(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΖ΄

Τετάρτη 13 Απριλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 13ο Δημοτικό Σχολείο Νίκαιας, το 173ο Δημοτικό Σχολείο Αθηνών, το 38ο Δημοτικό Σχολείο Πειραιά, το 1ο Δημοτικό Σχολείο Νέου Ψυχικού, το 11ο Δημοτικό Σχολείο Ασπρόπυργου Αττικής, το 6ο και 8ο Δημοτικό Βόλου και το 7ο Δημοτικό Σχολείο Κω, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
5. Επί του Κανονισμού, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Ανακοίνωση του δελτίου επικαίρων ερωτήσεων και αναφορών - ερωτήσεων της Πέμπτης 14 Απριλίου 2016, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Εσωτερικών και Διοικητικής Ανασυγκρότησης, Εξωτερικών, Οικονομικών και οι Αναπληρωτές Υπουργοί Εσωτερικών και Διοικητικής Ανασυγκρότησης, Εξωτερικών και Οικονομικών κατέθεσαν σήμερα, 13.4.2016, σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Δημοκρατίας της Βουλγαρίας και της Κυβέρνησης της Δημοκρατίας της Τουρκίας, σχετικά με την ίδρυση και λειτουργία Κοινού Κέντρου Επαφής με σκοπό την Αστυνομική και Τελωνειακή Συνεργασία», σελ.   
2. Συζήτηση επί της αρχής, των άρθρων και των τροπολογιών και ψήφιση στο σύνολο των σχεδίων νόμων του Υπουργείου Υποδομών, Μεταφορών και Δικτύων:  
 α) «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της, αφενός, και της Γεωργίας, αφετέρου, και άλλες διατάξεις», σελ.   
 β) «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών-μελών της, αφενός, και του Χασεμιτικού Βασιλείου Ιορδανίας, αφετέρου, και άλλες διατάξεις», σελ.   
 γ) «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών-μελών της, αφενός, και της Κυβέρνησης του Κράτους του Ισραήλ, αφετέρου, και άλλες διατάξεις», σελ.   
 δ) «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της και της Δημοκρατίας της Μολδαβίας και άλλες διατάξεις», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ. , σελ.  
ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΑΝΔΡΙΑΝΟΣ Ι. , σελ.  
ΒΟΡΙΔΗΣ Μ. , σελ.  
ΒΡΟΥΤΣΗΣ Ι. , σελ.  
ΔΗΜΗΤΡΙΑΔΗΣ Δ. , σελ.  
ΖΑΡΟΥΛΙΑ Ε. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΚΑΡΡΑΣ Γ. , σελ.  
ΚΕΔΙΚΟΓΛΟΥ Σ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΖΑΡΙΔΗΣ Γ. , σελ.  
ΛΑΜΠΡΟΥΛΗΣ Γ. , σελ.  
ΜΑΝΩΛΑΚΟΥ Δ. , σελ.  
ΜΗΤΑΡΑΚΗΣ Π. , σελ.  
ΜΠΟΥΡΑΣ Α. , σελ.  
ΠΑΝΑΓΙΩΤΑΡΟΣ Η. , σελ.  
ΦΑΜΕΛΛΟΣ Σ. , σελ.  
ΦΩΤΙΟΥ Θ. , σελ.  
  
Β. Επί προσωπικού θέματος:  
ΚΑΚΛΑΜΑΝΗΣ Ν. , σελ.  
ΦΩΤΙΟΥ Θ. , σελ.  
  
Γ. Επί του Κανονισμού:  
ΚΑΡΡΑΣ Γ. , σελ.  
ΛΑΜΠΡΟΥΛΗΣ Γ. , σελ.  
  
Δ. Επί των σχεδίων νόμων του Υπουργείου Υποδομών, Μεταφορών και Δικτύων:  
ΑΜΥΡΑΣ Γ. , σελ.  
ΑΝΔΡΙΑΝΟΣ Ι. , σελ.  
ΒΟΡΙΔΗΣ Μ. , σελ.  
ΒΡΑΝΤΖΑ Π. , σελ.  
ΒΡΟΥΤΣΗΣ Ι. , σελ.  
ΔΑΝΕΛΛΗΣ Σ. , σελ.  
ΔΗΜΗΤΡΙΑΔΗΣ Δ. , σελ.  
ΖΑΡΟΥΛΙΑ Ε. , σελ.  
ΘΕΟΠΕΦΤΑΤΟΥ Α. , σελ.  
ΘΕΟΦΥΛΑΚΤΟΣ Ι. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΑΚΩΣΤΑ Ε. , σελ.  
ΚΑΡΡΑΣ Γ. , σελ.  
ΚΑΤΡΟΥΓΚΑΛΟΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΕΔΙΚΟΓΛΟΥ Σ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΖΑΡΙΔΗΣ Γ. , σελ.  
ΜΑΝΩΛΑΚΟΥ Δ. , σελ.  
ΜΠΑΛΑΟΥΡΑΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΠΑΣ Ν. , σελ.  
ΣΙΜΟΡΕΛΗΣ Χ. , σελ.  
ΣΠΙΡΤΖΗΣ Χ. , σελ.  
ΤΕΛΙΓΙΟΡΙΔΟΥ Ο. , σελ.  
ΦΑΜΕΛΛΟΣ Σ. , σελ.  
ΦΩΤΙΟΥ Θ. , σελ.

ΠΑΡΕΜΒΑΣΕΙΣ:

ΒΟΥΛΤΕΨΗ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΖ΄

Τετάρτη 13 Απριλίου 2016

Αθήνα, σήμερα στις 13 Απριλίου 2016, ημέρα Τετάρτη και ώρα 10.17΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, διαπιστωθείσης της απαρτίας, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-4-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΣΤ΄ συνεδριάσεώς του, της Τρίτης 12 Απριλίου 2016, σε ό,τι αφορά στην ψήφιση στο σύνολo των προτάσεων:

«Για τον Κώδικα Δεοντολογίας των μελών του Ελληνικού Κοινοβουλίου»,

«Για την τροποποίηση των διατάξεων του Κανονισμού της Βουλής –Μέρος Β’ (ΦΕΚ 51Α΄/10.4.1997), όπως ισχύει»,

«Τροποποίηση της υπ’ αρίθμ. 6701/ΦΕΚ Α’ 234/27.12.1994 Απόφασης της Ολομέλειας της Βουλής «περί μισθώσεως από τη Βουλή ανάλογου αριθμού δωματίων για τη διαμονή των στερουμένων ιδιόκτητου ή μισθωμένης κατοικίας στην περιοχή τέως Διοικήσεως Πρωτευούσης, Βουλευτών επαρχίας» και «Τροποποίηση της Απόφασης της Ολομέλειας της Βουλής, ΦΕΚ Α΄ 163/30.11.1990, «Για τη σύσταση «Λογαριασμού Αλληλοβοηθείας Βουλευτών, Ευρωβουλευτών»».)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Κατ’ αρχάς θα ήθελα να σας ενημερώσω για τον τρόπο διεξαγωγής της σημερινής συνεδρίασης, που προτείνει το Προεδρείο με την αρωγή της Γραμματείας, όχι λόγω των συμβάσεων, που είναι εύκολο, αλλά λόγω των οκτώ και ενδεχομένως επιπλέον μίας, που ίσως έρθει –εννιά δηλαδή- τροπολογιών.

Απ’ ό,τι είδα στην επιτροπή και στις τέσσερις συμβάσεις, δύο κόμματα, το Κομμουνιστικό Κόμμα Ελλάδας και η Χρυσή Αυγή, είναι που καταψήφισαν τις συμβάσεις. Επομένως προτείνω, αρχικά να πάμε en bloc τις τέσσερις συμβάσεις, επί της αρχής δηλαδή θα μιλήσει η κ. Μανωλάκου και η κ. Ζαρούλια, να μιλήσει και ο Υπουργός πέντε λεπτά και να κλείσουμε επί της αρχής τις τέσσερις συμβάσεις με ψηφοφορία που θα κάνουμε. Τυπική είναι, αλλά πρέπει να την κάνουμε. Μετά αρχίζει η «περιπέτεια» των τροπολογιών.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Δεν την ολοκλήρωσα την πρόταση για τη διαδικασία. Πώς ζητάτε τον λόγο επί της διαδικασίας, αφού δεν την ακούσατε;

Πάμε τώρα στις τροπολογίες. Οι τροπολογίες είναι σε κάθε σύμβαση από δύο έως τρεις. Εάν το πάμε χωριστά, θα τελειώσουμε του «αγίου ποτέ»! Επομένως η πρόταση είναι να συζητηθούν και οι τροπολογίες en bloc με μία διαφορά: Από τα δύο κόμματα -τον ΣΥΡΙΖΑ και τη Νέα Δημοκρατία- η Νέα Δημοκρατία έχει ορίσει δύο εισηγητές, τον κ. Ανδριανό και τον κ. Κεδίκογλου και ο ΣΥΡΙΖΑ έχει για κάθε bloc τροπολογιών διαφορετικό εισηγητή. Τα άλλα κόμματα έχουν έναν εισηγητή για όλες τις τροπολογίες.

Επομένως η πρόταση είναι στους μεν Κοινοβουλευτικούς Εκπροσώπους των κομμάτων για το σύνολο των οκτώ τροπολογιών, εφόσον επιθυμούν να τοποθετηθούν, να τους δώσουμε τον κανονικό τους χρόνο, δώδεκα λεπτά, γιατί είναι οκτώ τροπολογίες.

Για τους συναδέλφους που είναι από κόμματα που έχουν έναν εισηγητή μόνο για το σύνολο των τροπολογιών είναι αυτονόητο ότι με πέντε λεπτά δεν μπορούν να τοποθετηθούν. Η πρόταση είναι να έχουν δέκα λεπτά.

Οι συνάδελφοι όπως, παραδείγματος χάριν, ο κ. Ανδριανός -είναι για τις μισές, μπορεί να μην είναι για τις μισές, να είναι για κάτι λιγότερο- και ο κ. Κεδίκογλου, αντίστοιχα, θα έχουν από πέντε λεπτά ο καθένας, γιατί θα έχουν λιγότερες τροπολογίες να αναφερθούν, με μία ανοχή στον χρόνο βέβαια. Αυτό εξυπακούεται. Το ίδιο ισχύει και για τους συναδέλφους-εισηγητές του ΣΥΡΙΖΑ που είναι τέσσερις. Θα έχουν από πέντε λεπτά ο καθένας για τις αντίστοιχες τροπολογίες που θα υπερασπιστούν, με μία πάλι σχετική ανοχή χρόνου σε όλους.

Αφού τελειώσει το θέμα των τροπολογιών και με τις τοποθετήσεις των Υπουργών που θα τις υπερασπιστούν, θα γίνει η ψηφοφορία. Και στο τέλος, με μικρή παρέκκλιση, αλλά για να εξοικονομήσουμε χρόνο, αντίστοιχα, οι τροπολογίες, παραδείγματος χάριν, που έχουν κατατεθεί στη συμφωνία με τη Γεωργία θα μπουν ως άρθρα στη συμφωνία με τη Γεωργία, οι άλλες που έχουν κατατεθεί σε μια άλλη συμφωνία θα μπούνε ως άρθρα στη συμφωνία εκεί.

Κάνοντας αυτή τη διαδικασία και μετρώντας τους χρόνους, μαζί με τις ομιλίες των Υπουργών, θέλουμε τουλάχιστον τέσσερις με τεσσερισήμισι ώρες.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, …

**ΠΡΟΕΔΡΕΥΩΝ (Νικήτας Κακλαμάνης):** Κυρία Μανωλάκου, σας είδα. Περιμένετε να συμφωνήσουμε επί της διαδικασίας.

Αυτή την επί της αρχής συμφωνία την έχουμε;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς συμφωνούμε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ενδεχομένως να υπάρχουν κάποιοι συνάδελφοι, που για κάποιες τροπολογίες να ζητήσουν τον λόγο, αυτοί που είναι εισηγητές κατά κάποιον τρόπο και είναι εκτός των εμπλεκομένων στη συζήτηση. Είναι ένας-δύο συνάδελφοι. Αυτοί βάζουν κάρτα;

**ΠΡΟΕΔΡΕΥΩΝ (Νικήτας Κακλαμάνης):** Αν είναι ένας ή δύο, στο τέλος των εισηγητών, ευχαρίστως θα δώσουμε τον λόγο για τρία-τέσσερα λεπτά, όπως επίσης, και στους συναδέλφους που κατέθεσαν τροπολογίες, γιατί είναι δύο ή τρεις τροπολογίες βουλευτικές, γιατί όλες οι άλλες που σας είπα είναι υπουργικές. Εφόσον είναι μέσα στην Αίθουσα για δύο-τρία λεπτά, για να υπερασπιστεί ο συνάδελφος Βουλευτής την τροπολογία του, θα δώσουμε τον λόγο.

Άρα επί της αρχής της διαδικασίας συμφωνούμε.

Και τώρα η κ. Μανωλάκου προφανώς θέλει να θέσει κάποιο άλλο θέμα. Έχετε τον λόγο για τρία λεπτά.

**ΔΙΑΜΑΝΤΩ ΜΑΝΩΛΑΚΟΥ:** Για ένα λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σας δίνω δύο λεπτά, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Η διαμαρτυρία μου είναι για τις τροπολογίες. Μπορεί η Κυβέρνηση να παρουσιάζεται σαν θεματοφύλακας του Συντάγματος, αλλά το καταπατά βάναυσα. Τουλάχιστον εμείς λέμε ότι είναι για τις ανάγκες της αστικής τάξης και όχι των λαϊκών αναγκών. Και αυτό γιατί το λέω; Γιατί σύμφωνα με το άρθρο 74 του Συντάγματος παράγραφος 1, δεν μπορεί να κατατίθενται τροπολογίες σε άσχετα νομοσχέδια. Και με αυτή την έννοια εμείς ζητάμε να αποσυρθούν.

Διαβάζω ακριβώς την παράγραφο που ανέφερα από το Σύνταγμα: «Προσθήκη ή τροπολογία άσχετη με το κύριο αντικείμενο του νομοσχεδίου ή της πρότασης νόμου δεν εισάγεται για συζήτηση».

Ζητάμε, λοιπόν, να εφαρμοστεί και να μη συζητηθούν οι τροπολογίες.

**ΠΡΟΕΔΡΕΥΩΝ (Νικήτας Κακλαμάνης):** Πολύ δύσκολα θα αντιλέξω σε όσα είπατε, κυρία Μανωλάκου.

Η Νέα Δημοκρατία ποιον έχει Κοινοβουλευτικό Εκπρόσωπο; Θα πρέπει να έρθει και ο Κοινοβουλευτικός Εκπρόσωπος, δεν μπορεί να παίρνει τον λόγο…

**ΣΙΜΟΣ ΚΕΔΙΚΟΓΛΟΥ:** Έρχεται, έρχεται.

Θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Αν θέλετε, κύριε Κεδίκογλου, θα σας δώσω κι εσάς τον λόγο.

Νομίζω ότι για μένα ήταν το μόνο εύκολο να θέσω την πρόταση της κ. Μανωλάκου σε ψηφοφορία, αλλά από ό,τι βλέπω την εικόνα στην Αίθουσα, θα απορριφθεί. Μη χάνουμε τον χρόνο, αλλά επί της ουσίας με βρίσκει απολύτως σύμφωνο η διαμαρτυρία της και νομίζω ακόμη και τους συναδέλφους που στηρίζουν την Κυβέρνηση.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, παρακαλώ, τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχαρόπουλε, καθίστε κάτω. Θα σας δώσω τον λόγο, απλά έχει ζητήσει πρώτα ο κ. Κεδίκογλου. Σας είδα.

Δεν θα με βρείτε, δηλαδή, να αντιλέξω σε αυτά που είπατε, κυρία Μανωλάκου.

Κυρίες και κύριοι συνάδελφοι, πριν δώσω τον λόγο στον κ. Κεδίκογλου και στον κ. Θεοχαρόπουλο για ένα λεπτό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο συνοδοί-εκπαιδευτικοί από το 13ο Δημοτικό Σχολείο Νίκαιας.

Καλωσορίσατε στη Βουλή των Ελλήνων.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 14 Απριλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 765/11-4-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Εσωτερικών και Διοικητικής Ανασυγκρότησης, σχετικά με τις καταγγελίες για χρήση των υπηρεσιών του Δήμου Σαρωνικού, για τις προεκλογικές ανάγκες υποψηφίου Προέδρου της Τοπικής Οργάνωσης της Ν.Δ..

2. Η με αριθμό 762/8-4-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την επείγουσα κάλυψη των αναγκών των προσφύγων και μεταναστών που φιλοξενούνται στους Δήμους Καβάλας και Παγγαίου.

3. Η με αριθμό 764/8-4-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ– ΔΗΜΑΡ κ. Δημητρίου Κρεμαστινού προς τον Υπουργό Εσωτερικών καιΔιοικητικής Ανασυγκρότησης, σχετικά με τον έλεγχο των συνθηκών μετακίνησης των προσφύγων και των μεταναστών από τη Χίο στη Λέρο.

4. Η με αριθμό 769/11-4-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Πολιτισμού και Αθλητισμού, σχετικά με την αύξηση των εισιτηρίων στους αρχαιολογικούς χώρους και τα μουσεία της χώρας.

5. Η με αριθμό 756/5-4-2016 επίκαιρη ερώτηση της Βουλευτού Β΄ Θεσσαλονίκης του Ποταμιού κ. Αικατερίνης Μάρκουπρος τον Υπουργό Αγροτικής Ανάπτυξης και Τροφίμων, σχετικά με τις προθέσεις του Υπουργείου για την απόσυρση της κοινής υπουργικής απόφασης περί τροποποίησης των διατάξεων του Κώδικα Τροφίμων και Ποτών για το ελληνικό γιαούρτι.

6. Η με αριθμό 766/11-4-2016 επίκαιρη ερώτηση του Βουλευτή Β΄ Πειραιώως των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση των Αλληλέγγυων.

7. Η με αριθμό 759/6-4-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, σχετικά με τα προβλήματα και τις προοπτικές της Ελληνικής Βιομηχανίας Οχημάτων (ΕΛΒΟ).

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 763/8-4-2016 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών και Διοικητικής Ανασυγκρότησης,σχετικά με το κέντρο «ανοιχτής δομής φιλοξενίας» Χέρσου.

2. Η με αριθμό 768/11-4-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Υγείας,σχετικά με τα προβλήματα στις στέγες υποστηριζόμενης διαβίωσης και στα κέντρα διημέρευσης παιδιών με αναπηρία.

3. Η με αριθμό 770/11-4-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με «την προσπάθεια επιβολής απαράδεκτων όρων σε ατομικές συμβάσεις εργασίας και επιβολής τους στους εργαζομένους με την απειλή της απόλυσης».

4. Η με αριθμό 760/7-4-2016 επίκαιρη ερώτηση του Βουλευτή Ηρακλείου του Ποταμιού κ. Σπυρίδωνος Δανέλληπρος τον Υπουργό Υποδομών, Μεταφορών και Δικτύων, σχετικά με την απόφαση της Επιτροπής Προϋπολογισμού του Ευρωπαϊκού Κοινοβουλίου για απομάκρυνση του διοικητικού βραχίονα του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) από το Ηράκλειο Κρήτης στην Αθήνα.

5. Η με αριθμό 758/6-4-2016 επίκαιρη ερώτηση του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Αγροτικής Ανάπτυξης και Τροφίμων, σχετικά με την παρασκευή ελληνικού γιαουρτιού από σκόνη γάλακτος.

6. Η με αριθμό 723/29-3-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλουπρος τον Υπουργό Οικονομίας, Ανάπτυξης και Τουρισμού, σχετικά με τις ενέργειες για την τόνωση του τουρισμού στα νησιά του ανατολικού Αιγαίου.

7. Η με αριθμό 732/4-4-2016 επίκαιρη ερώτηση του Βουλευτή Λαρίσης του Ποταμιού κ. Κωνσταντίνου Μπαργιώταπρος τον Υπουργό Υγείας, σχετικά με την πολύμηνη αναμονή για ακτινοθεραπεία στα δημόσια νοσοκομεία της χώρας.

8. Η με αριθμό 726/1-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση ελληνικής ιθαγένειας από ομογενείς της πρώην ΕΣΣΔ.

9. Η με αριθμό 729/1-4-2016 επίκαιρη ερώτηση του Βουλευτή Καρδίτσης της Νέας Δημοκρατίας κ. Κωνσταντίνου Τσιάρα προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία κέντρου φιλοξενίας μεταναστών στη Σχολή Αστυνομίας Καρδίτσας.

10. Η με αριθμό 724/31-3-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση ευρωπαϊκών πόρων και τη μη εφαρμογή του νόμου για τη χορήγηση ελληνικής ιθαγένειας.

11. Η με αριθμό 594/29-2-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας,σχετικά με το σχέδιο συγχώνευσης-κατάργησης μονάδων της πρωτοβάθμιας φροντίδας υγείας.

12. Η με αριθμό 675/17-3-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολαπρος τον Υπουργό Υγείας,σχετικά με την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς.

13. Η με αριθμό 677/18-3-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου–Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «καθυστέρηση του ενταφιασμού των Ελλήνων μαχητών του 1940 στην Αλβανία».

14. Η με αριθμό 606/1-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Υγείας,σχετικά με την ανάγκη άμεσης στελέχωσης της ακτινοδιαγνωστικής κλινικής του Νοσοκομείου Ξάνθης.

15. Η με αριθμό 615/3-3-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων τουρκικού οργανισμού στην Ελλάδα.

16. Η με αριθμό 621/7-3-2016 επίκαιρη ερώτηση της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας (Έφης) ΓεωργοπούλουΣαλτάρηπρος τον Υπουργό Υγείας, σχετικά με το έργο της κατασκευής της νέας πτέρυγας του νοσοκομείου της Αμαλιάδας.

17. Η με αριθμό 614/3-3-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου-Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη».

18. Η με αριθμό 583/26-2-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους Σκοπιανούς».

19. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου-Χρυσή Αυγή κ. Ελένης Ζαρούλια προς τον Υπουργό Υγείας,σχετικά με τα προβλήματα λειτουργίας στο ΕΚΑΒ.

20. Η με αριθμό 686/21-3-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα του Τμήματος Επειγόντων Περιστατικών του Νοσοκομείου Ρόδου.

21. Η με αριθμό 625/7-3-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας,σχετικά με τις ελλείψεις στο νοσοκομείο και γενικότερα στον δημόσιο τομέα υγείας στη Λέσβο.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1829/10-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με τους περιορισμούς στην έκδοση τουριστικής βίζας από Ρωσία.

2. Η με αριθμό 2921/5-2-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής (Εύης)Χριστοφιλοπούλου προς τον Υπουργό Υγείας, σχετικά με την εγκατάσταση ασθενοφόρου του ΕΚΑΒ στο Κέντρο Υγείας Ραφήνας.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κεδίκογλου, έχετε τον λόγο για ένα λεπτό.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κατ’ αρχάς θα ήθελα να συμφωνήσω με όσα είπε η εκπρόσωπος του Κομμουνιστικού Κόμματος. Είναι απαράδεκτη αυτή η πρακτική.

Επιπλέον, πρέπει να σημειώσουμε ότι δεν είναι και τίποτα επείγουσες διατάξεις. Τα διπλώματα οδήγησης, δηλαδή, έπρεπε να έρθουν μέσα στη μαύρη νύχτα;

Κύριε Πρόεδρε, δεν είναι εδώ όλοι οι επισπεύδοντες Υπουργοί. Δεν είναι εδώ, για παράδειγμα, ο κ. Σταθάκης ή ο κ. Τσακαλώτος ή ο κ. Κατρούγκαλος, που υπογράφουν τη μία τροπολογία. Δεν είναι εδώ ο κ. Παππάς, να μας εξηγήσει γιατί η πολύτιμή του ΕΡΤ πρέπει να οδηγηθεί σε αφαίμαξη. Νομίζαμε ότι ήταν πολύτιμο όλο το προσωπικό εκεί.

Χωρίς την παρουσία, λοιπόν, των αρμοδίων Υπουργών και με τέτοιες διαδικασίες, νομίζω ότι προσβάλλεται το Κοινοβούλιο.

Επίσης, όσον αφορά τον τίτλο του νομοσχεδίου, είναι «και άλλες διατάξεις».

**ΠΑΝΑΓΙΩΤΗΣ ΜΗΤΑΡΑΚΗΣ:** Θέλει νομοτεχνική βελτίωση, να αλλάξει ο τίτλος του νομοσχεδίου.

**ΣΙΜΟΣ ΚΕΔΙΚΟΓΛΟΥ:** Χρειάζεται νομοτεχνική βελτίωση.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριοι συνάδελφοι, ηρεμήστε, γιατί δεν θα τελειώσουμε τις τέσσερις συμφωνίες με τις τροπολογίες ούτε στις 18.00΄!

Κατ’ αρχάς δεν πρόκειται εγώ να εισαγάγω για συζήτηση καμμία τροπολογία, αν δεν είναι εδώ ο Υπουργός που θα την υπερασπιστεί. Το ότι δεν είναι παρών αυτή τη στιγμή δεν σημαίνει ότι δεν θα έρθει κατά τη διάρκεια της συζήτησης. Όμως, αυτό το κάνω πάντα και το ξέρετε. Εάν δεν έρχεται ο Υπουργός να υπερασπιστεί την τροπολογία του, εγώ δεν την εισάγω προς συζήτηση. Έχει τελειώσει αυτό.

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τώρα, με την κοινοβουλευτική σειρά, έχει τον λόγο ο κ. Παναγιώταρος για ένα λεπτό.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Αυτή η πρακτική νομίζω ότι βρίσκει σύμφωνους τους περισσότερους εκ των Κοινοβουλευτικών Εκπροσώπων. Οι δύο, που είναι και η Πλειοψηφία, μάλλον έχουν αντίθετη άποψη. Όμως, η λογική λέει ότι δεν είναι δυνατόν να έρχονται οκτώ τροπολογίες την τελευταία στιγμή, χωρίς να τις γνωρίζει κανείς. Είτε έρθουν εδώ οι Υπουργοί είτε δεν έρθουν δεν νομίζω ότι υπάρχει τέτοια βιασύνη, ώστε σήμερα σε τέσσερις κυρώσεις, οι οποίες από μόνες τους θεωρητικά χρειάζονται πολλή ώρα για να συζητηθούν, να μπαίνουν τροπολογίες, οι οποίες μάλιστα είναι στην κυριολεξία και της τελευταίας στιγμής. Κάποιοι δεν τις έχουμε διαβάσει καν. Τώρα τρέχουν να βγάλουν φωτοτυπίες την τελευταία στιγμή, για να ενημερωθούν και οι Βουλευτές περί τίνος πρόκειται.

Νομίζω ότι πρέπει να επιμείνετε στο να μην έρθουν αυτές οι τροπολογίες προς συζήτηση και να έρθουν αύριο ή μεθαύριο. Δόξα τω θεώ, πολλά νομοσχέδια έρχονται. Ούτως ή άλλως περνάνε άσχετες τροπολογίες συνήθως σε όλα τα νομοσχέδια. Δεν θα πάθουμε και τίποτα!

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Θεοχαρόπουλος έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, πρόκειται για μία απαράδεκτη τακτική. Οκτώ τροπολογίες ήρθαν το βράδυ. Από τις 20.00΄ έως τις 23.00΄ έρχονταν τροπολογίες. Δεν γίνεται να προχωρήσουμε με αυτή τη διαδικασία. Ζητούμε από την Κυβέρνηση να αποσυρθούν οι τροπολογίες. Εάν παραμείνουν, θα πρέπει να έρθουν οι Υπουργοί οπωσδήποτε. Είναι πολύ θετικό το γεγονός ότι το αναφέρατε πως δεν θα γίνουν δεκτές αν δεν έρθουν οι Υπουργοί να τις υπερασπιστούν.

Επίσης, θα ήθελα να ρωτήσω, γιατί άκουσα ότι υπάρχει αυτή η περίπτωση, αν θα έρθει και τώρα τροπολογία, ένατη υπουργική τροπολογία.

**ΠΡΟΕΔΡΕΥΩΝ (Νικήτας Κακλαμάνης):** Κρατήστε επιφύλαξη, δεν έχω σίγουρη απάντηση περί αυτού.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεν θα ήθελα ούτε να το σκεφθεί η Κυβέρνηση να φέρει αυτή τη στιγμή τροπολογία.

Το δεύτερο που θα ήθελα να πω είναι ότι αν προτίθενται Βουλευτές να φέρουν αυτή τη στιγμή βουλευτική τροπολογία, να μη γίνει δεκτή από το Προεδρείο.

**ΠΡΟΕΔΡΕΥΩΝ (Νικήτας Κακλαμάνης):** Όχι, έχουν κατατεθεί οι τροπολογίες των συναδέλφων και πολύ πιο γρήγορα από των Υπουργών.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Θέλω να πω ότι τα λέμε ξανά και ξανά και συμβαίνουν τα ίδια και τα ίδια. Παρακολουθούμε εδώ μία ξεκούρδιστη μπάντα, την Κυβέρνηση, να καταθέτει νομοσχέδια, να τα αποσύρει και να τα επανακαταθέτει μέσα σε μία μέρα, να φέρνει παρατάσεις επί παρατάσεων με εκπρόθεσμες τροπολογίες, άσχετες με τις κυρώσεις που συζητάμε και αναρωτιόμαστε αν υπάρχει Γενικός Γραμματέας της Κυβέρνησης. Τι θα γίνει με αυτή την κατάσταση; Οκτώ νυχτερινές –τα μαύρα μεσάνυχτα- τροπολογίες, πολλές από τις οποίες ενέχουν θέσεις σχεδόν μικρών νομοσχεδίων με τις ρυθμίσεις που φέρνουν και δεν έχουμε τον χρόνο ούτε να τις συζητήσουμε ούτε έχουν περάσει από τις επιτροπές ούτε από τίποτα!

Εμείς, λοιπόν, κύριε Πρόεδρε, ως Ποτάμι ζητάμε από την Κυβέρνηση να αποσύρει αυτές τις τροπολογίες, διότι και η κακή νομοθέτηση έχει τα όριά της!

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Καρρά, έχετε τον λόγο. Σας παρακαλώ, όμως, να τελειώσουμε επί της διαδικασίας.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ.

Θα αποδεχθώ όλα όσα είπαν οι συνάδελφοι για τον τρόπο νομοθέτησης και θα συμπληρώσω, κύριε Πρόεδρε, μόνο τούτο: Κάποιες εκ των τροπολογιών δεν αρκεί μόνο να τις μελετήσουμε, αλλά πρέπει να τις συσχετίσουμε με ολόκληρα νομοθετήματα, πενήντα έως εκατό άρθρων, διότι αφορούν μεταβολές σε πάγιες ρυθμίσεις, που το ελληνικό κράτος έχει ακολουθήσει.

Φέρνω ένα παράδειγμα: Πρόκειται για τον καθορισμό του διατάκτη στην Εθνική Επιτροπή Ανθρωπίνων Δικαιωμάτων, αν θα είναι ο γενικός γραμματέας ή ο πρόεδρος, όπως ίσχυε. Αυτά είναι επεμβάσεις μέσα σε πάγιους κορμούς νόμων, που δεν μπορεί να περνούν υπό τη μορφή τροπολογιών.

Η δική μας παράταξη έχει τονίσει επανειλημμένως ότι πρόκειται για παραβίαση του Συντάγματος, ευτελισμό της Βουλής και στο κάτω-κάτω δεν μπορούμε να ανεχθούμε τη συνέχιση ενός τρόπου νομοθέτησης που βάζει τη Βουλή στην άκρη, για να αποφασίζουν οι Υπουργοί όπως θέλουν, όποτε θέλουν και με όποια σκοπιμότητα θέλουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα ήθελα αρχικά να παρακαλέσω τους εκπροσώπους των κομμάτων τα θέματα αυτά, για να είμαστε πιο αποτελεσματικοί –σας το λέω μετά από εμπειρία είκοσι και πλέον ετών σε αυτή την Αίθουσα- να τα θέσουν στη Διάσκεψη των Προέδρων. Ο μόνος που τα θέτει μέχρι τώρα, όπως ξέρουν όσοι παρευρίσκονται, είμαι εγώ. Πρέπει όλα τα κόμματα στη Διάσκεψη των Προέδρων να τα θέσουν και εκεί να πάρουμε μία απόφαση σχετικά με τη διαδικασία των μη επειγουσών τουλάχιστον τροπολογιών. Αν κάποια είναι πραγματικά επείγουσα, εντάξει. Είναι μια άλλη διαδικασία.

Τώρα σε ό,τι αφορά το θέμα που έθεσε ο κ. Κεδίκογλου –και είχε δίκιο- μου ήρθε τώρα σχετικό έγγραφο από τη Γραμματεία της Κυβέρνησης. Η κ. Φωτίου, που θα υπερασπιστεί δύο τροπολογίες, είναι εδώ. Ο κ. Σπίρτζης είναι επίσης εδώ και θα υπερασπιστεί τις υπόλοιπες τρεις. Ο κ. Παππάς, όπως ενημερώθηκα γραπτώς, θα έρθει, για να υπερασπιστεί άλλες δύο και για την τελευταία θα έρθει ο κ. Κατρούγκαλος.

Οι δύο εκ των Υπουργών είναι ήδη παρόντες. Εάν οι υπόλοιποι δύο δεν έρθουν, όσο είμαι εγώ στο Προεδρείο, δεν θα τις εισαγάγω προς συζήτηση.

Επομένως δίνω τώρα τον λόγο, για πέντε λεπτά, στην κ. Ζαρούλια για να τοποθετηθεί για τις τέσσερις κυρώσεις en bloc. Μετά τον λόγο έχει η κ. Μανωλάκου και θα τοποθετηθεί ο κύριος Υπουργός επί της αρχής για να κλείσουν οι συμφωνίες και να μπούμε στις τροπολογίες.

**ΔΙΑΜΑΝΤΩ ΜΑΝΩΛΑΚΟΥ:** Με ανοχή στο πεντάλεπτο σας παρακαλώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, θα κρατήσω μια ανοχή σχετική.

Κυρία Ζαρούλια, έχετε τον λόγο για πέντε λεπτά.

**ΕΛΕΝΗ ΖΑΡΟΥΛΙΑ:** Ευχαριστώ πολύ, κύριε Πρόεδρε.

Ο Λαϊκός Σύνδεσμος-Χρυσή Αυγή θα καταψηφίσει τις συμφωνίες σε ό,τι αφορά το Χασεμιτικό Βασίλειο της Ιορδανίας, της Γεωργίας και του Ισραήλ, διότι από τη στιγμή που η Κυβέρνηση ακολουθεί μνημονιακή πολιτική, δεν είναι δυνατόν να υπερψηφίσει τίποτα, έστω και αν υπάρχει κάτι είναι θετικό.

Επίσης, θα καταψηφίσουμε και την κύρωση της συμφωνίας για τον κοινό αεροπορικό χώρο μεταξύ της Ευρωπαϊκής Ενώσεως και των κρατών-μελών της και της Δημοκρατίας της Μολδαβίας, που έχει υπογραφεί στις Βρυξέλλες στις 26 Ιουνίου 2012, για τον επιπρόσθετο λόγο ότι οι μεταφορές στην Ευρωπαϊκή Ένωση αποτελούν έναν τομέα εξαιρετικής σημασίας και επηρεάζουν άμεσα τον τρόπο λειτουργίας και δράσης μεταφοράς επιβατών και εμπορευμάτων και αποτελούν κορυφαίο μέσο άσκησης πολιτικής.

Στο πλαίσιο των ανοιχτών ουρανών στην Ευρωπαϊκή Ένωση δεν υπάρχουν πια διμερείς συμβάσεις μεταξύ των χωρών-μελών της Ευρωπαϊκής Ενώσεως και όλες οι εταιρείες που αδειοδοτούνται στα κράτη-μέλη μπορούν να εκτελούν πτήσεις σε όποιον προορισμό επιθυμούν εντός της Ευρωπαϊκής Ένωσης, εκμεταλλευόμενες όλες τις ελευθερίες του αέρα. Όπως είναι γνωστό, εσείς εδώ έχετε ξεπουλήσει όλα τα αεροδρόμια, οπότε δεν υπάρχει λόγος να υπερψηφίσουμε αυτή τη σύμβαση.

Η Ευρωπαϊκή Ένωση με τη Συνθήκη του Μάαστριχτ και τη Λευκή Βίβλο για την Ανταγωνιστικότητα χαρακτηρίζει τον τομέα των μεταφορών «θεμελιώδη στρατηγικό τομέα».

Η Μολδαβία, μια μικρή χώρα της Ανατολικής Ευρώπης, βιώνει μια βαθιά οικονομική και πολιτική κρίση. Η χώρα ταλανίζεται από ένα γιγάντιο σκάνδαλο που ξέσπασε, όταν διαπιστώθηκε ότι ένα δισεκατομμύριο δολάρια εξαφανίστηκαν από το τραπεζικό σύστημα.

Ο λαός της χώρας ζητά την πλήρη κάθαρση του κρατικού μηχανισμού από τους διεφθαρμένους λειτουργούς του. Στην πολιτική σφαίρα, στον δικαστικό τομέα και στα μέσα ενημέρωσης το μονοπώλιο διατηρεί μια μικρή ομάδα ατόμων, τα οποία χρησιμοποιούν την πολιτική τους εξουσία για να προωθήσουν τα συμφέροντά τους.

Στην περιοχή της Μολδαβίας λαμβάνει χώρα ένα μεγάλο γεωπολιτικό παιχνίδι, του οποίου βλέπουμε μόνο την αρχή. Το πρώην σοβιετικό κράτος της Μολδαβίας είναι μία από τις μικρότερες και φτωχότερες χώρες της Ευρώπης. Βρίσκεται μεταξύ της Ουκρανίας και της Ρουμανίας και οι Ηνωμένες Πολιτείες της Αμερικής, μαζί με την Ευρωπαϊκή Ένωση, προσπαθούν να ενσωματώσουν αυτή τη χώρα στη σφαίρα επιρροής τους.

Μετά τη διάλυση της Σοβιετικής Ένωσης, κήρυξε την ανεξαρτησία της η Υπερδνειστερία, μια περιοχή που ήδη έχει αποσχισθεί από την υπόλοιπη Μολδαβία στις αρχές της δεκαετίας του 1990 και διά δημοψηφίσματος ζήτησε την ένταξή της στη Ρωσική Ομοσπονδία.

Η χώρα πλέον, χωρισμένη στα δύο, αντιμετωπίζει αυξημένη αστάθεια και εντάσεις. Επιπλέον τα πολιτικά κόμματα και οι πολίτες της Μολδαβίας χωρίζονται σε ρωσόφιλους και μη, με αποτέλεσμα να έχει δημιουργηθεί μια πολύ τεταμένη κατάσταση.

Ας σημειωθεί ότι η Υπερδνειστερία είναι εξαιρετικά κρίσιμη για τη Μολδαβία, αφού εκεί βρίσκονται οι περισσότερες βιομηχανίες της χώρας, ενώ κατέχει μερικές από τις σημαντικότερες πλουτοπαραγωγικές πηγές της περιοχής και διαθέτει εξαιρετικά ανεπτυγμένη βιομηχανία παραγωγής και μεταποίησης σε κλάδους, όπως η μεταλλουργία, τα αγροτικά προϊόντα, η κλωστοϋφαντουργία. Διατηρεί τη Ρωσία ως προνομιακό εμπορικό της εταίρο.

Για να καταλάβουμε το μέγεθος του πολιτικού παιχνιδιού που παίζεται στην περιοχή, στο πρόσφατο παρελθόν ο Ρώσος Αναπληρωτής Πρωθυπουργός Δημήτρη Ρογκόζιν προειδοποίησε, εμμέσως πλην σαφώς, τη Μολδαβία να μην προχωρήσει σε συμφωνία σύνδεσης με την Ευρωπαϊκή Ένωση, τονίζοντας ότι η αποσχισθείσα περιοχή, η Υπερδνειστερία, δεν αποτελεί έδαφος της Μολδαβίας και θα παραχθούν τα δέοντα, δηλαδή θα προσαρτηθεί στο ρωσικό κορμό.

Στο παρελθόν ο Γιούνγκερ, μετά τις εξελίξεις στην Ουκρανία, δήλωσε ότι επείγει να υπογράψει η Ευρώπη μια συμφωνία συνεργασίας με τη Μολδαβία, προκειμένου να αποτρέψει το να γίνει η χώρα αυτή ο επόμενος στόχος του Προέδρου της Ρωσίας, Βλαντιμίρ Πούτιν, ο οποίος είπε ότι μπορεί να προσαρτήσει ένα τμήμα της.

Δυστυχώς τα τελευταία χρόνια οι Σύνοδοι Κορυφής της ανατολικής εταιρικής σχέσης διεξάγονται περισσότερο στο πνεύμα κάθε λογής πολιτικών κερδοσκοπιών παρά πραγματικών αποφάσεων. Το από καιρό σε καιρό ξέσπασμα συμπάθειας των Βρυξελλών προς τους Μολδαβούς έχει επίσης καταφανώς γεωπολιτικό χαρακτήρα. Η Ευρωπαϊκή Ένωση ενθαρρύνει τη Μολδαβία να αποστασιοποιηθεί περισσότερο από τη Ρωσία. Τον πρώτιστο ρόλο βέβαια εδώ παίζουν τα γεωπολιτικά συμφέροντα.

Η Χρυσή Αυγή δεν πρόκειται να στηρίξει τη συγκεκριμένη συμφωνία, διότι η Μολδαβία υποσκάπτει την Κυπριακή Δημοκρατία και οι ελεύθερες συναλλαγές με τις τρεις χώρες θα πλήξουν κυρίως τις χώρες του Νότου, μεταξύ των οποίων και την Ελλάδα.

Η Μολδαβία έχει συνάψει διμερείς σχέσεις με το ψευδοκράτος της, κατεχόμενης από την Τουρκία, βορείου Κύπρου. Οι υπήκοοι της Μολδαβίας μπορούν συνεπώς να πηγαίνουν στην περιοχή αυτή χωρίς βίζα. Το γεγονός αυτό όμως παραβιάζει το Διεθνές Δίκαιο, που απαγορεύει την de facto αναγνώριση κατεχομένων περιοχών. Παράλληλα προσβάλλει και την Κύπρο, που είναι μέλος της Ευρωπαϊκής Ένωσης.

Αποτελεί πάγια θέση του Λαϊκού Συνδέσμου Χρυσή Αυγή ο επαναπροσανατολισμός των εξωτερικών μας σχέσεων, με βάση το γεωπολιτικό συμφέρον της Ελλάδος, σε σχέσεις ισότιμης αμοιβαιότητας και μακριά από υποτέλειες και εκβιασμούς.

Η κύρωση της συγκεκριμένης συμφωνίας της Ευρωπαϊκής Ενώσεως με ένα κράτος υποχείριο, σαφέστατα αντίθετο στις ελληνικές θέσεις στη διεθνή πολιτική σκηνή, όχι μόνο δεν έχει να προσφέρει απολύτως τίποτα στην Ελλάδα αλλά τουναντίον θα αποτελέσει ένα ακόμα δείγμα κακοπιστίας απέναντι στον μόνο εν δυνάμει γεωπολιτικό σύμμαχο αυτή τη στιγμή που δεν είναι άλλος από την ομόδοξη Ρωσία. Ως εκ τούτου την καταψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εμείς ευχαριστούμε.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Οι τέσσερις συμφωνίες επικυρώνουν τη συμφωνία που έχουν συνάψει αυτές οι τέσσερις χώρες με την Ευρωπαϊκή Ένωση και δεν είναι πρωτοβουλία της Ελλάδας, παραδείγματος χάριν για τουριστικούς λόγους, όπως ειπώθηκε στην επιτροπή αλλά υποχρέωση προς το Ευρωκοινοτικό Δίκαιο που υπερισχύει. Εξάλλου, αεροπορική σύνδεση απευθείας με αυτές τις χώρες ήδη υπάρχει.

Γι’ αυτό οι συμφωνίες αυτές χαρακτηρίζονται από τα εξής: Πρώτον, είναι στα πλαίσια και με βάση τη νομοθεσία της Ευρωπαϊκής Ένωσης για τον ενιαίο ευρωπαϊκό ουρανό για τους αντίστοιχους εφαρμοστικούς νόμους, ακόμα και για στρατιωτικά θέματα που σχετίζονται με τον ενιαίο ευρωπαϊκό ουρανό, δηλαδή έχει προηγηθεί η πολιτική απελευθέρωσης της αγοράς των αερομεταφορών σε επίπεδο Ευρωπαϊκής Ένωσης και επεκτείνεται και με τρίτες χώρες, όπως αυτές τις τέσσερις που συζητάμε.

Γι’ αυτό και οι συμφωνίες είναι σχεδόν πανομοιότυπες, αντιγραφή η μία της άλλης, με ασήμαντες μικροδιαφορές.

Δεύτερον, προωθείται η κατάργηση ουσιαστικά του εθνικού εναέριου χώρου, τα όρια ευθύνης της Υπηρεσίας Πολιτικής Αεροπορίας και της αυτοτέλειάς της. Εκπτώσεις υπάρχουν και στην εθνική κυριαρχία, αφού η χάραξη των σημερινών αεροδιαδρόμων γίνεται με κριτήριο τα κέρδη των αεροπορικών εταιρειών και ταυτόχρονα υποβιβάζονται οι ανάγκες της Πολεμικής Αεροπορίας και της άμυνας της χώρας με περιορισμό του εναέριου χώρου δράσης της.

Τρίτον, στόχος είναι η ελευθερία δράσης των επιχειρηματικών ομίλων στις αερομεταφορές με κατεύθυνση τη συγκέντρωση και μονοπώληση της αγοράς σε μια χούφτα μονοπώλια, εξασφαλίζοντας τη μεγιστοποίηση της κερδοφορίας των ευρωενωσιακών επιχειρηματικών ομίλων, που δραστηριοποιούνται στον τομέα των αερομεταφορών, που είναι, βεβαίως, συγκεντρωμένο κεφάλαιο.

Τέταρτον, η εξέλιξη αυτή σημαίνει επιδείνωση των συνθηκών για τους εργαζόμενους και ταυτόχρονα επιδείνωση των όρων ικανοποίησης των λαϊκών αναγκών. Ήδη στη χώρα μας σε αυτό το πλαίσιο έγινε η ιδιωτικοποίηση της Ολυμπιακής και οι μαζικές απολύσεις αλλά και η ιδιωτικοποίηση στα δεκατέσσερα αεροδρόμια που έκανε η προηγούμενη κυβέρνηση Νέας Δημοκρατίας-ΠΑΣΟΚ και υλοποίησε η σημερινή των ΣΥΡΙΖΑ-ΑΝΕΛ. Λογικό, λοιπόν, να ψηφίζετε παρέα και αυτές τις κυρώσεις συμφωνίας. Βεβαίως ακολουθούν και άλλες ιδιωτικοποιήσεις αεροδρομίων. Ο πάτος μετακινείται συνεχώς.

Πέμπτον, όσον αφορά στο επιχείρημα ότι θα υπάρχει όφελος, βεβαίως θα υπάρχει αλλά ποιοι θα το καρπωθούν; Τα μονοπώλια του κλάδου. Αφού μέσα από αυτές τις συμφωνίες που είναι διεύρυνση του ενιαίου ευρωπαϊκού ουρανού σε τρίτες χώρες, αναχαράσσονται οι αεροδιάδρομοι, γίνονται ευθείες διαδρομές, περιορίζεται το κόστος σε καύσιμα και χρόνο, δηλαδή σε όφελος των αεροπορικών εταιρειών. Υπολογίζεται ότι θα εξοικονομηθούν περίπου 5 δισεκατομμύρια ευρώ από λιγότερα καύσιμα και λιγότερες καθυστερήσεις, που σημαίνει εξοικονόμηση χρόνου και ο χρόνος είναι χρήμα.

Έκτον, και στις τέσσερις συμφωνίες υπάρχουν προκλητικές φοροαπαλλαγές για ελάφρυνση από τελωνειακούς δασμούς προς τις επιλεγμένες αεροπορικές εταιρείες και από τα δύο μέρη. Επίσης υπάρχει απαλλαγή από δασμούς και χρεώσεις σχετικά με αεροσκάφη, ανταλλακτικά, καύσιμα και άλλα μετά την εκτέλεση των συμφωνηθέντων δρομολογίων.

Αυτό σημαίνει μείωση εσόδων του κρατικού προϋπολογισμού, που η κάλυψή τους, βέβαια, θα γίνει μέσα από την παραπέρα φοροληστεία του λαϊκού εισοδήματος, που το έχετε τσακίσει. Έτσι, βέβαια, είναι ο καπιταλισμός. Φοροαπαλλάσσετε τα μονοπώλια και στραγγίζετε τη λαϊκή οικογένεια με φοροκαταιγίδες, μνημόνια και λιτότητα διαρκείας.

Στο ερώτημα αν οι εργαζόμενοι θα ωφεληθούν, εμείς λέμε όχι. Αντίθετα θα υπάρξουν απολύσεις, που ήδη έχουν ξεκινήσει τα τελευταία χρόνια. Εξάλλου πουθενά στις κυρώσεις δεν υπάρχει αναφορά για συλλογικές συμβάσεις και κατοχύρωση δικαιωμάτων εργαζομένων.

Και να θυμίσω ότι το 2013, από τότε που ξεκίνησε η σταδιακή εφαρμογή αυτών των οδηγιών και στη Γαλλία αλλά και στο Ισραήλ έγιναν μεγάλες απεργίες από τους ελεγκτές τις εναέριας κυκλοφορίας, γιατί εκτιμούσαν –και έτσι έγινε- και έλεγαν καθαρά ότι η απελευθέρωση υπηρεσιών εναέριας κυκλοφορίας, θα οδηγήσει σε χειροτέρευση συνθηκών εργασίας και σε σταδιακές απολύσεις.

Συνολικά, λοιπόν, οι συμφωνίες αυτές όπως και το σύνολο της πολιτικής της Ευρωπαϊκής Ένωσης, δεν πρόκειται να επιφέρει κανένα όφελος για τον λαό και τους άλλους λαούς. Αντίθετα θα συμβάλει στο να γίνει η αερομεταφορά ακόμη πιο δυσπρόσιτη και ακριβή για τους εργαζόμενους. Θα είναι και χτύπημα και στην ασφάλεια των πτήσεων και στα κυριαρχικά δικαιώματα των χωρών.

Γι’ αυτούς τους λόγους το Κομμουνιστικό Κόμμα Ελλάδας καταψηφίζει και τις τέσσερις συμφωνίες. Η θέση μας είναι δημόσιες αερομεταφορές με αναβαθμισμένες και φθηνές υπηρεσίες για την εξυπηρέτηση των λαϊκών αναγκών με σταθερή δουλειά και ικανοποίηση των αναγκών των εργαζομένων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κύριε Σπίρτζη, έχετε τον λόγο για πέντε λεπτά συνολικά και για τις τέσσερις, με μια σχετική ανοχή. Δεν χρειάζονται πολλές κουβέντες, έχει γίνει αναλυτική κουβέντα στην επιτροπή. Γιατί βλέπω ότι είναι εδώ σχεδόν όλοι οι Υπουργοί και πριν φύγουν, να τελειώσουμε τη συζήτηση επί της αρχής των συμφωνιών, για να τους δώσω να αναπτύξουν τις τροπολογίες τους.

Ταυτόχρονα θέλω να πω κάτι στον κ. Βορίδη, ο οποίος ευλόγως και δικαίως μου επεσήμανε ότι με ομόφωνη απόφαση δική σας, παρεκκλίναμε τυπικά από τον Κανονισμό, ως προς το πώς συζητούνται οι συμφωνίες. Αλλά η κ. Τζίνη, κύριε Βορίδη, μου θύμισε ότι είπα εγώ ο ίδιος –και έγινε επίσης αποδεκτό- ότι αφού τοποθετηθούν επί των τροπολογιών οι εισηγητές και οι ειδικοί αγορητές από τα κόμματα, μετά οι συνάδελφοι μπορεί να θέλουν να τοποθετηθούν σε μία ή δύο τροπολογίες και θα τους δοθεί ο λόγος για τρία ή τέσσερα λεπτά. Επομένως θέλω να πω ότι δεν χρειάζεται να εγγραφείτε κατά τη διάρκεια. Θα υπάρχει αυτή η δυνατότητα.

**ΙΩΑΝΝΗΣ ΒΡΟΥΤΣΗΣ:** Πώς θα γίνει, κύριε Πρόεδρε; Με το χέρι;

**ΠΡΟΕΔΡΕΥΩΝ (Νικήτας Κακλαμάνης):** Ε, ναι. Από ό,τι εκτιμώ, δεν θα είναι πολλοί οι συνάδελφοι. Αν θέλετε να εγγραφείτε, εγγραφείτε. Δεν υπάρχει κανένα πρόβλημα. Εκτιμώ όμως ότι δεν θα είναι πάρα πολλοί οι συνάδελφοι. Ήδη θα δώσουμε τον λόγο στους κυρίους συναδέλφους, γιατί και τυπικά και ουσία έχετε δίκιο. Όμως, αν θέλετε, μπορείτε να εγγραφείτε, για να έχουμε και μια εικόνα.

**ΜΑΥΡΟΥΔΗΣ ΒΟΡΙΔΗΣ:** Εγώ θέλω να μιλήσω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Αγαπητοί κύριοι συνάδελφοι, η σημερινή συζήτηση στην Ολομέλεια σχετικά με την κύρωση των τεσσάρων αεροπορικών συμφωνιών μεταξύ της Ευρωπαϊκής Ένωσης και των κρατών-μελών και των χωρών της Γεωργίας, της Μολδαβίας, της Ιορδανίας και του Ισραήλ αποτελούν ένα κρίσιμο κομμάτι της εθνικής στρατηγικής μας στον τομέα των αερομεταφορών. Οι συμφωνίες αυτές επεκτείνουν τις δυνατότητες της χώρας στις επιβατικές και εμπορευματικές μεταφορές, δημιουργούν αναπτυξιακές συνθήκες στον τομέα των μεταφορών, του τουρισμού και κατ’ επέκταση, επιδρούν θετικά στην οικονομία.

Δεν θα κουράσω, γιατί έχει γίνει αναλυτική συζήτηση και στις επιτροπές και στην προηγούμενη κύρωση με τη Νέα Ζηλανδία, οπότε έχουμε σχεδόν τα ίδια πλαίσια για το τι περιλαμβάνει. Θα ήθελα, όμως, να πω δυο λόγια για την κριτική που ασκήθηκε, σχετικά με το κατά πόσο χρήσιμες είναι αυτές οι κυρώσεις συμφωνιών.

Ενημερώνω, λοιπόν, ότι έχει ανοίξει ήδη συζήτηση στα ευρωπαϊκά όργανα, ώστε να μην περνούν από τα εθνικά κοινοβούλια τέτοιου είδους συμφωνίες αλλά να γίνονται διαπραγματεύσεις σε κεντρικό επίπεδο στην Ευρωπαϊκή Επιτροπή. Αυτό σημαίνει ότι όσες συμφωνίες κάνουμε, δεν πρόκειται να κυρωθούν προφανώς στη συνέχεια και διατηρούμε ένα πολύ μεγάλο πλεονέκτημα με τον τρόπο αυτό σε σχέση με τρίτες χώρες εκτός Ευρωπαϊκής Ένωσης, τόσο για τις αερομεταφορές όσο και για την αναγκαιότητα που δείχνουν αυτές, κυρίως στον τουρισμό.

Άρα δεν είναι τόσο απλά τα πράγματα, να λέμε ότι δεν χρειάζονται και είναι πολιτικές της Ευρωπαϊκής Ένωσης. Μιλώ προς τη συνάδελφο από το Κομμουνιστικό Κόμμα Ελλάδας. Δεν είναι ακριβώς έτσι, γιατί κάθε τρεις και λίγο αλλάζουν τα θεσμικά πλαίσια από την Ευρωπαϊκή Επιτροπή και καλό θα είναι τουλάχιστον τέτοιες συμφωνίες να τις έχουμε προχωρήσει και να κατοχυρώνουμε τα συμφέροντα της χώρας μας.

Κύριε Πρόεδρε, θα ήθελα τώρα να καταθέσω μια νομοτεχνική βελτίωση σε σχέση με τον τίτλο, να συμπληρωθεί η φράση «και λοιπές διατάξεις».

**ΠΡΟΕΔΡΕΥΩΝ (Νικήτας Κακλαμάνης):** Νομοτεχνική σε τι;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Στη συμπλήρωση του τίτλου του νομοσχεδίου με τη φράση «και λοιπές διατάξεις». Δεν είχα πάρει τον λόγο πριν.

**ΠΡΟΕΔΡΕΥΩΝ (Νικήτας Κακλαμάνης):** Ωραία, εντάξει. Καταθέστε το στα Πρακτικά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Αν θέλετε, για τον τύπο, να αναφέρω και τα γενικά και ειδικά πρωτόκολλα.

**ΠΡΟΕΔΡΕΥΩΝ (Νικήτας Κακλαμάνης):** Ναι πείτε τα και μετά καταθέστε τη αμέσως.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Είναι οι τροπολογίες του Υπουργείου Υποδομών, Μεταφορών και Δικτύων με γενικό πρωτόκολλο 319 και ειδικό 17, 321 και ειδικό 19, 323 και ειδικό 21. Είναι του Υπουργείου Τύπου 313 και ειδικό 11, 318 και ειδικό 16, των Υπουργείων Οικονομικών, Εργασίας -είναι εδώ ο κ. Κατρούγκαλος, για να την υπερασπιστεί- με γενικό 315 και ειδικό 13. Μετά την ανάπτυξη των βουλευτικών θα πούμε και ποιες κάνουμε δεκτές από τις βουλευτικές.

Αν θέλετε, μπορώ να αναπτύξω τις τροπολογίες του Υπουργείου Μεταφορών, για να το κάνουμε σύντομο.

**ΑΘΑΝΑΣΙΟΣ ΜΠΟΥΡΑΣ:** Τώρα πρέπει να πείτε ποιες κάνετε δεκτές. Αν δεν τις κάνετε δεκτές…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαρίστως. Θα τις πούμε από τώρα.

**ΠΡΟΕΔΡΕΥΩΝ (Νικήτας Κακλαμάνης):** Επίσης να γίνει μια διόρθωση. Δεν είναι «και λοιπές διατάξεις», είναι «και άλλες διατάξεις». Το λέω για τα Πρακτικά. Διορθώστε το και εσείς, κύριε Υπουργέ. Δεν υπάρχει φράση «και λοιπές διατάξεις», υπάρχει «και άλλες διατάξεις». Διορθώστε το και εσείς, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ωραία. «Και άλλες διατάξεις».

Γίνεται δεκτή, λοιπόν, η τροπολογία του κ. Λαζαρίδη με γενικό αριθμό 325 και ειδικό 23.

**ΠΡΟΕΔΡΕΥΩΝ (Νικήτας Κακλαμάνης):** Αναφέρεστε τώρα στις βουλευτικές;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι στις βουλευτικές.

**ΜΑΥΡΟΥΔΗΣ ΒΟΡΙΔΗΣ:** Σε ποια σύμβαση; Σε ποια κύρωση;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Της Μολδαβίας. Όλες της Μολδαβίας είναι.

**ΜΑΥΡΟΥΔΗΣ ΒΟΡΙΔΗΣ:** Όλες;

**ΣΙΜΟΣ ΚΕΔΙΚΟΓΛΟΥ:** Έχετε και μία στην Ιορδανία.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όλες, όλες. Η Μολδαβία είναι υπέρ των τροπολογιών σε αντίθεση με τα κόμματα της Αντιπολίτευσης, που πρώτη φορά είδαν να κατατίθεται τροπολογία σε νομοσχέδιο, από ό,τι κατάλαβα από την κουβέντα που έγινε λίγο πριν. Πρώτη φορά βλέπει η Νέα Δημοκρατία τέτοιο πράγμα, να κατατίθενται τροπολογίες.

**ΜΑΥΡΟΥΔΗΣ ΒΟΡΙΔΗΣ:** Αφήστε τώρα!

(Θόρυβος στην Αίθουσα)

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι, όχι! Είναι η πρώτη φορά, πραγματικά!

**ΜΑΥΡΟΥΔΗΣ ΒΟΡΙΔΗΣ:** Εμ το κάνετε, είστε και προκλητικός!

**ΔΙΑΜΑΝΤΩ ΜΑΝΩΛΑΚΟΥ:** Δεν είναι η πρώτη φορά αλλά τους αντιγράψατε πολλαπλώς.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι. Είναι και η τροπολογία του συναδέλφου Θεοφύλακτου Ιωάννη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και άλλη τροπολογία;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Βουλευτική είναι. Να το απαγορεύσουμε και αυτό; Δεν θέλετε να έχουν δικαίωμα οι Βουλευτές να καταθέτουν τροπολογίες; Αυτό είναι νέο εφεύρημα!

**ΔΙΑΜΑΝΤΩ ΜΑΝΩΛΑΚΟΥ:** Εντάξει τώρα ξέρουμε πώς φτιάχνεται.

**ΑΘΑΝΑΣΙΟΣ ΜΠΟΥΡΑΣ:** Τι νούμερο έχει αυτή η τροπολογία;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Με συγχωρείτε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ακούστε τι θα σας πω, γιατί εγώ στα χαρτιά που έχω, δεν βλέπω του κ. Λαζαρίδη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Είναι και μια τρίτη και τελειώνω.

**ΠΡΟΕΔΡΕΥΩΝ (Νικήτας Κακλαμάνης):** Περιμένετε. Ακούστε πώς θα το πάμε. Βλέπω άλλων συναδέλφων για τη Μολδαβία. Λοιπόν, τελειώστε την τοποθέτησή σας επί της αρχής, για να κάνουμε επί της αρχής την ψηφοφορία. Φτιάξτε τα χαρτιά σας. Μετά θα δώσω…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Είναι όλα έτοιμα τα χαρτιά μου. Η τελευταία είναι των Βουλευτών κ. Δημητριάδη, κ. Κάτση και κ. Καραναστάση, η με νούμερο 314 και με ειδικό αριθμό 12.

**ΠΡΟΕΔΡΕΥΩΝ (Νικήτας Κακλαμάνης):** Λέω εγώ τώρα. Είναι η τροπολογία με γενικό αριθμό 314 και ειδικό 12.

**ΜΑΥΡΟΥΔΗΣ ΒΟΡΙΔΗΣ:** Αυτή είναι για τον Τελωνειακό Κώδικα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μάλιστα.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, το ξαναλέτε;

**ΠΡΟΕΔΡΕΥΩΝ (Νικήτας Κακλαμάνης):** Είναι η τροπολογία με γενικό αριθμό 314 και ειδικό αριθμό 12, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Και οι άλλες δύο, λέω για τις βουλευτικές, είναι η τροπολογία με γενικό αριθμό 317 και ειδικό αριθμό 15 και η τροπολογία με γενικό αριθμό 325 και ειδικό αριθμό 23.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, πάμε τώρα να κλείσουμε επί της αρχής.

Επομένως κηρύσσεται περαιωμένη η συζήτηση επί της αρχής των σχεδίων νόμων του Υπουργείου Υποδομών, Μεταφορών και Δικτύων.

Η ψήφισή τους θα γίνει χωριστά.

«Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της, αφενός, και της Γεωργίας, αφετέρου, και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της, αφενός, και της Γεωργίας, αφετέρου, και άλλες διατάξεις» έγινε δεκτό επί της αρχής κατά πλειοψηφία.

«Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών-μελών της, αφενός, και του Χασεμιτικού Βασιλείου Ιορδανίας, αφετέρου, και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών-μελών της, αφενός, και του Χασεμιτικού Βασιλείου Ιορδανίας, αφετέρου, και άλλες διατάξεις» έγινε δεκτό επί της αρχής κατά πλειοψηφία.

«Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών-μελών της, αφενός, και της Κυβέρνησης του Κράτους του Ισραήλ, αφετέρου, και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών-μελών της, αφενός, και της Κυβέρνησης του Κράτους του Ισραήλ, αφετέρου, και άλλες διατάξεις» έγινε δεκτό επί της αρχής κατά πλειοψηφία.

«Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της και της Δημοκρατίας της Μολδαβίας και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών - μελών της και της Δημοκρατίας της Μολδαβίας και άλλες διατάξεις» έγινε δεκτό επί της αρχής κατά πλειοψηφία.

Επομένως, κλείσαμε επί της αρχής το θέμα των κυρώσεων.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε;

**ΣΙΜΟΣ ΚΕΔΙΚΟΓΛΟΥ:** Επί της αρχής για τις κυρώσεις όχι για τις άλλες διατάξεις;

**ΠΡΟΕΔΡΕΥΩΝ (Νικήτας Κακλαμάνης):** Όχι, για τις κυρώσεις είπα. Οι άλλες διατάξεις είναι οι τροπολογίες. Είπα εξαρχής ότι θα γίνει η συζήτηση en bloc εκεί που είναι ένας εισηγητής, εκεί που είναι δύο, ανάλογα και στο τέλος οι υπηρεσίες –θα τις φορτώσουμε- ανάλογα σε ποια συμφωνία έχει κατατεθεί, θα τις προσθέσουν ως άρθρο στην αντίστοιχη συμφωνία, για να κερδίζουμε χρόνο. Επομένως οι άλλες διατάξεις είναι οι τροπολογίες που είπε ο κύριος Υπουργός.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, συγγνώμη, ψηφίζοντας επί της αρχής την κύρωση συμφωνίας και άλλες διατάξεις, μήπως δημιουργείται η λάθος εικόνα;

**ΠΡΟΕΔΡΕΥΩΝ (Νικήτας Κακλαμάνης):** Όχι δεν δημιουργείται, κύριε συνάδελφε.

**ΣΙΜΟΣ ΚΕΔΙΚΟΓΛΟΥ:** Διότι εμείς, κύριε Πρόεδρε, δεν έχουμε σκοπό να ψηφίσουμε τις άλλες διατάξεις.

**ΠΡΟΕΔΡΕΥΩΝ (Νικήτας Κακλαμάνης):** Σας εξήγησα ότι γίνεται κατά παρέκκλιση, για να κερδίσουμε χρόνο. Είναι επιπλέον δουλειά για τους συνεργάτες της Έδρας και τις υπηρεσίες. Τυπικά έχετε δίκιο, αλλά έτσι θα φτάναμε το βράδυ. Γι’ αυτό και είπα εξαρχής ότι επειδή έχουν τον αριθμό τους και το πού έχουν κατατεθεί, μετά θα τις χωρίσουμε εμείς και θα μπει σε κάθε συμφωνία η αντίστοιχη, για να κερδίσουμε χρόνο. Τελειώσαμε, λοιπόν, με αυτό.

Προτείνω τώρα το εξής. Η πρώτη Συμφωνία ήταν αυτή της Γεωργίας. Εκεί, λοιπόν, η κ. Φωτίου έχει καταθέσει δύο τροπολογίες.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τρεις τροπολογίες, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Ποια είναι η τρίτη;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι η τροπολογία 320/22.

**ΠΡΟΕΔΡΕΥΩΝ (Νικήτας Κακλαμάνης):** Πότε κατετέθη;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχει κατατεθεί.

**ΙΩΑΝΝΗΣ ΒΡΟΥΤΣΗΣ:** Πότε;

**ΠΡΟΕΔΡΕΥΩΝ (Νικήτας Κακλαμάνης):** Πότε κατατέθηκε; Σας ερωτώ εγώ!

**ΣΙΜΟΣ ΚΕΔΙΚΟΓΛΟΥ:** Κάποια στιγμή!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σήμερα κατατέθηκε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσετε για τις δύο….

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, με συγχωρείτε!

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, δεν σας έχω δώσει τον λόγο. Καθίστε στο έδρανό σας, σας παρακαλώ! Όταν θα σας δώσω τον λόγο, θα τον πάρετε και θα σηκωθείτε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μου έχετε δώσει τον λόγο, αφού με ρωτήσατε!

**ΠΡΟΕΔΡΕΥΩΝ (Νικήτας Κακλαμάνης):** Εγώ ως Προεδρείο δεν έχω τροπολογία. Όταν θα σας δώσω τον λόγο, θα τον πάρετε και θα σηκωθείτε.

Επί του παρόντος θα μιλήσετε για τις δύο τροπολογίες και εφόσον έχει κατατεθεί έστω και πριν ένα λεπτό, θα φωτοτυπηθεί, θα μοιραστεί σε όλους τους συναδέλφους…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχει φωτοτυπηθεί, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Δεν την έχουν πάρει…

**ΓΕΩΡΓΙΟΣ ΑΜΥΡΑΣ:** Ούτε τις βουλευτικές δεν έχουμε, κύριε Πρόεδρε!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μου έχετε δώσει τον λόγο, αφού με έχετε ρωτήσει!

**ΠΡΟΕΔΡΕΥΩΝ (Νικήτας Κακλαμάνης):** Δεν την έχουν πάρει οι συνάδελφοι όμως!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι εδώ. Μισό λεπτό, κύριε Πρόεδρε, περιμένετε…

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου, μήπως θέλετε να έρθετε να καθίσετε εδώ; Αν σηκωθείτε ξανά χωρίς να σας δώσω τον λόγο…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μου έχετε δώσει τον λόγο εξ αντικειμένου, αφού με ρωτήσατε!

**ΠΡΟΕΔΡΕΥΩΝ (Νικήτας Κακλαμάνης):** Δεν σας έδωσα τον λόγο! Καθίστε κάτω, σας παρακαλώ!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όταν απαντώ, πρέπει να είμαι κάτω;

**ΠΡΟΕΔΡΕΥΩΝ (Νικήτας Κακλαμάνης):** Καθίστε, παρακαλώ, κάτω! Δεν θα υποκαταστήσετε το Προεδρείο! Καθίστε κάτω και μη διανοηθείτε να σηκωθείτε άλλη φορά αυθαιρέτως και να πάρετε τον λόγο, τουλάχιστον όταν είμαι εγώ στην Έδρα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ωραία, κύριε Πρόεδρε. Τότε θέλω τον λόγο, κύριε Πρόεδρε! Τότε τον λόγο, κύριε Πρόεδρε, επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Η τροπολογία για την οποία μιλά η κ. Φωτίου, στις υπηρεσίες ήρθε στις 10.15΄. Επομένως…

**ΜΑΥΡΟΥΔΗΣ ΒΟΡΙΔΗΣ:** Εντάξει, είναι αίσχος!

**ΙΩΑΝΝΗΣ ΒΡΟΥΤΣΗΣ:** Αίσχος! Είχε αρχίσει η συνεδρίαση.

**ΜΑΥΡΟΥΔΗΣ ΒΟΡΙΔΗΣ:** Είμαστε σοβαροί τώρα;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, κύριοι συνάδελφοι! Θέλετε να κάνουμε συζήτηση ή δεν θέλετε;

Επομένως παραμένει η πρότασή μου ότι η κ. Φωτίου θα τοποθετηθεί για τις δύο τροπολογίες και μετά αν είναι φωτοτυπημένη η τροπολογία, θα διανεμηθεί. Παρακαλώ τους κλητήρες να τη διανείμουν σε όλους τους συναδέλφους.

Στη συνέχεια, κυρία Φωτίου, θα σας δώσω ξανά τον λόγο, για να υπερασπιστείτε και την τρίτη τροπολογία, παρά το γεγονός ότι εδώ έχει ώρα κατάθεσης 10.15΄.

**ΓΕΩΡΓΙΟΣ ΑΜΥΡΑΣ:** Ούτε τις βουλευτικές δεν έχουμε στα χέρια μας, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Οι βουλευτικές έχουν κατατεθεί εγκαίρως. Μπορούσατε να τις έχετε στα χέρια σας, κύριε Αμυρά.

**ΑΘΑΝΑΣΙΟΣ ΜΠΟΥΡΑΣ:** Όχι, εγκαίρως, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Να επαναλάβετε το νούμερο!

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, θα ήθελα τον λόγο!

**ΠΡΟΕΔΡΕΥΩΝ (Νικήτας Κακλαμάνης):** Τώρα έχω δώσει τον λόγο στην κ. Φωτίου. Μετά θα πάρετε τον λόγο, κύριε Παναγιώταρε.

Ξεκινάμε με πέντε λεπτά για τις δύο τροπολογίες και αργότερα θα μιλήσετε για την τρίτη, αφού αυτή διανεμηθεί.

Ορίστε, κυρία Φωτίου, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εδώ λέει ότι είναι εκπρόθεσμες, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Μα οι περισσότερες είναι εκπρόθεσμες.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θέλω ένα λεπτό επί προσωπικού ως εξής. Δεν έχω δώσει δείγματα μη σεβασμού του Προεδρείου και της κοινοβουλευτικής διαδικασίας μέχρι σήμερα μετά από τέσσερα χρόνια στη Βουλή και νομίζω ότι αυτό είναι κάτι που ξέρετε όλοι καλά.

**ΠΡΟΕΔΡΕΥΩΝ (Νικήτας Κακλαμάνης):** Θεωρώ το θέμα λήξαν και για μένα, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και εγώ το θεωρώ, κύριε Πρόεδρε, μόνο που προσβάλλομαι, όταν ένας Πρόεδρος του ελληνικού Κοινοβουλίου μου λέει: «μη διανοηθείτε να ξανασηκωθείτε όρθια». Σας είπα και πριν, πως νόμισα ότι αφού με ρωτήσατε, μου είχατε δώσει ήδη τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Έχει λήξει το θέμα και για μένα, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θεωρώ και εγώ το θέμα λήξαν και προχωρώ, κύριε Πρόεδρε.

Η πρώτη τροπολογία με αριθμό 320/18, αφορά τη λειτουργία παράτασης δύο δομών φιλοξενίας αιτούντων άσυλο. Η μία είναι η ανοιχτή δομή φιλοξενίας αιτούντων άσυλο και ευάλωτων ομάδων πολιτών τρίτων χωρών στον Ελαιώνα Αττικής. Αυτή είναι η μία δομή. Η δεύτερη είναι το κέντρο προσωρινής διαμονής αιτούντων άσυλο αλλοδαπών Λαυρίου, το οποίο φιλοξενεί διακόσια ογδόντα έξι άτομα. Ο Ελαιώνας πολύ περισσότερα. Πρόκειται για δαπάνες 380.000 ευρώ για την περίπτωση της δομής φιλοξενίας του Ελαιώνα και 670.000 ευρώ για το κέντρο προσωρινής διαμονής στο Λαύριο.

Επομένως νομίζω ότι αυτή είναι όλη η λογική και ακριβώς έχετε καταλάβει όλοι πόσο οξυμένες είναι οι συνθήκες και γιατί το κάνουμε έστω και με αυτή την κατεπείγουσα μορφή.

Η δεύτερη τροπολογία με αριθμό 322/20, αφορά συμπληρωματική διάταξη-τροπολογία για τις κοινωνικές δομές άμεσης αντιμετώπισης της φτώχειας. Όπως ξέρετε, οι «δομές φτώχειας» είχαν ενταχθεί στο Επιχειρησιακό Πρόγραμμα Ανάπτυξης Ανθρώπινου Δυναμικού του ΕΣΠΑ 2007-2013. Ξέρετε όλοι πολύ καλά ότι βρίσκονται και λειτουργούν και είναι εξαιρετικά χρήσιμες στους δήμους, σε δομές δηλαδή των δήμων. Είναι τα κοινωνικά παντοπωλεία που τα ξέρετε όλοι, είναι τα κοινωνικά συσσίτια, τα φαρμακεία κ.λπ. αλλά είναι και συγχρόνως όλες οι υπόλοιπες συνοδές υπηρεσίες, που προέβλεπε γι’ αυτές τις λειτουργίες το ΕΣΠΑ 2007-2013.

Τι συνέβη; Συνέβη ότι όλες αυτές οι δομές είχαν ημερομηνία λήξης και αυτή ήταν τον Σεπτέμβριο του 2015. Η Βουλή παρέτεινε τη λειτουργία αυτών των δομών μέχρι τον Δεκέμβριο του 2015 –το ξέρετε, γιατί το ψηφίσατε- και από εκεί και ύστερα τις επέκτεινε ξανά μέχρι τον Ιούλιο του 2016, ακριβώς γιατί για τις δομές αυτές είχαμε υποβάλει μαζί με τις δεκατρείς περιφέρειες στην Ευρωπαϊκή Ένωση το νέο ΕΣΠΑ. Η λειτουργία επομένως των δομών αυτών θα εξακολουθήσει με διαφορετικούς τρόπους αλλά επί της ουσίας θα έχει τον ίδιο ρόλο στο νέο ΕΣΠΑ. Αυτό το νέο ΕΣΠΑ μέχρι να στελεχωθεί με τις διαδικασίες που ακολουθεί, υπολογίζουμε ότι θα καταφέρουμε να λειτουργεί για όλες αυτές τις δομές τον Ιούλιο του 2016.

Και για το 2015 και για το 2016, δηλαδή γι’ αυτήν την περίοδο, η χρηματοδότηση και η λειτουργία των δομών θα γίνεται από τον κρατικό προϋπολογισμό. Είναι 10.000.000 συνολικά και για το πρώτο και για το δεύτερο εξάμηνο.

Αυτό, λοιπόν, σήμερα ψηφίζεται. Νομίζω ότι κατανοείτε πάλι τη διαδικασία του κατεπείγοντος, ώστε να μην υπάρξουν έκρυθμες καταστάσεις συμβάσεων, διότι οι υπηρεσίες των Υπουργείων είναι λίγο ετεροχρονισμένες, ως προς τον χρόνο που απαιτείται σε σχέση με την υπογραφή των συμβάσεων αυτών των δομών. Γι’ αυτό φέρνουμε τη συγκεκριμένη τροπολογία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ.

Κατ’ αρχάς να ανακοινώσω –γιατί δεν έχουν έρθει επισήμως τα χαρτιά, αλλά για να μη χάνουμε χρόνο, απλά παρακαλώ τους Γραμματείς των κομμάτων να στέλνουν εγκαίρως τα χαρτιά με τους Κοινοβουλευτικούς Εκπροσώπους- ότι από τον ΣΥΡΙΖΑ σήμερα Κοινοβουλευτικός Εκπρόσωπος είναι ο κ. Φάμελλος. Από τη Νέα Δημοκρατία είναι ο κ. Βούτσης. Από τη Χρυσή Αυγή έχει γίνει αντικατάσταση - ανέλαβα εγώ την ευθύνη χωρίς χαρτιά- και Κοινοβουλευτικός Εκπρόσωπος είναι ο κ. Παναγιώταρος. Από τη Δημοκρατική Συμπαράταξη είναι ο κ. Θεοχαρόπουλος.

Κυρία Μανωλάκου, από το Κομμουνιστικό Κόμμα Ελλάδας δεν μου έχετε στείλει ποιος θα είναι ο Κοινοβουλευτικός Εκπρόσωπος σήμερα.

Ο κ. Καραθανασόπουλος μήπως είναι; Άρα τον σημειώνω;

**ΔΙΑΜΑΝΤΩ ΜΑΝΩΛΑΚΟΥ:** Όχι μην τον σημειώνετε ακόμη.

**ΠΡΟΕΔΡΕΥΩΝ (Νικήτας Κακλαμάνης):** Καλά. Το βλέπετε και ενημερώνετε το Προεδρείο.

Από το Ποτάμι Κοινοβουλευτικός Εκπρόσωπος είναι ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ο κ. Δανέλλης ήταν για τις δύο κυρώσεις, γι’ αυτό ήθελα να σας μιλήσω. Αλλά πώς θα το κάνουμε τώρα;

**ΠΡΟΕΔΡΕΥΩΝ (Νικήτας Κακλαμάνης):** Θα μοιραστείτε τον χρόνο, έξι λεπτά ο καθένας σας.

**ΓΕΩΡΓΙΟΣ ΑΜΥΡΑΣ:** Ωραία σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Οπότε από το Ποτάμι ο κ. Αμυράς και ο κ. Δανέλλης.

Από τους Ανεξάρτητους Έλληνες Κοινοβουλευτικός Εκπρόσωπος είναι ο κ. Κόκκαλης.

**ΓΕΩΡΓΙΟΣ ΛΑΖΑΡΙΔΗΣ:** Όχι, εγώ είμαι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Άλλαξε; Άρα μπαίνετε εσείς, κύριε Λαζαρίδη, ως Κοινοβουλευτικός Εκπρόσωπος;

**ΓΕΩΡΓΙΟΣ ΛΑΖΑΡΙΔΗΣ:** Ναι, κύριε Πρόεδρε. Θα είμαι εγώ για όλες.

**ΠΡΟΕΔΡΕΥΩΝ (Νικήτας Κακλαμάνης):** Για όλες, ωραία.

Και ο κ. Καρράς είναι Κοινοβουλευτικός Εκπρόσωπος από την Ένωση Κεντρώων, en bloc για όλες τις τροπολογίες.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Πάει αυτό.

Δεύτερον, ελπίζω ότι ήδη διανεμήθηκε –την έκαναν τη δουλειά οι κυρίες από την επιτροπή– σε όλα τα κόμματα ένα σώμα με όλες πλέον τις τροπολογίες, για να μην αναρωτιόμαστε ποια είναι, πότε, κ.λπ.. Τις έχετε μπροστά σας, δείτε τις. Όποιος θέλει αντίγραφο μπορεί ο κλητήρας να τον εξυπηρετήσει.

Πάμε τώρα στον κ. Σπίρτζη, ο οποίος θα υπερασπιστεί τις τρεις τροπολογίες.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα μπορούσα να λάβω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Κύριε Σπίρτζη, να πάω στον κ. Κατρούγκαλο για ένα λεπτό;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Βεβαίως.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, τον λόγο έχει ο κ. Κατρούγκαλος που έχει να υπερασπιστεί την τροπολογία του και μετά ο λόγος στον κ. Σπίρτζη και αναμένεται ο κ. Παππάς.

Παρακαλώ, η Γραμματεία της Κυβέρνησης, αν με ακούει, να ειδοποιήσει τον κ. Παππά. Είναι εν Ελλάδι ή μήπως συνοδεύει τον κ. Τσίπρα στο εξωτερικό και αδίκως τον περιμένουμε; Με ενημερώνουν ότι στις 11.30΄ θα είναι εδώ.

Κύριε Υπουργέ, έχετε τον λόγο για πέντε λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, δεν είναι δική μου τροπολογία.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν είπα ότι είναι δική σας. Είπα ότι θα την υπερασπιστείτε εσείς ως συνυπογράφων.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς.

Με παρακάλεσε ο κ. Σταθάκης, εν όψει της αναχώρησής του, να υπερασπιστώ την τροπολογία του με αριθμό 315/13, που ουσιαστικά παρατείνει την προστασία που υπάρχει σε ορισμένες κατηγορίες δανείων εν όψει της διαπραγμάτευσης. Όπως ξέρετε, αυτό είναι ένα από τα πιο αιχμηρά σημεία της διαπραγμάτευσης που έχουμε με τους θεσμούς. Η διαπραγμάτευση αυτή βαίνει καλώς, όπως ακούσατε και χθες. Έχουμε μια σημαντική προσέγγιση στα περισσότερα θέματα. Δεν είμαστε, όμως, αυτήν τη στιγμή σε θέση να καταθέσουμε νομοσχέδιο για τα κόκκινα δάνεια, όπως θα κάνουμε την ερχόμενη εβδομάδα για το ασφαλιστικό και για το φορολογικό.

Γι’ αυτόν τον λόγο, λοιπόν, δίνεται μια παράταση μέχρι τις 15 Μαΐου για μία κατηγορία δανείων και μέχρι τις 31 Μαΐου ως προς την αναστολή ισχύος του ν.4281/2014, ούτως ώστε να έχουμε τη χρονική δυνατότητα να ολοκληρώσουμε τη διαπραγμάτευση και να μπορέσουμε μέχρι τότε να συνεχιστεί η προστασία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Υπουργέ, και για την οικονομία του χρόνου. Εάν κατάλαβα καλά, δηλαδή, είναι παράταση της προστασίας.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς. Για έναν μήνα.

**ΠΡΟΕΔΡΕΥΩΝ (Νικήτας Κακλαμάνης):** Της προστασίας που υπάρχει τώρα. Εντάξει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εσωτερικών και Διοικητικής Ανασυγκρότησης, Εξωτερικών, Οικονομικών και οι Αναπληρωτές Υπουργοί Εσωτερικών και Διοικητικής Ανασυγκρότησης, Εξωτερικών και Οικονομικών κατέθεσαν σήμερα, 13-4-2016, σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Δημοκρατίας της Βουλγαρίας και της Κυβέρνησης της Δημοκρατίας της Τουρκίας, σχετικά με την ίδρυση και λειτουργία Κοινού Κέντρου Επαφής με σκοπό την Αστυνομική και Τελωνειακή Συνεργασία».

Παραπέμπεται στην αρμόδια Διαρκή Επιτροπή

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις συνοδοί εκπαιδευτικοί από το 173ο Δημοτικό Σχολείο Αθηνών και 38ο Δημοτικό Σχολείο Πειραιά και είκοσι επτά μαθήτριες και μαθητές και δύο συνοδοί-εκπαιδευτικοί από το 1ο Δημοτικό Σχολείο Νέου Ψυχικού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Σπίρτζη, έχετε τον λόγο για τις τρεις τροπολογίες.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Η πρώτη τροπολογία αφορά το Μητρώο Παρόχων Ευρωπαϊκής Υπηρεσίας Τηλεδιοδίων. Όπως ήδη γνωρίζετε, προβλεπόταν μέσα στην οδηγία να έχουμε Μητρώο Παρόχων Ευρωπαϊκής Υπηρεσίας Τηλεδιοδίων στο πλαίσιο εναρμόνισης της ελληνικής νομοθεσίας στην απόφαση 750/2009, σχετικά με τον ορισμό της Ευρωπαϊκής Υπηρεσίας Τηλεδιοδίων…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μια μικρή διακοπή για δύο δευτερόλεπτα, παρακαλώ.

Επί του παρόντος μιλάμε μόνο για τις υπουργικές τροπολογίες. Και αφού τελειώσουμε με τις υπουργικές, θα πάμε μετά στις τροπολογίες των συναδέλφων. Αυτό για να μην τα μπλέξουμε. Άρα, μιλάτε μόνο για τις υπουργικές.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μόνο για τις υπουργικές, κύριε Πρόεδρε.

Αυτά, λοιπόν, οριζόντουσαν και στην οδηγία 52/2004, σχετικά με τη διαλειτουργικότητα των συστημάτων τηλεδιοδίων. Οι οδηγίες αυτές ενσωματώθηκαν με το π.δ177/2007, όμως δεν είχε προβλεφθεί το Μητρώο Παρόχων Ευρωπαϊκής Υπηρεσίας Τηλεδιοδίων.

**ΜΑΥΡΟΥΔΗΣ ΒΟΡΙΔΗΣ:** Κύριε Υπουργέ, μας λέτε γιατί είναι κατεπείγουσα και γιατί τη φέρνετε με αυτή τη διαδικασία;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Είναι γιατί έχουμε κατηγορηθεί στην Ευρωπαϊκή Επιτροπή για όλες αυτές που σας λέω ή υπάρχουν υποχρεώσεις. Θα δείτε ότι και με τις άλλες δύο είναι το ίδιο.

Είναι αυτό για την «καλή» νομοθεσία από το 2007, που συζητούσαμε λίγο πριν, κύριε Βορίδη.

Η δεύτερη τροπολογία αφορά την τροποποίηση διατάξεων του π.δ51/2012. Πάλι εναρμονιζόμασταν με μία άλλη οδηγία. Όμως, η Ευρωπαϊκή Επιτροπή με το υπ’ αριθμόν EU PILOT 6923/14/MOVE σχετικό έγγραφό της, εξέφρασε επιφυλάξεις για τη μεταφορά αυτών των διατάξεων της ανωτέρω οδηγίας στο εθνικό μας δίκτυο.

**ΜΑΥΡΟΥΔΗΣ ΒΟΡΙΔΗΣ:** Αυτή είναι για τα διπλώματα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι, και θα παραπεμπόμασταν. Οπότε, φέρνουμε τις τροποποιήσεις αυτές προκειμένου να μην έχουμε πρόβλημα.

Η τρίτη τροπολογία έχει να κάνει με τις εργατικές κατοικίες στο Ληξούρι και είναι κατεπείγουσα, γιατί οι συμπολίτες μας στην Κεφαλλονιά υποφέρουν. Είναι για τον σεισμό του 2014, τότε που επλήγησαν στους δύο σεισμούς. Την αρμοδιότητα για την έκδοση διοικητικών πράξεων ανέγερσης των εργατικών κατοικιών στον χώρο αυτό και την υλοποίηση του έργου την είχε ο Οργανισμός Εργατικής Κατοικίας. Είναι μια δομή που έχει καταργηθεί. Εξ αυτού του γεγονότος -αλλά όχι μόνο- δενμπορούν να εκδοθούν οι απαραίτητες οικοδομικές άδειες. Πρέπει να διευκρινιστεί ότι είναι απολύτως ξεκάθαρα τα οικόπεδα, τα οικοδομικά τετράγωνα που υπήρχαν αυτές οι εργατικές κατοικίες, για να βγουν οι νέες οικοδομικές άδειες -γιατί υπήρχαν παλιά πρακτικές που δεν ήταν σαφώς ορισμένα-, χωρίς βέβαια να έχουμε τροποποιήσεις του ρυμοτομικού σχεδίου.

Αυτές είναι οι τρεις τροπολογίες του Υπουργείου. Αν θέλετε, να επαναλάβω…

**ΕΛΕΝΗ ΖΑΡΟΥΛΙΑ:** Μπορείτε να επαναλάβετε ποια είναι η δεύτερη;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Είναι η 319/17, η 321/19 και η 323/21. Αυτές είναι τροπολογίες του Υπουργείου Μεταφορών. Και για να έχετε πλήρη εικόνα για το ποιες γίνονται αποδεκτές, να πούμε ξανά ότι στη σύμβαση με τη Μολδαβία γίνονται αποδεκτές η υπουργική τροπολογία του Υπουργείου Οικονομίας, η 315/13, και οι βουλευτικές 314/12 και 316/14.

**ΙΩΑΝΝΗΣ ΒΡΟΥΤΣΗΣ:** Δεκτές γίνονται αυτές;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεκτές. Αυτές που γίνονται δεκτές λέω ξανά, για να μην υπάρχουν παρεξηγήσεις.

**ΙΩΑΝΝΗΣ ΒΡΟΥΤΣΗΣ:** Η 314/12 γίνεται δεκτή;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Γίνεται δεκτή, όπως και η 316/14.

**ΙΩΑΝΝΗΣ ΒΡΟΥΤΣΗΣ:** Ποιος θα την υποστηρίξει;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Οι Βουλευτές που την καταθέτουν.

**ΙΩΑΝΝΗΣ ΒΡΟΥΤΣΗΣ:** Πώς την κάνετε δεκτή χωρίς πρώτα να τους ακούσετε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, σας έδωσα τον λόγο; Καθίστε κάτω. Να τελειώσει και μετά θα μιλήσετε. Κατάλαβα ότι έχετε μια ένσταση επί αυτών που είπε και θα σας δώσω τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ζητήσατε να σας πούμε ποιες βουλευτικές τροπολογίες κάνουμε δεκτές. Θέλετε να το κάνουμε μετά την ανάπτυξή τους;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν το καταλάβατε. Αυτό σας είπα. Να κλείσουμε τώρα το κομμάτι των υπουργικών τροπολογιών και μετά, επειδή διανεμήθηκε και το πακέτο των τροπολογιών, να περάσουμε στις βουλευτικές.Εξάλλου εσείς σήμερα είστε «καταδικασμένος» να μείνετε μέχρι τέλους!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μέχρι το βράδυ!

**ΠΡΟΕΔΡΕΥΩΝ (Νικήτας Κακλαμάνης):** Εντός εισαγωγικών η λέξη.

Μετά, λοιπόν, θα πάμε στις βουλευτικές. Επομένως, τώρα αναφερθείτε μόνο στις υπουργικές. Θα γίνει η τοποθέτηση των Κοινοβουλευτικών, των εισηγητών και των συναδέλφων επί των υπουργικών τροπολογιών και μετά επί των βουλευτικών.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Εντάξει, κύριε Πρόεδρε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, θα κάνει αποδεκτή ο κ. Σπίρτζης την τροπολογία για την τροποποίηση του Τελωνειακού Κώδικα αντί του κ. Τσακαλώτου; Απευθύνεται στο Υπουργείο Οικονομικών.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ποια είναι του Υπουργείου Οικονομικών;

**ΠΡΟΕΔΡΕΥΩΝ (Νικήτας Κακλαμάνης):** Γι’ αυτό είπα να συζητηθούν χώρια, όταν έρθει η ώρα.

Κύριε Υπουργέ, τελειώσατε επί των τριών δικών σας τροπολογιών;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τελείωσα με τις δικές μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ.

Ο κ. Κατρούγκαλος τελείωσε επίσης και ο κ. Παππάς ειδοποιήθηκα ότι θα έρθει κατά τις 11.30΄.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου, γιατί θέλετε τον λόγο; Για την τρίτη τροπολογία;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εάν διανεμήθη, θα ήθελα τον λόγο, σας παρακαλώ. Είναι κατεπείγουσα. Πρόκειται για την ανθρωπιστική κρίση, την επέκταση…

**ΠΡΟΕΔΡΕΥΩΝ (Νικήτας Κακλαμάνης):** Δεν σας είπα ότι δεν θα εισαχθεί. Απλώς είπα να προλάβουν να τη διαβάσουν και οι συνάδελφοι και θα σας ξαναδώσω τον λόγο.

Ξεκινάμε τώρα όπως κάναμε τη συμφωνία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Κωνσταντινόπουλε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τον λόγο επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Την τροπολογία 314/12 που αφορά τις τροποποιήσεις του Εθνικού Τελωνειακού Κώδικα ποιος θα την κάνει αποδεκτή; Υπάρχει εκπρόσωπος του Υπουργείου Οικονομικών εδώ;

**ΠΡΟΕΔΡΕΥΩΝ (Νικήτας Κακλαμάνης):** Μιλάτε για βουλευτική τροπολογία. Περιμένετε, όταν θα έρθει η ώρα θα συζητηθεί. Συγγνώμη, δεν θα κάνω αυτήν τη δουλειά τώρα. Την έκανα στην αρχή. Συμφωνήσαμε, επομένως ένας-ένας που θα μπαίνει μέσα στην Αίθουσα δεν θα μου βάζει θέμα διαδικασίας. Έχει κλείσει η διαδικασία.

Ξεκινάμε τώρα όπως είπαμε. Επειδή ο ΣΥΡΙΖΑ έχει για τις τέσσερις συμφωνίες τέσσερις διαφορετικούς συναδέλφους, δίνω τον λόγο κατ’ αρχάς στην κ. Τελιγιορίδου, για να μιλήσει για τις τροπολογίες που είναι να ενσωματωθούν στην κύρωση της Συμφωνίας με τη Γεωργία και μόνο για αυτές.

**ΟΛΥΜΠΙΑ ΤΕΛΙΓΙΟΡΙΔΟΥ:** Και υπουργικές και βουλευτικές;

**ΠΡΟΕΔΡΕΥΩΝ (Νικήτας Κακλαμάνης):** Όχι. Τις υπουργικές επί του παρόντος. Είπαμε οι βουλευτικές μετά, που θα γίνει ο άλλος κύκλος.

Έχετε τον λόγο για πέντε λεπτά, κυρία συνάδελφε. Αν θέλετε μιλήστε από τη θέση σας, αλλά σηκωθείτε παρακαλώ.

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Πρόεδρε, σας ευχαριστώ.

Κύριοι Υπουργοί, κυρίες και κύριοι συνάδελφοι, στο σχέδιο νόμου του Υπουργείου Υποδομών, Μεταφορών και Δικτύων για την κύρωση Συμφωνίας του Κοινού Αεροπορικού Χώρου μεταξύ της Ευρωπαϊκής Ένωσης και της Γεωργίας, προστίθενται τρεις υπουργικές τροπολογίες.

Η πρώτη είναι η τροπολογία με αριθμό πρωτοκόλλου 320/18, που αφορά τις ρυθμίσεις ζητημάτων σχετικά με τη λειτουργία των δομών φιλοξενίας των αιτούντων άσυλο αλλοδαπών. Με την κοινή υπουργική απόφαση των Υπουργών Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης δίνεται μια παράταση της λειτουργίας της ανοιχτής δομής φιλοξενίας αιτούντων άσυλο στον Ελαιώνα Αττικής. Αφορά ευάλωτες ομάδες πολιτών τρίτων χωρών. Ο στόχος της τροπολογίας αυτής είναι η κάλυψη των βασικών αναγκών των ομάδων αυτών, όπως είναι η στέγαση και η σίτιση. Εκτιμούμε ότι είναι υποχρέωση της πολιτείας μας σε αυτήν την ανθρωπιστική κρίση και με αυτό το πολύ μεγάλο πρόβλημα που αντιμετωπίζει η χώρα μας με τις προσφυγικές ροές και το προσφυγικό πρόβλημα να ανταποκριθούμε στο ύψος των περιστάσεων και να δώσουμε τη δυνατότητα για την κάλυψη των αναγκών αυτών και την κοινωνική φροντίδα.

Η δεύτερη τροπολογία με αριθμό 322/20 ρυθμίζει θέματα που αφορούν προγραμματικές συμβάσεις που έχουν συναφθεί με το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης στο πλαίσιο του προγράμματος «Κοινωνικές δομές άμεσης αντιμετώπισης της φτώχειας». Η τροπολογία αυτή δίνει τη δυνατότητα να διατηρηθεί η οικονομική βιωσιμότητα των δομών φτώχειας. Να τονίσουμε εδώ -και θέλω να είμαι περιεκτική, γιατί ήδη μίλησαν και οι Υπουργοί- ότι η δυνατότητα αυτή δεν επιβαρύνει επιπλέον τον κρατικό προϋπολογισμό, καθώς βρίσκεται στο πλαίσιο των προγραμματικών συμβάσεων του προγράμματος δομών φτώχειας.

Η τρίτη υπουργική τροπολογία με αριθμό πρωτοκόλλου 324/22 αφορά την παράταση δωρεάν παροχής ηλεκτρικού ρεύματος και χορήγηση επιδότησης σίτισης και ενοικίου σε νοικοκυριά που διαβιούν σε συνθήκες ακραίας φτώχειας. Αντιλαμβανόμαστε ότι σε αυτήν την οικονομική κρίση τα νοικοκυριά αυτά χρειάζονται τη στήριξη της πολιτείας και με την τροπολογία αυτή δίνεται η δυνατότητα της επέκτασης της χορήγησης των παροχών και εντός του 2016 με δύο τετραμηνιαίες παροχές και εννέα μήνες παροχή επιδόματος ενοικίου και σίτισης.

Εκτιμούμε ότι οι τροπολογίες αυτές είναι πάρα πολύ σημαντικές, γιατί αντιμετωπίζουν σοβαρά προβλήματα που έχουν να κάνουν με πολίτες που έχουν πραγματικά ανάγκη, γιατί διαβιούν κάτω από το όριο της φτώχειας αλλά είναι και συμπολίτες μας ευάλωτοι που μπορεί να προέρχονται και από τρίτες χώρες.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ για την εξοικονόμηση του χρόνου.

Κύριε Ανδριανέ, έχετε τον λόγο για πέντε λεπτά για τις τροπολογίες που είναι στη Συμφωνία της Γεωργίας και έχετε οριστεί εσείς εισηγητής.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Θέλω, κύριε Πρόεδρε, κύριοι συνάδελφοι, να αναφερθώ στην απαράδεκτη…

**ΠΡΟΕΔΡΕΥΩΝ (Νικήτας Κακλαμάνης):** Για τις υπουργικές μιλάμε τώρα, έτσι; Μόνο για τις υπουργικές τοποθετείστε.

**ΙΩΑΝΝΗΣ ΑΝΔΡΙΑΝΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Για τις άλλες θα μιλήσετε αργότερα.

**ΙΩΑΝΝΗΣ ΑΝΔΡΙΑΝΟΣ:** Μαζί δεν θα τα πάμε; Δεν είπατε ότι θα πάμε και στις δύο συμβάσεις, της Γεωργίας και της Μολδαβίας δηλαδή;

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσετε για τις δύο συμβάσεις και ο κ. Κεδίκογλου το ίδιο.

**ΙΩΑΝΝΗΣ ΑΝΔΡΙΑΝΟΣ:** Εντάξει, κύριε Πρόεδρε, ευχαριστώ πολύ.

Θέλω, λοιπόν, να αναφερθώ στην απαράδεκτη πρακτική της Κυβέρνησης να καταθέτει τροπολογίες άσχετες με το θέμα των συζητούμενων νομοσχεδίων, πολλές από αυτές μάλιστα εκπρόθεσμες. Αυτό αποτελεί κατάφωρη παραβίαση του Συντάγματος, κύριε Πρόεδρε, και πρέπει και το Προεδρείο να το θέσει στη Διάσκεψη των Προέδρων. Δεν μπορεί, λοιπόν, να συνεχιστεί αυτή η κατάσταση, δηλαδή να έρχονται σήμερα το πρωί στις 10.15΄, ενώ έχει ξεκινήσει η συνεδρίαση, υπουργικές τροπολογίες και να κατατίθενται ή στις 19.00΄ την προηγούμενη της συζήτησης του νομοσχεδίου στη Βουλή.

Στην καλύτερη περίπτωση, κύριε Πρόεδρε, η πρακτική αυτή καταδεικνύει ασύγγνωστη προχειρότητα και ανεπάρκεια και στη χειρότερη αποκαλύπτει αδιαφανείς μεθοδεύσεις, ιδιαίτερα μάλιστα όταν, όπως συμβαίνει με τις τροπολογίες υπ’ αριθμόν 320/18 και 322/20, έχουμε να κάνουμε με την εκ των υστέρων νομιμοποίηση δαπανών. Μάλιστα, εκεί αναφέρεται ξεκάθαρα «κατά παρέκκλιση κάθε γενικής ή ειδικής διάταξης, συμπεριλαμβανομένων των διατάξεων δημοσιολογιστικού χαρακτήρα». Ούτε διαύγεια ούτε τίποτα, κύριε Πρόεδρε. Είναι εκατομμύρια, είναι χρήματα του Έλληνα φορολογούμενου. Οφείλει ο Έλληνας φορολογούμενος να γνωρίζει πού πηγαίνουν αυτά τα χρήματα και με ποιες διαδικασίες.

Θέλω να είμαι απολύτως ξεκάθαρος. Αντιλαμβάνομαι πλήρως την ανάγκη της οικονομικής στήριξης τόσο των κοινωνικών δομών άμεσης αντιμετώπισης της φτώχειας όσο και των δομών φιλοξενίας αιτούντων άσυλο. Αυτό, όμως, δεν δίνει άλλοθι για αδιαφανείς διαδικασίες της τελευταίας στιγμής. Αν μη τι άλλο, η επιλογή αυτής της απαράδεκτης διαδικασίας από την Κυβέρνηση αφήνει εύλογες σκιές για τη σκοπιμότητά της, πόσω μάλλον όταν έχει προηγηθεί η προκλητική απόπειρα να νομιμοποιηθούν εκ των υστέρων χαρακτηρισμένες ανοίκειες πληρωμές στο Πανεπιστήμιο της Κρήτης, μια διάταξη σε χθεσινό σχέδιο νόμου που απεσύρθη άρον-άρον.

Είναι ευθύνη της Κυβέρνησης να μην δίνει καμμία αφορμή σε όσους θέλουν, για τους δικούς τους σκοπούς, να υποστηρίξουν ότι η κοινωνική πολιτική χρησιμοποιείται ως άλλοθι διαπλοκής της πολιτικής εξουσίας με επιτήδειους που πλουτίζουν με αδιαφανείς τρόπους, καλυπτόμενοι κάθε φορά πίσω από έκτακτες ανάγκες και ευγενείς σκοπούς. Εμείς δεν θα συναινέσουμε σε αυτό το άλλοθι και δεν δίνουμε συγχωροχάρτι στην Κυβέρνηση, που ενώ είχε κάθε δυνατότητα να επιλύσει αυτές τις ανάγκες με διαφανή και συμβατό προς τον κοινοβουλευτισμό τρόπο, επέλεξε αυτήν την απαράδεκτη διαδικασία της αδιαφάνειας, των τροπολογιών της τελευταίας στιγμής. Είναι ευθύνη σας να τηρείται η προβλεπόμενη από τη νομοθεσία διαδικασία διαφάνειας, ώστε οι αγρίως φορολογούμενοι πολίτες να ξέρουν επακριβώς πού και με ποιες διαδικασίες πηγαίνουν τα χρήματά τους.

Γι’ αυτό και καταψηφίζουμε τις τροπολογίες αυτές και ψηφίζουμε μόνο την τροπολογία 315/13 για τα μη εξυπηρετούμενα δάνεια από συμπολίτες μας, που δεν μπορούν να πληρώσουν τις δόσεις, καθώς αφορά παρατάσεις προς αποφυγή νομοθετικού κενού ήδη υφιστάμενου νομικού πλαισίου, εν όψει βεβαίως και των διαπραγματεύσεων.

Θέλω, κύριε Πρόεδρε, να επισημάνω ότι οι τροπολογίες 320/18 και 322/20 αναφέρονται σε δαπάνες αρχίζοντας από τον Μάιο του 2015. Δεν μπορεί, λοιπόν, αυτές οι δαπάνες -εδώ και έναν χρόνο- να έρχονται με αυτόν τον τρόπο και να νομιμοποιούνται. Δεν καταλαβαίνουν, προφανώς, οι κύριοι της Κυβέρνησης και οι κύριοι συνάδελφοι ότι οι ίδιοι με την επιλογή αυτή ρίχνουν σκιές και δημιουργούν εύλογες αμφιβολίες για το ποιες σκοπιμότητες εξυπηρετούν αυτές οι διατάξεις.

Εσείς οι ίδιοι ήσασταν, κύριοι συνάδελφοι, που ως Αντιπολίτευση ζητούσατε μετ’ επιτάσεως διαφάνεια και τήρηση των κοινοβουλευτικών κανόνων. Τώρα που είστε Κυβέρνηση τα έχετε προφανώς ξεχάσει όλα αυτά, αφού περνούν εβδομάδες χωρίς νομοθετικό έργο και έρχεστε στις κυρώσεις συμβάσεων να νομοθετείτε με αυτόν τον απαράδεκτο τρόπο, φέρνοντας εννέα και δέκα τροπολογίες την τελευταία στιγμή. Δυστυχώς, πιστεύω ότι εσείς οι ίδιοι με τις πράξεις σας και τις παραλείψεις σας υπονομεύετε σημαντικότατα πεδία πολιτικής.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ κι εγώ.

Μπαίνουμε τώρα στους ειδικούς αγορητές, οι οποίοι είναι ένας από κάθε κόμμα, για όλες τις κυρώσεις και για όλες τις τροπολογίες. Αυτονόητο είναι, όπως συμφωνήσαμε ομοφώνως, ότι θα έχουν διπλάσιο χρόνο για να τοποθετηθούν, δηλαδή δέκα λεπτά και όχι πέντε που είχαν οι προηγούμενοι συνάδελφοι.

Η κ. Ζαρούλια, λοιπόν, έχει τον λόγο.

Κυρία Ζαρούλια, αν θέλετε, μπορείτε να έλθετε στο Βήμα. Έχετε τον λόγο για δέκα λεπτά για να τοποθετηθείτε για το σύνολο των τροπολογιών ή για όποιες θέλετε. Δεν είναι ανάγκη να τοποθετηθείτε για όλες αλλά για όσες έχετε επιλέξει ως τροπολογίες αιχμής.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, ως προς την αποδοχή των βουλευτικών τροπολογιών η Κυβέρνηση έχει τοποθετηθεί και κλείσαμε;

**ΠΡΟΕΔΡΕΥΩΝ (Νικήτας Κακλαμάνης):** Στην αρχή για δύο. Στη μία ήταν λάθος η αρίθμηση, γι’ αυτό και είπα ότι αφού κλείσουμε με τις…

**ΜΑΥΡΟΥΔΗΣ ΒΟΡΙΔΗΣ:** Είναι αυτές που είπε ο κύριος Υπουργός και τέλος;

**ΠΡΟΕΔΡΕΥΩΝ (Νικήτας Κακλαμάνης):** Όχι, γιατί είναι άλλες σε άλλη συμφωνία που πρέπει να …

**ΜΑΥΡΟΥΔΗΣ ΒΟΡΙΔΗΣ:** Συγγνώμη, κύριε Πρόεδρε.

Μήπως πριν μιλήσουν οι ειδικοί αγορητές, να τοποθετηθεί η Κυβέρνηση για να πει ποιες κάνει δεκτές για να το λάβουν υπ’ όψιν τους;

**ΠΡΟΕΔΡΕΥΩΝ (Νικήτας Κακλαμάνης):** Καλά. Ας ανέβει τώρα στο Βήμα η κ. Ζαρούλια και μετά το βλέπουμε, γιατί υπήρχε και ένα μπλέξιμο με τους αριθμούς.

**ΕΛΕΝΗ ΖΑΡΟΥΛΙΑ:** Κύριε Πρόεδρε, στις βουλευτικές τροπολογίες μπορεί να τοποθετηθεί άλλος από το κόμμα μου;

**ΠΡΟΕΔΡΕΥΩΝ (Νικήτας Κακλαμάνης):** Ναι. Στείλτε μου ένα χαρτί ότι ορίζετε…

**ΕΛΕΝΗ ΖΑΡΟΥΛΙΑ:** Ο Κοινοβουλευτικός.

**ΠΡΟΕΔΡΕΥΩΝ (Νικήτας Κακλαμάνης):** O Κοινοβουλευτικός μπορεί να τοποθετηθεί οπουδήποτε. Αν είναι, θα κάνει τη δουλειά …

**ΕΛΕΝΗ ΖΑΡΟΥΛΙΑ:** Εγώ αυτήν τη στιγμή δεν έχω εικόνα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Εάν είναι να κάνει τη δουλειά αυτή ο κ. Παναγιώταρος, δεν χρειάζομαι χαρτί. Εάν είναι κάποιος άλλος συνάδελφος, θα μου στείλετε χαρτί. Επομένως, μιλάτε για τις υπουργικές, απ’ ό,τι κατάλαβα.

Ορίστε, κυρία Ζαρούλια, έχετε τον λόγο για δέκα λεπτά.

**ΕΛΕΝΗ ΖΑΡΟΥΛΙΑ:** Ευχαριστώ πολύ, κύριε Πρόεδρε.

Όσον αφορά τις τροπολογίες που έχουν ενσωματωθεί στις τέσσερις συμφωνίες που έχουμε σήμερα προς κύρωση, καταγγέλλουμε ως Χρυσή Αυγή την απαράδεκτη αυτή τακτική που ακολουθεί η συγκυβέρνηση ΣΥΡΙΖΑ-ΑΝΕΛ, ενώ ξέρετε πολύ καλά πως η κύρωση διεθνών συμβάσεων γίνεται από τη Βουλή με βάση ειδική διαδικασία, δηλαδή χωρίς να ανοίγει κατάλογος ομιλητών, μ’ έναν μόνο ομιλητή από κάθε κόμμα που ψήφισε «παρών» ή «όχι» στη σχετική κύρωση.

Με λίγα λόγια, θέλετε αυτές οι τροπολογίες να γίνουν νόμος του κράτους, χωρίς να μπορεί να τοποθετηθεί γι’ αυτές κάποιος Βουλευτής που ενδιαφέρεται να το πράξει. Θέλετε πραγματικά να περάσουν χωρίς να αντιληφθεί κανένας εδώ μέσα το τι θα γίνει αύριο κανονικός νόμος.

Άρα, το να κατατίθενται από την Κυβέρνηση τροπολογίες, πόσω μάλλον τροπολογίες εκπρόθεσμες σε κυρώσεις είναι -το λιγότερο- απαράδεκτο, αν όχι προσβλητικό για τους Βουλευτές και το Κοινοβούλιο. Μόλις χθες η Βουλή ψήφισε χωρίς τη δική μας ψήφο αμφιλεγόμενες διατάξεις για να προστατευθεί, όπως μας είπατε, το Κοινοβούλιο και το κύρος των Βουλευτών.

Αν θέλετε να προστατέψετε το κύρος των Βουλευτών και του Κοινοβουλίου, απαιτήστε ως Προεδρείο να αποσυρθούν άμεσα αυτές οι υπουργικές τροπολογίες που κατατέθηκαν στις τέσσερις αυτές κυρώσεις του Υπουργείου Υποδομών.

Επειδή αυτό δεν πρόκειται να γίνει, θα τοποθετηθώ εν συντομία για τις περισσότερες και για όσες παραλείψω θα τοποθετηθεί ο Κοινοβουλευτικός μας Εκπρόσωπος.

Η τροπολογία 320/18 έρχεται να νομιμοποιήσει κατά παρέκκλιση όλων των σχετικών διατάξεων τα 4,5 εκατομμύρια ευρώ που δαπάνησε η Κυβέρνηση από την 1η Μαΐου του 2015 και όσα θα δαπανήσει ως τις 30 Απριλίου του 2016 για το Κέντρο Προσωρινής Διαμονής Αιτούντων Άσυλο Αλλοδαπών στο Λαύριο και για την ανοικτή Δομή Φιλοξενίας στον Ελαιώνα Αττικής. Είναι γνωστή η θέση της Χρυσής Αυγής στο ζήτημα των λεγόμενων προσφύγων και των λαθρομεταναστών και καταψηφίζουμε με έμφαση την τροπολογία αυτή.

Από την άλλη, η τροπολογία 322/20 αφορά δαπάνη για τις κοινωνικές δομές άμεσης αντιμετώπισης της φτώχειας που υποστηρίζουν άστεγους και άτομα που αντιμετωπίζουν ακραία φτώχεια. Στην συγκεκριμένη τροπολογία ψηφίζουμε «παρών» γιατί έχουμε κάποιες ενστάσεις ως προς την ανάθεση.

Επίσης, στηρίζουμε την τροπολογία 319/17, η οποία συμπληρώνει το άρθρο 43 του ν. 4305/2014, με σκοπό τη διευκόλυνση των διαδικασιών της αποκατάστασης των εργατικών κατοικιών του οικισμού Ληξούρι Ι και του οικισμού Ληξούρι ΙΒ που επλήγησαν από τον σεισμό της 26ης Ιανουαρίου 2014 και της 3ης Φεβρουαρίου 2014.

Καταψηφίζουμε την τροπολογία 321/19 που τροποποιεί τις σχετικές διατάξεις για την πλήρη εναρμόνιση της εθνικής νομοθεσίας προς την ενωσιακή οδηγία 2006/16 ΕΚ, καθώς και την τροπολογία 323/21 με την οποία συνίσταται Μητρώο Παροχών Ευρωπαϊκής Υπηρεσίας Τηλεδιοδίων στο πλαίσιο εναρμόνισης της εθνικής νομοθεσίας με ενωσιακή απόφαση.

Ειδικά για την 323/21, στην έκθεση του Γενικού Λογιστηρίου του Κράτους αναφέρεται ρητά ότι προκύπτει δαπάνη εις βάρος του κρατικού προϋπολογισμού, η οποία δεν έχει προσδιοριστεί από το αρμόδιο Υπουργείο. Ας προσδιορίσει τη σχετική δαπάνη το αρμόδιο Υπουργείο και μετά συζητάμε για το αν πρέπει να τη στηρίξουμε ή όχι. Μέχρι στιγμής την καταψηφίζουμε.

Η τροπολογία 318/16 παραπέμπει εύκολα σε τακτοποίηση «ημετέρων». Με την τροπολογία αυτή επιτρέπεται η απόσπαση προσωπικού της ΕΡΤ σε υπηρεσίες του δημοσίου και σε νομικά πρόσωπα δημοσίου δικαίου με πρόσχημα την κάλυψη επιτακτικών αναγκών αυτών. Εννοείται ότι εδώ θα έχουμε την απόσπαση των προσώπων που θέλει η διοίκηση στις υπηρεσίες που θα ζητήσουν το σχετικό προσωπικό και όλο αυτό θα γίνει καθαρά ως κομματική χάρη.

Είναι περιττό να αναφέρουμε ότι η απόσπαση αυτή θα σημαίνει για όλους αυτούς και αύξηση των αποδοχών τους, αφού η τροπολογία δεν ξεχνά να μας ενημερώσει ότι οι επιπλέον αμοιβές και αποζημιώσεις βαραίνουν το φορέα που ζητά την απόσπαση του υπαλλήλου. Εννοείται ότι την καταψηφίζουμε.

Με την τροπολογία 315/13 παρατείνεται εκ νέου έως τις 15 Μαΐου, από τις 15 Απριλίου που ισχύει μέχρι σήμερα, η αναστολή των διατάξεων που αφορούν τη δυνατότητα πώλησης και μεταβίβασης απαιτήσεων από δάνεια που έχουν υποθήκη ή προσημείωση υποθήκης πρώτης κατοικίας.

Επίσης, παρατείνεται εκ νέου μέχρι 30-6-2016 η προθεσμία για την υποβολή αιτήσεων των βιώσιμων μικρών επιχειρήσεων και επαγγελματιών, αναφορικά με την ελάφρυνση και τον διακανονισμό οφειλών τους προς χρηματοδοτικούς φορείς, το δημόσιο και φορείς κοινωνικής ασφάλισης. Συνεχίζεται το μαρτύριο της σταγόνας για ακόμα ένα μήνα. Αυτό γίνεται –υποτίθεται- μέχρι να ξεκαθαριστεί μετά το τέλος της διαπραγμάτευσης τι θα γίνει με τα συγκεκριμένα μη εξυπηρετούμενα δάνεια.

Με βάση τη μέχρι τώρα πορεία αυτής της Κυβέρνησης, δυστυχώς, δεν μπορούμε να ελπίζουμε σε τίποτα θετικό στο συγκεκριμένο. Την ψηφίζουμε, όμως, μόνο και μόνο, γιατί θεωρούμε πως πρέπει να στηρίξουμε την έστω και προσωρινή προστασία της πρώτης κατοικίας σε ό,τι αφορά τα μη εξυπηρετούμενα δάνεια.

Την τροπολογία 324/22 την ψηφίζουμε, διότι αφορά το κοινωνικό τιμολόγιο της ΔΕΗ.

Στα υπόλοιπα θα αναφερθεί ο Κοινοβουλευτικός μας Εκπρόσωπος.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κυρία Ζαρούλια για την εξοικονόμηση του χρόνου.

Τον λόγο τώρα έχει ο συνάδελφος από τη Δημοκρατική Συμπαράταξη ΠΑΣΟΚ – ΔΗΜΑΡ κ. Οδυσσέας Κωνσταντινόπουλος.

Κύριε συνάδελφε, έχετε δέκα λεπτά. Επειδή εσείς μιλάτε για όλες τις υπουργικές, έχετε διπλάσιο χρόνο από τους άλλους συναδέλφους.

Ορίστε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρίες και κύριοι συνάδελφοι, κύριε Πρόεδρε, τόσες τροπολογίες -εκπρόθεσμες, εμπρόθεσμες- σε κύρωση συμφωνίας δεν έχουν ξαναέρθει τα τελευταία πέντε χρόνια! Αυτό που γίνεται σε κύρωση συμφωνίας δεν έχει προηγούμενο. Νομίζω ότι έτσι βοηθάμε όλους αυτούς, οι οποίοι συντηρούν το κλίμα του αντικοινοβουλευτισμού και οι οποίοι επιθυμούν τέτοιες διαδικασίες, για να προσβάλουν το Κοινοβούλιο και όλους εμάς.

Θα αρχίσω από τις βουλευτικές τροπολογίες. Και πραγματικά, κύριε Πρόεδρε, χαίρομαι που είστε εδώ για να ακούσετε.

Φέρνετε μια τροπολογία για τα ταξί. Την υπογράφει ο κ. Συρμαλένιος και ο κ. Καματερός. Είναι φωτογραφική διάταξη-ρουσφέτι. Λέει για μικρά νησιά. Και αναρωτιέμαι: Εσείς, αγαπητοί συνάδελφοι του ΣΥΡΙΖΑ, οι οποίοι πιστεύετε στη διαφάνεια επί της διαδικασίας, σε μια κύρωση συμφωνίας θα δώσετε ρουσφετολογικά στους δύο Βουλευτές –γιατί οι δύο Βουλευτές είναι οι συγκεκριμένοι, που αφορούν τα νησιά τους- μια διάταξη για συγκεκριμένους ανθρώπους;

Κύριε Υπουργέ, εσείς αποδέχεστε μια φωτογραφική διάταξη για μερικούς συντρόφους ταξιτζήδες;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα είναι νέοι ταξιτζήδες.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Νέοι; Θα το αποδεχθείτε;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Εσείς τι θα κάνετε; Πείτε μας. Ξεκαθαρίστε τη θέση σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εμείς θέλουμε να φέρετε σχέδιο νόμου, να συζητηθεί, να τους ακούσουμε και να προχωρήσουμε. Αυτό σας λέμε. Δεν σας λέμε τίποτα άλλο. Και εφόσον υπάρξουν αυτές οι προϋποθέσεις, να προχωρήσουμε. Πείτε μας γιατί φέρνετε μια τροπολογία σε κύρωση συμφωνίας.

Δεύτερον, κάνετε τροποποιήσεις του Εθνικού Τελωνειακού Κώδικα. Ελπίζω, κύριε Πρόεδρε –και το ξαναλέω- να μην αποδεχθείτε αυτήν την τροπολογία, αν δεν έρθει ο Υπουργός Οικονομικών να μας πει τι ακριβώς είναι.

Εγώ θα μπορούσα να πω με ευκολία ότι εδώ είναι μια φωτογραφική διάταξη για κάποιον. Πραγματικά σάς το λέω. Λέτε ότι διενεργείται στο πλαίσιο αποκρατικοποίησης, εξυγίανσης ή ειδικής εκκαθάρισης αυτών που επιβάλλονται και καταλογίζονται σε βάρος των κυρίων υπαιτίων της παράβασης δεν κηρύσσονται αλληλέγγυα συνυπεύθυνα αστικά τα ως άνω πρόσωπα, υπό την προϋπόθεση ότι έως την ημερομηνία μεταβίβασης των μετοχών ή περιουσιακών στοιχείων δεν είχαν κοινοποιηθεί καταλογιστικές πράξεις και η συγκεκριμένη εκκρεμότητα. Ποιους αφορά;

Σας ρωτάω, κύριε Υπουργέ: Ποια είναι η φωτογραφική διάταξη και ποιους αφορά; Πείτε μου!

**ΔΗΜΗΤΡΙΟΣ ΔΗΜΗΤΡΙΑΔΗΣ:** Αυτό αφορά εσάς. Είναι δική σας άποψη. Εσείς μάθατε να έχετε φωτογραφικές διατάξεις.

**ΠΡΟΕΔΡΕΥΩΝ (Νικήτας Κακλαμάνης):** Μην αρχίζετε. Θα δοθεί ο λόγος μετά σε εσάς, με τη σειρά που είπαμε και θα απαντήσετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ, κύριε συνάδελφε, ρωτάω ποιόν αφορά αυτή η διάταξη.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Είναι ρύθμιση για το μέλλον.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αφού μιλάει για πρόσωπα.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κανέναν δεν αφορά προσωπικά.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, μην διακόπτετε!

Κύριε Κωνσταντινόπουλε, συνεχίστε. Παρ’ ότι είπα ότι τώρα μιλάμε για τις υπουργικές τροπολογίες και μετά για τις βουλευτικές, αρχίσατε ανάποδα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Να τελειώσω και θα τα κάνω όλα μαζί.

**ΠΡΟΕΔΡΕΥΩΝ (Νικήτας Κακλαμάνης):** Γιατί χάνετε τον χρόνο για τις υπόλοιπες.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι, δεν τελείωσα. Θα πω για τα υπόλοιπα.

Άρα, κύριοι συνάδελφοι, επειδή αυτές είναι φωτογραφικές διατάξεις, παρακαλούμε να έρθουν οι αρμόδιοι Υπουργοί να μας ενημερώσουν ή αν δεν έχετε τόση βιασύνη –και δεν ξέρω γιατί έχετε τόση βιασύνη- αυτές οι τροπολογίες να έρθουν στο επόμενο νομοσχέδιο. Και απ’ ό,τι καταλαβαίνω, τώρα φέρνετε το ασφαλιστικό και το φορολογικό. Μπορείτε να βάλετε μέσα τις διατάξεις αυτές, να τις συζητήσουμε σε μια κανονική διαδικασία, όπως είπε ο κ. Τσακαλώτος, που θα κρατήσει δεκαπέντε μέρες και θα μιλάμε για το ασφαλιστικό και το φορολογικό, και να βάλετε και αυτές τις ρυθμίσεις μέσα. Δεν καταλαβαίνω γιατί βιάζεστε αυτές τις ρυθμίσεις να τις περάσετε μέσα από μια κύρωση συμφωνίας.

Κυρίες και κύριοι συνάδελφοι, να πάμε τώρα στις υπουργικές τροπολογίες. Είστε ο αρμόδιος Υπουργός, σε σχέση με το θέμα των εξεταστών που κάνουν κατάληψη στο Υπουργείο και έχουν να δοθούν άδειες οδήγησης επί τέσσερις μήνες. Νομίζω ότι το πρόβλημα το δημιουργήσατε εσείς. Δεν υπήρξε το προηγούμενο διάστημα. Θα είχε ένα ενδιαφέρον σήμερα, γι’ αυτό το πρόβλημα να φέρετε μια ρύθμιση, μια βουλευτική τροπολογία, ώστε να το λύσετε. Αναρωτιέμαι αν είναι πιο σημαντικό και τόσο επείγον αυτό το θέμα με τις άδειες ταξί ή τη φωτογραφική διάταξη γι’ αυτούς που θέλετε να καλύψετε ή ότι σήμερα το πρωί ήρθαν εκεί και μένουν άνθρωποι εδώ και τέσσερις, πέντε μήνες, οι οποίοι δεν μπορούν να πάρουν την άδεια οδήγησης.

Η τροπολογία με αριθμό 320/18 -την οποία δεν θα ψηφίσουμε εμείς- λέει ότι εγκρίνετε ποσά, κατά παρέκκλιση των γενικών διατάξεων, και δαπάνες που προέκυψαν από 1-5-2015 έως το 2016 για τον Ελαιώνα και το Λαύριο. Οι δαπάνες αυτές ανέρχονται στις 380.000 ευρώ για τον Ελαιώνα και στις 670.000 ευρώ για το Λαύριο. Τις αναγνωρίζετε με την τροπολογία ως νόμιμες και προχωράτε στο να δοθούν τα λεφτά από το Πρόγραμμα Δημοσίων Επενδύσεων.

Μπορεί να είναι πραγματικές οι ανάγκες. Πραγματικά το λέω. Τι είναι, όμως, αυτό, κάθε φορά που έρχεστε εσείς εδώ πέρα στη Βουλή, φέρνετε αποσπασματικές διατάξεις και όλες τις δαπάνες τις βάζετε σε έναν κουβά για να μπορείτε να είστε καλυμμένοι; Γιατί; Σας ρωτάω: Γιατί; Γιατί αυτή η ερασιτεχνική αντιμετώπιση; Γιατί να βάζετε στο μυαλό οποιουδήποτε ότι κάτι κρύβεται πίσω από αυτήν τη διαδικασία; Γιατί; Ποιος είναι ο λόγος; Ας απαντήσετε μόνοι σας. Ας απαντήσουν οι Βουλευτές που θα χρειαστεί να την ψηφίσουν.

Η τροπολογία υπ’αριθμόν 322/20 κατατέθηκε από την κ. Φωτίου. Αυτή την εβδομάδα, που είχε μια ερώτηση ο κ. Κεγκέρογλου για τα ίδια θέματα, ο κ. Κουρουμπλής -είναι και ο κ. Κουρουμπλής εδώ;- είπε ότι δεν υπάρχει κανένα θέμα. Δεν πέρασαν ούτε πέντε μέρες και φέρατε ρύθμιση. Εμείς θα την ψηφίσουμε.

Όμως, ζητάμε από εσάς, κυρία Φωτίου, να δεσμευθείτε εδώ ότι θα φέρετε τα πλήρη στοιχεία.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Προφανώς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν είναι προφανές. Εμείς σας το ζητάμε και πιστεύουμε ότι θα δεσμευθείτε εντός της εβδομάδας ότι θα καταθέσετε όλα τα στοιχεία.

Την τροπολογία υπ’αριθμόν 324/22 την έχετε καταθέσει τόσες φορές, για να μπορέσετε να ικανοποιήσετε τα λάθη που κάνετε.

Όσον αφορά στον κ. Σταθάκη και την τροπολογία που αφορά τις ρυθμίσεις των δανείων, θα την υποστηρίξουμε.

Η τροπολογία με αριθμό 313/11 είναι του κ. Παππά, που ήρθε τώρα και δεν προλάβαμε να τον ακούσουμε.

**ΠΡΟΕΔΡΕΥΩΝ (Νικήτας Κακλαμάνης):** Θα του δώσω τον λόγο αμέσως μετά από εσάς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και στις δυο τροπολογίες θα δηλώσουμε «ΠΑΡΩΝ».

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μπορεί να μας πείσει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ήθελα να ρωτήσω το εξής, κύριε Παππά.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** …(δεν ακούστηκε).

**ΠΡΟΕΔΡΕΥΩΝ (Νικήτας Κακλαμάνης):** Μην διακόπτετε. Ακούστε το ερώτημα μήπως και απαντήσετε και τους πείσετε.

Κάντε το ερώτημα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Υπάρχει ένα ερώτημα: Δίνετε τη δυνατότητα στους υπαλλήλους της ΕΡΤ να γίνονται αποσπάσεις σε διάφορους άλλους οργανισμούς. Αναρωτιούνται οι πολίτες: Υπάρχει προσωπικό που δεν χρειάζεται η ΕΡΤ και θέλουμε να τους δίνουμε τη δυνατότητα να πάνε σε άλλες υπηρεσίες; Υπάρχει τέτοιο προσωπικό; Υπάρχει, δηλαδή, προσωπικό το οποίο προσλάβαμε, τώρα δεν τους χρειαζόμαστε και λέμε να τους στείλουμε κάπου αλλού; Αν υπάρχει τέτοιο προσωπικό, να μας πείτε.

Σας είχα κάνει μια ερώτηση. Μας είπατε ότι υπάρχουν περίπου τρεις χιλιάδες διακόσιοι εργαζόμενοι. Θα προχωρήσω σε μια άλλη ερώτηση τις επόμενες μέρες, για να μάθουμε. Επειδή είστε εδώ, να μας πείτε τι ειδικότητες υπάρχουν. Αυτοί που θα αποσπάσετε τι θα είναι; Δημοσιογράφοι; Θα είναι διοικητικό προσωπικό; Σε ποιο προσωπικό εσείς δίνετε τη δυνατότητα να αποσπασθεί;

Όσον αφορά στις τρεις τροπολογίες του κ. Σπίρτζη, που αφορούν την εναρμόνιση για το Ληξούρι, νομίζω ότι υπήρξε καθυστέρηση και καλώς τις φέρνετε σήμερα εδώ. Θα τις υποστηρίξουμε και λέμε «ΝΑΙ».

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και δύο συνοδοί εκπαιδευτικοί από το 11ο Δημοτικό Σχολείο Ασπροπύργου Αττικής.

Καλώς ορίσατε στη Βουλή.

(Χειροκροτήματα απ’ όλες τις πτέρυγες της Βουλής)

Θα μου επιτρέψετε, κυρία Μανωλάκου, να κάνω μια παρέκκλιση, να δώσω τον λόγο στον κ. Παππά να υποστηρίξει τις δυο τροπολογίες του και αμέσως μετά θα σας δώσω τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, εγώ θα υποστηρίξω κάποτε την τρίτη;

**ΠΡΟΕΔΡΕΥΩΝ (Νικήτας Κακλαμάνης):** Είχαμε κάνει τη συμφωνία -για να μη σας αφήσω παραπονούμενη- ότι θα τελειώσουν οι εισηγητές των κομμάτων για το μπλοκ των υπουργικών και μετά θα μιλήσετε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τοποθετούνται, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δε θα το πάω μέχρι τέλους. Να μιλήσει ο κ. Παππάς, που δεν έχει μιλήσει, και μετά από την κ. Μανωλάκου θα σας δώσω τον λόγο.

Έχετε τον λόγο για πέντε λεπτά με μια σχετική ανοχή.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ευχαριστώ και την κυρία Φωτίου και εσάς, κύριε Πρόεδρε.

Η πρώτη τροπολογία που καταθέτουμε σήμερα ικανοποιεί ένα αίτημα της Εθνικής Επιτροπής για τα Δικαιώματα του Ανθρώπου, η οποία και με δελτίο Τύπου της έχει ζητήσει να εναρμονίζεται η απρόσκοπτη λειτουργία του ειδικού φορέα, ο οποίος έχει συσταθεί για τις ανάγκες αυτής της ανεξαρτησίας, με τις απαιτήσεις του δημόσιου λογιστικού. Επαναφέρουμε την αρμοδιότητα του κύριου διατάκτη στον Γενικό Γραμματέα της Κυβέρνησης. Θα παρακαλούσα να υποστηριχθεί.

Η δεύτερη τροπολογία, για την οποία έγινε και λόγος, προβλέπει τη δυνατότητα απόσπασης τακτικού προσωπικού της ΕΡΤ Α.Ε. σε δημόσιες υπηρεσίες και νομικά πρόσωπα του δημοσίου δικαίου, με σκοπό την κάλυψη επιτακτικών αναγκών.

Κύριε Κωνσταντινόπουλε, γνωρίζετε ότι το δημόσιο στην Ελλάδα οικοδομήθηκε, όχι με κριτήρια εξυπηρέτησης των κοινωνικών σκοπών, αλλά με κριτήρια αναπαραγωγής των κομματικών μηχανισμών. Αυτός ήταν ο τρόπος, με αποτέλεσμα αυτήν τη στιγμή να έχουν περάσει πέντε χρόνια που υφίσταται η Ελλάδα σφοδρές κριτικές για το μέγεθος του δημοσίου, ενώ η ουσία του προβλήματος είναι η κακή κατανομή του προσωπικού.

Είστε από την Τρίπολη. Φαντάζομαι ότι θα γνωρίζετε ότι, ναι, υπάρχουν παραδείγματα προσωπικού, το οποίο θα μπορούσε να μετακινηθεί. Μην μου πείτε για την ΕΡΤ, γιατί την ΕΡΤ εμείς την ξανανοίξαμε με το προσωπικό που κληρονομήθηκε από την προτεραία κατάσταση. Εμείς φέραμε καινούργιο οργανόγραμμα και με την παρούσα τροπολογία δίνουμε τη δυνατότητα όλο το προσωπικό να μπορεί να αξιοποιηθεί και θα περιμένουμε και προτάσεις από εσάς για τον νομό σας. Για παράδειγμα, για το πού θα μπορούσε να αξιοποιηθεί προσωπικό της ΕΡΤ.

Καλώ, λοιπόν, κι εσάς και τον κ. Κεγκέρογλου –ο οποίος σας πειράζει- να υποστηρίξετε αυτήν την τροπολογία. Νομίζω ότι είναι μια τροπολογία πάρα πολύ λελογισμένη. Οι μετατάξεις θα γίνονται κατόπιν αιτήσεως του προσωπικού -δεν θα γίνονται με τη βία- και σε συνεργασία με το Υπουργείο Εσωτερικών και το Υπουργείο Επικρατείας.

Άρα, νομίζω ότι αυτή η τροπολογία έρχεται να μας δώσει τη δυνατότητα και όλο το προσωπικό να αξιοποιήσουμε και να βεβαιωθεί ο ελληνικός λαός ότι κάθε ευρώ που πάει στην ΕΡΤ του αντιγυρίζει με τη μορφή υπηρεσιών.

Ευχαριστώ πάρα πολύ.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, μπορώ να έχω τον λόγο;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Να κάνω μια ερώτηση, κύριε Πρόεδρε;

**ΔΙΑΜΑΝΤΩ ΜΑΝΩΛΑΚΟΥ:** Να ρωτήσουμε κάτι, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Θα ρωτήσετε.

Θα καθίσει ο κ. Παππάς για λίγο.

Θέλετε διευκρινιστικές ερωτήσεις πριν φύγει ο κ. Παππάς; Περιμένετε, με τη σειρά.

Έχετε τον λόγο, κύριε Κεδίκογλου, για ένα λεπτό για να κάνετε τη διευκρινιστική ερώτηση.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, θα τοποθετηθούμε επί της διάταξης, αλλά θα ήθελα να μάθω από τον κύριο Υπουργό -γιατί έχουμε ρωτήσει πάρα πολλές φορές και φαντάζομαι θα πρέπει να κατατεθεί και επισήμως, αλλά θα ήθελα, αν έχετε την απάντηση τώρα- πόσοι έχουν προσληφθεί στην ΕΡΤ. Πόσοι από αυτούς έχουν πάρει αποζημιώσεις και τι έχει γίνει με τις αποζημιώσεις τους; Και τι διαδικασίες είναι αυτές που θεσμοθετείτε;

Γιατί, κύριε Παππά, σαφέστατα υπάρχει η αίσθηση εξυπηρέτησης «ημετέρων». Τα κριτήρια μεταφοράς των αποσπάσεων του προσωπικού είναι ασαφή, με αποκορύφωμα την τελευταία παράγραφο, που λέει ότι άμα δεν έχει γίνει η προηγούμενη διαδικασία, μπορεί να συνεννοηθεί ο τοπικός δήμος με εσάς και να καθοριστούν τα προσόντα μετά –το πρότυπο της φωτογραφικής διάταξης. Θα ήθελα να μου το εξηγήσετε αυτό. Θα ήθελα να μου εξηγήσετε πώς η υπερπολύτιμή σας ΕΡΤ πρέπει να αφαιμαχθεί. Εμείς γνωρίζαμε ότι ήταν όλοι τους πολύτιμοι εκεί πέρα και έπρεπε οπωσδήποτε να τους επαναφέρετε. Ποιο είναι το κόστος λειτουργίας της ΕΡΤ σήμερα; Σε αυτές τις ερωτήσεις θα θέλαμε απαντήσεις.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κύριε Πρόεδρε, μπορώ να απαντήσω;

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, καθίστε, γιατί είναι άλλοι δύο συνάδελφοι. Μαζέψτε τις ερωτήσεις των τριών συναδέλφων και απαντάτε en bloc.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Θέλουμε να κάνουμε κι εμείς ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Θα κάνετε ερώτηση στον Υπουργό σας.

Αλλά, προσέξτε παρακαλώ πολύ, τέτοιου είδους ερωτήσεις είναι πολύ σημαντικές, αλλά είναι θέμα κοινοβουλευτικού ελέγχου. Διότι εκτιμώ ότι δεν θα έχει ήδη αναλυτικά τα στοιχεία στο μυαλό του, για να απαντήσει.

**ΣΙΜΟΣ ΚΕΔΙΚΟΓΛΟΥ:** Είναι ενδεικτικά της αναγκαιότητας της τροπολογίας.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, άμα μπορεί να απαντήσει, θα απαντήσει.

**ΣΟΦΙΑ ΒΟΥΛΤΕΨΗ:** Άμα δεν μπορεί, τι θα γίνει;

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μου επιτρέπετε;

**ΔΙΑΜΑΝΤΩ ΜΑΝΩΛΑΚΟΥ:** Να κάνουμε ερωτήσεις θέλουμε.

**ΠΡΟΕΔΡΕΥΩΝ (Νικήτας Κακλαμάνης):** Θα κάνετε όλοι. Παρακαλώ πολύ, ηρεμήστε. Δόξα τω Θεώ, βλέπω και ακούω.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, πάνω σε αυτό –αν σας αφήσει ο κ. Φάμελλος, που δίνει οδηγίες…

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, αφήστε τον κύριο Υπουργό, γιατί ακούει ερωτήσεις και θα απαντήσει εκείνος, όχι εσείς. Καθίστε.

Μην ξανασυμβεί αυτό, όταν έχω δώσει τον λόγο σε συνάδελφο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Επειδή πολύ σωστά αναφερθήκατε και στην Τρίπολη -και χαίρομαι- θέλω να σας ρωτήσω το εξής: Αυτή η διαδικασία αφορά το υφιστάμενο προσωπικό της ΕΡΤ ή και το μελλοντικό προσωπικό της ΕΡΤ; Δηλαδή, σας λέω κάτι: Αφορά το υφιστάμενο προσωπικό ή αύριο το πρωί θα παίρνουμε από κάποια πίσω πόρτα της ΕΡΤ και μετά θα τους κάνουμε μετάταξη κάπου αλλού;

Σας ρωτάω ευθέως, για να ξέρουμε και εμείς τι θα ψηφίσουμε. Θα αφορά το υφιστάμενο προσωπικό ή κάθε μέρα θα διορίζουμε έναν -αύριο ο ένας, μεθαύριο ο άλλος- και μετά θα τους κάνουμε μετάταξη και θα είναι η πίσω πόρτα;

**ΠΡΟΕΔΡΕΥΩΝ (Νικήτας Κακλαμάνης):** Εύλογο το ερώτημα.

Θα το πάω κυκλικά. Τον λόγο έχει ο κ. Αμυράς για ένα λεπτό.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, και εγώ θέλω να σας ρωτήσω, σε σχέση με την ΕΡΤ και αυτήν την τροπολογία τα εξής: Αν κάποιος σήμερα πάει στην ΕΡΤ, όντως θα δει ότι υπάρχει προσωπικό, που δεν έχει αντικείμενο εργασίας. Το δεχόμαστε αυτό. Αυτή είναι η πραγματικότητα. Εμείς δεν είμαστε αρνητικοί στο να μπορεί να μετακινηθεί προσωπικό από την ΕΡΤ σε άλλους φορείς του ευρύτερου δημοσίου, για να καλυφθούν ανάγκες.

Απλώς, το ερώτημα που προκύπτει είναι το εξής: Αυτή η μετακίνηση θα γίνει γιατί όντως έχετε διαπιστώσει ότι υπάρχει υπεράριθμο προσωπικό στην ΕΡΤ ή ότι υπάρχουν ελλείψεις σε καίρια πρώτης γραμμής επίπεδα και πεδία, στα νοσοκομεία για παράδειγμα, ούτως ώστε με την εθελοντική μετακίνηση των εργαζομένων της ΕΡΤ να μπορούν να αλλάξουν τομέα;

Το οργανόγραμμα έχει ολοκληρωθεί, κύριε Υπουργέ; Αν έχει ολοκληρωθεί, τι μας έδειξε; Μας έδειξε ότι κάποιες διευθύνσεις δεν είναι αναγκαίες;

Αν αυτό ισχύει, εξηγήστε μου για ποιο λόγο η διοίκηση της ΕΡΤ ετοιμάζεται να κάνει διαγωνισμό για να…

**ΠΡΟΕΔΡΕΥΩΝ (Νικήτας Κακλαμάνης):** Μόνο, κύριε Αμυρά, μην κάνουμε γενικευμένη επερώτηση τώρα.

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε αμέσως.

Για ποιο λόγο η ΕΡΤ να πάρει μοντέρ από έξω; Για ποιο λόγο, δηλαδή, να δώσει δουλειές μοντάζ σε εξωτερικές εταιρείες μοντάζ, όταν έχει μοντέρ; Δηλαδή εδώ έχουμε δύο αλληλοσυγκρουόμενα: Από την μια έχουμε υπεράριθμο και από την άλλη…

**ΠΡΟΕΔΡΕΥΩΝ (Νικήτας Κακλαμάνης):** Ωραία. Κατανοητή η ερώτηση, όμως όχι και τόσο σχετική με την τροπολογία.

Κύρια Μανωλάκου, έχετε τον λόγο για ένα λεπτό, για να θέσετε το ερώτημά σας στον κύριο Υπουργό.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, εμείς την τροπολογία 318/16 που αφορά την ΕΡΤ Α.Ε., θέλουμε να την ψηφίσουμε, αφού, όμως, μας απαντήσετε και μας πείσετε ότι πράγματι υπάρχει υπεράριθμο προσωπικό της ΕΡΤ1 και, βεβαίως, θα είναι σεβαστό ότι η απόσπαση θα γίνει ύστερα από αίτηση του προσωπικού αυτού.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ.

Τον λόγο έχει ο κ. Καρράς, για ένα λεπτό. Θα θέσετε ερώτημα, όμως, έτσι;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Για λιγότερο από ένα λεπτό.

Προτίθεται η ΕΡΤ να κάνει πλάνο, με το οποίο θα έχουμε γνώση πόσοι και τι υπηρετούν στην ΕΡΤ, ποιοι είναι υπεράριθμοι, ποιες ειδικότητες υπάρχουν, ποιοι μπορούν να αποσπαστούν και μετά θα ανοίξει ο κατάλογος των αιτήσεων ή θα υποβληθούν οι αιτήσεις και θα ικανοποιούμε αιτήματα ενδιαφερομένων και ενδεχόμενα δικών μας φίλων;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο για τρία λεπτά. Τις κρατήσατε τις ερωτήσεις.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Τις κράτησα.

**ΠΡΟΕΔΡΕΥΩΝ (Νικήτας Κακλαμάνης):** Όσες μπορείτε, απαντήστε τις. Τις υπόλοιπες, δεσμευτείτε ότι σύντομα θα τις απαντήσετε.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Όταν συζητούσαμε το νομοσχέδιο για την επαναλειτουργία της ΕΡΤ, κύριε Κεδίκογλου, είχα παραθέσει κάποια νούμερα, κάποιους αριθμούς και είχα αποδείξει ότι η ΝΕΡΙΤ, την οποία εσείς είχατε δημιουργήσει, είχε περίπου το ίδιο μισθολογικό κόστος λειτουργίας με την ΕΡΤ. Ήταν ένα από τα παράδοξα, ξέρετε.

**ΣΟΦΙΑ ΒΟΥΛΤΕΨΗ:** Πώς έγινε αυτό;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Δεν ξέρω πώς έγινε αυτό. Εσείς που την διοικήσατε την ΕΡΤ, πρέπει σε αυτό να απαντήσετε.

**ΣΟΦΙΑ ΒΟΥΛΤΕΨΗ:** Τέτοιους αριθμούς δεν φέρατε ποτέ.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Τι κάναμε;

**ΣΟΦΙΑ ΒΟΥΛΤΕΨΗ:** Ήμουν εισηγήτρια. Τέτοιους αριθμούς δεν φέρατε ποτέ.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Δεν θυμάστε;

**ΣΟΦΙΑ ΒΟΥΛΤΕΨΗ:** Δεν φέρατε τέτοιους αριθμούς!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κυρία Βούλτεψη, νομίζω ότι πρέπει να αποβάλετε, επιτέλους, το κακό συνήθειο της διαρκούς διακοπής.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν πρόκειται να συμφωνήσετε. Κυρία Βούλτεψη, σας παρακαλώ πολύ!

Κύριε Υπουργέ, δώστε την απάντηση, όπως εσείς νομίζετε. Δεν πρόκειται να γίνει δεκτή από όλους.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Δεν είναι έτσι, όμως.

Άρα, θα σας έλεγα ότι η δική μας η Κυβέρνηση δεν προβαίνει σε ενέργειες βίαιου κλεισίματος της ΕΡΤ. Τι κάνει; Φτιάχνει καινούργια οργανογράμματα και προσδοκά, μέσα από διαδικασίες ομαλές και νομοθετικές παρεμβάσεις, να κάνει τη βέλτιστη αξιοποίηση του ανθρώπινου δυναμικού. Σε αυτήν την προτεραιότητά μας εντάσσεται και η παρούσα τροπολογία.

Προφανώς, προφανέστατα, δεν υπάρχει καμμία σκοπιμότητα η ΕΡΤ να γίνει μια πίσω πόρτα για προσλήψεις στο δημόσιο.Σεβόμαστε απολύτως τα χρήματα του ελληνικού λαού. Ούτως ή άλλως, η ΕΡΤ βρίσκεται υπό τον μεγεθυντικό φακό της δημοσιογραφίας, διάφορων συμφερόντων, της Αξιωματικής Αντιπολίτευσης κι εδώ θα είμαστε, να ελεγχόμεθα κάθε φορά, αν κάνουμε κάτι το οποίο δεν εμπίπτει στο δημόσιο συμφέρον.

Εάν υπάρχει προσωπικό χωρίς αντικείμενο, σας είπα, τα νέα οργανογράμματα είναι στη θέση τους, τοποθετούνται οι άνθρωποι αυτή τη στιγμή που μιλάμε και βεβαίως, έχει διαπιστωθεί ότι υπάρχει προσωπικό, το οποίο θα μπορούσε να αξιοποιηθεί αλλού. Εδώ περιμένουμε τη συμβολή σας.

Και λέω στον κ. Αμυρά ότι προφανώς –προφανέστατα, αυτό το νόημα είχε και η πρώτη τοποθέτησή μου- κάπου υπάρχει προσωπικό, που μπορεί να αξιοποιηθεί αλλού και σε άλλες υπηρεσίες. Θα σας έλεγα, και σε υπηρεσίες πάρα πολύ πιο ευαίσθητες για τις ανάγκες των πολιτών, υπάρχει η ανάγκη στελέχωσης.

Κυρία Μανωλάκου, βεβαίως, θα γίνεται μετά από αίτηση των εργαζομένων η μετάταξη και μόνο στα όρια του νομού τους. Αυτό είναι νομίζω πεντακάθαρο στη διάταξη και σας καλώ να την υποστηρίξετε.

Κύριε Καρρά, το καινούργιο οργανόγραμμα της ΕΡΤ προχωράει κανονικά και η εικόνα θα είναι απολύτως πλήρης εντός ολίγου.

Ευχαριστώ πάρα πολύ.

**ΔΙΑΜΑΝΤΩ ΜΑΝΩΛΑΚΟΥ:** Υπεράριθμο υπάρχει, κύριε Υπουργέ;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Εξήγησα και το είπα δύο και τρεις φορές.

**ΠΡΟΕΔΡΕΥΩΝ (Νικήτας Κακλαμάνης):** Αναφέρθηκε σε αυτό ήδη ο κύριος Υπουργός.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ναι, υπάρχουν τέτοιες περιπτώσεις. Δεν θα υπήρχε η ανάγκη αυτής της διάταξης αλλιώς.

Ξέρετε, κυρία Μανωλάκου –και το λέω με χαρά- αυτή είναι μία παρότρυνση και από κόσμο, ο οποίος εργάζεται στην ΕΡΤ και θα ήθελε να έχει πιο βαρύ αντικείμενο, για να το πω ευγενικά. Δεν φταίει κι ο κόσμος πολλές φορές. Υπήρχαν οργανογράμματα τα οποία δεν χτίστηκαν για να εξυπηρετήσουν τις ανάγκες των πολιτών.

**ΠΡΟΕΔΡΕΥΩΝ (Νικήτας Κακλαμάνης):** Έγινε κατανοητό, κύριε Υπουργέ.

**ΣΟΦΙΑ ΒΟΥΛΤΕΨΗ:** Δεν απαντήσατε στον κ. Κεδίκογλου για τις αποζημιώσεις.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Οι αποζημιώσεις των απολυμένων της ΕΡΤ, η οποία έκλεισε εν μία νυκτί, έχουν καταβληθεί όταν έκλεισε η ΕΡΤ. Τώρα είμαστε στη διαδικασία ολοκλήρωσης του συμψηφισμού.

**ΣΟΦΙΑ ΒΟΥΛΤΕΨΗ:** Έναν χρόνο συμψηφισμό κάνετε.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Εσείς διαμαρτύρεστε επειδή δεν έχουμε ολοκληρώσει τον συμψηφισμό, κυρία Βούλτεψη; Πετάξατε τον κόσμο στον δρόμο κι έρχεστε να μας πείτε ότι καθυστερήσαμε τον συμψηφισμό; Λίγη ντροπή!

**ΠΡΟΕΔΡΕΥΩΝ (Νικήτας Κακλαμάνης):** Άλλο το θέμα αυτό κι άλλο η συγκεκριμένη τροπολογία.

**ΣΟΦΙΑ ΒΟΥΛΤΕΨΗ:** Ούτε τον νόμο σας δεν εφαρμόζετε!

**ΠΡΟΕΔΡΕΥΩΝ (Νικήτας Κακλαμάνης):** Κατά την άποψή μου, κύριε Υπουργέ, πρέπει να διευκρινίσετε…

**ΣΟΦΙΑ ΒΟΥΛΤΕΨΗ:** Έναν χρόνο δεν έχετε εφαρμόσει το νόμο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Βούλτεψη, σας παρακαλώ πάρα πολύ. Κάντε επίκαιρη ερώτηση και πείτε τα αυτά. Δεν έχει σχέση με την τροπολογία.

**ΣΟΦΙΑ ΒΟΥΛΤΕΨΗ:** Πώς δεν έχει; Έχει.

**ΠΡΟΕΔΡΕΥΩΝ (Νικήτας Κακλαμάνης):** Στο ερώτημα του κ. Κωνσταντινόπουλου, για το αν θα αφορούν οι αποσπάσεις ή οι μετατάξεις αυτούς που θα προσληφθούν, δεν έχετε απαντήσει. Εάν πρόκειται για το ότι θα τους αφορούν, ορθώς είναι η διατυπωμένη η διάταξη που δεν βάζει όριο. Εάν, όμως, πρόκειται να αφορά μόνο τους ήδη υπάρχοντες, τότε πρέπει να κάνετε νομοτεχνική βελτίωση, που να γράφετε ότι αναφέρεται στο ήδη υπηρετούν προσωπικό, μέχρι τη δημοσίευση του συγκεκριμένου νόμου.

Σκεφτείτε το. Δεν απαντήσατε. Δεν ξέρω τι έχετε στο μυαλό σας, αλλά αν αφορά μόνο αυτό το προσωπικό, πρέπει να γίνει διευκρίνηση, γιατί έτσι όπως είναι, θα αφορά εσαεί αποσπάσεις και μετατάξεις. Προχωράμε, όμως, και θα έχετε τον χρόνο να το δείτε με τους συμβούλους σας.

Η κ. Διαμάντω Μανωλάκου έχει τον λόγο για δέκα λεπτά, για να μιλήσει για τις υπουργικές τροπολογίες. Όταν ολοκληρώσετε, να με ενημερώσετε για τον Κοινοβουλευτικό σας Εκπρόσωπο, κυρία Μανωλάκου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, με ξεχάσατε πάλι.

**ΠΡΟΕΔΡΕΥΩΝ (Νικήτας Κακλαμάνης):** Δεν σας ξέχασα. Είπα ότι θα σας δώσω τον λόγο μετά την κ. Μανωλάκου. Τα γράφω εδώ. Θέλουμε να σας έχουμε στην Αίθουσα. Σε δέκα λεπτά θα σας δώσω τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, καταγγέλλουμε τη διαδικασία αυτή. Ούτε ουσιαστική προετοιμασία μπορούμε να κάνουμε, αλλά ούτε και ουσιαστική συζήτηση. Είναι μορφή αυταρχισμού και θα πρέπει να μπει ένα τέλος.

Καταθέτω για τα Πρακτικά το άρθρο το οποίο καταπατάται. Δεν γίνεται πια!

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά την τοποθέτηση του κ. Σπίρτζη, να σας πω, κύριε Υπουργέ, ότι επιβεβαιώσατε αυτά που είπαμε, αφού οι κυρώσεις δεν χρειάζονται καν να περνάνε από τη Βουλή. Το ξέρουμε. Είναι γιατί υπερισχύει το ευρωκοινοτικό Δίκαιο.

Και μην μας λέτε ότι είναι πρωτοβουλία σας. Εξάλλου, όλο το πλαίσιο είναι ακριβώς η κύρωση των Κανονισμών της Ευρωπαϊκής Ένωσης.

Ξεκινάω από την υπ’ αριθμόν 314 τροπολογία, που έγινε αποδεκτή. Την θεωρούμε απαράδεκτη. Kαι τη θεωρούμε απαράδεκτη, γιατί με τη συγκεκριμένη τροπολογία απαλλάσσεται ο ιδιώτης, που στα πλαίσια των ιδιωτικοποιήσεων αγόρασε το σύνολο ή μέρος των μετοχών ή του συνόλου περιουσιακών στοιχείων ή τμημάτων αυτών ή κλάδων νομικών προσώπων δημοσίου δικαίου και ιδιωτικού δικαίου και πιστωτικών ιδρυμάτων, που συμμετέχει το δημόσιο, καθώς και ανώνυμες εταιρείες, που συνδέονται με τα πιο πάνω νομικά πρόσωπα. Από τι απαλλάσσεται ο ιδιώτης; Από την καταβολή προστίμων, πολλαπλών τελών, δασμών και λοιπών επιβαρύνσεων από την αστική ευθύνη. Δηλαδή, είναι συνέχεια της βουλευτικής τροπολογίας, που πέρασε με την άλλη κύρωση της Νέας Ζηλανδίας, τότε που δώσατε χαριστικές ρυθμίσεις, πασχαλινά δώρα στους βιομήχανους, απαλλάσσοντάς τους από τον ειδικό φόρο κατανάλωσης στο φυσικό αέριο.

Συνεχίζετε, λοιπόν, να χρησιμοποιείτε τις ίδιες πρακτικές των προηγούμενων κυβερνήσεων, στημένες διαδικασίες, που η Κυβέρνηση κάνει δεκτές και, βεβαίως, κατατίθενται λίγο πριν από τη συζήτηση. Τις καταγγέλλουμε αυτές τις διαδικασίες και πρέπει να αποκαλύπτονται. Και πού τις βάζετε σε τελευταία ανάλυση; Σε κυρώσεις, που ουσιαστικά, ο εισηγητής μιλάει πέντε λεπτά. Αυτήν τη στιγμή είναι μια διαδικασία που σου δίνει περισσότερο χρόνο με την πρωτοβουλία του προεδρεύοντος στην Έδρα.

Έρχομαι στις υπουργικές τροπολογίες, που κατατέθηκαν στην κύρωση κρατών-μελών με τη Γεωργία. Στην υπ’ αριθμόν 320 λέμε «ΠΑΡΩΝ», στην υπ’ αριθμόν 322 λέμε «ΝΑΙ» και στην υπ’ αριθμόν 324 «ΠΑΡΩΝ». Στην υπ’ αριθμόν 312, που είναι βουλευτική, «ΝΑΙ» και στην υπ’ αριθμόν 317 «ΠΑΡΩΝ».

Έρχομαι στις τροπολογίες που κατατέθηκαν στη συμφωνία με την Ιορδανία. Με την υπ’ αριθμόν 319 λέμε «ΟΧΙ» και να το πω: Είμαστε συνολικά αντίθετα με τα διόδια και την παραχώρηση εκμετάλλευσης οδικών δικτύων στους ιδιώτες με πληρωμή μέσα από τα διόδια. Εμείς λέμε να τα γκρεμίσει ο λαός τα διόδια και γι’ αυτό, βεβαίως, και καταψηφίζουμε. Βλέπω, όμως, ότι είσαστε πάρα πολύ ανοικτοί και σε αυτούς τους μεγαλοεργολάβους, έχετε περάσει και τροπολογία που τους δώσατε τσάμπα 300 εκατομμύρια, αλλά τον λαό τον τσακίζετε.

Στην υπ’ αριθμόν 321 λέμε «ΠΑΡΩΝ» και στην υπ’ αριθμόν 323 που είναι το θέμα των εργατικών κατοικιών στο Ληξούρι λέμε «ΝΑΙ».

Σε ό,τι αφορά τη συμφωνία με το Ισραήλ, είναι οι τροπολογίες που μας μίλησε ο κ. Παππάς πριν από λίγο. Στην υπ’ αριθμόν 313 λέμε «ΠΑΡΩΝ». Την υπ’ αριθμόν 318, μετά και τις εξηγήσεις του, την ψηφίζουμε, λέμε «ΝΑΙ».

Στην τροπολογία υπ’ αριθμόν 315, που αφορά στη συμφωνία με τη Μολδαβία, λέμε «ΠΑΡΩΝ». Στην υπ’ αριθμόν 317 λέμε «ΠΑΡΩΝ». Την υπ’ αριθμόν 325 είπε ο κ. Σπίρτζης ότι την κάνει αποδεκτή. Δεν έχει έρθει ακόμα στα χέρια μας. Έλεος πια, υπάρχουν και ορισμένα όρια. Και λίγο πριν σηκωθώ, να πω ότι μας μοιράστηκε και η υπ’ αριθμόν 326 βουλευτική τροπολογία. Ε, τι θα γίνει πια; Και η Έδρα πρέπει να πάρει μέτρα.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κυρία Μανωλάκου, για την εξοικονόμηση του χρόνου.

Τον λόγο έχει για τρία λεπτά, για την τρίτη τροπολογία, ας πω, του τομέα της, η κ. Φωτίου.

**ΘΕΑΝΩ ΦΩΤΙΟΥ (Αναπληρωτής Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ίσως αν το είχα αναπτύξει πιο μπροστά, η κ. Μανωλάκου θα είχε καταλάβει ότι είναι η επέκταση του νόμου που πέρυσι ψήφισε το ΚΚΕ.

**ΔΙΑΜΑΝΤΩ ΜΑΝΩΛΑΚΟΥ:** «ΠΑΡΩΝ» είπαμε.

**ΘΕΑΝΩ ΦΩΤΙΟΥ (Αναπληρωτής Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, κυρία Μανωλάκου, πέρυσι όταν ψηφίσαμε τον νόμο για την ανθρωπιστική κρίση, όλα τα κόμματα ψήφισαν ομόφωνα και άρα και εσείς.

**ΔΙΑΜΑΝΤΩ ΜΑΝΩΛΑΚΟΥ:** Δύο κομμάτια είχε, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, όχι, κυρία Μανωλάκου.

**ΠΡΟΕΔΡΕΥΩΝ (Νικήτας Κακλαμάνης):** Αφήστε να ολοκληρώσει, κυρία Μανωλάκου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αφήστε με να σας πω.

**ΠΡΟΕΔΡΕΥΩΝ (Νικήτας Κακλαμάνης):** Εάν δεν σας πείσει, θα μείνετε στη θέση σας. Εάν σας πείσει, θα αλλάξετε τη θέση σας.

Συνεχίστε, κυρία Υπουργέ. Έχετε άλλο ένα λεπτό.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αγαπητοί συνάδελφοι, τα πράγματα είναι πολύ απλά. Ο νόμος για την ανθρωπιστική κρίση υλοποιήθηκε εννιά μήνες. Όπως θυμάστε -και κατακριθήκαμε πολύ γι’ αυτό- ενώ ήταν για το 2015, επεκτάθηκε μέχρι το 2016 κατά τρεις μήνες, διότι δεν είχαν πληρωθεί οι αντίστοιχες δαπάνες μέσα στο 2015, για τον απλούστατο λόγο ότι η εφαρμογή του νόμου άρχισε αργότερα. Δηλαδή, ψηφίστηκε και για να υλοποιηθούν οι εννέα μήνες, χρειάστηκαν και τρεις μήνες μέσα στο 2016.

Όμως τη συγκεκριμένη στιγμή, αυτό που επιθυμούμε -κυρία Μανωλάκου, τα λέω και για εσάς- είναι, τον ίδιο ακριβώς νόμο της ανθρωπιστικής κρίσης που ψηφίσατε πέρυσι, να τον επεκτείνουμε για τρεις μήνες ακόμη, δηλαδή μέχρι τον Ιούλιο. Συνεπώς θα δώσουμε τις παροχές που ξέρατε μέχρι σήμερα ως εξής: Τετραμηνία για το ηλεκτρικό, δηλαδή για τέσσερις μήνες θα είναι δωρεάν χίλιες διακόσιες κιλοβατώρες για τους ίδιους δικαιούχους, για ενενήντα μία χιλιάδες οικογένειες που ήταν και πριν -δεν αλλάζουμε τα δεδομένα- και για τρεις μήνες την κάρτα σίτισης, η οποία είναι για εκατόν σαράντα οκτώ χιλιάδες οικογένειες. Επίσης, για τρεις μήνες είκοσι μία χιλιάδες οικογένειες θα πάρουν επιδότηση ενοικίου, η οποία είναι και αφορολόγητη και πρέπει να το θυμηθούν τώρα που θα κάνουν τις φορολογικές δηλώσεις. Δηλαδή, για όσους ιδιοκτήτες πήραν αυτή τη χρηματική ενίσχυση, αυτή είναι και αφορολόγητη και ακατάσχετη.

Επομένως, σας παρακαλώ, τουλάχιστον όλα τα κόμματα που τα είχατε ψηφίσει πέρυσι, να ψηφίσετε την ίδια ακριβώς εφαρμογή του νόμου για τρεις μήνες ακόμα. Από εκεί και ύστερα, θα σας πούμε τι ακριβώς θα γίνει, για να αποκτήσει πάλι η χώρα ένα ομοιόμορφο δίκτυο.

Εάν τώρα θέλετε να απαντήσω στις ερωτήσεις που έγιναν, κύριε Πρόεδρε, μπορώ να συνεχίσω.

**ΠΡΟΕΔΡΕΥΩΝ (Νικήτας Κακλαμάνης):** Ήσασταν σαφής.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μανωλάκου, δεν γίνεται. Η διαδικασία τελείωσε.

**ΔΙΑΜΑΝΤΩ ΜΑΝΩΛΑΚΟΥ:** Γι’ αυτό που ενημέρωσε θέλω να πω.

**ΠΡΟΕΔΡΕΥΩΝ (Νικήτας Κακλαμάνης):** Δεν θα γίνει διάλογος. Δεν σας έπεισε. Μένετε στις θέσεις σας.

**ΔΙΑΜΑΝΤΩ ΜΑΝΩΛΑΚΟΥ:** Όχι, ερώτηση θέλω να κάνω.

**ΠΡΟΕΔΡΕΥΩΝ (Νικήτας Κακλαμάνης):** Να τελειώσουμε τότε με τους άλλους συναδέλφους και θα σας δώσω τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και για τις ερωτήσεις να απαντήσω, γιατί η Νέα Δημοκρατία έχει κάνει μια παρανόηση.

Οι δομές φτώχειας ήταν ΕΣΠΑ. Μπήκαν χρήματα από τον κρατικό προϋπολογισμό. Δεν πρόκειται να προσληφθούν άλλοι, οι ίδιοι συνεχίζουν. Δεν πρόκειται, λοιπόν, για τα ρουσφέτια του ΣΥΡΙΖΑ. Είναι αυτοί που υπήρχαν στο προηγούμενο ΕΣΠΑ. Ένα το κρατούμενο. Να το ξέρετε όλοι, γιατί είναι λάθος να τα λέτε αυτά.

Δεύτερον, είναι η επέκταση για τα δυο προσφυγικά προγράμματα, όπως και η επέκταση για τις δομές φτώχειας. Θέλω να πω ότι οι δομές φτώχειας ήταν προϋπολογισμένες. Τα έχετε ψηφίσει τα 10 εκατομμύρια. Απλώς, οι υπηρεσίες δεν κατάφεραν να διεκπεραιώσουν την κατάσταση και γι’ αυτό κάνουμε αυτή την αναδρομική ρύθμιση. Είναι νόμιμη και συνταγματική.

Το ίδιο συμβαίνει και για το Λαύριο και για τον Ελαιώνα. Εάν δεν συμβεί αυτό, εάν δεν το νομιμοποιήσετε, θέλω να ξέρω αυτοί που δεν θα το ψηφίσουν τι εννοούν. Να βγάλουμε τους πρόσφυγες στον δρόμο; Να μην τους σιτίζουμε από εδώ και ύστερα; Τι ακριβώς εννοείτε;

**ΠΡΟΕΔΡΕΥΩΝ (Νικήτας Κακλαμάνης):** Ωραία, δώσατε απάντηση. Πάντως, δεν είναι και η καταλληλότερη…

**ΙΩΑΝΝΗΣ ΑΝΔΡΙΑΝΟΣ:** Κύριε Πρόεδρε, ζητώ τον λόγο για μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ανδριανέ, μετά θα σας δώσω τον λόγο για δευτερολογία. Παρακαλώ να ολοκληρώσουμε με τους ομιλητές.

**ΙΩΑΝΝΗΣ ΑΝΔΡΙΑΝΟΣ:** Όχι, τώρα. Θέλω να απαντήσω σε αυτό που ανέφερε για την Νέα Δημοκρατία.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ανδριανέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Να μην μιλά για παρανόηση η κυρία Υπουργός, όταν φέρνει τις τροπολογίες με τον τρόπο που τις φέρνει, όταν η Κυβέρνηση φέρνει δέκα τροπολογίες την τελευταία στιγμή ή φέρνουν τροπολογία οι συνάδελφοι τώρα, στις 11.30΄.

Είναι απαράδεκτες μεθοδεύσεις και αντισυνταγματικές, κυρία Φωτίου. Εμείς μπορεί να ψηφίζουμε μέτρα και ψηφίσαμε μέτρα τα οποία πραγματικά βοηθούν κοινωνικές δομές, όπως είπατε, όμως δεν ψηφίζουμε μεθοδεύσεις ή αδιαφάνεια.

Εγώ σας έκανα κριτική για την αδιαφάνεια, γιατί έρχεστε εκ των υστέρων για δαπάνες που έχουν γίνει από τον Μάιο του 2015 να φέρνετε διατάξεις -όπως αναφέρεται μέσα στην τροπολογία- κατά παρέκκλιση κάθε δημοσιολογιστικού ελέγχου.

Για ποιον λόγο; Γιατί να μην υπάρχει διαφάνεια σε αυτές τις δαπάνες; Βεβαίως, να πάνε στις δομές φτώχειας, συμφωνούμε, αλλά πρέπει να πάνε με διαφανή τρόπο, με τις διαδικασίες που προβλέπει ο νόμος. Αν είχε τηρηθεί ο νόμος, γιατί η ανάγκη να φέρετε τροπολογία για να αποδείξετε ή να δικαιολογήσετε αυτή τη μεθόδευση;

Αυτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Ανδριανέ, κατανοητή η θεμελιώδης αντίθεση της Νέας Δημοκρατίας.

Κύριε Αμυρά, παρακαλώ ελάτε στο Βήμα για δέκα λεπτά en bloc και για τις υπουργικές.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, και εγώ έχω ζητήσει τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μανωλάκου μου, σας παρακαλώ πολύ. Ξέρετε ότι δεν μπορώ να συνεχίσω κατ’ αυτόν τον τρόπο. Θα δώσω και σε εσάς τον λόγο στο τέλος, γιατί εσείς θα είστε μέχρι το τέλος στην Αίθουσα, να κάνετε για δύο λεπτά δευτερολογία και να απαντήσετε.

**ΔΙΑΜΑΝΤΩ ΜΑΝΩΛΑΚΟΥ:** Τι δευτερολογία; Ερώτηση θέλω να κάνω. Αφού μας ενημέρωσε…

**ΠΡΟΕΔΡΕΥΩΝ (Νικήτας Κακλαμάνης):** Ε, ναι, αλλά δεν μπορούμε να το κάνουμε αυτό, δεν είναι αυτή η διαδικασία. Κάντε την ερώτηση τότε.

Κύριε Αμυρά, έχετε τον λόγο για δέκα λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τι να σας πω; Αυτό που όλοι μας απ’ έξω μας εκφράζουμε είναι ότι η σημερινή ημέρα είναι μία θλιβερή ημέρα για το Κοινοβούλιο. Δεν είναι αυτή η κοινοβουλευτική διαδικασία. Δεν είναι δυνατόν αυτή η Κυβέρνηση να νομοθετεί με τέτοιο τρόπο –γκρίζο, θα σας πω εγώ- εκπρόθεσμες τροπολογίες, φωτογραφικές ρυθμίσεις, τροπολογίες οι οποίες ενέχουν βάρος και περιεχόμενο σχεδόν ενός μίνι νομοσχεδίου, χωρίς να έχουμε τη διαδικασία, τον χρόνο, την άνεση να συζητήσουμε, να περάσουν οι Υπουργοί από τη βάσανο των ερωτήσεών μας, τροπολογίες από εδώ, τροπολογίες από εκεί.

Μήπως εσείς, αγαπητοί συνάδελφοι του ΣΥΡΙΖΑ, ξέρετε κάτι παραπάνω από εμάς και δεν μας το λέτε; Μήπως πηγαίνουμε για εκλογές; Διότι δεν δικαιολογείται αλλιώς μία δεκάδα τροπολογιών νυχτερινών, εκπρόθεσμων και μάλιστα κάποιων βουλευτικών εκπρόθεσμων τροπολογιών, οι οποίες δεν προβλέπεται από πουθενά -ούτε από τον Κανονισμό ούτε από πουθενά- να εισάγονται στη νομοθετική διαδικασία.

Εδώ παρακολουθούμε μία εντελώς ξεκούρδιστη μπάντα. Όπως σας είπα και νωρίτερα, είστε μία ξεκούρδιστη μπάντα, η Κυβέρνηση ΣΥΡΙΖΑ-ΑΝΕΛ, η οποία με τις παραφωνίες της, έχει καταφέρει να οδηγήσει την ελληνική κοινωνία σε ένα αδιέξοδο. Και σας το ξαναλέω. Μου κάνει εντύπωση η γαλήνια υποδοχή εκ μέρους των κυβερνητικών Βουλευτών αυτού του τρόπου νομοθέτησης.

Ο Πρόεδρος της Βουλής, ο οποίος ήταν πριν λίγο εδώ, αλλά δεν τον βλέπω τώρα, θα έπρεπε να είναι ο εγγυητής της καλής λειτουργίας των κοινοβουλευτικών διαδικασιών.

Στη Διάσκεψη των Προέδρων δεν συζητήσαμε για κάποια από τα σχέδια νόμου, όπως αυτό της έρευνας που ήρθε, έφυγε και ξαναήρθε. Δεν γίνεται σε μία ημέρα να κατατίθεται, να αποσύρεται και να επανακατίθεται το ίδιο σχέδιο νόμου και όλα αυτά σε νυχτερινές ώρες.

Τι λέμε, λοιπόν, εδώ; Δεν είναι το καλύτερο και το δυνατότερο στοιχείο αυτής της Κυβέρνησης ούτε ο συντονισμός ούτε το πρόγραμμα.

(Θόρυβος από την πτέρυγα του ΣΥΡΙΖΑ)

Έλεγε, λοιπόν, την Κυριακή που μας πέρασε, ο κ. Σταθάκης, «συμφωνία εντός της ημέρας». Την επομένη έλεγε ο κ. Κατρούγκαλος «συμφωνία μπορεί να είχαμε και χθες, αλλά τελικά δεν έχουμε». Και την ημέρα Τρίτη, 12 Απριλίου, ο κ. Τσακαλώτος ανακοίνωνε «παύση των διαπραγματεύσεων». Τίποτε δεν διδάχθηκε αυτή η Κυβέρνηση από το φιάσκο Βαρουφάκη; Τίποτε εντελώς;

Πάμε τώρα να δούμε τις τροπολογίες. Ξεκινώ με την τροπολογία της ΕΡΤ –δεν είναι βέβαια εδώ ο κ. Παππάς- όπου εμείς το βλέπουμε θετικό να μπορεί να μετακινήσει κόσμο, εργαζομένους οι οποίοι είναι πλεονάζοντες ή δεν έχουν αντικείμενο εργασίας, από μία δημόσια υπηρεσία σε μία άλλη. Μια που είναι η κουβέντα, όμως, για την ΕΡΤ και το τηλεοπτικό τοπίο, άνθρακες αγαπητοί συνάδελφοι, ο θησαυρός των τηλεοπτικών αδειών;

Πέρυσι τέτοιον καιρό, ο κ. Παππάς είχε ενημερώσει εδώ το Σώμα ότι στις προτάσεις του ΣΥΡΙΖΑ που είχαν κατατεθεί στην τρόικα για τις μεταρρυθμίσεις και τα δημόσια έσοδα, όπως η ίδια η Κυβέρνηση ΣΥΡΙΖΑ-ΑΝΕΛ προϋπολόγιζε, είχε βάλει στην άκρη, είχε προϋπολογίσει 350 με 380 εκατομμύρια ευρώ από τη δημοπράτηση των τηλεοπτικών αδειών. Και μόλις χθες μάθαμε ότι η προκήρυξη για τις τηλεοπτικές άδειες θα έχει τιμή εκκίνησης τα 3 εκατομμύρια ευρώ. Τέσσερις οι άδειες, τρεις τέσσερις δώδεκα. Από τα 12 εκατομμύρια θα πάμε στα 20 εκατομμύρια. Θέλετε 25 εκατομμύρια, 25. Έχει τεράστια απόσταση μέχρι τα 350 εκατομμύρια που η δική σας Κυβέρνηση προϋπολόγιζε ως έσοδο από τη δημοπράτηση των τηλεοπτικών αδειών.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Και συχνοτήτων.

**ΓΕΩΡΓΙΟΣ ΑΜΥΡΑΣ:** Και συχνοτήτων.

Δυστυχώς, τα ίδια αντιμετωπίζουμε και σε άλλα πεδία του κυβερνητικού έργου ή –αν θέλετε- μη έργου.

Δείτε, λοιπόν, το εξής. Θα ξεκινήσω από κάποιες τροπολογίες. Κύριε Πρόεδρε, θα ξεκινήσω όχι από υπουργική ή μάλλον, για να τηρήσω τη διαδικασία, θα ξεκινήσω από τις δύο υπουργικές, την τροπολογία 322 και την τροπολογία 320. Εδώ έχουμε, όπως μας λέει και η κυρία Υπουργός, την ανάγκη γρήγορα να ρυθμίσουμε κάποια ζητήματα σε δομές φτώχειας ή σε προσφυγικά κέντρα φιλοξενίας στο Λαύριο, στον Ελαιώνα με μια προϋπολογιζόμενη δαπάνη γύρω στο ένα εκατομμύριο ευρώ.

Όμως το πρόβλημα, κυρία Φωτίου, είναι ότι αυτά γίνονται κατά παρέκκλιση των κειμένων διατάξεων. Το πρόβλημα είναι ότι, ενώ υπήρχαν αυτές οι δαπάνες και τα κόστη από το Μάιο του 2015, ερχόμαστε σχεδόν ένα χρόνο μετά με fast track διαδικασία μέσω τροπολογιών να εγκριθούν αυτά τα χρήματα, παρακάμπτοντας τη «ΔΙΑΥΓΕΙΑ», τη διαφάνεια και βεβαίως, την κοινοβουλευτική τάξη.

Εμείς, σε αυτές τις δύο τροπολογίες θα πούμε «όχι». Δεν μπορούμε να δεχθούμε και μη με ειρωνεύεστε, κυρία Υπουργέ…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν ειρωνεύομαι!

**ΓΕΩΡΓΙΟΣ ΑΜΥΡΑΣ:** Να μη με ειρωνεύεστε, διότι όταν ξοδεύετε ένα εκατομμύριο ευρώ και το περνάτε μέσω Θήβας, έξω από τη «ΔΙΑΥΓΕΙΑ», τότε μιλάμε για γκρίζες ζώνες! Εδώ δεν είναι τα γεμιστά! Εδώ είναι τα εκατομμύρια!

**ΠΡΟΕΔΡΕΥΩΝ (Νικήτας Κακλαμάνης):** Γιώργο, θα πάθεις κάτι. Ηρέμησε και πες αυτά που θέλεις ήρεμα.

**ΓΕΩΡΓΙΟΣ ΑΜΥΡΑΣ:** Δεν παθαίνω τίποτα! Οι αθλητέςδεν παθαίνουμε τίποτα!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέτε ψέματα! Ποιος το είπε αυτό; Είναι ντροπή να τα λέτε αυτά!

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου, μη διακόπτετε.

**ΓΕΩΡΓΙΟΣ ΑΜΥΡΑΣ:** Πάμε παρακάτω τώρα. Είναι μια βουλευτική τροπολογία με τον αριθμό 314…

**ΠΡΟΕΔΡΕΥΩΝ (Νικήτας Κακλαμάνης):** Εσείς έχετε την άποψή σας και ο κ. Αμυράς τη δική του.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι ντροπή σας!

**ΓΕΩΡΓΙΟΣ ΑΜΥΡΑΣ:** Γιατί φωνασκείτε; Πού βρίσκεστε και φωνασκείτε;

**ΠΡΟΕΔΡΕΥΩΝ (Νικήτας Κακλαμάνης):** Αρχικά, κυρία Φωτίου, δεν γράφεται τίποτα στα Πρακτικά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** ….

**ΠΡΟΕΔΡΕΥΩΝ (Νικήτας Κακλαμάνης):** Ακούτε τι σας λέω; Δεν γράφεται στα Πρακτικά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** ….

**ΓΕΩΡΓΙΟΣ ΑΜΥΡΑΣ:** Τότε φέρτε την σε ένα σχέδιο νόμου για να περάσει από τη βάση…

**ΠΡΟΕΔΡΕΥΩΝ (Νικήτας Κακλαμάνης):** Κύριε Αμυρά, μήπως θα προεδρεύσετε; Αν θέλετε, ελάτε επάνω.

**ΓΕΩΡΓΙΟΣ ΑΜΥΡΑΣ:** Σας παρακαλώ, όχι.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** ….

**ΠΡΟΕΔΡΕΥΩΝ (Νικήτας Κακλαμάνης):** Και εσείς, κυρία Φωτίου, ακούστε τι θα πω και στους δύο. Ο μεν κ. Αμυράς μπορεί να πει ως ομιλητής ό,τι θέλει, μπορεί να ενοχλεί -απλά θα ήθελα να τον παρακαλέσω ως προς το ύφος- και εσείς που είστε χωρίς μικρόφωνο, δεν θα γράφεται τίποτα από όσα είπατε. Όταν θέλετε, ως Υπουργός έχετε το δικαίωμα -και ολοκληρωθεί ο κατάλογος των συναδέλφων ομιλητών- να ζητήσετε τον λόγο και να απαντήσετε σε αυτά που είπε ο κ. Αμυράς. Έκλεισε το θέμα.

Κύριε Αμυρά, συνεχίστε και θα έχετε δύο λεπτά επιπλέον.

**ΓΕΩΡΓΙΟΣ ΑΜΥΡΑΣ:** Ζητώ συγγνώμη αν το ύφος μου…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εγώ για το καλό σας το είπα. Θα πάθετε τίποτα.

**ΓΕΩΡΓΙΟΣ ΑΜΥΡΑΣ:** Δεν γίνεται την ώρα που τοποθετούμαι να ακούω την Υπουργό να φωνάζει ντροπή μας…

**ΠΡΟΕΔΡΕΥΩΝ (Νικήτας Κακλαμάνης):** Είμαι και γιατρός και δεν μπορώ να αφήσω την έδρα, ενώ πρέπει να κατέβω κάτω. Γι’ αυτό!

**ΓΕΩΡΓΙΟΣ ΑΜΥΡΑΣ:** Σωστά.

Για την τροπολογία 314, κυρίες και κύριοι συνάδελφοι, για τον Εθνικό Τελωνειακό Κώδικα. Εξηγήστε μου για ποιες παραβάσεις και για ποιες περιπτώσεις λαθρεμπορίας μιλάμε σε υπό αποκρατικοποίηση δημόσιες εταιρείες, τις οποίες δεν γνωρίζουμε. Πείτε μας ποιες είναι οι περιπτώσεις, διότι, εάν δεν γνωρίζουν οι συνάδελφοι τι λέει αυτή η τροπολογία**,** να σας πω ότι λέει ότι …

**ΔΗΜΗΤΡΙΟΣ ΔΗΜΗΤΡΙΑΔΗΣ:** Το λέει ο Τελωνειακός Κώδικας.

**ΓΕΩΡΓΙΟΣ ΑΜΥΡΑΣ:** Δεν έχει σημασία. Κοιτάξτε, δεν θα ξαναμιλήσω. Επομένως, μην με διακόπτετε.

**ΠΡΟΕΔΡΕΥΩΝ (Νικήτας Κακλαμάνης):** Αφήστε τον να ολοκληρώσει.

(Θόρυβος στην Αίθουσα)

Ο κ. Φάμελλος είναι ήρεμος. Έχει πιάσει η άνοιξη.

Συνεχίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Σε υπό αποκρατικοποίηση εταιρείες του δημοσίου που θα καταλογιστούν παραβάσεις λαθρεμπορίας, με την παρούσα τροπολογία απαλλάσσονται οι επενδυτές από την αλληλέγγυα αστική ευθύνη και από τα πρόστιμα που θα κληθούν να πληρώσουν.

Ποιος θα πληρώσει, λοιπόν, και ποιος θα συλλάβει -σε εισαγωγικά ή κυριολεκτικά- τις περιπτώσεις λαθρεμπορίας; Πάτε να καλύψετε λαθρέμπορους; Αυτό μας λέτε; Και για ποιες εταιρείες αναφέρεστε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Δημητριάδη, εσείς θα έχετε τον λόγο μετά από λίγο που θα μιλήσετε. Γράψτε τι θέλετε να απαντήσετε και αφήστε να μιλήσει ο κ. Αμυράς και θα απαντήσετε.

**ΓΕΩΡΓΙΟΣ ΑΜΥΡΑΣ:** Εδώ λέμε, βεβαίως, σε αυτήν την εκπρόθεσμη τροπολογία «όχι», όπως λέμε «όχι» και στην έτερη εκπρόθεσμη βουλευτική τροπολογία, την τροπολογία 316, περί εκπροσωπήσεως της Ελλάδας σε ευρωπαϊκές κοινότητες. Εδώ έχουμε ενστάσεις, διότι φοβόμαστε ότι ετοιμάζετε αποσπάσεις κάποιων δικών σας, κάποιων υμέτερων παιδιών σε διεθνείς ή περιφερειακούς οργανισμούς. Να μας πείτε!

**ΔΗΜΗΤΡΙΟΣ ΔΗΜΗΤΡΙΑΔΗΣ:** Εάν είναι δικός σας;

**ΓΕΩΡΓΙΟΣ ΑΜΥΡΑΣ:** Όχι, δεν υπάρχει ούτε δικός μας ούτε δικός σας, κύριε Δημητριάδη. Όλα θα πρέπει να γίνονται με ένα κριτήριο αξιολόγησης υπό το φως του ηλίου με διαφάνεια και με διαύγεια. Όλα τα άλλα είναι ύποπτα.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Αυτό λέμε και εμείς!

**ΓΕΩΡΓΙΟΣ ΑΜΥΡΑΣ:** Πάμε παρακάτω στην τροπολογία με γενικό αριθμό 315 για την παράταση μη εξυπηρετούμενων δανείων και τις δημόσιες συμβάσεις. Θα δηλώσουμε «παρών». Εδώ έχουμε αναστολές, παρατάσεις επί παρατάσεων. Είναι η αναστολή εφαρμογής του ν.4281/2014, που αφορά τις δημόσιες συμβάσεις. Νομίζω ότι από τη Νέα Δημοκρατία την είχε χειριστεί τότε ο κ. Χατζηδάκης ως Υπουργός και έχουμε φτάσει στις αναστολές και τις παρατάσεις έως τις 30 Απριλίου 2016.

Κυρίες και κύριοι συνάδελφοι, μας προξενεί βεβαίως πολύ δυσάρεστη…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Συγγνώμη, τι είπατε γι’ αυτήν την τροπολογία; Θα δηλώσετε «παρών»;

**ΓΕΩΡΓΙΟΣ ΑΜΥΡΑΣ:** Σε αυτή θα δηλώσουμε «παρών», κύριε Υπουργέ.

Επίσης, για την τροπολογία με αριθμό 312, για τη ρύθμιση των θεμάτων που αφορούν στην απόκτηση διπλώματος μηχανικών Γ΄ τάξεως του Εμπορικού Ναυτικού, σας θυμίζω ότι αυτή η τροπολογία είχε επιχειρηθεί να ενταχθεί στο νομοθετικό σώμα και μέσω της Νέας Ζηλανδίας με την κύρωση της Διεθνούς Συμβάσεως με τη Νέα Ζηλανδία. Τώρα πάμε μέσω πιο κοντινού προορισμού, την Γεωργία. Κάποια στιγμή θα φτάσει και στην Αθήνα.

Κυρίες και κύριοι συνάδελφοι…

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Ήταν εκπρόθεσμες!

**ΓΕΩΡΓΙΟΣ ΑΜΥΡΑΣ:** Εκπρόθεσμες είναι όλες, κυρία συνάδελφε.

Κυρίες και κύριοι συνάδελφοι, εμείς λέμε ότι δεν μπορεί να έρχονται δέκα τροπολογίες με μεγάλο περιεχόμενο, με αρκετές ουρές από πίσω και με τη διαδικασία της κύρωσης των διεθνών συμβάσεων, που συζητούμε σήμερα μέσω του σχεδίου νόμου, και να μην μπορούμε να αναπτύξουμε τις ενστάσεις μας, τις ερωτήσεις μας και βεβαίως τις τοποθετήσεις μας.

Άρα ζητούμε και καλούμε τον Πρόεδρο της Βουλής να αναλάβει την ευθύνη του. Δεν είναι τρόπος νομοθέτησης αυτός.

Για τις υπόλοιπες θέσεις του Ποταμιού θα σας ενημερώσει ο Κοινοβουλευτικός μας Εκπρόσωπος, ο κ. Δανέλλης.

Ευχαριστώ πολύ.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Νικήτας Κακλαμάνης):** Ακούστε ένα λεπτό πού βρισκόμαστε από άποψη διαδικασίας, δόξα τω Θεώ.

Η κ. Ζαρούλια μίλησε, τελείωσε. Ο κ. Κωνσταντινόπουλος το ίδιο. Η κ. Μανωλάκου το ίδιο. Ο κ. Αμυράς το ίδιο. Μένουν δύο συνάδελφοι, ο κ. Λαζαρίδης και ο κ. Γεωργιάδης -δέκα λεπτά και τελειώνουν- και μετά είναι ο κ. Κεδίκογλου, που δεν του έχω δώσει τον λόγο -το ξέχασα, ζητώ συγγνώμη- για πέντε λεπτά, που κλείνει το άλλο ήμισυ των δύο συμφωνιών. Το άλλο το κάλυψε ο κ. Ανδριανός. Μετά έχουν από πέντε λεπτά οι τρεις συνάδελφοι του ΣΥΡΙΖΑ, ο καθένας για την κύρωσή του και για τις τροπολογίες που είναι εκεί.

Μέχρι στιγμής, για να τηρήσω και την προφορική μου δέσμευση, έχουν ζητήσει επιπλέον τον λόγο, τον οποίον και θα δώσω, δύο συνάδελφοι, ο κ. Βορίδης και ο κ. Κεγκέρογλου.

Μετά μπαίνουμε στους Κοινοβουλευτικούς Εκπρόσωπους -εάν θέλετε κι εσείς, να σας εγγράψουμε- και ελπίζω ότι θα κλείσουμε ομαλώς.

Τώρα, κύριε Δημητριάδη, εσείς τι θέλετε;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, να μου επιτρέψετε, επειδή οι συνάδελφοι από τα κόμματα τα οποία μιλάνε μόνο μία φορά και αναφέρονται και στις τροπολογίες των Βουλευτών…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εγώ είπα…

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δημιουργούνται εντυπώσεις αδίκως, διότι δεν έχουμε τοποθετηθεί.

**ΠΡΟΕΔΡΕΥΩΝ (Νικήτας Κακλαμάνης):** Ούτως ή άλλως, εσείς θα έχετε το δικαίωμα, όπως είπα εξαρχής να…

**ΔΗΜΗΤΡΙΟΣ ΔΗΜΗΤΡΙΑΔΗΣ:** Επειδή και ο κ. Κωνσταντινόπουλος και ο κ. Αμυράς …

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά αυτό το είπα ως προς τη διαδικασία. Μπορείτε κι εσείς να κάνετε το ίδιο, αν θέλετε, ή να γίνει ο δεύτερος κύκλος των βουλευτικών, όπως είπαμε εξαρχής, οπότε θα έχετε τη δυνατότητα να τοποθετηθείτε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ζητάω τον λόγο, επειδή φαίνεται ότι υπάρχει θέμα με την 314 τροπολογία, στην οποία είμαι κι εγώ ο ίδιος υπογράφων.

**ΠΡΟΕΔΡΕΥΩΝ (Νικήτας Κακλαμάνης):** Ωραία, όταν θα πάρετε τον λόγο, εξηγήστε τα όλα αυτά. Μην μου τρώτε τώρα όμως χρόνο. Αυτό προσπαθώ να σας πω, ότι θα έχετε το δικαίωμα για πέντε λεπτά για τις υπουργικές και αν θέλετε για τις βουλευτικές και ένα τρίλεπτο, όπως και οι υπόλοιποι και θα πείτε αυτά που θέλετε.

Τον λόγο έχει ο κ. Λαζαρίδης.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, στον κατάλογο των ομιλητών, αν δεν το είδατε, είναι επίσης ο κ. Θεοφύλακτος και η κ. Καρακώστα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Ορίστε, κύριε Λαζαρίδη, έχετε τον λόγο για δέκα λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε. Δεν θα εξαντλήσω τον χρόνο. Θα είμαι πιο σύντομος.

Ξεκινώντας, θέλω να πω ότι εμείς, οι Ανεξάρτητοι Έλληνες, στηρίζουμε τις τροπολογίες, οι οποίες είτε τακτοποιούν εκκρεμότητες οι οποίες έρχονται από το παρελθόν είτε διορθώνουν λάθη ή παραλείψεις οι οποίες και αυτές έρχονται από το παρελθόν.

Δεν πρέπει να λησμονούμε, συνάδελφοι, ότι πολλές από αυτές τις τροπολογίες έχουν να κάνουν με την ανακούφιση κοινωνικών ομάδων, οι οποίες εξαιτίας της παρατεταμένης κρίσης υποφέρουν. Βλέπουμε να συνωστίζονται στα κοινωνικά παντοπωλεία. Βλέπουμε να μαζεύονται στα συσσίτια των εκκλησιών. Πραγματικά, η προσφορά της εκκλησίας είναι πολύ μεγάλη και θα πρέπει να το τονίσουμε αυτό. Επομένως είναι ένα φαινόμενο της παρατεταμένης κρίσης όλες αυτές οι τροπολογίες, που από το 2010 δυστυχώς η πατρίδα μας έχει ξεφύγει από την κανονικότητα.

Επίσης, δημιουργούνται και νέες θέσεις εργασίας. Θα ήθελα να δείτε, κύριε Υπουργέ, και το θέμα των εξετάσεων των υποψηφίων οδηγών, γιατί ο κλάδος των εκπαιδευτών οδηγών ταλαιπωρείται ιδιαίτερα από αυτό το φαινόμενο της αδυναμίας εξετάσεως των υποψηφίων οδηγών.

Άκουσα προηγουμένως κάποια σχόλια από συναδέλφους για τη δυνατότητα απόσπασης υπαλλήλων από την ΕΡΤ και τη μετάταξή τους σε άλλους φορείς και υπηρεσίες.

Κατ’ αρχάς, η ύπαρξη δημόσιου φορέα ενημέρωσης είναι σημαντική για μια χώρα πολιτισμένη. Δεν μπορεί να υπάρχει χώρα χωρίς δημόσιο φορέα ενημέρωσης. Εκείνο το μαύρο το οποίο βιώσαμε παλαιότερα στην ΕΡΤ είναι απαράδεκτο. Εάν υπάρχει κάποιος πλεονάζων, μεγάλος αριθμός εργαζομένων, δεν φταίει η παρούσα Κυβέρνηση. Αντιθέτως, με τη δυνατότητα αυτή που δίνεται μέσα από τη συγκεκριμένη τροπολογία, να αποσπάσει κάποιους υπαλλήλους από την ΕΡΤ και να τους μετατάξει και να τους πάει σε άλλες υπηρεσίες, αυτό έχει σαν αποτέλεσμα να μειώσει τον αριθμό των υπεραρίθμων στην ΕΡΤ, αλλά και να ενισχύσει άλλες υπηρεσίες οι οποίες έχουν ανάγκες.

Κλείνοντας, θα ήθελα να πω δυο κουβέντες για την τροπολογία που κατέθεσα. Κατέθεσα την τροπολογία με αριθμό 325, με την οποία θέλω να επισημάνω το εξής: Στα πολεοδομικά σχέδια των δήμων προβλέπονται οικόπεδα για ανέγερση σχολικών κτηρίων. Αυτά τα οικόπεδα είχαν παραχωρηθεί στους δήμους από το δημόσιο, από Υπουργεία και λοιπά, παλαιότερα, προκειμένου να ανεγερθούν σχολικά κτήρια. Λόγω της οικονομικής κρίσης όμως, οι δήμοι δεν μπόρεσαν να σηκώσουν σχολικά κτήρια σε αυτά τα οικόπεδα, με αποτέλεσμα να αναβάλλεται διαρκώς η ανέγερση, ενώ από την άλλη πλευρά οι ανάγκες για σχολικές αίθουσες, για σχολικά κτήρια στους δήμους αυξάνονταν. Γιατί, ξέρετε, λόγω της κρίσης οι γονείς, όλα αυτά τα χρόνια από το 2010 και μετά, παίρνουν τα παιδιά από τα ιδιωτικά σχολεία και τα γράφουν στα δημόσια σχολεία, οπότε οι ανάγκες για σχολικές αίθουσες και για σχολικά κτήρια διαρκώς μεγαλώνουν.

Με αυτήν την τροπολογία ζητώ να παρατείνουμε τη δυνατότητα στους δήμους να υλοποιήσουν αυτά τα σχέδια για σχολεία, για σχολικές αίθουσες, για κτήρια. Αυτή είναι η τροπολογία την οποία κατέθεσα. Δεν αλλάζει δηλαδή ούτε το ιδιοκτησιακό καθεστώς στα συγκεκριμένα οικόπεδα ούτε η χρήση, η αποστολή των οικοπέδων για τον λόγο για τον οποίο εδόθησαν.

Κλείνοντας, θα ήθελα για άλλη μια φορά να τονίσω να σταματήσει η περαιτέρω αποστολή προσφύγων στη Μακεδονία. Έχει γεμίσει από πρόσφυγες η Μακεδονία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κύριε Λαζαρίδη.

Κλείσαμε με τους ειδικούς αγορητές.

Τώρα, ο κ. Κεδίκογλου, για πέντε λεπτά, κλείνει τις δύο κυρώσεις και μετά…

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, μία διευκρίνιση μπορείτε να μας δώσετε;

**ΠΡΟΕΔΡΕΥΩΝ (Νικήτας Κακλαμάνης):** Αμέσως, αμέσως.

Μετά είναι οι συνάδελφοι από τοn ΣΥΡΙΖΑ, η κ. Βράντζα -το λέω για να είναι μέσα στην Αίθουσα- ο κ. Σιμορέλης και ο κ. Δημητριάδης. Μετά θα μπούμε στους τρεις-τέσσερις συναδέλφους που έχουμε γράψει έξτρα.

**ΣΩΚΡΑΤΗΣ ΦΑΜΕΛΛΟΣ:** Πέντε είναι.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν θα τσακωθούμε για έναν.

Μετά θα ξεκινήσουν οι Κοινοβουλευτικοί Εκπρόσωποι.

Ορίστε, κύριε Παναγιώταρε, τι θέλετε;

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, ήρθε μία ακόμα τροπολογία με αριθμό 326. Αυτή έχει γίνει δεκτή; Δεν ξέρουμε κάτι.

**ΠΡΟΕΔΡΕΥΩΝ (Νικήτας Κακλαμάνης):** Αναφέρεται στους ΟΤΑ και λοιπά;

**ΗΛΙΑΣ ΠΑΝΑΓΙΩΤΑΡΟΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Μόλις τελειώσουν, όπως σας είπα, οι υπουργικές, θα δώσω τον λόγο στον κ. Σπίρτζη για να μας πει συνολικά για τις βουλευτικές…

**ΗΛΙΑΣ ΠΑΝΑΓΙΩΤΑΡΟΣ:** Γιατί μέχρι στιγμής έχει κάνει δεκτές δύο. Διευκρινίστε το, γιατί έχει χαθεί η μπάλα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** …συν αυτήν την οποία λέτε.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεδίκογλου, έχετε τον λόγο για πέντε λεπτά.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε. Ίσως να μην τα χρειαστώ και όλα.

Ξεκινώντας, επειδή το τελευταίο καταφύγιο για την ψυχική μας υγεία απέναντι σε μια εξωφρενική Κυβέρνηση είναι το χιούμορ και δη το μαύρο χιούμορ, θέλω να εκφράσω τη λύπη μου γι’ αυτό που είπε ο κ. Σπίρτζης, ότι τελειώνουν οι κυρώσεις διεθνών συμφωνιών από τη Βουλή. Αναρωτιέμαι πού θα κολλάνε από εδώ και πέρα αυτήν την πλούσια ποικιλία τροπολογιών.

Ξέρετε, είχαμε και γεωγραφική διασπορά σήμερα. Έχουμε τις τροπολογίες του Ισραήλ, τις τροπολογίες της Ιορδανίας, τις τροπολογίες της Μολδαβίας. Ταξιδεύουμε και στο χρόνο. Έχουμε τροπολογίες μέχρι και τις 10.15΄. Δεν ξέρω αν έχει κατατεθεί και καμία τώρα. Άλλωστε η έννοια του χρόνου είναι σχετική.

Ξέρετε, θα ήταν αστεία όλα αυτά, αν δεν υπήρχε μία προφανής σκοπιμότητα. Αδυνατούμε να καταλάβουμε πώς η τροπολογία για τα διπλώματα ή για τα διόδια είναι τόσο επείγουσα. Για τα διπλώματα συγκεκριμένα υπάρχει η προειδοποίηση από την Ευρωπαϊκή Ένωση εδώ και ένα χρόνο. Χθες το βράδυ προφανώς κατάλαβαν ότι ήταν επείγον.

Η πρακτική σκοπιμότητα είναι προφανής. Θέλουν να θολώσουν τα νερά. Όταν έχεις μια καλή διάταξη της παράτασης της προστασίας των κόκκινων δανείων και κοτσάρεις από δίπλα και εκ των υστέρων νομιμοποιήσεις δαπανών, τότε είναι προφανής η σκοπιμότητά σου.

Κυρίες και κύριοι συνάδελφοι, εδώ δεν μιλάμε πια για πλυντήριο που έχουν κάνει τη Βουλή. Εδώ μιλάμε ότι έχει γίνει η Βουλή ΧΑΔΑ, Χώρος Ανεξέλεγκτης Διευθέτησης Ανομημάτων.

Και να έρθουμε και στην περίπτωση της ΕΡΤ. Κατ’ αρχάς, θέλω να καλωσορίσω τον κ. Παππά και την Κυβέρνηση ΣΥΡΙΖΑ-ΑΝΕΛ γενικότερα στην κινητικότητα. Αποδέχονται την ανάγκη της κινητικότητας. Ας μην θυμηθούμε τι έλεγαν πριν.

Θέλω να υπενθυμίσω ότι τις διαδικασίες για το κλείσιμο και την επανίδρυση της δημόσιας τηλεόρασης τις έχει εγκρίνει, τις έχει επικυρώσει το Συμβούλιο της Επικρατείας και θα έπρεπε να χαίρονται γιατί για παράδειγμα λένε τώρα ότι είναι καλή η κινητικότητα. Ξέρετε, με το προηγούμενο καθεστώς, πέραν του ότι είχε νομική ασυδοσία η ΕΡΤ, ήταν ανεξέλεγκτο το νομικό της τμήμα, δεν μπορούσες να μεταφέρεις έναν ηλεκτρολόγο από το κτήριο της Κατεχάκη στο κτίριο της Μεσογείων. Για να θυμόμαστε όλες τις δυσλειτουργίες.

Θα επαναλάβω τα ερωτήματα που έθεσα στον Υπουργό, τον κ. Παππά: Δεν χωράνε πια εκεί πέρα μέσα; Είναι τόσοι πολλοί; Δεν ξέρουν τι να τους κάνουν; Πόσοι έχουν προσληφθεί; Επιτέλους μπορούμε να μάθουμε τον αριθμό; Γιατί οι πληροφορίες που έχουμε είναι ότι είναι πολλοί περισσότεροι απ’ όσοι ήταν τον Ιούνιο του 2013. Και ποιο είναι επιτέλους το κόστος της ΕΡΤ ΑΕ;

Κοιτάξτε να σας πω, επειδή αναφέρθηκε και ο Υπουργός στα νέα οργανογράμματα τώρα που έχει η ΕΡΤ και αφού στελεχωθεί θα δούμε τι περισσεύει, τα νέα οργανογράμματα της ΕΡΤ, κύριοι συνάδελφοι, έχουν μια τρομερή πρωτοτυπία. Έχουν άφθονους προϊσταμένους. Έχουν προϊσταμένους χωρίς υφισταμένους. Και τώρα πείτε μου, είμαι καχύποπτος βλέποντας αυτή τη διάταξη; Μήπως γίνανε προϊστάμενοι για να έχουν καλύτερο μισθό εκεί που θα αποσπαστούν; Και- προσέξτε- είναι μια διαδικασία για τους «καλούς μας φίλους», γιατί με μια αίτηση του ενδιαφερομένου και μια υπογραφή του αρμόδιου Υπουργού πάει όπου θέλει. Και το «όπου θέλει» -το γράφει- μπορεί να έχει και επιπλέον αμοιβή. Άρα, έχουμε και επιβάρυνση του προϋπολογισμού.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Θέλω να καλέσω για μια τελευταία φορά, γιατί δεν είναι καλό να υπάρχει καχυποψία, να αποδεχθούμε τις καλές προθέσεις: Θα πρέπει να υπάρχει ρητή αναφορά ότι αυτές οι ρυθμίσεις αφορούν το υφιστάμενο προσωπικό και μόνον, γιατί οι διαδικασίες προσλήψεων στην ΕΡΤ παραμένουν αδιαφανείς.

Η δυνατότητα να λειτουργήσει ως κερκόπορτα για την περαιτέρω άλωση και επιβάρυνση του δημοσίου είναι σαφής. Διαλύστε τις υποψίες!

Φυσικά, δεν ψηφίζουμε αυτές τις τροπολογίες, με εξαίρεση αυτή για τα κόκκινα δάνεια.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κεδίκογλου.

Τον λόγο έχει η κ. Παναγιώτα Βράντζα για τρία λεπτά.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κύριε Πρόεδρε.

Πρόκειται για την κύρωση της συμφωνίας μεταξύ των κρατών-μελών με το Βασίλειο της Ιορδανίας. Δεν θα πω περισσότερα για την κύρωση, γιατί νομίζω ότι το θέμα έχει συζητηθεί.

Θα αναφερθώ στις τρεις υπουργικές τροπολογίες, οι οποίες πρέπει να πω ότι κατατέθηκαν εντός της προθεσμίας και όχι εκπρόθεσμα. Όσα θα πω είναι μόνο για να εξηγήσω την ανάγκη του επείγοντος των τροπολογιών.

Η πρώτη τροπολογία με γενικό αριθμό 323 και ειδικό 21 αφορά στην υποχρέωση της χώρας να εφαρμόσει την κοινοτική οδηγία 52/2004 σχετικά με τη διαλειτουργικότητα των τηλεδιοδίων εντός της Ευρωπαϊκής Ένωσης.

Παρ’ ότι η συγκεκριμένη οδηγία έχει ενσωματωθεί στην ελληνική νομοθεσία με το π.δ.177/2007, δεν έχει ακόμα συσταθεί το Μητρώο Παρόχων αλλά και Παρόχων Ευρωπαϊκής Υπηρεσίας Τηλεδιοδίων, όπως προβλέπεται. Με δεδομένο ότι η Ευρωπαϊκή Επιτροπή έχει ήδη στείλει προειδοποιητική επιστολή παράβασης στη χώρα, η συγκεκριμένη ρύθμιση κρίνεται αναγκαία και επείγουσα.

Η τροπολογία με γενικό αριθμό 321 και ειδικό 19 δεν είναι επίσης εκπρόθεσμη. Πρόκειται ξανά για μια ευρωπαϊκή οδηγία, την 126 του 2006, η οποία κατ’ αρχάς ενσωματώθηκε στην ελληνική νομοθεσία με το π.δ.51/2012 και αφορά σε διαδικασίες σχετικές με τις άδειες οδήγησης.

Η Ευρωπαϊκή Επιτροπή εξέφρασε επιφυλάξεις ως προς την ορθή ενσωμάτωση της οδηγίας και εν συνεχεία δεν έκανε δεκτή την αιτιολογημένη άποψη του Υπουργείου.

Ήδη έχει προωθηθεί από την επιτροπή η διαδικασία παράβασης για μη ορθή ενσωμάτωση και εφαρμογή της οδηγίας, οπότε οι προτεινόμενες από την τροπολογία τροποποιήσεις κρίνονται απολύτως αναγκαίες και επείγουσες.

Η τελευταία τροπολογία με γενικό αριθμό 319 και ειδικό 17 αφορά στην προσθήκη της παραγράφου 6 στο άρθρο 41 του ν.4305/2014, με στόχο τη διευκόλυνση της ανακατασκευής κτηρίων εργατικών κατοικιών στους οικισμούς στο Ληξούρι.

Είναι κτήρια που κρίθηκαν κατεδαφιστέα μετά τους σεισμούς της 26ης Ιανουαρίου και 3ης Φεβρουαρίου 2014. Η παράγραφος 6 που προστίθεται διασφαλίζει ότι η ανακατασκευή θα πραγματοποιηθεί με τους ίδιους όρους και προϋποθέσεις που έγινε η αρχική ανέγερση.

Δεδομένου ότι η προσθήκη αυτή επιταχύνει τη διαδικασία ανακατασκευής, άρα κάποιοι άνθρωποι θα μπουν πιο γρήγορα στο σπίτι τους, η τροπολογία είναι αναγκαία και επείγουσα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βράντζα.

Τον λόγο έχει ο κ. Σιμορέλης από τον ΣΥΡΙΖΑ για τρία λεπτά.

**ΧΡΗΣΤΟΣ ΣΙΜΟΡΕΛΗΣ:** Ευχαριστώ, κύριε Πρόεδρε.

Δεν θα μιλήσω πολύ για την κύρωση. Εξάλλου, τα είχαμε πει στις επιτροπές και συμφωνήσαμε γι’ αυτό το ζήτημα.

Επίσης, θα πω ελάχιστα για τις τροπολογίες, γιατί ήταν εδώ ο κ. Παππάς και τοποθετήθηκε. Νομίζω ότι ήταν και κατανοητός και πολλά από τα ζητήματα τα οποία έθεσε μας έχουν πείσει.

Θέλω να αναφερθώ σε αυτά που είπαν οι συνάδελφοι της Αντιπολίτευσης για τις τροπολογίες. Όλοι αυτοί οι άνθρωποι που τόσα χρόνια κυβέρνησαν αυτόν τον τόπο ξέρουν από τροπολογίες. Μην μας το παίζουν «μωρές παρθένες». Εξάλλου, αυτές οι τροπολογίες –και πρέπει να μιλήσουμε για την ουσία- είναι άκρως αναγκαίες.

Θα πω λίγο μόνο κάτι σχετικά με αυτά που ακούστηκαν πάλι από την εκπρόσωπο της Νέας Δημοκρατίας για την ΕΡΤ. Μιλούν αυτοί για γκρίζο, όταν το αγαπημένο τους χρώμα ήταν το μαύρο. Και εκείνο που θα ήθελα να πω είναι το εξής: Απ’ όλα αυτά τα οποία πρότεινε ο κ. Παππάς δεν υπάρχει καμμία επιβάρυνση του προϋπολογισμού.

Θα ήθελα μόνο να αναφερθώ σε μια τροπολογία που κατέθεσαν οι συνάδελφοι από τα νησιά, ο κ. Καματερός και ο κ. Συρμαλένιος. Νομίζω ότι είναι μια τροπολογία η οποία χρειάζεται. Ακούσαμε τον εκπρόσωπο ειδικά του ΠΑΣΟΚ, της Δημοκρατικής Συμπαράταξης, που μίλησε για τροπολογία-φωτογραφία και όλα αυτά. Αν δει όμως αυτά τα οποία προτείνονται στην τροπολογία, θα καταλάβει ότι μιλάμε για χορήγηση άδειας επιβατικού αυτοκινήτου για νησιά με πληθυσμό κάτω από διακόσιους πενήντα κατοίκους. Ξέρουμε πάρα πολύ καλά ότι αυτές οι άδειες δίνονται μέσω του περιφερειάρχη και ότι υπάρχει ένας μαθηματικός τύπος. Με αυτόν τον μαθηματικό τύπο αυτά τα νησιά που έχουν κάτω από πεντακόσιους κατοίκους δεν θα έχουν ποτέ τη δυνατότητα να εξυπηρετηθούν. Δηλαδή αυτοί οι άνθρωποι είναι πλάσματα άλλου Θεού; Δεν πρέπει να τους εξυπηρετήσουμε αυτούς τους ανθρώπους; Δεν υπάρχει τουρισμός, δεν υπάρχει ανάγκη σε αυτούς τους ανθρώπους σε αυτά τα νησιά; Άρα, λοιπόν, είναι αναγκαίο να περάσουν αυτές οι τροπολογίες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Μετά τον κ. Σιμορέλη τον λόγο έχει ο κ. Δημητριάδης.

Ορίστε, κύριε Δημητριάδη, έχετε τον λόγο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, για την κύρωση της σύμβασης με τη Μολδαβία δεν θέλω να πω τίποτα, διότι συμφωνούν οι περισσότεροι και δεν προβλέπεται.

Θα ήθελα να μιλήσω για την υπουργική τροπολογία που αφορά την παράταση κατά ένα μήνα και σαράντα πέντε ημέρες των υποχρεώσεων δανείων, η οποία οφείλεται στο γεγονός ότι ακόμα δεν έχουμε καταλήξει σε ολοκληρωμένη συμφωνία όσον αφορά τα κόκκινα δάνεια. Είμαστε, όμως, στο «παρά ένα». Ως εκ τούτου, είναι υποχρέωσή μας να παρατείνουμε τη διάρκεια της δυνατότητας για ένα ακόμα μήνα, για να μην υπάρχει, ακριβώς, νομικό κενό. Ταυτόχρονα, η τροπολογία δίνει τη δυνατότητα σε αυτό το διάστημα σε έτι περισσότερους δανειολήπτες να μπουν στη διαδικασία της ρύθμισης.

Αυτό το γεγονός δεν είναι άμοιρο της κυβερνητικής προσπάθειας να «τρέξει» το κυβερνητικό έργο και αυτό ακριβώς δείχνει ότι, παρόλο που δεν έχουμε ολοκληρώσει τη συμφωνία και δεν μπορούμε την επόμενη βδομάδα να νομοθετήσουμε για τα κόκκινα δάνεια, πράγμα που θα γίνει εντός του μήνα, εμείς «τρέχουμε» διαδικασίες κυβερνητικού έργου, γιατί ακριβώς επιλογή μας είναι να κερδίσουμε ακόμα και ημέρες. Οι δε παρακάτω βουλευτικές τροπολογίες είναι και αυτές ακριβώς σε αυτή τη λογική. Δεν είναι στη λογική που λένε οι συνάδελφοι ότι σε ένα κενό εμείς νομοθετούμε νύχτα. Νομοθετούμε μέρα μεσημέρι και φέρνουμε τροπολογίες, οι οποίες επιλύουν μικρά και καθημερινά προβλήματα του κυβερνητικού έργου σε διάστημα κατά το οποίο δεν υπάρχει σημαντικότερη νομοθετική πρωτοβουλία.

Για τα υπόλοιπα θα τοποθετηθώ στη συνέχεια.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δημητριάδη.

Τώρα εισερχόμεθα στον κατάλογο –κατά κάποιον τρόπο- των ομιλητών, με πρώτο τον κ. Μάκη Βορίδη από τη Νέα Δημοκρατία.

Θα δώσουμε τρία λεπτά σε κάθε ομιλητή.

**ΜΑΥΡΟΥΔΗΣ ΒΟΡΙΔΗΣ:** Όχι, κύριε Πρόεδρε, εγώ θέλω τον κανονικό χρόνο, τον προβλεπόμενο από τον Κανονισμό. Εγώ θέλω τα οκτώ λεπτά που δικαιούμαι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, εντάξει. Απλώς επειδή είχε πει ο κ Κακλαμάνης πέντε λεπτά, αν θυμάμαι καλά, γι’ αυτό το λέω. Θα δώσουμε πέντε λεπτά ή αν συμφωνούν και οι άλλοι ομιλητές…

**ΜΑΥΡΟΥΔΗΣ ΒΟΡΙΔΗΣ:** Εγώ το λέω, κύριε Πρόεδρε, εξαρχής.

**ΠΡΟΕΔΡΕΥΩΝ (Γεώργιος Λαμπρούλης):** Απλώς ανέφερα τα τρία λεπτά στην προοπτική και της ανοχής που πάντα –νομίζω- επιδεικνύει το Προεδρείο, για να μπορέσουμε να συμπτύξουμε όσο μπορούμε και τον χρόνο.

**ΜΑΥΡΟΥΔΗΣ ΒΟΡΙΔΗΣ:** Εν πάση περιπτώσει, κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Να το καθορίσουμε, λοιπόν, στα πέντε λεπτά.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, δεν θέλω να επιμείνω σε αυτό, αλλά ξαναλέω ότι το σημαντικό είναι -και εγώ έχω πει ότι θα το εφαρμόσουμε και αυτό ήταν που είπε και ο κύριος Πρόεδρος- αυτό που ορίζει ο Κανονισμός για την κανονική συζήτηση.

Μπαίνω στο θέμα τώρα, για να μη χάνουμε χρόνο.

Κυρίες και κύριοι συνάδελφοι, αυτό το θέμα το οποίο αντιμετωπίζουμε σήμερα είναι το εξής: Είναι δεκατρείς τροπολογίες –βουλευτικές και υπουργικές- εκ των οποίων η μία βουλευτική είναι εμπρόθεσμος. Δύο εξ αυτών έχουν κατατεθεί σήμερα το πρωί, η μία υπουργική στις 10.30΄ και η άλλη βουλευτική στις 11.30΄.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …(δεν ακούστηκε)

**ΜΑΥΡΟΥΔΗΣ ΒΟΡΙΔΗΣ:** Μη με διακόπτετε, σας παρακαλώ πολύ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σας διορθώνω.

**ΜΑΥΡΟΥΔΗΣ ΒΟΡΙΔΗΣ:** Ούτε να με διορθώνετε.

**ΣΩΚΡΑΤΗΣ ΦΑΜΕΛΛΟΣ:** Προσέξτε λίγο το ύφος σας.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε τον ομιλητή.

Κυρία Υπουργέ, κύριοι Βουλευτές, σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, δεν θέλω να διακοπώ. Δεν επιτρέπω την διακοπή. Παρακαλώ, λοιπόν, να κάνετε τα προβλεπόμενα.

Άρα, πρέπει να ερωτηθεί κανείς αυτή η κατάσταση γιατί γίνεται. Διότι, δήθεν υπάρχει κάτι το εξαιρετικώς κατεπείγον. Μάλιστα. Όποιος είναι καλοπροαίρετος με την Κυβέρνηση και τις τακτικές της, ας το δεχτεί. Αλλά ακόμα και ο καλοπροαίρετος και αυτός που θέλει να υιοθετήσει το κατεπείγον, μπορεί να κάνει μια απλή ερώτηση: Γιατί δεν κατετέθη χθες ένα νομοσχέδιο με όλα αυτά και να έλθει στην επιτροπή σήμερα ως κατεπείγον ή χθες ως κατεπείγον και να ψηφιστεί το νομοσχέδιο σήμερα στην Ολομέλεια; Γιατί εκπρόθεσμες τροπολογίες; Είναι δεκατρείς, δεν είναι μία. Είναι δεκατρείς. Για ποιον λόγο, κύριε Πρόεδρε;

Η απάντηση είναι προφανής: Γιατί εδώ μέσα υπάρχουν ρυθμίσεις, οι οποίες είναι κατάπτυστες, απαράδεκτες και η στόχευση -και μάλιστα το τονίζω, κύριε Πρόεδρε, σε κύρωση προκειμένου ει δυνατόν να αποφευχθεί ακόμα και αυτή η υποτυπώδης συζήτηση- είναι να αποφευχθεί η διαφάνεια της κοινοβουλευτικής διαδικασίας.

Κύριε συνάδελφε -δεν απευθύνομαι προσωπικά- κατατέθηκε βουλευτική τροπολογία, η οποία –ακούστε- αλλάζει τον Τελωνειακό Κώδικα. Την έκανε δε αποδεκτή ο κύριος Υπουργός Υποδομών, ο οποίος δεν έχει και αρμοδιότητα γι’ αυτό. Τροποποίηση του Τελωνειακού Κώδικα με απόφαση του Υπουργού Υποδομών, η οποία τι λέει; Διότι σας είδα χαλαρούς. Ακούστε τι λέει, ακούστε τι κάνει η Κυβέρνηση της Αριστεράς: Γίνεται, κύριε Πρόεδρε, ιδιωτικοποίηση. Μπαίνει μέσα ο νέος μέτοχος, γίνεται φορολογικός ή ασφαλιστικός έλεγχος, προκύπτουν διαφορές, υπάρχει καταλογισμός και απαλλάσσεται από την ευθύνη αυτού του καταλογισμού ο νέος μέτοχος.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Έχει ευθύνη ο νέος μέτοχος για τα παλαιά χρέη της εταιρίας;

**ΜΑΥΡΟΥΔΗΣ ΒΟΡΙΔΗΣ:** Α! Ακούστε το επιχείρημα. Είναι ωραίο, γιατί εγώ θέλω να το αντιμετωπίσω. Λέει, λοιπόν, ο κύριος συνάδελφος: «Μα έχει ευθύνη ο νέος μέτοχος για τα παλαιά χρέη της εταιρίας;».

**ΓΕΩΡΓΙΟΣ ΑΜΥΡΑΣ:** Πρόστιμα;

**ΜΑΥΡΟΥΔΗΣ ΒΟΡΙΔΗΣ:** Πρόστιμα, χρέη, προσαυξήσεις, καταλογισμοί, όλα αυτά. Έχει ευθύνη ο νέος μέτοχος;

**ΠΡΟΕΔΡΕΥΩΝ (Γεώργιος Λαμπρούλης):** Μην γίνεται διάλογος, αφήστε τον κ. Βορίδη να μιλήσει, παρακαλώ.

**ΜΑΥΡΟΥΔΗΣ ΒΟΡΙΔΗΣ:** Τι κάνουμε, κύριε Πρόεδρε, όταν μεταβιβάζονται μετοχές μιας οποιασδήποτε εταιρείας; Κάνουμε ένα απλό πράγμα, κυρίες και κύριοι συνάδελφοι. Κάνουμε αυτό το οποίο λέγεται «νομικός και οικονομικός έλεγχος της εταιρείας». Τι είναι ο νομικός και οικονομικός έλεγχος της εταιρείας και τι ζητείται πάντοτε, κύριε Πρόεδρε; Να έχει προκληθεί φορολογικός έλεγχος, ώστε να έχουν προκύψει φορολογικές διαφορές, ώστε ο νέος κύριος να ξέρει πλήρως ποια είναι η οικονομική κατάσταση της εταιρείας.

Έρχεται τώρα εδώ, λοιπόν, η Κυβέρνηση -λες και αυτά δεν είναι γνωστά- και απαλλάσσει εις βάρος του ελληνικού δημοσίου, εις βάρος του Έλληνα φορολογούμενου, εις βάρος των συμφερόντων του δημοσίου, τον νέο μέτοχο. Κι αυτό έρχεται με αυτήν την διαδικασία.

Κύριε Υπουργέ, δεν έχετε αρμοδιότητα. Πάρτε το πίσω. Είναι ντροπή. Είναι ντροπή! Και προσέξτε, εγώ δεν ξέρω καν αν το κάνετε φωτογραφικά.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Το πιστεύετε;

**ΜΑΥΡΟΥΔΗΣ ΒΟΡΙΔΗΣ:** Το εσπευσμένο, ακούστε, γεννά υποψίες. Αλλά κι αν δεν το κάνετε φωτογραφικά, ακόμα χειρότερα, η ρύθμιση είναι απαράδεκτη, γιατί γεννά ένα τρομερό προηγούμενο. Δηλαδή ότι θα μπαίνει κάποιος και ουσιαστικά το δημόσιο θα χάνει χρήματα, τα οποία θα τα επωφελείται ο νέος. Άρα, αυτό είναι ένα τεράστιο θέμα.

Δεύτερον, άκουσα να διαρρηγνύει τα ιμάτια της η κυρία Υπουργός για την κριτική που ασκούμε. Για τα θέματα των κατά παρέκκλιση από τους κανόνες του δημοσίου λογιστικού λειτουργίας διαφόρων συμβάσεων, εν προκειμένω προγραμματικών.

Δεν κατάλαβα γιατί εξεγείρεστε. Σας φαίνεται κανονική η κατά παρέκκλιση διαδικασία; Έρχεστε πια και νομοθετείτε συστηματικά διάφορα πράγματα κατά παρέκκλιση των κανόνων του δημόσιου λογιστικού.

Ξέρετε τι είναι αυτό, κύριοι συνάδελφοι, που νομοθετείτε; Έχετε καταλάβει εσείς που το ψηφίζετε τι είναι αυτό; Λευκή κάρτα στους διαφόρους Υπουργούς, λευκή κάρτα στα διάφορα Υπουργεία να κάνουν ό,τι νομίζουν με τα λεφτά των φορολογουμένων. Αυτό νομοθετείτε.

Και είπαμε αυτό να το κάνουμε κάποια στιγμή, κάνα μήνα, κατεπειγόντως, γιατί κάτι φοβερό έχει συμβεί. Ποιο είναι το φοβερό που έχει συμβεί; Είναι φοβερό το ότι έχουμε μεταναστευτική κρίση, για παράδειγμα, από τις αρχές του 2015 μέχρι σήμερα και ερχόμαστε με αναδρομική ισχύ να νομιμοποιήσουμε δαπάνες. Έρχεται η κυρία Υπουργός και λέει: «Τι να κάνουμε; Να τις αφήσουμε, να μην τις νομιμοποιήσουμε, αφού έχουν γίνει αυτές οι δαπάνες;». Η απάντηση είναι απλή: Να είχαν κάνει καλά τη δουλειά τους αυτοί που έπρεπε να την κάνουν. Αυτή είναι η απάντηση και όχι να έρχεστε να ζητάτε εκ των υστέρων νομιμοποιήσεις.

Και παρεμπιπτόντως, επειδή έχετε δύο ποσά στην αιτιολογική έκθεση, 367.000 ευρώ, αν θυμάμαι καλά, και 470.000 ευρώ.

**ΓΕΩΡΓΙΟΣ ΑΜΥΡΑΣ:** Είναι 670.000.

**ΜΑΥΡΟΥΔΗΣ ΒΟΡΙΔΗΣ:** Εντάξει, 670.000 ευρώ. Πρόκειται για δύο ποσά. Το ένα αφορά το Λαύριο, αν θυμάμαι καλά, και το άλλο αφορά τον Ελαιώνα.

Για ρίξετε μια ματιά τι λέει η έκθεση του Γενικού Λογιστηρίου: Οι 300 .000 και 600.000 μάς κάνουν 900.000 περίπου, άντε 1.000.000. Το Γενικό Λογιστήριο λέει 4,5 εκατομμύρια ευρώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και άμα το λέει;

(Θόρυβος από την πτέρυγα της Νέας Δημοκρατίας)

**ΜΑΥΡΟΥΔΗΣ ΒΟΡΙΔΗΣ:** Και άμα το λέει το Γενικό Λογιστήριο; Σοβαρά; Ε, τότε να την καταργήσουμε την έκθεση του Γενικού Λογιστηρίου!

Αυτή όμως η απάντηση, κυρίες και κύριοι συνάδελφοι, είναι ενδεικτική του σεβασμού των χρημάτων των φορολογουμένων. «Ε, και άμα το λέει το Γενικό Λογιστήριο;», είπε η κυρία Υπουργός. Ε, γι’ αυτό ζητάμε και την κατά παρέκκλιση.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Άμα το λέει, θα απαντήσω.

**ΜΑΥΡΟΥΔΗΣ ΒΟΡΙΔΗΣ:** Και έρχομαι στο επόμενο και τελευταίο: Πρόκειται για δύο διατάξεις οι οποίες αφορούν αποσπάσεις και μετακινήσεις εργαζομένων στο δημόσιο.

Η μία είναι για να πηγαίνουν στο εξωτερικό. Μάλιστα. Βεβαίως! Πολύ ωραία ιδέα! Ποιοι; Με απόφαση τίνος; Με ποια προσόντα; Με ποια διαδικασία; Με ποια υπηρεσιακά συμβούλια; Με τίποτα! Με την ωραία και καλή απόφαση των περίλαμπρων Υπουργών μας! Ως εκεί. Τίποτε περισσότερο. Αυτό έρχονται και μας ζητούν. Βεβαίως, αν υπάρχει ανάγκη. Είπε κανείς να μην πάνε; Και να πάνε και μια χαρά να έρθουνε. Ποιοι όμως και πώς; Απολύτως αδιαφανώς.

Όσον δε αφορά τη «μεγάλη» τομή στην ΕΡΤ, πρώτον περίλαμπρος ομολογία: Α, ναι, υπήρχαν και υπεράριθμοι. Και πάμε και στο επόμενο: Πώς μετακινούνται τώρα;

**ΣΩΚΡΑΤΗΣ ΦΑΜΕΛΛΟΣ:** Εσείς δεν τους προσλάβατε;

**ΜΑΥΡΟΥΔΗΣ ΒΟΡΙΔΗΣ:** Ακούστε, ακούστε. Πώς μετακινούνται τώρα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, συντομεύετε.

**ΜΑΥΡΟΥΔΗΣ ΒΟΡΙΔΗΣ:** Τελειώνω.

Τι ψηφίζετε; Με αίτησή τους –μάλιστα!- και με απόφαση του αρμοδίου Υπουργού.

Πού είναι πάλι η διαδικασία που θα κρίνει τα προσόντα τους, τη θέση τους, ποια άλλη ανάγκη θα καλύψουν, τις υπηρεσιακές ανάγκες που θα υπηρετήσουν; Προσωπικές διαδικασίες ψηφίζετε, ρουσφέτια των Υπουργών ψηφίζετε, κατάργηση κάθε είδους διαφάνειας ψηφίζετε. Αυτά είναι που εγκρίνετε και νομοθετείτε νύχτα στην ουσία, γιατί οι περισσότερες από αυτές έχουν κατατεθεί χθες στις 8.00΄ το βράδυ, νύχτα, για να μην τις πάρει χαμπάρι η Αντιπολίτευση και σας ελέγξει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κεγκέρογλου. Ορίστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Οι συνάδελφοι του ΣΥΡΙΖΑ, δυστυχώς, μαζί με την Κυβέρνηση και με την πλήρη κάλυψη του Προέδρου, του κ. Βούτση, έχουν μπει σε έναν πάρα πολύ επικίνδυνο δρόμο. Έχουν εγκαινιάσει μια μέθοδο για ρύθμιση σημαντικών θεμάτων, τη μέθοδο των εκπρόθεσμων και άσχετων με το συγκεκριμένο νομοσχέδιο βουλευτικών τροπολογιών, κάτι που συνέβαινε στο παρελθόν μόνο κατόπιν συνεννόησης των κομμάτων.

Το Προεδρείο δεν έχει τη δικαιοδοσία να εγκρίνει την εισαγωγή αυτών των εκπρόθεσμων και άσχετων βουλευτικών τροπολογιών στο νομοσχέδιο. Δεν το έχετε αυτό το δικαίωμα, κύριε Πρόεδρε, ως Προεδρείο.

Έρχομαι τώρα επί της ουσίας. Οι περισσότερες από τις βουλευτικές τροπολογίες είναι κομπίνες. Ο Πρωθυπουργός κατά τη διάρκεια της προ ημερησίας διατάξεως συζήτησης, με θέμα τη διαπλοκή και τη διαφθορά, έθεσε δεκατρείς παρεμβάσεις ως μεγάλη αποκάλυψη στο νομοθετικό έργο, που κατάγγειλε ως κομπίνες των προηγούμενων κυβερνήσεων. Ονόματα και διευθύνσεις δεν έφερε ούτε είπε, όπως είχε υποσχεθεί και αυτός και ο κ. Δραγασάκης, ο οποίος παρ’ ότι είναι Κρητικός, δεν τιμάει τον λόγο του.

Ερχόμαστε λοιπόν και αναρωτιόμαστε το εξής: Έστω αυτά που είπε τα πιστεύει; Αποδεικνύεται από τα πράγματα ότι όχι μόνο δεν τα πιστεύει αλλά είναι και θιασώτης. Αναφέρομαι στο δωδέκατο σημείο. Βρείτε τα Πρακτικά για να δείτε τη δωδέκατη παρέμβαση που κατήγγειλε, η οποία αφορά την απαλοιφή από διπλή φορολόγηση των εταιριών που έκαναν συναλλαγές με πετρέλαιο.

Ήρθε με εισήγηση και έκθεση του Γενικού Λογιστηρίου του Υπουργείου Οικονομικών στη Βουλή και μάλιστα δεύτερη φορά για να έρθει ενημερωμένος ο κ. Στουρνάρας, ο οποίος μας έπεισε –όσους εν πάση περιπτώσει έπεισε- και ψηφίσαμε αυτή τη διάταξη, γιατί την θεωρούμε δίκαιη φορολόγηση.

Έρχεται στη συνέχεια ο κύριος Πρωθυπουργός, αφού την κατήγγειλε τότε ως αντιπολίτευση και την καταγγέλλει ξανά ως Πρωθυπουργός. Δεν φέρνει όμως μία τροπολογία για να την άρει. Αντί να φέρει τροπολογία για να την άρει ο κύριος Πρωθυπουργός, βάζει τους Βουλευτές του και συνεχίζουν την υποτιθέμενη γι’ αυτόν κομπίνα, όμως εδώ είναι πραγματική κομπίνα. Εδώ δεν άρει τη διπλή φορολόγηση, αλλά άρει την απλή, την πρώτη φορολόγηση.

Τι έκαναν λοιπόν την προηγούμενη εβδομάδα; Έφεραν τροπολογία ορισμένοι Βουλευτές υπό το πρόσχημα ότι θα ενισχύσουν τις αγροτικές βιομηχανίες, «ΒΦΛ ΛΙΠΑΣΜΑΤΑ» στην Καβάλα, την οποία υπέγραφαν και οι Βουλευτές Καβάλας του ΣΥΡΙΖΑ. Απαλλάσσουν από τον ειδικό φόρο φυσικού αερίου εταιρίες που είναι εν πάση περιπτώσει άσχετες με αυτό το αντικείμενο. Σήμερα φέρνει διάταξη μέσω Βουλευτών να τροποποιήσει τον Τελωνειακό Κώδικα και να απαλείψει ποινές και πρόστιμα και να αθωώσει λαθρέμπορους.

Είπα προηγουμένως στον Πρόεδρο ότι έχετε εξευτελίσει κάθε έννοια Αριστεράς. Έχετε ανοίξει έναν επικίνδυνο δρόμο που δεν επιτρέπεται και τον οποίο δεν δικαιούστε ως Προεδρείο. Απαγορεύεται να συζητηθούν άσχετες βουλευτικές και εκπρόθεσμες τροπολογίες. Με ποιο άρθρο του Κανονισμού επιτρέπεται; Δεν υπάρχει.

Τώρα θα αναφερθώ σε μια-δυο άλλες. Το ανέφερε και ο κ. Κωνσταντόπουλος. Υπάρχει σε εκκρεμότητα ένα θέμα με τους εξεταστές του Υπουργείου Μεταφορών. Μάλιστα, το πρωί υπήρξε μία κινητοποίηση των εκπαιδευτών, γιατί προφανώς δεν γίνονται εξετάσεις και έχει νεκρώσει το αντικείμενό τους. Δεν εκδίδονται διπλώματα, άνθρωποι χάνουν τη δουλειά τους, γιατί χρειάζονται ανανέωση του διπλώματος, όπως επαγγελματίες οδηγοί, οικογενειάρχες, επειδή ο κ. Βερναδάκης δεν ενέταξε τους εξεταστές με τα αντίστοιχα δικαιώματα, ούτως ώστε να μπορούν να συμμετέχουν στις εξετάσεις.

Πρέπει να το λύσετε εδώ και τώρα. Θα μπορούσατε να είχατε φέρει μία τροπολογία από το Υπουργείο Μεταφορών. Ενώ δεν έρχεστε γι’ αυτήν την τροπολογία, έρχεστε για άλλα θέματα άσχετα.

Επίσης, έχουμε την τροπολογία που αφορά τις δομές των δήμων, δηλαδή κοινωφελείς επιχειρήσεις, δήμους κ.λπ. που λόγω του ότι δεν έχουν ασφαλιστική ενημερότητα, δεν πληρώνονται οι εργαζόμενοι. Επί της ουσίας συμφωνούμε.

Η με αριθμό 326 βουλευτική τροπολογία έρχεται ως εκπρόθεσμη. Ενώ τη Δευτέρα παρέδωσα στον κ. Κουρουμπλή ολοκληρωμένη τροπολογία για το συγκεκριμένο θέμα, ήρθε εδώ μία πολύ ατελής τροπολογία, διότι όλα αυτά που λέει είναι δύσκολο να υλοποιηθούν χωρίς εξουσιοδοτική -χρειάζεται μια εξουσιοδοτική για να υλοποιηθούν αυτά, την οποία δεν έχει- είτε υπουργική απόφαση είτε ΚΥΑ. Βεβαίως, δεν διασφαλίζονται τα δικαιώματα των εργαζομένων.

Εκεί που λέει ότι δεν θα βάζει ένσημα ο δήμος μέχρι να πληρωθεί από το ελληνικό δημόσιο ή από ευρωπαϊκό πρόγραμμα εγώ είχα καταθέσει ολοκληρωμένη τροπολογία ότι απαλλάσσεται από τα πρόστιμα, αλλά πρέπει να καταθέσει τα στοιχεία ούτως ώστε ο εργαζόμενος να είναι κατοχυρωμένος, όχι μόνο για την ιατροφαρμακευτική περίθαλψη αλλά και για την περίπτωση ατυχήματος και για όλα όσα μπορούν να προκύψουν για έναν ανασφάλιστο. Δυστυχώς αυτή είναι ατελέστατη. Εμείς, όμως, λέμε να φέρετε τη ρύθμιση ούτως ώστε να πληρωθούν οι εργαζόμενοι.

Το ίδιο λέμε και για την τροπολογία του Υπουργείου Εργασίας που λόγω ατελειών στις προηγούμενες ρυθμίσεις, χρειάζεται να ξανάρθουν. Εν πάση περιπτώσει, θα την ψηφίσουμε. Είναι υπουργική τροπολογία και έρχεται με κανονικό τρόπο. Θα κάνουμε την κριτική μας, αλλά θα την ψηφίσουμε αυτή. Δεν είναι κομπίνα, όπως οι προηγούμενες. Μπορεί να διαφωνεί κάποιο κόμμα και αυτό είναι άλλο θέμα, αλλά δεν είναι κομπίνα.

Όπως επίσης γι’ αυτές με τις οποίες παρατείνετε, κύρια Φωτίου, τη διάρκεια του προγράμματος, εγώ θα έλεγα να μην το βάλετε για τρεις μήνες. Αφού είμαστε που είμαστε εδώ, βάλτε έξι μήνες για καλό και για κακό. Και την προηγούμενη φορά σας είπα να βάλετε έξι μήνες γιατί δεν θα φθάσουν οι τρεις, αλλά δεν με ακούσατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι δυνατόν τετράμηνο πρόγραμμα, όπως είναι το θέμα της ενέργειας, να υλοποιούταν με τρίμηνη παράταση; Έπασχε από την αρχή. Απλή λογική.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, συντομεύετε. Να κλείνουμε σιγά σιγά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και τώρα, λοιπόν, λέω να το παρατείνετε για έξι μήνες αντί για τρεις, για να μην χρειαστεί να το ρυθμίσετε παραπέρα.

Κι έρχομαι σε μια άλλη ρύθμιση που έχει μια εισηγητική έκθεση. Πρόκειται για μια εμπρόθεσμη βουλευτική τροπολογία που έχει επτά σελίδες εισηγητική έκθεση και καταλήγει σε μια ρύθμιση που λέει ότι για την απόκτηση Γ΄ τάξεως δίπλωμα Μηχανικού του Εμπορικού Ναυτικού πρέπει να μπουν ΤΕΙ Ενεργειακής Τεχνικής διότι έχουν ξεχαστεί.

Λέω ναι σε αυτό, αλλά εδώ έχουν ξεκινήσει πολλαπλές ερωτήσεις στον κ. Δρίτσα, αρμοδιότητα του οποίου είναι, γιατί στο π.δ.141, στο οποίο αναφέρεται η συγκεκριμένη διάταξη, στους Γ΄ Μηχανικούς –και αναφέρεται στους Ανώτατης Εκπαίδευσης, δηλαδή Πανεπιστημιακής Εκπαίδευσης- ενώ έχει βάλει ηλεκτρολόγους και μηχανολόγους να μπορούν να δώσουν εξετάσεις για Γ΄ Μηχανικό, δεν έχει βάλει τους ναυπηγούς, δηλαδή την κατ’ εξοχήν ειδικότητα για να μπορεί να πάει μηχανικός στο πλοίο. Δεν έχει βάλει τον ναυπηγό.

Κάνω, λοιπόν, συγκεκριμένη πρόταση. Διότι αυτό που λένε για το ΤΕΙ Ενεργειακής Τεχνικής είναι δίκαιο, αλλά πρέπει να προστεθεί η κατ’ εξοχήν ειδικότητα. Στο άρθρο 12 παράγραφος 1 εδάφιο γ΄ του π.δ.141/2014 να μπει μετά τη λέξη «Μηχανολόγοι Μηχανικοί» η ειδικότητα «Ναυπηγοί Μηχανολόγοι Μηχανικοί». Η ειδικότητα του ναυπηγού δεν είναι μέσα.

**ΠΡΟΕΔΡΕΥΩΝ (Γεώργιος Λαμπρούλης):** Και κλείνουμε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και κλείνω με την τροπολογία για τα νησιά.

Κοιτάξτε, το θεσμικό πλαίσιο για την εξυπηρέτηση με ΕΔΧ αυτοκίνητα είναι μεγάλο. Αν αποσπασματικά η Βουλή με βουλευτικές τροπολογίες ρυθμίζει επιμέρους θέματα, μπορεί και αυτό μέσα σε ένα συνολικό σχέδιο να το υιοθετούσε το Υπουργείο κι εμείς. Δεν αντιλέγω.

Όμως, υπάρχει ένα συνολικό θεσμικό πλαίσιο, το οποίο δεν το αντιλήφθηκε το Υπουργείο. Το αντιλήφθηκαν δύο Βουλευτές. Υπάρχει διαδικασία μέσα από την Περιφέρεια και έκδοσης νέων αδειών και μεταφοράς, για τις αυξημένες ανάγκες κατά την τουριστική περίοδο από πόλη σε πόλη.

Να φέρετε μια ολοκληρωμένη ρύθμιση που να καλύπτει και άλλες ανάγκες, διότι υπάρχουν και τα ορεινά χωριά. Γιατί κάνετε ρύθμιση μόνο για τα μικρά νησιά των διακοσίων πενήντα και δεν κάνετε και για ένα ορεινό χωριό των πενήντα, των διακοσίων, των εκατό, που έχει την ίδια ανάγκη;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ομιλητή, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τρεις εκπαιδευτικοί συνοδοί από το 7ο Δημοτικό Σχολείο Τρίπολης.

Καλώς ήρθατε!

(Χειροκροτήματα απ’ όλες τις πτέρυγες της Βουλής)

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μια ερώτηση μπορώ να κάνω στον κύριο Υπουργό για μια τροπολογία; Είκοσι δευτερόλεπτα χρειάζομαι.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Αμυρά. Επιτρέπει η κ. Καρακώστα που είναι η επόμενη ομιλήτρια. Έχετε τον λόγο για ένα λεπτό.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ και την κ. Καρακώστα.

Κύριε Σπίρτζη, μια διευκρινιστική ερώτηση θέλω να σας κάνω για την τροπολογία 319 για το Ληξούρι. Τα πέντε οικοδομικά τετράγωνα εννοούνται ως ένα. Απλώς διευκρινίστε μου, γιατί δεν το γνωρίζω το θέμα –επικαλούμαι και τη δική σας επιστημονική και επαγγελματική κατάρτιση- αν θα έχουμε τροποποίηση ρυμοτομικού σχεδίου. Δεν αλλάζουν οι όροι δόμησης; Αυτό ήθελα μόνο να ρωτήσω.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, με συγχωρείτε, αλλά θα ήθελα να κάνω μια πρόταση. Μπορείτε να περιμένετε; Κρατήστε τα ερωτήματα των Βουλευτών. Με την ευκαιρία, να πω ότι υπολείπονται άλλοι τέσσερις ομιλητές από τον κατάλογο των ομιλητών, που ενδεχομένως θα θέσουν κάποια ερωτήματα. Συγκεντρωτικά, στο τέλος θα πρέπει, όπως γνωρίζετε, να τοποθετηθείτε και για τις βουλευτικές τροπολογίες, ποιες αποδέχεστε και ποιες όχι. Αυτό μετά το κλείσιμο του καταλόγου των Βουλευτών.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Η κυρία Καρακώστα έχει τον λόγο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, μια διευκρίνιση πριν ξεκινήσει η συνάδελφος.

**ΠΡΟΕΔΡΕΥΩΝ (Γεώργιος Λαμπρούλης):** Αν σας δίνει το δικαίωμα η συνάδελφος.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Όχι, εσείς να μου δώσετε μια διευκρίνιση.

**ΠΡΟΕΔΡΕΥΩΝ (Γεώργιος Λαμπρούλης):** Κάντε το ερώτημά σας στο μικρόφωνο, παρακαλώ.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Οι εισηγητές είχαμε συνεννοηθεί να μιλήσουμε στον πρώτο κύκλο για τις υπουργικές τροπολογίες και στη συνέχεια, να μιλήσουμε για τις βουλευτικές τροπολογίες. Εγώ, δηλαδή, παραδείγματος χάριν, τοποθετήθηκα μόνο για τις υπουργικές τροπολογίες. Δεν τοποθετήθηκα για τις βουλευτικές, έχοντας την εντύπωση ότι θα έχω…

**ΠΡΟΕΔΡΕΥΩΝ (Γεώργιος Λαμπρούλης):** Εδώ είμαστε όλοι για να συνεννοηθούμε. Εάν οι εισηγητές δεν τοποθετήθηκαν επί των βουλευτικών τροπολογιών, αναμένοντας τον Υπουργό να ανακοινώσει ποιες αποδέχεται και ποιες όχι…

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ακριβώς.

**ΠΡΟΕΔΡΕΥΩΝ (Γεώργιος Λαμπρούλης):** …και βάζουν ζήτημα τοποθέτησης, εάν ομονοούμε, θα δώσουμε από δύο λεπτά -στους εισηγητές εννοώ- στο τέλος, πριν τους Κοινοβουλευτικούς όμως…

**ΔΗΜΗΤΡΙΟΣ ΔΗΜΗΤΡΙΑΔΗΣ:** Συγγνώμη, αλλά αφορά μόνο τους εισηγητές του ΣΥΡΙΖΑ, γιατί ήμασταν τέσσερις.

**ΠΡΟΕΔΡΕΥΩΝ (Γεώργιος Λαμπρούλης):** Ακούστε, για να βάλουμε μια σειρά στη διαδικασία. Είπαμε ότι είναι τέσσερις ομιλητές ακόμα. Κατόπιν αυτών, θα μιλήσει ο κ. Σπίρτζης, θα πει ποιες βουλευτικές τροπολογίες γίνονται αποδεκτές και ενδεχομένως τα όποια ερωτήματα έως τότε θα έχουν μαζευτεί θα τα απαντήσει. Μετά τον κ. Σπίρτζη, θα πάρουν τον λόγο οι Κοινοβουλευτικοί Εκπρόσωποι.

Άρα λοιπόν, το αίτημά σας για να γίνει δεκτό θα πρέπει να βάλουμε πριν τους Κοινοβουλευτικούς τους εισηγητές για να τοποθετηθούν επί των βουλευτικών τροπολογιών και προτείνω ένας εισηγητής από κάθε κόμμα για δυο λεπτά.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Πριν.

**ΠΡΟΕΔΡΕΥΩΝ (Γεώργιος Λαμπρούλης):** Συμφωνούμε; Εάν θέλει, εάν επιθυμεί, ένας εισηγητής από κάθε κόμμα να έχει τον λόγο για δύο λεπτά.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Τέσσερις του ΣΥΡΙΖΑ.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, ας ακολουθήσουμε τη διαδικασία.

**ΠΡΟΕΔΡΕΥΩΝ (Γεώργιος Λαμπρούλης):** Πείτε στο μικρόφωνο την πρότασή σας, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, έχει οριστεί μια διαδικασία αυτή τη στιγμή. Μετά την ενημέρωση των Υπουργών θα ακολουθήσουν οι Κοινοβουλευτικοί. Μετά τους Κοινοβουλευτικούς ας τοποθετηθούν τότε οι Βουλευτές.

**ΠΡΟΕΔΡΕΥΩΝ (Γεώργιος Λαμπρούλης):** Δεν έχω αντίρρηση. Εγώ έκανα μια πρόταση, επειδή συνηθίζουμε να κλείνουμε με τους Κοινοβουλευτικούς και ενδεχόμενα οι Υπουργοί να κλείνουν στο τέλος. Αν το Σώμα επιθυμεί οι εισηγητές των κομμάτων να πάνε μετά τους Κοινοβουλευτικούς, το Προεδρείο δεν έχει αντίρρηση. Μην κολλάμε σε αυτά!

**ΙΩΑΝΝΗΣ ΒΡΟΥΤΣΗΣ:** Αυτή είναι η δική μας πρόταση, να τοποθετηθούν οι Κοινοβουλευτικοί και στη συνέχεια, οι Βουλευτές.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μα, τώρα δεν είπαμε να συζητήσουμε πρώτα τις βουλευτικές;

**ΙΩΑΝΝΗΣ ΒΡΟΥΤΣΗΣ:** Όμως, επιτρέψτε μου για να συμβάλω στη διαδικασία της συζήτησης…

**ΔΗΜΗΤΡΙΟΣ ΔΗΜΗΤΡΙΑΔΗΣ:** Μα, η διαδικασία ήταν να συζητήσουμε πρώτα τις υπουργικές τροπολογίες και μετά τις βουλευτικές, επειδή εμείς ήμασταν τέσσερις εισηγητές, για λόγους οικονομίας -έτσι συμφωνήσαμε με τον Πρόεδρο, δηλαδή- στην αρχή της διαδικασίας…

**ΠΡΟΕΔΡΕΥΩΝ (Γεώργιος Λαμπρούλης):** Επειδή δεν βλέπω πρόθεση να βοηθήσετε το Προεδρείο, αναλαμβάνω ως Προεδρεύων να υλοποιήσουμε την πρόταση την οποία σας κατέθεσα. Θα μιλήσουν οι ομιλητές, όσοι υπολείπονται ακόμα, ο Υπουργός θα καταθέσει τις προτάσεις του για τις βουλευτικές ποιες αποδέχεται και ποιες όχι, θα πάρουν τον λόγο οι εισηγητές και στη συνέχεια, οι Κοινοβουλευτικοί και τελειώνουμε εδώ.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, να συμπληρώσω κάτι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, δεν έχετε τον λόγο. Τι θέλετε;

**ΙΩΑΝΝΗΣ ΒΡΟΥΤΣΗΣ:** Υπάρχει κάτι το οποίο έχει την ειδική αξία που θα σας πω.

Πριν τοποθετηθούν οι Υπουργοί, θέλω να μιλήσω για την τροπολογία την οποία υπογράφουν τρεις Βουλευτές του ΣΥΡΙΖΑ, με αριθμό 314 και ειδικό 12, η οποία αφορά την παράβαση λαθρεμπορίας, όπως είναι το κείμενο.

Κύριε Πρόεδρε, αν κατά τη διαδικασία της τοποθέτησης των Υπουργών -περιμένουμε για τη συγκεκριμένη να έρθει και ο αρμόδιος Υπουργός Οικονομικών- δεν αποσυρθεί, εμείς θα κάνουμε ονομαστική ψηφοφορία για τη συγκεκριμένη τροπολογία. Θέλω να ληφθεί υπ’ όψιν από το Σώμα των Βουλευτών και από το Προεδρείο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε, κύριε Βρούτση.

Τον λόγο έχει η κ. Καρακώστα.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Εγώ θα μιλήσω κυρίως για την τροπολογία, την οποία έχω και υπογράψει, σχετικά με τα πτυχία των Μηχανικών Γ΄ τάξης. Με αυτή την τροπολογία, που προτείνουμε θέλουμε να ρυθμίσουμε ένα ζήτημα μιας κατάφωρης, όπως νιώθουμε, αδικίας που υπέστησαν πτυχιούχοι μηχανικοί των ΤΕΙ και ΑΕΙ μετά την αιφνιδιαστική μεταβολή των προϋποθέσεων κτίσης πτυχίου Μηχανικού Γ΄ τάξης του Εμπορικού Ναυτικού, μετά την έκδοση του π.δ. 141/ΦΕΚ 232/20-10-2014 του Υπουργείου Ναυτιλίας.

Οι συγκεκριμένοι από το 2013 εκπαιδεύονται σε πλοία ελληνικών συμφερόντων, για να εργαστούν στο Εμπορικό Ναυτικό με την ειδικότητα του Γ΄ Τάξης Μηχανικού. Μέχρι τότε οι προϋποθέσεις κτήσης ρυθμίζονταν με το π.δ. 243/1998 του Υπουργείου Ναυτιλίας, όπου οι πτυχιούχοι ΤΕΙ Μηχανολογίας, Ενεργειακής Τεχνικής, Ναυπηγικής, Οχημάτων μπορούσαν με την προϋπόθεση δύο εξαμήνων θαλάσσιας υπηρεσίας να αποκτήσουν το δίπλωμα Γ΄ Τάξης Μηχανικού του Εμπορικού Ναυτικού. Είναι το άρθρο 2 παράγραφος 3α. Θα το συζητήσουμε. Δεν τίθεται θέμα.

Η θαλάσσια υπηρεσία πραγματοποιείτο μετά από άδεια της Διεύθυνσης Εκπαίδευσης Ναυτικών του Υπουργείου Ναυτιλίας. Και η αρμόδια υπηρεσία, αφού εξέταζε αν το αρχικό πτυχίο των υποψηφίων συμπεριλαμβανόταν στο εν λόγω προεδρικό διάταγμα, χορηγούσε δύο βιβλία κατευθυνόμενης εκπαίδευσης πλοίου, στα οποία, βέβαια, συμπληρωνόταν η θαλάσσια υπηρεσία του εκπαιδευόμενου με ακριβή περιγραφή της κατάρτισής του, τα οποία αυτά συμπληρωμένα συνιστούσαν τη δεύτερη προϋπόθεση απόκτησης του διπλώματός τους ως Γ΄ Μηχανικών.

Ωστόσο, στις 20-10-2014 δημοσιεύθηκε το π.δ.141 (ΦΕΚ 232) με αλλαγές ως προς τις προϋποθέσεις απόκτησης αυτού του διπλώματος. Στο άρθρο 13 παράγραφος 1β ορίζονται τα ειδικά προσόντα απόκτησης του διπλώματος του Μηχανικού Γ΄ Τάξης Εμπορικού Ναυτικού ως εξής: «Θαλάσσια υπηρεσία δώδεκα μηνών, κατευθυνόμενης εκπαίδευσης, με ειδικότητα μηχανής, σε μηχανοστάσια πλοίων και πτυχίο Μηχανολόγου, Ηλεκτρολόγου Μηχανικού Ιδρυμάτων Ανώτατης Εκπαίδευσης, μετά από απόφαση Επιτροπής (άρθρο 35 παρόντος διατάγματος)».

Η διαφοροποίηση του νέου προεδρικού διατάγματος με το παλιό έγκειται, ως προς το συγκεκριμένο πρόβλημα, σε δύο σημεία: Πρώτον, ένας αριθμός πτυχίων που αναφέρονταν στο π.δ.243, δεν αναφέρονται στο νέο. Και δεύτερον, η σύσταση Επιτροπής Αντιστοιχίας π.δ.141/2014, άρθρο 35, η οποία αποφασίζει για την αντιστοιχία των μαθημάτων των αρχικών πανεπιστημιακών διπλωμάτων των υποψηφίων με αυτά που χορηγούνται από την Ακαδημία Εμπορικού Ναυτικού.

Ως εκ τούτου αποκλείονται από την απόκτηση του πτυχίου του Γ΄ Μηχανικού του Εμπορικού Ναυτικού υποψήφιοι, που είχαν ήδη ξεκινήσει την εκπαίδευσή τους πριν τη δημοσίευση του εν λόγω προεδρικού διατάγματος, με τις ισχύουσες προϋποθέσεις είτε της συνάφειας του πτυχίου είτε λόγω πραγματικής αδυναμίας ολοκλήρωσης της θαλάσσιας υπηρεσίας εντός της αποκλειστικής προθεσμίας έξι μηνών από τη δημοσίευση του προεδρικού διατάγματος.

Έτσι, όλοι οι πτυχιούχοι ΤΕΙ Μηχανολογίας, Ενεργειακής Τεχνικής, Ναυπηγικής και Οχημάτων που ξεκίνησαν την δωδεκάμηνη θαλάσσια υπηρεσία κατά τη διάρκεια ισχύος του π.δ.243/1998, διακατέχονταν από την εύλογη και δικαιολογημένη πεποίθηση ότι με το πέρας αυτής της άνευ οιουδήποτε χρονικού περιορισμού ή λήψης διαδικαστικής φύσεως προϋπόθεσης θα αποκτούσαν δικαιωματικά το δίπλωμα Μηχανικού Γ΄ Τάξης Εμπορικού Ναυτικού.

Πλην όμως η ως άνω δικαιολογημένη εμπιστοσύνη τους ανετράπη πλήρως από την απρόοπτη και μάλιστα αναδρομική μεταβολή του ισχύοντος κανονιστικού πλαισίου. Η μεταβολή αυτή προσβάλλει την αρχή της δικαιολογημένης εμπιστοσύνης, ενώ μοιραία οδηγεί μια ομάδα πτυχιούχων του ΤΕΙ σε ένα απόλυτο επαγγελματικό αδιέξοδο.

Στη δύσκολη εποχή που ζούμε, οφείλουμε να αναλάβουμε την πρωτοβουλία αδικίες του παρελθόντος που σχετίζονται με στέρηση δικαιωμάτων νέων ανθρώπων για εργασία να τις διορθώνουμε, ώστε να λήξει η ταλαιπωρία και η άνιση μεταχείριση σε βάρος τους, και να δώσουμε όλα τα εχέγγυα που χρειάζονται, διασφαλίζοντάς τους ισότιμη πρόσβαση στα δικαιώματα και στις ευκαιρίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνοντας αυτό το θέμα, θέλω να ζητήσω από τον κ. Κεγκέρογλου, επειδή αναφέρομαι στο κομμάτι της ναυπηγικής, αν κάπου υπάρχει έλλειψη διευκρίνησης του θέματος αυτού, να συνεργαστούμε και να γίνει δεκτή η όποια διόρθωση, όσον αφορά το κομμάτι των ναυπηγών.

Επί τη ευκαιρία, θα ήθελα να αναφερθώ και σε ένα άλλο κομμάτι και να απευθυνθώ κυρίως στο ΚΚΕ, αλλά και σε όλους όσους σήμερα δεν θα ψηφίσουν τις τροπολογίες που έφερε –δικαιολογημένα ή αδικαιολόγητα, τυπικά αργά- η κ. Φωτίου σχετικά με τα θέματα της ανθρωπιστικής κρίσης.

Πραγματικά αν δεν ψηφίσουμε όχι για ουσιαστικούς, αλλά για τυπικούς λόγους να μην πάρουν αυτοί οι άνθρωποι αυτά που δικαιούνται τώρα το Πάσχα, με βάση το πρόγραμμα της ανθρωπιστικής κρίσης, αυτό θα είναι ένα πραγματικό έγκλημα, διότι θα προβάλλουμε πρώτα τα τυπικά και μετά τα ουσιαστικά ζητήματα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Καρακώστα.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα τον λόγο επί του Κανονισμού.

**ΠΡΟΕΔΡΕΥΩΝ (Γεώργιος Λαμπρούλης):** Τι ακριβώς θέλετε, κύριε Καρρά;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δώστε μου τον λόγο, σας παρακαλώ, για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο για ένα λεπτό.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μου αρκεί το ένα λεπτό, κύριε Πρόεδρε. Σας ευχαριστώ.

Αισθάνομαι ότι έχουμε παραβίαση του Κανονισμού, κύριε Πρόεδρε, διότι εισήχθησαν τέσσερα νομοσχέδια-κυρώσεις διεθνών συμβάσεων με τη διαδικασία του άρθρου 28 του Συντάγματος. Κατ’ οικονομίαν η Αίθουσα απεδέχθη την ενιαία συζήτηση. Όμως, αυτά τα τέσσερα νομοθετήματα, τα οποία προχώρησαν σε ενιαία συζήτηση, αυτήν τη στιγμή έχουν μεταβληθεί σε οκτώ νομοθετήματα.

Και θα σας εξηγήσω γιατί το λέω αυτό. Έρχεται νομοθέτημα ουσιαστικό από το Υπουργείο Επικρατείας με δύο τροπολογίες, οι οποίες αφορούν άσχετα θέματα. Έρχεται νομοθέτημα από το Υπουργείο Κοινωνικών Ασφαλίσεων με έναν πακτωλό τροπολογιών, οι οποίες θέλουν ξεχωριστή συζήτηση. Και ας μη συνεχίσω να πω για τα θέματα του κ. Σταθάκη. Όλα αυτά επί ασχέτων τροπολογιών αποτελούν –έστω κι αν κατ’ ανοχή τα έχουμε αποδεχθεί- διαφορετικά νομοθετήματα. Αυτήν τη στιγμή, λοιπόν, αισθάνομαι ότι υπάρχει παραβίαση του Κανονισμού, διότι συζητάμε για σώρευση νομοθετημάτων σε μία συνεδρίαση, που δεν προβλέπεται αυτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, κύριε Καρρά. Δεν μου αρέσει να καταχρώμαι ούτε τον χρόνο των Βουλευτών ούτε της συζήτησης.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν καταχράστε το χρόνο, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Όμως, ήσασταν εδώ στην Αίθουσα από την αρχή της συνεδρίασης, όταν συμφωνήσαμε –τα κόμματα, οι Κοινοβουλευτικές Ομάδες- σ’ αυτήν τη διαδικασία με τις ενστάσεις τους, τις αντιρρήσεις τους κ.λπ., που εκφράστηκαν. Τώρα εσείς εγείρετε θέμα Κανονισμού.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Στη διαδρομή, όμως, διπλασιάστηκαν οι τροπολογίες, κύριε Πρόεδρε! Δεν μπορούμε να παρακολουθήσουμε πλέον.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, αλλά έχουμε μπει στη διαδικασία της συζήτησης επί των τροπολογιών και τώρα έρχεστε σχεδόν στο τέλος της συζήτησης –αν μου επιτρέπεται η έκφραση-, για να θέσετε τέτοια ζητήματα.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Πρέπει να το πω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, δικαίωμά σας είναι να το λέτε, αλλά μιλάτε αφού έχετε αποδεχθεί, αν θέλετε, αυτή τη διαδικασία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν ξέρω αν έγινε αποδεκτή, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, εγώ ούτε σας μέμφομαι ούτε σας κατηγορώ.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Απλώς το θέτω, για να καταγραφεί, κύριε Πρόεδρε, γιατί αυτό γίνεται κατ’ επανάληψη.

**ΠΡΟΕΔΡΕΥΩΝ (Γεώργιος Λαμπρούλης):** Βεβαίως καταγράφηκε η άποψή σας, η ένστασή σας.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ωραία, κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε, λοιπόν, με την κ. Θεοπεφτάτου.

Ορίστε, κυρία Θεοπεφτάτου, έχετε τον λόγο.

**ΑΦΡΟΔΙΤΗ ΘΕΟΠΕΦΤΑΤΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να σας ενημερώσω για την κατατεθείσα τροπολογία, με γενικό αριθμό 319 και ειδικό 17, που αφορά την αποκατάσταση των εργατικών κατοικιών στο Ληξούρι της Κεφαλονιάς. Όπως γνωρίζετε, έχει καθυστερήσει σημαντικά. Οι δικαιούχοι εργατικών κατοικιών ήδη νοικιάζουν ακίνητα και δεν έχουν αποκατασταθεί ακόμα τα σπίτια τους. Επειδή, λοιπόν, τέθηκαν ερωτήματα και από συναδέλφους, θα ήθελα να διευκρινίσω μερικά θέματα.

Λόγω της κατάργησης του ΟΕΚ, είχε γίνει μια ρύθμιση με τον ν.4305/14, ώστε να αναλάβει το Υπουργείο Υποδομών την ανακατασκευή ή επισκευή αυτών των εργατικών κατοικιών. Στην πορεία διαπιστώθηκαν τεχνικά και νομικά προβλήματα, αφ’ ενός μεν γιατί το αρχικό οικόπεδο του Οργανισμού Εργατικής Κατοικίας, του ΟΕΚ, ήταν 10 στρέμματα και πάνω σ’ αυτό έγιναν οι εργατικές κατοικίες, χαράχθηκαν οι δρόμοι και οι κοινόχρηστοι χώροι, αφ’ ετέρου δε γιατί οι όροι δόμησης που επιβλήθηκαν το 1987 δεν συμφωνούσαν με την πραγματικότητα, δεν κάλυπταν, δηλαδή, αυτές τις οικοδομές που είχαν ήδη οικοδομηθεί από τον ΟΕΚ.

Κρίθηκε, λοιπόν, σκόπιμη αυτή η τροπολογία, επαναλαμβάνω και από τεχνικής, πολεοδομικής δηλαδή άποψης –δεν είναι εδώ τώρα κ. Αμυράς, που είχε ρωτήσει σχετικά-, αλλά και για θέματα δικαιωμάτων των δικαιούχων, δηλαδή, χιλιοστά και κυριότητα επί του συνολικού οικοπέδου του ΟΕΚ, όπως είχε ακολουθηθεί τη δεκαετία του ’70, ούτως ώστε να προχωρήσουμε και να σταματήσει αυτή η καθυστέρηση της αποκατάστασης των εργατικών κατοικιών.

Καλώ όλους τους συναδέλφους να υπερψηφίσουν αυτήν την τροπολογία γιατί είναι πραγματικά αναγκαία.

Επίσης, κύριε Υπουργέ, επειδή συζητάμε αυτό το θέμα, ήθελα να σας επισημάνω ότι για τις επιδοτήσεις ενοικίων και φιλοξενίας, που παίρνουν αυτοί οι άνθρωποι -είναι δικαιούχοι ενοικίου και φιλοξενίας- θα πρέπει να φροντίσετε το ακατάσχετο του λογαριασμού που κατατίθενται αυτές οι επιδοτήσεις και να μην ζητείται φορολογική ενημερότητα και ασφαλιστική, γιατί νομίζω ότι μπαίνουν στην εξαίρεση του νόμου των επιχορηγήσεων που δίνει το κράτος.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Θεοπεφτάτου.

Ο κ. Θεοφύλακτος έχει τον λόγο.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε.

Θα αναφερθώ στη βουλευτική τροπολογία με γενικό αριθμό 317 και ειδικό αριθμό 15, η οποία αφορά διατάξεις του Κτηματολογίου και η πρωτοβουλία της οποίας ανήκει στο σύλλογο που ανήκω, στον Δικηγορικό Σύλλογο Κοζάνης.

Ποια είναι η ουσία και ο πυρήνας της τροπολογίας; Έως τώρα υπήρχε άνιση μεταχείριση όσων δήλωναν εμπράγματα δικαιώματα με βάση την έκτακτη χρησικτησία εντός προθεσμίας συλλογής των δηλώσεων και όσων δεν ήταν εμπρόθεσμοι. Αυτοί, που δεν ήταν εμπρόθεσμοι είχαν την υποχρέωση να επιδίδουν στο ελληνικό δημόσιο με δική τους δαπάνη. Αυτή η δαπάνη με το πέρασμα των ετών αυξήθηκε και εάν συνυπολογίσουμε και τα συνημμένα έγγραφα τα οποία κάποιος πρέπει να επιδώσει με δική του δαπάνη, είναι μια δαπάνη που ξεπερνάει τα 200 και πολλές φορές τα 300 ευρώ και καθιστά πρακτικά αδύνατη, ιδίως σήμερα, τη δήλωση δικαιωμάτων από ιδιώτες.

Οπότε, καταργείται αυτή η άνιση μεταχείριση των δηλώσεων δικαιωμάτων των εμπραγμάτων, που υπάρχει έως σήμερα. Και -γιατί η τροπολογία έγινε και σε διαβούλευση με το ΥΠΕΚΑ και με την «Κτηματολόγιο Α.Ε.»-, για να διασφαλιστούν τα δικαιώματα του δημοσίου, η υποχρέωση αυτή μετακυλίεται, μεταβιβάζεται και την έχει πλέον σήμερα η «Κτηματολόγιο Α.Ε.». Εάν, δηλαδή, κάποιος δηλώσει εμπράγματο δικαίωμα με βάση την έκτακτη χρησικτησία, το ελληνικό δημόσιο θα ενημερωθεί και πάλι, αλλά αυτήν τη φορά πλέον μετά την τροπολογία αυτήν από την «Κτηματολόγιο Α.Ε.». Για κάθε ενδεχόμενο, δηλαδή, διασφαλίζονται και τα δικαιώματα του δημοσίου. Παραμένει δε η υποχρέωση του ιδιώτη, εάν κάνει τη δήλωση αυτή σε ακίνητο αγνώστου ιδιοκτήτη μετά την ανάρτηση των πινάκων, οπότε τότε την υποχρέωση εξακολουθεί όπως και σήμερα να την έχει ο ιδιώτης.

Όσοι υπογράφουμε την τροπολογία είμαστε συνάδελφοι δικηγόροι. Οι περισσότεροι από εμάς έχουμε έλθει σε συνεννόηση με τους συλλόγους που ανήκουμε. Είναι κάτι το οποίο νομίζω ότι όσοι ασχολούνται με το Κτηματολόγιο, λογιστές, μηχανικοί, δικηγόροι, αν καταλάβουν την ουσία, θα το κάνουν δεκτό και είναι καλό να την ψηφίσουν όλοι οι συνάδελφοι.

Να εξηγήσω μόνο -και κλείνω, κύριε Πρόεδρε, με αυτό- το επείγον πού έγκειται, γιατί ήλθε σε αυτό το νομοσχέδιο αυτή η τροπολογία. Έγκειται στο ότι σε πολλές περιφέρειες της χώρας τρέχουν οι διαδικασίες υποβολής δηλώσεων, οπότε εάν κλείσουν αυτές οι διαδικασίες μετά χάνει το νόημά της αυτή η τροπολογία. Το δε εκπρόθεσμο, το εξηγώ, έγκειται στο ότι έως τελευταίες στιγμές, τις τελευταίες μέρες ήμασταν σε διαβούλευση και με το ΥΠΕΚΑ και με την «Κτηματολόγιο Α.Ε.» και για τη μεταβατική διάταξη, γι’ αυτό φτάσαμε και ήταν εκπρόθεσμη η τροπολογία αυτή.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Θεοφύλακτο και για την οικονομία του χρόνου.

Κλείνουμε τον κατάλογο των ομιλητών με τον τελευταίο ομιλητή, τον κ. Μπαλαούρα.

Ορίστε, κύριε Μπαλαούρα, έχετε τον λόγο.

**ΓΕΡΑΣΙΜΟΣ ΜΠΑΛΑΟΥΡΑΣ:** Ευχαριστώ, κύριε Πρόεδρε.

Εγώ, μαζί με άλλους συναδέλφους μας, δεκαοκτώ ακόμα συναδέλφους, καταθέσαμε μια τροπολογία και θέλω να ζητήσω συγγνώμη από το Σώμα και από το Προεδρείο, διότι για λόγους τεχνικούς άργησε να κατατεθεί. Και φυσικά, ζητάω συγγνώμη από τους συναδέλφους όλων των πτερύγων της Βουλής, που με το δίκιο τους φώναξαν για την αργοπορία της κατάθεσης.

Τώρα, όσον αφορά την ουσία της τροπολογίας, η τροπολογία αφορά ΟΤΑ, όπου παίρνουν επιχορηγήσεις κυρίως από την Ευρωπαϊκή Ένωση, αλλά και από εθνικούς πόρους κατά ένα μέρος…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):**  Παρακαλώ, ησυχία στην Αίθουσα, γιατί ενοχλείται ο ομιλητής.

Συνεχίστε, κύριε Μπαλαούρα.

**ΓΕΡΑΣΙΜΟΣ ΜΠΑΛΑΟΥΡΑΣ:** Αυτές οι επιχορηγήσεις αφορούν κοινωφελείς σκοπούς, «Βοήθεια στο Σπίτι», στήριξη ευπαθών ομάδων, όπως Ρομά, κ.λπ.. Επειδή αυτά τα χρήματα μπαίνουν μέσα από τους δήμους ή από τις δημοτικές επιχειρήσεις, όταν μια δημοτική επιχείρηση ή ένας δήμος ή μια περιφέρεια δεν έχει φορολογική ή ασφαλιστική ενημερότητα για άλλα κονδύλια που παίρνει, δεν μπορεί να πάρει τα χρήματα, για να τα διαθέσει σ’ αυτές τις ευπαθείς ομάδες.

Σε όλη την Ελλάδα είναι διάσπαρτο αυτό το μεγάλο και σοβαρό πρόβλημα. Προσπάθησα πάρα πολλές φορές. Ρώτησα και πρώην Υπουργούς των κυβερνήσεων πώς θα το έλυναν αυτό το θέμα, γιατί δεν είχε λυθεί. Σήμερα, λοιπόν, κατατίθεται αυτή η τροπολογία, προκειμένου να δοθεί μια λύση, η οποία έχει και ανθρώπινο και κοινωνικό χαρακτήρα και φυσικά οικονομικό, αλλά έχει και πολιτισμικό για διαφόρους λόγους που ανέφερα πριν, σχετικά με τι ομάδες του πληθυσμού αφορά.

Ευχαριστώ τον Πρόεδρο και τους συναδέλφους και ελπίζω, επειδή πρόκειται περί αυτού, να τύχει όσο το δυνατόν μεγαλύτερης ευρύτητας στην ψηφοφορία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπαλαούρα.

Κύριοι συνάδελφοι, έκλεισε ο κατάλογος των ομιλητών.

Θα δώσουμε τον λόγο στον κ. Σπίρτζη, που οφείλει ενδεχομένως και κάποιες απαντήσεις σε ερωτήματα Βουλευτών αναφορικά με τις τροπολογίες, αλλά και για το ποιες βουλευτικές τροπολογίες κάνει δεκτές. Μετά ζήτησε τον λόγο η κ. Φωτίου για δύο λεπτά για μια απάντηση, σχετικά με μια συγκεκριμένη τροπολογία.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Συγνώμη, κύριε Υπουργέ, να κάνω και μια διευκρίνιση επί της διαδικασίας.

Μετά τους Υπουργούς θα πάρουν τον λόγο όσοι εκ των εισηγητών θέλουν, να τοποθετηθούν επί των τροπολογιών. Από κει και μετά, θα ξεκινήσει ο κύκλος των Κοινοβουλευτικών Εκπροσώπων.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δημητριάδη, τι θέλετε;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, επειδή είμαι συνυπογράφων σε μια βουλευτική τροπολογία, θα ήθελα να τοποθετηθώ πρώτος εγώ και στη συνέχεια ο κύριος Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε. Είχατε τον χρόνο να τοποθετηθείτε. Όταν πήρατε τον λόγο, γιατί δεν τοποθετηθήκατε;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Σας είπα, κύριε Πρόεδρε, προηγουμένως είχαμε συμφωνήσει άλλη διαδικασία με τον προηγούμενο Προεδρεύοντα. Είχαμε συμφωνήσει διπλή διαδικασία για τους εισηγητές του ΣΥΡΙΖΑ, πρώτα οι υπουργικές και μετά οι βουλευτικές τροπολογίες.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Δημητριάδη, να μην οξύνουμε το κλίμα. Ακούστε: Έδωσα ήδη τον λόγο στους δύο Υπουργούς. Αν θέλετε, θα μιλήσετε μετά τους Υπουργούς. Αλλά, ούτως ή άλλως, θα ξεκινήσουμε μετά τους Υπουργούς με τους εισηγητές, ένας εκ των οποίων είστε κι εσείς. Βεβαίως, εάν θέλετε, μπορείτε να αναφερθείτε και στην τροπολογία, την οποία συνυπογράφετε. Δηλαδή, τώρα ζητάτε επιπλέον τι; Θα έχετε τον χρόνο ως εισηγητής, όπως όλοι οι εισηγητές, να τοποθετηθείτε επί των τροπολογιών.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Μια δήλωση να κάνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Το κλείνουμε εδώ.

Κύριε Σπίρτζη, έχετε τον λόγο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, μια δήλωση θέλω να κάνω ένα λεπτό και θα μιλήσει ο κύριος Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Όχι, καμμία δήλωση.

**ΗΛΙΑΣ ΠΑΝΑΓΙΩΤΑΡΟΣ:** Και οι Κοινοβουλευτικοί;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγιώταρε, πέντε φορές το έχω πει μέχρι τώρα. Είπαμε: Θα μιλήσουν οι δύο Υπουργοί. Θα τοποθετηθεί, δηλαδή, ο κ. Σπίρτζης για τις βουλευτικές τροπολογίες. Και ενδεχομένως, όπως είπαμε, για τα ερωτήματα Βουλευτών…

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, μια δήλωση. Αφορά την τροπολογία που κατέθεσα. Για να το λάβει υπ’ όψιν του ο κύριος Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δημητριάδη, δεν κατάλαβα. Σας έδωσα τον λόγο;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Συγνώμη. Να το λάβει υπ’ όψιν του ο κύριος Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Καθίστε, παρακαλώ. Δεν σας έδωσα τον λόγο.

Κύριε Παναγιώταρε, μέχρι εδώ κατανοητό. Μετά τους Υπουργούς, θα μιλήσουν οι εισηγητές επί των τροπολογιών και ξεκινάει ο κύκλος των Κοινοβουλευτικών Εκπροσώπων. Και οφείλω να το πω: Επειδή δηλώσατε πρώτος επιθυμία, θα είστε ο πρώτος Κοινοβουλευτικός Εκπρόσωπος που θα μιλήσει.

**ΙΩΑΝΝΗΣ ΒΡΟΥΤΣΗΣ:** Όχι, κύριε Πρόεδρε, με τη σειρά. Είχα σηκώσει το χέρι.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Οι Κοινοβουλευτικοί Εκπρόσωποι ας βάλουν μια σειρά. Πώς θέλουν να μιλήσουν;

**ΗΛΙΑΣ ΠΑΝΑΓΙΩΤΑΡΟΣ:** Μια παραχώρηση θέλω, κύριε Πρόεδρε, γιατί είμαι και στην επιτροπή επάνω.

**ΠΡΟΕΔΡΕΥΩΝ (Γεώργιος Λαμπρούλης):** Ναι, μου μετέφεραν οι υπάλληλοι από τις υπηρεσίες ότι ζητήσατε να προηγηθείτε, γιατί είστε σε μια επιτροπή.

**ΗΛΙΑΣ ΠΑΝΑΓΙΩΤΑΡΟΣ:** Ναι, κύριε Πρόεδρε, είμαι και πάνω στην επιτροπή.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Θέλω να αποσύρω τροπολογία, κύριε Πρόεδρε. Μια δήλωση μόνο να κάνω, για να διευκολύνω τον κύριο Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Να σας ακούσαμε, λοιπόν, κύριε Δημητριάδη, για ένα λεπτό. Γιατί δεν το λέτε από την αρχή;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Μα, αυτό σας λέω, κύριε Πρόεδρε. Γιατί ζήτησαν και ονομαστική ψηφοφορία.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Πείτε και το νούμερο της τροπολογίας.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Είναι η τροπολογία με αριθμό 314/12. Επειδή πιθανόν η αιτιολογική έκθεση να μην αποκρυσταλλώνει και να μην αποσαφηνίζει επαρκώς τις προθέσεις μας και για την αποφυγή δημιουργίας λανθασμένων εντυπώσεων, αποσύρω την τροπολογία.

**ΙΩΑΝΝΗΣ ΒΡΟΥΤΣΗΣ:** Εσείς;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Όσον αφορά την πρόθεσή μου.

**ΙΩΑΝΝΗΣ ΒΡΟΥΤΣΗΣ:** Οι υπογραφές οι άλλες υπάρχουν όμως.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Κύριε Δημητριάδη, πόσοι υπογράφουν;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Και οι τρεις.

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, για να διευκρινίσουμε κάτι, αποσύρατε την τροπολογία, κάνατε μια δήλωση απόσυρσης της τροπολογίας και εξ ονόματος των υπολοίπων Βουλευτών που συνυπογράψατε τη συγκεκριμένη τροπολογία;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Η τοποθέτησή μου θα έχει δύο σκέλη, το ένα είναι διαδικαστικό. Γίνεται κριτική για τις τροπολογίες και είναι προφανές ότι δεν είναι ο βέλτιστος τρόπος νομοθέτησης. Προφανώς τροπολογίες καταθέτουμε, όταν πρέπει να αντιμετωπίσουμε άμεσες ανάγκες που υπάρχουν.

Μπαίνει, λοιπόν, το εξής ερώτημα: Υπάρχουν άμεσες ανάγκες; Και θα ήταν πραγματικά χρήσιμο -και το λέω προς όλες τις πτέρυγες του Κοινοβουλίου- να δούμε το θεσμικό ξεχαρβάλωμα που έγινε στη χώρα τα προηγούμενα χρόνια. Ψηφιζόντουσαν δέκα σχέδια νόμου την εβδομάδα, υπήρχαν σχέδια νόμου χωρίς διαβούλευση με κανέναν, ούτε με κοινωνικούς φορείς ούτε με κόμματα ούτε με κανέναν. Οι Βουλευτές δεν ήξεραν τι ψήφιζαν τα προηγούμενα χρόνια. Δεν ήμουν εγώ στο Κοινοβούλιο. Πρόεδρος στο Τεχνικό Επιμελητήριο ήμουν. Υπήρχε μέρα, που ήρθαν επτά σχέδια νόμου. Επτά! Και την άλλη μέρα το πρωί έπρεπε να έρθουμε με τη διαδικασία του κατεπείγοντος να πούμε απόψεις.

Όταν, λοιπόν, έξι χρόνια υπάρχει τέτοιο θεσμικό και διαχειριστικό ξεχαρβάλωμα στη χώρα είναι απολύτως λογικό κάποιες ανάγκες να πρέπει να καλυφθούν.

Θα δείτε ότι στις αρμοδιότητες του Υπουργείου Μεταφορών, οι ίδιες οι υπηρεσίες μάς έχουν φέρει εξήντα τροπολογίες. Δεν τις φέρνουμε, γιατί έχουμε μπροστά το σχέδιο νόμου για τα δημόσια έργα και θα τις θέσουμε εκεί. Όμως, υπάρχουν κάποια πράγματα, που έχουν να κάνουν με παραπομπή της χώρας, όπως οι δύο διατάξεις που φέραμε σήμερα από το Υπουργείο Μεταφορών ή οι ανάγκες που υπάρχουν -τις εξήγησε πάρα πολύ σωστά η κ. Θεοπεφτάτου- για τον σεισμό της Κεφαλονιάς. Φταίει η Κυβέρνηση για αυτά τα θεσμικά κενά και τη διαχειριστική λογική, που είχαν οι προηγούμενες κυβερνήσεις, που δεν ξέρουν οι άνθρωποι στην Κεφαλονιά, μετά από δύο χρόνια, αν θα φτιαχτούν τα σπίτια, γιατί δεν μπορεί να βγει η οικοδομική άδεια;

Αν θέλουμε, λοιπόν, να λειτουργήσουν στοιχειωδώς οι κρατικές δομές, μετά το διαχειριστικό και θεσμικό ξεχαρβάλωμα, που έχει υποστεί η χώρα και μετά τα πρόχειρα νομοθετήματα των προηγούμενων χρόνων, είμαστε υποχρεωμένοι και εμείς και οι Βουλευτές του Κοινοβουλίου να φέρουμε κάποιες τροπολογίες που διορθώνουν τα πράγματα.

Να μη φέρουμε την παράταση των μη εξυπηρετούμενων δανείων; Να μην φέρουμε την παράταση του φοβερού νόμου Χατζηδάκη, για τις δημόσιες συμβάσεις, που δεν μπόρεσε να εφαρμοστεί όχι όταν ψηφίστηκε, αλλά ούτε δυο χρόνια μετά; Να «παγώσουν» όλα στη χώρα;

Είδα ότι οι συνάδελφοι που έκαναν την κριτική σχετικά με την ΕΡΤ δεν είναι στην Αίθουσα. Αναρωτήθηκε ο κ. Κεδίκογλου πόσοι είναι. Να απαντήσουμε. Είναι όσοι προσέλαβαν οι προηγούμενες κυβερνήσεις στη ΝΕΡΙΤ και όσοι απολύθηκαν με το κλείσιμο της ΕΡΤ. Αν είχαν γίνει νέες προσλήψεις, υποχρεωτικά θα ήταν δημοσιευμένες, αλλά έχουμε άλλες ανάγκες. Έχει ξεχαρβαλωθεί επαρκέστατα ο δημόσιος τομέας, που δεν μας επιτρέπεται να κάνουμε σε τέτοιους φορείς προσλήψεις. Μακάρι να μπορούσαμε.

Είναι απόλυτα ορθολογικό όπου έχουμε πλεονάζον προσωπικό, να προσπαθούμε αυτούς τους ανθρώπους να τους πάμε εκεί που έχουμε ανάγκες. Δεν είναι θεμιτό αυτό; Εσείς τους προσλάβατε. Μας κάνετε και κριτική για αυτούς που προσλάβατε;

Σχετικά με το θέμα των ταξί, επειδή είναι και αντικείμενο του Υπουργείου Μεταφορών, θα ήθελα να πω ότι γίνεται αποδεκτή η τροπολογία. Μετά θα πω και τα νούμερα, για να μην υπάρχουν παρεξηγήσεις.

Είναι ρουσφέτι σε νησιά των διακοσίων πενήντα κατοίκων, που δεν προβλέπεται από τη νομοθεσία, να υπάρχει έστω ένα ταξί; Έχει δίκιο ο κ. Κεγκέρογλου, σε κάποιες περιοχές που έχουμε ορεινά χωριά να το δούμε. Όμως στα ορεινά χωριά υπάρχει σύνδεση, για να κάνεις μια ταξινόμηση από την περιφέρεια. Στη νησιωτική Ελλάδα, στα μικρά νησιά των διακοσίων πενήντα κατοίκων δεν έχουμε υποθαλάσσιες συνδέσεις ακόμη κι αυτό έρχονται οι Βουλευτές των Κυκλάδων να καλύψουν.

Όσο για την τροπολογία, που επίσης γίνεται δεκτή, για τους υπαλλήλους νομικών προσώπων δημοσίου δικαίου των δήμων, να μπορούν να πηγαίνουν στην Ευρωπαϊκή Επιτροπή και σε διεθνείς οργανισμούς, δεν υπάρχει αυτό μέχρι σήμερα. Τι ρουσφέτι; Μέχρι σήμερα έχουμε ένα θεσμικό πλαίσιο, που λέει ότι επιτρέπεται μόνο για τους υπαλλήλους των Υπουργείων, του στενού δημόσιου τομέα. Αυτό έρχεται να καλύψει η τροπολογία. Το διευρύνει, δηλαδή, και για τους δημόσιους υπαλλήλους που είναι και σε άλλους φορείς, που είναι στην τοπική αυτοδιοίκηση, ώστε να μπορούν να πάνε.

Τώρα θυμήθηκε ο κ. Βορίδης τα υπηρεσιακά συμβούλια, την αξιοκρατία, όλα αυτά που μας είπε; Τώρα τα θυμήθηκε; Μέχρι τώρα, δηλαδή, όσοι πήγαιναν και εκπροσωπούσαν τη χώρα στη ΜΕΑ στις Βρυξέλλες, στους υπόλοιπους διεθνείς οργανισμούς, ήταν μετά από υπηρεσιακά συμβούλια, μετά από αξιολογική κρίση, μετά από όλα αυτά; Θα τρελαθούμε; Μόνο χαρτί κοινωνικών φρονημάτων δεν είχαν!

**ΣΩΚΡΑΤΗΣ ΦΑΜΕΛΛΟΣ:** Ας φέρει τροπολογία, να την ψηφίσουμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι, ας φέρει τροπολογία, να το δούμε.

Έχει δίκιο ο κ. Κεγκέρογλου και πρέπει να συμπληρωθεί αυτό που λέει για τις ειδικότητες. Μετά τους Μηχανολόγους Μηχανικούς -με τη σύμφωνη γνώμη των Βουλευτών που κατέθεσαν την τροπολογία- να προστεθούν και οι Ναυπηγοί Μηχανολόγοι Μηχανικοί και οι Ναυπηγοί Μηχανικοί, γιατί είναι δύο διακριτές ειδικότητες. Οι Ναυπηγοί Μηχανολόγοι Μηχανικοί σπουδάζουν στη χώρα μας ενώ οι Ναυπηγοί Μηχανικοί έρχονται από το εξωτερικό. Άρα, να μπουν και οι δύο αυτές ειδικότητες.

Ο κ. Αμυράς, φαντάζομαι, πήρε την απάντηση και από την κ. Θεοπεφτάτου. Δεν υπάρχει αλλαγή του ρυμοτομικού. Υπάρχουν διαδικαστικά θεσμικά θέματα, που πήραν και πολύ χρόνο να επιλυθούν με την τροπολογία που έρχεται σήμερα από το Υπουργείο Μεταφορών, για να μπορέσουμε να προχωρήσουμε τις εργατικές κατοικίες Κεφαλλονιάς.

Και έχει δίκιο η κ. Θεοπεφτάτου για τη φορολογία-ασφαλιστική ενημερότητα όσων έχουν επιδότηση ενοικίου, όπως έχουν δίκιο κι όσοι συνάδελφοι έβαλαν το θέμα για το κώλυμα των αδειών οδήγησης. Πρέπει να αντιμετωπιστεί, αλλά αυτά είναι αρμοδιότητες του Υπουργείου Οικονομικών. Κάνουμε τις απαραίτητες συνεννοήσεις με το Υπουργείο Οικονομικών και με τους θεσμούς, για να μπορέσουμε να θεραπεύσουμε τέτοιου είδους παράλογες, κατά τη γνώμη μου, πολιτικές που έχουν επιβληθεί στη χώρα και από τις προηγούμενες διαπραγματεύσεις που έγιναν.

Για να μην γίνουν παρεξηγήσεις, κύριε Πρόεδρε, θα καταθέσω κυρώσεις συμβάσεων προηγούμενων κυβερνήσεων με δέκα-δεκαπέντε τροπολογίες κατατεθειμένες. Δεν θέλω να ισοφαρίσουμε, ας πούμε, αυτήν την τακτική, αλλά μην μας λένε ότι είναι πρωτοφανές αυτό το πράγμα. Δεν θέλω να αρχίσω να διαβάζω.

**ΜΑΥΡΟΥΔΗΣ ΒΟΡΙΔΗΣ:** Να τις δούμε, όμως.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα τις δείτε, εδώ είναι. Πρωτοφανές οι κυρώσεις να έχουν τροπολογίες! Πρωτοφανές! Πρώτη φορά! Ειδικά η Νέα Δημοκρατία πρώτη φορά! Ανήκουστο!

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, ποιες τροπολογίες από τις βουλευτικές γίνονται δεκτές και γιατί; Όσον αφορά τις υπουργικές, ξέρετε.

Στην Κύρωση με την Μολδαβία αποσύρθηκε αυτή η τροπολογία που ανέφερε ο συνάδελφος κ. Δημητριάδης. Θεωρώ ότι αυτά που ακούστηκαν, πραγματικά, είναι πάρα πολύ βαριά. Δεν τιμούν το πολιτικό σύστημα. Κατ’ αρχάς να δώσω μία διευκρίνιση. Όταν ένας Υπουργός φέρνει ένα σχέδιο νόμου, μία κύρωση, και κάνει αποδεκτές κάποιες τροπολογίες, τις κάνει επειδή καταθέτει το νομοσχέδιο, όχι γιατί είναι αρμόδιος. Και προφανώς, υπάρχει μία τακτική και πρακτική: όταν κάποιοι Βουλευτές φέρνουν μία τροπολογία, λογικά έχουν συνεννοηθεί, έχουν πάρει την άποψη κι άλλων συναδέλφων, της κοινωνίας, των Υπουργών και ούτω καθεξής.

Θεωρώ ότι αυτά που ακούστηκαν για την τροποποίηση του Εθνικού Τελωνειακού Κώδικα είναι και βαριά και άδικα.

Δεν είναι εδώ ο αρμόδιος Υπουργός για να στηρίξει ή να αιτιολογήσει.

**ΜΑΥΡΟΥΔΗΣ ΒΟΡΙΔΗΣ:** Γιατί την αποσύρατε, κύριε Υπουργέ;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν την απέσυρα εγώ. Την απέσυραν οι Βουλευτές οι οποίοι την κατέθεσαν.

**ΜΑΥΡΟΥΔΗΣ ΒΟΡΙΔΗΣ:** Να την καταθέσετε εσείς τότε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θέλετε να την καταθέσω για να με καταγγείλετε για το εκπρόθεσμο της ιστορίας, κύριε Βορίδη; Ευχαριστώ. Ωραία. Δεν είναι αρμοδιότητά μου. Αν ήταν αρμοδιότητά μου, πραγματικά θα την κατέθετα, γιατί θεωρώ ότι όλα αυτά που είπατε είναι «λάσπη στον ανεμιστήρα» για μία ακόμα φορά. Μάλιστα, μας κατηγόρησαν ότι ο Πρωθυπουργός δεν έφερε και ονόματα για τις δεκατέσσερις «φωτογραφικές» διατάξεις που κατονόμασε. Είναι πολύ απλό να δεις πότε αποσύρονται και πότε απαλλάσσονται κάποιοι που είναι σε ένα διοικητικό συμβούλιο, ποιος είναι πρόεδρος, διευθύνων σύμβουλος και ποιος Υπουργός εκείνη την περίοδο. Αν θέλετε να κάνουμε αυτήν την άσκηση, να την κάνουμε και να σας τα φέρουμε αύριο για να έχετε και τα ονόματα και τις διευθύνσεις. Τους ξέρετε πολύ καλύτερα από μας.

Επομένως, επειδή αποσύρθηκε αυτή η τροπολογία από τους Βουλευτές, φαντάζομαι ότι θα επανέλθει όταν ο αρμόδιος Υπουργός είναι εδώ και μπορεί να την αιτιολογήσει επαρκώς και να την αποδεχθεί ή όχι.

Γίνεται δεκτή η υπ’ αριθμόν 316/14 τροπολογία. Απάντησα γιατί. Επίσης γίνεται δεκτή η υπ’ αριθμόν 326/24.

Για την κύρωση με τη Γεωργία, γίνεται αποδεκτή η τροπολογία με αριθμό 317/15.

Για την κύρωση με το Ισραήλ γίνονται αποδεκτές οι τροπολογίες με αριθμό 311/9 και 325/23.

Στην κύρωση με την Ιορδανία δεν έχουμε κάποια τροπολογία.

Επίσης, στην κύρωση με τη Γεωργία γίνεται αποδεκτή και η τροπολογία με αριθμό 312/10.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ.

Πριν δώσω τον λόγο στην κ. Φωτίου, θα επαναλάβω συγκεκριμένα τους αριθμούς των βουλευτικών τροπολογιών που έκανε αποδεκτές ο Υπουργός. Είναι οι τροπολογίες με αριθμό 316/14, 326/24, 317/15, 311/9, 325/23 και 312/10. Δεν έκανε φυσικά δεκτή την υπ’ αριθμόν 314/12 η οποία αποσύρθηκε από τους Βουλευτές.

Τον λόγο έχει η κ. Φωτίου για δύο λεπτά για να απαντήσει σε σχέση με την τροπολογία.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής** **Ασφάλισης και Κοινωνικής Αλληλεγγύης):** Εντάξει, κύριε Πρόεδρε, απλά για να μην μένουν στα Πρακτικά ορισμένες πιθανές παρανοήσεις και για να αποκαθίσταται η αλήθεια.

Θα αναφερθώ στην τροπολογία για τις ανοικτές δομές φιλοξενίας, την 320/18 δηλαδή, για την οποία ο κ. Βορίδης έκανε παρατήρηση. Είπε: «Το Γενικό Λογιστήριο του Κράτους εγγράφει 4,5 εκατομμύρια και από αυτά αν αθροίσουμε για τα δύο, δηλαδή για το Λαύριο και για τον Ελαιώνα, είναι περίπου 1 εκατομμύριο». Σωστά, μόνο που δεν κατάλαβε και γι’ αυτό και η παρατήρησή μου από κάτω ήταν «τι λέει το Γενικό Λογιστήριο του Κράτους». Τι λέει ακριβώς; Τι του έλεγα; Δεν του έλεγα «τι κι αν λέει». Του έλεγα «και τι λέει ακριβώς».

Όλο το πρόγραμμα, δηλαδή, κύριε Βορίδη –επισημαίνει το Γενικό Λογιστήριο του Κράτους- ήταν και είναι 4,5 εκατομμύρια. Από αυτά, το ένα εκατομμύριο είναι αυτό που αφορά τις δύο δομές. Άρα, είναι σαφές αυτό που λέω και δεν υπάρχει διχογνωμία ανάμεσα στα δύο στοιχεία. Το λέω αυτό για να μην μένουν εντυπώσεις. Χαίρομαι που είναι κατανοητό.

Δεύτερον, αγαπητοί συνάδελφοι, ο κ. Κεγκέρογλου το είπε με έναν τρόπο. Γιατί έγιναν αυτές οι καθυστερήσεις μέχρι σήμερα; Για δύο λόγους έγιναν. Για μεν τις δομές φτώχειας οι οποίες ξέρετε ότι είναι ακριβώς τα ίδια άτομα, δεν προσλαμβάνουμε άλλο προσωπικό, είναι ακριβώς τα πρόσωπα του ΕΣΠΑ, η ίδια λειτουργία του ΕΣΠΑ που τελείωσε και πέρασε με δική μας νομοθέτηση σε χρηματοδότηση κρατική.

Τι έγινε λοιπόν; Η διοίκηση δεν έχει ευελιξία σε αυτές τις ιστορίες και καθυστερεί να πληρώσει κανονικά. Γι’ αυτό ερχόμαστε και τροποποιούμε και νομιμοποιούμε αυτά τα έξοδα. Όμως, σας επισημαίνω -και σε όλους τους νομικούς εδώ της Αίθουσας- ότι αυτή η ενέργεια είναι σύννομη και όχι μόνο είναι σύννομη, αλλά αναγνωρίζεται κι από τη νομολογία του Ελεγκτικού Συνεδρίου υπό τις εξής προϋποθέσεις, τις οποίες τις τηρούμε όλες και γι’ αυτό φέραμε την τροπολογία: Προβλέπεται από τις οικείες διατάξεις, δηλαδή είναι ο σκοπός της κοινωνικής αλληλεγγύης και του δημοσίου συμφέροντος, συντελέστηκε ο σκοπός και εξακολουθεί να συντελείται εν όψει συνθηκών δημοσιονομικής κρίσης και είναι εγγεγραμμένες ήδη οι πιστώσεις στο Πρόγραμμα Δημοσίων Επενδύσεων και δεν τίθεται θέμα περαιτέρω δημοσιονομικής επιβάρυνσης. Εφόσον, λοιπόν, υπάρχουν αυτές οι προϋποθέσεις μπορείς να κάνεις αυτήν την τροπολογία και, όπως σας είπα, αναγνωρίζεται και από τη νομολογία του Ελεγκτικού Συνεδρίου.

Τρίτον -τελειώνω, κύριε Πρόεδρε και σας ευχαριστώ πολύ-, για να μην υπάρχει καμμία άλλη παρανόηση θα πω το εξής. Όπως ξέρετε και όπως υπαινίχθηκαν και άλλοι συνάδελφοι εδώ, η καθυστέρηση αυτή έγινε, όπως είπα, για δύο λόγους. Ο ένας λόγος είναι τα διοικητικά προβλήματα. Είναι αυτός ο δημόσιος τομέας ο οποίος έχει πραγματικά εξαρθρωθεί. Δεν υπάρχουν άνθρωποι να κάνουν όλους αυτούς τους ελέγχους και καθυστέρησαν. Και δεύτερον, η ασφαλιστική ενημερότητα του φορέα που έχει αναλάβει αυτές τις δομές, δηλαδή του Ερυθρού Σταυρού, δεν υπήρχε και το ξέρουν όλοι οι προηγούμενοι Υπουργοί τι γίνεται σε αυτήν την ιστορία. Άρα δεν έχει νόημα αυτή η σπέκουλα. Γι’ αυτόν τον λόγο καθυστέρησαν οι πληρωμές και γι’ αυτό εκ των υστέρων σύννομα τις νομιμοποιούμε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Φωτίου.

Και τώρα θα εισέλθουμε στους εισηγητές. Θέλετε, κύριε Δημητριάδη, τον λόγο; Οι Κοινοβουλευτικοί Εκπρόσωποι θα μιλήσουν μετά, όπως είπαμε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Όχι, εγώ είμαι εισηγητής, κύριε Πρόεδρε.

Ο κ. Φάμελλος είναι ο Κοινοβουλευτικός Εκπρόσωπος μας.

**ΠΡΟΕΔΡΕΥΩΝ (Γεώργιος Λαμπρούλης):** Ναι. Διευκρινίζω -όπως είπαμε- ότι οι Κοινοβουλευτικοί Εκπρόσωποι θα μιλήσουν μετά τους εισηγητές.

Θέλετε τον λόγο, κύριε Δημητριάδη; Ποιος εκ των εισηγητών θέλει τον λόγο;

**ΙΩΑΝΝΗΣ ΑΝΔΡΙΑΝΟΣ:** Θα μπορούσα να έχω τον λόγο;

**ΣΥΜΕΩΝ ΚΕΔΙΚΟΓΛΟΥ:** Κι εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ένας από κάθε κοινοβουλευτική ομάδα θα μιλήσει τώρα, όχι όλοι.

**ΣΥΜΕΩΝ ΚΕΔΙΚΟΓΛΟΥ:** Είμαστε εισηγητές σε διαφορετικά νομοσχέδια. Για μισό λεπτό θέλω τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Κύριε Ανδριανέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Δεν θα κάνω κατάχρηση, κύριε Πρόεδρε.

**ΗΛΙΑΣ ΠΑΝΑΓΙΩΤΑΡΟΣ:** Την κάνατε τη διαδικασία σήμερα…

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, αλλά τη διαδικασία δεν «την κάναμε». Την κάναμε μαζί.

**ΗΛΙΑΣ ΠΑΝΑΓΙΩΤΑΡΟΣ:** Όχι, εσείς προσωπικά.

**ΠΡΟΕΔΡΕΥΩΝ (Γεώργιος Λαμπρούλης):** Και όταν σας πρότεινα οι εισηγητές να είναι πριν από τους Κοινοβουλευτικούς Εκπροσώπους μόνο ο κ. Βρούτσης είπε οι εισηγητές επί των τροπολογιών να τοποθετηθούν μετά τους Κοινοβουλευτικούς Εκπροσώπους. Επανήλθα ξανά με την πρόταση όπως διεξάγεται τώρα η διαδικασία και δεν είπε κάποιος τίποτα έκτοτε. Άρα μπαίνουμε στη διαδικασία των εισηγητών και θα ακολουθήσουν οι Κοινοβουλευτικοί Εκπρόσωποι.

Κύριε Ανδριανέ, έχετε τον λόγο για δύο λεπτά, σας παρακαλώ. Νομίζω ότι είναι επαρκής ο χρόνος.

**ΙΩΑΝΝΗΣ ΑΝΔΡΙΑΝΟΣ:** Θα είμαι πολύ σύντομος. Δεν θα εξαντλήσω ούτε τα δύο λεπτά εάν εξυπηρετεί το Σώμα και το Προεδρείο.

Κύριε Πρόεδρε, θέλω να απαντήσω για τις απορίες που είχαν κάποιοι συνάδελφοι και εξέφρασαν και από τα υπουργικά έδρανα οι Υπουργοί, για τη σκληρή κριτική που άσκησε η Νέα Δημοκρατία στη διαδικασία αυτή. Θέλω να τους πω το εξής: Εσείς οι ίδιοι, κύριοι της Κυβέρνησης, με τις επιλογές σας και τις συγκεκριμένες διαδικασίες νομοθέτησης ρίχνετε σκιές και δημιουργείτε εύλογες αμφιβολίες για τις σκοπιμότητες που εξυπηρετούν αυτές οι διατάξεις.

Μίλησα για τις τροπολογίες που αφορούν τη Συμφωνία με την Γεωργία, αλλά και στο νομοσχέδιο για την κύρωση Συμφωνίας με την Μολδαβία είχαμε την τροπολογία 314/12, που αποσύρθηκε βεβαίως τώρα, μετά και από το αίτημα που θα υποβάλλαμε -ήδη είχαμε τις υπογραφές- προς το Προεδρείο για διεξαγωγή ονομαστικής ψηφοφορίας. Αυτές οι μεθοδεύσεις, αυτή η διαδικασία εκθέτει πρώτα από όλα τους συναδέλφους και σίγουρα αυτές οι διαδικασίες δεν εξυπηρετούν τη διαφάνεια.

Όταν βλέπουμε τους συναδέλφους του ΣΥΡΙΖΑ να φεύγουν από την Αίθουσα, σχεδόν τρομοκρατημένοι, και να έρχονται μέσα να αποσύρουν την τροπολογία αυτή νομίζω ότι οι αμφιβολίες, που είπα πριν, είναι εύλογες.

Πρέπει να είμαστε, λοιπόν, πολύ προσεκτικοί γιατί εκτιθέμεθα όταν βάζουμε τις υπογραφές σε τροπολογίες που εκ των υστέρων δεν είμαστε σίγουροι, προφανώς, για τη σκοπιμότητα.

Ευχαριστώ πολύ, κύριε Πρόεδρε.

**ΣΥΜΕΩΝ ΚΕΔΙΚΟΓΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε. Θα χρειαστώ ελάχιστο χρόνο.

Πραγματικά θα πρέπει να μάθω τη νέα γλώσσα. Ο Τζωρτζ Όργουελ στο βιβλίο του «1984» μιλούσε για τη νέα γλώσσα του καθεστώτος που περιέγραφε, που άλλα έλεγε και άλλα εννοούσε. Εδώ έχουμε τη νέα γλώσσα του ΣΥΡΙΖΑ όπου οι περικοπές συντάξεων γίνονται επανυπολογισμός, το «όχι» γίνεται «ναι», το άσπρο γίνεται μαύρο και απαντήσεις δεν παίρνουμε σε ερωτήσεις. Θα επιμείνω στα ελληνικά που έχω μάθει.

Θέλω να ρωτήσω τον κ. Σπίρτζη -που είπε διάφορα πριν-, να μας εξηγήσει, γιατί οι τροπολογίες για τα διόδια και τα διπλώματα ήταν τόσο επείγουσες που έπρεπε να έρθουν νύχτα.

Κι επειδή αναφέρθηκε και στην ΕΡΤ, παρ’ ότι δεν είναι αρμόδιος, ζητάμε κάτι απλό.

Κύριε Σπίρτζη, χαίρομαι που ήρθατε στην Αίθουσα. Επειδή αναφερθήκατε προηγουμένως σε μένα για την ΕΡΤ, ζητάμε μια απλή, ρητή αναφορά: ότι η τροπολογία αυτή αφορά μόνο το υφιστάμενο προσωπικό. Να φύγει κάθε υποψία ότι μεθαύριο μπορεί να δούμε προσλήψεις από την «πίσω πόρτα» στην ΕΡΤ -γιατί στην ΕΡΤ δεν υπάρχει διαφανής διαδικασία προσλήψεων- και μετά αυτοί να αποσπώνται όπου θέλουν και όπου υπογράφει ο Υπουργός, γιατί η διαδικασία είναι τελείως διαβλητή, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κεδίκογλου.

Το λόγο έχει ο κ. Δανέλλης και μετά η κ. Μανωλάκου.

**ΣΠΥΡΙΔΩΝ ΔΑΝΕΛΛΗΣ:** Ως Κοινοβουλευτικός Εκπρόσωπος θα μιλήσω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα μιλήσω εγώ.

**ΠΡΟΕΔΡΕΥΩΝ (Γεώργιος Λαμπρούλης):** Δεν είστε εισηγητής στο Ποτάμι εσείς. Μιλάω τώρα με το Ποτάμι, κύριε Κωνσταντινόπουλε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μαζί είμαστε.

**ΠΡΟΕΔΡΕΥΩΝ (Γεώργιος Λαμπρούλης):** Μαζί; Βγάζουμε είδηση!

Κύριε Δανέλλη, επειδή σηκώσατε το χέρι πριν, έκανα λάθος. Το αναλαμβάνω. Επειδή σε κάθε μία από τις κυρώσεις αυτές είναι διαφορετικός εισηγητής, κυρίως από τα μεγαλύτερα κόμματα, είπαμε να μιλήσουν ένας εκ των εισηγητών. Από τη Νέα Δημοκρατία μίλησαν δυο. Αν και ο ΣΥΡΙΖΑ επιθυμεί να μιλήσουν πέραν του ενός, ας μιλήσουν.

Οπότε οι Κοινοβουλευτικοί Εκπρόσωποι θα πάνε μετά από τους εισηγητές.

Κύριε Κωνσταντινόπουλε, το «μαζί» θα το βρείτε μετά, θα το συζητήσετε μετά. Δεν έχετε τώρα τον λόγο. Ζητήσατε τον λόγο προφανώς ως εισηγητής. Θα έχετε τον λόγο μετά την κ. Μανωλάκου.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Θέλω να πω το εξής.

Είναι αλήθεια ότι όταν ήρθε το νομοσχέδιο για την ανθρωπιστική κρίση ψηφίσαμε «παρών» στο σύνολο. Ψηφίσαμε όμως τα άρθρα που ήταν για παροχή ηλεκτρικού ρεύματος, επιδότησης συσσιτίου και ενοικίου.

Αυτήν τη στιγμή, όμως, βλέπουμε στην εξέλιξή του, από το 2015 μέχρι σήμερα, να συνδέονται αυτά με προγράμματα της Ευρωπαϊκής Ένωσης, να περνάει χρόνος και αυτοί οι άνθρωποι να είναι στο έλεος, γιατί δεν τα συνδέετε με τον κρατικό προϋπολογισμό. Εμείς αυτό το θεωρούμε κοροϊδία. Σας το λέμε καθαρά. Και με αυτήν την έννοια δηλώνουμε «παρών». Όμως θα επιμείνουμε όχι μόνο να δίνονται μέσω του κρατικού προϋπολογισμού και να μην υπάρχει αυτή η άθλια κατάσταση, να μένουν δηλαδή και νηστικοί, αλλά να επεκταθεί το γεύμα σε όλα τα σχολεία, όπως είχαμε καταθέσει πρόταση. Η επιδότηση στο ρεύμα να αφορά πραγματικά κανονικές ανάγκες κι όχι ίσα-ίσα το να ανάψεις και να κλείσεις το φως.

Σε ό,τι αφορά στις κυβερνητικές τροπολογίες στην κύρωση της συμφωνίας με την Ιορδανία, επειδή είχαν δοθεί λάθος, θα ήθελα να διορθώσω σε ό,τι αφορά στη στάση μας, για να γραφτεί στα Πρακτικά.

Στην 319/17, που αφορά τις εργατικές κατοικίες των οικισμών στο Ληξούρι, λέμε «ναι», στην 321/19 λέμε «όχι» και στην 323/21 είπαμε «όχι» και το αιτιολογήσαμε, διότι αφορά αυτούς που εκμεταλλεύονται, μέσα από τα διόδια, τους εθνικούς δρόμους, ενώ θα έπρεπε να είναι ελεύθεροι.

Τέλος, για τις τροπολογίες που δεν τοποθετηθήκαμε, αυτό έγινε γιατί δεν είχαμε προλάβει να τις διαβάσουμε. Τέτοια κατάσταση!

Και να πω και κάτι, κύριε Υπουργέ; Εντάξει, και η Νέα Δημοκρατία τα έκανε και αυτό ήταν παράτυπο, όχι όμως να το συνεχίζετε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν το συνεχίζουμε έτσι.

**ΔΙΑΜΑΝΤΩ ΜΑΝΩΛΑΚΟΥ:** Το συνεχίζετε κανονικότατα.

Δηλαδή, πέρασε της Νέας Ζηλανδίας η κύρωση συμφωνίας, περνάτε εκεί τροπολογία και επανέρχεστε τώρα. Πολλαπλώς το επαναλαμβάνετε. Έλεος πια! Και να σας πω κάτι; Εμάς μας δίνετε την εντύπωση ότι δεν θέλετε να συζητήσετε. Διότι όταν ο Βουλευτής δεν προλαβαίνει ούτε να το διαβάσει, πώς να τοποθετηθεί; Και σε τελευταία ανάλυση, αυτού του τύπου οι κυρώσεις είναι πέντε λεπτά εισήγηση και τίποτε άλλο και τελειώνει. Εξαιτίας των τροπολογιών έχουμε φτάσει τέτοια ώρα.

Λέω, λοιπόν, ότι για την τροπολογία 325/23 δεν συμφωνούμε και είναι αρνητική η ψήφος μας. Συμφωνούμε για την 326.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μανωλάκου.

Ο κ. Κωνσταντινόπουλος έχει τον λόγο και ύστερα αν υπάρχει, πέραν του κ. Δημητριάδη από τον ΣΥΡΙΖΑ που θα τοποθετηθεί, άλλος εισηγητής από άλλη κοινοβουλευτική ομάδα. Δεν έχει μέχρι στιγμής δηλωθεί κανείς.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είναι πολύ σημαντικό το ότι οι Βουλευτές του ΣΥΡΙΖΑ απέσυραν την τροπολογία η οποία νομίζω ότι δεν βοηθούσε την κοινοβουλευτική δράση και δεν μπορούσε να εξηγήσει κανένας για ποιους και για ποιον λόγο κατατέθηκε. Και μένω σε αυτό. Νομίζω ότι είναι ένα σημαντικό βήμα.

Το δεύτερο -αναφέρομαι στην κ. Φωτίου, που έφυγε- είναι ότι αυτές οι συμβάσεις -πρέπει να το καταλάβουμε όλοι- που ήταν υποχρέωση της Κυβέρνησης και δεν έχει κάνει προγραμματικές συμβάσεις για να πληρωθούν οι εργαζόμενοι εδώ και πάρα πολύ καιρό, δεν είναι θέμα κάποιου άλλου. Είναι θέμα της Κυβέρνησής σας. Εσείς κυβερνάτε δεκαπέντε μήνες. Μην μας ξαναλέτε το ίδιο και το ίδιο. Εσείς είστε στην Κυβέρνηση δεκαπέντε μήνες κι έπρεπε να έχετε κάνει αυτές τις προγραμματικές συμβάσεις.

Όσον αφορά το θέμα της ΕΡΤ, κατάλαβα ότι την εποπτεία για το αν θα διορίζει κάποιος και θα το μαθαίνει ο κόσμος ή οτιδήποτε, θα την έχουν –είπε ο κ. Παππάς- οι δημοσιογράφοι. Δηλαδή, η περιρρέουσα ατμόσφαιρα.

Εμείς του είπαμε κάτι πολύ καθαρό. Να μας απαντήσει αν εννοεί το υφιστάμενο προσωπικό -και σας παρακαλώ, κύριε Υπουργέ, να απαντήσετε, επειδή είστε συναρμόδιος και θα απαντήσει μετά ο κ. Θεοχαρόπουλος- ή αν η ΕΡΤ θα είναι ένα νέο «ΑΣΕΠ», δηλαδή θα τους βάζουμε από την ΕΡΤ και θα τους κάνουμε μετάταξη για άλλες θέσεις στο δημόσιο. Πρέπει να το δούμε. Σας το θέσαμε πρώτοι αυτό το θέμα. Πείτε μας ότι αφορά το υφιστάμενο προσωπικό της ΕΡΤ, ώστε να μπορέσουμε κι εμείς να σκεφτούμε αν θα το ψηφίσουμε ή όχι.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωνσταντινόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 6ο και 8ο Δημοτικό Σχολείο Βόλου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Δημητριάδης.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, όσον αφορά στη διαδικασία, νομίζω ότι όταν φέρνουμε τροπολογίες, πράγματι, με αφορμή κάποιες κυρώσεις συμφωνιών -εμείς το πιστεύουμε και είμαστε σίγουροι- το κάνουμε επειδή η λειτουργία του κράτους έχει ανάγκες καθημερινές, μικρές ή λιγότερο μικρές, οι οποίες πρέπει να εξυπηρετηθούν. Κι έχει σημασία όχι να επικαλούμαστε κάθε φορά τη μορφή, να επικαλούμαστε το οργανωτικό κομμάτι, αλλά να απαντούμε λειτουργικά στις συγκεκριμένες προτάσεις που κάνει η Κυβέρνησή μας, είτε οι Βουλευτές μας είτε οι Υπουργοί μας.

Αυτό όσον αφορά το θέμα της διαδικασίας.

Θα αναφερθώ λίγο σε δύο τροπολογίες που αφορούσαν στη δική μου κύρωση, αυτή για τη συμφωνία με τη Μολδαβία. Η πρώτη αφορούσε στους ΟΤΑ και τη δυνατότητα να παίρνουν ασφαλιστική ενημερότητα, έτσι ώστε τα χρήματα που παίρνουν για ανθρωπιστικούς λόγους να μπορούν πράγματι να τα διαθέτουν γι’ αυτόν ακριβώς τον σκοπό και αυτά τα χρήματα, σε περίπτωση που έχουν χρέη, να μην απορροφώνται υποχρεωτικά σε άλλα χρέη, σε έργα, και λοιπά.

Το δεύτερο είναι για την τροπολογία που αποσύραμε. Είναι σαφές ότι η πρόθεσή μας και η προσπάθειά μας είναι -και παραμένει- να διευκολύνουμε τις επενδύσεις. Στη συγκεκριμένη τροπολογία που είχαμε καταθέσει και αποσύραμε δεν αλλάζαμε τον Τελωνειακό Κώδικα. Οι νόμοι και οι κανόνες υπάρχουν όσον αφορά στις αστικές και οικονομικές ευθύνες για θέματα λαθρεμπορίας. Δεν αλλάζαμε αυτά. Απλώς προσπαθήσαμε να διευκολύνουμε τους μελλοντικούς επενδυτές από εμπλοκές.

Όμως, ακριβώς για λόγους κοινοβουλευτικής λειτουργικότητας και για χάρη του δημοκρατικού διαλόγου που επιβάλλεται να γίνεται και για να μην υπάρχουν σκιές, για αυτούς ακριβώς τους λόγους την αποσύραμε, γιατί ακριβώς δεν είμαστε ίδιοι, γιατί ακριβώς δεν ήταν φωτογραφική διάταξη, αλλά ήταν μία διάταξη στην προοπτική να δώσουμε λύσεις σε χρονίζοντα προβλήματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δημητριάδη.

Δεν υπάρχει άλλος εισηγητής ο οποίος επιθυμεί να παρέμβει. Οπότε μπαίνουμε στον κύκλο τον Κοινοβουλευτικών Εκπροσώπων.

Θα δώσουμε τον λόγο στον κ. Παναγιώταρο από την Χρυσή Αυγή και μετά στον κ. Βρούτση.

Κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Σήμερα είδαμε για μία ακόμα φορά μία πρακτική, η οποία δεν έχει να κάνει καθόλου με μία λογική και σωστή διαχείριση λειτουργίας του Κοινοβουλίου. Αυτό το οποίο συμβαίνει είναι ότι μιλάμε για τροπολογίες -και μάλιστα όχι για πολλές ή άσχετες τροπολογίες σε κάποιο νομοσχέδιο- σε κάποιες κυρώσεις όπου δεν υπάρχουν ομιλητές παρά μόνο ένας -και αυτός είναι κάποιος ομιλητής, ο οποίος στην επιτροπή είχε αρνητική ψήφο ή είχε δηλώσει «παρών» ή επιφύλαξη- που σημαίνει ότι πρόκειται για τόσο σοβαρά ζητήματα, όπως όλοι λέτε, και γι’ αυτό τα φέρνετε και τελευταία στιγμή. Βλέπουμε ότι μέχρι και πριν από λίγο έρχονταν τροπολογίες -βουλευτικές, υπουργικές, μπερδεύτηκαν όλοι- μέχρι που μας μοίρασαν χαρτιά με λάθος νούμερα, με λάθος τροπολογίες και έγινε η απαραίτητη διόρθωση.

Αν είδατε τα πρώτα χαρτιά, τα οποία μας έστειλαν, είχαν άλλες τροπολογίες με άλλα νούμερα και στην ψήφιση θα γινόντουσαν λάθη. Υπήρχαν τροπολογίες που προσπαθήσατε να μας εξηγήσετε -ειδικότερα οι Βουλευτές της Συμπολίτευσης- ότι είναι απαραίτητες, ότι είναι πολύ σοβαρές. Αυτό ακούγαμε συνεχώς εδώ και τρεις ώρες περίπου. Αφού είναι πολύ σοβαρές -και κατεπείγουσα δεν είναι καμμία στην κυριολεξία, διότι όλες αφορούν ζητήματα, τα οποία υφίστανται εδώ και καιρό- θα μπορούσατε να τις φέρετε ή σε κανονικά νομοσχέδια ή σε κάποια σχετικά νομοσχέδια.

Όσο για το ηθικό πλεονέκτημα της «πρώτη φορά αριστερά», αυτό το οποίο επικαλείστε εδώ και κάμποσο καιρό και είναι και το τελευταίο σας πάτημα, θα αποδειχθεί σύντομα αν το εννοείτε, αν και επί της ουσίας δεν το εννοείτε, αφού εδώ είδαμε ότι έχουμε και μια τροπολογία που αφορούσε τον κ. Σταθάκη με αυτήν τη δικαστική του υπόθεση, την κακουργηματική πράξη. Αν διαβάσει κανείς το κατηγορητήριο, λέει ότι πρέπει να παραπεμφθεί, διότι πήραν τα λεφτά τα οποία ήταν για έρευνες και τα τσέπωσαν για ίδιο όφελος.

Έχουν έρθει τρεις φορές στη Βουλή για άρση ασυλίας του και ο ΣΥΡΙΖΑ μαζί με τη Νέα Δημοκρατία -γιατί πρώτη φορά είχε έρθει, όταν ήταν ο ΣΥΡΙΖΑ αντιπολίτευση και η Νέα Δημοκρατία με το ΠΑΣΟΚ στην κυβέρνηση- δεν κάνατε άρση ασυλίας για ένα τόσο σοβαρό ζήτημα. Οπότε να μην μας ομιλείτε για ηθικά πλεονεκτήματα!

Αναφερθήκατε πάλι σε κατάφωρες αδικίες και έρχεστε εδώ και κλαίγεστε και φέρνετε βουλευτικές τροπολογίες, ρουσφετολογικές τις περισσότερες φορές, που αφορούν κάποιους γνωστούς σας ή ανθρώπους των περιοχών στις οποίες εκλέγεστε. Αν θέλουμε να μιλήσουμε για κατάφωρες αδικίες, κατάφωρη αδικία -που έχει προκαλέσει όλα για όσα έρχεστε εδώ και φέρνετε διάφορες τροπολογίες- είναι τα μνημόνια που έχετε ψηφίσει εσείς, αλλά και οι προηγούμενοι και αυτά τα οποία έρχονται εντός των ημερών με αυτήν τη συμφωνία, που -από ό,τι φαίνεται- θέλετε να την φέρετε και Μεγάλη Εβδομάδα!

Βέβαια, οι περισσότεροι από εσάς εδώ, από ό,τι φαίνεται διαφημίζετε ότι είστε άθεοι και δεν σας απασχολεί. Εξάλλου ακούσαμε και από κάποιο στέλεχος του ΣΥΡΙΖΑ να λέει: «Και τι είναι η Μεγάλη Παρασκευή; Μια Παρασκευή είναι». Σοβαρά; Αυτά να τα λέτε στους δικούς σας κύκλους και όχι αλλού.

Αν θέλουμε να μιλήσουμε για κατάφωρες αδικίες -και δεν είδαμε κάποιον εδώ να ομιλεί- είναι ότι έρχεται Λαμπρή και κάποιες ιδιωτικές επιχειρήσεις -όσες έχουν απομείνει- πρέπει να δώσουν ή θα προσπαθήσουν να δώσουν δώρα Πάσχα στους ανθρώπους που εργάζονται εκεί. Όμως, βλέπετε, δεν τους βοηθάτε κι εσείς. Διότι το ελληνικό κράτος έχει κάνει επί της ουσίας στάση πληρωμών. Δεν πληρώνει. Πολλές επιχειρήσεις που έχουν, αναλαμβάνουν από το δημόσιο και οι οποίοι και αυτοί με τη σειρά τους, θα πρέπει να πληρώσουν σε δεκάδες χιλιάδες εργαζόμενους τα δώρα τους, τους μισθούς τους και οτιδήποτε άλλο.

Βλέπουμε ότι ο ΕΟΠΥΥ έδωσε μία οδηγία ότι δεν θα πληρώσει τον Απρίλιο κλινικές, ψυχιατρικές κλινικές και άλλες κλινικές, με ό,τι αυτό συνεπάγεται και τις όποιες αλυσιδωτές αντιδράσεις. Κάποιοι άνθρωποι -πάρα πολλοί- δεν θα πληρωθούν, ενδεχομένως, ούτε τον μισθό τους, για να μπορέσουν να κάνουν Λαμπρή με τις οικογένειές τους.

Και υπάρχει και η πληροφορία για μεγάλη ιδιωτική κλινική η οποία ετοιμάζεται να «βαρέσει κανόνι», αφού δεν μπορεί να εισπράξει τίποτα από τα τεράστια ποσά που της οφείλει το κράτος.

Φέρνετε νέα μέτρα-κόλαφο και κατά τα άλλα μας μιλάτε εδώ για διάφορες τροπολογίες. Είδαμε ότι έχετε πλέον δεχθεί την εργαλειοθήκη του ΟΟΣΑ σε όλες της τις πτυχές. Είδαμε τι συνέβη με τους κτηνοτρόφους, είδαμε τι συνέβη με το γάλα, το οποίο παράγεται από τους κτηνοτρόφους, σχετικά με το ελληνικό γιαούρτι. Επίκειται συνέχεια.

Αυτή τη στιγμή σε άλλη αίθουσα της Βουλής γίνεται ακρόαση φορέων σχετικά με το νομοσχέδιο για τους αγροτικούς συνεταιρισμούς. Βλέπουμε απίστευτα πράγματα. Και πάλι βλέπουμε ότι με τις εντολές της Ευρωπαϊκής Ένωσης θέλετε να διαλύσετε τους αναγκαστικούς συνεταιρισμούς -τέσσερις ήταν όλοι κι όλοι, άκρως επιτυχημένοι- προς όφελος κάποιων άλλων, ξέρουμε συνήθως ποιων. Βλέπουμε ότι βάζετε συνεχώς χέρι στον αγροτικό τομέα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου δώσετε λίγα λεπτά. Άλλωστε όλοι έχουν μιλήσει για μεγάλο χρονικό διάστημα.

Μιλήσατε, κάποιοι εκ της Συμπολίτευσης, για τις κατάφωρες αδικίες. Κι αν θέλουμε να μιλήσουμε για αδικία -επαναλαμβάνουμε για μία ακόμα φορά-, είναι αυτό που έχετε κάνει -όχι εσείς, οι προηγούμενοι, αλλά κι εσείς δεν το αλλάζετε, ενώ έτσι είχατε πει και είχατε φέρει και τροπολογία- και μιλάω για το αίσχος εις βάρος των μικροομολογιούχων, όπου λόγω της καταλήστευσης των χρημάτων τους, επένδυαν στο ελληνικό κράτος, ήταν σταθεροί επενδυτές για πάρα πολλά χρόνια, καταστράφηκε η εμπιστοσύνη και δεν υπάρχει πλέον. Ποιος θα έρθει να επενδύσει στο ελληνικό κράτος, όταν ανά πάσα στιγμή το ελληνικό κράτος μπορεί με μονοκονδυλιά να τους φάει τα χρήματα;

Εδώ θέλω να κάνω και μια πολύ μικρή παρένθεση, σχετικά με το γεγονός ότι τις τελευταίες ημέρες, παρ’ ότι έχουμε φέρει το ΝΑΤΟ στο Αιγαίο, για να διώχνει τους εισβολείς, τους πρόσφυγες, τους λαθρομετανάστες και όλα αυτά, τα οποία μας είπατε, δεν κάνουν τίποτα απολύτως. Βλέπουμε ότι ούτε σε συγκεκριμένα νησιά του Αιγαίου δεν ελλιμενίζονται τα πολεμικά σκάφη του ΝΑΤΟ, για να μη θίξουν τους Τούρκους.

Και είδαμε και το αίσχος, αυτό που συμβαίνει στις Οινούσσες τις τελευταίες δύο – τρεις μέρες, όπου έχουμε συνεχώς υπερπτήσεις τουρκικών αεροσκαφών, οι οποίοι μας εξευτελίζουν. Και έχουμε διά στόματος Αρχηγού ΓΕΕΘΑ τη φοβερή απάντηση: «Είμαστε συνηθισμένοι σε αυτές τις προκλήσεις, μα θα το ξεπεράσουμε». Και μου θύμισε και κάποιες εταίρες, οι οποίες και αυτές είναι συνηθισμένες σε κάποια αίσχη που συμβαίνουν εις βάρος τους, αλλά το έχουν συνηθίσει και το ξεπερνάνε.

Ε, λοιπόν -προς τον Αρχηγό του ΓΕΕΘΑ- αυτή δεν είναι απάντηση των Ελληνικών Ενόπλων Δυνάμεων απέναντι σε αυτούς που επιβουλεύονται την εθνική κυριαρχία! Σας κατεξευτιλίζουν, σας φτύνουν στα μούτρα και δεν λέτε τίποτα απολύτως!

Όσο για τις τροπολογίες που έχετε φέρει εδώ κι έχει χαθεί η μπάλα: Εν τάχει, στην τροπολογία 313/11 που αφορά τη διαχείριση δαπανών Εθνικής Επιτροπής Δικαιωμάτων του Ανθρώπου, φυσικά και λέμε «όχι». Διαβάζουμε συνεχώς, γιατί δεν είναι πέραν των δικαιωμάτων του ανθρώπου. Εσείς, βέβαια, από τότε που υπάρχουν αυτές οι ανεξάρτητες αρχές, έχετε εξαιρέσει τους Έλληνες. Διότι αν δούμε από την πρώτη στιγμή υπέρ ποιων είναι όλες οι αποφάσεις, θα καταλάβετε ότι ήταν πάντοτε υπέρ αλλοδαπών, λαθρομεταναστών, όπως ήταν και ο κ. Καμίνης στον Συνήγορο του Πολίτη παλαιότερα και πάει λέγοντας.

Είδαμε και χθες πάλι: «Σεβασμός στα δικαιώματα των προσφύγων». Σεβασμό στα δικαιώματα των Ελλήνων ποιος θα δείξει που εδώ και χρόνια βρίσκονται στη μέγγενη των μνημονίων και όλων αυτών των άθλιων πρακτικών σας;

Όλες τις βουλευτικές τροπολογίες που έχουν έρθει η Χρυσή Αυγή τις καταψηφίζει, γιατί εκτός από εκπρόθεσμες είναι ρουσφετολογικές και τίποτα άλλο.

Για την υπουργική τροπολογία 315/13, που αφορά τα κόκκινα δάνεια, ναι, θα ψηφίσουμε φυσικά κι εμείς την παράταση. Βέβαια, με τα νέα μέτρα που θα φέρετε τη Μεγάλη Εβδομάδα, η οποία θα είναι μάλλον και η «εβδομάδα των παθών», δεν θα υπάρχει και καμμία τύχη για τα κόκκινα δάνεια, οπότε αυτό που ψηφίζετε είναι για τα μάτια του κόσμου για λίγες ακόμα ημέρες.

Για την υπουργική τροπολογία 318/16, που έχει να κάνει με ζητήματα της ΕΡΤ, σαφώς και λέμε «όχι». Ακούσαμε να λέει κάποιος από την Κυβέρνηση ότι «σεβόμαστε τα χρήματα του ελληνικού λαού». Ναι, το βλέπουμε. Μιλάμε για τεράστια διασπάθιση των κονδυλίων. Είναι και αυτό που λέει η παροιμία «στην αναμπουμπούλα ο λύκος χαίρεται». Σε αυτό το χάος που επικρατεί εις βάρος της πατρίδας μας αυτήν τη στιγμή τεράστια κονδύλια χάνονται, με διάφορες μορφές, δεξιά κι αριστερά.

Για την τροπολογία 319/17, που αφορά κατοικίες στο Ληξούρι, σαφώς και λέμε «ναι». Βέβαια, εδώ βλέπουμε την ανικανότητα του κράτους. Έχουν περάσει κοντά δύο χρόνια από τον σεισμό στην Κεφαλονιά και δεν έχετε κάνει τίποτα απολύτως και δεν μπορείτε να φτιάξετε κάποιες οικοδομικές άδειες. Ε, λοιπόν, βαφτίστε αυτές τις περιοχές hot spots και σε μία μέρα θα πάρουν όλων των ειδών τις άδειες, άνετα και ωραία, χωρίς να τρέχει απολύτως τίποτα, χωρίς να χρειάζεται να φέρνετε τροπολογίες. Εξομοιώστε τους κατοίκους της Κεφαλονιάς, του Ληξουρίου, με τους λαθρομετανάστες που εισβάλουν στην πατρίδα μας, μήπως έχουν μια καλύτερη τύχη.

Για την τροπολογία 320/18, που αφορά τα κονδύλια για τον Ελαιώνα, για το Λαύριο, σαφώς και λέμε «όχι». Πληρώστε πρώτα τους Έλληνες, πληρώστε αυτά που τους οφείλετε, για να μπορέσουν να ζήσουν, να μην αυτοκτονούν, να μην μεταναστεύουν και μετά κάντε ό,τι άλλο θέλετε με όλους τους υπολοίπους.

Για την τροπολογία 321/19, που αφορά την εναρμόνιση στις άδειες οδήγησης, νομίζουμε ότι αυτό δείχνει την ανικανότητα του κράτους. Λέμε «όχι». Είναι κάτι το οποίο θα έπρεπε να το έχετε λύσει εδώ και καιρό. Δεν νομίζω ότι υπάρχει λόγος να έρχεται σε απλές κυρώσεις.

Για την υπουργική τροπολογία 322/20, που αφορά δαπάνες για κοινωνικές δομές, αντιμετώπιση της φτώχειας, λέμε «παρών». Θεωρούμε ότι έτσι όπως ακούγεται είναι πολύ ωραίο, αλλά επί της ουσίας μάλλον τεράστια ποσά φεύγουν από εδώ κι από εκεί και δεν πάνε στους πραγματικούς αποδέκτες.

Η τροπολογία 323/21 αφορά τα τηλεδιόδια. Κι εδώ ο κύριος Υπουργός είναι απ’ αυτούς που μέχρι πρότινος ήταν κάθετα αντίθετος με τα διόδια. Άλλα λέγατε κάποτε και εσείς κι όλος ο ΣΥΡΙΖΑ και τελικά μας φέρνετε οποιαδήποτε τροπολογία αφορά διόδια και διαχείριση των αυτοκινητοδρόμων.

Θα πρέπει, επιτέλους, να δώσουν λόγο οι «εθνικοί εργολάβοι», αυτοί οι οποίοι μάλλον θα πάνε σύντομα φυλακή, όχι στην Ελλάδα αλλά στην Κύπρο. Είναι οι ίδιοι που έχουν τα διόδια, που έχουν τα δρόμους, οι οποίοι έχουν πάρει τα σκουπίδια, τη διαχείριση των απορριμμάτων. Μπείτε στο site να δείτε μέσα ότι μια εταιρεία με πενήντα θυγατρικές τα παίρνει όλα. Οι περισσότερες δουλειές είναι για εισαγγελέα και για φυλακή.

Στην τροπολογία 324/22 για το δωρεάν ρεύμα και φαγητό, παρ’ ότι σχεδόν κανένας δεν βλέπει δωρεάν ρεύμα και φαγητό, εμείς θα πούμε «ναι».

Όσο για τις υπόλοιπες βουλευτικές τροπολογίες, επαναλαμβάνουμε ότι λέμε «όχι».

Η σημερινή διαδικασία ήταν μία άθλια διαδικασία. Χάθηκε η μπάλα απ’ όλους και είδαμε απίστευτες καταστάσεις.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, έχει υπερβεί κατά πολύ την ώρα του.

**ΗΛΙΑΣ ΠΑΝΑΓΙΩΤΑΡΟΣ:** Αφήστε την ώρα, κύριε Φάμελλε. Εσείς το ξεχειλώσατε σήμερα!

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, γίνεται πλέον αντιληπτό ότι η Κυβέρνηση βρίσκεται σε πανικό. Βρίσκεται σε πανικό είτε γιατί βλέπει και παρακολουθεί τις δημοσκοπήσεις, είτε γιατί εισπράττει το κοινωνικό κλίμα το οποίο πλέον έχει γίνει χείμαρρος απέναντί της, είτε γιατί παρακολουθεί τους οικονομικούς δείκτες οι οποίοι, δυστυχώς, πάνε από το κακό στο χειρότερο, είτε γιατί είναι αναγκασμένη, έτσι που τα κατάφερε, να πάρει μέτρα 5,4 δισεκατομμύρια ευρώ, τα οποία σε λίγες μέρες θα φέρει στο Κοινοβούλιο, κεκαλυμμένα, όμως, κάτω από την υποτιθέμενη «ηρωική» διαπραγμάτευση.

Και καθώς η Κυβέρνηση είναι σε πανικό, κάνει λάθη, τα οποία, όμως, άλλα διορθώνει, άλλα δεν διορθώνει.

Όσον αφορά τώρα αυτά που διορθώνει, μη νομίζει η Κυβέρνηση ότι περνούν στο ντούκου. Η κοινωνία τα αντιλαμβάνεται και η Κυβέρνηση εκτίθεται ανεπανόρθωτα. Και εννοώ το χθεσινό νομοσχέδιο, το οποίο πήρε και μία αρκετά μεγάλη επικοινωνιακή διάσταση: Κατατέθηκε, αφαιρέθηκε κι όταν επανήλθε, έλειπε μία διάταξη, στην οποία χαρίζονταν φορολογικά πρόστιμα. Είναι έτσι ή δεν είναι;

Και όσον αφορά τη σημερινή διαδικασία, θα προσπαθούσα να το αποφύγω προς τιμήν των συναδέλφων του ΣΥΡΙΖΑ οι οποίοι απέσυραν τη συγκεκριμένη τροπολογία, αλλά δεν μου το επιτρέπει αυτό η εμμονή του Υπουργού, του κ. Σπίρτζη, ο οποίος λέει ότι η διάταξη θα επανέλθει. Μία διάταξη την οποία, κάτω από την πίεση της Νέας Δημοκρατίας και κάτω από τη δική μας δέσμευση ότι θα καταθέσουμε ονομαστική ψηφοφορία, αν δεν την αποσύρατε, την αποσύρατε. Μία τροπολογία η οποία ουσιαστικά χάριζε φορολογικά πρόστιμα λαθρεμπορίου, παραβάσεις από το λαθρεμπόριο. Άνοιγε διάπλατα την κερκόπορτα να χαρίζονται πρόστιμα –δεν ξέρουμε για ποιους- και σήμερα και στο μέλλον. Είναι ουσιαστικά χρήματα και πόροι που θα έχανε το ελληνικό δημόσιο.

Και θυμίζω -και μου θυμίζει μάλιστα η συγκεκριμένη διάταξη- τα μεγάλα λόγια του ΣΥΡΙΖΑ απ’ αυτό το Βήμα -Υπουργοί του ΣΥΡΙΖΑ στις προγραμματικές δηλώσεις της πρώτης Κυβέρνησης Αριστεράς τον Ιανουάριο- ότι δεν χρειάζονται μέτρα στην ελληνική κοινωνία, διότι υπάρχει πλούτος, υπάρχουν χρήματα σε λαθρεμπόριο, σε φοροδιαφυγή. Για 3 δισεκατομμύρια ακούγαμε. Πού είναι αυτά Υπουργοί της Κυβέρνησης; Πού είναι αυτός ο πλούτος, να τον φέρετε τώρα, για να μην πάρετε τα 5,4 δισεκατομμύρια ευρώ μέτρα;

Όμως, απ’ αυτό το οποίο απορρέει σήμερα και χθες, όλο το τελευταίο διάστημα, και από την κοινοβουλευτική λειτουργία της Κυβέρνησης, αλλά και απ’ τη λειτουργία της γενικά, βγάζει κάποιος ένα συμπέρασμα, ότι όλα, πλέον, έτσι όπως κινούνται θολά, με λάθος κινήσεις, με πανικό υπηρετούν έναν και μόνο σκοπό: «με νύχια και με δόντια να μείνουμε στην εξουσία, με κάθε κόστος, με κάθε τίμημα».

Μπορεί να υπάρχει το τίμημα του πολιτικού κόστους για τον ΣΥΡΙΖΑ, που σήμερα, πλέον, επίσημα από τις δημοσκοπήσεις φαίνεται ότι μόνο το 5,5% του ελληνικού λαού είναι ικανοποιημένο με το έργο σας. Καταλαβαίνετε τι σημαίνει αυτό, εάν πάτε σε εκλογές. Πάνω από τους μισούς Βουλευτές του ΣΥΡΙΖΑ δεν θα υπάρχουν στην επόμενη Βουλή. Κρατήστε το. Είναι δικαίωμά σας. Εμείς σας λέμε «φύγετε, κάντε εκλογές για το καλό του τόπου και της Ελλάδας». Όμως, από την άλλη μεριά η παραμονή σας δημιουργεί ένα κόστος, ένα βάρος στην τσέπη του κάθε Έλληνα φορολογούμενου, συνταξιούχου, ανέργου, εργαζόμενου που δεν βλέπει, πλέον, προοπτική, αλλά βλάπτει και την ίδια τη δημοκρατία και τη διαφάνεια. Αυτά επιβεβαιώνονται μέσα από την πρακτική την οποία ακολουθείτε σε κάθε νομοθετικό σας έργο, όταν υπάρχει, ή στις τροπολογίες που φέρνετε τη μία μετά την άλλη.

Εγώ πολύ απλά θέλω να πω, κυρίες και κύριοι συνάδελφοι, ότι αυτό το θέατρο το οποίο παίχτηκε χθες, με την παρουσίαση των τριών Υπουργών, θέσεων –υποτιθέμενων- της Κυβέρνησης περί μιας σκληρής διαπραγμάτευσης και της νομοθεσίας που θα έρθει την επόμενη εβδομάδα στη Βουλή για φορολογικό και ασφαλιστικό, δεν είναι τίποτα άλλο παρά η απόλυτη υποκρισία και τα κεκαλυμμένα 5,4 δισεκατομμύρια τα οποία θα έρθουν στην τσέπη κάθε Έλληνα.

Αυτό προσπαθείτε να κρύψετε. Θέλετε να φέρετε τα μέτρα, αλλά κεκαλυμμένα, να τα φέρετε με έναν τρόπο ότι και καλά είναι το προϊόν της σκληρής διαπραγμάτευσης. Είναι άδικα μέτρα που θα είχαν αποφευχθεί, εάν ακολουθούσατε απλώς τις δικές μας μεταρρυθμίσεις και διαρθρωτικές αλλαγές που διέκοψε ο λαϊκισμός σας τον Ιανουάριο του 2015.

Θυμίζω -γιατί έχει αξία στην κοινοβουλευτική διαδικασία να τα επαναφέρουμε στη μνήμη του λαού- ότι ανεβάσατε ένα ΦΠΑ, το οποίο πήρατε στο 13% που εμείς το είχαμε μειώσει, στην εστίαση, που αφορά εκατοντάδες χιλιάδες και επιχειρήσεις και εργαζόμενους που έβρισκαν δουλειά μέσα απ’ αυτήν τη διαδικασία, στο 23%.

Καταργήσατε το επίδομα του φόρου που υπήρχε στους αγρότες για το πετρέλαιο, μειώσατε στο 60% το επίδομα θέρμανσης, φέρατε και πάλι τον φόρο αλληλεγγύης, που εμείς είχαμε καταργήσει, ανεβάσατε τα εισιτήρια από το 1,20 στο 1,40. Ακόμα ηχεί η φωνή του Πρωθυπουργού, ο οποίος έλεγε ότι με 1,40 δεν θα μπορεί ο εργαζόμενος γιατί θα χάνει τον μισθό του ουσιαστικά στις μεταφορές.

Και επειδή ήταν και η κ. Φωτίου λίγο πριν εδώ και αναφέρθηκε -και έχει και την τροπολογία- στα συγκεκριμένα θέματα φτώχειας και των αδύναμων κοινωνικών ομάδων, αξίζει να θυμίσω ότι η εξαγγελία εξαπάτησης του ΣΥΡΙΖΑ τον Ιανουάριο του 2015 ήταν 2 δισεκατομμύρια ευρώ για το κοινωνικό κράτος της χώρας, για τους ευάλωτους και αδύναμους, για να νικήσουμε την ανθρωπιστική κρίση, για να σταματήσουν οι αυτοκτονίες και να σταματήσει ο κόσμος να κρυώνει.

Ξέρετε, ήρθε ο απολογισμός και έδειξε ότι από τα 2 δισεκατομμύρια φέρατε να νομοθετήσετε τα 200 εκατομμύρια, που τα ψηφίσαμε, και τελικά στον απολογισμό αντιμετωπίσατε την ανθρωπιστική κρίση μόνο με 106 εκατομμύρια ευρώ το 2015, τη στιγμή που η προηγούμενη Κυβέρνηση έδωσε 755 εκατομμύρια ευρώ με το έντυπο Α21 για τη στήριξη στην οικογένεια -για πρώτη φορά και για το δεύτερο και για το πρώτο παιδί- και έδωσε 450 εκατομμύρια μέσα από τις θυσίες του ελληνικού λαού και από το περίσσευμα του πρωτογενούς πλεονάσματος που δημιουργήθηκε.

Σας στοιχειώνει πλέον η σύγκριση μαζί μας, αλλά τα ψέματα έχουν κοντά ποδάρια. Όλα αυτά φαίνονται πλέον και είναι ορατά και στους Έλληνες, τους αδύναμους, τους ευάλωτους, που σήμερα βρίσκονται σε πολύ χειρότερη θέση και το απέδειξε και η έκθεση της Τράπεζας της Ελλάδος, που έδειξε ότι το 2015 υπάρχει απόκλιση 15% στα χαμηλά εισοδηματικά στρώματα σε σχέση με το 2014. Καλά, δεν αγωνιάτε; Δεν συζητάτε μεταξύ σας τι κάνατε, τι φέρατε, ειδικά στους αδύναμους Έλληνες;

Μέσα σε όλο αυτό το περιβάλλον άκουσα ειδησεογραφικά και είναι άξιο λόγου ότι συζητούν στην Κυβέρνηση να ανεβάσουν –και αυτό δεν έχει ιστορικό προηγούμενο στο φορολογικό ελληνικό σύστημα- τον ΦΠΑ από το 23% στο 24%. Προειδοποιώ και προετοιμάζω την ελληνική κοινή γνώμη ότι ποτέ στα ιστορικά δεδομένα του Υπουργείου Οικονομικών δεν υπήρξε φορολογία 24% στον ΦΠΑ και ακούγεται πως είναι πλέον δέσμευση της Κυβέρνησης στην ηρωική διαπραγμάτευση που κάνατε. Να είστε πάρα πολύ προσεκτικοί, διότι και αν έχετε την πλειοψηφία των 153, μη νομίζετε ότι αυτή είναι αρκετή για να σας κρατήσει στην Κυβέρνηση.

Το ζήτημα το οποίο αφορά λάθη τα οποία δεν διορθώνονται -ανάλογα με αυτά που σήμερα διορθώσατε, αλλά έμεινε το αποτύπωμα της αδιαφάνειας- αυτό είναι τα λάθη των απευθείας αναθέσεων, τα οποία είναι πρωτόγνωρα και πρωτοφανή. Για δεκάδες εκατομμύρια ευρώ ζητήσατε την εξουσιοδότηση της Βουλής για απευθείας αναθέσεις για τα νησιά του Αιγαίου, των οποίων εξαπατήσατε τους επιχειρηματίες, στους οποίους θα καταργήσετε και το μειωμένο ΦΠΑ. Πέρα απ’ αυτό, όμως, είχατε δεσμευθεί ως Κυβέρνηση ότι το μεταναστευτικό θα το αντιμετωπίσετε με επιείκεια απέναντι σ’ αυτές τις επιχειρήσεις και τελικά δόθηκαν τα συσσίτια και τα τρόφιμα της σίτισης των μεταναστών και των προσφύγων σε εταιρείες εκτός νησιών.

Μαζί με όλα αυτά έρχεται και μία τροπολογία για την ΕΡΤ, την περίφημη ΕΡΤ, στην οποία για πρώτη φορά –και αυτό πάλι δεν έχει ιστορικό προηγούμενο- δίνετε τη δυνατότητα -κάτι για το οποίο επιβαρύνεται κάθε φορολογούμενος πολίτης- οι υπάλληλοι της ΕΡΤ, όπως τους έχετε διαμορφώσει σε επίπεδο αριθμών, να αποσπώνται εκτός ΕΡΤ στην ευρύτερη Γενική Κυβέρνηση, προφανώς σε βουλευτικά και υπουργικά γραφεία. Με λίγα λόγια, η ΕΡΤ και οι υπάλληλοί της σε πολύ σύντομο χρονικό διάστημα, μετά την ψήφιση της συγκεκριμένης τροπολογίας, θα υπερασπίζονται το κυβερνητικό σας έργο.

Αυτή είναι η αλήθεια, Υπουργέ. Θα δούμε τους υπαλλήλους της ΕΡΤ σε υπουργικά γραφεία να υπερασπίζονται ή δημοσιογράφους αρθρογραφώντας το κυβερνητικό σας έργο. Αυτά να τα βλέπει ο ελληνικός λαός, που τα βλέπει…

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Συντομεύετε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Τελειώνω, κύριε Πρόεδρε.

Αυτά να τα βλέπει ο ελληνικός λαός και να συνειδητοποιεί το πόσο κακό έκαναν στη χώρα ο λαϊκισμός και η δημαγωγία, όταν τα εμπιστεύτηκε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝΑΣ ΛΑΠΠΑΣ:** Να κάνετε αναφορά εναντίον του ελληνικού λαού.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Θα προσπαθήσω να είμαι πιο σύντομος από τους συναδέλφους.

Κύριε Υπουργέ, κυρίες και κύριοι Βουλευτές, θα συμφωνήσουμε ότι θα ήταν πολύ πιο σωστό και πολύ πιο καλό για την Ελληνική Βουλή να μην έχουμε εκπρόθεσμες τροπολογίες και να προσπαθήσουμε να τις περιορίσουμε –και θα το κάνουμε αυτό, μόλις μπούμε στους ρυθμούς κανονικής λειτουργίας του Κοινοβουλίου, μόλις η χώρα μας ξεπεράσει το σκόπελο των εκβιασμών και των μνημονίων- και να αρχίσουμε μια διαδικασία κοινοβουλευτική και να την υποστηρίξουμε όλοι μαζί και θεσμικά, χωρίς εκπρόθεσμες τροπολογίες.

Όμως, θα ήθελα να μην οδηγούμαστε και σε ακρότητες και να αποκλείουμε ακόμη και το δικαίωμα των Βουλευτών να υποβάλουν εμπρόθεσμες τροπολογίες, διότι είχαμε αρκετές και σημαντικές εμπρόθεσμες τροπολογίες Βουλευτών και με τεκμηρίωση, όπως παραδείγματος χάριν αυτή για το πτυχίο του μηχανικού Γ΄ στους αποφοίτους ΑΕΙ και ΤΕΙ, το οποίο δεν μπορώ να καταλάβω στο Εμπορικό Ναυτικό γιατί κάποιος να το αρνηθεί και, βέβαια, ακόμη και για το ζήτημα της παράτασης των κόκκινων δανείων.

Όμως, οφείλω να συστήσω και ψυχραιμία στους συναδέλφους των άλλων κομμάτων, οι οποίοι χάριν του θεάματος, χάριν της τηλεθέασης στο κυνήγι της ατάκας, έχουν δώσει μία πολύ καλή παράσταση σήμερα απ’ αυτό εδώ το Βήμα. Και αναφέρομαι σχεδόν σε όλα τα κόμματα, πάντως ειδικότερα στα κόμματα που υποστήριξαν μαζί με εμάς τη συμφωνία τον Αύγουστο και την ψήφισαν και θα έλεγα να μην υπερβαίνουμε τα όρια, αλλά να βγάζουμε και ορισμένα συμπεράσματα.

Εμείς, λοιπόν, θέλουμε να δηλώσουμε ότι μέσα απ’ αυτές τις τροπολογίες που κατατέθηκαν δεν υπάρχει κανένα «γκρίζο» στοιχείο. Καμμία δεν κατατέθηκε νύχτα, κανένα συμφέρον δεν εξυπηρετείται, καμμία πρόσληψη δεν μπορεί να γίνει με αυτές τις τροπολογίες, καμμία κομπίνα δεν μπορεί να γίνει, καμμία offshore εταιρεία δεν μπορεί να χρηματοδοτηθεί, καμμία κατάθεση δεν μπορεί να βγει στο εξωτερικό χωρίς έλεγχο, κανένας σύμβουλος πρωθυπουργού δεν μπορεί να αρνηθεί τα συμφέροντα της χώρας, κανένας Υπουργός δεν μπορεί να κάνει συμφωνία κάτω από το τραπέζι με επιχειρηματίες.

Προφανώς, έχετε συνηθίσει σε ένα μεταπολιτευτικό κράτος, το οποίο είναι προσκολλημένο στο ρουσφέτι, στη διαπλοκή και στην κομπίνα. Γι’ αυτό και τα επικαλείστε συνέχεια. Να συνηθίσετε, λοιπόν, ότι όλα αυτά στην Ελλάδα της προόδου, στην Ελλάδα της κοινωνικής σωτηρίας, στην Ελλάδα που βλέπει την έξοδο από τα μνημόνια έχουν τελειώσει.

Είναι γεγονός όμως -γιατί πρέπει να είμαστε σοβαροί- ότι υπάρχουν έκτακτες συνθήκες και ειδικοί λόγοι νομοθέτησης την τελευταία περίοδο. Κύριοι συνάδελφοι, δυστυχώς, δεν είμαστε σε κανονικότητα όσον αφορά το κοινοβουλευτικό έργο. Δυστυχώς, δεν έχουμε ξεπεράσει τους πολλαπλούς κινδύνους χρεωκοπίας, που οι προηγούμενες κυβερνήσεις δημιούργησαν στη χώρα μας. Δυστυχώς, διαπραγματευόμαστε καθημερινά εδώ και δεκατέσσερις μήνες και αυτή η διαπραγμάτευση αποδεικνύεται, εκ των πραγμάτων, ότι είναι δύσκολη και εμείς το έχουμε πει. Εάν δεν το είχατε καταλάβει όταν το λέγαμε, μάλλον πρέπει να προσέχετε καλύτερα τα λόγια μας. Γιατί ήμασταν υποχρεωμένοι σήμερα να εισάγουμε την παράταση της προστασίας των κόκκινων δανείων, γιατί και εσείς συμφωνείτε ότι πρέπει να προστατευθεί και η πρώτη κατοικία και η μικρομεσαία επιχειρηματικότητα, αλλά και γιατί ελπίζουμε ότι δεν θέλετε κάτι άλλο.

Ρωτώ ρητά και ξεκάθαρα και προς όλους τους Κοινοβουλευτικούς Εκπροσώπους που θα πάρουν τον λόγο: Ήθελε κάποιος από εσάς να συμφωνήσουμε με το Διεθνές Νομισματικό Ταμείο και να αφήσουμε έρμαιο των εισπρακτικών εταιρειών τα στεγαστικά δάνεια και τα δάνεια των μικρομεσαίων επιχειρήσεων; Θέλετε να κάνουμε κάτι διαφορετικό ή θα ψηφίσετε και εσείς την τροπολογία; Θέλετε να υποκλιθούμε στις απαιτήσεις των δανειστών ή θέλετε να διαπραγματευτούμε σθεναρά και να παρατείνουμε, αν χρειαστεί, και το χρόνο της διαπραγμάτευσης μέχρι και το ευρωπαϊκό όργανο που πρέπει να συζητήσει και με πολιτικούς όρους τη συμφωνία αυτή; Τελικά, τι ακριβώς θέλετε και τι προτείνετε;

Μας κατηγορείτε για φοροεπιδρομή, ενώ από την άλλη μεριά μας κατηγορείτε ότι διαπραγματευόμαστε πολύ και καθυστερούμε; Θέλετε να υπερασπιστούμε όλοι μαζί τα συμφέροντα των Ελλήνων; Όταν σας ζητήσαμε να υπερασπιστούμε τις συντάξεις, το αρνηθήκατε στη Σύνοδο των Πολιτικών Αρχηγών. Τώρα σας ρωτάμε: Θέλετε να διαπραγματευτούμε και να υποστηρίξουμε μείωση των φορολογικών συντελεστών, οι οποίοι μας επιβλήθηκαν με το ζόρι το καλοκαίρι στη διαπραγμάτευση; Ιδού η Ρόδος ιδού και το πήδημα! Θα έρθετε μαζί μας, επιτέλους, προς όφελος των συμφερόντων των Ελλήνων πολιτών; Γιατί αυτά θέλουμε να υποστηρίξουμε όλοι μαζί.

Αν ακολουθούσαμε τη δική σας οσφυοκαμπτική τακτική, στο τέλος του 2014 είχατε 1,1% έλλειμμα στο ΑΕΠ, δηλαδή 2 δισεκατομμύρια και υποχρέωση για άλλα 3 δισεκατομμύρια φορολογικά μέτρα άμεσα μέσα στο 2015. Άρα το 2015 θα επιβάλλατε 5 δισεκατομμύρια φορολογικά μέτρα και εμείς έχουμε καταφέρει να μειώσουμε το κόστος, να έχουμε θετικό πρόσημο στο πλεόνασμα φέτος, να διαπραγματευόμαστε από θετική θέση και βεβαίως να έχουμε μία πολύ ηπιότερη προσαρμογή, χωρίς έντονα φορολογικά μέτρα. Σας καλούμε να διαπραγματευτούμε μείωση των φορολογικών συντελεστών.

Υπάρχει, όμως, κάτι φωτογραφικό στις τροπολογίες, κύριε Πρόεδρε; Στις δαπάνες για τους πρόσφυγες ξεχάστε όλα τα παραμύθια για αναθέσεις. Μιλάμε για τον Ερυθρό Σταυρό. Δεν μιλάμε για προσλήψεις, δεν μιλάμε για κατασκευαστικές εταιρείες. Πηγαίνετε μία βόλτα μέχρι το Λαύριο να δείτε ποια ΜΚΟ λειτουργεί το Κέντρο. Μην είστε εκτός πραγματικότητας. Εμείς είμαστε δίπλα στους πρόσφυγες. Είμαστε μαζί με τους Έλληνες δίπλα στους πρόσφυγες. Θέλουμε να συνεισφέρετε σ’ αυτήν την κοινή προσπάθεια και να αφήσουμε την αντιπολίτευση.

Προφανώς, και θα συμφωνήσετε να παρατείνουμε το πρόγραμμα αντιμετώπισης της ανθρωπιστικής κρίσης για άλλους τρεις μήνες και βεβαίως μου φαίνεται αδιανόητο να μην συμφωνήσετε να εγκρίνουμε τις μετατάξεις προσωπικού της ΕΡΤ, που εσείς προσλάβατε και μόνο τους συμβατοποιημένους εμείς κρατήσαμε και όχι όλους τους εκτός συμβάσεων που είχατε εσείς και ταΐζατε και βεβαίως να μειώσουμε το κόστος της ΕΡΤ, αξιοποιώντας στελέχη που υπάρχουν στο δημόσιο χώρο σε άλλες δημόσιες θέσεις. Μήπως διαφωνείτε και με αυτήν την ενδοδημοσίου χώρου κινητικότητα που μειώνει όμως το κόστος για την ΕΡΤ;

Και προφανώς, πιστεύουμε ότι συμφωνείτε να έχουν και οι κάτοικοι των νησιών -κάτω από διακόσιους πενήντα κατοίκους- το δικαίωμα σε ταξί ή σε δημόσια μεταφορά, όπως και να παίρνουν οι απόφοιτοι ΑΕΙ και ΤΕΙ το δίπλωμα του μηχανικού γ’ κατηγορίας στα πλοία. Και προφανώς, να παραταθούν τα προγράμματα, που αφορούν σε δομές ΕΣΠΑ –και δεσμευόμαστε γι’ αυτό- όπου δεν υπάρχει καμμία πρόσληψη αλλά παρατείνεται η εργασία στελεχών, που είχαν προσληφθεί με ΑΣΕΠ. Μόνο τέτοιες προσλήψεις θα έχετε με τον ΣΥΡΙΖΑ. Δεν θα υπάρχουν «παράθυρα», για να περνάνε οι «ημέτεροι».

Και ελπίζω ότι θα συμφωνήσετε ότι όλες τις οδηγίες του Υπουργείου Μεταφορών, Υποδομών και Δικτύων**,** που έχουν έρθει οι τροπολογίες αυτές με παρατήρηση μη συμμόρφωσης από την Ευρωπαϊκή Ένωση, πρέπει να τις αποδεχθούμε.

Όμως, ας πούμε και κάποια πράγματα για τον Τελωνειακό Κώδικα. Τι έλεγε αυτή η πρόταση, που κατέθεσαν οι Βουλευτές, οι συνάδελφοί μου του ΣΥΡΙΖΑ; Έλεγε ότι αντί να καθυστερούμε δέκα χρόνια, να δικαιώνονται στα δικαστήρια όλοι αυτοί, οι οποίοι παίρνουν από τον δημόσιο τομέα με την ιδιωτικοποίηση ή αποκρατικοποίηση μια δημόσια λειτουργία, να παραμένει η ευθύνη της φοροδιαφυγής ή του λαθρεμπορίου σε αυτόν που διοίκησε τον φορέα, σε αυτόν που δημιούργησε τα ελλείμματα και να υπάρχουν καταλογισμοί και αστική και ποινική ευθύνη και να αποκαλύπτονται όλα στον έλεγχο κατά την παράδοση του αντικειμένου και όχι εκ των υστέρων από την πίσω πόρτα. Γιατί αυτό…

**ΙΩΑΝΝΗΣ ΒΡΟΥΤΣΗΣ:** Και γιατί δεν το κρατήσατε;

**ΙΩΑΝΝΗΣ ΑΝΔΡΙΑΝΟΣ:** Άρα υπάρχουν κενά.

**ΣΩΚΡΑΤΗΣ ΦΑΜΕΛΛΟΣ:** Σας παρακαλώ, επιτρέψτε μου.

Γιατί αυτό θα βαρύνει το δημόσιο και με το κόστος αλλά και με την καθυστέρηση δέκα χρόνων.

(Θόρυβος στην Αίθουσα)

Οι συνάδελφοι μου πρότειναν την απόσυρση, για να επεξεργαστούμε καλύτερα νομοτεχνικά τα συμφέροντα του κράτους και την επιστροφή χωρίς όμως να υπάρχει στη δική τους βούληση -γιατί μιλάμε για τα μέλη της Κοινοβουλευτικής Ομάδας του ΣΥΡΙΖΑ και όχι για τον Υπουργό- κανένα σκοτεινό σημείο, κανένα ελάττωμα. Διότι αυτό που πρέπει να συνηθίζετε –και το επαναλαμβάνουμε- είναι να υπηρετούμε τα συμφέροντα της πολιτείας και τα συμφέροντα των Ελλήνων. Αυτό που είχατε συνηθίσει εσείς είναινα εξυπηρετείτε τα συμφέροντα της «SIEMENS», να εξυπηρετείτε τα συμφέροντα, τα οποία γινόντουσαν γύρω από το τραπέζι, να εξυπηρετείτε τις λίστες φοροδιαφυγής στην Ελβετία και στις offshore, να έχετε συνεργάτες και να μην έχετε απαντήσει ακόμα τι σχέση έχετε με το κύκλωμα των εκβιαστών δημοσιογράφων.

(Θόρυβος από την Πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριοι συνάδελφοι, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Αυτά τα κόμματα θα μείνουν στο παρελθόν, τα κόμματα που έπαιρναν δάνεια χωρίς εγγυήσεις από την Αγροτική Τράπεζα, τα κόμματα που αμνήστευαν τις διοικήσεις των τραπεζών όταν τους έδιναν δάνεια, τα κόμματα τα οποία έδιναν δάνεια άνω των 200.000.000 ευρώ στα κανάλια που χρώσταγαν 200.000.000 ευρώ!

Αυτά να τα ξεχάσετε! Αυτή η Ελλάδα έχει τελειώσει γιατί ο Έλληνας πολίτης δεν άντεχε άλλο. Έχει διαλέξει μία άλλη πορεία και πρέπει να συμφωνήσουμε ότι, όταν μιλάμε σε αυτήν την Αίθουσα, θα λέμε την αλήθεια σχετικά με την πρόοδο του τόπου και σχετικά με το δίκιο των Ελλήνων και όχι το δίκιο των υμετέρων Ελλήνων, των δικών σας, που τακτοποιούσατε πάντα.

Οι τροπολογίες, λοιπόν, εξυπηρετούν τα συμφέροντα της Ελλάδας σήμερα. Εξυπηρετούν την αμεσότητα της σημερινής συζήτησης και μπορούν να μας βγάλουν, με την προσπάθεια που κάνουν οι Βουλευτές με όλες τις ελλείψεις που μπορεί να έχουν αλλά με τη βούληση υπέρ του δικαίου. Το κράτος δικαίου επιστρέφει στην Ελλάδα με τον ΣΥΡΙΖΑ, τους Ανεξάρτητους Έλληνες και τους Οικολόγους Πρασίνους.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Φάμελλο.

Τον λόγο έχει ο κ. Θεοχαρόπουλος, ο Κοινοβουλευτικός Εκπρόσωπος της Δημοκρατικής Συμπαράταξης.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, κυρίες και κύριοι συνάδελφοι, εγώ είμαι νέος Βουλευτής. Εκλέχθηκα πρώτη φορά τον Σεπτέμβριο.

**ΣΠΥΡΙΔΩΝΑΣ ΛΑΠΠΑΣ:** Και εμείς τον Γενάρη!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Το ξέρω. Γι’ αυτό το λέω.

Γι’ αυτό θα έπρεπε και ο Κοινοβουλευτικός Εκπρόσωπος του ΣΥΡΙΖΑ, που εκπροσωπεί τον ΣΥΡΙΖΑ και τους Βουλευτές, να πει κατά πρώτο λόγο ότι δεν τιμά κανέναν αυτός ο τρόπος νομοθέτησης. Να τονίσουμε ότι δεν τιμά το Κοινοβούλιο, δεν τιμά τους Βουλευτές το να διαβάζουν στο πόδι τροπολογίες τη νύχτα, το πρωί. Είναι πράγματα, τα οποία θα πρέπει να συγκριθούν και με ολόκληρα νομοσχέδια για τις αλλαγές που έχουν γίνει, για να τοποθετηθούμε υπεύθυνα στο Ελληνικό Κοινοβούλιο.

Νομίζω ότι δεν μπορούμε να συνεχίσουμε με αυτόν τον τρόπο. Πρέπει κάτι να γίνει και η Κυβέρνηση και το Προεδρείο της Βουλής θα πρέπει να επιληφθούν αυτού του θέματος. Δεν μπορούμε να συζητάμε κυρώσεις νομοσχεδίων, κυρώσεις για διεθνείς συμβάσεις και μάλιστα με ευρεία συναίνεση, όπως είναι αυτές, και ταυτόχρονα να έρχονται εκείνη τη στιγμή τροπολογίες άσχετες, το βράδυ κυριολεκτικά και όχι μεταφορικά, νύχτα.

Βέβαια, ακούσαμε κατηγορίες για «γκρίζες» τροπολογίες του ΣΥΡΙΖΑ από τη Νέα Δημοκρατία, για «μαύρες» τροπολογίες της Νέας Δημοκρατίας από το ΣΥΡΙΖΑ. Πρέπει να ξεκαθαρίσουμε ότι εμείς είμαστε υπέρ της διαφάνειας. Και από εδώ και στο εξής ούτε «γκρίζες», ούτε «μαύρες» τροπολογίες θα υπάρχουν, αλλά με διαφανή τρόπο θα πρέπει να τα συζητούμε στις επιτροπές, να υπάρχουν οι εκθέσεις του Γενικού Λογιστηρίου του Κράτους, να μπορούμε να έχουμε όλα τα δεδομένα για να νομοθετούμε.

Και βέβαια, δεν τιμά το κόμμα της Αριστεράς, που βρίσκεται στην Κυβέρνηση η αναφορά, για παράδειγμα, του Υπουργού προς τον κ. Βορίδη –και γιατί το τονίζω;- ότι «εσείς δεν θέλατε την αξιοκρατία ποτέ». Μα, εσείς ήρθατε να κάνετε την αξιοκρατία ή απλώς να λέτε ότι κάνετε τα ίδια με τη Νέα Δημοκρατία το προηγούμενο χρονικό διάστημα;

Ακούσαμε στην αρχή τον κ. Κατρούγκαλο να μας μιλάει για την αξιολόγηση και να μας λέει ότι έχουμε το φορολογικό και το ασφαλιστικό, που είναι επείγοντα θέματα.

Ακούσαμε, επίσης, χθες ότι θα έρθουν τα νομοσχέδια αυτά, χωρίς να υπάρχει συμφωνία στο πλαίσιο της αξιολόγησης.

Πριν λίγο καιρό εδώ ο κ. Τσακαλώτος μας έλεγε ότι αν φτάσει η αξιολόγηση τον Μάιο «ζήτω που καήκαμε». Και αυτήν τη στιγμή που μιλάμε -χθες- έρχεται χωρίς συμφωνία.

Να σας ξεκαθαρίσουμε κάτι: Μην φέρετε διατάξεις στο Ελληνικό Κοινοβούλιο, να τις ψηφίσει και να τις ξε-ψηφίσει μετά, όπως έχετε κάνει σε πολλές τροπολογίες και σε πολλά νομοσχέδια.

Ακούσαμε πριν, βέβαια, και ότι δεν έχει ξεπεράσει η χώρα τον κίνδυνο της χρεοκοπίας. Όμως, να σας το πούμε για άλλη μία φορά, τα λάθη που έγιναν τον προηγούμενο χρόνο, και που ορισμένοι τα χρέωναν στον κ. Βαρουφάκη, βλέπουμε ότι γίνονται πανομοιότυπα τώρα.

Τι εννοώ; Πηγαίνετε τη διαπραγμάτευση στο τέλος, όταν η διαπραγματευτική ισχύς της χώρας μας θα είναι χειρότερη, γιατί δεν θα έχουμε χρήματα, με αποτέλεσμα να δεχόμαστε στο τέλος, με την πλάτη στον τοίχο, τα πάντα.

**ΣΠΥΡΙΔΩΝΑΣ ΛΑΠΠΑΣ:** Εσείς τι προτείνετε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Γι’ αυτόν τον λόγο προτείνουμε ξεκάθαρα και στο ασφαλιστικό και στο φορολογικό συγκεκριμένες αλλαγές και ρυθμίσεις, οι οποίες και θα είναι δίκαιες και θα έχουν και διαρθρωτικές μεταρρυθμίσεις. Δεν θα έχουμε συνέχεια μέτρα υπερφορολόγησης, αύξησης ασφαλιστικών εισφορών.

Κι επειδή ρωτάτε «ποιες προτείνετε», εδώ ήταν ο κ. Κατρούγκαλος, όταν τις έλαβε από τη Δημοκρατική Συμπαράταξη και είπε ότι πράγματι η Δημοκρατική Συμπαράταξη μου κάνει συγκεκριμένες προτάσεις, τις οποίες πρέπει να αξιολογήσουμε. Ακόμη περιμένουμε την αξιολόγηση αυτών των συγκεκριμένων προτάσεων, που και κοστολογημένες ήταν και διαρθρωτικές μεταρρυθμίσεις ήταν.

Το ζήτημα είναι ότι κάθε μέρα που περνάει, προστίθεται κι ένα μέτρο στο τέλος. Και γι’ αυτόν τον λόγο θα πρέπει με την καλύτερη διαπραγμάτευση να κλείσει η αξιολόγηση προς όφελος της κοινωνίας και της χώρας. Διαπραγμάτευση, όμως, δεν κάνετε με τρόπο αποτελεσματικό.

Να έρθω τώρα μόνο σε δύο τρία χαρακτηριστικά ζητήματα σε σχέση με ορισμένες τροπολογίες. Καταθέσατε μία τροπολογία για την Εθνική Επιτροπή για τα Δικαιώματα του Ανθρώπου. Νομίζω είναι του κ. Παππά.

Κοιτάξτε, τι κάνετε με αυτήν την τροπολογία; Ορίζεται ο Γενικός Γραμματέας της Κυβέρνησης ως ο κύριος διατάκτης των δαπανών και όχι ο Πρόεδρος της Επιτροπής, που ισχύει έως σήμερα. Να θυμίσω λίγο ότι στις 24 Δεκεμβρίου είχε αλλάξει με στόχο την ανεξαρτητοποίηση και είχε περάσει ο τελικός διατάκτης να είναι ο Πρόεδρος της Επιτροπής.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ο οποίος ήταν ανεξάρτητος…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Βλέπω τα παλαιότερα στοιχεία, όταν έγινε η αλλαγή.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Άλλο λέω. Ήταν ανεξάρτητος. Από ποιον οριζόταν;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πάμε στη συνέχεια στον Φεβρουάριο, στις 15 Φεβρουαρίου, όπου υπήρξε ο ιδρυτικός νόμος, η τελευταία αναθεώρηση του ιδρυτικού νόμου. Δεν υπάρχει κάποια αλλαγή πριν δύο μήνες. Αναρωτιόμαστε, λοιπόν, τι μεσολάβησε αυτούς τους δύο μήνες.

Να πω τα συγκεκριμένα στοιχεία για αυτήν την τροπολογία. Πρώτον, κατατίθεται σε άσχετο νομοσχέδιο.

Δεύτερον, η αιτιολογική έκθεση είναι επί της ουσίας ανύπαρκτη. Το μόνο που λέει να διασφαλίσουμε αποτελεσματικότερα την απρόσκοπτη λειτουργία. Τίποτα άλλο.

Τρίτον, ο λόγος που είχαν γίνει οι συγκεκριμένες αλλαγές που βλέπαμε στα χαρτιά είναι να επιτευχθεί η μερική ανεξαρτητοποίηση του φορέα. Βεβαίως και υπήρχαν προβλήματα, όσον αφορά τη δέουσα διοικητική υποστήριξή του.

Όμως, αυτό δείχνει την πρόχειρη νομοθέτησή σας. Η αλλαγή είχε γίνει με την πράξη νομοθετικού περιεχομένου τα Χριστούγεννα. Όποιος -σας λέγαμε- πρόχειρα νομοθετεί, τα βρίσκει μπροστά του αυτά τα στοιχεία, όπως τα βρίσκουμε και τώρα.

Και αναφέρομαι στη συγκεκριμένη Εθνική Επιτροπή, γιατί θέλω να σας διαβάσω και την πρόσφατη -από τις 16 Μαρτίου- δήλωση της Εθνικής Επιτροπής για τα Δικαιώματα του Ανθρώπου σε σχέση με το προσφυγικό.

Σήμερα που μιλάμε έχουμε επεισόδια στην Ειδομένη. Τώρα που μιλάμε έχουμε δακρυγόνα από τις Αρχές των Σκοπίων. Και αυτό το γεγονός της έλλειψης του κράτους και στην Ειδομένη και στον Πειραιά και παντού πρέπει επιτέλους να σταματήσει. Και κράτος δεν σημαίνει δακρυγόνα.

Ελληνικό κράτος σημαίνει να κάνει τη δουλειά του, να μεταφέρει τους πρόσφυγες στα κέντρα φιλοξενίας, να εφαρμόσει επιτέλους την εθνική στρατηγική, το κοινό ανακοινωθέν που αποφασίστηκε στο πρόσφατο Συμβούλιο Πολιτικών Αρχηγών για τον διαχωρισμό προσφύγων - μεταναστών και για άλλα θέματα.

Λέει, λοιπόν, εδώ η Εθνική Επιτροπή για τα Δικαιώματα του Ανθρώπου στις 16 Μαρτίου: «Χρειάζεται να υπάρξει άμεσος συντονισμός για την καλύτερη δυνατή διαχείριση της προσφυγικής και μεταναστευτικής κρίσης, που τείνει να βγει εκτός ελέγχου με άμεσους και σοβαρούς κινδύνους, τόσο για τους μετανάστες, όσο και για τις χώρες υποδοχής τους».

Υπενθυμίζει η Εθνική Επιτροπή για τα Δικαιώματα του Ανθρώπου για πολλοστή φορά, πως έχουν τεθεί σε κίνδυνο βασικά ανθρώπινα δικαιώματα των αιτούντων άσυλο και προσφύγων, καθώς και τα δικαιώματα των κατοίκων της Ελλάδας και κυρίως των ακριτικών περιοχών, που σε ένα ήδη εξαιρετικά βεβαρυμμένο κοινωνικοοικονομικό κλίμα αδυνατούν ως τόποι πρώτης υποδοχής να διαχειριστούν τις διαρκώς διογκούμενες μεταναστευτικές και προσφυγικές ροές. Και κάνει και συγκεκριμένες προτάσεις, πολλές εκ των οποίων τις έχουμε κάνει και στις συνόδους στους σοσιαλιστές και στο πρόσφατο Συμβούλιο Αρχηγών, με πολλές εκ των οποίων συμφωνούμε. Δεν έχω το χρόνο αυτήν τη στιγμή να τις διαβάσω.

Καταθέτω στα Πρακτικά τη δήλωση της Εθνικής Επιτροπής.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά την ΕΡΤ, γιατί έγινε ολόκληρη συζήτηση, κάναμε μία συγκεκριμένη ερώτηση και σας είπαμε ότι από την απάντηση θα εξαρτηθεί το πώς θα κινηθούμε σε αυτήν την τροπολογία και στην ψηφοφορία. Να ξεκαθαρίσετε εάν ισχύει μόνο για τους υφιστάμενους ή και για τις προσλήψεις από εδώ και στο εξής.

Για ποιο λόγο το λέμε αυτό; Διότι πρώτον, δεν μπορούμε να έχουμε δύο κατηγορίες εργαζομένων. Δεύτερον, θα δημιουργηθεί μία κατάσταση, ότι όποιος πηγαίνει στην ΕΡΤ θα ξέρει ότι θα μπορεί να αποσπαστεί, αλλά και για πολλούς άλλους λόγους.

Αυτό πρώτα πρώτα, είναι μία παραδοχή, ότι υπάρχει πλεονάζον προσωπικό στην ΕΡΤ αυτήν τη στιγμή. Δεύτερον, αυτή η αλλαγή να ξεκαθαρίσει ότι γίνεται για το υφιστάμενο μόνο προσωπικό. Τρίτον, δεν το έχετε ξεκαθαρίσει. Τρεις φορές προκαλέσαμε τον κ. Παππά. Το απάντησε ο Κοινοβουλευτικός Εκπρόσωπος. Ο Κοινοβουλευτικός Εκπρόσωπος όμως δεν εκπροσωπεί την Κυβέρνηση. Εσείς ως Κυβέρνηση δεν το έχετε απαντήσει.

**ΣΩΚΡΑΤΗΣ ΦΑΜΕΛΛΟΣ:** Δεν μπορούμε να πάρουμε…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Το δεύτερο λοιπόν στοιχείο σε σχέση με αυτό είναι ότι θέλουμε συγκεκριμένη απάντηση. Εάν δεν την έχουμε, θα καταψηφίσουμε τη συγκεκριμένη διάταξη. Εάν δεν την έχουμε, το «παρών» που σας είπαμε, θα γίνει καταψήφιση, γιατί δεν μπορείτε να κοροϊδεύετε. Επί ώρα σας έχουμε ρωτήσει τρεις φορές. Και ο Πρόεδρος που προέδρευε εκείνη τη στιγμή, ο κ. Κακλαμάνης ρώτησε, ώστε να πάρουμε μία συγκεκριμένη απάντηση και δεν την έχουμε πάρει.

Σας ακούσαμε να μιλάτε και για την κινητικότητα. Μάλλον ανακαλύψατε την κινητικότητα τώρα, ως Κυβέρνηση εννοώ, όχι προσωπικά. Διότι, αν θυμάστε καλά, το 2012, 2013, όταν είχε εφαρμοστεί η κινητικότητα, ο ΣΥΡΙΖΑ εκείνη τη στιγμή, την πρώτη φορά που εφαρμόστηκε –και δεν υπήρξε και καμμία απόλυση εκείνη την περίοδο-, έκανε καταλήψεις στα Υπουργεία, στους δήμους, για να μην εφαρμοστεί. Τώρα, ήρθατε εδώ και είπατε «μα, δεν θέλετε την κινητικότητα;». Μα, είναι δυνατόν να το λέτε σε εμάς, που σας ζητάμε να λειτουργήσει επιτέλους η κινητικότητα, χωρίς απολύσεις, όπως ακριβώς μπορεί να λειτουργήσει, και εσείς, οι οποίοι ήσασταν απέναντι σε όλο αυτό, να κουνάτε το δάχτυλο τώρα στους Βουλευτές της Αντιπολίτευσης, για παράδειγμα σε εμάς, και να μας λέτε ότι δεν θέλουμε την κινητικότητα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, γιατί δεν έχω πολύ χρόνο, θέλω να σας πω, κλείνοντας ότι υπάρχει το θετικό γεγονός της απόσυρσης της τροπολογίας. Να μη φτάνουμε εδώ κάθε φορά, για να αποσυρθεί μία τροπολογία. Να μη φτάνουμε να υπάρχουν τέτοια στοιχεία –γιατί για εμάς ήταν αδιαφανή στοιχεία- για το πώς θα μπορούσαν να καταργηθούν πρόστιμα σε σοβαρές περιπτώσεις λαθρεμπορίας. Θέλαμε και συγκεκριμένες απαντήσεις, για ποιους πρόκειται. Ή, αν την ξαναφέρετε, όπως είπατε –αν το έχετε πει, γιατί άκουσα ότι έχετε πει ότι θα την ξαναφέρετε τη συγκεκριμένη ρύθμιση, φαντάζομαι ως Κυβέρνηση πλέον, αυτό εννοούσατε-, να μας απαντήσετε σε ποιους αναφέρεστε συγκεκριμένα.

Κυρίες και κύριοι Βουλευτές, ήρθαμε σήμερα να συζητήσουμε εδώ τέσσερα νομοσχέδια για συμφωνία κύρωσης διεθνών σχέσεων και συζητήσαμε θέματα που αφορούν όλα τα Υπουργεία. Κάνατε δεκτή μέχρι και τροπολογία του Υπουργείου Εξωτερικών για αποσπάσεις. Πού είναι ο Υπουργός Εξωτερικών, για να την κάνει δεκτή και να συζητήσουμε;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχαρόπουλε, ολοκληρώστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τέλειωσα, κύριε Πρόεδρε.

Σας είπε πριν ο κ. Κακλαμάνης από το Προεδρείο ότι δεν θα γίνουν αποδεκτές, εάν δεν έρθουν οι Υπουργοί εδώ να τις υπερασπιστούν. Τι κάνατε στη συνέχεια; Βλέπουμε βουλευτικές τροπολογίες για τις οποίες δεν έρχονται οι Υπουργοί με τη νέα τακτική.

Καμμία τροπολογία, λοιπόν, να μην μπει σε ψηφοφορία, εάν δεν έχει έρθει ο Υπουργός τον οποίο αφορά το Υπουργείο το συγκεκριμένο, είτε πρόκειται για υπουργική είτε για βουλευτική. Αυτά δεν είναι παρεμπίπτοντα ζητήματα. Είναι κρίσιμα ζητήματα για το πώς λειτουργούμε, για τη διαφάνεια και για το πώς θέλουμε να αποφασίζουμε, για να μην ενισχύουμε δυνάμεις αντικοινοβουλευτισμού. Γιατί στη συνέχεια, εάν δεν διορθωθούν όλα αυτά, θα ενισχύουμε εδώ με τον τρόπο λειτουργίας αυτές τις δυνάμεις.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος από το Ποτάμι, ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Χθες, κυρίες και κύριοι συνάδελφοι, ψηφίσαμε, αφού συζητήσαμε για τον Κώδικα Δεοντολογίας των μελών του εθνικού μας Κοινοβουλίου και για την τροποποίηση των διατάξεων του Κανονισμού της Βουλής. Λίγες ώρες μετά και κατά τη διάρκεια της νύχτας κυριολεκτικά, μέχρι και πριν από δύο, δυόμισι ώρες, δεχτήκαμε μια αιφνιδιαστική βροχή εκπροθέσμων τροπολογιών, κάποιες από τις οποίες είναι εξαιρετικά σημαντικές.

Έχω βαρεθεί, κυρίες και κύριοι συνάδελφοι, έχω κουραστεί με τον εαυτό μου από αυτό εδώ το Βήμα να επισημαίνω τον τρόπο με τον οποίο το Σώμα, καθ’ έξιν πια, νομοθετεί. Και μακριά από μένα και από το κόμμα μου αντιλήψεις τυπολατρίας ή γραφειοκρατίας.

Το εργαλείο των τροπολογιών είναι όντως χρήσιμο, γιατί φέρνει αποτελεσματικότητα και αντιμετωπίζει όντως καταστάσεις που πρέπει άμεσα να αντιμετωπίζονται, έστω και των εκπροθέσμων. Όμως, αυτή η μεθοδολογία, η οποία, όπως είπα και λίγο πριν, έχει γίνει έξις, καταβαραθρώνει το κύρος του Κοινοβουλίου και, δυστυχώς, απαξιώνει την ουσία του κοινοβουλευτισμού. Και σ’ αυτήν εδώ τη συγκυρία –που δοκιμάζεται η αξιοπιστία του κοινοβουλευτικού συστήματος, σε μια κοινωνία κουρασμένη, ταλαιπωρημένη και σε πλήρη σύγχυση, που δέχεται ακραίες φωνές, έντονες πιέσεις– είναι έγκλημα κατά της δημοκρατίας να νομοθετούμε με αυτόν τον τρόπο, έτσι ασυλλόγιστα.

Κύριε Υπουργέ, κύριε Σπίρτζη, δεν είναι άλλοθι το τι κάνανε οι προηγούμενοι. Προφανώς, κάνανε άπειρα ανομήματα και παρεκτροπές κοινοβουλευτικής λειτουργίας, γι’ αυτό, όμως, αμείφθηκαν από τον ελληνικό λαό. Εσείς, που είστε οι καινούργιοι, τι διαφορετικό φέρνετε; Και εδώ κρίνεστε.

Βεβαίως, ειπώθηκε και από άλλους συναδέλφους λίγο πριν, είναι η πρώτη φορά που κατά τη συζήτηση κυρώσεως συμβάσεων διεθνών παρατηρείται τέτοια πληθώρα τροπολογιών και όντως είναι η πρώτη φορά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε συνάδελφε,...

**ΣΠΥΡΙΔΩΝ ΔΑΝΕΛΛΗΣ:** Όχι, αντίστοιχο αριθμό τροπολογιών, τροπολογιών σοβαρότητας, τροπολογιών βουλευτικών μαζί με τις υπουργικές, έχουμε πρώτη φορά.

Βέβαια, η βροχή αυτή των εκπροθέσμων και των ασχέτων τροπολογιών αυτή τη φορά, όπως είχα πει σε μία προηγούμενη συνεδρίασή μας -δεν θυμάμαι ακριβώς ποια ήταν, στη συζήτηση τίνος νομοσχεδίου, δεν είναι μήνας, όμως, πριν, γιατί θυμάμαι τον εαυτό μου από αυτό εδώ το Βήμα να επισημαίνω και να ζητώ από τους συναδέλφους του ΣΥΡΙΖΑ να αντιληφθούν ότι μια νέα φόρμουλα που πάει να υιοθετηθεί, αξιοποιώντας το εργαλείο των βουλευτικών τροπολογιών από πλευράς Κυβέρνησης, με τη χειραγώγηση, δηλαδή, της νομοθετικής εξουσίας, γινόμενοι το μακρύ χέρι της Κυβέρνησης, γιατί έτσι αποφεύγουμε και την υποχρέωση του να συνοδεύεται κάθε πρόταση από έκθεση του Γενικού Λογιστηρίου του Κράτους ή για άλλους σκοπούς, που δεν ξέρω τι μπορεί να εξυπηρετεί κάθε φορά- είναι εξαιρετικά προβληματική.

Το επισημαίνω αυτό στους συναδέλφους του ΣΥΡΙΖΑ, γιατί πρέπει να προασπίσουμε τη διάκριση των εξουσιών, κυρίες και κύριοι συνάδελφοι. Γιατί αν η νομοθετική εξουσία δεν μπορέσει να διακρίνει τη δική της λειτουργία σε σχέση με την εκτελεστική εξουσία, βεβαίως δεν μιλάμε για κοινοβουλευτισμό.

Και με αυτή την έννοια πρέπει να καταλάβουμε ότι το ευ νομοθετείν δεν είναι θέμα τύπων, δεν είναι θέμα γραφειοκρατικής λειτουργίας ή τακτικισμού, είναι ζήτημα ορθής λειτουργίας της δημοκρατίας, κυρίες και κύριοι συνάδελφοι.

Θέλω, επίσης, να επισημάνω και να καλωσορίσω την πρωτοβουλία του συναδέλφου Δημητριάδη -δεν είναι αυτή τη στιγμή εδώ-, καθώς η κίνησή του δείχνει αίσθηση κοινοβουλευτικής ευθύνης.

Παρακαλώ, κρατήστε το, αγαπητοί συνάδελφοι. Σε καμμία περίπτωση δεν πρέπει να παραχωρήσουμε το δικαίωμα των κοινοβουλευτικών τροπολογιών στην εκτελεστική εξουσία για τη χειραγώγησή μας.

Για τις συγκεκριμένες τροπολογίες θα πω δυο λόγια, για κάποιες από αυτές. Πολύ σωστά ο κ. Παππάς διαπίστωσε λίγο πριν ότι από εθνικής παλιγγενεσίας η οικοδόμηση του δημοσίου τομέα, η οικοδόμηση του κράτους δεν εξυπηρετούσε τις ανάγκες των πολιτών. Δεν ήταν γνώμονας η ποιότητα ή οι ίδιες οι υπηρεσίες που παρείχαν στους πολίτες, αλλά ήταν το εργαλείο άσκησης πελατειακών σχέσεων η οικοδόμηση του κομματικού κράτους, που μας έφτασε μέχρι τη χρεοκοπία, την οποία σήμερα πληρώνουμε.

Το ζήτημα είναι -πέραν αυτής της διαπίστωσης- εσείς, ως το διαφορετικό, συνεχίζετε τις ίδιες λογικές; Και γι’ αυτόν τον λόγο ο καθένας μας κρίνεται με το πώς διαχειρίζεται, τη στιγμή που ο ίδιος έχει την εξουσία, όλες αυτές τις πραγματικότητες και αν συνεχίζει τις παθογένειες που μας διακρίνουν.

Για την ΕΡΤ –έναν χρόνο ακριβώς μετά- θυμάμαι πολύ καλά ως εισηγητής του κόμματός μου στη συζήτηση για την επανίδρυσή της, έρχεστε στα λόγια μας. Διότι ο ορθός λόγος επέβαλλε ότι, αφού θα σχεδιάζαμε τι είδους ραδιοτηλεοπτικό εθνικό φορέα θέλουμε, θα προχωρούσαμε στον σχεδιασμό του προγράμματος των υπηρεσιών, του προϊόντος, που θα παρείχε και βάσει αυτού του προγραμματισμού θα οδηγούμασταν και στα οργανογράμματα, θα οδηγούμασταν στις ειδικότητες που θα θέλαμε να αξιοποιήσουμε και έτσι θα συγκροτούσαμε έναν βιώσιμο και αποτελεσματικό δημόσιο ραδιοτηλεοπτικό φορέα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ δύο λεπτά ακόμα.

Σήμερα διαπιστώνεται ότι αυτός ο γιγαντισμός, τον οποίο υιοθετήσαμε, βεβαίως οδηγεί σε αδιέξοδο. Ούτε ποιότητα προϊόντος έχουμε ούτε βεβαίως έχουμε τι να κάνουμε τόσον κόσμο.

Αυτό είναι πολύ σωστό. Εμείς καλωσορίζουμε τις λογικές της κινητικότητας, που πρέπει να διέπουν ένα ορθολογικά δομημένο κράτος. Όμως θέλουμε και εμείς τη δέσμευσή σας ως Κυβέρνηση ότι αυτή η υπόθεση δεν αφορά μελλοντικές προσλήψεις στην ΕΡΤ. Γιατί μπορεί σήμερα να μην μπορούμε να κάνουμε προσλήψεις, αλλά αύριο πιθανόν να μπορούμε και τις σχεδιάζουμε όταν θα μπορέσουμε. Γι’ αυτόν τον λόγο και αν όντως αυτή είναι η βούληση της Κυβέρνησης, εμείς θα υπερψηφίσουμε την τροπολογία, αν η δέσμευση αφορά στους ήδη εργαζομένους στην ΕΡΤ.

Επίσης, υπερψηφίζουμε τις τροπολογίες της κ. Φωτίου για τις δομές φτώχειας και τις παρατάσεις. Αλλά, με την ευκαιρία, θέλω να πω το εξής. Επειδή δεν πρέπει να αρνούμαστε ακόμα και σήμερα να συμφιλιωθούμε με την πραγματικότητα, ας μην αναφερόμαστε στην ανθρωπιστική κρίση, τώρα που ξέρουμε τι είναι και ας φροντίσουμε να μην οδηγηθούμε –φευ!- σε μια πραγματική ανθρωπιστική κρίση. Γιατί, όταν μιλάει κανείς για είκοσι μία χιλιάδες επιδοτούμενα ενοίκια ή ενενήντα χιλιάδες επιδοτούμενες συνδέσεις με τη ΔΕΗ, δεν μπορεί να εννοεί σοβαρά ανθρωπιστική κρίση. Για ακραία φτώχεια, ναι.

Προφανώς υπερψηφίζουμε και τις τροπολογίες που αφορούν τις εναρμονίσεις με το Ευρωπαϊκό Δίκαιο και τις άδειες οδήγησης και τα τηλεδιόδια, παρ’ ότι στέκει η διαδικασία επιβολής κυρώσεων από πλευράς Ευρωπαϊκής Ένωσης, λόγω καθυστερήσεων καιρό τώρα. Δεν ήταν ανάγκη να έρθουν έτσι, με αυτή τη διαδικασία. Είχαμε ευκαιρίες ή θα έχουμε ευκαιρίες.

Σχετικά με την τροπολογία για το Ληξούρι, παρακαλώ, κύριε Υπουργέ, να δώσετε μια επιπλέον απάντηση στο τι σημαίνει αυτό που προβλέπεται ότι «τα πέντε οικοδομικά τετράγωνα νοούνται ως ένα». Η υπέρβαση των όρων δόμησης σε τι αφορά; Στον συντελεστή δόμησης, στον αριθμό ορόφων, στο μονομπλόκ; Εάν έχετε την καλοσύνη, δώστε μας μια επιπλέον ερμηνεία.

Επίσης, υπερψηφίζουμε την παράταση στα κόκκινα δάνεια, όπως επίσης και από τις βουλευτικές τροπολογίες αυτή που αφορά την επιχορήγηση των ΟΤΑ, για επίτευξη κοινωφελών σκοπών από συγχρηματοδοτούμενα προγράμματα, την αναγνώριση των πτυχίων των ναυπηγών μηχανικών.

Βεβαίως, υπερψηφίζουμε τη δυνατότητα έκδοσης αδειών ταξί στα μικρά νησιά, με πληθυσμό κάτω των διακοσίων πενήντα κατοίκων. Να επισημάνω εδώ, γνωρίζοντας με πολλές μου ιδιότητες από το παρελθόν, ότι αυτή η εκκρεμότητα της διαδικασίας των αδειών για τους θερινούς μήνες σε όλες τις τουριστικές περιοχές και όχι μόνο στα μικρά νησιά –που ήταν ένα ρουσφετολογικό εργαλείο στα χέρια των νομαρχών κάποτε και στη συνέχεια πήγε στα χέρια των περιφερειαρχών– θα πρέπει κάποια στιγμή να λήξει. Η διαδικασία είτε της μεταφοράς έδρας είτε της έκδοσης νέων αδειών, έστω και εποχικών, πρέπει να αντιμετωπιστεί με ένα συγκροτημένο νομοθετικό πλαίσιο.

Σας ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δανέλλη.

Κυρίες και κύριοι συνάδελφοι, πριν δώσω τον λόγο στον επόμενο Κοινοβουλευτικό Εκπρόσωπο, τον κ. Καρρά συγκεκριμένα, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές, καθώς και τρεις εκπαιδευτικοί συνοδοί από την Κω και συγκεκριμένα από το 7ο Δημοτικό Σχολείο της Κω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Καρράς.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Προηγουμένως με παρατηρήσατε, κύριε Πρόεδρε, όταν ζήτησα να τοποθετηθώ επί του Κανονισμού, και μου είπατε ότι ήμουν καθυστερημένος στην τοποθέτησή μου. Δυστυχώς όμως για εμένα επιβεβαιώθηκα από τον κ. Σπίρτζη, ο οποίος ύστερα από δύο λεπτά, μιλώντας προς την Αίθουσα, είπε ότι έχει ξεχαρβαλωθεί το σύμπαν. Είπε ότι έρχεται να αποκαταστήσει τα ξεχαρβαλωμένα.

Κύριε Σπίρτζη, θα σας πω -με όλη τη συμπάθεια- ότι τα ξεχαρβαλώσατε περισσότερο, τουλάχιστον με τον τρόπο της σημερινής νομοθέτησης. Και γιατί το λέω αυτό; Είπα, παραπονέθηκα για το ότι μιλάμε τελικά για οκτώ νομοσχέδια -δεν μιλάμε για ένα, ήμουν ακριβής, το είχα μετρήσει-, για τροπολογίες τεσσάρων Υπουργείων, οι οποίες αποτελούν καθεμία ένα αυτόνομο, ένα αυτοτελές νομοθέτημα, και τέσσερις κυρώσεις διεθνών συμβάσεων. Νομίζω ότι αυτό δεν πρέπει να συνεχιστεί και δεν είναι μόνο ευτελισμός του Κοινοβουλίου, είναι και αδυναμία καλής νομοθέτησης.

Θα μου επιτρέψετε να δώσω μια συμβουλή προς την Κυβέρνηση. Ας πάμε λίγο στο Ευρωπαϊκό Κοινοβούλιο. Υπάρχει εκεί μια Επιτροπή Συνταγματικών Θεμάτων. Είναι πολύ ενδιαφέρον αυτό το θέμα. Η Επιτροπή Συνταγματικών Θεμάτων ασχολείται και με τον τρόπο καλής νομοθέτησης. Δεν αφορά βέβαια τα εθνικά κοινοβούλια, αφορά το Ευρωπαϊκό Κοινοβούλιο, αλλά συμβουλευτείτε τη. Θα βοηθήσει και αυτό. Γιατί; Διότι η εμμονή στην άρνηση πάντα δεν είναι ο καλύτερος δρόμος.

Είπαμε, λοιπόν, και προηγουμένως ότι εμείς ως προς τις κυρώσεις των συμφωνιών δεν έχουμε λόγους να μην τις ψηφίσουμε. Θα τις ψηφίσουμε. Πάμε όμως να δούμε τι επιδιώκεται με τις διάφορες τροπολογίες που ήρθαν, για τις οποίες εγώ θα εξακολουθήσω να πιστεύω ότι καθεμία είναι ένας ξεχωριστός νόμος από κάθε Υπουργείο.

Ας πάμε, λοιπόν, στο Υπουργείο Επικρατείας, για να δούμε τι έφερε. Έγινε κουβέντα, παρακολούθησα όλους τους συναδέλφους μου, σε σχέση με τη μεταφορά του διατάκτη στην Εθνική Επιτροπή για τα Δικαιώματα του Ανθρώπου από τον Πρόεδρο της Επιτροπής προς τον Γενικό Γραμματέα της Κυβέρνησης. Αισθάνομαι κάτι που με τρομάζει. Όσον αφορά την Εθνική Επιτροπή για τα Δικαιώματα του Ανθρώπου, έχω την αίσθηση ότι οι άνθρωποι που την απαρτίζουν–παρ’ όλο που γνωρίζω κάποιους από αυτούς τους ανθρώπους και είναι παλιοί δικαστικοί, ικανοί νομικοί, προσπαθούν- έχουν κενά. Και γιατί έχουν κενά στην απόδοση του έργου τους; Ενδεχομένως από έλλειψη χρηματοδότησης ή λόγω λοιπών αδυναμιών.

Και ερχόμαστε σήμερα και λέμε ότι θα αποφασίζει ο Γενικός Γραμματέας της Κυβέρνησης. Μα, ο ρόλος της Εθνικής Επιτροπής Ανθρωπίνων Δικαιωμάτων, έστω και αν υπάγεται στον Πρωθυπουργό απευθείας –γνωρίζουμε το καθεστώς της- είναι να αποφασίζει αυτόνομα, για να κρίνει ποιες δραστηριότητες, ποιες δράσεις θα μπορεί να χρηματοδοτούνται και να αποδίδουν.

Θα σας πω κάτι προσωπικό. Ήμασταν στην Επιτροπή Δημόσιας Διοίκησης και ήρθαν εκπρόσωποι και ο Πρόεδρος της Επιτροπής Ανθρωπίνων Δικαιωμάτων και του έθεσα ένα θέμα, αν έχουν μια μελέτη αυτή τη στιγμή, σήμερα, στην ανθρωπιστική κρίση που υπάρχει, να δούμε το ζήτημα της συγκρούσεως των ατομικών δικαιωμάτων. Είναι ένα μείζον ζήτημα, που θα το αντιμετωπίσει η χώρα το επόμενο διάστημα, διότι, καλώς ή κακώς, δημιουργούνται κοινότητες μέσα στην Ελλάδα –μικρού αριθμού, δεν έχει καμμία σημασία- ανθρώπων που παραμένουν εδώ από άλλες χώρες, από άλλες κουλτούρες, από άλλες θρησκείες και κάποια στιγμή θα υπάρξει ανάγκη τα δικαιώματα των μεν να συνυπάρξουν με τα δικαιώματα των δε. Βλέπουμε τι γίνεται στην Ειδομένη, βλέπουμε τι γίνεται στον Πειραιά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα παρακαλούσα για την ανοχή σας, κύριε Πρόεδρε, λόγω και του γεγονότος ότι δεν είχαμε ειδικό αγορητή σήμερα στην Αίθουσα.

Ευχαριστώ, κύριε Πρόεδρε.

Επανέρχομαι. Θα υπάρξει, λοιπόν, ένα ζήτημα δικαιωμάτων. Δυστυχώς δεν έλαβα απάντηση σε αυτό το κρίσιμο ζήτημα από την Εθνική Επιτροπή Ανθρωπίνων Δικαιωμάτων.

Νομίζουμε, λοιπόν, ότι με τη μεταφορά του διατάκτη στον Γενικό Γραμματέα της Κυβέρνησης θα μπει ένας βρόχος.

Για το θέμα των αποσπάσεων από την ΕΡΤ, έκανα μια ερώτηση στον κ. Παππά. Μου είπε ότι συντάσσεται το οργανόγραμμα. Συνεπώς δεν έχει συνταχθεί ακόμη. Η άμεση εφαρμογή της νομοθεσίας τι θα σημαίνει; Θα σημαίνει ότι η απόσπαση του υπαλλήλου θα γίνεται κατ’ αίτησιν του ενδιαφερομένου, κατ’ ικανοποίησιν της αιτήσεως από το διοικητικό συμβούλιο. Θα έχουμε, λοιπόν, μετακινήσεις και ενδεχομένως πολύ σύντομα θα προκύψουν κενά στην ΕΡΤ, θα λέμε «έχουμε ανάγκη» και θα πρέπει να καλύψουμε και άλλες θέσεις.

Εμείς δεν μπορούμε να ψηφίσουμε αυτές τις δύο διατάξεις, για τους λόγους που εξήγησα ήδη.

Το τρίτο ζήτημα. Δεν υπάρχει αμφιβολία ότι θα ψηφίσουμε για τα κόκκινα δάνεια. Είχαμε ψηφίσει και την προηγούμενη ρύθμιση και είχα πει πάλι στην Αίθουσα: Γιατί δίνετε έναν μήνα, δύο μήνες παράταση; Είστε τόσο αισιόδοξοι ότι θα λύσετε το ζήτημα; Και μάλιστα μου είχαν απαντήσει…

**ΣΩΚΡΑΤΗΣ ΦΑΜΕΛΛΟΣ:** Ναι, είμαστε αισιόδοξοι, κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ναι, κύριε Φάμελλε, είναι γεγονός αυτό. Δεν το είχα πει; Και είχα πει ότι ακόμα δεν είδαμε η Τράπεζα της Ελλάδος τι αποφάσισε, δεν έβγαλε την κανονιστική απόφαση για την εφαρμογή του νόμου. Αυτά τα λέγαμε γύρω στις 10 με 15 Μαρτίου. Είμαστε στις 15 Απριλίου και θα πάμε στις 15 Μαΐου, η Τράπεζα της Ελλάδος δεν θα έχει βγάλει την κανονιστική. Θα έρθει, λοιπόν, η Κυβέρνηση και θα μας πει «δώστε μια παράταση ακόμα».

Ξεχνάτε, όμως, κάτι πολύ σημαντικό: Εάν δίνονται παρατάσεις στα κόκκινα δάνεια και δεν καθορίζεται το πλαίσιο, επιβαρύνεται ο δανειολήπτης, διότι οι τράπεζες δεν σταμάτησαν να χρεώνουν τόκους, δεν σταμάτησαν να ανακεφαλαιώνουν τα καθυστερούμενα ποσά, τα δάνεια και τα χρεολύσια και, όταν αποφασίσετε ότι μπορούν να δοθούν σε funds δεξιά και αριστερά, οι άνθρωποι αυτοί θα χρωστάνε περισσότερα -τουλάχιστον στους λογαριασμούς- από εκείνα που χρωστούσαν πέρσι το καλοκαίρι ή πέρσι το φθινόπωρο και τότε τα οφειλόμενα υπόλοιπα των δανείων που θα πρέπει να εκκαθαριστούν θα είναι πολύ υψηλότερα της πραγματικής οφειλής, γιατί αυτό θα οφείλεται σε αβελτηρία.

Προχωρώ, λοιπόν. Θα τοποθετηθώ πολύ επιγραμματικά και επί ορισμένων θεμάτων συναδέλφων για τροπολογίες.

Την τροπολογία του κ. Λαζαρίδη των ΑΝΕΛ, που αφορά τους δήμους, τη θεωρούμε θετική, γιατί αφορά τακτοποίηση σχολικών κτηρίων με την παραχώρηση εκτάσεων κατά χρήση στους δήμους. Ας δούμε, λοιπόν, μήπως μπορεί να γίνει κάτι.

Αντίστοιχα, την τροπολογία του ΣΥΡΙΖΑ, η οποία και αυτή αφορά τις επιχορηγήσεις των δήμων, παρ’ όλο που μπορεί να οδηγεί πολλές φορές σε μια επιχορήγηση χωρίς να έχουμε κάποια έκθεση του Γενικού Λογιστηρίου, χωρίς να έχουμε κάποιο στοιχείο, για να γνωρίζουμε τι γίνεται, κάτι που μπορεί να οδηγήσει σε καταχρήσεις, ας βοηθήσει και αυτή η τροπολογία,μήπως, σε μια κρίση την οποία διέρχεται η χώρα και επιτείνεται, χειροτερέψουν τα πράγματα. Νομίζω, λοιπόν, ότι και αυτή θα την ψηφίσουμε.

Εκείνο που δεν θα ψηφίσουμε είναι η τροπολογία των συναδέλφων για την απόσπαση υπαλλήλου στις ευρωπαϊκές κοινότητες, σε διπλωματικές και προξενικές Υπηρεσίες. Ας τη φέρει το Υπουργείο Εξωτερικών και να μας πει αν υπάρχουν ανάγκες να μετακινούμε προσωπικό, διότι, ας μην ξεχνάμε, κύριοι της Κυβέρνησης, ότι οι θέσεις αυτές είναι θέσεις εξωτερικού, είναι προνομιούχες, έχουν έναν μισθό στην Ελλάδα, έναν δεύτερο μισθό στην έδρα στην οποία μετακινούνται, έχουν έξοδα κινήσεως, έχουν κάποιες κάρτες που παραχωρούνται για την κάλυψη άμεσων δαπανών και αυτά επιβαρύνουν προϋπολογισμούς.

Επομένως σε αυτή την τροπολογία των καθ’ όλα συμπαθών συναδέλφων δεν μπορούμε να συμφωνήσουμε. Δεν μπορούμε να συμφωνήσουμε να μετακινείται προσωπικό, γιατί εδώ μιλάμε για ρουσφέτια. Δεν μπορεί να είναι τίποτε άλλο, αφού μετακινούνται χωρίς κανένα κριτήριο. Θα είναι οι φίλοι, θα είναι οι αρεστοί, δεν θα καλύπτεται καμμία ανάγκη. Ας έρθει το Υπουργείο Εξωτερικών με ένα οργανόγραμμα να μας πει «στην τάδε πρεσβεία, στο τάδε προξενείο θέλω προσωπικό» και λοιπά. Ας μας τα φέρει να τα δούμε.

Για τις τρεις τροπολογίες της κ. Φωτίου υποχρεωτικά θα πω «ναι» και θα το πω, αν θέλετε, με βαριά καρδιά, για τον λόγο ότι καλύπτουν πραγματικές ανάγκες. Καλύπτουν, όμως, ανάγκες οι οποίες θα έπρεπε να είχαν ρυθμιστεί ήδη. Δεν μπορεί με τη θηλιά στον λαιμό να έρχονται τροπολογίες για την κρίση, για τα συσσίτια, για την ενίσχυση των οικογενειών, το άσυλο, τους ανέργους και να τα περνάμε έτσι και μέσα σε τριάντα δευτερόλεπτα να πρέπει να αποφασίσουμε αν θα τις ψηφίσουμε ή όχι.

Υπάρχει και ένας άλλος λόγος. Ήρθε ένα νομοσχέδιο την περασμένη εβδομάδα –την προπερασμένη, για να είμαι ακριβής–, το λεγόμενο «προσφυγικό». Ας έμπαιναν εκεί αυτά τα θέματα, για να είχαμε τον χρόνο να τα συζητήσουμε. Σας είπα ότι με βαριά καρδιά θα τις ψηφίσουμε.

Για το Ληξούρι δεν θα πω περισσότερα. Είναι μια ρύθμιση που κατανοούμε ότι πρέπει να γίνει.

Όσον αφορά τις άδειες οδήγησης, κύριε Σπίρτζη, επιτρέψτε μου να πω -για να τελειώνω- ότι αυτή η οδηγία είναι από το 2009. Για όνομα του Θεού! Υπήρξε αλληλογραφία, απ’ ό,τι διαβάζω υπήρχαν αντιρρήσεις από την Ευρωπαϊκή Ένωση, σε σχέση με τις ελληνικές προτάσεις. Από το 2009 εκκρεμεί. Γιατί να γίνει το κατεπείγον σήμερα, εντός ολίγων ωρών μέσα από την ελληνική Βουλή; Δεν με πείθετε και θα την καταψηφίσω.

Όσον αφορά την τροπολογία για το Εθνικό Μητρώο Παρόχων Τηλεδιοδίων, έχει το αντίστοιχο πρόβλημα. Εμείς δεν την υποστηρίζουμε. Αυτά θα μπορούσαν να μπουν σε ένα νομοθέτημα σωστό, να συζητηθούν και από εκεί και πέρα να τα δούμε.

Συνοψίζοντας –και ευχαριστώ, κύριε Πρόεδρε, για την ανοχή- θα πω τούτο. Κατ’ ανάγκην και υποχρεωτικά ψηφίζουμε ορισμένες τροπολογίες, που δεν μπορούμε να τις αρνηθούμε, γιατί κατανοούμε τις συνθήκες της χώρας. Αντίθετα, γνωρίζουμε και την αβελτηρία και τις καθυστερήσεις, όχι μόνο της παρούσης Κυβέρνησης, αλλά και της προηγούμενης, που δυστυχώς αμφότερες οι παρατάξεις και οι κυβερνήσεις δεν έχουν κατ’ ελάχιστον την τέχνη του διοικείν και του κυβερνάν. Η κυβέρνηση τι είναι; Η τέχνη του προοράν. Απέτυχαν όλοι!

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καρρά.

Τον λόγο έχει ο κ. Σπίρτζης. Για δυο λεπτά, κύριε Υπουργέ;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Λίγο περισσότερο, κύριε Πρόεδρε, γιατί ακούστηκαν πολλά και θέλω να δώσω κάποιες διευκρινίσεις, σε συνεννόηση με κάποιους Βουλευτές, για τις παρατηρήσεις που έκαναν. Σας ευχαριστώ πολύ.

Η τοποθέτηση των κομμάτων της Αντιπολίτευσης γενικά και κυρίως της Αξιωματικής Αντιπολίτευσης δείχνει ότι για την πλειονότητα των τροπολογιών που κατατέθηκαν από τους Υπουργούς, αλλά και από Βουλευτές, υπάρχει στήριξη.

Επομένως πραγματικά δεν μπορώ να καταλάβω όλη αυτή τη συζήτηση και τον θόρυβο που γίνεται, την οποία μπορώ να συνοψίσω σε δυο λέξεις. Θα συμφωνήσω απόλυτα με τον κ. Βρούτση στις δυο λέξεις που έθεσε, σχετικά με αυτά που έγιναν σήμερα: λαϊκισμός και δημαγωγία.

Θέλω απλά να πω κάποια πράγματα. Στην Αίθουσα τα γνωρίζουν όλοι. Το Γενικό Λογιστήριο του Κράτους έχει υποχρεωτικά έκθεση για όλες τις υπουργικές τροπολογίες. Δεν γίνεται να φέρουμε εδώ τροπολογία χωρίς τη συγκεκριμένη διαδικασία. Γίνεται για όλες.

Θα ήθελα ρητορικά να ρωτήσω, ποιες από τις υπουργικές τροπολογίες δεν θεωρείτε ότι έπρεπε να υπάρχουν; Άκουσα την κριτική για την ΕΡΤ και θα είμαι πολύ συγκεκριμένος. Είναι εμφανές ότι έχουμε άλλη αντίληψη από τη Νέα Δημοκρατία, όχι σήμερα, αλλά γενικότερα. Ποια άλλη δεν θα έπρεπε να υπάρχει; Ακούστηκαν βεβαίως μερικά ακραία πράγματα, στα οποία οφείλω να απαντήσω.

Πολλές από αυτές τις τροπολογίες αφορούν τη ζωή και την καθημερινότητα των συμπολιτών μας. Έγινε η εξής ερώτηση, σε ποιους απευθυνόμαστε με τις τροπολογίες. Ένα πράγμα να ξέρετε και αυτό είναι δεδομένο. Εμείς δεν καταθέτουμε τροπολογίες που απευθύνονται σε συγκεκριμένα ονόματα και συγκεκριμένα συμφέροντα. Αυτά προηγούμενες κυβερνήσεις.

**ΣΙΜΟΣ ΚΕΔΙΚΟΓΛΟΥ:** Τι μας λέτε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Last year!

**ΙΩΑΝΝΗΣ ΑΝΔΡΙΑΝΟΣ:** Γιατί την πήρατε πίσω τότε; Μην προκαλείτε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα προκαλέσω, γιατί προκληθήκαμε.

Μη με διακόψετε, κύριε Πρόεδρε. Σας βλέπω ότι είστε έτοιμος. Μισή ώρα μιλούσε ο κάθε Βουλευτής. Για όνομα του Θεού!

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, κύριε Υπουργέ, απευθυνθήκατε στο Προεδρείο…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Σας είδα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ,…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Με συγχωρείτε.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν σας συγχωρώ.

Επειδή απευθυνθήκατε στο Προεδρείο και σε εμένα προσωπικά, δεν είχα τέτοια πρόθεση. Πώς το εκλάβατε αυτό; Να μη σας κοιτούμε όταν μιλάτε; Τι θέλετε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Να με κοιτάτε, με συγχωρείτε.

**ΠΡΟΕΔΡΕΥΩΝ (Γεώργιος Λαμπρούλης):** Μα, με συγχωρείτε, κύριε Υπουργέ. Και θα σας παρακαλέσω να είστε σύντομος, για να κλείσουμε, διότι η ψηφοφορία είναι μεγάλη. Σας παρακαλώ πολύ!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ πολύ.

Η κοινωνία, λοιπόν, πραγματικά το αντιλαμβάνεται. Θέλω να επανέλθω σε μερικά πράγματα και να δοθούν συγκεκριμένες απαντήσεις.

Ερωτηθήκαμε πού είναι ο πλούτος από τη φοροδιαφυγή. Παροτρύνουμε τα στελέχη της Νέας Δημοκρατίας να ρωτήσουν τα στελέχη της Νέας Δημοκρατίας, μόλις τελειώσει η συνεδρίαση, στα γραφεία τους, όσα από αυτά ανήκουν σε όλες αυτές τις λίστες και φοροδιαφυγής και χρημάτων στο εξωτερικό, που δεν έχουν πάρει καμμιά απάντηση.

Και είναι πραγματικά πολύ προκλητικό συγκεκριμένοι άνθρωποι, που έχουν υπηρετήσει σε συγκεκριμένες υπουργικές θέσεις, να έρχονται εδώ και να εγκαλούν αυτή την Κυβέρνηση και τους συγκεκριμένους ανθρώπους για τις ασφαλιστικές εισφορές. Θα τρελαθούμε!

Θα μας εγκαλέσει ο κ. Βρούτσης για την αύξηση των ασφαλιστικών εισφορών, όταν είχε προβλέψει, χωρίς καμμιά διαβούλευση, χωρίς καμμιά συνάντηση με κοινωνικούς φορείς, χωρίς να γίνει εδώ συζήτηση στη Βουλή και στις αρμόδιες επιτροπές, πάρα πολλές φορές αλλαγές στα ασφαλιστικά νομοσχέδια, μειώσεις συντάξεων και αύξηση εισφορών.

Τι να πω, ειδικά για τον κ. Βρούτση, που μιλά για τις εισφορές, για το ασφαλιστικό σύστημα και για τα εισιτήρια, με αυτά που έχουν αποκαλυφθεί στην κατάσταση που βρήκαμε στα μέσα μαζικής μεταφοράς, στα ελλείμματα που βρήκαμε, στην αδιαφάνεια που υπήρχε και στο ποιοι ήταν πρόεδροι και διευθύνοντες σύμβουλοι σε αυτούς τους οργανισμούς μέχρι πριν από δύο μήνες. Είναι πραγματικά πρόκληση αυτά που ακούγονται στο Κοινοβούλιο!

Ο φίλος μου, ο εκπρόσωπος του Ποταμιού, ο κ. Δανέλλης, και με τον αρραβώνα που έχουν κάνει με τη Δημοκρατική Συμπαράταξη, όπως είπαν οι ίδιοι, ή τον γάμο ή ό,τι έχετε κάνει, έβαλε διάφορα θέματα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα τα βρούμε μεταξύ μας αυτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Εντάξει.

Το πρώτο θέμα είναι μια καταγγελία που έγινε, ότι εμείς ως ΣΥΡΙΖΑ κάναμε καταλήψεις, όταν πήγε να γίνει η κινητικότητα. Να σας θυμίσω λίγο ότι η κινητικότητα που πήγε να γίνει προέβλεπε ότι, αμέσως μετά, όσοι δεν περιλαμβάνονταν στην κινητικότητα απολύονταν. Να σας το θυμίσω αυτό, γιατί αυτούς τους ανθρώπους τούς επαναφέραμε πίσω εμείς. Με εξαίρεση την ΕΡΤ, που οι χιλιάδες αυτοί εργαζόμενοι απολύθηκαν με το κλείσιμό της. Ένα το κρατούμενο.

Δεύτερον, θα σας θυμίσω επίσης ότι η αξιολόγηση των δημοσίων υπαλλήλων που προβλεπόταν ήταν μια πρωτότυπη αξιολόγηση του κ. Μητσοτάκη, που είχε υποχρεωτικό ποσοστό άχρηστων δημοσίων υπαλλήλων. Δεν ξέρω αν τα ξεχάσατε αυτά. Πριν από λίγους μήνες ήταν. Μη μας εγκαλείτε, λοιπόν, γιατί τότε διαμαρτυρόμασταν.

Και, προφανώς, η διάταξη για την ΕΡΤ ισχύει για τους σημερινούς εργαζόμενους.

**ΣΙΜΟΣ ΚΕΔΙΚΟΓΛΟΥ:** Ρητώς, γραπτώς να είναι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τι θέλετε;

**ΣΙΜΟΣ ΚΕΔΙΚΟΓΛΟΥ:** Να είναι μέσα στη διάταξη, όπως πρέπει.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τι να σας πω, πραγματικά; Εσείς ξέρετε πάρα πολύ πώς χειριζόσασταν την ΕΡΤ, πώς κάνατε προσλήψεις, ποιους βάζατε εκεί. Η αγωνία σας είναι -ποιος το είπε αυτό πριν, γιατί έχει χαθεί η μπάλα;- ότι κινδυνεύουν, λέει, οι εργαζόμενοι της ΕΡΤ να έρθουν στα πολιτικά γραφεία του ΣΥΡΙΖΑ ως συνεργάτες. Να μην τους διορίζατε.

(Θόρυβος στην Αίθουσα)

Διορίσατε χιλιάδες στην ΕΡΤ, φέρατε την ΕΡΤ σε αυτή την κατάσταση, την κλείσατε, διορίσατε άλλους στη ΝΕΡΙΤ και μας εγκαλείτε και σήμερα γιατί λέμε ότι όσοι περισσεύουν θα πρέπει να πάνε κάπου αλλού, να έχουν δουλειά οι άνθρωποι. Τρέλα δηλαδή! Παράνοια!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Αφήστε τις παρεμβολές, κύριοι Βουλευτές.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ολοκληρώνω, κύριε Πρόεδρε, γιατί ακούστηκε κάτι σε σχέση με τη δεύτερη διάταξη, που κατέθεσε ο συνάδελφος κ. Παππάς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, με την ΕΡΤ…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κωνσταντινόπουλε, μη διακόπτετε, παρακαλώ. Κύριε Υπουργέ, συνεχίστε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Σε σχέση με τον διατάκτη που γίνεται ο Γενικός Γραμματέας, που επανέρχεται και είναι ο Γενικός Γραμματέας της Κυβέρνησης, θα ήθελα να πω –το ξέρετε, αλλά να το επαναφέρω στη μνήμη σας- ότι ο Γενικός Γραμματέας της Κυβέρνησης λέγεται Μιχάλης Καλογήρου και δεν λέγεται Μπαλτάκος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, σας ζητήσαμε μια διευκρίνιση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, επιτρέψτε μου σε αυτό το σημείο να σας πω ότι οφείλετε μια διευκρίνιση για κάποια τροπολογία. Έχετε δεσμευτεί.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι, ναι, έχει δίκιο.

Σε συνεννόηση με τον κ. Κεγκέρογλου, επειδή έγινε δεκτό για τις δύο ειδικότητες, του Ναυπηγού Μηχανολόγου Μηχανικού και του Ναυπηγού Μηχανικού, δεν μπορεί να περιληφθεί συγκεκριμένη τροπολογία γιατί είναι αντικείμενο του προεδρικού διατάγματος που δεν είναι μέσα.

Δεσμευόμαστε ότι θα το φέρουμε σε επόμενη τροπολογία -μην κάνουμε κακό νομοθέτημα- σε συνεννόηση με τον κ. Κεγκέρογλου.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και για το υφιστάμενο;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι, το είπαμε. Είναι για τους τωρινούς.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό και για την τελευταία διευκρίνιση.

**ΣΥΜΕΩΝ ΚΕΔΙΚΟΓΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Κεδίκογλου.

**ΣΙΜΟΣ ΚΕΔΙΚΟΓΛΟΥ:** Έχουν ειπωθεί πράγματα που πρέπει να απαντηθούν.

**ΠΡΟΕΔΡΕΥΩΝ (Γεώργιος Λαμπρούλης):** Τώρα, κύριε Κεδίκογλου, θα ανοίξουμε τρίτο, τέταρτο κύκλο; Με συγχωρείτε.

**ΣΙΜΟΣ ΚΕΔΙΚΟΓΛΟΥ:** Μα, δεν δόθηκε καμμία απάντηση. Δεν θα δοθεί καμμία απάντηση;

**ΠΡΟΕΔΡΕΥΩΝ (Γεώργιος Λαμπρούλης):** Απάντησε όπως νόμισε αυτός ότι έπρεπε να απαντήσει. Δεν κάνω τον δικηγόρο του. Λέω ότι απάντησε όπως ήθελε ο ίδιος να απαντήσει.

Από εκεί και πέρα, εγώ θυμάμαι ότι υπήρχε δέσμευσή του για μια συγκεκριμένη τροπολογία, μια βελτίωση που υποτίθεται ότι θα ερχόταν, η οποία δεν έρχεται για τον λόγο που εξήγησε ο Υπουργός και συνεχίζουμε στην ψηφοφορία. Μην μπούμε σε νέο κύκλο αντιπαραθέσεων.

**ΣΙΜΟΣ ΚΕΔΙΚΟΓΛΟΥ:** Η ρητή αναφορά που είπαμε θα υπάρχει; Διότι εγώ δεν κατάλαβα. Από τώρα και στο εξής θα έχουμε προφορικές διαβεβαιώσεις Υπουργών;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, περιμένετε.

Κύριε Κεδίκογλου, επειδή δεν καταγράφηκε, πάρτε τον λόγο για ένα λεπτό, διατυπώστε το ερώτημά σας για να απαντήσει και ο Υπουργός.

**ΣΙΜΟΣ ΚΕΔΙΚΟΓΛΟΥ:** Έχω ένα πολύ απλό ερώτημα. Δεν θα σταθώ στα όσα είπε και τα όσα είπατε για την ΕΡΤ. Δείτε το ποσοστό της Νέας Δημοκρατίας στην ΠΟΣΠΕΡΤ. Ήταν πάντα κάτω από 7%, οπότε από τον δικό σας παλιό χώρο είχαν μπει μέσα.

Εγώ, λοιπόν, θέλω να πω το εξής απλό: Ζητήσαμε και συμφώνησε και ο Υπουργός ότι αφορά το υφιστάμενο και μόνο προσωπικό. Αυτό δεν θα πρέπει να είναι μέσα στο κείμενο; Από τώρα και στο εξής η Βουλή θα νομοθετεί προφορικώς; Να το ξέρουμε, δηλαδή, αυτά τα νέα ήθη πού φτάνουν.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, είχατε και εσείς ζητήσει τον λόγο. Ορίστε, δώστε μια σύντομη απάντηση για να προχωρήσουμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, πραγματικά δεν μπορώ να πω τίποτε άλλο. Έχουν καταλάβει όλες οι πτέρυγες της Βουλής, εκτός από τη Νέα Δημοκρατία, ότι αποσπάσεις -είπε ο Υπουργός, ο κ. Παππάς, που κατέθεσε την τροπολογία- πρέπει να γίνουν, γιατί υπάρχουν τομείς ή ειδικότητες που έχουμε πλεονάζον προσωπικό.

Γνωρίζετε πάρα πολύ καλά όλοι ότι σήμερα και για τα επόμενα χρόνια οι προσλήψεις που μπορούμε να κάνουμε στο δημόσιο είναι ελάχιστες. Οι προτεραιότητες είναι στην υγεία, στην παιδεία και σε κρίσιμους τομείς που φρόντισε η κυβέρνηση της Νέας Δημοκρατίας να απαξιώσει. Δεν έχουμε οδηγούς στα λεωφορεία, γιατί έκανε εννιακόσιες μετατάξεις. Από οδηγούς τούς έκανε άλλο πράγμα! Δεν έχουμε οδηγούς στο μετρό, δεν έχουμε ελεγκτές εναέριας κυκλοφορίας, δεν έχουμε οδηγούς στα τρένα, δεν έχουμε καθηγητές, δεν έχουμε πολλά πράγματα.

**ΣΙΜΟΣ ΚΕΔΙΚΟΓΛΟΥ:** Έχουμε καθαρίστριες, όμως!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Αυτά είναι έργο με τη σφραγίδα της Νέας Δημοκρατίας. Δεν πρόκειται να τα επαναλάβουμε και δεν πρόκειται προφανώς να γίνουν αυτά που φοβάται η Νέα Δημοκρατία -για όνομα του Θεού!- επειδή τα έκανε εκείνη τα προηγούμενα χρόνια.

**ΣΙΜΟΣ ΚΕΔΙΚΟΓΛΟΥ:** Ωραία! Γράψτε το! Τόσο δύσκολο είναι;

**ΠΡΟΕΔΡΕΥΩΝ (Γεώργιος Λαμπρούλης):** Τελειώσατε, κύριε Υπουργέ;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Βραχναίικων Αχαΐας.

Καλώς ήλθατε!

(Χειροκροτήματα απ’ όλες τις πτέρυγες της Βουλής)

Στο σημείο αυτό κηρύσσεται περαιωμένη η συζήτηση επί των άρθρων και των τροπολογιών του σχεδίου νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών - μελών της, αφενός, και της Γεωργίας, αφετέρου και άλλες διατάξεις» και θα γίνει η ψήφισή τους χωριστά.

Ερωτάται το Σώμα: Γίνεται δεκτό το άρθρο πρώτο ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο πρώτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 320 και ειδικό 18 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 320 και ειδικό 18 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 322 και ειδικό 20 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Παρών.

**ΓΕΩΡΓΙΟΣ ΑΜΥΡΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 322 και ειδικό 20 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 324 και ειδικό 22 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 324 και ειδικό 22 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 312 και ειδικό 10 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 312 και ειδικό 10 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 317 και ειδικό 15 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 317 και ειδικό 15 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της αφενός και της Γεωργίας αφετέρου και άλλες διατάξεις» έγινε δεκτό επί της αρχής, επί των άρθρων και των τροπολογιών.

Δέχεσθε στο σημείο αυτό να ψηφίσουμε το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της αφενός και της Γεωργίας αφετέρου και άλλες διατάξεις» έγινε δεκτό κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 273α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Προχωρούμε στη δεύτερη κύρωση.

Κηρύσσεται περαιωμένη η συζήτηση επί των άρθρων και των τροπολογιών του νομοσχεδίου του Υπουργείου Υποδομών, Μεταφορών και Δικτύων: «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών-μελών της αφενός και του Χασεμιτικού Βασιλείου Ιορδανίας αφετέρου και άλλες διατάξεις».

Ερωτάται το Σώμα: Γίνεται δεκτό το άρθρο πρώτο ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο πρώτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 319 και ειδικό 17 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 319 και ειδικό 17 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 321 και ειδικό 19 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 321 και ειδικό 19 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 323 και ειδικό 21 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 323 και ειδικό 21 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών-μελών της αφενός και του Χασεμιτικού Βασιλείου Ιορδανίας αφετέρου και άλλες διατάξεις» έγινε δεκτό επί της αρχής, επί των άρθρων και των τροπολογιών.

Δέχεστε στο σημείο αυτό να ψηφίσουμε το νομοσχέδιο και στο σύνολo;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών-μελών της αφενός και του Χασεμιτικού Βασιλείου Ιορδανίας αφετέρου και άλλες διατάξεις» έγινε δεκτό κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 278α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσα εξουσιοδότηση.

Προχωρούμε στην τρίτη κύρωση.

Κηρύσσεται περαιωμένη η συζήτηση επί των άρθρων και των τροπολογιών του νομοσχεδίου του Υπουργείου Υποδομών, Μεταφορών και Δικτύων: «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών - μελών της αφενός και της Κυβέρνησης του Κράτους του Ισραήλ αφετέρου και άλλες διατάξεις».

Ερωτάται το Σώμα: Γίνεται δεκτό το άρθρο πρώτο ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο πρώτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 313 και ειδικό 11 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 313 και ειδικό 11 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 318 και ειδικό 16 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 318 και ειδικό 16 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 311 και ειδικό 9 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 311 και ειδικό 9 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 325 και ειδικό 23 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 325 και ειδικό 23 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών μελών της αφενός και της Κυβέρνησης του Κράτους του Ισραήλ αφετέρου και άλλες διατάξεις» έγινε δεκτό επί της αρχής, επί των άρθρων και των τροπολογιών.

Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών μελών της αφενός και της Κυβέρνησης του Κράτους του Ισραήλ αφετέρου και άλλες διατάξεις» έγινε δεκτό κατά πλειοψηφία επί της αρχής, επί των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 284α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσα εξουσιοδότηση.

Προχωρούμε στην τελευταία κύρωση.

Κηρύσσεται περαιωμένη η συζήτηση επί των άρθρων και των τροπολογιών του νομοσχεδίου του Υπουργείου Υποδομών, Μεταφορών και Δικτύων: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών - μελών της και της Δημοκρατίας της Μολδαβίας και άλλες διατάξεις».

Ερωτάται το Σώμα: Γίνεται δεκτό το άρθρο πρώτο ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο πρώτο έγινε δεκτό κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 315 και ειδικό 13 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 315 και ειδικό 13 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 316 και ειδικό 14 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΓΕΩΡΓΙΟΣ ΑΜΥΡΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 316 και ειδικό 14 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 326 και ειδικό αριθμό 24 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΣΙΜΟΣ ΚΕΔΙΚΟΓΛΟΥ:** Κατά πλειοψηφία.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 326 και ειδικό αριθμό 24 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στη ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της και της Δημοκρατίας της Μολδαβίας και άλλες διατάξεις» έγινε δεκτό επί της αρχής, επί των άρθρων και των τροπολογιών.

Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΛΕΝΗ ΖΑΡΟΥΛΙΑ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της και της Δημοκρατίας της Μολδαβίας και άλλες διατάξεις» έγινε δεκτό κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 288α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 15.42΄ λύεται η συνεδρίαση για αύριο, ημέρα Πέμπτη 14 Απριλίου 2016 και ώρα 9.30΄, με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**