(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΖ΄

Πέμπτη 5 Μαΐου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. 'Αδεια απουσίας του Βουλευτή κ. Κ. Κουκοδήμου, σελ.   
3. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Παραλίας Σταυρού Θεσσαλονίκης και η Φιλανδή Υπουργός Κοινωνικών Υποθέσεων και Υγείας κ. Χάνα Μέντουλα, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Ανακοίνωση του δελτίου επικαίρων ερωτήσεων και των αναφορών - ερωτήσεων της Παρασκευής 6 Μαϊου 2016, σελ.   
4. Συζήτηση επικαίρων ερωτήσεων:  
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
i. σχετικά με τη δημιουργία Κέντρων Κοινότητας σε όλους τους δήμους της χώρας., σελ.   
ii. σχετικά με τη διασφάλιση όλων των εργασιακών και ασφαλιστικών δικαιωμάτων των εργαζόμενων στην «Ηλεκτρονική Αθηνών», σελ.   
iii. σχετικά με τις απολύσεις στα Ελληνικά Αμυντικά Συστήματα (ΕΑΣ), σελ.   
 β) Προς τον Υπουργό Αγροτικής Ανάπτυξης και Τροφίμων, σχετικά με την αντιμετώπιση του προβλήματος της λειψυδρίας στο Νομό Χανίων, σελ.   
 γ) Προς τον Υπουργό Οικονομικών:  
 i. σχετικά με την «απώλεια της ρύθμισης των 100 δόσεων που οφείλεται στην παράληψη ενημέρωσης των οφειλετών για το νέο ύψος της δόσης μετά την αύξηση του επιτοκίου καθώς και στη μονομερή από τις τράπεζες μείωση του ποσού της δόσης που καταβάλλουν εμπρόθεσμα οι οφειλέτες στον τραπεζικό λογαριασμό της ρύθμισης»., σελ.   
 ii. σχετικά με τον κίνδυνο για αδυναμία επιβίωσης του μη κερδοσκοπικού οργανισμού "Το Χαμόγελο του παιδιού", σελ.   
 δ) Προς τον Υπουργό Ναυτιλίας και Νησιωτικής Πολιτικής:  
 i. σχετικά με το σχεδιασμό του Υπουργείου για τη διαχείριση και την επάρκεια των υδατικών πόρων στα άνυδρα νησιά του Αιγαίου και των Κυκλάδων., σελ.   
 ii. σχετικά με το σχέδιο νόμου που προωθεί το Υπουργείο για την ίδρυση Δημόσιας Αρχής Λιμένα Πειραιά (ΔΑΛΠ)., σελ.   
 iii. σχετικά με τον Οργανισμό Λιμένος Θεσσαλονίκης (Ο.Λ.Θ.), σελ.   
 ε) Προς τον Υπουργό Εσωτερικών και Διοικητικής Ανασυγκρότησης:  
 i. σχετικά με την «υπονόμευση και τις προβοκάτσιες σε ειρηνικές πολιτικές εκδηλώσεις και σε συγκεντρώσεις διαμαρτυρίας Ελλήνων πολιτών», σελ.   
 ii. σχετικά με τις αρρυθμίες στη λειτουργία της ΕΥΠ και την επιδείνωση των εργασιακών συνθήκων των υπαλλήλων της, σελ.   
 iii. σχετικά με τη δημιουργία Κέντρου Φιλοξενίας Μεταναστών στη Σχολή Αστυνομίας Καρδίτσας, σελ.   
 iv. σχετικά με την "ανεξέλεγκτη δράση των Αλληλέγγυων", σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α., σελ. ΧΡΙΣΤΟΔΟΥΛΟΠΟΥΛΟΥ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΠΟΣΤΟΛΟΥ Ε. , σελ.  
ΔΡΙΤΣΑΣ Θ. , σελ.  
ΚΑΛΑΦΑΤΗΣ Σ. , σελ.  
ΚΑΜΜΕΝΟΣ Δ. , σελ.  
ΚΑΤΡΟΥΓΚΑΛΟΣ Γ. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΕΔΙΚΟΓΛΟΥ Σ. , σελ.  
ΚΟΚΚΑΛΗΣ Β. , σελ.  
ΚΟΝΣΟΛΑΣ Ε. , σελ.  
ΛΑΓΟΣ Ι. , σελ.  
ΠΑΠΑΘΕΟΔΩΡΟΥ Θ. , σελ.  
ΣΑΡΙΔΗΣ Ι. , σελ.  
ΣΥΝΤΥΧΑΚΗΣ Ε. , σελ.  
ΤΟΣΚΑΣ Ν. , σελ.  
ΤΣΙΑΡΑΣ Κ. , σελ.  
ΦΩΤΙΟΥ Θ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙZ΄

Πέμπτη 5 Μαΐου 2016 (πρωί)

Αθήνα, σήμερα στις 5 Μαΐου 2016, ημέρα Πέμπτη και ώρα 9.41΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ.**

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλημέρα και χρόνια πολλά σε όλους!

Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-4-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΣΤ΄ συνεδριάσεώς του, της Δευτέρας 25 Απριλίου 2016, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Δημοκρατίας της Βουλγαρίας και της Κυβέρνησης της Δημοκρατίας της Τουρκίας σχετικά με την ίδρυση και λειτουργία Κοινού Κέντρου Επαφής με σκοπό την Αστυνομική και Τελωνειακή Συνεργασία».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την αναφορά στις επίκαιρες ερωτήσεις που δεν συζητούνται.

Δεν συζητείται, λοιπόν, η ενδέκατη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

Δεν συζητούνται λόγω κωλύματος των αρμοδίων Υπουργών και θα επαναπροσδιοριστούν για συζήτηση οι κάτωθι ερωτήσεις:

Η πρώτη με αριθμό 813/21-4-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Υγείας, σχετικά με τη «διαφαινόμενη παρέμβαση του Υπουργείου στους διαγωνισμούς επιλογής εκατό ιατρών και τετρακοσίων νοσηλευτών», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Η αιτία είναι ο φόρτος εργασίας.

Επίσης, για τον ίδιο λόγο δεν συζητείται η όγδοη με αριθμό 794/18-4-2016 επίκαιρη ερώτηση δεύτερου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου.

Η πρώτη με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο «Βενιζέλειο» Νοσοκομείο Ηρακλείου, δεν συζητείται λόγω κωλύματος του Υπουργού Υγείας κ. Ανδρέα Ξανθού. Η αιτία είναι ανειλημμένες υποχρεώσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 6 Μαΐου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 820/25-4-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Πολιτισμού και Αθλητισμού, σχετικά με την εναρμόνιση με τον διεθνή κανονισμό για την ποδηλασία ΑΜΕΑ.

2. Η με αριθμό 824/25-4-2016 επίκαιρη ερώτηση του Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Πολιτισμού και Αθλητισμού, σχετικά την αξιοποίηση των ακινήτων της περιοχής περί του Αφάντου Ρόδου από την αναοριοθέτηση του αρχαιολογικού χώρου.

3. Η με αριθμό 831/26-4-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τους Υπουργούς Εσωτερικών και Διοικητικής Ανασυγκρότησης και Εθνικής Άμυνας, σχετικά με τα προβλήματα του χώρου φιλοξενίας προσφύγων και μεταναστών στον Σκαραμαγκά.

4. Η με αριθμό 819/25-4-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με τις εκπρόθεσμες ενιαίες αιτήσεις ενίσχυσης γεωργών έτους 2015, την εσφαλμένη ψηφιοποίηση αγροτεμαχίων καλλιεργητών ενταγμένων σε γεωργοπεριβαλλοντικά προγράμματα και τα προβλήματα που δημιούργησε η τεχνική λύση που δόθηκε το 2014 για την κατανομή των δημόσιων επιλέξιμων εκτάσεων βοσκοτόπων, αρμοδιότητας του ΟΠΕΚΕΠΕ.

5. Η με αριθμό 825/25-4-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου Μεταξά.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 821/25-4-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το πρόγραμμα «Διαρθρωτική προσαρμογή εργαζομένων μικρών επιχειρήσεων, που απασχολούν 20-49 άτομα, εντός της οικονομικής κρίσης (ΠΡΟΣΚΛΗΣΗ Γ)».

2. Η με αριθμό 826/25-4-2016 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με το χρονοδιάγραμμα εξόφλησης των ληξιπρόθεσμων οφειλών του δημοσίου.

3. Η με αριθμό 833/26-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με το σκάνδαλο των αυτοκινήτων VW.

4. Η με αριθμό 829/25-4-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υποδομών, Μεταφορών και Δικτύων, σχετικά με το παλιό χρέος 90 εκατομμυρίων ευρώ στα αστικά λεωφορεία, που οφείλεται στις προηγούμενες διοικήσεις.

5. Η με αριθμό 799/19-4-2016 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Υγείας, σχετικά με τις ανάγκες της Μονάδας Τεχνητού Νεφρού του Γενικού Νοσοκομείου Χαλκιδικής.

6. Η με αριθμό 801/19-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εξωτερικών, σχετικά με την αφαίρεση των τίτλων ιδιοκτησίας από εκατόν είκοσι τρεις ελληνικές οικογένειες στο χωριό Δρυμάδες της Χιμάρας.

7. Η με αριθμό 797/18-4-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Οικονομίας, Ανάπτυξης και Τουρισμού, σχετικά με τον κίνδυνο απώλειας χορηγήσεων από τα χρηματοδοτικά όργανα της Ευρωπαϊκής Ένωσης για την αρωγή των προσφύγων.

8. Η με αριθμό 809/19-4-2016 επίκαιρη ερώτηση του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Εσωτερικών και Διοικητικής Ανασυγκρότησης, σχετικά με την αντιμετώπιση των άμεσων σοβαρών κτηριακών ζητημάτων της Αστυνομικής Διεύθυνσης Ρεθύμνου και την ανέγερση νέου Αστυνομικού Μεγάρου.

9. Η με αριθμό 805/19-4-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις εργαζομένων στην εταιρεία «Βιομηχανικές Εγκαταστάσεις Μεταλλικές Κατασκευές Επικαλύψεις Α.Β.Ε.Ε. (ΒΕΜΕΚΕΠ Α.Β.Ε.Ε.) που λειτουργεί στη Β΄ Βιομηχανική Περιοχή Βόλου.

10. Η με αριθμό 708/28-3-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1829/10-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με τους περιορισμούς στην έκδοση τουριστικής βίζας από Ρωσία.

2. Η με αριθμό 3694/3-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με το ωράριο των φαρμακείων.

Στη σημερινή συνεδρίαση θα συζητηθούν δεκατέσσερις -μία διεγράφη εκτάκτως- επίκαιρες ερωτήσεις.

Ξεκινάμε, λοιπόν, με τη δεύτερη με αριθμό 817/25-4-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δημιουργία Κέντρων Κοινότητας σε όλους τους δήμους της χώρας.

Στην επίκαιρη ερώτηση θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Να ευχηθούμε χρόνια πολλά, υγεία και δύναμη σε όλους και κυρίως καλά μυαλά στην εκτέλεση του καθήκοντός μας!

Κυρία Υπουργέ, σε συνέχεια της προηγούμενης συζήτησης που είχαμε εδώ, επειδή με ενδιαφέρει η επί της ουσίας συζήτηση, θα παρακαλούσα να συζητήσουμε απαντώντας εσείς στα ερωτήματά μου -και εγώ τοποθετούμενος- το μεγάλο θέμα που έχει να κάνει με τη συνέχεια των προγραμμάτων και των δράσεων, αλλά και τη συμπλήρωση και επαύξηση αυτών, που αφορούν όλες τις ευπαθείς ομάδες, που αφορούν τα ζητήματα αντιμετώπισης της φτώχειας, που αφορούν τη στήριξη των αδύναμων ανθρώπων, που έχουν την ανάγκη της πολιτείας.

Αναφέρομαι στα Κέντρα Κοινότητας, όπως έχουν χαρακτηριστεί από τον νόμο, τα οποία είναι εθνικό πρόγραμμα, όπως έχει ψηφιστεί. Δεν είναι ούτε πιλοτικό ούτε επιμέρους ούτε στη διάθεση του κάθε δημάρχου και του κάθε περιφερειάρχη. Είναι εθνικό πρόγραμμα και με αυτή την έννοια είναι καθολικό και οφείλει η πολιτεία ως καθολικό να το διασφαλίσει.

Όμως, το σημαντικότερο ζήτημα είναι ότι ενώ διασφαλίζεται η συνέχιση των λειτουργιών πολλών προγραμμάτων και προφανώς των εργαζομένων που εργάζονται σε αυτά, για τις δομές αντιμετώπισης της φτώχειας δεν υπάρχει αντίστοιχη διασφάλιση. Θα πρέπει να καταβληθεί προσπάθεια, με συγκεκριμένες πρωτοβουλίες όμως, ούτως ώστε οι εννιακόσιοι, περίπου, εργαζόμενοι στις δομές αντιμετώπισης της φτώχειας να έχουν εργασιακή συνέχεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λόγω του ότι έχετε περιορίσει –θα πάρω λίγο χρόνο από τη δευτερολογία μου, κυρία Πρόεδρε- τις δομές, δηλαδή οι δομές όπως, παραδείγματος χάριν, η Τράπεζα Χρόνου, οι Δημοτικοί Λαχανόκηποι, δεν επανεντάσσονται στο καινούργιο πρόγραμμα, λόγω του ότι περιορίζονται ειδικότητες οι οποίες απαιτούνται για τα Κέντρα Κοινότητας και λόγω του ότι δεν δημιουργούνται σε όλους τους δήμους, άρα και λόγω του αριθμού, δεν διασφαλίζεται η εργασιακή συνέχεια γι’ αυτούς τους ανθρώπους. Ενώ για τους εργαζόμενους στα Κέντρα Ρομά -και πολύ σωστά- προβλέπεται η αυτόματη ένταξη των λειτουργιών ως παραρτήματα μαζί με τους εργαζόμενους, ενώ για τα Κέντρα Μεταναστών προβλέπεται η αυτόματη ένταξη των λειτουργιών μαζί με τους εργαζόμενους, για τις δομές φτώχειας δεν αναφέρεται το συγκεκριμένο και δεν υπάρχει κάτι συγκεκριμένο. Πιθανόν να υπάρξει στο μέλλον.

Εγώ θεωρώ ότι με αυτό, το οποίο έχετε ήδη ανακοινώσει για τη μοριοδότηση στις προσλήψεις, πρέπει να υπάρξει νομοθετική πρωτοβουλία. Γιατί; Γιατί το μελέτησα και το ΑΣΕΠ εγκρίνει μέχρι επτά μόρια τον μήνα με το υφιστάμενο καθεστώς, ενώ λόγω της εξειδίκευσης, λόγω του αντικειμένου, λόγω του επείγοντος σκοπού που έρχονται να εξυπηρετήσουν τα Κέντρα Κοινότητας και οι δομές αντιμετώπισης της φτώχειας, πρέπει να υπάρξει νομοθετική πρωτοβουλία για επιπλέον μοριοδότηση των ανθρώπων αυτών, ούτως ώστε να μη χάσουν τη δουλειά τους.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο για τρία λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μισό λεπτό, κυρία Πρόεδρε. Επειδή δεν γνωρίζω ακριβώς, θα ήθελα να σας ρωτήσω το εξής. Συνεπώς μη μετράτε τον χρόνο.

Ο κ. Κεγκέρογλου κάνει μια άλλη ερώτηση από αυτή, για την οποία με έφερε εδώ να απαντήσω. Δεν έχω καμμία αντίρρηση να απαντήσω σε όσα λέει. Η επίκαιρη ερώτησή του, όμως, είναι αν έχω πειστεί για το λάθος μου, δηλαδή ότι αρνήθηκα ότι είχε αποφασιστεί και είχε δοθεί κατεύθυνση για τη δημιουργία Κέντρων Κοινότητας σε διακόσιους πενήντα δήμους με κατοίκους άνω των δέκα χιλιάδων. Άρα, αν έχω πειστεί για το λάθος μου ότι εγώ απαγόρευσα στους δήμους κάτω των δέκα χιλιάδων να μπουν στο πρόγραμμα των Κέντρων Κοινότητας και τι προτίθεμαι να πράξω, ώστε να δημιουργηθούν Κέντρα Κοινότητας σε όλους τους δήμους της χώρας. Αυτό με ρωτούσε και γι’ αυτό ήρθα να απαντήσω.

Σήμερα με ρωτάει κάτι άλλο. Πραγματικά δεν έχω αντίρρηση να απαντήσω σε κάτι άλλο. Αυτό, όμως, είναι κοινοβουλευτικός έλεγχος; Η επίκαιρη δεν βασίζεται σε αυτή, που έχω στα χέρια μου; Βασίζεται σε μια άλλη ιστορία; Εγώ δεν γνωρίζω. Πείτε μου εσείς τι θα κάνω και θα το κάνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, εσείς παραιτείστε της ερώτησης αυτής; Επειδή αναπτύξατε μια άλλη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν ανέπτυξα άλλη ερώτηση, κυρία Πρόεδρε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γιατί, είναι αυτή, κύριε Κεγκέρογλου; Να την ξαναδιαβάσω;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Απαντήστε εσείς και θα απαντήσω κι εγώ στη δευτερολογία μου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μισό λεπτό, κυρία Πρόεδρε, πείτε μου τι να κάνω. Διότι βλέπετε ότι εδώ τίθενται θέματα, τα οποία είναι ίσως δημοφιλή στα κανάλια, αλλά δεν αφορούν τον κοινοβουλευτικό έλεγχο, όπως τουλάχιστον εγώ έχω συνηθίσει να γίνεται.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για τα Κέντρα Κοινότητας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είθισται στην πρωτολογία του ο Βουλευτής να αναπτύσσει την ερώτηση, την οποία και κατέθεσε και να μη λέει μια άλλη ερώτηση, όπως για τις δομές φτώχειας. Εδώ η ερώτηση είναι για τα Κέντρα Κοινότητας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άλλο πράγμα είναι;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σε αυτά δεν αναφέρθηκε ο Βουλευτής, για να πω αν έκανα ή δεν έκανα λάθος, αν έδωσα ή όχι ψευδή στοιχεία την περασμένη φορά. Πριν δέκα μέρες ήταν η ίδια ερώτηση. Και επειδή, λοιπόν, υπάρχει κάποιο πρόβλημα, πρέπει, κυρία Πρόεδρε, να καταλάβω τι θα κάνω και να είμαι εντός των κοινοβουλευτικών ορίων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς θα πρέπει να απαντήσετε στην επίκαιρη ερώτηση, ανεξαρτήτως αν ο Βουλευτής σήμερα επικαλέστηκε οτιδήποτε άλλο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κυρία Πρόεδρε.

Θα απαντήσω, λοιπόν, στην επίκαιρη ερώτηση του Βουλευτή Ηρακλείου για τα Κέντρα Κοινότητας, διευκρινίζοντας στον ελληνικό λαό κάτι πολύ σημαντικό κατά την άποψή μου. Τα Κέντρα Κοινότητας είναι δομή ΕΣΠΑ, δηλαδή χρηματοδοτούνται από την Ευρωπαϊκή Ένωση. Σαν τέτοια δομή, οι προηγούμενες κυβερνήσεις, όταν σχεδίαζαν τα αντίστοιχα ΕΣΠΑ -όπως αυτή η Κυβέρνηση που προϋπήρξε ο κ. Κεγκέρογλου στην ίδια θέση που ήμουν εγώ- ποτέ δεν σχεδίασαν μια τέτοια δομή για πάνω από εβδομήντα δήμους. Ποτέ.

Αυτό τι ακριβώς σήμαινε για εμάς; Με το δεδομένο ότι το νέο ΕΣΠΑ δεν είναι όπως τα προηγούμενα και ότι τα χρήματα πλέον είναι στους περιφερειάρχες και όχι στην Κυβέρνηση, όπως ήταν το προηγούμενο, έπρεπε να πειστούν δεκατρείς περιφερειάρχες να βάλουν χρήματα από αυτά που είχαν, για να κάνουν Κέντρα Κοινότητας. Αυτό μας πήρε μεγάλο κόπο. Δύο μήνες διαβουλευόμασταν με τους περιφερειάρχες, για να τους πείσουμε ότι αυτό είναι ένα εξαιρετικά σημαντικό εργαλείο για όλη την επικράτεια, για όλα τα προγράμματα φτώχειας, για όλα τα προγράμματα του κοινωνικού εισοδήματος αλληλεγγύης που θα κάνουμε σε όλη την Ελλάδα από 1η Ιανουαρίου του 2017. Έπρεπε να πειστούν να τα ιδρύσουν.

Αποτέλεσμα: οι περισσότεροι πείστηκαν. Δυστυχώς ο κ. Τατούλης της Πελοποννήσου δεν πείστηκε και αντί σε είκοσι έξι δήμους, που του προτείναμε, και στους δήμους που είχαν όμορους μικρούς δήμους, να κάνει είτε κινητές μονάδες, όπως προβλέπεται στον νόμο, ή να μεγαλώσει το προσωπικό του Κέντρου Κοινότητας του μεγαλύτερου δήμου, για να εξυπηρετεί και τον μικρότερο, όπως υπάρχει στην ΚΥΑ και στον νόμο που ψηφίσαμε, αρνήθηκε να το κάνει και αντί για είκοσι έξι έκανε μόνο πέντε.

Αντίθετα, άλλοι περιφερειάρχες έβαλαν και μικρούς δήμους κάτω των δέκα χιλιάδων. Άρα σήμερα έχουμε και δεκαοκτώ μικρότερους δήμους κάτω των δέκα χιλιάδων, όπου θα ιδρυθούν Κέντρα Κοινότητας.

Το λέω αυτό, κυρία Πρόεδρε, διότι η προηγούμενη κυβέρνηση, αλλά και όλες οι κυβερνήσεις της Δεξιάς και κυρίως του ΠΑΣΟΚ, όταν σχεδίαζαν τα ΕΣΠΑ, τα σχεδίαζαν για πολύ λίγους δήμους, το πολύ για το 1/5. Εμείς το σχεδιάσαμε και το υλοποιούμε για πάνω από τα 4/5 και με κάλυψη των μικρών δήμων από τους μεγαλύτερους και με επιθυμία να τα κάνουμε και στα 5/5. Αυτή είναι μεγάλη διαφορά. Ξέρετε γιατί, κυρία Πρόεδρε; Διότι έτσι είχες την ευχέρεια να επιλέγεις τους δήμους που ήθελες, αυτούς που ήταν κοντά σου πολιτικά.

Με αυτό τον τρόπο επιμένω να λέω ότι κατασπαταλήθηκαν τα χρήματα του ΕΣΠΑ. Διά του λόγου το αληθές, στο προηγούμενο ΕΣΠΑ, διακόσιοι δύο δήμοι ωφελήθηκαν από τα προγράμματα ΕΣΠΑ, διακόσιοι δύο δήμοι συνολικά. Ξέρετε πόσοι ήταν οι μικροί; Έξι. Συγκρίνεται τώρα αυτό; Απ’ όλο το ΕΣΠΑ, το προηγούμενο, διακόσιοι δύο δήμοι ωφελήθηκαν και μάλιστα πολλοί απ’ αυτούς συνέπιπταν, δηλαδή ο συνολικός αριθμός είναι μικρότερος. Στον ίδιο δήμο υπήρχαν δύο και τρεις δομές. Καταλαβαίνετε. Εγώ σας λέω, διακόσιοι δύο. Εξ αυτών, έξι μόνο μικροί υπήρξαν. Άρα ποια η σχέση αυτού με τους διακόσιους πενήντα τέσσερις δήμους, που εμπλέκουμε εμείς, συν δεκαοκτώ μικρούς, όταν το σύνολο της χώρας είναι τριακόσιοι είκοσι πέντε δήμοι; Δηλαδή, πόσο πια μπορούμε να κάνουμε σπέκουλα σε αδιάσειστα κριτήρια;

Αυτή είναι η απάντησή μου στη σημερινή επίκαιρη ερώτηση. Βεβαίως, θα συνεχίσω στη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Τα Κέντρα Κοινότητας, όπως έχουν νομοθετηθεί απ’ αυτή τη Βουλή, τα οποία ασφαλώς ως διάταξη τα ψηφίσαμε και συμφωνήσαμε στην αναγκαιότητά τους, παρ’ ότι θα μπορούσε να είναι πιο ολοκληρωμένη η παρέμβαση, προβλέπεται να χρηματοδοτούνται από ευρωπαϊκούς, εθνικούς, αλλά και ιδιωτικούς πόρους. Τα Κέντρα Κοινότητας νομοθετούνται πλέον και οφείλει η πολιτεία, λόγω του αντικειμένου, να ξεφύγει από το πιλοτικό που λειτουργούσε πιθανόν τα προηγούμενα χρόνια για τις μεγάλες πόλεις, γιατί, για παράδειγμα, οι δομές αντιμετώπισης της φτώχειας λειτουργούσαν στις μεγάλες πόλεις, όπου υπήρχε παλιότερα έντονο το πρόβλημα. Το πρόβλημα υπάρχει τώρα σ’ όλη τη χώρα, δεν υπάρχει μόνο στις μεγάλες πόλεις.

Έτσι, λοιπόν, το καθολικό πρόγραμμα, όπως έχει νομοθετηθεί, οφείλει η Κυβέρνηση να το διασφαλίσει για όλους τους δήμους. Αυτοί που θα ενταχθούν στα ΠΕΠ, που για πρώτη φορά γίνεται αποκέντρωση πόρων οκτακοσίων εκατομμυρίων στις περιφέρειες, θα χρηματοδοτηθούν από τα ΠΕΠ. Όσοι δήμοι δεν χρηματοδοτηθούν από τα ΠΕΠ, οφείλουν να χρηματοδοτηθούν από κεντρικούς πόρους είτε του ΕΚΤ είτε του προϋπολογισμού. Αυτό σημαίνει καθολική εφαρμογή, γιατί μπορεί πράγματι να θέλετε να το συνδέσετε μετά τη μεταμέλειά σας ότι είναι αναγκαίο το εγγυημένο κοινωνικό εισόδημα, όπως και να του αλλάξετε όνομα. Διότι, μόλις ήλθατε, είπατε «εμείς είμαστε αντίθετοι μ’ αυτή την πολιτική». Τελικά το χωνέψατε και έρχεστε και λέτε ότι από 1-1-2017 θα εφαρμοστεί σ’ όλη την Ελλάδα, με ενάμιση χρόνο καθυστέρηση. Δεν έχει σημασία, όμως. Αφού θα εφαρμοστεί για όλη την Ελλάδα, οφείλουν και οι δομές να υπάρχουν σ’ όλη την Ελλάδα για τη στήριξή τους και οι δομές αυτές είναι τα Κέντρα Κοινότητας, σύμφωνα με τον νόμο.

Έχετε βγάλει μια ΚΥΑ, η οποία είναι παρά τον νόμο. Για παράδειγμα, ο νόμος αναφέρει ότι δικαιούχοι είναι οι δήμοι, Οργανισμοί Τοπικής Αυτοδιοίκησης πρώτου βαθμού είναι οι δήμοι, ενώ στην ΚΥΑ που βγάλατε, βάλατε και τα νομικά πρόσωπα των δήμων και δημοτικά νομικά πρόσωπα δημοσίου δικαίου και τις κοινωφελείς επιχειρήσεις.

Δεν διαφωνώ με αυτό, αλλά ο νόμος χρειάζεται τροποποίηση, διότι δεν θα πληρώνονται πάλι –μη γελάτε- και θα λέτε ότι χρειάζεται να κάνουμε μια νομοθετική ρύθμιση για να πιέσουμε τον Επίτροπο να πληρώσει. Αφού δεν νομοθετείτε καλώς και δεν βγάζετε υπουργικές αποφάσεις σύμφωνα με τους νόμους!

Εκτός, λοιπόν, αυτών έρχεστε με μια επιστολή κοινή με τον κ. Χαρίτση προς τον Πρόεδρο της ΚΕΔΕ, τον κ. Πατούλη -την οποία θα καταθέσω στα Πρακτικά- και μιλάτε για διακόσια πενήντα Κέντρα Κοινότητας. Έρχεστε σε συνέντευξη Τύπου, την οποία δώσατε μαζί με τον κ. Χαρίτση και λέτε το ίδιο, στη Γενική Συνέλευση της ΠΕΔΑ αναφέρετε το ίδιο -θα τα καταθέσω στα Πρακτικά- και μετά μου λέτε ότι για όλους τους δήμους τα προβλέψατε.

Δυστυχώς, τον περιορισμένο αριθμό τον εγκαινιάσατε εσείς με την επιστολή σας στις 16 Ιανουαρίου αναφερόμενη σε δεκαπέντε Κέντρα Κοινότητας. Εάν έχετε αλλάξει άποψη –αυτό σας ρωτάμε- οφείλετε να πείτε ότι όσα Κέντρα Κοινότητας, όσοι δήμοι δεν ενταχθούν στα ΠΕΠ θα χρηματοδοτηθούν από το κέντρο. Και επιτέλους λάβετε υπ’ όψιν σας το Σύνταγμα. Ειδικά για τους νησιωτικούς και τους ορεινούς δήμους, που τυχαίνει να είναι και οι δήμοι κάτω των δέκα χιλιάδων, υπάρχει υποχρεωτικότητα από το Σύνταγμα, –δεν είναι εξαίρεση- θετική εξαίρεση, υποχρεωτικά να ιδρυθούν σε αυτούς. Αυτή είναι η επιταγή του άρθρου 101 του Συντάγματος. Πρέπει να το καταλάβουμε αυτό. Άλλο είναι ένα επιμέρους πιλοτικό πρόγραμμα και άλλο ένα καθολικό πρόγραμμα.

Για να ολοκληρώσω, επειδή έχετε δεσμευτεί ότι από τους εννιακόσιους περίπου εργαζόμενους που έχουν μείνει από τους χίλιους εκατό –μπορεί να είναι και λιγότεροι τώρα- στις δομές φτώχειας θα ενταχθούν ορισμένοι στα Κέντρα Κοινότητας και οι άλλοι στις υπόλοιπες δομές, οφείλετε –και ας μη μου απαντήσετε σήμερα- να εξετάσετε τη διασφάλιση αυτής της εργασιακής συνέχειας των ανθρώπων. Αυτό κάνει και ο οδηγός, τον οποίο θα καταθέσω επίσης στα Πρακτικά, διότι είναι καινούργια εξέλιξη για το θέμα των Κέντρων Κοινότητας που συζητάμε και βγήκε στις 28 Απριλίου. Λέει ότι για τους Ρομά μεταφέρονται και εντάσσονται και οι λειτουργίες και το προσωπικό, για τους μετανάστες εντάσσονται και οι λειτουργίες και το προσωπικό -και καλώς. Να πείτε, λοιπόν, και για τις δομές φτώχειας ότι εντάσσονται οι λειτουργίες και το προσωπικό ή εν πάση περιπτώσει ότι μοριοδοτείται, όπως έχετε δεσμευτεί. Όμως προσέξτε. Η μοριοδότηση χρειάζεται ειδική νομοθετική ρύθμιση, την οποία πρέπει να φέρετε στη Βουλή.

Καταθέτω, λοιπόν, στα Πρακτικά και τον οδηγό, ο οποίος δεν αναφέρει πολλές από τις δομές που λειτουργούν σήμερα,...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …για να τον δείτε, εάν δεν τον έχετε δει,…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εδώ πραγματικά γελάνε!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Γελάτε, γελάτε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Κεγκέρογλου. Είχατε πει ότι θα καλύψετε και τον χρόνο της δευτερολογίας σας και έχετε φτάσει στα έξι λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ξέρετε, όπως γελάτε εσείς τώρα, μπορεί να γελάνε πολλοί άλλοι. Αλλά κάποιοι θα κλαίνε. Γι’ αυτό παρακαλώ συναισθανθείτε αυτά τα οποία έχετε ως υποχρέωση και ως ευθύνη απέναντι στους εννιακόσιους εργαζόμενους σε αυτές τις δομές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πρέπει να αναλάβετε την ευθύνη και να διασφαλίσετε την εργασιακή συνέχεια αυτών των ανθρώπων.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κυρία Υπουργός.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, με συγχωρείτε, πράγματι όταν είπα «εδώ γελάνε» στην παρατήρησή σας εάν έχω δει τον οδηγό. Εγώ σας δικαιολογώ πως σας φαίνεται περίεργο το ότι Υπουργός δουλεύει και με την ΕΥΣΕΚΤ όλον αυτόν τον καιρό αλλά και με όλο το πολιτικό επιτελείο του και με όλο το Υπουργείο για να δημιουργηθεί αυτός ο οδηγός. Ξέρω κάθε λέξη του οδηγού, κύριε Κεγκέρογλου, γιατί έχει γραφτεί από τα δικά μας χεράκια. Με αυτήν την έννοια συγχωρήστε μου αυτή τη φράση «εδώ γελάνε».

Όχι μόνο το έχουμε γράψει με τα χεράκια μας αλλά και φέραμε πριν τις διακοπές του Πάσχα όλους τους περιφερειάρχες στην Αθήνα μαζί με όλες τις ΠΕΔ, δηλαδή τα περιφερειακά συμβούλια των δήμων, της κάθε περιφέρειας. Τα φέραμε στο Υπουργείο.

Τους εξηγήσαμε αυτόν τον οδηγό. Απαντήσαμε σε ερωτήσεις. Τους εξηγήσαμε ότι θα τους βοηθήσουμε με τα τεχνικά δελτία, έτσι ώστε να μη χρειαστούν τους επιτήδειους, τους οποίους κάθε φορά πληρώνανε οι συγκεκριμένοι δήμοι, που έπαιρναν την πληροφορία εγκαίρως για τα προγράμματα, ώστε να μπορούν αυτοί να είναι ανταγωνιστικοί. Εμείς θέλουμε να τα ξέρουν όλοι οι δήμοι.

Όλο το υλικό πάει σε όλους του δήμους, κύριε Κεγκέρογλου.

Γίνεται αυτή τη στιγμή μια τεράστια προσπάθεια, για να μπορέσουν όλοι οι δήμοι να μπουν στα ΕΣΠΑ ισοτίμως.

Τώρα οι δομές φτώχειας, πράγματι, έχουν αποτελέσει προσφιλές θέμα στα μέσα μαζικής ενημέρωσης. Μόνο που σήμερα οι άνθρωποι οι οποίοι είναι στις δομές φτώχειας, έχουν καταλάβει ότι το πρόβλημα δεν ήταν η Φωτίου, αλλά οι περιφερειάρχες. Όσο περισσότερες δομές και Κέντρα Κοινότητας μπορούσαν να ανοίξουν…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Φωτίου, είναι πέντε μήνες απλήρωτοι.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αφήστε με να ολοκληρώσω. Δεν σας έχω…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, σας παρακαλώ!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λέω ότι είναι πέντε μήνες απλήρωτοι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κατ’ αρχάς, δεν επιτρέπεται ο διάλογος. Το ξέρετε. Είστε χρόνια Βουλευτής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Συμπληρωματικό είναι αυτό που λέω. Είναι πέντε μήνες απλήρωτοι.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να συνεχίσω, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακούστε, έχουμε διασφαλίσει κι έχουμε συζητήσει με τους εργαζόμενους στις δομές φτώχειας, γιατί είναι διασφαλισμένη η εργασιακή τους συνέχεια. Με ποια έννοια διασφαλισμένη; Όπως ξέρετε, τα Κέντρα Κοινότητας στην μεγάλη τους πλειοψηφία -σε αυτά τα διακόσια εξήντα, διακόσια εβδομήντα, όσα τελικά καταλήξουν στους τριακόσιους είκοσι πέντε δήμους της χώρας- χρηματοδοτούνται από τα ΕΣΠΑ. Στα ΕΣΠΑ το προσωπικό δεν προσλαμβάνεται με συνέχεια του προηγουμένου, εκτός κι αν το προηγούμενο πρόγραμμα συνεχίζεται στη νέα περίοδο. Τα Κέντρα Κοινότητας είναι νέος θεσμός και ως νέος θεσμός θα ακολουθήσει τις διαδικασίες αυτές που απαιτούνται από τα ΕΣΠΑ. Δηλαδή οι προσλήψεις θα γίνουν με διαδικασίες που δεν θα κάνει το ΑΣΕΠ -κι εδώ δεν ξέρει ο Βουλευτής κι επιμένει ότι έχουμε κάνει λάθος- αλλά με διαδικασίες σαν του ΑΣΕΠ. Άρα θα διατηρούνται όλες οι νομοτέλειες του ΑΣΕΠ αλλά δεν θα γίνουν από το ΑΣΕΠ, θα γίνουν από τους δήμους.

Με αυτή την έννοια η μοριοδότηση που έχουμε κάνει, είναι και νόμιμη -την έχουμε εξετάσει- και βεβαίως φέρνει όλους όσους είχαν εμπειρία στις δομές φτώχειας, υψηλότερα από τη μοριοδότηση των ανέργων, διότι περί αυτού επρόκειτο, να μπορούν να έχουν προτεραιότητα. Λοιπόν, δεν είναι ανάγκη. Είναι περίπου οκτακόσιοι, εννιακόσιοι οι άνθρωποι που δουλεύουν στις δομές φτώχειας. Είναι πολύ συμπαθείς άνθρωποι, όμως έχουν εξαπατηθεί πάρα πολύ όλον αυτόν τον καιρό και από τα ΜΜΕ και από τους Βουλευτές της Νέας Δημοκρατίας και του ΠΑΣΟΚ κ.λπ., λέγοντάς τους διάφορα πράγματα. Έχουν καταλάβει πολύ καλά τι συμβαίνει.

Εμείς είμαστε οι μόνοι που εξασφαλίσαμε από κρατικά χρήματα τη χρηματοδότησή τους μέχρι τις 30 Ιουνίου, μέχρι την ώρα, δηλαδή, που θα μπουν στις διαδικασίες διαγωνισμού, για να καταλάβουν τις θέσεις των κέντρων κοινότητος ή των συνεχιζόμενων δομών φτώχειας, όσες συνεχίζονται. Γιατί το πρόγραμμα -όπως ξέρετε, επίσης, καλά και αποκρύπτετε- αξιολογήθηκε, κύριε Κεγκέρογλου και οι λαχανόκηποι και οι τράπεζες χρόνου απερρίφθησαν στην αξιολόγηση. Θεωρήθηκαν ότι δεν δούλεψαν παρά ελάχιστα.

Γι’ αυτό, λοιπόν, ορισμένες από τις δομές συνεχίζονται.

Εν πάση περιπτώσει, όμως, δεν πειράζει. Εμένα μου δίνετε αυτή τη καλή ευκαιρία να ενημερώσουμε τον κόσμο. Έχουμε ανοιχτές τις πόρτες του Υπουργείου. Όποιος θέλει -χωρίς μεσάζοντες- μπορεί να έρχεται και να μας λέει το πρόβλημα. Εμείς, με μεγάλη διάθεση, θέλουμε να λύσουμε το πρόβλημα και θέλουμε να βοηθήσουμε τους δήμους ανεξαρτήτως κομματικής προέλευσης και αυτό είναι σαφές στον ελληνικό λαό, γιατί ο ελληνικός λαός ξέρει ότι από τους τριακόσιους είκοσι πέντε δήμους, είναι ζήτημα αυτοί που ίσως θα μπορούσε να πει κανείς ότι πρόσκεινται φιλικά στον ΣΥΡΙΖΑ να είναι είκοσι πέντε.

Γι’ αυτόν τον λόγο -και όχι μόνο- είμαστε φερέγγυοι όταν λέμε κάτι. Δεν κάνουμε, λοιπόν, κανενός τα χατίρια. Έχουμε ενιαία μέτρα, ενιαίους κανόνες. Μας ενδιαφέρει πάρα πολύ, η κοινωνία αυτά τα λιγοστά μέτρα να τα απολαύσει με ισονομία και όχι με «μπάρμπα στην Κορώνη», όπως γινόταν μέχρι σήμερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κατ’ αρχάς θα κάνω έκκληση στους κύριους Βουλευτές και στους κύριους Υπουργούς, να τηρείται ο χρόνος. Θα συζητηθούν δεκατέσσερεις ερωτήσεις και θα πάμε αργά το μεσημέρι αν παραβιάζουμε τον χρόνο.

Θα συζητηθεί τώρα η τρίτη με αριθμό 818/25-4-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Αγροτικής Ανάπτυξης και ΤροφίμωνκαιΠεριβάλλοντος και Ενέργειας,σχετικά με την αντιμετώπιση του προβλήματος της λειψυδρίας στο Νομό Χανίων.

Στην επίκαιρη ερώτηση του κυρίου συναδέλφου θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε. Χρόνια πολλά σε όλες και σε όλους.

Κύριε Υπουργέ, για άλλη μια χρονιά και μάλιστα σε πολύ μεγαλύτερη έκταση από ποτέ, ακόμα και από το 2010 και το 2014, οι μικρομεσαίοι αγροτοκτηνοτρόφοι και συνολικά ο λαός των Χανίων έρχονται αντιμέτωποι με το πρόβλημα της λειψυδρίας.

Μάλιστα ο φετινός χειμώνας πέρασε με ελάχιστες βροχές σε όλη την Κρήτη. Θεωρείται ίσως και ο πιο άνυδρος χειμώνας των τελευταίων εκατό ετών. Αυτό το μαρτυρούν τα στοιχεία που κατέγραψαν οι σταθμοί της Διεύθυνσης Υδάτων της Αποκεντρωμένης Διοίκησης Κρήτης στις περισσότερες περιοχές του νησιού και βέβαια οι μετεωρολογικοί σταθμοί του Εθνικού Αστεροσκοπείου Αθηνών. Θα καταθέσω στα Πρακτικά αυτά τα συγκεκριμένα στοιχεία.

Παρ’όλα αυτά ενώ ο Νομός Χανίων θεωρείται από τους νομούς με τα υψηλότερα ποσά βροχόπτωσης στην Ελλάδα και θα μπορούσε να είχε λυθεί οριστικά το πρόβλημα της λειψυδρίας με την κατασκευή του φράγματος της λεκάνης του Ταυρωνίτη, Σεμπρωνιώτη, Παπαδιανών και μάλιστα με πολύ χαμηλό κόστος λόγω υψομέτρου, το πρόβλημα αυτό τείνει να γίνει μόνιμο.

Υπήρξε μια μελέτη το 1992, που προέβλεπε αποθήκευση εξήντα πέντε εκατομμυρίων κυβικών μέτρων νερού. Εξαγγέλθηκε από Πρωθυπουργούς, από Υπουργούς. Δεν έγινε απολύτως τίποτα. Η μελέτη είχε σταλεί το 2005 στον Οργανισμό Ανάπτυξης Δυτικής Κρήτης για επικαιροποίηση και αναζήτηση χρηματοδότησης. Ποτέ δεν εντάχθηκε σε κάποιο χρηματοδοτικό πρόγραμμα της τότε Δ’ Προγραμματικής Περιόδου.

Εν τω μεταξύ κάθε χρόνο πάνω από ένα εκατομμύριο κυβικά μέτρα νερού καταλήγουν στη θάλασσα λόγω της έλλειψης των αναγκαίων έργων υποδομής, παρ’όλο που υπάρχουν για πολλά από αυτά οι αναγκαίες μελέτες εδώ και δεκαετίες. Εάν δεν κατασκευαστεί το φράγμα του Ταυρωνίτη, δεν πρόκειται να λυθεί το πρόβλημα της λειψυδρίας στον Νομό Χανίων.

Παράλληλα, βέβαια, οι αγρότες του νομού αντιμετωπίζουν μεγάλο πρόβλημα στην άρδευση των καλλιεργειών τους ειδικά στη Χρυσοσκαλίτισσα, στα χωριά, δηλαδή, του πρώην Δήμου Οινοχωρίου στην περιοχή του Ελαφονησίου, όπου πρόκειται για μια από τις πιο παραγωγικές περιοχές με θερμοκηπιακές καλλιέργειες, που απαιτούν επαρκή και μάλιστα με συγκεκριμένη μεθοδολογία άρδευση.

Ενώ, λοιπόν, είχαν κατασκευαστεί τη δεκαετία του 1990 από το Υπουργείο Γεωργίας δύο λιμνοδεξαμενές -Αγίων Θεοδώρων και Χρυσοσκαλίτισσας- η πρώτη -των Αγίων Θεοδώρων δηλαδή- έπαθε καθίζηση, με αποτέλεσμα να χαθεί όλο το νερό που ήταν αποθηκευμένο, τουλάχιστον χίλια στρέμματα κηπευτικών και δεκάδες χιλιάδες ελαιόδεντρα. Μπορεί να επαναλειτουργήσει αλλά πρέπει να αντιμετωπιστούν οι διαρροές, γιατί το έδαφος που έγινε δεν ήταν κατάλληλο. Την σχετική μελέτη, βέβαια, πρέπει να την κάνει το Υπουργείο Αγροτικής Ανάπτυξης. Η δεύτερη -της Χρυσοσκαλίτισσας- δεν λειτούργησε ποτέ, παρ’ ότι κόστισε πέντε εκατομμύρια ευρώ, λόγω κακοτεχνιών.

Τελικά υπάρχει ένα ερώτημα -γιατί είχαμε κάνει μια αντίστοιχη ερώτηση το 2014 και μας είχε απαντήσει ο τότε Υπουργός ότι υπάρχει μελέτη αποκατάστασης και μάλιστα είχε σταλεί στην Περιφέρεια Κρήτης, προκειμένου να γίνει αναθεώρηση των περιβαλλοντολογικών όρων- υπάρχει ένα θέμα. Τελικά πού είναι το θέμα; Πώς εξελίσσεται; Από πού θα χρηματοδοτηθεί; Είχε χρηματοδοτηθεί από κοινοτικούς πόρους. Δεν μπορεί να χρηματοδοτηθεί πάλι;

Να μας δώσετε μια απάντηση. Από το Πρόγραμμα Δημοσίων Επενδύσεων; Από τον κρατικό προϋπολογισμό; Πρέπει να δοθούν συγκεκριμένες απαντήσεις.

Τελειώνοντας, κυρία Πρόεδρε, θέλω να πω ότι υπάρχει ανάγκη κατασκευής της λιμνοδεξαμενής του Πλάτανου χωρητικότητας επτακοσίων πενήντα χιλιάδων κυβικών. Εκεί υπάρχει ένα πρόβλημα υφαλμύρωσης από την υπεράντληση, με κίνδυνο να καταστραφούν χιλιάδες στρέμματα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Συντυχάκη, ολοκληρώστε. Πριν ένα λεπτό έκανα την έκκληση.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κυρία Πρόεδρε.

Επαναλαμβάνω, υπάρχει πρόβλημα υφαλμύρωσης από την υπεράντληση, με κίνδυνο να καταστραφούν χιλιάδες στρέμματα και πρόκειται για γη υψηλής παραγωγικότητας.

Εκκρεμούν βέβαια και άλλα, όπως η λιμνοδεξαμενή Ασκύφου, έργα για τη γεώτρηση στα Μεσκλά, το αρδευτικό υψηλής ζώνης Αγιάς - Κολυμβαρίου που θα δώσει ανάσα σε αγροτοκτηνοτρόφους.

Προβλήματα ύδρευσης - άρδευσης αντιμετωπίζει και ο βορειοανατολικός Αποκόρωνας. Παρ’ ότι είναι πλούσιος σε νερό, οι άνθρωποι πίνουν εμφιαλωμένο νερό.

Στην πραγματικότητα, κύριε Υπουργέ, λειτουργεί μία λιμνοδεξαμενή στον Νομό Χανίων, αυτή της Κουντούρας, από τις έξι λιμνοδεξαμενές που ή κατασκευάστηκαν ή είναι σε εξέλιξη ή θα κατασκευαστούν κ.ο.κ.

Τα έργα αυτά, λοιπόν, δεν υλοποιούνται ως αποτέλεσμα της αντιλαϊκής πολιτικής κυβερνήσεων Ευρωπαϊκής Ένωσης, της δικής σας Κυβέρνησης. Γνωρίζετε ότι όλα αυτά δεν είναι επιλέξιμα από την Ευρωπαϊκή Ένωση. Πέρασε το Α΄, το Β΄, το Γ΄ Κοινοτικό Πλαίσιο Στήριξης, το ΕΣΠΑ, τώρα το σύμφωνο εταιρικής σχέσης, προγράμματα Γιούνκερ κ.λπ.. Πού πάνε όλα αυτά τα χρήματα, αν όχι σε έργα υποδομής που πραγματικά θα δώσουν ανάσα για τους κατοίκους;

Όλα αυτά, βέβαια, έρχονται να προστεθούν στις εξευτελιστικές τιμές των αγροτικών προϊόντων, το πετσόκομμα των επιδοτήσεων κ.λπ..

Άρα, κύριε Υπουργέ, είναι ένα θέμα το τι θα κάνετε. Θα πάρετε μέτρα οριστικής επίλυσης για το πρόβλημα της λειψυδρίας για τις λιμνοδεξαμενές Χρυσοσκαλίτισσας και Αγίων Θεοδώρων, για όλα αυτά τα οποία σας ανέφερα προηγουμένως;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Συντυχάκη, καλύψατε και τη δευτερολογία. Δεν θα μιλήσετε. Σας το ανακοινώνω από τώρα.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα ήθελα σαφείς και συγκεκριμένες απαντήσεις.

Ευχαριστώ, κυρία Πρόεδρε και για την ανοχή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, βάλατε πολλά θέματα. Εκεί που οφείλουμε να σταθούμε, είναι στις αρδευτικές ανάγκες της χώρας, πόσω μάλλον της Κρήτης που είναι γνωστές και είναι ένα μεγάλο ζήτημα που πρέπει να αντιμετωπίσουμε.

Γι’ αυτό, λοιπόν, προγραμματίζουμε να εκτελεστούν μια σειρά από εγγυοβελτικά έργα, καθώς βεβαίως, να εκπονηθούν μελέτες σε όλη την επικράτεια. Αφορούν, κυρίως, την ταμίευση των επιφανειακών απορροών αλλά και τη βελτίωση υφιστάμενων εγγυοβελτικών υποδομών και υλοποιούνται στο πλαίσιο του Προγράμματος Δημοσίων Επενδύσεων μέσω κοινοτικών αλλά και εθνικών πόρων.

Ειδικότερα όσον αφορά το έργο αποκατάστασης της λειτουργικότητας της λιμνοδεξαμενής Χρυσκοσκαλίτισσας του Νομού Χανίων, σας γνωρίζουμε ότι ήδη έχει χρηματοδοτηθεί μελέτη προϋπολογισμού 150 χιλιάδων ευρώ και έχει ολοκληρωθεί η συγκεκριμένη μελέτη. Μάλιστα γνωρίζοντας και τη σοβαρότητα του προβλήματος που προέκυψε από τις ζημιές στη λιμνοδεξαμενή, συμπεριλάβαμε στον προϋπολογισμό του έργου και την αποκατάσταση των ζημιών, όπως και προτείνεται στη συγκεκριμένη μελέτη.

Συνεπώς εξετάζοντας τα σημερινά δεδομένα που είναι η ύπαρξη μελέτης αποκατάστασης της λιμνοδεξαμενής, καθώς βεβαίως και της υποδομής της συγκεκριμένης δεξαμενής επειδή είναι σε καλύτερη θέση, θα έλεγα, σε σχέση με αυτή των Αγίων Θεοδώρων, εμείς προτείνουμε στην παρούσα φάση, να γίνει πλήρης αποκατάσταση της χωρητικότητας των πεντακοσίων χιλιάδων κυβικών μέτρων νερού της λιμνοδεξαμενής της Χρυσοσκαλίτισσας, μια χωρητικότητα η οποία θα καλύψει, όσο το δυνατόν, τις αρδευτικές ανάγκες της περιοχής.

Σε ό,τι αφορά την χρηματοδότηση του έργου, αυτό -όπως και τα υπόλοιπα έργα που προτείνονται- θα αξιολογηθεί και θα ερευνηθεί ανάλογα με τις απαιτήσεις του νέου Προγράμματος Αγροτικής Ανάπτυξης 2014-2020, που ήδη άρχισε να ενεργοποιείται.

Πιστεύουμε, λοιπόν, ότι εφόσον τα συγκεκριμένα μέτρα για την αποκατάσταση της λιμνοδεξαμενής εφαρμοστούν και δοκιμαστούν στο χρόνο, τότε θα μπορούμε να αντιμετωπίσουμε με τα ίδια ή παρόμοια μέτρα και τη λιμνοδεξαμενή των Αγίων Θεοδώρων, μειώνοντας κατά αυτόν τον τρόπο τη δαπάνη αλλά και τον χρόνο υλοποίησης.

Επίσης για τον Νομό Χανίων έχει εκπονηθεί και εγκριθεί -σε αναγνωριστικό στάδιο- η μελέτη φραγμάτων και λιμνοδεξαμενών. Από τις προταθείσες θέσεις της παραπάνω μελέτης έχουν εκπονηθεί οι οριστικές μελέτες, χωρίς βεβαίως να έχουν κατασκευαστεί τα αντίστοιχα έργα, που αφορούν δύο λιμνοδεξαμενές και τρία φράγματα στον ποταμό Ταυρωνίτη.

Έχουμε στείλει, όπως ξέρετε, -αναφερθήκατε κι εσείς- το σύνολο αυτών των μελετών στον Οργανισμό Ανάπτυξης Κρήτης. Εμείς το στείλαμε για να διερευνηθεί η δυνατότητα χρηματοδότησης. Δεν φαίνεται κάτι τέτοιο. Θα δούμε τώρα από τη δική μας πλευρά μέσα από το Πρόγραμμα Αγροτικής Ανάπτυξης, δεδομένου ότι -όπως κι εσείς είπατε κι εμείς αποδεχόμαστε- η περιοχή έχει σοβαρό πρόβλημα, πώς θα αντιμετωπίσουμε τη συγκεκριμένη περίπτωση.

Μην ξεχνάμε ότι ουσιαστικά οι πόροι που υπάρχουν την περίοδο αυτή, είναι από το Πρόγραμμα Αγροτικής Ανάπτυξης. Αντιλαμβάνεστε λοιπόν ότι θα προσπαθήσουμε η αντίστοιχη συμμετοχή από το Πρόγραμμα Δημοσίων Επενδύσεων να γίνει δυνατή, για να υλοποιηθούν τα συγκεκριμένα έργα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Συντυχάκη, θα δευτερολογήσετε, γιατί μιλήσατε για έξι λεπτά, τον τριπλάσιο χρόνο;

**ΕΜΜΑΝΟΥΗΛ ΣΥΝΤΥΧΑΚΗΣ:** Με συγχωρείτε, αλλά η προηγούμενη επίκαιρη κράτησε πάνω από είκοσι λεπτά, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν υπάρχει προηγούμενο και επόμενο. Έχουν περάσει τρία τέταρτα και είμαστε στη δεύτερη ερώτηση. Για όνομα του θεού. Φαίνεται ξεκουραστήκαμε πολύ…

**ΕΜΜΑΝΟΥΗΛ ΣΥΝΤΥΧΑΚΗΣ:** Σε εμένα θα ρίξετε όλα τα βάρη της προηγούμενης καθυστέρησης και καταστρατήγησης του χρόνου;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Συντυχάκη, έχετε τον λόγο. Σας παρακαλώ, θα σας διακόψω αμέσως.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας παρακαλώ, επιτρέψετε μου. Ειπώθηκαν διάφορα πράγματα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Λίγο - πολύ, κύριε Υπουργέ, αυτά είχαν ειπωθεί και από προηγούμενους Υπουργούς, σε σχέση με τις μελέτες ότι έχουν σταλεί στον Οργανισμό Ανάπτυξης Κρήτης, ότι θα κοιτάξουμε μέσα από προγράμματα να δούμε τι θα γίνει με το Πρόγραμμα Δημοσίων Επενδύσεων κ.λπ..

Δεν γίνεται, όμως, έτσι. Πολύ φοβόμαστε ότι κι εσείς θα ενταχθείτε στη στρατιά των Υπουργών και των Πρωθυπουργών που έταζαν, έταζαν και τελικά μηδέν από μηδέν, μηδέν και αυτή είναι η πραγματικότητα.

Το ερώτημα είναι, γιατί δεν γίνονται αυτά τα έργα εδώ και χρόνια. Υπάρχει άγνοια των αναγκών της περιοχής; Υπάρχει έλλειψη υδατικών πόρων στον Νομό Χανίων, στην Κρήτη, σε όλη τη χώρα; Γιατί το θέμα της λειψυδρίας δεν αφορά μόνο τα Χανιά, την Κρήτη. Είναι ένα φαινόμενο που απασχολεί όλη τη χώρα.

Η αλήθεια είναι ότι για όλα αυτά, έχουν δοθεί επιστημονικές απαντήσεις κι έχουν αναλυθεί εδώ και δεκαετίες.

Η κατασκευή τέτοιων έργων, κύριε Υπουργέ, μπορεί να συμβάλει αποφασιστικά στο να εξασφαλιστούν οι αναγκαίες ποσότητες νερού για την ύδρευση των κατοίκων του νομού με ελεγμένο, ποιοτικό, φθηνό νερό και φυσικά να αυξηθεί και η άρδευση των ανεπαρκώς σήμερα αρδευόμενων εκτάσεων. Θα πρέπει να αυξηθούν οι αρδευόμενες εκτάσεις για τη στήριξη της εγχώριας και αγροτικής, βιομηχανικής, μεταποιητικής παραγωγής, στα τρόφιμα, για αναδιαρθρώσεις, για νέες καλλιέργειες, για καλλιέργειες αβοκάντο, για την κτηνοτροφία. Η συγκεκριμένη περιοχή για την οποία συζητάμε, είναι μια δυναμική περιοχή.

Φυσικά με τον τρόπο αυτό θα προστατευθεί και το περιβάλλον, η δημόσια υγεία, θα γίνει ανάταξη των οικοσυστημάτων.

Η πραγματική αιτία, ο πραγματικός ένοχος μάλλον και το εμπόδιο που δεν γίνονται αυτά τα έργα πνοής -όπως δεν γίνονται για την πυροπροστασία, για την αντισεισμική θωράκιση, για την αντιπλημμυρική προστασία- είναι οι ίδιες οι στρατηγικές επιλογές της άρχουσας τάξης και της Ευρωπαϊκής Ένωσης, ο καπιταλιστικός δρόμος ανάπτυξης που έχει επιλεγεί και που η δική σας η Κυβέρνηση, φυσικά, ασπάζεται και υλοποιεί με τον καλύτερο δυνατό τρόπο. Γιατί το μεγάλο κεφάλαιο δεν το ενδιαφέρουν οι πραγματικές λαϊκές ανάγκες αλλά το ποια έργα θα γίνουν και ποιες υποδομές, με βάση τις προτεραιότητες που εκείνο βάζει κάθε φορά.

Η κοινοτική οδηγία - πλαίσιο του 2000, με την οποία έχει εναρμονιστεί και η δική μας νομοθεσία, νομίζω ότι κατατείνει ακριβώς προς αυτήν την κατεύθυνση, δηλαδή να ενισχυθεί το μεγάλο κεφάλαιο με έργα που ουσιαστικά το ενδιαφέρουν και φυσικά, να αυξηθεί και η τιμολόγηση του νερού. Διότι, αυτό που επιζητά η Ευρωπαϊκή Ένωση είναι να μειωθεί η ζήτηση, μέσα από την αύξηση τω τιμολογίων του νερού και όχι να γίνουν πραγματικά έργα.

Τελειώνοντας, θέλω να πω -και ευχαριστώ πολύ, κυρία Πρόεδρε- ότι εκείνο που πραγματικά έχει ανάγκη ο λαός σήμερα είναι να υπάρξει ένας ενιαίος κρατικός φορέας -όπως προτείνει το ΚΚΕ- ο οποίος να μπορεί να διαχειρίζεται το νερό με κοινωνικοποιημένα τα συγκεντρωμένα μέσα παραγωγής, με κεντρικό σχεδιασμό σε περιφερειακό, σε τοπικό επίπεδο. Αυτός ο ενιαίος κρατικός φορέας θα μπορεί να αξιοποιήσει και τα αποτελέσματα της επιστημονικής έρευνας.

Δόξα τω Θεώ, στο Νομό Χανίων υπάρχει και το πολυτεχνείο και το ΤΕΙ Κρήτης, το Ινστιτούτο Υποτροπικών και Ελιάς, το ΜΑΙΧ. Και όλα αυτά, βέβαια, έρχονται σε αντίθεση, είναι δηλαδή στον αντίποδα της ιδιωτικοποίησης των υπηρεσιών ύδρευσης και αποχέτευσης.

Ευχαριστώ πάρα πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το λόγο έχει ο Υπουργός κ. Αποστόλου, αυστηρώς για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, γιατί δεν γίνονται αυτά τα έργα; Να ρωτήσετε αυτούς που είχαν την ευθύνη τόσα χρόνια και δεν έκαναν τα συγκεκριμένα έργα.

Εμείς έχουμε μπροστά μας ένα συγκεκριμένο Πρόγραμμα Αγροτικής Ανάπτυξης, με το οποίο εσείς βεβαίως μπορεί να διαφωνείτε, γιατί χρηματοδοτείται από την Ευρωπαϊκή Επιτροπή, την Ευρωπαϊκή Ένωση, αλλά αυτή είναι η πραγματικότητα. Για το Πρόγραμμα Αγροτικής Ανάπτυξης υπάρχουν 4,7 δισεκατομμύρια, όπου μαζί με τους εθνικούς πόρους, την αναμόχλευση, ξεπερνάμε τα 7 δισεκατομμύρια. Αυτά έχουμε και αυτά θα χρησιμοποιήσουμε.

Ήδη σας είπα ότι έχουμε μπει στη διαδικασία. Περιμένουμε μελέτες, ειδικά για το συγκεκριμένο πρόγραμμα, που αφορά τις έγγειες βελτιώσεις. Είναι το μέτρο «4.3.1».

Εκεί, λοιπόν, όταν συγκεντρωθούν όλες αυτές οι μελέτες -αναγνωρίζοντας, πραγματικά, ανάγκες για συγκεκριμένες περιοχές, όπως είναι η Κρήτη, για την αντιμετώπιση της λειψυδρίας- θα προσπαθήσουμε να εντάξουμε όσα έργα είναι ώριμα στο μέτρο αυτό, για να μπορέσουμε να τα χρηματοδοτήσουμε. Δεν υπάρχει άλλη δυνατότητα. Νομίζω ότι αυτό το πράγμα έχει γίνει αντιληπτό απ’ όλους και γι’ αυτό στοχεύουμε στο να χρησιμοποιήσουμε τους συγκεκριμένους πόρους, όσο γίνεται καλύτερα.

Από εκεί και πέρα, η προσέγγισή μας όσον αφορά θέματα που έχουν σχέση με τις πολιτικές στον αγροτικό χώρο και όλα αυτά που είπατε, θα τα συζητήσουμε ίσως μια άλλη φορά. Είναι γνωστές οι διαφορές που έχουμε. Εκ των πραγμάτων, όμως, εμείς έχουμε χρέος να υπηρετούμε τον αγροτικό χώρο μέσα σε συγκεκριμένες καταστάσεις και αυτό κάνουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Κυρίες και κύριοι συνάδελφοι θα ανακοινώσω μια άδεια απουσίας.

Ο Βουλευτής της Νέας Δημοκρατίας κ. Κώστας Κουκοδήμος ζητεί άδεια ολιγοήμερης απουσίας στο εξωτερικό για προσωπικούς λόγους κατά το διάστημα από 13 έως 16 Μάϊου του 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Στις επόμενες δύο ερωτήσεις θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης.

Πρώτα θα συζητηθεί η τέταρτη με αριθμό 816/25-4-2016 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών,σχετικά με την «απώλεια της ρύθμισης των 100 δόσεων που οφείλεται στην παράληψη ενημέρωσης των οφειλετών για το νέο ύψος της δόσης μετά την αύξηση του επιτοκίου καθώς και στη μονομερή  από τις τράπεζες μείωση του ποσού της δόσης που καταβάλλουν εμπρόθεσμα οι οφειλέτες στον τραπεζικό λογαριασμό της ρύθμισης».

Ορίστε, κύριε Κόκκαλη, έχετε τον λόγο για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κύριε Υπουργέ, με τις ρυθμίσεις του ν. 4321/2015 με τίτλο: «Ρυθμίσεις για την επανεκκίνηση της οικονομίας» -ένα νομοθέτημα ιδιαίτερα σημαντικό της διακυβέρνησης ΣΥΡΙΖΑ-ΑΝΕΛ- επιδιώχθηκε η είσπραξη ληξιπρόθεσμων οφειλών προς το δημόσιο, αλλά και η ευνοϊκή πληρωμή και αντιμετώπιση από τις χιλιάδες των οφειλετών. Ο συγκεκριμένος νόμος αντιμετωπίστηκε με ιδιαίτερη θέρμη από τις χιλιάδες των οφειλετών. Πάρα πολλοί εντάχθηκαν στη ρύθμιση και εξυπηρετούσαν τα χρέη τους προς το δημόσιο και τα ασφαλιστικά ταμεία.

Πολλοί εξ αυτών απώλεσαν τη ρύθμιση εξ ιδίου λάθους, λόγω αδυναμίας πληρωμής. Υπάρχουν, όμως, αρκετοί συμπολίτες μας, κύριε Υπουργέ, οι οποίοι απώλεσαν τη ρύθμιση καθαρά εξ υπαιτιότητας των τραπεζικών ιδρυμάτων, χωρίς καμμία ευθύνη. Ευθύς εξηγούμαι.

Η αύξηση μονομερώς του επιτοκίου από 3% σε 5% αύξησε το δοσολόγιο της ρύθμισης, δοσολόγιο –το νέο δοσολόγιο- το οποίο ουδέποτε γνώριζαν οι οφειλέτες, με συνέπεια να απωλέσουν τη ρύθμιση. Επίσης, πολλές τράπεζες χρεώνουν με έξοδα τον συγκεκριμένο λογαριασμό, που πληρωνόταν το δημόσιο, με αποτέλεσμα, για ποσό πέντε ευρώ –όπως ακριβώς σας το λέω- να χάσει ο οφειλέτης τη ρύθμιση των εκατό δόσεων, εξ υπαιτιότητος καθαρά των πιστωτικών ιδρυμάτων.

Ενόψει όλων αυτών, και λαμβανομένου υπόψη ότι το συγκεκριμένο νομοθέτημα είναι πάρα πολύ σημαντικό και ανακουφιστικό για χιλιάδες οφειλετών, ερωτάστε τι σκοπεύετε να κάνετε σε συνεννόηση πάντα με την Ένωση Ελληνικών Τραπεζών.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Κόκκαλη, και για τον τήρηση του χρόνου.

Τον λόγο έχει ο κ. Αλεξιάδης για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, θέτετε, για άλλη μια φορά, ένα πολύ σημαντικό θέμα που αφορά τους φορολογούμενους. Εδώ θέλω να ξεκαθαρίσω τα θέματα αρμοδιότητας στην ερώτησή σας, για να μπω αμέσως μετά στην ουσία. Σε ό,τι αφορά το θέμα των τραπεζών, δηλαδή το πώς οι τράπεζες ερμηνεύουν την α’ ή την β’ εγκύκλιο ή τον νόμο ή το τι χρεώσεις κάνουν, δεν είμαι εγώ αρμόδιος. Το γνωρίζουμε το πρόβλημα, διότι έχουμε καταγγελίες στο Υπουργείο Οικονομικών, αλλά τα θέματα των εξόδων και των προμηθειών που χρεώνουν οι τράπεζες είναι αρμοδιότητα άλλου Υπουργού και πρέπει να απευθυνθείτε εκεί.

Εγώ, έχω να απαντήσω στο θέμα της απώλειας της ρύθμισης όπου, πολύ σωστά, επισημαίνετε ότι υπάρχει ένα πρόβλημα και πολλές φορές αυτό δημιουργείται, ενώ έχει βγει εγκύκλιος από το Υπουργείο Οικονομικών και ρυθμίζει συνολικά το θέμα.

Όπως πολύ σωστά είπατε, με τον νόμο των εκατό δόσεων, και παρά την επίθεση που δεχθήκαμε τότε και τα όσα ακούσαμε, λύθηκε ένα μεγάλο πρόβλημα για τους πολίτες. Η αύξηση του επιτοκίου από το 3% σε 5,05%, που αναγκαστήκαμε να φέρουμε με τον ν. 4336, δημιούργησε το πρόβλημα. Παρ’ όλα αυτά, το Υπουργείο Οικονομικών με εγκύκλιο που έβγαλε από τις 9-10-2015, την εγκύκλιο ΠΟΛ 1226, έδωσε σαφέστατη κατεύθυνση. Θα καταθέσω στα Πρακτικά και την εγκύκλιο και το σχετικό έγγραφο της Διεύθυνσης Εισπράξεων της Γενικής Γραμματείας Δημοσίων Εσόδων. Η αύξηση από το 3% έως το 5,05% υπολογίστηκε για την υπόλοιπη ρυθμισμένη οφειλή που υπήρχε την 15-10-2015, δηλαδή μετά την παρέλευση διμήνου από τη δημοσίευση του νόμου, ακριβώς για να υπάρχει επαρκής χρόνος ενημέρωσης των φορολογούμενων.

Επίσης, κατ’ εξαίρεση οφειλές μέχρι 5.000 ευρώ, που είχαν υπαχθεί στη ρύθμιση, εξακολούθησαν να μην επιβαρύνονται με προσαυξήσεις, τόκους εκπρόθεσμης καταβολής κ.λπ., εφόσον συντρέχαν οι τρεις προϋποθέσεις που ωφελούσαν και προστάτευαν τους οικονομικά αδύνατους.

Με τον ν. 4336 επίσης, όπως ξέρετε, προστέθηκε και νέος λόγος απώλειας της ρύθμισης, εάν ο φορολογούμενος δεν είχε εξοφλήσει το σύνολο των ληξιπρόθεσμων μη ρυθμισμένων οφειλών του, δεν έχει υπαγάγει το σύνολο των ληξιπρόθεσμων οφειλών του σε τμηματική καταβολή ή δεν υφίσταται καθεστώς αναστολής είσπραξης για τις ανεξόφλητες μη ρυθμισμένες οφειλές του.

Στην εγκύκλιο αυτή που βγάλαμε, λοιπόν, για να αντιμετωπιστούν ακριβώς τα προβλήματα της εκ παραδρομής μη καταβολής ποσοστού δόσης για λόγους χρηστής διοίκησης και εύλογης εμπιστοσύνης του διοικούμενου προβλέφθηκε ότι η απώλεια της ρύθμισης δεν επέρχεται όταν ο φορολογούμενος εκ παραδρομής δεν έχει καταβάλει το ποσό επιβάρυνσης εκπρόθεσμης καταβολής δόσης ή εν γένει εξαιτίας ποσών μικρού ύψους, που έχουν παραμείνει ανεξόφλητα από παραδρομή.

Τελειώνω, κυρία Πρόεδρε.

Δόθηκαν, μάλιστα, οδηγίες προς τους προϊσταμένους των υπηρεσιών, ώστε τα εκ παραδρομής μη καταβληθέντα ποσά να καλύπτονται από τον φορολογούμενο, οι δε ρυθμίσεις να μην θεωρούνται απολεσθείσες.

Καταθέτω, όπως σας είπα, στα Πρακτικά τη σχετική εγκύκλιο και το σχετικό έγγραφο. Πιθανά να έχει γίνει σε κάποιες περιπτώσεις λάθος. Πρέπει να ρυθμιστεί αυτό το θέμα και να αντιμετωπιστεί από τις τράπεζες.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κόκκαλης για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ:** Με κάλυψε ο κύριος Υπουργός, εάν αυτή η εγκύκλιος έχει ισχύ και τώρα, δηλαδή εάν μπορούν σήμερα αυτοί οι οποίοι έχασαν τη ρύθμιση, αυτοί οι οποίοι έχουν βγει εκτός του συστήματος, να κάνουν χρήση της εγκυκλίου, ώστε να ενταχθούν εκ νέου –καταβάλλοντας βέβαια, τα επιπλέον ποσά, λόγω της αύξησης του επιτοκίου- στο σύστημα των εκατό δόσεων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, θέλετε να πείτε κάτι;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ναι, κυρία Πρόεδρε.

Πολύ σαφέστατα. Η εγκύκλιος είναι συγκεκριμένη. Εάν κάποιος -χωρίς να έχει ευθύνη ο φορολογούμενος και παρότι ο νόμος και η εγκύκλιος ήταν σαφής- βγήκε από τη ρύθμιση, πρέπει να απευθυνθεί στην αρμόδια εφορία του και, αν υπάρχει πρόβλημα, σε επικοινωνία να λύσουμε αυτά τα προβλήματα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για τη συντομία της συζήτησης.

Θα συζητηθεί τώρα η πέμπτη με αριθμό 812/19-4-2016 επίκαιρη ερώτηση πρώτου κύκλου του Βουλευτή Α’ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών σχετικά με τον κίνδυνο για αδυναμία επιβίωσης του μη κερδοσκοπικού οργανισμού «το Χαμόγελο του Παιδιού».

Ο κ. Σαρίδης έχει το λόγο για δυο λεπτά.

**ΙΩΑΝΝΗΣ ΣΑΡΙΔΗΣ:** Κατ’αρχήν, θα ήθελα να ευχηθώ χρόνια πολλά σε όλους και όλες σε αυτήν την Αίθουσα.

Κύριε Υπουργέ, το έχουμε συζητήσει και στο παρελθόν εμείς το συγκεκριμένο θέμα. Η ερώτηση είναι πάρα πολύ απλή, αλλά με πολύ ουσία μέσα της. Ποια η πρόβλεψη της Κυβέρνησης για το μέλλον των παιδιών που στηρίζει «το Χαμόγελο του Παιδιού» στο ενδεχόμενο αυτό να κλείσει λόγω αδυναμίας;

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Αλεξιάδης έχει το λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, το θέμα αυτό είναι αρμοδιότητας του Υπουργείου Οικονομικών, με την έννοια τη φορολογική εν μέρει, διότι η μεγάλη αρμοδιότητα είναι στα Υπουργεία που αναλαμβάνουν τη χρηματοδότηση αυτών των φορέων. Είναι πραγματικά από τις πιο δύσκολες στιγμές, όταν αναγκάζομαι ως Υπουργός Οικονομικών να διαχειρίζομαι ή να απαντώ για θέματα φορέων, όπως «το Χαμόγελο του Παιδιού» ή η «Κιβωτός», γιατί οι φορείς αυτοί προσφέρουν στην κοινωνία ένα καταπληκτικό έργο και είναι πραγματικά πολύ δύσκολο, να έρχεσαι να απαντάς σε τέτοιες ερωτήσεις για τέτοιους φορείς, οι οποίοι έπρεπε να έχουν την αμέριστη συμπαράσταση, αλλά δυστυχώς οι δημοσιονομικές συνθήκες δεν μας επιτρέπουν να κάνουμε αυτό που έπρεπε να κάνουμε.

Θα καταθέσω τα σχετικά έγγραφα, αλλά θέλω να σας ενημερώσω για το εξής. Σε ό,τι αφορά «το Χαμόγελο του Παιδιού» στο θέμα της φορολόγησης, αλλά και γενικότερα για νομικά πρόσωπα αυτού του χαρακτήρα, υπάρχει μια απαλλαγή για τα ακίνητα που ιδιοχρησιμοποιούν αποκλειστικά για την εκπλήρωση των σκοπών τους, με ιδιαίτερη φορολογική μεταχείριση, κατά τον υπολογισμό του συμπληρωματικού ΕΝΦΙΑ. Να σας θυμίσω ότι ο συμπληρωματικός ΕΝΦΙΑ υπολογίζεται με 2,5 ‰ επί της αξίας των δικαιωμάτων για τα ακίνητα που δεν ιδιοχρησιμοποιούν.

Επίσης, έχουν ευνοϊκότερη φορολόγηση σε ό,τι αφορά τη φορολογία εισοδήματος. Απαλλάσσονται πάρα πολλά έσοδά τους από τη φορολογία, όταν αυτά τα έσοδα έχουν σχέση με την εκπλήρωση του σκοπού τους. Δεν απαλλάσσονται βεβαίως τα έσοδα τα οποία είναι από εμπορική δραστηριότητα ή από άλλη δραστηριότητα, που δεν έχουν σχέση με την επιδίωξη του σκοπού τους, παρά το ότι χρησιμοποιούν αυτά τα έσοδα για να ικανοποιήσουν τους σκοπούς τους. Δηλαδή αν έχουν κάποια εμπορική δραστηριότητα ή κάποια άλλη πώληση ακινήτου κ.λπ., εκεί δεν υπάρχει απαλλαγή του φόρου. Αυτό είναι δυστυχώς το πρόβλημα, σε σχέση με τα θέματα φορολογίας.

Σε σχέση τώρα με τα άλλα θέματα που θίξατε και παρά το ότι είναι εδώ ο αρμόδιος Υπουργός -έχω εγώ τα σχετικά έγγραφα και θα σας ενημερώσω- όπως μας ενημέρωσαν από τις υπηρεσίες του Υπουργείου Εργασίας από τη Διεύθυνση προστασίας της οικογένειας, εκεί έχουμε σε σχέση με το «Χαμόγελο του Παιδιού» σύμβαση που έγινε μεταξύ του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, σε συνεργασία με το Εθνικό Κέντρο Κοινωνικής Αλληλεγγύης, το οποίο έχει υπογράψει δύο προγραμματικές συμβάσεις με «το Χαμόγελο του Παιδιού» για τη λειτουργία δύο ξενώνων φιλοξενίας, μία στον Καρέα και μία στον Φοίνικα Θεσσαλονίκης. Είναι περίπου τριάντα παιδιά στον κάθε φορέα από αυτούς στον κάθε χώρο.

Το Υπουργείο Εργασίας Κοινωνικής Ασφάλισης και Κοινωνικής Αλληλεγγύης, με βάση σύμβαση που είχε κάνει, αναλαμβάνει τη χρηματοδότηση του σωματείου με το ποσό των 50.000 ευρώ, ανά εξάμηνο, για κάθε ξενώνα. Αυτή είναι η υποχρέωση που έχει αναλάβει το Υπουργείο Εργασίας.

Επίσης, με έγγραφό του το Υπουργείο Οικονομικών ενημερώνει ότι από τα έσοδα του πρωτοχρονιάτικου λαχείου έχει χρηματοδοτηθεί «το Χαμόγελο του Παιδιού», μεταξύ των ετών 2009 έως 2013, με το συνολικό ποσό των 634.000 ευρώ.

Αυτή είναι, δυστυχώς, η πραγματικότητα. Μακάρι να μπορούσαμε να πούμε κάτι περισσότερο ή να βοηθήσουμε αυτούς τους φορείς, αλλά με βάση τα δημοσιονομικά δεδομένα, αυτό μπορούμε να κάνουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σαρίδη, θέλετε να πείτε κάτι;

**ΙΩΑΝΝΗΣ ΣΑΡΙΔΗΣ:** Ναι, βεβαίως. Θα ευχαριστήσω τον Υπουργό για την απάντησή του. Η ερώτηση ερχόταν, ουσιαστικά, σαν συνέχεια ερώτησης που είχα κάνει στο Υπουργείο για την αδυναμία καταβολής του ΕΝΦΙΑ από την πλευρά του «Χαμόγελου του Παιδιού».

Η αλήθεια είναι, κύριε Υπουργέ, ότι χρησιμοποιείτε νούμερα, κάνετε πράξεις, αλλά δεν ξέρω κατά πόσον είναι σίγουρο ότι τα νούμερα αυτά τα οποία χρησιμοποιείτε και οι πράξεις οι οποίες κάνετε θα βοηθήσουν τη ζωή των Ελλήνων πολιτών στο μέλλον.

Εγώ, όμως, αυτή τη στιγμή θα σας πω κάποια νούμερα, τα οποία έχω πάρει μέσα από «το Χαμόγελο του Παιδιού». Με πολλή αγάπη θα σας πω τα νούμερα αυτά. Αυτά τα νούμερα, να ξέρετε, χαρίζουν ζωή και καλό θα ήταν και από τη δική σας πλευρά, η Ελληνική πολιτεία να κοιτάξει να δώσει ό,τι παραπάνω μπορεί σε αυτούς τους οργανισμούς οι οποίοι αναπληρώνουν το κενό της ελληνικής πολιτείας.

Διακόσιες εβδομήντα δύο χιλιάδες κλήσεις στην εθνική τηλεφωνική γραμμή «SOS» 1056. Σαράντα χιλιάδες κλήσεις για ιδιαίτερα θέματα παιδιών. Εννιακόσιες ογδόντα οκτώ καταγγελίες για συνολικά χίλια εννιακόσια εβδομήντα πέντε παιδιά. Εκατόν είκοσι οκτώ αιτήματα φιλοξενίας. Συμβουλευτική υποστήριξη χιλίων εννιακοσίων είκοσι τεσσάρων παιδιών και ενηλίκων. Διαχείριση εκατόν σαράντα ενός σοβαρών περιστατικών. Παροχή εξετάσεων προληπτικής ιατρικής σε δεκαπέντε χιλιάδες παιδιά.

Κύριε Υπουργέ, τριακόσια εβδομήντα επτά παιδιά φιλοξενούνται αυτή τη στιγμή στις δομές του «Χαμόγελου του Παιδιού». Πενήντα τρία παιδιά φιλοξενούνται επίσης -είναι ενήλικα, αλλά συνεχίζει να τα υποστηρίζει «το Χαμόγελο του Παιδιού».

«Το Χαμόγελο του Παιδιού» είναι μια κατάκτηση της ελληνικής κοινωνίας και θα πρέπει να παραμείνει ένας υγιής οργανισμός, εφόσον ουσιαστικά αναπληρώνει το κενό της ελληνικής πολιτείας.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κατ’ αρχάς, να πω ότι θα καταθέσω στα Πρακτικά το έγγραφο του Υπουργείου Εργασίας και Κοινωνικής Ασφάλισης από τη Διεύθυνση Κοινωνικής Προστασίας Οικογένειας, το έγγραφο από τη Γενική Γραμματεία Δημοσίων Εσόδων από τη Διεύθυνση Εφαρμογής Φορολογίας Κεφαλαίου και το έγγραφο από τη Γενική Γραμματεία Πληροφοριακών Συστημάτων από τη Γενική Διεύθυνση Οικονομικών Υπηρεσιών, που δίνουν αναλυτικά στοιχεία, για να μην σπαταλήσω καθόλου τον χρόνο για να απαντήσω σε αυτά τα ζητήματα.

Κύριε Βουλευτά, συμφωνώ μαζί σας στις διαπιστώσεις. Μακάρι να μπορούσαμε να κάνουμε περισσότερα πράγματα. Δυστυχώς, οι δημοσιονομικές συνθήκες μάς επιβάλλουν να κάνουμε μόνο αυτά. Και δεν είμαστε ευτυχείς, όταν αναγκαζόμαστε, τέτοιους φορείς αλληλεγγύης και προσφοράς να τους επιβαρύνουμε, έστω με την ελάχιστη φορολογική υποχρέωση.

Είναι σαφές ότι προσπαθούμε και κάνουμε ό,τι είναι δυνατόν στα πλαίσια αυτά, να διευκολύνουμε τους φορείς αυτούς, αλλά δυστυχώς τα πλαίσια είναι συγκεκριμένα.

Ευχαριστώ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά το προαναφερθέν έγγραφο το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στις επόμενες δύο ερωτήσεις θα απαντήσει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος.

Πρώτη ερώτηση είναι της κ. Χριστοφιλοπούλου. Δεν τη βλέπω εδώ. Θα προσχωρήσουμε με τον κ. Κατσώτη.

Θα συζητηθεί, λοιπόν, η τέταρτη με αριθμό 793/18-4-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση όλων των εργασιακών και ασφαλιστικών δικαιωμάτων των εργαζόμενων στην «ΗΛΕΚΤΡΟΝΙΚΗ ΑΘΗΝΩΝ».

Κύριε Κατσώτη, έχετε δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Κύριε Υπουργέ, όπως είναι γνωστό, η εταιρία «ΗΛΕΚΤΡΟΝΙΚΗ ΑΘΗΝΩΝ», εξαιτίας της καπιταλιστικής κρίσης και του ανταγωνισμού των επιχειρηματικών ομίλων, προχώρησε στη διαδικασία πτώχευσης και στις 13-4-2016 το Πολυμελές Πρωτοδικείο Αθηνών την έκανε δεκτή.

Πάνω από σαράντα έξι καταστήματα της εταιρείας πανελλαδικά έκλεισαν, με τετρακόσιους πενήντα εργαζόμενους να βρίσκονται "στον αέρα". Οι εργαζόμενοι καταγγέλλουν ότι η επιχείρηση μεθόδευσε τη συγκεκριμένη εξέλιξη, όλο το προηγούμενο διάστημα, αφού έκλεινε καταστήματα, έδινε αναγκαστικές άδειες σε υπαλλήλους, απέλυε κ.λπ., σχέδιο που υλοποιούσε, κρατώντας στο σκοτάδι τους ίδιους τους εργαζόμενους.

Η επιχείρηση όλα τα χρόνια της λειτουργίας της συσσώρευσε κέρδη με την ένταση της εκμετάλλευσης των εργαζομένων. Επέβαλε μειώσεις μισθών και έφτασε στο σημείο να ζητήσει από τους εργαζόμενος να προσφέρουν το μισθό ενός μήνα, για να συμβάλουν με αυτόν τον τρόπο στην ανάπτυξη της εταιρείας. Αποδεικνύεται και από τη συγκεκριμένη περίπτωση το ποιος κλείνει τις επιχειρήσεις και γιατί.

Κύριε Υπουργέ, η Κυβέρνηση, όπως και οι προηγούμενες, με την πολιτική της, προστατεύει την κερδοφορία και την ανταγωνιστικότητα των επιχειρήσεων, με όλο το αντεργατικό νομοθετικό πλαίσιο που διατηρεί, αλλά και που η ίδια η

Περιορίζει τα δικαιώματα των εργαζομένων, όπως οι αποζημιώσεις, σε σχέση με αυτά των άλλων πιστωτών της εταιρείας, αλλά και εμπαίζει τους εργαζόμενους, παραπέμποντάς τους στα διάφορα κακοπληρωμένα προγράμματα τύπου voucher και παροτρύνοντάς τους να διεκδικήσουν δικαστικά τις αποζημιώσεις τους.

Σε δύο προγραμματισμένες τριμερείς συναντήσεις ο επιχειρηματίας δεν προσήλθε. Καμμία άλλη ενημέρωση δεν έχει κάνει στους εργαζόμενους και πολύ περισσότερο δεν έχει δεσμευθεί για την αποζημίωσή τους και τη διασφάλιση των εργασιακών και ασφαλιστικών τους δικαιωμάτων, που απορρέουν βέβαια από τις συμβάσεις τους.

Όπως γνωρίζετε, η μη καταγγελία των συμβάσεων δημιουργεί πολλά προβλήματα και η Κυβέρνηση πρέπει να αντιμετωπίσει άμεσα το θέμα. Γιατί εκτός της μη καταβολής των αποζημιώσεων, δεν μπορούν οι εργαζόμενοι να εγγραφούν στον ΟΑΕΔ, ώστε να λάβουν το πενιχρό επίδομα ανεργίας που δικαιούνται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με την ερώτηση για την «ΗΛΕΚΤΡΟΝΙΚΗ ΑΘΗΝΩΝ» θέλουμε να απαντήσετε στο ζήτημα που θέτουμε. Συγκεκριμένα, ποιες ενέργειες θα κάνετε, έτσι ώστε να διασφαλιστούν όλα τα εργασιακά και ασφαλιστικά δικαιώματα των εργαζομένων, να καταβληθούν άμεσα οι αποζημιώσεις τους, με προτεραιότητα έναντι των αξιώσεων των τραπεζών και του δημοσίου από την εταιρεία, να ενταχτούν οι εργαζόμενοι στο Ταμείο Ανεργίας για όλο το διάστημα που θα βρίσκονται στην ανεργία και να υπάρξει άμεση στήριξή τους με καταβολή έκτακτου επιδόματος.

Αυτά και περιμένουμε τις απαντήσεις σας, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, κατ’ αρχάς χρόνια πολλά. Χρόνια πολλά σε όλους στο Σώμα.

Πρόκειται πράγματι για ένα πολύ σοβαρό ζήτημα. Ακριβώς λόγω της σοβαρότητας και είχαμε προσκαλέσει την εταιρεία επανειλημμένα -όπως αναφέρετε κι εσείς- σε τριμερείς, σε συμφιλιωτικές συναντήσεις στο Υπουργείο και όταν ανακοινώθηκε αιφνιδιαστικά, μετά την παρελκυστική τακτική της διεύθυνσης της εταιρείας να μην προσέλθει στις συναντήσεις αυτές, η πτώχευση, αυτοπροσώπως ήμουν παρών στη συνάντηση που έγινε στο Υπουργείο Εργασίας με τους εργαζομένους, για να δούμε τα επόμενα βήματα.

Εννοείται ότι στο πλαίσιο της υφιστάμενης νομοθεσίας θα είμαστε, όπως πάντα σε αυτές τις περιπτώσεις, στο πλευρό των εργαζομένων. Θα εξετάσουμε για παράδειγμα αν θα μπορούσαν να έχουν αυτό το έκτακτο βοήθημα, το έκτακτο επίδομα, το οποίο ζητάτε, από το ταμείο παγκοσμιοποίησης.

Όπως, όμως, επανειλημμένα έχω πει σε ερωτήσεις του Κομμουνιστικού Κόμματος, τα νομικά εργαλεία τα οποία έχει το Υπουργείο Εργασίας σε μια καπιταλιστική οικονομία είναι πεπερασμένα. Έχετε δίκιο να μας ρωτάτε τι κάνουμε για να ενισχύσουμε το οπλοστάσιο που έχουν στη διάθεσή τους οι εργαζόμενοι. Ήδη, όπως θα ξέρετε, στο υπό συζήτηση νομοσχέδιο για την ασφαλιστική μεταρρύθμιση έχουμε περιλάβει μια διάταξη, σύμφωνα με την οποία, αντίθετα με ό,τι συνέβαινε μέχρι τώρα, οι μέτοχοι ανώνυμων εταιρειών, όπως είναι η συγκεκριμένη, εφόσον έχουν μετοχές άνω του 10% της συνολικής μετοχικής σύνθεσης, θα ευθύνονται στο εξής και με την περιουσία τους όχι μόνο για οφειλές στα ασφαλιστικά ταμεία, αλλά και για οφειλές απέναντι στους εργαζομένους τους, ούτως ώστε να μην υπάρχει το φαινόμενο -συχνό στο παρελθόν- να έχουμε πτωχευμένες επιχειρήσεις και πλούσιους επιχειρηματίες.

Από εδώ και πέρα αυτοί θα βρεθούν ενώπιον των ευθυνών τους και προφανώς θα συνεχίσουμε να είμαστε απέναντι στην εργασιακή ζούγκλα –όπως είστε κι εσείς- και να βοηθάμε με κάθε δυνατό τρόπο τους αγώνες των εργαζομένων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, μιλάτε για τα νομικά εργαλεία ότι είναι πεπερασμένα και ότι κάνετε ό,τι μπορείτε για να ενισχύσετε ένα οπλοστάσιο πιο σύγχρονο, ούτως ώστε να μπορεί να αντιμετωπίζει τέτοιες περιπτώσεις.

Όμως κύριε Υπουργέ, θέλω να σας θυμίσω ότι πέρυσι η Κυβέρνησή σας ψήφισε, στο πλαίσιο του νέου σχεδίου του Κώδικα Πολιτικής Δικονομίας, ρύθμιση με την οποία οι εργαζόμενοι μπαίνουν σε μια χειρότερη τάξη απ’ αυτήν που ήταν μέχρι τώρα για την καταβολή των δεδουλευμένων τους, των αποζημιώσεών τους, αυτών τέλος πάντων που διεκδικούσαν από τον εργοδότη, στο πλαίσιο βέβαια των πτωχεύσεων. Πολλές επιχειρήσεις, αν θέλετε, ακολουθούν αυτόν τον δρόμο, γιατί αυτό το πλαίσιο τους διευκολύνει, τους ενισχύει, δεν χάνουν τέλος πάντων, κερδίζουν ακόμη και από μία τέτοια διαδικασία.

Άρα, λοιπόν, εσείς οι ίδιοι προσπαθείτε τώρα με το νομοσχέδιο να φέρετε αυτήν τη διάταξη –που βεβαίως είναι κάτι θετικό- από την άλλη πλευρά υπάρχει αυτός ο κώδικας, τον οποίο εσείς αλλάξατε και κάνατε χειρότερο και πιο δύσκολο για τους εργαζόμενους, κύριε Υπουργέ. Άρα, λοιπόν, η ευθύνη σας εδώ είναι μεγάλη. Φαίνεται από αυτήν την αλλαγή ότι και εσείς προκρίνετε τη διευκόλυνση των επιχειρηματικών ομίλων να απεμπλακούν ή, εν πάση περιπτώσει, προκρίνετε πρώτα και κύρια τους πιστωτές, τις τράπεζες με υποθήκη. Ουσιαστικά, το 65% πηγαίνουν σε αυτές και το 25% πηγαίνουν στους εργαζόμενους, στο δημόσιο και στους άλλους φορείς.

Άρα λοιπόν, εδώ νομίζω ότι πρέπει να πάρετε την ευθύνη. Πρέπει να αλλάξει και αυτή η πλευρά του Κώδικα Πολιτικής Δικονομίας, πέρα από αυτό που λέτε ότι μπορεί να προστατέψει. Εμείς πιστεύουμε ότι βεβαίως και οι μέτοχοι πρέπει να ευθύνονται, όχι όμως να ακολουθείται μια τέτοια πορεία όπου πτωχεύουν οι επιχειρήσεις και οι επιχειρηματίες κάνουν πάρτι με τα δεδουλευμένα των εργαζομένων, με τις αποζημιώσεις που δεν καταβάλλουν και με μια σειρά άλλες πλευρές, που έχει όλη αυτή η λειτουργία του πτωχευτικού κώδικα και του Κώδικα Πολιτικής Δικονομίας.

Κύριε Υπουργέ, πιστεύουμε ότι άμεσα πρέπει να ληφθούν μέτρα, έτσι ώστε να γραφτούν στον ΟΑΕΔ οι εργαζόμενοι χωρίς την καταγγελία, με υπουργική απόφαση. Μια ρύθμιση είναι. Δεν μπορεί αυτό να μένει έτσι. Πρέπει να καταβληθεί άμεσα ένα ποσό στους εργαζόμενους. Οι εργαζόμενοι είναι ουσιαστικά απολυμένοι και δεν εγγράφονται στον ΟΑΕΔ. Τι πρέπει να κάνετε δηλαδή για να πάρετε μια άλλη απόφαση, ώστε να μπορούν να δικαιωθούν του επιδόματος ανεργίας; Αυτό πρέπει να αντιμετωπιστεί. Είναι ένα από τα εργαλεία ακόμη που πρέπει εσείς, αν θέλετε, να αντιμετωπίσετε άμεσα κύριε Υπουργέ, ίσως και με αυτό το νομοσχέδιο για να μπορεί να έχει αναδρομική ισχύ για τους εργαζόμενους. Δεν μπορεί να είναι απολυμένοι τετρακόσιοι πενήντα εργαζόμενοι, να έχουν τόσο καιρό απασχόλησης και να λέτε ότι δεν μπορούν να γραφτούν επειδή δεν έχουν την καταγγελία του εργοδότη που δόλια δεν την έκανε.

Άρα λοιπόν, εμείς θεωρούμε ότι πρέπει άμεσα η Κυβέρνηση να πάρει τις ευθύνες της, να αντιμετωπίσει το πρόβλημα που δημιουργείται και σε αυτήν την περίπτωση του ΟΑΕΔ, έτσι ώστε οι εργαζόμενοι να γραφτούν τουλάχιστον στο ταμείο, πέρα από τα υπόλοιπα ζητήματα των αποζημιώσεων, που λέμε ότι θα πρέπει η Κυβέρνηση να πάρει τις ευθύνες, να αλλάξει τον Κώδικα Πολιτικής Δικονομίας και οι εργαζόμενοι να δικαιωθούν των δεδουλευμένων τους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, προφανώς έχετε δίκιο ότι η αλλαγή αυτή στον Κώδικα Πολιτικής Δικονομίας, που δίνει προβάδισμα στις απαιτήσεις των τραπεζών έναντι των απαιτήσεων των εργαζομένων, δεν είναι καλή εξέλιξη. Και είναι μια από τις νεοφιλελεύθερες επιλογές των μνημονίων που μας επιβλήθηκαν και δεν μπορέσαμε να αποτρέψουμε.

Ακριβώς όμως, όπως έχω πει στο παρελθόν σε ανάλογες ερωτήσεις, εμείς προσπαθούμε αυτές τις νεοφιλελεύθερες αιχμές που δεν μπορέσαμε να αποτρέψουμε να είναι στο μνημόνιο και να εφαρμοστούν, να τις αδρανοποιήσουμε με άλλα μέτρα εντελώς αντίθετης κατεύθυνσης και προοπτικής που εμείς εισάγουμε. Και ακριβώς η πρόβλεψη του νομοσχεδίου, με την οποία βαρύνονται πλέον με την ατομική τους περιουσία οι ιδιοκτήτες των εταιρειών που πτωχεύουν, βρίσκεται στην κατεύθυνση αυτήν και έχει ως σκοπό να εξοπλίσει, να θωρακίσει τους εργαζομένους ενδεχομένως και με μεγαλύτερη αποτελεσματικότητα απ’ ό,τι το παλαιό σύστημα του Κώδικα Πολιτικής Δικονομίας. Για τον απλό λόγο, όπως ξέρετε κι εσείς, συνήθως φροντίζουν οι κακοί επιχειρηματίες, δεν αναφέρομαι σε όλους, να μην υπάρχει τίποτα στο τέλος για να ικανοποιηθούν οι εργαζόμενοι, ακόμα και αν δεν υπάρχουν ενυπόθηκες απαιτήσεις στο παρελθόν ή απαιτήσεις άλλων προνομιούχων δανειστών.

Ως προς το ζήτημα τώρα της άμεσης βοήθειας των εργαζομένων, αντιλαμβάνομαι το πρόβλημα και πρέπει πράγματι να βρούμε μια λύση. Δεν είναι, όμως, η λύση αυτή με Υπουργική Απόφαση να προχωρήσουμε στην καταβολή του επιδόματος, για τον απλό λόγο ότι δεν έχει νομική βάση η έκδοση μιας παρόμοιας Υπουργικής Απόφασης.

**ΧΡΗΣΤΟΣ ΚΑΤΣΩΤΗΣ:** Να εγγραφούν στον ΟΑΕΔ σαν άνεργοι.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης** **και Κοινωνικής Αλληλεγγύης):** Σύμφωνοι. Αντιλαμβάνομαι το πρόβλημα, τι γίνεται όταν είναι ένας εργαζόμενος ξεκρέμαστος και δεν του έχει κοινοποιηθεί η καταγγελία της σχέσης εργασίας του.

Από την άλλη μεριά, όμως, η εγγραφή στον ΟΑΕΔ γίνεται όταν δεν υπάρχει σχέση εργασίας, ενώ τυπικά, εφόσον δεν έχει υπάρξει καταγγελία, η σχέση εργασίας μένει ενεργή.

Αυτό που λέω, λοιπόν, είναι ότι πρόκειται να τα αντιμετωπίσουμε αυτά με έναν γενικό τρόπο, με μία νομοθετική ρύθμιση που θα πρέπει να την εξετάσουμε και σε συνεργασία μαζί σας και με τα άλλα κόμματα της Βουλής, γιατί πράγματι πρέπει να αντιμετωπιστεί ένα τέτοιο θέμα, όχι όμως ad hoc, όχι όμως πρόχειρα επ’ ευκαιρία μιας μόνο επιχείρησης. Είναι ένα ζήτημα που θα πρέπει να το δούμε σφαιρικά, ώστε να το λύσουμε με γενικό, ομοιόμορφο τρόπο και για το μέλλον.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μέλη του Συλλόγου Γονέων και Κηδεμόνων του 2ου Δημοτικού Σχολείου Παραλίας Σταυρού Θεσσαλονίκης, καθώς και δεκαέξι μαθητές και μαθήτριες αυτού.

Η Βουλή σάς καλωσορίζει και σάς εύχεται Χρόνια Πολλά.

(Χειροκροτήματα απ’ όλες τις πτέρυγες της Βουλής)

Η διαδικασία που παρακολουθείτε είναι κοινοβουλευτικός έλεγχος, κατά τη διάρκεια του οποίου οι Βουλευτές υποβάλλουν ερωτήσεις στους Υπουργούς, γι’ αυτό και δεν υπάρχει μεγάλη συμμετοχή.

Θα συζητηθεί η δεύτερη με αριθμό 815/22-4-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις στα Ελληνικά Αμυντικά Συστήματα (ΕΑΣ).

Κυρία Χριστοφιλοπούλου, έχετε τον λόγο για δύο λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κυρία Πρόεδρε. Χρόνια πολλά και από μένα.

Θέλω να ξεκινήσω ακούγοντας λίγο την παραίνεση του κυρίου Υπουργού να βοηθήσουν τα άλλα κόμματα.

Επειδή, κύριε Υπουργέ, η αποεπένδυση συνεχίζεται και επειδή ολοένα και περισσότερες στρατιές ανέργων από επιχειρήσεις που κλείνουν, υπάρχουν επί των ημερών σας –δεν το λέω εγώ, το λέει η αγορά, το λένε οι κοινωνικοί εταίροι- θα ήταν καλό να δείτε τις δυνατότητες που δίνουν οι ισχύουσες ρυθμίσεις για την επαπειλούμενη εργασία και πάνω σ’ αυτό να κτίσετε κάποιου είδους άμυνα, γιατί κατανοώ απολύτως ότι δεν είναι δυνατόν κάποιος που δεν έχει καταγγελθεί η σύμβασή του να έχει επίδομα ανεργίας.

Εν προκειμένω, κύριε Υπουργέ, θα μπορούσα να σκεφτώ πολλά θέματα για τα οποία η Κυβέρνησή σας θα μπορούσε να κατηγορηθεί από την αντιπολίτευση που είμαστε εμείς. Θα μπορούσα να σκεφτώ αυτό που είπα, ότι η ιδιωτική οικονομία έχει δαιμονοποιηθεί, ότι υπάρχει υπερφορολόγηση, ότι υπάρχει κομματική άλωση του κράτους, ότι –θα το δούμε στην επιτροπή σε λίγο- περικόπτετε το ΕΚΑΣ, καταργείτε το ΕΚΑΣ σε λίγα χρόνια, κόβετε συντάξεις, εφάπαξ και λοιπά.

Αυτό που δεν μπορούσα να φανταστώ, όμως, κύριε Υπουργέ, είναι ότι θα σας έκανα ερώτηση και ειδικά σε σας προσωπικά, που στον επαγγελματικό και τον πολιτικό σας βίο χτίσατε πάνω στα εργασιακά δικαιώματα, για καταχρηστικές απολύσεις και παράνομες –θεωρώ- από μια δοτή διοίκηση της Κυβέρνησής σας.

Εν προκειμένω, αυτό αφορά τα Ελληνικά Αμυντικά Συστήματα όπου απολύθηκαν έξι εργαζόμενοι. Δεν ήταν αρεστοί στη διοίκηση. Μοντέλο Πολάκη -Υπουργείου Υγείας - ΚΕΕΛΠΝΟ; Δηλαδή, σε όποιον δεν συμμορφώνεται προς τας υποδείξεις, κόβουμε το κεφάλι του;

Πράγματι, κύριε Υπουργέ, έτσι έγινε. Υπήρχαν καταγγελίες και μάλιστα μία από τις εργαζόμενες είχε το θράσος –άκουσον, άκουσον- να προσφύγει πριν απολυθεί στην επιθεώρηση εργασίας που είναι υπό τη δική σας εποπτεία και να καταγγείλει τη μονομερή βλαπτική αλλαγή των όρων εργασίας της. Εκ των υστέρων απελύθη η εργαζόμενη αυτή, όπως και άλλοι πέντε συνάδελφοί της. Πριν απ’ αυτό –γιατί δεν ήταν τυχαίο- είχαν απολυθεί και τρεις νομικοί σύμβουλοι, μη αρεστοί και αυτοί.

Αναρωτιέμαι, κύριε Υπουργέ, γιατί δεν τηρήθηκε ο κανονισμός και γιατί δεν τηρήθηκε η πειθαρχική διαδικασία. Θα μου πείτε ότι δεν είστε ο αρμόδιος, δεν εποπτεύετε τα ΕΑΣ. Είστε, όμως, ο Υπουργός Εργασίας, είστε, όμως, ο αρμόδιος για να δείτε με ποιον τρόπο μπορείτε να το ελέγξετε, είτε μέσω του Σώματος Επιθεώρησης Εργασίας είτε μέσα από την προσπάθεια συμφιλίωσης που γνωρίζω ότι υπήρξε, αλλά που δυστυχώς δεν απέφερε αποτελέσματα.

Σας ακούω, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Χρόνια πολλά, κυρία συνάδελφε. Για το γενικότερο πολιτικό πλαίσιο απλώς να πω το αυτονόητο, ότι δεν δημιουργήσαμε εμείς το πελατειακό κράτος στην Ελλάδα, ούτε είμαστε εμείς αυτοί που δημιουργήσαμε κομματικούς στρατούς στο εσωτερικό της δημόσιας διοίκησης και των δημόσιων επιχειρήσεων.

Επί του συγκεκριμένου ζητήματος, γιατί πρέπει να μιλάμε συγκεκριμένα για να μπορούμε και να κρινόμαστε, γιατί οι γενικές θεωρητικές συζητήσεις είναι εύκολες, πρώτα από όλα να σας πω ότι η επιθεώρηση εργασίας συζητά σήμερα και αύριο με βάση τον προγραμματισμό της, τις καταγγελίες των εργαζομένων, άρα νομίζω ότι υπήρχε μια σπουδή εκ μέρους σας, τουλάχιστον σε ό,τι αφορά τις ευθύνες και τις αρμοδιότητες του Υπουργείου Εργασίας. Λογικό θα ήταν να ολοκληρωθεί πρώτα η διαδικασία και αν νομίζατε ότι επιδείξαμε κάποια ολιγωρία ή αβελτηρία στην ανάπτυξη των αρμοδιοτήτων μας να μας ασκηθεί η κοινοβουλευτική κριτική.

Επίσης, δεν είναι ακριβές ότι δεν απέδωσαν οι τριμερείς συναντήσεις. Εξαιτίας αυτών των τριμερών συναντήσεων έχουμε απάντηση στις 5 Απριλίου του διοικητικού συμβουλίου της εταιρείας -και για να είμαι ακριβής του διευθύνοντος συμβούλου- που λέει ότι εν όψει των συζητήσεων που έγιναν θα επανεξεταστούν μία προς μία οι γενόμενες απολύσεις εργαζομένων και ένα μεταγενέστερο έγγραφο του Προέδρου του διοικητικού συμβουλίου –το οποίο επίσης καταθέτω- το οποίο λέει ότι αποφασίστηκε η ανάκληση της καταγγελίας μίας από τους απολυθέντες.

(Στο σημείο αυτό ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλοςκαταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προφανώς δεν είναι ο ρόλος μου να διαπιστώσω εάν υπήρξαν ή εάν δεν υπήρξαν παραβιάσεις εργατικής νομοθεσίας. Γι’ αυτό υπάρχουν τα όργανα της επιθεώρησης εργασίας που θα αποφανθούν.

Αυτό που μπορώ να σας πω είναι ότι σε αντίθεση με ό,τι συνέβαινε στο παρελθόν, η διοίκηση την οποία εμείς υποδείξαμε προέβη σε έλεγχο των απολύσεων, ήρθε στις τριμερείς συναντήσεις, θα είναι παρούσα στην προσπάθεια του ΣΕΠΕ να βρει και τα νομικά και τα πραγματικά της υπόθεσης και εν όψει τούτων νομίζω ότι δεν έχετε δίκιο στην κριτική σας ότι δεν ασκήθηκαν οι αρμοδιότητες ή στο ότι και εμείς συνεχίζουμε φαύλες πρακτικές του παρελθόντος που είχαν φτιαχτεί από το πελατειακό σύστημα που κυβερνούσε όλες αυτές τις δεκαετίας τη χώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Χριστοφιλοπούλου, έχετε τον λόγο για τρία λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, καμμία σπουδή! Σας θυμίζω ότι όταν έγιναν οι απολύσεις τον Φεβρουάριο, αμέσως κατατέθηκε η επίκαιρη ερώτηση. Και επειδή παρεβλήθη η απεργία των δικηγόρων, μου ζητήσατε να τη συζητήσουμε αμέσως μετά. Τώρα έχουν παρέλθει πάρα πολύ μήνες.

Εκείνο που θα σας ρωτήσω εγώ είναι το εξής: Από τον Φεβρουάριο που έχει υπάρξει η καταγγελία, γιατί τώρα εξετάζει το ΣΕΠΕ; Γιατί δεν εξέτασε το ΣΕΠΕ από τον Φεβρουάριο, αφού όντως είχατε την καταγγελία;

Γνωρίζω –όπως γνωρίζετε και εσείς- ότι για τη μία εργαζόμενη, η οποία κατήγγειλε τη βλαπτική μεταβολή και εκ των υστέρων απελύθη, έχει υπάρξει η διαδικασία του διοικητικού συμβουλίου για ανάκληση της απόλυσης. Όμως, αυτό δεν έχει ακόμα ούτε επισημοποιηθεί ούτε καθαρογραφτεί. Σας ερωτώ: Είναι αυτό μια προσπάθεια της διοίκησης να ρίξει στάχτη στα μάτια για τους άλλους εργαζόμενους; Ξαναλέω ότι υπάρχει κανονισμός. Γιατί δεν εφαρμόζεται ο κανονισμός;

Θα επανέλθω, κύριε Υπουργέ, αφού είπατε ότι σήμερα που συζητείται έχει ξεκινήσει η διαδικασία. Έπρεπε όμως να έχει ξεκινήσει από τον Φεβρουάριο αυτή η ιστορία, μόλις έγινε η καταγγελία.

Και κάτι άλλο: Σήμερα τα Ελληνικά Αμυντικά Συστήματα πορεύονται χωρίς σχέδιο, χωρίς επιχειρησιακό πλάνο. Τα Ελληνικά Αμυντικά Συστήματα, για τα οποία με παρέμβαση της τότε Υπουργού κ. Γεννηματά είχε γίνει και σχέδιο και συνεννόηση με τους θεσμούς, τους δανειστές, την τρόικα –πείτε τους όπως θέλετε- έτσι ώστε να υπάρξει και φορολογική και ασφαλιστική ενημερότητα της εταιρείας και διευθέτηση των χρεών και δυνατότητα μέσα από αυτό το πλάνο να υπάρχει εθελούσια έξοδος και δυνατότητα να γίνει βιώσιμη αυτή η αμυντική βιομηχανία, η οποία είναι πάρα πολύ σημαντική για την άμυνα της χώρας, θα μπορούσαν να λειτουργήσουν με προϋποθέσεις που τις είχαμε θέσει τότε.

Θέλω να σας πω, λοιπόν, μεταφέροντας και την καταγγελία, όχι μόνο των εργαζομένων της εταιρείας αλλά και ευρύτερα του συνδικαλιστικού χώρου, ότι πρέπει να γνωρίζετε πως έτσι όπως πάει η εταιρεία θα πάμε σε λουκέτα, διότι η δοτή διοίκηση το μόνο που θέλει να κάνει είναι να απολύει αυτούς που δεν της άρεσαν και να μην κάνει τίποτα. Η εταιρεία και πάλι είναι πνιγμένη στα χρέη, δεν έχει ασφαλιστική ενημερότητα, έχει εγκαταλειφθεί το πρόγραμμα, όπως εγκαταλείφθηκαν και πάρα πολλά άλλα. Δηλαδή, δεν είχατε καν τη δυνατότητα να το συνεχίσετε.

Θα έχετε, λοιπόν, στα χέρια σας και άλλες δυστυχώς απολύσεις. Και το προλέγω αυτό, κύριε Υπουργέ -εύχομαι να μην γίνει- αλλά επί ενάμιση χρόνο δεν κάνατε τίποτα ως Κυβέρνηση για τα Ελληνικά Αμυντικά Συστήματα και αύριο θα έχουμε μεγάλο πρόβλημα. Οι εργαζόμενοι αγωνιούν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε, λέγοντας: Απαντήστε μου στην πρώτη ερώτηση, αν αυτό δεν είναι πρακτική εκφοβισμού, το να προσλαμβάνω έναν, έναν και αν είναι καλό παιδί, γιατί δεν λέτε στον συναρμόδιο Υπουργό, τον κ. Βίτσα ή τον κ. Καμμένο, να παρέμβει στη διοίκηση, έτσι ώστε να ξεκινήσει κανονικά πειθαρχική διαδικασία και να ανακληθούν όλες οι απολύσεις; Να ξεκινήσει η πειθαρχική διαδικασία, να δείξετε, δηλαδή, μια καλή πίστη ως Κυβέρνηση προς τους ανθρώπους που απολύσατε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία συνάδελφε, πραγματικά δεν καταλαβαίνω το αντικείμενο της ερώτησης.

Πρώτα-πρώτα, τι εννοείτε λέγοντας δοτή διοίκηση; Επί των ημερών σας εκλεγόταν η διοίκηση και τώρα, επί των δικών μας ημερών, είναι που διορίζεται;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν είπα κάτι τέτοιο.

Επί του προκειμένου, κύριε Υπουργέ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, δεν είναι καθόλου επί του προκειμένου. Οι διοικήσεις ορίζονται. Υπάρχει νομιμότητα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν είπα αυτό. Κύριε Υπουργέ, είπα δοτή…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Απλώς, επειδή έχετε συνηθίσει να μην λειτουργείτε στο πλαίσιο της νομιμότητας, αλλά στο πλαίσιο της πατρωνίας, γι’ αυτό δεν αντιλαμβάνεστε…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τι λέτε τώρα;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν μιλάω προσωπικά σε σας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς τα λέτε αυτά;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Φυσικά εγώ τα λέω αυτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Για σκεφτείτε λίγο! Σας φέρθηκα ευγενικά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σας λέω, λοιπόν, ότι η πατρωνία δεν αφορούσε μόνο τον τρόπο πρόσληψης. Η ΕΑΣ θα κάνει προσλήψεις μόνο μέσω ΑΣΕΠ, πράγμα που δεν συνέβαινε στο παρελθόν. Η πατρωνία, όμως, δεν αφορά τον τρόπο με τον οποίο προσλαμβάνεται ο κόσμος. Η πατρωνία αφορά επίσης και την προστασία αυτών που δεν δουλεύουν, αυτών που διορίστηκαν επειδή έχουν μπάρμπα στην Κορώνη και δεν δουλεύουν επειδή έχουν μπάρμπα στην Κορώνη. Επομένως η προστασία του πελατειακού συστήματος, που εσείς φτιάξατε, αφορά και την προστασία εργαζομένων που δεν εργάζονται.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ξέρετε κάτι;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν αναφέρομαι σε συγκεκριμένες περιπτώσεις. Όχι, το αντίθετο!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δημιουργούμε εντυπώσεις, δηλαδή!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν ξέρω καθόλου και δεν είναι δική μου αρμοδιότητα να κρίνω. Αυτό είναι θέμα της επιθεώρησης εργασίας και τελικά των δικαστηρίων.

Η σπουδή και ο ζήλος σας, όμως, να μην περιμένετε την εξέλιξη της διαδικασίας, αλλά να προκαταλάβετε εσείς ότι οι απολύσεις έγιναν για άλλους λόγους εκδικητικούς, με κάνει να έχω δεύτερες σκέψεις, μήπως υπάρχει κάτι άλλο…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Για τη διαδικασία πειθαρχικού, κύριε Υπουργέ…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …μήπως είναι στο πλαίσιο όχι του ενδιαφέροντός σας του κοινοβουλευτικού, αλλά στο πλαίσιο των πελατειακών δικτύων που φτιάξατε στο παρελθόν.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αφού έχετε καλή πίστη, γιατί δεν…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σε ό,τι αφορά το τι κάναμε εμείς, από τον Φεβρουάριο το Υπουργείο Εργασίας, που ελέγχει το ίδιο τους χρόνους του, όρισε την πρώτη συνάντηση στις 23 Φεβρουαρίου, τη δεύτερη στις 18 Μαρτίου, αμέσως μετά την τρίτη, στις 21 Μαρτίου. Επομένως, όχι απλώς δεν έδειξε την οποιαδήποτε ολιγωρία το Υπουργείο αλλά αμέσως έσπευσε να ορίσει τις συναντήσεις.

Το Σώμα Επιθεώρησης Εργασίας όρισε τη συνάντηση, διότι εξαιτίας της υποστελέχωσής του, την οποία μας κληρονομήσατε, δυστυχώς, αυτοί είναι οι χρόνοι του ΣΕΠΕ, έτσι λειτουργεί.

Επομένως, όχι απλώς δεν αντιδράσαμε με ολιγωρία αλλά ακριβώς επειδή εμείς κινούμαστε με αποκλειστικό γνώμονα την προστασία των εργαζομένων, στο πλαίσιο όμως της νομιμότητας και όχι της πατρωνίας, κάναμε ό,τι ήταν εντός του πλαισίου των αρμοδιοτήτων μας, σε χρόνους που δεν νομίζω ότι θα μπορούσαν να γίνουν συντομότεροι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τις επόμενες τρεις ερωτήσεις θα απαντήσει ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας, δεδομένου ότι η πέμπτη με αριθμό 789/18-4-2016 ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένουπρος τον Υπουργό Ναυτιλίας και Νησιωτικής Πολιτικής, σχετικά με τις παράνομες ναυλώσεις σκαφών, δεν συζητείται σε συνεννόηση Υπουργού και Βουλευτή.

Επόμενη είναι η πρώτη με αριθμό 814/21-4-2016 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Ναυτιλίας και Νησιωτικής Πολιτικής, σχετικά με το σχεδιασμό του Υπουργείου για τη διαχείριση και την επάρκεια των υδατικών πόρων στα άνυδρα νησιά του Αιγαίου και των Κυκλάδων.

Κύριε Κόνσολα, έχετε τον λόγο για δύο λεπτά.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, είναι εξαιρετική ευκαιρία σήμερα να συζητήσουμε για άλλη μια φορά για θέματα που αφορούν τη νησιωτικότητα.

Κύριε Υπουργέ, είστε γνώστης. Δυστυχώς, όμως, κύριε Υπουργέ, στο εξωτερικό, αλλά ακόμα και στο εσωτερικό υπάρχουν παράγοντες πολιτικοί, κοινωνικοί, αλλά και κυβερνητικοί που δεν αντιλαμβάνονται τι σημαίνει νησιωτικότητα, ιδιαίτερα σε μια περίοδο που έχει ανάγκη η χώρα να στηρίξει αυτήν την προοπτική.

Κατέθεσα μια συγκεκριμένη πρόταση στον Πρόεδρο της Βουλής, κύριε Υπουργέ, για να συμπεριληφθεί -η διαβεβαίωση ότι συμπεριλαμβάνεται- η ρήτρα νησιωτικότητας σε κάθε νομοσχέδιο στη χώρα. Γνωρίζω ότι και εσείς έχετε τις ίδιες ευαισθησίες. Αυτό έχει περισσότερο ανάγκη να το αντιληφθεί καθένας μας σήμερα, όταν οι φυσικοί πόροι στην περιοχή της Δωδεκανήσου, των Κυκλάδων, στη νησιωτική χώρα γενικότερα, δεν είναι δεδομένοι και μάλιστα εκεί που δεν υπάρχουν χρειάζεται ακριβό κόστος μεταφοράς και ανάκτησής τους.

Ένα από τα ζητήματα αυτά, κύριε Υπουργέ, είναι το νερό. Ξέρω ότι έχετε ασχοληθεί στον παρελθόν και ξέρω ότι διά μαγείας δεν μπορούν να λυθούν όλα. Όμως, σε ό,τι αφορά τα άνυδρα νησιά του Αιγαίου δεν αντιμετωπίζονται από την πολιτεία ούτε με όρους βιωσιμότητας, αλλά ούτε και με όρους αειφορίας, πολύ περισσότερο δεν αντιμετωπίζονται με όρους ορθολογισμού.

Ξέρετε αυτή η θέση μου δεν είναι όψιμη. Το γνωρίζετε και στη δημόσια συζήτηση που έχω λάβει θέση, αλλά και στο Κοινοβούλιο στο παρελθόν, όσο είμαι Βουλευτής. Την εκφράζω εδώ και τρία χρόνια στην Αίθουσα αυτή.

Από το 2006 μέχρι το 2014 δαπανήθηκαν περίπου 71 εκατομμύρια ευρώ, κύριε Υπουργέ, για τη μεταφορά νερού σε άνυδρα νησιά. Θα ήθελα, ειλικρινά, να μας πείτε αν έχετε στοιχεία αυτά τα δύο χρόνια τι έχει δαπανηθεί.

Ξέρετε εάν υπήρχαν έργα υποδομής (λιμνοδεξαμενές, μονάδες αφαλάτωσης στα νησιά του Αιγαίου, μελέτες για τη διαχείριση των υδάτινων πόρων) ενδεχόμενα να μην είχαμε αυτό το κόστος. Θέλω να συμβάλω ωστόσο στη συζήτηση και να βρούμε μια βιώσιμη λύση.

Γνωρίζω ότι έχετε ευαισθησίες και εσείς. Σε ό,τι αφορά τη δαπάνη του κράτους για το νερό, αυτό δεν είναι το μοναδικό εμπόδιο και το μοναδικό που θα συζητήσουμε σήμερα. Υπάρχουν προβλήματα και στην αυτοδιοίκηση που επιφορτίζεται τα κόστη μεταφοράς.

Επίσης, πρέπει να σας θυμίσω, κύριε Υπουργέ, ότι ιδιαίτερα για τους νησιώτες υπάρχει μια επιβαρυμένη τιμολογιακή πολιτική, περίπου 10,5 ευρώ το κυβικό κοστίζει σε κάθε νησιώτη. Δηλαδή, κυρία Πρόεδρε, πενταπλάσιο είναι το κόστος για τον νησιώτη, για τον πολίτη που ζει στα νησιά, από τον πολίτη που ζει στην Αττική. Είναι εξωφρενικό το ποσό. Ξέρετε, αυτό δεν είναι όρος ισονομίας και ισότητας.

Επίσης, υπάρχει ένα πρόσθετο πρόβλημα: θερινή περίοδος. Ξέρετε τι συμβαίνει στα νησιά, στις τουριστικές περιοχές όπου δεν υπάρχει νερό -εσείς είστε από μια περιφέρεια που ζήσατε το πρόβλημα, την Αίγινα, και θυμάστε τι είχε γίνει- όπως υπάρχουν και ζητήματα της ασυνέπειας της πολιτείας για την πληρωμή αυτών που επιφορτίζονται για την μεταφορά του νερού.

Πιστεύω, λοιπόν, κύριε Υπουργέ, ότι χρειάζονται άμεσες προτεραιότητες για την αντιμετώπιση των προβλημάτων ενόψει της τουριστικής περιόδου και επίσης χρειάζεται να συζητήσουμε για ένα νέο στρατηγικό σχέδιο για τη βιωσιμότητα και την προοπτική να έχουν τα νησιά το φυσικό αυτό αγαθό, το νερό δηλαδή.

Ευχαριστώ, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Κύριε συνάδελφε, χρόνια πολλά κατ’ αρχάς. Ευχαριστώ για την ερώτηση. Δίνει μια δυνατότητα να επικαιροποιήσουμε και να ενημερώσουμε και όσους μας ακούν, και κυρίως τους νησιώτες και τις νησιώτισσες, για αυτό το πολύ σημαντικό ζήτημα.

Πράγματι, η νησιωτικότητα είναι ένας στόχος που ενοποιεί όλες τις πτέρυγες της Βουλής. Με πρωτοβουλία της Γενικής Γραμματείας Αιγαίου και του Υπουργείου, αλλά και του Προέδρου της Βουλής, με την συμμετοχή και τη δική σας στην πρόσφατη εκδήλωση που οργανώθηκε με αφορμή την απελευθέρωση της Δωδεκανήσου, νομίζω ότι έχουμε βάλει το νερό στο αυλάκι, ώστε πολύ σύντομα οι μηχανισμοί για να υλοποιηθεί αυτή η διαδικασία της ρήτρας νησιωτικότητας να είναι στο επόμενο διάστημα μια πρακτική που το ελληνικό Κοινοβούλιο θα την ακολουθεί για τη νομοθετική διαδικασία.

Σε σχέση με την υδροδότηση των νησιών, μιας και είναι και αρχή καλοκαιριού τώρα, άνοιξη, νομίζω ότι είναι ακριβώς πολύ επίκαιρη η ερώτησή σας. Αναλάβαμε το γνωστό σύστημα με κάποιες βελτιώσεις προγραμματισμένες για την ανάπτυξη των αφαλατώσεων, το σύστημα της μεταφοράς νερού στα άνυδρα νησιά με πλοία. Αυτό είναι ένα αναχρονιστικό, πολυδάπανο σύστημα, το οποίο, όμως, επέζησε και επιζεί ακόμα επί δεκαετίες ολόκληρες, παρά το γεγονός ότι είναι άκρως αναχρονιστικό και άκρως πολυδάπανο.

Παρ’ όλα αυτά, στον διαγωνισμό που αναγκαστικά τρέξαμε και τον τρέχουμε ακόμα, μέχρις ότου ολοκληρωθούν οι εναλλακτικές λύσεις που είναι δρομολογημένες –και θα σας πω γι’ αυτό- καταφέραμε πολύ σημαντικές βελτιώσεις. Συνεργαστήκαμε μάλιστα -γιατί ο διαγωνισμός αυτός έπρεπε να είχε προκηρυχθεί τον Νοέμβριο του 2014 και στην πραγματικότητα αναρτήθηκε στις 23-1-2015- με τον τότε Γενικό Γραμματέα Αιγαίου, τον κ. Ζωίδη, που έμεινε στη θέση του για λίγους μήνες, μέχρις ότου αναλάβει ο νυν Γενικός Γραμματέας κ. Γιαννέλης και καταφέραμε με αυτούς τους διαγωνισμούς του αναχρονιστικού συστήματος να μειωθεί η τιμή από 12,90 που ήταν μέχρι το 2014, 2015, στα 10,40 και εν συνεχεία σήμερα στα 10,30. Δεν είναι τεράστια μείωση, αλλά εν πάση περιπτώσει είναι σημαντική.

Στην περίοδο 2006 -2014, στην οποία αναφέρεστε για το συνολικό κόστος των 71 εκατομμυρίων, και εδώ έχουμε ενδεικτική βελτίωση πολύ σημαντική. Είναι κατά μέσο όρο 7.888.000 τον χρόνο και σας βεβαιώνω ότι το 2015 έχουμε μείωση κατά 54% σε σχέση με τον ετήσιο μέσο όρο 2006 -2014.

Τώρα, το κόστος μεταφοράς δεν μετακυλίεται στους κατοίκους των νησιών. Δεν πληρώνουν 10,5 το κυβικό. Αυτά -ευτυχώς για τους νησιώτες, αλλά δυστυχώς για όλους τους Έλληνες και Ελληνίδες πολίτες- τα πληρώνει ο κρατικός προϋπολογισμός και ο προϋπολογισμός της Γενικής Γραμματείας Αιγαίου. Οι κάτοικοι των νησιών πληρώνουν κατά μέσο όρο 1,5 ευρώ ανά κυβικό μέτρο στους αντίστοιχους ΟΤΑ για τη συντήρηση του δικτύου ύδρευσης και αποχέτευσης και όλα αυτά.

Κυρία Πρόεδρε, στη συνέχεια θα σας ενημερώσω και για τις μονάδες αφαλάτωσης και την πορεία που έχουμε αυτήν τη στιγμή, αλλά και για τους νέους διαγωνισμούς, για ένα νέο σύστημα υδροδότησης των νησιών και για πολλά άλλα που αφορούν τους νέους προγραμματισμούς που έχουμε βάλει και στο Υπουργείο και η Γενική Γραμματεία Αιγαίου.

Είμαστε, όμως, σε καλό δρόμο και νομίζω ότι θα το βεβαιώσετε κι εσείς με αυτά που θα σας πω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κόνσολας για τρία λεπτά.

**ΕΜΜΑΝΟΥΗΛ ΚΟΝΣΟΛΑΣ:** Αντεύχομαι, κύριε Υπουργέ. Η Πρόεδρος προηγουμένως είχε ευχηθεί, όπως και οι άλλοι συνάδελφοι, οπότε αντεύχομαι κι εγώ για τη γιορτή του Πάσχα.

Ειλικρινά θέλω να χαιρετήσω και να εξάρω από την αρχή το γεγονός ότι υλοποιείται σταδιακά αυτή η πρόταση που κατέθεσα στην πανηγυρική συνεδρίαση στη Βουλή, σε σχέση με τη ρήτρα νησιωτικότητας και την ενσωμάτωσή της σε νομοσχέδια. Και πραγματικά θα χαρούμε πάρα πολύ να υλοποιηθεί αυτή η ιστορία επί ημερών σας. Μακάρι!

Χαίρομαι, όμως, πραγματικά, που κι εσείς διαπιστώνετε ότι υπάρχει ένα αναχρονιστικό μοντέλο σε σχέση με τη διαχείριση του νερού στη χώρα εδώ και δεκαετίες. Και φυσικά αυτό που εμείς θα χρειαστεί να κάνουμε είναι να δώσουμε μια βιώσιμη προοπτική σε αυτήν τη διαχείριση.

Ξέρετε, κύριε Υπουργέ, μιλήσαμε για δύο επίπεδα που πρέπει να κάνει η πολιτεία. Το ένα είναι οι άμεσες ενέργειες και το δεύτερο είναι να συνεργαστούμε για ένα στρατηγικό σχέδιο για την ανάπτυξη των φυσικών πόρων στα νησιά του Αιγαίου, στα άνυδρα νησιά. Στο Καστελόριζο, κύριε Υπουργέ. Ξέρετε πολύ καλά ότι βασανίζεται τα τελευταία χρόνια από την ανυπαρξία και την αδυναμία να υπάρξει νερό, φυσικό αγαθό. Δεν υπάρχει ανακατασκευή της λιμνοδεξαμενής, παρά το ότι το κόστος είναι μόνο 500 χιλιάδες ευρώ. Και ξέρετε, η μεταφορά του κόστους είναι τεράστια για το Καστελόριζο. Έχω θέσει το συγκεκριμένο ζήτημα ξανά με ερώτηση στη Βουλή. Επανέρχομαι και σήμερα.

Παράλληλα, κύριε Υπουργέ, υπάρχουν επτά νησιά του Αιγαίου: Σύμη, Λειψοί, Πάτμος, Λέρος, επίσης στις Κυκλάδες η Δονούσα, η Κίμωλος και η Αμοργός, για τα οποία έχουν αγοραστεί μονάδες αφαλάτωσης και δεν λειτουργούν ακόμα για διάφορες αιτίες.

Να μείνω λίγο στην Πάτμο. Στην Πάτμο δεν υπάρχουν δύο βασικά έργα υποδομής για να ολοκληρωθεί η τεχνική μελέτη -που ήδη γίνεται- και τα υποστηρικτικά έργα.

Η μεταφορά νερού στην Πάτμο και στους Αρκιούς, κύριε Υπουργέ, κοστίζει 1.000.000 ευρώ. Με αυτή την ολοκλήρωση των έργων, νομίζω ότι θα εξοικονομηθούν πόροι, ενώ η λειτουργία των δύο αυτών μονάδων θα δώσει και δυνατότητα, παράλληλα, παραγωγής χιλίων διακοσίων κυβικών την ημέρα και θα δώσει μια μόνιμη λύση στην περιοχή, στην Πάτμο, που ξέρετε πολύ καλά τι σημαίνει για την περίοδο που ακολουθεί.

Ένα πρόσθετο πρόβλημα, κύριε Υπουργέ, που πρέπει να δείτε με ιδιαίτερο πείσμα, είναι οι χρεώσεις της ΔΕΗ. Δεν μπορεί η τιμολογιακή πολιτική της ΔΕΗ, κύριε Υπουργέ, να έχει τα χαρακτηριστικά οικιακού ρεύματος. Είναι αδύνατον να ανταποκριθεί ο όποιος δήμος σε αυτήν τη χρέωση. Πρέπει, λοιπόν, να τερματιστεί αυτό το ξεπερασμένο -όπως είπατε κι εσείς κι ενδυναμώνω τη φωνή σας- και κοστοβόρο μοντέλο μεταφοράς του νερού. Πρέπει να τελειώσει μια και καλή αυτή η ιστορία.

Ξέρετε, αν θέλουμε να πιστεύουμε ότι το φυσικό αγαθό, που είναι το νερό, πρέπει να προσφέρεται στους πολίτες ως φυσικό αγαθό, πρέπει να το αποδείξουμε και με πράξεις. Γιατί σήμερα κάθε άλλο παρά φυσικό αγαθό είναι, αφού και νερό δεν υπάρχει και το πληρώνουν πολύ ακριβά.

Κύριε Υπουργέ, πρέπει και το Υπουργείο Εσωτερικών να βοηθήσει λίγο το Υπουργείο Ναυτιλίας. Δεν γίνεται να τραβήξετε αυτόν τον Γολγοθά μόνος σας. Και δεν βλέπω από το Υπουργείο Εσωτερικών να υπάρχει ευαισθησία. Και να σας πω γιατί. Γιατί χρειάζεται ένα ιδιαίτερο σχέδιο, χρειάζεται μία συγκεκριμένη χρηματοδότηση στους ΟΤΑ. Πρέπει να γίνουν παράλληλα υποστηρικτικά έργα για λιμνοδεξαμενές, πρέπει να γίνουν έργα, μελέτες για αναχώματα, πρέπει να γίνουν φράχτες στα ρυάκια. Πρέπει να οριοθετήσουμε ένα πλέγμα ζητημάτων που αφορούν την Αυτοδιοίκηση.

Και, ξέρετε, αυτά τα έργα θα αποσβεστούν σύντομα, εάν εξοικονομηθούν αυτοί οι πόροι που είπαμε πριν, κύριε Υπουργέ. Τα οφέλη θα είναι πολλά. Θα είναι οικονομική εξομάλυνση στην διαχείριση των υδάτων, μέσα από την περικοπή των χρηματοδοτήσεων από το Υπουργείο Ναυτιλίας για τη μεταφορά του νερού, θα υπάρχει επάρκεια υδροδότησης στα νησιά και επίσης, θα μειωθεί το κόστος της κατανάλωσης του νερού και στους πολίτες, αλλά και στην Αυτοδιοίκηση.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Κύριε συνάδελφε, θα κάνω όσο πιο γρήγορα μπορώ, για να τα πω όλα.

Όσον αφορά τις μονάδες αφαλάτωσης: Λειτουργούν ήδη μονάδες αφαλάτωσης στη Σχοινούσα, στη Φολέγανδρο, στη Σύμη, στους Αρκιούς, στη Θηρασιά και στη Μεγίστη. Τη διετία 2015-2016 περιορίστηκε σημαντικά η μεταφορά πόσιμου νερού με υδροφόρο πλοίο στα δέκα άνυδρα νησιά των Νομών Δωδεκανήσου και Κυκλάδων και το ετήσιο κόστος μεταφοράς περιορίστηκε σε 3.603.560 το 2015, από 5.000.000 και πάνω το 2014 και από 6.366.000 που ήταν το 2013.

Στη Λέρο, στην Αμοργό, στην Αιγιάλη και στη Δονούσα κατασκευάζονται, μετά από δημοπρατήσεις, τα συνοδά έργα, για να λειτουργήσουν οι μονάδες αφαλάτωσης και αναμένονται να ολοκληρωθούν μέχρι τον Αύγουστο περίπου. Στην Ηρακλειά η αδειοδότηση και η μελέτη κατασκευής των συνοδών έργων ολοκληρώθηκε και αναμένεται η δημοπράτηση των έργων από τον Δήμο Νάξου και Μικρών Κυκλάδων. Είναι έργο 466.000 περίπου.

Προχωρήσαμε, με πρωτοβουλία της Γενικής Γραμματείας Αιγαίου και του Γενικού Γραμματέα του κ. Γιαννέλλη, σε ένα πιλοτικό πρόγραμμα για τη Μεγίστη (Καστελλόριζο) και την Πάτμο. Αυτό είναι ένα πιλοτικό πρόγραμμα επεξεργασίας θαλασσινού νερού από τις μονάδες αφαλάτωσης, τις υφιστάμενες ή νέες. Το πιλοτικό αυτό πρόγραμμα είναι για πέντε έτη. Το κόστος για το Καστελλόριζο προβλέπεται να είναι 90 λεπτά ανά κυβικό, από την υφιστάμενη μονάδα αφαλάτωσης και 1,90 ευρώ από τη νέα μονάδα αφαλάτωσης.

Στην Πάτμο, αντίστοιχα, με το ίδιο πιλοτικό πρόγραμμα θα έχουμε δύο νέες μονάδες αφαλάτωσης, εξακοσίων κυβικών την ημέρα. Κι εδώ έχει προκηρυχθεί ο διαγωνισμός για την Πάτμο και τους Αρκιούς και η λειτουργία και η συντήρηση του διυλιστηρίου στην Πάτμο, για την παραγωγή πόσιμου νερού για πέντε έτη. Το κόστος παραγωγής του πόσιμου νερού προβλέπεται στα 75 λεπτά και να δούμε, γιατί ο διαγωνισμός μπορεί να το μειώσει κι άλλο.

**ΕΜΜΑΝΟΥΗΛ ΚΟΝΣΟΛΑΣ:** Χρονικά;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα έπρεπε να έχουν ολοκληρωθεί αυτοί οι διαγωνισμοί. Είναι προχωρημένοι από καιρό. Δεν έχουν ολοκληρωθεί διότι η επιτροπή αξιολόγησης των προσφορών, με απόφαση της ΑΔΕΔΥ, απέχει των καθηκόντων της και έχουμε μια καθυστέρηση εξ αυτού του λόγου. Φαντάζομαι, όμως, ότι τελειώνει σύντομα και θα προχωρήσει, ώστε να έχουμε ακόμα πιο μειωμένες τιμές.

Οι διαγωνισμοί για τις υδροαρδευτικές ανάγκες των υπολοίπων πέντε νησιών, της Κιμώλου, της Αμοργού, των Κατάπολων, των Λειψών, του Αγαθονησίου και της Ιεράς Μονής Πανορμίτη στη Σύμη, θα προκηρυχθούν ανάλογα με την πορεία των δύο προηγούμενων διαγωνισμών. Θα δούμε εάν πετύχει το πιλοτικό πρόγραμμα και τότε θα το εφαρμόσουμε και εκεί. Εάν όχι, προχωράμε τις κανονικές διαδικασίες. Καταλαβαίνετε, όμως, ότι όταν έχουμε μπροστά μας ένα κόστος γύρω στο 1 ευρώ με 2 ευρώ το πολύ ανά κυβικό μπροστά στα 10 ευρώ με 12 ευρώ που ήταν μέχρι τώρα, πρόκειται για μεγάλης σημασίας εξέλιξη.

Στο Καστελλόριζο η δεξαμενή που κατασκευάστηκε από το Υπουργείο Γεωργίας προ δεκαπενταετίας δεν λειτούργησε μέχρι σήμερα γιατί ήταν σοβαρές οι αστοχίες που τότε συνόδευσαν το έργο αυτό. Με τις παρεμβάσεις αυτές που κάνουμε, θα τα συνδυάσουμε και δεν χρειάζεται νέα δαπάνη για να γίνει αυτό. Με τους οικονομικούς πόρους που διαθέτει η Γενική Γραμματεία Αιγαίου, κάνει κάθε δυνατή προσπάθεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και θέλω τελειώνοντας να σας πω ότι δεν είναι μόνο αυτά. Μελετάμε μαζί με την ΕΥΔΑΠ -και αναφερθήκατε και εσείς σε άλλου είδους συνοδά έργα όπως συλλεκτήρες, όλα αυτά τα οποία πρέπει κάθε νησί να τα μελετήσει- ένα ακόμα πιο φιλόδοξο σχέδιο για το οποίο δεν μπορώ να σας πω αυτήν τη στιγμή περισσότερες λεπτομέρειες. Είναι σε πολύ πρώιμο στάδιο. Δεν έχει μπει σε διαδικασία. Υπάρχουν, όμως, βάσιμες πιθανότητες να μπορούμε αργότερα να το θέσουμε, να το κινήσουμε σε διαδικασία υλοποίησης. Μιλάμε για υδροδότηση μέσω υποθαλάσσιων αγωγών μεταφοράς πόσιμου νερού με ακόμα χαμηλότερο κόστος τελικά και χωρίς κατανάλωση φυσικών πόρων, αλλά με εξοικονόμηση φυσικών πόρων, δηλαδή υδατοροών που πάνε χαμένες και πέφτουν στη θάλασσα.

Αυτά είναι σχέδια που αυτήν τη στιγμή απλώς με την ευκαιρία που μου δίνεται κάνω αναφορά σε αυτά. Δεν μπορώ, όμως, να υπερασπιστώ ότι αυτό είναι μια δέσμευση για υλοποίηση, γιατί είναι σε πολύ πρώιμο στάδιο.

Θέλω να σας πω πάντως ότι εξαντλούμε κάθε δυνατότητα εναλλακτικών λύσεων για να φτάσουμε το πολύ στην επόμενη διετία σε όλα τα άνυδρα νησιά των Δωδεκανήσων, των Κυκλάδων, αλλά και όλης της χώρας να έχουμε σύγχρονες λύσεις με πολύ χαμηλό κόστος.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πρέπει να τηρούμε τον χρόνο παρακαλώ.

Θα συζητηθεί τώρα η έκτη με αριθμό 795/18-4-2016 επίκαιρη ερώτηση δεύτερου κύκλου του Βουλευτή Εύβοιας της Νέας Δημοκρατίας κ. Σίμου Κεδίκογλου προς τον Υπουργό Ναυτιλίας και Νησιωτικής Πολιτικής, σχετικά με το σχέδιο νόμου που προωθεί το Υπουργείο για την ίδρυση Δημόσιας Αρχής Λιμένα Πειραιά (ΔΑΛΠ).

Τον λόγο έχει ο κ. Κεδίκογλου για δύο λεπτά.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κυρία Πρόεδρε.

Κατ’ αρχάς χρόνια πολλά σε όλους!

Επειδή έθεσε και ο Υπουργός προηγουμένως το θέμα της επικαιροποίησης, η ερώτησή μου είναι δύο μηνών, γιατί είχε κατατεθεί ως απλή ερώτηση. Επειδή, όμως, ήθελα να πάρω απαντήσεις κατατέθηκε δύο φορές ως επίκαιρη ερώτηση. Έχουν αλλάξει πολλά πράγματα, αλλά παραμένει επίκαιρη, γιατί ο Υπουργός παρουσίασε προς διαβούλευση τη Μεγάλη Πέμπτη το νομοσχέδιο για τη Δημόσια Αρχή Λιμένων. Άλλαξαν τα σχέδιά του.

Οι ανησυχίες μου, όμως, και η επιφυλακτικότητα και ο προβληματισμός από επενδυτές αλλά και από το σύνολο της ναυτιλιακής αγοράς, σχετικά και με αυτό το σχέδιο νόμου που προωθεί το Υπουργείο Ναυτιλίας παραμένουν.

Δεν χρειάζεται να αναγνώσω όλη την ερώτηση. Και θα ήθελα, αν μπορείτε, να μου δώσετε ό,τι περισσέψει στη δευτερολογία μου.

Κύριε Υπουργέ, και μετά την πρώτη ανάγνωση του νομοσχεδίου που παρουσιάσατε το ερώτημα παραμένει: Ποια είναι η ανάγκη της δημιουργίας της Δημόσιας Αρχής Λιμένων; Το νομοσχέδιο δημιουργεί και πολλά άλλα ερωτήματα. Γιατί δεν είναι μνημονιακή υποχρέωση. Αυτό που προβλεπόταν ήταν να καταστεί λειτουργική και ανεξάρτητη αρχή η υπάρχουσα Ρυθμιστική Αρχή Λιμένων και όχι να ιδρυθεί μία νέα που θα βρεθεί σε πλήρη επικάλυψη αρμοδιοτήτων και με την Ρυθμιστική Αρχή αλλά και με τον ιδιώτη παραχωρησιούχο.

Θα θέλαμε, λοιπόν, να μας πείτε, κύριε Υπουργέ, ποιες είναι οι αρμοδιότητες που παίρνει η ΔΑΛΠ. Φαντάζομαι βέβαια ότι με την ευκαιρία θα μας πείτε επί της αρχής για το νομοσχέδιό σας. Οπότε μετά θα έχω και εγώ την ευκαιρία να τοποθετηθώ.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Κεδίκογλου, εύχομαι και σε εσάς χρόνια πολλά και ό,τι ποθείτε, καλή δύναμη να έχετε.

Κοιτάξτε, πραγματικά έχω αναρωτηθεί, με όλο το κείμενο της ερώτησής σας και με όλον τον σεβασμό και την αγάπη και την εκτίμηση που σας έχω, εάν συμμετέχετε -όχι προσωπικά, αλλά ως κόμμα, ως πολιτικός χώρος- μαζί με μέσα μαζικής επικοινωνίας, μαζί με άλλους παράγοντες, σε μια ιδιοτελούς σκοπιμότητας συστηματική παραπληροφόρηση, που πράγματι και στο συγκεκριμένο ζήτημα αντιμετωπίσαμε και αντιμετώπισα και εγώ προσωπικά, ή αν απλώς και μόνο έχετε πέσει θύματα αυτής της παραπληροφόρησης.

Οι ιδιωτικοποιήσεις όντως δεν ήταν στο δικό μας πρόγραμμα. Είναι προϊόν της συμφωνίας που κάναμε πέρυσι το καλοκαίρι και δεχθήκαμε και φέραμε στη Βουλή και ψηφίστηκε και έγινε νόμος, ο ν.4336/2015, για την ιδιωτικοποίηση των παραγωγικών μονάδων του Δημοσίου που ήταν ήδη δρομολογημένες οι διαγωνιστικές διαδικασίες. Μία απ’ αυτές ήταν ο ΟΛΠ, όπως και η Θεσσαλονίκη.

Τι κάναμε; Παρεμβήκαμε στη διαπραγμάτευση. Στην πραγματικότητα η προηγούμενη Κυβέρνηση Σαμαρά-Βενιζέλου, ΠΑΣΟΚ - Νέας Δημοκρατίας δεν είχε φροντίσει να δώσει στην ΡΑΛ καμμία αρμοδιότητα. Ούτε καν το προεδρικό διάταγμα δεν είχε επιμεληθεί με έναν τρόπο που να είναι επαρκής για να αντιμετωπίσει αυτόν τον ρόλο που ανέθεταν στη ΡΑΛ ούτε τη δρομολογημένη διαδικασία για την ανάδειξή της σε ανεξάρτητη αρχή.

Τι κάναμε εμείς; Εμείς ζητήσαμε, τεκμηριώσαμε, γιατί έτσι συμβαίνει παντού σε όλα τα κράτη της Ευρώπης, και εκτός από την πρόβλεψη που ήθελαν οι δανειστές για τη ΡΑΛ -μεγάλη συζήτηση και αυτό, αλλά εν πάση περιπτώσει την αποδεχθήκαμε- προσθέσαμε και άλλες αρχές λιμένα. Είναι στον ν. 4336 και μάλιστα με την ένδειξη port authorities, δηλαδή, αρχή λιμένα, όπως είναι ο διεθνής όρος των δημόσιων αρχών λιμένα.

Επομένως αυτό που κάνουμε τώρα με το σχέδιο νόμου για τη «Μεταρρύθμιση του συστήματος εποπτείας και ελέγχου του ελληνικού λιμενικού συστήματος και άλλες διατάξεις», που θα μας δοθεί η ευκαιρία πολύ σύντομα να το συζητήσουμε εδώ, εν εκτάσει, αποτελεί κατάκτηση της δικής μας Κυβέρνησης στη διαπραγμάτευση με τους δανειστές και ενσωματωμένη στον ν. 4336. Αποτελεί, ως εκ τούτου, υποχρέωση και δέσμευση, που έχει ενταχθεί στη διαδικασία της αξιολόγησης. Γι’ αυτό χρειάστηκε διαβούλευση και με τους δανειστές και με το ΤΑΙΠΕΔ για τον νόμο αυτόν, τον οποίο εισαγάγουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Σας ενημερώνω ότι ενώ υπήρχε ένα άλλο κείμενο, που με αυτό ήθελαν οι δανειστές να συζητήσουμε γενικώς περί του λιμενικού συστήματος, και εκεί υπήρχε και η φράση «Ως οιονεί καθολικού διαδόχου» και όχι στο δικό μας κείμενο -για να καταλάβετε πόσες στρεβλώσεις έχουν δημιουργηθεί γύρω απ’ αυτά- σε αυτό το κείμενο, λοιπόν, σε αυτήν τη διαδικασία, εμείς, επίσης, πεισματικά αλλά και με τεκμηριωμένη άποψη και μεθοδικότητα -γιατί δουλεύουμε σαν μυρμήγκια στην Κυβέρνησή μας και στο Υπουργείο Ναυτιλίας- καταφέραμε και θέσαμε το δικό μας κείμενο στη διαπραγμάτευση με τους δανειστές και με την τεχνική συμμετοχή του ΤΑΙΠΕΔ.

Προϊόν αυτής της διαδικασίας είναι αυτό το σχέδιο νόμου και για τη ΡΑΛ, που της δίνουμε ευρύτατες αρμοδιότητες, πλήρη ανεξαρτησία, αυτοελεγχόμενες διαδικασίες -απολογισμό και όχι να είναι μια εικονική ανεξάρτητη αρχή- η οποία ΡΑΛ έχει την αρμοδιότητα να ρυθμίζει τα του ανταγωνισμού, άσχετα αν υπάρχει η γνωστή αρχή του ανταγωνισμού, αλλά εν πάση περιπτώσει για τα λιμενικά, για όλη την Ελλάδα και για όλα τα λιμάνια και για όλα τα λιμενικά ταμεία και για τα πάντα παρεμβαίνει ρυθμιστικά για τον ανταγωνισμό. Η εποπτεία, όμως, του δημόσιου χώρου από ποιον θα ασκείτο;

Ολοκληρώνω, κυρία Πρόεδρε -και με συγχωρείτε για την υπέρβαση του χρόνου- με το εξής. Ο ΟΛΠ, όπως και ο ΟΛΘ, ήταν αλά ελληνικά μια στρέβλωση ελληνική μιας ευρωπαϊκής παράδοσης, που δεν συναντιέται πουθενά. Είναι αλλού το εμπορικό τμήμα των λιμανιών και αλλού το δημόσιο ρυθμιστικό και κανονιστικό πλαίσιο, που ασκούν οι αρχές λιμένα.

Εδώ είχαμε σε έναν φορέα και ανώνυμη εταιρεία εισηγμένη στο χρηματιστήριο και εποπτεύουσα δημόσια αρχή λιμένα. Αυτό ήταν μέχρι τώρα ο ΟΛΠ και ο ΟΛΘ. Τώρα, που ιδιωτικοποιείται, τι θα γίνουν οι αρμοδιότητες δημοσίου συμφέροντος και δημοσίου χαρακτήρα, που ασκούσε ο ΟΛΠ; Δεν πρέπει να αποτυπωθούν σε έναν νέο φορέα, όπως συμβαίνει σε όλη την Ευρώπη, για να ασκεί αυτόν τον έλεγχο;

Αυτά τα απολύτως αναπτυξιακά, τα απολύτως ορθολογικά, τα απολύτως δημοκρατικά και τα απολύτως υποχρεωτικά για όποιον θέλει να υπερασπιστεί στοιχειωδώς κανόνες δημοσίου ελέγχου και δημοσίου συμφέροντος, περιγράφηκαν με ορυμαγδό δημοσιευμάτων, σκοπίμως, ως υπονόμευση της ανάπτυξης της χώρας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):**  Ολοκληρώστε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Προς αυτή την κατεύθυνση θα επανέλθω για λεπτομερέστερη περιγραφή, τού τι ακριβώς κάνουμε, αλλά το πλαίσιο είναι αυτό. Και αν θέλουμε να συζητήσουμε σοβαρά, είναι για το πώς θα ασκείται σε αυτή τη σύγχρονη χώρα ο δημόσιος έλεγχος στις ιδιωτικοποιημένες επιχειρήσεις. Εκτός και αν πούμε ότι δεν θέλουμε δημόσιο έλεγχο στις ιδιωτικοποιημένες επιχειρήσεις, θέλουμε την απόλυτη ασυδοσία της αγοράς. Ε, τότε ας κάνουμε μια καθαρή κουβέντα γι’ αυτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα έχετε τον χρόνο και στη συζήτηση του νομοσχεδίου να τα πείτε αυτά.

**ΣΙΜΟΣ ΚΕΔΙΚΟΓΛΟΥ:** Ναι, αλλά κάποιες απαντήσεις πρέπει να δοθούν σε πρώτη φάση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς, κύριε Κεδίκογλου, έχετε και μισό λεπτό από την πρωτομιλία σας. Ορίστε, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Σας ευχαριστώ, κυρία Πρόεδρε.

Πρώτα απ’ όλα, η μόνη ουσιαστική αρμοδιότητα και με τον νόμο Μουσουρούλη από το 2012, είναι ότι οι περισσότερες αρμοδιότητες δημοσίου συμφέροντος του ΟΛΠ είχαν ήδη μεταφερθεί είτε στη ρυθμιστική αρχή είτε στη Γενική Γραμματεία Λιμενικής Πολιτικής είτε στο Λιμενικό Σώμα.

Κύριε Υπουργέ, θα πρέπει να ομολογήσω ότι στο άτυπο πρωτάθλημα των Υπουργών του ΣΥΡΙΖΑ για την εξυπηρέτηση κομματικών φίλων και την άλωση του κράτους, βάζετε με αυτό το νομοσχέδιο πολύ ψηλά τον πήχη.

Ο κ. Παππάς υφάρπαξε τις εξουσίες μιας ανεξάρτητης αρχής με το νομοσχέδιο για τα κανάλια. Εσείς δημιουργείτε μία δική σας ανεξάρτητη αρχή γιαλαντζί. Εξαιρετικά πρωτότυπο! Ο κ. Πολάκης διέλυσε τις μονάδες εντατικής θεραπείας, για να βολέψει μερικές δεκάδες κομματικούς του φίλους. Εσείς δημιουργείτε έναν θύλακα υπερπρονομιούχων, διά βίου, στο ελληνικό δημόσιο, με πλούσια προίκα και ευρύτατες δικαστικές και οικονομικές εξουσίες. Θυμίζει λίγο καθεστώς λαϊκών κομισάριων. Να δούμε τι θα σκεφτεί ο κ. Πολάκης για να σας ξεπεράσει.

Να αρχίσουμε, όμως, με το πώς εννοείτε την ανεξάρτητη αρχή ή πώς αντιλαμβάνεστε την ελεύθερη οικονομία, γιατί βασικά είναι ιδεολογικές και πολιτικές οι διαφορές μας.

Να αρχίσουμε από τη Ρυθμιστική Αρχή Λιμένων, την οποία την κάνετε λέτε ανεξάρτητη αρχή, για να έχετε δικαιολογία να δημιουργήσετε και μια Δημόσια Αρχή Λιμένων και αυτό, κύριε Υπουργέ, είναι παγκόσμια πρωτοτυπία. Μόνο η Ελλάδα τα έχει. Όσον αφορά τις αναφορές σας σε ξένες χώρες, μην ξεχνάτε ότι οι περισσότερες από αυτές τις χώρες δεν έχουν Υπουργείο Ναυτιλίας. Η Ελλάδα έχει και πρέπει να συνεχίσει να έχει. Γιατί με αυτά, που κάνετε δημιουργούνται εύλογες απορίες για το πώς σκέφτεστε το μέλλον του Υπουργείου Ναυτιλίας και ελπίζω να μην σκέφτεστε να επαναλάβετε λάθη του παρελθόντος.

Στη ρυθμιστική αρχή, λοιπόν, συγχέονται οι διοικητικές αρμοδιότητες με τα δικαιώματα, που ασκεί για λογαριασμό του δημοσίου. Δηλαδή, από τη μια μεριά προσδιορίζει ποινικές ρήτρες και πρόστιμα και μετά, την άλλη στιγμή αλλάζει καπέλο και γίνεται ανεξάρτητη διοικητική αρχή που θα κρίνει τις αντιρρήσεις των ενδιαφερομένων.

Λέτε ότι υπάρχει πρόβλεψη για εναρμόνιση τελών. Έτσι αντιλαμβάνεστε την ελεύθερη αγορά; Για παράδειγμα, στην Εύβοια, το λιμάνι της Χαλκίδας αν πρόκειται να ανταγωνιστεί τα άλλα λιμάνια, θα πρέπει να έχει την ευχέρεια να κάνει μια δική του πολιτική στο δημόσιο πλαίσιο που είναι.

Επίσης, δίνετε δικαστικές εξουσίες με το άρθρο 6 για την προσωρινή ρύθμιση κατάστασης, κάτι που προβλέπεται μόνο για δικαστικές αποφάσεις για ασφαλιστικά μέτρα ή σε εφαρμογή αστυνομικών διατάξεων. Και δεν φτάνει αυτό, αλλά και με το άρθρο 7 κάνετε τη ΡΑΛ και αστυνομική αρχή. Ξέραμε μέχρι τώρα την αμερικάνικη έκφραση «judge, jury, and executioner», δηλαδή δικαστής, ένορκος και εκτελεστής. Εσείς το προχωράτε. Το έχετε κάνει «Sheriff, Judge, Jury, and Executioner». Δηλαδή «και σερίφης και δικαστής και ένορκος και εκτελεστής».

Όμως, το απολύτως καλύτερο είναι ο τρόπος επιλογής. Εδώ θα πρέπει να το ξαναγράψετε το νομοσχέδιο, Υπουργέ μου. Γιατί στο μεν κείμενο του νομοσχεδίου λέτε ότι ο Πρόεδρος, ο Αντιπρόεδρος και τα μέλη της ΡΑΛ επιλέγονται από τη Βουλή, ύστερα από γνώμη της Επιτροπής Θεσμών και Διαφάνειας, και μετά λέτε ότι διορίζονται από τον Υπουργό -από εσάς- ύστερα από κοινοποίηση σε αυτόν της απόφασης της Διάσκεψης των Προέδρων της Βουλής.

Τι από τα δύο ισχύει; Και τα δύο δεν μπορεί να ισχύουν. Βέβαια, στην Αιτιολογική Έκθεση η Διάσκεψη των Προέδρων απουσιάζει. Τέτοιες προχειρότητες δεν επιτρέπονται.

Θα ήθελα να πω δυο λόγια, όμως, και για τη Δημόσια Αρχή Λιμένων. Πρώτα από όλα, έχουμε μια πρωτοφανή επικάλυψη αρμοδιοτήτων. Άμα δείτε τα άρθρα που περιγράφουν τις κανονιστικές αρμοδιότητες της ΔΑΛ και της ΡΑΛ είναι ίδια, κύριε Υπουργέ. Δεν μπορώ να καταλάβω.

Και προσέξτε επικαλύψεις: του Υπουργείου Οικονομικών, του Υπουργείου Εμπορικής Ναυτιλίας, της Γενικής Γραμματείας Λιμενικής Πολιτικής, της Ρυθμιστικής Αρχής Λιμένων, του Λιμενικού Σώματος, του Υπουργείου Εργασίας, της Επιτροπής Ανταγωνισμού. Πόσες επικαλύψεις πια; Πώς θα δουλέψει αυτό το σύστημα;

Να μην πούμε για το πώς παραβιάζεται η αρχή της ελευθερίας της επιχειρηματικής δραστηριότητας. Δεν υπάρχει δικαιολογητική νόμιμη βάση. Η μόνη δικαιολογητική βάση, κύριε Υπουργέ, είναι ότι δημιουργείτε έναν μικρό παράδεισο για τους δικούς σας κομματικούς φίλους.

Γιατί -πού έχει ξανακουστεί;- δημιουργείτε –ακούστε!- μια υπηρεσιακή μονάδα του Υπουργείου με διοικητική και οικονομική αυτοτέλεια. Οικονομική αυτοτέλεια τρελή, ε; Το ένα έβδομο των εσόδων από τις παραχωρήσεις λιμένων.

Και ποιοι θα πάνε εκεί; Όσοι από τον ΟΛΠ και ΟΛΘ θέλουν, με μια υπογραφή σας μόνο, και θα διατηρήσουν και τα προνόμια και τις αμοιβές που είχαν στο παρελθόν.

Ειλικρινά, αυτό το ένα έβδομο, που θα δώσετε εκεί, από πού θα λείψει, κύριε Υπουργέ; Γιατί από κάπου θα λείψει. Και δεν μας περισσεύουν τα λεφτά. Θα μπορούσατε αυτή τη δομή να την έχετε μέσα στο Υπουργείο με πολύ μικρότερο κόστος.

Θέλω, όμως, να σταθώ στο άρθρο 21 -στην περίπτωση ζ- με το οποίο δημιουργείτε ουσιαστικά μια «συνδικαλιστική αστυνομία»; Πού ξανακούστηκαν τέτοιες διατάξεις; Γι’ αυτό αναφέρθηκα σε λαϊκούς κομισάριους. Υπάρχουν νόμοι, υπάρχουν αρχές στην Ελλάδα. Δεν χρειάζεται να δημιουργείτε καινούριες.

Και μια αναφορά θα κάνω και στη Δημόσια Αρχή Λιμένων Πειραιά. Ήταν άλλο το αρχικό σας σχέδιο, γιατί αναγκαστήκατε μετά να αλλάξετε πέντε φορές το κείμενο. Την προβλέπετε, όμως, στο πρώτο περιφερειακό γραφείο της Δημόσιας Αρχής Λιμένων. Θα είναι στον Πειραιά.

Επειδή, όμως, δεν μπορείτε να εφεύρετε ή να εντοπίσετε αρμοδιότητες, που να δικαιολογούν τη δημιουργία της Δημόσιας Αρχής Λιμένων στον Πειραιά, κάνετε το εξής τέχνασμα. Εξουσιοδοτείτε μέσω του νομοσχεδίου τον εαυτό σας, τον Υπουργό Ναυτιλίας, για να εκδώσει στο μέλλον μια υπουργική απόφαση, που θα εξειδικεύει τις αρμοδιότητες της Δημόσιας Αρχής Λιμένος Πειραιώς. Κι, όμως, αυτό το ακυρώνετε, γιατί ταυτόχρονα λέτε ότι η ΔΑΛΠ μπορεί να λειτουργεί και χωρίς την υπουργική απόφαση!

Τα έχουμε δει όλα; Όχι, αυτή τη φράση δεν θα την πω. Γιατί, δυστυχώς, με εσάς βλέπουμε κάθε μέρα και κάτι καινούριο.

Θα κάνω και μια αναφορά, απλώς, στις διατάξεις για το Λιμενικό Σώμα, γιατί είναι ένα «νομοσχέδιο-σκούπα». Τόσες διατάξεις, που να λένε ότι θα εξειδικευθούν με υπουργική απόφαση, έλεος κύριε Υπουργέ! Μια καλύτερη προετοιμασία.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχουμε μετατρέψει τη συζήτηση σε συζήτηση του νομοσχεδίου.

Κύριε Υπουργέ παρακαλώ να σεβαστείτε τον χρόνο.

Ορίστε, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν θα παρασυρθώ, κυρία Πρόεδρε, γιατί ακριβώς αυτό το νομοσχέδιο είναι ήδη αναρτημένο στη διαδικασία της διαβούλευσης. Αύριο τελειώνει ο χρόνος, που έχει προσδιοριστεί. Θα γίνουν οι σχετικές βελτιώσεις με βάση τις παρατηρήσεις, που θα αξιολογηθούν. Την επόμενη εβδομάδα θα προωθηθεί και νομίζω ότι πολύ σύντομα θα πάρει σειρά ώστε να συζητηθεί στο Κοινοβούλιο.

Τότε, θα έχουμε τη δυνατότητα, κύριε συνάδελφε, όλα αυτά που είπατε λεπτομερέστατα να τα εξηγήσουμε. Όμως αυτό, που δεν καταλαβαίνω είναι τι δεν καταλαβαίνετε.

**ΣΙΜΟΣ ΚΕΔΙΚΟΓΛΟΥ:** Πολλά!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Διότι τι δεν έχετε συνηθίσει τόσον καιρό από τη θητεία σας επί δεκαετίες; Το ότι οι Οργανισμοί Λιμένων, που είχαν υποχρέωση να ασκούν και τον δημόσιο έλεγχο και τον κανονιστικό τους χαρακτήρα δεν τον άσκησαν ποτέ με τις διοικήσεις που ορίζατε και που ήταν όλες κομματικές; Λέτε ότι η διαδικασία της ΔΑΛΠ, αυτή που περιγράφει το σχέδιο νόμου και που μπορεί και να βελτιωθεί -είναι ανοιχτή σε αυτήν την κατεύθυνση- είναι για την εξυπηρέτηση κομματικών φίλων; Ίσα-ίσα διαυγέστερη διαδικασία δεν μπορεί να υπάρχει.

Γιατί τώρα, ακριβώς επειδή στον ΟΛΠ και στον ΟΛΘ δεν έχουν μια συγκεκριμένη λίστα των κανονιστικών τους υποχρεώσεων -ψάξαμε οι πάντες για να τις κατηγοριοποιήσουμε- προτιμήσαμε, για να μην αφήσουμε καμμία απ’ έξω, ακριβώς γιατί υπάρχει μια παθογένεια, μια αδυναμία, μια απελπιστική αδιαφορία δεκαετιών για να δομηθεί ένα σύστημα δημοσίου ελέγχου και κανονιστικών παρεμβάσεων των δημοσίων οργανισμών και φορέων -γιατί περί άλλα τυρβάζουν οι διοικήσεις και άλλες είναι οι στοχεύσεις τόσα χρόνια που επιδιώκουν-, να κάνουμε ακριβώς τη γενική διατύπωση στο σχέδιο νόμου, για να έρθει μετά όχι ο Υπουργός, αλλά οι εμπλεκόμενοι στις λιμενικές εργασίες -ο Οργανισμός Λιμένα- συστηματικά να κατηγοριοποιήσουν και να επικαιροποιείται κάθε φορά όλο αυτό το πλαίσιο.

Σας λέω το εξής: Αυτή η πρόβλεψη για την μεταφορά αυτών των αρμοδιοτήτων σε νεοϊδρυόμενο δημόσιο φορέα, περιέχεται στη Σύμβαση Παραχώρησης που αναρτήθηκε στην πλατφόρμα του ΤΑΙΠΕΔ και επί τη βάσει της οποίας έγινε η διαγωνιστική διαδικασία. Το ίδιο θα συμβεί και στη Θεσσαλονίκη. Αυτό το ήξεραν οι επενδυτές, οι οποίοι ήθελαν να συμμετάσχουν στον διαγωνισμό. Δεν τους ήρθε μετά. Και αυτό ήταν δική μας πρωτοβουλία, της Κυβέρνησης, του Υπουργείου, γιατί παίζαμε με ανοιχτά χαρτιά και με πολύ συστηματικές στοχεύσεις σε κάθε τι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνοντας, το Υπουργείο Ναυτιλίας, μέσω της Γενικής Γραμματείας Λιμένων Λιμενικής Πολιτικής και Ναυτιλιακών Επενδύσεων, παραμένει, πράγματι, ο αρμόδιος φορέας για τη διαμόρφωση της εθνικής λιμενικής πολιτικής. Εποπτικό ρόλο, καθημερινό, δεν μπορεί να παίξουν οι υπηρεσίες του Υπουργείου -και το ξέρετε καλύτερα από εμένα- σε ένα ιδιωτικοποιημένο λιμάνι.

Η ΡΑΛ, είναι ανεξάρτητη αρχή και απορώ, που διαμαρτύρεστε γιατί της αναβαθμίσαμε τον ρόλο της. Της αναβαθμίσαμε τον ρόλο για να τη δεσμεύσουμε και να μην είναι τύποις μια ανεξάρτητη αρχή, που δήθεν υπάρχει για να ελέγχει τον ανταγωνισμό. Να είναι πραγματικά ανεξάρτητη αρχή και με αρμοδιότητες, που πραγματικά θα τις ασκεί και δεν θα υπεκφεύγει, όπως άλλες ανεξάρτητες αρχές κάνουν, κάτι το οποίο ξέρετε, επίσης, πολύ καλά. Και όλοι ευχαριστιέστε ότι δήθεν έχετε το φύλλο συκής ότι έχουμε ανεξάρτητη αρχή. Και ο δημόσιος έλεγχος δεν ασκείται -και το ξέρετε καλά- σε όλα τα επίπεδα του ανταγωνισμού.

Κάνουμε, λοιπόν, αυτήν την τομή. Κακώς; Ελάτε να μας το πείτε στη συζήτηση του νομοσχεδίου. Και η ΔΑΛ έχει ακριβώς τον κανονιστικό χαρακτήρα σε πρώτο βαθμό. Και σε δεύτερο θα τον έχει και η ΡΑΛ, μαζί με το ρυθμιστικό της, ακριβώς γιατί ο κανονιστικός χαρακτήρας για κάθε λιμάνι πρέπει να είναι συγκεκριμένος και προϊόν των συγκεκριμένων αντιμετωπίσεων, που πρέπει να γίνονται.

Γι’ αυτό στο σχέδιο νόμου σχεδιάζουμε τη Δημόσια Αρχή Λιμένων, το Τμήμα Πειραιά, το Τμήμα Θεσσαλονίκης, χωρίς να αυξάνουμε τον αριθμό των εργαζομένων με ενιαίο και όχι με διαφορετικά διοικητικά συμβούλια, ακριβώς γιατί δεν επιδιώκουμε να δώσουμε θέση σε κομματικούς φίλους. Αλλιώς θα κάναμε χωριστά Δημόσια Αρχή Πειραιά, χωριστά Δημόσια Αρχή Θεσσαλονίκης και πάει λέγοντας. Αυτό δεν σας λέει τίποτα; Ένα διοικητικό συμβούλιο.

**ΣΙΜΟΣ ΚΕΔΙΚΟΓΛΟΥ:** …(δεν ακούστηκε)

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ε ναι, αλλά πρέπει γι’ αυτά να προετοιμαστείτε καλύτερα, όταν θα συζητηθεί το σχέδιο νόμου.

Σε κάθε περίπτωση αυτή η Κυβέρνηση τις δεσμεύσεις, που ανέλαβε πέρυσι το καλοκαίρι, τις τηρεί, αλλά δεν παραδίδεται.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν πάει άνευ όρων. Υπερασπίζεται όσο μπορεί και σε κάθε επίπεδο το δημόσιο συμφέρον, ώστε η ανάπτυξη να έχει κοινωνικό μέρισμα, να μην είναι ανάπτυξη των αριθμών και ανάπτυξη για λίγους.

Αυτή είναι η στόχευσή μας και γι’ αυτό θέλουμε -και κάνουμε- και τις εργασιακές σχέσεις να κατοχυρώσουμε και τους χρήστες των λιμένων να κατοχυρώσουμε και τις παραλιμένιες πόλεις και τους δήμους να κατοχυρώσουμε.

Αυτές οι τρεις στοχεύσεις στην πορεία ιδιωτικοποίησης των λιμένων, αποτελούν το τρίπτυχο, με το οποίο πεισματικά, συστηματικά δεν σταματήσαμε καμμία στιγμή να ασχολούμαστε και να προσπαθούμε να βρούμε λύσεις τις οποίες και τεκμηριώνουμε. Γι’ αυτό και έγιναν αποδεκτές, ενώ αρχικά είχαν απορριφθεί. Παρακολουθούσατε και όλες τις κατηγορίες, που καθημερινά διάφορα διαπλεκόμενα μέσα μαζικής ενημέρωσης, κάθε είδους, έριχναν στην αγορά παραπλανητικές ειδήσεις και περιγραφές.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα αριστερά έδρανα της Βουλής η Φινλανδή Υπουργός Κοινωνικών Υποθέσεων και Υγείας κ. Χάνα Μέντουλα μαζί με την αντιπροσωπεία της.

Σάς καλωσορίζουμε στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Είναι μια διαδικασία Κοινοβουλευτικού Ελέγχου, όπου οι Βουλευτές υποβάλουν ερωτήσεις στους Υπουργούς για ζητήματα της αρμοδιότητάς τους και εκείνοι απαντούν.

Σας ευχαριστούμε πάρα πολύ, που είσαστε σήμερα εδώ στο πλαίσιο της επίσκεψής σας και σας ευχόμαστε ό,τι καλύτερο και για τη χώρα σας και για σας εσάς προσωπικά.

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένα μέλη του Συλλόγου Γονέων και Κηδεμόνων του 2ου Δημοτικού Σχολείου Παραλίας Σταυρού Θεσσαλονίκης καθώς και δεκαεπτά μαθητές και μαθήτριες αυτού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η δωδέκατη με αριθμό 774/11-4-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Ναυτιλίας και ΝησιωτικήςΠολιτικής, σχετικά με τον Οργανισμό Λιμένος Θεσσαλονίκης (ΟΛΘ).

Κύριε Καλαφάτη, έχετε τον λόγο για δύο λεπτά.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ. Θα προσπαθήσω να μην εξαντλήσω την πρωτολογία μου, για να προσθέσω τον χρόνο στην δευτερολογία μου.

Κύριε Υπουργέ, το λιμάνι της Θεσσαλονίκης αποτελεί ένα τεράστιο συγκριτικό πλεονέκτημα για την ανάπτυξη της Βορείου Ελλάδος, αλλά και της ευρύτερης περιοχής. Η Κυβέρνηση έχει εξαγγείλει και προωθεί την ιδιωτικοποίηση του λιμένος της Θεσσαλονίκης, μέσω της πώλησης του πλειοψηφικού πακέτου των μετοχών της «ΟΛΘ Α.Ε.». Και έτυχε η μοίρα έτσι ώστε η αριστερή μνημονιακή Κυβέρνηση του ΣΥΡΙΖΑ να είναι εκείνη που θα προβεί στην πιο επιθετική μορφή ιδιωτικοποίησης, που ούτε κι οι πιο ισχυρές φιλελεύθερες φωνές δεν θα μπορούσαν καν να ψελλίσουν πριν από λίγα χρόνια.

Το ζητούμενο, όμως, είναι το εξής: Θα θέλαμε -και θα εξηγήσω στη δευτερολογία μου για ποιο λόγο είμαστε πάρα πολύ επιφυλακτικοί- να μας πείτε μέσα στον χρόνο που έχετε στη διάθεσή σας, τι ακριβώς προβλέπεται σε σχέση με το χρονοδιάγραμμα της αποκρατικοποίησης.

Στο master plan, εξ’ όσων γνωρίζω, την Τετάρτη είχαμε τελικές εξελίξεις. Τι γίνεται με τις τροποποιήσεις, που απαιτούνται για τη σύμβαση παραχώρησης μεταξύ δημοσίου και ΟΛΘ; Ποιες είναι οι βασικές επενδύσεις, που θα υποχρεωθεί ο επενδυτής να κάνει σε σχέση και με τις υποδομές, αλλά, βεβαίως, και με την αναπτυξιακή πολιτική του λιμένος Θεσσαλονίκης σε πρώτη φάση;

Σε δεύτερη φάση, θα θέλαμε μια καθαρή απάντηση σε σχέση με το μέλλον της Α προβλήτας του Λιμένος Θεσσαλονίκης από την στιγμή, που υπάρχει μια σχετική αδιαφάνεια σε σχέση με το ζήτημα αυτό, την στιγμή που δημοσίως ο Δήμος Θεσσαλονίκης έχει δηλώσει ότι λίγο-πολύ εμπαίχτηκε από την Κυβέρνηση, γιατί ενώ είχε συμφωνήσει να παραχωρηθεί η Α προβλήτα στο Δήμο Θεσσαλονίκης, αυτό τελικά φαίνεται ότι δεν είναι εφικτό.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Κύριε συνάδελφε, ευχαριστώ για την ερώτηση. Εύχομαι χρόνια πολλά και σε σας.

Ζητάτε καθαρή απάντηση. Καθαρή θα είναι η απάντησή μου, αλλά πράγματι, επειδή όλα για τη Θεσσαλονίκη είναι ακόμα σε εξέλιξη, δεν μπορεί να είναι οριστικά και τελικά. Το αντιλαμβάνεστε αυτό. Θα σας πω, όμως, σε ποια κατεύθυνση κινούμαστε.

Κατ’ αρxάς, να αποσαφηνίσουμε κάτι. Είπατε για επιθετική μορφή ιδιωτικοποίησης. Μας κατηγορείτε για νεοφιλελεύθερους. Πράγματι, αν εννοείτε την πώληση του πλειοψηφικού πακέτου των μετοχών, αυτό δεν είναι δική μας επιλογή. Των δικών σας κυβερνήσεων επιλογή ήταν, που μας δέσμευσε, διότι -μέσα από τη διαπραγμάτευση- αφορούσε τις αρχινισμένες, δρομολογημένες διαγωνιστικές διαδικασίες, τις οποίες αναγκαστήκαμε και δεχτήκαμε. Αυτό, πράγματι, δεν συναντιέται στην Ευρώπη, η πώληση, δηλαδή, του πλειοψηφικού πακέτου των μετοχών. Άλλου είδους ιδιωτικοποιήσεις, παραχωρήσεις κ.λπ. συναντά κανείς στα λιμάνια της Ευρώπης των προηγμένων καπιταλιστικών χωρών. Αν εννοείτε αυτό ως επιθετική ιδιωτικοποίηση, να μοιραστούμε την ευθύνη. Όμως, εν πάση περιπτώσει, πρωταρχικά η ευθύνη ανήκει σε σας.

Τι κάνουμε τώρα; Η Θεσσαλονίκη είναι μια ιδιαίτερη περίπτωση. Είχαμε εξελίξεις στον Πειραιά και ελπίζουμε ο Πειραιάς, μέσα απ’ αυτές τις συνθήκες και χάρη και στον κοινωνικό έλεγχο, στον δημόσιο έλεγχο, να προχωρήσει με αλματώδεις ρυθμούς την αναπτυξιακή του πορεία, γιατί έχει τεράστια πλεονεκτήματα το λιμάνι του Πειραιά -προφανώς και έχει- με όποια μορφή κι αν διοικηθεί. Η Θεσσαλονίκη, λοιπόν, δεν πρέπει να μείνει πίσω. Αντίθετα, πρέπει να λειτουργήσει ανταγωνιστικά και το λιμάνι της Θεσσαλονίκης να γίνει κι αυτό λιμάνι πρώτης γραμμής, γιατί έχει ιδιαίτερα χαρακτηριστικά και ιδιαίτερες δυνατότητες.

Είναι, λοιπόν, η αναβάθμιση, του λιμανιού της Θεσσαλονίκης στις προθέσεις μας και στους στόχους μας. Επίσης, στις προθέσεις μας είναι η διασφάλιση ασφαλούς και σταθερής εργασίας -όπως και στον Πειραιά, έτσι και στη Θεσσαλονίκη, είναι αναπτυξιακό αυτό το μέγεθος, εκτός από μέγεθος δικαιοσύνης- και η διατήρηση της ζωτικής σχέσης του λιμανιού με την πόλη.

Σε αυτές τις κατευθύνσεις συστήσαμε επιτροπές. Αυτό δεν μπορέσαμε να το κάνουμε στον Πειραιά και το ξέρετε. Θεωρήθηκα, μάλιστα, σε αυτό ως παράξενος γιατί ζητούσα να εφαρμοστούν ο νόμος και οι συμφωνίες. Στη Θεσσαλονίκη μπορέσαμε και το κάναμε. Ορίστηκε επιτροπή από το Υπουργείο, επιτροπή από τον Οργανισμό Λιμένα.

Πρόσφατα, αφού είχαν προηγηθεί εργασίες προετοιμασίας, επισκέφθηκε τη Θεσσαλονίκη η επιτροπή με επικεφαλής το Γενικό Γραμματέα Λιμένων κ. Λαμπρίδη. Με τους παράγοντες του ΟΛΠ, αλλά εν συνεχεία και -σε ευρύτερες συσκέψεις- με τους παράγοντες των επιμελητηρίων, της αυτοδιοίκησης και λοιπά στη Θεσσαλονίκη, οι δύο αυτές ομάδες εργασίας έβαλαν κάτω την αναθεώρηση της σύμβασης παραχώρησης και προχώρησαν σε συγκλίσεις πολύ σημαντικές, οι οποίες εντός των ημερών ολοκληρώνονται πλέον. Και θα υπάρξει ακριβώς το τελικό κείμενο που θα αναρτηθεί.

Το ΤΑΙΠΕΔ έχει ανακοινώσει ότι ο χρόνος κατάθεσης των προσφορών από τους διαγωνιζομένους, τοποθετείται γύρω στον Ιούλιο. Εμείς, όμως, σύμφωνα με τις δεσμεύσεις που έχουμε και τη δρομολόγηση των διαδικασιών, πρέπει σύντομα να ολοκληρώσουμε το σχέδιο της σύμβασης παραχώρησης και το σχέδιο του κυρωτικού νόμου, ώστε αυτά να αποτελούν σταθερά κείμενα και να αναρτηθούν.

Στην κατεύθυνση αυτή το ύψος των επενδύσεων από την πλευρά του Υπουργείου, αλλά και των επιτροπών που δούλεψαν, πρέπει να παραμείνει -όπως ακριβώς έχει οριστεί στη πρώτη πενταετία- τουλάχιστον στα 309 εκατομμύρια, για να μπορέσει να είναι ένα υψηλό ποσό. Εν πάση περιπτώσει, άλλος μπορεί να το πει λίγο, άλλος μπορεί να το πει πολύ.

Ο Πρόεδρος του ΤΑΙΠΕΔ, πρόσφατα στη Θεσσαλονίκη, έθεσε ζήτημα ότι είναι πολύ υψηλό ποσό. Όμως, αυτό το ποσό δεν είναι ακριβώς μόνο ένα νούμερο. Είναι κυρίως η απαραίτητη προϋπόθεση να επεκταθεί η προβλήτα 6 και να γίνει το Λιμάνι της Θεσσαλονίκης ανταγωνιστικό, όχι μόνο στο χύδην, στο χύμα φορτίο, αλλά και στα εμπορευματοκιβώτια. Αυτό είναι το μέλημά μας, η στόχευση. Συμφώνησαν και οι δύο επιτροπές σε αυτό.

Επεξεργαζόμαστε τις καλύτερες δυνατές λύσεις, ώστε και το master plan -στο οποίο αναφερθήκατε και πρόσφατα εγκρίθηκε από το Διοικητικό Συμβούλιο του Οργανισμού Λιμένα Θεσσαλονίκης- ως βάση τουλάχιστον για αυτά τα κρίσιμα ζητήματα, γιατί υπάρχουν και άλλα δευτερεύουσας σημασίας, να εξασφαλίσει όχι μόνο το ύψος του ποσού της υποχρέωσης του επενδυτή και της δέσμευσής του για την πρώτη πενταετία, αλλά και το είδος της επένδυσης που αφορά και σε άλλα έργα και κυρίως το έργο της έκτης προβλήτας και εν συνεχεία -άλλης τάξης ζήτημα, ξεφεύγει από τη διαγωνιστική διαδικασία- στην αναβάθμιση της σιδηροδρομικής σύνδεσης του λιμανιού της Θεσσαλονίκης, που είναι…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Υπουργέ. Έχετε πάρει διπλάσιο χρόνο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τελειώνω, κυρία Πρόεδρε.

Εδώ τώρα, λέτε ότι υπάρχει αδιαφάνεια στην προβλήτα 1. Ο Δήμαρχος Θεσσαλονίκης κ. Μπουτάρης, έχει στείλει γραπτά κείμενα και ζητά τη διατήρηση της προβλήτας 1 και των κτηρίων που χρησιμοποιούνται για πολιτιστικούς σκοπούς στη χρήση της πόλης. Εμείς πάμε ένα βήμα παραπέρα. Η πρόταση των δύο επιτροπών -που τώρα είναι στην τελική της διαμόρφωση- πάει στην παραχώρηση των περισσότερων κτηρίων και όλου του περιβάλλοντος χώρου στην πόλη και στον δήμο και στη Διεθνή Έκθεση και στο Υπουργείου Πολιτισμού και στο Κέντρο Κινηματογράφου για το Φεστιβάλ Κινηματογράφου. Θα το δούμε πώς και τι. Εκεί γίνεται μια συζήτηση σε σχέση με το ποιος θα αναλάβει το κόστος της συντήρησης, της λειτουργίας, εκτός από τα κτήρια τα οποία είναι ήδη μισθωμένα και αποδίδουν κέρδη, μισθώματα στον Οργανισμό Λιμένα Θεσσαλονίκης, για τα οποία εάν πειράξουμε αυτό το καθεστώς, μπορεί πράγματι να έχουμε νομικά ζητήματα άλλου τύπου.

Θα μας δοθεί το επόμενο διάστημα η ευκαιρία για λεπτομερέστερες περιγραφές, όταν θα συγκεκριμενοποιηθούν όλα αυτά.

Σας βεβαιώνω, όμως, ότι ούτε αδιαφάνεια υπάρχει ούτε καθυστέρηση ούτε αδιαφορία. Αντίθετα στη Θεσσαλονίκη, πολύ συστηματικά και καλύτερα από τη διαδικασία του Πειραιά, πάμε ακόμα καλύτερα με ό,τι προβλέπει ο νόμος και η σύμβαση παραχώρησης Ελληνικού Δημοσίου και Οργανισμού Λιμένα Θεσσαλονίκης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Καλαφάτη, έχετε τον λόγο για τρία λεπτά.

**ΣΤΑΥΡΟΣ ΚΑΛΑΦΑΤΗΣ:** Κύριε Υπουργέ, δεν καταφέρατε να διασκεδάσετε τις επιφυλάξεις μου και τις ανησυχίες μου. Αντιθέτως, επιβεβαιώσατε αυτό το οποίο είναι -αν θέλετε- το προφανές για όλη την ελληνική κοινωνία, ότι ιδιαίτερα στο ζήτημα των ιδιωτικοποιήσεων, η Κυβέρνηση αισθάνεται πάρα πολύ άβολα. Και αισθάνεται πάρα πολύ άβολα, γιατί ήταν η προμετωπίδα των εξαγγελιών, όταν ήταν αντιπολίτευση, κατά των ιδιωτικοποιήσεων.

Συνεχίζετε, λοιπόν, και εσείς από την πλευρά σας, ως εκπρόσωπος, βεβαίως, της Κυβέρνησης στο κομβικό αυτό Υπουργείο Ναυτιλίας, να είστε παγιδευμένος μεταξύ των αριστερών ιδεοληψιών από τη μία πλευρά, των προεκλογικών εξαγγελιών, όταν λέγατε «όχι στο ξεπούλημα των λιμένων» και φυσικά «όχι» στην πώληση και του Λιμένος Θεσσαλονίκης και στην πραγματικότητα.

Και για να μην λέμε πράγματα τα οποία δεν ισχύουν, είχατε τη δυνατότητα -αυτή ήταν η προεκλογική σας δέσμευση- να αλλάξετε τα πράγματα τα οποία είχαν δρομολογηθεί. Με αυτό το σύνθημα πήρατε την ψήφο του ελληνικού λαού.

Εδώ πέρα, όμως, βλέπουμε ότι στο μνημόνιο που αφορά στις ιδιωτικοποιήσεις, αναφέρεται ρητά στη σελίδα χίλια τριάντα του αντίστοιχου ΦΕΚ, στις 14 Αυγούστου, όπου υπογράφουν δεκαοκτώ Υπουργοί: «Η Κυβέρνηση και το ΤΑΙΠΕΔ θα εξαγγείλουν δεσμευτικές ημερομηνίες υποβολής προσφοράς για τους Λιμένες Πειραιά και Θεσσαλονίκης, χωρίς ουσιώδεις αλλαγές στους όρους του διαγωνισμού». Το συμφωνήσατε, το υπογράψατε δεκαοκτώ Υπουργοί και ο Πρωθυπουργός πρώτος.

Δεύτερο σημείο σε σχέση με την αναξιοπιστία της Κυβέρνησης -και αυτή είναι και η μεγάλη μου, αν θέλετε, ανησυχία- το ζήτημα της επιθετικής πώλησης. Μα, θυμάστε, κύριε Υπουργέ, ότι το 2008, όταν η κυβέρνηση της Νέας Δημοκρατίας πήγε να κάνει ουσιαστικά παραχώρηση του ΣΕΜΠΟ για τριάντα χρόνια μόνο, με τίμημα κοντά στα 400 εκατομμύρια ευρώ, τότε πολλοί ομογάλακτοί σας ήταν ανεβασμένοι πάνω στα κάγκελα μην τυχόν και προχωρήσει το «ξεπούλημα» τότε.

Αυτή ήταν η φρασεολογία. Και ήταν πολλοί ομογάλακτοι δικοί σας και βεβαίως πολλοί συνάδελφοι του ΠΑΣΟΚ -εννοώ συνάδελφοι Βουλευτές- που ήταν πάνω στα κάγκελα μην τυχόν και δώσουμε για τριάντα χρόνια μόνο το ΣΕΜΠΟ και πάρει 400 εκατομμύρια το Ελληνικό Δημόσιο και δημιουργηθούν και χίλιες νέες θέσεις εργασίας.

Γι’ αυτό μην μου μιλάτε εμένα για ζητήματα τα οποία δρομολογήθηκαν και δεν μπορέσατε να τα αλλάξετε.

Τρίτον, μη μου λέτε επιχειρηματολογία για παραπληροφόρηση. Έχω δικές σας τοποθετήσεις, κύριε Υπουργέ, που ενισχύουν την άποψή μου ότι υπάρχει πλήρης αναξιοπιστία στο πρόσωπο -το πολιτικό πρόσωπο εννοώ, όχι ως φυσικό πρόσωπο- ως εκπρόσωπος της ηγεσίας του Υπουργείου Ναυτιλίας.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Εδώ πέρα λέτε πράγματα που δεν ισχύουν. Και να αφήσω τα θέματα του ΤΑΙΠΕΔ, όπου λέτε ότι το ΤΑΙΠΕΔ λειτουργεί ως κράτος εν κράτει, δημοσίως, που είναι ο εκτελεστικός βραχίονας και το εκτελεστικό όργανο της ιδιωτικοποίησης. Και ο αρμόδιος Υπουργός ο οποίος έχει να κάνει με την ιδιωτικοποίηση του λιμένος, αδειάζει δημοσίως το εκτελεστικό όργανο, το οποίο υποτίθεται έχει και απευθείας σύνδεση με το Μαξίμου.

Μα, εδώ πέρα -ξέρετε- χάνει η μάνα το παιδί και το παιδί τη μάνα. Δεν μπορεί να βγάλει κανένας άκρη. Δεν μπορεί κανείς να καταλάβει τι γίνεται. Πιστεύετε στις ιδιωτικοποιήσεις; Κάνετε κάτι που δεν πιστεύετε. Θα κάνετε κι εσείς μια ιδιωτικοποίηση, δηλαδή, κλαίγοντας, όπως έκανε ο κ. Σπίρτζης με τα αεροδρόμια και θέλετε να πιστέψουμε ότι εσείς πιστεύετε στην αξιοποίηση του λιμένος.

Μα, το λέτε και ρητά. Το έχετε πει. Είπατε -αν θυμάμαι καλά- ότι δεν πρόκειται να ενισχυθεί η ανταγωνιστικότητα με την ιδιωτικοποίηση. Αναφερθήκατε κυρίως στον ΟΛΠ, αλλά φαντάζομαι ότι ίδια θα είναι η αντίληψή σας και για τον ΟΛΘ. Έχετε πει ότι αμφισβητείτε την ενίσχυση της ανταγωνιστικότητας μετά τις επενδύσεις της «COSCO», ότι αυτό θα γινόταν ούτως ή άλλως, με ένα μαγικό ραβδάκι.

Και, φυσικά, εδώ πέρα αμφισβητείτε, λέτε ότι είναι επινόηση των δανειστών το ΤΑΙΠΕΔ, δεν είναι κυβέρνηση. Ουσιαστικά, αδειάζετε το πιο χρήσιμο εργαλείο για την ιδιωτικοποίηση και του Λιμένος Θεσσαλονίκης. Θέλετε να μας πείσετε ότι το πιστεύετε;

Κλείνω με τα εξής:

Η αδιαφάνεια που σας είπα προηγουμένως έχει να κάνει με τις τοποθετήσεις του Δημάρχου Θεσσαλονίκης. Ο Δήμαρχος Θεσσαλονίκης, κύριε Υπουργέ, έχει πει δημοσίως, απερίφραστα και ανενδοίαστα ενώπιον δεκάδων φορέων και παραγωγικών φορέων της πόλης, που αυτήν τη στιγμή, αν θέλετε, ξεροσταλιάζουν, θέλουν να δουν ένα φως λόγω του γεγονότος ότι οι επιχειρήσεις τους πραγματικά υποφέρουν από τις πολιτικές της Κυβέρνησης, ότι έχει συμφωνήσει με την Κυβέρνηση για την παραχώρηση της πρώτης προβλήτας. Έχουμε και το ζήτημα της Ειδομένης όπου είναι κλειστή η σιδηροδρομική γραμμή τόσους μήνες, τόσες εβδομάδες, έχουμε και το ζήτημα της ιδιωτικοποίησης του λιμένος που βλέπουν ότι έχει μία Κυβέρνηση προχωρήσει ένα εγχείρημα το οποίο δεν το πιστεύει καν. Εγώ σας τα λέω, γιατί πρέπει να πάρουμε και μια καθαρή απάντηση στη Θεσσαλονίκη. Τυγχάνει και είμαι και επικεφαλής της μείζονος αντιπολίτευσης στο Δημοτικό Συμβούλιο Θεσσαλονίκης και συζητείται αυτό το θέμα.

Ο κύριος Δήμαρχος, λοιπόν, κάλεσε εκτάκτως συσκέψεις -συζητήθηκε το θέμα στο Δημοτικό Συμβούλιο της Θεσσαλονίκης- καταγγέλλοντας, ουσιαστικά, την Κυβέρνηση ότι δεν τηρεί τα συμπεφωνημένα. Μάλιστα, είπε δημοσίως ότι θα έρθει να δει τον κύριο Πρωθυπουργό και να ζητήσει την ίδια πρόβλεψη που κάνετε -αν δεν κάνω λάθος- στο υπό διαβούλευση νομοσχέδιο, στο άρθρο 49 για εξαίρεση από την ιδιωτικοποίηση ογδόντα έξι χιλιάδων τετραγωνικών μέτρων της Δραπετσώνας, όπου αυτή η συγκεκριμένη έκταση δίνεται στον Δήμο Κερατσινίου-Δραπετσώνας, να γίνει η αντίστοιχη εκχώρηση της πρώτης προβλήτας στον Δήμο Θεσσαλονίκης.

Σας ρωτάω πρώτα απ’ όλα ευθέως: Υπάρχει μια συνεννόηση, συμφωνία, μεταξύ του Δημάρχου Θεσσαλονίκης και της Κυβέρνησης; Γιατί, κύριε Υπουργέ –και ολοκληρώνω- κάποιος πρέπει να λέει την αλήθεια και κάποιος να λέει ψέματα. Ή έχει γίνει μία συμφωνία μεταξύ του Δημάρχου Θεσσαλονίκης και της Κυβέρνησης και την αθετεί η Κυβέρνηση, οπότε λέει ψέματα η Κυβέρνηση στον δήμαρχο -και προφανώς στον θεσμό του δημάρχου και φυσικά στους Θεσσαλονικείς- ή ο Δήμαρχος Θεσσαλονίκης δεν έχει κάνει καμμία συμφωνία, οπότε λέει ψέματα ο Δήμαρχος Θεσσαλονίκης.

Θα ήθελα, λοιπόν, μία καθαρή απάντηση σε αυτό. Είναι σημαντικό να γνωρίζουμε τι θα γίνει. Και σας λέω εγώ, ότι το ζήτημα της παραχώρησης της πρώτης προβλήτας, εφόσον δεν δημιουργεί κανένα πρόβλημα στην περαιτέρω διαγωνιστική διαδικασία, θα πρέπει να το δείτε.

Εγώ θέλω να μάθω -δεν κρίνω, ούτε αξιολογώ, θέλω ενημέρωση- αν υπάρχει στη σκέψη σας μια αντίστοιχη πρόβλεψη -όπως έχει γίνει με την έκθεση, η οποία βεβαίως ήταν μια εξαγγελία του Πρωθυπουργού, σε σχέση με την παραχώρηση του Δήμου Κερατσινίου- στο υπό συζήτηση σχέδιο νόμου για παραχώρηση της πρώτης προβλήτας στον Δήμο Θεσσαλονίκης.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Καλαφάτη.

Τον λόγο έχει ο Υπουργός Ναυτιλίας και Νησιωτικής Πολιτικής κ. Θοδωρής Δρίτσας για τη δευτερολογία του.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε συνάδελφε, νομίζω ότι σας έδωσα επαρκείς απαντήσεις, ξεπερνώντας και τον χρόνο στην πρωτομιλία μου, για τα θέματα κυρίως που αφορούν στον δήμο και την παραχώρηση της προβλήτας. Θα επανέλθω.

Πριν από αυτό, όμως, επειδή ήσασταν αιχμηρός και με μία προσπάθεια απαξίωσης στο πρόσωπό μου…

**ΣΤΑΥΡΟΣ ΚΑΛΑΦΑΤΗΣ:** Μίλησα με πραγματικά γεγονότα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** …θα ήθελα να σας επισημάνω ότι καλό είναι…

**ΣΤΑΥΡΟΣ ΚΑΛΑΦΑΤΗΣ:** Συγγνώμη, δεν έκανα χαρακτηρισμούς.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Χαρακτηρισμούς δεν κάνατε. Εμμέσως, όμως…

**ΣΤΑΥΡΟΣ ΚΑΛΑΦΑΤΗΣ:** Πραγματικά περιστατικά ανέφερα.

**ΠΡΟΕΔΡΕΥΩΝ (ΑΝΑΣΤΑΣΙΟΣ ΚΟΥΡΑΚΗΣ):** Μην κάνετε, όμως, διάλογο. Συνεχίστε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν πειράζει, κύριε Πρόεδρε.

Σαφώς, χρησιμοποιήσατε όλη την επιχειρηματολογία που εδώ και μήνες ακούω καθημερινά στα διάφορα κανάλια, διαβάζω σε συγκεκριμένες εφημερίδες με τις ίδιες ακριβώς φράσεις. Χρειάζεται στον πολιτικό λόγο ένας πλουραλισμός, μια πρωτοτυπία, κάτι χρειάζεται. Χρειάζεται να αναζωογονείται ο πολιτικός λόγος. Γίνεται στερεότυπος, κουραστικός και άγονος όταν επιμένουμε σε όλα αυτά.

Παραβιάζετε ανοικτές θύρες. Πράγματι δεν είναι στην προγραμματική μας φαρέτρα -δεν ήταν και δεν είναι- οι ιδιωτικοποιήσεις, η αξιοποίηση στρατηγικού χαρακτήρα παραγωγικών μονάδων της χώρας μέσω των ιδιωτικοποιήσεων και πολύ περισσότερο μέσω των ιδιωτικοποιήσεων αυτού του μοντέλου που περιγράψατε και εσείς πριν και περιέγραψα και εγώ της πώλησης του πλειοψηφικού πακέτου. Προέκυψε ως δέσμευση από την περσινή διαδικασία της ολοκλήρωσης της σκληρής εκείνης διαπραγμάτευσης που κατέληξε σε έναν οδυνηρό -σε ορισμένα ζητήματα- συμβιβασμό, ο οποίος δεν αναιρεί τη συζήτηση. Πράγματι θα προχωρήσει στον Πειραιά και στη Θεσσαλονίκη η ιδιωτικοποίηση, όπως δεσμευτήκαμε στις διαγωνιστικές διαδικασίες που είχαν ήδη δρομολογηθεί. Το είπα τέσσερις φορές.

Αυτό αναιρεί την υποχρέωση μας να συζητάμε ποιος είναι ο καλύτερος τρόπος για την αναπτυξιακή πορεία της χώρας; Χαζοί είναι οι Ευρωπαίοι και δεν προχωράνε σε τέτοιου είδους μοντέλα; Χαζοί είναι οι ίδιοι που μας τα επιβάλλουν στις δικές τους χώρες να μην τα επιλέγουν; Δεν θα μας προβληματίσει αυτό για τη δική μας χώρα;

Προφανώς, λειτουργούμε μέσα από έναν συμβιβασμό και μέσα από τους συσχετισμούς που υπάρχουν πρέπει να σταθούμε, όμως, όρθιοι και να πούμε: Σε αυτόν τον συσχετισμό, σε αυτόν τον συμβιβασμό τι πρέπει να κάνω για να αφήσω ανοικτή την πόρτα σε μια αξιοποίηση του πλουτοπαραγωγικού δυναμικού της χώρας επ’ ωφελεία του κοινωνικού συνόλου και με δημόσιο έλεγχο; Δεν πρέπει να το συζητήσουμε αυτό;

Και απορώ: Δεν σας απασχολούν οι εργασιακές σχέσεις ως παραγωγική προϋπόθεση αναπτυξιακού χαρακτήρα; Σας είπα και πάλι, πέρα από πράξη δικαιοσύνης για τους εργαζόμενους, τι θέλουμε δηλαδή; Μια άνεργη ανάπτυξη; Θέλουμε το μοντέλο της ευημερίας των αριθμών και της ευημερίας των ολίγων;

Όλα αυτά, παρά την εξέλιξη που υπήρχε και την περσινή συμφωνία, δεν έχουν πάψει να αποτελούν αντικείμενα υποχρεωτικής ενασχόλησης όλου του πολιτικού φάσματος. Η αντίφαση προφανώς υπάρχει στην Κυβέρνησή μας. Παραβιάζετε ανοικτές πόρτες. Αυτό τι σημαίνει; Να σηκωθούμε να φύγουμε ή να μείνουμε και να παλεύουμε όλα αυτά τα πράγματα με τον πιο ορθολογικό και τον πιο σοβαρό τρόπο;

Εκεί είναι, λοιπόν, αυτό που σας εγκαλώ να μην συνεχίζετε αυτήν τη στερεότυπη αναπαραγωγή των περίφημων σχολίων που καθημερινά ακούμε. Παπαγαλάκια! Μέσα στη Βουλή πρέπει να υπάρχει πιο πρωτότυπος λόγος και μεγαλύτερη εμβάθυνση στα ζητήματα.

Δεν ξέρω τι είπε ο δήμαρχος, το Δημοτικό Συμβούλιο. Εμείς όταν ανέβηκε επάνω ο γενικός γραμματέας είχαμε επιδιώξει συνάντηση. Συναντηθήκαμε με τον αρμόδιο αντιδήμαρχο, γιατί ο κ. Μπουτάρης έλειπε. Στον Πειραιά έχει έρθει ο δήμαρχος για άλλους λόγους, όπως ακριβώς και έχουμε συζητήσει και είναι ανοικτό το ζήτημα της παραχώρησης των λιμενικών εκτάσεων σε όλους τους δήμους της Ελλάδας. Είχε έρθει στο Υπουργείο το Προεδρείο της ΚΕΔΕ- και ο Δήμαρχος Θεσσαλονίκης. Κατά το πρότυπο των λιπασμάτων ή της Πάτρας να παραχωρηθούν στους Δήμους οι εκτάσεις που ανήκουν σε οργανισμούς λιμένων, αλλά δεν χρησιμοποιούνται για λιμενικές εργασίες.

Δεν υπάρχει λόγος να παραμένουν στους οργανισμούς λιμένων. Πρέπει να αποδοθούν στις πόλεις. Αυτό δεν αφορά το λιμάνι. Αφορά άλλες εκτάσεις. Οι λιμενικές εργασίες, όμως, της προβλήτας 1 μπορούν να εξυπηρετηθούν. Και η προβλήτα 1, στο μεγαλύτερο μέρος της, στο σύνολό της σχεδόν, θέλουμε να παραχωρηθεί στην πόλη με διάφορους τρόπους.

Σας λέω, παραλάβαμε το αίτημα του δημάρχου γραπτά. Τα τοπογραφικά που ετοίμασε ο Δήμος Θεσσαλονίκης τα πρωτοκολλήσαμε, τα εντάξαμε στη διαδικασία της διαβούλευσης. Όχι μόνο τα αποδεχτήκαμε, αλλά τα ξεπεράσαμε. Δεν μιλάμε μόνο για απόδοση χρήσεων. Όμως, εκεί είναι μια συζήτηση που αφορά το πώς και το τι.

**ΣΤΑΥΡΟΣ ΚΑΛΑΦΑΤΗΣ:** Χωρίς να έχει πρόβλημα η διαγωνιστική διαδικασία προφανώς.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Το θέτετε τώρα…

**ΣΤΑΥΡΟΣ ΚΑΛΑΦΑΤΗΣ:** Αυτό είναι το πρώτο, κύριε Υπουργέ..

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Εκεί έρχεται το ΤΑΙΠΕΔ και λέει: Μα αν το κάνουμε αυτό, θα επηρεαστεί η διαγωνιστική διαδικασία.

Προσέξτε. Το ακούσαμε κι άλλες φορές αυτό το επιχείρημα. Το ακούσαμε και στα λιπάσματα. Παρ’ όλο που ήταν δέσμευση του Πρωθυπουργού, εξαιρέθηκε η ακτογραμμή των λιπασμάτων και καμμία διαγωνιστική διαδικασία δεν επηρεάστηκε.

**ΣΤΑΥΡΟΣ ΚΑΛΑΦΑΤΗΣ:** Αυτό ρωτάω.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Λοιπόν, επειδή τα πράγματα είναι σε μία κρίσιμη στιγμή, δεν θέλω να επιμείνω περισσότερο, γιατί όλα αυτά είναι ακόμα υπό διαμόρφωση. Θα μείνω εδώ, αλλά σας δίνω κάποια στοιχεία, γιατί χρειάζεται και η δική σας συμμετοχή σε αυτό.

**ΠΡΟΕΔΡΕΥΩΝ (Αναστάσιος Κουράκης):** Καλώς. Ολοκληρώνετε την τοποθέτησή σας, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα είστε υπέρ της διαγωνιστικής διαδικασίας ή υπέρ της παραχώρησης της προβλήτας 1 στο δήμο και στην πόλη;

**ΣΤΑΥΡΟΣ ΚΑΛΑΦΑΤΗΣ:** Εντάξει, άμα είναι να ακυρωθούν οι διαγωνισμοί.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Αυτό το δίλημμα δεν θα το λύσουμε ιδεολογικά. Θα το λύσουμε με βάση τα δεδομένα. Κι επομένως, σας βεβαιώνω ότι καμμία αδιαφάνεια δεν υπάρχει, αντίθετα υπάρχει συστηματική προσπάθεια να εξυπηρετηθούν με τον καλύτερο τρόπο οι ανάγκες της πόλης και η διατήρηση στις νέες συνθήκες της ιστορικής σχέσης του Λιμανιού της Θεσσαλονίκης με την πόλη, όπως και η ίδια σχέση πρέπει να διατηρηθεί και στον Πειραιά.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό κ. Δρίτσα.

Προχωρούμε στην τρίτη με αριθμό 792/18-4-2016 επίκαιρη ερώτηση δεύτερου κύκλου του Βουλευτή Β΄ Πειραιά του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εσωτερικών και Διοικητικής Ανασυγκρότησης, σχετικά με την «υπονόμευση και τις προβοκάτσιες σε ειρηνικές πολιτικές εκδηλώσεις και σε συγκεντρώσεις διαμαρτυρίας Ελλήνων πολιτών».

Τον λόγο έχει ο κ. Ιωάννης Λαγός για να αναπτύξει την ερώτησή του για δύο λεπτά.

**ΙΩΑΝΝΗΣ ΛΑΓΟΣ:** Σας ευχαριστώ.

Η ερώτηση αυτή είχε κατατεθεί πριν από ένα – ενάμισι μήνα περίπου, με αφορμή μία συγκέντρωση, η οποία είχε διοργανωθεί και είχε λάβει μέρος στον Πειραιά από την Επιτροπή Εθνικής Μνήμης και στην οποία καλεσμένοι ήταν κάποιοι Βουλευτές της Χρυσής Αυγής, προκειμένου να είναι ομιλητές.

Και σε αυτήν τη συγκέντρωση, λοιπόν, που ήταν παρόντες Βουλευτές της Χρυσής Αυγής ή σε άλλες πολλές συγκεντρώσεις που διοργανώνει η Χρυσή Αυγή, έχουμε δει το εξής οξύμωρο: Να υπάρχουν την ίδια ώρα, στον ίδιο περίπου χώρο, αντισυγκεντρώσεις παράνομες που διοργανώνονται από ομάδες παρακρατικών αλητών και η Κυβέρνηση να μην κάνει κάτι. Και όχι μόνο να μην κάνει κάτι, αλλά να ζητάει ευθύνη από τους Βουλευτές της Χρυσής Αυγής, από διάφορα μέλη ή από απλούς πολίτες που είναι σε αυτές τις εκδηλώσεις. Εδώ φτάσαμε στο σημείο, για αυτήν τη συγκεκριμένη συγκέντρωση που λέμε, να ακουστούν ευθύνες για Βουλευτές της Χρυσής Αυγής, για το ότι δεν έτρεξαν γρήγορα να αποτρέψουν τα επεισόδια. Όχι όμως ότι ήταν εκεί για να σταματήσουν τα επεισόδια.

Και μάλιστα, γίναμε μάρτυρες ενός τραγικού θεάματος, κάποιοι Βουλευτές του ΣΥΡΙΖΑ να καταθέτουν ερώτηση για να σας ζητάνε ευθύνες, εσάς και του Υπουργείου σας, γιατί δεν ασκήθηκαν διώξεις εις βάρος μας. Όμως, αυτοί οι άνθρωποι, αλλά κι εσείς δεν τους απαντήσατε ότι εδώ υπήρχε μια νόμιμη συγκέντρωση η οποία γινόταν εκείνη την ώρα και δίπλα υπήρχε μια αντισυγκέντρωση παράνομη.

Και πολλοί παρεξηγήθηκαν -δήθεν λέει- με τη στάση της Αστυνομίας που φέρθηκε με επιείκεια στους Βουλευτές και τα εθνικιστικά στελέχη που ήταν στη συγκεκριμένη συγκέντρωση. Όμως, δεν είπε κάποιος γιατί δεν συνελήφθησαν αυτοί οι αλήτες που ήταν δίπλα, που είχαν έρθει να κάνουν αντισυγκέντρωση με μόνο σκοπό να δημιουργήσουν επεισόδια.

Διότι αυτοί που ήρθαν εκεί, ήρθαν στα είκοσι μέτρα, ήρθαν με κράνη, με ρόπαλα και ήρθαν για να δημιουργήσουν επεισόδια και για να χτυπήσουν ανθρώπους.

Φτάσαμε, λοιπόν, στο σημείο αυτό να απολογούμαστε τώρα εμείς και να λέμε γιατί ήταν εκεί Βουλευτές της Χρυσής Αυγής. Ήταν Βουλευτές της Χρυσής Αυγής, γιατί τους είχε ζητηθεί να είναι παρόντες, προκειμένου να είναι ομιλητές. Αυτή είναι η διαδικασία.

Και θέλω να συζητήσουμε πάνω σε αυτό και να μας πείτε, κύριε Υπουργέ, γιατί δεν σταματάτε το φαινόμενο αυτό των αντισυγκεντρώσεων. Πού θα πάει αυτό το ζήτημα;

Ειλικρινά, αν κάνει συγκέντρωση ή ομιλία ένας οποιοσδήποτε άλλος φορέας, ο οποίος έχει αντίθετες απόψεις με τη Χρυσή Αυγή και πάνε στελέχη της Χρυσής Αυγής και κάνουν συγκέντρωση στα δέκα μέτρα από εκεί, προκειμένου να παρεμποδίσουν αυτήν τη συγκέντρωση, πείτε μου ποια θα είναι η στάση σας απέναντι στους Χρυσαυγίτες ή στους οποιουσδήποτε πάνε εκεί πέρα εκείνη την ώρα; Ποια είναι η θέση σας και η στάση σας απέναντι σε όλους αυτούς τους παρακρατικούς αλήτες; Γιατί δεν έχει συμβεί η παραμικρή κίνηση εις βάρος τους. Δεν έχει γίνει ούτε μία προσαγωγή σε όλες αυτές τις κινήσεις που έχουν γίνει εναντίον μας.

**ΠΡΟΕΔΡΕΥΩΝ (Αναστάσιος Κουράκης):** Θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κυρίες και κύριοι, στις διατάξεις του Συντάγματος και συγκεκριμένα στο άρθρο 11, για το δικαίωμα συνάθροισης, αναφέρεται: «Οι Έλληνες έχουν το δικαίωμα να συνέρχονται ήσυχα και χωρίς όπλα. Mόνο στις δημόσιες υπαίθριες συναθροίσεις μπορεί να παρίσταται η Αστυνομία. Οι υπαίθριες συναθροίσεις μπορούν να απαγορευτούν με αιτιολογημένη απόφαση της αστυνομικής αρχής, γενικά, αν εξαιτίας τους επίκειται σοβαρός κίνδυνος για τη δημόσια ασφάλεια, σε ορισμένη δε περιοχή, αν απειλείται σοβαρή διατάραξη της κοινωνικοοικονομικής ζωής, όπως ο νόμος ορίζει».

Η Ελληνική Αστυνομία, μέσα από την άσκηση της αστυνόμευσης δημόσιας και κρατικής ασφάλειας, έχει σαν στόχο την πρόληψη και καταστολή του εγκλήματος, τη διασφάλιση της κοινωνικής ειρήνης. Ξέρετε καλά όλοι ότι τα αστυνομικά μέτρα τα οποία λαμβάνονται δεν απαριθμούνται και δεν εξειδικεύονται στον νόμο, αλλά υπαγορεύονται από τις εκάστοτε περιστάσεις και τις επικρατούσες συνθήκες. Λαμβάνονται, δε, όλα τα απαραίτητα μέτρα, προκειμένου να υπάρχει η τάξη που απαιτεί ο νόμος, ώστε να μην υπάρχει διασάλευση αυτής της τάξης και δημιουργούνται επεισόδια.

Ξέρετε καλά ότι η Αστυνομία τηρεί ακριβώς ό,τι προβλέπει το Σύνταγμα και ό,τι προβλέπει ο νόμος. Δεν διαχωρίζει τις συγκεντρώσεις ανάλογα με τις πολιτικές τις οποίες έχουν και την ιδεολογική υπόσταση των συγκεντρωμένων. Αυτή την άψογη στάση, την ουδέτερη στάση, τη σύμφωνη με τον νόμο στάση έχει τηρήσει σε όλο αυτό το διάστημα, τον τελευταίο σχεδόν χρόνο, αποτρέποντας και συγκρούσεις, αποτρέποντας κάθε διασάλευση της τάξης. Η Αθήνα και οι μεγάλες πόλεις είναι πιο ήσυχες παρά ποτέ και σε αυτήν την κατεύθυνση θα κινηθούμε.

Τώρα, βέβαια, να υπενθυμίσω ότι υπονομεύουν το πολίτευμα τα αντιδημοκρατικά στοιχεία που κρατάνε σιδερόβεργες, τα αντιδημοκρατικά στοιχεία τα οποία κρατούν προκλητική στάση και θα είμαστε απέναντι σε όλα αυτά τα στοιχεία τα οποία διακινδυνεύουν τη διασάλευση της τάξης.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Ιωάννης Λαγός για τη δευτερολογία του, για τρία λεπτά.

**ΙΩΑΝΝΗΣ ΛΑΓΟΣ:** Αν αυτά που μας είπατε τώρα στα λόγια, κύριε Υπουργέ, τα κάνατε και στις πράξεις, δεν θα σας κάναμε την ερώτηση αυτή.

Εδώ, όμως, θα φτάσουμε και σε ένα άλλο σημείο, γιατί εσείς θα μας τρελάνετε. Μας λέτε ότι τα πράγματα στην Αθήνα και στις μεγάλες πόλεις πάνε κατ’ ευχήν. Εγώ θα σας πω κάποια χαρακτηριστικά παράδειγμα και να μας πείτε εσείς πού αλλού συμβαίνουν αυτά, εκτός από τις τριτοκοσμικές χώρες.

Εδώ βλέπουμε σε δημόσια και σε ιδιωτικά κτήρια όποιοι θέλουν να μπαίνουν μέσα, να κάνουν κατάληψη των χώρων αυτών και αν μην ενοχλούνται από κανέναν. Το έχουμε δει σε πανεπιστήμια, σε ιδρύματα, στο άβατο των Εξαρχείων. Έχουμε δει τώρα, μάλιστα, σε ένα ξενοδοχείο, σε μία ιδιωτικά επιχείρηση να μπαίνει μέσα μια ομάδα ανθρώπων, που αυτοαποκαλούνται όπως θέλουν, αλληλέγγυοι, αναρχικοί, αντιεξουσιαστές, και να μην τους ενοχλεί κανείς, να κάνουν ό,τι θέλουν. Αυτό είναι Φαρ-Ουέστ. Αν εσείς αυτό εννοείτε ως «έννομη τάξη» στην Αθήνα και στις μεγάλες πόλεις, ειλικρινά έχουμε διαφορετική αντίληψη πάνω σε αυτό.

Επίσης, να σας πω ότι πριν από δυόμισι μήνες περίπου σας είχαμε καταθέσει μία ερώτηση και σας ρωτάγαμε συγκεκριμένα για το άβατο των Εξαρχείων. Σας ρωτάγαμε τι γίνεται εκεί μέσα, δεν τολμάει να πλησιάσει κανείς; Και μας είχατε δώσει μία απάντηση από το Υπουργείο σας ότι όλα είναι καλά, δεν υπάρχει τίποτα. Μετά από δυόμισι μήνες πήγανε και κάψανε το Αστυνομικό Τμήμα Εξαρχείων, μέρα μεσημέρι, φύγανε σαν κύριοι, μηδέν προσαγωγές. Δεν υπάρχει τίποτα.

Είδαμε μετά και τις άλλες φορές μία ομάδα αυτοαποκαλούμενων «αντιεξουσιαστών» -για μένα παρακρατικών αλητών, επαναλαμβάνω- να κάνουν βόλτες στο κέντρο της Αθήνας με τα όπλα ανά χείρας. Και μας λέτε εσείς ότι στην Αθήνα δεν υπάρχει τίποτα; Σοβαρά μιλάμε τώρα;

Τι άλλο, δηλαδή, πρέπει να κάνουν αυτοί; Να αρχίζουν να παίρνουν και ομήρους σιγά, σιγά; Θα το κάνουν.

Επίσης, να πούμε και κάτι άλλο για την Αστυνομία και για την αστυνόμευση που υπάρχει. Εδώ βλέπουμε στα κέντρα λαθρομεταναστών, που έχει φτιάξει η Κυβέρνησή σας, να γίνονται σημεία και τέρατα μέσα, βιασμοί, δολοφονίες. Έγινε μία επίθεση πριν από λίγες ημέρες στη Σάμο και παρενέβη ένας αστυνομικός εκεί –καλή του ώρα του ανθρώπου- και πήγαν να τον μαχαιρώσουν και γλίτωσε από θαύμα. Και είδαμε ότι αυτός ο άνθρωπος προσήχθη και η ποινή του ήταν έντεκα μήνες με τριετή αναστολή.

Εάν όλα αυτά τα πράγματα γινόντουσαν από Έλληνες και κυρίως από Έλληνες εθνικιστές, ποια θα ήταν η αντίδρασή σας;

Και εδώ –επειδή έχουμε πολύ καιρό να τα πούμε, γιατί δεν μας κάνετε τη χάρη να μας απαντάτε στις ερωτήσεις και σήμερα ήταν μια εξαίρεση, που ελπίζουμε να συνεχιστεί- να σας ρωτήσω και να σας πω κάτι. Όταν είχαν γίνει κάποια επεισόδια έξω από το κτήριο της Βουλής πριν από λίγους μήνες στον Βουλευτή της Νέας Δημοκρατίας, τον κ. Κουμουτσάκο, είχατε βγει εσείς ο ίδιος και είχατε πει ότι υπάρχουν στελέχη και Βουλευτές της Χρυσής Αυγής που εμπλέκονται στη συγκεκριμένη υπόθεση.

Πρέπει να προσέχετε τι λέτε, κύριε Υπουργέ, γιατί εδώ δεν μιλάτε σαν άτομο. Μιλάτε σαν Υπουργός της ελληνικής Κυβέρνησης και είπατε αυτές τις χοντράδες εις βάρος αυτών των ανθρώπων. Και όταν μετά από λίγες μέρες έγιναν οι απαραίτητες διενέργειες και αποδείχθηκε ότι ουδείς Βουλευτής της Χρυσής Αυγής δεν είχε καμμία ανάμιξη, αλλά ούτε και στέλεχός της, δεν είχατε την ευθιξία να βγείτε και να πείτε ότι ζητάτε συγγνώμη, ότι κάνατε λάθος πάνω σε αυτό που είπατε. Γιατί εκεί θα λέγαμε ότι παρασυρθήκατε και κάνατε λάθος. Αλλά με τη συμπεριφορά την οποία επιδεικνύετε, δείχνετε εμπάθεια και όχι ότι κάνατε λάθος.

Επίσης, στην ερώτηση που σας έκανα προηγουμένως –και περίμενα την απάντησή σας- ευθέως μου απαντήσατε ότι δεν πρόκειται να σταματήσει η Ελληνική Αστυνομία τις αντισυγκεντρώσεις που γίνονται. Προσέξτε, όμως, πάρα πολύ καλά γιατί για ό,τι θα συμβεί από εδώ και πέρα θα είστε υπεύθυνοι εσείς. Γιατί επιτρέπετε αντισυγκεντρώσεις πάνω σε μία νόμιμη παράταξη, στο νόμιμο τρίτο κόμμα που είναι αυτήν τη στιγμή της ελληνικής Βουλής.

Σας ρώτησα και πάλι και περιμένω την απάντησή σας. Εάν εμείς πηγαίναμε σε μία συγκέντρωση οποιουδήποτε κομματικού φορέα και κάναμε αντισυγκέντρωση –που δεν το κάνουμε ποτέ και δεν το έχουμε κάνει ούτε θα το κάνουμε ποτέ- ποια θα ήταν η αντίδρασή σας και ποιες θα ήταν οι κινήσεις σας;

Αυτά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο κύριος Υπουργός.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Προφανώς και έχουμε διαφορετικές αντιλήψεις και προφανώς έχουμε διαφορετική πολιτική. Και αυτό είναι γνωστό.

Σε ό,τι αφορά τις αντισυγκεντρώσεις, σε ό,τι αφορά τις καταλήψεις, σε ό,τι αφορά τα διάφορα προβλήματα που υπάρχουν στα θέματα τάξης, δεν ήρθαμε ποτέ εδώ να πούμε ότι όλα πάνε κατ’ ευχήν –όπως είπατε- και δεν ήρθαμε ποτέ εδώ να ωραιοποιήσουμε καταστάσεις ή να διαφημίσουμε κανέναν παραδεισένιο κόσμο. Προφανώς υπάρχουν προβλήματα. Συγκρίσεις κάνουμε με άλλες εποχές, συγκρίσεις κάνουμε με άλλες πολιτικές και εδώ πιστεύουμε ότι εμείς έχουμε πετύχει σε πολύ περισσότερα πράγματα.

Σε ό,τι αφορά τα κέντρα προσφύγων-μεταναστών, ξέρετε όλοι –και ξέρει ο ελληνικός λαός- ότι η παραβατικότητα που υπάρχει εκεί είναι ελάχιστη. Από εκεί και πέρα, υπάρχει το γενικότερο προσφυγικό πρόβλημα. Αυτό είναι άλλη ιστορία. Όχι, όμως, ότι εκεί γίνονται σημεία και τέρατα, όπως θέλετε να παρουσιάζετε προφανώς για να δημιουργήσετε την εικόνα με τα δικά σας χρώματα. Τα δικά σας γκριζόμαυρα χρώματα μάλλον δεν τα πιστεύει ο ελληνικός λαός και ευτυχώς που δεν τα πιστεύει.

Βέβαια, το γεγονός ότι θα δείξετε διαφορετική στάση σε ό,τι αφορά τις συγκεντρώσεις και όλα αυτά που υπονοήσατε, εμείς εδώ είμαστε για να τηρήσουμε την τάξη με τα νόμιμα μέσα, με ό,τι προβλέπει το Σύνταγμα, με ό,τι προβλέπουν οι νόμοι και με ό,τι προβλέπει η βούληση του ελληνικού λαού.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Προχωρούμε στην έβδομη με αριθμό 787/14-4-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου, προς τον Υπουργό Εσωτερικών και Διοικητικής Ανασυγκρότησης,σχετικά με τις αρρυθμίες στη λειτουργία της ΕΥΠ και την επιδείνωση των εργασιακών συνθηκών των υπαλλήλων της.

Στην ερώτηση θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας.

Τον λόγο έχει ο κ. Παπαθεοδώρου για δύο λεπτά για να αναπτύξει την ερώτησή του.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, κύριε Υπουργέ, επειδή το αντικείμενο της σημερινής ερώτησης πιστεύω οπωσδήποτε ότι δεν ενδείκνυται και δεν προσφέρεται για κομματικές αντιπαραθέσεις, θα μου επιτρέψετε μόνο μία αναφορά σε ένα γεγονός το οποίο έχει να κάνει και με τη δημόσια ασφάλεια αλλά και με τον τρόπο που αντιμετωπίζει το Υπουργείο τέτοιου τύπου φαινόμενα.

Κύριε Υπουργέ, για πολλοστή φορά, στο ΑΤ Καλλιδρομίου στα Εξάρχεια, υπήρξε, και το ξέρετε, πριν από λίγες εβδομάδες επίθεση αγνώστων με μολότοφ. Πρώτη φορά αυτή η επίθεση βιντεοσκοπήθηκε, έγινε μέρα μεσημέρι, ανέβηκε σε γνωστή ιστοσελίδα ως τρόπαιο πολέμου, αλλά επίσης ως εργαλείο προπαγάνδας.

Κύριε Υπουργέ, δεν μπορεί να υπάρχει σε μία πόλη ευνομούμενη, όπου υπάρχει αστυνομική δύναμη παντού, δυνατότητα για τον οποιονδήποτε να κάνει τέτοιες ενέργειες. Δεν λέω τίποτε άλλο, για να μην πάρω από τον χρόνο μου, παρά μόνο ότι πρέπει οπωσδήποτε το Υπουργείο να αντιδράσει. Δεν είναι δυνατόν να αφήνουμε τέτοια φαινόμενα να ανθίζουν, να προχωρούν και δεν είναι δυνατόν μόνο και μόνο από την ατιμωρησία να υπάρχει, αν θέλετε, πολλαπλασιασμός τέτοιων ενεργειών.

Πάω στο ζήτημα της Εθνικής Υπηρεσίας Πληροφοριών. Τα στελέχη και οι υπάλληλοι αυτής της υπηρεσίας, κύριε Υπουργέ, έχουν περιορισμένα συνταγματικά δικαιώματα και το ξέρετε και το ξέρουμε όλοι. Αυτό σημαίνει ότι η πολιτεία έχει αυξημένες υποχρεώσεις απέναντί τους. Θα πρέπει να τους προστατεύσει, ιδιαίτερα όταν βρίσκονται σε μεγαλύτερη από ποτέ εργασιακή ανασφάλεια.

Μιλάω για τρία πράγματα και θα επανέλθω στη δευτερολογία μου.

Το πρώτο είναι το ζήτημα του μισθολογίου, το οποίο εκκρεμεί πολλά χρόνια. Ο Σύλλογος Υπαλλήλων της Εθνικής Υπηρεσίας Πληροφορίων έχει καταθέσει συγκεκριμένη πρόταση από το 2014 και νομίζω ότι θα πρέπει έστω και τώρα να το δούμε με μεγάλη προσοχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ ανοχή τριάντα δευτερολέπτων, κύριε Πρόεδρε.

Το δεύτερο είναι το ζήτημα των μετακινήσεων των υπαλλήλων εντός της υπηρεσίας. Κύριε Υπουργέ, νομίζω ότι θα πρέπει εδώ να υπάρξει ένα σύστημα το οποίο να είναι και αντικειμενικό, αλλά και σταθερό. Είπατε –διάβασα σε κεντρική εφημερίδα- ότι θα κάνετε μετατάξεις στην Εθνική Υπηρεσία Πληροφοριών. Εγώ σας λέω το εξής: Αξιολογήστε και προστατεύστε το προσωπικό που έχετε, το οποίο στην πλειονότητά του είναι καλοί υπάλληλοι, εκπαιδευμένοι υπάλληλοι, έχουν προσφέρει, και με υψηλό επιστημονικό, αν θέλετε, επίπεδο.

Και το τρίτο –και μετράω τα λόγια μου- η προστασία σημαίνει ότι δεν θα πρέπει το Υπουργείο να προσφεύγει σε μετακινήσεις στρατιωτικών ή αστυνομικών υπαλλήλων σε αντικατάσταση των πολιτικών υπαλλήλων της Εθνικής Υπηρεσίας Πληροφοριών.

Σταματώ εδώ για να πω το εξής: Σε αυτό το πλαίσιο, κύριε Υπουργέ, επειδή αυτοί οι υπάλληλοι δεν έχουν φωνή ούτε μπορεί να έχουν τη φωνή κάθε δημοσίου υπαλλήλου, γιατί δεν πρέπει να την έχουν από τη μία πλευρά, νομίζω ότι χρειάζονται και την προστασία της πολιτείας από τη μία πλευρά, αλλά και την επίλυση χρονίων προβλημάτων.

Η Εθνική Υπηρεσία Πληροφοριών δεν προσφέρεται για κομματικοποίηση, ιδιαίτερα σε τέτοιες κρίσιμες περιόδους, και ξέρετε ότι τον τελευταίο καιρό έχει προσφέρει πολλές υπηρεσίες στην πατρίδα. Χρειάζεται τρόπος να αναγνωριστούν αυτές οι υπηρεσίες.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαθεοδώρου.

Τον λόγο έχει ο Αναπληρωτής Υπουργός Εσωτερικών και Διοικητικής Ανασυγκρότησης κ. Τόσκας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Παπαθεοδώρου, προφανώς υπάρχουν προβλήματα –απαντώ στο πρώτο θέμα που θέσατε- προφανώς υπάρχουν καινούργια φαινόμενα μέσα στο όλο πλέγμα της ασφάλειας στη χώρα μας.

Κύρια προσπάθειά μας είναι να συνεισφέρουμε και εμείς στο τεράστιο ζήτημα του προσφυγικού-μεταναστευτικού και παράλληλα να αντιμετωπίσουμε τα προβλήματα της κλασικής αστυνόμευσης. Πιστεύουμε ότι σε έναν μεγάλο βαθμό αυτό γίνεται.

Υπάρχουν προβλήματα σαν και αυτό που είπατε τα οποία προσπαθούμε να αντιμετωπίσουμε. Αλλά -παράκληση- δείτε το μέσα στο συνολικότερο πλέγμα και όχι μεμονωμένα. Κάθε τι που βλέπουμε μεμονωμένα μπορεί να μας δημιουργήσει λάθος οπτική γωνία.

Πάω στο δεύτερο θέμα, στο θέμα της ΕΥΠ. Έχω μπροστά μου επιστολή της ομοσπονδίας αλλά και των πρωτοβάθμιων σωματείων, με την οποία λένε στις 14-12-2015: «Σας ενημερώνουμε ότι ομόφωνα επιθυμούμε την εξαίρεση των εργαζομένων της Εθνικής Υπηρεσίας Πληροφοριών από το ενιαίο μισθολόγιο» και από εκεί και πέρα διαχρονικά πώς εξελίχθηκε το θέμα του ενιαίου μισθολογίου γι’ αυτούς τους ανθρώπους, που πράγματι δουλεύουν κάτω από ιδιότυπες συνθήκες, δουλεύουν σε συνθήκες αφάνειας, αν θέλετε, σε συνθήκες αυξημένου κινδύνου σε πολλές περιπτώσεις και αυτό θα πρέπει να εκτιμάται από όλες τις κυβερνήσεις.

Το θέμα της αξιολόγησής τους βέβαια είναι μία άλλη ιστορία, πολλοί από αυτούς τους ανθρώπους είναι εξαιρετικοί.

Τον Οκτώβριο του ’11 -Κυβέρνηση ΠΑΣΟΚ- έγινε η πρώτη εξαίρεση των υπαλλήλων της ΕΥΠ από το ενιαίο μισθολόγιο του δημοσίου. Τον Νοέμβριο του ’12 η δεύτερη εξαίρεση των υπαλλήλων της ΕΥΠ από το ενιαίο μισθολόγιο του δημοσίου. Τον Σεπτέμβριο του ’15 η σημερινή διοίκηση το ξαναζήτησε. Στις 14-12-2015 είναι η επιστολή που σας είπα.

Από εκεί και πέρα, βλέπουμε ότι υπάρχει μία ενιαία βούληση αυτών των ανθρώπων να μην ενταχθούν σε ενιαίο μισθολόγιο, αλλά να έχουν μία άλλη μορφή αντιμετώπισης του μισθολογίου τους, μέσα από κοινές υπουργικές αποφάσεις, που πράγματι θα πρέπει να αντιμετωπιστεί και που έχει καθυστερήσει και από έλλειψη προτάσεων εκ μέρους των εργαζομένων.

Σε ό,τι αφορά τις μεταθέσεις των υπαλλήλων της ΕΥΠ, το καλοκαίρι του 2015 έγιναν δώδεκα μεταθέσεις υπαλλήλων. Έχω λεπτομέρειες, αλλά καταλαβαίνετε για ποιους λόγους δεν θέλω να αναφερθώ δημόσια. Όμως, είμαι στη διάθεσή σας στη συνέχεια για να σας δώσω ό,τι λεπτομέρειες θέλετε.

Τον Νοέμβριο του 2015 λόγω των συνεχιζόμενων μεταναστευτικών ροών στα νησιά του Αιγαίου έγιναν κάποιες άλλες μεταθέσεις και τον Δεκέμβριο του 2015, επίσης, μετατέθηκαν δεκαεννέα υπάλληλοι σε ευαίσθητες περιοχές, για λόγους που έχουν σχέση με τη διαφοροποιημένη πλέον κατάσταση και τη γεωπολιτική και τις μεταναστευτικές ροές και τα διάφορα άλλα προβλήματα.

Σε ό,τι αφορά τη στρατικοποίηση της υπηρεσίας που αναφέρετε στην ερώτησή σας, το στρατιωτικό προσωπικό που υπηρετεί σε ορισμένες θέσεις, ανάλογες των προσόντων που απαιτούνται και των εξειδικεύσεων που απαιτούνται, είναι πολύ λιγότερο από αυτό που προβλέπεται. Δεν έχει καλύψει θέσεις πολιτικού προσωπικού και προφανώς αυτοί που σας ζήτησαν να κάνετε την ερώτηση, αναφέρονται σε κάποια συγκεκριμένη περιοχή που μπορώ να σας αναφέρω στη συνέχεια, αλλά δεν έχουν δίκιο και σταματώ εκεί, χωρίς λεπτομέρειες. Επομένως, ο μικρός αριθμός αυτών των μεταθέσεων που έγινε, έγινε για τους λόγους που προανέφερα.

Στα υπόλοιπα θα αναφερθώ στη δευτερολογία μου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Ο κ. Παπαθεοδώρου έχει τον λόγο για να δευτερολογήσει.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Έχοντας την πεποίθηση ότι το θέμα είναι ευαίσθητο, όπως και η υπηρεσία κομβική, για αυτό, κύριε Υπουργέ, εγώ δεν ζήτησα αριθμούς. Είπα το εξής: Είπα ότι ως προς την προστασία και την επαγγελματική κατοχύρωση του πολιτικού προσωπικού, το πρώτο θέμα που αναφέρθηκα, ήταν το μισθολόγιο.

Πράγματι, από το 2014 έχει κατατεθεί μία πρόταση –και έχω την πρόταση, γιατί λόγω ειδικότητας και λόγω κοινοβουλευτικών καθηκόντων συζητώ με το πολιτικό προσωπικό της υπηρεσίας και είναι λογικό για τα προβλήματα τα οποία αντιμετωπίζει- όχι μόνο εξαίρεσης από το ενιαίο μισθολόγιο αλλά για ειδικό μισθολόγιο, το οποίο είναι πάρα πολύ σημαντικό. Σας παρακαλώ να τη δείτε με μεγάλη ευαισθησία, διότι μέσω υμών μόνο μπορεί να περάσει αυτή η πρόταση και να φτάσει στον Υπουργό Οικονομικών. Αυτό είναι το πρώτο.

Δεύτερον, λίγες ή πολλές οι μεταθέσεις για ένα προσωπικό, το οποίο πρέπει, οφείλει να ζητήσει άδεια για οποιαδήποτε ενέργειά του -και μιλάω για το πολιτικό προσωπικό- από το να παντρευτεί μέχρι να αλλάξει περιοχή, το ζήτημα το οποίο αντιμετωπίζει είναι ένα: σταθερότητα στα κριτήρια, όχι λίγες ή πολλές μεταθέσεις. Για λόγους εθνικούς, μπορείτε να μεταθέσετε όποιον θέλετε, επειδή η κατάσταση είναι τέτοια και επειδή ο υπάλληλος χρειάζεται. Αλλά ξέρετε, όταν ένας υπάλληλος με 1000 ευρώ φεύγει από τη μία περιοχή για να πάει στην άλλη, ξεχνάει την οικογένειά του, ξεχνάει τα πάντα για να υπηρετήσει την πατρίδα, εκεί η πατρίδα χρειάζεται να κάνει μία κίνηση που να τον κατοχυρώνει κάπως καλύτερα για το ευαίσθητο κομμάτι στο οποίο υπηρετεί.

Τρίτον, κατανοώ τη σύνθεση της υπηρεσίας, αλλά από την άλλη πλευρά θα πρέπει να δούμε ότι ο υφιστάμενος αριθμός των υπαλλήλων θα πρέπει να λάβει μία συγκεκριμένη απάντηση σε ένα θέμα, ότι εάν έχουμε κριτήρια τα οποία να είναι σεβαστά από όλους, αντικειμενικά, αν θέλετε, για τις μετακινήσεις του προσωπικού, ταυτόχρονα θα πρέπει να έχουμε και κριτήρια για την αξιολόγηση, έτσι ώστε αυτοί οι λίγοι, οι πολλοί, καλοί που υπάρχουν, να μπορούν να προχωρήσουν και να μην παρατηρείται το φαινόμενο είτε εξαρτήσεων είτε κομματικοκρατίας, που κατά την άποψή μου -και τα έχω καταδικάσει- δεν πιστεύω ότι χρειάζεται να υπάρχουν στην Εθνική Υπηρεσία Πληροφοριών.

Υπάρχουν πάρα πολλά μοντέλα, κύριε Υπουργέ, σε όλη τη Ευρώπη για το πώς λειτουργούν αυτές οι υπηρεσίες. Αυτό το οποίο σας προτείνω είναι με τη δική σας συμβολή, επειδή έχουμε φτάσει σε ένα οριακό σημείο πλέον για την υπεράσπιση των εθνικών συμφερόντων, των συμφερόντων της χώρας, να υπάρξουν τέτοιου τύπου κανόνες, που από τη μία να εξυπηρετούν την αποστολή της υπηρεσίας και από την άλλη να προστατεύουν τους υπαλλήλους.

Η ερώτησή μου είχε αυτό το αντικείμενο και θα ήθελα, πάνω από όλα, τη δική σας δέσμευση ότι θα διαμεσολαβήσετε, ώστε να υπάρξει επιτέλους ένα σύστημα μετακινήσεων, μεταθέσεων, αξιολόγησης και βαθμολογίου. Τα κλιμάκια έχουν παγώσει από το 2012. Μπορούμε να τα ξεπαγώσουμε -δεν δημιουργούν δημοσιονομικό κόστος- έτσι ώστε να υπάρχει μια ιεραρχία και αποδοτική, αλλά και δίκαιη απέναντι σε ανθρώπους, οι οποίοι έχουν περιορισμένα συνταγματικά δικαιώματα εκ της φύσεως της αποστολής τους.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Παπαθεοδώρου.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Παπαθεοδώρου, για το θέμα των κανόνων, νομίζω πως ξέρετε ότι σε αυτόν τον χώρο που βρίσκομαι, που υπηρετώ, είμαι υπέρμαχος στο να υπάρχουν κανόνες θεσπισμένοι, κανόνες που να τους σέβονται όλοι, ασχέτως κυβερνήσεων, ασχέτως πολιτικών προτιμήσεων. Και πιστεύω ότι και γι’ αυτήν την πολύ ευαίσθητη υπηρεσία θα πρέπει να υπάρχουν κανόνες, θα πρέπει να υπάρχει σοβαρή αξιολόγηση και με βάση αυτούς τους κανόνες να κρίνονται, να παραμένουν ή να φεύγουν από την υπηρεσία, αν θέλετε να μιλήσω πιο σκληρά. Γιατί εκεί, σε αυτήν την υπηρεσία, πράγματι, πρέπει να υπάρχει ό,τι εκλεκτότερο μπορεί να μαζέψει ο δημόσιος χώρος. Γιατί πολλές φορές κρίνεται η τύχη της χώρας μας από τη συλλογή, την επεξεργασία, την ανάλυση των πληροφοριών και ειδικά στις κρίσιμες περιόδους που διανύουμε με μεταναστευτικές ροές, με κρίσιμες καταστάσεις, με κινδύνους, με γεωπολιτικές ανακατατάξεις.

Το θέμα της στελέχωσης, της λειτουργίας του προσωπικού στην ΕΥΠ δεν μπορεί να λειτουργήσει παρά μόνο με κανόνες. Εμείς είμαστε ανοιχτοί στις όποιες προτάσεις σας. Είμαστε ανοιχτοί στην όποια συζήτηση πάνω σε αυτά τα θέματα, ώστε να μην είναι μια υπηρεσία, της οποίας το προσωπικό ευνοείται ή δεν ευνοείται ανάλογα με την Κυβέρνηση. Εμείς προσπαθούμε να δουλέψουμε χωρίς τέτοια κριτήρια, να δουλέψουμε αμερόληπτα και έτσι αντιμετωπίζουμε το προσωπικό.

Με αυτήν τη λογική, είμαστε ανοιχτοί στις όποιες προτάσεις σας και στην όποια συζήτηση πάνω σε αυτά τα θέματα. Και φυσικά δεν μπαίνω σε λεπτομέρειες -ούτε εσείς ούτε εγώ- για ευνόητους λόγους.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Προχωρούμε στην δέκατη με αριθμό 729/1-4-2016 επίκαιρη ερώτηση δεύτερου κύκλου του Βουλευτή Καρδίτσας της Νέας Δημοκρατίας κ. Κωνσταντίνου Τσιάρα, προς τον Υπουργό Εσωτερικών και Διοικητικής Ανασυγκρότησης**,** σχετικά με τη δημιουργία Κέντρου Φιλοξενίας Μεταναστών στη Σχολή Αστυνομίας Καρδίτσας.

Στην ερώτηση θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας.

Τον λόγο έχει ο κ. Τσιάρας για να αναπτύξει την ερώτησή του σε δύο λεπτά.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ, κύριε Πρόεδρε.

Κατ’ αρχάς να ευχηθώ Χριστός Ανέστη και Χρόνια Πολλά, μιας και είναι η πρώτη συνεδρίαση του Ελληνικού Κοινοβουλίου μετά τη μεγάλη εορτή του Πάσχα.

Επανέρχομαι σε μια ήδη κατατεθείσα απλή ερώτηση κοινοβουλευτική ελέγχου, κύριε Υπουργέ, κάνοντάς την επίκαιρη ερώτηση, διότι η απάντηση την οποία έλαβα, προφανώς δεν ικανοποιεί ούτε εμένα ούτε γενικότερα την τοπική κοινωνία της πόλης μου, της Καρδίτσας.

Υπάρχει ένα πολύ μεγάλο ζήτημα το οποίο αφορά ουσιαστικά στη δημιουργία κέντρου φιλοξενίας μεταναστών στη Σχολή Αστυνομίας Καρδίτσας. Και τα ζητήματα τα οποία προκύπτουν είναι πάρα πολλά -πριν μου δώσετε κάποια συγκεκριμένη απάντηση- και έχουν κυρίως ως αναφορά το γεγονός ότι η Σχολή Αστυνομίας Καρδίτσας δεν υπήρχε στις προτάσεις των τοπικών φορέων -υποτίθεται ότι η όποια επιλογή για κέντρο φιλοξενίας μεταναστών θα γινόταν μέσα από μια συνεννόηση με τις τοπικές αρχές- ότι η Σχολή Αστυνομίας Καρδίτσας ακόμη υποτίθεται ότι περιμένει φοιτητές, σπουδαστές, προκειμένου να λειτουργήσει, κάτι το οποίο ενδεχομένως θα μπορούσε να γίνει και από τη νέα χρονιά και επίσης από το γεγονός ότι δεν υπάρχει καμμία απολύτως ενημέρωση στην Αστυνομική Διεύθυνση Καρδίτσας, τη στιγμή που υπάρχει αίτημα από τη δική της πλευρά μετεγκατάστασης, μεταστέγασής της στις εγκαταστάσεις της Σχολής Αστυνομίας Καρδίτσας.

Όλα αυτά είναι ζητήματα τα οποία πρέπει να λάβει κανείς πολύ σοβαρά υπ’ όψιν του, αν προχωρήσει σε μια συγκεκριμένη απόφαση-επιλογή. Και το λέω αυτό διότι, επαναλαμβάνω χωρίς να υπάρχει κανένα ίχνος ρατσιστικής -αν θέλετε- διάθεσης ή από την άλλη πλευρά μιας θέσης που δεν θα έδινε μια διάσταση βοήθειας σε όλους αυτούς τους ανθρώπους, θα έπρεπε η όποια επιλογή της Κυβέρνησης, του συντονιστικού της οργάνου, του αρμοδίου Υπουργού που ενδεχομένως έχει τον ρόλο του συντονιστή, να βρίσκεται σε μια απόλυτη συμφωνία με την τοπική κοινωνία, όταν μάλιστα η τοπική κοινωνία διά των φορέων της έχει ήδη υποδείξει χώρους, έχει ήδη κάνει τις προτάσεις της. Η συγκεκριμένη πρόταση δεν υπάρχει καν ή αν υπήρχε θα ήταν ενδεχομένως η τελευταία σε αυτήν τη σειρά της όποιας αξιολόγησης θα μπορούσε να μπει.

Θα ήθελα τη θέση σας, θα ήθελα την απάντησή σας, προκειμένου να επανέλθω με μια περισσότερο συγκεκριμένη επιχειρηματολογία.

Ευχαριστώ πολύ.

**ΠΡΟΕΔΡΕΩΝ (Αναστάσιος Κουράκης):** Ευχαριστούμε τον κ. Τσιάρα.

Τον λόγο έχει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας, για να απαντήσει.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Τσιάρα, χρόνια πολλά κι από εμένα.

Σε ό,τι αφορά τη λειτουργία της Σχολής Αστυφυλάκων της Ελληνικής Αστυνομίας ξέρετε ότι κατά τα εκπαιδευτικά έτη 2013-2014 και 2014-2015, λόγω μη κατάταξης δοκίμων αστυφυλάκων δεν λειτούργησε η σχολή, γιατί δεν εισήχθησαν δόκιμοι αστυφύλακες. Στη συνέχεια, τον προηγούμενο χρόνο, το 2015, όταν εισήχθησαν οι πρώτοι δόκιμοι αστυφύλακες λειτούργησαν σε τρεις άλλες περιοχές στη χώρα μας, στο Διδυμότειχο, στην Κομοτηνή και στο Ρέθυμνο. Υπάρχουν και οι άλλες σχολές, όπως είναι στην Καρδίτσα, όπως είναι στα Γρεβενά. Δυστυχώς, είχαν δημιουργηθεί περισσότερες σχολές απ’ όσες χρειαζόμαστε και από όσες αντέχαμε, θα έλεγα και δημιουργήθηκαν –το καταλαβαίνω αυτό- και προσδοκίες και επιθυμία στις τοπικές κοινωνίες για τη λειτουργία αυτών των σχολών αλλά τα δεδομένα, ο ρεαλισμός, η πραγματικότητα είναι διαφορετικά.

Τώρα, τέθηκε το θέμα της αναζήτησης χώρων, όταν προέκυψε το προσφυγικό πρόβλημα και μέσα σε αυτούς τους χώρους ήταν και αυτή η σχολή. Δεν επιλέχθηκε για χρησιμοποίηση αυτός ο χώρος και γιατί η χωρητικότητά του ήταν μικρή και γιατί υπήρξαν άλλες σκέψεις. Δεν επιλέχθηκε, τέλος πάντων, για πολλούς και διαφόρους λόγους. Επομένως, δεν είμαστε σε φάση προετοιμασίας ή δημιουργίας κέντρου φιλοξενίας προσφύγων στον χώρο της Αστυνομικής Σχολής.

Έγιναν, αν θέλετε, και λάθη. Αυτός ο χώρος προσφέρθηκε από την Κτηματική Εταιρεία του Δημοσίου. Ουσιαστικά είναι χώρος του δήμου. Δόθηκαν και γύρω στις 650.000 ευρώ για απαλλοτρίωση ομόρων οικοπεδικών εκτάσεων. Θα έπρεπε να υπήρχε διαφορετικός σχεδιασμός τα προηγούμενα χρόνια και θα έπρεπε να υπήρχε και άλλη κατανομή. Επομένως, δεν αντιμετωπίζεται το θέμα δημιουργίας κέντρου φιλοξενίας προσφύγων προς το παρόν εκεί πέρα. Έχουν επιλεγεί άλλοι χώροι.

Ξέρω ότι η τοπική κοινωνία προσπαθεί να επαναλειτουργήσει αυτήν τη σχολή ή να υπάρξει λύση μέσω της μεταστάθμευσης της Διεύθυνσης Αστυνομίας Καρδίτσας. Αυτό είναι ένα θέμα το οποίο μελετούν οι υπηρεσίες μας σε συνεργασία με τις τοπικές αρχές και μακάρι να βρεθεί λύση, ώστε να μην ξοδεύουμε λεφτά αλλού και να μεταφερθεί η Διεύθυνση Αστυνομίας Καρδίτσας σε αυτόν τον χώρο. Τα υπόλοιπα, αν θέλετε, θα τα πω στη δευτερομιλία μου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κύριε Τσιάρα, έχετε τον λόγο για να δευτερολογήσετε.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ και πάλι, κύριε Πρόεδρε.

Κατ’ αρχάς, με ικανοποιεί η απάντησή σας, κύριε Υπουργέ, και πρέπει να το ομολογήσω. Όπως, βεβαίως, με ικανοποιεί και το γεγονός ότι όλες αυτές οι διαπιστώσεις που ήδη έχετε κάνει, στην πραγματικότητα για μένα προσωπικά αποτελούσαν ένα πολύ μεγάλο κομμάτι της επιχειρηματολογίας μου, αν είχατε μια διαφορετική άποψη. Και βεβαίως, σας καλωσορίζω στον ρεαλισμό, στον οποίο πρέπει όλοι να βρισκόμαστε και ενδεχομένως, όλοι πρέπει να συναντιόμαστε και πολιτικά.

Χαίρομαι που βάλατε το θέμα της πιθανής επαναλειτουργίας της Σχολής της Αστυνομίας Καρδίτσας, γιατί όπως ο ίδιος διαπιστώσατε -προφανώς ερευνώντας, προκειμένου να έλθετε προετοιμασμένος να απαντήσετε- θα είδατε ότι υπάρχουν τόσα πολλά θετικά σημεία στα οποία μπορεί κανείς να βασιστεί προκειμένου να επιλέξει τη συγκεκριμένη σχολή ως μια από αυτές που θα μπορούσαν να επαναλειτουργήσουν, που πιθανότατα θα την κατέτασσαν σε άμεση προτεραιότητα. Αν βεβαίως, η Κυβέρνηση βρει την οικονομική δυνατότητα να ξαναλειτουργήσουν οι Σχολές Αστυνομίας, προφανώς θα κατέτασσε τη Σχολή Αστυνομίας Καρδίτσας σε σειρά προτεραιότητας.

Χαίρομαι, γιατί, όπως είπατε, έστω και προς το παρόν δεν αντιμετωπίζεται αυτό το ζήτημα, γιατί ακριβώς την ίδια στιγμή θα σας παρέθετα σωρεία αποφάσεων-θέσεων των τοπικών αρχών της κοινωνίας της Καρδίτσας, οι οποίοι με έναν πολύ συγκεκριμένο τρόπο είχαν διαδηλώσει την απόλυτη αντίθεσή τους στην πιθανή δημιουργία κέντρου φιλοξενίας μεταναστών στη Σχολή Αστυνομίας Καρδίτσας.

Ωστόσο, μια σχολή αστυνομίας, η οποία έχει όλα εκείνα τα κριτήρια και όλες εκείνες τις προϋποθέσεις που της δίνουν τη δυνατότητα να είναι πραγματικά μια από τις καλύτερες σχολές αστυνομίας, θα έπρεπε να έχει την τύχη της επαναλειτουργίας, αν βεβαίως αυτό καταστεί δυνατόν, όπως είπατε κι εσείς ουσιαστικά στην προηγούμενη τοποθέτησή σας.

Εγώ κρατώ τη δική σας θέση, ότι αυτήν τη στιγμή δεν αντιμετωπίζεται ως ζήτημα η πιθανή δημιουργία κέντρου φιλοξενίας μεταναστών στη Σχολή Αστυφυλάκων Καρδίτσας και δεν σας κρύβω ότι αυτή η απάντησή σας με ικανοποιεί.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τσιάρα.

Τον λόγο έχει για να κλείσει με τη δευτερολογία του ο Αναπληρωτής Υπουργός Εσωτερικών και Διοικητικής Ανασυγκρότησης κ Τόσκας.

Κύριε Τόσκα, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Τσιάρα, θα ήθελα να κάνω μια διευκρίνιση για να μην θεωρηθεί ότι κλείνω το μάτι ή δημιουργώ φρούδες ελπίδες στις τοπικές κοινωνίες. Δεν αντιμετωπίζεται αυτήν τη στιγμή η επαναλειτουργία του κτηρίου αυτού ως Σχολή Δοκίμων Αστυφυλάκων. Όμως εξετάζουμε το θέμα της μεταφοράς της Διεύθυνσης της Αστυνομίας της Καρδίτσας, αν αντιμετωπιστούν και τα νομικά προβλήματα. Δηλαδή, για να είμαστε ξεκάθαροι, μην πάμε τη Διεύθυνση της Αστυνομίας της Καρδίτσας εκεί και μας πει ο δήμος «άλλαξε χρήση και άρα φέρτε τον χώρο πίσω». Είναι ζητήματα στα οποία θα ζητήσουμε και τη βοήθεια των τοπικών Βουλευτών.

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτή είναι η καλύτερη λύση αυτήν τη στιγμή για πολλούς λόγους. Με συγχωρείτε που παρεμβαίνω με αυτόν τον τρόπο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Μακάρι να λυθεί, κύριε Τσιάρα, το ζήτημα και να μην πληρώνουμε ενοίκιο στον υπάρχοντα χώρο. Πρέπει, όμως, να αντιμετωπιστούν και οι νομικές αυτές δυσκολίες για να μην έχουμε πρόβλημα και μείνει η Διεύθυνση Αστυνομίας Καρδίτσας χωρίς κάποιο κτήριο. Είναι κοινή επιθυμία όλων μας το να βρεθεί η πιο οικονομική, εφικτή, ρεαλιστική λύση στην οποία προσβλέπουμε όλοι γι’ αυτόν τον τόπο.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Προχωρούμε στην τελευταία ερώτηση για σήμερα.

Θα συζητηθεί η ένατη με αριθμό 766/11-4-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης,σχετικά με την «ανεξέλεγκτη δράση των Αλληλέγγυων».

Στην ερώτηση θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ Τόσκας.

Τον λόγο έχει ο κ. Δημήτριος Καμμένος για να αναπτύξει την ερώτησή του για δύο λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Χρόνια πολλά σε όλους, Χριστός Ανέστη και εύχομαι καλή περίοδο από εδώ και πέρα και να τελειώνουμε και με τη διαπραγμάτευση, για να πάει μπροστά και η χώρα.

Το ζήτημα αυτό έχει απασχολήσει όλα τα πολιτικά κόμματα. Η ερώτησή μου είναι ενός μηνός παλαιά. Έχω παρακολουθήσει τις απαντήσεις του κ. Μουζάλα σε ερώτηση του συναδέλφου από τη Νέα Δημοκρατία, του κ. Βαρβιτσιώτη. Δεν θα κάνω χρήση όλου του κειμένου, παρά θα ήθελα από εσάς μια ενημέρωση για το πού βρισκόμαστε τώρα σχετικά με το ζήτημα των αλληλέγγυων.

Θα ήθελα μια ενημέρωση για το αν και κατά πόσον το δικό σας Υπουργείο -και ως Κυβέρνηση- έχει, αν θέλετε, την επίβλεψη όλων αυτών των ανθρώπων, οι οποίοι δρούσαν -και ελπίζω να μην συνεχίζουν- ανεξέλεγκτα εις βάρος της ασφάλειας της τοπικής κοινωνίας και στα σύνορά μας, της εθνικής ασφάλειας της χώρας, προτρέποντας τους δυστυχείς μετανάστες και όχι μόνο τους δυστυχείς σαν οικογενειάρχες Συρίους, αλλά και τους Αφγανούς, τους Μαροκινούς και Πακιστανούς σε εξεγέρσεις και σε βία εναντίον της τοπικής κοινωνίας, των αρχών και των αρχών ασφαλείας.

Κατ’ αρχάς, θα ήθελα μια ενημέρωση -και θα επανέλθω στη δευτερολογία μου- για το θέμα που έχει προκύψει με το City Plaza. Αν έχουμε κάποια νέα, γιατί έχω μια ανησυχία με την κατάληψη εκεί. Δεν το έχω γράψει, απλώς προέκυψε αυτές τις μέρες.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καμμένο.

Τον λόγο έχει ο κύριος Υπουργός για να απαντήσει.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής** **Ανασυγκρότησης):** Ευχαριστώ, κύριε Πρόεδρε.

Κύριε Καμμένε, προφανώς υπάρχουν αλληλέγγυοι και αλληλέγγυοι, προφανώς υπάρχουν ΜΚΟ και ΜΚΟ, προφανώς υπάρχουν διεθνείς οργανώσεις οι οποίες στοχεύουν στην αντιμετώπιση των ανθρωπιστικών προβλημάτων των προσφύγων και των μεταναστών και υπάρχουν και άλλες ΜΚΟ –το έχουμε πει κατ’ επανάληψη- που προσβλέπουν κυρίως σε εμπορική αξιοποίηση της ανθρωπιστικής κρίσης και υπάρχουν και αλληλέγγυοι οι οποίοι πράγματι προσφέρουν, όπως υπάρχουν και αλληλέγγυοι οι οποίοι δεν ανταποκρίνονται στις απαιτήσεις της πολιτείας και δημιουργούν προβλήματα.

Αναφέρετε στην επίκαιρη ερώτησή σας το περιστατικό της 5ης  Απριλίου όπου σαράντα περίπου πρόσφυγες, καθοδηγούμενοι από κάποιους αλληλέγγυους, έφτασαν στο Σύνταγμα όπου, όμως, αντιμετωπίστηκαν με τρόπο αποτρεπτικό χωρίς χρήση βίας και στάλθηκαν πάλι πίσω εκεί απ’ όπου ξεκίνησαν, στον Πειραιά, χωρίς να δημιουργηθεί κανένα πρόβλημα, χωρίς να πετύχουν τον σκοπό τους, να εγκατασταθούν στο Σύνταγμα και χωρίς να δημιουργηθεί οποιαδήποτε σύγκρουση. Το ίδιο και στην Ειδομένη που αναφέρετε επίσης στην επίκαιρη ερώτησή σας.

Υπάρχει υλικό το οποίο έχει δοθεί από τις αστυνομικές αρχές στην εισαγγελική αρχή η οποία διεξάγει, απ’ ό,τι ξέρω, έρευνα για τον ρόλο κάποιων ανθρώπων σ’ αυτήν την περιοχή. Σας ενημερώνω ότι έχουν γνώση οι φύλακες. Η πληροφόρηση την οποία έχουν οι αρχές της χώρας γύρω από το ρόλο κάποιων που δεν φαίνεται να σέβονται τον νόμο και τους κανόνες της πολιτείας είναι αρκετή, είναι τέτοια που να μπορούμε να ενεργούμε και να αντιμετωπίζουμε καταστάσεις, αλλά υπάρχουν και καταστάσεις οι οποίες θέλουν πιο συστηματική αντιμετώπιση. Υπάρχουν καταστάσεις οι οποίες δεν αντιμετωπίζονται με μια αστυνομική επιχείρηση καταστολής επιθετικής μορφής, όπως είναι η Ειδομένη και όπως είναι ο Πειραιάς.

Είδατε ότι η κατάσταση στον Πειραιά έχει εκτονωθεί σ’ ένα μεγάλο βαθμό και οδηγείται προς πλήρη εκτόνωση. Οι ενδείξεις που έχουμε, οι προσπάθειες που κάνουμε και για την Ειδομένη είναι σε παρόμοια κατεύθυνση. Στη δευτερολογία μου μπορώ να μπω σε κάποιες λεπτομέρειες.

Βέβαια, κάνατε και μια νύξη για κάποια κατάληψη. Υπάρχει πρόβλημα με κάποιες καταλήψεις. Υπάρχει πρόβλημα με αυθαίρετες χρήσεις κάποιων χώρων στις οποίες φυσικά είμαστε αντίθετοι και φυσικά προβληματιζόμαστε για τον τρόπο που θα τις αντιμετωπίσουμε. Θα είναι, όμως, τέτοιος τρόπος που δεν θα πυροδοτήσει γενικότερες τέτοιες καταστάσεις, τη στιγμή που πάμε να λύσουμε τις προβληματικές συγκεντρώσεις της Ειδομένης και του Πειραιά.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Τον λόγο έχει ο κ. Καμμένος για να μιλήσει για το δεύτερο θέμα το οποίο υπαινίχθη στην αρχή.

Κύριε Καμμένε, έχετε τρία λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε. Δεν θα χρειαστώ όλο τον χρόνο.

Κύριε Υπουργέ, τα νέα είναι ενθαρρυντικά. Τις τελευταίες μέρες δεν βλέπουμε στα μέσα μαζικής ενημέρωσης, ούτε στα ημεδαπά ούτε στα αλλοδαπά, κάποιες καταστάσεις επικίνδυνες ή καταστάσεις βίας είτε στην Ειδομένη είτε στο Σχιστό είτε στον Πειραιά. Έχει εξομαλυνθεί η κατάσταση. Το ζητούμενο για μένα είναι να μην δημιουργήσουμε ένα ακτιβιστικό κίνημα στην πλάτη των μεταναστών, γιατί αυτό πήγε να γίνει κάποια στιγμή, να γίνει ακτιβιστικό, ενώ δεν είναι. Είναι καθαρά ανθρωπιστικό το ζήτημα και θα πρέπει να το δούμε ως τέτοιο και οι τοπικές κοινωνίες να το δουν, όπως αυτή του Πειραιά όπου εκλέγομαι. Το θέμα δεν είναι το πού εκλέγομαι εγώ ή εσείς. Είχαμε πολλά προβλήματα στον Πειραιά, αλλά όλη η Ελλάδα θα πρέπει να αισθανθεί ασφάλεια ότι ο νόμος και η τάξη λειτουργούν, ότι τα Υπουργεία και η Κυβέρνηση είναι εκεί, όπως και το Λιμενικό. Ο Υπουργός Ναυτιλίας έχει κάνει καλή δουλειά στον Πειραιά, όπως κι εμείς, οι τοπικοί Βουλευτές και ο δήμαρχος. Μιλάω για τον Πειραιά γιατί τον γνωρίζω πολύ καλά. Σ’ όλα τα μέρη πρέπει να αισθανθεί η τοπική κοινωνία ότι είμαστε δίπλα της.

Διότι εάν σου κλείσουν τον δρόμο ή κλείσουν την Εθνική Οδό στις νταλίκες, με αποτέλεσμα να μην εξάγονται τα προϊόντα μας και να παθαίνει ζημιά η οικονομία και να ταλαιπωρούνται οι άνθρωποι, ή τις γραμμές της Ειδομένης ή ξανά σε κάποιο λιμάνι, τώρα που έχουμε τον τουρισμό, θα είναι ένα πρόβλημα το οποίο θα μας φέρει αντιμέτωπους με την τοπική κοινωνία, κάτι το οποίο δεν θα πρέπει να γίνει.

Σαφώς τα κλιμάκια της ΕΥΠ και της Ελληνικής Αστυνομίας κάνουν πολύ καλά τη δουλειά τους και σε αυτούς πρέπει κανείς να βασίζεται. Όμως θα πρέπει με κάποιον τρόπο εύσχημο να το επικοινωνούμε με τον κόσμο, διότι αυτή τη στιγμή πολλοί άνθρωποι, επειδή –αν θέλετε- τα μέσα μαζικής ενημέρωσης δείχνουν μια άλλη εικόνα, δεν καταλαβαίνει το πόσο κοντά του είναι το κράτος. Καταλαβαίνετε τι λέω. Χωρίς βέβαια να παραβιάζουμε και τα πρωτόκολλα της εμπιστευτικότητας και της μυστικότητας των Υπηρεσιών, θα πρέπει να δείχνουμε ότι είμαστε εκεί, για να αισθάνεται ο κόσμος μια ασφάλεια.

Κλείνοντας να πω το εξής, όσον αφορά το ζήτημα της κατάληψης. Έχουμε δει καταλήψεις πάρα πολλά χρόνια σε πάρα πολλά κτήρια. Είναι μια ιδιάζουσα περίπτωση. Είναι ένα κτήριο μεγάλο. Δεν είναι εγκαταλελειμμένο, αλλά θα πρέπει να προσέξουμε μην έχουμε κάποιο ατύχημα. Ξέρω ότι κάνετε καλά τη δουλειά σας. Δεν πρέπει να το αναφέρουμε μόνο σαν ζήτημα, αλλά πρέπει να είμαστε εκεί, διότι εάν παρ’ ελπίδα –και χτυπώ ξύλο- συμβεί κάποιο ατύχημα επειδή είναι ένα μεγάλο κτήριο και δεν ξέρουμε τι συμβαίνει μέσα –τι κάνουν, ποιοι μπαίνουν, αν θα υπάρχουν κάποιοι διαξιφισμοί, όπως έχουμε δει και στο ύπαιθρο, αλλά που γίνονται και σε κλειστό χώρο- αυτό θα φέρει σε δύσκολη ή δεινή θέση την Ελλάδα για να το διαχειριστεί μετά σαν κρίση.

Θα αναφέρω και το εξής: Επειδή αυτήν τη στιγμή –και το θέτω δημόσια και στη Βουλή- ο κ. Ερντογάν απέλυσε τον κ. Νταβούτογλου θα έχουμε μια κρίση στην Τουρκία. Θα πρέπει, λοιπόν, να προσέξουμε και από τη Χίο και από τη Μυτιλήνη και από την Κω και από τη Σάμο όσα δικά μας κλιμάκια είναι εκεί και διαχειρίζονται -και ειδικά από τη Χίο- βάσει της Συμφωνίας τη μετάβαση των μεταναστών προς την Τουρκία τις επόμενες μέρες ή μέσα στον Μάιο και τον Ιούνιο, πρέπει να έχουμε ιδιαίτερα αυξημένη την προσοχή μας. Το λέω αυτό διότι τα πράγματα στην Τουρκία είναι λίγο περίεργα. Το θέτω το θέμα για τα Πρακτικά και για εσάς, τις Υπηρεσίες, να έχουμε το νου μας, διότι θα είναι κρίμα μέσα στην τουριστική περίοδο να μην προβλέψουμε και μία πιθανή πολιτική κρίση της Τουρκίας η οποία μπορεί να έχει κάποιο καλό ή κακό αποτέλεσμα για την Ελλάδα.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καμμένο.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Καμμένε, αυτήν τη στιγμή οι δυνάμεις της Ελληνικής Αστυνομίας και των Υπηρεσιών Πληροφοριών κινούνται με τέτοιον τρόπο ώστε να αντιμετωπίσουν όλες τις καταστάσεις. Έχουν υπερτεντωθεί οι δυνάμεις αυτές. Έχουν καταπονηθεί προφανώς, αλλά αντιμετωπίζουν την κατάσταση και τα προβλήματα αγόγγυστα. Είδατε με πόσο μεγάλη υπομονή και με πόση επαγγελματική αντίληψη οι αστυνομικοί αντιμετωπίζουν από τις περιπτώσεις των μεταναστών και των προσφύγων μέχρι την κανονική, κλασική αστυνόμευση και τα θέματα της τάξης.

Οι διάφοροι ακτιβισμοί όταν δεν εντάσσονται στην κατεύθυνση την οποία χαράσσει η πολιτεία πράγματι δημιουργούν πρόβλημα. Είδατε ότι δημιουργήθηκαν αρκετά προβλήματα αρχικά στα νησιά με τις ΜΚΟ. Όμως αυτή η κατάσταση αντιστρέφεται. Το ίδιο πάει να γίνει και γενικότερα. Δηλαδή αρχίζει μια στροφή όλων αυτών των οργανώσεων και των «αλληλέγγυων» -μπορώ να πω- στο να παίζουν υποστηρικτικό πλέον ρόλο και σταματάει η επιδίωξή τους -που φάνηκε προς στιγμήν- να παίξουν κύριο ρόλο. Πρέπει να παίζουν υποστηρικτικό ρόλο όλες αυτές οι προσπάθειες στον κυρίαρχο ρόλο του κράτους.

Αυτή τη στιγμή είναι η ώρα του κράτους στην αντιμετώπιση όλων αυτών των καταστάσεων. Φαίνεται ότι και οι διεθνείς οργανισμοί και οι ΜΚΟ και όλοι όσοι βοηθούν έχουν αποδεχθεί αυτές τις προτεραιότητες και αυτούς τους ρόλους. Όμως, πράγματι υπάρχουν προβλήματα και κίνδυνοι. Γι’ αυτόν τον λόγο είμαστε εμείς και προσπαθούμε να πείσουμε κατ’ αρχάς και να επιβάλουμε δευτερευόντως τους κανόνες του παιχνιδιού, τους κανόνες λειτουργίας του κράτους.

Είμαστε φυσικά αντίθετοι στο κλείσιμο δρόμων και σιδηροδρομικών γραμμών. Είδατε -ή μπορεί και να μην έγινε αντιληπτό- ότι κάποιες προσπάθειες κλεισίματος δρόμων σε κάποιες περιπτώσεις από μετανάστες αντιμετωπίστηκαν τελευταία και άνοιξαν άμεσα αυτοί οι δρόμοι.

Υπάρχει το πρόβλημα της σιδηροδρομικής γραμμής στην Ειδομένη, το οποίο έχουμε θέσει ως πρώτη προτεραιότητα και κοιτάζουμε με πειθώ, με πίεση και με διάφορους άλλους τρόπους τις επόμενες μέρες να φέρουμε κάποιο αποτέλεσμα. Σε αυτήν την κατεύθυνση λειτουργούμε, ώστε και να αντιμετωπίσουμε τα προβλήματα, αλλά και να μην διογκώσουμε καταστάσεις, διότι εκεί είναι ο μεγάλος κίνδυνος: Να λύσουμε ένα πρόβλημα σήμερα και να δημιουργήσουμε δέκα για αύριο.

Σε τέτοια κατεύθυνση, λοιπόν, κινούμαστε, στην οργανωμένη και -μπορώ να πω από πλευράς των δυνάμεων τάξης- στην επιστημονική αντιμετώπιση των προβλημάτων.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς τον Αναπληρωτή Υπουργό Εσωτερικών και Διοικητικής Ανασυγκρότησης, κ. Νικόλαο Τόσκα, καθώς απάντησε σήμερα σε πολλές ερωτήσεις.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 13.06΄ λύεται η συνεδρίαση για σήμεραημέρα Πέμπτη 5 Μαΐου 2016 και ώρα 17.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**