(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΑ΄

Δευτέρα 23 Μαΐου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Κ. Σκρέκα, σελ.   
3. Επί διαδικαστικού θέματος, σελ.   
4. Ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 περί «Ποινικής ευθύνης των Υπουργών», όπως ισχύει, στις 20-5-2016 ποινική δικογραφία που αφορά στον πρώην Αντιπρόεδρο της Κυβέρνησης κ. Ευάγγελο Βενιζέλο, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης:

Προς τον Υπουργό Παιδείας, Έρευνας και Θρησκευμάτων, σχετικά με την καταβολή της χρηματοδότησης των σχολικών επιτροπών για την πληρωμή των σχολικών καθαριστριών, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΡΕΜΑΣΤΙΝΟΣ Δ. , σελ.  
  
Β. Επί της επίκαιρης ερώτησης:  
ΠΑΝΑΓΙΩΤΟΠΟΥΛΟΣ Ν. , σελ.  
ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΑ΄

Δευτέρα 23 Μαΐου 2016

Αθήνα, σήμερα στις 23 Μαΐου 2016, ημέρα Δευτέρα και ώρα 17.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-5-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛ΄ συνεδριάσεώς του, της Κυριακής 22 Μαΐου 2016, σε ό,τι αφορά στην ψήφιση στο σύνολο του σχεδίου νόμου: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Προτού εισέλθουμε στη μοναδική επίκαιρη ερώτηση, θα σας ανακοινώσω ότι δεν θα συζητηθούν, λόγω κωλύματος των αρμοδίων Υπουργών και θα επαναπροσδιοριστούν για συζήτηση, οι εξής ερωτήσεις:

Η πρώτη με αριθμό 875/16-5-2016 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη, προς τον Υπουργό Εσωτερικών και Διοικητικής Ανασυγκρότησης, σχετικά με τον προγραμματισμό του Υπουργείου για τη νέα αντιπυρική περίοδο, δεν συζητείται λόγω κωλύματος του Αναπληρωτή ΥπουργούΕσωτερικών και Διοικητικής Ανασυγκρότησης κ. Τόσκα, με αιτιολογία ανειλημμένες υποχρεώσεις.

Η τρίτη με αριθμό 852/10-5-2016 επίκαιρη ερώτηση δεύτερου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά,προς τον Υπουργό Εξωτερικών, σχετικά με τους «άταφους πεσόντες του έπους του ‘40 και τη σημερινή ανήθικη απαίτηση του Αλβανικού Υπουργείου Εξωτερικών», δεν συζητείται λόγω κωλύματος του Υφυπουργού Εξωτερικών κ. Αμανατίδη, με αιτιολογία ανειλημμένες υποχρεώσεις.

Η δεύτερη με αριθμό 881/17-5-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργό Αγροτικής Ανάπτυξης και Τροφίμων, σχετικά με την καταβολή αποζημιώσεων στους δενδροκαλλιεργητές του Νομού Λαρίσης για την παραγωγή τους που καταστράφηκε από πρόσφατο παγετό, δεν συζητείται λόγω κωλύματος του Υπουργού Αγροτικής Ανάπτυξης κ. Αποστόλου, με αιτιολογία ανειλημμένες υποχρεώσεις.

Η πρώτη με αριθμό 873/16-5-2016 επίκαιρη ερώτηση δεύτερου κύκλου –είναι προς τον ίδιο Υπουργό- του Βουλευτή Έβρου της Νέας Δημοκρατίας κ. Αναστασίου Δημοσχάκη, προς τον Υπουργό Αγροτικής Ανάπτυξης και Τροφίμων, σχετικά με την έγκαιρη διενέργεια ψεκασμών για την καταπολέμηση των κουνουπιών, δεν συζητείται λόγω κωλύματος του κυρίου Υπουργού.

Επίσης, η δεύτερη με αριθμό 882/17-5-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Αγροτικής Ανάπτυξης και Τροφίμων, και Εσωτερικών και Διοικητικής Ανασυγκρότησης, σχετικά με την καταβολή των αποζημιώσεων των αγροτών του Δήμου Σουφλίου της Περιφερειακής Ενότητας Έβρου, λόγω των καταστροφών στο φυσικό και ζωικό κεφάλαιο από τις πλημμύρες του 2015 δεν συζητείται.

Επίσης, η πέμπτη με αριθμό 846/9-5-2016 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Υγείας,σχετικά με την άμεση αντιμετώπιση του θέματος της εφημερίας παιδιάτρου στην Αργολίδα, δεν συζητείται λόγω κωλύματος του Υπουργού Υγείας κ. Παύλου Πολάκη, αιτία: φόρτος εργασίας.

Η έκτη με αριθμό 825/25-4-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας,σχετικά με την υπολειτουργία του Αντικαρκινικού Νοσοκομείου Μεταξά, δεν συζητείται λόγω κωλύματος του Υπουργού Υγείας κ. Παύλου Πολάκη. Αιτία ο φόρτος εργασίας.

Επίσης, η όγδοη με αριθμό 799/19-4-2016 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Υγείας,σχετικά με τις ανάγκες της Μονάδας Τεχνητού Νεφρού του Γενικού Νοσοκομείου Χαλκιδικής, δεν συζητείται λόγω κωλύματος του Υπουργού Υγείας κ. Παύλου Πολάκη. Αιτία ο φόρτος εργασίας.

Επίσης, η ένατη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας, δεν συζητείται λόγω κωλύματος του Υπουργού Υγείας κ. Παύλου Πολάκη. Αιτία ο φόρτος εργασίας.

Επίσης, η έβδομη με αριθμό 829/25-4-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υποδομών, Μεταφορών και Δικτύων, σχετικά με το παλιό χρέος 90εκ. ευρώ στα αστικά λεωφορεία, που οφείλεται στις προηγούμενες διοικήσεις, δεν συζητείται λόγω κωλύματος του Υπουργού Υποδομών, Μεταφορών και Δικτύων κ. Σπίρτζη. Αιτία η συνάντηση με τον Κινέζο Πρέσβη.

Η δεύτερη με αριθμό 858/12-5-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με την κατάρρευση της οικονομίας της Δωδεκανήσου, δεν συζητείται λόγω έκτακτου κωλύματος του Αναπληρωτή Υπουργού Οικονομικών κ. Αλεξιάδη.

Η δεύτερη με αριθμό 851/10-5-2016 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Οικονομικών,σχετικά με την αλλαγή στάσης της Ελληνικής Κυβέρνησης προς το Διεθνές Νομισματικό Ταμείο (ΔΝΤ), δεν συζητείται λόγω απουσίας του αρμοδίου Υπουργού Οικονομικών κ. Τσακαλώτου στο εξωτερικό.

Η τέταρτη με αριθμό 855/10-5-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων («ΕΛ.Β.Ο Α.Β.Ε.»), δεν συζητείται λόγω απουσίας του αρμοδίου Υπουργού Οικονομικών κ. Τσακαλώτου στο εξωτερικό.

Η τρίτη με αριθμό 871/16-5-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Οικονομικών, σχετικά με την αναστολή διευρυμένου ωραρίου των Τελωνείων Ε΄ και ΣΤ΄ Πειραιά, δεν συζητείται λόγω απουσίας του αρμοδίου Υπουργού Οικονομικών κ. Τσακαλώτου στο εξωτερικό.

Η πρώτη με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκουπρος τον Υπουργό Οικονομικών, σχετικά με την αποζημίωση των μεριδιούχων Συνεταιριστικών Τραπεζών, δεν θα συζητείται λόγω απουσίας του αρμοδίου Υπουργού Οικονομικών κ. Τσακαλώτου στο εξωτερικό.

Η πρώτη με αριθμό 874/16-5-2016 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Πολιτισμού και Αθλητισμού, σχετικά με την εναρμόνιση της ελληνικής νομοθεσίας με τον κανονισμό της «Διεθνούς Ομοσπονδίας Ποδηλασίας» για την ποδηλασία ΑΜΕΑ, δεν συζητείται λόγω κωλύματος του ερωτώντος Βουλευτή.

Η τρίτη με αριθμό 883/17-5-2016 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την ποινικοποίηση και την καταστολή των αγροτικών κινητοποιήσεων, δεν συζητείται λόγω κωλύματος του επερωτώντος Βουλευτή.

Η πρώτη με αριθμό 872/16-5-2016 επίκαιρη ερώτηση πρώτου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Εθνικής Άμυνας, σχετικά με τις προθέσεις της Κυβέρνησης για την αξιοποίηση του Κέντρου Εκπαίδευσης Νεοσυλλέκτων Άρτας, δεν συζητείται σε συνεννόηση του επερωτώντος Βουλευτή με τον αρμόδιο Υπουργό.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 20-5-2016 ποινική δικογραφία που αφορά στον πρώην Αντιπρόεδρο της Κυβέρνησης κ. Ευάγγελο Βενιζέλο.

Ο Βουλευτής Τρικάλων κ. Κωνσταντίνος Σκρέκας ζητεί άδεια ολιγοήμερης απουσίας στο εξωτερικό από τις 29-5-2016 έως τις 3-6-2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Εισερχόμαστε στη συζήτηση της μοναδικής επίκαιρης ερώτησης για σήμερα. Είναι η τέταρτη με αριθμό 843/9-5-2016 επίκαιρη ερώτηση δεύτερου κύκλου του δελτίου επικαίρων ερωτήσεων της Παρασκευής 20 Μαΐου 2016, του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Παιδείας, Έρευνας και Θρησκευμάτων, σχετικά με την καταβολή της χρηματοδότησης των σχολικών επιτροπών για την πληρωμή των σχολικών καθαριστριών.

Θα απαντήσει ο Υπουργός κ. Φίλης.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Σήμερα που έχουμε την αποκλειστικότητα διεξαγωγής του κοινοβουλευτικού ελέγχου νομίζω ότι είναι μια καλή ευκαιρία να ασχοληθούμε με ένα θέμα κοινωνικής αναφοράς, το οποίο φέρνω στο Κοινοβούλιο ενώπιόν σας και συγκεκριμένα με το ζήτημα της χρηματοδότησης και πληρωμής των δαπανών για τις σχολικές καθαρίστριες στα σχολεία της επικράτειας, με αφορμή τις καθυστερήσεις πληρωμών που συνέβησαν στην εκλογική μου περιφέρεια, απ’ όπου έχω τα δεδομένα και γνωρίζω την κατάσταση, αυτή της Καβάλας.

Φέρνω την επίκαιρη ερώτηση για τρεις λόγους. Πρώτον, διότι οπωσδήποτε έχει να κάνει με ένα θέμα κοινωνικής καθημερινότητας, το οποίο αξίζει τον κόπο να προσπαθήσετε να επιλύσετε, δεδομένου ότι η επίλυσή του είναι προς όφελος και της απρόσκοπτης λειτουργίας των σχολικών μονάδων. Καταλαβαίνετε πόσο σημαντικό είναι αυτό. Εκπαιδευτικό έργο, λοιπόν, και στην άμεση αρμοδιότητά σας.

Κατά δεύτερον, έχει και κάποια ζητήματα ορθολογικής κατανομής αρμοδιοτήτων στη δημόσια διοίκηση, αφού από τον νόμο η χρηματοδότηση των σχολικών επιτροπών γίνεται από το Ίδρυμα Νεολαίας και Διά Βίου Μάθησης, το ΙΝΕΔΙΒΙΜ δηλαδή, το οποίο εποπτεύει το Υπουργείο σας και επομένως αυτό το σχήμα είναι κάπως αδόκιμο.

Τρίτον, αξίζει να λυθεί αυτό το πρόβλημα, δηλαδή της απρόσκοπτης καταβολής των δεδουλευμένων στις σχολικές καθαρίστριες, για να ωφεληθούν αυτοί οι δικαιούχοι, αφού πρόκειται για γυναίκες εργαζόμενες, με χαμηλό μισθό μάλιστα -300 περίπου ευρώ τον μήνα είναι η αμοιβή τους συνολικά-, και οπωσδήποτε δεν τους πρέπει και δεν τους αξίζει αυτή η καθυστέρηση πληρωμών.

Τελικά, έρχεται αυτή η ερώτηση ως επίκαιρη, κατόπιν μιας άλλης, απλής ερώτησης που είχα καταθέσει παλαιότερα, λόγω του χρονοδιαγράμματος πληρωμής. Δηλαδή, το εξηγώ και κλείνω, για να απαντήσετε.

Στις 3 Φεβρουαρίου 2016 είχα καταθέσει απλή ερώτηση, σχετικά με το θέμα. Στις 25 Φεβρουαρίου 2016 απαντήσατε. Εν τω μεταξύ, οι καθαρίστριες ήταν απλήρωτες για κάποιους μήνες του 2016 και δεν είχε μπει κάποιο χρονοδιάγραμμα πληρωμής. Στις 20 Απριλίου 2016, ενόσω οι καθαρίστριες παρέμεναν απλήρωτες, κατέθεσα επίκαιρη ερώτηση, δεδομένου ότι μπαίναμε στην περίοδο του Πάσχα και όπως καταλαβαίνετε, υπήρχαν κάποιες ανάγκες να καταβληθούν κάποια χρήματα, και στις 28 Απριλίου τελικά, τη Μεγάλη Πέμπτη, πληρώθηκαν, όντως, οι σχολικές καθαρίστριες για το διάστημα Ιανουαρίου - Απριλίου του 2016.

Επομένως αυτό το ιδιότυπο καθεστώς για την κάλυψη των λειτουργικών δαπανών νομίζω ότι θα έπρεπε να αλλάξει, διότι οι δήμοι, οι οποίοι είναι αυτοί που σηκώνουν και το βάρος αυτής της καθυστέρησης αλλά και την ευθύνη της απρόσκοπτης πληρωμής, καθυστερούν πολλές φορές, μεταφέρουν κονδύλια ή μάλλον πόρους από άλλους κωδικούς, από άλλα κονδύλια, για την πληρωμή αυτής της δαπάνης. Αρκετοί εξ αυτών, όπως ο Δήμος Καβάλας, αναλαμβάνουν και το βάρος πληρωμής δαπανών για τη φιλοξενία διαφόρων προσφύγων σε κέντρα φιλοξενίας και επομένως δημιουργείται, όπως καταλαβαίνετε, μια δύσκολη κατάσταση όσον αφορά τη διαχείριση των κονδυλίων.

Θα μπορούσατε –και αυτή είναι η λύση που σας προτείνω- να μεριμνήσετε, ώστε να βρεθούν αυτά τα κονδύλια -τα οποία έτσι και αλλιώς προκαθορίζονται στην αρχή της σχολικής περιόδου- στους Οργανισμούς Τοπικής Αυτοδιοίκησης, με έναν υπολογισμό, ώστε να μην υπάρχουν αυτές οι καθυστερήσεις και αυτές οι μεταφορές από τον έναν εποπτευόμενο φορέα του ενός Υπουργείου στο άλλο Υπουργείο, στους δήμους και τελικά στους τελικούς δικαιούχους.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, τα είπατε πολύ καλά. Συμφωνώ μαζί σας, πράγματι έχουν πληρωθεί οι καθαρίστριες για το χρονικό διάστημα μέχρι και τον Απρίλιο. Δηλαδή, τα δεδουλευμένα έχουν καταβληθεί. Απομένουν ο Μάιος και ο Ιούνιος και πιστεύω ότι θα υπάρξει μια έγκαιρη καταβολή αυτών των χρημάτων.

Λέγω «πιστεύω», διότι η ροή της επιχορήγησης από τα αρμόδια Υπουργεία –από το αρμόδιο Υπουργείο Παιδείας αυτή τη στιγμή- εξαρτάται από τη ροή των χρημάτων του Υπουργείου Οικονομικών. Εμείς –και εννοώ το ΙΝΕΔΙΒΙΜ- είμαστε μεσάζοντες. Απλώς προσφέρουμε μια τεχνική βοήθεια για την πληρωμή των χιλιάδων καθαριστριών ανά την Ελλάδα. Θα μπορούσαμε να σκεφτούμε άλλους τρόπους, έτσι ώστε χωρίς παρακαμπτηρίους και ιδιόμορφους μεσάζοντες να καταβάλλονται τα χρήματα στην ώρα τους.

Ξέχασα να σας πω ότι υπάρχει ένα θέμα συνολικής αναμόρφωσης του συστήματος καθαριότητας στα σχολεία. Έχουμε συνείδηση ότι είναι λίγα τα χρήματα που παίρνουν οι καθαρίστριες, έχουμε συνείδηση ότι η λύση των εργολαβιών είναι μία λύση, η οποία δεν βοηθάει την καθαριότητα των σχολείων. Θα έπρεπε να σκεφτούμε άλλους τρόπους, όπως είναι οι κοινοτικές συνεταιριστικές επιχειρήσεις (ΚοινΣΕπ).

Σε κάθε περίπτωση, όμως, θα πρέπει να διασφαλίσουμε την τακτική ροή της επιχορήγησης από το Υπουργείο Οικονομικών, το πιθανότερο, όπως είπατε και εσείς –και θα το μελετήσουμε αυτό που είπατε εσείς, είναι ενδιαφέρουσα πρόταση-, μέσω θεσμών που άμεσα απευθύνονται στην τοπική αυτοδιοίκηση, με δεδομένο ότι οι σχολικές επιτροπές έχουν σχέση με την τοπική αυτοδιοίκηση και η τοπική αυτοδιοίκηση είναι υπεύθυνη για τη λειτουργία των σχολείων.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Παναγιωτόπουλος έχει τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Υπουργέ, δεν θεωρώ ότι υπάρχει ανάγκη να πω πολλά, διότι βασικά συμφωνούμε. Απλά νομίζω ότι είναι ευκαιρία να δώσουμε κάποια κατεύθυνση αλλαγής του τρόπου επίλυσης του προβλήματος. Κακώς –για να το πω, όπως το νιώθω- είναι το Ίδρυμα Νεολαίας και Διά Βίου Μάθησης, το ΙΝΕΔΙΒΙΜ, αρμόδιο για την πληρωμή των σχολικών καθαριστριών. Θα μπορούσε αυτό να αλλάξει. Θα μπορούσε να μεταβιβαστεί αυτή η αρμοδιότητα -κι αν θέλετε και αυτοί οι πόροι, γιατί περί αυτού πρόκειται σε τελική ανάλυση- στους Οργανισμούς Τοπικής Αυτοδιοίκησης, στους δήμους, διότι έτσι κι αλλιώς αυτοί έχουν διά μέσου των σχολικών επιτροπών την αρμοδιότητα, αν θέλετε, να καταστρώσουν και να υλοποιήσουν το ζήτημα του καθαρισμού των σχολικών μονάδων, με την απασχόληση των σχολικών καθαριστριών. Τα κονδύλια δεν είναι πάρα πολλά, πραγματικά, αλλά αυτό δεν έχει τόση σημασία, όσο ο τρόπος και κυρίως η έγκαιρη καταβολή της πληρωμής σε αυτές τις εργαζόμενες γυναίκες.

Θεωρώ ότι θα πρέπει να δείτε τη μεταβίβαση αυτής της αρμοδιότητας απευθείας στις δομές της τοπικής αυτοδιοίκησης, διότι σε κάθε περίπτωση οι δομές της τοπικής αυτοδιοίκησης ασχολούνται με την –να το πω έτσι- πολύ βαθιά καθημερινότητα στη λειτουργία κάθε δομής του κράτους και τελικά φέρουν και τη μεγαλύτερη πίεση και ευθύνη.

Και οπωσδήποτε δεν βλέπω, ως προς το ζήτημα κάλυψης των δαπανών, πώς τα πράγματα γίνονται ευκολότερα. Για παράδειγμα, θεωρώ ότι η επιβολή φόρου που θα έρθει στα καύσιμα, θα επιβαρύνει κατά πολύ τους προϋπολογισμούς και επομένως θα δημιουργηθούν επιπρόσθετες δυσκολίες στην έγκαιρη καταβολή αυτών των πληρωμών. Σε κάθε περίπτωση, όμως, νομίζω ότι αξίζει τον κόπο να το δείτε. Άλλωστε κάθε κυβέρνηση και η δική σας φαντάζομαι θα το έχετε ήδη αντιληφθεί ότι κρίνεται στη συνείδηση του απλού πολίτη και όχι τόσο από την επίδοσή της στα μεγάλα και στα πολύ μεγάλα, αλλά από τις επιδόσεις της όσον αφορά την επίλυση των προβλημάτων της πολύ απλής καθημερινότητας.

Μπορείτε, λοιπόν, να το δείτε σε αυτή την κατεύθυνση και να διευκολύνετε το ρυθμό καταβολής των πληρωμών των σχολικών καθαριστριών κατευθείαν μέσα από τις δομές της τοπικής αυτοδιοίκησης.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Ο κύριος Υπουργός έχει τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε συνάδελφε, πράγματι η καθημερινότητα είναι ένα πεδίο στο οποίο κρινόμαστε όλοι, διότι δοκιμάζεται η ικανότητα του κράτους να δίνει πρακτικές λύσεις στα προβλήματα των πολιτών και ταυτοχρόνως και η ικανότητα και άλλων θεσμών εκλεγμένων, όπως είναι η τοπική αυτοδιοίκηση, να ανταποκρίνονται σε λογικές απαιτήσεις των πολιτών.

Βεβαίως η καθημερινότητα, ο τρόπος που την αντιμετωπίζουμε, διαμορφώνει και μια νέα κουλτούρα στην κοινωνία και στους πολίτες, μια συμμετοχική κουλτούρα. Και τα προβλήματα της καθημερινότητας βεβαίως σε μεγάλο βαθμό έχουν να κάνουν με την κρατική πρόνοια και πρόβλεψη, αλλά σε σημαντικό βαθμό έχουν να κάνουν και με τη συμμετοχή των πολιτών.

Στην κατεύθυνση αυτή, προφανώς, μια μεγάλη μεταρρύθμιση του κράτους είναι αναγκαία. Είναι αναγκαίο σε πιο χαμηλούς βαθμούς να περάσουμε την επίλυση προβλημάτων και να μην επιμείνουμε σε μια ακραία συγκεντρωτική αντίληψη για τη λειτουργία του κράτους. Αυτό σημαίνει όχι απλώς μεταφορά αρμοδιοτήτων αλλά και μεταφορά πόρων. Σε αυτή την κατεύθυνση βρισκόμαστε ως Κυβέρνηση, πώς δηλαδή θα ενισχύσουμε με μεταφορά πόρων και αρμοδιοτήτων στην τοπική αυτοδιοίκηση και τους άλλους θεσμούς συμμετοχικής δημοκρατίας.

Βεβαίως, γνωρίζουμε τα προβλήματα της δημοσιονομικής στενότητας. Όμως, αυτά είναι δυνατόν να αντιμετωπιστούν και, κυρίως, είναι δυνατόν να υπάρξει καλύτερος έλεγχος για την κατεύθυνση της ροής της κρατικής χρηματοδότησης με τη γόνιμη και αποφασιστική εμπλοκή του παράγοντα «πολίτης», διότι διαφορετικά αναπαράγεται μια γραφειοκρατία, η οποία είναι εις βάρος τελικώς των συμφερόντων των πολιτών.

Η πρότασή σας για μια απλοποίηση στο θέμα της πληρωμής των καθαριστριών, προκειμένου να δίνονται τα χρήματα σε φορείς που συνδέονται με την τοπική αυτοδιοίκηση, η οποία είναι αρμόδια για την καταβολή των χρημάτων αυτών, είναι σωστή και θα την μεταφέρω και στο Υπουργείο Εσωτερικών, προκειμένου με τη νέα σχολική χρονιά να βρούμε έναν καλύτερο τρόπο έγκαιρης καταβολής των χρημάτων.

Θα ήθελα να σας διαβεβαιώσω ότι βασικό μέλημα της Κυβέρνησης είναι όχι να αναβάλουμε, με άλλοθι τη σκληρή δημοσιονομική πραγματικότητα, την επίλυση των καθημερινών πιεστικών προβλημάτων, αλλά να δώσουμε μάχη για να κριθούμε σε αυτό το πεδίο ως κοινωνία για την επίλυση των καθημερινών πιεστικών προβλημάτων.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Υπουργέ.

Με την απάντηση του κυρίου Υπουργού ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 17.25΄ λύεται η συνεδρίαση για την Τετάρτη 25 Μαΐου 2016 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**