(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΕ΄

Δευτέρα 30 Μαΐου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Θ. Μπακογιάννη και Θ. Θεοχάρη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης προς τον Υπουργό Εσωτερικών και Διοικητικής Ανασυγκρότησης, σχετικά με τον προγραμματισμό του Υπουργείου για τη νέα αντιπυρική περίοδο, σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΥΡΙΑΖΙΔΗΣ Δ. , σελ.  
ΛΑΜΠΡΟΥΛΗΣ Γ. , σελ.  
  
Β. Επί της επίκαιρης ερώτησης:  
ΚΥΡΙΑΖΙΔΗΣ Δ. , σελ.  
ΤΟΣΚΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΕ΄

Δευτέρα 30 Μαΐου 2016

Αθήνα, σήμερα στις 30 Μαΐου 2016, ημέρα Δευτέρα και ώρα 18.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ.**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από το σύνολο των οκτώ επίκαιρων ερωτήσεων, που ήταν προγραμματισμένες να συζητηθούν, θα συζητηθεί, δυστυχώς, μόνο μία.

Η πρώτη με αριθμό 899/23-5-2016 επίκαιρη ερώτηση πρώτου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ, δεν συζητείται λόγω κωλύματος του κυρίου Υπουργού.

Επίσης, η πρώτη με αριθμό 898/23-5-2016 επίκαιρη ερώτηση δεύτερου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Αγροτικής Ανάπτυξης και Τροφίμων, σχετικά με το ολοκληρωμένο σύστημα χαλαζικής προστασίας των παραγωγών της Περιφερειακής Ενότητας Καβάλας, δεν συζητείται λόγω κωλύματος του κυρίου Υπουργού.

Εισερχόμαστε στη συζήτηση της δεύτερης με αριθμό 875/16-5-2016 επίκαιρης ερώτησης δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Εσωτερικών και Διοικητικής Ανασυγκρότησης, σχετικά με τον προγραμματισμό του Υπουργείου για τη νέα αντιπυρική περίοδο.

Θα απαντήσει ο Αναπληρωτής Υπουργός κ. Νικόλαος Τόσκας.

Κύριε Κυριαζίδη έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε. Πιστεύω ότι θα μου διαθέσετε περισσότερο χρόνο μιας και λείπουν οι άλλοι συνάδελφοι.

Κύριε Υπουργέ, η αντιπυρική περίοδος που μόλις ξεκίνησε, βρίσκει για μια ακόμη φορά τον Έλληνα πυροσβέστη να ρίχνεται, όπως πάντα, στη μάχη με τις πυρκαγιές με αυταπάρνηση και σθένος, αλλά τελείως απροστάτευτος, χωρίς τον αναγκαίο υλικοτεχνικό εξοπλισμό, χωρίς πλαίσιο υγιεινής και ασφάλειας, χωρίς τα αναγκαία μέσα ατομικής προστασίας για ένα μεγάλο αριθμό πυροσβεστικών υπαλλήλων, χωρίς επικαιροποιημένο σχέδιο δράσης, με πεπαλαιωμένα πυροσβεστικά οχήματα και ελάχιστα πτητικά μέσα.

Η επιστολή που εστάλη, προσφάτως, στον κύριο Πρωθυπουργό από πλευράς των εκπροσώπων των εργαζομένων στην Πυροσβεστική, φανερώνει την τραγικότητα της όλης κατάστασης και συνάμα, την αγωνία του Έλληνα πυροσβέστη, για την οποία, δυστυχώς, η ελληνική πολιτεία κωφεύει. Δεν είναι δυνατόν εν έτει 2016 το επιχειρησιακό σχέδιο δράσης να στηρίζεται αποκλειστικά στο φιλότιμο, στην παρρησία των πυροσβεστικών υπαλλήλων και στη «θεία χάρη», ως εύστοχα επισημαίνεται στη σχετική επιστολή. Δεν είναι δυνατόν εν έτει 2016 οι διατιθέμενοι πόροι και οι υφιστάμενες δομές να μην επαρκούν στο ελάχιστο για την κάλυψη των αυξημένων επιχειρησιακών αναγκών και να αναμένουμε τον «από μηχανής θεό» να λύσει τα διαρκώς διογκούμενα υπηρεσιακά λειτουργικά και εν γένει υλικοτεχνικά προβλήματα και ελλείψεις.

Κύριε Υπουργέ, ερωτάσθε εν προκειμένω:

Ποιος είναι ο προγραμματισμός του Υπουργείου σας για τη νέα αντιπυρική περίοδο, ποιο το σχέδιο δράσης για την αντιμετώπιση των δασικών, κατά κύριο λόγο, πυρκαγιών και τι εν τέλει θα πράξει το Υπουργείο σας έτσι ώστε να επιλυθούν τα προβλήματα, που παρουσιάζονται αφ’ ενός ένεκα τις έλλειψης υλικοτεχνικών υποδομών και μέσων, αφ’ ετέρου ένεκα των πεπαλαιωμένων μέσων πυρόσβεσης;

Δεύτερον, αναφορικά με τα αναγκαία μέσα ατομικής προστασίας, θα υπάρξει σχετική μέριμνα του Υπουργείου σας, έτσι ώστε να διατεθούν αυτά εγκαίρως τόσο στο μόνιμο πυροσβεστικό προσωπικό όσο και στους εθελοντές πυροσβέστες.

Ευχαριστώ, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κυριαζίδη.

Τον λόγο έχει ο κ. Τόσκας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Κυριαζίδη, ευχαριστώ για την ερώτηση.

Κατ’ αρχάς, να σας ενημερώσω ότι για την αντιπυρική περίοδο, η οποία αρχίζει την 1η Ιουνίου και τελειώνει στις 31 Οκτωβρίου, το Πυροσβεστικό Σώμα έχει συντάξει επιχειρησιακό σχέδιο που αφορά όλες τις περιφέρειες της χώρας και έχει σταλεί στις περιφέρειες. Σε αυτό περιλαμβάνεται η διασπορά των οχημάτων, η διασπορά των διαφόρων ιπτάμενων μέσων, μεγάλων και μικρών αεροσκαφών και μισθωμένων ελικοπτέρων.

Έγινε άσκηση επί χάρτου στις 20 Απριλίου, ο «Πυρσός 2016». Επίσης, έγινε άσκηση σε πραγματικές συνθήκες εδώ στον Υμηττό με την κωδική ονομασία «Διά Πυρός 2016» όπου ελήφθησαν τα διδάγματα τα οποία θέλαμε ή περιμέναμε να πάρουμε. Έγιναν διορθωτικές κινήσεις. Έχει στελεχωθεί το Συντονιστικό Κέντρο Δασοπυρόσβεσης, το ΕΣΚΕ, και σήμερα έγινε μια δοκιμαστική λειτουργία του. Λειτουργεί, βεβαίως, όλο το χρόνο. Η δοκιμαστική λειτουργία του αφορούσε την αντιπυρική περίοδο.

Σε ό,τι αφορά το, πράγματι, πεπαλαιωμένο υλικό του Πυροσβεστικού Σώματος, -εγώ θέλω να τονίσω αυτό που είπε ο κ. Κυριαζίδης- να διευκρινίσω ότι το 70% των πυροσβεστικών οχημάτων έχουν ηλικία μεγαλύτερη των δέκα ετών, ότι από τα πυροσβεστικά αεροσκάφη CL215 λειτουργούν τα εννέα τα οποία αγοράστηκαν μετά το ’74, ενώ τα CL415 αγοράστηκαν γύρω στο 2000. Έχουμε, δηλαδή, έναν πολύ πεπαλαιωμένο στόλο αεροσκαφών, όπως, επίσης, έχουμε έναν πεπαλαιωμένο στόλο πυροσβεστικών οχημάτων. Έχουμε, βέβαια, και τα δέκα ενοικιαζόμενα ελικόπτερα -επτά μεσαίου τύπου και τρία βαρέως τύπου- τα οποία και αυτά θα αρχίσουν να αναπτύσσονται από την αρχή της πυροσβεστικής περιόδου.

Πράγματι, δηλαδή, υπάρχουν προβλήματα, τα οποία, φυσικά, δεν προέκυψαν τώρα στον ενάμισι χρόνο διακυβέρνησης αυτής της Κυβέρνησης. Πάλιωσαν κατά την διάρκεια των τελευταίων ετών και παρουσίασαν τεράστια προβλήματα. Βεβαίως, υπήρξαν ατυχήματα με πτώσεις αεροσκαφών, υπήρξαν πάρα πολλές βλάβες, καθώς και έλλειψη ανταλλακτικών.

Όλα αυτά, πράγματι, δημιουργούν μια πολύ δύσκολη κατάσταση την οποία προσπαθούμε να αντιμετωπίσουμε. Αυτή η Κυβέρνηση προσπαθεί με νύχια και με δόντια να καλύψει τις τεράστιες ελλείψεις και τα τεράστια προβλήματα. Έχουμε, όμως, αξιοποιήσει αυτό το παλιό υλικό που υπάρχει και θα είμαστε έτοιμοι για την ερχόμενη αντιπυρική περίοδο. Για πρώτη φορά έγινε αυτή η άσκηση στον Υμηττό και δοκιμάστηκαν τα μέσα μας. Για πρώτη φορά υπάρχει τέτοια ένταση προετοιμασίας για τα μέσα. Και πιστεύω ότι θα μπορέσουμε να αντεπεξέλθουμε στις συνθήκες -και ας ελπίσουμε να μην είναι δύσκολες- του ερχόμενου θέρους.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο κ. Κυριαζίδης για τη δευτερολογία του.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, εύχομαι να είστε έτοιμοι, όπως είπατε καταλήγοντας, διότι πράγματι το αντικείμενο που έχει να κάνει με την αντιπυρική περίοδο είναι εθνικό ζήτημα. Και η Νέα Δημοκρατία το αντιμετωπίζει με αυτό το μάτι, όπως πάρα πολλές φορές έχει τονιστεί. Άλλωστε και το ενδιαφέρον του Προέδρου του κόμματός μας είναι έκδηλο. Μόλις την προηγούμενη εβδομάδα, την Πέμπτη, επισκέφτηκε όχι μόνο εθελοντικές εγκαταστάσεις αλλά και το κέντρο επιχειρήσεων, όπου και ενημερώθηκε. Και ο ίδιος, πράγματι, επιθυμεί να είμαστε σε μια πλήρη ετοιμότητα ως χώρα, διότι το περιβάλλον είναι ζωτικής σημασίας για όλους μας.

Θα παρακαλούσα, όμως, να μας πείτε εάν έχει προγραμματιστεί συγκεκριμένο χρονικό διάστημα από πλευράς σας ώστε το προσωπικό του Πυροσβεστικού Σώματος και ιδιαίτερα οι πενταετούς υποχρέωσης να ενταχθούν τελικά στην Πυροσβεστική Υπηρεσία.

Το δεύτερο -και για εμένα, βεβαίως, σημαντικό- έχει να κάνει με τους εποχικούς. Κάθε χρόνο είχαμε έναν συγκεκριμένο αριθμό προσλήψεων, περίπου χίλιους πεντακόσιους. Φέτος δεν έχουμε πληροφορηθεί αν τελικά θα προσλάβετε, αν θα ενταχθούν. Μέχρι σήμερα δεν έχω πληροφορηθεί κάτι, ούτε, επίσης, για το αν έχουν διασφαλιστεί τα μέσα για την ατομική τους προστασία.

Αυτό, βεβαίως, κύριε Υπουργέ, ισχύει και για τους εθελοντές, που πράγματι προσφέρουν σημαντική υπηρεσία ειδικότερα στην τοπική αυτοδιοίκηση, διότι εν μέρει βοηθούν και κατά τόπους αυτούς τους δήμους και είναι πάρα πολύ σημαντική η συμμετοχή τους.

Πληροφορούμαι, επίσης, τον μειωμένο αριθμό, θα έλεγα, σε ό,τι αφορά την ενίσχυση της ΕΜΑΚ, τα πεζοπόρα. Είχαμε περίπου διακόσιους και καταλήξαμε φέτος στους ενενήντα τέσσερις. Άρα και εδώ έχουμε ζητήματα που προκαλούν ένα πρόβλημα.

Τέλος, θα ήθελα να κάνω μία έκκληση από πλευράς των εργαζομένων στα Σώματα Ασφαλείας ειδικά του τομέα ευθύνης σας, των αστυνομικών και πυροσβεστών. Γνωρίζετε πάρα πολύ καλά ότι και μέσω του ασφαλιστικού υπήρξαν περικοπές εμμέσως, αλλά και αμέσως, δυστυχώς, με το φορολογικό, με μία τροπολογία που έχει να κάνει με το πάγωμα μισθολογικών διαβαθμίσεων, δηλαδή, προαγωγών, χρονοεπιδομάτων.

Ήλθε μία άλλη τροπολογία όπου εκεί δίνεται η δυνατότητα να βρεθούν ισοδύναμα. Όλως παραδόξως, παρ’ ότι θα υπήρχε ξανά μία παραίτηση, όπως κάθε εβδομάδα συμβαίνει από τον Υπουργό Άμυνας, από πλευράς του βρέθηκαν τα ισοδύναμα. Από πλευράς του Υπουργείου Δημόσιας Τάξης, της δικής σας ευθύνης -εννοώ αστυνομικών και πυροσβεστών- έχουν βρεθεί ανάλογα ισοδύναμα; Βεβαίως, το Γενικό Λογιστήριο μου απαντά ότι ούτε για το Υπουργείο Άμυνας έχουν διασφαλιστεί, βάσει του κωδικού, που αναφέρθηκε από πλευράς του Υπουργού Άμυνας. Αυτό, όμως, είναι δικό του ζήτημα. Το ερώτημα είναι για τους πυροσβέστες και τους αστυνομικούς.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κυριαζίδη.

Τον λόγο έχει ο κύριος Υπουργός.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Κυριαζίδη, βλέπω ανησυχείτε εσείς για θέματα για τα οποία δεν ανησυχούν οι εργαζόμενοι αστυνομικοί και πυροσβέστες.

**ΔΗΜΗΤΡΙΟΣ ΚΥΡΙΑΖΙΔΗΣ:** Μακάρι να είναι έτσι. Εύχομαι να είναι έτσι.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Έτσι είναι ακριβώς.

Για να αρχίσω από το τελευταίο το οποίο είπατε, από την τελευταία τροπολογία, δόθηκαν διευκρινίσεις και από τον κύριο Πρωθυπουργό στην ομιλία του ότι όποιο πρόβλημα προκύψει, αν προκύψει, θα καλυφθεί είτε από ισοδύναμα είτε από το πλεόνασμα. Νομίζω ότι η διαβεβαίωση του Πρωθυπουργού αρκεί και δεν χρειάζεται να διευκρινίσω τίποτα εγώ παραπέρα.

Τώρα σε ό,τι αφορά την ετοιμότητα θέλω να σας πω ότι στηριζόμαστε στο φιλότιμο των εργαζομένων, όμως, χρειάζεται και καλή οργάνωση και καλή προετοιμασία. Αυτό είναι που, σε αντίθεση με τα προηγούμενα χρόνια, προσπαθούμε να πετύχουμε. Φυσικά, οι εργαζόμενοι, με φιλότιμες προσπάθειες που καταβάλλουν, προσπαθούν να καλύψουν τα κενά. Όμως, επιμένουμε στο ζήτημα της οργάνωσης, επιμένουμε στο ζήτημα των λειτουργιών, γιατί και η δημοκρατία μας έχει κανόνες και η δημοκρατία μας θέλει οργάνωση και όλες οι λειτουργίες θέλουν οργάνωση, από τις ατομικές μας, τις οικογενειακές μας μέχρι τις κρατικές λειτουργίες.

Σε ό,τι αφορά το θέμα των πενταετούς υποχρέωσης, ξέρουν καλά οι εργαζόμενοι. Με έχουν επισκεφθεί στο γραφείο και τους έχω διαβεβαιώσει για την πορεία των πραγμάτων. Επομένως, κάποιοι που σας πληροφορούν, παριστάνουν ότι δεν ξέρουν.

**ΔΗΜΗΤΡΙΟΣ ΚΥΡΙΑΖΙΔΗΣ:** Πείτε μας έναν χρόνο, κύριε Υπουργέ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Οι ακριβείς χρόνοι έχουν δοθεί στους εργαζόμενους.

Ο αριθμός των πενταετούς υποχρέωσης, οι οποίοι, σύμφωνα με τον νόμο, μπορούν να προσληφθούν -γύρω στις δυόμισι χιλιάδες- θα πρέπει να υποβάλουν τα χαρτιά τους έξι μήνες πιο πριν. Και, επειδή μεσολαβεί η αντιπυρική περίοδος και θα είναι δύσκολο γι’ αυτούς να φεύγουν από τη δουλειά τους και να πηγαίνουν να τρέχουν για τα χαρτιά τους, είχαμε πει ότι αυτόν τον καιρό θα βγει η εγκύκλιος, η οποία έχει ήδη προωθηθεί. Επομένως, πολύ σύντομα θα κληθούν να υποβάλουν τα χαρτιά τους και μέσα στον χρόνο, δηλαδή, τον Ιανουάριο ή Φεβρουάριο του 2017. θα κινηθούν οι διαδικασίες τις οποίες προβλέπει ο νόμος.

Αυτά, λοιπόν, έχουν διευκρινιστεί στους εργαζόμενους, τα ξέρουν οι εργαζόμενοι, δεν έχουν καμία ανησυχία και γι’ αυτό δεν πρέπει να έχετε και εσείς.

Σε ό,τι αφορά κάποιες ατομικές στολές αντιπυρικής προστασίας στις οποίες αναφερθήκατε, σας ενημερώνω ότι στις 4 Μαρτίου και στις 28 Μαρτίου ξεκίνησαν οι διαγωνισμοί για την προμήθεια περίπου έξι χιλιάδων εξακοσίων και πέντε χιλιάδων στολών για τους μόνιμους και πενταετούς υποχρέωσης.

Υπάρχει κι ένα άλλο πακέτο για την προμήθεια δωδεκάμισι χιλιάδων. Αυτό έχει προβλήματα, γιατί υπάρχουν συνεχείς ενστάσεις και ξέρετε τα προβλήματα με τους διαγωνισμούς, όταν υπάρχουν ενστάσεις. Αυτή είναι η εξέλιξη.

Από εκεί και πέρα, όσον αφορά τα οχήματα θέλω να σας πω ότι είχαν προγραμματιστεί για την προμήθεια μέσω του ΕΣΠΑ διακόσια εξήντα τέσσερα οχήματα. Διακόσια τριάντα τρία απ’ αυτά έχουν ήδη παραληφθεί και τα υπόλοιπα είναι σε διαδικασία προμήθειας.

Και για το τελευταίο, σε ό,τι αφορά τις εργασίες, που πρέπει να γίνουν από τις περιφέρειες της χώρας για την αντιπυρική προστασία, θέλω να πω ότι έχουν δοθεί 30 εκατομμύρια και επίκειται να δοθούν και άλλα 15 εκατομμύρια μέσα από κάποιες διαδικασίες. Έχουν ήδη δοθεί, όμως, τα 30 εκατομμύρια και μπόρεσαν να ξεκινήσουν οι περιφέρειες της χώρας τις διαδικασίες, που προβλέπονται κάθε χρόνο.

**ΔΗΜΗΤΡΙΟΣ ΚΥΡΙΑΖΙΔΗΣ:** Για το προσωπικό, αναφορικά με τα νυχτερινά, τις Κυριακές και τις αργίες, πείτε μας αν έχουν διασφαλιστεί.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, επιτρέπετε τη διακοπή;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κυριαζίδη, επαναλάβετε, εάν θέλετε, την ερώτηση.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, υπάρχει το ερώτημα από πλευράς των εποχικών, αλλά και των πενταετούς υποχρέωσης, σχετικά με το αν έχουν εξευρεθεί τα κονδύλια, προκειμένου να διατεθούν προς υπηρεσία. Διότι, εάν δεν υπάρχουν αυτά, ούτε Κυριακές, ούτε αργίες, ούτε νυχτερινά μπορούν να κάνουν, ούτε να δουλέψουν. Επομένως -και να μην παρεξηγηθώ- είναι «άχρηστοι».

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Κυριαζίδη.

Κύριε Υπουργέ, συνεχίστε.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Κυριαζίδη, ξέρετε ότι το νομοθετικό πλαίσιο των πενταετούς υποχρέωσης και των εθελοντών είναι διαφορετικό απ’ αυτό των μονίμων πυροσβεστών. Υπάρχουν προβλήματα σε ό,τι αφορά την απασχόλησή τους, νυχτερινές ώρες, Σαββατοκύριακα. Αυτά έχουμε ξεκινήσει και κοιτάζουμε να τα λύσουμε με κοινή υπουργική απόφαση ή με νομοθετικές διαδικασίες, εάν χρειαστεί.

Για το Πυροσβεστικό Σώμα νομίζω ότι υπάρχει το πιο μπερδεμένο, το πιο περίπλοκο σύστημα προέλευσης αυτών των ανθρώπων και κανόνων, του θεσμικού πλαισίου εργασίας.

**ΔΗΜΗΤΡΙΟΣ ΚΥΡΙΑΖΙΔΗΣ:** Η ομογενοποίηση πρέπει να τελειώσει, κύριε Υπουργέ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Η λεγόμενη «ομογενοποίηση» είναι μια πολύ ωραία λέξη. Όμως, την ομογενοποίηση που σας είπαν αυτοί που σας συμβούλεψαν, την εννοούν ως εξής: Να εξομοιώσουμε τον πυροσβέστη της σχολής με τον εθελοντή. Δεν γίνονται αυτά τα πράγματα. Είναι άδικο να γίνουν. Απλώς, θα πρέπει να καθοριστούν κανόνες.

**ΔΗΜΗΤΡΙΟΣ ΚΥΡΙΑΖΙΔΗΣ:** Εννοώ από πλευράς ένταξης, όχι ισοπέδωσης.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ομογενοποίηση δεν γίνεται, δεν μπορεί να γίνει, δεν μπορούμε να ομογενοποιήσουμε τον αστυφύλακα με τον αξιωματικό.

**ΔΗΜΗΤΡΙΟΣ ΚΥΡΙΑΖΙΔΗΣ:** Συμφωνώ πλήρως.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν μπορούμε να ομογενοποιήσουμε τον πυροσβέστη πενταετούς θητείας με τον πυροσβέστη αξιωματικό. Υπάρχουν διαφοροποιήσεις. Όμως, θα πρέπει να υπάρξουν επιτέλους κανόνες. Εάν πω ότι δεν υπήρχε κανένας κανόνας για το Πυροσβεστικό Σώμα, δεν θα ήταν υπερβολή και πιστέψτε με.

Αυτό κοιτάζουμε να το διορθώσουμε. Είναι μια πολύ περίπλοκη κατάσταση. Δεν περίμενα ότι υπάρχει -τόσα χρόνια είμαι στο δημόσιο- μέρος ή κλάδος του δημοσίου με τόσο μεγάλη έλλειψη κανόνων. Προσπαθούμε να συμμαζέψουμε αυτήν την κατάσταση και στο υλικό και στους κανόνες λειτουργίας του προσωπικού. Και εκεί θα θέλαμε τη βοήθεια όλων των παρατάξεων στο Κοινοβούλιο. Νομίζω ότι σε τέτοιες μεταρρυθμίσεις έχουμε τη βοήθεια και τη δική σας προσωπικά και του κόμματός σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Συμφωνούμε, κύριε Υπουργέ, αλλά να τελειώσουμε, σας παρακαλώ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Προσπαθούμε και το ξέρετε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κυριαζίδη, εάν θέλετε, όπως και πριν, να υποβάλετε ερώτημα, επειδή έχουμε χρόνο και εάν, βεβαίως, το επιθυμεί και ο Υπουργός, θα σας παρακαλούσα να σηκωθείτε. Η συζήτηση στην Ολομέλεια δεν γίνεται από τα έδρανα.

Κύριε Υπουργέ, δεν επιτρέπεται ούτε τριτολογία ούτε να γίνεται διάλογος.

Κατά παράβαση του Κανονισμού θα το κάνουμε τώρα, αλλά είναι κάτι το τόσο σημαντικό που θα πρέπει να ειπωθεί, κύριε Κυριαζίδη, αυτό που θέλετε να ρωτήσετε;

**ΔΗΜΗΤΡΙΟΣ ΚΥΡΙΑΖΙΔΗΣ:** Ναι, κύριε Πρόεδρε, ευχαριστώ.

Κύριε Υπουργέ, η αγωνία πιστεύω ότι είναι όλων μας, και των εργαζομένων σε αυτόν τον ιδιαίτερο εργασιακό χώρο και των αστυνομικών και των πυροσβεστών. Όμως, επειδή είμαστε σε μια τέτοια περίοδο και επειδή φέτος πολύ πρόωρα ξεκίνησε, εάν θέλετε, αυτή η περίοδος, διότι έχουμε πρόωρα πυρκαγιές -και το ξέρει καλύτερα ο Υπουργός- υπάρχει αγωνία και από πλευράς των πυροσβεστών, αλλά και από όλους μας.

Γι’ αυτό πιστεύω ότι κι εσείς, κύριε Πρόεδρε, δίδετε χρόνο επ’ ευκαιρία που είναι και ο κύριος Υπουργός εδώ και έχει το χρόνο, να μας πει δυο πράγματα περισσότερα.

Πιστεύω, όμως, κύριε Υπουργέ, ότι εν πάση περιπτώσει η ένταξη όλων των ανδρών και των γυναικών κάτω από ένα συγκεκριμένο εργασιακό καθεστώς -όχι αυτό το αφηρημένο, γιατί είπατε και εσείς πράγματι ότι υπάρχει ένα διαφορετικό εργασιακό καθεστώς, αλλά που από την άλλη πλευρά τους έχουμε, αν θέλετε, «εν υπηρεσία» και δεν μπορούμε να τους θέσουμε σε υπηρεσία, διότι λείπουν συγκεκριμένα κονδύλια, λείπει ένα συγκεκριμένο νομοθετικό εργασιακό καθεστώς- δημιουργεί τεράστια προβλήματα. Γι’ αυτό πιστεύω ότι είναι έκκληση όλων των πλευρών της Βουλής αυτό να το τελειώσουμε. Μια και υπάρχει αυτή η ομοθυμία, είναι μια ευκαιρία να δοθεί ένα τέλος σε αυτήν την περιπέτεια όλων αυτών των στελεχών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κυριαζίδη, σας παρακαλώ, ολοκληρώστε.

**ΔΗΜΗΤΡΙΟΣ ΚΥΡΙΑΖΙΔΗΣ:** Ολοκλήρωσα κύριε Πρόεδρε, ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υπουργός έχει τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε συνάδελφε, αυτό προσπαθούμε, γι’ αυτό έχουμε ξεκινήσει τις διαδικασίες. Φέτος ειδικά είναι το σημείο στροφής. Σύμφωνα με τον νόμο, οι πενταετούς υποχρέωσης, αυτοί που έχουν τις προϋποθέσεις, δηλαδή, όταν προσλήφθηκαν ήταν κάτω των σαράντα ετών και είχαν αποφοιτήσει από το λύκειο, μπορούν να μονιμοποιηθούν. Για τους άλλους θα ανανεωθεί η πενταετής σύμβαση, κανένας δεν θα βρεθεί στον δρόμο, τα έχω εξηγήσει αυτά στους εργαζόμενους. Και πέρα από το ανθρωπιστικό, είναι και η αναγκαιότητα στη διάρκεια της αντιπυρικής περιόδου και όχι μόνο, γιατί πλέον το Πυροσβεστικό Σώμα εργάζεται όλον τον χρόνο. Προσπαθούμε, λοιπόν, να λύσουμε προβλήματα τα οποία είναι γόρδιος δεσμός, πιστέψτε με.

Έχουμε παραλάβει πολύ δύσκολες καταστάσεις, πολύ περίπλοκες και σε αυτό δίνουμε τη μάχη μας και το ξέρουν οι εργαζόμενοι και γι’ αυτό εργάζονται νύχτα και μέρα και αυτοί από τη μεριά τους για να αντιμετωπίσουμε την κατάσταση.

**ΔΗΜΗΤΡΙΟΣ ΚΥΡΙΑΖΙΔΗΣ:** Να έχουν, όμως, και ανταπόκριση, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η κ. Ντόρα Μπακογιάννη με επιστολή της προς τον Πρόεδρο της Βουλής ζητεί άδεια απουσίας στο εξωτερικό για τη Δευτέρα 30 Μαΐου 2016 και την Τρίτη 31 Μαΐου 2016.

Ομοίως και ο κ. Χάρης Θεοχάρης ζητεί άδεια απουσίας στο εξωτερικό από τις 29 Μαΐου 2016 μέχρι τις 2 Ιουνίου 2016, λόγω του ότι θέλει να παραστεί σε συνέδριο.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τις ζητηθείσες άδειες.

Η τρίτη με αριθμό 846/9-5-2016 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Υγείας, σχετικά με την άμεση αντιμετώπιση του θέματος της εφημερίας παιδιάτρου στην Αργολίδα, δεν συζητείται.

Η τέταρτη με αριθμό 825/25-4-2016 επίκαιρη ερώτηση δεύτερου κύκλου της Βουλευτού Β΄ Πειραιώς την Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου «Μεταξά», δεν συζητείται.

Η έκτη με αριθμό 799/19-4-2016 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Υγείας, σχετικά με τις ανάγκες της Μονάδας Τεχνικού Νεφρού του Γενικού Νοσοκομείου Χαλκιδικής, δεν συζητείται.

Η έβδομη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας, επίσης δεν συζητείται.

Τέλος, η πέμπτη με αριθμό 829/25-4-2016 επίκαιρη ερώτηση του δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου, προς τον Υπουργό Υποδομών, Μεταφορών και Δικτύων, σχετικά με το παλιό χρέος 90 εκατομμυρίων ευρώ στα αστικά λεωφορεία, που οφείλεται στις προηγούμενες διοικήσεις, δεν συζητείται λόγω κωλύματος του ερωτώντος Βουλευτή.

Κύριοι συνάδελφοι, έχουν διανεμηθεί τα Πρακτικά της Πέμπτης 17 Μαρτίου 2016 και της Παρασκευής 18 Μαρτίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τα Πρακτικά της Πέμπτης 17 Μαρτίου 2016 και της Παρασκευής 18 Μαρτίου 2016 επικυρώθηκαν.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 18.24΄ λύεται η συνεδρίαση για την Τετάρτη 1 Ιουνίου 2016 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**