(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜ΄

Πέμπτη 9 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Π. Χριστοφιλοπούλου, σελ.   
3. Ανακοινώνεται ότι τη συνεδρίαση παρακολουθούν μαθητές από το 5ο Δημοτικό Σχολείο Αιγάλεω και το 8ο Δημοτικό Σχολείο Γλυφάδας, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 10 Ιουνίου 2016, σελ.   
2. Συζήτηση επικαίρων ερωτήσεων:  
 α) Προς τον Υπουργό Οικονομικών, σχετικά με τη φορολόγηση ανείσπρακτων μισθωμάτων 2015 σε σχέση με τη συνεχιζόμενη αποχή των δικηγόρων, σελ.   
 β) Προς τον Υπουργό Υγείας:  
 i. σχετικά με τη μη εφαρμογή του αντικαπνιστικού νόμου, σελ.   
 ii. σχετικά με τα προβλήματα στις δομές υγείας της Κεφαλονιάς και της Ιθάκης, σελ.   
 iii. σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου, σελ.   
 γ) Προς τον Υπουργό Αγροτικής Ανάπτυξης και Τροφίμων:  
 i. σχετικά με την Δωρεάν Παραχώρηση Τεμαχίου που βρίσκεται στα διοικητικά όρια του Δήμου Παύλου Μελά για ανέγερση του 5ου Δημοτικού Σχολείου και του 7ου Νηπιαγωγείου Ευκαρπίας Θεσσαλονίκης, σελ.   
 ii. σχετικά με την τήρηση των κανόνων πρόληψης, ελέγχου και εξάλειψης των Μεταδοτικών Σπογγωδών Εγκεφαλοπαθειών στα αιγοπρόβατα, σελ.

ΠΡΟΕΔΕΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Σ. , σελ.  
ΜΠΑΡΓΙΩΤΑΣ Κ. , σελ.  
ΞΑΝΘΟΣ Α. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΠΟΣΤΟΛΟΥ Ε. , σελ.  
ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Σ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΙΔΟΥ Χ. , σελ.  
ΚΟΚΚΑΛΗΣ Β. , σελ.  
ΜΠΑΡΓΙΩΤΑΣ Κ. , σελ.  
ΞΑΝΘΟΣ Α. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
  
ΠΑΡΕΜΒΑΣΕΙΣ:  
ΚΕΓΚΕΡΟΓΛΟΥ Β. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜ΄

Πέμπτη 9 Ιουνίου 2016

Αθήνα, σήμερα στις 9 Ιουνίου 2016, ημέρα Πέμπτη και ώρα 9.34΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 10 Ιουνίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 965/7-6-2016 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Οικονομικών, σχετικά με την τροποποίηση του άρθρου 236 του ν.4389/2016 για την αναστολή των μισθολογικών προαγωγών του στρατιωτικού προσωπικού των Ενόπλων Δυνάμεων για τη διετία 2017-2018.

2. Η με αριθμό 964/7-6-2016 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κωνσταντόπουλου προς τον Υπουργό Υποδομών, Μεταφορών και Δικτύων, σχετικά με τη μείωση του κόστους διέλευσης από τη γέφυρα «Χαρίλαος Τρικούπης».

3. Η με αριθμό 958/7-6-2016 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τα οξυμμένα λειτουργικά προβλήματα στο αντικαρκινικό νοσοκομείο «ΜΕΤΑΞΑ».

4. Η με αριθμό 962/7-6-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Παιδείας, Έρευνας και Θρησκευμάτων, σχετικά με την καθυστέρηση εξέτασης και αναγνώρισης της επαγγελματικής ισοδυναμίας των τίτλων σπουδών από το Συμβούλιο Αναγνώρισης Επαγγελματικών προσόντων.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 955/7-6-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με τις διευκρινήσεις για το καθεστώς της χρήσης σκόνης γάλακτος στην παρασκευή του ελληνικού γιαουρτιού.

2. Η με αριθμό 959/7-6-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα στους βρεφονηπιακούς και παιδικούς σταθμούς.

3. Η με αριθμό 967/7-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με τη απεργία των λιμενεργατών στον Οργανισμό Λιμένος Πειραιώς (ΟΛΠ).

4. Η με αριθμό 953/6-6-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο.

5. Η με αριθμό 901/24-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με τα προβλήματα στην έκδοση βίζας για Ρώσους Τουρίστες.

6. Η με αριθμό 899/23-5-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ.

7. Η με αριθμό 708/28-3-2016 επίκαιρη ερώτηση του Βουλευτή Φθιώτιδος της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

8. Η με αριθμό 936/31-5-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδος κ. Γεωργίου Λαμπρούλη προς τους Υπουργούς Εσωτερικών και Διοικητικής Ανασυγκρότησης και Εθνικής Άμυνας, σχετικά με τις απαράδεκτες και επικίνδυνες συνθήκες «φιλοξενίας» προσφύγων στο Κουτσόχερο Λάρισας.

9. Η με αριθμό 928/30-5-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ενίσχυση της αποστολής και της οικονομικής θέσης των ρητινοκαλλιεργητών προς όφελος του δάσους και της εθνικής οικονομίας.

10. Η με αριθμό 934/31-5-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Οικονομικών, σχετικά με την αναστολή του διευρυμένου ωραρίου των τελωνείων Ε΄ και ΣΤ΄ Πειραιά.

11. Η με αριθμό 896/23-5-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του ελέγχου των δικαιολογητικών των συμμετεχόντων στον διαγωνισμό για την πρόσληψη πυροσβεστών πενταετούς θητείας.

12. Η με αριθμό 897/23-5-2016 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με τις προθέσεις του Υπουργείου για την επαναφορά του Επιστημονικού Πάρκου Πατρών υπό την κηδεμονία του Ιδρύματος Τεχνολογίας και Έρευνας.

13. Η με αριθμό 891/23-5-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Επικρατείας, σχετικά με την «προνομιακή προβολή συγκεκριμένων Βουλευτών και δημοσιογράφων από τα ιδιωτικά και κρατικά κανάλια».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5166/28-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη λήψη μέτρων για την ανακούφιση των πληγέντων στον Δήμο Ιεράπετρας από την καταστροφική πυρκαγιά και την κήρυξη της περιοχής ως πυρόπληκτης.

2. Η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση των μεριδιούχων Συνεταιριστικών Τραπεζών.

3. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής (Εύης) Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την τέταρτη με αριθμό 940/31-5-2016 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ-ΔΗΜΑΡ κ. Χαράς Κεφαλίδου, προς τον Υπουργό Οικονομικών, σχετικά με τη φορολόγηση ανείσπρακτων μισθωμάτων 2015 σε σχέση με τη συνεχιζόμενη αποχή των δικηγόρων.

Κυρία Κεφαλίδου, έχετε τον λόγο για δύο λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Καλημέρα, κύριε Πρόεδρε, κύριοι Υπουργοί, κύριοι συνάδελφοι.

Είχαμε τη συζήτηση αυτή για τα ανείσπρακτα μισθώματα και την απαλλαγή φορολόγησης των πολιτών σε αυτή την Αίθουσα πριν από δύο περίπου μήνες. Στις 6 Απριλίου είχα καταθέσει επίκαιρη ερώτηση εν όψει της συνεχιζόμενης αποχής των δικηγόρων και ζήτησα τότε να ενημερωθώ, για τις ενέργειες του Υπουργείου σας.

Στη συζήτηση που έγινε στις 18 Απριλίου, λοιπόν, πρότεινα ως λύση, -που μπορεί να απλοποιήσει και να επιταχύνει τη διαδικασία- και ταχύτητα τη συνυποβολή, μαζί με τη φορολογική δήλωση, του αντιγράφου της εξώδικης δήλωσης προς τον μισθωτή.

Η θέση του Υπουργείου ήταν θετική. Στη συνέχεια υπέβαλα εγγράφως με επιστολή μου στις 21 Απριλίου την ως άνω πρόταση. Από όσο γνωρίζω μέχρι σήμερα, το Υπουργείο δεν έχει προβεί σε ρύθμιση του ζητήματος και δεν έγινε κάποια επίσημη ανακοίνωση και στις 30 Ιουνίου λήγει η προθεσμία για την κατάθεση των φορολογικών δηλώσεων. Θεωρώ θετική τη θέση του Υπουργείου και τη πρόθεσή του να μην επιβαρύνει τους εξαντλημένους φορολογικά πολίτες. Το γνωρίζετε όπως και εγώ ότι οι δικηγορικοί σύλλογοι έχουν δώσει τη δυνατότητα, να κατατίθεται ελεύθερα το δικόγραφο της αγωγής για την καταβολή μισθωμάτων -το ίδιο ζητάει και η εφορία το αντίγραφο του δικόγραφου και όχι την εκδίκαση της αγωγής. Αυτό όμως που δεν έλυνε το πρόβλημα και επειδή το γνωρίζετε και θέλετε να απλοποιήσετε την κατάσταση και να μην προσθέσετε κι άλλα προβλήματα, θα ήθελα να μας ενημερώσετε για τη λύση που προτείνετε, γιατί έχουν μείνει δεκαπέντε εργάσιμες μέρες μέχρι το τέλος της δήλωσης προθεσμίας υποβολής φόρου εισοδήματος.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Ευχαριστώ και εσάς, κυρία Βουλευτή, γιατί με την ερώτησή σας βοηθάτε σημαντικά το έργο του Υπουργείου Οικονομικών ως προς την αρχική ανάδειξη του θέματος. Θέλω, όμως, και να σας ευχαριστήσω ειλικρινά για την επιστολή που στείλατε με τις προτάσεις, γιατί δείχνει το πώς μπορεί να λειτουργήσει η κοινοβουλευτική διαδικασία, όταν και από τη μεριά των Βουλευτών υπάρχουν συγκεκριμένες προτάσεις για αυτά τα ζητήματα.

Σε ό,τι αφορά το συγκεκριμένο θέμα που θίγετε, μας δίνετε την ευκαιρία με την ερώτησή σας, να ενημερώσουμε τους πολίτες ότι με απόφαση που έχει βγάλει η ολομέλεια των δικηγορικών συλλόγων -κατέβασα χθες από το site του Δικηγορικού Συλλόγου Αθηνών τη σχετική ανακοίνωση- οι καταθέσεις αγωγών εξαιρούνται από την αποχή των δικηγόρων. Δεν απαιτείται, δηλαδή, άδεια για την κατάθεση των αγωγών αυτών. Οπότε με αυτόν τον τρόπο, λύνεται το πρόβλημα, αλλά για να μην μπερδέψουμε τους πολίτες, θέλω να είμαι σαφής ως προς το τι πρέπει να γίνει. Διότι εσείς πολύ σωστά και αρχικά στην ερώτησή σας και τώρα και με την επιστολή σας, θίγετε το θέμα.

Μπορούν πλέον οι φορολογούμενοι να καταθέσουν τη φορολογική τους δήλωση. Πρέπει, όμως, πριν καταθέσουν τη φορολογική δήλωση,- όχι μετά την κατάθεση,- να πάνε σε δικηγόρο και να καταθέσουν αγωγή για τα ανείσπρακτα ενοίκια, να πάνε στη εφορία για να καταθέσουν ένα καθαρό αντίγραφο της αγωγής αυτής και αμέσως μετά να προχωρήσουν στην κατάθεση της φορολογικής δήλωσης.

Άρα έχει λυθεί το θέμα από άποψη διαδικασίας, σε σχέση με την αποχή των δικηγόρων. Δεν απαιτείται άδεια των δικηγορικών συλλόγων για τη συγκεκριμένη ενέργεια.

Παρ’ όλα αυτά θέλω με την ευκαιρία να πω ότι πρέπει οι πολίτες να τρέξουν και να καταθέσουν τις φορολογικές δηλώσεις. Δεν έχουν μείνει πολλές μέρες. Είχαμε προβλήματα στην αρχή, αλλά τώρα πλέον ο ρυθμός των φορολογικών δηλώσεων έχει βελτιωθεί πάρα πολύ. Είμαστε περίπου στο 43% των φορολογικών δηλώσεων. Από εκεί που ήμασταν στις είκοσι-τριάντα χιλιάδες ανά ημέρα, έχουμε φτάσει στις εκατόν δέκα χιλιάδες δηλώσεις ανά ημέρα. Πρέπει, όμως, αυτό να αυξηθεί. Έχουμε κάνει συνεργασία με τους φορείς των λογιστών και είμαστε σε διαρκή επικοινωνία. Καλώ με την ευκαιρία αυτή τους πολίτες, να προγραμματίσουν και να τελειώσουν αυτή την εκκρεμότητα.

Δεν χρειάζεται να το αφήσουν για τις τελευταίες μέρες, όπου πιθανά να έχουμε προβλήματα -έχετε και εργασιακή εμπειρία πάνω σε αυτό το αντικείμενο -είτε μηχανογραφικά είτε άλλα. Ας τρέξουν οι πολίτες, ώστε να κλείσει κι αυτή η εκκρεμότητα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Υπουργέ, νομίζω είναι σαφής η θέση σας. Επιτρέψτε μου, όμως, να σας πω ότι αυτό που τελικά προτείνετε ως λύση, είναι μη λύση. Γιατί το λέω αυτό; Διότι όντως το δεκαπενθήμερο που υπάρχει, είναι ένας πολύ μικρός χρόνος και πρέπει μέσα σε αυτό το πολύ σύντομο χρονικό διάστημα, ο πολίτης πρέπει να βρει δικηγόρο, ο δικηγόρος πρέπει να καταθέσει την αγωγή, πρέπει να πληρωθεί το γραμμάτιο κατάθεσης από τον δικηγόρο και να υπάρχει και επίδοση από δικαστικό επιμελητή. Πρακτικά αυτό ξέρετε τι σημαίνει; Ότι θα υπάρχουν ουρές έξω από δικηγορικά γραφεία και ο πολίτης, συν την ταλαιπωρία όλης αυτής της διαδικασίας, θα έχει και οικονομική επιβάρυνση που πρόχειρα, όσο μιλούσατε, εκτιμώ ότι θα είναι γύρω στα 300 έως 500 ευρώ. Διότι έχει να πληρώσει τον δικηγόρο του, το γραμμάτιο κατάθεσης και τον δικαστικό επιμελητή.

Επομένως στο σύντομο χρονικό διάστημα που μοιραία θα υπάρξουν ουρές, κομφούζιο και όποιος πρόλαβε, πρόλαβε. Από τη μία οι δικηγόροι μετά από μια μακρά περίοδο αποχής θα έχουν λίγο δουλειά, άρα ενισχύουμε λίγο την δική τους οικονομική κατάσταση. Επιβαρύνεται, όμως, ο πολίτης και θα σας έλεγα ότι επιβαρύνεται δυσανάλογα.

Γι’ αυτό όσο υπάρχει χρόνος, θέλω να ξανασκεφτείτε την λύση που σας επανακατέθεσα. Απλοποιεί την κατάσταση, παρέχει την ασφάλεια δικαίου και δεν επιβαρύνεται καθόλου ο πολίτης, διότι το εξώδικο που ουσιαστικά σας προτείνω, δεν χρειάζεται τη σύμπραξη του δικηγόρου. Είναι μια απλή αίτηση που μπορεί μόνος ο πολίτης να καταθέσει.

Θεωρώ, λοιπόν, ότι γλιτώνουμε τους πολίτες από πάρα πολύ άγχος και από σημαντική οικονομική επιβάρυνση. Το αντίγραφο της εξώδικης δήλωσης μαζί με τη φορολογική δήλωση του πολίτη, θα δώσει διέξοδο και στους συναδέλφους εφοριακούς αλλά και στον Έλληνα πολίτη, που αρκετά τον έχουμε ταλαιπωρήσει με φορολογία, με τρέξιμο και αγωνία, για να μπορέσει να ανταποκριθεί. Σας θυμίζω μόνο ότι η πολιτεία από αυτούς τους ανθρώπους περιμένει ανάπτυξη, δουλειές και έσοδα.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα συμφωνήσω απόλυτα, κυρία Κεφαλίδου, ότι οι πολίτες έχουν ταλαιπωρηθεί πάρα πολύ από τη φορολογική μας πολιτική και δεν χρειάζεται να τους ταλαιπωρούμε με διαδικαστικά και άλλα προβλήματα, τα οποία θα έπρεπε να τα λύσουμε αλλιώς. Ο νόμος, όμως, είναι σαφής και μας επιβάλλει αυτή τη διαδικασία, σε ό,τι αφορά το πώς θα δηλωθούν τα ανείσπρακτα ενοίκια. Εξετάζουμε, βεβαίως, και θα εξετάσουμε την πρότασή σας και θα παρακολουθήσουμε από κοντά το θέμα. Δεν μπορούμε, όμως, να αλλάξουμε τον νόμο και θα έχουμε προβλήματα με τους δικηγορικούς συλλόγους, αν πάμε εμείς ως Υπουργείο Οικονομικών και πούμε ότι δεν χρειάζεται η παρέμβαση του δικηγόρου, για να γίνει αυτή η διαδικασία.

Βλέπω στο site του δικηγορικού συλλόγου ότι από τις 16 Μαΐου έως τις 24 Μαΐου -έχει παραταθεί αυτό, βέβαια- έχει επιτραπεί στους δικηγόρους να καταθέτουν αυτές τις αγωγές χωρίς άδεια των δικηγορικών συλλόγων. Άρα υπήρχε ο προηγούμενος χρόνος. Πιθανά να πρέπει κι εμείς ως Υπουργείο Οικονομικών να το επικοινωνήσουμε περισσότερο και να ενημερώσουμε τον κόσμο. Εξετάζουμε αυτό που είπατε και σας ευχαριστώ ξανά και για την αρχική πρόταση και την τωρινή και θα δούμε το πώς θα το αντιμετωπίσουμε. Για την ώρα αυτό που θέλω να πω στους πολίτες, είναι ότι πρέπει να τρέξουν να τακτοποιήσουν αυτές τις εκκρεμότητες.

Σε σχέση με τα ανείσπρακτα ενοίκια, θυμάστε τι έγινε εδώ στο τέλος του 2015, μια μεγάλη πολιτική συζήτηση, ως προς το να μην επιβαρυνθούν οι πολίτες με χρήματα τα οποία στην ουσία δεν εισέπραξαν και θα ήταν εισόδημά τους. Δόθηκε η λύση αυτή. Πρέπει οι πολίτες να προστρέξουν, να τακτοποιήσουν αυτές τις εκκρεμότητες και το Υπουργείο Οικονομικών με κοινωνική ευαισθησία θα παρακολουθήσει το θέμα και θα το αντιμετωπίσει.

Αυτό που θέλω να πω ως προς την ημερομηνία, είναι ότι δεν σχεδιάζουμε το 2016 να γίνει ότι και το 2015, δηλαδή με συνεχείς παρατάσεις να πάμε τις φορολογικές δηλώσεις μέχρι τον Οκτώβριο.

Πρέπει να τελειώσουν οι φορολογικές δηλώσεις άμεσα, για να ξεκινήσει άμεσα η εκκαθάριση του ΕΝΦΙΑ.

Αν όλα αυτά τα πράγματα γίνουν με έναν ομαλό ρυθμό θα έχουμε και μια ομαλή κατανομή των φορολογικών βαρών μέσα στο έτος. Εάν τα αφήσουμε τελευταία στιγμή και μαζευτούν όλα τους τελευταίους μήνες του έτους θα έχουμε πάλι τα γνωστά προβλήματα και δεν θέλουμε να έχουν αυτά τα αδιέξοδα οι πολίτες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κατ’ εξαίρεση θα τον πάρετε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Συμβαίνει ένα πρωτοφανές γεγονός στα κοινοβουλευτικά χρονικά. Υπάρχει ένα ζήτημα που απασχολεί την κοινή γνώμη και την επικαιρότητα με πολύ μεγάλη ένταση. Ο Ιατρικός Σύλλογος Αθηνών έχει καταθέσει μήνυση κατά του Αναπληρωτή Υπουργού Υγείας του κ. Πολάκη, για το θέμα του διαγωνισμού της στελεχώσεως των μονάδων εντατικής θεραπείας του ΚΕΕΛΠΝΟ, έχει υπάρξει απόφαση του Αναπληρωτού Υπουργού Υγείας για αντικατάσταση του Διοικητικού Συμβουλίου του ΚΕΕΛΠΝΟ και του Προέδρου του ΚΕΕΛΠΝΟ λόγω των γεγονότων που επακολούθησαν, έχει επακολουθήσει μήνυση από στελέχη της Δημοκρατικής Συμπαράταξης κατά του κ. Πολάκη, μήνυση από στελέχη της Νέας Δημοκρατίας, όπως και από εμένα προσωπικά.

Είναι κατ’ εξοχήν θέμα επίκαιρης ερωτήσεως στην Βουλή. Προς τούτο, κατέθεσα προ περίπου ενάμιση μηνός επίκαιρη ερώτηση στον αρμόδιο Αναπληρωτή Υπουργό Υγείας τον κ. Πολάκη. Στο πλαίσιο, κύριε Πρόεδρε, του κοινοβουλευτικού ελέγχου είναι λογικό μεταξύ των συναδέλφων να υπάρχει μια διαχείριση του χρόνου. Και, πράγματι, μπορεί ο Υπουργός μία φορά -μου έχει συμβεί και δεύτερη φορά, είναι σπάνιο- να επικαλεστεί φόρτο εργασίας και να αποφύγει την παρουσία του στη Βουλή.

Ο κ. Πολάκης, σήμερα το πρωί αρνείται για πέμπτη συνεχόμενη φορά την παρουσία του στη Βουλή, ξεπερνώντας κάθε προηγούμενη κοινοβουλευτική διαδικασία. Ίσως να μην γνωρίζει ο λαλίστατος κ. Πολάκης ότι η παρουσία των Υπουργών στην Βουλή στη διαδικασία του κοινοβουλευτικού ελέγχου, κύριε Πρόεδρε, δεν είναι προαιρετικής φύσεως, δεν έρχονται εθελοντικά εδώ ο Υπουργοί, έρχονται υποχρεωτικά υπηρετώντας την συνταγματική επιταγή του κοινοβουλευτικού ελέγχου.

Δεν φτάνει όμως αυτό, κύριε Πρόεδρε, αλλά έχει συμβεί κάτι ακόμα πιο απίστευτο. Κατά το διάστημα της ολιγοήμερης απουσίας μου στην Αμερική, όπου για μια εβδομάδα δεν επανακατατέθη η ερώτηση, διότι έλειπα έχοντας ενημερώσει την αρμόδια υπηρεσία της Βουλής, ο κ. Πολάκης άρχισε να αναρτά στο facebook αναρτήσεις κοροϊδευτικές ότι ο Γεωργιάδης φοβήθηκε και απέσυρε την ερώτηση. Όταν επέστρεψα φυσικά από την Αμερική, ανακοίνωσα την αρμόδια απάντηση της επιτροπής του κοινοβουλευτικού ελέγχου ότι ουδέποτε είχα αποσύρει την ερώτηση και επανακατέθεσα την ερώτηση για σήμερα για πέμπτη συνεχόμενη φορά.

Αντί, κύριε Πρόεδρε, να έρθει ο κύριος Υπουργός να μου απαντήσει, γιατί έμαθα ότι και σήμερα επικαλείται φόρτο εργασίας, ανήρτησε χθες το βράδυ στο facebook μία μαντινάδα για να διαφημίσει για ποιο λόγο δεν έρχεται στη Βουλή, γιατί λέει αυτός είναι από την Κρήτη και κάνει ό,τι γουστάρει και γράφει τη Βουλή στα παλαιότερα των υποδημάτων του.

**ΠΡΟΕΔΡΕΥΩΝ (Γεώργιος Βαρεμένος):** Κύριε Γεωργιάδη,…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Με συγχωρείτε, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ακούστε να σας πω.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Θέλω να σας αναφέρω το εξής γεγονός. Έχω επικοινωνήσει και με τον κ. Βούτση. Εδώ τα πράγματα είναι πάρα πολύ σοβαρά. Ή ο Πρόεδρος της Βουλής θα αναλάβει τις ευθύνες του και θα ζητήσει από τον κ. Πολάκη να σεβαστεί το Σύνταγμα και τον Κανονισμό της Βουλής και να έρθει επιτέλους στη Βουλή και να απαντήσει σε Βουλευτή που του ασκεί νόμιμο συνταγματικά κατοχυρωμένο του δικαίωμα κοινοβουλευτικού ελέγχου ή πραγματικά, κύριε Υπουργέ και χαίρομαι…

**ΠΡΟΕΔΡΕΥΩΝ (Γεώργιος Βαρεμένος):** Κύριε Γεωργιάδη, δεν μπορείτε να εγκαλείτε τον Πρόεδρο της Βουλής, ο οποίος επανειλημμένα…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Φυσικά και μπορώ.

**ΠΡΟΕΔΡΕΥΩΝ (Γεώργιος Βαρεμένος):** Καθόλου δεν μπορείτε. Δεν έχετε ουσιαστικά το δικαίωμα.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Μπορεί να παρέμβει ο Πρόεδρος της Βουλής.

**ΠΡΟΕΔΡΕΥΩΝ (Γεώργιος Βαρεμένος):** Ο Πρόεδρος της Βουλής επανειλημμένα έχει πει και έχει καλέσει τους Υπουργούς να είναι συνεπείς στις υποχρεώσεις τους στη Βουλή.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ο Πρόεδρος της Βουλής…

**ΠΡΟΕΔΡΕΥΩΝ (Γεώργιος Βαρεμένος):** Επομένως σας έδωσα τον λόγο...

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** …τον οποίον ιδιαιτέρως σέβομαι..

**ΠΡΟΕΔΡΕΥΩΝ (Γεώργιος Βαρεμένος):** Και εγώ λέω ότι ο κ. Πολάκης…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ο Πρόεδρος της Βουλής, τον οποίο σέβομαι και υπολήπτομαι -ειλικρινά το λέω- είναι ο καθ’ ύλην αρμόδιος να εξηγήσει στον κ. Πολάκη ότι εδώ δεν έρχεται εθελοντικά, εδώ έρχεται υποχρεωτικά.

**ΠΡΟΕΔΡΕΥΩΝ (Γεώργιος Βαρεμένος):** Ακούστε με.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Και αν δεν θέλει να έρχεται στη Βουλή να απαντάει στους Βουλευτές να παραιτηθεί από Υπουργός. Εάν είναι ανάξιος να εκτελεί τα καθήκοντά του να παραιτηθεί από Υπουργός.

**ΠΡΟΕΔΡΕΥΩΝ (Γεώργιος Βαρεμένος):** Σας έδωσα τον λόγο, αλλά μην κάνετε κατάχρηση! Σας παρακαλώ! Κατ’ εξαίρεση σας τον έδωσα.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Ευχαριστώ, κύριε Πρόεδρε, αλλά πραγματικά είμαι οκτώ χρόνια στο Κοινοβούλιο και τέτοια απαξιωτική συμπεριφορά Υπουργού στους κοινοβουλευτικούς θεσμούς δεν έχω ξαναγνωρίσει όσο αυτή του κ. Πολάκη.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

Θέλω να πω το εξής, επειδή εκκρεμούν και ερωτήσεις συναδέλφων σας προς τον κ. Πολάκη, όπως του κ. Κατσανιώτη για το ΕΚΑΒ στην ορεινή Αχαΐα, όπως του κ. Μωραΐτη σχετικά με τον αξονικό τομογράφο στην Άρτα και του κ. Στεργίου από το Κομμουνιστικό Κόμμα σχετικά με την ανάγκη πρόληψης θεραπείας και στήριξης καρκινοπαθών του Βόλου, ότι θα έρθει να απαντήσει.

Ως προς τα υπόλοιπα, απ’ ό,τι φαίνεται και οι δύο είστε δεινοί χρήστες των μέσων κοινωνικής δικτύωσης. Μπορείτε από εκεί να τα λήξετε ή να τα περιπλέξετε περαιτέρω.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ. Έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Γεωργιάδη, επί της ουσίας του θέματος…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν είναι για την ουσία, αλλά για τη διαδικασία.

**ΑΝΔΡΕΑΣ ΞΑΝΘΟΣ (Υπουργός Υγείας):** Προσέξτε.

Επί της ουσίας του θέματος δεν έχουμε κανένα πρόβλημα και καμμία δυσκολία να συζητήσουμε ως πολιτική ηγεσία την υπόθεση ενός φορέα που αυτή την περίοδο –και νομίζω ότι αυτό πια είναι κοινή συνείδηση- έχει μπει σε μια τροχιά λειτουργικής, διοικητικής, θεσμικής και διαχειριστικής εξυγίανσης. Οι παροικούντες την Ιερουσαλήμ ξέρουν πολύ καλά ότι εκεί υπήρχε και αδιαφάνεια και ημετεροκρατεία και πελατειακό σύστημα. Αυτό πια αποδεικνύεται. Υπάρχουν έλεγχοι, υπάρχουν πορίσματα, υπάρχουν παραπομπές στη δικαιοσύνη. Νομίζω, λοιπόν, ότι δεν έχουμε καμμία πολιτική δυσκολία να συζητήσουμε αυτό καθ’ αυτό το θέμα και τους χειρισμούς που έγιναν.

Επί της διαδικασίας, η ενημέρωση που είχα χθες ήταν ότι θα έρθει ο Αναπληρωτής Υπουργός σήμερα να απαντήσει στην επίκαιρη ερώτησή σας. Δεν έχω έκτοτε κάποια καινούρια πληροφόρηση. Συμφωνώ ότι πρέπει να υπάρχει μια συνέπεια. Αντιλαμβάνομαι ότι κι απ’ αυτή τη θέση πολλές φορές υπάρχουν πραγματικές δυσκολίες στην ανταπόκρισή μας σε ένα μεγάλο πλήθος ερωτήσεων. Ειδικά επειδή στον τομέα της υγείας υπάρχουν πραγματικές δυσκολίες, όντως υπάρχει ενδιαφέρον από τον κοινοβουλευτικό έλεγχο. Νομίζω ότι μπορεί να αντιμετωπιστεί. Δεν θεωρώ ότι αξίζει να υπάρχει μια τόση μεγάλη ένταση. Νομίζω ότι μπορεί, σε συνεννόηση την επόμενη…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ, πέντε φορές την έχω καταθέσει.

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν θα είχα προσωπικά πρόβλημα να απαντήσω εγώ ο ίδιος, αν είχα έγκαιρα προετοιμαστεί.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Εγώ δεν έχω αντίρρηση.

**ΠΡΟΕΔΡΕΥΩΝ (Γεώργιος Βαρεμένος):** Σειρά έχει η έκτη με αριθμό 949/6-6-2016 επίκαιρη ερώτηση πρώτου κύκλου του Βουλευτή Λάρισας του Ποταμιού, κ. Κωνσταντίνου Μπαργιώτα προς τον Υπουργό Υγείας, σχετικά με τη μη εφαρμογή του αντικαπνιστικού νόμου.

Κύριε Μπαργιώτα, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Καλημέρα. Εις επίρρωσιν αυτών που είπε ο κ. Γεωργιάδης, θέλω να δηλώσω ότι το ρεκόρ το έχω εγώ. Είναι έξι οι συνεχείς αρνήσεις του κ. Πολάκη σε ερώτηση η οποία τελικά δεν συζητήθηκε.

**ΠΡΟΕΔΡΕΥΩΝ (Γεώργιος Βαρεμένος):** Ελάτε, κύριε Μπαργιώτα. Το εξαντλήσαμε αυτό το θέμα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Με συγχωρείτε, κύριε Πρόεδρε. Δεν έχουμε εξαντλήσει το θέμα.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε στο δικό σας θέμα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Είναι ένα πολύ σοβαρό θέμα, το οποίο υποτροπιάζει διαρκώς.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπαργιώτα, προχωρήστε στο δικό σας θέμα, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Στον Γεωργιάδη «στέκεσαι σούζα».

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, εξαντλήθηκε το θέμα. Του δώσαμε τον λόγο κατ’ εξαίρεση. Τι να κάνουμε τώρα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο Μπαργιώτας σάς φταίει τώρα.

**ΠΡΟΕΔΡΕΥΩΝ (Γεώργιος Βαρεμένος):** Μα, δεν μου φταίει ο κ. Μπαργιώτας. Το λέω για να προχωρήσουμε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεν χρειάζομαι δικηγόρο.

Σημειώνω ότι ο χρόνος παρήλθε και θα τον ζητήσω.

Το κάπνισμα είναι μια επιδημία, μαζί με τα τροχαία, αχρείαστων πραγματικά θανάτων στην Ελλάδα. Δεν νομίζω ότι χρειάζεται να επιχειρηματολογήσω, κύριε Υπουργέ. Είναι γνωστό. Για τα αρχεία μόνο θα πω ότι ένας στους τέσσερις περίπου θανάτους σε ανθρώπους πάνω από τριάντα πέντε χρονών συνδέεται με το κάπνισμα. Οι αναπνευστικές και καρδιαγγειακές παθήσεις έχουν επιθετική αύξηση στην Ελλάδα εξαιτίας τους. Το κόστος του καπνίσματος στα συστήματα υγείας υπολογίζεται ότι ξεπερνά το 1,5% του ΑΕΠ. Στην Ελλάδα, στη διάρκεια της κρίσης είναι 3,5 δισεκατομμύρια ευρώ τον χρόνο, όταν ο διαβήτης κοστίζει μόλις 2,3 δισεκατομμύρια ευρώ. Είναι μια πολύ-πολύ κακή συνήθεια και σε προσωπικό και σε κοινωνικό επίπεδο.

Δυστυχώς, στην Ελλάδα είναι ελεύθερο, παρ’ όλο που υπάρχει θεσμικό πλαίσιο απαγόρευσης του καπνίσματος σε κλειστούς και σε δημόσιους χώρους. Υπάρχει δηλαδή αντικαπνιστικός νόμος που ψηφίζεται περιοδικά. Η τελευταία φορά ήταν το 2010. Είναι ο ν.3868. Δεν εφαρμόστηκε ποτέ, όχι μόνο γιατί το εφαρμοστικό πλαίσιο και οι ελεγκτικοί μηχανισμοί που προβλέπει είναι ακραία προβληματικοί, σε βαθμό που ουσιαστικά δεν λειτουργούν, αλλά κυρίως γιατί δεν υπήρξε ποτέ πολιτική βούληση και κοινωνική ανταπόκριση. Υπάρχει και φτωχή ενημέρωση.

Έτσι, λοιπόν, υπάρχει πλήρης ατιμωρησία και το κάπνισμα, δυστυχώς, επιτρέπεται παντού. Επιτρέπεται στη Βουλή, ενδεχομένως εδώ απ’ έξω όπως πολλές φορές το έχουμε δει. Επιτρέπεται ακόμα και σε θαλάμους νοσοκομείων, όπως γνωρίζετε, με τις ολέθριες επιπτώσεις που έχει αυτό. Κανείς δεν φαίνεται να ενδιαφέρεται ούτε για το υγειονομικό, που το έθιξα ακροθιγώς, ούτε για τον ευτελισμό της έννομης τάξης, που συνεπάγεται το γεγονός ότι το ένστολο όργανο της τάξης που υποτίθεται ότι εφαρμόζει τον νόμο καπνίζει εκεί που απαγορεύεται ή ο Βουλευτής που ψήφισε τον νόμο καπνίζει δημοσίως on camera.

Νομίζω ότι είναι θέματα ιδιαίτερα σοβαρά. Η Κυβέρνησή σας, τους τελευταίους δεκαεπτά μήνες –που δεν τους λες και λίγους πλέον- δεν έχει προβεί σε καμία θετική ενέργεια υπέρ της απαγόρευσης του καπνίσματος και το ερώτημα είναι αν θα λάβετε κάποια μέτρα για την εφαρμογή του ν.3868 κι αν θα προβείτε σε κάποια εκστρατεία ενημέρωσης.

Θα ήθελα, επίσης, να ρωτήσω αν αληθεύουν οι πληροφορίες και οι δηλώσεις του κ. Μπασκόζου ότι επίκειται καινούργιος νόμος. Επίκειται καινούργιος νόμος και γιατί; Τι είναι αυτό που πρέπει να αλλάξει στο θεσμικό πλαίσιο, πέρα από την εφαρμογή του την ίδια;

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο Υπουργός Υγείας κ. Ανδρέας Ξανθός έχει τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, το θέμα είναι κρίσιμο, σοβαρό και υπάρχει όντως έλλειμμα εφαρμογής του νόμου. Αντιλαμβάνομαι ότι η προσέγγιση, η οποία δίνεται από την πλευρά ενός γιατρού, είναι πολύ κρίσιμη. Η επιστημονική τεκμηρίωση υπάρχει, είναι αδιαμφισβήτητη. Η βιβλιογραφία έχει αποδείξει, χωρίς να επιδέχεται καμμία αμφισβήτηση αυτό, ότι όντως το κάπνισμα είναι ένας μείζων παράγων κινδύνου κι ένα τεράστιο και σοβαρό πρόβλημα δημόσιας υγείας.

Ξέρετε, όμως, πολύ καλά ότι η εφαρμογή του αντικαπνιστικού νόμου, του ν.3868, δεν είναι μόνο υπόθεση ενός Υπουργείου και ιδιαίτερα του Υπουργείου Υγείας, το οποίο ούτως ή άλλως δεν έχει και τη δυνατότητα του ελεγκτικού μηχανισμού, που θα μπορεί να επιβάλλει πρόστιμα, να ελέγξει εκτεταμένα, να εντοπίσει την παραβατικότητα και να σταματήσει την ατιμωρησία. Χρειάζεται μια διυπουργική συνεργασία και κυρίως, νομίζω, αυτό που χρειάζεται είναι μια αλλαγή κοινωνικής συνείδησης.

Επιτρέψτε μου να πω ότι, μετά από μεγάλο διάστημα απραξίας σε αυτό το θέμα, θα έχουμε πολύ σύντομα την ευκαιρία της κύρωσης της ευρωπαϊκής οδηγίας του 2014 για τα καπνικά προϊόντα -που είναι έτοιμη αυτήν τη στιγμή, είναι στη νομοπαρασκευαστική επιτροπή, έχουμε κάνει δημόσια διαβούλευση, έχουν υποβληθεί παρατηρήσεις και προτάσεις, έχουμε την τελική επεξεργασία- που πιστεύω, υπάρχει διαβεβαίωση, ότι μέσα στον μήνα θα συζητηθεί και θα κυρωθεί, εφόσον το επιτρέψουν και οι νομοθετικές εκκρεμότητες της Κυβέρνησης.

Με την ευκαιρία αυτής της συζήτησης πρέπει να πω ότι η προσαρμογή αυτής της οδηγίας στο Εθνικό Δίκαιο γίνεται με τη μέγιστη δυνατή αυστηροποίηση των κανόνων και των προϋποθέσεων. Ενδεχομένως να την έχετε δει και στη δημόσια διαβούλευση. Παρ ’ότι η ευρωπαϊκή οδηγία έδινε τη διακριτική ευχέρεια στα κράτη-μέλη να κινηθούν σε ένα φάσμα πρωτοβουλιών και μέτρων, εμείς επιλέξαμε συνειδητά να πάμε στην πιο αυστηρή εφαρμογή, ακριβώς θέλοντας να δώσουμε ένα σήμα ότι αυτό το θέμα δεν μπορεί να είναι χαμηλά στην προτεραιότητα.

Απαιτείται, λοιπόν, μια σημαντική αλλαγή κοινωνικής συνείδησης. Πρέπει, όντως, να εδραιωθεί στην κοινή γνώμη, στους πολίτες η αντίληψη ότι το κάπνισμα δεν είναι μόνο μια ανθυγιεινή συμπεριφορά που πλήττει τον ίδιο τον εξαρτημένο από το κάπνισμα, αλλά ιδιαίτερα το παθητικό κάπνισμα είναι μια αντικοινωνική συμπεριφορά, όπως πολύ σωστά επισημαίνετε στην ερώτηση. Είναι μια συμπεριφορά καταπάτησης ανθρωπίνων δικαιωμάτων, των μη καπνιζόντων και κατά την άποψή μου, είναι και μια συμπεριφορά, η οποία ρίχνει τα πολιτισμικά στάνταρ μιας χώρας.

Και είναι προσβλητικό σήμερα για την πατρίδα μας, νομίζω, για την πολιτεία, για το κράτος μας, τη στιγμή που όλες ο χώρες της Ευρώπης και πάρα πολλές χώρες της ευρύτερης περιοχής έχουν ενσωματώσει κι έχουν εφαρμόσει αυτή τη νομοθεσία με αυστηρότητα, εμείς να υπολειπόμαστε τόσο τραγικά.

Η βούλησή μας, λοιπόν, είναι να προχωρήσουμε. Έχουμε κάνει συνεννόηση με τις επιστημονικές εταιρείες. Προχθές συναντήθηκα με την καρδιολογική, την πνευμονολογική και την αντικαρκινική εταιρεία. Έχουν τη διάθεση να μας δώσουν όλη την απαραίτητη επιστημονική τεκμηρίωση, που ούτως ή άλλως –σας λέω- είναι αδιαμφισβήτητη.

Θα προχωρήσουμε σε μία καλά σχεδιασμένη καμπάνια που θα αναδεικνύει την ανάγκη αυστηροποίησης και υλοποίησης της νομοθεσίας. Δεν έχουμε σκοπό να ψηφίσουμε νέο αντικαπνιστικό νόμο. Είναι παρανόηση αυτό. Λύνουμε τις θεσμικές εκκρεμότητες με την ενσωμάτωση της ευρωπαϊκής οδηγίας και με την κύρωση του πρωτόκολλου του ΠΟΥ για το λαθρεμπόριο καπνικών προϊόντων. Την αρμοδιότητα αυτή την επισπεύδουμε με το Υπουργείο Οικονομικών. Είμαστε σε συνεννόηση και θα προχωρήσει και αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Τελειώνω.

Και νομίζω ότι, κλείνοντας αυτές τις θεσμικές εκκρεμότητες, αυτό που χρειάζεται στη συνέχεια είναι η ισχυρή πολιτική βούληση για να υλοποιηθεί ο νόμος.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Δεν αρχίζουν τα κόμματα στις συνεδριάσεις και στα συνέδριά τους να εφαρμόζουν τον νόμο, για να δώσουμε το καλό παράδειγμα; Δεν αρχίζουμε από εκεί την καμπάνια;

Τον λόγο έχει ο κ. Μπαργιώτας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Το Προεδρείο της Βουλής έχει την υποχρέωση για το καλό παράδειγμα και θα έπρεπε να αρχίσετε από την Βουλή. Η εικόνα του καπνίσματος στις γωνίες των διαδρόμων εντός του Κοινοβουλίου είναι το πρώτο πράγμα που πρέπει να αρθεί.

**ΠΡΟΕΔΡΕΥΩΝ (Γεώργιος Βαρεμένος):** Πάντως στο κυλικείο υπάρχει ειδικά διαμορφωμένος χώρος για να καπνίζουν, κύριε Μπαργιώτα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Πέρα από τους εντεταλμένους χώρους, γνωρίζετε καλύτερα από εμένα ότι καπνίζουμε παντού.

**ΠΡΟΕΔΡΕΥΩΝ (Γεώργιος Βαρεμένος):** Από εκεί και πέρα, είναι θέμα αστυνόμευσης.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεν είμαι στο Προεδρείο της Βουλής. Νομίζω ότι είναι θέμα του Προεδρείου της Βουλής, εν πάση περιπτώσει.

Έτσι και αλλιώς είμαι αναγκασμένος να σας εγκαλέσω, κύριε Υπουργέ, γιατί πολύ χαίρομαι που συμφωνούμε απολύτως στο πολιτικό, επιστημονικό πλαίσιο και στην αντίληψη για το κάπνισμα. Δυστυχώς, όμως, η Κυβέρνησή σας προωθεί ενεργητικά το κάπνισμα διά του παραδείγματος.

Όταν Υπουργοί, γιατροί –και δεν είναι ένας δυστυχώς, είναι περισσότεροι, και δεν είναι προσωπικό το θέμα με κανέναν τρόπο- καπνίζουν on camera, με τον τρόπο που γίνεται, και δεν υπάρχει κανενός είδους αποδοκιμασία, είμαστε πολλά βήματα πίσω από εκεί που ήμασταν πριν από μερικά χρόνια. Νομίζω ότι γνωρίζετε πολύ καλά πως σε οποιαδήποτε άλλη χώρα του κόσμου μια τέτοια εικόνα θα προκαλούσε πολιτικό και επιστημονικό σεισμό και ότι κατά πάσα πιθανότητα τα ρυθμιστικά σώματα του επαγγέλματός μας θα είχαν ενεργοποιηθεί επιβάλλοντας ποινές.

Νομίζω, λοιπόν -θα συμφωνήσω μαζί σας, αλλά περιμένω συγκεκριμένα πράγματα- είναι η εκστρατεία ενημέρωσης. Κάποιος πρέπει σε αυτήν την χώρα να πει και στους πολιτικούς της ταγούς και δυστυχώς στους γιατρούς –που δεν θα έπρεπε να χρειάζεται- ότι το κάπνισμα είναι, όπως πολύ σωστά είπατε, βαθύτατα αντικοινωνική συμπεριφορά, ότι με κανέναν τρόπο η παραβατικότητα δεν είναι ούτε επαναστατικότητα ούτε μαγκιά, αλλά μια αντικοινωνική ανοησία, η οποία πρέπει να σταματήσει.

Η επιβολή των νόμων είναι πολύ σημαντική από μόνη της. Και στο κάπνισμα και σε επίπεδο συμβολικό η επιβολή και η εφαρμογή του νομικού πλαισίου -η οποία πραγματικά εξευτελίζεται όπως είπα προηγουμένως απ’ όλους, απ’ όλες τις πλευρές της κοινωνίας- είναι μια κατάσταση, η οποία πρέπει να αλλάξει.

Περιμένω, λοιπόν –πραγματικά το περιμένω και σας προκαλώ σε αυτό- συγκεκριμένα μέτρα, τα οποία θα πρέπει –κατά τη γνώμη μου- να έχουν δύο άμεσους στόχους. Ο πρώτος είναι η ενημέρωση η οποία –όπως πολύ σωστά είπατε- χρειάζεται γιατί υπάρχει μια πολύ στρεβλή νοοτροπία στην Ελλάδα και για τους νόμους και για το ίδιο το κάπνισμα. Και το άλλο είναι η εφαρμογή ενός νομικού πλαισίου το οποίο είναι ικανοποιητικό, εκτός από την περίφημη ΚΥΑ που προβλέπει τα μεικτά κλιμάκια ελέγχου, τα οποία δεν λειτουργούν και μάλιστα εάν μιλάμε για νυχτερινά κέντρα και λοιπούς χώρους μαζικής εστίασης και διασκέδασης, αφήνει παραθυράκια ακόμα και για διαφθορά.

Άρα, λοιπόν, θα περίμενα να δω μία εγκύκλιο, θα περίμενα να δω πρωτοβουλίες από το Προεδρείο της Βουλής για το κάπνισμα μέσα στους χώρους της Βουλής. Επειδή εκτιμώ ότι η Βουλή, τα Υπουργεία και τα νοσοκομεία πρέπει να είναι χώροι άμεσης στόχευσης της αντικαπνιστικής εκστρατείας, θα επιχειρήσω σήμερα, μια και συμφωνούμε στο πλαίσιο, να σας δεσμεύσω σήμερα σε κάτι.

Με κοινή πρωτοβουλία με την Δημοκρατική Συμπαράταξη καταθέτουμε επιστολή προς τον κ. Μανιό και ζητάμε την σύγκληση της Επιτροπής Κοινωνικών Υποθέσεων με αντικείμενο ακριβώς την διαμόρφωση μιας εθνικής –αν θέλετε- αντικαπνιστικής εκστρατείας για την επιβολή του αντικαπνιστικού νόμου. Και θα σας ζητούσα να συμφωνήσετε και να επισπεύσετε μια τέτοια διαδικασία, όπου όλοι μαζί, αφού ακούσουμε ανθρώπους σαν τον κ. Μπεχράκη –που πολύ καλά ξέρετε ότι είναι πρωτοπόρος στην Ελλάδα- και την καρδιολογική, πνευμονολογική εταιρεία, να συζητήσουμε όλοι μαζί και να συγκροτήσουμε μια πολιτική ενάντια στο κάπνισμα.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Νομίζω ότι συμφωνούμε. Υπάρχει έλλειμμα εφαρμογής του νόμου. Δεν θέλω να δικαιολογούμαι αυτήν τη στιγμή. Η αλήθεια είναι ότι οι προτεραιότητες της διαχείρισης ενός συστήματος υγείας σε οριακή λειτουργία όλο το προηγούμενο διάστημα, δεν μας επέτρεψε, ενδεχομένως, να διαθέσουμε τον απαραίτητο χρόνο και την ενέργεια για να πάρουμε τις πρωτοβουλίες που χρειάζονται. Τώρα νομίζω ότι είναι η ώρα να κάνουμε το βήμα. Η επιστημονική κοινότητα το στηρίζει, ακόμη και οι καπνιστές. Υπάρχουν μελέτες σήμερα που λένε ότι ένα πολύ μεγάλο μέρος των καπνιστών αποδέχονται το να υπάρχουν περιορισμοί, ιδιαίτερα στους κλειστούς χώρους.

Νομίζω ότι τα στοιχεία ιδιαίτερα από την καπνιστική συμπεριφορά των νέων παιδιών είναι ανησυχητικά. Άρα χρειάζεται να δοθεί ένα σήμα προς όλες τις κατευθύνσεις, και προς την οικογένεια και προς την εκπαίδευση.

Η πρόληψη είναι συστατικό στοιχείο της πολιτικής αναβάθμισης της δημόσιας υγείας και στήριξης, επιτρέψτε μου να πω, και της βιωσιμότητας του Εθνικού Συστήματος Υγείας, γιατί προφανώς το μακροπρόθεσμο δημοσιονομικό όφελος από μια τέτοια παρέμβαση είναι πολύ μεγάλο. Είμαστε, λοιπόν, αποφασισμένοι να το προχωρήσουμε με μελετημένα βήματα, με σοβαρές κινήσεις και όχι με ένα πυροτέχνημα και με μια επικοινωνιακή απλώς καταιγίδα, η οποία θα κοπάσει πάρα πολύ γρήγορα.

Χρειάζεται, λοιπόν, μια βαθύτερη αλλαγή κοινωνικής συνείδησης και συμπεριφοράς. Νομίζω ότι όλοι μπορούν να συμβάλλουν σε αυτό. Χρειάζεται μια ευρύτερη κοινωνική συστράτευση. Βεβαίως, να κάνουμε το πρώτο βήμα, να συζητήσουμε στην Επιτροπή Κοινωνικών Υποθέσεων αυτήν την ιδέα ενός εθνικού σχεδίου για τη διακοπή του καπνίσματος και την αντιμετώπιση των τεράστιων και αποδεδειγμένων παρενεργειών του.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, η Βουλευτής κ. Παρασκευή Χριστοφιλοπούλου ζητεί άδεια ολιγοήμερης απουσίας από τις 29 Ιουνίου έως την 1η Ιουλίου, για να πάρει μέρος σε ένα συγκεκριμένο φόρουμ. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Θα συζητηθεί τώρα η όγδοη με αριθμό 869/16-5-2016 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας, σχετικά με τα προβλήματα στις δομές υγείας της Κεφαλλονιάς και της Ιθάκης.

Κύριε Καραθανασόπουλε, έχετε τον λόγο για δυο λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ποτέ δεν χάνουν την επικαιρότητά τους οι ερωτήσεις που αφορούν τα ζητήματα της υγείας, μιας και η κατάσταση καθημερινά επιδεινώνεται. Χθες είχαμε την πανυγειονομική κινητοποίηση, μία ακόμη πανυγειονομική κινητοποίηση.

Βεβαίως, αυτή η κατάσταση δεν είναι έργο μόνο της σημερινής Κυβέρνησης. Και οι προηγούμενες κυβερνήσεις έχουν τεράστιες ευθύνες, αλλά και η σημερινή Κυβέρνηση έχει αποδεχθεί και ακολουθεί την ίδια πεπατημένη των προηγούμενων κυβερνήσεων, την ίδια στρατηγική επιλογή και στα ζητήματα της υγείας και με εργαλείο τη δημοσιονομική εξυγίανση μειώνει ακόμα περισσότερο τις δαπάνες, για να προωθηθεί η στρατηγική επιλογή να γίνει η υγεία όλο και περισσότερο εμπόρευμα. Και απ’ αυτή την άποψη λειτουργούν οι δημόσιες δομές, τα δημόσια νοσοκομεία με επιχειρηματικά κριτήρια, μειώνεται το προσωπικό, συρρικνώνεται η λειτουργία τους προς όφελος των ιδιωτικών ομίλων, που δραστηριοποιούνται στον χώρο της υγείας. Έτσι, λοιπόν, η κατάσταση στα νοσοκομεία και σε όλες τις δομές υγείας είναι δραματική και πολύ περισσότερο στα νησιά, που τα νησιά έχουν μια ακόμα μεγαλύτερη ιδιομορφία.

Η Κεφαλλονιά και η Ιθάκη είναι μια χαρακτηριστική περίπτωση. Λόγω των υπηρεσιακών μεταβολών και των συνταξιοδοτήσεων που έγιναν στο Νοσοκομείο του Αργοστολίου, αυτό το Νοσοκομείο υποστελεχώνεται και το ίδιο συμβαίνει και με το Νοσοκομείο στο Ληξούρι, όπως και στις υπόλοιπες δομές υγείας του Νομού, στα κέντρα υγείας κ.λπ.. Και το πρόβλημα θα μεγαλώσει ακόμη περισσότερο, γιατί επίκεινται και νέες συνταξιοδοτήσεις.

Αυτή η κατάσταση, αντί να αντιμετωπιστεί από τις κυβερνήσεις με προσλήψεις μόνιμου προσωπικού, αντιμετωπίστηκε το 2012 με υποβάθμιση και μείωση της οργανικότητας του Νοσοκομείου του Ληξουρίου και σήμερα με διαρκείς μετακινήσεις προσωπικού από το Νοσοκομείο Ληξουρίου και τα υπόλοιπα κέντρα υγείας προς το Νοσοκομείο Αργοστολίου. Έτσι, λοιπόν, ενώ η κατάσταση συνολικότερα χειροτερεύει, προωθείται η υποβάθμιση του Νοσοκομείου του Ληξουρίου σε κέντρο υγείας και η de facto ακύρωσή του ως νοσοκομείου, ενώ υπολειτουργούν και οι υπόλοιπες δομές υγείας.

Αυτή η κατάσταση επιδεινώνεται πολύ περισσότερο, με αποτέλεσμα ο λαός της Κεφαλλονιάς και της Ιθάκης, επειδή ακριβώς είναι νησιωτικές περιοχές και με μεγάλα συγκοινωνιακά προβλήματα, να αντιμετωπίζουν όλο και μεγαλύτερα προβλήματα.

Και απ’ αυτή την άποψη, η ερώτηση είναι φανερή: Θα γίνουν όλες οι απαραίτητες προσλήψεις προσωπικού, μόνιμου προσωπικού όλων των ειδικοτήτων που χρειάζονται; Θα σταματήσει η τακτική της μετακίνησης προσωπικού; Θα επανέλθει η οργανικότητα του Νοσοκομείου του Ληξουρίου στην προ του 2012 κατάσταση;

Βεβαίως, είναι φυσικό ότι δεν πρέπει να προχωρήσει η Κυβέρνηση σε καμμία de facto υποβάθμιση, σε καμμία συγχώνευση και κατάργηση νοσοκομείων ή άλλων δομών υγείας, κέντρων υγείας κ.λπ..

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, όντως η επικαιρότητα των προβλημάτων στο σύστημα υγείας είναι διαρκής. Η εκτίμησή μας είναι ότι η κατάσταση δεν επιδεινώνεται. Υπάρχουν πολύ μεγάλες δυσκολίες, αλλά νομίζω ότι αυτή είναι η αίσθηση και των εργαζομένων στις εφημερίες, ότι έχουν γίνει παρεμβάσεις που έχουν διασφαλίσει την ευστάθεια του συστήματος και προσδοκούμε με την ολοκλήρωση των προσλήψεων μέσα στο 2016 να έχουμε μια αναβαθμισμένη σταδιακά λειτουργία.

Το πολιτικό σχέδιο της συρρίκνωσης και της απαξίωσης της εγκατάλειψης του ΕΣΥ έχει τελειώσει. Είναι όντως στρατηγική μας επιλογή να έχει προτεραιότητα η δημόσια περίθαλψη, αλλά είμαστε στο κενό ανάμεσα στις εξαγγελίες, στον σχεδιασμό, στην προώθηση των προσλήψεων, στην υλοποίηση των παρεμβάσεων και στην αισθητή βελτίωση της καθημερινότητας τόσο των εργαζομένων όσο και των πολιτών.

Σ’ αυτό το κενό είμαστε, εκτιμώ ότι θα κλείσει σύντομα. Η εικόνα που έχω και προσωπικά από περιοδείες σε μεγάλα νοσοκομεία, αλλά και μικρότερα, που έχω επισκεφθεί αυτήν την περίοδο, είναι ότι το ανθρώπινο δυναμικό του συστήματος υγείας καταλαβαίνει τις δυσκολίες. Αντιλαμβάνεται ότι οι ανάγκες είναι διαχρονικές και συσσωρευμένες.

Προφανώς, δεν μπορούν να καλυφθούν τα κενά ενός συστήματος υγείας, όπου είχαν να γίνουν μόνιμες προσλήψεις προσωπικού εδώ και έξι χρόνια, οι οποίες όμως αυτήν την περίοδο αρχίζουν να υλοποιούνται. Αυτές τις μέρες ολοκληρώθηκε από τον ΑΣΕΠ ο τελικός πίνακας των επιτυχόντων και οι πρώτες εννιακόσιες ογδόντα πέντε προσλήψεις μόνιμου προσωπικού μετά από έξι χρόνια υλοποιούνται στο σύστημα υγείας.

Έχουμε ενισχύσει με επικουρικό προσωπικό το σύστημα. Έχουμε προσλάβει πάνω από χίλιους επικουρικούς γιατρούς τους τελευταίους οκτώ μήνες. Από αυτούς οι εκατόν είκοσι ήταν στην πρωτοβάθμια φροντίδα. Κρατήσαμε όλο το επικουρικό προσωπικό μέχρι 30 Σεπτεμβρίου και θα δώσουμε και νέα παράταση, η οποία απ’ ό,τι φαίνεται θα χρειαστεί. Δεν υπάρχει περίπτωση να επιτρέψουμε διαρροή ανθρώπινου δυναμικού αυτήν την περίοδο, ίσα-ίσα θα κάνουμε δράσεις που συνδυαστικά θα καλύπτουν όσο γίνεται τα πιο επείγοντα κενά.

Τώρα, στο θέμα της συγκεκριμένης περιοχής που αναφερθήκατε, εκεί όντως υπήρχαν προβλήματα, υπάρχουν δυσκολίες. Από αυτό το προσωπικό που σας είπα πριν, επτά θέσεις έχουν καλυφθεί. Είναι τρεις ΤΕ Νοσηλευτές για το Νοσοκομείο Κεφαλλονιάς, μία ΤΕ Μαιών, μία ΠΕ Φαρμακοποιού και δύο ΔΕ Νοσηλευτών. Αυτοί θα αναλάβουν τις επόμενες μέρες εργασία.

Έχουμε, επίσης, μία προκήρυξη πεντακοσίων ογδόντα πέντε θέσεων λοιπού επικουρικού προσωπικού και εκεί έχουν προβλεφθεί τρεις θέσεις για το συγκεκριμένο νοσοκομείο.

Από τη νέα προκήρυξη που θα γίνει αμέσως τώρα, που ολοκληρώθηκε η 4Κ και η 5Κ προκήρυξη από το ΑΣΕΠ, που είναι δύο χιλιάδες τετρακόσιες σαράντα θέσεις, από αυτές οι εξακόσιοι ενενήντα είναι γιατροί. Υπάρχουν τέσσερις θέσεις γιατρών για το Νοσοκομείο Κεφαλλονιάς –παιδοψυχιάτρου, παθολόγου, χειρουργού και οφθαλμιάτρου- και οκτώ θέσεις για το υπόλοιπο προσωπικό.

Επίσης, θα υπάρξει μία παρέμβαση ειδικά στη ΜΕΘ, όπου η πρόβλεψη είναι να ανοιχθούν τρία κλειστά κρεβάτια με την πρόσληψη επτά νοσηλευτών και τριών γιατρών.

Στο Κέντρο Υγείας Ιθάκης έχει διοριστεί ένας επικουρικός παθολόγος. Έχουμε διορίσει τρεις επικουρικούς γιατρούς. Τέσσερις είχαν ζητηθεί, ένας δεν αποδέχθηκε τον διορισμό του. Διορίστηκε, αλλά δεν αποδέχθηκε την θέση του. Επίσης, στο Νοσοκομείο Κεφαλλονιάς έναν μαιευτήρα και δύο παθολόγους και για την αιμοδοσία. Ο χειρουργός δεν πήγε και στο Νοσοκομείο Ληξουρίου αναγκαστικά εκ των ενόντων και κυρίως από το ΠΕΔΥ προσπαθούμε με μετακινήσεις γιατρών παθολόγων, ορθοπεδικών και χειρουργών να ενισχύσουμε τη λειτουργία του. Μετακινήσεις αυτή τη δύσκολη περίοδο θα συμβαίνουν αναγκαστικά.

Έχουμε δώσει κατεύθυνση στις υγειονομικές περιφέρειες να αξιοποιούν με τον καλύτερο και τον πιο ορθολογικό τρόπο το λιγοστό ανθρώπινο δυναμικό, διασφαλίζοντας την αξιοπρεπή λειτουργία και των δομών της πρωτοβάθμιας…

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, ολοκληρώστε. Έχετε και τη δευτερολογία.

**ΑΝΔΡΕΑΣ ΞΑΝΘΟΣ (Υπουργός Υγείας):** …αλλά κυρίως των νοσοκομείων, που αυτήν την περίοδο επιβαρύνονται πάρα πολύ από την αυξημένη ζήτηση και λόγω της κρίσης και της φτωχοποίησης της κοινωνίας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Τα λόγια, κύριε Υπουργέ, τα παίρνει ο άνεμος και μετράνε οι πράξεις. Από αυτήν την άποψη, επειδή ήταν πολύ συγκεκριμένα τα ερωτήματα, τα οποία σας θέσαμε, δεν πήραμε απάντηση επί της ουσίας.

Το συγκεκριμένο ερώτημα ποιο είναι; Ότι δεν πρέπει να υποβαθμιστούν και να συγχωνευτούν. Ότι το Νοσοκομείο του Ληξουρίου πρέπει να γυρίσει τουλάχιστον στην προ του 2012, κατάσταση όσον αφορά τουλάχιστον τις οργανικές του θέσεις. Σε αυτά τα ζητήματα δεν είχαμε κάποια συγκεκριμένη απάντηση, όπως και όσον αφορά τις τεράστιες ελλείψεις του προσωπικού. Προσπαθείτε να καλύψετε την κατάσταση με μπαλώματα είτε με τις μετακινήσεις, που λέτε ότι θα συνεχίσουν να υπάρχουν αυτό το διάστημα, είτε με τους επικουρικούς γιατρούς, που επί της ουσίας είναι προσωρινές λύσεις, προσωρινή αντιμετώπιση και όταν η κατάσταση επιδεινώνεται, καταλαβαίνετε πολύ καλά ότι δεν μπορεί με τέτοιου προσωρινού χαρακτήρα λύσεις να αντιμετωπισθούν τα ζητήματα.

Ξέρετε πολύ καλά ποια είναι η αιτία της απαγόρευσης της πρόσληψης μόνιμου προσωπικού. Η αιτία της απαγόρευσης είναι, συγκεκριμένα, τα μνημόνια, τα οποία περιλαμβάνουν συγκεκριμένο αριθμό αποχωρήσεων, συνταξιοδοτήσεων και νέες προσλήψεις, που καθιστούν αδύνατη την κάλυψη των κενών στο χώρο της υγείας, που είναι βασικός χώρος. Από αυτήν την άποψη, με το πρόσχημα της δημοσιονομικής προσαρμογής επιδεινώνεται ακόμα περισσότερο η κατάσταση.

Ξέρετε πολύ καλά ότι στο Νοσοκομείο Αργοστολίου από το 2009 έχουν γίνει είκοσι συνταξιοδοτήσεις γιατρών και αντίστοιχες νοσηλευτικού προσωπικού. Καταλαβαίνετε, λοιπόν, πόσο έχει επιδεινωθεί η κατάσταση. Το Νοσοκομείο στο Ληξούρι, που εδώ πρέπει να δεσμευτείτε ότι δεν θα υποβαθμιστεί, έχει συγκεκριμένο ρόλο και χαρακτήρα. Τα στοιχεία, τα οποία μας έδωσε το ίδιο Νοσοκομείο, τα έχετε και εσείς υπ’ όψιν σας. Το 2015 εξετάστηκαν στα εξωτερικά ιατρεία δεκαεπτά χιλιάδας οκτακόσιοι περίπου ασθενείς, έγιναν τριακόσιες είκοσι μικροχειρουργικές επεμβάσεις, πραγματοποιήθηκαν είκοσι δύο χιλιάδες οκτακόσιες εξετάσεις, μικροβιολογικές και βιοχημικές, δύο χιλιάδες εφτακόσιες εξήντα ακτινολογικές, οκτακόσιοι δέκα υπέρηχοι, διακόσιες έντεκα εξετάσεις οστικής πυκνότητας και νοσηλεύτηκαν πεντακόσιοι ενενήντα εννέα ασθενείς για τρεις χιλιάδες περίπου ημέρες νοσηλείας**.** Μιλάμε για μια περιοχή απομονωμένη γεωγραφικά και με συγκεκριμένα προβλήματα μετακίνησης. Επομένως, δεν μπορεί αυτή η κατάσταση να συνεχιστεί με την περαιτέρω υποβάθμιση.

Σχετικά με τη μετάβαση στην Μονάδα Ψυχικής Υγείας Κεφαλλονιάς, Ζακύνθου και Ιθάκης, η οποία καλύπτει τρία νησιά, έχει απομείνει μόνο με τέσσερις εργαζόμενους ως θεραπευτικό προσωπικό από τους δέκα που είχε το 2011. Βεβαίως, καταλαβαίνετε πόσο δύσκολη είναι αυτή η κατάσταση. Αντίστοιχη είναι και στα υπόλοιπα Κέντρα Υγείας.

Από αυτήν την άποψη, λοιπόν, εμείς σε αυτό θέλουμε να επιμείνουμε, στην ανάγκη πρόσληψης μόνιμου προσωπικού, αντιμετώπισης των σοβαρών προβλημάτων, που υπάρχουν και μη περαιτέρω υποβάθμιση μέσα από τη συγχώνευση και κατάργηση δομών υγείας στην ευρύτερη περιοχή Κεφαλλονιάς-Ιθάκης.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και τρεις εκπαιδευτικοί συνοδοί από το 5ο Δημοτικό Σχολείο Αιγάλεω.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, ο καθένας μπορεί να έχει την πολιτική άποψη και την πολιτική του εκτίμηση για το αν πραγματικά μέσα στο δεδομένο πλαίσιο, που έχει προκύψει από την πρόσφατη συμφωνία με τους δανειστές και τις δεσμεύσεις της χώρας, μπορεί πραγματικά να δοθεί η προτεραιότητα που πρέπει, στη δημόσια περίθαλψη και στο κοινωνικό κράτος. Αυτό είναι θέμα συζήτησης και ο καθένας μπορεί να έχει την άποψή του και τη διαφωνία του επ’ αυτών. Όμως, αυτό, το οποίο είναι αδιαμφισβήτητο, είναι ότι δεν υπάρχει απαγόρευση μόνιμων προσλήψεων.

Ήδη προχωρούμε φέτος σε τρεις χιλιάδες τετρακόσιες σαράντα οχτώ θέσεις -είναι εγγεγραμμένες στον προϋπολογισμό του κράτους- μόνιμου προσωπικού, επαναλαμβάνω, για πρώτη φορά μετά από έξι χρόνια. Αυτές θα προχωρήσουμε. Κάνουμε μια προσπάθεια επιτάχυνσης των διαδικασιών, σύντμησης των χρόνων. Το μεγάλο πρόβλημα είναι ότι ειδικά για τις θέσεις των γιατρών υπάρχει μια πολύ αργόσυρτη διαδικασία η οποία συνήθως φτάνει το ενάμισι με δύο χρόνια. Είμαστε σε συνεννόηση και με τα όργανα των νοσοκομειακών γιατρών για το πώς θα μπορέσουμε λίγο να επισπεύσουμε και να απλοποιήσουμε αυτή τη διαδικασία.

Όσον αφορά τώρα μια αναφορά, που κάνατε για την ψυχική υγεία, παρέλειψα να πω ότι όντως υπάρχουν τέσσερις θέσεις από την επόμενη προκήρυξη, που θα βγει πολύ σύντομα. Πρόκειται για τέσσερις θέσεις προσδιορισμένες για την Ψυχική Υγεία, για το Νοσοκομείο της Κεφαλλονιάς. Είναι δύο ΠΕ Ψυχολόγοι για το Κέντρο Ψυχικής Υγείας, ένας ΤΕ Λογοθεραπείας κι ένας ΤΕ Εργοθεραπείας. Ετοιμάζουμε τώρα κι ένα νομοσχέδιο για την ψυχική υγεία. Ουσιαστικά, προσπαθούμε να επανεκκινήσουμε μια βαλτωμένη ψυχιατρική μεταρρύθμιση, κάνοντας μια σοβαρή αναδιοργάνωση του συστήματος στο επίπεδο της διοίκησης. Θα έχουμε την ευκαιρία να το συζητήσουμε αργότερα αυτό.

Τώρα, σχέδιο συρρίκνωσης, υποβάθμισης, απαξίωσης, κλεισίματος δομών δεν υπάρχει. Υπάρχει μια δυσκολία πραγματική. Η λογική μας είναι να βρούμε τρόπους συνεργασίας και συλλειτουργίας του ανθρώπινου δυναμικού, έτσι να εξασφαλίζεται κατ’ αρχάς η ασφαλής εφημερία των δομών που εφημερεύουν και η καλύτερη δυνατή εξυπηρέτηση των πολιτών της ευρύτερης περιοχής, αξιοποιώντας και οριακές μετακινήσεις προσωπικού ανάμεσα σε όμορες δομές και εννοείται σε κοντινές περιοχές.

Νομίζω το πολιτικό σήμα, ότι είναι προτεραιότητα η δημόσια περίθαλψη, έχει δοθεί και με τον προϋπολογισμό του 2016, όπου έχουμε μια αναβαθμισμένη χρηματοδότηση των δημόσιων νοσοκομείων αλλά και της πρωτοβάθμιας φροντίδας υγείας. Αυξήσαμε τις δαπάνες για επικουρικό προσωπικό, που είναι μια γρήγορη και πιο ευέλικτη μορφή πρόσληψης προσωπικού αυτήν την περίοδο, με δεδομένη τη δυσκολία και την καθυστέρηση των υπόλοιπων προσλήψεων.

Παρ’ όλα αυτά, συνδυαστικά νομίζω ότι κάνουμε μια σημαντική προσπάθεια. Κυρίως η προσπάθεια αυτή πιστεύω ότι στηρίζεται από το ανθρώπινο δυναμικό του συστήματος υγείας, το οποίο είναι όντως κουρασμένο, είναι στα όρια των αντοχών του, όμως αντιλαμβάνεται ότι το να στηριχτεί σήμερα το δημόσιο σύστημα υγείας έχει τεράστια σημασία για την κοινωνική συνοχή αυτής της χώρας, για την αξιοπρέπεια των πολιτών, για τη λειτουργία του κράτους πρόνοιας και -επιτρέψτε μου να πω- και για τη λειτουργία της δημοκρατίας.

Θέλουμε λοιπόν πραγματικά σε αυτά τα στενά δημοσιονομικά περιθώρια να μπορέσουμε να υπάρξει σε αυτόν τον χώρο, στον χώρο της δημόσιας περίθαλψης ένα αντιστάθμισμα θετικό για την κοινωνία, η οποία συνεχίζει να επιβαρύνεται με μέτρα λιτότητας κ.λπ..

Είναι, λοιπόν, ισχυρή πολιτική μας βούληση αυτή η παρέμβαση να προχωρήσει με μελετημένα και εδραιωμένα βήματα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εγώ σας ευχαριστώ.

Η πέμπτη με αριθμό 941/2-6-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση των εργασιακών και ασφαλιστικών δικαιωμάτων των εργαζομένων του ξενοδοχείου «Athens Ledra», δεν συζητείται λόγω απουσίας του αρμόδιου Υπουργού στο εξωτερικό.

Η εντέκατη με αριθμό 880/17-5-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των τραπεζών, δεν συζητείται λόγω απουσίας του αρμόδιου Υπουργού στο εξωτερικό.

Επίσης, η πρώτη με αριθμό 4375/304/31-3-2016 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με τη σύμβαση του κ. Κιμ Γκλεν ή της εταιρείας που εκπροσωπεί με την Ελληνική Κυβέρνηση, το Υπουργείο Οικονομικών ή κάποιον εποπτευόμενο φορέα από αυτό, δεν συζητείται λόγω απουσίας του αρμόδιου Υπουργού στο εξωτερικό.

Τώρα θα συζητηθεί η δεύτερη με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο «Βενιζέλειο» Νοσοκομείο Ηρακλείου.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, τα προβλήματα στην Υγεία συσσωρεύονται και διογκώνονται. Δεν έχετε απόλυτη και καθαρή εικόνα, αν κρίνουμε από τα λεγόμενά σας. Γιατί δεν έχετε δώσει ακόμα απάντηση στις Υπηρεσίες της Βουλής για τη συζήτηση της επερώτησης, που έχουμε υποβάλει εδώ και τέσσερις - πέντε μήνες για τον χώρο της υγείας;

Είναι απαράδεκτο. Αυτό επικαλείται το Προεδρείο της Βουλής και οι υπηρεσίες. Δείτε το. Είναι θέματα που μπορούν να συζητηθούν και να έχουμε προτάσεις και λύσεις στα αδιέξοδα τα οποία έχουν προκληθεί.

Η ερώτηση που έχω υποβάλει για σήμερα αφορά τον χαμό, τον θάνατο της μικρής Μελίνας κι έχει υποβληθεί από τον Φεβρουάριο. Βεβαίως έχει αναβληθεί πάρα πολλές φορές η συζήτηση κι έχει μείνει η ερώτηση ως αναπάντητη. Οφείλω να το πω αυτό, ότι μετά από επιστολή δικιά μου προς το Προεδρείο της Βουλής, όπου έλεγα ότι δεν επιθυμώ και δεν πρέπει να έρθει ο κ. Πολάκης, διότι έχει ηθικό ασυμβίβαστο λόγω της συγγενικής του σχέσης με κάποια γιατρό, ο κ. Ξανθός ανταποκρίθηκε -βεβαίως πέρασαν τέσσερις μήνες- και συζητάμε σήμερα αυτή την ερώτηση.

Υπέβαλα με την ερώτησή μου σαφέστατες και συγκεκριμένες ερωτήσεις προς τα Υπουργεία Δικαιοσύνης, Παιδείας και Υγείας και πήρα ομιχλώδεις και αόριστες απαντήσεις.

Το Υπουργείο Δικαιοσύνης αποφεύγει και μεταθέτει τις ευθύνες στο Υπουργείο Παιδείας λόγω του ότι για την ιατροδικαστική υπηρεσία έχει την ευθύνη το Υπουργείο Παιδείας και δεν αναφέρει καν και δεν έχει την ευαισθησία να πει ότι παρακολουθεί έστω το θέμα. Από τη δημοσιογραφική έρευνα ενημερώθηκα και από δικιά μου έρευνα διαπίστωσα ότι γίνεται και εισαγγελική έρευνα κατόπιν παραγγελίας του προϊσταμένου, στο Ηράκλειο Κρήτης.

Το Υπουργείο Παιδείας για το πόρισμα των αναλύσεων μάς ενημερώνει τρεις μήνες μετά το περιστατικό, ότι θα αποστελλόταν στις ανακριτικές αρχές και θα υπήρχε η ανάλογη ενημέρωση. Μέχρι σήμερα δεν υπάρχει τίποτα επίσημο.

Έχουμε να κάνουμε με μία υπόθεση με πολλά ερωτήματα προς το Υπουργείο Υγείας και ξεκαθαρίζω ότι για τα θέματα που αφορούν την αναισθησιολόγο σέβομαι απόλυτα το τεκμήριο της αθωότητας. Υποβάλλω τα ερωτήματα γιατί ζητούνται απαντήσεις πέρα από την οικογένεια και από την κοινωνία, από τους πολίτες, από τους φορολογούμενους πολίτες που χρηματοδοτούν το Εθνικό Σύστημα Υγείας.

Έγιναν δύο κλοπές κι έγιναν δύο ΕΔΕ. Στη μία κλοπή δεν υπήρξε αποτέλεσμα ως προς το ποιος έκλεψε τα οπιούχα φάρμακα στο «Βενιζέλειο» Νοσοκομείο, αλλά δεν υπήρξε συνέχεια για να δούμε για μία κλοπή από πλευράς έρευνας της Αστυνομίας ή και δικαστική τι έγινε. Έγινε η ΕΔΕ, έγινε η κλοπή, ναι, αλλά κλέφτης δεν υπάρχει και σταματήσαμε εκεί. Νομίζω ότι εδώ υπάρχει παράλειψη καθήκοντος, γιατί δεν συνεχίστηκε η έρευνα από την Αστυνομία και από τις εισαγγελικές αρχές.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, αφήστε κάτι και για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ενιαία πρέπει να εκφράσω τα ερωτήματα και νομίζω ότι θα μου δώσετε τον χρόνο. Δεν θα πάρω εξάλλου τον λόγο για να διαμαρτυρηθώ γιατί δεν έρχεται ο κ. Τσακαλώτος να απαντήσει στην άλλη ερώτηση που υπέβαλα. Εδώ, σε αυτό το θέμα θα επικεντρωθούμε σήμερα.

Για την άλλη ΕΔΕ στο ΠΑΓΝΗ υπήρξε αποτέλεσμα, υπήρξε ομολογία και υπήρξε και επιταγή για παρακολούθηση προγράμματος απεξάρτησης, προσωπικό πρόγραμμα απεξάρτησης, και το ερώτημα είναι αν αυτό έχει υλοποιηθεί.

Πάμε τώρα στην ΕΔΕ που έγινε για το περιστατικό, για τον χαμό του παιδιού. Επελέγη το «Αττικόν» Νοσοκομείο για να πάρουμε από εκεί γιατρό ο οποίος να διενεργήσει την ΕΔΕ για ένα περιστατικό σε παιδί, που το «Αττικόν» Νοσοκομείο έχει δύο-τρία τον μήνα, αν έχει, τέτοια περιστατικά, σε αντίθεση με τα Νοσοκομεία «Παίδων» Αθηνών και Θεσσαλονίκης που έχουν εκατοντάδες τέτοια περιστατικά.

Και καλά, επελέγη το «Αττικόν», δεν ξέρω με ποια κριτήρια. Γιατί δεν επελέγη η προϊσταμένη της Υπηρεσίας Αναισθησιολογίας, που είναι και τακτική καθηγήτρια, παρά μόνο επελέγη μία αναπληρώτρια για να κάνει αυτήν την ΕΔΕ;

Μέχρι σήμερα δεν έχει ενημερωθεί και δεν δίνεται το πόρισμα, όπως μου λέτε και στη γραπτή απάντηση, ούτε στην οικογένεια ούτε στον κοινοβουλευτικό έλεγχο, γιατί δεν έχει ολοκληρωθεί η πειθαρχική διαδικασία. Έχουν περάσει, όμως, έξι μήνες. Τοξικολογικές εξετάσεις έχουν παραδοθεί τελικά;

Μαθαίνουμε από τον Τύπο ότι έχουν παραδοθεί. Βέβαια στον Τύπο αναφέρονται και απόψεις που μάλλον είναι επιστημονικές και περιλαμβάνονται σε δημοσίευμα, το οποίο θα σας καταθέσω για να το λάβετε υπ’ όψιν σας και να το δώσετε στις αρμόδιες υπηρεσίες, με προβλήματα πιθανά για το φάρμακο που χρησιμοποιήθηκε, για τις πιθανές αλλεργίες που προκαλεί και για την αντιμετώπισή τους ή μη.

Δεν είμαι σε θέση να εκφράσω άποψη πάνω σε αυτό το θέμα, αλλά θα σας δώσω το δημοσίευμα.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε.

Αυτό που θέλω σήμερα, κύριε Υπουργέ, είναι στο πλαίσιο των καθηκόντων σας -προφανώς θα υποβάλω και στο Υπουργείο Δικαιοσύνης νέα ερώτηση- να μας πείτε, έχοντας όμως το χέρι στην καρδιά και παίρνοντας τη θέση του πατέρα του παιδιού, εάν θέλετε, της οικογένειας ή της κοινωνίας, για να δώσουμε απαντήσεις και να αντιμετωπίσουμε δίκαια μια υπόθεση και ένα γεγονός, εάν είστε ικανοποιημένος με όλα αυτά που έχουν γίνει μέχρι τώρα και τι προτίθεστε να κάνετε από εδώ και πέρα, ούτως ώστε να δοθούν απαντήσεις στα ερωτήματα τα οποία έχει υποβάλει και η οικογένεια και η κοινωνία.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, κατ’ αρχάς, όσον αφορά στον υπαινιγμό για την καθυστέρηση να συζητηθεί η επίκαιρη επερώτηση της Δημοκρατικής Συμπαράταξης ΠΑΣΟΚ-ΔΗΜΑΡ για τα θέματα της υγείας, υπάρχει όντως αίτημα και αντίστοιχο έχει υποβάλει και η Κοινοβουλευτική Ομάδα του ΚΚΕ και προσπαθούμε να βρούμε διαθέσιμο χρόνο για να τη συζητήσουμε.

Έχουμε ήδη συζητήσει μία με πρωτοβουλία του Ποταμιού. Δεν έχουμε κανέναν λόγο, ειλικρινά σας το λέω, να μη συζητήσουμε για την πολιτική υγείας αυτήν την περίοδο στη χώρα μας. Θεωρούμε ότι η πολιτική υγείας αυτής της Κυβέρνησης είναι ένα από τα συγκριτικά της πλεονεκτήματα. Υπάρχουν δρομολογημένες θετικές παρεμβάσεις που σιγά σιγά, κατά τη δική μου εκτίμηση αλλά νομίζω και των εργαζομένων στο σύστημα υγείας, αρχίζουν να αποδίδουν αποτελέσματα αισθητά στην καθημερινότητα του συστήματος.

Άρα αυτό θα το δούμε στο αμέσως επόμενο διάστημα. Ξέρουμε ότι υπάρχει αυτή η εκκρεμότητα, όμως επειδή είναι μία διαδικασία πολύ χρονοβόρα πρέπει να βρούμε τον κατάλληλο χρόνο.

Σχετικά με το θέμα που θέσατε με την επίκαιρη ερώτησή σας, πραγματικά νομίζω ότι δεν θα έπρεπε να αποτελούν αντικείμενο συζήτησης στη Βουλή αυτού του είδους οι υποθέσεις. Είναι προφανές ότι υπάρχει πολιτική σκοπιμότητα γι’ αυτό.

Υπάρχει ένα τραγικό συμβάν και το σύστημα υγείας και η συντεταγμένη πολιτεία με τα όργανά της οφείλουν να ελέγξουν τις συνθήκες κάτω από τις οποίες έγινε, να αποδώσουν ευθύνες, εάν υπάρχουν, και κυρίως να στηρίξουν την αξιοπιστία του δημόσιου συστήματος υγείας.

Νομίζω ότι οι παρεμβάσεις αυτές, οι οποίες αξιοποιούν και ποινικοποιούν μία συγγενική σχέση, το μόνο που κάνουν σε τελευταία ανάλυση- παρ’ όλο που δεν μου αρέσει η έκφραση, θα την πω- είναι να εκμεταλλεύονται τον πόνο και την απαίτηση της οικογένειας αλλά και της κοινωνίας να μην υπάρχουν σκιές σε αυτά τα θέματα, να υπάρχει έλεγχος και διαφάνεια και να μην υπάρχει φυσικά ατιμωρησία. Εκμεταλλεύονται αυτό το κλίμα, για να δημιουργήσουν πολιτική αντιπαράθεση και για να στοχοποιήσουν στελέχη της Κυβέρνησης. Νομίζω ότι αυτό δεν μας τιμά.

Προσωπικά, ζήτησα από τον κ. Κεγκέρογλου να του δώσω τη δυνατότητα μιας γραπτής απάντησης στα ερωτήματα αυτά, με τα δεδομένα τα οποία διαθέτουμε. Είπαμε να έρθουμε και στη Βουλή και εν πάση περιπτώσει να γίνει μία τελική συνεννόηση.

Ποιο είναι το συμπέρασμα, κύριε Κεγκέρογλου; Το συμπέρασμα είναι ότι μπορεί να υπήρχαν καθυστερήσεις ή χρονοτριβή στη διαδικασία, αλλά η διαδικασία όσον αφορά στο πρώτο περιστατικό, αυτό που αφορά την υπεξαίρεση οπιούχων σκευασμάτων από το νοσοκομείο έχει διερευνηθεί, κινήθηκε η πειθαρχική διαδικασία, παραπέμφθηκε στο πειθαρχικό όργανο της ΥΠΕ, που είχε λήξει η θητεία του. Εάν πραγματικά είχαμε την αντίληψη, την οποία υπαινίσσεστε, να συγκαλύψουμε ή οτιδήποτε άλλο, θα μπορούσε να παραμείνει εκεί μέχρι να συγκροτηθεί το νέο πειθαρχικό συμβούλιο με την τοποθέτηση των διοικητών. Θεωρώ ότι είναι πραγματικά ντροπή να υπαινισσόμαστε αυτά τα πράγματα.

Η ΥΠΕ παρέπεμψε στο κεντρικό πειθαρχικό συμβούλιο. Στο κεντρικό πειθαρχικό συμβούλιο προεδρεύει ανώτατος δικαστικός λειτουργός και με ομόφωνη απόφασή του αποφάνθηκε και επέβαλε μία πειθαρχική ποινή, η οποία, από ό,τι έχω ενημερωθεί, αρχίζει να υλοποιείται αυτές τις ημέρες, ποινή στέρησης μισθού για κάποιο διάστημα.

Αυτή η υπόθεση έχει κλείσει. Αυτό το οποίο είναι ανοιχτό, είναι φυσικά -και αυτό είναι απαίτηση όλων και δική μας- να διερευνηθούν τα αίτια και οι συνθήκες του ξαφνικού, απροσδόκητου θανάτου ενός μικρού παιδιού και κυρίως να εντοπιστούν, ενδεχομένως, προβλήματα που έχουν σχέση με την ιατρική πρακτική, έτσι ώστε πραγματικά στο μέλλον να αποτραπούν τέτοια αρνητικά συμβάντα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Την επιλογή τού ποιος θα κάνει την ΕΔΕ δεν την έχει το Υπουργείο Υγείας, την είχε ο υπηρεσιακός Διοικητής του Πανεπιστημιακού Νοσοκομείου, ο οποίος είναι Καθηγητής της Ιατρικής Σχολής, και φυσικά δεν έγινε ούτε καθ’ υπόδειξή μας, ούτε σε συνεννόηση μαζί μας. Ο υπηρεσιακός διοικητής και το διοικητικό συμβούλιο είχαν την αρμοδιότητα να επιλέξουν και νομίζω ότι η λογική ήταν να μην επιλέξουν έναν πανεπιστημιακό από την Κρήτη, αλλά κάποιον που να έχει το γνωστικό αντικείμενο και θεωρώ ότι η συγκεκριμένη επιλογή από το Πανεπιστημιακό Νοσοκομείο, από το «Αττικόν», είχε όλα τα χαρακτηριστικά της επιστημονικής εγκυρότητας.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Επιτρέψτε μου, κύριε Πρόεδρε.

Το πόρισμα έχει ολοκληρωθεί. Εγώ προσωπικά δεν το έχω δει. Ξέρω ότι έχει διαβιβαστεί στη διοίκηση του νοσοκομείου, η οποία θα συνεδριάσει. Τώρα ανέλαβε ο καινούργιος διοικητής, έχει αναλάβει εδώ και δύο εβδομάδες. Τώρα τοποθετείται αναπληρωτής διοικητής. Συγκροτείται κανονικά η διοίκηση του νοσοκομείου και προφανώς θα επιληφθεί αυτής της εκκρεμότητας.

Οι τοξικολογικές εξετάσεις παραγγέλθηκαν από την Αστυνομία, από τις δικαστικές αρχές, και εκεί έχουν πάει τα πορίσματά τους. Δεν εμπλέκεται καθόλου το υπουργείο.

Το υπουργείο δεν έχει καμμία επιρροή στο κεντρικό πειθαρχικό συμβούλιο, ούτε φυσικά στην έρευνα η οποία διεξάγεται από τη δικαιοσύνη. Η δικαιοσύνη, λοιπόν, έχει επιληφθεί πλέον της υπόθεσης. Δεν ξέρω αν έχει ζητηθεί το πόρισμα της ΕΔΕ. Θα κινηθούν όλες οι προβλεπόμενες διαδικασίες.

Πρόθεση συγκάλυψης στο όνομα της συγγενικής σχέσης ή ενδεχομένως και της συναδελφικής σχέσης, γιατί μπορεί και αυτό να ειπωθεί, δεν υπάρχει. Και είναι προς τιμήν του Αναπληρωτή Υπουργού ο οποίος από την αρχή δήλωσε ότι δεν θέλει να εμπλακεί καθόλου σε αυτή τη διαδικασία και δεν είχε καμμία συμμετοχή σε όλη τη συζήτηση η οποία προηγήθηκε το προηγούμενο διάστημα. Οι όποιες συνεννοήσεις γίνονταν αποκλειστικά με εμένα.

**ΠΡΟΕΔΡΕΥΩΝ (Γεώργιος Βαρεμένος):** Έχετε και τη δευτερολογία σας, κύριε Υπουργέ. Καταλαβαίνω το ευαίσθητο του θέματος, αλλά πρέπει να τηρούνται στοιχειωδώς οι χρόνοι.

Έχετε τον λόγο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είχατε έρθει προετοιμασμένος ως προς το να έχω διατυπώσει υπαινιγμούς ή καταγγελίες για τη συγγενική σχέση και τα υπόλοιπα. Ακριβώς το αντίθετο. Δεν φταίει σε τίποτα η κοπέλα να έχει ξάδελφο Υπουργό Υγείας. Αυτό θα μπορούσε να έχει συμβεί και να μην ήταν.

Μάλιστα, είπα ότι έστειλα επιστολή και είπα ότι δεν ζητώ από τον κ. Πολάκη να συμμετάσχει στη συζήτηση, γιατί έχει ηθικό ασυμβίβαστο, αλλά από τον κ. Ξανθό και νόμιζα ότι από εκεί και πέρα ενημερωθήκατε.

Σήμερα αναλαμβάνετε την ευθύνη, γιατί είπατε ότι ο κ. Πολάκης σάς είχε δηλώσει από την αρχή ότι δεν θέλει να εμπλακεί στην υπόθεση, και πέντε μήνες δεν έχετε έρθει για την απάντηση. Το ομολογήσατε εσείς. Εγώ δεν είπα κάτι τέτοιο. Νόμιζα ότι ήταν λόγω του ότι δεν έπρεπε να έρθει ή γιατί να έρθει ο συγγενής κ.λπ.. Και μετά που διευκρινίστηκε πράγματι είπα ότι καλώς ήρθατε. Επομένως, μην αποδίδετε σε εμένα καμμία πρόθεση για υπαινιγμό για τη συγγενική σχέση. Αυτά που είπατε θα τα αξιολογήσουν αυτοί που τα ακούσανε, αλλά δεν προέρχονται από εμένα.

Εγώ είπα: γιατί δεν φρόντισε η διοίκηση, η οποία υπάγεται και στο Υπουργείο Υγείας, για το συγκεκριμένο θέμα του «Βενιζέλειου», της ΕΔΕ; Από τη στιγμή που δεν κατέστη δυνατόν ο κ. Μελισσάς να ανακαλύψει ποιος ήταν ο κλέφτης γιατί δεν προχώρησε η διαδικασία με τις ανακριτικές αρχές, με τις αστυνομικές αρχές κ.λπ., αφού διαπιστώθηκε η κλοπή, αλλά δεν βρέθηκε ο κλέφτης;

Βέβαια, υπάρχουν ερωτηματικά! Διότι αν ήταν κατ’ εξακολούθηση, φυσικά το πειθαρχικό συμβούλιο δεν θα αποφάσιζε επί ανάρμοστης συμπεριφοράς, αλλά επί πράξης κατ’ εξακολούθηση. Αν ήταν έτσι το αποτέλεσμα.

Όμως, σας είπα και πάλι ότι δεν είναι αυτό που ενδιαφέρει τόσο. Αυτό που ενδιαφέρει είναι να δοθούν απαντήσεις γι’ αυτό καθαυτό το περιστατικό. Δεν είναι αυτό που ενδιαφέρει τόσο, γιατί αυτό θα κριθεί. Μπορεί όλα αυτά να είναι φήμες και να μην αποτυπώνουν την πραγματικότητα.

Εμείς θέλουμε να δούμε εάν έχουν κινηθεί όλες οι διαδικασίες για τον θάνατο, για τον χαμό της μικρής και να βγει ένα πόρισμα που να δίνει απάντηση στα ερωτήματα -στο γιατί που διατυπώνουν- της οικογένειας με έναν επιστημονικό τρόπο. Δεν τους ενδιαφέρουν ούτε οι συγγενικές σχέσεις ούτε οι δικές μας πολιτικές σκοπιμότητες, εάν υπάρχουν και όπου υπάρχουν. Ξεχάστε τες αυτές! Πείτε ότι ήσασταν μέλος της οικογένειας και είχατε την ίδια αγωνία. Δεν πρέπει να δοθούν απαντήσεις; Αυτό είναι το θέμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στη γραπτή ερώτηση, όπως τη διατυπώσαμε και με την οποία ζητούσαμε συγκεκριμένα πράγματα, ούτε καν αναφέραμε ότι για μια περίοδο ήταν ένας συνάδελφος Βουλευτής ΥΠΕάρχης ή οτιδήποτε. Δεν έχουν σχέση τα πρόσωπα. Αυτό που έχει σημασία είναι το αποτέλεσμα. Και νομίζω ότι μπορείτε να διασφαλίσετε τη διαδικασία, ούτως ώστε να δοθούν αξιόπιστες απαντήσεις στο θέμα.

Και να σας πω και κάτι άλλο; Είπατε ότι η επιλογή και η εντολή για την ΕΔΕ ήταν της διοίκησης του ΠΑΓΝΗ. Εντάξει! Όμως και το Υπουργείο μπορεί, έχει τις διαδικασίες να διατάξει μια έρευνα.

**ΑΝΔΡΕΑΣ ΞΑΝΘΟΣ (Υπουργός Υγείας):** Κάνετε λάθος!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάνω λάθος!

Εγώ, λοιπόν, επειδή υπάρχουν πολλά ερωτηματικά και επειδή υπάρχουν σκιές στην όλη διαδικασία, όλα αυτά μαζί με τα Πρακτικά και μαζί με τα δημοσιεύματα θα τα βάλω σε έναν φάκελο και θα τα στείλω στο ΣΕΥΠ, ζητώντας και τη δική σας συνδρομή για να προχωρήσει σε έρευνα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, αυτή η υπόθεση που έχει ταλανίσει και την τοπική κοινωνία, κατά την άποψή μου, έγινε πολιτικό θέμα εξαιτίας και μόνο της συγγενικής σχέσης. Αυτό είναι απολύτως σαφές. Αυτή η υπόθεση πέρα από την τραγικότητα και τη συναισθηματική φόρτιση που προκάλεσε στην οικογένεια και στον ευρύτερο περίγυρο –κάτι που ήταν αναμενόμενο- δεν θα είχε πάρει αυτή τη διάσταση εάν δεν υπήρχε η συγκεκριμένη συγγενική σχέση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι από εμάς, όμως!

**ΑΝΔΡΕΑΣ ΞΑΝΘΟΣ (Υπουργός Υγείας):** Προσέξτε! Υπήρξε από συγκεκριμένα έντυπα του γνωστού «κίτρινου» Τύπου και, δυστυχώς, μερίδα του πολιτικού κόσμου αναπαράγει αυτές τις φημολογίες και τις σπερμολογίες.

Νομίζω, λοιπόν, ότι αν θέλουμε πραγματικά να διαφυλάξουμε το κύρος και την αξιοπιστία και της Βουλής, θα πρέπει να έχουμε υπ’ όψιν μας –και αυτή είναι η άποψή μου- ότι η Βουλή δεν είναι χώρος δικαστηρίου ούτε μπορούν να συζητούνται εδώ τέτοια θέματα. Η Βουλή συζητά πολιτικές ευθύνες και πολιτικές ευθύνες στην υπόθεση αυτή δεν υπάρχουν. Υπήρξαν καθυστερήσεις, διότι δεν είχε συγκροτηθεί το αρμόδιο πειθαρχικό όργανο στην 7η ΥΠΕ κ.λπ.. .Πολιτικές ευθύνες για χειρισμούς δεν υπάρχουν.

Ίσα-ίσα ξεκαθαρίσαμε από την αρχή ότι θέλουμε να τελειώσουμε, ώστε να μην υπάρχουν σκιές και να πειστούν οι τραγικοί γονείς ότι η πολιτεία δεν χαρίζεται σε κανέναν, ότι υπάρχουν θεσμοί ελέγχου και ότι πραγματικά έγινε ό,τι καλύτερο δυνατό θα μπορούσε να γίνει από την πλευρά του δημόσιου συστήματος υγείας απέναντι στο παιδί τους που χάθηκε.

Προσωπικά, λοιπόν, πραγματικά επιθυμώ να κλείσει αυτή η συζήτηση.

Βεβαίως, έχετε δικαίωμα να προσφύγετε στο ΣΕΥΠ. Εμείς θα ζητήσουμε από το ΣΕΥΠ να ενεργοποιηθεί, δεν υπάρχει κανένας λόγος να αρνούμαστε παρεμβάσεις ελεγκτικές και να μην αξιοποιούμε θεσμικά όργανα, τα οποία είναι υπό την αρμοδιότητά μας για να διαλευκανθεί πλήρως αυτή η υπόθεση. Θα δούμε το τελικό πόρισμα. Φαντάζομαι θα κινηθεί από τη νέα διοίκηση του νοσοκομείου η όποια διαδικασία χρειαστεί και θα αποδοθούν οι ευθύνες, εάν υπάρχουν.

Εμείς πιστεύουμε ότι πραγματικά σήμερα προέχει ο σεβασμός προφανώς στη μνήμη ανθρώπων, ιδιαίτερα νέων παιδιών που χάθηκαν άδικα, αλλά νομίζω ότι προέχει και ο σεβασμός στη δουλειά την οποία κάνει σήμερα το ανθρώπινο δυναμικό του Εθνικού Συστήματος Υγείας, το οποίο θέλει να αισθάνεται ότι η πολιτεία το προστατεύει από αναίτιες επιθέσεις. Και πρέπει να εμπεδωθεί ένα αίσθημα εμπιστοσύνης και ασφάλειας απέναντι στις υπηρεσίες του Εθνικού Συστήματος Υγείας.

Νομίζω ότι είναι τραγικό λάθος, στο όνομα της όποιας αντιπολιτευτικής διάθεσης, να απαξιώνουμε συνολικά και να δημιουργούμε προβλήματα εμπιστοσύνης. Ξέρετε πολύ καλά, επειδή είστε από την περιοχή, ότι εκείνη την περίοδο, με τη διάσταση που είχε πάρει, είχαν υπάρξει τέτοια προβλήματα, υπήρχε κόσμος που ζητούσε να ακυρωθούν τα προγραμματισμένα χειρουργεία.

Χρειαζόμαστε, λοιπόν, διαφάνεια, δικαιοσύνη, αλλά και προσπάθεια, ωριμότητα και σοβαρότητα για να αντιμετωπίζουμε αυτά τα προβλήματα.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Σας ευχαριστούμε, κύριε Υπουργέ, για την παρουσία.

Κάνω γνωστό ότι η τέταρτη με αριθμό 947/6-6-2016 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ–ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με τον διορισμό Γενικού Γραμματέα Υποδοχής, δεν συζητείται λόγω απουσίας του κ. Μουζάλα.

Επίσης, η έβδομη με αριθμό 914/27-5-2016 επίκαιρη ερώτηση δευτέρου κύκλου του Βουλευτή Β΄ Πειραιώς του Λαϊκού Συνδέσμου–Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη», δεν συζητείται .

Παρομοίως, η δέκατη με αριθμό 545/15-2-2016 επίκαιρη ερώτηση δευτέρου κύκλου της Βουλευτού Β΄ Αθηνών του Λαϊκού Συνδέσμου–Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ, δεν συζητείται .

Όμως, τώρα, θα συζητηθεί η πρώτη με αριθμό 950/6-6-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Αγροτικής Ανάπτυξης και Τροφίμων, σχετικά με τη δωρεάν παραχώρηση τεμαχίου που βρίσκεται στα διοικητικά όρια του Δήμου Παύλου Μελά για ανέγερση του 5ου Δημοτικού Σχολείου και του 7ου Νηπιαγωγείου Ευκαρπίας Θεσσαλονίκης.

Ορίστε, κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, κύριε Υπουργέ, ευχαριστώ θερμά για την ανταπόκριση και την παρουσία σας.

Με το αίτημά μου συνηγορώ στο ομόφωνο αίτημα που διατυπώθηκε με αντίστοιχα δύο αποφάσεις του δημοτικού συμβουλίου του Δήμου Παύλου Μελά για την όλως αναγκαία, άμεση, επείγουσα, επιτακτική αντιμετώπιση ενός προβλήματος μείζονος σημασίας, που αφορά παιδιά δημοτικού σχολείου και νηπιαγωγείου, γιατί στη συγκεκριμένη περιοχή του Δήμου Παύλου Μελά –για να δώσω μια αναφορά σε σχέση με το να γνωρίζουμε την ανθρωπογεωγραφία, μιλούμε για τους τρεις πρώην Δήμους Σταυρούπολης, Πολύχνης και Ευκαρπίας- με βάση την απογραφή του 2011 είναι εκατό χιλιάδες κάτοικοι. Ουσιαστικά, μιλάμε για πάνω από εκατόν πενήντα χιλιάδες κατοίκους. Η συγκεκριμένη δημοτική ενότητα της Ευκαρπίας έχει ραγδαία οικιστική και πληθυσμιακή ανάπτυξη, κυρίως νέων ηλιακά κατοίκων, με τέσσερις γειτονιές: Της Ευξεινούπολης, Εφεδρούπολης, Φιλοθέης και Ευκαρπίας, όπου πραγματικά το πρόβλημα έχει φτάσει στα όριά του.

Ζητώ από εσάς, κύριε Αποστόλου, κύριε Υπουργέ, να συνδράμετε. Περιγράφω την αιτιολογία, το γιατί της δωρεάν παραχώρησης του συγκεκριμένου τεμαχίου 292Ε, των τριών χιλιάδων εννιακοσίων πενήντα δύο τετραγωνικών μέτρων για την ανέγερση του 5ου Δημοτικού Σχολείου και του 7ου Νηπιαγωγείου. Είναι γιατί, και μόνο τους αριθμούς να αναφέρω, κύριε Υπουργέ, αρκεί να αποδειχθεί: Έξι νηπιαγωγεία, το 4ο Νηπιαγωγείο λειτουργεί με τρία τμήματα, εβδομήντα μαθητές. Στο 6ο Νηπιαγωγείο είναι εξήντα έξι μαθητές.

Πάμε τώρα στα δημοτικά της Ευκαρπίας. Να σας περιγράψω λίγο τους υπεράριθμους μαθητές: Έχουμε πάνω από τριακόσιους πενήντα μαθητές στο σχολείο. Δηλαδή, το 1ο Δωδεκαθέσιο Δημοτικό Σχολείο έχει τριακόσιους ενενήντα εννιά μαθητές. Ας προσπαθήσουμε να καταλάβουμε πώς τα καταφέρνουν αυτοί οι μαθητές με αίθουσες τύπου kid box, με προκάτ στους αύλειους χώρους, με πλείστα όσα λειτουργικά προβλήματα, με μετακίνηση των μαθητών από περιοχές πιο απομακρυσμένες, όπως οι περιοχές της Ευξεινούπολης και της Φιλοθέης, οι οποίες στερούνται χώρους στοιχειώδους εκπαίδευσης, για μια χώρα της Ευρωπαϊκής Ένωσης. Η μετακίνηση αυτή δημιουργεί αυξημένους κινδύνους σε σχέση με τη σωματική τους ακεραιότητα, γιατί πρέπει να περάσουν δρόμους, οι οποίοι είναι ιδιαίτερα μεγάλης κυκλοφορίας. Δημιουργεί, επίσης, απώλεια χρόνου και καθυστερήσεις κατά την προσέλευση των μαθητών στο σχολείο.

Σας περιέγραψα την έντονη οικιστική ανάπτυξη, τη ραγδαία αύξηση του μαθητικού πληθυσμού. Στο δεύτερο μέρος της παρέμβασής μου, κύριε Υπουργέ, θα σας δείξω ότι είναι όλα έτοιμα σε σχέση με μελέτες, με χρηματοδοτήσεις και λοιπά. Το μόνο που μένει είναι η άμεση, ει δυνατόν σήμερα, υπογραφή σας ενός ομόφωνου αιτήματος από τον Δήμο Παύλου Μελά για τον συγκεκριμένο σκοπό, για την παραχώρηση δωρεάν από το Υπουργείο σας -γιατί στο Υπουργείο σας ανήκει το συγκεκριμένο οικόπεδο-, έτσι ώστε άμεσα να ξεκινήσει η κατασκευή, να αποσυμφορηθεί όλο το σύστημα και να δημιουργηθούν ανθρώπινες συνθήκες…

**ΠΡΟΕΔΡΕΥΩΝ (Γεώργιος Βαρεμένος):** Να ακούσουμε την απάντηση του Υπουργού, παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …γιατί τα παιδιά της Ευκαρπίας, κύριε Υπουργέ, δεν είναι παιδιά ενός κατώτερου θεού.

**ΠΡΟΕΔΡΕΥΩΝ (Γεώργιος Βαρεμένος):** Κύριε Τριανταφυλλίδη, να ακούσουμε τι θα πει ο Υπουργός.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τα παιδιά της Ευκαρπίας –θα το ξαναπώ- δεν είναι παιδιά ενός κατώτερου θεού.

Κύριε Υπουργέ, κοιτάξτε με, σας παρακαλώ. Μιλάμε για την περιοχή που έχει τον «Τιτάνα», είναι ο περίφημος ΣΜΑ Ευκαρπίας και δεν είναι η πίσω αυλή της Θεσσαλονίκης. Είναι εργατογειτονιά, όπου οι άνθρωποι παλεύουν με την ανεργία τους, προσπαθούν να βγάλουν το μεροκάματό τους και έχουν και την έγνοια για το πού αφήνουν τα παιδιά τους.

**ΠΡΟΕΔΡΕΥΩΝ (Γεώργιος Βαρεμένος):** Κύριε Τριανταφυλλίδη, να ακούσουμε τον Υπουργό, αφού πρώτα κάνω γνωστό στο Σώμα ότι τη συνεδρίασή παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένας μαθητές και μαθήτριες και δύο συνοδοί εκπαιδευτικοί από το 8ο Δημοτικό Σχολείο Γλυφάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πάμε τώρα για την Ευκαρπία.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, μια και μας ακούνε και τα παιδιά, σε αυτή την Αίθουσα ενδιαφερόμαστε και για τα ζητήματα που αφορούν ειδικά τους μαθητές.

Όντως, ο Δήμος Παύλου Μελά με έγγραφο αίτημά του μας ζήτησε την παραχώρηση της συγκεκριμένης έκτασης -είναι ένα κομμάτι μιας μεγαλύτερης έκτασης, περίπου δεκατεσσάρων χιλιάδων τετραγωνικών μέτρων-, με σκοπό να ανεγείρει ένα δημοτικό σχολείο και ένα νηπιαγωγείο. Η ανάγκη τεκμαίρεται -και ιδιαίτερα με αυτά που εσείς αναφέρατε στην παρέμβασή σας- πολύ τεκμηριωμένα. Πρόκειται για μείζονος σημασίας ζήτημα, που υπάρχει στην περιοχή. Αλλά εγώ θα προσθέσω, αγαπητέ συνάδελφε, ότι προκύπτει και από τη θέληση αυτής της Κυβέρνησης να αξιοποιεί τέτοιου χαρακτήρα εκτάσεις για το καλό του κοινωνικού συνόλου.

Οι Υπηρεσίες του Υπουργείου, προκειμένου να εισηγηθούν επί του αιτήματος -υπάρχουν οι σχετικές διατάξεις-, διαβίβασαν το αίτημα στο Δασαρχείο Θεσσαλονίκης, προκειμένου να μας γνωστοποιήσει τις απόψεις του όσον αφορά τη μορφή και τον χαρακτήρα της συγκεκριμένης έκτασης, αλλά και στη Νομαρχία, στην Περιφέρεια Κεντρικής Μακεδονίας, για να εξετάσει το πραγματικό και νομικό καθεστώς του ανωτέρω ακινήτου. Είναι διαδικασίες οι οποίες προβλέπονται από τη νομοθεσία. Θα τις επιταχύνουμε αυτές τις διαδικασίες, γιατί γνωρίζουμε το πρόβλημα από κοντά.

Το συγκεκριμένο ακίνητο βρίσκεται στα όρια του Δήμου Μελά και προέκυψε στο Υπουργείο μας από τα υπόλοιπα, μη διατεθέντα, εποικιστικά κτήματα της συμπληρωματικής διανομής του 1957 στην ευρύτερη περιοχή. Η Νομαρχία Θεσσαλονίκης, στο πλαίσιο της πρότασης της Διεύθυνσης Πολιτικής Γης και Τοπογραφήσεων, διαχώρισε το συγκεκριμένο κομμάτι ως κοινόχρηστο αναδασωτέο.

Τα υπόλοιπα έχουν παραχωρηθεί στον δήμο για δημιουργία αθλητικών εγκαταστάσεων, για πολιτιστικές δραστηριότητες αλλά και για την ανέγερση σχολείων για άτομα με ειδικές ανάγκες.

Εμείς θα προχωρήσουμε στην παραχώρηση της συγκεκριμένης χρήσης. Το πρόβλημα που υπάρχει, όσον αφορά την κήρυξή του ως αναδασωτέο, θα το επιλύσουμε με την άρση της αναδάσωσης. Είναι μια διαδικασία η οποία προβλέπεται από την ισχύουσα νομοθεσία, με το άρθρο 57 παράγραφος 1 του ν.998/1979, όπως τροποποιήθηκε με το άρθρο 36 του ν.4280/2014.

Άρα δεν έχουμε νομικό πρόβλημα σχετικά με το ζήτημα αντιμετώπισης του αναδασωτέου. Από εκεί και πέρα, είναι δεδομένη η θέληση. Και θα έλεγα ότι, όσο γίνεται, θα επιταχύνουμε τις διαδικασίες, ώστε σήμερα-αύριο να υπογράψουμε τη σχετική απόφαση.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Μάλιστα.

Νομίζω ότι ήταν σαφής η απάντηση, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κατ’ αρχάς, να καταθέσω στα Πρακτικά, αν έχουν την καλοσύνη οι καλές συναδέλφισσες, τις δύο ομόφωνες αποφάσεις και για το 5ο Δημοτικό και για το 7ο Νηπιαγωγείο από το Δημοτικό Συμβούλιο του Δήμου Παύλου Μελά. Είναι για τα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ρωτούσε κανείς: «Εντάξει, το ζητάτε, είναι επιβεβλημένο, οικιστική ανάπτυξη, ραγδαία αύξηση του μαθητικού πληθυσμού. Κάνατε κάτι; Θα σας το δώσουμε. Έχετε προχωρήσει;».

Υπουργέ, πρώτον, εξασφαλισμένη χρηματοδότηση. Υπάρχουν και σχετικές ανακοινώσεις από τα αρμόδια όργανα. Ειδικά το 7ο Νηπιαγωγείο Ευκαρπίας εξ ολοκλήρου θα χρηματοδοτηθεί από το νέο ΕΣΠΑ.

Έχουν γίνει οι μελέτες; Οι μελέτες, Υπουργέ, είναι έτοιμες. Και εγκεκριμένα κτηριολογικά υπάρχουν μελέτες από το Υπουργείο Παιδείας και οι υπόλοιπες πράξεις, προκαταρκτικές και προπαρασκευαστικές, έτσι ώστε να είναι πανέτοιμο. Το μόνο που μένει είναι η έγκριση του τοπογραφικού, ο οποίος φάκελος να σας πω ότι ήδη έχει κατατεθεί στη Διεύθυνση Πολεοδομίας Κορδελιού-Ευόσμου, για να εκδοθούν οι σχετικές άδειες. Όλα τα σχετικά έχουν γίνει.

Μένει μόνο μία ψηφίδα. Και η ψηφίδα είναι αυτή που σήμερα τη βάζετε εσείς, εκδηλώνοντας με απόλυτη σαφήνεια ότι η πολιτική βούληση της Κυβέρνησης είναι να ξεπεραστούν και τα δασικά και τα όποια γραφειοκρατικά και τα όποια διαδικαστικά, έτσι ώστε πραγματικά σύντομα, άμεσα, να αποσυμφορηθεί και να υπάρξει ουσιαστικά χώρος τέτοιος, που να αρμόζει σε μικρά παιδιά, σε μωρά, γιατί μιλάμε για νηπιαγωγείο. Μιλάμε, δηλαδή, και για τη διαμόρφωση χώρων, είτε για τη μαθησιακή τους διαδικασία είτε για να κοιμηθούν και λοιπά. Σε προκάτ και σε λυόμενα δεν γίνεται αυτή η διαδικασία. Και όλοι αυτοί οι λόγοι περί αναβάθμισης της παιδείας κ.λπ. σε αυτούς τους χώρους είναι έπεα πτερόεντα, κύριε Υπουργέ. Πρέπει να δημιουργήσουμε πραγματικά σχολειά, που να τα αγαπήσουν και οι μαθητές του νηπιαγωγείου, τα μικρά παιδιά, και οι μαθητές του δημοτικού σχολείου.

Παρακαλώ, λοιπόν, θερμά μετά την έκφραση, την αποτύπωση της πολιτικής βούλησης για την άμεση, δωρεάν παραχώρηση από το Υπουργείο σας, γιατί στο Υπουργείο σας ανήκει, να επισπευσθούν οι γραφειοκρατικές διαδικασίες και να μη μείνει ο σημερινός πολιτικός λόγος-αντίλογος, γόνιμος και δημιουργικός διάλογος, που καταλήγει σε αυτό το συμπέρασμα, άνευ περιεχομένου. Το απεύχομαι.

Ειδικά για τον Βαγγέλη Αποστόλου ξέρω ότι θα το δει άμεσα, θα το επισπεύσει, έτσι ώστε στα χέρια του πολύ σύντομα οι δημοτικές αρχές του Παύλου Μελά να έχουν αυτή την ψηφίδα που λείπει, για να το προχωρήσουν και να πιέσουμε πλέον σε άλλες κατευθύνσεις. Και η χρηματοδότηση είναι έτοιμη και οι μελέτες είναι έτοιμες και τα κτηριολογικά είναι έτοιμα. Λείπει μόνο το τοπογραφικό.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Φαντάζομαι, κύριε Αποστόλου, δεν θα χρειαστείτε πολύ χρόνο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όχι, κύριε Πρόεδρε, δεν θα χρειαστώ πολύ χρόνο.

Απλά να πω ότι, επειδή βιώνουμε τώρα μια περίοδο με την καταμέτρηση, καταγραφή, που κάνουμε της δημόσιας περιουσίας του Υπουργείου και δυστυχώς αντιμετωπίζουμε καταστάσεις που παραχωρήσεις οι οποίες υπήρχαν με ορισμένες προϋποθέσεις δεν υλοποιήθηκαν, με αποτέλεσμα να αναγκαζόμαστε μετά εκ των υστέρων να άρουμε τις παραχωρήσεις, αντιλαμβάνεστε ότι αυτό είναι κάτι που μας στενοχωρεί.

Όμως, ειδικά με τη δευτερολογία σας, βάζοντας και τα στοιχεία αυτά που δείχνουν ότι όλες οι συνθήκες είναι εξασφαλισμένες για να υλοποιηθεί η συγκεκριμένη χρήση, να πω ότι το κάνουμε και πραγματικά τα παιδιά, η περιοχή, οι κάτοικοι θα αισθανθούν, μέσα από αυτή τη διαδικασία, ότι η πολιτεία ενδιαφέρεται να αξιοποιεί σωστά τέτοιου είδους εκτάσεις.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ.

Η δεύτερη με αριθμό 942/3-6-2016 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Ναυτιλίας και Νησιωτικής Πολιτικής,σχετικά με τις απεργιακές κινητοποιήσεις στο λιμάνι της Θεσσαλονίκης, δεν συζητείται λόγω κωλύματος του Υπουργού κ. Δρίτσα.

Η τρίτη με αριθμό 945/3-6-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με τις συνεχιζόμενες αλβανικές προκλήσεις, δεν συζητείται λόγω κωλύματος του Υπουργού Εξωτερικών κ. Κοτζιά.

Η τρίτη με αριθμό 946/3-6-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με τη χρηματοδότηση της Τουρκίας μέσω του προξενείου της Κομοτηνής, για την αγορά ακινήτων περιουσιών απελπισμένων Ελλήνων στη Θράκη, δεν συζητείται λόγω κωλύματος του Υπουργού κ. Κοτζιά.

Η πρώτη με αριθμό 951/6-6-2016 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υποδομών, Μεταφορών και Δικτύων, σχετικά με την επίλυση των ζητημάτων λειτουργίας του αερολιμένα Ηρακλείου «ΝΙΚΟΣ ΚΑΖΑΝΤΖΑΚΗΣ», δεν συζητείται λόγω κωλύματος του Υπουργού κ. Σπίρτζη.

Θα συζητηθεί η έβδομη με αριθμό 948/6-6-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων,σχετικά με την τήρηση των κανόνων πρόληψης, ελέγχου και εξάλειψης των μεταδοτικών σπογγωδών εγκεφαλοπαθειών στα αιγοπρόβατα.

Θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, με σχετική απόφαση του Αναπληρωτή Υπουργού Αγροτικής Ανάπτυξης, καθορίζονται οι λεπτομέρειες εφαρμογής του προγράμματος επιτήρησης, ελέγχου και εξάλειψης των μεταδοτικών σπογγωδών εγκεφαλοπαθειών. Οι στόχοι του συγκεκριμένου προγράμματος είναι η συστηματική έρευνα και διάγνωση αυτών των εγκεφαλοπαθειών στα αιγοπρόβατα, μέσω της ενεργητικής και παθητικής επιτήρησης, επί θετικού αποτελέσματος, είτε η εκρίζωση της διαπιστωθείσας εστίας τρομώδους νόσου είτε ο έλεγχος και η αποτροπή διασποράς και ο αποκλεισμός του στη διατροφική αλυσίδα του ανθρώπου και των ζώων.

Σημαντικό ρόλο στην εφαρμογή του συγκεκριμένου προγράμματος διαδραματίζουν τα Τμήματα Κτηνιατρικής των Διευθύνσεων Αγροτικής Οικονομίας των Περιφερειακών Ενοτήτων. Τα συγκεκριμένα τμήματα κτηνιατρικής των περιφερειών έχουν αναλάβει την εποπτεία και την εφαρμογή του ανωτέρω προγράμματος, με βασικό σκοπό την εξυγίανση των εκτροφών και τη δημιουργία ανθεκτικών ζώων στη νόσο. Συγκεκριμένα, προβαίνουν σε δειγματοληψίες αίματος, επιβάλλουν περιοριστικά μέτρα στις εκτροφές, διαχειρίζονται τα ζώα, επιβάλλουν κυρώσεις σε κτηνοτρόφους και τα λοιπά.

Στον Νομό Λάρισας το 2015, κύριε Υπουργέ, έχουν καταγραφεί εξήντα μολυσμένες εκτροφές και πέντε χιλιάδες μολυσμένα ζώα. Δυστυχώς μόνο ένας κτηνίατρος είναι υπεύθυνος γι’ αυτό το πρόγραμμα. Υπάρχει επιτακτική ανάγκη, επειδή κινδυνεύει η δημόσια υγεία, για τη σωστή συνέχιση, την έγκαιρη εφαρμογή του συγκεκριμένου προγράμματος.

Κατόπιν των ανωτέρω, κύριε Υπουργέ, ερωτάσθε:

Σε ποιες ενέργειες θα προβείτε, προκειμένου να εφαρμόζεται σωστά, έγκαιρα, προσηκόντως το συγκεκριμένο πρόγραμμα, το οποίο έχει να κάνει με τη δημόσια υγεία;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ κι εγώ, κύριε Κόκκαλη.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ.

Κύριε συνάδελφε, όντως αντιμετωπίζουμε μεγάλο πρόβλημα με την τρομώδη νόσο. Είναι μια θανατηφόρος νόσος, η οποία προσβάλλει κυρίως αίγες και πρόβατα. Είναι γνωστή πάνω από διακόσια χρόνια στη χώρα μας και υπάρχουν επιστημονικές αποδείξεις, οι οποίες δείχνουν -τουλάχιστον μέχρι σήμερα- ότι δεν μεταδίδεται στον άνθρωπο.

Στο πλαίσιο εφαρμογής των αιτήσεων συγχρηματοδοτούμενων προγραμμάτων για την εκρίζωση, τον έλεγχο και την εξάλειψη ορισμένων νοσημάτων των ζώων, εφαρμόζεται στη χώρα μας, όπως και εσείς πολύ σωστά αναφέρατε στην τοποθέτησή σας, Πρόγραμμα Επιτήρησης Ελέγχου και Εξάλειψης των Μεταδοτικών Σπογγωδών Εγκεφαλοπαθειών στα μικρά μηρυκαστικά, όπως σας ανέφερα προηγουμένως.

Το πρόγραμμα εφαρμόζεται σε επιβεβαιωμένα κρούσματα και στοχεύει στη συστηματική έρευνα και στην εργαστηριακή διάγνωση, με την εφαρμογή των κατάλληλων τεχνικών. Σε κάθε περίπτωση τρομώδους νόσου, επιδιώκεται ο έλεγχος και ο αποκλεισμός εισόδου του στη διατροφική αλυσίδα του ανθρώπου και των ζώων.

Το τονίζω αυτό, γιατί, παρ’ ότι δεν έχει επιπτώσεις, εμείς δεν υπάρχει περίπτωση μέσα από τον έλεγχο να αφήσουμε ίχνος να μεταφερθεί.

Γι’ αυτόν τον λόγο, λοιπόν, ιδιαίτερα η Κτηνιατρική Υπηρεσία της Περιφερειακής Ενότητας Λάρισας προβαίνει μέσα από στάθμιση πρωτίστως όλων των επιδημιολογικών παραγόντων και αξιολόγηση της εκτροφής στην ένταξή του σε ένα από τα τρία προγράμματα που έχουμε, πρόγραμμα γονοτυπικού ελέγχου, πρόγραμμα θανάτωσης και ολοσχερούς καταστροφής, πρόγραμμα εντατικής επιτήρησης.

Η υποχρεωτική ετήσια επιτήρηση των νόσων αυτών πραγματοποιείται με την εφαρμογή προγράμματος επιδημιολογικής επιτήρησης και, όπως σας είπα και προηγουμένως, πραγματοποιείται ανελλιπώς σε όλη τη διαδικασία.

Βέβαια, η Περιφερειακή Ενότητα Λάρισας, λόγω και του μεγάλου ζωικού πληθυσμού που έχει, έχει τη μεγαλύτερη εμφάνιση στη χώρα μας της τρομώδους νόσου. Από το 2002 μέχρι το 2015 έχουν καταγραφεί εβδομήντα επτά μολυσμένες εκτροφές στην περιφερειακή ενότητα της Λάρισας. Βεβαίως, όπως σας είπα και προηγουμένως, αν λάβετε υπ’όψιν σας ότι πρόκειται για μια περιοχή με τέσσερις χιλιάδες εκτροφές και τον αντίστοιχα εκτρεφόμενο πληθυσμό, που ιδιαίτερα στα μικρά ζώα ξεπερνά τις εννιακόσιες πενήντα χιλιάδες πρόβατα και τα τριακόσιες χιλιάδες γίδια, αντιλαμβάνεστε ότι πρόκειται για μια πάρα πολύ μεγάλη περιοχή.

Στη δευτερολογία μου θα σας πω περισσότερα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ για την τοποθέτησή σας, πλην όμως είμαστε δέκτες πληροφοριών ότι υπάρχουν αρκετά μολυσμένα ζώα και όταν ο κτηνοτρόφος βλέπει ότι δεν έρχεται ο κτηνίατρος, επειδή οι κτηνίατροι δεν επαρκούν, πιθανόν να πετάξει το ζώο σε ένα μικρό κανάλι με νερό. Από αυτό ναι μεν δεν υπάρχει κίνδυνος μετάδοσης αλλά υπάρχει κίνδυνος για τη διατροφική αλυσίδα.

Σκοπεύετε να προχωρήσετε άμεσα ή αργότερα σε προσλήψεις κτηνιάτρων ή σε οποιαδήποτε ενίσχυση του συγκεκριμένου προγράμματος, το οποίο είναι πάρα πολύ σημαντικό και ειδικά για τον Νομό Λάρισας, όπως πολύ σωστά είπατε, όπου είναι μεγάλο το ζωικό κεφάλαιο;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε, κύριε Κόκκαλη.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, και εσείς γνωρίζετε το τεράστιο πρόβλημα που υπάρχει από την έλλειψη κτηνιάτρων τόσο σε κεντρικό επίπεδο όσο και σε περιφερειακό.

Γι’ αυτό, λοιπόν, εμείς, αντιλαμβανόμενοι τις δυσχέρειες, που υπάρχουν με τη σημερινή σύνθεση για να υπηρετηθεί το πρόγραμμα, θα εξετάσουμε μια τροποποίηση του προγράμματος και στα μικρά μηρυκαστικά αλλά και στα βοοειδή και πραγματικά θα προσπαθήσουμε όσο το δυνατόν να ανταποκριθούμε στις υποχρεώσεις που έχουμε για να περιορίσουμε τη συγκεκριμένη μεταδοτική νόσο, λαμβάνοντας υπ’όψιν τις δυνατότητες που έχουμε με τη σημερινή σύνθεση.

Ίσως σε αυτή τη διαδικασία θα έρθουμε μέσα από τη συγκεκριμένη σύσκεψη, όπως σας είπα, να δούμε πώς σε περιφερειακές ενότητες, όπως η δική σας και σε άλλες που είναι οξυμένο το πρόβλημα, να πάρουμε κτηνιάτρους, οι οποίοι ασχολούνται με άλλες δραστηριότητες, από αυτές τις περιοχές για να τους πάμε εκεί βεβαίως με τις γνωστές δυσκολίες που έχουμε.

Πραγματικά έτσι μου δίνεται και η ευκαιρία να πω ότι έχουμε μεγάλο πρόβλημα, κύριε Πρόεδρε, σχετικά με τους κτηνιάτρους σε όλη την Ελλάδα. Πρέπει οπωσδήποτε να προχωρήσουμε στην πρόσληψη κτηνιάτρων, μέσω προγραμμάτων της Ευρωπαϊκής Επιτροπής, της Ευρωπαϊκής Ένωσης. Ήδη αυτή την ώρα ειδικά στο θέμα των συμβούλων, δηλαδή αυτών που λέμε των γεωτεχνικών εφαρμογών, θα μπορέσουμε από εκεί να καλύψουμε τις ανάγκες για να ξεπεράσουμε το μεγάλο πρόβλημα.

Πάντως, να έχετε υπ’ όψιν σας ότι παρακολουθούμε, καταγράφουμε τα επεισόδια, και προσπαθούμε όσο το δυνατόν να είμαστε κοντά στους κτηνοτρόφους, γιατί ξέρουμε ότι πολλές φορές υπάρχει μια δική τους διάθεση να μην εμφανίζουν το κρούσμα, γιατί πιστεύουν ότι αυτό έχει άλλου είδους επιπτώσεις. Έχουμε ξεκαθαρίσει, λοιπόν, ότι δεν μεταδίδεται στον άνθρωπο και δεν υπάρχει περίπτωση η συγκεκριμένη νόσος να επηρεάσει τη διατροφική αλυσίδα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ, για την παρουσία και τις απαντήσεις.

Κυρίες και κύριοι συνάδελφοι, έχουν διανεμηθεί τα Πρακτικά των συνεδριάσεων της 22 Μαρτίου 2016, της 28 Μαρτίου 2016, της 8 Απριλίου 2016 και της 11 Απριλίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά των συνεδριάσεων της 22 Μαρτίου 2016, της 28 Μαρτίου 2016, της 8 Απριλίου 2016 και της 11 Απριλίου 2016 επικυρώθηκαν.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 11.11΄ λύεται η συνεδρίαση για αύριο, ημέρα Παρασκευή 10 Ιουνίου 2016 και ώρα 10:00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**