(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΑ΄

Παρασκευή 15 Ιουλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Συλλυπητήρια αναφορά για τα θύματα της τρομοκρατικής επίθεσης στη Νίκαια της Γαλλίας και καταδίκη αυτής, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Ανακοίνωση του δελτίου επικαίρων ερωτήσεων και αναφορών ερωτήσεων της Δευτέρας 18 Ιουλίου 2016, σελ.   
3. Συζήτηση επικαίρων ερωτήσεων:  
 α) Προς τον Υπουργό Πολιτισμού και Αθλητισμού, σχετικά με τη λειτουργία του Βυζαντινού Μουσείου Διδυμοτείχου, σελ.   
 β) Προς τον Υπουργό Οικονομικών:  
 i. σχετικά με την υπόθεση της εταιρείας Μαρινόπουλος ΑΕ, σελ.   
 ii. σχετικά με την αντισυνταγματική διάταξη για τα δικαιώματα του φορολογούμενου, σελ.   
 iii. σχετικά με πρόσφατα δημοσιεύματα περί αδήλωτης δραστηριότητας ελληνικών στοιχηματικών διαδικτυακών εταιρειών, σελ.   
 γ) Προς τον Υπουργό Παιδείας, Έρευνας και Θρησκευμάτων, σχετικά με τις διαδικασίες μετεγκατάστασης της Εθνικής Βιβλιοθήκης της Ελλάδος (Ε.Β.Ε.), σελ.   
 δ) Προς τον Υπουργό Αγροτικής Ανάπτυξης και Τροφίμων:  
 i. σχετικά με το καθεστώς της χρήσης σκόνης γάλακτος στην παρασκευή του ελληνικού γιαουρτιού, σελ.

ii. σχετικά με τις καταστροφές στην ελαιοκαλλιέργεια της Κρήτης τη φετινή άνοιξη, σελ.   
 ε) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις περικοπές και τις καθυστερήσεις στην απονομή συντάξεων, σελ.

ΠΡΟΕΔΡΕΥΟΝΤΕΣ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί της συλλυπητήριας αναφοράς:  
ΑΛΕΞΙΑΔΗΣ Τ. , σελ.  
ΒΑΓΙΩΝΑΚΗ Ε. , σελ.  
ΔΗΜΟΣΧΑΚΗΣ Α. , σελ.  
ΚΑΜΜΕΝΟΣ Δ. , σελ.  
ΛΟΒΕΡΔΟΣ Α. , σελ.  
ΛΥΚΟΥΔΗΣ Σ. , σελ.  
ΜΠΑΛΤΑΣ Α. , σελ.  
ΠΕΤΡΟΠΟΥΛΟΣ Α. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Β. Επί διαδικαστικού θέματος:  
ΑΛΕΞΙΑΔΗΣ Τ. , σελ.  
ΒΑΡΕΜΕΝΟΣ Γ. , σελ.  
ΛΥΚΟΥΔΗΣ Σ. , σελ.  
  
Γ. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΠΟΣΤΟΛΟΥ Ε. , σελ.  
ΑΡΑΜΠΑΤΖΗ Φ. , σελ.  
ΒΑΓΙΩΝΑΚΗ Ε. , σελ.  
ΔΗΜΟΣΧΑΚΗΣ Α. , σελ.  
ΚΑΜΜΕΝΟΣ Δ. , σελ.  
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.  
ΛΟΒΕΡΔΟΣ Α. , σελ.  
ΜΠΑΛΤΑΣ Α. , σελ.  
ΠΑΝΑΓΟΥΛΗΣ Ε. , σελ.  
ΠΕΛΕΓΡΙΝΗΣ Θ. , σελ.  
ΠΕΤΡΟΠΟΥΛΟΣ Α. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΑ΄

Παρασκευή 15 Ιουλίου 2016

Αθήνα, σήμερα στις 15 Ιουλίου 2016, ημέρα Παρασκευή και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ.**

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Θέλω με την έναρξη της συνεδρίασης να εκφράσω την οδύνη του ελληνικού Κοινοβουλίου για τη χθεσινοβραδινή ανείπωτη τραγωδία στη φίλη Γαλλία. Θέλω να εκφράσω, επίσης, τη συμπαράστασή μας και την αλληλεγγύη μας στον γαλλικό λαό, στους Γάλλους πολίτες, στη γαλλική κοινωνία. Είμαι απολύτως βέβαιος ότι οι ελεύθερες κοινωνίες θα νικήσουν και το μίσος θα ηττηθεί.

Κύριε Υπουργέ, θέλετε να πείτε κάτι;

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Με προλάβατε, κύριε Πρόεδρε, ακριβώς αυτό είχα σκοπό και εγώ να πω.

Με την πρώτη συνεδρίαση της Βουλής μετά το αποτρόπαιο συμβάν στη Νίκαια της Γαλλίας, εκ μέρους της Κυβέρνησης θέλω και εγώ να εκφράσω τον αποτροπιασμό μας για τέτοιου τύπου τυφλές πράξεις τρομοκρατίας. Θέλω να εκφράσω την οδύνη μας για τους νεκρούς και τα θύματα, την αμέριστη συμπαράστασή μας στον χειμαζόμενο, για άλλη μια φορά με τέτοια θέματα, γαλλικό λαό. Θέλω να εκφράσω τη συμπαράστασή μας, με όλα τα δυνατά μέσα, στους οικείους των θυμάτων και να πω –το είπατε και εσείς- ότι τέτοιου τύπου χτυπήματα αντί να κάμπτουν το δημοκρατικό φρόνημα, το ενισχύουν. Πιστεύω ότι αν όλοι οι λαοί μαζί συστρατευθούν στην προστασία της δημοκρατίας, τέτοιου τύπου κρούσματα θα πάψουν να υπάρχουν.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ και εγώ, κύριε Υπουργέ.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστούν οι σελ. 9α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστούν οι σελ. 9β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν οκτώ επίκαιρες ερωτήσεις.

Πρώτη θα συζητηθεί η δεύτερη με αριθμό 1115/11-7-2016 επίκαιρη ερώτηση δευτέρου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Πολιτισμού και Αθλητισμού, σχετικά με τη λειτουργία του Βυζαντινού Μουσείου Διδυμοτείχου.

Στην επίκαιρη ερώτηση θα απαντήσει ο Υπουργός κ. Αριστείδης Μπαλτάς.

Ορίστε, κύριε συνάδελφε, έχετε δυο λεπτά για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, οι προσευχές μας σήμερα είναι αφιερωμένες στον λαό της Γαλλίας και στα θύματα αυτής.

Η Ευρωπαϊκή Ένωση και η Γαλλία πρέπει να ανοίξουν τα φτερά της νίκης απέναντι σε κάθε αναχρονιστική και σκοτεινή ιδεοληψία, που επιχειρείται κατά καιρούς να εισέλθει στους κόλπους της Ευρωπαϊκής Ένωσης και να την αποδομήσει.

Κύριε Υπουργέ, η πολιτιστική και πολιτισμική μας κληρονομιά, οι διαδικασίες που αφορούν τον πολιτισμό μας και τα χαρακτηριστικά που τον συνθέτουν αποτελεί ένα σημαντικό εργαλείο σταθερότητας, ανάπτυξης και ανάτασης του ελληνικού λαού σε δύσκολες περιόδους.

Ο Έβρος έχει την ευλογία να είναι σπαρμένος με πολυσήμαντα μνημεία από όλες τις μεγάλες περιόδους της ελληνικής ιστορίας, ειδικότερα δε σε ό,τι αφορά την περιοχή του Διδυμοτείχου, από την μακρά βυζαντινή περίοδο. Για να αναδειχθεί ακριβώς αυτός ο πλούτος, ο Δήμος Διδυμοτείχου παραχώρησε οικόπεδο έκτασης πεντέμισι στρεμμάτων, όπου και ανεγέρθηκε το Βυζαντινό Μουσείο Διδυμοτείχου, σε έναν πολυχώρο 2.470 τ.μ., με ακαδημαϊκό και τουριστικό αντικείμενο, δηλαδή και εργαστήρια και έκθεση αντίστοιχα.

Δυστυχώς, αν και το κτήριο του μουσείου αποπερατώθηκε και οι διάφορες διεργασίες προετοιμασίας του έχουν ουσιαστικά ολοκληρωθεί, αυτό δεν έχει τεθεί σε λειτουργία. Είναι χαρακτηριστικό πως δεν έχει ακόμα οριστεί διοίκηση και από άποψη προσωπικού μόλις πριν λίγους μήνες προσελήφθησαν τέσσερις φύλακες ως συμβασιούχοι. Την ίδια ώρα, το μουσείο είναι έτοιμο για το κοινό και τα εκθέματά του τοποθετημένα.

Δεδομένου πως το Βυζαντινό Μουσείο Διδυμοτείχου αποτελεί ένα μοναδικό απόκτημα για την πόλη και τους κατοίκους του Διδυμοτείχου, αλλά και όλο τον Έβρο, αλλά επίσης προσφέρει και ιδιαίτερες αναπτυξιακές προοπτικές, σας υπέβαλα το κυρίως ερώτημα της επίκαιρης ερώτησης που συζητάμε.

Πότε θα λειτουργήσει το Βυζαντινό Μουσείο Διδυμοτείχου και θα τεθεί στη διάθεση του κοινού; Πότε θα οριστεί διοίκηση και θα προσληφθεί το απαραίτητο προσωπικό, ώστε το Διδυμότειχο και ο Έβρος να εκμεταλλευτούν αυτό το πραγματικό κόσμημα;

Και τι άλλο σχεδιάζετε επιπλέον εσείς ως Υπουργείο για το εν λόγω Μουσείο;

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε συνάδελφε, ευχαριστώ για την ερώτησή σας. Ερωτήσεις σαν αυτές βοηθούν να γίνουν καλύτερα κατανοητά στη Βουλή και από εκεί στον ελληνικό λαό ζητήματα που αφορούν τον πολιτισμικό μας πλούτο, το βάθος της ιστορικής μας κληρονομιάς και τις ανάγκες να αναδειχθούν αυτά τα στοιχεία της ταυτότητάς μας, όχι απλώς για να έχουμε κάτι να δείχνουμε, όχι απλώς για να τα επισκέπτονται κάποιοι τουρίστες, αλλά κυρίως για να γίνουν στοιχεία και της τοπικής ανάπτυξης με όλες τις μορφές της και της ενίσχυσης της δικής μας διεθνούς παρουσίας.

Συμφωνώ μαζί σας ότι ο Έβρος, όπως άλλωστε και όλες οι περιοχές της χώρας, έχει να επιδείξει έναν τεράστιο πλούτο προς αυτή την κατεύθυνση.

Σχετικά με το μουσείο: Όντως οι εργασίες ανέγερσης ολοκληρώθηκαν το 2010. Παραλήφθηκε τότε από το Υπουργείο Πολιτισμού. Από εκεί και πέρα, από το 2011 ξεκίνησαν οι διαδικασίες για τη μόνιμη έκθεση, μουσειογραφικές, μουσειολογικές μελέτες, συλλογή των αντικειμένων και ούτω καθεξής. Το 2011 ξεκίνησαν αυτές με την ένταξη του έργου στο επιχειρησιακό πρόγραμμα «Μακεδονία-Θράκη 2007-2013».

Το κτήριο, όμως, παρουσίαζε πολλά προβλήματα: διάβρωση, αποκόλληση εξωτερικών επιχρισμάτων, σοβάδων, κ.λπ., και λόγω του υγρού κλίματος της περιοχής. Έτσι, χρειάστηκαν πρόσθετες βελτιωτικές διαδικασίες, που κράτησαν χρόνο, ώστε με το λίγο προσωπικό που διαθέτουμε σε αυτές τις περιπτώσεις η εφορεία αρχαιοτήτων να φέρει σε πέρας το έργο αυτό.

Στις 31 Δεκεμβρίου του περασμένου έτους ολοκληρώθηκε αυτή η εργασία και η μουσειολογική, μουσειογραφική μελέτη παράλληλα. Τώρα ολοκληρώνονται οι εργασίας ελαιοχρωματισμού, στερέωσης πλακών της εισόδου και ολοκληρωτική σωστή διαμόρφωση του περιβάλλοντος χώρου, καθαριότητα, που τελειώνει τώρα. Η πρόβλεψη από την εφορεία, πολύ συγκεκριμένα, είναι ότι θα ανοίξει για το κοινό τον Αύγουστο του 2016. Πλησιάζουμε.

Αυτά μοιάζουν λίγο υπερβολικά, ενδεχομένως, να χρειάζονται, δηλαδή, τόσα χρόνια για τέτοιου τύπου δουλειές. Όμως ξέρετε ότι και το προσωπικό είναι λίγο σχετικά και η χώρα βρίσκεται σε κρίση. Οπότε, είναι εξαιρετικά δύσκολο να προσληφθούν, έστω και με συμβάσεις ορισμένου χρόνου, άνθρωποι για να επιταχύνουν τις διαδικασίες. Τέτοια ζητήματα τυπικών, ας το πούμε, καθυστερήσεων για τέτοιους λόγους απαντούμε σε διάφορες περιοχές της χώρας και σε διάφορα ανάλογα έργα. Με αυτά πάντως δεδομένα, είμαστε στην ευχάριστη θέση να αναγγείλουμε ότι εντός του καλοκαιριού, τον Αύγουστο του 2016, θα ανοίξει για το κοινό.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο για τρία λεπτά, για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ πολύ για την ενημέρωση, κύριε Υπουργέ. Θέλω να δηλώσω ότι ο τοπικός δήμος είναι στη διάθεση των συνεργατών σας σε τοπικό και νομαρχιακό επίπεδο για να παράσχει κάθε βοήθεια που απαιτείται. Όμως, στο πλαίσιο αυτό υπάρχει και ένας λαός, ο οποίος, πραγματικά, είναι διαθέσιμος και ευαισθητοποιημένος προς αυτή την εθελοντική διάθεση.

Ωστόσο, κύριε Υπουργέ, θα ήθελα να πω ότι τα έργα έχουν τελειώσει. Εγώ επισκέφθηκα το Μουσείο. Αν πάμε αύριο το πρωί με το κλειδί στο χέρι, μπορούμε να ανοίξουμε και να υποδεχθούμε τους επισκέπτες μας. Νομίζω ότι τώρα είναι πλέον στο χέρι σας οι αποφάσεις σας, που θα πρέπει να ληφθούν, προκειμένου να στελεχωθεί αυτό το Μουσείο με το ανάλογο προσωπικό, έστω και με προσωρινές μετακινήσεις, προκειμένου να λειτουργήσει.

Όπως προείπατε, πράγματι, το Διδυμότειχο αποτελεί μία τρόπον τινά πολιτιστική πρωτεύουσα της Θράκης: Πλωτινούπολη, Κάστρο, βυζαντινοί και σύγχρονοι ιεροί ναοί της Ορθοδοξίας, βυζαντινά και οθωμανικά μνημεία συνθέτουν έναν πολιτιστικό καμβά. Γι’ αυτό και το Βυζαντινό Μουσείο είναι τόσο σημαντικό ως επιστέγασμα αυτού του πλούτου. Πράγματι είναι ένα αριστούργημα και από πλευράς κτηριακής και από πλευράς εκθεμάτων, που έχουν τοποθετηθεί.

Όμως, ο Έβρος έχει εν γένει μοναδικό πλούτο μνημείων και ευρημάτων από όλες σχεδόν τις περιόδους του Ελληνισμού, από την αρχαιότητα με το Ιερό των Μεγάλων Θεών στη Σαμοθράκη, μέχρι τη λαογραφική παράδοση του Σουφλίου.

Με αυτό το δεδομένο, ζητάμε την αμεσότερη δυνατόν τοποθέτηση του μόνιμου εφόρου αρχαιοτήτων στην πρωτεύουσα, την Αλεξανδρούπολη. Μάς είναι απαραίτητη η παρουσία αυτού του παράγοντα, γιατί έχει πολύ ευρύ αντικείμενο. Βέβαια, η προσωρινή εφορος, η οποία καλύπτει και τον νομό μας, από τη Ροδόπη, κάνει σοβαρότατες προσπάθειες, καταβάλλει φιλότιμες προσπάθειες προς αυτήν την κατεύθυνση και της απονέμουμε τα εύσημα. Όμως, θα πρέπει να τοποθετήσετε τον οριστικό έφορο του νομού.

Επίσης, θα ήθελα να σας ενημερώσω ότι σε εξέλιξη είναι και η αποπεράτωση του Μουσείου της Αλεξανδρούπολης. Νομίζω ότι είχατε σχεδιάσει και παράλληλες εκδηλώσεις, προκειμένου να μην αφεθεί ως κτήριο πλέον στην τύχη του, μέχρι να ολοκληρωθεί το σχέδιο της τοποθέτησης των εκθεμάτων και όχι μόνο.

Επίσης, έναν χρόνο πριν σε αυτήν την Αίθουσα συζητήσαμε με τον προκάτοχό σας κ. Ξυδάκη, για τον αρχαιολογικό χώρο της Μικρής Δοξιπάρας. Πράγματι, βρισκόμαστε σε οριακό επίπεδο. Εάν δεν προβείτε σε ενέργειες και δεν πάρετε αποφάσεις, δυστυχώς, αυτός ο ταφικός τύμβος καταστρέφεται από τα καιρικά φαινόμενα.

Θα ήθελα, επίσης, να μας πληροφορήσετε τι γίνεται με το Μουσείο της Σαμοθράκης, καθώς επίσης, κύριε Υπουργέ, έχετε στα χέρια σας έναν μεγάλο θησαυρό. Θα ήθελα να σας υπενθυμίσω για τη Νίκη της Σαμοθράκης, στην οποία αναφέρθηκα στην εισήγησή μου στην αρχή, κύριε Πρόεδρε, ότι η Νίκη της Σαμοθράκης, πραγματικά, είναι ένα κόσμημα, το οποίο αυτήν τη στιγμή βρίσκεται στο Μουσείο του Λούβρου.

Είχαν ζητήσει οι θεσμικές υπηρεσίες της Σαμοθράκης, ο Δήμος της Σαμοθράκης, ο Δήμος της Αλεξανδρούπολης με ψηφίσματά τους, η Περιφέρεια Ανατολικής Μακεδονίας και Θράκης με ψήφισμά της, η Περιφερειακή Ένωση Δημάρχων Ανατολικής Μακεδονίας και Θράκης, οι Σύλλογοι Σαμοθρακιτών Αθηνών, Θεσσαλονίκης, Έβρου και Γερμανίας, προκειμένου η Νίκη να υιοθετηθεί ως σύμβολο αρχών και αξιών της Ευρώπης, έναντι κάθε ολοκληρωτικής, αναχρονιστικής και σκοτεινής ιδεοληψίας που κατά καιρούς επιχειρείται να μπει στους κόλπους της Ευρωπαϊκής Ένωσης. Νομίζω ότι ωρίμασε αυτή η ιδέα.

Έχουμε παράπονο γιατί θα έπρεπε να το εισηγηθείτε στους ομολόγους σας και ας πάρουν την απόφασή τους. Και μόνο το ότι θα συζητήσετε με τους ομολόγους σας για ένα τέτοιο αριστούργημα, το προβάλλουμε και του δίνουμε την αξία που του αναλογεί.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε, κύριε Δημοσχάκη.

Κύριε Υπουργέ, έχετε τον λόγο για τρία λεπτά.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ.

Έχω εδώ τον κατάλογο των έργων, που είναι εν εξελίξει, για τον Νομό Έβρου:

Όπως είπατε, επέκταση της έκθεσης στο Αρχαιολογικό Μουσείο της Σαμοθράκης, ολοκλήρωση του κτηριακού προγράμματος στο Μουσείο της Αλεξανδρούπολης, που έχει ενταχθεί στο ΕΣΠΑ 2014-2020, σχεδιασμός της ολοκληρωμένης χωρικής επένδυσης για τη διαδρομή της Εγνατίας στην περιοχή Ανατολικής Μακεδονίας και Θράκης, όπου στην ένταξη αυτή θα ενταχθούν πολλά έργα με έναν άξονα, που θα τα συνδέει και θα τα αναδεικνύει κατά κάποιον τρόπο το ένα σε συνάρτηση με τα άλλα. Επίσης, η αποκατάσταση του μεταβυζαντινού ναού του Αγίου Αθανασίου του Δήμου Διδυμοτείχου και διαμόρφωση του αρχαιολογικού χώρου της μητροπολιτικής εκκλησίας, με προϋπολογισμό που απορροφήθηκε και προχωράει. Στο φρούριο του Πυθίου υπάρχουν εκτεταμένες εργασίες, που συνεχίζουν παλαιότερα ΕΣΠΑ, όπως και στη Μονή Χριστού στη Σαμοθράκη για τη στερέωση και προστασία της ιεράς Μονής το έργο έχει ολοκληρωθεί, καθώς και η ανάδειξη του Οθωμανικού Λουτρού Ουρούτς Πασά, που έχει ενταχθεί στο πρόγραμμα εδαφικής συνεργασίας Ελλάδας-Βουλγαρίας 2007-2013. Αυτά τα προχωράμε.

Αυτά είναι ενδεικτικά όπως καταλαβαίνετε. Οι πόροι, που απαιτούνται για την ουσιαστική ανάδειξη της κληρονομιάς μας στο σύνολό της είναι μεγάλοι. Το Υπουργείο Πολιτισμού δεν επιλέγει το ίδιο έργα γιατί δεν έχει ίδιους πόρους, δεν έχει δικό του πρόγραμμα ΕΣΠΑ. Άρα, το πράγμα ξεκινά από την περιφέρεια. Προτείνει κάποια πράγματα, έχει τη σύμφωνη γνώμη μας, προχωράει η ένταξή τους. άλλα όλα αυτά είναι λίγα σε σχέση με τα ανάγκες, που υπάρχουν για την ανάδειξη της κληρονομιάς μας με τέτοια βάθη χρόνων και τέτοιες διαφορετικές περιόδους ιστορίας, τέτοιο πλούτο σε όλα τα επίπεδα.

Μέριμνά μας είναι κατά κάποιο τρόπο η όσο το δυνατόν σύμμετρη ανάπτυξη αυτών των πρωτοβουλιών στην κλίμακα όλης της Ελλάδας. Ευτυχώς, με τους περιφερειάρχες που συζητάμε, η αντίληψη γίνεται σιγά-σιγά εξαιρετικά κοινά αποδεκτή και από τις δυο πλευρές, δηλαδή, ότι τα μνημεία του πολιτισμού δεν είναι απλώς παθητικά μνημεία τα οποία είναι εκεί για κάποιον τουρίστα να πάει, να τα βλέπει, να θαυμάζει αυτό το μέρος και να φεύγει, αλλά είναι πραγματικοί πυλώνες πολιτισμού, γιατί με τη σύγχρονη αντίληψη περί μουσείων το μουσείο ανοίγει τις πύλες του στα παιδιά, στις οικογένειες, με ειδικά προγράμματα. Μπορεί να γίνει δέκτης νέων τεχνολογιών και να αναπτυχθούν και τεχνολογίες σχετικά με την ανάπτυξη του πολιτιστικού μας αποθέματος και των πολιτιστικών θησαυρών. Ταυτόχρονα, το μουσείο ή ο αρχαιοελληνικός χώρος γίνεται χώρος, που μπορούν να υπάρχουν σύγχρονες εκδηλώσεις σε διάλογο με τον αρχαιολογικό, μπορούν να υπάρχουν δράσεις, που αφορούν στην τοπική κοινωνία στο σύνολό της, το φαΐ της, τα έθιμά της, τις λειτουργίες της. Άρα, πραγματικά η ανάπτυξη, ας το πούμε έτσι, η ανάδειξη και η προστασία της πολιτιστικής μας κληρονομιάς είναι κυριολεκτικά συνολικός πυλώνας για την ανάπτυξη της χώρας, σημείο ταυτότητας μιας χώρας σε μια επικίνδυνη περιοχή, ειρήνης και συνύπαρξης των πολιτισμών.

Σ’ αυτή τη λογική μια ιδέα του τύπου η Νίκη της Σαμοθράκης ως σύμβολο όπως την παρουσιάσατε, σε πρώτο επίπεδο είναι ενδιαφέρουσα. Απλώς, έχει κάποια λεπτά σημεία, γιατί η Νίκη της Σαμοθράκης είναι στο Λούβρο, όπως είπατε. Να προτείνουμε εμείς να γίνει σύμβολο αυτής της φιλίας. Κάτι το οποίο είναι στο Λούβρο έχει κάποια διπλωματικά και άλλα προβλήματα, αλλά είμαστε πρόθυμοι να συζητήσουμε μια τέτοια ιδέα αν δούμε όλες τις διαστάσεις.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, ακολουθούν τρεις επίκαιρες ερωτήσεις οι οποίες απευθύνονται προς τον Υπουργό Οικονομικών. Θα απαντήσει και στις τρείς ο Αναπληρωτής Υπουργός, κ. Τρύφων Αλεξιάδης.

Προχωρούμε με την πέμπτη επίκαιρη ερώτηση με αριθμό 1129/12-7-2016 πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου σχετικά με την υπόθεση της εταιρείας «ΜΑΡΙΝΟΠΟΥΛΟΣ Α.Ε.».

Κύριε συνάδελφε, έχετε τον λόγο για δυο λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ.

Κύριε Πρόεδρε και κύριε Υπουργέ, είναι μια δύσκολη μέρα. Όλων το μυαλό είναι στα ογδόντα τρία θύματα της ειδεχθούς τρομοκρατικής επίθεσης στη Νίκαια της Γαλλίας την ημέρα των εκδηλώσεων για την πτώση της Βαστίλης. Είναι ένα έγκλημα, που πρέπει να μας προβληματίσει όλους. Το μυαλό μας βρίσκεται στους συγγενείς και τα θύματα της επίθεσης αυτής.

Συγχρόνως, θέλω να κάνω μια παρατήρηση μέσα στον χρόνο μου. Είχα μια συζήτηση χθες με τη δεκαεννιάχρονη κόρη μου σχετικά με την απελευθέρωση του πατέρα-τέρατος, ο οποίος κρατούσε το παιδί του να το βιάζει ο σύντροφός του και αφέθηκε ελεύθερος. Δεν μπορούσα να της εξηγήσω γιατί, της δεκαεννιάχρονης κόρης μου. Ενώ ήταν ανάπηρος, κρατούσε τον δωδεκάχρονο γιο του να τον βιάζει ο σύντροφός του με την ίδια αναπηρία και τον αφήσαμε ελεύθερο να πάει σπίτι με περιοριστικούς όρους.

Εγώ προκαλώ και τον Υπουργό Δικαιοσύνης να το ξανασκεφτεί, όπως ξανασκέφτηκε την υπόθεση της «SIEMENS». Πάμε να δώσουμε ψήφο στα δεκαεφτάχρονα και συγχρόνως αυτές οι ηλικίες έχουν απορίες που εγώ σαν πατέρας δεν μπορώ να τις λύσω.

Προχωράμε στην ερώτηση. Κύριε Υπουργέ, το ζήτημα του Μαρινόπουλου είναι εξαιρετικά σημαντικό για την ελληνική κυβέρνηση και την ελληνική κοινωνία. Πρόκειται για δωδεκάμισι χιλιάδες υπαλλήλους. Θα πω στη δευτερολογία μου για τις υποχρεώσεις προς ΙΚΑ, τράπεζες, προμηθευτές. Είναι τεράστιο ζήτημα.

Αυτό που προκύπτει όμως από κάποια καταγγελία της δικηγορικής εταιρείας «ΚΩΝΣΤΑΝΤΙΝΟΥ & ΒΡΕΤΤΑΣ», φαίνεται ότι οι ιδιοκτήτες, οι αδελφοί Μαρινόπουλοι, έχουν ένα fund στο Κατάρ στο οποίο έχουν μεταβιβάσει τίτλους ακινήτων προσωπικής τους περιουσίας ύψους 750 εκατομμυρίων ευρώ. Να πούμε τα βασικά νούμερα. Στους προμηθευτές χρωστάνε 720 εκατομμύρια, περίπου 105 εκατομμύρια σε εργαζόμενους, ασφαλιστικές εταιρείες και δημόσιο και περίπου 500 εκατομμύρια στις τράπεζες. Στο Κατάρ φαίνεται ότι έχουν 750 εκατομμύρια σε ιδιωτική τοποθέτηση, σε ιδιωτικό fund για να προστατευθούν τα ακίνητά τους, ενώ δόλια πέρασαν σε πτώχευση στο άρθρο 99.

Με το άρθρο 99, όπως πολύ καλά γνωρίζετε κι εσείς κι εγώ, δεν προστατεύεται κανένας από τους υπολοίπους.

Ερωτάσθε, κύριε Υπουργέ: Θα προβείτε σε ενδελεχή έλεγχο της κινητής και ακίνητης περιουσίας των μετόχων, συγγενών πρώτου βαθμού, καθώς και όλων των παρένθετων φυσικών προσώπων και νομικών προσώπων της «ΜΑΡΙΝΟΠΟΥΛΟΣ Α.Ε.»; Επιμένω στα παρένθετα πρόσωπα.

Προτίθεστε να ακολουθήσετε τη διαδικασία σε όλες τις υπόλοιπες υπό πτώχευση εταιρείες; Πολλές θα γίνουν με δόλιο τρόπο, όπως αυτή.

Έχουν διερευνηθεί ευθύνες προηγούμενων κυβερνήσεων 2008-2014, σχετικά με χαριστικές δανειοδοτήσεις, μετά από πολιτική παρέμβαση; Το λέω διότι υπάρχουν σχετικές καταγγελίες.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Πρέπει κι εγώ να δηλώσω ότι σήμερα αισθανόμαστε όλοι Γάλλοι. Αισθανόμαστε ότι τέτοιου είδους προβλήματα με το μέγεθός τους, αποδεικνύουν ότι δεν μπορούν να αντιμετωπιστούν με εθνοκεντρικές λογικές και με λογικές απομονωτισμού, αλλά με λογικές συνεργασίας όλων των ευρωπαϊκών δυνάμεων και κρατών.

Σε ό,τι αφορά το ζήτημα της ερώτησής σας, κύριε Βουλευτά, χθες συζητούσαμε εδώ το θέμα των ναυπηγείων Ελευσίνας, σήμερα συζητάμε την υπόθεση «Μαρινόπουλος». Συζητάμε για προβλήματα τα οποία έχουν δημιουργηθεί από ένα προηγούμενο μοντέλο ανάπτυξης, τα οποία έρχονται τώρα και «σκάνε», όπως λέμε στη γειτονιά μας.

Πρέπει εμείς να τα αντιμετωπίσουμε και ορισμένες φορές να δεχθούμε και κριτική και επιθέσεις από τους πολιτικούς και από τις πολιτικές εκείνες που ασκήθηκαν για να οδηγηθούμε σε αυτό το μοντέλο ανάπτυξης, αυτό το μοντέλο επιχειρηματικότητας, που προέβλεπε (σε γενικό επίπεδο) επιχειρηματίες που θα είναι πλούσιοι στο εξωτερικό, θα έχουν τα χρήματα τους στο εξωτερικό, ενώ θα έχουν στην Ελλάδα τα χρέη τους.

Το συνολικό πρόβλημα της συγκεκριμένης επιχείρησης, είναι περίπου στο 1,5 δισεκατομμύριο. Χρωστάει, δηλαδή, περίπου 1,5 δισεκατομμύριο, ποσό εφιαλτικό, αν σκεφτείτε το τι είναι αναγκασμένο να κάνει το ελληνικό δημόσιο για ορισμένες εκατοντάδες εκατομμύρια και το τι τίμημα είναι αναγκασμένο να πάρει.

Αυτή τη στιγμή η Κυβέρνηση προσπαθεί από την πρώτη στιγμή που εμφανίστηκε το πρόβλημα -διότι είναι συγκεκριμένα και τα όρια που μπορεί να παρέμβει η Κυβέρνησης- πρώτα απ’ όλα, να διασφαλίσει αυτούς τους δωδεκάμισι χιλιάδες εργαζόμενους, προσπαθεί να διασφαλίσει τους εργαζόμενους των επιχειρήσεων που σχετίζονται με τη συγκεκριμένη επιχείρηση και οι οποίοι πιθανά να είναι και σε μικρότερο αριθμό, σε μικρότερα σωματεία και με μικρότερη φωνή και δυνατότητα να μάθουμε και να ενημερωθούμε για το πρόβλημά τους, προσπαθεί να αντιμετωπίσει το πρόβλημα στο να μην υπάρξει στη αγορά ένα τέτοιο πιστωτικό γεγονός το οποίο είναι ένα σημαντικότατο γεγονός, με πολλαπλάσιες επιπτώσεις. Δεν είναι μόνο το 1,5 δισεκατομμύριο, είναι και το τι θα γίνει στην αγορά αν όλες αυτές οι επιχειρήσεις οι οποίες περίμεναν να πάρουν χρήματα δεν μπορέσουν να πληρωθούν και τελικά οδηγηθούν σε περιπέτειες.

Βάζετε ένα σωστό ερώτημα, για το αν έχουν διερευνηθεί οι ευθύνες των προηγούμενων κυβερνήσεων. Από την επόμενη εβδομάδα στην Ολομέλεια ή στην Επιτροπή Οικονομικών Υποθέσεων, καλό θα είναι αυτοί που είχαν την ευθύνη διαχείρισης αυτών των πραγμάτων να μας πούνε πώς δέχονταν τέτοιους ισολογισμούς και προχωρούσαν σε δανεισμούς ή προχωρούσαν σε άλλες καταστάσεις. Είναι ενδιαφέρον να απαντηθούν αυτά τα ζητήματα.

Σε ό,τι αφορά, όμως, το θέμα των φορολογικών ελέγχων, για τα οποία είμαστε εμείς αρμόδιοι, δεν υπάρχει περίπτωση είτε σε αυτήν την υπόθεση είτε οπουδήποτε αλλού να μην εξαντλήσουμε κάθε δυνατότητα που έχουμε για φορολογικό έλεγχο και για χρήματα που βγήκαν στο εξωτερικό γίνονται οι έλεγχοι και για συγκεκριμένες καταγγελίες που έχουμε και για υπόλοιπα άλλα θέματα.

Θα καταθέσω για τα Πρακτικά μία σειρά από έγγραφα, για να ενημερωθείτε αναλυτικά και να μην φάω τον χρόνο σας, που αφορούν το έγγραφο του Υπουργείου Οικονομίας Ανάπτυξης και Τουρισμού, για το θέμα της επένδυσης που αναφέρετε στην ερώτησή σας, το έγγραφο του Υπουργείου Δικαιοσύνης, Διαφάνειας και Ανθρωπίνων Δικαιωμάτων για το τι γίνεται νομικά με αυτή την υπόθεση, το έγγραφο της ΔΙΠΑΕ, της υπηρεσίας που έχει αντικαταστήσει το ΣΔΟΕ για τα θέματα του ελέγχου αυτών των υποθέσεων, καθώς και το έγγραφο της Διεύθυνσης Ελέγχων γι’ αυτά τα ζητήματα.

Κλείνοντας, λέω ότι σαν Υπουργείο Οικονομικών, στα θέματα του φορολογικού ελέγχου θα εξαντλήσουμε κάθε δυνατότητα είτε για το θέμα μετακίνησης χρημάτων στο εξωτερικό είτε για τα υπόλοιπα ζητήματα που βάλατε.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο για να δευτερολογήσετε για τρία λεπτά.

**ΔΗΜΗΤΡΙΟΣ ΚΑΜΜΕΝΟΣ:** Κύριε Υπουργέ, το βασικότερο είναι, όπως πολύ σωστά λέτε, να παρακολουθήσουμε τα αποτυπώματα της μετακίνησης των χρημάτων από προσωπικούς λογαριασμούς, πρώτους βαθμούς συγγενείας και παρένθετα πρόσωπα και συγχρόνως, να ανακληθεί η μεταβίβαση των παγίων.

Γιατί, αν φύγουν τα πάγια, όπως γίνεται στην καταμήνυση του δικηγορικού γραφείου, 750 εκατομμύρια στο Κατάρ, τότε δεν θα έχουμε και κάτι, το οποίο θα μπορέσει να ρευστοποιήσει ο οποιοσδήποτε χρειάζεται να εισπράξει την απαίτησή του απέναντι σε αυτήν την καταφανώς δόλια πτώχευση.

Μιλάμε για μία εταιρεία, που έκανε 1,5 δισεκατομμύριο τζίρο. Οι τράπεζες δίνουν δάνεια, διότι βλέπουν τις χρηματοροές. Βλέπουν ότι έχει χρήματα στο ταμείο, μπαίνουν μετρητά, εισπράττει μετρητά και πλήρωνε μετά έξι με οκτώ μήνες. Το λάθος έγινε ότι μπήκαν οι Γάλλοι και ήταν Πρωθυπουργός ο κ. Σαμαράς και λίγο πριν. Εγώ τα ξέρω γιατί ήμασταν στην αγορά. Τότε ξεκίνησαν τα προβλήματα και πολλοί προμηθευτές έκοψαν τη σχέση τους με το «CARREFOUR-ΜΑΡΙΝΟΠΟΥΛΟΣ». Έκοψαν τη σχέση, γιατί δεν πληρωνόντουσαν. Εδώ και τέσσερα χρόνια υπάρχει το πρόβλημα και το ξέρει η αγορά. Τέσσερα χρόνια πριν!

Δώσαμε χρόνο, διότι οι τράπεζες όταν έχουν δώσει 500 εκατομμύρια και βλέπουν λεφτά στο ταμείο, χρηματοροές, θα δώσουν ένα δάνειο για να εισπράττουν πρώτες την απαίτηση. Όμως, από κει και πέρα, μιλάμε για οκτακόσια καταστήματα και δύο χιλιάδες προμηθευτές. Αυτή δεν είναι μία φούσκα. Θα γίνει ό,τι έγινε με την περίπτωση του «ALTER» και του Γιαννίκου. Εκεί ήταν πολύ λιγότερα τα λεφτά, ήταν 200 εκατομμύρια και τώρα μιλάμε για 720 εκατομμύρια σε προμηθευτές, δύο χιλιάδες επιχειρήσεις, οι οποίες επειδή η οικονομία είναι συνδεδεμένα δοχεία, δεν υπάρχει περίπτωση να μην έχουμε τεράστιο πρόβλημα στην ελληνική οικονομία.

Η Κυβέρνησή μας θα πρέπει να βρει μία δημιουργική λύση και να μην πετάξει την μπάλα παρακάτω να το βρούμε του χρόνου τέτοια εποχή και ούτε να γίνει κάτι πρόχειρο για να μην έχουμε φέτος το πρόβλημα. Κύριε Υπουργέ, το πρόβλημα το έχουμε φέτος. Δεν έχουμε χρόνο, εφόσον γνωρίζω πέραν της 15-20 Σεπτεμβρίου. Είναι συγκεκριμένα τα χρονοδιαγράμματα αυτής της υπόθεσης και το πώς πρέπει να επιλυθεί, θα πρέπει να είμαστε πάρα πολύ προσεκτικοί.

Θα μπορούσαν -και θα καταθέσω την ιδέα μου για το πώς θα μπορούσε να λυθεί αυτό το πρόβλημα- όλα τα ακίνητα και η κινητή περιουσία της «Μαρινόπουλος» να μεταφερθεί σε μία καινούργια εταιρεία, στην οποία να είναι μέτοχοι όλοι οι πιστωτές. Το έχουμε κάνει πολλές φορές στο εξωτερικό, όταν κάνουμε recovery και εκκαθαρίσεις και resolution εταιρειών. Να γίνουν μέτοχοι όλοι οι πιστωτές. Να γίνει μία ελληνική επιχείρηση, η οποία θα είναι αμιγώς ελληνική, θα μπουν όλα τα πάγια και όλες οι απαιτήσεις. Αυτοί οι οποίοι έχουν απαίτηση στον «Μαρινόπουλο», να είναι μέτοχοι της νέας εταιρείας πάνω στην ακίνητη και κινητή περιουσία. Να μπουν μέτοχοι και οι Έλληνες προμηθευτές και τα ελληνικά εργοστάσια που παράγουν μέλια, ζάχαρες, ποτήρια, τα πάντα και να μην πληρώνουν το «νταβατζιλίκι» του ραφιού, να πληρώνονται από την τσέπη τους. Αν γίνει και το σκεφθεί κάποιος πολύ σοβαρά και αν κάποιος με ρωτήσει, θα του πω πώς πρέπει να γίνει, γιατί το έχω κάνει πέντε φορές στη ζωή μου το συγκεκριμένο πλάνο.

Έτσι, θα γιγαντωθεί η εταιρεία, θα γλιτώσουμε τις θέσεις εργασίας και θα εξυγιανθεί και η φούσκα που λέγεται ράφι. Διότι αυτή η στιγμή, όταν πηγαίνεις στο σουπερμάρκετ και πληρώνεις το ράφι, πέντε φορές πάνω το προϊόν σου μέσα στα πάγια και ανελαστικά έξοδα που έχει κάποιος για να τοποθετήσει το προϊόν του για να το αγοράσω εγώ στο ράφι, αυτό είναι μία φούσκα. Κάποια στιγμή θα σκάσει. Η χρηματοδότηση των τραπεζών γίνεται πάνω σ’ αυτή τη φούσκα, γιατί το προϊόν έχει μέσα του το κόστος διαχείρισης, αποθήκευσης, διαφήμισης και το κόστος ραφιού. Αυτό λύνεται με αυτό που λέω εγώ, γιατί το έχουμε ξαναλύσει στο εξωτερικό, όχι στην Ελλάδα.

Θα παρακαλούσα πάρα πολύ κλείνοντας να είμαστε πάρα πολύ ενδελεχείς όσον αφορά το δικό σας mandate, τη δική σας εξουσιοδότηση στο Υπουργείο. Να μην αφήσετε να ξεφύγει λογαριασμός και πάγιο, να μην μεταβιβαστεί τίποτα σε κανέναν, να μπλοκαριστούν τα πάντα μέχρι να ξεκαθαρίσει η υπόθεση. Σας λέω ότι δεν έχουμε χρόνο. Στις 20 Σεπτεμβρίου πρέπει να έχει κλείσει η υπόθεση.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, αναλύσατε πολύ σωστά το όλο θέμα και εξηγήσατε με τόση τεκμηρίωση τα ζητήματα, που εγώ δεν έχω να προσθέσω κάτι άλλο πάνω σε αυτά τα ζητήματα, δηλαδή στο πώς μία επιχειρηματικότητα που δεν τιμά τη χώρα, μας οδήγησε εδώ με πολιτική ανοχή και συγκεκριμένες πολιτικές που ασκήθηκαν όλα αυτά τα χρόνια.

Εμείς θα εξετάσουμε την πρόταση αυτή που καταθέσατε. Βεβαίως, αυτή η πρόταση προϋποθέτει και την εμπλοκή άλλων επιχειρηματικών ομίλων και την αποδοχή από πάρα πολλές επιχειρήσεις αυτής της ιστορίας. Δεν είναι κάτι απλό, αλλά είναι μία πολύ σωστή πρόταση.

Σε ό,τι αφορά το τι κάνει η ελληνική Κυβέρνηση, η ελληνική Κυβέρνηση αυτή τη στιγμή, όπως είπα, προσπαθεί να μην δημιουργηθούν προβλήματα με τις δωδεκάμισι χιλιάδες θέσεις εργασίας της επιχείρησης, να μην δημιουργηθούν προβλήματα με τις χιλιάδες θέσεις εργασίας των εργαζομένων στις άλλες επιχειρήσεις, που θα έχουν σοβαρότατα προβλήματα, να μην δημιουργηθούν προβλήματα στις επιχειρήσεις, οι οποίες θα πρέπει να πληρώσουν ΦΠΑ, ΕΝΦΙΑ και μία σειρά από άλλες φορολογικές υποχρεώσεις, την ίδια στιγμή που δεν θα έχουν εισπράξει από την συγκεκριμένη επιχείρηση τον κόπο για τα προϊόντα και τις υπηρεσίες, που έδωσαν, και τέλος, να διασφαλίσουμε και τα συμφέροντα του ελληνικού δημοσίου.

Για όλα αυτά εργαζόμαστε, είμαστε πάνω από το πρόβλημα από την πρώτη στιγμή και να είστε βέβαιοι ότι θα κάνουμε ό,τι περνάει από το χέρι μας για την αντιμετώπιση του προβλήματος.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε κύριε Υπουργέ.

Ακολουθεί η τρίτη 1121/11-7-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Οικονομικών, σχετικά με την αντισυνταγματική διάταξη για τα δικαιώματα του φορολογούμενου.

Ο κ. Λοβέρδος έχει τον λόγο για δύο λεπτά για να πρωτολογήσει.

**ΑΝΔΡΕΑΣ ΛΟΒΕΡΔΟΣ:** Ευχαριστώ κύριε Πρόεδρε.

Ξεκινώντας, θέλω να εκφράσω τη θλίψη, την οργή και την αγανάκτηση όλων τω μελών και των στελεχών της Δημοκρατικής Συμπαράταξής για το τραγικό γεγονός χθες στη Γαλλία. Να υπογραμμίσω, κύριε Πρόεδρε, ότι το φαινόμενο αυτό της τυφλής βίας, της αιματηρής βίας, θα συνεχιστεί. Θα έχει κέντρο αναφοράς, όπως όλα δείχνουν, την Ευρώπη και θα συνδυάζεται με όλα τα αίτια που προκαλούν την προσφυγιά και τη μετανάστευση σε χώρες της Ασίας και της περιοχής Μένα. Δεν πρόκειται να σταματήσει. Τα θύματα είναι και θα είναι πολλά. Η Δύση πρέπει κάπως να ξανασκεφτεί το θέμα της τρομοκρατίας, τα αίτιά της και να ληφθούν οι σχετικές πρωτοβουλίες. Δεν μπορεί να είμαστε θεατές και παρατηρητές και να μας αρκεί ότι εκφράζουμε τα συλλυπητήριά μας.

Τώρα, σε σχέση με την ερώτησή μου. Κύριε Υπουργέ, τι πράγματα είναι αυτά; Καταθέσατε ρύθμιση όπου φορολογικός επανέλεγχος -είναι στο σχέδιο νόμου τώρα- διατάσσεται από τη διοίκηση και επιτρέπεται μόνο αν είναι σε βάρος του φορολογουμένου; Αν έχει δίκιο ο φορολογούμενος; Η φορολογική διοίκηση δεν πρέπει να το επανεξετάσει; Είναι τόσο άψογες οι υπηρεσίες μας που λάθη γίνονται μόνο σε βάρος του δημοσίου και όχι σε βάρος των φορολογουμένων; Γνωρίζετε το Σύνταγμα στο άρθρο 4, παράγραφοι 1 και 5 τι ορίζει για την ισότητα των πολιτών απέναντι στο νόμο και για τη συμμετοχή στα βάρη ανάλογα με τις δυνάμεις του καθενός; Μάλιστα, προκύπτει από την εισηγητική έκθεση -με μία λέξη αποσαφηνίζεται που έχετε βάλει- πως σκοπός σας είναι να καλύψετε και παρελθούσες περιπτώσεις και ειδικότερα μία, που είναι θέμα χρόνου να ξεσπάσει, το οικονομικό και πολιτικό σκάνδαλο που κρύβεται από πίσω.

Ενημερώνομαι πως με αυτή τη ρύθμιση παρεμβαίνετε στο έργο της δικαιοσύνης για ανοικτές υποθέσεις, για κακουργήματα. Ενημερώθηκα, επίσης, από το «ΡΙΖΟΣΠΑΣΤΗ» και από την εφημερίδα «KONTRA» πως κάτι τέτοιο είχατε στην πρόθεσή σας και έκανα την επίκαιρη ερώτηση μήπως και σας αφυπνίσω, αν δεν ξέρετε και δεν καταθέσετε αυτήν τη διάταξη την αμαρτωλή.

Και επειδή τα λόγια τα πολλά είναι φτώχεια, θα διαβάσω, κύριε Πρόεδρε, τρεις σειρές από τον «ΡΙΖΟΣΠΑΣΤΗ»: «Τα ερωτήματα δημιουργούνται, γιατί πολλοί είναι εκείνοι που βλέπουν σε αυτή τη διάταξη», που σας λέω, «μια φωτογραφικού τύπου διάταξη που έχει ως στόχο την παροχή ασύλου σε κάποιους υπαλλήλους της εφορίας, με δεδομένο ότι αυτή την περίοδο βρίσκεται σε εξέλιξη η υπόθεση στη Βόρειο Ελλάδα, που αφορά εφοριακούς που βρίσκονται στη διαδικασία ποινικής δίωξης από εισαγγελικές αρχές, κατηγορούμενοι για παράβαση καθήκοντος, με σκοπό να προσπορίσουν σε κάποιους παράνομο όφελος και να βλάψουν άλλους».

Προσοχή. SOS για σας κύριε Υπουργέ, για το τι γίνεται πίσω από αυτή την αμαρτωλή διάταξη. Θα εκτεθείτε. Fair play, κύριε Αλεξιάδη, σας το ζητούν οι πολίτες. Fair play. Δεν έχουν γίνει στην περίοδό σας αυτά, αλλά εσείς πάτε να τα καλύψετε.

Περιμένω με αληθινή περιέργεια, πραγματική περιέργεια, όχι ρητορική περιέργεια τι θα μου πείτε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κύριος Υπουργός έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Σεβόμενος τις νομικές σας σπουδές -γιατί εγώ οικονομικά έχω σπουδάσει- θα ξεπεράσω το «τι πράγματα είναι αυτά» και δεν θα μπω σε μια αντιπαράθεση για αυτό το ζήτημα. Απλά, εγώ έχω μάθει νομικά μέσα από την πορεία μου στο Υπουργείο Οικονομικών και σε όσες φορολογικές υποθέσεις έχω δει. Βρίσκω εδώ ένα νόμο του 1994 κωδικοποιημένο σύμφωνα με τον ν.4203/13. Είναι ο ν. 2238/94. Τι λέει; Φύλλο ελέγχου, και αν ακόμη έγινε οριστικό, δεν αποκλείει την έκδοση και κοινοποίηση συμπληρωματικού φύλου ελέγχου, αν: α) από τα συμπληρωματικά στοιχεία που περιήλθαν σε γνώση του προϊσταμένου της δημόσιας οικονομικής υπηρεσίας εξακριβώνει ότι το εισόδημα του φορολογούμενου υπερβαίνει αυτό που έχει περιληφθεί στο προηγούμενο φύλο ελέγχου. Όχι αν είναι λιγότερο. Αν υπερβαίνει.

Όμως, επειδή μας εγκαλέσατε και αφήσατε και υπονοούμενα, εάν μπείτε στον κόπο και διαβάσετε την εισηγητική έκθεση της συγκεκριμένης διάταξης, που έχει κατατεθεί και θα συζητηθεί άνετα την επόμενη βδομάδα και στην επιτροπή και στην Ολομέλεια, λέει με σαφήνεια ότι: «Αποσαφηνίζεται ότι για τη διενέργεια επανελέγχου τα νέα στοιχεία απαιτείται να είναι σε κάθε περίπτωση επιβαρυντικά και όχι στοιχεία που θα μειώνουν τη φορολογική οφειλή που προσδιορίστηκε κατά τον αρχικό έλεγχο».

Κύριε Λοβέρδο, δεν λέω τι γινόταν στην Ελλάδα, γιατί οι φορολογικές Υπηρεσίες έχουν μια ιστορία εδώ και ήσασταν μέλος κυβερνήσεων που έχουν συμμετοχή και συνενοχή, αν έγινε κάτι.

Να σας θυμίσω ότι υπήρχε «ψιλοβελονιά», όχι απλά «κεντήματα» σε ορισμένες διατάξεις που έρχονταν στη Βουλή και ότι ευνοούνταν συγκεκριμένες επιχειρήσεις ή κλάδοι ή οτιδήποτε άλλο.

Να σας θυμίσω, επίσης, ότι σε κάποιες περιπτώσεις επανέλεγχοι είχαν γίνει όχι για να πληρώσει περισσότερα η επιχείρηση. Υπήρχαν τέτοιες διατάξεις μέσα στη Βουλή. Έχω καταθέσει στα Πρακτικά τέτοια διάταξη.

Εδώ, λοιπόν, τι λέει η συγκεκριμένα διάταξη; Ότι ο «Αλεξιάδης» θα μπορεί να ζητήσει επανέλεγχο για μια υπόθεση –ο «x» Αλεξιάδης, γιατί εγώ δεν έχω τη δυνατότητα να ζητήσω για καμμία υπόθεση με βάση τον νόμο και σωστά δεν την έχω- αν τα νέα στοιχεία είναι επιβαρυντικά -αυτό απαιτείται σε κάθε περίπτωση- και όχι στοιχεία που θα μειώνουν τη φορολογική οφειλή.

**ΑΝΔΡΕΑΣ ΛΟΒΕΡΔΟΣ:** Αυτό σας λέω.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ναι. Δηλαδή, διαφωνείτε ότι ο επανέλεγχος πρέπει να γίνεται από την υπηρεσία μόνο εάν είναι επιβαρυντικός και όχι σε όφελος του φορολογούμενου;

**ΑΝΔΡΕΑΣ ΛΟΒΕΡΔΟΣ:** …(δεν ακούστηκε)

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μισό λεπτό. Ο φορολογούμενος -διότι αυτό λέτε- αν έχει ο ίδιος στοιχεία και ζητά επανέλεγχο, βεβαίως, και υπάρχει διαδικασία και στη Διεύθυνση Επίλυσης Διαφορών να προσκομίσει τα νέα στοιχεία και στο δικαστήριο να εξεταστούν αυτά. Όμως, εσείς θέλετε μια φορολογική διοίκηση, η οποία η ίδια θα διατάζει επανελέγχους, για να ωφεληθεί ο φορολογούμενος ή για να επιβαρυνθεί; Εμείς λοιπόν…

**ΑΝΔΡΕΑΣ ΛΟΒΕΡΔΟΣ:** Αν έχει άδικο;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μα σας είπα, αν έχει δίκιο ο φορολογούμενος, μπορεί ο ίδιος να ζητήσει επανέλεγχο. Όμως, εδώ η διάταξη αυτή πάει να καλύψει τις περιπτώσεις, όπου θα διατάζεται επανέλεγχος μόνο όταν τα νέα στοιχεία είναι επιβαρυντικά, ακριβώς για να αποφύγουμε καταστάσεις όπου ο οποιοσδήποτε θα ζητήσει επανέλεγχο σε μια υπόθεση για να ωφεληθεί ο φορολογούμενος. Αυτά τα νοσηρά φαινόμενα θέλουμε να τα κλείσουμε.

Τώρα, σε ό,τι αφορά τις καταγγελίες που είπατε, σε καμμία περίπτωση -το έχουμε αποδείξει- δεν θέλουμε να καλύψουμε κανέναν. Θα εξετάσω αμέσως, σήμερα κιόλας, τις καταγγελίες που είπατε και στην Επιτροπή Οικονομικών Υποθέσεων -Νομίζω είναι την Τρίτη; Κάτι τέτοιο ενημερώθηκα- θα έχετε πλήρη απάντηση. Δεν υπάρχει περίπτωση να κάνουμε κάτι που να καλύπτει οποιονδήποτε. Δεν υπάρχει περίπτωση.

Παρακαλώ, εάν υπάρχει οποιοδήποτε μέλος του Κοινοβουλίου ή οποιοσδήποτε πολίτης, που έχει να καταγγείλει κάτι συγκεκριμένο -το είπα και χθες εδώ- να μας καταγγελθεί επώνυμα, ανώνυμα, με όποιον τρόπο θέλετε. Δεν υπάρχει περίπτωση να καλύψουμε οποιονδήποτε, είτε συγγενική είτε πολιτική ή οποιαδήποτε άλλη σχέση έχουμε ή οποιοσδήποτε είναι ή οπουδήποτε είναι. Άσυλο και άβατο για τις φορολογικές υπηρεσίες δεν υπάρχει πουθενά.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα. Κύριε Υπουργέ, στη δευτερολογία σας τα άλλα. Κύριε συνάδελφε, έχετε τον λόγο για τρία λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, δεν έχετε δει την κίνηση των πραγμάτων; Δεν ακούσατε τον Πρωθυπουργό χθες το βράδυ στην απολογία του ενώπιον του ελληνικού λαού επί τη αποχωρήσει του; Μετράτε χρόνο. Ο χρόνος μετράει ανάποδα. Και φέρνετε σε αυτή την κρίσιμη και δύσκολη περίοδο αυτή τη ρύθμιση και τολμάτε να την υπερασπίζεστε;

Είναι δικό σας δημιούργημα, κύριε Υπουργέ, ή των υπηρεσιών σας; Εδώ με αυτά που λέτε, φαίνεται ότι είναι δικό σας δημιούργημα. Είναι θέμα που σας κινητοποιεί, επειδή αφορά επιχείρηση της Καβάλας; Διότι οι απατεώνες εκεί είναι στην προκειμένη περίπτωση. Πρόκειται για απάτη πολλών εκατοντάδων εκατομμυρίων.

Διότι πέρα από τον παραλογισμό πως ο φορολογούμενος μπορεί να ζητήσει επανεξέταση μόνο για να επιβαρυνθεί, πέρα από το αξίωμα, το αναπόδεικτο που προκαλεί και γέλιο, ότι το δημόσιο μπορεί να κάνει λάθος μόνον όταν είναι σε βάρος του πολίτη, ενώ όταν είναι υπέρ του πολίτη δεν κάνει ποτέ λάθος -αυτά τα αξιώματα είναι αξιώματα που η ζωή τα έχει απορρίψει- υπάρχει σκάνδαλο που η αναδρομικότητα της διατύπωσης της εισηγητικής έκθεσης πάει να το καλύψει.

Μην μου πείτε πως δεν ξέρετε ποια καβαλιώτικη επιχείρηση ελέγχεται. Μη που πείτε πως δεν γνωρίζετε πως ο Προϊστάμενος Φορολογικών Υπηρεσιών Βορείου Ελλάδος που διέταξε τον έλεγχο, τον νέο έλεγχο για τη συγκεκριμένη υπόθεση, κρατείται, πως είναι προφυλακισμένος μετά από εντολή που έδωσε ο εισαγγελέας Διαφθοράς Βορείου Ελλάδος να ελεγχθεί για σειρά υποθέσεων επί δέκα χρόνια, μεταξύ των οποίων και αυτή.

Μη που πείτε πως δεν τα γνωρίζετε. Εγώ δεν είμαι λαϊκιστής. Έχω εδώ την απόφαση της Εισαγγελίας Πρωτοδικών Θεσσαλονίκης για δυο συγκεκριμένους υπαλλήλους που έκαναν τον επανέλεγχο της συγκεκριμένης υπόθεσης, στην οποία αναφέρομαι όχι με υπονοούμενα, αλλά με ρητή αναφορά. Απλώς δεν λέω τα ονόματα. Για παράβαση καθήκοντος παραπέμπονται αυτοί οι δύο αυτεπαγγέλτως από την Εισαγγελία Θεσσαλονίκης. Δεν τα καταθέτω. Δεν θέλω να εκθέτω τα ονόματα. Είναι κατηγορούμενοι. Δεν έχουν καταδικαστεί ακόμη. Όμως, εσείς είστε ο πολιτικός τους προϊστάμενος και φέρνετε αυτήν τη διάταξη εδώ;

Μη μου πείτε πως θέλετε από εμάς πληροφορίες, διότι, όπως μας λέτε τώρα εδώ, δεν γνωρίζετε την πολιτική προέκταση αυτού του οικονομικού σκανδάλου, που μάλιστα παίχτηκε και από τον ΣΥΡΙΖΑ προεκλογικά, κατά τη διάρκεια και πριν τις εκλογές του Σεπτεμβρίου. Τα ξέρετε αυτά. Δεν θέλετε από μένα πληροφόρηση. Τα ξέρετε καλά.

Επειδή πολλά συμβαίνουν στη Βόρειο Ελλάδα σε σχέση με τη συγκεκριμένη υπόθεση, αλλά και με άλλες -και πολύ καλά έχει κάνει η Δικαιοσύνη εκεί και οι αρμόδιοι εισαγγελείς διαφθοράς και έχουν κινητοποιηθεί- μην κάνετε το λάθος και κρατήσετε αυτήν τη διάταξη. Να έχετε, τουλάχιστον, τη στοιχειώδη πολιτική εξυπνάδα να την αποσύρετε.

Ελπίζω, αν εσείς δεν έχετε αυτήν τη στοιχειώδη πολιτική εξυπνάδα να την αποσύρετε, κάποιος προϊστάμενός σας ή η Γραμματεία της Κυβέρνησης να ακούσει αυτήν τη συζήτηση και να ενδιαφερθεί. Δεν θα μείνει εδώ. Θα τα ακούσετε και από αλλού. Υπάρχουν και άλλα κόμματα τα οποία έχουν κινητοποιηθεί για την υπόθεση αυτή. Φροντίστε να μην εκτεθείτε.

Σε ό,τι αφορά τα περίφημα δικαιώματα του φορολογουμένου, που θα του παραμείνουν στα χέρια, προκειμένου να αντιμετωπίσει αυτά τα θέματα, κύριε Υπουργέ, μην αστειεύεστε με τον πόνο των ανθρώπων. Τον σπρώχνετε στη δικαιοσύνη. Στη δικαιοσύνη, όμως, ο φορολογούμενος θέλει χρόνο για να βρει το δίκιο του και θέλει και χρήματα. Μην το κάνετε αυτό. Είστε λάθος. Η διοίκηση μπορεί να σφάλλει και όταν πρόκειται για την εξυπηρέτηση των συμφερόντων του δημοσίου, μα και όταν πρόκειται για την εξυπηρέτηση των συμφερόντων του φορολογουμένου. Ίσες αποστάσεις κρατάει ο πολιτικός απέναντι σ’ αυτό. Ίσα δικαιώματα δίνει και στον έναν και στον άλλον, είτε πρόκειται για προθεσμίες είτε πρόκειται για όπλα αμύνης απέναντι στο δημόσιο.

Είναι κλασικά αυτά, κύριε Υπουργέ, και αφήστε τις αναφορές στο παρελθόν.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εγώ, κύριε Λοβέρδο, δεν έχω συνηθίσει ούτε από γαλατική ούτε από μακεδονική ευγένεια, -γιατί από την Καβάλα- είμαι, ώστε να θεωρώ, ότι όταν ακούγονται τέτοιες βαρύτατες εκφράσεις, δεν ειπώθηκε κάτι.

Αυτό που είπατε σήμερα είναι βαρύτατο και επειδή πολύ συχνά προσπαθείτε να αποφύγετε το παρελθόν και το τι έγινε, ιδιαίτερα στα θέματα φορολογικής πολιτικής, και να καταφύγετε σε καταγγελίες, εγώ ξεκαθαρίζω το εξής: Μέχρι την Τρίτη στην Επιτροπή Οικονομικών Υποθέσεων θα έχετε πλήρη απάντηση γι’ αυτό το θέμα και για όσα καταγγείλατε.

Όμως, κάποια στιγμή σ’ αυτήν την Αίθουσα θα μας απαντήσετε για το μεγάλο πάρτι που έγινε στα θέματα φορολογίας τα προηγούμενα χρόνια; Θα απαντήσετε για το τι ευθύνες υπήρχαν; Θα απαντήσετε για τροπολογίες που φέρνατε εδώ για να εξυπηρετήσετε επιχειρήσεις;

Για τον συγκεκριμένο έλεγχο που είπατε και με μοναδική γνώση ότι έχει δημοσιευθεί στον Τύπο και επειδή είμαι από την Καβάλα και γνωρίζω πρόσωπα και καταστάσεις, εσείς τι θεωρείτε; Ότι έκαναν καλά τη δουλειά τους οι ελεγκτές ή ότι δεν έκαναν καλά τη δουλειά τους;

**ΑΝΔΡΕΑΣ ΛΟΒΕΡΔΟΣ:** Θα το δούμε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Να πάρετε θέση, διότι εδώ πατάτε σε δύο βάρκες. Την επιχείρηση υπερασπίζεστε;

**ΑΝΔΡΕΑΣ ΛΟΒΕΡΔΟΣ:** Εσείς παίρνετε θέση υπέρ του ενός.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Καταλαβαίνω τον εκνευρισμό, αλλά εγώ δεν σας διέκοψα.

**ΑΝΔΡΕΑΣ ΛΟΒΕΡΔΟΣ:** Καταλαβαίνω γιατί είστε φανατικός.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Λέω, λοιπόν…

**ΑΝΔΡΕΑΣ ΛΟΒΕΡΔΟΣ:** Εσείς παίρνετε θέση υπέρ του ενός.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, έτσι θέλετε να διεξαχθεί η συζήτηση;

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, να αποφύγετε, όμως, και τις ερωτήσεις.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν κατάλαβα. Όταν κάνει ερωτήσεις ο κ. Λοβέρδος, μπορώ εγώ να επεμβαίνω;

**ΠΡΟΕΔΡΕΥΩΝ (Σπυρίδων Λυκούδης):** Λέω ότι απαντάτε δια ερωτήσεων και προκαλείτε και ανταπαντήσεις. Γι’ αυτό το λέω.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τι θα πει «προκαλώ», κύριε Πρόεδρε; Μιλάμε μέσα στο Κοινοβούλιο. Τι θα πει «προκαλώ»; Το πώς θα απαντήσω είναι δική μου υπόθεση. Το αν θα διακοπώ ή όχι είναι δική σας υποχρέωση. Διαφορετικά, να διακόπτω κι εγώ τους άλλους όταν κάνουν ερωτήσεις.

Σε ό,τι αφορά τον λόγο μου, θα πω αυτό που νομίζω εγώ σωστό και θα πρέπει να απαντηθεί με την κοινοβουλευτική διαδικασία.

Λέω, λοιπόν, σχετικά με το ζήτημα αυτό: Μην μου πείτε ότι δεν γνωρίζετε –αντιστρέφω- το τι έγινε για τη συγκεκριμένη υπόθεση, για την εμπλοκή πολιτικών από τον χώρο της Νέας Δημοκρατίας και του ΠΑΣΟΚ στον έλεγχο συγκεκριμένων υποθέσεων στη βόρειο Ελλάδα, για το τι έγινε με φυλακίσεις, με έρευνες και τα λοιπά. Μη μου πείτε ότι δεν ξέρετε για αυτά τα πράγματα.

Και επειδή χρησιμοποιήσατε τη λέξη «τολμάτε». Τολμάτε σήμερα να έρχεστε και να κατηγορείτε την Κυβέρνηση που προσπαθεί να αποκαλύψει όλες τις υποθέσεις φοροδιαφυγής και λαθρεμπορίου, όταν συμμετείχατε σε κυβερνήσεις με συγκεκριμένο νομοθετικό έργο, με συγκεκριμένη διοίκηση στις φορολογικές υπηρεσίες;

Εμείς, λοιπόν, ξεκαθαρίζουμε: Ούτε στη συγκεκριμένη υπόθεση της Καβάλας ούτε σε καμμία άλλη υπόθεση δεν θα χαριστούμε σε κανέναν. Θα προστατεύσουμε τους ελεγκτές από βιομηχανία μηνύσεων και καταγγελιών, διότι έχουμε τέτοιες καταστάσεις σε πάρα πολλές υποθέσεις. Θα προστατεύσουμε τους ελεγκτές. Δεν θα χαριστούμε σε κανέναν, είτε φοροφυγά είτε φορολογικό ελεγκτή, στη δουλειά που πρέπει να γίνει. Τα συμφέροντα του ελληνικού δημοσίου είναι πάνω από οποιονδήποτε άλλο. Τα αναπάντητα πολιτικά ερωτήματα, όμως, βαρύνουν εσάς!

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Επόμενη είναι η τέταρτη με αριθμό 1113/11-7-2015 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Οικονομικών, σχετικά με πρόσφατα δημοσιεύματα περί αδήλωτης δραστηριότητας ελληνικών στοιχηματικών διαδικτυακών εταιρειών.

Ορίστε, κύριε συνάδελφε, έχετε τον λόγο για δύο λεπτά.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, θα μου επιτρέψετε, πριν μπω στην ερώτηση που έχω κάνει στο Υπουργείο Οικονομικών, να αναφερθώ σε δυο θλιβερές επετειακές ιστορικές στιγμές που αφορούν τον Ελληνισμό.

Η μία είναι η κυπριακή τραγωδία, γιατί πριν σαράντα δύο χρόνια σαν σήμερα, στις 15 Ιουλίου 1974, έγινε η τουρκική εισβολή στην Κύπρο. Δυστυχώς καμμία απόφαση του ΟΗΕ μέχρι σήμερα δεν έχει εκπληρωθεί.

Και η άλλη που τη ζήσαμε μαζί, κύριε Πρόεδρε, ως έφηβοι ήταν το βασιλικό πραξικόπημα στις 15 Ιουλίου 1965.

Και τώρα μπαίνω στην καθαυτή ερώτηση. Είναι γνωστό, κύριε Πρόεδρε –και το γνωρίζει πολύ καλά ο κύριος Υπουργός και ιδιαίτερα ο κ. Αλεξιάδης- ότι περισσότερες από είκοσι τέσσερις διαδικτυακές στοιχηματικές εταιρείες βρίσκονται στο ίντερνετ και διαφεύγουν δισεκατομμύρια ευρώ, κύριε Υπουργέ –και το λέω ακριβώς, δισεκατομμύρια ευρώ- σε αυτές τις εταιρείες.

Και για του λόγου το αληθές, το 2012, κύριε Πρόεδρε, είχα κάνει ερώτηση στους προκατόχους του κ. Αλεξιάδη, στην προηγούμενη κυβέρνηση, για τα κέρδη και για τις εισπράξεις που είχε ο ΟΠΑΠ εδώ. Από το 2007 –ακούστε τα αυτά, κύριε Αλεξιάδη- μέχρι το 2012 ήταν περισσότερες οι εισπράξεις, οι πωλήσεις του ΟΠΑΠ από 5 δισεκατομμύρια ευρώ τον χρόνο. Επί πέντε χρόνια ήταν 25 δισεκατομμύρια. Και τα καθαρά κέρδη –με το πάρτι που γινόταν στον ΟΠΑΠ εκείνες τις εποχές- ήταν 3 δισεκατομμύρια ευρώ.

Από αναλυτές, από έγκριτα περιοδικά και εφημερίδες, όπως είναι τα «ΕΠΙΚΑΙΡΑ», η εφημερίδα «ΔΗΜΟΚΡΑΤΙΑ» μαθαίνουμε ότι τώρα είναι μεγαλύτερος ο στοιχηματισμός που γίνεται μέσω του ίντερνετ και έχετε ομολογήσει εδώ σε προηγούμενη ερώτηση, που σας είχε γίνει, ότι η φορολογία αυτών των εταιρειών το 2012 ήταν 31.000 ευρώ, το 2013 ήταν 5.000 ευρώ περίπου και το 2014 ήταν 27.000 ευρώ, όταν ο ΟΠΑΠ σε ανάλογες περιόδους είχε πληρώσει 1,5 δισεκατομμύρια στο κράτος στην τριετία.

Γνωρίζετε, κύριε Υπουργέ, ότι στη συγκυρία που ζούμε σήμερα -που έχετε φορολογήσει ό,τι πετάει, ό,τι κινείται, που η Κυβέρνησή σας έχει εξαθλιώσει τον ελληνικό λαό, που καθημερινά, κάθε μήνα βλέπει ο συνταξιούχος και ο μισθωτός να του κόβονται 5,10, 15, 20 ευρώ- έρχεστε εσείς και αφήνετε ανεξέλεγκτες αυτές τις εταιρείες.

Θα μου πείτε «μα, τι να κάνουμε;». Θα σας το πω, κύριε Υπουργέ. Να φράξετε το διαδίκτυο, όπως έχει κάνει η Αμερική, ώστε να μην μπορούν να παίξουν σε αυτές τις εταιρείες, οι οποίες έχουν περίεργους, κύριε Πρόεδρε, φορολογικούς παραδείσους: Νήσοι Φερόε, Μαλαισία, Μάλτα. Μάλιστα ο Πρωθυπουργός της Μάλτας πριν από λίγο καιρό είχε κατηγορηθεί ότι συμμετείχε σε τέτοια εταιρεία.

**ΠΡΟΕΔΡΕΥΩΝ (Σπυρίδων Λυκούδης):** Συνάδελφε, να τα δούμε λίγο στη δευτερολογία τα υπόλοιπα, γιατί ήδη έχουμε ξεφύγει.

**ΕΥΣΤΑΘΙΟΣ ΠΑΝΑΓΟΥΛΗΣ:** Θα τελειώσω, κύριε Πρόεδρε. Είναι μεγάλο το θέμα. Και όταν-μόλις εχθές- βλέπουμε ότι βάζουν καινούργια φορολογία στα αυτοκίνητα από το 2017 και βλέπουμε ότι ξεφεύγουν κάθε χρόνο, φοροδιαφεύγουν και χάνονται δισεκατομμύρια, ενώ θα μπορούσε να τα συλλάβει. Η φοροδιαφυγή που γίνεται από αυτές τις εταιρείες, κύριε Υπουργέ, είναι δύο ΕΝΦΙΑ τον χρόνο. Αυτή είναι η πραγματικότητα.

Θα επανέλθω, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, θα συμφωνήσω μαζί σας στην ανάλυση για τα προβλήματα που έχει το ελληνικό δημόσιο από τις συγκεκριμένες εταιρείες.

Δεν συμφωνώ στα όσα είπατε για τα θέματα των ελέγχων. Θα καταθέσω συγκεκριμένα στοιχεία. Δεν συμφωνώ, επίσης, και όσον αφορά στο ζήτημα που θέσατε, ότι βάζουμε παραπάνω φορολογία στα αυτοκίνητα. Μην παρασύρεστε από τα δελτία ειδήσεων των οκτώ και από ορισμένα μέσα μαζικής ενημέρωσης, που ακόμα και το πρωί όταν βγαίνει ο ήλιος, προσπαθούν να πείσουν ότι είναι νύχτα γιατί έτσι τους βολεύει για να χτυπήσουν την Κυβέρνηση. Μην παρασυρθείτε από αυτά.

Διαβάστε ακριβώς τον νόμο. Θα έχουμε τη δυνατότητα την επόμενη εβδομάδα να συζητήσουμε το νομοσχέδιο αυτό, στο οποίο, για παράδειγμα, αυτό που κάνουμε για τα αυτοκίνητα είναι να τα κατατάσσουμε όχι με βάση την ημερομηνία που ήρθαν στην Ελλάδα τα μεταχειρισμένα, αλλά με βάση την ημερομηνία που κυκλοφόρησαν στην Ευρώπη. Αυτό δεν είναι επιβάρυνση. Ελάφρυνση είναι. Να το πούμε αυτό.

Δεν θα το ακούσετε βέβαια σε πολλά δελτία ειδήσεων. Δεν θα το διαβάσετε σε κάποια συγκεκριμένα sites, ακόμα και σε έγκριτα οικονομικά sites, που ενημερώνουν για την πορεία των τραπεζών και των επιχειρήσεων και τα λοιπά. Δεν θα το ακούσετε αυτό. Είναι, όμως, πραγματικότητα. Το ξαναλέω: Δεν αναφέρομαι στο σύνολο του Τύπου, διότι υπάρχουν μέσα μαζικής ενημέρωσης που τιμούν τον ρόλο τους και κάνουν και πολύ καλά τη δουλειά τους, κάνοντας και κριτική στην Κυβέρνηση. Κριτική θέλουμε. Παραπληροφόρηση δεν θέλουμε.

Σε ό,τι αφορά την ουσία του ερωτήματος, υπάρχουν δύο σκέλη. Το ένα σκέλος είναι το θέμα της αδειοδότησης των εταιρειών αυτών. Αυτή τη στιγμή οι εταιρείες λειτουργούν με βάση έναν νόμο του 2011. Δεν κάθονται στα έδρανα των Υπουργών της Κυβέρνησης ΣΥΡΙΖΑ – ΑΝΕΛ αυτοί που έφεραν αυτό το θεσμικό πλαίσιο. Σε άλλα έδρανα κάθονται και κάποια στιγμή πρέπει να απαντήσουν εδώ πέρα για το θεσμικό πλαίσιο αυτό, το οποίο εμείς κληρονομήσαμε και καθυστερήσαμε να το αλλάξουμε και πρέπει να το αλλάξουμε. Με βάση, λοιπόν, αυτό το θεσμικό πλαίσιο μπορεί μια εταιρεία να έχει εγκατεστημένη τη φορολογική της έδρα στο εξωτερικό, να έχει εγκατεστημένο τον server της και όλα τα μηχανήματά της στο εξωτερικό και στην ουσία να κοροϊδεύει το ελληνικό δημόσιο, διότι πολύ σωστά είπατε, με βάση τα στοιχεία της απάντησης που είχα δώσει στην αντίστοιχη ερώτηση στις 7 Ιανουαρίου, ότι γι’ αυτά τα θέματα είχα δώσει όλα τα στοιχεία, όπου φαινόταν το ποια είναι η μικρή φορολογική επιβάρυνση αυτών των επιχειρήσεων.

Δύο ζητήματα υπάρχουν λοιπόν. Το ένα είναι το ζήτημα της αδειοδότησης, το οποίο δεν είναι δική μου αρμοδιότητα, είναι αρμοδιότητα άλλου Υπουργού και πρέπει να προχωρήσει η αδειοδότηση, να πάμε στο οριστικό καθεστώς, να ξεκαθαρίσουμε πώς ακριβώς θα λειτουργούμε και να σταματήσει αυτή η διαδικασία της προσωρινότητας των είκοσι τεσσάρων εταιρειών, που είναι μια κοροϊδία για τα έσοδα του ελληνικού δημοσίου και δημιουργεί και ένα σωρό προβλήματα και δεν μπορούμε να τα ελέγξουμε δυστυχώς γιατί βασίζονται σε εκείνο τον νόμο. Ένα λοιπόν είναι το θέμα της αδειοδότησης.

Πάμε τώρα στο θέμα του φορολογικού ελέγχου. Δεν θα συμφωνήσω μαζί σας ότι δεν κάνουμε τίποτα στα θέματα φορολογικού ελέγχου. Ίσα ίσα θεωρώ ότι έχουμε κάνει ό,τι μπορούμε, στο πλαίσιο βέβαια του νόμου, διότι ο νόμος είναι συγκεκριμένος. Δεν μπορούμε να κάνουμε τα πάντα. Θα δείτε από έγγραφο της Διεύθυνσης Ελέγχων ότι έχουμε κάνει ό,τι είναι δυνατόν για να δρομολογήσουμε φορολογικούς ελέγχους. Θα δείτε στα Πρακτικά το έγγραφο του Υπουργείου Οικονομικών, το οποίο έχει δημοσιοποιηθεί μάλιστα από τις 22 Απριλίου, όπου έχουμε μέσα τις είκοσι τέσσερις εταιρείες στις οποίες έχουμε ξεκινήσει φορολογικό έλεγχο.

Θα δείτε μέσα έγγραφο της Αρχής Καταπολέμησης και Νομιμοποίησης Εσόδων και τι αναφέρει. Θα δείτε έγγραφο της ΔΙΠΑΕΕ, η οποία αναφέρει για τον έλεγχο που έχει ξεκινήσει πριν από την εντολή ελέγχου, όπως ανέφερα πριν, σε συγκεκριμένες εταιρείες γι’ αυτά τα θέματα. Θα δείτε, επίσης, έγγραφο του ΣΔΟΕ που έχει ξεκινήσει κι αυτό, στον τομέα των αρμοδιοτήτων του, έλεγχο.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα για να συνοψίσω. Το θέμα της διακοπής του προσωρινού καθεστώτος και το να πάμε στην οριστική αδειοδότηση είναι κάτι που είναι μπροστά μας και πρέπει να γίνει τάχιστα, για να κλείσει αυτό το θέμα.

Το θέμα των φορολογικών ελέγχων έχει ήδη ξεκινήσει, με τη μεγαλύτερη ταχύτητα που μπορούμε να έχουμε και με την επιστράτευση όλων των δυνάμεων που έχει το Υπουργείο Οικονομικών -δεν είναι ανεξάντλητες- σε φορολογικό και ελεγκτικό επίπεδο.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε συνάδελφε, έχετε τον λόγο, για τρία λεπτά.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Υπουργέ, δεν μένω απόλυτα ικανοποιημένος από την απάντησή σας.

Πράγματι, σωστά είπατε ότι το 2011 έγινε αυτή η απαράδεκτη διάταξη. Εσείς και η Κυβέρνηση σας, η οποία κοντεύει δύο χρόνια στην εξουσία, τι έχετε κάνει για να καταργήσετε αυτή τη διάταξη; Απολύτως τίποτα. Και θα ήθελα να μου πείτε ποιοι Έλληνες εμπλέκονται σε αυτές τις στοιχηματικές εταιρείες, οι οποίοι αποκομίζουν εκατοντάδες εκατομμύρια και δισεκατομμύρια.

Γιατί εγώ προσωπικά πιστεύω και από τα στοιχεία που έχουν γραφτεί –άλλα μπορεί να είναι σωστά, άλλα όχι- ότι τα έσοδα των είκοσι τεσσάρων αυτών –που δεν είναι μόνο είκοσι τέσσερις, είναι πολύ περισσότερες- εταιρειών υπερβαίνουν τα έσοδα του ΟΠΑΠ.

Κι ερχόμαστε εμείς, όπως είπα προηγουμένως, να πετσοκόβουμε τα λαϊκά στρώματα, να πουλάμε την «ΤΡΑΙΝΟΣΕ» αντί 45.000.000 ευρώ. Μέχρι, κύριε Πρόεδρε, που υπάρχει περίπτωση να βρικολακιάσει και να αναστηθεί ο Χαρίλαος Τρικούπης. Πωλήθηκε η «ΤΡΑΙΝΟΣΕ» αντί 45.000.000 ευρώ. Τα 45.000.000 ευρώ, κύριε Υπουργέ, θα μπορούσαν να είχαν βρεθεί σε μια εβδομάδα από τη φορολογία αυτών των ασύδοτων στοιχηματικών εταιρειών.

Γνωρίζετε, κύριε Πρόεδρε, ότι τα τεσσερισήμισι χιλιάδες πρακτορεία που λειτουργούν σε όλη την Ελλάδα και απασχολούν περίπου είκοσι χιλιάδες εργαζόμενους έχουν υποστεί βαριά φορολογία; Έχουν υποστεί βαριά φορολογία, γιατί τους φορολογείτε με 70% περίπου. Νομίζω, λοιπόν, ότι πρέπει να βρεθεί τρόπος άμεσα και αποφασιστικά να καταργηθεί ο νόμος του 2011.

Και θέλω να μου πείτε, επειδή μου διαφεύγει αυτή τη στιγμή, ποιος ήταν ο Υπουργός που έφερε αυτόν τον νόμο. Πιστεύω ότι εσείς θα το θυμάστε, γιατί θα το έχετε και μπροστά σας.

Τελειώνοντας, κύριε Πρόεδρε, θέλω να πω ότι οι στοιχηματικές εταιρείες σήμερα ζημιώνουν το ελληνικό δημόσιο, τον ελληνικό προϋπολογισμό, με δισεκατομμύρια ευρώ. Μην σας φαίνεται παράξενο, κύριε Υπουργέ. Σας διάβασα τα στοιχεία που μου είχαν δώσει το 2012 οι προηγούμενοι κάτοικοι του Υπουργείου Οικονομικών και που ήταν 25.000.000.000 ευρώ στα πέντε χρόνια οι εισπράξεις, οι πωλήσεις του ΟΠΑΠ. Ανάλογες είναι και σήμερα.

Δεν έχετε, λοιπόν, καμμιά δικαιολογία. Μπορείτε να ανακαλέσετε τον νόμο του 2011 προηγούμενου προκατόχου σας Υπουργού. Μπορείτε προσωρινά –προσέξτε το αυτό- να φράξετε αυτές τις εταιρείες. Πώς ο Αμερικανός πολίτης δεν μπορεί να παίξει μέσω διαδικτύου; Και τι θα συμβεί αν το κάνετε αυτό;

Θα αυξηθούν τα κέρδη στον ΟΠΑΠ και θα εισπράττετε τη φορολογία που αναλογεί.

Θέλω να μου πείτε κάτι, γιατί δεν θυμάμαι τον αριθμό, ότι ο ΟΠΑΠ το 2015 πλήρωσε φόρους γύρω στα 700 εκατομμύρια στο ελληνικό δημόσιο. Αληθεύει αυτό; Άραγε, αν καταργήσουμε αυτές τις στοιχηματικές εταιρείες, ο φόρος που θα δίνει ο ΟΠΑΠ, γιατί θα αυξηθούν και οι εισπράξεις του, θα είναι 1,5 δισεκατομμύριο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα ήθελα να ξαναπώ, κύριε Βουλευτά, ότι η αρμοδιότητα για το συγκεκριμένο θέμα δεν είναι δική μου. Άρα για όλα φταίει ο Αλεξιάδης, το έχουμε ακούσει πάρα πολλές φορές αυτό, αλλά…

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν είπα ότι φταίτε εσείς.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ναι, αλλά επανέρχεστε στο θέμα των αδειών.

Το θέμα της άδειας για το διαδικτυακό στοίχημα δεν είναι στις αρμοδιότητές μου. Είναι αρμοδιότητα άλλου Υπουργού, οπότε δεν μπορώ εγώ να μιλήσω για αυτό το θέμα -τη γενική κατεύθυνση της Κυβέρνησης σας την έδωσα- ούτε μπορούμε να προχωρήσουμε σε αυτό που είπατε, να φράξουμε το διαδίκτυο ή να κάνουμε κάτι τέτοιο, διότι λειτουργούν με βάση ένα νομοθέτημα που ψήφισε η ελληνική Βουλή. Ξέρετε πολύ καλά και ποιοι το ψήφισαν και ποιοι το υπερασπίστηκαν και ποιοι θα έρθουν την επόμενη εβδομάδα να μας καταγγέλλουν για αυτά τα πράγματα.

Ας το ξεπεράσουμε όμως αυτό. Δεν έχουμε τη δυνατότητα να δώσουμε τα ονόματα, ποιοι Έλληνες είναι από πίσω, διότι είναι νομικά πρόσωπα που είναι εγκατεστημένα στο εξωτερικό. Είναι, δηλαδή, εταιρείες που είναι εγκατεστημένες στο εξωτερικό. Διότι αυτό έδινε τότε το σπουδαίο και το τρανό νομοθέτημα, άρα δεν έχουμε δυνατότητα να δώσουμε το ποιοι Έλληνες είναι από πίσω.

Βεβαίως, είμαστε πολύ μικρή χώρα, γνωριζόμαστε πλέον όλοι και ξέρουμε πολύ καλά το τι γίνεται. Δεν αδικώ αυτούς τους επιχειρηματίες, οι οποίοι επέλεξαν αυτή την οδό για να κάνουν αυτή τη δουλειά, διότι αυτό ήταν το πλαίσιο του νόμου. Απλώς για ορισμένους ξέρουμε, αλλά για κάποιους άλλους δεν ξέρουμε καθόλου ποιοι είναι πίσω από κάποιες εταιρείες.

Σε ό,τι αφορά στα ζητήματα με τα πρακτορεία του ΟΠΑΠ, είμαστε σε διαρκή επαφή και με τον ΟΠΑΠ και με τα πρακτορεία του ΟΠΑΠ, έχουμε διαρκή επαφή με την ομοσπονδία τους, ξέρουμε τα προβλήματά τους, είμαστε στο πλάι τους και συνεργαζόμαστε μαζί τους για όλα τα θέματα. Είναι συγκεκριμένος ο ρόλος και της Κυβέρνησης και των συνδικαλιστικών εκπροσώπων τους. Έχουμε συμφωνίες και διαφωνίες, αλλά είμαστε σε συνεργασία και γνωρίζουμε πολύ καλά τα προβλήματα και τα θέματα και της υπερφορολόγησης, που έχουν και τα προβλήματα του ανταγωνισμού και μια σειρά από άλλα προβλήματα.

Σε σχέση με τα έσοδα από τον ΟΠΑΠ, δεν έχω μαζί μου τα στοιχεία, αλλά βεβαίως και η φορολογική επιβάρυνση του ΟΠΑΠ δείχνει ότι το τι θα μπορούσαμε να έχουμε, είτε από τον φόρο στο εισόδημα είτε από τον φόρο στα τυχερά παιχνίδια είτε από μια σειρά από άλλες φορολογίες, εάν και εκεί, στον διαδικτυακό τζόγο, υπήρχε ανάλογη νομική μορφή, εγκατάσταση στην Ελλάδα κ.λπ.. Ως προς αυτό, σας είπα και πριν ότι έχουμε καθυστερήσει, πρέπει να το πάμε πιο γρήγορα και να το κλείσουμε.

Θέλω, όμως, να πω τελειώνοντας το εξής. Σε ό,τι αφορά αυτό που είπατε και ορισμένες φορές ακούγεται σε αυτή την Αίθουσα, το έχω απαντήσει, αλλά θα το ξαναπώ, για να μη δημιουργηθούν εντυπώσεις. Ακούγεται μια άποψη «τι κάνετε για τη φοροδιαφυγή, τι κάνετε για το λαθρεμπόριο».

Για το λαθρεμπόριο δεν θα μιλήσω σήμερα. Θα έχουμε όλη την επόμενη εβδομάδα να δώσουμε όλα τα στοιχεία και να μιλήσουμε. Όμως, για τη φοροδιαφυγή θα ήθελα να σας θυμίσω ότι το 2015 έκλεισε με πλεόνασμα και το 2016, το πρώτο εξάμηνο, έχουμε 930 εκατομμύρια πάνω από τον στόχο του προϋπολογισμού, σε μια περίοδο που γνωρίζουμε πολύ καλά ποια είναι η φοροδοτική ικανότητα των πολιτών και των επιχειρήσεων, που ξέρουμε πολύ καλά τι γίνεται με την αγοραστική δύναμη των πολιτών, με την κίνηση στην αγορά.

Αυτά δεν ήρθαν, επειδή στο Υπουργείο Οικονομικών βάλαμε μηχανήματα και τυπώνουμε ευρώ. Δεν ήρθαν από εκεί. Αυτά έρχονται από μεγάλες υποθέσεις φοροδιαφυγής και λαθρεμπορίου, έρχονται από μεγάλους ελέγχους, έρχονται από εκεί που μπορούμε να κάνουμε κάτι.

Στα ζητήματα φοροδιαφυγής, λαθρεμπορίου και διαφθοράς, το κριτήριο δεν είναι κάθε φορά να συγκρίνεις αυτό που έχει γίνει με κάτι ιδεατό που έχεις στο μυαλό σου και να λες «είναι λίγο ή πολύ, καλό ή κακό», αλλά πρέπει κάθε φορά να λες «τι μπορούσα να κάνω και το τι έκανα». Αυτό είναι το κριτήριο. Το κριτήριο του τι μπορούσαμε να κάνουμε στα ζητήματα φοροδιαφυγής, λαθρεμπορίου, διαφθοράς και αν πέσαμε έστω και έναν πόντο κάτω από αυτά που έγιναν.

Τα αποτελέσματα δείχνουν ότι είμαστε πάρα πολύ πάνω από τον στόχο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, ακολουθεί η πρώτη με αριθμό 1126/12-7-2016 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά-Σιωροπούλου προς τον Υπουργό Παιδείας, Έρευνας και Θρησκευμάτων, σχετικά με τις διαδικασίες μετεγκατάστασης της Εθνικής Βιβλιοθήκης της Ελλάδος (ΕΒΕ).

Θα απαντήσει ο Υφυπουργός κ. Θεοδόσης Πελεγρίνης.

Κυρία συνάδελφε, έχετε τον λόγο για δύο λεπτά.

**ΧΡΥΣΟΥΛΑ ΚΑΤΣΑΒΡΙΑ-ΣΩΤΗΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, οι βιβλιοθήκες αποτελούν συστατικό κύτταρο της κοινωνίας, της ελευθερίας, της γνώσης και, επομένως, της δημοκρατίας. Η Εθνική Βιβλιοθήκη δε, είναι ο φύλακας της εθνικής μας μνήμης.

Τον Οκτώβριο του 2016, όπως έχει ήδη ανακοινωθεί, θα γίνει παράδοση στο ελληνικό δημόσιο του Κέντρου Πολιτισμού «Ίδρυμα Σταύρος Νιάρχος». Σε αυτές τις νέες υπερσύγχρονες εγκαταστάσεις προορίζεται να εγκατασταθεί και να λειτουργήσει η Εθνική Βιβλιοθήκη της Ελλάδας. Αυτή η μετεγκατάσταση σηματοδοτεί μία νέα εποχή στην αναβάθμιση των υπηρεσιών της στους πολίτες αλλά και στον καθοριστικό ρόλο, που μπορεί να παίξει η Εθνική Βιβλιοθήκη στην ανάπτυξη ενός εθνικού δικτύου βιβλιοθηκών.

Με την κατασκευή και τον πλήρη εξοπλισμό των νέων εγκαταστάσεων στο Δέλτα Φαλήρου τής παρέχεται η δυνατότητα, στο πλαίσιο του δημόσιου χαρακτήρα της, να αναπτύξει τους σκοπούς της, να γίνει ο συντονιστής των βιβλιοθηκών της χώρας και να συνεισφέρει αποφασιστικά στην εκπαίδευση, τον πολιτισμό, την έρευνα και την καινοτομία. Παράλληλα, όμως, θέτει και ουσιαστικές υποχρεώσεις στην πολιτεία, απαραίτητες για τη βιωσιμότητα και την εύρυθμη και αποτελεσματική λειτουργία της.

Όπως έχει ανακοινωθεί, είναι ήδη εξασφαλισμένο το ποσό των 8 εκατομμυρίων ευρώ, το οποίο καλύπτει τις υποχρεώσεις της Εθνικής Βιβλιοθήκης για τις υπηρεσίες που θα της παρέχει το Κέντρο Πολιτισμού και που αφορούν κυρίως στην ολοκλήρωση των διαδικασιών μετεγκατάστασης και στη συντήρηση των εγκαταστάσεων του Κέντρου για το 2017.

Είναι αλήθεια ότι πολύ πριν την οικονομική κρίση και για πολλές δεκαετίες, ο ρόλος των βιβλιοθηκών είχε παραμεληθεί από την πολιτεία με την απαξίωση της προσφοράς και της σημασίας τους, με την υποστελέχωση, την υποχρηματοδότηση, την έλλειψη οράματος εθνικής πολιτικής και σχεδιασμού για τις βιβλιοθήκες.

Με δεδομένη τη μέχρι τώρα εγκατάλειψη και αδιαφορία της πολιτείας προς την Εθνική Βιβλιοθήκη, σας υποβάλλω, κύριε Υπουργέ, αυτή την ερώτηση και αυτό γιατί δεν έχει ανακοινωθεί το πώς θα διασφαλιστεί το υπόλοιπο του προϋπολογισμού της Εθνικής Βιβλιοθήκης, το οποίο αφορά την κάλυψη των κύριων υπηρεσιών της ως Εθνικής Βιβλιοθήκης και οι οποίες στοχεύουν στην καταγραφή και διαφύλαξη της ελληνικής σκέψης και ιστορίας, καθώς επίσης και στη δυνατότητα πρόσβασης κάθε πολίτη σ’ αυτές.

Σας ερωτώ, λοιπόν, κύριε Υπουργέ –και παρακαλώ να με ενημερώσετε σχετικά- ποιες διαδικασίες έχουν γίνει από το Υπουργείο Παιδείας προς αυτή την κατεύθυνση και σε ποιο σημείο βρίσκονται.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Ορίστε, κύριε Υπουργέ, έχετε τον λόγο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Ευχαριστώ πολύ, αξιότιμη Βουλευτά, για την ερώτηση.

Πρέπει να σας πω ότι το Υπουργείο Παιδείας, ειδικά για τις δημόσιες βιβλιοθήκες –γιατί αυτές είναι στην αρμοδιότητά του- έχει απαρχής δείξει ένα ιδιαίτερο ενδιαφέρον. Δύο ειδικοί επιστήμονες εδώ και δέκα μήνες εργάζονται πυρετωδώς όχι μόνο για τη μετεγκατάσταση, αλλά και για την οργάνωση όλων των δημόσιων βιβλιοθηκών.

Όπως σωστά είπατε, η Εθνική Βιβλιοθήκη, η οποία οφείλει να διαδραματίζει έναν εθνικό κυρίαρχο ρόλο στην κοινωνία μας, εδώ και αρκετά χρόνια έχει περιέλθει σε μία κατάσταση εγκατάλειψης, έτσι που να μην υπάρχει η συνεργασία που θα έπρεπε να υπάρχει με άλλες εθνικές βιβλιοθήκες άλλων χωρών, αλλά και να μην εκπληρώνει στοιχειωδώς τις υποχρεώσεις της.

Μόλις φέτος μπορέσαμε να δώσουμε στην Εθνική Βιβλιοθήκη –και αυτό αναγνωρίζεται και από το διευθύνοντα σύμβουλο και από τον πρόεδρο- δύο εκατομμύρια ευρώ, ώστε να μπορούν να διαχειριστούν τις τρέχουσες υποθέσεις. Η φράση που χρησιμοποίησαν είναι «Σας είμαστε ευγνώμονες», διότι σε μία τελείως νεκρή εποχή εδώ και χρόνια κατορθώσαμε να ενισχύσουμε το έργο της.

Το δεύτερο που ήθελα να πω, επειδή μιλήσατε για υποστελέχωση, είναι ότι πράγματι υπάρχει υποστελέχωση, αλλά κατορθώσαμε να επισπεύσουμε τις διαδικασίες και τριάντα εννέα επιστήμονες να διοριστούν και να ενταχθούν στο προσωπικό της Εθνικής Βιβλιοθήκης.

Όπως σωστά είπατε, εγκρίθηκαν 8 εκατομμύρια ευρώ για τη μετεγκατάσταση της Βιβλιοθήκης από την οδό Πανεπιστημίου στην Καλλιθέα στο «Ίδρυμα Σταύρος Νιάρχος». Πέρα, όμως, απ’ αυτά τα χρήματα, από τον Οκτώβριο έως τον Δεκέμβριο οι ανάγκες που υπάρχουν θα καλυφθούν με το ποσό του 1.600.000 ευρώ.

Η μετεγκατάσταση θα ξεκινήσει από τον Οκτώβριο. Επρόκειτο να αρχίσει από τον Ιούνιο που πέρασε, αλλά λόγω καθυστέρησης που υπήρξε από την πλευρά του Διοικητικού Συμβουλίου του Ιδρύματος, θα αρχίσει από τον Οκτώβριο.

Είχα επισκεφθεί τον Πρωθυπουργό, στον οποίο ανέλυσα όλο το πρόγραμμα και τη διαδικασία, που πρόκειται να ακολουθήσει, και το αποτέλεσμα ήταν η έγκριση αυτών των εκατομμυρίων, που είπατε και η ίδια η επίσκεψη του Πρωθυπουργού στον χώρο εκεί, για να διαπιστώσει τις ανάγκες και τον τρόπο με τον οποίο θα λειτουργεί η Βιβλιοθήκη.

Στη δευτερολογία μου θα ήθελα να σας πω περισσότερα για τον ρόλο που θέλουμε να διαδραματίσει η Εθνική Βιβλιοθήκη σε όλο αυτό το πλέγμα των βιβλιοθηκών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υφυπουργέ.

Κυρία συνάδελφε, έχετε τον λόγο για τρία λεπτά.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Ευχαριστώ, κύριε Υπουργέ, για την ενημέρωση.

Είναι γεγονός ότι η οργάνωση και η λειτουργία της Εθνικής Βιβλιοθήκης στις νέες εγκαταστάσεις απαιτούν γενναίες επενδύσεις σε τεχνολογία, κυρίως όμως στη στελέχωση με εξειδικευμένο επιστημονικό προσωπικό όλων των ειδικοτήτων, που θα της παρέχει τη δυνατότητα να ανταποκριθεί στους σύγχρονους αναβαθμισμένους στόχους της. Αυτό, κύριε Υπουργέ, είναι υποχρέωση της πολιτείας να το εξασφαλίσει.

Με ιδιαίτερη, όμως, χαρά σάς ακούσαμε να αναφέρεστε στην ευρύτερη ανάπτυξη και συνεργασία του συνόλου των βιβλιοθηκών της χώρας μας, με κύριο συντονιστή και υποστηρικτή την Εθνική Βιβλιοθήκη, ενέργειες όμως οι οποίες προϋποθέτουν έναν αναβαθμισμένο ρόλο μιας σύγχρονης εθνικής βιβλιοθήκης. Είναι εξαιρετικής σημασίας η δημιουργία ενός εθνικού δικτύου βιβλιοθηκών με την Εθνική Βιβλιοθήκη στο κέντρο του.

Η επίτευξη οικονομιών κλίμακας, η διάχυση της γνώσης και της πληροφορίας, η ενθάρρυνση της οριζόντιας συνεργασίας των βιβλιοθηκών και η εισαγωγή καινοτόμων μεθόδων ανάπτυξης υπηρεσιών και προγραμμάτων, τα οποία κάθε βιβλιοθήκη δεν θα μπορούσε να παρακολουθήσει μόνη της, πρέπει να αποτελούν σκοπό.

Ο ανασχεδιασμός του τρόπου λειτουργίας των βιβλιοθηκών με τη χρήση των νέων τεχνολογιών και η δημιουργία υποδομών και υπηρεσιών που θα εξασφαλίζουν ίσες ευκαιρίες πρόσβασης στις γνώσεις και στις πληροφορίες στο σύνολο των πολιτών, αποτελούν σπουδαία επένδυση για τη χώρα.

Η Εθνική Βιβλιοθήκη, ως ο κορυφαίος δημόσιος φορέας, που υπάγεται στο Υπουργείο Παιδείας, μπορεί να παίξει τον ρόλο του συντονιστή-καθοδηγητή, αφού διαθέτει γνώση, τεχνογνωσία, εμπειρία, στρατηγικό σχέδιο, τεράστιο απόθεμα πνευματικών έργων και σύγχρονες ψηφιακές δυνατότητες. Είμαι σίγουρη ότι η μετεγκατάσταση της Εθνικής Βιβλιοθήκης στο Κέντρο Πολιτισμού-Ίδρυμα «Σταύρος Νιάρχος» θα σηματοδοτήσει τη μετάβαση σε μια νέα εποχή, όχι μόνον για την Εθνική Βιβλιοθήκη αλλά και για το σύνολο των βιβλιοθηκών στη χώρα μας.

Το αυτονόητο δεδομένο, κύριε Υπουργέ, που δεν είναι πάντα αυτονόητο για όλους, είναι ότι οι βιβλιοθήκες δεν είναι απλώς μια αποθήκη γνώσεων και πληροφοριών. Είναι ένας ζωντανός οργανισμός, η λειτουργία του οποίου μπορεί να συμβάλει καθοριστικά στην εκπαίδευση, τον πολιτισμό, την κοινωνική και την οικονομική ανάπτυξη.

Αντιλαμβανόμαστε ότι έχει ξεκινήσει από το Υπουργείο Παιδείας η τεράστια προσπάθεια για την αποκατάσταση της χρόνιας στρέβλωσης στον χώρο των βιβλιοθηκών. Η αναβάθμιση του ρόλου της Εθνικής Βιβλιοθήκης της Ελλάδας, η έμπρακτη στήριξή της για την ανάπτυξη και εδραίωσή της με τη μετεγκατάσταση στο Κέντρο Πολιτισμού - Ίδρυμα «Σταύρος Νιάρχος», η επανασύσταση του Γενικού Συμβουλίου Βιβλιοθηκών, προσδοκούμε να αποτελέσουν τη στέρεα βάση στη δημιουργία του δικτύου των ελληνικών βιβλιοθηκών, την ανάδειξη των απαραίτητων συνεργασιών και των συνεργιών που θα προκύψουν.

Παρά τις οικονομικές συγκυρίες, οι περιφερειακές βιβλιοθήκες, δημόσιες και δημοτικές, με συντονιστή τους την Εθνική Βιβλιοθήκη μάς ενθαρρύνουν να προχωρήσουμε. Οι βιβλιοθήκες και οι άνθρωποί τους επιτελούν τα καθήκοντά τους, πέραν κάθε δυσκολίας που αντιμετωπίζουν.

Το Υπουργείο Παιδείας αναμένουμε να συνεχίσει με την ίδια ένταση την προσπάθεια για την εξεύρεση πόρων από τον τακτικό προϋπολογισμό, για τη συνέχιση της χρηματοδότησης της Εθνικής Βιβλιοθήκης της Ελλάδας, για την ολοκλήρωση της στελέχωσης, που είναι ένα πολύ σημαντικό θέμα, κύριε Υπουργέ, της Εθνικής Βιβλιοθήκης της Ελλάδας, την επαρκή χρηματοδότηση των υπολοίπων δημοσίων βιβλιοθηκών και τη στελέχωση των δημόσιων βιβλιοθηκών.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Κύριε Υφυπουργέ, έχετε τον λόγο για τρία λεπτά.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Κυρία Βουλευτά, επιτρέψτε μου να πω ότι πέρα από τις δημόσιες βιβλιοθήκες υπάρχουν οι δημοτικές βιβλιοθήκες, υπάρχουν οι ακαδημαϊκές βιβλιοθήκες, που εντάσσονται στα πανεπιστήμια και υπάρχουν και οι σχολικές βιβλιοθήκες. Μέχρι τώρα αυτές οι διαφόρων κατηγοριών βιβλιοθήκες βρίσκονταν σε μια πλήρη αταξία.

Σας θυμίζω ότι στα τέλη της δεκαετίας του ’90, δαπανήθηκαν δισεκατομμύρια για να οργανωθούν οι σχολικές βιβλιοθήκες, που εκ των προτέρων ήταν βέβαιο ότι θα αποτύχουν, διότι ούτε προσωπικό υπήρχε, έγιναν κάποιες συμβάσεις για έξι μήνες αλλά έληξαν οι συμβάσεις και έπρεπε να αποσπούν εκπαιδευτικούς να κάνουν τη δουλειά αυτή. Όταν αποφασίστηκε ότι το σχολείο θα λειτουργεί έως το μεσημέρι, αυτό σήμαινε ότι από το μεσημέρι και μετά έπρεπε να κλείνουν αυτές οι σχολικές βιβλιοθήκες. Τα παιδιά πότε θα πήγαιναν στις βιβλιοθήκες; Θα εγκατέλειπαν τα μαθήματά τους για να πηγαίνουν; Ανάλογη ανοργανωσιά –επιτρέψτε μου τον αδόκιμο όρο- υπήρχε και για τις δημοτικές βιβλιοθήκες και για τις ακαδημαϊκές.

Αυτό το οποίο θέλουμε, είναι να οργανωθεί ένα πολύ καλό δίκτυο των δημοσίων βιβλιοθηκών με άξονα την Εθνική Βιβλιοθήκη. Η Εθνική Βιβλιοθήκη δεν θα βρίσκεται πάνω από τις δημόσιες, θα είναι ο άξονας γύρω από τον οποίο θα κινούνται.

Προς τούτο ήδη έχουν προχωρήσει –και πρόκειται να γίνει η ένταξη και η χρηματοδότηση τον προσεχή Σεπτέμβριο- δύο μεγάλα έργα. Το ένα θα αφορά στην ψηφιακή βιβλιοθήκη, δηλαδή θα ψηφιοποιηθούν τα κείμενα και το δεύτερο. θα αφορά στην ενιαία καταλογογράφηση, δηλαδή κάποιος ο οποίος βρίσκεται στη βιβλιοθήκη της Χίου, για παράδειγμα, να μπορεί από εκεί να πληροφορηθεί πού βρίσκεται το βιβλίο το οποίο αναζητεί, για να του έρθει.

Θα υπάρχει δηλαδή όλο αυτό το δίκτυο, το οποίο θα λειτουργεί σαν μία τεράστια βιβλιοθήκη, να το πω έτσι απλά. Εάν επιτύχουμε αυτό, τότε μοιραία και οι ακαδημαϊκές βιβλιοθήκες, για να μπορέσουν να δικαιολογήσουν την ύπαρξή τους, θα εναρμονιστούν προς αυτή τη λειτουργία, το ίδιο και οι δημοτικές κ.ο.κ..

Θα ήθελα να πω δυο λόγια, για το τι θα γίνει από τη στιγμή που θα φύγει η Εθνική Βιβλιοθήκη από την Πανεπιστημίου για να πάει στην Καλλιθέα. Ήδη έχω έρθει σε συνεννόηση με τον αρχιτέκτονα καθηγητή κ. Λόη Παπαδόπουλο και επεξεργάζεται τη διενέργεια ενός διεθνούς διαγωνισμού για την αξιοποίηση του κτηρίου που υπάρχει στην Πανεπιστημίου. Διότι, όπως πολύ σωστά είπατε, οι βιβλιοθήκες δεν είναι αποθήκες βιβλίων απλώς, είναι ένας τόπος συνάντησης. Θα πρέπει να αξιοποιηθεί ο χώρος, ο τύπος, οι τεράστιοι χώροι που έχει μέσα η Εθνική Βιβλιοθήκη, παραμένοντας όμως βιβλιοθήκη κατ’ ουσίαν.

Έτσι ευελπιστούμε ότι μέσα στο κέντρο των Αθηνών, θα υπάρχει ένας χώρος όπου θα είναι προσπελάσιμος για τον κάθε πολίτη. Διότι από τα τρία κτήρια της λεγόμενης «τριλογίας», στην Ακαδημία Αθηνών, το Πανεπιστήμιο Αθηνών και την Εθνική Βιβλιοθήκη, το μόνο προσβάσιμο κτήριο είναι η Εθνική Βιβλιοθήκη και αυτό οραματιζόμαστε να το κάνουμε πραγματικά ένα στολίδι στο κέντρο των Αθηνών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ, κύριε Υπουργέ.

Κυρίες και κύριοι συνάδελφοι, πριν συνεχίσουμε τη συζήτηση των επόμενων επικαίρων ερωτήσεων, επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 18 Ιουλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1128/12-7-2016 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή κριτηρίου εντοπιότητας στις προσλήψεις προσωπικού από την εταιρεία «FRAPORT Α.Ε.».

2. Η με αριθμό 1117/11-7-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εναρμόνιση των διαδικασιών αποπληρωμής δανείων τρίτεκνων οικογενειών του ιδιωτικού τομέα με τις τρίτεκνες οικογένειες του δημοσίου.

3. Η με αριθμό 1101/7-7-2016 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Υγείας, σχετικά με την αντιμετώπιση των προβλημάτων στο Νοσοκομείο της Αμαλιάδας.

4. Η με αριθμό 1132/12-7-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάκληση της απόφασης για συρρίκνωση των επαγγελματικών σχολών (ΕΠΑΣ) Μυτιλήνης.

5. Η με αριθμό 1130/12-7-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Πολιτισμού και Αθλητισμού, σχετικά με το καλλιτεχνικό πρόγραμμα του Φεστιβάλ Αθηνών 2016 και τις αντιδράσεις για την παράσταση «4» του Ροντρίγκο Γκαρσία.

6. Η με αριθμό 1098/6-7-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον προβληματισμό από την υποστελέχωση και υποχρηματοδότηση του Νοσοκομείου Ζακύνθου.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1116/11-7-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Ναυτιλίας και Νησιωτικής Πολιτικής, σχετικά με το περιστατικό με πρόσφυγες σε κρουαζιερόπλοιο στη Μυτιλήνη.

2. Η με αριθμό 1099/6-7-2016 επίκαιρη ερώτηση του Βουλευτή Αργολίδος της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Παιδείας, Έρευνας και Θρησκευμάτων, σχετικά με την μετατροπή της Σχολής Επαγγελματικής Κατάρτισης (ΣΕΚ) Επιδαύρου σε Δημόσιο Ινστιτούτο Επαγγελματικής Κατάρτισης (ΔΙΕΚ) ενηλίκων.

3. Η με αριθμό 1133/12-7-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης και Περιβάλλοντος και Ενέργειας, σχετικά με τα θανατηφόρα εργατικά ατυχήματα σε λατομεία της Περιφερειακής Ενότητας Δράμας.

4. Η με αριθμό 1086/4-7-2016 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Υποδομών, Μεταφορών και Δικτύων, σχετικά με την κατασκευή του οδικού άξονα Φλώρινας – Πτολεμαΐδας.

5. Η με αριθμό 1072/29-6-2016 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου-Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, σχετικά με την κατάσταση που επικρατεί στα Ελληνικά Αμυντικά Συστήματα.

6. Η με αριθμό 1082/4-7-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την εξασφάλιση του απαραίτητου εξοπλισμού προκειμένου να λειτουργήσουν από τον Σεπτέμβρη οι πέντε έτοιμες σχολικές μονάδες στο Δήμο Ρεθύμνου.

7. Η με αριθμό 1056/28-6-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της μαρίνας Μεσολογγίου.

8. Η με αριθμό 1048/27-6-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά.

9. Η με αριθμό 1003/14-6-2016 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τα λειτουργικά προβλήματα στο αντικαρκινικό Νοσοκομείο «Μεταξά».

10. Η με αριθμό 899/23-5-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ.

11. Η με αριθμό 708/28-3-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

12. Η με αριθμό 1093/5-7-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση του ΕΚΑΣ.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5920/6-6-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Παιδείας, Έρευνας και Θρησκευμάτων, σχετικά με την επιτροπή κατ’ εξαίρεση μετεγγραφών.

2. Η με αριθμό 5192/5-5-2016 ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υγείας, σχετικά με τα προβλήματα στο «Μαντζαβινάτειο» Νοσοκομείο Ληξουρίου.

3. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».

Κυρίες και κύριοι συνάδελφοι, συνεχίζουμε με δύο επίκαιρες ερωτήσεις, στις οποίες θα απαντήσει ο Υπουργός κ. Ευάγγελος Αποστόλου.

Θα συζητηθεί, λοιπόν, η δεύτερη με αριθμό 1114/11-7-2016 επίκαιρη ερώτηση πρώτου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με το καθεστώς της χρήσης σκόνης γάλακτος στην παρασκευή του ελληνικού γιαουρτιού.

Κυρία συνάδελφε, έχετε τον λόγο για δύο λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, μεγάλη ανησυχία προκαλεί στον κτηνοτροφικό κόσμο της χώρας αλλά βεβαίως και στους Έλληνες καταναλωτές, η απόφαση του Υπουργείου σας η οποία έχει υποβληθεί προς έγκριση στην Κομισιόν ήδη από τις 18-11-2015, σύμφωνα με την οποία αίρεται -για πρώτη φορά βεβαίως- η υποχρεωτικότητα και η αποκλειστικότητα της χρήσης νωπού φρέσκου γάλακτος στην παρασκευή του ελληνικού γιαουρτιού.

Η δυνατότητα χρήσης παστεριωμένου και όχι νωπού –άρα μοιραία ελληνικού γάλακτος- γάλακτος αφήνει, όπως καταλαβαίνετε, ανοιχτό το παράθυρο για τη χρήση πρωτεϊνών σκόνης γάλακτος για την παρασκευή ελληνικού γιαουρτιού -έπειτα και από την τροποποίηση του άρθρου 82 του Κώδικα Τροφίμων και Ποτών, στην οποία ελαφρά την καρδία προχωρήσατε- και βεβαίως την κερκόπορτα για αθρόες εισαγωγές φθηνού γάλακτος από τις βορειο-ευρωπαϊκές χώρες, οι οποίες και μετά την κατάργηση των ποσοστώσεων, μπορούν να πνίξουν την ελληνική αγορά με το δικό τους γάλα.

Οδυνηρή βεβαίως συνέπεια αυτών είναι η απομείωση της ήδη πληγείσας παραγωγικότητας της ελληνικής κτηνοτροφίας, η οποία έχει πληγεί τα μάλα βεβαίως από τις ασφαλιστικές και φορολογικές επιδρομές σας, αλλά και η απώλεια του διαφορικού πλεονεκτήματος του ελληνικού γιαουρτιού.

Ήδη από τον Απρίλιο του 2016, με σχετική ερώτηση, κύριε Υπουργέ, σας είχα καλέσει να τοποθετηθείτε ξεκάθαρα επί συγκεκριμένης απόφασης, η οποία απειλεί να καταστρέψει ένα εξαιρετικό ελληνικό προϊόν, που με αγώνες κατέκτησε τις διεθνείς αγορές.

Όμως η γραπτή απάντηση που μου δώσατε τότε, νομίζω ότι συσκοτίζει παρά δίνει διευκρινίσεις σε αυτό το εξαιρετικά σημαντικό θέμα. Μιλήσατε κατηγορηματικά για δήθεν απαγόρευση της χρήσης σκόνης γάλακτος στην παραγωγή ελληνικού γιαουρτιού, την ίδια ώρα που αναφέρατε ότι θα επιτρέπεται μια προσθήκη πρωτεϊνών γάλακτος –άρα σκόνης- για τεχνικούς λόγους που συνδέονται με την εποχικότητα και ανάλογα με το είδος του γάλακτος.

Βεβαίως, κύριε Υπουργέ, με το να παίζουμε με τις λέξεις δεν καθησυχάζουμε κανέναν, αν και αυτό θα μου επιτρέψετε να πω, είναι ένα παραταξιακό σας χόμπι για να συσκοτίζετε την αλήθεια. Διότι το άρθρο 82 παράγραφοι 3 και 5 του νέου κώδικα που εσείς φέρατε, είναι σαφέστατο, μπαίνει και το παστεριωμένο και οι πρωτεΐνες γάλακτος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λέει συγκεκριμένα ότι δεν επιτρέπεται η χρήση ολικά αφυδατωμένου γάλακτος ή παραγώγων του, δηλαδή σκόνης γάλακτος με εξαίρεση την περίπτωση 5, όπου γίνεται αναφορά σ’ αυτούς τους τεχνικούς λόγους.

Πείτε μας, λοιπόν, ποιοι είναι αυτοί οι τεχνικοί λόγοι. Τι εννοείτε με τον όρο «εποχικότητα»; Παρεμπιπτόντως πουθενά στο σχέδιο απόφασης –τρεις!- δεν αναφέρεται.

Βεβαίως, κύριε Υπουργέ, στην προσπάθειά σας να χρυσώσετε το χάπι, μιλάτε για τη διασφάλιση της αγοράς και του καταναλωτή, με την επισήμανση του είδους του γάλακτος και ότι ο καταναλωτής θα μπορεί να ξέρει ποιο γιαούρτι έχει νωπό γάλα και όλα τα σχετικά.

Κύριε Υπουργέ, δεν ξέρω αν ξεχνάτε ότι ο κανονισμός 1169/2011, δεν προβλέπει υποχρεωτική σήμανση των γαλακτοκομικών προϊόντων και του γάλακτος και προφανώς ξεχνάτε και τη σκληρή πραγματικότητα, που αφορά στο ότι στα αφύλακτα σύνορά μας –και προέρχομαι από έναν νομό παραμεθόριο- λόγω των ελλιπέστατων ελέγχων, γίνεται ένα όργιο λαθρεμπορίου και παρεμπορίου και φυσικά ελληνοποιήσεων ξένου γάλακτος.

Πείτε μας, λοιπόν, τι είναι αυτοί οι τεχνικοί λόγοι, πότε θα χρησιμοποιηθούν οι πρωτεΐνες της σκόνης γάλακτος, ποια είναι η εποχικότητα και, επίσης, πώς θα διασφαλίσετε την υποχρεωτική σήμανση της χώρας καταγωγής.

Γνωρίζουμε ότι η Ιταλία έχει καταθέσει σχέδιο απόφασης υποχρεωτικής σήμανσης της χώρας καταγωγής. Εσείς ως Κυβέρνηση, έχετε κάνει ανάλογες ενέργειες και σε ποιο στάδιο βρίσκονται αυτές;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, θα έλεγα να απαντήσουμε στην ουσία των ερωτημάτων σας, γιατί για τα υπόλοιπα έχουμε καιρό να πούμε πολλά.

Πρόκειται για ένα σχέδιο κοινής υπουργικής απόφασης, του οποίου βεβαίως η διαβούλευση δεν έχει ολοκληρωθεί, και αφορά υποχρεώσεις- τροποποιήσεις του Κώδικα Τροφίμων και Ποτών με βάση την εργαλειοθήκη του ΟΟΣΑ. Θα πω στη δευτερολογία μου πώς ήρθε και τι επιπτώσεις έχει.

Θέλω, λοιπόν, να ξεκαθαρίσω ότι όσον αφορά το πρώτο ερώτημά σας για το τι εννοούμε με την προσθήκη πρωτεΐνης, η απάντηση είναι ότι το είδος του γάλακτος αναφέρεται στη ζωική του προέλευση, παραδείγματος χάριν, αγελαδινό είναι, πρόβειο είναι ή κατσικίσιο;

Για την εποχικότητα στη γαλακτοπαραγωγή, αυτή σχετίζεται με την μεταβλητότητα της σύστασης του γάλακτος, στην οποία εκτός από περιβαλλοντικούς παράγοντες, παραδείγματος χάριν, κλίμα, διατροφή, μέθοδος αρμέγματος, μεταχείριση των ζώων επιδρούν και παράγοντες φυσιολογικοί, παραδείγματος χάριν στάδιο γαλακτικής περιόδου, ηλικία ζώου, κατάσταση υγείας του μαστού, ή γενετικοί παράγοντες όπως είναι η φυλή, η ατομικότητα του ζώου. Αυτά, όσον αφορά, το πρώτο ερώτημά σας για να τα ακούσουν και όσοι ιδιαίτερα ασχολούνται με το γιαούρτι.

Στο δεύτερο ερώτημά σας, σας απαντώ ότι θα προβλέπεται πλέον ότι στο ίδιο ακριβώς οπτικό πεδίο, που θα υπάρχει η ονομασία της πώλησης, θα παρατίθεται η περιγραφή της φυσικής επεξεργασίας της βασικής γαλακτικής πρώτης ύλης. Ωστόσο, βεβαίως, αυτή την πληροφορία έχουν εναλλακτικά τη δυνατότητα να τη συμπεριλάβουν και στον κατάλογο των συστατικών που αναφέρονται ότι υπάρχουν στο γιαούρτι.

Στο επίπεδο της Ευρωπαϊκής Επιτροπής, αυτό που δεν επιτρέπεται είναι η απαίτηση για υποχρεωτική αναγραφή της προέλευσης γάλακτος, όχι του είδους του γάλακτος αλλά της υποχρεωτικής αναγραφής της προέλευσης.

Η χώρα μας, εμείς -το ξέρετε σας το έχω πει πάρα πολλές φορές- επιμένουμε εδώ και χρόνια, ζητώντας την υποχρεωτική αναγραφή, πράγμα το οποίο μέχρι σήμερα δεν έχει γίνει αποδεκτό, παρά την παράκλησή μας, ιδιαίτερα στους βιομηχάνους –εφόσον επιτρέπεται η προαιρετική αναγραφή- κάτι που έπρεπε να το κάνουν, αλλά δεν το έχουν κάνει μέχρι σήμερα.

Όμως, τα πράγματα διορθώνονται διότι ήδη η απαίτηση Γαλλίας, Ιταλίας, παρόμοια με τη δική μας, φαίνεται ότι ανοίγει τον δρόμο και η Ευρωπαϊκή Ένωση θα υιοθετήσει την υποχρεωτική αναγραφή προέλευσης της πρώτης ύλης.

Εμείς, είμαστε ήδη έτοιμοι, έχουμε επεξεργαστεί τη σχετική νομοθετική παρέμβαση. Βεβαίως, δεν μπορούσαμε να το κάνουμε, διότι ο σχετικός κανονισμός μέχρι χθες δεν μας το επέτρεπε. Άρα, οφείλω να σας πω ότι θα προχωρήσουμε και προς αυτήν την κατεύθυνση.

Τώρα, όσον αφορά το εάν επιτρέπεται και τι δεν επιτρέπεται σχετικά με τη σκόνη, με το συμπυκνωμένο γάλα, να ξέρετε ότι ουσιαστικά αυτά που πάει να ρυθμίσει -και πάλι επαναλαμβάνω είναι υπό διαβούλευση- είναι αυτά που ήδη ήταν κανόνας εδώ και χρόνια στη χώρα μας απλώς κρυβόντουσαν πίσω από τη φράση «επιδόρπιο γιαούρτης». Εδώ και είκοσι πέντε χρόνια οι Έλληνες καταναλωτές ακριβώς αυτό που έρχεται το παίρνουν βεβαίως πίσω από τη φράση «επιδόρπιο γιαούρτης».

Για τα υπόλοιπα θα σας πω στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ορίστε κυρία συνάδελφε, έχετε τον λόγο για τρία λεπτά για τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Κύριε Υπουργέ, επειδή ο κόσμος που μας ακούει θέλει να τα καταλάβει απλά και πρακτικά και το τι θα σημαίνει αυτό στην καθημερινότητα του Έλληνα γαλακτοπαραγωγού κτηνοτρόφου, αυτό που μας ενδιαφέρει, κύριε Υπουργέ, είναι να κατοχυρώσουμε ότι ελληνικό είναι το γιαούρτι που έχει πρώτη ύλη το ελληνικό γάλα. Και αυτό ήταν το διαφορετικό μας και το αδιαπραγμάτευτο πλεονέκτημά μας, σύμφωνα με τον παλαιό Κώδικα Τροφίμων και Ποτών, κύριε Υπουργέ, που έλεγε ότι γιαούρτι χαρακτηρίζεται το προϊόν, το οποίο προκύπτει μετά από πήξη αποκλειστικά και μόνο νωπού γάλακτος, δηλαδή λέγοντας «νωπού γάλακτος» είναι φανερό ότι θα είναι ελληνικό, γιατί αντιλαμβάνεστε ότι μέχρι να έρθει από το εξωτερικό αποκλείεται ως νωπό το ξένο γάλα.

Επομένως εκεί, κύριε Υπουργέ, είναι το θέμα. Γιατί όταν το ελληνικό γιαούρτι θα παρασκευάζεται πλέον αθρόα και με τη βούλα του νόμου από ξένο, φθηνότερο γάλα, αντιλαμβάνεστε αυτό τι θα σημάνει για την ελληνική γαλακτοπαραγωγό κτηνοτροφία, η οποία πολύ καλά γνωρίζετε όχι απλά χειμάζεται αλλά καταδιώκεται, εξ ου και τα νούμερα τα οποία φθίνουν των Ελλήνων κτηνοτρόφων διαχρονικά.

Εκεί είναι, κύριε Υπουργέ, το θέμα και νομίζω ότι δεν λαμβάνουμε σαφή απάντηση.

Λέτε, επίσης, για μία διαβούλευση, η οποία συνεχίζεται. Να μου επιτρέψετε να πω -και αν έχω λάθος, διορθώστε με- ότι η διαβούλευση έχει λήξει από τις 19 Μαΐου.

Είπατε, κύριε Υπουργέ –και τα αφήσατε για τη δευτερολογία σας, όπου εγώ δεν θα έχω τη δυνατότητα να απαντήσω- ότι είναι ενσωμάτωση της εργαλειοθήκης του ΟΟΣΑ 1. Το είχατε πει και στην Επιτροπή Παραγωγής και Εμπορίου στο νομοσχέδιο για τους συνεταιρισμούς, όταν σας είχα ρωτήσει για το συγκεκριμένο θέμα, ότι «μας πονά, αλλά είμαστε υποχρεωμένοι να την εφαρμόσουμε».

Προφανώς ξεχνάτε, κύριε Υπουργέ, -και μπορώ να σας το διαβάσω- ότι η συνοπτική αιτιολόγηση του σχεδίου, που εσείς αποστείλατε αμέσως μετά το Βατερλό του Αυγούστου και το «ΟΧΙ» που έγινε «ΝΑΙ» και όλα τα άλλα, όσα μας κατατρύχουν μέχρι σήμερα, είναι σαφής. Λέτε ότι η έκδοση -δικές σας αποφάσεις είναι- της παρούσας ΚΥΑ αφορά σε υλοποίηση εκκρεμούς σύστασης της πρώτης εργαλειοθήκης ανταγωνισμού του ΟΟΣΑ, η οποία έχει ενσωματωθεί ήδη στο ν.4336/2015, μνημόνιο Τσίπρα-Καμμένου.

Προφανώς, κύριε Υπουργέ, θέλετε να ξεχνάτε ότι η Νέα Δημοκρατία, παρ’ ότι ήταν στην πρώτη εργαλειοθήκη του ΟΟΣΑ, σθεναρά και πεισματικά απέρριψε και την επιμήκυνση της διάρκειας ζωής του γάλακτος από τις πέντε στις έντεκα ημέρες και τη χρήση σκόνης γάλακτος στο γιαούρτι, ενώ εσείς αθρόα, βεβαίως, και την επιμήκυνση των ημερών γάλακτος και τη χρήση της σκόνης επιτρέψατε, όταν έφερε ο κ. Τσίπρας τον κ. Γκουρία στην Ελλάδα.

Το ζήτημα, κύριε Υπουργέ, είναι ότι όλα αυτά συμβαίνουν, πότε; Ότι, δηλαδή, εμείς απεμπολούμε το brand name ενός ισχυρού εξαγωγικού μας προϊόντος που έχει 6 δισεκατομμύρια αγορά, από την οποία δυστυχώς εμείς δεν έχουμε καμμία ευθύνη, του λεγόμενου greek yogurt, όταν η Τσεχία -το ξέρετε καλά, κύριε Υπουργέ- έχει εγείρει έναν ολόκληρο αγώνα σε επίπεδο Ευρωπαϊκής Ένωσης και ζητάει να παράγει ελληνικό γιαούρτι με τσέχικο γάλα.

Διαβάζουμε στα δημοσιεύματα ότι υπάρχει μία σειρά εγγράφων, τα οποία έχετε καταθέσει ως Κυβέρνηση. Εγώ σας τα ζήτησα και με αίτηση κατάθεσης εγγράφων. Φέρτε μας στο ελληνικό Κοινοβούλιο τι έχετε καταθέσει στον Επίτροπο Υγείας και στον Επίτροπο Γεωργίας της Ευρωπαϊκής Επιτροπής για την προάσπιση της ελληνικότητας του ελληνικού γιαουρτιού, όταν για πρώτη φορά στην Ευρωπαϊκή Ένωση χώρα της Ευρωπαϊκής Ένωσης λέει ανερυθρίαστα ότι «και εμείς θα παράγουμε ελληνικό γιαούρτι». Θυμάστε την έκβαση της υπόθεσης Chobani που δικαίωσε την ελληνική γαλακτοπαραγωγό κτηνοτροφία, ότι ελληνικό γιαούρτι είναι αυτό που παράγεται από ελληνικό γάλα.

Εσείς τι θα κάνετε με το συγκεκριμένο φλέγον θέμα;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, πριν σας πω το τι κάνουμε και το τι θα κάνουμε, πρέπει να ξεκαθαρίσουμε μερικά πράγματα.

Η εργαλειοθήκη, στην οποίαν αναφερόμαστε, είναι εργαλειοθήκη που έχει σχέση με το τρίτο μνημόνιο. Και βεβαίως, η συγκεκριμένη εργαλειοθήκη είχε ως χρόνο υλοποίησής της τον Οκτώβριο του 2015. Εσείς τον Οκτώβριο του 2015 ήσασταν εκτός διακυβέρνησης της χώρας, που σημαίνει ότι την υποχρέωση που αναλάβατε με το τρίτο μνημόνιο ήρθαμε εμείς και την κληρονομήσαμε μέσα από μία συμφωνία που κάναμε το καλοκαίρι. Αυτή η συμφωνία που κάναμε το καλοκαίρι, ήρθε εδώ στη Βουλή και υλοποιήθηκε με συγκεκριμένο νόμο. Και ο νόμος ο συγκεκριμένος αναφέρει ότι θα υπάρξει συμμόρφωση με βάση την εργαλειοθήκη που έληγε τον Οκτώβριο του 2015, κ.λπ.. Αναφέρει πολλές λεπτομέρειες, ιδιαίτερα όσον αφορά τα ποτά και τα τρόφιμα.

Άρα, αυτό που εσείς δεν κάνατε σας επέτρεπε ο χρόνος να μην το κάνετε, όμως ήταν δική σας δέσμευση.

**ΦΩΤΕΙΝΗ ΑΡΑΜΠΑΤΖΗ:** Εμείς αντισταθήκαμε, κύριε Υπουργέ. Δεν το υιοθετήσαμε. Εσείς το υιοθετήσατε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ερχόμαστε εμείς, λοιπόν, με βάση τη συμφωνία που μαζί ψηφίσαμε –και εσείς και εμείς- και για να είμαστε έντιμοι απέναντι στον ελληνικό λαό όταν ψηφίσαμε τη συμφωνία πήγαμε στον ελληνικό λαό και ζητήσαμε όχι απλώς την έγκρισή του να εφαρμόσουμε τη συμφωνία, αλλά να μας δώσει ο ίδιος ο λαός τη δυνατότητα να υλοποιήσουμε μία συμφωνία με όσο γίνεται λιγότερες επώδυνες επιπτώσεις.

Αυτό, λοιπόν, κάναμε κι αυτό είναι αυτό που τώρα συζητάμε. Αφορά στη διαβούλευση για τη συγκεκριμένη υπουργική απόφαση αλλά και για το τι κάνουμε για το γιαούρτι. Εμείς δίνουμε μάχες. Δίνουμε μάχες διότι η φήμη των ελληνικών προϊόντων, ιδιαίτερα των γαλακτοκομικών, έχει δημιουργήσει μια εικόνα διεθνή. Όλοι διεκδικούν να χρησιμοποιούν το ελληνικό όνομα παραπλανώντας τους καταναλωτές.

Κάτι ανάλογο έχει επιχειρήσει πρόσφατα η Τσεχία. Ζήτησε από τον Επίτροπο Υγείας να υιοθετήσει η Ευρωπαϊκή Επιτροπή την πρόθεσή της να βγάλει γιαούρτι ελληνικό ή τύπου ελληνικού. Η αντίδρασή μας ήταν άμεση. Όχι μόνο συναντηθήκαμε με αντιπροσωπείες τους, όχι μόνο στείλαμε επιστολές και στον Επίτροπο Υγείας και βεβαίως στον Επίτροπο Γεωργίας, αλλά ήδη βρισκόμαστε σε συνεννόηση και με άλλες χώρες για τον απλούστατο λόγο ότι αυτό που επιχειρεί να κάνει η Τσεχία είναι να παραπλανήσει τους καταναλωτές της. Δεν μιλάμε για τρόπο παρασκευής. Μιλάμε για ένα ελληνικό προϊόν, με ελληνική πρώτη ύλη και ελληνική τεχνική με την οποία κατασκευάζεται. Αυτό, λοιπόν, επιχειρούμε και θέλουμε να το προστατεύσουμε. Επιχειρούν οι ίδιοι τη φήμη που έχει το ελληνικό γιαούρτι να την χρησιμοποιήσουν στην εμπορική τους πρακτική, κάτι το οποίο παραβιάζει κανονισμούς. Επιχειρούν ιδιαίτερα οι ίδιοι να σφετεριστούν ένα καθαρά ελληνικό προϊόν.

Δεν θα μείνουμε εκεί. Έχουμε προειδοποιήσει. Θα καταφύγουμε και στα δικαστήρια. Βρισκόμαστε σε συνεννόηση με τον Σύνδεσμο των Βιομηχανιών Γάλακτος. Άρα, δηλαδή αντιλαμβάνεστε ότι κάνουμε μια πάρα πολύ μεγάλη προσπάθεια όπως και βεβαίως κάνουμε μια προσπάθεια να προστατεύσουμε τα ΠΟΠ προϊόντα μας, ιδιαίτερα τη φέτα, μέσα από τις συμφωνίες που έχετε μονογράψει, οι οποίες μας έχουν βάλει το μαχαίρι στον λαιμό. Όμως εμείς αντιστεκόμαστε.

**ΦΩΤΕΙΝΗ ΑΡΑΜΠΑΤΖΗ:** Τα έγγραφα να μας καταθέσετε, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ζητήστε έγγραφα και θα σας τα καταθέσουμε.

**ΦΩΤΕΙΝΗ ΑΡΑΜΠΑΤΖΗ:** Τα έχω ζητήσει με αίτηση κατάθεσης εγγράφων και δεν μου τα έχετε δώσει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όταν τα ζητήσατε δεν υπήρχαν. Οι επιστολές έχουν σταλεί μετά από τη σχετική συζήτηση με την Τσεχία.

**ΦΩΤΕΙΝΗ ΑΡΑΜΠΑΤΖΗ:** Από την 1η Ιουνίου σάς τα έχω ζητήσει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν έχουν απαντηθεί; Θα σας τα στείλουμε.

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, όλο το υπόλοιπο μπορεί να γίνει στο γραφείο του Υπουργού, να συνεννοηθείτε. Η διαδικασία εδώ έχει περίπου ολοκληρωθεί.

Ευχαριστώ πολύ.

Ακολουθεί η πρώτη με αριθμό 1127/12-7-2016 επίκαιρη ερώτηση δεύτερου κύκλου της Βουλευτού Χανίων του Συνασπισμού Ριζοσπαστικής Αριστεράς κ. Ευαγγελίας (Βάλιας) Βαγιωνάκη προς τον Υπουργό Αγροτικής Ανάπτυξης και Τροφίμων, σχετικά με τις καταστροφές στην ελαιοκαλλιέργεια της Κρήτης τη φετινή άνοιξη.

Κυρία συνάδελφε, έχετε τον λόγο για δυο λεπτά.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Σήμερα βέβαια, είναι μια δύσκολη μέρα, με την έννοια αυτών των γεγονότων που έχουν γίνει στη Γαλλία. Το μυαλό μας είναι εκεί. Όμως, όπως είπε και ο συνάδελφος προηγουμένως, είναι και η επέτειος δυο θλιβερών γεγονότων: Της εισβολής της Κύπρου και των Ιουλιανών. Το μυαλό μας αυτές τις στιγμές είναι σ’ αυτές τις επετείους και θέλουμε να βγάλουμε τα συμπεράσματα και τα διδάγματα για το σήμερα.

Έρχομαι στην ερώτηση. Κατά τη διάρκεια της φετινής άνοιξης οι ελαιώνες της Κρήτης υπέστησαν σοβαρές ζημιές, λόγω των ακραίων καιρικών φαινομένων, που είχαν παρατεταμένη διάρκεια και συχνότητα, ιδιαίτερα με υψηλές θερμοκρασίες και νοτιάδες. Είχαμε δηλαδή καύσωνες. Οι καύσωνες, ανάλογα με το στάδιο εξέλιξης της ανθοφορίας ή της καρποφορίας της ελιάς προκάλεσαν είτε ανθόπτωση είτε καρπόπτωση ή σχινοκαρπία.

Οι ζημιές είναι εκτεταμένες, της τάξης του 30%-70%, όπως εκτιμά ο ΣΕΔΗΚ, ο Σύνδεσμος Ελαιοκομικών Δήμων Κρήτης, και μπορεί να επιφέρει μείωση στην επόμενη ελαιοπαραγωγή της τάξης του 30%-40%. Όπως καταλαβαίνετε, αυτό είναι πολύ σοβαρό πλήγμα για το αγροτικό εισόδημα, ειδικά για τις περιοχές όπου η ελιά είναι μονοκαλλιέργεια.

Για τον λόγο αυτό απαιτείται ο ΕΛΓΑ να ξεκινήσει άμεσα την εκτίμηση των ζημιών, όπως προβλέπεται από την απόφαση 157502/2011 στο άρθρο 3 παράγραφος 8. Επιμένουμε στην ανάγκη κάλυψης των ζημιών από την πλευρά του ΕΛΓΑ και όχι από τα ΠΣΕΑ, όπως έγινε το 2013, διότι το αποτέλεσμα τότε ήταν ότι καταλογίστηκαν αποζημιώσεις της τάξης των 65 εκατομμυρίων, πήγαν στα 20 εκατομμύρια, κατέβηκαν στα 6 εκατομμύρια κι αυτή τη στιγμή, τρία χρόνια μετά, οι αγρότες δεν έχουν πάρει ούτε ένα ευρώ.

Επίσης, ας σημειωθεί ότι ο ΕΛΓΑ δεν αποζημιώνει ζημιές που προκαλούνται στην άνθιση, άρθρο 6 παράγραφος 4, αντίθετα με τις ζημιές που προκαλούνται στην καρποφορία.

Νομίζω, λοιπόν, δεδομένης της κλιματικής αλλαγής, ότι είναι εύλογο το αίτημα αλλαγής του Κανονισμού του ΕΛΓΑ για τις αποζημιώσεις και στην άνθιση λόγω καύσωνα κι όχι μόνο λόγω παγετού.

Άρα, κύριε Υπουργέ, σας ρωτάμε: Τι προτίθεστε να κάνετε, προκειμένου να αρχίσει άμεσα η διενέργεια ελέγχων και εκτιμήσεων από την μεριά του ΕΛΓΑ, όσον αφορά την καρπόδεση και τι θα γίνει με την καταβολή των αποζημιώσεων από τα ΠΣΕΑ, που αφορούν το έτος 2013;

Επίσης, τι προτίθεστε να κάνετε για τη διόρθωση του Κανονισμού του ΕΛΓΑ στο άρθρο 6, ώστε να καλύπτονται και ζημιές που προκαλούνται από καύσωνες κατά την άνθιση, όπως ισχύει και για τον παγετό;

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα κάνω μια μικρή αναφορά για τα γεγονότα. Πέραν της συμπαράστασης στον γαλλικό λαό, εύχομαι αυτά τα αλλεπάλληλα γεγονότα να μη γίνουν αφορμή να αλλάξει ο τρόπος ζωής των Ευρωπαίων πολιτών. Αυτός είναι ο μεγαλύτερος κίνδυνος.

Αγαπητή συνάδελφε, όντως οι ζημιές από ακαρπία, κάτι που το ξέρετε και το ξέρουμε όλοι, δεν καλύπτονται από τον ΕΛΓΑ. Αυτό αναφέρει ρητά ο Κανονισμός. Ωστόσο, οι ζημιές οι οποίες προέρχονται από ακαρπία, από κακή καρπόδεση, μπορούν να ενταχθούν στο πρόγραμμα κρατικών ενισχύσεων, γνωστό ως ΠΣΕΑ.

Όμως, προκειμένου να ενταχθούν εκεί οι παραγωγοί, όπου ουσιαστικά θα υπάρξει κάλυψη απώλειας του εισοδήματος, μια αντιστάθμιση, θέλει οπωσδήποτε ορισμένες προϋποθέσεις. Η πρώτη προϋπόθεση είναι να υπάρχει μια ζημιά, η οποία να ξεπερνάει το 30% του μέσου όρου του επιπέδου της περιφερειακής ενότητας. Εννοείται ότι αυτό θα υπολογιστεί με βάση τον μέσο όρο της απόδοσης των τριών προηγούμενων χρόνων.

Μια δεύτερη προϋπόθεση είναι να τεκμηριώνεται επιστημονικά από επιτροπή ότι προήλθε η συγκεκριμένη ακαρπία ως αποτέλεσμα μιας δυσμενούς καιρικής συνθήκης, την οποία πρέπει να βεβαιώνουν και τα επίσημα μετεωρολογικά στοιχεία της περιοχής.

Πάνω απ’ όλα, θα πρέπει να εγκριθεί η σχετική δαπάνη και από την Ευρωπαϊκή Επιτροπή, όπου θα υποβληθεί, αλλά κυρίως να υπάρχει και η δημοσιονομική δυνατότητα από πλευράς του κράτους να καταβληθούν τα συγκεκριμένα χρήματα.

Οι υπηρεσίες του ΕΛΓΑ Ηρακλείου, που έχουν την εποπτεία της εξέλιξης της ελαιοκαλλιέργειας στην Κρήτη, παρακολουθούν και θα παρακολουθήσουν μέχρι την συγκομιδή την περιοχή, για να δούμε τι επιπτώσεις είχε στο εισόδημα η ακαρπία.

Όντως, ο καύσωνας που αναφέρετε και η ηλιακή ακτινοβολία είναι ενταγμένα στον ασφαλιστικό κίνδυνο του ΕΛΓΑ και βεβαίως, ζημιές από αυτές τις αιτίες όντως θα αποζημιωθούν. Ήδη οι εκτιμητές, μετά τη γνωστή αποχή που υπήρχε -λύθηκαν τα προβλήματα- άρχισαν να επισκέπτονται τις περιοχές. Θα ολοκληρωθεί η κοινοποίηση των πορισμάτων από τις συγκεκριμένες εκτιμήσεις και βεβαίως, εφόσον ολοκληρωθεί η διαδικασία, θα υπάρξουν οι αντίστοιχες πληρωμές.

Για τα ζητήματα που έχουν σχέση με την ακαρπία και κυρίως τις δυνατότητες που μας δίνονται μέσω μιας ολόκληρης συζήτησης που γίνεται αυτή την ώρα στην Ευρωπαϊκή Ένωση, σχετικά με τις επιπτώσεις της κλιματικής αλλαγής στην ακαρπία, θα τα πούμε στη δευτερολογία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρία συνάδελφε, έχετε τον λόγο για δευτερολογία τριών λεπτών.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Εγώ ήθελα να επισημάνω το γεγονός ότι εδώ δεν μιλάμε για ακαρπία. Συζητάμε για καρπόπτωση και για σχινοκαρπία, που σημαίνει μετά το δέσιμο του καρπού.

Ο Κανονισμός του ΕΛΓΑ, τουλάχιστον όπως τον διάβασα εγώ, νομίζω ότι καλύπτει αυτές τις περιπτώσεις, γιατί στο άρθρο 6, όσον αφορά τους περιορισμούς που βάζει στην παράγραφο 4 και 5 λέει «οι ζημιές που προξενούνται από τα καλυπτόμενα ασφαλιστικά ζημιογόνα αίτια, εκτός του παγετού, στα καρποφόρα δένδρα, πριν από το δέσιμο των καρπών» και μετά λέει «ζημιές, επίσης, αποκλείονται, που προξενούνται από παγετό στα καρποφόρα δένδρα, πριν από το στάδιο της έναρξης της άνθισης», δηλαδή κατά το άνοιγμα των πετάλων, την ανθοφορία.

Αυτό, δηλαδή, που δεν καλύπτει ο ΕΛΓΑ είναι τις ζημιές λόγω ανθοφορίας και γι’ αυτόν τον λόγο ακριβώς βάζω το αίτημα της αλλαγής του, λόγω καιρικών συνθηκών να καλύπτει και την περίοδο της καρποφορίας. Επομένως, το αίτημα το οποίο βάζουμε εδώ, κύριε Υπουργέ, είναι να καλυφθούν οι ζημιές από τον ΕΛΓΑ και όχι από τα ΠΣΕΑ, διότι σας είπα τι έγινε το 2013 για τα θέματα της σχινοκαρπίας και της καρπόπτωσης.

Επίσης, θέλω να επισημάνω το γεγονός –δεν είμαι ειδική- ότι με τα δεδομένα του ΣΕΔΗΚ οι ζημιές είναι πάνω από το 30% για το οποίο συζητάτε, κύριε Υπουργέ, και επομένως νομίζω ότι τουλάχιστον πρέπει να κάνετε έναν έλεγχο γι’ αυτήν την κατάσταση. Ξέρω πολύ καλά ότι σε κάποιες περιπτώσεις η ζημιά έχει φθάσει και στο 100% και μπορώ να σας πω ότι έχω και ίδια άποψη για το θέμα αυτό.

Τέλος, ήθελα να σας πω να δείτε με ιδιαίτερο ζήλο το συγκεκριμένο γεγονός, διότι η φετινή χρονιά σαν απόδοση είναι πιο κάτω από τον μέσο όρο. Επομένως, οι επιπτώσεις στο εισόδημα των ελαιοπαραγωγών θα είναι πάρα πολύ σημαντικές.

Επανέρχομαι, λοιπόν, στα δύο ζητήματα, δηλαδή πρώτον, στο θέμα της επιμονής μας, οι αποζημιώσεις να γίνουν από τον ΕΛΓΑ, για τους λόγους για τους οποίους σας είπα και στο σημείο στο οποίο καλύπτει ο ΕΛΓΑ τα θέματα αυτά.

Δεύτερον, να μελετήσετε με βάση τα γεγονότα –εννοώ τις καιρικές αλλαγές- την αλλαγή του Κανονισμού του ΕΛΓΑ, διότι ίσως φανεί ότι υπάρχει μία διακριτική ευχέρεια σε βάρος της νότιας Ελλάδας από το γεγονός ότι η ανθόπτωση καλύπτεται στην περίπτωση των παγετών, ενώ δεν καλύπτεται στην περίπτωση των καυσώνων.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Ο κύριος Υπουργός έχει τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, ζημιές από καρπόπτωση είναι ζημιές οι οποίες καλύπτονται είτε οφείλονται σε καύσωνες είτε οφείλονται σε παγετούς. Αυτές καλύπτονται από τον ΕΛΓΑ μέσα από συγκεκριμένες διαδικασίες.

Οι ζημιές από ακαρπία, που οφείλεται σε κακή καρπόδεση, είναι ζημιές οι οποίες αποδεικνύονται ουσιαστικά όταν έρχεται η ώρα της συγκομιδής και εμφανίζεται η απώλεια εισοδήματος. Σε αυτές τις περιπτώσεις, λοιπόν, έχουμε τα ΠΣΕΑ, όπου χρειάζονται αυτές τις προϋποθέσεις που προανέφερα. Και όντως, το 2013 παρ’ότι προϋπολογίστηκε μία δαπάνη ύψους 65 εκατομμυρίων και συντάχθηκε ο σχετικός φάκελος, τελικά επειδή τα 65 εκατομμύρια ήταν για λιγότερο από το 30%, όπως σας είπα, της περιοχής, δεν έγινε δεκτό αυτό και δεν πέρασε.

Επίσης, αυτό που θέλω να σας πω είναι ότι για το 2014-2016 έχουμε υπολογίσει το ποσό των 16 εκατομμυρίων ευρώ για τέτοιες περιπτώσεις. Όμως, πρέπει να τις στοιχειοθετήσουμε.

Από εκεί και πέρα, ερχόμαστε στο άλλο κομμάτι, το μεγάλο κομμάτι που αφορά την ακαρπία, όπου αυτή η διαδικασία των κρατικών ενισχύσεων μάς δημιουργεί ένα πρόβλημα, λόγω δημοσιονομικών επιπτώσεων και ταυτόχρονα έχει αρχίσει μία συζήτηση στην Ευρωπαϊκή Επιτροπή όπου ουσιαστικά φαίνεται να δημιουργείται η εικόνα να μεταφερθούμε από ενισχύσεις της Ευρωπαϊκής Ένωσης σε ενισχύσεις κρατικές. Είναι ένα ζήτημα πάρα πολύ δύσκολο.

Εμείς επιμένουμε και έχουμε συστήσει επιτροπή, μάλιστα με πανεπιστημιακούς -η ακαρπία πλέον είναι ένα φαινόμενο που εξαπλώνεται σε όλη την Ελλάδα- για να δούμε πώς θα στοιχειοθετήσουμε αυτό που ως συζήτηση γίνεται αυτή την ώρα, ότι η κλιματική αλλαγή επιφέρει ζημιές στην αγροτική παραγωγή, ζημιές που κυρίως αφορούν δενδρώδεις καλλιέργειες. Δεν είναι μόνο οι ελιές. Υπάρχουν και σε άλλες περιοχές προβλήματα. Όμως, αυτό δεν έχει ολοκληρωθεί ως διαδικασία. Αν γίνει αποδεκτό, τότε ανοίγει το κομμάτι των έκτακτων ενισχύσεων στον χώρο γενικότερα, πράγμα το οποίο θα επιδιώξουμε με κάθε τρόπο.

Παρ’ όλα αυτά, εμείς και στο ζήτημα αυτό θα ετοιμάσουμε τους σχετικούς φακέλους και θα τεκμηριώσουμε και τη δυνατότητα κρατικών ενισχύσεων, εφόσον ξεπερνάει τις προϋποθέσεις του 30%. Είμαστε ήδη σε μια διαδικασία τέτοια, ιδιαίτερα για μια περιοχή όπως η Κρήτη, η οποία είναι γνωστό ότι έχει πρόβλημα με το θέμα της ακαρπίας των ελιών.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, ακολουθεί η τελευταία προς συζήτηση επίκαιρη ερώτηση. Είναι η τέταρτη με αριθμό 1119/11-7-2016 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις περικοπές και τις καθυστερήσεις στην απονομή συντάξεων.

Θα απαντήσει ο Υφυπουργός κ. Αναστάσιος Πετρόπουλος.

Κυρία συνάδελφε, έχετε τον λόγο για δύο λεπτά για να αναπτύξετε την πρωτολογία σας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, επιτρέψτε μου και εμένα με τη σειρά μου να εκφράσω τον αποτροπιασμό και την οργή, αλλά και τη θλίψη όλων μας για το τρομοκρατικό χτύπημα στη Νίκαια της Γαλλίας. Οι αξίες της αδελφοσύνης, της ισότητας, της ελευθερίας είναι αξίες πάνω στις οποίες οικοδομήθηκε η Ευρωπαϊκή Ένωση. Είναι αξίες οι οποίες πλήττονται και πλήττονται βάναυσα. Νομίζω ότι πρέπει να μας βρει όλους ενωμένους αυτό το νέο χτύπημα.

Όμως, στις αξίες της Ευρώπης είναι και το κοινωνικό μοντέλο, που επίσης έχει πληγεί, κύριε Πρόεδρε και κύριε Υπουργέ, τα τελευταία πέντε χρόνια από την κρίση χρεών των κρατών και από τις πολιτικές λιτότητας. Αυτό είναι μια αλήθεια.

Όμως, πάμε να δούμε συγκεκριμένα τι συμβαίνει σήμερα, γιατί, όπως είναι γνωστό κύριε Υπουργέ, ο νόμος τον οποίο φέρατε και ψηφίσατε στο ελληνικό Κοινοβούλιο είχε πολλά σκληρά μέτρα, τα οποία εξελίσσονται, όπως περνάει ο καιρός, για κατηγορίες συνταξιούχων -ήδη συνταξιούχων- όπως η κατάργηση του ΕΚΑΣ, αλλά και η περικοπή των επικουρικών συντάξεων, δηλαδή συνολικά των συντάξιμων αποδοχών.

Όμως, οι νέοι συνταξιούχοι, οι άνθρωποι οι οποίοι έχουν βγει στη σύνταξη πρόσφατα ή βγαίνουν τώρα, έρχονται αντιμέτωποι με μια δύσκολη πραγματικότητα. Αυτό σημαίνει: Μεγάλη καθυστέρηση στην απονομή συντάξεων, πολύ πιο μεγάλες περικοπές με βάση τον νόμο που ψηφίσατε, σε σχέση με τις περικοπές που είχαν στην προσωρινή σύνταξη, και βεβαίως, μια ασάφεια για το τι μέλλει γενέσθαι και για το πότε θα πάρουν τη σύνταξή τους. Δεν έχουν έναν σαφή ορίζοντα μπροστά τους.

Εξηγούμαι, κύριε Πρόεδρε, με την ανοχή σας για μισό λεπτό. Έχουμε αυτή τη στιγμή, κύριε Υπουργέ, γύρω στις τριακόσιες εβδομήντα χιλιάδες συνταξιούχους, που περιμένουν να πάρουν τις συντάξεις τους. Αυτό, λοιπόν, που είναι ένα πρόβλημα διαχρονικό -και το λέω πριν το πείτε εσείς και γι’ αυτόν τον λόγο το 2011 η Βουλή ψήφισε τότε έναν νόμο για την προσωρινή σύνταξη- πρέπει να σας πω ότι έχει ενταθεί τον τελευταίο καιρό, γιατί από τις τριακόσιες εβδομήντα χιλιάδες, που περιμένουν να πάρουν τη σύνταξή τους, έχουμε εκατόν είκοσι χιλιάδες που προστέθηκαν τα δυο τελευταία χρόνια. Άρα, έχουμε μια ένταση του φαινομένου. Αυτό είναι το πρώτο.

Δεύτερον, όπως σας είπα, με βάση τον νόμο που ψηφίσατε, η προσωρινή σύνταξη, η οποία θεσμοθετήθηκε το 2011, δεν είναι πια το 80% της σύνταξης που θα ελάμβαναν με βάση τις εισφορές και τις αποδοχές τους, αλλά είναι ακόμη και 30% μειωμένη σε σχέση με τον υπολογισμό που φέρνετε εσείς με το οικείο άρθρο του νόμου του 2016 που ψηφίσατε.

Τρίτον, κύριε Υπουργέ, αυτή τη στιγμή που μιλάμε –και το ξέρετε- υπάρχει μόλις το 25% των αιτήσεων για προσωρινή σύνταξη -γιατί όταν κάνεις την αίτηση απονομής προφανώς θες και την προσωρινή σύνταξη- τουλάχιστον τα δικά μου δεδομένα αυτό δείχνουν, ό,τι στοιχεία μπόρεσα να μαζέψω. Όμως θέλω να μου απαντήσετε ευθαρσώς πώς είναι η κατάσταση με βάση τα δικά σας επίσημα στοιχεία, του Υπουργείου, ποιος είναι ο σχεδιασμός σας, έτσι ώστε να αντιμετωπιστεί το φαινόμενο και αν τα ισοδύναμα, τα οποία έταξε και ο κ. Κατρούγκαλος και ο κ. Τσίπρας, τα περίφημα ισοδύναμα, συμπεριλαμβάνουν και την απώλεια των προσωρινών συντάξεων και με ποιον τρόπο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Πράγματι, όποιος εκφράζεται στο δημόσιο Βήμα δεν μπορεί να μην διατυπώσει τη θλίψη του για τα γεγονότα, αλλά και την ανησυχία που προκαλεί η κατάσταση στη Γαλλία, που χθες, μετά τις συγκινητικές εκδηλώσεις σε όλες τις χώρες για την επέτειο της Γαλλικής Επανάστασης, συνέβη αυτό το γεγονός, το οποίο πρέπει να μας ανησυχεί για την προοπτική που πρέπει να δώσουμε σε όλες τις χώρες. Πρέπει να τα βλέπουμε αυτά και στην Ευρώπη φυσικά.

Σχετικά με το ερώτημά σας, κυρία Χριστοφιλοπούλου, είπατε ήδη ότι οι τριακόσιες εβδομήντα χιλιάδες περίπου, περιμένουν. Άρα είναι μια αναμονή μακρόχρονη από παλιά. Δεν θα συμφωνήσω μαζί σας με την στατιστική που κάνατε, ότι υπάρχει 30% μείωση των προσωρινών συντάξεων. Δεν προκύπτει αυτό από τα στοιχεία και ευλόγως ρωτάτε ποια είναι τα στοιχεία που διαθέτει το ΙΚΑ, το Υπουργείο.

Να σας πω ότι με βάση τη Διεύθυνση των Αναλογιστικών Μελετών και Στατιστικής και σύμφωνα με τον ν.3996/2011, οι προσωρινές συντάξεις που είναι μικρότερες του ποσού των 384 ευρώ ανέρχονταν περίπου στο 7,2%. Πρόκειται για χίλιες τετρακόσιες είκοσι οκτώ περίπου συντάξεις. Μιλάω για μέσα στον Ιούλη του 2016. Από 384 μέχρι 768 ευρώ είναι το 83,6%. Συνεπώς, πάνω από 90% ανέρχεται το ποσοστό των προσωρινών συντάξεων που πλησιάζει το ποσό των 768 ευρώ, το οποίο είναι και το όριο που θέτει ο δικός μας ο νόμος. Επομένως, δεν πρόκειται για κάποια σημαντική διαφορά, καθώς πάνω από 800 ευρώ προσωρινές συντάξεις δίνονταν στο 9,2% των ανθρώπων.

Πρέπει, όμως, να επισημάνω το εξής, ότι για να πάρει κάποιος προσωρινή σύνταξη, περνούσαν μέχρι και έξι μήνες και πάνω από έξι μήνες. Συνεπώς η σύγκριση με τους δύο μήνες που λέει ο δικός μας νόμος, είναι συντριπτική.

Φυσικά, μένει να αποδειχτεί η διαδικασία με την εφαρμογή του λογισμικού συστήματος που προετοιμάζουμε για να δίνεται γρήγορα από εμάς και μέσα στα όρια που θέτει ο νόμος. Διότι τα όρια αυτά δεν τηρήθηκαν ούτε από τον προηγούμενο νόμο. Ξεπερνούσε τα περιθώρια αυτά.

Φυσικά, ο τρόπος υπολογισμού, το 50% του μέσου εισοδήματος τους τελευταίους δώδεκα μήνες, είναι πάρα πολύ απλός για να το επιτυγχάνουμε αυτό. Βάλαμε το ποσό των 384 ευρώ ως ποσό που καταβάλλεται για όποιον έχει τουλάχιστον είκοσι χρόνια ασφάλισης στην προσωρινή σύνταξη και, βεβαίως, στο διπλασιασμό του, αν είναι παραπάνω το ποσό που μπορεί να προκύπτει από τον μέσο όρο εισοδήματος ή του μισθού.

Αυτό είναι το κριτήριο που είχαμε και είμαι βέβαιος ότι θα πετύχουμε καλύτερες ακόμα χρονικές καταβολές των προσωρινών συντάξεων και πολύ πιο γρήγορες των οριστικών συντάξεων. Διότι οι οριστικές συντάξεις, αν δεν υπήρχε διαδοχική ασφάλιση, έφταναν τα δύο χρόνια και ξεπερνούσαν τα δύο χρόνια. Το λέτε και εσείς στην ερώτησή σας: «τα δύο έτη». Σας βεβαιώνω ότι ξεπερνούσαν σε πολλά ταμεία τα δύο έτη και άμα είχαμε διαδοχική, δεν ήταν λιγότερο από τέσσερα έτη ο χρόνος που έπρεπε κάποιος να περιμένει να πάρει την οριστική σύνταξη.

Συνεπώς πρέπει να το δούμε όλο αυτό στη συνέχεια, όταν το σύστημά μας θα εφαρμόζεται στην πληρότητά του.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

Κυρία συνάδελφε, έχετε τον λόγο για τρία λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, αν συγκρίνουμε τους νόμους, δεν θα συγκρίνουμε την πραγματικότητα. Γιατί και ο προηγούμενος νόμος έλεγε εντός σαράντα πέντε ημερών και ο δικός σας νόμος λέει εντός δύο μηνών. Ξέρουμε, όμως, πάρα πολύ καλά ότι η πραγματικότητα είναι διαφορετική και πολύ πιο δύσκολη.

Εξηγούμαι, όμως: Όντως υπήρχε περίπτωση στο παρελθόν να καθυστερήσει. Κατά μέσο όρο ήθελες για την απονομή της σύνταξης οκτώ με δέκα μήνες. Όμως έχετε δίκιο ότι πολλές φορές πήγαινε στον χρόνο, στον ενάμιση χρόνο και σε κάποιες ακραίες περιπτώσεις διαδοχικών ασφαλίσεων, ιδιαίτερα όταν είναι πολλαπλά ταμεία- και το γνωρίζετε- φτάναμε τα δύο χρόνια. Σήμερα έχουμε ξεπεράσει τα τριάμισι χρόνια. Δηλαδή, δεν βελτιώνεται. Όχι μόνο έχουμε ξεπεράσει τα τριάμισι χρόνια, αλλά έχουμε συντάξεις του 2011.

Επίσης, θέλω να σας πω, κύριε Υπουργέ, ότι -και εδώ πραγματικά δείτε το και με τις υπηρεσίες σας- μπορεί αυτό που μου είπατε και τα στατιστικά που μου δώσατε για το 786, που είναι το ανώτατο όριο που μπορείτε να δώσετε, να είναι έτσι και δεν θέλω να αμφισβητήσω αυτά που λέτε.

Όμως αν συγκρίνει κανείς τον τρόπο υπολογισμού με βάση τη δική σας ρύθμιση, που λέει ότι η προσωρινή σύνταξη ανέρχεται στο 50% του μέσου όρου των μηνιαίων αποδοχών του ασφαλισμένου τους τελευταίους δώδεκα μήνες από την υποβολή της αίτησης συνταξιοδότησης, και δεν υπερβαίνει, όπως είπατε, το 786 σε σχέση με την παλαιότερη -εμένα δεν μ’ ενδιαφέρει, κύριε Πρόεδρε, αυτήν τη στιγμή να κάνω καλλιστεία διατάξεων- με ενδιαφέρει ότι στην πράξη βγαίνει -και σ’ αυτές τις πολύ δύσκολες συνθήκες- μικρότερο το άθροισμα. Ωστόσο, εγώ επιφυλάσσομαι μέχρι να μου απαντήσετε ή αλλιώς γραπτώς με την κατάθεση εγγράφων.

Θέλω να επανέλθω σε ένα ακόμη ερώτημα, το οποίο έχω θέσει και περιμένω την απάντησή σας: Θα υπάρξουν ισοδύναμα μέτρα;

Το λέω αυτό, κύριε Υπουργέ, γιατί σας είπα ότι ενώ πρόσφατα το 60% των προσωρινών συντάξεων έβγαινε σχεδόν άμεσα -μέσα σε ένα, ενάμιση μήνα το πολύ έβγαινε και έπαιρνε ο άνθρωπος την προσωρινή σύνταξή του έστω- τώρα μόνο το 25% βγαίνει. Τα στοιχεία δείχνουν ότι μέχρι και το 2014 το ποσοστό αυτό ήταν 60%. Δηλαδή, έξι στους δέκα συμπολίτες μας έπαιρναν σχετικά γρήγορα, τουλάχιστον, την προσωρινή σύνταξη. Αυτό έχει μειωθεί.

Στην περίπτωση του ΟΑΕΕ, κύριε Υπουργέ, αυτό δεν είναι 25%, είναι το 10%. Άρα δεν υπάρχει για το 75% κατά μέσο όρο των ασφαλισμένων, που γίνονται συνταξιούχοι καινούριοι, αυτό που λέμε άμεσα ή σχετικά σε εύλογο χρόνο η προσωρινή σύνταξη.

Άρα λέω και ρωτώ: Με ποιον τρόπο θα κινηθείτε, αν υπάρχουν ισοδύναμα ή αν δεν υπάρχουν ισοδύναμα μέτρα, ποιος είναι ο σχεδιασμός σας;

Η εφαρμογή του ΕΦΚΑ, του νέου μεγάλου ταμείου, μπορεί στο μέλλον -και μακάρι, εγώ δεν το απεύχομαι, παρ’ ότι εμείς είχαμε διαφορετική πρόταση- να δώσει τέτοιες διαδικασίες, που να είμαστε πάρα πολύ γρήγοροι, αλλά μέχρι να γίνει αυτό, κύριε Υπουργέ, θα υπάρχει επιπλέον καθυστέρηση, διότι η αναδιοργάνωση θα φέρει τις δικές της καθυστερήσεις και εμπόδια.

Θέλω, λοιπόν, να μου πείτε αν έχετε σχεδιάσει κάτι γι’ αυτό και τι μπορούν να προσδοκούν οι νέοι συνταξιούχοι.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Χριστοφιλοπούλου, όταν φτιάχνεται ένας μεγάλος δρόμος, γράφεται η προσωρινή ταλαιπωρία. Μπορεί να συμβεί, να έχουμε, δηλαδή, μια διαχείριση μέσα από το λογισμικό σύστημα τέτοια που, επειδή πρέπει να ετοιμαστεί, να μην επιταχύνουμε τους ήδη υπάρχοντες ρυθμούς.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Γι’ αυτό το λέω. Αν έχετε plan B.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας πω.

Μιλάω για την πληρότητα της καταβολής της σύνταξης, που είμαι βέβαιος ότι μέσα στο 2017 θα μπορούμε να το έχουμε πετύχει και θα έχουμε ταχύτατη έκδοση σύνταξης και θα σας πω και στοιχεία και στη συνέχεια.

Όμως επαναλαμβάνω, ότι πάνω από το 90% των προσωρινών συντάξεων που καταβάλλονταν με τις προηγούμενες διατάξεις, όχι τις δικές μας, δεν ξεπερνούσαν τα 768 ευρώ.

Συνεπώς δεν προκύπτει εδώ πρακτικά -και θα το καταθέσω φυσικά και στα Πρακτικά να το έχετε το στοιχείο αυτό- ότι το ξεπερνούσε, έτσι ώστε να λέτε τώρα τι ισοδύναμα θα βρούμε. Θα σας πω, όμως, και για τα ισοδύναμα παρ’ όλα αυτά.

(Στο σημείο αυτό ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τις προσωρινές συντάξεις, μέχρι τώρα έξι μήνες -και ξέρουν οι άνθρωποι που ακούνε- περνούσαν πολλές φορές για να τις πάρουν και πριν. Άλλωστε κι εσείς είπατε ότι από το 2011 περιμένουν να πάρουν σύνταξη, πολλοί οριστική. Από το 2011. Το είπατε πριν. Έχουν περάσει μέχρι να γίνει Κυβέρνηση ο ΣΥΡΙΖΑ, ήδη τέσσερα χρόνια από τότε. Αυτή, λοιπόν, η επιβεβαιωμένη και από εσάς καθυστέρηση υπήρχε και με τις προηγούμενες διατάξεις.

Οι νέες διατάξεις του δικού μας νόμου για την ασφαλιστική μεταρρύθμιση αντικειμενικά οδηγούν -καθένας μπορεί να το αντιληφθεί- σε μια ταχύτατη έκδοση σύνταξης, διότι ένα ταμείο πλέον έχει όλα τα στοιχεία του ασφαλισμένου. Είναι γεγονός ότι υπάρχουν καταχωνιασμένα τα στοιχεία σε υπόγεια και σε δυσπρόσιτα σημεία, ώστε πρέπει να γίνει μια δύσκολη επεξεργασία.

Όμως στον νόμο μας, επειδή υπάρχει μια πρόβλεψη για το πώς βγαίνει η σύνταξη –είναι από το 2002 και μετά το εισόδημα- και έχουμε ηλεκτρονικά στοιχεία στους περισσότερους φορείς -στο σύνολο σχεδόν των φορέων- είναι βέβαιο ότι θα μπορέσουμε γρήγορα να βγάλουμε συντάξεις με πιστότητα και με ευκολία ως προς την επεξεργασία των στοιχείων. Και βεβαίως, τελειώνει και το θέμα των διαδοχικών συντάξεων, διότι ένας φορέας πια -και όχι περισσότεροι του ενός- θα είναι ο αρμόδιος να καταβάλλει τη σύνταξη.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αυτό είναι για το μέλλον.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ε, ναι.

Επομένως, θα έχουμε πραγματικά τεράστιες ταχύτητες ως προς την καταβολή των συντάξεων.

Και θέλω να σας πω ότι ήδη μέσα στον Ιούλιο χίλια πεντακόσια εφάπαξ θα χορηγηθούν από το Ταμείο Προνοίας Δημοσίων Υπαλλήλων, τα οποία δεν είχαν χορηγηθεί από τον Σεπτέμβριο του 2013. Επίσης, χίλια περίπου εφάπαξ θα χορηγηθούν από το ΤΑΥΤΕΚΩ, διακόσια πενήντα περίπου εφάπαξ από τον Ειδικό Λογαριασμό Πρόνοιας ΙΚΑ-ΕΤΑΜ. Και θα χορηγηθούν και συντάξεις το αργότερο μέσα στον Οκτώβριο, οι οποίες θα ξεπερνούν για το ΙΚΑ το ποσό των 404 εκατομμυρίων ευρώ, για τον ΟΑΕΕ το ποσό των 122 εκατομμυρίων ευρώ και για το ΕΤΑΑ το ποσό των 57 εκατομμυρίων ευρώ. Συνολικά, θα διατεθούν 584 εκατομμύρια ευρώ μόνο για συντάξεις μέχρι τον Οκτώβριο.

Θα έχουμε, συνεπώς, μια καλύτερη χρηματοδοτική ροή στους ασφαλισμένους μας. Αυτό οφείλεται και στην ταχύτητα των υπολογισμών των εφάπαξ και των συντάξεων, που ήδη επεξεργάζονται τα επιμέρους ταμεία. Κάνουμε διαρκείς συσκέψεις με τους διοικητές των οργανισμών της κύριας ασφάλισης -διότι ξέρετε ότι μέχρι το τέλος Δεκεμβρίου παραμένουν στην αυτονομία τους και θα δουλεύουν από 1η Ιανουαρίου- και των επικουρικών ταμείων. Και έχουμε πετύχει μια ταχύτατη εξέλιξη των διεργασιών και των επεξεργασιών, για να μπορέσουμε να έχουμε αυτό το αποτέλεσμα σύντομα.

Αυτά είναι τα ισοδύναμα που αναφέρατε. Πρακτικά αποτελέσματα, αυτό είναι που μας ενδιαφέρει!

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, η τρίτη με αριθμό 1122/11-7-2016 επίκαιρη ερώτηση πρώτου κύκλου του Βουλευτή Αττικής του Λαϊκού Συνδέσμου-Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τις εγκληματικές και τρομοκρατικές οργανώσεις που δρουν ανενόχλητες στο κεντρικότερο σημείο της πρωτεύουσας, δεν θα συζητηθεί εξαιτίας ανειλημμένων υποχρεώσεων του αρμόδιου Υπουργού κ. Νικολάου Τόσκα και θα επαναπροσδιοριστεί η συζήτησή της.

Επίσης, η έκτη με αριθμό 1120/11-7-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με το σύστημα πυροπροστασίας του Σέιχ Σου, δεν θα συζητηθεί εξαιτίας ανειλημμένων υποχρεώσεων, του αρμόδιου Υπουργού κ. Νικολάου Τόσκα και θα επαναπροσδιοριστεί η συζήτησή της.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 12.12΄ λύεται η συνεδρίαση για τη Δευτέρα 18 Ιουλίου 2016 και ώρα 17.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 18/12/24-2-2016 επίκαιρης επερώτησης.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**