(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ρ ϞΑ΄

Δευτέρα 19 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Π. Μηταράκη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Οικονομικών, σχετικά με τα οικονομικά προβλήματα που αντιμετωπίζουν οι προμηθευτές της εταιρείας «Μαρινόπουλος», σελ.   
 β) Προς τον Υπουργό Ναυτιλίας και Νησιωτικής Πολιτικής, σχετικά με την «αδικαιολόγητη αποπομπή της μονάδας βατραχανθρώπων από τον Άγιο Κοσμά», σελ.   
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με τη δυνατότητα επανένταξης στη ρύθμιση των εκατό δόσεων για όλους όσους την απώλεσαν και ανεξαρτήτως λόγου, σελ.   
 ii. σχετικά με τη δραστική περικοπή των αναπηρικών συντάξεων και επιδομάτων των ΑΜΕΑ, σελ.   
 δ) Προς τον Υπουργό Αγροτικής Ανάπτυξης και Τροφίμων:  
 i. σχετικά με τη δίκαιη αποζημίωση των πληγέντων παραγωγών από τον παγετό του Μαρτίου 2016, ο οποίος προκάλεσε εκτεταμένες ζημιές στις δενδροκαλλιέργειες του Νομού Λάρισας, σελ.   
 ii. σχετικά με την αντιμετώπιση των προβλημάτων που προκάλεσε η έντονη βροχόπτωση στον Δήμο Θερμαϊκού της Περιφερειακής Ενότητας Θεσσαλονίκης, σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΒΑΡΔΑΛΗΣ Α. , σελ.  
ΔΡΙΤΣΑΣ Θ. , σελ.  
ΚΕΓΚΕΡΟΓΛΟΥ Β. , σελ.  
ΚΟΚΚΑΛΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΜΠΟΛΑΡΗΣ Μ. , σελ.  
ΠΑΝΑΓΙΩΤΑΡΟΣ Η. , σελ.  
ΠΕΤΡΟΠΟΥΛΟΣ Α. , σελ.  
ΣΤΥΛΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΑ΄

Δευτέρα 19 Σεπτεμβρίου 2016

Αθήνα, σήμερα στις 19 Σεπτεμβρίου 2016, ημέρα Δευτέρα και ώρα 18.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν όμως εισέλθουμε στη συζήτηση, αναγιγνώσκω ένα διαβιβαστικό από τη Γραμματεία της Κυβέρνησης.

«Με την παρούσα σας ενημερώνουμε ότι σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου της Δευτέρας 19 Σεπτεμβρίου 2016, καθίσταται αδύνατη η παρουσία: α) του Υπουργού Οικονομικών κ. Ευκλείδη Τσακαλώτου, καθόσον θα βρίσκεται σε συνάντηση με τους εκπροσώπους των θεσμών, β) του Υπουργού Οικονομίας, Ανάπτυξης και Τουρισμού κ. Σταθάκη, καθόσον θα βρίσκεται, επίσης, σε συνάντηση με τους εκπροσώπους των θεσμών, γ) του Αναπληρωτή Υπουργού Εσωτερικών και Διοικητικής Ανασυγκρότησης κ. Νικολάου Τόσκα, λόγω ανειλημμένων υποχρεώσεων, δ) του Υφυπουργού Εξωτερικών κ. Αμανατίδη, μετά από συνεννόηση του Υπουργού και του Βουλευτή, ε) του Υπουργού Εσωτερικών και Διοικητικής Ανασυγκρότησης, κ. Παναγιώτη Κουρουμπλή λόγω ανειλημμένων υποχρεώσεων, στ) του Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Γεωργίου Κατρούγκαλου, λόγω απουσίας του στο εξωτερικό και ζ) του Υφυπουργού Πολιτισμού και Αθλητισμού, κ. Σταύρου Κοντονή λόγω ανειλημμένων υποχρεώσεων. Οι υπόλοιπες επίκαιρες ερωτήσεις θα απαντηθούν κανονικά και συγκεκριμένα».

Θα συζητηθεί η πρώτη με αριθμό 1261/13-9-2016 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Οικονομικών, σχετικά με τα οικονομικά προβλήματα που αντιμετωπίζουν οι προμηθευτές της εταιρείας «ΜΑΡΙΝΟΠΟΥΛΟΣ».

Κύριε Στύλιο, έχετε τον λόγο για δύο λεπτά.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, θέτω τη συγκεκριμένη ερώτηση καθότι και τον περασμένο Ιούλιο -στις 13 Ιουλίου για την ακρίβεια- είχα καταθέσει έντυπη απλή ερώτηση για το ζήτημα που αφορά την επιχείρηση «ΜΑΡΙΝΟΠΟΥΛΟΣ» και πιο συγκεκριμένα τους προμηθευτές της εταιρείας «ΜΑΡΙΝΟΠΟΥΛΟΣ».

Μεγάλος αριθμός προμηθευτών υπάρχει σε σχέση με την συγκεκριμένη εταιρεία σε όλη την Ελλάδα. Ένας μεγάλος αριθμός προμηθευτών υπάρχει και στην Ήπειρο και στην ιδιαίτερή μου πατρίδα την Άρτα.

Γνωρίζετε πολύ καλά, κύριε Υπουργέ, ότι οι συγκεκριμένοι προμηθευτές στους οποίους αναφέρομαι είναι οι μικρομεσαίοι προμηθευτές, είναι οι μικροί προμηθευτές, οι οποίοι προμηθεύουν τα προϊόντα τους σε περιορισμένους πελάτες και αρκετοί από αυτούς έδιναν αποκλειστικά τα προϊόντα τους στην εταιρεία «ΜΑΡΙΝΟΠΟΥΛΟΣ». Πρόκειται, λοιπόν, για εταιρείες όπως: τυροκομεία, αλιείς, μεταφορείς για όλους τους κλάδους και κυρίως για επιχειρήσεις, συσκευαστήρια του πρωτογενή τομέα.

Η εταιρεία «ΜΑΡΙΝΟΠΟΥΛΟΣ» εισήχθη στο άρθρο 99. Ένα από τα προβλήματα που προκύπτει είναι το εξής: Οι προμηθευτές έχουν εκδώσει τιμολόγια, τα οποία παραμένουν απλήρωτα, διότι η εταιρεία αυτή δεν τους πληρώνει ή έχει δώσει μεταχρονολογημένες επιταγές. Μάλιστα για τα τιμολόγια τα οποία έχουν εκδώσει, έχουν πληρώσει και τον αντίστοιχο ΦΠΑ. Προκύπτει συνεπώς το εξής πολύ μεγάλο πρόβλημα: Θα φορολογηθούν για τα τιμολόγια αυτά τα οποία έχουν εκδώσει;

Διότι γνωρίζετε και εσείς, το γνωρίζω και εγώ και το γνωρίζουν και όλοι ότι σε αυτή την χώρα ότι δεν έχουν πληρωθεί και πολύ πιθανόν δεν πρόκειται να πληρωθούν, εκτός και αν υπάρξει κάποια πρωτοβουλία από εσάς.

Σας ρωτώ, λοιπόν, προτίθεστε να προβείτε σε ενέργειες, προκειμένου να διευκολύνετε τους προμηθευτές, που παρείχαν υπηρεσίες στην εταιρεία «ΜΑΡΙΝΟΠΟΥΛΟΣ»; Εάν ναι ποιες είναι οι ενέργειες αυτές και τι περιλαμβάνουν;

**ΠΡΟΕΔΡΕΥΩΝ (Γεώργιος Βαρεμένος):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Θέτετε, κύριε Βουλευτά, ένα θέμα για το οποίο έχω απαντήσει και άλλη φορά στη Βουλή και πολύ σωστά τονίζετε το θέμα και της ειδικότερης περιοχής του νομού σας αλλά και των μικρομεσαίων επιχειρήσεων.

Αυτό που θέλω να πω, είναι ότι κριτήριο της Κυβέρνησής στα όσα έχει κάνει μέχρι στιγμής για την συγκεκριμένη εταιρεία, είναι το πώς θα διασφαλιστούν οι θέσεις εργασίας των εργαζομένων στον όμιλο «ΜΑΡΙΝΟΠΟΥΛΟ», το πώς θα εξασφαλιστούν οι προμηθευτές της επιχείρησης και το πώς δεν θα υπάρξει ένα τεράστιο πρόβλημα στην αγορά, διότι αν όλο αυτό το πράγμα δεν διευθετηθεί με κάποιο τρόπο, θα υπάρχει ένα τεράστιο πρόβλημα στην αγορά.

Ήδη οι κινήσεις που έχουν γίνει -χειρίζεται το θέμα από την πλευρά της Κυβέρνησης με μεγάλη επιτυχία ο Υπουργός, ο κ. Φλαμπουράρης- μας έχουν οδηγήσει σε μια κατάσταση, όπου από ό,τι φαίνεται οι προμηθευτές από ένα όριο και κάτω θα πληρωθούν 100% αυτά που τους οφείλει η επιχείρηση, από ένα όριο και πάνω ένα μεγάλο ποσοστό των χρεών. Δεν έχω ακριβή εικόνα. Τις επόμενες μέρες νομίζω θα οριστικοποιηθούν αυτά τα ζητήματα.

Εγώ σε ό,τι αφορά το φορολογικό ζήτημα, έχω να σας πω ότι και για το ΦΠΑ και για τον φόρο εισοδήματος υπάρχουν συγκεκριμένες διατάξεις, τις οποίες θα σας πω, οι οποίες δεν οφείλονται σε νομοθετικές πρωτοβουλίες που έχουμε πάρει εμείς, είναι νομοθετικές διατάξεις, οι οποίες προϋπήρχαν της Κυβέρνησής μας. Με βάση αυτές τις διατάξεις, λοιπόν, σε ό,τι αφορά το θέμα του ΦΠΑ, προβλέπεται με βάση το άρθρο 19 του Κώδικα ΦΠΑ, μείωση της φορολογητέας αξίας σε περίπτωση ολικής ή μερικής μη πληρωμής του τιμήματος με βάση συγκεκριμένη γνωμοδότηση του Νομικού Συμβουλίου του Κράτους, η οποία έγινε ομόφωνα δεκτή και προβλέπει ότι μόνο στις περιπτώσεις υπαγωγής της επιχείρησης στη διαδικασία ειδικής εκκαθάρισης του άρθρου 106, μπορεί να υπάρχει αυτή η μείωση και όχι στη διαδικασία εξυγίανσης του άρθρου 99.

Αναμένουμε, λοιπόν, κι εμείς τις νομικές εξελίξεις στο ζήτημα αυτό, για να προχωρήσουμε στην εφαρμογή στο θέμα του ΦΠΑ της άλφα ή της βήτα διάταξης.

Σε ό,τι αφορά τα θέματα της φορολογίας εισοδήματος από τις ισχύουσες διατάξεις, δηλαδή από τον ν.4172/2013, προβλέπεται ότι χρόνος κτήσης του εισοδήματος θεωρείται ο χρόνος που εκδόθηκε το παραστατικό, ανεξάρτητα από το αν αυτό εξοφλήθηκε ή όχι. Αντιλαμβάνομαι –αυτό που θα πείτε- ότι αυτό γεννά μια αδικία. Αυτό, δυστυχώς, είναι το φορολογικό σύστημα.

Σε ό,τι αφορά τη συγκεκριμένη επιχείρηση, αναμένουμε και τις δικαστικές και τις επιχειρηματικές και τις άλλες πρωτοβουλίες να οριστικοποιηθούν, έτσι ώστε να έρθει μετά η Κυβέρνηση με συγκεκριμένες νομοθετικές ρυθμίσεις και να αντιμετωπίσει και τα ζητήματα των χρεών της επιχείρησης -διότι υπάρχουν πολλά χρέη προς το δημόσιο της τάξης περίπου των 150 εκατομμυρίων- και να αντιμετωπίσει τα χρέη προς τις προμηθεύτριες επιχειρήσεις. Διότι υπάρχουν και πάρα πολλές επιχειρήσεις και πάρα πολλοί εργαζόμενοι, που αν δεν πληρωθούν από τον Όμιλο Μαρινόπουλο ή από τον όμιλο που τον έχει διαδεχθεί σ’ αυτές τις υποχρεώσεις, θα οδηγηθούν και αυτές σε πτώχευση, σε καταστροφή ή σε άλλες καταστάσεις.

Θέλω να σας διαβεβαιώσω, λοιπόν ότι η Κυβέρνηση κάνει ό,τι είναι δυνατόν. Παρακολουθεί το θέμα και μόλις είμαστε έτοιμοι, θα φέρουμε νομοθετικές ρυθμίσεις για να προστατεύσουμε τις επιχειρήσεις αυτές.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ, κύριε Πρόεδρε.

Κύριε Υπουργέ, θέλω να σας επισημάνω ότι η οικονομική κατάσταση στη χώρα δεν είναι καλή. Παρά τις εξαγγελίες της Κυβέρνησης, η πραγματικότητα είναι τελείως διαφορετική. Οι επιχειρήσεις κάθε μέρα προσπαθούν να αντεπεξέλθουν στις πολλές και βαριές υποχρεώσεις που έχουν τόσο απέναντι στο κράτος όσο και σε σχέση με την αγορά, όπου υπάρχει μειωμένη ζήτηση, για να μπορέσουν να προωθήσουν τα προϊόντα τους.

Άρα το περιβάλλον πάνω στο οποίο καλούνται να επιβιώσουν οι επιχειρήσεις, δεν είναι καλό. Αναφέρομαι δε και σας εφιστώ την προσοχή στις μικρές, τις μικρομεσαίες επιχειρήσεις, διότι εκεί χτυπάει η καρδιά της ελληνικής οικονομίας. Η ραχοκοκαλιά της ελληνικής οικονομίας είναι οι μικρομεσαίες επιχειρήσεις.

Λέω το εξής, που το εκλαμβάνω ως δέσμευσή σας και θέλω να μου το διευκρινίσετε: Είπατε ότι στις διαπραγματεύσεις που γίνονται, θα βάλετε ένα όριο και κάτω. Σας ζητώ, λοιπόν, να πάμε στο ένα όριο και κάτω, για να προστατεύσουμε τους μικρομεσαίους και όχι αυτούς οι οποίοι μπορούν να αντεπεξέλθουν έχοντας ρευστότητα, έχοντας αποθέματα, έχοντας κεφάλαια ή έχοντας τη δυνατότητα να μπορούν να δανειστούν από τις τράπεζες, αν –το λέω ξανά για να το διευκρινίσουμε- σε σχέση με τον ΦΠΑ και τον φόρο εισοδήματος, η νομοθεσία που υπάρχει σήμερα, αφήνει ακάλυπτους, αφήνει εκτεθειμένους τους συγκεκριμένους προμηθευτές.

Άρα, λοιπόν, σας λέω ότι πρέπει να βιαστούμε, πρέπει να τρέξουμε γρήγορα, διότι δεν έχουν τη δυνατότητα να εξασφαλίσουν μια μικρή ρευστότητα από την τράπεζα. Περιμένουν πρωτοβουλία από την Κυβέρνηση, από την πολιτική ηγεσία. Εμείς, ως Νέα Δημοκρατία, θέλω να ξέρετε ότι αυτό το θέμα θα το παρακολουθούμε και το παρακολουθούμε στενά και θα είμαστε πολύ αυστηροί κριτές απέναντί σας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Αναπληρωτής Υπουργός Οικονομικών, κ. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μας βοηθάει πάντα η κριτική, κύριε Βουλευτά. Η κριτική μας κάνει πάντα καλύτερους και δεν φοβόμαστε ούτε την κριτική ούτε τις προτάσεις. Θα σας καταθέσω και τα σχετικά έγγραφα που μου έχουν δώσει οι αρμόδιες διευθύνσεις, για να έχετε μια πληρέστερη εικόνα. Θέλω να συμφωνήσω μαζί σας για το θέμα των μικρομεσαίων επιχειρήσεων. Οι μικρομεσαίες επιχειρήσεις έχουν δεχθεί ένα τεράστιο πλήγμα όλα αυτά τα χρόνια από την οικονομική κρίση -να μην ανοίξουμε κουβέντα για τις αιτίες και τις καταστάσεις- και δεν θέλουμε να τους επιβαρύνουμε και να δημιουργήσουμε προβλήματα. Θέλουμε να κάνουμε ό,τι είναι δυνατόν για να τους βοηθήσουμε.

Μας δεσμεύει, δυστυχώς, το συγκεκριμένο νομικό πλαίσιο που έχουμε και μας δεσμεύει και η συγκεκριμένη δημοσιονομική κατάσταση που είμαστε. Μακάρι να μπορούσαμε να κάνουμε πολύ περισσότερα. Διευκρινίζω, όμως, ότι σε σχέση με τον ΦΠΑ και το εισόδημα, υπάρχουν συγκεκριμένες διατάξεις. Η Κυβέρνηση δεν έχει συνυπογράψει ή δεν έχει επιβάλει κάποια συμφωνία στο τι θα γίνει επιχειρηματικά. Συζητούν οι επιχειρήσεις μεταξύ τους. Εμείς θέλουμε να βοηθήσουμε, αλλά αναμένουμε να οριστικοποιηθούν σε νομικό και σε επιχειρηματικό επίπεδο οι εξελίξεις και μετά βεβαίως, θα έρθουμε με διάταξη και θα αντιμετωπίσουμε και τα χρέη της επιχείρησης, για να δούμε πώς θα διασφαλιστεί όλη αυτή η συμφωνία και πώς θα αντιμετωπίσουμε τα θέματα και του ΦΠΑ και του εισοδήματος για τις συγκεκριμένες επιχειρήσεις. Αναμένουμε όμως, ώστε να έχουμε κι εμείς μια πλήρη εικόνα, ακριβώς για το τι πρέπει να γίνει. Να είστε σίγουρος ότι θα δώσουμε την καλύτερη λύση.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Θα συζητηθεί η έβδομη με αριθμό 1222/5-9-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Ναυτιλίας και Νησιωτικής Πολιτικής, σχετικά με την αδικαιολόγητη αποπομπή της μονάδας βατραχανθρώπων από τον Άγιο Κοσμά.

Το λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, μετά και από, όπως όλα δείχνουν, το επικείμενο ξεπούλημα του Ελληνικού αυτή την εβδομάδα, η Μονάδα Υποβρυχίων Αποστολών, η οποία έχει την έδρα της στον Άγιο Κοσμά, όπως λέγεται και στο προσύμφωνο με την «LAMDA DEVELOPMENT», θα πρέπει να ξεσπιτωθεί, θα πρέπει να της γίνει έξωση, ενώ συγχρόνως το ελληνικό κράτος δεν έχει μεριμνήσει καθόλου, για το πού θα γίνει αυτή η μετεγκατάσταση αυτής της μονάδας.

Σε προηγούμενη ερώτηση που είχα κάνει στην προηγούμενη κυβέρνηση για το ίδιο θέμα, ο τότε αρμόδιος Υπουργός είχε υποσχεθεί και είχε πει ότι δεν πρόκειται αυτή η μονάδα να φύγει, να μείνει ούτε δευτερόλεπτο χωρίς στέγη και ότι όλα θα γίνουν κανονικά. Πέρασαν τα χρόνια, απ’ ό,τι δείχνουν τα πράγματα όλα γίνονται πολύ γρήγορα και η Μονάδα Υποβρυχίων Αποστολών, αυτή η μονάδα που χρησιμοποιείτε και εσείς για την προσωπική σας ασφάλεια, όπως και πάρα πολλοί Πρωθυπουργοί αλλά και άλλοι Υπουργοί, δεν ξέρει πού θα ξημερώσει, μετά τη συμφωνία με τη «LAMDA DEVELOPMENT».

Νομίζω ότι είστε ενήμερος γι’ αυτό το θέμα, κύριε Υπουργέ, και θα θέλαμε την απάντησή σας, σχετικά με το τι μέλει γενέσθαι με την μετεγκατάσταση της Μονάδας Υποβρυχίων Αποστολών του Λιμενικού Σώματος.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Τη βασική απάντηση στο ερώτημά σας δίνει το άρθρο 7 του ν.4081/2012. Θα μου επιτρέψετε, κύριε Πρόεδρε, είναι σύντομο το άρθρο αυτό, αλλά πρέπει και ο ερωτών Βουλευτής αλλά και το Σώμα να ενημερωθεί, γιατί αυτό ακριβώς δίνει την βάση της απάντησης στο θέμα που ερωτώμαι.

Λέει το άρθρο 7 του ν.4081/2012: «Στην παράγραφο 1 του άρθρου 7 του ν.4062/2012 προστίθεται περίπτωση γ΄ ως εξής: «Ως προς το ακίνητο που βρίσκεται στο Εθνικό Αθλητικό Κέντρο Νεότητας (ΕΑΚΝ) Αγίου Κοσμά με τις επ' αυτού κτηριακές και άλλες εγκαταστάσεις, τα εν γένει παραρτήματα και συστατικά του συνολικής έκτασης 9.360,95 τετραγωνικών μέτρων, προσδιορίζεται κατά τα όριά του και εμφαίνεται με τα στοιχεία ΑΒΓΔ...ΧΨΩΑ (Παράρτημα 2) με χρονολογία Ιούνιος 2011 και κλίμακα 1:500, που θεωρήθηκε από τον προϊστάμενο της Διεύθυνσης Τεχνικών Υπηρεσιών και Στέγασης του Υπουργείου Οικονομικών, και του οποίου αντίγραφο σε φωτοσμίκρυνση δημοσιεύεται στην Εφημερίδα της Κυβερνήσεως, το οποίο χρησιμοποιείται από τη Μονάδα Υποβρυχίων Αποστολών του Λιμενικού Σώματος Ελληνική Ακτοφυλακή, το ΤΑΙΠΕΔ υποχρεούται να εξεύρει και παραχωρήσει στο Υπουργείο Ναυτιλίας και Αιγαίου, παραθαλάσσια έκταση ίση τουλάχιστον προς αυτή που σήμερα κατέχει το Λιμενικό Σώμα, με σκοπό τη μεταφορά σε αυτή της Μονάδας Υποβρύχιων Αποστολών Λιμενικού Σώματος Ελληνική Ακτοφυλακή, με τη σύμφωνη γνώμη του Υπουργού Ναυτιλίας και Αιγαίου. Το κόστος κατασκευής των νέων εγκαταστάσεων αναλαμβάνεται από το ΤΑΙΠΕΔ και η ολοκλήρωσή τους προηγείται της αποδέσμευσης του χώρου από το Λιμενικό Σώμα.»»

Αυτό λέει ο ισχύων νόμος. Δεν τον ψηφίσαμε εμείς. Η προηγούμενη κυβέρνηση τον ψήφισε και ως προς αυτό ορθά το ρύθμισε και δεν έχουμε να ασκήσουμε κάποια κριτική ως προς τη ρύθμιση αυτή.

Αυτό δεν φτάνει, βέβαια, γιατί έχουμε δρόμο μπροστά μας Εκείνο, όμως, που σίγουρα απαντά, είναι ότι δεν νοείται και δεν υπάρχει καμμία έξωση κι ούτε μπορεί να υπάρχει καμμία έξωση και αυτό τόσο από τον νόμο όσο και από την ίδια τη σύμβαση παραχώρησης.

Μεθαύριο η Βουλή θα δει όλα αυτά τα ζητήματα και θα ψηφίσει αναλόγως. Είναι μια σύμβαση που -εσείς όπως την χαρακτηρίζετε- θα κριθεί από την Ολομέλεια του Σώματος.

Σε κάθε περίπτωση αυτή που έρχεται τώρα προς ψήφιση στο Σώμα είναι εντελώς διαφορετική σε κρίσιμα σημεία απ’ αυτήν που παραλάβαμε ως Κυβέρνηση, με πολύ σημαντικές βελτιώσεις και παρεμβάσεις και πολύ σημαντικές κατοχυρώσεις. Αυτά, όμως, θα τα συζητήσει η Ολομέλεια. Σε κάθε περίπτωση, λοιπόν, δεν υπάρχει έξωση.

Στη δευτερομιλία μου θα αναφερθώ και στις περαιτέρω ενέργειες που είναι ήδη προγραμματισμένες για την ολοκλήρωση αυτής της διαδικασίας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, είμαστε σίγουροι ότι κάπως θα μεριμνήσει το ελληνικό κράτος, ώστε να γίνει αυτή η μετεγκατάσταση. Το θέμα είναι πότε και πού. Διότι είναι κοντά ενενήντα οικογένειες οι οποίες στελεχώνουν τις Μονάδες Υποβρυχίων Αποστολών. Θα πρέπει, λοιπόν, αυτές να μάθουν -και όχι την τελευταία στιγμή- το πού θα είναι η νέα τους έδρα, ο νέος χώρος δουλειάς τους.

Πολύ σημαντικό επίσης είναι ότι το ΤΑΙΠΕΔ μιλάει για έκταση, όχι για κτηριακές εγκαταστάσεις. Βέβαια είπατε εσείς ότι θα μεριμνήσει για την κατασκευή νέων κτηριακών εγκαταστάσεων. Θα είναι νέων; Θα είναι μία έκταση με ενδεχομένως κάποια toll μέσα και θα πουν, «ορίστε εμείς κάναμε αυτό που λέει η σύμβαση»; Ή θα υπάρξει μια κατασκευή ενός κτηρίου, αν μη τι άλλο, εφάμιλλο του υφιστάμενου;

Διότι και το υφιστάμενο –εάν γνωρίζετε και φαντάζομαι ότι σας έχει γίνει ενημέρωση- χρήζει βελτιώσεων. Όλα εξελίσσονται και έτσι και η Μονάδα Υποβρυχίων Αποστολών –που είναι από τις καλύτερες στον κόσμο- εξελίσσεται και έχει νέες ανάγκες. Ευκαιρία είναι αφού θα γίνει αυτή η αλλαγή, να γίνει με τον σωστό τρόπο.

Οι καθ’ ύλην αρμόδιοι που είναι τα στελέχη της Μονάδας Υποβρυχίων Αποστολών θα πρέπει να έχουν τον πρώτο λόγο στο πώς θα γίνει αυτή η μετεγκαστάσταση, στο πώς θα κατασκευαστούν αυτά τα κτήρια, εάν θα είναι δηλαδή, μαζί οι κτηριακές εγκαταστάσεις και τα σκάφη του Λιμενικού Σώματος -διότι αυτή τη στιγμή όπως γνωρίζετε πολύ καλά, αλλού είναι το Αρχηγείο και αλλού είναι τα σκάφη- και στο εάν θα είναι επιχειρησιακώς καλύτερα τα πράγματα απ’ ότι είναι τώρα.

Γιατί και τα γεγονότα στο Αιγαίο και όσα συμβαίνουν στην Νοτιανατολική Μεσόγειο απαιτούν η Μονάδα Υποβρυχίων Αποστολών να είναι πανέτοιμη εικοσιτέσσερις ώρες το εικοσιτετράωρο και φυσικά τα στελέχη της να μην δεχθούν ένα ακόμα πλήγμα μετά τα οικονομικά πλήγματα –που συνέβησαν σε όλους τους υπόλοιπους Έλληνες- και να ξημερώσει ένα καλύτερο αύριο γι’ αυτούς.

Θα κάνω ένα μικρό σχόλιο γι’ αυτό που είπατε. Εσείς χαρακτηρίζατε έτσι τη συμφωνία πώλησης του Ελληνικού σε όλες τις εκφάνσεις και σε όλες τις πλευρές, ασχέτως εάν –εσείς υποστηρίζετε- έχουν γίνει κάποιες βελτιώσεις. Επίσης, το γεγονός ότι αυτή η συμφωνία θα περάσει μάλλον με 270 ψήφους θα σας τιμάει ή όχι;

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Εκείνο που μπορώ να σας βεβαιώσω και το βεβαιώνει και ο Πρωθυπουργός, είναι ότι εμείς δεν ξεπουλάμε. Και δεν θα είναι ούτε αυτό ξεπούλημα. Ξέρετε πολύ καλά την πορεία των πραγμάτων. Την ξέρει ο ελληνικός λαός. Εκλήθη στις εκλογές του Σεπτεμβρίου του 2015 ακριβώς να γνωμοδοτήσει και να επικυρώσει διά της ψήφου του το εάν μετά την υπογραφή της συμφωνίας του καλοκαιριού του 2015 -στην οποία δεσμευτικά περιλαμβάνοντο και οι ιδιωτικοποιήσεις, και μόνο αυτές, οι οποίες είχαν ξεκινήσει- θα συνεχίσει αυτή η Κυβέρνηση.

Και αυτή είναι η δεσμευτική ανάληψη ευθύνης από τη σημερινή Κυβέρνηση μετά από την προσφυγή στην λαϊκή ετυμηγορία τον Σεπτέμβριο του 2015. Αυτά, όμως, θα τα δούμε την Τετάρτη που θα τα συζητήσει η Βουλή.

Θέλω να σας πω, χωρίς καμμία διάθεση να σας θίξω, ότι απ’ όλους τους ισχυρισμούς και γραπτώς και προφορικώς που προβάλλετε, όντως ο μόνος ισχυρισμός που είναι ακριβής είναι ότι η Μονάδα Υποβρυχίων Αποστολών αποτελεί μια αξιόμαχη μονάδα και με υψηλό επιχειρησιακό κύρος και ετοιμότητα και είναι έτοιμη να ανταποκριθεί σε πολύ σοβαρές αποστολές. Αυτό ισχύει όντως.

Τα υπόλοιπα όλα είναι ήδη δρομολογημένα και ρυθμισμένα. Και τα στελέχη της μονάδας είναι ενήμερα. Εντάξει, δεν τους έχω στείλει μια επιστολή, αλλά με κάθε ευκαιρία και το Αρχηγείο και το Υπουργείο έχει φροντίσει να τους ενημερώνει για την πορεία των πραγμάτων.

Λέω, λοιπόν, ήδη –και δεν θα μιλήσω για τη δική μας Κυβέρνηση- από την προηγούμενη κυβέρνηση και αυτό έχει ρυθμιστεί με σειρά υπηρεσιακών διαδικασιών, που δεν έχει νόημα να αναφερθώ λεπτομερώς, και του Γενικού Επιτελείου Ναυτικού και του ΤΑΙΠΕΔ και του Υπουργείου Ναυτιλίας και Νησιωτικής Πολιτικής και άλλων συναρμοδίων υπηρεσιών, και ήδη από τότε έχει επιλεγεί χώρος τριάντα πέντε στρεμμάτων στο ναυτικό οχυρό του Σκαραμαγκά, που τον έχει παραχωρήσει δωρεάν κατά χρήση το Γενικό Επιτελείο Ναυτικού. Αυτό, λοιπόν, το πού θα μετεγκατασταθεί είναι λυμένο.

Σχετικά με το ποιος θα αναλάβει το κόστος όχι απλώς της μετεγκατάστασης, αλλά –ρητά και συμφωνημένο και αυτό- της οικοδόμησης και συγκρότησης μιας νέας σύγχρονης μονάδας, που θα είναι πολύ πιο αναβαθμισμένη από τη σημερινή μονάδα, μόνος σας το είπατε ότι χρησιμοποιεί η μονάδα αυτή άλλους χώρους παρακείμενους του ευρύτερου χώρου του Αγίου Κοσμά, διότι ακριβώς ο περιορισμένος χώρος των δικών της εγκαταστάσεων δεν επαρκεί για ασκήσεις και για χρήση πλωτών κ.λπ.. Δεν πρόκειται, λοιπόν, για μετεγκατάσταση και μεταφορά μόνο, αλλά για κατασκευή, δημιουργία νέων πρότυπων σύγχρονων εγκαταστάσεων.

Αυτά δεν μπορούσαν να ξεκινήσουν νωρίτερα. Θα ξεκινήσουν τώρα που ολοκληρώνεται αυτή η διαδικασία, διότι αλλιώς δεν υπήρχε λόγος, όταν δεν είναι βεβαία η διαδικασία, να ξεκινήσει νωρίτερα. Όλες οι προπαρασκευαστικές φάσεις, όμως, έχουν διανυθεί και αναφορικά με τη χρηματοδότηση και αναφορικά με τον χρόνο και αναφορικά με τις βασικές πρώτες μελέτες του τι είδους εγκαταστάσεις θα γίνουν.

Από εδώ και πέρα, λοιπόν, υπάρχει, σας βεβαιώνω, ο χρόνος, σύμφωνα και με τη σύμβαση παραχώρησης που θα κληθεί να ψηφίσει η Βουλή την Τετάρτη, υπάρχει επαρκέστατος χρόνος, ώστε να γίνει όλη αυτή η διαδικασία.

Σε κάθε περίπτωση δεν υπάρχει εκ του νόμου, αλλά και εκ της συμβάσεως περίπτωση εξώσεως. Απ’ αυτήν την άποψη και το Υπουργείο έχει προνοήσει και έτοιμη είναι η διακλαδική και διυπηρεσιακή ομάδα εργασίας, που θα πιάσει δουλειά αμέσως την επομένη, για να τα τρέξει. Με υπουργική απόφαση έχει γίνει αυτό στο προηγούμενο διάστημα, και όλες οι προπαρασκευαστικές, σας λέω και πάλι, ενέργειες έχουν γίνει.

Τώρα θα υπάρχει ακριβώς η επιτάχυνση και η δρομολόγηση, γιατί τώρα είναι ώριμη η πραγματικότητα για να γίνει αυτό.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Πριν περάσουμε στην τρίτη για σήμερα ερώτηση, έχουμε πει ήδη ότι, κατόπιν συνεννοήσεως του κ. Αμανατίδη με τον Βουλευτή της Ένωσης Κεντρώων κ. Ιωάννη Σαρίδη δεν θα συζητηθεί η πέμπτη με αριθμό 1220/5-9-2016 επίκαιρη ερώτηση δεύτερου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με τη θεώρηση διαβατηρίων με την ένδειξη «Μακεδονία».

Επίσης, λόγω απουσίας του κ. Κατρούγκαλου στο εξωτερικό, δεν θα συζητηθεί η τρίτη με αριθμό 1265/13-9-2016 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την επαναλειτουργία του εργοστασίου χυμοποίησης και τυποποίησης χυμού της Ένωσης Αγροτικών Συνεταιρισμών (ΕΑΣ) Αργολίδας «Εσπερίδες».

Όμως τώρα αμέσως θα συζητηθεί η όγδοη με αριθμό 1225/6-9-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δυνατότητα επανένταξης στη ρύθμιση των εκατό δόσεων για όλους όσους την απώλεσαν και ανεξαρτήτως λόγου.

Τον λόγο έχει ο κ. Κεγκέρογλου για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Είναι ένα θέμα που το έχουμε ξανασυζητήσει εδώ στη Βουλή, όμως, υπάρχουν εξελίξεις.

Το θέμα της επανένταξης στη ρύθμιση των εκατό δόσεων για κάποιες κατηγορίες που τη χάνουν με την αντίστοιχη αιτιολόγηση φαίνεται ότι λειτουργεί. Αυτό το οποίο χρειάζεται είναι να απλοποιηθεί η διαδικασία και να μην χρειάζεται τόσο μεγάλη έρευνα για τους λόγους, αλλά εφόσον καταβάλει τα οφειλόμενα, με τις αντίστοιχες επιβαρύνσεις, να μπορεί να επανεντάσσεται αυτόματα, ανεξαρτήτως του λόγου.

Το δεύτερο και σπουδαιότερο θέμα, όμως, αφορά αυτούς που έχουν ληξιπρόθεσμες οφειλές, που δεν εντάχθηκαν καθόλου στη ρύθμιση και επιθυμούν να ενταχθούν τώρα. Ρωτούν εάν θα υπάρξει μια τέτοια ευκαιρία.

Βεβαίως τα πράγματα έχουν αλλάξει και το πρόβλημα μπορεί να αντιμετωπιστεί, σύμφωνα με τις εξαγγελίες του Πρωθυπουργού από τη ΔΕΘ. Ο Πρωθυπουργός είπε ότι οι ληξιπρόθεσμες οφειλές μέχρι τις 31-12-2016 προς τον ΟΑΕΕ και προς το Ταμείο Αυτοαπασχολουμένων «παγώνουν», εφόσον βεβαίως πληρώνονται οι τρέχουσες εισφορές.

Θέλουμε κάποιες διευκρινίσεις, κύριε Υπουργέ, διότι αυτό ίσως να είναι η λύση και να μην χρειάζεται να απαντήσετε στο θέμα της ένταξης σε μια νέα βιώσιμη ρύθμιση των εκατό δόσεων. Ποιες εννοεί ο Πρωθυπουργός ως ληξιπρόθεσμες οφειλές; Από πότε θα ισχύσει αυτό; Γιατί δεν εντάσσεται ο ΟΓΑ μέσα σ’ αυτή τη διαδικασία παρά μόνον ο ΟΑΕΕ και το ΕΤΑΑ; Και επειδή φτάνουμε στο τέλος του μήνα, θα έλεγα ότι είναι πάρα πολύ σημαντικό να το ξεκαθαρίσετε εάν αφορά και αυτούς που για διάφορους λόγους θα σταματήσουν να πληρώνουν τη ρύθμιση στο τέλος του μήνα, εάν δηλαδή εντάσσονται και αυτοί σ’ αυτή τη δυνατότητα του «παγώματος». Γιατί, εάν δεν εντάσσονται, πρέπει να υπάρξει η αντίστοιχη ενημέρωση για να μην χάσουν τη ρύθμιση. Θα είναι, δηλαδή, πάρα πολύ χρήσιμο να μας απαντήσετε λεπτομερώς σ’ αυτά τα θέματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε.

Τον λόγο έχει ο Υφυπουργός κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε, κύριε συνάδελφε.

Τον Μάιο κάναμε πάλι αυτή τη συζήτηση και είχα πει ότι κάθε αναφορά στις παλιές ρυθμίσεις προκαλεί πολλές φορές τον πειρασμό σε κάποιους, που ενώ είναι ενήμεροι και καταβάλλουν τις οφειλές τους με θετικές ρυθμίσεις και τα πράγματα είναι πολύ βολικά, να σκέφτονται να σταματήσουν να καταβάλλουν αυτές τις ρυθμίσεις των δόσεων. Είπα τότε ότι θα είναι εγκληματικό εάν το κάνουν, διότι θα χάσουν τις ωφέλειες εκείνων των ρυθμίσεων μέχρι εκατό δόσεις, που έφταναν μέχρι και το 100% της απαλλαγής από προσαυξήσεις και πρόστιμα.

Την ίδια δήλωση ξανακάνω: Να μην σκεφτούν κάποιοι ασφαλισμένοι να πάψουν να εξυπηρετούν τις οφειλές τους, οι οποίες είχαν υπαχθεί σε τέτοιες δόσεις, διότι δεν θα τους ευνοήσει μια τέτοια απόφαση και θα χάσουν όσες ωφέλειες είχαν.

Βεβαίως, μετά απ’ αυτή μου την απάντηση, το σκέλος της ερώτησής σας ως προς αυτούς που είναι ήδη ρυθμισμένοι και τι θα γίνει εάν πάψουν να πληρώνουν έχει απαντηθεί. Δεν είναι καν και δεν θα πρέπει να είναι καν στη σκέψη αυτών των ανθρώπων.

Όσον αφορά τις πρωθυπουργικές εξαγγελίες, ο Πρωθυπουργός είπε κάτι το οποίο πραγματικά αποτελεί για εμάς μια ζωτική λύση για τον χώρο των ασφαλισμένων που είναι ελεύθεροι επαγγελματίες, που είναι ασφαλισμένοι στο ΕΤΑΑ, στο οποίο αντιστοιχεί πραγματικά ένα μεγάλο μέρος των οφειλών, το μεγαλύτερο μέρος των οφειλών της κοινωνικής ασφάλισης απέναντι στο ίδιο το σύστημα που κάθε μήνα πρέπει να καταβάλει τις συντάξεις. Είναι μια απόφαση, η οποία πραγματικά θα οδηγήσει στην καλύτερη απόδοση και των κεφαλαίων των Ταμείων, διότι θα μπορέσουμε έτσι να έχουμε την επάνοδο πάρα πολλών ασφαλισμένων μέσα στην ενημερότητα και αυτός είναι ο σκοπός της εξαγγελίας του Πρωθυπουργού.

Οι λεπτομέρειες, όπως έχουμε πει, είναι λεπτομέρειες τις οποίες επεξεργαζόμαστε για την εφαρμογή αυτής της εξαγγελίας. Αναλυτικά, κύριε Κεγκέρογλου, αυτά τα στοιχεία, αφού ολοκληρώσουμε την επεξεργασία τους, θα τα δώσουμε προς χρήση των ασφαλισμένων μας.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, ακούστε, θέλω να κλείσω σήμερα με μια πολιτική δέσμευση, μια δέσμευση που θα δώσει ανάσα σε εκατοντάδες χιλιάδες μικρούς και μεσαίους ελεύθερους επαγγελματίες, οι οποίοι στενάζουν κάτω από το βάρος των χρεών, με την ικανοποίηση ενός πάγιου αιτήματος του συγκεκριμένου κλάδου.

Οι ασφαλιστικές εισφορές των ελεύθερων επαγγελματιών και των αυτοαπασχολούμενων στον ΟΑΕΕ και το ΕΤΑΑ που καθίστανται ληξιπρόθεσμες έως και τις 31-12-2016 –περιλαμβάνει και μελλοντικές ληξιπρόθεσμες- «παγώνουν», χωρίς βεβαίως να διαγραφούν, ώστε να μπορεί κανείς να είναι ασφαλιστικά ενήμερος, εάν είναι συνεπής στις τρέχουσες οφειλές του. Και εξηγεί παρακάτω ότι από 1-1-2017 θα έχουμε νέο σύστημα κ.λπ.. Αυτή είναι η δήλωση του Πρωθυπουργού.

Τι λέει η δήλωση του Πρωθυπουργού; Όλες οι ληξιπρόθεσμες οφειλές και αυτές που θα καταστούν ληξιπρόθεσμες μέχρι 31-12-2016 «παγώνουν». Δεν έχουν κανένα πρόβλημα με τις παλιές οφειλές οι αυτοαπασχολούμενοι και οι ελεύθεροι επαγγελματίες, αρκεί να πληρώνουν τις τρέχουσες. Είναι τελείως διαφορετικό απ’ αυτό που μου είπατε εσείς, με το οποίο θα συμφωνούσαμε, την προτροπή. Είναι τελείως διαφορετικό αυτό που είπατε, ότι «έχεις τη ρύθμιση, μην τη χάσεις, ακόμη και αν ζορίζεσαι». Αυτό είπατε: «Ακόμη και αν ζορίζεσαι, μην την χάσεις, γιατί δεν θα ισχύσει αυτό». Αυτό μας είπατε.

Θέλουμε να μας το ξεκαθαρίσετε, κύριε Υπουργέ. Εάν δεν μπορείτε σήμερα, εγώ πραγματικά δεν σας πιέζω. Πρέπει να γίνει, όμως, κάποια στιγμή και δη μέχρι το τέλος του μήνα που είναι να πληρώσουν τη δόση, γιατί ενέχει τεράστιους κινδύνους η παρανόηση ότι λόγω των ληξιπρόθεσμων οφειλών -λόγω αδυναμίας, όχι λόγω σκοπιμότητας- δεν θα μπορέσει να κλείσει τη δόση στο τέλος του μήνα, για να την πληρώσει. Η αδυναμία του αυτή θα τον εντάξει σ’ αυτές που θα «παγώσουν» ή θα είναι σ’ αυτούς που θα χάσουν, όπως το ονομάσατε εσείς;

Εδώ, λοιπόν, είναι κρίσιμο το θέμα και θέλω να μου απαντήσετε με ποια λογική εξαιρέθηκαν οι ληξιπρόθεσμες ασφαλιστικές εισφορές στον ΟΓΑ; Αυτοαπασχολούμενοι είναι οι αγρότες, ελεύθεροι επαγγελματίες είναι. Ουσιαστικά όλοι αυτοί οι μικροί επιχειρηματίες είναι της ίδιας κατηγορίας. Γιατί αυτή η διάκριση, γιατί αυτός ο αποκλεισμός για τους αγρότες;

Κύριε Υπουργέ, θα σας καταθέσω την ομιλία του Πρωθυπουργού αυτολεξεί στα Πρακτικά, όπως ακριβώς τα είπε, για να μην νομίζετε ότι είπα εγώ κάποια πράγματα πρόσθετα απ’ αυτά που είπε ο Πρωθυπουργός και για να μείνει στα Πρακτικά βεβαίως.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κύριος Υπουργός έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, δεν υπάρχει τίποτα διαφορετικό απ’ ό,τι εξήγγειλε ο Πρωθυπουργός της χώρας. Είπα ότι όποιος έχει κάνει ρυθμίσεις μέχρι και τις εκατό δόσεις έχει ωφέλειες που δεν έχει νόημα να συζητάμε. Γιατί ο κόσμος παραπλανάται από πολλά δημοσιεύματα -και γι’ αυτό είπα αυτό που είπα- και σκέφτεται να σταματήσει να εξυπηρετεί τις ρυθμίσεις του, ενώ έχει πάρει πλήρη έκπτωση για τις παλιές του οφειλές σε τόκους, πρόστιμα, επιβαρύνσεις.

Απ’ αυτήν την άποψη, λοιπόν, είναι ζήτημα σωφροσύνης κάποιος να μην επιλέξει να πετάξει όλες αυτές τις ωφέλειες. Δεν είπε ο Πρωθυπουργός, ούτε προέτρεψε κανέναν να πάψει να πληρώνει τις δόσεις. Ισχύει φυσικά στο ακέραιο αυτή η εξαγγελία. Δεν έχει καμμία λογική, όμως, ως προς αυτούς τους ανθρώπους που είναι ήδη στις ρυθμίσεις. Προφανώς, όσες ληξιπρόθεσμες οφειλές δημιουργηθούν μέχρι 31 Δεκεμβρίου 2016 θα ενταχθούν στις σχετικές ρυθμίσεις, τις οποίες, όπως είπα και πριν και επαναλαμβάνω, επεξεργαζόμαστε στις λεπτομέρειες.

Είναι πράγματα τα οποία δεν θέσαμε τώρα. Ο Πρωθυπουργός έκανε μια ώριμη εξαγγελία. Είναι κάτι το οποίο επεξεργαζόμαστε αρκετό καιρό τώρα. Και τον Μάιο σας είχα πει ότι κοιτάζουμε -αν δείτε την απάντησή μου του Μαΐου- να βρούμε τρόπους, ώστε να καταβάλλουν τις οφειλές τους οι ασφαλισμένοι. Δεν μπήκα σε λεπτομέρειες, αλλά είναι πράγματα τα οποία πρέπει να τα κάνουμε με τον πιο αποτελεσματικό τρόπο. Συνεπώς, καμμία αντίφαση δεν υπάρχει σε σχέση με αυτά που είπα εγώ και με αυτά που εξήγγειλε ο Πρωθυπουργός.

Άλλωστε θα έχετε παρατηρήσει ότι μέχρι σήμερα κάθε δική μας φροντίδα ήταν να μπορούμε να κρατάμε τους ασφαλισμένους μέσα στο σύστημα της κοινωνικής ασφάλισης. Για αυτόν τον λόγο με δική μου εγκύκλιο από τον Φεβρουάριο ακόμα του 2016 διευκρίνισα προς το ΚΕΑ ότι δεν θεωρείται νέα εισφορά η επιβολή κάποιου προστίμου για άλλους λόγους και να μην συναθροίζεται με τη οφειλή απέναντι στους ασφαλισμένους. Επίσης, κάναμε και άλλα πράγματα στο μεταξύ διάστημα, όπως να επανεντάσσονται όσοι έχασαν ρυθμίσεις για λόγους ανυπαιτιότητας δικής τους. Το κάναμε αυτό και έχει ανακοινωθεί κατ’ επανάληψη η σχετική μας πρωτοβουλία.

Φυσικά, είπα ότι ο νέος τρόπος υπολογισμού των εισφορών σε σχέση με το καθαρό εισόδημα θα οδηγήσει σε πολύ μεγάλη ελάφρυνση από την ανελαστική κατηγοριοποίηση σε κατηγορίες εισφορών που δεν ανταποκρίνονται ούτε στη σημερινή πραγματικότητα ούτε στις οικονομικές δυνατότητες των ασφαλισμένων και θα φέρει μια πραγματική, σοβαρή δυνατότητα σε αυτόν τον κόσμο να πληρώνει παλιές οφειλές. Όλη αυτήν την εικόνα θα τη δούμε όταν θα έχουμε τελειώσει την επεξεργασία μας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και για τον ΟΓΑ;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε δίκιο, δεν σας απάντησα για τον ΟΓΑ.

Ο ΟΓΑ είναι η περίπτωση της βαθμιαίας προσαρμογής των εισφορών. Δεν είναι το ίδιο πράγμα με τις άλλες περιπτώσεις. Θα έχουμε μέσα σε αυτή τη μετάβαση τις αντίστοιχες επεξεργασίες που πρέπει να κάνουμε και για τους αγρότες. Όμως, αυτά θα γίνουν σε βάθος χρόνου για τους αγρότες. Δεν είναι το ίδιο. Ενδεχομένως, να μπορούμε να έχουμε και για αυτούς επεξεργασίες μέχρι να τελειώσει ο χρόνος, αλλά δεν είναι κάτι που μπορώ να σας πω αυτή τη στιγμή με έναν τρόπο δεσμευτικό.

**ΠΡΟΕΔΡΕΥΩΝ (Γεώργιος Βαρεμένος):** Μάλιστα. Αναφερθήκαμε ήδη σε κώλυμα του Υπουργού Εσωτερικών, το οποίο είναι ο λόγος που δεν απαντηθεί η ερώτηση του κ. Τζαβάρα.

Επομένως, η πρώτη με αριθμό 1260/13-9-2016 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Εσωτερικών και Διοικητικής Ανασυγκρότησης, σχετικά με την κήρυξη ως θεομηνιοπλήκτων των Δήμων Ανδραβίδας- Κυλλήνης και Πηνειού και τη λήψη μέτρων για τις αποζημιώσεις των πληγέντων πολιτών, δεν θα συζητηθεί λόγω κωλύματος του κ. Υπουργού.

Επίσης, η δεύτερη με αριθμό 1253/12-9-2016 επίκαιρη ερώτηση πρώτου κύκλου του Βουλευτή Ευβοίας του Λαϊκού Συνδέσμου-Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την «εκτόπιση 36.769 τέκνων Ελλήνων από τους βρεφονηπιακούς σταθμούς, δεν θα συζητηθεί λόγω κωλύματος του κ. Υπουργού.

Σειρά έχει η ένατη με αριθμό 1231/6-9-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δραστική περικοπή των αναπηρικών συντάξεων και επιδομάτων των ΑΜΕΑ.

Κύριε Λαμπρούλη, έχετε τον λόγο για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Τα αποτελέσματα της πολιτικής και της παρούσας Κυβέρνησης ως συνέχεια, βεβαίως, της πολιτικής των προηγούμενων κυβερνήσεων βιώνουν με τον πιο δραματικό τρόπο, κύριε Πρόεδρε, τα ίδια τα άτομα με ειδικές ανάγκες αλλά και οι οικογένειες των αναπήρων και των χρονίως πασχόντων με τη δραστική περικοπή των αναπηρικών συντάξεων και των επιδομάτων.

Προς αυτή την κατεύθυνση υλοποίησης αυτής της πολιτικής ένας βασικός μηχανισμός ουσιαστικά αποτελεί τα κέντρα πιστοποίησης αναπηρίας, τα γνωστά ΚΕΠΑ, όπου η δραστική μείωση των ποσοστών αναπηρίας έχει ως αποτέλεσμα σε χιλιάδες αναπήρους αλλά και χρονίως πάσχοντες να μειώνεται και να περικόπτεται η σύνταξη αναπηρίας και το επίδομα.

Συγκεκριμένα, πάνω από εβδομήντα χιλιάδες βαριά ανάπηροι έμειναν χωρίς επίδομα αφού από τους διακόσιες δώδεκα χιλιάδες, που έπαιρναν κάποιο επίδομα τον Μάρτη του 2012, σήμερα είναι κάτω από εκατό πενήντα χιλιάδες. Την ίδια στιγμή, και σύμφωνα με τις εκτιμήσεις των ειδικών, οι βαριά ανάπηροι στη χώρα μας είναι πάνω από πεντακόσιες χιλιάδες, ενώ οι ανάπηροι με ένα μέσο ποσοστό αναπηρίας δεν έχουν στην ουσία καμμία στήριξη.

Μάλιστα, ένα γεγονός, το οποίο έρχεται να επιδεινώσει ακόμη περισσότερο την ήδη δραματική κατάσταση, είναι τελευταία η έκταση που έχει πάρει η άρνηση υπηρεσιών πρόνοιας των δήμων, στη βάση κατευθύνσεων του Υπουργείου, να μην αποδίδονται επιδόματα σε βαριά ανάπηρους ασφαλισμένους του ΟΑΕΕ. Χιλιάδες ανάπηροι και χρόνια πάσχοντες αναγκάζονται να πραγματοποιούν κατ’ επέκταση πλημμελώς αλλά και να διακόπτουν τις θεραπείες τους, γιατί δεν μπορούν να πληρώσουν τις αυξημένες συμμετοχές ή και εξ ολοκλήρου να πληρώνουν για τα απαραίτητα που απαιτούνται για την υγεία τους.

Συνεπώς, τα ερωτήματα προς τον Υπουργό, κύριε Πρόεδρε, είναι αν θα ανταποκριθεί στις οξυμένες ανάγκες των ατόμων με αναπηρία, ώστε να επανέλθουν οι συντάξεις, τα επιδόματα στα προ των περικοπών επίπεδα για τους αναπήρους, αλλά και για τα μέλη των οικογενειών και αν θα παρθούν μέτρα ολόπλευρης στήριξης των άνεργων ατόμων με ειδικές ανάγκες. Σημειωτέον, το 95% των αναπήρων, των ατόμων με ειδικές ανάγκες, που έχουν τη δυνατότητα, τους επιτρέπει η αναπηρία τους να εργάζονται, δεν έχουν καμμία πρόσβαση στην εργασία και καμμία δυνατότητα να εργαστούν.

**ΠΡΟΕΔΡΕΥΩΝ (Γεώργιος Βαρεμένος):** Ωραία, να δώσουμε τον λόγο στον Υπουργό.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το δεύτερο είναι να μην γίνει καμμία περαιτέρω περικοπή στα επιδόματα και τις συντάξεις αναπηρίας, αλλά και οι ανάπηροι, οι χρονίως πάσχοντες ανεξαρτήτως ποσοστού αναπηρίας να έχουν απολύτως δωρεάν ιατροφαρμακευτική περίθαλψη, τεχνολογικά βοηθήματα, υγειονομικά υλικά κτλ..

Τρίτον, να επεκταθούν οι παραπάνω παροχές και σε κατηγορίες των ατόμων με ειδικές ανάγκες, όπως οι κωφοί, οι οποίοι δεν αναγνωρίζονται, αλλά και πάσχοντες από γεροντική άνοια, νόσο του Αλτσχάιμερ και σκλήρυνση κατά πλάκας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εγώ σας ευχαριστώ.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Αναρωτιέμαι μετά και από την προηγούμενη ερώτηση, αν αυτή που κάνατε, κύριε Λαμπρούλη, τροφοδοτήσει πάλι δημοσιεύματα ότι κόβουμε τις αναπηρικές. Δεν έχετε αυτήν την πρόθεση εσείς. Απλώς, καιροφυλακτούν όλοι όσοι θέλουν να παίζουν με το σύστημα κοινωνικής ασφάλισης, επειδή δίνει ύλη σε πάρα πολύ κόσμο, επειδή είναι ευαίσθητο θέμα, να αγοράζει φύλλα από τα περίπτερα.

Το σκεφτόμουν αυτό και ξεκινώ έτσι την ομιλία μου, γιατί, πράγματι, κατ’ επανάληψη έχουμε δηλώσει ότι οι αναπηρικές συντάξεις σε καμμία περίπτωση δεν έχουν υποστεί καμμία μείωση. Έχω πει ότι ισχύουν ακριβώς οι ποσοστώσεις και οι διαδικασίες, που προβλέπονται από το 1951 ακόμα από το ΙΚΑ. Αυτός ο κανονισμός εφαρμόζεται.

Μάλιστα, στον ν.4387 ρητά αναφέρουμε ότι ακόμα και για τον υπολογισμό των 1.300 ευρώ στο άθροισμα κύριας και επικουρικής σύνταξης ως όριο προστασίας δεν λαμβάνονται υπ’ όψιν τα προνοιακά επιδόματα. Επίσης, λέμε ότι δεν υπάρχει περίπτωση να υπάρξει περικοπή σε οποιοδήποτε εισόδημα από συντάξεις, ακόμη κι αν υπάρχει ανάπηρο παιδί στην οικογένεια. Υπάρχει, λοιπόν, μια σειρά ρητών αναφορών στον νόμο, που δεν δικαιολογούν μια τέτοια επιφύλαξη ή σχετικό ερώτημα ως προς το τι γίνεται με τις επικουρικές συντάξεις.

Είναι μπροστά μας το ζήτημα του να ρυθμιστούν με ενιαίο τρόπο τα σχετικά που αναφέρονται στις επικουρικές συντάξεις, γιατί οι απασχολούμενοι στο δημόσιο, στο νομικό πρόσωπο δημοσίου δικαίου ή σε διαφορετικές κατηγορίες ασφάλισης στον ιδιωτικό τομέα είχαμε διαφορετικές διατάξεις ως προς την αντιμετώπιση της αναπηρίας.

Έχει συσταθεί επιτροπή με τη συμμετοχή και εκπροσώπων της Ανώτατης Συνομοσπονδίας Ατόμων με Αναπηρία που εξετάζει την ομογενοποίηση των όρων της ασφάλισης για την αναπηρία, με γνώμονα πάντα την προστασία των ατόμων που πάσχουν. Και φαίνεται ότι γνώμονας αυτής μας της αντίληψης είναι η προστασία των ατόμων με αναπηρία.

Ήδη, στις διατάξεις του ν.4387 λέμε, για να μην επιβαρύνονται τα άτομα με βαριά αναπηρία άνω του 80% που εμπίπτουν στις διατάξεις του ν.612 ως προς τον υπολογισμό της εθνικής σύνταξης, να μην υπάρχει καθ’ οιονδήποτε τρόπο οποιαδήποτε περικοπή ή προσαρμογή και να λαμβάνουν κατά προτεραιότητα την προσωρινή σύνταξη και τα εφάπαξ. Δεν τα υπολογίζουμε στα εισοδηματικά κριτήρια για το ΕΚΑΣ –το έχουμε ξαναπεί- και αναπληρώθηκε ήδη από τις 8 Σεπτεμβρίου όποια περικοπή υπήρχε για τα άτομα που είχαν αναπηρία από 80% και πάνω. Και, όπως είπα και πριν, για το όριο των 1.300 ευρώ, παίρνουμε υπ’ όψιν μας την περίπτωση του να υπάρχει αναπηρία σε κάποια από τα άτομα αυτά στην οικογένεια.

Επομένως, η δική μας αντίληψη είναι αντίληψη προστασίας των ατόμων με αναπηρία. Θα δείτε ότι το αποτέλεσμα όλης αυτής της δουλειάς θα έχει ως γνώμονα την προστασία αυτών των ατόμων.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κοιτάξτε, η προσέγγιση από τον Υπουργό είναι στη βάση του ισχύοντος κανονισμού των ΚΕΠΑ, δηλαδή του ΚΕΒΑ.

Γνωρίζετε πολύ καλά, αν δεν κάνω λάθος, ότι εδώ και μια τριετία, τετραετία έχει αλλάξει αυτός ο κανονισμός, με αποτέλεσμα στο ΙΚΑ για παράδειγμα –αυτά τα στοιχεία που ανέφερα προηγουμένως είναι ενδεικτικά- από το 14% που ήταν οι αναπηρικές συντάξεις και τα επιδόματα δικαιούχων να πέσει στο 7%, 50% χονδρικά. Κι αυτό έγινε διότι αναπροσαρμόστηκαν τα ποσοστά αναπηρίας. Βεβαίως, αυτό που λέτε πατάει στον νόμο κλπ., αλλά αν έχεις 80% αναπηρία και πάνω.

Δείτε τώρα και θα το καταθέσω στα Πρακτικά για να το λάβετε εις γνώση: Γυναίκα εβδομήντα οκτώ ετών με αναπηρία 81%, σύνταξη 310 ευρώ και της κόπηκε το ΕΚΑΣ. Είναι η αίτηση-ένσταση στις αρμόδιες επιτροπές, στα όργανα, για να της επαναχορηγήσουν το ΕΚΑΣ με ό,τι αυτό συνεπάγεται, με 310 ευρώ. Αλλά ακόμα και με το ΕΚΑΣ δεν νομίζω ότι θα μπορούσε να ανταποκριθεί στα ζητήματα που αφορούν και την αναπηρία της, ιατροφαρμακευτική κάλυψη κλπ. Είναι ένα ενδεικτικό παράδειγμα. Τέτοια υπάρχουν πάμπολλα.

Δεν απαντήσατε και περιμένω στη δευτερολογία σε ό,τι αφορά αυτό που μπαίνει και στην ερώτηση και εγώ το ανέπτυξα και στην πρωτολογία μου, σε ό,τι αφορά τους δήμους, στην αντιμετώπιση δηλαδή από τις υπηρεσίες των δήμων και αν όντως υπάρχει κατεύθυνση, εντολή -όπως θέλετε πείτε το- από το ίδιο το Υπουργείο, από την ίδια την Κυβέρνηση, αν θέλετε, κατ’ επέκταση, που αφορά δηλαδή ασφαλισμένους του ΟΑΕΕ.

Δείτε τώρα, τα επιδόματα δεν είναι για να μπορούν να ζήσουν οι άνθρωποι αυτοί, τα άτομα με ειδικές ανάγκες. Θεσπίστηκαν, ανεξάρτητα πότε και πώς, για να είναι ένα επικουρικό ποσό στη σύνταξή τους ενδεχομένως, το οποίο θα είναι συμπλήρωμα στη σύνταξη, προκειμένου να ανταπεξέλθουν στις αυξημένες ανάγκες λόγω της αναπηρίας τους. Αυτή ήταν η σκοπιμότητα.

Εμείς τι λέμε; Τα ανέπτυξα και στα ερωτήματα και τα έχετε διαβάσει νομίζω. Θα μεριμνήσει το κράτος ούτως ώστε να επανέλθουν πάλι τουλάχιστον στα επίπεδα –εμείς λέμε- προ κρίσης, γιατί τα βάζουμε σε μια σειρά ζητήματα για τους μισθούς, για τις συντάξεις κλπ. και με σχέδια νόμου που έχουμε καταθέσει; Θα επανέλθουν σε αυτά τα επίπεδα ή θα είναι σε αυτή τη δραματική, τραγική κατάσταση που βιώνει βεβαίως η πλειοψηφία του λαού μας, αλλά ακόμα περισσότερο οι οικογένειες και τα ίδια τα άτομα με αναπηρία;

Μπροστά σε όλη αυτή την κατάσταση και την εξέλιξη έρχεται και ένα άλλο γεγονός, το οποίο βεβαίως γεμίζει δικαιολογημένα με ανασφάλεια -αλλά βρίσκονται και σε αναβρασμό και νομίζω ότι είναι σε γνώση του Υπουργείου- τις οικογένειες των αναπήρων, με τις εξαγγελίες από τη μεριά του Υπουργείου περί νέου θεσμικού πλαισίου για τις αναπηρικές συντάξεις και τα επιδόματα των ΑΜΕΑ, ενδεχομένως ως το τέλος του χρόνου όπως έχει ειπωθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Είναι δικαιολογημένος ο αναβρασμός πολύ περισσότερο στο χώρο των οικογενειών και των ΑΜΕΑ, γιατί έγινε ευρέως γνωστό με δημοσιεύματα στη χώρα μας και στο εξωτερικό, τα οποία δεν διαψεύστηκαν από την Κυβέρνηση, από το Υπουργείο, περί αποποίησης του κράτους και των ασφαλιστικών ταμείων από την ευθύνη για την απονομή των αναπηρικών συντάξεων. Με βάση το σχέδιο, οι συντάξεις αναπηρίας θα δίνονται από ιδιωτικές ασφαλιστικές εταιρείες ύστερα από ειδικά ασφαλιστικά συμβόλαια, που θα υπογράφουν οι εργαζόμενοι με τους εργοδότες.

Αυτό εμείς το γνωρίζουμε και εσείς το γνωρίζετε, απλώς εσείς ακολουθείτε αυτήν την πολιτική και στον τομέα αυτό, η οποία κινείται, βεβαίως, εντός του πλαισίου και των κατευθύνσεων της Ευρωπαϊκής Ένωσης, αλλά και της υλοποίησης των προτάσεων του ΟΟΣΑ για την Ελλάδα, που αφορούν τη δραστική συρρίκνωση των αναπηρικών συντάξεων και των επιδομάτων των ΑΜΕΑ, μέσω της σύνδεσής τους με το κατώτερο εγγυημένο εισόδημα, τα περιουσιακά στοιχεία κατ’ επέκταση, αλλά και τη λεγόμενη λειτουργικότητα του αναπήρου.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Αντιπροέδρου)

Επανέρχομαι και κλείνω και ευχαριστώ, κύριε Πρόεδρε, και συγγνώμη για την κατάχρηση του χρόνου.

Δείτε τώρα: Η σκλήρυνση κατά πλάκας, για να έχει αυτά τα ευεργετήματα που μας αναφέρατε στην πρωτολογία σας, κύριε Υπουργέ, πρέπει να έχει αναπηρία 80%. Εάν πάει όμως ο ασθενής με σκλήρυνση κατά πλάκας περιπατητικός, για παράδειγμα, διότι εκείνη την περίοδο, εκείνες τις ημέρες το πρόβλημα υγείας του είναι σε ύφεση, λόγω και της αγωγής ενδεχομένως που ακολουθεί, θα του δώσουν 50% αναπηρία και χάνει όλα ή μέρος των «ευεργετημάτων» από τα επιδόματα κ.λπ., από όποια, τέλος πάντων, «προνόμια» έχει.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δηλαδή, θα πρέπει να πάει ο άλλος με το καροτσάκι –τα ξέρω αυτά πολύ καλά, γιατί είμαι και γιατρός- να είναι, δηλαδή, σε φάση όξυνσης του προβλήματός του και να περιμένει αν η επιτροπή θα του δώσει αυτά τα ποσοστά.

Άρα, εδώ είναι ένα ζήτημα σημαντικό. Πέρα, βεβαίως, και από την πολιτική που ακολουθείτε…

**ΠΡΟΕΔΡΕΥΩΝ (Γεώργιος Βαρεμένος):** Είστε σαφής, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** …είναι σημαντικό να μας πείτε τι θα γίνει με τα ΚΕΠΑ και με τους βαθμούς αναπηρίας και αν προς αυτήν την κατεύθυνση η Κυβέρνηση, το Υπουργείο, αν θέλετε, θα προβεί σε νέες αναθεωρήσεις των κανονισμών αυτών.

(Στο σημείο αυτό o ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ως γιατρός, κύριε Λαμπρούλη, θα συμφωνήσετε μαζί μου, που δεν είμαι γιατρός, ότι τα άτομα που πάσχουν από αυτήν την ασθένεια, την σκλήρυνση κατά πλάκας, δεν είναι ανάπηρα. Τα άτομα που πάσχουν απ’ αυτήν την ασθένεια δεν είναι ανάπηρα σε κάθε περίπτωση. Μπορεί να είναι ένας μικρός βαθμός της πάθησης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τι κανονίζει τον όρο «αναπηρία», κύριε Υπουργέ; Τι θα πει «ανάπηρος»;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας πω.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Για πείτε μας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ θεωρώ τον κάθε άνθρωπο που πάσχει ως άνθρωπο ικανό δικαιωμάτων. Επομένως, η φροντίδα μας πρέπει να είναι…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, αλλά τα στερείτε αυτά τα δικαιώματα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επιτρέψτε μου να σας πω.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Λαμπρούλη.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μου έκανε εντύπωση που λέτε «σκλήρυνση κατά πλάκας». Με σκλήρυνση κατά πλάκας ξέρω πάρα πολλά άτομα…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κι εγώ ξέρω.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** …τα οποία είναι υγιέστατα κατά τ’ άλλα για να παρέχουν εργασία, να δουλεύουν κανονικά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Συγγνώμη, κύριε Πρόεδρε. Ας μην αναφέρεται ο κύριος Υπουργός, διότι δεν γνωρίζει, όχι γιατί δεν είναι γιατρός. Δεν γνωρίζει τι συμβαίνει.

**ΠΡΟΕΔΡΕΥΩΝ (Γεώργιος Βαρεμένος):** Είναι στην κρίση όλων όσα λέει ο κύριος Υπουργός και όσα λέτε κι εσείς.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καλώς.

Τα ΚΕΠΑ κρίνουν τον βαθμό της αδυναμίας κάποιου να εργαστεί -αυτό είναι που κρίνουν- και την πάθηση και το μέγεθος της πάθησης. Γι’ αυτό έχει και ποσοστώσεις.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κρίνουν τον βαθμό αναπηρίας με βάση την κινητικότητα του αναπήρου στη συγκεκριμένη νόσο. Γι’ αυτό σας είπα. Αν ο άλλος έρχεται με αναπηρικό καροτσάκι στα ΚΕΠΑ, θα του δώσουν ένα 80% ποσοστό αναπηρίας στην όξυνση της πάθησης. Αυτό γίνεται.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λαμπρούλη, ήσασταν σαφής. Αφήστε να απαντήσει ο Υπουργός.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Λαμπρούλη, νόμιζα ότι θα συμφωνούσατε στην ανάγκη τον κάθε άνθρωπο να τον αντιμετωπίζουμε ως άτομο αξιοπρεπές, που έχει ικανότητα δικαιωμάτων. Με αυτήν την έννοια είπα ότι δεν θεωρώ κάποιον που πάσχει από μια ασθένεια ότι είναι απολύτως αδύνατον να παράσχει στην κοινωνική του ζωή και στην οικονομική του ζωή δραστηριότητα.

Τα ΚΕΠΑ κρίνουν το μέγεθος της δυνατότητας αυτής. Εγώ δεν μπορώ να μπω στις λεπτομέρειες του πώς λειτουργεί το ΚΕΠΑ. Από τη θέση μου, ευθύνης, όμως, είναι κάτι που με απασχολεί να δω πώς λειτουργεί, πώς πραγματικά ανταποκρίνεται στις υποχρεώσεις του ο γιατρός του ΚΕΠΑ και πρέπει να το δούμε, γιατί έχει πολλές όψεις αυτή η πλευρά. Πρέπει να διευρύνουμε τον αριθμό των σαράντα τριών νοσημάτων, τα οποία έχουν οριστεί ποια είναι για να μην επανέρχεται κάποιος στη διαδικασία της εξέτασης. Πρέπει να τα διευρύνουμε. Διαπιστώνω ότι λείπουν ασθένειες και δεν έχει νόημα, αφού υπάρχουν αυτές, να οδηγούν τον ασφαλισμένο, τον εξεταζόμενο, από τα ΚΕΠΑ ξανά στη επιτροπή. Πρέπει αυτό να το διευρύνουμε. Το έχω πει και είναι κάτι που κάνουμε στη διαδικασία αυτή.

Επομένως, θα συμφωνήσετε κι εσείς ότι είναι κάτι το οποίο πρέπει να δούμε με μεγάλη ευαισθησία, μ’ έναν τρόπο που πραγματικά έχει στο επίκεντρο τον άνθρωπο που έχει ικανότητες και όχι ένα άτομο το οποίο οδηγούμε σε μια αποβολή από την κοινωνική και οικονομική ζωή. Φυσικά, δεν είναι μέσα ούτε στις δικές σας σκέψεις ούτε και στις δικές μας κάτι τέτοιο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν είπε κανένας αυτό το πράγμα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σχετικά με την αναπηρία ατόμων, που κάποιοι σκέφθηκαν να έχουν κάλυψη από ιδιωτικές ασφαλιστικές εταιρείες, όπως και από ατυχήματα κ.λπ., ακούστηκε αυτό -ειπώθηκε από κάποιους κύκλους, τα είδαμε κι εμείς σε δημοσιεύματα- δεν είναι κάτι που είναι δυνατόν καν να συζητήσουμε.

Η Κυβέρνηση το έχει δηλώσει αυτό. Δεν είναι κάτι που μπορούμε ούτε καν να εξετάσουμε ως αρχή συζήτησης. Η κοινωνική ασφάλιση κυρίως πρέπει να προστατεύει τους πιο αδύναμους και αυτό κάναμε και με τη νομοθετική μας πρωτοβουλία από τον Απρίλιο του 2015. Για πρώτη φορά αντιμετωπίσαμε το πρόβλημα της προνοιακής πολιτικής στη βάση των πραγματικών αναγκών των ανθρώπων, γιατί έχουμε ανθρωπιστική κρίση και από τον Απρίλιο του 2015 παρέχουμε ένα ποσό περίπου 900 εκατομμύρια ευρώ για την επιδοματική μας πολιτική.

Σε καμμιά περίπτωση, δεν έχουμε δώσει κατεύθυνση ως Υπουργείο στους δήμους να κάνουν περικοπές. Σε καμμιά περίπτωση. Έχω διαπιστώσει μέσα στη δουλειά που κάνουμε στο Υπουργείο την πρωτοβουλία δήμων, που μόνοι τους, από τα δικά τους κονδύλια, του δήμου, εισήγαγαν κάποια δικά τους προνοιακά επιδόματα δικής τους έμπνευσής και τα περικόπτουν. Αυτό είναι κάτι που δεν γνωρίζουμε.

Ξέρουμε ότι μπορεί να συμβαίνει αυτό. Με πρωτοβουλία δήμων έχουν δοθεί κάποια χρήματα.

Τελειώνω με το παράδειγμα, που είπατε: Είπατε για ασφαλισμένη εβδομήντα οκτώ ετών με 81% αναπηρία. Στον λογαριασμό της υπάρχει αυτή τη στιγμή το ποσό από τις 8 Σεπτεμβρίου. Επεστράφη όποιο ποσό είχε απωλέσει οποιοσδήποτε είχε τέτοια αναπηρία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Η αίτηση-ένστασή της έγινε στις 9 Σεπτεμβρίου. Εσείς είπατε για 8 Σεπτεμβρίου.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ισχύει. Δεν έχει σημασία.

Επομένως, αυτά που εξαγγέλλουμε τα εφαρμόζουμε, όπως και αυτό που εξαγγέλθηκε για το πάγωμα των εισφορών, γιατί αύριο θα είναι τίτλος ότι κάτι άλλο είπα σήμερα. Το λέω ξανά αυτό που είπε ο Πρωθυπουργός για το πάγωμα των οφειλών. Ισχύει στο ακέραιο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ, για την παρουσία σας.

Ο Βουλευτής κ. Παναγιώτης Μηταράκης ζητεί άδεια απουσίας στο Ηνωμένο Βασίλειο από 3 Οκτωβρίου έως 5 Οκτωβρίου 2016 και άδεια απουσίας στο Κατάρ από 26 Οκτωβρίου έως 30 Οκτωβρίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Εισερχόμαστε στη συζήτηση της τέταρτης με αριθμό 1257/13-9-2016 επίκαιρης ερώτησης πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με τη δίκαιη αποζημίωση των πληγέντων παραγωγών από τον παγετό του Μαρτίου 2016, ο οποίος προκάλεσε εκτεταμένες ζημιές στις δενδροκαλλιέργειες του Νομού Λάρισας.

Κύριε Κόκκαλη, έχετε τον λόγο για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, στις 26 Μαρτίου 2016 η περιοχή του Τυρνάβου επλήγη από παγετό.

Συγκεκριμένα, πολλές καλλιέργειες αχλαδιών, ροδάκινων, βερίκοκων και αμπελιών έχουν υποστεί σημαντικότατες ζημίες. Σύμφωνα με τον κανονισμό του ΕΛΓΑ, ο παγετός υπάρχει όταν η θερμοκρασία πέφτει κάτω από τους 0 βαθμούς Κελσίου . Σύμφωνα με τους έγκυρους μετεωρολογικούς σταθμούς, στην περιοχή εκείνο το βράδυ η θερμοκρασία ανερχόταν σε -3 βαθμούς Κελσίου.

Οι ζημιές είναι, πράγματι, πάρα πολύ μεγάλες, ιδιαίτερα δε στα αχλάδια και στα βερίκοκα. Στις 24 Μαΐου 2016 έγινε μια σύσκεψη στο Υπουργείο, στην οποία αναλήφθηκε η δέσμευση όπως συσταθεί μια επιτροπή, προκειμένου να αποζημιωθούν όλοι αυτοί οι παραγωγοί, λόγω των κλιματικών αλλαγών.

Ερωτάσθε: Ποια είναι η πορεία του έργου αυτής της επιτροπής; Επίσης, η εύλογη ερώτηση, στην οποία περιμένουν να ακούσουν την απάντηση όλοι οι παραγωγοί αχλαδιού, ροδάκινου και αμπελιών, ιδιαίτερα στα χωριά Δένδρα και Πλατανούλια, είναι εάν σκοπεύετε να τους αποζημιώσετε σχετικά άμεσα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, ευχαριστώ για την ερώτηση. Θα πρέπει να σας πω ότι οι παραγωγοί στην περιοχή του Τυρνάβου -γιατί δεν ήταν μόνο σε αυτές της περιοχές, αλλά και στη Θεσσαλία και στη Μακεδονία- είχαν αγωνία, γι’ αυτό ήρθαν και στο Υπουργείο δύο φορές, για το εάν η καταγραφείσα θερμοκρασία παγετού θα ισχύσει, θα ληφθεί υπ’ όψιν από τον ΕΛΓΑ και θα δοθούν οι αποζημιώσεις.

Η άποψη του Υπουργείου είναι ότι πρέπει να εφαρμοστεί ο νόμος και ο κανονισμός. Έχουμε καταγραφή θερμοκρασίας παγετού; Είμαστε κάτω από το μηδέν; Οι υπηρεσίες του ΕΛΓΑ θα κινηθούν για να δοθούν οι αποζημιώσεις.

Στην προκειμένη περίπτωση είχαμε μια αντίφαση ανάμεσα σε κάποιους μετεωρολογικούς σταθμούς, όμως είναι απολύτως σαφές ότι υπήρχε το -2, είναι καταγεγραμμένο από τους επίσημους σταθμούς, άρα ισχύει.

Επομένως, κινήθηκε η διαδικασία για τις αποζημιώσεις, δηλαδή, έχουν διενεργηθεί οι απαραίτητες επισημάνσεις και έγιναν οι αναγγελίες. Να σας πω ότι στην περιοχή του Δαμασίου που είχαμε τον παγετό υποβλήθηκαν χίλιες εννιακόσιες δύο δηλώσεις.

Έτσι, είναι σε εξέλιξη για τα αμπέλια και τα αμύγδαλα το έργο των εξατομικευμένων εκτιμήσεων αυτή τη στιγμή, όπως επίσης είναι σε εξέλιξη συνολικές εκτιμήσεις –όχι εξατομικευμένες- για τις καλλιέργειες των πυρηνόκαρπων.

Στη συνέχεια, θα έχουμε κοινοποίηση των πορισμάτων και θα ακολουθήσει η καταβολή των αποζημιώσεων. Όπου υπάρχουν πορίσματα στα οποία υπάρχουν διαφωνίες, υπάρχει η διαδικασία των ενστάσεων.

Εκείνο το οποίο θα πρέπει να πω και το οποίο οι αγρότες γνωρίζουν πάρα πολύ καλά είναι ότι προβλέπεται διαδικασία αποζημίωσης από παγετό, από τη στιγμή που θα έχουμε ανθοφορία. Επομένως, αν ο παγετός βρει τα δένδρα στην ανθοφορία, όπως έγινε σε αυτές τις περιπτώσεις στην περιοχή των Φαρσάλων, έχουμε αποζημιώσεις και γι’ αυτό έχει κινηθεί η διαδικασία και γι’ αυτό έχουν γίνει και οι δηλώσεις.

Αναφερθήκατε και σε ένα άλλο ζήτημα. Θα απαντήσω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ωραία, ευχαριστούμε.

Κύριε Κόκκαλη, έχετε να προσθέσετε κάτι στη δευτερολογία σας;

**ΒΑΣΙΛΕΙΟΣ ΚΟΚΚΑΛΗΣ:** Ναι, κύριε Πρόεδρε.

Κύριε Υπουργέ, ενώ, βέβαια, δεν υπήρχε μια συγκροτημένη διαφωνία στους μετεωρολογικούς σταθμούς, είναι ξεκάθαρο ότι η θερμοκρασία ήταν στους -2. Η διαφωνία ήταν πάνω σε ποιο στάδιο της καλλιέργειας «χτύπησε» ο παγετός, σε αυτό της ανθοφορίας ή σε αυτό του καρπιδίου, διότι όσον αφορά το καρπίδιο, πρόκειται για δευτερογενή ζημία.

Εγώ αυτό που ξέρω είναι ότι μπορεί να έχουν γίνει δηλώσεις, αλλά δεν έχουν έρθει να εκτιμήσουν τη ζημιά αυτή τη στιγμή. Και στις 24 Μαΐου αναλήφθηκε μια δέσμευση να συγκροτηθεί μια επιτροπή, της οποίας ο ρόλος και ο σκοπός ήταν αυτός ακριβώς, η αποζημίωση λόγω της κλιματικής αλλαγής.

Σας μεταφέρω την έντονη ανησυχία των αγροτών στην περιοχή του Τυρνάβου ότι δεν θα αποζημιωθούν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε.

Ορίστε, κύριε Υπουργέ, έχετε τον λόγο για τη δευτερολογία σας.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Νομίζω ότι έχει γίνει απολύτως σαφές πως οι αγρότες οι οποίοι έχουν πληγεί από τον παγετό αποζημιώνονται και είναι σε εξέλιξη η διαδικασία για να ανταποκριθεί ο ΕΛΓΑ στις χίλιες εννιακόσιες δύο αιτήσεις για αποζημίωση. Αυτό είναι παγετός. Τελειώσαμε με αυτό.

Υπάρχει ένα ζήτημα το οποίο θα το απαντήσουμε για μια ακόμα φορά στη Βουλή και το οποίο έχει τεθεί φέτος με τη λεγόμενη «ακαρπία». Κατά την άποψη κάποιων επιστημόνων οφείλεται στις καιρικές συνθήκες, στις ήπιες του χειμώνα. Αυτή η ακαρπία φάνηκε αρχικά στην Κρήτη, στην Πελοπόννησο και έπειτα στη Θεσσαλία και στη Μακεδονία. Δεν προβλέπεται από τον νόμο, από τον κανονισμό του ΕΛΓΑ αποζημίωση για ακαρπία.

Τι έκανε το Υπουργείο σε πρώτη φάση; Διότι δεν είναι μόνο η σύσκεψη στην οποία αναφέρεστε, αλλά έγιναν συναντήσεις και στο Υπουργείο και στον ΕΛΓΑ με παραγωγούς από όλη τη χώρα. Έγινε μια επιστημονική επιτροπή από επιστήμονες του Υπουργείου, ερευνητικών κέντρων και των πανεπιστημίων, η οποία έφερε μια εκτίμηση που δεν εισηγείται αποζημίωση λόγω καιρικής αλλαγής, λόγω του φαινομένου της κλιματικής αλλαγής. Διότι για να μπορέσει να μπει στον κανονισμό του ΕΛΓΑ, δηλαδή στον νόμο, κάτι το οποίο συνιστά αιτία αλλαγής του κανονισμού, του νόμου -και άρα των αποζημιώσεων-, χρειάζεται τεκμηριωμένη εισήγηση.

Σε αυτή την κατεύθυνση βρίσκεται αυτή τη στιγμή το διοικητικό συμβούλιο του ΕΛΓΑ. Συζητούμε τα θέματα της αλλαγής του κανονισμού, τα οποία είναι σε πέντε κατευθύνσεις. Η μια κατεύθυνση αφορά το θέμα των φυτικών, των αποζημιώσεων στα φυτικά. Για κάθε μια από τις αιτίες χρειάζεται μια τεκμηριωμένη δουλειά, χρειάζεται μελέτη. Ο δεύτερος τομέας είναι τα κτηνιατρικά. Και εκεί έχουμε ίδιο ζήτημα. Και οι κτηνοτρόφοι έχουν θέματα τα οποία μας θέτουν και πρέπει να δούμε αν χρειάζεται να γίνει αλλαγή στον κανονισμό του ΕΛΓΑ. Υπάρχει τρίτο θέμα το οποίο είναι το νομικό. Υπάρχει ένα τέταρτο θέμα, το οποίο είναι το ασφαλιστικό, διαχειριστικά ζητήματα. Και το πέμπτο είναι το θέμα του εκσυγχρονισμού της διοικητικής μηχανής, για να υπάρχει πολλαπλασιασμός στην ανταπόκριση, στην ταχύτητα της ανταπόκρισης.

Αυτά, λοιπόν, όλα είναι θέματα στο διοικητικό συμβούλιο του ΕΛΓΑ και στο Υπουργείο, τα οποία είναι σε εξέλιξη.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

Η έκτη με αριθμό 1227/6-9-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας,Ανάπτυξης και Τουρισμού, σχετικά με την κατάσταση των κόκκινων δανείων στον Έβρο και τη Θράκη, δεν θα συζητηθεί επειδή ο Υπουργός κ. Σταθάκης συναντάται με τους θεσμούς.

Η τρίτη με αριθμό 1226/6-9-2016 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον ΥπουργόΕσωτερικών και Διοικητικής Ανασυγκρότησης, σχετικά με την κατάργηση αστυνομικών τμημάτων στην Περιφέρεια Αττικής, δεν θα συζητηθεί λόγω ανειλημμένων υποχρεώσεων του κ. Τόσκα.

Σειρά έχει η δεύτερη με αριθμό 1266/13-9-2016 δεύτερου κύκλου επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς τους Υπουργούς Εσωτερικών και Διοικητικής Ανασυγκρότησης και Αγροτικής Ανάπτυξης και Τροφίμων, σχετικά με την αντιμετώπιση των προβλημάτων που προκάλεσε η έντονη βροχόπτωση στον Δήμο Θερμαϊκού της Περιφερειακής Ενότητας Θεσσαλονίκης.

Κύριε Βαρδαλή, έχετε τον λόγο για δύο λεπτά.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κύριε Υπουργέ, είναι γνωστές, φαντάζομαι, οι καταστροφές από τις πρόσφατες έντονες βροχοπτώσεις.

Με την ερώτησή μου θα ήθελα να σταθώ κυρίως και ιδιαίτερα στον Δήμο Θερμαϊκού της Περιφερειακής Ενότητας Θεσσαλονίκης, όπου είχαμε εκτεταμένες καταστροφές. Πλημμύρισαν σπίτια, δρόμοι, εργασιακοί χώροι, κυρίως καταστήματα εμπορικά και εστίασης. Αυτοκίνητα παρασύρθηκαν μέσα στη θάλασσα, αγροτικοί δρόμοι καταστράφηκαν και, το πιο τραγικό θα έλεγα, κινδύνεψαν ανθρώπινες ζωές και απ’ ό,τι μαθαίνουμε, σύμφωνα με τα δημοσιεύματα, είχαμε και έναν θάνατο, διότι βρέθηκε η αγνοούμενη γυναίκα από τη Μηχανιώνα, δυστυχώς νεκρή.

Κύριε Υπουργέ, φαντάζομαι ότι επειδή κατάγεστε από την Κεντρική Μακεδονία γνωρίζετε ότι την κατάσταση αυτή με τον Δήμο Θερμαϊκού δεν την συναντούμε για πρώτη φορά. Πριν από έξι, επτά χρόνια, τις ίδιες ή παραπλήσιες καταστροφές είχαμε από αντίστοιχες πλημμύρες και γενικώς οι κάτοικοι της περιοχής με τα πρώτα πρωτοβρόχια του Σεπτέμβρη έρχονται αντιμέτωποι με μικρότερες ή μεγαλύτερες καταστροφές.

Το πρόβλημα και κυρίως η αιτία που δημιουργεί το πρόβλημα είναι εντοπισμένη και αν δεν αντιμετωπιστεί άμεσα –στην αιτία αναφέρομαι- είναι σίγουρο πως και με τις επόμενες βροχοπτώσεις –βρισκόμαστε ακόμα στην αρχή του φθινοπώρου- τέτοιου είδους πλημμυρικά φαινόμενα θα ξανασυμβούν στη συγκεκριμένη περιοχή.

Για την κατάσταση αυτή, για το ότι δηλαδή δεν αντιμετωπίστηκε εδώ και τόσα χρόνια η πραγματική αιτία που δημιουργεί το πρόβλημα, προφανώς κάποιοι φέρουν ευθύνες. Όλες οι κυβερνήσεις μέχρι τώρα φέρουν ευθύνες και η δική σας Κυβέρνηση. Κλείνετε είκοσι μήνες. Βεβαίως ευθύνες φέρουν και οι «άρχοντες» της τοπικής διοίκησης, και η περιφέρεια και ο δήμος, διότι στηρίζουν μια τέτοια πολιτική, που τα έργα αντιπλημμυρικής προστασίας είναι τελευταία στην ιεράρχηση, αλλά και γιατί θυμούνται να διεκδικήσουν αντίστοιχα έργα μόνο μετά από καταστροφές.

Και ερωτούμε συγκεκριμένα, κύριε Υπουργέ: Έχουν περάσει δεκατέσσερις ημέρες από τις πλημμύρες. Έχει δοθεί κάποιο έκτακτο επίδομα για να αντιμετωπιστούν οι πρώτες ανάγκες αυτών που έχουν πληγεί; Και, εν πάση περιπτώσει, πώς σκέφτεστε, θα δώσετε τέτοιο επίδομα; Πώς σκέφτεστε να στηρίξετε τους πληγέντες; Για παράδειγμα, πέρα από τις πλημμύρες, έρχεται και καταιγίδα κατασχέσεων για τα «κόκκινα» δάνεια κ.λπ.. Θα εξαιρεθούν οι συγκεκριμένοι κάτοικοι που έχουν πληγεί; Το ίδιο ισχύει και τα τιμολόγια της ΔΕΗ κ.λπ..

Δεύτερον, ερωτούμε αν έχετε σκοπό να χρηματοδοτήσετε συγκεκριμένα αντιπλημμυρικά έργα που έχει ανάγκη η περιοχή για να λυθεί αυτό το πρόβλημα, αν έχει ξεκινήσει η καταγραφή των ζημιών και αν έχετε σκοπό να αποζημιώσετε κατά 100% τις καταστροφές.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο για την απάντηση.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πάρα πολύ, κύριε συνάδελφε, για την ερώτηση.

Θα μου επιτρέψετε, βέβαια, να πω ότι η ερώτηση αναφέρεται σε τρία Υπουργεία και εγώ δεν μπορώ να έχω εξουσιοδότηση για να μιλήσω για λογαριασμό των άλλων Υπουργείων. Ξέρετε ότι οι επίκαιρες ερωτήσεις απευθύνονται σε ένα Υπουργείο και απαντά ένα Υπουργείο.

Θα ήθελα, λοιπόν, να σας πω ότι για τη ζημία η οποία έγινε στις 6 Σεπτεμβρίου άνοιξε αμέσως, για το κομμάτι που αφορά το Υπουργείο Αγροτικής Ανάπτυξης, κατάσταση για να γίνουν δηλώσεις για τις ζημίες που έχουν υποστεί οι καλλιέργειες κηπευτικών, αμπελιών στην περιοχή του Δήμου Θερμαϊκού.Επισκέφτηκα την περιοχή και ένα ευτύχημα είναι ότι είχε γίνει ο τρύγος στα αμπέλια και έτσι είχαμε μικρή ζημία στον κλάδο της οινοποιήσιμης αμπελουργίας.

Υπάρχει ένα δεκαπενθήμερο για να κατατεθούν ενστάσεις. Είναι δεκαπέντε εργάσιμες ημέρες. Δεν έχουν λήξει. Λήγουν αύριο ή μεθαύριο. Άρα, ο ΕΛΓΑ μαζεύει τις δηλώσεις των πληγέντων αγροτών και κτηνοτρόφων. Επειδή οι ζημιές για το ζωικό κεφάλαιο μαζεύονται πιο γρήγορα και έχουν προθεσμία σαράντα οκτώ ωρών, σας λέω ότι υπάρχει μία δήλωση. Βέβαια, είναι αρκετά τα ζώα που έχουν θανατωθεί. Είναι ενενήντα έξι, ένα κοπάδι. Είναι απώλεια ενός κοπαδιού που θα αποζημιωθεί.

Αναφερθήκατε στα άλλα ζητήματα που αφορούν τα αντιπλημμυρικά έργα, τα έργα οδοποιίας, ύδρευσης. Να σας πω προς ενημέρωσή σας –για να έχουμε μία συνολική απάντηση- ότι το Υπουργείο Εσωτερικών για τη φετινή περίοδο έχει επιδοτήσει τον Δήμο Θερμαϊκού για έργα σε αυτή την κατεύθυνση με το ποσό των 500.000 ευρώ.

Επίσης, το Υπουργείο Εσωτερικών έχει ζητήσει από την αποκεντρωμένη διοίκηση τα στοιχεία των ζημιών για να εκτιμηθεί πού ανέρχεται το κόστος και να γίνουν οι αντίστοιχες αποζημιώσεις.

Το Υπουργείο Εργασίας και Κοινωνικής Πρόνοιας, με το οποίο συζητήσαμε, προβλέπει κονδύλια για τη στήριξη των πλημμυροπαθών είτε αυτά αφορούν ζημίες νοικοκυριού είτε άλλες ζημίες. Περιμένει δηλώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Δευτερόλεπτα θέλω, κύριε Πρόεδρε.

Δεν έχουν υποβληθεί δηλώσεις με τις οποίες ζητούν από το Υπουργείο την καταβολή των χρημάτων. Είναι θέμα συντονισμού από πλευράς δήμου και περιφέρειας για να φτάσουν τα αιτήματα στα συναρμόδια Υπουργεία και να υπάρξουν αποζημιώσεις.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βαρδαλή, έχετε τον λόγο για τη δευτερολογία σας.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κύριε Υπουργέ, κατ΄αρχάς δεν αποτελεί δικαιολογία ότι η ερώτηση απευθύνεται σε τρία Υπουργεία. Απευθύνεται σε τρία Υπουργεία γιατί και τα τρία είναι υπεύθυνα για την αντιμετώπιση του συγκεκριμένου προβλήματος.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Να μην σας πω εγώ. Θα σας ενημερώσει ο Πρόεδρος.

**ΑΘΑΝΑΣΙΟΣ ΒΑΡΔΑΛΗΣ:** Ωραία, θα ενημερώσει και ο Πρόεδρος.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός δεν το αμφισβητεί αυτό, απλώς λέει ότι δεν μπορεί να απαντήσει ο ίδιος.

**ΑΘΑΝΑΣΙΟΣ ΒΑΡΔΑΛΗΣ:** Είπε ότι θα με ενημερώσετε εσείς.

Τα προβλήματα που δημιουργήθηκαν…

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Σας λέω ότι το κάθε Υπουργείο απαντά για την αρμοδιότητά του. Συνεπώς, για να σας απαντήσουν τα άλλα Υπουργεία, θα πρέπει να υποβάλλετε ερώτηση σε αυτά.

**ΠΡΟΕΔΡΕΥΩΝ (Γεώργιος Βαρεμένος):** Είναι κατανοητό αυτό.

**ΑΘΑΝΑΣΙΟΣ ΒΑΡΔΑΛΗΣ:** Κύριε Υπουργέ, μου λέτε ότι την ίδια ερώτηση πρέπει να την κάνω τρεις φορές για να πάρω μία συγκεκριμένη απάντηση διότι οι καταστροφές…

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Αυτό λέει ο Κανονισμός της Βουλής, κύριε συνάδελφε.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κύριε Βαρδαλή.

**ΑΘΑΝΑΣΙΟΣ ΒΑΡΔΑΛΗΣ:** Ρωτάμε τρεις Υπουργούς της Κυβέρνησης για συγκεκριμένα πράγματα. Και κατά τη γνώμη μας δεν αποτελεί δικαιολογία, μάλλον αυτό είναι υπεκφυγή από το να απαντήσουν στα συγκεκριμένα ερωτήματα που θέτουμε με αυτή την ερώτηση.

Δεύτερον, ακούσαμε διάφορες υποσχέσεις σε σύγκριση με κάποιες προϋποθέσεις, εάν υπάρξουν, τις μέρες που πρέπει να περάσουν, να γίνουν οι αιτήσεις, τον κακό συντονισμό, γιατί ακόμα δεν έχουν φτάσει οι αιτήσεις των πληγέντων και πάει λέγοντας. Εν πάση περιπτώσει, ακούσαμε ότι εάν αυτές υποβληθούν, θα εξετασθούν και αν κατάλαβα καλά, θα αντιμετωπισθούν θετικά.

Κύριε Υπουργέ, κατ’ αρχάς δεν κάνουμε δίκη προθέσεων. Σας είπα ότι έχει ξαναγίνει αυτή η καταστροφή για τον ίδιο λόγο. Ο λαός της περιοχής τώρα έχει εμπειρία και κατά τη γνώμη μας πρέπει να είναι και «κουμπωμένος», διότι το πιο πιθανό είναι να πάρουν ό,τι έχουν πάρει και από τις προηγούμενες καταστροφές, δηλαδή στην ουσία τίποτα ή ένα πολύ μικρό ποσοστό αυτών που έχουν πληγεί από την καταστροφή.

Και λέω ότι πρέπει να είναι κουμπωμένοι γιατί είναι γνωστή η γενικότερη αντιλαϊκή σας πολιτική. Βεβαίως, ιδρώνετε για να βρείτε ζεστό παραδάκι ώστε να δώσετε στους επιχειρηματικούς ομίλους, για να έρθει η πολυπόθητη ανάπτυξη. Βεβαίως, ιδρώνετε για να βρείτε χρήματα να πληρώσετε τα χρωστούμενα στους δανειστές και ό,τι περισσέψει να δώσετε και για αντιπλημμυρικά έργα.

Η γνώμη μας βασίζεται στην προηγούμενη πλημμύρα του 2008, μετά την οποία έγιναν διάφορες μελέτες για να αντιμετωπιστεί το πρόβλημα. Οκτώ χρόνια αυτές οι μελέτες είναι στα συρτάρια. Οκτώ χρόνια δεν βρέθηκαν πόροι να χρηματοδοτηθούν αυτά τα έργα. Οκτώ χρόνια υποσχέσεις, υποσχέσεις, υποσχέσεις.

Λοιπόν, τέρμα πλέον στις υποσχέσεις. Καμμιά εμπιστοσύνη δεν πρέπει να δώσει ο λαός στην πολιτική σας. Μόνο μέσα από τον δικό του αγώνα πρέπει να επιβάλλει τέτοιου είδους λύσεις, και άμεση αποκατάσταση των ζημιών και αντιπλημμυρικά έργα που έχει ανάγκη η περιοχή για να μην ζούμε τέτοιες τραγικές καταστάσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε, κύριε Βαρδαλή.

Κύριε Υπουργέ, έχετε τον λόγο για τη δευτερολογία σας.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε συνάδελφε, αναφέρθηκα στον Κανονισμό της Βουλής και στο γεγονός ότι το κάθε Υπουργείο απαντά στο σύντομο χρόνο μιας επίκαιρης ερώτησης, που είναι τρία και δύο λεπτά, δηλαδή πέντε λεπτά, για το δικό του αντικείμενο.

Νόμιζα ότι θα καταλαβαίνατε ότι έχω κάνει παραπάνω δουλειά για να εξυπηρετήσω την ερώτησή σας. Θα έπρεπε να έρθω και να σας πω τι λέει το Υπουργείο Αγροτικής Ανάπτυξης, «ευχαριστώ πολύ, χαίρετε και δεν έχω να σας πω τίποτε άλλο». Ζήτησα στοιχεία για να σας ενημερώσω γιατί υπάρχει πραγματικά πρόβλημα στην περιοχή.

Θέλω, λοιπόν, να σας πω ότι δεν έδωσα καμμιά υπόσχεση και δεν υπάρχει κανένας κακός συντονισμός. Ο νόμος λέει ότι όσοι αγρότες έχουν πάθει ζημιά, έχουν δεκαπέντε ημέρες για να μαζέψουν τα στοιχεία που χρειάζονται για να κάνουν τις δηλώσεις. Και το δεκαπενθήμερο αυτό δεν έληξε. Λήγει μεθαύριο. Έχουν γίνει οι αναγγελίες. Οι άνθρωποι θα αποζημιωθούν για τις ζημίες που έχουν γίνει.

Σας είπα επιπλέον ότι το Υπουργείο Εσωτερικών ζήτησε από την Αποκεντρωμένη Διοίκηση να πάνε τα στοιχεία για την αποζημίωση άλλων ζημιών που έχουν γίνει στην περιοχή και είναι μέσα και το ασφαλτικό δίκτυο, το επαρχιακό δίκτυο και το αγροτικό δίκτυο και το δίκτυο ύδρευσης του δήμου. Σας είπα επιπλέον ότι φέτος, το 2016, ο δήμος έχει επιχορηγηθεί με 500.000 ευρώ για την αντιμετώπιση των έργων της περιοχής. Και σας είπα επιπλέον ότι το Υπουργείο Εργασίας και Κοινωνικής Πρόνοιας έχει κονδύλια, τα οποία απευθύνονται στους πλημμυροπαθείς και για την οικοσκευή και τις πρώτες ανάγκες και τις ζημίες που έχει υποστεί το σπίτι ή η επιχείρηση. Χρειάζεται να υποβληθούν αιτήσεις.

Σύμφωνα με το έγγραφο που ζήτησα και το έχω εδώ και έχει ημερομηνία 16 Σεπτεμβρίου, το Υπουργείο λέει: «Δεν έχουμε ακόμη αιτήσεις. Εάν έχουμε, θα ανταποκριθούμε». Αυτό δεν είναι υπόσχεση. Είναι υποχρέωση του κράτους. Είναι υποχρέωση του Υπουργείου. Είναι υποχρέωση της Κυβέρνησης. Καμιά υπόσχεση. Εφαρμογή του νόμου και του Kανονισμού.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Δεν θα συζητηθεί, λόγω ανειλημμένων υποχρεώσεων του Υφυπουργού Πολιτισμού και Αθλητισμού κ. Σταύρου Κοντονή, η τέταρτη με αριθμό 1217/5-9-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Πολιτισμού και Αθλητισμού,σχετικά με το δημοσιευμένο ισολογισμό της Σκοπευτικής Ομοσπονδίας (ΣΚΟΕ).

Επίσης, λόγω φόρτου εργασίας δεν θα απαντηθεί από τον κ. Τσακαλώτο η δέκατη με αριθμό 1191/29-8-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των τραπεζών.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, έχουν διανεμηθεί τα Πρακτικά της Τετάρτης 29 Ιουνίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Τετάρτης 29 Ιουνίου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 19.28΄ λύεται η συνεδρίαση για αύριο ημέρα Τρίτη 20 Σεπτεμβρίου 2016 και ώρα 18.00΄, με αντικείμενο εργασιών του Σώματος νομοθετική εργασία: σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**