(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ε΄

Παρασκευή 7 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Σεληνίων της Σαλαμίνας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επικαίρων ερωτήσεων:  
α) Προς τον Υπουργό Αγροτικής Ανάπτυξης:  
 i. σχετικά με την δωρεάν παραχώρηση της χρήσης του ακινήτου του Κέντρου "ΔΗΜΗΤΡΑ" Γρεβενών που βρίσκεται στην περιοχή Μεράς του Δήμου Γρεβενών, σελ.   
ii. σχετικά με την αποζημίωση αγροτών λόγω τεράστιων καταστροφών που προκλήθηκαν σε καλλιέργειες και ζωικό κεφάλαιο στην Αρκαδία από τη θεομηνία της 25ης Ιουνίου, σελ.   
 β) Προς τον Υπουργό Οικονομικών, σχετικά με την στήριξη των πληγέντων κατοίκων της Λευκάδος από την πυρκαγιά της 8ης Αυγούστου και την αποκατάσταση των ζημιών, σελ.   
γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην ολοκλήρωση τριών εξαιρετικά σημαντικών έργων για τη λειτουργία του Ι.Κ.Α, σελ.

ΠΡΟΕΔΡΕΥΩΝ ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΛΕΞΙΑΔΗΣ Τ. , σελ.  
ΓΡΗΓΟΡΑΚΟΣ Λ. , σελ.  
ΚΑΚΛΑΜΑΝΗΣ Ν. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΠΟΣΤΟΛΟΥ Ε. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΟΒΕΡΔΟΣ Α. , σελ.  
ΜΠΓΙΑΛΑΣ Χ. , σελ.  
ΜΩΡΑΪΤΗΣ Ν. , σελ.  
ΠΕΤΡΟΠΟΥΛΟΣ Α. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ε΄

Παρασκευή 7 Οκτωβρίου 2016

Αθήνα, σήμερα στις 7 Οκτωβρίου 2016, ημέρα Παρασκευή και ώρα 10.16΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-10-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Δ΄ συνεδριάσεώς του, της Πέμπτης 6 Οκτωβρίου 2016, σε ό,τι αφορά στην ψήφιση στο σύνολο των σχεδίων νόμου: α) του Υπουργείου Οικονομικών «Κύρωση της Πολυμερούς Συμφωνίας Αρμοδίων Αρχών για την Αυτόματη Ανταλλαγή Πληροφοριών Χρηματοοικονομικών Λογαριασμών και διατάξεις εφαρμογής» και β) του Υπουργείου Υποδομών, Μεταφορών και Δικτύων «Σύσταση Αρχής Πολιτικής Αεροπορίας, Αναδιάρθρωση της Υπηρεσίας Πολιτικής Αεροπορίας και άλλες διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου του ΣΥΡΙΖΑ, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστούν η σελ. 2α )

(Αλλαγή σελίδας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα αναγνώσω τις επίκαιρες ερωτήσεις που δεν θα συζητηθούν. Συγκεκριμένα είναι οι εξής:

Η δεύτερη με αριθμό 33/4-10-2016 επίκαιρη ερώτηση πρώτου κύκλου του Βουλευτή Α΄ Αθηνών της Νέας Δημοκρατίας κ. ΒασιλείουΚικίλια προς τον ΥπουργόΕσωτερικών και Διοικητικής Ανασυγκρότησης, σχετικά με τις νέες καταγγελίες του κ. Βουδούρη που απαιτούν άμεσες απαντήσεις, δεν θα συζητηθεί λόγω απουσίας του κ. Μουζάλα στο εξωτερικό.

Η τρίτη με αριθμό 22/3-10-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης,σχετικά με την «ανθελληνική δράση τούρκων πρακτόρων και εκπροσώπων τους στη Θράκη», δεν θα συζητηθεί λόγω αναρμοδιότητας του Υπουργού.

Η έκτη με αριθμό 21/3-10-2016 επίκαιρη ερώτηση του πρώτου κύκλου του Βουλευτή Αχαΐας του Ποταμιού κ. Ιάσονα Φωτήλαπρος τον Υπουργό Οικονομίας, Ανάπτυξης και Τουρισμού,σχετικά με την επαναφορά της ενιαίας τιμής βιβλίου, δεν θα συζητηθεί λόγω ανειλημμένων υποχρεώσεων του αρμόδιου Υπουργού.

Η τρίτη με αριθμό 23/3-10-2016 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου – Χρυσή Αυγή κ**.** Χρήστου Παππά προς τον Υπουργό Εξωτερικών, σχετικά με «την ενέργεια εθνικής μειοδοσίας η απουσία ελληνικής σημαίας σε συνάντηση του Πρωθυπουργού με τον Πρόεδρο της Τουρκίας», δεν θα συζητηθεί λόγω ανειλημμένων υποχρεώσεων του Υπουργού Εξωτερικών κ. Αμανατίδη.

Η πέμπτη με αριθμό 36/4-10-2016 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ**.** Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στα επαγγελματικά λύκεια της χώρας, δεν θα συζητηθεί λόγω κωλύματος του Υπουργού Παιδείας κ. Νικολάου Φίλη. Αιτία οι ανειλημμένες υποχρεώσεις.

Η έκτη με αριθμό 26/3-10-2016 επίκαιρη ερώτηση δεύτερου κύκλου του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Υγείας, σχετικά με τη διαδικασία επιλογής διευθυντών στο Εθνικό Σύστημα Υγείας (ΕΣΥ), δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία οι ανειλημμένες υποχρεώσεις.

Η δεύτερη με αριθμό 34/4-10-2016 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Εσωτερικών και Διοικητικής Ανασυγκρότησης,σχετικά με την πορεία του έργου της τηλεθέρμανσης Φλώρινας, δεν θα συζητηθεί λόγω κωλύματος του Υπουργού Εσωτερικών και Διοικητικής Ανασυγκρότησης. Αιτία οι ανειλημμένες υποχρεώσεις.

Η πρώτη με αριθμό 30/4-10-2016 επίκαιρη ερώτηση πρώτου κύκλου της Βουλευτού Β΄ Πειραιά του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτη προς τον ΥπουργόΠεριβάλλοντος και Ενέργειας, σχετικά με την αναστολή λειτουργίας του καταστήματος πωλήσεων ΔΕΗ Σαλαμίνας από την 01-10-2016, δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Σκουρλέτη. Αιτία ο φόρτος εργασίας.

Για τις αιτιολογίες αυτές έχει σταλεί, όπως κάθε φορά, στο Προεδρείο, επιστολή εκ μέρους του Γενικού Γραμματέα της Κυβέρνησης κ. Καλογήρου, που βεβαιώνει τις αιτίες.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρηγοράκο, για ποιον λόγο ζητάτε τον λόγο;

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, με σεβασμό στο πρόσωπό σας και στον κοινοβουλευτισμό θα ήθελα να πω δυο λόγια για την αναβολή της συζήτησης της ερωτήσεώς μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο, για ένα λεπτό.

**ΛΕΩΝΙΔΑΣ ΓΡΗΓΟΡΑΚΟΣ:** Ευχαριστώ πολύ.

Κύριε Πρόεδρε, κύριοι Υπουργοί, θα παραφράσω μια φράση του Πουλαντζά που είπε ότι «η πρώτη φορά Αριστερά θα υπάρξει αν είναι δημιουργική ή τότε δεν θα υπάρξει καθόλου».

Εδώ και οκτώ μήνες, κύριε Πρόεδρε, έχω καταθέσει μία ερώτηση στον κ. Τσακαλώτο για τις συνεταιριστικές τράπεζες Πελοποννήσου. Επί οκτώ μήνες η ερώτησή μου κληρώνεται και επί οκτώ μήνες ο κ. Τσακαλώτος δεν έρχεται στη Βουλή να απαντήσει στην ερώτηση. Αυτό είναι ένα πρωτόγνωρο φαινόμενο. Είστε παλιός κοινοβουλευτικός, όπως και εγώ, και δεν θυμάμαι, κύριοι συνάδελφοι, να υπήρξε αυτή η κατάντια του ελληνικού Κοινοβουλίου.

Ακούστε, ο κοινοβουλευτισμός έχει κανόνες και αυτό δεν είναι τυχαίο εύρημα της δημοκρατίας μας. Έχει υπόσταση, γιατί απέναντι υπάρχει η Κυβέρνηση, υπάρχουν οι Βουλευτές, υπάρχει ο διάλογος, υπάρχει η διαβούλευση, υπάρχει κάτι πολύ σημαντικό και ουσιαστικό. Όταν ο κοινοβουλευτισμός δεν λειτουργεί, τότε σίγουρα πάσχει η ποιότητα της δημοκρατίας.

Σήμερα, λοιπόν, σεβαστέ κύριε Πρόεδρε, είχα μία ερώτηση προς τον κ. Πολάκη, η οποία, όπως βέβαια καταλαβαίνετε, είναι επίκαιρη. Οι επίκαιρες ερωτήσεις, όπως το λέει η ίδια η φράση, η ουσία, είναι επίκαιρες. Και όμως ο κ. Πολάκης εδώ και τέσσερις εβδομάδες δεν έρχεται να απαντήσει στην ερώτησή μου.

Η ερώτηση αφορά το θέμα των διευθυντών του Εθνικού Συστήματος Υγείας. Η σημερινή Κυβέρνηση, όπως έκανε και ο κ. Πολάκης με το ΚΕΕΛΠΝΟ -κι εχθές, βέβαια, όπως είδατε, δικαιώθηκαν ο κ. Γιαννόπουλος και οι άλλοι που προσέφυγαν στο Συμβούλιο της Επικρατείας- πάλι ξεκινά διαδικασίες κρίσεις διευθυντών του Εθνικού Συστήματος Υγείας, οι οποίες υποβλήθηκαν το 2007. Ποιος ζει και ποιος πεθαίνει σήμερα, το 2016.

Αλλά, τι γίνεται; Χωρίς συμβούλια, χωρίς καμμιά νόμιμη διαδικασία, κύριε Πρόεδρε, προχωρά στις κρίσεις διευθυντών του Εθνικού Συστήματος Υγείας. Αυτό είναι κατάντια, κύριοι συνάδελφοι. Αυτό είναι κατάντια του Εθνικού Συστήματος Υγείας και της ποιότητας της δημοκρατίας, κύριε Πρόεδρε.

Κύριε Πρόεδρε, θα ήθελα να διαβιβάσετε στον Πρόεδρο της Βουλής ότι δεν είναι δυνατόν να υπάρχει Βουλευτής ο οποίος εδώ και οκτώ μήνες καταθέτει την ερώτησή του κάθε βδομάδα, η οποία και κληρώνεται κάθε βδομάδα και κάθε βδομάδα να μου ακυρώνει την ερώτηση ο κ. Τσακαλώτος.

Όπως καταλαβαίνετε, και οι επίκαιρες ερωτήσεις έχουν έναν συγκεκριμένο λόγο που είναι επίκαιρες. Δεν μπορεί ο κ. Πολάκης αυτή την ερώτηση να τη φέρει μετά από πέντε μήνες.

Σας ευχαριστώ πάρα πολύ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο για να απαντήσω, για ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Όταν θα απαντήσετε σε ερώτηση, θα σας δώσω επιπλέον χρόνο να τοποθετηθείτε.

Κύριε Γρηγοράκο, επί της ουσίας των όσων είπατε, εγώ δεν μπορώ να πάρω θέση σχετικά με την επίκαιρη ερώτηση που ανεβλήθη σήμερα, γιατί δεν μου επιτρέπεται. Επί της διαδικασίας, όμως, προσυπογράφω όλα όσα είπατε. Εξάλλου, δεν είναι η πρώτη φορά που το λέω. Πρέπει να σας πω ότι ούτε ο Πρόεδρος της Βουλής είναι ευχαριστημένος.

Γι’ αυτό και το λέω για μια ακόμη φορά, τώρα με την καινούργια Σύνοδο θα ξεκινήσουμε την αναθεώρηση του Κανονισμού του β΄ τμήματος, όπου περιλαμβάνεται και ο κοινοβουλευτικός έλεγχος, για να δούμε τι μπορούμε να κάνουμε για να βελτιωθεί η κατάσταση.

**ΛΕΩΝΙΔΑΣ ΓΡΗΓΟΡΑΚΟΣ:** Απαξιώνεται το Κοινοβούλιο.

**ΠΡΟΕΔΡΕΥΩΝ (Νικήτας Κακλαμάνης):** Έχει συζητηθεί στη Διάσκεψη των Προέδρων και έχει έρθει σχετική διαμαρτυρία απ’ όλα τα κόμματα γι’ αυτό που λέτε.

Από εκεί και πέρα, επειδή είμαι στο Προεδρείο, για τον πρώτο Υπουργό που είπατε δεν θέλω να πω και το προσωπικό μου παράδειγμα. Σχεδόν είναι όμοιο.

**ΛΕΩΝΙΔΑΣ ΓΡΗΓΟΡΑΚΟΣ:** Οκτώ μήνες έχω πάντως.

**ΠΡΟΕΔΡΕΥΩΝ (Νικήτας Κακλαμάνης):** Τώρα κατά σύμπτωση σήμερα είναι εδώ τρεις άνθρωποι με τους οποίους, εν πάση περιπτώσει, μπορεί να έχετε τις πολιτικές σας διαφορές ως αντιπολίτευση, αλλά οφείλω να πω ότι είναι από τους ανθρώπους που τιμούν τον κοινοβουλευτικό έλεγχο και οι τρεις που είναι εδώ σήμερα. Υπάρχουν και άλλοι συνάδελφοί σας οι οποίοι είναι στο άλλο άκρο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Παρακαλώ, κύριε Πρόεδρε, να μου δώσετε τον λόγο, γιατί θα φύγει ο κ. Γρηγοράκος.

**ΠΡΟΕΔΡΕΥΩΝ (Νικήτας Κακλαμάνης):** Ναι, θα σας τον δώσω.

Ορίστε, κύριε Υπουργέ, για ένα λεπτό.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ήθελα τον λόγο, για να μην μείνει κάποια εντύπωση όσον αφορά τον κ. Τσακαλώτο.

Ο κ. Τσακαλώτος, από τις αρμοδιότητες που του έχουν δοθεί, έχει τις διεθνείς σχέσεις του Υπουργείου. Ένα μεγάλο μέρος των υπουργικών του καθηκόντων το έχει σε παρουσίες στο εξωτερικό και σε προετοιμασία γι’ αυτές τις παρουσίες.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν έρχεται, Υπουργέ μου.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μισό λεπτό. Ε, ωραία, έπρεπε σήμερα το πρωί να του πούμε να έρθει από το εξωτερικό…

**ΠΡΟΕΔΡΕΥΩΝ (Νικήτας Κακλαμάνης):** Δεν έχει σήμερα ερώτηση ο κ. Τσακαλώτος.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μα, ακούστηκε κριτική σήμερα για τον κ. Τσακαλώτο.

**ΠΡΟΕΔΡΕΥΩΝ (Νικήτας Κακλαμάνης):** Δεν αναφέρθηκε. Σήμερα ο κ. Γρηγοράκος είχε ερώτηση για τον κ. Πολάκη. Απλά το ανέφερε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ναι, αλλά η κριτική που ακούστηκε ήταν για τον κ. Τσακαλώτο.

Ο κ. Τσακαλώτος σήμερα απουσιάζει στο εξωτερικό. Για άλλες ημέρες είναι άλλη υπόθεση. Επειδή, όμως, έχουμε μιλήσει πάρα πολύ γι’ αυτό το θέμα, δείτε και την άλλη πλευρά. Δείτε και αυτούς που προσπαθούν να είναι συνεπείς και είναι Δευτέρα, Τρίτη και Παρασκευή στη Βουλή.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κύριε Αλεξιάδη, σας είπα και την άλλη φορά ότι εγώ εκτιμώ την προσπάθεια. Κι εγώ αν ήμουν στη θέση σας, πιθανόν το ίδιο θα έκανα. Αλλά τώρα αφήστε το καλύτερα το θέμα αυτό, διότι έχει τύχει να τον έχω δει στον διάδρομο της Βουλής και να ακυρώνεται η ερώτησή μου που ήταν εκείνη την ημέρα, λόγω φόρτου εργασίας. Αφήστε το τώρα. Φτάνει όσα είπαμε.

Λοιπόν, ξεκινάμε με την πρώτη με αριθμό 31/4-10-2016 επίκαιρη ερώτηση δεύτερου κύκλου του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Αγροτικής Ανάπτυξης και Τροφίμων,σχετικά με την δωρεάν παραχώρηση της χρήσης του ακινήτου του κέντρου «ΔΗΜΗΤΡΑ» Γρεβενών που βρίσκεται στην περιοχή Μεράς του Δήμου Γρεβενών.

Κύριε συνάδελφε, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Κύριε Υπουργέ, στον Δήμο Γρεβενών υπάρχει το κτήριο του ΚΕΓΕ της Αγροτικής Ανάπτυξης που εδώ και πάρα πολλά χρόνια είναι άδειο και δεν λειτουργεί. Δεν χρησιμοποιείται γιατί οι υπηρεσίες του Υπουργείου Αγροτικής Ανάπτυξης μεταφέρθηκαν προ πολλών ετών –προ δεκαετίας περίπου- στο νέο κτήριο που είχε τότε κατασκευαστεί το διοικητήριο, στο οποίο στεγάζεται και η αντιπεριφέρεια –νομαρχία πριν, αντιπεριφέρεια σήμερα- και όπου έχουν συγκεντρωθεί σχεδόν όλες οι υπηρεσίες του νομού και του δήμου.

Αυτό το κτήριο σήμερα παραμένει σε αχρησία και δυστυχώς δέχεται τη φθορά του χρόνου και της μη χρησιμοποίησής του. Βέβαια, ο Δήμος Γρεβενών, με βάση το με αριθμό 13088/8-7-2016 έγγραφό του, ζητά από το Υπουργείο Αγροτικής Ανάπτυξης τη δωρεάν παραχώρηση της χρήσης της οικοπεδικής έκτασης εμβαδού 7.689,5 τ.μ. και των κτηριακών εγκαταστάσεων που βρίσκονται σε αυτό.

Να αναφερθεί, βέβαια, ότι το 2012, με την υπ’ αριθμόν πρωτοκόλλου 520/21258/22-2-2012 απόφαση του τότε Υπουργού Αγροτικής Ανάπτυξης, είχε παραχωρηθεί η χρήση του κτηρίου στο Υπουργείο Προστασίας του Πολίτη για την κάλυψη των στεγαστικών αναγκών των αστυνομικών υπηρεσιών Γρεβενών.

Σήμερα, όμως, αυτός ο λόγος της τότε παραχώρησης έχει εκλείψει για τον εξής απλό λόγο, ότι στον Δήμο Γρεβενών και μέσα στην πόλη των Γρεβενών υπάρχει ένα νεόδμητο ημιτελές κτήριο, το οποίο είναι του Υπουργείου Προστασίας του Πολίτη, αλλά είχε ανεγερθεί τότε για τη λειτουργία της Σχολής Αστυφυλάκων. Σήμερα, όμως και μέχρι πρότινος, πριν από λίγο διάστημα, με την επίσκεψη του Γενικού Γραμματέα Προστασίας του Πολίτη και του Αρχηγού της Αστυνομίας, πήγαμε στο νεόδμητο αυτό κτήριο και αποφασίστηκε οι αστυνομικές υπηρεσίες όλου του νομού να στεγαστούν εκεί και ήδη την προηγούμενη εβδομάδα υπογράφτηκε η αλλαγή χρήσης του κτηρίου.

Συνέπεια αυτών των ενεργειών είναι το κτήριο του ΚΕΓΕ, του Οργανισμού «ΔΗΜΗΤΡΑ» να μη χρειάζεται γι’ αυτή την χρήση του. Έτσι, ο Δήμος Γρεβενών κατέθεσε το αίτημα προς το Υπουργείο σας για να παραχωρηθεί, με σκοπό να χρησιμοποιηθούν αυτές οι κτηριακές εγκαταστάσεις στο Πρόγραμμα Βιώσιμης Αστικής Ανάπτυξης του ΕΣΠΑ 2014-2020, ως ένας πολυχώρος όμως ο οποίος θα έχει την προβολή, την προώθηση και την έκθεση του μανιταριού και των τοπικών αγροτικών προϊόντων. Δηλαδή, το κτήριο του Υπουργείου Αγροτικής Ανάπτυξης θα αξιοποιηθεί από τον δήμο για την προβολή των αγροτικών προϊόντων και του μανιταριού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επισημαίνω εδώ ότι η πόλη των Γρεβενών έχει ανακηρυχθεί ως η πόλη του μανιταριού, ο Νομός Γρεβενών είναι μια περιοχή όπου τα άγρια μανιτάρια είναι ένα ιδιαίτερο έδεσμα και νομίζω ότι είναι γνωστό σε όλη την Ελλάδα, αλλά και σε επισκέψεις στο εξωτερικό.

**ΠΡΟΕΔΡΕΥΩΝ (Νικήτας Κακλαμάνης):** Το αίτημα είναι να παραχωρηθεί, για να το μαζέψω λίγο, γιατί ξεπεράσαμε τον χρόνο.

**ΧΡΗΣΤΟΣ ΜΠΓΙΑΛΑΣ:** Το αίτημα, κύριε Πρόεδρε -και κλείνω- είναι να γίνει η άμεση άρση της προηγούμενης παραχώρησης στο Υπουργείο Προστασίας του Πολίτη και να παραχωρηθεί στον δήμο.

Το επείγον, όμως, είναι ότι μέσα στους επόμενους μήνες και μέχρι το τέλος του έτους θα τρέξουν τα προγράμματα του ΕΣΠΑ, άρα θα πρέπει ο Δήμος Γρεβενών άμεσα να έχει…

**ΠΡΟΕΔΡΕΥΩΝ (Νικήτας Κακλαμάνης):** Ωραία. Κρατήστε κάτι για τη δευτερολογία σας.

**ΧΡΗΣΤΟΣ ΜΠΓΙΑΛΑΣ:** …την παραχώρηση για να προχωρήσει στις μελέτες του ΕΣΠΑ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς, κύριε Πρόεδρε, οφείλω να τονίσω ότι η Κυβέρνηση προσπαθεί, με τις δυνατότητες που υπάρχουν λόγω του φορτωμένου έργου που έχει -το αντιλαμβανόμαστε όλοι- ιδιαίτερα αυτή την περίοδο, να ανταποκριθεί στον Κοινοβουλευτικό Έλεγχο.

Αντιπαρέρχομαι, κύριε Γρηγοράκο, τα περί αντικοινοβουλευτικής λειτουργίας ενός χώρου ο οποίος τουλάχιστον μέχρι σήμερα τον διάλογο και τη δημοκρατική λειτουργία την έχει υπηρετήσει όσο καμιά άλλη παράταξη σε αυτή την Βουλή.

**ΛΕΩΝΙΔΑΣ ΓΡΗΓΟΡΑΚΟΣ:** Στην πράξη, κύριε Υπουργέ! Αυτά να τα πείτε αλλού, κύριε Υπουργέ, να τα πείτε εκεί που σας ακούν. Αυτά να τα πείτε αλλού, εκεί που ξέρετε και κοροϊδεύετε. Εδώ δεν κοροϊδεύετε κανέναν!

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρηγοράκο!

Απαντήστε τώρα στην ερώτηση, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Απαντώ τώρα στο ερώτημα του συναδέλφου.

Όντως, με απόφαση του Υπουργείου Αγροτικής Ανάπτυξης, το 2012 είχε παραχωρηθεί η δωρεάν χρήση μέρους του ακινήτου του Οργανισμού «ΔΗΜΗΤΡΑ» στα Γρεβενά για τις ανάγκες του Υπουργείου Προστασίας του Πολίτη. Ο Δήμος Γρεβενών, όντως, έχει υποβάλει το συγκεκριμένο αίτημα και ζητά την αξιοποίηση ενός μέρους των ακινήτων και πραγματικά θέλει να προωθήσει τα τοπικά αγροτικά προϊόντα.

Όμως, αγαπητοί συνάδελφοι, οφείλουμε να επισημάνουμε ότι για το συγκεκριμένο ακίνητο η προηγούμενη δημοτική αρχή, με πράξη εφαρμογής το 2010 το ενέγραψε –λανθασμένα, βεβαίως- στην ιδιοκτησία της. Το Υπουργείο το 2013 απέστειλε τους τίτλους κυριότητας των συγκεκριμένων εκτάσεων στον δήμο, ζητώντας βεβαίως η συγκεκριμένη ιδιοκτησία να καταγραφεί στην κυριότητα του δημοσίου.

Γι’ αυτό, λοιπόν, θεωρούμε απαραίτητο, για να εξετάσουμε το αίτημα, να γίνουν δύο κινήσεις. Πρώτον, πρέπει να υπάρξει η σύμφωνη γνώμη –όντως αναφέρθηκε ο συνάδελφος- του Υπουργείου Προστασίας του Πολίτη και, δεύτερον, να εκδοθεί διορθωτική Πράξη Εφαρμογής από τον δήμο, σύμφωνα με τις διατάξεις και να αποδοθεί η κυριότητα στο δημόσιο.

Από εκεί και πέρα, βεβαίως και θα εξετάσουμε το αίτημα. Ήδη, ο δήμος δεσμεύεται ότι θα αξιοποιήσει το συγκεκριμένο ακίνητο για αγροτική χρήση. Άρα, λοιπόν, άμεσα, μόλις ολοκληρωθούν αυτές οι διαδικασίες, εμείς θα προχωρήσουμε στην παραχώρηση της χρήσης. Πιστεύουμε ότι ιδιαίτερα για την περιοχή και για την ανάγκη αξιοποίησης ενός ιδιαίτερου προϊόντος, του μανιταριού, αλλά και γενικότερα των δυνατοτήτων που έχει στον αγροτικό χώρο, θα συμβάλει πάρα πολύ η συγκεκριμένη παραχώρηση.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μπγιάλα, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Κύριε Υπουργέ, γι’ αυτό έθεσα το θέμα ως επίκαιρη ερώτηση και σας είπα εν τάχει στην πρωτολογία μου ότι πρέπει «να τρέξουν» γρήγορα όλες αυτές οι προθεσμίες και όλες αυτές οι γραφειοκρατικές διαδικασίες, οι οποίες εμποδίζουν σήμερα την υπογραφή της παραχώρησης που θα μπορούσε να γίνει, αν δεν υπήρχαν αυτά τα προσκόμματα.

Θα πρέπει πολύ γρήγορα, λοιπόν, «να τρέξουν» όλες αυτές οι γραφειοκρατικές διαδικασίες, τις οποίες προαναφέρατε, για να προλάβουμε την προκήρυξη των νέων προγραμμάτων του ΕΣΠΑ, ώστε στην περίοδο του ΕΣΠΑ 2014-2020 να ενταχθεί όλη η διαμόρφωση του χώρου ως ένας εκθεσιακός χώρος προβολής των αγροτικών προϊόντων και ειδικά του μανιταριού.

Χαίρομαι που βλέπετε θετικά το αίτημα και παρακαλώ το Υπουργείο «να τρέξει» όσο το δυνατόν πιο γρήγορα όλες αυτές τις γραφειοκρατικές διαδικασίες, με τη δική μας συνδρομή βέβαια και του Δήμου Γρεβενών, αλλά και με τη συνδρομή του Υπουργείου Προστασίας του Πολίτη.

**ΠΡΟΕΔΡΕΥΩΝ (Νικήτας Κακλαμάνης):** Απ’ ό,τι κατάλαβα, ο Υπουργός δεσμεύτηκε να κάνει δεκτό το αίτημα. Γυρνώντας πίσω εσείς τώρα, πρέπει να μεριμνήσετε ώστε να βγει μία ανάκληση της απόφασης του τότε Δημοτικού Συμβουλίου, διότι το έβαλε ως προϋπόθεση.

**ΧΡΗΣΤΟΣ ΜΠΓΙΑΛΑΣ:** Έτσι πρέπει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Διαφορετικά, θα έρθετε ξανά εδώ σε τρεις μήνες και θα συζητάμε το ίδιο θέμα.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άρα, κύριε Πρόεδρε, ο δήμος πρέπει να ανακαλέσει τη συγκεκριμένη Πράξη Εφαρμογής.

**ΠΡΟΕΔΡΕΥΩΝ (Νικήτας Κακλαμάνης):** Έτσι ακριβώς.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εμείς θα προχωρήσουμε στη συγκεκριμένη παραχώρηση. Θέλω, όμως, να πω κάτι, επειδή όντως υπάρχει ένα πρόβλημα σχετικά με όλες τις εκτάσεις και όλα τα ακίνητα που έχει ο συγκεκριμένος Οργανισμός «ΔΗΜΗΤΡΑ» και βεβαίως το Υπουργείο Αγροτικής Ανάπτυξης.

Ήδη, με τον ν.4384/2016 ιδρύσαμε έναν Οργανισμό ο οποίος θα διαχειριστεί τα ακίνητα, τις γαίες και τους εξοπλισμούς του Υπουργείου Αγροτικής Ανάπτυξης. Προς το παρόν έχουμε μπει στη διαδικασία της καταγραφής. Έχουμε ήδη ξεπεράσει το ένα εκατομμύριο οκτακόσιες χιλιάδες στρέμματα αγροτικής γης, η οποία μπορεί να διατεθεί σε αγροτική χρήση. Καταμετρούμε τα ακίνητα που έχουμε, ούτως ώστε κάποια στιγμή να πούμε ότι αυτή είναι η περιουσία του δημοσίου, του Υπουργείου Αγροτικής Ανάπτυξης και μ’ αυτούς τους τρόπους εμείς θα την αξιοποιήσουμε.

Στη συγκεκριμένη περίπτωση, αυτή η παραχώρηση είναι ένας τρόπος αξιοποίησης πραγματικά επ’ ωφελεία της τοπικής κοινωνίας.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στη συζήτηση της τέταρτης με αριθμό 19/3-10-2016 επίκαιρης ερώτησης δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, σχετικά με την αποζημίωση αγροτών λόγω των τεράστιων καταστροφών που προκλήθηκαν σε καλλιέργειες και ζωικό κεφάλαιο στην Αρκαδία από τη θεομηνία της 25ης Ιουνίου.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, θα γνωρίζετε τι έγινε στην Αρκαδία στις 25 Ιουνίου. Θα σας πω τα λόγια του κ. Μπαλάφα, τον οποίο έστειλε η Κυβέρνηση, μαζί με τον Πρόεδρο του ΕΛΓΑ και ένα επιτελείο από πολλά Υπουργεία. Είπε ο κ. Μπαλάφας σε συνάντηση αγροτών στην Τεγέα ότι η καταστροφή ήταν βιβλική.

Μάλιστα, έχω κάνει δεκάδες ερωτήσεις. Η ΚΥΑ που ήρθε προχθές και φέρει την υπογραφή της Κυβέρνησης -να εξαιρέσω, για να είμαι δίκαιος, και να πω ότι ο μόνος Υπουργός που έτρεξε γρήγορα είναι ο κ. Αλεξιάδης, ο οποίος αυτό μπορούσε, αυτό έκανε, και το έβγαλε πολύ πριν από την ΚΥΑ, το λέω για να είμαι δίκαιος σε αυτά που θα πω- δυστυχώς απογοήτευσε το 70% του πληθυσμού της Αρκαδίας. Για να καταλάβετε, βάζει μόνο για καταστροφές σπιτιών. Έβαλε όλον τον κόσμο η Κυβέρνηση να πάει να καταθέσει για οικοσυσκευές και τα λοιπά, και τίποτα από όλα αυτά δεν έγινε.

Πάμε τώρα στο δικό σας για να δούμε και εσείς ως Υπουργείο τι θα κάνετε για να μην απογοητεύσουμε και, όπως είπε ο κ. Μπαλάφας, σταματήσουμε την παραγωγή των αγροτών για πάντα στην Αρκαδία. Κατ’ αρχάς, έχει τελειώσει πια στο 90% μετά από τέσσερις μήνες η καταγραφή. Μου έχετε στείλει και ένα σημείωμα. Υπάρχουν, όμως, δύο μεγάλα θέματα. Πρέπει να μας απαντήσετε σήμερα.

Πρώτον, να μην κάνετε το ίδιο που έκανε η ΚΥΑ, εκπτώσεις στις αποζημιώσεις. Εδώ θέλω να σας πω πολύ ξεκάθαρα ότι υπάρχουν καταγγελίες. Λέω ότι η πολιτική ηγεσία -και θέλω να μου το διαψεύσετε αυτό- και ο υπεύθυνος στην Ακαρδία, ο κ. Αγγελόπουλος, μειώνουν, κάνουν εκπτώσεις στις καταστροφές γιατί δεν υπάρχουν χρήματα.

Αυτό, κύριε Υπουργέ, θέλω να το διαψεύσετε, γιατί θα φανεί σε λίγο χρονικό διάστημα, και να πείτε ότι σε καμμία περίπτωση δεν θα μειώσουμε και δεν θα κάνουμε εκπτώσεις στις καταστροφές για να μη δώσουμε τα χρήματα που χρειάζονται, γιατί υπάρχει βιβλική καταστροφή.

Δεύτερον, σας έχω πει -είχα πει και στον κ. Μπαλάφα, γιατί αυτός ήταν ο εκπρόσωπος- ότι οι αγρότες έχουν ένα αίτημα. Το αίτημά τους είναι αν θα μπορούσαν τις εισφορές του ΕΛΓΑ να τις συμψηφίσουν με τις αποζημιώσεις. Είναι αίτημα δίκαιο.

Τρίτον, σας παρακαλούμε, κύριε Υπουργέ, δώστε μας ένα χρονοδιάγραμμα για το πότε αυτοί οι άνθρωποι θα αποζημιωθούν και θα μπορέσουν να μπουν ξανά στην παραγωγή. Οι γεωπόνοι τούς ζητούν ήδη τα λεφτά και δεν τους δίνουν πίστωση για τον επόμενο χρόνο. Άρα καταλαβαίνετε ότι αν δεν μπορούν να καλλιεργήσουν τώρα, δεν θα μπορεί να υπάρξει σοδιά και για το επόμενο χρονικό διάστημα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, θέλετε να δούμε τα πράγματα πώς διαμορφώνονται; Η Κυβέρνηση έχει επισκεφθεί σχεδόν όλες τις πληγείσες περιοχές της χώρας είτε από πυρκαγιές είτε από πλημμύρες, όπως η προκειμένη που συζητάμε. Άρα έχουμε μία πλήρη και σαφή εικόνα.

Δεύτερον, ήδη ο προϋπολογισμός του ΕΛΓΑ έχει αυξηθεί, ξεπερνώντας τις δυνατότητες που είχε με βάση την κείμενη νομοθεσία -ξέρετε ότι η χρονιά αυτή ήταν πάρα πολύ δύσκολη-, και όλα, λοιπόν, πληρώνονται. Δεν υπάρχει καμμία περίπτωση αυτά που θα βγουν μέσα από τις εκτιμήσεις, που ήδη ολοκληρώνονται για τη συγκεκριμένη περιοχή και καλύπτονται ασφαλιστικά από τον ΕΛΓΑ, να μην πληρωθούν στο ακέραιο.

Γιατί το λέω αυτό το πράγμα; Το λέω διότι αυτήν την ώρα βρισκόμασταν στη διαδικασία μεταφοράς των πορισμάτων για τις συγκεκριμένες εκτιμήσεις από τον ΟΠΕΚΕΠΕ στον ΕΛΓΑ, διότι όλα αυτά πρέπει να επιβεβαιώνονται και με βάση τα γεωχωρικά δεδομένα.

Μόλις ολοκληρωθεί αυτή η διαδικασία, να είστε σίγουρος ότι όσοι έχουν πληγεί και καλύπτονται από τον ΕΛΓΑ, δηλαδή μιλάμε για την παραγωγή, μιλάμε για το ζωικό κεφάλαιο που χάθηκε, θα πληρωθούν άμεσα.

Όμως, υπάρχουν και άλλες απώλειες, τις οποίες εμείς προσπαθούμε όσο το δυνατόν, με τους πόρους που μπορούμε να διασφαλίσουμε, να τις καλύψουμε, όπως παραδείγματος χάριν, απώλειες εισοδήματος επόμενων χρόνων, καταστροφή εξοπλισμού πάγιων εγκαταστάσεων.

Η διαδικασία είναι η γνωστή και την ξέρετε. Συντάσσεται ένας φάκελος και, μέσω κρατικών ενισχύσεων, τα γνωστά ΟΠΣΕΑΕ, εφόσον αυτά εγκριθούν από την Ευρωπαϊκή Επιτροπή, ακολουθεί η καταβολή τους.

Όντως σ’ αυτή τη διαδικασία υπήρχε μία καθυστέρηση.

Αυτό, λοιπόν, που θέλω να σας μεταφέρω είναι ότι αυτήν την ώρα γίνονται συζητήσεις στην Ευρωπαϊκή Επιτροπή. Μάλιστα, τη Δευτέρα στο Λουξεμβούργο που υπάρχει το σχετικό Συμβούλιο Υπουργών Γεωργίας θα μπει ως θέμα η μείωση των γραφειοκρατικών διαδικασιών, ώστε να καταργηθεί η διπλή επαλήθευση, όταν τα κράτη-μέλη ζητούν την άδεια για κρατικές ενισχύσεις για τις περιπτώσεις των αγροτών που επλήγησαν από φυσικές καταστροφές. Αυτό σημαίνει ότι ο χρόνος μειώνεται άμεσα στο μισό σε σχέση με την προηγούμενη κατάσταση.

Βεβαίως, όπως αντιλαμβάνεστε και το γνωρίζετε, όσον αφορά το ύψος των κρατικών ενισχύσεων, δεν μπορεί να ξεπεράσει τα 15-16 εκατομμύρια τον χρόνο μέσα από αυτήν τη διαδικασία.

Εμείς έχουμε μπροστά μας και το συγκεκριμένο πρόγραμμα αγροτικής ανάπτυξης «5/2» –για το οποίο θα αρχίσουμε τις προκηρύξεις και εξελίσσεται- που αφορά κάλυψη ζημιών από φυσικές καταστροφές. Εκεί ξεκινάμε με ένα ποσό 15 εκατομμυρίων, το οποίο μπορούμε άμεσα να τροποποιήσουμε και να το φτάσουμε στα 45 εκατομμύρια, για να καλύψουμε δαπάνες αποκατάστασης ζημιών.

Άρα λοιπόν προσπαθούμε με όλους τους τρόπους. Να είστε σίγουρος ότι εφόσον ολοκληρωθεί η σχετική διαδικασία, θα υπάρξουν άμεσα πληρωμές.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Σεληνίων της Σαλαμίνας.

Καλωσορίσατε στη Βουλή των Ελλήνων, παιδιά!

(Χειροκροτήματα απ’ όλες τις πτέρυγες της Βουλής)

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, εγώ δεν θα σας πω τίποτα παραπάνω, αλλά επειδή μας ακούνε σίγουρα οι αγρότες της Αρκαδίας και περιμένουν από εσάς απαντήσεις, θα ήθελα να σας πω ότι τα πράγματα είναι πολύ απλά. Είναι σαν τις συντάξεις. Ακόμα κι αν εγώ λέω ότι κόπηκαν και εσείς ότι δεν κόπηκαν, ο άλλος που πάει στο ATM το ξέρει. Το ίδιο συμβαίνει και με τις αποζημιώσεις. Ό,τι και να λέτε εσείς, ό,τι και να λέω εγώ, ο αγρότης της Αρκαδίας ξέρει τι του είπε ο κ. Μπαλάφας, ο Πρόεδρος του ΕΛΓΑ στην Τρίπολη. Άρα ό,τι και να του λέω εγώ, στο τέλος θα πάει και θα καταλάβει αν αυτά έγιναν ή όχι.

Όμως, θα μου επιτρέψετε να σας πω ότι τα ίδια λέγαμε –γι’ αυτό και σας ανέφερα την ΚΥΑ- και για τις οικοσυσκευές.

Μάλιστα, θέλω να σας πω ότι στις 5 Αυγούστου, που η ένωση και ουσιαστικά ο τοπικός ΣΥΡΙΖΑ επισκέφτηκε τον κ. Μπόλαρη, έβγαλαν ανακοίνωση για ολοκληρωμένο σχέδιο επανεκκίνησης της Αρκαδίας. Μάλιστα, ο αγροτικός συνεταιρισμός ο οποίος δεν είναι φιλικά προσκείμενος σε εμάς λέει: «…αναμένεται από τα Υπουργεία, αλλά αν δεν υπάρξουν φοροελαφρύνσεις-ρυθμίσεις στον ΟΓΑ και τον ΕΛΓΑ, οι αγρότες δύσκολα θα ξαναμπούν στην επόμενη καλλιεργητική περίοδο». Δεν τα λέμε εμείς! Αυτά τα είπαν με τον κ. Μπόλαρη. Ο κ. Μπόλαρης ανακοίνωνε ότι ήταν στα σκαριά ολοκληρωμένο σχέδιο εκατομμυρίων στην Αρκαδία. Αυτό ήταν το αποτέλεσμα της συνάντησης μαζί τους.

Πάμε όμως στο διά ταύτα. Έχω ένα χαρτί στις 29-7-2016 από τον ΕΛΓΑ, το οποίο λέει ότι έγιναν χαλαζοπτώσεις και κάποιες από αυτές της ζημιές καλύπτονται από τον ΕΛΓΑ, από τις κρατικές ενισχύσεις, υπάρχουν οι κατάλληλες προϋποθέσεις. Και λέει: «Ζημιώθηκαν πατάτες και κατά δεύτερο λόγο σιτηρά, κηπευτικά κ.λπ.». Εγώ σας λέω ότι δεν είναι κατά δεύτερο λόγο, αλλά 100%.

Σημαντικές, λέει, ζημιές από χαλάζι σε μηλιές, αχλαδιές, κερασιές οι οποίες καλύπτονται από τον ΕΛΓΑ. Μιλάμε για καταστροφή 100%. Τις είδε ο κ. Μπαλάφας και είπε ότι πρόκειται για βιβλική καταστροφή. Το ίδιο συμβαίνει και στο ζωικό κεφάλαιο.

Λέτε όμως: «Οι εκτιμήσεις των ζημιών στη φυτική παραγωγή αναμένεται να ολοκληρωθούν από το αρμόδιο υποκατάστημα εντός του καλοκαιριού –σήμερα είμαστε στον Οκτώβριο!- και να κοινοποιηθούν τα πορίσματα τον Σεπτέμβριο, για να ολοκληρωθεί η διαδικασία. Εσείς τα λέτε! Δεν τα λέω εγώ. Ο Πρόεδρος του ΕΛΓΑ κ. Κουρεμπές. Δεν είναι δικός μου!

Κύριε Υπουργέ, καταλαβαίνω αυτά που λέτε για την Ευρωπαϊκή Επιτροπή, αλλά δεν μας είπατε ουσιαστικά πότε θα ολοκληρωθεί αυτή η διαδικασία. Άκουσα –και το κρατάω- ότι δεν υπάρχει πολιτική πρωτοβουλία προς τον κ. Αγγελόπουλο -γιατί υπάρχουν καταγγελίες, για αυτό σας το λέω και σας το λέω δημόσια- για μείωση και εκπτώσεις στις καταστροφές. Γιατί; Για όλα αυτά που είπατε, για τις αδυναμίες.

Και δεύτερον, σας είπα κάτι, το οποίο το πρότεινα και στον κ. Μπαλάφα και πίστευα ότι θα σας ενημερώσει. Αν μπορούμε, να γίνει ένας συμψηφισμός των εισφορών του ΕΛΓΑ, που θα μπορούσε να περάσει στην ΚΥΑ -και δεν σας λέω για τίποτε άλλο και εσείς νομίζω ότι το θέλετε- με τις αποζημιώσεις, ώστε αυτοί οι άνθρωποι να μην χρειάζονται να πληρώνουν τις εισφορές, ενώ έχουν καταστραφεί και δεν μπορούν να τους δώσουν οι γεωπόνοι πίστωση.

Κύριε Υπουργέ, καταλαβαίνω τις δυσκολίες. Ήταν μια δύσκολη χρονιά για όλη την Ελλάδα και καταλαβαίνω ότι και οι άλλοι νομοί έχουν τα ίδια προβλήματα. Αλλά όταν βλέπει το κλιμάκιο του ΕΛΓΑ -πολύ σωστά είπατε ότι ήρθε η Κυβέρνηση με Υπουργό, πρόεδρο του ΕΛΓΑ, ΟΠΕΚΕΠΕ, γενικούς γραμματείς- και στην ΚΥΑ δεν κάνει τίποτα από όλα αυτά που λέει, θέλω να σας πω- ότι έχουμε πολλές ενστάσεις, εάν δεν μας πείτε ουσιαστικά…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …τι θα γίνει το επόμενο χρονικό διάστημα.

Σας ευχαριστώ πολύ. Και θα τα ξαναπούμε. Είναι σίγουρο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, σχετικά με την καταγγελία σας θα επιληφθούμε. Και βεβαίως, δεν μπορώ να σας πω αυτήν την ώρα ότι αποδέχομαι την καταγγελία σας. Πρέπει να διερευνηθεί και να γίνουν τα δέοντα.

Το δεύτερο που έχω να σας πω είναι ότι όσες ζημιές καλύπτονται από τον ΕΛΓΑ θα αποζημιωθούν. Βεβαίως τώρα μπαίνει το εάν έχει πληρωθεί το ασφάλιστρο ή όχι. Είμαστε, λοιπόν, στο 2016, που σημαίνει ότι μπορούμε μέχρι τέλος του 2016 να διευκολύνουμε τους συγκεκριμένους αγρότες, όσον αφορά την καταβολή του ασφαλίστρου. Διαδικασίες συμψηφισμών αυτήν την ώρα δεν συζητάμε. Πρέπει να αντιληφθείτε ότι έχουμε έναν ασφαλιστικό φορέα που λέγεται ΕΛΓΑ, που λειτουργεί ανταποδοτικά και πρέπει οπωσδήποτε να έχει τους πόρους του ανά πάσα στιγμή, γιατί δυστυχώς είμαστε μια χώρα που τα φαινόμενα αυτά επαναλαμβάνονται διαρκώς.

Οι διαδικασίες εκτίμησης, υιοθέτησης των αιτημάτων, πορείας των πορισμάτων δεν γίνονται από τη μια μέρα στην άλλη. Το ξέρετε και είναι κάτι με το οποίο εδώ και χρόνια λειτουργούμε. Έτσι προβλέπεται από το καταστατικό, από το οργανόγραμμα του ΕΛΓΑ.

Για τις υπόλοιπες ζημιές, που δεν καλύπτονται από τον ΕΛΓΑ -σας είπα και το επαναλαμβάνω- ότι εμείς σκεφτόμαστε σε εθνικό επίπεδο να δούμε πώς έχουν διαμορφωθεί οι καταστάσεις φέτος, οπότε να διεκδικήσουμε όλες τις πιθανότητες πόρων, που μπορούν να βοηθήσουν προς αυτή την κατεύθυνση.

Για αυτό λοιπόν, από την ώρα που δεν έχουμε σαφή εικόνα τι συμβαίνει με τις ζημιές σε εθνικό επίπεδο, αλλά και σε κάθε περιφερειακή ενότητα, δεν μπορώ να σας τίποτα περισσότερο από το ότι όλες οι διαθέσιμες δυνατότητες θα εξαντληθούν.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην πέμπτη με αριθμό 35/4-10-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τους Υπουργούς Εσωτερικών και Διοικητικής Ανασυγκρότησης και Οικονομικών, σχετικά με τη στήριξη των πληγέντων κατοίκων της Λευκάδας από την πυρκαγιά της 8ης Αυγούστου και την αποκατάσταση των ζημιών.

Στην ερώτηση θα απαντήσει ο Υπουργός κ. Τρύφων Αλεξιάδης.

Ορίστε κύριε Μωραϊτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Υπουργέ.

Κύριε Υπουργέ, αν και πέρασαν δύο μήνες από την πυρκαγιά της 8ης Αυγούστου στη Λευκάδα που άφησε πίσω της στάχτη οκτώ κτίρια στα οποία διέμεναν δεκαέξι οικογένειες που έμειναν άστεγες, που επίσης καταστράφηκαν ολοσχερώς δύο μικροκαταστήματα που οι οικογένειες έβγαζαν το ψωμί τους, δεν έχει γίνει απολύτως τίποτα. Δεν υπάρχει ακόμα πόρισμα από την πληροφόρηση που έχουμε από τους πληγέντες. Με λίγα λόγια, οι πληγέντες έχουν αφεθεί στο έλεος χωρίς στέγη. Περιφέρονται στους συγγενείς σαν φιλοξενούμενοι. Το μόνο που έγινε είναι ότι τους είπαν να πάνε σε κάποια καταλύματα της Εκκλησίας, τα οποία όμως δεν πληρούν τις προδιαγραφές για να μείνουν λαϊκές οικογένειες.

Η πυρκαγιά, κύριε Υπουργέ, ανέδειξε με τον πιο κατηγορηματικό τρόπο ένα μεγάλο πρόβλημα που υπάρχει, ιδιαίτερα στη Λευκάδα. Δηλαδή τι ανέδειξε; Την παντελή έλλειψη μέτρων πυροπροστασίας. Και το λέμε αυτό, ιδιαίτερα για την πόλη της Λευκάδας, γιατί προφανώς ξέρετε ότι είναι μια πόλη όπου ένα μεγάλο μέρος των σπιτιών, ιδιαίτερα στις φτωχογειτονιές της πόλης, λόγω της σεισμικότητας της περιοχής, είναι ξύλινες κατασκευές, οι οποίες είναι εκτεθειμένες στην πυρκαγιά. Είναι καθοριστικές οι ευθύνες και της πολιτείας και των τοπικών αρχών. Θα πω στη δευτερολογία μου τι ακριβώς έγινε και τι είπε η Πυροσβεστική Υπηρεσία. Γιατί εκεί δεν υπήρχαν μέτρα προστασίας για να αντιμετωπιστούν τέτοια φαινόμενα.

Εμείς ζητάμε συγκεκριμένες απαντήσεις, κύριε Υπουργέ. Να δοθούν από τον κρατικό προϋπολογισμό σε αυτούς τους πληγέντες χρήματα για την αποκατάσταση των ζημιών σε ό,τι αφορά οικοσυσκευές, ρουχισμό και άλλα είδη. Το κυριότερο από όλα, όμως, είναι να παρθούν μέτρα και να δοθούν χρήματα για να ανακατασκευαστούν αυτές οι κατοικίες. Να σημειώσω ότι υπάρχει ζημιά ολοκληρωτικής καταστροφής σε έναν παραδοσιακό κινηματογράφο της πόλης.

Κύριε Υπουργέ, να μην κάνετε αυτό που κάνατε για τους σεισμόπληκτους στη Λευκάδα –θα αναφερθώ στη συνέχεια- που δώσατε μια εξάμηνη αναστολή των χρεών και τώρα τους ήρθαν όλα μαζεμένα στο κεφάλι, αφού παρήλθαν οι έξι μήνες. Γιατί ο σεισμός έγινε ακριβώς ένα χρόνο πριν από τον περασμένο Νοέμβριο.

Ζητάμε, επίσης, κύριε Υπουργέ, τα μέτρα που θα παρθούν να είναι συγκεκριμένα για τους σεισμόπληκτους. Γιατί κάποιες εξαγγελίες της Κυβέρνησης όχι μόνο δεν πραγματοποιήθηκαν, αλλά απεναντίας αυτοί οι κάτοικοι έχουν αφεθεί να ζουν στην απόγνωση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Αλεξιάδης. Δεν ξέρω αν μπορεί να σας απαντήσει και για την πυροπροστασία.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Δεν μπορώ να απαντήσω για όλα τα Υπουργεία. Είναι σαφέστατο. Η ερώτηση αφορά δύο Υπουργεία: το Υπουργείο Εσωτερικών και Διοικητικής Ανασυγκρότησης και το Υπουργείο Οικονομικών. Θα πω μετά για το Υπουργείο Εσωτερικών.

Σε ό,τι αφορά το Υπουργείο Οικονομικών, θα απαντήσω και θα σας καταθέσω και όλα τα σχετικά έγγραφα, για να εξοικονομήσουμε ό,τι μπορούμε από τον χρόνο, κύριε Βουλευτά. Θα καταθέσω τα σχετικά έγγραφα της Γενικής Γραμματείας Δημοσίων Εσόδων για το θέμα, της Γενικής Γραμματείας Δημοσιονομικής Πολιτικής και της Γενικής Γραμματείας Οικονομικής Πολιτικής του Υπουργείου Οικονομικών, που απαντούν στα ζητήματα που θέσατε.

Σε ό,τι αφορά το θέμα του Υπουργείου Οικονομικών και τι κάνει για τους σεισμούς στη Λευκάδα:

Με συγχωρείτε πολύ. Κατάλαβα από την κριτική σας, ότι μας αποδίδετε ότι: «Δεν έγινε τίποτα». Εγώ θα αναφέρω συγκεκριμένα πράγματα: ΦΕΚ 1-12-2015, παράταση προθεσμιών υποβολής φορολογικών δηλώσεων. Εδώ, να τονίσω, πως όταν υπάρχει μια φυσική καταστροφή -όχι όταν ξεσπάει μια πυρκαγιά σε ένα σπίτι ή σε ένα μαγαζί - η Πολιτική Προστασία βγάζει απόφαση και κηρύσσει την περιοχή σε έκτακτη ανάγκη. Και έρχεται μετά το Υπουργείο Οικονομικών και παρατείνει τις προθεσμίες υποβολής φορολογικών υποχρεώσεων. Η παράταση από μόνη της σε απλά ελληνικά λέει: «Παρατείνουμε μέχρι τότε». Δεν μπορούν να διαγραφούν αυτές οι υποχρεώσεις. Είναι σαφέστατο αυτό. Άρα, πρέπει να πληρωθούν μέχρι τότε.

Παράταση προθεσμιών την 1-12-2015, λοιπόν, στις 31-12-2015 παράταση καταβολής βεβαιωμένων οφειλών, στις 26-2-2016 παράταση και αναστολή για Δήμους Λευκάδας και Μεγανησίου και στις 3-6-2016 ρύθμιση ληξιπροθέσμων οφειλών λόγω του σεισμού της 17-11-2015 στους Δήμους Λευκάδας, Μεγανησίου, όπου υπάρχει ειδική ρύθμιση για τα χρέη αυτά. Τέλος, ο ν.4387/12-5-2016, σχετικά με το θέμα του ΕΝΦΙΑ: «Κτίσματα μετά του αναλογούντος σε αυτά οικοπέδου, τα οποία βρίσκονται εντός των Περιφερειακών Ενοτήτων Λευκάδας και Ιθάκης και έχουν αποδεδειγμένα υποστεί ζημιές από τους σεισμούς του Νοεμβρίου του 2015, απαλλάσσονται από τον ΕΝΦΙΑ για τα έτη 2015 και 2016».

Όχι απλά δεν ισχύει αυτό που είπατε, -ότι δεν κάναμε τίποτα- αλλά ίσα-ίσα αυτό που κάναμε στη Λευκάδα, για παράδειγμα για τον ΕΝΦΙΑ, δεν μπορέσαμε να το κάνουμε σε άλλες περιοχές, όπου είχαμε ίδιες ή και μεγαλύτερες καταστροφές. Άρα, δεν ισχύει αυτό το επιχείρημα σας.

Στη δευτερολογία μου θα πω για το Υπουργείο Εσωτερικών.

Σε ό,τι αφορά το θέμα του ΕΝΦΙΑ: Στο ζήτημα του ΕΝΦΙΑ και σε αυτά τα ακίνητα και σε άλλα ακίνητα, που έχουν υποστεί φυσική καταστροφή, υπάρχει η δυνατότητα μείωσης έως και διαγραφής του ΕΝΦΙΑ, ανάλογα με το τι ζημιά έχει υποστεί το ακίνητο.

Συγκεκριμένα υπάρχει εγκύκλιος και σχετικός νόμος γι’ αυτό το θέμα. Είναι η εγκύκλιος 1052/19-2-2014, η οποία με σαφήνεια λέει -το λέει και το έγγραφο της γενικής διεύθυνσης που σας έχω καταθέσει- ότι σε περίπτωση που το κτίσμα έχει μερική ή ολική καταστροφή, τότε υπάρχει μείωση ή έκπτωση του ΕΝΦΙΑ. Και αν υπάρχει μερική έλλειψη στέγης ή άλλες ουσιώδεις βλάβες που το καθιστούν μη λειτουργικό, χαρακτηριστικά που παραπέμπουν ευθέως σε κτίσμα σεισμόπληκτο, πυρόπληκτο, πυροπαθές ή πληγέν κ.λπ.. αναγράφεται ως ημιτελές, εφόσον υπάρχει το οικείο παραστατικό που τεκμηριώνει τους ισχυρισμούς του φορολογούμενου...

**ΠΡΟΕΔΡΕΥΩΝ (Νικήτας Κακλαμάνης):** Μην διαβάζετε όλη την εγκύκλιο, κύριε Υπουργέ, καταθέστε την στα Πρακτικά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Την έχω καταθέσει στα Πρακτικά.

Τελειώνω. Με δυο λόγια, λέει ότι όποιος έχει τέτοιο πρόβλημα δηλώνει το ακίνητό του ως ημιτελές ή ως κατεστραμμένο και έχει μείωση ή απαλλαγή από τον ΕΝΦΙΑ. Δεν ισχύει το ότι δεν κάναμε τίποτα. Έχουμε κάνει πάρα πολλά και θα κάνουμε ακόμα στα πλαίσια που μπορούμε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, γι’ αυτόν ακριβώς τον λόγο οι κάτοικοι της περιοχής, οι πληγέντες από την πυρκαγιά και από τον σεισμό, όπως ανέφερα, είναι αγανακτισμένοι. Είναι οργισμένοι. Εμείς τι σας είπαμε; Ναι, δώσατε αναβολή, για να πληρώσουν προς την εφορία και προς τον δήμο. Μετά από έξι μήνες λέτε σε αυτούς τους ξεσπιτωμένους: «Τώρα πληρώστε».

Είπατε και κάτι άλλο. Να πληρώσουν μειωμένο ΕΝΦΙΑ αυτοί που έχουν υποστεί ζημιά σε έναν βαθμό οι κατοικίες τους. Να είναι δηλαδή και ξεσπιτωμένοι και να πληρώσουν ΕΝΦΙΑ για σπίτια που δεν κατοικούν και προσπαθούν να δουν πού θα στεγάσουν τις οικογένειές τους.

Βέβαια, κύριε Υπουργέ, αυτό δεν συμβαίνει πρώτη φορά. Είναι μια πάγια τακτική και από τους προηγούμενους και από εσάς. Όταν είναι αναμμένες οι φωταγωγικές μηχανές και όταν κάνουν λήψη οι τηλεοπτικές κάμερες, δίνετε υποσχέσεις, συμπάσχετε, συμπονάτε τους πληγέντες, αλλά μόλις τα φώτα της επικαιρότητας σταματήσουν, σταματούν και όλα αυτά.

Κύριε Υπουργέ, κάνατε κάτι πράγματα, για παράδειγμα δώσατε κάποια χρήματα σε ό,τι αφορά για την κατασκευή οδικών δικτύων, αγροτικών και άλλων δρόμων. Για τους πληγέντες, όμως, δεν πάρθηκαν μέτρα ανακούφισης. Βέβαια, εμείς δεν έχουμε αυταπάτες. Είπε ο κύριος πρόεδρος ότι δεν αφορά τα ζητήματα της Πυροσβεστικής.

Ακούστε, κλιμάκιο του ΚΚΕ πριν από έναν χρόνο επισκέφτηκε την Πυροσβεστική του νησιού. Ξέρετε τι μας έβαλαν τότε οι επικεφαλής εκεί της Πυροσβεστικής; Λόγω της ιδιαιτερότητας, πρέπει να είναι έτοιμοι οι κρουνοί, γιατί υπάρχουν και στενά δρομάκια στη Λευκάδα. Πρέπει να παρθούν τέτοια μέτρα από μεριάς τοπικής διοίκησης, των δήμων, από μεριάς της πολιτείας και της Τροχαίας, ώστε να είναι ανοιχτοί οι δρόμοι. Βέβαια, κάτι τέτοιο, και από τις απαντήσεις της Πυροσβεστικής, δεν υπήρχε. Υπήρχαν κρουνοί οι οποίοι δεν είχαν νερό και οι άλλοι δεν λειτουργούσαν.

Επίσης, έβαλαν ζήτημα ότι πρέπει να προμηθευτεί η Πυροσβεστική ευέλικτα οχήματα, που να μπορούν σε αυτούς τους στενούς δρόμους να παρέμβουν άμεσα. Δεν υπήρχε κάτι τέτοιο και γι’ αυτό είχαμε πραγματικά ολοκληρωτική καταστροφή. Παρέμεινε και η Τροχαία και ο κόσμος θεατές και έγιναν όλα παρανάλωμα του πυρός. Δεν μπορούσαν να επέμβουν. Επομένως, οι ευθύνες είναι καθοριστικές.

Βέβαια, εμείς ξέρουμε ότι τέτοια έργα, και ιδιαίτερα για την πόλη της Λευκάδας, δεν παίρνονται, γιατί αυτά έργα δεν αφήνουν κενό στους κατασκευαστές. Αλλού μπουκώνετε με άφθονο χρήμα τους μεγάλους κατασκευαστικούς ομίλους, φοροαπαλλάσσετε τους εφοπλιστές, όχι όμως τους πληγέντες. Είναι σοβαρό ζήτημα, κύριε Υπουργέ.

Και αυτό που είπατε, δηλαδή, κάποιοι να μην πληρώσουν τον ΕΝΦΙΑ για μια χρονιά ή δύο ή να δώσετε αναστολή, αναβολή σε ό,τι αφορά τις φορολογικές δηλώσεις, είναι μέτρα αυτά που μπορούν να ανακουφίσουν τους πληγέντες;

Εμείς λέμε καθαρά «όχι». Γι’ αυτό ζητάμε συγκεκριμένες απαντήσεις. Πρέπει να παρθούν μέτρα. Ιδιαίτερα για τους πληγέντες από την πυρκαγιά δεν είπατε απολύτως τίποτα. Εγώ σας είπα στην αρχική τοποθέτηση ότι σήμερα δυο μήνες μετά –αύριο είναι ακριβώς δυο μήνες- δεν υπάρχει καμμία καταγραφή, δεν υπάρχει πόρισμα. Αυτός ο κόσμος είναι πραγματικά στο έλεος.

Απευθυνόμαστε αυτήν την στιγμή στους κατοίκους του νησιού και τους λέμε ότι πρέπει να πάρουν την υπόθεση στα χέρια τους. Γιατί θεωρούμε ότι για να παρθούν μέτρα ανακούφισης, είναι υπόθεση του ίδιου του λαϊκού κινήματος και για να δώσουν οριστική λύση στα βάσανά τους, πρέπει να υπάρξουν και άλλες πολιτικές που στα επίκεντρο θα είναι οι λαϊκές ανάγκες και όχι η κερδοφορία του κεφαλαίου, γιατί αυτό αποδείχτηκε.

Άλλωστε, κύριε Υπουργέ, επειδή ειπώθηκε και προηγούμενα, εδώ υπάρχει και ένα έγγραφο. γιατί ενδεχομένως να επικαλεστείτε και την λυκοσυμμαχία της Ευρωπαϊκής Ένωσης, ότι θα δώσει λύσεις ανακούφισης στους πληγέντες.

Εδώ για την πυρκαγιά της Χίου, η απάντηση από την Ευρωπαϊκή Επιτροπή -και θα την καταθέσω στα Πρακτικά- είναι ότι δεν είναι επιλέξιμες οι καταστροφές για τα λαϊκά νοικοκυριά. Άλλες είναι επιλέξιμες. Θα το καταθέσω στα Πρακτικά.

Ένα άλλο πολύ σοβαρό θέμα είναι ότι δεν πρόκειται να πάρουν ούτε ένα ευρώ οι πληγέντες, όπως είπε προηγουμένως ο συνάδελφος από την Αρκαδία.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Μωραΐτη. Αφήστε τώρα τη Χίο.

**ΝΙΚΟΛΑΟΣ ΜΩΡΑΪΤΗΣ:** Το θέμα είναι ότι αυτές οι καταστροφές είναι μη επιλέξιμες και πρέπει να υπερβαίνουν, αν θυμάμαι καλά, το 1,5% του Ακαθάριστου Εθνικού Προϊόντος σε επίπεδο περιφέρειας. Δηλαδή, για παράδειγμα, για τη Χίο είναι γύρω στα 40 εκατομμύρια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μωραΐτη, παρακαλώ κλείστε.

**ΝΙΚΟΛΑΟΣ ΜΩΡΑΪΤΗΣ:** Επομένως, εμείς θεωρούμε ότι οι πληγέντες πρέπει να πάρουν την υπόθεση στα χέρια τους, να παλέψουν πραγματικά για μέτρα, τα οποία θα δώσουν πραγματική ανακούφιση στα προβλήματά τους.

(Στο σημείο αυτό ο Βουλευτής κ. Νικόλαος Μωραΐτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, εγώ είμαι εξωκοινοβουλευτικός, δεν είμαι Βουλευτής. Όμως για να μπορέσω να ανταποκριθώ στον ρόλο μου εδώ στη Βουλή, κάθισα και διάβασα πάρα πολλά πράγματα. Το να είναι εδώ Υπουργός Οικονομικών και να σας απαντά σε μια ερώτηση που κάνατε για δύο Υπουργούς και να επιμένετε να βάζετε θέματα που αφορούν άλλα Υπουργεία, καταλαβαίνω τις τηλεοπτικές ανάγκες, αλλά δεν έχουν σχέση με την παρουσία μου εδώ, για την οποία με σαφήνεια μίλησα.

Σε ό,τι αφορά, λοιπόν, το Υπουργείο Υποδομών και Μεταφορών και τα άλλα Υπουργεία για τα οποία βάλατε θέματα, θα σας καταθέσω έγγραφο του Υπουργείου Υποδομών, Μεταφορών και Δικτύων, του Υπουργείου Εσωτερικών, του Υπουργείου Εσωτερικών, Διοικητικής Ανασυγκρότησης, άλλης Γενικής Διεύθυνσης, του Υπουργείου Εργασίας και Κοινωνικής Ασφάλισης και Κοινωνικής Αλληλεγγύης, μια σειρά από έγγραφα που απαντούν για τις αρμοδιότητες των άλλων Υπουργείων. Δεν υπάρχει η δυνατότητα, να απαντώ εγώ για τα άλλα Υπουργεία. Στα υπόλοιπα, όμως, στα οποία αναφερθήκατε δεν είναι κακό να διαφωνούμε. Είναι μεγάλες οι πολιτικές διαφωνίες που έχουμε. Κακό είναι να μην μπορούμε να συνεννοηθούμε.

Εδώ λέτε ότι δώσαμε φοροαπαλλαγές στο μεγάλο κεφάλαιο και στους εφοπλιστές. Πείτε μου μία.

**ΝΙΚΟΛΑΟΣ ΜΩΡΑΪΤΗΣ:** Εβδομήντα φοροαπαλλαγές!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Πείτε μου μία που ψηφίσαμε.

**ΝΙΚΟΛΑΟΣ ΜΩΡΑΪΤΗΣ:** Απαλλάσσετε όχι τους ναυτεργάτες, αλλά τους εφοπλιστές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μωραΐτη, ο κύριος Υπουργός σας άκουσε ακόμα και εκτός θέματος που μιλήσατε. Μην τον διακόπτετε.

**ΝΙΚΟΛΑΟΣ ΜΩΡΑΪΤΗΣ:** Δεν είμαι εκτός θέματος.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Για να κλείσουμε, σας παρακαλώ…

**ΠΡΟΕΔΡΕΥΩΝ (Νικήτας Κακλαμάνης):** Σε σχέση με την επίκαιρη, εκτός ήταν.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά αυτήν την Κυβέρνηση, το πόσο έχει επιβαρυνθεί η ναυτιλία με φορολογική επιβάρυνση, με φορολογικά μέτρα, το έχουμε καταθέσει απαντώντας σε δικούς σας Βουλευτές και έχουμε εξηγήσει. Από 12-13 εκατομμύρια, που ήταν η ετήσια επιβάρυνσή της, έχουμε ξεπεράσει τα 130 τον χρόνο.

**ΝΙΚΟΛΑΟΣ ΜΩΡΑΪΤΗΣ:** Ωραία.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ε, ναι, εντάξει. Έπρεπε να τα πάμε στα 15 δισεκατομμύρια και να φύγουν οι ναυτιλιακές επιχειρήσεις και να πάνε στο εξωτερικό. Είναι κι αυτό μια άποψη. Το έχουν σαν άποψη και πολλές άλλες χώρες στην Ευρωπαϊκή Ένωση αυτό. Χαίρομαι που ταυτίζεστε μαζί τους.

Σε ό,τι αφορά, όμως, τα συγκεκριμένα ζητήματα, σας είπα, δώσαμε συγκεκριμένες ρυθμίσεις στο θέμα της Λευκάδας για τις φυσικές καταστροφές. Όταν μια καταστροφή, όπως…

**ΝΙΚΟΛΑΟΣ ΜΩΡΑΪΤΗΣ:** Πείτε μου σας παρακαλώ για την πυρκαγιά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Όταν υπάρχει μια καταστροφή σε ιδιοκτησίες, όχι από φυσική καταστροφή, αλλά από άλλη αιτία, έχω αναρμοδιότητα εγώ.

**ΝΙΚΟΛΑΟΣ ΜΩΡΑΪΤΗΣ:** Ένα μέτρο πείτε μου.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κακώς μου κάνετε την ερώτηση και κακώς ήλθα και εγώ εδώ. Ήλθα από ευγένεια να σας απαντήσω. Πρέπει να υπάρχει φυσική καταστροφή, για να μπορώ να παρέμβω εγώ. Είναι αρμοδιότητα άλλων Υπουργείων, το αν υπάρχει καταστροφή όχι από φυσική καταστροφή, από φυσική αιτία, αλλά από άλλη αιτία.

Παρ’ όλα αυτά, στα έγγραφα που σας καταθέτουμε, υπάρχει απάντηση σε όλα αυτά τα ζητήματα.

Ευχαριστώ κύριε Πρόεδρε.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ κύριε Αλεξιάδη.

Φθάνουμε στο τέλος.

Θα συζητηθεί η τέταρτη με αριθμό 20/3-10-2016 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ–ΔΗΜΑΡ κ. Ανδρέα Λοβέρδου προς τον Υπουργό Εργασίας,Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην ολοκλήρωση τριών εξαιρετικά σημαντικών έργων για τη λειτουργία του ΙΚΑ.

Θα απαντήσει ο Υφυπουργός κ. Αναστάσιος Πετρόπουλος.

Κύριε Λοβέρδο, ορίστε.

**ΑΝΔΡΕΑΣ ΛΟΒΕΡΔΟΣ:** Κύριε Πετρόπουλε, η ερώτησή μου είναι πάρα πολύ συγκεκριμένη, κουκιά μετρημένα θα έλεγε κανείς, και δεν χρειάζομαι γενικότερες αναφορές.

Υπό εξέλιξη το σύστημα της απονομής σύνταξης από το ΙΚΑ-ΕΤΑΜ σε μια μέρα, υπό εξέλιξη το σύστημα παρακολούθησης φοροδιαφυγής στον ίδιο οργανισμό και υπό απειλή διακοπής –απ’ όσο ενημερώνομαι- το σύστημα παραγωγικής υποστήριξης του ΙΚΑ.

Εγώ την ερώτησή μου την έχω κάνει από το καλοκαίρι, αλλά ήλθε τώρα η σειρά της. Δεν φταίτε εσείς, είναι η κοινοβουλευτική σειρά της Βουλής. Τον Οκτώβρη πιθανολογούσαν τότε οι άνθρωποι που με ενημέρωσαν, επειδή δεν συμβασιοποιείται μέσα στον Σεπτέμβριο ο ανάδοχος, για κίνδυνο διακοπής. Επ’ αυτών σας ερωτώ και θα σας παρακαλούσα πάρα πολύ να έχω κάποιες συγκεκριμένες απαντήσεις. Δεν έχω γενικότερη πολιτική αναφορά να κάνω σήμερα για σας και το Υπουργείο.

Ωστόσο, στο ένα λεπτό που μου μένει, κύριε Πρόεδρε, θα ήθελα να μου επιτρέψετε να κάνω μια γενικότερη αναφορά. Έχοντας στο μυαλό μου τους αείμνηστους Κωνσταντίνο Καραμανλή και Ανδρέα Παπανδρέου, καθώς και τους πρωθυπουργούς Κώστα Σημίτη και Κώστα Καραμανλή που έκαναν αναθεωρήσεις του ελληνικού Συντάγματος, προσφεύγοντας αποκλειστικά και μόνο στην κοινοβουλευτική διαδικασία, σεβόμενοι δηλαδή τον θεσμό, θα ήθελα να αντιπαραβάλλω αυτήν την εξαιρετικά θεσμική πρακτική με τη σημερινή πρακτική του νυν Πρωθυπουργού, που συγκρότησε μια επιτροπή για να κάνει, λέει, κοινωνικό διάλογο για την αναθεώρηση του Συντάγματος κάτι που θυμίζει, κύριε Πρόεδρε, δικτατορία. Το έκανε ο Γεώργιος Παπαδόπουλος δύο φορές με υποτιθέμενο κοινωνικό διάλογο και επιτροπές, ένα καθεστώς αντιδημοκρατικό.

Έχω επανειλημμένα υπογραμμίσει ότι ο ΣΥΡΙΖΑ σε πολλές περιπτώσεις δεν θυμίζει δημοκρατικό κόμμα. Είναι μία πάρα πολύ έντονη στιγμή αυτή. Και για να το πάω και κάπου αλλού, κύριε Πρόεδρε -και συγγνώμη για την υπερβολή, αλλά μέσα από την υπερβολή θέλω να δείξω τι ακριβώς εννοώ-, τι τους λείπει να βρουν έναν καλλιτέχνη, όπως τον μακαρίτη τον Γιώργο Οικονομίδη να τραγουδήσει «ΝΑΙ» στο Σύνταγμα. Πρέπει να το ξανασκεφτούν αυτό που κάνουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Δεν ξέρω τι είναι το πιο σημαντικό για τον κ. Λοβέρδο, αν είναι η ερώτησή του ή ο σχολιασμός του. Προφανώς, είναι ο σχολιασμός του και δεν μπορώ να μην απαντήσω.

**ΠΡΟΕΔΡΕΥΩΝ (Νικήτας Κακλαμάνης):** Απαντήστε στην ερώτηση και θα δείξω ανοχή και σε εσάς, εφόσον θέλετε, να απαντήσετε και στο δεύτερο σκέλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ως προς την επίκαιρη ερώτηση, γνωρίζουμε όλοι ότι από 13 Μαΐου υπάρχει ένα νέο σύστημα κοινωνικής ασφάλισης. Αυτό το νέο σύστημα της κοινωνικής ασφάλισης οδηγεί κατ’ ανάγκην σε αλλαγή των παραμετροποιήσεων που υπήρχαν για τη λειτουργία των συστημάτων που μέχρι τώρα λειτουργούσαν για την εξυπηρέτηση του ΙΚΑ.

Η παροχή σύνταξης πια δεν είναι μόνο για το ΙΚΑ, είναι για όλους τους επιμέρους φορείς, οι οποίοι ενσωματώνονται πλέον μέσα στον ΕΦΚΑ. Έχουμε καλή επικοινωνία και συνεργασία και συνεννόηση με την εταιρεία που παρέχει αυτές τις υποστηρικτικές υπηρεσίες στο ΙΚΑ. Γνωρίζουν πάρα πολύ καλά ότι πρέπει να αλλάξουν κάποιες παράμετροι στη λειτουργία αυτών των συστημάτων. Δεν είναι πια το ΙΚΑ και δεν μπορούμε να πάμε τώρα σε μια σύμβαση που αφορά μόνο το ΙΚΑ, όταν η σύνταξη θα είναι για όλους τους φορείς.

Συνεπώς, πρέπει να αλλάξουν τα εργαλεία τα οποία χρησιμοποιούνταν και το ξέρει η εταιρεία αυτό. Γι’ αυτόν τον λόγο έχουμε τη συμφωνία ότι προχωράμε στην εξέταση των συστημάτων, έτσι ώστε να λειτουργεί το σύστημα αυτό συνολικά για την εξυπηρέτηση όλων των αναγκών του Ενιαίου Φορέα Κοινωνικής Ασφάλισης.

Να πάρουμε υπ’ όψιν, επίσης, ότι στο ΣΕΠΕ έχει εγκατασταθεί από την ίδια εταιρεία ένα ολοκληρωμένο σύστημα παρακολούθησης για την αντιμετώπιση της αδήλωτης και μαύρης εργασίας. Ήδη είμαστε σε μια διαδικασία που οι εταιρείες και οι επιχειρήσεις από όλη τη χώρα μπαίνουν μέσα στο σύστημα με κωδικό, για να γίνεται αυτή η διασύνδεση και πάνω εκεί θα ακουμπήσει και ο έλεγχος της εισφοροδιαφυγής. Επομένως, υπάρχει μια καλή σχέση που νομίζω ότι δεν δικαιολογεί οποιαδήποτε ανησυχία ότι θα μείνει χωρίς στήριξη το ΙΚΑ. Το γνωρίζουν και ξέρουν ότι πρέπει να προχωρήσουμε σε αυτό και σε αυτή τη διαδικασία βρισκόμαστε.

Το θέμα της συνταγματικής αναθεώρησης, αν πρέπει δηλαδή να αφορά όλο τον ελληνικό λαό και να πρέπει ο διάλογος να είναι διάχυτος σε όλα τα στρώματα της κοινωνίας, είναι ένα ζήτημα πολιτικής επιλογής. Για την Κυβέρνηση αυτό είναι που πρέπει, επιτέλους, να γίνει στη χώρα: Όλος ο λαός να μπει, με τις πλευρές που μπορεί να εκφράζεται, να δραστηριοποιηθεί, να κινητοποιηθεί στη συζήτηση για τη συνταγματική αναθεώρηση και αυτό σε καμμία περίπτωση δεν υποκαθιστά την κοινοβουλευτική διαδικασία. Νομίζω ότι η ευρύτερη δημοκρατική συμμετοχή του ελληνικού λαού δεν κάνει κακό σε τέτοιου είδους μεγάλα επιτεύγματα, τα οποία πρέπει να έρθουν για την ενίσχυση της δημοκρατίας μας.

**ΠΡΟΕΔΡΕΥΩΝ (Νικήτας Κακλαμάνης):** Θα δώσω τον λόγο στον κ. Λοβέρδο. Εγώ δεν είμαι ειδικός. Παλιός μεν Βουλευτής, αλλά δεν είμαι ειδικός, όπως ο κ. Λοβέρδος.

Απλώς νομίζω ότι ο κ. Λοβέρδος εννοούσε πως είναι κατ’ εξοχήν έργο κοινοβουλευτικό η αναθεώρηση χωρίς να σημαίνει, κύριε Πετρόπουλε, ότι και οι τότε επιτροπές που έκαναν την εισήγηση της αναθεώρησης δεν είχαν το δικαίωμα -και το έπραξαν- να καλούν, παραδείγματος χάριν, εκπροσώπους της αυτοδιοίκησης να τους πουν την άποψή τους στην αναθεώρηση. Όμως το έργο το είχε αναλάβει η Βουλή. Όχι ότι αυτό σήμαινε ότι δεν μπορούσε να κάνει διάλογο. Και έγινε διάλογος με εκπροσώπους από κοινωνικές ομάδες. Νομίζω ότι αυτό εννοούσε ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Απολύτως.

**ΠΡΟΕΔΡΕΥΩΝ (Νικήτας Κακλαμάνης):** Εν πάση περιπτώσει, σαν εμπειρία παλιά.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Θέλω, κύριε Υπουργέ, για το θέμα που αφορά στην ερώτησή μου να μου πείτε στη δευτερολογία σας αν τα έργα παραμένουν ενταγμένα στο ΕΣΠΑ ή αν αυτές οι καθυστερήσεις που έχουν υπάρξει έχουν οδηγήσει σε απένταξη. Εύχομαι να συμβαίνει το πρώτο.

Δεύτερον, θέλω να μου πείτε αν υπάρχουν θέματα, όπως λέτε –αν σας κατάλαβα καλά- σχετικά με τις προδιαγραφές. Γιατί αυτές δεν αλλάζουν επί είκοσι μήνες; Είστε κοντά δυο χρόνια στην Κυβέρνηση. Τι σας καθυστερεί από τη στιγμή που παραλάβατε δυο έργα σε εξέλιξη, κρίσιμα για τον ελληνικό λαό; Ειδικά ο εντοπισμός της εισφοροδιαφυγής με τις προδιαγραφές του συστήματος σημαίνει δυνατότητα ιχνηλάτησης εισφοροδιαφυγής στις επιχειρήσεις που έχουν κάποιους μήνες λειτουργίας. Ίσως να μην εντοπίσεις την εταιρεία που ιδρύθηκε χθες αλλά μετά από έξι μήνες μέσω των δραστηριοτήτων που αυτές αναπτύσσουν, αναπτύσσεις κι εσύ τα στοιχεία και τα αισθητήριά σου να εντοπίσεις την εισφοροδιαφυγή. Γιατί, αν έχουν εντοπιστεί προβλήματα στις προδιαγραφές επί τόσους μήνες, δυο χρόνια κοντά, δεν το έχετε λύσει;

Σε σχέση με το πρώτο θέμα που σας ρώτησα, με το σύστημα παραγωγικής υποστήριξης του ΙΚΑ, εδώ απειλείται η διακοπή της λειτουργίας του συστήματος από αυτόν τον Οκτώβριο ή έχουν ξεπεραστεί όλες οι δυσκολίες;

Τέλος, επειδή ο κ. Κακλαμάνης κατάλαβε απολύτως καλά και το καταλαβαίνει ο οποιοσδήποτε έχει έστω και λίγη θητεία σ’ αυτή τη Βουλή σχετικά με την αναθεώρηση του Συντάγματος, θέλω να αναρωτηθώ ρητορικά, κύριε Υπουργέ, αν η πλειοψηφία έχει συναίσθηση τι λέει ο λαός γι’ αυτήν.

Πολλές είναι οι φορές –αυτό, φυσικά, δεν αφορά εσάς- που έρχονται πολλοί συνάδελφοι της Πλειοψηφίας με ενδυματολογικές επιλογές που είναι ιδιόρρυθμες και δικές τους. Δικαίωμά τους ενδεχομένως, όμως και δικό μας δικαίωμα να μην εκλαμβάνουμε τη Βουλή ως παραλία και υποχρέωση του Προέδρου της Βουλής και των Κοσμητόρων, που προχθές εκλέξαμε, να φροντίσουν για την εφαρμογή του Κανονισμού, εν προκειμένω. Κι αφού έρχονται έτσι εδώ μεταφέρονται μετά και στο Μέγαρο Μαξίμου για να αλληλοχαριεντιστούν πίνοντας τα ποτά τους. Ο Πρωθυπουργός το πρωί προσπαθεί να δελεάσει δικαστές και το βράδυ κερνάει ποτά.

Είναι δυσαρεστημένος ο λαός μετά από δυο χρόνια. Είναι δυσαρεστημένος. Και επιμένω, κύριε Υπουργέ, ότι, αν έχετε κάτι να του δώσετε -γιατί πολιτικά αποτύχατε σε όλα- είναι στα τεχνικά αυτά, που κάποιος θα τα έλεγε «μικρά θέματα», να δείξετε επάρκεια και να πάτε γρήγορα. Αυτά τα έργα να τα παραδώσετε. Δεν με νοιάζει αν θα τα παραδώσετε εσείς κατά τη διάρκεια της θητείας σας ή κάποιος άλλος Υπουργός στο μέλλον. Είναι χρήσιμο για τον ελληνικό λαό αντί να τον απασχολείτε με διάφορα άλλα πράγματα που δεν τον ενδιαφέρουν καθόλου και δεν σημαίνουν τίποτα για τη ζωή του, να δείξετε ότι εκεί που αυτός υποφέρει, στην τσέπη και την ψυχή του, είστε τουλάχιστον τεχνικά επαρκείς.

Σας παρακαλώ να είστε πολύ συγκεκριμένος στις απαντήσεις. Νομίζω ότι το ερώτημά μου προς εσάς και με κόσμιο τρόπο κατατίθεται και πολύ συγκεκριμένο είναι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντούτοις, θέτετε θέματα τα οποία δεν μπορούν να μείνουν αναπάντητα. Αν μένατε μόνο στην ερώτηση, θα σας έλεγα ότι η παρούσα Κυβέρνηση πριν από λίγες μέρες συμπλήρωσε ένα έτος θητείας. Μην μας λιγοστεύετε τον χρόνο.

Τον Μάιο ψηφίστηκε ο νόμος. Συνεπώς, αν δεν έχεις διατάξεις για να εφαρμοστούν από τους προγραμματιστές τα σχετικά συστήματα, δεν μπορεί να γίνει ούτε παραμετροποίηση ούτε καμμία επεξεργασία των συστημάτων αυτών. Συνεπώς, δεν υπάρχει καθυστέρηση. Αντιθέτως, δουλεύουμε πυρετωδώς με πάρα πολλές επιτροπές και με την τεχνική βοήθεια της SRSS, που είναι ειδική υπηρεσία στα πλαίσια της Ευρωπαϊκής Ένωσης. Δουλεύουμε συστηματικά πάνω σε όλα τα συστήματα τα οποία θα αλλάξουμε, για να έχουμε τον ενιαίο φορέα κοινωνικής ασφάλισης, ο οποίος θα δίνει τη σύνταξη, όταν ολοκληρωθεί το πρόγραμμα, το πολύ σε δεκαεφτά μέρες.

Είναι μετρημένο και έτσι θα είναι. Από το ίδιο το σύστημα θα προκύπτει αυτό το αποτέλεσμα. Θα προκύπτει, όταν θα λειτουργεί μέσα από τη νέα του μορφή. Θεωρούμε ότι, όταν ολοκληρωθεί το σύστημα, με τις νέες διατάξεις που θα εφαρμόζονται, πάνω από δεκαεπτά μέρες δεν θα περάσουν. Όταν ο ασφαλισμένος θα παίρνει σύνταξη…

**ΑΝΔΡΕΑΣ ΛΟΒΕΡΔΟΣ:** Πότε θα ολοκληρωθεί; Εάν μπορείτε να μου απαντήσετε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας Κοινωνικής Ασφάλισης και Κοινωνικής Αλληλεγγύης):** Από μόνο του, σας λέω. Η απάντησή μου είναι η εξής: Από το ίδιο το σύστημα θα βγαίνει ο τρόπος υπολογισμού των συντάξεων που έχουν καθοριστεί για τον ασφαλισμένο. Ήδη από το 2002 έχουμε τα ηλεκτρονικά στοιχεία δεδομένων. Επομένως, όποιος συμπληρώνει δεκαπέντε χρόνια ασφάλισης και εξήντα επτά χρόνια ηλικίας από το 2002 και μετά ή σαράντα χρόνια ασφάλισης και εξήντα δύο χρόνια ηλικίας, θα έχει αυτό το αποτέλεσμα.

Δεν έχουν απενταχθεί τα προγράμματα αυτά. Είναι μέσα στα προγράμματα που έχουμε, όπως, βεβαίως, και η λειτουργία τους.

Εγώ ευχαριστώ για την ερώτησή σας, γιατί εάν πρέπει να ανησυχήσω –που δεν είχα δείγμα ότι θα έπρεπε να ανησυχήσω- θα έρθω σε επαφή με τους παρόχους και τους αναδόχους, γιατί προκύπτει και αν προκύπτει τέτοιος λόγος ανησυχίας για να λύσουμε τα θέματα που πρέπει.

Νομίζω ότι η εξέλιξη θα είναι θετική για όλους τους ασφαλισμένους και θα καταφέρουμε να έχουμε ένα καλό αποτέλεσμα, κύριε Λοβέρδο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.27΄ λύεται η συνεδρίαση για τη Δευτέρα 10 Οκτωβρίου 2016 και ώρα 14.30΄ με αντικείμενο εργασιών του Σώματος: συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών κομμάτων, με αποκλειστικό θέμα τα φαινόμενα διαπλοκής και διαφθοράς και την επιρροή τους στο θεσμικό και πολιτικό σύστημα της χώρας και την αντιμετώπισή τους.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**