(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΖ΄

Δευτέρα 31 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γ. Κασαπίδη, Ν. Νικολόπουλου, Θ. Μπακογιάννη, Ι. Σαχινίδη και Θ. Φορτσάκη, σελ.   
3. Ανακοινώνεται ότι τη συνεδρίαση παρακολουθούν μαθητές από το 1ο ΕΠΑΛ Καλαμάτας και το Γυμνάσιο Πάτμου, σελ.   
4. Συλλυπητήρια αναφορά για τον χαμό του πρώην Βουλευτή και Υπουργού, Καθηγητή Ψυχιατρικής Κώστα Στεφανή και τήρηση ενός λεπτού σιγής στη μνήμη του, σελ.   
5. Επί διαδικαστικού θέματος, σελ.   
6. Ανακοινώνεται ότι Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική ευθύνη των Υπουργών», όπως ισχύει, στις 31/10/2016:α) Ποινική δικογραφία που αφορά στον Υπουργό Υγείας κ. Ανδρέα Ξανθό και στον Αναπληρωτή Υπουργό Υγείας κ. Παύλο Πολάκη και β) Ποινική δικογραφία που αφορά στον πρώην Πρωθυπουργό κ. Γεώργιο Παπανδρέου, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Πολιτισμού και Αθλητισμού, σχετικά με την οριοθέτηση-αναοριοθέτηση των αρχαιολογικών χώρων της Βέροιας, σελ.   
 β) Προς τον Υπουργό Οικονομικών σχετικά με την ανάγκη ένταξης του νομού Έβρου στην Α’ κλιματική ζώνη για την χορήγηση επιδόματος θέρμανσης, σελ.   
 γ) Προς τον Υπουργό Οικονομίας, Ανάπτυξης και Τουρισμού:  
 i. σχετικά με τη χορήγηση παράτασης ολοκλήρωσης έργων του προγράμματος «Ενίσχυση μικρομεσαίων επιχειρήσεων που δραστηριοποιούνται στους τομείς Μεταποίησης, Τουρισμού, Εμπορίου-Υπηρεσιών», σελ.   
 ii. σχετικά με την επιδότηση του συστήματος εισροών - εκροών στα πρατήρια υγρών καυσίμων, σελ.   
 δ) Προς τον Υπουργό Υποδομών, Μεταφορών και Δικτύων:  
 i. σχετικά με τον σχεδιασμό για τις αστικές συγκοινωνίες της Αθήνας και το χρονοδιάγραμμα υπογραφής των συμβάσεων από το Υπουργείο Εργασίας για την μετακίνηση των ΑμεΑ και των ευπαθών ομάδων για το 2016, σελ.   
 ii. σχετικά με την «προκλητική» διάθεση 5,4 εκ. ευρώ από εθνικούς πόρους για την υλοποίηση δύο συμβάσεων επικαιροποίησης Τεχνικών Προδιαγραφών, σελ.   
 iii. σχετικά με τα έργα τραμ και μετρό στον Πειραιά, σελ.   
 iv. σχετικά με την εκκίνηση της διαδικασίας για την ιδιωτικοποίηση της Εγνατίας Οδού Α.Ε., την παραχώρηση του οδικού της δικτύου και τα ζητήματα που προκύπτουν, σελ.   
 ε) Προς τον Υπουργό Υγείας, σχετικά με τα εγκαταλελειμμένα Κέντρα Υγείας και Περιφερειακά Ιατρεία Ρόδου, Κω και Καρπάθου, σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Σ. , σελ.  
ΚΡΕΜΑΣΤΙΝΟΣ Δ. , σελ.  
ΛΥΚΟΥΔΗΣ Σ. , σελ.  
ΤΖΑΚΡΗ Θ. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΡΒΑΝΙΤΙΔΗΣ Γ. , σελ.  
ΓΕΩΡΓΑΝΤΑΣ Γ. , σελ.  
ΓΕΩΡΓΙΑΔΗΣ Σ. , σελ.  
ΔΗΜΟΣΧΑΚΗΣ Α. , σελ.  
ΚΑΜΜΕΝΟΣ Δ. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΙΔΟΥ Χ. , σελ.  
ΚΟΥΖΗΛΟΣ Ν. , σελ.  
ΚΡΕΜΑΣΤΙΝΟΣ Δ. , σελ.  
ΜΠΑΛΤΑΣ Α. , σελ.  
ΜΠΟΥΚΩΡΟΣ Χ. , σελ.  
ΞΑΝΘΟΣ Α. , σελ.  
ΠΕΤΡΟΠΟΥΛΟΣ Α. , σελ.  
ΣΠΙΡΤΖΗΣ Χ. , σελ.  
ΤΖΑΚΡΗ Θ. , σελ.  
ΧΑΡΙΤΣΗΣ Α. , σελ.  
ΧΡΥΣΟΒΕΛΩΝΗ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΖ΄

Δευτέρα 31 Οκτωβρίου 2016

Αθήνα, σήμερα στις 31 Οκτωβρίου 2016 ημέρα Δευτέρα και ώρα 18.33΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-10-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΣΤ΄ συνεδριάσεώς του, της Τρίτης 25 Οκτωβρίου 2016, σε ό,τι αφορά την ψήφιση στο σύνολο του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεννόησης σχετικά με την Οργάνωση, Διοίκηση, Ασφάλεια, Χρηματοδότηση και Στελέχωση του Μικτού Κλιμάκιου του ΝΑΤΟ για τον Ηλεκτρονικό Πόλεμο [Joint Electronic Warfare Core Staff (JEWCS)] προς υποστήριξη του NATO, μεταξύ του Υπουργού Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργού Εθνικής Άμυνας της Δημοκρατίας της Πολωνίας, του Υπουργείου Άμυνας του Ηνωμένου Βασιλείου Μεγάλης Βρετανίας και Βορείου Ιρλανδίας, του Υπουργείου Άμυνας των Ηνωμένων Πολιτειών της Αμερικής, του Ανώτατου Στρατηγείου Συμμαχικών Δυνάμεων της Ευρώπης και του Αρχηγείου της Ανώτατης Συμμαχικής Διοίκησης Μετασχηματισμού και άλλες διατάξεις»)

Κυρίες και κύριοι Βουλευτές, με βαθύτατη θλίψη σάς ανακοινώνω ότι ο πρώην Βουλευτής και Υπουργός, ο καθηγητής Ψυχιατρικής Κώστας Στεφανής έφυγε από κοντά μας το περασμένο Σάββατο. Η απώλεια είναι τεράστια.

Ο καθηγητής Στεφανής υπήρξε ο θεμελιωτής της σύγχρονης Ψυχιατρικής με διεθνή παρουσία. Υπηρέτησε ως Υπουργός Υγείας τη χώρα και την τίμησε σε όλα τα επίπεδα. Υπήρξε στενός φίλος μου και για εμένα είναι μεγάλη απώλεια.

Η Βουλή και εγώ προσωπικά εκφράζουμε τα θερμότερα των συλλυπητηρίων μας στην οικογένειά του. Η Βουλή, τιμώντας τη μνήμη του, θα κρατήσει ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Ας είναι αιωνία η μνήμη του!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τρεις συνοδοί εκπαιδευτικοί από το 1ο ΕΠΑΛ Καλαμάτας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την έβδομη με αριθμό 87/12-10-2016 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ-ΔΗΜΑΡ κ. Χαράς Κεφαλίδου προς τον Υπουργό Πολιτισμού και Αθλητισμού, σχετικά με την οριοθέτηση-αναοριοθέτηση των αρχαιολογικών χώρων της Βέροιας.

Στην ερώτηση της κ. Κεφαλίδου θα απαντήσει ο Υπουργός κ. Μπαλτάς.

Κυρία Κεφαλίδου, έχετε τον λόγο για δύο λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Επιτρέψτε μου να εκφράσω και τα προσωπικά μου συλλυπητήρια για την απώλεια του Κώστα Στεφανή, μιας εξέχουσας προσωπικότητας στον χώρο της ιατρικής και της πολιτικής, ενός ανθρώπου που λάμπρυνε με την παρουσία του και τη στάση ζωής του τη Δημοκρατική Συμπαράταξη.

Ένα μικρό σχόλιο σε σχέση με αυτά που ζούμε τα τελευταία εικοσιτετράωρα. Εύχομαι πραγματικά η αναμονή για την καθαρογραφή της απόφασης του Συμβουλίου της Επικρατείας να μην αποτελέσει άλλοθι για την παραπομπή στις ελληνικές καλένδες της συγκρότησης του Εθνικού Ραδιοτηλεοπτικού Συμβουλίου.

Κύριε Υπουργέ, κυρίες και κύριοι συνάδελφοι, από τον Αύγουστο έχει καταγραφεί στον Τύπο έντονη ανησυχία και προβληματισμός στην τοπική κοινωνία της Βέροιας, αλλά και ευρύτερα, για τους χειρισμούς και τις ενέργειες του Υπουργείου Πολιτισμού και Αθλητισμού, που έχουν ως στόχο την ενιαία κήρυξη ολόκληρης της πόλης της Βέροιας ως αρχαιολογικό χώρο.

Η προσπάθειά σας να ανατρέψετε τον ισχύοντα αρχαιολογικό χάρτη της περιοχής, όπου υπάρχουν ανακηρύξεις εκατόν τριών μνημείων και τεσσάρων ιστορικών τόπων, έχει προκαλέσει τεράστια αναστάτωση στους πολίτες. Οι δημότες της πόλης έχουν πλήρη συναίσθηση της αξίας της πολιτιστικής και αρχιτεκτονικής τους κληρονομιάς και έχουν έμπρακτα αποδείξει το ενδιαφέρον τους για τη διάσωσή της. Παραδείγματα πάρα πολλά, όπως, παραδείγματος χάριν, η κινητοποίηση του Δήμου της Βέροιας τη δεκαετία του 1980. Δεν μιλάμε για μια κοινωνία που είναι αδιάφορη. Μάλλον το αντίθετο.

Οι τοπικές αρχές λοιπόν εξασφάλισαν χρηματοδοτήσεις διαχρονικά για την αποκατάσταση όψεων και στεγών σε πολυάριθμα παραδοσιακά κτήρια, έχουν καταφέρει με αναπλάσεις, πεζοδρομήσεις, με αγορές, αποκαταστάσεις και επαναχρήσεις διατηρητέων κτηρίων να αλλάξουν την όψη της Βέροιας. Σήμερα στην πόλη της Βέροιας δεν έχει απομείνει αχαρτογράφητη αρχαιολογικά περιοχή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό ακόμη, κύριε Πρόεδρε.

Το υφιστάμενο καθεστώς ανταποκρίνεται στην προστασία και την ανάδειξη των μνημείων.

Ενώ το Υπουργείο Πολιτισμού θα έπρεπε να επιβραβεύει μια πόλη που αγαπά, αναδεικνύει και προστατεύει τα μνημεία της, όλοι οι τοπικοί φορείς, επιμελητήρια, επιστημονικοί και εμπορικοί σύλλογοι, αισθάνονται ότι το αρμόδιο Υπουργείο τούς τιμωρεί με τις πρόσφατες ενέργειές του. Συγκεκριμένα πρόκειται για το έγγραφο που απέστειλε το Υπουργείο στις αρχές Ιουνίου και ενημέρωσε ότι κινείται η διαδικασία, ώστε να κηρυχθεί όλη η πόλη της Βέροιας αρχαιολογικός τόπος. Εκεί έχει βρει αντίθετη σύσσωμη την κοινωνία και τους Βουλευτές της Αντιπολίτευσης και όχι άδικα. Έχουν διχαστεί ακόμα και οι τοπικοί Βουλευτές του ΣΥΡΙΖΑ.

Κύριε Υπουργέ, γνωρίζετε ότι αυτή η προτεινόμενη κήρυξη αφορά έκταση οκτώ χιλιάδων εκατόν είκοσι ενός στρεμμάτων, στα οποία περιλαμβάνονται…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Είναι σημαντικό να ειπωθούν κάποια πράγματα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Θα τα πείτε στη δευτερολογία σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν υπάρχει χρόνος. Θα τα πω τώρα και ας κρατήσετε χρόνο από τη δευτερολογία μου, κύριε Πρόεδρε.

…περιλαμβάνονται και αδόμητες περιοχές, υπό ένταξη στο σχέδιο πόλης. Με αυτό που προτείνει το Υπουργείο σε ολόκληρο πλέον το πολεοδομικό συγκρότημα της πόλης θα απαιτείται έγκριση είτε από το τοπικό αρχαιολογικό συμβούλιο είτε από το κεντρικό αρχαιολογικό συμβούλιο, η οποία θα προηγείται από τις άδειες των άλλων αρχών. Οι επιπτώσεις θα είναι τεράστιες.

Σας ρωτώ, λοιπόν, κύριε Υπουργέ: Πρώτον, είναι έτσι τα πράγματα; Αν ναι, ποιους σκοπούς εξυπηρετεί μια τέτοια ενέργεια; Δεύτερον, έχετε προβλέψει να δώσετε αποζημιώσεις σε όσους πληγούν για την απομείωση της αξίας της ακίνητης περιουσίας τους; Διότι, όπως ξέρετε, οι πολίτες έχουν εξαντληθεί από την καταβολή του ΕΝΦΙΑ –και θα συνεχίσουν να ματώνουν– για μια περιουσία που θα απαξιώνεται καθημερινά.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε.

Κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρία Κεφαλίδου, κάποτε πρέπει να συνεννοηθούμε σ’ αυτή τη Βουλή για κάποια πράγματα που αφορούν ολόκληρο τον τόπο και την αρχαιολογική του κληρονομιά και τους θησαυρούς που κρύβει ακόμα η γη στα σπλάχνα της. Πρέπει να συνεννοηθούμε.

Πρέπει, λοιπόν, να καταλάβουμε όλοι ότι άλλο η κήρυξη αρχαιολογικού χώρου, άλλο η δόμηση κατά ζώνες, ζώνη Α΄, ζώνη Β΄, ζώνη Γ΄. Η κήρυξη ενός αρχαιολογικού χώρου ως αρχαιολογικού χώρου δεν έχει επιπτώσεις στις κηρύξεις στις ζώνες Α΄, Β΄, Γ΄. Η ζώνη Α΄ –επαναλαμβάνω, γιατί πιθανόν δεν το ξέρετε- είναι η ζώνη του μνημείου καθαυτό, οπότε εκεί δεν υπάρχει δυνατότητα να χτιστεί τίποτα. Η ζώνη Β΄ είναι η εγγύηση του μνημείου και άρα οι όροι δόμησης συναρτώνται ως έναν βαθμό με την ποιότητα του μνημείου και το τι πρέπει να γίνει αυτό. Στη ζώνη Γ΄ δεν υπάρχει απολύτως κανένας μορφολογικός περιορισμός σε ό,τι αφορά το χτίσιμο.

Επαναλαμβάνω –το λέτε σ’ ένα σημείο της επίκαιρης ερώτησης, αλλά δεν φαίνεται να το έχετε εμπεδώσει- ότι η Αθήνα μέχρι τους Αμπελόκηπους είναι αρχαιολογικός τόπος, η Πάτρα –δεν ξέρω πόσο μεγάλο μέρος της- είναι αρχαιολογικός τόπος και εκεί, στις αντίστοιχες ζώνες Γ΄, δεν έχει υπάρξει κανενός είδους εμπόδιο στους κατοίκους να χτίσουν. Η κήρυξη αρχαιολογικού χώρου ως αρχαιολογικού χώρου σημαίνει απλώς ότι η Αρχαιολογική Υπηρεσία έχει μια μεγαλύτερη εποπτεία στα όσα γίνονται στον χώρο αυτό και παρεμβαίνει μόνο όταν στο σκάψιμο βρίσκεται αρχαιολογικός χώρος. Απλώς ειδοποιείται νωρίτερα, για να είναι εκεί στο σκάψιμο, ώστε να το διαπιστώσει. Αυτό είναι ένα θέμα, το οποίο φαίνεται να μη γίνεται κατανοητό.

Άρα διάφοροι κάτοικοι διαμαρτύρονται, οι μεν διότι κηρύχτηκε αρχαιολογικός χώρος, οι δε –παραδόξως και ρωτήστε κάποιους άλλους δήμους- επειδή δεν κηρύχθηκε αρχαιολογικός χώρος.

Όπως ξέρετε, η Βέροια έχει ένα πλήθος αρχαιολογικών θησαυρών, εκατόν τρεις, όπως λέτε, και εκατόν τριάντα δύο διατηρητέα κτήρια. Η κήρυξη αρχαιολογικού χώρου σε ολόκληρη την πόλη σημαίνει ότι αυτά ενοποιούνται και φτιάχνονται όροι σωστότερης και καλύτερης δόμησης.

Στο άλλο σκέλος της επίκαιρης ερώτησής σας θα απαντήσω στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κεφαλίδου, έχετε τον λόγο για τρία λεπτά, για να δευτερολογήσετε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Υπουργέ, όπως καταλαβαίνετε, απαντώντας σε φάσεις δεν δίνετε τη δυνατότητα σ’ έναν Βουλευτή που έχει τη δυνατότητα μετά από σας να πάρει τον λόγο, να έχει ολοκληρωμένη εικόνα της απάντησής σας και να είναι αποτελεσματικός σ’ αυτό που ρωτάει. Κρατάτε κάτι για το δεύτερο μέρος, που εγώ δεν θα έχω τη δυνατότητα να μιλήσω.

Εγώ θα σας πω, λοιπόν…

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Να δευτερολογήσω τώρα, για να μην ανησυχεί η κ. Κεφαλίδου;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαρίστως, προκειμένου να έχουμε πλήρη εικόνα. Ευχαρίστως, αλλά δεν ξέρω αν μπορεί να συμβεί αυτό, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Συνεχίζω, λοιπόν.

Την επιχειρηματολογία σας, κύριε Υπουργέ, την κατανοώ. Εξάλλου αυτό ειπώθηκε και στις συναντήσεις που κάνατε τέλος Σεπτέμβρη στο Υπουργείο σας με τους φορείς. Αλλά το αποτέλεσμα μετράει.

Γνωρίζω τις ευαισθησίες και τη σημασία με την οποία προσεγγίζει το Υπουργείο Πολιτισμού τα ζητήματα της πολιτιστικής μας κληρονομιάς. Πιστέψτε με τόσο η ίδια όσο και οι πολίτες της Βέροιας έχουμε τις ίδιες ευαισθησίες.

Βεβιασμένες αποφάσεις και ενέργειες σαν αυτή που εξήγγειλε το Υπουργείο, ότι όλη η πόλη της Βέροιας αδιακρίτως και εκ προοιμίου θα κηρυχθεί αρχαιολογικός χώρος, το μόνο που καταφέρνει –μέχρι σήμερα τουλάχιστον- είναι να εξωθήσει την τοπική κοινωνία στο να περάσει στην αντίπερα όχθη. Ό,τι οι ίδιοι οι κάτοικοι θεωρούν μέχρι σήμερα ευλογία, θα μετατραπεί σε κατάρα.

Αλλά, αυτό θέλετε, κύριε Υπουργέ;

Για να μιλάμε με όρους πραγματικούς και να μην περιοριζόμαστε σε ασκήσεις επί χάρτου. Θα σας πω ένα πολύ απλό παράδειγμα: Πέρσι ξεκίνησε ένα έργο αγροτικής οδοποιίας από τον Δήμο της Βέροιας στην περιοχή Ριζώματα, για να μπορέσουν οι αγρότες να διακινούν τα προϊόντα τους Ελλάδα. Η Αρχαιολογική Υπηρεσία προέβη σε έλεγχο σκοπιμότητας, αμφισβητώντας την ανάγκη δημιουργίας ασφαλτοστρωμένου δρόμου, γιατί θεώρησε ότι σε έναν χώρο που έχει κηρυχθεί αρχαιολογικός το να πέσει άσφαλτος δεν συνάδει με τις περιβαλλοντικές της ευαισθησίες και την ανάδειξη του χώρου.

Τελικά το Υπουργείο είναι κατά του να δημιουργούνται υποδομές για τους αγρότες; Γιατί, εάν δεν το καταλάβατε, αυτό θα γίνεται σε κάθε πρωτοβουλία στην πόλη. Η Αρχαιολογία θα αποφασίζει για το αν θα γίνει και ποιο έργο στην πόλη της Βέροιας.

Ξέρετε και ξέρω κι εγώ -και η πρόσφατη ιστορία όλης της χώρας το αποδεικνύει- πως τίποτα δεν μπορεί να προχωρήσει σωστά και ουσιαστικά, εάν αυτοί που καλούνται να το υλοποιήσουν στέκονται απέναντι.

Τελικά, κύριε Υπουργέ, ποιοι είναι αυτοί που κατ’ ουσίαν και στην πράξη καλούνται να τιμούν και να προστατεύσουν τους θησαυρούς του τόπου μας πέρα από τους ίδιους τους πολίτες; Και τι μπορεί να περιμένει ένα κράτος από αυτούς, όταν τους απαξιώνει, τους δεσμεύει υπέρμετρα και ανούσια;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Υπουργέ, τον κόσμο της Βέροιας τον θέλετε μαζί σας σε αυτή την προσπάθεια για να προστατεύσουμε την πολιτιστική μας κληρονομιά. Αυτό, όμως, σημαίνει ότι η πολιτεία οφείλει πριν εξαγγείλει αποφάσεις και δημιουργήσει δυσμενή τετελεσμένα, να ακούει τον κόσμο, να συνυπολογίζει τις προβαλλόμενες αντιρρήσεις και η όποια απόφαση να είναι προϊόν δημοκρατικού διαλόγου, βασισμένη σε επαρκή κατανοητή αιτιολογία θα μου πείτε «ψιλά» γράμματα, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ ολοκληρώστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Τελειώνω, κύριε Πρόεδρε.

Για να πειστεί ο Υπουργός, εκτός από τις κινητοποιήσεις που έχουν γίνει τελευταία, θα υπάρξει μια εκ νέου πρωτοβουλία από τους πέντε διατελέσαντες –από το 1982 μέχρι σήμερα- δημάρχους. Θα σας επισκεφτούν για να γίνει μια πιο αναλυτική κουβέντα.

Ευχαριστώ και περιμένω την απάντησή σας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ για το μάθημα, κυρία Κεφαλίδου, αλλά είναι λίγο μεταγενέστερο.

Επιτρέψτε μου να πω τα εξής: Πρώτον, αυτό που λέτε «βεβιασμένες ενέργειες» θα έλεγα ότι συμβαίνει το αντίθετο. Αυτή η πρόταση έχει ξεκινήσει από καιρό και πριν οριστικοποιηθεί μέσω ΚΑΣ προϋποτίθεται αναλυτική συζήτηση με τους κατοίκους και όλους τους φορείς.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν οδήγησε πουθενά όμως.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Δεύτερον, έχω συναντηθεί με τον δήμαρχο και με μια ομάδα κατοίκων εδώ και ενάμιση μήνα και έχουμε κάνει μια πολύ εξαντλητική συζήτηση. Έκανα μια δεύτερη συζήτηση με τον δήμαρχο πριν από λίγες μέρες και θα σας πω την κατάληξη. Σε κάποια στιγμή της κουβέντας του είπα: «Τι είδους δελτίο Τύπου θέλετε να βγάλετε»; Είχαμε μια πολύ εποικοδομητική συζήτηση και στο θέμα της διαφωνίας μας. Του απάντησα: «Μην βρείτε διαφωνίες, διότι δεν υπάρχει διαφωνία εδώ. Πρέπει να διευκρινίσουμε κάποια πράγματα και θα δείτε ότι δεν υπάρχουν διαφωνίες». Συμφωνήσαμε με την κύριο δήμαρχο σε εκείνη τη συνάντηση ότι θα υπάρξει μια τρίτη συνάντηση με χάρτες, με παρούσα την κ. Κουταλίδου, την οποία όλοι εκτιμούν για τη δουλειά που έκανε στη Βέροια.

Και παρά τις εντάσεις που έχουν δημιουργηθεί, θέλουμε να βρεθούμε ακριβώς στο ίδιο τραπέζι για να δούμε βήμα το βήμα όλα τα επίμαχα σημεία και να καταλάβουν οι κάτοικοι ότι η κήρυξη μιας τέτοιας περίπτωσης σαν τη Βέροια θα δημιουργήσει το ανάποδα απ’ ό,τι λέτε στην ερώτησή σας.

Ούτε θα αυξηθούν τα έξοδά τους ούτε θα χάσουν αξία τα οικόπεδά τους και τα κτίσματά τους. Το ακριβώς ανάποδο. Γιατί, όπως ξέρετε, άμα κάπου ένα κτίριο γειτνιάζει -με την ευρύτερη έννοια- με έναν αρχαιολογικό χώρο κι αυτός ο αρχαιολογικός χώρος είναι απολύτως επισκέψιμος και η Βέροια γίνει αυτό που πρέπει να γίνει, δηλαδή, κέντρο παγκόσμιου ενδιαφέροντος και παγκόσμιας επισκεψιμότητας, τα κτήρια μάλλον θα αποκτήσουν αξία παρά θα χάσουν.

Περιμένετε να δούμε και την τελευταία συνάντηση που θα κάνουμε με όλους. Σας βεβαιώνω ότι μιλάω με όλους τους δημάρχους. Προ ημερών μίλησα με τον δήμαρχο της Νάουσας –διπλανή πόλη στη Βέροια- που άλλο δεν είχε παρά να πει «κάντε και σε εμάς όσα μπορείτε περισσότερα για τους αρχαιολογικούς χώρους». Μετά ξανασυζητάμε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Θα συζητηθεί η πρώτη με αριθμό 135/21-10-2016 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομικών σχετικά με την ανάγκη ένταξης του Νομού Έβρου στην Α΄ κλιματική ζώνη για τη χορήγηση του επιδόματος θέρμανσης.

Στην ερώτηση θα απαντήσει ο Αναπληρωτής Υπουργός κ. Αλεξιάδης.

Κύριε Δημοσχάκη, έχετε τον λόγο για δυο λεπτά.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, θα έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Ευχαριστώ και τον κύριο Βουλευτή του Έβρου, που μου έδωσε τη δυνατότητα με την ερώτησή του να ξεκαθαρίσω πάρα πολλά πράγματα για το θέμα του επιδόματος θέρμανσης. Αν κάποιος παρασυρθεί από δελτία των 20.00΄ ή από αναρτήσεις σε διάφορα «έγκυρα» site και σε οικονομικές εφημερίδες, θα οδηγηθεί σε μια λογική καταστροφολογίας, όπως προσπαθούν να κάνουν κάποιοι μονίμως για αυτή την Κυβέρνηση.

Θέλω, λοιπόν, να πω με σαφήνεια ότι τα αναγραφόμενα για το επίδομα θέρμανσης είναι παραπλανητικά και ψευδή. Η Κυβέρνηση, όπως και το 2015, έτσι και το 2016, θα δώσει επίδομα θέρμανσης. Θα είναι στο ίδιο περίπου όριο με πέρυσι. Πέρυσι δώσαμε 106 εκατομμύρια -πάνω από το όριο του προϋπολογισμού- 105 θα προβλεφθούν και φέτος. Δώσαμε πέρυσι περισσότερο για να καλύψουμε όλες τις περιπτώσεις. Δεν έμεινε κανένας πολίτης που να έκανε αίτηση, να είχε τα κριτήρια και να μην αποζημιώθηκε.

Άρα σε αυτό το επίπεδο, ευχαριστώ, γιατί μου δίνετε τη δυνατότητα να ξεκαθαρίσω τι ακριβώς θα γίνει με το επίδομα θέρμανσης και να πω ότι δεν θα ισχύσουν όλα αυτά τα καταστροφολογικά που ακούγονται.

Έρχομαι τώρα στο δεύτερο σημείο της απάντησής μου. Άκουσα με έκπληξη -γιατί σας έχω συνηθίσει σε έναν ήπιο πολιτικό λόγο- να μιλάτε για «αβλαβείς διελεύσεις», για «παράλογες αποφάσεις» και για μια σειρά από πράγματα.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Αυτή είναι η αλήθεια. Γιατί δεν θέλετε να την ακούσετε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ως Υπουργός δεν έχω έρθει στον Έβρο. Θα έρθω για να πω συγκεκριμένα πράγματα, όταν έρθει η ώρα. Μην ανησυχείτε γι’ αυτό.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Σας προσκαλούμε. Είστε καλοδεχούμενος.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως. Ξέρετε τις ιδιαίτερες σχέσεις μου με τη Θράκη και τον Νομό Έβρου. Όμως δεν μπορώ να δεχθώ την κριτική σας για παράλογες αποφάσεις και να ακούω ότι η Κυβέρνησή μας ενέταξε τον Έβρο στην Α΄ ζώνη.

Έχω εδώ το αντίστοιχο ΦΕΚ, είναι το ΦΕΚ Β΄ 3049/16-11-2012. Υπουργός Οικονομικών τότε δεν ήμουν εγώ ούτε ο κ. Τσακαλώτος. Το ΦΕΚ αυτό το υπογράφει, ως Υπουργός Οικονομικών, σε συγκεκριμένη κυβέρνηση ο κ. Στουρνάρας. Το ξαναλέω: 16 Νοεμβρίου του 2012. Με εκείνο το ΦΕΚ -δεν κατηγορώ τον κ. Στουρνάρα προσωπικά, αλλά θυμίζω ποια κυβέρνηση ήταν τότε, δεν ήταν κυβέρνηση ΣΥΡΙΖΑ- καθορίστηκαν οι τέσσερις κλιματικές ζώνες.

Επειδή εγώ στο Υπουργείο Οικονομικών είμαι από το 1987, έψαξα το αρχείο μου και βρήκα ότι τότε έγινε από την πολιτική ηγεσία του Υπουργείου Οικονομικών συγκεκριμένη ομάδα εργασίας, για να κατανείμει όσο πιο σωστά μπορούσε το επίδομα θέρμανσης. Αυτή η ομάδα εργασίας -το ξαναλέω, όχι επί Κυβέρνησης ΣΥΡΙΖΑ- κατένειμε τη χώρα σε τέσσερις ζώνες με βάση τις τιμές της μέσης θερμοκρασίας που πήρε από την Εθνική Μετεωρολογική Υπηρεσία -με χρονιές που εξέτασε, από το 1975 έως το 2004- και με βάση αυτή την ομάδα εργασίας -το ξαναλέω, του 2012- η χώρα κατανεμήθηκε σε τέσσερις περιοχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Κλείνω, κύριε Πρόεδρε.

Άρα την όποια κριτική σας για παράλογες αποφάσεις ότι ξεκίνησαν κάποιοι από τον Έβρο κ.λπ., να τη δεχθώ, αλλά την κάνετε σε λάθος κυβέρνηση. Εμείς το 2015 πήραμε τις ζώνες όπως ήταν, αλλά ακριβώς επειδή ενδιαφερόμαστε για τη βόρεια Ελλάδα και για να αποκαταστήσουμε αδικίες, τρεις νομούς, ήτοι τον Νομό Ιωαννίνων και τον Νομό Σερρών τους ανεβάσαμε από τη ζώνη Β΄ στη ζώνη Α΄ και τον Νομό Μαγνησίας, που ήταν άδικο να είναι στην ίδια περιοχή με τον Νομό Αττικής, τον ανεβάσαμε στη ζώνη Β΄. Άρα η κριτική σας μάλλον έπρεπε να κατευθυνθεί αλλού, κύριε Βουλευτά.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Δημοσχάκη, έχετε τον λόγο για τρία λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Σας κατηγορώ παίρνοντας αφορμή από το τελευταίο που είπατε, διότι συμπεριλάβατε τα Ιωάννινα και τον Νομό Σερρών στην Α΄ κλιματική ζώνη και αγνοήσατε τον Έβρο.

Σε ό,τι αφορά τη Νέα Δημοκρατία –γιατί εδώ μιλώ εκ μέρους της Νέας Δημοκρατίας και όχι εξ ονόματός μου- και τα κόμματα είναι ζώντες οργανισμοί και αλλάζουν πολιτικές και τις διορθώνουν, όπου επιβάλλεται. Γνωρίζει η Νέα Δημοκρατία ότι σήμερα κάνω αυτή την επίκαιρη ερώτηση στον Υπουργό Οικονομικών και θέλω να διορθώσετε. Αν επιμένετε θα συνεχίσετε για δεύτερη φορά να είστε άδικος και είναι κρίμα να είστε άδικος εσείς, και πραγματικά να μην αντιλαμβάνεστε ότι δεν συμπεριλαμβάνεται στην Α΄ κλιματική ζώνη ο βορειότερος νομός. Αυτό και μόνο. Δεν χρειάζεται τίποτε άλλο να πούμε. Είναι ο βορειότερος νομός, ο Βορράς. Από εκεί έρχεται το πρόβλημα. Τα ρεύματα όλης της πρώην Σοβιετικής Ένωσης σκάνε στον Έβρο. Αυτό δεν το λέω μόνο εγώ, το λένε οι ειδικοί επιστήμονες.

Υπάρχουν συγκεκριμένοι λόγοι που επιβάλλουν την ένταξη του Νομού Έβρου στην πρώτη κλιματική ζώνη -όπως για τη χορήγηση επιδόματος θέρμανσης- και δεν μπορείτε να τους αγνοήσετε.

Ο νομός μας είναι μεγάλος, οι αποστάσεις από το ένα άκρο στο άλλο ξεπερνούν τα διακόσια χιλιόμετρα και ποικίλλουν οι θερμοκρασίες. Δεν πρέπει να σας διαφεύγει το γεγονός ότι σε μερικές περιοχές ο υδράργυρος δείχνει κάτω από το μηδέν, μείον είκοσι βαθμούς και πέρα, με το χιόνι και τον παγετό να αποτελούν συνηθισμένα φαινόμενα κυρίως στον κεντρικό και βόρειο Έβρο.

Επίσης, στην πεδιάδα του Έβρου, στη λεκάνη απορροής του ποταμού Έβρου, η οποία είναι η μεγαλύτερη της νοτιοανατολικής Ευρώπης, με τους τέσσερις παραποτάμους, ένθεν και ένθεν των συνόρων, δημιουργούνται καιρικές συνθήκες υγρασίας αλλά και υψηλού πολικού παγετού. Ίδια εικόνα, με έντονα καιρικά φαινόμενα, επικρατεί και στις παράκτιες περιοχές μας.

Εκτός, όμως, από τις ακραίες καιρικές συνθήκες που καθιστούν αναγκαία την ένταξη του νομού στην Α΄ κλιματική ζώνη, υπάρχουν και σοβαροί οικονομικοί λόγοι. Τους γνωρίζετε, δεν χρειάζεται να τους πω. Κάθε μέρα ασχολείστε με τα οικονομικά προβλήματα αυτών των πολιτών αλλά και όλης της χώρας. Το αποτέλεσμα είναι να παρατηρείται το φαινόμενο να προμηθεύονται οι κάτοικοι καύσιμα από τις γειτονικές μας χώρες και κυρίως από τη Βουλγαρία, όπου επικρατούν πολύ πιο χαμηλές τιμές και με ό,τι αυτό συνεπάγεται. Αυτή η εικόνα θα πρέπει να προβληματίσει την Κυβέρνηση, εκτός και αν πορεύεστε κι εσείς με την πρόσφατη λογική του προέδρου του ΟΑΕΕ, με την προτροπή του «πηγαίνετε στη Βουλγαρία». Δεν είναι αυτή λογική! Δεν τιμά το ελληνικό κράτος.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Κλείνω, κύριε Πρόεδρε.

Για τους κατοίκους του Έβρου η ένταξη, κύριε Υπουργέ, του νομού στην Α΄ κλιματική ζώνη έχει μεγάλη σημασία. Σε μια εποχή που τα νοικοκυριά έχουν πιεστεί οικονομικά και οι οικογένειες αντιμετωπίζουν πολλά προβλήματα ήταν μια ανάσα το να προμηθεύονται πιο φθηνά το πετρέλαιο. Αφού δεν κάνατε πράξη τα όσα υποσχεθήκατε σχετικά με έναν ευρύτερο αναπτυξιακό νόμο για τον Έβρο και τη Σαμοθράκη, τουλάχιστον αποκαταστήστε αυτή την αδικία. Το Υπουργείο, άλλωστε, έχει δεσμευθεί ότι θα επανεξετάσει το θέμα, για να χορηγηθούν τα επιδόματα με πιο δίκαιο τρόπο.

Όλες οι κυβερνητικές αποφάσεις επιβάλλεται να ξεκινούν από τον Έβρο. Το λέω και το πιστεύω, διότι εάν δεν ασχοληθείτε με τα προβλήματα του Έβρου και κυρίως εσείς που έχετε την ευαισθησία και κατάγεστε από εκεί, τα προβλήματα του Έβρου δεν θα πνίξουν μόνο εμάς, τους Εβρίτες, θα πνίξουν όλη τη χώρα. Αντιλαμβάνεστε τι εννοώ. Κάθε μέρα που πηγαίνετε στο γραφείο σας, το πρώτο πράγμα από το οποίο πρέπει να ξεκινάτε είναι τι θα κάνουμε για τον Έβρο. Εκεί είναι η προφυλακή του έθνους, η προφυλακή της χώρας και είναι λάθος να μη δίνετε αυτό που ανήκει σε αυτούς τους ανθρώπους. Αυτό το εισπράττω σε όλο μου το οδοιπορικό. Και ξέρετε πολύ καλά ότι γυρίζω όλο τον νομό, από χωριό σε χωριό.

Το παράπονο, λοιπόν, είναι πολύ μεγάλο. Παρακαλώ, κύριε Υπουργέ, να διορθώσετε αυτή την πολιτική σας. Δεν μπορείτε να συμπεριλαμβάνετε μόνο τους δύο νομούς που προείπατε και να μην είναι στο δικό σας σχέδιο ο Νομός Έβρου. Είναι κρίμα απ’ τον θεό!

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, να συμφωνήσουμε στο αυτονόητο ότι η Θράκη χρειάζεται εθνική ομοψυχία, χρειάζεται εθνικό σχεδιασμό και χρειάζεται όλοι να αφήσουμε στην άκρη τις όποιες κομματικές αντιπαραθέσεις και να δούμε με ποιον τρόπο και η Θράκη και η Μακεδονία και οι άλλες περιοχές της χώρας, που αντιμετωπίζουν ειδικά οικονομικά και εθνικά προβλήματα, θα είναι στο επίκεντρο των πολιτικών μας. Σε αυτό συμφωνούμε όλοι και νομίζω ότι δεν χρειάζεται να προσθέσω κάτι πάνω σ’ αυτό.

Σε ό,τι αφορά το θέμα των ζωνών, με βάση τις οποίες χορηγείται το επίδομα θέρμανσης, εγώ απάντησα ως προς την κριτική σας στο ποιος έκανε τις ζώνες. Οι ζώνες δεν ήταν μια επιλογή της Κυβέρνησης ΣΥΡΙΖΑ.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Μα, εσείς το διορθώσατε. Γιατί δεν βάλατε μέσα τον Έβρο;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα σας απαντήσω. Εμείς το 2015, μέσα στα όσα προβλήματα είχαμε, δεν κάναμε τίποτε άλλο παρά να πάρουμε το προηγούμενο μοντέλο του επιδόματος θέρμανσης, που ήταν σε αρκετά σημεία επιτυχημένο και να προσπαθήσουμε μέσα απ’ αυτό το μοντέλο να αποκαταστήσουμε αδικίες και κάναμε ορισμένες παρεμβάσεις. Πιθανόν να έπρεπε να κάνουμε κι άλλες. Αυτό ακριβώς εξετάζουμε φέτος.

Φέτος, όπως έχω πει πολύ καιρό -πριν και δεν έρχομαι να το πω τώρα εδώ- με δεδομένο ότι είναι σαφές ότι θα δοθεί το ίδιο ποσό που δόθηκε και πέρυσι, δηλαδή 105 εκατομμύρια, θα διανεμηθούν στους πολίτες ως επίδομα θέρμανσης, ανακουφίζοντας κυρίως περιοχές και πολίτες που έχουν σημαντικά προβλήματα, το Υπουργείο Οικονομικών επανεξετάζει τις περιοχές που θα ενταχθούν στις συγκεκριμένες ζώνες. Και επανεξετάζει τις περιοχές, διότι έχουμε το δεδομένο μέσα σε έναν νομό στην πόλη που είναι παραλιακή και στο ορεινό μέρος -που έχει θερμοκρασίες οι οποίες απαιτούν να ανάψει το καλοριφέρ τον Σεπτέμβριο και να κλείσει τον Απρίλιο- να έχουμε ίδιο επίδομα θέρμανσης.

Αυτό εξετάζουμε αυτή την περίοδο. Θα κάνετε λίγο υπομονή ακόμη, θα εκδοθεί η απόφαση για το επίδομα θέρμανσης και θα κοιτάξουμε ακόμη και να «σπάσουμε» νομούς σε δύο διαφορετικές ζώνες -εάν μπορέσουμε τεχνικά να το κάνουμε, αυτό εξετάζουμε- έτσι ώστε να αντιμετωπίσουμε προβλήματα διαφορετικών θερμοκρασιών. Διότι το προηγούμενο μοντέλο προέβλεπε όλος ο νομός να πάει σε μία ζώνη. Έχουμε, όμως, περιοχές μέσα στον ίδιο νομό, όπως είπατε για τον Νομό Έβρου, που είναι τελείως διαφορετικές, με τελείως διαφορετικές θερμοκρασίες, όπως για παράδειγμα το νότιο μέρος του νομού σε σύγκριση με το βόρειο ή το πεδινό μέρος του νομού σε σύγκριση με το ορεινό.

Εμείς, λοιπόν, εξετάζουμε είτε ολόκληροι νομοί να μετακινηθούν από μία ζώνη σε μία άλλη -προς τα πάνω βεβαίως- είτε νομοί να σπάσουν σε δύο τμήματα και να μετακινηθεί το μέρος του νομού που έχει πολύ χαμηλές θερμοκρασίες στο επιπλέον μέρος.

Αυτό που θέλω να επισημάνω είναι ότι…

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Αυτά είναι θεωρητικά. Για τον Έβρο τι θα κάνετε; Μη μας λέτε θεωρίες.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα κάνετε λίγο υπομονή ακόμη, θα βγει η απόφαση…

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Βεβαίως, να ανακοινωθεί.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Να βγω και να ανακοινώσω σήμερα την απόφαση δεν είναι σωστό.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Γι’ αυτό ήρθαμε εδώ, για να ανακοινωθούν…

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Όχι, κύριε Βουλευτά. Δεν έχω δυνατότητα σήμερα να ανακοινώσω το τι θα γίνει με την άλφα ή βήτα περιοχή.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ να μη γίνονται διακοπές.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κλείνοντας λέω ότι είναι σαφές…

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Το πρόβλημα είναι μεγάλο, κύριε Πρόεδρε. Μας έχουν στην ίδια κατηγορία με τους Νομούς των Τρικάλων και της Καρδίτσας. Είναι κρίμα από τον θεό! Τι σχέση έχει ο Νομός Έβρου με τους Νομούς Τρικάλων και Καρδίτσας;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

Συνεχίστε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Νομίζω ότι απάντησα, κύριε Βουλευτά, πως η αρχική κατανομή έγινε το 2012, όταν κυβέρνηση δεν ήταν ο ΣΥΡΙΖΑ. Ο ΣΥΡΙΖΑ και ο κ. Αλεξιάδης, ειδικά, φταίμε για όλα τα δεινά σε αυτόν τον τόπο, για την καταστροφή της Θράκης, για τα πάντα! Κάπου, όμως, να έχουμε την κριτική εστιασμένη.

Σε ό,τι αφορά το επίδομα θέρμανσης, για να κλείσω και να μη «φάω» άλλο τον χρόνο, θα ήθελα να πω το εξής. Το επίδομα θέρμανσης το 2016 θα είναι πιο δίκαιο και πιο αναλογικό απ’ ό,τι την προηγούμενη χρονιά, είτε με την ένταξη περιοχών στη ζώνη που πρέπει να είναι είτε με το «σπάσιμο» περιοχών σε διαφορετικές ζώνες.

Ευχαριστώ για τον χρόνο σας.

**ΠΡΟΕΔΡΕΥΩΝ (Δημήτριος Κρεμαστινός):** Κύριοι συνάδελφοι, θα ήθελα να ανακοινώσω στο Σώμα ότι ο Γενικός Γραμματέας της Κυβέρνησης κ. Καλογήρου γνωστοποιεί ότι δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι κάτωθι επίκαιρες ερωτήσεις:

Η πέμπτη με αριθμό 133/18-10-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με τη διαχείριση των «κόκκινων» δανείων της πρώην ΑΤΕbank, κατά άδικο τρόπο για τους οφειλέτες της, δεν θα συζητηθεί λόγω κωλύματος (φόρτος εργασίας) του Υπουργού Οικονομικών κ. Τσακαλώτου .

Επίσης, για τον ίδιο λόγο δεν θα συζητηθεί και η τέταρτη με αριθμό 131/17-10-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη «νομοθετική ρύθμιση για επέκταση εγκεκριμένων εξόδων πέραν των νοσηλίων».

Η έκτη με αριθμό 127/18-10-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραϊτη προς τον Υπουργό Παιδείας, Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου, δεν θα συζητηθεί λόγω κωλύματος της αρμόδιας Αναπληρώτριας Υπουργού Παιδείας, Έρευνας και Θρησκευμάτων κ. Αθανασίας Αναγνωστοπούλου, η οποία θα βρίσκεται εκτός Αθηνών.

Η ένατη με αριθμό 62/10-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την «εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς», δεν θα συζητηθεί λόγω κωλύματος (ανειλημμένες υποχρεώσεις) του Υπουργού Εσωτερικών και Διοικητικής Ανασυγκρότησης κ. Κουρουμπλή.

Η πέμπτη με αριθμό 96/14-10-2016 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα, δεν θα συζητηθεί λόγω κωλύματος (φόρτος εργασίας) του Αναπληρωτή Υπουργού Υγείας κ. Πολάκη.

Επίσης, για τον ίδιο λόγο δεν θα συζητηθεί και η δέκατη με αριθμό 85/11-10-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Αθανασίου (Σάκη) Βαρδαλή προς τον Υπουργό Υγείας, σχετικά με τα προβλήματα λειτουργίας του Αντικαρκινικού Νοσοκομείου «Θεαγένειο» στην Περιφερειακή Ενότητα Θεσσαλονίκης.

Η τέταρτη με αριθμό 139/25-10-2016 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τους Υπουργούς Εσωτερικών και Διοικητικής Ανασυγκρότησης και Εθνικής Άμυνας, σχετικά με τις συνθήκες διαβίωσης στο Κέντρο Φιλοξενίας Προσφύγων στο Σχιστό, δεν θα συζητηθεί λόγω κωλύματος της ερωτώσας Βουλευτού.

Δεν θα συζητηθεί, σε συνεννόηση του ερωτώντος Βουλευτή με τον αρμόδιο Υπουργό, η τρίτη με αριθμό 140/25-10-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου (Σάκη) Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εκατόν ογδόντα εργαζόμενους του Εργοστασίου Λιπασμάτων Νέας Καρβάλης στην Περιφερειακή Ενότητα Καβάλας που εδώ και πέντε μήνες βρίσκονται σε αγωνιστικές κινητοποιήσεις.

Θα συζητηθεί τώρα η δωδέκατη με αριθμό 11/3-10-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου Αρβανιτίδη προς τον Υπουργό Οικονομίας, Ανάπτυξης και Τουρισμού, σχετικά με τη χορήγηση παράτασης ολοκλήρωσης έργων του προγράμματος «Ενίσχυση μικρομεσαίων επιχειρήσεων που δραστηριοποιούνται στους τομείς μεταποίησης, τουρισμού, εμπορίου-υπηρεσιών».

Θα απαντήσει ο Υφυπουργός κ. Χαρίτσης.

Κύριε Αρβανιτίδη, έχετε τον λόγο για δύο λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Πρόεδρε, θα ήθελα να κάνω χρήση και της δευτερολογίας μου στην πρωτολογία.

Κύριε Υπουργέ, χαίρομαι που έστω και με κάποια καθυστέρηση είμαστε σε θέση να συζητήσουμε το θέμα το οποίο εκτιμώ ότι είναι κάτι παραπάνω από επίκαιρο και αφορά το μέλλον αρκετών επενδύσεων στη χώρα.

Η ερώτησή μου αφορά τις ιδιωτικές επενδύσεις του προγράμματος ΕΣΠΑ 2007-2013, οι οποίες βρίσκονται στον «αέρα», αν δεν δοθεί παράταση για την ολοκλήρωσή τους. Συγκεκριμένα, πρόκειται για έργα του προγράμματος «Ενίσχυση μικρομεσαίων επιχειρήσεων που δραστηριοποιούνται στους τομείς μεταποίησης, τουρισμού, εμπορίου - υπηρεσιών», τα οποία δεν έχουν ολοκληρωθεί μέχρι τις 31-12-2015. Σύμφωνα με τη μέχρι στιγμής πληροφόρηση -και εδώ εντοπίζεται το μείζον πρόβλημα- υπάρχει η πιθανότητα να κριθούν ως επιλέξιμες μόνο πιστοποιημένες δαπάνες της ενδιάμεσης επαλήθευσης και όχι συνολικά εγκεκριμένες δαπάνες των έργων. Αυτό πρακτικά σημαίνει ότι οι επενδυτές θα μείνουν χωρίς χρηματοδότηση για έργα που έχουν ξεκινήσει και δεν θα ολοκληρωθούν ποτέ.

Θυμίζω ότι σε πολλές περιπτώσεις η μη ολοκλήρωση επενδυτικών σχεδίων του εν λόγω προγράμματος δεν οφείλεται σε υπαιτιότητα των επενδυτών αλλά σε εξωγενείς παράγοντες, όπως η μεγάλη καθυστέρηση καταβολής της πρώτης ενδιάμεσης πληρωμής από το ίδιο το πρόγραμμα, οι αλλεπάλληλες γραφειοκρατικές καθυστερήσεις, η αδυναμία πρόσβασης στο τραπεζικό σύστημα, η επιβολή των capital controls.

Να σας δώσω ένα μικρό παράδειγμα: Υπάρχει περίπτωση που πολεοδομία απαντά σε επενδυτή ότι χρειάζεται έγκριση αρχιτεκτονικής επιτροπής, η οποία καν δεν είχε συσταθεί, με αποτέλεσμα να εκδοθεί η οικοδομική άδεια τέσσερις μήνες πριν από την ολοκλήρωση του προγράμματος.

Κύριε Υπουργέ, τα προβλήματα αυτά δεν εντοπίζονται μόνο στο Υπουργείο σας ή μόνο σε ένα πρόγραμμα. Το θέμα έχει απασχολήσει και άλλα Υπουργεία, τα οποία κλήθηκαν να χειριστούν αντίστοιχες περιπτώσεις. Άρα η σημερινή συζήτηση αποκτά ευρύτερο ενδιαφέρον. Εξ όσων γνωρίζω, το Υπουργείο Αγροτικής Ανάπτυξης και Τροφίμων χορήγησε παράταση ολοκλήρωσης σε όσα έργα είχαν υποβληθεί μέχρι τις 31-12-2015, έστω και για μια ενδιάμεση πληρωμή, έργα τα οποία θεωρήθηκαν ως ανειλημμένες υποχρεώσεις του Υπουργείου.

Το ζητούμενο, λοιπόν, είναι να ενημερώσετε τη Βουλή και κατ’ επέκταση τους πολίτες, που έχουν επενδύσει χιλιάδες ευρώ και αγωνιούν για τις προθέσεις σας. Το λέω αυτό γιατί δεν είναι δυνατόν το κράτος να αντιμετωπίζει τους επενδυτές με διαφορετικό τρόπο, ανάλογα με το ποιο Υπουργείο έχει προχωρήσει το πρόγραμμα.

Πρέπει, λοιπόν, να είναι απολύτως σαφές αν υπάρχει πιθανότητα να κριθούν ως επιλέξιμες μόνο οι πιστοποιημένες δαπάνες ενδιάμεσης επαλήθευσης και όχι η συνολικά εγκεκριμένες δαπάνες των έργων. Σε αυτή την περίπτωση, την οποία προσωπικά απεύχομαι, είναι δεδομένο ότι θα υπάρξουν «λουκέτα», θα πέσουν βροχή σε ημιτελή έργα, τα οποία θα εκποιηθούν σε εξευτελιστικές τιμές και όλα αυτά σε μια περίοδο που η χώρα μας έχει ανάγκη από επενδύσεις.

Θέλω να κλείσω θυμίζοντας ότι οι αισιόδοξες εκτιμήσεις του οικονομικού επιτελείου της Κυβέρνησης, που έχουν αποτυπωθεί στο προσχέδιο του προϋπολογισμού για το 2017, στηρίζονται κατά βάση στις ιδιωτικές επενδύσεις και στην ιδιωτική κατανάλωση. Επίσης, πρέπει όλοι να σκεφτούμε τι μήνυμα εκπέμπουμε σχετικά με τις δυνατότητες επενδύσεων στη χώρα.

Κατά συνέπεια, κύριε Υπουργέ, το ερώτημα είναι το εξής: Πώς θα χειριστείτε το θέμα αυτό συγκεκριμένα και αν προτίθεστε να δώσετε παράταση για την ομαλή ολοκλήρωση των εν λόγω επενδυτικών σχεδίων.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Υπουργέ, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Υφυπουργός Οικονομίας, Ανάπτυξης και Τουρισμού):** Ευχαριστώ, κύριε Πρόεδρε.

Ευχαριστώ και τον κ. Αρβανιτίδη για την ερώτησή του, γιατί μου δίνει την ευκαιρία να ξεκαθαρίσω λίγο τα πράγματα. Αναφέρομαι μόνο στο συγκεκριμένο πρόγραμμα, για το οποίο τέθηκε η ερώτηση.

Η πραγματικότητα, λοιπόν, είναι η εξής: Σύμφωνα με την προκήρυξη του προγράμματος –υπενθυμίζω ότι το πρόγραμμα προκηρύχθηκε το 2013- η καταληκτική ημερομηνία για τις ιδιωτικές αυτές επενδύσεις ήταν στις 30-6-2015.

Εμείς, λοιπόν, ήρθαμε και ανταποκρινόμενοι και στα αιτήματα τα οποία βεβαίως κι εμείς είχαμε λάβει από τους ενδιαφερόμενους, προχωρήσαμε σε παράταση αυτής της ημερομηνίας μέχρι την 31η Δεκεμβρίου 2015. Αυτή η παράταση –και αυτό θέλω να είναι σαφές- είναι και η μεγαλύτερη δυνατή που μπορεί να δοθεί βάσει του κανονιστικού πλαισίου του ΕΣΠΑ 2007-2013. Αυτό πάρα πολύ απλά σημαίνει ότι οι δαπάνες, οι οποίες είναι επιλέξιμες να πληρωθούν βάσει του Κανονισμού του Ευρωπαϊκού Ταμείου Περιφερειακής Ανάπτυξης είναι αυτές οι οποίες πραγματοποιούνται μέχρι τις 31 Δεκεμβρίου 2015.

Αναφέρατε στην ερώτησή σας -το είπατε και τώρα προφορικά- την περίπτωση του Προγράμματος Αγροτικής Ανάπτυξης. Το Πρόγραμμα Αγροτικής Ανάπτυξης έχει διαφορετικό κανονισμό από τα προγράμματα του Ευρωπαϊκού Ταμείου Περιφερειακής Ανάπτυξης. Άρα αυτό αποτελεί για εμάς κανονιστική δέσμευση, κανονιστική υποχρέωση, σε σχέση με τις δαπάνες ο οποίες είναι επιλέξιμες να πληρωθούν από το συγχρηματοδοτούμενο πρόγραμμα.

Εάν θέλαμε να χρηματοδοτήσουμε δαπάνες οι οποίες πραγματοποιούνται μέσα στο 2016, αυτό θα έπρεπε να γίνει από εθνικούς πόρους, δηλαδή, θα έπρεπε να γίνει με πόρους οι οποίοι θα πληρωθούν από τον Έλληνα φορολογούμενο. Νομίζω συμφωνούμε ότι αυτό δεν μπορεί να είναι εφικτό. Αυτά σε σχέση με την παράταση.

Σε σχέση με το δεύτερο ερώτημα που περιλαμβάνεται στη συγκεκριμένη ερώτηση, εάν υπάρχει, δηλαδή, περίπτωση να τηρηθούν ως επιλέξιμες μόνο οι πιστοποιημένες δαπάνες ενδιάμεσης επαλήθευσης, λέω ότι όχι δεν είναι έτσι τα πράγματα. Θα σας εξηγήσω τι συμβαίνει με τα έργα και πώς εμείς κάναμε και κάνουμε ό,τι είναι δυνατό, για να διευκολύνουμε την κατάσταση.

Πολλοί από τους δικαιούχους, παρ’ ότι τα έργα ξεκίνησαν από τον Οκτώβρη του 2013, δεν είχαν δώσει σημείο ζωής μέχρι τις 30 Ιουνίου 2015. Εμείς, λοιπόν, το μόνο που τους ζητήσαμε, είναι μέχρι τις 31 Δεκεμβρίου 2015 να δώσουν το «παρών», έτσι ώστε να γνωρίζουμε ότι τα έργα αυτά είναι ενεργά και σε εξέλιξη.

Το ζήτημα για τις δαπάνες ενδιάμεσης επαλήθευσης είναι ότι δεν έχει σημασία, εάν μιλάμε για ενδιάμεση επαλήθευση ή για τελικό έλεγχο. Κάθε δαπάνη μπορεί να πληρωθεί μέχρι τις 31 Δεκεμβρίου 2015. Μέσα στο 2016, όμως, κάναμε ό,τι είναι δυνατόν, έτσι ώστε να μπορέσει να γίνει ολοκλήρωση αυτών των έργων, βεβαίως, χωρίς τη χρήση δημοσίων πόρων. Τροποποιήσαμε το αρχικό σχέδιο. Δώσαμε τη δυνατότητα τρίτης τροποποίησης του αρχικού σχεδίου μέχρι 28 Φεβρουαρίου 2016. Κατόπιν δώσαμε παράταση μέχρι τις 20 Μαΐου 2016 για τα αιτήματα τελικής επαλήθευσης ολοκλήρωσης επένδυσης, σε όσους έκαναν αυτή την τροποποίηση, ενώ για τους υπόλοιπους μέχρι τις 15 Απριλίου 2016.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ λιγάκι την ανοχή σας, κύριε Πρόεδρε, σας παρακαλώ πολύ.

Όταν στον έλεγχο, μάλιστα, που έγινε τους τελευταίους μήνες, διαπιστωνόταν ότι δεν έχει ολοκληρωθεί το έργο αλλά υπάρχει δυνατότητα ολοκλήρωσης, εμείς δίναμε το περιθώριο -και το δίνουμε ακόμη- μέχρι και στο «και πέντε» της προθεσμίας, μέχρι δηλαδή και το τέλος του 2016, να ολοκληρωθεί το έργο, για να μη μείνουν τα έργα ημιτελή.

Επίσης θα ήθελα να πω ότι για την άδεια λειτουργίας, εξασφαλίσαμε τη μέγιστη δυνατή παράταση μέχρι τις 31 Δεκεμβρίου 2016. Επειδή, όμως, αναφερθήκατε και στα ζητήματα που σχετίζονται με καθυστερήσεις στο πρόγραμμα, να σας πω ότι δώσαμε, λοιπόν, βάσει αυτών που σας προανέφερα, όλες τις δυνατές παρατάσεις που προβλέπει ο κανονισμός του προγράμματος. Ενώ τα capital controls νομίζω ότι δεν συνδέονται με τη συγκεκριμένη περίπτωση, καθώς η υποχρέωση των επενδυτών ήταν να ολοκληρώσουν τις επενδύσεις τους βάσει του προγράμματος στις 30 Ιουνίου 2015 πριν, δηλαδή, την επιβολή των capital controls.

Αυτό το οποίο νομίζω ότι πολιτικά είναι κάτι πολύ σημαντικό και νομίζω ότι πρέπει να συμφωνήσουμε και μεταξύ μας, είναι ότι δεν πρέπει να επαναλάβουμε αυτά τα λάθη του παρελθόντος. Για τον λόγο αυτό στο νέο ΕΣΠΑ, το ΕΣΠΑ 2014-2020, βασικό κριτήριο που βάζουμε για την επιλογή των έργων, είναι η ωριμότητα αυτών των προτάσεων, διότι θέλουμε έργα, τα οποία θα μπορούν να ολοκληρωθούν μέσα στα προβλεπόμενα χρονοδιαγράμματα των προγραμμάτων και όχι να έχουμε έργα-«κουφάρια» -όπως πολλές φορές έγινε στο παρελθόν και στην περίπτωση των έργων στα οποία αναφέρεστε- τα οποία δεν μπορούν ποτέ να ολοκληρωθούν.

Βάζουμε, λοιπόν, ως κριτήριο την ωριμότητα. Επίσης προσπαθούμε να ενισχύσουμε τη χρηματοδότηση, γιατί όπως σωστά κι εσείς θέσατε και στην ερώτησή σας, το 2013 καθυστέρησε πολύ η χρηματοδότηση, η προκαταβολή αυτών των έργων και άρα καθυστέρησε και η υλοποίησή τους. Δημιουργήσαμε τον καταπιστευτικό λογαριασμό, για να μπορέσουμε να χρηματοδοτήσουμε πολύ πιο γρήγορα σε σχέση με το παρελθόν τέτοιου τύπου έργα. Νομίζουμε ότι με αυτές τις μέριμνες και με αυτά τα μέτρα τα οποία λάβαμε, μπορούμε στη νέα προγραμματική περίοδο να προχωρήσουμε στην υλοποίηση επενδύσεων, που, πραγματικά, είναι σημαντικές επενδύσεις της ιδιωτικής οικονομίας, για να μπορέσει να επιστρέψει η ελληνική οικονομία σε ρυθμούς ανάπτυξης, οι οποίες όμως θα είναι, πραγματικά, ολοκληρωμένες και θα παράγουν πολλαπλασιαστικά αποτελέσματα για την ελληνική οικονομία.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αρβανιτίδη, έχετε τον λόγο για τη δευτερολογία σας για τρία λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεν θέλω να προσθέσω κάτι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Δεν θέλετε. Κάνατε χρήση του πρώτου χρόνου.

Κύριε Υφυπουργέ, νομίζω ότι δεν έχετε να πείτε τίποτα παραπάνω, αφού δεν δευτερολογεί ο κ. Αρβανιτίδης.

Θα συζητηθεί η δεύτερη με αριθμό 141/25-10-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλουπρος τον Υπουργό Υποδομών, Μεταφορών και Δικτύων, σχετικά με τον σχεδιασμό για τις αστικές συγκοινωνίες της Αθήνας και το χρονοδιάγραμμα υπογραφής των συμβάσεων από το Υπουργείο Εργασίας για την μετακίνηση των ΑΜΕΑ και των ευπαθών ομάδων για το 2016.

Στην επίκαιρη ερώτηση θα απαντήσει η Υφυπουργός κ. Μαρίνα Χρυσοβελώνη.

Παρακαλώ, έχετε τον λόγο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, όλα τα στοιχεία για το κλείσιμο του 2015 και για το 2016 μέχρι σήμερα δείχνουν ότι οι αστικές συγκοινωνίες Αθηνών, ουσιαστικά Αττικής, οδηγούνται σε αδιέξοδο κι αυτό όχι γιατί δεν έχουν τις δυνατότητες να είναι πλεονασματικές αλλά λόγω των κυβερνητικών αποφάσεων, ολιγωριών και αδιεξόδων.

Συγκεκριμένα το 2015 το έλλειμμα ήταν 117 εκατομμύρια ευρώ. Για το 2016 αναμένεται ότι αυτό το έλλειμμα, με τα αισιόδοξα σενάρια του Υπουργείου και του οργανισμού, θα είναι 77 εκατομμύρια ευρώ, ενώ στην πραγματικότητα θα κλείσει με περισσότερα, διότι ακόμα και σήμερα μπορούμε να το εκτιμήσουμε από τα στοιχεία του οκταμήνου.

Λέω, λοιπόν, ότι γι’ αυτό το αδιέξοδο στις συγκοινωνίες των Αθηνών ευθύνεται η Κυβέρνηση, γιατί αντί να βελτιώσει τη δυνατότητα των συγκοινωνιών, ούτως ώστε να έχουμε την εισπραξιμότητα που τους αναλογεί, αντί το κάθε Υπουργείο να εκπληρώσει τις υποχρεώσεις προς τον ΟΑΣΑ, έρχεται το Υπουργείο Υποδομών Μεταφορών και Δικτύων και αυξάνει το εισιτήριο και ταυτόχρονα αφήνει όλο το σύστημα των αστικών συγκοινωνιών και ιδιαίτερα τα λεωφορεία στην τύχη τους, με αποτέλεσμα να αυξάνονται συνεχώς τα λεωφορεία, τα οποία τίθενται εκτός δραστηριότητας.

Έτσι, λοιπόν, σήμερα αυτό το οποίο ρωτάμε, είναι πρώτον, πότε θα εκπληρώσουν τα Υπουργεία τις υποχρεώσεις προς τον ΟΑΣΑ, που οφείλονται σε μεταφορά μαθητών, ευπαθών ομάδων, ατόμων με αναπηρία και ανέργων.

Συγκεκριμένα για το β΄ εξάμηνο του 2015 και μόνο για τα άτομα με αναπηρία το Υπουργείο Εργασίας οφείλει 29,5 εκατομμύρια ευρώ. Μόνο για τα άτομα με αναπηρία οφείλει για το 2016 65 εκατομμύρια ευρώ και δεν έχουν υπογραφεί ακόμη οι συμβάσεις, ενώ τελειώνει το 2016.

Ιδιαίτερα για τους ανέργους ο κ. Σπίρτζης έχει θεωρήσει τον ΟΑΣΑ ως διικό του εργαλείο και λέει: «Μεταφέρετε τους ανέργους –πολύ καλά μέχρι εδώ-, αλλά δεν πληρώνω». Το «δεν πληρώνω» και το τζάμπα που λέτε και εσείς τελείωσε, γιατί θα τελειώσετε τους οργανισμούς. Οφείλετε να εκπληρώσετε τις υποχρεώσεις της πολιτείας έναντι του ΟΑΣΑ. Να καταβληθούν τα οφειλόμενα για τις μετακινήσεις των ανέργων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Κεγκέρογλου.

Τον λόγο έχει η Υφυπουργός, κ. Χρυσοβελώνη.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κύριε Βουλευτά, πραγματικά, παρουσιάζει πάρα πολύ μεγάλο ενδιαφέρον η ερώτηση την οποία μου κάνετε, δεδομένου ότι αναφέρετε, δυστυχώς, κάποια στοιχεία τα οποία είναι ανακριβή και αυτό έχει ακόμη μεγαλύτερο ενδιαφέρον, γιατί όλοι γνωρίζουμε ότι διατελέσατε Υφυπουργός Εργασίας και Κοινωνικής Ασφάλισης από τον Σεπτέμβριο του 2010 μέχρι τον Ιούνιο του 2011.

Γιατί αναφέρω ότι υπάρχει ανακρίβεια σε κάποια από τα στοιχεία τα οποία παρουσιάζετε; Σύμφωνα, λοιπόν, με το Ευρωπαϊκό Σύστημα Λογαριασμών, αναφέρομαι στον ESA 95, με τον οποίο παρακολουθείται ο όμιλος ΟΑΣΑ από το έτος 2013 από το Υπουργείο Οικονομικών, καθώς επίσης και από το Υπουργείο Υποδομών, Μεταφορών και Δικτύων, το έλλειμα των αστικών συγκοινωνιών της Αθήνας για το έτος 2015 δεν ανήλθε σε καμμία περίπτωση στο ποσό των 100 εκατομμυρίων ευρώ, που αναφέρετε στην ερώτησή σας ή των 117 εκατομμυρίων ευρώ που τώρα αναφέρατε, όπως παρουσιάζετε, αλλά σε 37 εκατομμύρια ευρώ.

Αυτό προκύπτει εναργώς από τα απολογιστικά οικονομικά μεγέθη των εταιρειών του ομίλου, τα οποία οποτεδήποτε θελήσετε και εσείς να ελέγξετε, ευχαρίστως θα τεθούν στη διάθεσή σας.

Εικάζω ότι αναφέρεστε στις υποχρεώσεις που παρουσιάζει η ΟΣΥ στις 31-12-2015. Όμως εντελώς τεχνηέντως δεν μπορώ να θεωρήσω ότι αυτό μπορεί να οφείλεται σε άγνοια. Κάνετε μια σύγχυση των συσσωρευμένων ελλειμμάτων με τα λειτουργικά ελλείμματα.

Τόσο για την ΟΣΥ όσο και για τη ΣΤΑΣΥ είναι παγκοίνως γνωστό, ότι υπάρχουν απλήρωτες υποχρεώσεις προηγούμενων ετών, τις οποίες, κύριε Βουλευτά, κληρονομήσαμε από εσάς.

Τελείως ενδεικτικά και σε καμμία περίπτωση περιοριστικά αναφέρω τις εξής υποχρεώσεις σε βασικούς προμηθευτές. Για παράδειγμα η ΔΕΠΑ οφείλει 58 εκατομμύρια, η ΔΕΗ 18 εκατομμύρια, ασφαλιστικά ταμεία περίπου 9 εκατομμύρια. Αυτά κληρονομήσαμε από εσάς.

Ωστόσο πρέπει να επισημάνω ότι τα 77 εκατομμύρια ευρώ περί των οποίων αναφέρατε τώρα και κάνετε αναφορά και στην ερώτησή σας, δεν αποτελούν αισιόδοξα σενάρια, όπως αναφέρετε, αλλά έναν εγκεκριμένο στόχο, ο οποίος έχει τεθεί από το Υπουργείο Οικονομικών στον αντίστοιχο όμιλο για το έτος 2016.

Όμως από τα απολογιστικά στοιχεία του οκταμήνου του 2016 τα οποία έχουν τεθεί υπ’ όψιν μας -και μπορείτε ασφαλώς να ελέγξετε- προκύπτει ότι το λειτουργικό έλλειμμα των εταιρειών του ομίλου ΟΑΣΑ, διαμορφώθηκε σε 31 εκατομμύρια ευρώ και οι ζημίες οκταμήνου διαμορφώθηκαν σε 34 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Παρακαλώ, λίγη ανοχή ως προς τον χρόνο, κύριε Πρόεδρε.

Δηλαδή βλέπουμε ότι υπάρχει ένα ποσοστό 44% επί του ετήσιου εγκεκριμένου στόχου και όπως φαίνεται, θα κλείσει σε πολύ καλύτερο αποτέλεσμα.

Σε ό,τι αφορά στην υπογραφή συμβάσεων με το Υπουργείο Εργασίας για τις μετακινήσεις των ευπαθών κοινωνικών ομάδων είτε ελεύθερα είτε με μειωμένο κόμιστρο, δηλαδή, για τις μετακινήσεις των ΑΜΕΑ και των πολυτέκνων, θέλω να σας ενημερώσω ότι ήδη οι αντίστοιχες συμβάσεις βρίσκονται στο Ελεγκτικό Συνέδριο και μόλις τελειώσει ο έλεγχος, θα ακολουθήσει η υπογραφή τους.

Σε αυτό το περιβάλλον η τιμολογιακή πολιτική που ακολουθούμε και που εφαρμόζεται αυτή τη στιγμή στις αστικές συγκοινωνίες, θα σας πω με πολύ μεγάλη ειλικρίνεια ότι είναι η χαμηλότερη που υπάρχει στην Ευρώπη.

Βέβαια σε αυτό το περιβάλλον το μειωμένο εισιτήριο των 0,60 ευρώ και η μηνιαία κάρτα των 30 ευρώ που χρησιμοποιούν οι ευπαθείς κοινωνικές ομάδες, δεν έχουν αυξηθεί και έχουν παραμείνει στο ίδιο επίπεδο.

Δυστυχώς εξάντλησα την πρωτολογία μου, στο να σας κάνω μια γενικότερη επισκόπηση, δεδομένου ότι θέτετε πράγματα στο ιστορικό της ερώτησή σας, οπότε αναγκαστικά για τον σχεδιασμό τον οποίο θα ακολουθήσουμε στη συνέχεια και τον οποίο έχουμε ήδη ξεκινήσει να εφαρμόζουμε στις αστικές συγκοινωνίες, θα σας απαντήσω, κύριε Βουλευτά, στο δεύτερο σκέλος της τοποθέτησής μου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Απαντήστε, γιατί τον πήρατε τον χρόνο. Έχουμε και συνέχεια.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ορίστε;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, αυτά τα οποία ακούσαμε από την κ. Χρυσοβελώνη, είναι, πραγματικά, η δημιουργική λογιστική μιας Κυβέρνησης, η οποία θέλει να παρουσιάζει το άσπρο μαύρο. Εάν ήταν έτσι ικανοποιητικά τα πράγματα στα οικονομικά, όπως τα λέτε, και με τα χρωστούμενα των Υπουργείων του 2015 βγάζει πλεόνασμα ο οργανισμός.

Με πλεόνασμα, λοιπόν, δικαιούστε να κάνετε αύξηση εισιτηρίου; Πείτε μας τώρα! Δικαιούστε;

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ολοκληρώστε και θα σας απαντήσω μετά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άρα όλα αυτά που είπατε, είναι μια δημιουργική λογιστική. Μόνο το Υπουργείο Εργασίας χρωστάει από το β΄ εξάμηνο του 2015 29,5 εκατομμύρια. Για το 2016 δεν έχει υπογράψει ακόμη συμβάσεις.

Μας λέει τώρα η κ. Χρυσοβελώνη ότι είναι στο Ελεγκτικό Συνέδριο. Πότε; Τον Νοέμβριο του 2016; Για δείτε το 2014 πότε υπογράφτηκαν οι συμβάσεις.

Έχουν εκδοθεί για το 2016 κάρτες για τα άτομα με αναπηρία; Καμμία!

Έρχεστε εδώ και αντί να απαντήσετε με μια δόση αυτοκριτικής, μας λέτε με θράσος ότι τα δικά μας στοιχεία είναι λάθος; Δεν μου λέτε, αν ήταν έτσι τα πράγματα, γιατί δεν υπάρχουν ανταλλακτικά για τα λεωφορεία; Γιατί αντί των χιλίων τριακοσίων ογδόντα λεωφορείων που κυκλοφορούσαν το 2014, τώρα κυκλοφορούν μόνο εννιακόσια τριάντα οκτώ;

Γιατί βγάζετε ανταλλακτικά από το ένα λεωφορείο, για να φτιάξετε τα άλλα; Αλίμονο αν σκάσει λάστιχο σε ένα από τα λεωφορεία. Αμέσως αρχίζει το μάδημα των ανταλλακτικών, για να μπουν σε άλλα λεωφορεία, διότι δεν πληρώνουν τους προμηθευτές, δεν υπάρχουν ανταλλακτικά και αυτό έχει ως αποτέλεσμα, να αυξάνεται συνεχώς ο αριθμός των παροπλισμένων λεωφορείων.

Όλα αυτά που μας είπατε, είναι μια δικαιολογία που δεν στέκει. Θα μπορούσατε, όπως σας είπα, να κάνετε την αυτοκριτική σας. Το σύνολο των υποχρεώσεων του δημοσίου είναι, πράγματι, αρκετά μεγάλο. Σας είπα ορισμένα νούμερα. Υπάρχει και για το 2015 επιπλέον διεκδίκηση.

Πιστεύω ότι χρησιμοποιείτε τον ΟΑΣΑ ως εργαλείο για πολιτική χωρίς να πληρώνετε, όπως κάνει ο κ. Σπίρτζης, ο οποίος θεωρεί ότι μόνο στην Αττική υπάρχουν άνεργοι, κύριε Πρόεδρε. Δεν υπάρχουν πουθενά αλλού στην Ελλάδα. Διέταξε –ακριβώς αυτή τη φράση χρησιμοποίησε- τον ΟΑΣΑ να μεταφέρει τους ανέργους, αλλά χωρίς να δίνει τα χρήματα που αναλογούν.

Όχι. Έχει ψηφιστεί διάταξη από τον ίδιο τον κ. Σπίρτζη στον ν.4337, που λέει ότι τα Υπουργεία είναι υποχρεωμένα να πληρώνουν για τις υπηρεσίες που εκτελεί ο ΟΑΣΑ, και για τις μεταφορές των ευπαθών ομάδων που κάνει και αν δεν εκπληρώνονται, προειδοποιείται το Υπουργείο ότι θα σταματήσει το έργο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το έργο δεν πρέπει να σταματήσει, γιατί αφορά ευαίσθητες κοινωνικές ομάδες ανάπηρους, ηλικιωμένους. Δεν πρέπει να βγάλουμε έξω και να κατεβάσουμε από τα λεωφορεία τους ανάπηρους. Πρέπει να κατεβάσουμε τον Υπουργό που δεν τηρεί τις δεσμεύσεις του και εν προκειμένω τον Υπουργό Εργασίας ή οποιονδήποτε άλλον κάνει το κορόιδο.

Γι’ αυτό, λοιπόν, σας λέω να αφήσετε τις δικαιολογίες. Εφαρμόστε τον νόμο και προπάντων εφαρμόστε ένα σχέδιο, το οποίο σας ζήτησα να μας πείτε αλλά δεν μας το είπατε.

Να μας πείτε και τι γίνεται με το πρόγραμμα για την τηλεματική και το ηλεκτρονικό εισιτήριο. Θα συνεχιστεί αυτό που είδε το φως της δημοσιότητας, δηλαδή να τοποθετούνται συστήματα τηλεματικής και ηλεκτρονικού εισιτηρίου σε λεωφορεία που είναι παροπλισμένα ή θα πάνε σε λίγες μέρες για scrap; Είναι δυνατόν αυτό;

Κύριε Πρόεδρε, θα ήθελα λίγο χρόνο να ολοκληρώσω.

Θα καταθέσω κάποιες φωτογραφίες για τα Πρακτικά, που δείχνουν ότι είναι τοποθετημένα τα συστήματα τηλεματικής και ηλεκτρονικού εισιτηρίου σε λεωφορεία που πάνε για απόσυρση. Αυτό το αίσχος πρέπει να σταματήσει είτε με τροποποίηση της σύμβασης, αν χρειάζεται, είτε με το να συντηρήσετε λεωφορεία και να τα κάνετε να κυκλοφορούν, ώστε να τοποθετήσετε όλα αυτά τα συστήματα.

Όλα αυτά πρέπει να γίνονται, πάντα με κριτήριο να διαφυλάξετε το δημόσιο συμφέρον. Δεν μπορεί να λέει η εταιρεία «εγώ είχα υποχρέωση να βάλω τόσα μηχανήματα και τα βάζω σε οποιαδήποτε λεωφορεία ακόμα και χωρίς λάστιχα». Θα δείτε τις φωτογραφίες για να πειστείτε για το θέμα. Έχουμε ακόμα και καμμένο λεωφορείο, στο οποίο έχει τοποθετηθεί το σύστημα τηλεματικής. Είναι δυνατόν;

Εδώ ερχόμαστε σε μια αντίφαση. Θα μπορούσε ο οργανισμός, αν είχε δοθεί η πρέπουσα σημασία από το Υπουργείο, να έχει εκείνα τα έσοδα ώστε και τη συντήρηση στα λεωφορεία να μπορεί να κάνει ο ΟΑΣΑ και τα έσοδα να είναι αρκετά μεγάλα και έτσι δεν θα χρειαζόταν καμμία επιχορήγηση από το κράτος.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε, με αυτό που είπα για την υπόλοιπη χώρα. Το Υπουργείο Εργασίας οφείλει –και οφείλει, βέβαια, να το ζητήσει πρώτος ο κ. Σπίρτζης για να το κάνει το Υπουργείο Εργασίας- και να πληρώσει τα 50 εκατομμύρια που αντιστοιχούν τον χρόνο στη μεταφορά των ανέργων, αλλά επίσης να πληρώσει και τα λεφτά που αντιστοιχούν στη μεταφορά των ανέργων στην υπόλοιπη χώρα. Δεν είναι δεύτερης και τρίτης κατηγορίας οι άνεργοι της υπόλοιπης χώρας και από πέρυσι τέτοιο καιρό αδιαφορεί η πολιτεία εντελώς για αυτούς.

Τελειώνοντας, λοιπόν, θέλω να πω ότι το ίδιο το διοικητικό συμβούλιο του ΟΑΣΑ λέει με επιστολή του ότι το Υπουργείο Εργασίας δεν πληροί τις υποχρεώσεις του. Δεν το λέω εγώ! Τα νούμερα από τον ΟΑΣΑ είναι εδώ!

Τα στοιχεία που σας είπα για τα ελλείμματα είναι από τα επίσημα στοιχεία, από τον προϋπολογισμό του έργου. Εδώ είναι και ο ν.4337 -τον οποίο και καταθέτω- που λέει ότι τα Υπουργεία είναι υποχρεωμένα να καταβάλουν τις υποχρεώσεις τους ως προς τη μεταφορά ανθρώπων που ανήκουν στις ευπαθείς ομάδες.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Κεγκέρογλου.

Ορίστε, κυρία Υφυπουργέ, έχετε τον λόγο και πάλι.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Βουλευτά, μας καταλογίσατε διάφορα πράγματα, τα οποία βεβαίως είναι αβάσιμα και απολύτως ανακριβή. Ωστόσο, δεν βλέπω από τη δική σας πλευρά να υπάρχει ένα ίχνος αυτοκριτικής γι’ αυτό το οποίο μας κληρονομήσατε. Σας το ανέφερα προηγουμένως με πάρα πολύ συγκεκριμένους αριθμούς, αλλά γι’ αυτό δεν άκουσα καμμία απολύτως απάντηση και κανένα αντεπιχείρημα από τη δική σας πλευρά.

Επειδή η ερώτησή σας αναφέρεται στο ποιος είναι ο κυβερνητικός σχεδιασμός για τις αστικές συγκοινωνίες, θέλω να σας πω ότι αυτός ο σχεδιασμός βρίσκεται ήδη σε πλήρη εξέλιξη.

Συγκεκριμένα, στην ερώτησή σας αναφέρετε –αλλά προφανώς τώρα το ξεχάσατε- για την επέκταση της γραμμής του μετρό που προωθείται και που αναμφισβήτητα θα οδηγήσει στην αποσυμφόρηση σταθμών υψηλής κινητικότητας και στην εξυπηρέτηση μεγαλύτερου αριθμού επιβατών, αλλά και περιοχών.

Εκτός τώρα από την επέκταση της Γραμμής 3, το Υπουργείο Υποδομών, Μεταφορών και Δικτύων και η «ΑΤΤΙΚΟ ΜΕΤΡΟ» εκπονούν όλες τις απαραίτητες μελέτες που χρειάζονται για τη νέα Γραμμή 4 του μετρό της Αθήνας. Η διαδικασία προβλέπεται να γίνει και να προχωρήσει με τμηματική δημοπράτηση του έργου σε πέντε φάσεις.

Αν παρακολουθείτε την επικαιρότητα, στις 25 Σεπτεμβρίου ανακοινώθηκε η υλοποίηση και η δημοπράτηση κατά προτεραιότητα του πρώτου τμήματος που πηγαίνει από το Άλσος Βεΐκου-Γουδή με δεκατέσσερις σταθμούς.

Παράλληλα, στον Πειραιά προχωρεί η επέκταση του τραμ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ δεν έχω ρωτήσει για το μετρό!

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Επειδή, όμως, ρωτάτε για τον σχεδιασμό μας όσον αφορά τις αστικές συγκοινωνίες, θα ακούσετε τον σχεδιασμό στο σύνολό του και όχι όπως τον οριοθετείτε εσείς. Κάντε λίγη υπομονή!

Παράλληλα, λοιπόν, στον Πειραιά προχωρούν η επέκταση του τραμ από το Νέο Φάληρο μέχρι το κέντρο του Πειραιά, η υπογειοποίηση της Γραμμής 1 στο τμήμα Νέο Φάληρο-Πειραιά και η επέκταση του τραμ προς Κερατσίνι και Πέραμα.

Επιπλέον, εφαρμόζεται η στρατηγική της ομιλοποίησης, η οποία, όπως καταλαβαίνετε, θα προσδώσει ένα πολύ θετικό πρόσημο στις αστικές συγκοινωνίες με έναν καλύτερο συντονισμό και με ένα μάζεμα των υπηρεσιών. Κατ’ επέκταση, αυτό θα συντελέσει στην εξοικονόμηση πόρων.

Εξίσου σημαντικό έργο που συμβάλλει στην εξυγίανση του τοπίου των συγκοινωνιών της Αθήνας είναι και η τηλεματική, στην οποία αναφερθήκατε και εσείς, η οποία τυγχάνει της πολύ ευρείας αποδοχής του επιβατικού κοινού.

Παρ’ όλο που, όπως θα έλεγα, υπονομεύθηκε και υποβαθμίστηκε η σημασία την οποία έχει, η τηλεματική ολοκληρώθηκε με ΣΔΙΤ, με την εγκατάσταση εξοπλισμού σε δύο χιλιάδες λεωφορεία και τρόλεϊ και χίλιες έξυπνες στάσεις για την παρακολούθηση του συγκοινωνιακού έργου σε πραγματικό χρόνο, αλλά βεβαίως και για την πληροφόρηση του κοινού για την εκτέλεση των δρομολογίων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, θα ήθελα, σας παρακαλώ, για λίγο την ανοχή σας.

Επίσης, στις αρχές του 2017 ξεκινάει η εφαρμογή του ηλεκτρονικού εισιτηρίου το οποίο, όπως καταλαβαίνετε, θα οδηγήσει στην αύξηση των εσόδων, ενώ θα συντελέσει στην καταπολέμηση της εισιτηριοδιαφυγής και, βεβαίως, στην καλύτερη εξυπηρέτηση του κοινού και, ασφαλώς, στην ασφάλεια των επιβατών.

Η διαδικασία μέσω ΣΔΙΤ προχωράει απολύτως κανονικά εντός προβλεπόμενου χρονοδιαγράμματος και σύντομα θα μπορέσετε να δείτε και εσείς τα θετικά αποτελέσματα αυτής της εφαρμογής.

Όλες αυτές οι δραστηριότητες στις οποίες αναφέρθηκα έχουν, ανάμεσα στα άλλα, και τον εξής στόχο: να μπορέσουν να εξοικονομηθούν πόροι. Και εάν συνδυάσουμε τους πόρους που θα εξοικονομηθούν με τα χρηματοδοτικά εργαλεία τα οποία παρέχονται, καταλαβαίνετε ότι θα οδηγήσουν σε μελλοντικές επενδύσεις, όπως είναι και η ανανέωση του στόλου, στην οποία και εσείς αναφερθήκατε στην ερώτησή σας.

Στο ίδιο πνεύμα της αναβάθμισης των συγκοινωνιών της Αθήνας εντάσσεται, κύριε Βουλευτά, και η πρόσληψη εκατόν εξήντα ατόμων στον ΟΑΣΑ και επτακοσίων πενήντα τριών ατόμων στην ΟΣΥ, διαδικασία η οποία έχει ολοκληρωθεί.

Εν κατακλείδι όλες αυτές οι ενέργειες, που σας ανέφερα, οδηγούν στην κυριολεξία στον μετασχηματισμό του συστήματος των δημοσίων μέσων μεταφοράς στην Αθήνα, ώστε να μπορούμε να εστιάσουμε στην καλύτερη εξυπηρέτηση του επιβατικού κοινού, με έναν τρόπο πιο οικονομικό δίνοντας, επίσης, πάρα πολύ σημαντικό στίγμα στο θέμα που αφορά το περιβαλλοντικό αποτύπωμα.

Όσον αφορά δε τους υπαινιγμούς τους οποίους κάνατε για το κομμάτι της τηλεματικής, ότι υπάρχουν λεωφορεία τα οποία είναι απαξιωμένα ή κατεστραμμένα, θέλω, λοιπόν, να σας πω, όπως ξέρετε, ότι η τηλεματική είναι ένα έργο που ξεκίνησε επί δικής σας ακόμα θητείας. Το πού θα εγκατασταθεί η τηλεματική ορίστηκε από τον ΟΣΥ, διότι ο ΟΣΥ μας έδωσε τα δεδομένα. Όμως, όπως καταλαβαίνετε, επειδή η τηλεματική είναι ένα έργο το οποίο είναι ζωντανό, δεν υπάρχει η δυνατότητα, όταν ένα λεωφορείο έχει εν πάση περιπτώσει είτε τρακάρει είτε καεί, όπως αναφέρατε στην ερώτησή σας, να αποσυρθεί η τηλεματική, γιατί αυτό το λεωφορείο έχει προβλεφθεί να επανέλθει σε ασφαλείς συνθήκες μεταφοράς και σε περίπτωση κατά την οποία αυτό δεν είναι δυνατόν, υπάρχει η δυνατότητα της μεταφοράς του όλου συστήματος σε άλλα λεωφορεία.

Επομένως, μην προσπαθείτε να δημιουργήσετε λανθασμένες εντυπώσεις. Και βεβαίως, μην προσπαθείτε να μετακυλίσετε το βάρος των δικών σας ευθυνών στην παρούσα Κυβέρνηση, η οποία κάνει ό,τι είναι δυνατόν για να μπορέσει να δώσει στους πολίτες δημόσιες αστικές συγκοινωνίες οι οποίες να είναι ασφαλείς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αίσχος, αίσχος!

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Αναφέρομαι σε δημόσιες συγκοινωνίες, γιατί εσείς κάνατε ό,τι περνούσε από το χέρι σας για να τις απαξιώσετε.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Προχωρούμε στη δεύτερη με αριθμό 137/21-10-2016 επίκαιρη ερώτηση πρώτου κύκλου της Βουλευτού Χαλκιδικής του Λαϊκού Συνδέσμου – Χρυσή Αυγή κ Σωτηρίας Βλάχου προς τον Υπουργό Εσωτερικών και Διοικητικής Ανασυγκρότησης, σχετικά με το άμεσο κλείσιμο συνόρων, φύλαξη από τις Ένοπλες Δυνάμεις και δημοψήφισμα για το λαθρομεταναστευτικό ζήτημα, δεν θα συζητηθεί λόγω αναρμοδιότητας του Υπουργείου. Αρμόδιο Υπουργείο είναι το Υπουργείο Εθνικής Άμυνας.

Συνεχίζουμε στην όγδοη με αριθμό 61/10-10-2016 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον υπολογισμό των κύριων συντάξεων του Ναυτικού Απομαχικού Ταμείου (ΝΑΤ).

Στην επίκαιρη ερώτηση θα απαντήσει ο Υφυπουργός κ. Πετρόπουλος.

Ορίστε, κύριε Κούζηλε, έχετε τον λόγο για δυο λεπτά.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, την 1η Αυγούστου 2016 κοινοποιήθηκε στους αρμόδιους φορείς ο καθορισμός της διαδικασίας για τον τρόπο της αποτυπώσεως απογραφής περιουσιακών στοιχείων και χρηματικών διαθεσίμων του ΝΑΤ, όπου από 1-1-2017 θα ενταχθούν στον ενιαίο φορέα κοινωνικής ασφάλισης.

Το πρόβλημα είναι η δέσμευση του Υπουργείου. Και εσείς είπατε σε παλαιότερη επίκαιρη ερώτησή μου για τον ΕΛΟΕΝ ότι θα προσπαθήσετε να κοιτάξετε για την αυτοτέλεια να μην ενταχθεί το ΝΑΤ στον ειδικό φορέα και ότι θα παραμείνει αυτόνομο διότι είναι ένα ταμείο με πολλές ιδιαιτερότητες.

Έχουν προκύψει, όμως, και κάποια άλλα προβλήματα στην πορεία, όπως ο τρόπος υπολογισμού των συντάξεων, βασικό. Και οι πληροφορίες λένε ότι αυτή τη στιγμή δεν ξέρουν πώς θα υπολογίσουν, δεν μπορούν να δώσουν συντάξεις στο ΝΑΤ, γιατί δεν ξέρουν να τις υπολογίσουν. Υπάρχει αυτό το πρόβλημα. Βασικά, με ποιον τρόπο θα υπολογίζονται η κύρια σύνταξη –γιατί μιλάμε για την κύρια σύνταξη- του ΝΑΤ;

Δεύτερον, ισχύει η ανταποδοτικότητα στον υπολογισμό των συντάξεων του ΝΑΤ και εάν όχι, γιατί;

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ τον λόγο έχει ο Υφυπουργός κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Οι δεσμεύσεις για τη διαχείριση του λογαριασμού που είπατε, παραμένουν ακέραιες, όπως ακριβώς είχα δηλώσει προ μηνών.

Ειδικά για τους ναυτικούς μας, υπενθυμίζω ότι διατηρήσαμε τις διατάξεις εκείνες που κρατούν τα όρια ηλικίας εκεί που ήταν και πριν τον ν.4336. Μιλάω για εκείνους τους ναυτικούς που υπάγονται στις διατάξεις των παραγράφων 1 έως 3 του άρθρου 14 του π.δ.1913/78, για να μην προκαλούνται συγχύσεις τι σημαίνει αυτό.

Διατηρήσαμε, επίσης, και το ύψος των εισφορών, ώστε να μην υπάρχει μείωση, αλλά να είναι σε ένα υψηλό επίπεδο με τις διαφοροποιήσεις που προβλέπονται επίσης στο π.δ.973/1978, διότι έχει σημασία αν το σκάφος είναι ποντοπόρο, αν είναι υπερτάνκερ, αν είναι μικρό τάνκερ, η σχετική αμοιβή που προβλέπεται από τις συμβάσεις κατά αντιστοίχιση της υπηρεσίας στο αντίστοιχο πλοίο. Φυσικά πήραμε υπ’ όψιν μας το ότι οι ναυτικοί θα έχουν και αυτοί το τμήμα της εθνικής σύνταξης στον προσδιορισμό της σύνταξής τους μαζί με το ανταποδοτικό κομμάτι, το οποίο προσδιορίζεται από το ύψος των εισφορών, που, όπως είπα, δεν μεταβάλαμε και παραμένει με τις διαφοροποιήσεις των καραβιών στο ύψος που λέμε, που ίσχυαν και πριν. Επομένως, η ανταποδοτικότητα διατηρείται στο ακέραιο.

Είναι γεγονός ότι επεξεργαζόμαστε τις σχετικές εγκυκλίους, γιατί είναι περίπλοκο το σύστημα του ΝΑΤ και επειδή μπαίνει σε έναν ενιαίο τρόπο μέσα από τα πληροφορικά συστήματα που θα ισχύσουν στον ΕΦΚΑ ο υπολογισμός των συντάξεων, με τις διαφοροποιήσεις, επαναλαμβάνω που ισχύουν, που είναι ιδιαίτερα πολύπλοκες εδώ, θέλει ιδιαίτερη επεξεργασία και προσοχή και αυτές δεν έχουν ολοκληρωθεί. Όμως, θα ολοκληρωθούν στο προσεχές διάστημα και σίγουρα από 1-1-17 θα μπορεί να λειτουργήσει και πολύ νωρίτερα, γιατί θα μπορούν να δοκιμαστούν όλα αυτά.

Μην σας εντυπωσιάζει ότι στάλθηκε 1η Αυγούστου αυτό το έγγραφο. Δεν είναι μόνον στο ΝΑΤ. Εστάλη σε όλους τους φορείς, ακριβώς επειδή πρέπει ο ΕΦΚΑ να δει με τι περιουσία ξεκινάει. Σε αυτόν τον υπολογισμό λαμβάνονται υπ’ όψιν οι ιδιαιτερότητες της διατήρησης του ΝΑΤ για τις μη συνταξιοδοτικές λειτουργίες όπως είχαμε πει.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Παρακαλώ, κύριε Κούζηλε, έχετε τον λόγο και πάλι για πέντε λεπτά.

**ΝΙΚΟΛΑΟΣ ΚΟΥΖΗΛΟΣ:** Το πρόβλημα -το ξανατονίζω- είναι ότι αυτήν τη στιγμή δεν ξέρει κανείς πώς θα υπολογιστεί η σύνταξη. Με τον νόμο Κατρούγκαλου; Έτσι όπως υπολογίζεται μέχρι τώρα για όλους τους υπόλοιπους θα ισχύει και για το ΝΑΤ; Αυτό είναι το βασικό ερώτημα. Ό,τι δηλαδή θα ισχύει για όλους τους υπόλοιπους θα ισχύει για το ΝΑΤ; Αυτό είναι το βασικό. Γιατί με είκοσι τρία χρόνια, -και δεν βάζουμε προσαυξήσεις, το 26% (ν.2932/2001 ΦΕΚ 145)- με βασικό μισθό μεικτά 3.000 ένας Έλληνας πλοίαρχος, πόση σύνταξη θα πάρει; Απλό το ερώτημα; Και οι κρατήσεις του είναι περίπου 1.000 ευρώ. Αφού είναι ανταποδοτικό, στα είκοσι τρία χρόνια τι σύνταξη θα πάρει;

Δεν πρέπει να ξεχνάμε ότι είναι κατοχυρωμένο δικαίωμα πλέον του Έλληνα ναυτικού για τη σύνταξή του. Οι συλλογικές συμβάσεις μιλάνε για : «ιδιόμορφο, βαρύ και ανθυγιεινό επάγγελμα». Επίσης, μετά το περίφημο PSΙ, που το ΝΑΤ έχασε το 50% των αποθεματικών του, τι θα γίνει; Και υπάρχει μία μαύρη τρύπα στο ΝΑΤ.

Όλα αυτά ανησυχούν πάρα πολύ όλους αυτούς που παίρνουν σύνταξη. Θα σας δώσω ένα πολύ απλό παράδειγμα: Αυτοί που πήγαν τις τελευταίες μέρες να πάρουν τις συντάξεις τους είδαν σε άλλους να κόβεται η επικουρική, σε άλλους να κόβεται η κύρια σύνταξη και λέγανε όλοι γιατί κόβεται η κύρια σύνταξη. Εκείνο ήταν το πρόβλημα που είχε δημιουργηθεί και υπάρχει μία αναστάτωση αυτήν τη στιγμή.

Δεν σας κρύβω ότι μέσα από το ΝΑΤ όλοι οι γνωστοί, όλοι οι φίλοι που μιλάμε αυτό που λένε είναι το εξής: «Δεν ξέρουμε πώς θα υπολογιστεί. Έρχεται ο κόσμος και τι θα τους πούμε; Και σε όποιον κόπηκε τώρα η κύρια σύνταξη αυτούς τους τελευταίους τρεις μήνες και πρέπει να πάρει παραπάνω χρήματα τι θα κάνει; Θα τα πάρει πίσω;»

Σας ξανατονίζω ότι το θέμα είναι το πώς θα υπολογιστεί. Να σας κάνω και μία πρόταση: Την επόμενη μία εβδομάδα που θα έρθει, βγάλτε μια ανακοίνωση και πείτε: πρώτο παράδειγμα, με είκοσι τρία χρόνια –σας είπα, μην βάλουμε το 15% και το 25%, δηλαδή τις προσαυξήσεις με τα χρόνια της θαλάσσιας υπηρεσίας- τι σύνταξη θα πάρει; Όλες τις βαθμίδες, όλες τις κατηγορίες, για να φύγει τελείως και να ηρεμήσουν όλοι οι άνθρωποι.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υφυπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Όταν θα εκδοθεί εγκύκλιος, θα είναι όλα σαφή. Δεν έχει εκδοθεί ακόμα. Και βεβαίως, σήμερα δεν γνωρίζουν στο ΝΑΤ πώς θα βγει αυτή η σύνταξη, διότι δεν έχει εκδοθεί η σχετική εγκύκλιος. Αυτό που θα λάβουμε υπ’ όψιν μας, όμως, κατά τη σύνταξη της εγκυκλίου είναι οι ιδιαιτερότητες του ναυτικού επαγγέλματος, ο μειωμένος χρόνος ασφάλισης που συνδέεται με το επάγγελμα, όπως γίνεται ιδιαίτερα στα ποντοπόρα πλοία και στα μεγάλα τάνκερ και σε μια σειρά άλλες κατηγορίες. Συνεπώς, εκεί πρέπει να παραμετροποιήσουμε κάποιους συντελεστές, ώστε η σύνταξη που θα εκδίδεται να μην έχει μια απόκλιση αδικαιολόγητη σε σχέση με τις ιδιαιτερότητες, επαναλαμβάνω, που έχει το επάγγελμα του ναυτικού.

Πάρτε υπ’ όψιν σας ότι διατηρήσαμε μειωμένα τα όρια ηλικίας. Δεν αυξήθηκαν για τους ναυτικούς. Πάρτε υπ’ όψιν σας ότι οι εισφορές που καταβάλλονται για τους ναυτικούς διατηρούνται με την ιδιαιτερότητα που έχουν κατά κατηγορία σκάφους, πλοίου στο οποίο υπηρετεί ο ναυτικός και ακριβώς επειδή υπάρχει μια διαφοροποίηση στην εισφορά, αυτό το αυξημένο ποσό εισφοράς, που είναι πραγματικά αυξημένο σε σχέση με άλλους, θα λαμβάνεται υπ’ όψιν για την προσαύξηση της σύνταξης.

Έτσι, λοιπόν, θα έχουμε μια ανταποδοτικότητα στην περίπτωση των ναυτικών που δεν είναι αυτή η οποία θα ισχύσει σε άλλους ασφαλισμένους. Θα έχει διαφοροποίηση, θα είναι ευνοϊκότερη, σε σχέση με τα χρόνια και τους συντελεστές αναπλήρωσης που προβλέπει ο νόμος, λαμβάνοντας υπ’ όψιν αυτές τις παραμέτρους. Αυτοί οι παράμετροι δεν έχουν ολοκληρωθεί στην επεξεργασία που τώρα γίνεται. Όταν θα ολοκληρωθεί, θα είναι σαφή τα πράγματα και πραγματικά θα έχουμε συντάξεις, οι οποίες για τους ναυτικούς μας θα εξασφαλίζουν αξιοπρεπές επίπεδο ζωής, λαμβάνοντας υπ’ όψιν και την εθνική σύνταξη την οποία θα παίρνουν και εκείνοι.

Πρέπει να σας πω ότι περίπου 1 δισεκατομμύριο είναι το ποσό που καταβάλλεται κάθε έτος από τα ταμειακά διαθέσιμα του κράτους για την ενίσχυση των συντάξεων των ναυτικών. Αυτό το ποσό είναι πάρα πολύ υψηλό. Όμως πρέπει να δούμε την αντιμετώπιση των αναγκών των ναυτικών, όχι με έναν τρόπο λογιστικό, λογιστικής αποτίμησης, τι κοστίζει, αλλά με έναν τρόπο που πραγματικά θα δίνει ώθηση στις δημιουργικές πλευρές του συστήματος, για να μπορέσουμε να έχουμε μια καλυτέρευση των συντάξεων. Υπολογίζουμε ότι θα έχουμε μια γενναία ενίσχυση και συμμετοχή της κρατικής χρηματοδότησης στο σύστημα και στα πλαίσια αυτά θα οργανώσουμε καλύτερα τις χρηματοροές που θα υπάρχουν για την καλυτέρευση των συνταξιοδοτικών παροχών και προς τους ναυτικούς.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ. Προχωρούμε στην υπ’ αριθμόν…

**ΝΙΚΟΛΑΟΣ ΚΟΥΖΗΛΟΣ:** Με συγχωρείτε, μισό λεπτό. Μια διευκρίνιση, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΝΙΚΟΛΑΟΣ ΚΟΥΖΗΛΟΣ:** Η κύρια σύνταξη μειώθηκε τους τελευταίους μήνες…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μείωση σε κύρια σύνταξη δεν υπήρξε σε κανέναν απολύτως.

**ΝΙΚΟΛΑΟΣ ΚΟΥΖΗΛΟΣ:** Σας διαβεβαιώνω. Μειώθηκε του πατέρα μου.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για κύρια σύνταξη.

**ΝΙΚΟΛΑΟΣ ΚΟΥΖΗΛΟΣ:** Για κύρια σύνταξη σας λέω.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν μιλάω για λόγους διαφορετικής, ίσως, στάθμισης από άποψη φορολογική ή άλλη, αλλά μείωση από τον υπολογισμό της κύριας σύνταξης δεν έχει γίνει και δεν πρόκειται να γίνει σε καμμία περίπτωση.

**ΝΙΚΟΛΑΟΣ ΚΟΥΖΗΛΟΣ:** Σας το λέω, το βεβαιώνω από τον πατέρα μου.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι και προϋπολογισμένο το ποσό από όλους τους φορείς.

**ΝΙΚΟΛΑΟΣ ΚΟΥΖΗΛΟΣ:** Κάνετε λάθος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αν έχει γίνει κάποιο λάθος, να το δούμε. Αλλά θα είναι λάθος.

**ΝΙΚΟΛΑΟΣ ΚΟΥΖΗΛΟΣ:** Σας το είπα, τρεις μήνες τώρα κόβουν από την κύρια σύνταξη του πατέρα μου, όχι από την επικουρική.

**ΠΡΟΕΔΡΕΥΩΝ (Δημήτριος Κρεμαστινός):** Η ιστορία της μείωσης ή μη μείωσης των συντάξεων είναι ένα αίνιγμα, που πρέπει να επιλυθεί. Είναι στην επικαιρότητα καθημερινά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, εντάξει, είναι κάτι σαφές. Πραγματικά, επειδή είναι τα πράγματα ιδιαίτερα πολύπλοκα, μπορεί να συμβεί και κάποιο λάθος. Εάν έχει συμβεί, θα το δούμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε στην ενδέκατη με αριθμό 94/14-10-2016 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη  προς τον Υπουργό Υποδομών, Μεταφορών και Δικτύων,σχετικά με την «προκλητική» διάθεση 5,4 εκ. ευρώ από εθνικούς πόρους για την υλοποίηση δύο συμβάσεων επικαιροποίησης τεχνικών προδιαγραφών.

Θα απαντήσει ο Υπουργός Υποδομών, Μεταφορών και Δικτύων, κ. Σπίρτζης.

Παρακαλώ, κύριε Γεωργιάδη, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, η ερώτησή μου ήταν γραπτή, όπως ξέρετε. Εγώ δεν είμαι ειδικός στα τεχνικά έργα, όπως προφανώς είστε εσείς. Αυτά, όμως, τα οποία μου κατέθεσε μια σειρά μηχανικών που ήλθαν στο γραφείο μου να μου εξηγήσουν αυτό το θέμα, μου φάνηκαν εξαιρετικά απίστευτα. Το λέω εν τάχει, για να καταλάβουν οι τηλεθεατές που θα δουν όταν προβληθεί από το κανάλι της Βουλής η σχετική μας συζήτηση, περί τίνος πρόκειται.

Εκδίδετε μια προκήρυξη δύο συμβάσεων παροχής υπηρεσιών, για την επικαιροποίηση δύο όρων. Συγκεκριμένα: «Οδηγός εκπόνησης, περιεχόμενα και προεκτιμώμενες αμοιβές μελετών αποχέτευσης ομβρίων και υδραυλικών συγκοινωνιακών έργων» και «Οδηγός εκπόνησης, περιεχόμενα και προεκτιμώμενες αμοιβές μελετών εγγειοβελτιωτικών έργων και έργων υδρομάστευσης».

Γι’ αυτές τις επικαιροποιήσεις τεχνικών προδιαγραφών δεσμεύετε 5,4 εκατομμύρια από εθνικούς πόρους. Ξαναλέω, 5,4 εκατομμύρια ευρώ. Υπάρχει βέβαια, το πρώτο ερώτημα: Γιατί από εθνικούς πόρους και δεν μπήκε στο ΕΣΠΑ; Αυτό είναι ένα τεχνικό ερώτημα, που φαντάζομαι ότι θα μου το εξηγήσετε περίπου εύκολα.

Ο κυριότερος λόγος που έκανα την ερώτηση, όμως, είναι γιατί οι άνθρωποι αυτοί μου εξήγησαν ότι αυτό το έργο το οποίο ζητάτε να γίνει, σήμερα στην αγορά κύριε Πρόεδρε, μου είπαν «50 χιλιαρικάκια, βία».

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Πολλά λέτε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αν λέω και πολλά ακόμα καλύτερα.

Άρα, λοιπόν, υπάρχει το εξής κόλπο που γίνεται, λέει, στην πιάτσα: Είναι συνεννοημένοι πέντε, θα κάνουν μια ωραία έκπτωση 90%, θα βγει ο Υπουργός να πει το «πήραμε όλο 550 χιλιάρικα» και θα μοιραστούν 500. Σας λέω πως ακριβώς μου το είπαν.

Αν και είναι γνωστό ότι δεν έχω πολύ μεγάλη εκτίμηση για την …

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μα τι λέτε τώρα; Κύριε Πρόεδρε, για όνομα του Θεού!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Και το έχω ξαναπεί στη Βουλή αυτό. Με θέμα την Attica Bank κάναμε τη συζήτηση…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Σοβαρά μιλάτε; Να ανακαλέσετε!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Για την Attica Bank μιλάω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γεωργιάδη, οι χαρακτηρισμοί δεν χρειάζονται.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν είπα τίποτα. Είπα ότι εγώ δεν έχω εμπιστοσύνη. Μπορεί να με πείσει. Πού είναι το πρόβλημα;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, να διαγραφεί ο χαρακτηρισμός από τα Πρακτικά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Είμαι υποχρεωμένος να έχω εμπιστοσύνη; Όταν βλέπω ότι έχουν χαθεί τα λεφτά των μηχανικών στην ATTICA BANK;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όταν θα έλθει η ώρα, θα μας εξηγήσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όποτε θέλετε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όταν θα έλθει η ώρα. Εκεί που πρέπει θα εξηγηθούν όλα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, όχι χαρακτηρισμούς.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Εκεί που πρέπει να τα εξηγήσω.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν ξεχνάμε τίποτα, ξέρετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ούτε εγώ ξεχνώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν ξεχνάμε τίποτα! Και το πώς έχασε τα λεφτά το ταμείο που εκπροσωπούσατε, δεν το ξεχνάμε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, οι χαρακτηρισμοί δημιουργούν οξύτητα. Παρακαλώ, να διαγραφεί ο χαρακτηρισμός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Λοιπόν, έκανα την ερώτηση γραπτώς, γιατί περίμενα γραπτώς να μου απαντήσετε, τεχνικά. Λέω «μπορεί να αδικούν τον άνθρωπο, να είναι υπερβολικό». Άρα η πρώτη μου ερώτηση είναι γιατί δεν μου απαντήσατε γραπτώς. Ή ήταν τόσο δύσκολο να πείτε στην υπηρεσία σας, ότι «ξέρετε, με ρωτάει ένας Βουλευτής του Κοινοβουλίου, γι’ αυτό το τεχνικό έργο, γράψτε την απάντηση να πάτε να του το δώσετε»; Γιατί έπρεπε να παρέλθει η προθεσμία, να το κάνω πρώτη φορά επίκαιρη, να μην μπορείτε την πρώτη φορά και να έλθετε εδώ τη δεύτερη φορά, για ένα θέμα που προφανώς θα μας πείτε ότι είναι καθαρά τεχνικό; Άρα, η ερώτησή μου είναι πώς δικαιολογούνται τα 5,4 εκατομμύρια.

Θα καταθέσω για τα Πρακτικά -επειδή ενοχλήθηκε ο κύριος Πρόεδρος πριν-δική σας απόφαση για είκοσι μία επικαιροποιήσεις σε παρόμοιο έργο, στο οποίο δεσμεύσατε 27 χιλιάδες.

Παρακαλώ πολύ, το καταθέτω για τα Πρακτικά, επειδή με ειρωνευτήκατε ότι το 50 είναι και πολύ.

(Στο σημείο αυτό ο Βουλευτής κ. Σπυρίδων-Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς ο ίδιος για είκοσι μία επικαιροποιήσεις δεσμεύσατε 27 χιλιάδες. Τώρα για δύο επικαιροποιήσεις 5,5 εκατομμύρια. Εγώ δεν λέω, θα μας το εξηγήσετε.

Μια και είμαστε στην επικαιρότητα, μια και είστε και πολύ καλός φίλος του κ. Παππά, ήσασταν κι εσείς στην Βενεζουέλα μαζί με τον κ. Αρτεμίου και την offshore; Γιατί σήμερα μάθαμε, κύριε Πρόεδρε, και το εξής αμίμητο: Ότι ο κ. Παππάς εστάλη από τον κ. Τσίπρα το 2013 στη Βενεζουέλα. Εκείνος λέει ότι πήγε για ανταλλαγή αγροτικών προϊόντων με την μπολιβαριανή δημοκρατία, αλλά μαζί του δεν είχε πάρει κάποιον από τον αγροτικό τομέα του ΣΥΡΙΖΑ, είχε πάρει έναν δικηγόρο offshore. Και λέω, μια και είναι καλός σας φίλος ο κ. Παππάς, αν μπορείτε να μας διαφωτίσετε για το ταξίδι στη Βενεζουέλα, για τον ρόλο του κ. Αρτεμίου, που γενικώς δεν απαντάει ο ΣΥΡΙΖΑ. Και είδα πριν ότι ηλεκτριστήκατε με το σχόλιό μου. Μην ηλεκτρίζεστε εύκολα, γιατί πολλά θα έλθουν στη φόρα τις μέρες που έρχονται.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, ο χαρακτηρισμός διεγράφη. Σας παρακαλώ, εφόσον διεγράφη, να μη γίνει συζήτηση επ’ αυτού.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν γίνεται κάθε φορά να διαγράφονται οι χαρακτηρισμοί του κ. Γεωργιάδη.

**ΠΡΟΕΔΡΕΥΩΝ (Δημήτριος Κρεμαστινός):** Διεγράφη. Είστε υποχρεωμένος, βάσει του Κανονισμού, να απαντήσετε στην ερώτηση. Για οτιδήποτε άλλο δεν είστε υποχρεωμένος.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα απαντήσω στην ερώτηση και θα απαντήσω και σε όλα τα άλλα. Εγώ θέλω εδώ δημόσια να απαντήσω.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ να μην υπάρχει οξύτητα. Παρακαλώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Στο πρώτο που θα απαντήσω είναι στο ερώτημα του κ. Γεωργιάδη, που αφορά το γιατί δεν απάντησα γραπτά. Δεν απάντησα επίτηδες. Για να έρθετε εδώ, κύριε Γεωργιάδη και να αναδειχθεί ο άθλιος, λασπωτικός, στρεβλωτικός τρόπος που ρωτάτε κάθε φορά για οποιοδήποτε θέμα. Την ίδια, βέβαια, στιγμή λέτε: «Εγώ δεν είμαι ειδικός σε τεχνικά θέματα. Πέρασαν κάποιοι μηχανικοί από το γραφείο μου και μου τα είπαν». Γιατί δεν έκαναν μία ένσταση στις προδιαγραφές του διαγωνισμού; Είναι ένας διαγωνισμός που έγινε εν κρυπτώ ή έγινε με απευθείας ανάθεση ή με πρόχειρο διαγωνισμό, όπως έκαναν πολλά στελέχη της Νέας Δημοκρατίας στο παρελθόν κι έχουν καταλήξει στις αίθουσες των δικαστηρίων κι έχουν βγει αποφάσεις;

Όμως, καλό είναι, κύριε Πρόεδρε, να τα λέμε, για να δούμε και την ηθική του καθένα και το τι λέει μέσα στο Κοινοβούλιο κι έξω απ’ αυτό. Εδώ έχουμε -και απαντάω στον Πρόεδρο, γιατί εκεί πρέπει να απαντήσω, εκεί είναι η σοβαρότητα- πραγματικά μια πολύ μεγάλη στρέβλωση. Έχουμε το π.δ.696/74, που αποτελεί ευαγγέλιο για τις τεχνικές μελέτες. Περιλαμβάνει όλες τις κατηγορίες μελετών; Όχι. Έχει σύγχρονες προδιαγραφές; Όχι. Τι ζούμε λοιπόν όλα αυτά τα χρόνια; Έχουν περάσει σαράντα δύο χρόνια περίπου, έχουν αλλάξει όλα στους τεχνικούς κανονισμούς και στην επιστήμη και ζούμε να ανατίθενται μελέτες κατά το δοκούν, χωρίς να ξέρουμε με βάση ποιον Κανονισμό, ποια σύγχρονη προδιαγραφή και όλα τα υπόλοιπα.

Πώς βγήκε η προεκτιμώμενη αμοιβή αυτών των διαγωνισμών, η αμοιβή δηλαδή του προϋπολογισμού; Από τον νόμο του κ. Σουφλιά. Δεν βάζει ούτε ο Υπουργός ούτε η υπηρεσία ό,τι τιμή θέλει. Έγινε το 2005. Πώς μπορεί να αναθεωρηθούν αυτές οι τιμές; Μόνο αν έχουμε συγκεκριμένες σύγχρονες προδιαγραφές, που θα έχει λογαριαστεί ότι σε αυτές τις μελέτες χρειάζονται αυτές οι επιστημονικές ανθρωποώρες και επομένως, να έχουμε έναν κώδικα προεκτιμώμενων αμοιβών, που δεν θα οδηγήσει σε στρεβλώσεις και σε σχέση με την ποιότητα των μελετών και σε σχέση με τις αμοιβές.

Το δεύτερο. Αυτή είναι η προϋπολογιστική τιμή, δεν είναι η συμβασιοποιημένη. Εκεί, λοιπόν, έχει καταφέρει η Νέα Δημοκρατία με τις απελευθερώσεις κι όλα τα υπόλοιπα, να έχουμε 80%, 85%, 90%, 92% εκπτώσεις στις προεκτιμώμενες αμοιβές μελετών απ’ αυτά που είχε δεσμευτεί και από αυτά που υπηρετεί, με προφανές αποτέλεσμα στην ποιότητα των μελετών και μετά στο κόστος των έργων.

Θα έπρεπε κανονικά, κύριε Πρόεδρε, να είχαμε εγκληθεί, γιατί δεν έχουμε βγάλει και για άλλες κατηγορίες, αλλά δυστυχώς, τα οικονομικά του Υπουργείου δεν είναι τόσο ανθηρά για να βγάλουμε για τις είκοσι εννέα κατηγορίες μελετών, ίδιες.

Υπάρχει το εξής παράδειγμα, που λέει ο Βουλευτής, που κάνει την ερώτηση: Καλά εσείς αναθέσατε –κάνει και τη σύγκριση, αυτό είναι το ωραίο- μία σύμβαση κι έχετε δεσμεύσει σε 27.000 -τελικά ανατέθηκε με 23.985 με ΦΠΑ, δηλαδή 27.000- την επικαιροποίηση είκοσι ένα ελληνικών τεχνικών προδιαγραφών υδραυλικών έργων», που ήταν προδιαγραφές κατασκευής εκτέλεσης εργασιών, όχι μελετών. Θα πω μερικούς τίτλους, μπας και γίνει κατανοητό, γιατί πολλοί στην Αίθουσα είναι νομικοί: «Στεγανοποίηση με ασφαλτική μεμβράνη», «Αποστράγγιση με γεωσυνθετικά φύλλα».

Το αντικείμενο της σύμβασης αυτής ήταν κάποιες λεκτικές παρεμβάσεις-διορθώσεις στο κείμενο που είχε δημοσιευτεί στο ΦΕΚ 2221Β/30-7-2012 στα πλαίσια της υπ’ αριθμόν ΔΙΠΑΔ 273/17-7-2012 απόφασης του Αναπληρωτή Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων κ. Καλογιάννη με θέμα: «Έγκριση 440 ελληνικών τεχνικών προδιαγραφών ΕΤΕΠ με υποχρεωτική εφαρμογή σ’ όλα τα δημόσια έργα». Αυτό έγινε από το Ινστιτούτο Οικονομίας Κατασκευών που στη συνέχεια η φοβερή κυβέρνηση της Νέας Δημοκρατίας το διέλυσε και δεν υπάρχει ούτε ως εργαλείο.

Οι δύο συμβάσεις που θα γίνουν όταν ολοκληρωθεί ο διεθνής διαγωνισμός, αφορούν τη σύνταξη προδιαγραφών εκπόνησης μελέτης. Συγκεκριμένα, αφορούν τις υδραυλικές μελέτες για τα εγγειοβελτιωτικά έργα, αρδευτικά έργα, αποστραγγιστικά έργα, έργα προσαγωγής, έργα υδρομάστευσης, φράγματα, λιμνοδεξαμενές, έργα αποχέτευσης ομβρίων, οριοθετήσεις, αντιπλημμυρικά, αντιδιαβρωτικά έργα χειμάρρων κ.λπ., έργα ανάσχεσης σε εσωτερικά δίκτυα, συλλεκτήρες, «πράσινες» πολιτικές διαχείρισης ομβρίων, υδραυλικά συγκοινωνιακών έργων, αποχέτευση συγκοινωνιακών έργων, εξωτερικές λεκάνες, οδικές σήραγγες.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Για τις περισσότερες απ’ αυτές τις κατηγορίες στη χώρα μας δεν υπάρχουν σήμερα προδιαγραφές πουθενά, άρα η κάθε υπηρεσία ή ο κάθε μελετητής, όπως τον βολεύει κάθε φορά, τις προδιαγράφει.

Οι συμβάσεις αυτές δεν έγιναν ακόμη γιατί είναι στη φάση της αξιολόγησης. Είμαστε στη διαγωνιστική διαδικασία. Είναι συμβάσεις διαγωνισμού που έγιναν με τον ν.3316/2005. Είναι διεθνείς διαγωνισμοί. Δημοσιεύτηκαν δύο μήνες στην Ευρωπαϊκή Επιτροπή, στη σελίδα της, στο Υπουργείο, στο Τεχνικό Επιμελητήριο και επειδή γίνονται και ερωτήσεις, υπάρχουν ομόφωνες γνωμοδοτήσεις από τα αρμόδια όργανα, υπάρχουν έγγραφα από άλλα Υπουργεία και ειδικές γραμματείες, όπως είναι η Ειδική Γραμματεία Υδάτων, που θέλει κάποια στιγμή να γίνουν σοβαρές μελέτες στα αντιπλημμυρικά έργα ή στα έργα που έχουμε διευθέτηση χειμάρρων ή ποταμών και το ζητούν επιτακτικά.

Εδώ είναι –και πρέπει να σας έχει σταλεί- το τεύχος της προεκτιμώμενης αμοιβής και πώς υπολογίστηκε. Θα τα καταθέσουμε αυτά, για να υπάρχουν. Εδώ είναι το γιατί βγήκε απ’ αυτή την υπηρεσία κανόνων και ποιότητας και όχι από κάποια άλλη. Γίνονται συνεργασίες στις υπηρεσίες σε ό,τι αφορά τις προδιαγραφές μελετών.

Είναι βαρύ το έργο, πολύ βαρύ το έργο. Είναι κρίμα που δεν έχουμε χρήματα και στις είκοσι εννέα κατηγορίες για να βγάλουμε τέτοια για να σταματήσουμε τις στρεβλώσεις που έχουμε. Εδώ είναι η θέση του ΣΕΒ, του Συνδέσμου Μελετητικών Γραφείων, εδώ είναι πάκο από ημερίδες του ΤΕΕ σε διάφορες ανυποψίαστες χρονικές στιγμές από το ΄74 μέχρι σήμερα και εδώ είναι οι ΠΕΤΕΠ που λέτε εσείς, για να έχετε και μια σύγκριση. Αυτό είναι το παραδοτέο έργο όλων των ΠΕΤΕΠ. Το συγκρίνουμε αυτό με μία βιβλιοθήκη. Στο ένα θέλουμε σαράντα μέρες και στο άλλο θέλουμε δύο χρόνια για να το κάνουμε, σύμφωνα με τις προδιαγραφές που έχουμε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, επειδή έχετε και δευτερολογία, σας παρακαλώ να ολοκληρώσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ολοκληρώνω, κύριε Πρόεδρε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αφήστε τον, κύριε Πρόεδρε. Μην τον κόβετε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γεωργιάδη, σας παρακαλώ. Αφήστε να διαχειριστούμε τον χρόνο.

Συνεχίστε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μάλλον δεν έχετε παρακολουθήσει την προηγούμενη συζήτηση, αλλά έχετε δίκιο.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε Γεωργιάδη, έχετε τον λόγο για τρία λεπτά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Πάμε να τα πάρουμε με τη σειρά γιατί θα με τρελάνετε.

Κατ’ αρχάς, κύριε Υπουργέ, ξεκινήσατε λέγοντας ότι επίτηδες δεν απαντήσατε για να αντιμετωπίσετε εμένα τον λασπολόγο. Δηλαδή, προσέξτε τι λέτε. Προτιμήσατε να μην απαντήσετε γραπτώς, άρα δεν θα έπαιρνε κανείς είδηση αν αυτό που ρωτάω είναι λογικό ή όχι, για να μπορέσω να καταλάβω τι είναι αυτό που λέτε, αλλά για να δείξετε πόσο λασπολόγος είμαι, προτιμήσατε να την κάνετε επίκαιρη ερώτηση, ξεπερνώντας όλους τους χρονικούς προσδιορισμούς.

Γιατί, κύριε Υπουργέ, δεν τα βάζατε κάτω από το γραφείο, ώστε να πάρει κάποιος ένα τηλέφωνο στο δικό μου γραφείο και να πει «κάνε την επίκαιρη» και έπρεπε να εξαντληθούν όλες οι κοινοβουλευτικές προθεσμίες και να αναβάλουμε και μια φορά την επίκαιρη ερώτηση γιατί δεν μπορούσατε να έλθετε;

Άρα θεωρώ ότι εάν όντως αυτό που είπατε το εννοείτε, φερθήκατε πολύ αντισυναδελφικά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ενώ εσείς μες στη συναδελφικότητα!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ένα απλό τηλεφώνημα από την αρχή και δεν θα μας είχε φέρει εδώ έναν, ενάμιση μήνα πριν, για να μην έχετε και στεναχώριες.

Τι απαντήσατε όμως; Ακούστε, κύριε Πρόεδρε, τι απήντησε. Πρώτο σκέλος: «Δεν φταίω εγώ που δεσμεύω 5,5 εκατομμύρια ευρώ. Ο κακός ο Σουφλιάς και το παλιό το προεδρικό διάταγμα φταίει που με αναγκάζουν να δεσμεύσω αυτά τα ποσά. Και η κακιά Νέα Δημοκρατία που έδιναν εκπτώσεις 92% και οι προηγούμενοι από εμένα που τώρα είναι στα δικαστήρια»!

Κατ’ αρχάς, παρατήρηση πρώτη: Όταν είπα πριν ότι αμφισβητώ την ηθική σας συγκρότηση, πεταχτήκατε πάνω. Δικαίως! Εγώ το δέχομαι ότι άμα κάποιος σε προσβάλλει πρέπει να πεταχτείς και το θεωρώ δείγμα υγείας εκ μέρους σας. Δεν μου λέτε, σε ποιους αναφέρεστε; Πείτε ποια είναι τα ονόματα εκείνα από τη Νέα Δημοκρατία που έχουν κάνει αυτά τα πράγματα. Γιατί τα λέτε γενικώς στη Νέα Δημοκρατία;

Το λέω για τον εξής απλό λόγο, κύριε Υπουργέ. Εδώ θέλετε εσείς του ΣΥΡΙΖΑ να παρουσιάζεστε ως το νέο, το καινούργιο. Εσείς πασόκος από το ΄80, αρχι-πασόκος από το ΄80, σε όλα τα κόλπα του ΠΑΣΟΚ από το ΄80, τώρα θα κάνετε μαθήματα στη Νέα Δημοκρατία και στον Σουφλιά!

Επίσης, θα σας έλεγα να ρωτήσετε την παρακαθήμενή σας κυρία Υφυπουργό, η οποία την εποχή του Σουφλιά ήταν στη Νέα Δημοκρατία. Εσείς τι λέτε; Την εποχή που ήσασταν στη Νέα Δημοκρατία έκανε λαμογιές ο Σουφλιάς και η Νέα Δημοκρατία; Και τώρα συνεργάζεστε με αυτόν που λέτε ότι έκανε λαμογιές ο Σουφλιάς και η Νέα Δημοκρατία γιατί τα βρήκατε στις καρέκλες; Αυτό λέτε;

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** …(δεν ακούστηκε)

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δικός σας, πασόκος είναι! Έχει φορέσει τη φανέλα του ΣΥΡΙΖΑ για να ξεχωρίζει, αλλά πασόκος παλιός είναι του ΄80.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Εκεί είμαι!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Εκεί. Προφανώς εκεί είστε. Μην μας το παίζετε και καινούργιος. Γιατί είναι τρομερό αυτό! Σε όλα τα κόλπα!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Καλά κάνετε!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Άρα για να καταλάβω, αυτό το έργο που «ο κακός Σουφλιάς και το παλιό κακό προεδρικό διάταγμα του ΄74 σας δεσμεύει να το βγάλετε στα 5,4 εκατομμύρια ευρώ» πόσο πιστεύετε τελικώς ότι θα κατακυρωθεί; Για να έρθουμε μετά, όταν γίνει η σύμβαση, να δούμε εάν αυτό που θα πληρώσετε είναι αυτό που πρέπει να πληρωθεί ή κάτι παραπάνω. Αυτό περιμένω να μου πείτε. Σας λέω, όμως, ότι εάν είναι πάνω από 50.000 μην το δώσετε. Θα σας βρω εγώ άλλον με 50.000 να κάνει αυτό που λέτε!

Τώρα, κατά έναν περίεργο τρόπο, κύριε Υπουργέ, παρ’ όλο που είπατε τόσα πολλά και τόσα πολλά, για το θέμα της επικαιρότητας και του φίλου σας του κ. Παππά δεν είπατε τίποτα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Στη δευτερομιλία μου.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Α, τώρα, πολύ ωραία. Γιατί ξέρετε –και επαναλαμβάνω- ότι της επικαιρότητας το θέμα τώρα είναι ότι πήγαμε, κύριε Πρόεδρε, στη Βενεζουέλα με τον κ. Αρτεμίου –δικηγόρος που εξειδικεύεται στις offshore- για να ψωνίσουμε, λέει, από τα σουπερμάρκετ του Τσάβες και του Μαδούρο. Ειλικρινά, πιο αστεία δικαιολογία από αυτήν που είπε σήμερα ο κ. Παππάς στην εκπομπή του κ. Νίκου Χατζηνικολάου δεν έχω ξανακούσει!

Τι είπε, κύριε Πρόεδρε, για να κλείσω; Είπε ότι ο τότε αρχηγός της αξιωματικής αντιπολιτεύσεως Αλέξης Τσίπρας –που δεν ήταν ακόμα πρωθυπουργός, θα γινόταν- έστειλε το δεξί του χέρι, τον κ. Παππά, στη Βενεζουέλα για να διερευνήσουν τις ανταλλαγές αγροτικών προϊόντων για όταν «θα» γινόταν πρωθυπουργός. Αλλά αυτό δεν το έκανε έχοντας μαζί του τους επικεφαλής της αγροτικής πολιτικής του ΣΥΡΙΖΑ, αλλά έναν δικηγόρο από την Κύπρο ο οποίος εξειδικεύεται μόνο σε offshore και σε τίποτα άλλο –τώρα, γιατί θα περνάγανε τα βλίτα και τα ραπανάκια και το σανό μέσω offshore δεν ξέρω- κι αυτό –προσέξτε!- ενώ τον ρωτάει η εφημερίδα «ΕΛΕΥΘΕΡΟΣ ΤΥΠΟΣ» τόσο καιρό να απαντήσει εάν ξέρουν ή όχι τον κ. Αρτεμίου και ο φίλος του κ. Σπίρτζη, κ. Παππάς, ποιεί την νήσσαν. Αυτό στα νέα ελληνικά σημαίνει ότι κάνει την πάπια.

Πείτε μας, κύριε Σπίρτζη, εάν ξέρετε γιατί ο φίλος σας, ο κ. Παππάς, πήρε μαζί του στη Βενεζουέλα τον δικηγόρο των offshore, τον κ. Αρτεμίου. Τον ξέρει περισσότερο; Τώρα που μπαινοβγαίνει ο κ. Αρτεμίου στο Μέγαρο Μαξίμου και είδαμε φωτογραφίες, έχουν και τώρα σχέση από τότε; Γιατί μας είπε ότι πήγε ο κ. Αρτεμίου για ένα μεγάλο έργο, για μια μεγάλη επένδυση. Ας τα ακούσουμε και αυτά και ας έχουμε στο μυαλό μας και πώς θα πληρώσουμε τελικώς, αφού τα 5,4 εκατομμύρια συμφωνήσαμε ότι είναι πολλά.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τρία λεπτά και σύμφωνα με τον Κανονισμό όπως και ο ερωτών, έτσι δεν είναι;

**ΠΡΟΕΔΡΕΥΩΝ (Σπυρίδων Λυκούδης):** Μόνο που η ερώτηση δεν αφορά τον κ. Αρτεμίου, ούτε στην τοποθέτηση του κ. Γεωργιάδη ούτε στη δική σας απάντηση.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι, αλλά δεν διακόψατε κανέναν, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Οφείλω και εγώ να περιφρουρήσω λίγο το θέμα που συζητάμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Το βλέπω, αλλά όσον αφορά την Κυβέρνηση, όχι όσον αφορά τους Βουλευτές της Αντιπολίτευσης.

Πρώτον, έγινε κατανοητό ακόμα και από τον κ. Γεωργιάδη ότι χρειάζεται να έχουμε τεχνικές προδιαγραφές μελετών, γιατί δεν το έθιξε το θέμα στη δευτερομιλία του.

Δεύτερον, εγώ δεν είπα για το «κακό» προεδρικό διάταγμα του 1974. Είπα ότι είναι ευαγγέλιο. Ούτε είπα ότι είναι κακός ο κ. Σουφλιάς για τον κώδικα προεκτιμώμενων αμοιβών. Εκεί που λέω ότι είναι κακός ο κ. Σουφλιάς το λέω ευθαρσώς, σε σχέση, ας πούμε, με τις συμβάσεις των αυτοκινητοδρόμων, αλλά όχι γι’ αυτό. Θα μπορούσε βέβαια να γίνει καλύτερα αν είχαμε –αυτό είπα- έναν κανονισμό προεκτιμώμενων αμοιβών και προδιαγραφών, για να υπολογίζονται οι αμοιβές σύμφωνα με τις σύγχρονες προδιαγραφές. Κι αυτό πάμε να κάνουμε. Και αυτό, πιστέψτε με, δεν κάνει ούτε 10.000 ούτε 50.000. Ρωτήστε όποιον θέλετε, που να είναι σχετικός.

Περαιτέρω, από τα ερωτήματα που βάλατε στην δευτερομιλία σας, καταλαβαίνω πάρα πολύ καλά ότι δεν θα είχατε κανένα πρόβλημα αν δεν βγάζαμε προδιαγραφές για τα αντιπλημμυρικά έργα, τα εγγειοβελτικά και όλα τα υπόλοιπα και βγάζαμε προδιαγραφές φυλακών κομμουνιστών. Να σας χαίρεται η Νέα Δημοκρατία που είστε και Αντιπρόεδρός της.

Πραγματικά, εγώ όντως το 1980 ήμουν έντεκα χρονών, ΠΑΣΟΚ, λάτρης του Ανδρέα Παπανδρέου.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Να τα πείτε στην κ. Χρυσοβελώνη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τα ξέρει.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Τη δική σας εξέλιξη κοιτάξτε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):**  Σας ευχαριστώ για τον χαρακτηρισμό «ανθυποπασόκος». Κοιτάξτε μην είστε όμως εσείς σήμερα, όχι όταν ήσασταν έντεκα χρονών, γενόσημο της Χρυσής Αυγής.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ορίστε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μην είστε σήμερα γι’ αυτά που λέτε για τις φυλακές των κομμουνιστών γενόσημο της Χρυσής Αυγής.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, επί προσωπικού ζητώ τον λόγο!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Και πάμε στο ταμείο των μηχανικών που είπατε στην πρωτομιλία σας και για τη Βενεζουέλα.

Προσέξτε, κύριε Γεωργιάδη. Εμείς δεν δεχόμαστε απειλές. Όποτε θέλετε για το ταμείο των μηχανικών. Προσέξτε μην βάλετε κανέναν δικό σας φυλακή μόνο. Προσέξτε, γιατί δικός σας θα πάει φυλακή!

Και πάμε και στη Βενεζουέλα. Πραγματικά, δεν βλέπω καμία δολιότητα να συζητάς με μια χώρα που έχει πρόβλημα στα τρόφιμα σε σχέση με ανταλλαγή προϊόντων. Είναι κάτι πολύ σύνηθες στη διεθνή πρακτική. Να έπαιρνε, ας πούμε, η Ελλάδα πετρέλαιο και να έδινε αγροτικά προϊόντα. Τώρα, γιατί επιλέχθηκε εκείνη τη χρονική στιγμή να συνοδεύσει τον Νίκο Παππά ο συγκεκριμένος δικηγόρος που λέτε, φαντάζομαι ότι οι κύριοι που διατάσσετε σε διάφορες χώρες με περούκες μπορούν να σας ενημερώσουν. Δεν είναι η πρώτη φορά που παρακολουθείτε πού πάνε τα στελέχη του ΣΥΡΙΖΑ και της Κυβέρνησης και με ποιους και με ποιον τρόπο τα παρουσιάζετε.

Ευχαριστώ πολύ και για την ανοχή.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γεωργιάδη, επειδή αναφέρθηκε το όνομά σας και μόνο, αλλά παρακαλώ, μια διευκρίνιση, μια παρατήρηση, όχι πολλή ώρα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ένα λεπτό θα κάνω.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ πολύ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κατ’ αρχάς θα σας παρακαλούσα να διαγράψετε από τα Πρακτικά αυτά που είπατε. Μπορεί να σας ενημερώσει η κυρία Υφυπουργός. Τον κ. Παναγιώτη Καμμένο τον έχω καταδικάσει πρωτοδίκως σε 15.000-20.000 ευρώ –δεν θυμάμαι ακριβώς το ποσό- για την προσπάθεια ταυτίσεώς μου με τη Χρυσή Αυγή.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Μπορείτε να σταματήσετε να αναφέρεστε σε ανθρώπους που δεν βρίσκονται εδώ;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Υπάρχει καταδικαστική απόφαση. Παρακαλώ πολύ να το ανακαλέσετε.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Να μη χρησιμοποιείτε το Βήμα για να κάνετε αναφορά προσώπων που δεν είναι εδώ αυτή τη στιγμή και να πετάτε λάσπη!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Μα, είναι ένα γεγονός. Υπάρχει καταδικαστική απόφαση. Τι να κάνουμε;

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Τελειώνετέ το τώρα.

**ΠΡΟΕΔΡΕΥΩΝ (Σπυρίδων Λυκούδης):** Κι εσείς, κυρία Υπουργέ, μην παίρνετε έτσι τον λόγο. Με συγχωρείτε, σας παρακαλώ.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Για όνομα του Θεού τώρα!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Να ολοκληρώσω.

Να αντιδικούμε όσο θέλετε, αλλά επειδή δεν θεωρώ ότι η πολιτική αντιπαράθεση πρέπει να γίνεται στα δικαστήρια και επειδή αυτό με προσβάλλει βάναυσα, θα σας πω τι είπα κι αν θέλετε το διορθώνετε.

Εγώ ποτέ δεν είπα να βάζουν φυλακή τους κομμουνιστές. Ποτέ. Εγώ είμαι φιλελεύθερος πολιτικός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι, το βλέπω!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Θέλω όλοι να μπορούν να λένε τη γνώμη τους. Δεν είμαι σαν κι εσάς. Εσείς, η Κυβέρνησή σας δηλαδή, πήγε να εκβιάσει δικαστικό για να ανατρέψει αποτέλεσμα της ολομέλειας του ΣτΕ. Τα ξέρουμε, τα μάθαμε, τα ξέρει όλη η Ελλάδα.

Εγώ είπα τι ισχύει σε ορισμένες ανατολικές χώρες. Θέλετε να συμφωνήσουμε μαζί ότι κακώς ισχύει; Να σας πω κακώς ισχύει. Αλλά δεν είναι δικό μου. Είναι αυτό που ισχύει σ’ αυτές τις χώρες για τους δικούς τους ιστορικούς λόγους.

Παρακαλώ πολύ, λοιπόν, να ανακαλέσετε αυτό που είπατε γιατί με προσβάλλει βάναυσα. Και επαναλαμβάνω, έχω ήδη καταδικάσει έναν Υπουργό της Κυβερνήσεως Τσίπρα γι’ αυτό.

Ευχαριστώ πολύ.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Τι σημαίνει ότι «έχω καταδικάσει»; Δικαστής είστε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Το δικαστήριο, κυρία μου.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Έχετε μεγάλη ταύτιση με τη δικαιοσύνη!

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, σας παρακαλώ.

Κύριε Υπουργέ, θα απαντήσετε επ’ αυτού;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τι να πω;

**ΠΡΟΕΔΡΕΥΩΝ (Σπυρίδων Λυκούδης):** Σε αυτό που σας ζητάει. Αν πείτε ότι ανακαλείτε, τέλειωσε. Αν πείτε «δεν ανακαλώ», θα δει τι θα κάνει ο κ. Γεωργιάδης. Αλλά ας πάμε παρακάτω. Έχουμε κοινοβουλευτικό έλεγχο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν ανακαλεί.

**ΠΡΟΕΔΡΕΥΩΝ (Σπυρίδων Λυκούδης):** Όχι βέβαια.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Παρ’ όλο που ενημερωθήκατε. Αυτό, ξέρετε, είναι επιβαρυντικό.

**ΠΡΟΕΔΡΕΥΩΝ (Σπυρίδων Λυκούδης):** Συνεχίζουμε με τη δέκατη τρίτη με αριθμό 122/18-10-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με τα έργα τραμ και μετρό στον Πειραιά.

Κύριε συνάδελφε, έχετε τον λόγο για δύο λεπτά, προκειμένου να πρωτολογήσετε.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Δεν ξέρω αν έχει τόσο μεγάλο ενδιαφέρον η προηγούμενη συζήτηση που είναι εκτός των ερωτήσεων, εγώ όμως θα μπω στο θέμα, διότι εμείς στον Πειραιά έχουμε τεράστιο ζήτημα με τα δύο μεγάλα έργα του μετρό.

Είναι έργα πνοής, έργα υποδομών για τον τουρισμό, για τους πολίτες, για τα μαγαζιά, για την οικονομία τόσο το τραμ όσο και το μετρό με τις δύο γραμμές. Όμως, έχουν παρατηρηθεί τα τελευταία χρόνια, βάσει της προκήρυξης της αρχής των έργων, πάρα πολύ σημαντικές καθυστερήσεις. Δεν υποστηρίζω ότι αυτές οι καθυστερήσεις –τουλάχιστον απ’ ό,τι γνωρίζω και θα ερωτηθείτε γι’ αυτό- γίνονται για λόγο παράλογο ή παράτυπο ή πιθανόν, όπως θα πει κάποιος πονηρός, για να κερδηθούν περισσότερα χρήματα ή να γίνουν υπερτιμολογήσεις. Έχουν γίνει, διότι έχουν βρεθεί αρχαία –το σημειώνω- σε πολύ χαμηλό βάθος, σε ενάμισι ή δυο μέτρα στη Βασιλέως Γεωργίου.

Επίσης, το θέμα του μετρό είναι πάρα πολύ σημαντικό. Και αυτό έχει καθυστερήσει, όπως λένε άλλοι για δυο και άλλοι για τρία χρόνια και πιθανόν να τραβήξει περισσότερο. Το ίδιο συμβαίνει και με το τραμ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα επανέλθω στη δευτερολογία μου για κάποια σημαντικά ζητήματα για τις γειτονιές και για τον τουρισμό.

Κύριε Υπουργέ, θα θέλαμε να μάθουμε από εσάς ως καθ’ ύλην αρμόδιο τι κάνει η Κυβέρνησή μας, σχετικά με τις καθυστερήσεις στα έργα του μετρό και του τραμ στον Πειραιά. Πότε αναμένεται να ολοκληρωθούν τα έργα; Έχουν ενημερωθεί οι φορείς και οι πολίτες του Πειραιά για το νέο χρονοδιάγραμμα;

Είναι λίγο ακαδημαϊκή η κουβέντα, αλλά πρέπει να την κάνουμε και αυτή. Νομίζω ότι είναι πιο ουσιαστική από την προηγούμενη κουβέντα και συγχωρήστε με γι’ αυτό. Πόσο σημαντική είναι η καθυστέρηση για την οικονομία του Πειραιά και για τον τουριστικό πόλο εισόδου, αφού είναι το μεγαλύτερο λιμάνι της χώρας; Μπορούμε να εξετάσουμε την ανεξέλεγκτη καταστροφή της πόλης και την οικονομική καταστροφή των δεκάδων επιχειρηματιών; Μήπως θα υπάρξει ή μήπως θα έπρεπε να ζητήσουμε, εάν φέρει ευθύνη η «ΑΤΤΙΚΟ ΜΕΤΡΟ», κάποια αντισταθμιστικά ωφελήματα προς όφελος των επιχειρήσεων του Πειραιά;

Τέλος, θα ήθελα να μας πείτε εάν και κατά πόσο βρίσκονται σε μεγάλο βάθος τα αρχαία και τι συμβαίνει με τους αρχαιολογικούς χώρους που είχαν βρεθεί κατά τη διάρκεια της ανασκαφής.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Αγαπητέ συνάδελφε, όντως τα έργα του μετρό και του τραμ στον Πειραιά και σε άλλες περιοχές έχουν ταλαιπωρήσει πάρα πολύ τους πολίτες, τους επαγγελματίες της περιοχής, έχουν επιβαρύνει την κίνηση και πολλές φορές, όταν γίνονται τέτοιου είδους έργα μέσα στον αστικό ιστό, είναι αναπόφευκτη η ταλαιπωρία.

Όμως, εδώ έχουμε κάποιες καθυστερήσεις από τα προηγούμενα χρόνια, που δεν έχουν να κάνουν με την υπηρεσία ή με το πώς πήγαινε το έργο. Έχουν να κάνουν με τις χρόνιες στρεβλώσεις που έχουμε καταγγείλει και διορθώθηκαν στον προηγούμενο νόμο που ψηφίσαμε για τα δημόσια έργα, όπως είναι, πρώτον, η έλλειψη σοβαρών μελετών, αξιόπιστων μελετών, όπως είναι, δεύτερον, οι διαδικασίες για την αρχαιολογία και τις αρχαιολογικές υπηρεσίες, όπως είναι διάφορες πρωτοβουλίες που είχε λάβει το Υπουργείο Οικονομικών στις προηγούμενες κυβερνήσεις σε πολλά έργα της χώρας μας -μέσα σ’ αυτά είναι και το μετρό του Πειραιά- όπου είχαμε επί της ουσίας μη απόδοση του φόρου προστιθέμενης αξίας και επομένως, «κόλλημα» των έργων.

Σας έχω από την υπηρεσία και από την «ΑΤΤΙΚΟ ΜΕΤΡΟ» μια συγκεκριμένη απάντηση για τα έργα του τραμ και ξεχωριστά για τα έργα του μετρό. Θα ήθελα, εάν θέλετε, να τα κωδικοποιήσουμε, αλλά το ζητούμενο για τους πολίτες είναι το εξής: Σε σχέση με τον Πειραιά, στις λεωφόρους που έχουμε σήμερα δεσμεύσεις χώρων, τον Δεκέμβριο θα έχουν ολοκληρωθεί οι εργασίες, άρα δεν θα έχουμε τόσο βαριές κυκλοφοριακές επιπτώσεις. Έχουν λυθεί τα θεσμικά ζητήματα. Υπάρχει μία πολύ στενή συνεργασία με τον Δήμο Πειραιά, άρα έχουμε αποφύγει αυτό που συνέβαινε κατά το παρελθόν κυρίως στα έργα του μετρό και στο τραμ σε σχέση με τη χωροθέτηση πολύ κρίσιμων εγκαταστάσεων, όπως ήταν ο υποσταθμός που έχει μεταφερθεί σαν σχεδιασμός τέσσερις φορές ή η όδευση του τραμ, όπου έχει συμβεί το ίδιο. Βέβαια, είχαμε από το παρελθόν πολύ μεγάλη καθυστέρηση και με τις αρχαιολογικές ανασκαφές και τα ευρήματα που βρήκαμε.

Κάνουμε μια προσπάθεια να τελειώσει το έργο του τραμ το πρώτο εξάμηνο του 2017. Θα σας καταθέσω και την απάντηση της «ΑΤΤΙΚΟ-ΜΕΤΡΟ».

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά το έργο του μετρό, γνωρίζετε ότι βρέθηκε ένας πολύ μεγάλος αγωγός της ΕΥΔΑΠ, που δεν ήταν στα σχέδια. Ήταν πολύ παλιός αγωγός, δεν δειχνόταν στην πραγματική του θέση, σύμφωνα με τη μελέτη που υπήρχε και επομένως χρειάστηκε να κάνουμε μεταφορά της θέσης όλου του σταθμού. Αυτό, όπως καταλαβαίνετε, θα φέρει κάποια καθυστέρηση στο έργο του μετρό του Πειραιά, που είναι πολύ σημαντική.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ο κ. Καμμένος έχει τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, σας ευχαριστώ πάρα πολύ. Είναι πολύ σημαντικό να μελετήσουμε και τα έγγραφα που δώσατε. Θέλω να ρωτήσω αν είναι απόρρητα, αν δηλαδή μπορούμε να τα επικοινωνήσουμε και με κατοίκους και με ενδιαφερόμενους φορείς στον Πειραιά για πλήρη ενημέρωσή τους, απλώς πρέπει να το ξεκαθαρίσουμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Βεβαίως, βεβαίως.

**ΔΗΜΗΤΡΙΟΣ ΚΑΜΜΕΝΟΣ:** Είναι πολύ σημαντικό εδώ να αναφέρουμε ότι υπάρχει ένας προβληματισμός και θα ήθελα αν γνωρίζετε να μας απαντήσετε. Κάποια στιγμή στη γραμμή που πήγαινε προς τον Κορυδαλλό, τέλος πάντων, αποφασίστηκε να μεταφερθεί υπόγεια η έξοδος των χωμάτων. Ξέρετε το πρόβλημα που υπήρχε. Πήγε πολύ πίσω, διότι χρησιμοποιούσαν την ίδια τροχιογραμμή να μπαίνει ο μετροπόντικας και συγχρόνως να φορτώνονται τα υλικά και να βγαίνουν από την ίδια γραμμή. Ήταν κάτι που καθυστερούσε τραγικά το έργο. Διαφοροποιήσαμε και βγάλαμε σαν Κυβέρνηση, επί των ημερών μας, άλλο σημείο εξόδου.

Ρωτώ, λοιπόν: Αυτό ήταν πρόβλημα της μελέτης; Δεν είχε γίνει καλή μελέτη; Έμπαινε στην ίδια γραμμή; Όλη αυτή η καθυστέρηση είναι λάθος κάποιου και πιθανόν να πρέπει να ζητήσουμε ευθύνες από κάποιον που δεν το μελέτησε σωστά εκείνη τη στιγμή και αναγκαστήκαμε να καθυστερήσουμε πολύ και να ανοίξουμε άλλη τρύπα σε άλλο μέρος του Πειραιά για να βγαίνουν τα χώματα;

Πρέπει να επισημάνουμε εδώ ότι οι τρύπες είναι ανοικτές. Καταλαβαίνω τι θα γίνει και στη Λαμπράκη και στην Αγία Τριάδα, αλλά ο χειμώνας ήρθε ήδη, έχουμε βροχές, δεν πρέπει να γίνουν άλλες ζημιές. Θα πρέπει να προσέξουμε ιδιαίτερα την ασφάλεια των πολιτών, οι οποίοι είτε περπατούν είτε πηγαίνουν με τα αυτοκίνητα και υπάρχουν χώματα στους κεντρικούς δρόμους του Πειραιά.

Να βάλουμε κάποιες ρήτρες αυτή τη στιγμή στην «ΑΤΤΙΚΟ ΜΕΤΡΟ» ή στο τραμ, ώστε να διαφυλάξουν την ασφάλεια των πολιτών σε σχέση με τα μπάζα που είναι επάνω στα πεζοδρόμια, διότι θα ξεκολλήσουν. Το ξέρουμε, είναι κατηφόρα και είναι πολύ επικίνδυνο.

Τέλος, πρέπει το χρονοδιάγραμμα να είναι σαφές, διότι ναι μεν μπορούμε εμείς σαν Κυβέρνηση να πούμε ότι έγιναν κάποια λάθη και ότι θα υλοποιηθεί ένα-δύο χρόνια αργότερα, αλλά αυτό μεταφράζεται σε χρήμα, το οποίο πιθανόν χάνουμε ή δεν παίρνουμε από τους τουρίστες, οι οποίοι με ένα μετρό και με ένα τραμ στον Πειραιά θα έμπαιναν και θα πήγαιναν μέχρι και στο αεροδρόμιο ή οπουδήποτε αλλού κι έτσι θα μπορούσε, λοιπόν, να αναπτυχθεί η οικονομική δραστηριότητα από τον τουρισμό, συν ότι θα πρέπει να αποσυμφορηθεί η πόλη μας, αλλά και τα μαγαζιά τα οποία έχουν τεράστιο πρόβλημα με τους τζίρους και την προσβασιμότητα. Τα γνωρίζουμε, πρέπει να είμαστε σαφείς και να δώσουμε απαντήσεις.

Υπήρχε και η παλιά ελληνική ταινία που έλεγε για το λιμάνι του Πειραιά «…να φτάσει και να πιάσουμε λιμάνι». Το δανείζομαι από ένα blog, αλλά πρέπει να πιάσουμε λιμάνι. Σας παρακαλώ πάρα πολύ, θα σας ελέγξω γι’ αυτό, γι’ αυτό είμαστε εδώ, όχι για την πόλη επειδή εκλέγομαι στη Β΄ Πειραιά, αλλά πρέπει να το λύσουμε, γιατί είναι λιμάνι εισόδου. Δεν έχω να πω κάτι άλλο.

Όσον αφορά για την προηγούμενη ερώτηση, με την άδειά σας, κύριε Πρόεδρε, αν και είμαι μέσα στον χρόνο μου, όποιος μιλά για επισκέψεις και για offshore, εκτός Ελλάδας, θα έπρεπε να σκεφθεί πριν μιλήσει ποια δικά του στελέχη ήταν στην ομάδα διαπραγμάτευσης για το ελληνικό χρέος, μπαινοβγαίναν από τα βαν δύο χρόνια από το 2012 και διαπραγματευόντουσαν για την Ελλάδα τα δημοσιονομικά οικονομικά της Ελλάδας και το χρέος το οποίο το έβρισκαν βιώσιμο –δεν θέλω να αναφέρω τα ονόματα- και οι οποίοι καταδικάστηκαν. Πήραν δανεικά τα οποία δεν ξέρουμε πώς θα τα ξεπληρώσουν και με μία δανειακή σχέση με αυτόν που τα πήραν για να μην είναι φυλακή και να είναι έξω κι έρχονται να ελέγξουν εμάς, οι οποίοι πήγαμε να κάνουμε την επίσκεψη σαν Κυβέρνηση, όπως είπε και ο κύριος Υπουργός για τα αγροτικά προϊόντα. Θα ήθελα να είμαστε πιο συνετοί και πιο μαζεμένοι.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Και εμείς ευχαριστούμε, κύριε συνάδελφε.

Ο κύριος Υπουργός έχει τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε συνάδελφε, έχω κωδικοποιήσει ανά σταθμό και ανά διαδικασία τους λόγους καθυστέρησης και θα σας τους παραδώσω.

**ΔΗΜΗΤΡΙΟΣ ΚΑΜΜΕΝΟΣ:** Ναι, ναι, βεβαίως.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Έχετε απόλυτο δίκιο για τον σταθμό του Κορυδαλλού, αλλά για να έχουμε και μια αίσθηση, αυτό το πρόβλημα ήταν πρόβλημα καθυστέρησης μετεγκατάστασης εργοταξίου λόγω έλλειψης έγκρισης μελέτης περιβαλλοντολογικών όρων -αυτοί είναι για τη διάθεση των χωμάτων- και λόγω παρουσίας, βεβαίως, και κραστικών εγκύλων μέσα στη γη, στο έδαφος έχουμε είκοσι μήνες συνολική καθυστέρηση.

Αυτές οι καθυστερήσεις, που έχουμε βρει στο μετρό του Πειραιά, δεν είναι καθυστερήσεις που είναι λίγες μέρες ή ένας μήνας και όντως κοστίζουν και σε χρόνο και σε χρήμα για το ελληνικό Δημόσιο, αλλά κοστίζουν και σε ταλαιπωρία για τους πολίτες. Ένας πάγιος λόγος ήταν αυτό που σας είπα, ότι δεν αποδιδόταν ο ΦΠΑ, σύμφωνα με το ν.4281/2014, το οποίο θεραπεύτηκε τον Οκτώβριο του 2016 με τροπολογία που κάναμε.

Παρακαλώ κι εγώ από την πλευρά μου να συνεχίσετε να μας ελέγχετε, όχι γιατί αν δεν μας ελέγχετε, δεν έχουμε τη δέουσα επιμέλεια –το ανάποδο θα έλεγα, καταβάλλουμε μια πολύ μεγάλη προσπάθεια-, αλλά ο έλεγχος από το Κοινοβούλιο σε τέτοια θέματα φέρνει και μια εγρήγορση και στις υπηρεσίες και στους εποπτευόμενους φορείς. Άρα, θα είναι ακόμη καλύτερο.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Προχωράμε στην τρίτη με αριθμό 134/20-10-2016 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα εγκαταλελειμμένα κέντρα υγείας και περιφερειακά ιατρεία Ρόδου, Κω και Καρπάθου.

Θα απαντήσει ο Υπουργός κ. Ξανθός.

Κύριε Κρεμαστινέ, έχετε δυο λεπτά για την πρωτολογία σας.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κύριε Πρόεδρε, επειδή συνήθως στις ερωτήσεις επικαλούμεθα αριθμούς και αυτοί, οι οποίοι επικαλούνται, λένε άλλους αριθμούς και το Υπουργείο απαντά με άλλους αριθμούς, αντί να ακολουθήσω αυτή την τακτική θα καταθέσω στα Πρακτικά και θα διαβάσω επιστολή, που απευθύνεται προς εμένα, του Προέδρου της Δημοτικής Ενότητας Αρχαγγέλου, δηλαδή πρώην Δήμου Αρχαγγέλου, με έναν πληθυσμό περί τους σαράντα χιλιάδες κατοίκους, που το καλοκαίρι λόγω τουρισμού μπορεί να ανεβαίνει και στους εξήντα με εβδομήντα χιλιάδες.

Γράφει, λοιπόν, ο Πρόεδρος, που απευθύνεται σε εμένα, λέγοντας τα εξής: «Μαζί επισκεφτήκαμε το καλοκαίρι το Κέντρο Υγείας Αρχαγγέλου, όπου διαπιστώθηκε ότι εκ των δέκα γιατρών, που κατά καιρούς υπηρετούσαν, έχουν απομείνει μόνο τρείς, εκ των οποίων οι δυο συνταξιοδοτούνται τον επόμενο χρόνο. Μάλιστα, ο ένας εκ των τριών γιατρών απεβίωσε αιφνιδίως τον περασμένο μήνα. Έτσι, ολόκληρο το κέντρο υγείας στηρίζεται μόνο σε δυο γιατρούς. Ως εκ τούτου το κέντρο υγείας, όχι απλώς υπολειτουργεί, αλλά εν τοις πράγμασι δεν λειτουργεί.

Παρακαλώ να πράξετε το συντομότερο δυνατό και όπως μπορείτε για να μας βοηθήσετε στην τόσο σημαντική και νευραλγική στελέχωση και λειτουργία του Κέντρου Υγείας Αρχαγγέλου. Ο Πρόεδρος, Αργυρός Αργυρού».

Το καταθέτω στα Πρακτικά.

(Στο σημείο αυτό ο Ε΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επικοινώνησα με τον διοικητή του κέντρου υγείας, τον διευθυντή, ο οποίος μου είπε ότι το κενό του γιατρού, που ευρέθη νεκρός, το καλύπτει ένας άλλος γιατρός κατόπιν –λέει- προσωπικής συμφωνίας και όχι διορισμού. Αυτό πράγματι δεν το καταλαβαίνω. Αυτό μου είπε, αλλά εν τοις πράγμασι πρέπει να λειτουργήσει στοιχειωδώς το κέντρο υγείας, το οποίο βέβαια ούτε με τους τρεις γιατρούς λειτουργεί.

Δεν θα μιλήσω για τις άλλες δυο περιπτώσεις, διότι δίνω προτεραιότητα σε αυτήν και στη δευτερολογία μου θα αναπτύξω και τα υπόλοιπα. Άρα, επικεντρώνομαι σε αυτό το σημείο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, δεν έχω κανένα λόγο να αμφισβητήσω την εικόνα, την οποία παρουσιάζετε για το συγκεκριμένο Κέντρο Υγείας. Η εικόνα, η οποία από την άποψη των αριθμών και της στελέχωσης δίνει η υπηρεσία, είναι ότι στο συγκεκριμένο κέντρο υγείας υπηρετούν αυτή τη στιγμή τρεις διευθυντές γενικής ιατρικής -ειδικευμένοι γενικοί γιατροί με το βαθμό του διευθυντή- και δυο γιατροί υπόχρεοι υπηρεσίας υπαίθρου. Άρα, συνολικά πέντε γιατροί. Επίσης, υπηρετούν και δεκατρία άτομα ακόμη λοιπό προσωπικό, νοσηλευτές, χειριστές ακτινολογικού, βοηθητικό προσωπικό.

Μάλιστα, πρόσφατα με μία προκήρυξη, η οποία ολοκληρώθηκε, τη γνωστή προκήρυξη 4Κ και 5Κ, την πρώτη προκήρυξη ενίσχυσης του ΕΣΥ με μόνιμο προσωπικό μετά από έξι χρόνια, ενισχύθηκε το προσωπικό του συγκεκριμένου κέντρου υγείας με δύο επιπλέον νοσηλευτές.

Ξέρω, επίσης, ότι είχε ζητηθεί η κάλυψη μιας θέσης επικουρικού παιδιάτρου, χωρίς όμως ανταπόκριση. Επίσης, ξέρω ότι έχει ζητηθεί και έχει εγκριθεί η κάλυψη μιας θέσης επικουρικού καρδιολόγου.

Το συγκεκριμένο κέντρο υγείας, όπως και αρκετά κέντρα υγείας στη νησιωτική χώρα, αντιμετωπίζει διαχρονικά προβλήματα στελέχωσης. Και αυτό είναι γνωστό. Έχουμε κάνει πολύ συστηματικές προσπάθειες να ενισχύσουμε τα κίνητρα προσέλκυσης. Δώσαμε ένα πολύ σημαντικό, νομίζω, επίδομα 400 ευρώ ως κίνητρο για την κάλυψη σε τριακόσια έντεκα περιφερειακά ιατρεία σε νησιωτικές, άγονες και δυσπρόσιτες περιοχές της χώρας για την κάλυψη των θέσεων από αγροτικούς γιατρούς. Κι αυτό ευτυχώς είχε αποτέλεσμα και έχουν καλυφθεί ήδη αρκετά περιφερειακά ιατρεία που ήταν μακροχρονίως κενά.

Υπάρχει επίσης συνέργεια και καλή συνεργασία με πάρα πολλές περιφερειακές αυτοδιοικήσεις, που ξέρετε πολύ καλά ότι, όπως και η Περιφέρεια Νοτίου Αιγαίου, έχουν εγκρίνει ένα κοινωνικό μπόνους για την προσέλκυση αγροτικών και επικουρικών ιατρών.

Παρ’ όλα αυτά τα κίνητρα, αρκετές φορές παρ’ ότι από την πλευρά της Πολιτείας ζητείται το ενδιαφέρον των γιατρών να καλύψουν κενά στο σύστημα υγείας, δεν υπάρχει η ανάλογη ανταπόκριση. Αυτό δημιουργεί πραγματική δυσκολία και πραγματική αδυναμία της Πολιτείας να καλύψει τις υγειονομικές ανάγκες των ανθρώπων αυτών των περιοχών και ξέρουμε πολύ καλά ότι υπάρχει κι ένα αίσθημα ανασφάλειας από την πλευρά τους για την ώρα της ανάγκης, για μια σοβαρή αρρώστια απειλητική για τη ζωή.

Νομίζω όμως ότι αυτό, που πρέπει να κάνουμε είναι να συνεχίσουμε με έναν πολύ πιο συστηματικό τρόπο να σχεδιάζουμε την κάλυψη των κενών στο σύστημα υγείας -και αυτό κάνουμε- και να αναπτύσσουμε νέες δομές, ιδιαίτερα στο κομμάτι της πρωτοβάθμιας φροντίδας. Θα πω στη δευτερολογία μου με έναν σύντομο τρόπο, έναν σχεδιασμό που έχουμε δρομολογήσει για την ανάπτυξη νέων αποκεντρωμένων δομών, των λεγόμενων «τοπικών μονάδων υγείας». Οχτώ από αυτές τις μονάδες θα αφορούν την Περιφέρεια του Νοτίου Αιγαίου και συγκεκριμένα τα νησιά της Ρόδου, της Κω και της Καλύμνου.

Πιστεύω ότι με αυτόν τον τρόπο και μέσα από προγράμματα που χρηματοδοτούνται και από ευρωπαϊκούς πόρους, από το ΕΣΠΑ, θα μπορέσουμε να δημιουργήσουμε ένα νέο μοντέλο υπηρεσιών πρωτοβάθμιας φροντίδας υγείας, στελεχωμένο με τη λογική του οικογενειακού γιατρού αλλά και της ομάδας υγείας, μιας διεπιστημονικής ομάδας, η οποία θα προσφέρει ολιστική φροντίδα στον ασθενή και θα δίνει έμφαση στην πρόληψη, στην αγωγή υγείας και στην κοινοτική ιατρική. Με αυτόν τον τρόπο πιστεύουμε ότι μπορούμε σταδιακά να καλύψουμε αυτά τα σημαντικά και αναγνωρίσιμα κενά που υπάρχουν στις υπηρεσίες.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κρεμαστινέ, έχετε τον λόγο για τρία λεπτά για τη δευτερολογία σας.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Γι’ αυτό απέφυγα να επικαλεστώ αριθμούς και επικαλέστηκα επιστολές, γιατί ξέρω ότι οι αριθμοί πάντα ευημερούν, αλλά η πραγματικότητα είναι τραγική.

Θα καταθέσω ένα δεύτερο έγγραφο, του Διευθυντή του Κέντρου Υγείας Αρχαγγέλου κ. Μαγκαφάκη, με υπογραφή του, που λέει ότι «σήμερα, περίπου τριάντα χρόνια μετά, το κέντρο μας βρίσκεται σε πολύ δυσάρεστη θέση, όσον αφορά στις κτηριακές εγκαταστάσεις και στη στελέχωσή του, με αποτέλεσμα αυτό να έχει αντίκτυπο και στις προσφερόμενες υπηρεσίες προς το κοινό». Και ζητεί, πέραν των άλλων, εκτός από τα ιατρικά που είπαμε, να γίνει στατική εκτίμηση του κτηρίου, καθώς έχει παρατηρηθεί κάποια ροπή και κινδυνεύει. Αυτά τα λέει ο κ. Μαγκαφάκης.

Λέει επίσης ότι πρέπει να βρεθεί μια λύση ώστε να αντικατασταθούν μηχανήματα που δεν λειτουργούν πια, όπως κλίβανοι, φωτοτυπικά, εκτυπωτές, τηλεφωνικές συσκευές και άλλα και ότι τους έχουν δωρίσει κλιματισμό οι κάτοικοι, για να μπορούν τον χειμώνα να παρέχουν ανθρώπινη περίθαλψη.

Το έγγραφο το υπογράφει ο Διευθυντής του Κέντρου Υγείας Αρχαγγέλου, Μαγκαφάκης Δημήτριος.

(Στο σημείο αυτό ο Ε΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καλό είναι, κύριε Υπουργέ, να τα δείτε αυτά. Να πάτε κάτω στις υπηρεσίες σας και να πείτε: Τι λένε αυτοί οι άνθρωποι; Είναι εξωπραγματικοί; Αν είναι εξωπραγματικοί να το δούμε. Όμως δεν μπορεί να είναι εξωπραγματικοί.

Άρα, είναι το δεύτερο αυτό.

Τώρα θα σας πω μια προσωπική μου εμπειρία. Το καλοκαίρι βρέθηκα τυχαία στη Λίνδο κατά σύμπτωση την ίδια μέρα που γίνονταν τα εγκαίνια του Κέντρου Υγείας στη Σαντορίνη. Η Λίνδος δέχεται περίπου τους ίδιους τουρίστες με τη Σαντορίνη, μπορεί και περισσότερους, διότι είναι οι τουρίστες της Ρόδου που πάνε υποχρεωτικά στη Λίνδο.

Όλα αυτά τα κέντρα, που είναι και της Αντιμάχειας στην Κω και το Κέντρο Υγείας Καρπάθου και άλλα εβδομήντα κέντρα σε όλη την Ελλάδα -από την εποχή του Αβραμόπουλου-, όπως είχα πει και όταν ήμουν πρόεδρος της Επιτροπής Κοινωνικών Υποθέσεων, δεν έχουν μέλλον. Τα μηχανήματα σαπίζουν.

Εγώ πήγα στη Λίνδο και είναι ένας γιατρός στο αναβαθμισμένο κέντρο υγείας και όταν υπάρξει πρόβλημα αναζητείται αυτός ο γιατρός, με χιλιάδες ανθρώπους επισκέπτες το καλοκαίρι, το χειμώνα όχι. Όμως φανταστείτε ότι γίνεται ένα ατύχημα, χτυπάει κάποιος και ψάχνουν να βρούνε τον γιατρό. Είναι δυνατόν έτσι να παρέχουμε φροντίδα υγείας στον κόσμο; Θα μου πείτε: Η Κυβέρνηση αυτή θα τα λύσει όλα; Όχι βέβαια, αλλά πρέπει να εστιαστεί στην πραγματικότητα. Αφήστε τους διάφορους επιτελείς του Υπουργείου. Στις ΔΥΠΕ πηγαίνετε ο ίδιος, σε αυτά τα δύο κέντρα, όπως ακριβώς σας είπα, και στα άλλα και στη Λίνδο και στην Κάρπαθο. Θα τα δείτε αυτά.

Εγώ πρότεινα όταν ήμουν πρόεδρος της Επιτροπής Κοινωνικών Υποθέσεων, να έρθει νομοθετική ρύθμιση να γίνουν υβριδικά ή οτιδήποτε, γιατί προκειμένου να σαπίζουν τα μηχανήματα, να μην προσφέρεται υπηρεσία, οποιαδήποτε λύση είναι ανεκτή, σε συνεργασία με τον ιατρικό σύλλογο, με τον δήμο, με οτιδήποτε, με τους γιατρούς, εν πάση περιπτώσει.

Θα σαπίσουν αυτά τα πράγματα. Σαπίζουν. Δεν είναι υπερβολή αυτά που σας λέω. Πάρτε το αεροπλάνο και πηγαίνετε στη Λίνδο αύριο το πρωί. Είναι μια τραγική ιστορία, που δεν φταίει φυσικά ο κύριος Ξανθός. Αυτά γίνανε επί Αβραμόπουλου. Ούτε κανονισμό έχουν, ούτε οργανισμό, ούτε προβλέπουν τίποτα. Αν οι κάτοικοι πάνε εκεί και κοιτάνε τον κήπο, έχει καλώς. Δεν υπάρχει τίποτα. Να μην λέω μόνο για τον κήπο, δεν υπάρχουν νοσηλευτές σε αυτά. Δεν υπάρχει τίποτα.

Κατά συνέπεια, εγώ δεν έρχομαι να σας κάνω αντιπολίτευση, έρχομαι να περιγράψω μια τραγική κατάσταση και προτείνω αύριο το πρωί να πάτε να τα δείτε ή πάρτε ένα τηλέφωνο αυτούς και πείτε: «Ξέρετε, στη Βουλή ήρθε ο Αντιπρόεδρος και κατέθεσε έγγραφα. Έχουν καμμία βάση αυτά τα έγγραφα;». Και τότε καλέστε αυτούς που σας λένε ό,τι σας λένε -γιατί ο Υπουργός δεν μπορεί να πηγαίνει σε όλη την Ελλάδα κάθε μέρα, το αντιλαμβάνομαι κι εγώ- και να τους πείτε: Βρε παιδιά, τι γίνεται εδώ; Τι μου λέτε εμένα; Είναι δυνατόν αυτά να είναι έτσι κι αυτοί να λένε αυτά με αυτά τα έγγραφα;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, το ερώτημα δεν είναι αν υπάρχουν προβλήματα στο σύστημα υγείας στη χώρα μας. Προβλήματα υπήρχαν ακόμη και πριν από την κρίση και πριν από το μνημόνιο και πριν από τα μέτρα περικοπών στις δημόσιες δαπάνες.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ασφαλώς.

**ΑΝΔΡΕΑΣ ΞΑΝΘΟΣ (Υπουργός Υγείας):** Και πάντα υπήρχαν ακάλυπτες ανάγκες, οι οποίες αυξήθηκαν στην περίοδο της κρίσης. Και αυτό το οποίο κάναμε με πολύ συστηματικό τρόπο πέρυσι ήταν να δώσουμε μια πολύ σημαντική προτεραιότητα στη δημόσια περίθαλψη. Αυτό έχει ανάγκη ο κόσμος την περίοδο της οικονομικής και κοινωνικής κρίσης και της φτωχοποίησης, να στηρίξουμε κατ’ αρχάς τα δημόσια νοσοκομεία, τα οποία είχαν υποδεχθεί όλη την πίεση, ακριβώς επειδή έχει τεράστια κενά το σύστημα πρωτοβάθμιας φροντίδας υγείας, ιδιαίτερα στα τμήματα επειγόντων περιστατικών και στα τακτικά εξωτερικά ιατρεία. Αυτό έγινε με έναν αποτελεσματικό, κατά την άποψή μου, τρόπο. Υπήρξε και χρηματοδοτική ενίσχυση των λειτουργικών δαπανών στα νοσοκομεία, καθώς και δέσμες παρεμβάσεων και ενίσχυσής τους με ανθρώπινο δυναμικό, και με μόνιμο και με επικουρικό προσωπικό. Έχουμε προσλάβει πάνω από χίλιους διακόσιους επικουρικούς γιατρούς.

Αυτή ήταν μια πολύ κρίσιμη αλλά και καίρια παρέμβαση για να κρατηθεί το σύστημα υγείας όρθιο. Η αλήθεια είναι ότι η πρωτοβάθμια φροντίδα έμεινε λίγο πίσω διότι, όπως σας είπα, προτεραιότητα είχαν τα δημόσια νοσοκομεία. Φέτος όμως, με τον σχεδιασμό που κάνουμε, αναπτύσσουμε σιγά σιγά νέες υπηρεσίες και προσπαθούμε να καλύψουμε και εκεί, σταδιακά προφανώς, τα μεγάλα κενά τα οποία υπάρχουν.

Στα περιφερειακά ιατρεία, στα οποία αναφερθήκατε, δεν προβλέπονται παραπάνω οργανικές θέσεις. Το Περιφερειακό Ιατρείο Λίνδου έχει μία οργανική θέση, η οποία είναι καλυμμένη με ειδικευμένο γενικό γιατρό.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Αυτό είπα.

**ΑΝΔΡΕΑΣ ΞΑΝΘΟΣ (Υπουργός Υγείας):** Το Περιφερειακό Ιατρείο Αντιμάχειας έχει δύο θέσεις, εκ των οποίων η μια είναι καλυμμένη με γενικό γιατρό και η άλλη με αγροτικό γιατρό.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Αυτά πρέπει να αλλάξουν.

**ΑΝΔΡΕΑΣ ΞΑΝΘΟΣ (Υπουργός Υγείας):** Βεβαίως.

Ειδικά για την Αντιμάχεια έχουμε σχεδιάσει αυτό που είπα πριν στην πρωτομιλία μου, την ενσωμάτωση στο Κέντρο Υγείας Αντιμάχειας της νέας αποκεντρωμένης δομής που θα αναπτύξουμε στην πρωτοβάθμια φροντίδα υγείας, που λέγεται Τοπική Μονάδα Υγείας, που έχει μια μίνιμουμ στελέχωση περίπου δέκα ατόμων, οικογενειακών γιατρών, παιδιάτρων, νοσηλευτών, επισκεπτών υγείας, κοινωνικών λειτουργών κ.λπ..

Πιστεύουμε με αυτόν τον τρόπο σιγά σιγά, αξιοποιώντας τους περιορισμένους πόρους που έχει η χώρα και τους επίσης περιορισμένους πόρους που μπορούμε να αντλήσουμε από την Ευρωπαϊκή Ένωση αυτή την περίοδο, να καλύψουμε ένα μεγάλο μέρος από τα κενά που υπάρχουν σήμερα στο σύστημα υγείας.

Όπως σας είπα, αυτή η προκήρυξη ολοκληρώθηκε μετά από έναν χρόνο καθυστέρησης και αυτό είναι ένα κομμάτι το οποίο επίσης πρέπει να συζητήσουμε. Ενώ έχουμε τόσα κενά στο σύστημα υγείας, έχουμε ένα τρομερά δυσκίνητο, γραφειοκρατικό και χρονοβόρο σύστημα επιλογής και ιατρικού και παραϊατρικού νοσηλευτικού προσωπικού. Πρέπει να ξαναδούμε τις διαδικασίες αυτές και να συμφωνήσουμε συναινετικά να πάμε σε μια πιο ευέλικτη διαδικασία, αξιοκρατική φυσικά, επιλογής αυτών των ανθρώπων που χρειάζονται και περιμένουν οι υπόλοιποι εργαζόμενοι στα νοσοκομεία να τους ενισχύσουν. Με αυτήν, λοιπόν, την προκήρυξη καλύπτονται -και αυτές τις ημέρες ολοκληρώνεται η πρόσληψή τους- τριάντα μία θέσεις στα Νοσοκομεία Ρόδου, Κω και στο Κέντρο Υγείας Καρπάθου.

Βλέπετε ότι γίνονται βήματα. Δεν λέω ότι είναι τα αναγκαία ούτε ότι κινούμαστε με την ταχύτητα που θα θέλαμε και κυρίως με την ανάγκη που επιβάλλει η κατάσταση που βιώνει σήμερα η κοινωνία, η οποία απαιτεί όντως μια αναβαθμισμένη δημόσια περίθαλψη.

Όμως, σε συνεργασία με τις τοπικές κοινωνίες, με την τοπική αυτοδιοίκηση, με κατανόηση από την πλευρά των εργαζομένων στο σύστημα υγείας, που επωμίζονται το μεγάλο βάρος και κρατάνε όρθιο και αξιόπιστο σήμερα το ΕΣΥ στη χώρα μας και σε πνεύμα συνεργασίας του επιστημονικού κόσμου της χώρας, νομίζω ότι σιγά σιγά μπορούμε να αρχίσουμε να καλύπτουμε ένα μέρος από αυτά τα κενά και να σταματήσει αυτή η τρομερή ασυμμετρία αναγκών και πόρων που υπάρχει στη χώρα μας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθητές και μαθήτριες και ένας εκπαιδευτικός συνοδός τους από το Γυμνάσιο Πάτμου.

Καλώς ήλθατε στο ελληνικό Κοινοβούλιο!

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι ο Βουλευτής Κοζάνης κ. Γεώργιος Κασαπίδης ζητεί άδεια απουσίας στο εξωτερικό για μετάβασή του στην Κύπρο, από 1 Νοεμβρίου έως 5 Νοεμβρίου 2016.

Επίσης, ο Ανεξάρτητος Βουλευτής και Πρόεδρος του Χριστιανοδημοκρατικού Κόμματος Ελλάδος, κ. Νικόλαος Νικολόπουλος, ζητεί άδεια από τις εργασίες της Βουλής από τη Δευτέρα 31 Οκτωβρίου έως την Τετάρτη 2 Νοεμβρίου 2016 λόγω απουσίας του στη Ρωσία και συγκεκριμένα στην Αγία Πετρούπολη, ως επικεφαλής ομάδας ανεξάρτητων ερευνητών δημοσιογράφων για την καταπολέμηση λαθρεμπορικών κυκλωμάτων.

Η Βουλευτής κ. Ντόρα Μπακογιάννη ζητεί άδεια ολιγοήμερης απουσίας στο εξωτερικό από τη Δευτέρα 31 Οκτωβρίου έως και την Παρασκευή 4 Νοεμβρίου 2016 για ιδιωτικούς λόγους.

Ο Βουλευτής Πέλλας κ. Ιωάννης Σαχινίδης ζητεί άδεια ολιγοήμερης απουσίας στο εξωτερικό, σύμφωνα με το άρθρο 76, παράγραφοι 3 και 4 του Κανονισμού της Βουλής, από 31 Οκτωβρίου έως 2 Νοεμβρίου 2016 για κομματική υποχρέωση.

Ο Βουλευτής κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό για πανεπιστημιακούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τις ζητηθείσες άδειες.

Συνεχίζουμε με την δέκατη τέταρτη με αριθμό 111/17-10-2016 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υποδομών, Μεταφορών και Δικτύων, σχετικά με την εκκίνηση της διαδικασίας για την ιδιωτικοποίηση της «ΕΓΝΑΤΙΑΣ ΟΔΟΥ Α.Ε.», την παραχώρηση του οδικού της δικτύου και τα ζητήματα που προκύπτουν.

Τον λόγο έχει ο κ. Γεωργαντάς για δύο λεπτά για την πρωτολογία του.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, πριν από λίγες μέρες ανακοινώθηκε από το ΤΑΙΠΕΔ ότι ουσιαστικά ξεκινά η διαδικασία διαβούλευσης στην αρχή για την παραχώρηση της Εγνατίας Οδού. Είναι κάτι γνωστό.

Σύμφωνα με αυτή την ανακοίνωση, θα πρέπει ουσιαστικά η διαβούλευση να έχει πάρει μια συγκεκριμένη μορφή τον Ιανουάριο του 2017, να συνεχιστεί εντός του 2017 και να έχουμε δεσμευτικές προσφορές από τους ενδιαφερόμενους για την παραχώρηση αυτή μέχρι τον Νοέμβριο του 2017.

Παράλληλα, η προς ιδιωτικοποίηση «ΕΓΝΑΤΙΑ ΟΔΟΣ Α.Ε.» εταιρεία προκήρυξε τη δημιουργία τεσσάρων σταθμών διοδίων, ένας από τους οποίους είναι στους Ευζώνους του Κιλκίς, ο οποίος καταλαμβάνει ουσιαστικά το οδικό δίκτυο από τον ανισόπεδο κόμβο της Χαλάστρας έως τον μεθοριακό σταθμό των Ευζώνων.

Η ένσταση και η ερώτησή μου έχουν να κάνουν με το εξής. Εμείς είμαστε το μοναδικό τμήμα της Εγνατίας Οδού με τις τρεις καθέτους –η μία κάθετος είναι αυτή των Ευζώνων- στην οποία, ενώ δεν υπάρχουν τα χαρακτηριστικά εκείνα που πρέπει να είναι συνδεδεμένα με την εικόνα ενός σύγχρονου αυτοκινητόδρομου -και εννοώ διαχωριστικό στηθαίο, εννοώ δύο λωρίδες ανά κατεύθυνση, εννοώ λωρίδα έκτακτης κυκλοφορίας, εννοώ κατάλληλο οδόστρωμα, εννοώ φωτισμό εκεί που χρειάζεται, εννοώ κόμβους εκεί που χρειάζονται, εννοώ να είναι κλειστός αυτοκινητόδρομος- τουλάχιστον κατά τα πενήντα χιλιόμετρα αυτής της διαδρομής από τα συνολικά εξήντα πέντε, καλούμαστε να πληρώσουμε διόδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Θεωρώ ότι η πρώτη αρχή για τη δημιουργία διοδίων και την κατασκευή ενός αυτοκινητόδρομου είναι η αρχή της ανταποδοτικότητας. Δεν υπάρχει αυτή τη στιγμή καμμία βεβαιότητα προς τους κατοίκους της περιοχής του Πολυκάστρου, αλλά και ευρύτερα του Κιλκίς, ότι αυτή η ανταποδοτικότητα θα υπάρξει σε αυτό το έργο, καθώς δεν έχουμε εικόνα για το ποιος θα αναλάβει την κατασκευή αυτού του αυτοκινητοδρόμου, που είναι βεβαίως και η πύλη της χώρας για όποιον έρχεται από την Ευρώπη στην Ελλάδα. Είναι απαράδεκτη η εικόνα αυτού του δρόμου.

Δεν ξέρουμε με ποιο χρονοδιάγραμμα θα το κάνει, αν στη διαβούλευση που θα βγάλει η Κυβέρνηση θα υπάρχει αυτή η δέσμευση όπως και το χρονοδιάγραμμα κατασκευής.

Καταλαβαίνετε ότι η τοπική κοινωνία ανησυχεί με το σοβαρό ενδεχόμενο –παράλληλα με την κατασκευή των διοδίων- η δυνατότητα τελικά αναβάθμισης αυτού του οδικού δικτύου να απομακρυνθεί χρονικά πάρα πολύ, γιατί αν δεν υπάρχει συγκεκριμένη δέσμευση στον παραχωρησιούχο και πάρει την εκμετάλλευση του δρόμου για τριάντα πέντε χρόνια, δεν ξέρουμε πότε μέσα σε αυτά τα τριάντα πέντε χρόνια θα ξεκινήσει την κατασκευή του δρόμου. Πολύ φοβάμαι ότι αυτό θα γίνει στα τριάντα πέντε χρόνια, δηλαδή στο τέλος αυτής της παραχώρησης.

Τα ερωτήματα που προκύπτουν είναι εύλογα. Παρακαλώ για μία απάντηση γιατί, όπως σας είπα, είναι το μόνο κομμάτι ολόκληρης της Εγνατίας στα εξακόσια ογδόντα τέσσερα χιλιόμετρα που δεν πληροί τις προδιαγραφές ενός σύγχρονου αυτοκινητόδρομου.

Να σημειώσω απλά ότι μόνο για τα δεκατρία χρόνια που μπόρεσα να έχω στοιχεία, δηλαδή από το 2003 μέχρι σήμερα, στα μισά από αυτά τα χιλιόμετρα, που είναι αρμοδιότητα του Αστυνομικού Τμήματος Πολυκάστρου, έχουμε τριάντα τέσσερις νεκρούς, είκοσι εννιά εκ των οποίων από μετωπικές συγκρούσεις γιατί λείπει το στηθαίο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο κύριος Υπουργός για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Θα ήθελα να αναφέρω κάποια πράγματα, γιατί σε κάποια από αυτά που είπατε συμφωνούμε, αξιότιμε κύριε συνάδελφε.

Ας πούμε, λοιπόν, λίγο το ιστορικό. Με την υπ’ αριθμόν 215/2012 απόφαση της Διυπουργικής Επιτροπής Αναδιαρθρώσεων και Αποκρατικοποιήσεων περιήλθε στο ΤΑΙΠΕΔ το δικαίωμα για τη λειτουργία, συντήρηση και εκμετάλλευση του Αυτοκινητοδρόμου, δηλαδή της Εγνατίας Οδού, και των τριών κάθετων αξόνων.

Με την κοινή υπουργική απόφαση 6686/2014 αποφασίστηκε η χωροθέτηση του σταθμού διοδίων και ο καθορισμός τελών διοδίων στην Εγνατία Οδό και στους κάθετους άξονες αυτής και δρομολογήθηκε η υλοποίηση της αναλογικής χρέωσης σταδιακά έως το έτος 2017. Όταν λέμε «αναλογική χρέωση», δεν εννοούμε τα ηλεκτρονικά διόδια, αλλά εννοούμε από σταθμό σε σταθμό.

Αυτά, λοιπόν, που με ρωτάτε μάλλον θα έπρεπε να τα ρωτήσετε στους προηγούμενους Υπουργούς, τόσο σε αυτούς που ήταν το 2012 όσο και το 2014, οι οποίοι έβγαλαν αυτές τις κανονιστικές διατάξεις και τους νόμους, έβαλαν την «Εγνατία Οδό» στο ΤΑΙΠΕΔ -κάτι που αποτελεί μέχρι σήμερα δέσμευση της χώρας- και χωροθέτησαν και τους συγκεκριμένους σταθμούς διοδίων χωρίς να υπάρχουν προβλέψεις για καμμία ειδική κατηγορία, όπως είναι τα άτομα με ειδικές ανάγκες, όπως είναι η ελεύθερη πρόσβαση των πολιτών έστω στα όρια καλλικρατικού δήμου -η γνώμη μου είναι για την Εγνατία σε επίπεδο αντιπεριφέρειας-, όπως είναι και άλλες ευπαθείς ομάδες, όπως είναι οι εργαζόμενοι που μετακινούνται κάθε μέρα κ.ο.κ..

Αποτέλεσμα αυτής της πολιτικής ήταν όταν θεσμοθετήσαμε να υπάρχουν στο εξής αναλογικά ηλεκτρονικά διόδια όπου δεν υπήρχαν, να μην μπορούμε να εξαιρέσουμε την Εγνατία Οδό και τους τρεις κάθετους άξονες, γιατί υπήρχε δέσμευση από την προηγούμενη κυβέρνηση.

Αυτό που περιμένουμε αυτήν τη στιγμή -αλλά το ΤΑΙΠΕΔ δεν είναι ένας φορέας που επιβλέπει το δικό μας Υπουργείο και άρα θα ρωτήσετε τον αρμόδιο Υπουργό- είναι όταν ολοκληρώσει το ΤΑΙΠΕΔ τη μελέτη σε σχέση με την παραχώρηση της Εγνατίας Οδού, να δούμε το μοντέλο που έχει «τρέξει» και προτείνει για την αξιοποίησή της. Εκεί το Υπουργείο Υποδομών θα κάνει παρατηρήσεις στην κατεύθυνση που ανέφερα και πριν.

Μέχρι τότε το μόνο που ισχύει είναι η κοινή υπουργική απόφαση των τότε Υπουργών Οικονομικών και Υποδομών για τη χωροθέτηση των διοδίων, για τα πρόστιμα που ξέρετε ότι πολλαπλασιάζονται για τους ανθρώπους που δεν έχουν, χωρίς καμμία άλλη πρόβλεψη και για το εύρος των τιμών των διοδίων που μπορούν να επιληφθούν στην Εγνατία Οδό.

Στο σημείο αυτό, επιτρέψτε μου να προσθέσω και κάτι άλλο, γιατί με ρωτήσατε κάτι πολύ σημαντικό. Λέτε αν μπορεί να έχει διόδια ένας δρόμος που έχει αυτές τις προδιαγραφές, που δεν έχει δηλαδή τις προδιαγραφές ενός δρόμου που ανήκει στο ευρωπαϊκό δίκτυο. Για αυτό μπορείτε να ρωτήσετε όλη την Ελλάδα που υποφέρει από τα διόδια που μπήκαν από τις συμβάσεις παραχώρησης σε δρόμους υπό κατασκευή. Μπορείτε να ρωτήσετε τους κατοίκους της δυτικής Ελλάδας, της Πάτρας, της Ηπείρου, της Θεσσαλίας, για να δείτε ότι πραγματικά ήταν μια πρακτική που ακολούθησαν οι προηγούμενες κυβερνήσεις. Συμφωνώ μαζί σας.

(Στο σημείο αυτό ο Υπουργός Υποδομών, Μεταφορών και Δικτύων Βουλευτής κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Ορίστε, κύριε Γεωργαντά, έχετε τον λόγο για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Υπουργέ, ήθελα πραγματικά η συζήτηση να είναι ουσιαστική και περίμενα να μου απαντήσετε επί της ουσίας. Συμφωνείτε βεβαίως, αλλά απάντηση επί της ουσίας δεν πήρα.

Για να βάζουμε, λοιπόν, τα πράγματα σε σειρά, θα ήθελα να σας πω το εξής: Πράγματι υπάρχουν αυτοκινητόδρομοι που δόθηκαν με παραχώρηση και είναι υπό κατασκευή στην Ελλάδα –και συμφωνούμε μ’ αυτό- και στους οποίους υπάρχουν διόδια. Όμως, σε μας μιλάμε για έναν δρόμο για τον οποίο δεν υπάρχει εργολαβία, δεν υπάρχει εγκατεστημένος εργολάβος, δεν υπάρχει χρονοδιάγραμμα για την ολοκλήρωσή του. Ποια ηθική ή νομική βάση μπορεί να έχει μια τέτοια απόφαση; Αυτό το ρωτάω, για να σας πω σε τι διαφωνώ και τι με ανησυχεί σε σχέση με την ιστορία που είπατε, την οποία και γνωρίζω πάρα πολύ καλά.

Πρώτον, θα ήθελα να σας πω ότι υπάρχει ο ν.4070/2012 της συγκυβέρνησης τότε, με υπογραφή του κ. Βορίδη, η οποία δίνει τη δυνατότητα για διόδια σε υπό κατασκευή δρόμους υπό προϋποθέσεις, όταν έχουν παρέλθει οι συμβατικές προθεσμίες με υπαιτιότητα του δημοσίου. Προβλέπεται! Εκεί υπάρχουν και εξαιρέσεις.

Όμως, το σημαντικότερο για μένα είναι το εξής: Πράγματι τον Νοέμβριο του 2014 έγινε η χωροθέτηση αυτών των δρόμων. Ξέρετε, όμως, τι προβλεπόταν στη χωροθέτηση αυτή; «Η επιβολή του τέλους διοδίων για» –το διαβάζω όπως το λέει στο άρθρο 1- «την αποπληρωμή των δαπανών κατασκευής, τη λειτουργία, τη συντήρηση και βελτίωση και την επέκταση του αυτοκινητόδρομου Εγνατία Οδός». Έλεγε τη λέξη «κατασκευή».

Έρχεστε εσείς –εσείς όχι, ο κ. Σταθάκης, ο κ. Χουλιαράκης, ο κ. Τσακαλώτος και ο κ. Σκουρλέτης – στην έγκριση του επιχειρησιακού προγράμματος του ΤΑΙΠΕΔ, του Κυβερνητικού Συμβουλίου Οικονομικής Πολιτικής, με ημερομηνία 25 Μαΐου του 2016 όπου αναφέρεστε στην Εγνατία, αλλά εδώ, δυστυχώς, λέτε «Μακροχρόνια τριακονταετής παραχώρηση του δικαιώματος λειτουργίας, συντήρησης και εκμετάλλευσης». Η διαφορά είναι τώρα ότι μιλάτε μόνο για λειτουργία, συντήρηση και εκμετάλλευση. Εγώ τη λέξη «κατασκευή» δεν την βλέπω.

Εγώ θα μπορούσα να πω στους Κιλκισιώτες, κοιτάξτε, σε πέντε χρόνια θα κατασκευαστεί και ο δρόμος, να η εργολαβία μπήκε. Άρα με το δεδομένο ότι υπάρχει μια χρονική δέσμευση για την εγκατάσταση της εργολαβίας άμεσα και την ολοκλήρωση του δρόμου αυτού, ναι, να αποδεχτώ τη δημιουργία διοδίων, βεβαίως, και ο καθένας μετά ας επιλέξει ποιο οδικό δίκτυο θα ακολουθήσει. Όμως, εγώ πώς θα απευθυνθώ στους Κιλκισιώτες να αποδεχθούν τη δημιουργία σταθμού διοδίων, όταν εμείς θεωρούσαμε ότι αυτό θα γίνει παράλληλα με την κατασκευή του δρόμου –έστω παράλληλα- που κανονικά θα έπρεπε να γίνει με την ολοκλήρωση, αλλά αφού ο νόμος προβλέπει, να γίνει έστω με την έναρξη. Όμως, φοβάμαι ότι ούτε στη διαβούλευση που θα βγάλετε θα υπάρχει δέσμευση για την ολοκλήρωση αυτού του οδικού δικτύου προς τον παραχωρησιούχο, για να μπορέσετε να πάρετε όσο το δυνατόν περισσότερα χρήματα από αυτόν. Ο δρόμος αυτός πότε θα κατασκευαστεί; Εγώ πώς να δεχθώ διόδια σε έναν δρόμο που σκοτώνονται σε μετωπικές; Δεν μπορώ.

Εκεί που πραγματικά στην Ελλάδα υπάρχουν, όντως κάποιες περιπτώσεις, είναι υπό κατασκευή τα έργα και κάποια στιγμή θα ολοκληρωθούν. Εγώ σε ένα δρόμο πενήντα χιλιομέτρων χωρίς στηθαίο στη μέση μπορώ να ανεχθώ, ως Κιλκισιώτης, τη λειτουργία σταθμού διοδίων; Στην προηγούμενη απόφαση μιλούσε για κατασκευή. Τη λέξη «κατασκευή και επέκταση» δεν τη βλέπω. Βλέπω μόνο τη λέξη «συντήρηση και λειτουργία».

Οπότε, κύριε Υπουργέ, νομίζω ότι πρέπει επί της ουσίας να απαντηθεί και σε κάθε περίπτωση να διορθωθεί ότι σωστά δεν ενεγράφη, διότι σας λέω ότι είναι και νομικά και ηθικά απαράδεκτο και έωλο, θα μου επιτραπεί να σας πω.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε.

Τον λόγο έχει ο κύριος Υπουργός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Σας ευχαριστώ.

Αξιότιμε, κύριε συνάδελφε, μάλλον διαβάζουμε άλλες αποφάσεις. Σας διαβάζω τη σχετική απόφαση. Θα σας τη δώσω, την έχω καταθέσει. Απλώς την πήρα, για να σας τη διαβάσω: «10 Αυγούστου 2012, κατόπιν εισήγησης του Υπουργού αποφασίζει στην ανώνυμη εταιρεία «ΤΑΙΠΕΔ Α.Ε.» μεταβιβάζονται και περιέρχονται άνευ ανταλλάγματος:»

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Πρόεδρε, μου επιτρέπετε; Δεν υπάρχουν εκεί πέρα οι Εύζωνοι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κάνετε λάθος. Αφήστε με να σας το διαβάσω. Πώς δεν υπάρχει;

«i) το δικαίωμα της εταιρείας «ΕΓΝΑΤΙΑ ΟΔΟΣ Α.Ε.» για τη λειτουργία, συντήρηση και εκμετάλλευση α) του αυτοκινητοδρόμου Εγνατία Οδός, εφεξής ο «Αυτοκινητόδρομος», και των παρόδιων αυτού εκτάσεων και β) των ακόλουθων καθέτων προς τον αυτοκινητόδρομο οδικών αξόνων κλπ.

ii) το δικαίωμα του ελληνικού δημοσίου για τη λειτουργία, συντήρηση και εκμετάλλευση του κάθετου άξονα Α/Κ Χαλάστρας –Μεθοριακός Σταθμός Ευζώνων». Πώς δεν υπάρχει;

**ΓΕΩΡΓΙΟΣ ΓΕΩΡΓΑΝΤΑΣ:** Στην απόφαση του 2014.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Αυτή είναι η δέσμευση που είχε αναλάβει τότε η Κυβέρνηση. Προφανώς, την ίδια δέσμευση ακολουθούμε από εκεί και πέρα.

**ΓΕΩΡΓΙΟΣ ΓΕΩΡΓΑΝΤΑΣ:** Δεν λέει αυτά η απόφαση του 2014. Η απόφαση που έχω μπροστά μου λέει άλλα πράγματα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι, είναι του 2012. Θα σας τη δώσω τώρα. Την έχω καταθέσω στα Πρακτικά.

Να σας πω. Αριθμός φύλλου 2316/10-8-2012, Υπουργός …

**ΓΕΩΡΓΙΟΣ ΓΕΩΡΓΑΝΤΑΣ:** Ωραία, και εγώ έχω απόφαση του 2014 που λέει άλλα πράγματα, κύριε Υπουργέ. Η απόφαση του 2014 λέει τη λέξη «κατασκευή». Θα την καταθέσω στα Πρακτικά.

(Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, πάντως δεν γίνεται έτσι ο κοινοβουλευτικός έλεγχος.

**ΓΕΩΡΓΙΟΣ ΓΕΩΡΓΑΝΤΑΣ:** Ναι, αλλά είναι σημαντικό.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ!

Εντάξει, να προσαρμοστούμε λίγο στον Κανονισμό.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τώρα θα σας πω.

**ΓΕΩΡΓΙΟΣ ΓΕΩΡΓΑΝΤΑΣ:** Δεν λέει «κατασκευή».

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Εδώ δεν λέει καμμία λέξη «κατασκευή» και είναι του 2012.

Πάμε τώρα στο δεύτερο. Η κατασκευή θα μπορούσε να γίνει με άλλες διαδικασίες, όχι με την παραχώρηση του συγκεκριμένου κάθετου άξονα στο ΤΑΙΠΕΔ για λειτουργία και συντήρηση, όπως αναφέρει ο νόμος του 2012.

Η «ΕΓΝΑΤΙΑ ΟΔΟΣ» η οποία έχει την ευθύνη για αυτό τον δρόμο έχει ένα ώριμο έργο, έχει ολοκληρωθεί η μελέτη. Άρα εάν δεν είχε παραχωρηθεί στο ΤΑΙΠΕΔ, θα μπορούσε το έργο πραγματικά να προχωρήσει.

Φαντάζομαι ότι δεν μου ζητάτε να δεσμεύσουμε χρήματα από το ΠΔΕ ή από το ΕΣΠΑ για να υλοποιηθεί αυτός ο δρόμος, όταν πρόκειται να δοθεί σε παραχώρηση.

**ΓΕΩΡΓΙΟΣ ΓΕΩΡΓΑΝΤΑΣ:** Κάποιος πρέπει να το κάνει. Πακέτο Γιούνκερ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Γι’ αυτό σας είπα να μας φέρει το ΤΑΙΠΕΔ το μοντέλο που προτείνει και μετά επί της ουσίας θα δούμε τι θα κάνουμε εκεί. Μετά επί της ουσίας...

**ΧΡΗΣΤΟΣ ΜΠΟΥΚΩΡΟΣ:** Θα τα πείτε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Αν θα τα πούμε άκουσα. «Αν θα τα βρούμε», αφήστε το αυτό.

Λέω, λοιπόν, ότι δεν μπορώ να απαντήσω αυτήν τη στιγμή και, βέβαια, δεν υπάρχει περίπτωση να συμφωνήσω να γίνει ένα έργο που είναι έτοιμο για να παραχωρηθεί. Αυτά έγιναν στα αεροδρόμια και έχουμε εκατοντάδες εκατομμύρια να δώσουμε για αεροδρόμια που παραχωρούνται και σε πολλές άλλες ιδιωτικοποιήσεις που είχαν προβλεφθεί. Δεν πρόκειται -και φαντάζομαι ότι συμφωνείτε κι εσείς σε αυτό- δεν είναι, δηλαδή, σύμφωνα με το δημόσιο συμφέρον, να προχωρήσουμε σε ένα τέτοιο έργο, ενώ πρόκειται να παραχωρηθεί το συγκεκριμένο έργο μαζί με την Εγνατία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Περνάμε στην τελευταία για σήμερα επίκαιρη ερώτηση. Είναι η πρώτη με αριθμό 136/21-10-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομίας, Ανάπτυξης και Τουρισμού, σχετικά με την επιδότηση του συστήματος εισροών – εκροών στα πρατήρια υγρών καυσίμων.

Θα απαντήσει η Υφυπουργός κ. Θεοδώρα Τζάκρη.

Κύριε συνάδελφε, έχετε τον λόγο για δύο λεπτά.

Κύριοι συνάδελφοι και κυρία Υπουργέ, θέλω να κάνω μία παράκληση. Είναι η τελευταία ερώτηση. Αν είναι δυνατόν, να είμαστε ακριβείς στον χρόνο. Αυτή την ώρα γίνεται η τελική φάση της συζήτησης στη Διάσκεψη των Προέδρων για το ΕΣΡ και πρέπει να πάω να ψηφίσω. Σας παρακαλώ, λοιπόν -δεν θέλω να διακόψουμε-εάν είναι δυνατόν, να σεβαστούμε τον χρόνο, για να προλάβω να πάω να ψηφίσω κι εγώ. Σας ευχαριστώ πολύ.

Τώρα αρχίζει ο χρόνος σας, κύριε συνάδελφε.

**ΧΡΗΣΤΟΣ ΜΠΟΥΚΩΡΟΣ:** Θα είμαστε σύντομοι, κύριε Πρόεδρε.

Κυρία Υπουργέ, αναρωτιέμαι αν η Κυβέρνησή σας προτίθεται να πληρώσει σε εύλογο χρόνο, κάποιον από τους Έλληνες πολίτες επιχειρηματίες στους οποίους οφείλει πολλά.

Αντιλαμβανόμενος την κατάσταση της πραγματικής οικονομίας, η οποία καθημερινά καταρρέει, γονατίζει, φθίνει, κατέθεσα το συγκεκριμένο ερώτημα που αφορά τεσσερισήμισι χιλιάδες πρατηριούχους υγρών καυσίμων ολόκληρης της χώρας.

Ως γνωστόν, όλοι αυτοί οι πρατηριούχοι εντάχθηκαν στο πρόγραμμα εγκατάστασης συστήματος εισροών-εκροών. Είναι ένα σύστημα το οποίο, αν αξιοποιήσουμε, θα καταπολεμήσει και το λαθρεμπόριο και τη φοροδιαφυγή, ζητήματα για τα οποία ο ΣΥΡΙΖΑ ως αντιπολίτευση είχε υψώσει ως σημαία. Αντί δε να τα αξιοποιήσει ως κυβέρνηση, τα απαξιώνει αντί δε να τα επεκτείνει, δεν τα αποπληρώνει, κυρία Υπουργέ.

Έχουν συμπληρωθεί δύο χρόνια από την ολοκλήρωση του έργου, έχουν ελεγχθεί όλοι οι φάκελοι των τεσσερισήμισι χιλιάδων πρατηριούχων και δεν έχει αποπληρωθεί κανένας. Μιλάμε για ποσά από 5.000 μέχρι και 10.000 ευρώ, σύνολο 30 εκατομμυρίων ευρώ, τα οποία στερείται η αγορά και η πραγματική οικονομία. Είναι πραγματικά αδικαιολόγητο το γεγονός ότι για δυόμισι περίπου χρόνια, λίγους μήνες επί των ημερών της προηγούμενης κυβέρνησης, και δύο σχεδόν χρόνια επί των ημερών της δικής σας Κυβέρνησης, δεν έχουν αποπληρωθεί αυτές τις οφειλές.

Θα ήθελα να σας επισημάνω ότι πρόκειται για μικρομεσαίους επιχειρηματίες που έχουν, κυρία Υπουργέ, να αντιμετωπίσουν την υπερφορολόγηση, την υπέρμετρη αύξηση των ασφαλιστικών εισφορών. Εντάχθηκαν σε αυτό το σύστημα όπως η Πολιτεία τους διέταξε κυριολεκτικά και περιμένουν τα χρήματά τους για δύο χρόνια. Είναι σημαντικά τα ποσά για μικρομεσαίους επαγγελματίες.

Θέλω να λάβετε υπ’ όψιν σας, κυρία Υπουργέ, ότι σε πολλές περιπτώσεις αυτά τα χρήματα προέρχονται από δανεισμό και αυτό σημαίνει επιβαρύνσεις. Όσο, λοιπόν, εξακοντίζετε ως Κυβέρνηση συνολικά –έβλεπα και τον Υπουργό Υγείας εκεί προηγουμένως, που έχει να πληρώσει ο ΕΟΠΥΥ κλινικές στην Ελλάδα από τον προηγούμενο Φεβρουάριο και όλο το προηγούμενο διάστημα κινδύνευσαν κλινικές στη χώρα μας και στη δική μου εκλογική περιφέρεια, στη Μαγνησία, ακόμα και με διακοπή ηλεκτρικού ρεύματος- τις οφειλές προς τρίτους στα 7, 8, 9 δισεκατομμύρια, η οικονομία στραγγαλίζεται.

Τι θα κάνετε, λοιπόν, με το ζήτημα των τεσσερισήμισι χιλιάδων πρατηριούχων υγρών καυσίμων, κυρία Υπουργέ; Πότε θα τους πληρώσετε; Και μην ρίξουμε την μπάλα στην εξέδρα σας παρακαλώ ότι αρμόδιο είναι το Υπουργείο Οικονομικών, γιατί καταθέτοντας την ερώτηση περιμένω και κάποιες συγκεκριμένες απαντήσεις για λογαριασμό όλων αυτών των μικρομεσαίων επιχειρηματιών.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρία Υπουργέ, έχετε τον λόγο.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Κύριε συνάδελφε, θα ξεκινήσω με την παρατήρηση ότι το γεγονός πως δεν έχει ολοκληρωθεί η αποπληρωμή του συστήματος εισροών-εκροών στους δικαιούχους, δεν σημαίνει ότι τα συστήματα αυτά δεν έχουν εγκατασταθεί ή δεν λειτουργούν. Επομένως, η παρατήρησή σας ότι δεν αντιμετωπίζει αυτή η Κυβέρνηση αποτελεσματικά το λαθρεμπόριο στα πρατήρια υγρών καυσίμων, επειδή δεν έχουν πληρωθεί οι δικαιούχοι, δεν ευσταθεί, όπως αντιλαμβάνεστε, γιατί τα συστήματα, όπως είπατε και από μόνος σας, και έχουν εγκατασταθεί και λειτουργούν.

Θα σας θυμίσω, όμως, βέβαια, κύριε συνάδελφε, ότι ο αρχικός σχεδιασμός αλλά και ο τρόπος καταβολής των δικαιούχων του συστήματος εισροών-εκροών έγινε από την προηγούμενη κυβέρνηση. Ο προηγούμενος Υπουργός Ανάπτυξης το 2013 είχε αποφασίσει την ένταξη των δικαιούχων στη συγκεκριμένη δράση, στο συγκεκριμένο πρόγραμμα και μάλιστα ορίστηκε η «Κοινωνία της Πληροφορίας» ως ενδιάμεσος φορέας διαχείρισης. Σας θυμίζω, κύριε συνάδελφε, ότι η «Κοινωνία της Πληροφορίας» εποπτεύεται από το Υπουργείο Διοικητικής Ανασυγκρότησης και Εσωτερικών.

Αντιλαμβάνομαι ότι και η ευθύνη της Κυβέρνησης είναι συλλογική και εγώ αυτήν τη στιγμή απαντώ, αν θέλετε, εκπροσωπώντας ολόκληρη την Κυβέρνηση, αλλά αναρμοδίως ως προς το δικό μου στενό χαρτοφυλάκιο. Επομένως, η «Κοινωνία της Πληροφορίας», κύριε συνάδελφε, αποφασίστηκε να διεξάγει και τους επιτόπιους ελέγχους, τις αυτοψίες δηλαδή ότι οι δικαιούχοι αγόρασαν και εγκατέστησαν το σύστημα εισροών-εκροών, αλλά και να προβεί και στην καταβολή των σχετικών αποζημιώσεων, των σχετικών επιδοτήσεων στους δικαιούχους. Υποστηρίζοντας αυτό τους το έργο από ένα συγκεκριμένο πληροφοριακό σύστημα, από μια συγκεκριμένη πλατφόρμα, οι δικαιούχοι μπορούσαν να υποβάλουν τις αιτήσεις και για την ένταξη στο πρόγραμμα, αλλά και το αίτημα ολοκλήρωσης της εγκατάστασης και αυτή η ηλεκτρονική αίτηση συνοδεύονταν και από την αποστολή φυσικού φακέλου με τα απαιτούμενα δικαιολογητικά, στην ίδια υπηρεσία, δηλαδή στην «Κοινωνία της Πληροφορίας», έτσι ώστε αυτή η ομάδα ελέγχου ορθότητας-πληρότητας να μπορεί στη συνέχεια να αξιολογήσει τα δικαιολογητικά.

Σύμφωνα με τα στοιχεία που μου ενεχείρισε -όπως σας είπα, εγώ αυτήν τη στιγμή εκπροσωπώ συνολικά την Κυβέρνηση, δεν έχω η ίδια αρμοδιότητα ως προς το θέμα αυτό, στην «Κοινωνία της Πληροφορίας» υποβληθήκαν πραγματικά τέσσερις χιλιάδες εννιακόσια εβδομήντα πέντε αιτήματα επιχορήγησης. Εγκρίθηκαν τέσσερις χιλιάδες τετρακόσια είκοσι αιτήματα επιχορήγησης. Και αυτήν τη στιγμή έχουν υποβληθεί από τους δικαιούχους, γιατί αντιλαμβάνεστε ότι η πρώτη φάση είναι να συμμορφωθούν και οι ίδιοι οι δικαιούχοι, δηλαδή να εγκαταστήσουν το σύστημα εισροών-εκροών στα πρατήριά τους, υποβλήθηκαν δύο χιλιάδες διακόσια δώδεκα αιτήματα ολοκλήρωσης της εγκατάστασης και αυτή τη στιγμή έχει ολοκληρωθεί από την «Κοινωνία της Πληροφορίας» έλεγχος επτακοσίων πενήντα εξ αυτών. Να σας πω…

**ΧΡΗΣΤΟΣ ΜΠΟΥΚΩΡΟΣ:** Και πόσοι πληρώθηκαν από τους επτακόσιους πενήντα;

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Θα σας πω.

**ΧΡΗΣΤΟΣ ΜΠΟΥΚΩΡΟΣ:** Ούτε ένας!

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Κάνετε λάθος. Δεν έχετε επικαιροποιήσει τα στοιχεία σας. Να σας πω, κατ’ αρχάς, ότι όλες αυτές οι καθυστερήσεις στην αποπληρωμή του συστήματος των δικαιούχων εισροών-εκροών στους δικαιούχους, που, όπως πολύ σωστά κι εσείς είπατε, ξεκίνησε το 2013, σε ένα πολύ μεγάλο μέρος η καθυστέρηση αυτή οφείλετε στο γεγονός ότι οι ίδιοι, πρώτον, δεν απέστειλαν εγκαίρως τον φυσικό φάκελο, όπως σας είπα, με τα προσκομιζόμενα δικαιολογητικά και, δεύτερον, έχουν καταθέσει ελλιπή στοιχεία, με αποτέλεσμα να μην μπορεί να προχωρήσει η αξιολόγηση των φακέλων από την «Κοινωνία της Πληροφορίας».

Να σας πω ότι με απόφαση στις 7-6-2016, κύριε συνάδελφε, πραγματοποιήθηκε η εκταμίευση από την Ειδική Γραμματεία Δημοσίων Επενδύσεων και ΕΣΠΑ 1 εκατομμύριου ευρώ προς την «Κοινωνία της Πληροφορίας» και αυτή τη στιγμή που μιλάμε σήμερα έχει ξεκινήσει από το τέλος Αυγούστου περίπου η καταβολή των σχετικών επιδοτήσεων, επιχορηγήσεων στους αρμοδίους, στους δικαιούχους, οι οποίοι όπως αντιλαμβάνεστε έχουν ελεγχθεί με τη διαδικασία που σας είπα. Αυτά και θα σας πω περισσότερα στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ.

Κύριε συνάδελφε, έχετε τον λόγο για τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Εκπλήσσομαι, κυρία Υπουργέ. Ήρθατε εδώ για να μας πείτε ότι έχει πληρωθεί, πράγμα το οποίο από την πλευρά μου ελέγχεται, το ένα τριακοστό του έργου. Μιλήσατε για 1 εκατομμύριο, όταν το σύνολο του έργου είναι άνω των 30 εκατομμυρίων. Προσπαθείτε να επιρρίψετε ευθύνες στους πρατηριούχους υγρών καυσίμων, ενώ οι φάκελοί τους έχουν ελεγχθεί από το 2014 και προχωράτε απλά στον επανέλεγχο. Κάνετε αυτό που κάνουν όλα τα Υπουργεία, όλοι οι Υπουργοί της Κυβέρνησης ΣΥΡΙΖΑ-ΑΝΕΛ. Διώχνετε τον χρόνο μακριά, διώχνετε τις υποχρεώσεις μακριά και συσσωρεύετε τις οφειλές προς τρίτους και τις έχετε εξακοντίσει πλέον στα 9 δισεκατομμύρια, ενώ τις παραλάβατε 3,5 δισεκατομμύρια. Στραγγαλίζετε καθημερινά την πραγματική οικονομία. Αυτό κάνετε και με το συγκεκριμένο ζήτημα των πρατηριούχων υγρών καυσίμων που περιμένουν τα χρήματά τους οι άνθρωποι.

Τώρα για το αν αξιοποιείτε το σύστημα, κυρία Υπουργέ, εγώ δεν σας επιρρίπτω προσωπικά ευθύνες. Οι ευθύνες είναι συνολικές. Πληροφορούμε, όμως, ότι τα στοιχεία που συλλέγονται από το σύστημα εισροών-εκροών, ελλείψει προσωπικού, όπως λέει το Υπουργείο σας, δεν επεξεργάζονται, δεν υπάρχει κάποια επεξεργασία.

Σας ερωτώ, κυρία Υπουργέ αν αξιοποιείτε τα στοιχεία του συστήματος εισροών-εκροών, που είναι οι ανακοινώσεις σας, δύο ολόκληρα χρόνια τώρα. Γιατί δεν έχει πληροφορηθεί η κοινή γνώμη από τα στοιχεία του συστήματος εισροών-εκροών τι πράγματι συμβαίνει; Πληροφορούμαι ότι όλα τα στοιχεία πάνε σε ένα πηγάδι δίχως πάτο, επιτρέψτε μου.

Να επιστρέψω, όμως, στο κυρίως θέμα της ερώτησης. Κυρία Υπουργέ, το να λέμε ότι έχουν επανελεγχθεί επτακόσιοι φάκελοι και έχουν πληρωθεί ούτε διακόσιοι δικαιούχοι -γιατί με ένα εκατομμύριο ευρώ για τόσους επαρκεί η αποπληρωμή, για διακόσιους πρατηριούχους και ούτε- όταν, λοιπόν, περιμένουν τεσσερισήμισι χιλιάδες πρατηριούχοι να πάρουν τα χρήματά τους εδώ και δύο χρόνια, αναρωτιέμαι για την αποτελεσματικότητα των Υπουργείων της Κυβέρνησής σας. Πόσο χρόνο χρειάζεται η «Κοινωνία της Πληροφορίας» και οποιοδήποτε αρμόδιο Υπουργείο για να ελέγξει τεσσερισήμισι χιλιάδες φακέλους, για ένα έργο που –επαναλαμβάνω- είχε ολοκληρωθεί στο σύνολό του το τελευταίο εξάμηνο του 2014;

Επιπλέον, κυρία Υπουργέ, αν πραγματικά πιστεύατε στις δικές σας προεκλογικές εξαγγελίες, περί δίωξης του λαθρεμπορίου και της φοροδιαφυγής, θα είχατε επεκτείνει το σύστημα εισροών-εκροών και θα το είχατε καταστήσει υποχρεωτικό τόσο στις εταιρείες εμπορίας πετρελαιοειδών όσο και στα διυλιστήρια. Βλέπετε, όμως, δεν αποπληρώνετε ούτε την πρώτη φάση που είναι τα πρατήρια των υγρών καυσίμων. Πού είναι, λοιπόν, η πίστη σας στην καταπολέμηση της φοροδιαφυγής και του λαθρεμπορίου; Ούτε αυτόν τον σκοπό επιτυγχάνετε και στραγγαλίζετε, επαναλαμβάνω, όπως είπα και στην πρωτολογία μου, την πραγματική οικονομία, εξοντώνοντας μικρομεσαίους επιχειρηματίες, όπως είναι οι πρατηριούχοι υγρών καυσίμων, τους οποίους έχετε πνίξει κυριολεκτικά με την υπερφορολόγηση. Έχουν να αντιμετωπίσουν την αναδουλειά τους και δεν τους πληρώνετε μια επιδότηση, την οποία δικαιούνται, κυρία Υπουργέ, και για την οποία, για να συμμετέχουν μάλλον σε αυτό το πρόγραμμα οι συγκεκριμένοι επαγγελματίες, δανειοδοτήθηκαν. Αυτό σημαίνει ότι για δύο χρόνια πληρώνουν τόκους και αν αργήσετε κι άλλο, στο τέλος θα υποστούν σημαντική οικονομική ζημιά.

Την ίδια ώρα, έρχεται το Υπουργείο σας και τους υποχρεώνει να εγκαταστήσουν πιστοποιημένο σύστημα ογκομέτρησης των δεξαμενών καυσίμων. Ενώ δεν έχετε πληρώσει το προηγούμενο πρόγραμμα, τους υποχρεώνετε να ενταχθούν σε ένα δεύτερο πρόγραμμα και να υποστούν νέα αφαίμαξη. Όλα αυτά, βεβαίως, ούτε νοικοκυρεμένα πράγματα είναι, κυρία Υπουργέ, ούτε βοηθούν την ανάπτυξη ούτε βοηθούν την ανάταξη της πραγματικής οικονομίας. Αντιθέτως, την γονατίζουν και την διαλύουν.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Κυρία Υπουργέ, έχετε τον λόγο.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Ευχαριστώ.

Κύριε συνάδελφε, εξακολουθώ να πιστεύω ότι έχετε μια σύγχυση και των αρμοδιοτήτων, αλλά και των ενεργειών που έχουν γίνει. Θα ξεκινήσω από την τελευταία σας παρατήρηση για το σύστημα των ογκομετρήσεων.

**ΧΡΗΣΤΟΣ ΜΠΟΥΚΩΡΟΣ:** Την Κυβέρνησή σας ερωτώ.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Η υποχρέωση της ογκομέτρησης των δεξαμενών, κύριε συνάδελφε, προβλέφθηκε για πρώτη φορά σε κοινή υπουργική απόφαση των Υπουργών Ανάπτυξης και Μεταφορών το 2010. Είναι η ΚΥΑ Φ21617-2010. Με τροποποίηση της ΚΥΑ αυτής το 2012 αποφασίστηκε το εξής: από 1 Ιανουαρίου του 2014 έως 31 Δεκεμβρίου του 2014 οι ογκομετρήσεις θα γίνονται από πιστοποιημένους φορείς, ενώ από 1 Ιανουαρίου του 2015 και μετά θα γίνονται από διαπιστευμένους φορείς, εξαιτίας ακριβώς της πολύ μεγάλης σημασίας που είχε η ύπαρξη αξιόπιστου συστήματος ογκομετρήσεων, για την ορθή λειτουργία του ίδιου του συστήματος εισροών-εκροών.

Επομένως, η Κυβέρνηση αυτή καμμία επιπλέον προϋπόθεση και καμμία επιπλέον επιβάρυνση δεν έβαλε, όπως εσείς ο ίδιος ισχυρίζεστε σε αυτήν την κατηγορία των πρατηριούχων, που είναι ελεύθεροι επαγγελματίες και αντιμετωπίζουν σωρεία άλλων προβλημάτων, εκ νέου. Είναι παλιές υποχρεώσεις, που προκύπτουν από προηγούμενο νομικό πλαίσιο. Το μόνο που άλλαξε το 2014 όμως στο πλαίσιο αυτό είναι ο χρόνος διάρκειας των ογκομετρήσεων, όπου προβλέφθηκε από την απόφαση την ΚΥΑ το 2014 ότι η διάρκεια ισχύος των ογκομετρήσεων θα είναι πέντε χρόνια για τις πιστοποιημένες, δέκα χρόνια για τις διαπιστευμένες και είκοσι τέσσερις μήνες οι οποίοι έγιναν είκοσι εννέα και την παράταση την έδωσα εγώ κύριε συνάδελφε, επειδή μου το ζήτησε η αγορά…

**ΧΡΗΣΤΟΣ ΜΠΟΥΚΩΡΟΣ:** Πότε θα πληρωθούν αυτοί οι άνθρωποι;

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** …για τις ογκομετρήσεις των στοιχείων…

**ΧΡΗΣΤΟΣ ΜΠΟΥΚΩΡΟΣ:** Έχετε ένα χρονοδιάγραμμα; Πότε θα πληρωθούν αυτοί οι επαγγελματίες;

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** …για τις ογκομετρήσεις των στοιχείων που δεν είχαν γίνει με αξιόπιστα συστήματα.

**ΧΡΗΣΤΟΣ ΜΠΟΥΚΩΡΟΣ:** Μα, οι ογκομετρήσεις είναι το θέμα της ερώτησης;

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Επειδή αναφερθήκατε.

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, σας παρακαλώ. Κύριε συνάδελφε, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Πότε θα πληρωθούν οι επαγγελματίες;

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Κύριε συνάδελφε, μάλλον εσείς δεν ζείτε σε αυτήν τη χώρα. Γιατί εμείς στη Γενική Γραμματεία Βιομηχανίας έχουμε κοινοποιήσει και τα αποτελέσματα των ελέγχων, στους οποίους προβήκαμε μετά από χρόνια, κύριε συνάδελφε, επειδή ακριβώς υπάρχει πολιτική βούληση της συγκεκριμένης Κυβέρνησης και στο συγκεκριμένο Υπουργείο για την πάταξη του λαθρεμπορίου των καυσίμων στα πρατήρια υγρών καυσίμων.

Προς την κατεύθυνση αυτή κινήθηκε και η πρωτοβουλία που πήραμε το καλοκαίρι, επειδή ακριβώς υπήρχαν ζητήματα εφαρμογής του υφιστάμενου πλαισίου.

Τι να κάνουμε, κύριε συνάδελφε; Κι εμείς προσπαθούμε να χτίσουμε στο σύστημα εισροών-εκροών, έτσι ακριβώς όπως το σχεδίασε και το υλοποίησε η προηγούμενη κυβέρνηση Νέας Δημοκρατίας-ΠΑΣΟΚ. Μέλος της Κοινοβουλευτικής Ομάδας της Νέας Δημοκρατίας είστε, κύριε Μπουκώρε.

Επομένως, τι κάναμε προς την κατεύθυνση αυτή για να πατάξουμε …

**ΧΡΗΣΤΟΣ ΜΠΟΥΚΩΡΟΣ:** Κυρία Υπουργέ, δεν μου απαντάτε πότε θα πληρωθούν.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Προσπαθήσαμε να αντιμετωπίσουμε …

**ΧΡΗΣΤΟΣ ΜΠΟΥΚΩΡΟΣ:** Έχετε ένα χρονοδιάγραμμα;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, γιατί δυσκολεύετε τη συνεδρίαση; Σας παρακαλώ.

Κυρία Υπουργέ, μπορείτε να …

**ΧΡΗΣΤΟΣ ΜΠΟΥΚΩΡΟΣ:** Κάνουμε ερωτήσεις εδώ, για να ακούσουμε συγκεκριμένες απαντήσεις, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Σας παρακαλώ. Κάνω και προσωπική έκκληση.

**ΧΡΗΣΤΟΣ ΜΠΟΥΚΩΡΟΣ:** Δεν ήρθαμε, για να ακούσουμε φιλοσοφίες.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Με συγχωρείτε. Σε μένα γιατί αυτή η έκκληση, κύριε Λυκούδη; Διακόπτω εγώ το συνάδελφό μου, όταν μιλάει; Νομίζω ότι είναι ο χρόνος μου να μιλήσω …

**ΠΡΟΕΔΡΕΥΩΝ (Σπυρίδων Λυκούδης):** Δεν κάνω καμμία διάκριση. Ίσα-ίσα που σας είπα με πολύ μεγάλη ευγένεια ότι κάνω προσωπική έκκληση να ολοκληρώσετε.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Αν δεν είχατε διακόψει το χρόνο, κύριε Πρόεδρε, θα είχαμε τελειώσει.

**ΧΡΗΣΤΟΣ ΜΠΟΥΚΩΡΟΣ:** Έχετε κάποιο σχεδιασμό, κυρία Υπουργέ;

**ΠΡΟΕΔΡΕΥΩΝ (Σπυρίδων Λυκούδης):** Δεν γίνεται έτσι ο κοινοβουλευτικός έλεγχος. Υπάρχει ένας Κανονισμός. Να τον τηρήσουμε. Παρακαλώ πάρα πολύ.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Επομένως, δεν είναι δική μου η ευθύνη της επιλογής της «Κοινωνίας της Πληροφορίας», κύριε συνάδελφε. Είναι της προηγούμενης κυβέρνησης και τα προβλήματα που υπάρχουν, ενδεχομένως υπάρχουν εξαιτίας της αδυναμίας, όπως είπατε κι εσείς, και της μη επάρκειας σε στελεχιακό δυναμικό της συγκεκριμένης αυτής υπηρεσίας, αλλά σας είπαμε ότι πάμε σύμφωνα μ’ αυτό.

Έλεγα, όμως, προηγουμένως ότι αναλάβαμε ακριβώς νομοθετική πρωτοβουλία, για να αντιμετωπίσουμε τις στρεβλότητες του προηγούμενου συστήματος. Επομένως, τις προβλέψεις της «Κοινωνίας της Πληροφορίας» τις μεταφέρω αναρμοδίως σ’ αυτή την Αίθουσα. Αναρμοδίως, το ξαναλέω. Δεν εποπτεύω εγώ την «Κοινωνία της Πληροφορίας». Μάθετε να υποβάλετε τις ερωτήσεις σας στα σωστά Υπουργεία. Είναι πάρα πολύ μεγάλη η ανάληψη της ευθύνης από μέρους μου να αποφασίσω να απαντήσω στην επίκαιρη ερώτησή σας.

**ΧΡΗΣΤΟΣ ΜΠΟΥΚΩΡΟΣ:** Γιατί ήλθατε να απαντήσετε, αν δεν είστε αρμόδια;

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Αρμόδιο είναι το Υπουργείο Διοικητικής Μεταρρύθμισης, όπως σας είπα. Η αποπληρωμή των δικαιούχων θα ολοκληρωθεί εντός του 2017.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική ευθύνη των Υπουργών», όπως ισχύει, στις 31-10-2016:

Ποινική δικογραφία που αφορά στον Υπουργό Υγείας κ. Ανδρέα Ξανθό και στον Αναπληρωτή Υπουργό Υγείας κ. Παύλο Πολάκη.

Ποινική δικογραφία που αφορά στον πρώην πρωθυπουργό κ. Γεώργιο Παπανδρέου.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 21.22΄ λύεται η συνεδρίαση για την Τετάρτη 2 Νοεμβρίου 2016 και ώρα 12.00΄ με αντικείμενο εργασιών του Σώματος: αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**