(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΔ΄

Παρασκευή 11 Νοεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Βριλησσίων, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 14 Νοεμβρίου 2016, σελ.   
2. Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων, σχετικά με τη στελέχωση και αξιοποίηση του Δενδροκομικού Σταθμού Πόρου, σελ.   
 β) Προς τον Υπουργό Υποδομών και Μεταφορών, σχετικά με τα προβλήματα των αστικών συγκοινωνιών στην πρωτεύουσα, σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
  
Β. Επί των επικαίρων ερωτήσεων:  
ΑΠΟΣΤΟΛΟΥ Ε. , σελ.  
ΛΥΚΟΥΔΗΣ Σ. , σελ.  
ΣΠΙΡΤΖΗΣ Χ. , σελ.  
ΣΤΑΜΑΤΑΚΗ Ε. , σελ.  
  
ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΔ΄

Παρασκευή 11 Νοεμβρίου 2016

Αθήνα, σήμερα στις 11 Νοεμβρίου 2016, ημέρα Παρασκευή και ώρα 10.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-11-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΓ΄ συνεδριάσεώς του, της Πέμπτης 10 Νοεμβρίου 2016, σε ό,τι αφορά στην ψήφιση στο σύνολο των σχεδίων νόμων: α) «Κύρωση της Τροποποίησης υπ' αριθμ. 2 στη Συμφωνία Διοικητικής Φύσης μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας περί συνεργασίας στο πλαίσιο Τεχνολογικού Συστήματος Επίδειξης μη Επανδρωμένου Μαχητικού Αεροσκάφους (Vehicule Aerien de Combat sans Pilote, UCAV)».

β) «Κύρωση του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά τη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC) και της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας σχετικά με την εφαρμογή του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά στη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC)».

γ) «Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελληνικής Δημοκρατίας, το Υπουργείο Άμυνας της Ιταλικής Δημοκρατίας, τον Υπουργό Εθνικής Άμυνας της Δημοκρατίας της Πολωνίας, τον Αρχηγό του Γενικού Επιτελείου της Δημοκρατίας της Τουρκίας (που ενεργεί εκ μέρους της Κυβέρνησης της Δημοκρατίας της Τουρκίας) αφενός, και τον Υπουργό Άμυνας του Βασιλείου του Βελγίου, τον Υπουργό Άμυνας της Γαλλικής Δημοκρατίας, το Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας, τον Υπουργό Άμυνας του Μεγάλου Δουκάτου του Λουξεμβούργου, τον Υπουργό Άμυνας του Βασιλείου της Ισπανίας αφετέρου, σχετικά με τη στελέχωση, χρηματοδότηση, διοίκηση και υποστήριξη του Στρατηγείου EUROCORPS (Ευρωπαϊκό Στρατιωτικό Σώμα) Σώμα Ταχείας Ανάπτυξης NATO EUROCORPS (NRDC EC) και άλλες διατάξεις».)

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 14 Νοεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 180/7-11-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υποδομών και Μεταφορών, σχετικά με τις κωλυσιεργίες στην έναρξη των εργασιών αποκατάστασης του παλαιού Δικαστικού Μεγάρου Άρτας.

2. Η με αριθμό 187/8-11-2016 επίκαιρη ερώτηση της Βουλευτού Β΄ Πειραιά του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τον κίνδυνο διακοπής λειτουργίας της Ενδοκρινολογικής Κλινικής του Νοσοκομείου Νίκαιας «Άγιος Παντελεήμονας».

3. Η με αριθμό 167/2-11-2016 επίκαιρη ερώτηση του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Αγροτικής Ανάπτυξης και Τροφίμων,σχετικά με το πρόβλημα της αύξησης του πληθυσμού των αδέσποτων ζώων στη χώρα μας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 181/7-11-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την εισαγγελική έρευνα για την επιβολή των «capital controls».

2. Η με αριθμό 182/7-11-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με τη διαχείριση των κόκκινων δανείων της πρώην ΑΤΕbank, κατά άδικο τρόπο για τους οφειλέτες της.

3. Η με αριθμό 164/1-11-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τους Υπουργούς Εσωτερικών και Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τις έντονες βροχοπτώσεις στον Νομό Αιτωλοακαρνανίας.

4. Η με αριθμό 156/31-10-2016 επίκαιρη ερώτηση του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση καταβολής των συντάξεων των ενστόλων από το Γενικό Λογιστήριο του Κράτους, μετά την ένταξή τους στον Ενιαίο Φορέα Κοινωνικής Ασφάλισης (ΕΦΚΑ).

5. Η με αριθμό 127/18-10-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου.

6. Η με αριθμό 62/10-10-2016 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την «εκτόπιση 36.769 τέκνων Ελλήνων από τους βρεφονηπιακούς σταθμούς».

7. Η με αριθμό 173/3-11-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση του μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ).

Κυρία και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ανακοινώσω πρώτα ποιες επίκαιρες ερωτήσεις δεν θα συζητηθούν.

Η τρίτη με αριθμό 160/1-11-2016 επίκαιρη ερώτηση δευτέρου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με την ολοκλήρωση του έργου της Μαρίνας Μεσολογγίου, δεν θα συζητηθεί λόγω απουσίας της αρμόδιας Υπουργού κ. Κουντουρά στο εξωτερικό.

Η δεύτερη με αριθμό 178/7-11-2016 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας και Ανάπτυξης, σχετικά με το «πάγωμα» των δημόσιων έργων λόγω του ν. 4412/2016 για τις δημόσιες συμβάσεις, δεν θα συζητηθεί λόγω απουσίας του Υπουργού κ. Παπαδημητρίου στο εξωτερικό.

Η τρίτη με αριθμό 189/8-11-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εξωτερικών, σχετικά με την «προσπάθεια υφαρπαγής της ακίνητης περιουσίας Ελλήνων στη Χειμάρρα, που εξισούται με ξεριζωμό», δεν θα συζητηθεί επειδή ο Υφυπουργός Εξωτερικών κ. Αμανατίδης απουσιάζει λόγω ανειλημμένων υποχρεώσεων και θα επαναπροσδιοριστεί για συζήτηση.

Η τέταρτη με αριθμό 190/8-11-2016 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα, δεν θα συζητηθεί λόγω φόρτου εργασίας του Αναπληρωτή Υπουργού Υγείας κ. Πολάκη.

Επίσης, η έβδομη με αριθμό 119/18-10-2016 επίκαιρη ερώτηση δευτέρου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Υγείας, σχετικά με τις ελλείψεις σε ιατρικά μηχανήματα που θέτουν σε κίνδυνο την υγεία και τη ζωή των ασθενών, δεν θα συζητηθεί για τον ίδιο λόγο.

Η πέμπτη με αριθμό 185/8-11-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με την άμεση κάλυψη των εκπαιδευτικών κενών στα Επαγγελματικά Λύκεια της Κρήτης, δεν θα συζητηθεί λόγω κωλύματος του Υφυπουργού Παιδείας, Έρευνας και Θρησκευμάτων κ. Δημητρίου Μπαξεβανάκη εξαιτίας ενημέρωσής του για θέματα του Υπουργείου.

Η πρώτη με αριθμό 179/7-11-2016 επίκαιρη ερώτηση δευτέρου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Λιμενικής Ακαδημίας στην Αλεξανδρούπολη, δεν θα συζητηθεί λόγω κωλύματος του Υπουργού Ναυτιλίας κ. Παναγιώτη Κουρουμπλή.

Η δεύτερη με αριθμό 186/8-11-2016 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Πολιτισμού και Αθλητισμού και Εσωτερικών, σχετικά με την κατάσταση που επικρατεί στα Εθνικά Αθλητικά Κέντρα (ΕΑΚ) και τα Δημοτικά Αθλητικά Κέντρα, δεν θα συζητηθεί λόγω κωλύματος του Υφυπουργού Πολιτισμού και Αθλητισμού κ. Βασιλειάδη εξαιτίας ενημέρωσής του για θέματα του Υπουργείου.

Η τέταρτη με αριθμό 157/31-10-2016 επίκαιρη ερώτηση δευτέρου κύκλου της Βουλευτού Χαλκιδικής του Λαϊκού Συνδέσμου–Χρυσή Αυγή κ. Σωτηρίας Βλάχου προς τον Υπουργό Εθνικής Άμυνας, σχετικά με το «άμεσο κλείσιμο συνόρων, φύλαξη από τις Ένοπλες Δυνάμεις και δημοψήφισμα για το λαθρομεταναστευτικό ζήτημα», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Βίτσα.

Επίσης, λόγω κωλύματος του Υπουργού Οικονομικών κ. Ευκλείδη Τσακαλώτου εξαιτίας φόρτου εργασίας δεν θα συζητηθούν οι κάτωθι ερωτήσεις:

Η πέμπτη με αριθμό 152/31-10-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούληπρος τον ΥπουργόΟικονομικών, σχετικά με το «αν επέστρεψαν ο Υπουργός Οικονομικών και τα συγγενικά του πρόσωπα τα χρήματά τους στις ελληνικές τράπεζες όπως ο ίδιος προέτρεψε τους Έλληνες για να αρθούν τα «Capital Controls».

Η έκτη με αριθμό 117/17-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Οικονομικών, σχετικά με τη «σκανδαλώδη» πώληση της «ΤΡΑΙΝΟΣΕ» έναντι του ευτελούς τιμήματος των 45 εκατομμυρίων ευρώ.

Επίσης, για τον ίδιο λόγο δεν θα συζητηθεί και η με αριθμό 31/3-10-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση μεριδιούχων των Συνεταιριστικών Τραπεζών.

Για τους νέους Υπουργούς νομίζω ότι πρέπει να είμαστε την πρώτη εβδομάδα σχετικώς επιεικείς. Ελπίζω ότι την ερχόμενη εβδομάδα δεν θα παρατηρηθεί το φαινόμενο αυτό, γιατί θα αρχίσει το «κράξιμο» από την Έδρα.

Εν αντιθέσει, έχω να λέω καλά λόγια για τον κ. Αποστόλου, που συνεχίζει στη θέση του και είναι πάντα παρών.

Θα ήθελα επίσης να πω ότι για τις αιτίες που λείπουν οι Υπουργοί υπάρχει και η σχετική επιστολή από τον Γραμματέα της Κυβέρνησης, τον κ. Καλογήρου.

Ξεκινάμε λοιπόν με τη συζήτηση της πρώτης με αριθμό 184/8-11-2016 επίκαιρης ερώτησης πρώτου κύκλου της Βουλευτού Α΄ Πειραιά του Συνασπισμού Ριζοσπαστικής Αριστεράς κ. Ελένης Σταματάκηπρος τον ΥπουργόΑγροτικής Ανάπτυξης και Τροφίμων,σχετικά με τη στελέχωση και αξιοποίηση του Δενδροκομικού Σταθμού Πόρου.

Κυρία Σταματάκη, έχετε τον λόγο.

**ΕΛΕΝΗ ΣΤΑΜΑΤΑΚΗ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ πολύ που είστε εδώ για να απαντήσετε στην ερώτησή μου που αφορά τον Δενδροκομικό Σταθμό του Πόρου.

Από το 1949, που ξεκίνησε να λειτουργεί ο σταθμός ως κρατικό φυτώριο Πόρου συνέβαλε καθοριστικά στην ανάπτυξη της γεωργίας στη χώρα μας σε μια δύσκολη εποχή, μετά τον πόλεμο, ενώ υπήρξε κύτταρο έρευνας και εφαρμογών.

Όμως, η σημερινή του κατάσταση είναι απογοητευτική, καθώς εμφανίζει εικόνα πλήρους εγκατάλειψης και ουσιαστικά δεν λειτουργεί.

Πρόκειται για εγκαταλελειμμένα κτήματα συνολικής έκτασης οκτακοσίων στρεμμάτων, στα οποία υπάρχουν δύο χιλιάδες ελαιόδεντρα και πέντε χιλιάδες εσπεριδοειδή, καθώς επίσης ανυπολόγιστης επιστημονικής και πρακτικής σημασίας μητρικές φυτείες εσπεριδοειδών και γενετικό υλικό, αποτέλεσμα πολύχρονης δουλειάς, μέρος του οποίου έχει καταστραφεί λόγω της έλλειψης επιστημονικού και εργατικού προσωπικού.

Στον σταθμό υπάρχουν εκατόν πέντε ποικιλίες εσπεριδοειδών, αβοκάντο και φιστικιών Αιγίνης, οι οποίες έχουν περιγραφεί σύμφωνα με τα κοινοτικά πρωτόκολλα και είναι εγγεγραμμένες στον εθνικό κατάλογο της χώρας.

Αυτό το υλικό είναι διάσπαρτο στις εκτάσεις του σταθμού, πρέπει να βρίσκεται σε άριστη κατάσταση από φυτοϋγειονομική και δενδροκομική άποψη και να υπόκειται στον άμεσο έλεγχο της υπηρεσίας, με βάση τις υποχρεώσεις που απορρέουν από την υπ’ αριθμόν 297562/1989 υπουργική απόφαση.

Ο χειρισμός του πρέπει να γίνεται από μόνιμο, έμπειρο και εξειδικευμένο προσωπικό και όχι ευκαιριακά από οποιονδήποτε.

Επιπλέον, στόχος της λειτουργίας του σταθμού ήταν η πολυετής αξιολόγηση των ποικιλιών για ασφαλή συμπεράσματα προς όφελος της εσπεριδοκαλλιέργειας της χώρας και των αγροτών που ασχολούνται με αυτή την καλλιέργεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα δύο λεπτά ακόμα, κύριε Πρόεδρε.

Το υλικό που διατίθεται στους αγρότες απαιτεί αυστηρή φροντίδα, ώστε να παρέχεται γνήσιο και υγιές φυτικό υλικό με τη μορφή δενδρυλλίων, εμβολίων και σπόρων.

Επειδή από τα παραπάνω προκύπτει άμεση ανάγκη στελέχωσης, η οποία προκύπτει από τη σημαντικότητα του σταθμού, που θα επιφέρει πολλαπλά οφέλη στους αγρότες αλλά και στην εθνική οικονομία και επειδή είναι απαράδεκτο να απαξιώνονται έτοιμες δημόσιες υποδομές και παράλληλα οι αγρότες να βρίσκονται αβοήθητοι, ενώ χιλιάδες νέοι γεωτεχνικοί με ειδικές γνώσεις μένουν αναξιοποίητοι και ωθούνται στην ανεργία και στη μετανάστευση, σας ερωτώ, κύριε Υπουργέ:

Σε ποιες ενέργειες προτίθεται να προβεί το Υπουργείο, προκειμένου να στελεχωθεί επαρκώς ο Δενδροκομικός Σταθμός Πόρου με το απαιτούμενο διοικητικό, επιστημονικό και εργατοτεχνικό προσωπικό;

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητή συνάδελφε, η κατάσταση στον δενδροκομικό σταθμό και στο κτήμα είναι όπως ακριβώς την περιγράψατε. Έχουμε μεγάλο πρόβλημα έλλειψης και επιστημονικού προσωπικού αλλά και προσωπικού το οποίο θα συντηρήσει το κτήμα.

Είναι ένα ζήτημα το οποίο μας απασχολεί διότι θέλουμε να υπηρετεί το κτήμα τον σκοπό που έχει, ο οποίος είναι η παραγωγή και η διάθεση πιστοποιημένου πολλαπλασιαστικού υλικού και σπόρων εσπεριδοειδών, γιατί οι παραγωγοί και οι φυτωριούχοι όλης της χώρας αυτό το υλικό χρειάζονται και αυτό προμηθεύονται.

Επίσης, θέλουμε να διατηρήσουμε τις ποικιλίες και τα υποκείμενα που είναι εγγεγραμμένα στον εθνικό κατάλογο ποικιλιών της χώρας και βεβαίως, ταυτόχρονα, να τις αξιολογήσουμε για τις ανάγκες υπηρέτησης μιας καλλιέργειας την οποία έχουμε ανάγκη ως χώρα.

Εμείς, λοιπόν, κατ’ αρχάς, θέλουμε αυτή την κατάσταση να την αποκαταστήσουμε λειτουργικά, δηλαδή να εξασφαλίσουμε ένα υγιές πολλαπλασιαστικό υλικό για να καλύψουμε ανάγκες, διότι υπάρχει σε εξέλιξη η αναζήτηση ενός προγράμματος επαναφύτευσης εσπεριδοειδών και δεν μπορούμε να το υπηρετήσουμε εάν δεν τακτοποιήσουμε τον συγκεκριμένο σταθμό.

Επίσης, προσπαθούμε αυτή την ώρα να επανδρώσουμε τον σταθμό με το κατάλληλο επιστημονικό προσωπικό. Ήδη ξέρετε ότι πήγε ένας γεωπόνος για να προετοιμάσει -θα έλεγα- αυτό που σχεδιάζουμε. Καταβάλλουμε προσπάθεια, ιδιαίτερα αυτή την περίοδο, να υπάρξει ένα εργατοτεχνικό προσωπικό το οποίο θα μπει στη διαδικασία συντήρησης και επαναδιόρθωσης πάρα πολλών πραγμάτων που έχουν φθάσει στην κατάσταση που περιγράψατε.

Αναμένουμε, ακόμα, μετά από την ψήφιση και εφαρμογή του νόμου για την κινητικότητα των υπαλλήλων, να έχουμε τη δυνατότητα πλέον να ενισχύσουμε με παραπάνω προσωπικό.

Βεβαίως, ταυτόχρονα προσπαθούμε να εξασφαλίσουμε και τις αναγκαίες πιστώσεις για τη διαφύλαξη του πολύτιμου πολλαπλασιαστικού υλικού που έχει ο συγκεκριμένος σταθμός, διότι ο δενδροκομικός σταθμός είναι ο διατηρητής αυτών των ποικιλιών αυτού του πολλαπλασιαστικού υλικού. Όμως, το άλλο που μας ενδιαφέρει είναι να υπάρχει η απρόσκοπτη παραγωγή στην καλλιεργητική περίοδο που μπαίνουμε, γιατί υπάρχει ανάγκη να μπορέσουν να έχουν οι παραγωγοί, οι φυτωριούχοι το κατάλληλο υλικό.

Στη δευτερολογία μου θα σας πω και τι σχεδιάζουμε μεσομακροπρόθεσμα, για να αντιμετωπίσουμε ριζικά –θα έλεγα- το συγκεκριμένο πρόβλημα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Σταματάκη, έχετε τον λόγο.

**ΕΛΕΝΗ ΣΤΑΜΑΤΑΚΗ:** Κύριε Υπουργέ, είναι πολύ ευχάριστο που συμφωνείτε με τις διαπιστώσεις που έχω κάνει και εγώ.

Σήμερα, που χρειάζεται να στηριχθεί η ανασυγκρότηση της ελληνικής γεωργίας, είναι εμφανές ότι αυτός ο σταθμός είναι πολύτιμος για την πρωτογενή παραγωγή της χώρας. Όπως είπατε και εσείς, υπάρχει πολύ γενετικό υλικό, υπάρχουν προστατευόμενα είδη και επίσης, υπάρχει στον σταθμό ένας πάρα πολύ σημαντικός εξοπλισμός. Είναι δύο γυάλινα θερμοκήπια, ένας εντομοστεγής κλωβός και σκιάστρο, τα οποία φιλοξένησαν φυτά -δείκτες για να μπορεί να γίνει ο έλεγχος. Υπάρχουν εσπεριδοειδή που είναι ακριβώς δείγματα για να μπορούν να τα χρησιμοποιούν ώστε να εντοπίζονται οι ιώσεις.

Άρα, αυτός ο σταθμός είναι πάρα πολύ χρήσιμος και χρειάζεται εγρήγορση –θα έλεγα εγώ- γιατί τα χρόνια που είναι εγκαταλελειμμένος είναι πάρα πολλά. Ένας γεωπόνος δεν μπορεί, όπως προανέφερα, να κάνει όλη αυτή τη δουλειά που χρειάζεται. Χρειάζεται περισσότερο προσωπικό και προσωπικό που να είναι έμπειρο και εξειδικευμένο, αλλά και τεχνικό προσωπικό που να μπορεί να ανταποκρίνεται άμεσα στις ανάγκες του σταθμού, γιατί υπάρχει πολύ μεγάλος κίνδυνος σε λίγο καιρό να μην υπάρχει καθόλου αυτός ο σταθμός.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μέσα στην απάντησή σας θα ήθελα να είχα μια πρώτη αντίδραση. Σας το λέω γιατί από ό,τι κατάλαβα χρειάζεστε εργατικά χέρια εκεί. Να δείτε αν μπορείτε να ενεργοποιήσετε τα άτομα που εντάσσονται στον θεσμό της κοινωνικής εργασίας, που δικαιούνται να είναι στον θεσμό της κοινωνικής εργασίας. Εγώ, σαν δήμαρχος στην Αθήνα, το είχα ενεργοποιήσει και πρέπει να σας πω ότι ήταν καλύτεροι από τους υπαλλήλους του δήμου σε φιλότιμο και σε απόδοση. Το λέω για να ξεπεράσετε τη δυσκολία των προσλήψεων που όλοι ξέρουμε ότι υπάρχει. Σας το λέω σαν μια πρώτη αντίδραση.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, η τοποθέτησή σας είναι ένα ερέθισμα για εμάς και θα το αναζητήσουμε. Είναι πολύ σημαντικό, γιατί υπάρχει απόλυτη ανάγκη ύπαρξης προσωπικού που θα επαναφέρει, θα έλεγα, σε λειτουργία το συγκεκριμένο κτήμα. Πέραν της ανάγκης για την τρέχουσα καλλιεργητική περίοδο, πρέπει να το δούμε και λίγο μεσομακροπρόθεσμα.

Εκεί, λοιπόν, εμείς επιδιώκουμε μια προγραμματική συμφωνία με το Γεωπονικό Πανεπιστήμιο Αθηνών, τον «ΕΛΓΟ ΔΗΜΗΤΡΑ», τον δικό μας οργανισμό, ώστε να μπορέσουμε να έχουμε μια μόνιμη λειτουργία πολλαπλασιαστικού υλικού. Αυτή τη συμφωνία θέλουμε να την εντάξουμε στο νέο πρόγραμμα αγροτικής ανάπτυξης που ήδη αρχίζουμε να υλοποιούμε, ώστε σε ένα βάθος χρόνου τεσσάρων - πέντε χρόνων να έχουμε ένα πρόγραμμα που ουσιαστικά θα λύσει όλες τις ανάγκες για μόνιμη κατάσταση.

Βεβαίως, παράλληλα θα αναφερθώ στη βιώσιμη καλλιέργεια των εσπεριδοειδών. Υπάρχουν εσπεριδοειδή που πρέπει να μπουν στην παραγωγική διαδικασία. Εκεί θέλουμε να εγκαταστήσουμε μια ομάδα νέων αγροτών, που θέλουν να ασχοληθούν με τον αγροτικό τομέα και μέσα από τη σύνδεσή τους με ένα πρόγραμμα κατάρτισης και εκπαίδευσης και με την παραγωγή που θα υπάρξει από τη διαδικασία της καλλιέργειας να μπορέσουμε να διασφαλίσουμε ένα βιώσιμο εισόδημα, ούτως ώστε να μπούμε σε πορεία ουσιαστικής επίλυσης του μεγάλου προβλήματος λειτουργίας του συγκεκριμένου σταθμού, πρωτίστως -επαναλαμβάνω- για το πολλαπλασιαστικό υλικό, που έχει και μπορεί να αξιοποιεί και δευτερευόντως για την κάλυψη της ανάγκης συγκεκριμένης αγροτικής παραγωγής εσπεριδοειδών.

**ΠΡΟΕΔΡΕΥΩΝ (Νικήτας Κακλαμάνης):** Πάμε στη δεύτερη και τελευταία προς συζήτηση για σήμερα ερώτηση.

Είναι η έκτη με αριθμό 183/7-11-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υποδομών και Μεταφορών, σχετικά με τα προβλήματα των αστικών συγκοινωνιών στην πρωτεύουσα.

Θα απαντήσει ο Υπουργός κ. Σπίρτζης, εκ των συνεπών επίσης Υπουργών.

Κύριε Λυκούδη, έχετε τον λόγο για την πρωτολογία σας. Έχουμε χαλαρότητα χρόνου, οπότε μπορείτε να την αναπτύξετε.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Πρόεδρε, θα ήθελα να μου επιτρέψετε να κάνω ένα σχόλιο πριν μπω στην ερώτησή μου, με αφορμή το σχόλιο που κάνατε εσείς στην αρχή για τη διαδικασία κοινοβουλευτικού ελέγχου.

Νομίζω ότι ο κοινοβουλευτικός έλεγχος δεν αντιμετωπίζεται με τον σεβασμό και την προσοχή που χρειάζεται στη φάση που περνάμε και εννοώ την κοινοβουλευτική. Εγώ έχω υποχρεωθεί δυο φορές τις δυο τελευταίες μου ερωτήσεις να τις αποσύρω, διότι επανειλημμένως δεν είναι παρόντες οι Υπουργοί για να μου απαντήσουν. Μετά δεν έχει νόημα, γιατί μια επίκαιρη ερώτηση καθίσταται ανεπίκαιρη αν περάσει ένας μήνας από την ώρα που την καταθέτεις για να απαντηθεί.

Νομίζω ότι δεν αντιμετωπίζεται με τη δέουσα σοβαρότητα ο κοινοβουλευτικός έλεγχος, που είναι εξαιρετική από κάθε άποψη πλευρά κοινοβουλευτικής δραστηριότητας. Θέλω λοιπόν κι εγώ να πω αυτό που είπατε εσείς, γιατί και σε μένα είναι προφανής αυτή η εικόνα και έχω αυτή την εντύπωση.

Οι παρόντες Υπουργοί δεν έχουν λείψει σχεδόν ποτέ από ερωτήσεις. Δεν είναι δική μου εμπειρία μόνο ως Βουλευτής, είναι και εμπειρία ανθρώπου που διαχειρίζεται τη διαδικασία από την Έδρα. Και ο κ. Αποστόλου και ο κ. Σπίρτζης με συνέπεια παρίστανται στη διαδικασία κοινοβουλευτικού ελέγχου και δεν περιφρονούν τις ερωτήσεις των Βουλευτών.

Θα ήθελα, κύριε Πρόεδρε, να συμβάλετε και εσείς στο να μην υπάρχει από εδώ και πέρα ή να μετριαστεί, εν πάση περιπτώσει, αυτή η αντιμετώπιση των ερωτήσεων.

Όσον αφορά και την ερώτησή μου, κύριε Υπουργέ, το γεγονός ότι η κατάσταση στις αστικές συγκοινωνίες είναι κακή, δεν χρειάζεται επιχειρήματα, ούτε αυτή η εκτίμηση –για να τη μεταφέρω σήμερα με την ερώτησή μου- προκύπτει από τα σχόλια ή τα ρεπορτάζ των εφημερίδων ή από τις καταγγελίες και τις παρατηρήσεις των συνδικαλιστών στον χώρο των μέσων μεταφοράς.

Είναι μια εμπειρία που την έχουμε όλοι. Αποκλείεται να μην την έχετε κι εσείς. Έτσι δεν είναι; Κυκλοφορούμε σε αυτή την πόλη. Εγώ γεννήθηκα σε αυτή την πόλη. Εγώ την αγαπάω αυτή την πόλη. Κυκλοφορώ με τα πόδια ή με τα μέσα σε αυτή την πόλη και το ξέρω πολύ καλά. Βλέπω αυτή την εικόνα, τις αμέτρητες ουρές, την ταλαιπωρία των συμπολιτών μας κλπ., κυρίως των ηλικιωμένων.

Έχουμε δύο χιλιάδες τριακόσια λεωφορεία περίπου και κυκλοφορούν οκτακόσια με εννιακόσια. Έχουμε τριακόσια σαράντα περίπου τρόλεϊ, αν θυμάμαι καλά –για να μην κοιτάω τα χαρτιά μου- και κυκλοφορούν εκατόν σαράντα, εκατόν τριάντα έξι, νομίζω. Ο κύριος Πρόεδρος, ως δήμαρχος, την έχει ζήσει αυτή την ιστορία και την ξέρει πολύ καλά.

Και βέβαια, η αιτία αυτής της δυστοκίας στη λειτουργία των συγκοινωνιών είναι ότι πάρα πολλά λεωφορεία ή πάρα πολλά τρόλεϊ μένουν στις αποθήκες, επειδή δεν υπάρχουν υλικά και εξαρτήματα ή επειδή έχουν παλιώσει ή επειδή δεν υπάρχει προσωπικό να τα κινήσει. Αυτά τουλάχιστον λένε τα στοιχεία.

Έρχεται δε να προστεθεί σε αυτή τη διαδικασία, εκτός από αυτό, και το καινούργιο θέμα να έχουν, λέει, ενσωματωθεί –δεν ξέρω ποιος είναι ο ακριβής όρος…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχουν τοποθετηθεί, έχουν εγκατασταθεί.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ναι, έχουν τοποθετηθεί τα μηχανήματα της τηλεματικής διαδικασίας και του ηλεκτρονικού εισιτηρίου σε λεωφορεία ή τρόλεϊ που μένουν στις αποθήκες και που, ενδεχομένως, μαζί με την παραμονή τους στην αποθήκη, χαλάνε και αυτά που έχουμε βάλει, αγοράζοντάς τα με πολλά χρήματα.

Θα ήθελα, λοιπόν, να σας ρωτήσω, κύριε Υπουργέ, πώς αντιμετωπίζετε αυτή την εικόνα –να μην την περιγράφω ξανά, την ξέρετε πολύ καλά- και γιατί δεν έχει γίνει μια πρόβλεψη ή μια συμφωνία με την ανάδοχο εταιρεία, να είχαμε μέσα στα κουτιά τους τα μηχανήματα αυτά και να μην τα είχαμε βάλει μέσα στα λεωφορεία, ώστε να μη μένουν και σαπίζουν στις αποθήκες.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, ευχαριστώ για τα καλά σας λόγια κι εσάς και τον κ. Λυκούδη, και για λογαριασμό του κ. Αποστόλου.

Όντως η κατάσταση, αξιότιμε συνάδελφε, στον προγραμματισμό και στο τι βρήκαμε στις αστικές συγκοινωνίες είναι δραματική. Τα λεωφορεία, που υπήρχαν ήταν δύο χιλιάδες τριακόσια ογδόντα επτά. Από αυτά, όταν αναλάβαμε τη διακυβέρνηση, περίπου τα οκτακόσια ήταν χαλασμένα. Αυτός ο αριθμός μειώνεται, μέσα από φιλότιμες προσπάθειες όχι μόνο της διοίκησης της ΟΣΥ αλλά κυρίως των εργαζομένων, και κυμαίνεται κάθε φορά, και μέσα στο 2016 έχει μειωθεί στον αριθμό πεντακόσια. Γιατί συμβαίνει αυτό;

Αυτό συμβαίνει, γιατί έχουμε μια πολύ μεγάλη και κακή γραφειοκρατική διαδικασία σε σχέση με τις προμήθειες. Σας αναφέρω ενδεικτικά μερικούς διαγωνισμούς για να έχετε εικόνα.

Ο διαγωνισμός, παραδείγματος χάριν, για το πετρέλαιο κίνησης, ύψους 110 εκατομμυρίων, είχε διακήρυξη το 2010 και ολοκληρώθηκε το 2016. Το ίδιο για τον μηχανολογικό εξοπλισμό λίγα χρόνια αργότερα. Το ίδιο για τα ελαστικά, τα λάστιχα, δηλαδή, των λεωφορείων μας, ο οποίος ολοκληρώνεται εντός των επόμενων μηνών. Το ίδιο για τις μπαταρίες, για τους συσσωρευτές, δηλαδή, των λεωφορείων. Εκκρεμούν αυτοί οι διαγωνισμοί πέντε και έξι χρόνια.

Μπορεί, λοιπόν, πολλά από τα λεωφορεία που έχουμε σταματημένα να μην έχουν λάστιχα ή μπαταρίες, δηλαδή, τέτοιου είδους βλάβες. Και βέβαια, υπάρχουν και λεωφορεία που έχουν πολύ σοβαρότερες βλάβες. Γι’ αυτά τα λεωφορεία σας έχω δώσει στοιχεία σε απαντήσεις που έχει στείλει η υπηρεσία, για να ξέρετε αναλυτικά ποια είναι η κατάσταση. Δεν είναι τόσο δραματική.

Δραματική είναι αυτή η κατάσταση, που είναι η ανάλυση της ηλικιακής κατανομής ανά τύπο λεωφορείου. Σε αυτόν τον πίνακα περιγράφεται πόσο αυξημένος είναι ο μέσος όρος ηλικίας των λεωφορείων όλων των τύπων που έχουμε και αυτό κοστίζει πάρα πολύ και στη συντήρηση, αλλά και σε όλη την προσπάθεια που γίνεται ποια λεωφορεία μπορούν να κυκλοφορούν.

Ως προς το ερώτημά σας σε σχέση με το σύστημα τηλεματικής, θα σας δώσω και άλλα στοιχεία. Δυστυχώς, επειδή το έργο αυτό είναι ένα έργο που είναι συγχρηματοδοτούμενο με το ΕΣΠΑ, δεν προβλέπεται να υπάρχει αποθήκη υλικών. Για να κλείσει το πρόγραμμα, έπρεπε ο εξοπλισμός για τα δύο χιλιάδες λεωφορεία να είναι εγκατεστημένος. Αυτό είναι πολύ σημαντικό θέμα για την ολοκλήρωση αυτού του προγράμματος. Δεν μπορούσαμε, δηλαδή, να το τροποποιήσουμε και να πούμε ότι πεντακόσια τα βάζουμε στην αποθήκη.

Το δεύτερο είναι ότι αυτά τα λεωφορεία στα οποία εγκαταστάθηκε αυτός ο εξοπλισμός δεν είναι λεωφορεία που είναι για απόσυρση. Είναι λεωφορεία, που με κάποιες επισκευές -και αυτό σημαίνει ότι πρέπει να είναι όλος ο υπόλοιπος εξοπλισμός τοποθετημένος, εγκατεστημένος μέσα σε αυτά- μπορεί ανά πάσα στιγμή να βγουν στον δρόμο και να εξυπηρετούν τον κόσμο.

Άρα αυτός είναι ο λόγος. Ξέρω, πολύ καλά, ότι υπάρχουν λίγοι συνδικαλιστές στον ΟΣΥ που αυτάρεσκα βγαίνουν να κάνουν καταγγελίες, όταν αποτελούν μέρος του προβλήματος, της αθλιότητας που υπάρχει στις αστικές συγκοινωνίες.

Αυτό γιατί το λέω; Ας πούμε ότι μπορούσαμε να βγάλουμε τα δύο χιλιάδες λεωφορεία στους δρόμους. Θα μπορούσαμε; «Όχι» είναι η απάντηση, γιατί δεν υπάρχουν οδηγοί. Γιατί δεν υπάρχουν οδηγοί; Διότι πάρα πολλές από τις προσλήψεις, που έγιναν στα παλιά χρόνια, με τους τρόπους που ξέρετε ότι γίνονταν και ερευνώνται, μετά από μερικούς μήνες, με παρέμβαση συγκεκριμένων ανθρώπων, άλλαζαν ειδικότητα και πήγαιναν σε άλλες υπηρεσίες. Έτσι έχουν απομακρυνθεί πάνω από εννιακόσιοι υπάλληλοι από αυτή την ειδικότητα.

Το μέγιστο που μπορούμε να βγάλουμε στους δρόμους, λόγω της κατάστασης που υπάρχει στο προσωπικό, είναι χίλια τριακόσια λεωφορεία, κύριε Πρόεδρε. Τι έχουμε κάνει;

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα κρατήστε τα για τη δευτερολογία, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Λυκούδη, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο από τα ωραία Βριλήσσια.

Θέλω να σας ενημερώσω ότι η εικόνα της άδειας Βουλής που βλέπετε σήμερα σημαίνει ότι δεν έχουμε νομοθετικό έργο. Σήμερα είναι ερωτήσεις Βουλευτών προς τους Υπουργούς και προσέρχονται οι Βουλευτές που κάνουν την ερώτηση μόνο. Αυτό για να μην απογοητευτείτε.

Σας καλωσορίζουμε, παρά ταύτα, στη Βουλή και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Βεβαίως, να μου επιτραπεί, κύριε Λυκούδη, να καλωσορίσουμε οι παλιοί και τον κ. Δρίτσα στα έδρανα όχι γιατί χαρήκαμε, επειδή έφυγε από Υπουργός, αλλά γιατί δείχνει πώς οι παραδοσιακοί Βουλευτές αντιμετωπίζουν το Κοινοβούλιο. Το λέω προς γνώση των νεότερων συναδέλφων. Γι’ αυτό το επισημαίνω.

Κύριε Υπουργέ, σας έχω κάνει γραπτή ερώτηση αν έχετε στοιχεία, διότι αυτό που θα σας πω τώρα δεν οφείλεται σε κακούς συνδικαλιστές, αλλά είναι το ποσοστό της εισιτηριοδιαφυγής, λόγω του ότι δεν υπάρχουν ελεγκτές. Αυτό είναι γεγονός. Υπάρχουν πληροφορίες ότι έχει φτάσει το 60%. Πάντα υπήρχε, αλλά δυστυχώς έχει αυξηθεί, ειδικά μετά τα κρούσματα που επιτέθηκαν σε όσους υπάρχουν, οι γνωστοί «καουμπόηδες» του λαϊκού αγώνα.

Κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Πρόεδρε, ευτυχώς, κατ’ αρχάς, που κάνατε το σχόλιο σε σχέση με τη σημερινή εικόνα του Κοινοβουλίου. Πολλές φορές έχω σκεφτεί ότι έρχονται τα παιδιά, βλέπουν την Αίθουσα άδεια, δεν ξέρουν ότι σε αυτή τη φάση κοινοβουλευτικής διαδικασίας έχουμε παρόντες μόνο τους Βουλευτές και τους ερωτώμενους Υπουργούς και μπορεί να σχηματίζουν αρνητική εικόνα, ενώ δεν είναι έτσι τα πράγματα.

Κύριε Υπουργέ, στην αρχή της πρωτολογίας σας ήθελα να πω εντάξει, μπράβο, για μια φορά γίνεται μια συζήτηση που ο Υπουργός, αποδεχόμενος την εικόνα, που περιγράφει ο ερωτών Βουλευτής, με ειλικρίνεια δέχεται όλα αυτά τα προβλήματα, αντιλαμβάνεται ότι το πρόβλημα του Κοινοβουλευτικού Ελέγχου δεν είναι πρόβλημα Αντιπολίτευσης και απάντησης της Κυβέρνησης. Όταν κάνουμε έλεγχο, δεν τον κάνουμε για να τσακωθούμε, αλλά για να βρούμε λύσεις.

Όμως, κατά τη διάρκεια της ολοκλήρωσης της πρωτολογίας νομίζω ότι ξεφύγατε πάλι σε ζητήματα, τα οποία δεν δημιουργούν ενδιαφέρον γύρω από τη λύση του θέματος. Για παράδειγμα, δεν θα μπορούσαμε να είχαμε προβλέψει άλλους όρους στη διαδικασία των μηχανημάτων ηλεκτρονικών εισιτηρίων, ώστε να μην είμαστε υποχρεωμένοι να βάλουμε τα μηχανήματα σε λεωφορεία που δεν θα βγουν στην κυκλοφορία και να μην κινδυνεύουν τα μηχανήματα να έχουν την τύχη των λεωφορείων …

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Θα βγουν στην κυκλοφορία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Μα, θα βγουν –αν βγουν- μετά από δύο χρόνια. Και έχουν μείνει τα μηχανήματα δύο χρόνια πάνω στα λεωφορεία, με ό,τι αυτό σημαίνει, δηλαδή σκουριές, σκόνες, κ.λπ.. Αυτό δεν είναι πρόβλημα; Είναι πρόβλημα.

Νομίζω, λοιπόν, ότι αυτό δεν μπορείτε να το ξεπερνάτε, λέγοντας «τι να κάνουμε, αυτή ήταν η σύμβαση». Κάτι άλλο έπρεπε να κάνουμε. Δεν σας κατηγορώ εσάς. Κάτι άλλο έπρεπε να κάνουμε. Αυτό είναι προφανές.

Κατά δεύτερον, θα ήθελα να μου επιτρέψετε να σας πω ότι εγώ δεν αθωώνω. Ξέρω πάρα πολύ καλά κακές πλευρές του συνδικαλιστικού κινήματος. Δεν θέλω να αθωώσω κανέναν. Όμως, όταν έχουμε τόσο κορυφαία ζητήματα, που έχουν σχέση με τον τρόπο λειτουργίας της πρωτεύουσας, δεν μπορεί, διάβολε, να φταίνε οι εργαζόμενοι εκεί, εκ των οποίων κάποιοι πήγαν σε κάποια γραφεία και έφυγαν και δεν κάνουν καλά τη δουλειά τους, κ.λπ.. Γενικά, η διοίκηση που έχει σχέση με την άμεση ευθύνη όλου του προβλήματος έχει και την πρώτη ευθύνη να απαντήσει για τα προβλήματα.

Θα ήθελα να μου επιτρέψετε για ένα λεπτό να σας διαβάσω τι λένε οι συνδικαλιστές. Λένε πράγματα που αυτά θέλουν απάντηση και όχι αν οι ίδιοι στον χώρο τους έχουν λειτουργήσει άψογα ή με τη μεγαλύτερη δυνατή συνέπεια. Αυτό μπορεί να μην το κάνουν ποτέ. Όμως, εμείς –κι εγώ και εσείς- έχουμε άλλο ρόλο γύρω απ’ αυτό το θέμα.

Ο πρόεδρος τους λέει: «Υπάρχουν περίπου τριακόσια λεωφορεία, τα οποία δεν πρόκειται να ξαναβγούν έξω. Και σκεφτείτε ότι γι’ αυτά τα οχήματα δεν έχει γίνει οριστική παραλαβή».

Τι είναι αυτό τώρα; Αυτό είναι «μπόμπα»!

Κατά δεύτερον, λέει: «Ανάμεσα στα οχήματα, που σαπίζουν στα αμαξοστάσια βρίσκονται και τα τέσσερα πανάκριβα διώροφα λεωφορεία που είχαν κυκλοφορήσει την περίοδο των Ολυμπιακών Αγώνων, τα οποία μετά από λίγους μήνες αποσύρθηκαν και κανένας αρμόδιος Υπουργός δεν ενδιαφέρθηκε να κυκλοφορήσουν ξανά».

Άλλη «μπόμπα»! Τι είναι αυτά τα πράγματα τώρα; Εγώ τα διαβάζω και λέω «Τι συμβαίνει;».

Τρίτον, συνεχίζει και λέει: «Η αποθήκη ανταλλακτικών είναι σχεδόν άδεια, αφού εδώ και χρόνια η εταιρεία δεν προμηθεύεται ανταλλακτικά».

Τα διαβάζω και λέω «Μπορεί να συμβαίνουν αυτά τα πράγματα στην Ελλάδα το 2016;».

Κύριε Υπουργέ, χρειάζονται μερικές απαντήσεις οι οποίες να είναι απαντήσεις επί της ουσίας. Λέω ξανά να μην αθωώσουμε τον κακό υπάλληλο, αλλά δεν είναι αυτό το πρόβλημα τώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν σας βάζω το χρονόμετρο, αλλά μην κάνετε και πλήρη κατάχρηση.

Ορίστε, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ πολύ.

Όχι, δεν αθωώνουμε κανέναν και, προφανώς, οι ευθύνες νέμονται έτσι όπως πρέπει. Έχουν πολύ μεγάλες πολιτικές και διαχειριστικές ευθύνες οι προηγούμενες διοικήσεις.

Κύριε Λυκούδη, δεν είναι όλοι οι συνδικαλιστές το ίδιο. Μερικοί συνδικαλιστές έχουν και ονοματεπώνυμο. Εγώ δεν έχω πρόβλημα να τους κατονομάσω και μέσα στο Κοινοβούλιο για τη χρόνια δραστηριότητά τους…

**ΠΡΟΕΔΡΕΥΩΝ (Νικήτας Κακλαμάνης):** Δεν είναι ο χώρος του Κοινοβουλίου για να λέμε τέτοια πράγματα. Αυτά είναι εκτός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν λέω, κύριε Πρόεδρε.

Κάποιοι συνδικαλιστές είχαν συγκεκριμένη δραστηριότητα, γιατί ήταν –και είναι- ο κεντρικός παλαιοκομματικός μηχανισμός συγκεκριμένων κομμάτων. Είχαν και συγκεκριμένη δραστηριότητα μέσα στις αστικές συγκοινωνίες, για να φθάσουμε εδώ που φθάσαμε. Έχουν πολύ μεγάλες ευθύνες. Συνδιοίκησαν αυτούς τους οργανισμούς και τώρα ξαφνικά ανακάλυψαν αυτά τα στρεβλά, όταν έχουν ευθύνες γι’ αυτήν την κατάσταση.

Όντως, περίπου διακόσια πενήντα με τριακόσια λεωφορεία, αν θυμάμαι καλά, των οποίων οι βλάβες είναι πολύ μεγαλύτερες, πιθανά η διοίκηση του ΟΣΕ να τα στρέψει για απόσυρση. Όμως, εκεί δεν έχει εγκατασταθεί ο ηλεκτρονικός εξοπλισμός του συστήματος της τηλεματικής.

Το δεύτερο που θα ήθελα να πω, για να συνεχίσω τον προηγούμενο ειρμό των σκέψεών μου και για να δείτε πόσες ευθύνες έχουν όλοι όσοι λειτουργούν σε έναν χώρο, είναι το τι γινόταν με το ανθρώπινο δυναμικό, προκειμένου να μπορούμε να βγάζουμε πάνω από χίλια διακόσια, χίλια τριακόσια λεωφορεία στο δρόμο και να εξυπηρετούμε τους πολίτες.

Κάναμε μια μελέτη, κύριε Λυκούδη, μελέτη εκτίμησης αναγκών ανθρώπινου δυναμικού του ΟΑΣΑ και των πραγματικών ανάγκών που υπάρχουν σε προσωπικό ανά κατηγορία. Προχωρήσαμε, σύμφωνα με αυτή τη μελέτη, στην έγκριση πρόσληψης –έχουν εγκριθεί από τον τακτικό προϋπολογισμό- οκτακοσίων ανθρώπων, που η πλειοψηφία τους είναι οδηγοί, τεχνίτες και ελεγκτές εισιτηρίων.

Πόσο θα κοστίσουν αυτοί οι άνθρωποι σε αυτόν τον οργανισμό, στη λειτουργία του; Μηδέν ευρώ, γιατί τα χρήματα αυτά θα τα εξοικονομήσουμε από τις τεράστιες υπερωρίες και τα ρεπό, που πληρώνουμε στο υπάρχον προσωπικό.

Αυτό κάποιοι το έχουν μεθοδεύσει και κάποιοι το εκμεταλλεύονται και ψηφοθηρικά: Ποιος, δηλαδή, θα είναι σε μια υπηρεσία χαλαρός, ποιος οδηγός θα δίνει τη μάχη πάνω στο τιμόνι όλη μέρα και θα τον βάζουν πρόσθετα να κάνει και υπερωρίες, με ό,τι αυτό συνεπάγεται.

Κάθε λεωφορείο έχουμε υπολογίσει ότι κάνει πάρα πολλά χιλιόμετρα, περίπου δύο χιλιάδες χιλιόμετρα την ημέρα. Μιλάμε για τρέλα. Λοιπόν, αυτοί οι άνθρωποι, που δίνουν τη μάχη για να εξυπηρετηθεί ο πολίτης, πραγματικά είναι άξιοι συγχαρητηρίων και ευγνωμοσύνης από όλους μας.

Αυτός είναι ο ένας τρόπος, που προσπαθούμε να αντιμετωπίζουμε τις ανάγκες στο ανθρώπινο δυναμικό.

Ο δεύτερος στόχος έχει να κάνει με την ανανέωση του στόλου. Δεν βρήκαμε ένα ευρώ, παρά τα όσα έλεγε ο κ. Χατζηδάκης, στο ΕΣΠΑ για την ανανέωση του στόλου. Αν είχαμε νέο στόλο, πραγματικά, θα είχαμε και πολύ λιγότερο κόστος συντήρησης, ανταλλακτικών και ανθρώπινου δυναμικού στη συντήρηση.

Έχουμε συζητήσει και με την Ευρωπαϊκή Τράπεζα και με άλλες πηγές άλλα εναλλακτικά σενάρια και έχουμε βρει 30 εκατομμύρια από το ΕΣΠΑ, προκειμένου να πάρουμε πεντακόσια νέα λεωφορεία, υπάρχει πραγματική ανάγκη, για τις ανάγκες της Αθήνας και του μητροπολιτικού κέντρου της Αττικής, για να μπορούμε να πούμε ότι θα έχουμε αξιόπιστες μεταφορές.

Το δεύτερο που κάνουμε είναι σε επίπεδο σχεδιασμού, που έχει να γίνει πάρα πολλά χρόνια. Κατ’ αρχάς, γίνεται ένας σχεδιασμός, ώστε να μη συμπίπτουν οι γραμμές των τρόλεϊ με των λεωφορείων. Θέλουμε να έχουμε έναν σχεδιασμό που θα οδηγεί τους πολίτες από τις γειτονιές της Αθήνας, στους σταθμούς του μετρό και των μέσων σταθερής τροχιάς, να αλλάξει, δηλαδή, η φιλοσοφία της εξυπηρέτησης του κόσμου και των αστικών συγκοινωνιών.

Το άλλο που θα ήθελα να πω, για να πάω στην ερώτηση του Προέδρου μετά, έχει να κάνει πραγματικά με το πόσο σημαντική ήταν η ολοκλήρωση του έργου της τηλεματικής. Για τον κόσμο, για τους πολίτες που εξυπηρετούνται καθημερινά με τα λεωφορεία είναι σαν να έφυγες από μια τριτοκοσμική χώρα και να πήγες σε ευρωπαϊκή χώρα, από το να περιμένουν χιλιάδες άνθρωποι στις στάσεις των λεωφορείων με βάρκα τη ελπίδα για το πότε θα έρθει το λεωφορείο ή για το πότε θα φτάσουν! Πιστεύω ότι αυτό έχει αναγνωριστεί πρώτα και κύρια από τους πολίτες, παρά από οποιονδήποτε άλλον. Είναι, πραγματικά, χρηστικό αυτό το σύστημα ενημέρωσης,

Είπε ο Πρόεδρος για την εισιτηριοδιαφυγή. Όποιος πει ότι μπορεί να υπολογίσει πόση είναι η εισιτηριοδιαφυγή, θα πει ψέματα στο Κοινοβούλιο, κύριε Πρόεδρε. Πρώτον, δεν είναι μετρήσιμο. Δεύτερον, δεν μπορεί κανείς να βγάλει από τα προηγούμενα χρόνια μια αξιόπιστη μέτρηση, κυρίως για το μετρό, αλλά και για τα λεωφορεία, γιατί δεν είχαμε ηλεκτρονικά συστήματα, και γιατί είχαμε πλαστά εισιτήρια και κλοπές πραγματικών εισιτηρίων από τον αντίστοιχο οργανισμό, τα οποία ερευνώνται.

**ΠΡΟΕΔΡΕΥΩΝ (Νικήτας Κακλαμάνης):** Υπάρχει, όμως, ως φαινόμενο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Βέβαια υπάρχει. Πώς θα το αντιμετωπίσουμε τώρα:

Αυτό το σύστημα τηλεματικής δεν έχει να κάνει με το ζήτημα των ηλεκτρονικών εισιτηρίων. Είναι δύο διαφορετικά συστήματα που συνεργάζονται.

Τον Ιανουάριο ολοκληρώνεται το σύστημα ηλεκτρονικού εισιτηρίου στα λεωφορεία. Και το αργότερο τον Ιούνιο -δίνουμε μάχη, για να έρθει πολύ νωρίτερα- θα εφαρμοστεί και το ηλεκτρονικό εισιτήριο στους σταθμούς του μετρό και στα υπόλοιπα μέσα, στο τρενάκι και τα λοιπά.

Επίσης, κύριε συνάδελφε, κάνατε κάποιες ερωτήσεις. Δεν είναι απλώς βόμβες, αλλά δεν είναι στην κουλτούρα μου, αν θέλετε, να αρχίσουμε να κάνουμε κουβέντα σκανδαλοθηρίας και σκανδαλολογίας.

Είπατε τρία πράγματα τα οποία, πραγματικά, είναι γκρίζα. Υπάρχει όντως ένας αριθμός λεωφορείων από αρκετά παλιά, των οποίων δεν έχει γίνει οριστική παραλαβή. Είναι τρέλα! Είναι πάρα πολλά χρόνια στους δρόμους, τα χρησιμοποιούν αυτοί οι οργανισμοί και δεν έχει γίνει η οριστική παραλαβή τους.

Έχει δρομολογηθεί από τις διοικήσεις των οργανισμών μια διαδικασία οριστικής παραλαβής αυτών των λεωφορείων, με αντάλλαγμα -γιατί υπήρχαν διαφωνίες με την προμηθεύτρια εταιρεία- να πάρουμε αρκετά εκατομμύρια ευρώ δωρεάν εξοπλισμό σε ανταλλακτικά. Πιστεύω ότι αυτή η διαδικασία ολοκληρώνεται, για να μπορέσει να κλείσει αυτή η προμήθεια, που έρχεται από πάρα πολύ παλιά. Τα λεωφορεία χρησιμοποιούνται και οριστική παραλαβή δεν έχει γίνει.

Το ίδιο ισχύει και για τα τέσσερα τουριστικά λεωφορεία. Ο οργανισμός προμηθεύτηκε παλαιότερα πάλι τέσσερα λεωφορεία, τα οποία δεν μπορεί να τα χρησιμοποιήσει ως τουριστικά λεωφορεία. Όσον αφορά, δηλαδή, αυτά τα διώροφα λεωφορεία, που βλέπουμε να κυκλοφορούν στους δρόμους, ο ΟΣΥ δεν μπορεί να τα χρησιμοποιήσει αυτήν τη στιγμή με την αδειοδότηση που έχει γι’ αυτά τα λεωφορεία.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Για ποιον λόγο;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Γιατί έχουν άλλη άδεια. Δεν είναι τουριστικά λεωφορεία. Και το πλαίσιο των τουριστικών λεωφορείων είναι πολύ συγκεκριμένο, σχετικά με το ποιος επιτρέπεται να έχει αυτήν τη δραστηριότητα. Σας λέω και πώς το αντιμετωπίζουμε.

**ΠΡΟΕΔΡΕΥΩΝ (Νικήτας Κακλαμάνης):** Ωραία! Και γιατί δεν φέρνετε μία τροπολογία για να αλλάξουμε το πλαίσιο και να μπορεί και το δημόσιο να έχει τουριστικά λεωφορεία; Μιλάμε για ελεύθερο ανταγωνισμό.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Είναι έτοιμο, κύριε Πρόεδρε. Προχθές το κοιτούσαμε.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Μα, το ένα είναι έτοιμο, το άλλο είναι έτοιμο …

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Λυκούδη, το καταλαβαίνω αυτό που μου λέτε …

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Καλοπροαίρετα ασκούμε κριτική, αλλά να έχουμε και κάποιες συγκεκριμένες απαντήσεις.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Το ξέρω, κύριε Λυκούδη! Αν είχαμε να ασχοληθούμε μόνο με αυτό το θέμα, θα ήταν έτοιμο. Δυστυχώς τα προβλήματα είναι πάρα πολλά.

Και όσον αφορά το θέμα των ανταλλακτικών –και κλείνω με αυτό-, ήσασταν στη Βουλή, συμμετείχατε και προς τιμήν σας ψηφίσατε αυτό το σχέδιο νόμου, με το οποίο αλλάζουμε τελείως το θεσμικό πλαίσιο των δημόσιων συμβάσεων και των προμηθειών του δημοσίου, ώστε να γίνονται γρήγορα, διαφανώς, με ηλεκτρονικά συστήματα και, άρα, να μην έχουμε τις καθυστερήσεις που έχουμε και στα ανταλλακτικά των λεωφορείων.

Όσον αφορά το γιατί γίνονται αυτές οι καθυστερήσεις, θα ήθελα να σας πω ότι τα προηγούμενα χρόνια είχε γίνει προσπάθεια οι επιτροπές να είναι διακομματικές, να υπάρχει διαφάνεια και να μην υπάρχουν τέτοια θέματα σε τέτοιους μεγάλους διαγωνισμούς.

Δυστυχώς, όμως, αυτά τα σώματα είναι και δυσκίνητα. Όσοι, δηλαδή, είχαν ασχοληθεί με τέτοιους διαγωνισμούς, στους οποίους πραγματικά συμμετέχουν όλα τα κόμματα του Κοινοβουλίου, θα διαπίστωναν ότι μία δεν μπορούσε ο ένας εκπρόσωπος του ενός κόμματος, την άλλη ο άλλος, την άλλη το τάδε μέλος της επιτροπής, με αποτέλεσμα αυτή η καθυστέρηση αθροιζόμενη να φτάνει στο να κάνουμε διαγωνισμούς κάθε έξι και εφτά χρόνια.

Θεωρώ ότι με την εφαρμογή του ηλεκτρονικού συστήματος διαγωνισμών σε λίγους μήνες θα είναι ολοκληρωμένη η διαδικασία και δεν θα έχουμε τα σημερινά προβλήματα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μια και είστε εδώ θα ήθελα να σας ρωτήσω τα εξής: Όσον αφορά τα λεωφορεία, που είναι χαλασμένα και δεν κυκλοφορούν, έχετε σκεφθεί να φωνάξετε όλους τους δημάρχους του Λεκανοπεδίου να τους τα χαρίσετε, ένα-δύο στον καθένα και σε όποιον θέλει, ώστε να τα φτιάξουν αυτοί και να τα χρησιμοποιήσουν για ενδοδημοτική συγκοινωνία;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι, κύριε Πρόεδρε, το κάνουμε αυτό και ο στόχος είναι …

**ΠΡΟΕΔΡΕΥΩΝ (Νικήτας Κακλαμάνης):** Τους έχετε φωνάξει; Σας το λέω, γιατί μου το είπαν δήμαρχοι, καλοί μου συνάδελφοι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κάποιους από αυτούς…

**ΠΡΟΕΔΡΕΥΩΝ (Νικήτας Κακλαμάνης):** Κάντε το συστηματικά! Φωνάξτε τους όλους!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κάποιοι το επιθυμούν και το θέλουν. Όμως, ο στόχος δεν είναι ο κάθε δήμος να έχει …

**ΠΡΟΕΔΡΕΥΩΝ (Νικήτας Κακλαμάνης):** Όχι. Το λέω μέσα στο πλαίσιο της οργάνωσης που κάνετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Πρέπει να υπάρχει ένας ολοκληρωμένος σχεδιασμός και εσωτερικά σε κάθε δήμο, στην ενδοδημοτική του συγκοινωνία. Οι δήμοι έχουν πάρα πολλά προβλήματα για να μπορέσουν να πάρουν ένα λεωφορείο, να το συντηρήσουν. Δεν μπορούν, να το ξέρετε. Μπορούν όμως, να καλύψουν άλλα κενά που δεν μπορεί…

**ΠΡΟΕΔΡΕΥΩΝ (Νικήτας Κακλαμάνης):** Δηλαδή, σκεφτείτε ότι ακόμα και στο Δήμο της Αθήνας, στην Άνω Κυψέλη, όταν κάποιος έχει δικαστήριο στην Ευελπίδων, δεν μπορεί να πάει. Πρέπει ν’ αλλάξει δύο συγκοινωνίες.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έτσι είναι.

**ΠΡΟΕΔΡΕΥΩΝ (Νικήτας Κακλαμάνης):** Αυτό θα μπορούσε να λυθεί.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Γι’ αυτό και ο προσανατολισμός σε αυτό που είπα πριν, της μεταφοράς των πολιτών από τις γειτονιές της Αθήνας στους σταθμούς των μέσων σταθερής τροχιάς, απαιτεί και άλλου τύπου στόλους. Δηλαδή, θέλουμε μικρότερα λεωφορεία για τις γειτονιές της Αθήνας για να μπορούν να μπαίνουν σε μικρότερα στενά.

**ΠΡΟΕΔΡΕΥΩΝ (Νικήτας Κακλαμάνης):** Ε, ναι, δεν θα βάλετε τη φυσούνα. Εντάξει.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Να είστε καλά.

(Στο σημείο αυτό ο Υπουργός Υποδομών και Μεταφορών κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Αγαπητοί συνάδελφοι, ολοκληρώθηκε η συζήτηση των επίκαιρων ερωτήσεων.

Σας εύχομαι καλό Σαββατοκύριακο.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.56΄ λύεται η συνεδρίαση για τη Δευτέρα 14 Νοεμβρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**