Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Μ΄

Δευτέρα 5 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Γ. Δημαρά, Θ. Φορτσάκη, Γ. Κουμουτσάκου και Ι. Μανιάτη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επίκαιρης ερώτησης προς τον Υπουργό Περιβάλλοντος και Ενέργειας, σχετικά με την ανάπλαση του ρέματος Πικροδάφνης στο Νομό Αττικής, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί της επίκαιρης ερώτησης:  
ΛΥΚΟΥΔΗΣ Σ. , σελ.  
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Μ΄

Δευτέρα 5 Δεκεμβρίου 2016

Αθήνα, σήμερα στις 5 Δεκεμβρίου 2016, ημέρα Δευτέρα και ώρα 18.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 1β)

(Αλλαγή σελίδας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθεί μόνο μία ερώτηση. Είναι η έκτη με αριθμό 79/11-10-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη, σχετικά με την ανάπλαση του ρέματος Πικροδάφνης στον Νομό Αττικής.

Στην επίκαιρη ερώτηση θα απαντήσει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος.

Κύριε Αντιπρόεδρε, έχετε για δύο λεπτά τον λόγο για να αναπτύξετε την επίκαιρη ερώτηση

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κυρία Πρόεδρε.

Κύριε Υπουργέ, το ρέμα της Πικροδάφνης, το ξέρετε, είναι το τελευταίο που έχει παραμείνει στο λεκανοπέδιο της Αττικής. Είναι ένα σπάνιο φυσικό στοιχείο με μεγάλη σημασία για την βιοποικιλότητα της περιοχής. Διασχίζει την περιοχή της Ηλιούπολης, του Αγίου Δημητρίου, του Αλίμου και το Παλαιό Φάληρο.

Με απόφαση του ΥΠΕΧΩΔΕ έχει χαρακτηριστεί ως ιδιαιτέρου περιβαλλοντικού ενδιαφέροντος χώρος, ενώ σύμφωνα με το νέο ρυθμιστικό σχέδιο της Αθήνας κατατάσσεται στα κύρια υδατορέματα πρώτης προτεραιότητας του λεκανοπεδίου της Αττικής.

Η πλούσια βλάστηση και ο μεγάλος αριθμός των δέντρων καθιστούν το ρέμα της Πικροδάφνης ένα φυσικό πνεύμονα, ενώ με βάση την Ελληνική Ορνιθολογική Εταιρεία είναι το τελευταίο καταφύγιο μεταναστευτικών πουλιών. Πάνω από εκατό είδη πουλιών κάθε χρόνο επισκέπτονται και παραμένουν στη συγκεκριμένη περιοχή.

Το Περιφερειακό Συμβούλιο της Αττικής με την υπ’ αριθμόν 279/2016/30-8-2016 απόφασή του ενέκρινε τη μελέτη του έργου «Ανάπλαση ρέματος Πικροδάφνης» από τη λεωφόρο Βουλιαγμένης ως την εκβολή. Σύμφωνα με τις διαμαρτυρίες και τις ενστάσεις των επιτροπών κατοίκων και φορέων της περιοχής, το ρέμα με αυτή την απόφαση θα μετατραπεί ουσιαστικά σε ένα τεχνητό αγωγό ομβρίων, αφού θα τοποθετηθούν συρματοκιβώτια στο 80% της διαδρομής του. Παράλληλα, όπως αναφέρεται στην απόφαση της περιφέρειας θα αφαιρεθούν επτακόσια εβδομήντα έξι από τα χίλια δέντρα που υπάρχουν σήμερα και τα οποία έχουν αναπτυχθεί με φυσικό τρόπο. Προφανώς αυτές είναι καταγγελίες και ενστάσεις των κατοίκων. Η ερώτηση γι’ αυτό γίνεται, είτε για να δεχθείτε τις ενστάσεις είτε αν μπορείτε κι αν έχετε τη δυνατότητα για να διασκεδάσετε αυτές τις ανησυχίες, να θεωρήσουμε ότι δεν είναι σωστές.

Με βάση, λοιπόν, τα παραπάνω σας ερωτώ:

Εξασφαλίζεται η προστασία και η αναβάθμιση του φυσικού αυτού οικοσυστήματος;

Πώς αντιμετωπίζετε τις διαμαρτυρίες των κατοίκων, των φορέων αλλά και των ειδικών επιστημόνων για ακύρωση της εν λόγω μελέτης;

Πώς εξασφαλίζεται η προστασία των γύρω περιοχών από τις πλημμύρες;

Η εν λόγω μελέτη έχει τεθεί στην κρίση των αρμοδίων υπηρεσιών του ΥΠΕΚΑ;

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Κύριε Λυκούδη, σας ευχαριστώ πολύ για τη δυνατότητα που μας δίνετε να συζητήσουμε το θέμα αυτό στη Βουλή.

Είναι γεγονός ότι πράγματι το θέμα του ρέματος Πικροδάφνης είναι ζήτημα το οποίο εμπεριέχει οικολογικά ζητήματα, περιβαλλοντικά, κοινωνικά και νομικά, διότι αποτελεί, αν θέλετε, ένα από τα σημαντικότερα ζητήματα που αποδεικνύουν την παθογένεια σαράντα ετών στο νοτιοανατολικό τμήμα της πρωτεύουσας.

Η μελέτη για να είμαστε ακριβείς κατατέθηκε από τη μελέτη περιβάλλοντος της περιφέρειας και εγκρίθηκε από την Αποκεντρωμένη Διοίκηση. Το Περιφερειακό Συμβούλιο γνωμοδότησε και δεν ενέκρινε, όσον αφορά στα περιβαλλοντικά χαρακτηριστικά. Το έργο αυτό είναι ταυτόχρονα οριοθέτηση και περιβαλλοντική διαχείριση ενός ρέματος σε ένα μήκος της τάξης των οκτώμισι χιλιομέτρων από τη λεωφόρο Βουλιαγμένης ως την εκβολή του.

Υπάρχουν πάρα πολλά προβλήματα και πολλές παγίδες, αν θέλετε, για την ασφάλεια των πολιτών όσο και για την περιουσία τους, διότι παρατηρούνται πολλά πλημμυρικά φαινόμενα. Ενδεικτικό των παγίδων και των προβλημάτων είναι ότι την περυσινή χειμερινή περίοδο υπήρχε κατάπτωση των πρανών στην περιοχή της οδού Ηπείρου στο Φάληρο. Υπήρχαν σοβαρά προβλήματα για τα παιδιά, για τους πολίτες και για τα αυτοκίνητα που διέρχονταν εκείνη την ώρα από την περιοχή. Κι αυτό γιατί από την δεκαετία του 1970 υπάρχει μια κακοδαιμονία, όσον αφορά το ρέμα της Πικροδάφνης.

Κατά την άποψή μου, αυτό είναι ενδεικτικό της ελληνικής διοίκησης και των προτεραιοτήτων που έθετε η διοίκηση και οι κυβερνήσεις της χώρας μας, διότι το όρισαν ως δρόμο και το ένταξαν στον πολεοδομικό σχεδιασμό. Με βάση αυτόν τον λανθασμένο ορισμό, υπήρχε κι ένα σχέδιο της ΕΥΔΑΠ μέχρι και για κάλυψή του και τη μετατροπή του σε κλειστό αγωγό.

Το αποτέλεσμα ήταν όλα τα νόμιμα κτήρια που είχαν εκδοθεί οι άδειές τους, εκ των υστέρων να βρίσκονται στον αέρα, γιατί προφανώς αναιρέθηκε ο ορισμός του ως δρόμος. Όταν πριν από δέκα χρόνια ξεκίνησε ξανά η προσπάθεια για την ανάπλασή του, επειδή αμελήθηκε από τη διοίκηση και τη νομαρχία η μελέτη οριοθέτησής του, το αποτέλεσμα ήταν να έχουμε πάλι σοβαρά προβλήματα, να μην μπορούν να τοποθετηθούν τα έργα στήριξης και να υπάρχει μια ανακολουθία. Αυτό είχε ως αποτέλεσμα το ρέμα αυτό να έχει μέσα μπάζα, σκουπίδια, χώματα και σε πολλά σημεία τοιχία –δηλαδή να μην είναι φυσικό το πρανές του- και να έχει και σοβαρά ελλειμματικό τρόπο σχεδιασμού των έργων υποδομής.

Το αποτέλεσμα νομίζω ήταν, με βάση και τον προσδιορισμό -όπως είπατε εσείς- «έργο προτεραιότητας», να υπάρχει μία μελέτη ως υδατόρεμα, να σχεδιαστεί η απορροή του, για να μην έχουμε πλημμυρικά φαινόμενα, να υπάρχει οργανωμένη κατασκευή των έργων υποδομής, ώστε να μην περιορίζουν τη ροή και να υπάρχουν και οι εξής παρεμβάσεις, όσον αφορά τα περιβαλλοντικά του χαρακτηριστικά και πρέπει να τα προσδιορίσουμε αυτά.

Πρώτα απ’ όλα, όσον αφορά την επιφάνεια, δεν υπάρχει σφράγιση και στεγάνωση της επιφάνειάς του, γιατί παραμένει χωμάτινη σε ποσοστό 61%. Τα συρματοκιβώτια, όπως περιγράψατε, παραμένουν μόνο στο 26% της επιφάνειάς του και μόνο εκεί που η ταχύτητα της ροής είναι τέτοια, που διαβρώνει τα πρανή και τεχνικά έργα, δηλαδή σκυροδέματα, μένουν μόνο στο 12%, διότι ήδη στο κάταντες τμήμα, στην περιοχή δηλαδή του Φαλήρου, ήταν ήδη περιορισμένη η στεγανότητα.

Όσον αφορά τα θέματα των δένδρων, νομίζω ότι αξίζει να πούμε ακριβώς ότι από τα τρεις χιλιάδες διακόσια πενήντα δένδρα, που υπάρχουν, θα κοπούν επτακόσια εβδομήντα έξι και θα αντικατασταθούν με εννιακόσια, θα προστεθούν τρεις χιλιάδες εκατόν πενήντα θάμνοι και θα γίνει υδροσπορά, έτσι ώστε το φυτικό ισοζύγιο να είναι θετικό, να έχουμε δηλαδή περισσότερη φυτοκάλυψη, περισσότερη βλάστηση και άρα να παραμένει το φυτικό οικοσύστημα, να προσελκύει και να φωλιάζουν τα πουλιά, τα υδρόβια και οτιδήποτε άλλο υπάρχει στην περιοχή.

Άρα ούτε η ροή περιορίζεται ούτε η βλάστηση ούτε στεγανώνεται, δηλαδή δεν μπαίνει σκυρόδεμα παντού στο ρέμα, έτσι ώστε να είναι χωμάτινο και παραμένει η ανάπτυξη και η λειτουργία, αν θέλετε, και του υπόλοιπου οικοσυστήματος.

Τα συρματοκιβώτια –για να μη φοβούνται ίσως οι κάτοικοι- δεν είναι αυτά τα οποία θα δημιουργήσουν κάτι σαν μπετόν, σαν σκυρόδεμα σε όλη την επιφάνεια του ρέματος. Αντίθετα, θα αντικαταστήσουν σε έναν βαθμό και τη βλάστηση, γι’ αυτό και θα γίνει υδροσπορά σε αυτή την επιφάνεια.

Νομίζω ότι από αυτά προκύπτει ότι ικανοποιούμε τη θεμελιώδη βασική περιβαλλοντική υποχρέωση, να μείνει το ρέμα ανοιχτό, να μην κλείσει όπως σχεδίαζαν όλες οι προηγούμενες διοικήσεις και κάποια μελέτη της ΕΥΔΑΠ, να παραμείνει ως χώρος υδατοροής και περιβαλλοντικής, αν θέλετε, αναπνοής της χώρας, να βελτιώνει και τον αερισμό της περιοχής και παράλληλα να περιοριστούν πρώτα απ’ όλα τα πλημμυρικά φαινόμενα, να μη μειωθεί το οικοσύστημα και να υπάρχει ένας χώρος αναψυχής και λειτουργίας της κοινωνίας περιμετρικά αυτού με ασφάλεια.

Νομίζω ότι με αυτόν τον τρόπο, με τεχνικά έργα βέβαια, αλλά και με οικολογικό σχεδιασμό, έτσι όπως εγκρίθηκε από την αποκεντρωμένη διοίκηση και γνωμοδότησε η Περιφέρεια, ικανοποιούνται και ο κοινωνικός και ο περιβαλλοντικός παράγοντας.

Ως τελευταίο θέλω να σας πω ότι έγιναν πάρα πολλές συναντήσεις και εξετάστηκαν τρεις εναλλακτικές λύσεις. Κλήθηκαν όλοι οι φορείς και οι κάτοικοι σε πολλές συζητήσεις και με τον προηγούμενο Αναπληρωτή Υπουργό και καταναλώθηκε ένα εξάμηνο, τουλάχιστον, διαβούλευσης, για να υπάρχει η ενσωμάτωση των προτάσεων της κοινωνίας στο επίπεδο του σχεδιασμού και να μην υπάρχει καμμία ανησυχία, στο μέτρο του δυνατού βέβαια, όπως κατέληξε τελικά ο σχεδιασμός του έργου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Αντιπρόεδρε, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, ξέρετε ότι δεν υπάρχει πιο άχαρο πράγμα από το να συζητάει ένας ερωτών Βουλευτής με τον ερωτώμενο Υπουργό και οι απαντήσεις που παίρνει να είναι απαντήσεις που αμφισβητούν τα στοιχεία που καταθέτει.

Εγώ δεν έχω κανέναν λόγο να μη δεχθώ ότι απαντάτε με ειλικρινή διάθεση να αντιμετωπίσετε το πρόβλημα, όπως επίσης δεν έχω κανέναν λόγο να μη δεχθώ ότι αυτό που λέτε ως αφετηρία έχει αυτό που υποστηρίζετε, ότι όλα όσα θα γίνουν εκεί γίνονται για την υπεράσπιση του ρέματος της Πικροδάφνης και όχι για την καταστροφή του.

Έλα, όμως, που οι κάτοικοι επιμένουν και δεν επιμένουν ούτε από άγνοια, κύριε Υπουργέ, ούτε από καμμία πεισματική και μεμψίμοιρη αντίληψη για το ζήτημα. Δεν έχουν κανέναν λόγο. Κάτοικοι της περιοχής είναι. Εάν είχαν πειστεί ότι σώζεται το ρέμα, άρα και η δική τους συνάρτηση με αυτό το ρέμα, στο πλαίσιο μίας οξυγονούχας περιοχής, δεν θα είχαν αυτές τις ενστάσεις.

Οι κάτοικοι επιμένουν ότι ουσιαστικά μετατρέπεται το ρέμα σε έναν τεχνητό αγωγό ομβρίων, επειδή τοποθετούνται συρματοκιβώτια στο 80% της διαδρομής του. Εσείς λέτε ότι είναι στο 26%. Προφανώς ούτε εγώ μπορώ να σας διαψεύσω, αλλά δεν μπορώ να μη δεχθώ την αναφορά των κατοίκων που είναι αναφορά συνδυασμένη και με επιστημονικές μελέτες, που έχουν γίνει με επιστήμονες, τους οποίους οι ίδιοι έχουν καλέσει.

Επίσης, υποστηρίζουν ότι θεωρητικά για να σταθεροποιηθούν οι όχθες από τη διάβρωση και να προστατευθούν οι καταπατήσεις, που είναι πάνω στην όχθη, χρειαζόταν μία ολόκληρη διαδικασία, να γκρεμιστούν μάντρες και παράνομα τοιχία που υπάρχουν εκεί. Στην απόφαση της Περιφέρειας δεν υπάρχουν αναφορές πάνω σε αυτά τα ζητήματα.

Οπότε η ανησυχία είναι εύλογη, κύριε Υπουργέ, διότι αν θέλουμε να προστατεύσουμε ένα ρέμα, εξαφανίζουμε οτιδήποτε το καλύπτει και οτιδήποτε δίνει την εικόνα ενός μπαζώματος της περιοχής.

Επίσης, οι κάτοικοι λένε ότι δεν είναι σαφές πότε και πώς θα απομακρυνθούν τα αυθαίρετα, διότι υπάρχουν αυθαίρετα στο ρέμα.

Δεύτερον, δεν είναι σαφές πώς θα αντιμετωπιστούν στην ουσία οι πλημμύρες. Δεν γίνεται καμμία νύξη, γιατί αν δεν διορθωθούν οι κακοτεχνίες, αντίθετα, και με την καταστροφή της βλάστησης το νερό που θα ρέει, θα ρέει ταχύτερα και ο κίνδυνος θα είναι ακόμα μεγαλύτερος για πλημμύρες.

Κύριε Υπουργέ, μακάρι αυτές οι ενστάσεις να έχουν στη βάση τους μια υπερβολή. Να το δεχτούμε για να δούμε πραγματικά αν το ρέμα μπορεί να προστατευτεί ή όχι.

Διάβαζα τώρα ότι ο Ευρωπαϊκός Οργανισμός Περιβάλλοντος, τουλάχιστον σε δεκαεπτά ευρωπαϊκές πόλεις, μεταξύ αυτών τη Μαδρίτη, τη Βιέννη, το Όσλο, το Βουκουρέστι, τη Λειψία, έχει αναπτύξει τα τελευταία χρόνια παρεμβάσεις για την ανάδειξη των υδάτινων διαδρομών θεωρώντας ότι είναι πάρα πολύ σοβαρές, σημαντικές για τον τρόπο με τον οποίο λειτουργούν οι πόλεις και κατοικούν στις πόλεις οι πολίτες.

Εμείς εδώ ό,τι υδάτινη διαδρομή υπήρχε, την έχουμε κλείσει. Δεν υπάρχει Ιλισός. Δεν υπάρχει Ηριδανός. Ο Κηφισός έχει γίνει αυτοκινητόδρομος. Εάν η τελευταία αυτή υδάτινη διαδρομή, που είναι η Πικροδάφνη, χαθεί και αυτή, αντιλαμβάνεστε, κύριε Υπουργέ, ότι δικαίως -νομίζω- ευαισθητοποιούνται οι κάτοικοι.

Σας ξαναλέω, να δεχτώ με όλη την καλή διάθεση ότι επιχειρείται μια διάσωση του ρέματος της Πικροδάφνης και όχι οτιδήποτε άλλο. Προφανώς, όμως, χρειάζεται να απαντηθούν αυτές οι ενστάσεις με πειστικότερο τρόπο, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Λυκούδη,θα είχε, πράγματι, ενδιαφέρον να αξιολογήσουμε την ανησυχία των πολιτών και να δομήσουμε πάνω σε αυτούς τους πολίτες μια ειλικρινή σχέση για την προστασία του περιβάλλοντος και την προστασία του ρέματος.

Έχετε απόλυτο δίκιο ότι το μεγαλύτερο πρόβλημα αυτή τη στιγμή και της πρωτεύουσας και των περισσότερων ελληνικών πόλεων είναι το κλείσιμο των ρεμάτων που ήταν προφανώς και υδατοροή και αεραγωγοί, αλλά και φυσικό περιβάλλον.

Γι’ αυτό έκλεισα την αρχική μου τοποθέτηση λέγοντας ότι για πρώτη φορά ένα κεντρικότατο, προτεραιότητας, υδατόρεμα, που προβλέπει το Ρυθμιστικό της Αθήνας παραμένει ανοιχτό και διευκολύνεται και η ροή του νερού χωρίς τα λιμενικά φαινόμενα και κρατάμε το φυτικό ισοζύγιο.

Για να αξιολογήσουμε, όμως, τη συζήτηση, όσον αφορά τις τοποθετήσεις των κοινωνικών φορέων και των πολιτών, ζήτησα και μου έδωσαν από τα Πρακτικά του Περιφερειακού Συμβουλίου πρώτα από όλα την τοποθέτηση του Δημάρχου Φαλήρου, ο οποίος στα κατάντη δέχεται όλη την πλημμυρική ροή και έχει τον βασικότερο κίνδυνο. Εδώ βλέπω ότι η τοποθέτησή του ήταν θετική σχετικά με το έργο εκπροσωπώντας και την κοινωνία του Φαλήρου και, βεβαίως, βάζει το ζήτημα ότι οι τρεις μαγικές λέξεις είναι «διευθέτηση, οριοθέτηση και ανάπλαση».

Στη συνέχεια περνώντας στον προηγούμενο δήμο, στον Δήμο Αλίμου, ζήτησα επίσης από το Δημοτικό Συμβούλιο το πρακτικό, όπου βλέπω ότι με μια τοποθέτηση δεκαεννέα ψήφων υπέρ και με δύο λευκά γνωμοδοτούν υπέρ του έργου.

Επιτρέψτε μου να πω ότι και αυτό συμβάλλει στην αναγνώριση ακριβώς της κοινωνικής κατάστασης και των προβληματισμών που έχουν τεθεί. Όμως, υπάρχει πράγματι ένα ζήτημα και θα ήθελα σε αυτό να χρησιμοποιήσω και τη δικιά σας συμβολή, σχετικά με το τι κάνουμε με τις καταπατήσεις και τις αυθαίρετες κατασκευές.

Αυτό που διευκρινίσαμε στην έρευνα που κάναμε για τη δική σας ερώτηση ήταν ότι ταυτόχρονα με την περιβαλλοντική αδειοδότηση της κατασκευής του αντιπλημμυρικού έργου θα υπάρχει και οριοθέτηση. Μάλιστα σε έγγραφο της Περιφέρειας Αττικής –το έχω συγκεκριμένα στα χέρια μου- αναφέρεται ότι κανένα παράνομο κτίσμα ιδιωτικό ή μη δεν πρόκειται να μείνει στη θέση του μετά την οριοθέτηση.

Το ότι δεν έκανε, όμως, η διοίκηση και η αυτοδιοίκηση οριοθέτηση τόσα χρόνια ήταν, αν θέλετε, αφετηρία για να μη γίνει καμμία καταπολέμηση της αυθαίρετης δόμησης. Ουσιαστικά, ενισχυόταν μέσα από τις αντιδράσεις στην ανάπλαση η καταπάτηση και η αυθαίρετη λειτουργία κάποιων δράσεων εκεί.

Άρα νομίζω ότι παράλληλα πρέπει να έχουμε δύο χέρια στιβαρά στην περιοχή: το περιβαλλοντικό αποτύπωμα και τη νομιμότητα στην κατασκευή, να έχουμε δηλαδή ένα έργο περιβαλλοντικά ασφαλές για τα αντιπλημμυρικά φαινόμενα αλλά και με οριοθέτηση, ώστε όλες οι παράνομες κατασκευές να κατεδαφιστούν και να αποσυρθούν, διότι πράγματι εάν δεν γίνουν και τα δύο δεν θα υπερασπιστούμε την αντιπλημμυρική προστασία, δεν θα ενισχύσουμε την αντιπλημμυρική προστασία.

Ταυτόχρονα, η κατασκευή των πρανών και η φύτευση με υδροσπορά, που θα γίνει σε αυτά, αλλά και τα τμήματα με τα ζαρζανέτια, έστω σε αυτό το μικρό ποσοστό της τάξης του 25%, ενισχύουν τη σταθερότητα των πρανών, διότι τώρα ήταν μόνο φερτά υλικά, τα οποία ήταν μπαζώματα που είχαν πέσει, ακόμα και τοίχοι ολόκληροι, τοιχία σκυροδέματος μαζί με αγωγούς, που έχουν λύματα στην περιοχή, που βρίσκονται μέσα στο ρέμα.

Όλα αυτά θα καθαριστούν. Θα υπάρχει μια κοίτη που θα επιτρέπει τη ροή για να μην έχουμε πλημμυρικά φαινόμενα. Θα έχουμε σταθερή διατομή. Θα έχουμε ταυτόχρονα και το φυτικό οικοσύστημα, που θα συντηρεί τα πρανή μαζί με τις κατασκευές που γίνονται σε πολύ μικρό ποσοστό, έτσι ώστε πράγματι η αντιπλημμυρική προστασία να εξασφαλιστεί και τα υπόλοιπα στοιχεία του φυτικού οικοσυστήματος.

Πάντως νομίζω ότι πρέπει να γνωρίζετε ότι έχουν γίνει πολλές συσκέψεις για το αντικείμενο αυτό, έχουν ενσωματωθεί πάρα πολλές προτάσεις. Κατανοώ ότι στη μικροκλίμακα μιας περιοχής, μιας γειτονιάς, μπορεί να μην έχουν επιλυθεί όλα τα ζητήματα, γιατί πάνω σε μια περιοχή που στρίβει το ρέμα -να το πούμε απλά- πρέπει να γίνει μια ενίσχυση των πρανών για να μη διαβρωθούν, ενώ στην ευθεία διαδρομή του δεν θα επηρεαστεί η κοίτη και θα παραμείνει ανοιχτή. Ίσως μια μικρή γειτονιά να έχει μια μικρή επίπτωση όσον αφορά, για παράδειγμα, τα συρματοκιβώτια. Όμως, οι όροι που έχουν μπει είναι τέτοιοι, ώστε να επιτραπεί ακόμα και πάνω στα συρματοκιβώτια να σωρευτεί έδαφος, χωρίς να περιορίσει την κοίτη, και να γίνει υδροσπορά. Είναι ένα μικρό τμήμα αντικατάστασης του φυσικού συστήματος. Κατανοώ ότι δεν είναι η παλιά κατάσταση. Όμως, σε σχέση με μια σαραντακονταετία αυθαίρετης κατασκευής και καταπάτησης και περιορισμού της κοίτης, νομίζω ότι τώρα σταθεροποιούμε την κοίτη, προστατεύουμε αντιπλημμυρικά την κοινωνία, κρατάμε τα φυσικά συστήματα στο κέντρο της Αθήνας σχεδόν και πετυχαίνουμε μια λύση με τη συμβολή της αυτοδιοίκησης, πρωτοβάθμιας και δευτεροβάθμιας, σε πάρα πολύ μεγάλο βαθμό, που είναι σαφώς η ένδειξη ότι μπορούν τα πράγματα να γίνουν αλλιώς, ακόμα και μέσα σε μια πυκνοκατοικημένη περιοχή. Και πρέπει να ενισχύσουμε αυτό το περιβαλλοντικό αποτύπωμα σε μια συμφωνία που θα κάνουμε και μέσα στη Βουλή.

Σας ευχαριστώ.

(Στο σημείο αυτό ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κύριοι συνάδελφοι, η πέμπτη με αριθμό 232/21-11-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με την ψηφιοποίηση κινητών μνημείων και τις άθλιες εργασιακές σχέσεις, που καλούνται να δουλέψουν οι αρχαιολόγοι, δεν θα συζητηθεί λόγω κωλύματος του ερωτώντος Βουλευτή.

Η τέταρτη με αριθμό 201/14-11-2016 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Εύης Χριστοφιλοπούλουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση των θέσεων εργασίας στον «Αστέρα» Βουλιαγμένης, δεν θα συζητηθεί λόγω κωλύματος της ερωτώσας Βουλευτού.

Η πρώτη με αριθμό 227/18-11-2016 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υγείας, σχετικά με τη συστηματική αποδόμηση του Εθνικού Συστήματος Υγείας, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, εξαιτίας φόρτου εργασίας και θα επαναπροσδιοριστεί προς συζήτηση.

Η τρίτη με αριθμό 190/8-11-2016 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, εξαιτίας φόρτου εργασίας και θα επαναπροσδιοριστεί προς συζήτηση.

Η δεύτερη με αριθμό 235/21-11-2016 επίκαιρη ερώτηση πρώτου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζήπρος την Υπουργό Πολιτισμού και Αθλητισμού, σχετικά με την εγκατάλειψη του ακτινοβόλου μνημείου της Αμφίπολης, δεν θα συζητηθεί λόγω κωλύματος της Υπουργού κ. Λυδίας Κονιόρδου εξαιτίας φόρτου εργασίας.

Τέλος, η πρώτη με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ**.** Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ), δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Ιωάννη Μουζάλα, καθώς αναμένει στοιχεία από τον οικείο δήμο.

Επίσης, έχουμε κάποια αιτήματα για άδειες απουσίας από συναδέλφους Βουλευτές.

Ο Βουλευτής Β΄ Αθηνών του ΣΥΡΙΖΑ κ. Γεώργιος Δημαράς ζητεί να απουσιάσει για οικογενειακούς και προσωπικούς λόγους κατά τις ημερομηνίες Δευτέρα 12 Δεκεμβρίου και Τρίτη 13 Δεκεμβρίου 2016.

Ο κ. Θεόδωρος Φορτσάκης, Βουλευτής Επικρατείας της Νέας Δημοκρατίας, ζητεί άδεια απουσίας στη Γαλλία από το μεσημέρι της 12ης Δεκεμβρίου μέχρι το μεσημέρι της 15ης Δεκεμβρίου 2016.

Ο κ. Γεώργιος Κουμουτσάκος, Βουλευτής Β΄ Αθηνών της Νέας Δημοκρατίας, ζητεί άδεια ολιγοήμερης απουσίας από τις 6 Δεκεμβρίου έως και τις 7 Δεκεμβρίου 2016.

Ο Βουλευτής της Δημοκρατικής Συμπαράταξης κ. Ιωάννης Μανιάτης ζητεί άδεια ολιγοήμερης απουσίας για το διάστημα από 5 Δεκεμβρίου έως 6 Δεκεμβρίου 2016 λόγω μετάβασης στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 18.31΄ λύεται η συνεδρίαση για αύριο, ημέρα Τρίτη 6 Δεκεμβρίου 2016 και ώρα 18.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**