(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΘ΄

Παρασκευή 16 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο της Σχολής Μωραΐτη, το 1ο ΕΠΑΛ Γλυφάδας, το 7ο Γυμνάσιο Καβάλας, το Εσπερινό ΕΠΑΛ Κορίνθου και το 3ο Γυμνάσιο Ναυπάκτου, σελ.   
3. Επί διαδικαστικού θέματος, σελ.   
4. Ανακοινώνεται η παράταση της προθεσμίας της λειτουργίας για την υποβολή του Πορίσματος της Εξεταστικής Επιτροπής για τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, που έχει συσταθεί κατά τα άρθρα 144 και επόμενα του Κανονισμού της Βουλής, μέχρι την 16η Ιανουαρίου 2017, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 19 Δεκεμβρίου 2016, σελ.   
2. Συζήτηση επικαίρων ερωτήσεων:  
 α) Προς την Υπουργό Πολιτισμού και Αθλητισμού:  
 i. σχετικά με την εγκατάλειψη του ακτινοβόλου μνημείου της Αμφίπολης, σελ.   
 ii. σχετικά με τη θέση του Γενικού Διευθυντή στο Ελληνικό Φεστιβάλ, σελ.   
 β) Προς τον Υπουργό Οικονομικών, σχετικά με την ανάγκη να θεσμοθετηθεί άμεσα ο ειδικός ακατάσχετος λογαριασμός για όλες τις επιχειρήσεις, σελ.   
 γ) Προς τον Υπουργό Υγείας:  
 i. σχετικά με τα οξυμμένα προβλήματα του Νοσοκομείου «Ευαγγελισμός», σελ.   
 ii. σχετικά με τη δυσλειτουργία της Παθολογικής Κλινικής και το κλείσιμο του διαβητολογικού ιατρείου στο Μαμάτσειο Νοσοκομείο Κοζάνης, παρά την παγκόσμια αναγνώριση της προσφοράς του, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση επί της αρχής του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη-Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν. 4270/2014 και λοιπές διατάξεις», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Χωρικός σχεδιασμός - βιώσιμη ανάπτυξη», σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΚΗ Φ. , σελ.  
ΒΕΣΥΡΟΠΟΥΛΟΣ Α. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΚΑΜΑΤΕΡΟΣ Η. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΝΗΣ Χ. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.  
ΜΗΤΑΦΙΔΗΣ Τ. , σελ.  
ΠΑΠΑΦΙΛΙΠΠΟΥ Γ. , σελ.  
  
Β. Επί των επικαίρων ερωτήσεων:  
ΑΡΑΜΠΑΤΖΗ Φ. , σελ.  
ΚΑΣΑΠΙΔΗΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΙΔΟΥ Χ. , σελ.  
ΚΟΝΙΟΡΔΟΥ Λ. , σελ.  
ΛΑΜΠΡΟΥΛΗΣ Γ. , σελ.  
ΠΑΠΑΝΑΤΣΙΟΥ Α. , σελ.  
ΠΟΛΑΚΗΣ Π. , σελ.  
  
Γ. Επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων:  
ΑΘΑΝΑΣΙΟΥ Χ. , σελ.  
ΑΜΥΡΑΣ Γ. , σελ.  
ΒΑΚΗ Φ. , σελ.  
ΒΑΡΔΑΛΗΣ Α. , σελ.  
ΒΕΣΥΡΟΠΟΥΛΟΣ Α. , σελ.  
ΓΕΡΜΕΝΗΣ Γ. , σελ.  
ΓΡΕΓΟΣ Α. , σελ.  
ΔΕΝΔΙΑΣ Ν. , σελ.  
ΘΕΟΧΑΡΗΣ Θ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΜΜΕΝΟΣ Δ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΝΗΣ Χ. , σελ.  
ΚΟΥΖΗΛΟΣ Ν. , σελ.  
ΚΟΥΤΣΟΥΚΟΣ Γ. , σελ.  
ΛΑΓΟΣ Ι. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΗΤΑΦΙΔΗΣ Τ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΝΑΤΣΙΟΥ Α. , σελ.  
ΣΑΡΑΚΙΩΤΗΣ Ι. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΤΣΙΡΚΑΣ Β. , σελ.  
  
ΠΑΡΕΜΒΑΣΕΙΣ:  
ΚΥΡΙΑΖΙΔΗΣ Δ. , σελ.  
ΜΠΑΡΚΑΣ Κ. , σελ.  
ΜΠΟΥΡΑΣ Α. , σελ.  
ΣΤΑΜΑΤΗΣ Δ. , σελ.  
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΘ΄

Παρασκευή 16 Δεκεμβρίου 2016

Αθήνα, σήμερα στις 16 Δεκεμβρίου 2016, ημέρα Παρασκευή και ώρα 10.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-12-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΗ΄ συνεδριάσεώς του, της Πέμπτης 15 Δεκεμβρίου 2016, σε ό,τι αφορά στην ψήφιση στο σύνολο του σχεδίου νόμου: «Εθνικός Μηχανισμός Συντονισμού, Παρακολούθηση και Αξιολόγηση των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85) και άλλες διατάξεις»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινούμε με την όγδοη με αριθμό 235/21-11-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, σχετικά με την εγκατάλειψη του ακτινοβόλου μνημείου της Αμφίπολης.

Θα απαντήσει η Υπουργός Πολιτισμού και Αθλητισμού κ. Λυδία Κονιόρδου.

Κυρία συνάδελφε, έχετε τον λόγο για την πρωτολογία σας για δύο λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία Υπουργέ, πρέπει να σας πω ότι αισθάνομαι ιδιαίτερη χαρά για την τοποθέτησή σας στο Υπουργείο Πολιτισμού, γιατί ελπίζω πραγματικά ότι με το κύρος και την εμβέλειά σας θα βάλετε ένα τέλος σε αυτή την ιδεοληπτική -να μου επιτρέψετε- και στενά κομματικά διακυβέρνηση του πιο λαμπερού τομέα της χώρας μας, του πολιτισμού, από τους προκατόχους σας. Ήταν μία πολιτική, κυρία Υπουργέ, των κυρίων Ξυδάκη και Μπαλτά, που θεωρούσαν, προφανώς, ως πολιτισμό μόνο ό,τι ανακαλύπτεται επί διακυβέρνησης ΣΥΡΙΖΑ.

Είναι εγκληματικό –όπως αντιλαμβάνεστε- για μία χώρα που διαθέτει, που είναι προικισμένη με μνημεία, με πολιτιστική κληρονομιά, να τα αφήνει στα αζήτητα. Χαρακτηριστικό παράδειγμα, κυρία Υπουργέ, η Αμφίπολη. Αποτελεί πλέον κοινή ομολογία ότι η Αμφίπολη δεν εγκαταλείφθηκε, επειδή δεν ήταν σπουδαία. Εγκαταλείφθηκε και αποκηρύχθηκε πολιτικά, κυρία Υπουργέ, γιατί είχε την ατυχία να ανακαλυφθεί επί προηγούμενης διακυβέρνησης. Και αναρωτιέμαι πραγματικά, κυρία Υπουργέ, αν έχουν χρώμα τα μνημεία.

Πώς αλλιώς, όμως, και ο πλέον καλόπιστος να ερμηνεύσει αυτή την υποτίμηση που υπέστη τα τελευταία δύο χρόνια αυτό το ακτινοβόλο μνημείο; Η πρώτη υποτίμηση αφορά τη χρονολόγησή του, ότι τάχα το μνημείο δεν είναι μακεδονικό -όπως περίτρανα, βεβαίως, αποδεικνύεται και από τα στυλιστικά και αρχιτεκτονικά δεδομένα και από τις αναλύσεις της ομάδας του ΑΠΘ- αλλά ότι ανήκει τάχα στη ρωμαϊκή εποχή. Και με την ευκαιρία θέλω να ρωτήσω αν συμμερίζεστε εσείς, κυρία Υπουργέ, όσα έχει δηλώσει η Γενική Γραμματέας σας, ότι δηλαδή δεν είναι μακεδονικό το μνημείο.

Η δεύτερη και σημαντικότερη υποτίμηση είναι η πλήρης αποστράγγιση των στοιχειωδών χρηματοδοτήσεων, των ελάχιστων για τη συνέχιση όχι μόνο της ανασκαφικής δραστηριότητας αλλά και των στοιχειωδών εργασιών προστασίας και θωράκισής του. Γιατί, κυρία Υπουργέ, οι προηγούμενες πολιτικές ηγεσίες όχι απλώς δεν έδωσαν τα χρήματα, όχι απλώς δεν έτρεξαν να εξασφαλίσουν χορηγίες αλλά, ακόμη και σε υπηρεσιακό επίπεδο, αυτά που χωρίς κόστος θα μπορούσαν να γίνουν, όπως για παράδειγμα τη συντήρηση των επιστηλίων, τα πάγωσαν.

Και είναι πραγματικά θλιβερό ότι εκεί που πριν από δύο χρόνια έσπευδε κατά χιλιάδες ο κόσμος για να δει έστω και από απόσταση αυτή τη σπουδαία ανακάλυψη, που έφερε στο φως η αρχαιολογική σκαπάνη, σήμερα, κυρία Υπουργέ, κυριαρχεί η ερημιά και η εγκατάλειψη. Ούτε τα σωστικά μέτρα δεν ελήφθησαν, προκειμένου να μην καταπλακωθεί ο περίβολος και ο τύμβος από τα χώματα, από τις καιρικές συνθήκες και από τον χρόνο. Μόνο το 30% αυτών έγινε την προηγούμενη χρονιά.

Και ό,τι γίνεται εκεί για να διασωθεί το μνημείο, για να προστατευθεί και όχι για να γίνει κάτι περαιτέρω, γίνεται αυτή τη στιγμή με ευθύνη και πρωτοβουλία του δήμου.

Κυρία Υπουργέ, η καταδίκη της Αμφίπολης –θα μου επιτρέψετε να το ονομάσω έτσι- είναι ένα πολιτιστικό άγος. Είμαι σίγουρη και ελπίζω ότι εσείς ταχύτατα θα το αποκαταστήσετε. Θέλω, λοιπόν, να ακούσω από τα χείλη σας, με τον πιο επίσημο τρόπο, ποιος είναι ο σχεδιασμός και το χρονοδιάγραμμα γι’ αυτό το ακτινοβόλο μνημείο και μέσα στο 2017.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Τον λόγο έχει η κυρία Υπουργός.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κυρία Αραμπατζή, θέλω, κατ’ αρχάς, να σας ευχαριστήσω για τα καλά σας λόγια και θέλω να σας διαβεβαιώσω ότι στη συνείδηση όλων μας η Αμφίπολη είναι ένα πολύ σημαντικό και ακτινοβόλο μνημείο. Είναι ένα μοναδικό εύρημα και ένα σημείο αναφοράς για την αρχαία αρχιτεκτονική. Όλοι αναμένουμε με πολύ μεγάλο ενδιαφέρον την εξέλιξη της σκαπάνης και την ανάδειξη αυτού του μνημείου.

Ξέρετε, όμως, ότι η ανασκαφή στην αρχική της φάση έγινε με πάρα πολύ γρήγορους ρυθμούς. Δόθηκε για επικοινωνιακούς λόγους μια έμφαση στην ταχύτητα και υπήρχαν πάρα πολλές φωνές που αγωνιούσαν για την τήρηση της επιστημονικής δεοντολογίας.

Όπως και πραγματικά απεδείχθη, αυτή τη στιγμή το μνημείο παρουσιάζει πολύ σημαντικά προβλήματα. Υπήρξαν οι βροχές του χειμώνα του 2014, που δημιούργησαν εκτεταμένες κατολισθήσεις και έθεσαν σε άμεσο κίνδυνο το μνημείο.

Μου δίνετε την ευκαιρία να τονίσω τις εργασίες που έχουν γίνει, πριν αναλάβω εγώ, γιατί πρέπει να λέγεται το σωστό και η αλήθεια. Από τη νέα Κυβέρνηση από το 2015 η πολιτική ηγεσία του Υπουργείου Πολιτισμού ζήτησε από την Εφορία Αρχαιοτήτων Σερρών και τις Διευθύνσεις του Υπουργείου να θέσουν σε απόλυτη προτεραιότητα την προστασία του μνημείου.

Αμέσως εξασφαλίστηκαν 250.000 ευρώ από τον προϋπολογισμό του Υπουργείου στη δύσκολη περίοδο του 2015, εν μέσω capital controls, να εκπονηθούν οι μελέτες που χρειάζονταν, για να πραγματοποιηθούν οι εργασίες που θα προστάτευαν άμεσα το μνημείο. Είναι οι εργασίες στις οποίες αναφέρεστε και εσείς.

Ανατέθηκαν σε επιστήμονες ειδικές μελέτες, ενώ μελέτες συντήρησης έγιναν -και το τονίζουμε- από την Εφορία Αρχαιοτήτων Σερρών και τις Διευθύνσεις του Υπουργείου, που είναι και οι αρμόδιες.

Κατ’ αρχάς εκπονήθηκε μελέτη, όπως έπρεπε να γίνει, για τη σταθερότητα των χωμάτων του λόφου και την προστασία τους από τα νερά της βροχής. Επίσης, εκπονήθηκαν και άλλες μελέτες για την υποστύλωση του εσωτερικού του τάφου και μελέτες συντήρησης των μερών του μνημείου: κονιάματα, επιχρίσματα, ψηφιδωτά δάπεδα, αρχιτεκτονικά μέρη.

Μέσα στο 2015 οι υπηρεσίες του Υπουργείου ολοκλήρωσαν την προστασία των χωμάτων του λόφου από τα νερά της βροχής. Τα έργα έγιναν πολύ γρήγορα και με τη βοήθεια της εταιρείας «ΤΕΡΝΑ», ενώ και ο Δήμος Αμφίπολης συνεργάστηκε κυρίως για την ηλεκτροδότηση και μεμονωμένες εκσκαφικές εργασίες. Με τα έργα του Υπουργείου διαμορφώθηκαν τα χώματα του λόφου, ώστε να μην καταρρεύσουν, έγινε σύστημα αποστράγγισης, προστατεύτηκε ο περίβολος και γενικά έγιναν όλες οι εργασίες συντήρησης που έπρεπε.

Έτσι, είναι λάθος που αναφέρεστε ότι έγιναν από τον δήμο ή ότι υπήρχε αμέλεια και ότι οι εργασίες σταμάτησαν. Έγινε μάλιστα το αντίθετο, με βάση όσα σας προείπα.

Σήμερα, λοιπόν, πού βρισκόμαστε; Έχουμε στη διάθεσή μας πλέον τις εγκεκριμένες από το ΚΑΣ μελέτες, που είναι απαραίτητη προϋπόθεση για να εντάξουμε την ανάδειξη του μνημείου σε χρηματοδοτικά προγράμματα. Από το 2016 έχουμε προγραμματίσει δύο εντάξεις: Το νέο ΕΣΠΑ 2014-2020, όπου υπάρχει πρόταση με προϋπολογισμό ένα εκατομμύριο για την Αμφίπολη, το περιμένουμε όλον αυτόν τον καιρό, για να μας δοθεί η απαραίτητη πρόσκληση από την Περιφέρεια Κεντρικής Μακεδονίας. Στο έργο θα γίνει η οριστική διαμόρφωση του τύμβου, η αποκατάσταση του ταφικού μνημείου και του περιβόλου και γενικά η συντήρηση και η ανάδειξη του.

Δεύτερον, έργο σημαντικό προβλέπεται να γίνει και με το διασυνοριακό πρόγραμμα Ελλάδας-Βουλγαρίας «INTERREG». Είναι και αυτό ένα ευρωπαϊκό πρόγραμμα μεταξύ διαφορετικών κρατών, με προϋπολογισμό συνολικά περίπου ένα εκατομμύριο.

Επειδή στο πρόγραμμα –θα ήθελα να το τονίσω αυτό- μπορούσε να ενταχθεί μόνο ένα έργο πολιτισμού και παρά το ότι οι προτάσεις των υπηρεσιών του Υπουργείου Πολιτισμού στη Μακεδονία ήταν πολύ περισσότερες, εμείς επιλέξαμε την Αμφίπολη κατά προτεραιότητα.

Στο έργο αυτό προβλέπεται να στερεωθεί εσωτερικά το ταφικό μνημείο, η κατασκευή διαδρομών περιήγησης, ώστε να είναι επισκέψιμο και η επίσκεψη στο σύνολο της αρχαίας πόλης της Αμφίπολης, η ανακαίνιση του παλιού σχολείου, για να δημιουργηθεί κέντρο πληροφόρησης και ένας χώρος εκδηλώσεων και διαλέξεων. Το έργο αυτό είναι στην τελική φάση έγκρισης.

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, να αφήσουμε και για τη δευτερολογία κάποια πράγματα; Έχετε και εσείς και η συνάδελφος δευτερολογία.

Ευχαριστώ πολύ.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Βεβαίως.

**ΠΡΟΕΔΡΕΥΩΝ (Σπυρίδων Λυκούδης):** Έχετε τον λόγο, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Κυρία Υπουργέ, θα ξεκινήσω από αυτό το οποίο είπατε ότι για επικοινωνιακούς λόγους δόθηκε έμφαση στη δημοσιότητα.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Στην ταχύτητα των ανασκαφών.

**ΦΩΤΕΙΝΗ ΑΡΑΜΠΑΤΖΗ:** Να σας ομολογήσω ότι δεν περίμενα να το ακούσω αυτό από εσάς. Γιατί αντιλαμβάνεστε ότι για ένα τέτοιο ακτινοβόλο μνημείο, με αυτά τα ευρήματα τα οποία έβρισκε η αρχαιολογική σκαπάνη, δεν μπορούσε κανείς να ανακόψει το ενδιαφέρον της παγκόσμιας κοινής γνώμης, κυρία Υπουργέ. Δεν το προκάλεσε κάποιος επί τούτου.

Μακάρι να μπορούσαμε επί τούτου να προκαλέσουμε τη διεθνή δημοσιότητα, για την οποία να μου επιτρέψετε να πω ότι με τα χρήματα που διατέθηκαν -και ορθώς διατέθηκαν από την προηγούμενη πολιτική ηγεσία- ούτε το ελάχιστο της παγκόσμιας διαφήμισης, που εξασφαλίστηκε για τη χώρα μας και τη Μακεδονία μας, δεν θα μπορούσαμε να αγοράσουμε. Το 2014, κυρία Υπουργέ, όπως πολύ καλά θα γνωρίζετε, η λέξη «Αμφίπολη» ήταν η πρώτη στη μηχανή αναζήτησης του Google. Φαντάζομαι να ομολογείτε κι εσείς ότι αυτό καμμιά πολιτική ηγεσία δεν θα μπορούσε να το προκαλέσει. Κι αν ακόμα το προκαλούσε, τι κακό θα έκανε αυτό στη χώρα και στην ανασκαφή;

Επειδή, λοιπόν, σας άκουσα να λέτε για χρηματοδοτήσεις, οι οποίες έγιναν και επειδή, κυρία Υπουργέ, εγώ ζω στις Σέρρες και στην Αμφίπολη περνάω και από ενδιαφέρον κοινοβουλευτικό και από ενδιαφέρον ως πολίτης αυτού του νομού και αυτής της χώρας, θα ήθελα, σας παρακαλώ, να μου καταθέσετε στα Πρακτικά, όπως είμαι βέβαιη ότι θα το κάνετε, αυτές τις χρηματοδοτήσεις στις οποίες αναφέρεστε.

Γιατί, για παράδειγμα, εγώ γνωρίζω ότι για μελέτες, οι οποίες χρωστούνταν στον κ. Εγγλέζο, δόθηκαν δύο φορές 15.000 ευρώ από χρήματα εξασφαλισμένα από το ΠΔΕ, από την προηγούμενη διακυβέρνηση, τα οποία, βεβαίως, δεν είχαν απορροφηθεί και ξαναδόθηκαν ως χρωστούμενα.

Ξέρω, επίσης, ότι ο δήμος ανέλαβε μέχρι και τη φωταγώγηση από μια ιδιωτική εταιρεία, στην οποία εσείς αναφερθήκατε. Ανέλαβε τελικά ο δήμος να κάνει τη φωταγώγηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω να πω και με την ανοχή του Προέδρου για ένα λεπτό ότι στις χρηματοδοτήσεις, στις οποίες αναφερθήκατε, τόσο στο «INTERREG» όσο και στο ΕΣΠΑ έχω να κάνω τις εξής παρατηρήσεις: Πρώτον, αυτές οι χρηματοδοτήσεις δεν αφορούν όσα οφείλει να διαθέσει και να συνδράμει το Υπουργείο σας. Για να είμαστε πρακτικοί, το «INTERREG», κυρία Υπουργέ, δεν έχει εγκριθεί, άρα τα χρήματα δεν υπάρχουν. Ευελπιστούμε και παρακαλούμε πραγματικά να εγκριθούν. Όμως, και απ’ αυτό το ένα εκατομμύριο, στο οποίο αναφερθήκατε, μόνο 87.600 ευρώ αφορούν εκπόνηση μελέτης για τον λόφο Καστά και όλα τα υπόλοιπα αφορούν μονοπάτια και πορείες.

Βεβαίως, αυτός ο φάκελος, κυρία Υπουργέ, συγκροτήθηκε και υποβλήθηκε με ευθύνη της τοπικής αυτοδιοίκησης και όχι του Υπουργείου.

Σε ό,τι αφορά τώρα το ΕΣΠΑ, γιατί το Υπουργείο δεν προχωρά, όπως οφείλει, στην κατάθεση των τεχνικών δελτίων για τον προσδιορισμό του φυσικού αντικειμένου, προκειμένου να «τρέξουν» τα έργα;

Φήμες λένε –και θέλω πραγματικά να μην ισχύουν- ότι η Γενική Γραμματέας του Υπουργείου κωλυσιεργεί, γιατί ακριβώς θέλει να αποσπάσει περισσότερα χρήματα για τη Βεργίνα. Ορθώς να τα αποσπάσει για τη Βεργίνα, αλλά να μην αδικηθεί η Αμφίπολη σε βάρος οποιασδήποτε άλλης αρχαιολογικής ανακάλυψης και δραστηριότητας.

Πρέπει να θυμίσουμε για την ιστορία, κυρία Υπουργέ, ότι το 2012-2014 δόθηκαν 570.000 ευρώ από επιχορηγήσεις του Υπουργείου και από χορηγίες για την ανασκαφική δραστηριότητα στην Αμφίπολη, χρήματα που, κυρία Υπουργέ, έπιασαν τόπο δίχως άλλο. Δώρισαν στη χώρα μας αυτή την παγκόσμια δημοσιότητα, έφεραν στο φως αυτόν τον περίβολο, που ξεκίνησε από τα λίγα μόλις μέτρα και έφτασε στην πλήρη αποκάλυψη του περιβόλου και όλου αυτού του ταφικού μνημείου. Τι θα έπρεπε να κάνει η επόμενη πολιτική ηγεσία; Να πιάσει αυτή την τεράστια ευκαιρία και να κάνει όλες εκείνες τις απαραίτητες εργασίες, τις μελέτες, ό,τι χρειαζόταν, κυρία Υπουργέ, προκειμένου αυτό το μνημείο -με τον συνδυασμό όλων των άλλων πολιτιστικών θησαυρών που διαθέτει- να καταστεί, κυρία Υπουργέ, επισκέψιμο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Χίλια πεντακόσια άτομα επισκέφθηκαν τον απομακρυσμένο, τον ξεχασμένο Νομό Σερρών, κυρία Υπουργέ, το Μουσείο της Αμφίπολης -το οποίο είναι εξαιρετικό και είμαι σίγουρη ότι θα έρθετε να το επισκεφθείτε- το Σαββατοκύριακο σε κάτι το οποίο ήταν ατελές και σήμερα εκεί κυριαρχεί η εγκατάλειψη και το παράπονο. Όμως, μόνο έτσι θα έρθει η ανάπτυξη.

Σας άκουσα, όταν αναλάβατε τα ηνία του Υπουργείου Πολιτισμού –γεγονός για το οποίο σας εύχομαι πραγματικά καλή επιτυχία- στην ομιλία σας στον προϋπολογισμό να λέτε ότι ήρθε η στιγμή να συνδεθεί ο πολιτισμός με την παιδεία, τον τουρισμό και την παραγωγικότητα. Χάρηκα ειλικρινά, κυρία Υπουργέ, αλλά για να γίνουν όλα αυτά τα οποία εξαγγέλλετε και τα οποία είμαι σίγουρη ότι θέλετε να τα εφαρμόσετε, πρέπει στην πράξη να δούμε αυτά που μας προσφέρουν η ιστορία μας, ο πολιτισμός μας απλόχερα και να τα αξιοποιήσουμε.

Χρήματα, κυρία Υπουργέ, θα μπορούσαν να εισρεύσουν τώρα και στο μέλλον από την ορθή εκμετάλλευση, από την αξιοποίηση αυτού του ακτινοβόλου μνημείου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, ολοκληρώστε.

**ΦΩΤΕΙΝΗ ΑΡΑΜΠΑΤΖΗ:** Τελειώνω, κύριε Πρόεδρε.

Θέλω, λοιπόν, κυρία Υπουργέ, απ’ αυτό το Βήμα να σας καλέσω να έρθετε να επισκεφθείτε την Αμφίπολη. Είμαι σίγουρη ότι εσείς, που με τέτοια καλλιτεχνική επάρκεια έχετε υπηρετήσει την τέχνη και όλους τους τραγωδούς μας, θα συγκλονιστείτε από την εικόνα που θα αντικρύσετε εκεί. Και όχι μόνο από την εικόνα της ομορφιάς και του αρχαίου κάλλους και αυτής της πολιτιστικής κληρονομιάς, αλλά και από την εικόνα της εγκατάλειψης.

Σας καλώ, λοιπόν, να μου πείτε, γιατί υπήρξε και μια δέσμευση του Πρωθυπουργού…

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Κλείνω, κύριε Πρόεδρε.

Υπήρξε μια δέσμευση του Πρωθυπουργού, όπως μετέφερε ο Περιφερειάρχης Κεντρικής Μακεδονίας, ότι θα δοθεί στην Αμφίπολη αυτό που της αξίζει. Θέλω, λοιπόν, να μου πείτε το χρονοδιάγραμμα, για να καταστεί αυτό το μνημείο επιτέλους επισκέψιμο.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας παρακαλώ να φροντίσουμε λίγο τον χρόνο, γιατί έχουμε και άλλες ερωτήσεις και, κυρίως, γιατί ακολουθεί νομοθετική εργασία σήμερα στη Βουλή. Σας παρακαλώ θερμά να είμαστε συνεπείς ως προς τον χρόνο.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Θα ήθελα να τονίσω ότι υπάρχει διαφορά ανάμεσα στη δημοσιότητα, που είναι καλή, το να γνωρίζει κάποιος αυτή τη σπουδαία ανακάλυψη και στη βιασύνη, στην οποία ωθούνται οι αρχαιολόγοι να αντιμετωπίσουν ένα τόσο σπουδαίο εύρημα. Υπάρχει μεγάλη διαφορά.

Αυτά τα ευρήματα είναι μια κληρονομιά αιώνων και θα παραμείνουν μετά την αποκάλυψή τους κληρονομιά αιώνων και η βιασύνη στη δεδομένη στιγμή, με την οποία καλούνται να τα φροντίσουν και να τηρήσουν την επιστημονική δεοντολογία, έτσι ώστε να αποκατασταθούν σωστά για τις επόμενες γενιές, είναι καθοριστική και κομβική και δεν πρέπει να το ξεχνάμε. Έχουμε πολλά παραδείγματα ανασκαφών, που έγιναν σε παλαιότερες εποχές πρόχειρα, βιαστικά και πόσο δύσκολο είναι σήμερα οι αρχαιολόγοι να τα αποκαταστήσουν επιστημονικά σωστά. Επομένως είναι άλλο πράγμα η δημοσιότητα και άλλο πράγμα η σωστή αποκατάσταση του μνημείου.

Η αρχαιολογική κοινότητα, η οποία θέλω να πω και να τονίσω ότι κάνει μια πολύ σπουδαία δουλειά σε όλη την Ελλάδα και είμαστε ευγνώμονες στους αρχαιολόγους, δέχθηκε μια πολύ μεγάλη πίεση να επιταχύνει τους ρυθμούς με κίνδυνο να διακινδυνεύσει το μνημείο.

Τώρα, όσον αφορά την επισκεψιμότητα, βεβαίως, θέλουμε την επισκεψιμότητα. Είναι κανείς τρελός να μη θέλει την επισκεψιμότητα; Όμως, όταν το μνημείο δεν είναι έτοιμο να δεχθεί επισκέπτες, είναι πάρα πολύ επικίνδυνο να καταστραφούν πολύ σημαντικά κομμάτια και δείγματα, που είναι απαραίτητα για τη μελέτη και για την αποκατάσταση του μνημείου.

Πρέπει κανείς, λοιπόν, να είναι πάρα πολύ προσεχτικός και να μην βιάζεται. Πρέπει να δοθεί στους πολίτες, πρέπει να είναι επισκέψιμο, αλλά όταν ολοκληρωθούν οι εργασίες του. Άλλωστε, βλέπετε ότι έχουμε δώσει προτεραιότητα στους διαδρόμους, στη δυνατότητα των επισκεπτών να βρεθούν στο μνημείο.

Επίσης, θα ήθελα να τονίσω κάτι που αναφέρεται στην επερώτησή σας για τις απαλλοτριώσεις. Όπως καταλαβαίνετε, για να μπορέσει να συνεχίσει η ανασκαφή στο μνημείο, είναι απαραίτητες οι απαλλοτριώσεις, αλλιώς δεν μπορούν οι αρχαιολόγοι να μπαίνουν σε ιδιωτικές περιουσίες. Είναι μια απαραίτητη, αρχική υποχρέωση του Υπουργείου, το οποίο Υπουργείο έχει ανταποκριθεί και έχει ήδη απαλλοτριώσει τις απαραίτητες εκτάσεις.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ, κυρία Υπουργέ.

Ακολουθεί η έκτη με αριθμό 259/29-11-2016 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, σχετικά με τη θέση του Γενικού Διευθυντή στο Ελληνικό Φεστιβάλ.

Θα απαντήσει η Υπουργός κ. Λυδία Κονιόρδου.

Κυρία Κεφαλίδου, έχετε τον λόγο για δύο λεπτά στην πρωτολογία σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Καλημέρα σε όλους.

Να ευχηθώ και επίσημα καλή επιτυχία στο έργο σας, αν και με τον προϋπολογισμό που ακούσαμε τις τελευταίες μέρες έχω την αίσθηση ότι το θέμα του πολιτισμού είναι ήδη ναρκοθετημένο.

Κυρία Υπουργέ, το θέμα έχει χάσει, βέβαια, την επικαιρότητά του, διότι οι εξελίξεις ήταν μέσα στον Νοέμβρη. Μιλάμε, λοιπόν, για αυτό το σήριαλ, που παρακολουθήσαμε όλοι, κυρίως μέσα από τον Τύπο -είχε και λίγα στοιχεία φαρσοκωμωδίας- για την υπόθεση του Φεστιβάλ Αθηνών.

Στις 29 Νοεμβρίου, λοιπόν, την επόμενη μέρα, αφού είχε κατατεθεί επίκαιρη ερώτηση, υπάρχουν δημοσιεύματα, που εμφανίζουν τον καλλιτεχνικό διευθυντή του Φεστιβάλ, ο οποίος να θυμηθούμε λίγο ότι ήρθε πραγματικά στο «και πέντε» μετά την απομάκρυνση του κ. Λούκου και το φιάσκο Φαμπρ να σώσει το Φεστιβάλ πέρυσι το καλοκαίρι, ο οποίος ουσιαστικά σε ένα απολογισμό-ποταμό καταγγέλλει πρόεδρο και αντιπρόεδρο του Διοικητικού Συμβουλίου του Φεστιβάλ, λέγοντας ότι υπονομεύεται το έργο του και ότι υπάρχει μια οργανωμένη προσπάθεια -να το πω λαϊκά- να μπουν τρικλοποδιές και να μην καταφέρει να ασκήσει τελικά τα καθήκοντά του ούτε στο ελάχιστο.

Το Ελληνικό Φεστιβάλ, σύμφωνα με αυτά που λέει ο καλλιτεχνικός διευθυντής, χρεώνεται με ένα πρόστιμο σχεδόν ενός εκατομμυρίου από την πρόσληψη εργαζομένων εκτός διαδικασίας ΑΣΕΠ, με αποτέλεσμα να χάνουν και τη σύμβαση εργασίας που έχουν είκοσι εργαζόμενοι.

Στη συνέχεια ο καλλιτεχνικός διευθυντής ισχυρίζεται ότι υπάρχει και ένα οργανόγραμμα, που έχει κατατεθεί από τον Ιούλιο, το οποίο θα μπορούσε να οδηγήσει σε μόνιμες προσλήψεις ΑΣΕΠ, καθώς και ένας απολογισμός. Όμως, όλα αυτά περνάνε, χωρίς καμμία απολύτως διάθεση για να υπάρξει εξέλιξη.

Στη συνέχεια, στον απολογισμό του, ούτε λίγο ούτε πολύ ο κ. Θεοδωρόπουλος μας αποκαλύπτει ότι υπάρχει μια κακοδαιμονία στο Φεστιβάλ Αθηνών, που προσομοιάζει πάρα πολύ με την ελληνική δημόσια διοίκηση. Έχουμε αδιαφάνεια στη διαχείριση των οικονομικών, μια εξουσιολαγνεία, παραλείψεις, η αίσθηση ότι το δημόσιο είναι τσιφλίκι μας. Αυτά αναφέρονται από ανθρώπους που έχουν μπει στο Διοικητικό Συμβούλιο από τον προκάτοχό σας, όπως και ο ίδιος ο κ. Θεοδωρόπουλος.

Υπάρχει, λοιπόν, μια εικόνα η οποία δεν μας δίνει και την προοπτική ότι αυτό το πράγμα μπορεί να συνεχίσει και να υπάρχει καλή συνεργασία.

Σε αυτό το περιβάλλον, στις 18 Νοεμβρίου υπάρχει προκήρυξη για την πλήρωση της θέσης του Γενικού Διευθυντή, η οποία είναι μια θέση απόλυτα θεσμικά κατοχυρωμένη από τον ιδρυτικό νόμο του Φεστιβάλ. Είναι θέση ευθύνης, σε αντιδιαστολή με αυτή του Καλλιτεχνικού Διευθυντή. Και υπάρχει και συγκεκριμένη περιγραφή των προσόντων που πρέπει να διαθέτει κάποιος.

Η προκήρυξη αναρτάται στη «ΔΙΑΥΓΕΙΑ», όπως όφειλε. Και την ίδια μέρα υπάρχουν άλλα δημοσιεύματα που λένε ότι γίνεται μια προσπάθεια, με επιστολή που έχετε στείλει εσείς, να παγώσετε όλη αυτή τη διαδικασία, πράγμα που με βάση τον ιδρυτικό νόμο είναι αποκλειστική αρμοδιότητα του Διοικητικού Συμβουλίου του Φεστιβάλ.

Δεν χρειάζεται να σας πω ότι τα δημοσιεύματα αναφέρονται και σε ονόματα, ότι όλο αυτό γίνεται διότι φωτογραφίζεται ο κ. Δούρος, ο οποίος έχει εκπαραθυρωθεί από τον κ. Μπαλτά και αυτός είναι ένας τρόπος για να επιστρέψει στα καλλιτεχνικά δρώμενα της χώρας.

Πάμε στο ουσιαστικό θέμα. Ο γενικός διευθυντής έχει μια πολύ σημαντική αποστολή, μια πολύ σημαντική αρμοδιότητα: να ετοιμάσει τον φάκελο που πρέπει να υποβληθεί μέχρι τις 31 Ιανουαρίου του 2017 στο Περιφερειακό Επιχειρησιακό Πρόγραμμα «Αττική 2014 - 2020». Αν δεν υπάρξει η έγκαιρη προετοιμασία, κινδυνεύουν να χαθούν 900.000 ευρώ, χρήματα τα οποία ο πολιτισμός τα έχει πολύ – πολύ μεγάλη ανάγκη.

**ΠΡΟΕΔΡΕΥΩΝ (Σπυρίδων Λυκούδης):** Κυρία Κεφαλίδου, έχετε και τη δευτερολογία σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Τελειώνω. Πάρτε λίγο χρόνο από τη δευτερολογία μου, κύριε Πρόεδρε. Δεν υπάρχει λόγος.

Επομένως φτάνουμε στην αντικατάσταση όλου του Διοικητικού Συμβουλίου, το οποίο ξηλώνεται από εσάς, χωρίς να ξέρουμε, βέβαια, για τα πεπραγμένα του. Δεν υπάρχει επαρκής αιτιολογία γι’ αυτό. Και ακολουθεί ο ορισμός του καινούργιου προέδρου του Διοικητικού Συμβουλίου, του κ. Μηλιού, και των μελών, τα οποία οφείλω να πω ότι είναι αξιόλογες προσωπικότητες, άνθρωποι του πολιτισμού.

Είναι προφανές, λοιπόν, κυρία Υπουργέ, ότι υπάρχει ένα εκρηκτικό περιβάλλον στο Φεστιβάλ. Και, δυστυχώς, φαίνεται ότι το Υπουργείο Πολιτισμού δεν έχει καταστρώσει κανένα στρατηγικό σχέδιο, αλλά επικρατεί ένα χάος, όπου ο πολιτισμός -για να χρησιμοποιήσω και τα δικά σας λόγια- δείχνει να μην μπορεί να δώσει καμμία μορφή.

Επομένως θέλω να σας ρωτήσω ποιες θεσμικές λύσεις για τα σοβαρότατα προβλήματα που υπάρχουν στο Ελληνικό Φεστιβάλ και έχουν δει το φως της δημοσιότητας θα δώσετε, πέρα από την αλλαγή των προσώπων και σε ποιες ενέργειες σκοπεύετε να προχωρήσετε για την εξυγίανση του χώρου και κυρίως για την έγκαιρη προετοιμασία για το Φεστιβάλ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Σας ευχαριστώ πολύ, κυρία Κεφαλίδου, για τις ευχές σας και σας ευχαριστώ που, έστω και καθυστερημένα, μας δίνετε τη δυνατότητα να ξεκαθαρίσουμε κάποια πράγματα για το θέμα του Φεστιβάλ.

Όπως η ίδια παραδεχτήκατε, ο κ. Θεοδωρόπουλος, κυριολεκτικά την τελευταία στιγμή, έσωσε αυτόν τον θεσμό. Παρουσίασε ένα σοβαρό έργο και έτσι αυτή τη στιγμή είμαστε σε θέση να μπορούμε να μιλάμε για τη συνέχεια του Φεστιβάλ.

Το Φεστιβάλ πέρασε δύσκολες στιγμές. Δεν χρειάζεται να ξαναγυρίζουμε, όμως, σε αυτές. Αυτή τη στιγμή το Φεστιβάλ έχει μπει σε μια καινούργια τροχιά, με ένα νέο Διοικητικό Συμβούλιο, το οποίο μπορεί πραγματικά να συνεργαστεί και να παραγάγει έργο.

Θέλω να τονίσω κάτι. Επειδή αναφερθήκατε σε ξήλωμα, δεν είναι ξήλωμα. Προσπαθούμε να βρούμε την καλύτερη λύση, εξαντλώντας τον διάλογο, εξαντλώντας την προσπάθεια να γεφυρωθούν οι αντιθέσεις. Βλέπαμε ότι, δυστυχώς, αυτό δεν μπορεί να γίνει και έτσι με μεγάλο σεβασμό στις προσωπικότητες του προηγουμένου Δ.Σ. –άλλωστε, με πολλούς από αυτούς είμαστε σε επαφή και δεν μας χωρίζει τίποτα- έπρεπε να προχωρήσουμε σε ένα καινούργιο Δ.Σ., για να σωθεί ο θεσμός και να παραγάγει έργο.

Όσον αφορά τους εργαζόμενους -θέμα για το οποίο έχουμε πολύ μεγάλη ευαισθησία- θελήσαμε να επαναπροσληφθούν άμεσα. Μέσα σε αυτό το περιβάλλον και την ατμόσφαιρα σύγκρουσης θελήσαμε να αποφασίσουμε συνολικά για τους εργαζόμενους, μόλις ξεκαθαρίσει το τοπίο. Οι εργαζόμενοι του Φεστιβάλ ήρθαν στο Υπουργείο και τους υποσχέθηκα προσωπικά ότι δεν διακινδυνεύει η θέση τους. Και άμεσα, με το που ολοκληρώθηκε το καινούργιο Διοικητικό Συμβούλιο, έγινε η νόμιμη -το τονίζω, η νόμιμη- ανανέωση των συμβάσεων που τόσα χρόνια ήταν σε εκκρεμότητα κι έγινε βάσει νόμου η επαναπρόσληψή τους.

Όσον αφορά το οργανόγραμμα, χαίρομαι πάρα πολύ που το λέτε, γιατί, δυστυχώς, όλα αυτά τα χρόνια όχι μόνο το Φεστιβάλ Αθηνών, αλλά και πολύ σημαντικοί εποπτευόμενοι φορείς -και τονίζω, όχι με ευθύνη του τελευταίου χρόνου- είχαν αφεθεί να λειτουργούν χωρίς οργανόγραμμα. Ήταν μια κινούμενη άμμος, όπου δεν υπήρχε σαφής προσδιορισμός των αρμοδιοτήτων, με αποτέλεσμα να συμβαίνουν όλα αυτά τα «τραγελαφικά», όπως τα αποκαλέσατε εσείς, στο παρελθόν.

Ήδη από την προηγούμενη θητεία του κ. Μπαλτά -και το τονίζω αυτό- και των συνεργατών του έχει ξεκινήσει μια προσπάθεια να μπουν οργανογράμματα. Το οργανόγραμμα για το Φεστιβάλ είναι έτοιμο. Καθυστερούσε χωρίς λόγο από το προηγούμενο Διοικητικό Συμβούλιο με κίνδυνο να μην υπάρξει νόμιμη επαναπρόσληψη. Εμείς το προχωράμε και είναι έτοιμο να ισχύσει.

Αναφορικά με τον γενικό διευθυντή: Το Διοικητικό Συμβούλιο ενώ ήξερε ότι η παρουσία του ήταν υπό κρίση, ήξερε ότι έπρεπε να ληφθεί μια απόφαση, προχώρησε σε μια ανακοίνωση διευθυντή. Η εικόνα, λοιπόν, που είχαμε ήταν πάρα πολύ φτωχή, γιατί ποιος άνθρωπος θα έρθει να αναλάβει μια τόσο σημαντική θέση σε έναν φορέα στον οποίο δεν έχει ξεκαθαρίσει το τοπίο;

Θελήσαμε, λοιπόν, προσωρινά να αναστείλουμε αυτή την προκήρυξη και άμεσα, με το που μπήκε το καινούργιο Διοικητικό Συμβούλιο, ανανεώσαμε την προκήρυξη και της δώσαμε μια μικρή παράταση, ώστε να δοθεί η ευκαιρία σε περισσότερους ανθρώπους να υποβάλουν την υποψηφιότητά τους και έτσι να έχουμε το καλύτερο δυνατό αποτέλεσμα.

Σας διαβεβαιώνω ότι αυτή τη στιγμή η ατμόσφαιρα στο Φεστιβάλ είναι πάρα πολύ αρμονική, δουλεύει.

Για να απαντήσω στο τελευταίο ερώτημά σας για τη συνέχεια και για το αν κινδυνεύει η χρηματοδότηση από το ΕΣΠΑ και με την περιφέρεια, ήδη στη δεύτερη συνεδρίαση το καινούργιο Διοικητικό Συμβούλιο έλαβε την απόφαση να δοθεί σε εταιρεία η προώθηση αυτού του προγράμματος, έτσι ώστε να μη χαθεί χρόνος και να κερδηθεί άμεσα.

Επομένως βλέπετε ότι το Φεστιβάλ είναι σε μια πολύ καλή πορεία. Σας διαβεβαιώ γι’ αυτό. Ήδη, οι προτάσεις του Διοικητικού Συμβουλίου και του καλλιτεχνικού διευθυντή είναι απόλυτα ταυτισμένες με τις δικές μας προτεραιότητες και εκπαιδευτικά και σε σύνδεση με άλλα μέρη της Ελλάδας, έτσι ώστε να μην είναι μόνο στον δικό του χώρο, αλλά να δημιουργήσει συνεργασίες και με άλλες περιοχές της Ελλάδας.

Επομένως θέλω να πω ότι είμαστε πολύ ευχαριστημένοι από την πορεία του Φεστιβάλ αυτή τη στιγμή. Σας διαβεβαιώ ότι θα παραγάγει το έργο του με τον καλύτερο τρόπο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ.

Κυρία συνάδελφε, θέλετε να προσθέσετε κάτι;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Θέλω να ευχαριστήσω την κυρία Υπουργό. Να της πω, βέβαια, ότι δεν μπορεί πλέον να αναφέρεται στο παρελθόν, διότι επί είκοσι δύο μήνες τώρα η Κυβέρνησή σας είναι αυτή η οποία παίρνει τις σημαντικές αποφάσεις. Είστε η τρίτη Υπουργός Πολιτισμού, άρα, δεν υπάρχει πλέον περιθώριο για αναφορές στο παρελθόν. Κρινόμαστε όλοι από την πορεία μας. Και επειδή άκουσα με πολλή προσοχή και παρακολούθησα και την ομιλία σας στον προϋπολογισμό, εγώ δεν αρνούμαι, πραγματικά, ούτε τις αγαθές σας προθέσεις ούτε τα μεγάλα σχέδια για τον πολιτισμό, που εσείς προσωπικά έχετε.

Όμως, δεν μπορώ να παραβλέψω ότι θα έπρεπε να έχουν σχεδιαστεί, συγκεκριμενοποιηθεί και ποσοτικοποιηθεί -να είναι και κοστολογημένα ακόμη- προγράμματα του Υπουργείου Πολιτισμού πριν από τη δική σας θητεία, ώστε να υπάρχει ένας συνολικός σχεδιασμός της Κυβέρνησης για το πού πάμε, ποια είναι η στόχευσή μας, ποιες είναι οι προτεραιότητές μας.

Αυτό, λοιπόν, δεν το βλέπουμε πουθενά. Και θα ήθελα πραγματικά -τουλάχιστον σε ό,τι σας αφορά- να αποφύγετε αυτό που μέχρι τώρα έχουμε συνηθίσει να βλέπουμε, δηλαδή, οργανισμούς που εποπτεύει το Υπουργείο Πολιτισμού, να καταντούν να είναι αποθήκη που τακτοποιούνται οι κυβερνητικές υποχρεώσεις ή υποχρεώσεις στη βάση -όπως πολύ ωραία το είπατε- της ανθρώπινης βιοποικιλότητας του ΣΥΡΙΖΑ.

Θα έλεγα, λοιπόν, ότι επειδή ο εκάστοτε Υπουργός Πολιτισμού αυτής της Κυβέρνησης ουσιαστικά πορεύεται μόνος του σε αυτό το χάος, αντιμετωπίζοντας πρόχειρα και συμπτωματικά το θέμα «πολιτισμός», που για μας θα πρέπει να είναι η πρώτη προτεραιότητα -για την Ελλάδα είναι η βαριά βιομηχανία μας, δεν θα σταματήσουμε να το λέμε- θα πρέπει, με τις ελάχιστες υλικές δυνατότητες που μας δίνει ο προϋπολογισμός, να το αντιμετωπίσουμε με σοβαρότητα και να κάνουμε το ανθρωπίνως δυνατόν, γιατί αρμόζει στη χώρα που γέννησε τον πολιτισμό αυτόν. Είναι το ελάχιστο που μπορούμε να κάνουμε.

Και ελπίζω ότι με αυτά που μου είπατε, τουλάχιστον σε σχέση και με το ανθρώπινο δυναμικό, που έχει στελεχώσει το Ελληνικό Φεστιβάλ, με τους ανθρώπους, δηλαδή, οι οποίοι τόσα χρόνια συνεργάζονται με το Ελληνικό Φεστιβάλ, έχουν αποκτήσει μια τεχνογνωσία και έχουν πια μόνιμες συμβάσεις εργασίας, ο θεσμός να μπορέσει να βρει τη θέση που του αξίζει.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Είμαι ο τελευταίος άνθρωπος που θα μείνω στο παρελθόν. Χρησιμοποιώ τη ρήση του Ελύτη «πρόσω ολοταχώς». Όμως, δεν μπορώ να μην πω αυτό που έχω ζήσει ως πολίτης και ως καλλιτέχνης όλα αυτά τα χρόνια. Δεν μπορώ να μην πω αυτό που συναντάω στο Υπουργείο, που δεν είναι αποτέλεσμα του τελευταίου χρόνου, αλλά η συσσώρευση πράγματων, τα οποία δεν τακτοποιήθηκαν όταν έπρεπε. Και τώρα, εν μέσω κρίσης, πρέπει να έχουμε ευέλικτους οργανισμούς, οι οποίοι θα ανταποκρίνονται γρήγορα στις προκλήσεις αυτής της εποχής. Γι’ αυτό πρέπει να ξεκινήσουμε με το να βάλουμε μια τάξη στα του οίκου τους. Αυτό οφείλω να το πω.

Και, επίσης, οφείλω να πω ότι έχει γίνει ήδη προσπάθεια, την οποία εμείς προχωράμε, γιατί πιστεύω στη συνέχεια -δεν ανακαλύπτουμε συνέχεια την πυρίτιδα- να προχωρήσουν οι ενέργειες από τις προηγούμενες θητείες των Υπουργών Πολιτισμού.

Η ερώτησή σας η επόμενη, αυτό που θίξατε, δηλαδή, πριν, για το γενικότερο προγραμματισμό, ανήκει ίσως σε μια άλλη ερώτηση. Δεν μας επιτρέπει ο χρόνος αυτή τη στιγμή να αναπτύξουμε τον προγραμματισμό.

Ξέρετε πολύ καλά, ωστόσο, ότι είμαστε σε ένα κομβικό σημείο, σε ένα σταυροδρόμι, με ένα πολύ μεγάλο σοκ που υφίσταται η χώρα και χρειάζεται τα αντανακλαστικά να μπορέσουν να ανταποκριθούν σε αυτή την καινούργια πρόκληση.

Εγώ ανήκω σε αυτούς τους ανθρώπους που θεωρούν ότι η ανάγκη και οι φωνές των πολιτών θα δείξουν έναν σωστό δρόμο μαζί με τον σχεδιασμό του Υπουργείου. Δεν είμαστε από αυτούς που θα καπελώσουμε τους πολίτες με στρατηγικές και απόψεις εκ των άνω.

Οφείλουμε να αφουγκραστούμε -και αυτό κάνουμε- τις κινήσεις των πολιτών, τις ανάγκες που έχει η χώρα, έτσι ώστε με αυτά τα ελάχιστα χρήματα που έχουμε, να μπορέσουμε να ανταποκριθούμε και να τα αξιοποιήσουμε στο μέγιστο. Είναι επιτακτική ανάγκη αυτή τη στιγμή. Πρέπει να αλλάξει η νοοτροπία μας, να μπορέσουμε να συνεργαστούμε, να κάνουμε περικοπές όσο το δυνατόν περισσότερο περιττής σπατάλης, κάτι που, δυστυχώς, στο παρελθόν έγινε κατά κόρον.

Γι’ αυτό σας διαβεβαιώ ότι το έργο μας θα το επιτελέσουμε με πολύ μεγάλη σοβαρότητα και με πολύ μεγάλη ευθύνη.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Ακολουθεί η έβδομη με αριθμό 175/7-11-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την ανάγκη να θεσμοθετηθεί άμεσα ο ειδικός ακατάσχετος λογαριασμός για όλες τις επιχειρήσεις.

Στην επίκαιρη ερώτηση θα απαντήσει η Υφυπουργός Οικονομικών κ. Αικατερίνη Παπανάτσιου.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Νομίζω ότι τα στοιχεία για τις επιχειρήσεις που ήδη έχουν κλείσει και για τις επιχειρήσεις που αγωνίζονται να επιβιώσουν μέσα σε μια δύσκολη οικονομικά περίοδο δείχνουν ότι, πραγματικά, θα υπάρξει μεγάλο πρόβλημα από την επέκταση των ηλεκτρονικών συναλλαγών με βάση το νομοσχέδιο που συζητάτε, κατά σύμπτωση, σήμερα στην Ολομέλεια και θα πρέπει να ληφθεί πρόνοια, ούτως ώστε να διασφαλιστεί η λειτουργία τους από τη δέσμευση των λογαριασμών, που γίνονται σήμερα κατά κόρον, από το ελληνικό δημόσιο, από ταμεία ή από τρίτους.

Συγκεκριμένα θα πρέπει να υπάρξει ένας ειδικός ακατάσχετος λογαριασμός για τους επαγγελματίες, τους αγρότες, τις επιχειρήσεις, με βάση τον οποίον θα μπορούν να διεξάγονται και οι εισπράξεις μέσω των POS, που θα επεκταθεί ούτως άλλως η εγκατάσταση και η λειτουργία τους, να διεξάγονται οι καταβολές των αμοιβών των εργαζομένων, οι καταβολές κοινωνικών εισφορών και κάθε λειτουργικό έξοδο ή αμοιβή και δικαίωμα προμηθευτή, προκειμένου να μπορεί να συνεχίσει τη λειτουργία απρόσκοπτα η επιχείρηση από τις κατασχέσεις, στις οποίες προαναφέρθηκα.

Ο κ. Τρύφων Αλεξιάδης σε προηγούμενη ερώτηση, την οποία είχαμε υποβάλει, είχε δεσμευθεί. Μάλιστα, είχαμε καταθέσει και σχέδιο τροπολογίας για τη θεσμοθέτηση του λογαριασμού. Πλην, όμως, μέχρι σήμερα δεν έχουμε δει κάποια εξέλιξη.

Το ερώτημα είναι: Τι υπάρχει από την πλευρά σας σήμερα για τον ειδικό ακατάσχετο επαγγελματικό - επιχειρηματικό λογαριασμό;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, πραγματικά ο ειδικός ακατάσχετος λογαριασμός είναι ένα εργαλείο στα χέρια των επιχειρηματιών. Όμως, αυτή τη στιγμή θεωρούμε ότι με τα εργαλεία που έχουμε, θα μπορέσουμε -τουλάχιστον εν μέρει- να λύσουμε ζητήματα κατάσχεσης εισοδημάτων των επαγγελματιών.

Κατ’ αρχάς, υπάρχει η διάταξη του άρθρου 30, της παραγράφου 4 του Κώδικα Είσπραξης Δημοσίων Εσόδων, η οποία παρέχει την ευχέρεια στον προϊστάμενο της ΔΟΥ, μετά από σχετική αίτηση του οφειλέτη, να περιορίσει, με αιτιολογημένη απόφαση, το ποσό ή το ποσοστό της κατάσχεσης που υποβλήθηκε. Αυτό αφορά γενικά όλους τους πολίτες.

Ένα δεύτερο στοιχείο αφορά το ακατάσχετο των καταθέσεων σε πιστωτικά ιδρύματα για ένα και μοναδικό ατομικό ή κοινό λογαριασμό, σε ένα μόνο πιστωτικό ίδρυμα για κάθε φυσικό πρόσωπο -κατά συνέπεια και για τα φυσικά πρόσωπα που ασκούν ελεύθερο επάγγελμα ή έχουν ατομική επιχείρηση- μέχρι το ποσό των 1.250 ευρώ, κάτι που νομοθετήσαμε εμείς με τον ν.4336/2015.

Για τη μερίδα των επιχειρηματιών, που έχουν επιχειρήσεις -και γι’ αυτόν τον λόγο δεν φέρνουμε ακόμη κάτι σε σχέση με τον ακατάσχετο λογαριασμό- υπάρχει το νομοθέτημα, που έρχεται σε λίγες μέρες, του εξωδικαστικού συμβιβασμού, όπου σε αυτό πλέον θα μπορεί ο επιχειρηματίας να βρει κάποιον τρόπο να λύσει τις διαφορές του, ούτως ώστε να μην προκύπτουν οφειλές προς το δημόσιο που θα χρειάζεται να προχωρήσει στον ακατάσχετο λογαριασμό.

Θεωρούμε ότι μετά τον εξωδικαστικό συμβιβασμό θα δούμε πώς θα προχωρήσει, τι θα συμπεριλαμβάνει και θα εξετάσουμε περαιτέρω το θέμα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, δεν μας είπατε τίποτα. Πρώτον, το ακατάσχετο των 1.250 αφορά τη ζωή, τη διαβίωση των ανθρώπων. Δεν έχει καμμιά σχέση με επιχειρήσεις και επαγγέλματα. Αν ανατρέξετε και στην εισηγητική έκθεση στη διάταξη αυτή καθαυτή, θα δείτε ότι αφορά τη διαβίωση του ανθρώπου και της οικογένειάς του.

Εδώ μιλάμε για τη θεσμοθέτηση ειδικού επαγγελματικού ακατάσχετου λογαριασμού -και επιχειρήσεων βεβαίως- αγροτών, εμπόρων, ανεξάρτητα αν δραστηριοποιούνται στον πρωτογενή, στον δευτερογενή ή στον τριτογενή τομέα, με βάση τον οποίο θα διεξάγονται οι εισπράξεις και οι καταβολές που αφορούν εργαζόμενους -μισθούς, ασφάλιστρα- που αφορούν την πληρωμή των λειτουργικών δαπανών -ενέργεια, επικοινωνίες- τους προμηθευτές. Αυτό δεν έχει καμμία σχέση με τις διαδικασίες που μου λέτε είτε του εξωδικαστικού συμβιβασμού για ληξιπρόθεσμες οφειλές είτε για τα ζητήματα που προκύπτουν με τη ρύθμιση των προϊσταμένων των ΔΟΥ κ.λπ..

Μιλάμε για προστασία από κατασχέσεις του οποιουδήποτε της λειτουργίας μιας επιχείρησης. Φυσικά δεν ζητάει κανείς, αν υπάρχουν απεριόριστα κεφάλαια ή μεγάλα ποσά, να προστατεύονται αυτά από τις κατασχέσεις. Ζητάμε να προστατεύονται αυτά που δικαιούνται οι εργαζόμενοι, τα χρήματα των ασφαλιστικών ταμείων, των εταιρειών κοινής ωφέλειας, που παρέχουν ενέργεια και επικοινωνίες.

Ενώ, λοιπόν, ο κ. Αλεξιάδης το προηγούμενο διάστημα δεσμεύτηκε ότι θα αξιοποιήσει τις προτάσεις μας -τόσο τις δικές μας, βεβαίως, όσο και των κοινωνικών φορέων, της ΕΣΕΕ, της ΓΣΒΕΕ, όλων των επιμελητηρίων της χώρας- και μας διαβεβαίωσε ότι ήταν σε εξέλιξη και σε καλό δρόμο η διαπραγμάτευση με τους θεσμούς -όπως τους λέτε εσείς- για το θέμα της θεσμοθέτησης του ακατάσχετου λογαριασμού, σήμερα, με μεγάλη έκπληξη, δεν σας άκουσα να αναφερθείτε καθόλου σε αυτή την προοπτική και σε αυτή τη δέσμευση της Κυβέρνησης.

Έχετε αλλάξει άποψη ως Κυβέρνηση; Άλλαξε ο Υφυπουργός και άλλαξαν και τα πράγματα; Τελικά προτίθεστε ή δεν προτίθεστε να φέρετε διάταξη για να θεσμοθετήσετε τον ειδικό επαγγελματικό ακατάσχετο λογαριασμό;

Σε λίγο θα ξεκινήσει η συζήτηση του νομοσχεδίου. Έχουμε καταθέσει τροπολογία. Ποιο είναι το κώλυμά σας και δεν θέλετε να κάνετε αποδεκτή αυτή την πρόταση που σας κάνουμε, αφού με εξουσιοδοτική διάταξη θα μπορέσετε με κοινή υπουργική απόφαση να λύσετε όλα τα θέματα, και της εφαρμογής και του τρόπου με τον οποίο θα προσδιορίζεται το ύψος αυτού του ακατάσχετου λογαριασμού; Είναι εξουσιοδοτική, ουσιαστικά, η διάταξη που χρειάζεται. Νομίζω ότι πρέπει να αποδεχτείτε την πρότασή μας.

Θα ήθελα, επίσης, να ακούσω γιατί αρνείστε μέχρι τώρα. Υπάρχει κάποια εξέλιξη με τους θεσμούς στη διαπραγμάτευση που δεν σας το επιτρέπει; Ενημερώστε τη Βουλή. Χθες είχαμε μια συζήτηση και μια πολιτική αντιπαράθεση εδώ για ένα θέμα, το οποίο αμφισβητούνταν από την πλευρά των δανειστών ή των τεχνικών κλιμακίων ή δεν ξέρω ποιου άλλου. Για το συγκεκριμένο, χωρίς να μας πείτε ότι υπάρχει εμπόδιο, αρνείστε να φέρετε τη διάταξη. Ποιος είναι ο λόγος;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς θα ήθελα να αναφέρω την ΠΟΛ 1092/3-4-2014, που δίνει τη δυνατότητα στον προϊστάμενο της ΔΟΥ -παίρνοντας υπ’ όψιν τις διατάξεις του Κώδικα Είσπραξης Δημοσίων Εσόδων- μετά από αίτηση του φορολογουμένου να αποδεσμεύει το 50% της κατασχεθείσας απαίτησης σε πολλές περιπτώσεις, κάτι που δεν το ξέρουν πάρα πολλοί πολίτες. Το ποσοστό αυτό μπορεί να φτάνει και στο 70%.

Νομίζω ότι είναι ένα σημαντικό εργαλείο στα χέρια τους. Το αναφέρω απλώς για την ενημέρωση. Δεν κάνω καμμία αντιπαράθεση πάνω σε αυτά που είπε ο κ. Κεγκέρογλου για τον ακατάσχετο λογαριασμό.

Από εκεί και πέρα, όμως, θα ήθελα να πω για τα 1.250 ευρώ. Είναι για τις ατομικές επιχειρήσεις, ισχύει για όλα τα φυσικά πρόσωπα και αφορά μια μεγάλη μερίδα επιχειρηματιών –γύρω στις τετρακόσιες ενενήντα πέντε χιλιάδες επιχειρηματιών- που τουλάχιστον αυτό το ποσό ξέρουμε όλοι πάρα πολύ καλά πώς μπορούν να το ανακυκλώσουν και να μπορέσουν να λύσουν κάποια ζητήματα για τη λειτουργία της επιχείρησής τους.

Θα επανέλθουμε αργότερα, ίσως, για τον ακατάσχετο λογαριασμό, αφού δούμε πρώτα τι θα βελτιώσει ο εξωδικαστικός συμβιβασμός που θα έρθει στο επόμενο διάστημα.

Ποντάρουμε στον εξωδικαστικό συμβιβασμό ότι θα λύσει αρκετά ζητήματα και από εκεί και μετά, αν δούμε ότι υπάρχουν κενά, θα το επανεξετάσουμε και θα δούμε τι θα προχωρήσει.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Ακολουθεί η πέμπτη με αριθμό 291/13-12-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα οξυμμένα προβλήματα του Νοσοκομείου «Ευαγγελισμός».

Στην επίκαιρη ερώτηση θα απαντήσει ο Αναπληρωτής Υπουργός κ. Παύλος Πολάκης.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η κατάσταση των δημόσιων νοσοκομείων είναι δραματική και αυτό είναι γνωστό σε όλους. Βεβαίως, και το Νοσοκομείο «Ευαγγελισμός» δεν αποτελεί εξαίρεση, καθώς τα προβλήματα είναι τεράστια.

Και μάλιστα, πρόκειται για ένα νοσοκομείο το οποίο σηκώνει το τεράστιο, γιγάντιο βάρος της φροντίδας υγείας και περίθαλψης ασθενών, όχι μόνο γιατί σε αυτό προσέρχονται ασθενείς από όλη την επικράτεια, αλλά και γιατί τα τελευταία χρόνια και με το κλείσιμο μονάδων υγείας στην περιοχή της Αττικής, επωμίζεται έναν επιπλέον αριθμό ασθενών. Και βεβαίως, λόγω της οικονομικής κρίσης ο λαός μας, οι εργαζόμενοι, οι ασθενείς κατ’ επέκταση, απευθύνονται όχι μόνο στον «Ευαγγελισμό» αλλά γενικότερα προς τα δημόσια νοσοκομεία, με αποτέλεσμα να αυξάνεται ο αριθμός των ασθενών που προσέρχονται στα δημόσια νοσοκομεία.

Τα προβλήματα δεν διαφέρουν από αυτά που αντιμετωπίζει το σύνολο των νοσοκομείων στη χώρα μας, με τις τεράστιες ελλείψεις σε προσωπικό. Ενδεικτικά, με βάση τις καταγεγραμμένες ελλείψεις ειδικευμένων γιατρών, αυτές φθάνουν αυτήν τη στιγμή στους εκατόν τριάντα, ίσως και λίγο παραπάνω, με προοπτική ως το τέλος του χρόνου να προστεθούν περισσότεροι, αλλά και τους πρώτους μήνες του 2017 ακόμα περισσότεροι λόγω συνταξιοδότησης. Δηλαδή από τους εκατόν τριάντα με εκατόν τριάντα πέντε, να φθάσουν ίσως και στις εκατόν εξήντα με εκατόν εβδομήντα οι κενές θέσεις ειδικευμένων γιατρών. Οι προσλήψεις αντίστοιχα είναι αμελητέες, και κυρίως διέπονται από ελαστικές σχέσεις εργασίας, οκτάμηνης, δωδεκάμηνης, επικουρικής και πάει λέγοντας, δηλαδή ελαστικές σχέσεις εργασίας εν γένει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Ολοκληρώνω, κύριε Πρόεδρε.

Παράλληλα, τομείς όπως καθαριότητα, σίτιση, φύλαξη και τεχνικές υπηρεσίες δίνονται σε εργολάβους, με αποτέλεσμα και οι εργαζόμενοι σε αυτούς τους τομείς μέσω των εργολάβων να απολαμβάνουν μισθούς πείνας, να παραμένουν απλήρωτοι για μήνες, χωρίς μέτρα ασφάλειας και μονίμως με την απειλή της απόλυσης.

Βεβαίως, είναι πολλά τα θέματα. Στη δευτερολογία μου θα πω, κύριε Πρόεδρε, ορισμένα.

Σε αυτή, λοιπόν, την κατεύθυνση, η ερώτηση αφορά, όπως είπατε κι εσείς, το Νοσοκομείο «Ευαγγελισμός». Και ερωτάται ο Υπουργός τι μέτρα θα πάρει ή προτίθεται να πάρει, προκειμένου να αντιμετωπιστούν αυτά τα οξυμένα προβλήματα στο Νοσοκομείο «Ευαγγελισμός».

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ, κύριε Αντιπρόεδρε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Συνάδελφε στη Βουλή και στο λειτούργημα, κύριε Λαμπρούλη, θέλω να σας πω να μην αντιγράφετε κι εσείς τη δραματοποίηση της κατάστασης που κάνουν κάποιοι άλλοι, γιατί εσείς τουλάχιστον ασκείτε σοβαρή αντιπολίτευση.

Νομίζω ότι έχετε την ικανότητα να αναγνωρίσετε ότι ενώ κατά το έτος 2015 η προηγούμενη κυβέρνηση μάς παρέδωσε μια πρόβλεψη για τη χρηματοδότηση του «Ευαγγελισμού» από το Γενικό Λογιστήριο του Κράτους ύψους 57 εκατομμυρίων ευρώ από τον κρατικό προϋπολογισμό –έχετε κάνει ένα λάθος στην ερώτηση, ποτέ ο προϋπολογισμός του «Ευαγγελισμού» δεν είναι 200εκατομμύρια ευρώ-, στο τέλος του 2015 χρηματοδοτήσαμε, ακριβώς για να καλύψουμε και ανάγκες, με 72.639.000 ευρώ. Και το 2016 χρηματοδοτήθηκε με 68.370.000 ευρώ συν 3.400.000 ευρώ για το Οφθαλμιατρείο, με το οποίο αποτελούν κοινή διοίκηση, δηλαδή 71.770.000 ευρώ.

Επίσης, πρέπει να ξέρετε ότι φέτος ο «Ευαγγελισμός» χρηματοδοτήθηκε –και πρέπει να είναι στην τράπεζα σήμερα και τα υπόλοιπα μέχρι το νούμερο που θα πω- με περίπου 11 εκατομμύρια ευρώ από τον ΕΟΠΥΥ.

Αυτό το πράγμα, κύριε συνάδελφε, δεν έχει γίνει ποτέ. Επίσης, άλλες 900 χιλιάδες ευρώ περίπου είναι για το Οφθαλμιατρείο. Λοιπόν, η οικονομική στήριξη την οποία, εν μέσω των δεσμεύσεων, εν μέσω της ασφυκτικής πίεσης από τους δανειστές, εν μέσω της διαπραγμάτευσης, έχουμε δώσει στα δημόσια νοσοκομεία, δεν έχει ιστορικό προηγούμενο τα τελευταία χρόνια.

Δεύτερον, ξέρουμε πολύ καλά ότι το Νοσοκομείο «Ευαγγελισμός» είναι όντως η ναυαρχίδα του Εθνικού Συστήματος Υγείας. Είναι το μεγαλύτερο νοσοκομείο της χώρας, με τη μεγαλύτερη κίνηση, και στα τακτικά ιατρεία και στα χειρουργεία και σε μια σειρά από υποδομές κ.λπ..

Είναι σε εξέλιξη ένα ευρύ πρόγραμμα στήριξής του, όχι μόνο χρηματοδοτικό, αλλά και από πλευράς προσωπικού. Προσέξτε, στον «Ευαγγελισμό» σήμερα, με βάση τους οργανισμούς –αυτά τα κενά υπήρχαν και παλιά, δεν είναι μόνο τώρα-, προβλέπονται συνολικά δύο χιλιάδες εννιακόσιες τριάντα έξι θέσεις και από αυτές είναι επτακόσιες κενές από όλες τις ειδικότητες. Πρόβλημα ιδιαίτερο υπάρχει στην τεχνική υπηρεσία και στη διοικητική υπηρεσία. Το αναγνωρίζουμε και προγραμματίζουμε τη λύση του. Στη νοσηλευτική υπηρεσία οι προβλεπόμενες θέσεις είναι χίλιες διακόσιες ενενήντα εννιά και οι κενές είναι διακόσιες τριάντα οχτώ. Υπάρχει και ένα ευρύτατο πρόγραμμα για την κάλυψή τους. Θα πω κάποια πράγματα μετά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Είναι ένα από τα νοσοκομεία το οποίο δεν έχει μεγάλη έλλειψη ειδικευόμενων. Δηλαδή σε τετρακόσιες πενήντα πέντε οργανικές θέσεις ειδικευομένων αυτήν τη στιγμή υπηρετούν τετρακόσιες πενήντα δύο, όταν συνολικά στη χώρα σε εννέα χιλιάδες θέσεις ειδικευόμενων έχουμε επτά χιλιάδες που υπηρετούν. Λείπουν δύο χιλιάδες. Στους ιατρούς του ΕΣΥ προβλέπονται τριακόσιοι ενενήντα επτά και λείπουν εκατόν τριάντα τέσσερις. Υπάρχει και εκεί πρόγραμμα κάλυψής τους.

Τώρα να πω δυο κουβέντες σε σχέση με τα συνεργεία. Έχουμε προχωρήσει τη μετατροπή συμβάσεων εργασίας για τη φύλαξη και τη σίτιση και στο Οφθαλμιατρείο και στην Πολυκλινική.

Στον «Ευαγγελισμό» έχει προκηρυχθεί ο διαγωνισμός για τις ατομικές συμβάσεις. Εκεί μας μπλόκαρε η απόφαση του ΣτΕ. Αυτήν τη στιγμή έχει ληφθεί η απόφαση και προχωρούν για την προκήρυξη, για να τις μετατρέψουμε. Είναι αναπόδραστη πολιτική μας επιλογή αυτό. Έχουν σαφείς οδηγίες οι διοικητές σε όλη την Ελλάδα και κρίνονται από αυτό και από το πόσο γρήγορα θα το υλοποιήσουν, για να μετατραπούν σε ατομικές συμβάσεις όλες οι υπηρεσίες οι οποίες προσφέρονται από τα εργολαβικά συνεργεία.

Επειδή, από ό,τι βλέπω, ξεπέρασα τον χρόνο ομιλίας μου, τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε Υπουργέ, θα τα δούμε στη δευτερολογία.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, Εγώ δεν ήρθα να αντιδικήσω εδώ πέρα. Ο Υπουργός ξεκίνησε την πρωτολογία του απευθυνόμενος και σε εμένα, αλλά βασικά στο Κομμουνιστικό Κόμμα ότι ασκούμε αντιπολίτευση, όπως την ασκούμε κ.λπ.. Αυτό νομίζω ότι είναι δικαίωμά μας. Έχουμε τον τρόπο μας, τις πολιτικές μας θέσεις και στο κομμάτι που αφορά την υγεία. Όμως, δεν είναι δική μας διαπίστωση αυτό. Αυτό οι ίδιοι οι εργαζόμενοι το αναδεικνύουν, οι ίδιοι οι ασθενείς που βιώνουν την κατάσταση στα νοσοκομεία της χώρας.

Εμείς δεν λέμε ότι ευθύνεται η σημερινή Κυβέρνηση. Έχει ευθύνες βεβαίως. Αυτό είναι μια ιστορία που κρατά χρόνια. Βεβαίως, τεράστιες είναι οι ευθύνες και των προηγούμενων κυβερνήσεων. Δεν το αμελούμε αυτό, το λέμε. Δεν ήρθαμε εδώ για να απευθύνουμε κατηγορίες.

Στην ερώτηση -νομίζω ότι το είδατε και εσείς, κύριε Υπουργέ- αυτά που αναφέρουμε, ανεξάρτητα από κάποιους αριθμούς -που μπορεί να γίνονται και λάθη, κάποια να διορθώνονται-, έχουμε ένα συγκεκριμένο πλαίσιο αιτημάτων, τα οποία είναι καταγεγραμμένα από τους ίδιους τους εργαζόμενους του «Ευαγγελισμού», οι οποίοι ειρήσθω εν παρόδω όλα τα προηγούμενα χρόνια και τα τελευταία και πρόσφατα βρίσκονται σε μια σειρά κινητοποιήσεων πολύμορφων -αν θέλετε- με τον τρόπο που επιλέγουν οι ίδιοι να αναδείξουν τα προβλήματα και να διεκδικήσουν την επίλυσή τους, είτε αυτό αφορά προσωπικό, είτε ελλείψεις, είτε ιατροτεχνολογικό εξοπλισμό, πληρωμές κ.λπ..

Άρα, η δραματική κατάσταση δεν είναι λέξη την οποία εφηύραμε εμείς, είναι αυτή που βιώνουν και οι εργαζόμενοι εκεί μέσα κυρίως, αλλά και οι ασθενείς οι οποίοι προστρέχουν στο νοσοκομείο για να έχουν τις αντίστοιχες υπηρεσίες υγείας.

Και δείτε τώρα, οι ίδιοι οι εργαζόμενοι σε όλα τα τμήματα, προκειμένου να ανταποκριθούν –και το γνωρίζετε και εσείς πολύ καλά, αφού είστε στον χώρο της υγείας, αλλά αυτό δεν είναι τώρα κριτήριο- σακατεύονται και σωματικά και ψυχικά. Και αυτό είναι δεδομένο και το γνωρίζετε. Και αυτό ακουμπά πάνω στις τεράστιες ελλείψεις σε προσωπικό και στην υπερεντατικοποίηση της εργασίας τους.

Όταν, λοιπόν, έχεις στη βάρδια δύο με τρεις νοσηλεύτριες για να ανταποκριθούν απέναντι σε πενήντα ή εβδομήντα ασθενείς μιας κλινικής, μοιραίο είναι αυτή η νοσηλεύτρια ή οι νοσηλευτές και λάθος ενδεχομένως να κάνουν, αλλά και κάποια στιγμή αυτό να τους κοστίσει στην υγεία τους. Αυτό είναι κατανοητό. Και δεν το δραματοποιούμε, αλλά αποτελεί αποτύπωση της πραγματικότητας.

Επίσης, υπάρχει και μια σειρά από άλλα ζητήματα για τα οποία θα ήθελα μια απάντηση. Τώρα, βέβαια, δεν έχουμε και τον χρόνο να τα αναπτύξουμε όλα. Δεν υπάρχει προσωπικό, ενώ οφείλονται και ρεπό. Το νούμερο είναι δεδομένο. Μπορεί βέβαια να το αμφισβητήσετε αλλά δεν θα κωλύσουμε στο νούμερο. Οφείλονται χιλιάδες ώρες σε ρεπό. Γίνονται συνεχώς διπλοβάρδιες και νυχτερινά χωρίς ρεπό. Καταργούνται ρεπό από τους νοσηλευτές, διότι υπάρχουν ανάγκες στα τμήματα. Αυτό, λοιπόν, είναι ένα εκρηκτικό μείγμα για τους εργαζόμενους και πολύ περισσότερο έχει βεβαίως αντανάκλαση και στις υπηρεσίες υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Επίσης, υπάρχουν ελλείψεις τραυματιοφορέων, αλλά και ελλείψεις στην τεχνική υπηρεσία ή αν θέλετε στις διοικητικές υπηρεσίες. Για παράδειγμα, στο Ψυχιατρικό Τμήμα νοσηλεύεται διπλάσιος αριθμός ασθενών απ’ ό,τι θα έπρεπε. Βεβαίως και λόγω ιδιαιτερότητας αυτού του τμήματος, οι συνθήκες είναι απαράδεκτες, επικίνδυνες και αναξιοπρεπείς για τους ίδιους τους ασθενείς.

Και εδώ να τονίσουμε ότι υπήρξε και μια άδικη καταδίκη νοσηλευτή σε μια υπόθεση του 2010 που αφορά φωτιά που έβαλε ασθενής με ψυχιατρικό πρόβλημα. Εδώ, λοιπόν, αναδεικνύονται παράλληλα και οι διαχρονικές ευθύνες των διοικήσεων αλλά και της πολιτείας.

Εμείς θεωρούμε ότι τα ζητήματα της υγείας δεν μπορεί ούτε να περιμένουν, ούτε να αντιμετωπίζονται ανεπαρκώς, αλλά ούτε και να μπαίνουν στο κάτω-κάτω στη ζυγαριά του κόστους.

Εμείς δεν κατηγορούμε την Κυβέρνηση ότι δεν έχει σχέδιο. Και οι προηγούμενες, αλλά και η σημερινή Κυβέρνηση έχουν σχέδιο. Όμως, υπάρχει ένας κοινός παρονομαστής σ’ αυτά τα σχέδια τόσο της σημερινής όσο και των προηγούμενων κυβερνήσεων. Και αυτός είναι το κόστος, τι κοστίζει η υγεία του λαού στο κράτος, αλλά παράλληλα και η περιστολή των δαπανών. Αυτός είναι ο κοινός παρονομαστής.

Έτσι, λοιπόν, η δραματική κατάσταση τόσο στον «Ευαγγελισμό» όσο και στα άλλα νοσοκομεία είναι αποτέλεσμα συγκεκριμένων πολιτικών, τόσο των προηγούμενων όσο και της σημερινής Κυβέρνησης. Πρόκειται για πολιτικές που οικοδομούνται πάνω σε ένα χοντρό, κατά τη γνώμη μας, ψέμα που έγκειται στο ότι στο πλαίσιο της αντιμετώπισης της οικονομικής και πολιτικής κρίσης για την ανάκαμψη της ανταγωνιστικότητας και της κερδοφορίας των επιχειρηματικών ομίλων μπορεί ο λαός μας, καταθέτοντας προσωρινές θυσίες, στο τέλος να βγει στο ξέφωτο. Και σ’ αυτήν την κατεύθυνση θα βελτιωθούν αποφασιστικά και οι υπηρεσίες πρόληψης, θεραπείας και αποκατάστασης της υγείας τους. Αυτοί οι στόχοι είναι, κατά τη γνώμη μας, βαρέλι χωρίς πάτο.

Σ’ αυτές τις πολιτικές οφείλεται και η συνέχιση του περιορισμού των δαπανών του κρατικού προϋπολογισμού και από την άλλη η μεταφορά μεγαλύτερου μέρους των δαπανών άμεσα και έμμεσα στον λαό, αφού τα πληρώνει ο λαός. Και αυτά τα γνωρίζουμε όλοι, είτε ως χρήστες είτε ως λειτουργοί, αν θέλετε, στον τομέα της υγείας.

Σ’ αυτήν την πολιτική που έχει ως κριτήριο το κόστος και τη μείωσή του οφείλονται οι ελλείψεις σε προσωπικό, σε εργαζόμενους και παράλληλα οι προσλήψεις, αν θέλετε, σε επικουρικούς με μπλοκάκι και γενικά με ελαστικές σχέσεις εργασίας, διότι –γιατί αυτό είναι απόδειξη του κόστους- αυτοί οι εργαζόμενοι δεν επιβαρύνουν τον κρατικό προϋπολογισμό παρά τις μονάδες υγείας και τα κατ’ επέκταση τα νοσοκομεία.

Εμείς λοιπόν, κύριε Πρόεδρε, λέμε ότι απέναντι σ’ αυτήν την πολιτική οι εργαζόμενοι θα πρέπει να αντιτάξουν την πάλη τους, διεκδικώντας βεβαίως λύσεις στα οξυμένα προβλήματα που υπάρχουν και στον «Ευαγγελισμό», όπως ανέφερα πριν. Απέναντι σ’ αυτήν την πολιτική θα πρέπει να ορθώσουν ανάστημα και να την αντιπαλέψουν.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, πριν απαντήσετε, θα ήθελα να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», είκοσι δύο μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο της Σχολής «Μωραΐτη».

Καλωσήρθατε στην ελληνική Βουλή, αγαπητοί φίλοι!

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, είναι λίγο κουραστικό, όταν υπάρχει μια πραγματικότητα η οποία εξελίσσεται με διαφορετικό τρόπο, να επαναλαμβάνεται μονότονα μια ανάλυση η οποία δεν ισχύει αυτήν την περίοδο. Δεν έχουμε το ίδιο πολιτικό σχέδιο.

Με βάση αυτά που καταφέραμε στη διαπραγμάτευση, από πέρυσι και για τα επόμενα δύο χρόνια, θα δοθεί 1.000.000.000 παραπάνω κρατικό χρήμα στην υγεία από τον κρατικό προϋπολογισμό. Αυτό τώρα δεν μπορεί να μην το βλέπετε, να μην το αναγνωρίζετε και ήδη έχει γίνει και το 2015 και το 2016.

Δεύτερον, συγκεκριμένα τώρα, για τον «Ευαγγελισμό» έχουν προσληφθεί φέτος δεκαεννέα επικουρικοί γιατροί. Από την προκήρυξη 4Κ και 5Κ είναι δεκατρία άτομα μόνιμο προσωπικό. Από την προκήρυξη του επικουρικού προσωπικού του Μαΐου είναι δεκαπέντε άτομα, από τα οποία έχουν ήδη αναλάβει υπηρεσία τα εννέα. Από την προκήρυξη του ΚΕΕΛΠΝΟ έχουν αναλάβει υπηρεσία είκοσι τρία άτομα, δεκαεννέα νοσηλεύτριες και τέσσερεις γιατροί για τις μονάδες εντατικής θεραπείας. Από τους μόνιμους γιατρούς έχουν προκηρυχθεί και είναι σε διαδικασία κρίσης εννέα άτομα και έχουν προσληφθεί και άλλα έξι άτομα από παλαιές προκηρύξεις στον «Ευαγγελισμό».

Στην προκήρυξη που βγήκε προχθές μέσω ΟΑΕΔ, όπως είχαμε υποσχεθεί…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, σύνολο πόσοι είναι;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό!

Από την προκήρυξη του ΟΑΕΔ έχουν προσληφθεί έξι άτομα από παλαιές προκηρύξεις και είναι σε διαδικασία προκήρυξης εννέα έχουν γίνει τα χαρτιά τους και γίνονται.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Προσλήψεις και μελλοντικές προσλήψεις πόσες, κύριε Υπουργέ; Πόσοι θα είναι συνολικά;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε τώρα. Από την κοινωφελή εργασία, από το πρόγραμμα του ΟΑΕΔ προκηρύχθηκαν προχθές εβδομήντα έξι άτομα για τον «Ευαγγελισμό».

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Γιατροί και νοσηλευτές;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από τα αποτελέσματα που βγήκαν από την προκήρυξη συνολικά εβδομήντα έξι άτομα, να σας δώσω και την κατανομή του πόσοι είναι.

Δεύτερον, από τους κυλιόμενους πίνακες για τα εξακόσια ενενήντα ένα άτομα έχουν βγει τα αποτελέσματα για είκοσι επτά μόνιμο προσωπικό για τον «Ευαγγελισμό». Από τους υπόλοιπους που μένουν, μαζί με τη νέα προκήρυξη των χιλίων σαράντα πέντε η οποία μέσα στον Δεκέμβρη θα βγει -που συνολικά άθροιζε δύο χιλιάδες άτομα σε όλη την Ελλάδα- για τον «Ευαγγελισμό» αφορά ακόμα πενήντα ένα και δεκαπέντε άτομα μόνιμο προσωπικό με πάρα πολύ μεγάλο κομμάτι νοσηλευτικό. Και υπάρχει επίσης, από την προκήρυξη του ΑΣΕΠ του 1998 είκοσι πέντε άτομα, που περίπου τα μισά πρέπει να είχαν αναλάβει στον «Ευαγγελισμό».

Όλο αυτό το πλαίσιο που έχει γίνει ή θα γίνει, είναι σε εξέλιξη, είναι μια τεράστια ενίσχυση του νοσοκομείου, που όμοιά της έχει να δει, από πάρα πολύ παλαιές εποχές. Αυτό το πράγμα επιτέλους πρέπει να το αναγνωρίσετε. Δεν υπήρχε αυτό πριν από τρία-τέσσερα χρόνια. Έχουμε απόλυτη επίγνωση του τι συμβαίνει στα δημόσια νοσοκομεία. Έχουμε απόλυτη επίγνωση του τι συμβαίνει στον χώρο της υγείας και γι’ αυτό έχουμε δρομολογήσει και αυτό το σχέδιο ανάταξης, σταθεροποίησης και αναβάθμισής του.

Από εκεί και πέρα, υπάρχει ένα πολύ μεγάλο πρόγραμμα σε εξέλιξη και για την ενίσχυση με εξοπλισμό του «Ευαγγελισμού» και με προγράμματα που έχουν ενταχθεί στο ΕΣΠΑ και από το Πρόγραμμα Δημοσίων Επενδύσεων και από την δωρεά της Εθνικής Τράπεζας, που με ένα μεγάλο υπόλοιπο που μένει 2.500.000 ευρώ, θα χρησιμοποιηθεί και για την αντικατάσταση στεφανιογράφου και για την τοποθέτηση μιας σειράς άλλων μηχανημάτων.

Όσο και να προσπαθούμε να το χαμηλώσουμε, αυτό το οποίο έχει γίνει εδώ και έναν χρόνο στον χώρο της υγείας, σε σχέση με την κατάσταση που υπήρχε πριν, είναι πραγματικά μια αισθητή βελτίωση. Προφανώς και δεν λύθηκαν τα προβλήματα γιατί μια πορεία καταστροφής κάμποσων χρόνων δεν λύνεται σε δέκα ή δώδεκα μήνες. Και θα πω ένα παράδειγμα σε αυτό. Όμως, το τελευταίο διάστημα είναι πάρα πολλά τα μηνύματα -όπως όταν πρωτοκάθησα σε αυτήν την καρέκλα κάθε μέρα ακούγαμε: «Λείπει εδώ αυτό», «χαλάει εκείνο» ή στην άλλη μεριά το άλλο, «δεν μπορούμε να δουλέψουμε», «δεν έχουμε προσωπικό» ή προβλήματα με ασθενείς «μου λείπουν τα φάρμακά μου», κ.λπ.,- αυτή την περίοδο τους τελευταίους τέσσερεις-πέντε μήνες ολοένα και αυξάνεται –γιατί έχω μια πολύ ανοιχτή επικοινωνία και πρωτογενή πληροφόρηση και μέσα από κοινωνικά δίκτια και από παντού- που λέει ότι «ναι, πήγαμε, λύσαμε το πρόβλημά μας, δεν μας πήραν λεφτά, μας περιποιήθηκαν, ήταν καθαρά». Αυτό το πράγμα ολοένα και μεγαλώνει το τελευταίο διάστημα και από πολλά νοσοκομεία και από πολλές περιοχές της χώρας.

Συνεχίζουν και υπάρχουν παράπονα, αλλά μειώνονται τα παράπονα και αυξάνονται οι θετικές γνώμες. Και αυτή η κατάσταση είναι μια κατάσταση που δεν μπορεί να αμφισβητηθεί πια από κανέναν. Και όσο περνάει ο καιρός δεν θα αμφισβητείται από κανέναν.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η δεύτερη με αριθμό 279/12-12-2016 επίκαιρη ερώτηση πρώτου κύκλου του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Υγείας, σχετικά με τη δυσλειτουργία της Παθολογικής Κλινικής και το κλείσιμο του διαβητολογικού ιατρείου στο Μαμάτσειο Νοσοκομείο Κοζάνης, παρά την παγκόσμια αναγνώριση της προσφοράς του.

Στην επίκαιρη ερώτηση θα απαντήσει ο Αναπληρωτής Υπουργός Υγείας κ. Πολάκης.

Κύριε Κασαπίδη, έχετε τον λόγο για δύο λεπτά.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Κύριε Υπουργέ, έρχομαι για έβδομη φορά σ’ αυτή την Αίθουσα για να θέσω ενώπιόν σας το συγκεκριμένο θέμα, που αφορά τη δυσλειτουργία της Παθολογικής Κλινικής του Μαμάτσειου Νοσοκομείου Κοζάνης και ακόμα πιο εξειδικευμένα, την αναστολή λειτουργίας του διαβητολογικού ιατρείου που έγινε κατά το παρελθόν.

Γίνεται μια προσπάθεια τώρα να λειτουργήσει ξανά. Ωστόσο, είναι γεγονός ότι η Παθολογική Κλινική της Κοζάνης υπολειτουργεί, δεδομένου ότι έχουν μείνει πλέον δύο παθολόγοι γιατροί και τέσσερις ειδικευόμενοι. Και σε σχέση με τον προβλεπόμενο αριθμό των γιατρών που υπάρχει στον κανονισμό λειτουργίας του νοσοκομείου, όπου απαιτούνται επτά παθολόγοι και δέκα ειδικευόμενοι, καταλαβαίνετε ότι απέχει πάρα πολύ από τις δυνατότητες που έχει αυτή η κλινική να λειτουργήσει καλύτερα, σε σχέση με αυτό που συμβαίνει και σήμερα.

Τα προβλήματα ξεκίνησαν όταν μετά το 2009 ουσιαστικά αποχωρούσαν σταδιακά γιατροί για διάφορους λόγους: συνταξιοδότηση, λόγω άλλου προσανατολισμού τους. Αυτό είχε ως αποτέλεσμα την αναστολή λειτουργίας του διαβητολογικού ιατρείου από τότε. Όμως, είχε γίνει μια εξαιρετική δουλειά από τους γιατρούς του κρατικού αυτού ιδρύματος, τους κρατικούς γιατρούς, σχετικά με την προληπτική αντιμετώπιση του διαβήτη. Είχαν εκπληκτικά αποτελέσματα, τα οποία τους ζητήθηκε να τα παρουσιάσουν σε παγκόσμια συνέδρια τόσο στο Ντουμπάι όσο και στην Αμερική. Ωστόσο, ενώ η παρουσίαση στο Ντουμπάι έγινε, το 2011 στην Αμερική δεν πήγαν, γιατί ακριβώς ανεστάλη η λειτουργία του διαβητολογικού ιατρείου. Καταλαβαίνετε ότι δεν ήταν ωραίο -έτσι έκριναν οι γιατροί- να πάνε και να ανακοινώσουν ότι «εμείς κάναμε καλή δουλειά, αλλά το ιατρείο έκλεισε».

Το ερώτημα που σας θέτω, κύριε Υπουργέ, είναι εάν εσείς πιστεύετε ότι αυτή η δράση ενός κρατικού νοσοκομείου αξίζει τον κόπο να υποστηριχθεί και με ποιον τρόπο εσείς θα καταφέρετε να αυξήσετε τον αριθμό των παθολόγων, για να λειτουργήσει ξανά σωστά κι αποτελεσματικά, όπως λειτουργούσε στο παρελθόν το συγκεκριμένο διαβητολογικό ιατρείο σε αυτό το Κρατικό Νοσοκομείο Κοζάνης.

Ευχαριστώ.

**ΠΡΟΕΔΡΕΥΩΝ Σπυρίδων Λυκούδης:** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, ευχαριστώ για την ερώτηση. Απ’ ό, τι βλέπω, έχετε διορθώσει κάπως την ερώτηση με βάση αυτά που είπατε σήμερα. Γιατί στην ερώτηση έλεγε για το προ διετίας κλείσιμο του διαβητολογικού ιατρείου. Αυτό ήταν λάθος, διότι το διαβητολογικό ιατρείο έχει κλείσει από το 2010.

Επίσης, δεν έχετε ενημερωθεί ότι με την ανάληψη της νέας διοίκησης έχει αρχίσει η λειτουργία, έστω μία φορά την εβδομάδα, του διαβητολογικού ιατρείου, το οποίο εξυπηρετεί περίπου δεκαπέντε με είκοσι ασθενείς σε κάθε ημέρα λειτουργίας του. Επίσης, να σας ενημερώσω –και πιστεύω να το ξέρετε- ότι και στο Νοσοκομείο Κοζάνης προχωρήσαμε, παρά την αρχική πρόβλεψη που υπήρχε και που παραλάβαμε από την προηγούμενη κυβέρνηση, σε αύξηση της επιχορήγησής του κατά περίπου 400.000 από τον κρατικό προϋπολογισμό. Αυτό και το 2015 και το 2016. Και έτσι θα συνεχιστεί και το επόμενο χρονικό διάστημα.

Επίσης, να σας ενημερώσω ότι συνολικά επιχορηγήσαμε το Νοσοκομείο Κοζάνης με περίπου 3 εκατομμύρια ευρώ -3.003.000 για την ακρίβεια- από τα οποία μέχρι σήμερα έχουν πληρωθεί για ληξιπρόθεσμα χρέη, που είχαν δημιουργηθεί τα προηγούμενα χρόνια, 2.772.000 ευρώ. Και μένει ένα υπόλοιπο περίπου 230.000, το οποίο θα δοθεί τις επόμενες ημέρες. Αυτό ήταν μια μεγάλη ενίσχυση και σταθεροποίηση του νοσοκομείου για να μπορέσει να ξεχρεώσει όλα αυτά τα χρέη που είχαν δημιουργηθεί από την υποχρηματοδότηση των προηγούμενων χρόνων.

Επίσης, θα πρέπει να σας ενημερώσω, σε σχέση με τις προσλήψεις, ότι έχουν προκηρυχθεί εννιά μόνιμοι γιατροί για το Νοσοκομείο της Κοζάνης, εκ των οποίων οι δύο θα είναι μόνιμοι παθολόγοι, ακριβώς σε μια κατεύθυνση ενίσχυσης. Και δεν περιμένουμε μόνο να έρθουν αυτοί. Ξέρετε ότι σε συνεργασία με το Υπουργείο Εθνικής Άμυνας, έχει υπάρξει συνεργασία με τα στρατιωτικά νοσοκομεία της Θεσσαλονίκης, τα οποία καλύπτουν ανελλιπώς με άλλους δύο στρατιωτικούς παθολόγους, που εναλλάσσονται, τη λειτουργία της κλινικής του Νοσοκομείου Κοζάνης. Αυτή η συνεργασία θα συνεχιστεί μέχρι να έρθουν οι δύο μόνιμοι γιατροί, από τους παθολόγους που έχουμε προκηρύξει.

Επίσης, έχουμε προκηρύξει μια θέση Επιμελητή Β΄ Παιδιατρικής, μια θέση Επιμελητή Β΄ Ψυχιατρικής, μια θέση Επιμελητή Β΄ Αναισθησιολογίας, μια θέση Επιμελητή Β΄ Ακτινοδιαγνωστικής, μια θέση Επιμελητή Β΄ Χειρουργικής, μία Επιμελητή Β΄ Νευρολογίας, μία θέση Επιμελητή Β΄ για τα ΤΕΠ. Νομίζω ότι αυτά είναι μια σοβαρή ενίσχυση σε ιατρικό δυναμικό του νοσοκομείου της περιοχής.

Επίσης, θα πρέπει να σας ενημερώσω ότι συνολικά από την προκήρυξη 4Κ - 5Κ είναι δεκατρία άτομα για το Νοσοκομείο της Κοζάνης. Από τους πεντακόσιους ογδόντα πέντε του λοιπού επικουρικού προσωπικού είναι δεκαπέντε άτομα, τα οποία όλα αυτά είναι σε διαδικασία διορισμών, κάποιοι έχουν αναλάβει.

Συγγνώμη, έκανα λάθος. Από την προκήρυξη 4Κ - 5Κ είναι επτά άτομα. Από την προκήρυξη του επικουρικού λοιπού προσωπικού είναι πέντε άτομα, από τους οποίους οι περισσότεροι έχουν αναλάβει ήδη. Από την προκήρυξη που βγήκε προχθές στον αέρα των τεσσάρων χιλιάδων ατόμων νοσηλευτικού και λοιπού προσωπικού με τις δωδεκάμηνες συμβάσεις για το Νοσοκομείο Κοζάνης προβλέπονται είκοσι εννέα άτομα, τα οποία μέχρι τέλη του Γενάρη θα είναι στο νοσοκομείο.

Να σας ενημερώσω ότι έχουν βγει ήδη τα αποτελέσματα για άλλους δέκα, μόνιμο προσωπικό, από τους εξακόσιους ενενήντα έναν που βγήκαν από τους κυλιόμενους πίνακες της προηγούμενης προκήρυξης 4Κ και 5Κ. Και προκηρύσσονται και άλλοι τέσσερις συν τρεις, δηλαδή επτά, στην προκήρυξη των μονίμων λοιπού προσωπικού που θα γίνει μέσα στον Δεκέμβριο. Νομίζω ότι αυτά -και το νοσοκομείο της περιοχής σας, όπως και όλα τα νοσοκομεία της χώρας βεβαίως- είχαν πολλά χρόνια να τα δουν.

Τώρα, όσον αφορά το θέμα της...

**ΠΡΟΕΔΡΕΥΩΝ (Σπυρίδων Λυκούδης):** Δεν αφήνουμε τα άλλα για τη δευτερολογία, κύριε Υπουργέ, για να συντομεύσουμε λίγο;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Κύριε Κασαπίδη, έχετε τον λόγο.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Κύριε Υπουργέ, η λειτουργία του Διαβητολογικού Ιατρείου ανεστάλη από το 2009, ωστόσο οι γιατροί συνέχισαν να προσφέρουν τις υπηρεσίες τους στους έξι χιλιάδες περίπου ασθενείς μέχρι και πριν από δύο χρόνια, οπότε και συνταξιοδοτήθηκε, κατόπιν παρατάσεως της παραμονής του, ο Διευθυντής του κ. Σιμελίδης, ο οποίος προσέφερε, έστω και άτυπα, τις υπηρεσίες του στο Διαβητολογικό Ιατρείο, που είχε κλείσει ουσιαστικά.

Επίσης, η λειτουργία που είπατε των γιατρών του Στρατιωτικού Νοσοκομείου Θεσσαλονίκης, αφορά το Μποδοσάκειο Νοσοκομείο Πτολεμαΐδας και όχι το Μαμάτσειο Κοζάνης. Θα ήθελα να σας ενημερώσω –ίσως να το ξέρετε- ότι, προς τιμήν του, ο Αντιπεριφερειάρχης Κοζάνης κ. Γιαννακίδης, Θεματικός στα θέματα υγείας, προσφέρει άτυπα τις υπηρεσίες του ως γιατρός παθολόγος για να καλύψει τα κενά που υπάρχουν εξαιτίας αυτής της υποστελέχωσης.

Σας τονίζω ξανά ότι το 2014, το 2012, το 2011 για τέσσερις φορές έφερα το θέμα στη Βουλή, όταν επί των προβλεπόμενων παθολόγων, επτά επί τον αριθμό και δέκα ειδικευομένων, είχε τέσσερις μόνιμους και έξι ειδικευόμενους και το 2014 είχαν μείνει τρεις παθολόγοι και έξι ειδικευόμενοι, για να αναδείξω το θέμα ως προς τη διάστασή του, που αφορά το πρόβλημα της Παθολογικής και του Διαβητολογικού Ιατρείου, αλλά παράλληλα την τεράστια προσφορά του στην παγκόσμια επιστημονική κοινότητα μέσα από την πρωτότυπη έρευνα που έκανε για την προληπτική αντιμετώπιση του διαβήτη αυτό το κρατικό νοσοκομείο με αυτούς τους κρατικούς γιατρούς, τον κ. Σιμελίδη και τον κ. Δουλιανίδη, και δυστυχώς εξαιτίας της υποστελέχωσης της Παθολογικής έκλεισε αυτό το Διαβητολογικό Ιατρείο.

Σας ρωτώ ευθέως να μου πείτε ξεκάθαρα εάν και με ποιον τρόπο εσείς θέλετε -αντιλαμβάνομαι ότι θέλετε με αυτά που είπατε- να στηρίξετε την Παθολογική Κλινική, ώστε να έρθουν ξανά τέσσερις-πέντε παθολόγοι στον αριθμό, να ανοίξει ξανά το Διαβητολογικό Ιατρείο στο Μαμάτσειο Κοζάνης, για να προσφέρει πάλι αυτές τις υπηρεσίες, που έτυχαν της παγκόσμιας αναγνώρισης μέσα από την επιστημονική κοινότητα, αλλά δυστυχώς δεν καταφέραμε να συνεχίσουμε αυτήν την εκπληκτική δουλειά που γινόταν σε αυτό το κρατικό νοσοκομείο, δεδομένου ότι σήμερα προσπαθεί ναι μεν η διοίκηση να οργανώσει καλύτερα τις υπηρεσίες της Παθολογικής Κλινικής, αλλά υπολείπονται σε στελέχωση σε σχέση με αυτό που ίσχυε το 2014.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε,

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δύο κουβέντες να πω, κύριε συνάδελφε.

Πρώτον, όπως σας είπα και στην πρωτομιλία μου, το Διαβητολογικό Ιατρείο από τον Σεπτέμβριο ξεκίνησε ξανά τη λειτουργία του με τον ερχομό της νέας διοίκησης, έστω αυτή τη μία φορά την εβδομάδα.

Δεύτερον, θα πρέπει να έρθουν μόνιμοι γιατροί περαιτέρω. Για επικουρικούς γιατρούς έχουμε προκηρύξει πολλές φορές, αλλά δεν υπάρχει ενδιαφέρον και το ξέρετε. Παρά το γεγονός ότι υπάρχει και από την Περιφέρεια της Δυτικής Μακεδονίας ένα έξτρα επίδομα που δίνεται, δεν έχει εκδηλωθεί ενδιαφέρον, ειδικά για τους παθολόγους. Για άλλες ειδικότητες έχουν έρθει επικουρικοί γιατροί. Για παθολόγους δεν έχουν έρθει.

Επίσης, ξέρω ότι υπήρξε και ένα πρόβλημα -και πραγματικά εδώ αξίζουν πολλά μπράβο και στον Περιφερειάρχη κ. Γιαννακίδη-, γιατί είχαν προσληφθεί και κάποιοι ιδιώτες γιατροί με μπλοκάκι. Μετά από δύο αποτυχημένες προκηρύξεις επικουρικών γιατρών έπρεπε να καλυφθούν κάποιες ανάγκες. Και εκεί υπήρξε πρόβλημα στην πληρωμή αυτών των ανθρώπων, το οποίο λύθηκε πριν λίγες μέρες και θα πληρωθούν για τις υπηρεσίες που προσέφεραν. Αυτό μας δίνει ένα τράκο δυνατότητας να το συνεχίσουμε αυτό το πράγμα, μέχρι να έρθουν οι μόνιμοι γιατροί, για τους οποίους έχει γίνει η προκήρυξη και είναι σε διαδικασία εξέλιξης η κρίση.

Τώρα, όσον αφορά το Διαβητολογικό Ιατρείο, προφανώς και θέλουμε να το στηρίξουμε. Βέβαια, με ενημέρωσαν από την Υγειονομική Περιφέρεια ότι δεν έχει υπάρξει η ενημέρωσή τους για κάποια μελέτη στην οποία θα έπρεπε να μπει το Νοσοκομείο της Κοζάνης. Ανεξάρτητα από αυτό, η πολιτική μας φάνηκε και από την ενίσχυση του νοσοκομείου. Γιατί στην αρχή είχαμε κάνει –και το επισκέφτηκα το νοσοκομείο- μια επιλογή για να προκηρυχθούν πέντε με έξι θέσεις μόνιμων γιατρών, οι οποίες έφτασαν στις εννιά. Είμαστε στη φάση να υλοποιηθεί η προκήρυξη των μόνιμων γιατρών, να έρθουν οι άνθρωποι αυτοί να αναλάβουν υπηρεσία. Και εννοείται ότι όλα τα τμήματα και όλες τις δυνατότητες που έχουν αυτοί ως επιστήμονες να αναπτύξουν, θα τις αναπτύξουν.

Εμείς, όπως έχω πει πολλές φορές, μόνο ανοίγουμε, δεν κλείνουμε. Αλλά για να ανοίξουμε, πρέπει να έχουμε ανθρώπινο δυναμικό.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, δεν θα συζητηθεί η δεύτερη με αριθμό 280/12-12-2016 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, σχετικά με τις πολιτικές της πολιτείας για τις πολύτεκνες και τρίτεκνες οικογένειες και την αντιμετώπιση του δημογραφικού ζητήματος της χώρας, λόγω αναρμοδιότητας, γιατί αρμόδια είναι το Υπουργείο Εργασίας, το Υπουργείο Οικονομικών και το Υπουργείο Διοικητικής Ανασυγκρότησης.

Επίσης, για τον ίδιο λόγο δεν θα συζητηθεί η με αριθμό 94/5-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών,σχετικά με τις παρεμβάσεις στο αεροδρόμιο «Ν. ΚΑΖΑΝΤΖΑΚΗΣ» στο Ηράκλειο Κρήτης, γιατί αρμόδιο είναι το Υπουργείο Εθνικής Άμυνας.

Δεν θα συζητηθεί λόγω απουσίας του αρμόδιου Υπουργού κ. Ευκλείδη Τσακαλώτου στο εξωτερικό η πέμπτη με αριθμό 276/9-12-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Γεωργίου-Δημητρίου Καρρά προς τον Υπουργό Οικονομικών, σχετικά με την ανάγκη θεσπίσεως όρων στην υπό εξέλιξη διαπραγμάτευση για την ανανέωση της σύμβασης παραχώρησης του αεροδρομίου «ΕΛΕΥΘΕΡΙΟΣ ΒΕΝΙΖΕΛΟΣ».

Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής επίκαιρες ερωτήσεις:

Η πρώτη με αριθμό 286/13-12-2016 επίκαιρη ερώτηση πρώτου κύκλου του Β΄ Αντιπροέδρου της Βουλής και Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένουπρος τον Υπουργό Παιδείας Έρευνας και Θρησκευμάτων, σχετικά με την μετονομασία του Τμήματος Διαχείρισης Περιβάλλοντος και Φυσικών Πόρων του Πανεπιστημίου Πατρών, με έδρα το Αγρίνιο, σε Τμήμα Μηχανικών Περιβάλλοντος, λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία, φόρτος εργασίας.

Επίσης, η τέταρτη με αριθμό 292/13-12-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου.

Η τρίτη με αριθμό 273/6-12-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Γεωργίου Γερμενή προς τον Υπουργό Εσωτερικών, σχετικά με τη «δολοφονική επίθεση από παρακρατικά τάγματα εφόδου σε Βουλευτή του ελληνικού Κοινοβουλίου», λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Αιτία ανειλημμένες υποχρεώσεις.

Η τέταρτη με αριθμό 285/13-12-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, σχετικά με την προστασία των καταναλωτών από υπερβολικές χρεώσεις στις ηλεκτρονικές διατραπεζικές συναλλαγές και στη χρήση πιστωτικών και χρεωστικών καρτών, λόγω κωλύματος του Υπουργού Οικονομίας και Ανάπτυξης κ. Δημητρίου Παπαδημητρίου. Αιτία ανειλημμένες υποχρεώσεις.

Η έκτη με αριθμό 272/6-12-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ**.** Ιωάννη Σαρίδη προς τον Υπουργό Περιβάλλοντος και Ενέργειας, σχετικά με την αποκατάσταση της αδικίας στην Παραγωγή Ηλεκτρικού Ρεύματος από τα Οικιακά Φωτοβολταϊκά Συστήματα, δεν θα συζητηθεί λόγω κωλύματος του κυρίου Υπουργού κ. Γεώργιο Σταθάκη, λόγω φόρτου εργασίας.

Η πρώτη με αριθμό 287/13-12-2016 επίκαιρη ερώτηση δεύτερου κύκλου του Βουλευτή Λέσβου του Συνασπισμού Ριζοσπαστικής Αριστεράς κ. Γεωργίου Πάλληπρος τον Υπουργό Αγροτικής Ανάπτυξης και Τροφίμων, σχετικά με την υλοποίηση των προγραμμάτων καταρροϊκού και μελιταίου πυρετού στη Λέσβο και τη λειτουργία της Διεύθυνσης Κτηνιατρικής, δεν θα συζητηθεί λόγω κωλύματος του κυρίου Υπουργού κ. Ευάγγελο Αποστόλου, λόγω φόρτου εργασίας.

Η τρίτη με αριθμό 277/9-12-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη του έργου β΄ φάσης της επέκτασης δικτύου διανομής τηλεθέρμανσης στη Μεγαλόπολη Αρκαδίας, δεν θα συζητηθεί λόγω κωλύματος του κυρίου Υπουργού, κ. Αλέξανδρο Χαρίτση, λόγω ανειλημμένων υποχρεώσεων.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, έχουν διανεμηθεί τα Πρακτικά των συνεδριάσεων της Πέμπτης 3Νοεμβρίου 2016 και της Παρασκευής 4 Νοεμβρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς τα Πρακτικά της Πέμπτης 3Νοεμβρίου 2016 και της Παρασκευής 4 Νοεμβρίου 2016 επικυρώθηκαν.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στην συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη-Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν.4270/2014 και λοιπές διατάξεις».

Η Διάσκεψη των Προέδρων αποφάσισε στη συνεδρίαση της 9ης Δεκεμβρίου 2016 τη συζήτηση του νομοσχεδίου σε δύο συνεδριάσεις. Στη σημερινή συνεδρίαση θα συζητηθεί το νομοσχέδιο επί της αρχής. Στη συνεδρίαση της Δευτέρας 19ης Δεκεμβρίου του 2016 θα συζητηθούν τα άρθρα και οι τροπολογίες του νομοσχεδίου ως μια ενότητα.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΕΥΩΝ (Νικήτας Κακλαμάνης):** Η διαδικασία θα είναι όπως ήταν του προηγουμένου νομοσχεδίου και πλέον νόμου. Δηλαδή, για όσους συναδέλφους θέλουν να μιλήσουν, κατά τη διάρκεια κατά την οποία θα μιλούν οι δύο πρώτοι εισηγητές, θα γίνει ηλεκτρονική εγγραφή. Δεν καθορίζω τη λήξη της σημερινής συνεδρίασης, γιατί θα δούμε πόσοι θα εγγραφούν και κατά τη διάρκεια της συζήτησης και σε συνεννόηση με το Σώμα και κυρίως τους Κοινοβουλευτικούς Εκπροσώπους των κομμάτων, θα δούμε πότε θα τελειώσουμε σήμερα, γιατί θα τελειώσουμε σήμερα και θα ψηφίσουμε επί της αρχής.

Κύριε Υπουργέ, πότε θέλετε να μιλήσετε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κατά τη διάρκεια της συζήτησης.

**ΠΡΟΕΔΡΕΥΩΝ (Νικήτας Κακλαμάνης):** Δηλαδή, ολοκληρώνοντας οι εισηγητές και οι αγορητές;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μετά τους εισηγητές και αγορητές.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Όταν θα ανέβετε στο Βήμα, πέραν της ομιλίας επί του σχεδίου νόμου, πείτε μας και για τις βουλευτικές τροπολογίες. Οι υπουργικές τροπολογίες θεωρώ αυτονόητο ότι γίνονται δεκτές. Αν υπάρχουν τροπολογίες άλλων Υπουργών, θα έλθουν να τις υπερασπιστούν κατά τη διάρκεια της συζήτησης της Δευτέρας.

Εσείς, εάν υπάρχουν βουλευτικές, για τις οποίες έχετε ήδη ετοιμαστεί ποιες θα κάνετε δεκτές, μας το λέτε τώρα ή μέχρι το πέρας της συνεδριάσεως σήμερα, για να ξέρουν οι συνάδελφοι τη Δευτέρα και να τοποθετηθούν εξαρχής. Για όσες, λοιπόν, έχετε καταλήξει ότι θα κάνετε δεκτές από τις τροπολογίες των συναδέλφων, να μας το πείτε, για να ξέρουμε, όπως επίσης και εάν προκύψουν νομοτεχνικές βελτιώσεις κατά τη διάρκεια της συζήτησης, μπορείτε να ζητήσετε τον λόγο, για να τις παρουσιάσετε και να τις καταθέστε στα Πρακτικά.

**ΗΛΙΑΣ ΚΑΜΑΤΕΡΟΣ:** Τη Δευτέρα θα μπορούν να εγγραφούν ξανά ομιλητές;

**ΠΡΟΕΔΡΕΥΩΝ (Νικήτας Κακλαμάνης):** Επειδή προβλέπω ότι θα εξαντληθεί ο κατάλογος σήμερα, δεν θα ισχύσει ότι όσοι δεν προλάβουν να μιλήσουν σήμερα προτάσσονται για τη Δευτέρα. Επομένως, ναι, με τον ίδιο τρόπο πάλι την ώρα που θα μιλούν οι δύο πρώτοι γενικοί εισηγητές, όσοι θέλετε να πάρετε τον λόγο, είτε για τροπολογίες είτε για τα άρθρα, θα ξαναγραφτείτε. Γιατί προβλέπω ότι μάλλον θα τελειώσουμε σήμερα, οπότε θα γίνει ξανά εγγραφή.

Επί της διαδικασίας υπάρχει κάποια άλλη παρατήρηση ή αντίρρηση; Όχι. Επομένως, ξεκινάμε.

**ΓΕΩΡΓΙΟΣ ΠΑΠΑΦΙΛΙΠΠΟΥ:** Τη Δευτέρα στις 18.00΄ το απόγευμα θα ξεκινήσουμε;

**ΠΡΟΕΔΡΕΥΩΝ (Νικήτας Κακλαμάνης):** Ναι, στις 18.00΄. Θα ξεκινήσει λίγο νωρίτερα ο κοινοβουλευτικός έλεγχος και στις 18.00΄ θα ξεκινήσει η συζήτηση επί των άρθρων και των τροπολογιών.

Κύριε Τσίρκα, έχετε τον λόγο.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, μόλις χθες και με ευρεία πλειοψηφία εγκρίθηκε από την Ολομέλεια της Βουλής η χορήγηση έκτακτης οικονομικής ενίσχυσης προς τους συνταξιούχους. Και ήταν μια ψηφοφορία που έπεσαν οι μάσκες. Την ώρα μάλιστα που η χώρα δίνει μια μεγάλη μάχη, κανείς δεν μπορεί να κατανοήσει τι ακριβώς σημαίνει το «ΠΑΡΩΝ» σε μια ευεργετική νομοθετική πρωτοβουλία.

Την ίδια ώρα, όμως, που κάποιοι ταυτίζονται με τις πιο ακραίες θέσεις των δανειστών, που θέλουν τη βύθιση της χώρας και της ελληνικής οικονομίας, την ώρα που κάποιοι ακολουθούν τον Σόιμπλε και τους ακραίους δανειστές, εμείς είμαστε αποφασισμένοι να βγάλουμε τη χώρα απ’ αυτό το αδιέξοδο, για το οποίο η Αξιωματική Αντιπολίτευση έχει τεράστια ευθύνη. Αποδείξατε για μια ακόμη φορά ότι αυτή η στάση σας αποδεικνύει περίτρανα ότι είστε πρόθυμοι να υπηρετήσετε τις πιο ακραίες, τις πιο σκληρές αντιλαϊκές πολιτικές.

Πράγματι, νομοθετώντας σ’ ένα δύσκολο οικονομικό περιβάλλον, σε μια δύσκολη οικονομική συγκυρία, έρχεται σήμερα από την Κυβέρνηση ένα ακόμη νομοσχέδιο, που περιλαμβάνει ριζικές τομές, τόσο στον ευαίσθητο τομέα της δικαιοσύνης, όσο και σε θέματα σχετικά με την καταπολέμηση της φοροδιαφυγής. Πρόκειται για ρυθμίσεις, που ανοίγουν τον δρόμο για ανάκαμψη της οικονομίας. Έχουν τεθεί, τόσο στον δημόσιο διάλογο, όσο και στη δημόσια διαβούλευση όλο το προηγούμενο διάστημα και έρχεται να προστεθεί στις νομοθετικές πρωτοβουλίες, που αφήνουν θετικό αποτύπωμα στην κατεύθυνση της διαφάνειας, της επιτάχυνσης της απονομής της δικαιοσύνης, της καταπολέμησης της φοροδιαφυγής, αλλά και της ενίσχυσης της πρόσβασης πολιτών στη δικαστική προστασία.

Κάνουμε, λοιπόν, πράξη βασικές δεσμεύσεις μας, για τις οποίες ο ελληνικός λαός μάς εμπιστεύθηκε και μας τίμησε με την ψήφο του. Με τις τροποποιήσεις, που περιλαμβάνει το πολυνομοσχέδιο για την αναμόρφωση του Πτωχευτικού Κώδικα, παρέχεται η δυνατότητα επαναδραστηριοποίησης των επιχειρήσεων και καθίσταται δυνατή η παροχή δεύτερης ευκαιρίας σε οφειλέτες-φυσικά πρόσωπα.

Θεσπίζονται μέτρα επιτάχυνσης της διοικητικής δίκης και προτείνονται ρυθμίσεις για τον εξορθολογισμό των δικαστικών τελών.

Επεκτείνεται η χρήση του πλαστικού χρήματος και μπορούν, τα χρήματα που θα έρθουν στα δημόσια ταμεία, να επιστραφούν μέσω κοινωνικών επιδομάτων στους πιο αδύναμους οικονομικά συμπολίτες μας.

Αυξάνονται τα δημόσια έσοδα και αντιμετωπίζεται η φοροδιαφυγή, δίνοντας τη δυνατότητα οικειοθελούς αποκάλυψης φορολογητέας ύλης του παρελθόντος. Με αυτόν τον τρόπο, ενισχύεται η αρχή της ισονομίας.

Ήταν πολύ εποικοδομητική η συζήτηση που προηγήθηκε και κατά την ακρόαση των φορέων και η συζήτηση στην κοινή συνεδρίαση των διαρκών επιτροπών, όπου ακούστηκαν ενδιαφέρουσες τοποθετήσεις, που σε γενικές γραμμές ενισχύουν τη νομοθετική πρωτοβουλία της Κυβέρνησης.

Αναμορφώνεται, λοιπόν, ο Πτωχευτικός Κώδικας και σε δύσκολες οικονομικές συνθήκες, που βιώνει η χώρα τα τελευταία χρόνια, ο ρόλος του Πτωχευτικού Δικαίου καθίσταται καθοριστικός για τη λειτουργία της οικονομίας και την επανεκκίνησή της, καθώς ρυθμίζει την ορθή δικαιϊκά τάξη της εξόδου από την αγορά, αλλά και την οικονομική αναδιάρθρωση των επιχειρήσεων που ατύχησαν.

Η αναζήτηση μάλιστα, των ισχυρών θεσμικών αναχωμάτων καθίσταται επιβεβλημένη, ώστε να υπάρξει μια δίκαιη εξισορρόπηση των συμφερόντων, προστασία των αδυνάτων και αποκατάσταση της κοινωνικής ειρήνης. Είναι γεγονός ότι η οικονομική κρίση έχει οδηγήσει σε δραματική αύξηση του αριθμού των προβληματικών επιχειρήσεων.

Ο ρόλος, λοιπόν, του Πτωχευτικού Δικαίου και των ρυθμίσεων που έρχονται σήμερα είναι καθοριστικός για τη λειτουργία της οικονομίας και είναι θεμελιώδης κλάδος του δικαίου, με ρυθμιστική αποστολή στη λειτουργία και τη δομή της αγοράς. Είναι πολλαπλά τα οφέλη, λοιπόν, από την αναμόρφωση του Πτωχευτικού Κώδικα.

Συνοπτικά, χορηγείται δεύτερη ευκαιρία και παρέχεται ουσιαστική δυνατότητα επαναδραστηριοποίησης του έντιμου επιχειρηματία, που ατύχησε. Απλοποιούνται και επιταχύνονται οι διαδικασίες, συντέμνονται οι προθεσμίες εξέλιξης της πτωχευτικής διαδικασίας, ώστε για τις μεν μη βιώσιμες επιχειρήσεις η πτώχευση να ολοκληρώνεται σε εύλογο χρονικό διάστημα, για τις δε βιώσιμες επιχειρήσεις να τίθενται τάχιστα σε εφαρμογή οι μηχανισμοί διάσωσης.

Ενισχύεται η εξυγιαντική λειτουργία του Πτωχευτικού Δικαίου για τις βιώσιμες επιχειρήσεις, ώστε αυτό να αποτελεί ένα σύγχρονο εργαλείο, που να ανταποκρίνεται στις σημερινές οικονομικές συνθήκες, εργαλείο αντιμετώπισης της εμπορικής αφερεγγυότητας, με έμφαση στην προληπτική του διάσταση και στην ανάγκη διάσωσης παραγωγικών πόρων.

Προτείνονται και θεσπίζονται μέτρα επιτάχυνσης και εξορθολογισμού της διοικητικής δίκης, τόσο στο Συμβούλιο της Επικρατείας, όσο και στα τακτικά διοικητικά δικαστήρια.

Τα σημαντικότερα σημεία που θέλω να τονίσω και αποτελούν μέρους αυτού του νομοσχεδίου είναι τα εξής:

Η εισαγωγή και στο ΣτΕ του ένδικου μέσου αίτησης επανάληψης της διαδικασίας μετά και από καταδικαστική απόφαση του Ευρωπαϊκού Δικαστηρίου Ανθρωπίνων Δικαιωμάτων.

Η εισαγωγή του θεσμού ενδοδικαστικής συμβιβαστικής επίλυσης των διαφορών από αγωγές για απαιτήσεις από διοικητικές συμβάσεις.

Η εισαγωγή του θεσμού του εισηγητή-δικαστή στις διοικητικές διαφορές ουσίας εκτός των αγωγών.

Η ελαστικοποίηση-άμβλυνση προϋποθέσεων για την άσκηση έφεσης και αναίρεσης ενώπιον του Συμβουλίου της Επικρατείας.

Ο εξορθολογισμός, με ισόρροπη μέριμνα για τη διασφάλιση των συμφερόντων, τόσο του δημοσίου όσο και των πολιτών, της διαδικασίας αναστολής εκτέλεσης στις φορολογικές τελωνειακές χρηματικές διαφορές, καθώς καθίσταται ευχερέστερη για τον πολίτη και ταχύτερη η χορήγηση του ευεργετήματος πενίας.

Δεσμεύονται πλέον –και είναι και αυτό σημαντικό- τα διοικητικά δικαστήρια και από τις αμετάκλητες αθωωτικές αποφάσεις των ποινικών δικαστηρίων.

Εξορθολογίζονται και μειώνονται τέλη και παράβολα. Ναι, είμαστε εμείς, η Κυβέρνηση, που μειώνουμε τα παράβολα, προκειμένου οι πολίτες να έχουν καλύτερη πρόσβαση στη δικαιοσύνη, τα παράβολα που είχαν αυξηθεί κατά την καταστροφική πενταετία 2010-2014.

Πράγματι, η τρέχουσα δύσκολη οικονομική κατάσταση της μεγάλης πλειοψηφίας των πολιτών συνεπάγεται ότι το ύψος αυτών των παραβόλων και των τελών, που τίθενται ως προϋποθέσεις για την άσκηση ενδίκων βοηθημάτων και για τη διενέργεια άλλων διαδικαστικών πράξεων, επαρκεί για την ικανοποίηση του στόχου της αποτροπής καταχρηστικών ενδίκων βοηθημάτων μέσων. Χρειάζεται, όμως, ένας εξορθολογισμός των οικονομικών επιβαρύνσεων και επικεντρώνεται αυτός ο εξορθολογισμός στην ανακατανομή των επιβαλλόμενων παραβόλων και τελών, ώστε να προσαρμόζεται, ιδίως προς την κλιμάκωση των βαθμών από τους οποίους διέρχεται η δικαστική κρίση.

Καταργείται το δικαστικό ένσημο στις αναγνωριστικές αγωγές και αποκαθίσταται με τον τρόπο αυτόν η έννοια της διαφοροποίησης μεταξύ καταψηφιστικών και αναγνωριστικών αγωγών.

Σε αυτήν την κατεύθυνση -και αυτό θέλω να το επισημάνω- αξιοποιήθηκε ιδιαιτέρως η ενδελεχής μελέτη του ζητήματος από την Επιτροπή Γερμανικών αποζημιώσεων, σε σχέση με την καταβολή δικαστικού ενσήμου στις αναγνωριστικές αγωγές αποζημίωσης θυμάτων των κατοχικών δυνάμεων.

Ειδικότερα, νομοθετείται η μείωση των παραβόλων για την άσκηση έφεσης κατά αποφάσεων Ειρηνοδικείου και Μονομελούς Πρωτοδικείου. Ομοίως νομοθετείται και η μείωση του καταβλητέου επί εργατικών διαφορών δικαστικού ενσήμου επί αγωγών, δηλαδή με καταψηφιστικό αίτημα, για ποσό που προβλέπεται. Μειώνεται στο μισό. Είναι μια πολύ σημαντική ρύθμιση, για να μπορούν οι εργαζόμενοι να έχουν τη δυνατότητα να διεκδικούν, με καλύτερους όρους, τις αξιώσεις τους. Ομοίως, μειώνονται τα παράβολα και τροποποιούνται προς όφελος των πολιτών και του δικαιώματος δικαστικής προστασίας παράβολα της ποινικής διαδικασίας.

Μεταρρυθμίζονται, λοιπόν, οι κανόνες, που σχετίζονται με τα τέλη και τα παράβολα και για την αντιστάθμιση –θα έλεγε κανείς- της μείωσης αυτών των εσόδων προτείνεται η επιβολή ενός αναβολόσημου –όπως συνηθίστηκε να λέγεται- για τη χορήγηση αναβολής ενώπιων πολιτικών και διοικητικών δικαστηρίων και το μέτρο αυτό αποσκοπεί στην επιτάχυνση της διαδικασίας απονομής δικαιοσύνης, καθώς η λειτουργία του είναι διπλή: Αφενός εξισορροπεί τα έξοδα, που δημιουργούνται από τη διαδικαστική πράξη, που οδηγεί στη διατήρηση υποθέσεων σε εκκρεμότητα και αφετέρου, έχει λειτουργία προληπτική ως προς την υποβολή παρελκυστικών αιτημάτων αναβολής.

Θεσπίζεται με το άρθρο 52 η συμμετοχή των δικηγόρων ως δικαστικών αντιπροσώπων σε αρχαιρεσίες συλλογικών οργάνων. Ικανοποιείται με τον τρόπο αυτό ένα αίτημα του δικηγορικού κόσμου και ευελπιστούμε ότι η συμμετοχή των δικηγόρων θα διευρυνθεί και σε άλλες διαδικασίες στο άμεσο μέλλον. Ίσχυε μέχρι τώρα η συμμετοχή μόνο δικαστών ως δικαστικών αντιπροσώπων σε τέτοιες αρχαιρεσίες οργάνων. Η ιδιότητα καθ’αυτή των δικηγόρων ως άμισθων δημόσιων λειτουργών και θεσμικών παραγόντων και πυλώνων της δικαιοσύνης περιβάλλει εξίσου αποτελεσματικά τη διαδικασία ως προς τη διαφύλαξη του σχετικού δημοσίου συμφέροντος.

Με τις διατάξεις του Υπουργείου Οικονομικών τίθεται σε εφαρμογή το πρόγραμμα οικειοθελούς γνωστοποίησης πραγματικού εισοδήματος για κάθε φορολογούμενο. Το πρόγραμμα αυτό αποτελεί ένα χρήσιμο εργαλείο για την αντιμετώπιση της φοροδιαφυγής, συμβάλλει στην αύξηση των δημοσίων εσόδων, χωρίς να επιβραβεύει ή να ενθαρρύνει την παραβατική συμπεριφορά. Δίνει τη δυνατότητα στους φορολογούμενους να συμπεριλάβουν πραγματικά εισοδήματα στη δήλωση περιουσιολογίου, στην οποία και θα συγκεντρώνεται το σύνολο των πληροφοριών για κάθε φορολογούμενο. Δεν παρέχεται εξάλλου φορολογική αμνηστία, δεδομένου ότι ο κύριος φόρος θα καταβάλλεται στο ακέραιο.

Δεν υιοθετείται, λοιπόν, η επιβολή ενός αυτοτελούς φορολογικού συντελεστή, κατά τα πρότυπα προηγούμενων ρυθμίσεων και προγραμμάτων επαναπατρισμού κεφαλαίων, τα οποία δημιουργούσαν, η αλήθεια είναι, συνθήκες φορολογικής αμνηστίας και δεν απέδωσαν εντέλει τα αναμενόμενα αποτελέσματα και οφέλη στην ελληνική οικονομία. Πρόκειται για ρυθμίσεις που στοχεύουν στην ενίσχυση του μηχανισμού καταπολέμησης της φοροδιαφυγής και την ενίσχυση των δημοσίων εσόδων, με τον εντοπισμό αδήλωτης φορολογητέας ύλης, μέσω της οικειοθελούς αποκάλυψης αδήλωτων εισοδημάτων προηγούμενων ετών. Μάλιστα, ορίζεται ότι, όσοι υπαχθούν στη ρύθμιση δεν θα επιβαρυνθούν με πρόστιμα, που ορίζονται από μια πληθώρα άρθρων για φορολογικές, διοικητικές ή ποινικές κυρώσεις.

Έχουμε, λοιπόν, τα μέτρα, επιπλέον, για την προώθηση των ηλεκτρονικών συναλλαγών και την καταπολέμηση απόκρυψης εσόδων. Κύριος στόχος αυτών των μέτρων για την προώθηση των ηλεκτρονικών συναλλαγών είναι η δημιουργία μιας συγκροτημένης δέσμης υποχρεώσεων και δικαιωμάτων μεταξύ πολιτών και επιχειρήσεων, αναφορικά με τη διενέργεια ηλεκτρονικών συναλλαγών. Και βασίζονται οι διατάξεις του νομοσχεδίου στη λογική παροχής κινήτρων προς τους πολίτες για την υιοθέτηση ηλεκτρονικών πληρωμών, προκειμένου να δημιουργηθεί ένα συμπαγές κανονιστικό πλαίσιο, το οποίο θα μπορεί να εφαρμοστεί σε μακροχρόνια βάση και σε ολόκληρη την ελληνική επικράτεια.

Θεσπίζεται, λοιπόν, ένα πλαίσιο υποχρεωτικότητας. Θεσπίζεται ο επαγγελματικός λογαριασμός των επιχειρήσεων. Θεσπίζεται το πλαίσιο, με το οποίο συνδέεται η έκπτωση φόρου εισοδήματος-αφορολόγητο- με τις δαπάνες, που έχουν πραγματοποιηθεί με ηλεκτρονικές πληρωμές. Δίνεται η δυνατότητα εξαίρεσης σε κάποιες ευαίσθητες κοινωνικές ομάδες, επεκτείνονται τα κίνητρα υιοθέτησης ηλεκτρονικών πληρωμών και στις ιατρικές δαπάνες, κατεβαίνει το όριο των συναλλαγών, που θα διενεργούνται με ηλεκτρονικές πληρωμές από 1.500 ευρώ σε 500 ευρώ. Δίνονται κίνητρα, θεσπίζοντας τη δημόσια λοταρία, ένα μέτρο που αποτελεί και αποτέλεσε ισχυρό κίνητρο και σε άλλες ευρωπαϊκές χώρες.

Σκοπός είναι να επιβραβευτούν οι πολίτες, που χρησιμοποιούν ηλεκτρονικές πληρωμές και πλαστικό χρήμα, δίνοντάς τους την δυνατότητα να κερδίσουν ακόμη και χρηματικά έπαθλα.

Σχετικά με τις δαπάνες των επιχειρήσεων για τη μισθοδοσία του προσωπικού -και αυτό είναι πολύ σημαντικό- θα πρέπει πλέον να καταβάλλονται μέσω τραπέζης, ώστε να εκπίπτουν από τα ακαθάριστα έσοδα αυτών.

Καταληκτικός στόχος του νομοσχεδίου είναι η καθολική υποχρέωση αποδοχής μέσων πληρωμής με κάρτα, στο σύνολο των επιχειρήσεων που δραστηριοποιούνται στην ελληνική επικράτεια.

Για εμάς, η σε βάθος διερεύνηση των λιστών -και το έχουμε αποδείξει αυτό- αποτελεί δέσμευση απέναντι στον ελληνικό λαό, γι’ αυτό παρατείνονται οι προθεσμίες παραγραφής του δικαιώματος του δημοσίου για έκδοση πράξης για ένα έτος, ώστε να αποσοβηθεί ο κίνδυνος να παραγραφούν σημαντικές υποθέσεις με αυξημένο δημοσιονομικό ενδιαφέρον και το δημόσιο διατηρεί τα δικαιώματά του έναντι φορολογικών παραβατών. Δεν θα αφήσουμε εμείς να παραγραφούν οι μαύρες λίστες της φοροδιαφυγής. Έχουν ήδη ανοιχθεί και ελέγχθηκαν για πρώτη φορά αυτές οι λίστες και έχουν βεβαιωθεί εκατοντάδες εκατομμύρια ευρώ από την αρχή του 2015.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, θέλω να πω ότι αυτή η Κυβέρνηση συνεχίζει να δίνει δείγματα γραφής σε θέματα καταπολέμησης της μεγάλης φοροδιαφυγής και είναι αποφασισμένη να μη χαϊδέψει τους μεγάλους φοροφυγάδες. Δεν βάζουμε στο ίδιο τσουβάλι τους μικρούς και μεσαίους δικηγόρους, μηχανικούς και γιατρούς, τους ανασφάλιστους νέους ή αυτούς με τα «μπλοκάκια». Προστατεύουμε τους νέους επιστήμονες, αυτούς με τα «μπλοκάκια», αυτούς με τα χαμηλά εισοδήματα.

Στόχος μας είναι να έχουμε περισσότερα δημόσια έσοδα, για να έχουμε στη συνέχεια μια δίκαιη διανομή των βαρών, αλλά και αναδιανομή του οφέλους και του πλούτου, προς όφελος των ασθενέστερων στρωμάτων. Αυτούς τους σκοπούς εξυπηρετεί το νομοσχέδιο.

Η σημερινή νομοθετική πρωτοβουλία περιέχει σημαντικές δεσμεύσεις μας, δεσμεύσεις ακόμα και του ίδιου του Πρωθυπουργού, όπως πρόσφατα στη ΔΕΘ, όπως είναι η οικειοθελής αποκάλυψη αδήλωτων εισοδημάτων και η επέκταση πληρωμών με πλαστικό ή ηλεκτρονικό χρήμα, με σκοπό την αντιμετώπιση της φοροδιαφυγής.

Κλάδοι υψηλής παραβατικότητας τίθενται με την ενεργοποίηση του νομοσχεδίου σε στενό κλοιό, με τη χρήση ηλεκτρονικού χρήματος και κάρτας. Αντιλαμβανόμαστε τις συνθήκες, που γεννούν τη φοροδιαφυγή, όμως δεν τη δικαιολογούμε και η πάταξη της φοροδιαφυγής αποτελεί για εμάς καθοριστική πολιτική απόφαση και επιλογή.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώνετε, παρακαλώ, κύριε συνάδελφε.

**ΒΑΣΙΛΕΙΟΣ ΤΣΙΡΚΑΣ:** Τελειώνω, κύριε Πρόεδρε, σε μισό λεπτό.

Στην δική μας, όμως, αντίληψη το ζήτημα των εσόδων είναι άρρηκτα συνδεδεμένο με την κοινωνική ανταποδοτικότητά τους. Το θέμα δεν είναι απλώς πώς θα αυξήσουμε τα έσοδα, που θα προκύψουν από τις ρυθμίσεις αυτές, αλλά πώς θα στηρίξουμε το κοινωνικό κράτος, αυτούς που το έχουν περισσότερο ανάγκη.

Καμμία από τις περιβόητες μεταρρυθμίσεις της καταστροφικής πενταετίας 2010-2014 δεν βελτίωσε την λειτουργία και την αποτελεσματικότητα της κρατικής μηχανή,ς που έχει μάθει να λειτουργεί, ώστε να εξυπηρετούνται ιδιοτελή συμφέροντα. Αυτές τις θεσμικές τομές παρέκαμπταν οι κυβερνήσεις σαράντα ετών, ώστε να διαιωνίζεται ένα καθεστώς αδιαφάνειας, διαπλοκής, διόγκωσης της φοροδιαφυγής και του «μαύρου χρήματος».

Υλοποιούμε σταθερά πολλές από τις δεσμεύσεις μας και συνεχίζουμε την προσπάθεια, με γνώμονα το συμφέρον των πολλών για την ανάταση της ελληνικής κοινωνίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο εισηγητής της Αξιωματικής Αντιπολίτευσης κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η χώρα βυθίζεται στην αβεβαιότητα και στην αστάθεια. Οι μικροκομματικοί τακτικισμοί μιας καταρρέουσας Κυβέρνησης δημιουργούν τεράστιο πρόβλημα. Η Κυβέρνηση ζητά συναίνεση, αλλά παράλληλα θέλει να διατηρεί το δικαίωμα να υβρίζει τους πολιτικούς της αντιπάλους, αυτούς από τους οποίους ζητά συναίνεση. Η Κυβέρνηση οδηγεί τη χώρα σε νέες μεγάλες περιπέτειες και αναζητεί συνενόχους.

Η προτεραιότητά της είναι να διαχειριστεί τον πολιτικό χρόνο με κομματικούς όρους, τη στιγμή που η χώρα δεν έχει χρόνο για χάσιμο. Ο τρόπος με τον οποίο πολιτεύεται, αλλά και συμπεριφέρεται η Κυβέρνηση ΣΥΡΙΖΑ - ΑΝΕΛ έχει αντανάκλαση και στο κοινοβουλευτικό έργο.

Κυριολεκτικά την τελευταία στιγμή, φέρατε ένα νομοσχέδιο, που ρυθμίζει ζητήματα του Πτωχευτικού Κώδικα, της διοικητικής δίκης και ταυτόχρονα, έχει τις διατάξεις για το πλαστικό χρήμα και την εθελοντική αποκάλυψη αδήλωτων εισοδημάτων, με αντικοινοβουλευτικές διαδικασίες, που τείνουν πλέον να γίνουν κανόνας.

Το γεγονός αυτό αποτυπώνει και τον τρόπο με τον οποίο διαπραγματεύεται αυτή η Κυβέρνηση. Η αξιολόγηση δεν κλείνει, γιατί η Κυβέρνηση δεν ολοκληρώνει εγκαίρως τις δεσμεύσεις που έχει αναλάβει. Η χώρα βρίσκεται συνεχώς αντιμέτωπη με νέα μέτρα, γιατί η Κυβέρνηση δεν διαθέτει αξιοπιστία. Δεν αντιλαμβάνεται την έννοια του αποτελέσματος στην πολιτική. Γι’ αυτό και η διαπραγμάτευση, την οποία κάνει, οδηγεί σε επαχθέστερες καταστάσεις.

Αποκαλυπτικό παράδειγμα είναι το γεγονός ότι στο νομοσχέδιο που συζητάμε σήμερα για την επέκταση της χρήσης πλαστικού χρήματος, δεν υπάρχει πρόβλεψη για το ακατάσχετο του επαγγελματικού λογαριασμού. Να σας υπενθυμίσω ότι το είχε εξαγγείλει ο κύριος Πρωθυπουργός στη Θεσσαλονίκη τον Σεπτέμβριο. Ή μήπως δεν θέλετε να θυμάστε τι άλλο ή μάλλον τι άλλα και πόσα άλλα είχε εξαγγείλει ο κ. Τσίπρας από τη Θεσσαλονίκη και αποδείχθηκαν ψέματα και ακάλυπτες επιταγές, χωρίς αντίκρισμα;

Κυρίες και κύριοι συνάδελφοι, η Κυβέρνηση όποτε είναι στριμωγμένη ή βρίσκεται σε αδιέξοδο, ζητά συναίνεση. Προσέφερε ποτέ συναίνεση ο ΣΥΡΙΖΑ ως Αντιπολίτευση, την ώρα που η χώρα έκανε μια τιτάνια προσπάθεια να μειώσει τα ελλείμματα και να επανέλθει στη σταθερότητα και στην κανονικότητα; Όχι φυσικά. Αντίθετα, η Νέα Δημοκρατία προσέφερε και προσφέρει συναίνεση, κυρίως για τη χώρα και τους πολίτες.

Με το ίδιο συναινετικό και συνθετικό πνεύμα λειτουργήσαμε και στα ζητήματα αυτού του νομοσχεδίου. Να σας υπενθυμίσω ότι η Νέα Δημοκρατία κατέθεσε εγκαίρως προτάσεις για την αναμόρφωση και τροποποίηση του Πτωχευτικού Κώδικα. Να σας υπενθυμίσω ότι εμείς ανοίξαμε τον δημόσιο διάλογο για την επέκταση της χρήσης πλαστικού χρήματος.

Ο ομιλών είχε αναδείξει το ζήτημα σε κοινοβουλευτικό επίπεδο, μέσα από επερωτήσεις και επίκαιρες ερωτήσεις από το τέλος του 2015. Ακόμα και με δημόσιες παρεμβάσεις, η απάντηση της Κυβέρνησης από το φθινόπωρο του 2015, ήταν ότι έχει έτοιμο το νομοσχέδιο και το φέρνει στη Βουλή. Και τελικά, μετά από δεκαπέντε μήνες, έφερε ελάχιστες διατάξεις, αποσπασματικές και με μια φιλοσοφία, σε πλήρη αντίθεση με το μεταρρυθμιστικό πρόσημο, που έπρεπε να έχει μια νομοθετική πρωτοβουλία για την επέκταση της χρήσης πλαστικού χρήματος. Να σας υπενθυμίσω, επίσης, ότι η Νέα Δημοκρατία τον Σεπτέμβριο κατέθεσε ολοκληρωμένη πρόταση για το πλαστικό χρήμα, μια πρόταση με αρχή, μέση και τέλος.

Κυρίες και κύριοι συνάδελφοι, σαφέστατα υπάρχει ανάγκη τροποποιήσεων στον Πτωχευτικό Κώδικα, μέσα σε αυτό το ιδιαίτερα δυσμενές περιβάλλον, τροποποιήσεων που θα απλοποιούν τις διαδικασίες, θα στηρίζουν τις επιχειρήσεις και θα δημιουργούν μια αίσθηση δικαίου και ορθολογισμού στην πτωχευτική διαδικασία. Αντίθετα, παρά κάποιες επιμέρους θετικές διατάξεις, εσείς φέρνετε μια άτολμη νομοθετική παρέμβαση, που δεν συνιστά ούτε τομή ούτε φυσικά, επιλύει τα προβλήματα που υπάρχουν. Αναφέρθηκα αναλυτικά στην Επιτροπή Οικονομικών για τα ζητήματα αυτά.

Παραθέτω σήμερα τα βασικά σημεία: Δεν υπάρχουν ρυθμίσεις, που θα έδιναν λύση σε ένα σημαντικό πρόβλημα και ζητούμενο, την ολοκλήρωση της διαδικασίας ρευστοποίησης της πτωχευτικής περιουσίας και την εξόφληση των πιστωτώνεντός είκοσι τεσσάρων μηνών.

Θα μπορούσατε να είχατε υιοθετήσει την πρόταση, που έχει καταθέσει η Νέα Δημοκρατία για τον περιορισμό των νομικών «παραθύρων» και τον σαφή προσδιορισμό της έννοιας της παύσης πληρωμών για υπαγωγή στην πτωχευτική διαδικασία, προκειμένου να μην υπάρχουν αμφισβητήσεις και ασάφειες που καθιστούν τη διαδικασία αναποτελεσματική. Δεν το κάνατε. Και όχι μόνο δεν το κάνετε, αλλά στο νομοσχέδιο εισάγετε και μια καινοφανή έννοια, αυτή της πιθανότητας πτώχευσης, όπου είναι πολύ πιθανό να δημιουργήσει ακόμα μεγαλύτερες δυσκολίες στην όλη διαδικασία με το διασταλτικό περιεχόμενο που μπορεί να έχει και με τα περιθώρια που αφήνει.

Σας είπαμε, επίσης, για τις σοβαρές ενστάσεις που υπάρχουν για το άρθρο, σύμφωνα με το οποίο, για τη μείωση του χρόνου απαλλαγής του οφειλέτη από τα χρέη προβλέπεται αίτηση του οφειλέτη και δικαστική απόφαση. Γιατί η συγκεκριμένη ρύθμιση θα οδηγήσει σε καθυστερήσεις και θα εμποδίσει την επιστροφή του οφειλέτη στην οικονομική δραστηριότητα και στην κανονικότητα. Εμείς είχαμε, επίσης, προτείνει τη συγχώνευση των δικαστικών διαδικασιών, για να ολοκληρώνεται άμεσα η διαδικασία. Συγκεκριμένα, να δίνεται η δυνατότητα πώλησης της εταιρείας εν λειτουργία ή εκποίησης των επιμέρους περιουσιακών της στοιχείων, με την απόφαση πτώχευσης, και να μη χρειάζεται και δεύτερη δικαστική απόφαση, όπως συμβαίνει με το ισχύον καθεστώς.

Κάποια άρθρα για τη διοικητική δίκη κινούνται προς τη σωστή κατεύθυνση, διευκολύνοντας και βελτιώνοντας την εκδίκαση υποθέσεων στα διοικητικά δικαστήρια. Υπάρχει, όμως, ζήτημα με τις διατάξεις, που προβλέπουν την καταβολή παραβόλου, ως προϋπόθεση χορήγησης αναβολής, με αίτημα του διαδίκου. Με δεδομένο ότι η ικανοποίηση ή όχι τέτοιου αιτήματος εναπόκειται σε κάθε περίπτωση στην κρίση του δικαστηρίου, θα λέγαμε ότι η συγκεκριμένη διατύπωση δημιουργεί ερμηνευτικό και πρακτικό πρόβλημα εφαρμογής της.

Κυρίες και κύριοι συνάδελφοι, θα αναφερθώ εκτενέστερα στις διατάξεις αρμοδιότητας του Υπουργείου Οικονομικών, αρχής γενομένης από τις ρυθμίσεις για την οικειοθελή αποκάλυψη αδήλωτων εισοδημάτων. Είναι σαφές ότι αυτές οι ρυθμίσεις δεν έχουν ρεαλιστικό υπόβαθρο.

Για να έχει αποτέλεσμα μία τέτοια ρύθμιση, δεν πρέπει να υπάρχουν αντικίνητρα. Και στη συγκεκριμένη ρύθμιση, υπάρχουν δύο σοβαρά αντικίνητρα: Το ένα είναι οι υψηλοί φορολογικοί συντελεστές. Το άλλο αντικίνητρο είναι ότι όποιος δεν καταβάλει μία δόση και τεθεί εκτός ρύθμισης, αυτομάτως χάνει όλες τις ευεργετικές διατάξεις που εμπεριέχονται στη ρύθμιση.

Είναι σαφής η έλλειψη ρεαλισμού στις συγκεκριμένες διατάξεις, όπως και η έλλειψη ορθολογισμού σε κάποιες άλλες. Αναφέρομαι στη διάταξη, σύμφωνα με την οποία όποιος μπει στη ρύθμιση τον Μάρτιο, θα πληρώσει πρόσθετο φόρο 8% κι όποιος μπει τον Μάιο θα πληρώσει 10% πρόσθετο φόρο. Πείτε μου σε ποια λογική υπακούει αυτή η διαφορά, με χρονικό εύρος μάλιστα μόλις δύο μηνών.

Έρχομαι στις διατάξεις για το πλαστικό χρήμα, στις οποίες είχαν επενδυθεί πολλά, αλλά είναι δεδομένο ότι δεν συνιστούν μια ουσιαστική μεταρρυθμιστική προσπάθεια και θα εξηγήσω το γιατί. Η Νέα Δημοκρατία, κυρίες και κύριοι συνάδελφοι, κατέθεσε συγκεκριμένη, ολοκληρωμένη πρόταση, που αποτυπώνει και τις ουσιαστικές διαφορές που υπάρχουν, συγκριτικά με την πρόταση της Κυβέρνησης. Εμείς, την προσπάθεια για την ενθάρρυνση της χρήσης πλαστικού χρήματος την αντιμετωπίσαμε ως μία μεταρρυθμιστική προσπάθεια, που έχει πολλαπλασιαστικά οφέλη σε τρεις τομείς: Πρώτον, στα δημόσια έσοδα και στη καταπολέμηση της φοροδιαφυγής. Δεύτερον, στην αύξηση της ανταγωνιστικότητας των επιχειρήσεων, αφού οι συναλλαγές με πλαστικό χρήμα δημιουργούν οικονομίες κλίμακος και ανάπτυξης. Τρίτον, στη διευκόλυνση για το άμεσο ή έμμεσο όφελος, που προκύπτει για τους πολίτες. Το άμεσο είναι με την επιστροφή χρημάτων και το έμμεσο με την αναπροσαρμογή, κατά δικαιότερο τρόπο, των φορολογικών βαρών, με τη μείωση της φοροδιαφυγής.

Εσείς, όμως, τι κάνετε; Πέραν του ότι αδιαφορούσατε επί μήνες, κωλυσιεργώντας, η δική σας αντίληψη για την επέκταση της χρήσης πλαστικού χρήματος έχει καταναγκαστικό και τιμωρητικό χαρακτήρα. Περιορίζεται το εύρος της μόνο στους μισθωτούς και στους συνταξιούχους, που είναι οι μοναδικοί, που έχουν κίνητρο να κάνουν χρήση του πλαστικού χρήματος, αφού πρέπει να συγκεντρώσουν ένα συγκεκριμένο όριο δαπανών με πλαστικό χρήμα, προκειμένου να ισχύσει το αφορολόγητο όριο.

Το ζήτημα, όμως, είναι: Ποιο αφορολόγητο όριο; Αυτό που εσείς μειώσατε στις 8.636 ευρώ ή σε ένα ακόμα χαμηλότερο, όπως αυτό που ήδη διαπραγματεύεστε; Γιατί τα πρωτογενή πλεονάσματα 3,5% για πολλά χρόνια, που έχετε ήδη συμφωνήσει, σημαίνουν νέες φορολογικές επιβαρύνσεις και να μην κάνετε ότι δεν το καταλαβαίνετε.

Δεύτερο ερώτημα. Όλοι γνωρίζουμε ότι χιλιάδες Έλληνες είναι αποκλεισμένοι από το τραπεζικό σύστημα. Δεν μπορούν να βγάλουν πιστωτικές ή χρεωστικές κάρτες. Το ίδιο ισχύει για επαγγελματίες. Υπάρχει κάποια πρόνοια και κάποια ρύθμιση γι’ αυτούς στο νομοσχέδιο; Απολύτως καμμία. Άρα, όλους αυτούς τους αγνοούμε. Δεν θέλουμε να τους εντάξουμε στο σύστημα συναλλαγών με πλαστικό χρήμα; Τους οδηγούμε σε ένα παράλληλο πλαίσιο παραοικονομίας ή για την ακρίβεια, «μαύρης» οικονομίας;

Η Κυβέρνηση δεν μπορεί να αντιληφθεί ότι δεν εξαντλείται η προσπάθεια για την επέκταση της χρήσης πλαστικού χρήματος και ηλεκτρονικών συναλλαγών στους μισθωτούς και συνταξιούχους. Η προσπάθεια αυτή πρέπει να αφορά όλη την κοινωνία, όλους τους φορολογουμένους και το σύνολο της οικονομικής δραστηριότητας.

Η συνολική ανεπάρκεια και προχειρότητα του νομοσχεδίου αποτυπώνεται και από τις διατάξεις, σύμφωνα με τις οποίες οι εξαιρέσεις θα καθοριστούν με απόφαση του Υπουργού. Γιατί να μην υπήρχαν αυτές οι εξαιρέσεις στο νομοσχέδιο; Ήταν τόσο δύσκολο, προφανώς, να σκεφτείτε τους υπερήλικες, τους κατοίκους ορεινών και δυσπρόσιτων περιοχών, τους κατοίκους των μικρών νησιών, τα άτομα με ειδικές ανάγκες;

Ο κ. Τσίπρας, πριν από τρεις μήνες, είχε εξαγγείλει τον ακατάσχετο επαγγελματικό λογαριασμό. Στο νομοσχέδιο, όμως, δεν προβλέπεται ακατάσχετος επαγγελματικός λογαριασμός, στον οποίο θα καταλήγουν οι εισπράξεις των επιχειρήσεων από ηλεκτρονικά μέσα πληρωμής. Αυτό σημαίνει ότι δεν υπάρχουν κίνητρα για τη μία από τις δύο πλευρές των συναλλασσομένων. Και τα κίνητρα της άλλης πλευράς, όμως, είναι περιορισμένα, γιατί πολύ απλά, εσείς έχετε περιορίσει αυτά τα κίνητρα στους μισθωτούς και στους συνταξιούχους των μεσαίων και χαμηλών εισοδημάτων.

Εάν η Κυβέρνηση ήθελε το νομοσχέδιο για την επέκταση της χρήσης πλαστικού χρήματος να αποτελέσει τομή και μεταρρύθμιση, θα είχε υιοθετήσει τις τέσσερις βασικές προτάσεις της Νέας Δημοκρατίας.

Πρώτον, την υποχρεωτική και σταδιακή έκδοση και διακίνηση ηλεκτρονικών τιμολογίων, μεταξύ των επιχειρήσεων, σε πραγματικό χρόνο και τη διασύνδεση του συστήματος με τη Γενική Γραμματεία Πληροφοριακών Συστημάτων. Παραθέτω ένα στοιχείο που ανέφερα και στην επιτροπή. Από τα 250 εκατομμύρια τιμολόγια, που εκδίδονται στη χώρα μας, μόνο το 6% διακινούνται ηλεκτρονικά.

Δεύτερον, την υποχρεωτική καθιέρωση της ηλεκτρονικής τιμολόγησης για τους προμηθευτές του δημοσίου και της αυτοδιοίκησης, που καθίσταται υποχρεωτική από τον Νοέμβριο του 2018 λόγω ευρωπαϊκής οδηγίας. Στη χώρα μας, όμως, πρέπει όλα να τα κάνουμε την τελευταία στιγμή και υπό πίεση.

Τρίτον, τον καθορισμό του ορίου χρήσης μετρητών με ορθολογικά και αντικειμενικά κριτήρια. Το όριο των 500 ευρώ ήταν δική μας πρόταση. Πρέπει, όμως, να διαφοροποιείται αυτό το όριο ανά κλάδο, ανάλογα με τη μελέτη και το ποσοστό ανάλυσης κινδύνου για φοροδιαφυγή.

Τέταρτον, την παροχή φορολογικών κινήτρων και για τις δύο πλευρές των συναλλασσόμενων, γιατί διαφορετικά, δεν μπορεί να υπάρξει απόδοση. Θα μπορούσαν να προσμετρώνται στο διπλάσιο οι δαπάνες με πλαστικό χρήμα σε κλάδους και υπηρεσίες, που όλοι γνωρίζουμε ότι υπάρχει υψηλό ρίσκο φοροδιαφυγής. Θα μπορούσε να υπάρχει επιστροφή μέρους του ΦΠΑ σε δαπάνες για τις συγκεκριμένες υπηρεσίες, όπου έχει διαπιστωθεί φοροδιαφυγή.

Θα μπορούσε να υπάρχει ειδικός επαγγελματικός λογαριασμός ακατάσχετος από τον οποίο, όμως, θα πραγματοποιούνται όλες οι δαπάνες μισθοδοσίας, καταβολής ασφαλιστικών και φορολογικών υποχρεώσεων αλλά και των συναλλαγών με προμηθευτές. Θα μπορούσε να υπάρχει πρόβλεψη για μείωση φόρου για τις επιχειρήσεις, που πραγματοποιούν έναν δεδομένο όγκο ηλεκτρονικών συναλλαγών.

Είμαι, όμως, υποχρεωμένος να θίξω και το ζήτημα που ανακύπτει με την τροποποίηση του άρθρου 102 του νομοσχεδίου, σύμφωνα με το οποίο επανακαθορίζεται το όριο του ετήσιου κύκλου εργασιών, για το οποίο έχει εφαρμογή το ειδικό καθεστώς απόδοσης του ΦΠΑ στα 2.000.000 ευρώ από 500.000 ευρώ. Με βάση αυτό το άρθρο, δίνεται η δυνατότητα σε αυτούς που έχουν μεγαλύτερο κύκλο εργασιών και αντιμετωπίζουν ζητήματα ρευστότητας, λόγω του ότι κάποιοι καθυστερούν να τους εξοφλήσουν, να υπαχθούν στο ειδικό καθεστώς καταβολής του φόρου, κατά το χρόνο είσπραξης της αντιπαροχής.

Είναι μία ρύθμιση της δικής μας κυβέρνησης, που νομοθετήσαμε το 2014. Εμείς εξαιρούσαμε τις επιχειρήσεις, που είχαν υποπέσει σε φορολογικές παραβάσεις, που συνιστούσαν φοροδιαφυγή. Εσείς έρχεστε και καταργείτε αυτή την εξαίρεση. Σας ζητώ να το απαλείψετε αυτό άμεσα και να επανέλθει η αρχική εξαίρεση, για όσους είχαν υποπέσει σε ζητήματα φοροδιαφυγής.

Κυρίες και κύριοι συνάδελφοι, το νομοσχέδιο περιέχει και «φωτογραφικές» διατάξεις, για τις οποίες η Κυβέρνηση δεν οφείλει μόνο να τις αποσύρει, αλλά να δώσει και εξηγήσεις. Θα αναφερθώ αναλυτικά σε αυτές στην ομιλία μου επί των άρθρων.

Είναι ξεκάθαρο σε όλους ότι αυτή η Κυβέρνηση είναι μια κυβέρνηση μειωμένης ευθύνης. Δεν είναι προτεραιότητά της η χώρα και οι πολίτες. Θέτει σε κίνδυνο, με μεγάλη ευκολία και με ακόμα μεγαλύτερη αδιαφορία, τις θυσίες που έκαναν όλα τα προηγούμενα χρόνια οι Έλληνες πολίτες. Γι’ αυτό και είναι επιτακτική η ανάγκη της πολιτικής αλλαγής. Τη ζητούν οι ίδιοι οι πολίτες. Η Κυβέρνηση έχει απέναντί της τη μεγάλη πλειοψηφία των πολιτών και της κοινωνίας. Γι’ αυτό και δεν μπορεί να πάει μακριά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κατάλογος των εγγραφών κλείνει.

Τον λόγο έχει ο ειδικός αγορητής της Χρυσής Αυγής κ. Ηλίας Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν αναφερθώ στο εν λόγω πολυνομοσχέδιο, θα ήθελα να υπενθυμίσω σε διάφορους, γραφικούς και μη, τα όσα αναφέρονται τις τελευταίες μέρες, σχετικά με τις προσπάθειες νομιμοποίησης της Χρυσής Αυγής.

Απαντώ: Η Χρυσή Αυγή είναι νομιμοποιημένη με τη βούλα του Αρείου Πάγου από το 1994 και έκτοτε αυτή η νομιμοποίηση ανανεώνεται και σε κάθε εκλογική αναμέτρηση. Είναι κάτι τυπικό, αλλά το λέω για να καταλαβαίνουμε τι γίνεται.

Πάνω απ’ όλα, η Χρυσή Αυγή είναι νομιμοποιημένη από τις εκατοντάδες χιλιάδες Ελλήνων πολιτών, οι οποίοι τη στηρίζουν τα τελευταία έτη και την έχουν φέρει στην τρίτη θέση, από άποψη κοινοβουλευτικής δύναμης και με συνεχώς ανοδική τάση. Οπότε τα σχετικά περί νομιμοποίησης και εκδημοκρατισμού της και όλα αυτά τα φληναφήματα και τα κουραφέξαλα σάς τα επιστρέφουμε.

Όσον αφορά το εν λόγω νομοσχέδιο αυτό καθ’αυτό θέλουμε, κατ’ αρχάς, να σχολιάσουμε το ότι ήρθε με τη μορφή του επείγοντος. Για μια ακόμα φορά έχετε ξεχειλώσει τον Κανονισμό της Βουλής και όταν κάποια στιγμή στο μέλλον θα χρειαστεί να έρθουν νομοσχέδια, που πραγματικά θα είναι επείγοντα ή κατεπείγοντα, να μην σας πιστεύει κανείς.

Εν μέσω πολυετούς φορολογικής και μνημονιακής λαίλαπας εσείς φέρνετε νομοσχέδια που στην καλύτερη των περιπτώσεων περί άλλων τυρβάζουν και δεν έχουν καμμία σχέση και επαφή με την πραγματικότητα.

Βλέπουμε στο εν λόγω νομοσχέδιο ότι το πρώτο τμήμα του έχει να κάνει με αλλαγές στον Πτωχευτικό Κώδικα. Με τις μνημονιακές σας επιλογές-επιταγές των θεσμών έχετε οδηγήσει τη χώρα σε μία άνευ προηγουμένου οικονομικοκοινωνική κρίση. Λογικότατη και αναμενόμενη συνέπεια αυτής της οικονομικής δυσπραγίας, οι εναπομείνασες επιχειρήσεις να αντιμετωπίζουν σοβαρότατα προβλήματα επιβίωσης.

Αντί, λοιπόν, να δώσετε κίνητρα, ώστε να αυξηθεί η επιχειρηματικότητα –αλλά τι σας λέμε τώρα, αυτά είναι άγνωστες λέξεις για εσάς- καταδικάζετε σε πτώχευση μια επιχείρηση, η οποία ενδεχομένως στο μέλλον, υπό συνθήκες και υπό προϋποθέσεις, να παρουσιάσει πιθανή αδυναμία πληρωμών. Χορηγείτε εξαιρετικά προνόμια στους πιστωτές, με εμπράγματες ασφάλειες και τη δυνατότητα να παρεμβαίνουν στις διοικήσεις των επιχειρήσεων, κατά το δοκούν.

Εδώ θέλω να κάνω και ένα σχόλιο. Αφού τόσο πολύ θέλετε να διορθώσετε τα κακώς κείμενα, που συμβαίνουν στον επιχειρηματικό κόσμο, θα μπορούσατε να κάνετε μια καλή αρχή με την ασυνέπεια του κράτους, το οποίο χρωστάει δισεκατομμύρια ευρώ σε ιδιώτες, σε επιχειρήσεις και δεν δέχεται ούτε να γίνει συμψηφισμός χρεών μεταξύ επιχειρήσεως, κράτους και τούμπαλιν, αλλά την ίδια στιγμή δεν δέχεται τίποτα επ’ ωφελεία των επιχειρήσεων.

Κύριε Πρόεδρε, παρακαλώ, λίγη ησυχία στο ακροατήριο.

Στο δεύτερο μέρος του νομοσχεδίου βλέπουμε κάποια άρθρα, που αφορούν τη διοικητική δικαιοσύνη. Τα μόνα θετικά άρθρα, που μπορούμε να δούμε σε αυτό το δεύτερο μέρος, είναι όσα έχουν να κάνουν με μείωση των παράβολων, τα οποία καλείται να πληρώσει ο ελληνικός λαός συνεχώς, όταν καταφεύγει σε διάφορες δικαστικές υποθέσεις.

Το τρίτο μέρος έχει να κάνει και αυτό με παράβολα. Και εκεί είμαστε θετικοί, σε όσες εκ των περιπτώσεων έχουμε εκπτώσεις στις τιμές των παράβολων.

Στο τέταρτο μέρος κάπου χωμένο, χαμένο υπάρχει και το άρθρο 56Α, το οποίο εντελώς συμπωματικά και παρ’ ότι έδωσε κάποιες εξηγήσεις ο κύριος Υπουργός, θα πρέπει να δώσει και άλλες εξηγήσεις ή να το αλλάξει. Αυτή η σύμπτωση –ας πάρουμε την περίπτωση ότι είναι συμπτωματικό και δεν είναι κάτι άλλο- δίνει και επί της ουσίας την οριστική αθώωση όλων όσων εμπλέκονταν σε ένα πολύ μεγάλο σκάνδαλο, που έχει να κάνει με το «Αθήνα 1997».

Θέλουμε να πιστεύουμε ότι είναι εντελώς τυχαίο και συμπτωματικό, αλλά θα πρέπει να αλλάξει αυτό το άρθρο, το 56Α, κύριε Υπουργέ, ώστε να μην δίνεται η εικόνα και η εντύπωση ότι πάμε να «βγάλουμε λάδι» κάποιους, οι οποίοι ήταν πολιτικοί εκείνα τα χρόνια και συνεχίζουν να είναι πολιτικοί, ανενεργοί έστω, για τα τεράστια ποσά που έφαγαν εις βάρος του «κορόιδου», του ελληνικού λαού.

Στο πέμπτο μέρος, βλέπουμε κάποια άρθρα, που αφορούν φορολογικές διατάξεις οικειοθελούς αποκάλυψης αδήλωτων εισοδημάτων. Και εδώ γελάμε με όλα όσα γράφονται και λέγονται στο εν λόγω πέμπτο μέρος του νομοσχεδίου. Προσπαθείτε να πείσετε όλους όσους έχουν αδήλωτα εισοδήματα, νόμιμα, παράνομα ή οτιδήποτε άλλο, και τους λέτε ότι θα φορολογηθούν με ένα 60%-70%. Πιστεύετε ότι όποιος έχει λεφτά κάτω από το στρώμα του ή οπουδήποτε αλλού θα τα αποκαλύψει, θα σας τα δώσει, πόσω δε μάλλον σε περιόδους απίστευτης οικονομικής κρίσεως, όπου το μετρητό είναι δυσεύρετο και υπερπολύτιμο; Κάνετε μεγάλο λάθος.

Σε ολόκληρη την Ευρώπη και στον υπόλοιπο κόσμο τα ποσά με τα οποία φορολογούν αυτά τα αδήλωτα εισοδήματα είναι της τάξης του 15% έως 30%. Θα μου πείτε, βέβαια, εδώ εσείς, τα νόμιμα εισοδήματα φτάνετε πλέον να τα φορολογείτε μέχρι και 45%-50% και μαζί με τις άλλες εισφορές και όλα τα υπόλοιπα έξοδα που έχετε φορτώσει τον ελληνικό λαό, φτάνει ο Έλληνας πολίτης να πληρώνει μέχρι και το 80%, περίπου, των εισοδημάτων, ειδικά αν είναι ελεύθερος επαγγελματίας, σε εισφορές, φόρους κ.λπ..

Σιγά, μη λυγίσετε, μην κάνετε πίσω στα λεγόμενα «αδήλωτα εισοδήματα». Φυσικά, και αυτό το μέτρο δεν πρόκειται να έχει καμμία απολύτως επιτυχία, διότι πολύ απλά, σχεδόν κανένας δεν θα πάει να τα δηλώσει.

Βλέπουμε εδώ το άρθρο 57, με το οποίο προβαίνετε σε αναδρομική φορολόγηση, κάτι το οποίο είναι εντελώς αντισυνταγματικό -το γνωρίζετε πολύ καλά- και αντιβαίνει και σε άλλες διατάξεις. Είναι και παράλογο φυσικά, διότι ακούμε, βλέπουμε, διαβάζουμε ότι εδώ ετοιμάζεστε να καλέσετε τους ελεύθερους επαγγελματίες να πληρώσουν τις εισφορές, που έρχονται με βάση τα έσοδα του 2015. Μιλάμε για παραλογισμό, για τρέλα, για παράνοια και καμμία λογική.

Στο άρθρο 70 διαβάζουμε ότι θα δίνεται η δυνατότητα, μέσω λοταρίας, να επιβραβεύονται με δώρα οι φορολογούμενοι, που μαζεύουν αποδείξεις. Ακούγεται πολύ φαιδρό και αστείο το να δελεάζετε κάποιους με κάποιες κληρώσεις. Δεν ξέρουμε τι ακριβώς θα είναι αυτές οι κληρώσεις.

Το θέμα με το επόμενο άρθρο, το άρθρο 71, είναι ποιες αποδείξεις θα είναι αυτές, οι οποίες θα γίνονται δεκτές, ποιες θα υπολογίζονται και ποιες θα καταμετρώνται στο αφορολόγητο. Κατ’ αρχάς, μέχρι τώρα δεν έχετε πει ποιες θα γίνονται δεκτές -αν και όλες οι πληροφορίες συγκλίνουν στο ποιες αποδείξεις δεν θα είναι δεκτές- και λέτε ότι αυτό θα γίνει μέχρι το τέλος του χρόνου με υπουργική απόφαση. Βλέπουμε ότι τα βασικά έξοδα μιας οικογένειας αυτή τη στιγμή, που δεν έχει να τα μαζέψει, που έχουν να κάνουν με τους λογαριασμούς ΔΕΚΟ, φως, νερό, τηλέφωνο, δόσεις δανείων, ενοίκια, διόδια, ασφάλιστρα, κοινόχρηστα ή ακόμα και τα πρόστιμα, που κατά εκατοντάδες εκατομμύρια ευρώ πληρώνουν πλέον όλοι οι Έλληνες πολίτες, όλα αυτά δεν εκπίπτουν.

Και τι μένει, για να κτισθεί το λεγόμενο «αφορολόγητο», όπως λέτε; Κάποιες ανούσιες αποδείξεις, από υδραυλικούς -γιατί, λέτε, δεν κόβουν αποδείξεις- ή από γιατρούς ή από κάτι άλλο ή από νυκτερινά κέντρα και μαγαζιά. Μα, όταν ο άλλος δεν έχει να φάει, δεν έχει να πληρώσει τα βασικά, πιστεύετε ότι δεν θα κόψει και δεν θα ζητήσει περικοπή από το εικοσάρικο από τον υδραυλικό ή από τον ηλεκτρολόγο ή από κάποιον άλλον, γιατί εκείνη την ώρα αυτό το εικοσάρικο είναι τα λεφτά του σούπερ-μάρκετ;

Επίσης, είναι και αυτή η επιμονή σας στη χρήση του πλαστικού χρήματος, πέραν του ότι υποτίθεται ότι αντίκειται στα όσα πρεσβεύει η Αριστερά. Αυτό, βέβαια, το ξεχνάμε, διότι σε γενικές γραμμές ό,τι πρεσβεύει η Αριστερά το έχετε κάνει λάστιχο, το έχετε ξεχειλώσει.

Μόλις χθες βγήκε μια πολύ μεγάλη έρευνα, κύριε Υπουργέ, από το Bloomberg ότι το ρευστό κυριαρχεί σε όλες τις συναλλαγές σε ολόκληρο τον κόσμο. Σε όλες τις σημαντικές χώρες, στις Ηνωμένες Πολιτείες, στην Αυστρία, στη Γερμανία, παντού, για όλες τις αγορές ο κόσμος προτιμά τα μετρητά. Ό,τι και αν κάνετε, το μετρητό θα επικρατήσει, ασχέτως εάν εσείς αυτή τη στιγμή προσπαθείτε να το πάρετε από τον ελληνικό λαό καθ’ οιονδήποτε τρόπο, με οποιοδήποτε μέσο.

Καταθέτω και στα Πρακτικά τη μελέτη του Bloomberg, που είναι άκρως τεκμηριωμένη σε δεκαοκτώ χιλιάδες πολίτες, σε πάρα πολλές χώρες ανεπτυγμένες, στην Αμερική και αλλού, ακόμη και για τις πολύ μεγάλες αγορές τους, για να ξέρουμε τι γίνεται.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το πλαστικό χρήμα, πέραν όλων των υπολοίπων κινδύνων που ελλοχεύουν από το πλαστικό χρήμα, βλέπουμε συνεχώς να έχουμε περιστατικά -και στο μέλλον θα το δείτε, όταν θα προσπαθήσετε να το επιτύχετε, αν και το έχετε επιβάλει σε πολύ μεγάλο βαθμό- με διάφορους χάκερς να μπαινοβγαίνουν σε λογαριασμούς, να υφαρπάζουν, να κάνουν οτιδήποτε γίνεται και φυσικά, να μη μπορείτε να το αντιμετωπίσετε.

Βλέπουμε σε κάποιο άρθρο μια από τις πολλές φωτογραφικές διατάξεις, στο άρθρο 106, όπου μπορείτε να βάλετε και το όνομα του δικηγόρου, για να μπει κατ’ ευθείαν στο ΦΕΚ, που θα τοποθετηθεί σ’ αυτή τη «μιλημένη» θέση.

Πάμε στα άρθρα 110 και 111. Το ένα από τα δύο το αποσύρατε. Και εδώ βλέπουμε το πόσο ελεγχόμενοι είσαστε από τα συμφέροντα και εσείς.

Τα άρθρα 110 και 111 είχαν να κάνουν με το νέο καζίνο στο Ελληνικό, για το οποίο βέβαια σαν ΣΥΡΙΖΑ, όχι μόνο δεν ήσασταν υπέρ του να γίνουν καζίνο στο Ελληνικό, αλλά δεν ήσασταν και υπέρ της ανάπτυξης, με αυτόν τον τρόπο, που ψηφίσατε εσείς, όπως και όλα τα κόμματα της Βουλής, πλην Χρυσής Αυγής, σχετικά με την πολυπόθητη ανάπτυξη στο Ελληνικό.

Δεν του έφταναν του «επενδυτή» που πήρε το Ελληνικό κοψοχρονιά και μάλιστα, σε πάρα πολλές δόσεις, λες και είναι οικόπεδα στη Λούτσα, με άτοκες δόσεις, ήθελε ντε και καλά και ένα καζίνο, για να είναι το κερασάκι στην τούρτα. Όμως για να γίνει αυτό, επειδή υπήρχε νόμος από το 1970 και έλεγε ότι αν εντός της Αττικής κατασκευαζόταν άλλο καζίνο, θα είχε δικαίωμα το καζίνο της Πάρνηθας να κατέβει από το βουνό και να έρθει εντός της Αττικής, κάπου στα Βόρεια Προάστια, έτσι ώστε να είναι ανταγωνιστικό.

Και μια μικρή παρένθεση. Είναι χίλιοι και πλέον οι εργαζόμενοι στο καζίνο της Πάρνηθας, που ζουν και εργάζονται εκεί και υπό δύσκολες συνθήκες, διότι η πρόσβαση στο εν λόγω καζίνο είναι προβληματική, ειδικότερα τους χειμερινούς μήνες. Όλοι γνωρίζουμε τα προβλήματα, που έχει το κτήριο στην Πάρνηθα. Βέβαια, θα προτιμούσατε να είχατε κάνει κάτι άλλο, αλλά αυτό είναι μια άλλη ιστορία.

Και τι κάνατε; Επειδή ούτε αυτό έφτανε στον «επενδυτή» του Ελληνικού, αποσύρατε, με τη δικαιολογία ότι θα το επαναφέρετε με κάποιο άλλο τρόπο, το δικαίωμά του να αλλάξει η τοποθεσία στο καζίνο της Πάρνηθας και να έρθει προς την Αθήνα και αφήσατε και δεν αποσύρατε τη δυνατότητα να γίνει καζίνο στο Ελληνικό. Αν αυτό δεν είναι διαπλοκή, υποτέλεια απέναντι σε αυτόν τον «επενδυτή», ο οποίος χειραγωγούσε και τη δική σας κυβέρνηση, αλλά και τις προηγούμενες, που χοροπηδούσαν για να γίνει από το 2012 η επένδυση στο Ελληνικό, τότε τι είναι;

Τελειώνουμε με το άρθρο 116, το οποίο έχει να κάνει με κάποιες οδηγίες τού πώς θα πρέπει να λειτουργούν τα καταστήματα, οι περίοδοι εκπτώσεων, πόσες Κυριακές θα μπορεί να ανοίγει κάποιος το κατάστημά του.

Κατ’ αρχάς, όλες οι μελέτες, όλες οι έρευνες –πάρτε όλα τα στατιστικά στοιχεία των τελευταίων δύο τριών ετών- δείχνουν ότι έχουν αυξηθεί οι Κυριακές, που λειτουργούν τα καταστήματα, για να δείτε ότι ο τζίρος δεν αυξήθηκε και όπου αυξήθηκε, μειώθηκε κάπου αλλού. Δεν ήρθαν περισσότερα χρήματα. Κάποιοι πήγαν κάποια Κυριακή να αγοράσουν, γιατί είχαν αγοράσει και την Παρασκευή και την Πέμπτη και ήρθαν εξτρά την Κυριακή. Όχι.

Τα έσοδα της Κυριακής, που συνήθως είναι αποκλειστικά και μόνο στα μεγάλα malls και όχι στα μικρομεσαία καταστήματα είναι εις βάρος των υπολοίπων ημερών και, βεβαίως, εις βάρος των μικρομεσαίων. Γι’ αυτό και η Χρυσή Αυγή επιμένει σταθερή -ίσως η μοναδική πλέον- ότι τα καταστήματα τις Κυριακές δεν θα πρέπει να λειτουργούν, για πολλούς λόγους: και για λόγους θρησκευτικούς, γιατί η Κυριακή είναι η μέρα που οι πολίτες, όσοι επιθυμούν, πάνε και ασκούν τα θρησκευτικά τους καθήκοντα, είναι η μέρα που η οικογένεια μπορεί να ησυχάσει, να ηρεμήσει, να βρεθούν όλοι στο τραπέζι να φάνε και όχι, φυσικά, να τρέχουν, άλλοι να δουλεύουν ή άλλοι να μη δουλεύουν και να μη βρίσκονται ποτέ.

Οπότε είτε έτσι είτε αλλιώς το άρθρο 116, η προσπάθεια της Ευρωπαϊκής Ένωσης να προωθήσει τη λειτουργία των καταστημάτων τις Κυριακές περισσότερες ημέρες δεν οδηγεί πουθενά.

Θα θέλαμε να κάνουμε και ένα μικρό σχόλιο για τη Νέα Δημοκρατία που και στο εν λόγω νομοσχέδιο έρχεται και κάνει παρατηρήσεις «θα έπρεπε να γίνει έτσι, αλλιώς κ.λπ.». Μα, εσείς κυβερνούσατε μέχρι πριν από λίγο καιρό για σαράντα χρόνια μαζί με το ΠΑΣΟΚ. Οδηγήσατε τη χώρα στην απόλυτη καταστροφή. Εξυπηρετείτε συνεχώς -και γι’ αυτό δεν σας βλέπω να λέτε λέξη για το άρθρο 56- διότι εσείς είχατε φέρει νόμο ονομαστικό, για να απαλλάξετε τους πρωταίτιους της μεγάλης μάσας του «ΑΘΗΝΑ ΄97» -ήταν ο πολύ γνωστός ν.1856/2014 όπου τους δίνατε αθώωση- και είχαν μείνει κάτι μερεμέτια που με ακούσιο τρόπο, απ’ ό,τι φαίνεται, θα γίνει από την τωρινή Κυβέρνηση.

Κύριοι της Νέας Δημοκρατίας, είστε υπεύθυνοι για την ανεργία που είχε φτάσει στο 26%, τόσο και περισσότερο και παραμένει και δεν αλλάζουν τα νούμερα. Είστε υπεύθυνοι για το κλείσιμο δεκάδων χιλιάδων ελληνικών επιχειρήσεων ή φυγής στο εξωτερικό που δεν τους καίγεται καρφί ο Πτωχευτικός Κώδικας, γιατί πολύ απλά και οι υπόλοιποι όσοι μπορούν, ή θα κλείσουν ή θα φύγουν.

Είσαστε υπεύθυνοι για τους εκατοντάδες χιλιάδες Έλληνες πολίτες οι οποίοι έφυγαν μετανάστες στο εξωτερικό αντί να κάθονται στο εσωτερικό και να ανοίγουν επιχειρήσεις.

Είσαστε υπεύθυνοι για τις χιλιάδες ανθρώπων που, είτε αυτοκτόνησαν είτε προσπάθησαν να αυτοκτονήσουν.

Είσαστε υπεύθυνοι για το χάος αυτής της χώρας και που δυστυχώς η πρώτη φορά Αριστερά είναι άξιος συνεχιστής σας.

Σαφώς και καταδικάζουμε επί της αρχής.

Ευχαριστώ πολύ.

(Χειροκροτήματα από την πτέρυγα της Χρυσής Αυγής )

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής της Δημοκρατικής Συμπαράταξης κ. Γιάννης Κουτσούκος.

Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχουμε ένα σημαντικό νομοσχέδιο, που αφορά καίριες αλλαγές, οι οποίες συνδέονται με την οικονομία και με την κοινωνία: Ηλεκτρονικές συναλλαγές, αδήλωτα εισοδήματα, Πτωχευτικός Κώδικας.

Όμως για μια ακόμα φορά, η Κυβέρνηση απέδειξε ότι με τον τρόπο που νομοθετεί, σκέφτεται και λειτουργεί, ακυρώνει κάθε δυνατότητα αυτές οι μεγάλες και αναγκαίες αλλαγές και μεταρρυθμίσεις να λειτουργήσουν σε όφελος της κοινωνίας και της οικονομίας.

Θα σας δώσω τρία χαρακτηριστικά παραδείγματα, πριν προχωρήσω στην κατά ενότητα τοποθέτησή μου, για να δείτε το δίκαιο του ισχυρισμού μου.

Το ακατάσχετο του επαγγελματικού λογαριασμού είναι η προϋπόθεση για την επιτυχία του συστήματος των ηλεκτρονικών συναλλαγών, ώστε να μην γίνει παγίδα θανάτου. Το αποδέχεται η Κυβέρνηση θεωρητικά και η Πλειοψηφία. Το λένε όλες οι πτέρυγες της Βουλής. Το ζητούν οι επαγγελματίες. Γιατί δεν το κάνει πράξη η Κυβέρνηση; Διότι έχει διαρρεύσει ότι δεν της το επέτρεψε η τρόικα.

Επομένως, τίθεται ένα βασικό ερώτημα: Πού καταλήγει κάθε φορά η περήφανη διαπραγμάτευση; Καταλήγει στους ψευτοτσαμπουκάδες για το βοήθημα στους συνταξιούχους, που όταν το εξαγγέλλει εδώ ο κ. Τσίπρας είναι δέκατη τρίτη σύνταξη και όταν πάει έξω και δίνει εξετάσεις, είναι εφάπαξ βοήθημα. Εκεί εξαντλείται η περήφανη διαπραγμάτευση;

Δεύτερο παράδειγμα: Τα αδήλωτα εισοδήματα. Πέρα από το αποτέλεσμα των κινήτρων του νομοθετήματος, στο οποίο θα αναφερθώ, ποιος, κυρίες και κύριοι συνάδελφοι, από αυτούς που έβγαλαν έξω τα λεφτά τους θα τα φέρει εδώ, να τα νομιμοποιήσει, για να τα ρίξει στην αγορά, να κάνει επενδύσεις, να αγοράσει ένα ακίνητο, να κάνει τη δουλειά του, όταν υπάρχει αυτό το πολιτικό, οικονομικό και κοινωνικό κλίμα;

Ποιος εγγυάται, για παράδειγμα, τη σταθερότητα του φορολογικού συστήματος και ότι αυτό που ισχύει σήμερα δεν θα αλλάξει αύριο; Το εγγυάται ο κ. Τσίπρας; Όχι. Μήπως το εγγυάται ο κ. Μητσοτάκης; Ούτε και αυτός μπορεί να το εγγυηθεί.

Ποιος εγγυάται, κυρίες και κύριοι συνάδελφοι, ότι οι κόποι και οι θυσίες του ελληνικού λαού, που απέδωσαν πρωτογενή πλεονάσματα με σωρευτικά μέτρα 7,5 δισεκατομμύρια ευρώ τη διετία 2015-2016 και 12,5 δισεκατομμύρια ευρώ την τριετία 2015-2017, θα μετασχηματιστεί σε μια διαδικασία εξόδου από την κρίση, σε ενίσχυση της ανάπτυξης των προγραμμάτων για την ανεργία, για την κοινωνική συνοχή και δεν θα μετατραπεί σε ένα παιχνίδι μικροκομματικής στρατηγικής, όπως έγινε ακριβώς με το βοήθημα για τους συνταξιούχους;

Δηλαδή, για να γίνει κατανοητό στους πολίτες, η Κυβέρνηση αντί να συζητήσει σοβαρά και με τα πολιτικά κόμματα και με την κοινωνία και με τους θεσμούς πώς η υπερβολική αφαίμαξη των 6 δισεκατομμυρίων ευρώ υπερβάλλοντος πλεονάσματος θα διαχυθεί στην ανάπτυξη, θα οδηγήσει σε μια σοβαρή διαπραγμάτευση έναντι του 3,5% δέσμευσης της Κυβέρνησης για πλεονάσματα μεσοπρόθεσμα και μετά το 2018 πώς όλο αυτό θα γίνει πράξη, εγκλωβίστηκε σε μια διαδικασία και προσπαθεί με τα παιχνίδια της, αλλάζοντας τον τρόπο της ψηφοφορίας για το βοήθημα, να εγκλωβίσει την Αντιπολίτευση.

Γι’ αυτό σας είπαμε χθες –το είπε από του Βήματος ο κ. Θεχαρόπουλος, ο κ. Κεγκέρογλου, που τους βλέπω εδώ, και ο κ. Παπαθεοδώρου– «Ούτε με τον Τσίπρα ούτε με τον Σόιμπλε!».

Το είπε και η κ. Γεννηματά χθες στη συνάντηση με τους Ευρωπαίους σοσιαλιστές και χάραξαν μια κοινή γραμμή. «Ούτε με τον Τσίπρα ούτε με τον Σόιμπλε. Θέλει άλλη πολιτική η χώρα για να βγει από την κρίση.».

Έρχομαι στο τρίτο παράδειγμα τώρα, που αφορά τον πτωχευτικό κώδικα. Θα πω μετά πού πάσχει το νομοθέτημα. Ακόμα, όμως, και το καλύτερο νομοθέτημα, κυρίες και κύριοι συνάδελφοι και κύριε Υπουργέ, είναι δυνατόν να εξυγιάνει την αγορά και να φέρει τα αποτελέσματα που θέλουμε με τη δεύτερη ευκαιρία, όταν παραμένει άλυτος ο γόρδιος δεσμός των κόκκινων επιχειρηματικών δανείων και όταν δεν έχουμε τρόπο να αντιμετωπίσουμε τα σωρευμένα βάρη συνολικά στο δημόσιο, που έχουν φτάσει τα 93 δισεκατομμύρια; Πώς, δηλαδή, η δεύτερη ευκαιρία δεν θα γίνει ληξιαρχική πράξη θανάτου, εάν όλο αυτό δεν αντιμετωπιστεί σε ένα ενιαίο πακέτο;

Δυστυχώς, παρακολουθούμε πάλι από διαρροές ότι οι θεσμοί, δηλαδή η τρόικα, το κουαρτέτο, επέβαλαν στην Κυβέρνηση να μη συμπεριληφθούν στη συζήτηση για τα κόκκινα επιχειρηματικά δάνεια οι μικρομεσαίες επιχειρήσεις και οι ελεύθεροι επαγγελματίες. Άρα Πτωχευτικός Κώδικας για ποιους; Πώς θα δώσει τη δυνατότητα της δεύτερης ευκαιρίας;

Τα λέω αυτά για να καταλήξω ότι το πολιτικό και κοινωνικό περιβάλλον είναι τοξικό, κυρίες και κύριοι συνάδελφοι, για την επιτυχία τέτοιων μεγάλων αλλαγών και μεταρρυθμίσεων, που έχει ανάγκη η κοινωνία και ταυτόχρονα καταγράφεται μια μεταρρυθμιστική ένδεια και αδυναμία της Κυβέρνησης και των κυβερνητικών στελεχών, που νομοθετούν με έναν τρόπο του επείγοντος και του κατεπείγοντος, μόνον όταν είναι δεσμευμένοι κάτω από τις επιταγές των εταίρων και δανειστών μας με προθεσμίες που λήγουν στις 31 Δεκεμβρίου. Και απουσιάζει από τη Βουλή, από τις επιτροπές της, από την κοινωνία, ένας σοβαρός διάλογος που θα οδηγούσε στην αρτιότητα των νομοθετημάτων, στην πληρότητά τους, ώστε με επάρκεια να ανταποκριθούν αυτά τα νομοθετήματα στις ανάγκες της κοινωνίας. Σε διακηρυκτικό επίπεδο η Κυβέρνηση λέει ότι τα κάνει όλα αυτά, αλλά σε πρακτικό επίπεδο το αποτέλεσμα είναι μηδέν. Μία τρύπα στο νερό.

Έρχομαι, λοιπόν, συγκεκριμένα στις ηλεκτρονικές συναλλαγές. Κυρίες και κύριοι συνάδελφοι, είναι αλήθεια, αυταπόδεικτη θα έλεγα, ότι η εξέλιξη της τεχνολογίας, οι αλλαγές στην οικονομία, τα νέα συναλλακτικά ήθη, αλλά και οι αναγκαιότητες που συνδέονται με το ύψος της φοροδιαφυγής της χώρας μας επιβάλλει ένα καθολικό σύστημα ηλεκτρονικών συναλλαγών.

Τα οφέλη θα είναι πολλαπλά, πρώτα-πρώτα, για τη διεύρυνση της φορολογικής βάσης, για να μην αυξάνουμε τους φόρους, αλλά να έχουμε τη δυνατότητα να τους μειώσουμε, για τα συναλλακτικά ήθη, για τη διαπαιδαγώγηση των ίδιων των καταναλωτών και των φορολογουμένων και ιδίως για τις συνθήκες των συναλλαγών στην αγορά.

Το κυβερνητικό σχέδιο, αυτό που συζητάμε σήμερα, δεν είναι πλήρες, αλλά είναι ατελές. Κανένας από εμάς, ως Δημοκρατική Συμπαράταξη, δεν μπορεί να είναι αντίθετος στις ηλεκτρονικές συναλλαγές. Εξάλλου, εμείς με τον ν.3842/2010 είχαμε νομοθετήσει ένα πλαίσιο για τις ηλεκτρονικές συναλλαγές, το οποίο η Κυβέρνηση, δυο χρόνια τώρα δεν το αξιοποίησε. Και τι είχαμε; Είχαμε στη δημόσια συζήτηση συνεχώς εξαγγελίες των αρμόδιων Υπουργών για το πλαστικό χρήμα, τα POS και τη σύνδεση αυτού του συστήματος με τις αποδείξεις κ.ο.κ.. Ποιο ήταν το αποτέλεσμα; Το αποτέλεσμα ήταν να καταστρέψει η Κυβέρνηση και την ίδια τη διαδικασία των κινήτρων για την έκδοση των αποδείξεων.

Το πιο σημαντικό είναι ότι αυτό το πόνημα, για το οποίο συζητάμε σήμερα, δεν έχει καθολική εφαρμογή και δεν υπακούει σε ένα σύστημα κινήτρων και αντικινήτρων που θα έδινε τη δυνατότητα της επιτυχίας του, καθώς ένα μεγάλο μέρος των συναλλασσόμενων, είτε ως επιχειρηματίες είτε ως καταναλωτές, να εξαιρούνται. Αυτοί, κατά κύριο λόγο, είναι αυτοί που είναι εκτός οικονομικής δραστηριότητας, που δεν έχουν κανένα δικαίωμα στο αφορολόγητο και κατά κύριο λόγο οι μικρομεσαίοι και οι ελεύθεροι επαγγελματίες.

Όπως είπα νωρίτερα, αυτοί οι ελεύθεροι επαγγελματίες που δεν έχουν κανένα κίνητρο να ενταχθούν, έχουν και πολύ σοβαρό αντικίνητρο να καταστρατηγήσουν τις διατάξεις και τις υποχρεώσεις του νόμου, καθώς μπορεί να μεταβληθεί σε παγίδα θανάτου το γεγονός ότι η ημερήσια είσπραξη μπορεί να κατασχεθεί κι έτσι την άλλη μέρα να μην μπορεί να πληρώσει ο επαγγελματίας ούτε το προσωπικό του ούτε να αγοράσει πρώτη ύλη για να ολοκληρώσει τον οικονομικό κύκλο.

Άρα κυρίες και κύριοι συνάδελφοι -και απευθύνομαι τώρα στην Πλειοψηφία και στις ευθύνες της- η τροπολογία που έχουμε καταθέσει και η οποία περιγράφει - με ενάργεια θα έλεγα- το πώς μπορεί να σχηματιστεί αυτός ο ακατάσχετος λογαριασμός ανάλογα με το είδος της επιχείρησης, τον κύκλο των εργασιών και να συμπεριλάβει τις αμοιβές των εργαζομένων, τις πληρωμές των πιστωτών, τα έξοδα της λειτουργίας της επιχείρησης με βάση μια απόφαση που εξουσιοδοτούμε να βγάλει ο αρμόδιος Υπουργός, είναι το φιλί της ζωής για τους μικρομεσαίους επιχειρηματίες, ώστε να μην γίνει παγίδα θανάτου αυτό το νομοθέτημα. Και είναι ευθύνη της Κυβέρνησης, που ψευτο-τσαμπουκαλεύεται δήθεν ότι διαπραγματεύεται με τους δανειστές, να την ψηφίσει. Και μετά, αφού επιτύχει την περήφανη διαπραγμάτευση, να εκδώσει την σχετική απόφαση. Τα υπόλοιπα είναι για φτηνή λαϊκή κατανάλωση.

Θα έλεγα, όμως, ότι πέραν αυτού του μείζονος ζητήματος και τα υπόλοιπα, που αφορούν τις ηλεκτρονικές συναλλαγές, πάσχουν σημαντικά. Καμμία απάντηση δεν έδωσε η Κυβέρνηση στα ερωτήματα που τέθηκαν για το κόστος των POS και την προμήθεια των τραπεζών. Καμμία απάντηση! Θέλουμε εδώ να δούμε την κυβερνητική πυγμή. Μας βγάζουν λόγους κάθε φορά διάφοροι συνάδελφοι εδώ για την μάχη που δίνουν με τους τραπεζίτες, με το κεφάλαιο, με τα συμφέροντα. Έπεα πτερόεντα. Φέρτε μια ρύθμιση, λοιπόν.

Ποια είναι η ρύθμιση που έχει μέσα το νομοθέτημα; Ότι θα γίνει ένα μητρώο που θα καταγράφεται τι χρεώνει η κάθε τράπεζα. Χαιρετίσματα! Το βρίσκουμε κι αλλιώς.

Θα νομοθετήσετε με βάση την ευρωπαϊκή οδηγία για να χαμηλώσουν οι προμήθειες; Αυτό είναι το κρίσιμο ζήτημα. Θα λύσετε το θέμα του «ΤΕΙΡΕΣΙΑ», που πάνε οι μικρομεσαίοι και δεν τους δίνουν POS γιατί είναι κάτω από τη δαμόκλειο σπάθη των διατάξεων του «ΤΕΙΡΕΣΙΑ», γιατί η κρίση τους οδήγησε, δεν το ήθελαν.

Επίσης, θα λύσετε το ζήτημα των ειδικών κατηγοριών και των εξαιρέσεων, των κατοίκων των ορεινών, των μειονεκτικών περιοχών, των υπερήλικων και κυρίως το ζήτημα που σας έθεσε η ΕΣΑμεΑ, κυρίες και κύριοι συνάδελφοι, για τα άτομα με ειδικές ανάγκες που δεν τους εκδίδουν οι τράπεζες πιστωτικές κάρτες, που δεν έχουν πρόσβαση, που δεν έχουν καμμία δυνατότητα; Θα τα λύσετε όλα αυτά;

Και τελικά -γιατί βλέπω ότι περνάει ο χρόνος- πότε θα βγάλετε τις εβδομήντα πέντε υπουργικές αποφάσεις, για να υλοποιηθεί ο νόμος από 1-1-2017 όπως λέτε, μιας και βάζετε τους ανθρώπους να μαζεύουν αποδείξεις για το αφορολόγητο;

Έρχομαι τώρα στο άλλο μεγάλο ζήτημα, των αδήλωτων εισοδημάτων. Έχει μια διαδικασία, η οποία, όπως είπα, κυρίες και κύριοι συνάδελφοι, και στην επιτροπή, υστερεί έναντι άλλων ευνοϊκότερων ρυθμίσεων που είχαν γίνει στο παρελθόν, καθώς δίνει πολύ μικρότερα κίνητρα. Δεν είμαστε αντίθετοι με το να δοθούν κίνητρα. Όμως, θέλουμε να εκφράσουμε τις σοβαρές μας επιφυλάξεις για την επιτυχία του εγχειρήματος. Και δεν είναι μόνο οι λόγοι που ανέφερα νωρίτερα, το γενικότερο κοινωνικό, οικονομικό περιβάλλον και η σταθερότητα του φορολογικού συστήματος. Είναι αυτές οι ίδιες οι διατάξεις.

Προσέξτε. Ποιοι θα αξιοποιήσουν τις διατάξεις για τα αδήλωτα εισοδήματα κατά κύριο λόγο; Σύμφωνα με τις διατάξεις του νομοσχεδίου, αυτοί που βρίσκονται κάτω από την τσιμπίδα της εφορίας σήμερα, δηλαδή αυτοί για τους οποίους υπάρχει εντολή ελέγχου, αυτοί οι οποίοι έχουν κληθεί να παρέχουν πληροφορίες, αυτοί για τους οποίους υπάρχουν προσωρινοί περιορισμοί. Δηλαδή, ό,τι έχουμε σήμερα στον πάγκο του εφόρου, αυτού θα του δώσουμε και κίνητρα. Για τον άλλον, αυτόν που τα έχει στα στρώματα ή στο εξωτερικό; Άρα θα ευνοηθούν κάποιοι και το αποτέλεσμα δεν θα είναι το προσδοκώμενο. Θα είναι αρνητικό.

Θα αφήσω τις άλλες διατάξεις και θα τοποθετηθώ στα άρθρα για να πω δυο λόγια για τον πτωχευτικό κώδικα και για τη διοικητική δίκη με μια μικρή ανοχή, κύριε Πρόεδρε.

Είπα, λοιπόν, από τι εξαρτάται η επιτυχία του εγχειρήματος για μια αλλαγή στην πτωχευτική διαδικασία, η οποία θα δώσει ξανά τη δυνατότητα στους ανθρώπους, που η κρίση τους οδήγησε στην πτώχευση, να μπουν ξανά στην αγορά. Και το συνέδεσα με πάρα πολλά πράγματα.

Όμως αυτό καθ’ αυτό το νομοθέτημα έχει πάρα πολλά προβλήματα, ιδίως σε σχέση με τη δεύτερη ευκαιρία και τον δόλο, ο οποίος από άλλο δικαστήριο, από ποινικό, μπορεί να αποδοθεί στον πτωχεύσαντα, αυτόν που θέλουμε να παραδώσουμε εμείς πάλλευκο. Κατά συνέπεια, ενώ εμείς θα τον κάνουμε συγγνωστό με βάση το νομοθέτημα, ο άλλος δικαστής, ο ποινικός, θα τον κλείσει φυλακή. Άρα ποιο θα είναι το αποτέλεσμα αυτής της διαδικασίας; Να είμαστε συνεννοημένοι. Θα πω και στα άρθρα περισσότερα.

Με τη σύντμηση των διαδικασιών δεν διαφωνούμε. Το να εκσυγχρονίσουμε το νομοθέτημα, είναι θετικό. Όμως πρέπει να κοιτάμε στο τέλος και το αποτέλεσμα.

Θέλω να πω δυο λόγια για την επιτάχυνση της διοικητικής διαδικασίας. Ούτε κι εδώ είμαστε αρνητικοί.

Όμως κοιτάξτε, σας είπα, κύριε Υπουργέ, και στη Βουλή, ότι το ισοζύγιο των παράβολων δεν είναι θετικό. Κατ’ αρχάς, δεν έχετε έναν πίνακα, μια μελέτη να μας πείτε ποια παράβολα, με τι συχνότητα, με βάση τα δικόγραφα, διότι κάποια από τα παράβολα τα ελαφρύνετε -δεν διαφωνούμε- και κάποια τα αυξάνετε.

Χαρακτηριστικό παράδειγμα είναι αυτά που έλεγε ο κ. Καρράς για τον όγκο του δικογράφου. Θα τα ζυγίζουμε; Θα τα μετράμε με λέξεις; Άλλο παράδειγμα είναι η αναβολή. Ένας φτωχός, δηλαδή, ο οποίος δεν έχει να πληρώσει τα 50 ευρώ για να πάρει την αναβολή, τι θα κάνει; Θα πάει στη λαιμητόμο, όταν δεν είναι προετοιμασμένος, όταν του συμβεί ένα ατύχημα στον δρόμο;

Τελειώνω, κυρίες και κύριοι συνάδελφοι, γιατί θα μου κάνει τώρα παρατήρηση ο Πρόεδρος, με την καζινοποίηση, με το μεγάλο θέμα, που απασχόλησε την επιτροπή μας. Κόντεψε να γίνει η μάχη του καζίνο, όταν η Κυβέρνηση απέσυρε εντελώς αναιτίως τη διάταξη που έδινε τη δυνατότητα να κατέβει το καζίνο της Πάρνηθας εκτός των ορίων του Δήμου της Αθήνας.

Γατί το έκανε αυτό η Κυβέρνηση; Η Κυβέρνηση «ορθώς» είχε φέρει μια διάταξη. Και το «ορθώς» το βάζω εντός εισαγωγικών, γιατί, από τη μια μεριά, εμποδίζουμε την επένδυση στο Ελληνικό και, από την άλλη μεριά, τους δίνουμε τη δυνατότητα να κάνουν κι ένα καζίνο. Έτσι;

Από την ώρα, λοιπόν, που η Κυβέρνηση έδωσε τη δυνατότητα για ένα δεύτερο καζίνο εντός του Λεκανοπεδίου, εξέλειπαν οι όροι της εξορίας του καζίνο της Πάρνηθας στα υψίπεδα.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Κουτσούκο, τώρα. Την ανοχή την πήρατε και με το παραπάνω.

**ΓΙΑΝΝΗΣ ΚΟΥΤΣΟΥΚΟΣ:** Κλείνω σε μισό λεπτό.

Η Κυβέρνηση, όπως μας είπε και ο Πρόεδρος του Σωματείου δια του κ. Φλαμπουράρη και της λοιπής τρόικας του Μαξίμου, που κάνει τον αναδασμό των συμφερόντων, είχε δεσμευθεί. Κατόπιν, όμως, των πιέσεων των άλλων συμφερόντων, την πήρε πίσω τη διάταξη κι έγινε του καζίνο στην επιτροπή. Και είπε η κυρία Υπουργός ότι θα κάνει διάλογο.

Αν είναι να κάνετε διάλογο, κυρία Υπουργέ, αφήστε τη νομοθέτηση και κάντε διάλογο για την εφαρμογή των εξουσιοδοτικών αποφάσεων ή πάρτε και τις δύο ρυθμίσεις πίσω και κάντε διάλογο από μηδενική βάση. Πάψτε, όμως, να καταγγέλλετε τους άλλους γι’ αυτά που εσείς κάνετε, καθώς, όπως είπα στην επιτροπή και καταθέτω εδώ στα Πρακτικά…

**ΠΡΟΕΔΡΕΥΩΝ (Νικήτας Κακλαμάνης):** Καταθέστε το και κλείστε, παρακαλώ.

**ΓΙΑΝΝΗΣ ΚΟΥΤΣΟΥΚΟΣ:** …δική σας είναι η υπουργική απόφαση της Επιτροπής Παιγνίων, που κάνετε καζίνο την κάθε γειτονιά της κάθε πόλης και χωριού με τις παιγνιομηχανές χωρίς κανένα όριο και χωρίς κανένα κριτήριο.

Ευχαριστώ, κύριε Πρόεδρε, και για την ανοχή.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 19 Δεκεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 288/13-12-2016 επίκαιρη ερώτηση της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς την Υπουργό Τουρισμού, σχετικά με τη δημόσια τουριστική εκπαίδευση στην Κέρκυρα.

2. Η με αριθμό 281/12-12-2016 επίκαιρη ερώτηση του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Αγροτικής Ανάπτυξης και Τροφίμων, σχετικά με την ολοκλήρωση των εξατομικευμένων εκτιμήσεων του ΕΛΓΑ στους θεομηνιόπληκτους της Ηλείας.

3. Η με αριθμό 275/7-12-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ–ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη χρηματοδότηση των δημοσιογράφων και των ιστοσελίδων.

4. Η με αριθμό 293/13-12-2016 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την καθυστέρηση στην καταβολή των δεδουλευμένων στους πρώην συμβασιούχους της ΕΡΤ.

5. Η με αριθμό 283/12-12-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (Ο.Λ.Θ.).

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 289/13-12-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, σχετικά με την αξιοποίηση του Ολυμπιακού Σκοπευτηρίου στο Μαρκόπουλο Αττικής.

2.- Η με αριθμό 282/12-12-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Οικονομικών, σχετικά με την προστασία των πολιτών από το ενδεχόμενο απάτης και διασποράς ψευδών ειδήσεων από τον Αρτέμη Σώρρα.

3. Η με αριθμό 274/7-12-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ–ΔΗΜΑΡ κ. Μιχαήλ Τζελέπη προς τον Υπουργό Εθνικής Άμυνας, σχετικά με την αξιοποίηση των στρατοπέδων «Εμμανουήλ Παππά» και «Παπαλουκά» του Νομού Σερρών.

4. Η με αριθμό 294/13-12-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομίας και Ανάπτυξης, σχετικά με την ολοκλήρωση των εργασιών αποκατάστασης του Καπετανάκειου Σχολείου στο Ηράκλειο Κρήτης.

5. Η με αριθμό 146/27-10-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ–ΔΗΜΑΡ κ. Ανδρέα Λοβέρδου προς τον Υπουργό Οικονομίας και Ανάπτυξης, σχετικά με τη λήψη μέτρων για την πάταξη του λαθρεμπορίου καυσίμων στα πρατήρια.

6. Η με αριθμό 193/11-11-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας και Ανάπτυξης, σχετικά με το πάγωμα όλων των δημόσιων έργων λόγω του ν.4412/2016 για τις δημόσιες συμβάσεις.

7. Η με αριθμό 285/13-12-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, σχετικά με την προστασία των καταναλωτών από υπερβολικές χρεώσεις στις ηλεκτρονικές διατραπεζικές συναλλαγές και στη χρήση πιστωτικών και χρεωστικών καρτών.

8. Η με αριθμό 287/13-12-2016 επίκαιρη ερώτηση του Βουλευτή Λέσβου του Συνασπισμού Ριζοσπαστικής Αριστεράς κ. Γεωργίου Πάλλη προς τον Υπουργό Αγροτικής Ανάπτυξης και Τροφίμων, σχετικά με την υλοποίηση των προγραμμάτων καταρροϊκού και μελιταίου πυρετού στη Λέσβο και τη λειτουργία της διεύθυνσης κτηνιατρικής.

9. Η με αριθμό 277/9-12-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ–ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη του έργου β΄ φάσης της επέκτασης δικτύου διανομής τηλεθέρμανσης στη Μεγαλόπολη Αρκαδίας.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 938/3-11-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την άμεση έκδοση της απόφασης για την επιδότηση πετρελαίου θέρμανσης της περιόδου 2016-2017.

2. Η με αριθμό 8/3-10-2016 ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, σχετικά με ξυλοδαρμούς και χημικά που διδάσκει η Κυβέρνηση τι σημαίνει δημοκρατία.

3. Η με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ).

Η συνεδρίαση θα ξεκινήσει στις 4 το απόγευμα. Προσέξτε το αυτό, στις 16.00΄ η ώρα, διότι θα έχουμε συνέχιση του νομοσχεδίου τη Δευτέρα από τις 18.00΄ και μετά. Γι’ αυτό φέραμε δύο ώρες νωρίτερα τις επίκαιρες ερωτήσεις της Δευτέρας. Από τις 16.00΄ μέχρι τις 18.00΄, λοιπόν, θα συζητηθούν οι επίκαιρες ερωτήσεις και από τις 18.00΄ και μετά θα συνεχιστεί η συζήτηση επί των άρθρων και των τροπολογιών του σημερινού νομοσχεδίου.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Γιατί δεν ξεκινάμε νωρίτερα για να γραφτούν οι ομιλητές;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να ξεκινήσουμε νωρίτερα, κύριε Πρόεδρε. Τι θα κάνουμε το πρωί;

**ΠΡΟΕΔΡΕΥΩΝ (Νικήτας Κακλαμάνης):** Νωρίτερα ξεκινάμε. Αντί για 18.00΄ ξεκινάμε στις 16.00΄.

Κύριε Κεγκέρογλου, εσείς δεν δικαιούστε να διαμαρτύρεστε, γιατί αυτή η απόφαση ελήφθη στη Διάσκεψη των Προέδρων, που ήσασταν παρών. Γι’ αυτό λέω ότι δεν δικαιούστε, γιατί ήσασταν παρών όταν ελήφθη η απόφαση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα τα πούμε σε λίγο στη Διάσκεψη.

**ΠΡΟΕΔΡΕΥΩΝ (Νικήτας Κακλαμάνης):** Το λέω για να μην παρεξηγηθώ ότι δεν δικαιούστε να διαμαρτύρεστε.

Σήμερα, παραδείγματος χάριν, κύριε Κεγκέρογλου, που έχει Διάσκεψη των Πρόεδρων, αν αποφασιστεί να ξεκινήσουμε στις 15.00΄ αντί για τις 16.00΄, μπορούμε να το αλλάξουμε. Η απόφαση, όμως, αυτή είναι αυτή που ψηφίσατε και εσείς.

Τον λόγο έχει ο ειδικός αγορητής του Κομμουνιστικού Κόμματος Ελλάδας, ο κ. Αθανάσιος Βαρδαλής.

Κύριε συνάδελφε, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, δεν ξέρω τι ακριβώς είχε στο μυαλό του ο Εισηγητής του ΣΥΡΙΖΑ, που ανεβαίνοντας σε αυτό το Βήμα, μας είπε πως η πολιτική της Κυβέρνησης θα βγάλει τη χώρα από το αδιέξοδο.

Γνωρίζω, όμως, πολύ καλά –άλλωστε, υπάρχει και η εμπειρία δύο χρόνων τώρα- πως οι εργαζόμενοι, οι αυτοαπασχολούμενοι, οι αγρότες δεν πρόκειται με αυτήν την πολιτική να βγουν από την εκμετάλλευση. Απεναντίας, τα προβλήματά τους θα οξυνθούν. Για όλους όσους παράγουν αυτόν τον πλούτο που βλέπουμε τριγύρω μας, τα αδιέξοδα θα μεγαλώσουν.

Αν αφαιρέσεις, λοιπόν, όλους αυτούς, οι μόνοι που μένουν στη χώρα για να σωθούν είναι οι βιομήχανοι, οι τραπεζίτες και οι εφοπλιστές.

Άρα όταν λέτε ότι θα βγάλετε τη χώρα από τα αδιέξοδα, στην πράξη μόνο τους κεφαλαιοκράτες έχετε στο νου να βγάλετε από τα αδιέξοδα που τους δημιούργησε η καπιταλιστική οικονομική κρίση.

Τα λέω αυτά γιατί και το νομοσχέδιο που συζητάμε, σε αυτήν την κατεύθυνση κινείται. Έχουμε μπροστά μας, δηλαδή, ένα νομοσχέδιο που δημιουργεί εκείνες τις προϋποθέσεις ώστε οι κεφαλαιοκράτες να αποκτήσουν περιουσιακά στοιχεία και κεφάλαιο, να αξιοποιήσουν ή να αποκτήσουν τμήματα επιχειρήσεων ή και ολόκληρες επιχειρήσεις σε τιμή ευκαιρίας.

Με το Πτωχευτικό Δίκαιο εξασφαλίζεται ότι από τα απομεινάρια του κατεστραμμένου κεφαλαίου, από την οικονομική καπιταλιστική κρίση θα ικανοποιηθούν πρώτα-πρώτα οι καπιταλιστές, με ειδική προνομιούχο θέση του τραπεζικού κεφαλαίου και του κράτους τους.

Γενικά, στην κοινωνία που ζούμε, μια κοινωνία όπου κουμάντο κάνει το κεφάλαιο, έχοντας τα κλειδιά της οικονομίας και σχεδιάζοντάς την με βάση τα δικά του συμφέροντα, το δίκαιο δεν ευνοεί συνήθως τους αδύναμους, τους εργαζόμενους, αλλά τους επιχειρηματίες.

Δεν ήταν λίγες οι περιπτώσεις -το αντίθετο, με βάση την εμπειρία-, όπου ενώ είχαμε επιχειρήσεις που πτώχευσαν, ταυτόχρονα οι επιχειρηματίες έφευγαν πλούσιοι. Σε κάθε περίπτωση, αυτοί που δεν έχασαν ήταν οι τράπεζες.

Οι αλλαγές που προτείνονται στο σημερινό νομοσχέδιο, δεν συνιστούν ανατροπή αυτής της κατάστασης που σας περιέγραψα προηγουμένως.

Η εισηγητική έκθεση διατυπώνει την άποψη ότι το Πτωχευτικό Δίκαιο μπορεί να βοηθήσει ως θεσμικό ανάχωμα στην προστασία των αδύναμων και στην αποκατάσταση της κοινωνικής ειρήνης.

Εμείς, κυρίες και κύριοι Βουλευτές, δεν έχουμε καμμία αυταπάτη για τον ρόλο του πτωχευτικού δικαίου στην καπιταλιστική οικονομία και μάλιστα σε μία περίοδο καπιταλιστικής οικονομικής κρίσης, όπως αυτή που περνάμε τα τελευταία χρόνια στη χώρα μας.

Το Πτωχευτικό Δίκαιο ρυθμίζει τα των συνεπειών από την καταστροφή, την απαξίωση τμήματος του κεφαλαίου και, βέβαια, τις ρυθμίζει και πάλι υπέρ του κεφαλαίου και αυτών βεβαίως που κατέχουν τα κεφάλαια.

Ταυτόχρονα, το Πτωχευτικό Δίκαιο προσπαθεί να βοηθήσει στη συσσώρευση, τη συγκέντρωση του κεφαλαίου, ενώ, ανάλογα με τους συσχετισμούς των ταξικών και πολιτικών δυνάμεων, προσπαθεί να πάρει πίσω κατακτήσεις, όπως, για παράδειγμα, την προνομιακή ικανοποίηση των εργαζόμενων σε πτωχευμένη επιχείρηση, που κατά καιρούς κατέκτησε με αγώνες η ίδια η εργατική τάξη.

Άλλωστε, εσείς οι ίδιοι στην αιτιολογική έκθεση ομολογείτε πως ο ρόλος του πτωχευτικού δικαίου είναι καθοριστικός για τη λειτουργία της οικονομίας. Ποιας οικονομίας δηλαδή; Αυτής της κεφαλαιοκρατικής οικονομίας. Είναι, δηλαδή, καθοριστικός παράγοντας για την εξασφάλιση των συμφερόντων του κεφαλαίου.

Παίρνοντας υπ’ όψιν την καπιταλιστική οικονομική κρίση, την ανάγκη οικονομικής αναδιάρθρωσης των επιχειρήσεων που επλήγησαν από αυτήν και με όπλο το Πτωχευτικό Δίκαιο, προσπαθείτε να ρυθμίσετε ζητήματα στη λειτουργία και τη δομή της αγοράς, να δοθεί βοήθεια, ώστε να έχει δεύτερη ευκαιρία ο έντιμος επιχειρηματίας, που όμως, παρά την εντιμότητά του, ατύχησε. Γι’ αυτό εισάγεται ο θεσμός της απαλλαγής σε μια προσπάθεια να αποενοχοποιηθεί κοινωνικοηθικά η πτώχευση, για να μπορεί να είναι δυνατή η δεύτερη ευκαιρία σε οφειλέτες που πτώχευσαν.

Γι’ αυτό απαλλάσσετε πλήρως τον οφειλέτη, μετά από δύο χρόνια, από το υπόλοιπο των απαιτήσεων των πιστωτών που δεν ικανοποιήθηκαν από την πτωχευτική περιουσία.

Κάνετε πιο ευέλικτη και άρα πιο αποτελεσματική τη διαδικασία πτώχευσης, ώστε πιο εύκολα και πιο γρήγορα, χωρίς να χάνεται χρόνος, να μπαίνουν σε εφαρμογή οι μηχανισμοί που θα διασώσουν τους κεφαλαιοκράτες και τις επιχειρήσεις τους -όσες από αυτές, βεβαίως, κριθούν βιώσιμες- ή να αλλάξουν χέρια, περνώντας σε άλλους επιχειρηματίες.

Βεβαίως, οι αλλαγές που προτείνονται στο Πτωχευτικό Δίκαιο, θα πρέπει να ιδωθούν στα πλαίσια της γενικότερης πολιτικής ενίσχυσης του κεφαλαίου που ακολουθεί και υλοποιεί και η σημερινή Κυβέρνηση.

Κυβέρνηση, τραπεζίτες και επενδυτές, με φόντο τη διαχείριση των κόκκινων δανείων, τις επιχειρηματικές αναδιαρθρώσεις και σε συνδυασμό με τις διαδικασίες για την εκκαθάριση, την πτώχευση ή την εξυγίανση των προβληματικών επιχειρήσεων, κλιμακώνουν την αντιλαϊκή τους επίθεση.

Σκοπός σας είναι να βγάλετε από το κάδρο μετόχους και επιχειρήσεις που δεν μπορούν να ακολουθήσουν την κούρσα της ανταγωνιστικότητας, που δεν είναι ανταγωνιστικοί.

Και, βέβαια, την προοπτική των επιχειρηματικών αναδιαρθρώσεων, συγχωνεύσεων και εξαγορών έρχονται να υπηρετήσουν και τα επόμενα χτυπήματα στα εργασιακά, όπως οι ομαδικές απολύσεις στον νέο συνδικαλιστικό νόμο και άλλα, που βρίσκονται στην προμετωπίδα της δεύτερης αξιολόγησης.

Όλα αυτά, δηλαδή, κατά τη γνώμη μας, πάνε πακέτο και λειτουργούν όλα, μα όλα, σε βάρος των εργαζομένων. Στην ουσία τι κάνετε;

Με το νομοσχέδιο που συζητάμε σήμερα, κάνετε μια προσπάθεια να συμμορφωθείτε στις κατευθύνσεις και τις συμφωνίες που κάνατε με το κουαρτέτο, δηλαδή να κάνετε πιο αποτελεσματικό τον πτωχευτικό κώδικα, με στόχο να πετύχει καλύτερα τα αποτελέσματα που θέλει το κεφάλαιο στις σημερινές συνθήκες.

Όσον αφορά τα μέτρα επιτάχυνσης και εξορθολογισμού της διοικητικής δίκης, τα παράβολα, τα τέλη κ.λπ., σκοπός σας είναι ο εξής: Πρώτον, να υλοποιήσετε τον στόχο του μνημονίου, που είναι και στόχος του κεφαλαίου, για επιτάχυνση της δικαιοσύνης. Δεύτερον, συνολικά διατηρείτε και επιβάλλετε νέα παράβολα, παρά τις αντίθετες διακηρύξεις του ΣΥΡΙΖΑ όσο ήταν στην αντιπολίτευση.

Βέβαια, καταργούνται ή μειώνονται μια σειρά από ορισμένα παράβολα ή τέλη, ταυτόχρονα, όμως, επιβάλλονται νέα ή και αυξάνονται ήδη υπάρχοντα. Έτσι, συνολικά, με τις διάφορες προσθαφαιρέσεις που γίνονται, η δαπάνη και η επιβάρυνση των εργαζομένων και των λαϊκών στρωμάτων που προσφεύγουν στη δικαιοσύνη, παραμένει η ίδια ή σε μερικές περιπτώσεις και μεγαλύτερη.

Και τέλος, εισάγετε εσπευσμένα ορισμένα μέτρα που είναι προτεραιότητες για το κεφάλαιο, όπως η εν δυνάμει διευκολυντική για τους μεγαλοεργολάβους ρύθμιση του άρθρου 23.

Κυρίες και κύριοι, η νομιμοποίηση αδήλωτων κεφαλαίων αποτελεί, κατά τη γνώμη μας, ξέπλυμα χρήματος και με τη βούλα του νόμου. Πρόκειται για ελκυστικές διατάξεις υπέρ του κεφαλαίου που προωθεί το συγκεκριμένο νομοσχέδιο. Το ποιο είναι το περιεχόμενο αυτών των ελκυστικών διατάξεων που έφερε η Συγκυβέρνηση για την ενίσχυση του κεφαλαίου, γίνεται κατανοητό και από τις ίδιες τις προβλέψεις του ίδιου του νομοσχεδίου.

Δίνει τη δυνατότητα -βλέπε άρθρο 57- υποβολής δήλωσης με μείωση, υπό προϋποθέσεις και κατά περίπτωση, από τις κατά νόμο επιβαρύνσεις -δηλαδή πρόσθετους φόρους, τόκους και πρόστιμα- ακόμη και σε αυτούς που τους έχει ήδη κοινοποιηθεί εντολή ελέγχου ή πρόσκληση παροχής πληροφοριών, αλλά και σε αυτούς που κατά την κατάθεση του παρόντος στη Βουλή, έχει ήδη κοινοποιηθεί προσωρινός διορθωτικός προσδιορισμός φόρου.

Για όσους υπαχθούν στη ρύθμιση του παρόντος νόμου, δεν επιβάλλονται τα πρόστιμα του ν.4337/2015 ούτε άλλες φορολογικές, διοικητικές ή ποινικές κυρώσεις. Εξαιρούνται, βέβαια, ποσά προερχόμενα από εγκληματικές δραστηριότητες, δηλαδή χρήματα που προέρχονται από εμπόριο ναρκωτικών, όπλων και άλλα. Όμως είναι βέβαιο ότι ακόμα και αν υπάρχουν χρήματα από τέτοιες δραστηριότητες, δεν υπάρχει περίπτωση να δηλωθούν ως τέτοια.

Στην πραγματικότητα, έχουμε να κάνουμε με μια σειρά από διατάξεις χορήγησης φορολογικής αμνηστίας, ακόμη και για αδικήματα όπως ξέπλυμα χρήματος, φοροδιαφυγή, λαθρεμπόριο και άλλα. Πρόκειται για ευεργετικές διατάξεις σε όφελος της πλουτοκρατίας, οι οποίες θα ισχύουν ακόμη και για υποθέσεις για τις οποίες ήδη διενεργούνται έλεγχοι από τον φοροεισπρακτικό μηχανισμό.

Όσον αφορά το πλαστικό χρήμα, αυτή η πρεμούρα με την καθιέρωση όλων των συναλλαγών μέσω τραπεζικών καρτών δεν πρόκειται να ωφελήσει σε τίποτα, μα σε τίποτα, τον λαό. Τα λαϊκά στρώματα δεν έχουν να κερδίσουν τίποτα. Η επίκληση της αιτιολογικής έκθεσης πως θα επαναφέρουν την ανάπτυξη, με κοινωνικό πρόσημο μάλιστα, μόνο ως ανέκδοτο μπορεί να εκληφθεί από τα λαϊκά στρώματα και τους εργαζόμενους.

Υποστηρίζετε πως η πάταξη της φοροδιαφυγής, του λαθρεμπορίου και της διαφθοράς είναι πρώτος στόχος σας και πως κάνετε γι’ αυτόν τον λόγο έναν διαρκή αγώνα. Αυτή η υπόθεση για μία ακόμα φορά αναδεικνύεται σε κυνήγι μαγισσών. Στοχεύει στη μικρή φοροδιαφυγή των αυτοαπασχολούμενων, αφήνοντας άθικτο το πλαίσιο λειτουργίας και δράσης του μεγάλου κεφαλαίου. Όλη η φαγούρα για το πλαστικό χρήμα επιτρέπει την ακριβή καταγραφή των συναλλαγών που έχουν οι αυτοαπασχολούμενοι και στοχεύει στη δραστική περικοπή των δυνατοτήτων φοροαποφυγής που διαθέτουν μέχρι σήμερα.

Όμως ως έναν βαθμό, η φοροδιαφυγή των αυτοαπασχολούμενων αποτέλεσε ιστορικά μέθοδο, στην οποία κατέφευγαν προκειμένου να μπορούν να ανταγωνιστούν τις μεγαλύτερες επιχειρήσεις που έχουν, βεβαίως, πολλές δυνατότητες νόμιμης φοροαποφυγής. Η πίεση για εξάλειψη της φοροδιαφυγής στους αυτοαπασχολούμενους ουσιαστικά αλλάζει τους όρους του παιχνιδιού σε βάρος τους. Βοηθά, δηλαδή, στην εξαφάνισή τους και στην ενίσχυση των μεγάλων επιχειρηματικών ομίλων, που αυτοί βεβαίως φοροδιαφεύγουν νόμιμα με χίλιους τρόπους μέσω των φοροαπαλλαγών που κι εσείς έχετε καθιερώσει. Να μη σας θυμίσω τις φοροαπαλλαγές του εφοπλιστικού κεφαλαίου των διάφορων αναπτυξιακών νόμων, αλλά και άλλων πρακτικών που χρησιμοποιούν οι μεγάλοι επιχειρηματικοί όμιλοι, γιατί αυτές τις πρακτικές τις γνωρίζετε όλοι σας πολύ καλά.

Επομένως, σκοπό έχετε να πιάσετε τον μικρομαγαζάτορα της γειτονιάς, τον αυτοαπασχολούμενο, τον ταβερνιάρη. Αυτούς έχετε βάλει στόχο.

Βεβαίως, έχετε κι άλλους στόχους με την καθιέρωση του πλαστικού χρήματος. Η καθιέρωση της υποχρεωτικής διεκπεραίωσης όλων των συναλλαγών μέσω των τραπεζών σημαίνει ότι όλο το χρήμα θα συγκεντρώνεται στις τράπεζες, οι οποίες θα το διαχειρίζονται προς όφελός τους κερδοσκοπώντας, αλλά και σε όφελος γενικότερα του μεγάλου κεφαλαίου, αξιοποιώντας αυτό το χρήμα για δάνεια προς τους κεφαλαιοκράτες, δηλαδή να κάνουν επενδύσεις και να φέρουν την πολυπόθητη ανάπτυξη. Μόνο που απ’ αυτήν την ανάπτυξη οι εργαζόμενοι και τα λαϊκά στρώματα, οι αυτοαπασχολούμενοι και οι αγρότες δεν έχουν τίποτα, μα τίποτα, να κερδίσουν.

Μας λέτε πως θα πιάσετε τη φοροδιαφυγή και με αυτά τα χρήματα θα ασκήσετε καλύτερη κοινωνική πολιτική. Κατ’ αρχάς, αν θέλατε να κάνετε κοινωνική πολιτική, θα είχατε φορολογήσει το μεγάλο κεφάλαιο. Τέτοιον σκοπό ούτε είχατε ούτε έχετε. Αυτό φοροδιαφεύγει νόμιμα και του ετοιμάζετε εσείς και νέα προνόμια για να κάνει επενδύσεις. Άλλωστε, δύο χρόνια τώρα η πρακτική και της Κυβέρνησής σας δείχνει πως τα έσοδα του κράτους πηγαίνουν για αποπληρωμή δανείων, για επιδοτήσεις στο κεφάλαιο και για καπιταλιστικές επενδύσεις. Για το ξεκάρφωμα ρίχνετε και λίγα ψίχουλα σ’ αυτούς που ζουν στην ακραία φτώχεια.

Η χρήση του πλαστικού χρήματος στις συναλλαγές με πρόσχημα την πάταξη της φοροδιαφυγής, έρχεται να διογκώσει ακόμα περισσότερο τα χαράτσια στα εισοδήματα μισθωτών και συνταξιούχων και άλλων κατηγοριών του λαϊκού πληθυσμού, αφού εισάγεται ρύθμιση με την οποία από 1-1-2017 όλοι οι φορολογούμενοι θα πρέπει να δαπανούν τουλάχιστον 10% ή 20% ή 30% του εισοδήματός τους, ανάλογα με το ύψος του εισοδήματός τους, για να έχουν το αφορολόγητο. Αν δεν το καλύψουν αυτό το ποσό, τότε ο φόρος προσαυξάνεται ανάλογα με το υπολειπόμενο ύψος των απαιτούμενων αποδείξεων. Ουσιαστικά, δηλαδή, εδώ πρόκειται για μία περαιτέρω τεχνητή συμπίεση του ήδη κουτσουρεμένου αφορολόγητου ορίου.

Τέλος, μεγάλη συζήτηση έγινε στην επιτροπή για το άρθρο 52. Θα αναφερθώ στα άλλα άρθρα τη Δευτέρα στην κατ’ άρθρον συζήτηση.

Επειδή, όμως, κύριε Υπουργέ, αυτό το άρθρο έχει μεγάλη σημασία, θα ήθελα να πω ορισμένα πράγματα για να τα λάβετε υπ’ όψιν σας. Το άρθρο αφορά τις αρχαιρεσίες των σωματείων και την αντικατάσταση των δικαστών από δικηγόρους. Για μας, το κύριο δεν είναι αν θα είναι δικαστές ή δικηγόροι. Είναι υποκριτικό, μάλιστα, να υποστηρίζετε πως το κάνετε για να αντιμετωπίσετε έστω εν μέρει την αναδουλειά των δικηγόρων. Αν θέλατε να αντιμετωπίσετε αυτό το πρόβλημα, δεν θα τους βάζατε δυσθεώρητους φόρους και εισφορές. Θα ακολουθούσατε συνολικά άλλη πολιτική απέναντί τους και απέναντι στους μικρομεσαίους αυτοαπασχολούμενους επιστήμονες.

Για εμάς το κύριο είναι να διασφαλιστούν αδιάβλητες διαδικασίες στις αρχαιρεσίες των σωματείων. Η πείρα έχει δείξει μέχρι τώρα πως όλο το προηγούμενο διάστημα, χρόνια τώρα -δεν λέω για τα δύο τελευταία χρόνια-, δυστυχώς, τέτοια φαινόμενα νοθείας είχαμε και μάλιστα πάρα πολλά.

Αυτό, όμως, το ζήτημα δεν αντιμετωπίζεται αν θα έχουμε δικαστές ή δικηγόρους. Το ζήτημα της νοθείας, της αλλοίωσης των αποτελεσμάτων ο μόνος που μπορεί να το αντιμετωπίσει είναι η ανασύνταξη του ίδιου του εργατικού κινήματος και κανένας άλλος. Βεβαίως, θα μου κάποιος πει κάποιος μέχρι να συμβεί αυτό τι γίνεται κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η σημερινή κατάσταση εμάς δεν μας αφήνει αδιάφορους. Θέλουμε και στις σημερινές συνθήκες να υπάρχουν κάποιες ασφαλιστικές δικλίδες, ώστε αυτό να διασφαλίζεται όσο είναι δυνατόν περισσότερο.

Κάτι τέτοιο, κύριε Υπουργέ, δεν υπάρχει στο συγκεκριμένο άρθρο. Για παράδειγμα, ο δικαστικός αντιπρόσωπος θα ορίζεται από τον δικηγορικό σύλλογο της έδρας του σωματείου. Αυτό προβλέπεται. Θα μπορεί δηλαδή να είναι δικηγόρος που ταυτόχρονα είναι και νομικός σύμβουλος των σωματείων; Ποιος μπορεί να αποτρέψει κάτι τέτοιο, με βάση τη διατύπωση του συγκεκριμένου άρθρου;

Πώς θα γίνεται, για παράδειγμα, ο ορισμός του δικηγόρου από τον δικηγορικό σύλλογο; Θα γίνεται με κλήρωση, με σειρά; Εμείς προτείνουμε να γίνεται με κλήρωση. Ποιο θα είναι το ύψος της αμοιβής, για παράδειγμα;

Το πρόβλημα πολλών σωματείων -και νομίζω ότι το ξέρετε- είναι η ύπαρξη οικονομικών ακόμα και για τη λειτουργία τους. Και πάρα πολλά σωματεία δεν έχουν τη δυνατότητα να πληρώνουν 10.000 ευρώ και 15.000 ευρώ για να κάνουν εκλογές, ιδιαίτερα μάλιστα στις σημερινές συνθήκες. Γιατί ορισμένα μεγάλα σωματεία κάνουν και δέκα μέρες εκλογές. Τόσα παίρνουν.

**ΠΡΟΕΔΡΕΥΩΝ (Νικήτας Κακλαμάνης):** Μην περιμένετε απαντήσεις. Όταν τοποθετηθεί ο Υπουργός θα σας απαντήσει.

**ΑΘΑΝΑΣΙΟΣ ΒΑΡΔΑΛΗΣ:** Τόσα παίρνουν για δεκαπέντε μέρες εκλογές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βαρδαλή, παρακαλώ ολοκληρώστε. Ο Υπουργός σας άκουσε και θα απαντήσει στην ομιλία του.

**ΑΘΑΝΑΣΙΟΣ ΒΑΡΔΑΛΗΣ:** Τελειώνω.

Τέτοιες ασφαλιστικές δικλείδες δεν μπορεί να αποφασίζονται από τον εκάστοτε Υπουργό με υπουργική απόφαση. Κατά τη γνώμη μας, θα πρέπει να υπάρχουν μέσα στον νόμο. Άρα πρέπει να γίνουν και τέτοιου είδους τροποποιήσεις.

Γι’ αυτούς τους λόγους, για το συγκεκριμένο άρθρο εμείς θα ψηφίσουμε «παρών». Για όλους τους παραπάνω λόγους επί της αρχής καταψηφίζουμε το συγκεκριμένο νομοσχέδιο.

Ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Νικήτας Κακλαμάνης):** Θα δώσω τον λόγο για ένα λεπτό περίπου στον κύριο Υπουργό για να αναφέρει νομοθετικές βελτιώσεις και να σας τις καταθέσει για να σας τις διανείμω.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Καταθέτουμε μια σειρά από νομοτεχνικές βελτιώσεις που είναι κατά κυριολεξία νομοτεχνικές, δηλαδή είναι διορθώσεις γραμματικές ή διορθώσεις σε αριθμούς που είχαν τεθεί λάθος από παραδρομή.

Μόνο μία διάταξη έχει ιδιαίτερη σημασία. Επεκτείνουμε τη δυνατότητα μη καταβολής δικαστικού ενσήμου, αυτό που προβλέπεται στον νόμο στις οριστικές αγωγές, και σε εκείνες τις καταψηφιστικές, οι οποίες όμως με δήλωση του συνηγόρου θα μετατραπούν σε αναγνωριστικές, για να μην έχουμε αναβολές και καθυστερήσεις στη διάρκεια της δίκης.

Πήρα τον λόγο για αυτό που σας ζήτησα, αλλά θέλω να κάνω μια αναφορά για μισό λεπτό σε αυτά που είπε ο κύριος συνάδελφος στο τέλος, που αφορούν τους δικηγόρους.

Κύριε συνάδελφε, θέσατε ένα θέμα οικονομικό. Ό,τι αμοιβές παίρνουν οι δικαστικοί, θα παίρνουν και οι δικηγόροι. Δεν αλλάζει κάτι σε αυτό.

Επομένως, αυτά που μας είπατε σήμερα εδώ είναι μάλλον «φύλλο συκής» για να καταψηφίσετε στην ουσία -γιατί ψηφίζοντας «παρών» στην ουσία καταψηφίζετε- μια διάταξη για την οποία έχει τοποθετηθεί πλέον ο δικηγορικός κόσμος σε πάρα πολύ σύντομο χρονικό διάστημα απολύτως θετικά. Και απορώ με τη σημερινή τοποθέτηση επί του θέματος του Κομμουνιστικού Κόμματος. Απορώ.

Ευχαριστώ, κύριε Πρόεδρε.

Παρακαλώ για τη διανομή των νομοτεχνικών βελτιώσεων.

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(Αλλαγή σελίδας)

(Να καταχωριστεί η σελ. 144)

(Αλλαγή σελίδας)

**ΠΡΟΕΔΡΕΥΩΝ (Νικήτας Κακλαμάνης):** Μετά τις διευκρινίσεις που ενδεχομένως να δώσετε μέχρι τη Δευτέρα, μπορεί να αλλάξει θέση, αλλά σήμερα είναι συγκεκριμένος ο κ. Βαρδαλής.

Ο κ. Καμμένος ζήτησε τηλεφωνικά, επειδή παραβρίσκεται σε εκδήλωση του κόμματός του, να μη διαγραφεί. Δεν τον διαγράφει το Προεδρείο.

Όμως, να μη χάνουμε χρόνο.

Τον λόγο έχει ο κ. Γεώργιος Αμυράς, ειδικός αγορητής από το Ποτάμι.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε, και νομίζω αρκετά ουσιαστικά και δημιουργικά τις τελευταίες ημέρες και στις επιτροπές και εδώ στην Ολομέλεια, θέματα που άπτονται κάποιων, θα έλεγα, ζωτικών τμημάτων της λειτουργίας της ελληνικής οικονομίας, όπως, για παράδειγμα, τον Πτωχευτικό Κώδικα και τις αλλαγές του.

Επίσης, θα έλεγα ότι υπάρχουν και κάποια πρώτα μικρά βήματα για κάποιες μεταρρυθμίσεις τις οποίες εμείς βλέπουμε ως θετικές και θεωρούμε ότι θα πρέπει να επιταχυνθούν.

Βεβαίως, υπάρχει η αμυντική στάση αυτού του σχεδίου νόμου έναντι ανοιχτών μεγάλων ζητημάτων. Και αναφέρομαι στον Πτωχευτικό Κώδικα, που βεβαίως υπάρχει μια ανανέωση. Όμως, πόσο διαφορετικά θα ήταν τα συναισθήματα και οι τοποθετήσεις μας, αν μιλούσαμε για την επικαιροποίηση του Πτωχευτικού Κώδικα σε μια άλλη εποχή!

Τώρα, όμως, δυστυχώς γίνεται πιο επίκαιρο από ποτέ. Γιατί; Ας δούμε λίγο το ζοφερό περιβάλλον μέσα στο οποίο κινούνται οι Έλληνες επιχειρηματίες, οι Έλληνες εργαζόμενοι, αλλά και πολλοί κλάδοι της οικονομίας.

Πρώτα απ’ όλα, τα εννεάμηνο του τρέχοντος έτους, δηλαδή από τον Γενάρη μέχρι τον Σεπτέμβρη του 2016, σύμφωνα με τα στοιχεία του Γενικού Εμπορικού Μητρώου, του ΓΕΜΗ, είχαμε είκοσι τέσσερις χιλιάδες τριακόσια τριάντα λουκέτα επιχειρήσεων, ενώ άνοιξαν είκοσι ένα χιλιάδες εξακόσια πενήντα τέσσερα καταστήματα και επιχειρήσεις. Άρα, στην ουσία μιλάμε για τον οριστικό θάνατο μέσα στους εννιά μήνες το 2016 δύο χιλιάδων εξακοσίων εβδομήντα τεσσάρων επιχειρήσεων. Αυτό είναι πάρα πολύ σοβαρό και είναι ένα από τα καμπανάκια που χτυπάνε στα αυτιά μας.

Ένα δεύτερο καμπανάκι που χτυπάει είναι βεβαίως το ρεκόρ που κατέχει, δυστυχώς, η χώρα μας στην ευρωζώνη όσον αφορά την ανεργία. Είναι η μοναδική χώρα που έχει, σύμφωνα με στοιχεία της Eurostat, πάνω από 50,4% ανεργία στους νέους και ο γενικός δείκτης φτάνει στο 24,1%.

Μέσα σ’ αυτό το κλίμα ακούσαμε τα στοιχεία που μας ήρθαν μέσω Βερολίνου από την Υπουργό Εργασίας και όλοι βεβαίως ανατριχιάσαμε διαβάζοντας σε αριθμούς ότι εκατόν είκοσι πέντε χιλιάδες εργαζόμενοι αμείβονται με λιγότερα από 100 ευρώ το μήνα! Αυτό είναι όχι μόνο γαλέρα, αλλά αδιανόητο και θα έπρεπε να σηκώνεται η τρίχα της κεφαλής όλων μας, έχουμε δεν έχουμε!

Επίσης, μέσα σε ένα δωδεκάμηνο εξαπλασιάστηκαν τα τουφέκια μέσω ακάλυπτων επιταγών. Προσέξτε! Μέσα στους εννιά μήνες του 2016 οι ακάλυπτες επιταγές έφτασαν τα 640 εκατομμύρια ευρώ. Θα μου πείτε ότι πάντα υπήρχε στην αγορά ακάλυπτη επιταγή. Όμως, δεν υπήρχε σε αυτό το πεδίο και σε αυτήν την έκταση.

Αν κάνουμε τη σύγκριση με το εννεάμηνο το 2015, θα δούμε ότι τότε το ύψος των ακάλυπτων επιταγών ήταν πολύ χαμηλότερο. Είχαν φτάσει, δηλαδή, τα 144 εκατομμύρια ευρώ, ενώ σήμερα μιλάμε για 640 εκατομμύρια ευρώ. Αυτό δείχνει λοιπόν ότι η τάση, η ροή, κυρίως του εμπορίου θα είναι, δυστυχώς, καθοδική.

Επίσης, σε ένα τέτοιο περιβάλλον θα περίμενε κανείς ότι οι ιδιώτες που επιχειρούν, που έχουν εργαζόμενους και πασχίζουν να επιβιώσουν μέσα στην κρίση θα είχαν μια σειρά προτεραιότητας, όσον αφορά την εξόφληση των ληξιπρόθεσμων οφειλών που έχει το δημόσιο απέναντί τους. Αμέ!

Σύμφωνα με την τελευταία έκθεση του ESM, έχουμε τα εξής: 5,7 δισεκατομμύρια ευρώ χρωστάει το κράτος στους Έλληνες ιδιώτες που επιχειρούν, που προμηθεύουν το δημόσιο με υπηρεσίες, προϊόντα και αγαθά.

Ας ρίξουμε, λοιπόν, μια ματιά σ’ αυτήν την τελευταία έκθεση του ESM: Οι καθαρές, στεγνές, ληξιπρόθεσμες οφειλές είναι 3,6 δισεκατομμύρια ευρώ. Περίπου 1,5 δισεκατομμύρια ευρώ είναι η εκκρεμότητα από την επιστροφή των φόρων, 1,6 δισεκατομμύρια ευρώ είναι οι μη εκκαθαρισμένες αιτήσεις επιστροφών που για ευνόητους, δυστυχώς, λόγους λιμνάζουν στις εφορίες και 1,4 δισεκατομμύρια ευρώ είναι οι καθυστερούμενες συντάξεις. Είναι οι συνταξιούχοι εκείνοι οι οποίοι περιμένουν ένα έναντι, περιμένουν να βγει η δική τους σύνταξη, για να μπορέσουν να επιβιώσουν.

Και μια και χθες η επικαιρότητα κατακυριεύτηκε σαφέστατα με το βοήθημα των 300 ευρώ σε περίπου ένα εκατομμύριο συνταξιούχους, θέλω να θυμίσω ότι πολύ σύντομα, στις 22 Δεκεμβρίου -μια πολύ ωραία ημέρα, αλλά κοντή ημέρα, γιατί τότε έχουμε τη μεγαλύτερη νύχτα του έτους- έχουμε τις τελικές και οριστικές μειώσεις των συντάξεων, δεδομένης της μείωση και της εξαφάνισης του ΕΚΑΣ. Όσοι παίρνουν σύνταξη έως 664 ευρώ το μήνα -άθροισμα κύριας και επικουρικής- θα χάσουν συνολικά 440 εκατομμύρια ευρώ.

Δηλαδή, προσέξτε, παίρνετε 440 εκατομμύρια ευρώ από τους συνταξιούχους -γιατί τους κόβει το ΕΚΑΣ- τους χαμηλοσυνταξιούχους των 664 ευρώ και λέει «Δίνω βοήθημα τώρα 600 εκατομμύρια» σε μια μερίδα των συνταξιούχων. Δεν γίνεται αυτό, να τα παίρνεις από τη μία τσέπη του συνταξιούχου και να τα δίνεις στην άλλη τσέπη ενός άλλου συνταξιούχου. Αυτό δεν έχει καμμία οικονομική λογική και καμμία σοβαρότητα ως προς την προσέγγισή του.

Θα σου πει κι ο φούρναρης «εμένα, που μ’ έχετε σκίσει στους φόρους, οι φόροι μου πού πάνε;». Φεύγουν από τον φούρναρη και πηγαίνουν στη μικρή τσέπη, για παράδειγμα, ενός συνταξιούχου, όταν ο έτερος συνταξιούχος ή ακόμα κι ο ίδιος, θα υποστεί κι άλλη μείωση της σύνταξής του.

Κυρίες και κύριοι συνάδελφοι, το επίπεδο φτώχειας στην Ελλάδα θα έπρεπε να μας κάνει όλους να ντρεπόμαστε. Ένας στους τρεις Έλληνες κινδυνεύει και βρίσκεται στα όρια της φτώχειας. Η φτώχεια, λοιπόν, είναι κάτι που μας αφορά όλους, την βλέπουμε αποτυπωμένη στα στοιχεία της ΕΛΣΤΑΤ. Και εκεί λες ότι ενδεχομένως η προσπάθεια που κάνει η Κυβέρνηση για επαναπατρισμό αδήλωτων κεφαλαίων να αποφέρει κάποια αποτελέσματα.

Εγώ, κυρία Υπουργέ, ειλικρινά σας το λέω, εύχομαι να πετύχει αυτή η ρύθμιση. Εύχομαι πάρα πολύ να πετύχει. Φοβάμαι όμως, ξέρετε γιατί; Θα σας πω γιατί. Βλέπω τι έγινε στο παρελθόν, τι έχει γίνει επί Αλογοσκούφη, ν.3259/04. Το άρθρο 38 τι έλεγε; Έλεγε ότι 3% συντελεστή φόρου επί της αξίας του κεφαλαίου, που έρχεται να το δηλώσει κάποιος. Πόσα μάζεψε η χώρα, το ελληνικό δημόσιο; Λοιπόν, μάζεψε 18.700.000 ευρώ. Μπήκαν στην χώρα συνολικά 625.000.000 ευρώ και στα ταμεία -όπως σας είπα- αποδόθηκαν λιγότερα από 20.000.000 ευρώ.

Έξι χρόνια αργότερα, το 2010 επί Γιάννου Παπαντωνίου, τότε Υπουργού Οικονομικών, έχουμε έναν νέο νόμο, τον ν.3842. Εκεί, λοιπόν, βάζει φόρο με συντελεστή 8% επί της αξίας των καταθέσεων που είχαν κρυφτεί, είτε είχαν αποκρύψει οι κάτοχοί τους είτε άλλων αδήλωτων εισοδημάτων, και για να δούμε τι μάζεψε η Κυβέρνηση τότε, με Υπουργό τον κ. Παπαντωνίου; Κρατηθείτε, είναι ιλιγγιώδες το ποσό: Τα έσοδα για το ελληνικό δημόσιο ήταν 6.500.000 ευρώ. Λοιπόν, άρα, μιλάμε για μια προσπάθεια, που εγώ δεν θέλω να την αδικήσω, ούτε τον νόμο Αλογοσκούφη, ούτε τον νόμο Παπαντωνίου…

**ΠΡΟΕΔΡΕΥΩΝ (Νικήτας Κακλαμάνης):** Έχω την εντύπωση ότι ήταν ο Παπακωνσταντίνου κι όχι ο Παπαντωνίου.

**ΓΕΩΡΓΙΟΣ ΑΜΥΡΑΣ:** Το 2010; Τι σας είπα εγώ;

**ΠΡΟΕΔΡΕΥΩΝ (Νικήτας Κακλαμάνης): «**Παπαντωνίου» είπατε τρεις φορές..

**ΓΕΩΡΓΙΟΣ ΑΜΥΡΑΣ:** Παπακωνσταντίνου! Βλέπετε έχω τα δύο «Παπα» μπροστά, μου δημιούργησαν μια μικρή σύγχυση.

Ο κ. Παπακωνσταντίνου που -εγώ θέλω να σας πω το εξής, κυρίες και κύριοι συνάδελφοι, μιας και τώρα θα πρέπει να κάνω μια ειδική αναφορά για να αποκαταστήσω λίγο την ροή των πραγμάτων- δεν απέδρασε. Όταν εκλήθη, μαζί με τον Γιώργο Παπανδρέου να πάρουν την «καυτή» πατάτα στα χέρια, δεν την πέταξε μακριά, ούτε λίγο την τσαλάκωσε και να την δώσει στον επόμενο. Έμειναν εκεί. Έκαναν λάθη πολλά. Αλλά, εγώ τους αναγνωρίζω ότι έμειναν εκεί σαν το ασθενοφόρο που φτάνει στην πυρκαγιά να παραλάβει τον καμένο ένοικο. Εκεί καιγόταν η χώρα, εάν θυμόσαστε, ήμασταν στα όρια βεβαίως της χρεωκοπίας και βουτηγμένοι σ’ ένα πολύ άδηλο μέλλον. Τώρα το μέλλον έχει ξεκαθαρίσει; Φοβάμαι ότι ακόμα όχι.

Γιατί όμως, όλα αυτά, κυρία Υπουργέ; Όσους νόμους και να φέρουμε για επαναπατρισμό κεφαλαίων φαίνεται ότι είναι αναποτελεσματικοί, γιατί; Γιατί εμείς δεν έχουμε έναν IRS, να το πω έτσι, όπως έχουν οι Αμερικανοί, μια εφορία που την τρέμουν άπαντες. Δεν τολμάει κανείς, από τον Πρόεδρο της Αμερικής, μέχρι τον τελευταίο οικονομικά δρώντα άνθρωπο να κλέψει την εφορία. Έτσι και την έκλεψες, κάηκες. Εδώ στην Ελλάδα, την έκλεψες; Δροσίστηκες!

Κυρίες και κύριοι συνάδελφοι, συμφωνούμε με τις τροποποιήσεις του Πτωχευτικού Κώδικα, θα ψηφίσουμε θετικά. Συμφωνούμε επίσης, με τις ρυθμίσεις για το «πλαστικό χρήμα». Αλλά, κυρία Υπουργέ, και χτες σας το έθεσα επιτακτικά, πείτε μας τι θα γίνει με τις προμήθειες των τραπεζών; Δεν μπορεί να επιβαρύνουν με έως και 3,5% την αξία της κάθε συναλλαγής που γίνεται μέσω κάρτας. Αυτό, με συγχωρείτε -θα το πω απλά και λαϊκά, με όλο το σεβασμό προς την αίθουσα- είναι ένα νταβατζιλίκι. Εδώ πασχίζει η αγορά να συνέλθει, να σωθεί, να ανακτήσει έδαφος. Κι υπάρχει ευρωπαϊκός κανονισμός επίσης, που ορίζει περίπου τα μίνιμουμ και μάξιμουμ των προμηθειών που μπορούν να παίρνουν οι τράπεζες από τις συναλλαγές όλων μας, τα οποία εγώ σας προτείνω, αυτά που ορίζει δηλαδή ο ευρωπαϊκός κανονισμός, να τα ακολουθήσετε, όσο πιο γρήγορα γίνεται.

Έρχομαι τώρα στο θέμα για τα καζίνο. Πραγματικά ήταν εντυπωσιακή η κίνηση της Υπουργού να κρατήσει το άρθρο 110 για τη δημιουργία καζίνο στο Ελληνικό και να αποσύρει το άρθρο 111 που έδινε τη δυνατότητα, βάσει σύμβασης που είχαν υπογράψει οι ιδιώτες της Πάρνηθας, οι επενδυτές, οι ιδιοκτήτες με το ελληνικό δημόσιο, ότι από τη στιγμή που θα δοθεί δεύτερη άδεια καζίνο στην Αθήνα θα επιτραπεί το καζίνο της Πάρνηθας να κατέβει από το βουνό και να πάει σε μια περιοχή έξω, βέβαια, από τα όρια του Δήμου Αθηναίων και του ασφυκτικού ιστού της πόλης του κέντρου. Αποσύρατε, λοιπόν, αυτή τη διάταξη και είπατε ότι θα τη φέρετε τον Ιανουάριο γενικά για τα καζίνο. Δηλαδή, το Ελληνικό δεν είναι καζίνο; Δεν χρειάζεται να ενταχθεί και αυτό στη γενική ρύθμιση; Τι είναι το καζίνο του Ελληνικού;

Αγαπητοί συνάδελφοι, επειδή βλέπω και τα νέα παιδιά που έχουν έρθει από κάποιο σχολείο ή σχολή –θα μας το πει ο Πρόεδρος, ο κ. Κακλαμάνης- και μας παρακολουθούν, θέλω να σας πω και να κρούσω τον κώδωνα του κινδύνου για αυτές τις παιγνιομηχανές, τις γνωστές VLT.

Προσέξτε, κυρίες και κύριοι συνάδελφοι. Τώρα πια, με απόφαση της Κυβέρνησης του ΣΥΡΙΖΑ και των ΑΝΕΛ, οποιαδήποτε γειτονιά, οποιοσδήποτε δρόμος της πόλης θα μπορεί να έχει μέσα παιγνιομηχανές.

Τι είναι αυτές οι παιγνιομηχανές; Είναι το κρακ του τζόγου. Αυτές οι παιγνιομηχανές είναι οι πιο εθιστικές μηχανές για κάποιον που τζογάρει, που παίζει ή που πάει για ψυχαγωγία, βάσει επιστημονικών ερευνών. Ο Πρόεδρος είναι γιατρός, οπότε νομίζω ότι θα καταλάβει καλύτερα απ’ όλους ότι, σύμφωνα με την έρευνα –και θα σας καταθέσω τα βασικά στοιχεία- επιστημονικών φορέων στην Αμερική, απεδείχθη το εξής: Οι παίκτες αυτών των παιγνιομηχανών, που δυστυχώς πλέον θα μπορούν να βρίσκονται σε κάθε πολυκατοικία σε οποιοδήποτε μέρος της Ελλάδας, ξοδεύουν περισσότερο χρήμα από κάθε άλλο είδος τζόγου, ενώ ο κίνδυνος ανάπτυξης της παθολογίας του τζόγου είναι πολύ υψηλός με τους παίκτες να οδηγούνται ταχύτατα σε δαπάνες του ύψους των 50 ευρώ ανά συνεδρία τζόγου. Το αντιλαμβάνεστε αυτό; «Παφ και τάλιρο», έλεγαν παλιά σε μια διαφήμιση για το τσιγάρο. Εδώ είναι «παφ ο κουλοχέρης και πενηντάευρω». Γιατί οδηγούμε τους νέους, τον κόσμο, σε μια ανοχή και σιγά-σιγά σε μια δυνατότητα να περνάνε τον δρόμο και να μπαίνουν στο μπακάλικο και να τζογάρουν στην παιγνιομηχανή;

Θέλω, λοιπόν, να επιστήσω την προσοχή. Πρέπει, κυρίες και κύριοι συνάδελφοι του ΣΥΡΙΖΑ -κυρίως σε εσάς απευθύνομαι- και εσείς να ξεσηκωθείτε. Ξέρετε γιατί; Άκουσα ένα σχόλιο «σιγά μην ξεσηκωθούν!». Σωστό κι αυτό. Αλλά ίσως, αν καταλάβουν τα στοιχεία που θα σας δώσω και τα αφομοιώσουν, ίσως κάτι να γίνει, κύριοι συνάδελφοι της Αντιπολίτευσης.

Η Επιτροπή Εποπτείας και Ελέγχου των Παιγνίων, που είναι διορισμένη από τον Υπουργό και έχει εννιά μέλη, βγάζει τους κανονισμούς για τη λειτουργία των τυχερών παιγνίων. Προσέξτε, λοιπόν: Τον Ιούνιο του 2015, πριν από ενάμιση χρόνο, κάθε παίκτης θα μπορούσε να παίζει και να χάνει 80 ευρώ την ημέρα. Από τον Νοέμβρη που μας πέρασε, πριν ένα μήνα, η επιτροπή, αλλάζοντας τον κανονισμό, έθεσε απεριόριστο όριο ζημίας. Στην αρχή, με τον κανονισμό του Ιουνίου του 2015, οποιοσδήποτε έμπαινε να παίξει στον κουλοχέρη και σ’ αυτά τα παιχνίδια θα έπρεπε να δώσει το ΑΦΜ του.

Με τον νέο κανονισμό του Νοεμβρίου του 2016, κυρίες και κύριοι συνάδελφοι, πάει και αυτό. Όποιος θέλει μπαίνει, ανώνυμα. Εάν κερδίσει, θα πρέπει να δώσει το όνομά του και το ΑΦΜ του για να πάρει τα κέρδη. Αλλά όλοι κερδίζουν; Πόσοι μπαίνουν μέσα με χρήματα στην τσέπη και πόσοι βγαίνουν φαλιρισμένοι;

Επίσης, έως τον Νοέμβριο του 2016 ένας παίκτης θα μπορούσε να παίζει μόνο έως δέκα ώρες την εβδομάδα ή τριάντα δύο ώρες τον μήνα σε αυτά τα μικρά καζίνο. Τώρα πια, παίζει όσο θέλει ο παίκτης με τον νέο κανονισμό της Επιτροπής Ελέγχου. Επίσης, ενώ οι ώρες λειτουργίας αυτών των μικρών καζίνο είχαν καθοριστεί από τον Ιούνιο του 2015 έως τον Νοέμβρη του 2016 σε δεκατέσσερις ώρες την ημέρα, τώρα γίνονται δεκαεπτά ώρες την ημέρα, τις καθημερινές εννοώ. Και τα Σαββατοκύριακα, που ήταν δεκαέξι ώρες, η Κυβέρνηση το πήγε στις δεκαεννιά ώρες παιξίματος.

Η ελάχιστη απόσταση που έλεγε ο κανονισμός μεταξύ των μικρών καζίνο, που θα έπρεπε να είναι διακόσια μέτρα, καταργήθηκε. Θέλετε να σας πω και το πιο ωραίο; Ξέρετε και τι άλλο καταργήθηκε με τον νέο κανονισμό; Η απαγόρευση του καπνίσματος μέσα σε αυτούς τους χώρους. Ε, τι άλλο, δηλαδή;

Αυτά τα μηχανήματα σας λέω, λοιπόν, και σας το ματα-ξανα-υπενθυμίζω και το τονίζω, είναι άκρως εθιστικά. Η Ευρωπαϊκή Ένωση έχει θέσει αυστηρότατα όρια για λιγότερες μηχανές μέσα στον αστικό ιστό, για λίγες ώρες ανά παίκτη χρήσης του μηχανήματος, γιατί είναι άκρως εθιστικά.

Σας καθιστώ, λοιπόν, αγαπητές και αγαπητοί Υπουργοί της Κυβέρνησης, ως κοινωνούς αυτού του προβλήματος και περιμένω την αντίδρασή σας. Δεν μπορεί η χώρα να γίνει ένα ανελέητο απέραντο μικρο-καζίνο. Όσα παιδιά μπουν να παίξουν σε ένα τέτοιο μικρο-καζίνο κινδυνεύουν να εθιστούν.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν έχει παιδιά.

**ΓΕΩΡΓΙΟΣ ΑΜΥΡΑΣ:** Από δεκαοκτώ και πάνω εννοώ, Υπουργέ μου.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΓΕΩΡΓΙΟΣ ΑΜΥΡΑΣ:** Τελειώνω αμέσως, κύριε Πρόεδρε. Ευχαριστώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Την καταργήσατε την υποχρέωση.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Κωνσταντινόπουλε, όταν θα μιλήσετε, πείτε τα. Τι φωνάζετε τώρα από εκεί;

**ΓΕΩΡΓΙΟΣ ΑΜΥΡΑΣ:** Εν πάση περιπτώσει, συμφωνούμε όλοι ότι εδώ υπάρχει ένα πρόβλημα, αυτό του εθισμού.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Της προηγούμενης κυβέρνησης του 2011 ήταν ο νόμος.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε.Αφήστε τους διαλόγους.

Κύριε Αμυρά, παρακαλώ πολύ.

**ΓΕΩΡΓΙΟΣ ΑΜΥΡΑΣ:** Τον κανονισμό λειτουργίας τον έκανε η δική σας Κυβέρνηση.

Κυρίες και κύριοι συνάδελφοι...

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** ...(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Να μη γράφεται τίποτα στα Πρακτικά.

Ολοκληρώστε, κύριε Αμυρά, σας παρακαλώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** ...

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, σας παρακαλώ!

**ΓΕΩΡΓΙΟΣ ΑΜΥΡΑΣ:** Χαίρομαι που δημιουργήθηκε μια ζωηρή κουβέντα, αλλά να βρούμε λύση...

**ΠΡΟΕΔΡΕΥΩΝ (Νικήτας Κακλαμάνης):** Αυτά τα θέματα δεν θέλουν φωνασκίες. Με σοβαρές κουβέντες επιλύονται και όχι με φωνασκίες.

**ΓΕΩΡΓΙΟΣ ΑΜΥΡΑΣ:** Συμφωνώ, κύριε Πρόεδρε. Να βρούμε λύση επί τη βάσει της απλής λογικής.

Θα ψηφίσουμε επί της αρχής το σχέδιο νόμου. Για κάποια άρθρα επιφυλασσόμαστε.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΚΑΠΟΔΙΣΤΡΙΑΣ», που οργανώνει το ίδρυμα της Βουλής, είκοσι τέσσερις μαθητές και μαθήτριες και τρεις συνοδοί καθηγητές από το 1ο ΕΠΑΛ Γλυφάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Και κλείνουμε, γιατί ο κ. Καμμένος –όπως είπα- θα έρθει αργότερα, με την τελευταία συνάδελφο, την κ. Θεοδώρα Μεγαλοοικονόμου από την Ένωση Κεντρώων. Μετά τον λόγο θα πάρει ο κύριος Υπουργός.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι σαφές ότι σε μια χώρα οικονομικά κατεστραμμένη, αυτό που είναι απαραίτητο είναι η επανεκκίνηση της πραγματικής οικονομίας, για να ξεκαθαρίσει επιτέλους η ήρα από το σιτάρι, να ξεκαθαρίσουν οι επιχειρηματίες που υπέστησαν ολική καταστροφή λόγω οικονομικής κρίσης από αυτούς που αποτέλεσαν τα αίτια της κρίσης. Μόνο αν μάθουμε από τα λάθη μας, μπορούμε να αναγεννηθούμε ως έθνος και ως κράτος.

Έτσι, τα νομοσχέδια για τη βελτίωση της δικαιοσύνης και της οικονομίας υπό τις παρούσες συνθήκες είναι τα σημαντικότερα σχέδια νόμου, αυτά στα οποία έπρεπε να δώσουμε και το σημαντικότερο βάρος, αυτά στα οποία έπρεπε να αφουγκραστούμε τον παλμό της κοινωνίας, των φορέων, των πολιτών, αυτά στα οποία έπρεπε να διαβουλευτούμε όσο γίνεται περισσότερο. Στο παρόν νομοσχέδιο έπρεπε να συνθέσουμε απόψεις, να ακουστούμε όλοι και να βοηθήσουμε στο μέτρο του δυνατού και σύμφωνα με αυτά που εκπροσωπεί πολιτικά ο καθένας, όμως επιλέχθη η διαδικασία του επείγοντος.

Και ρωτώ, κύριε Υπουργέ, ποιο είναι το επείγον; Γιατί δεν έγινε ουσιαστικός διάλογος στις επιτροπές; Ίσως βέβαια να θεωρείτε ότι το Κοινοβούλιο έχει διακοσμητικό ρόλο και ότι οι υπηρεσίες των Υπουργείων σας είναι πιο ικανές από τους Βουλευτές. Στη δημοκρατία μας, όμως, εμείς έχουμε οριστεί να νομοθετούμε και όχι οι συνεργάτες.

Σας εγκαλούμε γι’ αυτό και σας επισημαίνουμε ότι με αυτές τις λογικές η χώρα δεν θα προοδεύσει, θυμίζοντάς σας ταυτόχρονα ότι, όταν ήσασταν αντιπολίτευση, κατηγορούσατε τις τότε κυβερνήσεις για αυτά που παρόμοια κάνετε κι εσείς.

Σε κάθε περίπτωση, επί του νομοσχεδίου έχουμε συγκεκριμένα ζητήματα τα οποία θέλουμε ως Ένωση Κεντρώων να θίξουμε, με την ελπίδα ότι θα εισακουστούμε. Πρώτον, πρέπει να τεθούν χρονικά όρια και σαφή χρονοδιαγράμματα στην απονομή της δικαιοσύνης γενικά, αλλά κυρίως επί θεμάτων πτώχευσης.

Το Πτωχευτικό Δίκαιο, αντίθετα με την απονομή δικαιοσύνης μεταξύ ιδιωτών, επηρεάζει μεγάλο μέρος της κοινωνίας μας, την ιδιωτική αλλά και τη δημόσια οικονομία. Όταν μια εταιρεία σέρνεται είτε προς πτώχευση είτε προς εξυγίανση, συμπαρασύρει στην αγωνία της επιβίωσης εργαζομένους, περιουσίες άλλων, πιστωτές, δημόσιο και ασφαλιστικούς φορείς. Είναι, λοιπόν, ανεπίτρεπτο μια αίτηση πτώχευσης να κατατίθεται σήμερα και να δικάζεται μετά από μήνες και πολύ περισσότερο να ολοκληρώνεται η διαδικασία μετά από χρόνια.

Αλήθεια, μπορούμε να δομήσουμε σύγχρονη λειτουργική δημόσια οικονομία όταν υπάρχει αυτή η πραγματικότητα; Σας θυμίζω τα δημοσιεύματα σχετικά με τη διάσωση της μεγαλύτερης αλυσίδας σούπερ μάρκετ, που το διακύβευμα δεν αφορά τόσο τον επιχειρηματία, όσο το δημόσιο, τα ασφαλιστικά ταμεία, τους εκατοντάδες προμηθευτές και τους χιλιάδες εργαζόμενους. Έτσι, καταλήγει μια υπόθεση εξυγίανσης τέτοιου μεγέθους να επηρεάζει σχεδόν τους πάντες.

Οι δίκες για την εξυγίανση ή την πτώχευση μιας επιχείρησης πρέπει να εκδικάζονται κατά απόλυτη προτεραιότητα και να τίθενται ανώτατα όρια για κάθε διαδικαστικό στάδιο. Εντός δέκα ημερών η συζήτηση, εντός είκοσι ημερών η απόφαση, εντός έξι μηνών να έχει ολοκληρωθεί η διαδικασία. Τα νούμερα αυτά που αναφέρω είναι ενδεικτικά. Το βασικό είναι να ξέρει ο πιστωτής τι έχει να αντιμετωπίσει, να ξέρει ο εργαζόμενος αν θα δουλέψει ή αν θα ζητήσει αλλού δουλειά και φυσικά, να μπορεί ο επιχειρηματίας που δεν τα κατάφερε, να επανέλθει στην παραγωγική διαδικασία με πλάνο και με σχέδιο νομοθετικά ορισμένο.

Στο δεύτερο που διαφωνούμε κάθετα είναι το ζήτημα αναζήτησης ευθυνών στα μέλη του διοικητικού συμβουλίου των ανωνύμων εταιρειών. Είναι εγκληματικό αυτό που επιχειρείται να νομοθετηθεί. Είναι ακατανόητη και ύποπτη η διατύπωση ότι αναζητάτε ευθύνες στα μέλη του διοικητικού συμβουλίου, που δολίως ή από βαριά αμέλεια πτώχευσαν ή σε αυτούς που δημιούργησαν αυτές τις προθέσεις στα μέλη του διοικητικού συμβουλίου. Εξαπολύετε ένα κυνήγι μαγισσών με μια διατύπωση ενός νόμου που κάθε δικαστής θα τον κρίνει όπως θέλει. Δεν γίνεται επακριβής καθορισμός των ανωτέρω εννοιών. Ο καθένας μπορεί να προκαλέσει στον οποιονδήποτε την απόφαση να κάνει ή να μην κάνει κάτι. Θεωρώ ότι πρέπει να αποσυρθεί η συγκεκριμένη διάταξη.

Επισημαίνω ότι προ ολίγων μηνών καταργήσατε τη διάταξη με την οποία ευθύνονταν με την προσωπική τους περιουσία οι μικρομέτοχοι εταιρειών, οι οποίες πτώχευσαν και χρωστούσαν στους ασφαλιστικούς φορείς. Προφανώς, αυτό που νομοθετήσατε τότε είναι εκ διαμέτρου αντίθετο με αυτό που φέρνετε προς ψήφιση τώρα. Γιατί είτε θεωρείτε ότι πρέπει να αναζητούμε προσωπικές ευθύνες πέραν του προέδρου στην κακοδιαχείριση των κεφαλαιουχικών εταιρειών είτε όχι. Άρα, μια από τις δύο ρυθμίσεις είναι λανθασμένη και αντιαναπτυξιακή.

Πιστεύουμε ότι η ρύθμιση που εισάγεται με το παρόν σχέδιο νόμου θα καταστρέψει την όποια επιχειρηματικότητα. Αφ’ ενός, οι σωστοί επιχειρηματίες δεν θα ρισκάρουν, απαραίτητο στοιχείο της επιχειρηματικότητας και αφ’ ετέρου οι ξένοι επενδυτές θα μας θεωρήσουν προφανώς εκτός πραγματικότητας. Αυτοί που δεν θα ενοχληθούν είναι φυσικά οι ανέντιμοι που θα βρουν τρόπους να ανταπεξέλθουν, δημιουργώντας ένα νέο επάγγελμα, τους επαγγελματίες «μπροστινούς» σε ανώνυμες εταιρείες.

Θα πρέπει να γνωρίζετε δε ότι πολλές εταιρείες της πατρίδας μας είναι οικογενειακές επιχειρήσεις και τα μέλη του διοικητικού συμβουλίου είναι ταυτοχρόνως μέλη της ίδιας οικογένειας. Σε ενδεχόμενη καταστροφή της εταιρείας, με το παρόν άρθρο συμπαρασύρετε στην καταστροφή και όλη την οικογένεια. Τα παιδιά των επιχειρηματιών δε, συχνά, αν όχι πάντοτε, δεν έχουν καμμία πραγματική εμπλοκή με τη διοίκηση της επιχειρήσεως. Σας επισημαίνουμε ότι είναι άκρως αντιαναπτυξιακή η ρύθμιση, ενώ στην αιτιολογική έκθεση δεν δικαιολογείται καθόλου και ταυτοχρόνως δεν υπάρχει καμμιά σύνδεση με την απλή κοινή λογική.

Αυτό το άρθρο ίσως να εμπνεύστηκε από άνθρωπο που δεν έχει δουλέψει ποτέ στη ζωή του και σας καλούμε να το αποσύρετε. Ίσως να υποκρύπτεται κάτι πίσω από αυτήν τη ρύθμιση, ίσως κάποια χρέη να θέλετε να αναζητήσετε, αλλά να γνωρίζετε ότι ταυτοχρόνως δημιουργείτε μεγάλα προβλήματα σε μεγάλο μέρος του κόσμου του επιχειρείν.

Αναφορικά με τις πτωχεύσεις, είναι προς τη σωστή κατεύθυνση η αναβάθμιση του ρόλου του εισηγητή πτωχεύσεων. Πρέπει, όμως, να γίνει με την ταυτόχρονη παροχή υποδομής υλικών και προσώπων, συνεργασία που θα αναλάβει να κάνει. Όλες οι υποδομές της δικαιοσύνης πρέπει να ενισχυθούν, αφού θα προκύψει ξαφνικά φόρτος, με αποτέλεσμα να καθηλώσει τα όποια ευεργετικά θέματα που έχουμε προς ψήφιση. Μάλιστα, τώρα με την καθιέρωση παραβόλων υπέρ του Ταμείου Χρηματοδότησης Δικαστικών Κτηρίων, μπορείτε πιο εύκολα να το πράξετε.

Σε σχέση τώρα με τους διαχειριστές της αφερεγγυότητας, θεωρώ ότι οι διατάξεις που αφορούν την ενεργοποίηση του σχετικού μητρώου, πρέπει να περάσουν μέσα από το σύνηθες κοινοβουλευτικό έργο. Δεν υπάρχει εξήγηση γιατί δεν θα νομοθετήσουμε γι’ αυτό το θέμα. Δεν είναι μόνο το θέμα ότι διατάξεις ίσως να αντιμετωπίσουν προβλήματα στο πεδίο της εφαρμογής, αλλά θα πρέπει να ενημερωθεί η Βουλή, οι Βουλευτές και τα κόμματα για τις επιμέρους ρυθμίσεις, ενώ θα πρέπει να κάνουν συγκεκριμένες προτάσεις για το ανωτέρω ζήτημα. Ποιοι θα είναι οι διαχειριστές, τι θα έχουν σπουδάσει, τι εμπειρία θα έχουν, πώς θα ορίζονται και άλλα πολλά ερωτήματα ανακύπτουν. Ως Ένωση Κεντρώων μπορούμε να καταθέσουμε συγκεκριμένες προτάσεις για το ανωτέρω ζήτημα, και σας καλούμε να το φέρετε στη Βουλή.

Επίσης, σε σχέση με τα ζητήματα της δικαιοσύνης, διαφωνούμε κάθετα με τον περιορισμό των λόγων αιτήσεως αναιρέσεως και εφέσεως στα διοικητικά δικαστήρια. Εάν θεωρείτε ή έχετε εισηγήσεις ότι οι δικαστές δεν μπορούν να ανταπεξέλθουν στον μεγάλο όγκο δουλειάς που έχουν, τότε ίσως θα πρέπει να λύσετε αυτό το πρόβλημα, προσλαμβάνοντας δικαστές και αυξάνοντας τις οργανωτικές θέσεις των δικαστηρίων. Αυτές οι πρακτικές της εκ των προτέρων απόρριψης ξεπερνούν τα όρια της αρνησιδικίας.

Και διερωτώμαι: Αυτές τις σκέψεις γιατί δεν τις κάνετε πράξη και στην πολιτική και στην ποινική δικαιοσύνη; Η απάντηση είναι ότι επειδή προφανώς πρόκειται περί μεγάλου λάθους, με το οποίο σύσσωμος ο νομικός κόσμος δεν συμφωνεί, πλην αυτών που το εισηγήθηκαν.

Και ίσως θα μπορούσα να ακούσω μια αιτιολογία για την αίτηση αναίρεσης, με την οποία φυσικά διαφωνώ, αλλά το να εισάγετε και στην έφεση περιορισμούς, είναι κάτι το ανεπίτρεπτο. Καταργείτε το δεύτερο βαθμό δικαιοδοσίας, καταργείτε το δικαίωμα του πολίτη να ψάξει να βρει ουσιαστικά το δίκιο του και ιδίως όταν το κράτος παρανομεί. Για να λύσουμε ζητήματα καθυστέρησης απονομής της δικαιοσύνης, καταφεύγουμε σε μεθόδους εκτός νομικού πλαισίου, τις οποίες φρονώ ότι η ίδια η δικαιοσύνη θα καταργήσει.

Στα θέματα δικαιοσύνης, στα θετικά πρέπει να πιστώσουμε τη μείωση των παραβόλων μήνυσης και πολιτικής αγωγής. Ήταν ένα μέτρο που δεν απέδωσε και απεδείχθη ότι ο κόσμος όταν αισθανθεί αδικημένος θα αναζητήσει το δίκιο του, όσο κι αν του κοστίσει. Όλους μας προβληματίζουν οι αργές διαδικασίες της ελληνικής δικαιοσύνης, που οφείλονται στον μεγάλο όγκο υποθέσεων. Μεγάλος, όμως, όγκος υποθέσεων στην ποινική διαδικασία, είναι και οι διώξεις κατά των συμπολιτών μας από το ίδιο το κράτος.

Για το θέμα των παραβόλων πρέπει, όμως, να τονίσουμε τα εξής: Στην έκθεση του Γενικού Λογιστηρίου που συνοδεύει το νομοσχέδιο, δεν υπάρχει υπολογισμός για τη μείωση εσόδων γενικώς από τα παράβολα που μειώνονται, αλλά και ειδικώς από τις αναγνωριστικές αγωγές. Είναι ανεπίτρεπτο και είναι και αυτό ζήτημα που εισαγωγικώς ανέφερα για τη διαδικασία του κατεπείγοντος. Πρέπει να γνωρίζουμε πόσα χρήματα θα απολέσει το δημόσιο από αυτήν τη ρύθμιση.

Η μείωση των παραβόλων, βέβαια, για την πιο οικονομική πρόσβαση του πολίτη στη δικαιοσύνη δεν βρίσκει λογική αλληλουχία με την καθιέρωση παραβόλου σε κάθε αναβολή, γιατί από τη μία απαλλάσσετε τον πολίτη από τα αρχικά έξοδα της μήνυσης, αλλά από την άλλη τον υποχρεώνετε να πληρώσει το ενδεχόμενο μιας αναβολής στα πολιτικά και διοικητικά δικαστήρια.

Ακόμη, όμως, και μια θετική ρύθμιση να εντοπιστεί στο νομοσχέδιο, τα χρόνια προβλήματα της απονομής της δικαιοσύνης στις διοικητικές διαδικασίες παραμένουν. Οι αγωγές θα συνεχίσουν να προσδιορίζονται μετά από πέντε χρόνια, όταν ο πολίτης θα έχει αποξενωθεί από το αγωγικό του αίτημα.

Επί των οικονομικών θεμάτων τώρα, διαφωνούμε με τη λογική επιβολής πλαστικού χρήματος, ειδικώς με τον τρόπο που γίνεται και ειδικότερα σε περίοδο capital controls. Αναζητείτε μαύρο χρήμα εκεί που δεν υπάρχει. Νομίζετε, δηλαδή, ότι ο πάμπτωχος αν πληρώσει τον καφέ ή τα μικροέξοδά του με χρεωστική κάρτα θα βρείτε το μαύρο χρήμα. Πρέπει να σας ενημερώσει κάποιος ότι η κοινωνία δεν φοροδιαφεύγει, γιατί δεν έχει εισοδήματα να αποκρύψει. Υπάρχουν τρόποι να βρείτε το μαύρο χρήμα στις λίστες τραπεζών, στο λαθρεμπόριο, σε όλους αυτούς που όλοι γνωρίζουμε αλλά δεν το έχετε κάνει ακόμη.

Άρα, μπορεί κάποιος εύλογα να αναρωτηθεί: Γιατί θέλετε να υποχρεώσετε στην πραγματικότητα τους πολίτες να πληρώνουν τα πάντα μέσω τραπεζών; Η απάντηση δεν είναι για να πατάξετε το μαύρο χρήμα. Η απάντηση είναι ότι μετά από αυτό το νομοσχέδιο ετοιμάζετε νέα ρύθμιση με την οποία θα επιβληθεί τέλος στις τραπεζικές συναλλαγές. Έτσι, όταν όλοι μας θα έχουμε υποχρεωθεί να πληρώνουμε μέσω καρτών για κάθε συναλλαγή, θα πηγαίνει στις τράπεζες ένα μικρό ποσό. Για του λόγου το αληθές, έχω στη διάθεσή μου δύο δημοσιεύματα προ ενός μηνός και προ τεσσάρων ημερών.

Ένα άλλο ζήτημα με το οποίο διαφωνούμε είναι η ρύθμιση για την υποχρέωση δήλωσης κρυφών χρημάτων, εάν αυτή συνοδεύεται μελλοντικά από υψηλά πρόστιμα. Θα έπρεπε η πολιτεία να επιδιώξει να πετύχει την εμπιστοσύνη των πολιτών για να τα δηλώσουν πριν μπει σε αυτές τις λογικές. Κανένας μα κανένας που κατά το παρελθόν έβγαλε χρήματα στο εξωτερικό δεν πρόκειται να τα φέρει πίσω. Και αυτό με όσες εξαγγελίες και υποσχέσεις και να δώσετε περί του αντιθέτου. Κανείς δεν εμπιστεύεται ένα κράτος που θα το φορτώσει με πρόστιμα και ποινικές διώξεις. Δυστυχώς, εδώ καλά καλά δεν ξέρουμε τι φόρο θα πληρώσουμε του χρόνου. Πώς θέλετε να εμπιστευτεί ο πολίτης να φέρει τα χρήματά του σε σύστημα που μπορεί να βρεθεί αντιμέτωπος με την κατάσχεση, αλλά και ακόμη και με τη στέρηση της προσωπικής του ελευθερίας;

Μετά από όλα αυτά, αυτό που είναι σίγουρα σαφές είναι το νομοσχέδιο που συζητάμε ασχολείται με άκρως σοβαρά θέματα τα οποία, όμως, τα αντιμετωπίζει επιπόλαια και πολλές φορές επιδερμικά. Το ζητούμενο δεν είναι να ψηφίσουμε κάτι το οποίο αντί να λύσει κάποια προβλήματα θα δημιουργήσει τελικώς επιπλέον ζητήματα.

Το ζητούμενο είναι να μπορούμε να συζητάμε και να συνθέτουμε ιδέες για το καλό της πατρίδας μας, αντί ο καθένας να κάνει τον μονόλογό του εδώ μέσα. Αλλά δυστυχώς φαίνεται ότι όλα αυτά απέχουν πλήρως από την λογική σας και την πολιτική σας παιδεία.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Επί της αρχής τι κάνετε; Θα το ψηφίσετε ή θα το καταψηφίσετε;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Επιφυλασσόμεθα.

**ΠΡΟΕΔΡΕΥΩΝ (Νικήτας Κακλαμάνης):** Επιφυλάσσεστε, ωραία.

Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Πράγματι η σημερινή συζήτηση γίνεται μια μέρα μετά τη χθεσινή ψηφοφορία με την οποία η Βουλή των Ελλήνων με συντριπτικό τρόπο υπερψήφισε την πρόταση της Κυβέρνησης όσον αφορά την απόδοση της δέκατης τρίτης σύνταξης σε χαμηλοσυνταξιούχους και σε συμπολίτες μας οι οποίοι έχουν πληγεί κατά τρόπο ακραίο από τις μνημονιακές πολιτικές και τις πολιτικές λιτότητας των προηγούμενων κυβερνήσεων.

Θέλω στο σημείο αυτό να υπενθυμίσω προς όλους ότι η δέκατη τρίτη σύνταξη έρχεται να αποκαταστήσει και μια αδικία που είχε υπογράψει και είχε συμφωνήσει η προηγούμενη κυβέρνηση, την κατάργηση του ΕΚΑΣ. Αν για κάτι πρέπει να κατηγορηθούμε εμείς είναι διότι στην διαπραγμάτευση δεν πετύχαμε, παρά το γεγονός ότι αγωνιστήκαμε…

**ΔΗΜΗΤΡΙΟΣ ΣΤΑΜΑΤΗΣ:** Πότε έγινε αυτό; Καταθέστε το.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταμάτη, ηρεμήστε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι είναι αυτό το πράγμα;

**ΔΗΜΗΤΡΙΟΣ ΣΤΑΜΑΤΗΣ:** Πόσο να αντέξουμε τα ψέματα ακόμη;

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταμάτη, συγγνώμη, έχετε τον Κοινοβουλευτικό σας Εκπρόσωπο που θα μιλήσει.

**ΔΗΜΗΤΡΙΟΣ ΣΤΑΜΑΤΗΣ:** Φέρτε μια απόδειξη ότι κόψαμε το ΕΚΑΣ!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ε, φτάνει πια!

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταμάτη, είστε παλιός κοινοβουλευτικός. Σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτά τα είχατε συμφωνήσει εσείς. Να μας κατηγορήσετε γιατί εμείς…

**ΔΗΜΗΤΡΙΟΣ ΣΤΑΜΑΤΗΣ:** Φέρτε ένα χαρτί να το δούμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, αφήστε με να το τακτοποιήσω εγώ.

Κύριε Σταμάτη, για τελευταία φορά λέω «κύριε Σταμάτη». Όταν εγώ είμαι στην Έδρα δεν υπάρχει περίπτωση η Βουλή να δείξει την εικόνα που έδειξε χθες.

**ΔΗΜΗΤΡΙΟΣ ΣΤΑΜΑΤΗΣ:** Καλά, εμείς δεν ανταλλάξαμε …

**ΠΡΟΕΔΡΕΥΩΝ (Νικήτας Κακλαμάνης):** Ο κ. Δένδιας που θα πάρει τον λόγο μετά, θα απαντήσει επί των ενστάσεων που έχει η Νέα Δημοκρατία.

Κύριε Υπουργέ, μηδενίζω τον χρόνο και ξεκινάτε από την αρχή. Συνεχίστε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θέλω, λοιπόν, να πω ότι μπορεί κάποιος να μας κατηγορήσει για το συγκεκριμένο θέμα ότι δεν πετύχαμε, ενώ αγωνιστήκαμε να μην υπάρξει αυτή η περικοπή, όμως ερχόμαστε σήμερα, με αίσθημα ευθύνης και καθήκοντος και δίνουμε υπερπολλαπλάσια από αυτό το οποίο είχε κοπεί, διότι, ακριβώς, πετύχαμε υπέρβαση εσόδων. Αυτή είναι η διαφορά της προηγούμενης κυβέρνησης με τη σημερινή.

Και θέλουμε, επιτέλους να καταλάβουμε, το χθεσινό «παρών» είναι «παρών» σε τι; Στη δυστυχία του ελληνικού λαού και των συνταξιούχων, οι οποίοι περνάνε δύσκολες ώρες; Σε τι είπατε «παρών» χθες; Διότι, αν ήταν να πείτε κάτι πέρα από το «ναι» και το «όχι», αυτό που δηλώσατε χθες είναι «απών» από αυτήν την προσπάθεια στήριξης φτωχών ανθρώπων και συμπολιτών μας, οι οποίοι έχουν πληγεί κατάφορα τα τελευταία χρόνια, εξαιτίας των πολιτικών και των συμφωνιών που εσείς είχατε συνάψει. Και μάλιστα συμφωνίες, οι οποίες υπερέβαιναν τον κοινοβουλευτικό βίο των κυβερνήσεών σας.

Είναι, όμως, ενδεικτική η χθεσινή ψηφοφορία και συζήτηση, διότι φτάσαμε στο σημείο να ακούμε στην Εθνική Αντιπροσωπεία καταγγελίες από τον κ. Βενιζέλο, όχι τόσο για την Κυβέρνηση, που τις έχουμε συνηθίσει, αλλά καταγγελίες για τους Ευρωπαίους σοσιαλιστές, οι οποίοι συμπαρίστανται στην προσπάθεια της Κυβέρνησης για την ανάταξη της οικονομίας και τη δίκαιη διανομή των εσόδων. Αυτό, ομολογουμένως, δεν το περιμέναμε.

Τώρα, λοιπόν, θεωρώ ότι αίρονται τα οποιαδήποτε ερωτήματα, γιατί οι Ευρωπαίοι σοσιαλιστές επιθυμούν και επιδιώκουν να έχουν συνομιλητή τον Πρόεδρο του ΣΥΡΙΖΑ και γιατί στις συνόδους τους καλούν τον Πρόεδρο του ΣΥΡΙΖΑ, για να ανταλλάσσουν απόψεις. Τώρα το καταλάβαμε. Δεν χρειάζεται κάτι περισσότερο. Όταν καταγγέλλεται από του Βήματος της Βουλής, από τον πρώην Πρόεδρο του ΠΑΣΟΚ, ότι οι Ευρωπαίοι σοσιαλιστές διολισθαίνουν σε πολιτικές καταστροφής με το να υποστηρίζουν την πολιτική της Κυβέρνησης, ε, τότε δεν χρειάζεται τίποτα περισσότερο να πούμε εμείς.

Εκείνο, όμως, που θα ήθελα να πω, κυρίες και κύριοι συνάδελφοι, είναι ότι χθες από το Βήμα της επιτροπής προέβην σε μια δήλωση-καταγγελία για ευθεία παρέμβαση του Προέδρου της Νέας Δημοκρατίας σε θέματα δικαιοσύνης, που αφορούν την «επένδυση στη Ζάκυνθο». Και δεν υπήρξε καμμία αντίδραση. Ελπίζω σήμερα, ή έστω μέχρι τη Δευτέρα, να δοθούν κάποιες εξηγήσεις, διότι τόνισα χθες και τονίζω και σήμερα ότι αν αυτή η επένδυση έχει σταματήσει, έχει σταματήσει διότι η ίδια η δικαιοσύνη έχει επέμβει. Την ενεργοποίηση, δε, του μηχανισμού της δικαιοσύνης δεν την επεδίωξε αποκλειστικά ο ΣΥΡΙΖΑ, αλλά πρώτα και κύρια η Εκκλησία και η Μητρόπολη Ζακύνθου και ο Δήμος Ζακύνθου, ο οποίος δεν ελέγχεται από τον ΣΥΡΙΖΑ, αλλά η δημοτική αρχή είχε εκλεγεί με τη σημαία της Νέας Δημοκρατίας.

Περιμένουμε, λοιπόν, μια εξήγηση γι’ αυτά που είπε ο κ. Μητσοτάκης και κυρίως για το γεγονός ότι ενώ ο οικονομικός εισαγγελέας, ο κ. Μπρης, περιγράφει στο πόρισμά του με τα πλέον μελανά χρώματα αυτή τη διαδικασία ως διαδικασία ακραίας διαφθοράς, έρχεται ο Αρχηγός της Αξιωματικής Αντιπολίτευσης και την υπερασπίζεται από του Βήματος της Βουλής. Περιμένουμε εξηγήσεις.

Τέλος, θα ήθελα να πω ότι δεν πέρασαν είκοσι τέσσερις ώρες από την ακρόαση των φορέων και η Ένωση Δικαστών και Εισαγγελέων εξέδωσε μια ανακοίνωση, στην οποία διατυπώνει αναλυτικά τις θέσεις της –αυτό είναι απολύτως θεμιτό και, κατά τη γνώμη μου, έτσι έπρεπε να κάνει- για το ζήτημα της τοποθέτησης δικηγόρων στις εφορευτικές επιτροπές, όπως διαλαμβάνεται στον νόμο.

Μου κάνει όμως εντύπωση, κυρίες και κύριοι συνάδελφοι, το γεγονός ότι έχει περάσει μια εβδομάδα από όταν ο κ. Μητσοτάκης, από του βήματος της ετήσιας συνέλευσης της Ένωσης Δικαστών και Εισαγγελέων, μίλησε σχετικά με το ωράριο των δικαστών και την περιστολή των δικαστικών διακοπών. Και για αυτό το μείζον θέμα που απασχολεί τους δικαστές της χώρας, η Ένωση Δικαστών και Εισαγγελέων μετά από μια εβδομάδα δεν έχει εκδώσει ακόμα ανακοίνωση -μπορεί να εκδώσει εν ευθέτω χρόνω.

Να ξέρουν, όμως, όλοι ότι οι δημόσιες τοποθετήσεις ενός εκάστου συγκροτούν και την αξιοπιστία του. Από αυτό δεν εξαιρείται κανένας. Θυμίζω μια αναφορά που έγινε πρόσφατα από την Ένωση Δικαστών και Εισαγγελέων στην κυβέρνηση σχετικά με την τοποθέτηση εισαγγελέων, στην οποία η ίδια η Ένωση Εισαγγελέων Ελλάδας απάντησε και έβαλε τα πράγματα στην θέση τους. Αυτά όσον αφορά την αξιοπιστία όλων.

Κυρίες και κύριοι συνάδελφοι, έγινε πολύς λόγος -και θα αναφερθώ εισαγωγικά- για το άρθρο 56α, το οποίο φέρνουμε προς ψήφιση. Θέλω να σας πω κατά πρώτον ότι η Κυβέρνηση, αντίθετα με ό,τι ισχυρίζονται κάποιοι -να μην τους χαρακτηρίσω, εκτός Αιθούσης όλοι- δεν έφερε τη διάταξη αυτή με τροπολογία, ακριβώς γιατί δεν ήθελε να αιφνιδιάσει κανέναν. Την έφερε με διάταξη, η οποία αναλυτικά θα συζητηθεί καθ’ όλη την πορεία της συζήτησης και στις επιτροπές και στην Ολομέλεια.

Θα ήθελα να πω, λοιπόν, εισαγωγικά ότι υπάρχουν ορισμένες διατάξεις, οι οποίες φαίνεται να διασφαλίζουν κατά τα αλλά το δημόσιο συμφέρον, ενώ στην ουσία το καταδολιεύουν. Και το καταδολιεύουν με τρόπο ύποπτο και κρυφό, ενώ φαίνεται ότι το προστατεύουν.

Τι έχουμε εδώ; Εδώ έχουμε μια αναλογική εφαρμογή, κατά τρόπο νομικά μη ορθό σε κάθε περίπτωση, του άρθρου 249 -αν θυμάμαι καλά- του Αστικού Κώδικα, η οποία διάταξη αυτή προβλέπει την εικοσαετή παραγραφή στον χώρο του δημοσίου δικαίου.

Και θα ήθελα να σας πω ότι αυτή η παραγραφή συνιστά ακραίο στοιχείο ατιμωρησίας και όχι τιμωρίας. Αναφέρθηκε από έναν ειδικό αγορητή προηγουμένως ότι αν ψηφιστεί η συγκεκριμένη διάταξη, θα υπάρξει αθώωση. Αθώωση δεν θα υπάρξει. Εκείνο που θα υπάρξει ενδεχομένως για κάποιους στο πλαίσιο της παραγραφής, είναι ότι δεν θα υπάρξει καταλογισμός. Αλλά αθώωση να ξέρετε ότι ακόμη και αν γινόταν ο καταλογισμός ήταν βέβαιο ότι θα υπήρχε μετά από είκοσι χρόνια, όπως και μη δυνατότητα διαχείρισης των στοιχείων αυτής της υπόθεσης.

Το τονίζω αυτό, διότι έχουμε πλέον πρόσφατη απόφαση του Συμβουλίου Επικρατείας, η οποία μνημονεύεται στην αιτιολογική έκθεση, η οποία αναφέρει ότι ο χρόνος παραγραφής πρέπει να είναι εύλογος. Σε κάθε περίπτωση, κυρίες και κύριοι συνάδελφοι, δεν μπορεί να είναι χρόνος παραγραφής εικοσαετίας, διότι τότε οδηγούμαστε στην απόλυτη ατιμωρησία μετά μάλιστα από μεθοδεύσεις. Δηλαδή μια υπόθεση, η οποία θα μπορούσε να είχε καθαριστεί σε μια πενταετία, την αφήνουμε επί είκοσι χρόνια επειδή υπάρχει το νομοθετικό πλαίσιο και αυτή η υπόθεση παράγει πλέον ατιμωρησία και εκ του ασφαλούς κάποιοι θα στραφούν κατά της απόφασης καταλογισμού, όπως έχει συμβεί πάμπολλες φορές μέχρι σήμερα. Εγώ είμαι βέβαιος ότι και μετά την απόφαση του Συμβουλίου Επικρατείας πλέον ο δρόμος αυτός είναι βέβαιος.

Για αυτό ακριβώς η Κυβέρνηση παίρνει μια πρωτοβουλία και λέει ότι αυτό το καθεστώς διαπλοκής και ατιμωρησίας πρέπει να τελειώσει και να τελειώσει σήμερα. Ζητήσαμε από όλα τα κόμματα της Βουλής να υπερψηφίσουν αυτήν τη διάταξη.

Διαφορετικά, σας δήλωσα και στη Βουλή ότι αν δεν συγκροτηθεί μια ικανή και αυξημένη καθ’ όλα πλειοψηφία, η Κυβέρνηση δεν έχει κανέναν λόγο να επιμένει σε αυτά τα πράγματα. Το λέμε αυτό, γιατί πιστοποιητικά ηθικής στην Κυβέρνηση και στα μέλη της δεν θα δώσει κανένας. Είμαστε γνωστοί όλοι, κύριοι συνάδελφοι και στην ελληνική κοινωνία και στις τοπικές κοινωνίες. Επομένως, αυτό που είπαμε, αυτό επαναλαμβάνουμε. Και θέλω να επαναλάβω εγώ σήμερα εδώ αυτό που είπα και στην επιτροπή, ότι έχω την εξουσιοδότηση, την προφορική εξουσιοδότηση της προέδρου του Ελεγκτικού Συνεδρίου και τη σύμφωνη γνώμη της να αναφέρω αυτά τα οποία σας ανέφερα σήμερα στη Βουλή.

Κυρίες και κύριοι συνάδελφοι, όσον αφορά τα ζητήματα, τα οποία διαλαμβάνονται στο νομοσχέδιο και είναι της αρμοδιότητας του Υπουργείου Δικαιοσύνης, θέλω να πω το εξής: Γίνεται μια συζήτηση στη Βουλή, για την οποία κατηγορηθήκαμε ότι γίνεται με τη διαδικασία του επείγοντος. Θέλω για άλλη μια φορά να πω ότι η διαδικασία του επείγοντος δεν περικόπτει τις κοινοβουλευτικές διαδικασίες ούτε ενώπιον των επιτροπών ούτε ενώπιoν της Ολομέλειας, απλώς γίνονται πολύ κοντά η μία συνεδρίαση στην άλλη. Και θέλω να πω ότι όταν ακούμε κατηγορίες από κόμματα, τα οποία έφερναν τις μνημονιακές συμβάσεις με τη διαδικασία του κατεπείγοντος, με αποτέλεσμα να υπάρχουν δηλώσεις Υπουργών των τότε κυβερνήσεων ότι δεν είναι δυνατόν ούτε να προλάβουν να τα διαβάσουν, δεν μπορούν να κατηγορούν εμάς ότι φέρνουμε αυτές τις νομοθετικές ρυθμίσεις με τη διαδικασία του επείγοντος, χωρίς καμμία σύντμηση του χρόνου συζητήσεων και του αριθμού των συνεδριάσεων.

Είναι, λοιπόν, μια αναγκαία διαδικασία και ψήφιση αυτών των νομοθετημάτων και του Υπουργείου Δικαιοσύνης και του Υπουργείου Οικονομικών. Θα αναφερθώ στα δικά μου ζητήματα.

Ξεκινώ από τον Πτωχευτικό Κώδικα, διότι βρισκόμαστε σε μια κατάσταση που χρειάζεται και είναι απαραίτητη η αναμόρφωση και του Πτωχευτικού Κώδικα και του Κώδικα Διοικητικής Δικονομίας. Αντιλαμβάνεστε όλοι ότι στις έκτακτες συνθήκες, τις οποίες αντιμετωπίζουμε, χρειάζονται και μέτρα για να επιλύουν τα σωρευμένα προβλήματα που άπτονται της πτωχευτικής διαδικασίας. Θέλω, λοιπόν, να σας πω ότι το πρώτο και κύριο μέλημά μας ήταν να υπάρχει μια σύντμηση των προθεσμιών της πτωχευτικής διαδικασίας, ώστε για τις βιώσιμες μεν επιχειρήσεις να γίνεται γρήγορα η ένταξή τους στον μηχανισμό διάσωσης και όταν λέμε «στον μηχανισμό διάσωσης», εννοούμε στην υποβολή σχεδίου αναδιάρθρωσης αυτών των επιχειρήσεων από τους οφειλέτες εντός ολιγόμηνης προθεσμίας.

Και δεύτερον, καταργήσαμε -έχουν καταργηθεί ήδη και συντέμνονται - όλες εκείνες τις διαδικασίες του σχεδίου αναδιοργάνωσης. Εδώ, υπάρχουν αυτές οι διατάξεις. Δεν πρέπει, όμως, να το αφήνουμε εις το διηνεκές, διότι ακόμη και μια επιχείρηση, που έχει τη δυνατότητα να διαφύγει της πτώχευσης, αν τραβήξει αυτή η διαδικασία επί μακρόν, αντιλαμβάνεστε ότι θα οδηγηθεί και αυτή στην καταστροφή.

Για δε τις άλλες επιχειρήσεις οι οποίες δεν κρίνονται βιώσιμες, πάλι με γρήγορους ρυθμούς πρέπει να ολοκληρώνεται η πτωχευτική διαδικασία και μεταξύ των μέτρων, τα οποία έχουμε θεσμοθετήσει, είναι ότι αντικαθίστανται οι αρμοδιότητες του πτωχευτικού δικαστηρίου από τον εισηγητή δικαστή και προβλέπεται η δυνατότητα εκ νέου σύγκλησης συνέλευσης των πιστωτών, εφόσον εμφανιστεί αξιόχρεος επενδυτής για την αγορά της επιχείρησης ως συνόλου ή κλάδου.

Αντιλαμβάνεστε, λοιπόν, ότι η επιτάχυνση αυτής της διαδικασίας είναι κάτι ιδιαίτερα σημαντικό για τους πολίτες οι οποίοι δραστηριοποιούνται στον παραγωγικό κλάδο της οικονομίας και εξαιτίας των συνθηκών, τις οποίες βιώνουμε όλοι, έχουν σοβαρά προβλήματα.

Όσον αφορά την πτωχευτική διαδικασία, θέλω να αναφέρω ότι ενισχύεται η διαδικασία που στοχεύει στην εξυγίανση της επιχείρησης και είναι πάρα πολύ σημαντικό αυτό, γιατί δεν αφήνουμε στο έλεος του Θεού τον κάθε συμπολίτη μας ο οποίος αντιμετωπίζει τέτοια προβλήματα.

Τίθεται εκτός ύλης του νέου Πτωχευτικού Κώδικα η διαδικασία ειδικής εκκαθάρισης και καταργείται το προστάδιο της διαδικασίας του λεγόμενου «ανοίγματος της πτώχευσης», το οποίο είχε χαρακτηριστεί -και το ακούσατε κι εσείς από τους φορείς- ως μόνιμη πληγή, διότι κρατούσε πάρα πολύ καιρό και στην ουσία όλη η πτωχευτική διαδικασία μπλοκαριζόταν από το πρώτο στάδιο ήδη.

Ιδιαίτερα, θέλω να τονίσω –και αυτό επαινέθηκε με πάρα πολλούς τρόπους από τους φορείς οι οποίοι ήρθαν στη Βουλή- ότι δίνεται η δυνατότητα απαλλαγής από τα χρέη, μία δεύτερη ευκαιρία, του πτωχεύσαντα ο οποίος έχει κριθεί ότι δεν πτώχευσε τελείως. Του δίδεται μία δεύτερη ευκαιρία μετά από δύο χρόνια να επανεκκινήσει τις εμπορικές δραστηριότητες και μάλιστα να επανέλθει με την απαλλαγή από το υπόλοιπο των απαιτήσεων των πιστωτών που δεν ικανοποιήθηκαν από την πτωχευτική διαδικασία.

Αυτό, κυρίες και κύριοι συνάδελφοι, δεν άκουσα κανέναν να το επικροτεί και κανέναν να το αναφέρει. Είναι μία πολύ σημαντική διάταξη που δίνει τη δυνατότητα σε πάρα πολλούς συμπολίτες μας, οι οποίοι βρέθηκαν σε αυτή την οικονομική δίνη. Χωρίς να πτωχεύσουν τελείως, να επανεκκινήσουν και μάλιστα, χωρίς τα βάρη της προηγούμενης κατάστασης, εφόσον έχουν κριθεί συγγνωστοί για όλη αυτή τη διαδικασία. Αυτό δεν είναι μία θετική διάταξη του νομοσχεδίου;

Κυρίες και κύριοι συνάδελφοι, όσον αφορά τα θέματα της διοικητικής δικαιοσύνης, θέλω να αναφέρω το εξής: Υπήρξαν καταδικαστικές αποφάσεις της χώρας από το Ευρωπαϊκό Δικαστήριο. Γι’ αυτό, δίδεται η δυνατότητα επαναφοράς μιας υπόθεσης ενώπιον του Συμβουλίου της Επικρατείας, εφόσον υπήρξε μια τέτοια απόφαση από το Ευρωπαϊκό Δικαστήριο.

Θεωρούμε ότι μια τέτοια διάταξη είναι απολύτως εναρμονισμένη με τον νομικό πολιτισμό που διέπει και τη χώρα μας και την Ευρώπη και είναι προς όφελος των συμπολιτών μας οι οποίοι προστρέχουν στο Ευρωπαϊκό Δικαστήριο και δικαιώνονται.

Εισάγεται ο θεσμός της ενδοδικαστικής επίλυσης των διαφορών. Είναι ένας θεσμός που θα επιταχύνει τη διαδικασία, που γίνεται κάτω από την προστασία της δικαστική λειτουργίας. Και η άποψη που εκφράστηκε από τον ειδικό αγορητή του ΚΚΕ ότι αυτός ο θεσμός θα βαίνει συνεχώς εις βάρος του δημοσίου ή εις βάρος τους οικονομικά αδύνατου είναι παντελώς αβάσιμος, αναπόδεικτος και αστήρικτος.

Αυτή η διαδικασία γίνεται, σας είπα, υπό την προστασία της δικαστικής λειτουργίας και κανένας δεν μπορεί να πει ότι εδώ εμφιλοχωρούν κακές προθέσεις και προθέσεις αδικίας κάποιου από τους διαδίκους.

Καθίσταται, επίσης, ταχύτερη και ευχερέστατη η χορήγηση του ευεργετήματος πενίας, που για πάρα πολλούς συνανθρώπους μας αυτή την περίοδο το να έχουν δικαστικό συμπαραστάτη είναι, σχεδόν, πολυτέλεια. Εμείς, λοιπόν, αναγνωρίζουμε τη δυσκολία αυτή και δίνουμε τη δυνατότητα να υπάρχει αυτή η βοήθεια και μάλιστα, μία βοήθεια στο ύψος των περιστάσεων και των αναγκών εκάστου πολίτη.

Επίσης, με το νομοσχέδιο καθίσταται ευκολότερη η διαδικασία αναστολής εκτέλεσης, αλλά όπου υπάρχει διαδικασία, όπου γίνει δεκτό το αίτημα της αναστολής, πρέπει η υπόθεση να προσδιορίζεται εντός έξι μηνών και να συζητείται, ούτως ώστε να μην υπάρχουν καθυστερήσεις και να μην κρύβεται κανένας πίσω από μία απόφαση αναστολής.

Εισάγεται ο θεσμός του εισηγητού δικαστή. Η νομοπαρασκευαστική επιτροπή με ιδιαίτερη ζέση επέμεινε σε αυτόν τον θεσμό, διότι αυτός ο θεσμός θα επιταχύνει τα διαδικασίες όσον αφορά τη συγκρότηση φακέλου και όλες εκείνες τις παραλείψεις που, δυστυχώς, εμφανίζονται, κάθε φορά που είναι να δικαστεί μία υπόθεση του δημοσίου ενώπιον του διοικητικού δικαστηρίου.

Καταργούνται οι ενδικοφανείς προσφυγές σε μία κατηγορία υποθέσεων που εκδικάζονται. Και πλέον θα γίνεται αυτή η διαδικασία προεδρική, όπως συνηθίζουμε να λέμε εμείς οι δικηγόροι, προκειμένου να επιλύεται άμεσα πάλι υπό το βάρος της δικαστικής παρουσίας.

Κυρίες και κύριοι συνάδελφοι, επίσης, θέλω να αναφέρω ότι όσον αφορά τα πολιτικά δικαστήρια, καταργείται, επιτέλους, το δικαστικό ένσημο της αναγνωριστικής αγωγής, ένα μέτρο το οποίο είχε ψηφίσει σε μνημονιακούς νόμους η προηγούμενη κυβέρνηση και ήταν ένα μέτρο νομικά αναιτιολόγητο και παράλογο.

Επίσης, μειώνεται στο μισό το δικαστικό ένσημο στις εργατικές διαφορές. Διότι την περίοδο της κρίσης έχουμε σώρευση εργατικών αγωγών εκ μέρους των εργαζομένων οι οποίοι βρέθηκαν πρώτοι στη δίνη αυτής της κατάστασης. Και πρέπει να ενισχυθεί ο εργαζόμενος –και όχι να αποθαρρυνθεί- να στραφεί στη δικαιοσύνη να διεκδικήσει το δίκιο του.

Όσον αφορά τα διοικητικά δικαστήρια, στην έφεση στις φορολογικές και τελωνειακές διαφορές μειώνεται το ποσοστό του καταβαλλόμενου φόρου -επειδή μας κατηγορείτε ότι βάζουμε φόρους- από 50% σε 20%, όπως είχατε προβλέψει εσείς κατά το παρελθόν. Και επίσης, το παράβολο της προσφυγής έφεσης και αντέφεσης έχει πλέον οροφή το ποσό των 3.000 ευρώ αντί των 10.000 ευρώ, όπως η σημερινή Αντιπολίτευση είχε προβλέψει. Στα ποινικά δικαστήρια μειώνεται το παράβολο και της μήνυσης και της παράστασης πολιτικής αγωγής.

Και στο σημείο αυτό θέλω να πω ότι το παράβολο το οποίο τίθεται σχετικά με τις αναβολές και τις αιτήσεις εξαίρεσης, δεν είναι μόνο ένα εισπρακτικό παράβολο για να ενισχυθεί το ΤΑΧΔΙΚ και μέσω αυτού ο θεσμός της νομικής βοήθειας. Και σας τονίζω, κύριοι συνάδελφοι, ότι αυτά τα χρήματα κατευθύνονται στη νομική βοήθεια. Δεν είναι επιπλέον μέσο καταδολίευσης των δικαιωμάτων του διαδίκου.

Διότι εδώ –όλοι το έχετε ομολογήσει- σε ορισμένες διαδικαστικές πράξεις ενώπιον των δικαστηρίων γίνεται κατάχρηση. Και θα πρέπει με χίλιους τρόπους να πολεμήσουμε αυτήν την εικόνα. Θεωρώ δε ότι για τις αιτήσεις εξαίρεσης, που είναι πάρα πολλές φορές καταχρηστικές και προσβλητικές για τους δικαστές που γίνονται με σκοπιμότητα και όχι για να υπάρξει μία διαδικασία όπως ο νόμος τη θέλει και την προβλέπει, καθώς και για αιτήματα αναβολών τα οποία υποβάλλονται με έναν τρόπο που ξεπερνάει κάθε μέτρο του νόμου στη συγκεκριμένη περίπτωση, θα πρέπει κάτι να κάνουμε και κάτι να προβλέψουμε γι’ αυτά τα πράγματα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Επαναλαμβάνω δε ότι αυτά τα χρήματα δεν είναι ένα εισπρακτικό μέτρο, δεν θα καταβληθούν στο δημόσιο ταμείο. Και κυρίες και κύριοι συνάδελφοι -και όχι μόνο από τον ΣΥΡΙΖΑ και τα κόμματα της Κυβέρνησης, αλλά και από άλλα κόμματα- αφού λέτε ότι πρέπει να υπάρχει κοινωνική ευαισθησία, θα πρέπει να επικροτήσετε αυτό το μέτρο, διότι ενισχύεται –όπως σας είπα- ο θεσμός της νομικής βοήθειας.

Κυρίες και κύριοι συνάδελφοι, η Κυβέρνηση θεωρεί ότι με το νομοσχέδιο αυτό όσον αφορά τον τομέα της δικαιοσύνης, τις διατάξεις του Πτωχευτικού Κώδικα και του Κώδικα Διοικητικής Δικονομίας κάνει μια γενναία προσπάθεια για την επιτάχυνση της δικαιοσύνης, για τη θεσμοθέτηση αναγκαίων μέτρων για την οικονομική και κοινωνική ζωή του τόπου, αλλά και την εύρυθμη λειτουργία των δικαστηρίων.

Σας καλούμε να τα υπερψηφίσετε και θεωρούμε ότι η υπερψήφισή τους από μεγάλο αριθμό κομμάτων και Βουλευτών, θεμελιώνει και το ορθό της νομοθετικής πρωτοβουλίας την οποία πήραμε.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, τον κύριο Υπουργό.

Θα δώσουμε τον λόγο στον Κοινοβουλευτικό Εκπρόσωπο της Νέας Δημοκρατίας, κ. Δένδια. Θα ακολουθήσει ο ειδικός αγορητής των Ανεξαρτήτων Ελλήνων, κ. Καμμένος. Στη συνέχεια θα πάρει τον λόγο ο κ. Θεοχαρόπουλος ως Κοινοβουλευτικός Εκπρόσωπος της Δημοκρατικής Συμπαράταξης και μετά θα ξεκινήσουμε τον κατάλογο ομιλητών.

Ορίστε, κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, σήμερα η ημέρα είναι, όπως κατά τον Κανονισμό προβλέπεται, για τη συζήτηση επί της αρχής. Αλλά, βεβαίως, καταρχήν έχουμε, όπως πάντα, να κάνουμε με ένα νομοθέτημα το οποίο εισάγεται, παρά τον τεράστιο όγκο του, με τη διαδικασία του επείγοντος, ακατανόητο εκ του περιεχομένου για εμάς. Αλλά πάμε στο ίδιο το νομοθέτημα, γιατί αυτό έχει νομίζω περισσότερη σημασία.

Υποτίθεται ότι -ο Κοινοβουλευτικός Εκπρόσωπος και οι εισηγητές, ο επιμελής εισηγητής μας ο κ. Βεσυρόπουλος τοποθετήθηκε προηγουμένως- πρέπει να μιλήσουμε σήμερα επί της αρχής του νομοθετήματος. Μήπως θα μπορούσατε να μου πείτε, κυρίες και κύριοι συνάδελφοι, εσείς που το έχετε αναγνώσει ποια είναι η αρχή αυτού του νομοθετήματος; Για ποιο θέμα θα έπρεπε να σας μιλούν οι Βουλευτές σήμερα;

Κατ’ αρχάς, αυτό το νομοθέτημα περιλαμβάνει τροποποιήσεις του Πτωχευτικού Κώδικα, ρυθμίσεις άτολμες, αποσπασματικές, αλλά θα τα πούμε αυτά τη Δευτέρα. Επίσης, περιλαμβάνει μέτρα επιτάχυνσης και εξορθολογισμού της διοικητικής δίκης με μειώσεις της αρμοδιότητας του Μονομελούς Διοικητικού Πρωτοδικείου, και αυτό ζήτημα εξαιρετικώς επείγον. Περιλαμβάνει ζητήματα παραβόλων και τέλη ενδίκων βοηθημάτων, ενδίκων μέσων διαδικαστικών πράξεων και δικαστικά έξοδα. Περιλαμβάνει άλλες διατάξεις αρμοδιότητας του Υπουργείου του συγκεκριμένου και διατάξεις για τη Γενική Γραμματεία Διαφθοράς. Περιλαμβάνει διατάξεις του Υπουργείου Οικονομικών για την αποκάλυψη φορολογητέας ύλης και τις ηλεκτρονικές συναλλαγές. Περιλαμβάνει διατάξεις, που έχουν να κάνουν με τα καζίνο. Περιλαμβάνει φορολογικές διατάξεις.

Ποια είναι η αρχή του νομοθετήματος, κύριε Υπουργέ, για την οποία πρέπει να απαντήσω σήμερα στην Κυβέρνηση; Ποια είναι; Πώς μπορεί να εισηγείται Υπουργείο και Υπουργός αυτήν την «κουρελού» διατάξεων πάρα πολλών σελίδων; Πώς αυτά τα πράγματα συνιστούν ορθή νομοθέτηση και μάλιστα προερχόμενη από το Υπουργείο, του οποίου ο Υπουργός είναι ο μέγας σφραγιδοφύλαξ, δηλαδή, ο τηρητής της ορθής έκφρασης των θεσμών της Ελληνικής Δημοκρατίας και διά της επίθεσης της μεγάλης του Κράτους σφραγίδας της βεβαίωσης της νομιμότητος των πράξεων. Τι νόμιμο συνιστά ένα τέτοιο νομοθέτημα ερχόμενο με αυτόν τον τρόπο ενώπιόν μας και σε τι, κυρίες και κύριοι συνάδελφοι, δεν εξευτελίζει πλήρως, όπως συνήθως κάνει η Κυβέρνηση, τη νομοθετική διαδικασία και τη Βουλή των Ελλήνων;

Έρχομαι, εν πάση περιπτώσει, σε όσα ο Υπουργός είπε προηγουμένως και οφείλω να πω με ύφος που δεν συνηθίζεται από τον Υπουργό Δικαιοσύνης. Ο Υπουργός Δικαιοσύνης, κύριε Υπουργέ, συνηθίζεται –εσείς μπορεί να εισάγετε καινά δαιμόνια- να έχει άλλο ύφος, εκ του αξιώματος απευθυνόμενος στην ελληνική δικαιοσύνη.

Πρώτον, επαναλάβατε το ψεύδος περί δέκατης τρίτης σύνταξης. Το βοήθημα ονομάζεται «δέκατη τρίτη σύνταξη». Γιατί; Για να αντιστοιχεί με το άλλο ψεύδος, εκ Θεσσαλονίκης προερχόμενο, διά του Πρωθυπουργού λεχθέν, περί παροχής δέκατης τρίτης σύνταξης. Πρέπει, λοιπόν, να καλύψουμε το ένα ψεύδος με ένα δεύτερο ψεύδος.

Επίσης, ονομάζεται «υπέρβαση εσόδων» η υπερφορολόγηση των Ελλήνων πολιτών. Ουδεμία συγγνώμη προς τους πολίτες, που υπερφορολογήθηκαν, ουδεμία συγγνώμη προς την αστική τάξη της χώρας, που καταστρέφεται, και προς τα λαϊκά στρώματα, που υποφέρουν.

Αλλά, για να μπορέσουμε να βρούμε φύλλο συκής απέναντι σε όλους αυτούς τι θα κάνουμε; Θα κατηγορήσουμε την Αντιπολίτευση. Πάντοτε η Νέα Δημοκρατία και ο Αρχηγός της ο κ. Μητσοτάκης εδώ έχουν την τιμητική τους. Ό,τι και να γίνει, άλλη είναι η κυβέρνηση, αυτοί φταίνε. Εμείς, λοιπόν, καταργήσαμε το ΕΚΑΣ. Αλήθεια; Εμείς καταργήσαμε το ΕΚΑΣ;

Εξεγέρθη ο κ. Σταμάτης προηγουμένως. Είχε δίκιο ο Πρόεδρος, κακώς εξεγέρθη ο κ. Σταμάτης, αλλά, ξέρετε, η αντοχή του καθενός από εμάς στα ψέματα έχει ένα όριο. Εμείς καταργήσαμε το ΕΚΑΣ, η προηγούμενη κυβέρνηση κατήργησε το ΕΚΑΣ, από την 1-1-2017 η προηγούμενη κυβέρνηση το κατήργησε; Τις υπουργικές αποφάσεις, που θα υπογραφούν για την κατάργηση η προηγούμενη κυβέρνηση θα τις υπογράψει και θα τις υλοποιήσει; Τι είναι αυτά που λέτε;

Θα περικόψετε 430 εκατομμύρια το 2017. Αυτή είναι η αλήθεια. Πείτε την αλήθεια στην ελληνική κοινωνία, στον ελληνικό λαό. Την ξέρει ούτως ή άλλως. Την βρίσκει. Έχετε την εντύπωση ότι με επιστολές, τύπου Κατρούγκαλου, που βλέπουν πρώτα το τι παίρνουν και μετά η επιστολή τους λέει ότι παίρνουν περισσότερα, θα κερδίσει η Κυβέρνηση οτιδήποτε; Δεν έχει έννοια το ψεύδος. Κατ’ αρχάς, το ψεύδος δεν τιμά αυτόν που το μετέρχεται. Όμως, έχει περάσει η κοινωνία σε άλλη φάση. Δεν σας βοηθούν αυτά τα πράγματα.

Από εκεί και πέρα, εγκαλείται πάλι η Νέα Δημοκρατία για το «παρών». Τι κάνατε, λέει; Γιατί «παρών»; Κατ’ αρχάς, είναι δικαίωμα της Αντιπολίτευσης να ψηφίσει «ναι», «όχι» ή «παρών». Να είμαστε συνεννοημένοι σε αυτό και ο τελευταίος, στον οποίο θα απολογηθούμε τι ψηφίζουμε, είναι η Κυβέρνηση, αυτή η Κυβέρνηση, η οποία αυτή τη στιγμή δημοσκοπικά καταγράφει κάτι λίγο πάνω από 10%.

Δεύτερον, θέλετε να εξηγήσουμε στην Ελληνική Αντιπροσωπεία και όχι στην Κυβέρνηση, γιατί ψηφίσαμε «παρών»; Γιατί η Κυβέρνηση μας εξαπάτησε, γι’ αυτό ψηφίσαμε «παρών». Όταν ήρθε ο Πρωθυπουργός εδώ, ο οποίος θυμίζω στην παροχή βοήθειας το 2014 τι είχε εξεμέσει εναντίον τότε του κ. Σαμαρά και εναντίον της τότε κυβέρνησης, αυτός, ο ίδιος Πρωθυπουργός πλέον, δεν αποκάλυψε στην Εθνική Αντιπροσωπεία ότι δεν έχει καν ούτε κατανόηση ούτε ενημέρωση με τους εταίρους της χώρας και έθεσε σε πλήρη διακινδύνευση τη διαπραγμάτευση, την οποία ο ίδιος ο Υπουργός του των Οικονομικών, ο κ. Τσακαλώτος είπε ότι, αν δεν τελειώσει στις 5 Δεκεμβρίου, είναι καταστροφή.

Για την κυβερνητική ασυνεννοησία, τη φαιδρότητα και όλα αυτά φταίει η Αξιωματική Αντιπολίτευση; Πρέπει να συμπράττουμε σε ό,τι κάνετε ως όμηροι, κυρίες και κύριοι της Κυβέρνησης; Σοβαρά το λέτε; Όχι! Και αυτό δεν σημαίνει ότι δεν συμπάσχουμε με τους αδύνατους στην Ελλάδα. Και αν θέλετε παράδειγμα, εγώ σας θυμίζω ότι για το κοινωνικό βοήθημα της Νέας Δημοκρατίας είχατε ψηφίσει «όχι», ούτε καν «παρών». Είχατε ψηφίσει «όχι» κι έρχεστε τώρα και μας κρίνετε για το «παρών» και μάλιστα με ύφος αντιεισαγγελέα πρωτοδικών.

Αυτή ήταν η άποψή μας, αυτό ψηφίσαμε, έτσι θέλουμε στο τέλος-τέλος, και αν σας αρέσει! Η ελληνική κοινωνία θα μας κρίνει. Και κοιτάξτε καμμιά μέτρηση για να δείτε πώς κρίνει εσάς.

Από την άλλη, κυρίες και κύριοι συνάδελφοι, να είμαστε συνεννοημένοι. Όποιος Υπουργός νομίζει ότι κάθε φορά, που ανεβαίνει στο Βήμα, ο τρόπος για να αναδειχθεί στα μάτια του Πρωθυπουργού ή της κυβέρνησής του είναι να υβρίζει τον Αρχηγό της Αντιπολίτευσης, θα του πρότεινα να μην το πράττει. Πρώτον, είναι απρεπές. Δεύτερον, είναι λάθος. Ο καθένας κατά το μπόι του.

Και εξηγούμαι: Προσπάθησα να συγκρατήσω τον παριστάμενο Υπουργό την προηγούμενη εβδομάδα, όταν ειρωνεύτηκε τον Αρχηγό της Αντιπολίτευσης για τις εννιά χιλιάδες αποφυλακίσεις. Τότε δεν είχε συμβεί ακόμα το επεισόδιο με τον Αφγανό, παρεμπιπτόντως, για τον οποίο εγκαλούν οι Γερμανοί την ελληνική Κυβέρνηση, γιατί όταν παρέβη τους περιοριστικούς κανόνες δεν εξεδόθη ένταλμα.

Ο παριστάμενος Υπουργός, λοιπόν, ειρωνεύτηκε τον κ. Μητσοτάκη, γιατί είπε για εννιά χιλιάδες αποφυλακίσεις, ενώ ήταν, βεβαίως, εννιά χιλιάδες διακόσιες ενενήντα επτά. Όμως, σήμερα έρχεται και τον εγκαλεί για κάτι άλλο απίστευτο. Λέει, παρέμβαση στη δικαιοσύνη.

Φαντάζομαι ότι δεν το έχει ακούσει ο κ. Μητσοτάκης. Αν το είχε ακούσει θα είχε απορήσει και θα έλεγε «τι μου λέει;». Ξέρετε ποια είναι η τρομερή παρέμβαση του κ. Μητσοτάκη; Θα σας τη διαβάσω. Λέει ο κ. Μητσοτάκης κάτι, που φαντάζομαι ότι λένε όλοι στην Ελλάδα: «Η έννοια του επενδυτή στην Ελλάδα έχει γίνει ανέκδοτο. Δείτε ΔΕΣΦΑ, «ΕΛΛΗΝΙΚΟΣ ΧΡΥΣΟΣ», επενδύσεις στη Ζάκυνθο, ακόμα και το Ελληνικό, η μεγαλύτερη και η πιο σημαντική παραγωγική επένδυση καρκινοβατεί σήμερα –λέει για το Ελληνικό- εγκλωβισμένη στις δικές σας ιδεοληψίες».

Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, αυτό ονομάζεται παρέμβαση στην ελληνική δικαιοσύνη. Μήπως να του απαγορεύσουμε τον λόγο να τελειώνουμε; Να μη μιλάει κανείς σε αυτή τη χώρα, για να μην εκλαμβάνει ο κάθε Υπουργός ως παρέμβαση οτιδήποτε αυτός κρίνει ότι λέγεται, για να συνεννοηθούμε εδώ πέρα; Μήπως θέλετε να μας απαγορεύσετε να μιλάμε; Έγινε η προσπάθεια ελέγχου του ραδιοτηλεοπτικού τοπίου και απέτυχε. Θέλετε τώρα να απαγορευθεί ο λόγος στην Αντιπολίτευση;

Όμως, δεν καταλαβαίνω πάλι. Ο Αρχηγός της Αντιπολίτευσης διατύπωσε απόψεις το προηγούμενο Σάββατο που άκουσα ότι αφορούσαν τις δικαστικές διακοπές κ.λπ.. Εγκαλείται τώρα η Ένωση Δικαστών και Εισαγγελέων γιατί δεν έχει βγάλει ακόμα ανακοίνωση για τον Αρχηγό της Αντιπολίτευσης.

Να εγκαλέσουμε και κάνα δυο άλλους, μια και είμαστε εδώ και έχουμε βρεθεί; Ποιος άλλος δεν έχει εκδώσει κάποια ανακοίνωση, που να βολεύει την Κυβέρνηση, να τον εγκαλέσουμε και να τον διατάξουμε να την εκδώσει αμέσως.

Μάλιστα, θα πρότεινα στην Κυβέρνηση, για να είναι τα πράγματα απλούστερα, να γράψει και τις ανακοινώσεις αυτές και να τις αποστείλει ώστε να εκδοθούν ακριβώς κατά τον τρόπο που θέλει.

Για ποιο λόγο να μην επιβάλλουμε στους πάντες να λένε αυτά, που θέλουμε εμείς, και σε όσους δεν λένε να τους απαγορεύσουμε να μιλάνε. Αυτό είναι πάρα πολύ ωραίο. Αυτό είναι δημοκρατία κατά αυτή την Κυβέρνηση. Πάρα πολύ ωραία. Γιατί όχι; Και μάλιστα, μια Κυβέρνηση του 10%. Άριστα, μπράβο! Στο 7%, φαντάζομαι, δεν ξέρω τι άλλο θα μετέλθετε.

**ΓΕΩΡΓΙΟΣ ΨΥΧΟΓΙΟΣ:** Πού τα βρήκατε αυτά;

**ΝΙΚΟΛΑΟΣ ΔΕΝΔΙΑΣ:** Εμείς πού το βρήκαμε, ξέρω. Εσείς πού θα το βρείτε, όταν έρθει η ώρα, δεν ξέρω.

Πάμε τώρα, πέραν των άλλων, στο θέμα της παραγραφής. Δεν πρόκειται να πω πολλά, διότι τελειώνει ο χρόνος μου και εγώ δεν είμαι της τάσης, όπως ξέρετε, να παρακαλώ τον ευγενή πάντοτε Πρόεδρο να μου δίνει παράταση χρόνου. Διότι ο Κανονισμός, ξέρετε, δεν είναι για να τον παραβιάζουμε ό,τι ώρα μας αρέσει και να μιλάμε τον διπλό, τον τριπλό χρόνο.

Εν πάση περιπτώσει, θα πω δύο πραγματάκια μόνο, μιας και ετέθη το θέμα του άρθρου 56Α, αν κατάλαβα καλά, περί παραγραφής. Εδώ, κυρίες και κύριοι συνάδελφοι, εθαύμασα τον παριστάμενο Υπουργό. Άρχισε να λέει ότι η σύντμηση του χρόνου της παραγραφής συνιστά κατ’ ουσίαν, εμμέσως, τρόπο με τον οποίο παραγράφεται η αμνήστευση των εγκλημάτων.

Επιχείρημα εκ του αντιθέτου: Εάν είναι έτσι, εάν θέλουμε να μειώσουμε τον χρόνο παραγραφών –εγώ είμαι απολύτως σύμφωνος κατ’ αρχάς στη γενική μείωση του χρόνου των παραγραφών– γιατί δεν το κάνουμε σε όλο το δίκαιο; Γιατί στους φορολογικούς ελέγχους μπορούμε να πάμε πίσω στο 1999; Να συμφωνήσουμε όλοι εδώ να μειώσουμε σε όλα τα θέματα τους χρόνους παραγραφών.

Όμως, ο Υπουργός έκανε και κάτι άλλο, το οποίο ήταν απολύτως αντιθεσμικό. Ξέρετε τι έκανε; Ήρθε και είπε στην Εθνική Αντιπροσωπεία: «Με εξουσιοδότησε προφορικά η πρόεδρος του Ελεγκτικού Συνεδρίου να μεταφέρω τις απόψεις της». Σοβαρά, κύριε Υπουργέ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν είπα αυτό.

**ΝΙΚΟΛΑΟΣ ΔΕΝΔΙΑΣ:** Τι είπατε; Δεν είπατε ότι η πρόεδρος του Ελεγκτικού Συνεδρίου σάς έδωσε εξουσιοδότηση να μεταφέρετε την άποψή της επί της διάταξης;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να σας πω;

**ΝΙΚΟΛΑΟΣ ΔΕΝΔΙΑΣ:** Παρακαλώ.

Επειδή είναι σοβαρό, γι’ αυτό παρακαλώ να απαντήσετε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα σας το διευκρινίσω. Είχα τηλεφωνική επικοινωνία με την πρόεδρο του Ελεγκτικού Συνεδρίου, μου εξέφρασε τις απόψεις της, όσον αφορά την παραγραφή και όλη αυτή τη διαδικασία, και τη ρώτησα: «Μου δίνετε την άδεια να αναφέρω αυτή…;».

**ΝΙΚΟΛΑΟΣ ΔΕΝΔΙΑΣ:** Το ίδιο λέμε.

**ΑΘΑΝΑΣΙΟΣ ΜΠΟΥΡΑΣ:** Αυτό είπε και ο κύριος Υπουργός.

**ΝΙΚΟΛΑΟΣ ΔΕΝΔΙΑΣ:** Αυτό ακριβώς.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό ακριβώς, και μου είπε: «Βεβαίως, κύριε Υπουργέ, να το αναφέρετε».

**ΝΙΚΟΛΑΟΣ ΔΕΝΔΙΑΣ:** Ξέρετε τι συμβαίνει με την Κυβέρνηση; Όταν τους δίνεις ευκαιρία, εκτίθενται περισσότερο. Ο Υπουργός επανέλαβε, για να ξαναγραφεί στα Πρακτικά, το αντιθεσμικό.

Κυρίες και κύριοι συνάδελφοι, με συγχωρείτε, ξέρετε πώς εκφράζονται τα ανώτατα δικαστήρια επί νομοθετικών μεταβολών; Έχετε την εντύπωση ότι είμαστε στη Μποτσουάνα προ του Β΄ Παγκοσμίου Πολέμου, όπου εκφράζονται με τηλεφωνήματα στον Υπουργό Δικαιοσύνης και τον εξουσιοδοτούν διά τηλεφωνημάτων ή δια ζώσης ή με άλλον τρόπο να μεταφέρει την άποψή τους στην Ολομέλεια;

Ένα όργανο των Ανωτάτων Δικαστηρίων, που λέγεται ολομέλεια κύριε Υπουργέ της Δικαιοσύνης, το έχετε ακούσει ποτέ; Έχετε ακούσει ότι για να αποφανθεί η δικαιοσύνη προς την Κυβέρνηση και την Εθνική Αντιπροσωπεία επί προτεινόμενης νομοθετικής μεταβολής πρέπει να υπάρξει Ολομέλεια, η οποία να κρίνει;

Οι συζητήσεις σας με την κυρία πρόεδρο του Ελεγκτικού Συνεδρίου ήταν κάτι πολύ ενδιαφέρον και για εσάς, ίσως και γι’ αυτήν. Εμάς δεν μας αφορούν καθόλου. Μπορείτε, σας παρακαλώ, να απέχετε από τις εξωθεσμικές παρεμβάσεις στην Εθνική Αντιπροσωπεία; Διότι αυτό που κάνατε ήταν εκτόπως εξωθεσμικό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μην τη λάβετε υπ’ όψιν σας, αν δεν θέλετε.

**ΝΙΚΟΛΑΟΣ ΔΕΝΔΙΑΣ:** Είναι δυνατόν, κυρίες και κύριοι συνάδελφοι, να γίνονται αυτά τα πράγματα; Είναι δυνατόν; Αυτά δεν είναι σοβαρά. Όλα αυτά, δε, προστίθενται σε έναν μακρύ κατάλογο έλλειψης σοβαρότητας. Διότι το χειρότερο πρόβλημα αυτής της Κυβέρνησης, κυρίες και κύριοι συνάδελφοι, δεν είναι ότι είναι μια κακή κυβέρνηση. Το χειρότερο πρόβλημα αυτής της Κυβέρνησης και αυτό που είναι τραγικό για τον τόπο, είναι ότι είναι μια αστεία κυβέρνηση –για να μην πω τίποτα χειρότερο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δένδια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τρεις εκπαιδευτικοί συνοδοί τους από το 7ο Γυμνάσιο Καβάλας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, θέλω να θέσω, επίσης, υπ’ όψιν σας ότι η Εξεταστική Επιτροπή για τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, που έχει συσταθεί κατά τα άρθρα 144 και επόμενα του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής του πορίσματός της μέχρι 19 Δεκεμβρίου 2016, ζητεί, κατόπιν ομόφωνης απόφασής της, παράταση της προθεσμίας λειτουργίας της για την υποβολή του πορίσματος μέχρι την 16η Ιανουαρίου 2017.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα συμφώνησε ομοφώνως.

Τον λόγο έχει ο ειδικός αγορητής των Ανεξαρτήτων Ελλήνων κ. Καμμένος.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Για ποιο πράγμα ακριβώς, κύριε Υπουργέ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έχω το δικαίωμα από τον Κανονισμό να απαντήσω σε αυτό που είπε ο Κοινοβουλευτικός Εκπρόσωπος της Νέας Δημοκρατίας.

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να δώσετε κάποιες διευκρινίσεις, δηλαδή, προς τον κ. Δένδια;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, δεν αρνήθηκε το Προεδρείο να σας δώσει τον λόγο. Πρέπει να εκφωνηθεί και ο λόγος για τον οποίο θέλετε να σας δώσω τον λόγο.

Κύριε Καμμένε, συμφωνείτε να δώσω τον λόγο στον κύριο Υπουργό;

**ΔΗΜΗΤΡΙΟΣ ΚΑΜΜΕΝΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο, σύντομα σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Νομίζω ότι δεν θα χρειαστώ πάνω από δυο, τρία λεπτά.

Όχι μόνο σύντομα, αλλά απολύτως ήρεμα θα απαντήσω στον κ. Δένδια, ο οποίος σε όλη του την αγόρευση δεν είπε κάτι για τις διατάξεις του νομοσχεδίου, όπως περιμέναμε να ακούσουμε.

Εγώ θέλω να υπενθυμίσω στους Βουλευτές της Νέας Δημοκρατίας τον τρόπο που νομοθετούσε η κυβέρνησή τους και τον τρόπο που νομοθετεί η δική μας Κυβέρνηση. Δεν θα αναφερθώ σε κρίσιμα νομοθετήματα που έρχονταν με τη διαδικασία του κατεπείγοντος, κύριοι συνάδελφοι. Θα σας θυμίσω…

**ΑΘΑΝΑΣΙΟΣ ΜΠΟΥΡΑΣ:** Θυμάστε καλά τι κάνατε εδώ εσείς;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τώρα μιλάω εγώ.

Θα σας θυμίσω ότι μόνο σε μια συνεδρίαση της Βουλής παραμονή των θερινών διακοπών είχαμε τριάντα τροπολογίες, οι οποίες είχαν έρθει στη Βουλή να συζητηθούν. Αυτά τα πρωτόγνωρα πράγματα ούτε μπορεί να συμβαίνουν ούτε καν μπορεί να τα διανοηθεί κάποιος.

Θυμάστε με ποια διαδικασία έρχονταν κρίσιμα νομοθετήματα για το μέλλον της χώρας; Έρχονταν με τη διαδικασία του κατεπείγοντος, που το πρωί συνεδρίαζε η επιτροπή και το απόγευμα η Ολομέλεια.

(Θόρυβος από την πτέρυγα της Νέας Δημοκρατίας)

**ΑΘΑΝΑΣΙΟΣ ΜΠΟΥΡΑΣ:** Και τα καταργήσατε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε,…

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Υπουργέ. Συντομεύετε.

Μην παρεμβαίνετε, κύριοι συνάδελφοι, σας παρακαλώ, για να ολοκληρώσει ο Υπουργός.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Οι παρεμβάσεις που κάνετε θεμελιώνουν ότι έχω δίκιο σε αυτά που λέω. Διότι γι’ αυτά δεν λέτε τίποτα.

Όσον αφορά τα μέτρα για το ΕΚΑΣ, που αναφέρθηκε και ο αξιότιμος Κοινοβουλευτικός Εκπρόσωπος, το μέτρο, πράγματι, το πήρε η Κυβέρνηση. Δεν είπα αυτό. Μάλιστα, σας είπα ότι μπορείτε να μας κατηγορήσετε ότι στην επαναδιαπραγμάτευση που κάναμε δεν το πετύχαμε, παρά το γεγονός ότι είχαμε αγωνιστεί να μην υπάρξει περικοπή. Αυτά όμως προβλέπονταν σε συμφωνίες τις οποίες είχατε ήδη εσείς υπογράψει. Μη διαστρέφουμε αυτό το οποίο λέω.

Όσον αφορά το «παρών» ή «απών», κατά πρώτον, εμείς δεν σας κάνουμε κριτική στο τι ψηφίζετε και τι επιλέγετε. Εγώ σας είπα ότι σε αυτήν την πολύ σημαντική ψηφοφορία εχθές το κόμμα σας δεν δήλωσε «παρών», δήλωσε «απών». Και δήλωσε «απών» διότι ενώ ο ελληνικός λαός και κυρίως αυτοί που δικαιούνται το χρηματικό ποσό που η Βουλή εχθές αποφάσισε να λάβουν περίμενε μια ομοθυμία απ’ όλα τα κόμματα, έστω και αν δεν το πιστεύουν κάποιοι, εσείς επιλέξατε, ως εξαίρεση, να μην ψηφίσετε ένα τέτοιο φιλολαϊκό μέτρο, με τις δικαιολογίες τις οποίες προβάλατε σήμερα.

Σε κάθε όμως περίπτωση, εμείς ούτε να σας φιμώσουμε θέλουμε ούτε να σας απαγορεύσουμε τον λόγο. Ίσα-ίσα, θέλουμε να μιλάτε όσο το δυνατόν περισσότερο. Διότι όσο περισσότερο μιλάτε, τόσο περισσότερο καταλαβαίνουν οι πολίτες ποιο είναι το πρόγραμμά σας, πού το πάτε και τι τους περιμένει.

Σχετικά με το θέμα των αποφυλακισθέντων, κύριε Δένδια, σας εξήγησα και κατά τη συζήτηση όταν το θέσατε το Σάββατο και σας είχα πει: Πρώτον, είναι περίπου επτάμισι χιλιάδες και όχι εννιά χιλιάδες. Ούτε ο Πρόεδρος της Νέας Δημοκρατίας μίλησε για εννιά χιλιάδες, αν θυμάμαι καλά. Σας είχα πει τότε, όμως, ότι γύρω στις έξι χιλιάδες θα είχαν αποφυλακιστεί όχι με βάση νομοθετικές διατάξεις τις οποίες ψήφισε ο ΣΥΡΙΖΑ, αλλά με βάση διατάξεις οι οποίες είχαν ψηφιστεί από το 2005. Δηλαδή, σας το λέω με άλλο τρόπο σήμερα: Εάν ο ΣΥΡΙΖΑ δεν ήταν Κυβέρνηση, πάλι ο μεγάλος όγκος, οι έξι περίπου χιλιάδες κρατούμενοι θα είχαν αποφυλακιστεί υπό κανονικές συνθήκες. Αυτό σας είπα.

**ΔΗΜΗΤΡΙΟΣ ΚΥΡΙΑΖΙΔΗΣ:** Για εκατόν είκοσι πέντε άτομα είπες, Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Και αυτό συνεχίζω να σας λέω, ότι οι νομοθετικές πρωτοβουλίες που πήρε ο ΣΥΡΙΖΑ αφορούν έναν πάρα πολύ μικρό αριθμό ανηλίκων και αναπήρων. Όλος ο άλλος όγκος θα είχε αποφυλακιστεί, ακόμα και αν δεν υπήρχε Κυβέρνηση του ΣΥΡΙΖΑ.

Τέλος, κύριε Δένδια, η παρέμβαση, που έκανα όσον αφορά το θέμα του κ. Μητσοτάκη, που σωστά αναγνώσατε τα Πρακτικά, για την επένδυση στη Ζάκυνθο μιλά. Και το λέω αυτό και ως Βουλευτής Ζακύνθου.

Ο κ. Μητσοτάκης ή δεν το γνωρίζει ή το γνωρίζει και το παρακάμπτει ότι υπάρχει απόφαση ασφαλιστικών μέτρων του Μονομελούς Πρωτοδικείου Ζακύνθου και πόρισμα του Οικονομικού Εισαγγελέα κ. Μπρη για αυτή την υπόθεση.

Και σας είπα, να έρχεται ο Αρχηγός της Αξιωματικής Αντιπολίτευσης στη Βουλή και να υπεραμύνεται της συνέχισης αυτής της λεγόμενης επένδυσης, όταν η δικαιοσύνη έχει επιληφθεί, την έχει σταματήσει και ο Οικονομικός Εισαγγελέας έχει ζητήσει να ασκηθούν ποινικές διώξεις, αυτό, κύριε Δένδια, εσείς που είσαστε έγκριτος νομικός, πείτε μου τι είναι;

Νομίζω ότι στα θέματα της δικαιοσύνης ιδίως, η Κυβέρνηση πολιτεύεται με γνώμονα το συμφέρον της δικαιοσύνης, με γνώμονα το συμφέρον της κοινωνίας και ουδέποτε επεμβαίνει. Και παρακαλούμε πάρα πολύ και όλα τα κόμματα να μην επεμβαίνουν.

Όσον αφορά το θέμα που θέσατε για την επικοινωνία που είχα με την πρόεδρο του Ελεγκτικού Συνεδρίου, κύριε Δένδια, το Ελεγκτικό Συνέδριο θα συνεδριάσει και θα πάρει τις αποφάσεις του κατά τον τρόπο που ο νόμος προβλέπει. Δεν έγινε κάτι παράνομο ούτε κάτι παράτυπο. Σας ανέφερα, μάλιστα, τη γνώμη που έχει η πρόεδρος του Ελεγκτικού Συνεδρίου και σας την ανέφερα καθ’ ην στιγμήν είχα την άδειά της, την οποία και ζήτησα.

Δεν υπάρχει, λοιπόν, τίποτα απολύτως εξωθεσμικό. Τα δικαστήρια θα συνεδριάσουν και θα αποφασίσουν και επί των νόμων και επί της συνταγματικότητας των νόμων και όπως έχει πει η Κυβέρνηση πάμπολλες φορές, τις αποφάσεις όλων των δικαστηρίων, είτε γίνονται από το Συμβούλιο της Επικρατείας είτε γίνονται παρεμπιπτόντως από τα κατώτερα δικαστήρια, θα τις σεβαστεί και τις σέβεται απολύτως, είτε συμφωνεί είτε δεν συμφωνεί.

Αυτό νομίζω ότι είναι το πολύ σημαντικό σε αυτή τη διαδικασία, η εκτελεστική εξουσία να σέβεται απολύτως τις αποφάσεις των δικαστηρίων. Και η Κυβέρνησή μας αυτό το έχει αποδείξει με τρόπο πανηγυρικό.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πάρα πολύ.

Ευχαριστούμε και τον κύριο Υπουργό για τις διευκρινίσεις του.

Δυστυχώς, θα αναγκαστώ να κάνω κι εγώ μια αναφορά σε σχέση με τα χθεσινά γεγονότα και την ψηφοφορία στη Βουλή, με ήπιο τρόπο, διότι νομίζω ότι έτσι προσάδει και στην κοινοβουλευτική διαδικασία και σε εμάς, τους κοινοβουλευτικούς εκπροσώπους του λαού.

Πιστεύω ότι το «παρών», το «απών» και το «απών» στην ουσία ήταν τρία «απών». Δηλαδή δεν είναι η αποχή, αλλά είναι η αποχή από την πραγματικότητα, διότι όταν ονομάζεται ή ονοματίζεται «λαϊκιστής» ή προσπαθούμε στα φίλια μέσα και όχι μόνο ενημέρωσης να προσδώσουμε τον όρο «λαϊκιστής» σε μία κυβέρνηση και σε εμάς που είμαστε και πιο νέοι πολιτικοί, που προσπαθήσαμε με κόπο να φέρουμε παράλληλα έσοδα, να βγάλουμε ένα πλεόνασμα του πλεονάσματος, να το δώσουμε στους ανθρώπους οι οποίοι έχουν βασανιστεί -δεν θα ψέξω κανέναν για το πώς βασανιστήκανε και πώς κόψανε τις συντάξεις, σαν Βουλή εννοώ, τα τελευταία πέντε χρόνια- το μόνο που έπρεπε να κάνει αυτή η Βουλή ήταν να έχει τριακόσια «υπέρ». Δεν θα περίσσευε κανένας -εκτός αν ήταν κάποιος άρρωστος- για να πει το «ναι».

Από εκεί και πέρα, ήταν μια μοναδική ευκαιρία να δείξουμε μια συναίνεση σε ένα απλό θέμα. Ποια άλλη ευκαιρία θα μπορούσε να δοθεί για να δώσουμε προς τα έξω τη μαρτυρία, στον ελληνικό λαό, που ακούει κάθε μέρα κοκορομαχίες, αλλά και στους δανειστές και στους θεσμούς, οι οποίοι βλέπουν και χαίρονται με το «διαίρει και βασίλευε»; Το «διαίρει και βασίλευε» είναι η αρχαιότερη τακτική για να κερδίσεις έναν πόλεμο, μια μάχη, είτε με όπλα, επικοινωνιακά, είτε με τα άυλα όπλα που έχουμε τώρα, των οικονομικών εκβιασμών.

Η εικόνα που θα δίναμε προς τα έξω, αν μπορούσαμε να συναινέσουμε στο να δώσουμε αυτά τα 600 εκατομμύρια και οι τριακόσιοι μαζί, με τριακόσιες υπογραφές υπέρ, θα ήταν μια νίκη προς τους εχθρούς της δημοκρατίας και τους εχθρούς της Ελλάδας, που είναι δύο-τρεις συγκεκριμένοι άνθρωποι στην Ευρώπη οι οποίοι -δεν χρειάζεται να τους ονοματίσω, τους γνωρίζουμε όλοι- μέσα σε είκοσι τέσσερις ώρες περιθωριοποιήθηκαν και από τους ίδιους τους θεσμούς. Είπαν: «Βιαστήκατε, κύριε τάδε, που βγήκατε και είπατε ότι η απόφαση της Ελλάδος ήταν μονομερής ενέργεια και πάει πιο πίσω το πρόγραμμα. Ήταν λάθος να το πείτε και δεν ήταν δικιά σας δικαιοδοσία να αποφασίσετε εάν θα σταματήσει ή θα «παγώσει» η απόφαση της 5ης Δεκεμβρίου, η σημαντική απόφαση για την αναδιάρθρωση του ελληνικού χρέους, παρά μόνο απόφαση του Euro Working Group. Άρα εσείς για τι μιλάτε;».

Βλέπουμε ότι υπάρχει αυτή τη στιγμή μια βιασύνη από κάποιους για πολιτικούς λόγους -και ειδικά της Γερμανίας, εσωτερικούς- να ψέξουν την Ελλάδα.

Χάσαμε, δυστυχώς, με την πολιτική της Νέας Δημοκρατίας, του Ποταμιού και του ΠΑΣΟΚ, τη μοναδική ευκαιρία να βρεθούμε απέναντί τους όλοι μαζί με μία υπογραφή για ένα δίκαιο, απλό αίτημα, το οποίο ήταν μια απλή συναίνεση, μια απλούστατη συναίνεση. Δεν ήταν τίποτα δύσκολο και, δυστυχώς, πετάξαμε αυτήν την ευκαιρία. Κλωτσήσαμε την καρδάρα και τη χύσαμε, δυστυχώς.

Πάμε τώρα στο νομοσχέδιο. Είπα και στην εισήγησή μου χθες ότι επί της αρχής έχουμε ψηφίσει όλο το νομοσχέδιο, όπως και κατ’ άρθρον όλο το νομοσχέδιο, αλλά είχαμε κάποιες παρατηρήσεις. Σήμερα θα πρέπει να κάνω δυο-τρεις παρατηρήσεις και σε συνεργασία με τους συνεργάτες του κυρίου Υπουργού και της Υπουργού κυρίας Παπανάτσιου, να βρούμε μια λύση.

Θα ξεκινήσω με το βασικότερο όλων, το οποίο είναι η δεύτερη ευκαιρία που πρέπει να δίνουμε, βάσει της οδηγίας-σύστασης της Ευρωπαϊκής Ενώσεως, που άφησα στα Πρακτικά και τα έδωσα χτες στον κύριο Υπουργό και στην ομάδα του. Από τη στιγμή που η Ευρώπη δεν διαχωρίζει την εταιρεία σε φυσική ή ποιο είναι το νομικό πρόσωπο και τις καλύπτει όλες οριζόντια, δεν μπορούμε εμείς να παραβιάσουμε ή να πάμε με κάποιον άλλο νόμο και να πούμε ότι οι κεφαλαιουχικές εταιρείες ή οι ανώνυμες εταιρείες ή οι ετερόρρυθμες ή οι ΕΠΕ δεν μπορούν να συμπεριληφθούν στον πτωχευτικό νόμο που ψηφίζουμε αυτήν τη στιγμή. Αυτό θα ήταν μια άνιση μεταχείριση και νομίζω ότι θα είχαμε και νομικά προβλήματα.

Πέραν τούτου, τα στοιχεία είναι αδυσώπητα, όταν μιλάμε στην Ελλάδα για πτωχεύσεις -πάλι χωρίς να ψέγουμε κανέναν- την τελευταία δεκαετία. Θα καταθέσω στην Ολομέλεια τα Πρακτικά από την Ελληνική Στατιστική Αρχή, που μας δείχνουν ότι τα τελευταία έντεκα χρόνια είχαμε ετησίως κατά μέσο όρο χίλιες εξήντα μία αποφάσεις πτωχευτικής διαδικασίας, από τις οποίες έγιναν δεκτές εννιακόσιες δέκα τέσσερις, το 86%, και προχώρησαν και κηρύχθηκαν τετρακόσιες πενήντα επτά πτωχεύσεις.

Προσέξτε, προς επίρρωσιν αυτού που είπα πριν, ότι δεν μπορούμε να εξαιρέσουμε τις κεφαλαιουχικές εταιρείες, η νομική μορφή των εταιρειών που μπήκαν στην πτωχευτική διαδικασία τα τελευταία έντεκα χρόνια ήταν 42% ατομικές επιχειρήσεις, 11% προσωπικές επιχειρήσεις –ομόρρυθμες και ετερόρρυθμες- και το 47% -σχεδόν οι μισές- αφορούσε κεφαλαιουχικές εταιρείες.

Το πρόβλημα εδώ είναι το εξής -και θα δώσουμε τα νούμερα-: Τι σημαίνει κεφαλαιουχικές εταιρείες και τι σημαίνει ότι δεν μπαίνουν αυτές οι εταιρείες μέσα στον Πτωχευτικό Κώδικα; Δεν θα πω όλα τα χρόνια, για να μην παρεξηγηθώ και να μη φάω τον χρόνο, αλλά ο μέσος όρος, για την περίοδο 2004-2014, των κεφαλαίων τα οποία μπήκαν σε πτώχευση ήταν 470 εκατομμύρια -σχεδόν μισό δισεκατομμύριο ευρώ- και το σημαντικότερο απ’ όλα είναι ότι αφορούσαν χίλιους διακόσιους εξήντα πέντε κατά μέσο όρο υπαλλήλους.

Δηλαδή, εάν δεν πάμε στο 50% αυτών -θέλετε εξακόσιοι, εφτακόσιοι υπάλληλοι;- των κεφαλαίων, που είναι κεφαλαιουχικές εταιρείες -που πιθανόν είναι και περισσότερες λόγω δραστηριότητας- που θα είναι 300 εκατομμύρια, που θα πρέπει να μπουν ξανά στην οικονομία και εφτακόσιες θέσεις εργασίας να μη χαθούν, να δοθεί η δεύτερη ευκαιρία, σε ποιον θα τη δώσουμε τη δεύτερη ευκαιρία;

Εδώ είναι οι πολλές θέσεις εργασίας, εδώ είναι που πρέπει να πάμε μαζί με το ευρωπαϊκό δίκαιο, εδώ είναι που δεν πρέπει να εξαιρέσουμε κανέναν και εδώ είναι που θα δείξουμε ότι προσέχουμε την αγορά, προσέχουμε τις θέσεις εργασίας και η δεύτερη ευκαιρία πηγαίνει για όλους οριζόντια, όπως στηρίζει και έτσι πρέπει να κάνει και η Ευρώπη.

Από εκεί και πέρα, εγείρεται και το ζήτημα και υπάρχει και το θέμα της δόλιας πτώχευσης. Εδώ υπάρχουν πάρα πολλοί ορισμοί, ειδικά στον νομικό κόσμο.

Στη δόλια πτώχευση ένας κρίνεται συγγνωστός, δηλαδή ότι δεν πτώχευσε με δόλιο τρόπο, αλλά συγχρόνως λέμε ότι εξαιρούνται όσοι πτώχευσαν με δόλιο τρόπο. Μα, ο δόλιος τρόπος για το δικό μας ποινικό και δικαιικό σύστημα είναι κάποιος που έχει εκδώσει επιταγές, οι οποίες λόγω κρίσης ή οποιουδήποτε άλλου λόγου κρίνονται ως δόλια πτώχευση. Πάρτε και το παράδειγμα του Μαρινόπουλου, που τον σώσαμε, γιατί έτσι έπρεπε να κάνουμε. Ήταν δυο χιλιάδες οι επιχειρήσεις, στις οποίες χρωστούσε ο Μαρινόπουλος.

Άρα είτε κρίνουμε κάποιον ότι δεν έχει πτωχεύσει με δόλο, άρα δεν μπορεί και οι επιταγές που έχει εκδώσει να κρίνονται με δόλο, άρα να μην μπαίνει στη διαδικασία. Διότι πυροβολούμε τα πόδια μας και είναι σαν ένα φίδι που τρώει την ουρά του και δεν υπάρχει λύση στο τέλος. Θα μπλέξουμε στα δικαστήρια και θα πρέπει να δώσουμε μια πολύ πιο απλή λύση σ’ όλη αυτήν τη διαδικασία.

Έχουμε δώσει μια εισήγηση -θα την αφήσω και αυτήν στα Πρακτικά της Βουλής- για τα δύο ζητήματα στα οποία έχουμε προτείνει -και νομίζω ότι συμφωνούν και οι συνάδελφοι του ΣΥΡΙΖΑ κι ότι θα ελέγξει προς αυτήν την κατεύθυνση και ο Υπουργός με τη δέουσα προσοχή- νομοτεχνικές βελτιώσεις, αυτά τα δύο ζητήματα που προανέφερα.

(Στο σημείο αυτό Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στον υπόλοιπο χρόνο, που μου απομένει θα πρέπει να συζητήσουμε τα ζητήματα του Υπουργείου Οικονομικών. Στο Υπουργείο Οικονομικών έχουμε πολλά σημαντικά ζητήματα για το πλαστικό χρήμα. Αυτό το οποίο θέσαμε και χτες και για το οποίο όπως το συζητήσαμε και με την κυρία Υπουργό νομίζω ότι δεν υπάρχει κάποιο ζήτημα να συζητήσουμε σήμερα, είναι για το άρθρο 71 παράγραφος 3.

Να πούμε για τα Πρακτικά ότι ιδρύματα πληρωμών, ιδρύματα ηλεκτρονικού χρήματος, όπως περιγράφονται στο άρθρο 71 στην παράγραφο 3, είναι τα ιδρύματα τα οποία δημιουργούν και λειτουργούν ως συστήματα πληρωμών, είτε τα ίδια είτε για τρίτους, για παράδειγμα εταιρείες που λειτουργούν στην Ελλάδα ή αυτές που κάνουν ηλεκτρονικές πληρωμές που είναι virtual πορτοφόλια σαν το PayPal. Αυτά ναι, ισχύουν, εξαιρουμένων των πιστωτικών ιδρυμάτων. Εδώ υπήρχε μια παρεξήγηση, η οποία λύθηκε. Μένει το άρθρο ως έχει. Εξαιρούνται τα τραπεζικά ιδρύματα από τους αντιπροσώπους και τα υποκαταστήματα. Απλώς είχε μπει στο τέλος της παραγράφου και παρερμηνεύτηκε.

Αυτό το οποίο είναι σημαντικό να διορθωθεί, το οποίο, όπως είπα και χθες, θα δημιουργήσει πάρα, πάρα πολλά προβλήματα είναι στο ίδιο άρθρο η παράγραφος 4, όπου απαγορεύεται σε οντότητες στους τομείς των τυχερών παιγνίων, του στοιχηματισμού και στις εταιρείες διάθεσης όπλων, εμπορίας όπλων, κινητικών και άλλων, να μπορούν στα POS και στα ηλεκτρονικά συστήματα που έχουν μέσα στα μαγαζιά τους να κάνουν και πληρωμές για τρίτους ή να δέχονται πληρωμές ΔΕΚΟ, κινητής τηλεφωνίας, ένα ηλεκτρονικό σύστημα πληρωμών.

Θα θυμίσω εδώ ότι η αιτιολογική έκθεση λέει το εξής στο β): Απαγορεύεται η αντιπροσώπευση ιδρυμάτων πληρωμών και ιδρυμάτων ηλεκτρονικού χρήματος από επιχειρήσεις που δραστηριοποιούνται στους τομείς του στοιχηματισμού και των τυχερών παιγνίων καθώς και στον τομέα της διάθεσης και εμπορίας όπλων –προσέξτε, συνάδελφοι-, καθώς αποτελούν τομείς υψηλού κινδύνου για τη νομιμοποίηση εσόδων από παράνομες δραστηριότητες, ξέπλυμα χρήματος και φοροδιαφυγή.

Είναι δυνατόν να λέμε τώρα, ενώ έχουμε δώσει άδεια σε τέσσερις χιλιάδες εξακόσια καταστήματα του ΟΠΑΠ και σε πεντακόσιες, εξακόσιες εταιρείες που πουλάνε κυνηγετικά όπλα, ότι το κράτος έδωσε άδεια και συγχρόνως είναι εταιρείες οι οποίες κάνουν ξέπλυμα χρήματος, φοροδιαφυγή και κάνουν παράνομες δραστηριότητες; Αυτό ειλικρινά δεν το καταλαβαίνω για αυτόν τον λόγο και μόνο, διότι είναι εντελώς λάθος η αιτιολόγηση. Όπως είπα, υπάρχουν πολλές δραστηριότητες για τις οποίες θα μπορούσε κάποιος ποιοτικά να πει «Εγώ δεν θέλω να μπει κάποιος, να έχει επισκεψιμότητα ένα μέρος, γιατί κρίνω ως κράτος, ως κυβέρνηση ότι είναι παράνομο ή ότι κάποιος θα εθιστεί σε κάτι». Υπάρχουν, όμως, πολύ περισσότερο και άλλοι κλάδοι –να μην τους αναφέρω τώρα- για τους οποίους θα μπορούσε να πει κάποιος ότι δεν πρέπει να εθιστεί ο οποιοσδήποτε, είτε στο ποτό είτε στο τσιγάρο είτε οπουδήποτε αλλού.

Ο σκοπός της Κυβέρνησης και των παράλληλων εσόδων για το 2017 είναι να έχουμε στο ταμείο, στο πουγκί, του χρόνου έσοδα. Πρέπει να υπάρχουν εκατομμύρια σημεία πώλησης, επισκεψιμότητα παντού, διασταύρωση πληροφοριών, είσπραξη με ηλεκτρονικό τρόπο παντού, διασταύρωση στοιχείων όλων των καταναλωτών, για να χτιστεί το αφορολόγητο και να εισπράττουμε τον ΦΠΑ, ώστε το δημόσιο να έχει στο ταμείο, στο πουγκί, του χρόνου παράλληλα έσοδα, για να ελαφρύνει τον κόσμο το 2018 στον προϋπολογισμό που θα έχουμε τέτοια εποχή του χρόνου.

Οπότε το συγκεκριμένο άρθρο, την παράγραφο 4 του άρθρου 71, δεν θα το στηρίξουμε. Θα πρέπει να αφαιρεθεί η να γραφεί αλλιώς. Δεν μπορούμε να διακρίνουμε καμμία εμπορική επιχείρηση, επειδή έχει τον οποιονδήποτε ρόλο. Εάν δεν το αφαιρέσουμε, σημαίνει ότι δίνουμε άδεια σε κάποιον που ξεπλένει χρήμα και έχει έκνομη δραστηριότητα στην Ελλάδα. Άρα πρέπει να τους πάρουμε την άδεια. Δεν μπορεί να δίνουμε άδεια σε κάποιον που λέμε ότι μπορεί να κάνει παράνομη δραστηριότητα, δηλαδή κάνει νόμιμη, για να έχουμε έσοδα από αλλού και παράνομη όταν δέχεται πληρωμές για ΔΕΚΟ ή δεν ξέρω εγώ για τι άλλο. Το περίπτερο τότε γιατί το κάνει; Αυτό δεν θα το στηρίξουμε. Είναι και η μόνη μας διαφωνία στο εν λόγω νομοσχέδιο.

Όλα τα υπόλοιπα είναι εξαιρετικά θετικά. Θα δώσουμε μια πολύ μεγάλη λύση και μεγάλη ανάσα στην ελληνική οικονομία και στη Γενική Γραμματεία Δημοσίων Εσόδων και στη Γενική Γραμματεία Πληροφοριακών Συστημάτων, έτσι ώστε να έχουμε την πλήρη ανάλυση των στοιχείων όλων των καταναλωτών με οποιονδήποτε ηλεκτρονικό τρόπο, είτε αυτός είναι πιστωτική ή χρεωστική κάρτα, είτε είναι ηλεκτρονική συναλλαγή ή πληρωμή μέσω του ίντερνετ, ή το ηλεκτρονικό σύστημα της τράπεζάς του και να έχουμε τα ίχνη όλων, να παρακολουθούνται –με την καλή έννοια το λέω- όλες οι συναλλαγές, να μπορεί κάποιος να χτίσει το αφορολόγητο.

Δύο τελευταίες παρατηρήσεις θα κάνω και θα τελειώσω πριν τον χρόνο μου. Όπως είπα και χθες, στο άρθρο 69 παράγραφος 1 λέμε ότι όλες οι επιχειρήσεις θα πρέπει το βράδυ όταν κλείνουν να αποστέλλουν τα λογιστικά τους στοιχεία στη Γενική Γραμματεία Πληροφοριακών Συστημάτων, η οποία θα τα στέλνει στο TAXIS. Όμως, οι ταμειακές μηχανές που έχουμε αυτήν την στιγμή στην αγορά δεν έχουν όλες τη δυνατότητα να κάνουν την αυτόματη ηλεκτρονική αποστολή των στοιχείων. Περίπου το 40% δεν έχουν αυτήν τη δυνατότητα και αριθμούν πάνω από εκατό, εκατόν δέκα χιλιάδες ταμειακές μηχανές.

Τι σημαίνει αυτό; Ότι όλοι αυτοί οι επιχειρηματίες, που έχουν αυτήν τη μηχανή, θα αναγκαστούν είτε μόνοι τους το βράδυ -και δεν ξέρω αν έχουν το γνωστικό αντικείμενο και ίντερνετ εκείνη τη στιγμή- από το σπίτι τους να τα στείλουν στη βάση δεδομένων της Γενικής Γραμματείας -να συμπληρώσουν τα στοιχεία, για να κλείσουν τον λογαριασμό τους- για να μην «φάνε» το πρόστιμο από το δημόσιο ή να πάνε, μέχρι να αλλάξουν ταμειακή ή σύστημα on line, στον λογιστή τους.

Είπα χθες ότι θα είναι αδύνατον ένας λογιστής να μπορεί να ανταποκριθεί. Φαντασθείτε, ειδικά το καλοκαίρι που έχουμε και τους τζίρους στα τουριστικά καταλύματα και στην εστίαση, να έχει ένας λογιστής σαράντα, πενήντα, εξήντα, εκατό μαγαζιά, τα οποία δεν θα έχουν την ταμειακή και να πρέπει το βράδυ να κάνει σαράντα, πενήντα, εκατό, διακόσιες -μπορεί και περισσότερες- καταχωρίσεις μόνο για τη Γενική Γραμματεία για το TAXIS. Αυτό θα είναι αδύνατο να συμβεί.

Πρότεινα, λοιπόν, -και θα πρέπει να το σκεφτούμε-, να δώσουμε το συντομότερο δυνατό, σε συνεργασία με τις τράπεζες, με οποιαδήποτε ελληνική βιομηχανία, voucher, να χρηματοδοτήσουμε με κάποιον τρόπο, να στοχοθετήσουμε και να δώσουμε κίνητρο σε όλους να αλλάξουν τα μηχανάκια και να γίνεται αυτόματα αυτή η διαδικασία, διότι θα αναγκαστούμε πιθανόν να βάλουμε πρόστιμο σε κάποιον ο οποίος δεν θα έχει αυτός την ευθύνη του λάθους ή που δεν είχε τον χρόνο ο ίδιος ο λογιστής να δώσει τα στοιχεία.

Τέλος, θα πρέπει να ξεκαθαρίσουμε κάποια πράγματα. Αυτές τις ημέρες -και εχθές- έγινα αποδέκτης ερωτήσεων από πάρα πολύ κόσμο, τις οποίες θα θέσω στη κυρία Υπουργό.

Κυρία Υπουργέ, με όλο τον σεβασμό, θα πρέπει να βρούμε μία λύση. Αυτήν τη στιγμή λέμε ότι χτίζουμε το αφορολόγητο. Το αφορολόγητο χτίζεται με έναν συγκεκριμένο τρόπο. Ο κόσμος δεν γνωρίζει και εγώ δεν έχω καταλάβει πώς όταν βάζω την κάρτα μου, θα παρακολουθώ τις χρεώσεις μου, αν θα φτάσω στο 10%, στο 15%, στο 20% του εισοδήματός μου, εάν θα κρατάω το χαρτάκι ή εάν δεν θα κρατάω το χαρτάκι.

Εάν κρατάω το χαρτάκι, ξαναγυρνάω στη χαρτούρα. Εντάξει, αλλά να το ξέρουμε. Δηλαδή ένας, που έχει σταθερό εισόδημα 15 χιλιάδες ευρώ και πρέπει να μαζέψει αποδείξεις ύψους 1.500 ευρώ από εκεί που μπορεί να χτίσει αφορολόγητο, θα πρέπει το παραστατικό του POS ή της ταμειακής μηχανής μαζί με την απόδειξη αγοράς προϊόντος ή υπηρεσίας, να τα κρατάει σε έναν φάκελο και μόλις φτάσει τα 1.500 ευρώ να πει «έκλεισα, πάω για τον επόμενο χρόνο».

Εάν δεν γίνει αυτό -που και πάλι λέω ότι είναι ταλαιπωρία και για τους λογιστές και για τα φυσικά πρόσωπα, για τους πολίτες-, και γίνει ηλεκτρονικά, θα πρέπει να βρούμε τον τρόπο ποιος θα ενημερώνει, «φτάσατε το αφορολόγητό σας».

Πρέπει να βρούμε έναν τρόπο να διευκολύνουμε, διότι λέμε ότι από 1η Ιανουαρίου πρέπει όλοι, οριζόντια, να έχουν ταμειακές μηχανές, με πρόστιμο αν δεν το κάνουν και με ενημέρωση στο τζάμι, στην πόρτα ότι, «δεχόμαστε μέχρι 500 ευρώ μετρητά και από εκεί και πέρα όλα με ηλεκτρονική συναλλαγή».

Χτίζουμε το αφορολόγητο, αλλά πρέπει να βγάλουμε μία εγκύκλιο για να ξεκαθαρίσουμε στους φοροτέχνες, στους υπαλλήλους, στους συναδέλφους, που ξέρουν αυτήν τη δουλειά καλύτερα από εμένα, και στους πολίτες ειδικά, πώς πρακτικά θα χτίζεται το αφορολόγητο. Θα μαζεύει τις αποδείξεις ή όχι; Θα τους ενημερώνει το TAXIS με ένα e-mail ή όχι; Θα τους ενημερώνει η τράπεζα ή όχι; Οι τράπεζες δεν γνωρίζουν πολλά στοιχεία.

Θα πρέπει να λύσουμε αυτό το ζήτημα, για να ξεκινήσουμε ομαλά όλη τη διαδικασία το 2017, για να μπορέσουμε να δούμε το αποτύπωμα στο ταμείο, για να έχει το κίνητρο ο κάθε πολίτης να χρεώνει την κάρτα του ηλεκτρονικά, να γλιτώσουμε τη φοροδιαφυγή, να εισπράξουμε τον ΦΠΑ -από τον οποίο χάνουμε 6 δισεκατομμύρια τον χρόνο-, αλλά να διευκολύνουμε και τη δουλειά του πολίτη, την καθημερινότητά του, να μην του προσθέσουμε ακόμα ένα βάρος, το οποίο μπορεί να του φέρει ένα πρόστιμο ή μπορεί να τον κρίνει παράνομο, ενώ δεν είναι.

Ευχαριστώ πολύ.

(Στο σημείο αυτό Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον Κοινοβουλευτικό Εκπρόσωπο της Δημοκρατικής Συμπαράταξης, τον κ. Θεοχαρόπουλο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, κυρία Υπουργέ, κυρίες και κύριοι Βουλευτές, αρχικά, επειδή θα αναφερθώ σε όσα είπε ο Υπουργός, ο κ. Κοντονής, προηγουμένως στην ομιλία του, να πω ότι θα ήταν προτιμότερο οι συνεργάτες του να τον ενημερώσουν να έρθει στην Ολομέλεια.

Κυρίες και κύριοι Βουλευτές, αν έπρεπε να βάλουμε τίτλο στα τεκταινόμενα αυτές τις ημέρες, αυτός θα μπορούσε να ήταν «Στο ίδιο έργο θεατές».

Η αλήθεια είναι ότι οι θεσμοί έχουν ιδεολογικές εμμονές. Ο κ. Τσίπρας, όμως, κάνει τα πάντα όχι μόνο για να τις τροφοδοτεί, αλλά και για να τις αναζωπυρώνει, με αμφιταλαντεύσεις, με ασυνέπεια μεταξύ λόγων και πράξεων.

Έχουμε πει επανειλημμένα ότι χρειάζεται ξεκάθαρη στρατηγική, ενταγμένη σε ένα συνολικό πλαίσιο και μεταρρυθμίσεις προοδευτικού χαρακτήρα σε όλα τα επίπεδα.

Ακούσαμε τον Υπουργό Δικαιοσύνης στην ομιλία του να αναφέρεται και πάλι στη δέκατη τρίτη σύνταξη για τους συνταξιούχους, ενώ χθες πολλοί από τους Βουλευτές του ΣΥΡΙΖΑ έλεγαν, «Δεν είναι δέκατη τρίτη σύνταξη, δεν το έχουμε πει ποτέ, ούτε ο Πρωθυπουργός». Αποφασίστε!

Εμείς ξέρουμε καλά τι έχετε κάνει. Ξέρουμε καλά τι κάνετε. Έχουμε πει ξεκάθαρα ότι το επιπρόσθετο ποσό του στόχου του πρωτογενούς πλεονάσματος μπορεί να δίδεται σε κοινωνικές, αναπτυξιακές και επενδυτικές δράσεις, για ανέργους και συνταξιούχους, αλλά με σχέδιο, χωρίς λαϊκισμούς και ψέματα.

Δεν πρόκειται παρά για ένα μικρό βοήθημα στους χαμηλοσυνταξιούχους, το οποίο κινδυνεύουν να χάσουν εξαιτίας του κ. Σόιμπλε και του κ. Τσίπρα, εξαιτίας των ιδεολογικών εμμονών του κ. Σόιμπλε και της αναποτελεσματικής διαπραγμάτευσης του κ. Τσίπρα. Αυτή είναι η πραγματικότητα.

Ακούσαμε, όμως, και τον Υπουργό Δικαιοσύνης να μιλάει και για υπέρβαση εσόδων σε σχέση με το πρωτογενές πλεόνασμα. Ήταν στη γραμμή του Πρωθυπουργού ο οποίος -όπως μόλις μάθαμε- στις δηλώσεις που έκανε πριν μπει στη συνάντηση με την κ. Μέρκελ, είπε: «Θα ενημερώσω την κ. Μέρκελ για την υπεραπόδοση εσόδων». Σοβαρά; Θα ενημερώσει για την υπεραπόδοση εσόδων και δεν θα ενημερώσει ούτε για την ανεργία ούτε για το πώς βγήκαν αυτά τα χρήματα του πρωτογενούς πλεονάσματος; Δεν θα την ενημερώσει ότι βγήκαν από φορομπηχτικές πολιτικές και ότι οι φόροι αυτή τη στιγμή είναι σε τέτοιο επίπεδο που δεν μπορεί να τους αντέξει η ελληνική οικονομία; Αυτό το ποσό του πρωτογενούς πλεονάσματος έχει βγει από κάποια αναπτυξιακή πολιτική;

Έχετε περάσει στο άλλο άκρο, αγαπητοί συνάδελφοι του ΣΥΡΙΖΑ. Εκεί που δεν δεχόσασταν να περάσουμε από ελλειμματικούς σε πλεονασματικούς προϋπολογισμούς, όπως σας λέγαμε ότι είναι αναγκαίο, πηγαίνετε στο άλλο άκρο και θέλετε πρωτογενή πλεονάσματα ανέφικτα. Μάλιστα, χαίρεστε και λέτε ότι είναι επιτυχία σας να παίρνετε αυτά τα πρωτογενή πλεονάσματα από φόρους. Αυτή η πολιτική δεν βγάζει. Ούτε ο νέος προϋπολογισμός του 2017 βγάζει, με 2,5 δισεκατομμύρια νέα μέτρα και φόρους.

**ΚΩΝΣΤΑΝΤΙΝΟΣ ΜΠΑΡΚΑΣ:** Από πού να τα πάρουμε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κι επειδή ο αγαπητός συνάδελφος του ΣΥΡΙΖΑ ρωτάει, «Από πού να τα πάρουμε;», γιατί δεν έχετε καμμία άλλη πολιτική στο μυαλό σας πέραν από τη φοροκεντρική πολιτική, να σας πω: Από μια αναπτυξιακή πολιτική, διαρθρωτικών μεταρρυθμίσεων σε όλους τους τομείς.

Βεβαίως, καταπολεμήστε, αγαπητέ συνάδελφε, επιτέλους το λαθρεμπόριο καυσίμων. Ήρθε ο κ. Αλεξιάδης και είπε χάνουμε 1,5 δισεκατομμύριο και μετά ο κ. Νικολούδης είπε 2 δισεκατομμύρια κ.ά.. Ήρθαν Υπουργοί και είπαν αυτά τα ποσά. Έφυγαν Υπουργοί, το λαθρεμπόριο καυσίμων είναι εδώ, δεν έχετε πάρει καθόλου έσοδα και έχουν μειωθεί και οι έλεγχοι. Αυτή είναι η αναποτελεσματικότητα της πολιτικής σας.

Εκεί, όμως, που ο Υπουργός Δικαιοσύνης στην ομιλία του, πραγματικά, μας εξέπληξε, ήταν όταν θεώρησε ότι οι ευρωπαίοι σοσιαλιστές έχουν μια πιο θετική στάση για τον ίδιο και την Κυβέρνησή του σε σχέση με τη Δημοκρατική Συμπαράταξη, η οποία είναι μέλος της ομάδας των ευρωπαίων σοσιαλιστών και Δημοκρατών. Αυτό δεν το περιμέναμε πραγματικά, αγαπητοί συνάδελφοι.

Λέγατε για «Ολαντρέου». Κατηγορούσατε τους ευρωπαίους σοσιαλιστές, τη σοσιαλδημοκρατία -και τους κατηγορείτε ακόμα και σήμερα- για διάφορα. Το παίζετε εκτός ενδοτικοί σε όλα και εντός, ριζοσπάστες αριστεροί. Επιλέξτε, για να μην λέτε άλλα στην Κεντρική Επιτροπή του ΣΥΡΙΖΑ, άλλα στην Ολομέλεια της Βουλής και άλλα στο εξωτερικό.

Να σας ενημερώσουμε ότι, βεβαίως, οι ευρωπαίοι σοσιαλιστές στηρίζουν τη χώρα. Τη χώρα στηρίζουν. Τη χώρα στήριξαν, όταν η δική σας διαπραγμάτευση οδήγησε σε πιθανή έξοδο από την Ευρωζώνη, με το δημοψήφισμα και όλα αυτά τα στοιχεία. Κι εκείνη τη στιγμή οι ευρωπαίοι σοσιαλδημοκράτες είπαν ότι αυτό δεν θα το επιτρέψουν. Τώρα πάλι, στις ιδεολογικές εμμονές του Σόιμπλε, είπαν ότι αυτά δεν μπορούν να περάσουν. Ουσιαστικά αυτό που κάνουμε στο εξωτερικό, μαζί με τους ευρωπαίους σοσιαλδημοκράτες, είναι να προσπαθήσουμε να ανατρέψουμε τα αρνητικά αποτελέσματα της δικής σας πολιτικής, τα οποία φέρνουν τη χώρα σε αδιέξοδο. Αυτή είναι η πραγματικότητα.

Βέβαια, αναφέρθηκε ο κύριος Υπουργός -και θα πω και στη συνέχεια- στο εξής: «Όταν ακούμε, λέει, κατηγορίες από τα άλλα κόμματα που έχουν ευθύνες για τη μορφή του κατεπείγοντος, δεν μπορεί να μιλάει κανένας για τη μορφή του επείγοντος και του κατεπείγοντος. Μπορούμε να τα φέρουμε, όπως θέλουμε -κατεπείγον, επείγον- να κάνουμε ό,τι θέλουμε στην Ολομέλεια, επειδή υπήρξαν κάποτε ορισμένες πρακτικές.»

Πρώτα πρώτα, δεν ξέρω σε ποιον τα έλεγε εκείνη τη στιγμή. Μάλλον τα έλεγε στον κ. Παπαγγελόπουλο που καθόταν δίπλα του και αναφερόταν στις παλιές πρακτικές της Νέας Δημοκρατίας, του 2004-2009. Ίσως έχετε ανατρέψει αυτή τη λογική και επιτέλους θα μιλήσετε και για τις ευθύνες εκείνης της περιόδου, της περιόδου διακυβέρνησης του Κώστα Καραμανλή για τη χώρα που διόγκωσε τα ελλείμματα.

Όμως, κοιτάξτε, δεν βλέπετε πώς τα έχετε φτάσει τα πράγματα σε μία κατάσταση η οποία δεν είναι της ορθής νομοθέτησης; Αυτά που συμβαίνουν σε άσχετα νομοσχέδια, δεν έχουν ξανασυμβεί ποτέ, όπως για παράδειγμα στο κατεπείγον ή σε νομοσχέδια κυρώσεων συμβάσεων. Αν κάθε φορά αυτό που έχετε να πείτε είναι ότι κάποιοι έκαναν τα ίδια και αν νομίζετε ότι ο ελληνικός λαός θα επιβραβεύσει αυτή τη στάση σας, να σας πω «Συνεχίστε».

Είμαστε, λοιπόν, στο ίδιο έργο θεατές και στη νομοθέτηση σήμερα. Βεβαίως, είναι άλλο ένα σχέδιο νόμου που έρχεται με τη διαδικασία του επείγοντος, χωρίς να υφίσταται λόγος, ενώ θα μπορούσε να έχει έρθει εδώ και πολύ καιρό και να έχει συζητηθεί εποικοδομητικά. Είναι άλλο ένα σχέδιο νόμου που ενώ έχει βάση ως προς τις αιτιάσεις του, με τον τρόπο που έρχεται αυτοακυρώνεται.

Γίνεται αντιληπτό, λοιπόν, ότι ειδικά στις διατάξεις αρμοδιότητας του Υπουργείου Δικαιοσύνης ενσωματώνονται διαφορετικά νομοθετήματα. Το ίδιο ισχύει και για τα επόμενα μέρη, που περιλαμβάνουν πλήθος ετερόκλητων διατάξεων, όπως είναι οι διατάξεις για την καταπολέμηση της φοροδιαφυγής, στην οποία δεν υπάρχει κανένα αποτέλεσμα από τη διακυβέρνηση δύο χρόνια τώρα και, βέβαια, η προώθηση των ηλεκτρονικών συναλλαγών, την οποία έχουμε πει ότι επιδιώκουμε κι εμείς. Όμως, το ζήτημα είναι τι πράττουμε στο συγκεκριμένο θέμα.

Όσον αφορά τον Πτωχευτικό Κώδικα, οι εκτεταμένες αλλαγές του και ο εν γένει εκσυγχρονισμός του, επιβάλλονται από τις τεχνολογικές και κοινωνικοοικονομικές εξελίξεις. Οι προτεινόμενες διατάξεις θα μπορούσαν να θεωρηθούν κατ’ αρχήν θετικές, αν και εφ’ όσον είχε προηγηθεί εις βάθος μελέτη και συζήτηση για τις πραγματικές δυνατότητες υλοποίησής τους, δηλαδή για τις δυνατότητες υποστήριξής τους. Δεν φαίνεται, όμως, να υπάρχουν εγγυήσεις για αυτήν την υποστήριξη. Σε αυτό το θέμα δεν χωράει βιασύνη, δεν χωράει προχειρότητα.

Επιπλέον, ο επιχειρηματικός κόσμος περιμένει ακόμα να δει τις προθέσεις της Κυβέρνησης για το μείζον θέμα των κόκκινων επιχειρηματικών δανείων, που είναι άμεσα συνδεδεμένο με τις πτωχεύσεις, όπως και ο ακατάσχετος επιχειρηματικός λογαριασμός, για τον οποίο καταθέτουμε σήμερα τροπολογία. Καταθέτουμε τροπολογία με την οποία σας λέμε να διεκδικήσετε στη διαπραγμάτευση το ακατάσχετο γιατί είναι ένα δίκαιο αίτημα των επιχειρηματιών αυτή τη στιγμή. Βεβαίως, η τροπολογία είναι ολοκληρωμένη, ρεαλιστική και θέλει αποτελεσματική διαπραγμάτευση. Δεν κάνετε αποτελεσματική διαπραγμάτευση και συνέχεια φτάνουμε στα αδιέξοδα.

Όσον αφορά στο Μητρώο Διαχειριστών Αφερεγγυότητας, θα έπρεπε να έχει εφαρμοστεί από την 1-1-2016. Ακόμα το περιμένουμε. Τι κάνουν οι αρμόδιοι Υπουργοί σχεδόν δύο χρόνια τώρα προς αυτήν την κατεύθυνση; Τίποτα. Εάν είχε προχωρήσει εγκαίρως η διαδικασία του Προεδρικού Διατάγματος, δεν θα χρειάζονταν εκ νέου μεταβατικές διατάξεις ούτε θα υπήρχε αμφιβολία για τη διαφάνεια αυτού του Μητρώου, το οποίο δεν θα πρέπει σε καμία περίπτωση να αποτελέσει ένα κλειστό κλαμπ με αδιαφανείς διαδικασίες εισόδου. Για άλλη μία φορά η Κυβέρνηση φαίνεται ότι έχει μία έντονη τάση για αυτογκόλ.

Όσον αφορά τις διατάξεις που τροποποιούν το κόστος της δίκης, χρειάζεται περίσκεψη και προβληματισμός, γιατί τα παράβολα δεν μειώνονται σε όλες τις περιπτώσεις. Σας το απέδειξε ο ειδικός εισηγητής της Δημοκρατικής Συμπαράταξης και στις επιτροπές, ο κ. Κουτσούκος. Εδώ υπάρχει προβληματισμός. Αυξάνονται τα παράβολα σε ορισμένες περιπτώσεις και θεσπίζονται και νέα, οριζόντια, χωρίς κριτήρια. Προστίθενται, δηλαδή, εμπόδια στην άσκηση της δικαστικής προστασίας, ενώ θίγεται το δικαίωμα της πρόσβασης στη δικαιοσύνη των ασθενέστερων οικονομικά κοινωνικών στρωμάτων, θέση που υποστήριζε και ο ΣΥΡΙΖΑ μετ’ επιτάσεως ως Αντιπολίτευση.

Κύριοι συνάδελφοι, μπορεί να θεωρείτε ότι τα υψηλά παράβολα θα αποτρέψουν τη δικομανία των Ελλήνων. Όμως, πρόκειται περί μύθου. Η υπερφόρτωση των δικαστηρίων οφείλεται και στην έλλειψη ανθρώπινου δυναμικού και στην έλλειψη μηχανοργάνωσης και στο γεγονός ότι το ελληνικό δημόσιο δεν ακούει, δηλαδή δεν διαθέτει αποτελεσματικούς διαμεσολαβητές για να λύνουν τις διαφορές με τους πολίτες, με αποτέλεσμα τα δικαστήρια να γεμίζουν και με προσφυγές κατά του κράτους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα κάνω χρήση και της δευτερολογίας μου.

Όσον αφορά τις διατάξεις του Υπουργείου Οικονομικών, εξαιρετικής σημασίας είναι αυτές για τις ηλεκτρονικές συναλλαγές και την οικειοθελή αποκάλυψη φορολογητέας ύλης παρελθόντων ετών. Πρόκειται για εξαγγελίες που ενώ τις ακούμε πάνω από ένα χρόνο, έρχονται τώρα ως επείγουσες και αυτοακυρώνονται, γιατί παραμένουν πολύ πρόχειρες.

Επισημαίνετε ότι οι ηλεκτρονικές συναλλαγές αφορούν μόνο μισθωτούς και συνταξιούχους που έχουν αφορολόγητο. Με τους λοιπούς τι γίνεται; Σας ρωτήσαμε επανειλημμένα. Οι υπόλοιποι που είναι οι μικρομεσαίοι επαγγελματίες, είναι αυτοί που έχουν εισοδήματα κάτω από το αφορολόγητο, άνθρωποι που δεν έχουν εισοδήματα, άνεργοι, ο μη ενεργός πληθυσμός, που προφανώς και πραγματοποιούν δαπάνες, αλλά στα όρια των δυνατοτήτων τους, έχουν κάποιον κίνδυνο να χρησιμοποιήσουν την ηλεκτρονική συναλλαγή από αυτό το νομοθέτημα;

Επιπλέον, για την επιτυχία του εγχειρήματος θα χρειαζόταν ένα ολοκληρωμένο και ενιαίο σύστημα κινήτρων και αντικινήτρων, παράλληλα, βέβαια, με την εκπαίδευση του καταναλωτικού κοινού που είναι απαραίτητη για την αλλαγή νοοτροπίας και κουλτούρας.

Υπάρχει, όμως, και η ανησυχία μήπως επαναληφθεί, τηρουμένων των αναλογιών, η αποτυχία που υπάρχει ως σήμερα στην καταπολέμηση του λαθρεμπορίου καυσίμων όπου -αναφέρθηκα και προηγουμένως-, ενώ αρχικά είχαν πει «ναι» στις ταμειακές μηχανές τα πρατήρια, δεν είχαν συνδεθεί με το «TAXIS». Ακόμα δεν είναι κάποιες συνδεδεμένες.

Όμως, το μεγαλύτερο πρόβλημα είναι ότι δεν αξιοποιείται, χωρίς λόγο το σύστημα εισροών- εκροών. Δεν υπάρχει κάποια επιχειρηματολογία μέχρι τώρα, δύο χρόνια, στη Βουλή. Έχουμε μόνο υποσχέσεις. Δύο χρόνια δεν αξιοποιείται το έτοιμο σύστημα εισροών-εκροών. Σύμφωνα με τα δικά σας κυβερνητικά λόγια, χάνουμε έσοδα πάνω από 1,5 δισεκατομμύριο ευρώ το έτος. Τι θα γίνει; Θα συνεχίσουν να χάνονται, με αποτέλεσμα να μπαίνουν φόροι;

Αναρωτιέμαι επίσης, σε σχέση με το νομοσχέδιο, γιατί δεν υπάρχει πρόβλεψη για ιδιαιτερότητες και εξαιρέσεις, οι οποίες επίσης παραπέμπονται σε μελλοντικές υπουργικές αποφάσεις.

Καταθέσαμε σε αυτό το θέμα τροπολογία και για την περίπτωση της εξαίρεσης των ΑΜΕΑ -για τη μέριμνά τους- για τα θέματα που αφορούν τη χρήση του πλαστικού χρήματος, γιατί, όπως σας εξηγήσαμε, υπάρχουν σοβαρά προβλήματα. Έχουν κάνει έγγραφο, έχουν διαμαρτυρηθεί. Τουλάχιστον σε αυτές τις κατηγορίες, εν πάση περιπτώσει, να δείξουμε -ως Βουλή εννοώ, ως Ολομέλεια εννοώ- την κοινωνική ευαισθησία που χρειάζεται.

Όσον αφορά στις διατάξεις για τα αδήλωτα εισοδήματα, είμαστε θετικοί. Όμως, πιστεύουμε ότι δεν πρόκειται να λειτουργήσει το σύστημα για πολλούς λόγους, μεταξύ των οποίων και η έλλειψη κινήτρων, η ανυπαρξία κατάλληλου πολιτικού και οικονομικού πλαισίου, η έλλειψη σταθερότητας του φορολογικού συστήματος.

Αυτά είναι κεντρικά ζητήματα. Δεν μπορούμε να πηγαίνουμε με ένα φορολογικό σύστημα, με δεκάδες εγκυκλίους, οι οποίες έρχονται σχεδόν ανά μέρα. Δεν προχωράει αυτή η διαδικασία με αυτό τον τρόπο.

Ευνοούνται, επίσης, μόνο αυτοί που ήδη έχουν στοχοποιηθεί από τις φορολογικές αρχές, οι οποίοι θα έρθουν και μόνοι τους. Τίθεται, λοιπόν, το ερώτημα αν αυτοί ήταν ο στόχος. Οι υπόλοιποι δεν μας ενδιαφέρουν! Είναι λάθος στόχος, που προφανώς θα φέρει και τα αντίθετα αποτελέσματα.

Πρέπει, επιτέλους, να αντιμετωπίσετε ουσιαστικά τη φοροδιαφυγή και τη φοροαποφυγή και το μείζον ζήτημα της έλλειψης ρευστότητας των τραπεζών, γιατί είναι μείζον θέμα για την ελληνική οικονομία.

Μια που μιλάω για τη ρευστότητα των τραπεζών, να πω ότι σήμερα είχαμε στη δημοσιότητα την ενδιάμεση έκθεση της Τράπεζας της Ελλάδος για τη νομισματική πολιτική. Επειδή, ακόμα δεν βγήκε, ακούω διάφορα θετικά σχόλια από Βουλευτές της κυβερνητικής Πλειοψηφίας, γιατί αναφέρει ότι μπορεί να υπάρχει ανάπτυξη το 2017 και προβλέπει 2,5% και 3% για το 2018 και το 2019, να σας πω ότι θα πρέπει να δείτε την ενδιάμεση έκθεση προτού τη σχολιάσετε, γιατί θα εκπλαγείτε. Οι προβλέψεις αυτές, λοιπόν, βασίζονται σε κάποιες παραδοχές ότι θα γίνουν τα επόμενα χρόνια. Λέει, λοιπόν, χαρακτηριστικά ότι οι προϋποθέσεις είναι οι εξής:

«Να επιλυθούν τα γραφειοκρατικά εμπόδια και να εξαλειφθούν τα τοπικά και άλλα συμφέροντα που εμποδίζουν τις επενδύσεις». Το αντίθετο γίνεται. Καμία γραφειοκρατία δεν μειώνεται αυτό το χρονικό διάστημα.

«Να επιταχυνθούν οι ιδιωτικοποιήσεις». Να μην αναφέρω τι έχετε κάνει όλη αυτή την περίοδο στο συγκεκριμένο θέμα και πόσα μπρος - πίσω.

«Θα αντιμετωπιστεί η μακροχρόνια ανεργία». Σήμερα η Υπουργός Εργασίας δήλωσε ότι η ανεργία των νέων φτάνει στο 50% και ότι υπάρχουν εκατόν είκοσι πέντε χιλιάδες εργαζόμενοι στη χώρα μας με μισθό κάτω από 100 ευρώ τον μήνα. Τα δήλωσε ως τι; Διαπιστώσεις κάνει στο εξωτερικό η κυρία Υπουργός Εργασίας; Λύσεις πρέπει να δώσει για αυτά τα ζητήματα, όχι να τα διαπιστώνει σαν ένας τρίτος παρατηρητής. Βεβαίως, πρέπει να αντιμετωπίσει αποτελεσματικά τις παράλογες απαιτήσεις των δανειστών για άρση του περιορισμού των ομαδικών απολύσεων, για lockout, γιατί αυτά θα επιβαρύνουν τις εργασιακές σχέσεις στη χώρα μας.

Η έκθεση της Τράπεζας της Ελλάδος λέει επίσης τα εξής: Προϋπόθεση είναι να αντιμετωπιστεί το ζήτημα των μη εξυπηρετούμενων δανείων. Ας μην πω ότι και σ’ αυτό το πλαίσιο δεν έχετε κάνει απολύτως τίποτα.

Λέει, επίσης, ότι πρέπει να βελτιωθεί το μίγμα της δημοσιονομικής πολιτικής, γιατί οι αυξημένοι φόροι έχουν αρνητικές συνέπειες. Μα, πώς θα βελτιωθεί από εσάς, από τη στιγμή που φέρνετε προϋπολογισμό 2,5 δισεκατομμύρια νέα μέτρα, που το 95% είναι φόροι; Κάνετε, δηλαδή, ακριβώς το αντίθετο! Κάνετε ό,τι θα επιφέρει μη επίτευξη της ανάπτυξης για τα επόμενα χρόνια.

Σε κάθε περίπτωση να συμφωνήσουμε κάτι. Δεν μας ενδιαφέρει η «άνεργη» ανάπτυξη, αλλά η βιώσιμη ανάπτυξη με δημιουργία θέσεων εργασίας.

Όσον αφορά τα πρωτογενή πλεονάσματα -γιατί δεν ήσασταν εδώ, κύριε Υπουργέ- τα οποία θα έρχονται και την υπεραπόδοση εσόδων -στην οποία αναφερθήκατε και εσείς, αλλά και ο Πρωθυπουργός, μόλις σήμερα, όμως, δεν μπορείτε να αλλάζετε θέσεις από τη μια μέρα στην άλλη- δεν μπορεί να έρχεται το πρωτογενές πλεόνασμα από φορομπηχτικές πολιτικές. Δεν είναι αυτό που μας ενδιαφέρει ως κοινωνία και ως οικονομία. Μας ενδιαφέρει να έρχονται από αναπτυξιακές πολιτικές, από πραγματική ανάπτυξη της χώρας, η οποία και θα δημιουργεί πλεονάσματα.

Βέβαια, η ενδιάμεση έκθεση γράφει ότι θα πρέπει να υπάρξει και συνεννόηση και μία συναίνεση των κοινωνικών και πολιτικών δυνάμεων για όλα αυτά. Την εθνική συνεννόηση την παλεύουμε και μάλιστα για μεγάλο χρονικό διάστημα. Αυτό το αποδείξαμε και στο Εθνικό Συμβούλιο Ραδιοτηλεόρασης. Όμως, το παλεύουμε και καθημερινά. Δυστυχώς, όμως, ΣΥΡΙΖΑ και Νέα Δημοκρατία έχουν μάθει σε μία τεχνητή πόλωση, σε μία καρικατούρα δικομματισμού, η οποία είναι μακριά από τις ανάγκες της εποχής σήμερα, η οποία μας οδηγεί σε μία κατάσταση φαύλου κύκλου, ύφεσης και ανεργίας. Έτσι δεν μπορούμε να βγούμε από την κρίση.

Βέβαια, αναφέρεται στην έκθεση ότι πρέπει να υπάρξουν χαμηλότερα πρωτογενή πλεονάσματα από 3,5% για μετά το 2018.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχαρόπουλε, πρέπει να ολοκληρώσετε. Σας υπενθυμίζω ότι έχετε εξαντλήσει και τη δευτερολογία σας και «τρώτε» χρόνο και από την τριτολογία σας, οπότε μετά δεν θα έχετε δικαίωμα λόγου.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τελειώνω, κύριε Πρόεδρε.

Τα πρωτογενή πλεονάσματα, λοιπόν, να είναι κάτω από 2%. Εσείς υπογράψατε στο Eurogroup 3,5% μεσοπρόθεσμα και μετά το 2018.

Με λίγα λόγια, αγαπητοί συνάδελφοι, η ίδια η απουσία προετοιμασίας και ολοκληρωμένου σχεδιασμού, οδηγεί σε αυτήν την κατάσταση. Κουραστήκαμε να βλέπουμε το ίδιο έργο, κουραστήκαμε να είμαστε θεατές αυτής της κατάστασης και να ακούμε την επωδό «Όλοι τα ίδια κάνουμε». Δεν ισχύει κάτι τέτοιο. Αυτό οδηγεί σε αντι-πολιτικές δυνάμεις. Όποιος επενδύει και ποντάρει μόνο στα λάθη των προηγούμενων, δεν γίνεται ποτέ ηγέτης.

Γι’ αυτό, κύριε Τσίπρα, όποιος επενδύει μόνο στα λάθη των προηγούμενων, το μόνο που θα γίνει είναι «πρώην Πρωθυπουργός».

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τι ακριβώς θέλετε τώρα, κύριε Υπουργέ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ο κ. Θεοχαρόπουλος…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, για να ξεκινήσετε να μιλάτε, θα πρέπει να πάρετε την άδεια από το Προεδρείο. Μην απευθύνεστε στον κ. Θεοχαρόπουλο. Εδώ θα απευθύνεστε!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σε εσάς μιλάω, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Για ποιον λόγο ζητάτε να παρέμβετε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ετέθη από τον κ. Θεοχαρόπουλο ένα ζήτημα σχετικά με το ότι δεν έχει ολοκληρωθεί η διαδικασία επεξεργασίας του Προεδρικού Διατάγματος, που αφορά τον διαχειριστή αφερεγγυότητας.

Κύριε Θεοχαρόπουλε, αν κατάλαβα καλά, αυτό είπατε.

Θέλω, λοιπόν, να δώσω μία ενημέρωση.

**ΠΡΟΕΔΡΕΥΩΝ (Γεώργιος Λαμπρούλης):** Σας αρκεί, λοιπόν, το ένα λεπτό;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεκαπέντε δευτερόλεπτα, κύριε Πρόεδρε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αν είχε γίνει πιο γρήγορα η διαδικασία, το προεδρικό διάταγμα, δεν θα χρειάζονταν τόσες μεταβατικές διατάξεις.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Πάντως, θέλω να σας ενημερώσω -το είπα χθες στην επιτροπή, όπου ήταν ο κ. Κουτσούκος- ότι το προεδρικό διάταγμα έτυχε επεξεργασίας από το Συμβούλιο της Επικρατείας. Αυτή η επεξεργασία έχει ολοκληρωθεί και έχει ήδη διαβιβαστεί από το Υπουργείο Δικαιοσύνης στην Υπηρεσία για δημοσίευση στο Φύλλο της Εφημερίδας της Κυβερνήσεως. Οπότε, αυτό το ζήτημα έχει κλείσει οριστικά όσον αφορά τη νομοθετική ρύθμιση και τη νομοθετική πρόβλεψη.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κύριο Υπουργό.

Στο σημείο αυτό, θα ήθελα να ενημερώσω το Σώμα ότι η Διαρκής Επιτροπή Παραγωγής και Εμπορίου καταθέτει την Έκθεσή της στο σχέδιο νόμου του Υπουργείου Περιβάλλοντος και Ενέργειας «Χωρικός σχεδιασμός – βιώσιμη ανάπτυξη».

Τον λόγο έχει η Κοινοβουλευτική Εκπρόσωπος του ΣΥΡΙΖΑ κ. Φωτεινή Βάκη.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι Βουλευτές, προτού εισέλθω στο κύριο σώμα της ομιλίας μου, που αφορά το νομοσχέδιο που συζητούμε, δεν μπορώ να αντισταθώ στον πειρασμό και να μην σχολιάσω τα όσα άκουσα προηγουμένως. Αυτό, γιατί ακούστηκαν διάφορα μεγαλόσχημα και μεγαλεπήβολα από την Αντιπολίτευση, τα οποία είναι ενδεικτικά της επιλεκτικής μνήμης και ευαισθησίας της.

Να ξεκινήσουμε, λοιπόν, με όλες αυτές τις κατηγόριες περί πλεονάσματος, τις οποίες προφανώς επικαλείστε, για να δικαιολογήσετε -η Αξιωματική Αντιπολίτευση- τα αδικαιολόγητα, ότι δηλαδή δηλώσατε ένα ηχηρό «παρών» στη χθεσινή ψηφοφορία για το βοήθημα, τη δέκατη τρίτη σύνταξη, προς τους συνταξιούχους.

Να σας πούμε, λοιπόν, ότι η περίφημη αυτή υπέρβαση του πλεονάσματος μπορεί τυπικά να μην επικυρώθηκε από την ΕΛΣΤΑΤ, αλλά επιβεβαιώθηκε από τους φορολογικούς κωδικούς εσόδων και μάλιστα πρωτογενών εσόδων, τα οποία ήταν τέτοιας τάξης, ώστε να υπάρχει υπέρβαση ακόμα και σε ένα υποθετικό σενάριο, κατά το οποίο δεν θα εισπράττονταν ούτε 1 ευρώ μέχρι το τέλος της χρονιάς. Υπήρχε υπέρβαση εσόδων από αυτά που λέμε τα μη περιμετρικά μέτρα, δηλαδή τα μέτρα που δημιουργούν έσοδα από τη φοροδιαφυγή, τη φοροαποφυγή, το λαθρεμπόριο καυσίμων, καπνικών μεταξύ άλλων.

Γιατί, κοιτάξτε, το πλεόνασμα προέρχεται από την κοινωνία και επιστρέφεται σε αυτήν. Σε αυτήν ανήκει, στην κοινωνία και με μεροληψία προς τους κοινωνικά άπορους και ανήμπορους. Δημιουργείται πλεόνασμα. Τι να κάνουμε; Ακόμα και σε τόσο δυσμενείς, δύσκολες, στενάχωρες συνθήκες, διότι έχει μπει τέλος σε μια πολιτική θαλασσοδανείων, του αέρα, των κουμπάρων, των «ημετέρων», του κλεισίματος του ματιού στις λίστες και στην υψηλής κλίμακας φοροδιαφυγή.

Εσείς, όμως, κυρίες και κύριοι συνάδελφοι της Αξιωματικής Αντιπολίτευσης και τα εξαπτέρυγά σας, επιλέξατε -για μία ακόμα φορά- να μην ψηφίσετε την δέκατη τρίτη σύνταξη στο πιο εξουθενωμένο και ανήμπορο κομμάτι της ελληνικής κοινωνίας. Είναι συστατικό στοιχείο της πολιτικής σας άλλωστε, μία πολιτική ανάλγητου νεοφιλελευθερισμού, να ευνοεί σκανδαλωδώς μία ολιγαρχία πλούτου αδίστακτη και διεφθαρμένη, που λειτουργούσε επί σειρά ετών επί ζημία του ελληνικού λαού και της ζωντανής εργασίας.

Αλλά είναι και κάτι άλλο τελικά, είναι και τα πιστοποιητικά νομιμοφροσύνης που θέλετε να επιδείξετε, τόσο στον κ. Σόιμπλε, όσο και στο ΔΝΤ. Άλλωστε, ο Αντιπρόεδρός σας μας είχε δηλώσει ευθαρσώς ότι θα ψηφίσετε αμέσως όλες τις φιλελεύθερες μεταρρυθμίσεις που ζητάει ο Σόιμπλε και η τρόικα και άλλες τόσες που δεν έχουν ζητήσει. Ο Πρόεδρος της παράταξής σας χαρακτήρισε, ούτε λίγο ούτε πολύ, μονομερείς ενέργειες που υποσκάπτουν την αξιολόγηση το να δοθεί αυτή η βοήθεια.

Τελικά τι είναι αυτή η συμφωνία αλήθειας; Μου δίνετε την αίσθηση ότι η συμφωνία αλήθειας είναι ένα συμβόλαιο τιμής με το ΔΝΤ και τη Γερμανία όσον αφορά την εφαρμογή της πιο σκληρής, απάνθρωπης λιτότητας και όπως αποδεικνύονται τα έργα και οι ημέρες σας μέχρι το 2014. Είναι θράσος να μην ψηφίζετε να ανακουφιστούν οι συνταξιούχοι, όταν στην προ ημερησίας συζήτηση για το ασφαλιστικό είχε δηλώσει ο Πρόεδρός σας ότι η ρήτρα μηδενικού ελλείμματος είναι μονόδρομος, αυτό ακριβώς που προτείνει ο Τόμσεν, ένα δηλαδή αμιγώς αναλογικό σύστημα, το οποίο θα στηρίζεται μόνο στις εισφορές και χωρίς τον αναδιανεμητικό χαρακτήρα της κρατικής επιχορήγησης των συντάξεων, μέσω των δαπανών του κρατικού προϋπολογισμού. Βεβαίως, αυτό το μοντέλο μπορεί να οδηγεί στο μηδενισμό των συντάξεων και της κατάργησης της εγγυημένης από το κράτος εθνικής σύνταξης.

Κόπτεστε για τη μη εφαρμογή των βραχυπρόθεσμων μέχρι τον Γενάρη, όταν εσείς οι ίδιοι μας λέγατε ότι ήταν ήσσονος σημασίας αυτά τα μέτρα, αφού θα ισχύσουν από το 2040. Είναι σημαντικά τελικά, αυτά τα μέτρα ή δεν είναι; Κόπτεστε τώρα για το χρέος, όταν δίνατε πιστοποιητικά βιωσιμότητάς του και μέχρι και τον Μάιο μας δηλώνατε από του Βήματος της Βουλής ότι δεν είναι και το πιο βασικό θέμα. Το μόνο μη βιώσιμο χρέος για εσάς φαίνεται να είναι το χρέος του κόμματός σας και των ανεξόφλητων δανείων σας.

Κυρίες και κύριοι συνάδελφοι, το νομοσχέδιο που συζητούμε σήμερα φέρει ως προμετωπίδα του την επανεκκίνηση της οικονομίας μέσω θεσμικών τομών στο πεδίο της δικαιοσύνης. Ξέρετε, δεν είναι αξιολογικά ουδέτερο νομοσχέδιο που σκοπεί αποκλειστικά στην αύξηση των εσόδων του ελληνικού κράτους σε καιρούς χαλεπούς.

Η επανεκκίνηση της οικονομίας συνδέεται με την αύξηση των εσόδων μέσω της πάταξης της φοροδιαφυγής και της επιστροφής αδήλωτων εισοδημάτων, διότι η κρίση έκρυψε κάτω από τα στρώματα. Οι δε «ημέτεροι» ή μία διεφθαρμένη ολιγαρχία πλούτου που παρασιτούσε εις βάρος του ελληνικού λαού φυγάδευε στο εξωτερικό ή σε φορολογικούς παραδείσους ή απέκρυπτε συστηματικά εντέχνως εκμεταλλευόμενη τις αγαστές της σχέσεις με την πολιτική εξουσία. Επιπλέον, υπήρχε ένα νομοθετικό πλαίσιο που υπέθαλπε τέτοιες συμπεριφορές, που ο λαός πλήρωσε πολύ ακριβά.

Οι διατάξεις, λοιπόν, περί οικειοθελούς αποκάλυψη των αδήλωτων εισοδημάτων παρελθόντων ετών αναμένονται να συμβάλουν σε μία σημαντική αύξηση των δημοσίων εσόδων, χωρίς ούτε να επιβραβεύεται η παραβατική συμπεριφορά, αλλά ούτε και να ακυρώνεται η ουσία των ρυθμίσεων μέσα από μια εξοντωτική φορολόγηση. Αναλόγως του ύψους των εισοδημάτων που αποκαλύπτονται, αλλά και του σταδίου στο οποίο βρίσκεται κάθε φορά ο φορολογικός έλεγχος επιβάλλεται ένα δίκαιο πλαίσιο φορολόγησης. Το ύψος του φόρου καθορίζεται από το ποσοστό του κύριου φόρου που αναλογεί στο αδήλωτο εισόδημα, καθώς και από ένα πρόσθετο φόρο από 8% έως 30%, αναλόγως του σταδίου της ελεγκτικής διαδικασίας, κατά τη στιγμή της εθελοντικής αποκάλυψης του εισοδήματος.

Βασικό κίνητρο επίσης αποτελεί και η χορήγηση ποινικής αμνηστίας για το αδίκημα της φοροδιαφυγής σε όσους αποκάλυψαν εθελοντικά αδήλωτα εισοδήματα. Ομοίως, η διεύρυνση της χρήσης πλαστικού χρήματος και της δυνατότητας οικοδόμησης αφορολόγητου μέσω αυτής δεν είναι μόνο μέσο φορολογικής δικαιοσύνης, αλλά είναι και ένα εργαλείο ενίσχυσης κοινωνικού προϋπολογισμού, προκειμένου να στηριχθούν εκείνοι που έχουν μεγαλύτερη ανάγκη.

Σημαντικές είναι και οι διατάξεις για τους περιστασιακά απασχολούμενους, οι οποίοι εντάσσονται στο αφορολόγητο των μισθωτών και συνταξιούχων, καθώς και οι ρυθμίσεις για την οικονομία του διαμοιρασμού, για τη βραχυπρόθεσμη ενοικίαση ακινήτων. Όπως προείπα, δεν είναι αξιολογικά ουδέτερο αυτό το νομοσχέδιο, αλλά εμφορείται από τη φιλοσοφία των μη παραμετρικών μέτρων. Δεν πάσχει κανείς από κανένα φετιχισμό του πλεονάσματος. Το πλεόνασμα, όπως ανέφερα προηγουμένως, προέρχεται από την κοινωνία και επιστρέφεται σε αυτήν. Μόνο που πηγαίνει στη στήριξη των αδυνάτων και δεν γίνεται αέρας, θαλασσοδάνεια, off shore κ.ο.κ., κάτι τελικά που στιγμάτιζε την καθημερινότητα αυτής της κοινωνίας επί σειρά ετών.

Είναι, όμως, δομημένο και σε μια σειρά από προοδευτικές αρχές και στα θέματα της δικαιοσύνης, σε σχέση με τον Πτωχευτικό Κώδικα και τις τροποποιήσεις. Αξίζει να υπογραμμίσουμε, λοιπόν, κάποιες θετικές ρυθμίσεις όσον αφορά τον Πτωχευτικό Κώδικα, που άπτονται της δυνατότητας δεύτερης ευκαιρίας σε οφειλέτες οι οποίοι πτώχευσαν και έχουν πια το δικαίωμα μιας καινούριας αρχής, ενός fresh start, όπως είθισται να αποκαλείται, προκειμένου να επανενταχθούν στην οικονομική δραστηριότητα. Διότι υπήρχαν οι δολίως πτωχεύσαντες επιχειρηματίες και βεβαίως είχαμε το οξύμωρο μιας χρεοκοπημένης και πτωχευμένης επιχείρησης ενός ζάμπλουτου επιχειρηματία, που φυγάδευε τα λεφτά στους εξωχώριους παραδείσους και έστελνε τους εργαζόμενους στην κόλαση της ανεργίας και του κοινωνικού περιθωρίου. Αλλά υπάρχουν και επιχειρηματίες που πραγματικά πτώχευσαν, που λόγω της κρίσης και όχι μόνο έχασαν περιουσίες, την τιμή τους, την υπόληψή τους, την αξιοπρέπειά τους και που είναι αδιανόητο να καταδικαστούν στο κοινωνικό περιθώριο και τους αξίζει μια δεύτερη ευκαιρία.

Η δεύτερη δέσμη ρυθμίσεων αρμοδιότητας του Υπουργείου Δικαιοσύνης, Διαφάνειας και Ανθρωπίνων Δικαιωμάτων αφορά όμως και κάτι άλλο, το πλαίσιο επιτάχυνσης της απονομής της δικαιοσύνης στο πεδίο της διοικητικής δίκης. Η επιτάχυνση της δίκης σε όλο το δίκαιο εντάσσεται στην αντιμετώπιση μιας διαχρονικής παθογένειας του δικαιϊκού μας συστήματος και πολιτισμού, που είναι η ανορθολογική καθυστέρηση στην απονομή της δικαιοσύνης σε όλα τα είδη της δίκης.

Καθυστέρηση που σε πολλές περιπτώσεις σημαίνει αρνησιδικία και σε κάθε περίπτωση οικονομική αιμορραγία, ανθρωπο-ώρες εργασίας και εξόντωση των οικονομικά ασθενέστερων. Οι εύποροι και οι οικονομικά ισχυροί έχουν τη δυνατότητα και τις «άκρες», αν θέλετε, για έναν μακρόχρονο δικαστικό αγώνα, που θα εξαντλεί, όμως, τον ασθενέστερο αντίδικο. Υπό αυτήν την έννοια, θα ήταν ακατανόητη νομίζω κάθε ένσταση και αντίρρηση στην προσπάθειά μας για την επιτάχυνση της διοικητικής δίκης.

Επίσης, μειώνονται μία σειρά από παράβολα με στόχο την ισχυροποίηση της δυνατότητας των πολιτών να απευθύνονται στη δικαιοσύνη, ενώ την ίδια στιγμή βελτιώνεται η αναλογικότητα στις χρεώσεις που αφορούν στην προσφυγή στη δικαιοσύνη με στόχο την αποτροπή καταχρηστικών πρακτικών.

Θα ήθελα σε αυτό το σημείο να κάνω ιδιαίτερη μνεία στο άρθρο 33 του παρόντος νομοσχεδίου, με το οποίο καταργείται η υποχρέωση καταβολής δικαστικού ενσήμου επί αναγνωριστικών αγωγών. Με το άρθρο αυτό, λοιπόν, καταργείται το λεγόμενο «αγωγόσημο», μεταξύ άλλων και για τα θύματα ή για τους συγγενείς θυμάτων των κατοχικών δυνάμεων του Β΄ Παγκοσμίου Πολέμου, εφόσον αυτοί επιλέξουν να καταθέσουν αγωγή αποζημίωσης. Η συμβολή της αρμόδιας Επιτροπής της Βουλής για τις γερμανικές οφειλές στην εξέλιξη αυτή ήταν καθοριστική και θα πρέπει αυτό να το αναγνωρίσουμε όλοι μας.

Κυρίες και κύριοι συνάδελφοι, οφείλουμε να τιμήσουμε τους νεκρούς μας, τα θύματα της ναζιστικής θηριωδίας, αλλά οφείλουμε να τιμήσουμε και την ιστορική μας μνήμη και να μην ξεχνάμε, γιατί λαός χωρίς ιστορική μνήμη είναι λαός χωρίς μέλλον.

Τελειώνω με ένα σχόλιο και επιστρέφω στο σημείο εκκίνησής μου. Καλώ όλες και όλους τους συναδέλφους να υπερψηφίσουν αυτό το νομοσχέδιο. Είναι ένα πολύ σημαντικό νομοσχέδιο, είναι μια τομή και για τη δικαιοσύνη αλλά και για την επανεκκίνηση της οικονομίας. Πραγματικά λυπάμαι που η Αξιωματική Αντιπολίτευση χθες επέδειξε για μια ακόμη φορά ότι είναι το πρόθυμο χέρι της πιο σκληρής φράξιας των δανειστών. Άλλες, όμως, πολιτικές δυνάμεις δυστυχώς φανέρωσαν αυτό το ακραίο πρόσωπο, αποχωρώντας από την Αίθουσα, για να μην ψηφίσουν το βοήθημα στους χαμηλοσυνταξιούχους.

Και να σας πω κάτι συνάδελφοι της Αξιωματικής Αντιπολίτευσης; Κάποιοι Βουλευτές σας μπορεί σήμερα να ντρέπονται και να αδυνατούν να εξηγήσουν στις περιφέρειές τους γιατί έσκυψαν το κεφάλι για μία ακόμα φορά. Φοβάμαι, όμως, ότι κάποιοι άλλοι από εσάς θα συνεχίζετε ανερυθρίαστα να φωνάζετε: «βάστα Σόιμπλε».

Αδημονείτε, και αυτή είναι η συμφωνία αλήθεια σας, να έρθετε ξανά στην εξουσία, ζητώντας από τους δανειστές να αποσταθεροποιήσουν την Κυβέρνηση και δεσμεύεστε να πληρώσετε ως γραμμάτιο για την καρέκλα σας την κατεδάφιση των συντάξεων. Αυτό κάνατε όλα τα χρόνια. Έχετε δείξει όλα αυτά τα χρόνια με ποιους είστε. Όπως δεσμευόσασταν να δώσετε πίσω τα λεφτά στους καναλάρχες, έτσι και σήμερα φιλάτε τα χέρια των δανειστών δίνοντας διαπιστευτήρια στην πιο ακραία λιτότητα.

Η Κυβέρνηση έχει καταφέρει όλο αυτό το διάστημα να δημιουργήσει ένα ισχυρό μέτωπο συμπαράστασης στον αγώνα του ελληνικού λαού σε ολόκληρη την Ευρώπη. Δεν είμαστε μόνοι μας. Οι προσπάθειες του ελληνικού λαού και στην οικονομία και στο προσφυγικό έχουν δημιουργήσει ένα ισχυρό προοδευτικό μέτωπο που επιθυμεί την ανατροπή της δογματικής λιτότητας και του φονταμενταλισμού των αγορών, των τραπεζιτών και των τεχνοκρατών και θα συνεχιστεί αυτός ο αγώνας. Είτε σας αρέσει είτε όχι, η Ελλάδα θα σταματήσει να είναι το πειραματόζωο της λιτότητας. Και αν ορισμένοι νομίζουν ότι, συμπεριφερόμενοι δουλικά απέναντι στους ακραίους παίκτες της Ευρώπης, θα κάτσουν στις καρέκλες της εξουσίας είναι πολύ γελασμένοι.

Η απάντηση του ελληνικού λαού θα είναι για μια ακόμη φορά αποστομωτική. Είναι βέβαιο ότι όσο και εάν δίνετε τα διαπιστευτήριά σας στους δανειστές, στους επιχειρηματίες και στους καναλάρχες η ελληνική κοινωνία σάς έχει διαγράψει οριστικά από τη συνείδησή της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βάκη.

Θα ξεκινήσουμε με τον κατάλογο ομιλητών, με πρώτο ομιλητή τον κ. Τριανταφυλλίδη από τον ΣΥΡΙΖΑ. Θα ακολουθήσει ένας ακόμα ομιλητής και θα πάμε ανά δύο ομιλητές ένα κοινοβουλευτικός εκπρόσωπος. Άρα ξεκινάει ο κ. Τριανταφυλλίδης, μετά ο κ. Αθανασίου από τη Νέα Δημοκρατία και αμέσως μετά ο κοινοβουλευτικός εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είχε δίκιο ο Πρόεδρος της Νέας Δημοκρατίας, ο Κυριάκος Μητσοτάκης, όταν έλεγε ότι οι αριθμοί λένε πάντα την αλήθεια. Μπαίνω σε αυτόν τον πειρασμό, παρ’ όλο που το βιογραφικό του, εκείνο το αλήστου μνήμης «μηδέν συν μηδέν ίσον δεκατέσσερα» παραπέμπει αλλού και όχι για το ότι οι αριθμοί έχουν πάντα δίκιο. Ειλικρινά κάλεσα και από το Βήμα συζητώντας στο προηγούμενο νομοσχέδιο της Θεανούς Φωτίου να μην κλέβετε το χαμόγελο του ελληνικού λαού και να μην κατατρύχεστε συνεχώς από έναν παροξυσμό μιζέριας και γκρίνιας. Μην κλέβετε το χαμόγελο του ελληνικού λαού!

Δεν φέρνει το νομοσχέδιο η Κυβέρνηση, «το αργήσατε, κάτι κρύβετε». Το φέρνει η Κυβέρνηση, «γιατί σπεύδετε, γιατί το φέρνετε». Δεν έχει όριο. Θα τα πούμε μετά και αναλυτικότερα, γιατί το αρχείο εκδικείται, κύριε Αθανασίου.

Έχω μπροστά μου κάτι που είχε καταθέσει στα Πρακτικά ο πρώην Αναπληρωτής Υπουργός Οικονομικών ο κ. Τρύφωνας Αλεξιάδης –γι’ αυτό λέω το αρχείο εκδικείται- στοιχεία για φοροδιαφυγή και λαθρεμπόριο. Είμαστε στη συνέχεια των όσων είπε πριν από λίγο η Φωτεινή Βάκη. Σας το λέμε και σας το ξαναλέμε, εσείς εκεί. Βγαίνετε στα τηλεπαράθυρα και λέτε «αιμοσταγείς», «από τη φορομπηχτική πολιτική». Σας λέμε ότι είναι από μη παραμετρικά μέτρα και έσοδα. Εκεί δημιουργείται ένας δημοσιονομικός χώρος. Αυτά τα λεφτά μπορείς να καθορίσεις εσύ πού θα τα βάλεις, πού θα τα αξιοποιήσεις. Αυτό είναι τα 617 εκατομμύρια ευρώ που προέκυψαν και θα πω συγκεκριμένα, γιατί οι αριθμοί εκδικούνται:

Από τα στοιχεία υποθέσεων της λίστας Λαγκάρντ το 2014 έκλεισαν 28 υποθέσεις. Το 2015 έκλεισαν 96 υποθέσεις. Μέχρι τον Αύγουστο του 2016 ο σύνολο των υποθέσεων είναι 177. Μένουν ακόμα τέσσερις μήνες, καθώς ολοκληρώνονται. Τα βεβαιωθέντα έσοδα ήταν 225 εκατομμύρια ευρώ. Κρατάμε το ένα μέγεθος. Δεν έχω καταλήξει. Δεν είμαι πονηρός. Είμαι ειλικρινής. Δεν μιλώ μόνο για βεβαιωθέντα. Ομιλώ για καταλογισθέντα και εισπραχθέντα έσοδα. Κρατήστε το αυτό.

Πάμε στην επόμενη σελίδα από αυτά τα στοιχεία που είχε καταθέσει τον Αύγουστο ο Αλεξιάδης, για να δείτε από πού είναι. Σας λέμε ότι είναι από το κυνήγι του λαθρεμπορίου, είναι από τις λίστες. Εσείς εκεί! Σύμφωνα με τα στοιχεία υποθέσεων εμβασμάτων εξωτερικού, οι υποθέσεις που ολοκληρώθηκαν μέχρι και το 2015 είναι 584. Μέσα στο 2016 μέχρι και τον Αύγουστο είναι άλλες 50 υποθέσεις. Σύνολο 308.874.667 ευρώ. Ρωτάνε «από πού προήλθαν, πού τα βρήκατε αυτά και τα δίνετε στον κόσμο;». Εάν δεν τα δίναμε, «γιατί δεν τα δίνετε; Εσείς οι ανάλγητοι!».

Συνεχίζω με κάποια ενδεικτικά στοιχεία από το κέντρο ελέγχου φορολογουμένων μεγάλου πλούτου. Αυτά είναι μόνο από 1-1-2016 έως την 31-8-2016. Οι έλεγχοι των offshore εταιρειών ήταν 24. Οι έλεγχοι των εμβασμάτων 127. Οι έλεγχοι των φυσικών προσώπων μεγάλου πλούτου ήταν 22. Το σύνολο των υποθέσεων ήταν 173. Σύνολο 393.955.608 ευρώ. Σημειώνετε για να βγάλουμε το άθροισμα; Σημειώνετε, μπράβο.

Πάμε τώρα στα καπνικά. Το 2014 ο αριθμός των ελέγχων ήταν 11.000. «Μειώσατε τους ελέγχους» είπε – νομίζω - ο πονηρός κ. Βρούτσης.

Δεν είπε, όμως, πόσα χρήματα εισπράχθηκαν. Το 2014, έντεκα χιλιάδες επτακόσια πενήντα τέσσερα. Ποσό, βεβαίως, 59 εκατομμύρια ευρώ. Το 2015 έξι χιλιάδες ο αριθμός των ελέγχων, τα έσοδα ήταν 147.664.108 ευρώ. Το πρώτο εννεάμηνο του 2016 είχαμε 279.403.859 ευρώ. Μόνο από αυτά, τα βεβαιωθέντα, και μετά είναι ευθύνη του Υπουργού Οικονομικών να πει καταλογισθέντα και εισπραχθέντα. Μόνο τα βεβαιωθέντα είναι 1.359.000.000 ευρώ.

Καταλήγω και λέω «μην κλέβετε το χαμόγελο του λαού». Μια ανάσα ήταν, την οποία δικαιούτο μετά από επτά χρόνια μνημονιακού κανιβαλισμού.

Έρχομαι στον «Αρχηγό Κυριάκο» από το κόμμα των δανειστών. Είχε πει στις 17 και 18 Σεπτεμβρίου του 2016, το κόμμα των δανειστών, από τη Θεσσαλονίκη για τις ηλεκτρονικές συναλλαγές: «Η Ελλάδα σήμερα είναι ουραγός στις ηλεκτρονικές συναλλαγές». Ναι; Και ποιος φταίει γι’ αυτό; Ο ΣΥΡΙΖΑ που κυβερνούσε σαράντα χρόνια δεν εφάρμοσε το πλαστικό χρήμα στις ηλεκτρονικές συναλλαγές, λέει, ο «Αρχηγός Κυριάκος» του κόμματος των δανειστών.

Η χρήση του, όμως, αποδεδειγμένα μειώνει τα ποσοστά φοροδιαφυγής και παραοικονομίας και αυξάνει τα δημόσια έσοδα. Πού να υλοποιήσετε εσείς πλαστικό χρήμα; Και μετά; Άμα θα άρχιζαν να βγαίνουν τα άνθη του κακού, όλα τα μπουμπούκια, που κάνουν πλαστογραφίες, που είναι στη λίστα Λαγκάρντ, στη λίστα Μπόργιανς, που δεν θέλαμε να την πάρουμε; Μετά πώς να πάρουμε πλαστικό χρήμα; Θέλει μαύρο. Από κάτω το χρήμα. Και τελειώνει. Κάνει και κριτική. Εμ, δεν κάνει αυτοκριτική, ότι είναι ουραγός η Ελλάδα στο πλαστικό χρήμα, κάνει και κριτική στον ΣΥΡΙΖΑ που κυβερνάει για πενήντα χρόνια! Λέει: «Η καθυστέρηση της Κυβέρνησης στην υλοποίηση αυτής της αυτονόητης πολιτικής - ηλεκτρονικές συναλλαγές - γεννά εύλογα ερωτηματικά για την πραγματική της πρόθεση να περιορίσει τη φοροδιαφυγή».

Δημιουργεί ερωτηματικά γιατί ο Τσίρκας, ο Σεβαστάκης, η Ιγγλέζη, ο Στογιαννίδης, ο Θεοφύλακτος, η Γκαρά, κρύβουν και δεν εφαρμόζουν ηλεκτρονικές συναλλαγές, λέει ο Μητσοτάκης στον υποψιασμένο νεοδημοκράτη από τη Θεσσαλονίκη. Η καθυστέρηση της Κυβέρνησης γεννά εύλογα ερωτηματικά! Ο ίδιος δεν απολογείται για τα σαράντα χρόνια, που όλος ο κόσμος λειτουργεί με το μοντέλο Σουηδίας.

Έμεινα σήμερα στο Κοινοβούλιο για να μιλήσω γι’ αυτό το θέμα, γιατί το παλεύω μαζί με τους συντρόφους μου εδώ και δύο χρόνια, και φωνάζω «καθολική εφαρμογή των POS».

(Στο σημείο αυτό κτυπάει το κουδούνι λήξεως του χρόνου ομιλίας του

κυρίου Βουλευτή)

Εάν έχετε την καλοσύνη, κύριε Πρόεδρε, θα ήθελα ακόμη δύο λεπτά. Δεν θα χρησιμοποιήσω τη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει δευτερολογία στους Βουλευτές.

Κοιτάξτε, έχετε αυστηρά ένα λεπτό ακόμη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε. Ευχαριστώ.

Τότε θα κάνω μόνο μία πρόταση γι’ αυτό που λέτε. Μία επισήμανση για το άρθρο 60 παράγραφο 2. Δεν το είπε κανένας.

Υπουργέ, να το πούμε ότι εξαιρούνται τα πολιτικά πρόσωπα, τα πρώην και τα νυν, από τη δυνατότητα να ομολογήσουν ότι είχαν ποσά στο εξωτερικό. Αυτό να το πούμε. Πρώην Πρωθυπουργοί, νυν Πρωθυπουργοί, πρώην Βουλευτές, νυν Βουλευτές, Ευρωβουλευτές. Στο άρθρο 60 παράγραφος 2 εξαιρούνται τα πολιτικά πρόσωπα. Δηλαδή, τα πολιτικά πρόσωπα έχουν υποχρέωση, δεν θα τύχουν των ευνοϊκών ρυθμίσεων. Ναι, γιατί πέφτει αδιακρίτως επί γενναίων, υπευθύνων, ενόχων κ.λπ..

Για το άρθρο 68 τρεις επισημάνσεις. Προσέξτε τις δαπάνες. Καλά κάνει η Υπουργός και βάζει τις δαπάνες, ΔΕΚΟ, τράπεζες, δάνεια στεγαστικά κ.λπ., όπου δεν υπάρχει περίπτωση να μην κοπεί απόδειξη, να κρατήσει τα ενοίκια και τα κοινόχρηστα, αλλά από την άλλη μην περάσει από τα πλάγια το αφορολόγητο των 5.000 ευρώ. Γίνεται διαπραγμάτευση με τους θεσμούς. Μην μας περάσουν από το πλάι την ιστορία της μείωσης του αφορολόγητου. Εδώ χρειάζεται να υπάρξει μια ιδανική ισορροπία - σύνθεση.

**ΠΡΟΕΔΡΕΥΩΝ (Γεώργιος Λαμπρούλης):** Και να κλείνουμε, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω με την πρότασή μου, κύριε Πρόεδρε. Σας ευχαριστώ για την ανοχή σας.

Στο άρθρο 68 παράγραφος 1 καθορίζουμε, ουσιαστικά, την ποινή για το ελάχιστο. Εγώ θα ήθελα να υπάρχει ένα άρθρο 68 παράγραφος 2, όπου να καθορίζουμε την επιβράβευση για το μέγιστο. Δηλαδή, λέμε αν οι δαπάνες που τις πέρασες μέσω της κάρτας είναι λιγότερο από 10% έως 20% θα έχεις ποινή 22%.

Εγώ θα ήθελα να έχουμε επιπλέον κίνητρο - δεν είναι εδώ η Κατερίνα η Παπανάτσιου - δηλαδή, αν κάποιος πολίτης ξεπεράσει το 70% και άνω των αγορών του μέσω κάρτας να επιστρέφουμε για παράδειγμα το 50% του ΦΠΑ. Δηλαδή με εισόδημα 20.000 ευρώ, αν έχει κάνει τις 14.000 ευρώ μέσω του πλαστικού χρήματος με έναν μέσο όρο ΦΠΑ 15%, δίνει 2.100 ευρώ ΦΠΑ. Τα 1.050 ευρώ να του τα επιστρέφουμε. Αυτά βέβαια όλα με το δεδομένο ότι θα πέσει η τραπεζική προμήθεια κάτω του 0,5% ως ορίζει η κοινοτική οδηγία.

Και με αυτό κλείνω, κύριε Πρόεδρε, και σας ευχαριστώ. Πρέπει και οι τράπεζες να πληρώσουν. Εδώ με τη χρήση του πλαστικού χρήματος θα βουλιάξουν στο χρήμα, κάτι 0,1%, 0,2% είναι εκατομμύρια ευρώ. Σας έλεγα «βάλτε χέρι στις τράπεζες». Δεν μπορεί η τράπεζα με 2% και 3% να γίνεται συνεταίρος στον μανάβη, στον κρεοπώλη, στον παντοπώλη. Η κοινοτική οδηγία ορίζει σαφώς 0,5% όριο.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, ολοκληρώστε. Έχετε μιλήσει πάνω από δέκα λεπτά. Αρκετή καλοσύνη σάς έδειξα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, σας ευχαριστώ.

Αυτήν μόνο την επισήμανση θα κάνω. Να δημιουργήσουμε επιπλέον κίνητρα. Νομίζω ότι η επιστροφή του μισού ΦΠΑ για κάποιον ο οποίος έχει κάνει χρήση της κάρτας άνω του 70%, είναι ένα ισχυρό κίνητρο.

Σας ευχαριστώ θερμά για την προσοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αθανασίου από τη Νέα Δημοκρατία.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κύριος Υπουργός μίλησε είκοσι πέντε λεπτά από τα δεκαοκτώ που δικαιούτο και περισσότερο ήταν εκτός του θέματός μας, εκτός του νομοσχεδίου, αλλά και άλλοι συνάδελφοι, όπως η Κοινοβουλευτική Εκπρόσωπος, η κ. Βάκη. Και είμαι υποχρεωμένος....

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, να σας διακόψω τώρα;

**ΧΑΡΑΛΑΜΠΟΣ ΑΘΑΝΑΣΙΟΥ:** Ορίστε, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Είμαι υποχρεωμένος να σας διακόψω γι’ αυτό που μόλις είπατε.

Ο κύριος Υπουργός - όχι ο συγκεκριμένος - ως είθισται και με βάση τον Κανονισμό έχει στην πρωτολογία του δεκαοκτώ λεπτά, εννέα λεπτά δευτερολογία, άλλα πέντε λεπτά και άλλα τρία λεπτά. Άρα τον δικαιούτο τον χρόνο αυτό. Μια διευκρίνιση κάνω με αφορμή την αναφορά σας.

Συνεχίστε και κρατάω και τον χρόνο που σας διέκοψα.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, κύριε Πρόεδρε, ίσως παρεξηγήθηκα.

Η έννοια δεν ήταν γιατί πήρε περισσότερο χρόνο, αλλά ...

**ΠΡΟΕΔΡΕΥΩΝ (Γεώργιος Λαμπρούλης):** Δεν σας μέμφομαι. Απλώς διευκρινιστικά το είπα, επειδή μας ακούει κόσμος που δεν ξέρει και τον Κανονισμό.

**ΧΑΡΑΛΑΜΠΟΣ ΑΘΑΝΑΣΙΟΥ:** ...για το πού καταναλώθηκε ο χρόνος.

Κύριε Υπουργέ, είπατε για τις παρεμβάσεις και ειδικότερα του Προέδρου της Νέας Δημοκρατίας όσον αφορά μια επένδυση που έγινε στην ιδιαίτερη πατρίδα σας. Αν διαβάσετε προσεκτικά όλη την τοποθέτηση του Προέδρου, η οποία ήταν μια τοποθέτηση που ξεκινάει από την αγωνία του και τον προβληματισμό του για τις επενδύσεις, οι οποίες πρέπει να ενθαρρύνονται για να έρθουν στην Ελλάδα, θα δείτε ότι αυτό που πιστεύει - και το πιστεύει η Νέα Δημοκρατία - είναι ότι η ανάπτυξη της χώρας θα έρθει και από τις επενδύσεις.

Η αγωνία του, λοιπόν, είναι να μην ματαιώνονται οι επενδύσεις. Δεν σημαίνει ότι έκανε καμμία παρέμβαση στην εκκρεμή ποινική υπόθεση, την οποία είπατε και πράγμα το οποίο θα ήταν αδιανόητο. Από πουθενά, όμως, δεν προκύπτει ότι έκανε καμμία τέτοια παρέμβαση στην υπόθεση αυτή, ούτε έδωσε καμμία οδηγία ή εξέφρασε επιθυμία στους δικαστικούς λειτουργούς της Ζακύνθου για το πώς θα χειριστούν μια υπόθεση.

Προφανώς, παραδειγματίζεστε από τις δικές σας παρεμβάσεις, δεν εννοώ προσωπικές, εννοώ του κόμματός σας και των προκατόχων σας σε διάφορα ζητήματα, αλλά και του ίδιου του Πρωθυπουργού. Θυμίζω, λοιπόν, τις παρεμβάσεις σας για το Ελληνικό, μία σπουδαία επένδυση. Θυμίζω την παρέμβαση για το Συμβούλιο της Επικρατείας με την παραίνεση του Πρωθυπουργού, όταν εκκρεμούσε η υπόθεση για τις τηλεοπτικές άδειες και βεβαίως τα πειθαρχικά συμβούλια, τα οποία έγιναν στον Άρειο Πάγο με τις εφέσεις κατά των πρωτοδικών αποφάσεων του τότε Υπουργού, ο οποίος έχει μεν δικαίωμα να κάνει έφεση….

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** ...(δεν ακούστηκε)

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι δική σας, του προκατόχου σας.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μα, είναι δικαίωμα του.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, το είπα. Μην με διακόπτετε, θα χάσουμε τον χρόνο και έχουμε πάρα πολλά θέματα.

Αυτή η παρέμβαση δεν αφορούσε θέμα θεσμικό, αλλά μια φραστική διένεξη και τοποθέτηση του προϊσταμένου της εισαγγελίας σχετικά με την Πρόεδρο του Αρείου Πάγου.

Ήταν ένα δικό τους προσωπικό θέμα, το οποίο βεβαίως, δεν άπτετο των θεσμών, πολύ δε περισσότερο που τότε που έγινε αυτή η παρέμβαση, δεν υπήρχε δικαιοδοτικό δικαίωμα στους προέδρους των ανωτάτων δικαστηρίων να ασκούν και πειθαρχικό έλεγχο. Συνεπώς θα έπρεπε να είμαστε λίγο πιο προσεκτικοί στο θέμα αυτό για το ποιοι κάνουν τις παρεμβάσεις, για να μην μπούμε και σε άλλα θέματα.

Τώρα έρχομαι στο «παρών» για το βοήθημα που είπατε εσείς και η κ. Βάκη. Το «παρών» που είπε η Νέα Δημοκρατία στο βοήθημα, δεν σημαίνει ότι καταψηφίσαμε το βοήθημα. Σημαίνει ότι καταψηφίσαμε την πολιτική σας, τις παλινωδίες σας. Σημαίνει ότι καταψηφίσαμε όλον τον σχεδιασμό σας και για την υπονόμευση, η οποία έγινε στη διαπραγμάτευση και την καιροσκοπική πολιτική σας στα ζητήματα αυτά, τα οποία αφορούν τη λειτουργία του κράτους δικαίου και τις κοινωνικές παροχές. Πολύ περισσότερο, δεν μπορείτε να επαίρεστε γι’ αυτό που κάνετε, όταν επί κυβερνήσεως Σαμαρά καταψηφίζατε παρόμοιες διατάξεις της Νέας Δημοκρατίας.

Τώρα, ακόμα κι αν είναι έτσι τα πράγματα, γιατί δεν φέρνετε και τον μειωμένο ΦΠΑ που έχετε εξαγγείλει; Το έχει πει ο Πρωθυπουργός. Η Βουλή θα κλείσει σε λίγες ημέρες και δεν βλέπουμε να έρχεται ακόμα ο ΦΠΑ. Η Νέα Δημοκρατία πρώτη έθεσε το ζήτημα της επαναφοράς του ΦΠΑ. Και ο αρμόδιος τομεάρχης μας επί των οικονομικών, ο κ. Βεσυρόπουλος, έχει κάνει μια αναλογιστική μελέτη τι επιβαρύνσεις θα έχει η επαναφορά του, η οποία δεν είναι τόσο σημαντική, όσον αφορά τη νησιωτική πολιτική. Κι έρχεστε τώρα και επαίρεστε ότι κάνετε μια παραχώρηση στα νησιά για κάτι που είχαν. Δηλαδή τι τους λέτε; Τους λέτε: «Σας παίρνουμε κάτι, σας το δίνουμε πίσω και πρέπει να είναι και υποχρεωμένοι και να χαίρονται για κάτι που είχαν».

Εμείς, όταν ετέθη το θέμα του ΦΠΑ επί κυβερνήσεως Σαμαρά, βάλαμε κόκκινη γραμμή και είπαμε «δεν ψηφίζεται, δεν θα περάσει αυτό», δηλαδή η κατάργησή του. Και αυτό ακριβώς έγινε.

Έρχεστε τώρα δηλαδή, το καταργείτε, λέτε ότι το επαναφέρετε και πρέπει να είναι και υποχρεωμένοι οι νησιώτες. Ε όχι! Φέρτε τον ΦΠΑ και δηλώνουμε εδώ κατηγορηματικά ότι σύσσωμη η Κοινοβουλευτική Ομάδα της Νέας Δημοκρατίας θα το υπερψηφίσει. Ιδού η Ρόδος ιδού και το πήδημα.

Τώρα, όσον αφορά τη Γενική Συνέλευση ΕΔΕ, για ότι είπατε. Ο κ. Μητσοτάκης υπερασπίστηκε στην ένωση - ήσασταν παρών - την ανεξαρτησία της δικαιοσύνης με αυτά τα οποία έγιναν και βλέπετε ότι και το χειροκρότημα που εισέπραξε ήταν και έντονο και παρατεταμένο. Βεβαίως, και ειπώθηκε το ζήτημα για το ωράριο και τις διακοπές. Είναι ζητήματα που άλλοι φορείς της δικαιοσύνης έχουν θέσει κατά καιρούς και σε εμένα όταν ήμουν Υπουργός Δικαιοσύνης, οι τομεάρχες δικαιοσύνης, αλλά και στους τομεάρχες. Και πράγματι, άλλοι παράγοντες στις δίκες έχουν κάνει μια συζήτηση για το ωράριο και για τις διακοπές.

Ο κ. Μητσοτάκης όμως – διαβάστε καλά τις δηλώσεις του - δεν είπε ότι είναι υπέρ επεκτάσεως του ωραρίου ή καταργήσεως των διακοπών. Είπε ότι αυτά τα ζητήματα θα εξεταστούν εν καιρώ. Παρακαλώ πολύ να ανατρέξετε στις δηλώσεις του. Είναι μαγνητοσκοπημένες.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Καταλάβαμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μην διακόπτετε. Αφήστε τον ομιλητή να ολοκληρώσει.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ ήσασταν εκεί και να είστε πολύ προσεκτικός.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κάνετε συνεχώς υποδείξεις…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Αθανασίου, συνεχίστε.

**ΧΑΡΑΛΑΜΠΟΣ ΑΘΑΝΑΣΙΟΥ:** Ακριβώς έτσι είναι.

Όσον αφορά τώρα την τοποθέτηση του προεδρείου της Ένωσης Δικαστών και Εισαγγελέων στο ζήτημα, το οποίο αναφέρετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα κι εγώ τα τέσσερα λεπτά του φίλου, κ. Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν είμαι φίλος του κ. Αθανασίου. Αυτό το savoir vivre να το ξεχάσετε.

**ΠΡΟΕΔΡΕΥΩΝ (Γεώργιος Λαμπρούλης):** Να τα κάνουμε λιγότερα, κύριε Αθανασίου.Συνεχίστε.

**ΧΑΡΑΛΑΜΠΟΣ ΑΘΑΝΑΣΙΟΥ:** Είχα και διακοπές…

**ΠΡΟΕΔΡΕΥΩΝ (Γεώργιος Λαμπρούλης):** Εντάξει υπολογίζονται και οι διακοπές.

**ΧΑΡΑΛΑΜΠΟΣ ΑΘΑΝΑΣΙΟΥ:** Ακούστε να δείτε, μπορεί να μην σας είναι αρεστό το νέο διοικητικό συμβούλιο της Ένωσης Δικαστών και Εισαγγελέων αλλά είναι ένα συμβούλιο με έναν νέο πρόεδρο και ένα νέο προεδρείο ενωτικό, αποφασιστικό και διακρίνεται για τη σύνεσή του. Ύστερα από τρεισήμισι χρόνια είναι ένα καινούργιο προεδρείο, το οποίο δεν μπαίνει σε κομματικές λογικές. Και επανέφερε την ηρεμία στο δικαστικό σώμα. Δεν είναι προεδρείο το οποίο εκτελεί, ώστε να είναι αρεστό στην Κυβέρνησή σας. Και βεβαίως, δεν είναι ένα προεδρείο το οποίο στέλνει επιστολές στον κ. Γιούνκερ.

Τώρα, όσον αφορά ένα άλλο ζήτημα το οποίο ήθελα να θίξω, νόμιζα ότι το είχαμε ξεπεράσει χθες το βράδυ, αλλά βλέπω ότι επιμένετε και βγάλατε μια ανακοίνωση, κύριε Υπουργέ, μαζί με τον Υπουργό Προστασίας του Πολίτη, που αφορά το θέμα του Αφγανού.

Για να ξεκαθαρίσουμε το θέμα αυτό, οι διατάξεις που πέρασε η Νέα Δημοκρατία, όταν είχα την τιμή να είμαι Υπουργός Δικαιοσύνης, που μπορούσε να βγει κάποιος έξω με τα 2/5, ρητά εξαιρούσε αδικήματα τα οποία είχαν σχέση με τη ληστεία, με ανθρωποκτονίες από πρόθεση, με αρπαγές, με τα αδικήματα κατά της γενετήσιας ελευθερίας.

Το νομοθέτημα που περάσατε εσείς το 2015 δεν τα εξαιρεί όλα αυτά τα αδικήματα. Συνεπώς, ο συγκεκριμένος κατηγορούμενος διέπραξε απόπειρα ανθρωποκτονίας και ληστεία, πράγμα το οποίο ήταν εξαίρεση. Με τον δικό μου νόμο δεν θα ήταν έξω τώρα. Παρά ταύτα, με ευεργετικές διατάξεις τις οποίες ψηφίσατε και είχαμε τις αντιρρήσεις μας, είναι έξω.

Εγώ δεν λέω ότι δεν έπρεπε να υπάρχει ο νόμος αυτός. Να υπάρχει ο νόμος όπως τον κάναμε εμείς, όχι τα αδικήματα που έχουν μεγάλη κοινωνική απαξία, τα οποία τότε καυτηριάσαμε και στη Βουλή, αλλά δυστυχώς δεν εισακουστήκαμε και να τα αποτελέσματα σήμερα.

Και βεβαίως, δεν μπορεί να πανηγυρίζουμε εμείς για τα αποτελέσματα. Λυπούμεθα, όμως, γιατί εκτίθεται η χώρα και στο εξωτερικό. Είδατε τι έγινε με τη δολοφονία της κόρης του Γερμανού διπλωμάτη. Και μη μου πείτε αυτό που είπατε χθες ότι ήταν ανήλικος. Για τους μη νομικούς, πρέπει να σας πω το εξής. Η επιμέτρηση της ποινής αφορά το δικαστήριο που την επέβαλε. Το δικαστήριο έκρινε, όταν δίκαζε τον συγκεκριμένο κατηγορούμενο που ήταν ενήλικος, ότι δεν αρκούν τα αναμορφωτικά μέτρα και του έβαλε κάθειρξη δέκα ετών.

Συνεπώς καμμία ευνοϊκή διάταξη δεν υπάρχει ούτε στο νομοθέτημα που είχα την τιμή εγώ να ψηφίσω ούτε στο νομοθέτημα του κ. Παρασκευόπουλου, διότι τέτοια διάταξη δεν υπάρχει στη συγκεκριμένη περίπτωση, πολύ περισσότερο που ο νόμος ήταν περιορισμένης ισχύος. Ίσχυσε μόνο για τα αδικήματα κατά την ψήφιση του νόμου, όσοι εξέτιαν ποινή μέχρι δέκα ετών, μόνο για ένα περιορισμένο χρονικό διάστημα. Και δεν μπορώ να ακούω αυτές τις υπερβολές ότι δήθεν έχει σχέση με την ανηλικότητα. Καμμία απολύτως σχέση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, ολοκληρώστε.

**ΧΑΡΑΛΑΜΠΟΣ ΑΘΑΝΑΣΙΟΥ:** Τώρα, επειδή έχω πάρα πολλά να πω, τα είπα στην επιτροπή, για τον Πτωχευτικό Κώδικα που είναι ένας νόμος θεσμικός και είχα πάρα πολλά να πω ακόμα, τα οποία θα βοηθούσαν και το Υπουργείο, θα μείνω σε δύο διατάξεις, γιατί δεν έχω χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Είναι και η συζήτηση επί των άρθρων τη Δευτέρα, κύριε Αθανασίου, κι εκεί μπορείτε να ξεδιπλώσετε τις απόψεις σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα ήθελα μισό λεπτά. Μπορεί να διευκολύνει και τον Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Φτάσαμε στα έντεκα λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Έντεκα λεπτά μίλησαν οι άλλοι.

**ΠΡΟΕΔΡΕΥΩΝ (Γεώργιος Λαμπρούλης):** Επικαλείστε την καλοσύνη, την ανοχή του Προεδρείου. Όχι εσείς, όλοι οι προηγούμενοι.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω με τις δύο διατάξεις. Θα αναφερθώ στο άρθρο 17 και στο άρθρο 56Α.

Ακούστε. Όσον αφορά το άρθρο 17, που αφορά τις σχέσεις της διοικητικής δίκης – είναι νομικό το θέμα -, ποινικής και πολιτικής δίκης, η πρώτη παράγραφος υπήρχε, ότι «τα δικαστήρια δεσμεύονται από τις αποφάσεις των πολιτικών δικαστηρίων ως προς όλους». Αυτό υπήρχε και στο προηγούμενο νομοθετικό καθεστώς. Είχα πάντοτε τις αντιρρήσεις μου πάνω σε αυτό. Γιατί; Διότι δεν μπορεί να λέμε ότι μια απόφαση πολιτικού δικαστηρίου δεσμεύει και ισχύει έναντι όλων.

Για παράδειγμα έχω μία διεκδικητική αγωγή….

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Αθανασίου. Συγνώμη, όχι παράδειγμα. Ολοκληρώσατε εδώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν το λέω, ωραία.

**ΠΡΟΕΔΡΕΥΩΝ (Γεώργιος Λαμπρούλης):** Μα, με συγχωρείτε, δικαίως θα θέλουν οι υπόλοιποι ομιλητές να φτάσουν τα εντεκάμισι λεπτά, όπως εσείς ζητήσατε τα τέσσερα λεπτά του κ. Τριανταφυλλίδη.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα είχα τελειώσει, Πρόεδρε, τώρα.

**ΠΡΟΕΔΡΕΥΩΝ (Γεώργιος Λαμπρούλης):** Δείχνουμε καλοσύνη και υποδομή, αλλά κάποια στιγμή και το Προεδρείο θα πρέπει να πάρει και μέτρα.

**ΧΑΡΑΛΑΜΠΟΣ ΑΘΑΝΑΣΙΟΥ:** Στο δεύτερο, που αφορά το ποινικό – ακούστε το αυτό - δείτε το, γιατί θα δημιουργήσετε μεγάλα νομολογιακά προβλήματα. Βάλτε υποχρεωτική αναστολή στη ποινική δίκη, όσο εκκρεμεί η διοικητική δίκη, μέχρι να περατωθεί αυτή, γιατί θα βγουν αντιφατικές αποφάσεις. Κι αυτά σας τα λέω από την εμπειρία μου στη νομολογία.

Και το τέλος, και ολοκληρώνω, όσον αφορά το άρθρο 56Α για την δεκαετή παραγραφή, εγώ, φιλοσοφικά, δεν έχω αντίρρηση να μπει η δεκαετής παραγραφή, παρά τις επικρίσεις που ακούστηκαν. Συμφωνώ, γιατί πράγματι έτσι είναι.

Για να μην υπάρχει, όμως, η παραμικρή υπόνοια ότι είναι φωτογραφική διάταξη για συγκεκριμένες υποθέσεις, βάλτε τις να ισχύουν από εδώ και πέρα. Δηλαδή, να μην καταλαμβάνει τις εκκρεμείς υποθέσεις. Ακούστε. Αν θέλετε επιτάχυνση, – και με το συλλογισμό αυτόν συμφωνώ - βάλτε τον περιορισμό αυτόν, για να μην μπορεί κανείς να σας πει ότι είναι φωτογραφική διάταξη, δηλαδή ότι ο καταλογισμός γίνεται εντός του έτους, από εδώ και πέρα. Τότε μόνο θα μπορούσαμε να τη ψηφίσουμε κι εμείς.

Ευχαριστώ πολύ. Δυστυχώς, δεν μπόρεσα να αναφερθώ και σε άλλα θέματα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, σας παρακαλώ μία διευκρίνιση.

Αυτό το τελευταίο που είπε ο κ. Αθανασίου, είναι θέση του κόμματος της Νέας Δημοκρατίας; Θέλουμε απάντηση.

**ΧΑΡΑΛΑΜΠΟΣ ΑΘΑΝΑΣΙΟΥ:** Προσωπική άποψη.

**ΠΡΟΕΔΡΕΥΩΝ (Γεώργιος Λαμπρούλης):** Θέσατε ένα ερώτημα, κύριε Υπουργέ. Τελειώσατε;

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, εννοώ ότι αυτή η διάταξη μπορεί, για να μην κατηγορηθούν, να ισχύει από εδώ και πέρα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να μας πείτε τι είχατε ψηφίσει εσείς.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, είμαστε συνηθισμένοι, κύριε Αθανασίου, στις κοκορομαχίες για κάθε τι το επιστητό ανάμεσα στην Κυβέρνηση και την Αντιπολίτευση. Και βεβαίως η αφορμή δόθηκε…

**ΧΑΡΑΛΑΜΠΟΣ ΑΘΑΝΑΣΙΟΥ:** Μην το λέτε αυτό για μένα. Δεν αρμόζει στον χαρακτήρα μου, ούτε στην παράδοση που έχω στη Βουλή.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε.

Κύριε Αθανασίου, πόσα λεπτά θα θέλατε να μιλήσετε; Φτάνει τώρα. Με συγχωρείτε, γιατί διακόπτετε; Είναι Κοινοβουλευτικός Εκπρόσωπος και τον διακόπτετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν αναφέρθηκα σε κανέναν προσωπικά, σας παρακαλώ πάρα πολύ! Λέω ότι πρέπει να σταματήσετε να μιλάτε, τουλάχιστον όταν ο ομιλητής είναι στο Βήμα.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν μίλησα εγώ σε εσάς.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Στον Υπουργό δεν μιλάγατε; Δεν κάνατε θόρυβο; Με συγχωρείτε πάρα πολύ, τι άλλο θέλετε να κάνετε;

**ΧΑΡΑΛΑΜΠΟΣ ΑΘΑΝΑΣΙΟΥ:** Το λέτε σε εμένα που ξέρετε πόσο σας σέβομαι και σας εκτιμώ;

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, ηρεμήστε, κύριε Αθανασίου.

Συνεχίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν μπορώ να καταλάβω.

Λέω ότι από τις κοκορομαχίες είμαστε συνηθισμένοι και με την κάθε παραμικρή αφορμή είτε από μεριά της Κυβέρνησης είτε της Αντιπολίτευσης. Και η αφορμή δόθηκε με αυτό το βοήθημα το οποίο δώσατε χθες στους χαμηλοσυνταξιούχους. Και αυτό τι ήταν; Ένα πολύ μικρό μέρος απ’ όλα αυτά που τους έχετε κλέψει και Νέα Δημοκρατία - ΠΑΣΟΚ και ΣΥΡΙΖΑ - ΑΝΕΛ. Και θα συνεχίσετε να τους παίρνετε τα χρήματα.

Και έχει το θράσος να μιλάει η Κυβέρνηση για δέκατη τρίτη σύνταξη. Ποια δέκατη τρίτη σύνταξη; Είναι ένα εφάπαξ βοήθημα. Εδώ δεν ψηφίσατε – εσείς δεν τον ψηφίσατε;- το νόμο Κατρούγκαλου που λέει ότι δικαιούνται δώδεκα συντάξεις; Δώδεκα συντάξεις δικαιούνται οι συνταξιούχοι. Από πουθενά δεν προκύπτει η δέκατη τρίτη σύνταξη. Και λέτε ότι δίνετε και πολλαπλάσια από αυτά που τους έχετε πάρει;

Μα δεν πρόλαβε να ψηφιστεί η συγκεκριμένη τροπολογία, αυτό το βοήθημα των 600 εκατομμυρίων και βγαίνει η υπουργική εγκύκλιος του Υπουργείου Εργασίας για το πώς θα περικοπεί το ΕΚΑΣ από 20 έως 22 Δεκέμβρη σε διακόσιες πενήντα χιλιάδες οικογένειες. Θα τους μειωθεί κατά 50%, με αποτέλεσμα το 2017 οι χαμηλοσυνταξιούχοι μόνο και μόνο από το ΕΚΑΣ να χάσουν περίπου 500 εκατομμύρια. Και έχετε το θράσος να λέτε ότι τους δίνετε κάτι, όταν πριν από μία εβδομάδα ψηφίσατε τον προϋπολογισμό, που προβλέπει αποδόσεις από νέα μέτρα ύψους 4 δισεκατομμυρίων. Τα 3 δισεκατομμύρια είναι από φορολογία και το 1 δισεκατομμύριο από μείωση δαπανών.

Και ισχυρίζεστε ότι τα πρωτογενή πλεονάσματα δεν είναι αιματοβαμμένα; Σε ποιον το λέτε; Το είπε και η κ. Βάκη. Πόσα εισπράξατε από το 1 δισεκατομμύριο που είπε ο κ. Τριανταφυλλίδης τα τελευταία τρία χρόνια που βεβαιώθηκαν; Τι εισπράχθηκε; Εισπράχθηκε το 10%; Φτάνει αυτό για να πείτε ότι είναι τα 4 δισεκατομμύρια παραπάνω πρωτογενές πλεόνασμα που έχει το ενδεκάμηνο, όταν αυτά είναι φόροι και πάλι φόροι που τους πληρώνει ο λαός, όταν αυτά είναι μειώσεις στις δαπάνες στην υγεία, στην παιδεία, στην κοινωνική ασφάλιση που με τον έναν ή με τον άλλον τρόπο βγαίνουν πάλι από την τσέπη των λαϊκών εισοδημάτων;

Τους παίρνετε δηλαδή 100 και τους επιστρέφετε 10. Και τους λέτε να είναι και ευχαριστημένοι που τους επιστρέψατε και τα 10 από τα 100 που τους κλέψατε. «Και μην σας νοιάζει, έχει ο Θεός. Στο μέλλον θα πάρετε και άλλα!».

Μα σοβαρολογείτε; Όταν είναι σε εξέλιξη η δεύτερη αξιολόγηση στα πλαίσια του τρίτου μνημονίου που προβλέπει νέα μέτρα για το επόμενο χρονικό διάστημα, διαπραγματεύεστε; Όταν αυτή η μάχη των μαχών που λέτε ότι δίνετε για το ελληνικό κεφάλαιο, για τους ελληνικούς μονοπωλιακούς ομίλους, για την απομείωση του χρέους, θα σημαίνει αντιλαϊκά μέτρα πρωτογενών πλεονασμάτων τουλάχιστον για μια δεκαετία;

Και έρχεστε και καλλιεργείτε, τι; Την εντύπωση ότι «κοιτάξτε να δείτε, οσονούπω, που φτάνει η ανάπτυξη, θα δώσουμε και κάτι σε εσάς». Σε ποιον λέτε αυτά τα ψέματα;

Βεβαίως βρίσκετε και τα κάνετε, γιατί και με τη στάση της η Αξιωματική Αντιπολίτευση σάς διευκολύνει, που θέλει να είναι βασιλικότερη του βασιλέως, υποταγμένη στα κελεύσματα και στις απαιτήσεις των δανειστών και των θεσμών.

Αλλά από την άλλη μεριά είτε η Νέα Δημοκρατία είτε το ΠΑΣΟΚ να αγωνιούν για τους χαμηλόμισθους όταν τα δικά τους μέτρα, τα δικά τους νομοθετήματα ήταν αυτά που ξεθεμελίωσαν την αγορά εργασίας, που την ελαστικοποίησαν, που διαμόρφωσαν αυτόν τον εργασιακό Μεσαίωνα με το να λέει σήμερα ο Υπουργός ότι είναι εκατόν είκοσι πέντε χιλιάδες εργαζόμενοι που αμείβονται κάτω από τα 100 ευρώ;

Τίνος είναι αποτέλεσμα; Μόνο της πολιτικής των ΣΥΡΙΖΑ - ΑΝΕΛ είναι; Δεν είναι και της Νέας Δημοκρατίας-ΠΑΣΟΚ αποτέλεσμα; Πάνω σε αυτά μέτρα τα αντεργατικά, αντιλαϊκά των προηγούμενων κυβερνήσεων δεν πάτησε η σημερινή Κυβέρνηση και έφερε το τρίτο μνημόνιο; Μα, αυτά είναι προϋπόθεση για να θωρακιστεί η ανταγωνιστικότητα και η καπιταλιστική κερδοφορία, πολύ φθηνός εργαζόμενος χωρίς εργασιακά και ασφαλιστικά δικαιώματα.

Άρα λοιπόν, για να διατηρηθεί η ανάπτυξη, την οποία ευαγγελίζεται η Κυβέρνηση, χρειάζεται να ματώνει εσαεί η εργατική τάξη και τα υπόλοιπα λαϊκά στρώματα στον βωμό της ανταγωνιστικότητας και της κερδοφορίας. Δεν μπορεί να γίνει από πουθενά άλλου. Και από αυτήν την άποψη και το σημερινό νομοσχέδιο σε αυτά τα πλαίσια εντάσσεται. Δηλαδή, υλοποίηση των προαπαιτούμενων, για να κλείσει η δεύτερη αξιολόγηση, διαμόρφωση ενός πιο ευνοϊκού περιβάλλοντος για τους επιχειρηματικούς ομίλους.

Και απ’ αυτήν την άποψη εννοιολογικά - που είπε η κ. Βάκη - δεν είναι ουδέτερο. Βεβαίως, το νομοσχέδιο δεν είναι ουδέτερο, αλλά είναι ταξικό, είναι αντιλαϊκό νομοσχέδιο και στους τρεις μεγάλους άξονες τους οποίους έχει και στον Πτωχευτικό Κώδικα και στην οικειοθελή αποκάλυψη των αδήλωτων εισοδημάτων και στις ηλεκτρονικές συναλλαγές. Εξυπηρετεί συγκεκριμένα ταξικά συμφέροντα και στον Πτωχευτικό Κώδικα.

Έχει προοδευτικό πρόσημο στον Πτωχευτικό Κώδικα; Μα, δεν φιλελευθεροποιεί ακόμα περισσότερο τις διατάξεις; Δεν διευκολύνει τους επιχειρηματικούς ομίλους να προχωρήσουν γρήγορα στην πτωχευτική διαδικασία και να απαλλαγούν οι ιδιοκτήτες πτωχευμένων επιχειρήσεων για να ξαναμπορέσουν να κάνουν νέες επενδύσεις; Δεν βάζει τις τράπεζες πρώτα απ’ όλα να ελέγχουν την όλη αυτή διαδικασία και να είναι οι πρώτες οι οποίες θα αποζημιωθούν; Και δεν είναι μια προσπάθεια πολύ συγκεκριμένη να περιοριστούν οι ζημιές από την καταστροφή κεφαλαίων και να μπορέσουν να αξιοποιηθούν τα περιουσιακά στοιχεία των πτωχευμένων επιχειρήσεων για να αλλάξουν χέρια, να δοθούν σε άλλους επιχειρηματίες;

Και οι εργαζόμενοι με τις αποζημιώσεις τους πού μπαίνουν, σε τι διαδικασία; Πουθενά, πετιούνται απέξω. Αν φτάσουν και αν περισσέψουν, γιατί αυτό λέει και ο νέος Πτωχευτικός Κώδικας, που ψηφίσατε. Δηλαδή, προηγούνται οι τράπεζες ακολουθεί το κράτος και μετά οι εργαζόμενοι αν έχουν απαιτήσεις από τις πτωχευμένες επιχειρήσεις.

Ποιον λοιπόν, εξυπηρετεί ο νέος Πτωχευτικός Κώδικας; Τι διευκολύνει; Διευκολύνει ακριβώς, μέσα από αυτήν τη διαδικασία, την εξαγορά των πτωχευμένων επιχειρήσεων, άρα ακόμα μεγαλύτερη μεγέθυνση των επιχειρηματικών ομίλων.

Αντίστοιχης λογικής είναι και η οικειοθελής αποκάλυψη των αδήλωτων εισοδημάτων. Από ποιους; Από τον άνεργο είναι αυτά; Τι είναι αυτά; Είναι νομιμοποίηση μαύρου χρήματος. Διευκολύνετε να νομιμοποιηθεί το μαύρο χρήμα, που προήλθε από μαύρη οικονομική δραστηριότητα. Και μάλιστα όχι μόνο αυτός ο οποίος αυτόβουλα, αλλά ακόμα και σε αυτόν που έχει ξεκινήσει ο έλεγχος ή που του έχουν σταλεί δελτία ότι «θα σου γίνει έλεγχος» να έχει αυτές τις ευνοϊκές ρυθμίσεις.

Και φτάνει ο Σύνδεσμος Βιομηχάνων Αττικής και Πειραιώς να ζητάει και άλλα, να ζητάει, δηλαδή, να ενταχθούν σε αυτά τα μέτρα, σε αυτές τις ρυθμίσεις ακόμα και αυτοί που έχουν πάρει φύλλα οριστικού προσδιορισμού των προστίμων και των τελών. Όλοι, δηλαδή, να μπορούν να ενταχθούν. Ποιον εξυπηρετεί, λοιπόν, αυτό; Υπέρ ποιανού είναι; Είναι υπέρ όλων αυτών, που τα προηγούμενα χρόνια, ακόμα και τώρα, κερδοσκοπούν στις πλάτες των εργαζόμενων και των υπόλοιπων λαϊκών στρωμάτων. Αυτούς διευκολύνετε επί της ουσίας.

Αντίστοιχη λογική έχει και το ζήτημα των ηλεκτρονικών συναλλαγών, το πλαστικό χρήμα. Θέλετε να αντιμετωπίσετε τη φοροδιαφυγή και το λέτε αυτό όταν σκανδαλωδώς υπάρχουν αυτά τα προνόμια προς το μεγάλο κεφάλαιο και τα διατηρείτε και θα τα επεκτείνετε; Αυτό είναι το ζήτημα; Οι εφοπλιστές, άλλα τμήματα του κεφαλαίου, οι τριγωνικές συναλλαγές, η λειτουργία των φορολογικών παραδείσων, η νόμιμη φοροαποφυγή που έχει το μεγάλο κεφάλαιο και που εσείς στο πλαίσιο της μείωσης των πρωτογενών πλεονασμάτων λέτε ότι πρέπει να μειώσετε ακόμη περισσότερο την φορολογία τους; Εσείς το λέτε για τον φορολογικό ανταγωνισμό και σας πιέζουν, βεβαίως, και τα υπόλοιπα κόμματα της Αντιπολίτευσης «μειώστε τη φορολογία των επιχειρήσεων. Δεν βλέπετε τι γίνεται στη Βουλγαρία;» Και εκεί πάτε. Σε μια τέτοια λογική πάτε, να μειώσετε ακόμη περισσότερο τη φορολογία των νομικών προσώπων και μέσα από αυτή τη διαδικασία, όπου νόμιμα δίνετε το δικαίωμα στη μεγάλη φοροαποφυγή και υπάρχει και νομότυπα η μεγάλη φοροδιαφυγή, έρχεστε και λέτε εγώ θα πατάξω τη φοροδιαφυγή με το πλαστικό χρήμα.

Δεν είναι αυτό προς όφελος των τραπεζών; Όλες οι συνδιαλλαγές θα περνάνε μέσα από τις τράπεζες, πέρα από την καταγραφή. Άρα, το χρήμα θα παραμένει στις τράπεζες.

Προμήθεια δεν θα παίρνουν οι τράπεζες από αυτές τις συναλλαγές; Βεβαίως. Είναι προς όφελος των καταναλωτών η προμήθεια των τραπεζών ή προς όφελος των μικροεμπόρων, των μικρομαγαζατόρων, οι οποίοι θα βλέπουν ακόμη περισσότερο να τους μειώνεται ο τζίρος; Και δεν φτάνει που έχουν να πληρώσουν τον φόρο, τα ασφαλιστικά ταμεία, θα πληρώνουν και προμήθεια στις τράπεζες με βάση τον τζίρο, για να χρησιμοποιείται το πλαστικό χρήμα. Τους τιμωρείτε παραπάνω και από αυτή τη διαδικασία συγκεντρώνεται η αγορά, θα συγκεντρωθεί η αγορά σε όλο και λιγότερα χέρια, γιατί πραγματικά δεν θα μπορούν να ανταποκριθούν. Τους δίνετε ακόμα μια σπρωξιά παραπέρα, για να μην μπορούν να ανταποκριθούν οι επαγγελματίες, οι αυτοαπασχολούμενοι, οι μικροέμποροι σε αυτές τις διαδικασίες του πλαστικού χρήματος και όλων αυτών των εξελίξεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Τελειώνω με το άρθρο 52, που έγινε μια συζήτηση.

Κύριε Υπουργέ, για το άρθρο 52 έχει ζητήσει ακόμη και η ίδια η ΓΣΕΕ την απόσυρσή του και δεν μπορείτε να το παίζετε εδώ πέρα ότι σκέφτεστε τους δικηγόρους, όταν με τα δικά σας μέτρα δεν τους σκεφτήκατε. Ούτε με το ασφαλιστικό σκεφτήκατε τους δικηγόρους ούτε με τον ΦΠΑ τούς σκεφτήκατε. Από αυτήν την άποψη, και εμείς σε αυτό το πλαίσιο ζητάμε - δεν θα το ψηφίσουμε, θα ψηφίσουμε «παρών» - να ξανασκεφτείτε το συγκεκριμένο άρθρο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καραθανασόπουλο.

Τον λόγο έχει ο κ. Γερμενής από την Χρυσή Αυγή.

**ΓΕΩΡΓΙΟΣ ΓΕΡΜΕΝΗΣ:** Το νομοσχέδιο για τις ηλεκτρονικές συναλλαγές σέρνεται εδώ και μήνες στα συρτάρια των Υπουργείων, γιατί αποτελούσε αντικείμενο συναλλαγής τόσο για το όριο των χρημάτων που θα περιλαμβάνουν όσο και για το ποιες από αυτές θα λαμβάνονται υπ’ όψιν για τις ατομικές δαπάνες του φορολογούμενου.

Μετά την εγκληματική αφαίμαξη των τραπεζών από τα χρήματα των ανακεφαλαιοποιήσεων στις οποίες οι ίδιοι οι πολίτες συμμετείχαν μέσω της φορολογίας τους και τον περιορισμό της κίνησης των κεφαλαίων που επιβλήθηκε από τις γελοίες πολιτικές της Κυβέρνησης του ΣΥΡΙΖΑ, το επόμενο στάδιο για την ολοκληρωτική άλωση των περιουσιών των Ελλήνων είναι η εξαφάνιση του φυσικού χρήματος και η αντικατάστασή του με το πλαστικό χρήμα.

Η Κυβέρνησή σας, υπηρέτης της νέας τάξης πραγμάτων, κατόρθωσε αυτό που χρόνια προσπαθούσαν ανεπιτυχώς οι νεοταξίτες ακόμα και στις πλέον καπιταλιστικές χώρες, την αντικατάσταση του φυσικού χρήματος με ηλεκτρονικό, έτσι ώστε να ελεγχθεί κάθε μορφή συναλλαγής και μέσω αυτής κάθε δραστηριότητα. Ούτε στις ΗΠΑ ούτε σε καμμία άλλη προοδευμένη τεχνολογικά ευρωπαϊκή χώρα δεν έχει απαγορευθεί, με τον τρόπο που εσείς νομοθετείτε, το δικαίωμα του πολίτη να επιλέγει μόνος του τον τρόπο εξόφλησης της οφειλής του. Μόνο εσείς, με το δήθεν ηθικό πλεονέκτημα της Αριστεράς, έχετε ξεπεράσει σε καπιταλιστική νοοτροπία ακόμα και τους σκληρότερους εκπροσώπους των αγορών, επιβάλλοντας τέτοιας μορφής ολοκληρωτικές μεθόδους στις συναλλαγές.

Το νομοσχέδιο με τα εν λόγω άρθρα 62 και 67 επεκτείνει με άλλοθι την πάταξη της φοροδιαφυγής τις ηλεκτρονικές συναλλαγές - και μάλιστα με υποχρεωτικό και όχι δυνητικό τρόπο - σε ολοένα και μεγαλύτερο εύρος οικονομικών συναλλαγών με τρόπο ώστε να καθίσταται απαγορευτική η χρήση φυσικού χρήματος.

Την ίδια στιγμή που επεκτείνεται το σύστημα αυτό, ο πάροχος υπηρεσίας, κατάστημα, ελεύθερος επαγγελματίας, μετατρέπεται σε υποχείριο των τραπεζών, αφού δεν προβλέπεται καμμία απολύτως ελάφρυνση με τη χρησιμοποίηση των συσκευών POS, οι οποίες λειτουργούν κυρίως προς όφελος των τραπεζών με τις υπέρογκες προμήθειες που εισπράττουν. Και γνωρίζουμε ότι ακόμα και οι περιπτεράδες όταν πουλάνε ένα πακέτο τσιγάρα δεν κερδίζουν τίποτα από αυτήν την πώληση. Πάνω σε αυτό θα βάλετε να γίνεται χρήση του POS; Θα μπαίνουν και μέσα οι άνθρωποι. Πόσα κερδίζει ένας περιπτεράς όταν πουλάει ένα πακέτο τσιγάρα; Κερδίζει περίπου 0,5 ευρώ, 0,7 ευρώ.

Αν πράγματι η Κυβέρνησή σας ενδιαφερόταν για τα έσοδα και αν πράγματι ήταν εναντίον των τραπεζικών πρακτικών, θα έπρεπε από την πρώτη ημέρα με τα capital control να έχετε υποχρεώσει με ανάλογο νόμο τις τράπεζες να δέχονται τις ηλεκτρονικές συναλλαγές με ελάχιστες έως μηδενικές προμήθειες και όχι να απειλείτε με πρόστιμο 1.000 ευρώ τους επαγγελματίες που δεν συμμορφώνονται, όπως κάνετε σήμερα με αυτό το απαράδεκτο νομοσχέδιο.

Οι ρυθμίσεις για την πραγματοποίηση των δαπανών απόκτησης αγαθών με ηλεκτρονικό χρήμα και υποτιθέμενη μείωση του ποσοστού φόρου σε όσους το χρησιμοποιούν έχει προβλεφθεί με τέτοιον τρόπο που εκτός τού ότι δεν μπορεί να είναι λειτουργικός, αφού υποχρεώνει τον καταναλωτή να δαπανήσει υπέρογκο ποσοστό του εισοδήματός του, επιπλέον, τον εξαναγκάζει να το κάνει υποχρεωτικά. Διαφορετικά, τον επιβαρύνει με ποσοστό φόρου που μπορεί να φτάσει μέχρι και το 22%.

Αλήθεια, τι είδους κίνητρο είναι αυτό που επιβάλλει χαράτσι εάν δεν ξοδέψεις τα χρήματά σου με πλαστικό χρήμα; Ποιος «φωτεινός εγκέφαλος» του οικονομικού σας επιτελείου είναι εκείνος που σκέφθηκε πως για να λάβει κάποιος φορολογούμενος την ελάφρυνση, θα πρέπει να χρησιμοποιεί τις κάρτες για συγκεκριμένες μόνο αγορές και όχι για όσες θέλει εκείνος; Μπορείτε εδώ να δεσμευθείτε σήμερα ότι η χρήση των καρτών θα απαλλάσσει φορολογικά τους πολίτες όταν με αυτές πληρώνουν τα έξοδά τους για ΔΕΚΟ, ασφαλιστικά ταμεία, για σούπερ μάρκετ; Οι κάρτες θα χρησιμοποιούνται για όλα τα υπόλοιπα έξοδα του φορολογουμένου, ώστε το εισόδημά του τελικά, που απομένει στο τέλος του χρόνου, να έχει καταναλωθεί ολόκληρο;

Το άκρον άωτον της σταλινικού τύπου ιδεοληψίας σας φτάνει στο άρθρο 69, στο οποίο απαγορεύεται κάθε συναλλαγή με φυσικό χρήμα που υπερβαίνει τα 500 ευρώ, ενώ στο άρθρο 70 καθιερώνετε τη λοταρία, θεσμός που υφίσταται μόνο σε λίγες τριτοκοσμικές χώρες της Ασίας. Έτσι, λοιπόν, μαζί με τα καζίνα και τους κουλοχέρηδες, που μετά από αυτό το νομοσχέδιο θα φυτρώσουν σε κάθε γειτονιά, θεσμοθετείτε και τη λοταρία του Υπουργείου Οικονομικών. Αυτό είναι το περίφημο σχέδιό σας για ανάπτυξη; Με αυτόν τον τρόπο θα δημιουργήσετε πλεόνασμα;

Εάν πράγματι η Κυβέρνησή σας ήθελε να προασπίσει τα δημόσια έσοδα και να πατάξει τη φοροδιαφυγή, θα μπορούσε να εξαλείψει με τεχνικές μεθόδους το λαθρεμπόριο πετρελαίου, το λαθρεμπόριο τσιγάρων, τις εξαγωγές χρυσού. Έχει γεμίσει κάθε γειτονιά από μαγαζιά που γράφουν «Αγοράζουμε τον χρυσό». Ποια είναι η απόδοση των ελεγκτικών μηχανισμών σας στον τομέα αυτόν;

Επομένως η μοναδική σας μέριμνα είναι η πλήρης αφυδάτωση της αγοράς από ρευστό, το μάζεμα όλου του χρήματος στα χέρια των δανειστών, ώστε κάθε οικονομική δραστηριότητα να ελέγχεται υποχρεωτικά από αυτούς.

Τα 500ευρώ που επιβάλλει η Κυβέρνηση ως ανώτατο όριο συναλλαγών με χρήμα είναι προφανές ότι δεν μπορούν να αποδώσουν τίποτα στα ταμεία. Οι «μαύρες», παράνομες συναλλαγές θα συνεχίσουν να γίνονται και μάλιστα αυτοί που κατά καιρούς έκλεβαν το δημόσιο με τις επιχειρήσεις τους ή που ήταν στο αφορολόγητο είναι αυτοί που έκλεβαν με το πετρέλαιο ή έκλεβαν με τα τσιγάρα, έκλεβαν με τον χρυσό και αυτοί που δεν έχουν μέρος τόσα χρόνια στη δημόσια οικονομία της χώρας, που δεν πληρώνουν από την τσέπη τους, το ίδιο θα συνεχίσουν να κάνουν και τώρα με το πλαστικό χρήμα. Αυτοί θα πληρώνουν με πλαστικές κάρτες; Με μετρητά θα πληρώνουν.

Αντί, λοιπόν, να παρέχετε κίνητρα για την επένδυση όσων κεφαλαίων έχουν απομείνει και βρίσκονται κρυμμένα, δημιουργείτε ένα πρόσκομμα που αναχαιτίζει την όποια πιθανή αναπτυξιακή προοπτική. Και μάλιστα την ίδια στιγμή αρνείστε να εισπράξετε τα 600 εκατομμύρια ΦΠΑ από τη γερμανική κοινοπραξία που εκμεταλλεύεται το Αεροδρόμιο των Αθηνών και δεν έχετε φέρει μέχρι σήμερα καμμία ρύθμιση, καμμία φορολογική ενημερότητα αυτών των πολυεθνικών εταιρειών που βρίσκονται στην Ελλάδα για το τι φόρους πληρώνουν στο ελληνικό δημόσιο.

Είστε εσείς που ενώ με ευκολία στο ίδιο νομοσχέδιο νομοθετείτε για τα καζίνο και τους κουλοχέρηδες στα οποία ξεπλένεται άφθονο «μαύρο χρήμα», αρνείστε τις συναλλαγές άνω των 500 ευρώ για να διαφυλάξετε ότι αυτές θα παρακολουθούνται, για να μην σας ξεφύγει κανένα ευρώ από τον ΦΠΑ κάποιου φουκαρά ελεύθερου επαγγελματία.

Εμείς, αν ποτέ θελήσει ο Θεός, τέτοια νομοσχέδια θα τα εξαλείψουμε με ένα άρθρο.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθητές και μαθήτριες και τρεις συνοδοί-εκπαιδευτικοί από το Εσπερινό ΕΠΑΛ Κορίνθου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κεγκέρογλου από τη Δημοκρατική Συμπαράταξη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Χθες ολοκληρώθηκε στην Ολομέλεια η συζήτηση ενός πολύ σοβαρού νομοσχεδίου, που αφορούσε τη θεσμοθέτηση και την εφαρμογή σε όλη τη χώρα του εγγυημένου κοινωνικού εισοδήματος, ενός καινοτόμου θεσμού, που πράγματι θα βοηθήσει για την αντιμετώπιση της ακραίας φτώχειας, θα βοηθήσει τους ανθρώπους που βιώνουν τα δύσκολα και θα τα βιώνουν για σημαντικό διάστημα ακόμα.

Όμως, τη συζήτηση μονοπώλησε η ψήφιση ή μη της διάταξης για το κοινωνικό μέρισμα. Ενώ τις προηγούμενες ώρες και μέρες όλες οι πολιτικές δυνάμεις είχαν τοποθετηθεί θετικά για την καταβολή αυτού του κοινωνικού μερίσματος, που αποτελεί μικρό μέρος μόνο, μικρή αποκατάσταση της ζημιάς που έχουν υποστεί οι συνταξιούχοι, μετά την ανακοίνωση για τη διεξαγωγή ονομαστικής ψηφοφορίας, άλλα κόμματα άλλαξαν θέση, χωρίς να πάρουν νέα, και άλλα αποχώρησαν από τη Βουλή.

Τα δύο επιχειρήματα τα οποία επικαλέστηκε η Νέα Δημοκρατία και τα άλλα κόμματα ήταν, πρώτον, ότι διεξάγεται ονομαστική ψηφοφορία που δεν χρειαζόταν --κι αυτό έχει βάση σαφώς- και, δεύτερον, ότι δεν ήταν σύμφωνοι οι εταίροι, ότι υπήρχε πρόβλημα με τους εταίρους.

Σήμερα με μεγάλη έκπληξη από το Βήμα εδώ ακούστηκε, αλλά έμαθα ότι εκτός από τον κ. Αθανασίου και ο κ. Κικίλιας ανακοίνωσε ότι η Νέα Δημοκρατία θα ψηφίσει την τροπολογία, εφόσον έρθει, για την αναστολή της κατάργησης του μειωμένου ΦΠΑ στα νησιά.

Ερωτώ, αφού πω «καλώς τα παιδιά, καλώς τους»: Δεν ισχύει το κώλυμα της ονομαστικής, που θα διεξαχθεί τη Δευτέρα ή την Τρίτη, για το θέμα αυτό; Δεν ισχύει η μη συμφωνία -γιατί αυτό το θέμα είναι εκτός συμφωνίας πράγματι- με τους εταίρους τώρα;

Μαθαίνω ότι οι Βουλευτές οι νησιώτες -και με το δίκιο τους- είπαν: Όχι, άλλο. Δεν θα μπορούμε να πάμε στα νησιά. Δεν θα μπορούμε να κάνουμε Πάσχα στα νησιά. Θα πάθουμε τα ίδια που έχουν πάθει οι Βουλευτές του ΣΥΡΙΖΑ, που δεν μπορούν να πάνε στον τόπο τους. Πώς θα κάνουμε Χριστούγεννα; Και άλλαξε θέση η Νέα Δημοκρατία χωρίς να αρθούν τα αίτια, για τα οποία μας μιλούσε χθες. Οποίος λαϊκισμός, θα πω!

Το λέω και απευθύνομαι στη Νέα Δημοκρατία -κανονικά δεν έπρεπε να ασχοληθούμε-, διότι τα οργανωμένα συστηματάκια αντιγράφουν για άλλες περιπτώσεις ό,τι κάνουν τα «συριζοτρόλ», όπως τα ονομάζω εγώ, και μπήκαν μπροστά χθες και μιλούσαν για λαϊκισμό για αυτούς που ψήφισαν τη διάταξη.

**ΑΦΡΟΔΙΤΗ ΣΤΑΜΠΟΥΛΗ:** …(δεν ακούστηκε)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ηρεμήστε, κυρία μου. Μη διακόπτετε, όπως δεν σας διακόπτω εγώ, όταν μιλάτε εσείς.

Είναι ένα θέμα για το οποίο χρειάζονται πολιτικές εξηγήσεις, όπως πολιτικές εξηγήσεις πρέπει να δώσει και ο κ. Τσίπρας, αφού έλθει απ’ έξω και μετά τις συναντήσεις που θα κάνει με την κ. Μέρκελ και με τους λοιπούς, γιατί αναγορεύει σε κύριο θέμα στη δήθεν αντιπαράθεση με τους εταίρους, ενώ στην ουσία δεν υφίσταται, τη διανομή του κοινωνικού μερίσματος και αποσιωπά και τα υψηλά πλεονάσματα του 3,5% που έχει συμφωνήσει και την αδυναμία για αποτελεσματική ρύθμιση του δημόσιου χρέους.

Επανέρχομαι, όμως, στο θέμα με την τροπολογία. Θα πω ότι εμείς σήμερα καταθέσαμε τροπολογία όχι για την αναστολή, αλλά για την κατάργηση της διάταξης που προέβλεπε την κατάργηση του μειωμένου ΦΠΑ στα νησιά, και θα ζητήσουμε από τον Υπουργό να την κάνει αποδεκτή και να τεθεί σε ψηφοφορία.

Βεβαίως, αυτό το οποίο στη συζήτησή μας προέχει είναι να δούμε πώς δεν θα καταργηθούν μέτρα τα οποία προβλέπονται και από το Σύνταγμα, όπως είναι η στήριξη των νησιών, όπως είναι αυτός ο μειωμένος ΦΠΑ στα νησιά, που αφορούν την αντιστάθμιση ουσιαστικά του μόνιμου μειονεκτήματος που έχουν τα νησιά με την απομόνωση των επικοινωνιών που έχουν, κυρίως τους μη θερινούς μήνες.

Γιατί το λέω αυτό; Γιατί πολλοί λαϊκίζουν ασύστολα, μιλώντας στους στεριανούς, σε αυτούς που κατοικούν στην ηπειρωτική χώρα, για προνόμια για τους νησιώτες. Έχουν στον νου τους κάποια νησιά το καλοκαίρι και μόνο όταν έχουν τουρισμό και δεν γνωρίζουν την απομόνωση και τα προβλήματα που βιώνουν οι άνθρωποι από τον Σεπτέμβριο και μετά –και το καλοκαίρι, βεβαίως- μέχρι τον άλλον Ιούνιο.

Ας πάνε στην Κάσο τώρα. Το λέω, επειδή είναι και κοντά στην Κρήτη, κοντά στο νησί μου. Ας πάνε σε άλλα νησιά να δουν και ας αφήσουν τα καλαμπούρια.

Το λέω, όμως, και για έναν δεύτερο λόγο. Δεν μπορεί η αιτία, κύριοι της Κυβέρνησης, που μας οδηγεί στην αναστολή της εφαρμογής αυτού του μέτρου να είναι η επιβάρυνση από το μεταναστευτικό.

Όχι, κύριοι! Αυτό είναι νόθευση της συνταγματικής επιταγής. Είστε επίορκοι, αν κάνετε αυτό το πράγμα. Η αιτιολογία πρέπει να είναι γιατί οφείλουμε να έχουμε ιδιαίτερη μέριμνα για τα νησιά. Για το πρόβλημα των μεταναστών και των προσφύγων υπάρχουν άλλες δράσεις και άλλα προγράμματα με τα οποία μπορούμε να στηρίξουμε τις συγκεκριμένες περιοχές, ούτως ώστε η διαχείριση του προβλήματος να είναι ορθολογική και αποτελεσματική.

Έρχομαι στο νομοσχέδιο, το οποίο στο κομμάτι που αφορά το Υπουργείο Οικονομικών προωθεί την περαιτέρω εφαρμογή των ηλεκτρονικών συναλλαγών. Οι ηλεκτρονικές συναλλαγές επιβλήθηκαν βιαίως με τα capital controls στην Ελλάδα και προωθούνται περαιτέρω, συνδεόμενες με το αφορολόγητο. Κακώς συνδέονται με το αφορολόγητο και με ορισμένες μόνο κατηγορίες.

Έπρεπε να υπάρχουν κίνητρα, κύριοι, για την εφαρμογή των ηλεκτρονικών συναλλαγών, μέσω της επιστροφής μέρους του ΦΠΑ στον καταναλωτή και μέσω της μείωσης του φόρου εισοδήματος για τις επιχειρήσεις, οι οποίες τα χρησιμοποιούν για το κομμάτι που εισπράττουν από έσοδα από ηλεκτρονικές συναλλαγές.

Υπάρχουν τρία προβλήματα. Τα αναφέρω εν τάχει και κλείνω:

Το πρώτο αφορά τις επιχειρήσεις, οι οποίες θα υποχρεωθούν να έχουν POS, να εισπράττουν ηλεκτρονικά, αλλά δεν θα μπορούν να έχουν στη διάθεσή τους τα χρήματα για να πληρώσουν εργαζόμενους, για να πληρώσουν τις υποχρεώσεις τους.

Γι’ αυτό έχουμε καταθέσει τροπολογία για τη θεσμοθέτηση επαγγελματικού ακατάσχετου λογαριασμού, που θα αφορά και τους αγρότες και τις επιχειρήσεις και τους επαγγελματίες, προκειμένου να διευκολυνθούν στη λειτουργία τους. Δεν θα κρύψουν ούτε θα κλέψουν τίποτα. Τη λειτουργία τους πάμε να διασφαλίσουμε.

Οφείλει η Κυβέρνηση να κάνει αποδεκτή την πρόταση. Το γεγονός ότι δεν έχουν συμφωνήσει οι θεσμοί και οι εταίροι εμάς δεν μας αφορά τούτη την ώρα. Είμαστε το ελληνικό Κοινοβούλιο και πρέπει να θεσμοθετήσουμε. Ας διαπραγματευτείτε να συμφωνήσετε την κοινή υπουργική απόφαση, τους κανόνες, σύμφωνα με τους οποίους θα εφαρμοστεί αυτό το μέτρο.

Το δεύτερο, είναι οι υπερχρεώσεις από τις τράπεζες. Αναφέρθηκαν σε αυτό και άλλοι συνάδελφοι.

Κοιτάξτε, δεν είναι οδηγία. Το λέω αυτό γι’ αυτούς που λένε «ευρωπαϊκό κόμμα» και άλλα τέτοια και μιλάνε για οδηγίες. Είναι κανονισμός. Κανονισμός σημαίνει ότι εφαρμόζεται πάραυτα, χωρίς καν νομοθέτηση. Στην επιτροπή είπα ότι ο κ. Τσακαλώτος ως αρμόδιος –το βρήκαμε ότι είναι αρμόδιος μετά από πολλές ερωτήσεις στον Σταθάκη και στον ίδιο- οφείλει να θέσει σε εφαρμογή τον κανονισμό 751/2015 -όφειλε από τις 9 Δεκεμβρίου του 2015-, που προβλέπει πλαφόν στις χρεώσεις με τη χρήση πλαστικού χρήματος. Δεν το κάνει. Κάνει παράβαση καθήκοντος. Έλεος πια!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, ολοκληρώνετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε. Ένα θέμα έχω ακόμη.

Το τρίτο θέμα είναι οι ηλεκτρονικές διατραπεζικές συναλλαγές οι οποίες δεν υπάγονται σε συγκεκριμένο κανονισμό. Πληρώνεις 7 ευρώ, 8 ευρώ και 10 ευρώ για να μεταφέρεις 150 ευρώ από τη μία τράπεζα στην άλλη σε λογαριασμό άλλου δικαιούχου. Μα, είναι δυνατόν; Είναι αυτά πράγματα; Βάλτε πλαφόν. Βάλτε διάταξη.

Τέλος, θα αναφερθώ στην ανάγκη για εξουσιοδοτική διάταξη. Έχουμε καταθέσει τροπολογία -ελπίζω αυτή τουλάχιστον να τη δεχτεί η αρμόδια Υπουργός ή ο Υπουργός, δεν ξέρω ποιος έχει τη νομοθετική πρωτοβουλία-, ούτως ώστε να προβλέπεται η έκδοση υπουργικής απόφασης για τη διευκόλυνση των ατόμων με αναπηρία και για την πρόσβαση στα ATM και όχι μόνο. Είναι υποχρέωση των τραπεζών να εκδίδουν ειδικές πλαστικές κάρτες για τους τυφλούς με το σύστημα Μπράιγ και να προσφέρουν όλες τις άλλες διευκολύνσεις που χρειάζονται. Είναι εκ των ων ουκ άνευ. Δεν γίνεται διαφορετικά. Δεν μπορεί εμείς να νομοθετούμε για τις συναλλαγές δήθεν τις υποχρεωτικές και να μη λαμβάνουμε υπ’ όψιν μας τις ιδιαιτερότητες.

Ευχαριστώ, κύριε Πρόεδρε, για την ανοχή στον χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Λαγός.

**ΙΩΑΝΝΗΣ ΛΑΓΟΣ:** Ας ξεκινήσουμε με την αποκατάσταση της αλήθειας, που έχουμε μάθει συνεχώς να την καταπατάμε εδώ πέρα.

Τροπολογία για τη μη εφαρμογή του αυξημένου ΦΠΑ στα νησιά έφερε φυσικά χθες ο Λαϊκός Σύνδεσμος – Χρυσή Αυγή. Όλοι εσείς οι δημοκράτες δεν τη συζητήσατε και δεν τη σκεφτήκατε και ακούμε τώρα από το ΠΑΣΟΚ, τη Δημοκρατική Συμπαράταξη, πώς λέγονται, ότι θα τη φέρει αύριο, λέει, προς ψήφιση.

Εμείς τη φέραμε, αλλά το σύμπλεγμα κατωτερότητας που έχετε απέναντι στη Χρυσή Αυγή σάς κάνει ακόμα και πράγματα τα οποία δέχεστε ότι είναι σωστά να μην τα συζητάτε. Ας τη φέρει όποιος θέλει την τροπολογία. Εμείς την καταθέσαμε πρώτοι, εμείς θα την υπερψηφίσουμε, γιατί εμάς μας ενδιαφέρει το καλό του Έλληνα πολίτη.

Πάμε τώρα λίγο παρακάτω, σε κάποια πράγματα που έχουμε δει. Συζητούσαμε σήμερα και στην επιτροπή αυτές τις μέρες και ακούσαμε για το περιβόητο -κατά κάποιους, κατά άλλους πρέπει να το ξεπεράσουμε όσο πιο μουλωχτά γίνεται- άρθρο 56Α.

Τι λέει, λοιπόν, αυτό το 56Α; Ότι, εάν υπάρχει κάποιο οικονομικό σκάνδαλο που έχει γίνει σε βάθος εικοσαετίας, αυτό θα το σταματήσουμε. Δεν θα γίνεται η διερεύνηση σε βάθος εικοσαετίας, θα γίνεται σε βάθος δεκαετίας.

Εξήγησε ο Υπουργός πριν από λίγο για ποιους λόγους. Είπε ότι θα είναι για καλό. Εμείς έχουμε όλη την καλή πρόθεση να το πιστέψουμε, αλλά υπάρχει ένα γεγονός εδώ, που μας κάνει να είμαστε πολύ υποψιασμένοι.

Σε ένα έτος από τώρα, το 2017, συμπληρώνονται τα είκοσι χρόνια από τους παγκόσμιους αγώνες στίβου που έγιναν στην Αθήνα, το «Αθήνα 1997». Στο γεγονός αυτό έχει υπάρξει ένα τεράστιο σκάνδαλο. Η Κυβέρνηση βιάζεται να το κλείσει σήμερα με αυτό το νομοσχέδιο. Γιατί άραγε; Να σας πούμε, λοιπόν, ως Χρυσή Αυγή γιατί γίνεται αυτό το πράγμα.

Υπήρξε μια έκθεση από το Ελεγκτικό Συμβούλιο του Κράτους, το οποίο είχε πει και είχε αποφανθεί –και αυτό είχε γίνει το 2013- ότι σε αυτούς τους αγώνες έχουν εξαφανιστεί, έχουν κλαπεί, 30 εκατομμύρια ευρώ. Εδώ είναι το πόρισμα. Υπάρχει ο έλεγχος αυτός και μάλιστα, για να δείτε πώς πάνε σιγά σιγά τα πράγματα, εδώ υπήρχε ένα διαβιβαστικό από την εισαγγελία πρωτοδικών, με αριθμό πρωτοκόλλου 65/378 με την υπογραφή του κ. Παναγιώτη Πούλιου. Αυτό είχε έρθει με ημερομηνία 23-7-2007. Είχε αποφανθεί ότι υπάρχει οικονομικό σκάνδαλο.

Από τις 23-7-2007 περνούν μόνο έξι χρόνια και το 2013 έρχεται το πόρισμα από το Ελεγκτικό Συμβούλιο, που σας είπα, που καταλογίζει 30 εκατομμύρια ευρώ σε συγκεκριμένα πρόσωπα. Κλεμμένα 30 εκατομμύρια ευρώ από τον Έλληνα πολίτη!

Μόλις γίνεται αυτό, υπάρχει μια αναταραχή στο ελληνικό Κοινοβούλιο, εδώ, στον «ναό της δημοκρατίας», όπου όλοι μαζί τα αρπάζετε. Υπάρχει, λοιπόν, μια σύγχυση και βγαίνει γρήγορα γρήγορα μια τροπολογία σε ένα άσχετο νομοσχέδιο –μες στο καλοκαίρι κάπου ήταν-, την οποία υπογράφουν Βουλευτές, μαζί, αντάμα, της Νέας Δημοκρατίας και του ΠΑΣΟΚ, που τώρα έχει μεν μετονομαστεί σε κάτι άλλο, αλλά είναι το ίδιο απατεώνες, είτε με το «ΠΑΣΟΚ» είτε με την άλλη ονομασία.

Τι λέει αυτή η τροπολογία; Αυτή η τροπολογία λέει ότι πρέπει να θεωρούνται νόμιμες αυτές οι οικονομικές ατασθαλίες, εφόσον αυτές αφορούσαν άσκηση αρμοδιοτήτων, ακόμα και εάν η υλοποίησή τους είχε ως αποτέλεσμα την υπέρβαση του προϋπολογισμού του νομικού προσώπου, δηλαδή ακόμα και εάν έχουν κλαπεί τα χρήματα.

Έρχεται η τροπολογία αυτή εδώ πέρα. Υπάρχει ο κ. Κουράκης -προς τιμήν του τότε- ο νυν Αντιπρόεδρος της Βουλής, που λέει στα Πρακτικά εκείνης της συνεδρίασης, ότι «δεν γνωρίζετε θεσμούς, όπως οικονομικές επιθεωρήσεις, Ελεγκτικό Συνέδριο, δικαστικές αρχές, που έχουν εκδώσει αναλυτικά πορίσματα με συντριπτικά στοιχεία για οικονομικές ατασθαλίες, για διασπάθιση δημοσίου χρήματος με αδικαιολόγητη υπέρβαση 10 δισεκατομμυρίων δραχμών» τότε, το 1997. Από 9,2 δισεκατομμύρια δραχμές το κόστος ανήλθε στα 19 δισεκατομμύρια δραχμές! Αυτά έλεγε ο κ. Κουράκης.

Εν συνεχεία, μέσα στη σύγχυση που υπάρχει, βγαίνει ο κ. Γεωργιάδης, ο Αντιπρόεδρος της Νέας Δημοκρατίας, ο οποίος είναι ένας από αυτούς που έχουν υπογράψει αυτή την επαίσχυντη τροπολογία. Είναι ένας από αυτούς που έχει υπογράψει –θα σας πω και άλλα ονόματα σε λίγο- να πάνε στην άκρη αυτά τα 30 εκατομμύρια και να μην αποδοθούν ευθύνες, ενώ το Ελεγκτικό Συμβούλιο έχει πει ποιοι είναι αυτοί που τα έχουν κλέψει.

Βγαίνει, λοιπόν, ο κ. Γεωργιάδης και λέει αυτό που σας φωνάζει η Χρυσή Αυγή από την πρώτη στιγμή, ότι είστε όλοι μαζί κλέφτες και απατεώνες, παρεάκι. Λέει ο Γεωργιάδης: «Δεν ξέρω εάν έγινε αντιληπτό στο αθλητικό τμήμα του ΣΥΡΙΖΑ, αλλά οι εμπλεκόμενοι, όπως καταλάβατε πριν από την ομιλία του κ. Γιάννη Δημαρά, δεν ανήκουν μόνο στο ΠΑΣΟΚ και τη Νέα Δημοκρατία. Αυτοί προς τους οποίους έχουν καταλογιστεί τα χρήματα αυτά ανήκουν σε ολόκληρο τον πολιτικό κόσμο.».

Τι έγινε, ολόκληρε πολιτικέ κόσμε; Εντάξει; Τα πήραμε μαζί; Εις υγείαν; Έτσι λέει ο κ. Γεωργιάδης και συνεχίζει μετά και λέει ότι «είναι άνθρωποι, ενεργά μέλη του ΣΥΡΙΖΑ μάλιστα ανάμεσά τους». Πείτε μας, γιατί τέτοιους ανθρώπους, που τους θεωρείτε κλέφτες και απατεώνες, τους έχετε μέσα στο κόμμα σας;

Ο ΣΥΡΙΖΑ, φυσικά, ήρθε στην εξουσία και όχι μόνο δεν τόλμησε να κάνει κάτι πάνω σε αυτό, αλλά περνάει, σας λέω, σήμερα στο νομοσχέδιο διάταξη, προκειμένου να σβήσει αυτό το σκάνδαλό το οποίο υπάρχει.

Έρχονται και οι σύντροφοι του ΚΚΕ, οι οποίοι «νοιάζονται» για τον λαό και «τρέχουν» για να μην εξαφανιστεί το δημόσιο χρήμα και «μάχονται» για τον απλό Έλληνα πολίτη, και λένε μέσω του Κοινοβουλευτικού Εκπροσώπου τους εκείνη την ημέρα το εξής: «Από αυτή την άποψη, λοιπόν, θεωρούμε ότι η συγκεκριμένη ευθύνη που γενικεύει και συλλογικοποιεί τις ευθύνες, από την οποία δεν προκύπτουν ατασθαλίες…». Έτσι λέει το ΚΚΕ, ενώ το Ελεγκτικό Συνέδριο λέει ότι προκύπτουν. Και θεωρούν ότι όλα αυτά έγιναν με κανονικότητα και νομιμότητα. Θεωρεί, όμως, ότι υπήρξε υπέρβαση του προϋπολογισμού, που υπερβαίνει τα όρια του παραλογισμού. Κατά το ΚΚΕ, υπερβαίνει τα όρια του παραλογισμού να ζητηθούν ευθύνες και να δοθούν πίσω 30 εκατομμύρια ευρώ. Τελειώνει, λέγοντας: «Από αυτή την άποψη, εμείς δεν θα καταφύγουμε στον λαϊκισμό.». Λαϊκισμός είναι το να ψάξουμε να βρούμε πού έχουν πάει τα εξαφανισμένα 30 εκατομμύρια ευρώ! Όλο το παρεάκι μαζί!

Εμείς να θυμίσουμε στον ελληνικό λαό ότι τότε ήμασταν φυλακή. Μας είχαν βάλει φυλακή. Κι εσείς έξω, οι «δημοκράτες», τρώγατε και πίνατε και σβήνατε για άλλη μια φορά, όπως κάνετε εδώ και σαράντα πέντε χρόνια! Τι γίνεται, όμως, εδώ; Για να δείτε πώς έχουν τα πράγματα κάποιες φορές και δεν μπορείτε να τα καλύψετε.

Αφού πέρασε αυτό το επαίσχυντο νομοσχέδιο, με αυτή την ελεεινή τροπολογία, ευτυχώς η τροπολογία αυτή κρίθηκε από την ολομέλεια του Ελεγκτικού Συνεδρίου αντισυνταγματική. Αντισυνταγματική, λοιπόν, η τροπολογία. Μετά από όλες τις προσπάθειες που έκαναν τα «λαμογιάκια» μαζί να εξαφανίσουν την υπόθεση, κρίθηκε αντισυνταγματική από το Ελεγκτικό Συνέδριο.

Έτσι, λοιπόν, από τον Φεβρουάριο του 2015 που εκκρεμεί αυτή η υπόθεση, τα χρήματα -τα 30 εκατομμύρια ευρώ, κλέφτες, που πήρατε από τον ελληνικό λαό!- έπρεπε να έχουν αποδοθεί! Με συγκεκριμένους ανθρώπους οι οποίοι κατηγορούνται! Με συγκεκριμένους!

Έρχεται σήμερα η συγκυβέρνηση ΣΥΡΙΖΑ - ΑΝΕΛ, για να ξεπλύνει και αυτό το σκάνδαλο. Αλήθεια, πού είναι ο Αντιπρόεδρός σας, ο κ. Κουράκης, να μας πει αν σήμερα συμφωνεί ή διαφωνεί με αυτό, όπως και οι υπόλοιποι Βουλευτές σας τότε, όπως ήταν ο κ. Δρίτσας, που έλεγε ότι ήταν σκάνδαλο αυτό που γίνεται; Το σκάνδαλο αυτό εσείς, που γίνατε Κυβέρνηση, το σβήνετε!

Βέβαια, έχετε μια δικαιολογία σαν ΣΥΡΙΖΑ, ότι σας έχει καταπιεί το παλιό ΠΑΣΟΚ. Οπότε και ο Υπουργός που είναι εδώ και οι υπόλοιποι ήταν στην παλιά «ομαδάρα» του ΠΑΣΟΚ, που τα έκαναν όπως ήθελαν και σήμερα είναι με τον ΣΥΡΙΖΑ, με εσάς, και παίζετε μπάλα μαζί.

Έτσι, λοιπόν, εξαφανίζονται 30 εκατομμύρια ευρώ. Και η Κυβέρνηση σήμερα θέλει να το ψηφίσει αυτό, για να εξαφανιστεί, και μας κουνούν και το δάχτυλο ότι αυτό θα είναι για το καλύτερο.

Εγώ από εδώ δεν απευθύνομαι σε αυτούς τους Βουλευτές. Ειλικρινά τους περισσότερους δεν τους έχω σε ιδιαίτερη εκτίμηση. Υπάρχουν μερικές λαμπρές εξαιρέσεις. Δεν αναφέρομαι στους Βουλευτές οι οποίοι ήταν τότε Νέα Δημοκρατία, ΠΑΣΟΚ και ΣΥΡΙΖΑ. Θα αναφερθώ, όμως, στον ελληνικό λαό και σε κόμματα τα οποία δεν ήταν τότε στην ελληνική Βουλή, όπως είναι η Ένωση Κεντρώων και το Ποτάμι. Εσείς, λοιπόν, αυτό θα το δεχθείτε; Καταλαβαίνετε τι συμβαίνει εδώ; Έχετε πάρει χαμπάρι τι γίνεται;

Η Χρυσή Αυγή σάς βγάζει ένα προς ένα τα σκάνδαλα που έχουν γίνει μέσα στο ελληνικό Κοινοβούλιο. Σε εσάς τους δημοκράτες, που δίνετε τρία εκατοστάρικα στον ελληνικό λαό και τους λέτε και «ζήτω» και να χορεύουν κιόλας, όταν εξαφανίζετε 30 εκατομμύρια! Αυτά αφορούν μία υπόθεση. Είναι άλλες υποθέσεις με 500 εκατομμύρια και άλλες με 400 εκατομμύρια.

Έτσι καταστράφηκε η Ελλάδα και όχι από τον Έλληνα συνταξιούχο ούτε από τον Έλληνα μεροκαματιάρη ούτε από τον Έλληνα που δουλεύει στο δημόσιο, όσο και αν διαφωνούμε, βέβαια, ως Χρυσή Αυγή, αν, αντί για δέκα άνθρωποι που έπρεπε να δουλεύουν, είναι πεντακόσιοι. Φυσικά και δεν είμαστε υπέρ αυτού, για να μην παρεξηγούμαστε.

Θα σας πω και κάτι άλλο που είχε συμβεί τότε. Την τροπολογία αυτή την είχε υπογράψει και η τότε Βουλευτής των Ανεξαρτήτων Ελλήνων, η κ. Ξουλίδου. Νομίζω, απ’ ό,τι αποδείχθηκε, ότι προφανώς η γυναίκα νόμιζε ότι κάνει κάτι σωστό, αλλά κατάλαβε ότι κάποιοι την κοροϊδεύουν.

Εν συνεχεία, μόλις το πήρε χαμπάρι η γυναίκα, στέλνει μια επιστολή με την οποία λέει: «Θα ήθελα να διευκρινίσω ότι με την υπ’ αριθμόν 340/29-9-2014 επιστολή μου προς το Τμήμα Νομοθετικού Έργου της Βουλής, ζήτησα την απόσυρση της υπογραφής μου από τη συγκεκριμένη τροπολογία που αφορά την κεντρική οργανωτική και εκτελεστική επιτροπή για τη διεξαγωγή του Παγκόσμιου Πρωταθλήματος Κλασικού Αθλητισμού «Αθήνα 1997», όταν διαβάζοντας την έκθεση του Ελεγκτικού Συνεδρίου…», αυτή που σας λέω τόση ώρα εγώ, «…διαπίστωσα ότι όσα αναγράφονται στην αιτιολογική έκθεση είναι ψευδή και παραπλανητικά.». Η γυναίκα είδε ότι εκεί έχουν γίνει σκάνδαλα και βγήκε από τη μέση. Οι άλλοι, όμως, έμειναν εκεί και συμφωνούσαν όλοι μαζί.

Επίσης, θα σας διαβάσω το τι έλεγε η κ. Δέσποινα Κωνσταντάρα, η οποία ήταν τότε Αντιπρόεδρος της Ένωσης Δικαστικών Λειτουργών του Ελεγκτικού Συνεδρίου, σε εισηγητική της τοποθέτηση σε πανδικαστική συγκέντρωση που είχε γίνει στις 30 Οκτωβρίου 2014.

Η κ. Κωνσταντάρα, λοιπόν, είχε πει τα εξής: «Πρόσφατα, το Ελεγκτικό Συνέδριο, ύστερα από πάρα πολύ κόπο και με μηδαμινά τεχνικά μέσα, κατέληξε σε ένα πόρισμα σε σχέση με ένα μεγάλο αθλητικό γεγονός που είχε διοργανώσει η χώρα μας, το Παγκόσμιο Πρωτάθλημα Στίβου το 1997.».

Και κατέληξε σε ένα πόρισμα το οποίο εντόπιζε ελλείμματα κατά υπολόγων, οι οποίοι είχαν αυτή τη διαχείριση του φορέα του πρωταθλήματος.

«Με κατάπληξη, πικρία και απογοήτευση, στις 7-10-2014 ψηφίστηκε βουλευτική τροπολογία…», αυτή την οποία σας είπα, αυτή την οποία όλοι μαζί αγκαλιασμένοι ψηφίζατε, με την οποία νομιμοποιήθηκαν αυτές οι δαπάνες, «και ενώ, να επισημάνω, …», λέει η κ. Κωνσταντάρα, «…το Ελεγκτικό Συνέδριο βρισκόταν σε διαδικασία αναζήτησης των ελλειμμάτων από τους εισοδηματίες υπολόγους.».

Ζήτω η ελληνική Βουλή! Ζήτω η δημοκρατία, δημοκράτες!

Το δημοσίευμα εκείνης της περιόδου συνεχίζει πιο κάτω και λέει ότι πραγματοποιήθηκαν προσλήψεις «από το παράθυρο», πληρωμές και προμήθειες, δίχως να έχει προηγηθεί σύναψη ιδιωτικών συμφωνητικών, εξωφρενικές αμοιβές, εθελοντές που κόστισαν 600 εκατομμύρια δραχμές και ορδές δημοσιογράφων που πληρώθηκαν αδρά.

Μάλιστα! Και οι δημοσιογράφοι μάλλον μέσα! Να μη λείπουν από πουθενά αυτοί!

Αυτό, λοιπόν, είναι που θα ψηφίσετε σήμερα εσείς, δημοκράτες! Ψηφίζετε όλοι μαζί εδώ πέρα και σήμερα και τη Δευτέρα! Ξεπλύνετε άλλα 30 εκατομμύρια ευρώ! Η Χρυσή Αυγή εδώ θα είναι και θα σας τα βγάζει όλα στη φόρα!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Ανεξάρτητος Βουλευτής κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Επεχείρησα να προσεγγίσω το νομοσχέδιο και να τοποθετηθώ επί της αρχής, ούτως ώστε να μπορούμε να ξέρουμε γιατί εν συνεχεία θα μιλήσουμε στις ειδικότερες διατάξεις του.

Βρήκα μία δυσκολία, οφείλω να πω, αγαπητοί συνάδελφοι, διότι επί της αρχής υπάρχουν τέσσερα αυτοτελή νομοσχέδια, τα οποία σωρεύονται σε ένα. Μιλώ για τις διατάξεις για την πτωχευτική διαδικασία, για την επιτάχυνση της διοικητικής δίκης και για τον εξορθολογισμό των παραβόλων, που αφορά το σύνολο των δικαστηρίων, και, τελικά, για τις διατάξεις του Υπουργείου Οικονομικών, που αφορούν από τη φορολόγηση αποκρυβέντων εισοδημάτων, μέχρι τα καζίνα, μέχρι οτιδήποτε άλλο θα μπορούσε να υπάρξει και ιδιαίτερα τη μεταβολή των διατάξεων της δημοσιονομικής πειθαρχίας του ελληνικού κράτους. Συνεπώς δεν μπορεί να υπάρξει επί της αρχής συζήτηση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Επιπλέον, θέλω να πω ότι με τον τρόπο με τον οποίο εισήχθη στις επιτροπές και εισάγεται σήμερα στην Ολομέλεια ένα νομοσχέδιο με τέσσερα διαφορετικά αντικείμενα, παραβιάζονται και αρχές του Κανονισμού ακόμα. Δεν μιλώ για το επείγον ή το κατεπείγον ή την κανονική διαδικασία, αλλά για το ότι θα έπρεπε να υπάρχει αυτοτελής Επιτροπή Δημόσιας Διοίκησης και Δικαιοσύνης και αυτοτελής Επιτροπή Οικονομικών, ούτως ώστε να αντιμετωπίσουν τις διατάξεις. Ούτε αυτό συνέβη. Μπήκαν όλα μαζί σε κοινές –υποτίθεται- συνεδριάσεις, ενώ έπρεπε να είναι σε άλλη συνεδρίαση και η Επιτροπή Παραγωγής και Εμπορίου για το κομμάτι του Πτωχευτικού Δικαίου.

Σήμερα, λοιπόν, καλούμεθα να ψηφίσουμε επί της αρχής αυτό το νομοσχέδιο. Ποια αρχή; Δεν την κατανόησα.

Όμως, θα πω μερικές σκέψεις μου αυτή τη στιγμή, εφόσον κατ’ ανάγκη έχει έρθει το νομοσχέδιο και τοποθετούμαι.

Όσον αφορά το ζήτημα του Πτωχευτικού Δικαίου, εγώ γνωρίζω από Πτωχευτικό Δίκαιο και, ως εφαρμοστής του δικαίου, θα μου συγχωρέσετε να πω ότι ίσως είμαι ο αρχαιότερος εν ενεργεία μάχιμος δικηγόρος της Βουλής και, συνεπώς, έχω το δικαίωμα να το σχολιάσω.

Το Πτωχευτικό Δίκαιο, όπως διαγράφεται εκ των πραγμάτων, είτε επιταχυνθεί η διαδικασία είτε καθυστερεί, έχει και εξωγενείς παράγοντες, τους οποίους καμμία νομοθεσία δεν μπορεί να αντιμετωπίσει, όπως είναι ο σύνδικος, η ταχύτητα του συνδίκου, η αμέλεια του συνδίκου, η επιμέλεια του συνδίκου, της συνέλευσης, των πιστωτών, οι βλέψεις, δηλαδή αν θα επιθυμήσουν να διατηρήσουν μια βιώσιμη επιχείρηση ή να τη διαλύσουν για άμεσα κέρδη. Δεν τα γνωρίζουμε.

Το Πτωχευτικό Δίκαιο, όπως έρχεται εδώ, κατά τη δική μου άποψη, θα οδηγήσει σε διάλυση και βιώσιμων επιχειρήσεων, εξαιτίας δύο διατάξεων που έχει μέσα. Η πρώτη διάταξη είναι ότι από την ημέρα που θα απαγγελθεί η πτώχευση, αμέσως σφραγίζεται η πτωχευτική περιουσία και θα πρέπει να ακολουθήσουν δίκες ασφαλιστικών μέτρων για να αλλάξουν, να ανασταλούν πολλά θέματα.

Επομένως βγάζουμε ένα κομμάτι της οικονομίας εκτός οικονομίας, έναν μεγάλο αριθμό επιχειρήσεων, για τους οποίους δεν φταίνε ενδεχόμενα οι επιχειρηματίες, φταίει η οικονομική κρίση, φταίνε οι κλειστές τράπεζες, φταίει η φορολόγηση, φταίει η αδυναμία του κράτους να αντιμετωπίσει την κρίση.

Τι πρότεινα, λοιπόν, που το είπα και στην επιτροπή; Θα πρέπει να προηγηθούν τα επιχειρηματικά δάνεια, να ρυθμιστούν και να εξορθολογιστούν. Αυτό είναι εξωδικαστικό. Αυτό είναι η συζήτηση μεταξύ της τραπέζης και του οφειλέτη. Δεν έγινε αυτό, γιατί δεν έχει βγει η ανάλογη, κατάλληλη, νομοθεσία. Ακόμα και κανείς από τις τράπεζες δεν υπογράφει, γιατί φοβάται μην πάει μέσα για απιστία. Είναι μια πλάνη αυτό, της απιστίας, αλλά, εν πάση περιπτώσει, είναι μια κατεστημένη αντίληψη που ισχύει.

Πώς θα πάει στην πτώχευση; Θα πάει με τα δάνεια. Θα πάει με τις ληξιπρόθεσμες οφειλές στις τράπεζες. Είναι κοκκινισμένα τα δάνεια. Θα πάει με τόκους υπερημερίας, με καθυστερούμενους τόκους. Θα πάει, λοιπόν, κεφαλαιοποιημένο το δάνειο και θα οδηγήσει στην πτώχευση και στη διάλυση της επιχείρησης.

Είπα, και δεν άκουσα απάντηση, ότι πρέπει να προηγηθεί η ρύθμιση των κόκκινων δανείων, να γίνει εκκαθάριση εξωδικαστικά, να δούμε τι μπορούμε να σώσουμε. Από εκεί και πέρα, τα λεγόμενα «κουφάρια» ας τα οδηγήσουμε στην πτώχευση και ας τα διαλύσουμε. Σήμερα θα γίνουν όλα «κουφάρια» και ας μην έχουν τις προϋποθέσεις για αυτό, ακόμα και αν μπορούν να επιβιώσουν.

Δεύτερο ζήτημα που με απασχόλησε πέραν αυτού είναι το εξής: Ταχύτητα διοικητικής δίκης, επιτάχυνση, με εισηγητή δικαστή. Το είπα και χθες. Από το 1974 που είμαι μάχιμος δικηγόρος, τουλάχιστον είκοσι πέντε νόμοι -μπορώ να τους απαριθμήσω, αν θέλετε- έχουν βγει με τον τίτλο «επιτάχυνση απόδοσης δικαιοσύνης» και όλοι απέτυχαν.

Σήμερα βρισκόμαστε, ιδιαίτερα στο Διοικητικό Δίκαιο, με εκατοντάδες δεκάδες φορολογικές υποθέσεις -και μιλώ μόνο για τις υποθέσεις με οικονομικό αντικείμενο- να καθυστερεί η εκδίκασή τους και να αναζητούμε τρόπους να τις αντιμετωπίσουμε, αν θα είναι στην προεδρική διαδικασία, αν θα είναι στο μονομελές ή στο τριμελές διοικητικό πρωτοδικείο.

Θυμίζω ότι αυτή τη στιγμή διοικητικά πρόστιμα του 2008 στην Αττική δεν έχουν εκδικαστεί. Προκύπτει από τα στοιχεία του Διοικητικού Πρωτοδικείου Αθηνών.

Πού πάμε; Έτσι θα επιταχύνουμε; Με εισηγητή; Ο εισηγητής δεν έχει τη δυνατότητα να συγκεντρώσει το υλικό, αν η διοίκηση, η μία πλευρά των διαδίκων, αρνείται να ακολουθήσει. Το ίδιο συμβαίνει στο Συμβούλιο της Επικρατείας. Το ίδιο συμβαίνει στα διοικητικά εφετεία, όταν δικάζουν ως ακυρωτικά. Δεν πάει ο φάκελος εύκολα, αλλά δεν μπορεί και ο δικαστής, ο εισηγητής να πάει να χτυπήσει την πόρτα της υπηρεσίας, διότι δεν του το επιτρέπει η δικονομία, και να ζητήσει τον φάκελο ή τα στοιχεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ ελάχιστη ανοχή, κύριε Πρόεδρε.

Ας μείνουμε, λοιπόν, στο παλιό σύστημα και ας βρούμε τρόπους εξορθολογισμού, είτε ακόμα και με παραγραφή διαφορών και με παραγραφή μικρού αντικειμένου οικονομικών υποθέσεων, ώστε να μπορέσουμε να ανακουφίσουμε τα διοικητικά δικαστήρια να προωθήσουν τη διοικητική δίκη να αποδώσει.

Εγώ δεν θα μπω στις λεπτομέρειες των δικονομικών, γιατί δεν έχω και χρόνο, κύριε Πρόεδρε.

Εκείνο το οποίο με απασχόλησε είναι η λεγόμενη «παραγραφή», η δεκαετής παραγραφή υπολόγων του δημοσίου. Ξέρετε ότι ανοίγει ένα τεράστιο πρόβλημα εδώ. Για ποιον λόγο ανοίγει ένα τεράστιο πρόβλημα; Οι υπόλογοι έχουν και υποχρέωση αποζημίωσης του κράτους, αν έχουν καταχραστεί, αν έχουν κακοδιαχείριση.

Λέει, λοιπόν, η διάταξη αυτή: Παραγράφεται στα δέκα χρόνια το δικαίωμα του δημοσίου. Καταστρέφονται τα αποδεικτικά στοιχεία, εκτός εάν –λέει- έχει ξεκινήσει και έχει εκδοθεί η πράξη καταλογισμού. Εδώ τίθεται ερώτημα αυτομάτως.

Μάλιστα, παρακολούθησα με πολλή προσοχή τον Υπουργό, ο οποίος είπε ότι δεν παραγράφεται με το άρθρο 249 η πλευρά του καταλογισμού και ενδεχόμενα δεν παραγράφεται το ποινικό αδίκημα, το οποίο συνήθως είναι κακούργημα και θα παραγραφεί στα δεκαπέντε χρόνια, εφόσον έχουμε τον νόμο περί καταχραστών του δημοσίου μπροστά μας, αν περνάει τις 150.000 ευρώ η απαίτηση του δημοσίου.

Διερωτώμαι, λοιπόν: Στην περίπτωση αυτή καταστρέφονται τα στοιχεία σε εκείνα που δεν ξεκίνησε ο έλεγχος; Καταστρέφονται. Με ποια στοιχεία θα αποδείξει την απαίτησή του, με το άρθρο 249, το δημόσιο, όταν λέει ότι είναι εικοσαετής η παραγραφή κατ’ ανάλογη εφαρμογή του Αστικού Κώδικα και με ποια στοιχεία, αν ανοίξει στα δεκατρία χρόνια η ποινική δικογραφία; Γιατί αν προκύψει από μια άλλη, θα ανοίξει την ποινική ευθύνη, όταν δεν έχει στοιχεία να αποδείξει. Κοροϊδευόμαστε; Ποια στοιχεία;

Κάτι άλλο ακόμα. Αν θέλουμε να δεχθούμε τη δεκαετία, να δεχθούμε, όμως, και κάτι άλλο. Να δεχθούμε, για να ανακουφίσουμε τον κόσμο -που έχει τρομάξει από την επέλαση του Υπουργείου Οικονομικών στους τραπεζικούς λογαριασμούς, στα ακίνητα- και δεκαετή παραγραφή στην επαύξηση περιουσίας. Γνωρίζετε καλύτερα από μένα ότι, όταν βγήκε ο νόμος, το 2010, η πρώτη ερμηνεία που δόθηκε, για να φορολογηθούν τα παλαιότερα εισοδήματα, ήταν ότι έχουν παραγραφεί πλέον ή ότι δεν έχει αναδρομική ισχύ ο νόμος.

Ήρθε μια απόφαση του Συμβουλίου Επικρατείας, η οποία τι μας είπε; Δεν είναι, λέει, θέμα ουσιαστικό εδώ. Δεν είναι παραγραφή. Είναι θέμα διαδικαστικό, που μπορούσε ο νομοθέτης να το βάλει διαδικαστικά. Και είμαστε στο 99. Συμφωνώ με τη δεκαετή παραγραφή, αν υπάρξει και δεκαετής παραγραφή για τους ιδιώτες. Δεν μπορεί να είμαστε άνισοι σε αυτά τα σημεία.

Τελειώνοντας, κύριε Πρόεδρε, θέλω να πω μοναδικά και τούτο. Άκουσα -και διαφωνώ- πολλές απόψεις συναδέλφων μου, οι οποίοι λένε ότι το άρθρο 12 του ν.3900/2010, όπως τροποποιείται σήμερα, είναι αντισυνταγματικό. Τι λέει αυτό το άρθρο; Λέει ότι, για να πας στο Συμβούλιο Επικρατείας αναιρετικά, πρέπει να υπάρχει αντίθετη νομολογία από εκείνη που έκρινε το εφετείο. Λέει ότι, για να πας στο διοικητικό εφετείο, σε περίπτωση που έρχεται η διαφορά ακυρωτική, θα πρέπει να επικαλείσαι είτε ότι δεν υπάρχει νομολογία που να σε καλύπτει είτε το δικαστήριο έχει αποφασίσει αντίθετα.

Σημειώνω, λοιπόν, μόνο ότι τα ένδικα μέσα δεν κατοχυρώνονται συνταγματικά. Το Σύνταγμα κατοχυρώνει μόνο το δικαίωμα πρόσβασης εις την δικαιοσύνη. Δεν κατοχυρώνει το δικαίωμα επαλλήλων και αλλεπαλλήλων βαθμών δικαιοδοσίας και δικαιοσύνης, έστω και αν η δικαστική απόφαση πολλές φορές εμπεριέχει και ανθρώπινο σφάλμα. Το σημειώνω αυτό, να καταγραφεί στα Πρακτικά, για να μη μένει και η εντύπωση ότι στο ελληνικό Κοινοβούλιο δεν γνωρίζουμε, δεν μπορούμε να τοποθετηθούμε και εμφανίζονται απόψεις οι οποίες δημιουργούν σφαλερές εντυπώσεις, δηλαδή ότι εδώ μέσα -εγώ δεν είμαι φίλος της Κυβέρνησης, αλλά θα το πω- βγαίνουν και συνήθως αντισυνταγματικοί νόμοι. Δεν βγαίνουν συνήθως αντισυνταγματικοί νόμοι. Θεωρώ ότι είναι εξαίρεση η αντισυνταγματικότητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Καρρά.

Τον λόγο έχει ο συνάδελφος κ. Σαρακιώτης από τον ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι Βουλευτές, πριν ξεκινήσω την ομιλία μου για το υπό συζήτηση νομοσχέδιο, θα ήθελα να εκφράσω μια απορία που μου έχει δημιουργηθεί από τους δεκατέσσερις μήνες παρουσίας μου στο εθνικό Κοινοβούλιο και αφορά τη στάση πολλών στελεχών της Αξιωματικής Αντιπολίτευσης. Παρατηρούμε ότι σε πολλές ψηφοφορίες αρκετά μέλη, αρκετοί Βουλευτές, της Νέας Δημοκρατίας απουσιάζουν. Έτσι και στη χθεσινή ψηφοφορία για την τροπολογία, η οποία αφορούσε την απονομή ή μη του επιδόματος σε ενάμισι εκατομμύριο χαμηλοσυνταξιούχους συμπατριώτες μας, οι οποίοι έχουν βάναυσα πληγεί από το 2010 και μετά από την οικονομική κρίση, πολλοί Βουλευτές της Νέας Δημοκρατίας επέλεξαν και πάλι να απουσιάσουν.

Διερωτώμαι: Δεν θέλησαν άραγε να ταχθούν στο άρμα του κ. Σόιμπλε το οποίο υιοθέτησε και ο κ. Μητσοτάκης; Είχαν κάποια διαφορετική, ενδεχομένως, άποψη, την οποία δεν θέλησαν να εκφράσουν; Είχαν κάποιες άλλες ανειλημμένες υποχρεώσεις; Ήταν και του Αγίου Ελευθερίου χθες και, ενδεχομένως, θα είχαν να πάνε σε κάποια γιορτή και το προτίμησαν από το να παραστούν στο εθνικό Κοινοβούλιο. Περιμένω με ιδιαίτερο ενδιαφέρον μια απάντηση από τους απόντες.

Όσον αφορά στο παρόν σχέδιο νόμου, έρχεται να θέσει πιο έντονα από κάθε άλλη φορά κρίσιμα ερωτήματα αναφορικά με την κωλυσιεργία και τη δυσκαμψία του παλαιού κομματικού συστήματος, το οποίο καλείται τώρα να αντιμετωπίσει η Κυβέρνηση του ΣΥΡΙΖΑ. Τα ερωτήματα είναι αμείλικτα, καθώς το παρόν σχέδιο νόμου προσφέρει λύσεις σε μια σειρά ζητημάτων, τα οποία όφειλαν να είχαν επιλυθεί εδώ και δεκαετίες.

Δεν πρόκειται για ζητήματα των τελευταίων ετών και δεν έχουν προκύψει καν λόγω της οικονομικής κρίσης. Αφορά προβλήματα τα οποία ταλανίζουν τη χώρα επί μακρόν και για τον λόγο αυτό είχαν φτάσει να χαρακτηρίζονται δομικά, ενώ σχετίζονται με την επανεκκίνηση της οικονομίας και την επιτάχυνση στην απονομή της δικαιοσύνης.

Οι κυβερνήσεις της Νέας Δημοκρατίας και του ΠΑΣΟΚ ως συνήθως αρέσκονταν να τα κρύβουν κάτω από το χαλί. Η σημερινή Κυβέρνηση βλέπει την κρίση και ως μια ευκαιρία και τα αναδεικνύει, αδιαφορώντας και για το ενδεχόμενο πολιτικό κόστος. Σίγουρα θα υπάρξουν ενστάσεις και ενδεχομένως στη συζήτηση για ορισμένα από αυτά οφείλουμε να επανέλθουμε και στο μέλλον. Όμως, τουλάχιστον θίγονται για πρώτη φορά και αυτό αποτελεί και την ειδοποιό διαφορά μας από τις προηγούμενες κυβερνήσεις.

Ποιος θα αμφισβητούσε, για παράδειγμα, ότι το Πτωχευτικό Δίκαιο οφείλει να υποβοηθά τη λειτουργία της οικονομίας με όρους, αν μη τι άλλο, δικαιοσύνης; Υπάρχει πλήθος επιχειρηματιών οι οποίοι έχουν πληγεί από τις επιπτώσεις της κρίσης και ενώ καλόπιστα αγωνίζονται να επανακάμψουν, εκπληρώνοντας τις υποχρεώσεις τους, το μέχρι πρότινος νομοθετικό πλαίσιο τους έθετε εμπόδια.

Ποιος άραγε θα αμφισβητούσε ότι οι διαδικασίες της πτωχευτικής διαδικασίας οφείλουν να επιταχυνθούν; Αυτή η επιτάχυνση, πέραν των πρακτικών λύσεων, θα εμπεδώσει και το αίσθημα ότι το κράτος είναι δίπλα σε όλους και δεν έρχεται να λειτουργήσει τιμωρητικά προς αυτούς που αγωνίστηκαν, αλλά ατύχησαν. Οι έως σήμερα διαδικασίες είναι εξαιρετικά χρονοβόρες και πολλές φορές υπερβαίνουν ακόμα και τα δέκα έτη.

Τα μέτρα επιτάχυνσης και εξορθολογισμού της διοικητικής δίκης, τόσο στο Συμβούλιο της Επικρατείας όσο και στα τακτικά διοικητικά δικαστήρια, εκτείνονται σε ένα ευρύ φάσμα.

Συγκεκριμένα, στο Συμβούλιο της Επικρατείας εισάγεται το ένδικο μέσο αίτησης επανάληψης της διαδικασίας. Εισάγεται ο θεσμός ενδοδικαστικής συμβιβαστικής επίλυσης διαφορών από αγωγές για απαιτήσεις από διοικητικές συμβάσεις.

Επίσης, εισάγεται ο θεσμός του εισηγητή δικαστή στις διοικητικές διαφορές ουσίας εκτός των αγωγών. Αμβλύνονται οι προϋποθέσεις άσκησης έφεσης και αναίρεσης ενώπιον του Συμβουλίου της Επικρατείας. Εξορθολογίζεται η διαδικασία αναστολής εκτέλεσης σε φορολογικές, τελωνειακές και χρηματικές διαφορές. Τα διοικητικά δικαστήρια δεσμεύονται πλέον από τις αμετάκλητες αθωωτικές αποφάσεις των ποινικών δικαστηρίων.

Ακόμα, θα ήθελα να σταθώ στο πέμπτο μέρος του πολυνομοσχεδίου, το οποίο σχετίζεται με το πρόγραμμα οικειοθελούς γνωστοποίησης πραγματικού εισοδήματος για κάθε φορολογούμενο. Οφείλουμε επιτέλους να τραβήξουμε μια διαχωριστική γραμμή με το παρελθόν, να διευθετήσουμε τις παλιές εκκρεμότητες και να προχωρήσουμε μπροστά. Χωρίς τιμωρητική διάθεση και υιοθετώντας έναν ρόλο ρυθμιστικό, με άξονα το δίκαιο, θεωρούμε ότι το πρόγραμμα θα συμβάλει στην αύξηση των εσόδων και θα αντιμετωπίσει αρκούντως φαινόμενα φοροδιαφυγής.

Δεν θεσμοθετείται αυτοτελής φορολογικός συντελεστής και δεν θα υπάρχει φορολογική αμνήστευση, καθώς ο φόρος θα καταβάλλεται στο ακέραιο. Καμμία διάθεση επιβράβευσης, αλλά και καμμία διάθεση τιμωρίας. Απλή πρόθεση παραχώρησης μιας δεύτερης ευκαιρίας και δημιουργίας ενός νέου συμβολαίου κράτους - πολίτη.

Περαιτέρω, το παρόν νομοσχέδιο αφορά την επέκταση των ηλεκτρονικών πληρωμών. Έχουμε πλέον την εμπειρία να αξιολογήσουμε τις θετικές προεκτάσεις ενός τέτοιου μέτρου, ιδιαιτέρως στην πάταξη της φοροδιαφυγής.

Ακούω συναδέλφους της Νέας Δημοκρατίας να ωρύονται, γιατί δεν ήρθε η συγκεκριμένη διάταξη από το 2015 με την ανάληψη της διακυβέρνησης της χώρας. Βεβαίως και θα απαντήσουμε, αρκεί να μας αιτιολογήσετε και εσείς γιατί δεν νομοθετήσατε μια παρόμοια διάταξη από την αρχή της χρήσης του πλαστικού χρήματος στη χώρα μας, όταν και είχατε επί πολλές δεκαετίες την ευθύνη διακυβέρνησής της. Η σημερινή Κυβέρνηση νομοθετεί όσα εσείς δεν τολμήσατε να κάνετε επί δεκαετίες.

Δίνουμε, λοιπόν, κίνητρα στις επιχειρήσεις να προμηθευτούν τον αναγκαίο εξοπλισμό για την υλοποίηση ηλεκτρονικών πληρωμών.

Οι συναλλαγές των επιχειρηματικών δραστηριοτήτων θα διενεργούνται πλέον μέσω του επαγγελματικού λογαριασμού. Δημιουργούμε το πλαίσιο σύνδεσης της έκπτωσης φόρου εισοδήματος με τις δαπάνες που έχουν πραγματοποιηθεί με ηλεκτρονικές πληρωμές.

Κυρίες και κύριοι συνάδελφοι, ξεκίνησα την ομιλία μου αναφερόμενος στην ειδοποιό διαφορά μας με το παλαιοκομματικό σύστημα. Θεωρώ ότι το παρόν πολυνομοσχέδιο συνιστά ενδεικτικό παράδειγμα της συγκεκριμένης άποψης. Επί πολλά χρόνια αναρωτιόμασταν γιατί δεν γίνεται κάτι για την επιτάχυνση της απονομής της δικαιοσύνης, γιατί δεν δίνονται κίνητρα για τη διεύρυνση των ηλεκτρονικών πληρωμών. Ιδού, λοιπόν, η ευκαιρία να δείξουμε στον ελληνικό λαό ότι τουλάχιστον όσον αφορά ορισμένα αυτονόητα ζητήματα μπορούμε να συμφωνήσουμε.

Η υπό συζήτηση νομοθετική πρωτοβουλία προστίθεται σε εκείνες που αφήνουν ένα αντικειμενικά θετικό αποτύπωμα, με άξονα τη διαφάνεια και την εμπέδωση μιας νέας σχέσης μεταξύ των πολιτών και του κράτους.

Ο ελληνικός λαός εμπιστεύτηκε τον ΣΥΡΙΖΑ γι’ αυτόν τον λόγο και καθήκον μας είναι να τιμήσουμε αυτή την εμπιστοσύνη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Η Υφυπουργός Οικονομικών κ. Παπανάτσιου έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Αξιότιμε κύριε Υπουργέ, αξιότιμες συναδέλφισσες και συνάδελφοι, στο παρόν σχέδιο νόμου περιλαμβάνονται μια σειρά από άρθρα και διατάξεις, που στόχο έχουν την αποκάλυψη και τον περιορισμό της φοροδιαφυγής. Πρόκειται για το πρόγραμμα για την οικειοθελή αποκάλυψη της φορολογητέας ύλης παρελθόντων ετών, τα μέτρα για την προώθηση των ηλεκτρονικών συναλλαγών και την καταπολέμηση της απόκρυψης εσόδων, τις ρυθμίσεις για τη βραχυπρόθεσμη μίσθωση ακινήτων, στο πλαίσιο της οικονομίας του διαμοιρασμού, καθώς και άλλες διατάξεις.

Για την Κυβέρνηση της Αριστεράς, η καταπολέμηση της φοροδιαφυγής αποτελεί πρώτο στόχο της φορολογικής πολιτικής, γιατί όσοι φοροδιαφεύγουν επιβαρύνουν τους έντιμους φορολογούμενους και στερούν πόρους ακόμα και από τις βασικές λειτουργίες του κράτους στην παιδεία, την υγεία και την κοινωνική πολιτική. Η Κυβέρνησή μας έχει επανειλημμένα τονίσει ότι η μεγάλη δημοσιονομική απόκλιση της Ελλάδας από τη Δυτική Ευρώπη δεν βρισκόταν στην πλευρά των δημοσίων δαπανών, αλλά στην πλευρά των φορολογικών εσόδων. Για πολλές δεκαετίες –συμπεριλαμβανομένης και της δεκαετίας της «φούσκας»- οι δημόσιες δαπάνες σαν ποσοστό του ΑΕΠ ήταν λίγο πάνω ή και λίγο κάτω από τον ευρωπαϊκό μέσο όρο. Αντίθετα, τα φορολογικά έσοδα ήταν διαχρονικά από πέντε έως και δέκα εκατοστιαίες μονάδες χαμηλότερα σε σχέση με την υπόλοιπη Ευρώπη.

Το μεγάλο αυτό κενό προέρχεται κυρίως από τη φοροδιαφυγή κάθε είδους, τα φορολογικά παραθυράκια, τη διαφθορά και το λαθρεμπόριο, από την εύνοια σε συγκεκριμένες κοινωνικές τάξεις και οικογένειες. Να το πούμε απλά και ξεκάθαρα: Μεγάλα κι ευνοημένα στρώματα της ελληνικής κοινωνίας απέφυγαν συστηματικά και για δεκαετίες να πληρώσουν το μερίδιο που τους αντιστοιχούσε, σε βάρος των υπολοίπων πολιτών, αλλά και σε βάρος της σημερινής και της επόμενης γενιάς με την υπερχρέωση της χώρας.

Εμείς επιδείξαμε την πολιτική βούληση που δεν είχαν οι προηγούμενες κυβερνήσεις και κυνηγούμε ακατάπαυστα τη φοροδιαφυγή, το λαθρεμπόριο και τη διαφθορά. Γνωρίζουμε ότι οι φοροφυγάδες και οι συνεργοί τους θα προσπαθήσουν να εξουδετερώσουν κάθε μέτρο που θα πάρουμε. Γι’ αυτό και δεν εφησυχάζουμε. Θέλουμε να καταλάβουν ότι η φορολογική συμμόρφωση είναι η καλύτερη επιλογή που θα έχουν στη διάθεσή τους. Θέλουμε να νιώθουν ότι οι ελεγκτικές και διωκτικές αρχές βρίσκονται στο κατόπι τους. Θέλουμε να μπορέσουν να ελαφρυνθούν στη συνέχεια και να ελαφρυνθεί και να ενισχυθεί η μεγάλη πλειονότητα των φορολογουμένων που πληρώνουν κανονικά το μερίδιό τους. Στο πλαίσιο αυτό βρίσκονται και τα μέτρα που έχουμε φέρει προς ψήφιση.

Το πρόγραμμα της οικειοθελούς γνωστοποίησης αδήλωτων εισοδημάτων θα συμβάλει στην αύξηση των δημοσίων εσόδων, χωρίς να επιβραβεύει ή να ενθαρρύνει την παραβατική συμπεριφορά. Οι προηγούμενοι νόμοι -που ανέφερε ο συνάδελφος κ. Αμυράς- ζητούσαν την εισαγωγή χρημάτων και την εισαγωγή τους στο τραπεζικό σύστημα, ήταν καθαρά ένα εισπρακτικό μέτρο. Με τις διατάξεις του παρόντος σχεδίου νόμου ζητείται η υποβολή δήλωσης φόρου εισοδήματος για αδήλωτα εισοδήματα. Αυτό γίνεται σε συνδυασμό με την ελεγκτική διαδικασία που έχει ξεκινήσει –και σας περιέγραψα στις συνεδριάσεις της επιτροπής- και στην ουσία δίνουμε τη δυνατότητα σε φορολογούμενους να υποβάλλουν εκείνοι τη φορολογική τους δήλωση πριν την εξετάσουμε.

Οι δικές μας διατάξεις δεν αποσκοπούν σε απλά εισπρακτικά μέτρα, αλλά σε πάταξη της φοροδιαφυγής. Δεν παρέχει καμμία φορολογική αμνηστία, δεδομένου ότι ο κύριος φόρος θα καταβάλλεται στο ακέραιο. Δεν έχουν δικαίωμα συμμετοχής όσοι τούς έχει κοινοποιηθεί ο οριστικός προσδιορισμός του φόρου. Οι άλλοι, όσοι δεν έχουν ελεγχθεί ακόμα ή βρίσκονται σε αρχικό στάδιο ελέγχου, θα έχουν μόνο μειώσεις στα πρόστιμα και τις προσαυξήσεις, καθώς και ποινική αμνηστία για το αδίκημα της φοροδιαφυγής. Αυτός είναι ένας αρκετά δελεαστικός λόγος, για να έρθουν όλοι όσοι είναι σε κάποιο αρχικό στάδιο ελέγχου να δηλώσουν τα εισοδήματά τους αλλά κι όσοι φορολογούμενοι έχουν αποκρύψει εισοδήματα και δεν ελέγχονται ακόμη, εάν επιλέξουν να μην ενταχθούν στο πρόγραμμα, πρέπει να ξέρουν ότι μπορούν να εντοπιστούν μέσω των εργαλείων που έχουμε.

Σε αυτά περιλαμβάνονται η αυτόματη ανταλλαγή πληροφοριών σε επίπεδο Ευρωπαϊκής Ένωσης και ΟΟΣΑ αλλά και η συνεργασία με τις Ηνωμένες Πολιτείες της Αμερικής. Αυτή τη στιγμή πρέπει να ξέρουν οι φοροφυγάδες ότι γίνεται διασταύρωση κινήσεων, καταθέσεων και εισοδημάτων σε ένα εκατομμύριο διακόσιες τριάντα χιλιάδες ΑΦΜ με εισαγγελική παραγγελία από τη Γενική Γραμματεία Δημοσίων Εσόδων. Ένα πρόγραμμα που με τη δική μας Κυβέρνηση ξεκινήσαμε. Ξεκίνησε πιλοτικά από τις αρχές του 2015 και αυτή τη στιγμή είμαστε η μοναδική χώρα στην Ευρώπη που έχει ένα τέτοιο πρόγραμμα και το έχουμε βάλει σε εφαρμογή.

Αυτά τα εργαλεία δεν πρέπει να τα φοβάται κανείς, ο οποίος νόμιμα και φορολογημένα έχει τα χρήματά του στο εξωτερικό ή στα πιστωτικά ιδρύματα της Ελλάδας ή ακόμα και κάτω από το στρώμα του. Δεν σημαίνει δηλαδή ότι όλες αυτές οι υποθέσεις, που είναι σε διασταύρωση, θα μας φέρουν τόσους φοροφυγάδες. Σε καμμία περίπτωση δεν πιστεύουμε κάτι τέτοιο.

Γίνονται συγκρίσεις με το δικό μας πρόγραμμα και άλλα που έχουν γίνει στο παρελθόν εδώ ή σε άλλες χώρες. Το δικό μας πρόγραμμα, όπως τόνισα, δεν παρέχει αμνηστία στον φόρο, αλλά μόνο στο ποινικό κομμάτι και το μήνυμα που στέλνει είναι ότι οι φορολογικές αμνηστίες τελείωσαν. Δεν μπορεί να περιμένει κάποιος ότι δεν θα δηλώσει σήμερα το εισόδημα και θα γλιτώσει τον φόρο, που κάποτε θα πλήρωνε 1%, 3% ή 5% για να ξεπλύνει τα χρήματα αυτά, χρήματα για τα οποία θα έπρεπε να έχει πληρώσει 26% ή 40% ή και περισσότερο ανάλογα με τη χρονιά, την πηγή και το ύψος του ποσού. Αλλά, ακόμη και έτσι οι φοροφυγάδες έχουν κίνητρο να συμμορφωθούν, γιατί όπως είπα έχουμε πια τα εργαλεία για να τους εντοπίσουμε. Ένας βασικός λόγος που τα έχουμε είναι ότι εμείς θελήσαμε και τα έχουμε.

Με τα μέτρα για τις ηλεκτρονικές συναλλαγές, από την άλλη πλευρά, επιχειρούμε να δημιουργήσουμε το κατάλληλο περιβάλλον αλλά και να δώσουμε κίνητρα, ώστε να περιορίσουν οι πολίτες τις συναλλαγές με μετρητά τα οποία αποτελούν το όχημα για απόκρυψη εσόδων από τις επιχειρήσεις και τους επαγγελματίες.

Σε συνεργασία με το Υπουργείο Ανάπτυξης θεσπίζεται το πλαίσιο, ώστε να υποχρεωθούν σταδιακά όλες οι επιχειρήσεις της χώρας να δέχονται ηλεκτρονικές συναλλαγές. Δίνουμε δηλαδή στον πολίτη τη δυνατότητα να πληρώσει με κάρτα ή άλλον ανάλογο τρόπο, όταν το επιθυμεί, χωρίς να συναντάει την άρνηση του εμπόρου. Στοιχειώδες μέτρο είναι και η υποχρέωση των επιχειρήσεων να ενημερώνουν τους καταναλωτές με ευκρινή ανακοίνωση στο κατάστημα σχετικά με την αποδοχή ηλεκτρονικών πληρωμών, γι’ αυτό και βάζουμε και τη σχετική διάταξη.

Παράλληλα, θεσπίζουμε τους επαγγελματικούς λογαριασμούς των επιχειρήσεων μέσω των οποίων διενεργούνται συναλλαγές που αφορούν την επιχειρηματική τους δραστηριότητα. Με αυτόν τον τρόπο οι φορολογικές αρχές θα έχουν πλήρη εικόνα των συναλλαγών μεταξύ των πολιτών και των επιχειρήσεων που διενεργήθηκαν με ηλεκτρονικές πληρωμές.

Να αναφερθώ λίγο τώρα στο θέμα του ακατάσχετου λογαριασμού, που έχει γίνει αρκετή συζήτηση και σήμερα και στην επιτροπή. Για το θέμα του ακατάσχετου λογαριασμού θα πρέπει να πούμε ότι υπάρχουν εναλλακτικοί τρόποι για να αντιμετωπίσουμε το ζήτημα και εξετάζουμε την κατάσταση. Σύμφωνα με το άρθρο 30 του Κώδικα Είσπραξης Δημοσίων Εσόδων παρέχεται η ευχέρεια στον προϊστάμενο της ΔΟΥ, μετά από σχετική αίτηση του οφειλέτη, να περιορίσει το ποσό ή το ποσοστό της κατάσχεσης με αιτιολογημένη απόφασή του και υπό ορισμένες προϋποθέσεις, προκειμένου να ενημερωθούν οι πολίτες, καθώς ίσως να μην το γνωρίζουν, ότι η δυνατότητα περιορισμού της κατάσχεσης του οφειλέτη μπορεί να είναι στο 50% και μπορεί να φτάνει και στο 70% κάτω από προϋποθέσεις.

Επίσης, με το άρθρο 31 του Κώδικα Είσπραξης Δημοσίων Εσόδων, όπως τροποποιήθηκε από εμάς με τον ν.4336/2015, ισχύει το ακατάσχετο των καταθέσεων σε πιστωτικά ιδρύματα για έναν και μοναδικό ατομικό ή κοινό λογαριασμό σε ένα πιστωτικό ίδρυμα για κάθε φυσικό πρόσωπο και κατά συνέπεια και γι’ αυτόν που ασκεί ελεύθερο επάγγελμα ή έχει ατομική επιχείρηση μέχρι το ποσό των 1.250 ευρώ μηνιαίως. Τα φυσικά πρόσωπα επιτηδευματίες, οι οποίοι είναι γύρω στα τετρακόσιες ενενήντα πέντε χιλιάδες, έχουν το ακατάσχετο όλων των φυσικών προσώπων και για τα νομικά πρόσωπα έρχεται το νομοσχέδιο για τον εξωδικαστικό συμβιβασμό και θεωρούμε ότι θα μπορέσουν να τακτοποιήσουν τις οφειλές τους και να μην υπάρχει πρόβλημα κατασχέσεων στις τράπεζες. Ας δούμε, λοιπόν, πώς θα πάει με τον εξωδικαστικό συμβιβασμό και ανάλογα θα εξετάσουμε σχετικά με τον ακατάσχετο επαγγελματικό λογαριασμό.

Είμαστε έτοιμοι να προχωρήσουμε στη διασύνδεση των φορολογικών μηχανισμών με τις βάσεις δεδομένων του Υπουργείου Οικονομικών, κάτι το οποίο έπρεπε να έχει γίνει εδώ και πολλά χρόνια. Δηλαδή, εκτός από το ηλεκτρονικό τιμολόγιο, διασυνδέουμε και τις ταμειακές μηχανές. Επαναφέρω το θέμα με τις παλιές μηχανές που δεν έχουν αυτή τη στιγμή τη δυνατότητα σύνδεσης, όπως και για τις περιοχές που δεν υπάρχει ίντερνετ. Όλα αυτά θα τα καθορίσουμε με υπουργικές αποφάσεις και θα γίνουν σταδιακά. Δεν θα πρέπει κανείς από τους επαγγελματίες να αναστατωθεί.

Θεσπίζουμε το πλαίσιο που συνδέεται το αφορολόγητο με τις δαπάνες που έχουν πραγματοποιηθεί με ηλεκτρονικές πληρωμές, ώστε να δοθεί κίνητρο στους μισθωτούς, συνταξιούχους και αγρότες να τις χρησιμοποιούν. Φροντίζουμε, όμως, και διευκολύνουμε ευαίσθητες κοινωνικές ομάδες και εδώ δεσμευόμαστε για τους ηλικιωμένους, τους ΑΜΕΑ, τους ψυχικά ασθενείς και για κάποιες άλλες κατηγορίες που θα αναφέρουμε στις αποφάσεις που θα έρθουν το αμέσως επόμενο διάστημα, αφήνοντας τους ίδιους να επιλέξουν με ποιον τρόπο θα γίνεται η εξόφληση των συναλλαγών τους, δηλαδή αν θα είναι ηλεκτρονικά ή με μετρητά.

Επειδή δεν έχω και πολύ χρόνο, τη Δευτέρα που θα συζητήσουμε κατ’ άρθρον, θα μπορέσω να αναφερθώ και σε άλλα ζητήματα. Θα ήθελα μόνο να αναφερθώ στις προμήθειες των τραπεζών, επειδή έχουν γίνει πάρα πολλές συζητήσεις εδώ και έχει αναδειχθεί σε αρκετά μεγάλο ζήτημα. Η Κυβέρνηση έχει κάνει με τις τράπεζες για το θέμα αυτό και με την Τράπεζα της Ελλάδος αρκετές συζητήσεις και έχει ασκηθεί αρκετή πίεση. Φαίνεται ότι το τελευταίο διάστημα έχουμε πάρα πολύ μεγάλη μείωση των προμηθειών.

Πραγματικά, υπάρχει ο κοινοτικός κανονισμός 751/2015, με τον οποίο δεν έχει γίνει εναρμόνιση για τα θέματα των διατραπεζικών προμηθειών. Είναι ένα θέμα συναρμοδιότητας με το Υπουργείο Ανάπτυξης, με το οποίο είμαστε σε στενή συνεργασία.

Στο συγκεκριμένο νομοσχέδιο, στο άρθρο 67, θεσπίζεται η υποχρέωση των παρόχων υπηρεσιών πληρωμών να δίνουν τιμολογιακά δεδομένα στη Γενική Γραμματεία Εμπορίου και Προστασίας του Καταναλωτή, ώστε να υπάρχει πλήρης διαφάνεια και πίεση για τη μείωση. Ήδη κάποιο πιστωτικό ίδρυμα έχει ευνοϊκότερες προμήθειες και προσφορές πάνω σε αυτό. Θα αφήσουμε λίγο και την αγορά να αποφασίσει να κατέβουν οι τιμές των προμηθειών και των χρεώσεων από τις τράπεζες.

Πιστεύουμε ότι με τα μέτρα που περιλαμβάνει αυτό το σχέδιο νόμου δίνουμε μια ισχυρή ώθηση στην προσπάθεια για την καταπολέμηση της φοροδιαφυγής. Περιμένουμε ότι θα φέρουν πρόσθετα έσοδα, τα οποία δεν έχουν συνυπολογιστεί στον προϋπολογισμό και το πρωτογενές πλεόνασμα. Είναι, δηλαδή, μέτρα που χαρακτηρίζονται μη παραμετρικά. Είναι εξ ορισμού δύσκολο να υπολογιστούν εκ των προτέρων τα έσοδα αυτά, αλλά έχουμε κάθε λόγο να πιστεύουμε ότι θα είναι σημαντικά.

Οι πολύ καλές επιδόσεις του 2016 στα φορολογικά έσοδα έδειξαν ότι μπορούμε να πετύχουμε τον σκοπό αυτό και έχουμε κάθε λόγο να πιστεύουμε ότι θα συμβεί και το 2017.

Και βέβαια, εμείς επιστρέφουμε στην κοινωνία την υπέρβαση των στόχων. Το κάνουμε με τη χορήγηση του βοηθήματος στους χαμηλοσυνταξιούχους και τα μέτρα για τους νησιώτες του βορείου και ανατολικού Αιγαίου που έχουν πληγεί από την προσφυγική κρίση. Το κάνουμε αυτό, όπως έχουμε δικαίωμα να κάνουμε και όπως είναι υποχρέωσή μας να κάνουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και δύο συνοδοί εκπαιδευτικοί από το 3ο Γυμνάσιο Ναυπάκτου.

Σας καλωσορίζουμε στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Ο συνάδελφος κ. Νικόλαος Κούζηλος από την Χρυσή Αυγή έχει τον λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Πτωχευτικός Κώδικας σήμερα, ένας νόμος όπως έχει χαρακτηριστεί «δεύτερης ευκαιρίας» στο συγκεκριμένο σχέδιο νόμου, αλλά δεύτερη ευκαιρία για ποιον; Για τις υγιείς επιχειρήσεις ή για αυτές που είναι στα πρόθυρα της πτώχευσης ποια μέριμνα υπάρχει;

Σίγουρα θα δώσετε ευκαιρία σε κάποιες επιχειρήσεις, που είχαν μπει στο άρθρο 99 επί Νέας Δημοκρατίας, να ξανασταθούν στα πόδια τους. Ο λόγος ποιος ήταν και ποιος θα είναι, να υπάρχουν πτωχεύσεις στις επιχειρήσεις, κυρίως; Είναι λόγω του μνημονίου που ο τζίρος των επιχειρήσεων έχει μειωθεί δραστικά, οι ασφαλιστικές και φορολογικές εισφορές έχουν αυξηθεί. Οπότε λόγω του μνημονίου, σίγουρα, υπάρχει αυτό το πρόβλημα.

Υπάρχει πτωχευτικό ντόμινο, όπως λέγεται, αυτή τη στιγμή σε ένδυση, υπόδηση, έπιπλα, πρώτες ύλες; Φυσικά και υπάρχει. Και αν δούμε τα στατιστικά από εξήντα τρία πρωτοδικεία και το ΓΕΜΗ, το Γενικό Εμπορικό Μητρώο, την περίοδο 2012-2015 τέθηκαν σε καθεστώς πτώχευσης, στο άρθρο 99, χίλιες εννιακόσιες σαράντα επιχειρήσεις, που αξίζει όμως να δούμε το καθεστώς πτώχευσης που διέταξε της κάθε επιχείρησης, που οι επτακόσιες ογδόντα τρεις ήταν ανενεργές, οι πεντακόσιες δεκατρείς είχαν διαγραφεί, πενήντα τέσσερις ήταν σε καθεστώς συνδιαλλαγής και εκκαθάρισης και μόνο οι πεντακόσιες τριάντα τέσσερις ήταν σε καθεστώς πτώχευσης. Άρα, δηλαδή, μιλάμε για πτώχευση για το 1/3 των επιχειρήσεων.

Θα πρέπει να δοθεί μια δεύτερη ευκαιρία; Φυσικά. Αλλά θα πρέπει να εξετάσουμε και το γεγονός του πώς θα δοθεί, με ποιον τρόπο. Όλα τα χρόνια του μνημονίου το κράτος μεριμνά και μεριμνούσε για τις τράπεζες. Έχουν δοθεί -και δινόντουσαν- όλα τα χρήματα στις τράπεζες και στην πραγματική οικονομία, στη μικρομεσαία επιχείρηση, δεν έχει δοθεί ούτε ένα ευρώ. Οπότε, είναι πολύ φυσικό να υπάρχουν τόσες πολλές πτωχεύσεις αυτή τη στιγμή στο ελληνικό εμπόριο.

Ο Πτωχευτικός Κώδικας του 2012 είχε χαρακτηριστεί πολύπλοκος και χρονοβόρος. Λέτε εσείς ότι ο νέος Πτωχευτικός Κώδικας θα είναι ένα εργαλείο ανάπτυξης. Το σίγουρο είναι ότι το ίδιο το εμπόριο και η ίδια η αγορά το έχει απορρίψει. Θα σας διαβάσω λιγάκι να δούμε τι είπε ο Πρόεδρος των Επιχειρήσεων Λιανικής Πώλησης Ελλάδος. «Αυτό που κάνει σήμερα ο σημερινός νόμος, δηλαδή το να μεταφέρει αρμοδιότητα, της οποίας η διαδικασία εκπτώσεων έχει ξαναγίνει παλαιότερα, πήγε στους τότε νομάρχες και μετά από λίγο διάστημα ζήτησαν να το πάρουν πίσω γιατί δεν μπορούσαν να βγάλουν άκρη. Το νομοσχέδιο προσπαθεί να σκοτώσει το εμπόριο. Θεωρούμε ότι δαγκώνετε το χέρι αυτών που πληρώνουν τους εργαζόμενους, που δίνουν τους φόρους, που παράγουν θέσεις εργασίας». Και κλείνει με το εξής: «Το τελευταίο που θέλω να πω είναι ότι δεν θα κλείσουμε ρολά εμείς, ρολά, με την τακτική σας, θα κλείσει η χώρα». Αυτά ήταν τα λόγια ενός ανθρώπου, ο οποίος ζει στο εμπόριο, ζει στην αγορά, ζει στην πραγματικότητα αυτή τη στιγμή.

Οι επιχειρήσεις, κυρίως, έχουν τρεις επιλογές: Χρηματοοικονομική αναδιάρθρωση, κούρεμα οφειλών ή διαδικασία πτώχευσης. Από τη στιγμή που δεν έχουν τη δυνατότητα ούτε να πάρουν χρήματα ούτε να έρθουν σε κάποια συνδιαλλαγή με τις τράπεζες ούτε να γίνει κάποιο κούρεμα των οφειλών τους, αναγκαστικά θα πάνε στον Πτωχευτικό Κώδικα. Και το ξανατονίζουμε αυτό: Αναγκαστικά θα πάνε στον Πτωχευτικό Κώδικα. Μερικοί από τους λόγους –το ξαναλέμε και θα το λέμε συνέχεια- είναι η πτώση του τζίρου, της αγοραστικής δύναμης των Ελλήνων πλέον, είναι η αύξηση των ζημιών που έχουν όλες οι εταιρείες, τα προβλήματα ρευστότητας και η αδυναμία πρόσβασης σε πηγές χρηματοδότησης. Όλα αυτά πρέπει να λύσετε πρώτα και μετά να μιλάμε για Πτωχευτικό Κώδικα.

Άρα θα πρέπει να μεριμνήσετε κυρίως για να υπάρχει ρευστό και χρήμα στη μικρομεσαία επιχείρηση, στην ελληνική μικρομεσαία επιχείρηση, που πλέον είναι στα πρόθυρα της χρεοκοπίας. Και νομίζετε ότι με το άρθρο 70, με τη λοταρία «Πρόγραμμα δημόσιων κυρώσεων» θα λυθεί το πρόβλημα. Το βασικό στο εμπόριο είναι ότι ο επιχειρηματίας θέλει σταθερότητα και ένα υγιές περιβάλλον, το οποίο δεν του το προσφέρετε.

Με το άρθρο 28 -μείωση φόρου μέσω ηλεκτρονικών συναλλαγών- δίνετε κίνητρο, ώστε να μην υπάρχει ρευστό στην κοινωνία. Και ποιες συναλλαγές εξαιρούνται; Εξαιρούνται αυτές που αφορούν την ελληνική κοινωνία, την ελληνική οικογένεια. Μιλάμε, δηλαδή, για ΔΕΚΟ, γιατρούς, για την εκπαίδευση των παιδιών. Όλα αυτά εξαιρούνται. Και στην πραγματικότητα τι θα γίνει; Εσείς βάζετε μέσα την διασκέδαση γενικά και όλες τις υπόλοιπες αποδείξεις που ζητάτε. Στην ουσία δεν θα πιάσει τον στόχο η κάθε οικογένεια για να καλύψει το κατώτατο όριο, με αποτέλεσμα να πέφτουν βροχή τα πρόστιμα. Και ποιος τα πληρώνει; Κανείς, γιατί δεν έχει κανείς χρήμα αυτή τη στιγμή.

Για άλλη μια φορά βλέπουμε ότι είσαστε εκτός πραγματικότητας, ότι δεν έχετε επαφή με την ελληνική κοινωνία. Για άλλη μια φορά βλέπουμε ότι τα μνημόνια, οι θεσμοί, και η πολιτική η οποία ασκείται, δεν έχει καμμία σχέση με τον Έλληνα πολίτη. Δεν μεριμνάτε υπέρ του Έλληνα πολίτη, για έναν Έλληνα πολίτη που προσπαθείτε αυτή την στιγμή να επιβιώσει.

Είναι σίγουρο ότι όταν και όποτε έρθουν εκλογές, ο Έλληνας θα σας τιμωρήσει για αυτή την πολιτική σας.

Ευχαριστώ, κύριε Πρόεδρε.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο συνάδελφος κ. Αντώνιος Γρέγος από την Χρυσή Αυγή.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Πολλές φορές εσείς του ΣΥΡΙΖΑ προσπαθείτε με την στάση σας και τις ενέργειές σας να ξεπλύνετε την Νέα Δημοκρατία και το ΠΑΣΟΚ. Και το ίδιο κάνει και η Νέα Δημοκρατία απέναντι σε εσάς. Αυτό, όμως, δεν γίνεται. Τα σκάνδαλα δεν ξεπλένονται. Να πούμε ότι όταν σας λέμε δημοκράτες εδώ μέσα, το λέμε ειρωνικά. Μην το πιστέψετε.

Φέρνετε ένα ακόμα νομοσχέδιο με τη διαδικασία του επείγοντος. Και το λέω για μια ακόμα φορά, διότι είναι πλέον πάγια αυτή η τακτική σας να φέρνετε νομοσχέδια με αυτόν τον τρόπο. Αυτό υποδηλώνει πάρα πολλά και δεν τιμά καθόλου και εσάς και τους προκατόχους σας.

Το νομοσχέδιο είναι ιδιαίτερα σοβαρό, διότι μεταβάλλει το φορολογικό καθεστώς των πολιτών. Έχει κάποια θετικά άρθρα, βέβαια, αλλά θα αναφερθώ στα προβληματικά κυρίως, προκειμένου να τροποποιηθούν, κάτι που είναι, βέβαια, δύσκολο βάσει της διαδικασίας.

Μιλάμε για τον Πτωχευτικό Κώδικα σε μια χώρα που είναι πτωχευμένη ενώ δεν θα έπρεπε, μια χώρα που πτωχεύσατε και εσείς και οι προκάτοχοί σας.

Στο πρώτο μέρος, που αφορά τον Πτωχευτικό Κώδικα, θα αναφέρω ενδεικτικά ότι οι πιστωτές θα έχουν την δυνατότητα να επεμβαίνουν βιαίως στη διαχείριση μιας εταιρείας και να επιβάλλουν την διοίκηση που αυτοί επιθυμούν, ικανοποιώντας ξεκάθαρα τα δικά τους συμφέροντα, όταν κρίνουν ότι μια εταιρεία δεν είναι φερέγγυα για την κάλυψη των δανειακών της υποχρεώσεων. Αυτό και μόνο καταδεικνύει τον προβληματικό χαρακτήρα της διάταξης, τουλάχιστον αναφορικά με τα δικαιώματα και τους μισθούς των εργαζομένων.

Οι προμηθευτές και οι εργαζόμενοι σε καμμία περίπτωση δεν έχουν εμπραγμάτως εξασφαλισμένες απαιτήσεις και κατά συνέπεια θα είναι και οι τελευταίοι που θα ικανοποιηθούν.

Ποια είναι η ασφαλιστική δικλίδα που τους χορηγείται; Εισάγεται για πρώτη φορά ο όρος του «διαχειριστή αφερεγγυότητας», μια μνημονιακή επιλογή που υλοποιήθηκε σταδιακά. Σε προγενέστερο νομοσχέδιο που αφορούσε την υποτιθέμενη προστασία του πολίτη - καταναλωτή στο προσυμβατικό στάδιο, όταν συνδιαλλασσόταν με την τράπεζα, δόθηκαν κάποιες ευρείες αρμοδιότητες σε τρίτα πρόσωπα -ιδιώτες, βέβαια- τα οποία σταδιακά θα αντικαταστήσουν το Σώμα Ορκωτών Ελεγκτών.

Στη βάση αυτής της σκέψης εισάγετε στο νομικό σύστημα τους «διαχειριστές αφερεγγυότητας», οι οποίοι δεν πληρούν στο ελάχιστο -τουλάχιστον όπως προκύπτει από το νομοσχέδιο- τους όρους εξασφάλισης αμεροληψίας και ανεξαρτησίας κατά την άσκηση των καθηκόντων τους.

Περαιτέρω, το επιχείρημα ότι με το παρόν σχέδιο νόμου δίδεται μια δεύτερη ευκαιρία στην επιχείρηση προκειμένου να επιβιώσει, είναι απολύτως ψευδές, διότι η πιθανή έκδοση αποφάσεως μετά από δύο έτη με δυνατότητα απαλλαγής από το υπόλοιπο των απαιτήσεων, που δεν ικανοποιήθηκαν από την πτωχευτική περιουσία, αποδεικνύει περίτρανα ότι το μόνο το οποίο θέλετε να διασφαλίσετε είναι τα δάνεια των τραπεζικών ιδρυμάτων και διόλου το σύνολο των δικαιωμάτων των προμηθευτών που δεν είχαν ικανοποιηθεί, καθώς και το εργατικό δυναμικό της εκάστοτε επιχείρησης.

Σε άλλο άρθρο, στο άρθρο 15, μετακυλίεται η ευθύνη του δημοσίου για την ορθή και έγκαιρη επίδοση, κοινοποίηση των κλήσεων και των αποφάσεων του πολίτη. Η αδυναμία του δημοσίου να εφαρμόζει τους κανόνες επιδόσεως των αποφάσεων και των εγγράφων, επιδιώκεται να θεραπευθεί μέσω της υποτιθέμενης γνώσης αυτών.

Το δημόσιο διατηρεί για τον εαυτό του το δικαίωμα να παραβιάζει κάθε δικονομική αρχή και μάλιστα να τη θεραπεύει με το επιχείρημα ότι ο πολίτης και δη ο υπάλληλος, γνώριζε τις αποφάσεις που ελήφθησαν εις βάρος του.

Στο άρθρο 22 λέει: «Η κωλυσιεργία στην εκδίκαση των υποθέσεων δεν είναι συνέπεια της έγκαιρης ή μη προσκομιδής του φακέλου, αλλά αποτέλεσμα των γενικότερων επικρατουσών στη δικαιοσύνη συνθηκών». Και αναφέρομαι στον αριθμό των δικαστών που ενδεχομένως δεν επαρκεί πλέον στις αίθουσες και στην υλικοτεχνική υποδομή των δικαστηρίων και των αντίστοιχων τμημάτων του δημοσίου που φέρουν την ευθύνη διαβίβασης των φακέλων στο δικαστήριο πριν την ορισθείσα δικάσιμο.

Άρθρο 27. Αυτό αποτελεί μια τιμωρητική διάταξη, που στόχο έχει να αφαιρέσει κάθε οικονομικό στοιχείο από τον φορολογούμενο πολίτη, με την εύσχημη κατάργηση της δυνατότητας αναστολής των καταδιωκτικών μέτρων σε φορολογικές και τελωνειακές υποθέσεις.

Στο τρίτο μέρος και στα άρθρα 35, 36, 37 προβλέπεται οικονομική επιβάρυνση διαδίκου με καταβολή παραβόλου, όταν για λόγους προσωπικούς, οι οποίοι ενδεχομένως να σχετίζονται ακόμα και με την υγεία του, αιτείται αναβολής της δίκης, δεν συνιστά μέτρο εξορθολογισμού και επιτάχυνσης της διαδικασίας απονομής της δικαιοσύνης, αλλά είναι ένα ακόμα εισπρακτικό μέτρο της Κυβέρνησης.

Για τα άρθρα 38 και 39 να σημειώσουμε ότι με επιβολή παραβόλων δεν επιταχύνεται η αποτροπή καταχρηστικής άσκησης ενδίκων βοηθημάτων και μέσων, αλλά καθίσταται η δικαιοσύνη και η δυνατότητα δικαίωσης του πολίτη προϊόν πολυτέλειας.

Με το άρθρο 43 προβλέπεται η σύσταση νομοπαρασκευαστικής επιτροπής. Εδώ έχουμε να κάνουμε κάποιες παρατηρήσεις. Ποια είναι τα τυπικά προσόντα των προσώπων που θα μετέχουν σε αυτή την επιτροπή; Πόσο θα διαρκέσει η υποτιθέμενη κωδικοποίηση της νομοθεσίας των παραβόλων; Πότε θα παύσει τις εργασίες της αυτή η επιτροπή; Ποια σχέση διέπει τα πρόσωπα αυτά; Θα εκτελούν έναντι αμοιβής τα καθήκοντά τους; Αυτά είναι εύλογα ερωτήματα, τα οποία, για λόγους που όλοι αντιλαμβανόμαστε, αποσιωπώνται.

Επειδή μιλάμε για αδήλωτα εισοδήματα, να πούμε ότι δεν πρόκειται να ασχοληθείτε, φυσικά, με τα τεράστια ποσά που έχουν αποκρύψει τα πολιτικά πρόσωπα, κυρίως μέσω των συγγενικών τους προσώπων, στις γνωστές και άγνωστες διαδρομές των offshore εταιρειών. Το ίδιο ισχύει και για τους μεγαλοδημοσιογράφους, τους τραπεζίτες, τους μεγαλοκαναλάρχες και τους γνωστούς διαπλεκόμενους των κομμάτων του δήθεν συνταγματικού τόξου.

Το τραγικό είναι ότι ακόμα και στην Επιτροπή Ελέγχου των Κομμάτων και των Πολιτικών Προσώπων, που με νόμο έχετε θεσπίσει, δεν μπορούν να μετέχουν άλλα κόμματα πλην του κυβερνώντος κόμματος και του κόμματος της Αντιπολίτευσης.

Έχουμε πει, επανειλημμένως ότι τη διαφθορά και τη διαπλοκή δεν μπορείτε να την πολεμήσετε εσείς με αυτά τα μέσα. Μιλάμε για πλαστικό χρήμα τη στιγμή που όλοι ξέρουμε ότι η χρήση των μετρητών δεν μπορεί να καταργηθεί. Ακόμα υπάρχουν τα capital controls. Όμως, η φοροδιαφυγή πατάσσεται κυρίως εν τη γενέσει της. Η χρήση του πλαστικού χρήματος μπορεί να λειτουργήσει επικουρικά και με συγκεκριμένα κριτήρια.

Άκουσα ομιλητή του ΣΥΡΙΖΑ να μιλάει για το χαμόγελο του ελληνικού λαού. Δυστυχώς κανένας δεν χαμογελάει πια στην Ελλάδα. Θυμάμαι όμως ότι κατά τη διάρκεια της συζήτησης του προϋπολογισμού, κάθονταν εδώ Βουλευτές του ΣΥΡΙΖΑ και χασκογελούσαν. Αυτό ήταν και προκλητικό και εξοργιστικό για όσους έβλεπαν.

Εμείς ψηφίζουμε πάντα με γνώμονα το συμφέρον του ελληνικού λαού, του ελληνικού λαού που μας δίνει τη δύναμη και τον οποίο εκφράζουμε σαν τρίτη πολιτική δύναμη προς το παρόν. Εμείς συνεχίζουμε τον αγώνα μας σε όλα τα μέτωπα και παντού, πορευόμενοι στον δρόμο της αρετής και της διαφάνειας.

Εσείς δεν κάνετε ούτε το στοιχειώδες: Να ζητήσετε ακόμα και αυτή τη στιγμή μια μεγάλη συγγνώμη από τον ελληνικό λαό.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Θεοχάρης Θεοχάρης, Ανεξάρτητος Βουλευτής, είναι ο τελευταίος ομιλητής για σήμερα.

Ορίστε, κύριε Θεοχάρη έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρίες και κύριοι συνάδελφοι, χωρίς σύγχρονο, γρήγορο, αποτελεσματικό Κώδικα Πτωχευτικής Διαδικασίας καμμιά χώρα, καμμιά οικονομία δεν πρόκειται να αναπτυχθεί. Ειδικά στην περίπτωσή μας, μετά από τόσα χρόνια κρίσης, δεν πρόκειται να βγούμε απ’ αυτή χωρίς εκσυγχρονισμό των συγκεκριμένων διαδικασιών.

Τι πρέπει να κάνουμε για να βελτιώσουμε τη διαδικασία αναδιάρθρωσης της ελληνικής οικονομίας; Να βελτιώσουμε, φυσικά, τον Πτωχευτικό Κώδικα με επιτάχυνση και δυνατότητα συμφωνίας μεταξύ των πιστωτών, ακόμα κι όταν ο μέτοχος δεν συμφωνεί.

Ο σκοπός είναι να σώζουμε τις επιχειρήσεις, γιατί έχουν κοινωνικό αποτύπωμα, έχουν πελάτες, έχουν υπαλλήλους, έχουν προμηθευτές, όχι απαραίτητα τους μετόχους. Από την άλλη, οι μέτοχοι που συνεργάζονται, οι μέτοχοι που πονάνε την επιχείρηση τους και απλώς αντιμετώπισαν μια δυσκολία μεγαλύτερη από τις δυνάμεις τους, θα πρέπει να διασώζονται.

Ο Πτωχευτικός Κώδικας πρέπει να δίνει μια δεύτερη ευκαιρία στον μη δόλιο επιχειρηματία, όπως πράγματι μας είπε και ο Υπουργός. Και το χαιρετίζουμε ως μια θετική πρόνοια. Πρέπει, συγχρόνως, να μην επιτρέπει στους πλούσιους επιχειρηματίες με τις πτωχευμένες επιχειρήσεις να κυκλοφορούν ελεύθεροι. Έχουν καταγραφεί πάρα πολλές τέτοιες περιπτώσεις.

Δεύτερον, πρέπει να πάρουμε τα επιχειρηματικά κόκκινα δάνεια από τις τράπεζες, ώστε αυτές, απαλλαγμένες από τα βάρη τους, να αρχίζουν να δανείζουν επιτέλους. Αυτό σημαίνει τη δημιουργία της λεγόμενης «κακής» τράπεζας. Αν οι υπόλοιπες τράπεζες έχουν κάποιο μερίδιο από τα κέρδη από αυτή την τράπεζα, τότε δεν θα χρειαστεί να γραφτούν και ζημιές, υπέρογκες ζημιές, κι έτσι θα αποφύγουμε άσχημα σενάρια ανακεφαλαιοποίησης.

Τρίτον, να χρηματοδοτηθεί η τράπεζα αυτή, η τράπεζα που θα είναι εκτός πολιτικών επιρροών, αν η διαχείριση ασκείται από επαγγελματίες του χώρου, μέσω του εθελοντικού επαναπατρισμού κεφαλαίων. Αντί να φορολογείτε με 40% έως 70%, όπως κάνετε με αυτό το νομοσχέδιο, ρισκάροντας την επιτυχία του εγχειρήματος, πείτε στους Έλληνες που έχουν κεφάλαια στο εξωτερικό: «Κλείδωσε τα χρήματά σου για επτά ή δέκα χρόνια και θα κερδίσεις από την αναδιάρθρωση της ελληνικής οικονομίας». Αυτό θα άρει και τη δεύτερη αντίρρηση που ακούμε από τους εταίρους. Ελληνικά κεφάλαια θα αναδιαρθρώσουν την οικονομία και δεν θα χρειαστούν κεφάλαια από το εξωτερικό, από τον ευρωπαίο φορολογούμενο. Μόνο έτσι θα έχουμε άμεσα το όφελος της επανεκκίνησης των τραπεζών και σχετικά γρήγορα το δεύτερο όφελος της αναδιάρθρωσης των προβληματικών επιχειρήσεων, κάνοντας τους επενδυτές να ξαναδούν τη χώρα μας με θετικό μάτι.

Δυο λόγια θα ήθελα να πω για την εθελοντική αποκάλυψη των εισοδημάτων. Όσο πιο πίσω στον χρόνο πηγαίνουμε, τόσο πιο δύσκολο είναι για τη Διοίκηση να αποκαλύψει αυτά τα χρήματα. Συνεπώς, είναι εντελώς λάθος να αυξάνουμε τον φόρο για τα παλιά εισοδήματα, που κάποια από αυτά μπορεί να είναι ακόμα και κοντά στην παραγραφή.

Βασίζεστε στην τιμωρητική λογική των υπηρεσιών, αντί στη λογική των σωστών κινήτρων, που θα οδηγούσαν στην εθελοντική αποκάλυψη των εισοδημάτων. Έτσι, όμως, θα αποτύχετε. Έτσι, όμως, στην πραγματικότητα, θα αποτύχουμε όλοι μας.

Κυρίες και κύριοι συνάδελφοι, η οικονομία μας στηρίζεται σε μη ανταγωνιστικές μικρομεσαίες επιχειρήσεις. Η έλλειψη ανταγωνιστικότητας είναι διαχρονικό αποτέλεσμα της υψηλής γραφειοκρατίας. Δεν φταίνε αυτές, η γραφειοκρατία φταίει. Σήμερα, όμως, η έλλειψη ρευστότητας, καθώς και τα συσσωρευμένα χρέη, δεν αφήνουν τις μικρομεσαίες επιχειρήσεις να επιβιώσουν, εκτός της παρανομίας, φοροδιαφυγής και εισφοροδιαφυγής.

Μιλάμε συχνά για τα μέτρα απομείωσης του εξωτερικού χρέους. Το εσωτερικό χρέος, όμως, έχει δημιουργήσει συνθήκες ασφυξίας σε χιλιάδες επαγγελματίες. Χρειάζεται επειγόντως ένα νέο πλαίσιο που θα επιτρέπει την απομείωσή του, με ταυτόχρονη, όμως, εμπέδωση νοοτροπίας νομιμότητας.

Προτείνω ένα πρόγραμμα διάσωσης μικρομεσαίων επιχειρήσεων: Όλα τα χρέη προς το δημόσιο και τα ταμεία παγώνουν και αποπληρώνονται με 10% των κερδών για τα επόμενα δέκα έτη. Συγχρόνως, οι επιχειρήσεις που διασώζονται, έχουν υποχρεώσεις για άμεση πληρωμή του ΦΠΑ, ηλεκτρονικά τιμολόγια, μη εξόφληση των τιμολογίων με μετρητά, ηλεκτρονική δήλωση όλων των υπαλλήλων - ακόμη και των προσωρινών- τη στιγμή της ανάληψης των καθηκόντων, ηλεκτρονικά καταχωρημένα βιβλία, συνδεδεμένα με τη Γενική Γραμματεία Δημοσίων Εσόδων. Τέλος, ειδικό μεικτό Σώμα του ΣΕΠΕ και της ΓΓΔΕ θα διενεργεί ελέγχους τουλάχιστον μια φορά κάθε δύο έτη, με ρητή δέσμευση για ανάκληση άδειας σε οποιαδήποτε παράβαση.

Έτσι, και θα σώσουμε αυτές τις μικρομεσαίες επιχειρήσεις, αλλά, κυρίως, θα εμπεδώσουν την κουλτούρα της νομιμότητας. Γιατί έτσι θα διασωθεί ό,τι μπορεί να διασωθεί από μία οικονομία στην οποία σκοτώνουμε τους μικρομεσαίους και αφελληνίζουμε τους μεγάλους.

Αν θέλετε να σώσετε τις μικρομεσαίες επιχειρήσεις, πρέπει να δεχθείτε και την τροπολογία που σας καταθέσαμε τέσσερις Ανεξάρτητοι Βουλευτές. Υπάρχουν χιλιάδες επιχειρήσεις που έκλεισαν υπό το βάρος των χρεών, αλλά έχουν τηρήσει κατά τα λοιπά τις υποχρεώσεις τους. Από αυτές δεν μπορούμε να εισπράξουμε τίποτα πια. Είναι κλειστές, δεν έχουν τζίρο για να μας πληρώσουν.

Όταν κάποιος δεν έχει εισόδημα, δεν μπορεί να πληρώσει κάτι. Εάν, όμως, τους δώσουμε μια ευκαιρία να ξανακάνουν έναρξη, να επανεκκινήσουν και να πληρώσουν το κεφάλαιο που χρωστάνε, χαρίζοντας πρόστιμα και προσαυξήσεις, και εισπρακτικά αποτελέσματα θα έχουμε και θα βοηθήσουμε τη μικρομεσαία οικονομία.

Σας ζητώ, λοιπόν, κυρία Παπανάτσιου, να τη δείτε με θετικό βλέμμα και να την κάνετε αποδεκτή, έστω και με τις όποιες διορθώσεις θέλετε να κάνετε.

Κυρίες και κύριοι συνάδελφοι, της Συμπολίτευσης, φέρνετε και τις διατάξεις για το πλαστικό χρήμα. Εστιάζουμε πάλι στη λιανική, αντί να κλειδώσουμε τη χονδρική. Καθολική υποχρέωση για ηλεκτρονική τιμολόγηση και ηλεκτρονική εξόφληση των τιμολογίων με κλειστές αποθήκες. Γίνεται. Τα συστήματα υπάρχουν. Η «ΔΙΑΣ Α.Ε.» έχει ένα έτοιμο σύστημα. Ας τα αξιοποιήσουμε. Με αυτόν τον τρόπο και η λιανική θα έχει αύξηση του τζίρου, διότι όταν αγοράζεις, αναγκάζεσαι να δείχνεις αποδείξεις ότι το πουλάς.

Η φοροδιαφυγή στις υπηρεσίες είναι διαφορετικό θέμα και σίγουρα όχι του παρόντος. Πάντως, δεν θα πιάσετε τη φοροδιαφυγή με το πλαστικό χρήμα που φέρνετε. Οι υποχρεώσεις είναι μικρές. Θα τις καλύπτει ο κόσμος με τα σουπερμάρκετ ή έστω και με τη βενζίνη. Οι φόροι από την άλλη μεριά είναι πολύ μεγάλοι. Και εκεί που έχει σημασία, η συναλλαγή θα γίνεται χωρίς απόδειξη και δεν θα υπάρχει πρόβλημα για τους φοροφυγάδες.

Πιο πολλά κάνατε με τα capital controls παρά με αυτό το νομοσχέδιο για τη φοροδιαφυγή. Δεν θα την πιάσετε, γιατί με την πετυχημένη διαπραγμάτευση «true success story» του κ. Τσακαλώτου, δεν μπορέσατε να φέρετε τον ακατάσχετο λογαριασμό. Αυτό κτυπάει πάλι τους μικρομεσαίους και θα δώσει πάλι πλεονέκτημα στις μεγάλες επιχειρήσεις. Αναρωτιέμαι, εάν αυτός τελικά είναι ο σκοπός σας.

Για ποιο λόγο -θα τα συζητήσουμε και επί των άρθρων- εξομοιώνετε τους πράκτορες του ΟΠΑΠ με τους εμπόρους όπλων; Ποια είναι αυτή η λογική; Γιατί υπάρχουν αυτές οι φωτογραφικές διατάξεις που απαγορεύουν στο δίκτυο του ΟΠΑΠ να διενεργεί ηλεκτρονικές συναλλαγές, όταν πληρώνουμε ήδη τους λογαριασμούς, όταν ισχύει σε όλες τις χώρες της Ευρώπης; Εξυπηρετείτε κάποια συμφέροντα; Πείτε μας ανοικτά.

Το νομοσχέδιο, κυρίες και κύριοι συνάδελφοι, που κόβει το επίδομα θέρμανσης και το αφήνει στο 1/4 από αυτό που ήταν -στα 55 εκατομμύρια- το νομοσχέδιο που κόβει το φοιτητικό επίδομα, το νομοσχέδιο που καταργεί απαλλαγές αντίθετα με το τι υποσχέθηκε ο Πρωθυπουργός στη ΔΕΘ, δεν θα ήταν ολοκληρωμένο αν δεν είχε και προσλήψεις.

Πραγματικά, δεν μπορώ να διανοηθώ ποια έλλειψη συνείδησης σας επιτρέπει να φέρνετε προσλήψεις είκοσι ατόμων με κόστος 360.000 ευρώ ετησίως σε αυτό εδώ το νομοσχέδιο που κοστίζει εκατοντάδες εκατομμύρια στον ελληνικό λαό, την ίδια μέρα που, σύμφωνα με στοιχεία που παρουσίασε η ίδια Υπουργός Εργασίας, η κ. Αχτσιόγλου, υπάρχουν εκατόν είκοσι πέντε χιλιάδες άνθρωποι αμειβόμενοι με κάτω από 100 ευρώ. Το φαντάζεστε; Λιγότερα από 100 ευρώ το μήνα! Η επιστήμη σηκώνει τα χέρια ψηλά!

Συνεχίζετε σε ένα αδιέξοδο δρόμο. Οι ευρωπαίοι εταίροι δεν νοιάζονται για τη χώρα. Νοιάζονται μόνο για να πληρωθούν. Εσείς, όμως, γιατί τους δίνετε τα εργαλεία να σας εκβιάζουν με παλινωδίες; Θα κλείνατε τη διαπραγμάτευση στις 5 Δεκεμβρίου; Θα την κλείνατε τέλος Δεκεμβρίου, τέλος Ιανουαρίου; Προχθές ο κ. Δραγασάκης μάς είπε για το πρώτο εξάμηνο του 2017.

Θέλετε να δώσετε χρήματα στον κόσμο και το κάνετε χωρίς να τηρήσετε τις υποχρεώσεις που εσείς υπογράψατε και δίνετε άλλοθι να μας παγώσουν τα μέτρα για το χρέος. Το κάνετε κυρίως άδικα και αναποτελεσματικά. Την ίδια μέρα μας είπε η κ. Αχτσιόγλου για τους εργαζόμενους των 100 ευρώ. Τι κάνετε γι’ αυτούς τους εργαζόμενους με το υπερπλεόνασμα;

Κυρίες και κύριοι συνάδελφοι, ακολουθείτε και εσείς, όπως τόσοι άλλοι, μία ήπια προσαρμογή, μια προσαρμογή που είναι μόνο ήπια και καθόλου προσαρμογή. Έτσι, όμως, φτάσαμε στην πτώχευση. Έτσι δεν βγαίνουμε από την πτώχευση. Έτσι δεν έχουμε επιχειρήματα απέναντι στους δανειστές μας και έτσι αποδέχεστε τα μέτρα που σας σερβίρουν, μέτρα ενός προγράμματος που δεν βγαίνει.

Τη μοίρα που επιφυλάξατε σε αυτήν τη χώρα, δεν την αξίζει.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής του νομοσχεδίου του Υπουργείου Δικαιοσύνης, Διαφάνειας και Ανθρωπίνων Δικαιωμάτων...

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Κύριε Πρόεδρε, πώς κηρύσσεται περαιωμένη; Ο κατάλογος δεν ισχύει; Τι περιμένουμε;

**ΠΡΟΕΔΡΕΥΩΝ (Σπυρίδων Λυκούδης):** Έχουμε συνεννοηθεί, κύριε συνάδελφε, ότι οι υπόλοιποι ομιλητές θα μιλήσουν την Δευτέρα.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Με ποιον συνεννοηθήκατε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αφού είναι εδώ ο συνάδελφος, ας μιλήσει.

**ΠΡΟΕΔΡΕΥΩΝ (Σπυρίδων Λυκούδης):** Με συγχωρείτε, έχουμε σημειώσει ότι ζητήσατε να μιλήσετε την Δευτέρα.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Ποιος το είπε αυτό;

**ΠΡΟΕΔΡΕΥΩΝ (Σπυρίδων Λυκούδης):** Είναι εδώ σημειωμένο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Πρόεδρε, ένα άτομο είναι.

**ΠΡΟΕΔΡΕΥΩΝ (Σπυρίδων Λυκούδης):** Μα, δεν είναι αυτό. Είναι για να συνεννοηθούμε να μην γίνονται λάθη.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Το ακριβώς αντίθετο έγινε. Ο Πρόεδρος με ειδοποίησε ότι μπορώ να μιλήσω.

**ΦΩΤΕΙΝΗ ΒΑΚΗ:** Ας μιλήσει αφού περίμενε, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Επειδή περιμένει τόσες ώρες ας μιλήσει κατ’ εξαίρεση. Ένα άτομο είναι.

**ΠΡΟΕΔΡΕΥΩΝ (Σπυρίδων Λυκούδης):** Εν πάση περιπτώσει, δεν πρόκειται περί αυτού. Θα μιλήσει ο συνάδελφος. Να δούμε, όμως, γιατί έγινε το λάθος τώρα, γιατί δεν είναι καλό πράγμα να γίνονται λάθη.

Ορίστε, κύριε συνάδελφε, με συγχωρείτε, έχετε τον λόγο για επτά λεπτά.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Αγαπητοί συνάδελφοι και συναδέλφισσες, δεν θέλω να εξαντλήσω την υπομονή σας, ούτε είναι, βέβαια, ενθαρρυντικό να μιλάει κάποιος μπροστά σε μια άδεια Αίθουσα. Ένας και μόνο είναι ο λόγος που ανέβηκα στο Βήμα, για να χαιρετίσω -όχι για λόγους προσωπικούς, αλλά εκφράζοντας και τους συναδέλφους και τις συναδέλφισσες της επιτροπής για τη διεκδίκηση των γερμανικών οφειλών- την απόφαση της Κυβέρνησης να καταργήσει το δικαστικό ένσημο στις αναγνωριστικές αγωγές μεταξύ άλλων και για τις αγωγές αποζημίωσης των θυμάτων των κατοχικών δυνάμεων.

Για να καταλάβετε τη σημασία αυτού που προηγουμένως σας είπα, θέλω να σας πω ότι πέρυσι τον Σεπτέμβριο το μαρτυρικό Δομένικο με εκατόν σαράντα εκτελεσμένους, δολοφονημένους από τα ιταλικά φασιστικά στρατεύματα, με κατεστραμμένο το χωριό διεκδίκησε την αποκατάσταση και αποζημίωση των θυμάτων του στα ελληνικά δικαστήρια. Προσέφυγε, λοιπόν, στο Πρωτοδικείο Λάρισας και εκεί -ακούστε το, αγαπητοί συνάδελφοι- τους ζητήθηκε για ένα ποσό 309.000 ευρώ δικαστικό ένσημο -1% επί του διεκδικουμένου ποσού αποζημίωσης.

Όπως καταλαβαίνετε ήταν αδύνατο οι απόγονοι των θυμάτων και όσα από τα θύματα έχουν επιζήσει, να προχωρήσουν σε αυτή τη δικαστική διεκδίκηση, την ίδια στιγμή μάλιστα -και δείτε τη φοβερή αντίφαση- που το ιταλικό συνταγματικό δικαστήριο αποφάσιζε, απέναντι βέβαια στα θύματα που είχε από τη ναζιστική Γερμανία, την μέχρι τότε σύμμαχό της, ότι δεν υπάρχει παραγραφή στα εγκλήματα κατά της ανθρωπότητας, μια πάρα πολύ ισχυρή απόφαση και για τις δικές μας διεκδικήσεις.

Θα προσέξατε, επίσης, ότι στην εισηγητική έκθεση γίνεται ειδική μνεία, για την εμπεριστατωμένη μελέτη, την «ενδελεχή μελέτη» της επιτροπής μας, που, όπως ξέρετε, έθεσε το αίτημα αυτό και υπάρχει και στο πόρισμα της διακομματικής κοινοβουλευτικής επιτροπής, στις προτάσεις της προς την ελληνική Κυβέρνηση.

Ελπίζω να υποδεχθούμε το νέο έτος, αφιερώνοντας μια μέρα σε αυτή τη Βουλή σε αυτό το πόρισμα, κατά τη γνώμη μας, όπλο για τις διεκδικήσεις μας.

Θέλω να πω δύο λόγια μόνο για τη σημασία αυτού του ζητήματος. Όπως ειπώθηκε και από τον κύριο Υπουργό και από τους Κοινοβουλευτικούς μας Εκπροσώπους, η καθιέρωση του δικαστικού ενσήμου για τις αναγνωριστικές αγωγές είναι αντισυνταγματική. Παραβιάζει συγκεκριμένα το άρθρο 20 παράγραφος 1 του Συντάγματος, αλλά και το άρθρο 6 της Ευρωπαϊκής Σύμβασης για τα Δικαιώματα του Ανθρώπου, που κυρώθηκε μάλιστα με νόμο από τη χώρα μας το 1974.

Πρόκειται για έναν ανεπίτρεπτο περιορισμό, που εμποδίζει την ανοικτή πρόσβαση κάθε πολίτη στη δικαιοσύνη και ισοδυναμεί με έμμεση κατάργηση του δικαιώματος παροχής έννομης προστασίας.

Είναι δεδομένο ότι τόσο το άρθρο 20 παράγραφος 1 του Συντάγματος όσο και το άρθρο 6 της Ευρωπαϊκής Σύμβασης για τα Δικαιώματα του Ανθρώπου δεν εμποδίζουν τον κοινό νομοθέτη να θεσπίζει δικονομικές προϋποθέσεις, δαπανήματα όπως λέγονται και στη νομική γλώσσα, που αφορούν στην πρόοδο μιας δίκης.

Όμως, θέλω να πω ότι με αυτό το απαράδεκτο τέλος εμποδιζόταν η ενάσκηση του ατομικού αυτού δικαιώματος, όπως είπα προηγουμένως σύμφωνα με το άρθρο 1 του Συντάγματος. Με την κατάργησή του θεραπεύεται. Αυτό είναι σύμφωνο και με το δημόσιο συμφέρον, αφού δίνεται η δυνατότητα για την προσήκουσα επανόρθωση, αποκατάσταση έναντι εγκλημάτων πολέμου, εγκλημάτων κατά της ανθρωπότητας και γενικά για ουσιώδεις παραβιάσεις του διεθνούς ανθρωπιστικού δικαίου και του δικαίου των ανθρωπίνων δικαιωμάτων, οι οποίες ήδη τυποποιούνται από το συμβατικό διεθνές ποινικό δίκαιο.

Επίσης, θέλω να προσθέσω ότι στο πλαίσιο του δικού μας Συντάγματος και της εσωτερικής έννομης τάξης λαμβάνεται πρόνοια, ώστε για υπερισχύοντες λόγους δημοσίου κοινωνικού συμφέροντος να εξαιρούνται ορισμένες κατηγορίες δικών από την υποχρέωση καταβολής δικαστικών δαπανημάτων, όπως είναι το δικαστικό ένσημο, ώστε να διευκολύνεται η έγερση αξιώσεων στα εθνικά πολιτικά δικαστήρια με σκοπό την οριστική αποκατάσταση της διεθνούς νομιμότητας, που, όπως ξέρετε, καταπατήθηκε με τα εγκλήματα που διαπράχθηκαν κατά τον Β΄ Παγκόσμιο Πόλεμο από τις δυνάμεις κατοχής σε βάρος Ελλήνων αμάχων και προστατευόμενων αστικών περιουσιών.

Η προτεινόμενη ρύθμιση είναι, επίσης, σύμφωνη και με το πνεύμα του άρθρου 4 του Συντάγματος, με τη γενική αρχή της ισότητας, καθώς η τελευταία αυτή συνταγματική επιταγή επιβάλλει την ουσιαστική και όχι τη τυπική αριθμητική ισότητα. Ειδικότερα στις κρίσιμες περιπτώσεις πρόκειται για ιδιαίτερα ειδεχθή εγκλήματα, τα οποία έχουν καταδικαστεί στη συνείδηση της ανθρωπότητας και, όπως ξέρετε, έχουν κινητοποιήσει ήδη από το τέλος του Β΄ Παγκοσμίου Πολέμου τη διεθνή κοινότητα με σκοπό την πρόληψη και την καταστολή τους.

Τα διεθνή αυτά αδικήματα και οι αντίστοιχες αστικές αδικοπραξίες δεν αποτελούν απλά άδικες πράξεις, που προσβάλλουν την περιουσία, τη ζωή ή τη σωματική ακεραιότητα των πολιτών ενός κράτους, αλλά αποτελούν επιθετικές ενέργειες κατά της διεθνούς ειρήνης και ασφάλειας. Πράξεις οι οποίες απειλούν να διαρρήξουν την εσωτερική και τη διεθνή νομιμότητα ταυτόχρονα.

Κλείνοντας, θέλω να πω ότι με το προτεινόμενο άρθρο 33 στο υπό συζήτηση νομοσχέδιο, θα διευκολυνθεί η άσκηση των σχετικών αγωγών, θα προοδεύσουν οι δίκες που αφορούν απαιτήσεις, οι οποίες εδράζονται στη διάπραξη διεθνών ποινικών αδικημάτων κατά τον Β΄ Παγκόσμιο Πόλεμο, οι οποίες, όπως ξέρετε, λιμνάζουν κατά χιλιάδες αυτή τη στιγμή χωρίς να έχουν διεκπεραιωθεί και, βέβαια, θα προκύψει και η επιθυμητή αποσυμφόρηση του μεγάλου φόρτου των δικαστηρίων.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής του νομοσχεδίου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη –Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν.4270/2014 και λοιπές διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι, κύριε Πρόεδρε, επειδή το νομοσχέδιο αυτό δεν έχει αρχή, μέση και τέλος. Είναι διάφορες διατάξεις, νομοθετήματα από διάφορα Υπουργεία. Είναι ένα νομοσχέδιο με αχταρμά διατάξεων. Λέμε όχι, αλλά σε κάποια άρθρα που κινούνται σε θετική κατεύθυνση θα ψηφίσουμε ναι.

**ΑΝΤΩΝΙΟΣ ΓΡΕΓΟΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Παρά το γεγονός ότι θα ψηφίσουμε αρκετά άρθρα, επί της αρχής λέμε παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη –Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν.4270/2014 και λοιπές διατάξεις» έγινε δεκτό επί της αρχής κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 17.35΄ λύεται η συνεδρίαση για τη Δευτέρα 19 Δεκεμβρίου 2016 και ώρα 15.00΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: συνέχιση της συζήτησης και ψήφιση επί των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη –Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν. 4270/2014 και λοιπές διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**