(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΓ΄

Δευτέρα 9 Ιανουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
3. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει α) στις 30/12/2016 ποινική δικογραφία που αφορά στον πρώην Αναπληρωτή Υπουργό Οικονομικών κ. Τρύφωνα Αλεξιάδη και β) στις 5/1/2017 , ποινική δικογραφία που αφορά i) στον Υπουργό Υγείας κ. Ανδρέα Ξανθό και στον Αναπληρωτή Υπουργό Υγείας κ. Παύλο Πολάκη και ii) ποινική δικογραφία που αφορά στον πρώην Υπουργό Εθνικής Άμυνας κ. Ιωάννη Παπαντωνίου., σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Μεταναστευτικής Πολιτικής, σχετικά με την κατάσταση που επικρατεί στον καταυλισμό της Μόριας Λέσβου, σελ.   
β) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα Κέντρα Κοινότητας της Περιφέρειας Πελοποννήσου, σελ.   
γ) Προς τον Υπουργό Παιδείας, Έρευνας και Θρησκευμάτων:  
 i. σχετικά με την απαξίωση του Ελληνικού Δημόσιου Πανεπιστημίου, σελ.   
 ii. σχετικά με τη μετεγκατάσταση του ΤΕΙ Κιλκίς σε νέο κτίριο, σελ.   
 iii. σχετικά με τα προβλήματα στη στέγαση των σπουδαστών στο ΤΕΙ Ηπείρου, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:  
 α) Οι Υπουργοί Τουρισμού, Εξωτερικών, Οικονομικών και ο Αναπληρωτής Υπουργός Εξωτερικών κατέθεσαν στις 22/12/2016 σχέδιο νόμου: «Κύρωση του Μνημονίου Κατανόησης για Συνεργασία στον Τομέα του Τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου»., σελ.   
 β) Οι Υπουργοί Οικονομικών και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 27/12/2016 σχέδιο νόμου: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις»., σελ.

ΠΡΟΕΔΡΕΥΩΝ ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΥΚΟΥΔΗΣ Σ. , σελ.  
  
Β. Επί των επικαίρων ερωτήσεων:  
ΒΑΡΒΙΤΣΙΩΤΗΣ Μ. , σελ.  
ΓΑΒΡΟΓΛΟΥ Κ. , σελ.  
ΓΕΩΡΓΑΝΤΑΣ Γ. , σελ.  
ΘΕΛΕΡΙΤΗ Μ. , σελ.  
ΜΑΝΙΑΤΗΣ Ι. , σελ.  
ΜΟΥΖΑΛΑΣ Γ. , σελ.  
ΜΩΡΑΪΤΗΣ Ν. , σελ.  
ΦΩΤΙΟΥ Θ., σελ

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΓ΄

Δευτέρα 9 Ιανουαρίου 2017

Αθήνα, σήμερα στις 9 Ιανουαρίου 2017, ημέρα Δευτέρα και ώρα 18.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-12-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΒ΄ συνεδριάσεώς του, της Τετάρτης 21 Δεκεμβρίου 2016, σε ό,τι αφορά την ψήφιση στο σύνολο των σχεδίων νόμων: 1) «Χωρικός Σχεδιασμός-βιώσιμη ανάπτυξη και άλλες διατάξεις» και 2) «Πτωχευτικός Κώδικας, Διοικητική Δικαιοσύνη, Τέλη-Παράβολα, Οικειοθελής αποκάλυψη φορολογητέας ύλης παρελθόντων ετών, Ηλεκτρονικές συναλλαγές, Τροποποιήσεις του ν. 4270/2014 και λοιπές διατάξεις»).

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 7α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 7β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτη θα συζητηθεί η δεύτερη με αριθμό 305/3-1-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτηπρος τον Υπουργό Μεταναστευτικής Πολιτικής,σχετικά με την κατάσταση που επικρατεί στον καταυλισμό της Μόριας Λέσβου.

Θα απαντήσει ο Υπουργός Μεταναστευτικής Πολιτικής κ. Ιωάννης Μουζάλας.

Κύριε συνάδελφε, έχετε τον λόγο για την πρωτολογία σας, για δύο λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κυρίες και κύριοι συνάδελφοι, το γεγονός ότι συζητάμε σήμερα υπό το βάρος των συνθηκών, των εικόνων αλλά και των καταγγελιών, που δέχεται η χώρα μας και η Κυβέρνηση για την ανικανότητα στη διαχείριση του προσφυγικού ζητήματος και των συνθηκών οι οποίες σήμερα επικρατούν στον καταυλισμό της Μόριας νομίζω ότι δίνει μια πρώτης τάξεως ευκαιρία στον κύριο Υπουργό κατ’ αρχάς να ζητήσει συγγνώμη από τους ανθρώπους αυτούς τους οποίους η ανικανότητά του και η ανικανότητα της Κυβέρνησής του να τους εξασφαλίσει τις στοιχειώδεις συνθήκες διαβίωσης, αξιοπρεπείς τουλάχιστον, με την ελάχιστη θέρμανση που μπορούν να έχουν, τους έχει οδηγήσει σήμερα να βιώνουν πρωτοφανείς και ακραίες συνθήκες.

Δεν φταίει η Κυβέρνηση γιατί ενέσκηψε η κακοκαιρία. Φταίει η Κυβέρνηση γιατί έχει σπαταλήσει εκατοντάδες εκατομμύρια ευρώ τα οποία είχε στη διάθεσή της. Τα έχει κατασπαταλήσει χωρίς να έχει κάνει την ελάχιστη προετοιμασία για την έλευση του χειμώνα. Δεν φτάνει το ότι τα κατασπατάλησε, δεν φτάνει το ότι άφησε χιλιάδες ανθρώπους να ζουν σε σκηνές οι οποίες είναι καλυμμένες από το χιόνι, σε συνθήκες ακραίες, αλλά είχε και το θράσος πριν από μερικές ημέρες ο ίδιος ο κύριος Υπουργός σε μια συνέντευξή του να πει: «Τι καλά που φτάσαμε και προετοιμάσαμε τις συνθήκες σε όλη τη χώρα, ώστε να μην αντιμετωπίσουν προβλήματα από την έλευση του χειμώνα οι χιλιάδες μετανάστες και πρόσφυγες που ζουν στους καταυλισμούς»! Αυτό είναι θράσος!

Κάποια στιγμή ο κύριος Υπουργός εκνευρίστηκε γιατί τον χαρακτήρισα ψεύτη.

Στις 5 Ιανουαρίου, κύριε Πρόεδρε, με συνέντευξή του δήλωσε ακριβώς ό,τι σας είπα πριν, ότι δηλαδή δεν θα μείνει κανένας μετανάστης στο κρύο.

Και σήμερα που συζητάμε, λίγες ημέρες μετά, βλέπουμε τις εικόνες που βλέπουμε, για τις οποίες η χώρα μας έχει γίνει ήδη, βέβαια, δέκτης διεθνών καταγγελιών, είτε από την Κομισιόν είτε από τις μη κυβερνητικές οργανώσεις. Είναι χαρακτηριστικές και οι δηλώσεις που έκαναν σήμερα οι Γιατροί Χωρίς Σύνορα.

Κύριε Πρόεδρε, νομίζω ότι η Κυβέρνηση πρέπει να δράσει άμεσα, με στόχο τη διασφάλιση της ελάχιστης ανθρώπινης αξιοπρέπειας των ανθρώπων, που σήμερα έχει εγκλωβίσει με την πολιτική της και την ανικανότητά της στα νησιά, ενώ την ίδια στιγμή, εάν είχαν λειτουργήσει σωστά οι υπηρεσίες του κράτους, υπάρχουν χιλιάδες θέσεις στη βόρεια Ελλάδα σε οικίσκους με θέρμανση, με σωστές συνθήκες διαβίωσης, στις οποίες θα μπορούσαν ήδη να έχουν μεταφερθεί μετανάστες και οι οποίες παραμένουν κενές.

Διότι δεν είναι μόνο αυτοί που ζουν στη Μόρια της Μυτιλήνης ή στα άλλα νησιά του Αιγαίου σε σκηνές, που είναι χιλιάδες, όπως ομολόγησε σήμερα ο κ. Κυρίτσης και με κυνικότητα. Μάλιστα. σε κάποια πρωινή εκπομπή, αλλά είναι και το γεγονός ότι υπάρχουν χιλιάδες κενές θέσεις στη βόρεια Ελλάδα. Και το γεγονός ότι ακόμα δεν έχουν προχωρήσει ούτε οι διαδικασίες για το άσυλο ούτε οι διαδικασίες του ξεκαθαρίσματος ανάμεσα στους πρόσφυγες και σε αυτούς που δικαιούνται προστασίας και αυτούς οι οποίοι πρέπει να επιστρέψουν πίσω στις χώρες από τις οποίες προήλθαν, οι καθυστερήσεις των τόσων μηνών, για τις οποίες ήδη η Κυβέρνηση είναι έκθετη, έχει οδηγήσει αυτούς τους ανθρώπους στο να κινδυνεύει πλέον και η ίδια τους η ζωή.

Περιμένουμε τις απαντήσεις του κυρίου Υπουργού, αν και νομίζω ότι οποιαδήποτε διαβεβαίωση πλέον βγαίνει από τα κυβερνητικά χείλη και από τον ίδιο προσωπικά δεν μπορεί να λαμβάνεται σοβαρά υπ’ όψιν, αφού καμμία από τις διαβεβαιώσεις που έχει δώσει μέχρι σήμερα δυστυχώς δεν έχει υλοποιηθεί.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Θέλω να σας καταστήσω σαφές ότι δεν εκνευρίζομαι με αυτά που λέτε, γιατί στερούνται σοβαρότητας, στερούνται ενασχόλησης με το πρόβλημα και στερούνται γνώσης του προβλήματος.

Επομένως, δεν μπορώ παρά να σας αντιμετωπίσω σαν κάποιον ο οποίος συνειδητά προσπαθεί να δημιουργήσει ζητήματα σε προβλήματα που ήδη υπάρχουν ή σαν κάποιον ο οποίος μιλάει επειδή δεν ξέρει.

Θέλω να σας υπενθυμίσω ότι είστε από τα πρόσωπα που δεν είναι καλό να μιλάνε για καταγγελίες, διότι βαρύνεστε για πράγματα τα οποία θεωρώ ότι δεν μπορεί να έχει κάνει Υπουργός ελληνικής κυβέρνησης. Όμως, βαρύνεστε, κύριε Βαρβιτσιώτη. Ο κόσμος έχει μνήμη!

Σχετικά με αυτά που είπατε, κατ’ αρχάς η κατάσταση στα νησιά είναι πολύ άσχημη. Οι ομάδες μας είναι πάνω και προσπαθούν να την ελαφρύνουν και θα το πετύχουμε.

Κατά δεύτερον, ποτέ δεν είπα ότι το ξεχειμώνιασμα στα νησιά έχει τελειώσει. Εάν διαβάσετε τις συνεντεύξεις, εάν μπείτε στον κόπο, εκτός από τους συνεργάτες σας που σας υπογραμμίζουν, να διαβάσετε αυτά που λέω και αυτά που κάνω, θα δείτε πως έχω πει ότι πραγματοποιήσαμε έναν άθλο: Πενήντα χιλιάδες άνθρωποι στην ενδοχώρα είναι όλοι σε σπιτάκια θερμαινόμενα και σε ξενοδοχεία. Επίσης, είπα ότι στα νησιά δυστυχώς η κατάσταση είναι πάρα πολύ άσχημη.

Είναι πάρα πολύ άσχημη, κύριε Βαρβιτσιώτη, γιατί το κόμμα σας στα νησιά έπαιξε σε επίπεδο στελεχών έναν πολύ παράξενο ρόλο. Εμπόδισε τις κυβερνητικές προτάσεις από τον Σεπτέμβριο. Από τον Σεπτέμβριο δουλέψαμε για τα νησιά και προτείναμε επέκταση των χώρων διαμονής, για να γίνουν οι συνθήκες καλύτερες. Τις αρνηθήκατε. Στελέχη σας βγήκαν σε εφημερίδες, διαδήλωσαν.

Προτείναμε –για το όνομα του θεού- κλειστούς χώρους, κέντρα κράτησης. Τα αρνηθήκατε. Τι μας προτείνατε; Στελέχη σας μας πρότειναν να τους μεταφέρουμε όλους στην Ελλάδα, να σταματήσει η συμφωνία Ευρώπης-Τουρκίας.

Εάν σήμερα πρέπει κάποιος να δεσμευτεί στη Βουλή, είστε εσείς! Θέλετε τη συμφωνία Ευρώπης-Τουρκίας; Θέλετε να φτιάξουμε τις συνθήκες εκεί; Θέλετε να φτιάξουμε καινούργιους χώρους; Θέλετε τα κλειστά κέντρα; Εκεί πρέπει να δεσμευτείτε! Ή θα αφήσετε τον λαϊκισμό να σας παρασύρει εδώ και εκεί;

Τελειώνοντας, θα ήθελα να πω ότι η κατάσταση στα νησιά είναι πολύ άσχημη. Η Κυβέρνηση προσπάθησε από τον Νοέμβριο να τη λύσει.

Δυστυχώς, ένας λαϊκισμός επικράτησε, στηριζόμενος πάνω σε μία πραγματική κούραση των νησιωτών.

Ξανακαλώ τους νησιώτες να βοηθήσουν να δημιουργήσουμε καλύτερους χώρους για να μένουν αυτοί οι άνθρωποι, χωρίς να χαλάσει η συμφωνία Ευρώπης-Τουρκίας. Τους ξαναλέω ότι έχουν πέσει θύματα μιας προπαγάνδας, η οποία λέει να φύγουν οι μετανάστες. Τους ξαναλέω ότι αν φύγουν οι μετανάστες, «πέφτει» η συμφωνία Ευρώπης-Τουρκίας και θα αρχίσουν οι περυσινές ροές, δυόμισι χιλιάδες, τρεις χιλιάδες, επτά χιλιάδες την ημέρα.

Τέλος, πρέπει να γίνουν και κλειστοί χώροι κράτησης για αυτούς οι οποίοι είναι παραβατικοί και για αυτούς οι οποίοι παρεμποδίζουν το άσυλο. Αυτά τα πράγματα προσπαθήσαμε να τα κάνουμε, σε συμφωνία με την τοπική αυτοδιοίκηση. Εκεί, ναι, δεν τα καταφέραμε. Θα τα κάνουμε τους επόμενους μήνες, ανεξάρτητα από τις θέσεις της τοπικής αυτοδιοίκησης.

Παρ’ όλα αυτά, ξανακαλώ τους νησιώτες να καταλάβουν. Θέλω να σας πω και να θυμίσω στους νησιώτες τα οικονομικά ανταλλάγματα, τον ΦΠΑ, που ήταν ένα μόνιμο αίτημα που υποστήριζα από την αρχή.

Θέλω να σας πω, κύριε Βαρβιτσιώτη, ότι δεν υπάρχει ούτε ένα ψέμα στο μεταναστευτικό που να είπε η Κυβέρνηση. Υπάρχουν λάθη, υπάρχουν δυσκολίες, αλλά δεν υπάρχει ούτε ένα ψέμα. Αντίθετα, σε δύο λεπτά εσείς καταφέρατε και είπατε πάρα πολλά ψέματα.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Βαρβιτσιώτη, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κοιτάξτε, κύριε Πρόεδρε, εγώ θα αντιπαρέλθω τους χαρακτηρισμούς του κυρίου Υπουργού περί ασόβαρου. Θα τους αντιπαρέλθω γιατί οι ίδιες του οι δηλώσεις τον χαρακτηρίζουν στα μάτια των Ελλήνων: «Κανένας πρόσφυγας και μετανάστης δεν είναι πλέον στο κρύο», Θεσσαλονίκη, 5 Ιανουαρίου.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Λέτε ψέματα!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Εσείς τα είπατε!

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Διαβάστε τη συνέντευξη και όχι αυτό που σας έδωσαν οι συνεργάτες σας!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Στο Ελληνικό διαβεβαιώσατε πέρυσι τον Απρίλιο ότι θα φύγουν όλοι και ακόμα είναι σε σκηνές!

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Λέτε ψέματα! Λέτε ψέματα!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Είναι σε σκηνές! Με δικές σας δηλώσεις.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Λέτε ψέματα!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Τις δηλώσεις σας διαβάζω.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Για τη συνέντευξη λέτε ψέματα!

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε δευτερολογία, παρακαλώ.

Ορίστε, κύριε Βαρβιτσιώτη, συνεχίστε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Τις δηλώσεις σας διαβάζω από το «left.gr».

Δεν ξέρετε τι λέτε, κύριε Υπουργέ. Όχι μόνο δεν ξέρετε τι κάνετε, αλλά δεν ξέρετε και τι λέτε. Έχετε διαβεβαιώσει από πέρυσι τον Απρίλιο ότι θα αδειάσετε το Ελληνικό. Εσείς, όχι εγώ!

Αν θέλετε να μιλάμε και για τις ευθύνες που υπάρχουν, επτάμισι χιλιάδες άνθρωποι έχασαν τη ζωή τους στη Μεσόγειο με την πολιτική σας φέτος. Φέτος!

Να είστε πολύ εγκρατής όταν αφήνετε έστω και ελάχιστες υπόνοιες! Να είστε πάρα πολύ εγκρατής! Διότι εσείς έχετε το βάρος της ευθύνης αυτών των χιλιάδων ανθρώπων, η πολιτική σας! Διότι εδώ υπήρχε Υπουργός της Κυβέρνησης, ο οποίος έλεγε «λιάζονται».

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Πάλι τα ίδια!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Και σήμερα υπάρχει Υπουργός της Κυβέρνησης που λέει «ξεπαγιάζουν».

Αυτή είναι η εικόνα που έχετε δημιουργήσει.

Αν δεν έχετε προχωρήσει στην ίδρυση των κλειστών κέντρων κράτησης, ευθύνεστε αποκλειστικά εσείς, οι ιδεοληψίες σας που σας έχουν συγκρατήσει. Όταν υπήρχαν, πηγαίνατε και διαδηλώνατε και λέγατε: «ανοίξτε τα. Είναι απαράδεκτες οι «Αμυγδαλέζες», είναι σύγχρονα Νταχάου». Τι είναι η Μόρια σήμερα; Είναι Νταχάου; Πώς θέλετε να τη χαρακτηρίσω; Διότι αυτές οι δηλώσεις, ο δικός σας λαϊκισμός οδήγησε σε αυτή την κατάσταση.

Οι δικές σας ψεύτικες υποσχέσεις οδήγησαν τους νησιώτες σε αυτές τις ακραίες συμπεριφορές. Δεν τους υποκινεί καμμία Αντιπολίτευση. Δεν βρισκόμαστε εμείς στις διαδηλώσεις. Δεν είμαστε εμείς αυτοί οι οποίοι υποκινούμε γεγονότα, λαϊκές κινητοποιήσεις, όπως κάνατε στο παρελθόν. Με σοβαρότητα προσπαθούμε να σταθούμε και σας εγκαλούμε συνέχεια για τη διαφάνεια στη διαχείριση των χρημάτων, για την αποτελεσματικότητα στη διαχείριση των χρημάτων. Δεν μπορεί να μας λέτε ότι σε κέντρα, τα οποία οργανώσατε πέρυσι τον Απρίλιο, τον Νοέμβριο αποφασίσατε με έκτακτες διαδικασίες να κάνετε απευθείας αναθέσεις για θερμαντικά σώματα λόγω των εκτάκτων αναγκών –δηλαδή ποιων;- της έλευσης του χειμώνα.

Πότε φτιάξατε ένα σωστό κέντρο κράτησης; Πότε; Πότε ορίσατε με διαφανείς διαδικασίες τον διοικητή του; Πότε φτιάξατε έναν κανονισμό λειτουργίας; Ποτέ. Πότε έχετε κάνει έστω και έναν ελάχιστο οικονομικό απολογισμό για τα εκατοντάδες εκατομμύρια που είχατε στη διάθεσή σας -σε αντίθεση με όλες τις προηγούμενες κυβερνήσεις- για το ποιες υποδομές και πώς τις φτιάξατε και πώς τις συντηρείτε;

Δυστυχώς, κύριε Υπουργέ, μπορεί να έχετε όλες τις καλές προθέσεις, αλλά χαρακτηρίζεστε και εσείς και η Κυβέρνησή σας στο σύνολό της από ανικανότητα στη διαχείριση του μεγέθους του προβλήματος.

Το νούμερο των 60.000 το έχετε στη διάθεσή σας από τον Απρίλιο. Έχουν περάσει εννιά μήνες και δυστυχώς ούτε τις συνθήκες διαβίωσης έχετε φτιάξει, αλλά ούτε και τον μηχανισμό λειτουργίας για τις επιτροπές ασύλου έχετε ολοκληρώσει. Δικές σας αρμοδιότητες είναι αυτές.

Συστήσατε προχθές καινούργιες επιτροπές, στις οποίες, κύριε Πρόεδρε, δεν δόθηκαν οι γραμματείς, που είναι υπάλληλοι που απαιτούνται σύμφωνα με τον νόμο του κ. Μουζάλα, είναι υπάλληλοι του Υπουργείου Μεταναστευτικής Πολιτικής, και είναι αδύνατο να λειτουργήσουν.

Η Υπηρεσία Ασύλου έχει φτάσει πλέον να είναι στελεχωμένη με πάνω από επτακόσιους υπαλλήλους. Όμως δεν λειτουργεί έτσι όπως πρέπει και υπάρχει ο κίνδυνος μέσα από αυτήν τη μη λειτουργία -αυτό που είπε ο κ. Μουζάλας πριν- ακριβώς λόγω του ότι βλέπουν ότι δεν γυρίζει κανένας πίσω στην Τουρκία, ότι δεν λειτουργούν οι διαδικασίες εδώ, να αρχίσουν να έρχονται ακόμη περισσότεροι και η συμφωνία Ευρωπαϊκής Ένωσης – Τουρκίας να καταρρεύσει όχι με την ευθύνη των Τούρκων, αλλά με την ευθύνη της ελληνικής Κυβέρνησης, που δεν την έκανε να λειτουργήσει στους χρόνους που προβλέπονταν.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, είστε στα έξι λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κλείνω με το εξής: Θα ήθελα να ζητήσω από τον κύριο Υπουργό να απέχει από εύκολες κατηγορίες και να μην επιρρίπτει την ευθύνη για τη δική του απραξία στην Αντιπολίτευση και να κάνει αυτό το οποίο έχει αναλάβει και ορκιστεί να κάνει, να κυβερνά, να παίρνει αποφάσεις, αντί να περιφέρεται δυστυχώς από κανάλι σε κανάλι και να λέει «ξέρετε, δεν τα κατάφερα όλα, δυστυχώς δεν ήμουν τόσο προετοιμασμένος» και το ένα να του φταίει, το άλλο να του φταίει.

Οι Υπουργοί είναι για να αναλαμβάνουν ευθύνες και όχι για να σχολιάζουν. Είναι για να παίρνουν αποφάσεις, έστω και αν είναι δύσκολες, έστω και αν τον φέρνουν σε σύγκρουση με όλα αυτά που έχει πει στο παρελθόν, κατά των κλειστών κέντρων κράτησης, από τα οποία ζητάει σήμερα τη συναίνεση της Αντιπολίτευσης για να τα φτιάξει. Την έχετε, κύριε Μουζάλα.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Δεν την έχουμε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Την έχετε, κύριε Μουζάλα. Είναι θέση μας τόσο καιρό. Σας παρακαλούμε να το κάνετε. Σας προκαλούμε να το κάνετε.

Δυστυχώς, θα βρεθείτε αντιμέτωπος και με τις δικές σας δηλώσεις, αλλά και με τις δηλώσεις όλων των στελεχών του ΣΥΡΙΖΑ όλων των προηγούμενων ετών, για όλα αυτά που σας είπα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο. Αν είναι δυνατόν να τηρούμε τον χρόνο.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Πρόεδρε, εκμεταλλεύομαι το ότι προεδρεύετε εσείς για να σας πω ότι κατά την άποψή μου το Ποτάμι έπεσε θύμα παραπληροφόρησης. Έβγαλε μία ανακοίνωση ότι έχουμε απαγορεύσει τις φωτογραφίσεις στη Μόρια. Δεν είναι αληθές αυτό. Από το πρωί μπαίνουν μέσα, φωτογραφίζουν, βγαίνουν εκπομπές και όλα αυτά. Απλά το καταθέτω με την ευκαιρία τού ότι είσαστε εσείς Πρόεδρος.

**ΠΡΟΕΔΡΕΥΩΝ (Σπυρίδων Λυκούδης):** Δεν έχει καμμία σχέση η δική μου προεδρία σήμερα εδώ. Το καταθέτετε στη Βουλή ως παρατήρηση, σεβαστή καθ’ όλα.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Το καταθέτω ως διευκρίνιση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κοιτάξτε τώρα, τα ίδια και τα ίδια λέγονται κάθε φορά: Κατασπατάληση χρημάτων, η Τασία Χριστοδουλοπούλου και οι άλλοι που λιάζονται, επιδημίες που θα πέσουν και θα ξεσπάσουν, φωτιές, καταποντισμοί και όλα αυτά. Είναι κουραστικό και δεν οδηγεί πουθενά.

Παίρνουμε την ευθύνη που μας αναλογεί -και ως Κυβέρνηση μας αναλογεί- για την κατάσταση στα hot spots, η οποία είναι κακή. Σας λέω και πάλι ότι προσπαθήσαμε να βαδίσουμε μαζί με την τοπική αυτοδιοίκηση. Βρήκαμε την αντίδραση της τοπικής αυτοδιοίκησης και την αντίδραση της Νέας Δημοκρατίας σε τοπικό επίπεδο. Εξαιρώ στη σύσκεψη που είχαμε, την καλή προσπάθεια του κ. Μηταράκη και του κ. Αθανασίου.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Αυτή είναι η Νέα Δημοκρατία.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Σας παρακαλώ! Δεν είναι αυτή η Νέα Δημοκρατία.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Αυτοί εκπροσωπούν τη Νέα Δημοκρατία στη Βουλή, είναι Βουλευτές.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Συνεχίζω.

Ξεχειμώνιασμα. Πραγματοποιήσαμε έναν άθλο που δεν σας έχει περάσει ποτέ από τον νου. Παραλάβαμε χίλιες θέσεις. Φτιάξαμε πενήντα χιλιάδες θέσεις στην ενδοχώρα. Είναι όλες σε σπιτάκια, σε ξενοδοχεία με θέρμανση. Πήραμε την ευθύνη για τα νησιά και είπαμε τι καθυστερεί.

Πάτε από το ένα θέμα στο άλλο. Μηχανισμός ασύλου. Είχατε τριακόσια άτομα στο άσυλο. Το άσυλο αυτή τη στιγμή διαπραγματεύεται και δουλεύει με relocation, επιστροφές, οικειοθελείς επιστροφές, συμφωνία, άσυλα. Έχουμε φτάσει τους επτακόσιους πενήντα. Θα το αυξήσουμε και άλλο. Έχουμε ήδη εκατό στα νησιά.

Στη συνέντευξη που έδωσα - από την οποία διαβάσατε μόνο ό,τι θέλατε- είπα ότι από Μάρτιο θα αρχίσει η αποσυμφόρηση των νησιών. Έχουμε μεταφέρει από τα νησιά σαν ευάλωτους πάνω από τέσσερις χιλιάδες. Τα νησιά έχουν δει τη βελτίωση.

Πρέπει να καμφθούν οι αντιστάσεις της κοινωνίας, οι οποίες στηρίζονται στην κούραση που έχουν υποστεί αλλά και στο ότι υπέκυψαν, κατά την άποψη τη δική μας, σε λαϊκίστικα κελεύσματα. Τα λαϊκίστικα κελεύσματα ήταν δικά σας. Εγώ δέχομαι με χαρά και θα ήθελα…

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Στο Ελληνικό τούς έχετε σε σκηνές, κύριε Υπουργέ;

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Αφήστε το Ελληνικό.

**ΠΡΟΕΔΡΕΥΩΝ (Σπυρίδων Λυκούδης):** Κύριε Βαρβιτσιώτη, σας παρακαλώ. Μα, δεν είναι δυνατόν.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Αφήστε το Ελληνικό, εγώ το είπα στη συνέντευξή μου.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Μα, μιλάτε για λαϊκισμό;

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κάντε μου μια ερώτηση για το Ελληνικό. Θα απαντήσουμε. Ακούστε, όμως, λίγο για τα νησιά…

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ας απαντήσετε και σε καμμία ερώτηση έγκαιρα.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Είμαι σε όλες εδώ και απαντάω. Στην ερώτησή σας απαντάω εγκυρότατα. Λέτε πάλι ψέματα. Στις 5 του μηνός την καταθέσατε στη Βουλή.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πόσες άλλες δεν έχουμε καταθέσει;

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Δεν υπάρχει ούτε μια ερώτηση που να είμαι στην Ελλάδα και να μην έρθω να απαντήσω. Λέτε ψέματα για μια ακόμη φορά. Σας παρακαλώ!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πόσες άλλες. Περιμένω να δω.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Σας παρακαλώ! Στις 5 του μηνός καταθέσατε την ερώτησή σας και απαντάμε σήμερα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πόσες άλλες δεν έχετε απαντήσει.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Σας παρακαλώ, κύριε Βαρβιτσιώτη.

Προχωρώ και λέω πάλι. Δέχεστε, πρώτον, ότι πρέπει να υπερασπιστούμε τη συμφωνία; Εμείς θα το κάνουμε. Δέχεστε ότι πρέπει να δημιουργήσουμε καλύτερες συνθήκες με νέους χώρους; Εμείς θα το κάνουμε. Μέχρι τώρα εσείς αντιδράτε. Δέχεστε κλειστό κέντρο στη Μυτιλήνη, στη Σάμο, στη Χίο; Εμείς θα το κάνουμε. Μέχρι τώρα δεν τα δεχόσασταν. Όλα τα άλλα είναι φθηνή δημαγωγία.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Εσείς τα κάνατε ανοιχτά. Κλειστά ήταν.

**ΠΡΟΕΔΡΕΥΩΝ (Σπυρίδων Λυκούδης):** Κύριε Βαρβιτσιώτη, αν είναι δυνατόν! Δεν γίνεται κάθε ερώτηση να κρατάει μισή ώρα.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Πάλι λέτε ψέματα. Δεν είχατε πουθενά, μόνο στη Μυτιλήνη, την Παγανή. Η Παγανή καλά έκανε και έκλεισε. Μιλάμε για διαφορετικά πράγματα. Μιλάμε για διευκόλυνση του ασύλου και χτύπημα της παραβατικότητας. Εσείς μιλάτε για αποτροπή. Αυτά είναι δύο διαφορετικά πράγματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, θα ήθελα να παρακαλέσω τους επόμενους συναδέλφους και τους επόμενους Υπουργούς να έχουμε μια επαφή πραγματικότητας με τον χρόνο. Δεν μπορεί κάθε ερώτηση να κρατάει μισή ώρα. Έτσι δεν θα φτάσουμε πουθενά. Σας παρακαλώ πάρα πολύ.

Επόμενη είναι η πρώτη με αριθμό 307/4-1-2017 επίκαιρη ερώτηση πρώτου κύκλου της Βουλευτού Κορινθίας του Συνασπισμού Ριζοσπαστικής Αριστεράς κ. Μαρίας Θελερίτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα κέντρα κοινότητας της Περιφέρειας Πελοποννήσου.

Θα απαντήσει η Αναπληρώτρια Υπουργός κ. Θεανώ Φωτίου.

Κυρία Θελερίτη, έχετε τον λόγο για δύο λεπτά.

**ΜΑΡΙΑ ΘΕΛΕΡΙΤΗ:** Κυρία Υπουργέ, η ερώτησή μου αφορά τη διαφοροποίηση της Περιφέρειας Πελοποννήσου προς τη δημιουργία των κέντρων κοινότητας. Παρά τις σαφείς προδιαγραφές λειτουργίας των κέντρων κοινότητας όπως καθορίζονται από την ΚΥΑ ΦΕΚ 854 30-3-2016, η Περιφέρεια Πελοποννήσου δημιουργεί πέντε κέντρα κοινότητας στον Νομό Κορινθίας, της πρωτεύουσας, δηλαδή, όπως λέει η προκήρυξη της Περιφέρειας Πελοποννήσου και μια κινητή μονάδα ανά περιφερειακή ενότητα.

Η διαφοροποίηση αυτή πραγματοποιήθηκε, πρώτον, με την παντελή απουσία ουσιαστικής διαβούλευσης με τους δημάρχους και μάλιστα αυτό εκφράζεται με κοινή επιστολή των δημάρχων προς το Υπουργείο σας στις 29-9-2016.

Δεύτερον, αυτή η διαφοροποίηση αλλοιώνει τον σχεδιασμό του Υπουργείου, το οποίο προβλέπει τη δημιουργία δομών στους δήμους άνω των δέκα χιλιάδων κατοίκων, με κύριους δικαιούχους τους ΟΤΑ Α΄ βαθμού και μάλιστα δημιουργεί, θα λέγαμε, μια Υπηρεσία Μιας Στάσης, εκεί δηλαδή που ο πολίτης μπορεί να προσφύγει, ώστε να έχει οποιαδήποτε πληροφορία σχετικά με οποιοδήποτε πρόγραμμα ή οποιαδήποτε υπηρεσία ασκείται σε επίπεδο περιφερειακής ενότητας και ταυτόχρονα, να διασυνδέεται με την κοινωνική υπηρεσία του δήμου ή με άλλες υπηρεσίες οι οποίες θα ασκούν κοινωνική πολιτική σε τοπικό επίπεδο. Για παράδειγμα, μπορεί να ενημερωθεί για το ελάχιστο εγγυημένο εισόδημα, το ΤΕΒΑ, την ανθρωπιστική κρίση, την απασχόληση και ανάλογα να διασυνδέεται.

Επίσης, είναι φανερό ότι έτσι όπως έχετε σχεδιάσει τα κέντρα κοινότητας, σύμφωνα με τον εθνικό μηχανισμό τον οποίο πρόσφατα ψηφίσαμε, η διασύνδεσή τους είναι με τον Α΄ βαθμό και όχι με τον Β΄ βαθμό. Αυτό σημαίνει ότι έρχονται να ενισχύσουν, κατά μια έννοια, και τις κοινωνικές υπηρεσίες των δήμων οι οποίες οι οποίες υπολειτουργούν -και το ξέρουμε πολύ καλά- και είναι υποστελεχωμένες.

Δυστυχώς, στην Περιφέρεια Πελοποννήσου αυτά υπάγονται και διασυνδέονται με τον Β΄ βαθμό και μάλιστα με τη Διεύθυνση Κοινωνικής Μέριμνας της Περιφέρειας Πελοποννήσου και δικαιούχος είναι η σύμπραξη που γίνεται μεταξύ δήμων και περιφέρειας, μέσω δηλαδή προγραμματικής σύμβασης.

Τρίτον, αποστερεί, θα λέγαμε, από τους δήμους και πόρους και προσωπικό και μάλιστα σε μια συγκυρία που είναι πολύ κρίσιμη και που αυτοί οι πόροι είναι εξαιρετικά χρήσιμοι, όπως και το επιστημονικό προσωπικό.

Συγκεκριμένα, στην προγραμματική σύμβαση που έχει προτείνει για υπογραφή η Περιφέρεια Πελοποννήσου προβλέπεται το ποσό των 367.200 ευρώ, σε αντίθεση με το Υπουργείο που προβλέπει 736.000 ευρώ. Όσον αφορά το επιστημονικό προσωπικό, προβλέπει έξι άτομα, δηλαδή πέντε άτομα επιστημονικό προσωπικό συν τον οδηγό της κινητής μονάδας, ενώ το Υπουργείο προβλέπει δεκατρία άτομα επιστημονικό προσωπικό.

Η πρόταση, λοιπόν, της Περιφέρειας Πελοποννήσου, για να ολοκληρώσω, δεν έγινε αποδεκτή από τους δημάρχους, όπως σας έχει ανακοινωθεί και με επιστολή των δημάρχων και στη σύσκεψη που πραγματοποιήθηκε με την περιφέρεια στις 19-9-2016. Εκτός τούτου, επιβεβαιώνεται και εγγράφως με ρητή δήλωση του δημάρχου Κορινθίων ότι δεν πρόκειται να υπογράψει αυτή την προγραμματική σύμβαση.

Άρα, ρωτώ πώς σκοπεύετε ως Υπουργείο να αντιμετωπίσετε το γεγονός ότι η Περιφέρεια Πελοποννήσου κινείται κατά παρέκκλιση των πολιτικών του Υπουργείου σας για την κοινωνική ένταξη και κατά παρέκκλιση του ισχύοντος θεσμικού πλαισίου για τα κέντρα κοινότητας, θέτοντας σε κίνδυνο την υλοποίηση του έργου στην Περιφέρεια Πελοποννήσου.

Και δεύτερον, σας ρωτώ τι μέτρα σκοπεύετε να λάβετε, προκειμένου οι δήμοι της Περιφέρειας Πελοποννήσου να μη στερηθούν αυτούς τους πόρους, οι οποίοι είναι πολύ σημαντικοί και οι οποίοι θα συμβάλουν στην ενίσχυση των κοινωνικών υπηρεσιών των δήμων σε μια περίοδο ιδιαίτερα κρίσιμη, που οι πολίτες μας βιώνουν φτώχεια και κοινωνικό αποκλεισμό.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

Τον λόγο έχει η κυρία Υπουργός.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Βουλευτά, θα ήθελα να κάνω μια αναδρομή του τι έχει συμβεί και πώς μας έχει προκύψει το πρόβλημα στην Περιφέρεια Πελοποννήσου, πριν σας πω τελικά, στο δεύτερο κομμάτι της απάντησής μου, τι προτιθέμεθα να κάνουμε. Διότι πρέπει να γνωρίζουν και οι πολίτες της Πελοποννήσου κι εσείς προσωπικά ότι εξαντλήσαμε κάθε μέσο για να μη συμβεί αυτό που συνέβη στην Περιφέρεια Πελοποννήσου.

Όπως ίσως ξέρετε, το 2014, ενόψει της εφαρμογής του ΕΣΠΑ 2014-2020, ορίστηκε ότι τα κονδύλια του Ευρωπαϊκού Κοινωνικού Ταμείου –του ΕΚΤ, δηλαδή- πλέον διατίθενται αποκλειστικά στις περιφέρειες και όχι, όπως ήταν μέχρι τότε, στο κράτος, και ότι από εκεί και ύστερα, με εξειδικευμένες περιφερειακές στρατηγικές κοινωνικής ένταξης –τις ΠεΣΚΕ, δηλαδή- οι περιφέρειες κατευθύνουν τα κονδύλια στους δήμους οι οποίοι είναι οι δικαιούχοι αυτών των δράσεων.

Εμείς, όταν ήρθαμε στο Υπουργείο το 2015, δεν βρήκαμε κανένα σχέδιο, όπως ξέρετε, πάνω στα ΕΣΠΑ 2014-2020. Καθίσαμε με τον κ. Χαρίτση και σχεδιάσαμε εξ αρχής τα ΕΣΠΑ, αυτά που αφορούν το Κοινωνικό Ταμείο, εννοώ όλες τις δομές φτώχειας κ.λπ.. Λάβαμε υπ’ όψιν μας για αυτό προς τούτοις τις εξειδικευμένες ΠεΣΚΕ, δηλαδή τις Περιφερειακές Στρατηγικές Κοινωνικής Ένταξης της κάθε περιφέρειας.

Κατόπιν τούτου, προτείναμε σε όλες τις περιφέρειες, τις οποίες φέραμε επανειλημμένα στο Υπουργείο και στην Αθήνα, ένα ολοκληρωμένο σχέδιο δράσεων τόσο για τις κοινωνικές δομές φτώχειας όσο και για μια καινοτόμο δράση, αυτή που αναφέρατε, τα κέντρα κοινότητας.

Κάναμε μια πολύ μακρά διαβούλευση, πρέπει να σας πω, από τον Νοέμβριο του 2015 μέχρι τον Ιανουάριο του 2016 και καταλήξαμε σε όλες τις περιφέρειες -και τις δώδεκα- πλην μιας, γιατί πράγματι επέμενε ο περιφερειάρχης στην Περιφέρεια Πελοποννήσου να μη δημιουργηθούν κέντρα κοινότητας παρά μόνο στις πέντε πρωτεύουσες των περιφερειακών ενοτήτων, δηλαδή από τους είκοσι ένα δήμους δέχθηκε να δημιουργήσει μόνο στους πέντε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Κατόπιν τούτου, όπως καταλαβαίνετε, δημιουργήθηκε ένα μεγάλο πρόβλημα για τους υπόλοιπους δεκαέξι δήμους.

Τι έγινε τότε; Για να βρούμε μια λύση, εμείς στείλαμε μια πρώτη επιστολή -την οποία καταθέτω και στα Πρακτικά- προς τους είκοσι ένα δήμους της Πελοποννήσου, όπου τους λέγαμε αναλυτικά τι σκοπεύουμε να κάνουμε, πόσο κοστίζει κάθε κέντρο κοινότητας. Μέσα σε αυτή την επιστολή, που σας καταθέτω, λέμε ότι προϋπολογίζεται σε 37.440 ευρώ ετησίως το μικρό κέντρο κοινότητος, αυτό που προβλέπεται δηλαδή για δήμους από δέκα έως σαράντα χιλιάδες κατοίκους, 57.600 ευρώ ετησίως για τους δήμους από σαράντα έως εκατό χιλιάδες κατοίκους και 74.880 ευρώ ετησίως για δήμους από εκατό χιλιάδες κατοίκους και άνω. Αντιστοίχως, στελεχώνονται από δύο άτομα, από τρία άτομα και από τέσσερα άτομα οι τρεις κατηγορίες που σας είπα.

Ανάμεσα στα άλλα, βέβαια, τους λέγαμε σε αυτή την επιστολή που καταθέτω τι πολύ μεγάλες, σημαντικές δράσεις θα έχουν αυτά τα κέντρα κοινότητας.

Παραδείγματος χάριν, κύριε Πρόεδρε, αυτές τις μέρες, μέσα στον Ιανουάριο, θα ανοίξει το Κοινωνικό Εισόδημα Αλληλεγγύης. Αυτό θα διεκπεραιώνεται από τα κέντρα κοινότητας, μόλις στελεχωθούν σε όλη την επικράτεια. Από εδώ και ύστερα, όλοι οι πολίτες της χώρας θα πηγαίνουν στα κέντρα κοινότητας για παίρνουν πληροφορίες για οτιδήποτε τους αφορά σε επίπεδο φτώχειας, σε επίπεδο Ρομά. Είναι δομές για μητέρες, είναι δομές για παιδιά, είναι ένα πολυεργαλείο, one stop shop που λέμε, με όλη την πληροφορία του Υπουργείου Εργασίας μέσα σε μια πλατφόρμα, σε ένα σύστημα το οποίο το πληρώνει το Υπουργείο και θα το δώσει δωρεάν σε όλους τους δήμους.

(Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αποτέλεσμα…

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, να αφήσουμε τα υπόλοιπα για τη δευτερολογία;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μάλιστα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πάρα πολύ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κυρία Θελερίτη, έχετε τον λόγο.

**ΜΑΡΙΑ ΘΕΛΕΡΙΤΗ:** Το πρόβλημα είναι το εξής: Πώς πρέπει να αντιμετωπίσει το Υπουργείο αυτή την παρέκκλιση, που δημιουργείται στην Περιφέρεια Πελοποννήσου, όπου τελικά δεν θα έχουν οι δήμοι άνω των δέκα χιλιάδων κατοίκων κέντρα κοινότητας παρά μόνο οι πέντε πρωτεύουσες των περιφερειακών ενοτήτων.

Ως εκ τούτου, λοιπόν, δημιουργείται μια διαφοροποίηση σε σχέση με την υπόλοιπη Ελλάδα και αυτό θα έχει μεγάλες συνέπειες, ώστε οι πολίτες της Περιφέρειας Πελοποννήσου να μη τυγχάνουν των προνομίων, δηλαδή το να μπορούν σε μια υπηρεσία να πάνε και να πληροφορηθούν για ό,τι συμβαίνει στον δήμο τους ή στον νομό τους.

Θα πρέπει, λοιπόν, το Υπουργείο να δει με ποιον τρόπο θα αντιμετωπίσει τη συγκεκριμένη παρέκκλιση, δεδομένου ότι, όπως γνωρίζουμε όλοι, οι κοινωνικές υπηρεσίες των δήμων –και λόγω της κρίσης- είναι υποστελεχωμένες και λειτουργούν με ένα ελάχιστο επιστημονικό δυναμικό. Άρα, τα κέντρα κοινότητας θα ήταν μία ένεση, θα έδιναν, δηλαδή, μία ενδυνάμωση και στις κοινωνικές υπηρεσίες των δήμων, ώστε να μπορούν σε συνεργασία να ασκήσουν κοινωνική πολιτική σε τοπικό επίπεδο.

Γι’ αυτό, λοιπόν, θα θέλαμε να δούμε ποια μέτρα θα λάβετε εσείς, έτσι ώστε να μην υπάρχει αυτή η διαφοροποίηση στην Περιφέρεια Πελοποννήσου και στον Νομό Κορινθίας.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ πολύ, κυρία συνάδελφε.

Ορίστε, κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Συνεχίζοντας, λοιπόν, κυρία Βουλευτά, τα πράγματα συμβαίνουν ως εξής: Αμέσως μετά από όλη αυτή τη διαβούλευση λαμβάνουμε επιστολές απ’ όλους τους δήμους της Πελοποννήσου, τις οποίες θα καταθέσω.

Στο τέλος, στέλνουμε στον περιφερειάρχη, στις 21 Ιανουαρίου 2016, μία επιστολή, στην οποία βάζουμε δεκαοκτώ δήμους -Λουτρακίου, Οιχαλίας, Πύλου - Νέστορος, Μονεμβασιάς, Τρίπολης, Τριφυλίας, Ξυλοκάστρου, Κορινθίων, Μεσσήνης, Σικυωνιών, Ναυπλιέων, Σπάρτης, Βέλου, Ερμιονίδος, Άργους, Ανατολικής Μάνης και Καλαμάτας- οι οποίοι λένε ότι επιθυμούν να γίνουν κέντρα κοινότητας και διαφωνούν με την απόφαση του περιφερειάρχη.

Καταθέτω, λοιπόν, όλα τα σχετικά έγγραφα πάνω σ’ αυτό.

(Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν υπάρχει ανταπόκριση μετά απ’ όλο αυτό το πράγμα. Και έρχεται και ο κ. Πατούλης, ως Πρόεδρος της ΚΕΔΕ πλέον, δηλαδή όλων των δήμων της Ελλάδας και συνηγορεί υπέρ όλων των δήμων της Πελοποννήσου.

Το καταθέτω, λοιπόν και αυτό στα Πρακτικά.

(Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατόπιν τούτου, ουδεμία συναίνεση. Όπως ήμασταν υποχρεωμένοι, εμείς δεν μπορούσαμε να καθυστερήσουμε τα ΕΣΠΑ όλης της Ελλάδας, επειδή ο Περιφερειάρχης Πελοποννήσου δεν συναινούσε, και στείλαμε την πρόταση των δώδεκα περιφερειών όλης της Ελλάδας, μαζί με την πρόταση του Περιφερειάρχη της Πελοποννήσου, ενιαία, στην Ευρωπαϊκή Ένωση, ως οφείλαμε, διότι πλέον δεν είχαμε καμμία άλλη δυνατότητα. Η Ευρωπαϊκή Ένωση ενέκρινε τις δεκατρείς περιφέρειες, όπως είχαν αποσταλεί.

Από εκεί και ύστερα, σαν να μην έφθαναν όλα αυτά, όπως ξέρετε, έχουμε ψηφίσει αυτά τα κέντρα κοινότητας τον Ιανουάριο του 2016 –και είναι και νομοθεσία του κράτους πια- και στείλαμε μήνυμα στην Περιφέρεια ότι πρέπει να προχωρήσει προγραμματικές συμβάσεις με τους δήμους και πρέπει να πάρουν οι δήμοι για λογαριασμό τους την ευθύνη λειτουργίας κέντρου κοινότητας. Ο περιφερειάρχης ως απάντηση έστειλε εξώδικο προς το Υπουργείο καταγγέλλοντας τον σχετικό νόμο -τον νόμο που ψήφισε η Βουλή και τον οποίο υλοποιούν οι δώδεκα περιφέρειες- ως παράνομο.

Μέχρι στιγμής δεν έχει εξειδικεύσει καμμία δομή αντιμετώπισης της φτώχειας, διότι δεν πρόκειται μόνο για τα κέντρα κοινότητας, κυρία Θελερίτη, αλλά και για όλα τα υπόλοιπα. Μόλις πρόσφατα, μάλιστα, βγήκε η πρόσκληση για τα πέντε κέντρα κοινότητας στις πέντε πρωτεύουσες νομών και η πρόσκληση από την περιφέρεια προς την ίδια την περιφέρεια. Δηλαδή, η ίδια η περιφέρεια προσκαλεί τον εαυτό της για τη δημιουργία περιφερειακής δομής, αυτή των κινητών μονάδων που θα εξυπηρετήσει όλους τους δήμους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Κοιτάξτε, εμείς κατανοούμε ότι μπορεί ο περιφερειάρχης να έχει αυτή την άποψη και να θέλει να κάνει αυτή την πολιτική. Βεβαίως, δεν πρόκειται να αφήσουμε έτσι τους δήμους, καθώς σήμερα ιδιαιτέρως, αυτές τις ημέρες, στο Υπουργείο είμαστε αποδέκτες πολύ μεγάλων παραπόνων και κλήσεων, προκειμένου να κάνουμε κάτι.

Πάλι θα κάνουμε κάτι, λοιπόν, κυρία Θελερίτη. Δηλαδή, θα βρούμε λύση με τον κ. Χαρίτση, ώστε να αποκτήσουν όλοι οι δήμοι της Πελοποννήσου τα κέντρα κοινότητας, τα οποία πρέπει να έχουν ισοτίμως, όπως όλοι οι δήμοι της Ελλάδας.

Αυτό να μην έχει κανείς αμφιβολία ότι θα το κάνουμε. Θα το κάνουμε από τα συγχρηματοδοτούμενα, με το σκέλος πλέον αυτό που αφορά τα χρήματα που έχει το κράτος. Σε αυτό θα προχωρήσουμε και να μην έχετε καμμία αμφιβολία. Κανείς δεν μπορεί να είναι πάνω από το συμφέρον των πολιτών και από το συμφέρον των δήμων, όπως οι ίδιοι αυθεντικά το εκφράζουν.

Σας ευχαριστώ και πάλι για την ερώτησή σας και για τη δυνατότητα που μου δώσατε να απαντήσω γι’ αυτό.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε και εμείς, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Τουρισμού, Εξωτερικών, Οικονομικών και ο Αναπληρωτής Υπουργός Εξωτερικών κατέθεσαν στις 22-12-2016 σχέδιο νόμου: «Κύρωση του Μνημονίου Κατανόησης για Συνεργασία στον Τομέα του Τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου».

Επίσης, οι Υπουργοί Οικονομικών και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 27-12-2016 σχέδιο νόμου: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις».

Παραπέμπονται στις αρμόδιες Διαρκείς Επιτροπές.

Επίσης, να σας ανακοινώσω ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 30-12-2016 ποινική δικογραφία που αφορά στον πρώην Αναπληρωτή Υπουργό Οικονομικών κ. Τρύφωνα Αλεξιάδη.

Επίσης, στις 5-1-2017 διαβίβασε, πρώτον, ποινική δικογραφία που αφορά στον Υπουργό Υγείας κ. Ανδρέα Ξανθό και στον Αναπληρωτή Υπουργό Υγείας κ. Παύλο Πολάκη και, δεύτερον, ποινική δικογραφία που αφορά στον πρώην Υπουργό Εθνικής Άμυνας κ. Ιωάννη Παπαντωνίου.

Σειρά έχει η τρίτη με αριθμό 308/4-1-2017 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Παιδείας, Έρευνας και Θρησκευμάτων, σχετικά με την απαξίωση του ελληνικού δημόσιου πανεπιστημίου.

Θα απαντήσει ο Υπουργός Παιδείας, Έρευνας και Θρησκευμάτων κ. Γαβρόγλου

Κύριε Μανιάτη, έχετε τον λόγο για την πρωτολογία σας για δύο λεπτά.

**ΙΩΑΝΝΗΣ ΜΑΝΙΑΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, το τελευταίο χρονικό διάστημα, τις τελευταίες μέρες, με εγκύκλιο του Υπουργείου σας έχετε δημιουργήσει μια τεράστια αναστάτωση σε τριάντα χιλιάδες νέους ανθρώπους της χώρας μας. Μιλώ για τους περίπου τριάντα χιλιάδες νέους ανθρώπους που παρακολουθούν μεταπτυχιακά προγράμματα σπουδών στα περίπου οκτακόσια μεταπτυχιακά που υπάρχουν στα ελληνικά ΑΕΙ και ΤΕΙ.

Θα πω πιο συγκεκριμένα τι κάνατε. Με εγκύκλιο που εξέδωσε το Υπουργείο αφαιρέσατε στην πραγματικότητα με έμμεσο, πλάγιο αλλά σαφή τρόπο το 25% των εσόδων των μεταπτυχιακών προγραμμάτων, που είναι τα δίδακτρα των παιδιών που πληρώνουν, από τη διαχείριση των ειδικών λογαριασμών κονδυλίων έρευνας, που μέχρι τώρα γινόταν και δώσατε εντολή στους πρυτάνεις το 25% να το πάνε στον τακτικό προϋπολογισμό, ουσιαστικά για να χρησιμοποιηθεί για άλλες ανάγκες, όχι όμως για τις ανάγκες των μεταπτυχιακών προγραμμάτων, για τις οποίες και έχουν πληρώσει τα δίδακτρα τα παιδιά.

Με άλλα λόγια και με πολύ σαφή τρόπο προσπαθείτε να καλύψετε το κενό υποχρηματοδότησης που υπάρχει στις προπτυχιακές σπουδές, υφαρπάζοντας χρήματα από την τσέπη των παιδιών, από τα δίδακτρα που έχουν πληρώσει, προκειμένου να έχουν υψηλού επιπέδου μεταπτυχιακά προγράμματα, και τα μεταφέρετε στον τακτικό προϋπολογισμό.

Αυτό είναι πρώτη φορά που γίνεται, κύριε Υπουργέ. Παρά το γεγονός ότι όλα τα τελευταία χρόνια της ύφεσης, που περνά η ελληνική οικονομία, είχαμε διαρκή υποχρηματοδότηση της ελληνικής παιδείας, είναι η πρώτη φορά που το Υπουργείο βάζει έμμεσα χέρι στα χρήματα των μεταπτυχιακών σπουδαστών και ζητά από τους πρυτάνεις να τα τραβήξουν στον τακτικό προϋπολογισμό.

Τι θα καταφέρετε τώρα με αυτό που κάνετε. Πρώτον, κάνετε μια πραγματική ομολογία ότι μειώνονται οι δαπάνες για τις προπτυχιακές σπουδές στην παιδεία.

Δεύτερον, με υποκριτικό, με πλάγιο τρόπο στην πραγματικότητα, απ’ ό,τι μας λένε και αρκετοί νομικοί και το λένε και οι πρυτάνεις, η Σύνοδος των Πρυτάνεων, με μη σύννομο τρόπο αφαιρείτε χρήματα από τους ειδικούς λογαριασμούς των κονδυλίων έρευνας και πάτε τα χρήματα στον τακτικό προϋπολογισμό.

Τέλος, υπάρχει μια έμμεση -ελπίζω αθέλητη- εξαπάτηση των ίδιων των παιδιών των μεταπτυχιακών προγραμμάτων και των οικογενειών τους, που πληρώνουν δίδακτρα για να έχουν υψηλού επιπέδου μεταπτυχιακές σπουδές.

Υπάρχουν διάφορες ερμηνείες γιατί το κάνετε. Μια ερμηνεία είναι ότι προσπαθείτε να καλύψετε το εσωτερικό πολιτικό κενό στον ΣΥΡΙΖΑ, που ενώ σας πιέζουν να μην υπάρχουν δίδακτρα, εμμέσως λέτε «παιδιά, ένα μέρος από τα δίδακτρα τα παίρνουμε και τα βάζουμε στον κρατικό προϋπολογισμό».

Θέλω να ελπίζω ότι όλα αυτά, που συζητούνται ανοικτά στις χιλιάδες των διδασκόντων στα ελληνικά πανεπιστήμια και στις δεκάδες χιλιάδες των μεταπτυχιακών σπουδαστών της χώρας μας, με την απάντηση που θα μας δώσετε, θα τα πάρετε πίσω και στην πραγματικότητα θα επανέλθουμε στο καθεστώς αυτό, που είναι καθεστώς νομιμότητας, καθεστώς αξιοκρατίας, καθεστώς διαφάνειας στη διαχείριση των χρημάτων των παιδιών που παρακολουθούν τις μεταπτυχιακές σπουδές και τελικά, να είναι ένα καθεστώς στήριξης του μεγαλύτερου πλουτοπαραγωγικού πόρου που έχει η χώρα και είναι τα μυαλά των νέων ανθρώπων μας που μαθαίνουν καλύτερα και περισσότερα γράμματα στα ελληνικά πανεπιστήμια και ΤΕΙ.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Μανιάτη, δεν είμαι συνηθισμένος με κορώνες από εσάς και νομίζω φράσεις όπως «εξαπατήσαμε τους φοιτητές και τους οικογένειές τους», πραγματικά να μην είναι κουβέντες που τις εννοείτε. Το λέω αυτό γιατί δεν νομίζω να είστε καλά πληροφορημένος γι’ αυτό το 25%.

Κοιτάξτε τι γίνεται. Τα ίδια τα πανεπιστήμια αποφασίζουν το ποσοστό των διδάκτρων από τα μεταπτυχιακά, που θα πάει για τις λειτουργικές ανάγκες των πανεπιστημίων. Αυτό πάει στους ειδικούς λογαριασμούς. Τώρα εδώ υπάρχει ένας μικρός παραλογισμός στα πανεπιστήμια. Χρησιμοποιούνται για ίδια πράγματα χρήματα, τα οποία έρχονται από διαφορετικές πηγές. Αυτό προσπαθήσαμε να το εξορθολογήσουμε, μιας και το 25% -μάλιστα μπορεί να πάει μέχρι και 50%- μπορεί να είναι για τις λειτουργικές ανάγκες.

Πάντως δεν ισχύουν όλα τα υπονοούμενα. Δεν θα ήθελα να προκαταλάβω αποφάσεις που θα ανακοινωθούν στην έκτακτη σύνοδο των πρυτάνεων, που θα γίνει το Σάββατο, που μας έρχεται, στις 14 Ιανουαρίου, όπου εκεί θα παρουσιάσουμε συνολικό σχέδιο, όχι μόνο ως προς τα μεταπτυχιακά αλλά και ως προς το θέμα των τελών εγγραφής.

Αυτό που έγινε, είναι και με βάση τον νόμο του 2014. Δεν έγινε τίποτα το ιδιαίτερο. Εκείνο, όμως, που έχει πολύ μεγάλη σημασία και πρέπει να το τονίσουμε –αναφέρατε κι εσείς τον αριθμό, το 800- ως ένα σοβαρό στοιχείο της παθογένειας, είναι ακριβώς ότι έχουν δημιουργηθεί πάρα πολλά μεταπτυχιακά και πολύ φοβάμαι τα περισσότερα όχι με αμιγή ακαδημαϊκά κριτήρια.

Ο στόχος μας, λοιπόν –και σας καλώ σε αυτόν τον στόχο- είναι να πούμε, ποιες ρυθμίσεις θα κατοχυρώσουν την ακαδημαϊκότητα και θα αναβαθμίσουν την ποιότητα. Τέτοιου είδους προβλήματα -που επιμένω είναι μέσα στο πλαίσιο του ν.4310- δεν παίζουν κανέναν απολύτως ρόλο ως προς τη συνολική διαχείριση των χρημάτων.

Και κάτι το οποίο έχουμε πει και στον προϋπολογισμό και το λέω και τώρα, για πρώτη φορά σε έξι χρόνια έχει αυξηθεί ο προϋπολογισμός που είναι για την εκπαίδευση. Έχει αυξηθεί κατά 5%, πλην όμως για πρώτη φορά δεν είναι μειωμένος και υπάρχει αυτή η έστω και μικρή αύξηση.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

Ορίστε, κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κύριε Υπουργέ, θέλω, πραγματικά, να ελπίζω ότι εννοούσατε αυτά που είπατε, γιατί εκτιμώ την μέχρι τώρα πορεία σας. Ακούστε, όμως, τώρα για να είμαστε συνεννοημένοι μεταξύ μας. Παίρνετε τα λεφτά των διδάκτρων, τα οποία μέχρι και σήμερα διαχειρίζονται τα ίδια τα μεταπτυχιακά μέσω του ειδικού λογαριασμού των κονδυλίων έρευνας και τους λέτε ότι αυτό θα πάψει πια να ισχύει -δηλαδή η ευέλικτη διαδικασία, η κάλυψη των λειτουργικών δαπανών, η κάλυψη ταξιδιών, η κάλυψη εκδόσεων- και θα τα πάω στο πολύ πιο δύσκολο, που είναι το κομμάτι του τακτικού προϋπολογισμού, όπου εδώ υπάρχει και κάτι από πίσω, που είμαι βέβαιος ότι δεν το έχετε σκεφθεί.

Ξέρετε ότι αν τα χρήματα αυτά δεν απορροφηθούν, τα τραβάει ο κρατικός προϋπολογισμός και προστίθενται στο πλεόνασμα της χώρας; Ενώ αντίθετα εάν τα αφήσετε εκεί που ο νόμος επιβάλλει, τα χρήματα αυτά δεν χάνονται από τα πανεπιστήμια.

Σας έχουν εισηγηθεί να πείτε ότι αυτό που γίνεται με την εγκύκλιο, είναι σύννομο. Κύριε Υπουργέ, έχω εδώ στα χέρια μου γνωμοδότηση νομικής υπηρεσίας πανεπιστημίου που λέει ότι είναι απολύτως παράνομο και ότι εάν θέλατε να πάρετε αυτά τα χρήματα, θα έπρεπε να προχωρήσετε σε νομοθετική ρύθμιση. Ελέγξτε τη νομιμότητα της εγκυκλίου με τις δικές σας νομικές υπηρεσίες. Θα δείτε ότι είναι παράνομη και ξέρετε γιατί είναι παράνομη; Γιατί ο νόμος του 2008 που προσδιορίζει τον τρόπο λειτουργίας των μεταπτυχιακών προγραμμάτων, ορίζει με σαφήνεια ότι το 25% μέσω των ειδικών λογαριασμών, δηλαδή με ευέλικτο τρόπο, θα πάει αποκλειστικά και μόνο γι’ αυτά για τα οποία πλήρωσαν τα παιδιά, δηλαδή για τα ίδια τα μεταπτυχιακά. Κανείς δεν έχει δώσει το δικαίωμα σε κανέναν, τα χρήματα αυτά να τα χρησιμοποιήσει για αλλότριους σκοπούς.

Έρχομαι τώρα και σε αυτό που είπατε, κύριε Υπουργέ. Επειδή έχετε μια πολύ σοβαρή ακαδημαϊκή πορεία, πρέπει να συνεννοηθούμε, επίσης, σε αυτή τη Βουλή και για κάτι άλλο. Είτε θα αποδεχθούμε ότι το μακρύ, το βαρύ χέρι του κράτους κάθε φορά που παρεμβαίνει στην αυτοτέλεια των πανεπιστημίων κάνει ζημιά και θα αφήσουμε τα πανεπιστήμια να δουλέψουν έτσι όπως δουλεύουν όλα τα σύγχρονα ιδρύματα στον αναπτυγμένο κόσμο είτε θα εκχωρήσετε το δικαίωμα στον κάθε γραφειοκράτη του Υπουργείου Παιδείας, να αποφασίζει παρά τη βούληση των πρυτάνεων, των συγκλήτων και των συμβουλίων ιδρυμάτων.

Εάν θέλουμε, λοιπόν, να αξιοποιήσουμε το ανθρώπινο δυναμικό των ελληνικών πανεπιστημίων, πρέπει να σεβαστούμε απολύτως την αυτοτέλειά τους. Το μόνο που θα μπορεί να κάνει το Υπουργείο και θα ήταν χρήσιμο, είναι όχι να παρεμβαίνει σε αυτές καθαυτές τις δράσεις των μεταπτυχιακών αλλά να προσδιορίζει κριτήρια οριζόντια, διαφανή και πανταχού εφαρμοζόμενα, τα οποία θα βλέπει κατά πόσον εφαρμόζονται. Αλλά να πάψει, επιτέλους, να γίνεται αυτή η παρέμβαση ad hoc -κατά περίπτωση- και χωρίς κανένα ενιαίο κριτήριο σε μεταπτυχιακά προγράμματα των διαφόρων πανεπιστημίων.

Εάν εσείς πάρετε απόφαση και συζητήσετε με τους πρυτάνεις οριζόντια κριτήρια ουδέτερα, είναι προφανές ότι όχι μόνο εγώ αλλά όλες οι πτέρυγες της Βουλής θα σας στηρίξουν. Αντίθετα εάν κάνετε παρεμβάσεις κατά περίπτωση, τότε θα είμαστε απέναντι, κύριε Υπουργέ.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει τώρα…

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, αν μου επιτρέπετε μόνο να προσθέσω τούτο. Το συνολικό κονδύλι τα δίδακτρα, δηλαδή, που πληρώνουν τα παιδιά στα μεταπτυχιακά, είναι περίπου 60 εκατομμύρια ευρώ τον χρόνο.

Επιπλέον, κύριε Υπουργέ, φαντάζομαι ότι εσείς δεν διεκδικείτε τον ρόλο του γνωρίζοντος τα πάντα, έτσι ώστε να αποφασίσετε είτε εσείς είτε εγώ είτε οποιοσδήποτε εδώ μέσα, εάν είναι χρήσιμο ένα μεταπτυχιακό ή όχι. Υπάρχει η σύγκλητος, υπάρχουν οι φοιτητές που το επιλέγουν ή δεν το επιλέγουν και υπάρχει και η ίδια η κοινωνία που το αξιολογεί και το προτιμά ή δεν το προτιμά. Μόνο έτσι μπορούμε να λειτουργήσουμε σωστά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δυστυχώς ο κ. Μανιάτης είπε πολλά από αυτά που ήθελα να πω, οπότε αυτό το θεωρώ πολύ θετικό με την εξής έννοια, κύριε Μανιάτη. Το πρώτο πράγμα που θα πούμε στη σύνοδο των πρυτάνεων, είναι ότι τα πανεπιστήμια και τα ΤΕΙ θα αποφασίσουν τα ίδια την πορεία των μεταπτυχιακών, την ακαδημαϊκή και την οικονομική, προσέξτε όμως, σε ένα πλαίσιο όπως είπατε κι εσείς, που ορίζει η πολιτεία, πλαίσιο όχι παρεμβατικό, πλαίσιο το οποίο θα καθορίζει τους κανόνες του παιχνιδιού.

Και ξέρετε, δεν μπορούμε να δεχτούμε αυτά τα απαράδεκτα υψηλά δίδακτρά. Δεν είναι σωστό, διότι έχουμε και την απόφαση του Συμβουλίου της Επικρατείας που τα απαγορεύει.

Από την άλλη μεριά η προσωπική μου γνώμη -αλλά και πολιτικά αυτό έχουμε αποφασίσει- είναι η εξής:

Προτιμάμε παρασπονδίες να γίνονται στα πανεπιστήμια και στα ΤΕΙ και να ελέγχονται από την κοινωνία, από το να αρχίσει ένας κακώς εννοούμενος κρατισμός ή η κυριαρχία του Υπουργείου Παιδείας, το οποίο θα πρέπει να έχει άποψη για όλα τα ζητήματα, κυρίως όταν είναι αυτά τα ζητήματα και ακαδημαϊκά.

Άρα να συμφωνήσουμε -και το παίρνω δεδομένο ότι θα έχουμε τη συμφωνία σας, όταν εν πάση περιπτώσει προχωρήσουμε και νομίζω θα το συνεννοηθούμε και στην Επιτροπή Μορφωτικών Υποθέσεων με τους πρυτάνεις- έναν τέτοιο ρόλο στα πανεπιστήμια. Και τα πανεπιστήμια τα ίδια θα πρέπει να είναι πολύ πιο υπεύθυνα, γιατί σας το λέω όχι μόνο με κάθε ειλικρίνεια αλλά και έμφαση, ότι δεν μπορούν να υπάρχουν δίδακτρα, δεν μπορούν να υπάρχουν τέλη εγγραφής, αν δεν υπάρχουν κόστη για κάθε μεταπτυχιακό και τα περισσότερα κόστη έχουν γίνει στο γόνατο που λέμε. Εδώ, λοιπόν, πρέπει ενώπιος ενωπίω να συνεννοηθούμε και με πολλούς συναδέλφους.

Τελειώνω με αυτό που είπατε. Ξέρετε είναι νόμιμο αυτό που κάναμε και είναι νόμιμο, γιατί ο ν.4310 λέει ότι δίνονται αυτά τα χρήματα και για λειτουργικές ανάγκες. Βεβαίως με το να δίνουμε από ένα ταμείο για ανάγκες του άλλου και για ανάγκες του παρα-άλλου, πάρα πολλές φορές αλλοιώνεται και ο σκοπός του αρχικού τέλους εγγραφής. Γι’ αυτό και θα πρέπει στα πανεπιστήμια από την αρχή να είναι σαφή και τα ποσά που χρησιμοποιούν και πού θα τα χρησιμοποιούν αυτά τα ποσά και να ξέρει ο άλλος, όταν πάει στο μεταπτυχιακό, ό,τι τέλος εγγραφής είναι να δώσει, πού πάνε αυτά.

Εμένα η γνώμη μου είναι ότι ένα τεράστιο ποσοστό πρέπει να είναι για την αναβάθμιση των ίδιων των μεταπτυχιακών. Και αναβάθμιση των ίδιων των μεταπτυχιακών δεν σημαίνει – το υπογραμμίζω- πρόσθετος, έστω και μικρός πλουτισμός, ελάχιστων μεν καθηγητών πανεπιστημίου. Οι καθηγητές πανεπιστημίου είναι κοινωνικοί λειτουργοί και υπάρχουν πάρα πολλά πράγματα, τα οποία στη σημερινή συγκυρία καλούνται να προσφέρουν στα πανεπιστήμια.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε κι εμείς, κύριε Υπουργέ.

Θα συζητηθεί η πρώτη με αριθμό 306/3-1-2017 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντάπρος τον Υπουργό Παιδείας, Έρευνας και Θρησκευμάτων, σχετικά με τη μετεγκατάσταση του ΤΕΙ Κιλκίς σε νέο κτήριο.

Κύριε συνάδελφε, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Να ευχηθώ μία καλή και παραγωγική χρονιά σε όλους.

Κύριε Υπουργέ, το ακριβές ζητούμενο δεν είναι η μετεγκατάσταση σε νέο κτήριο αλλά, ουσιαστικά, η χρηματοδότηση της μετεγκατάστασης στο νέο τελειωμένο κτήριο.

Όπως πολύ καλά γνωρίζετε, στο Κιλκίς λειτουργεί εδώ και πολλά χρόνια, στην αρχή ως παράρτημα του «Αλεξάνδρειου» ΤΕΙ Θεσσαλονίκης και στη συνέχεια ως παράρτημα του ΤΕΙ Κεντρικής Μακεδονίας το Τμήμα Σχεδιασμού Τεχνολογίας Ένδυσης, ένα τμήμα το οποίο παρά τις αντίξοες συνθήκες υπό τις οποίες λειτούργησε, κατάφερε και έχει κινήσει το ενδιαφέρον των σπουδαστών, έχει φέρει πολύ καλά αποτελέσματα σε διαγωνισμούς στους οποίους συμμετείχε και έχει μεγάλη απορρόφηση, απορροφητικότητα στην εργασία οι σπουδαστές οι οποίοι είναι τελειόφοιτοι αυτού του τμήματος.

Δημιουργήθηκε, χτίστηκε πριν χρόνια με συγχρηματοδότηση από το Γ΄ Κοινοτικό Πλαίσιο Σταθερότητας –φανταστείτε για πόσο παλιά μιλάμε- ένα κτηριακό συγκρότημα πεντέμισι χιλιάδων τετραγωνικών μέτρων με σκοπό να στεγάσει αυτό το τμήμα. Πέρασε από πολλές περιπέτειες η ανέγερση αυτού του κτηρίου, καθώς υπήρξε μια κακή εργολαβία. Στη συνέχεια υπήρξε το Σχέδιο «ΑΘΗΝΑ» όπου αλλάξαμε διοικητικά και πλέον δεν ανήκαμε στο «Αλεξάνδρειο» ΤΕΙ Θεσσαλονίκης αλλά στο ΤΕΙ Κεντρικής Μακεδονίας και μετά από πολλές περιπέτειες και τη βοήθεια πολλών ανθρώπων, τη συνδρομή μικρότερη ή μεγαλύτερη πολλών Υπουργών, η προηγούμενη Αναπληρώτρια Υπουργός Παιδείας κ. Αναγνωστοπούλου με μια τροπολογία μου την οποία έκανε δεκτή, αποφάσισε τη μεταβίβαση αυτού του κτηριακού συγκροτήματος στο ΤΕΙ Κεντρικής Μακεδονίας κατά την τυπική έννοια του όρου.

Αυτό ολοκληρώθηκε. Έγινε η οριστική παραλαβή, με κάποιες μικρές επιφυλάξεις, αλλά επί της ουσίας αυτό που απαιτούσε εκείνο το νομοθέτημα της Κυβερνήσεώς σας, ουσιαστικά έγινε δεκτό.

Αυτό που απομένει, κύριε Υπουργέ, είναι να χρηματοδοτηθεί...

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Καλώς.

**ΓΕΩΡΓΙΟΣ ΓΕΩΡΓΑΝΤΑΣ:** Χρειάζεται η χρηματοδότηση, πλέον, για την μετεγκατάσταση, για τη μεταφορά, ουσιαστικά, του εξοπλισμού, από τον χώρο στον οποίο λειτουργεί μέχρι σήμερα το ΤΕΙ στο νέο κτήριο. Χρειάζονται τα πρώτα λειτουργικά έξοδα και βεβαίως σε ένα δεύτερο χρόνο υπάρχει η ανάγκη αύξησης της ετήσιας χρηματοδότησης προς το ΤΕΙ Κεντρικής Μακεδονίας καθώς καταλαβαίνετε ότι θα είναι, πλέον, αυξημένες οι ανάγκες του.

Κύριε Υπουργέ, είναι ανάγκη να λυθεί αυτό το πρόβλημα για τρεις λόγους. Ο πρώτος είναι, με βάση τη θεσμική σας υποχρέωση να βοηθήσετε την εκπαιδευτική κοινότητα του Κιλκίς να εκμεταλλευτεί έναν τέτοιον υπέροχο χώρο για να μπορέσει να αναπτύξει όλη την εκπαιδευτική δραστηριότητα, καθώς ο χώρος στον οποίο βρίσκονται αυτήν τη στιγμή οι φοιτητές είναι ένας μισθωμένος χώρος του ΟΑΕΔ, παλιός χώρος, με παλιές αίθουσες και σίγουρα δεν είναι ο καταλληλότερος.

Η δεύτερη υποχρέωσή σας είναι νομική, ως Υπουργείο, επειδή το έργο έχει χρηματοδοτηθεί από ευρωπαϊκά κονδύλια. Είναι ένα κτήριο που έχει χαρακτηριστεί ως κόκκινο και μπορεί ανά πάσα στιγμή να γίνει ένας έλεγχος και να διαπιστωθεί ότι δεν λειτουργεί για τον σκοπό για τον οποίο χρηματοδοτήθηκε.

Και τρίτη υποχρέωσή σας, κύριε Υπουργέ, είναι η θητεία απέναντι στους Κιλκισιώτες, οι οποίοι βλέπουν ένα τόσο ωραίο κτήριο, το οποίο θα μπορούσε να αξιοποιηθεί, να μαραζώνει κυριολεκτικά εδώ και αρκετά χρόνια.

Έλαχε σε σας, κύριε Υπουργέ, η στιγμή νομίζω, η κρίσιμη στιγμή να βοηθήσετε κι εσείς στη λειτουργία πραγματικά στις νέες κτηριακές εγκαταστάσεις. Νομίζω ότι, πλέον, τα άλλα ζητήματα είναι λυμένα και πλέον απομένει να βρείτε τρόπο να χρηματοδοτήσετε τη λειτουργία αυτή.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε Γεωργαντά, είχατε την καλοσύνη να μου δώσετε τις φωτογραφίες του κτηρίου και πραγματικά είναι μεγάλη θλίψη να βλέπουμε στη χώρα μας να υπάρχουν κτήρια που, τουλάχιστον, φαίνονται εξαιρετικά -και είμαι σίγουρος ότι είναι- και να είναι άδεια. Πραγματικά, το θεωρώ κάτι το απαράδεκτο, ανεξαρτήτως ποια κυβέρνηση έχει ευθύνη. Και εμείς έχουμε ένα ποσοστό αυτής της ευθύνης και οι προηγούμενες κυβερνήσεις.

Να κάνουμε, λοιπόν, το παν για να γίνει αυτό. Προσέξτε, όμως, τώρα. Τουλάχιστον μέχρι προχθές, 4 Ιανουαρίου, οι υπηρεσίες μού λέγανε –και μπορεί να έχουν λάθους, αλλά προσπάθησα να το ελέγξω κι εγώ- ότι τα δύο ιδρύματα, δηλαδή η Θεσσαλονίκη και η διοίκηση του ΤΕΙ δεν έχουν συνεννοηθεί, γιατί ο ένας δεν έδινε πολύ χρόνο στον άλλο κ.λπ., και ήρθε η Θεσσαλονίκη, που είχε στην κυριότητά της το κτήριο, κατέθεσε τα κλειδιά στο Υπουργείο Παιδείας, το οποίο τώρα θα τα δώσει στο ΤΕΙ Κιλκίς. Καταλαβαίνετε τώρα ότι, εντάξει, υπάρχει κι ένα πρόβλημα συνεννόησης ανάμεσα στους συναδέλφους και απογραφειοκρατικοποίησης του συστήματος.

Το επόμενο, είναι το εξής, κι εδώ μπορεί να κάνουμε λάθος, αλλά δεν έχουμε καμμία ακριβή εκτίμηση των εξόδων που χρειάζεται η μεταφορά του εξοπλισμού. Ο λόγος που το λέω αυτό είναι ότι τυπικά την ευθύνη αυτήν την έχει το ίδρυμα, αλλά να προσπαθήσουμε πράγματι -και δεσμεύομαι σε αυτό- να βρούμε ό,τι είναι δυνατό, ώστε τουλάχιστον ένα τέτοιο κτήριο αυτής της ποιότητας, που το βλέπω, και ιδίως όταν τα παιδιά θα φύγουν από την υπάρχουσα κατάσταση, να λειτουργήσει όσο γίνεται πιο γρήγορα.

Θα παρακαλούσα, λοιπόν, να κάνετε κι εσείς -και θα κάνω κι εγώ- τις αντίστοιχες ενέργειες, να δούμε τι είναι αυτό το κόστος, και, εν πάση περιπτώσει, να συμβάλουμε. Είμαι σίγουρος ότι δεν είναι αξεπέραστο το κόστος, αλλά ας το δούμε πρακτικά για να μπορέσουμε να κάνουμε τις αντίστοιχες δράσεις.

Υπάρχει και κάτι άλλο, είναι το γενικότερο θέμα των ΤΕΙ και των πανεπιστημίων ταυτοχρόνως. Εγώ δεν λέω να πάμε ούτε σε «ΑΘΗΝΑ 2», «ΑΘΗΝΑ 3» και όλα αυτά, γιατί έτσι κι αλλιώς και για το «ΑΘΗΝΑ» είναι μάλλον, έως σίγουρα, αρνητικός ο απολογισμός. Εκείνο, όμως, που θα ήθελα -και το λέω μια που ενδιαφερόσαστε για την ανώτατη εκπαίδευση- είναι να πείσουμε τους συναδέλφους μας και στα πανεπιστήμια και στα ΤΕΙ και στα ερευνητικά κέντρα να αρχίσουν να συζητάνε μεταξύ τους, να δουν τι είδους κοινά προγράμματα μπορούν να γίνουν, να δούμε τι συνέργειες μπορούν να γίνουν, τι κοινές αιτήσεις μπορούν να γίνουν, πώς μπορούμε να μοιράσουμε τέτοιου είδους υποδομές και σε άλλα ιδρύματα, τα οποία μπορεί να το έχουν ανάγκη. Και σε αυτό, πραγματικά, θα σας παρακαλούσα να συμβάλετε κι εσείς. Αυτό δεν σημαίνει ούτε ότι κλείνει ο ένας ούτε ότι ανοίγει ο άλλος κ.λπ..

Είναι μια πορεία ενός ενιαίου χώρου, όπου στον ενιαίο χώρο δεν θα χάνουν την προσωπικότητά τους οι διαφορετικοί θεσμοί, αλλά θα συζητάνε μεταξύ τους.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Θα κρατήσω ως δεδομένη και ευπρόσδεκτη την καλή σας διάθεση να αντιμετωπιστεί το θέμα. Να σας πω το εξής: Δυστυχώς κάποια στιγμή έφτασε να είμαι ο διαμεσολαβητής ανάμεσα στα δύο ιδρύματα. Δεν είναι καθόλου ευχάριστο αυτό, αλλά, ξέρετε, αυτήν τη στιγμή η διαφορά πλέον είναι οικονομική, δηλαδή υπάρχει ένα άγχος –λογικό μέχρι ενός σημείου- από το Αλεξάνδρειο ΤΕΙ Θεσσαλονίκης που λέει «εμείς γιατί να συνεχίζουμε να πληρώνουμε τη φύλαξη ή όποια άλλα λειτουργικά έξοδα;». Υπάρχει ένα άγχος –και αυτό εύλογο- από την πλευρά του ΤΕΙ Κεντρικής Μακεδονίας που λέει «κάποια πράγματα που πρέπει να γίνουν και να διορθωθούν και χρειάζονται χρήματα, πώς θα τα αναλάβουμε εμείς αφού δεν τα έχουμε και τώρα μάς παραδόθηκε το κτήριο;». Είναι εύλογα ζητήματα τα οποία, όμως, θεωρώ ότι επειδή είναι μικρά –έχω πλήρη εικόνα της κατάστασης- μπορούν να λυθούν.

Αυτό που θέλω να σας πω είναι ότι υπάρχει και η έγγραφη επιθυμία ή μάλλον η πρόθεση από το ΤΕΙ Κεντρικής Μακεδονίας να μεταφέρει στο Κιλκίς ένα από τα τμήματα τα οποία λειτουργούν στις Σέρρες, έτσι ώστε να δημιουργηθεί μια σχολή για να γίνει πραγματικά λειτουργικό όλο αυτό το μεγάλο κτήριο, το οποίο κάποιος που γνωρίζει καταλαβαίνει ότι είναι υπεραρκετό για ένα μόνο τμήμα, αλλά υπάρχει η έγγραφη δέσμευση και πρόθεση από το ΤΕΙ Κεντρικής Μακεδονίας να δημιουργηθεί μια καλή σχολή.

Αυτό το κτήριο –και επισημαίνω πάλι τον κίνδυνο, κύριε Υπουργέ- ανά πάσα στιγμή μπορεί να αναζητηθεί από τους αρμόδιους, από την Ευρωπαϊκή Ένωση γιατί δεν είναι λειτουργικό και να βρεθούμε σε άλλες περιπέτειες που δεν θέλω καν να τις αναφέρω. Θεωρώ ότι μ’ έναν επείγοντα τρόπο πρέπει να δοθεί μια προτεραιότητα.

Ξέρουμε την οικονομική στενότητα, όμως εδώ τα ζητήματα είναι πολλά και έγιναν δυστυχώς εντονότερα τελευταία, γιατί λόγω της σεισμικής δραστηριότητας που υπήρχε τελευταία στο Κιλκίς, ένα κτήριο ΕΠΑΛ είναι ακατάλληλο. Πρέπει να μεταφερθούν οι μαθητές από εκεί στο κτήριο του ΟΑΕΔ όπου στεγάζονται αυτήν τη στιγμή οι φοιτητές, δηλαδή να μπορέσει να απελευθερωθεί εκείνο το κτήριο για να πάνε οι φοιτητές του ΕΠΑΛ. Άρα, είναι μονόδρομος να κάνουμε γρήγορα τη διαδικασία, για να πάνε οι σπουδαστές του ΤΕΙ στο καινούργιο αυτό κτήριο.

Νομίζω ότι θα έχουμε τη χαρά να σας έχουμε και στο Κιλκίς και να δείτε πραγματικά για τι εγκαταστάσεις πρόκειται. Δεν θέλουμε απλά να συντηρήσουμε ένα ΤΕΙ σ’ ένα κτήριο το οποίο θα είναι αχανές και δεν θα είναι λειτουργικό. Υπάρχει η πρόθεση και από τους φορείς του Κιλκίς και από τους κατοίκους, αλλά και από το ΤΕΙ Κεντρικής Μακεδονίας, να αξιοποιηθεί αυτό το κτήριο.

Θα παρακαλέσω, κύριε Υπουργέ –και είμαι στη διάθεσή σας- να γίνει αυτό όσο το δυνατόν συντομότερα και θέλω τη δέσμευσή σας, αν μπορώ να την έχω, ότι τη νέα σχολική χρονιά –είναι αρκετοί μήνες μέχρι τότε- θα λειτουργήσουμε στο νέο κτήριο.

Ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και** **Θρησκευμάτων):** Θα έχετε τη δέσμευσή μου, κύριε συνάδελφε, να γίνει η μετακόμιση των εργαστηρίων και να βρούμε μία λύση. Αυτό είναι το πρώτο. Θα ήθελα, όμως, και τη δική σας δέσμευση για να μπορέσουμε να πείσουμε τους συναδέλφους να μιλάνε μεταξύ τους. Ο ένας έχει άγχος, ο άλλος έχει ανασφάλειες, ο τρίτος δεν θεωρεί ότι είναι έντιμες οι προσπάθειες του άλλου ιδρύματος να μετακομίσουν. Δεν πρέπει αυτά τα πράγματα να έρχονται εδώ. Αυτά πρέπει να λύνονται ανάμεσα στα ιδρύματα και πράγματι υπάρχει και ένα θέμα οικονομικής βοήθειας. Να το δούμε αυτό.

Το άλλο, όμως, για το οποίο θα παρακαλούσα είναι το εξής: Μην κάνουμε γρήγορες κινήσεις για το ποιο τμήμα θα πάει πού. Αν αυτό δεν το κάνουμε προγραμματισμένα, θα συνεχίζει να υπάρχει μία παθογένεια που έχει γίνει πριν είκοσι πέντε - τριάντα χρόνια. Δεν ευθυνόμαστε ούτε καν …

**ΓΕΩΡΓΙΟΣ ΓΕΩΡΓΑΝΤΑΣ:** Εσωτερική απόφαση του ιδρύματος είναι αυτό.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και** **Θρησκευμάτων):** Ξέρετε κάτι; Το κάθε ίδρυμα –και το εννοώ αυτό- δεν μπορείτε να φανταστείτε πόσα τέτοια αιτήματα έχει φέρει. Αυτά θα μπερδέψουν ακόμα περισσότερο μια ήδη προβληματική κατάσταση. Ας παγώσουν τα πράγματα ως έχουν και ας μπούμε σε μια συζήτηση ορθολογικοποίησης όλων αυτών των τμημάτων. Δεν θα μείνει κανένα στο δρόμο ως προς τα εργασιακά. Αυτό το εγγυόμαστε. Τώρα, ότι χρειάζεται μια ορθολογικοποίηση, όντως χρειάζεται, αλλά δεν θα την κάνουμε τσαπατσούλικα και βιαστικά. Ας το δούμε όταν έλθει η ώρα του.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, απ’ ό,τι έχουμε ενημερωθεί στο Προεδρείο από τον Γραμματέα της Κυβέρνησης κ. Μιχάλη Καλογήρου, η τέταρτη με αριθμό 309/4-1-2017 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Οικονομίας και Ανάπτυξης, σχετικά με την Ελληνική Βιομηχανία Ζάχαρης, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση εξαιτίας των ανειλημμένων υποχρεώσεων του Υπουργού.

Επίσης, ενημερωθήκαμε για τις ερωτήσεις που συζητούνται ή που ήδη εξελίσσεται η συζήτησή τους.

Επόμενη είναι η δεύτερη με αριθμό 310/4-1-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με τα προβλήματα στη στέγαση των σπουδαστών στο ΤΕΙ Ηπείρου.

Κύριε συνάδελφε, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Αυτή η ερώτηση για το ΤΕΙ της Άρτας, κύριε Υπουργέ, θα μπορούσε κάλλιστα να ονομαστεί ερώτηση που έχει γίνει γεφύρι της Άρτας, γιατί δυστυχώς έρχεται να απαντηθεί -όχι με δικιά σας ευθύνη, αλλά της Κυβέρνησης- μετά από μήνες. Από την αρχή της σχολικής χρονιάς φτάσαμε στο μέσον της σχολικής χρονιάς για να απαντηθεί αυτή η ερώτηση.

Κύριε Υπουργέ, το Κομμουνιστικό Κόμμα Ελλάδας για μια φορά ακόμη φέρνει στη Βουλή τα μεγάλα προβλήματα που αντιμετωπίζουν τα ΤΕΙ Ηπείρου και ιδιαίτερα το ΤΕΙ της Άρτας. Και στην προηγούμενη ερώτηση που είχαμε κάνει πριν κάποιον καιρό είχαμε αναφερθεί στις σημαντικές ελλείψεις που υπάρχουν στο διδακτικό, στο διοικητικό προσωπικό. Βέβαια τότε η προκάτοχός σας Υπουργός είχε απαντήσει ότι το πρόβλημα θα λυθεί. Δυστυχώς, κάτι τέτοιο δεν έγινε. Εξακολουθούν οι ελλείψεις να είναι τρομακτικές. Για αυτό άλλωστε υπήρξαν και κινητοποιήσεις πριν από κάποιο μικρό χρονικό διάστημα.

Όμως εκεί που τα προβλήματα είναι πραγματικά εκρηκτικά είναι στα ζητήματα που αφορούν τη στέγαση των σπουδαστών. Πράγματι εκεί το πρόβλημα όχι μόνο είναι εκρηκτικό, αλλά και μένουν έξω αρκετά παιδιά που πληρούν αυτά τα κριτήρια. Είναι σημαντικό το πρόβλημα, γιατί υπάρχουν μόνο εβδομήντα οκτώ δωμάτια όπου υπάρχουν εκατόν πενήντα σπουδαστές, όταν στο ΤΕΙ της Άρτας φοιτούν περίπου δυόμισι χιλιάδες σπουδαστές. Αυτό έχει σαν αποτέλεσμα ορισμένοι που το δικαιούνται πράγματι, ακόμη και με βάση αυτά τα κριτήρια -εμείς λέμε ότι πρέπει να είναι ελεύθερη η πρόσβαση σε όλα τα παιδιά των λαϊκών οικογενειών- απορρίπτονται.

Και μη μου πείτε, κύριε Υπουργέ, ότι το τελευταίο διάστημα μπήκαν κάποιοι πρωτοετείς. Μπήκαν απλούστατα γιατί κάποιοι δεν μπήκαν από την αρχή, είτε κατάφεραν και έκλεισαν δωμάτια, και δεν ξέρω αν κάποιοι εγκατέλειψαν ακόμα και τις σπουδές τους.

Εμείς θεωρούμε ότι αυτό το πρόβλημα είναι πάρα πολύ σοβαρό και ιδιαίτερα χτυπά τα παιδιά των λαϊκών οικογενειών. Γιατί και μέσα από την καπιταλιστική οικονομική κρίση είναι χιλιάδες οι οικογένειες που ενδεχομένως μέχρι χθες να μπορούσαν να ανταποκριθούν σε αυτές τις ανάγκες των σπουδών των παιδιών τους, αλλά σήμερα δεν μπορούν να ανταποκριθούν.

Και σας ρωτάμε, κύριε Υπουργέ, συγκεκριμένα: Τι μέτρα θα πάρετε, ώστε να βρεθούν δωμάτια για τους φοιτητές στο ΤΕΙ της Άρτας -και όχι μόνο- αλλά και σε ολόκληρη τη χώρα; Το πιο σημαντικό, ιδιαίτερα στην Άρτα, είναι το εάν θα ξεκινήσουν οι διαδικασίες, να υπάρχει η ανέγερση της φοιτητικής εστίας που έχουν γίνει εγκαίνια εδώ και αρκετό χρονικό διάστημα, το πρόβλημα όμως εξακολουθεί να υπάρχει.

Κύριε Υπουργέ, θέλουμε συγκεκριμένες απαντήσεις, γιατί πραγματικά το πρόβλημα είναι πάρα πολύ σοβαρό και το αντιμετωπίζουν αυτές οι οικογένειες. Κύριε Υπουργέ, αυτό θέλω να καταλάβετε -και προφανώς είστε ενημερωμένος-ότι ορισμένοι σπουδαστές έχουν σταματήσει ακόμα και τις σπουδές τους. Είχαμε και λιποθυμία σπουδάστριας, η οποία μετά μπήκε στη σχολή. Αλλά φτάνουμε σε τέτοια φαινόμενα σήμερα, γιατί δυστυχώς η παιδεία είναι βαθιά ταξική, υψώνει φραγμούς ιδιαίτερα για τα παιδιά των ανθρώπων του μόχθου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Μωραΐτη, να ζητήσω συγγνώμη εκ μέρους του Υπουργείου γιατί καθυστέρησε αυτή η απάντηση. Πραγματικά, θα προσπαθήσουμε να λειτουργούμε λίγο πιο γρήγορα. Προφανώς, κακώς καθυστέρησε.

Έχετε δίκιο, για να μην αρχίσω να πολιτικολογώ. Τι εννοώ λέγοντας ότι έχετε δίκιο; Αυτή τη στιγμή υπάρχει ένα τεράστιο πρόβλημα ως προς τα θέματα φοιτητικής μέριμνας σε όλα τα πανεπιστήμια σε όλες τις πόλεις. Είναι ένα πολύ σοβαρό κοινωνικό ζήτημα. Δεν έχω κανέναν λόγο να αμφισβητήσω ότι μπορεί να υπάρχουν παιδιά που είναι σίγουρα από λαϊκές οικογένειες, που υπάρχει ο κίνδυνος να μην μπορούν να ολοκληρώσουν ή ακόμα και να παρατήσουν τις σπουδές τους.

Έχουμε να κάνουμε με ένα πρόβλημα, που δεν μπορεί να λυθεί δυστυχώς, βραχυπρόθεσμα. Και όσον αφορά αυτό που λέτε για τα ξενοδοχεία και αυτό που λέτε για τα δωμάτια, είναι πολύ περίπλοκες διαδικασίες και όχι μόνο από την πλευρά της πολιτείας και το ξέρετε –νομίζω- πολύ καλά.

Εκείνο που μπορώ όμως να σας πω είναι το εξής. Ελπίζουμε μέχρι τον Ιούνιο, μέχρι το τέλος αυτής της ακαδημαϊκής χρονιάς, να έχουμε έναν τριετή σχεδιασμό για τα θέματα της φοιτητικής μέριμνας. Δεν μπορούν να λυθούν τα θέματα της μέριμνας με έναν μόνο τρόπο. Καλές είναι οι εστίες, αλλά δεν μπορούν να λυθούν μόνο με νέες εστίες. Καλά είναι τα ξενοδοχεία, αλλά δεν μπορεί ούτε μόνο με τα ξενοδοχεία να λυθεί το πρόβλημα.

Εδώ, λοιπόν, είναι ένα εξαιρετικά σύνθετο πρόβλημα, που απαιτεί πολλαπλές λύσεις. Ελπίζω μέχρι τον Ιούνιο να υπάρξει μια πολύ συγκροτημένη και κυρίως ρεαλιστική λύση στο θέμα της φοιτητικής μέριμνας. Ξέρετε πολύ καλά ότι δεν είναι μόνο το θέμα των εστιών. Είναι και το θέμα της σίτισης. Είναι ένα σύνολο θεμάτων, για ορισμένα εκ των οποίων, όπως ξέρετε, υπάρχει ένα αμαρτωλό παρελθόν ως προς κάποια ιδρύματα, ως προς κάποιες εστίες κ.λπ.. Δεν είναι η ώρα νομίζω τώρα να κάνουμε ανάλυση αυτού του αμαρτωλού παρελθόντος, αλλά να δούμε πως αυτό το πράγμα θα λυθεί μακροπρόθεσμα.

Τώρα, για τα υπόλοιπα που λέτε μου είπατε θα σας πω για τους πρωτοετείς. Από τους ογδόντα έναν πήραμε τους σαράντα δυο, που δεν είναι κακό νούμερο. Μάλιστα, από τους άλλους εκατόν τριάντα δυο, πήραμε τους εκατόν εφτά. Αλλά ξέρετε τώρα, τα νούμερα έχουν κι έναν τρόπο να τα διαβάζεις. Δεν το λέω ως άλλοθι. Το πρόβλημα είναι υπαρκτό. Το πρόβλημα είναι σε όλη την χώρα και είναι ένα κοινωνικό πρόβλημα που η πολιτεία πρέπει να το αντιμετωπίσει με σοβαρό προγραμματισμό. Ελπίζω τον Ιούνιο να είμαι σε θέση να σας δώσω τα συγκεκριμένα στοιχεία αυτού του προγραμματισμού.

Με συγχωρείτε που δεν μπορώ να πω τίποτα παραπάνω, αλλά αυτό είναι το όριο της αλήθειας, που μπορώ να εξαντλήσω.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, κρατάμε τη δέσμευσή σας για τον Ιούνιο, αλλά εμείς δεν θέλουμε να δημιουργήσουμε αυταπάτες. Μέσα σ’ αυτό το βάρβαρο σύστημα του καπιταλισμού, δυστυχώς η παιδεία είναι εμπόρευμα και είναι απλησίαστο για τις εργατικές λαϊκές οικογένειες. Άλλωστε, η βαρβαρότητα αυτού του συστήματος τι αποδεικνύει; Έχουμε πραγματικά κανιβαλισμό, ανθρωποφαγία. Υπήρχαν επεισόδια στο ΤΕΙ της Άρτας και υπήρχε διαπληκτισμός μεταξύ των σπουδαστών, γιατί κάποιοι έλεγαν «βγείτε εσείς να μπούμε εμείς» και στο τέλος, κύριε Υπουργέ, το ξέρετε, έμεναν σχεδόν όλοι έξω.

Εμείς το λέμε καθαρά. Αυτό που βιώνουν σήμερα οι σπουδαστές στην Άρτα το βιώνουν οι φοιτητές και οι σπουδαστές σε όλη τη χώρα, γιατί αυτό είναι αποτέλεσμα αυτής της πολιτικής που εφαρμόζετε. Είναι η ίδια αντιλαϊκή πολιτική που δημιουργεί τα προβλήματα στις οικογένειες αυτών των σπουδαστών και των φοιτητών. Όπως ανέφερα, είναι ασφυκτικές οι περικοπές, οι οποίες γίνονται και στα ΤΕΙ και στα ΑΕΙ. Άλλωστε, έχουμε εισβολή επιχειρήσεων και ιδιαίτερα στα ΤΕΙ της Άρτας. Παλιότερα υπήρχε και στο διοικητικό συμβούλιο του ΤΕΙ επιχειρηματίας της περιοχής.

Εδώ πρέπει να σταθώ και σε ένα άλλο ζήτημα, το οποίο εμάς μας απασχολεί ιδιαίτερα. Δείχνει την πραγματικότητα και τα συντρίμμια που αφήνει αυτή η πολιτική. Ξέρετε, κύριε Υπουργέ, ότι στο ΤΕΙ της Άρτας λειτουργεί Τμήμα Ζωικής Παραγωγής, σε μια περιοχή που μπορεί πραγματικά να αναπτυχθεί η κτηνοτροφία για την κάλυψη των λαϊκών αναγκών. Μιλάμε για έναν τομέα της παραγωγής, στον οποίο έχουμε τεράστιες ελλείψεις, έχουμε εισαγωγή κτηνοτροφικών προϊόντων, φεύγει συνάλλαγμα δισεκατομμυρίων από τη χώρα. Ξέρετε ότι αυτό το Τμήμα της Ζωικής Παραγωγής έχει υποβαθμιστεί, όπως και της Παραδοσιακής Μουσικής. Εκεί είναι οι σημαντικές ελλείψεις.

Εδώ εμείς λέμε καθαρά: Δεν είναι κατεύθυνση της ίδιας της Ευρωπαϊκής Ένωσης και της πολιτικής που εσείς και τα άλλα κόμματα υπηρετείτε, το ότι αντί να αναπτυχθεί η κτηνοτροφία, να βγάλει σπουδαστές που θα μπορούσαν να βοηθήσουν αυτόν τον τομέα, σήμερα υπολειτουργεί; Επομένως, τα προβλήματα αυτά είναι τεράστια και είναι αποτέλεσμα αυτών των πολιτικών.

Όπως σας είπα, εμείς δεν έχουμε αυταπάτες ότι τα προβλήματα θα λυθούν, όμως θεωρούμε ότι οι ίδιοι οι σπουδαστές, οι φοιτητές, οι οικογένειές τους, η ίδια η νεολαία πρέπει να συγκρουστεί μ’ αυτές τις πολιτικές που μετατρέπουν τη μόρφωση σε εμπόρευμα. Εμείς λέμε καθαρά ότι πρέπει να παλέψουν για μια άλλη πολιτική που στο επίκεντρό της θα έχει τη μόρφωση, τη σύνδεση των σπουδών με την εργασία, γιατί είναι σημαντικό κι αυτό το ζήτημα.

Έχουμε απόφοιτους, οι οποίοι παίρνουν πτυχία, που είναι διαβατήρια για την ανεργία. Αυτό αποδεικνύεται και από μελέτες του ίδιου του αστικού κράτους, ότι δηλαδή το μεγαλύτερο ποσοστό από αυτούς που βρίσκουν δουλειά είναι σε διαφορετικό αντικείμενο από αυτό που έχουν σπουδάσει. Δηλαδή, είναι πάρα πολύ σοβαρό το ζήτημα.

Εμείς θεωρούμε ότι πρέπει να γίνει υπόθεση του ίδιου του λαϊκού κινήματος, πρέπει να παλέψουν, να διεκδικήσουν την παιδεία των λαϊκών αναγκών, γιατί διαφορετικά θα έχουμε αυτά τα αποτελέσματα, κύριε Υπουργέ.

Είπατε και κάτι για την σίτιση. Πράγματι, είναι μεγάλο το πρόβλημα της σίτισης και παρουσιάζονται προβλήματα σε πολλά Ιδρύματα της χώρας κατά καιρούς. Αφού έχετε αναθέσει σε ιδιώτες την σίτιση κάποιοι, επειδή δεν παίρνουν έγκαιρα τα χρήματά τους, κόβουν και τη σίτιση των φοιτητών. Είχαμε παρόμοιο πρόβλημα στο Πανεπιστήμιο των Πατρών στα τμήματα που εδρεύουν στο Αγρίνιο. Για ένα μεγάλο χρονικό διάστημα οι φοιτητές έμεναν νηστικοί, κύριε Υπουργέ, γιατί το εστιατόριο που είχε τη σύμβαση έκλεισε, επειδή δεν πληρωνόταν από το δημόσιο.

Επομένως, εμείς λέμε ότι πρέπει να βρεθεί λύση που πραγματικά να απαντάει σε αυτά τα μεγάλα προβλήματα των φοιτητών αλλά και των οικογενειών τους.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε Μωραΐτη, έχω να κάνω δύο παρατηρήσεις. Η μια παρατήρηση έχει σχέση με αυτό που είπατε, με τα τμήματα του ΤΕΙ Άρτας. Ξέρετε, για το αν ένα τμήμα είναι υποβαθμισμένο ή όχι βεβαίως η πολιτεία έχει πολλές ευθύνες, αλλά δεν είναι μόνο η πολιτεία. Όσο στη συνείδηση των πολιτών αυτής της χώρας τα ΤΕΙ δεν αναβαθμίζονται τα ΤΕΙ, θα συνεχίσουν να είναι έτσι όπως είναι σήμερα.

Δυστυχώς, στη συνείδηση των πολιτών μας, εάν κάποιο παιδί πάει στα ΤΕΙ θεωρείται σαν μια αποτυχία. Εγώ δεν το πιστεύω αυτό, αλλά επειδή εσείς και εγώ δεν το πιστεύουμε δεν σημαίνει ότι το παιδί δεν εισπράττει αυτό από την κοινωνία.

Άρα, ένας πολύ βασικός παράγων για την αναβάθμιση των ΤΕΙ είναι και πώς εμείς, ως πολιτικά κόμματα, ως πολίτες θα πείσουμε τους άλλους πολίτες για την σημασία των ΤΕΙ.

Δεύτερον, το θέμα της εστίασης το αγγίξατε, είναι όντως πολύ περίπλοκο. Η άποψή μας -και θα την πούμε και πολύ συστηματικά στα ιδρύματα αυτά- είναι, την ευθύνη της σίτισης να την έχουν τα ιδρύματα και να δοθούν οι απαραίτητες πιστώσεις, προφανώς και να μπορούν τα ιδρύματα να αποφασίζουν μαζί με τους φοιτητές, οι σύγκλητοι, κ.λπ., πώς θέλουν να προχωρήσουν.

Κοιτάξτε, όμως, υπάρχει και κάτι άλλο και σε αυτό νομίζω ότι έχουμε όλοι μας ευθύνη. Ξέρετε πόσο είναι σήμερα το ανώτατο όριο για κάποιον που μπορεί να φάει δωρεάν; Είναι 45.000 ευρώ και αν είναι από πολύτεκνη οικογένεια μπορεί να πάει μέχρι 50.000 ευρώ. Αυτό είναι εναντίον των φτωχών φοιτητών, είναι εναντίον των λαϊκών στρωμάτων.

Νομίζω, λοιπόν, ότι πρέπει όλοι να συνεννοηθούμε για μια λελογισμένη μείωση του ανώτατου ορίου, ώστε να αξιοποιούνται και να εκμεταλλεύονται αυτές τις παροχές της πολιτείας αυτοί που πραγματικά την έχουν ανάγκη στη σημερινή συγκυρία.

Και για να γίνει αυτό, εγώ δεν λέω ότι πρέπει σε κάθε πανεπιστήμιο να είναι το ίδιο ανώτατο όριο. Πρέπει να υπάρχουν τοπικές διαφοροποιήσεις. Όμως, τα πανεπιστήμια θα πρέπει να πάρουν μια επί της ουσίας απόφαση, αν θέλουν να ασκήσουν μια επί της ουσίας κοινωνική πολιτική στο θέμα της εστίασης. Πολύ σύντομα θα έχουμε ένα πολύ συγκεκριμένο σχέδιο για το θέμα της εστίασης.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 7 Νοεμβρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς τα Πρακτικά της Δευτέρας 7 Νοεμβρίου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 19.30΄ λύεται η συνεδρίαση για την Πέμπτη 12 Ιανουαρίου 2017 και ώρα 9.30΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**