(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΔ΄

Δευτέρα 30 Ιανουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μέλη από το Φιλολογικό Σύλλογο "ΜΑΡΙΑ ΛΙΣΜΑΝΗ", από τον Πολιτιστικό Σύλλογο Σελιανίτικων Αιγίου "Ο ΗΛΙΟΣ" και μαθητές από το Γυμνάσιο Δοξάτου Δράμας, σελ.   
2. Επί διαδικαστικού θέματος, σελ.   
3. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επικαίρων ερωτήσεων:  
α) Προς τον Υπουργό Παιδείας, Έρευνας και Θρησκευμάτων:  
 i. σχετικά με την μετονομασία του Τμήματος Διαχείρισης, Περιβάλλοντος και Φυσικών Πόρων του Πανεπιστημίου Πατρών, με έδρα το Αγρίνιο, σε Τμήμα Μηχανικών Περιβάλλοντος, σελ.   
ii. σχετικά με την κάλυψη των κενών των εκπαιδευτικών στο Γυμνάσιο Μοιρών του Δήμου Φαιστού, σελ.   
β) Προς τον Υπουργό Οικονομικών, σχετικά με την αναθεώρηση των φορολογικών διατάξεων που αφορούν σε φορολογική αντιμετώπιση ακινήτων εντός περιοχών που έχουν ενταχθεί σε σχέδιο πόλης, αλλά δεν έχει ολοκληρωθεί η πράξη εφαρμογής, σελ.   
γ) Προς την Υπουργό Πολιτισμού και Αθλητισμού, σχετικά με την αναστολή της επαγγελματικής δραστηριότητας των μελών της Κυβέρνησης, σελ.   
δ) Προς τον Υπουργό Υποδομών και Μεταφορών, σχετικά με τον εξορθολογισμό των σιδηροδρομικών δρομολογίων Βόλου-Λάρισας και Λάρισας-Θεσσαλονίκης, σελ.   
3. Συζήτηση επίκαιρης επερώτησης: Συζήτηση της υπ' αριθμόν 6/6/5-1-2017 επίκαιρης επερώτησης των Βουλευτών της Νέας Δημοκρατίας κ.κ. Γ. Γεωργαντά, Ά. Ασημακοπούλου, Μ. Βορίδη, Σ. Βούλτεψη, Γ. Καρασμάνη, Δ. Κυριαζίδη, Ν. Παναγιωτόπουλου, Κ. Τζαβάρα, Κ. Τσιάρα, Π. Μηταράκη, Χ. Μπουκώρου και Μ. Χαρακόπουλου προς την Υπουργό Διοικητικής Ανασυγκρότησης, με θέμα: «Με αδιαφάνεια και αναξιοκρατία η Κυβέρνηση διογκώνει συνεχώς το Δημόσιο», σελ.   
   
ΠΡΟΕΔΡΕΥΟΝΤΕΣ ΚΟΥΡΑΚΗΣ Α. , σελ. ΛΑΜΠΡΟΥΛΗΣ Γ. , σελ. ΧΡΙΣΤΟΔΟΥΛΟΠΟΥΛΟΥ Α. , σελ.  
  
ΟΜΙΛΗΤΕΣ

Α. Επί διαδικαστικού θέματος:  
ΒΑΚΗ Φ. , σελ.  
ΒΟΡΙΔΗΣ Μ. , σελ.  
ΓΕΡΟΒΑΣΙΛΗ Ό. , σελ.  
ΓΕΩΡΓΙΑΔΗΣ Μ. , σελ.  
ΘΕΛΕΡΙΤΗ Μ. , σελ.  
ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.  
ΜΠΟΥΚΩΡΟΣ Χ. , σελ.  
ΤΖΑΒΑΡΑΣ Κ. , σελ.  
ΦΩΤΗΛΑΣ Ι. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΓΕΡΟΒΑΣΙΛΗ Ό. , σελ.  
ΤΖΑΒΑΡΑΣ Κ. , σελ.  
  
Γ. Επί των επικαίρων ερωτήσεων:  
ΒΑΡΕΜΕΝΟΣ Γ. , σελ.  
ΒΛΑΧΟΣ Γ. , σελ.  
ΓΑΒΡΟΓΛΟΥ Κ. , σελ.  
ΚΟΝΙΟΡΔΟΥ Λ. , σελ.  
ΜΑΥΡΑΓΑΝΗΣ Ν. , σελ.  
ΜΠΟΥΚΩΡΟΣ Χ. , σελ.  
ΠΑΠΑΝΑΤΣΙΟΥ Α. , σελ.  
ΣΥΝΤΥΧΑΚΗΣ Ε. , σελ.  
ΤΖΑΒΑΡΑΣ Κ. , σελ.  
  
Δ. Επί της επίκαιρης επερώτησης:  
ΑΣΗΜΑΚΟΠΟΥΛΟΥ Ά. , σελ.  
ΒΑΚΗ Φ. , σελ.  
ΒΟΡΙΔΗΣ Μ. , σελ.  
ΒΟΥΛΤΕΨΗ Σ. , σελ.  
ΓΕΡΟΒΑΣΙΛΗ Ό. , σελ.  
ΓΕΩΡΓΑΝΤΑΣ Γ. , σελ.  
ΓΕΩΡΓΙΑΔΗΣ Μ. , σελ.  
ΗΛΙΟΠΟΥΛΟΣ Π. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΤΣΙΚΗΣ Κ. , σελ.  
ΜΑΥΡΩΤΑΣ Γ. , σελ.  
ΜΠΟΥΚΩΡΟΣ Χ. , σελ.  
ΠΑΝΑΓΙΩΤΟΠΟΥΛΟΣ Ν. , σελ. ΤΖΑΒΑΡΑΣ Κ. , σελ.  
ΧΑΡΑΚΟΠΟΥΛΟΣ Μ. , σελ.  
  
Ε. ΠΑΡΕΜΒΑΣΕΙΣ:  
ΘΕΛΕΡΙΤΗ Μ. , σελ.

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΔ΄

Δευτέρα 30 Ιανουαρίου 2017

Αθήνα, σήμερα στις 30 Ιανουαρίου 2017, ημέρα Δευτέρα και ώρα 17.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής, κ. Γεώργιο Ψυχογιό, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 1α )

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 1β )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτη είναι η τρίτη με αριθμό 356/17-1-2017 επίκαιρη ερώτηση δεύτερου κύκλου του Β΄ Αντιπροέδρου της Βουλής και Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Παιδείας, Έρευνας και Θρησκευμάτων, σχετικά με την μετονομασία του Τμήματος Διαχείρισης, Περιβάλλοντος και Φυσικών Πόρων του Πανεπιστημίου Πατρών, με έδρα το Αγρίνιο, σε Τμήμα Μηχανικών Περιβάλλοντος.

Θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου.

Κύριε Αντιπρόεδρε, έχετε τον λόγο για δύο λεπτά.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Κύριε Υπουργέ, το περιεχόμενο της σημερινής ερώτησης αγγίζει μία ανοιχτή πληγή. Είναι ένα θέμα που συμπλέκεται με τη γενικότερη ύπαρξη και λειτουργία πανεπιστημιακών τμημάτων ανά την επικράτεια, στην περιφέρεια, κάτι το οποίο θα σας αναλύσω στη δευτερολογία μου. Τώρα θα ξεκινήσω από αυτό το ειδικό ζήτημα.

Η Διοίκηση του Τμήματος Διαχείρισης Φυσικών Πόρων από το 2009 έχει λάβει απόφαση για τη μετονομασία του τμήματος σε Τμήμα Μηχανικών Περιβάλλοντος. Έκτοτε μία αβελτηρία, μία ασάφεια, ένα πλαγκτόν, ούτε φωνή ούτε ακρόαση! Περνάνε τα χρόνια, οι οικογένειες των φοιτητών ξοδεύουν για να σπουδάσουν τα παιδιά τους και δεν υπάρχει μία απόφαση για αυτό το θέμα που έχει άμεση σχέση με τα επαγγελματικά τους δικαιώματα, διότι αν ήταν τυπικό, θα καταλήγαμε εύκολα σε μία λύση. Όμως, δεν είναι τυπικό, είναι ουσιαστικό και συμπλέκεται με τα επαγγελματικά δικαιώματα. Η φοίτηση στο τμήμα αυτό είναι πενταετής, όχι τετραετής.

Το διδακτικό και ερευνητικό προσωπικό το 2015 αριθμούσε δεκαοκτώ άτομα. Μπορώ να σας πω μάλιστα ότι από την άποψη των δημοσιεύσεων από το 2000 έως το 2009 έχει σημειωθεί μία σημαντική -αλματώδης ίσως- άνοδος. Το 2000 ήταν 2,6, το 2014 έφτασε στα 3,52 άρθρα ανά άτομο. Γίνεται μία σημαντική ερευνητική δουλειά.

Το ερώτημα παραμένει μετέωρο σαν το «μετέωρο βήμα του πελαργού» που έβλεπα πριν στο κανάλι της Βουλής, μία εκπομπή που αναφερόταν στον Μαρτσέλο Μαστρογιάννι και έλεγε πού γυρίστηκε το έργο και μιλούσε από το βήμα της Βουλής. Ναι, είναι ένα μετέωρο ούτε καν βήμα, ένα μετέωρο ερώτημα. Παρακαλώ να μου απαντήσετε και επιφυλάσσομαι για τη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Βαρεμένε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Είναι μία ευκαιρία να πω και δύο κουβέντες για την έκφραση που χρησιμοποιήσατε, ότι δηλαδή αποτελεί μία ανοιχτή πληγή. Η ανοιχτή πληγή έχει σχέση με απίστευτες προχειρότητες του παρελθόντος και αμαρτίες ως προς τον τρόπο δημιουργίας των νέων τμημάτων.

Όπως καλά γνωρίζετε, το τμήμα αυτό ιδρύθηκε το 1998 ως παράρτημα του Πανεπιστημίου Ιωαννίνων. Μετά ιδρύθηκε το Πανεπιστήμιο Δυτικής Ελλάδας. Το 2013 με την «Αθηνά» καταργήθηκε το Πανεπιστήμιο Δυτικής Ελλάδας και αυτά τα τμήματα πήγαν στο Πανεπιστήμιο Πατρών.

Όλα αυτά, όπως καταλαβαίνετε, δεν τιμούν την ιστορία των πανεπιστημίων γενικά. Εδώ, λοιπόν, έχουμε να κάνουμε με ένα τμήμα που ουσιαστικά έχει χάσει τον προσανατολισμό του ως προς το ποιο ίδρυμα είναι αυτό στο οποίο ανήκει και τι πρέπει να κάνει. Αυτό είναι το ένα.

Δεύτερο, η μετονομασία του σε Τμήμα Μηχανικών, με όλα όσα σημαίνει αυτό, έχει προκαλέσει μία αντίδραση και της πολυτεχνικής σχολής του Πανεπιστημίου Πατρών, στην οποία θέλει να ενταχθεί και της Συγκλήτου. Δεν έχουμε δηλαδή μία καθαρή απόφαση που να λέει «εμείς αυτό το δεχόμαστε».

Η πολιτεία πρέπει να έρχεται σε μία επί της ουσίας συνεννόηση με τα ιδρύματα, ανεξάρτητα αν διαφωνεί ή συμφωνεί ο όποιος Υπουργός. Δηλαδή, υπάρχει ένα κριτήριο ακαδημαϊκότητας. Έτσι και αφαιρέσουμε το κριτήριο της ακαδημαϊκότητας, δεν νομίζω ότι θα πάμε μακριά.

Εδώ, λοιπόν, ως προς το κριτήριο της ακαδημαϊκότητας, τα ίδια τα ιδρύματα μπορούν να έχουν άποψη. Η πολιτεία μπορεί να έχει άποψη για διάφορα άλλα ζητήματα, αλλά ποιο είναι το πρόγραμμα σπουδών, αν θα είναι πενταετές ή τετραετές, αν είναι το ίδιο με άλλα αντίστοιχα τμήματα στην Ελλάδα κ.λπ. τα αποφασίζουν οι πανεπιστημιακοί. Μπορεί να διαφωνούν οι συνάδελφοι, αλλά έτσι πρέπει να γίνονται τα πράγματα.

Εδώ, λοιπόν, δεν υπάρχει μία καθαρή απόφαση, είτε από το Πολυτεχνείο Κρήτης είτε από τη Σύγκλητο του Πανεπιστημίου Πατρών στην κατεύθυνση που θα ήθελαν οι απόφοιτοι και οι διδάσκοντες σήμερα κ.λπ.. Ως εκ τούτου, θα ήταν, νομίζουμε, λάθος η πολιτεία να πει «όχι, πρέπει να γίνει έτσι». Η πολιτεία λειτουργούσε με αυτό τον τρόπο μέχρι τώρα. Αυτό πρέπει να το αλλάξουμε.

Θα ήθελα, λοιπόν, να πούμε στους συναδέλφους αυτού του τμήματος να μπορέσουν να συνεννοηθούν με τους αντίστοιχους συναδέλφους της πολυτεχνικής σχολής, στην οποία είναι ήδη, αλλά δεν έχουν τον τίτλο του μηχανικού. Να βρούμε μία λύση σε τόσες σχολές που υπάρχουν σε ένα από τα καλύτερα πανεπιστήμιά μας που είναι το Πανεπιστήμιο Πατρών, για να τελειώσει αυτή η υπόθεση.

Λυπάμαι που δεν έχω να σας πω κάτι παραπάνω. Θα ακούσω και τη δευτερολογία σας και θα προσθέσω αν υπάρχει κάτι. Πάντως, ως προς αυτό το ζήτημα, νομίζω ότι θα πρέπει να είμαστε σταθεροί ως προς κάποια κριτήρια και αυτά έχουν και τη δική τους νομοτέλεια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Βαρεμένε, έχετε τον λόγο για τη δευτερολογία σας.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Η ελληνική πολιτεία δεν παύει να είναι ενιαία. Ό,τι και να πείτε για το παρελθόν θα έχετε δίκιο. Απίστευτα πράγματα συνέβησαν στο παρελθόν.

Αλλά και όταν το 2013 εντάχθηκε διοικητικά το συγκεκριμένο τμήμα στο Πανεπιστήμιο Πατρών, εντάχθηκε διοικητικά στην πολυτεχνική σχολή. Αυτό τι ήταν; Ένας υπαινιγμός; Τουλάχιστον δεν ήταν; Γιατί εντάχθηκε εκεί; Για λόγους τοπικούς;

Αλλά πέραν αυτού, αναφερθήκατε στην περιπέτεια του Πανεπιστημίου Δυτικής Ελλάδας που κάποια στιγμή έγινε. Το 1998 ιδρύθηκαν οι σχολές ως τμήματα του Πανεπιστημίου Ιωαννίνων. Το 2009 γίνεται αυτόνομο πανεπιστήμιο. Το 2013 έρχεται το σχέδιο «ΑΘΗΝΑ» σε μία νύχτα ασέληνη και σκοτεινή και λέει ότι καταργούνται τα τμήματα και πάνε στην Πάτρα. Γίνονται «μπαλάκια» από τα Γιάννενα στο Αγρίνιο αυτόνομο και μετά στην Πάτρα.

Επιτρέψτε μου να πω ότι η πολιτεία έχει λόγο. Όπως είχε λόγο όταν τα καταργούσε και όταν τα δημιουργούσε, τα καταργούσε και τα ξαναπήγαινε εκεί που τα πήγαινε, έτσι και τώρα η πολιτεία έχει λόγο. Αν αφήσουμε κάθε πανεπιστήμιο ξεχωριστά να αποφασίσει πού υπάρχουν σχολές, θα γίνει μία χάβρα χειρότερη από αυτή που έχει γίνει μέχρι σήμερα.

Διότι μην κρυβόμαστε πίσω από το δάκτυλό μας. Ξέρουμε πώς αποφασίζουν και με ποια συντεχνιακά κριτήρια. Να σας πω κάτι ως προς το διδακτικό προσωπικό. Αυτή τη στιγμή τα πανεπιστημιακά τμήματα του Αγρινίου ανήκουν στην Πάτρα. Γιατί δεν ενισχύονται κατ’ αναλογία; Διότι χορηγείται διδακτικό προσωπικό στο Πανεπιστήμιο Πατρών και ό,τι αναλογεί στο Πανεπιστήμιο Αγρινίου δεν πάει εκεί.

Υπάρχει μία μεθόδευση, κύριε Υπουργέ. Πρέπει να έχετε λόγο σε αυτό. Η προηγούμενη ηγεσία του Υπουργείου έλεγε ότι πολιτική μας είναι να υπάρχουν τα τμήματα και να αναπτύσσονται στην περιφέρεια, για να είναι μοχλός της περιφερειακής ανάπτυξης.

Εγώ θα έλεγα το εξής, για να μην συμβαίνει αυτό το τραγελαφικό στη χώρα. Ουσιαστικά η περιπέτεια των πανεπιστημιακών τμημάτων του Αγρινίου ήταν ένα αντίγραφο της περιπέτειας της χώρας προς τη χρεοκοπία. Με αυτή την προχειρότητα έχει φθάσει η χώρα εδώ που έφθασε.

Λέω ότι, εν πάση περιπτώσει, αν είναι να γίνει, να γίνει με μία συνεννόηση για να μην έρχονται αύριο και γκρεμίζουν οι άλλοι ό,τι κτίστηκε σήμερα στην παιδεία τουλάχιστον, γιατί η παιδεία είναι κάτι ξεχωριστό. Αν μπορεί να υπάρξει εκεί. Τουλάχιστον να μας πουν τα κόμματα της Αντιπολίτευσης τι πιστεύουν γι’ αυτά τα τμήματα. Τι πιστεύουν; Καλώς έγινε ό,τι έγινε με τον κ. Αρβανιτόπουλο;

Αν δεν έγινε καλώς, να δούμε πώς μπορούμε να το κάνουμε καλύτερο. Όμως, εν πάση περιπτώσει, επαναλαμβάνω ότι το Υπουργείο πρέπει να έχει θέση και όχι να την επιβάλλει, αλλά να την κάνει γνωστή τη θέση του, ότι αυτή είναι η θέση του Υπουργείου, αυτή είναι η θέση της πολιτείας για τα περιφερειακά πανεπιστημιακά τμήματα και αυτόν τον ρόλο θέλουμε να παίξουμε για την ανάπτυξη της χώρας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βαρεμένο.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Ελπίζω να μην παρεξηγήθηκα. Προφανώς η πολιτεία πρέπει να έχει λόγο σε τέτοια θέματα. Αυτό που προσπάθησα να πω είναι ότι εάν τυχόν δεν υπάρχει μια στοιχειώδης συναίνεση από πλευράς των εμπλεκομένων, ό,τι απόφαση και αν πάρει η πολιτεία, πάλι στον αέρα θα είναι.

Η τραγελαφική κατάσταση, στην οποία ορθά αναφερθήκατε, που δείχνει την απύθμενη προχειρότητα του σχεδίου «ΑΘΗΝΑ» προέκυψε ακριβώς γιατί δεν υπήρξε καμμία απολύτως συνεννόηση και υπήρξε ένα τρελό σχήμα, ας πούμε, το οποίο πήγε να εφαρμοστεί και μας δημιουργεί προβλήματα ακόμη και σήμερα.

Αυτό, λοιπόν, που προσπαθώ να πω είναι ότι πρέπει να κάνουμε όντως πολλές προσπάθειες. Πρέπει να αναλάβω εγώ προσωπικά να καθίσουμε στο ίδιο τραπέζι με την Πολυτεχνική, με την Πρύτανη, με τους συναδέλφους του τμήματος αυτού και να προσπαθήσουμε να καταγράψουμε τις δυνατές λύσεις, ώστε να υπάρχει ένα μίνιμουμ συναίνεσης για την όποια λύση. Αυτή τη στιγμή για αυτή τη λύση δεν υπάρχει καμμία συναίνεση. Δεν πρόκειται να λειτουργήσει ό,τι και να γίνει.

Εκείνο, όμως, που θέλω να σας πω είναι το εξής. Έχουμε αποφασίσει να καταργηθούν τα συμβούλια ιδρυμάτων που είναι σε κάθε πανεπιστήμιο και να ιδρυθούν περιφερειακά συμβούλια ανωτάτης εκπαίδευσης. Αυτά θα έχουν εκπροσώπους των πανεπιστημίων, εκπροσώπους των ΤΕΙ της περιοχής και, αν υπάρχουν και ερευνητικά κέντρα, εκπροσώπους των ερευνητικών κέντρων. Αυτά τα συμβούλια θα έχουν ως αποκλειστική τους ενασχόληση την τοπικότητα με αιχμή την ανάπτυξή της, με βάση το γεγονός ότι έχουν τα συγκεκριμένα ιδρύματα εντός αυτής της περιφέρειας. Άρα να δώσουμε ένα περιεχόμενο αναπτυξιακό σε όλα αυτά τα ιδρύματα.

Μέσα σε αυτό το πλαίσιο υπάρχουν συγκεκριμένα σχέδια για το Αγρίνιο. Δεν θέλω να σας τα πω τώρα -και δεν το λέω πολιτικάντικα-, αλλά σας υπόσχομαι ότι, αν ξανακάνετε μία ερώτηση, περίπου σε ένα μήνα θα έχουμε συγκεκριμένο σχέδιο ως προς τις δυνατότητες και άλλων δραστηριοτήτων στο Αγρίνιο, ώστε να πάμε σε μία κανονικοποίηση με αυτά τα τμήματα και το πανεπιστήμιο Πατρών.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την έβδομη με αριθμό 360/17-1-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με την κάλυψη των κενών των εκπαιδευτικών στο Γυμνάσιο Μοιρών του Δήμου Φαιστού.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗ:** Ευχαριστώ, κύριε Πρόεδρε.

Κύριε Υπουργέ, είμαστε ήδη στον πέμπτο μήνα από την έναρξη της σχολικής χρονιάς και η καθημερινότητα είναι αδιάψευστος μάρτυρας των οξυμένων προβλημάτων στα σχολεία, στην εκπαίδευση γενικότερα.

Πιο ειδικά, στο Γυμνάσιο Μοιρών, τη μεγαλύτερο σχολική μονάδα της περιοχής με τετρακόσιους μαθητές, οι ελλείψεις σε εκπαιδευτικούς δημιουργούν ένα απίστευτο αντιεκπαιδευτικό μπάχαλο. Το σχολείο υπολειτουργεί και δεν είναι εφικτό να υπάρχει σταθερό πρόγραμμα, τόσο για τους μαθητές, όσο και για τους καθηγητές. Το πρόβλημα αυτό αφορά και τα τυπικά τμήματα, αλλά και τα τμήματα ένταξης του σχολείου.

Κατ’ αρχάς, σε σχέση με τις ανάγκες γενικής παιδείας, η γραπτή απάντησή σας σε σχετική ερώτηση του κόμματος μας στις 7 Δεκέμβρη, μας αναφέρει ότι προσλάβατε αναπληρωτές για τις ανάγκες γενικής παιδείας. Εμείς θα λέγαμε ότι από κακού ήταν να μην είχε καθόλου εκπαιδευτικούς το σχολείο!

Το θέμα είναι ότι εκτός του ότι τους προσλάβατε τον Νοέμβριο, δηλαδή δύο μήνες μετά την έναρξη του σχολικού έτους, υπάρχουν επιπλέον οκτώ οργανικά κενά, έχοντας πάντα υπ’ όψιν τόσο τις αναρρωτικές εκπαιδευτικών, όσο και το γεγονός ότι πρόκειται για ένα σχολείο τετρακοσίων μαθητών με δεκαπέντε τμήματα.

Και δεν μπορεί να αποτελεί αιτίαση για την μη κάλυψη των κενών η αποχώρηση ενός καθηγητή της αγγλικής και η από 3-11-2016 αναρρωτική μίας εκπαιδευτικού, όπως αναφέρατε στην απάντησή σας.

Κατά την άποψή μας έντεχνα κρύβετε τα προβλήματα παρουσιάζοντας συνθήκες κανονικότητας, κάτι που δεν ισχύει. Συνεχίζουν να υπάρχουν ελλείψεις σε βασικές ειδικότητες εκπαιδευτικών: φιλόλογος, τεχνολόγος, αγγλικών, κοινωνιολόγος, γυμναστής. Συγκεκριμένα, δεν διδάσκεται καθόλου το μάθημα της Κοινωνικής και Πολιτικής Αγωγής στη Γ΄ Γυμνασίου, που είναι δέκα ώρες. Λείπουν επίσης δεκατέσσερις ώρες αγγλικά, δεκαοκτώ ώρες τεχνολογία, δεκαοκτώ ώρες φυσικής αγωγής, δεκαεπτά ώρες μουσικής, δεκαεπτά ώρες εικαστικά. Αξίζει επίσης να σημειωθεί ότι στο Γυμνάσιο τα τελευταία τρία χρόνια δεν διδάσκονται μουσική και εικαστικά, ενώ η φυσική αγωγή διδάσκεται τις μισές από τις προβλεπόμενες ώρες.

Τα κενά βέβαια είναι πολύ περισσότερα. Δηλαδή, φανταστείτε πόσα θα ήταν τα κενά εάν δεν είχαν καταργηθεί οι υπεύθυνοι εργαστηρίων και τα μαθήματα φυσικών επιστημών και πληροφορικής και εάν δεν είχε αλλάξει το ωράριο διδασκαλίας μαθημάτων των Γυμνασίων πετσοκόβοντας ώρες από τα διδακτικά αντικείμενα.

Για να ολοκληρώσω το ερώτημα μου, βέβαια γιατί γίνεται όλο αυτό το μπάχαλο; Διότι αυτά τα διδακτικά αντικείμενα βέβαια θεωρούνται για εσάς πολυτέλεια και αντιβαίνουν τις δεσμεύσεις που έχετε και απέναντι στα μνημόνια και απέναντι στην εργαλειοθήκη του ΟΟΣΑ, που συμβάλουν στην παραπέρα εγκατάλειψη και την καταδίκη της δημόσιας και δωρεάν παιδείας.

Σας καλούμε, λοιπόν, κύριε Υπουργέ, να απαντήσετε τι μέτρα προτίθεται να πάρει η Κυβέρνηση, ώστε να εξασφαλιστεί η άμεση κάλυψη των κενών για τη λειτουργία των τυπικών τμημάτων στο Γυμνάσιο Μοιρών και των τμημάτων ένταξης –θα τα πω, όμως, στη δευτερολογία μου γιατί δεν προλαβαίνω- και την πρόσληψη μόνιμου προσωπικού για την κάλυψη των πραγματικών εκπαιδευτικών αναγκών με είκοσι μαθητές ανά τμήματα.

Σας ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός κ. Γαβρόγλου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Συντυχάκη, εάν υπερασπιζόμουν ότι λειτουργεί άψογα το σύστημα ως προς τους διορισμούς και κυρίως ως προς τους αναπληρωτές, θα ήταν μια πολιτικάντικη στάση. Και είμαι σίγουρος ότι θα ήσασταν ο πρώτος –και ορθά- που θα την καταγγέλλατε.

Πέρυσι καταφέραμε να κάνουμε ένα πάρα πολύ σημαντικό βήμα, με τεράστια προβλήματα. Το Γυμνάσιο Μοιρών όντως έχει κάποια από τα προβλήματα που είπατε. Δεν είναι τόσο δραματικά, αλλά ακόμα και τη μία ώρα εγώ θα τη θεωρήσω απαράδεκτη εκπαιδευτικά. Σας μιλάω πολύ ειλικρινά και σας μιλάω και ως εκπαιδευτικός. Υπάρχουν όντως σήμερα γύρω στις είκοσι πέντε ώρες, από ό,τι με πληροφόρησαν, κενά. Καλύφθηκαν τα μισά από τότε που εντοπίσατε –και ορθά λέω ότι τα εντοπίσατε- τα προβλήματα. Προσπαθούμε να τα λύσουμε.

Ξέρετε -δεν είναι ερώτημα, είμαι σίγουρος ότι ξέρετε πολύ καλά- ότι ένα σύστημα όσο βασίζεται στους αναπληρωτές, είναι ένα σύστημα που στην ουσία του είναι αντιεκπαιδευτικό. Δεν φταίνε οι άνθρωποι αυτοί, αλλά αυτό είναι ένα απαράδεκτο εργασιακό καθεστώς. Τους ταλαιπωρούμε τους ανθρώπους, τους στέλνουμε από εδώ και από εκεί, γι’ αυτό και η λύση προφανώς είναι οι μόνιμοι διορισμοί. Νομίζω ότι είμαστε σε αρκετά καλή θέση σε λίγο διάστημα –είναι εξαιρετικά περίπλοκες αυτές οι διεργασίες- να ανακοινώσουμε έναν πειστικό αριθμό, έναν αριθμό, δηλαδή, που όντως θα ισχύει για μόνιμους διορισμούς. Ούτε αυτοί θα λύσουν όλο το πρόβλημα.

Οπότε ως απάντηση στο ερώτημά σας -πραγματικά δεν θέλω να πολιτικολογήσω και να πω ότι δεν υπάρχει το πρόβλημα- εκείνο που θέλω να σας πω είναι ότι κάποια έχουν όντως συμπληρωθεί -δεν είναι τόσα πολλά τα κενά- και θα προσπαθήσουμε να συμπληρώσουμε και τα υπόλοιπα αναγνωρίζοντας εντίμως ότι τον Φεβρουάριο συμπληρώνοντας αυτά τα κενά, έχεις κάνει μισή δουλειά, έτσι ή αλλιώς.

Αλλά θέλω να γνωρίζετε και τον μηχανισμό ως προς το θέμα τοποθέτησης των αναπληρωτών, τι περίπλοκος μηχανισμός είναι αυτός, πέρα από τα γενικότερα προβλήματα σοβαρής υποχρηματοδότησης που υπάρχουν.

Ξέρω ότι δεν είναι ικανοποιητική η απάντηση, αλλά νομίζω είναι ειλικρινής.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ορίστε, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, τα περί κανονικότητας τα έχετε πει εσείς, ότι η παιδεία μπαίνει στην κανονικότητα και μάλιστα πανηγυρίζει η Κυβέρνηση. Κατά την άποψή μας βέβαια είναι ένα απροκάλυπτο ψέμα αυτή η κανονικότητα.

Σε αυτό το απαράδεκτο εργασιακό καθεστώς, που και εσείς λέτε και έρχεται σε αντίφαση με την εφαρμοζόμενη πολιτική τη δική σας, εάν δούμε τα στοιχεία, οι αναλογίες του μόνιμου εκπαιδευτικού προσωπικού και του εκπαιδευτικού προσωπικού που είναι αναπληρωτές ή μέσω ΕΣΠΑ, είναι πενήντα-πενήντα. Ανατρέπεται σταδιακά αυτή η αναλογία και είναι αποτέλεσμα των δεσμεύσεων που έχετε, γιατί εδώ δεν συζητάμε για την πρόθεσή σας την προσωπική ή τη συλλογική κ.λπ., αλλά το αποτέλεσμα της πολιτικής σας ποιο είναι.

Τα κενά πανελλαδικά ισοδυναμούν με χιλιάδες χαμένες διδακτικές ώρες. Είναι δεκαέξι χιλιάδες αναπληρωτές φέτος, ενώ πέρυσι ήταν είκοσι τρεις χιλιάδες. Νομίζω ότι τα νούμερα είναι αδιάψευστα. Τα σχολεία που η Κυβέρνηση λέει ότι για πρώτη φορά άνοιξαν με καθηγητές και βιβλία, άνοιξαν γιατί υποβαθμίστηκε η μόρφωση, ο ρόλος του σχολείου, οι διδακτικές ώρες μειώθηκαν και εκπαιδευτικοί διδάσκουν μαθήματα άσχετα με το αντικείμενό τους. Όπως και οι αλλαγές για παράδειγμα που τώρα προκρίνονται για το λύκειο, με έναν προσχηματικό διάλογο, κινούνται στην ίδια ρότα, στην υποβάθμιση της μόρφωσης, όπως επίσης η εφαρμογή της μεταλυκειακής μαθητείας, που πιλοτικά εφαρμόζεται στην Κρήτη δεν απαντά στις σύγχρονες πραγματικές ανάγκες των νέων. Οι πραγματικές ανάγκες των νέων λένε μέχρι τα δεκαοχτώ τους χρόνια ολοκληρωμένη μόρφωση, γενική παιδία και μόνιμη και σταθερή δουλειά με ασφαλιστικά μισθολογικά δικαιώματα. Κατά την άποψή μας, με την πολιτική σας δεν θεραπεύετε παθογένειες του εκπαιδευτικού συστήματος, αντιθέτως μονιμοποιείτε αυτές τις παθογένειες.

Για την ειδική αγωγή έχουμε παραπέρα υποβάθμιση. Παιδιά και γονείς είναι τα θύματα αυτής της πολιτικής, οι οποίοι βέβαια καλούνται να κάνουν αυτά που έκαναν πάντα, δηλαδή να βάζουν το χέρι στην τσέπη και μάλιστα αυτήν τη φορά ακόμα βαθύτερα. Φαίνεται και από την ίδια την πραγματικότητα, όχι μόνον από τον «κόφτη» στα κονδύλια για την ειδική αγωγή και τις θεραπείες των ατόμων με ειδικές ανάγκες μέσω της υποχρηματοδότησης του ΕΟΠΥΥ και των αλλαγών στον τρόπο αποπληρωμής των ιδιωτικών δομών ιδιωτικής αγωγής.

Για παράδειγμα, στο Γυμνάσιο Μοιρών είναι τραγική η κατάσταση και αποδεικνύεται από τον αριθμό των κενών. Τα παιδιά που χρήζουν ειδικής εκπαιδευτικής βοήθειας μένουν αβοήθητα με την έλλειψη αντίστοιχων ειδικοτήτων και ούτε λίγο ούτε πολύ αντιμετωπίζονται και ως παρίες. Στις ειδικές εκπαιδευτικές ανάγκες του σχολείου συγκαταλέγονται σαράντα τέσσερις μαθητές του Γυμνασίου Μοιρών. Τον Νοέμβριο τοποθετήθηκε μόνον ένας καθηγητής για τα τμήματα ένταξης για τα μαθήματα μαθηματικών και φυσικής. Κάτω από την αγωνιστική πίεση μαθητών, γονιών και εκπαιδευτικών και με αφορμή τη σχετική ερώτηση που καταθέσαμε ως ΚΚΕ αναγκαστήκατε να τοποθετήσετε στα τέλη Γενάρη μία φιλόλογο και ένα μαθηματικό στο τμήμα ένταξης, όπως έγινε το ίδιο αντίστοιχα και πέρυσι. Βέβαια, ο φιλόλογος τοποθετήθηκε τον Φλεβάρη.

(Στο σημείο αυτό κτυπάει το κουδούνι λήξεως του χρόνου ομιλίας του κύριου Βουλευτή)

Ναι, αλλά συνεχίζουν να λείπουν είκοσι οκτώ φιλολογικές ώρες, όχι είκοσι πέντε που είπατε, δηλαδή άλλος ένας φιλόλογος πλήρες ωραρίου, ενώ δεν λέτε κουβέντα για την ανάγκη διδασκαλίας και των αγγλικών στα τμήματα ένταξης, δέκα ώρες, μάθημα το οποίο διδάσκονταν πέρυσι, χωρίς βέβαια να υπολογιστούν και τα υπόλοιπα μαθήματα. Αυτό είναι το αποτέλεσμα της μέγιστης προσπάθειας που επικαλείστε απλά για να κρύψετε το πρόβλημα κάτω από το χαλί.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε. Ευχαριστώ.

Με αυτές τις συνθήκες τελικά στα τμήματα ένταξης θα λειτουργήσει μόνο στην Α΄ και στη Β΄ γυμνασίου, δεν θα λειτουργήσει στη Γ΄ γυμνασίου. Αυτά είναι τα αποτελέσματα της πολιτικής, που υποβαθμίζει το δημόσιο σχολείο, η πλήρης εναρμόνιση με την Ευρωπαϊκή Ένωση και την παράδοση της εκπαιδευτικής διαδικασίας στην ιδιωτική κερδοσκοπία.

Επανέρχομαι, λοιπόν, στο ερώτημα άμεσα –γιατί μιλάμε τώρα για ένα σχολείο τετρακοσίων μαθητών- δηλαδή ποια είναι τα μέτρα εκείνα τα οποία θα πάρετε για να εξασφαλιστεί η κάλυψη των κενών για τη λειτουργία και των τυπικών τμημάτων και των τμημάτων ένταξης στο Γυμνάσιο Μοιρών και φυσικά η πρόσληψη του μόνιμου προσωπικού, που και εσείς επικαλεστήκατε, αλλά η πολιτική σας είναι τέτοια που οξύνει ακόμα περισσότερο το πρόβλημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ.

Για τις λεπτομέρειες σάς απάντησα πριν, δεν θα τα επαναλάβω.

Βεβαίως σχετικά με αυτήν την εμμονή σας με την καταγγελία της Ευρώπης θα ήθελα να πω ότι στην προκειμένη περίπτωση θα ήταν καλύτερα να ήμασταν σαν την Ευρώπη. Είμαι σίγουρος ότι συμφωνείτε κι εσείς, γιατί οι αριθμοί θα ήταν καλύτεροι. Δεν έχουν τόσα κενά τα ευρωπαϊκά σχολεία.

Οπότε, δεν καταλαβαίνω πού ακριβώς είναι το πρόβλημα που έχετε με την Ευρώπη.

Το δεύτερο που είπατε είναι ότι έρχομαι σε αντίφαση με αυτά που είπα ως προς την κανονικότητα. Κοιτάξτε, το είπατε κι εσείς, θεωρούμε ότι είναι η αρχή μιας κανονικότητας. Μην μου πείτε ότι το γεγονός ότι μετά από τόσες δεκαετίες άνοιξαν για πρώτη φορά τα σχολεία, έτσι όπως άνοιξαν, δεν είναι ένα θετικό βήμα που όλοι πρέπει να το χρεωθούμε. Όλοι πρέπει! Άρα, υπάρχει ένα θέμα ως προς διάφορα θετικά πράγματα που γίνονται.

Στο γυμνάσιο έχουμε πάει σε μείωση των εξαμήνων και ξέρετε πόσο σημαντικό είναι αυτό για τη μαθησιακή διαδικασία. Επίσης, είναι το θέμα της συμπερίληψης με τα παιδιά με ειδικές ανάγκες. Αυτά όλα είναι όλων μας και θεωρώ ότι για την κοινωνία είναι μόνο θετικά. Μην ακυρώνουμε, λοιπόν, πράγματα τα οποία έχουν γίνει.

Ο αριθμός που είπατε δεν είναι σωστός. Το ποσοστό των αναπληρωτών είναι 15%. Παρ’ όλα αυτά, είναι μεγάλος ο αριθμός και πρέπει να μειωθεί. Δεν είναι, όμως, 50%. Και να σας πω κάτι; Με κάθε ειλικρίνεια το λέμε και με τις συνδικαλιστικές οργανώσεις όταν συζητάμε. Είναι σαφές ότι χρειάζεται μια ορθολογικοποίηση. Ορθολογικοποίηση δεν σημαίνει φεύγουν άνθρωποι από τις δουλειές τους, απολύονται, κόβονται χρήματα κ.λπ., αλλά υπάρχει ένα θέμα ορθολογικοποίησης ως προς την καθημερινή λειτουργία του σχολείου.

Τελειώνω με κάτι που αναφέρατε και νομίζω ότι δεν είναι σωστό. Υπάρχει μια έκφραση που χρησιμοποιείται πολύ συχνά, ότι κάθε διάλογος που αρχίζει είναι προσχηματικός διάλογος. Δεν γίνεται έτσι. Εδώ υπάρχει μια συγκεκριμένη εισήγηση. Θα συζητήσουμε πάνω στην εισήγηση. Θα υπάρξουν κάποιες αλλαγές και μήπως υπάρχει μία συμφωνία για αυτά τα ζητήματα. Και να σας πω κάτι; Το ερώτημά μας δεν είναι η συμφωνία πάνω στις λύσεις. Το ερώτημα σε αυτήν τη φάση είναι να συμφωνούμε πάνω στα προβλήματα.

Παρακαλώ και το δικό σας κόμμα να μας πει: Συμφωνούμε αυτήν τη στιγμή ότι οι τελευταίες δύο τάξεις του λυκείου είναι ακυρωμένες; Η ακύρωση δεν οφείλεται στους καθηγητές, δεν οφείλεται στα παιδιά. Είναι μια παθογένεια δεκαετιών. Καταφέραμε να ακυρώσουμε τις τελευταίες δύο τάξεις του λυκείου. Υπάρχει ένα απολυτήριο του σχολείου που να παίζει κάποιο ρόλο κοινωνικά; Στον αέρα το απολυτήριο. Οι πανελλήνιες εξετάσεις, οι εισαγωγικές εξετάσεις για τα Ανώτατα Εκπαιδευτικά Ιδρύματα, είναι κάτι που μας κάνει περήφανους ως κοινωνία; Είναι αυτό το απίστευτο μαρτύριο των παιδιών κάτι το οποίο θα πρέπει να συνεχιστεί; Είναι το πρώτο έτος του πανεπιστημίου, που δεν έχει καμμία ευελιξία, κάτι εκπαιδευτικά θετικό;

Εδώ, λοιπόν, υπάρχουν τέσσερα ζητήματα: Οι τελευταίες δύο τάξεις του λυκείου, το θέμα του απολυτηρίου, το θέμα των εισαγωγικών εξετάσεων, το θέμα του πρώτου έτους. Αυτά είναι τέσσερα προβλήματα που αλληλοεπηρεάζονται. Αν δεχτούμε ότι αυτά είναι προβλήματα, είμαι σίγουρος ότι θα βρούμε λύσεις. Πώς; Μέσα από διάλογο. Τώρα, αν ο κάθε διάλογος θεωρούμε ότι είναι προσχηματικός, ομολογώ ότι δεν μπορώ να πω και πολλά πράγματα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 379/23-1-2017 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχουπρος τον ΥπουργόΟικονομικών,σχετικά με την αναθεώρηση των φορολογικών διατάξεων που αφορούν σε φορολογική αντιμετώπιση ακινήτων εντός περιοχών που έχουν ενταχθεί σε σχέδιο πόλης, αλλά δεν έχει ολοκληρωθεί η πράξη εφαρμογής.

Στην ερώτηση θα απαντήσει η Υφυπουργός Οικονομικών κ. Αικατερίνη Παπανάτσιου.

Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ πολύ, κύριε Πρόεδρε.

Με την ερώτηση την οποία κατέθεσα και που σήμερα συζητάμε, κύριε Πρόεδρε, κυρία Υπουργέ, θέλω να μεταφέρω ένα πολύ σοβαρό ζήτημα που ανέδειξε ο Δήμος Παλλήνης και που αφορά στον άδικο τρόπο με τον οποίο φορολογούνται τα οικόπεδα τα οποία βρίσκονται εντός σχεδίου, αλλά δεν έχει γίνει η κύρωση της πράξης εφαρμογής.

Σε ανάλογες περιπτώσεις στο παρελθόν, το διάστημα που μεσολαβεί μεταξύ της ένταξης στο σχέδιο πόλης και της κύρωσης της πράξης εφαρμογής κινείται από τρία έως και πέντε χρόνια. Στο διάστημα αυτό και παρά το γεγονός ότι οι εν λόγω ιδιοκτησίες θα μεταβληθούν μειωτικά ως προς την επιφάνειά τους, λόγω της υποχρεωτικής εισφοράς σε γη, λόγω της πιθανής αλλαγής της θέσεως, λόγω δημιουργίας κοινόχρηστων και κοινωφελών χώρων, αλλά και πιθανόν τακτοποίησης ιδιοκτησιών, παύουν να χαρακτηρίζονται πλέον ως γεωτεμάχια και αντιμετωπίζονται φορολογικά ως οικόπεδα.

Γίνεται, λοιπόν, κατανοητό, κυρία Υπουργέ, ότι οι συγκεκριμένοι ιδιοκτήτες πλήττονται διπλά, καθώς φορολογούνται για μια έκταση που στην ουσία δεν κατέχουν εξ ολοκλήρου τόσο στην περίπτωση μεταβίβασης όσο και προς την ακίνητη περιουσία. Μάλιστα, η ταλαιπωρία αυτή των ιδιοκτητών, θα έλεγα ότι γίνεται ακόμη μεγαλύτερη, καθώς τη μεταβολή στο γεωτεμάχιο οφείλουν να τη δηλώσουν εντός μηνός με τροποποιητική δήλωση του Ε9, χωρίς πολλές φορές -κι αυτό το καταλαβαίνουμε στην πράξη- να γνωρίζουν οι ιδιοκτήτες για την ένταξη στο σχέδιο. Δεν έχουν δηλαδή την απαιτούμενη ενημέρωση να κινηθούν εντός μηνός.

Κλείνοντας την πρωτολογία μου, κυρία Υπουργέ, πιστεύω ότι τα ανωτέρω θέτουν μια σειρά από σοβαρά ζητήματα, που χρίζουν άμεσης επίλυσης και αφορούν πολλούς συμπολίτες μας. Δεν μπορούμε να ζητάμε προκαταβολικά και αδιακρίτως χρήματα. Χρειάζεται η ανάλογη θεώρηση του φορολογικού πλαισίου που αφορά στις συγκεκριμένες περιπτώσεις.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βλάχο.

Τον λόγο έχει η κυρία Υπουργός.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Σύμφωνα με το άρθρο 23 του ν.3427/2005 κάθε φυσικό ή νομικό πρόσωπο ή κάθε είδους νομική οντότητα, ανεξάρτητα από την ιθαγένεια, κατοικία ή έδρα του, το οποίο έχει την 1η Ιανουαρίου εμπράγματο δικαίωμα πλήρους κυριότητας, ψιλής κυριότητας, επικαρπίας, οίκησης και επιφάνειας επί του ακινήτου, καθώς και εμπράγματο ή ενοχικό δικαίωμα αποκλειστικής χρήσης θέσης στάθμευσης, βοηθητικού χώρου και κολυμβητικής δεξαμενής, που βρίσκονται σε κοινόκτητο τμήμα του ακινήτου και αποτελούν παρακολούθημα των παραπάνω εμπραγμάτων δικαιωμάτων, υποχρεούται να υποβάλει δήλωση στοιχείων ακινήτων. Την ίδια υποχρέωση έχουν τα παραπάνω πρόσωπα όταν νέμονται ακίνητα χωρίς τη συναίνεση φορέα της γενικής κυβέρνησης.

Επιπλέον, για τη σύσταση, απόκτηση και κάθε άλλη μεταβολή στα δικαιώματα που δηλώνονται στη δήλωση στοιχείων ακινήτων, ο φορολογούμενος υποχρεούται σε υποβολή σχετικής δήλωσης, κατά κανόνα εντός τριάντα ημερών, όπως είπατε κι εσείς, από την ημέρα σύστασης, απόκτησης και κάθε άλλης μεταβολής στα δικαιώματα αυτά.

Παρ’ όλα αυτά, δόθηκαν συνεχείς παρατάσεις στην υποβολή αρχικών ή τροποποιητικών δηλώσεων Ε9 για τα έτη 2014 και 2015. Συγκεκριμένα, για τα δικαιώματα που αποκτήθηκαν από την 1η Ιανουαρίου 2014 έως τις 31 Δεκεμβρίου 2014 και από την 1η Ιανουαρίου 2015 έως τις 4Αυγούστου 2015, δόθηκαν συνεχείς παρατάσεις, με τελευταία αυτή που προβλέπεται από την παράγραφο 3 του τέταρτου άρθρου της από 18 Ιουλίου 2015 πράξης νομοθετικού περιεχομένου, δηλαδή έως τις 4 Σεπτεμβρίου 2015, χωρίς την επιβολή προστίμων.

Εν συνεχεία, με το άρθρο 51 του ν.4389/2015 δόθηκε η δυνατότητα για τις αρχικές και τροποποιητικές δηλώσεις στοιχείων ακινήτων Ε9, ετών 2010 και επομένων ετών που υποβλήθηκαν από τις 31 Δεκεμβρίου 2014 μέχρι και τις 29 Ιουλίου 2016, το αυτοτελές πρόστιμο του άρθρου 4 του ν.2523/1997 ή το πρόστιμο του άρθρου 54 του ν.4174/2013 κατά περίπτωση, να μειώνεται στο μισό. Η συγκεκριμένη δυνατότητα παρατάθηκε εκ νέου και με το άρθρο 88 του ν.4413/2016 έως τις 30 Νοεμβρίου του 2016.

Από τα ανωτέρω προκύπτει σαφώς ότι δόθηκε πολλές φορές η δυνατότητα στους υπόχρεους να υποβάλουν τις δηλώσεις Ε9 χωρίς επιβολή προστίμου ή με μειωμένο πρόστιμο στο μισό. Στη δηλούμενη ακίνητη περιουσία ανήκουν και τα οικόπεδα στην έννοια των οποίων περιλαμβάνονται όλες οι εκτάσεις, οι οποίες είναι εντός σχεδίου πόλης και εντός οικισμού.

Σύμφωνα με το άρθρο 118 του Κώδικα Βασικής Πολεοδομικής Νομοθεσίας, η έγκριση της πολεοδομικής μελέτης για ένταξη στο σχέδιο πόλης έχει τις συνέπειες έγκρισης σχεδίου πόλης. Εν όψει των ανωτέρω νομοθετικών διατάξεων έχουν δοθεί οδηγίες με την ΠΟΛ 1237/2014 εγκύκλιο, σύμφωνα με την οποία στην περίπτωση γηπέδου που εντάχθηκε στο σχέδιο κατά τα ανωτέρω και μέχρι την κύρωση της σχετικής πράξης εφαρμογής, αναγράφεται σαν οικόπεδο στον πίνακα 1 της δήλωσης στοιχείων ακινήτων του Ε9 με τη συμπλήρωση και του κωδικού 2, οικόπεδο το οποίο τελεί υπό αναγκαστική απαλλοτρίωση στη στήλη 10 ειδικών συνθηκών του σχετικού εντύπου, ώστε να υπολογιστεί και η όποια μείωση ισχύει για τα ρυμοτομούμενα, τα απαλλοτριούμενα ακίνητα, ανάλογα με το κατ’ έτος ισχύον νομοθετικό καθεστώς για τη φορολόγηση κατοχής ακίνητης περιουσίας σήμερα, του ΕΝΦΙΑ.

Καταθέτω το σχετικό έγγραφο της Διεύθυνσης Εφαρμογής Φορολογίας Κεφαλαίου.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως εκ τούτου, υπήρχε όλη η χρονική δυνατότητα, για να μπορέσουν να υποβάλουν τις δηλώσεις, τα Ε9.

Επιπλέον, μπορούμε να δούμε και με το έγγραφο του Υπουργείου Περιβάλλοντος και Ενέργειας, με τον ν.4269/2014 και τον ν.4447/2016 ότι έχουν ενοποιηθεί τα δύο επίπεδα σχεδιασμού, πολεοδομική μελέτη και πράξη εφαρμογής, σ’ ένα επίπεδο σχεδιασμού, αυτό του ρυμοτομικού σχεδίου εφαρμογής ή πολεοδομικά σχέδια εφαρμογής.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, θα παρακαλούσα να συντομεύετε την πρωτολογία σας. Εξάλλου έχετε και δευτερολογία.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα συνεχίσω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βλάχο, έχετε τον λόγο για τη δευτερολογία σας.

**ΓΕΩΡΓΙΟΣ ΒΛΑΧΟΣ:** Κυρία Υπουργέ, σας άκουσα με προσοχή και εν πολλοίς μού διαβάσατε τι ακριβώς λέει ο νόμος. Εγώ σας είπα για πρόβλημα κι εσείς μού απαντήσατε γενικά. Επανέρχομαι, λοιπόν, αναφέροντας τρία βασικά σημεία.

Το πρώτο είναι για τον χρόνο, για τις περίφημες τριάντα μέρες. Εγώ νομίζω ότι αντί να δίνονται παρατάσεις, τις οποίες μού αναφέρατε, και να μειώνεται το πρόστιμο, εγώ σας λέω ότι θα ήταν πιο έντιμο από τη μεριά της πολιτείας να δίνει μια προθεσμία ενός έτους στις περιοχές οι οποίες εντάσσονται σε σχέδιο για να καταθέσουν την τροποποιητική, το Ε9, ούτε έναν μήνα ούτε παράταση στην παράταση. Πολλοί ιδιοκτήτες στις περιοχές για τις οποίες σας μιλώ εγώ στην Αττική, δεν μένουν στις περιοχές αυτές και δεν ενημερώνονται έγκαιρα. Μένουν κάπου αλλού και πολλές φορές ενημερώνονται καθυστερημένα. Άρα, λοιπόν, αντί να δίνονται παρατάσεις, εγώ θα έλεγα να υπάρχει μία ρύθμιση για ένα έτος από την αρχή.

Έρχομαι στο δεύτερο, στον υπολογισμό μεταβίβασης της αξίας του ακινήτου από τις αρμόδιες ΔΟΥ. Όταν ένα γεωτεμάχιο ενταχθεί σε σχέδιο πόλεως, όταν γίνει μια μεταβίβαση ή μια αγοραπωλησία, αυτό θα εκτιμηθεί σαν να είναι εντός σχεδίου. Αλλάζει ο υπολογισμός, αλλάζει η αξία, ενώ στην πράξη δεν έχει αλλάξει απολύτως τίποτα. Να σας το πω πολύ απλά: Χωράφι ήταν, χωράφι παραμένει, πολύ δε περισσότερο όταν εμείς ζητάμε να φορολογηθεί αυτός ο ιδιοκτήτης, φερ’ ειπείν, για ένα στρέμμα, όταν στο τέλος με την κύρωση της πράξης εφαρμογής αυτό που θα προκύψει δεν θα είναι ένα στρέμμα, αλλά θα είναι πολύ λιγότερο και πιθανό να μην είναι και στο ίδιο σημείο, να είναι κάπου αλλού. Ναι μεν μπαίνει στο σχέδιο, αλλά η εισφορά σε γη μειώνει το μέγεθος αυτού του συγκεκριμένου γεωτεμαχίου.

Η πρότασή μας, λοιπόν, είναι τα ακίνητα τα οποία βρίσκονται σε περιοχές που εντάσσονται στο σχέδιο πόλης, να συνεχίσουν να αντιμετωπίζονται ως γεωτεμάχια έως την κύρωση της πράξης εφαρμογής. Είναι τόσο απλό και νομίζω ότι είναι και κατανοητό και δίκαιο.

Έρχομαι στο τρίτο. Είπατε κάτι σχετικά με τη φορολόγηση. Εκεί πράγματι η κείμενη νομοθεσία –φαντάζομαι ότι είναι το κείμενο που εσείς καταθέσατε- καταδεικνύει την πρόθεση του Υπουργείου τα εν λόγω ακίνητα να εξαιρούνται του ΕΝΦΙΑ. Παρά ταύτα, όμως, υφίστανται δυσκολίες στην ερμηνεία, οι οποίες οδηγούν σε παρερμηνείες από αρμόδιες ΔΟΥ και σε ταλαιπωρία των πολιτών.

Γι’ αυτό, κυρία Υπουργέ, θα πρέπει να αποσαφηνιστεί πλήρως ότι τα εν λόγω οικόπεδα τελούν υπό αναγκαστική απαλλοτρίωση από τη δημοσίευση του προεδρικού διατάγματος για την ένταξη στο σχέδιο πόλης έως την έκδοση της πράξης εφαρμογής. Αυτό πρέπει να είναι ξεκάθαρο, αλλά δεν τηρείται πάντα και ταλαιπωρείται ο κόσμος.

Σας ανέφερα το παράδειγμα, την απόφαση-πρόταση-διαμαρτυρία, αν θέλετε, του δήμου Παλλήνης όπου την τελευταία δεκαετία έχει διπλασιαστεί ο πληθυσμός. Τέτοιες πόλεις στην περιφέρεια Αττικής έχουμε πολλές. Όλη η Αττική, από τα Μέγαρα μέχρι το Λαύριο, μέχρι το Σούνιο και από τη Βούλα μέχρι των Ωρωπό, είναι τέτοιες περιπτώσεις. Έχουμε πληθυσμιακή έκρηξη. Υπάρχει καθυστέρηση της ολοκλήρωσης της ένταξης στο σχέδιο πόλης. Αυτό δεν είναι θέμα του δικού σας Υπουργείου.

Σήμερα εγώ θίγω τον δίκαιο τρόπο ως προς τις μεταβιβάσεις, ως προς τις τροποποιητικές του Ε9 και ως προς τη φορολόγηση γεωτεμαχίων τα οποία δεν έχουν αξιοποιηθεί και κανείς, κυρία Υπουργέ, δεν θα έχει αντίρρηση όταν ένα γεωτεμάχιο αξιοποιείται, βεβαίως ο ιδιοκτήτης να δώσει ό,τι τού αναλογεί.

Αλλά όταν, όπως σας είπα νωρίτερα, το χωράφι παραμένει χωράφι κι εσείς πάτε και ζητάτε χρήματα σε αυτούς τους δύσκολους καιρούς, ε, νομίζω ότι είναι άδικο. Και βεβαίως, ξέρετε, νομίζω ότι δεν θα πάρετε στο τέλος τίποτα, γιατί η αδικία αυτή είναι κραυγαλέα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βλάχο, παρακαλώ να ολοκληρώνετε.

**ΓΕΩΡΓΙΟΣ ΒΛΑΧΟΣ:** Τελειώνω, κύριε Πρόεδρε.

Εδώ, λοιπόν, δεν είναι να συμφωνήσουμε ότι υπάρχει αδικία και πρέπει να αντιμετωπιστεί. Εσείς έχετε την ευθύνη αυτήν την ώρα να το κάνετε. Και πιστεύω πραγματικά, μετά την κουβέντα μας, ότι θα προχωρήσετε σε μια ρύθμιση αυτής της εκκρεμότητας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βλάχο.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Απ’ ό,τι είπατε, ζητάτε να υπάρχει η δυνατότητα να αντιμετωπίζονται σαν γεωτεμάχια ώς την κύρωση της πράξης εφαρμογής. Όπως σας είπα, με τον τελευταίο νόμο έχουν ενοποιηθεί τα δύο επίπεδα σχεδιασμού, πολεοδομική μελέτη και πράξη εφαρμογής, σε ένα επίπεδο σχεδιασμού, άρα αυτό του ρυμοτομικού σχεδίου εφαρμογής ή πολεοδομικών σχεδίων εφαρμογής, που μάλιστα εγκρίνονται με απόφαση του γενικού γραμματέα της περιφέρειας.

Ως εκ τούτου, με τη λειτουργία και εφαρμογή του συγκεκριμένου θεσμικού πλαισίου θεωρούμε ότι ρυθμίζεται το αίτημα, δηλαδή δεν υπάρχει η δυνατότητα να περιμένουν. Ξεκινούν όλα μαζί.

Παρ’ όλα αυτά, θεωρούμε ότι έχει κάποια βάση το αίτημά σας και η πρόθεση του Υπουργείου μας είναι να εξετάσουμε το αίτημα, ώστε σε κάποια μεγαλύτερη χρονική διάρκεια να υπάρχει η δυνατότητα αλλαγής της χρήσης του ακινήτου, επειδή δεν υπάρχει πλέον το διάστημα για την εφαρμογή από τη μία διάταξη στην άλλη, είναι ενοποιημένο με το πολεοδομικό.

Άρα προτιθέμεθα να εξετάσουμε να είναι μεγαλύτερο το χρονικό διάστημα, για να μπορεί να κάνει τη δήλωση για την αλλαγή του Ε9. Αφορά το άλλο Υπουργείο και δεν αφορά το Υπουργείο Οικονομικών. Με αυτήν τη λογική, μπορούμε να δώσουμε μεγαλύτερη χρονική δυνατότητα. Θα το εξετάσουμε.

**ΓΕΩΡΓΙΟΣ ΒΛΑΧΟΣ:** Ως προς την οικονομική αντιμετώπιση γεωτεμάχιο ή οικόπεδο;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Και αυτό, αντίστοιχα, όπως το είπατε, με την οριστικοποίηση της χρήσης. Εξετάζεται και το συγκεκριμένο.

**ΓΕΩΡΓΙΟΣ ΒΛΑΧΟΣ:** Κύριε Πρόεδρε, δεν μου επιτρέπεται να μιλήσω τώρα. Σωστά;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, θα συνεχίσετε ή ολοκληρώσατε;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όχι, ολοκλήρωσα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώσατε. Καλώς. Ευχαριστούμε την κυρία Υπουργό.

Εισερχόμαστε στην τέταρτη επίκαιρη ερώτηση με αριθμό 321/9-1-2017 δεύτερου κύκλου του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς την Υπουργό Πολιτισμού και Αθλητισμού,σχετικά με την αναστολή της επαγγελματικής δραστηριότητας των μελών της Κυβέρνησης.

Θα απαντήσει η Υπουργός Πολιτισμού και Αθλητισμού κ. Λυδία Κονιόρδου.

Κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Πράγματι, για έναν άνθρωπο του πολιτισμού είναι πολύ ενδιαφέρουσα εμπειρία να του τύχει στο διάβα της ζωής του να γίνει και Υπουργός Πολιτισμού, δηλαδή να εκπροσωπεί και να διοικεί για λογαριασμό του κράτους όλες τις πολιτικές που έχουν σχέση με τον πολιτισμό. Πλην όμως αυτή η ενδιαφέρουσα εμπειρία, συνεπάγεται και κάποιες θυσίες.

Έτσι λοιπόν, η διάταξη του άρθρου 81 παράγραφος 3 του Συντάγματος, ορίζει ότι οποιαδήποτε επαγγελματική δραστηριότητα του μέλους της Κυβέρνησης ή του Υφυπουργού και του Προέδρου της Βουλής αναστέλλονται κατά τη διάρκεια που ασκούν τα καθήκοντά τους.

Η διάταξη, μάλιστα, του άρθρου 43 παράγραφος 2 του προεδρικού διατάγματος 63, που είναι η κωδικοποίηση των διατάξεων που ισχύουν για την Κυβέρνηση, είναι ακόμα πιο αυστηρή και λέει ότι αμέσως και αυτοδικαίως αναστέλλεται οποιαδήποτε επαγγελματική δραστηριότητα αυτού που γίνεται Υπουργός. Και σε περίπτωση που παραβιάζεται αυτή η διάταξη, τότε ενεργοποιούνται οι διατάξεις περί ποινικής ευθύνης υπουργών.

Εγώ θεωρώ, λοιπόν, σύμφωνα με μια συνέντευξή σας, κυρία Υπουργέ, στην οποία είπατε ότι παρ’ όλο που γίνατε Υπουργός, θα εξακολουθήσετε να ασκείτε τα επαγγελματικά σας καθήκοντα ως ηθοποιός σε κάποιες συγκεκριμένες δραστηριότητες, τις οποίες και τις προσδιορίσατε, ότι μάλλον θα πρέπει να έχετε μια άλλη διάθεση και θα πρέπει να αλλάξετε φρόνημα. Διαφορετικά υπάρχει πολύ μεγάλο και σοβαρό πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τζαβάρα.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Πράγματι, το Σύνταγμα απαγορεύει κάθε επαγγελματική δραστηριότητα των μελών της Κυβέρνησης κατά τη διάρκεια της άσκησης των καθηκόντων τους. Αυτό είναι σαφές. Όμως, η δική μου συμμετοχή στην παράσταση, κύριε Τζαβάρα, ήταν αυτομάτως, αμέσως, με διακοπή της σύμβασής μου. Συμμετείχα αμισθί και οικειοθελώς. Τίποτα δεν με ανάγκασε.

Η τέχνη, βάσει του Συντάγματος, ασκείται ελεύθερα και το Σύνταγμα προστατεύει την άσκηση της τέχνης. Η συμμετοχή μου, λοιπόν, σε αυτή την παράσταση, που άλλωστε έχει ήδη διακοπεί, ήταν για μια περιορισμένη σειρά παραστάσεων και εγώ τη συνέχισα οικειοθελώς, χωρίς τίποτα να με αναγκάζει. Επιπλέον, όταν χρειάστηκε να υπάρχουν κάποιες παραστάσεις, που συνέπιπταν με τις υποχρεώσεις μου στο Υπουργείο, αυτές οι παραστάσεις δεν έγιναν.

Ένας δεύτερος παράγοντας που οφείλουμε να συνεξετάσουμε είναι ότι μαζί με εμένα, εκτός από τους ανθρώπους οι οποίοι προετοίμασαν αυτή τη δουλειά επί κάποιους μήνες, συμμετείχαν και επαγγελματίες, οι οποίοι, εάν το θέατρο έκλεινε, θα έμεναν χωρίς δουλειά. Εγώ αυτό δεν μπορούσα να το αφήσω να συμβεί και έτσι συμμετείχα στην παράσταση, για να μη διακοπεί μια αξιόλογη παραγωγή και να μη μείνουν άνθρωποι και οικογένειες χωρίς δουλειά και χωρίς τα απαραίτητα για την επιβίωσή τους.

Θεωρώ, λοιπόν, για όλους αυτούς τους λόγους ότι η άσκηση τέχνης με τους όρους που προανέφερα δεν αποτελεί επαγγελματική δραστηριότητα, αποτελεί κοινωφελή δραστηριότητα. Επομένως δεν εμπίπτει στο άρθρο του Συντάγματος που αναφέρατε.

Αυτά προς το παρόν.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, την κυρία Υπουργό.

Κύριε Τζαβάρα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κυρία Υπουργέ, κανένας σε αυτή τη χώρα δεν αμφισβητεί ότι υπηρετείτε την τέχνη και μάλιστα την υπηρετείτε με έναν πολύ ξεχωριστό τρόπο. Θεωρείστε μάλιστα από τις κορυφαίες στο είδος σας καλλιτέχνιδες.

Η πολιτική, όμως, δεν θα είχε να χάσει και πολλά πράγματα –και το λέω αυτό με πολύ σεβασμό και εκτίμηση- εάν για χάρη της τέχνης, την οποία προτιμάτε και καλά κάνετε, είχατε αρνηθεί να είστε Υπουργός.

Αυτό ξέρετε γιατί σας το λέω; Επειδή σε αυτή τη στιγμή, την καίρια, η πολιτική, η δημοκρατία, αλλά και εκείνοι που υπηρετούν την πολιτική δέχονται σωρηδόν τη λοιδορία όλων αυτών που με αντιδημοκρατικά μέσα πολεμάνε το καθεστώς που ισχύει, το συνταγματικό καθεστώς. Εσείς, λοιπόν, προσφέρετε σήμερα μια μοναδική ευκαιρία, ομολογείτε ότι παρανομείτε, ομολογείτε ότι διαπράττετε παράβαση καθήκοντος, γιατί δήθεν κάποιος σάς είπε ότι δεν συνιστά επαγγελματική δραστηριότητα, όταν το επάγγελμά σας το ασκείτε χωρίς αμοιβή.

Ακούστε, λοιπόν, μερικά απλά λόγια. Πρώτον, εάν συνέβαινε κάτι τέτοιο, δηλαδή το στοιχείο της αμοιβής ήταν στοιχείο της έννοιας του επαγγέλματος, τότε και τα δικαστήρια, αλλά και η θεωρία του Συνταγματικού Δικαίου θα συμφωνούσαν μαζί σας. Όμως, ενώ δώσατε στις 12-11-2016 συνέντευξη στην εφημερίδα «Η ΚΑΘΗΜΕΡΙΝΗ», την επομένη ακριβώς ημέρα ο καθηγητής του Συνταγματικού Δικαίου και Αντιπρόεδρος του Συμβουλίου της Επικρατείας ο κ. Παραράς με αυτά τα λόγια, τα οποία είχα την τιμή εδώ να απευθύνω στον Πρόεδρο και στους συναδέλφους και να σας ελέγξω με την επίκαιρη ερώτησή μου, λέει ακριβώς ότι δεν έχει καμμία αξία εάν το επάγγελμά σας το κάνετε δωρεάν ή επ’ αμοιβή.

Αυτό για έναν πολύ απλό λόγο και θα σας δώσω ένα παράλληλο παράδειγμα: Ένας δικηγόρος που είναι Υπουργός θα μπορούσε, με το επιχείρημα που σήμερα προσφέρετε εσείς στη συζήτηση αυτή, να πηγαίνει να παρίσταται στα δικαστήρια και να λέει: «Εγώ δεν παίρνω αμοιβή, δεν το κάνω γιατί θέλω να κερδίσω, το κάνω γιατί αγαπάω τους κατηγορούμενους ή θέλω να δώσω την προσφορά μου στη δικαιοσύνη.».

Αντιλαμβάνεστε ότι τα πράγματα περιπλέκονται. Πολλώ δε μάλλον που υπάρχει –και απορώ γιατί οι νομικοί σας σύμβουλοι δεν σας έχουν ενημερώσει- σωρεία αποφάσεων του Ανωτάτου Ειδικού Δικαστηρίου. Αυτό το δικαστήριο το Σύνταγμα το έχει ως ανώτατο κριτή τού τι ισχύει συνταγματικώς και τι όχι. Σε αυτή ακριβώς εγώ, αντί άλλων, καταθέτω στα Πρακτικά την υπ’ αριθμόν 11/2003 απόφαση του Ανωτάτου Ειδικού Δικαστηρίου, που εκεί έχει κριθεί ότι είτε γίνεται επ’ αμοιβή είτε όχι κάποια επαγγελματική δραστηριότητα, σε περίπτωση που η άσκησή της αποτελεί ασυμβίβαστο με την άσκηση κάποιου δημόσιου καθήκοντος, αυτό δεν έχει καμμία επιρροή.

Πολλώ δε μάλλον που ο σκοπός του νομοθέτη είναι πολύ απλός. Θέλει να αποφύγει την πρόκληση σύγχυσης μεταξύ του δημοσίου συμφέροντος, που υπηρετείτε ως Υπουργός, και των ιδιωτικών συμφερόντων, στα οποία σάς εμπλέκει η με οποιονδήποτε τρόπο προσφορά των επαγγελματικών σας υπηρεσιών.

Άρα, λοιπόν, έχετε μέγα σφάλμα. Επειδή, βεβαίως, θεωρώ ότι είστε ένας καθ’ όλα ευπρεπής και αξιόλογος πολίτης αυτής της χώρας, πιστεύω ότι θα πρέπει να σπεύσετε. Βέβαια, η τέχνη πράγματι θα χάσει και το αναγνωρίζω. Όμως, αυτό που είπατε, ότι το κράτος προστατεύει την τέχνη, είναι μεν πολύ μεγάλη αλήθεια, γι’ αυτό ακριβώς έχει και το Υπουργείο, το οποίο εσείς υπηρετείτε, πλην όμως δεν προστατεύει τους ανθρώπους της τέχνης, όταν παρανομούν. Εκτός αν έχετε στο μυαλό σας ότι θα πρέπει, επιτέλους, να ζήσουμε σε μια τέτοια πολιτεία, που κάθε αναφορά της στη Βουλή θα πρέπει να έχει σχέση με την παρανομία της δημιουργίας.

Εγώ θα μπορούσα να συμφωνήσω μαζί σας, αν αυτή είναι η άποψή σας, κάτω από ορισμένους όρους. Δυστυχώς, όμως, το Σύνταγμα έχει άλλη άποψη.

(Στο σημείο αυτό ο Βουλευτής κ. Κωνσταντίνος Τζαβάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τζαβάρα.

Τον λόγο έχει η Υπουργός Πολιτισμού και Αθλητισμού κ. Λυδία Κονιόρδου.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κύριε Βουλευτά, είστε ένας έγκριτος νομικός, αλλά, όπως γνωρίζετε, ο νόμος μπορεί να διαβαστεί με διάφορους τρόπους.

Στην πρώτη παράγραφο του άρθρου 16 του Συντάγματος ορίζεται ότι η τέχνη και η επιστήμη, η έρευνα και η διδασκαλία είναι ελεύθερες. Η ανάπτυξη και η προαγωγή τους αποτελεί υποχρέωση του κράτους. Αυτό, ως προς το πρώτο κομμάτι που αναφέρατε.

Ως προς το δεύτερο, εγώ, όπως ξέρετε, δεν γνώριζα από πριν ότι θα αναλάβω αυτή τη θέση και επομένως δεν είχα καμμιά ηθική υποχρέωση να κλείσω το θέατρο και να αφήσω άνεργους μια σειρά ειδικοτήτων, οι οποίοι ζουν από αυτή τη δουλειά.

Επομένως, σύμφωνα με το άρθρο 16 του Συντάγματος και σύμφωνα με την ηθική μου υποχρέωση, θεώρησα απαραίτητο να συνεχίσω την ενασχόλησή μου με την παράσταση, με τους όρους που είπα, αμισθί και οικειοθελώς, έτσι ώστε να ολοκληρωθούν αυτές οι παραστάσεις, συντομότερα απ’ ό,τι προγραμματιζόταν, έτσι ώστε να εξασκήσω ελεύθερα τις υποχρεώσεις μου στο Υπουργείο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε με την πέμπτη με αριθμό 347/16-1-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών, σχετικά με τον εξορθολογισμό των σιδηροδρομικών δρομολογίων Βόλου - Λάρισας και Λάρισας - Θεσσαλονίκης.

Στην ερώτηση του κ. Μπουκώρου θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης.

Κύριε Μπουκώρο, έχετε τον λόγο για την πρωτολογία σας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κύριε Υφυπουργέ, όταν κατέθεσα την επίκαιρη ερώτηση δεν είχαν διευκρινιστεί οι αρμοδιότητές σας. Τύχη αγαθή το φέρνει, λοιπόν, το περιεχόμενο της ερώτησης να συμπίπτει με τις αρμοδιότητες που σας έχουν ανατεθεί.

Επιτρέψτε μου να πω ότι δεν έχει κάποια κομματική στόχευση η σημερινή επίκαιρη ερώτηση, ούτε καν –παρά τον χώρο στον οποίο βρισκόμαστε- πολιτική χροιά. Θα έλεγα ότι είναι καθαρά υπηρεσιακού περιεχομένου, αλλά γνωρίζουμε όλοι ότι ακόμα και σήμερα, το 2017, στην Ελλάδα οι υπηρεσίες, για να λειτουργήσουν, ορισμένες φορές έχουν ανάγκη από άνωθεν υποδείξεις ή ακόμα και εντολές.

Νομίζω ότι είναι ξεκάθαρο το περιεχόμενο της ερώτησης. Εδώ πρόκειται για κάποια δρομολόγια, τα οποία κατά καιρούς έχουν οριστεί ή έχουν μεταβληθεί, που οδηγούν στη σιδηροδρομική απομόνωση του Βόλου, μιας πόλης η οποία έχει μεγάλη σιδηροδρομική ιστορία, όπως θα γνωρίζετε.

Τα όσα αναφέρω ως στοιχεία είναι απόσταγμα εμπειρίας στελεχών του ΟΣΕ και, βεβαίως, δεν είναι δικά μου στοιχεία. Εδώ φαίνεται ξεκάθαρα ότι με κάποιες μεταβολές ολίγων λεπτών στα δρομολόγια –οι οποίες δεν επιβαρύνουν τη γραμμή, καθώς δεν επιφέρουν κόστος και δεν χρειάζονται επιπλέον προσωπικό– μπορούν να διευκολυνθούν οι επιβάτες που κατευθύνονται ή φεύγουν από τον Βόλο με τις ανταποκρίσεις Αθηνών και Θεσσαλονίκης, μέσω της Λάρισας βεβαίως.

Μιλάω, φυσικά, για το πρωινό δρομολόγιο, το οποίο αναχωρεί από τον Βόλο στις 5.30΄ το πρωί και φτάνει στις 6.18΄ στη Λάρισα, την ώρα που ο προαστιακός για Θεσσαλονίκη αναχωρεί στις 6:00΄ το πρωί, ένα τέταρτο νωρίτερα. Μιλάω για το μεσημεριανό δρομολόγιο, που αναχωρεί από τη Λάρισα για τον Βόλο στις 14:30΄, ενώ ο προαστιακός της Θεσσαλονίκης έχει ώρα άφιξης, μόλις, 14:33΄, και για το απογευματινό δρομολόγιο, που, ναι μεν προλαβαίνει την ανταπόκριση από Αθήνα, αλλά και πάλι ένας επιβάτης, για λιγότερο από δέκα λεπτά, δεν προλαβαίνει την ανταπόκριση από τη Θεσσαλονίκη για Βόλο.

Νομίζω ότι πρέπει να αναλάβετε κάποια πρωτοβουλία για τον εξορθολογισμό αυτών των δρομολογίων, που θα εξυπηρετήσουν το επιβατικό κοινό και οπωσδήποτε θα προσθέσουν επιβάτες στη γραμμή του ΟΣΕ, πριν αναλάβουν οι «Ferrovie dello Stato Italiane» μετά την ιδιωτικοποίηση, η οποία βλέπουμε να βρίσκεται σε κάποια εξέλιξη, παρά τα προβλήματα. Νομίζω ότι υπάρχει χρόνος, αν υπάρχει η θέληση, να βελτιωθούν αυτά τα δρομολόγια και να εξορθολογιστούν.

Θα πω περισσότερα στη δευτερολογία μου για το πώς φτάσαμε στον ορισμό τέτοιων δρομολογίων, που, όπως είπα προηγουμένως, οδηγούν στη σιδηροδρομική απομόνωση μιας ολόκληρης περιοχής.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπουκώρο.

Τον λόγο έχει ο κύριος Υφυπουργός.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Βουλευτά, είναι προφανές ότι αυτή η επίκαιρη ερώτηση άπτεται, κυρίως, της εξυπηρέτησης του κοινωνικού συνόλου. Εμείς δείχνουμε πρόταγμα και ευαισθησία απέναντι σε αυτό και σαφέστατα θα σκύψουμε πάνω στο συγκεκριμένο θέμα.

Έχει λογική αυτό το οποίο λέτε και, προφανώς, οι μετατοπίσεις των δρομολογίων, εφόσον μπορούν συνεργιστικά να περιληφθούν στο πρόγραμμα της «ΤΡΑΙΝΟΣΕ», αλλά να μη δημιουργούν προβλήματα στη συνέργεια των δρομολογίων με άλλες αμαξοστοιχίες που έρχονται, διέρχονται και ανταποκρίνονται στα προηγούμενα και επόμενα δρομολόγια, θα μπορούσε να πει κανείς ότι θα ήταν εύκολο να γίνει.

Δεν είναι ακριβώς ξεκάθαρο το αν προκύπτουν ή δεν προκύπτουν δαπάνες και αν προκύπτουν ή δεν προκύπτουν δυσκολίες. Είναι γεγονός ότι από το δίκτυο πληροφόρησης της «ΤΡΑΙΝΟΣΕ», που μας παρασχέθηκαν συγκεκριμένες τεχνικές λεπτομέρειες, προέκυψαν ορισμένα ζητήματα ανταποκρίσεων.

Τα πρώτα δύο δρομολόγια τα οποία αναφέρετε, δηλαδή το πρωινό από Βόλο προς Λάρισα και το μεσημβρινό από Λάρισα προς Βόλο, είναι πιο εύκολο να θεραπευθούν, παρά το γεγονός ότι, όπως ξέρετε, στο πλαίσιο και του ν.4408/2016 αλλά και της σύμβασης παροχής δημόσιας υπηρεσίας που έχει συναφθεί μεταξύ του ελληνικού δημοσίου ως εποπτεύουσας αρχής –καθότι ακόμα η ΡΑΕΜ δεν είναι πλήρως συστημένη- και από την άλλη πλευρά της «ΤΡΑΙΝΟΣΕ», προβλέπεται ότι ανά έξι μήνες διαμορφώνονται διαφορετικά προγράμματα δρομολογίων και εφόσον προ οκτώ μηνών από την έναρξή τους, δηλαδή τον Ιούνιο, το δεύτερο Σάββατο, και τον Δεκέμβριο, επίσης το δεύτερο Σάββατο το βράδυ, έχουν παρασχεθεί σχετικά αιτήματα.

Δεν θα σταθούμε, όμως, στον τύπο. Εγώ, τουλάχιστον, έκανα την παρέμβασή μου προς την «ΤΡΑΙΝΟΣΕ» και νομίζω πως τα δύο πρώτα, τουλάχιστον, που είναι λίγο πιο εύκολο, θα θεραπευθούν.

Όσον αφορά το τρίτο, υπάρχουν κάποια ζητήματα που άπτονται και της «ΕΡΓΟΣΕ», με κάποια έργα που είναι σε εξέλιξη. Να λάβει υπ’ όψιν του και ο κόσμος που ακούει, αλλά και εσείς, ότι σε κάποια σημεία ακόμα στο σιδηροδρομικό δίκτυο, το οποίο εμείς κάνουμε πολύ μεγάλες προσπάθειες να το επεκτείνουμε και να το βελτιστοποιήσουμε στο μέγιστο, υπάρχει πρόβλημα. Διότι αντίθετα ερχόμενες αμαξοστοιχίες, το ίδιο χρονικό σημείο, βρίσκονται αντιμέτωπες, ουσιαστικά, στον κυκλοφοριακό φόρτο και γι’ αυτόν τον λόγο πολλές φορές το δεκάλεπτο ακόμα μπορεί να προξενήσει μια σύγχυση.

Αυτό που λέτε, όμως, είναι λογικό και πρέπει να το δούμε, γιατί άπτεται, αν θέλετε, και της εμπορικότητας αυτής καθαυτή του δρομολογίου και μπορεί να σηκώσει ακόμα και τα έσοδα του ίδιου του σιδηροδρόμου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Τον λόγο έχει ο κ. Μπουκώρος για τη δευτερολογία του.

**ΧΡΗΣΤΟΣ ΜΠΟΥΚΩΡΟΣ:** Κύριε Υφυπουργέ, χαίρομαι που συμπίπτουν οι απόψεις μας. Άλλωστε, στόχος όλων μας για τέτοια ζητήματα είναι η εξυπηρέτηση του κοινωνικού συνόλου.

Εγώ το θεωρώ ως έναν τύπο δέσμευσης το ότι τα δύο πρώτα δρομολόγια, που αναφέρονται στην επίκαιρη ερώτησή μου, θα αντιμετωπιστούν άμεσα. Νομίζω ότι και το τρίτο δρομολόγιο –εάν κατάλαβα καλά από την τοποθέτησή σας- και αυτό θα εξεταστεί, παρά το γεγονός ότι διακρίνετε κάποια τεχνικά προβλήματα.

Δεν νομίζω ότι θα υπάρξουν δαπάνες σε αυτές τις αλλαγές. Αντιθέτως, θα υπάρξουν έσοδα για τον ΟΣΕ, έσοδα για την «ΤΡΑΙΝΟΣΕ». Διότι σήμερα ταλαιπωρούνται πολλοί επιβάτες, που χάνουν τις ανταποκρίσεις στις οποίες προαναφερθήκατε και εσείς και εγώ προσωπικά.

Εφόσον μου δίνεται η ευκαιρία, θα σας έλεγα ότι σας έχω καταθέσει και μία ακόμη απλή ερώτηση, όχι επίκαιρη, για την αναβίωση του ιστορικού δρομολογίου Καλαμπάκας - Βόλου στο πλαίσιο του θεσσαλικού σιδηροδρόμου, που, αναίτια και πάλι, η αμαξοστοιχία σταθμεύει για πολλές ώρες στη Λάρισα, ενώ με το ίδιο προσωπικό και χωρίς να επιβαρύνει και πάλι τη γραμμή θα μπορούσε, φέρνοντας έσοδα στον ΟΣΕ, να κάνει το παλαιό δρομολόγιο, που ήταν Καλαμπάκα - Βόλος, χωρίς καμμία χρονική επιβάρυνση ή χωρίς καμμία επιβάρυνση της γραμμής.

Θα σας παρακαλούσα να εξετάσετε και αυτή την ερώτηση. Κατατέθηκε προ ολίγων ημερών.

Επίσης, η συνδικαλιστική παράταξη του κυβερνώντος κόμματος –εννοώ του ΣΥΡΙΖΑ- έχει κάνει μια πρόταση η οποία είναι πολύ ενδιαφέρουσα και νομίζω ότι υιοθετείται από όλους. Για τα δρομολόγια 884 και 885, λοιπόν, θα μπορούσαν με διπλή μηχανή να κάνουν μια διάσπαση στον σταθμό των Παλαιοφαρσάλων και το Intercity να συνεχίζει από Αθήνα για Καλαμπάκα και το δεύτερο να ακολουθεί τη διακλάδωση για Βόλο, προσθέτοντας έτσι ένα ακόμη δρομολόγιο, χωρίς έξοδα και πάλι.

Αυτό θα έφερνε μια εξισορρόπηση της αδικίας που έχει υποστεί μια πόλη με μεγάλη σιδηροδρομική ιστορία. Ο θεσσαλικός σιδηρόδρομος κατασκευάστηκε επί Κουμουνδούρου με τον ντε Κίρικο, κύριε Υπουργέ, και είναι ορισμένα ιστορικά στοιχεία που δείχνουν ότι ήταν η καρδιά του σιδηροδρόμου. Άλλωστε ακόμα και σήμερα το μεγαλύτερο εργοστάσιο του ΟΣΕ στον θεσσαλικό σιδηρόδρομο εδρεύει στον Βόλο. Είναι –αν θέλετε- αντιοικονομικό να υπάρχει ένα μεγάλο εργοστάσιο και να υπάρχουν ελάχιστα δρομολόγια σε έναν τέτοιο σιδηροδρομικό προορισμό. Υπάρχει, λοιπόν, και αυτή η πρόταση. Θα σας την καταθέσω, για να τη μελετήσετε.

Θα έλεγα ότι πολλές φορές δεν απαιτούνται κονδύλια ούτε επιπλέον προσωπικό για να επιλυθούν ορισμένα ζητήματα, τα οποία και αναζωογονούν τον σιδηρόδρομο, αλλά και εξυπηρετούν το κοινωνικό σύνολο. Θα ήθελα έτσι να αντιμετωπίσετε αυτά τα ζητήματα, προκειμένου να επιλυθούν σημαντικά προβλήματα, χωρίς να μεταβάλλονται ούτε οι ταξιδιωτικές συνήθειες και χωρίς να επιβαρύνεται, κυρίως, το κόστος του ΟΣΕ. Όσο το δυνατόν συντομότερα, τόσο το καλύτερο, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπουκώρο.

Τον λόγο έχει ο κύριος Υπουργός για τη δευτερολογία του.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Είναι προφανές ότι είμαστε στην ίδια κατεύθυνση.

Ειδικά για τα δύο πρώτα δρομολόγια, νομίζω ότι η «ΤΡΑΙΝΟΣΕ» και μετά την παρέμβασή μας θα κάνει αυτό το οποίο είναι δυνατόν να γίνει στο συντομότερο χρονικό διάστημα, όπως απαιτείται μέσα στο πλέγμα συνεργειών μαζί με τον ΟΣΕ. Για το τρίτο δρομολόγιο μου εξέφρασαν κάποιους τεχνικούς δισταγμούς. Θέλουν να το ξαναδούν.

Όσον αφορά αυτό το οποίο είπατε για τη σύνδεση Καλαμπάκας - Βόλου, ήθελα με αφορμή με αυτό να σας πω ότι η προσαρμοστικότητα που πρέπει να επιδεικνύουμε στα δρομολόγια έγινε πράξη και στην Καλαμπάκα για το δρομολόγιο Καλαμπάκας - Λάρισας –νομίζω τους προηγούμενους μήνες- ακριβώς στην προσαρμογή που έπρεπε να γίνει στις ανάγκες του επιβατικού κοινού.

**ΧΡΗΣΤΟΣ ΜΠΟΥΚΩΡΟΣ:** Συνεχίζει.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Σε αυτή την κατεύθυνση, λοιπόν, θα κινηθούμε και σε σχέση με αυτά τα δρομολόγια. Να δούμε και το δρομολόγιο που είναι –όπως λέτε εσείς- ιστορικής σημασίας, από την Καλαμπάκα προς τον Βόλο, δεδομένου ότι εκεί υπάρχει ένα ειδικό βάρος. Πρέπει να το δούμε, να το μελετήσουμε και βεβαίως να το υποβάλουμε και στην «ΤΡΑΙΝΟΣΕ».

Νομίζω ότι αυτά τα αιτήματα καλό θα ήταν, και για τον τύπο, να υποβάλλονται απευθείας και προς την «ΤΡΑΙΝΟΣΕ», ούτως ώστε να υπάρχει κάλυμμα του παραδεκτού του αιτήματος.

**ΧΡΗΣΤΟΣ ΜΠΟΥΚΩΡΟΣ:** Έχουν κατατεθεί ερωτήσεις προς την «ΤΡΑΙΝΟΣΕ».

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ωραία.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στη σημερινή συνεδρίαση των επικαίρων ερωτήσεων συζητήθηκαν πέντε ερωτήσεις, ενώ δεν θα συζητηθούν οι ακόλουθες έξι:

Η δεύτερη με αριθμό 386/24-1-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, σχετικά με την «κατάχρηση του ονόματος “Μακεδονία” σε αθλητικές οργανώσεις», δεν θα συζητηθεί, λόγω απουσίας του αρμόδιου Υφυπουργού στο εξωτερικό.

Επίσης, η πρώτη με αριθμό 380/23-1-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδηπρος τον Υπουργό Εξωτερικών,σχετικά με την αποπεράτωση του ελληνικού σχολικού συγκροτήματος στο Μόναχο, δεν θα συζητηθεί, λόγω αναρμοδιότητας. Όπως αναφέρεται, αρμόδιο Υπουργείο είναι το Υπουργείο Παιδείας, Έρευνας και Θρησκευμάτων.

Η πρώτη με αριθμό 115/5-10-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. ΠαρασκευήςΧριστοφιλοπούλου προς τον Υπουργό Οικονομικών, σχετικά με τον ειδικό φόρο κατανάλωσης στο κρασί, δεν θα συζητηθεί, σε συνεννόηση της Βουλευτού με την αρμόδιο Υφυπουργό.

Η έκτη με αριθμό 352/16-1-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εσωτερικών,σχετικά με τη «διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο», δεν θα συζητηθεί, λόγω κωλύματος του αρμόδιου Υπουργού.

Η τρίτη με αριθμό 389/24-1-2017επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας, δεν θα συζητηθεί, λόγω κωλύματος του αρμόδιου Υπουργού.

Τέλος, η δεύτερη με αριθμό 387/24-1-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών,σχετικά με «τη νομοθετική ρύθμιση για επέκταση εγκεκριμένων εξόδων πέραν των νοσηλίων», δεν θα συζητηθεί, λόγω κωλύματος του κυρίου Υπουργού Οικονομικών.

Όλες οι ερωτήσεις οι οποίες δεν συζητήθηκαν επικυρώνονται -με την έννοια ότι δεν θα συζητηθούν- από τον Γενικό Γραμματέα της Κυβέρνησης κ. Καλογήρου.

Στο σημείο αυτό ολοκληρώθηκε η συζήτηση των επίκαιρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η με αριθμό 6/6/5-1-2017 επίκαιρη επερώτηση των Βουλευτών της Νέας Δημοκρατίας κ.κ. Γεωργίου Γεωργαντά, Άννας - Μισέλ Ασημακοπούλου, Μαυρουδή Βορίδη, Σοφίας Βούλτεψη, Γεωργίου Καρασμάνη, Δημητρίου Κυριαζίδη, Νικολάου Παναγιωτόπουλου, Κωνσταντίνου Τζαβάρα, Κωνσταντίνου Τσιάρα, Παναγιώτη (Νότη) Μηταράκη, Χρήστου Μπουκώρου και Μάξιμου Χαρακόπουλου προς την Υπουργό Διοικητικής Ανασυγκρότησης, με θέμα: «Με αδιαφάνεια και αναξιοκρατία η Κυβέρνηση διογκώνει συνεχώς το Δημόσιο».

Θα ξεκινήσουμε με τον πρώτο επερωτώντα Βουλευτή της Νέας Δημοκρατίας, τον κ. Γεώργιο Γεωργαντά, Βουλευτή Νομού Κιλκίς, για δέκα λεπτά. Θα συνεχίσουμε με τον κατάλογο των επερωτώντων Βουλευτών της Νέας Δημοκρατίας, επτά τον αριθμό. Θα ακολουθήσει η παρέμβαση της Υπουργού, η πρωτολογία, και οι παρεμβάσεις των Κοινοβουλευτικών Εκπροσώπων των κομμάτων.

Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κυρία Υπουργέ, κύριοι συνάδελφοι, η επιλογή να κατατεθεί επίκαιρη επερώτηση από τους Βουλευτές της Νέας Δημοκρατίας για την κατάσταση στο δημόσιο δεν είναι μια απλή, τυπική, κοινοβουλευτική διαδικασία. Υπήρξε αποτέλεσμα μιας ωρίμανσης στη σκέψη των Βουλευτών του αντίστοιχου τομέα της Νέας Δημοκρατίας ότι πρέπει με κάποιον τρόπο να διατυμπανίσουμε σε όλους όσοι εμπλέκονται σε αυτό που σήμερα ονομάζεται «δημόσια διοίκηση» ότι δεν πάει άλλο και να τους καλέσουμε να αναλάβουν και τις ευθύνες τους. Όταν αναφέρομαι σε ευθύνες, δεν αναφέρομαι μόνο σε πολιτικές.

Η Κυβέρνηση αυτή ξεκίνησε με την προσφιλή επιλογή της να έχει κάποια νομοθετήματα με πολύ ωραίους όρους και τίτλους, οι οποίοι όροι θα οδηγούσαν, δήθεν, στην αποκομματικοποίηση του κράτους και στον εκσυγχρονισμό της δημόσιας διοίκησης.

Θα αναφέρω χαρακτηριστικά το νομοθέτημα του προηγούμενου Υπουργού, τον Φεβρουάριο του 2016, για το Μητρώο Επιτελικών Στελεχών του δημοσίου, το οποίο έπρεπε να τεθεί σε λειτουργία από 30 Ιουλίου 2016 και σε κάθε περίπτωση από τον Σεπτέμβριο του 2016. Όποιες θέσεις κενώνονται στο δημόσιο, επιτελικές, είτε σε οργανισμούς είτε γενικές γραμματείες είτε ειδικές γραμματείες, έπρεπε να πληρούνται με μια συγκεκριμένη διαδικασία, την οποία επιλέξατε. Εμείς είχαμε κάποιες διαφωνίες, αλλά σε κάθε περίπτωση την επιλέξατε, λέγοντας ότι αυτή θα οδηγήσει στην αποκομματικοποίηση του κράτους.

Σε δύο ημέρες μπαίνουμε στον Φεβρουάριο και αυτό το νομοσχέδιο, το δικό σας νομοσχέδιο, με τον ωραίο τίτλο, με την ωραία αιτιολογική έκθεση ότι οδηγεί στην αποκομματικοποίηση του κράτους, δεν έχει λειτουργήσει ακόμα. Και γιατί δεν έχει λειτουργήσει; Γιατί προφανώς η δεξαμενή των στελεχών, είτε των συγγενών είτε των κομματικών φίλων, τα οποία πρέπει ακόμα με απευθείας τρόπο να τοποθετούνται είτε σε οργανισμούς είτε σε ειδικές και γενικές γραμματείες δεν έχει εξαντληθεί ακόμα. Αυτό, λοιπόν, το μητρώο ουσιαστικά έχει παραγκωνιστεί, έχει απαξιωθεί στη συνείδηση των δημοσίων υπαλλήλων, που από μερικές δεκάδες χιλιάδες που ήταν οι δικαιούχοι που μπορούσαν να κάνουν αίτηση έκαναν, μέχρι σήμερα, μόνο εννιακόσιοι.

Δεν έχει ετοιμαστεί το ΑΣΕΠ με δική σας ευθύνη, για να μπορέσει να λειτουργήσει αυτό το μητρώο και, βεβαίως, δεν έχει γίνει καμμία επιλογή μέσα απ’ αυτή τη διαδικασία –και θα ήθελα μια απάντηση επ’ αυτού- έναν χρόνο μετά και όταν αυτό το συγκεκριμένο νομοθέτημα το διαφημίσατε προχθές στη συμπλήρωση των δυο ετών. Μέσα στα ζητήματα που λέτε ότι πετύχατε στη δημόσια διοίκηση αναφέρατε και το συγκεκριμένο νομοσχέδιο.

Έγινε πολύς λόγος, κυρία Υπουργέ, για τον αριθμό των μετακλητών, για τις παρατάσεις των συμβάσεων, για τις βουλευτικές τροπολογίες, οι οποίες με ρυθμό καταιγιστικό έρχονται στη Βουλή και δημιουργούν συνθήκες αναξιοκρατίας και αδιαφάνειας στις εργασιακές σχέσεις στο δημόσιο. Όμως, επειδή όλα αυτά έχουν ακουστεί πολλές φορές, εγώ στον λίγο χρόνο που έχω, αν και είναι πάρα πολλά τα ζητήματα, θα προσπαθήσω να είμαι πραγματικά συγκεκριμένος και θα ζητήσω, κυρία Υπουργέ, συγκεκριμένες απαντήσεις, τις οποίες δεν ζητά απλώς η Νέα Δημοκρατία, αλλά θεωρώ ότι τις ζητά κάθε λογικός πολίτης αυτής της χώρας, που μετά από επτά χρόνια κρίσης δεν θέλει να ακούει πια «αυτά που κάνατε εσείς παλιά και άλλοι παλιότερα και εμείς δικαιούμαστε να τα κάνουμε τώρα και τα κάνουμε με όποιον τρόπο τα κάνουμε». Ο κόσμος, ο Έλληνας φορολογούμενος που πληρώνει, θέλει να ξέρει ότι και αξιοκρατία υπάρχει και ιεράρχηση των προτεραιοτήτων του δημοσίου υπάρχει και αξιολόγηση υπάρχει.

Συγκεκριμένο πρώτο ζήτημα και παρακαλώ για την απάντησή σας. Tον Φεβρουάριο 2016 έρχεται μια τροπολογία στη Βουλή για τις «ΚΤΙΡΙΑΚΕΣ ΥΠΟΔΟΜΕΣ Α.Ε.», την οποία αποδέχεται ο Υπουργός κ. Βερναρδάκης και ο Υπουργός λέει ότι πρέπει να θεωρηθούν ως αορίστου χρόνου όσοι εργαζόμενοι του συγκεκριμένου φορέα ή μάλλον των παλαιότερων φορέων που συγχωνεύθηκαν στις «ΚΤΙΡΙΑΚΕΣ ΥΠΟΔΟΜΕΣ» έχουν κριθεί με τελεσίδικες αποφάσεις ότι καλύπτουν πάγιες και διαρκείς ανάγκες.

Ένσταση από τον ομιλούντα σε εκείνη τη συνεδρίαση: «Γιατί να μην περιμένουμε την απόφαση του Αρείου Πάγου;» Απάντηση δεν έλαβα από κανέναν. Γιατί, βέβαια, να λάβω απάντηση, όταν συνέβη το εξής; Μερικούς μήνες μετά βγαίνει η απόφαση του Αρείου Πάγου, η οποία πράγματι εκκρεμούσε. Σε αυτή την απόφαση του Αρείου Πάγου, η οποία εκκρεμούσε και την οποία θα καταθέσω στα Πρακτικά μαζί με άλλη μια απόφαση, έρχεται ο Άρειος Πάγος αμετακλήτως και κρίνει ότι οι συγκεκριμένοι εργαζόμενοι δεν μπορούν να επαναπροσληφθούν, καθώς δεν καλύπτουν πάγιες και διαρκείς ανάγκες και έρχεται σε αντίθεση με το 103 του Συντάγματος αυτή η επιλογή.

Σε ένα ευνομούμενο κράτος, ένας Υπουργός Δημόσιας Διοίκησης, που σέβεται τον νόμο, τον εαυτό του, το Κοινοβούλιο και τη δικαστική ανεξάρτητη εξουσία, θα προσπαθούσε να συμμορφωθεί σε αυτή την απόφαση των ανωτάτων δικαστηρίων. Εδώ συνέβη το εξής: Με καινούργια τροπολογία που ήρθε τον Δεκέμβριο, την οποία θα καταθέσω επίσης, την οποία αποδέχθηκε ο Υπουργός κ. Σπίρτζης, η Κυβέρνηση έρχεται και λέει «κατά παρέκκλιση κάθε γενικής και ειδικής διάταξης και κάθε απόφασης» –εγώ τουλάχιστον αυτό δεν το έχω ξαναδεί γραμμένο σε τροπολογία, εννοώντας προφανώς την απόφαση του Αρείου Πάγου- «επαναπροσλαμβάνουμε συγκεκριμένους συμβασιούχους με προκηρύξεις πριν από δέκα χρόνια». Αναφερόταν σε αυτούς και μάλιστα όχι σε αυτούς που κέρδισαν τελεσίδικα, οι οποίοι ήταν εβδομήντα τρεις, αλλά σε όλους όσους συμμετείχαν οι οποίοι είναι διακόσιοι δεκατρείς.

Πώς μπορεί να αποδεχθεί ένας Έλληνας πολίτης ότι έρχεστε χωρίς κανένα νομικό έρεισμα, χωρίς καμμιά ηθική αξία, κόντρα σε μια απόφαση του Αρείου Πάγου, όταν εσείς έχετε πει σε δηλώσεις σας ότι πρέπει να σεβόμαστε τις αποφάσεις των δικαστηρίων -και συμφωνούμε απολύτως σε αυτή τη λογική όλοι εδώ μέσα και πρώτη από όλους η Νέα Δημοκρατία- κόντρα σε αυτή την απόφαση του Αρείου Πάγου, την οποία απόφαση και καταθέτω στα Πρακτικά της Βουλής και θεωρείτε ότι είναι αορίστου χρόνου οι συγκεκριμένοι εργαζόμενοι; Μετά απ’ αυτό το στοιχείο, μετά απ’ αυτό το δεδομένο, ποιο ίχνος αξιοπιστίας μπορεί να απομείνει, έτσι ώστε να μιλήσουμε στους Έλληνες πολίτες και να τους πούμε για την αξιοκρατία στο δημόσιο;

(Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιμένω συγκεκριμένες απαντήσεις, γιατί οι ευθύνες εδώ πλέον δεν είναι μόνο πολιτικές, κυρία Υπουργέ. Δεν είναι μόνο πολιτικές!

Έρχομαι σε ένα δεύτερο θέμα σε σχέση με τον αριθμό των μετακλητών. Ακούστηκαν και εκεί διάφορα. Εγώ θα πω κάτι συγκεκριμένο σήμερα, για να καταλάβει ο κόσμος τι γίνεται με τους μετακλητούς υπαλλήλους.

Πράξη Υπουργικού Συμβουλίου, 24-8-2016, για τον Αναπληρωτή Υπουργό κ. Χουλιαράκη. Για την κάλυψη εξαιρετικών υπηρεσιακών αναγκών έχουμε αύξηση των ενιαίων θέσεων ειδικών συμβούλων κατά τρεις.

Στις 6-9-2016, για την κάλυψη εξαιρετικών υπηρεσιακών αναγκών έχουμε αύξηση των ενιαίων θέσεων ειδικών συμβούλων για το πολιτικό γραφείο –και το προηγούμενο για το πολιτικό γραφείο ήταν- της κ. Κουντουρά κατά τρεις.

Στις 23-1-2017, αύξηση των ενιαίων θέσεων ειδικών συμβούλων και ειδικών συνεργατών για το πολιτικό γραφείο του κ. Παππά κατά πέντε. Και βεβαίως του κ. Μουζάλα, επίσης, κατά πέντε και του κ. Πολάκη κατά πέντε. Αυτοί όλοι μαζί είναι είκοσι ένας υπάλληλοι και η μισθοδοσία τους -η επιβάρυνση του προϋπολογισμού- σύμφωνα με το ΦΕΚ, το οποίο έχω μπροστά μου και θα το καταθέσω, επίσης, στη Βουλή, είναι 939.000 τον χρόνο.

Ποια ήταν η εξαιρετικά επείγουσα ανάγκη σε υφιστάμενους υπουργούς –οι τέσσερις από αυτούς λειτουργούσαν, ένα είναι το Υπουργείο το καινούργιο που έγινε- και έχουμε αύξηση των ειδικών θέσεων των συνεργατών του πολιτικού γραφείου, μάλιστα. Εννιακόσιες τριάντα εννέα χιλιάδες. Μόνο αυτά μπόρεσα να βρω, σε μία μικρή έρευνα που έχω κάνει. Δεν ξέρω ποιο είναι το σύνολο των επιβαρύνσεων από αυτές σας τις επιλογές.

Νομίζω ότι στη συνείδηση του κόσμου πλέον, ότι χρησιμοποιείτε το δημόσιο ως ένα δικό σας κομματικό φέουδο, έχει γίνει απόλυτα σαφές ότι αυτό πράγματι επιχειρείτε. Αυτό που θέλω, όμως, σήμερα να καταλάβετε και να συνειδητοποιήσετε είναι ότι, πρώτον, δεν έχετε να κερδίσετε τίποτα από αυτό, γιατί ο μεγάλος αριθμός των Ελλήνων πολιτών θέλει μετά από επτά χρόνια κρίση να αισθάνεται ότι τα λεφτά που πληρώνει ο Έλληνας φορολογούμενος από το υστέρημά του σε αυτές τις δύσκολες συνθήκες, είναι χρήματα τα οποία πηγαίνουν σε υπαλλήλους, οι οποίοι έχουν αξιολογηθεί, οι οποίοι έχουν επιτύχει με βάση τις διαδικασίες που προβλέπει το ΑΣΕΠ. Υπάρχει μια διαφανής διαδικασία στη διαχείριση όλων των κονδυλίων και μπορεί ο καλύτερος να παίρνει την όποια θέση, η οποία προκηρύσσεται, όταν αυτή προκηρύσσεται. Δεν μπορεί να ανεχθεί άλλο ο ελληνικός λαός, δεν μπορεί να ανεχθεί άλλο το πολιτικό προσωπικό –θεωρώ εγώ- πρακτικές, οι οποίες ξεπερνούν κάθε προηγούμενη, γιατί δεν είναι απλώς πρακτικές οι οποίες έρχονται κόντρα σε παράβαση απλών διατάξεων του νόμου, έρχονται κόντρα σε παράβαση με το ίδιο το Σύνταγμα, με τους όποιους ηθικούς κανόνες και τελευταία, όπως σας προανέφερα, και με τις ίδιες τις αποφάσεις των ανωτάτων δικαστηρίων.

Πρέπει να αποφασίσουμε εδώ, κυρία Υπουργέ, ποιες είναι οι εργασιακές μορφές με το δημόσιο, με ποιον τρόπο διασφαλίζεται ότι με αυτές τις εργασιακές μορφές ωφελούνται αυτοί που πρέπει να ωφεληθούν κάθε φορά και επίσης, πρέπει να γίνει σαφές σε όλους, ότι δεν μπορεί να καλείται ένας λαός να πληρώνει αυτή τη στιγμή την επιθυμία αυτής της Κυβέρνησης να ελέγξει με κάθε τρόπο τους δημοσίους υπαλλήλους. Οι δημόσιοι υπάλληλοι αντιλαμβάνονται και αυτοί αυτό που αντιλαμβάνεται πλέον όλος ο λαός: Ότι μόνο μία κυβέρνηση που θα βοηθήσει στην ανάταξη της οικονομίας είναι μια κυβέρνηση η οποία θα διασφαλίσει και τους μισθούς τους και τις θέσεις τους, γιατί με τον κόφτη τον οποίο έχετε ψηφίσει εσείς, και οι μισθοί των δημοσίων υπαλλήλων είναι υπό αίρεση. Άρα γίνεται κατανοητό σε όλους ότι μόνο μία κυβέρνηση που μπορεί να προχωρήσει μπροστά την ελληνική οικονομία, είναι αυτή που θα διασφαλίσει και τα δικά του συμφέροντα. Μια τέτοια κυβέρνηση είναι σαφέστατο ότι μπορεί να είναι μόνο η Νέα Δημοκρατία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Γεωργαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γεωργαντά.

Τον λόγο έχει ο δεύτερος επερωτών από τη Νέα Δημοκρατία, ο κ. Μαυρουδής Βορίδης.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι μπορούμε να συμφωνήσουμε και με μία σχετική άνεση ότι η διαδικασία των προσλήψεων στο δημόσιο πρέπει να γίνεται με τρόπο ορθολογικό, πρέπει να γίνεται με τρόπο διαφανή και πρέπει να γίνεται με τρόπο που να καλύπτει πραγματικές ανάγκες. Αν συμφωνούμε σε αυτό, νομίζω ότι μπορούμε γρήγορα να προχωρήσουμε και στο επόμενο. Η σωστή διαδικασία γι’ αυτές τις προσλήψεις είναι να γίνεται από ένα όργανο, μια ανεξάρτητη αρχή, η οποία νομίζω σε αυτό έχει κερδίσει την εμπιστοσύνη του συνόλου της κοινωνίας αλλά και των πολιτικών δυνάμεων.

Φαντάζομαι ότι και σε αυτό δεν υπάρχει διαφωνία. Δεν ξέρω κιόλας, δεν είμαι βέβαιος, αλλά εγώ θα ήθελα να ακούσω γι’ αυτό, και μιλάμε για το ΑΣΕΠ.

Αν, λοιπόν, συμφωνούμε σε αυτά, τότε, κυρία Υπουργέ, πρέπει να αρχίσετε να δίνετε εξηγήσεις, γιατί νομοθετικά έχετε κάνει το εξής: Στους δήμους, όπως ξέρετε, υπάρχει πράγματι για την κάλυψη εποχικών αναγκών η δυνατότητα προσλήψεων με τρίμηνα, με πεντάμηνα, με οκτάμηνα, δηλαδή με συμβάσεις ορισμένου χρόνου, για να καλυφθούν συγκεκριμένες ανάγκες και με περιορισμούς, πολλούς περιορισμούς μάλιστα η συγκεκριμένη διαδικασία.

Έχετε κάνει ήδη τα εξής πράγματα: Δυο φορές έχετε παρατείνει νομοθετικά τις συμβάσεις σε αυτούς τους δήμους. Αυτές τις συγκεκριμένες συμβάσεις.

Έχω ένα απλό ερώτημα το οποίο θα ήθελα να καταλάβουμε. Υπάρχουν πάγιες και διαρκείς ανάγκες σε αυτούς τους δήμους; Αν είναι πάγιες και διαρκείς οι ανάγκες αυτές, γιατί το οκτάμηνο κατέληξε να είναι δυο χρόνια και οκτώ μήνες, τότε γιατί δεν έχει ακολουθηθεί διαφανής διαδικασία προσλήψεων μέσω ΑΣΕΠ; Υπήρχε άνεση χρόνου γι’ αυτό.

Δεύτερον, δεν χρειαζόταν να είναι καν καινούργια διαδικασία προσλήψεων. Διότι υπάρχουν ήδη διαγωνισμοί και συμπολίτες μας που περιμένουν από το ΑΣΕΠ να προχωρήσουν στη διαδικασία αυτή. Γιατί παρατείνετε –δύο φορές το έχετε κάνει- αυτές τις προσλήψεις;

Έρχομαι, όμως, σε αυτό το οποίο αρχίζει και γίνεται εξαιρετικά επικίνδυνο και κακό. Βγάλατε, λοιπόν, νομοθεσία με την οποία παρατείνατε την πρώτη φορά, κυρίες και κύριοι συνάδελφοι, αυτές τις συμβάσεις. Θα σας διαβάσω τώρα κάτι. Επιστρέφεται αθεώρητο ένα χρηματικό ένταλμα πληρωμής ενός δήμου. Δεν έχει σημασία ούτε το συγκεκριμένο ένταλμα ούτε ο συγκεκριμένος δήμος, αλλά σας λέω ότι αυτό είναι Ελεγκτικό Συνέδριο, υπηρεσία επιτρόπου. Ζητά, λοιπόν, ο δήμαρχος από τον επίτροπο να πληρώσει ποσό σε ανθρώπους που παρατάθηκαν οι συμβάσεις τους με αυτόν τον τρόπο και έρχεται ο επίτροπος, δηλαδή το Ελεγκτικό Συνέδριο, και λέει το εξής:

«Δεν είναι σύννομη η σύναψη αυτών των συμβάσεων, γιατί οι ανάγκες που διατηρούνται και επαναλαμβάνονται για χρονικό διάστημα μεγαλύτερο των οκτώ μηνών αποβάλλουν τον χαρακτήρα τους ως περιοδικών, εποχικών ή προσκαίρων, αποτελούν πάγιες και διαρκείς ανάγκες και δύνανται υπό το καθεστώς του άρθρου 103 του Συντάγματος να καλύπτονται μόνον με την πρόσληψη προσωπικού, είτε τακτικού είτε με συμβάσεις εργασίας ιδιωτικού δικαίου αορίστου χρόνου».

Απορρίπτει, κυρίες και κύριοι συνάδελφοι, που σημαίνει ότι η καταβολή είναι μη νόμιμη. Προσέξτε τώρα. Πότε έχει εκδοθεί αυτό; Αυτό είναι ήδη από τα τέλη Δεκεμβρίου 2016. Και έρχεστε εσείς, ενώ γνωρίζετε τις συγκεκριμένες, και παρατείνετε και για το 2017. Έρχονται οι δήμαρχοι και λένε: «Εμείς με βάση τη νομοθεσία είμαστε υποχρεωμένοι να παρατείνουμε, γιατί, αν δεν παρατείνουμε, κάνουμε παράβαση καθήκοντος». Και έρχονται οι επίτροποι και τους λένε: «Εσείς παρατείνετε, αλλά είναι μη σύννομη η πρακτική, γιατί αντίκειται στο άρθρο 103 του Συντάγματος». Μπορείτε να μας δώσετε μια εξήγηση;

Επειδή ακούω ότι κάτι σκέφτεστε για κάτι συγγνωστές νομικές πλάνες, να ενημερώσω τι είναι η συγγνωστή νομική πλάνη, κυρίες και κύριοι συνάδελφοι.

(Στο σημείο αυτό κτυπάει προειδοποιητικά το κουδούνι λήξης της ομιλίας του κυρίου Βουλευτή)

Τριάντα δευτερόλεπτα θα ήθελα, κύριε Πρόεδρε.

Συγγνωστή νομική πλάνη, κυρίες και κύριοι συνάδελφοι, έχουμε, όταν κάποιος που δεν γνωρίζει νομικά και δεν γνωρίζει την ερμηνεία και την εφαρμογή μιας διάταξης πήγε στον δικηγόρο του, πήρε μια γνωμοδότηση, πήγε στον καθηγητή πανεπιστημίου, πήρε μια γνωμοδότηση, του είπαν «έτσι ερμηνεύεται αυτή η διάταξη κι αυτό να πράξεις». Και βρίσκεται σε συγγνωστή νομική πλάνη κάποιος που έκανε ό,τι μπορούσε για να κατανοήσει το περιεχόμενο μιας δυσερμήνευτης νομικής διατάξεως και δεν το κατάφερε. Όταν έχετε αποφάσεις των επιτρόπων, δηλαδή δικαστών, δηλαδή του Ελεγκτικού Συνεδρίου που σας λέει ότι αυτό δεν είναι νόμιμο, ποια είναι η συγγνωστή νομική πλάνη;

Σκέφτεστε δε να το καλύψετε, δεύτερη λύση, με νομοθεσία, η οποία νομοθεσία θα είναι ομοίως αντισυνταγματική, ακριβώς γιατί πάει να θεραπεύσει τη βασική αυτή αντισυνταγματικότητα. Δηλαδή, παράβαση στην παράβαση. Αντισυνταγματικότητα στην αντισυνταγματικότητα.

Η ερώτησή μου είναι: Γιατί το κάνετε αυτό; Γιατί δεν προχωράτε σε κανονικές προσλήψεις; Και κυρίως γιατί θίγετε το δικαίωμα των Ελλήνων πολιτών οι οποίοι περιμένουν, σε τελευταία ανάλυση, εφόσον υπάρχουν πραγματικές ανάγκες, να προσληφθούν μέσα από το ΑΣΕΠ, να προσληφθούν μέσα από μια καθαρή και διάφανη διαδικασία.

Το έχουμε καταλάβει. Είστε σε αποδρομή. Κάθε νομοσχέδιο πρέπει να μας φέρνει χίλιους, δύο χιλιάδες, για να παριστάνουμε ότι φτιάχνουμε ένα μπετοναρισμένο ακροατήριο. Όμως, να ξέρετε ότι με τεράστιο πολιτικό κόστος αναλαμβάνετε αυτού του τύπου τη ρουσφετολογική πρακτική.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βορίδη.

Συνεχίζουμε με τον κ. Νικόλαο Παναγιωτόπουλο, ο οποίος είναι ο τρίτος επερωτών Βουλευτής.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, ήλθατε πριν από δύο χρόνια, για να τα φτιάξετε όλα, και κάθε μέρα που περνάει εδραιώνεται η πεποίθηση σε όλο και μεγαλύτερο κομμάτι του ελληνικού λαού ότι είστε εδώ για να τα διαλύσετε όλα.

Τα δύο χρόνια της διακυβέρνησής σας αντιμετωπίζονται από τον ελληνικό λαό όχι ως χαρμόσυνα γενέθλια, αλλά ως θλιβερό μνημόσυνο, μνημόσυνο της οικονομίας που στο τέλος του 2014 διέκρινε κάποιο φως στο σκοτάδι, αλλά τώρα πορεύεται εντελώς στο σκοτάδι των capital controls, του διαλυμένου τραπεζικού συστήματος, της διαλυμένης επιχειρηματικότητας όλων αυτών, της υπερφορολόγησης, βέβαια, αλλά θλιβερό μνημόσυνο και στην οικονομία, το ασφαλιστικό σύστημα, την παιδεία και τη δημόσια διοίκηση.

Κάποτε κάνατε λόγο για ανάγκη βαθιάς αλλαγής των διαδικασιών της δημόσιας διοίκησης, ώστε να στηριχθεί, λέει, η ανταγωνιστικότητα της ελληνικής οικονομίας. Εδώ γέλωτας! Στην πράξη, αυτό που κάνετε είναι να υπερφορολογήσετε τον ιδιωτικό τομέα, για να χρηματοδοτήσετε τη διόγκωση του δημοσίου, γιατί αυτή είναι βασική ιδεολογικοπολιτική σας επιλογή και δεν χρειάζεται να πω τίποτε άλλο επ’ αυτού και ας λέει ο Υπουργός Ανάπτυξης ότι η ανταγωνιστικότητα των επιχειρήσεων δεν έχει τίποτα να κάνει με την υπερφορολόγηση. Κατά τα άλλα αμερικανοτραφείς! Μας απογοήτευσε.

Οι μισθολογικές δαπάνες της κεντρικής διοίκησης κατά το πρώτο εννιάμηνο του 2016 αυξήθηκαν, σύμφωνα με στοιχεία του Γενικού Λογιστηρίου του Κράτους, κατά 144 εκατομμύρια και περιμένουμε να δούμε στο τέλος της χρονιάς πόσο θα είναι το συνολικό ποσό. Έπεται συνέχεια και σίγουρα η αύξηση θα είναι μεγαλύτερη. Θα πληρώσουν οι φορολογούμενοι.

Είχατε συμφωνήσει με τους δανειστές να αποκομματικοποιήσετε τη δημόσια διοίκηση. Και εδώ γελάνε δυνατά! Ήταν η περίοδος της αυταπάτης. Η απάτη δεν είχε αποκαλυφθεί ακόμα και δεν την είχαν καταλάβει και οι δανειστές, εκτός από τον ελληνικό λαό.

Μα, για ποια αποκομματικοποίηση μιλάτε; Εσείς επιχειρείτε απροκάλυπτα δύο πράγματα, που, βέβαια, είναι αλληλένδετα μεταξύ τους: τη διόγκωση του δημόσιου τομέα και την άλωση του δημόσιου τομέα.

Δημιουργείτε έναν στρατό διορισμένων κομματικών φίλων και στέλνετε τον λογαριασμό στον Έλληνα φορολογούμενο. Δημιουργείτε νέες δομές, παρατείνετε συμβάσεις συμβασιούχων, αναπληρωτές, γενικοί γραμματείς, σύμβουλοι, παρατρεχάμενοι, μετακλητοί. Εξ όσων γνωρίζω, η τελευταία νέα δομή, που προτίθεσθε να δημιουργήσετε, πριν από την ψήφιση του σχετικού νόμου, που θα τα εξηγεί όλα αυτά, είναι τα ΚΕΠ, λέει, για τα κόκκινα δάνεια. Υποθέτω ότι θα διορίσετε κάποιους φίλους σας στα ΚΕΠ για τα κόκκινα δάνεια και επειδή δεν έχει ακόμη ψηφιστεί ο νόμος για τα κόκκινα δάνεια, ο κάθε δανειολήπτης, που θα πηγαίνει εκεί ζητώντας εξηγήσεις, αναρωτιέμαι τι είδους απαντήσεις θα παίρνει. Περιμένετε να ψηφίσουμε τον νόμο; Ίσως μερικοί να του συστήσουν και να μην πληρώσει, αν και αυτά, αυτές οι μέρες και αυτές οι συμπεριφορές, πέρασαν.

Και τα κάνατε όλα αυτά χρησιμοποιώντας ένα σωρό τεχνάσματα και μεθοδεύσεις, που όχι μόνο καταστρατηγούν κάθε έννοια χρηστής διοίκησης, λογοδοσίας και διαφανούς διαδικασίας, αλλά παραβιάζουν ευθέως και διατάξεις του Συντάγματος, με την τήρηση του οποίου κάποιες φορές μου δίνετε την εντύπωση ότι δεν αισθάνεστε και τόσο καλά. Βέβαια, αναφέρομαι στο ζήτημα της μετατροπής εργασιακών σχέσεων ιδιωτικού δικαίου ορισμένου χρόνου και έργου εργαζόμενων με το δημόσιο σε συμβάσεις αορίστου χρόνου. Η μετατροπή αυτή, ως γνωστόν, αντίκειται στο άρθρο 103 παράγραφος 8 του Συντάγματος, αλλά και σε διατάξεις ειδικού νόμου. Ο αρμόδιος Υπουργός ζητάει διευθέτηση κατά παρέκκλιση –άκουσον, άκουσον!- κάθε γενικής και ειδικής διάταξης, καθιστώντας στην ουσία την προτροπή για παραβίαση του Συντάγματος και άλλων σχετικών νόμων, κυβερνητική εντολή –παρακαλώ!- κατά παρέκκλιση κάθε ειδικής και γενικής διάταξης. Καταργήστε τους κανόνες. Εγώ είμαι εδώ.

Στα τεχνάσματά σας εμπλέκετε και τη δικαιοσύνη. Παρεμβαίνετε και κάνετε συστάσεις στην ηγεσία του Ελεγκτικού Συνεδρίου, ωσάν να είναι αυτό το ανώτατο δικαστήριο της χώρας, ένα από τα τρία, κάποια δημόσια υπηρεσία που περιμένει οδηγίες από τον αρμόδιο Υπουργό, προκειμένου, βέβαια, να εγκρίνει κονδύλια για τη μισθοδοσία συμβασιούχων.

Κατασκευάζετε νομικά εκτρώματα, όπως αυτό της συγγνωστής νομικής πλάνης, για την οποία έκανε λόγο ο προλαλήσας και την ανέλυσε πολύ καλά, αλλά συγγνωστή νομική πλάνη, παρακαλώ, για το μέλλον, όταν υποτίθεται ότι θα έχουμε λάβει εξηγήσεις και θα κατανοούμε ποιο ήταν το λάθος μας, ώστε να πλανηθούμε. Πάλι πλάνη στο πρόγραμμα! Υποδεικνύετε στο Ελεγκτικό Συνέδριο συγκεκριμένο νομικό χαρακτηρισμό από τώρα σε υποθέσεις που θα προκύψουν στο μέλλον. Αν είναι δυνατόν, δηλαδή! Θα ξεχάσουμε και αυτά που ξέρουμε.

Καταφεύγετε και σε άλλες πονηριές, αφού ο σκοπός αγιάζει τα μέσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο την ανοχή σας, κύριε Πρόεδρε. Δεν προτίθεμαι να δευτερολογήσω. Καλύτερα να τα πω όλα τώρα, που έχω τον ειρμό της σκέψης.

Συγκεκριμένα στο ζήτημα της μετατροπής των συμβασιούχων ορισμένου χρόνου, πάλι ιδιωτικού δικαίου, σε συμβασιούχους αορίστου χρόνου επινοήσατε δύο νέους τύπους δικαστικών αποφάσεων:

Πρώτον, την αμετάκλητη πρωτόδικη απόφαση, όπου με τροπολογία Βουλευτών «κατά παρέκκλιση… κ.λπ.» θεωρήθηκαν οι συμβάσεις ως αορίστου χρόνου, παρ’ότι είχαν εξοπλιστεί με πρωτόδικες και μόνον αποφάσεις. Ως γνωστόν, ο νόμος για τη μετατροπή αυτών των συμβάσεων απαιτεί εκδοθείσα αμετάκλητη απόφαση, αλλά αυτά είναι ψιλά γράμματα για την ηγεσία του Υπουργείου και τους νομομαθείς, προφανώς, του Υπουργείου.

Ο δεύτερος νέος τύπος απόφασης είναι η αμετάκλητη απόφαση, κατόπιν παραλήψεως των κατά το νόμο προβλεπόμενων και επιβεβλημένων ενεργειών του δημοσίου. Εδώ, ο αρμόδιος φορέας του δημοσίου με εντολή της διοίκησης παραιτείται από τα ένδικα μέσα, η υπόθεση δεν οδηγείται στην ανώτερη βαθμίδα δικαιοδοσίας, δηλαδή στο ανώτερο δικαστήριο, για να κρίνει οριστικά και αμετάκλητα σε μια νέα δίκη και τελικά προκύπτει η μετατροπή της σύμβασης αορίστου χρόνου, χωρίς να κριθεί από το ανώτερο ή ανώτατο δικαστήριο –πολύ όμορφα και πολύ ωραία.

Οι πρακτικές αυτές καταδεικνύουν αφ’ ενός κυνική σκοπιμότητα και αφ’ ετέρου μια βαθιά περιφρόνηση προς κάθε έννοια διαφανούς και χρηστής διοίκησης. Έτσι κατάλαβαν την άσκηση της εξουσίας.

Και αν, όπως μαθαίνω, καταφέρατε να τακτοποιήσετε τον λογαριασμό προς τους Οργανισμούς Τοπικής Αυτοδιοίκησης, φέρνοντας σύντομα προς ψήφιση σχετική τροπολογία για την κάλυψη των μισθολογικών δαπανών από τις μονιμοποιήσεις συμβασιούχων, επειδή κάποιοι δήμοι αγωνιούν, αφού δεν ξέρουν πώς θα καλυφθούν και θα πληρώσουν αυτούς που εσείς προτίθεστε να διορίσετε, υπάρχει και ο άλλος λογαριασμός που θα κληθεί να πληρώσει ο απλός φορολογούμενος πολίτης.

Αυτός θα έρθει είτε με τη μορφή αυξημένων δημοτικών τελών, που αναπόφευκτα κάποιοι δήμαρχοι θα αναγκαστούν να θεσπίσουν είτε με τη μορφή άλλων φόρων, που ήδη καλείται ο πολίτης να πληρώσει ή ενδεχομένως θα κληθεί να πληρώσει στο μέλλον. Γιατί για εσάς η διοικητική μεταρρύθμιση δεν είναι τίποτα άλλο παρά να βάλετε τους φίλους σας στο δημόσιο και να στείλετε τον λογαριασμό στους πολίτες.

Κυρίες και κύριοι συνάδελφοι –κλείνω– η Νέα Δημοκρατία και συγκεκριμένα ο Κυριάκος Μητσοτάκης, προσωπικά, εργάστηκε σκληρά για μια πραγματική μεταρρύθμιση, αποσκοπώντας στην εύρυθμη λειτουργία της δημόσιας διοίκησης. Πήρε δύσκολες αποφάσεις, ανέλαβε κόστος –χωρίς ανάληψη κόστους, να το ξέρετε, δεν νοείται προσπάθεια μεταρρύθμισης στη δημόσια διοίκηση– ψήφισε άρτιους νόμους για αντικειμενικά συστήματα κρίσης και αξιολόγησης.

Ενδεικτικά αναφέρω: Αρχές ανοικτής διακυβέρνησης, έλεγχος γνησιότητας δικαιολογητικών που χρησιμοποιήθηκαν για την πρόσληψη υπαλλήλων στο δημόσιο, σύστημα επιλογής προϊσταμένων δημοσίου βάσει ουσιαστικών προσόντων, αυστηροποίηση πειθαρχικού δικαίου δημοσίων υπαλλήλων και άλλα.

Ξέρετε, δεν έχουμε καμμία πρόθεση να σας παρακολουθούμε να κομματικοποιείτε τη δημόσια διοίκηση, κατά παρέκκλιση κάθε γενικής ή ειδικής διάταξης, ενώ είχατε αναλάβει να την αποκομματικοποιήσετε και μάλιστα εγγράφως. Αυταπατάστε, αν νομίζετε ότι η Νέα Δημοκρατία θα σας παρακολουθήσει σε αυτό σας το έργο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Άννα - Μισέλ Ασημακοπούλου.

**ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.Αν έχετε την καλοσύνη, θα ήθελα και εγώ να πάρω τη δευτερολογία μου.

Κύριε Πρόεδρε, κυρία Υπουργέ, κυρίες και κύριοι συνάδελφοι, οι συνάδελφοι νομίζω ότι ανέπτυξαν επαρκώς τις αδιαφανείς και αναξιοκρατικές προσλήψεις που κάνετε συστηματικά στο δημόσιο, που –ευγενικά θα το πω– αγγίζουν, αν θέλετε, τα όρια της πρόκλησης και συνεπιφέρουν και ευθύνες, οι οποίες νομίζω ότι είναι προφανές πως σε κάποιες περιπτώσεις ξεπερνούν τα στενά όρια του πολιτικού.

Εγώ, λοιπόν, δεν θα δώσω συγκεκριμένα παραδείγματα, καθότι έχω καλυφθεί. Εγώ θα εξετάσω τα κίνητρά σας, δηλαδή, γιατί το κάνετε αυτό το πράγμα, γιατί τόσο λυσσαλέα και τόσο ξεδιάντροπα διογκώνετε συστηματικά το δημόσιο, βάζοντας τους δικούς σας.

Η απάντηση θα μπορούσε να είναι εντελώς απλή. Βολεύετε τους δικούς σας -δεν το συζητάω-, παιδιά, ανίψια, ξαδέλφια, συντρόφους, στην Κυβέρνηση, στο στενό δημόσιο τομέα, στον ευρύτερο δημόσιο τομέα. Φανταστείτε να τα κάναμε εμείς αυτά.

Το μόνο σας κριτήριο είναι…

**ΦΩΤΕΙΝΗ ΒΑΚΗ:** Ποτέ δεν τα κάνατε!

(Θόρυβος από την πτέρυγα του ΣΥΡΙΖΑ)

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Κύριε Πρόεδρε, σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχάστε.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Βλέπω ότι θα ενοχληθούν πολύ περισσότερο οι συνάδελφοι, οπότε άμα αρχίσουμε από τώρα, δεν θα τελειώσουμε ποτέ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κυρία Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Το κριτήριο δεν είναι προφανώς η αξιοκρατία, είναι η «αριστεροσύνη» ή κάτι τέτοιο. Αυτό κάνετε. Εντάξει. Ίσως είναι η σειρά σας, οπότε το κράτος είναι λάφυρο. Με αυτή τη λογική φτιάχνετε κομματικό στρατό για να έχετε ανθρώπους μεθαύριο να σας ξαναψηφίσουν.

Αυτά ισχύουν ενδεχομένως, αλλά εγώ ειλικρινά νομίζω ότι τα κίνητρά σας είναι λίγο βαθύτερα. Εγώ πραγματικά πιστεύω και βλέπω να εξελίσσεται μπροστά μας ένα σχέδιο, το οποίο ονομάζω «σχέδιο άλωσης». Ξεκινήσατε αλώνοντας. Αλώσατε αρχές, αλώσατε αξίες, αλώσατε συνειδήσεις ανθρώπων. Ανακόψατε μία πορεία εξόδου από την κρίση. Κι επειδή θέλατε οπωσδήποτε να έρθετε πάση θυσία στην εξουσία, πετάξατε τις θυσίες του ελληνικού λαού στα σκουπίδια. Δεν ενδιαφερθήκατε για τίποτα. Και με το λαϊκισμό σας και με τα πρωτοφανή σας ψέματα πατήσατε πάνω στην απελπισία του ελληνικού λαού και υφαρπάξατε την ψήφο του. Έτσι, λοιπόν, ήρθατε στην εξουσία.

Και τώρα εκτελείτε το σχέδιο άλωσης, άλωσης του κράτους. Αυτό συζητάμε σήμερα. Βάζετε τους δικούς σας στο στενό δημόσιο τομέα. Δεν σας ενδιαφέρει πώς. Κάνετε προϊσταμένους στις διαχειριστικές αρχές με το «ουδέν μονιμότερο του προσωρινού». Δεν σας ενδιαφέρει η επετηρίδα. Δεν σας ενδιαφέρει η αξιοκρατία. Δεν σας ενδιαφέρει τίποτα και προχωράτε όχι μόνο στο στενό δημόσιο τομέα και στον ευρύτερο δημόσιο τομέα, αλλά και στις ανεξάρτητες αρχές.

Θυμίζω εδώ ότι ξεκινήσατε με την Επιτροπή Ανταγωνισμού, όπου παύσατε κάποιον φωτογραφικά επειδή ήτο σύζυγος Βουλευτού της Νέας Δημοκρατίας. Συνεχίσατε ξηλώνοντας διάφορα συμβούλια με προφάσεις επειδή δεν σας εξυπηρετούσαν.

Και βεβαίως φτάσαμε στο δεύτερο κομμάτι του σχεδίου άλωσης, της άλωσης των μέσων ενημέρωσης με το γνωστό ΕΣΡ. Ο γνωστός και επίδοξος καναλάρχης Υπουργός, ο κ. Παππάς, ο οποίος αποφάσισε με ένα νόμο να υφαρπάξει αυτά τα οποία το Σύνταγμα έλεγε ότι πρέπει να κάνει το ΕΣΡ, αποφάσισε ότι πρέπει να κάνει τον αριθμό αδειών και οδηγήθηκε σε ένα βατερλό πολιτικό, σε ένα πολιτικό στραπάτσο, το οποίο είχε σαν αποτέλεσμα να απομακρυνθεί από το Μαξίμου, να πάει να αναλάβει το Υπουργείο Ψηφιακής Πολιτικής. Ανάθεμα αν κάνει τίποτα για την ψηφιακή πολιτική.

Και τώρα συνεχίζεται το σχέδιο άλωσης των μέσων ενημέρωσης. Αφού ο διαγωνισμός κατέπεσε και ποτέ δεν απαντάει ο κ. Παππάς, τι κόστισε αυτός ο διαγωνισμός, τα χρήματα επιστρέφονται στους καναλάρχες και αρχίζουμε πάλι από την αρχή. Και το σχέδιο άλωσης των μέσων ενημέρωσης συνεχίζεται με νόμους, τους οποίους θα δούμε και οι οποίοι θα προσπαθήσουν να ελέγξουν την ιντερνετική ενημέρωση, θα προσπαθήσουν να ελέγξουν το πώς διανέμεται η διαφήμιση.

Βεβαίως με τον ΔΟΛ βάλαμε τον κ. Μουλόπουλο με πολιτικά κριτήρια. Αυτό είναι το δεύτερο κομμάτι άλωσης, άλωσης του κράτους και άλωσης των μέσων ενημέρωσης. Ελέγχουμε το κράτος, ελέγχουμε και την επικοινωνία. Κι έτσι μπορούμε να λέμε ότι θέλουμε.

Αυτός ο αδίσταχτος και καθεστωτικός τρόπος με τον οποίο εκτελείται αυτό το σχέδιο άλωσης, έχει μόνο έναν στόχο, γιατί μόνο ένα κίνητρο έχετε τελικά και το κίνητρο είναι να μείνετε στις καρέκλες σας. Αυτό είναι το κίνητρο. Δεν σας νοιάζει τίποτα. Δεν σας νοιάζει αν υπάρχουν παράπλευρες απώλειες, αν είναι παράπλευρη απώλεια ο ιδιωτικός τομέας, η επιχειρηματικότητα, η οποία αργοπεθαίνει εξαιτίας της υπερφορολόγησης, τα αδύναμα κοινωνικά στρώματα τα οποία την πληρώνουν λόγω της υπερφορολόγησης και των οριζόντιων φόρων. Δεν σας ενδιαφέρει καν αν υπάρχουν παράπλευρες απώλειες, όπως τρεις νεκροί -είχαμε τρίτο νεκρό- στον καταυλισμό της Μόριας, ενώ έχει πάρει ο κ. Μουζάλας 400.000.000 ευρώ για να φροντίσει τους πρόσφυγες. Τίποτε από όλα αυτά δεν σας ενδιαφέρει.

Τώρα, όμως, για να κρατήσετε τις καρέκλες σας, έχετε άλλο ένα σκληρό πράγμα να κάνετε. Τώρα μετά το στραπάτσο του Eurogroup βλέπουμε ξανά το ίδιο έργο. Πού είναι ο κ. Βαρουφάκης;

**ΜΑΡΙΑ ΘΕΛΕΡΙΤΗ:** Γράφει βιβλίο.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Τώρα έχουμε τον κ. Τσακαλώτο. Το ίδιο έργο!

Έχετε λάθος στρατηγική και λάθος επιλογές! Είναι «μπετόν αρμέ» όλοι απέναντί μας. Είναι όλα λάθος. Και, βέβαια, τι έρχεται σαν αποτέλεσμα; Ο λογαριασμός!

Άκουγα χθες τον κ. Δραγασάκη στην τηλεόραση και δεν τον πίστευα. Ειλικρινά αυτό θα πείτε στον κόσμο; Είπε: «Εμείς δεν θα φέρουμε νέα μέτρα. Υπάρχει ο κόφτης. Ο κόφτης δεν μας πειράζει!». Όμως ο κόφτης θα έχει μια λίστα με συγκεκριμένα μέτρα για το τι θα κόβεται, δηλαδή συντάξεις κ.λπ..

Λέτε ότι δεν πειράζει που θα γίνουν όλα αυτά, γιατί θα πάνε όλα καλά. Λέτε ναι σε όλα για την καρέκλα! Αυτός είναι ο στόχος μας. Και αυτό που μου αρέσει πιο πολύ από όλα, είναι ότι αφού τα κάνετε μαντάρα, αφού έρχεται το τρίτο μνημόνιο plus, τέταρτο μνημόνιο, οι θεσμοί, η τρόικα ή όπως θέλετε πείτε το, έχετε το θράσος να ρωτάτε εμάς τι θα κάναμε στη θέση σας! Έχετε και θράσος.

Ένας είναι ο δικός σας στόχος. Η καρέκλα. Τίποτε άλλο. Μην κοιτάτε εμάς, όμως, γιατί εμείς βάλαμε πλάτη μια φορά. Δεν πρόκειται να ξανασυμβεί αυτό. Εμείς και θα αντισταθούμε σθεναρά στο σχέδιο άλωσης του κράτους, των μέσων ενημέρωσης και τελικά άλωσης της δημοκρατίας αλλά και θα υπηρετήσουμε τον δικό μας στόχο. Ο δικός σας στόχος είναι η καρέκλα. Ο δικός μας στόχος είναι να πραγματοποιηθεί η λαϊκή επιταγή, που αυτή τη στιγμή αποκτά όλο και μεγαλύτερη δυναμική. Ένα πράγμα λέει ο κόσμος και ένα πράγμα θα υπηρετήσουμε και εμείς. Να φύγετε!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ασημακοπούλου.

Τον λόγο έχει ο κ. Μάξιμος Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Θα παρακαλούσα και εγώ να μου δοθεί η δυνατότητα να κάνω χρήση του χρόνου της δευτερολογίας μου.

Κυρίες και κύριοι συνάδελφοι, τα δύο χρόνια της περιπέτειας των δημαγωγών της Κυβέρνησης ΣΥΡΙΖΑ-ΑΝΕΛ μας φέρνουν εκ νέου στο χείλος του γκρεμού. Το καταστροφικό έργο που δεν ολοκλήρωσαν το 2015, ορθώνεται και πάλι ενώπιον μας. Τέταρτο μνημόνιο, Grexit, δραχμή, χρεωκοπία, ξαναμπαίνουν στο καθημερινό μας λεξιλόγιο.

Το θέατρο της διαρκούς διαπραγμάτευσης, της δήθεν ηρωικής αντίστασης στις πιέσεις των δανειστών έχει καταντήσει κακόγουστο ανέκδοτο. Η δεύτερη αξιολόγηση έχει αργήσει έναν ολόκληρο χρόνο, η ποσοτική χαλάρωση, το αναγκαίο οξυγόνο για την ταλαιπωρημένη οικονομία, αναβάλλεται, τα τελευταία αποθέματα εξανεμίζονται, οι επιχειρήσεις ασφυκτιούν, οι πολίτες αγωνιούν.

Όμως αντί να σοβαρευτούν, συνεχίζουν το ίδιο τροπάριο, με μόνο ένα κριτήριο των επιλογών τους. Να γαντζωθούν στην εξουσία όσο το δυνατό περισσότερο, έστω και κάποιους μήνες, έστω και επί ερειπίων.

Σκέφτονται και δρουν αποκλειστικά με όρους μικροκομματικού συμφέροντος και πελατειακών εκδουλεύσεων. Έχουν εξοβελίσει στο πυρ το εξώτερον κάθε έννοια αξιοκρατίας, κάθε διαδικασία αξιολόγησης.

Βλέπουν το κράτος μόνο ως μέσο βολέματος ημετέρων και σε αυτόν τον τομέα αναμφίβολα είναι πρωταθλητές. Δεν ξέρω εάν υπάρχει μέλος του κόμματός σας που να μην έχει αμειβόμενη σχέση με το κράτος.

Την ώρα που κόβουν ΕΚΑΣ, τσεκουρώνουν τα επιδόματα σε ευάλωτες κατηγορίες του πληθυσμού, χτυπούν ανελέητα τους αγρότες, την ώρα που βάζουν φόρο στο φόρο σε κάθε άνθρωπο του μόχθου, που εξοντώνουν κάθε επιχειρηματική δραστηριότητα, φορτώνουν το δημόσιο με φίλους και γνωστούς από πόρτες, παράθυρα και φεγγίτες, χωρίς καμμία αξιοκρατία, χωρίς καμμία ιεράρχηση αναγκών.

Κατ’ αρχάς δουλεύει φουλ η μηχανή πρόσληψης των μετακλητών. Μπουκώνουν τη δημόσια διοίκηση με Καρανίκες, αυτό το σύμβολο της διετούς διακυβέρνησής σας -ήδη τον Οκτώβριο του 2016 οι μετακλητοί είχαν φτάσει στο ύψος ρεκόρ των δύο χιλιάδων ενενήντα εννέα- και ο μετρητής αυξάνεται διαρκώς με νέες θέσεις σε υπουργούς, υφυπουργούς, γενικούς γραμματείς.

Όμως δεν φθάνει μόνο αυτό. Δημιουργούν επί τούτου και νέες δομές, χωρίς να απαντούν στις ανάγκες της διοίκησης, πάντα με στόχο να αυξήσουν τον κρατικοδίαιτο στρατό τους.

Ταυτόχρονα έχουν βάλει μπροστά τη φάμπρικα των βουλευτικών τροπολογιών για νομιμοποίηση από την πίσω πόρτα, με τη μετατροπή εργασιακών σχέσεων ιδιωτικού δικαίου ορισμένου χρόνου ή έργου εργαζομένων στο δημόσιο σε συμβάσεις εργασίας αορίστου χρόνου αλλά και τις διαδοχικές παρατάσεις συμβάσεων για τους εργαζομένους των δήμων. Τσαλαπατούν έτσι κάθε κανόνα αξιοκρατίας και ίσων ευκαιριών αλλά και τις διατάξεις του Συντάγματος που προβλέπουν ότι η πρόσληψη προσωπικού με σύμβαση εργασίας ιδιωτικού δικαίου αορίστου χρόνου, γίνεται μόνο μέσω ΑΣΕΠ.

Ειδικά στους δήμους επιβάλλουν κατά τρόπο αυθαίρετο ένα υπέρμετρο μισθολογικό κόστος, το οποίο πολλές φορές καλούνται να καλύψουν οι δημότες μέσω αυξήσεως των δημοτικών τελών.

Αποτέλεσμα όλων των παραπάνω είναι η εκτόξευση των μισθολογικών δαπανών της κεντρικής διοίκησης το πρώτο εννεάμηνο του 2016, σύμφωνα με τα στοιχεία του Γενικού Λογιστηρίου του Κράτους κατά 146 εκατομμύρια ευρώ.

Αγαπητοί συνάδελφοι, όσο και αν θέλετε να κρυφτείτε, δεν σας αφήνουν οι αριθμοί, μιλούν από μόνοι τους. Γνωρίζετε, όμως, ότι η ανεργία δεν μειώνεται με μαζικούς διορισμούς στο δημόσιο. Αυτή η λύση είναι επιστροφή στα μονοπάτια του 1980, γιατί αυτά ήταν δρόμος προς τον γκρεμό, η οδός της απωλείας, της καταστροφής.

Η χώρα χρειάζεται πραγματική ανάπτυξη, κίνητρα για την ιδιωτική οικονομία, για την αύξηση της παραγωγικότητας, την προσέλκυση επενδύσεων. Μόνο έτσι θα δημιουργηθούν νέες θέσεις εργασίας, μόνο έτσι θα πάψει η αιμορραγία της συνεχούς φυγής νέων στο εξωτερικό. Χρειάζεται, δηλαδή, ακριβώς το αντίθετο από αυτό που κάνετε εσείς, το αντίθετο από τη συνταγή της αποτυχίας, της στασιμότητας, της καταστροφής.

Βεβαίως σε κάθε νουθεσία της λογικής ξεκινάτε πάλι τη γνωστή «καραμέλα» δήθεν της απειλής των απολύσεων δημοσίων υπαλλήλων από τον Κυριάκο Μητσοτάκη. Προβάλλετε ένα σκιάχτρο, για να φοβίσετε, για να κρατήσετε τους ψηφοφόρους αλλά αυτό το παραμύθι πια δεν περπατάει. Κανείς δημόσιος υπάλληλος δεν κινδυνεύει να χάσει τη δουλειά του με κυβέρνηση της Νέας Δημοκρατίας και αυτό το γνωρίζουν και οι ίδιοι και ήδη σας γυρίζουν την πλάτη.

Αυτό που έχουμε εξαγγείλει –και θα γίνει- είναι η εφαρμογή της αξιολόγησης, για την οποία έχετε μια χρόνια αλλεργία, αλλά και η κινητικότητα με βάση τις πραγματικές ανάγκες και προτεραιότητες της δημόσιας διοίκησης.

Τα αποκαλυπτήρια από τα έργα και τις ημέρες σας στον δημόσιο τομέα συνιστούν και την τελική κατάρρευση του δήθεν ηθικού πλεονεκτήματος της Αριστεράς.

Και δείχνετε, δυστυχώς, παντού το ίδιο αναξιόπιστο πρόσωπο, όπως και στις πρόσφατες κρίσεις στην Πυροσβεστική και την Ελληνική Αστυνομία, όπου κάθε αξιοκρατική αρχή, κάθε σεβασμός προς τον τρόπο ανάδειξης των στελεχών των Σωμάτων Ασφαλείας πήγε περίπατο, θυσιάστηκε στον βωμό των στενών κομματικών συμφερόντων. Γελοιοποιώντας κάθε διαδικασία, καταλήξατε σε έναν άνευ προηγουμένου τραγέλαφο με είπες-ξείπες, με δημοσιοποίηση των κρίσεων που τις πήρατε πίσω και μετά τις ξαναβγάλατε αυτούσιες. Φαρσοκωμωδία που για τη χώρα είναι πλέον μια τραγωδία, καθώς αποστρατεύσατε άξιους αξιωματικούς, που είχαν ακόμη πολλά να προσφέρουν στην πατρίδα, ενώ και οι τοποθετήσεις έχουν βαρύ κομματικό αποτύπωμα.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Όλα αυτά αποδεικνύουν, ότι όλα αυτά τα χρόνια που φωνάζατε από το πεζοδρόμιο, ήταν όλα υποκριτικά, ψευδή και παραπλανητικά, γιατί όλη η πολιτεία σας είναι παραπλανητική και μάλιστα ενσυνείδητη και εσκεμμένη και όχι προϊόν αυταπάτης, για να ξεγελάσετε τον κόσμο. Μα τώρα σας πήραν χαμπάρι και οδός διαφυγής δεν υπάρχει άλλη παρά η έξοδος διά των εκλογών, που όσο και αν τις ξορκίζετε, δεν θα τις γλιτώσετε.

Μια μόνο τελευταία υπηρεσία έχετε να προσφέρετε στην πατρίδα, να προκηρύξετε εκλογές και να αποχωρήσετε με την ίδια ταχύτητα που αναρριχηθήκατε στην κορυφή. Ήρθε πλέον η στιγμή, μετά απ’ αυτό το διετές πικρό μάθημα, που το πληρώσαμε όλοι ακριβά, να στραφούμε στο ρεαλισμό.

Κυρίες και κύριοι του ΣΥΡΙΖΑ, το μόνο καλό που θα αφήσετε πίσω σας, είναι η διάλυση των βολικών μύθων με τους οποίους κατατρύχετε την Ελλάδα για δεκαετίες, γιατί τώρα πια κανείς δεν μπορεί να πει ότι δεν γνώριζε. Όλοι πια γνωρίζουμε τι σημαίνει Αριστερά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μέλη από το Φιλολογικό Σύλλογο «ΜΑΡΙΑ ΛΙΣΜΑΝΗ».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Βούλτεψη για τρία λεπτά.

**ΙΑΣΩΝ ΦΩΤΗΛΑΣ:** Κυρία Πρόεδρε, έχει καμμιά σημασία να τα ακούμε εμείς; Δεν υπάρχει Υπουργός στα έδρανα!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εδώ ήταν, για ένα λεπτό βγήκε.

Κυρία Βούλτεψη, έχετε τον λόγο.

**ΣΟΦΙΑ ΒΟΥΛΤΕΨΗ:** Κυρία Πρόεδρε, θα πάρω κι εγώ τον χρόνο της δευτερολογίας μου για να μην ανέλθω στο Βήμα.

Κυρίες και κύριοι συνάδελφοι, είναι, πραγματικά, πολλά τα ψέματα, πολλές οι αυταπάτες και πολλοί οι μύθοι που προσεκτικά έχουν κτισθεί απ’ αυτή την Κυβέρνηση. Θα έλεγε κανείς ότι δεν ενδιαφέρεται για τίποτα άλλο, εκτός από το να κτίσει το επικοινωνιακό προφίλ της.

Ακολουθώντας, βέβαια, μια από τις βασικές αρχές της προπαγάνδας, η Κυβέρνηση ταυτίζει πάντα τον εαυτό της με το καλό και δαιμονοποιεί και ταυτίζει με το κακό οποιονδήποτε διαφωνεί μαζί της. Μπορώ να φανταστώ τι θα πει και η Υπουργός μετά.

Η Κυβέρνηση ΣΥΡΙΖΑ-ΑΝΕΛ αποτελείται από ανθρώπους, που είναι δήθεν υπέρμαχοι της αξιοκρατίας, μαχητές του αγώνα κατά της διαφθοράς, προστάτες των φτωχών και των αδυνάμων, υπέρ των δημοσίων υπαλλήλων, που αγωνίζονται γι’ αυτούς, σκληροί πολέμιοι των ξένων που υπονομεύουν το θεάρεστο έργο της. Η πραγματικότητα, βέβαια, διαψεύδει την Κυβέρνηση, γιατί έχει αποδείξει, ότι έχουμε να κάνουμε με την κατ’ εξοχήν Κυβέρνηση της πλουτοκρατίας και της ξενοκρατίας.

Γελάτε, γιατί ακριβώς έχετε ταυτισθεί με την προστασία των πτωχών, αλλά πέστε μου σας παρακαλώ, από τους έμμεσους φόρους πλήττονται οι πλούσιοι; Αν, δηλαδή, ο πλούσιος πληρώσει λίγο παραπάνω τον καφέ του ή το τηλεφώνημά του, θα πάθει τίποτα; Σιγά τα αίματα, που λέει και ο Πρωθυπουργός. Από τους έμμεσους φόρους πλήττονται οι πτωχοί. Άρα οι πλούσιοι προστατεύονται.

Επίσης το υπερταμείο που δόθηκε στους ξένους, δείχνει ότι έχετε αγωνισθεί υπέρ των ξένων και τα έχετε πάει καλά ή μήπως έχει επικρατήσει εξαιτίας σας η ξενοκρατία στη χώρα;

Ο άλλος μύθος τώρα είναι η προστασία των δημοσίων υπαλλήλων. Πώς τους προστατεύετε; Διορίζοντας ως μετακλητούς από την πίσω πόρτα τους εκλεκτούς σας και τους πελάτες σας, διαλύοντας την οικονομία, τη βιομηχανία, τη μεταποίηση, το λιανεμπόριο, το χονδρεμπόριο, τις εξαγωγές, με τα capital controls, με τη μείωση των εσόδων στον τουρισμό;

Νομίζετε ότι δεν ξέρουν οι δημόσιοι υπάλληλοι, ότι για να πληρωθούν πρέπει να έχει έσοδα το κράτος; Δεν ξέρουν πως αν δεν συνδεθεί ο δημόσιος με τον ιδιωτικό τομέα, δεν πρόκειται να γίνει τίποτα; Από πού θα πληρωθούν τους μισθούς τους οι δημόσιοι υπάλληλοι, τους οποίους εσείς προστατεύετε, όταν όλοι οι δείκτες είναι πεσμένοι;

Τις προσλήψεις στον τομέα της υγείας τις ακούμε τόσον καιρό. Είχαν εγκριθεί από το 2014. Το 2015 είχατε άλλες προτεραιότητες, τις θυμόμαστε όλοι. Τις φέρατε σε πέρας με νόμους, νομοθετώντας.

Όσον αφορά τις προκηρύξεις, το 2015, αν θυμάμαι καλά, βγάλατε δυο προκηρύξεις για μόνιμες θέσεις στη ΔΕΗ, για εκατόν δέκα και τετρακόσιες πενήντα μόνιμες θέσεις και μια προκήρυξη για τετρακόσιες εξήντα πέντε θέσεις εφοριακών για τη Γενική Γραμματεία Δημοσίων Εσόδων. Γιατί δεν μπορέσατε το 2015, να βγάλετε μια προκήρυξη της προκοπής για νοσηλευτικό προσωπικό;

Το 2016, οι προκηρύξεις σας -δεν μιλάω μόνο για την πίσω πόρτα, μιλάω για τις κανονικές προκηρύξεις- ήταν τριάντα έξι θέσεις στα ΕΛΤΑ, τριάντα πέντε στην Τράπεζα της Ελλάδας, πενήντα οκτώ σε τέσσερα Υπουργεία, πενήντα δύο στη Γενική Γραμματεία Δημόσιας Περιουσίας και στη Γενική Γραμματεία Δημοσίων Εσόδων του Υπουργείου Οικονομικών, ογδόντα θέσεις στην Εταιρεία Ύδρευσης και Αποχέτευσης Θεσσαλονίκης. Αυτές, λοιπόν, ήταν οι προτεραιότητές σας;

Και τώρα μέσα στις διακοπές τις χριστουγεννιάτικες που εκδώσατε μία προκήρυξη για τον χώρο της υγείας, μόνο το 7% είναι πανεπιστημιακής εκπαίδευσης.

Αυτές τις προσλήψεις θέλουμε; Πρέπει να το δούμε αυτό. Δηλαδή θέλουμε περισσότερες προσλήψεις από δευτεροβάθμια και υποχρεωτική εκπαίδευση ή θέλουμε ανθρώπους που είναι καταρτισμένοι τεχνολογικά ή ιατρικά ή νοσηλευτικά;

Κοιτάξτε, η κατάσταση έχει φτάσει πλέον στο απροχώρητο. Μέχρι στιγμής απ’ ό,τι ξέρω, οι μόνες μόνιμες θέσεις στον τομέα της υγείας είναι κάποιοι που μονιμοποιήθηκαν από μία προκήρυξη του 1995 που ήταν στα δικαστήρια. Δεν υπάρχει κάτι. Από το ΚΕΕΛΠΝΟ έχουν καταργηθεί, έγιναν εκείνα που έγιναν. Από το 2014 που η δική μας κυβέρνηση τις είχε εγκρίνει, έχουμε φτάσει στο 2017 και τις ψάχνουμε αυτές τις μόνιμες θέσεις.

Ωστόσο έχουμε δύο Υπουργούς Επικρατείας. Για ποιον λόγο; Τι χρειάζονται δύο Υπουργοί Επικρατείας για παράδειγμα; Ο καθένας από αυτούς έχει προσωπικό. Για τον κ. Φλαμπουράρη το καταλαβαίνω, γιατί, προφανώς, αυτοί θέλουν να τον βοηθήσουν να τρίβει τα μάτια του περιμένοντας την ανάπτυξη, όπως μας είπε προχθές! Δύο Υπουργοί Επικρατείας πού χρειάζονται; Είχαμε Κυβερνητικό Εκπρόσωπο και Υφυπουργό παρά τω Πρωθυπουργώ και τελικά ο ένας άνθρωπος έγινε τρεις. Χωρίσατε τις θέσεις. Είναι άλλος ο Κυβερνητικός Εκπρόσωπος, άλλος ο Υφυπουργός παρά τω Πρωθυπουργώ και τώρα έχουμε και τον «ψηφιακό», τον κ. Παππά, ο οποίος έχει άλλες θέσεις και στην ευθύνη του τη Γενική Γραμματεία Τύπου και Πληροφοριών.

Άρα στην Κυβέρνησή σας κάνουν –αν κάνουν- τη δουλειά του ενός τρεις, αλλά απασχολούν προσωπικό για τρεις.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Μπουκώρος. Έχετε τρία λεπτά και εσείς, κύριε Μπουκώρο. Θα καλύψετε και τον χρόνο της δευτερολογίας σας;

**ΧΡΗΣΤΟΣ ΜΠΟΥΚΩΡΟΣ:** Με μία μικρή ανοχή θα κρατήσω τη δευτερολογία μου, γιατί μόνο ένα συνάδελφος την έχει κρατήσει. Μπορεί να χρειαστεί.

Ευχαριστώ, κυρία Πρόεδρε.

Πράγματι, κυρία Υπουργέ, επιδεικνύετε ένα αστείρευτο και αξιοθαύμαστο ταλέντο και μια πρωτόγνωρη ευρηματικότητα στους τρόπους με τους οποίους γεμίζετε το δημόσιο. Τα στοιχεία που παρουσίασε ο κ. Γεωργαντάς αλλά και οι προλαλήσαντες συνάδελφοι, ήταν καταλυτικά, και περιμένουμε με αγωνία την απάντησή σας για την αύξηση της μισθολογικής δαπάνης και τόσα άλλα.

Στον σύντομο χρόνο που έχω στη διάθεσή μου, θα σας έλεγα μόνο, ότι αν δείχνατε την ίδια εφευρετικότητα και το ίδιο ταλέντο για τα μεγάλα προβλήματα που αντιμετωπίζει η χώρα, θα ήταν διαφορετική και η θέση της.

Φαίνεται, όμως, ότι αποτελεί μοναδικό σας μέλημα η λαφυραγώγηση του κράτους και η εξυπηρέτηση «εκλεκτών». Δυσανασχετούν οι συνάδελφοι του ΣΥΡΙΖΑ, αλλά οι αριθμοί μιλούν από μόνοι τους.

Δύο τρία μικρά παραδείγματα, κυρία Υπουργέ.

Ένα χαρακτηριστικό είναι η εταιρεία «ΕΓΝΑΤΙΑ ΟΔΟΣ». Έχει αποφασιστεί ήδη η αποκρατικοποίησή της. Τι κάνατε το τελευταίο μόλις διάστημα; Επί συνόλου διακοσίων σαράντα τριών εργαζομένων έχετε ορίσει εκατόν δεκατρείς θέσεις ευθύνης, δηλαδή, διευθυντές, υποδιευθυντές και τμηματάρχες, εκτινάσσοντας φυσικά το μισθολογικό κόστος. Ορίζετε στρατηγούς και ανώτερους αξιωματικούς χωρίς στρατιώτες. Για έναν εργαζόμενο ένας προϊστάμενος. Είναι καταπληκτικό! Αυτό μόνο εσείς θα μπορούσατε να το επιτύχετε!

Δεύτερον, προσλαμβάνετε κόσμο για τις ΜΚΟ και για τα κέντρα προσφύγων. Με ομολογία δικών σας στελεχών το 90% ενώ έχει προσληφθεί, δεν προσέρχεται στα κέντρα όπου πεθαίνουν άνθρωποι. Τρίτο θύμα ένα μικρό βρέφος. Και το προσωπικό δεν είναι εκεί. Γιατί άραγε; Απάντηση δεν δόθηκε από την Κυβέρνηση.

Την ίδια ώρα προσέρχονται αυτοβούλως να εργαστούν σε δομές του δημοσίου όπως για παράδειγμα σε διάφορα νοσοκομεία της χώρας, κυρία Υπουργέ, εθελοντές φυσικά πρόσωπα, άγνωστο κάτω από ποιες διαδικασίες, άγνωστο με ποιο θεσμικό πλαίσιο.

Και σας ρωτάω: Σκέφτεστε να νομοθετήσετε τη μοριοδότηση της εθελοντικής εργασίας, ενώ κάποιοι που διαθέτουν προνομιακή πληροφόρηση, ήδη θα έχουν συμπληρώσει μήνες εθελοντικής εργασίας;

Γνωρίζετε, κυρία Υπουργέ, ότι σε νοσοκομεία της χώρας έσπευσε το Σώμα Επιθεωρητών Εργασίας και κατήγγειλε τέτοιες περιπτώσεις, δηλαδή εθελοντών που εργάζονται αδιαφανώς σε δομές του δημοσίου; Ποιος τα ελέγχει όλα αυτά, κυρία Υπουργέ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πέρυσι ο Υπουργός Αγροτικής Ανάπτυξης ζήτησε μετατάξεις υπαλλήλων, προκειμένου να στελεχωθεί ο ΕΦΕΤ. Και αρκετοί υπάλληλοι από όμορες –ας μου επιτραπεί ο όρος- υπηρεσίες έκαναν αίτηση μετάταξης. Έχει παρέλθει ένας χρόνος, η προκήρυξη από τον ΕΦΕΤ βγήκε στον αέρα στις 30-3-2016, ορισμένοι έχουν μεταταγεί -άγνωστο με ποια κριτήρια- και άλλοι δημόσιοι υπάλληλοι περιμένουν ακόμη χωρίς καμμιά απάντηση.

Διορίζετε με κάθε νομοσχέδιο έναν καινούργιο οργανισμό. Αυτοί που προσλαμβάνονται, δεν προσέρχονται στην εργασία τους όπως συμβαίνει στις ΜΚΟ. Εθελοντές αδιαφανώς σπεύδουν σε δομές του δημοσίου. Ελέγχετε ακόμα και τις μετατάξεις. Και μετά χαμογελάτε ειρωνικά, όταν σας λέμε ότι λαφυραγωγείτε το κράτος.

Μόλις προχθές οι δασολόγοι, κυρία Υπουργέ, σας κατήγγειλαν, ότι κατά τον ίδιο τρόπο λειτουργείτε και στη διανομή κρατικών κονδυλίων. Πρόκειται για μια πολυσέλιδη καταγγελία, την οποία καταθέτω στα Πρακτικά, και στην οποία κατηγορείται ο Υπουργός Αγροτικής Ανάπτυξης ότι από ένα μητρώο εκατόν τριάντα εταιρειών επιλέγει τους επτά και από οκτώ γραφεία δασικών μελετών επιλέγει μονίμως τα τέσσερα και δίνει τις δουλειές. Μελέτες με έκπτωση 0,3% που δεν υπάρχει σε κανένα έργο στην Ελλάδα και στους εκλεκτούς οι οποίοι αποκτούν εμπειρία και θα έχουν πρόκριμα για τα μεγάλα έργα που έρχονται, όπως είναι οι δασικοί χάρτες, η διευθέτηση του θέματος των βοσκοτόπων κ.λπ..

(Στο σημείο αυτό ο Βουλευτής κ. Χρήστος Μπουκώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας κάνουν υπερήφανους όλα αυτά, κυρία Υπουργέ; Σας μίλησα για προσλήψεις, για εθελοντές που εργάζονται αδιαφανώς, προκειμένου να αποκτήσουν προϋπηρεσία, και για χρήμα.

Και με τα οκτάμηνα τι νομίζετε επιτέλους ότι κάνετε; Θα δημιουργήσετε στρατό ανανεώνοντας τις οκτάμηνες συμβάσεις; Απλά στερείτε το δικαίωμα για μια ανάσα στους χιλιάδες μακροχρόνια άνεργους. Γιατί τα οκτάμηνα αυτό το νόημα έχουν. Αν ανανεώνετε συνεχώς τις συμβάσεις στους ίδιους και τους ίδιους, πότε θα εργαστούν έστω και για οκτώ μήνες οι μακροχρόνια άνεργοι;

Είναι αυτά αντικειμενικές, αξιοκρατικές και διαφανείς επιλογές; Βαθύ κράτος είναι όλα αυτά, κυρία Υπουργέ. Και ξέρετε, εμείς δεν λέμε ότι όλα άγια γίνονταν σε αυτόν τον τόπο πάντα. Αλλά τα τελευταία χρόνια, τουλάχιστον, είτε με το ΑΣΕΠ είτε με τις προσπάθειες περιορισμού του δημοσίου, είχαμε συμφωνήσει, θαρρώ, όλος ο πολιτικός κόσμος σε ορισμένα πράγματα.

Έρχεστε τώρα και κλείνετε πονηρά το μάτι. Είναι, όμως, κυρία Υπουργέ, εντελώς διαφορετικό πράγμα να κάνεις το λάθος σε καιρό ειρήνης και εντελώς διαφορετικό να διαπράττεις τα ίδια λάθη σε καιρό πολέμου. Διότι η χώρα βρίσκεται σε πόλεμο και η κυβερνητική πλειοψηφία αδυνατεί να το αντιληφθεί.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπακώρο, έχετε υπερβεί και τη δευτερολογία σας.

**ΧΡΗΣΤΟΣ ΜΠΟΥΚΩΡΟΣ:** Διαβάστε καλύτερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα εκ μέρους της Κυβέρνησης τον λόγο έχει η Υπουργός Διοικητικής Ανασυγκρότησης κ. Γεροβασίλη.

**ΧΡΗΣΤΟΣ ΜΠΟΥΚΩΡΟΣ:** Να μάθετε να διαβάζετε σωστά τα ονόματα εσείς που κάθεστε εκεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν ήθελα να σας αδικήσω, κύριε Μπουκώρο. Γιατί να σας αδικήσω;

**ΧΡΗΣΤΟΣ ΜΠΟΥΚΩΡΟΣ:** Να προσέχετε τα ονόματα. Είναι σοβαρή η δουλειά που κάνετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το ξέρω. Όλων σοβαρή είναι. Δεν το συζητάμε.

Κυρία Γεροβασίλη, θα κάνετε χρήση των είκοσι λεπτών της ομιλίας σας;

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Θα μου επιτρέψετε να σας ζητήσω, κυρία Πρόεδρε, να είστε λίγο επιεικής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε είκοσι λεπτά και μετά έχετε άλλα δέκα.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ενδεχομένως στην πρώτη τοποθέτησή μουνα ζητήσω και λίγο χρόνο από τη δεύτερη. Έχουν ανοίξει πολλά ζητήματα από το γενικότερο πολιτικό σκηνικό και την επικαιρότητα, μέχρι θέματα αρμοδιότητας Υπουργείου και μη.

Για παράδειγμα η «ΕΓΝΑΤΙΑ ΟΔΟΣ» είναι μια ανώνυμη εταιρεία. Το οργανόγραμμά της δεν υποβάλλεται και δεν εγκρίνεται από το Υπουργείο Διοικητικής Ανασυγκρότησης. Κατά συνέπεια δεν αφορά τις δραστηριότητες του Υπουργείου Ανασυγκρότησης. Αυτό ήταν ένα παράδειγμα. Έχουν αναφερθεί και άλλα.

Θα μου επιτρέψετε να ξεκινήσω από μια μικρή τοποθέτηση, όσον αφορά την επικαιρότητα, τη συγκυρία, για να τονίσω άλλη μια φορά, ότι δίνουμε έναν πολυμέτωπο αγώνα για να βγει η χώρα από την επιτροπεία, στην οποία την καταδίκασαν τα έργα και οι μέρες προκατόχων μας, δηλαδή της Νέας Δημοκρατίας και του ΠΑΣΟΚ.

Πορευόμαστε βήμα-βήμα, παραμένοντας προσηλωμένοι στον στόχο που έχουμε θέσει από τον Σεπτέμβρη του 2015, να βγει η χώρα από την κρίση με την κοινωνία όρθια. Ένα τέτοιο βήμα ήταν το κλείσιμο της πρώτης αξιολόγησης. Στεναχώρησε πολύ την Αντιπολίτευση! Ένα δεύτερο βήμα ήταν η ενεργοποίηση των βραχυπρόθεσμων μέτρων για το χρέος. Και αυτό στεναχώρησε την Αντιπολίτευση! Το Eurogroup της προηγούμενης εβδομάδας αποτύπωσε για άλλη μια φορά τη θετική πορεία της ελληνικής οικονομίας. Και αυτό στεναχώρησε αρκετά, το καταλαβαίνουμε!

Από την Πορτογαλία οι χώρες του ευρωπαϊκού Νότου έστειλαν μήνυμα αλληλεγγύης στην Ελλάδα. Κόντρα σε παράλογες απαιτήσεις που οδηγούν στη διαίρεση της Ευρώπης, ζήτησαν το κλείσιμο της δεύτερης αξιολόγησης, μέσα στο πλαίσιο του ευρωπαϊκού κεκτημένου, με σεβασμό στους κανόνες και τις αξίες που απορρέουν από τις δημοκρατικές αρχές και το Σύνταγμα της Ελλάδας. Αυτό το έκαναν οι χώρες του Νότου. Και αυτό σας στεναχώρησε, κύριοι συνάδελφοι!

Δεν υπάρχει κανένας λόγος για κινδυνολογία γύρω από την αξιολόγηση. Το ανέφερε σήμερα η Ευρωπαϊκή Επιτροπή που μαζί με την Ευρωπαϊκή Κεντρική Τράπεζα ζητούν ολοκλήρωση της αξιολόγησης το συντομότερο δυνατό.

Η συντριπτική πλειοψηφία των Ευρωπαίων εταίρων έχει ξεκαθαρίσει ότι δεν επιθυμεί μια τεχνητή αναζωπύρωση της κρίσης. Και φυσικά δεν θα έλεγα ότι και η Αντιπολίτευση, κυρίως η Αξιωματική Αντιπολίτευση, θα ήθελε το ίδιο. Κάθε φορά που ο κ. Σόιμπλε ζητά δηλώσεις υποταγής από την ελληνική Κυβέρνηση, ζητάτε και εσείς, κύριοι συνάδελφοι, δηλώσεις υποταγής από την ελληνική κοινωνία, καλώντας την να πάει όπισθεν ολοταχώς.

Η όποια καθυστέρηση για το κλείσιμο της αξιολόγησης φυσικά και δεν βαρύνει την ελληνική Κυβέρνηση, όπως προσπαθείτε αναγνωσμένα να πείτε, το ξέρετε ότι είναι διάσταση μεταξύ του Διεθνούς Νομισματικού Ταμείου και των ευρωπαϊκών θεσμών, όσον αφορά τα δημοσιονομικά μέτρα για τα οποία συζητάνε για μετά το 2018.

Και φυσικά όσο εσείς έχετε στο πίσω μέρος του μυαλού σας δογματική λιτότητα, εμείς λέμε ότι οι προϋποθέσεις για πολιτική συμφωνία υπάρχουν και εργαζόμαστε εντατικά, μαζί με τους εταίρους, σε αυτήν την κατεύθυνση, ώστε στη συνέχεια να ακολουθήσει και το πρόγραμμα ποσοτικής χαλάρωσης και το σχέδιο που έχουμε ξετυλίξει. Και φυσικά για όλα αυτά θα κριθούμε στο τέλος της τετραετίας. Και φυσικά στο μεσοδιάστημα θα έχουμε βάλει τέλος σε όλες τις πρακτικές του παρελθόντος.

Όπως και τα σενάρια τα διάφορα, κυκλοφόρησε τελευταίο σενάριο ότι ψάχνουμε εκατόν ογδόντα Βουλευτές να ψηφίσουν τα μέτρα. Ξέρετε ότι οι εκατόν πενήντα τρεις Βουλευτές της κυβερνητικής πλειοψηφίας προφανώς και δεν θα ψηφίσουν προληπτικά μέτρα και ευτυχώς δεν επαρκούν οι υπόλοιποι πρόθυμοι για να επιτευχθεί αυτό. Ο ελληνικός λαός δεν κάνει θυσίες για να ξαναδεί το «ναι σε όλα» στην ημερήσια διάταξη.

(Γέλωτες από την πτέρυγα της Νέας Δημοκρατίας)

**ΜΑΥΡΟΥΔΗΣ ΒΟΡΙΔΗΣ:** Ήταν ωραίο αυτό!

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ήταν ωραίο, όντως!

Περνάω στο θέμα. Κυρία Πρόεδρε, κυρίες και κύριοι Βουλευτές, σε αυτή την Αίθουσα αρκετά συχνά αναπτύσσεται μια ρητορική η οποία εστιάζει κυρίως στην πολιτική των εντυπώσεων και όχι στην πολιτική των λύσεων, μια ρητορική η οποία επικεντρώνεται στην πολιτική της διαφοροποίησης και της σύγκρουσης και φυσικά όχι της εξεύρεσης λύσης. Αυτό κάποιες φορές οι καταστάσεις το επιτρέπουν ή τουλάχιστον μπορούν να το ανεχθούν. Είναι άλλες όμως στιγμές, όπως η εποχή που ζούμε, που η συνέχιση μιας τέτοιας πρακτικής προσφέρει πολύ κακές υπηρεσίες.

Διαβάζοντας την ερώτηση που κατέθεσαν οι συνάδελφοι της Νέας Δημοκρατίας, σκέφτηκα αρχικά ότι επιτέλους αντιλαμβάνονται οι συνάδελφοι την κρισιμότητα της κατάστασης, επιθυμούν να ελέγξουν, να πάρουν εξηγήσεις, απαντήσεις, να ενημερωθούν προφανώς, όπως είναι δικαίωμά τους βεβαίως, για το τι συμβαίνει στον δημόσιο τομέα και τι αλλαγές συντελούνται.

Ακούγοντας όμως όλα αυτά, διαπίστωσα άλλη μια φορά ότι αβασάνιστα συνεχίζουν το ίδιο μοτίβο.

Έρχεστε σήμερα εδώ, λοιπόν, για να μιλήσετε για αναξιοκρατία, αδιαφάνεια, κομματικούς διορισμούς από την Κυβέρνηση και την ίδια στιγμή, φυσικά, πετάτε την προβιά του λύκου από πάνω σας -της ρουσφετολογικής αντιμετώπισης του πολίτη- και φοράτε την αμφίεση των αθώων αμνών. Μόνο που πια κανείς δεν σας πιστεύει. Ξέρετε, έχει μνήμη ο ελληνικός λαός.

Κυρίες και κύριοι της δεξιάς παράταξης, θα απαντήσω αναλυτικά, όπως οφείλω βεβαίως, σε όλα όσα μας εγκαλείτε. Θα ήθελα, όμως, αρχικά να επισημάνω -φιλικά, χωρίς δόλο- ότι πρέπει να επιβάλετε και μια μομφή στους συνεργάτες σας, στα κομματικά σας όργανα, σε όλους αυτούς που σας έδωσαν την ιδέα να καταθέσετε μια τέτοια ερώτηση με τέτοια στοιχεία, τα οποία προφανώς, όπως τα δίνετε στην ερώτησή σας, δεν είναι σωστά.

Όπως γνωρίζετε από την ιστορία, παλαιότερα τιμωρούσαν αυστηρά και έβαζαν πρόστιμο σε όσους θύμιζαν οικεία κακά, γιατί οι φαυλοκρατικοί διορισμοί, το πελατειακό κράτος, η αδιαφάνεια, η αναξιοκρατία, τα ρουσφέτια είναι λέξεις και έννοιες που παραπέμπουν πάραυτα σε άλλες εποχές και σε άλλες κυβερνήσεις, δηλαδή της Νέας Δημοκρατίας και του ΠΑΣΟΚ.

Από τη Μεταπολίτευση και μετά και επί σαράντα και πλέον χρόνια, οι κυβερνήσεις που εναλλάσσονταν στην εξουσία στάθηκαν ανίκανες για το προφανές, να οργανώσουν δηλαδή μια δημόσια διοίκηση που να μπορεί να ανταποκριθεί στις απαιτήσεις ενός σύγχρονου κράτους, ενός κράτους που με αξιοκρατία, διαφάνεια και σεβασμό στον πολίτη θα μπορεί να ανταποκριθεί στις αξίες και τις ανάγκες της σύγχρονης οικονομίας και κοινωνίας.

Τα υλικά που χρησιμοποιήσατε για τη δημόσια διοίκηση ήταν ρουσφέτι, πελατειακή λογική, φαυλοκρατία, αναξιοκρατία και άλλα συναφή που σήμερα χρησιμοποιείτε στο λεξιλόγιό σας. Ουρές στις υπηρεσίες, ατελείωτα χαρτιά, δικαιολογητικά, ταλαιπωρία, αγανάκτηση, σχεδόν κακομεταχείριση του πολίτη. Ένα κράτος αντιπαραγωγικό και δυσκίνητο.

Παρά ταύτα και αφού πνίξατε τη χώρα στο χρέος, τις τελευταίες μέρες της Πομπηίας σας τότε, όταν η τρόικα απαιτούσε μεταρρυθμίσεις στη δημόσια διοίκηση, τι έκανε η συγκυβέρνηση ΠΑΣΟΚ και Νέας Δημοκρατίας; Χωρίς κανέναν συνολικό σχεδιασμό, ερμήνευσε σε μια λογική φασόν κοπτοραπτικής τις απαιτήσεις για μείωση του αριθμού του προσωπικού του δημόσιου τομέα, σαν να μην είχε να κάνει με εργαζόμενους, σαν να μην ήταν αυτοί οικογενειάρχες, άνθρωποι που προσπαθούσαν να παλέψουν την καθημερινή τους ζωή. Κόψε 40% από τις δομές, κόψε δασκάλους, καθηγητές, σχολικούς φύλακες, καθαρίστριες, Δημοτική Αστυνομία, κλείσατε την ΕΡΤ, βγάλατε στον δρόμο σε μια νύχτα χιλιάδες εργαζόμενους και αφού, φυσικά, πρώτα τους είχατε συκοφαντήσει «τεμπέληδες, διαπλεκόμενοι» και όλα τα σχετικά.

Φυσικά, δεν σταματήσατε εκεί. Όταν αντιληφθήκατε ότι χάνετε την εξουσία, ο κ. Μητσοτάκης, ως Υπουργός τότε Διοικητικής Μεταρρύθμισης, σε μια αντίληψη «κόψε και διώξε», επιχείρησε δήθεν να οικοδομήσει ένα σύστημα αξιολόγησης. Στην πραγματικότητα και στο όνομα των διαρθρωτικών παρεμβάσεων, οργάνωσε ένα σύστημα στοχοποίησης και εκκαθάρισης, ένα πογκρόμ απολύσεων και εργασιακών διώξεων.

Αυτά τα σχέδια ανατράπηκαν από τον ελληνικό λαό, αλλά σήμερα τα επαναφέρετε στη μνήμη του κόσμου. Επαναφέρετε τα οικεία κακά. Αυτό γιατί το κάνετε; Διότι δεν ψάχνετε να βρείτε μια πιο αξιοπρεπή πολιτική επικοινωνία και κουβαλάτε τόσο άκριτα όλο αυτό το πηλοφόρι των ορκισμένων αντικυβερνητικών προπαγανδιστών. Έτσι δεν νομίζω ότι θα αποκομίσετε οφέλη και να είστε βέβαιοι ότι δεν θα συμβεί αυτό, διότι το ψέμα το οποίο σήμερα ονομάζετε «συμφωνία αλήθειας» -εντός εισαγωγικών η λέξη- έχει πολύ κοντά ποδάρια.

Κυρίες και κύριοι συνάδελφοι, με την Αξιωματική Αντιπολίτευση μας χωρίζει μια θεμελιώδης διαφορά προσέγγισης και φυσικά μια διαφορά ιδεολογίας, γιατί εμείς δεν είμαστε Κυβέρνηση του ελαχίστου κράτους. Είμαστε Κυβέρνηση του αναγκαίου κράτους, του κράτους που λειτουργεί ως ρυθμιστής των οικονομικών και κοινωνικών σχέσεων. Η δημόσια διοίκηση είναι για μας, πρώτον, εργαλείο δημοκρατίας και δεύτερον, εργαλείο ανάπτυξης.

Εξηγούμαι: Εργαλείο δημοκρατίας, γιατί είναι το μέσο από το οποίο διοχετεύονται οι οριζόμενες από το Σύνταγμα και τους νόμους παροχές και υπηρεσίες στους πολίτες. Επιπλέον, γιατί στο πλαίσιο της διακυβέρνησης γίνεται ανοιχτή και επιδιώκεται η συμμετοχή των πολιτών στις διαδικασίες λήψης αποφάσεων.

Μια αξιοκρατική, διαφανής και συμμετοχική δημόσια διοίκηση, κυρίες και κύριοι Βουλευτές της Αντιπολίτευσης, είναι το αναγκαίο συστατικό ενός δημοκρατικού κράτους και κάνει τους πολίτες να αισθάνονται πιο κοντά στα μεγάλα κρίσιμα ζητήματα.

Η δημόσια διοίκηση είναι όμως και ένα εργαλείο ανάπτυξης βεβαίως, ένα εργαλείο που μπορεί να τονώσει την επιχειρηματικότητα, να δώσει ώθηση σε νέες στοχευμένες επενδύσεις, να δημιουργήσει καινοτόμες υπηρεσίες, να στηρίξει δηλαδή τον ιδιωτικό τομέα, προασπίζοντας βεβαίως και το δημόσιο συμφέρον.

Το 2017 είναι ένα έτος εφαρμογής τέτοιων μεταρρυθμίσεων. Με σταθερά στοχευμένα βήματα αλλάζουμε την εικόνα του δημοσίου. Αυτήν την περίοδο είμαστε στη φάση κατάρτισης των Οργανισμών των Υπουργείων και των εποπτευόμενων φορέων, των περιγραμμάτων εργασίας των δημοσίων υπαλλήλων, ώστε να γνωρίζουμε πού χωλαίνει η διοίκηση, πού απαιτείται προσωπικό και πού ενδεχομένως υπάρχει υπερκάλυψη θέσεων.

Επιπλέον, δρομολογούμε, σε συνέργεια με όλους τους φορείς, απλουστεύσεις διαδικασιών προκειμένου να μην χρειάζεσαι είκοσι δικαιολογητικά και άλλες τόσες υπογραφές για να διεκπεραιώσεις μία απλή υπόθεση. Στο πλαίσιο αυτό γίνεται πράξη και η ηλεκτρονική διακίνηση εγγράφων και η ψηφιακή υπογραφή, για να περιοριστεί η γραφειοκρατία και να μην σπαταλούνται και χρήματα, αλλά και ατελείωτες ώρες εργασίας. Ο στόχος ήταν και είναι ένας: Να πάψει ο πολίτης να ταλαιπωρείται και να μπορεί να κάνει με αξιοπρέπεια τη δουλειά του.

Η Αντιπολίτευση, βεβαίως, για άλλη μία φορά σε σύγχυση. Από τη μία πλευρά φέρνουμε τα νομοσχέδια, δεν τα ψηφίζει, όλα αυτά τα οποία συζητάμε και από την άλλη μας κατηγορεί γιατί καθυστερήσαμε σε όλα αυτά.

Επίσης, να σας απαντήσω -μιας και είχατε αγωνία, ενώ δεν το στηρίξατε- σε ό,τι αφορά στην εφαρμογή του Μητρώου Επιτελικών Στελεχών. Το Μητρώο συμβάλλει βεβαίως στην αποκομματικοποίηση της δημόσιας διοίκησης. Δεν θα τοποθετούνται εκλεκτοί και αρεστοί της εκάστοτε κυβέρνησης αλλά οι καταλληλότεροι. Και εσείς, βεβαίως, κύριοι συνάδελφοι, που έχετε καραμέλα την αριστεία, δεν είδαμε να το υπερψηφίζετε.

Σε ό,τι αφορά το νέο σύστημα κινητικότητας, η καθιέρωση του συστήματος κινητικότητας, όπως ψηφίστηκε, αδιαμφισβήτητα είναι σημαντική καινοτομία για την δημόσια διοίκηση και αυτό γιατί το συγκεκριμένο σύστημα καλύπτει το σύνολο των διοικητικών θέσεων του δημοσίου τομέα. Οι δημόσιοι υπάλληλοι θα έχουν για πρώτη φορά πρόσβαση στις κενές θέσεις των υπηρεσιών που θα προκηρύσσονται τρεις φορές τον χρόνο και θα αναρτώνται φυσικά στο site του Υπουργείου. Με αυτόν τον τρόπο η μετακίνηση από μία δημόσια υπηρεσία σε άλλη θα γίνεται με όρους αξιοκρατίας, διαφάνειας και βάσει των τυπικών και ουσιαστικών προσόντων, δηλαδή τέλος στις πελατειακές σχέσεις του παρελθόντος.

Παράλληλα, ολοκληρώθηκε η διαδικασία σύστασης του Ειδικού Συμβουλίου Επιλογής Προϊσταμένων. Σε σύντομο διάστημα προχωράμε στις απαιτούμενες ενέργειες για να διενεργηθούν οι κρίσεις για τη στελέχωση των θέσεων ευθύνης.

Και φυσικά βλέπετε ότι δεν ακολουθήσαμε τον δρόμο που ακολουθήσατε εσείς την τελευταία φορά, δηλαδή μέσα σε μία νύχτα και ενώ γνωρίζατε ότι έρχονται εκλογές και ότι τις χάνετε, ξηλώσατε οριζόντια γενικούς διευθυντές και τοποθετήσατε τους δικούς σας. Με ποια κριτήρια; Ερωτώ να μου απαντήσετε. Αυτοί, λοιπόν, που βάλατε τότε γενικούς διευθυντές ήταν οι άριστοι ή οι αρεστοί; Επομένως, είτε το θέλετε είτε δεν το θέλετε, η δημόσια διοίκηση σήμερα βρίσκεται σε διαδικασία μεταρρύθμισης. Και βεβαίως, θα πρέπει να το αντιληφθείτε και να αφήσετε την κριτική στους πολίτες.

Ένα άλλο θέμα τώρα, η απόπειρα πολιτικής παραπλάνησης. Επικαλείστε διόγκωση του κράτους και επικαλείστε στοιχεία γι’ αυτό. Στο πρώτο ερώτημα που εμπεριέχει η ερώτηση που κατατέθηκε, πώς από εξακόσιους ενενήντα χιλιάδες τετρακόσιους είκοσι πέντε υπαλλήλους τον Οκτώβριο του 2015, το σύνολο του δημοσίου τομέα ανήλθε το 2016 σε εξακόσιους ενενήντα επτά χιλιάδες διακόσιους είκοσι έξι; Απάντηση: Δεν είστε διαβασμένοι. Ο αριθμός του τακτικού προσωπικού του δημοσίου, εκτός από τα νομικά πρόσωπα ιδιωτικού δικαίου, δεν εμφανίζει αύξηση, αλλά μείωση κατά δύο χιλιάδες εκατόν ενενήντα πέντε υπαλλήλους. Οι συνολικές προσλήψεις τακτικού προσωπικού που έχουν πραγματοποιηθεί από τον Οκτώβριο του 2015 έως το 2016 ανέρχονται σε οχτώ χιλιάδες διακόσιες δεκαπέντε. Από αυτές οι χίλιες τριακόσιες τέσσερις θέσεις αφορούν προσλήψεις σε εφαρμογή αμετάκλητων δικαστικών αποφάσεων, οι πεντακόσιες μία θέσεις είναι προσλήψεις σε υπηρεσίες ανταποδοτικού χαρακτήρα των ΟΤΑ.

Σύμφωνα με τον νόμο οι διορισμοί σε εφαρμογή αμετάκλητων δικαστικών αποφάσεων και σε υπηρεσίες ανταποδοτικού χαρακτήρα δεν υπολογίζονται στον κανόνα ένα προς πέντε -ένα προς τέσσερα είναι φέτος, ένα προς τρία του χρόνου- και ως εκ τούτου ότι παραβιάσαμε τον κανόνα για το ένα προς πέντε προφανώς είναι ψευδής.

Από την άλλη πλευρά, η αύξηση στο συνολικό έκτακτο προσωπικό του δημοσίου ανέρχεται στις πέντε χιλιάδες μηδέν ενενήντα πέντε άτομα. Η αύξηση που επιβαρύνει τον κρατικό προϋπολογισμό είναι δύο χιλιάδες εκατόν έντεκα άτομα από τους οποίους οι χίλιοι επτακόσιοι ογδόντα ένας εντοπίζονται σε φορείς του Υπουργείου Υγείας. Οι υπόλοιποι δύο χιλιάδες εννιακόσιοι πενήντα τέσσερις αφορούν σε υπηρεσίες που εκτελούν συγχρηματοδοτούμενα προγράμματα και δεν επιβαρύνουν τον κρατικό προϋπολογισμό.

Να ρωτήσω εγώ με τη σειρά μου, αυτούς δηλαδή τους χίλιους εννιακόσιους τόσους, γιατί αυτή είναι η διαφορά τελικά που προκύπτει από τους φορείς υγείας, πρέπει να τους απολύσουμε; Εσείς θα το κάνετε;

Πάμε σε ένα άλλο ενδιαφέρον από αυτά που ρωτήσατε και είναι το περίφημο θέμα των μετακλητών:

Έως την 31η Οκτωβρίου του 2016 ο αριθμός ήταν δύο χιλιάδες ενενήντα εννέα και αφορά το σύνολο των μετακλητών υπαλλήλων του κράτους, όχι της Κυβέρνησης. Από αυτούς, σε κυβερνητικούς και πολιτειακούς φορείς είναι οκτακόσιοι ογδόντα πέντε. Οι υπόλοιποι χίλιοι διακόσιοι δεκατέσσερις αφορούν μετακλητούς σε δήμους, περιφέρειες και μετακλητούς υπαλλήλους σε Βουλευτές και Υπηρεσίες της Βουλής.

Τον Νοέμβριο, λόγω του ανασχηματισμού, ο αριθμός μειώθηκε και τον Δεκέμβριο βεβαίως, εξαιτίας του ανασχηματισμού, ο αριθμός αυξήθηκε, αλλά όχι όπως γράφετε σε σχέση με την προηγούμενη κατάσταση.

Βεβαίως κανείς δεν νομιμοποιείται να μιλά για δικά μας παιδιά ή στρατό κομματικών. Πού το στηρίζετε αυτό; Όπως και όταν μιλάτε για αύξηση μετακλητών. Νομίζω ότι απλά στηρίζεστε στα τερτίπια που γνωρίζατε και εκτελούσατε εσείς, διότι τι κάνατε; Εσείς κάνατε το γνωστό κόλπο, δεν καταγράφατε τον αριθμό των μετακλητών. Καταγράφατε για την ακρίβεια ούτε το 1/3 από αυτούς που πραγματικά ήταν στις κυβερνήσεις σας.

Έως τον Νοέμβριο του 2015 στο Μητρώο Μισθοδοτούμενων του Ελληνικού Δημοσίου στην εργασιακή σχέση «μετακλητοί» καταγράφονταν μόνον οι απλοί μετακλητοί υπάλληλοι και όχι οι πάσης φύσεως ειδικοί σύμβουλοι, δηλαδή ειδικοί συνεργάτες και επιστημονικοί συνεργάτες Υπουργών, Υφυπουργών, Γενικών και Ειδικών Γραμματέων, όλοι αυτοί δεν υπήρχαν στη λίστα των μετακλητών και δεν φαίνονται να μισθοδοτούνται από το κράτος. Με απλά λόγια, καταγράφατε συνεχώς μία εικονική πραγματικότητα που απέκρυπτε τον αριθμό των μετακλητών.

Θα αναφέρω ένα μόνο χαρακτηριστικό παράδειγμα. Σε γραφείο Υπουργού της προηγούμενης κυβέρνησης μόνο στον Υπουργό, όχι σε Αναπληρωτή, Υφυπουργό, Γενικούς Γραμματείς κ.λπ., υπηρετούσαν δεκατέσσερεις ειδικοί σύμβουλοι, οκτώ μετακλητοί, τέσσερα άτομα ειδικό επιστημονικό προσωπικό, δύο δημοσιογράφοι, δεκατέσσερεις αποσπασμένοι, έντεκα υπάλληλοι με διάθεση από το ΚΕΕΛΠΝΟ, σύνολο πενήντα τρία άτομα. Πόσα εμφανίζονταν από αυτά; Πόσα μπορούμε να βρούμε στη λίστα που λέει «μισθοδοσία»; Οκτώ, από τα πενήντα τρία, οι άλλοι κρυμμένοι.

Με αυτό, λοιπόν, που κάνουμε εμείς σήμερα, με τον τρόπο που σήμερα εμείς τους αντιμετωπίσαμε και τους βάλαμε όλους σε μία λίστα, σήμερα θα εμφανίζονταν και οι πενήντα τρεις. Αλλάξαμε συνειδητά τη μεθοδολογία για να υπάρχει απόλυτη διαφάνεια. Εσείς γιατί δεν το κάνετε;

Ερώτημα δεύτερο της ερώτησης. Διερωτάται η Αντιπολίτευση πώς εξηγείται η αύξηση των μισθολογικών δαπανών το πρώτο εννεάμηνο του 2016 κατά 146 εκατομμύρια ευρώ σε σχέση με το 2015.

Αυξήθηκαν, λοιπόν, για δύο λόγους: Πρώτον, λόγω αύξησης ασφαλιστικών εισφορών. Δεύτερον, εφαρμογή νέας μεθοδολογίας λογιστικής αποτύπωσης σύμφωνα με το ευρωπαϊκό σύστημα λογαριασμών από το Γενικό Λογιστήριο του Κράτους. Το αποτέλεσμα είναι να ταξινομούνται, να καταγράφονται δηλαδή, πλέον διάφορες δαπάνες αποζημιώσεων μέσα στο κονδύλι «μισθοί και ημερομίσθια». Σε κάθε περίπτωση, η αύξηση που προκύπτει από το δελτίο γενικής κυβέρνησης για το εννεάμηνο ανέρχεται σε 68 εκατομμύρια και όχι σε 146, όπως υποστηρίζετε στην ερώτηση.

Και οι πληροφορίες σας, βεβαίως, είναι και εδώ λανθασμένες και σκοπίμως, μάλλον, δεν προέρχονται από τα επικαιροποιημένα στοιχεία.

Ερώτημα τρίτο: Προσλήψεις μετά από αμετάκλητες δικαστικές αποφάσεις. Κυρίες και κύριοι συνάδελφοι, επειδή εμείς όταν καθόμαστε στο τραπέζι της διαπραγμάτευσης, πραγματικά κάνουμε διαπραγμάτευση, καταφέραμε να εξαιρέσουμε από τον κανόνα «έναν προς πέντε» τις προσλήψεις που προκύπτουν από αμετάκλητες δικαστικές αποφάσεις. Ήταν καθήκον σας να το έχετε κάνει από παλιά, που λέτε ότι σέβεστε τις αποφάσεις της δικαιοσύνης. Και φυσικά, εμείς δεν κρατάμε ομήρους τους ανθρώπους για να στοιβάζονται έξω από το γραφείο και να παρακαλούνε.

Επειδή λοιπόν, κι εκεί αποτύχατε, δεν προσπαθήσατε καν να διαπραγματευτείτε και έρχεστε τώρα να μας κατηγορείτε για αυτό. Ξανά η ίδια προπαγάνδα.

Όσον αφορά το θέμα των ένδικων μέσων, εμείς δεν είπαμε τίποτα περισσότερο από το ότι οι δήμοι έχουν τη δυνατότητα να επιλέξουν τι θα πράξουν. Η ίδια ευχέρεια που υπάρχει για τους ΟΤΑ στον καθορισμό των ένδικων μέσων για τους εργολάβους τους, πρέπει να υπάρχει και για τις εργασιακές σχέσεις. Αυτό τι σχέση έχει με μονιμοποίηση; Καμμία. Αυτό είναι μόνο επιστημονική φαντασία.

Αν οι ΟΤΑ αποδέχονται μια πρωτόδικη δικαστική απόφαση, γιατί να μην μπορούν να την υιοθετήσουν; Είναι στην ευχέρειά τους ως διάδικοι. Τα πρωτοβάθμια δικαστήρια δεν είναι δικαστήρια ή μήπως δεν έχετε εμπιστοσύνη στις δικαστικές αποφάσεις;

**ΜΑΥΡΟΥΔΗΣ ΒΟΡΙΔΗΣ:** Τι λέτε;

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Για τις πρωτόδικες αποφάσεις μιλάω.

Ερώτημα τέταρτο: Κάλυψη αναγκών καθαριότητας των δήμων. Αξίζει να κάνουμε μια ενδοσκόπηση στο θέμα των παρατάσεων. Σας απασχόλησε πολύ αυτά τα χρόνια που μας παραδώσατε ένα διαλυμένο σύστημα από εργασιακές σχέσεις ορισμένου χρόνου, εργολαβίες και πολλές άλλες πατέντες, που μόνο σε ένα πράγμα αποσκοπούσαν, στον έλεγχο των διορισμών και σε ένα εξαιρετικό πελατειακό σύστημα.

Και για να το ξεκαθαρίσουμε, εμείς δεν θέλουμε κατακερματισμό των εργασιακών σχέσεων. Είναι σοβαρή η διαφωνία που έχουμε μεταξύ μας. Είναι από τις ιδεολογικές. Δεν θέλουμε εργασιακή ομηρία. Θέλουμε σταθερές εργασιακές σχέσεις κι όχι μόνο στο δημόσιο τομέα αλλά και γενικότερα. Θέλουμε διαφάνεια προσλήψεων και ένα ορθολογικό σύστημα, που ούτε κατά διάνοια δεν σκεφτήκατε να διαμορφώσετε.

Η Κυβέρνηση με απόλυτο σεβασμό στο Σύνταγμα και στη σχετική ενωσιακή νομοθεσία επεξεργάζεται μια λύση για να δούμε το θέμα της κατάχρησης συμβάσεων ορισμένου χρόνου, αυτές που όλες οι προηγούμενες κυβερνήσεις δημιούργησαν, κρατώντας επί σειρά ετών εργαζόμενους σε ευαίσθητους τομείς κοινωνικών υπηρεσιών σε ομηρία. Όσοι δημιούργησαν αυτό το τεράστιο πρόβλημα, φυσικά, δεν μπορούν να εμφανίζονται σήμερα ως υπέρμαχοι της αξιοκρατίας και της νομιμότητας, πόσω μάλλον να γίνονται τιμητές κάθε προσπάθειας που γίνεται για τη διαχείριση με όρους προστασίας των δικαιωμάτων των εργαζόμενων, αλλά και του δημοσίου συμφέροντος και εν τέλει την οριστική επίλυση του θέματος.

Κυρίες και κύριοι συνάδελφοι, θα μου επιτρέψετε να κάνω εδώ μια παρένθεση, να μπω σε άλλο θέμα, πριν κλείσω την πρωτολογία μου. Θα ήθελα να μιλήσω εδώ, μιας και είμαστε σήμερα στο ελληνικό Κοινοβούλιο και να αναφερθώ σε ένα θέμα που επιχειρήθηκε να αναδειχθεί ως προσωπικό. Αναφέρομαι σε δημοσίευμα κυριακάτικης εφημερίδας, σύμφωνα με το οποίο παρανόμως διετέλεσα Βουλευτής, επί τρία μάλιστα χρόνια. Το όλο μύθευμα –διότι περί μυθεύματος επρόκειτο- υποστήριζε ότι υπήρχε ασυμβίβαστο στο ίδιο πρόσωπο της ιδιότητας Βουλευτή-γιατρού, ομόρρυθμου μέλους εταιρείας ΟΕ, εταιρείας η οποία είναι συμβεβλημένη να παρέχει υπηρεσίες υγείας στους ασφαλισμένους του ΕΟΠΥΥ. Αυτή ήταν η κατηγορία. Αυτό το μύθευμα, λοιπόν, έσπευσαν να το υιοθετήσουν τα κόμματα της Αντιπολίτευσης, η Νέα Δημοκρατία, το Ποτάμι, μετά και λίγο το ΠΑΣΟΚ.

Σας θυμίζω ότι επί μέρες συνεπικουρούσατε στην επίθεση λάσπης στο πρόσωπό μου. Προσπαθήσατε μέσα από μια επίθεση προς εμένα προσωπικά να στηρίξετε το αφήγημα περί ανύπαρκτου ηθικού πλεονεκτήματος της Αριστεράς. Και φυσικά, πολλοί συνάδελφοι γιατροί, φαρμακοποιοί των κομμάτων της Αντιπολίτευσης, οι οποίοι επίσης είχαν και έχουν και διατηρούν και τώρα αντίστοιχες συμβάσεις, δεν όρθωσαν το ανάστημά τους και φυσικά, δεν μίλησαν τη στιγμή που έπρεπε.

Θα καταθέσω σήμερα, λοιπόν, για τα Πρακτικά τρία κείμενα, τρεις γνωμοδοτήσεις. Η μία, η οποία είναι και πολύ μεγάλη, είναι του Πανελληνίου Ιατρικού Συλλόγου, όσον αφορά το θέμα αυτό.

Η δεύτερη είναι από τον συνταγματολόγο, τον κ. Ακρίτα Καϊτατζή και η τρίτη είναι από τον καθηγητή του πανεπιστημίου κ. Σπυρίδωνα Φλογαΐτη. Τα καταθέτω στα Πρακτικά για να αρθούν όλα αυτά που ελέχθησαν όλο αυτό το διάστημα.

(Στο σημείο αυτό η Υπουργός κ. Όλγα Γεροβασίλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλες οι γνωμοδοτήσεις αποφαίνονται ότι δεν υπάρχει κανένα ασυμβίβαστο στην παραπάνω δραστηριότητα γιατρού, συμβεβλημένου με τον ΕΟΠΥΥ και Βουλευτή.

Επομένως, κυρίες και κύριοι συνάδελφοι, βεβαίως και σήμερα δεν υπάρχει θέμα διότι αφορούσε το παρελθόν, αλλά και στο παρελθόν ήμουν νόμιμη και όχι παράνομη.

Τι κάνατε, όμως, εσείς; Αφού δεν προσέξατε -ή συνειδητά δεν προσέξατε-, σε ποια δημοσιεύματα βάλατε την υπογραφή σας, πιστεύω ότι το κάνατε απλά διότι σας βόλεψε να δηλητηριάσετε άλλη μια φορά την κοινή γνώμη με ψέματα από κατασκευασμένα δημοσιεύματα. Και φυσικά, δεν προσφέρατε υπηρεσία ούτε στη Βουλή ούτε στα κόμματά σας. Αυτά με την παρένθεση.

Τελειώνοντας, κυρίες και κύριοι συνάδελφοι, θέλω να πω ότι οι ισχυρισμοί της Νέας Δημοκρατίας περί διόγκωσης του κράτους είναι ένα γνωστό τροπάριο. Η Αντιπολίτευση βεβαίως, δεν ήθελε ούτε θέλει ένα αποτελεσματικό κράτος. Η Αντιπολίτευση απλά δεν θέλει κράτος. Σπεύσατε να συνεργαστείτε με κόμματα, όπως η Δράση. Δεν μας είπατε με ποια προγραμματική συμφωνία μαζί τους. Σας θυμίζω θέσεις της Δράσης, για την οικονομία. Διακηρυγμένη πολιτική θέση της Δράσης: «Η δημιουργία ενός μικρότερου, καλύτερου και πιο ευέλικτου κράτους, μέσω της δραματικής μείωσης των περιττών δαπανών του δημοσίου. Και πώς θα γίνει αυτή η μείωση;». Συνεχίζει: «Με ουσιαστική μείωση του αριθμού των δημοσίων υπαλλήλων, με καταργήσεις άχρηστων δομών, σπάταλων φορέων και απόλυση του προσωπικού τους».

Λένε καθαρά αυτό το οποίο προσπαθείτε με πολλούς τρόπους να αποκρύψετε. Θυμίζω τον κ. Μητσοτάκη που έκλαιγε -αφού πρώτα απέλυσε-, ο οποίος είπε ότι «δεν κοιμάμαι τα βράδια εξαιτίας των απολύσεων, γιατί ξέρω ότι θα χάσουν τη δουλειά τους οι άνθρωποι. Δεν είναι εύκολο και από συναισθηματικής απόψεως. Αλλά ωστόσο, αν πρέπει να υπογράψω, θα υπογράψω. Το καλύτερο που πρέπει να κάνω είναι η καλύτερη επιλογή ως προς το ποιος πρέπει να χάσει τη δουλειά του».

Αυτά έγιναν το 2013. Αργότερα, είπε ότι ήταν εσφαλμένη η πολιτική των απολύσεων και σήμερα σε συνέντευξη «δεν θα πραγματοποιηθούν απολύσεις, αλλά θα τηρηθεί η αναλογία». Ο κ. Λαζαρίδης είπε άλλα. Είπε «δεν θα τους απολύσουμε εμείς, θα τους απολύσει η δικαιοσύνη». Πότε ήταν αλήθεια; Στη συμφωνία αλήθειας, ποιο εμπεριέχεται;

Επομένως, κυρίες και κύριοι συνάδελφοι, να ξεκαθαρίσουμε. Θέλουμε δημόσια νοσοκομεία; Θέλουμε δημόσια παιδεία; Θέλουμε πυροσβεστικές υπηρεσίες; Μήπως θέλουμε να τα πάρουν όλα οι ιδιώτες; Να το καταργήσουμε το κράτος. Διότι σε όλες αυτές τις προσλήψεις που αναφέρετε, ξέρετε ότι το μεγαλύτερο ποσοστό είναι προς αυτήν την κατεύθυνση.

Εμείς λοιπόν, μιλάμε για ένα κράτος που θέλει ανασχεδιασμό διαδικασιών, ταχύτητα, διαφάνεια. Μιλάμε για ένα κράτος που στα χρόνια της κρίσης αντί να το διορθώσουν αποφάσισαν να το εξαφανίσουν. Μιλάμε για ένα κράτος που έχει παθογένειες, αλλά αλλάζει γιατί αυτός είναι και θα είναι ο ρόλος του, δηλαδή να προασπίζει πάντα το δημόσιο συμφέρον και να αποδίδει στους πολίτες τις απαραίτητες υπηρεσίες για να ευημερούν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μέλη από τον Πολιτιστικό Σύλλογο Σελιανίτικων Αιγίου «Ο Ήλιος».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εισερχόμαστε τώρα στον κύκλο των ομιλιών των Κοινοβουλευτικών Εκπροσώπων.

Ο κ. Τζαβάρας, Βουλευτής Ηλείας της Νέας Δημοκρατίας, έχει τον λόγο για δώδεκα λεπτά.

Κύριε Τζαβάρα, θέλετε να πάρετε και τον χρόνο της δευτερολογίας σας;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα δούμε, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ξεκινάμε και βλέπουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Απλώς, στην πρωτολογία θα μας αντιμετωπίσετε με μία επιείκεια, κυρία Πρόεδρε. Σας ευχαριστώ πολύ.

Λυπάμαι που, ξεκινώντας την ομιλία μου, θα εκφράσω τη βαθιά μου λύπη, γιατί η σημερινή εμφάνιση της κυρίας Υπουργού σ’ αυτό το Βήμα μάς απογοήτευσε πολλαπλώς.

Όπως θα σας εξηγήσω, κυρία Υπουργέ, σ’ αυτή την υψηλής αξίας κοινοβουλευτική διαδικασία, μια διαδικασία κοινοβουλευτικού ελέγχου, κληθήκατε από την Αξιωματική Αντιπολίτευση, για να σας δοθεί η δυνατότητα να απαντήσετε και μάλιστα, να απαντήσετε όχι σε ερώτηση, αλλά σε επερώτηση. Το γεγονός, λοιπόν, ότι συστηματικά και επανειλημμένα απαντούσατε σε ερώτηση, όπως λέγατε, προφανώς σημαίνει ότι δεν είχατε συναίσθηση της σοβαρότητας αυτού του κοινοβουλευτικού μέσου, με το οποίο σας εγκαλούμε. Επειδή ακριβώς υπάρχει μια διακύμανση στη σοβαρότητα των κοινοβουλευτικών μέσων του ελέγχου της Βουλής κατά της Κυβερνήσεως, θα ήθελα απλώς να σας επισημάνω –γιατί πιστεύω ότι το γνωρίζετε- ότι η κοινοβουλευτική επερώτηση προς Υπουργό είναι μία βαθμίδα πριν από τη μομφή.

Είδα, όμως, ότι εσείς, με πολύ μεγάλη άνεση, ήλθατε σ’ αυτό το Βήμα και το αξιοποιήσατε δίκην παροχής συνεντεύξεως σε υποθετικά ερωτήματα, τα οποία κάποιοι δημοσιογράφοι σάς τα είχαν θέσει είτε από πρωτοσέλιδα είτε από μια εικαζόμενη θέληση κάποιων δημοσιογραφικών σας αντιπάλων, να σας φέρουν σε δύσκολη θέση.

Εμείς δεν θέλουμε να σας φέρουμε γι’ αυτό το λόγο σε δύσκολη θέση σήμερα, αλλά είχαμε την απαίτηση από σας, ως σεβόμενη τη Βουλή και συναισθανόμενη την αξία και τη σπουδαιότητα, που έχει η διαδικασία του κοινοβουλευτικού ελέγχου, να μας φέρετε συγκεκριμένες απαντήσεις στην επερώτησή μας. Δεν είναι ερώτηση, είναι επερώτηση, δηλαδή είναι ερώτηση η οποία έχει και μια αρνητική αποφορά.

Δυστυχώς, όμως –επαναλαμβάνω- βρήκατε την ευκαιρία να μας μιλήσετε, όπως κι εσείς η ίδια είπατε, και για ζητήματα της επικαιρότητας και για ζητήματα, τα οποία έχουν να κάνουν με το προσωπικό σας θέμα.

Επειδή εγκαλέσατε την Αξιωματική Αντιπολίτευση για όσα κάποια εφημερίδα σάς έγραψε, εγώ θα συμφωνήσω μαζί σας και προφανώς έχετε δίκιο και δεν χρειαζόταν να φέρετε τόσες πολλές γνωμοδοτήσεις, για να μας πείσετε για το αυτονόητο.

Πράγματι, ο Βουλευτής γιατρός, μετά την κατάργηση του ασυμβιβάστου έχει το δικαίωμα να παρέχει τις υπηρεσίες του στον οποιονδήποτε ασθενή, που συμβαίνει να είναι ασφαλισμένος στον ΕΟΠΥΥ. Δεν προσφέρετε υπηρεσίες στον ΕΟΠΥΥ. Τις υπηρεσίες τις προσφέρει ο κάθε Βουλευτής γιατρός στον ασθενή. Απλώς ο ασθενής, με βάση την ασφαλιστική σχέση που τον συνδέει με τον ΕΟΠΥΥ, δεν πληρώνει ο ίδιος, αλλά πληρώνει ο ΕΟΠΥΥ. Αυτό δεν είναι τόσο σοβαρό θέμα.

Ένα άλλο θέμα -για το οποίο δεν ξέρω εάν έχετε και τα αντίστοιχα έγγραφα, τα οποία, αν υπάρχουν, θα ήθελα να τα καταθέσετε- είναι αν είναι αλήθεια –εγώ δεν ξέρω, με προκαλείτε να το συνεχίσω- και μήπως συνέβη ποτέ κατά τη διάρκεια της θητείας σας, να έχετε σύμβαση αποκλειστικής παροχής υπηρεσιών σε δημόσιο νομικό πρόσωπο, δηλαδή σε νοσοκομείο, γιατί εκεί αλλάζει το θέμα. Θα έπρεπε οι δικηγόροι, τους οποίους συμβουλευτήκατε, να σας έχουν πει ότι, εάν κάποιος γιατρός, ως μέλος ομόρρυθμης εταιρείας, προσφέρει κατ’ αποκλειστικότητα σε νοσοκομείο παροχές τέτοιες, που το νοσοκομείο αδυνατεί να τις προσφέρει στους ασθενείς, που προσέρχονται σ’ αυτό, γιατί έχει χαλάσει κάποιο μηχάνημα και αυτό το μηχάνημα το αναπληρώνει αυτός ο γιατρός, που συνδέεται και καταρτίζει μαζί του σύμβαση παροχής κατ’ αποκλειστικότητα υπηρεσιών, τότε έχετε πρόβλημα.

Εγώ, όμως, ούτε εισαγγελέας είμαι για τα επαγγελματικά σας ούτε από αυτό το Βήμα θα ήθελα να ασχοληθώ ιδιαιτέρως με το ζήτημα αυτό. Θέλω να πιστέψετε ότι σε εσάς αναγνωρίζω το δικαίωμα τού να εκπροσωπείτε την Κυβέρνηση, την Κυβέρνηση που διαθέτει την εμπιστοσύνη της Βουλής και να έχετε αυτήν τη στιγμή το προνόμιο να απαντάτε στην Εθνική Αντιπροσωπεία.

Ενδεχομένως, -εδώ θα ανοίξω και εγώ μια παρένθεση- να έχετε παρασυρθεί από όσα πριν από μερικές ημέρες ακούστηκαν στην Αίθουσα αυτήν από του στόματος του ιδίου του Προέδρου της Βουλής. Μας είπε ότι δεν χρειάζεται να διυλίζουμε τον κώνωπα και να ψάχνουμε να βρίσκουμε τι λέει το Σύνταγμα, αλλά αυτός που τελικώς νομοθετεί, είναι η Κυβέρνηση. Αυτός που έχει τη νομοθετική πρωτοβουλία, άρα τον πρώτο και τον τελευταίο λόγο, είναι ο Υπουργός. Μάλιστα, είπε χαρακτηριστικά: «Έρχονται και σε εμένα, στο γραφείο του Προέδρου, διάφορες κοινωνικές ομάδες και μου ζητάνε να ανταποκριθώ στα αιτήματά τους για μια συγκεκριμένη ρύθμιση και εγώ το μόνο που μπορώ να πω είναι έναν καλό λόγο στην Κυβέρνηση.

Διαφωνώ. Με όλο τον σεβασμό που έχω στον Πρόεδρο του Σώματος, διαφωνώ διαρρήδην. Γιατί; Το επαναλαμβάνω ακόμα μια φορά: Στην Αίθουσα αυτήν, κυρία Πρόεδρε, ασκείται η λαϊκή κυριαρχία μέσω των αντιπροσώπων του ελληνικού λαού. Η νομοθετική εξουσία είναι η μόνη λειτουργία που διαθέτει τη δημοκρατική νομιμοποίηση. Και εάν εσείς αυτήν τη στιγμή πρέπει να συναισθάνεστε την πολλή μεγάλη υποχρέωση που έχετε να απαντάτε συγκεκριμένα στα ερωτήματα, που περιλαμβάνονται στην ερώτηση, έχετε αυτήν την υποχρέωση, γιατί έχετε τιμηθεί με την εμπιστοσύνη της Βουλής. Γιατί στην κοινοβουλευτική δημοκρατία η Κυβέρνηση δεν μπορεί να δρα, παρά μόνο όταν διαθέτει την εμπιστοσύνη της Βουλής.

Γι’ αυτό, λοιπόν, επειδή ξέρω ότι είστε πράγματι μια έντιμη πολιτικός, σε καμμία περίπτωση δεν θα ήθελα, τουλάχιστον από αυτού του Βήματος, αναφερόμενος και απευθυνόμενος σε εσάς, να αφήσω την παραμικρά αιχμή. Όμως, σας λέω με πολλή εκτίμηση και πολύ σεβασμό ότι ατυχήσατε σήμερα. Γιατί νομίσατε ότι σας προσφέρεται η ευκαιρία να κατακεραυνώσετε τους πολιτικούς σας αντιπάλους, ενώ από εσάς η Βουλή περίμενε να μιλήσετε συγκεκριμένα για όσα σας καταμαρτυρεί η Αξιωματική Αντιπολίτευση στην επερώτηση και επαναλαμβάνω, όχι στην ερώτηση.

Για να δούμε τώρα σε τι δεν απαντήσατε. Κυρία Υπουργέ, το πρώτο θέμα με το οποίο έπρεπε να καταπιαστείτε είναι τα κρούσματα που συστηματικά, επανειλημμένα και –θα έλεγα- με τρόπο εμμενή, έχουμε στιγματίσει τη δράση της Κυβέρνησής σας και κυρίως του Υπουργείου σας με συγκεκριμένες μεθοδεύσεις αναξιοκρατικών προσλήψεων.

Βέβαια, θα μου πείτε ότι μπορεί στον παρελθόν να εγίνοντο αυτά τα ζητήματα και πράγματι, να μην έχετε και άδικο. Το θέμα είναι -όπως λέει και ο ποιητής- εσείς τι λέτε εδώ, από αυτήν τη συγκεκριμένη θέση, για τη συγκεκριμένη συμπεριφορά της Κυβέρνησης, γι’ αυτήν που έχει την τιμή να απολαμβάνει της εμπιστοσύνης της Βουλής.

Οι προηγούμενες κυβερνήσεις έχουν πληρώσει το τίμημα αυτού που δεν έκαναν σωστά. Το θέμα είναι να μας πείτε εάν συμφωνείτε με τις αποφάσεις του Συμβουλίου της Επικρατείας και με όλη την επιχειρηματολογία, που προκύπτει από τα επιστημονικά συμβούλια της Βουλής, αλλά και από αυτήν τη διάταξη του άρθρου 5 του Συντάγματος, που λέει ότι η Κυβέρνηση και εσείς προσωπικά, ως αρμόδια Υπουργός θα πρέπει να διευκολύνετε την ελεύθερη και επί ίσοις όροις πρόσβαση σε δημόσιες θέσεις και αξιώματα των πολιτών κατά τον λόγο της προσωπικής αξίας και της ικανότητας εκάστου.

Γι’ αυτό πρέπει εδώ να μας απολογηθείτε και όχι για το τι έκαναν οι προηγούμενες κυβερνήσεις. Και θα ήθελα να μου πείτε γι’ αυτές τις τροπολογίες που σωρηδόν, και κατά κόρον τις νυχτερινές ώρες και την υστάτη μάλιστα στιγμή, προτού ολοκληρωθεί το νομοθετικό έργο της Βουλής, φέρνετε κι εσείς ως Υπουργοί και οι συνάδελφοι εδώ της Συμπολίτευσης και συστηματικά παραβιάζουν το Σύνταγμα.

Και παραβιάζουν το Σύνταγμα για τους εξής λόγους: Πρώτον, παραβιάζουν τη διάταξη του άρθρου 74, που λέει και επιβάλλει ότι κάθε νομοσχέδιο και πρόταση νόμου θα πρέπει υποχρεωτικά να πηγαίνει πρώτα για επεξεργασία στις επιτροπές και μετά να έρχεται για ψήφιση στην Ολομέλεια.

(Στο σημείο αυτό κτυπάει προειδοποιητικά το κουδούνι λήξης της ομιλίας του κυρίου Βουλευτή)

Κυρία Πρόεδρε, θα ήθελα λίγο χρόνο, όπως κάνατε τουλάχιστον και με τους προηγούμενους ομιλητές.

Θα έπρεπε, λοιπόν, εδώ, αυτές οι συγκεκριμένες τροπολογίες, για να είναι σύμφωνες με το Σύνταγμα και με άρθρα 89 και 90 του Κανονισμού της Βουλής, να έχουν υποβληθεί στη διπλή βάσανο της επεξεργασίας. Όμως υπάρχουν κάποιοι πονηροί. Μπορεί να έχουν ενάρετη πρόθεση, δεν το αποκλείω αυτό. Μπορεί καμμιά φορά πράγματι, οι προθέσεις να είναι καλές.

Όμως μια δημοκρατία για να λειτουργήσει, ένα κοινοβουλευτικό σύστημα για να ισχύσει και κυρίως για να αποκριθεί αυτές τις δύσκολες ώρες, που όλοι βάλλουν εναντίον της πολιτικής και των πολιτικών, θα έπρεπε, όχι μόνο να είναι, αλλά και να φαίνεται ότι συμφωνεί με όλους τους τύπους του Συντάγματος.

Ο Πρωθυπουργός δεν έλεγε για λογαριασμό σας, για λογαριασμό όλων των συναδέλφων ότι είναι κάθε λέξη από το Σύνταγμα αυτού του κράτους; Και όμως αυτό το Σύνταγμα το έχετε κουρελιάσει. Δεν υπάρχει άρθρο που να μην έχετε καταπατήσει.

Κορυφαία περίπτωση εκείνη της αναθεώρησης του Συντάγματος. Αντί να την ξεκινήσετε αυτή την αναθεώρηση μέσα από τη Βουλή και από τη Βουλή, για να δείξετε το σεβασμό σας στη λαϊκή κυριαρχία, προτιμήσατε να χρησιμοποιήσετε τη Βουλή ως ντεκόρ μιας φιέστας, την οποία ακόμα περιμένουμε να δούμε, αν τουλάχιστον είχε κάποια σχέση με τις σοβαρές προθέσεις του Πρωθυπουργού, να μας εφοδιάσει με προτάσεις για αναθεώρηση του Συντάγματος.

Αλλά υπάρχει κι ένα άλλο θέμα, το οποίο θα μου επιτρέψετε, αν εξακολουθώ να είμαι ακόμα ανεκτός, κυρία Πρόεδρε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε τη δευτερολογία;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εντάξει, δεν θα σας στενοχωρήσω. Θα έχω μεγαλύτερη ανοχή στη δευτερολογία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για να δούμε πώς θα ολοκληρώσετε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κυρία Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σε τι συνίσταται.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Συνίσταται στο ότι ρώτησε ο κ. Τζαβάρας αν τότε στο ιατρείο υπήρχε σύμβαση και με νοσοκομείο, οπότε δεν θα ήταν σύννομο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν έχει μομφή αυτό που είπα. Δεν ξέρω.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Το αντιλαμβάνομαι, αλλά πρέπει να απαντήσω.

Αφού πρώτα μας είπατε ότι ο Πρόεδρος της Βουλής δεν γνωρίζει ποιος νομοθετεί σε αυτή τη χώρα, μετά μας είπατε ότι εγώ δεν διάβασα ότι αυτό είναι επερώτηση. Νομίζω ότι αυτά είναι απλά αστεία.

Ως προς το προσωπικό, κανένα νοσοκομείο δεν κάνει συμβάσεις για όταν του χαλάσει ένα μηχάνημα και χρειαστεί να μεταφέρει ασθενή κάπου αλλού. Κανένα και ποτέ. Αν χαλάσει κάποιο μηχάνημα και αδυνατεί το νοσοκομείο εκείνη την ώρα να παρέχει την αντίστοιχη υπηρεσία, αφού εγγράφως κάποιος γνωμοδοτήσει, πει ότι δεν είναι δυνατόν αυτό να επιτελεστεί σήμερα, διότι χάλασε αυτό και δικαιολογείται η μετακίνηση ασθενούς, τότε αυτό γίνεται από το νοσοκομείο και είναι στην επιλογή του πού θα το κάνει. Εφόσον υπάρχουν όλα αυτά, τότε δικαιολογείται και η δαπάνη. Εφόσον υπάρχει, δηλαδή, η απόδειξη ότι είναι χαλασμένο ένα μηχάνημα, θα μετακινήσει ασθενή.

Και υποχρεούται το νοσοκομείο να μετακινήσει στο πλησιέστερο δημόσιο, αν υπάρχει –στην επαρχία, ξέρετε, δεν είναι τα δημόσια τα πλησιέστερα, τουλάχιστον όχι τόσο εύκολα- και στα αντίστοιχα ιδιωτικά, που συνήθως στα νοσοκομεία το κάνουν εκ περιτροπής. Συνήθως. Δεν γίνεται πάντα. Για άλλους λόγους.

Η απάντηση αυτή ήταν για το συγκεκριμένο ερώτημα. Και εγώ προσωπικώς και το ιατρείο αυτό το οποίο είχα τότε, ουδέποτε είχαμε σύμβαση τέτοιου τύπου με δημόσιο νοσοκομείο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτή, δεκτή. Απλώς επειδή εσείς θίξατε το συγκεκριμένο θέμα, γι’ αυτό το αναφέραμε. Εμείς δεν είχαμε θέμα. Καλύτερα που σας δόθηκε η ευκαιρία τώρα να το ξεκαθαρίσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, αποσαφηνίστηκε κι αυτό.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κύριε Τζαβάρα, ήρθατε καλά διαβασμένος ως προς το δημοσίευμα. Δεν διαβάσατε, όμως, την ανακοίνωση της Νέας Δημοκρατίας. Αυτό είναι πρόβλημα, νομίζω. Έτσι το βρίσκω εγώ. Διότι η ανακοίνωση της Νέας Δημοκρατίας βγήκε μία περίπου ώρα μετά το δημοσίευμα και υιοθετούσε το δημοσίευμα. Εσείς, κύριε Τζαβάρα ή δεν το διαβάσατε ή δεν μιλάτε με τη Νέα Δημοκρατία να πείτε τη γνώμη σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, είναι μερικές φορές βιαστικά τα κόμματα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μιλάει μέσα μου η Νέα Δημοκρατία, γι’ αυτό δεν μιλάω με τη Νέα Δημοκρατία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τον λόγο έχει από τον ΣΥΡΙΖΑ η κ. Φωτεινή Βάκη, Βουλευτής Κέρκυρας, ως Κοινοβουλευτικός Εκπρόσωπος, για έξι λεπτά.

**ΦΩΤΕΙΝΗ ΒΑΚΗ:** Κυρία Υπουργέ, κυρίες και κύριοι Βουλευτές, επιτρέψτε μου σήμερα να μην αναφερθώ στην αλήθεια των αριθμών. Η αρμόδια Υπουργός, άλλωστε, έχει απαντήσει με όλα τα σχετικά στοιχεία και με απόλυτη επάρκεια στα θέματα που τίθενται στην επίκαιρη επερώτηση της Νέας Δημοκρατίας.

Στον λίγο χρόνο που μου απομένει, θα ήθελα να αναφερθώ στην αλήθεια των ιδεών, διότι η σημερινή συζήτηση, κυρίες και κύριοι συνάδελφοι, δεν είναι αξιολογικά ουδέτερη. Διεξάγεται επί του ολισθηρού πεδίου πάνω στο οποίο συγκρούονται δύο διαφορετικοί ιδεολογικοί κόσμοι.

Ένας από αυτούς είναι της Νέας Δημοκρατίας και είναι ακραία νεοφιλελεύθερος. Αυτός ο κόσμος, λοιπόν, θέλει τη διάλυση του κοινωνικού κράτους, την κατεδάφιση της προστασίας της εργασίας και εκφράζεται μέσω της συστηματικής απαξίωσης του δημόσιου τομέα και της δημόσιας υπηρεσίας.

Ο άλλος ιδεολογικός κόσμος είναι αυτός της Αριστεράς, ο οποίος πιστεύει στα δημόσια αγαθά, πιστεύει στα κοινωνικά αγαθά, στους δημόσιους λειτουργούς και θέλει να διασφαλίζεται η πρόσβαση όλων των πολιτών σε δημόσιες υπηρεσίες ποιότητας, διαφάνειας, λογοδοσίας στον πολίτη, ανεξαρτήτως της αγοραστικής του δύναμης.

Στον νεοφιλελεύθερο, βέβαια, κόσμο της Νέας Δημοκρατίας, το δημόσιο αποτελεί τροχοπέδη. Τροχοπέδη στην επέλαση των εργολάβων, στην κατεδάφιση των εργασιακών σχέσεων, στην κατάργηση των δημόσιων αγαθών. Διότι ο στόχος που υπηρετεί η Νέα Δημοκρατία είναι σαφής, εκπεφρασμένος πλειστάκις και δεν είναι άλλος από την εμπορευματοποίηση της υγείας, της παιδείας και της κοινωνικής προστασίας.

Γι’ αυτό, άλλωστε, όταν ήσασταν κυβέρνηση απολύσατε δυόμισι χιλιάδες εκπαιδευτικούς, θέσατε σε διαθεσιμότητα δύο χιλιάδες γιατρούς, απολύσατε οκτακόσιες καθαρίστριες, χίλιους πεντακόσιους σχολικούς φύλακες, ενώ γενικεύσατε τις σκανδαλώδεις συμβάσεις με εργολάβους καθαριότητας, φύλαξης και άλλους ιδιώτες παρόχους στις δημόσιες υπηρεσίες.

Οι απολύσεις, άλλωστε, επιτρέψετε μου, κυρίες και κύριοι συνάδελφοι, την έκφραση, αποτελούν το «ιδεολογικό φετίχ» της Νέας Δημοκρατίας. Πολλοί από τους συναδέλφους σας, που συνυπογράφουν τη σημερινή επίκαιρη επερώτηση, θριαμβολογούσαν για παράδειγμα, όταν η τότε κυβέρνησή τους επιχείρησε να νομοθετήσει την τιμωρητική αξιολόγηση για το δημόσιο, εισάγοντας το υποχρεωτικό ποσοστό, κλειστό ποσοστό, αρνητικής αξιολόγησης για το 15% των υπαλλήλων κάθε δημόσιας υπηρεσίας.

Τότε, μάλιστα, κάποιοι από τους σημερινούς επερωτώντες πίεζαν και για άμεσες, αναγκαστικές απολύσεις αυτού του 15% των αξιολογούμενων δημόσιων υπαλλήλων για την ανανέωση, όπως έλεγαν τότε με πολιτικό στόμφο, του εργατικού δυναμικού του δημοσίου.

Για μας, όμως, κυρίες και κύριοι συνάδελφοι, το δημόσιο δεν θα γίνει ποτέ το νεοφιλελεύθερο «Ελ Ντοράντο», που ονειρεύονται κάποιες πολιτικές δυνάμεις.

Η Αριστερά πιστεύει σε αυτό που δεν πιστεύετε εσείς, στον άνθρωπο, στο ανθρώπινο δυναμικό, στην ισχυρή δημόσια υπηρεσία, στο κοινωνικό κράτος. Εσείς πάλι, πάνω από τον άνθρωπο βάζετε το κέρδος. Αυτό είναι το ιδεολογικό ρεύμα που εκπροσωπείτε και σε αυτό, βεβαίως, ταιριάζετε και εναρμονίζεστε απολύτως και με το Διεθνές Νομισματικό Ταμείο και με άλλους ιδεολογικούς ταγούς του νεοφιλελευθερισμού.

Βεβαίως, για να προωθήσετε τα συμφέροντά σας, δεν είστε και μόνοι. Έχετε συμμάχους διαφόρους καναλάρχες και εκδότες, οι οποίοι αναπαράγουν τη γνωστή προπαγάνδα για το δημόσιο και περιμένετε ένα νεύμα τους για να αρχίσετε να επαναλαμβάνετε κι εσείς με τη σειρά σας την παραπληροφόρησή τους.

Αυτό το φετίχ των απολύσεων στο δημόσιο σάς ενώνει με αυτούς τους φίλους, καναλάρχες, εκδότες και όλοι μαζί, σε συγχορδία προωθείτε και τη γνωστή νεοφιλελεύθερη ατζέντα του Διεθνούς Νομισματικού Ταμείου. Με αυτόν τον κόσμο είστε ιδεολογικά και στρατηγικά.

Η Αριστερά πάλι είναι απέναντι σε αυτούς. Εμείς είμαστε με τον κόσμο της εργασίας, είμαστε με τους πολίτες που έχουν ανάγκη το δημόσιο νοσοκομείο, με εκείνους που θέλουν την ενίσχυση του δημόσιου σχολείου, με εκείνους που στηρίζουν τα κοινωνικά αγαθά.

Θα ήθελα, όμως, να κάνω κι ένα τελευταίο σχόλιο, γιατί άκουσα πολλούς συναδέλφους της Νέας Δημοκρατίας και άλλων κομμάτων να αναφέρονται σε ρουσφέτια και σε «ημετέρους».

Αλήθεια, διερωτώμαι, κυρίες και κύριοι συνάδελφοι: Ποιες ήταν εκείνες οι πολιτικές δυνάμεις που έχτισαν το πελατειακό κράτος; Ποια είναι τα κόμματα που στη Μεταπολίτευση ανήγαγαν το ρουσφέτι σε επιστήμη, με πρόσφατο δείγμα γραφής εκείνο το επαίσχυντο 4-2-1 στο δημόσιο; Ποιοι είναι εκείνοι που άλωσαν το δημόσιο με κομματικές στρατιές; Ποιοι διόριζαν τα χωριά τους, το προσωπικό τους πελατολόγιο, ως Βουλευτές, τους κουμπάρους τους σε νευραλγικούς ευαίσθητους τομείς του δημοσίου; Ο ΣΥΡΙΖΑ ήταν ή μήπως εκείνοι που εναλλάσσονταν στην εξουσία για σαράντα χρόνια;

Ας μην υποτιμάτε κάποιοι μέσα σε αυτήν την Αίθουσα τη νοημοσύνη του ελληνικού λαού. Όλοι γνωρίζουν ποιο δημόσιο φτιάξατε εσείς και όλοι γνωρίζουν ποιο δημόσιο έχει ανάγκη η χώρα.

Κυρίες και κύριοι Βουλευτές, εμείς θα συνεχίσουμε να προστατεύουμε τη δημόσια υπηρεσία και τα κοινωνικά αγαθά. Όσο και αν οι πολιτικές δυνάμεις του νεοφιλελευθερισμού πιέζουν για απολύσεις, θα βρίσκετε μπροστά σας τοίχο. Ο ελληνικός λαός γνωρίζει ακριβώς τι θέλετε να κάνετε με το δημόσιο. Το κάνατε πριν από μερικά χρόνια και θα θέλατε, βεβαίως, διακαώς να το επαναλάβετε και τώρα. Θέλετε να κάνετε μαζικές απολύσεις. Πείτε το ευθαρσώς και τολμήστε να αναμετρηθείτε με την κοινωνία.

Θα ήθελα να κλείσω με το εξής: Θα καταθέσω στα Πρακτικά της Βουλής το Φύλλο της Εφημερίδας της Κυβέρνησης της 11ης Μαΐου του 2013, με το οποίο επιτάξατε ογδόντα χιλιάδες εκπαιδευτικούς, οι οποίοι προγραμμάτιζαν κινητοποιήσεις, για ποιον λόγο; Εναντίον της απόλυσής τους. Το θυμάστε φαντάζομαι.

(Στο σημείο αυτό η Βουλευτής κ. Φωτεινή Βάκη καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να καταθέσω και το ΦΕΚ της 26ης Ιουλίου του 2013, με το οποίο απολύσατε εκπαιδευτικούς με μεταπτυχιακούς και διδακτορικούς τίτλους σπουδών.

(Στο σημείο αυτό η Βουλευτής κ. Φωτεινή Βάκη καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η αριστεία, κυρίες και κύριοι συνάδελφοι, που κραδαίνετε συνέχεια την αριστεία; Άλλα, προφανώς, εδώ τελείτε εν συγχύσει. Έχετε μπερδέψει τους άριστους με τους κομματικά αρεστούς. Προφανώς, θα το θυμάστε κι αυτό. Σημασία, βεβαίως, δεν έχει αν τα θυμάστε εσείς. Σημασία έχει ότι αυτές τις πολιτικές τις θυμάται ο ελληνικός λαός και γι’ αυτό σας έστειλε και στη θέση που βρίσκεστε σήμερα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή κ. Παναγιώτης Ηλιόπουλος, Βουλευτής Μαγνησίας για έξι λεπτά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Έχουμε διάφορα θέματα εδώ, τα οποία τρέχουν αυτές τις ημέρες, κι ένα από τα βασικότερα –ίσως το βασικότερο- είναι το παιχνίδι πολέμου που έχει στήσει η Τουρκία στα Ίμια, με μια Ελλάδα απλά να ψελλίζει κάποιες λέξεις. Στα Ίμια, που θα έπρεπε ξεκάθαρα η ελληνική Κυβέρνηση και κάθε ελληνική κυβέρνηση, να παίρνει θέση και να λέει ότι είναι τα Ίμια ελληνικά και θα παραμείνουν για πάντα ελληνικά.

Αλλά βέβαια, κανείς από εδώ, ούτε από την ψευτοδεξιά, πόσω μάλλον από τη δήθεν Αριστερά, δεν θα θυμόταν τα Ίμια, δεν θα θυμόταν την ημερομηνία των Ιμίων, εάν δεν σας τα θύμιζαν οι Τούρκοι, που έκαναν κρουαζιέρα αυτές τις μέρες γύρω από τα νησιά των Ιμίων κι έβγαζαν φωτογραφίες και βίντεο. Όταν εσείς ήσασταν στις βιλάρες σας και πίνατε τα ουίσκια σας, αυτοί φωτογραφιζόντουσαν με φόντο τα Ίμια. Αυτή είναι η διαφορά των Ελλήνων και των Τούρκων σήμερα.

Θα μπορούσατε, βέβαια, να πάτε, έστω και για τα μάτια του κόσμου, να καταθέσετε εδώ, όπως το πρότεινε ο Αρχηγός μας, ένα στεφάνι για τους τρεις ήρωες, να στήσετε ένα μνημείο για τον Παναγιώτη Βλαχάκο, για τον Χριστόδουλο Καραθανάση και τον Έκτορα Γιαλοψό –έχετε ξεχάσει και τα ονόματά τους, γιατί ποτέ μα ποτέ δεν έχουν ακουστεί σε αυτή τη Βουλή, έπρεπε ο Αρχηγός μας πέρυσι να τα θυμίσει σε μια κοινοβουλευτική ομάδα- για να δείξετε ότι θυμάστε τους τελευταίους ήρωες της Ελλάδος, αυτούς που έπεσαν, γιατί τους έριξαν οι Τούρκοι, όταν εσείς λέγατε ότι τη σημαία την παρέσυρε ο αέρας.

Δεν περιμέναμε τίποτα καλύτερο από εσάς. Δεν είχαμε καμμία τέτοια απαίτηση. Απλά το λέμε, για να το ακούσει ο ελληνικός λαός. Γιατί ο ελληνικός λαός, βλέπετε, δεν έχει καμμία ευκαιρία να ακούσει τις θέσεις της Χρυσής Αυγής.

Κάναμε προχθές μια συγκέντρωση με δεκάδες χιλιάδες Ελλήνων, οι οποίοι βροντοφώναξαν τη λέξη «αθάνατοι» για τους ήρωες των Ιμίων και κανένα κανάλι δεν έδειξε τίποτα. Μόνο η ΕΡΤ έδειξε κάποια πλάνα, στα οποία φαίνονταν χιλιάδες Έλληνες και ο εκφωνητής έλεγε ότι ήταν μόνο τριακόσιοι.

Για να έρθει σήμερα να μας επιβεβαιώσει η ΕΡΤ τις ιδεοληψίες της, καθώς βγήκε ο νέος κομισάριος, που μας έχει επιβάλει ο ΣΥΡΙΖΑ, ένας τραγουδιστής που τον πήρε μέσα από τα υπόγεια και τους καπνούς –τον Τσακνή εννοώ- και τον έκανε κομισάριο στην ΕΡΤ, για να συστήσει άμεσα –λέει- επιτροπή, η οποία θα λογοκρίνει τι θα παίζει και τι δεν θα παίζει από τη Χρυσή Αυγή, τι θα ακούει ο ελληνικός λαός από τον Νικόλαο Μιχαλιολιάκο, που εκπροσωπεί μισό και πλέον εκατομμύριο Ελλήνων. Θα μας πει ο Τσακνής τι θα παίζει από τον Μιχαλολιάκο και τι όχι. Εκεί έχουμε καταντήσει το 2017 με την Κυβέρνηση αυτών των ανεπρόκοπων, άεργων του ΣΥΡΙΖΑ.

Οι δικοί σας φίλοι –δεν υπάρχει και κανένας από εσάς, βέβαια- μπαινοβγαίνουν σε όποιο κτήριο, θα το πω λαϊκά, γουστάρουν. Σήμερα μπήκαν και στην «ΑΥΓΗ», στο δικό σας το μόρφωμα, που το παίζει δημοσιογραφικός οργανισμός και κάνει κουμάντο στα μέσα πλέον. Μπήκαν και στην «ΑΥΓΗ» για τα μάτια του κόσμου, ενώ είχαν προηγηθεί εισβολές στο Υπουργείο Εργασίας, τις προηγούμενες μέρες αλλού, κάθε μέρα μπαινοβγαίνουν, καίνε, έχουν ρημάξει το σύμπαν κι εσείς έχετε δώσει εντολή στην Ελληνική Αστυνομία να μην τους πειράζει, να μην τους ακουμπάει.

Εδώ η κυρία Υπουργός μάς δούλευε πριν. Βγήκε, μας έλεγε περί ανέμων και υδάτων, μας έλεγε ότι στον ΣΥΡΙΖΑ δεν θα ακούσετε ποτέ το «ναι σε όλα». Και μας το έλεγαν αυτοί, που έχουν κάνει δεκαπέντε κωλοτούμπες –λείπει και η Υπουργός- μας το έλεγε και η συγκεκριμένη, που εκπροσωπεί μια Κυβέρνηση που έχει κάνει δεκαπέντε κωλοτούμπες, έχει φέρει ανάποδα το δημοψήφισμα, έχει πει «ναι σε όλα», είναι συνεταιράκια με τον Σόιμπλε, τη Μέρκελ, το ΔΝΤ, όλους αυτούς που κατηγορούσε τόσα χρόνια.

Ο Κοινοβουλευτικός Εκπρόσωπος της Νέας Δημοκρατίας και ο Εισηγητής της Νέας Δημοκρατίας ήρθαν εδώ να αερολογήσουν, γιατί, βεβαία, δεν έχουν να πουν τίποτα. Δεν έχει να πει τίποτα η Νέα Δημοκρατία, η οποία τα προηγούμενα σαράντα χρόνια έχει κυβερνήσει τέσσερις φορές κι έχει υπερδιογκώσει το δημόσιο, μαζί με τα συνεταιράκια της, το ΠΑΣΟΚ. Διόριζαν όποιον μιλούσε ελληνικά κι ερχόταν στο γραφείο κι έλεγε «έχω τριάντα ψήφους, θέλω να μου διορίσεις την κόρη».

Αυτά δεν τα γνωρίζει η Νέα Δημοκρατία. Σε λίγο δεν θα τα γνωρίζει ούτε το ΠΑΣΟΚ. Και το ΠΑΣΟΚ θα σηκώσει τα χέρια ψηλά και θα πει, ναι, ο ΣΥΡΙΖΑ μόνο διογκώνει το δημόσιο, εμείς είμαστε αθώοι. Και η Νέα Δημοκρατία τα ίδια λέει. Εντάξει –λέει- έγιναν κάποια λάθη στο παρελθόν, αλλά τι γίνεται τώρα.

Βέβαια, τι γίνεται τώρα με τις είκοσι οκτώ χιλιάδες προσλήψεις του ΣΥΡΙΖΑ. Βέβαια, τι γίνεται τώρα με τα κομματόσκυλα του ΣΥΡΙΖΑ, τύπου Καρανίκα, που μας έχει γεμίσει όλα τα Υπουργεία και τις Γραμματείες. Βέβαια τι γίνεται με αυτούς, αλλά δεν μπορούμε εμείς να ξεχάσουμε και τι γινόταν τόσα χρόνια επί ΠΑΣΟΚ και Νέας Δημοκρατίας.

Μην έρχεστε εδώ πέρα και μας κοροϊδεύετε και μας δουλεύετε κανονικότητα και μας λέτε ότι πρέπει να ξεχάσει ο ελληνικός λαός αυτούς τους διορισμούς. Διορίζατε όποιον περνούσε έξω από το πολιτικό σας γραφείο και σας έταζε πέντε ψήφους παραπάνω. Δεν μπορούμε να τα ξεχάσουμε όλα αυτά. Μην κρυβόσαστε πίσω από το δάχτυλό σας.

Γι’ αυτό έρχεστε εδώ και αερολογείτε και μας λέει ο κ. Τζαβάρας εάν ήταν ερώτηση ή επερώτηση. Τέσσερα λεπτά μάς έφαγε εδώ ο κ. Τζαβάρας –ήρθε και στην Αίθουσα- για να μας λέει εάν είναι ερώτηση ή επερώτηση. Γιατί βέβαια δεν είχε τίποτα να πει για να καλύψει τα αίσχη που είχαν γίνει επί Νέας Δημοκρατίας και ΠΑΣΟΚ τα τελευταία χρόνια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή)

Μισό λεπτό, κυρία Πρόεδρε. Θα πάρω και τη δευτερολογία.

Ο ΣΥΡΙΖΑ βέβαια συνεχίζει, όπως συνεχίζει την πολιτική του μνημονίου, των μέτρων, του Σόιμπλε και όλων αυτών, συνεχίζει και τις πολιτικές των διορισμών. Δεν μας προκαλεί καμμία απολύτως εντύπωση.

Λένε ότι η Χρυσή Αυγή δεν έχει θέσεις. Εμείς, λοιπόν, έχουμε θέσεις για όλα. Θα πούμε τι έχει γίνει μέχρι σήμερα, όταν θα αναλάβουμε, γιατί θα αναλάβουμε κάποια στιγμή. Θα δούμε ποιους οργανισμούς είχατε και έχετε απαξιώσει για να τους ξεπουλήσετε. Μιλάω για κερδοφόρους οργανισμούς, όπως ήταν τα αεροδρόμια, ο ΟΠΑΠ, ο ΟΣΕ, τα λιμάνια. Απαξιώνετε τα πάντα για να τα ξεπουλήσετε. Όλα αυτά θα τα βρούμε και θα τα επαναφέρουμε στο δημόσιο.

Γιατί δεν έρχεται κανένας επενδυτής. Μην κοροϊδεύετε τον κόσμο. Δεν έρχεται κάποιος επενδυτής να αγοράσει δεκατέσσερα αεροδρόμια τα οποία παράγουν ζημιά. Μην κοροϊδεύετε τον ελληνικό λαό. Δεν είσαστε τόσο άξιοι για να τον κοροϊδεύετε. Απλά τα απαξιώνατε, τα φτάνατε σε ένα σημείο που δεν μπορούσαν να συνεχίσουν άλλο και φέρνετε κάποιον, ο οποίος τα αγοράζει κοψοχρονιά, υποτίθεται για να τα αναβαθμίσει και να τα λειτουργήσει και να καρπωθεί τα δισεκατομμύρια έσοδα απ’ όλα αυτά που έχετε ξεπουλήσει. Και θα έρθει μια εθνική κυβέρνηση και θα βρει καμένη γη. Αυτό θέλετε, αλλά ελπίζω να σας προλάβουν οι εξελίξεις.

Για να είμαστε ξεκάθαροι -γιατί εμείς δεν κρυβόμαστε- στο τι θα κάνει η Χρυσή Αυγή με το δημόσιο, εμείς θα κάνουμε ένα οργανόγραμμα. Θα δούμε ποιες θέσεις είναι απαραίτητες. Όντως χρειάζονται προσλήψεις σε γιατρούς. Όντως χρειάζεται οι εκπαιδευτικοί να είναι μόνιμοι και όχι να γίνεται αυτό το χάλι κάθε χρόνο για το ποιος θα πάει πού. Έτσι δεν μαθαίνουν γράμματα τα παιδιά μας.

Υπάρχουν όμως, και θέσεις στο δημόσιο οι οποίες έχουν δημιουργηθεί μόνο για να καλύψουν κομματικές ανάγκες. Είναι εκτός ΑΣΕΠ. Και οι συγκεκριμένοι κύριοι όπως παρατύπως εισέβαλλαν στο δημόσιο, έτσι με το καλό θα πάνε σπίτια τους. Το δημόσιο θα καθαρίσει απ’ όλους αυτούς τους πράσινους, μπλε και –δεν ξέρω πώς να χαρακτηρίσω εσάς- ροζ κοπρίτες που έχετε βάλει από τα κομματικά σας γραφεία και από το κομματικό σας περιβάλλον και λυμαίνονται το δημόσιο σαράντα χρόνια. Όλοι αυτοί, λοιπόν, οι τύπου «Καρανίκες» και όλοι οι υπόλοιποι οι οποίοι σας έταζαν ψήφους για να τους βάλετε στο δημόσιο, θα πάνε σπίτι τους με το καλό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Ηλιόπουλε, ολοκληρώστε.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Τελειώνω.

Η τάξη και η οργάνωση του δημοσίου μπορεί να γίνει μόνο με Χρυσή Αυγή. Ας το καταλάβει ο ελληνικός λαός να μας φέρει στα πράγματα μια ώρα αρχύτερα, γιατί στο τέλος θα είναι μη αναστρέψιμη η κατάσταση εάν συνεχίζουν οι «γαλαζοπρασινορόζ» πολιτικές που έχουν καταστρέψει την Ελλάδα.

Μόνο Χρυσή Αυγή, για να ξεβρωμίσει ο τόπος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλω να σας ενημερώσω ότι οι Κοινοβουλευτικοί Εκπρόσωποι, εκτός εκείνου του κόμματος που κάνει την επερώτηση, δεν έχουν δευτερολογία. Ο χρόνος είναι έξι λεπτά.

Τον λόγο έχει ο Βουλευτής Επικρατείας της Δημοκρατικής Συμπαράταξης κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Υπουργέ, κυρίες και κύριοι Βουλευτές, όποιος δεν βλέπει το οριακό σημείο στο οποίο έχει φτάσει η χώρα σήμερα, βρίσκεται κλεισμένος σε γυάλα.

Η ελληνική οικονομία χάνει τον δυναμισμό της κάθε μέρα. Η κοινωνία ζει μέσα στην ανασφάλεια. Με την πολιτική που ασκείτε, εντείνεται ο φαύλος κύκλος της ύφεσης και αυξάνεται η φτωχοποίηση σε μεγάλο τμήμα του πληθυσμού. Η ανελέητη φοροεπιδρομή πλήττει τους πάντες, βαλτώνει την επιχειρηματικότητα. Απουσιάζει κάθε αναπτυξιακή προοπτική. Οι νέες και οι νέοι της χώρας βρίσκονται σε απόγνωση, καθώς ιδίως σε αυτές τις ηλικίες η ανεργία είναι στα ύψη. Και μέσα σε όλα αυτά αναζητείται η αξιοκρατία.

Επειδή αναφέρθηκε, ας επαναφέρουμε στη μνήμη μας ότι πράγματι τέτοιες μέρες πριν από δύο χρόνια ο κ. Τσίπρας, με το γνωστό του ύφος –που δεν σηκώνει κουβέντα-, δήλωνε ότι είναι κάθε λέξη του Συντάγματος. Όταν όμως ένας νόμος της Κυβέρνησής του κρίθηκε αντισυνταγματικός, η Κυβέρνησή σας επιτέθηκε στη δικαιοσύνη, γιατί αποφάσισε στη βάση όσων επιτάσσει το ίδιο το Σύνταγμα.

Τι συμβαίνει στο τέλος; Νομίζετε ότι έχουμε κάποιο άγραφο Σύνταγμα; Γίναμε χώρα χωρίς γραπτό Σύνταγμα;

Και, βέβαια, αναφέρθηκα στις τότε δράσεις και του Υπουργείου Επικρατείας και σε κάτι που έχει σχέση και με το συγκεκριμένο θέμα που συζητάμε σήμερα, γιατί βλέπαμε ότι το τελευταίο χρονικό διάστημα δεν είχε εμφανιστεί πολύ ο κ. Παππάς. Σήμερα βλέπουμε ότι δημιουργεί την Ελληνική Διαστημική Υπηρεσία. Ανακοινώνει, λοιπόν, το Υπουργείο Ψηφιακής Πολιτικής τη δημιουργία της Ελληνικής Διαστημικής Υπηρεσίας με τον Υπουργό Επικρατείας κ. Παππά να λέει χαρακτηριστικά στις δηλώσεις του ότι «πράττει το αυτονόητο, γιατί είναι απλώς αδιανόητο η χώρα μας να μην διαθέτει σήμερα διαστημική υπηρεσία».

Είναι καλοδεχούμενη. Δεν θα σας πούμε εμείς κάτι άλλο και δεν θα κάνω τις πλάκες που αυτήν τη στιγμή γίνονται παντού για την ίδρυση αυτής της Ελληνικής Διαστημικής Υπηρεσίας. Τι να πω; Φαίνεται ότι λύσατε όλα τα άλλα προβλήματα, τις υπηρεσίες κοινωνικής πολιτικής, και προχωρήσατε στο επόμενο στάδιο. Τώρα καταλάβαμε γιατί είχε πει ο Πρωθυπουργός ότι η χώρα, η οικονομία και η ανάπτυξη είναι σαν το συμπιεσμένο ελατήριο, έτοιμο να εκτοξευθεί. Αντί να εκτοξευθεί, βέβαια υπάρχει πλέον το σοβαρό ενδεχόμενο να σπάσει το ελατήριο από την πίεση που ασκείται πάνω σε αυτό από την ελληνική Κυβέρνηση, από τις αδιέξοδες πολιτικές οι οποίες συνεχίζονται.

Τα μεγάλα λόγια, λοιπόν, του ΣΥΡΙΖΑ για διαφάνεια, αξιολόγηση, μεταρρύθμιση, συγκρούσεις με κατεστημένες νοοτροπίες, συγκρούσεις με πελατειακές δομές αποδείχτηκαν προεκλογικά πυροτεχνήματα, που έσβησαν γρήγορα, ψέματα, που ονομάστηκαν αυταπάτες. Δύο χρόνια συμπληρώθηκαν στη διακυβέρνηση του τόπου από τους ΣΥΡΙΖΑ-ΑΝΕΛ και δεν είδαμε ούτε μία μικρή πινελιά αριστερής προοδευτικής πολιτικής ούτε μια πινελιά κοινωνικής πολιτικής ενίσχυσης των υπηρεσιών προς τον πολίτη, ένα σημάδι που να δείχνει ότι διεκδικεί ένα κράτος με κοινωνική συνοχή, δικαιοσύνη, αλληλεγγύη, λιγότερο γραφειοκρατικό, που θα προωθεί την οικονομική ανάπτυξη και θα καλύπτει τις σύγχρονες ανάγκες του πολίτη. Κανένα τέτοιο σημάδι.

Κυρία Υπουργέ, μιλούσατε για εξασφάλιση σταθερών, μόνιμων θέσεων εργασίας. Η Κυβέρνησή σας δεν προχώρησε σε κανέναν τομέα πολιτικής σε διαρθρωτικές μεταρρυθμίσεις, που θα μπορούσαν να εγγυηθούν την αναπτυξιακή προοπτική. Δεν έχετε διασφαλίσει στη διαπραγμάτευση ούτε καν τα εργασιακά. Μιλάω για τη μη άρση του περιορισμού για τις ομαδικές απολύσεις. Σας άκουσα να λέτε ότι έχετε ιδεολογικές διαφορές με τη Νέα Δημοκρατία στα εργασιακά.

Σας ρωτώ: Στην πράξη πού είναι οι ιδεολογικές διαφορές; Διότι διαπραγματεύεστε την άρση του περιορισμού των ομαδικών απολύσεων, περιορισμός στις ομαδικές απολύσεις ο οποίος είχε μείνει στη διαπραγμάτευση τα προηγούμενα χρόνια και δεν είχε αρθεί και αυτήν τη στιγμή είναι στο τραπέζι ακόμα. Δεν έχετε καταφέρει ούτε αυτό το σημείο να έχετε διασφαλίσει στο επίπεδο της διαπραγμάτευσης.

Θα μου πείτε, βέβαια: Μόνο η Κυβέρνηση φταίει γι’ αυτήν τη διαδικασία; Από την αρχή έχουμε πει ότι ορισμένοι εταίροι έχουν απαράδεκτες απαιτήσεις. Όμως αυτό αντιμετωπίζεται με σχέδιο, που θα έπρεπε να παρουσιαστεί στους εταίρους από την Κυβέρνηση, με αποτελεσματικές συμμαχίες εντός της Ευρωπαϊκής Ένωσης, για να ανατραπούν αυτές οι απαιτήσεις. Στο τελευταίο Eurogroup είδαμε απλώς τον Τσακαλώτο με στολή Βαρουφάκη να μένει μόνος του απέναντι σε όλες τις χώρες της Ευρωπαϊκής Ένωσης -αυτό συνέβη πραγματικά- απομονωμένος, χωρίς να έχει δημιουργήσει καμμία συμμαχία για οποιοδήποτε θέμα.

Στην ανικανότητα, λοιπόν, αυτή να διαπραγματευτείτε αποτελεσματικά, έρχονται να προστεθούν οι διορισμοί υπαλλήλων με κομματικά κριτήρια, ρουσφετολογικές διατάξεις σε νομοσχέδια και μη εφαρμογή νόμων για τις προσλήψεις στο δημόσιο και εννοώ μη εφαρμογή ακόμα και δικών σας νόμων. Πιστεύετε, στα αλήθεια, πως είναι αυτά βήματα προς την αξιοκρατία και τη διαφάνεια που τόσο συχνά επικαλείστε; Ή μήπως θεωρείτε πως ακόμα και έτσι εξασφαλίζετε κατάλληλες και επαρκώς στελεχωμένες υπηρεσίες, που διασφαλίζουν το δημόσιο συμφέρον και βασίζονται σε ένα αντικειμενικό σύστημα κρίσεων;

Δεν είναι δε λίγα τα νομοσχέδια στα οποία δημιουργούνται, χωρίς κανένα συνολικό σχέδιο και αδιαφορώντας για το κόστος, νέες δομές των οποίων τον ρόλο και τις αρμοδιότητες είναι αδύνατο να τις καταλάβει οποιοσδήποτε.

Αντί, λοιπόν, να θεσπίζετε συνεχώς δομές, που δημιουργούν με τη σειρά τους εξαρτώμενους υπαλλήλους, γιατί δεν ισχυροποιείτε θεσμούς, όπως το ΑΣΕΠ, που αποτελεί πυλώνα αξιοκρατίας για τη χώρα, αλλά αντίθετα βάλλετε και τους ήδη υπάρχοντες;

Και σας ρωτώ: Πέρα από τα προβλήματα που δημιουργούνται, λόγω της αναξιοκρατίας, στους πολίτες αυτής της χώρας, με ποιο κίνητρο θα έρθει κάποιος να επενδύσει τα χρήματά του στη χώρα μας, όταν βλέπει τι γίνεται με τις πελατειακές σχέσεις στο κράτος, αλλά και στην υπονόμευση κάθε αλλαγής, κάθε μεταρρύθμισης αυτήν τη στιγμή;

Η Κυβέρνηση επαναλαμβάνει και διευρύνει λάθη που οδήγησαν τη χώρα στην κρίση και τα μνημόνια. Κυριαρχεί η αντίληψη κατάληψης των δομών εξουσίας και όχι η δημιουργία αξιοκρατικών δομών σε όλα τα επίπεδα. Αυτό είναι ένα κεντρικό πρόβλημα, ένα κεντρικό ζήτημα, που θα πρέπει να το αντιμετωπίσετε. Αντίληψη η οποία δεν έχει καμία σχέση με την Αριστερά και η οποία δεν διαφέρει από τη λογική που επικρατούσε στη χώρα την περίοδο διακυβέρνησης της Νέας Δημοκρατίας 2004-2009 και κυρίως την περίοδο 2007-2009, που διόγκωσε τα ελλείμματα και έφερε την κρίση και τα μνημόνια στη χώρα.

Ακόμα και εάν εσείς, αγαπητοί συνάδελφοι της Νέας Δημοκρατίας, έχετε καταθέσει τη συγκεκριμένη επερώτηση, που έχει κάποια σωστά στοιχεία και θέτει ουσιαστικά ερωτήματα, έχετε κάνει κάποιου είδους αυτοκριτική για τη δική σας περίοδο διακυβέρνησης; Ακόμα και σήμερα αρνείστε να αναλάβετε τις ευθύνες σας για τις καταστροφικές πολιτικές που διόγκωσαν το δημόσιο. Από τη μια, πιστεύετε ότι θα τα λύσει όλα μόνη της η αγορά και από την άλλη, είστε ταυτόχρονα αφοσιωμένοι στις παραδοσιακές λογικές των πελατειακών σχέσεων.

Αυτό το μείγμα δεν θα βγάλει τη χώρα από την κρίση. Αντίθετα, επιτείνει τα αδιέξοδα. Ακολουθείτε και σήμερα την πεπατημένη ενός αντιπολιτευτικού λαϊκισμού, όπως παλαιότερα με τα «Ζάππεια» της Νέας Δημοκρατίας και όπως με το πρόγραμμα της Θεσσαλονίκης του ΣΥΡΙΖΑ.

Κυρίες και κύριοι Βουλευτές, με αναξιοκρατία, αδιαφάνεια και έλλειψη αξιολόγησης, ουσιαστικής και δίκαιης αξιολόγησης, δεν θα μπορέσουμε να υπερβούμε την κρίση.

Υπάρχει, άραγε, ελπίδα για αυτή τη χώρα; Εμείς λέμε ναι. Απαιτείται, όμως, εδώ και τώρα ένα σχέδιο προοδευτικών μεταρρυθμίσεων, με λύσεις για την ανάταξη της κοινωνίας, με αρμονική συνύπαρξη, όχι με σύγκρουση δημοσίου και ιδιωτικού τομέα, σύγκρουση που από διαφορετική πλευρά –εναντίον του δημόσιου τομέα η Νέα Δημοκρατία και εναντίον του ιδιωτικού τομέα εσείς του ΣΥΡΙΖΑ- προσπαθείτε να φέρετε στην πολιτική σκηνή του τόπου. Ενίσχυση της ιδιωτικής οικονομίας χρειάζεται και της υγιούς επιχειρηματικότητας. Χρειάζονται σύγχρονες υπηρεσίες στους τομείς κοινωνικής πολιτικής, όχι μια αδιέξοδη επιδοματική πολιτική ανακύκλωσης της φτώχειας. Χρειάζονται διαφάνεια και δικαιοσύνη, λειτουργία αξιοκρατικών δομών και θεσμοθέτηση πλαισίου που θα εξασφαλίζει την αξιοκρατία και δεν θα διαιωνίζει το πελατειακό σύστημα.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ολοκληρώνω, κυρία Πρόεδρε.

Δυστυχώς για τη χώρα, αγαπητοί συνάδελφοι του ΣΥΡΙΖΑ, δεν έχετε αυτή την αντίληψη. Το μόνο που σας ενδιαφέρει είναι να ελέγξετε τώρα εσείς το κράτος. Το σύστημα των πελατειακών σχέσεων και της αναξιοκρατίας, όμως, θα σταματήσει μόνο όταν συμφωνηθούν γενναίες μεταρρυθμίσεις και πολλές φορές αυτές συνεπάγονται και πολιτικό κόστος. Τέτοιες μεταρρυθμίσεις στην κατάσταση που βρίσκεται η χώρα μας μόνο με πολιτική αλλαγή, με εθνική συνεννόηση, μπορούν να επιτευχθούν. Η Δημοκρατική Συμπαράταξη σ’ αυτό το πλαίσιο κινείται. Δεν θα αφήσουμε τους πολίτες εγκλωβισμένους σε αδιέξοδες πολιτικές. Δεν το αξίζουν αυτό οι Ελληνίδες και οι Έλληνες.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ πολύ να τηρούν όλοι οι συνάδελφοι τον χρόνο.

Τον λόγο έχει ο κ. Κατσίκης, Κοινοβουλευτικός Εκπρόσωπος των Ανεξάρτητων Ελλήνων, Βουλευτής Αττικής, για έξι λεπτά

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, προβληματιζόμουν, όταν έμαθα ότι η Αξιωματική Αντιπολίτευση κατέθεσε επερώτηση, με θέμα αυτό για το οποίο σήμερα εκλήθη τόσο η κυρία Υπουργός να απαντήσει, όσο και εμείς να σχολιάσουμε.

Βεβαίως, μου ελύθη ο προβληματισμός, όταν παρακολούθησα τους ομιλητές, τον εισηγητή και τον Κοινοβουλευτικό Εκπρόσωπο της Νέας Δημοκρατίας, απ’ αυτό το Βήμα να εξαπολύουν υβριστικούς, συκοφαντικούς χαρακτηρισμούς προς τη Συγκυβέρνηση ΣΥΡΙΖΑ-ΑΝΕΛ.

Επίσης, μου εδόθη απάντηση για ποιον λόγο κατατέθηκε αυτή η επίκαιρη επερώτηση, όταν είδα πως εκείνοι οι οποίοι στο παρελθόν είχαν προβεί σε απολύσεις δημοσίων υπαλλήλων, προσπαθώντας να εξωραΐσουν την άσχημη εικόνα την οποία είχαν δημιουργήσει, επιτιθέμενοι στη σημερινή Κυβέρνηση, την κατηγορούν ότι προέβη σε παράνομες προσλήψεις.

Επιπλέον δε, είχαν την ανάγκη της εκτόνωσης οι συνάδελφοι της Νέας Δημοκρατίας, αφού ξεφεύγοντας από το πλαίσιο της συζήτησης και των ερωτήσεων που συνέθεσαν το κείμενο της επίκαιρης ερώτησης αναφέρθηκαν σε hot spots, στον κ. Παππά και σε άλλα, επιρρίπτοντας και για τέτοιες πολιτικές πράξεις που χαρακτηρίζουν Υπουργούς της Κυβέρνησης αποτυχία, ολιγωρία, μη δυνάμενοι να αναλάβουν τις δικές τους ευθύνες.

Και βέβαια, κυρίες και κύριοι συνάδελφοι, ενώ είχα προετοιμάσει έναν γραπτό και προφορικό λόγο, πιστεύοντας ότι θα έπρεπε να ξεκινήσω διαφορετικά, εντούτοις τον ανασκεύασα -με αξιοπρέπεια, όμως- για να αντικρούσω στο πεδίο αυτών των συκοφαντικών χαρακτηρισμών, λέγοντας ότι τέτοιες επίκαιρες επερωτήσεις αναρωτιέμαι γιατί δεν τις αναρτάτε στα λεξικά δίπλα στο λήμμα «αμετροέπεια».

Γιατί αυτό είστε, κυρίες και κύριοι της Νέας Δημοκρατίας, αμετροεπείς και φανφαρόνοι, εν γνώσει σας παραπλανητικοί, φανατικοί, γκεμπελιστές. Ενώ γνωρίζετε πολύ καλά πως η ΕΛΣΤΑΤ μετρά απασχόληση και όχι προσλήψεις, χρησιμοποιείτε στοιχεία της όπως εσείς νομίζετε ότι σας εξυπηρετούν. Εκτός πια και αν δεν γνωρίζετε τη διαφορά μεταξύ προσλήψεων στο δημόσιο και απασχόλησης γενικότερα. Επειδή, όμως, κάτι τέτοιο είναι σίγουρο πως δεν συμβαίνει, καταλήγουμε στο συμπέρασμα της χρήσης των στοιχείων προσαρμοσμένων στην εξυπηρέτηση των ιδιοτελών σας σκοπών.

Με αυτή την ευκαιρία, επιτρέψτε μου να σας πω ότι παράλληλα με τον προβληματισμό που ένιωσα στην κατάθεση της επίκαιρης επερώτησής σας, ακούγοντας σας να αναπτύσσετε την έννοια της κομματικοποίησης, χάρηκα γιατί συμφωνούμε σε ένα πράγμα. Άσχετα αν πέτυχε ή απέτυχε στην προσπάθειά του ο ΣΥΡΙΖΑ και η Συγκυβέρνηση ΣΥΡΙΖΑ-ΑΝΕΛ να αποκομματικοποιήσουν το κράτος, θα πρέπει να συμφωνήσουμε ότι το παρέλαβε κομματικοποιημένο από εσάς.

Θεωρώ αδιανόητο, λοιπόν, να μην γνωρίζετε πως η αναλογία του ένα προς πέντε αφορά προσλήψεις τακτικού προσωπικού και όχι εκτάκτου, όπως είναι οι ωρομίσθιοι και οι αναπληρωτές καθηγητές στα σχολεία, όπως είναι εποχικοί πυροσβέστες, όπως είναι οι προσωρινά εργαζόμενοι στα hot spots, όπως είναι απασχολούμενοι σε ευρωπαϊκά προγράμματα κοινωφελούς εργασίας. Σας βόλευε, όμως, να τα θεωρήσετε όλα μόνιμες προσλήψεις, για να βγάλετε τους αριθμούς που βγάλατε και σας διέψευσε η κυρία Υπουργός.

Δεν θα κουράσω, λοιπόν, με αναφορά σε αριθμούς, μιας και όπως είπα το έκανε με όρους ειλικρίνειας η κ. Γεροβασίλη. Τον πολιτικό, όμως, τυχοδιωκτισμό σας δεν θα τον αφήσω στο απυρόβλητο. Πώς αλλιώς ονομάζεται αυτή η στάση σας, που ενώ γνωρίζετε πως έχει αλλάξει η μεθοδολογία εμφάνισης των μετακλητών και στον όρο αυτό υπάγεται πλέον κάθε πρόσωπο που καταλαμβάνει θέση που από το νόμο χαρακτηρίζεται μετακλητή; Παραδείγματος χάριν, είναι οι γενικοί γραμματείς, οι ειδικοί γραμματείς, οι επιστημονικοί συνεργάτες, οι ειδικοί συνεργάτες, οι ειδικοί σύμβουλοι, που εσείς επιμένετε πως είναι αύξηση προσλήψεων μετακλητών υπαλλήλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε.

Δεν είναι αύξηση, κύριοι, είναι καταγραφή της πραγματικότητας και αποκάλυψη της δικής σας παραποιημένης και εικονικής πραγματικότητας.

Θα πρέπει, όμως, να αποτελέσει αντικείμενο έρευνας η εμμονή σας να δαιμονοποιείτε την εντιμότητα.

Είναι δυνατόν να κατηγορείτε την Κυβέρνηση ΣΥΡΙΖΑ-ΑΝΕΛ για αναξιοκρατία στην αξιολόγηση των στελεχών σε θέσεις ευθύνης, όταν το κόμμα σας στραγγάλισε τις διατάξεις του ν.3839/2010, μιας πρωτόλειας έστω προσπάθειας θέσπισης αντικειμενικών κριτηρίων επιλογής, επιλέγοντας να εφαρμόσετε τον ν.4002/2011, που ψήφισε το μετέπειτα συγκυβερνών με εσάς κόμμα και έδινε την απόλυτη δυνατότητα στον Υπουργό με απόφασή του και μόνο να ορίζει διευθυντές και τμηματάρχες; Αυτά να τα θυμόμαστε!

Είναι δυνατόν να λησμονείτε τη νύχτα εκείνη του Δεκεμβρίου του 2012, όταν πραξικοπηματικά ο εντολοδόχος του κ. Σαμαρά, Υφυπουργός τότε Οικονομικών, κ. Γεώργιος Μαυραγάνης επιχείρησε να καρατομήσει εκατόν εξήντα έξι διευθυντές και τμηματάρχες εφοριών, τοποθετώντας χωρίς κανένα κριτήριο τα δικά σας παιδιά στο σύνολο του ελεγκτικού μηχανισμού του Υπουργείου Οικονομικών; Εσείσθη τότε το πανελλήνιο.

Πόσο επιλεκτική αμνησία μπορείτε να έχετε, κύριοι συνάδελφοι της Νέας Δημοκρατίας; Όχι, πως την γλίτωσαν, βέβαια. Τους «κλαδέψατε» σιγά-σιγά και άλλωστε αλώσατε το σύνολο των θέσεων ευθύνης.

Την αντίδρασή μας στον αυταρχισμό σας και την προσπάθειά μας για αποκατάσταση του αισθήματος εμπιστοσύνης και δικαίως στους υπαλλήλους με τη θέσπιση αντικειμενικών κριτηρίων στην αξιολόγησή τους για θέσεις ευθύνης, μας τη χρεώνετε και ως φάμπρικα πελατειακού κράτους.

Την έκφραση «αμετάκλητη δικαστική απόφαση» την έχετε ξανακούσει ή όχι; Όταν μια απόφαση καταστεί αμετάκλητη, υπόκειται σε κανένα ένδικο μέσο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσίκη, ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ολοκληρώνω, κυρία Πρόεδρε. Θα ήθελα λίγο την υπομονή σας και την καλοσύνη σας.

Αποτελεί ή όχι υποχρέωση της διοίκησης η εκτελεστότητά της; Βασικές γνώσεις πρωτοετών της Νομικής είναι αυτές.

Έλεος, κύριοι! Δεν θα ποδηγετήσετε τη λογική κανενός. Θα αντισταθούμε και θα ανατρέψουμε τη δικτατορία των μετρίων, που επιβάλατε στο δημόσιο.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τον λόγο έχει από την Ένωση Κεντρώων ο κ. Μάριος Γεωργιάδης, Βουλευτής Α΄ Αθήνας.

Κύριε Γεωργιάδη, έχετε τον λόγο για έξι λεπτά.

**ΜΑΡΙΟΣ ΓΕΩΡΓΙΑΔΗΣ:** Να εκμεταλλευτώ και εγώ λίγο…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχει δευτερολογία.

**ΜΑΡΙΟΣ ΓΕΩΡΓΙΑΔΗΣ:** Όχι, δεν έχουμε δευτερολογία. Απλώς λίγο την ανοχή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν υπάρχει ανοχή.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κυρία Πρόεδρε.

Αγαπητοί συνάδελφοι Βουλευτές, είναι φυσικά κατοχυρωμένο δικαίωμα από τον Κανονισμό της Βουλής το κάθε κόμμα να ασκεί τον κοινοβουλευτικό έλεγχο με τον όποιο τρόπο κρίνουν τα στελέχη του. Όμως το να καταθέτει η Νέα Δημοκρατία τη συγκεκριμένη ερώτηση, ξεπερνάει κάθε λογική για οποιονδήποτε Έλληνα ζει σε αυτή τη χώρα και δεν φοράει, βέβαια, κομματικές παρωπίδες.

Σε όλο το κείμενο της επερώτησης ναι μεν η λογική είναι ορθή και τα περιστατικά που περιγράφει υπαρκτά, ωστόσο είναι εμφανής η αγωνία που επιδεικνύετε για την πραγματοποιούμενη από την Κυβέρνηση ΣΥΡΙΖΑ-ΑΝΕΛ υπερδιόγκωση του δημοσίου τομέα με αδιαφάνεια και αξιοκρατία. Όμως δεν επιδεικνύατε την ίδια αγωνία και τον ίδιο ζήλο, όταν οι ίδιοι Βουλευτές σας διόριζαν χιλιάδες δεξιά και αριστερά κατά τις δικές σας κυβερνήσεις.

Εύλογα, λοιπόν, κάποιος καλόπιστος μπορεί να σας κάνει το εξής ερώτημα: Τη δεκαετία του 1970, μεταξύ 1974 έως 1981, οι δεκάδες χιλιάδες προσλήψεις και οι μετακλητοί από τη δική σας παράταξη γινόντουσαν αξιοκρατικά; Δυστυχώς, η μόνη λέξη που ταιριάζει απόλυτα και στην Κυβέρνηση ΣΥΡΙΖΑ-ΑΝΕΛ και στη δική σας Κυβέρνηση και παλαιότερα στο ΠΑΣΟΚ και ούτω καθεξής είναι η τούρκικη λέξη ρουσφέτι.

Γνωρίζετε έστω και έναν διορισμό της τότε εποχής ο οποίος να μην έχει πραγματοποιηθεί με το λεγόμενο μπιλιετάκι από κάποιον Βουλευτή ή πολιτευτή; Και αν αυτό σας φαίνεται μακρινό, ας πάμε και στην πιο σύγχρονη διακυβέρνησή σας, από το 2004 έως το 2009, με τους δεκάδες διορισμούς στο δημόσιο και τους μετακλητούς. Αυτό πώς το χαρακτηρίζετε; Τη φάμπρικα προσλήψεων μέσω stage. Αυτό πώς το χαρακτηρίζετε;

Από το 2005 έως το 2009 η Νέα Δημοκρατία αύξησε τις κρατικές δαπάνες από το 44,6% στο 53,9% του ΑΕΠ, ενώ το χρέος αυξήθηκε από τα 184 στα 300 δισεκατομμύρια ευρώ. Το λένε οι αριθμοί. Και μάλιστα το δημοσιονομικό έλλειμμα της Ελλάδας έφτασε το 15,4% του ΑΕΠ.

Καταθέτω σχετικό άρθρο και θα καταθέσω και τη Συνθήκη του Μάαστριχτ, όπου λέει ότι το δημοσιονομικό έλλειμμα δεν πρέπει να υπερβαίνει το 3%, σε περίπτωση που κάποιος δεν την έχει διαβάσει.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ακούμε τώρα την ίδια αγωνία και από τον εκπρόσωπο -ποιου;- του δημιουργού του σύγχρονου πελατειακού κράτους, του διδάσκοντα του λαϊκισμού, του χθεσινού ΠΑΣΟΚ, που μάλιστα σήμερα έχει μετονομαστεί σε Δημοκρατική Συμπαράταξη για να ακούγεται ίσως και λίγο πιο εύηχα και κάποιους να τους παραπλανεί και να μην θυμούνται όσα έχει κάνει στο δημόσιο.

Πώς να περιγράψουμε τη δεκαετία του ’80 με τις προσλήψεις δεκάδων χιλιάδων πρασινοφρουρών από τις κλαδικές και τους κάθε λογής διορισμούς; Τι να μας πουν και οι συνάδελφοι του ΠΑΣΟΚ για την τότε γιγάντωση του δημοσίου τομέα ή για τον περίφημο Οργανισμό Ανασυγκρότησης Επιχειρήσεων; Να θυμίσω ότι είκοσι μία κρατικές επιχειρήσεις εν μία νυκτί έγιναν δημόσιες με εκατοντάδες χιλιάδες δημοσίους υπαλλήλους, όπου μάλιστα τοποθετήθηκαν και όλοι οι συνδικαλιστές του ΠΑΣΟΚ σε διευθυντικές και διοικητικές θέσεις –τσιμεντοβιομηχανίες, ναυπηγεία, και ούτω καθεξής.

Καταθέτω σχετικό άρθρο.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Nα υπενθυμίσω το «Τσοβόλα δώσ’ τα όλα», όπου από 29% του ΑΕΠ οι δημόσιες δαπάνες έφτασαν στο 49% και το δημοσιονομικό έλλειμμα κατά μέσο όρο ήταν στο 10%;

Πάμε στον Οκτώβριο του 2010. Δημοσιεύθηκαν από τη Γενική Γραμματεία Πληροφοριακών Συστημάτων τα στοιχεία μισθοδοσίας των ΔΕΚΟ και γενικά των οργανισμών που υπήρχαν στο δημόσιο. Το ελληνικό κράτος τότε είχε οκτακόσιους ογδόντα ανυπόγραφους φορείς σε σύνολο χιλίων εννιακοσίων πενήντα τριών. Δηλαδή, για το 50% περίπου δεν γνωρίζαμε πόσους υπαλλήλους είχαν και άρα, πόσοι επιβάρυναν τον κρατικό προϋπολογισμό.

Πάμε τώρα σε ωραία νούμερα, στους ετήσιους μισθούς. Ήταν περίπου 100.000 ευρώ ετησίως για υπάλληλο ΔΕΠΑ. Στα Ελληνικά Πετρέλαια ήταν περίπου 72.000 ευρώ, στη ΔΕΣΦΑ ήταν περίπου 60.000 και σε πολλούς άλλους είναι πάνω από 40.000 ευρώ ετησίως. Για να μην πούμε για το τραγελαφικό, για τον μέγιστο ακαθάριστο μισθό υπάλληλου του ΟΤΕ, που υπερβαίνει το 1.000.000 ευρώ!

Καταθέτω σχετικό πίνακα στα Πρακτικά.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιος φταίει, δηλαδή, για τη σημερινή κατάσταση και τα μνημόνια; Μάλλον αυτοί οι φορείς εδώ και η κατασπατάληση του δημοσίου χρήματος σε ρουσφέτια και προμήθειες του δημοσίου από τα λεγόμενα μεγάλα κόμματα και όχι η παγκόσμια οικονομική κρίση ή η Ευρωπαϊκή Ένωση.

Οπότε αφήστε όλοι σας τα δάκρυα και την αγωνία σας για την κατάσταση του δημοσίου. Είσαστε όλοι υπεύθυνοι. Όπως έλεγε ο συγχωρεμένος ο Μένιος Κουτσόγιωργας: «Δεν δικαιούστε διά να ομιλείτε». Και αυτά τα ωραία της Νέας Δημοκρατίας και του ΠΑΣΟΚ –για να μην νομίζετε από τον ΣΥΡΙΖΑ ότι θα γλιτώσετε– τα έχετε αντιγράψει και έχετε πάρει μεταπτυχιακό!

Μάλιστα, όταν εσείς αναφέρεστε σε διορισμούς, δεν σας αρκεί ένας, διορίζετε όλη την οικογένεια –για να θυμίσω τη στελεχάρα της νεολαίας του ΣΥΡΙΖΑ, που έβαλε όλη του την οικογένεια από το παράθυρο και μάλιστα είχε και το θράσος να πει ότι δικαιούμαστε να της διορίσουμε γιατί ο παππούς μου ήταν αντάρτης και η γιαγιά μου ΕΠΟΝίτισσα. Για υπενθύμιση καταθέτω σχετικό άρθρο.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πώς να μην το κάνει, άλλωστε; Πήρε παράδειγμα από τον Πρωθυπουργό, όπου στο γραφείο στρατηγικού σχεδιασμού της Γενικής Γραμματείας του Πρωθυπουργού σε μια πάρα πολύ σημαντική θέση διόρισε έναν άνθρωπο με το μοναδικό του προσόν να είναι η άρνηση να στρατευθεί και να υπηρετήσει την πατρίδα.

Καταθέτω, επίσης, σχετικό άρθρο.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι απίθανα τα κριτήρια διορισμών από την Κυβέρνηση ΣΥΡΙΖΑ–ΑΝΕΛ. Έχετε γίνει επάξιοι συνεχιστές των προηγουμένων και σίγουρα, άμα κάτσουμε εδώ μέχρι το βράδυ, θα έχουμε να πούμε πάρα πολλά πράγματα.

Αναφέρθηκε και από τον εκπρόσωπο της Νέας Δημοκρατίας ό,τι γίνεται στα hot spots, για τους χιλιάδες υπαλλήλους, οι οποίοι μάλιστα δεν πατάνε το πόδι τους και βλέπουμε να έχουμε και πολλές απώλειες. Αυτός είναι ο μηχανισμός αδιαφάνειας του ΣΥΡΙΖΑ αυτή τη στιγμή, της αναξιοκρατίας και της φαυλότητας. Θέλει, μάλιστα, να ελέγξει πλέον πέρα από το δημόσιο και τα κανάλια και τις εφημερίδες και τις τράπεζες και δεν ξέρω και τι άλλο μπορεί στο μέλλον.

Και εντάξει, ο ΣΥΡΙΖΑ δεν κάνει τίποτα για το δημόσιο, επιθυμεί και παραμένει στα ίδια και αγνοεί και μπορεί να θέλει να το διογκώσει. Εσείς, ως Νέα Δημοκρατία, που λέτε ότι θα έρθετε στην εξουσία και δεν θα προχωρήσετε σε καμμία απόλυση, πώς θα φέρετε οικονομία, μέσω αξιολόγησης; Δηλαδή, θα εντοπίσετε τους αργόμισθους και θα τους αφήσετε να υπάρχουν στο δημόσιο; Αυτή είναι η πολιτική που θα κάνετε ή θα εξοικονομήσετε από τις προμήθειες με καλύτερες διαπραγματεύσεις από τα χαρτάκια;

Τελικό συμπέρασμα για τη δράση και των τριών σας –γιατί αναφέρομαι και στο ΠΑΣΟΚ και γενικότερα σε όλα τα κόμματα που έχουν κυβερνήσει τη χώρα από το 1974 έως σήμερα– είναι ότι πάνω κάτω τα ίδια απαράδεκτα πράγματα κάνετε και συνεχίζετε να κάνετε και μας έχετε οδηγήσει σε αυτή την καταστροφική πορεία.

Εμείς, ως Ένωση Κεντρώων, δεν ανήκουμε σε αυτή την Ελλάδα της διόγκωσης του δημοσίου τομέα. Ως Ένωση Κεντρώων, ανήκουμε και υπερασπιζόμαστε την παραγωγική, την εργατική, την υπερήφανη Ελλάδα, όπως είναι, για παράδειγμα, οι υπάλληλοι οι οποίοι βρίσκονται τώρα στη Βουλή, που κοντεύει 21.00΄ η ώρα. Έχουν και αυτοί οικογένειες, έχουν και αυτοί να διαβάσουν τα παιδάκια τους, αλλά είναι εδώ, για να μας βοηθήσουν στο κοινοβουλευτικό έργο.

Εν τω μεταξύ, εσείς μπορείτε να συνεχίσετε, αν θέλετε να κάνετε το σόου σας και το θέατρο με το να αλληλοκατηγορείτε για τα ρουσφέτια ο ένας τον άλλον. Σε τελική ανάλυση, όταν αποκαλύπτει ο ένας τα ρουσφέτια του αλλουνού, και οι δύο -ή καλύτερα και οι τρεις- δίκιο έχετε.

Πέρα από αυτά, όμως, εκείνο που πραγματικά χρειάζεται η πολιτική ζωή αυτού του τόπου είναι να εμπλουτισθεί με καινούργιες διαδικασίες, με τις διαδικασίες της συναίνεσης και να αναζωογονηθεί με την κουλτούρα της συνεργασίας στη διακυβέρνηση. Με άλλα λόγια δηλαδή, πρέπει να πάρουμε όλοι τη μεγάλη απόφαση δημιουργίας οικουμενικής κυβερνήσεως με την ευρύτερη συμμετοχή, προκειμένου να σταματήσει η γάγγραινα της απαξίωσης του δημοσίου τομέα, για να φτιάξουμε επιτέλους ένα σύγχρονο κράτος και να προκόψει αυτός ο τόπος.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελευταίος κλείνει τον κύκλο των Κοινοβουλευτικών Εκπροσώπων ο κ. Γεώργιος Μαυρωτάς από το Ποτάμι, Βουλευτής Αττικής.

Κύριε Μαυρωτά, ξέρω ότι εσείς θα είστε συνεπής στο χρόνο.

**ΓΕΩΡΓΙΟΣ ΜΑΥΡΩΤΑΣ:** Θα είμαι συνεπέστερος.

Ευχαριστώ, κυρία Πρόεδρε.

Στο πολιτικό μας σύστημα κυριαρχεί το ελαφρώς παραλλαγμένο καρτεσιανό απόφθεγμα: «Διορίζω, άρα υπάρχω» ή μήπως «Υπάρχω, για να διορίζω»; Μία, λοιπόν, από τις σημαντικότερες παθογένειες του πολιτικού μας συστήματος είναι ο πελατειακός του χαρακτήρας.

Και όλα τα δανεικά να μας χαρίσουν, αν δεν διορθωθεί αυτή η παθογένεια, πάλι στα ίδια θα γυρνάμε. Γιατί; Γιατί πελατειακό σύστημα και αξιοκρατία είναι δύο έννοιες ασύμβατες. Χρειαζόμαστε το δεύτερο, αλλά εφαρμόζουμε το πρώτο.

Στα σύγχρονα κράτη το δημόσιο παίζει το ρόλο του τοποτηρητή των κανόνων και του παρόχου βασικών υπηρεσιών. Αν δεν είναι σωστά στελεχωμένο, δεν μπορεί να παίξει αυτόν τον ρόλο. Όταν, λοιπόν, οι θέσεις στο δημόσιο καταλαμβάνονται λόγω γνωριμίας και όχι λόγω αξίας, τότε το κράτος καταντάει λάφυρο στα χέρια των κυβερνώντων.

Επί ΠΑΣΟΚ και Νέας Δημοκρατίας το πελατειακό κράτος όντως γιγαντώθηκε. Γι’ αυτό λέω ότι από την επερώτηση της Νέας Δημοκρατίας λείπει το στοιχείο της αυτοκριτικής.

Ο ΣΥΡΙΖΑ, όμως, ήρθε στην εξουσία κραδαίνοντας τη ρομφαία με την οποία θα σκότωνε τον δράκο του πελατειακού συστήματος. Όμως, αντί να τον σκοτώσει έγινε ο καλύτερος φίλος του ταΐζοντάς τον ανελλιπώς.

Στο δημοφιλές τους βιβλίο «Γιατί αποτυγχάνουν τα έθνη» οι Ατζέμογλου και Ρόμπινσον λένε ότι τα έθνη αποτυγχάνουν όχι τόσο γιατί δεν έχουν φυσικούς πόρους ή ανθρώπινο δυναμικό, αλλά γιατί έχουν κλειστούς και όχι ανοιχτούς οικονομικούς και πολιτικούς θεσμούς. Κλειστοί θεσμοί σημαίνει ξεκάθαρα πελατειακό κράτος, πιασμένες καρέκλες, ημετεροκρατία, όχι ίσες ευκαιρίες, όχι ανοιχτές διαδικασίες, όχι διαφάνεια, όχι αξιοκρατία.

Εκεί είναι η βαθύτερη αιτία της χρεοκοπίας μας. Αυτό χτίσανε ΠΑΣΟΚ και Νέα Δημοκρατία επί σαράντα χρόνια -με κάποιες φωτεινές εξαιρέσεις, που όμως και αυτές υπονομεύθηκαν εκ των έσω- και τώρα ο ΣΥΡΙΖΑ βάζει το δικό του πανωσήκωμα.

Και ο πολίτης, όμως, έχει και αυτός τις ευθύνες του. Θέλει τον πολιτικό που θα τον βολέψει και όχι που θα του ανοίξει δρόμο για να τρέξει, να δημιουργήσει, να παράξει.

Για να πάμε και στο περίφημο brain drain, οι λόγοι που φεύγουν έξω οι μορφωμένοι νέοι μας δεν είναι μόνο οικονομικοί, είναι κυρίως η έλλειψη αξιοκρατίας. Δεν είναι διατεθειμένοι όλοι να φιλήσουν κομματικές ποδιές, για να βρουν μία θέση σε ένα πρόγραμμα, σε ένα πανεπιστήμιο ή σε μία θέση συμβούλου. Ας μη χύνουμε, λοιπόν, κροκοδείλια δάκρυα, όταν οι διαδικασίες που έχουμε είναι πελατειακές, οικογενειοκρατικές, κομματικοκεντρικές και όχι αξιοκρατικές.

Το πρόβλημα της ανεργίας δεν λύνεται προσλαμβάνοντας όλον τον κόσμο στο δημόσιο. Το δημόσιο έχει όντως ανάγκες για να υπηρετήσει σωστά τον πολίτη, συνήθως όμως οι προσλήψεις, οι μετατάξεις, οι αποσπάσεις γίνονται με βάση ανάγκες του ρουσφετιού των πολιτικών και όχι τις ανάγκες του δημοσίου.

Θέλουμε οδοκαθαριστές; Προσλαμβάνουμε οδοκαθαριστές και μετά από λίγο γίνονται διοικητικοί. Θέλουμε δασκάλους και καθηγητές; Προσλαμβάνουμε και μετά από λίγο αποσπώνται σε πανεπιστήμια, κόμματα και υπουργεία.

Παρεμπιπτόντως, έχουμε κάνει και ερώτηση από τον Σεπτέμβριο για το πόσοι εκπαιδευτικοί είναι αποσπασμένοι σε υπουργεία, κόμματα και βουλευτές και απάντηση δεν έχουμε πάρει από το Υπουργείο Παιδείας.

Γι’ αυτό το Ποτάμι λέει: Καμμία πρόσληψη χωρίς περίγραμμα θέσης. Οι θέσεις στο δημόσιο περιγράφονται, προκηρύσσονται και η πρόσληψη ή η απόσπαση γίνεται υπό την αιγίδα του ΑΣΕΠ.

Σχετικά με τους μετακλητούς υπαλλήλους, να θυμηθούμε τι είχε πει ο κ. Τσίπρας όταν ανέλαβε Πρωθυπουργός στις προγραμματικές δηλώσεις του το 2015: «Αποσυμφορούμε άμεσα τη δημόσια διοίκηση από τις στρατιές συμβούλων και μετακλητών υπαλλήλων των υπουργών».

Ω του θαύματος, όμως, με διαδοχικές αποφάσεις του Υπουργικού Συμβουλίου έχουμε αυξήσεις ειδικών συμβούλων και μετακλητών. Οι πιο πρόσφατες ήταν στο πολιτικό γραφείο της Υπουργού Πολιτισμού, όπου πριν ένα μήνα προσλήφθηκαν επιπλέον τρεις ειδικοί σύμβουλοι.

Μόλις πριν από μια εβδομάδα, στο πολιτικό γραφείο του κ. Παππά έχουμε άλλους δέκα, εκ των οποίων πέντε σύμβουλοι και πέντε μετακλητοί διοικητικοί. Δεν πιστεύω μέσα να έχει και αστροναύτες, με βάση τη σημερινή ανακοίνωση για την ελληνική διαστημική υπηρεσία. Τέλος πάντων, «ας είναι η δύναμη μαζί μας», που λέει και στον «Πόλεμο των Άστρων»!

Στην κεντρική Κυβέρνηση, λοιπόν, υπάρχουν περίπου επτακόσιοι πενήντα μετακλητοί, ένα μετακινούμενο δημόσιο μέσα στο δημόσιο. Γιατί; Δεν έχουμε εμπιστοσύνη στον δημόσιο υπάλληλο, στη δημόσια διοίκηση; Και εάν είναι θέμα εμπιστοσύνης, όπως λένε πολλοί, τότε δέκα με είκοσι ανά Υπουργείο είναι αρκετοί, όχι πενήντα ή εβδομήντα, που δημιουργούν μια άλλη δομή παραδιοίκησης, βραχυκυκλώνοντας τη δημόσια διοίκηση.

Και βέβαια, οι μετακλητοί και οι σύμβουλοι δεν αμείβονται ανάλογα με τα τυπικά προσόντα που διαθέτουν και την προϋπηρεσία τους, αλλά επιδοτούνται με δέκα μισθολογικά κλιμάκια, για τα οποία ένας δημόσιος υπάλληλος θέλει είκοσι χρόνια. Και εδώ μιλάμε για τους φανερούς συμβούλους γιατί υπάρχουν και οι κρυφοί συμβασιούχοι των απ’ ευθείας αναθέσεων.

Είναι αξιοσημείωτο και ενδεικτικό το γεγονός ότι, όπως αποτυπώθηκε και στον προϋπολογισμό του 2017, μόνο για πέντε πολιτικά γραφεία, αυτά του Αντιπροέδρου της Κυβέρνησης και των τεσσάρων Υπουργών Επικρατείας δίνουμε 1,8 εκατομμύρια ευρώ, όταν για δύο ερευνητικά κέντρα, το ΕΛΚΕΘΕ και το Αστεροσκοπείο δίνουμε μόλις 1,5 εκατομμύριο ευρώ λειτουργικά έξοδα.

Το Ποτάμι, αντιδρώντας έντονα σε αυτό το καθεστώς, είχε καταθέσει τροπολογία στη Βουλή, ώστε να καταργηθεί το άρθρο του «νόμου Τσοχατζόπουλου», βάσει του οποίου τα πολιτικά γραφεία των μελών της Κυβέρνησης είναι δημόσιες υπηρεσίες.

(Στο σημείο αυτό κτυπάει του κουδούνι λήξεως του χρόνου ομιλίας του κυρίου Βουλευτή)

Θα ήθελα ένα λεπτό ακόμα, κυρία Πρόεδρε.

Επίσης, υπάρχουν διαδικασίες, όπου οι κανόνες των προσλήψεων ποτέ δεν είναι ξεκάθαροι, ώστε να υπάρχουν περιθώρια ομηρείας των ενδιαφερομένων, οι διορισμοί να εξαρτώνται, όχι από την αξία τους αλλά από τη γνωριμία τους, για παράδειγμα διαδοχικές συμβάσεις, προγράμματα ΟΑΕΔ, ΕΣΠΑ κλπ..

Έτσι, στις γκρίζες ζώνες αντλούν εξουσία υπουργικά και βουλευτικά γραφεία, κρατικοί υπάλληλοι, συνδικαλιστές, κομματικοί και άλλοι παράγοντες. Γι’ αυτό επιμένουμε ότι πρέπει να αναβαθμιστεί ο ρόλος του ΑΣΕΠ στις διαδικασίες και όχι να είναι διακοσμητικός.

Το Ποτάμι κατέθεσε στη Βουλή πλήρη κατάλογο με τους εκατόν είκοσι έναν νέους φορείς που έφτιαξε η Κυβέρνηση μόνο μέσα στο 2016, αναδεικνύοντας ότι γιγαντώνοντας το πελατειακό κράτος δημιουργεί ταυτόχρονα τις προϋποθέσεις για νέα ελλείμματα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος αυτής κ. **ΑΝΑΣΤΑΣΙΟΣ ΚΟΥΡΑΚΗΣ**)

Επίσης, στο τελευταίο νομοσχέδιο του 2016, ένα νομοσχέδιο δεκαεπτά άρθρων, προστέθηκαν δεκαεννέα υπουργικές και είκοσι έξι βουλευτικές τροπολογίες, που οι περισσότερες αποσκοπούσαν στη συντήρηση του πελατειακού κράτους και στη νομιμοποίηση του ρουσφετιού.

Το Ποτάμι αποχώρησε από αυτόν τον ευτελισμό των διαδικασιών, αντί να διαμαρτύρεται εικονικά από τη μία αλλά να ψηφίζει ευλαβικά από την άλλη, όπως έκαναν μερικοί.

Κλείνω με δύο μόνο λόγια για την τρέχουσα κατάσταση. Η αβεβαιότητα είναι η γάγγραινα της οικονομίας. Όσο δεν κλείνει η αξιολόγηση, αυτή η γάγγραινα εξελίσσεται και στο τέλος θα έχουμε ανεπίστρεπτες συνέπειες και ακρωτηριασμούς, όπως συμβαίνει όταν η γάγγραινα προχωρήσει.

Οι Ευρωπαίοι δεν θα περιμένουν να βγούμε από το κυβερνητικό λίμπο, στο οποίο έχουμε περιπέσει. Εάν δεν μπορεί η Κυβέρνηση να βγάλει τα κάστανα από τη φωτιά, ας το πει. Τώρα, όμως, γιατί αύριο θα είναι αργά. Έχουν μείνει μόνο λίγες εβδομάδες στην κλεψύδρα.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεώργιο Μαυρωτά, Κοινοβουλευτικό Εκπρόσωπο από το Ποτάμι.

Ολοκληρώθηκε ο κύκλος των Κοινοβουλευτικών Εκπροσώπων. Προχωρούμε στη δευτερολογία επερωτώντων Βουλευτών.

Τον λόγο έχει ο κ. Γεωργαντάς, για πέντε λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κυρία Υπουργέ, ξεκινώντας την πρωτολογία μου, επισήμανα κάτι, που νομίζω ότι δεν έγινε αντιληπτό.

Σας είπα ότι η Νέα Δημοκρατία αποφάσισε, αφού δώσει την ευκαιρία να φωτιστούν πτυχές των νομοθετικών πρωτοβουλιών, αλλά και άλλων πρακτικών σας οι οποίες παραβιάζουν το Σύνταγμα, τους νόμους και κάθε δεοντολογία, αφού, λοιπόν, σας δώσει το δικαίωμα και τη δυνατότητα να απαντήσετε συγκεκριμένα, να αποκατασταθούν και τα πράγματα.

Αυτή η επερώτηση σας είναι γνωστή εδώ και είκοσι μέρες. Τα ερωτήματα είναι συγκεκριμένα.

Σήμερα στην πρωτολογία μου ζήτησα απαντήσεις. Δεν τις πήρα. Και δεν είναι απλά ότι δεν πήρα κάποιες –είναι δικαίωμά σας να μην δίνετε κάποιες- απαντήσεις, αλλά όχι επί όλων των ερωτημάτων. Πολλά από τα ερωτήματα απαιτούν απάντηση.

Δεν απαντήσατε πώς εξηγείτε το γεγονός της αύξησης του αριθμού των δημοσίων υπαλλήλων κατά οκτώ χιλιάδες, ενώ υπάρχει ο κανόνας 5/1. Είπατε απλά το εξής: «Το μόνιμο προσωπικό, πλην των νομικών προσώπων ιδιωτικού δικαίου…». Εγώ στην ερώτησή μου αναφέρομαι και στο προσωπικό των νομικών προσώπων ιδιωτικού δικαίου, σε όλους. Όλοι πληρώνονται από τον Έλληνα φορολογούμενο. Γιατί αυτές οι διαφοροποιήσεις και αυτές οι υπεκφυγές; Ο αριθμός, λοιπόν, των δημοσίων υπαλλήλων μαζί με το προσωπικό των νομικών προσώπων ιδιωτικού δικαίου αυξήθηκε κατά οκτώ χιλιάδες. Εσείς στην απάντησή σας δεν το αναφέρατε.

Σας μίλησα για την αύξηση του δημοσιονομικού κόστους κατά 146 εκατομμύρια και εσείς ομολογήσατε επιβάρυνση κατά 68 εκατομμύρια στο μισθολογικό κόστος και όταν υπάρχει το 5/1 -πέντε αποχωρούν ένας προσλαμβάνεται- θεωρείτε ότι δεν έχετε να δώσετε καμμία άλλη απάντηση.

Δηλαδή, το δημόσιο κανονικά ως αριθμός περιορίζεται καθημερινά με βάση αυτόν τον περιορισμό, το μισθολογικό κόστος αυξάνει κατά 68 εκατομμύρια, σύμφωνα με τη δική σας εκδοχή το πρώτο εννεάμηνο του 2016 –κατά 146 εκατομμύρια, σύμφωνα με τη δική μας εκδοχή και τα στοιχεία του Γενικού Λογιστηρίου του Κράτους- και εσείς δεν μπορείτε να δώσετε μια απάντηση.

Σχετικά με τις παρατάσεις των συμβάσεων στους δήμους δώσατε απάντηση;

Δώσατε απάντηση για τις δηλώσεις Υπουργών ότι θα παρέμβουν στο Ελεγκτικό Συνέδριο, για να ξεπεράσουν τα προβλήματα στην πληρωμή των συμβασιούχων; Ποιος σας έδωσε αυτό το δικαίωμα; Έχετε ξεχάσει τι λέει το άρθρο 103 του Συντάγματος; Έχετε ξεχάσει τι λέει το άρθρο 95 παράγραφος 5 του Συντάγματος; Εδώ δεν έχετε ξεχάσει απλώς λέξεις του Συντάγματος, αλλά ολόκληρα άρθρα!

Είπατε κάτι σε σχέση με τους μετακλητούς. Αυτή την καινούργια μεθοδολογία και την καινούργια εφαρμογή την αναφέρετε εδώ και πολύ καιρό και εσείς και ο κ. Βερναρδάκης. Σύμφωνα με αυτό που είπατε, από τον Οκτώβριο του 2015 υπάρχει πλέον μια νέα εφαρμογή. Το δέχομαι. Ξέρετε, λοιπόν, ότι από τον Οκτώβριο του 2015 με αυτή τη νέα εφαρμογή πλέον για πρώτη φορά τους βάζετε όλους στον αριθμό των μετακλητών και αυτούς που είναι στους δήμους και υπηρετούν οπουδήποτε αλλού και όχι μόνο στην κεντρική διοίκηση;

Σύμφωνα, λοιπόν, με την απάντηση του ίδιου του κ. Βερναρδάκη, ο οποίος επικαλέστηκε και αυτός αυτή τη μεθοδολογία –και δίνω την απάντησή του με ημερομηνία Φεβρουαρίου του 2016 για τα Πρακτικά- ο αριθμός των δημοσίων, των μετακλητών υπαλλήλων ήταν τον Οκτώβριο του 2015 χίλιοι πεντακόσιοι εβδομήντα οκτώ. Μετά έγινε χίλιοι οκτακόσιοι δεκατέσσερις, χίλιοι εννιακόσιοι ένας, χίλιοι εννιακόσιοι σαράντα δύο και τώρα είπατε ότι είναι δύο χιλιάδες ενενήντα εννιά. Με την ίδια μεθοδολογία, με την ίδια εφαρμογή, με τον ίδιο τρόπο με τον οποίο ήταν οι χίλιοι πεντακόσιοι εβδομήντα οκτώ σε έναν χρόνο έγιναν δύο χιλιάδες ενενήντα εννιά. Θέλω απάντηση!

(Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, εκεί που θέλω πραγματικά μια ουσιαστική απάντηση –γιατί αποφύγατε απολύτως να αναφερθείτε- είναι στο θέμα των βουλευτικών τροπολογιών, ειδικά δε σε αυτή με τις κτηριακές υποδομές. Σας καταγγέλλει η Αντιπολίτευση, σας καταγγέλλουν δώδεκα Βουλευτές εγγράφως εδώ και είκοσι μέρες ότι κατά παράβαση, σε αντίθεση με αποφάσεις του Αρείου Πάγου, έρχεται η Κυβέρνησή σας, έρχονται οι Υπουργοί σας και αποδέχονται τροπολογίες με τις οποίες, χωρίς κανένα νομικό έρεισμα, προσλαμβάνετε κόσμο στο δημόσιο -σε αντίθεση με συγκεκριμένες αποφάσεις του Αρείου Πάγου!- και αποφεύγετε να απαντήσετε; Απαντήστε τώρα! Οι δικαστικές αποφάσεις οι αμετάκλητες –και αμετάκλητες είναι αυτές στις οποίες έχουν εξαντληθεί και τρεις βαθμοί δικαιοδοσίας, μια τέτοια είναι και αυτή στην οποία αναφέρομαι- έχουν συνέπειες για τη διοίκηση και αρνητικές και θετικές, συνέπειες συμμόρφωσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Υπουργέ, σας έδωσα μια ευκαιρία, σας τη δίνω για δεύτερη και τελευταία φορά. Η Νέα Δημοκρατία πλέον είναι αποφασισμένη να μην επιτρέψει να γίνονται ωμές παραβάσεις του Συντάγματος –τελειώνω, κύριε Πρόεδρε- των σχετικών νόμων, αλλά και των αποφάσεων των ανωτάτων δικαστηρίων.

Εάν δεν προβείτε άμεσα στη συμμόρφωσή σας ως οφείλετε ως Υπουργός αυτής της Κυβέρνησης με αρμοδιότητα επί αυτού του θέματος, νομίζω ότι οφείλουμε πλέον να πάμε στη δικαιοσύνη τους φακέλους, για να ελεγχθεί η νομιμότητά τους και εκεί να δούμε αν έχει πράγματι παραβιαστεί κάποιο άρθρο του Συντάγματος, κάποιος νόμος, ή κάποια δικαστική απόφαση. Εκεί νομίζω ότι μας αναγκάζετε να πάμε, για να κριθούν όλα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεωργαντά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και δύο εκπαιδευτικοί συνοδοί από το Γυμνάσιο Δοξάτου Δράμας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τη δευτερολογία του κ. Μάκη Βορίδη για τρία λεπτά.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πρέπει να παραδεχτούμε ότι υπήρξαν ταχύτατα τα αντανακλαστικά της Κυβέρνησης, διότι με αφορμή τα ζητήματα τα οποία έθεσε η συγκεκριμένη επερώτηση υπήρξε μία άμεση απάντηση.

Η απάντηση, κυρίες και κύριοι συνάδελφοι ήταν ότι ιδρύεται μία νέα ανώνυμη εταιρεία και μάλιστα με πολύ σημαντικό αντικείμενο. Είναι η «Ελληνική Διαστημική Υπηρεσία Α.Ε.». Επειδή, λοιπόν, συζητάγαμε για τη διόγκωση του δημοσίου ήταν μία ευκαιρία σήμερα να φτιάξουμε και μία διαστημική υπηρεσία! Τη φτιάξαμε και προχωρούμε!

Κυρία Υπουργέ, αφιερώσατε από την ομιλία σας…

**ΘΕΛΕΡΙΤΗ ΜΑΡΙΑ:** Είναι Α.Ε..

**ΜΑΥΡΟΥΔΗΣ ΒΟΡΙΔΗΣ:** Ναι, ναι. Είναι ΑΕ. Είναι διόγκωση γιατί δεν έχουμε υπηρεσίες. Να αναθέσουμε το συγκεκριμένο ζήτημα στο δημόσιο δεν μπορούμε. Ας φτιάξουμε εκεί μια Α.Ε., η οποία φυσικά θα είναι κρατική και φυσικά θα πάει εκτός των κανόνων προκειμένου να γίνουν οι προσλήψεις! Όλα αυτά εννοούνται. Είναι αυτονόητα και είναι και πάρα πολύ χρήσιμα.

Το γεγονός, κυρία Υπουργέ, ότι αποφασίσατε να αναφερθείτε σε διάφορα άλλα ζητήματα στο μείζον μέρος της ομιλίας σας –δεκατρία λεπτά ασχοληθήκατε με άλλα θέματα- είναι σε έναν ορισμένο βαθμό κατανοητό. Και είναι κατανοητό γιατί έχει να κάνει με τη δύσκολη θέση στην οποία βρίσκεται η Κυβέρνηση.

Και πράγματι, όταν ακούει κανείς τις δεσμεύσεις του Πρωθυπουργού μέσα σε αυτήν την Αίθουσα –είναι του Πρωθυπουργού, τις επαναλαμβάνετε απλώς εδώ υποθέτω-, ο οποίος είπε ότι «δεν θα ψηφίσουμε άλλα προληπτικά μέτρα, νέα προληπτικά μέτρα», ένας Πρωθυπουργός ο οποίος έχει πει όλα όσα έχει πει και έχει πράξει αυτά που έχει πράξει, νομίζω πως εκ λόγων επιεικείας -μπορεί κανείς να θυμώσει, αλλά εγώ δεν θυμώνω- μόνο με χαμόγελο μπορεί να τα αντιμετωπίσει κανείς αυτά. Εσείς όταν ακούτε ότι δεν θα ψηφίσετε νέα προληπτικά μέτρα, να ετοιμάζεστε σιγά σιγά! Έρχεται αυτό!

Σε κάθε περίπτωση, όμως, να είμαστε και συνεννοημένοι. Η ρητορική του ποιοι είναι πρόθυμοι, ποιοι δεν είναι πρόθυμοι, ποιοι ψηφίζουν, ποιοι δεν ψηφίζουν, τι αυτό, τι εκείνο, τα 180 και όλα τα σχετικά δεν μας αφορά. Σε αυτό είστε απολύτως μόνοι σας. Τη διαπραγμάτευση την έχετε κάνει εσείς. Έχετε την ευθύνη για το προϊόν της διαπραγμάτευσης και βεβαίως αυτό σημαίνει ότι αναλαμβάνετε τις πολιτικές συνέπειες.

Δεν είχατε, επίσης, την καλοσύνη να μας πείτε τίποτε για όλα τα ζητήματα τα οποία σας έθεσα.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Θα μιλήσω…

**ΜΑΥΡΟΥΔΗΣ ΒΟΡΙΔΗΣ:** «Έχετε» είπα. Από αυτά που έχω ακούσει. Κυρία Υπουργέ μου, σε αυτά που άκουσα.

Μιλήσατε είκοσι τρία λεπτά. Να μας πείτε κάτι γι’ αυτήν τη φοβερή πρακτική της διά νομοθεσίας παρατάσεως των συμβάσεων ορισμένου χρόνου, η οποία βοά ότι είναι αντισυνταγματική και οδηγεί σε παραβάσεις καθήκοντος τους δημάρχους και σε αδυναμία πληρωμής των ενταλμάτων. Δεν είχατε μέχρι στιγμής την καλοσύνη να μας πείτε κάτι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τριάντα δευτερόλεπτα, κύριε Πρόεδρε.

Ξέρετε, ελπίζω ότι εδώ δεν απευθύνεστε σε αφελείς. Θέτουμε το ζήτημα να ασκούνται εφέσεις στις πρωτόδικες αποφάσεις. Επειδή όλοι όσοι ασχολούμαστε με τα θέματα αυτά έχουμε μία ελαφρά ιδέα, έχω να σας κάνω μία απλή ερώτηση: Στην πρωτόδικη απόφαση αντιδικεί ο δήμος με τους εργαζόμενους και ηττάται, χάνει καθολικά ο δήμος. Ξέρετε κάποιον διάδικο που όταν ηττάται στον πρώτο βαθμό δεν ασκεί έφεση; Ξέρετε κανέναν; Ποιος είναι αυτός;

**ΜΑΡΙΑ ΘΕΛΕΡΙΤΗ:** Έχει τη διακριτική ευχέρεια να το κάνει ή όχι;

**ΜΑΥΡΟΥΔΗΣ ΒΟΡΙΔΗΣ:** Απαντώ, λοιπόν, εγώ ευθέως. Θα σας πω σε τι οδηγείται, διότι εδώ…

**ΜΑΡΙΑ ΘΕΛΕΡΙΤΗ:** Μπορεί να θέλει…

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, δεν με πειράζουν οι ελαφρές παρεμβολές, αρκεί να κρατάμε τον χρόνο.

Λέω, λοιπόν, απλώς το εξής, το οποίο είναι περίπου αυτονόητο. Αν ήταν να συμφωνεί ο κύριος διάδικος με την αγωγή που έγινε εναντίον του, δεν ήταν ανάγκη να πάει και στο δικαστήριο. Ας είχε συνομολογήσει εξ αρχής. Προφανώς, για να αντιδικεί, με κάτι διαφωνεί.

Ξέρετε εσείς -ξαναρωτώ- διάδικο που διαφωνεί, ηττάται στον πρώτο βαθμό και δη καθολικώς και δεν πάει στο δεύτερο; Απάντηση: Επειδή τέτοιο πράγμα δεν υπάρχει, κύριε Πρόεδρε, επειδή αυτό δεν υφίσταται, αυτό που συμβαίνει είναι κάτι που όλοι ξέρουμε.

Συμβαίνει μία οργανωμένη μεθόδευση, η οποία άγει σε μονιμοποιήσεις, εξ ου και ορθότατα είχε επιβάλλει ο νομοθέτης, πριν τη δική σας ρύθμιση, την υποχρέωση των ΟΤΑ να κάνουν εφέσεις για να οδηγείται σε ανώτερη κρίση, προκειμένου να έχουμε κρίση Εφετείου.

Εσείς, λοιπόν, τώρα μην παριστάνετε εδώ ότι δεν ξέρετε περί ποίου πράγματος ομιλούμε. Επίσης, να μην παριστάνετε –με όλο το σεβασμό στα δικαστήρια- ότι βεβαίως ο πρώτος βαθμός, ειδικά σε περιφερειακά δικαστήρια, ειδικά σε μικρά πρωτοδικεία, έχει αυξημένο βαθμό πίεσης. Επομένως, πολύ σημαντικό θα ήταν να πάμε στο εφετείο που απομακρύνεται από την …

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Στην πραγματικότητα, λοιπόν, κύριε Πρόεδρε, για να μην κοροϊδευόμαστε, εδώ έχουμε -και στην πρώτη και στη δεύτερη περίπτωση και σε όλα όσα ανέπτυξαν αναλυτικά οι συνάδελφοί μου- φάμπρικα μονιμοποιήσεων, νέου πελατειασμού, κατά παράβαση –το τονίζω διότι αυτό είναι το σημαντικό και πρέπει να επισημανθεί- συγκεκριμένων συνταγματικών προβλέψεων. Η κυρία Υπουργός και η Κυβέρνηση του κ. Τσίπρα είναι υπόλογοι γι’ αυτό.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρία Υπουργέ, αποδείχτηκε και από τη σημερινή συζήτηση ότι πράγματι η Κυβέρνηση ζει σε άλλον πλανήτη. Εύχομαι η διαστημική υπηρεσία, την οποία ιδρύετε σήμερα, να σας προσγειώσει σύντομα στην πραγματικότητα και δεν το λέω ειρωνικά.

Εδώ, προσπαθήσατε να πείσετε την Αίθουσα ότι μία δικαστική πρωτοβάθμια απόφαση πρέπει να αντιμετωπίζεται ως τελεσίδικη και μία τελεσίδικη απόφαση δεύτερου ή τρίτου βαθμού πρέπει να παραβιάζεται. Προσπαθήσατε και εσείς και η Κοινοβουλευτική Εκπρόσωπος να μας πείσετε ότι έχει σημασία στη σημερινή Ελλάδα, αν όσοι προσλαμβάνονται στο δημόσιο –είτε είναι γενικοί γραμματείς, είτε ειδικοί γραμματείς, είτε μετακλητοί υπάλληλοι, τους οποίους προσλαμβάνετε σωρηδόν έχοντας εκτινάξει τους αριθμούς, είτε είναι συμβασιούχοι των οποίων ανανεώνονται οι συμβάσεις, είτε οποιαδήποτε άλλη μορφή- είναι κάτι άλλο, διάφορο από την οικονομική κατάσταση, από τη ζώσα πραγματικότητα που ζει ολόκληρη η Ελλάδα, δεν επιβαρύνουν τον Έλληνα φορολογούμενο.

Κυρία Υπουργέ, λυπάμαι που διαπιστώνω ότι ήρθατε εδώ και επιχειρήσατε να απαντήσετε σε ένα μέρος από το σώμα της επίκαιρης επερώτησης, αλλά δεν απαντήσατε σε τίποτα από ό,τι ακούστηκε στην Αίθουσα από τους συναδέλφους. Ήσασταν εκτός θέματος τον περισσότερο χρόνο της πρωτολογίας σας.

Θα μου επιτρέψετε να δικαιολογηθώ, να πω κι εγώ δύο κουβέντες εκτός θέματος. Ισχυριστήκατε ότι η Κυβέρνηση έχει την υποστήριξη των κυβερνήσεων του Νότου και αυτό προκύπτει από την Σύνοδο της Λισαβόνας. Αλήθεια, υποστηρίζετε αυτό το επιχείρημα;

Αν είναι έτσι, κυρία Υπουργέ, γιατί αυτές οι ίδιες χώρες, η Πορτογαλία, η Ισπανία, η Ιταλία στα ευρωπαϊκά όργανα που συμμετέχουν, στο Ευρωκοινοβούλιο, στην Κομισιόν, στο Eurogroup δεν βγαίνουν να υποστηρίξουν τις ελληνικές θέσεις; Μεταξύ σας; Δεν το είδαμε να αποτυπώνεται σε καμμία, μα καμμία απολύτως απόφαση.

Θα έλεγα, λοιπόν, ότι δεν λαμβάνετε υπ’ όψιν σας τις συνθήκες που σήμερα επικρατούν στη χώρα. Έχει ξαναγίνει λαϊκό ανάγνωσμα το σενάριο της χρεοκοπίας και του Grexit, κυρία Υπουργέ. Κι εδώ λέμε ότι μπορούμε να κάνουμε κάποιες προσλήψεις που δεν είναι μονίμων υπαλλήλων.

Αλήθεια το λέτε αυτό, όταν μόνο το 2016 έκλεισαν δέκα χιλιάδες περισσότερες μικρομεσαίες επιχειρήσεις, όταν έχετε γονατίσει κυριολεκτικά τον ιδιωτικό τομέα, τον έμπορο, τον βιοτέχνη, τον αγρότη, τον ελεύθερο επαγγελματία επιστήμονα;

Συζητάμε εδώ αν οι μετακλητοί από χίλιοι εξακόσιοι έχουν φθάσει τους δύο χιλιάδες εκατό και το δικαιολογείτε;

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε σας παρακαλώ, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Ειλικρινά είστε υπόλογοι, όχι έναντι ημών ή έναντι των ψηφοφόρων σας. Είστε υπόλογοι σε αυτή τη χρονική στιγμή έναντι της ιστορίας- όχι εσείς προσωπικά, η Κυβέρνησή σας, κυρία Υπουργέ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς.

Εκ μέρους της Κυβέρνησης δευτερολογεί η Υπουργός Διοικητικής Ανασυγκρότησης κ. Γεροβασίλη. Δέκα λεπτά σας φθάνουν, κυρία Υπουργέ;

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ίσως και λιγότερο.

Όντως τέθηκαν μερικά θέματα στα οποία δεν απάντησα πριν. Δύο νομίζω είναι αυτά. Στα υπόλοιπα, ξέρετε, κύριε Γεωργαντά, δεν προβλέπεται να ξαναδιαβάσω τα νούμερα που διάβασα στην πρωτομιλία μου. Υπάρχουν στα Πρακτικά, όμως, για την επανάληψη, για όποιον δεν τα κατάλαβε.

Θέλω, λοιπόν, να απαντήσω σε αυτά που είπε και ο κ. Βορίδης, αλλά και σε αυτό που είπατε, κύριε Γεωργαντά, για την περίπτωση των κτηριακών υποδομών.

Αρχικά, όσον αφορά την παρέμβαση, η οποία αναφέρεται εδώ μέσα, στο Ελεγκτικό Συνέδριο, δεν υπάρχουν αυτά τα πράγματα. Παρέμβαση στο Ελεγκτικό Συνέδριο δεν υπάρχει. Αναφέρομαι στο θέμα των παρατάσεων συμβάσεων και το θέμα που θίξατε. Οι παρατάσεις συμβάσεων δεν είναι μονιμοποιήσεις. Είναι παρατάσεις συμβάσεων. Και αυτό το μπερδεύουμε.

Για τις παρατάσεις συμβάσεων, λοιπόν, από πολύ λίγους επιτρόπους ανά την Ελλάδα βρέθηκε πρόβλημα και δεν πλήρωναν, ενδεχομένως με γνωμάτευση σαν αυτή που διαβάσατε. Οι περισσότεροι, όμως, επίτροποι στην Ελλάδα πλήρωσαν. Υπήρχε, λοιπόν, μια διάσταση μεταξύ των επιτρόπων και αυτό δημιουργήθηκε προφανώς εξαιτίας, φαντάζομαι, ερμηνείας. Εγώ δεν είμαι νομικός και δεν έχω αμφισβητήσεις σε εσάς ότι ξέρετε τα νομικά πάρα πολύ καλά φυσικά. Υπήρχε διάσταση. Οι περισσότεροι επίτροποι πλήρωσαν. Εκεί βρήκαν και αφορμή διάφοροι δήμαρχοι να πουν ότι δεν παρατείνουν τις συμβάσεις. Κατατέθηκε ρύθμιση στη Βουλή, η οποία επιλύει το ζήτημα της πληρωμής των παρατάσεων. Όχι μονιμοποιήσεις. Είναι διαφορετικά πράγματα.

Και φυσικά είπατε, κύριε Βορίδη, ότι οι δικαστές που είναι στα πρωτόδικα δικαστήρια επηρεάζονται από το περιβάλλον και δεν παίρνουν σωστές αποφάσεις. Αυτό το είπατε λίγο πριν. Νομίζω ότι αυτό δεν ήταν το καλύτερο που είχατε να πείτε για τις πρωτόδικες αποφάσεις. Κατά τα άλλα, σε όλα τα νομικά προφανώς αντιλαμβάνεστε ότι ενδεχομένως τα ξέρετε καλύτερα από εμένα. Αλλά αυτό δεν περίμενα να το πείτε. Και σας εξήγησα ότι είναι το δικαίωμα του δημάρχου να προχωρήσει ή να μην προχωρήσει. Δεν του επιβάλλει κανείς αν θα προχωρήσει σε δεύτερο βαθμό ή όχι.

Όσον αφορά τις κτηριακές υποδομές, σας θυμίζω ότι από τον πρώην ΟΣΚ προκηρύχθηκαν διακόσιες τριάντα έξι θέσεις το 2007 και 2008 και από την πρώην ΔΕΠΑΝΟΜ είκοσι τέσσερις θέσεις το 2002 και το 2003. Αυτά, όπως ξέρετε, έχουν συγχωνευθεί στις κτηριακές υποδομές. Συνολικά, δηλαδή, διακόσιες πενήντα θέσεις ορισμένου χρόνου.

Και ειδικότερα, όσον αφορά την διάταξη του ν.4369/2016, οι εξήντα εννέα εργαζόμενοι που εντάχθηκαν είχαν δικαιωθεί με δικαστικές αποφάσεις. Η τροπολογία του άρθρου 30 του ν.4439/2016 κατατέθηκε από το Κομμουνιστικό Κόμμα Ελλάδας, ψηφίστηκε από ΣΥΡΙΖΑ-ΑΝΕΛ, Κομμουνιστικό Κόμμα Ελλάδας, ΠΑΣΟΚ και Ένωση Κεντρώων και με βάση την ανωτέρω…

**ΓΕΩΡΓΙΟΣ ΓΕΩΡΓΑΝΤΑΣ:** Ποιος Υπουργός την έκανε δεκτή;

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Αφού την ψήφισε και ο ΣΥΡΙΖΑ.

**ΓΕΩΡΓΙΟΣ ΓΕΩΡΓΑΝΤΑΣ:** Ποιος Υπουργός την έκανε δεκτή; Ο Υπουργός την κάνει δεκτή και μετά την ψηφίζουμε.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Συμφωνήσαμε. Προφανώς, συμφωνήσαμε. Σας αναφέρω για τη μνήμη σας το υπόλοιπο. Προφανώς και συμφωνήσαμε. Έτσι έγινε δεκτή και έτσι και την ψηφίσαμε. Αυτό είναι προφανές.

**ΓΕΩΡΓΙΟΣ ΓΕΩΡΓΑΝΤΑΣ:** Είναι δικαίωμά σας να διορίζετε όποιον θέλετε;

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργαντά!

**ΓΕΩΡΓΙΟΣ ΓΕΩΡΓΑΝΤΑΣ:** Κόντρα στην απόφαση του Αρείου Πάγου; Ο Άρειος Πάγος είπε «όχι».

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κύριε Πρόεδρε…

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργαντά, σας παρακαλώ! Αφήστε λίγο να συνεχίσει η Υπουργός.

Συνεχίστε, κυρία Υπουργέ.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Επίσης, με βάση αυτή τη διάταξη, οι εκατόν σαράντα τέσσερις εργαζόμενοι εντάχθηκαν στις Κτηριακές Υποδομές και σε αντίθεση με όσα ισχυρίζεστε στην επερώτηση, η πλειοψηφία τους, εβδομήντα έξι υπάλληλοι, απαρτίζεται από προσωπικό κατηγορίας ΠΕ και ΤΕ, με υψηλά προσόντα -μηχανικοί, μαθηματικοί, οικονομολόγοι, μηχανολόγοι- και υπάλληλοι κατηγορίας ΔΕ.

**ΓΕΩΡΓΙΟΣ ΓΕΩΡΓΑΝΤΑΣ:** Με ποιον τρόπο, κυρία Υπουργέ; Ρωτώ πραγματικά να μάθω.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Μα, τι μου λέτε τώρα; Εγώ προκήρυξα τη θέση; Σας εξηγώ ότι προκηρύχθηκαν οι θέσεις του 2003 και 2006 και δικαιώθηκαν.

**ΓΕΩΡΓΙΟΣ ΓΕΩΡΓΑΝΤΑΣ:** Δεν ήταν αυτές.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Εντάξει τώρα, κύριε Γεωργαντά, σας παρακαλώ. Μην είστε τόσο απελπισμένος.

**ΓΕΩΡΓΙΟΣ ΓΕΩΡΓΑΝΤΑΣ:** Από το 2002 ήταν αυτές.

**ΠΡΟΕΔΡΕΥΩΝ (Αναστάσιος Κουράκης):** Μην κάνουμε διάλογο αυτού του τύπου, σας παρακαλώ.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Οι απελπισμένοι και οι αγανακτισμένοι, αφήστε το! Μην είστε αγανακτισμένος.

Σχετικά δεν απάντησα σε ένα άλλο θέμα…

**ΓΕΩΡΓΙΟΣ ΓΕΩΡΓΑΝΤΑΣ:** Ξέρετε πόσοι πτυχιούχοι άνεργοι περιμένουν; Ξέρετε τι είναι αυτό που έχει συμβεί;

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργαντά, δεν είναι σωστό αυτό που κάνετε.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κύριε Γεωργαντά, προφανώς και οι απαντήσεις μου δεν σας αρέσουν και προφανώς είδατε ότι η ερώτηση αυτή δεν σας βγήκε σε καλό. Βγήκαν και σκελετοί εδώ από δικά σας ντουλάπια. Σας παρακαλώ!

**ΓΕΩΡΓΙΟΣ ΓΕΩΡΓΑΝΤΑΣ:** Εγώ επισημαίνω τις ευθύνες σας! Οι δικές σας ευθύνες!

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Σας παρακαλώ, συγκρατηθείτε.

**ΓΕΩΡΓΙΟΣ ΓΕΩΡΓΑΝΤΑΣ:** Εγώ παρακαλώ εσάς! Φτύνετε τις αποφάσεις του Αρείου Πάγου και να συγκρατηθώ εγώ;

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Σε όλη τη συζήτηση για όλους τους διορισμούς οι οποίοι συζητήθηκαν εδώ, αυτό το οποίο είναι εκτός ΑΣΕΠ και εκτός διαδικασιών και εκτός δικαστικών αποφάσεων είναι μόνο οι μετακλητοί. Φαίνεται, όταν μου στέλνετε για αποσπασμένους στα γραφεία σας ή στα κόμματά σας, μήπως θα πρέπει να προκηρύξω αυτές τις θέσεις; Για να ξέρω…

**ΧΡΗΣΤΟΣ ΜΠΟΥΚΩΡΟΣ:** Γιατί; Στα δικά σας γραφεία τις προκηρύσσετε;

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Εμείς δεν θέλουμε, λοιπόν. Εμείς θέλουμε να παίρνουμε συνεργάτες μας στα γραφεία για να συνεργαστούμε. Όπως ξέρετε -και ξέρετε και εσείς- ο συνεργάτης και μετακλητός θα είναι προφανώς ίδιας πολιτικής αντίληψης και προφανώς, θα είναι εμπιστοσύνης. Δεν θα είναι από το ΑΣΕΠ. Για τους μόνους, λοιπόν, οι οποίοι…

**ΧΡΗΣΤΟΣ ΜΠΟΥΚΩΡΟΣ:** Η αύξηση, κυρία Υπουργέ; Είναι χίλιοι εξακόσιοι με δύο χιλιάδες εκατό.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Σας παραπέμπω στα Πρακτικά της προηγούμενης ομιλίας για την αύξηση, για να δείτε ότι δεν είναι, γιατί χρησιμοποιείτε στοιχεία του Οκτωβρίου και τα συγκρίνετε με την επόμενη χρονιά, που τον Οκτώβρη δεν είχε κυβέρνηση, γιατί είχαν γίνει εκλογές. Χρησιμοποιείτε ψέματα στα νούμερά σας -σας το είπα- χρησιμοποιείτε λάθος μήνα, χρησιμοποιείτε τον Οκτώβριο. Είχαμε εκλογές στο τέλος του Σεπτεμβρίου, δεν πρόλαβαν οι Υπουργοί και οι Βουλευτές κ.λπ. να πάρουν συνεργάτες. Μετά προσέλαβαν.

Επομένως, λοιπόν, οι μόνοι που βρέθηκαν εκτός ΑΣΕΠ και εκτός δικαστικών αποφάσεων είναι οι συνεργάτες του πολιτικού προσωπικού ή Βουλευτών και Κυβέρνησης, οι οποίοι έτσι θα είναι. Για τον αριθμό απάντησα.

Έγινε αναφορά στην ερώτηση για τις εξαιρέσεις κινητικότητας. Έγιναν μερικές εξαιρέσεις από το σύστημα κινητικότητας για πολύ ειδικούς λόγους ορισμένων φορέων. Χαρακτηριστικές περιπτώσεις είναι ελεγκτικά σώματα της διοίκησης, η Γενική Γραμματεία Καταπολέμησης της Διαφθοράς και με το ίδιο σκεπτικό η Ειδική Γραμματεία Διαχείρισης Ιδιωτικού Χρέους, ώστε να λειτουργήσει απρόσκοπτα η υπηρεσία, για την υπηρεσία, όχι για τα κέντρα τα οποία θα στηθούν, για τις μονάδες που θα στηθούν για την εξυπηρέτηση και την ενημέρωση των πολιτών.

Εκεί που προβλέπεται άμεσα να λειτουργήσουν τριάντα τέτοια κέντρα ενημέρωσης των δανειοληπτών, κάτι το οποίο περιμένουν οι Έλληνες πολίτες για να τους υποβοηθήσει στο πρόβλημα της υπερχρέωσης -και είναι και δέσμευση της Κυβέρνησης- αυτά θα στελεχωθούν με αποσπασμένους δημοσίους υπαλλήλους. Εξαιρέσεις γίνονται για το πώς θα λειτουργήσει η αρχή.

Αυτά είχα να σας πω, νομίζω, σε αυτά τα οποία ζητήσατε.

Ήθελα, όμως, να πω και κάτι άλλο που ακούστηκε εδώ, γιατί έγινε με εκτεταμένη ειρωνική διάθεση από πολλές πλευρές όσον αφορά στο νομοσχέδιο, που κατέθεσε ο Υπουργός Επικρατείας, ο κ. Παππάς. Θα σας θυμίσω, επειδή θα έλθει στη Βουλή κάποια στιγμή, ότι είναι ενσωμάτωση ευρωπαϊκής οδηγίας και είπατε ότι εσείς δεν είστε τόσο με την Ευρώπη ίσως. Να εκλάβω αυτό;

**ΧΡΗΣΤΟΣ ΜΠΟΥΚΩΡΟΣ:** Είναι χρήσιμο, κυρία Υπουργέ, θα σας επαναφέρει στην πραγματικότητα!

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ξέρετε και την υποχρέωσή μας να ενσωματώσουμε οδηγία. Επομένως, οι ειρωνείες καλό είναι να λείπουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Εν πάση περιπτώσει -δεν θέλω άλλο χρόνο, κύριε Πρόεδρε-, μετά από όλα αυτά και μετά από όλα όσα εδώ πέρα δεν αποδείχθηκαν από την πλευρά των επερωτώντων, κύριε Τζαβάρα, θέλω να κλείσω με το εξής. Παίζεται τώρα ένα καινούργιο έργο: Οι ανίκανοι και οι ικανοί, ποιοι είναι ανίκανοι να κυβερνήσουν και ποιοι είναι ικανοί.

Νέα Δημοκρατία και ΠΑΣΟΚ: Η ανικανότητά τους, αν όχι και κάτι άλλο, μας έφερε στα μνημόνια και πέταξε τη χώρα στα βράχια. Πώς γίνατε ικανοί; Ποια μέρα; Τι ώρα γίνατε ικανοί; Ρωτάω για να ξέρω. Εδώ σε εμάς θα αποδειχθεί αν θα βγάλουμε τη χώρα από τα αδιέξοδα στο τέλος της τετραετίας. Κατά τα άλλα, δεν δικαιούστε να αυτοχρίζεστε ικανοί, έχετε καταστρέψει τη χώρα.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Κύριε Τζαβάρα, θέλετε κάτι να πείτε;

**ΜΑΡΙΑ ΘΕΛΕΡΙΤΗ:** Έχει εξαντλήσει τη δευτερολογία του.

**ΠΡΟΕΔΡΕΥΩΝ (Αναστάσιος Κουράκης):** Όχι, έχει το δικαίωμα να δευτερολογήσει.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Κυρία Υπουργέ, πράγματι καταπλήσσομαι να ακούω, ειδικά από εσάς, ότι αυτοί που κατέστρεψαν τη χώρα είναι η Νέα Δημοκρατία και το ΠΑΣΟΚ, κυρίως όταν πια είναι απτή, ψηλαφητή η πραγματικότητα, η διακυβέρνηση της χώρας από τη δικιά σας παράταξη και τους ΑΝΕΛ με δεδομένα οικτρά και κυρίως όταν εσείς οι ίδιοι έχετε βάλει ως στόχο για τα επόμενα χρόνια να επαναφέρετε τη χώρα εκεί που την παραλάβατε στα τέλη του 2014. Άρα, εάν εδώ δεν τίθεται θέματα ικανότητας ή ανικανότητας, πείτε μου πού τίθεται.

Ειδικά εσείς θα ήθελα να ήξερα αν είστε υπερήφανη για τους έξι μήνες διακυβέρνησης και τους έξι μήνες διαπραγμάτευσης από τον κ. Βαρουφάκη. Ειδικά εσείς θα ήθελα να ήξερα αν είστε υπερήφανη όταν αναφέρεστε στη Νέα Δημοκρατία -που μάλιστα σήμερα εδώ για πρώτη φορά άκουσα να λέτε ότι είναι ανίκανοι εκείνοι οι οποίοι κυβέρνησαν τον τόπο-, όταν εσείς παραλάβατε –προσέξτε- στις 20 Φεβρουαρίου, σε σύμβαση που κάνατε με τους δανειστές και υπάρχει καταγεγραμμένη στο ανώτατο επίπεδο της Ευρωπαϊκής Ένωσης δήλωσή σας ότι αναγνωρίζει και ο Υπουργός τότε, ο κ. Βαρουφάκης, αλλά και ο ίδιος ο Πρωθυπουργός ότι η προηγούμενη κυβέρνηση έκανε πολύ μεγάλη, θετική και αποτελεσματική προσπάθεια προσαρμογής.

Θέλετε να σας πω και κάτι άλλο; Επίσης, όταν, προτού υπογράψετε το τρίτο μνημόνιο, σας οδήγησαν να κάνετε δήλωση μετανοίας -τότε που έλεγε ο Πρωθυπουργός ότι με την πλάτη στον τοίχο προσπαθούσε να ισορροπήσει τα πράγματα για να μη μας πετάξουν έξω από την Ευρωπαϊκή Ένωση. Δικό σας έργο θα ήταν και αυτό, εάν είχε επιτευχθεί. Βέβαια, δεν επιτεύχθηκε γιατί εμείς στηρίξαμε, οι λεγόμενοι ανίκανοι για εσάς σήμερα. Τότε ακόμα εσείς υπογράψατε δήλωση στην οποία αναγνωρίζατε ότι σε αυτή τη χώρα υπήρξε μια κυβέρνηση, η κυβέρνηση της Νέας Δημοκρατίας και του ΠΑΣΟΚ, η οποία είχε κάνει πολύ μεγάλες προσπάθειες και είχε επιτύχει, πράγματι, να πάρει τη χώρα από τα μεγάλα ελλείμματα και από την ύφεση και να σας την παραδώσει με μία ισχνή, έστω, ανάπτυξη.

Άρα, μη θέτετε αυτή τη στιγμή τέτοιο ζήτημα. Βέβαια, θεωρώ ότι το κάνετε γιατί, όπως λένε πολλοί εδώ συνάδελφοι, κατά τη γνωστή έκφραση, θέλετε να πετάξετε αλλού το ζήτημα, σε άλλη πίστα.

Αναρωτιέμαι το εξής. Εσείς πιστεύετε ότι με αυτού του είδους και αυτού του τύπου τις τροπολογίες που έρχονται νύκτωρ στη Βουλή αυτό που πετυχαίνετε είναι να εξασφαλίσετε εγγυήσεις για την αξιοκρατία; Είναι αξιοκρατία να οδηγείτε παράνομα και αντισυνταγματικά ανθρώπους, που έχουν συνομολογήσει σύμβαση ορισμένου χρόνου και το έχουν κάνει ακριβώς γιατί δεν επιτρέπεται να καταρτίσουν συμβάσεις εργασίας αορίστου χρόνου;

Πρώτον, γιατί δεν το επιτρέπει το Σύνταγμα το άρθρο 103.

Και δεύτερον, γιατί αυτές ακριβώς οι θέσεις είναι εκείνες οι οποίες επιδοτούνται, οι οποίες επιχορηγούνται με κεφάλαια, που έχουν προορισθεί να τα χρησιμοποιήσει η Κυβέρνηση για την πάταξη ή τον περιορισμό της ανεργίας και την καταπολέμηση της φτώχειας. Ε, θα πρέπει να κάνουμε μόνιμους ευεργετούμενους απ’ αυτού του είδους τις πρακτικές και να αφήσουμε όλους αυτούς οι οποίοι έχουν ανάγκη να δουλέψουν;

Και κυρίως, κυρία Υπουργέ, έχουν ανάγκη άνθρωποι, οι οποίοι είναι από λαϊκά στρώματα, όπως ακριβώς είπε εδώ από του Βήματος της Βουλής πριν από μερικές ημέρες ο Πρωθυπουργός, είναι λαϊκά παιδιά και διαθέτουν διδακτορικά, διαθέτουν μεταπτυχιακούς τίτλους, διαθέτουν πράγματι λαμπρά τεκμήρια κατάρτισης και εν τούτοις αυτούς τους αναγκάζετε να πάνε στο εξωτερικό.

Προχθές έγινε μια μέτρηση, μια δημοσκόπηση και είδατε ότι κατά συντριπτική πλειοψηφία αυτοί που ερωτήθηκαν, αυτό που προκρίνουν παραπάνω από την απασχόληση είναι η αξιοκρατία. Γι’ αυτό ακριβώς κάναμε αυτήν ακριβώς τη συγκεκριμένη επερώτηση, γιατί υπάρχουν πρωτοφανή κρούσματα, όχι απλά πελατειακού χαρακτήρα, αλλά κυρίως συγκεκριμένη συνειδητή προσπάθεια της Κυβέρνησης να οδηγήσει αυτήν την χώρα σε ένα κράτος το οποίο αυξάνεται συνεχώς και αυξάνεται γιατί δημιουργούνται οι προϋποθέσεις αθέμιτα και παράνομα να διαιωνίζουν την παρουσία της σ’ αυτό, εργαζόμενοι οι οποίοι δεν δικαιούνται να το έχουν αυτό το προνόμιο.

Τελειώνω, κύριε Πρόεδρε. Οι τροπολογίες είναι κάτι, που κανονικά δεν θα έπρεπε -εάν ήταν υπαρκτό αυτό το ήθος το θρυλούμενο της Αριστεράς- να γίνονται με αυτόν τον τρόπο, αυτού του είδους οι νομοθετήσεις με τις τροπολογίες, γιατί αυτές απονέμουν προνόμια σε συγκεκριμένες κατηγορίες. Και εγώ δεν σας λέω ότι είναι πελάτες σας κομματικοί, όμως αυτή ακριβώς η ρύθμιση, η αναγνώριση και η νομοθέτηση προνομιακής μεταχείρισης σε ορισμένες κατηγορίες προσώπων, αυτό που νοθεύει είναι η επί ίσοις όροις πρόσβαση όλων εκείνων, που έχουν την αξία και την ικανότητα στις θέσεις του δημοσίου. Γι’ αυτό, όμως, δεν μας είπατε τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και εγώ θα ήθελα να ακούσω από εσάς, γιατί πράγματι και επαγγελματίας υπήρξατε και στην κοινωνία είχατε δραστηριοποιηθεί, στην αγορά, και ξέρετε τι σημαίνει κάποιος να συμμετέχει σ’ αυτού του είδους τις παραγωγικές διαδικασίες, τι περιμένουν, λοιπόν, αυτά τα παιδιά που φεύγουν; Αξιοκρατία και τίποτα άλλο. Δυστυχώς, σ’ αυτό μέχρι σήμερα δεν έχετε ανταποκριθεί. Μετρηθήκατε –θα το υπογράψω κι εγώ και θα το πω- και βρεθήκατε ανεπαρκείς και ανίκανοι.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Τζαβάρα.

**ΦΩΤΕΙΝΗ ΒΑΚΗ:** Κύριε Πρόεδρε, θα ήθελα να δευτερολογήσω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν μπορείτε.

**ΠΡΟΕΔΡΕΥΩΝ (Αναστάσιος Κουράκης):** Κύριε Βάκη, δεν μπορείτε. Βάσει του Κανονισμού έχει τριτολογία η κυρία Υπουργός και κλείνουμε.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κύριε Πρόεδρε, θα ήθελα να τριτολογήσω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μπορεί να τριτολογήσει;

**ΜΑΥΡΟΥΔΗΣ ΒΟΡΙΔΗΣ:** Μπορεί να τριτολογήσει, εάν θέλει η Υπουργός. Έχει το δικαίωμα.

**ΠΡΟΕΔΡΕΥΩΝ (Αναστάσιος Κουράκης):** Κύριε Τζαβάρα, έχει το δικαίωμα.

Ορίστε, κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Θα πω μερικά πράγματα και κλείνω. Νομίζω ότι έχει καλυφθεί το ζήτημα.

Ωστόσο, θέλω να πω εδώ, κύριε Τζαβάρα, μιλήσατε για παρατάσεις συμβάσεων και όχι μόνο αυτό που δεν ήταν καινούργιος διαγωνισμός ΑΣΕΠ. Σας θυμίζω ότι οι παρατάσεις συμβάσεων είναι για την καθαριότητα στους δήμους, δεν υπάρχει άλλη εκτός ΑΣΕΠ, που να έγινε κάτι. Μιλάμε γι’ αυτό και μου φέρνετε σε αντιπαράθεση τους ανθρώπους με τα δυο μεταπτυχιακά και τα προσόντα. Με συγχωρείτε, για την καθαριότητα τους προορίζετε; Για να ξέρω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, για το ΑΣΕΠ.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Εκτός ΑΣΕΠ, δηλαδή, σε αυτή τη διαδικασία είναι μόνο οι συμβάσεις καθαριότητας των δήμων σε παράταση και όχι μονιμοποίηση. Μόνο αυτό είναι. Και εσείς μου φέρνετε σε αντιπαράθεση τα δυο πτυχία, τα τρία μεταπτυχιακά. Με συγχωρείτε, σε άλλους διαγωνισμούς θα μπουν, σε αυτούς που θα κάνουμε με βάση τους κανόνες κ.λπ..

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν το αντιληφθήκατε. Εγώ ήμουν σαφής.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Λοιπόν, εν πάση περιπτώσει, μας καταλογίσατε πολλές τροπολογίες. Ήμασταν εδώ, ήταν πριν τις εκλογές του 2015, εκατό τροπολογίες σε ένα νομοσχέδιο νύχτα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εσείς κάνετε τριάντα τροπολογίες κάθε μέρα.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Θυμίζω, γιατί κλείνατε τα κεφάλαια τότε όλα, θα γινόντουσαν εκλογές και θα χάνατε. Αφήστε το αυτό το θέμα.

Δεν θέλω να πω άλλα, θέλω μόνο να κλείσω με το εξής: ότι όλα αυτά που είπατε για τη διαπραγμάτευση κ.λπ., να θυμίσω ότι η συμφωνία που η δική μας Κυβέρνηση υπέγραψε με τους δανειστές είναι πολύ μακριά από τα μακροχρόνια μεγαλύτερα του 4,5% πλεονάσματα τα οποία είχατε συμφωνήσει και τα οποία θα είχαν βάλει στην τριετία 20 δισεκατομμύρια παραπάνω στους Έλληνες πολίτες. Τα 13 εξ αυτών θα ήταν στη φορολογία, εάν ακολουθούσαμε το πρόγραμμά σας το οποίο είχατε συμφωνήσει. Από αυτό απαλλάξαμε εμείς τους Έλληνες πολίτες, από 20 δισεκατομμύρια βάρη, γιατί εσείς πραγματικά δεν διαπραγματευτήκατε ποτέ. Λέγατε «ναι» σε όλα και είστε έτοιμοι να το πείτε όποτε χρειαστεί.

Στην πρότασή μας, λοιπόν, που εμείς παλεύουμε για τα πρωτογενή πλεονάσματα, εξαγγέλλετε την πρόταση για 2% πλεονάσματα. Ελάτε εδώ, λοιπόν, συμμαχήστε στη διαπραγματευτική μας προσπάθεια το 3,5% να γίνει όπως η πρόταση της ελληνικής Κυβέρνησης, δηλαδή 2,5% και 1% για να επιστραφεί στη φορολογία. Ενισχύστε τη φωνή της χώρας.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την Υπουργό Διοικητικής Ανασυγκρότησης κ. Όλγα Γεροβασίλη.

Κυρίες και κύριοι συνάδελφοι, ολοκληρώθηκε η συζήτηση της επίκαιρης επερώτησης….

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχω τριτολογία, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Έκλεισε με τριτολογία η Υπουργός, κύριε Τζαβάρα, είθισται να κλείνει ο Υπουργός.

Κηρύσσεται περαιωμένη η συζήτηση επί της υπ’ αριθόν 6/6/5-1-2017 επίκαιρης επερώτησης με θέμα: «Με αδιαφάνεια και αναξιοκρατία η Κυβέρνηση διογκώνει συνεχώς το Δημόσιο».

Κύριες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 21.32΄ λύεται η συνεδρίαση για αύριο, ημέρα Τρίτη 31 Ιανουαρίου 2017 και ώρα 18.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**