(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΕ΄

Τρίτη 31 Ιανουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:  
α) Οι Υπουργοί Οικονομικών και Εξωτερικών κατέθεσαν στις 31/1/2017 σχέδιο νόμου «Κύρωση της Σύμβασης για τον κεντρικό τελωνισμό, όσον αφορά την κατανομή των εθνικών εξόδων είσπραξης που παρακρατούνται κατά τη διάθεση των παραδοσιακών Ιδίων Πόρων στον προϋπολογισμό της Ε.Ε»., σελ.   
β) Οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Παιδείας, Έρευνας και Θρησκευμάτων, Οικονομικών, Υγείας, Διοικητικής Ανασυγκρότησης, Ναυτιλίας και Νησιωτικής Πολιτικής, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υγείας καθώς και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 31/1/2017 σχέδιο νόμου «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις», σελ.   
   
2. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών «Κύρωση του Πρωτοκόλλου για την Προσχώρηση του Μαυροβουνίου στη Συνθήκη του Βορείου Ατλαντικού», σελ.

ΠΡΟΕΔΡΕΥΩΝ ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΛΟΒΕΡΔΟΣ Α. , σελ.  
ΠΑΠΠΑΣ Χ. , σελ.  
  
Β. Επί του σχεδίου νόμου του Υπουργείου Εξωτερικών:  
ΑΜΑΝΑΤΙΔΗΣ Ι. , σελ.  
ΔΑΝΕΛΛΗΣ Σ. , σελ.  
ΛΟΒΕΡΔΟΣ Α. , σελ.  
ΠΑΠΠΑΣ Χ. , σελ. ΤΑΣΣΟΣ Σ., σελ.

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΕ΄

Τρίτη 31 Ιανουαρίου 2017

Αθήνα, σήμερα στις 31 Ιανουαρίου 2017, ημέρα Τρίτη και ώρα 18.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι οι Υπουργοί Οικονομικών και Εξωτερικών κατέθεσαν στις 31-1-2017 σχέδιο νόμου: «Κύρωση της Σύμβασης για τον κεντρικό τελωνισμό, όσον αφορά την κατανομή των εθνικών εξόδων είσπραξης που παρακρατούνται κατά τη διάθεση των παραδοσιακών Ιδίων Πόρων στον προϋπολογισμό της Ε.Ε».

Επίσης, οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Παιδείας, Έρευνας και Θρησκευμάτων, Οικονομικών, Υγείας, Διοικητικής Ανασυγκρότησης, Ναυτιλίας και Νησιωτικής Πολιτικής, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υγείας καθώς και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 31-1-2017 σχέδιο νόμου: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις».

Παραπέμπονται στις αρμόδιες Διαρκείς Επιτροπές.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου για την Προσχώρηση του Μαυροβουνίου στη Συνθήκη του Βορείου Ατλαντικού».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτού του πρωτοκόλλου.

Θέλει κάποιος συνάδελφος να λάβει τον λόγο;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Είναι πραγματικά σοβαρό. Ζήτησα εχθές από τον Πρόεδρο της Βουλής, επειδή ναι μεν πάμε πολύ σωστά με το άρθρο 108, όπως είπατε, αλλά αφορά την ένταξη του Μαυροβουνίου στο ΝΑΤΟ το θέμα. Κυρώνουμε. Οι κυρώσεις αυτές για ένταξη κρατών-μελών στο ΝΑΤΟ ή στην Ευρωπαϊκή Ένωση έχουν μια πολύ μεγάλη, συμβολική πολιτική αξία, ειδικά όταν πρόκειται για τα δυτικά Βαλκάνια, κύριε Πρόεδρε. Ζήτησα από τον κύριο Πρόεδρο της Βουλής να δώσει μια δυνατότητα στα κόμματα να πάρουν θέση επ’ αυτού, ανεξαρτήτως αν στην επιτροπή έχουν ψηφίσει υπέρ και άρα κατά το άρθρο 108 δεν δικαιούνται λόγο στην Ολομέλεια.

Θέλω να σας παρακαλέσω να δείξετε μια ανοχή. Δώστε μας δύο-τρία λεπτά στους Κοινοβουλευτικούς Εκπροσώπους, για να μπορέσουμε να μιλήσουμε στην Ολομέλεια. Προσλαμβάνει το θέμα και ένα πανηγυρικό χαρακτήρα επ’ αυτού.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Να ξεκινήσουμε από τους αντιλέγοντες.

Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Είναι γνωστό ότι το ΝΑΤΟ είναι ένας επιθετικός ιμπεριαλιστικός οργανισμός και ως εκ τούτου, η ύπαρξή του αποτελεί -και πολύ περισσότερο η ενδυνάμωσή του-, απειλή για την ειρήνη, αλλά και για τα δικαιώματα και τα συμφέροντα των εργαζομένων και των λαϊκών στρωμάτων.

Επομένως, κάθε αλλαγή που τείνει στην ενδυνάμωση του ΝΑΤΟ, έστω και με μια μικρή δύναμη, από στρατιωτική άποψη, όπως είναι το Μαυροβούνιο, ενισχύει αυτήν την απειλή για τους λαούς της περιοχής μας. Η ένταξη του Μαυροβουνίου στο ΝΑΤΟ δεν συμφέρει πρώτα και πάνω από όλα τον λαό του Μαυροβουνίου, ο οποίος από τις δημοσκοπήσεις που έχουν γίνει, αντιτάσσεται σε ποσοστό πάνω από 60% σε αυτήν την ένταξη. Δεύτερον, δεν συμφέρει τον ελληνικό λαό και τρίτον, δεν συμφέρει τους λαούς της περιοχής μας.

Επομένως, εμείς δεν έχουμε καμμία επιλογή από το να καταψηφίσουμε αυτό το Πρωτόκολλο που κάνει αυτό που είπα, δηλαδή ενδυναμώνει έναν επιθετικό ιμπεριαλιστικό οργανισμό.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, σήμερα 31 Ιανουαρίου θέλω να πω μέσα στην Αίθουσα αυτήν τρία ονόματα: Χριστόδουλος Καραθανάσης, Παναγιώτης Βλαχάκος, Έκτορ Γιαλοψός. Βλέπω μια άδεια Αίθουσα, μια «Ολομέλεια» και κανονικά δεν θα έπρεπε να γίνει συνεδρίαση με αυτόν τον αριθμό ατόμων, όπως προβλέπει ο Κανονισμός. Τη σημερινή μέρα θα έπρεπε η Αίθουσα αυτή να είναι κατάμεστη, να είναι και οι τριακόσιοι Βουλευτές, η ελληνική Βουλή να τηρήσει ενός λεπτού σιγή για τους ήρωες, τους πεσόντες στα Ίμια.

Αντ’ αυτού βλέπουμε οι ένοχοι της προδοσίας των Ιμίων του ’96 να χαριεντίζονται σε εκδηλώσεις με τον Κυριάκο Μητσοτάκη (Στουρνάρας, Σημίτης, Μητσοτάκης κ.λπ.) και να έχει το θράσος ο Αρχηγός της Αξιωματικής Αντιπολίτευσης να ομιλεί για ανοιχτά σύνορα και για ευκαιρίες. Ευκαιρίες που να δοθούν στο Περιστέρι, στα Τζουμέρκα, όπως χαρακτηριστικά είπε.

Ουδεμία σχέση ο Μητσοτάκης και η οικογένειά του και με τα Τζουμέρκα και με το Περιστέρι και με τις λαϊκές γειτονιές, ο άνθρωπος ο οποίος είναι, θα έλεγα, ο εκλεκτός των ελίτ και της Λέσχης Μπίλντεμπεργκ. Έπρεπε να είναι εδώ, λοιπόν, και ο Μητσοτάκης και ο κ. Τσίπρας και όλοι τους, ώστε να γίνει μία εκδήλωση στην ελληνική Βουλή για τους πεσόντες των Ιμίων.

Στο προκείμενο: Διασκέδασα πάρα πολύ στην επιτροπή Εξωτερικών και Άμυνας όταν είδα «αριστερούς», ανθρώπους οι οποίοι μεγάλωσαν με τη μαρξιστική-λενινιστική ιδεολογία, να υπερασπίζονται το ΝΑΤΟ. Άκουσον άκουσον, οι «αριστεροί» -εντός εισαγωγικών πάντα, γιατί αλίμονο αν αυτοί οι μνημονιακοί είναι οι πραγματικοί αριστεροί- να υπερασπίζονται το ΝΑΤΟ και να λένε ότι θα δώσει πρόσθετη ασφάλεια στη ταραγμένη περιοχή των Βαλκανίων η εισδοχή του Μαυροβουνίου στη Βορειοατλαντική Συμφωνία, στο Σύμφωνο το Βορείου Ατλαντικού.

Η προσχώρηση αυτή έχει υπογραφεί ήδη από τον Μάρτιο του 2016, είναι τυπική η διαδικασία στα κοινοβούλια, οι Αμερικάνοι έχουν πάρει τις αποφάσεις τους, όμως το Μαυροβούνιο είναι μια διχασμένη χώρα, ένας διχασμένος λαός σε ό,τι αφορά και το ΝΑΤΟ, αλλά και την απόσχισή του από το Γιουγκοσλαβική Ομοσπονδία, δηλαδή από τη Σερβία.

Αλήθεια, επειδή μιλάμε τώρα για το Μαυροβούνιο, ας πάμε στο ΝΑΤΟ. Το ΝΑΤΟ τι προσέφερε στην κρίση των Ιμίων; Το λέω αυτό επειδή εισαγωγικά μίλησα για την επέτειο των Ιμίων, τη θλιβερή αυτή επέτειο. Τι προσέφερε το ανθελληνικό ΝΑΤΟ στην κυπριακή τραγωδία του ’74; Τι προσέφερε και τι προσφέρει αυτή τη στιγμή στη νέα κρίση των Ιμίων που συντελείται τώρα; Τι προσφέρει το ΝΑΤΟ; Βέβαια, ίσως να ζητάμε πολλά από το ΝΑΤΟ, όταν εμείς οι ίδιοι αφήνουμε ακέφαλο το Υπουργείο Εθνικής Αμύνης. Ο Υπουργός Εθνικής Άμυνας ήταν στο Κατάρ όταν γινόντουσαν αυτά που γινόντουσαν, δηλαδή όταν ο Τούρκος ΓΕΕΘΑ προσέγγισε τα Ίμια. Υπάρχουν και φωτογραφίες-ντοκουμέντα. Έβγαλε μετά κάποιες «μαϊμουδένιες» ανακοινώσεις το ΓΕΕΘΑ και έλεγε: «Αποτρέψαμε το να πλησιάσουν στα Ίμια.» και έγιναν όλοι στρατάρχες και ήρωες, άκαπνοι ήρωες. ΕΟΚ και ΝΑΤΟ το ίδιο συνδικάτο, δηλαδή Ευρωπαϊκή Ένωση και ΝΑΤΟ είναι η ίδια συμμορία.

Εμείς λέμε όχι μόνο «όχι» στο Μαυροβούνιο, αλλά «όχι και η Ελλάδα στο ΝΑΤΟ και στην Ευρωπαϊκή Ένωση», διότι Ελλάδα και Τουρκία μαζί στο ΝΑΤΟ δεν χωρούν. Κάποια εκ των δύο πρέπει να φύγει. Ας φύγει η Ελλάδα και ας αποκτήσει επιτέλους αυτός ο λαός το όραμα που είχε πριν από διακόσια χρόνια για μια πραγματική εθνική ανεξαρτησία και κοινωνική δικαιοσύνη.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Δεν έχω να προσθέσω κάτι σ’ αυτά που είπε ο κ. Θεοχαρόπουλος στην Επιτροπή Άμυνας και Εξωτερικών Υποθέσεων, αλλά θέλω να υπογραμμίσω στην Εθνική Αντιπροσωπεία, στους αντίποδες των επιχειρημάτων που ανέπτυξε το Κομμουνιστικό Κόμμα, ότι για το ΠΑΣΟΚ, για τη Δημοκρατική Συμπαράταξη η πορεία κρατών-μελών ειδικά των Βαλκανίων και ειδικότερα των δυτικών Βαλκανίων προς τους θεσμούς, Ευρωπαϊκή Ένωση και ΝΑΤΟ, είναι μια πάρα πολύ σημαντική πορεία, μια πορεία που όταν καταλήγει θετικά, συμφέρει όλους.

Βέβαια, δεν κρύβω, κύριε Πρόεδρε, ότι σε πολιτικό επίπεδο με παρακινεί η εισήγηση εκ μέρους του κ. Αμανατίδη, δηλαδή Υπουργού του ΣΥΡΙΖΑ, για να κυρώσουμε εδώ ως Ολομέλεια το πρωτόκολλο ένταξης του Μαυροβουνίου στο ΝΑΤΟ. Με παρακινεί το πρόσφατο παρελθόν με τις θολές αναφορές του αντιπολιτευτικού ΣΥΡΙΖΑ στο ΝΑΤΟ.

Φληναφήματα και θολούρες, δεν καταλάβαινες αν αυτό το κόμμα είναι καθαρά κατά ή υπέρ.

Σήμερα ο Υπουργός του προτείνει να κυρώσουμε το συγκεκριμένο πρωτόκολλο. Αντίφαση; Ισορροπία; Αλλαγή θέσης; Θα το κρίνουν οι πολίτες.

Δεν είναι το ίδιο ωστόσο με τις αντιφατικές καταστάσεις που μπορεί να γεννήσουν δηλώσεις όπως οι σημερινές του κ. Ξυδάκη, πρώην Υπουργού Εξωτερικών, πρώην Υπουργού Πολιτισμού τούτης της Πλειοψηφίας, σχετικά με το ευρώ. Εάν είναι σκέψεις δεύτερες, όπως εκείνες του κ. Βαρουφάκη, μην τολμήσετε αυτήν τη φορά.

Γυρίζω στο θέμα μας. Κύριε Υπουργέ, πήραμε πρωτοβουλίες ως κυβερνήσεις της Ελλάδας. Εγώ θυμάμαι συγκεκριμένες πρωτοβουλίες στις αρχές της δεκαετίας του 2000 και νωρίτερα για την ένταξη των κρατών των Βαλκανίων στο ΝΑΤΟ. Το πετύχαμε με ένα πρώτο κύμα με τη Βουλγαρία και τη Ρουμανία. Συνεχίσαμε και το 2009 υπήρξε το δεύτερο κύμα με την Αλβανία και την Κροατία. Σήμερα είναι το Μαυροβούνιο. Είναι μία πορεία που την υπηρετήσαμε ως πολιτικό κόμμα –είτε κυβερνητικό είτε της αντιπολίτευσης- σταθερά, γιατί πιστεύουμε ότι αυτό συμφέρει την νοτιοανατολική Ευρώπη, αυτό συμφέρει τα Βαλκάνια, αυτό συμφέρει και τη χώρα μας. Αντιστοίχως για την Ευρωπαϊκή Ένωση θέλω να σας θυμίσω τη Σύνοδο Κορυφής της Χαλκιδικής για την πορεία των δυτικών Βαλκανίων προς την Ευρωπαϊκή Ένωση.

Θέλω, ωστόσο, αυτήν την ημέρα, που για τις πολιτικές που υπερασπιστήκαμε και ασκήσαμε έχει έναν πανηγυρικό χαρακτήρα αλλά και για τα Βαλκάνια, να κάνω μια υπογράμμιση, να βάλω έναν αστερίσκο. Αισθάνομαι, ειδικά με τη στάση ορισμένων Βαλκανίων στα κρίσιμα θέματα της οικονομικής κρίσης που ταλανίζει την πατρίδα μας, ότι υποστήριξη δεν είχαμε αυτόν τον καιρό, ότι είχαμε πολιτικές που άρθρωσαν κράτη-μέλη της Ευρωπαϊκής Ένωσης πια, του ΝΑΤΟ, αλλά και τα υποψήφια, που ήταν στους αντίποδες των εθνικών μας συμφερόντων. Δηλαδή, δεν είχαμε μια αντιστοίχιση της στάσης αυτών των κρατών-μελών απέναντι στη χώρα μας.

Η περίσκεψη εδώ ίσως να είναι ένας καλός σύμβουλος, ότι για τις πορείες αυτές αυτών των κρατών η Ελλάδα δεν πρέπει να ακολουθεί έναν δρόμο σταθερής πολιτικής ανάλυσης και μόνο, αλλά πρέπει να διαθλά πάρα πολλές αυτές από τις γενικότερες αναλύσεις της και από το πρίσμα των εθνικών της συμφερόντων.

Είμαστε απογοητευμένοι από πολλούς εταίρους μας πια ή υποψηφίους εταίρους μας. Είμαστε απογοητευμένοι από την αχαριστία για τη στάση που κράτησαν αυτά τα χρόνια. Θέλω να το υπογραμμίσω αυτό, κύριε Πρόεδρε.

Να καλωσορίσω την εισήγηση από την πλευρά του Υπουργείου Εξωτερικών για την κύρωση αυτή του πρωτοκόλλου και να επαναλάβω, όπως είπε ο κ. Θεοχαρόπουλος στην επιτροπή, ότι είμαστε θετικοί.

**ΠΡΟΕΔΡΕΥΩΝ (Γεώργιος Βαρεμένος):** Θέλει κάποιος άλλος συνάδελφος τον λόγο;

**ΧΡΗΣΤΟΣ ΠΑΠΠΑΣ:** Έχει αλλάξει ο Κανονισμός;

**ΠΡΟΕΔΡΕΥΩΝ (Γεώργιος Βαρεμένος):** Όχι.

Τον λόγο έχει ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Συμφωνούμε όλοι ότι είναι ένα θέμα μείζονος σημασίας και σπουδαιότητος η κύρωση της ένταξης μιας νέας χώρα στο ΝΑΤΟ. Νομίζω ότι είναι χρήσιμο το κάθε κόμμα να εκφραστεί και εδώ μέσα, πέραν του ότι είχε ούτως ή άλλως την ευκαιρία να το κάνει στην επιτροπή και να ψηφίσει.

Εμείς θέλουμε απλώς να επισημάνουμε ότι σε έναν κόσμο που αλλάζει ραγδαία με τρόπο πρωτοφανή, όπου τίποτα από αυτά που χαρακτηρίζουν το σήμερα ή το αύριο δεν μοιάζει με τις βεβαιότητες του χθες, μέσα σε μια νέα διεθνή πραγματικότητα όπου εμφανίζεται η Κίνα να είναι υπέρμαχος της παγκοσμιοποίησης και των ανοιχτών ελεύθερων εμπορικών σχέσεων και ο νέος Πρόεδρος των Ηνωμένων Πολιτειών εμφανίζεται ως ο άγγελος, ο υποστηρικτής του προστατευτισμού, των κλειστών συνόρων, του εθνικισμού, του φόβου του ξένου, του διαφορετικού, θα πρέπει να ξανασκεφτούμε αρκετά πράγματα και να εντείνουμε τις προσπάθειές μας.

Νομίζω ότι σε αυτήν τη συγκυρία η ένταξη μιας χώρας των δυτικών Βαλκανίων στο ΝΑΤΟ είναι ένα ξεχωριστό γεγονός. Την καλωσορίζουμε και θεωρούμε ότι συμβάλει αυτή η ένταξη στη σταθερότητα στην ευρύτερη γειτονιά μας.

Θα κλείσω παίρνοντας αφορμή κι απ’ αυτό που κι ο κ. Λοβέρδος επεσήμανε λίγο πριν. Οι καλές σχέσεις, η σταθερή υποστήριξη της χώρας μας διαχρονικά στις χώρες της ευρύτερης γειτονιάς μας και των Βαλκανίων ειδικότερα για την ένταξή τους και στην Ευρωπαϊκή Ένωση και στο ΝΑΤΟ, δυστυχώς δεν ακολουθήθηκε από την οικοδόμηση στέρεων σχέσεων συνεργασίας, στήριξης.

Αυτό σημαίνει ότι κάτι δεν κάναμε καλά. Όχι σήμερα. Κάτι δεν κάνουμε καλά τα τελευταία χρόνια. Έτσι, λοιπόν, ας αναστοχαστούμε τη σχέση μας και την οικοδόμηση των συμμαχιών και των συνεργασιών μέσα στους ευρύτερους οργανισμούς, τους υπερεθνικούς οργανισμούς στους οποίους συμμετέχουμε.

Να κλείσω λέγοντας ότι το ΝΑΤΟ βρίσκεται σε μια νέα επίσης πραγματικότητα. Άρα, θα πρέπει να οργανώσει ξανά, να αναδιαρθρώσει τους σχεδιασμούς, τις προτεραιότητες, τους στόχους και να ξαναδεί τον ρόλο ύπαρξής του, μάλιστα σε μια νέα πραγματικότητα όπου και οι Ηνωμένες Πολιτείες αλλά και η Τουρκία, οι δύο δηλαδή μεγάλες, οι μεγαλύτερες δυνάμεις που συμμετέχουν στο ΝΑΤΟ, αναθεωρούν –δεν ξέρουμε αν θα το κάνουν στην ουσία, αλλά η ρητορική τους είναι αυτή- τη σχέση τους και την αντίληψή τους για το ρόλο του ΝΑΤΟ στη σημερινή πραγματικότητα.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Πρόεδρε, δεν έχω πολλά να προσθέσω. Σας είναι γνωστό ότι ήδη το Μαυροβούνιο από το 2006 είχε συνάψει θεσμικές σχέσεις με τη Συμμαχία και βέβαια στις 19 Μαΐου 2016 υπογράφηκε στις Βρυξέλλες από τις κυβερνήσεις των κρατών-μελών, μεταξύ των οποίων και η Ελληνική Δημοκρατία, το πρωτόκολλο προσχώρησης του Μαυροβουνίου.

Εκτιμούμε αυτά που είπαμε και στην επιτροπή, δηλαδή ότι είναι μια χώρα που καταβάλλει προσπάθειες για την ενίσχυση της περιφερειακής συνεργασίας και την προώθηση των καλών σχέσεων γειτονίας. Έχει πραγματοποιήσει ικανοποιητική πρόοδο αναφορικά με την υλοποίηση των κριτηρίων που του ετέθησαν από τους συμμάχους κι έτσι υποστηρίξαμε την πρόσκληση προς έναρξη ενταξιακών συνομιλιών κατά τη Σύνοδο των Υπουργών Εξωτερικών, σαν χώρα, στις 1-12-2015.

Επίσης, η Ελλάδα υποστήριξε την ευρωπαϊκή προοπτική του Μαυροβουνίου και παραμένουμε σταθεροί υποστηρικτές της προοπτικής αυτής. Αναγνωρίζουμε ότι η χώρα αυτή έχει πραγματοποιήσει τη μεγαλύτερη πρόοδο κατά τη διαδικασία των ενταξιακών διαπραγματεύσεων. Έχουν ήδη είκοσι χώρες ολοκληρώσει τη διαδικασία επικύρωσης. Σας καλώ να είμαστε οι εικοστοί πρώτοι. Έχουν μείνει επτά χώρες και νομίζω ότι θα πρέπει να προχωρήσουμε στην υπερψήφιση του εν λόγω νομοσχεδίου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου για την Προσχώρηση του Μαυροβουνίου στη Συνθήκη του Βορείου Ατλαντικού».

Ερωτάται το Σώμα: Γίνεται δεκτό το νομοσχέδιο;

**ΟΛΥΜΠΙΑ ΤΕΛΙΓΙΟΡΙΔΟΥ:** Ναι.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Ναι.

**ΧΡΗΣΤΟΣ ΠΑΠΠΑΣ:** Όχι.

**ΑΝΔΡΕΑΣ ΛΟΒΕΡΔΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό.

Συνεπώς το νομοσχέδιο του Υπουργείου Εξωτερικών: «Κύρωση του Πρωτοκόλλου για την Προσχώρηση του Μαυροβουνίου στη Συνθήκη του Βορείου Ατλαντικού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 15α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 18.23΄ λύεται η συνεδρίαση για αύριο, Τετάρτη 1 Φεβρουαρίου 2017 και ώρα 13.00΄, με αντικείμενο εργασιών του Σώματος: ειδική ημερήσια διάταξη, συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής, σχετικά με τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, που ανακοινώθηκε στη Βουλή στις 25 Ιανουαρίου 2017.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**