(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϞΒ΄

Παρασκευή 17 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 4ο Γυμνάσιο Ηρακλείου Κρήτης, το 3ο Δημοτικό Σχολείο Ευκαρπίας Θεσσαλονίκης, το Αμερικάνικο Κολέγιο "Pierce", το Δημοτικό Σχολείο Άνω Καστριτσίου Αχαΐας και το 2ο Γυμνάσιο Λέρου, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων και αναφορών - ερωτήσεων της Δευτέρας 20 Μαρτίου 2017, σελ.   
2. Συζήτηση επίκαιρης ερώτησης προς τον Πρωθυπουργό του Προέδρου της Κοινοβουλευτικής Ομάδας της Ένωσης Κεντρώων, κ. Βασιλείου Λεβέντη με θέμα: «Προβλήματα στο χώρο της Υγείας», σελ.   
3. Συζήτηση της υπ’ αριθμόν 10/9/14-2-2017 επίκαιρης επερώτησης δεκαέξι Βουλευτών της Δημοκρατικής Συμπαράταξης ΠΑΣΟΚ-ΔΗΜΑΡ προς τον Υπουργό Περιβάλλοντος και Ενέργειας με θέμα: «Σε αδιέξοδο η ενέργεια, κίνδυνοι για την κοινωνία και τη εθνική οικονομία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΛΥΚΟΥΔΗΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
ΛΥΚΟΥΔΗΣ Σ. , σελ.  
ΧΑΤΖΗΣΑΒΒΑΣ Χ. , σελ.  
  
Β. Επί της επίκαιρης επερώτησης:  
ΑΜΥΡΑΣ Γ. , σελ.  
ΑΧΜΕΤ Ι. , σελ.  
ΓΕΩΡΓΙΑΔΗΣ Μ. , σελ.  
ΔΕΝΔΙΑΣ Ν. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΛΑΖΑΡΙΔΗΣ Γ. , σελ.  
ΜΑΝΙΑΤΗΣ Ι. , σελ.  
ΣΗΦΑΚΗΣ Ι. , σελ.  
ΣΤΑΘΑΚΗΣ Γ. , σελ.  
ΤΖΕΛΕΠΗΣ Μ. , σελ.  
ΦΑΜΕΛΛΟΣ Σ. , σελ.  
ΧΑΤΖΗΣΑΒΒΑΣ Χ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

Γ. Επί της επίκαιρης ερώτησης προς τον Πρωθυπουργό:

ΛΕΒΕΝΤΗΣ Β. ,σελ.

ΤΣΙΠΡΑΣ Α. , σελ.  
  
ΠΑΡΕΜΒΑΣΕΙΣ:  
ΓΕΩΡΓΙΑΔΗΣ Σ. , σελ.  
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΒ΄

Παρασκευή 17 Μαρτίου 2017

Αθήνα, σήμερα στις 17 Μαρτίου 2017, ημέρα Παρασκευή και ώρα 10.14΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Ευχόμαστε όλοι χρόνια πολλά στον Πρωθυπουργό μας!

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και δύο εκπαιδευτικοί συνοδοί τους από το 4ο Γυμνάσιο Ηρακλείου Κρήτης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την με αριθμό 595/25/23-3-2017 επίκαιρη ερώτηση του Προέδρου της Κοινοβουλευτικής Ομάδας της Ένωσης Κεντρώων κ. Βασιλείου Λεβέντη προς τον Πρωθυπουργό, με θέμα: «Προβλήματα στον χώρο της υγείας».

Ο Πρωθυπουργός κ. Αλέξης Τσίπρας θα απαντήσει στην ανωτέρω επίκαιρη ερώτηση σύμφωνα με το άρθρο 129 παράγραφοι 2 και 3 και το άρθρο 132 παράγραφος 1 του Κανονισμού της Βουλής

Τον λόγο έχει ο Πρόεδρος της Κοινοβουλευτικής Ομάδας της Ένωσης Κεντρώων για δύο λεπτά, προκειμένου να αναπτύξει την επίκαιρη ερώτησή του. Τώρα ο χρόνος δεν θα είναι δύο λεπτά, αλλά να μην είναι και δύο ώρες -εννοώ για την όλη διαδικασία- γιατί μετά ακολουθεί η συζήτηση επίκαιρης επερώτησης.

Κύριε Πρόεδρε, έχετε τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Καλημέρα σας, κυρίες και κύριοι Βουλευτές, κύριε Πρωθυπουργέ, κύριοι Υπουργοί, κυρίες Υπουργοί και κύριε Πρόεδρε της Βουλής. Τα είπα εντελώς ανάποδα, αλλά δεν πειράζει. Στη Βουλή ανώτατος άρχων είναι ο Βουλευτής, ξέρετε, για μένα και δεν θα το παρεξηγήσει αυτό ο Πρωθυπουργός, γιατί είναι και αυτός Βουλευτής.

Με οδήγησε μέσα σε έναν μήνα να κάνω δεύτερη χρήση του Κανονισμού της Βουλής η ανάγκη να ενημερωθούμε από τον Πρωθυπουργό πάνω σε ορισμένα πράγματα. Βεβαίως, ανησυχούμε και γι’ αυτά που συμβαίνουν στην οικονομία με τη διαπραγμάτευση. Ανησυχούμε πάρα πολύ ενόσω δεν τελειώνει και ενόσω ακούγονται μύρια όσα, αλλά και στο θέμα της υγείας είναι ο κόσμος ανάστατος. Όταν φτάνουν άνθρωποι στο γραφείο μου και μου λένε να βάλουμε μέσο για να μπουν σε εντατική, τι να πω; Χρειάζεται μέσο εν έτη 2017 για να μπει κανείς στην εντατική;

Δεν υπάρχουν επαρκείς θέσεις, κλίνες; Τι συμβαίνει; Μήπως υπάρχουν θέσεις και τις αφήνουν επίτηδες κενές, για να εξυπηρετούνται οι φίλοι; Είναι ένα θέμα σημαντικό. Οι θέσεις είναι επαρκείς ή ο κάθε διοικητής κάνει ό,τι θέλει και αφήνει θέσεις κενές για να κάνει και την πολιτική του καριέρα;

Σχετικά με τα φάρμακα: Τα μειώσαμε. Μήπως, όμως, στη λίστα των φαρμάκων υπάρχουν φάρμακα, που χρειάζονται στους ασθενείς; Μήπως κάνουμε ζημιά; Είμαστε απόλυτα σίγουροι ότι έγινε σωστή αξιολόγηση στη λίστα φαρμάκων; Φοβούνται οι ιατροί να συνταγογραφούν ακριβά φάρμακα, ενώ τα χρειάζονται οι ασθενείς. Είναι και αυτό πάρα πολύ σημαντικό. Είναι ένας κίνδυνος που επικαλύπτει την κοινωνία.

Ένα άλλο μεγάλο ζήτημα στο οποίο, επίσης, καλείται ο κύριος Πρωθυπουργός να μας απαντήσει και είναι σημαντικό, είναι ότι υπάρχουν ιδρύματα τα οποία χρωστούν στο ΙΚΑ. Για παράδειγμα, το Ίδρυμα «Γηροκομείον Βόλου» χρωστάει στο ΙΚΑ κάποια χρήματα, αλλά χρωστάει και ο ΕΟΠΥΥ στο Ίδρυμα και δεν τους δίνουν ασφαλιστική ενημερότητα, ώστε να μπορούν να εισπράξουν χρήματα. Ουσιαστικά, τα κλείνουμε αυτά τα ιδρύματα.

Επίσης, υπάρχουν και ιδιωτικά θεραπευτήρια, στα οποία υπάρχουν μεγάλα χρέη ασφαλιστικών ταμείων και επειδή έχουν πάρει οι άνθρωποι από τις τράπεζες δάνεια, ζητούν έναν συμψηφισμό. Ζητούν, δηλαδή, μια επιτροπή να δει τον φάκελό «τι σου χρωστάμε, τι χρωστάει», γιατί αυτός ο άνθρωπος μπορεί να μην χρωστάει και να εμφανίζεται τεχνηέντως ότι χρωστάει, επειδή το κράτος είναι αφερέγγυο και δεν τον πληρώνει, διότι έχει γίνει εσωτερική στάση πληρωμών.

Να τους κλείσουμε όλους αυτούς; Και αυτοί συνεχίζουν και προσφέρουν έργο, διογκώνεται η μαύρη τρύπα για τους ίδιους και κινδυνεύουν με κατασχέσεις. Ξέρω θεραπευτήρια προς τα οποία έχουν μεγάλες οφειλές οι ασφαλιστικοί οργανισμοί του δημοσίου, είναι πολύ μικρότερα τα χρέη των θεραπευτηρίων αυτών προς τις τράπεζες και, όμως, κινδυνεύουν, με κατασχέσεις, να κλείσουν.

Δεν υπάρχει κάποιος να απευθυνθούν. Έστειλαν επιστολή στον κ. Στουρνάρα. Δεν έλαβαν απάντηση. Έστειλαν σε Υπουργούς. Δεν έλαβαν απάντηση. Και δεν είναι ένας και δύο. Είναι εκατοντάδες αυτοί, οι οποίοι είναι σε κατάσταση πτώχευσης, πτώχευση λόγω της αφερεγγυότητος ή της αδυναμίας του κράτους να τους καταβάλλει τα οφειλόμενα. Είναι και αυτό.

Το Ίδρυμα «Γηροκομείον Βόλου», πάντως, είναι σε απόγνωση, διότι δεν μπορεί να πάρει ασφαλιστική ενημερότητα.

Καταθέτω το σχετικό έγγραφο για τα Πρακτικά.

(Στο σημείο αυτό ο Πρόεδρος της Ένωσης Κεντρώων κ. Βασίλης Λεβέντης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Νοσοκομείο Ζακύνθου, κύριε Πρωθυπουργέ, είναι το μοναδικό νοσοκομείο, που διαθέτει η πόλη και επί τρεισήμισι μήνες δεν διαθέτει χειρουργείο. Είναι η μέρα της γιορτής σας και λέω δυσάρεστα πράγματα. Να με συγχωρήσετε. Υπήρξε ένα περιστατικό μιας θανατηφόρας λοιμώξεως και έκτοτε όλοι οι ασθενείς ενός ολόκληρου νησιού -είναι και εκλογική περιφέρεια η Ζάκυνθος- πηγαίνουν ή στην Πάτρα ή στην Αθήνα. Δεν υπάρχει χειρουργική επέμβαση στη Ζάκυνθο.

Παρακαλώ και αυτό να συμπεριληφθεί στα Πρακτικά, γιατί είναι μια σημαντική έλλειψη.

(Στο σημείο αυτό ο Πρόεδρος της Ένωσης Κεντρώων κ. Βασίλης Λεβέντης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι λογοθεραπευτές και οι φυσικοθεραπευτές έρχονται στο γραφείο μου συνεχώς και μου ζητούν μια ρύθμιση, γιατί ο κύριος Υπουργός τους υπήγαγε σε άλλο καθεστώς. Ενώ πρώτα πληρώνονταν από τους πελάτες και πήγαιναν οι πελάτες να τα πάρουν από το ΠΕΔΥ, από τον ΕΟΠΥΥ, τώρα τους είπαν, «Όχι, θα προσφέρετε προς τους πελάτες τις υπηρεσίες, θα συγκεντρώνετε τις αποδείξεις και θα πηγαίνετε να πληρώνεστε εσείς».

Φοβούνται, λοιπόν, οι άνθρωποι ότι θα καθυστερεί η πληρωμή και είναι σε απόγνωση.

Αυτή η αλλαγή μπορεί να σκοπεύει στο να μειωθούν ασωτίες, αλλά μια τέτοια αλλαγή δεν γίνεται μέσα σε μια μέρα επειδή το αποφασίζει ένας Υπουργός. Να εξηγούμεθα. Δηλαδή, από ένα σύστημα ασωτίας, που όντως ενείχε κινδύνους να γίνονται δοσοληψίες, να πάμε από τη μια στιγμή στην άλλη σε ένα άλλο σύστημα με το οποίο να κινδυνεύουν κυρίως παιδιά ειδικών αναγκών και ειδικών καταστάσεων να μείνουν χωρίς λογοθεραπεία, χωρίς φυσικοθεραπεία, αυτά είναι επικίνδυνα πράγματα. Χρειαζόταν διαβούλευση.

Οι μεγάλες αλλαγές δεν γίνονται επειδή το αποφασίζει ένας Υπουργός, με ένα νομοσχέδιο. Οι μεγάλες αλλαγές γίνονται με συζήτηση με την κοινωνία. Εκεί είναι η επιτυχία των μεγάλων αλλαγών. Και όσες αλλαγές έγιναν από τη Βουλή -έγιναν κάποιες αλλαγές- γίνανε γιατί προηγήθηκε συνεννόηση, όχι γιατί ο Υπουργός είδε ένα όνειρο και πέρασε μια τροπολογία.

Μου απέστειλε επιστολή, κύριε Πρωθυπουργέ, ο πρώην Βουλευτής Ιωάννης Βαρβιτσιώτης, πατέρας του σημερινού Βουλευτή που είναι στη Νέα Δημοκρατία, ο οποίος κατηγορεί όλους μας ότι περνούν τροπολογίες της τελευταίας στιγμής άσχετες με το προς συζήτηση νομοσχέδιο. Και υπάρχει ένα άρθρο στην εφημερίδα «ΚΑΘΗΜΕΡΙΝΗ», «Ντροπολογιών συνέχεια». Βέβαια, η απορία μου είναι η εξής: Ο κ. Βαρβιτσιώτης, ο οποίος είχε το πάνω χέρι στις κυβερνήσεις της Νέας Δημοκρατίας, γιατί τόσα χρόνια δεν πέρναγε στον Κανονισμό της Βουλής ένα τέτοιο άρθρο που να μην μπορείς σε άσχετο νομοσχέδιο να εισάγεις άσχετη τροπολογία; Γιατί το άφησε τώρα να το ζητεί αυτό; Αυτό το παρακάμπτει ο κ. Βαρβιτσιώτης. Πάντως το ότι με τις τροπολογίες η Αίθουσα αυτή έχει ξεπεράσει κάθε όριο ανοχής, είναι αλήθεια.

Δεν μπορούμε με τον Κανονισμό της Βουλής να απαγορεύσουμε εντελώς την εισαγωγή τροπολογιών, γιατί μπορεί κάποια τροπολογία να είναι αναγκαία και ο κ. Βαρβιτσιώτης εισηγείται ακυρότητα της τροπολογίας. Δεν μπορούμε να κάνουμε τέτοιο πράγμα, δηλαδή, να φτάσουμε σε ακραίο σημείο.

Όμως έχει ένα δίκιο σε ό,τι λέει, δηλαδή, ότι έχει ξεπεράσει η Αίθουσα την ανοχή. Δεν μπορεί να έρχεται ένα νομοσχέδιο και να έρχονται σε διπλασίου πάχους σελίδες Α4 οι αθροιζόμενες τροπολογίες. Είναι υποτίμηση της Αίθουσας και των ιδίων των Βουλευτών του κυβερνώντος κόμματος, που αναλαμβάνουν την ευθύνη ψήφισης των νομοσχεδίων περισσότερο από όλους εμάς τους υπολοίπους.

Θα σας ρωτήσω κάτι, κύριε Πρωθυπουργέ. Θα μας απαντήσετε, βεβαίως, επί όλων αυτών και ιδιαίτερα επί των ζητημάτων που ανέφερα. Όταν ένας του χρωστάει το δημόσιο κι εκείνος χρωστάει σε οργανισμούς, γιατί να κλείσει; Είναι ένα ζήτημα που πρέπει η Κυβέρνηση να βρει μια επιτροπή να ελέγχει τον άνθρωπο, να ελέγχει την εταιρεία και αναλόγως να πράττει. Αυτό νομίζω ότι είναι το σωστό, να μην κινδυνεύουν με κατασχέσεις.

Μετά κάνατε κάτι συμβούλια την τελευταία στιγμή, τα ΤΟΜΥ. Το κάνατε τελευταία στιγμή, νύχτα τα φέρατε, λίγο πριν κλείσει το νομοσχέδιο με ψηφοφορίες. Δεν είναι ωραία πράγματα αυτά.

Εγώ νομίζω ότι τα νομοσχέδια πρέπει να μελετώνται με σοβαρότητα, να ακούγονται και οι γνώμες των άλλων πτερύγων της Αίθουσας και όχι έτσι δικτατορικά να επιψηφίζονται. Είναι θέση μου αυτή. Και επειδή και ο κύριος Πρωθυπουργός είναι νέος, αλλά και ο Αρχηγός της Αξιωματικής Αντιπολίτευσης είναι νέος, θα μπορούσαν αυτοί οι δύο άνθρωποι να βελτιώσουν λίγο τα ήθη στην Αίθουσα αυτή.

Παρουσιάστηκε ο κ. Σταθάκης -τον άκουσα μια μέρα εμβρόντητος στο ραδιόφωνο- ο οποίος για έναν που έκανε αυτό-προβίβαση του εαυτού του, έναν Νίκα, σε κάποια εταιρεία του δημοσίου, είπε: «Δεν έγινε και τίποτα. Το διοικητικό συμβούλιο αποφάσισε την προαγωγή του και δεν πήρε 100.000 ευρώ, πήρε 27.000 ευρώ».

Γιατί δεν επεμβήκατε, κύριε Τσίπρα; Τα 27.000 ευρώ, δηλαδή, είναι ένα ποσό που μπορεί ο καθένας να το δωρίζει στον εαυτό του; Και πώς μιλάει έτσι ο κ. Σταθάκης, τη στιγμή που κόβονται συντάξεις, κόβονται μισθοί. Έπρεπε να τον επαναφέρετε στην τάξη, όσο αξιόλογος και αν είναι. Εκείνη την ώρα μίλησε με αδιαφορία για τον ανθρώπινο πόνο. Κάνει μεγάλο κακό στην πολιτική ο τρόπος με τον οποίο συμπεριφέρθηκε.

Παρακαλώ τέτοιες άστοχες κινήσεις Υπουργών σας να τις διορθώνετε, γιατί εσείς, κύριε Τσίπρα, αν φύγετε, στην πλάτη σας θα υποστείτε τα λάθη όλων των συνεργατών σας. Το ίδιο έλεγα και εγώ εχθές σε ένα γεύμα. Είπα ότι έχω κάνει πολλά λάθη και εγώ θα πληρώσω τα λάθη αυτά.

Ο πολιτικός πρέπει να είναι πρόθυμος να επωμίζεται τα λάθη του και να αναλαμβάνει τις ευθύνες του. Δεν ακούω συχνά στην πολιτική να λένε «έσφαλα», γιατί δεν είναι γενναίοι κάποιοι. Η συμπεριφορά, λοιπόν, του κ. Σταθάκη εκείνη την ώρα για τα 27.000 ευρώ, τη στιγμή που άλλοι τρώνε σε μητροπολίτες, δεν είναι ωραίο πράγμα. Έπρεπε να μην απαντήσει καθόλου.

Εν τω μεταξύ, γιατί δεν επεμβαίνετε σε εταιρείες του δημοσίου, να μην μπορούν να γίνονται τέτοια πράγματα. Είπε ο κ. Σταθάκης στο τέλος ότι είναι νόμος της Νέας Δημοκρατίας. Μα, εσείς ήρθατε για να διορθώσετε κάποια πράγματα της Νέας Δημοκρατίας. Δεν μπορεί να χρησιμοποιείτε ως άλλοθι το ότι έγινε ο νόμος από τη Νέα Δημοκρατία.

Και ένα άλλο θέμα: Τι μισθούς παίρνουν κάποιοι; Ο Στουρνάρας τι μισθό παίρνει; Τον άκουσα προχθές σε μία συνάντηση με φαρμακοβιομηχάνους, σε ένα λογύδριο μίας ώρας, να προσπαθεί να μας πείσει ότι πρέπει αμέσως να πάμε να υπογράψουμε, διαφορετικά θα είναι καταστροφή. Τι μισθό παίρνει ο άνθρωπος αυτός; Μπορούν να παίρνουν δηλαδή ό,τι θέλουν;

Ακούγονται κάτι νούμερα. Θέλω να ξέρω από το στόμα το δικό σας, οι διοικητές της ΔΕΗ, της Τραπέζης της Ελλάδος, της Εθνικής Τράπεζας, εκεί που το δημόσιο έχει λόγο, τι μισθό παίρνουν. Γιατί ακούγονται κάτι φοβεροί μισθοί!

Και ένα άλλο ζήτημα θα ήθελα να θέσω. Επειδή και στον ιδιωτικό τομέα υπάρχουν πολύ μεγάλοι μισθοί, να κάνουμε το εξής: Τα 4 χιλιάδες ευρώ για κάθε μισθωτό να εκπίπτουν από την εφορία, το υπόλοιπο, όμως, να μην εκπίπτει. Θέλει, δηλαδή, μια ιδιωτική εταιρεία να δώσει 30 χιλιάδες ευρώ μισθό; Να δώσει. Από τις 30 χιλιάδες ευρώ, θα εκπίπτει από τα έξοδά της το ποσό των 4 χιλιάδων ευρώ. Το υπόλοιπο να το δίνει έτσι, να μην γλιτώνουν φόρο.

Με τους μεγάλους μισθούς το κράτος χάνει φόρους. Έτσι δεν είναι; Εάν παίρνουν 30 χιλιάδες ευρώ δέκα άτομα σε μία εταιρεία, τελείωσε αυτή η εταιρεία. Πότε θα πληρώσει φόρους αυτή; Ποτέ. Βάλτε, λοιπόν, πλαφόν στο τι παίρνουν οι διοικητές οργανισμών, οι διοικητές τραπεζών, γιατί ακούγονται μισθοί 20 χιλιάδων ευρώ, 30 χιλιάδων ευρώ, 17 χιλιάδων ευρώ. Είναι προσβολή και προς το ελληνικό Κοινοβούλιο αυτό.

Ο ΣΥΡΙΖΑ είναι ένα κόμμα που προσπάθησε να κάνει κάποια πράγματα. Έχει, όμως, τις αγκυλώσεις ενός αριστερού κόμματος, στα εργασιακά, στο ένα, στο άλλο. Για παράδειγμα, ξέρετε τι ζημιά έχουν κάνει οι συνδικαλιστές στην Ελλάδα με τη στάση τους. Άλλωστε οι περισσότεροι από αυτούς μετά γίνονται Βουλευτές. Έχετε την αγκύλωση «να μην στενοχωρήσουμε τους συνδικαλιστές». Έτσι μένει η οικονομία πίσω.

Όσον αφορά πάλι τη Νέα Δημοκρατία, ενώ είναι ένα κόμμα το οποίο, υποτίθεται, ότι είναι υπέρ της ελεύθερης οικονομίας, γιατί δεν κατάφερε ο Σαμαράς να φέρει ούτε μία επένδυση και εκείνος; Γιατί αυτοί είναι περισσότερο δεμένοι με συμφέροντα.

Μιλάμε για τα δύο κόμματα, δηλαδή, που είχαν τον πρώτο λόγο τα τελευταία χρόνια στην Ελλάδα. Και ο ΣΥΡΙΖΑ είναι διάδοχο σχήμα του ΠΑΣΟΚ, εγώ δεν σας βλέπω ως νέο κόμμα, για να λέμε και την αλήθεια, γιατί παίρνατε 3% με 4%, όσο παίρνει η Ένωση Κεντρώων και πήγατε στο 35%. Δεν γίνεται αυτό χωρίς μετακόμιση πλήθους ψηφοφόρων και στελεχών. Μετακόμισαν και Βουλευτές και ψηφοφόροι. Να λέμε την αλήθεια, γιατί πολλές φορές στα κανάλια λέτε ότι είστε νέο κόμμα. Μην το πολυλέτε αυτό γιατί δεν είναι αλήθεια. Γνωριζόμαστε στην Αίθουσα αυτή.

Η μεν Δεξιά είναι πιο δεμένη με συμφέροντα και αυτό την καθηλώνει να μην προσφέρει και να είναι καχύποπτη στον κόσμο των επιχειρηματιών, γιατί έχει τους δικούς της επιχειρηματίες που προωθεί, εσείς δε έχετε την τάση να φοβείστε μήπως πει ένα συνδικάτο κάτι, μήπως πει κάτι κάποιος άλλος. Έτσι κρατάτε, τροχοπεδείτε την οικονομία σε μια εποχή που η οικονομία θα ήθελε γκάζι για να πάει προς τα μπροστά. Κάνετε και οι δύο ζημιά.

Θέλω να μάθετε γιατί η Ένωση Κεντρώων δεν ψηφίζει. Θέλω να σας το πω. Δεν ψηφίζω τα νομοσχέδια. Μερικά νομοσχέδια μπορεί να είναι και καλά. Ξέρετε γιατί δεν τα ψηφίζω; Γιατί εγώ στις 20 Σεπτέμβρη του 2015 έστειλα μια επιστολή στον κ. Τσίπρα και του έλεγα τα εννιά σημεία. Δηλαδή:

Οι Βουλευτές από τριακόσιοι να γίνουν διακόσιοι. Ο μισθός του Βουλευτή από 7.000 ευρώ να πάει στα 3.500 ευρώ. Του έλεγα να εντοπίσουμε στο δημόσιο την αργομισθία. Γιατί αν στο δημόσιο υπάρχει μια αργομισθία, όπως υπολογίζω εγώ, της τάξεως του 20% με 25%, φανταστείτε τι θα σήμαινε να έχουμε μικρότερους μισθούς 25%. Ξέρετε τι είναι το ποσό για την πληρωμή μισθών στους δήμους, στις ΔΕΚΟ και στο δημόσιο; Είναι τερατώδες το ποσό. Είπα και τις συντάξεις να τις συγχωνεύσουμε όλες σε μία -γιατί υπάρχουν τριακόσιες τριάντα χιλιάδες τριπλές, ένα εκατομμύριο διακόσιες χιλιάδες διπλές- με 1.500 ευρώ οροφή. Είπα και για τις συντάξεις των πλουσίων, που σε προηγμένα κράτη δυτικού τύπου τις έχουν κόψει χάριν του δημοσίου συμφέροντος για να επιδοτηθούν κατηγορίες ευάλωτες, όπως μονογονεϊκές μητέρες, πολύτεκνοι, άνεργοι, ΑΜΕΑ και όλες οι άλλες κατηγορίες που είναι ουσιαστικά αστήρικτες στις μέρες μας.

Έστειλα, λοιπόν, αυτό και είπα πρώτα νοικοκυρεύεις το σπίτι σου και μετά απλώνεις χέρι για δανεικά να πάρεις μνημόνια, αν δεν φτάνουν τα λεφτά. Και αν σκάνε ομόλογα και κινδυνεύεις να έχεις πιστωτικό γεγονός, τότε βγες να δανειστείς. Όμως, πρώτα νοικοκυρεύεις το σπίτι σου.

Με αγνόησε και ο Γιώργος Παπανδρέου και ο Σαμαράς και ο κ. Τσίπρας. Πάνε με την παραδοσιακή πολιτική να κόβουν μισθούς και συντάξεις και να επιβάλλουν φόρους. Δεν μπορώ να ψηφίσω τίποτε έτσι. Αν ψηφίσω, αθετώ τη φιλοσοφία μου του νοικοκυρέματος και επιβραβεύω την πολιτική τη δική σας. Ποια πολιτική είναι αυτή; Είναι η πολιτική του τύπου: κουκουλώστε όλες τις παθογένειες κάτω από το χαλί και απλώστε το χέρι για δανεικά. Αυτό δεν οδηγεί πουθενά.

Η χώρα δεν θα βγει ποτέ από τα μνημόνια, όσες προσπάθειες και αν καταβληθούν, όταν συνεχώς δανείζεσαι και όταν επενδύσεις δεν έρχονται.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λεβέντη, επισπεύστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα επισπεύσω, κυρία Πρόεδρε.

Ακούγεται ότι θα μειώσετε τον μισθό των Βουλευτών κατά 1.000 ευρώ. Αντί να κάνετε αυτό, νομίζω ότι η μείωση του αριθμού των Βουλευτών είναι πιο τίμιο πράγμα.

Η Ολλανδία μάθαμε ότι έχει 18 εκατομμύρια πληθυσμό και έχει εκατόν πενήντα έδρες. Εδώ τι συμβαίνει; Η Γερμανία έχει 80 εκατομμύρια πληθυσμό και έχει εξακόσιες τριάντα έδρες. Τι έγινε, ρε παιδιά, εδώ! Ξέρετε, αγαπώ όλους εις την Αίθουσα αυτή. Αν μπορούσα τώρα με ένα χαρτί μου να υπογράψω όλοι μας να είμαστε ξανά, θα το έκανα, αν και είναι του λαού υπόθεση αυτή. Όμως, αν θέλουμε όντως κάτι καλύτερο -γιατί με το χιλιάρικο μαζεύονται πενταροδεκάρες- πρέπει να μειωθεί ο αριθμός των Βουλευτών. Θεωρώ ότι και το κοινοβουλευτικό έργο θα γίνει πιο παραγωγικό και ο λαός θα προσέχει πολύ περισσότερο πού βάζει τον σταυρό -όσο μειώνεται ο αριθμός των εδρών, προσέχει ο ψηφοφόρος- και θα έχουμε 33%, το ένα τρίτο, μείωση των δαπανών. Έχουμε κάτι σημαντικό. Μην νομίζετε ότι το λέω με κάποια διάθεση εναντίον κάποιου. Όμως, αυτό θα σήμαινε αληθινή μείωση δαπανών.

Κάνω, λοιπόν, έκκληση στον κύριο Πρωθυπουργό, πριν φέρει κάποιο νομοσχέδιο, που να μειώνει κάνα χιλιάρικο για να εντυπωσιάσει και να πούμε στον κόσμο «να, κι εμείς κάναμε κάτι ως πολιτικός κόσμος», να κοιτάξουμε να μειώσουμε τον αριθμό των Βουλευτών. Ο κόσμος άκουσε στην τηλεόραση ότι είναι 18 εκατομμύρια οι Ολλανδοί και ότι έχουν εκατόν πενήντα έδρες. Μη νομίζετε ότι δεν το άκουσε.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Και εβδομήντα πέντε γερουσιαστές.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εντάξει. Θέλετε και γερουσιαστές; Εντάξει.

Εν πάση περιπτώσει, θα πω δυο λέξεις για τη διαπραγμάτευση, κύριε Τσίπρα, γιατί καλό είναι να απαντήσετε. Για να υπάρχει υγεία, πρέπει να υπάρχει και οικονομία. Εγώ δεν το έχω καταλάβει. Ο κ. Σκουρλέτης και διάφοροι συνεργάτες λένε για αυξημένο αριθμό Βουλευτών στις ψηφοφορίες. Ενεργούν από μόνοι τους ή έχουν τη συγκατάθεσή σας; Είναι σημαντικό αυτό το οποίο λέω, διότι αν έχουν τη συγκατάθεσή σας, αυτό τι σημαίνει; Ότι μέσα σας ακόμη δεν έχει ωριμάσει η άποψη ότι η διαπραγμάτευση μπορεί να είναι επιτυχής.

Εγώ δεν θα σας πω αυτά που λέει η Νέα Δημοκρατία, «υπογράψτε γρήγορα», αλλά δεν ψηφίζει. Αυτά τα ακούει ο λαός. Η Νέα Δημοκρατία και το ΠΑΣΟΚ υποδεικνύουν: «Κάντε γρήγορα, υπογράψτε τα όλα», αλλά δεν ψηφίζουν οι κύριοι, ενώ μέχρι τον Αύγουστο του ’15 τα ψήφισαν όλα και το 3,5% πλεόνασμα για το 2018. Δεν θα σας το πω εγώ αυτό. Εγώ είπα ότι η Ένωση Κεντρώων είναι αντίθετης φιλοσοφίας. Πρώτα νοικοκυρεύεις το σπίτι σου και μετά πας για δανεικά, αλλά εσείς κάνατε το ίδιο ακριβώς.

Μία ερώτηση: Αν έλθετε εσείς στην εξουσία, δεν θα υπογράψετε; Θα τα αλλάξετε;

(Θόρυβος από την πτέρυγα της Νέας Δημοκρατίας)

Ναι, εντάξει.

Ακούστε: Από το 2009 και μετά ο Γιώργος Παπανδρέου είπε «λεφτά υπάρχουν», ο Αντώνης Σαμαράς έλεγε για τα «Ζάππεια» και ο Τσίπρας έσκιζε τα μνημόνια. Αυτή είναι η κατάσταση, αλλά το να ακούει ο λαός, οι ψηφοφόροι της Νέας Δημοκρατίας «ψηφίστε γρήγορα, όσο αργούμε χάνουμε» …

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λεβέντη, έχετε και δευτερολογία. Μην τα εξαντλήσετε όλα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** «Όσο αργούμε καταστρεφόμεθα», λέει η Νέα Δημοκρατία, άρα «ψηφίστε τα όλα», έτσι δεν είναι; «Αλλά εμείς» -λέει- «δεν θα τα ψηφίσουμε», δηλαδή, όλη την προδοσία να την κάνει ο ΣΥΡΙΖΑ, να τα βρει έτοιμα η Νέα Δημοκρατία. Μετά δηλώνουν και άλλο πράγμα, ότι «αν έλθουμε» –λέει- «επειδή το κράτος έχει συνέχεια, θα τα εφαρμόσουμε». Τότε αφού θα τα εφαρμόσετε, πώς θα τα αλλάξετε; Ή είναι βλάκες οι ξένοι να δεχθούν να τα αλλάξετε ή πήγατε στη Μέρκελ και κάνατε κάποια συμφωνία;

Ακούστε: Οι ξένοι πλέον, επειδή είδαν ότι εδώ και επτά χρόνια δεν κάνουμε μεταρρυθμίσεις, έχουν αποφασίσει να είναι σοβαροί.

Μία τελευταία λέξη για τα εργασιακά: Κύριε Τσίπρα, επειδή χρειάζονται ιδιωτικοποιήσεις, αφαιρέστε από το νου σας το μήπως επαναφέρετε τις συλλογικές συμβάσεις. Ξέρω ότι σαν κόμμα θα το θέλατε πολύ για να είστε συνεπείς με το ακροατήριο και τους ψηφοφόρους σας. Αφαιρέστε το από το νου σας για να διευκολύνετε την διαπραγμάτευση. Απ’ ό,τι πληροφορίες έχω, δεν υπάρχει περίπτωση οι ξένοι να κάνουν πίσω στα εργασιακά, γιατί τα θεωρούν πολύ ουσιώδες ζήτημα για να έλθουν επενδύσεις. Μην βάζετε αυτόν τον όρο. Υποχωρήστε. Αν υποχωρήσετε στα εργασιακά, σας λέω ότι η διαπραγμάτευση σ’ αυτή την περίπτωση είναι κοντά. Αν μείνετε ανένδοτος, μπορεί σύντομα να έχουμε και εκλογές, γιατί οι ξένοι, απ’ ό,τι ξέρω, δεν θα υποχωρήσουν καθόλου στα εργασιακά, γιατί θεωρούν ότι η λύση του προβλήματος βρίσκεται στις επενδύσεις.

Την ώρα, λοιπόν, των επενδύσεων να υπάρχει ένα κυβερνών κόμμα το οποίο να υποτάσσεται σε αρρωστημένους συνδικαλιστές, αυτό δεν θα το δεχθούν οι Ευρωπαίοι, ούτε θα δεχθούν αυτό που προσπαθεί η Αχτσιόγλου, δηλαδή, να το μεταφέρει για πιο πέρα. Ούτε αυτό θα δεχθούν, γιατί η ανάγκη επενδύσεων δεν μπορεί να πάει πιο πέρα. Η ανάγκη επενδύσεων είναι άμεσο αίτημα που όσο καθυστερεί, πυροβολούμε την κοιλιά μας, το στομάχι μας.

Ευχαριστούμε και περιμένουμε τις απαντήσεις σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο Πρωθυπουργός κ. Αλέξης Τσίπρας για την πρωτολογία του. Κύριε Πρωθυπουργέ, θα βάλω σε σας δεκαπέντε λεπτά.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρία Πρόεδρε, θα προσπαθήσω, τουλάχιστον, στην πρωτολογία μου να μείνω στο θέμα της επίκαιρης ερώτησης. Όχι ότι δεν είναι ενδιαφέροντα και σημαντικά όλα αυτά τα οποία ετέθησαν. Ενδεχομένως, αν βρεθεί χρόνος στη δευτερολογία, να πούμε κάποια πράγματα και γι’ αυτά.

Θα μείνω στο θέμα, γιατί θεωρώ ότι η επίκαιρη ερώτηση του κ. Λεβέντη είναι μια σημαντική αφορμή για να ειπωθούν ορισμένα σημαντικά πράγματα για έναν τομέα που αφορά την κάθε ελληνική οικογένεια, που είναι ο τομέας της υγείας.

Είναι ένας τομέας ο οποίος έχει δεινοπαθήσει, ιδιαίτερα στα χρόνια της κρίσης που είχαμε μια τρομακτική συρρίκνωση της ποιότητας και του επιπέδου των υπηρεσιών, ιδιαίτερα στον χώρο της δημόσιας υγείας. Άρα, θεωρώ ότι είναι πολύ σημαντικό αυτή η συζήτηση να προχωρήσει σε βάθος, ώστε να έχουν τη δυνατότητα να αντιληφθούν τι πραγματικά συντελείται στον χώρο της υγείας.

Έλεγα πριν ότι τα χρόνια της κρίσης υπέστη μια τρομακτική επίθεση. Και πράγματι αναφέρομαι στην πενταετία 2010-2014, όπου ενώ ο μνημονιακός στόχος ήταν η δημόσια δαπάνη για την υγεία να είναι στο 6% του Ακαθάριστου Εγχώριου Προϊόντος -και ενώ η δημόσια δαπάνη ξέρετε ότι το 2009 πριν την κρίση ήταν στο 6,8%, δηλαδή, τα ίδια τα μνημόνια προέβλεπαν μια μείωση ελάχιστη κατά 0,8%-, εμείς παραλάβαμε στις αρχές του 2015 τη δημόσια δαπάνη στο 4,7% του Ακαθάριστου Εγχώριου Προϊόντος.

Βεβαίως, δεν μας παραξενεύει το γεγονός ότι ήταν ακόμα χαμηλότερη από ό,τι τα ίδια τα μνημόνια προέβλεπαν, όταν εκείνη την περίοδο θα σας θυμίσω ότι υπήρχε ένας διαγκωνισμός για το ποιοι είναι αυτοί οι οποίοι θα πάρουν τη δόξα των «μεταρρυθμίσεων»: οι δανειστές μας, ο κ. Τόμσεν ή οι Υπουργοί που πέρναγαν από τον χώρο της υγείας; Και λέω των «μεταρρυθμίσεων», γιατί το να κόβεις δαπάνες -και μάλιστα ανελαστικές δαπάνες- δεν είναι μεταρρυθμίσεις.

Τι κάναμε εμείς όταν παραλάβαμε; Δεν υπάρχει καμμιά αμφιβολία ότι παραλάβαμε σε ένα πλαίσιο που όλοι γνωρίζετε ότι ήταν πλαίσιο χρηματοδοτικής ασφυξίας. Παρ’ όλα αυτά -και πιστεύω ότι αυτό ήταν ένα μικρό θαύμα- ανεβάσαμε άμεσα το 2015 –θυμάστε την πολύ δύσκολη χρονιά- την κρατική χρηματοδότηση στο 5,1% του ΑΕΠ. Για πρώτη φορά το αυξήσαμε μετά την περίοδο της κρίσης.

Ενώ το όριο των αγορών στα δημόσια νοσοκομεία το 2015 ήταν προϋπολογισμένο από την κυβέρνηση Σαμαρά σε ένα 1 δισεκατομμύριο 388 εκατομμύρια ευρώ, εμείς φτάσαμε τελικά στο 1 δισεκατομμύριο 556 εκατομμύρια ευρώ, δηλαδή, σχεδόν 200 εκατομμύρια ευρώ παραπάνω και επαναλαμβάνω τη δύσκολη χρονιά του 2015. Και αυξήσαμε ακόμα περισσότερο τις δαπάνες άλλα 200 εκατομμύρια ευρώ το 2016.

Οφείλω, επίσης, να σας πω ότι, παρά την πιεστική δημοσιονομική κατάσταση, καταφέραμε αυτές τις δύο χρονιές να αντιμετωπίσουμε ριζικά τα χρέη στα δημόσια νοσοκομεία. Τον Δεκέμβρη του 2014 τα δημόσια νοσοκομεία είχαν έλλειμμα 936 εκατομμύρια ευρώ. Σήμερα έχουν σταματήσει να δημιουργούνται νέα χρέη. Τα παλιά χρέη, που δημιουργήθηκαν στις μέρες των προηγούμενων κυβερνήσεων αποπληρώνονται κανονικά και τον Δεκέμβρη του 2016 τα νοσοκομεία μας δεν είχαν έλλειμμα αλλά πλεόνασμα 36 εκατομμύρια ευρώ.

Με δυο λόγια, παραλάβαμε χρεοκοπημένα νοσοκομεία και καταφέραμε να τα φέρουμε σε μια κατάσταση οικονομικής βιωσιμότητας και μάλιστα χωρίς νέες περικοπές, αλλά με αυξήσεις δαπανών.

Το ερώτημα είναι: πώς έγινε αυτό; Δεν είμαστε ούτε θαυματοποιοί, ούτε μάγοι, ούτε τετραγωνίσαμε κανέναν κύκλο. Υπάρχει εξήγηση για το πώς έγινε αυτό.

Αυτό έγινε ασκώντας μια προσεκτική και επίμονη πολιτική εξοικονόμησης εκεί που, όπως γνωρίζετε, για ολόκληρες δεκαετίες γινόταν ένα μεγάλο πάρτι, στις προμήθειες, στις δαπάνες και στις υπερτιμολογήσεις.

Έτσι καταφέραμε και ένα άλλο μεγάλο κατόρθωμα -κατά την άποψή μου- και ιδίως αν το σκεφτεί κανείς ότι τα καταφέραμε στην περίοδο της κρίσης, της μνημονιακής πειθαρχίας. Καταφέραμε να εντάξουμε 2,5 εκατομμύρια ανασφάλιστους συμπολίτες μας στο Εθνικό Σύστημα Υγείας, που ήταν το σημαντικότερο ή, αν θέλετε, ένα από τα σημαντικότερα μέτρα του λεγόμενου παράλληλου προγράμματος, που κάποιοι λοιδόρησαν, αμφισβήτησαν και θεώρησαν ότι δεν υφίσταται. Και όμως αυτό, σήμερα, είναι πραγματικότητα.

Δεν υπάρχει ούτε ένας πολίτης, ανεξάρτητα από το αν είναι ασφαλισμένος ή όχι, που να στερείται της δυνατότητας πρόσβασης στα δημόσια νοσοκομεία και δεν φεύγει από αυτά με «μπουγιουρντί», όπως συνέβαινε παλαιότερα.

Από αυτούς τους πολίτες -τα 2,5 εκατομμύρια- περίπου το 1/3 έχει, επίσης, μηδενική συμμετοχή στα φάρμακα που χρειάζεται. Και είναι περιττό να πω ότι αυτή η αυτονόητη ενέργεια ήταν αδιανόητη πριν από το 2015, αλλά δεν ήταν αδιανόητη μόνο την περίοδο των μνημονίων, ήταν αδιανόητη και πριν από τα μνημόνια, όταν οι ανασφάλιστοι, βεβαίως, ήταν πολύ λιγότεροι και θα μπορούσε να είναι μια απολύτως εύλογη παρέμβαση. Και αναφέρομαι στα χρόνια εκείνα στα οποία το χρήμα στην υγεία έρρεε άφθονο, αλλά δυστυχώς έρρεε στις τσέπες κάποιων επιτήδειων.

Αντιλαμβάνεστε, κυρίες και κύριοι συνάδελφοι, προφανώς, ότι το ζήτημα της επαρκούς λειτουργίας των νοσοκομείων, πρώτα απ’ όλα, σχετίζεται με την επάρκεια του προσωπικού των νοσοκομείων. Οφείλω, λοιπόν, να σας πω ότι παραλάβαμε ένα σύστημα με τρομακτικά κενά.

Στα ελληνικά δημόσια νοσοκομεία δεν είχε γίνει καμμία πρόσληψη από το 2010 και για ολόκληρο το 2014. Για πέντε ολόκληρα χρόνια είχαμε μονάχα απολύσεις. Διότι για κάποιους είναι πολύ εύκολο να βαφτίζουν τις περικοπές μεταρρυθμίσεις και βεβαίως όταν ξεκινάνε τις περικοπές να ξεκινάνε από το προσωπικό των νοσοκομείων.

Από τη στιγμή που αναλάβαμε μέχρι σήμερα, έχουν γίνει ήδη έξι χιλιάδες διακόσιες πενήντα έξι προσλήψεις, εκ των οποίων το 1/3, δηλαδή οι δύο χιλιάδες διακόσιοι, είναι μόνιμο προσωπικό. Άλλοι τρεις χιλιάδες εξακόσιοι, εκ των οποίων οι μισοί είναι μόνιμοι, έχουν επιλεγεί και αναλαμβάνουν υπηρεσία το αμέσως επόμενο διάστημα. Έχουν προκηρυχθεί ήδη άλλες χίλιες ενιακόσιες εβδομήντα τέσσερις θέσεις, από τις οποίες οι χίλιες επτακόσιες πενήντα εννέα θα είναι μόνιμες και τέλος προκηρύσσονται το επόμενο διάστημα άλλες τρεις χιλιάδες διακόσιες θέσεις, εκ των οποίων οι δύο χιλιάδες τριακόσιες πενήντα θα είναι μόνιμες, ενώ συμπληρώνονται οι τρεις χιλιάδες εκατό θέσεις εργαζομένων για τις τοπικές μονάδες υγείας. Πρόκειται για γιατρούς, νοσηλευτές, διασώστες του ΕΚΑΒ και λοιπό προσωπικό. Συνολικά, λοιπόν, σε μια περίοδο που τα δημοσιονομικά της χώρας, όπως όλοι γνωρίζουμε, κινούνται σε εξαιρετικά στενά πλαίσια, έχουν ήδη καλυφθεί πάνω από έξι χιλιάδες θέσεις προσωπικού και προγραμματίζεται να καλυφθούν στο προσεχές διάστημα άλλες δώδεκα χιλιάδες θέσεις, εκ των οποίων οι οκτώ χιλιάδες θα είναι μόνιμο προσωπικό.

Οι αριθμοί μιλάνε από μόνοι τους και είμαι βέβαιος ότι σε πολύ σύντομο χρονικό διάστημα αυτοί οι αριθμοί δεν θα είναι απλά αριθμοί, αλλά θα μπορούν να τους κατανοήσει ο κάθε Έλληνας πολίτης, ο κάθε πολίτης που βρίσκεται σε ένα δημόσιο νοσοκομείο.

Δεν ισχυρίζομαι ότι θα γίνουν παράδεισος τα νοσοκομεία, αλλά θα γίνει απολύτως σαφές στον πολίτη που πήγαινε να νοσηλευθεί και βρισκόταν σε θαλάμους των είκοσι και τριάντα με μία νοσηλεύτρια. Τώρα θα βλέπει νοσηλεύτριες και νοσηλευτές. Θα το διαπιστώσει στην πραγματικότητά του, στην καθημερινότητά του.

Ας πάμε παρακάτω στις συγκρίσεις. Αναφερθήκατε, κύριε Πρόεδρε, κύριε Λεβέντη, στο θέμα των μονάδων εντατικής θεραπείας. Ο αριθμός των κλινών που παραλάβαμε το 2015 στις ΜΕΘ ήταν τετρακόσιες τριάντα επτά. Ξέρετε, ο μεγαλύτερος αριθμός κλινών σε μονάδες εντατικής θεραπείας που λειτούργησε ποτέ στη χώρα μας ήταν την περίοδο των Ολυμπιακών Αγώνων και ήταν πεντακόσιες δεκατέσσερις. Ξέρετε, πόσες κλίνες έχουμε σήμερα στις ΜΕΘ που λειτουργούν; Είναι πεντακόσιες εξήντα οκτώ. Όχι μόνο περισσότερες από όσες παραλάβαμε, αλλά περισσότερες από όσες είχαμε ποτέ σε λειτουργία στο Εθνικό Σύστημα Υγείας την περίοδο της κρίσης.

Ξέρετε ποιος είναι ο προγραμματισμός μέχρι τον Ιούνιο; Ο αριθμός αυτός να φτάσει τις εξακόσιες εβδομήντα. Τι ακριβώς θέλετε να συγκρίνουμε; Να μιλήσουμε με στοιχεία, να μιλήσουμε με νούμερα. Όχι με επικοινωνιακές παράτες. Βέβαια, αυτά δεν θα τα ακούσετε στα δελτία των ειδήσεων. Εκεί θα δείτε βιντεάκια που φτιάχνουν διάφοροι καρεκλοκένταυροι βολεμένοι στο σύστημα της υγείας, που δεν έχουν και καμμία σχέση με τους εργαζόμενους, διότι οι εργαζόμενοι τα βλέπουν αυτά και στηρίζουν αυτές τις προσπάθειες.

Και ξέρετε κάτι; Αυτό που με ενοχλεί περισσότερο δεν είναι να γίνεται κριτική, διότι επαναλαμβάνω υπάρχουν ακόμη προβλήματα στην υγεία, αυτό που με ενοχλεί ως πολίτη είναι ότι αυτοί που ασκούν σήμερα κριτική, επί πέντε χρόνια που βυθίζονταν το ΕΣΥ, δεν είχαν πει μία κουβέντα, ενώ ήταν οι πρώτοι που θα έπρεπε να πουν. Βεβαίως, το αφήγημα είναι ότι η υγεία ήταν μία χαρά, αλλά τώρα που ήρθαμε εμείς, ο ΣΥΡΙΖΑ έχει τινάξει το σύστημα υγείας στον αέρα. Είναι το περίφημο: «φωνάζει ο κλέφτης για να φοβηθεί ο νοικοκύρης».

Ας πάμε, όμως, παρακάτω: Σχετικά με το ΕΚΑΒ. Ήδη ενενήντα ασθενοφόρα του ΕΚΑΒ έχουν παραδοθεί στις περιφέρειες της χώρας και το επόμενο διάστημα προκηρύσσεται νέος διαγωνισμός για άλλα εκατόν είκοσι ασθενοφόρα. Σε λίγο καιρό θα έχουν δοθεί δεκαεπτά μικρά ασθενοφόρα και μία κινητή μονάδα για τα νησιά μας.

Δώσαμε για έξι μήνες πενήντα διασώστες στα νησιά μας για να εξισορροπήσουμε την επιβάρυνση από την προσφυγική κρίση και ανοίξαμε τη βάση αεροδιακομιδών του ΕΚΑΒ στη Σύρο. Τη ζητούσαν για χρόνια οι κάτοικοι των Κυκλάδων και σήμερα από τη βάση αυτή μπορούν να μεταφέρονται πάνω από είκοσι πέντε επείγοντα περιστατικά κάθε μήνα, μειώνοντας τον χρόνο μεταφοράς κατά τριάντα πέντε πολύτιμα λεπτά και έτσι σώζονται ζωές.

Θεωρώ αναγκαία να σταθώ και σε μια πρακτική αυτονόητη, αλλά που επίσης σαράντα χρόνια το πολιτικό σύστημα δεν κατάφερε ή δεν θέλησε να υιοθετήσει, σε μία αυτονόητη παρέμβαση. Αναφέρομαι στην ηλεκτρονική λίστα χειρουργείου. Διότι είπατε, κύριε Λεβέντη, και για τις μονάδες, που σας εξήγησα ότι έχουν περισσότερες κλίνες από ποτέ, αλλά για το πώς υπάρχει προτεραιοποίηση των περιστατικών.

Η λίστα των προγραμματισμένων χειρουργείων κάθε νοσοκομείου θα αναρτάται υποχρεωτικά στην ιστοσελίδα του, ασφαλώς χωρίς να δημοσιοποιούνται τα ονόματα των ασθενών. Έτσι, η χρονική σειρά των εγχειρήσεων θα καθορίζεται με βάση το επείγον της κάθε περίπτωσης και με συγκεκριμένα αντικειμενικά κριτήρια, έτσι ώστε όλοι οι ασθενείς να αντιμετωπίζονται δίκαια και ισότιμα, με βάση τις ανάγκες της θεραπείας τους και μόνο και όχι με βάση αν έχουν κάποια γνωριμία στη διοίκηση του νοσοκομείου ή στο πολιτικό σύστημα. Είναι μία αυτονόητη παρέμβαση και την προχωράμε.

Παράλληλα, ιδρύουμε τα γραφεία προστασίας δικαιωμάτων ασθενών. Σε αυτά θα μπορεί να ενημερώνεται ο κάθε ασθενής για τα δικαιώματά του και τις διαδικασίες του νοσοκομείου και να καταθέτει ενδεχόμενα παράπονα, ώστε να παρεμβαίνει το γραφείο στις αρμόδιες υπηρεσίες του νοσοκομείου.

Κυρίες και κύριοι Βουλευτές, δικαίως θα αναρωτηθείτε και εσείς και ο κόσμος που μας ακούει γιατί άραγε έπρεπε να περάσουν τόσα χρόνια για να γίνουν αυτά. Θα ήθελα να σας πω ότι προφανώς δεν θα σταματήσουμε εδώ. Έχουμε σχέδιο για μεγάλα μεταρρυθμιστικά βήματα, αλλά αυτές οι αναγκαίες μεταρρυθμίσεις έχουν ήδη μπει μπροστά.

Τα επόμενα μεγάλα βήματα επιτρέψτε μου να πω ότι θα είναι στον τομέα του φαρμάκου, όπου το μεγάλο ζητούμενο είναι η πρόσβαση όλων των πολιτών σε ποιοτικά, ασφαλή, αποτελεσματικά φάρμακα χωρίς μεγάλες επιβαρύνσεις και κυρίως αυτό να συνοδευτεί με τον αναγκαίο εξορθολογισμό της φαρμακευτικής δαπάνης.

Παράλληλα μεγάλο μεταρρυθμιστικό βήμα κατά την άποψή μου είναι η συγκρότηση ενός διαφανούς συστήματος για τις προμήθειες των νοσοκομείων. Αντιλαμβάνεστε ότι μιλάμε για τομείς όπου, όπως ακούμε και ακούτε ολοένα και περισσότερο τον τελευταίο καιρό, τα προηγούμενα χρόνια είχε γίνει ένα πρωτοφανές «πάρτι» σε βάρος του δημόσιου συμφέροντος.

Θέλω, όμως, να αναφερθώ ιδιαίτερα στην ίσως πιο σημαντική από όλες τις μεταρρυθμιστικές πρωτοβουλίες που έχουμε πάρει. Αυτή αφορά την πρωτοβάθμια φροντίδα υγείας, που αλλάζει ολοκληρωτικά κατά την άποψή μας την εικόνα του Εθνικού Συστήματος Υγείας. Στόχος μας είναι να αντιστοιχεί μία τέτοια μονάδα ανά δέκα χιλιάδες κατοίκους.

Οι μονάδες πρωτοβάθμιας φροντίδας θα λειτουργούν με διευρυμένο ωράριο και σταθερό προσωπικό και σε αυτές θα μπορούν να βρίσκουν οι πολίτες γενικούς γιατρούς, παθολόγους και παιδιάτρους, αλλά και νοσηλευτές και κοινωνικούς λειτουργούς. Κάθε μονάδα θα παρακολουθεί συνολικά την πορεία της υγείας των κατοίκων της συγκεκριμένης περιοχής, θα οργανώνει όχι απλώς την θεραπεία, αλλά και την πρόληψη και βέβαια η λειτουργία τους θα έχει και άλλη μία ευεργετική συνέπεια: Θα αποσυμφορήσει σημαντικά τα μεγάλα νοσοκομεία, έτσι ώστε να επικεντρωθούν στα σοβαρά περιστατικά και να είναι ακόμη πιο αποτελεσματική η θεραπεία και η παροχή υπηρεσιών υγείας προς τους πολίτες.

Ο προγραμματισμός προβλέπει ότι ως τον Ιούνιο θα έχουμε ανοίξει πενήντα μονάδες πρωτοβάθμιας φροντίδας υγείας σε αστικές περιοχές της χώρας. Στόχος είναι μέχρι το τέλος του έτους άλλες διακόσιες τριάντα εννέα. Έτσι, θα έχουν καλυφθεί μέχρι το τέλος του 2017 τρία εκατομμύρια πολίτες στα αστικά κέντρα. Πρόκειται για μία πραγματικά μεγάλη τομή, μία μεγάλη τομή που διεξάγεται την περίοδο της κρίσης. Ξέρετε, αυτή η μεγάλη τομή δεν είναι μία επιμέρους παρέμβαση, αλλά μία μεγάλη αλλαγή στο μοντέλο, μία αλλαγή του προτύπου του συστήματος υγείας, είναι ένας τεράστιος και πραγματικός εξορθολογισμός, εκσυγχρονισμός και αναβάθμιση του συστήματος υγείας.

Αυτή, λοιπόν, την μεγάλη τομή, αυτές τις μονάδες πρωτοβάθμιας υγείας είναι που προχθές εδώ στη Βουλή ο Τομεάρχης Υγείας της Αξιωματικής Αντιπολίτευσης, ο κ. Οικονόμου, μέσα στο πάθος του και στην εξαλλοσύνη του μας δήλωσε ότι θα τις ξηλώσει η Νέα Δημοκρατία μία προς μία.

Γιατί; Διότι, λέει, είναι κατάλοιπα των σοβιέτ και πεδία ρουσφετιών.

**ΜΑΥΡΟΥΔΗΣ ΒΟΡΙΔΗΣ:** Είναι ακροδεξιός.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν ξέρω αν είναι ακροδεξιός, φαντάζομαι ότι έχουν άλλοι αυτό το προνόμιο, αλλά μείναμε άφωνοι. Μείναμε άφωνοι! Δεν ξέρουμε αν είναι το σύνδρομο στέρησης της εξουσίας. Δεν ξέρουμε αν είναι το γεγονός ότι ο άνθρωπος είναι άσχετος ή αν είναι η εμπάθεια το κίνητρο.

Ξέρετε, αν είναι η εμπάθεια το κίνητρο είναι το χειρότερο δυνατό, γιατί είπε κι άλλα ο κ. Οικονόμου, αποκαλύπτοντας μάλιστα με εξαιρετική αφέλεια -θα έλεγα- το πολιτικό πρόγραμμα της Νέας Δημοκρατίας και του ίδιου του κ. Μητσοτάκη. Είπε ότι αν η Νέα Δημοκρατία έλθει ξανά στην Κυβέρνηση, θα προχωρήσει άμεσα σε απολύσεις, θα απολύσει το προσωπικό καθαρισμού και φύλαξης των νοσοκομείων, το οποίο δουλεύει σήμερα με συμβάσεις αορίστου χρόνου, ενώ παλαιότερα, θυμίζω, δούλευε με τις περίφημες εργολαβίες.

Είναι ένα σύστημα, το οποίο, γνωρίζετε πάρα πολύ καλά, πόσο εκμεταλλευόταν τους εργαζόμενους. Ήταν μία δέσμευσή μας που υλοποιήσαμε να τελειώσουμε με τις εργολαβίες στα νοσοκομεία. Στόχος μας είναι να τελειώσουμε και αλλού για έναν επιπλέον λόγο: Όχι μόνο για να προασπίσουμε τα εργασιακά δικαιώματα, αλλά γιατί το σύστημα των εργολαβιών επιβάρυνε κατά 20% περισσότερο το δημόσιο ταμείο, προσφέροντας τις ίδιες υπηρεσίες, και χειρότερες θα έλεγα εγώ, απ’ αυτές που σήμερα προσφέρουν οι εργαζόμενοι στα νοσοκομεία με προσλήψεις και συμβάσεις αορίστου χρόνου, στις οποίες προχωρήσαμε εμείς.

Όμως, το κόμμα του κ. Μητσοτάκη μάς αποκάλυψε ότι αυτούς τους ανθρώπους θα τους απολύσει, προκειμένου να επαναφέρει τις εργολαβίες. Ακόμα μας αποκάλυψε ότι θα απολύσει -θα βάλει Χ, όπως είπε- και τις διοικήσεις των νοσοκομείων.

Προσέξτε, λίγο εδώ, γιατί θέλω να το κατανοήσουμε αυτό. Ποιες διοικήσεις, ποιους ανθρώπους; Όχι αυτούς που διορίστηκαν με το σύστημα «4-2-1» -το θυμάστε αυτό;- αλλά αυτούς οι οποίοι βρίσκονται στη θέση τους μετά από σοβαρές και αδιάβλητες διαδικασίες αξιολόγησης που έγιναν για πρώτη φορά κάτω από τη διαρκή παρακολούθηση και των θεσμών και τη συνεννόηση -για πρώτη φορά έγινε αυτό στην Ελλάδα- διαδικασία στην οποία συμμετείχαν και εν ενεργεία διοικητές και υποψήφιοι. Γι’ αυτό, άλλωστε, χρειάστηκαν έξι και οχτώ μήνες για να γίνει αυτή η διαδικασία και να ολοκληρωθεί.

Δεν τοποθετήσαμε εκεί κομματικά αρεστούς, όπως έκαναν οι προηγούμενες κυβερνήσεις. Τοποθετήσαμε ανθρώπους που έχουν ποιότητα και τα κριτήρια τα οποία απαιτούνται, πληρούνται απολύτως. Τρεις στους τέσσερις νέους διοικητές έχουν μεταπτυχιακά και διδακτορικά στη Διοίκηση Υγείας και το 70% υπηρετεί στον ευρύτερο δημόσιο τομέα.

Κι έρχεται, λοιπόν, ο υπεύθυνος υγείας της Νέας Δημοκρατίας και λέει «αν εμείς έρθουμε ξανά στην εξουσία, θα τους βάλουμε Χ, για να φέρουμε τους κομματικούς εγκάθετους. Διότι τόσα χρόνια στην εξουσία…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, χάσατε το δικαστήριο. Το ξέρετε ότι χάσατε το δικαστήριο;

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μη διακόπτουμε και μη φωνάζουμε. Υπάρχει Προεδρείο εδώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Γεωργιάδη, η Βουλή έχει κανόνες. Δεν είναι στούντιο τηλεπωλήσεων εδώ! Μη διακόπτετε τον Πρωθυπουργό. Η Βουλή έχει κανόνες.

(Χειροκροτήματα από την πτέρυγα του ΣΥΡΙΖΑ)

Κυρία Πρόεδρε, κλείνοντας θέλω να επισημάνω το εξής και για τον κόσμο που μας ακούει, βεβαίως, και για τους Βουλευτές. Διερωτώνται διάφοροι πώς εμείς καταφέρνουμε σε αυτές τις οικονομικές συνθήκες να υλοποιήσουμε πράγματα που δεν είχαν γίνει στο σύστημα υγείας στα χρόνια της ανάπτυξης.

Καλύπτουμε χιλιάδες κενές θέσεις, αυξάνουμε τον προϋπολογισμό των νοσοκομείων, μειώνουμε τα χρέη τους, εξασφαλίζουμε φαρμακευτική επάρκεια, καλύπτουμε δυόμισι εκατομμύρια ανασφάλιστους, παίρνουμε ασθενοφόρα, πρωτοποριακά όργανα και τεχνολογικό εξοπλισμό για να νοσοκομεία.

Πώς γίνεται αυτό; Θα σας απαντήσω ευθέως. Γίνεται πρώτα και κύρια επειδή η έγνοια μας δεν είναι ούτε να στήσουμε πελατειακά δίκτυα, ούτε να αφήσουμε ή να ανεχθούμε να συνεχίζεται αυτό το πάρτι ή πολύ περισσότερο δικοί μας άνθρωποι να βάλουν χέρι στις προμήθειες, «το δάχτυλο στο μέλι», ούτε, όμως, να κάνουμε και τους καλούς μαθητές των δανειστών.

Να σας δώσω ένα παράδειγμα. Όταν οι δανειστές μάς ζήτησαν να διατηρήσουμε το πεντάευρο, το εισιτήριο στα δημόσια νοσοκομεία, ξέρετε τι κάναμε; Κάναμε κάτι απλό, το οποίο θα μπορούσαν να το είχαν σκεφτεί και οι προηγούμενοι. Συγκεντρώσαμε τον ορολογικό έλεγχο του αίματος σε τέσσερα μόνο κέντρα. Από αυτή την απλή κίνηση και μόνο εξοικονομήσαμε 15 εκατομμύρια ευρώ, όσο ακριβώς ήταν το ισοδύναμο ποσό για να καταργήσουμε αυτή την επιβάρυνση στους πολίτες.

Κι αναρωτιέμαι: Στους προηγούμενους δεν πέρασε αυτό από το μυαλό ή δεν είχαν καν το κίνητρο να σκεφτούν μία εναλλακτική λύση και να τη θέσουν στο τραπέζι της διαπραγμάτευσης;

Εμείς, μόνο από τη μεταφορά των υφιστάμενων μονάδων της πρωτοβάθμιας φροντίδας υγείας από ενοικιαζόμενα ιδιωτικά κτήρια σε χώρους του ευρύτερου δημοσίου, εξοικονομούμε 5 εκατομμύρια ευρώ κάθε χρόνο και τα δίνουμε πάλι πίσω στην υγεία.

Κι ακόμα, γιατί τόσον καιρό δεν γίνονταν τα αυτονόητα πράγματα που κάνουμε εμείς τώρα, όπως η λίστα χειρουργείων, τα γραφεία προστασίας δικαιωμάτων ασθενών;

Δεν γίνονταν για δύο λόγους. Πρώτον, γιατί παράγοντες των κομμάτων που κυβερνούσαν τη χώρα πριν από εμάς –και θα πω τα πράγματα με το όνομά τους- είχαν αναπτύξει μέσα στα δημόσια νοσοκομεία, δίκτυα αλληλοεξυπηρετήσεων. Κομματάρχες και κολλητοί Υπουργών αλωνίζανε στην υγεία και ανταλλάσσανε υπηρεσίες με ψήφους κι έτσι, δεν τους συνέφερε να ξηλώσουν τα δίκτυα διαφθοράς μέσα στα νοσοκομεία. Όλα αυτά τα έχουν ζήσει και τα ξέρουν οι πολίτες για χρόνια και δεν χρειάζεται να τα εξηγώ.

Υπάρχει, όμως, κι ένας ακόμη λόγος για τον οποίον δεν γινόντουσαν τα αυτονόητα. Κι αυτός είναι ότι πολλά στελέχη των προηγούμενων κυβερνήσεων δεν είχαν το μυαλό τους στη δουλειά, αλλά στον πλουτισμό τους και στα σκάνδαλα. Επειδή δεν έχω χρόνιο, ίσως αναφερθώ στη δευτερολογία μου σε αυτά.

Θέλω να κλείσω την πρώτη μου παρέμβαση λέγοντας το εξής. Δεν ισχυρίζομαι, επαναλαμβάνω, ότι το σύστημα υγείας επί των ημερών μας έχει γίνει παράδεισος. Λέω, όμως, ότι υπάρχουν πολύ σημαντικές διαφορές μέσα σε αυτά τα δύο χρόνια, που φαίνονται, είναι ορατές. Εργαζόμαστε σκληρά γι’ αυτό που εμείς ονομάζουμε «ηθικοποίηση του συστήματος». Και η ηθικοποίηση είναι προϋπόθεση για να γίνει το σύστημα σταθερό και αποδοτικό.

Εμείς είμαστε αυτοί που μπορούμε να κάνουμε βαθιές μεταρρυθμίσεις στο σύστημα. Πρώτον, γιατί δεν είμαστε «δεμένοι» με κανένα συμφέρον. Δεύτερον, γιατί έχουμε βάλει ανθρώπους με τεχνοκρατική επάρκεια. Οι δύο Υπουργοί είναι άνθρωποι της υγείας, με χρόνια παρέμβαση και εντιμότητα.

Όλα αυτά που κάνουμε σε αυτή την κατεύθυνση, τα πράγματα που αλλάζουμε εμείς, είναι το δικό μας παράλληλο πρόγραμμα για την υγεία. Κάποιοι το λοιδόρησαν, αλλά τώρα το βλέπουν μπροστά τους να αποδίδει καρπούς. Δεν πειράζει. Ο κόσμος, τα λαϊκά στρώματα, η μεγάλη πλειοψηφία των πολιτών, που δεν έχει την οικονομική δυνατότητα να πάει σε ιδιωτικά νοσοκομεία, μέρα με τη μέρα αυτό το αναγνωρίζει. Είναι η δική τους ελπίδα αυτό το παράλληλο πρόγραμμα.

Κι εμείς είμαστε εδώ γι’ αυτούς. Γιατί η υγεία είναι ο χώρος όπου μπορούν να ασκηθούν οι πιο ακραίες ταξικές επιλογές. Η ταξικότητα εκεί μετριέται, δυστυχώς, όχι στην ποιότητα ζωής, αλλά πάνω στο προσδόκιμο ζωής.

Εμείς, λοιπόν, θα είμαστε πετυχημένοι στο βαθμό που θα πετυχαίνουμε κάθε πολίτης που αρρωσταίνει να μην βαρυγκομεί στη σκέψη του νοσοκομείου, να μην βαραίνει και απ’ αυτό η ψυχή του, η παρουσία του σε ένα δημόσιο νοσοκομείο να μην τον γεμίζει επιπλέον φόβους και αβεβαιότητες, αλλά να του δίνει μία στοιχειώδη αίσθηση ασφάλειας.

Και είμαστε εδώ όχι για να το χαρίσουμε αυτό -δεν χαρίζουμε κάτι στον λαό- αλλά για να διασφαλίσουμε να έχει μια ανταποδοτικότητα, να χαίρεται δηλαδή, αυτά που τόσα χρόνια με το δικό του αίμα χτίζονται. Αυτός είναι ο στόχος μας. Θέλει πολύ δουλειά. Είμαστε εδώ για να προχωρήσουμε αυτές τις βαθιές μεταρρυθμίσεις. Και είμαι βέβαιος ότι σε πολύ σύντομο χρονικό διάστημα ο ελληνικός λαός αυτό θα το κρίνει, θα το επικροτήσει και θα αρχίσει να φαίνεται η διαφορετική κατάσταση στα δημόσια νοσοκομεία.

Αισθάνομαι για όλα όσα έχουμε καταφέρει μέσα σε αυτές τις σκληρές δημοσιονομικές συνθήκες, στα σκληρά αυτά χρόνια, στον χώρο της δημόσιας υγείας, εξαιρετικά υπερήφανος, αλλά και αισιόδοξος ότι το τελικό έργο που θα παρουσιάσουμε σε δυόμισι χρόνια από σήμερα θα είναι ένα έργο ασύγκριτο σε σχέση με την κατεδάφιση που υπέστη το δημόσιο σύστημα υγείας την πενταετία της κρίσης και των κυβερνήσεων του ΠΑΣΟΚ και της Νέας Δημοκρατίας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο Ηρακλείου Κρήτης (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι ένας μαθητές και μαθήτριες και δύο εκπαιδευτικοί από το 3ο Δημοτικό Σχολείο Ευκαρπίας Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα αρχίσουν τώρα οι δευτερολογίες και ελπίζω ότι θα είμαστε σύντομοι.

Κύριε Λεβέντη, έχετε τον λόγο για τη δευτερολογία σας. Κανονικά είναι τέσσερα λεπτά. Θα σας δώσω έξι λεπτά, γιατί και σε προηγούμενη φορά –έχω τα Πρακτικά- είχατε μιλήσει εξίμισι λεπτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Καλά, δεν πρόκειται να χάσει η Αίθουσα εάν μιλήσω λίγο παραπάνω.

Εγώ άκουσα τον κύριο Πρωθυπουργό. Είπε ότι θα κάνει προσλήψεις, θα κάνει επεμβάσεις, ότι κατέβασε τις δαπάνες. Τότε γιατί ο κόσμος έχει παράπονα, κύριε Τσίπρα; Πώς γίνεται;

Ξέρετε, όταν ένας πρωθυπουργός είναι πεπεισμένος ότι παράγει πολύ μεγάλο έργο, ότι κάνει το σωστό και ο λαός δεν το αντιλαμβάνεται, τότε κάποιο πρόβλημα υπάρχει. Ή επικοινωνιακά αυτή η Κυβέρνηση δεν αποδίδει ή ο Πρωθυπουργός ζει στον κόσμο του. Όλος ο κόσμος βρίζει, αγανακτεί, προσφεύγει σε κόμματα, σε Βουλευτές για να μπει σε νοσοκομεία, για να κάνει το ένα, για να κάνει το άλλο.

Γιατροί που βλέπουν τώρα το κανάλι της Βουλής, μου απέστειλαν μήνυμα και μου είπαν «ο ΕΟΠΥΥ μάς χρωστάει λεφτά και ο ΕΦΚΑ αξιώνει εμείς να πληρώσουμε. Αφού δεν μας πληρώνει ο ΕΟΠΥΥ, ας κάνει παράταση δόσεων ο ΕΦΚΑ». Σου λέει ότι αφού δεν μας πληρώνει ο ΕΟΠΥΥ, πώς κάνει απαιτητά τα λεφτά ο ΕΦΚΑ;

Αυτά εδώ είναι χειροπιαστά, καθημερινά πράγματα, τα οποία δεν μπορεί να είναι όλα ψέματα. Δεν μπορεί όλη αυτή η κοινωνία να είναι εναντίον σας.

Να ξέρετε ότι όταν το 2015 ήρθατε, η κοινωνία διέκειτο ευμενώς προς εσάς, αλλά σιγά σιγά, με τα λάθη σας και τις ανακολουθίες σας, στρέψατε την κοινωνία εναντίον σας.

Για τη Νέα Δημοκρατία λέω ότι αυτό που κάνει δεν είναι ωραίο, δηλαδή λέει «βιαστείτε, υπογράψτε γρήγορα τη διαπραγμάτευση, κάντε τη γρήγορα, αλλά εμείς δεν θα ψηφίσουμε». Σε μία χώρα σαν το Βέλγιο, σαν την Ολλανδία αν υπήρχε κόμμα που πρότρεπε την κυβέρνηση να υπογράψει γρήγορα, αλλά το ίδιο κόμμα δεν ψήφιζε από ψηφοθηρία, γιατί αισθανόταν ότι θα του κάνει κακό στις δημοσκοπήσεις ή στις εκλογές, σε άλλο ευρωπαϊκό κράτος θα καταποντιζόταν.

Εγώ θα πω για τον κ. Σαμαρά άλλη μία φορά κάτι: Ο Σαμαράς, πριν κάνει την Κυβέρνηση Παπαδήμου, είχε 33% σε δημοσκόπηση. Κάνοντας την Κυβέρνηση Παπαδήμου πήρε 18% τον Μάιο στην κάλπη. Έβαλε την πατρίδα πάνω από το κόμμα ο Σαμαράς εκείνη τη στιγμή. Οφείλουμε να το ομολογήσουμε. Εγώ διαφωνώ ιδεολογικά πλήρως με τον κ. Σαμαρά, αλλά οφείλουμε να το αναγνωρίσουμε αν ένας φερθεί πατριωτικά. Γιατί, αν μόνο το κόμμα υπολόγιζε ο κ. Σαμαράς, έπρεπε να πει «εκλογές, να πάνε όλοι να κόψουν τον λαιμό τους», κομματικά να δικαιωθεί και η χώρα ας καταστρεφόταν. Αν στην Αίθουσα αυτή υπάρχουν κάποιοι που κάνουν κάτι σωστό να το αναγνωρίζουμε.

Στην υγεία, κύριε Πρωθυπουργέ, τρίξτε τα δόντια στους Υπουργούς σας να προσπαθήσουν, δεν είναι κακό. Γιατί υπάρχουν και νόμοι για εσωτερικό έλεγχο των γιατρών, όπως η ενεργοποίηση μονάδας εσωτερικού ελέγχου Υπουργείου Υγείας. Γιατί ενώ έχουν ψηφιστεί οι νόμοι δεν έχουν ενεργοποιηθεί; Έχει γίνει νόμος από τον Φεβρουάριο του 2016 για αξιολόγηση όλων των εργαζομένων στην υγεία. Γιατί ο νόμος αυτός δεν έχει ενεργοποιηθεί, ώστε να παταχθεί η διαφθορά και η διαπλοκή εντός του χώρου της υγείας; Έχει ψηφίσει η Αίθουσα νόμους με τους οποίους πατάσσεται η διαφθορά εντός της υγείας, δεν έχουν, όμως, ενεργοποιηθεί οι επιτροπές ελέγχου. Άρα είτε τους έχουμε ψηφίσει τους νόμους είτε όχι, είναι το ίδιο. Εγώ δεν το ήξερα, δεν το είχε πάρει και χαμπάρι ότι είχαν ψηφιστεί αυτοί οι νόμοι. Έτσι που τα φέρνετε τροπολογίες-τροπολογίες, ειλικρινώς δεν το είχα πάρει χαμπάρι. Και μου έφερε ο κ. Σαρίδης τώρα νόμους με τους οποίους υπάρχει αξιολόγηση και εσωτερικός έλεγχος των πάντων. Γιατί δεν τους ενεργοποιείτε; Βγαίνει το νόημα στο εξωτερικό ότι περνάμε νόμους χωρίς πρόθεση υλοποίησης και αυτό είναι δυσφήμηση για τη χώρα.

Εν τω μεταξύ, σας είπα ότι στη Ζάκυνθο δεν υπάρχει χειρουργείο. Είναι σημαντική παράληψη. Έπρεπε ο Υπουργός σας να σκύψει να σας δώσει μία απάντηση. Τι έγινε; Είναι ψευδής η πληροφορία; Δεν υπάρχει χειρουργείο σε έναν νόμο ολόκληρο.

Θέλω να πω δυο λόγια, γιατί είδα την πρόθεση του κυρίου Πρωθυπουργού, –στον οποίο επί τη ευκαιρία να ευχηθούμε «χρόνια πολλά» μιας και γιορτάζει - για το θέμα της διαπραγμάτευσης, γιατί είναι κρίσιμο.

Είπα στην πρωτολογία μου στα εργασιακά να κάνει πίσω ο ΣΥΡΙΖΑ, γιατί για τους ξένους είναι κόκκινο πανί αυτό. Δηλαδή σε εποχή που χρειάζονται ιδιωτικοποιήσεις -ξέρω ότι είστε κόμμα της Αριστεράς και θα αισθάνεστε απονευρωμένοι, θα είναι σαν να έχετε χάσει την επαφή σας με τη γη- δεν μπορείτε και να μείνετε στην εξουσία όντας όμηροι των συνδικαλιστών, που λειτουργούν αρρωστημένα. Αυτό πάρτε το απόφαση. Ή φεύγετε αξιοπρεπώς και λέτε στον λαό «δεν μπορέσαμε έτσι όπως υπολογίζαμε» ή μένετε και σε αυτό κάνετε υποχώρηση. Σας το λέω ευθέως, γιατί δεν θα υποχωρήσουν οι ξένοι σε αυτό και χάνετε χρόνο. Μην το πάτε τέρμα τέρμα, τσίμα τσίμα για Ιούνιο, γιατί και ο Σόιμπλε είπε «μέχρι τον Ιούνιο έχετε χρόνο».

Αυτό δεν θέλω να γίνει, γιατί μετά θα τα υπογράψουμε όλα και αν είναι να τα υπογράψουμε όλα τον Ιούνιο, προς τι να πάμε Ιούνιο; Η διαπραγμάτευση δηλαδή έχει αξία όταν βελτιώνεται σε κάτι, όταν γλυτώνει κάτι.

Το άλλο που είπατε είναι ότι υπάρχουν μέτρα και υπάρχουν και αντίμετρα. Ακούστε ποια είναι τα αντίμετρα: η βελτίωση του γεύματος στα παιδιά στα σχολεία. Ακούτε το αντίμετρο; Είστε ικανοποιημένοι από τα αντίμετρα αυτά; Στην τηλεόραση τα έλεγαν χθες τα αντίμετρα και αισθάνθηκα άσχημα. Γιατί το είπατε αυτό, γιατί σπεύσατε; Γιατί έπρεπε δηλαδή, όταν χρειάζεται να παρθεί μια δύσκολη απόφαση, να έχετε και μία δικαιολογία, ένα άλλοθι μπροστά στην κοινωνία;

Η ειλικρίνεια είναι το παν, κυρίες και κύριοι, στην Αίθουσα αυτή, η ειλικρίνεια είναι το παν! Την ειλικρίνεια θα την εκτιμούσε πιο πολύ η κοινωνία από το να της λες τα δύσκολα πράγματα και να της λες «Και έχουμε και κάποιες λύσεις» για να χρυσωθεί το χάπι. Κάνω έκκληση να υπάρξει ειλικρίνεια!

Έχω ζητήσει και στις δημοσκοπήσεις να υπάρχει ανεξάρτητη αρχή. Γιατί και στην Ολλανδία είδατε τι έγινε με τις δημοσκοπήσεις, έλεγαν ότι θα βγει πρώτος αυτός ο χουντικός και πήγε 12 με 13 μονάδες κάτω. Η εφημερίδα «Le Parisien» δεν δημοσιεύει δημοσκοπήσεις διότι έχει –λέει- σοβαρότητα η εφημερίδα και δεν έχουν καμμία σοβαρότητα οι δημοσκοπήσεις, είναι πληρωμένες όλες.

Χρειάζεται μία ανεξάρτητη αρχή. Ένας που κάνει –για να μην πω ονόματα εταιρειών τώρα- να προσκομίζει στην ανεξάρτητη αρχή τα στοιχεία, αν είναι κάλπη τα ψηφοδέλτια, αν είναι από αριθμούς τηλεφώνων. Να πει «έκανα αυτές τις μετρήσεις, είχα αυτά τα ευρήματα και βρήκα αυτό, να το ελέγχει η ανεξάρτητη αρχή και να το μεταδίδει η «ΚΑΘΗΜΕΡΙΝΗ», να το μεταδίδει η άλλη εφημερίδα, η «ΑΠΟΓΕΥΜΑΤΙΝΗ» και δεν ξέρω ποιες άλλες υπάρχουν. Ενώ εδώ ό,τι βγάλει ο καθένας, την άλλη μέρα το πρωί όλα τα κανάλια λένε «τόσο ο ένας, τόσο ο άλλος και τόσο ο άλλος».

Γιατί δεν το διορθώνετε αυτό, κύριε Τσίπρα, επί των ημερών σας; Ίσως είναι το μόνο που θα έχετε στ’ αλήθεια προσφέρει! Εκτός εάν θέλετε να πέσετε και μετά να πέσει η Νέα Δημοκρατία και με την ίδια ανήθικη τακτική να επανέλθετε, με στημένες δημοσκοπήσεις πάλι.

Γιατί επί πενήντα χρόνια η Νέα Δημοκρατία και το ΠΑΣΟΚ αυτόν τον χορό έπαιζαν, αυτήν την τραμπάλα. Σου λέει «Άσ’ τον, αυτός θα πέσει, ποιος άλλος θα έρθει; Εγώ. Αν πέσει ο άλλος, ποιος άλλος; Εκείνος.». Και αυτό το «Άννας και Καϊάφας» παιζόταν πενήντα χρόνια και πτώχευσε η χώρα!

Δεν έχω να προσθέσω άλλα. Δεν ξέρω αν ήμουν χρήσιμος, κύριε Τσίπρα. Χρόνια σας πολλά!

(Χειροκροτήματα από την Ένωση Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πρωθυπουργέ, έχετε τον λόγο για τη δευτερολογία σας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα ευχαριστήσω τον κύριο Πρόεδρο για τις ευχές του και όλους όσους μου ευχήθηκαν.

Δύο μικρές παρατηρήσεις θα κάνω μόνο. Ο κύριος Πρόεδρος της Ένωσης Κεντρώων έθεσε πάρα πολλά ζητήματα. Νομίζω ότι δεν είναι η ώρα να τα απαντήσουμε όλα. Ίσως να πρέπει να πω ότι δεν χρειάζεται να βιαζόμαστε και να προτρέχουμε. Δεν σας άρεσαν κάποια από τα μέτρα με θετικό δημοσιονομικό αντίκτυπο που ακούσατε; Θεωρείτε, για παράδειγμα, ότι τα σχολικά γεύματα είναι κάτι ανούσιο. Εγώ θα σας έλεγα ότι δεν είναι ανούσιο δυστυχώς.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν είπα αυτό, αλλά δεν είναι αντίμετρο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εντάξει. Θα σας πω ότι δεν είναι ανούσιο δυστυχώς. Διότι βρισκόμαστε σε μια κατάσταση όπου τα χρόνια της κρίσης, τα πέντε καταστροφικά χρόνια, η φτώχεια πολλαπλασιάστηκε στη χώρα μας και βρισκόμαστε σε μια κατάσταση δυστυχώς, όπου πηγαίνουν παιδιά στα σχολεία, ακόμα και στις μέρες μας, χωρίς στα σπίτια τους να έχουν τη δυνατότητα να τους δώσουν ένα πλήρες πρωινό.

Έχουμε εφαρμόσει πιλοτικά, για πολλές χιλιάδες μαθητές, σχολικά γεύματα, τα οποία δεν είναι κολατσιό, είναι κανονικό γεύμα. Κι αυτό είναι μία πολύ ουσιαστική παρέμβαση στα χρόνια της κρίσης, δυστυχώς. Μακάρι να φτάσουμε στο σημείο που αυτά να είναι περιττά.

Όπου έχει εφαρμοστεί, έχουμε αποδεδειγμένα από το Παιδαγωγικό Ινστιτούτο ενδείξεις ότι έχει ανέβει η μαθησιακή ικανότητα και η απόδοση των μαθητών –γιατί τα εφαρμόζουμε ιδίως στις περιοχές εκείνες όπου αντιλαμβάνεστε ότι κατοικούν πολίτες με χαμηλά εισοδήματα, στις λαϊκές περιοχές- είναι πολλαπλάσια και βεβαίως η συνεισφορά, αν θέλετε, στον οικογενειακό προϋπολογισμό, σημαντική.

Η απόφαση, λοιπόν, να επεκτείνουμε αυτά τα προγράμματα και όχι μονάχα από το 2019 και μετά, που θα εφαρμοστούν μέτρα και αντίμετρα, όπως συνηθίζεται να λέγεται και να φτάσουμε στους τριακόσιες χιλιάδες μαθητές δημοτικού, δηλαδή στον μισό μαθησιακό πληθυσμό, δεν είναι μία αμελητέα παρέμβαση, κατά την άποψή μου.

Όπως δεν είναι αμελητέα παρέμβαση το να φροντίσουμε, όχι μόνο για τους ηλικιωμένους, που βεβαίως όλη η συζήτηση περιστρέφεται γύρω από τις συντάξεις και είναι πάρα πολύ σημαντικό. Γιατί είναι σημαντικό; Γιατί στην πατρίδα μας, σε αντίθεση με το εξωτερικό, κύριε Λεβέντη -που δεν υπάρχει αυτή η έννοια της «πυρηνικής οικογένειας» και μόλις γίνεις δέκα οκτώ φεύγεις από το σπίτι- η σύνταξη του ηλικιωμένου δεν πηγαίνει για τις δικές του ανάγκες. Πηγαίνει στο άνεργο παιδί, στο εγγόνι που μένει μέχρι τα τριάντα πέντε στο παιδικό δωμάτιο. Αυτή είναι η πραγματικότητα.

Θα σχεδιάσουμε προγράμματα που θα εξαλείψουν την παιδική φτώχεια και θα αντιμετωπίσουν τα μεγάλα προβλήματα που έχουν να κάνουν με τις νέες οικογένειες, τους νέους που θέλουν να κάνουν παιδιά. Και εδώ επιδοτούμε μόνο το τρίτο τέκνο, όχι το πρώτο και το δεύτερο που είναι η συντριπτική πλειοψηφία. Δεν υπάρχει επίδομα ενοικίου. Γι’ αυτό μένουν στα παιδικά δωμάτια και δεν παντρεύονται. Δεν υπάρχει η δυνατότητα να πάνε όλα τα παιδιά δωρεάν σε παιδικούς σταθμούς.

Αυτές δεν είναι αστείες μεταρρυθμίσεις για να τις υποτιμάτε και να λέτε «τι αντίμετρα είναι αυτά; Της πλάκας είναι». Έχετε άδικο. Περιμένετε, λοιπόν, και θα δείτε. Περιμένετε και θα δείτε!

Εντάξει, εδώ υπάρχει μία διαφορά αντίληψης. Εμείς θέλουμε να φτιάξουμε κάποιες υποδομές, όχι πυροτεχνήματα. Μειώσαμε λίγο τον ΦΠΑ, μεγάλη υπόθεση! Και να τον μειώσουμε τον ΦΠΑ, από τις μεγάλες αλυσίδες των σούπερ-μάρκετ δεν θα πάει στον καταναλωτή, δυστυχώς.

Το να φτιάξουμε κάποιες υποδομές μόνιμες, σταθερές και στοχευμένες, εκεί που έχει ανάγκη η ελληνική κοινωνία, αυτό είναι σημαντικό πράγμα και θα έπρεπε αυτός ο διάλογος να διεξάγεται και μεταξύ μας, αλλά δυστυχώς δεν διεξάγεται.

Έρχομαι τώρα στα άλλα θέματα. Θέλω να σας πω ότι ακούω την άποψή σας και την πρότασή σας για το θέμα της ανεξάρτητης αρχής για τις δημοσκοπήσεις και τη θεωρώ λογική. Αν υπάρχει και διακομματική συναίνεση, να την προχωρήσουμε.

Επανέρχομαι, όμως, στα θέματα της υγείας.

Κύριε Λεβέντη, επαναλαμβάνω, δεν ισχυρίστηκα ότι υπάρχει μία παραδεισένια κατάσταση. Ισχυρίστηκα με νούμερα, με στοιχεία, με αριθμούς, όχι με λόγια του αέρα, ότι εκεί που πέντε χρόνια γινόντουσαν απολύσεις, έχουμε προσλήψεις, ότι εκεί που πέντε χρόνια δεν υπήρξε κανένας σχεδιασμός για μεταρρυθμίσεις, έχουμε σημαντικές μεταρρυθμίσεις και για την πρωτοβάθμια φροντίδα υγείας και για να σταματήσει αυτή η απαίσια ιστορία με τα ρουσφέτια για το ποιος θα μπει στις ΜΕΘ.

Αυξήσαμε τον αριθμό των ΜΕΘ, εξορθολογικοποιούμε το σύστημα, παλεύουμε μέρα με τη μέρα. Ανοίξαμε το νοσοκομείο στη Σαντορίνη, εκεί όπου κάποιοι θέλαν να το δώσουν σε ιδιώτες. Δεν το άνοιγαν, έτοιμο κτήριο χρόνια, με εγκαταστάσεις μέσα, γιατί κάποιοι είχαν ιδιωτικά συμφέροντα και ήθελαν να ανοίξουν δίπλα ιδιωτικά και να πηγαίνει ο κόσμος στα ιδιωτικά.

Μάχη δίνουμε, όπως μάχη θα δώσουμε και για το φάρμακο, όπως μάχη θα δώσουμε και για να μάθει ο ελληνικός λαός τι συνέβη όλα αυτά τα χρόνια. Δεν έχουμε καμμία εκδικητική διάθεση. Δεν είναι προσωπικό το ζήτημα, αλλά εδώ όλα αυτά τα χρόνια, ιδίως τα χρόνια των παχέων αγελάδων, αλλά δυστυχώς και τα χρόνια των μνημονίων -και αυτό είναι χειρότερο- κάποιοι με το ένα χέρι κόβαν συντάξεις και με το άλλο συνεχίζανε το πάρτι. Πρέπει να μάθει ο ελληνικός λαός τι συνέβη.

Θέλω, λοιπόν, να κλείσω με αυτό. Το τελευταίο διάστημα έχουν πυκνώσει τα σύννεφα στον χώρο της Υγείας, με δημοσιεύματα, με εισαγγελικές παρεμβάσεις, με δικογραφίες, το ένα σκάνδαλο πίσω από το άλλο. Και όπως είναι φυσικό, προκαλούν το κοινό αίσθημα ενός λαού που έχει σηκώσει στους ώμους του δυσανάλογο βάρος όλα αυτά τα χρόνια.

Προφανώς, μιλάω για την υπόθεση του ΚΕΕΛΠΝΟ και όλα όσα είδαν το φως της δημοσιότητας, το «μαύρο» χρήμα, που πήγαινε υπό μορφή διαφημίσεων σε κολλητούς και ημέτερους. Άραγε, γιατί δεν έλεγαν τίποτα τα περίφημα μέσα ενημέρωσης πέντε χρόνια και όλα ήταν καλά στην Υγεία και τώρα, που γίνονται πέντε πράγματα, υπάρχουν προβλήματα στην Υγεία; Γιατί; Αναρωτηθήκατε ποτέ, κύριε Λεβέντη, γι’ αυτό;

Αναφέρομαι στην υπόθεση «Novartis», η οποία, όπως και η «Siemens», από το εξωτερικό μας ήρθε. Έχει ασχοληθεί το FBI, εισαγγελείς στις Ηνωμένες Πολιτείες ασχολούνται. Είναι πολυεθνική του φαρμάκου, που επί χρόνια στην Ελλάδα και όχι μόνο, αλλά στην Ελλάδα, είχε στήσει ένα πάρτι υπερτιμολογήσεων.

Και γιατί στην Ελλάδα; Γιατί η τιμή φαρμάκου στην Ελλάδα καθόριζε και την τιμή φαρμάκου σε άλλες χώρες της Ευρώπης και ενδέχεται κάποιοι λένε -δεν ξέρω, ακούω και εγώ, δεν είμαι ειδικός- να είναι ένα σκάνδαλο που σε ό,τι αφορά τη ζημιά στο δημόσιο μπορεί να είναι μεγαλύτερο της «Siemens».

Διάβαζα χθες στη δικογραφία για το «Ερρίκος Ντυνάν», η οποία έρχεται στη Βουλή, για το πώς το νοσοκομείο αυτό βρέθηκε στα χέρια ιδιωτών προς μεγάλη ζημιά του ελληνικού δημοσίου, κάτι το οποίο, επίσης, ερευνάται δικαστικά. Η δικογραφία έρχεται στη Βουλή, διότι προσκρούει στα πολιτικά πρόσωπα. Γι’ αυτό έρχεται στη Βουλή, όπως και άλλες δικογραφίες, που εμείς δεν τις βάζουμε στο συρτάρι.

Βεβαίως, δεν πάμε να δημιουργήσουμε θέμα εκεί όπου υπάρχει ο κίνδυνος να δυσφημίσουμε ανθρώπους χωρίς λόγο, αλλά δεν μπορούμε να βάλουμε στο συρτάρι τη δικογραφία του Παπαντωνίου, για παράδειγμα. Δεν τη βάλαμε στο συρτάρι και γι’ αυτό εμείς πήραμε την πρωτοβουλία να συσταθεί προανακριτική και είδα, προς τιμήν όλων των κομμάτων, ότι συμφώνησαν.

Όμως, τόσα χρόνια είναι αυτό το σκάνδαλο. Γιατί; Τόσα χρόνια! Έπρεπε να έρθουμε εμείς, κύριε Λεβέντη, γι’ αυτό; Πόσα χρόνια γνωρίζουμε ότι εκεί υπάρχει καπνός, εγώ λέω, να δούμε αν υπάρχει και φωτιά; Μόνο ο Τσοχατζόπουλος τα έχει κάνει όλα σε αυτή τη χώρα;

Εν πάση περιπτώσει, θα σας πω και κάτι άλλο. Αν εγώ είμαι Πρωθυπουργός και ο ένας μετά τον άλλοι οι Υπουργοί μου περνάνε από προανακριτικές, θα είχα θέμα, έτσι δεν είναι; Δεν θα το έπαιζα σοφός, να πηγαίνω στους Δελφούς, να δίνω συμβουλές στο Μαντείο των Δελφών!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Για τον κ. Παπαντωνίου, λοιπόν, θα τα συζητήσουμε εδώ. Όμως, εξ όσων γνωρίζω ο άνθρωπος ζει στην Ελβετία, μια χαρά είναι, δεν έχει κανένα πρόβλημα. Εξ όσων γνωρίζω ο γιος του είναι σύμβουλος του κ. Μητσοτάκη και παρά το γεγονός ότι όλα τα κόμματα είπαν ότι να γίνει προανακριτική, ο ίδιος έκανε δήλωση και είπε «βαράτε το ΠΑΣΟΚ και την Δημοκρατική Συμπαράταξη». Αλήθεια; Δεν πρέπει ο ελληνικός λαός να δει, να μάθει; Δεν πρέπει να ερευνήσει η Βουλή;

Επανέρχομαι, λοιπόν. Πυκνός καπνός στον χώρο της Υγείας. «Novartis», ΚΕΕΛΠΝΟ, «Ερρίκος Ντυνάν», υπερτιμολογήσεις, δημοσιεύματα, δικογραφίες, εισαγγελικές παραγγελίες.

Εγώ θέλω να πω ένα πράγμα. Αυτή η Κυβέρνηση έχει δώσει μια δέσμευση και στην πρώτη και στη δεύτερη εκλογή, ότι δεν πρόκειται να αφήσει ούτε καρφίτσα να πέσει κάτω. Το πάρτι που έγινε τα προηγούμενα χρόνια στην Υγεία, πάρτι επί το πλείστον για λογαριασμό μεγάλων και ισχυρών συμφερόντων, θα έρθει στην επιφάνεια μέχρι το τελευταίο δεκαδικό ψηφίο και οι ευθύνες, όπου υπάρχουν, είτε πολιτικές είτε ποινικές, θα αποδοθούν.

Δεν μας ενδιαφέρει εμάς το θέμα της παραγραφής. Είναι ένας άθλιος νόμος, που πρέπει όλοι να αποφασίσουμε να αλλάξει. Όμως, το ζήτημα δεν είναι αυτό. Το ζήτημα είναι να αποδοθεί δικαιοσύνη. Δεν είναι η ρεβάνς το θέμα μας, αλλά να αποδοθεί δικαιοσύνη.

Γι’ αυτό, λοιπόν, κυρίες και κύριοι συνάδελφοι, θα ήθελα να ενημερώσω το Σώμα ότι τις επόμενες ημέρες Βουλευτές, τόσο από την Κοινοβουλευτική Ομάδα του ΣΥΡΙΖΑ όσο και από την Κοινοβουλευτική Ομάδα των Ανεξάρτητων Ελλήνων, θα καταθέσουν στη Βουλή πρόταση για συγκρότηση εξεταστικής επιτροπής για τα σκάνδαλα στην υγεία. Δεν θα μείνει τίποτα κρυπτό από τον ήλιο!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εκεί θα έχουμε την ευκαιρία ο καθένας να αναλάβει τις ευθύνες του. Και τα χαμογελάκια και οι μαγκιές όχι στα τηλεπαράθυρα, εδώ, δημόσια. Κάποιοι μπορεί να χάσουν τα χαμόγελά τους, δημόσια, όταν αρχίζουν να καταλογίζονται συγκεκριμένες ευθύνες για το τι έγινε όλα αυτά τα χρόνια, πού πήγαν αυτά τα χρήματα, πώς ζημιώθηκε το ελληνικό δημόσιο.

Δεν ξέρω, κυρία Πρόεδρε, εάν αυτό θα αυξήσει την τηλεθέαση στο κανάλι της Βουλής. Είμαι, όμως, βέβαιος ότι θα δημιουργήσει ένα αίσθημα στην ελληνική κοινωνία ότι υπάρχει πολιτική βούληση να διαλευκάνουμε όλες τις σκοτεινές υποθέσεις, να μην μείνει τίποτα στη σκιά. Και αυτή τη δέσμευσή μας θα την κάνουμε πράξη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώθηκε η συζήτηση της επίκαιρης ερώτησης προς τον Πρωθυπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 20 Μαρτίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 592/13-3-2017 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών, σχετικά με τη χορήγηση επιδόματος σε πυροσβέστη πενταετούς υποχρέωσης.

2. Η με αριθμό 603/14-3-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη λήψη μέτρων ώστε να σταματήσει η κατάσταση να πληρώνουν εισφορές για το 2017 οι ασφαλισμένοι του ΟΓΑ που από 1-1-2017 έχει διακοπεί η ασφάλισή τους λόγω συνταξιοδότησης.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 593/13-3-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού, σχετικά με τον σχεδιασμό για την κατάργηση της Εφορείας Αρχαιοτήτων Κιλκίς.

2. Η με αριθμό 604/14-3-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την ανασύσταση των Οργανισμών Εργατικής Κατοικίας και Εργατικής Εστίας.

3. Η με αριθμό 560/6-3-2017 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εσωτερικών, σχετικά με την αποκατάσταση των ζημιών από φυσικές καταστροφές στον Δήμο Ευρώτα.

4. Η με αριθμό 564/6-3-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ– ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων σχετικά με τα «αντισυνταγματικά και εξωακαδημαϊκά κριτήρια επιλογής των υποψηφίων Μελών ΣΕΠ στο Ελληνικό Ανοιχτό Πανεπιστήμιο».

5. Η με αριθμό 561/6-3-2017 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με τις «προτάσεις και αιτήματα των δήμων των Μεσογείων εν όψει της διαβούλευσης για την ανανέωση της σύμβασης του Διεθνή Αερολιμένα Αθηνών “Ελευθέριος Βενιζέλος” με το ελληνικό δημόσιο για την περίοδο 2025-2055».

6. Η με αριθμό 575/7-3-2017 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, σχετικά με την «προκλητική μείωση της ειδικής εισφοράς αλληλεγγύης για πολιτικά πρόσωπα».

7. Η με αριθμό 534/24-2-2017 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την αποδυνάμωση του Κέντρου Υγείας Καστορείου του Δήμου Σπάρτης.

8. Η με αριθμό 414/30-1-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού.

9. Η με αριθμό 409/30-1-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής».

10. Η με αριθμό 400/27-1-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια.

11. Η με αριθμό 572/7-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την «έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ».

12. Η με αριθμό 537/24-2-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομίας και Ανάπτυξης, σχετικά με την αύξηση του ποσοστού ανεργίας στη Μαγνησία εξαιτίας της αποβιομηχάνισης.

13. Η με αριθμό 504/20-2-2017 επίκαιρη ερώτηση του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με «την εκπλήρωση του Τάματος του Έθνους».

14. Η με αριθμό 530/24-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξηςκαι Τροφίμων, σχετικά με «την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στο ΓΟΕΒ».

15. Η με αριθμό 552/3-3-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας.

16. Η με αριθμό 531/24-2-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας.

17. Η με αριθμό 538/24-2-2017 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα «στον αέρα το έργο επέκτασης της Εθνικής Πινακοθήκης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της. Βουλής)

1. Η με αριθμό 3223/7-2-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανακοίνωση των αποτελεσμάτων για το Πρόγραμμα Κοινωνικού Τουρισμού για εργαζόμενους, άνεργους και των οικογενειών τους.

2. Η με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες.

3. Η με αριθμό 2746/20-1-2017 ερώτηση του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρη προς τον Υπουργό Εθνικής Άμυνας, σχετικά με την απαξίωση των Ελληνικών Αμυντικών Συστημάτων (ΕΑΣ) με την παραχώρηση της καταστροφής παλαιών πυρομαχικών σε ιδιώτη.

Κυρίες και κύριοι συνάδελφοι, στο σημείο αυτό θα διακόψουμε τη διαδικασία των επικαίρων ερωτήσεων για να εισέλθουμε στη συζήτηση της επίκαιρης επερώτησης, όπως αποφάσισε η Διάσκεψη των Προέδρων στη χθεσινή της συνεδρίαση και μετά το πέρας της επίκαιρης επερώτησης θα επανέλθουμε στις επίκαιρες ερωτήσεις.

Για να υπάρξει ησυχία και κανονικότητα στη μετάβαση στην ημερήσια διάταξη των επερωτήσεων, θα κάνουμε για δυο, τρία λεπτά ένα διάλειμμα.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 10/9/14-2-2017 επίκαιρη επερώτηση των Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ κ.κ. Ιωάννη Μανιάτη, Οδυσσέα Κωνσταντινόπουλο, Γεώργιο Αρβανιτίδη, Ιλχάν Αχμέτ, Ευάγγελου Βενιζέλου, Λεωνίδα Γρηγοράκου, Βασιλείου Κεγκέρογλου, Χαρούλας (Χαράς) Κεφαλίδου, Γιάννη Κουτσούκο, Δημητρίου Κρεμαστινού, Δημητρίου Κωνσταντινόπουλου, Ανδρέα Λοβέρδου, Θεοδώρου Παπαθεοδώρου, Κωνσταντίνου Σκανδαλίδη, Μιχαήλ Τζελέπη, Παρασκευής Χριστοφιλοπούλου προς τον Υπουργό Περιβάλλοντος και Ενέργειας με θέμα: «Σε αδιέξοδο η ενέργεια, κίνδυνοι για την κοινωνία και τη εθνική οικονομία».

Τον λόγο θα έχει ο πρώτος επερωτών, Βουλευτής Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέας Κωνσταντινόπουλος, για δέκα λεπτά. Μετά, θα προχωρήσουμε με τους υπόλοιπους επερωτώντες, με τη σειρά που μας έχει δώσει η Δημοκρατική Συμπαράταξη.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, μάλλον έρχεστε από τη διαπραγμάτευση. Ελπίζω ότι τα θέματα της ΔΕΗ πάνε όλα καλά και δεν έχουμε προβλήματα.

Όμως, επειδή δεν ήσασταν πριν εδώ, είχαμε μία συζήτηση για τα θέματα που αφορούσαν την υγεία, άκουσα σε κάποια στιγμή και θυμήθηκα ότι ο κ. Τσίπρας και ο κ. Λεβέντης τσακώνονταν σε ξένο αχυρώνα και μιλάω για τα γεύματα στα σχολεία.

Θέλω να θυμίσω απλά, αν έχει μια αξία και για τα παιδιά που μας ακούνε, αλλά και για τους ανθρώπους που μας ακούνε από το κανάλι της Βουλής, ότι αυτό αφορούσε το Ταμείο της Ευρωπαϊκής Βοήθειας για Απόρους, τα παιδικά γεύματα και τη παιδική φτώχεια. Τα 330 εκατομμύρια ήρθαν στη χώρα στις 16 Δεκεμβρίου 2014 και υπεύθυνος ήταν ο κ. Κεγκέρογλου.

Καμμιά φορά, μέσα στα πλαίσια της κοινοβουλευτικής διαδικασίας, πρέπει να μιλάμε καθαρά, να μην αλλάζουμε την ιστορία σε όλα τα θέματα και να λέμε στους ανθρώπους οι οποίοι αγωνίστηκαν ένα μπράβο. Δυστυχώς, ο κ. Τσίπρας αποφάσισε να τσακωθεί σε ξένο αχυρώνα με τον κ. Λεβέντη!

Τώρα ακούσαμε για εξεταστικές. Φέρτε όσες θέλετε, δεν υπάρχει πρόβλημα. Τον κ. Βαρουφάκη τον ακούσατε προχθές; Ο κ. Βαρουφάκης είπε ότι θέλει εξεταστική. Έστειλε ένα μήνυμα «Μαζί πήγαμε τη χώρα στα αχρείαστο μνημόνιο». Αφού κάνετε που κάνετε εξεταστικές, δεν θα κάνουμε μία για τον κ. Βαρουφάκη και μία για την πενταετία Καραμανλή; Τέλος πάντων αποφασίστε το, δείτε το.

Κύριε Υπουργέ, είστε ο τρίτος Υπουργός που έχετε αναλάβει το Υπουργείο Περιβάλλοντος. Πρώτα ήταν ο κ. Λαφαζάνης -θα τον θυμάστε-, μετά ο κ. Σκουρλέτης και τώρα εσείς. Πρόκειται για ένα Υπουργείο το οποίο παίζει σημαντικό ρόλο στα θέματα των επενδύσεων. Απ’ ό,τι μαθαίνω, ένας δασάρχης σταματάει την επένδυση του Ελληνικού! Και υπάρχουν πάρα πολλές περιβαλλοντικές μελέτες στο Υπουργείο σας.

Ας πάμε στα θέματα που αφορούν τη σημερινή ερώτησή μας. Θα μου επιτρέψετε να αρχίσω, μιλώντας για τη ΔΕΗ.

Πού βρίσκεται σήμερα η ΔΕΗ; Σε ποια φάση είναι;

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, θα σας κρατήσω τον χρόνο, αλλά για να μην καθυστερούμε τα παιδιά, να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το 4ο Γυμνάσιο Ηρακλείου Κρήτης (τρίτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Κεγκέρογλου, προς τιμήν σας διέκοψα τον κ. Κωνσταντινόπουλο!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Να καλωσορίσουμε τα παιδιά.

Πού βρίσκεται, λοιπόν, η ΔΕΗ μετά από είκοσι τρεις μήνες Κυβέρνησης κ. Τσίπρα και κ. Καμμένου, με Υπουργούς τον κ. Λαφαζάνη, τον κ. Σκουρλέτη και τώρα εσάς, κύριε Υπουργέ;

Στο τέλος του 2014 τα ανείσπρακτα ήταν στα 1,2 δισεκατομμύρια ευρώ. Σήμερα είναι στα 3 δισεκατομμύρια ευρώ. Η μετοχική αξία του 2014 ήταν στα 2,5 δισεκατομμύρια ευρώ. Σήμερα είναι στα 600 εκατομμύρια ευρώ. Υποβαθμίστηκε πιστοληπτικά τέσσερις φορές. Έχασε το 12% των πελατών της, κατά τεκμήριο -για είμαστε ειλικρινείς- καλοπληρωτές, όταν μάλιστα, κύριε Υπουργέ, με βάση αυτά τα στοιχεία που βγάζει η ΔΕΗ, το 2015, την πρώτη χρονιά που αναλάβατε, εξοικονομήσατε λόγω της πτώσης της τιμής του πετρελαίου 380 εκατομμύρια ευρώ.

Σήμερα πρέπει να μιλήσουμε καθαρά στον κόσμο για τα δύο διαφορετικά σχέδια που είχε η προηγούμενη κυβέρνηση και η πρόταση του ΠΑΣΟΚ. Και θα ήθελα εδώ να ξεκαθαρίσω ότι η πρόταση που κατατέθηκε στην αρχή και με τις προσθήκες και τις τροπολογίες που έφθασαν την τελευταία στιγμή στη Βουλή, ήταν -θα μου επιτρέψετε να το πω με μία υπερβολή και έγινε με δικές μας παρεμβάσεις- από ένα απλό πωλητήριο σε ένα αναπτυξιακό και επενδυτικό σχέδιο. Αυτή είναι η διαφορά μας.

Και θέλω τώρα να δούμε τι λέγαμε εμείς. Αυτά που λέγατε εσείς τα ξέρουν οι πολίτες, οι συνδικαλιστές, ο κόσμος, η αγορά.

Τότε υπήρχε ένα σχέδιο το οποίο λεγόταν «Σχέδιο της μικρής ΔΕΗ». Ας δούμε τι έλεγε αυτό το σχέδιο, για να το αξιολογήσουν και οι πολίτες, να το αξιολογήσουμε όλοι. Ήταν βασισμένο σε κάποιο μοντέλο; Ήταν βασισμένο στο μοντέλο της ιταλικής ENEL, η οποία είχε πολλά προβλήματα και μετά, με το ανάλογο σχέδιο, γνωρίζετε καλύτερα από εμένα -πιστεύω ότι το γνωρίζετε- ότι σημείωσε πρόοδο των εργασιών της, πήγε σε δώδεκα χώρες και έλυσε όλα τα οικονομικά της προβλήματα.

Γιατί πήγαμε εκεί; Είχαμε το ίδιο αντικειμενικό πρόβλημα που έχετε και εσείς και πρέπει να το λύσετε. Είχαμε προβλήματα με την Ευρωπαϊκή Ένωση και το Ευρωπαϊκό Δικαστήριο. Για ποιον λόγο; Είχαμε καταδικαστεί, γιατί οι ιδιώτες δεν έχουν λιγνιτικές και υδροηλεκτρικές μονάδες. Και κάναμε μία επιλογή. Πιθανόν να μην ήταν η καλύτερη δυνατή, αλλά ας την αναφέρουμε για να δούμε τι κάναμε εμείς και τι προτείνατε εσείς.

Υπήρχε μια ισορροπημένη κατανομή των πελατών και των μονάδων της ΔΕΗ με αναλογία 70% - 30%, το 70% υπό δημόσιο έλεγχο, το 30% στον ιδιώτη. Ήταν, όμως, ισορροπημένη κατανομή. Έβαζε χρήματα στα ταμεία της η ΔΕΗ; Έβαζε χρήματα. Έβαζε κοντά στα 2 δισεκατομμύρια ευρώ.

Υπήρχε, λοιπόν, η νέα μονάδα και το αναπτυξιακό σχέδιο του ιδιώτη, ένα πρόγραμμα -να μη το πω υπερβολικά- πολύ μεγάλο ειδικά για τη δυτική Μακεδονία.

Εσείς αυτό, όπως και άλλα θέματα, θέλατε να το καταργήσετε με έναν νόμο, με ένα άρθρο. Και λέγατε στους πολίτες και στους νέους ανθρώπους ότι θέλουν κάποιοι να πουλήσουν τη ΔΕΗ, να ξεμπερδέψουν με το δημόσιο, ενώ εμείς ουσιαστικά αναβαθμίζαμε το δημόσιο.

Για να δούμε την πρότασή σας. Ποια είναι η πρότασή σας, η πρόταση που φέρατε με τη διαπραγμάτευση που κάνετε; Φέρατε τη διαδικασία των ΝΟΜΕ. Τι είναι αυτό; Είναι μια δημοπρασία χονδρικής αγοράς του ηλεκτρικού ρεύματος. Τι είπατε; Εμείς λέγαμε 70% - 30% στον ιδιώτη. Το 2020 πόσο θα έχει πελατεία και παραγωγή η ΔΕΗ; Δηλαδή, τι συμφωνήσατε και υπογράψατε να έχει παραγωγή και πελατεία η ΔΕΗ; Το 50%. Δηλαδή εμείς -μας ακούν και οι νεολαίοι- λέγαμε για μια αναλογία 70% - 30%, φέρνοντας 2 δισεκατομμύρια στη ΔΕΗ, τα οποία θα τα δίναμε για να αναπτυχθεί, να γίνουν επενδύσεις για να μπορέσει να είναι ανταγωνιστική η ΔΕΗ και η νέα Κυβέρνηση, η οποία ήταν πιο φιλολαϊκή και έτσι την κατάλαβε ο κόσμος, λέει, «Υπογράφω μέχρι το 2021 η ΔΕΗ να χάσει το 50% υποχρεωτικά των πελατών της και της παραγωγής ενέργειας. Δίκαιο, ε; Φοβερά προοδευτικό!

Να πω και το χειρότερο το οποίο συμβαίνει. Ακούς τον διοικητή της ΔΕΗ -για να είμαι απόλυτα ειλικρινής και ξεκάθαρος, δεν ήσασταν τότε στο Υπουργείο και δεν ξέρω αν θα κάνατε κάτι άλλο- να λέει, «Πουλάμε φθηνή ενέργεια με τα ΝΟΜΕ». Σε ποιους απευθύνεται; Σε εμάς; Δεν είναι διορισμένος από την Κυβέρνηση ΣΥΡΙΖΑ - ΑΝΕΛ; Αυτό το σχέδιο δεν είχατε υπογράψει; Κάνετε και αντιπολίτευση μεταξύ σας για να επιβιώσετε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Δεύτερον, να σας ρωτήσω, κύριε Σταθάκη, το εξής: Επειδή έχετε υπογράψει και εσείς από το ΚΗΣΥΠ, στους ετήσιους στόχους μείωσης των μεριδίων της ΔΕΗ κατά 12% το 2017, 13% το 2018 και 13% το 2019, πού βρισκόμαστε σήμερα; Μήπως είμαστε στο 89% και στο τέλος πρέπει να πάμε στο 75%; Το λέω αυτό γιατί ακούω για τον πρόεδρο της ΔΕΗ ότι βάζει κάτι πωλητήρια. Είναι αλήθεια; Θα φτάσετε τους στόχους σας ή θα φτάσετε στο τελικό πωλητήριο, το οποίο θα είναι πολύ χειρότερο, όχι από το προηγούμενο το δικό μας, από οποιοδήποτε άλλο;

Πού βρίσκεται η διαπραγμάτευση σήμερα; Ήσασταν σήμερα στη διαπραγμάτευση; Δεν θέλω να πω για τα δημοσιεύματα, γιατί η ΔΕΗ δεν είναι ένα θέμα που πρέπει να παίζουμε. Η ΔΕΗ έχει την εικόνα της χώρας. Και θέλουμε πραγματικά η ΔΕΗ να επιβιώσει, γιατί αφορά την ίδια τη χώρα και την ανάπτυξη της ίδιας της χώρας.

Όμως, κύριε Υπουργέ -και τελειώνω με αυτό- η υπόθεση της ΔΕΗ καταρρίπτει όλους τους μύθους της Κυβέρνησης και αποδεικνύει τα ψέματά σας, τις ιδεοληψίες σας, την ανικανότητά σας και το δήθεν κοινωνικό πρόσωπο, για το οποίο θα μιλήσει η κ. Χριστοφιλοπούλου. Και το μεγάλο ερώτημα είναι τι θα αφήσετε πίσω σας όταν θα φύγετε.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στον δεύτερο επερωτώντα Βουλευτή, τον συνάδελφο κ. Δημήτριο Κρεμαστινό.

Κύριε Κρεμαστινέ, θέλετε να σας ενώσω και τη δευτερολογία σας και να έχετε οκτώ λεπτά;

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Αν χρειαστεί, κύριε Πρόεδρε, ναι.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κύριε Πρόεδρε, κύριε Υπουργέ, η επερώτηση σήμερα επιγράφεται: «Σε αδιέξοδο η ενέργεια, κίνδυνοι για την κοινωνία και την εθνική οικονομία». Πράγματι, το ερώτημα είναι σε τι συνίσταται, ποιοι είναι οι παράγοντες, ποιες είναι οι συνιστώσες της εθνικής οικονομίας. Μια βασική συνιστώσα, που μάλιστα ονομάζεται και «βιομηχανία της εθνικής οικονομίας», είναι ο τουρισμός. Το ερώτημα, λοιπόν, είναι πόσο επαρκώς καλύπτεται ενεργειακά ο τουρισμός σήμερα και ειδικότερα στις περιοχές εκείνες που είναι ευαίσθητος ο τουρισμός. Και εννοώ τα νησιά όπου και πολλαπλώς ευαίσθητος είναι ο τουρισμός, αλλά και οι λόγοι είναι τέτοιοι που θα πρέπει να τους δίνουμε ιδιαίτερη σημασία.

Δυστυχώς, από τα στοιχεία τα οποία τουλάχιστον εγώ έχω, τα πράγματα δεν είναι καθόλου αισιόδοξα, διότι υπάρχει, πράγματι, ένα μεγάλο πρόβλημα. Δηλαδή, πώς μπορούν αυτά τα νησιά και οι τουρίστες να αισθάνονται ασφαλείς όταν υπάρχουν διακοπές ρεύματος και όταν η ΔΕΗ ή, αν θέλετε, η ενεργειακή παροχή, δεν είναι σε θέση να καλύπτει αυτά τα προβλήματα;

Καταθέτω για τα Πρακτικά αναφορά από την κοινότητα της νοτίου Ρόδου, όπου περιγράφεται -απευθύνεται προς τον δήμαρχο- ακριβώς αυτό που σας λέω με τις εξής λέξεις. «Φέτος, εκτός από τις προγραμματισμένες διακοπές, έχουμε και άλλες διακοπές, οι οποίες κράτησαν για πάνω από δεκαπέντε ώρες. Επίσης..» -όπως λέει προς τον δήμαρχο- «…πρέπει να γνωρίζετε ότι στην κοινότητά μας διαμένουν άτομα που χρησιμοποιούν όλο το 24ωρο οξυγόνο και τα οποία στις πολύωρες διακοπές μεταφέρονται στο ιατρείο του «Γενναδίου» για τις ανάγκες τους».

(Στο σημείο αυτό ο Ε΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ σταματώ σε αυτό το σημείο, στο ανθρωπιστικό. Όμως, το ανθρωπιστικό είναι αυτονόητο. Προχωρώ, όμως, και ένα βήμα παρακάτω. Ξέρετε ότι η νότια Ρόδος αυτή τη στιγμή είναι η κύρια πηγή, αν θέλετε, του τουριστικού ρεύματος της Ρόδου, που είναι μία από τις μεγαλύτερες συνιστώσες του τουρισμού μαζί με την Κρήτη. Αντιλαμβάνεστε, λοιπόν, όταν έρχονται αυτοί οι τουρίστες και βλέπουν αυτή την κατάσταση, τι διαφήμιση κάνουν για τον τουρισμό μας.

Έτσι, λοιπόν, εξηγείται για ποιον λόγο οι αριθμοί των τουριστών ευημερούν και οι εκάστοτε Υπουργοί Τουρισμού είναι ενθουσιασμένοι με τους αριθμούς. Όμως, όταν έρχονται στο τέλος να δουν τι έχουν αποφέρει οι αριθμοί, βλέπουν ότι δεν υπάρχουν ουσιαστικά μεγαλύτερα κέρδη, διότι ο ποιοτικός τουρισμός καταφεύγει, όπως ξέρετε, στην Ισπανία, στην Ιταλία και όχι σε μας.

Έτσι, λοιπόν, ενώ ευνοούμεθα από το κλίμα που επικρατεί στην Τουρκία και στις άλλες όμορες χώρες -στην Αίγυπτο κ.λπ.- και έρχονται τουρίστες, αυτοί οι τουρίστες που έρχονται είναι οικονομικά αδύναμοι και δεν αφήνουν λεφτά και τούτο γίνεται διότι δεν έχουμε υποδομές.

Οι υποδομές, βέβαια, στον τουρισμό δεν είναι μόνο η ενέργεια, η ΔΕΗ και λοιπά. Υποδομές είναι να έχουμε εγκαταστάσεις τέτοιες, όπως έχουμε στη Μύκονο και στη Σαντορίνη και σε όλα τα άλλα μικρά νησιά του Αιγαίου. Τότε θα μπορούσε να σκεφτεί κανείς να αναδείξει την Ελλάδα σαν κέντρο ποιοτικού τουρισμού.

Δυστυχώς, όμως, σήμερα περιοριζόμαστε μόνο στους αριθμούς και οι αριθμοί, δυστυχώς, δεν είναι ευνοϊκοί για μας. Όπως με πληροφορούν, υπάρχει καθυστέρηση στην υλοποίηση της πρώτης φάσης του έργου της ηλεκτρικής ενέργειας των νησιών των Κυκλάδων -της Σύρου, της Πάρου, της Τήνου, της Μυκόνου και της Νάξου- με το ηπειρωτικό σύστημα Λαυρίου. Οι σχετικές συμβάσεις για την πραγματοποίηση του έργου υπεγράφησαν τον Σεπτέμβριο του 2014. Το κόστος προσδιορίστηκε, μετά από διεθνή μειοδοτικό διαγωνισμό, στα 238 εκατομμύρια, με χρόνο περαίωσης τους δεκαοκτώ μήνες, δηλαδή τον Απρίλιο του 2016. Σύμφωνα με τη σύμβαση -όπως αντιλαμβάνεστε- έπρεπε να είχε ολοκληρωθεί, γιατί βρισκόμαστε στον Απρίλιο του 2017.

Οι κάτοικοι, λοιπόν, διερωτώνται τι θα γίνει. Η καθυστέρηση προκαλεί πολλαπλές αρνητικές συνέπειες για την οικονομία, το περιβάλλον και τη συνολικότερη ανάπτυξη των νησιών. Είναι αυτονόητο ότι το έργο θα δημιουργήσει οικονομία 100 εκατομμυρίων τον χρόνο, θα εξαλείψει τον κίνδυνο των blackouts, θα ενισχύσει τις επενδύσεις και θα βελτιώσει το φυσικό αλλά και το επενδυτικό περιβάλλον στα νησιά.

Τέλος, η καθυστέρηση της πρώτης φάσης ηλεκτρικής διασύνδεσης των νησιών σπρώχνει προς τα πίσω τις επόμενες φάσεις του έργου, που αφορούν στη διασύνδεση των υπολοίπων νησιών των νοτίων και δυτικών Κυκλάδων.

Το ίδιο διερωτώνται και οι κάτοικοι του βορείου Αιγαίου. Μπορείτε να μας ενημερώσετε -και να ενημερώσετε τη Βουλή- ποιος είναι ο προγραμματισμός για την ενεργειακή κάλυψη των νησιών του βορείου Αιγαίου; Θα θέλαμε πάρα πολύ να το ακούσουμε.

Κύριε Υπουργέ, θα πρέπει να εστιάσω και πάλι στη Δωδεκάνησο και θα σας φέρω ένα παράδειγμα που το έζησα και εγώ. Βρισκόμενος το καλοκαίρι σε ένα νησί κοντά στη Ρόδο, τη Χάλκη, είχαμε μια διακοπή ρεύματος επί αρκετές ώρες, με αποτέλεσμα οι τουρίστες να βγουν στους δρόμους, τα ψυγεία να μη λειτουργούν. Αντιλαμβάνεστε τι επικρατούσε. Η κατάσταση ήταν τραγική. Η απάντηση ήταν ότι δεν υπήρχε ρεύμα από τη Ρόδο, διότι το ρεύμα στη Χάλκη έρχεται με υπόγειο αγωγό από τη θάλασσα και, όταν η νότια Ρόδος έχει αυτά τα προβλήματα που προανέφερα, αντιλαμβάνεστε ότι είναι αδύνατον να διοχετευθεί η ηλεκτρική ενέργεια στη νησιά που δέχονται την παροχή υπηρεσιών από τη Ρόδο, με αποτέλεσμα να εκτίθεται όλη η χώρα από πλευράς τουριστικής. Επαναλαμβάνω ότι οι πρέσβεις του τουρισμού στην Ευρώπη είναι αυτοί που βλέπουν αυτά τα φαινόμενα.

Κατά συνέπεια θα πρέπει να αντιληφθείτε ότι το πρόβλημα είναι μείζον. Δεν είναι θέμα αντιπολιτευτικό που αυτή τη στιγμή «επαγγελματικά» -θα έλεγα- κάθε κόμμα φέρνει στη Βουλή, διότι ο τουρισμός πραγματικά είναι πηγή ζωής για την Ελλάδα και θα πρέπει, ενεργειακά τουλάχιστον, να υποστηρίζεται κατά τέτοιον τρόπο, που να πιστεύουμε ότι, εκτός από τους αριθμούς, θα ευημερήσει και η ελληνική οικονομία. Διότι είναι απαράδεκτο οι αριθμοί των τουριστών κάθε να χρόνο αυξάνονται, οι εκάστοτε Υπουργοί Τουρισμού -όχι μόνο οι σημερινοί- να επαίρονται για τις αυξήσεις και η οικονομία να μην εισπράττει τα ανάλογα.

Κατά συνέπεια θα ήμουν ευτυχής -τουλάχιστον εγώ- να μας δίνατε θετικές απαντήσεις πάνω σε αυτά τα θέματα που σας ανέδειξα.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να προσέλθει στο Βήμα ο τρίτος επερωτών, ο συνάδελφος κ. Τσελέπης Μιχαήλ, θέλω να πω στον αγαπητό μου συνάδελφο κ. Κωνσταντινόπουλο -εάν και είμαι σίγουρος ότι θα απαντήσει ο Κοινοβουλευτικός Εκπρόσωπος της Νέας Δημοκρατίας- ότι ο ομιλών και άλλοι συνάδελφοί μας κατά τα δυόμισι χρόνια της συγκυβέρνησης είχαμε επανειλημμένως ζητήσει να γίνει εξεταστική για το πώς μπήκαμε στο μνημόνιο και όχι μόνο για την πενταετία Καραμανλή, αλλά από το 2000 μέχρι το 2010. Τότε δεν έγινε γιατί αντιδρούσε το κόμμα σας. Για να μην ξεχνιόμαστε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Συμφωνούμε.

**ΠΡΟΕΔΡΕΥΩΝ (Νικήτας Κακλαμάνης):** Χαίρομαι, λοιπόν, και να πάμε 2000 - 2010, για να μάθουμε και για την πρώτη πενταετία. Ξεκινήστε, λοιπόν, την πρωτοβουλία. Είναι σίγουρο ότι εμείς θα υπογράψουμε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Έχει κατατεθεί. Το κόμμα μας έχει κάνει πρόταση…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχει κατατεθεί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσελέπη, θέλετε να σας βάλω και τη δευτερολογία σας;

**ΜΙΧΑΗΛ ΤΖΕΛΕΠΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Παρακολούθησα προηγουμένως τη συζήτηση, στην ώρα του Πρωθυπουργού με τον Αρχηγό της Ένωσης Κεντρώων, τον κ. Λεβέντη. Ως μείζον θέμα ο κύριος Πρωθυπουργός έθεσε τα σχολικά γεύματα, ότι θα είναι από τα αντισταθμιστικά μέτρα έναντι της συμφωνίας. Να του πω ότι η διαχειριστική ανεπάρκεια των Υπουργών του ξέχασε τα 3 εκατομμύρια ευρώ επισιτιστικής βοήθειας για τα σχολεία. Αυτό αφορούσε το Υπουργείο Αγροτικής Ανάπτυξης. Νομίζω ότι είναι γνωστό αυτό και με τη δημοσιότητα που πήρε.

Ως Δημοκρατική Συμπαράταξη πήραμε σήμερα την πρωτοβουλία να γίνει αυτή η συζήτηση για έναν σημαντικό και ζωτικό τομέα, όπως είναι η ενέργεια, η οποία εμπλέκεται σε κάθε οικονομική δραστηριότητα που λαμβάνει μέρος στη χώρα μας, αφορά κάθε ελληνικό νοικοκυριό και από την άλλη πλευρά είναι ένα μεγάλο κεφάλαιο για τη χώρα μας, για τη γεωστρατηγική της αξία και ένα χρήσιμο εργαλείο για την εξωτερική της πολιτική.

Θα ήθελα να τονίσω, μιλώντας σήμερα στη Βουλή, και έχοντας μπροστά μας δύο χρόνια και πλέον συγκυβέρνηση ΣΥΡΙΖΑ - ΑΝΕΛ, ότι η λέξη «ενέργεια» μου φέρνει δύο εναλλακτικές ερμηνείες στο μυαλό. Η μία σχετίζεται με τον τεχνικό όρο της παραγωγής ενέργειας και η άλλη, που μου έρχεται όλο και πιο συχνά στο μυαλό το τελευταίο διάστημα, είναι ότι με κάθε ενέργειά σας, με τη διακυβέρνησή σας, προξενείτε ζημιά στη χώρα. Σε αυτή τη δεύτερη κατηγορία περιλαμβάνω και την έλλειψη ενέργειας ή την αδράνειά σας μπροστά σε ζωτικά προβλήματα της χώρας και ιδιαίτερα του τομέα ενέργειας.

Κύριε Υπουργέ, δεν μπορώ να κατανοήσω, παραδείγματος χάριν, στον τομέα των καυσίμων, γιατί δεν προχωράτε μια σειρά από ενέργειες για τη μείωση της λαθραίας διακίνησης των πετρελαιοειδών. Όπως γνωρίζετε, μια σειρά από τεχνικά θέματα για την πάταξη του λαθρεμπορίου έχουν λυθεί, όπως είναι το σύστημα εισροών - εκροών στα πρατήρια, GPS στα αυτοκίνητα μεταφοράς, εισροές - εκροές σε χονδρεμπόρους, διυλιστήρια και λοιπά.

Πείτε μας, κύριε Υπουργέ, το διάστημα αυτό που είστε στην Κυβέρνηση, τι άλλαξε στο σύστημα εισροών - εκροών; Τι μέτρα έχει λάβει η Κυβέρνηση ώστε να προστατευτούν οι νόμιμες επιχειρήσεις με τους ελέγχους των ΚΕΔΑΚ; Ποια είναι σήμερα η συχνότητα των ελέγχων που κάνουν σήμερα τα ΚΕΔΑΚ; Κάνουν ελέγχους, και, αν ναι, ποια είναι τα αποτελέσματα;

Θα ήθελα εδώ να σας πω ότι, σύμφωνα με στοιχεία που κατέθεσε ο προηγούμενος Αναπληρωτής Υπουργός Οικονομικών στη Βουλή το 2016, ο κ. Αλεξιάδης, το 2014 γίνονταν δύο χιλιάδες διακόσιοι ογδόντα έλεγχοι κάθε μήνα στα πρατήρια, το 2015 πέσαμε στους επτακόσιους τριάντα οκτώ ελέγχους και το 2016 έγιναν μόνο διακόσιοι ογδόντα πέντε έλεγχοι. Ποια είναι τα ποσά που φέρατε σήμερα στη χώρα εσείς, που λέγατε προεκλογικά ότι θα πατάξετε τη λαθρεμπορία; Θα θέλαμε νούμερα σε αυτά, κύριε Υπουργέ. Δυόμισι χιλιάδες λίτρα όλο κι όλο πιάσατε παράνομο διακινηθέν καύσιμο στο λαθρεμπόριο.

Η λύση για σας είναι να αυξάνετε τους φόρους στα πετρελαιοειδή, τους ειδικούς φόρους κατανάλωσης, για να τους πληρώνουν οι πολίτες, οι οποίοι πλέον δεν έχουν. Εγώ θα θέσω συγκεκριμένα ζητήματα για τον πρωτογενή τομέα, διότι είναι να απορεί κανείς γιατί δεν προχωράτε σε δύο απλά πράγματα που σας προτείναμε και θα ωφελήσουν τον πρωτογενή τομέα, που είναι βασικός πυλώνας ανάπτυξης της χώρας και θα μειώσουν το κόστος της ενέργειας τουλάχιστον κατά 40%, όταν το κόστος της ενέργειας στην παραγωγή έχει συμμετοχή περίπου 30%.

Το πρώτο είναι η τροπολογία και η πρόταση νόμου που δύο φορές καταθέσαμε στη Βουλή για το αγροτικό πετρέλαιο. Την έχουμε επεξεργαστεί και μπορεί να γίνει άμεσα πράξη, χωρίς κανένα διοικητικό κόστος και χωρίς να υπάρχουν προβλήματα λαθρεμπορίας.

Το δεύτερο είναι ότι δεν προχωράτε το net metering για τους αγρότες, για τους ΓΟΕΒ και τους ΤΟΕΒ. Είπαμε και προηγούμενα ότι η επιβίωση των αγροτικών εκμεταλλεύσεων και η ανταγωνιστικότητα της ελληνικής γεωργίας εξαρτώνται σήμερα σε σημαντικό βαθμό από τη διαμόρφωση και τον περιορισμό του κόστους παραγωγής. Για τη μείωση του κόστους, δε, της ηλεκτρικής ενέργειας, με την απόφαση 24461/2014, βάσει του ν.4254, δίνεται η δυνατότητα εγκατάστασης φωτοβολταϊκών συστημάτων για αυτοπαραγωγή στον πρωτογενή τομέα. Γιατί δεν προχωράτε σε αυτά, όταν έχουν επιδοτήσεις στα μικρά νησιά 75%, στις λιγότερο ανεπτυγμένες περιοχές 50% και στις λοιπές περιοχές 40%; Στους νέους, δε, αγρότες, φτάνει μέχρι 75%.

Μάλιστα, ο Πρωθυπουργός το 2016 υποσχέθηκε στους αγρότες, αφού τους χαράτσωσε πρώτα…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

…με το νέο φορολογικό - ασφαλιστικό, ενέπαιξε την αντιπροσωπεία των αγροτών, λέγοντας ότι τη λύση αυτή για την παραγωγή μέσω φωτοβολταϊκών ηλεκτρικής ενέργειας, για να κάνουν πρώτα χρήση οι αγρότες και μετά το υπόλοιπο να το δίνουν στη ΔΕΗ, θα την προωθούσε και μάλιστα με άμεσο θεσμικό πλαίσιο. Ναι, το θεσμικό πλαίσιο ήρθε με τον ν.4414/2016, λίγο πιο βελτιωμένο από αυτόν που υπήρχε, που μπορούσε να λειτουργήσει. Η υπουργική απόφαση, όμως, που είναι αναγκαία για την εφαρμογή του, δεν έχει εκδοθεί εδώ και έξι μήνες.

Πραγματικά αναρωτιέται σήμερα ο κάθε ένας αγρότης, που μας βλέπει αυτή τη στιγμή, όταν βγαίνει εκτός παραγωγής με τη φοροεισπρακτική πολιτική που του έχει επιβάλει η Κυβέρνηση αυτή, με τη εισφοροληστρική επίσης πολιτική, με την αύξηση του ΦΠΑ, με τη μη απόδοση του ειδικού φόρου κατανάλωσης πετρελαίου. Ένα βατερλό από την πλευρά της Κυβέρνησης, που πήρατε επιστροφή ειδικού φόρου κατανάλωσης πετρελαίου στους αγρότες για να μειωθεί το κόστος 250 εκατομμύρια. Προσπαθήσατε να δώσετε 120 εκατομμύρια και αυτά ακόμα οι αγρότες δεν τα πήραν.

Επιτέλους λειτουργήστε και αντιμετωπίστε σήμερα, σε αυτή την κρίσιμη στιγμή για τη χώρα μας, την πραγματικότητά μας προς όφελος των Ελλήνων πολιτών, προς όφελος αυτών που θέλουν να παραγάγουν.

Για αυτό πήραμε σήμερα αυτή την πρωτοβουλία να γίνει αυτή η συζήτηση στη Βουλή, για να δείξουμε και στους Έλληνες πολίτες ότι ως Δημοκρατική Συμπαράταξη θέλουμε να είμαστε χρήσιμοι σε προβλήματα που απασχολούν σοβαρά την καθημερινότητα, άσχετα αν η Κυβέρνησή σας διακατέχεται, δυστυχώς, κύριε Υπουργέ, από έλλειψη σοβαρότητας στην αντιμετώπιση αυτών των θεμάτων και κάνει σοβαρή ζημιά στον τόπο.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει η τέταρτη επερωτώσα συνάδελφος κ. Χριστοφιλοπούλου Παρασκευή.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, εγώ θα θίξω μια άλλη πτυχή της ενεργειακής πολιτικής, η οποία έχει τόσο κοινωνικό όσο και αναπτυξιακό χαρακτήρα, γιατί στοχεύει ακριβώς στην πάταξη της ενεργειακής φτώχειας. Είναι το πρόγραμμα «Εξοικονομώ κατ’ Οίκον».

Το πρόγραμμα «Εξοικονομώ κατ’ Οίκον» με 500 εκατομμύρια ευρώ ξεκίνησε στις αρχές της κρίσης και εντάχθηκαν σε αυτό πενήντα χιλιάδες νοικοκυριά. Δημιουργήθηκαν από το πρόγραμμα «Εξοικονομώ κατ’ Οίκον» τότε δώδεκα χιλιάδες θέσεις εργασίας, μέσα στην κρίση. Τα νοικοκυριά που μπόρεσαν και αξιοποίησαν αυτό το πρόγραμμα πραγματικά όχι μόνο ωφελήθηκαν στο ότι είχαν περισσότερη ζέστη και είχαν εξοικονόμηση ενέργειας στα σπίτια τους, αλλά βεβαίως γλίτωσαν κατά μέσον όρο 300 ευρώ τον χρόνο. Για τα φτωχά νοικοκυριά 300 ευρώ τον χρόνο είναι πολύ σοβαρό ποσό.

Είχαμε έτοιμη τη συνέχιση αυτού του προγράμματος, κύριε Υπουργέ. Τη βρήκατε έτοιμη ως Κυβέρνηση ΣΥΡΙΖΑ – ΑΝΕΛ. Στο συρτάρι σας, λοιπόν, ήταν μια συνέχιση του προγράμματος για άλλες τριάντα χιλιάδες αιτήσεις, με ένα ποσό ύψους 1,2 δισεκατομμύριο ευρώ, έτσι ώστε να μπορούσαν και κατοικίες και δημόσια κτήρια αλλά και κτήρια επιχειρήσεων, γραφεία να επωφεληθούν από το πρόγραμμα αυτό. Θα μπορούσε αυτό να ενταχθεί στο πρόγραμμα Γιούνκερ, να μοχλεύσει και ιδιωτικά κεφάλαια, αλλά εσείς το ακυρώσατε, για να το αναδιοργανώσετε, λέτε, και να το «βαφτίσετε» και αυτό, γιατί στα «βαφτίσια» είναι ίσως ο μόνος τομέας, όπως και τα ψέματα και η προπαγάνδα, που η Κυβέρνηση του κ. Τσίπρα και του κ. Καμμένου πραγματικά δρέπει δάφνες.

Το σταματήσατε, λοιπόν, και παραμένει σταματημένο, κύριε Υπουργέ. Τι θα γίνει για αυτό το πρόγραμμα; Είπατε θα πάει τον Γενάρη, μετά είπατε τον Φλεβάρη. Έχουμε Μάρτη και η νέα ημερομηνία που δώσατε είναι τον Ιούνιο του 2017. Έχετε σκεφτεί μόνον αυτή η καθυστέρηση τι σημαίνει για τα φτωχά νοικοκυριά, που θα μπορούσαν να ενταχθούν; Τι σημαίνει για τους νέους ανθρώπους, οι οποίοι θα μπορούσαν να είχαν βρει δουλειά στις επιχειρήσεις παροχής ενεργειακών υπηρεσιών που θα λάμβαναν μέρος στο πρόγραμμα; Πόσες νέες θέσεις θα μπορούσαν να έχουν δημιουργηθεί; Μάλιστα, όπως γνωρίζετε καλά, για αυτές οι δουλειές, τις εργασίες κατασκευαστικού χαρακτήρα που γίνονται, είναι καταλληλότερες οι μέρες του καλοκαιριού, παρά αυτές του χειμώνα. Το ξέρετε πάρα πολύ καλά και, όμως, καθυστερείτε να βγάλετε το «Εξοικονομώ κατ’ Οίκον».

Γιατί, κύριε Υπουργέ; Πέρα από τα δύο χρόνια, τριάντα μήνες στην ουσία, κοιμάται η Κυβέρνηση. Από μήνα σε μήνα και κλοτσάει την μπάλα λίγο παρακάτω. Ακριβώς όπως το κάνει, κυρίες και κύριοι συνάδελφοι, και για την αξιολόγηση. Καθυστέρηση στην καθυστέρηση. Παράταση στην παράταση. «Δεν βαριέσαι; Εμείς να είμαστε καλά και να είμαστε στις καρέκλες της εξουσίας.».

Μάλιστα, κυρίες και κύριοι συνάδελφοι, πρόκειται για ένα πρόγραμμα το οποίο ο ίδιος ο κ. Γιούνκερ στην περίπτωση της Γαλλίας το είχε επαινέσει ως ένα πρόγραμμα πρωτοπόρο και πολύ σημαντικό, γιατί, όπως είπαμε, συνδυάζει την αναπτυξιακή διάσταση με την κοινωνική διάσταση, είναι στον πυρήνα των πολιτικών μας και των αξιών μας και εσείς το πετάξατε και ακόμα περιμένουμε. Ας ελπίσουμε ότι ίσως με αυτή την επερώτηση βοηθήσουμε να έρθει λίγο πιο γρήγορα η επανέναρξή του.

Έρχομαι, όμως, σε μια άλλη διάσταση, κυρίες και κύριοι συνάδελφοι, κοινωνική και πάλι, της ενέργειας που αφορά τα κοινωνικά τιμολόγια. Θα αρχίσω από άλλο ένα σόου. Αυτή τη φορά είναι λίγο παλιό. Είχαμε ένα σόου τώρα με Τσίπρα - Λεβέντη. Είχαμε και ένα σόου λίγο πριν από τις εκλογές του 2015 Δούρου - Τσίπρας. Τι είπαν, λοιπόν;

Είπαν ότι επιτέλους τριακόσιες χιλιάδες νοικοκυριά θα έχουν φθηνό ρεύμα, η περιφέρεια δίνει φθηνό ρεύμα στους πολίτες. Θα επανέλθω στην ωραία αυτή εξαγγελία. Είπαμε ότι σε αυτό παίρνετε άριστα.

Η κυβέρνηση του ΠΑΣΟΚ ήταν η πρώτη κυβέρνηση στην Ευρωπαϊκή Ένωση που εισήγαγε το φθηνό ηλεκτρικό ρεύμα, με έκπτωση έως και 42% στα φτωχά νοικοκυριά. Είναι κάτι που ως Συνασπισμός το είχατε και αυτό καταψηφίσει μαζί με τη «ΔΙΑΥΓΕΙΑ» και άλλες μεταρρυθμίσεις.

Κυρίες και κύριοι συνάδελφοι, επτακόσιες χιλιάδες νοικοκυριά είχαν επωφεληθεί από αυτή τη μειωμένη τιμή του ρεύματος. Κρατήστε τον αριθμό: επτακόσιες χιλιάδες νοικοκυριά.

Συνεχίζει αυτή η πολιτική, συμπληρούμενη από εμάς και με μια άλλη πολιτική: θεσπίσαμε 70% φθηνότερο ρεύμα για τη ΔΕΗ, για τις δομές αντιμετώπισης της φτώχειας, τα κοινωνικά παντοπωλεία, τα συσσίτια, όλες τις μορφές που παίρνουν οι υπηρεσίες αντιμετώπισης της φτώχειας, για τα ιδρύματα που είχαν πιστοποιηθεί μέσω του Εθνικού Κέντρου Κοινωνικής Αλληλεγγύης και για τα εκκλησιαστικά ιδρύματα.

Αυτή, λοιπόν, η ρύθμιση ήταν μια ρύθμιση, επίσης, ανάσα, γιατί αυτά τα ιδρύματα και οι πιο ευάλωτες ομάδες του πληθυσμού θα είχαν τη δυνατότητα ακόμη φθηνότερου ρεύματος.

Βεβαίως, η τρίτη διάσταση έρχεται να συμπληρώσει το δικό μας πακέτο του κοινωνικού τιμολογίου, που είναι η δωρεάν παροχή ηλεκτρικού ρεύματος μέσω της αίτησης -αποκεντρωμένη, γιατί πιστεύουμε στην αποκέντρωση, γιατί αυτοί είχαν την αντίληψη ποια άπορη οικογένεια έχει πραγματικά ανάγκη από εντελώς δωρεάν ηλεκτρικό ρεύμα- και ξεκινήσαμε με μια δυνατότητα στον προϊστάμενο της κοινωνικής υπηρεσίας του δήμου σε συνεννόηση και συμφωνία με τον προϊστάμενο της ΔΕΗ τοπικά να μπορεί να εντάσσει νοικοκυριά άπορα στο δωρεάν ρεύμα. Τότε είχαν ενταχθεί δεκάδες χιλιάδες νοικοκυριά.

Τι απέγινε, αλήθεια, η εξαγγελία Δούρου - Τσίπρα εν τω μεταξύ; Δείτε τα δημοσιεύματα της εποχής και θα δείτε ότι μόλις ενενήντα οκτώ νοικοκυριά από τις τριακόσιες χιλιάδες ωφελήθηκαν από αυτή τη μεγάλη και στομφώδη εξαγγελία της δήθεν πρώτης φοράς Αριστεράς.

Θέλω, λοιπόν, να δούμε, κύριε Υπουργέ, πού βρίσκονται -και πιστεύω να έχουμε απαντήσεις ως Δημοκρατική Συμπαράταξη- αυτές οι πρωτοβουλίες μας σήμερα. Από όσο εμείς, ως Αντιπολίτευση που προσπαθούμε να κάνουμε ένα τεκμηριωμένο έργο και ουσιαστικό, και, όπως είπαν και οι προλαλήσαντες συνάδελφοι, ασκούμε Αντιπολίτευση επί της ουσίας ασκώντας κριτική αλλά και προτείνοντας και σταθμίζοντας πού πάτε, πώς τα υλοποιείται, γιατί όπως είπαμε το «Εξοικονομώ» δεν το υλοποιείτε, αλλά, για να δούμε, από αυτά τα μέτρα που ανέφερα συνεχίζει μόνο η περίπτωση του δωρεάν ρεύματος, είναι μια πρωτοβουλία που έκανε η κ. Φωτίου, πάλι δωρεάν, με δημόσιους πόρους. Θέλω να μας πείτε πού βρίσκεται αυτή η πρωτοβουλία, γιατί εμείς δεν είμαστε λαϊκιστές και δημαγωγοί να μηδενίζουμε. Η μόνη από τις τρεις πρωτοβουλίες μας που συνεχίζει είναι αυτή.

Πείτε μας, λοιπόν, κύριε Υπουργέ, στην απάντησή σας πόσα νοικοκυριά άπορα έχουν μέχρι στιγμής επωφεληθεί και πόσα στοχεύετε στο μέλλον και τι θα κάνετε και με τα ιδρύματα και με τη δωρεάν παροχή στο μέλλον.

Νομίζω ότι αυτές οι απαντήσεις στοχεύουν στη δυνατότητα να έχει η Βουλή ενημέρωση για το πώς η κοινωνική πολιτική μπορεί να συνδυαστεί με την καταπολέμηση της ενεργειακής φτώχειας.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Σε αυτόν τον κόσμο, κύρια Χριστοφιλοπούλου, δωρεάν δεν υπάρχει τίποτα. Πληρώνουμε όλοι οι υπόλοιποι -χαλάλι μεν- για να έχουν δωρεάν οι συγκεκριμένοι άποροι συμπολίτες μας. Όμως, όχι ότι πληρώνει η Κυβέρνηση. Οι πολίτες οι υπόλοιποι πληρώνουμε. Χαλάλι, επαναλαμβάνω.

Τον λόγο έχει ο αγαπητός παλιός συνάδελφος κ. Βασίλειος Κεγκέρογλου.

**ΙΩΑΝΝΗΣ ΜΑΝΙΑΤΗΣ:** Ευνοϊκή μεταχείριση, κύριε Πρόεδρε, για τον Γραμματέα μας.

**ΠΡΟΕΔΡΕΥΩΝ (Νικήτας Κακλαμάνης):** Βεβαίως.

Να βάλω, κύριε Κεγκέρογλου και τη δευτερολογία, να έχετε οκτώ λεπτά;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Προς το παρόν τα πέντε και βλέπουμε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Πρόεδρε, δυο χρόνια ΣΥΡΙΖΑ - ΑΝΕΛ, δυο χρόνια χαμένα για την ενέργεια, όπως άλλωστε και σε πολλούς άλλους τομείς.

Ιδιαίτερα όμως στον τομέα των υδρογονανθράκων η απραξία της Κυβέρνησης είναι εντυπωσιακή. Παρ’ ότι παρέλαβε συγκεκριμένο σχεδιασμό και δράσεις σε εξέλιξη, δυστυχώς δεν έχει ολοκληρώσει τις αξιολογήσεις και τις συμβάσεις που έχουν προκύψει από τους διαγωνισμούς που βρήκε σε εξέλιξη. Δεν έχει φέρει ακόμα ούτε μία σύμβαση κύρωσης στη Βουλή, δεν έχει προχωρήσει τις διαδικασίες για νέες προκηρύξεις οικοπέδων, με αρνητικές συνέπειες, βεβαίως, στα έσοδα του κράτους και στη δημιουργία νέων θέσεων απασχόλησης.

Ως εκ θαύματος, βεβαίως, μετά τον προσδιορισμό της συζήτησης για την επερώτησή μας, δόθηκε στον Τύπο non paper: «Πράσινο φως για έρευνες υδρογονανθράκων στο Ιόνιο από ΕΛΠΕ, “TOTAL” και “EDISON”». Είναι και αυτό μια μέθοδος στο να προλάβει τη συζήτηση το Υπουργείο για την απραξία που επιδεικνύει.

Μετά το 2009 θα πρέπει να πούμε ότι πράγματι μπήκε σε μια σοβαρή, ρεαλιστική και οραματική βάση το θέμα της αξιοποίησης των υδρογονανθράκων. Το σχέδιο, το θεσμικό πλαίσιο και όλες οι πρωτοβουλίες για την αξιοποίηση είναι, βεβαίως, έργο της κυβέρνησης του ΠΑΣΟΚ, αλλά είναι κυρίως αίτημα των καιρών και της ελληνικής κοινωνίας.

Όταν προχωρούσαμε αυτόν τον σχεδιασμό, κάποιοι από τους σημερινούς κυβερνώντες -δεν είναι δύσκολο να θυμηθείτε- μιλούσαν για υδατάνθρακες. Κάποιοι άλλοι, όπως οι Βουλευτές του ΣΥΡΙΖΑ, μέσα στους οποίους και ο κ. Σταθάκης, καταψήφιζαν.

Είναι χαρακτηριστικό ότι το άρθρο 156 του ν.4001, με το οποίο διασφαλίσαμε περαιτέρω τα εθνικά κυριαρχικά δικαιώματα της χώρας αλλά και τα οικονομικά συμφέροντα που πηγάζουν από την αξιοποίηση της Αποκλειστικής Οικονομικής Ζώνης, ο ΣΥΡΙΖΑ τα καταψήφισε. Δυστυχώς, αυτή είναι η προϊστορία του ΣΥΡΙΖΑ.

Το ΥΠΕΞ, βεβαίως, σήμερα με κάθε ευκαιρία αξιοποιεί το άρθρο αυτό στις ρηματικές διακοινώνεις και, βεβαίως, όταν υπάρχουν παραβιάσεις χωρικών υδάτων. Είναι αυτή η ανομολόγητη παραδοχή του σημερινού ΣΥΡΙΖΑ, ο οποίος, κατά τα λοιπά, περί άλλων τυρβάζει.

Ας έρθουμε, όμως, συγκεκριμένα στις πρωτοβουλίες, για να δούμε την απραξία της Κυβέρνησης. Προχωρήσαμε σε τέσσερις διαγωνισμούς. Είναι γνωστό ότι το 2012 ανατέθηκε στη νορβηγική «PGS» η έρευνα γεωφυσικών διασκοπήσεων για το Ιόνιο και τη νότια Κρήτη, η πρώτη επίσημη έρευνα, χωρίς κόστος για το δημόσιο και η χώρα απέκτησε για πρώτη φορά ασφαλή ερευνητικά δεδομένα, τα οποία είναι σε διάθεση, βεβαίως, προς αξιοποίηση.

Δεύτερον, προκηρύχθηκε διαγωνισμός για Πατραϊκό, Ιωάννινα και Κατάκολο και ολοκληρώθηκε η ανάθεσή του με νόμο που κύρωσε η Βουλή των Ελλήνων, τον οποίο ο ΣΥΡΙΖΑ, όπως έκανε και για τα υπόλοιπα, καταψήφισε.

Τρίτον, προκηρύξαμε το 2014 και κατατέθηκαν προσφορές και φάκελοι τον Φεβρουάριο του 2015, για τα χερσαία οικόπεδα Άρτας, Πρέβεζας, Αιτωλοακαρνανίας και Αχαΐας. Μέχρι σήμερα δεν έχει γίνει απολύτως τίποτα.

Τον Οκτώβριο του 2014 προκηρύχθηκε, επίσης, ο μεγάλος διαγωνισμός για τα είκοσι θαλάσσια οικόπεδα και τον Ιούνιο κατατέθηκαν προσφορές. Έκτοτε η Κυβέρνηση μόνο παρατάσεις δίνει. Η τελευταία που έχει δώσει είναι μέχρι τον Ιούνιο του 2017. Ελπίζουμε να είναι η τελευταία.

Εδώ είναι τώρα το δημοσίευμα στο οποίο αναφέρθηκα στην αρχή και μακάρι να έχει βάλει μυαλό και να προχωρήσει αυτή η διαδικασία και να έρθει στη Βουλή μια σύμβαση κύρωσης για την αξιοποίηση του συγκεκριμένου οικοπέδου.

Επίσης, θα πρέπει να θυμίσω στον κύριο Υπουργό ότι καταψήφισαν ακόμα και τον ν.4162, για την ίδρυση του Ταμείου Αλληλεγγύης Γενεών, που είναι μια ανάγκη τεράστια και ο μόνος δρόμος, θα έλεγα, τα επόμενα χρόνια, εφόσον προχωρήσουν παράλληλα τα πράγματα, να στηριχθεί το ασφαλιστικό - συνταξιοδοτικό σύστημα.

Τι προβλέπει; Προβλέπει ότι το 95% των πόρων από την αξιοποίηση των υδρογονανθράκων πηγαίνει στο ασφαλιστικό - συνταξιοδοτικό. Το 5% πηγαίνει για τη χρηματοδότηση μεταπτυχιακών προγραμμάτων και διδακτορικών, σε τομείς που είναι συναφείς με την αξιοποίηση υδρογονανθράκων. Βεβαίως, πρέπει να υπενθυμίσω ότι ήδη προβλέπεται ότι από τα κέρδη το 20%, με βάση τον ν.4001, πηγαίνει στην οικεία περιφέρεια, προκειμένου να γίνουν έργα και δράσεις οικονομικής και κοινωνικής ανάπτυξης.

Κυρίες και κύριοι συνάδελφοι, με τις πρωτοβουλίες μας στο ευρωπαϊκό και διεθνές επίπεδο διασφαλίστηκε η συμμετοχή της χώρας στους μεγάλους ενεργειακούς αγωγούς. Είναι γνωστοί. Θέλω να τους θυμίσω επιγραμματικά. Είναι ο αγωγός που συνδέει Μέση Ανατολή - Κρήτη - Ιταλία, που είναι έργο κοινού ενδιαφέροντος για την Ευρωπαϊκή Επιτροπή, είναι ο IGB, ο ελληνοβουλγαρικός αγωγός, που είναι συγχρηματοδοτούμενο ευρωπαϊκό πρόγραμμα, είναι ο ΤΑΡ. Και βεβαίως, πρέπει να πούμε ότι για τον EuroAsia Interconnector Ισραήλ-Κύπρος-Κρήτη-Αττική, ο οποίος έχει προταθεί για ένταξη και χρηματοδότηση στο πακέτο Γιούνκερ, δεν υπάρχει κάτι νεότερο και θέλουμε να γνωρίζουμε γιατί έχει μείνει στη μέση αυτή η προσπάθεια.

Κλείνω την πρωτομιλία μου αναφερόμενος στο θέμα που έχει να κάνει με την ενεργειακή επάρκεια της Κρήτης σε μεσοπρόθεσμο χρόνο και να υπενθυμίσω στον κύριο Υπουργό ότι υπάρχει μία επιστολή της ΔΕΗ, η οποία αναφέρεται στην υποχρέωση να μειωθεί η παραγωγή ρεύματος από πετρελαϊκές μονάδες στην Κρήτη τα επόμενα χρόνια, σε εφαρμογή ευρωπαϊκών οδηγιών, γεγονός που σημαίνει ότι θα πρέπει να επιταχυνθούν οι διαδικασίες που έχουν να κάνουν με την ενεργειακή σύνδεση της Κρήτης. Άλλως, δεν θα μπορεί ούτε η μικρή σύνδεση που προβλέπεται για Πελοπόννησο - Κρήτη των εκατόν πενήντα κιλοβάτ να καλύψει τις ανάγκες ούτε, βέβαια, η μεγαλύτερη Αττικής - Κρήτης, η οποία προβλέπεται να είναι έτοιμη μετά το 2044.

Κλείνω καταθέτοντας για τα Πρακτικά, κύριε Πρόεδρε, την από 22-12-2015 πρόταση για σύσταση εξεταστικής επιτροπής, που αφορά όλο το διάστημα, όπως το προσδιορίσατε και τα αίτια για τα μνημόνια. Κι έχω ζητήσει με επιστολή μου από τις άλλες Κοινοβουλευτικές Ομάδες να την υπογράψουν για να προχωρήσει. Έχει ανταποκριθεί μόνο ένας Βουλευτής, ανεξάρτητος, ο οποίος προστίθεται στις υπογραφές των Βουλευτών της Δημοκρατικής Συμπαράταξης.

Εδώ είναι, λοιπόν, την καταθέτω για τα Πρακτικά. Όποιος θέλει μπορεί να υπογράψει.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Να την καταθέσετε.

Εγώ, βέβαια, αναφέρθηκα στην περίοδο Ιούνιος 2012 - Δεκέμβριος 2014. Βρείτε μου μια δημόσια δήλωση υπέρ της θέσης αυτής.

Προχωράμε στον κ. Κωνσταντόπουλο -ζήτησε ο ίδιος να ενωθεί, γιατί είναι λίγος ο χρόνος της πρωτολογίας- για πέντε λεπτά, με μια μικρή ανοχή.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρίες και κύριοι συνάδελφοι, κύριε Πρόεδρε, δύο χρόνια Κυβέρνησης ΣΥΡΙΖΑ - ΑΝΕΛ και κανένα σχέδιο για την ενέργεια, καμμία ουσιαστική πρωτοβουλία, κανένα αποτέλεσμα. Πέρασαν τρεις Υπουργοί Ενέργειας μέχρι σήμερα, καμμία στρατηγική, καμμία αναπτυξιακή προοπτική. Και η Κυβέρνηση, «μη μου τους κύκλους τάραττε».

Κυρίες και κύριοι συνάδελφοι, ο Πρόεδρος της ΡΑΕ είπε ότι από τύχη γλιτώσαμε το μπλακάουτ τον Ιανουάριο και επεσήμανε το σοβαρό πρόβλημα ενεργειακής ανεπάρκειας της χώρας. Κι εδώ η Κυβέρνηση «φωνή βοώντος εν τη ερήμω».

Κύριοι της Κυβέρνησης, σύρατε τη χώρα σε ένα αχρείαστο δεύτερο και τρίτο μνημόνιο. Δεσμευθήκατε. Αποτέλεσμα, η ΔΕΗ για τα επόμενα τρία χρόνια να χάνει το 50% της αγοράς παραγωγής ηλεκτρικής ενέργειας. Υπογράψατε, κύριοι, την καταδίκη της ΔΕΗ με τον ν.4336/2015.

Και διερωτώμαι, αν δεν είναι αυτό ξεπούλημα της εθνικής περιουσίας, τότε τι είναι; Να θυμίσω τον εμπαιγμό που έχουν υποστεί πενήντα χιλιάδες οικογένειες. Για πόσο; Για δύο ολόκληρα χρόνια παρακρατήθηκαν 20 εκατομμύρια ευρώ από διακόσια εβδομήντα δύο ορεινά χωριά της χώρας, που είναι εγκατεστημένα αιολικά πάρκα. Και εσείς αναβάλλετε συνεχώς την πίστωση στους λογαριασμούς τους.

Η ΔΕΣΦΑ είναι το απόλυτο ναυάγιο. Μια ώριμη ιδιωτικοποίηση πετάχτηκε στα σκουπίδια, στερώντας τουλάχιστον 400 εκατομμύρια ευρώ από τα δημόσια ταμεία και ταυτόχρονα δεκάδες θέσεις εργασίας. Τι έμεινε; Προχειρότητα παντού και έλλειμμα αξιοπιστίας.

Στους υδρογονάνθρακες δεν υπάρχει καμμία πολιτική. Αποτέλεσμα; Μηδέν. Είχαμε διαμορφώσει μια εθνικά υπερήφανη ενεργειακή πολιτική σε ένα ταραγμένο γεωπολιτικό περιβάλλον από την Ουκρανία, τη Συρία και το Ιράκ μέχρι την Αίγυπτο και τη Λιβύη, με πυξίδα την περιφερειακή συνεργασία, την ειρήνη και την ανάπτυξη. Και ήρθατε εσείς με τον κ. Βαρουφάκη να δίνετε αναφορά στην τρόικα για τις έρευνες σχετικά με τα ελληνικά κοιτάσματα.

Κύριοι της Κυβέρνησης, είχαμε προβλέψει με τον ν.4162/2013 τη σύσταση Εθνικού Ταμείου Κοινωνικής Αλληλεγγύης Γενεών. Απαιτήσαμε να δεσμευθείτε ότι τα έσοδα από την αξιοποίηση υδρογονανθράκων θα ενισχύσουν το σύστημα κοινωνικής ασφάλισης των μελλοντικών γενεών των Ελλήνων ασφαλισμένων.

Ωστόσο, εσείς κύριοι, προτιμήσατε αυτά τα χρήματα να πάνε στις αποκρατικοποιήσεις. Άρα, κύριοι, δεν μπορεί να είναι αυτή η Αριστερά που ευαγγελίζεσθε.

Κύριε Υπουργέ, οριστικοποιήθηκε η σύμβαση και άνοιξε ο δρόμος για την υλοποίηση ερευνητικών εργασιών στην θαλάσσια περιοχή του Ιονίου. Υπογράφτηκε η σύμβαση μίσθωσης για το δικαίωμα έρευνας και εκμετάλλευσης υδρογονανθράκων. Πού; Στο θαλάσσιο οικόπεδο 2 δυτικά της Κέρκυρας. Θα κάνουμε φυσικά τις παρεμβάσεις μας, όταν φέρετε τη σύμβαση για κύρωση στη Βουλή.

Όμως, κύριε Υπουργέ, εκκρεμεί η υπογραφή των συμβάσεων για τρεις χερσαίες περιοχές της δυτικής Ελλάδας, της Άρτας - Πρέβεζας, της βορειοδυτικής πλευράς της Πελοποννήσου και της Αιτωλοακαρνανίας. Και σας ερωτώ: Θα πέσουν υπογραφές και πότε;

Και έρχομαι στο αγροτικό πετρέλαιο. Σας καταθέσαμε, κύριοι, πρόταση για τη μείωση του κόστους ενέργειας στον πρωτογενή τομέα. Φέραμε στη Βουλή τροπολογία για το αγροτικό πετρέλαιο που μπορεί να εφαρμοστεί άμεσα χωρίς διοικητικό κόστος.

Προτείναμε να καθιερωθεί η κάρτα αγροτικού πετρελαίου, στην οποία θα ενσωματώνεται η ποσότητα που δικαιούται ο κάτοχος. Προτείναμε να υπάρχει αντικειμενικότητα, να προσδιορίζεται το δικαίωμα με βάση τη δήλωση ΟΣΔΕ, κατά είδος καλλιέργειας, έκταση και ζωικό κεφάλαιο. Κι εσείς κωφεύσατε.

Ξεχάσατε τις δεσμεύσεις σας. Ξεχάσατε τις φοροελαφρύνσεις που είχατε υποσχεθεί προεκλογικά. Το μόνο που καταφέρατε ήταν αν φέρετε τους αγρότες σε απόγνωση.

Και έρχομαι στον ενεργειακό συμψηφισμό. Δεν υπάρχει καμμία υπουργική απόφαση, κύριε Υπουργέ, για την εφαρμογή του ν.4414/2016 για τον ενεργειακό συμψηφισμό με δικαιούχους ΤΟΕΒ και άλλους συλλογικούς φορείς των αγροτών.

Κύριε Υπουργέ, στην ουσία μιλάμε απλά για μια τροποποίηση της υπουργικής απόφαση 24461/2014. Ο ενεργειακός συμψηφισμός θα οδηγήσει σε στήριξη της ανταγωνιστικότητας των ελληνικών αγροτικών προϊόντων και πραγματική μείωση κατά 50% του ενεργειακού κόστους παραγωγής.

Κλείνω με το πρόγραμμα «Εξοικονομώ κατ’ οίκον». Παραλάβατε, κύριε Υπουργέ, ένα πρόγραμμα που στέφθηκε από επιτυχία, με σαράντα χιλιάδες επεμβάσεις σε κατοικίες συνολικού προϋπολογισμού 400 εκατομμυρίων ευρώ. Είναι ένα πρόγραμμα που δημιούργησε δώδεκα χιλιάδες θέσεις εργασίας στον ιδιωτικό τομέα και τόνωσε τον κατασκευαστικό κλάδο που σήμερα καταρρέει.

Εν όψει της νέας προγραμματικής περιόδου 2014 - 2020 είχατε έτοιμη δουλειά. Υπάρχει ένα πλήρες πρόγραμμα 1,2 δισεκατομμύρια ευρώ με τη συμμετοχή του ιδιωτικού τομέα και συγχρηματοδότηση από το πακέτο Γιούνκερ.

Ωστόσο, κύριε Υπουργέ, και εδώ βήματα χελώνας. Ολοκληρώνεται και αυτή η προγραμματική περίοδος και δεν θα έχετε φέρει αποτελέσματα. Από τις τριάντα πέντε χιλιάδες έτοιμες αιτήσεις, βρίσκεστε ακόμη στις πέντε χιλιάδες. Κρίμα, κύριοι, χάθηκαν πόροι και θέσεις εργασίας.

Κύριε Υπουργέ, επαναξιολογήστε μέχρι το μέχρι σήμερα κυβερνητικό σας έργο. Κάντε πράξη τις προεκλογικές σας δεσμεύσεις. Διαψεύδετε καθημερινά τις προσδοκίες των Ελλήνων πολιτών. Διότι το μόνο που καταφέρνετε είναι να διαμορφώνετε ένα κλίμα φόβου και αγανάκτησης στην κοινωνία. Και ένα κλίμα ανυποληψίας και αφερεγγυότητας στους Ευρωπαίους εταίρους μας.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο τελευταίος επερωτών κ. Ιλχάν Ασμέτ. Θέλετε, κύριε συνάδελφε, να ενοποιήσω τον χρόνο και σε εσάς;

**ΑΧΜΕΤ ΙΛΧΑΝ:** Έτσι και αλλιώς, δεν θα κάνω χρήση της δευτερολογίας, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Άρα θα σας δώσω πέντε λεπτά.

Ορίστε, έχετε τον λόγο.

**ΑΧΜΕΤ ΙΛΧΑΝ:** Κύριε Υπουργέ, σήμερα συζητάμε ένα σημαντικό ζήτημα, την ενεργειακή φτώχεια, που αφορά την οικονομική ύφεση στην Ελλάδα και απασχολεί την ελληνική κοινωνία.

Συγκεκριμένα ξέρετε, κύριε Υπουργέ, ότι αντίστοιχοι δείκτες από την EUROSTAT το 2016 δείχνουν ότι το 29% των Ελλήνων βρίσκονται σε κίνδυνο σχετικής ή απόλυτης φτώχειας, αδυνατούν να διατηρήσουν τα σπίτια τους σε επαρκή θερμοκρασία. Το 42% παρουσιάζει αδυναμία έγκαιρης εξόφλησης των λογαριασμών κοινής ωφέλειας, ενώ το 15% αντιμετωπίζει προβλήματα υλικών ζημιών εντός της οικίας τους.

Επιπλέον, πρόσφατη έκθεση για την ενεργειακή φτώχεια στην Ελλάδα ανέδειξε την απουσία κάθε σχεδίου αντιμετώπισης του φαινομένου στη χώρα εκ μέρους της Κυβερνήσεώς σας, κύριε Υπουργέ, σε αντίθεση με τις άλλες ευρωπαϊκές χώρες, που σχεδιάζουν δράσεις και απορροφούν ευρωπαϊκά κονδύλια για την αντιμετώπισή της. Η Κυβέρνηση, όμως, δέσμια της ιδεοληψίας της απέναντι ιδίως στις ιδιωτικοποιήσεις όχι μόνο δεν προχώρησε, αλλά κατέστρεψε την ήδη ώριμη ιδιωτικοποίηση του ΔΕΣΦΑ, δημιουργώντας πρώτα απ’ όλα μεγάλο τραύμα στην εμπιστοσύνη των επενδυτών στη χώρα, αλλά και απώλειες εσόδων στα δημόσια ταμεία, αφού συνολικά θα είχαν εισρεύσει στην εθνική οικονομία 400 εκατομμύρια ευρώ.

Κύριε Υπουργέ, θέλω να σας θυμίσω ότι με την τροπολογία του κ. Σκουρλέτη τον Ιούνιο του 2016 μειώσατε τη ρυθμιζόμενη περιουσιακή βάση του Διαχειριστή Εθνικού Συστήματος Φυσικού Αερίου, άρα αυτόματα μειώσατε και την αξία της ίδιας της εταιρείας. Ενώ στο πρόσφατο παρελθόν με αξιόπιστη ενεργειακή διπλωματία και πολιτική σταθερότητα είχαμε εμείς καταφέρει να καταστήσουμε την Ελλάδα ενεργειακό κόμβο και προορισμό για μεγάλες επενδύσεις όπως ο TAP, η «SOCAR» και ο IGB, οι δικοί σας χειρισμοί δείχνουν μια σκοπιμότητα, μια άγνοια και μία προχειρότητα. Ο ΤΑΡ αναμφισβήτητα δεν αποτελεί απόκτημα της δικής σας Κυβέρνησης, αλλά αποτελεί κατάκτηση της δικής μας διακυβέρνησης, ο οποίος απέδωσε αντισταθμιστικά οφέλη, τα οποία εσείς, σας υπενθυμίζω, με περισσή ευκολία είχατε καταψηφίσει και τότε.

Κύριε Υπουργέ, θέλω, όμως, με την ευκαιρία της επερώτησης να μας δώσετε απαντήσεις στα κάτωθι ερωτήματα:

Πρώτον, γιατί καθυστερεί συστηματικά η ανάπτυξη νέων υποδομών στη χώρα για φυσικό αέριο, καθώς και το άνοιγμα της αγοράς; Δεύτερον, τι σημαίνει για εσάς γενικά κοινωνική πολιτική στην ενέργεια; Διότι εμείς όταν μιλάμε για κοινωνική πολιτική, μιλάμε με νούμερα και ποσοστά υλοποίησης, ούτως ώστε να μειωθούν τα καθημερινά προβλήματα των πολιτών σε πόλεις και χωριά.

Θέλω να σας υπενθυμίσω συγκεκριμένα ότι εμείς προβλέψαμε ένα δισεκατομμύριο κυβικά μέτρα για την ελληνική αγορά και δη για τους κατοίκους της βόρειας Ελλάδας για το φυσικό αέριο. Εμείς προκηρύξαμε τρεις διαγωνισμούς για διανομή φυσικού αερίου στη βόρεια Ελλάδα, την κεντρική Μακεδονία και τη Στερεά Ελλάδα. Για εμάς η σύσταση του αγωγού φυσικού αερίου αρχικά και μόνο είχε ως στόχο τη διανομή του φυσικού αερίου σε πόλεις της βορείου Ελλάδας, διότι και αυτό το εντάξαμε στο πακέτο Γιούνκερ. Εσείς, όμως, τι κάνατε; Αντί να συνεχίσετε με το πακέτο Γιούνκερ, εντάξατε το έργο στο ΕΣΠΑ με τα διάφορα προβλήματα που δημιουργούνται.

Όμως, σήμερα σε ποιες ενέργειες και μέτρα βραχυπρόθεσμα, μεσοπρόθεσμα και μακροπρόθεσμα σκοπεύετε να προχωρήσετε, ώστε να αποτραπεί η επανάληψη παρόμοιων καταστάσεων; Σε ποιες αλλαγές στο θεσμικό πλαίσιο σκοπεύετε να προχωρήσετε, ώστε να αποτραπούν οι στρεβλώσεις, που μόνο αποδέκτη έχουν την κοινωνία;

Και αναρωτιέμαι, κύριε Υπουργέ -το φυσιολογικό ερώτημα που δημιουργείται στον κάθε πολίτη τελικά- πώς μπορεί ένας Υπουργός Ενέργειας να έχει τόσες πολλές λανθασμένες πολιτικές και στρατηγικές επιλογές στον χώρο των ανανεώσιμων πηγών και της ενέργειας γενικότερα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Υπουργός κ. Γεώργιος Σταθάκης.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Εκπλήσσομαι σήμερα πραγματικά από τις ερωτήσεις της Δημοκρατικής Συμπαράταξης, διότι υποδηλώνουν ότι στον τομέα της ενέργειας υπήρχε ένα πλήρες σύστημα με εθνικό σχεδιασμό. Υποχρεούμαστε, νομίζω, να υποβάλουμε το εθνικό σχέδιο για την ενέργεια τον Δεκέμβριο του 2017.

Έψαξα πολύ να βρω τον εθνικό σχεδιασμό που παραλάβαμε από τις προηγούμενες κυβερνήσεις και ακόμα τον ψάχνω.

Δεύτερον, υποδηλώνουν ότι υπήρχε μια εξαιρετική πολιτική σε επιμέρους τομείς. Τι να πρωτοθυμηθούμε! Την πολιτική για τα φωτοβολταϊκά; Να σας θυμίσω την έκρηξη των φωτοβολταϊκών επί κ. Μπιρμπίλη με τιμές εκτός τόπου και χρόνου και την ανάγκη πιεστικής διόρθωσης με το περίφημο new deal του 2014; Αυτό λέγεται «σχεδιασμένη ανάπτυξη των ΑΠΕ»; Να σας θυμίσω τις υποδομές στο φυσικό αέριο; Πόσα χιλιόμετρα είχαν φτιαχτεί άχρηστα εδώ και δέκα χρόνια; Από πού να αρχίσω, από τη Στερεά Ελλάδα; Από πού θέλετε να αρχίσω; Να μιλήσω για την πολιτική στους υδρογονάνθρακες; Για το «ELDORADO» που εξήγγειλε ο κ. Μανιάτης με τον κ. Σαμαρά, με τα δισεκατομμύρια που άμεσα θα εισέρρεαν στην ελληνική οικονομία από αυτό το τρομερό «ELDORADO»; Τι να πρωτοθυμηθούμε; Αποσπασματικότητα, έλλειψη σχεδιασμού, πολιτική χωρίς κανένα όραμα προοπτικής, χωρίς καμμία συνοχή, θεσμικές ανεπάρκειες. Αυτά παραλάβαμε.

Φτάνω τώρα στον κύριο τομέα της πολιτικής και της πολιτικής σύγκρουσης. Το είπε ο κ. Κωνσταντινόπουλος. Τον άκουγα και νόμιζα ότι άκουγα τους θεσμούς. Μαζί μιλάτε; Τα ίδια, ακριβώς τα ίδια επιχειρήματα που ακούω εβδομάδες τώρα, τα λέτε εσείς!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μα, είχα πάει νωρίτερα από εσάς, μια εβδομάδα πριν!

**ΠΡΟΕΔΡΕΥΩΝ (Νικήτας Κακλαμάνης):** E, καλά, δεν θα το απαγορεύσουμε, αλλά ας μη διακόπτουμε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ποια είναι τα ίδια επιχειρήματα λοιπόν; Ότι υπήρχε το grand σχέδιο. Ποιο ήταν το grand σχέδιο; Πλήρης ιδιωτικοποίηση του ενεργειακού τομέα. Αυτό ήταν το σχέδιό σας και ψηφισμένο. Πλήρης ιδιωτικοποίηση του ενεργειακού τομέα στο σύνολό του, να φύγει το 30% της ΔΕΗ άμεσα, η μικρή ΔΕΗ να πουληθεί σε ιδιώτες, να πουληθεί ταυτόχρονα και το 17% της ΔΕΗ, άρα να χάσει το δημόσιο οποιαδήποτε επιρροή στη Δημόσια Επιχείρηση Ηλεκτρισμού, να πουληθεί και η ΔΕΠΑ, να πουληθεί και το μερίδιο στα ΕΛΠΕ, να πουληθούν όλα. Αυτή ήταν η στρατηγική. Μάλιστα. Εξαίσια στρατηγική!

Έχετε ένα πρόβλημα με τους αριθμούς. Εμείς συμφωνήσαμε ότι υπάρχει και άλλος δρόμος για τον ενεργειακό τομέα, απλός, εύληπτος, κατανοητός. Ο άλλος δρόμος λέει τα εξής. Προφανώς πρέπει να ενισχυθούν οι αγορές στον ενεργειακό τομέα και απέναντι σε αυτό έχουμε κάνει πολλά βήματα. Η χώρα είναι δεσμευμένη και πρέπει να εισάγει αγορές ενέργειας. Από τα μέσα του 2018 λοιπόν θα εισαχθεί το target model, θα λειτουργήσουν οι αγορές ενέργειας με έναν θεσμικό τρόπο.

Είναι λίγο παράδοξο. Η ΔΕΗ πόσο παράγει σήμερα στην ενέργεια της χώρας; Το 54%. Και έχει στη λιανική 87,5%. Παράγει λοιπόν 54% σήμερα, που είναι κι ο στόχος του 2020 που κρατήσαμε, ότι και το 2020 η ΔΕΗ θα παράγει το 50% της ενέργειας. Δεν το διαφοροποιήσαμε αυτό. Η ΔΕΗ, εάν ακολουθήσουμε το μοντέλο σας, πέρα από τη διπλή και τριπλή ιδιωτικοποίηση, εάν ακολουθήσουμε λοιπόν το μοντέλο της «μικρής» ΔΕΗ, το 2020 θα παρήγαγε περίπου 25% με 30% της ενέργειας. Εμείς σήμερα κρατάμε τη ΔΕΗ βασικό πυλώνα, να παράγει το 50% της ενέργειας. Είναι τεράστια η διαφορά και η αριθμητική είναι απλή. Είναι πάρα πολύ απλή.

Από την άλλη πλευρά, το κεντρικό πρόβλημα παραμένει, η απόκλιση ανάμεσα στην παραγωγή και στη θέση που έχει στη λιανική αγορά, το οποίο πρακτικά σημαίνει ότι η ΔΕΗ είναι ο βασικός χονδρέμπορος της ενέργειας, δηλαδή ό,τι ενέργεια παράγουν οι άλλοι, οι ιδιώτες, οι ΑΠΕ, το φυσικό αέριο κ.λπ., πάει και την αγοράζει όλη για να μπορέσει να καλύψει την πελατεία της. Αυτό πρέπει να αλλάξει και θα αλλάξει με συντεταγμένο τρόπο.

Πρέπει να πάμε με ασφάλεια σε ένα σύστημα, στο οποίο η ΔΕΗ θα έχει ένα μικρότερο μερίδιο στην αγορά, θα λειτουργούν οι αγορές πολύ καλύτερα, όλα θα λειτουργούν μέσα σε ένα σύστημα ρυθμιζόμενο και θεσμικά κατοχυρωμένο και θα δημιουργήσει ένα διαφορετικό πλαίσιο λειτουργίας. Αυτή είναι η στρατηγική μας.

Απέναντι σε αυτό έπρεπε να βρεθούν άλλες λύσεις. Τα ΝΟΜΕ είναι ένα εργαλείο για να μειωθούν τα μερίδια της ΔΕΗ στη λιανική. Οι πρωτοβουλίες της ΔΕΗ, επίσης, είναι θεμιτές στο να μειώσει τα μερίδιά της. Ανοικτοί είμαστε και σε συζητήσεις για οποιοδήποτε σύστημα αναδιάρθρωσης, το οποίο θα διασφαλίζει η ΔΕΗ να παραμείνει βασικός πυλώνας του ενεργειακού μας συστήματος και ταυτόχρονα να έχουμε ένα πολύ πιο ρυθμιζόμενο και ανταγωνιστικό πλαίσιο προς όφελος των καταναλωτών πρωτίστως και του περιβάλλοντος.

Επιτρέψτε μου να σταθώ, όμως, και σε άλλες παρενέργειες αυτής της αποσπασματικής πολιτικής. Όσο και να το συζητήσουμε, η έκρηξη και της ενεργειακής φτώχειας και των προβλημάτων που υπάρχουν στα αυξανόμενα χρέη προς τη ΔΕΗ, πολιτών και επιχειρήσεων, δεν μπορούν να αποδοθούν στην ανικανότητα μίας κυβέρνησης. Πρέπει να υπήρχαν πολλά περισσότερα προβλήματα, τα οποία δημιουργούσαν μία κατάσταση πιεστική, τόσο κοινωνικά όσο και οικονομικά.

Και θα έλεγα πάρα πολύ απλά ότι σε συνθήκες όπου έχεις μία γρήγορη επιδείνωση, μία τεράστια ύφεση στην ελληνική οικονομία μέχρι και το τέλος του 2014 της τάξεως του 25% του ΑΕΠ, θα ήταν παράδοξο έως προβληματικό να θεωρήσει κάποιος ότι όλη αυτή η πίεση δεν θα μεταφερόταν σε έναν ενεργειακό τομέα, ο οποίος αποτελεί έναν βασικό συντελεστή κόστους.

Και αν θα ήθελα να προσθέσω και άλλα ελλείμματα σε αυτή την πολιτική που παραλάβαμε, ανάμεσα στα άλλα θα προσέθετα το θέμα της βιομηχανίας, η οποία αντιμετώπισε και αντιμετωπίζει μία πολύ πιεστική κατάσταση και στην οποία το ενεργειακό θέμα έπρεπε να είχαμε βρει τρόπους να το ρυθμίσουμε καλύτερα και φυσικά την ενεργειακή φτώχεια, που αποτελεί μείζον θέμα, απέναντι στο οποίο η Κυβέρνηση έχει στηρίξει και την πολιτική του κοινωνικού τιμολογίου και την πολιτική του δωρεάν ρεύματος στους φτωχούς και σε άλλες επιμέρους πρωτοβουλίες.

Επιτρέψτε μου να σταθώ, όμως, στα κεντρικά θέματα τα οποία τέθηκαν από τις ερωτήσεις, καθώς και σε επιμέρους θέματα. Να ξεκινήσουμε, λοιπόν, από την ιδιωτικοποίηση του ΔΕΣΦΑ.

Η Κυβέρνηση τι παρέλαβε; Μία ιδιωτικοποίηση, η οποία σε δύο κρίσιμα σημεία είχε ακυρωθεί από την Ευρωπαϊκή Επιτροπή. Το επαναλαμβάνω: Από την Ευρωπαϊκή Επιτροπή, όχι από την Κυβέρνηση. Η Ευρωπαϊκή Επιτροπή ήρθε και είπε ότι πρέπει να είναι πλήρης ο διαχωρισμός, ότι πρέπει κάποιος που είναι παραγωγός να είναι μόνο παθητικός μέτοχος. Αυτό ανάγκασε μία πλήρη αναδιάταξη από την πλευρά της εταιρείας, δηλαδή, πρώτον, να πουλήσει ένα σημαντικό μερίδιο των μετοχών που της είχαν κατοχυρωθεί και δεύτερον, να γίνει παθητικός μέτοχος. Το τρίτο σημείο ήταν φυσικά η ευθυγράμμιση της ελληνικής νομοθεσίας με την ευρωπαϊκή σε σχέση με τον τρόπο υπολογισμού των τιμολογίων. Ως εκ τούτου, τέθηκε το θέμα ότι το 68% που είχε συμφωνηθεί για αύξηση των τιμολογίων, ήταν εξωπραγματικό και εξορθολογίστηκε κάπου στη μέση.

Άρα τα προβλήματα ήταν περισσότερα του ενός και δύσκολα μπορεί να θεωρηθεί ότι ήταν έργο της Κυβέρνησης να ακυρώσει οποιαδήποτε ιδιωτικοποίηση. Σήμερα, εξάλλου εξαγγέλθηκε ο νέος γύρος για το συγκεκριμένο θέμα.

Επανέρχομαι στο θέμα των υδρογονανθράκων, το οποίο αποτελεί μείζον στρατηγικό τομέα της οικονομίας και θέλω να είμαστε σαφείς για το τι έχει γίνει στο συγκεκριμένο θέμα.

Το πρώτο, που ήθελα να πω, είναι ότι υπάρχει μια ταχεία ανάπτυξη στους επιμέρους τομείς όλων των θεμάτων, που έχουν σχέση με τους υδρογονάνθρακες. Να υπενθυμίσω ότι έκλεισε η διαπραγμάτευση μόλις αυτή την εβδομάδα, μετά από μια πολύ σκληρή και μεγάλη περίοδο διαπραγματεύσεων, για την παραχώρηση του γνωστού Οικοπέδου ΙΙ με την “TOTAL” και την “EDISON” και τα ΕΛΠΕ. Έχουμε την υπογραφή ενός σχεδίου σύμβασης, που αποστέλλεται άμεσα στο Ελεγκτικό Συνέδριο και υπογραμμίζω αυτή τη σύμβαση, διότι θα είναι και η σύμβαση μοντέλο. Με βάση αυτή τη σύμβαση θα υπάρξει μια δυνατότητα –επαναλαμβάνω ως σύμβαση μοντέλο- νέου κύκλου συμβάσεων, που θα ακολουθήσουν.

Υπάρχουν τα γνωστά, η έρευνα και η εκμετάλλευση υδρογονανθράκων στις χερσαίες περιοχές (Άρτα, Πρέβεζα, Αιτωλοακαρνανία και βορειοδυτική Πελοπόννησο). Έχουν οριστεί οι επιλεγέντες αιτούντες. Στην Άρτα, Πρέβεζα και βορειοδυτική Πελοπόννησο ορίστηκε ως επιλεγείς αιτών η εταιρεία «ΕΛΛΗΝΙΚΑ ΠΕΤΡΕΛΑΙΑ» και στην Αιτωλοακαρνανία η «ENERGEAN OIL AND GAS». Τα προς υπογραφή σχέδια των συμβάσεων έχουν οριστικοποιηθεί και αποσταλεί προς προσυμβατικό έλεγχο στο Ελεγκτικό Συνέδριο.

Επίσης -να μην επανέλθω σε αυτό- έχει προχωρήσει το Κατάκολο, καθώς και οι άλλες εν εξελίξει, Πατραϊκός Κόλπος, Ιωάννινα κ.λπ. με τη διαδικασία της ανοικτής πρόσκλησης, το open door.

Πλην των ανωτέρω, υπάρχει και πληθώρα άλλων εξελίξεων, που κάθε άλλο δείχνουν την εικόνα της αδράνειας. Είναι η σύμβαση μίσθωσης για τις περιοχές Πρίνος, νότια Καβάλα**,** που τροποποιήθηκε πρόσφατα με τον ν.4409/2016. Άρα εκεί βρισκόμαστε στο νέο πρόγραμμα ανάπτυξης.

Ταυτόχρονα ετοιμάζεται ένα πλήρες θεσμικό πλαίσιο, το οποίο περιλαμβάνει τρία πράγματα. Πρώτον, ένα οριστικό θεσμικό πλαίσιο, που θα έχει καλύψει όλα τα κενά, που έχει το παρόν θεσμικό πλαίσιο αναφορικά με την εξειδίκευση του τρόπου αξιοποίησης -αυτό γίνεται σε στενή συνεργασία και με την Κύπρο.

Δεύτερον, το θεσμικό πλαίσιο, το οποίο θα δίνει οντότητα στην εταιρεία, η οποία εκ μέρους του δημοσίου θα αναλάβει αυτή τη λειτουργία. Υπενθυμίζω ότι η εταιρεία αυτή έχει θεσμοθετηθεί αλλά είναι εταιρεία- φάντασμα και δεν έχει καμμία λειτουργία, πλήρη ανάπτυξη.

Και το τρίτο και βασικό, όλος ο μηχανισμός του ταμείου, το οποίο θα απολαμβάνει τα έσοδα των γενεών, όπως έχει θεσμοθετηθεί, θα αναπτυχθεί με πλήρη νομοθεσία στους αμέσως επόμενους μήνες. Άρα είναι πλήρες το θεσμικό πλαίσιο, μαζί με την ψήφιση όλων των περιβαλλοντικών όρων και τις άλλες πρωτοβουλίες, που έχουμε παραλάβει, που έχουμε κάνει και θα δημιουργηθεί ένα ασφαλές και πλήρες πλαίσιο για τη λειτουργία της ανάπτυξης των υδρογονανθράκων.

Επαναλαμβάνω: Μακριά από μας τα «ελντοράντο» και όλες αυτές οι εξαγγελίες. Το μέτρο έχει σημασία, τα σταθερά βήματα και η ανάγκη να προχωράμε στην πλήρη αξιοποίηση με πλήρη διασφάλιση του δημοσίου συμφέροντος.

Το θέμα του «Εξοικονομώ κατ’ οίκον» είναι ενδιαφέρουσα συζήτηση. Το «Εξοικονομώ κατ’ οίκον» ήταν ένα πρόγραμμα απέναντι σε έναν τομέα, στον οποίο η Ελλάδα υστερεί. Και αυτό είναι η εξοικονόμηση ενέργειας. Δηλαδή, υπήρξε μια σημαντική πρόοδος, έστω με στρεβλό τρόπο, έστω με πολλά προβλήματα, που είναι η διείσδυση των ΑΠΕ. Υπήρξε μια χαρακτηριστική υστέρηση στο θέμα της εξοικονόμησης ενέργειας.

Το λέω αυτό, διότι η στρατηγική που έχει η χώρα, η στρατηγική που ακολουθεί η σημερινή Κυβέρνηση είναι απόλυτα ενταγμένη στις ευρωπαϊκές επιλογές του 2020 – 2030, όπως αυτές οριστικοποιήθηκαν πρόσφατα ή ορισμένες πλευρές τους θα οριστικοποιηθούν σύντομα, αναφορικά και με το ενεργειακό μείγμα και με τους στόχους των ρύπων, και όπως αυτά εκπορεύονται από τη Συμφωνία του Παρισιού και όπως εξειδικεύονται, επαναλαμβάνω, στο ευρωπαϊκό πλαίσιο μέσα στο οποίο κινούμαστε.

Οι βασικοί δύο πυλώνες αυτής της στρατηγικής είναι οι εξής: Ο ένας είναι το ενεργειακό μείγμα και η διείσδυση των ΑΠΕ. Ο δεύτερος πυλώνας, όμως, είναι η εξοικονόμηση ενέργειας. Επαναλαμβάνω, στον τομέα αυτό μιλάμε για ένα ευρύ φάσμα παρεμβάσεων, που θα αφορούν το σύνολο της εξοικονόμησης ενέργειας: προφανώς το «Εξοικονομώ κατ’ οίκον», το οποίο θα συνεχιστεί με πολύ βελτιωμένο πλαίσιο –μπορώ να σταθώ αναλυτικά σε αυτό– αλλά θα περιλάβει και μεγάλες πρωτοβουλίες για εξοικονόμηση ενέργειας σε ένα ευρύ φάσμα δραστηριοτήτων – μεταφορές, τουρισμός, βιομηχανία, παραγωγή, δημόσια κτίρια και πληθώρα άλλων δραστηριοτήτων– που θα αποτελέσουν το δεύτερο βασικό πυλώνα, πάνω στον οποίο πρέπει να επικεντρωθεί και να καλύψει, επαναλαμβάνω, ένα κενό, το οποίο έχει δημιουργηθεί.

Για το «Εξοικονομώ κατ’ οίκον» ισχύει το ίδιο. Όπως ξέρετε, το πρώτο «Εξοικονομώ κατ’ οίκον» δέσμευσε τους πόρους. Υπήρξε ένας κακός σχεδιασμός. Διότι στο τέλος της ημέρας καλύφθηκε μεν ένα ποσοστό από αυτούς που είχαν κάνει αίτηση και είχαν ενταχθεί στο πρόγραμμα, αλλά άφησε πίσω μια πολύ μεγάλη ουρά ανθρώπων, τα σχέδια των οποίων είχαν εγκριθεί, αλλά δεν είχαν πάρει λεφτά, γιατί δεν υπήρχαν. Εμείς από εθνικούς πόρους καταφέραμε να εντάξουμε έναν σημαντικό αριθμό –νομίζω έξι, εξίμισι χιλιάδες– από αυτούς τους ανθρώπους, που στο παλιό πρόγραμμα, ενώ είχαν ενταχθεί, είχαν ξεμείνει.

Ταυτόχρονα προχωράμε στον σχεδιασμό ενός προγράμματος, το οποίο, πρώτον, θα είναι πολύ απλό, αντιγραφειοκρατικό, πολύ ανταγωνιστικό. Θα προσπαθήσει να ελαχιστοποιήσει ή να μειώσει την τραπεζική χρηματοδότηση, βρίσκοντας πόρους που θα διευκολύνουν και ταυτόχρονα θα έχει ει δυνατόν μια αντικειμενική διαδικασία επιλογής.

Άρα και στο θέμα αυτό υπάρχει μια εξέλιξη, η οποία θα ενεργοποιηθεί εντός του πρώτου εξαμήνου. Αυτό έχουμε δεσμευτεί και έτσι θα γίνει. Επαναλαμβάνω, όμως, ότι θα υπάρξουν πολλές επιπρόσθετες πρωτοβουλίες.

Στρέφομαι στο θέμα των διασυνδέσεων, το οποίο είναι καίριο και καθοριστικό. Η διασύνδεση της Κρήτης έχει δύο στάδια. Το ένα στάδιο προχωράει και αδειοδοτείται το έργο. Είναι στην πρώτη προτεραιότητα η διασύνδεση Κρήτης - Πελοποννήσου. Αυτό θα εξασφαλίσει μια σημαντική προσφορά ενέργειας από τον υπό κατασκευή σταθμό στη Μεγαλόπολη.

Το δεύτερο στάδιο είναι πιο σημαντικό. Έχει κατοχυρώσει το έργο ο ΑΔΜΗΕ, αλλά ταυτόχρονα υπάρχει εξαιρετικό ιδιωτικό ενδιαφέρον για το έργο αυτό. Είναι υπό συζήτηση να βρεθεί η άριστη λύση. Αναφέρομαι στο μεγάλο έργο Κρήτη – Αττική. Υπενθυμίζω ότι δεν είναι το 2040, είναι το 2023 με βάση τον σχεδιασμό του ΑΔΜΗΕ. Άρα και σε αυτόν τον τομέα, επαναλαμβάνω, υπάρχει και ιδιωτικό ενδιαφέρον. Θα υπάρξουν εξελίξεις –υποθέτω- σχετικά σύντομα.

Το τρίτο θέμα των διασυνδέσεων αφορά τις Κυκλάδες. Προχωρά η πρώτη φάση. Θα επακολουθήσει και η δεύτερη φάση. Στα νησιά, όμως, σε συνεργασία με την Κομισιόν και με τον Επίτροπο, ήδη έγινε η εξαγγελία για την πρωτοβουλία που αναλάβαμε από κοινού, προκειμένου να υπάρξει ένα μεγάλο ενεργειακό πρόγραμμα για τα νησιά –τριάντα δύο νησιά θέλουμε να εντάξουμε σε αυτό– στο πλαίσιο μιας ισχυρής ενεργειακής αυτονομίας.

Αυτό αποτελεί μια μεγάλη πρωτοβουλία που φιλοδοξεί να φέρει και καινούργιους πόρους και ταυτόχρονα να αποτελέσει μια σημαντική εξέλιξη για το πρόβλημα της ενέργειας στα νησιά με όλα τα προβλήματα που εντοπίστηκαν. Τον επόμενο Ιούνιο έχει οριστεί ότι θα γίνει και η σχετική ευρεία συνάντηση και διαβούλευση με πρωτοβουλία του Επιτρόπου και της Επιτροπής στα Χανιά, όπου θα γίνει μια μεγάλη συνάντηση όλων των νησιών της Μεσογείου με επίκεντρο αυτή την πρωτοβουλία.

**ΠΡΟΕΔΡΕΥΩΝ (Νικήτας Κακλαμάνης):** Ως Κυκλαδίτης ρωτάω, ποιο είναι το χρονοδιάγραμμα, κύριε Υπουργέ, για τις Κυκλάδες;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Το κοιτάζω και θα προσπαθήσω να ανακεφαλαιώσω μερικά από αυτά, επανερχόμενος στην αρχική μου διατύπωση.

Επαναλαμβάνω ότι η Κυβέρνηση έχει σαφείς στρατηγικούς στόχους. Επιδιώκει, πρώτον, στο πλαίσιο των ευρωπαϊκών επιλογών και των φιλόδοξων στόχων που έχουν τεθεί για το 2030 και από τη Συμφωνία του Παρισιού να ευθυγραμμίσει και να προσαρμόσει το σύνολο των στρατηγικών επιλογών τής χώρας σε αυτές τις επιλογές και αυτούς τους στόχους.

Δεύτερον, απέναντι σε αυτό καλείται βήμα-βήμα και με σταθερότητα να αναδιοργανώσει το σύνολο του τομέα της ενέργειας, έχοντας κατά νου την αναγκαιότητα, πρώτον, να υπάρχει ισχυρή αλλαγή του ενεργειακού μείγματος της χώρας, έτσι που να συναντάει αυτούς τους στόχους. Αναφέρομαι φυσικά και στο ειδικό βάρος του λιγνίτη και στη διείσδυση των ΑΠΕ και στον ρόλο που έχει το φυσικό αέριο. Υπενθυμίζω ότι η σημερινή μας αφετηρία είναι περίπου: 1/3-1/3-1/3. Αυτό πρέπει να προσαρμοστεί σε αυτές τις στρατηγικές επιδιώξεις.

Επίσης, καλούμαστε στο πλαίσιο της κατοχύρωσης της ασφάλειας του συστήματος να ενεργοποιήσουμε το σύστημα των τοπικών διασυνδέσεων και αυτό αφορά φυσικά τη σχέση με την Ιταλία και τη Βουλγαρία, καθώς και όλα τα σχέδια για διασυνοριακές διασυνδέσεις του ελληνικού ενεργειακού συστήματος, κάτι το οποίο αποτελεί μέρος αυτής της στρατηγικής.

Ταυτόχρονα, η στρατηγική της αξιοποίησης των υδρογονανθράκων περνάει μέσα από τη θεσμική ολοκλήρωση του πλαισίου και όπως επίσης την επαναπροκήρυξη και επανενεργοποίηση των διαδικασιών, προκειμένου να υπάρξει καλύτερο ενδιαφέρον. Μέχρι στιγμής το ενδιαφέρον, όπως ξέρετε, έχει κάποιο περιορισμένο αντίκτυπο σε σχέση με το σύνολο των οικοπέδων που προκηρύχθηκαν. Άρα, το επόμενο βήμα είναι να επανενοποιήσουμε και να επανασχεδιάσουμε τις προκηρύξεις με έναν τρόπο, ώστε να υπάρξει ενδιαφέρον για να προχωρήσουμε στο επόμενο βήμα.

Ταυτόχρονα, είμαστε πολύ θετικοί στη μετατροπή της Ελλάδας σε ενεργειακό κέντρο. Ως εκ τούτου έχουμε απόλυτη προτεραιότητα σε όλα τα προγράμματα. Είναι ο ΤΑΠ, το AGB, η Αλεξανδρούπολη, η συζήτηση για το East Med. Υπενθυμίζω ότι για το East Med, όχι μόνο δεν παραβλέπουμε το έργο, αλλά έχουν γίνει τρεις συναντήσεις των τεσσάρων Υπουργών Ενέργειας Ιταλίας, Ελλάδας, Κύπρου και Ισραήλ και επακολουθεί άλλη μία, τον Απρίλιο. Άρα υπάρχει μια κινητικότητα σε όλα τα θέματα που αφορούν τον τομέα αυτόν.

Κλείνοντας θέλω να πω ότι οι στόχοι είναι πολύ σαφείς. Θα προχωρήσουμε στον εξορθολογισμό όλου του ενεργειακού μας συστήματος. Θα διαμορφώσουμε πολύ πιο ανταγωνιστικό περιβάλλον. Θα διαμορφώσουμε ισχυρούς ρυθμιστικούς κανόνες. Θα διαμορφώσουμε μια ισχυρή προστασία για την αντιμετώπιση της ενεργειακής φτώχειας.

Ταυτόχρονα θα ανοίξουμε όλη την αγορά ενέργειας σε κοινωνικούς θεσμούς, ενεργειακούς συνεταιρισμούς και άλλους, οι οποίοι θα δώσουν νέα δυναμική στον πιο κρίσιμο τομέα, που είναι η δυνατότητα διασύνδεσης, παραγωγής και κατανάλωσης αποκεντρωμένα και με ένα μοντέλο που θα είναι απόλυτα πιο φιλικό στο περιβάλλον και στον καταναλωτή.

Αυτή είναι η στρατηγική μας και νομίζω ότι απέχει πολύ από την ιδέα που παρουσίασε στην επερώτηση η Δημοκρατική Συμπαράταξη, είτε περί αδράνειας είτε περί έλλειψης στόχων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Καποδίστριας» είκοσι δύο μαθήτριες και μαθητές και δύο εκπαιδευτικοί από το Αμερικανικό Κολέγιο «Pierce».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννης Μανιάτης, που τον έβλεπα να κρατάει σημειώσεις, άρα πολλά και ενδιαφέροντα έχει να πει.

Κύριε Μανιάτη, θέλετε να προσμετρήσω και την τριτολογία σας;

**ΙΩΑΝΝΗΣ ΜΑΝΙΑΤΗΣ:** Ας κρατήσουμε λίγο χρόνο, για να έχω τη δυνατότητα να απαντήσω στη δευτερολογία του κυρίου Υπουργού.

Ξέρετε, αγαπητοί συνάδελφοι, έχω ένα πρόβλημα τώρα. Είχα ετοιμάσει μια σκληρή αντιπαράθεση με τον Υπουργό. Για παράδειγμα, είχα ετοιμάσει να του πω ότι είναι μία Κυβέρνηση της αυταπάτης, ότι είστε σε αποδρομή και μετράτε αντίστροφα. Είχα ετοιμάσει να σας πω ότι την ώρα που η χώρα διψάει για επενδύσεις, εσείς την ποτίζετε με ψέματα, διχασμό, με μια κοινωνία που διολισθαίνει στη συλλογική κατάθλιψη. Είχα ετοιμάσει να πω ότι ζούμε σε μια αποκρουστικά ανυπόφορη πραγματικότητα. Είχα ετοιμάσει να πω ότι ζούμε σε έναν πακτωλό ασχήμιας, κυνισμού, ανικανότητας και πολιτικής χυδαιότητας.

Σκέφτομαι, όμως, ότι ίσως είναι καλύτερο να το αλλάξουμε και να συμπεριφερθώ έτσι όπως συμπεριφέρονται οι πολίτες όταν τα καθεστώτα καταρρέουν. Ξέρετε, όταν τα καθεστώτα καταρρέουν, η πιο σκληρή και αποτελεσματική αντιπολίτευση είναι το ανέκδοτο, είναι να αρχίσεις να «τρολάρεις» μία Κυβέρνηση, η οποία στην πραγματικότητα δείχνει όχι απλώς να στηρίζεται στα fake news, στη μετα-αλήθεια, αλλά, το χειρότερο απ’ όλα, δείχνει να τα πιστεύει κιόλας.

Κύριε Υπουργέ, επειδή είπατε ότι ψάχνετε να βρείτε αν υπήρχε στρατηγικός ενεργειακός σχεδιασμός, σας παροτρύνω να κάνετε απλώς ένα τηλεφώνημα στον διορισμένο από την Κυβέρνησή σας καινούργιο πρόεδρο του ΚΑΠΕ και ρωτήστε τον το εξής: Το ΚΑΠΕ, το Κέντρο Ανανεώσιμων Πηγών Ενέργειας, επί τρία χρόνια, το 2012, το 2013 και το 2014, ήταν ή δεν ήταν ο επιστημονικός σύμβουλος και ο υπεύθυνος για τον στρατηγικό σχεδιασμό της χώρας, που είχε ετοιμαστεί σε μια πλήρη έκταση –εγώ είχα παραλάβει και το αναλυτικό κείμενο και το συντετμημένο- και ήταν έτοιμοι να το αναρτήσουν σε δημόσια διαβούλευση; Εάν δεν το έχετε βρει, ρωτήστε τους συνεργάτες σας, γιατί σας το έχουν αποκρύψει.

Αυτός ο ενεργειακός σχεδιασμός ήταν ένα πολύ χρήσιμο εργαλείο, είχε γίνει από τους φορείς, με την ευθύνη, επαναλαμβάνω, του ΚΑΠΕ και, αν δεν σας το έχουν δώσει, ψάξτε και βρείτε ποιοι φταίνε γιατί σας εκθέτουν. Θα επανέλθω σε λεπτομέρειες.

Είπατε και κάτι άλλο για τη ΔΕΗ. Εγώ να αποδεχθώ ότι όλα όσα είπατε είναι σωστά. Εμείς τα κάναμε άσχημα, εσείς τα κάνετε «θεϊκά». Ερώτηση: Αυτός ο διορισμένος από εσάς διοικητής της ΔΕΗ, ο κ. Παναγιωτάκης, γιατί διαρκώς σε κάθε δημόσια ομιλία του λέει ότι η ΔΕΗ κινδυνεύει με χρεοκοπία και συνεχίζει λέγοντας στο συνέδριο του «ECONOMIST»: «Ξέρετε, Έλληνες πολίτες, ότι οι χώρες δεν χρεοκοπούν μόνο όταν χρεοκοπούν οι τράπεζες, αλλά οι χώρες χρεοκοπούν και όταν χρεοκοπεί ο τομέας της ενέργειας»;

Μήπως έχει στο μυαλό του το πολιτικό υπόδειγμα του κ. Τσίπρα, τη Βενεζουέλα και την Αργεντινή, που πράγματι χρεοκόπησαν επειδή χρεοκόπησε εκεί ο αντίστοιχος ενεργειακός τομέας;

Αναρωτηθείτε, μάλιστα -και γι’ αυτό θα ήθελα, παρακαλώ, στη δευτερολογία σας μια απάντηση- για το εξής: Σήμερα το πρωί κυκλοφόρησε ευρέως η είδηση ότι η τρόικα σας έχει ζητήσει να πουλήσετε μονάδες και ότι έχετε ζητήσει την παρέμβαση του κ. Τσίπρα.

Είναι αληθές αυτό, κύριε Υπουργέ, ή δεν είναι; Και επειδή εδώ είμαστε στο εθνικό Κοινοβούλιο, η όποια τοποθέτησή σας προφανώς ενέχει και τη σοβαρότητα και του Βήματος από το οποίο θα λεχθεί η αλήθεια αυτή.

Δεν θα αναφερθώ καθόλου, αγαπητές και αγαπητοί συνάδελφοι, στα «λεβεντόπαιδα» του ΣΥΡΙΖΑ, στα «golden boys» του ΣΥΡΙΖΑ, αυτούς, ξέρετε, που στον ΑΔΜΗΕ έδωσαν αύξηση στον εαυτό τους 20.000 ευρώ τον μήνα και 200.000 ευρώ εφάπαξ, ή στα άλλα «λεβεντόπαιδα», στα άλλα «golden boys» του ΔΕΣΦΑ, που μόνοι τους έδωσαν δύο, τρεις διοικητικές θέσεις παραπάνω στον εαυτό τους και μετά έρχονται να το καλύψουν με συλλογική απόφαση του Εποπτικού Συμβουλίου.

Αυτά θα είχαν ίσως ένα πολιτικό νόημα –γιατί δικαστικό ή άλλο δεν ξέρω τι θα γίνει- εάν η κοινωνία συνέχιζε να πιστεύει ότι ο ΣΥΡΙΖΑ έχει το ηθικό πλεονέκτημα. Δυστυχώς ο ΣΥΡΙΖΑ το έχει απωλέσει αυτό. Δεν ξέρω αν ποτέ το είχε.

Θέλω, κύριε Υπουργέ, επίσης, να σας ρωτήσω το εξής. Χαίρομαι που ενστερνίζεστε ότι η χώρα μπορεί να παίξει έναν σπουδαίο γεωπολιτικό ρόλο. Για ακούστε με, σας παρακαλώ: Τον ΤΑΠ τον πολεμήσατε, αλλά τρέχει. Τον IGB, τον ελληνοβουλγαρικό, τον πολεμήσατε, αλλά εμείς τον εντάξαμε σε χρηματοδοτούμενα ευρωπαϊκά προγράμματα.

Τον East Med που συνδέει τα κοιτάσματα Ισραήλ - Κύπρου με Κρήτη – Πελοπόννησο - Ιταλία τον πολεμήσατε, αλλά και αυτόν τον είχαμε εντάξει σε ευρωπαϊκά προγράμματα. Την πλωτή μονάδα φυσικού αερίου της Αλεξανδρούπολης, που και εκεί ήσασταν απέναντι και σε τοπικό επίπεδο ΣΥΡΙΖΑ, και αυτή την εντάξαμε για χρηματοδότηση.

Την αναβάθμιση της Ρεβυθούσας, που και σε αυτό σας είχαμε απέναντι, τη μονάδα LNG, την είχαμε και αυτή εντάξει. Το ηλεκτρικό καλώδιο, που για πρώτη φορά συνδέει Ασία με Ευρώπη, Ισραήλ – Κύπρο – Κρήτη - Αττική, το είχαμε εντάξει στα PCIs, στα προγράμματα χρηματοδότησης της Ευρωπαϊκής Ένωσης και σε αυτό ήσασταν απέναντι.

Να δώσω και σε εσάς, κύριε Πρόεδρε, μια έμμεση απάντηση στο ερώτημά σας για τις Κυκλάδες. Δρομολογήσαμε την ηλεκτρική διασύνδεση των Κυκλάδων. Ήδη με τη δική μου παρουσία είχε υπογραφεί η αντίστοιχη σύμβαση με την Ευρωπαϊκή Τράπεζα Επενδύσεων. Το πρόγραμμα είναι σε εξέλιξη. Ελπίζω η σημερινή Κυβέρνηση να μην καταστρέψει ακόμα και αυτό.

Γιατί σας διάβασα, κυρίες και κύριοι συνάδελφοι, αυτούς τους αγωγούς; Είναι ορισμένοι μεγάλοι, σπουδαίοι αγωγοί, οι οποίοι αναβαθμίζουν τη χώρα. Ο ΣΥΡΙΖΑ κυβερνάει δύο χρόνια. Υπάρχει, άραγε, έστω και ένα επιπλέον έργο που έκανε; Εγώ σας ανέφερα επτά έργα γεωστρατηγικής αναβάθμισης της χώρας που τα παραδώσαμε. Αγαπητέ μου κύριε Υπουργέ, μπορείτε να μου πείτε ένα ή μισό καινούργιο έργο που φέρατε για να στηρίξετε την πατρίδα;

Έρχομαι τώρα στο θέμα του «Ελντοράντο». Μου άρεσε αυτό που είπε ο κύριος Υπουργός για τα πετρέλαια. Εγώ δεν το έχω χρησιμοποιήσω ως έκφραση.

Κύριε Πρόεδρε, παρακαλώ, δεν ξέρω αν έχει ενημερωθεί η Διάσκεψη των Προέδρων ότι καταθέτω κάθε Παρασκευή εδώ και δέκα εβδομάδες επίκαιρη ερώτηση στον Πρωθυπουργό κ. Τσίπρα, για να έρθει να μας ενημερώσει τι γίνεται με αυτό το σπουδαίο θέμα της έρευνας υδρογονανθράκων. Προφανώς ο κ. Τσίπρας προτιμά να συμμετέχει στην «ημέρα Λεβέντη», να έρχεται να απαντάει μόνο στον κ. Λεβέντη.

**ΠΡΟΕΔΡΕΥΩΝ (Νικήτας Κακλαμάνης):** Έχει υπάρξει διαμαρτυρία από τον εκπρόσωπό σας, τον κ. Κεγκέρογλου.

**ΙΩΑΝΝΗΣ ΜΑΝΙΑΤΗΣ:** Χαίρομαι. Ελπίζω η διαμαρτυρία αυτή να έχει και πρακτικό αποτέλεσμα στη συμπεριφορά της Κυβέρνησης.

Κύριοι συνάδελφοι, αυτό το βλέπετε; Κύριε Υπουργέ μου, το βλέπετε; Είναι απόσπασμα από το τεύχος Φεβρουαρίου των «Ελληνικών Πετρελαίων», των ΕΛΠΕ. Πριν τρεις μέρες κυκλοφόρησε. Τα ΕΛΠΕ -η διορισμένη από εσάς εδώ και δύο χρόνια διοίκηση- έχουν ένα άρθρο. Θα το καταθέσω για να ενημερωθείτε.

Ο τίτλος του άρθρου είναι «Ελλάδα, έχεις πετρέλαιο». Και συνεχίζουν τα ΕΛΠΕ: «Κάτω από το απέραντο γαλάζιο του Πατραϊκού Κόλπου κρύβεται μαύρος χρυσός, ανέγγιχτος και μεγάλης αξίας. Αξιοποιώντας την τελευταία λέξη της τεχνολογίας και με απόλυτο σεβασμό στο περιβάλλον, ο Όμιλος ΕΛΠΕ έχει αναλάβει να τον εντοπίσει και να τον φέρει στην επιφάνεια.».

Ξέρετε, είναι αυτή η σύμβαση που την καταψηφίσατε, και εσείς προσωπικά και όλος ο ΣΥΡΙΖΑ, όταν την έφερα στη Βουλή τον Οκτώβρη του 2014 και μας κατηγορούσατε ότι ξεπουλάμε τον εθνικό πλούτο.

Τι λέει εδώ; Λένε τα ΕΛΠΕ, κυρίες και κύριοι συνάδελφοι, -και όσοι πολίτες μας ακούν- ότι μόνο από ένα οικόπεδο, από αυτό του Πατραϊκού, τα ετήσια έσοδα της χώρας θα είναι 150.000.000 ευρώ.

Κύριε Υπουργέ μου, ξέρετε πόσους «Πατραϊκούς» έχει όλη η Ελλάδα, κατά την εκτίμηση των ειδικών; Τουλάχιστον δέκα και γι’ αυτό εμείς προκηρύξαμε τους διαγωνισμούς, με τη δική σας διαφωνία. Αυτό συνιστά ή δεν συνιστά μια πρόταση για να στηριχθεί η χειμαζόμενη εθνική οικονομία;

Καταθέτω για τα Πρακτικά το άρθρο.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή θέλετε πάλι να κάνετε ένα επικοινωνιακό παιχνίδι, σήμερα μόλις διάβασα ότι επειδή είναι ελκυστικοί στις επενδύσεις ο ΣΥΡΙΖΑ και η Κυβέρνηση ΣΥΡΙΖΑ, έρχονται κολοσσοί να επενδύσουν. Έρχεται η «TOTAL», έρχεται η «EDISON».

Κύριε Υπουργέ, η πρόταση, η προσφορά της «TOTAL» και της «EDISON» έγινε στον δικό μας διαγωνισμό, πριν αναλάβετε εσείς. Βγάλτε εσείς έναν διαγωνισμό δικό σας, για να δούμε ποια είναι η αξιοπιστία της σημερινής Κυβέρνησης και πόσους επενδυτές θα προσελκύσει.

Το καταθέτω και αυτό για τα Πρακτικά.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στο θέμα του ΔΕΣΦΑ. Εδώ υπάρχει ένα πρόβλημα. Η Κυβέρνηση πρέπει να τα βρει με τον εαυτό της. Έχει έτοιμη μια διεθνή σύμβαση, που ήταν σε εξέλιξη, το 66% του ΔΕΣΦΑ στη «SOCAR» και στην ιταλική «SNAM». Το ξέραμε όλοι. Το ήξερε η αγορά, το ήξεραν και οι διαπιστευμένοι δημοσιογράφοι που παρακολουθούν τα τεκταινόμενα.

Με πρωτοβουλία του κ. Σκουρλέτη ακυρώνεται ο διαγωνισμός, διαλύεται και, προφανώς, διαλύεται και η στρατηγική σχέση με το Αζερμπαϊτζάν. Διαβάζω σήμερα ότι το ΤΑΙΠΕΔ πήρε χθες απόφαση να ξαναπροκηρύξει το 66%, το ίδιο ποσοστό λοιπόν, πάλι για τον ΔΕΣΦΑ.

Κύριε Υπουργέ, τα 400.000.000 ευρώ, που είχαν διασφαλιστεί στον προηγούμενο διαγωνισμό, θα εισέρρεαν στην εθνική οικονομία. Εάν ο δικός σας διαγωνισμός πάρει έστω και 1 ευρώ παρακάτω από τα 400.000.000 ευρώ, που ήταν η επίσημη προσφορά, οι ευθύνες δεν θα είναι μόνο πολιτικές. Αναλογιστείτε το.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα είναι και ποινικές.

**ΙΩΑΝΝΗΣ ΜΑΝΙΑΤΗΣ:** Έρχομαι και στο τελευταίο, το πιο σημαντικό. Επειδή μιλάτε για εξεταστικές επιτροπές και σας αρέσουν και επειδή αρέσουν και στον κ. Τσίπρα οι εξεταστικές επιτροπές και σήμερα ακούσαμε για μία ακόμα εξεταστική, κάντε μία, αυτή που σας προτείναμε, για το πώς η χώρα πορεύτηκε από το 2000 μέχρι και το 2016. Κάντε αυτή τη μία μόνο, αν έχετε το πολιτικό θάρρος, για να λεχθούν όλα, για να έλθουν όλα στη διαφάνεια.

Έρχομαι στη ΔΕΗ. Ήταν 2,5 δισεκατομμύρια η χρηματιστηριακή της αξία το 2014 και σήμερα είναι 0,6 δισεκατομμύρια.

Επειδή είστε και καθηγητής Οικονομικών, κύριε Υπουργέ, να σας θυμίσω κάτι που δεν ξέρω αν το έχετε παρακολουθήσει. Την άνοιξη του 2014 η ΔΕΗ βγαίνει για δύο ομόλογα στον αέρα, ένα των 200.000.000 και ένα των 500.000.000 και τα παίρνει με πολύ καλό επιτόκιο. Μπορείτε να μου πείτε σήμερα, αν βγει σε αγορά ομολόγων, αν εκδώσει ομόλογο η ΔΕΗ, με πόσο επιτόκιο θα δανειστεί; Γιατί;

Η απάντηση δίνεται έμμεσα από κάτι άλλο. Δίνεται από την απαίτηση των τεσσάρων ελληνικών τραπεζών, οι οποίες προκειμένου να δανείσουν 200.000.000 ευρώ στη ΔΕΗ, απαιτούν συμβόλαια πελατών της τάξης των 300.000.000. Ποτέ στην ιστορία της ΔΕΗ και ποτέ στην ιστορία μιας μεγάλης επιχείρησης του ελληνικού δημοσίου δεν είχαν απαιτήσει ελληνικές ή ξένες τράπεζες να τους εκχωρηθούν μελλοντικές απαιτήσεις από πελάτες. Αυτό είναι το πού κατάντησε η σημερινή Κυβέρνηση τη ΔΕΗ.

Για να τελειώσουμε και με αυτό το παραμύθι, η «μικρή» ΔΕΗ έλεγε κάτι απλό. Το είχε πει ο Μάσιμο ντ’ Αλέμα. Φαντάζομαι ότι θα τον θυμάστε. Είναι ο πρώην κομμουνιστής σοσιαλδημοκράτης Πρωθυπουργός της Ιταλίας, o οποίος έκανε έτσι την ιδιωτικοποίηση της «ENEL». Ξέρετε, είναι αυτή η πόρτα της σοσιαλδημοκρατίας, που τη χτυπάτε διαρκώς αλλά δεν πρόκειται ποτέ να ανοίξει, γιατί δεν έχετε καμμία ιδεολογική και πολιτική σχέση με τη σοσιαλδημοκρατία.

Τι έκανε ο ντ’ Αλέμα; Πήρε το 30% της «ENEL», το έδωσε στον αέρα, πήρε όλα τα λεφτά, επενδύθηκαν στο υπόλοιπο 70% και άνοιξε καινούργιους δρόμους η «ENEL». Οκταπλασίασε τον κύκλο εργασιών της. Πήγε σε σαράντα χώρες.

Εμείς τι κάναμε; Τη «μικρή» ΔΕΗ. Το 30% στον ανταγωνισμό, για να υπάρχει ανταγωνισμός στα τιμολόγια, για να έχει ο πολίτης δύο καλούς ανταγωνιστές, για να έχει φθηνότερο τιμολόγιο. Και όλα τα λεφτά από αυτά, του 30%, πάνε στη «μαμά» ΔΕΗ. Συνολικό όφελος για την εθνική οικονομία, 3 δισ. για τη ΔΕΗ, 1,5 δισ. για την αγορά, 1,5 δισ. για τη μονάδα της Μελίτης και άλλα 2 δισ. για τις αναβαθμίσεις που θα έκανε ο ανάδοχος. Το 30%, λοιπόν, δίνει 5 δισεκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εσείς τι κάνατε, κύριε Υπουργέ; Δίνετε το 50%, τη μισή ΔΕΗ -όχι τη «μικρή» ΔΕΗ- με 0 ευρώ. Μηδέν! Γιατί στην ερώτηση, οι προηγούμενοι έδιναν το 30% και έπαιρναν 5 δισ., εσείς που δίνετε το 50%, πόσα δισεκατομμύρια παίρνετε, ποια είναι η απάντηση;

Σας απαντώ ευθέως, κυρίες και κύριοι συνάδελφοι: μηδέν! Αυτό κατά την άποψή σας, τι συνιστά;

**ΠΡΟΕΔΡΕΥΩΝ (Νικήτας Κακλαμάνης):** Ελπίζω ότι θα έχουμε και την απάντηση του Υπουργού σε αυτό, γιατί δεν είναι απλό αυτό που είπατε.

**ΙΩΑΝΝΗΣ ΜΑΝΙΑΤΗΣ:** Θα επανέλθουμε σε αυτό που είπα. Έχουμε δευτερολογία και τριτολογία. Εδώ είμαστε!

Και να κλείσω με τον κ. Τσίπρα.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, όμως, κύριε Μανιάτη, γιατί η ανοχή έχει ξεπεραστεί.

**ΙΩΑΝΝΗΣ ΜΑΝΙΑΤΗΣ:** Ναι, κύριε Πρόεδρε.

Ο κ. Τσίπρας χθες προσκάλεσε στο Μαξίμου τον κ. Καμίνη και είπε στους Αθηναίους πολίτες «εγώ θα κάνω σπουδαία πράγματα» –κύριε Υπουργέ, αφορά κι εσάς γιατί είστε και Υπουργός Πολεοδομίας και Χωροταξίας- και εξήγγειλε διάφορες παρεμβάσεις στην Αττική.

Επειδή, προφανώς, ο κ. Τσίπρας είναι δημότης του Δήμου Αθηναίων και δεν ξέρει και τα στοιχειώδη του δήμου του, καταθέτω για τα Πρακτικά το Ρυθμιστικό Σχέδιο Αθήνας-Αττικής, που έχει μέσα και τις αναπτυξιακές προτάσεις για όλο το λεκανοπέδιο Αττικής, που καταψήφισε ο ΣΥΡΙΖΑ.

Για τα Πρακτικά καταθέτω, επίσης, την κοινή υπουργική απόφαση δεκαεπτά Υπουργών της δικής μας κυβέρνησης, που έχουν το σχέδιο ολοκληρωμένης αστικής ανάπλασης του κέντρου της Αθήνας, χωρίς ο κ. Τσίπρας να δείχνει ότι έστω και στοιχειωδώς το ξέρει.

Και, τέλος, καταθέτω για τα Πρακτικά και το σχέδιο νόμου για την αναβάθμιση των εγκαταλελειμμένων κτηρίων, των χιλίων οκτακοσίων εγκαταλελειμμένων κτηρίων του κέντρου της Αθήνας, που αραχνιάζει στα συρτάρια του Υπουργείου Περιβάλλοντος και Ενέργειας εδώ και δύο χρόνια.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελπίζω, τουλάχιστον, αυτές οι παρατηρήσεις να ήταν εξαιρετικά χρήσιμες για μια Κυβέρνηση που έχει υποχρέωση, για όσες μέρες ακόμη κυβερνά τη χώρα, να αναλάβει τις ιστορικές ευθύνες.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Πάντως στου Γουδή φαίνεται δεν υπάρχουν κορμοράνοι, κύριε Μανιάτη, εξαιτίας των οποίων η διπλή ανάπλαση με υπογραφή ανοιχτής πόλης ματαιώθηκε, άσχετα αν μετά από επτά χρόνια το Συμβούλιο της Επικρατείας δικαίωσε την τότε δημοτική αρχή. Και τώρα πάμε να κάνουμε γήπεδο μέσα στο φυτώριο του Δήμου της Αθήνας, να ξεριζώσουμε χιλιάδες δέντρα, χάρη των κορμοράνων, τους οποίους δεν ξέρω αν τους έχει δει κανείς στο Βοτανικό.

**ΙΩΑΝΝΗΣ ΜΑΝΙΑΤΗΣ:** Συμφωνούμε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Ιωάννης Σηφάκης.

**ΙΩΑΝΝΗΣ ΣΗΦΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, προκαλεί πραγματικά εντύπωση ο χρόνος τον οποίο επέλεξε η Δημοκρατική Συμπαράταξη για την κατάθεση αυτής της επερώτησης και όχι γιατί τα θέματα της ενέργειας δεν είναι ιδιαίτερα σοβαρά και δεν χρήζουν συζήτησης και ανταλλαγής απόψεων και στην Εθνική Αντιπροσωπεία. Κάθε άλλο!

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Είναι εξάλλου πολύ χρήσιμο να αναδεικνύονται και στα ζητήματα της ενέργειας οι διαφορετικές πολιτικές, οι βασικές αντιθέσεις, η προσπάθεια από τη μια για την περιφρούρηση του δημόσιου χαρακτήρα βασικών υποδομών στο καθολικό ανθρώπινο δικαίωμα και κοινωνικό αγαθό -που ας μην ξεχνάμε ότι είναι η ενέργεια- και η υποταγή σε συγκεκριμένα συμφέροντα και σε κελεύσματα που επέβαλλαν βίαιες ιδιωτικοποιήσεις, από την άλλη.

Προκαλεί, όμως, εντύπωση το γεγονός ότι την ώρα της διαπραγμάτευσης με τους δανειστές, ακριβώς την ώρα που η Κυβέρνηση της χώρας πασχίζει να ολοκληρώσει τη δεύτερη αξιολόγηση και να κλείσει τις εκκρεμότητες που υφίστανται ακόμη, κάποιες από τις οποίες αφορούν και τα ενεργειακά θέματα –τώρα τελειώνουν- αυτή την ώρα επέλεξε η Αντιπολίτευση για να επαναφέρει θέματα, τελειωμένα από τον Ιούλιο του 2015, για τη λεγόμενη «μικρή» ΔΕΗ και την επιμονή και εμμονή –θα έλεγα- σε λογικές ιδιωτικοποιήσεων, ακόμα κι εκεί που πραγματικά μπορεί να γίνει αξιοποίηση, προς όφελος του δημοσίου συμφέροντος.

Αυτά τα λέμε την ίδια ώρα που η Κυβέρνηση, όπως ανέλυσε προηγουμένως και ο Υπουργός στην πρωτομιλία του, έχει συγκεκριμένα αποτελέσματα -παρά τις πολύ δύσκολες συνθήκες- σε όλα τα ενεργειακά μέτωπα, προσπαθώντας να αντιμετωπίσει καθυστερήσεις και τα αποτελέσματα της έλλειψης μεσοπρόθεσμου και μακροπρόθεσμου ενεργειακού σχεδιασμού πολλών χρόνων και φυσικά σε συνθήκες ραγδαίων αλλαγών, όσον αφορά την ενέργεια διεθνώς.

Ειλικρινά, αν τα λέει αυτά ο κ. Δένδιας με δεδομένες τις νεοφιλελεύθερες ιδέες του που όλοι γνωρίζουμε πού οδήγησαν και πού οδηγούν την Ευρώπη, να το καταλάβουμε. Αυτή είναι η ιδεολογία του κόμματός του και του Ευρωπαϊκού Λαϊκού Κόμματος που συμμετέχει. Όμως, το να πρωτοστατούν ο κ. Μανιάτης και η Δημοκρατική Συμπαράταξη αυτή την ώρα της διαπραγμάτευσης, παλεύοντας και μέσα στο Κοινοβούλιο για την επαναφορά στην ατζέντα τελειωμένων θεμάτων που είχαν επιβάλει στις κυβερνήσεις οι δανειστές και η τωρινή Κυβέρνηση κατάφερε να περπατήσουν αλλιώς στο πλαίσιο της διαπραγμάτευσης, αυτό πάει πολύ.

Ο κ. Μητσοτάκης μάς κατηγορεί για ιδεοληψίες στα εργασιακά και στις συλλογικές διαπραγματεύσεις, ενώ ο κ. Μανιάτης για ιδεοληψίες όσον αφορά την περιφρούρηση του δημόσιου χαρακτήρα βασικών υποδομών στην ενέργεια. Μάλλον εάν τα δίναμε όλα, όπως τα έδιναν αυτοί, τότε μόνο δεν θα είχαμε ιδεοληψίες.

Και γίνονται και τιμητές, γιατί καταφέρνει η Κυβέρνηση να περισώσει τον δημόσιο χαρακτήρα στρατηγικών εργαλείων για την παραγωγική ανασυγκρότηση, όπως τα δίκτυα υψηλής τάσης -ο ΑΔΜΗΕ- και γιατί γίνεται μεγάλη προσπάθεια για να μπει το 17% της ΔΕΗ στο υπερταμείο για αξιοποίηση, αντί να μείνει στο ΤΑΙΠΕΔ και να οδηγηθεί για άμεση πώληση και μάλιστα στην σημερινή συγκυρία που είναι βέβαιο ότι θα πουληθεί μισοτιμής.

Έπρεπε, λοιπόν, να κάνουν σκληρή αυτοκριτική για την πολιτική των κυβερνήσεων τους, διότι επί των ημερών τους οι στρεβλώσεις στην ενεργειακή αγορά έδιναν και έπαιρναν, και γιατί δημιούργησαν τεράστιο πρόβλημα κρίσης χρέους και προς την ΔΕΗ, με εκκόλαψη της βάσης για την υπέρμετρη αύξηση των ληξιπρόθεσμων οφειλών των πελατών της, και προς τους ιδιώτες παραγωγούς από ΑΠΕ. Έπρεπε να κάνουν αυτοκριτική για τις πολιτικές των new deal, του νέου χρηματιστηρίου των φωτοβολταϊκών, όταν οι τιμές κατασκευής ήταν στο θεό, μόνο και μόνο για να εξυπηρετηθούν συμφέροντα συγκεκριμένων επιμελητηρίων και άλλων γύρω από τις κυβερνήσεις, δημιουργώντας τα τεράστια ελλείμματα του ειδικού λογαριασμού, που ακόμη παλεύουμε να εξισορροπήσουμε. Έπρεπε να κάνουν αυτοκριτική για την πολιτική των χαριστικών ρυθμίσεων προς το ολιγοπώλιο των παραγωγών ηλεκτρισμού από φυσικό αέριο με διάφορους μηχανισμούς, για την πολιτική που φρόντιζε συστηματικά την απαξίωση της ΔΕΗ, ταυτίζοντας την αποκλειστικά με την λιγνιτική παραγωγή, για να είναι εύκολος στόχος με δεδομένες τις διεθνείς τάσεις προστασίας του περιβάλλοντος και ουσιαστικής απαγόρευσής της να εισέλθει αποφασιστικά στην αγορά των ΑΠΕ ή και του αερίου.

Αντί, λοιπόν, να κάνουν αυτοκριτική για τις μεγάλες καθυστερήσεις δεκαετιών στις έρευνες των υδρογονανθράκων, για τις πολιτικές όπου γινόταν πάρτι λαθρεμπορίου στα πετρελαιοειδή με ανυπολόγιστες επιπτώσεις στα δημόσια οικονομικά, έρχονται σήμερα να κάνουν και τους τιμητές σε μια Κυβέρνηση συνολικά δύο χρόνων, που εν μέσω της σοβαρότερης οικονομικής κρίσης των τελευταίων δεκαετιών και εν μέσω επιτροπείας, παλεύει για την ευστάθεια του ενεργειακού εφοδιασμού, για την ομαλή είσοδο σε συνθήκες πλήρους απελευθέρωσης της αγοράς ενέργειας αλλά και για τη δημιουργία νέας ενεργειακής πολιτικής, με στόχο τη μείωση του κόστους της ενέργειας για τα νοικοκυριά και τις επιχειρήσεις και την προώθηση ενεργειακών επενδύσεων που θα φέρουν πολλαπλασιαστικά οφέλη στην οικονομία.

Η διασφάλιση του δημόσιου χαρακτήρα του ΑΔΜΗΕ με την συμφωνία που ψηφίστηκε τον Αύγουστο του 2015. Η απόσυρση του σχεδίου της «μικρής» ΔΕΗ, δηλαδή της πώλησης του 30% των λιγνιτικών και υδροηλεκτρικών μονάδων πλήρως αποσβεσμένων -ιδιαίτερα της βόρειας Ελλάδας- και η αντικατάσταση τους από τα ΝΟΜΕ με τα οποία μπορεί να επιτευχθεί ισοδύναμο αποτέλεσμα, χωρίς, όμως, να χαθεί η ιδιοκτησία των μονάδων της ΔΕΗ, νόμοι που μπορούν να πετύχουν, όπως αποδεικνύεται από το ενδιαφέρον και τις τιμές στις πρώτες δημοπρασίες. Η προσπάθεια μεταφοράς του 17% της ΔΕΗ στο υπερταμείο για αξιοποίηση και όχι αναγκαστικά για πώληση από το ΤΑΙΠΕΔ. Η μη εύνοια της Κυβέρνησης για την ιδιωτικοποίηση της ΔΕΠΑ καθόσον δεν νοείται το δημόσιο να μην εισπράττει έσοδα από την πώληση του φυσικού αερίου, καθώς και των ΕΛΠΕ με τα εντυπωσιακά αποτελέσματα που πέτυχαν με δημόσιο management. Η ολοκλήρωση μέσα στο 2017 της 3ης δεξαμενής υγροποιημένου φυσικού αερίου στη Ρεβυθούσα. Η αλλαγή του καθεστώτος στήριξης των ΑΠΕ ούτως ώστε και βιώσιμες επενδύσεις να είναι αλλά και να προστατευτεί ο καταναλωτής και η περαιτέρω ανάπτυξη τους με φιλόδοξους στόχους και για το 2020 αλλά και το 2030.

Να σας θυμίσω ότι είναι η πρώτη φορά που έχουμε εγκεκριμένο μηχανισμό στήριξης των ανανεώσιμων πηγών ενέργειας. Τόσα χρόνια δεν είχαμε κανέναν εγκεκριμένο μηχανισμό στήριξης από την Ευρωπαϊκή Επιτροπή, με αποτέλεσμα να μην μπορούμε να πάρουμε καμμιά παράταση και άρα δέκα μήνες δεν μπορούσαν να υπογραφούν συμβάσεις αγοραπωλησίας ηλεκτρικής ενέργειας με επακόλουθα στην αγορά.

Να σας θυμίσω επίσης τον δεύτερο διαγωνισμό για την έρευνα και την εκμετάλλευση υδρογονανθράκων σε είκοσι θαλάσσιες περιοχές στο Ιόνιο και νότια της Κρήτης, αλλά και τον διαγωνισμό στις χερσαίες περιοχές που προχωρούν -βέβαια με καθυστερήσεις, αλλά αυτές πάντοτε καθυστερούν- προς όφελος του δημοσίου συμφέροντος.

Ακόμη να σας θυμίσω την επανεκκίνηση του «Εξοικονομώ κατ’ Οίκον» με τις αναγκαίες προσαρμογές με βάση την εμπειρία της πρώτης φάσης, την εναρμόνιση της ελληνικής νομοθεσίας με την ενσωμάτωση της οδηγίας για την ενεργειακή αποδοτικότητα και την απόφαση για να αντιμετωπιστούν τυχόν στρεβλώσεις στην αγορά ηλεκτρισμού με την ολοκλήρωση της σχετικής μεταρρύθμισης, για να μην παρουσιάζονται προβλήματα στον μηχανισμό προσδιορισμού ποσοτήτων εισαγωγών και εξαγωγών, που εκτός των άλλων έπαιξαν τον ρόλο τους στην πρόσφατη ενεργειακή κρίση, όπως και την ανάγκη λήψης μέτρων των παραγωγών για εναλλακτική τροφοδοσία των μονάδων παραγωγής ακόμη και αν δεν προβλέπεται στις άδειές τους, την εκκίνηση του virtual Net Metering που ελπίζουμε ότι μέχρι τον Ιούνιο θα ξεκινήσει για τους αγρότες και μάλιστα -όπως είπε και ο Υπουργός Αγροτικής Ανάπτυξης- θα εντάσσεται στα προγράμματα βελτίωσης του προγράμματος αγροτικής ανάπτυξης. Όλες αυτές οι πολιτικές, λοιπόν, συνιστούν ουσιαστική αλλαγή του μοντέλου στην ενεργειακή αγορά προς το συμφέρον της χώρας και του τελικού καταναλωτή.

Οι επεκτάσεις του δικτύου του φυσικού αερίου μέσα στη χώρα -οι άμεσες αλλά και οι μελλοντικές- συμβάλλουν ουσιαστικά στην ισοπολιτεία, με τη δυνατότητα του κάθε πολίτη της ισότιμης πρόσβασης σε φθηνότερο και λιγότερο ρυπογόνο καύσιμο.

Η σταδιακή μείωση της λιγνιτικής παραγωγής με την εφαρμογή αντιρρυπαντικής τεχνολογίας στις νέες μονάδες, που αντικαθιστούν κάποιες από τις παλιές οι οποίες και ρυπαίνουν αλλά έχουν και μικρή αποδοτικότητα, και η αύξηση της διείσδυσης των ΑΠΕ από όλες τις τεχνολογίες, είναι η κατεύθυνση, με ουσιαστική, βέβαια, ενίσχυση της θέσης της «ΔΕΗ Ανανεώσιμες» μέσα στις ΑΠΕ.

Η ενίσχυση της εγχώριας προστιθέμενης αξίας στην παραγωγή και η προώθηση της παραγωγής εν όλω ή εν μέρει τεχνολογικού εξοπλισμού για την ενέργεια και στη χώρα μας, είναι σημαντικά ζητούμενα που απαιτούν την προσοχή μας.

Η επερώτηση που σήμερα συζητάμε, κύριοι συνάδελφοι, αποδεικνύει δυστυχώς τις ιδεολογικές εμμονές και την παθητική αποδοχή από τους προκατόχους μας στα κελεύσματα κύκλων των δανειστών της χώρας, δείχνει τα αδιέξοδα αυτών που μας έφεραν εδώ με τις πολιτικές τους, που μόνο στόχο είχαν την εξυπηρέτηση συγκεκριμένων συμφερόντων. Και είναι οι ίδιοι που κατέστρεψαν την παραγωγική βάση της χώρας, που δημιούργησαν ένα εκατομμύριο επιπλέον άνεργους, που έβαλαν τις βάσεις της ενεργειακής φτώχειας που βιώνει σημαντικό τμήμα του λαού μας και που έχουμε εμείς υποχρέωση να τη σταματήσουμε με το κοινωνικό τιμολόγιο, με νέες ρυθμίσεις, με εκπτώσεις σε όσους πληρώνουν στην ώρα τους και κρατούν σωστά τις ρυθμίσεις, με ένα στρατηγικό σχέδιο δίκαιης ανάπτυξης της οικονομίας που θα φέρει τη χώρα και την κοινωνία στην κανονικότητα.

**ΠΡΟΕΔΡΕΥΩΝ (Σπυρίδων Λυκούδης):** Τελειώσατε κανονικά, κύριε συνάδελφε.

**ΙΩΑΝΝΗΣ ΣΗΦΑΚΗΣ:** Σε δευτερόλεπτα, κύριε Πρόεδρε.

Η γενικευμένη καταστροφολογία από την Αντιπολίτευση και τα διαπλεκόμενα μέσα μαζικής ενημέρωσης πέφτει μέρα με τη μέρα στο κενό, όση ειρωνεία και αν επιστρατεύει σήμερα εδώ ο κ. Μανιάτης. Την ίδια τύχη θα έχει και η επερώτηση αυτή, που το μόνο που έκανε πέραν της κατάθεσης διαπιστευτηρίων από κάποιους στους δανειστές την ώρα της διαπραγμάτευσης, ήταν να μας δώσει την ευκαιρία να υπενθυμίσουμε στον ελληνικό λαό τις δράσεις μας, τους προγραμματισμούς μας και τις σαφέστατες διαφορές μας από το παλιό πολιτικό σύστημα και στον ενεργειακό τομέα.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο συνάδελφος κ. Γεώργιος Λαζαρίδης από τους Ανεξάρτητους Έλληνες.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Σας ευχαριστώ, κύριε συνάδελφε, για την κατανόηση.

Πριν ξεκινήσω, θα ήθελα να πω, κύριε Πρόεδρε, κύριοι συνάδελφοι, ότι άκουσα τον εκπρόσωπο της Δημοκρατικής Συμπαράταξης, ο οποίος είπε πραγματικά ενδιαφέροντα πράγματα, στα οποία θα ακούσουμε τον κύριο Υπουργό να απαντά. Όμως ήταν πάρα πολύ επιθετικός και μέσα στα τόσα τα οποία είπε, άφησε να εννοηθεί ότι έκανε τόσο καλά τα πράγματα η Δημοκρατική Συμπαράταξη. Δημοκρατική Συμπαράταξη είναι το καινούργιο όνομα. Με το παλιό όνομα το ΠΑΣΟΚ. Και λέω εγώ. Αφού το κόμμα είναι τόσο υπερήφανο για το παρελθόν του, γιατί άλλαξε όνομα;

Όταν ένα μαγαζί πάει καλά, δεν αλλάζεις το όνομα του μαγαζιού. Αντιθέτως το φωτίζεις περισσότερο για να το βλέπει ο κόσμος καλύτερα. Αφού ήσασταν τόσο περήφανοι, γιατί το αλλάξατε σε Δημοκρατική Συμπαράταξη; Γιατί; Το αλλάξατε, γιατί την ευθύνη για την καταστροφή της χώρας την έχετε στο μεγαλύτερο βαθμό εσείς. Αυτή είναι η πραγματικότητα. Για αυτά τα οποία βιώνουμε σήμερα, στον μεγαλύτερο βαθμό ευθύνεστε εσείς και στη συνέχεια και η Νέα Δημοκρατία για την περίοδο Σαμαρά - Βενιζέλου.

**ΜΙΧΑΗΛ ΤΖΕΛΕΠΗΣ:** Τον Καραμανλή απ’ έξω;

**ΓΕΩΡΓΙΟΣ ΛΑΖΑΡΙΔΗΣ:** Βεβαίως. Μα τον Καραμανλή τον δικαιώνουν οι αριθμοί, κύριε συνάδελφε.

**ΜΙΧΑΗΛ ΤΖΕΛΕΠΗΣ:** Είστε καραμανλικοί εσείς.

**ΓΕΩΡΓΙΟΣ ΛΑΖΑΡΙΔΗΣ:** Και απευθύνομαι στους συναδέλφους της Νέας Δημοκρατίας λέγοντάς τους -έχω καταθέσει το παράπονό μου- ότι δεν υπερασπιστήκαν καμμιά φόρα την περίοδο Καραμανλή.

Εν πάση περιπτώσει, όμως, τον δικαιώνουν οι αριθμοί, γιατί κατά γενική ομολογία εκείνη την περίοδο η Ελλάδα είχε τους υψηλότερους δείκτες ανάπτυξης από όλη την Ευρωζώνη και ό,τι προσπάθησε να κάνει, ό,τι δανεισμούς έκανε εκείνη την περίοδο η χώρα, ήταν για να πληρώσει τα δάνεια από την περίοδο Σημίτη.

(Θόρυβος στην Αίθουσα)

Γιατί; Μισό λεπτό. Το σκάνδαλο του Χρηματιστηρίου ποια περίοδο έγινε; Την περίοδο Σημίτη δεν έγινε; Ποια περίοδο έγινε το σκάνδαλο του Χρηματιστηρίου; Η υπόθεση με τους Ολυμπιακούς Αγώνες που από 6, 7 δισεκατομμύρια έφτασαν να στοιχίζουν 45 δισεκατομμύρια, από το ΠΑΣΟΚ δεν έγινε;

Όμως εγώ και πάλι καταθέτω ένα ερώτημα και ας είναι ρητορικό αν θέλετε. Αφού είστε τόσο υπερήφανοι για το παρελθόν σας, γιατί δεν αφήσατε το όνομα «ΠΑΣΟΚ», να ξέρει ο κόσμος τι έχει απέναντί του, και το αλλάξατε και το κάνατε Δημοκρατική Συμπαράταξη; Για να κρύψετε την πραγματικότητα. Συνήθως έτσι γίνεται. Ξέρετε ποιοι έχουν πολλά ονόματα συνήθως έξω στην πιάτσα.

Τέλος πάντων χρησιμοποίησα και τον μισό χρόνο μου σχεδόν.

Μάλιστα την περίοδο τη δική σας ήταν που μας βάλατε και στο ΔΝΤ. Κύριε συνάδελφε, κάνατε μια αναφορά προηγουμένως όσον αφορά τα ομολογιακά δάνεια κ.λπ., και θυμήθηκα τον Γιώργο τον Παπακωνσταντίνου. Μετά την περίοδο Καραμανλή -και επιβεβαιώνεται με αυτό που θα σας πω, το πόσο καλά πήγαινε η οικονομία εκείνη την περίοδο- τα spreads για την Ελλάδα ήταν στο ύψος της Γερμανίας ή και χαμηλότερα από την Γερμανία. Και έβγαινε τότε ο Παπακωνσταντίνου στο εξωτερικό και έλεγε ότι η Ελλάδα είναι «ΤΙΤΑΝΙΚΟΣ» και βαδίζει ολοταχώς προς το παγόβουνο. Έκανε ό,τι ήταν δυνατόν προκειμένου να ανεβάσει τα spreadsμ, για να μην μπορεί να δανειστεί η χώρα. Και στη συνέχεια επέλεξε το ειδυλλιακό Καστελλόριζο, προκειμένου να μας βάλει στο ΔΝΤ!

Κυρίες και κύριοι συνάδελφοι, στη βάση ενός συντονισμένου σχεδιασμού η χώρα μας ενσωματώνει περιβαλλοντικές προτεραιότητες στην ενεργειακή της πολιτική, εστιάζοντας στην ανάπτυξη των ΑΠΕ, τη διείσδυση του φυσικού αερίου, την εξοικονόμηση ενέργειας και την ενεργειακή αποδοτικότητα με περιβαλλοντικά συμβατές δράσεις. Διατηρούμε πληθώρα δυνατοτήτων, όμως, ο τομέας της ενέργειας στη χώρα μας έχει τις δικές του ιδιαιτερότητες.

Ας πάμε πρώτα στη ΔΕΗ. Ο λιγνίτης κατέχει το υψηλότερο ποσοστό του ελληνικού ενεργειακού συστήματος παραγωγής ηλεκτρικής ενέργειας και πρέπει να στηριχθεί, γιατί αποτελεί κεντρικό άξονα για την ασφάλεια του ενεργειακού εφοδιασμού, για την ανεξαρτησία της χώρας από εισαγόμενα καύσιμα, για τη βελτίωση του εμπορικού ισοζυγίου, καθώς και για την απασχόληση και την ανάπτυξη των τοπικών κοινοτήτων.

Η συμβολή της ΔΕΗ ως ενιαίου και δημόσιου φορέα στη μεταπολεμική παραγωγική συγκρότηση της χώρας και στην εξέλιξη της βιομηχανίας είναι τεράστια. Για την ακρίβεια ο λιγνίτης αποτελεί το σημαντικότερο για την ελληνική οικονομία ενεργειακό καύσιμο. Σε αυτόν άλλωστε βασίστηκε ο εξηλεκτρισμός της χώρας και σε μεγάλο βαθμό η οικονομική της ανάπτυξη.

Δυστυχώς, όμως, οι κυβερνήσεις του ΠΑΣΟΚ και στη συνέχεια ΠΑΣΟΚ - Νέας Δημοκρατίας χρησιμοποιήσαν τη ΔΕΗ για να εξυπηρετήσουν τα πελατειακά τους συμφέροντα και στο τέλος την απαξίωσαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε. Τελειώνω σε ένα λεπτό.

Τα δεκαπέντε προηγούμενα χρόνια το πολιτικό σύστημα ακολούθησε μια πολιτική απαξίωσης του λιγνίτη, προκειμένου να προωθήσει με κάθε τρόπο την κατανάλωση φυσικού αερίου στην ηλεκτροπαραγωγή, αλλάζοντας τις ισορροπίες στην άσκηση της ενεργειακής πολιτικής, σε μια περίοδο που το φυσικό αέριο στη χώρα μας θεωρείται από τα ακριβότερα μεταξύ των χωρών της Ευρωπαϊκής Ένωσης κι ενώ καθυστερεί η εξόρυξη και αξιοποίηση των πραγματικά πλούσιων κοιτασμάτων φυσικού αερίου νοτίως της Κρήτης, που θα μπορούσαν να μας εξασφαλίσουν ενεργειακή επάρκεια και οικονομική ευμάρεια.

Η προηγούμενη κυβέρνηση είχε νομοθετήσει τη «μικρή» ΔΕΗ. Τι σήμαινε αυτό; Σήμαινε ότι το 30% της δυναμικότητας της παραγωγής της εταιρείας θα δινόταν σε ιδιώτες και ταυτόχρονα το 17% από το 51% που έχει το κράτος, θα δινόταν στο πακέτο ιδιωτικοποίησης του ΤΑΙΠΕΔ. Αυτά τα δύο ήταν η στρατηγική της προηγούμενης κυβέρνησης για το θέμα της ΔΕΗ. Μείωση της παραγωγικής της δυναμικότητας κατά 30% και απώλεια της πλειοψηφίας του δημοσίου. Με μαθηματική ακρίβεια παρεδίδοτο, δηλαδή, η ΔΕΗ χωρίς καμμιά δυνατότητα ευελιξίας ή οτιδήποτε άλλο σε συρρίκνωση σε επίπεδο παραγωγής.

Με την πολιτική της η παρούσα Κυβέρνηση ακύρωσε τη «μικρή» ΔΕΗ και εισήγαγε έναν μηχανισμό, που δίνει τη δυνατότητα ανοίγματος της αγοράς στους προμηθευτές και ανταγωνιστές της ΔΕΗ στη λιανική αγορά, όπου μεταξύ άλλων οφείλει να ανοίξει τον ανταγωνισμό εξαιτίας της ευρωπαϊκής πολιτικής και όλων αυτών που δεν έγιναν τα προηγούμενα χρόνια. Όμως αυτό δεν σημαίνει ότι πρέπει να σταματήσει η δρομολόγηση παράλληλων ενεργειών στήριξης.

Σε αυτό το πλαίσιο οι επενδύσεις της ΔΕΗ επικεντρώνονται στην αντικατάσταση των παλαιών και ρυπογόνων μονάδων ηλεκτροπαραγωγής με σύγχρονες και πιο αποτελεσματικές, οι οποίες θα μειώσουν σημαντικά τις εκπομπές σύμφωνα με το πνεύμα της Ευρωπαϊκής Ένωσης. Και επειδή φαίνεται πως θα ζήσουμε με τον λιγνίτη για καιρό -και ορθώς- πρέπει να προωθηθούν έργα αναβάθμισης του περιβάλλοντος, υποδομών και ανάπτυξης, έτσι ώστε η χώρα να αντιμετωπίζει τις όποιες δυσμενείς επιπτώσεις αλλά και να διασφαλιστεί η εργασιακή ομαλότητα και οι θέσεις εργασίας στον ιδιωτικό τομέα των περιοχών της δυτικής Μακεδονίας.

Είχα κι άλλα πράγματα να πω αλλά θα σταματήσω εδώ, για να μην κάνω κατάχρηση του χρόνου και της ευγένειας των συναδέλφων. Θα περιμένω τις απαντήσεις του κυρίου Υπουργού.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε κι εμείς.

Τον λόγο έχει ο συνάδελφος κ. Νικόλαος Δένδιας.

**ΧΡΗΣΤΟΣ ΧΑΤΖΗΣΑΒΒΑΣ:** Κύριε Πρόεδρε, παρακαλώ τον λόγο επί της διαδικασίας.

**ΠΡΟΕΔΡΕΥΩΝ (Σπυρίδων Λυκούδης):** Ποια είναι η ένσταση ακριβώς;

**ΧΡΗΣΤΟΣ ΧΑΤΖΗΣΑΒΒΑΣ:** Όταν γίνεται μια συνεννόηση για να προηγηθεί κάποιο κόμμα έναντι κάποιων άλλων, θα πρέπει να γίνεται η συνεννόηση με όλους. Η συνεννόηση έγινε μεταξύ των ΑΝΕΛ και της Νέας Δημοκρατίας και παράκαμψε όλα τα άλλα κόμματα. Θα πρέπει η Νέα Δημοκρατία να μιλήσει στη θέση…

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, με συγχωρείτε. Μπορεί να έχετε δίκιο. Δεν το ήξερα. Εγώ ανέβηκα στο Βήμα τώρα μετά από τη συνεννόηση αυτή. Όμως νομίζω ότι με μια σχετική ανοχή και καλοπροαίρετα, δεν χάθηκε ο κόσμος τώρα.

**ΧΡΗΣΤΟΣ ΧΑΤΖΗΣΑΒΒΑΣ:** Ήθελα να το επισημάνω αυτό, γιατί έγινε μεταξύ τους η συνεννόηση. Δεν μπορεί σε μια ουρά να έρθει ο τελευταίος μπροστά και να παραμείνεις πίσω.

**ΠΡΟΕΔΡΕΥΩΝ (Σπυρίδων Λυκούδης):** Εντάξει έχετε δίκιο σε αυτό. Εν πάση περιπτώσει, ας προχωρήσουμε.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν είχα σκοπό να θέσω τέτοιο θέμα αλλά, εξ ανάγκης, όπως εξελίχθηκε η συζήτηση, είμαι υποχρεωμένος να το πράξω. Αναφέρομαι κατ’ αρχάς στην τοποθέτηση του αγαπητού σε εμένα συναδέλφου, του κ. Κωνσταντινόπουλου, αλλά και την τελευταία ανταλλαγή απόψεων εδώ, σε σχέση με την περίοδο 2004-2009, την περίοδο της κυβέρνησης της Νέας Δημοκρατίας, την περίοδο της κυβέρνησης του Κώστα Καραμανλή.

Κυρίες και κύριοι συνάδελφοι, να είμαστε επ’ αυτού συνεννοημένοι. Καταλαβαίνω πάρα πολύ καλά τις ανάγκες του ΠΑΣΟΚ, της Δημοκρατικής Συμπαράταξης, να αγιοποιήσει το όποιο παρελθόν του Γεωργίου Παπανδρέου, μετά την επιστροφή του στη Δημοκρατική Συμπαράταξη, στο ΠΑΣΟΚ. Από αυτό, όμως, μέχρι το σημείο της προσπάθειας συνολικής αλλοίωσης των περιόδων, νομίζω ότι υπάρχει μια πολύ μεγάλη απόσταση. Για να είμαστε σαφείς και συνεννοημένοι, έχουμε απόλυτη ποσοτική και ποιοτική μέτρηση της επίπτωσης που είχε η περίοδος Καραμανλή.

Υπάρχει η τοποθέτηση και του πρώην Πρωθυπουργού, του κ. Σημίτη. Γιατί αν πούμε για τοποθετήσεις στελεχών, όπως ο Γιάννης Παπαθανασίου, της τότε κυβέρνησης, θα πείτε ότι είναι αναξιόπιστες. Κι ανατρέχουν σε κάτι λιγότερο από 30 δισεκατομμύρια. Ήταν περίπου 24, 25, 26 δισεκατομμύρια. Το υπόλοιπο -για να φτάσουμε στα 120 δισεκατομμύρια- αφορούσε κάλυψη υποχρεώσεων της περιόδου των κυβερνήσεων Σημίτη. Αυτό είναι έτσι και δεν υπάρχει άλλη αμφιβολία.

Όποιος δε το αμφισβητεί αυτό, θα σας παρακαλέσω πάρα πολύ για το εξής: Υπάρχει οπουδήποτε πωλούμενο το βιβλίο του κ. Ιγνατίου. Το βιβλίο του κ. Ιγνατίου περιέχει μέσα όλα τα τηλεγραφήματα και όλα τα έγγραφα της περιόδου από το 2007 και μετά, τα οποία προειδοποιούσαν τον κ. Γιώργο Παπανδρέου για την οικονομική κατάσταση της χώρας.

Δεν αναφέρομαι στην πρόσκληση από τον τότε Πρωθυπουργό, τον Κώστα Καραμανλή, τον Μάρτιο του 2009 στο Μέγαρο Μαξίμου, στην οποία του είπε πού βρισκόμαστε και του ζήτησε στήριξη, για να λάβουμε εμείς, η Νέα Δημοκρατία, τα μέτρα. Αναφέρομαι στις πολλαπλές προειδοποιήσεις απ’ όλα τα επίσημα χείλη, εγγράφως, προς τον Γιώργο Παπανδρέου, πριν ακόμα αναλάβει την κυβέρνηση της χώρας.

Αυτά προκύπτουν, κατ’ αρχάς, από σωρεία τηλεγραφημάτων του τότε Αμερικανού πρέσβη, του κ. Σπέκχαρντ προς την Ουάσιγκτον, όπου έγραφε ρητά το τι έλεγε στον Γιώργο Παπανδρέου και τι μέτρα έπρεπε να λάβει ο Γιώργος Παπανδρέου εν όψει ανάληψης της κυβέρνησης της χώρας, διότι ήταν προφανές ότι το ΠΑΣΟΚ τότε θα κέρδιζε τις εκλογές.

Κατά συνέπεια, κυρίες και κύριοι συνάδελφοι, το να ερχόμαστε εκ των υστέρων τώρα και να λέμε «κάντε τούτο», «κάντε εκείνο», «κάντε το άλλο», «όχι εμείς δεν φταίμε», δεν είναι σοβαρό. Και να σας πω και κάτι; Εν πάση περιπτώσει μέσα σε μια απλή φράση συμποσούται ολόκληρη η αντίληψη της κυβέρνησης Παπανδρέου, για το τι μπορούσε να γίνει στη χώρα τότε. Σας θυμίζω τις δύο μαγικές λέξεις «λεφτά υπάρχουν». Αυτά δεν ξεχνιόνται. Δεν πρόκειται να ξεχαστούν ποτέ. Κι αν θέλετε, εν πάση περιπτώσει, να κάνουμε αυτή την κουβέντα, να την κάνουμε οποτεδήποτε θέλετε, σε οποιοδήποτε πλαίσιο θέλετε.

Κατ’ αρχάς εγώ θέλω να σας πω ότι δεν πολυπιστεύω στις εξεταστικές, για να είμαστε συνεννοημένοι. Και ξέρετε πολύ καλά κι εσείς, ότι μια διαδικασία που καταλήγει σε εικοσιπέντε διαφορετικά πορίσματα, με εικοσιπέντε διαφορετικά σκεπτικά, δεν αποτελεί λύση. Να γίνει ένας δημόσιος διάλογος; Να γίνει. Δεν έχουμε τίποτα να φοβηθούμε.

Νομίζω, όμως, θα ήταν φρόνιμο κάποια στιγμή ο Γιώργος Παπανδρέου, ως στέλεχος του ΠΑΣΟΚ πλέον, της Δημοκρατικής Συμπαράταξης, να αναλάβει ευθέως τις ευθύνες του απέναντι στην ελληνική κοινωνία. Η θυματοποίηση του ότι, δήθεν, κάποιοι προηγούμενοι κακοί φταίνε κι ότι αυτός ήρε τον σταυρό του μαρτυρίου, δεν νομίζω ότι αντέχει σε καμμιά λογική. Και εν πάση περιπτώσει εμείς δεν θέλουμε να το ανεχθούμε.

Είναι και κάτι άλλο που δεν μας άρεσε και θέλω να το πω και αυτό. Δεν χρειάζεται ο Κώστας Καραμανλής την υπεράσπιση από τους ΑΝΕΛ. Ο συμπαθής συνάδελφος, ο Κοινοβουλευτικός Εκπρόσωπος των ΑΝΕΛ, καταλαβαίνω γιατί προσπαθεί, εντέχνως -και δεν είναι ο μόνος που το κάνει- να θέσει το κόμμα του κάτω από την ευρύτερη σκέπη του καραμανλισμού. Δεν χρειάζεται τέτοιες προσθήκες ο καραμανλισμός. Να είμαστε συνεννοημένοι.

Έχουμε σαφείς θέσεις. Οι ΑΝΕΛ έχουν διαρρήξει πλήρως, διαχρονικά, για πάντα, τις σχέσεις τους με την κεντροδεξιά, όπως εμείς την αντιλαμβανόμαστε, με την παράδοση του Κώστα Καραμανλή, με την παράδοση του Κωνσταντίνου Καραμανλή. Και μόνο η στάση τους το 2015 στο δημοψήφισμα στο οποίο εκρίθη η τύχη της χώρας και παραλίγο να πάμε όλοι στον γκρεμό, αρκεί. Δεν χρειάζεται να πούμε τίποτα άλλο.

Δεν χρειάζεται, λοιπόν, ο Κώστας Καραμανλής όψιμους υποστηρικτές. Δεν χρειάζεται. Τον ρόλο αυτόν τον έχει η παράταξη της Νέας Δημοκρατίας, η οποία αποτελεί το κόμμα του, το οποίο υποστηρίζει και την υστεροφημία του και οτιδήποτε άλλο χρειάζεται.

Από τους ΑΝΕΛ ευχαριστούμε πολύ, δεν θα πάρουμε τίποτα άλλο. Αν θέλουν να προσφέρουν κάτι στον τόπο, υπάρχει κάτι πολύ απλό που μπορούν να κάνουν. Να σταματήσουν να ψηφίζουν τα νομοθετήματα της παρούσας Κυβέρνησης και να τη στείλουν, εν πάση περιπτώσει, εκεί που ανήκει.

(Χειροκροτήματα από την πτέρυγα της Νέας Δημοκρατίας)

Έρχομαι στον υπόλοιπο χρόνο στα θέματα της ερώτησης.

Κυρίες και κύριοι συνάδελφοι, κύριε Υπουργέ, κατ’ αρχάς ως προς το γενικό πλαίσιο στο οποίο τοποθετηθήκατε πριν, υπάρχει μια πραγματικότητα. Η πραγματικότητα είναι ότι δεν έχετε προσκομίσει στον διάλογο του συγκεκριμένου θέματος ούτε ένα νέο σημαντικό έργο όλο τον τελευταίο καιρό. Σας το είπε και ο κ. Μανιάτης. Τίποτα. Τι έχετε προσφέρει, ως Κυβέρνηση, σε όλη αυτή τη συζήτηση; Να πάρουμε τη μεγάλη εικόνα. Η μεγάλη εικόνα είναι να γίνει η χώρα ενεργειακός κόμβος. Ποια είναι η συνεισφορά αυτής της Κυβέρνησης σε αυτό; Θα θέλαμε να μας το πείτε κάποια στιγμή, αν θέλετε.

Όσον αφορά τη διαχείρισή σας. Όσον αφορά ο ΔΕΣΦΑ, ακυρώσατε έναν διαγωνισμό. Πάρα πολύ ωραία. Δεν πήραμε τα 400 εκατομμύρια. Τον επαναπροκηρύσσετε. Μπορείτε να μου πείτε τι σχεδιασμός είναι αυτός, για να τον καταλάβουμε κι εμείς;

Όσον αφορά τη ΔΕΗ, καταγγείλατε ότι δεν ακολουθήσατε τον σχεδιασμό της «μικρής» ΔΕΗ. Αυτό δεν αντέχει στην κοινή λογική. Θα καταλάβαινα την τοποθέτηση αν λέγατε, «Όχι στη «μικρή» ΔΕΗ κρατάμε τη μεγάλη ΔΕΗ στο σύνολό της, με όλες τις δραστηριότητές της».

Το να απορρίψετε, όμως, τη «μικρή» ΔΕΗ του 30% για να περιορίσετε τη δήθεν μεγάλη ΔΕΗ στο 50%, εκχωρώντας το υπόλοιπο 50% χωρίς καμμιά αμοιβή, μπορείτε να μας εξηγήσετε τι λογική είναι αυτό, για να την καταλάβουμε και εμείς που μας αποκαλείτε, ετεροπροσδιορίζοντάς μας, νεοφιλελεύθερους; Να το καταλάβουμε και εμείς αυτό.

Διότι ώρες-ώρες η οποιαδήποτε πολιτική ανάλυση προσκρούει και στην κοινή αντίληψη του μέσου ανθρώπου. Αυτά εδώ που μας λέτε, δεν στέκουν πουθενά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή)

Όσον αφορά δε –και τελειώνω, κύριε Πρόεδρε, γιατί καταχράστηκα τον χρόνο- την κατάσταση της ΔΕΗ, είναι άθλια. Σας καταθέτω την ερώτηση την οποία ο παριστάμενος τομεάρχης μας, ο κ. Σκρέκας, είχε κάνει τον Νοέμβρη του 2016, με την οποία εξηγούσε σαφέστατα, με αριθμούς, τα αδιέξοδα που αντιμετωπίζει η ΔΕΗ. Αντιμετωπίζει κίνδυνο χρεοκοπίας κατ’ ομολογία δε και της διοίκησής της την οποία εσείς έχετε ορίσει.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν διαβάσετε την ερώτηση του κ. Σκρέκα, θα δείτε ότι σας λέει ένα απλό πράγμα. Το 2014, η ΔΕΗ είχε κέρδη πάνω από 100 εκατομμύρια. Το 2015, η ΔΕΗ είχε ζημιές πάνω από 100 εκατομμύρια. Τι άλλαξε μέσα σε αυτόν τον ένα χρόνο; Όλη η κρίση εκδηλώθηκε το 2015; Για να καταλάβουμε λίγο τι γίνεται. Και όλα αυτά, βέβαια, ενώ οι τιμές πετρελαίου είναι κάτω των 50 δολαρίων το βαρέλι.

Κύριε Υπουργέ, είσαστε σχετικά καινούργιος στο Υπουργείο, κατά συνέπεια έχετε την πολυτέλεια να μην έχετε προσωπική ευθύνη. Και προσωπικά δεν έχουμε να σας καταλογίσουμε κάτι. Δεν είναι προσωπικό το θέμα. Λυπάμαι να σας πω ότι, δυστυχώς, το κυβερνητικό σκάφος οδηγείται συνολικά και συλλογικά στο ναυάγιο. Η ελπίδα μας είναι, το ναυάγιο να αφορά μόνο την Κυβέρνηση και όχι και τη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Δένδια.

Κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τέσσερις συνοδοί εκπαιδευτικοί από το 3ο Δημοτικό Σχολείο Ευκαρπίας Θεσσαλονίκης και το Δημοτικό Σχολείο Άνω Καστριτσίου Αχαΐας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Είναι η σειρά του κ. Χατζησάββα να μιλήσει. Αλλά επειδή ο κύριος Υπουργός έχει να πάει αμέσως μετά σε μία τηλεδιάσκεψη, θα του δώσουμε τον λόγο. Εάν φύγει, θα μείνει στη θέση του ο κ. Φάμελλος.

Ορίστε, κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εκτιμώ ότι από τις τοποθετήσεις, διαφάνηκε πως υπάρχει μια σχετική υπαναχώρηση στην κριτική της πλήρους απραξίας και επικεντρώνεται τώρα -αναφέρομαι στο σύνολο των πραγμάτων που ανέφερα στην ομιλία μου- στην ενεργειακή στρατηγική της χώρας, στο ευρωπαϊκό πλαίσιο, στο πώς κινείται η χώρα βήμα, βήμα προς αυτή την κατεύθυνση, στην πολιτική μας στους υδρογονάνθρακες και σε πολλά άλλα σε άλλους τομείς.

Οπότε υπέθεσα από την τοποθέτηση του εκπροσώπου της Νέας Δημοκρατίας και από τον κ. Μανιάτη, ότι η εμμονή και η επιμονή είναι ότι τι ωραία που θα ήταν η ΔΕΗ σήμερα, εάν είχαμε πουλήσει το 30% το 2015 νομίζω. Και θα ήθελα να σας θέσω ευθέως τα ερωτήματα που αφορούν την ίδια τη ΔΕΗ.

Ήρθε, λοιπόν, η Κυβέρνηση το 2016 και αυτόματα κατέρρευσε η ΔΕΗ! Εξαιρετική οικονομική θεωρία. Πρώτον, ποιο ήταν το επενδυτικό σχέδιο της ΔΕΗ και πώς είχε αποφασιστεί; Δεύτερον, ποιος ήταν ο δανεισμός της ΔΕΗ και πώς έγινε προσπάθεια, αυτός ο δανεισμός να αντιμετωπιστεί με βραχυχρόνιο δανεισμό των 200 και 500 εκατομμυρίων ομολόγων που αναφέρατε; Μιλάμε για βραχυχρόνιο δανεισμό δύο, τριών ετών. Πολύ υγιή επιχείρηση είχατε φτιάξει!

Τρίτον, από πού προέκυψαν τα 5 δισεκατομμύρια; Μου θυμίζετε το Ελληνικό, ότι θα μας έφερνε 6 δισεκατομμύρια κ.λπ.. Ποια είναι η αριθμητική των μονάδων τις οποίες θα ιδιωτικοποιούσατε;

Τέταρτον, η ΔΕΗ ήταν απέναντι σε ένα ισχυρό πρόβλημα προσαρμογής σε μια νέα και μεταβατική πραγματικότητα, προσαρμογή στους κανόνες μιας ενεργειακής αγοράς. Από ποιον κανόνα και θεσμικό πλαίσιο διασφαλιζόταν η λειτουργία αυτής της αγοράς ενέργειας;

Τούτων δοθέντων, το παράδοξο πρέπει να αντιμετωπιστεί ανάποδα. Επαναλαμβάνω ότι η δέσμευση της Νέας Δημοκρατίας και της Δημοκρατικής Συμπαράταξης –και η Νέα Δημοκρατία δεν με εκπλήσσει- ήταν σαφής: ιδιωτικοποίηση όλου του ενεργειακού τομέα μέσα στα επόμενα τρία χρόνια. Αυτή ήταν η πολιτική. Επαναλαμβάνω, τη Νέα Δημοκρατία την καταλαβαίνω, δεν δημιουργεί καμμία απολύτως έκπληξη. Η Δημοκρατική Συμπαράταξη γιατί σκίζει τα ιμάτιά της υπέρ της πλήρους ιδιωτικοποιήσεως όλου του ενεργειακού τομέα; Αυτό πρέπει πραγματικά να είναι απορίας άξιον, να μας το εξηγήσετε κάποια στιγμή.

Δεύτερο θέμα: Επανέρχεστε στο ΔΕΣΦΑ χωρίς κανένα απολύτως επιχείρημα. Ούτε ο Σκουρλέτης έβγαλε αποφάσεις που έβγαλε η Κομισιόν ούτε κανείς ελληνικός παράγοντας δεν έβγαλε τις συγκεκριμένες αποφάσεις. Οι Αζέροι έπρεπε να πουλήσουν μερίδιο υποχρεωτικά και πούλησαν στην ιταλική, η οποία δεν συμμετείχε στον αρχικό διαγωνισμό. Οι Αζέροι έπρεπε να γίνουν παθητικός μέτοχος, δεν είναι δική μας απόφαση. Εάν προέκυψε το πρόβλημα, όπως λέτε, από το ότι το 68% αύξηση τιμολογίων είναι εξωπραγματικό για τα ευρωπαϊκά δεδομένα και έγινε 35% ή 37%, αν αυτή ήταν η αιτία του προβλήματος στην ιδιωτικοποίηση, θα πρέπει να ξέρετε ότι έγιναν και ισχυρές διαπραγματεύσεις να υπάρξουν κάποιες επιμέρους διορθώσεις. Αυτή η όποια διαφορά, ο όποιος αντίκτυπος -επαναλαμβάνω οριακός, δεν καθορίστηκε απ’ αυτό η ιδιωτικοποίηση- θα βελτιωθεί. Άρα τα προβλήματα προέκυψαν σε άλλα επίπεδα και με άλλες διαδικασίες και είχαν να κάνουν με τη φύση της ιδιωτικοποίησης, τον τρόπο που προκηρύχθηκε και το εάν ήταν συμβατή με τα ευρωπαϊκά δεδομένα ή όχι. Μακριά από εμάς, λοιπόν, αυτή η συζήτηση και η αναζήτηση ευθυνών και μάλιστα ποινικών εάν το τίμημα της ιδιωτικοποίησης που θα προκύψει στο μέλλον -σας διαβεβαιώ ότι θα είναι υψηλότερο και καλύτερο- θα είναι εντός των σχεδιασμών ή μη αυτής της Κυβέρνησης.

**ΙΩΑΝΝΗΣ ΜΑΝΙΑΤΗΣ:** Μακάρι.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κλείνω λέγοντας το εξής: Ο ενεργειακός τομέας θα αλλάξει και θα άλλαζε εκ των πραγμάτων. Τα μερίδια της ΔΕΗ στη λιανική αγορά θα απομειωθούν εκ των πραγμάτων. Επαναλαμβάνω, είναι μία από τις δύο τελευταίες χώρες όπου έχουμε μια λιανική αγορά με αυτήν τη δομή και με αυτές τις διαδικασίες.

Νομίζω ότι η ΔΕΗ θα μπορέσει και μπορεί με συστηματικό τρόπο και μεθοδικά βήματα να αναδιαρθρωθεί και να προσαρμοστεί στο νέο αυτό περιβάλλον. Είναι πραγματικά πρόκληση -και το εννοώ- να εμφανίζετε στο Κοινοβούλιο καταστροφολογικές αντιλήψεις για μια εταιρεία που έχει αυτά τα χαρακτηριστικά, αυτό το μέγεθος και αυτήν τη στρατηγική, που θα προσαρμοστεί, και θεωρίες περί κατάρρευσης της ΔΕΗ, περί αδυναμίας χρηματοοικονομικής ύπαρξής της και δεκάδες άλλες θεωρίες καταστροφολογικές, που δυστυχώς μέρος της Αντιπολίτευσης έχει ταυτιστεί με αυτές.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μανιάτη, έχετε μετά ένα τρίλεπτο για τριτολογία.

**ΙΩΑΝΝΗΣ ΜΑΝΙΑΤΗΣ:** Δεν θέλω να φύγει ο Υπουργός.

**ΠΡΟΕΔΡΕΥΩΝ (Σπυρίδων Λυκούδης):** Αφού θα φύγει, τι να κάνουμε;

**ΙΩΑΝΝΗΣ ΜΑΝΙΑΤΗΣ:** Θέλω να τον ρωτήσω.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μανιάτη, έχετε τον λόγο για ένα λεπτό μόνο.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, επειδή θα φύγετε, παρακαλώ να έχω την απάντησή σας στο εξής απλό ερώτημα: Έχετε συμφωνήσει με το μνημόνιο Τσίπρα η ΔΕΗ να κατέβει στο 49,5% των πελατών και της παραγωγής ηλεκτρικής ενέργειας στην Ελλάδα. Προφανώς είστε περήφανοι γι’ αυτό. Είναι δικαίωμά σας.

Η ερώτηση είναι η εξής: Βάλατε εσείς υπογραφή ως Υπουργός Ανάπτυξης στο πρόγραμμα του ΤΑΙΠΕΔ τον Μάιο του 2016, που έλεγε επιπλέον ότι εκτός του 50%, που εκχωρούμε τσάμπα, θα δώσουμε στον ιδιωτικό τομέα και άλλο 17% και γι’ αυτό είχατε βάλει υπογραφή ότι θα προσλαμβάνατε σύμβουλο, προκειμένου να πουλήσετε άλλο ένα 17% της ΔΕΗ, δηλαδή από το 50% να πουλήσετε άλλο ένα 17% και να φτάσει το 36%;

Η δέσμευση αυτή της Κυβέρνησης δεν υπήρχε στη «μικρή ΔΕΗ» -για να συνεννοούμαστε- γιατί η ιδιωτικοποίηση της «μικρής ΔΕΗ» ακύρωνε όλες τις άλλες ιδιωτικοποιήσεις επειδή άνοιγε πλήρως την αγορά. Με τη δική σας επιλογή, το επιπλέον 17% πώλησης της ΔΕΗ συνεχίζει να υπάρχει; Δηλαδή –για να το κάνω λιανά- στο καινούργιο πρόγραμμα, που θα υπογραφεί προφανώς αυτές τις μέρες από το ΤΑΙΠΕΔ, στο πρόγραμμα του ΤΑΙΠΕΔ, θα συνεχίσει να υπάρχει η δέσμευση της ελληνικής Κυβέρνησης ότι θα πωληθεί και το 17% της ΔΕΗ;

**ΠΡΟΕΔΡΕΥΩΝ (Σπυρίδων Λυκούδης):** Μάλιστα, είναι σαφής η ερώτηση, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** Δεν είναι τίποτα μπροστά στη μισή ΔΕΗ η πώληση του 17%.

**ΠΡΟΕΔΡΕΥΩΝ (Σπυρίδων Λυκούδης):** Αιτιολογήθηκε επαρκώς η ερώτηση.

Κύριε Υπουργέ, θέλετε να απαντήσετε;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Νομίζω ότι έχουμε τοποθετηθεί και για το 17%, το οποίο επαναλαμβάνω ότι η κυβέρνησή σας το είχε στο πρόγραμμα ιδιωτικοποιήσεων. Εμείς έχουμε μία συγκεκριμένη στρατηγική για τον τομέα αυτό. Θεωρούμε ότι το μεγάλο μέρος θα περάσει στο υπερταμείο, μαζί και το ΤΑΙΠΕΔ στο σύνολό του, αυτή είναι η εξέλιξη και η στρατηγική τους επόμενους μήνες. Νομίζω ότι θα συνεχίσει η διαδικασία πρόσληψης συμβούλων. Από εκεί και πέρα, οι σύμβουλοι θα κρίνουν το σύνολο των εναλλακτικών λύσεων.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Χρήστος Χατζησάββας από τον Λαϊκό Σύνδεσμο - Χρυσή Αυγή έχει τον λόγο.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ, κύριε Πρόεδρε.

Ζήσαμε και το τραγελαφικό σήμερα οι καραμανλικοί των ΑΝΕΛ να έρχονται σε διένεξη με τους σαμαρικούς του ΠΑΣΟΚ και της Νέας Δημοκρατίας. Ο κόσμος ξέρει πάρα πολύ καλά όμως ότι στις προηγούμενες εκλογές, όταν ψήφισε Νέα Δημοκρατία στην κάλπη, βγήκε κυβέρνηση Βενιζέλος. Ξέρει πάρα πολύ καλά τώρα ότι θα ξαναψηφίσει Νέα Δημοκρατία, θα βγει πρώτο κόμμα, αλλά κυβέρνηση θα κάνει ξανά με τον ΣΥΡΙΖΑ.

Η συζήτηση ουσιαστικά έχει να κάνει με αποκρατικοποιήσεις και αργοπορίες στις διαδικασίες αυτές. Ακούω επιχειρήματα και από τις δύο πλευρές, πολλά και διάφορα. Θα ήθελα να μου απαντήσουν όμως αυτοί οι οποίοι είναι υπέρμαχοι των αποκρατικοποιήσεων γιατί οι δικές μας δημόσιες επιχειρήσεις μπαίνουν μέσα οικονομικά και δεν μπορούν να παράγουν πλούτο, αλλά θέλουν να τις αγοράσουν ξένες επιχειρήσεις, οι οποίες τις βλέπουν ενδιαφέρουσες, και μάλιστα πολλές από αυτές τις ξένες επιχειρήσεις είναι και δημόσιες. Δηλαδή επιχειρήσεις δημόσιες άλλων κρατών θέλουν να αγοράσουν τις δικές μας.

Μήπως τις παίρνουν σε ευτελή ποσά από τους μηχανισμούς εκποίησης, που όλα τα μνημονιακά κόμματα δημιουργήσατε με την ψήφο σας; Μήπως είναι ή μπορούν να γίνουν κερδοφόρες και θα πρέπει εμείς να τις κάνουμε προς όφελος των Ελλήνων; Γιατί να πουλάμε τις πλουτοπαραγωγικές μας πηγές σε ιδιώτες; Ο ιδιώτης θα έχει ως μοναδικό σκοπό το υπερκέρδος, χωρίς να δίνει σημασία στην τοπική κοινωνία, στην υγεία, στις εργασιακές συνθήκες και φυσικά στο περιβάλλον.

Σταματήστε να αντιμετωπίζετε την ενέργεια ως εμπόρευμα. Κοινωνικό αγαθό είναι, αναγκαίο και απαραίτητο και θα πρέπει να διασφαλίσετε ότι θα έχουν πρόσβαση σε αυτό όλοι οι Έλληνες. Όχι όμως γιατί με εντολή των δανειστών τοκογλύφων ακόμα και οι λογαριασμοί της ΔΕΗ να είναι φοροεισπρακτική επιδρομή για την εξυπηρέτηση του επαχθούς και παράνομου δανεισμού. Επιβάλλει, στις έντεκα χρεώσεις που έχει ένας λογαριασμός της ΔΕΗ που πηγαίνει στον Έλληνα πολίτη, να πληρώσει μόνο τρεις που σχετίζονται με πραγματική κατανάλωση και με τη ΔΕΗ. Όλες οι υπόλοιπες είναι άσχετες. Δεν σας ενδιαφέρει που κρυώνουν παιδιά και οικογένειες, δεν σας ενδιαφέρει που κλείνουν επιχειρήσεις, μόνο να πληρώσετε δόσεις σε συμφωνίες που οι δημιουργοί τους, εν τη γενέσει τους, ξέρουν ότι είναι καταδικασμένες να αποτύχουν.

Από την άλλη, το λαθρεμπόριο καυσίμων ανθεί. Το σύστημα εισροών-εκροών πιάνει ή αποτρέπει μόνο μικρά ψάρια, η μεγάλη μπάζα γίνεται στη θάλασσα –το ξέρετε όλοι. Οπότε υπερφορολογείτε τους νόμιμους για να βγάλουν τα σπασμένα. Έκλεισαν όλα τα πρατήρια σε νομούς όπως είναι το Κιλκίς, οι Σέρρες, η Έδεσσα. Στο Κιλκίς ειδικότερα δεν έχει μείνει ανοιχτό πρατήριο λόγω της διαφοράς τιμής με τα Σκόπια. Δηλαδή αν δύο βυτία φορτώσουν από το διυλιστήριο της Θεσσαλονίκης, στα Διαβατά, και το ένα σταματήσει στους Ευζώνους -σε ένα ιδεατό πρατήριο γιατί σας είπα ότι έχουν κλείσει, δεν υπάρχουν πρατήρια- και το άλλο συνεχίσει τρία χιλιόμετρα πιο μέσα και πάει στα Σκόπια έχουν διαφορά τιμής 50 με 60 λεπτά, που είναι η διαφορά της φορολογίας.

Συνεχίζουμε ως χώρα τώρα να κάνουμε εισαγωγή ηλεκτρικής ενέργειας από Τουρκία, Αλβανία, Βουλγαρία, Σκόπια. Έχει ιδρύσει μάλιστα θυγατρική στην Τουρκία η ΔΕΗ και θα καλέσει –λέει- και τους πολίτες – τους καταναλωτές!- να κλείσουν τις ηλεκτρικές τους συσκευές. Αυτό είναι σε απάντηση του Βουλευτή Κούζηλου της Χρυσής Αυγής. Είναι ουσιαστικά η φοβερή στρατηγική και ο σοβαρός σχεδιασμός του κράτους!

Τώρα, για την εξοικονόμηση που λέει να καλέσει τους πολίτες, αν και ξέρουμε ότι πολλές φορές κατεβάζουν τον διακόπτη για να κλείσουν τις ξεχασμένες συσκευές, με αποτέλεσμα πολλές οικιακές συσκευές να έχουν πρόβλημα και να μην αναγνωρίζονται καν από τις εγγυήσεις. Θα πρέπει, κατ’ αρχάς, να ξεκινήσουμε από εδώ στη Βουλή. Αυτή τη στιγμή και κάθε μέρα είναι στο φουλ η θέρμανση σε όλα τα γραφεία και σε όλες τις επιτροπές. Ακόμη και στην Ολομέλεια δεν αντέχουμε τη ζέστη, γιατί είναι στο φουλ η θέρμανση.

Έχω πετύχει εγώ στην Εθνική Οδό τον κ. Τσιρώνη, όταν ήταν Υπουργός Περιβάλλοντος, με το υβριδικό του Prius να κάνει ουσιαστικά οικολογική οδήγηση. Με προσπέρασε τρεις φορές με εκατόν χιλιόμετρα. –εγώ πήγαινα με εκατόν χιλιόμετρα.- γιατί έκανε και στάσεις στην Εθνική και ταυτόχρονα είχε μαζί του και δύο συνοδευτικά αυτοκίνητα, το ένα χιλίων οχτακοσίων κυβικών και το άλλο δυόμισι χιλιάδων κυβικών της ασφάλειας. Οπότε η δική του οικολογική οδήγηση με το Prius πάει περίπατο.

Το θέμα των ιδιωτών που πουλάνε ρεύμα φθηνότερα από ό,τι η ΔΕΗ είναι απαράδεκτο. Βγαίνει η ΔΕΗ εκτός ανταγωνισμού και στο παρελθόν οι ιδιώτες που έλαβαν χρήματα από τους καταναλωτές, δεν τα απέδωσαν εκεί που έπρεπε και το γνωρίζουμε όλοι αυτό το θέμα, έχουν εμπλακεί και γνωστοί Βουλευτές ως δικηγόροι τους.

Για το θέμα των υδρογονανθράκων, ευτυχώς κάναμε ένα βήμα μπροστά και μιλάμε με βάση το ότι υπάρχουν τελικά υδρογονάνθρακες, υπάρχει πετρέλαιο και φυσικό αέριο στην Ελλάδα, γιατί είχαμε και το άλλο πρόβλημα. Όσο δεν είχαμε μνημόνια, δεν είχαμε ούτε πετρέλαιο και φυσικό αέριο, ούτε τίποτα άλλο. Λίγους μήνες μετά που το ΠΑΣΟΚ έφερε το πρώτο μνημόνιο και ο Γεώργιος Παπανδρέου, ενώ από αυτό το Βήμα της Βουλής έλεγε ότι είναι συνωμοσιολογία οποιαδήποτε αναφορά σε αυτά, το γυρνάει και ξαφνικά με την επέκταση των περιορισμών από τη Συνθήκη Κούπερ στα μνημόνια, εμφανίστηκαν και έγινε σκοπός ζωής, όχι φυσικά η εξόρυξη προς όφελος του ελληνικού έθνους, αλλά η εκποίησή τους. Αν φυσικά το επιτρέψει η Τουρκία, γιατί ουσιαστικά θέλει ως αιτία πολέμου τη χάραξη της ελληνικής αποκλειστικής οικονομικής ζώνης και την εξόρυξη. Έρχεται και η Επιτροπή Ενεργειακής Ασφάλειας της Ευρωπαϊκής Ένωσης και κρατάει ίσες αποστάσεις από χώρα-μέλος της Ευρωπαϊκής Ένωσης, δηλαδή την Ελλάδα, σε σχέση με ένα τρίτο κράτος, την Τουρκία, τη «μάστιγα της Ασίας», όπως έλεγε ο Χόρτον, Πρόξενος της ΗΠΑ το ’22 στην Σμύρνη, το «ξίφος του Αλάχ», όπως λέει η ίδια η Τουρκία αυτή τη στιγμή που θα κηρύξει ιερό πόλεμο στους άπιστους της Ευρώπης και άλλα τέτοια παραμύθια.

Με την ευκαιρία, σήμερα είναι 17 Μαρτίου. Στις 17 Μαρτίου του 1821 έγινε και η εξέγερση στην Αερόπολη. Την ίδια στιγμή, μέσα στο ελληνικό Κοινοβούλιο υπάρχουν Έλληνες Βουλευτές οι οποίοι ζητούν δημοψήφισμα στην Θράκη για τη Σαρία.

Είναι μονόδρομος, λοιπόν, για την επιβίωσή μας ως έθνος και πρέπει να δημιουργηθούν επιστήμονες σχετικοί με τα ενεργειακά. Να εξορύξουμε φυσικό αέριο και πετρέλαιο, να δώσουμε φθηνό καύσιμο σε αγρότες για παραγωγή, να δώσουμε φθηνή θέρμανση στους Έλληνες, να δώσουμε φθηνά καύσιμα σε μεταποιητικές επιχειρήσεις. Αυτά, όμως, δεν μπορούν να γίνουν από μνημονιακές συγκυβερνήσεις κάτω από κατοχικούς θεσμούς. Μόνο μία ισχυρή εθνικιστική πατριωτική Κυβέρνηση θα μπορέσει να τα κάνει. Οπότε, μέχρι τότε, η μοναδική υπηρεσία που μπορείτε να προσφέρετε στο έθνος είναι να μην κάνετε απολύτως τίποτα! Αφήστε μέσα στην ιερή ελληνική γη τον πλούτο μας που τον φυλάει εκατομμύρια χρόνια και θα τον φυλάει μέχρι να υπάρξει ξανά ελληνικό κράτος με οικονομική και εθνική ανεξαρτησία.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Νικόλαος Καραθανασόπουλος από το Κομμουνιστικό Κόμμα Ελλάδας έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Θα μπω σε έναν πειρασμό να σχολιάσω το τι προσέφερε σήμερα η Κυβέρνηση την Ώρα του Πρωθυπουργού. Προσέφερε θεάματα και μάλιστα κακόγουστα, χωρίς όμως, άρτο, πολύ δε περισσότερο τη στιγμή που η ίδια η Κυβέρνηση διαπραγματεύεται το περαιτέρω κόψιμο του άρτου των λαϊκών οικογενειών.

Μία νέα εξεταστική επιτροπή για να διερευνήσει τα σκάνδαλα στον χώρο της υγείας. Βεβαίως σκάνδαλα, αλλά αυτά τα σκάνδαλα αποτελούν παιδί του συστήματος και που η διαπάλη και ο ανταγωνισμός ανάμεσα στις πολυεθνικές είναι και η αιτία που ξεπηδούν αυτά τα σκάνδαλα. Μια διαπάλη και ένας ανταγωνισμός για το ποιος θα ενισχύσει τη θέση του και ποια πολυεθνική θα βγει έξω από το παιχνίδι. Βεβαίως και υπήρχαν σκάνδαλα και υπήρχε σπατάλη στον χώρο της υγείας. Όμως, στο όνομα του να περιοριστεί αυτή η σπατάλη και η σημερινή Κυβέρνηση προώθησε την περεταίρω εμπορευματοποίηση στον χώρο της υγείας.

Χαρακτηριστικό παράδειγμα στο φάρμακο, όπου το κράτος και τα ασφαλιστικά ταμεία από το 2009 έως σήμερα πλήρωσαν 57% λιγότερο και την ίδια στιγμή οι ασφαλισμένοι πλήρωσαν ως συμμετοχή 43% περισσότερο.

Θα πούμε «ναι» σ’ αυτήν την εξεταστική χωρίς όμως να έχουμε αυταπάτες. Βεβαίως, και η συζήτηση με αφορμή την επερώτηση της Δημοκρατικής Συμπαράταξης για την ενέργεια, αυτό το οποίο επιβεβαίωσε και η αντιπαράθεση ανάμεσα στα κόμματα που προηγήθηκαν και στη συζήτηση, επέδειξε ένα πολύ χαρακτηριστικό ζήτημα, ότι δηλαδή και οι μεν και οι δε περιορίστηκαν σε μια αποσπασματικότητα όσον αφορά τα ζητήματα που αφορούν την ενέργεια, παραδείγματα δεξιά και αριστερά. Και αυτό το έκαναν ακριβώς για να οξύνουν την αντιπαράθεση, αλλά και ταυτόχρονα να συγκαλύψουν τη συμφωνία τους, συμφωνία στο στρατηγικό πλαίσιο και σε αυτόν που καθορίζει το στρατηγικό πλαίσιο, που δεν είναι τίποτε άλλο παρά η επιδίωξη της άρχουσας τάξης για μετατροπή της Ελλάδας σε ενεργειακό κόμβο και, δεύτερον, η πολιτική η οποία υλοποιείται τα τελευταία είκοσι χρόνια για την απελευθέρωση στον τομέα της ενέργειας, μια πολιτική της Ευρωπαϊκής Ένωσης.

Κουβέντα δεν ειπώθηκε γι’ αυτά τα ζητήματα, για την πολιτική της απελευθέρωσης της ενέργειας, της ιδιωτικοποίησης, η οποία επακολούθησε και ποιο ήταν το αποτέλεσμα. Γιατί ακριβώς με πιστότητα και η σημερινή Κυβέρνηση και η προηγούμενη υλοποιούν τους σχεδιασμούς της Ευρωπαϊκής Ένωσης, τις στρατηγικές επιλογές του κεφαλαίου για απελευθέρωση του τομέα, εισαγωγή υπερσυσσωρευμένων κεφαλαίων στον κλάδο αυτό, ιδιωτικοποιήσεις στην ενέργεια.

Και από αυτήν την άποψη, είναι φανερό ότι αυτό είναι το ένα σχέδιο. Το δεύτερο σχέδιο, το οποίο αποδέχονται όλοι, είναι ότι η Ελλάδα πρέπει να μετατραπεί σε ενεργειακό κόμβο και βέβαια, οι αγωγοί οι οποίοι προκρίνονται, όχι τυχαία, και από τις προηγούμενες κυβερνήσεις της Νέας Δημοκρατίας-ΠΑΣΟΚ αλλά και από τις σημερινές, είναι οι αγωγοί που εξυπηρετούν τα ευρωατλαντικά συμφέροντα. Γι’ αυτό ακριβώς τον λόγο και η Αμερικανίδα Υπουργός Ενέργειας -και η προηγούμενη και η σημερινή- επισκέπτονται κάθε τόσο την περιοχή, ακριβώς για να επιβάλλουν την υλοποίηση των συγκεκριμένων σχεδιασμών και αγωγών σε μια περίοδο, που οι αντιθέσεις, οι ανταγωνισμοί και οι συγκρούσεις για τα δίκτυα, τους αγωγούς αλλά και τις ενεργειακές πηγές οξύνονται στην ευρύτερη περιοχή.

Η Ελλάδα εμπλέκεται όλο και περισσότερο στο κουβάρι αυτών των ανταγωνισμών, των ιμπεριαλιστικών σχεδιασμών, διαμορφώνοντας συνθήκες επέκτασης των πολεμικών συγκρούσεων και στην ευρύτερη περιοχή και τους όποιους κινδύνους.

Βεβαίως, συμφωνία κοινή υπάρχει και στην αξιοποίηση του ενεργειακού πλούτου, των ενεργειακών πηγών της χώρας. Το παράδειγμα της αξιοποίησης των υδρογονανθράκων είναι χαρακτηριστικό. Αυτά τα οποία έκανε η κυβέρνηση της Νέας Δημοκρατίας και ΠΑΣΟΚ συνεχίζει και η σημερινή Κυβέρνηση. Τι έκανε δηλαδή; Προχώρησε στον καθορισμό οικοπέδων η προηγούμενη κυβέρνηση χωρίς να καθορίσει τις ΑΟΖ, διαμορφώνοντας και αφήνοντας ανοικτά τις διεκδικήσεις οι οποίες υπάρχουν από την Τουρκία στο Αιγαίο και όχι μόνο και, δεύτερον, δημιούργησε μια επιτροπή, η οποία θα λειτουργεί ως πλασιέ, που δεν θα μπορεί να ελέγχει, δεν θα μπορεί να αξιοποιεί την τεχνογνωσία, απλά και μόνο ως πλασιέ των πολυεθνικών για την εκποίηση των οικοπέδων.

Ποια ήταν τα αποτελέσματα αυτών των πολιτικών, των πολιτικών απελευθέρωσης και ιδιωτικοποίησης; Είναι χαρακτηριστικά και αδιαμφισβήτητα.

Συνέπεια πρώτη στο ενεργειακό μείγμα. Έχουμε ένα πολύ ακριβό ενεργειακό μείγμα και μάλιστα από εισαγόμενες πηγές, όπως η αξιοποίηση του φυσικού αερίου.

Δεύτερη συνέπεια στην ενεργειακή ασφάλεια με τους κινδύνους που εγκυμονεί, όταν δεν έχουν αναπτυχθεί τα δίκτυα, όταν δεν έχουν συντηρηθεί τα ενεργειακό δίκτυα, πολύ δε περισσότερο, όταν η ενεργειακή ασφάλεια της χώρας εξαρτάται από τις εισαγωγές. Και μιλάμε για μια χώρα με τεράστιο πλούτο όσον αφορά τις ενεργειακές πηγές.

Επίπτωση τρίτη στους εργαζόμενους των κλάδων. Εντατικοποίηση των ρυθμών εργασίας, μειώσεις στους μισθούς, ανατροπή σε εργασιακές σχέσεις. Πλέον στην υπό δημόσιο έλεγχο ΔΕΗ έχει γενικευθεί το φαινόμενο των εργολαβικών εργαζόμενων.

Επίπτωση τέταρτη στα λαϊκά νοικοκυριά: Μία έκθεση η οποία δημοσιεύθηκε πολύ πρόσφατα, πριν από δέκα μέρες, αν δεν κάνω λάθος, τι αναδεικνύει; Ότι από το 2005 έως το 2015 η τιμή του ηλεκτρικού ρεύματος στην Ελλάδα αυξήθηκε κατά 157%. Από το 2005 έως το 2015 υπήρξε 157% αύξηση στην τιμή του ηλεκτρικού ρεύματος που πληρώνουν τα λαϊκά νοικοκυριά.

Αυτή η αύξηση είναι διαχρονική και σηματοδοτεί τις πολιτικές που έχουν ακολουθηθεί. Είναι αποτέλεσμα των πολιτικών επιλογών των κυβερνήσεων, ακριβώς για να διασφαλίσουν την κερδοφορία των επιχειρηματικών ομίλων που δραστηριοποιούνται στον τομέα της ενέργειας.

Βεβαίως, αυτό το γεγονός δεν είναι ελληνική ιδιομορφία. Κοιτάξτε και τις υπόλοιπες χώρες της Ευρωπαϊκής Ένωσης. Στη Μεγάλη Βρετανία, που πρόσφατα βγήκε από την Ευρωπαϊκή Ένωση με το Brexit, υπήρξε την ίδια περίοδο αύξηση της τιμής του ηλεκτρικού ρεύματος κατά 142%. Στην Ισπανία σημειώθηκε αύξηση της τιμής του ηλεκτρικού ρεύματος κατά 110%. Να ποιες είναι οι επιπτώσεις της απελευθερωμένης Ευρωπαϊκής Ένωσης στον τομέα της ενέργειας.

Όμως, για να πάρουμε και ένα άλλο παράδειγμα, όταν μιλάμε για ενεργειακή φτώχεια, που στην Ελλάδα μαστίζει περίπου το 30% των λαϊκών νοικοκυριών, στην Γερμανία πέρυσι κόπηκε το ρεύμα σε τριακόσιες τριάντα μία χιλιάδες ανθρώπους. Ζουν, δηλαδή, χωρίς ρεύμα τριακόσιες τριάντα μία χιλιάδες οικογένειες στη Γερμανία και μάλιστα εκεί τους κόβουν το ρεύμα όταν χρωστάνε εκατό ευρώ.

Αυτά τα παραδείγματα φαίνεται ζήλεψε και ο Πρόεδρος της «ΔΕΗ Α.Ε.», που στην τελευταία ακρόασή του στη Βουλή τόλμησε να πει ότι για να μπορέσουμε να αντιμετωπίσουμε τα μεγάλα χρέη προς τη ΔΕΗ, θα αξιοποιήσουμε τις εισπρακτικές εταιρίες ή και θα εκποιήσουμε αυτά τα χρέη στα διάφορα Funds.

Αυτό είναι το αποτέλεσμα των δικών σας πολιτικών: να υπάρχει το 30% των λαϊκών νοικοκυριών χωρίς ηλεκτρικό ρεύμα, σε ενεργειακή φτώχεια. Και εδώ υπάρχει μια τεράστια αντίφαση, κύριοι Υπουργοί και κύριοι της Κυβέρνησης. Υπάρχει αντίφαση ανάμεσα στον ενεργειακό πλούτο που υπάρχει στην Ελλάδα, όπου υπάρχουν τεράστιες πηγές φυσικών, ορυκτών αλλά και ανανεώσιμων καυσίμων, οι οποίες όχι μόνο δεν αξιοποιούνται, αλλά γίνονται αντικείμενο κερδοσκοπίας για τη στήριξη του καπιταλιστικού κέρδους των επιχειρηματικών ομίλων, αλλά και της δράσης της ΔΕΗ, ως ανώνυμης εταιρείας, που κριτήριό της είναι το καπιταλιστικό κέρδος, με αποτέλεσμα να υπάρχουν χιλιάδες λαϊκά νοικοκυριά που να μην μπορούν να καλύψουν τις ανάγκες του για ενέργεια.

Αυτή η αντίφαση πώς μπορεί να λυθεί; Μόνο όταν αυτές οι πηγές γίνουν λαϊκή περιουσία. Μόνο όταν οι πρώτες ύλες, τα μηχανήματα, τα εργοστάσια γίνουν κρατική, κοινωνική περιουσία, που βεβαίως αυτό χρειάζεται μια άλλη εξουσία στον τόπο μας. Να μπει δηλαδή στη θέση της αστικής εξουσίας, η εργατική εξουσία, που σημαίνει αποδέσμευση από την Ευρωπαϊκή Ένωση και σύγκρουση με τα συμφέροντα των μονοπωλιακών ομίλων και κοινωνικοποίηση της παραγωγικής διαδικασίας και δραστηριότητας, με σκοπό την ικανοποίηση των λαϊκών αναγκών και όχι το καπιταλιστικό κέρδος.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος, κ. Κεγκέρογλου, έχει τον λόγο για τη δευτερολογία του. Έχετε τρία λεπτά, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Με αφορμή την τοποθέτηση του προηγούμενου συναδέλφου του κ. Καραθανασόπουλου, ο οποίος είπε ότι δεν προχωρήσαμε στον καθορισμό ΑΟΖ και έμμεσα αυτό μπορεί να ερμηνευθεί κατά το δοκούν –από τον ερμηνευτή έξω από την Αίθουσα εννοώ– θέλω να πω ότι με τον νόμο 2001 και τις διαδικασίες που ακολουθήσαμε στη συνέχεια, με βάση το άρθρο 156, ασκήσαμε ως χώρα το μονομερές δικαίωμά μας, όπως αυτό πηγάζει από το Διεθνές Δίκαιο, για τον καθορισμό της ζώνης εκμετάλλευσης, με βάση τη μέση γραμμή, όπως αυτή προβλέπεται από το Διεθνές Δίκαιο.

Και μπορεί να μην ψήφισε –το θυμήθηκα τώρα– ο ΣΥΡΙΖΑ και το ΚΚΕ το συγκεκριμένο άρθρο, αλλά αυτό δεν σημαίνει ότι πρέπει να τοποθετούμαστε με τρόπο που μπορούν να εκμεταλλευτούν άλλοι κακόπιστοι αυτό μας το κυριαρχικό δικαίωμα. Το 156 διασφαλίζει εθνικά κυριαρχικά δικαιώματά μας και πρέπει να στηρίζεται από όλες τις πτέρυγες της Βουλής.

Και έρχομαι τώρα σε αυτά τα οποία είπε ο κ. Δένδιας, γιατί πραγματικά αξίζει να τοποθετηθούμε για την πρωινή δήλωση του Πρωθυπουργού ότι προτίθεται να προβεί, όπως μας είπε, σε πρόταση για συγκρότηση εξεταστικής επιτροπής για την υγεία. Καλώς τον και καλοδεχούμενη! Και βεβαίως η εξεταστική επιτροπή για την υγεία θα αφορά την περίοδο από το 2004 μέχρι το 2017, για να λάμψει πράγματι η αλήθεια και να μάθει ο ελληνικός λαός και πότε έγινε η μεγάλη σπατάλη, αλλά και πότε έγινε το νοικοκύρεμα των οικονομικών της ιατροφαρμακευτικής πολιτικής.

Θα πρέπει να πω ότι σύμφωνα με τα επίσημα στοιχεία της Τραπέζης της Ελλάδος ο δημοσιονομικός εκτροχιασμός της χώρας έγινε την περίοδο 2007 – 2009. Και βεβαίως, εάν δούμε την πενταετία από το 2004, βάσει τεσσάρων μόνο δεικτών, θα καταλάβουμε τι ήταν αυτό που έγινε με εκείνη την ξέφρενη οικονομικά –και όχι μόνο- πορεία της Νέας Δημοκρατίας.

Την περίοδο 2004 - 2009 το πρωτογενές έλλειμμα ήταν 24 δισεκατομμύρια ευρώ και το συνολικό 36 δισεκατομμύρια ευρώ.

Θυμάστε όλοι ότι σύμφωνα με τα επίσημα στοιχεία το δημόσιο χρέος το 2003 ήταν 167 δισεκατομμύρια ευρώ, το 2009 ήταν 330 δισεκατομμύρια ευρώ.

Η φαρμακευτική δαπάνη –για την οποία θα γίνει και εξεταστική επιτροπή- ήταν 2,2 δισεκατομμύρια ευρώ το 2004 και 5,6 δισεκατομμύρια ευρώ το 2009.

Το ισοζύγιο τρεχουσών συναλλαγών, που είναι ο δείκτης ο οποίος αποτυπώνει την όλη δυναμική της οικονομίας, δυστυχώς από -1% που ήταν το 2004, το 2009 έφθασε στο -14%. Άρα στο σπίτι του κρεμασμένου δεν πρέπει να μιλάμε για σχοινί.

Ο κ. Δένδιας στην προσπάθειά του και στην υποχρέωσή του να στηρίξει –και αυτό είναι κατανοητό- την όλη παράταξη, κατήγγειλε εμάς για πράγματα που έχει πράξει η Νέα Δημοκρατία. Θα του έλεγα, όμως, ένα πράγμα, ότι και σήμερα πολλά από αυτά που βιώνουμε, λόγω της καταστροφικής πολιτικής του ΣΥΡΙΖΑ, δεν θα τα βιώναμε εάν οι καραμανλικοί στήριζαν τη Νέα Δημοκρατία. Ας ξεκινήσει, λοιπόν, από εκεί και ας αφήσει τις άλλες παρατάξεις να κάνουν το έργο τους.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Κεγκέρογλου.

Τον λόγο έχει ο συνάδελφος κ. Μάριος Γεωργιάδης από την Ένωση Κεντρώων.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Θα ήθελα να ξεκινήσω με κάτι δυσάρεστο. Οφείλουμε, όμως, να εκφράσουμε από το Βήμα τα συλλυπητήριά μας στον συνάδελφο Υπουργό Νίκο Παππά για την απώλεια της μητέρας του. Εύχομαι να βρει τη δύναμη, γιατί η μάνα είναι πάντα μια τεράστια απώλεια για κάθε άνθρωπο. Θερμά συλλυπητήρια από εμένα και από την Ένωση Κεντρώων στην οικογένεια του Νίκου Παππά.

Όσον αφορά την υγεία και την εξεταστική επιτροπή, την οποία πρότεινε στη διάρκεια της συζήτησης της επίκαιρης ερώτησης του Προέδρου μας, του κ. Λεβέντη, με χαρά ακούσαμε την εξαγγελία της. Καλοδεχούμενο είναι οτιδήποτε έχει να κάνει με το να έρθουν όλα στο φως. Εμείς θέλουμε να είναι όλα διάφανα. Και εμείς θα είμαστε εδώ, για να στηρίξουμε οποιαδήποτε προσπάθεια έχει να κάνει με τη διαφάνεια και την αξιοκρατία.

Αγαπητοί συνάδελφοι Βουλευτές, για να περάσουμε και στο θέμα της επίκαιρης επερώτησης, εμείς ως Ένωση Κεντρώων συμφωνούμε απόλυτα με όσα αναφέρει η Δημοκρατική Συμπαράταξη.

Γενικότερα, η ανικανότητα της Κυβέρνησης να διαχειριστεί τον πλούτο των ενεργειακών διαθεσίμων της χώρας, κατά τρόπο που να είναι ωφέλιμα για τους πολίτες, είναι παροιμιώδης. Από τη μια, δεν υπάρχει καμμία διάθεση για ενίσχυση της επιχειρηματικής πρωτοβουλίας, από την άλλη οι κυβερνητικοί μιλούν με στομφώδη τρόπο για προστασία του περιβάλλοντος, για ανανεώσιμες πηγές ενέργειας και για απεξάρτηση από τα ορυκτά καύσιμα.

Την ίδια ώρα, όμως, γινόμαστε πρωταθλητές σε όλη την Ευρώπη στη ρύπανση, μετά την απόφαση για την επέκταση και παράταση της εξόρυξης λιγνίτη για ηλεκτροπαραγωγή, με βάση τα σχέδια του «Μελίτη 2», γνωρίζοντας ότι η ποιότητα του ορυκτού αυτού είναι η χειρότερη δυνατή.

Οπότε, θα παρακαλούσαμε τον κ. Φάμελλο, ο οποίος έχει έρθει να αντικαταστήσει τον κ. Σταθάκη, να μας εξηγήσει γιατί συνειδητά επιλέξατε τον λιγνίτη, που είναι υπεύθυνος για το 1/3 των εκπομπών ρύπων στην Ελλάδα.

Επίσης, θα παρακαλούσαμε να μας παραθέσετε τι έχετε κάνει μέχρι σήμερα σαν Κυβέρνηση: Πρώτον, για την υλοποίηση του εθνικού σχεδίου μείωσης των ρύπων. Δεύτερον, για την ομαλή μετάβαση στη μεταλιγνιτική εποχή. Τρίτον, για την εκπόνηση σχεδίου δημιουργίας νέων θέσεων εργασίας σε ανανεώσιμες πηγές.

Θα καταθέσω ενδεικτικά στα Πρακτικά -από τον προηγούμενο Σεπτέμβριο- σχετική επιστολή των Πρασίνων του Ευρωπαϊκού Κοινοβουλίου προς τον κ. Τσίπρα, στην οποία κρούουν τον κώδωνα του κινδύνου για τις επικίνδυνες επιλογές στο σύστημα αυτό.

Στη χώρα μας, η αγορά υπήρξε προπύργιο του κρατισμού και των πελατειακών σχέσεων. Οπότε, αναγκαστικά θα μιλήσω κι εγώ για τη ΔΕΗ περισσότερο από όλα τα άλλα, όσον αφορά την ενέργεια. Η ΔΕΗ έχει ταυτιστεί με το κράτος. Από τη μια πλευρά οι λογαριασμοί του ρεύματος ουδέποτε ήταν 100% αποκλειστικά μόνο για το ρεύμα. Αναφέρω ενδεικτικά ότι οι καταναλωτές πληρώνουν έντεκα χρεώσεις, εκ των οποίων μόνο οι τρεις σχετίζονται με την ηλεκτρική ενέργεια. Μάλιστα, η χρέωση προμήθειας ρεύματος, για ένα μέσο νοικοκυριό, που καταναλώνει περίπου χίλιες εξακόσιες κιλοβατώρες το τετράμηνο, αντιπροσωπεύει μόνο το 35% του σχετικού λογαριασμού. Από την άλλη, το κράτος ξεπληρώνει αυτή την εξυπηρέτηση στη ΔΕΗ με αιώνια ρουσφέτια, υψηλές μισθολογικές και συνταξιοδοτικές κλίμακες και ταυτόχρονα, με βόλεμα κομματικών στρατών.

Μέσα σε όλο αυτό το κλίμα, η αγορά ενέργειας στην Ελλάδα έχει τα μαύρα της τα χάλια, όχι τόσο πολύ επειδή υπάρχει κάποια συνωμοσία εναντίον της ενναλακτικής παραγωγής και της διάθεσης ενέργειας, αλλά επειδή το πολιτικό κόστος είναι μεγάλο, αν βάλουμε πραγματικά το χέρι στο σύστημα, γιατί πολύ απλά θα χάσετε ψήφους.

Η μαύρη αλήθεια είναι πως δεν ικανοποιούνται οι στόχοι που έθεσε η πολιτεία για τη διείσδυση των ανανεώσιμων πηγών ενέργειας στο ενεργειακό ισοζύγιο ως το 2020.

Να θυμίσω, για όσους τυχόν δεν γνωρίζουν, πως το 2010 η ελληνική πολιτεία έθεσε ως στόχο τη συμμετοχή των ανανεώσιμων πηγών ενέργειας στην ακαθάριστη κατανάλωση ηλεκτρικής ενέργειας, σε ποσοστό τουλάχιστον 40% ως το 2020, με βάση τον ν.3851/2010. Σύμφωνα με τα στοιχεία της EUROSTAT, όμως, στα τέλη του 2014 οι ΑΠΕ κάλυπταν μόλις το 21,9% της ακαθάριστης κατανάλωσης ηλεκτρικής ενέργειας. Σήμερα, υπολογίζουμε ότι δεν έχει ξεπεράσει αυτό το ποσοστό. Οπότε, δεν συμμεριζόμαστε αυτή την αισιοδοξία από την πλευρά της Κυβέρνησης.

Θετικό είναι πως αναγκαστήκατε από την Ευρωπαϊκή Επιτροπή να αναγνωρίσετε επιτέλους ότι η δραστηριοποίηση των ιδιωτών παραγωγών και προμηθευτών στην ηλεκτρική ενέργεια είναι εύλογη και ενθαρρύνει τον ανταγωνισμό. Οπότε, αναμένουμε να δούμε τι θα βγάλει η λεγόμενη αξιολόγηση των δημοπρασιών ενέργειας ΝΟΜΕ -που βλέπουμε ότι δεν αποδίδουν από ό,τι φαίνεται μέχρι στιγμής- από τη ΡΑΕ τον επόμενο Ιούνιο.

Να υπενθυμίσω ότι τα χρέη της ΔΕΗ προς ΑΔΜΗΕ και ΔΕΔΔΗΕ ξεπερνούν τα 600 εκατομμύρια ευρώ. Και όλο αυτό βέβαια, λειτουργεί ως ντόμινο στο χρέος, επηρεάζοντας όλη την αγορά ενέργειας.

Στην Ελλάδα, δυστυχώς, δεν επιτρέπεται η λειτουργία ενός αυτόνομου βολταϊκού και ταυτόχρονα, να υπάρχει και ρεύμα από τη ΔΕΗ. Η διπλή τροφοδοσία, ενώ είναι νόμιμη στο εξωτερικό, για την Ελλάδα δεν ισχύει. Για να έχεις φωτοβολταϊκό, πρέπει πρώτα να κατεβάσεις το διακόπτη της ΔΕΗ και μετά να μπορέσεις να λειτουργήσεις μέσω του φωτοβολταϊκού. Το γεγονός αυτό, αν το δούμε με τη δέουσα προσοχή, ίσως να μπορούσε να χαρακτηριστεί και αντισυνταγματικό. Θα καταθέσω στα Πρακτικά σχετικό άρθρο.

Να περάσουμε και στα της Δημοκρατικής Συμπαράταξης. Παρά την επιφανειακή αγωνία ,που εμφανίζει σήμερα ως επικριτής κατά του ΣΥΡΙΖΑ, δεν μπορούμε να ξεχάσουμε ότι επί ημερών ΠΑΣΟΚ γιγαντώθηκε όλο αυτό το θέμα στην ενέργεια. Οι συνδικαλιστές του ΠΑΣΟΚ ήταν αυτοί που πρώτοι αλώνιζαν μέσα στη ΔΕΗ και κατέβαζαν του διακόπτες, για να ζητάνε επιχορηγήσεις από τα ασφαλιστικά τους ταμεία.

Εσείς, κύριοι του ΠΑΣΟΚ, θέσατε σε βάσεις τους εν λόγω κυρίους που είναι στην Κυβέρνηση, για να μπορέσουν να διαιωνίσουν όλη αυτή την κατάσταση. Άρα, οποιαδήποτε αυτοκριτική από την πλευρά σας, εμάς μας είναι παγερά αδιάφορη. Με αυτοκριτικές δεν γεμίζουν τα ταμεία ούτε καλύπτονται οι μαύρες δημοσιονομικές τρύπες. Και επί των ημερών σας, υπήρχαν ευκαιρίες απελευθέρωσης της αγοράς ενέργειας, αλλά τελικά δεν κάνατε τίποτα. Υπήρχε διαιώνιση του πελατειακού κράτους.

Πάμε να ρίξουμε μια ματιά στο τι γίνεται στην Ευρώπη και στον κόσμο γύρω μας.

**ΠΡΟΕΔΡΕΥΩΝ (Σπυρίδων Λυκούδης):** Ολοκληρώστε, κύριε συνάδελφε.

**ΜΑΡΙΟΣ ΓΕΩΡΓΙΑΔΗΣ:** Ένα λεπτό, κύριε Πρόεδρε, και θα ολοκληρώσω. Σας ευχαριστώ.

Αναφέρω ενδεικτικά: Ινδία: Με ηλιακή ενέργεια η ηλεκτροδότηση όλων των σιδηροδρομικών σταθμών. Κίνα: Αύξηση της παραγωγής και ικανότητας ηλιακής ενέργειας κατά 82% το 2016. Αφρική: Στα πρόθυρα μιας επανάστασης της ηλιακής ενέργειας.

Πάμε τώρα και στα δυτικά κράτη. Ξεκινάμε από την Αμερική, η οποία αναπτύχθηκε κατά 95% το προηγούμενο έτος. Δανία: Η ανάγκη ηλεκτρικής ενέργειας μίας ημέρας καλύφθηκε αποκλειστικά από αιολική ενέργεια. Ιρλανδία: Η πρώτη χώρα στον κόσμο, που σταματά πλήρως τις επενδύσεις στα ορυκτά καύσιμα. Να υπενθυμίσω ότι η Ιρλανδία τρέχει με τους υψηλότερους ρυθμούς ανάπτυξης αυτή τη στιγμή σε ολόκληρη την Ευρώπη. Σουηδία, Φινλανδία και Λετονία: 54%, 40% και 39% αντίστοιχα από τις ανανεώσιμες πηγές ενέργειας. Θα καταθέσω σχετικά άρθρα στα Πρακτικά, για να μην καθυστερήσω παραπάνω.

Εμείς βρισκόμαστε χαμηλότερα από τον μέσο όρο. Ποιος; Η Ελλάδα, που έχει τις καλύτερες κλιματολογικές συνθήκες απ’ όλη την Ευρώπη όσον αφορά στην εκμετάλλευση του ήλιου, του ανέμου και των υδατοπτώσεων. Η Ευρωπαϊκή Ένωση, όπως προανέφερα, ναι μεν έχει θέσει τον στόχο του 20%, αλλά δεν πιστεύουμε ότι θα μπορέσουμε να τον πιάσουμε.

Κύριοι συνάδελφοι, κλείνω μ’ αυτό: H χώρα μας έχει έναν τεράστιο φυσικό πλούτο. Έχουμε άφθονες φυσικές πηγές ενέργειας και άπειρες δυνατότητες αιολικής, ηλιακής και υδροηλεκτρικής παραγωγής, που δεν εκμεταλλευόμαστε. Είναι κρίμα, τόσο για μας, όσο και για τις επόμενες γενιές, που θέλουμε να προκόψουν σ’ αυτή τη χώρα, να ανακαλύπτουμε συνεχώς εμπόδια για την αναπτυξιακή τροχιά της χώρας μας. Ας επιδείξουμε επιτέλους την εξωστρέφεια που αρμόζει και ας φέρουμε λίγη αισιοδοξία σ’ αυτόν τον τόπο.

Σας ευχαριστώ πολύ.

(Χειροκροτήματα)

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο συνάδελφος κ. Γεώργιος Αμυράς από το Ποτάμι.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι πολύ σημαντικό το θέμα που συζητάμε σήμερα με την επίκαιρη επερώτηση της Δημοκρατικής Συμπαράταξης, έστω και αν τα λέμε σε στενό βουλευτικό κύκλο, όπως βλέπετε.

Εν πάση περιπτώσει, θα ξεκινήσω, κυρίες και κύριοι συνάδελφοι -ή μάλλον κύριοι συνάδελφοι καθώς δεν υπάρχει κάποια συνάδελφος μέσα στην Αίθουσα- μ’ ένα σχόλιο για την εξεταστική επιτροπή, που εξήγγειλε, στην ουσία ο Πρωθυπουργός για τα θέματα της υγείας. Εμείς στο Ποτάμι λέμε «ναι» και για την υγεία και για την παιδεία και για το οτιδήποτε. Ξεκινήστε, γιατί βλέπω ότι διαγκωνίζονται διάφορες παρατάξεις για το από πότε θα πρέπει να εξεταστούν τα πεπραγμένα στην υγεία. Άλλοι λένε από το 2000, άλλοι από το 2004 κ.λπ.. Ξεκινήστε και από το 1821, αρκεί να μη γίνει κουκούλωμα, να βγει κάτι στην επιφάνεια και να έχουμε ένα πρακτικό αποτέλεσμα, το οποίο θα μας βοηθήσει να βελτιώσουμε τις δομές του κράτους, της κοινωνίας και της οικονομίας από σήμερα κιόλας.

Πάμε τώρα στο θέμα μας. Πριν ανέβω στο Βήμα, μου ήλθε ένα e-mail και πραγματικά έχει πάρα πολύ ενδιαφέρον. Δημοσιοποιείται η μελέτη με τίτλο «Ενεργειακή φτώχεια στην Ελλάδα, προτάσεις κοινωνικής καινοτομίας για την αντιμετώπιση του φαινομένου». Είναι μια μελέτη που εκπόνησαν το Ίδρυμα Χάινριχ Μπελ Ελλάδας, το Ινστιτούτο Κτηρίων Μηδενικής Ενεργειακής Κατανάλωσης και η κοινωνική συνεταιριστική επιχείρηση «Άνεμος Ανανέωσης». Το έχετε λάβει, κύριε Υπουργέ;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Έλαβα κι εγώ το e-mail.

**ΓΕΩΡΓΙΟΣ ΑΜΥΡΑΣ:** Εγώ έριξα ήδη μια ματιά στη μελέτη. Έχει μερικά πολύ ενδιαφέροντα στοιχεία, αγαπητέ κύριε Φάμελλε.

Χρειάζεται να εξαλείψουμε την ενεργειακή φτώχεια. Ενεργειακή φτώχεια σημαίνει ότι κάποιος άνθρωπος –και είναι πάρα πολλοί αυτοί στην Ελλάδα και βάσει των επίσημων μελετών προσεγγίζουν το ποσοστό του συνολικού πληθυσμού κατά το 1/3- δεν ανάβει θερμοσίφωνα, γιατί φοβάται ότι θα είναι υψηλός ο λογαριασμός του ρεύματος και δεν θα έχει να το πληρώσει. Σημαίνει επίσης ότι δεν ανάβει θέρμανση και κρυώνει τον χειμώνα. Αυτή είναι η ενεργειακή φτώχεια.

Εδώ μας λένε οι ειδικοί ότι χρειάζεται να αλλάξουμε πολιτική. Χρειάζεται να ενημερώσουμε και να εκπαιδεύσουμε τον γενικό πληθυσμό καλύτερα και να αυξήσουμε την ενεργειακή αποδοτικότητα των κτηρίων, για να αξιοποιήσουμε βεβαίως τις ανανεώσιμες πηγές ενέργειας.

Πολύ συχνά από αυτήν την Αίθουσα και από αυτό το Βήμα, με τον κίνδυνο να γίνω λίγο βαρετός, αναφέρομαι στα επιτεύγματα άλλων χωρών από τον τρόπο αξιοποίησης των δικών τους συγκριτικών πλεονεκτημάτων από τις ανανεώσιμες πηγές ενέργειας.

Σας έχω πει πολλές φορές για τη Δανία, η οποία μάλιστα πριν από έναν μήνα σχεδόν, στις 23 Φλεβάρη του 2017, κάλυψε το σύνολο των ενεργειακών της αναγκών αποκλειστικά από αιολική ενέργεια. Την ίδια, όμως, ημέρα –είναι απίστευτες αυτές οι συμπτώσεις- κυρίες και κύριοι συνάδελφοι, το Δικαστήριο της Ευρωπαϊκής Ένωσης καταδίκασε την Ελλάδα, γιατί η Ελλάδα παραβίασε κοινοτική οδηγία για την ενεργειακή απόδοση των κτηρίων.

Θα σας τα πω με απλά λόγια: Η χώρα μας, όπως και όλες οι χώρες της Ευρωπαϊκής Ένωσης, ανά πενταετία πρέπει να καταρτίζει μια έκθεση και να την κοινοποιεί στη Ευρωπαϊκή Επιτροπή, στην οποία θα πρέπει να αναφέρει τα μέτρα και τα αποτελέσματα που η κάθε κυβέρνηση επιδιώκει ή έχει επιφέρει, σε σχέση με την ενεργειακή απόδοση των κτηρίων, την ανάπτυξη των ανανεώσιμων πηγών ενέργειας και πώς εφαρμόζεται στα κτήρια.

Στις 3 Φεβρουαρίου του 2015, καινούργια Κυβέρνηση τότε ο ΣΥΡΙΖΑ, έλαβε μια επιστολή από την επιτροπή, η οποία έλεγε: «Κινηθείτε πιο γρήγορα. Θέλουμε την έκθεση για το τι έχετε κάνει ως κυβερνήσεις διαδοχικά στο θέμα της ενεργειακής απόδοσης κτηρίων».

Περάσανε δύο χρόνια, κυρίες και κύριοι συνάδελφοι. Εμείς δεν στέλναμε επιστολές, εκθέσεις δεν καταθέσαμε και να που μόλις πριν από λίγες ημέρες, την ημέρα που, όπως σας είπα, η Δανία κάλυπτε το 100% των ενεργειακών της αναγκών από την αξιοποίηση του αέρα, εμείς βρισκόμασταν με μία ακόμα καταδίκη στην πλάτη. Γιατί; Γιατί η Ελλάδα δεν υπέβαλε ποτέ έκθεση και εννοείται ότι έμεινε πίσω και σε αυτόν τον τομέα.

Εν πάση περιπτώσει, δεν θέλω να σας κουράσω άλλο με τη Δανία, αλλά εγώ θα πρότεινα να γίνουμε Χαβάη. Βεβαίως! Η Χαβάη, κυρίες και κύριοι συνάδελφοι, έχει βάλει μπροστά ένα πάρα πολύ φιλόδοξο, αλλά και ρεαλιστικό πρόγραμμα, βάσει του οποίου θα φωτίζεται τη νύχτα, θα καλύπτει τις ενεργειακές της ανάγκες από την ενέργεια του ήλιου, παρ’ότι θα είναι νύχτα. Έχουν φτιάξει ένα μεγάλο ηλιακό πάρκο και παράλληλα ένα σταθμό αποθήκευσης της ενέργειας που συλλέγεται το πρωί από τον ήλιο, με ένα πρωτοποριακό σύστημα μπαταριών. Και να, λοιπόν, που και η Χαβάη μάς δείχνει τον δρόμο.

Κυρίες και κύριοι συνάδελφοι, δεν χρειάζεται να γίνουμε ούτε Δανία ούτε Χαβάη. Αρκεί να γίνουμε η Ελλάδα, που πραγματικά είμαστε, μια χώρα με τεράστιες δυνατότητες, με πολλά πλεονεκτήματα στη γεωθερμία, στον αέρα, στο κύμα. Παντού η Ελλάδα είναι ευλογημένη, αλλά θα έλεγα ότι αδικείται σε μεγάλο βαθμό από τους κατοίκους της και από τις κυβερνήσεις της.

Κυρίες και κύριοι συνάδελφοι, εμείς ως Ποτάμι, θεωρούμε ότι η πιο φθηνή και καθαρότερη κιλοβατώρα είναι αυτή που δεν κάηκε ποτέ, που δεν ξοδεύτηκε ποτέ. Γιατί; Γιατί θα πρέπει να φροντίσουμε, όχι μόνο την παραγωγή, αλλά και την εξοικονόμηση και τη ζήτηση. Εκεί είναι που πρέπει να κάνουμε δουλειά.

Δεν χρειάζεται να είμαστε ούτε Δανία ούτε Χαβάη. Ας γίνουμε η Ελλάδα της Πίνδου, η Ελλάδα των νησιών, η Ελλάδα των Ελλήνων, που καινοτομούν και ερευνούν από τότε που θυμούνται τον εαυτό τους οι Έλληνες. Γιατί εμείς τώρα να υστερούμε;

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Αμυρά.

Κύριε Κωνσταντινόπουλε, έχετε τον λόγο για τη δευτερολογία σας, για πέντε λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Είπα στην αρχή της ομιλίας μου για εξεταστική για τον κ. Καραμανλή και για τον κ. Βαρουφάκη και έγινε χαμός. Αμέσως, εθελοντές αριστεροδεξιοί να στηρίξουν τον Κώστα Καραμανλή. Δεν είπαμε κάτι διαφορετικό. Είπαμε να γίνει μια εξεταστική από τη μέρα που η χώρα μπήκε στο μνημόνιο. (MA)

Δεύτερον, είπαμε αυτό που σας είπε ο κ. Βαρουφάκης προχθές, ότι θέλει να γίνει μια Εξεταστική. Εσείς θέλετε;

Βέβαια, πρέπει να δώσουμε συγχαρητήρια στον Κώστα Καραμανλή. Είναι απίθανο αυτό που συμβαίνει: ΣΥΡΙΖΑ, ΑΝΕΛ και Νέα Δημοκρατία –που βέβαια είναι το κόμμα του- να συναγωνίζονται ποιος θα υπερασπιστεί τον Καραμανλή! Πραγματικά, θέλω να σας πω ότι δεν το έχω ξαναδεί. Μπορεί να είναι και μια Κυβέρνηση από το μέλλον. Αφού τους ενώνει ο Κώστας Καραμανλής, μπορούν να τα βρουν και στην Κυβέρνηση. Δεν υπάρχει πρόβλημα σε αυτό.

Βλέπω και τον Υπουργό τώρα, ο οποίος ανακοίνωσε και τα πλευρικά διόδια στη γέφυρα Βαρυμπόμπης. Θυμάμαι τότε την κ. Δούρου, εκεί που έβγαινε με τα πανό. Σήμερα δεν έκανε καμμία δήλωση. Είναι προς τιμήν σας που δεν έκανε καμμία δήλωση η κ. Δούρου.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Προς τιμήν σας, πάντως, δεν είναι ό,τι κάνετε για τις συμβάσεις που εσείς υπογράψατε. Γιατί θα μας αναγκάσετε να μιλήσουμε κι εμείς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όσο θέλετε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Η αμνησία δεν είναι καλό φαινόμενο.

**ΠΡΟΕΔΡΕΥΩΝ (Σπυρίδων Λυκούδης):** Στη λήξη της συνεδρίασης να αφήσουμε τις αντιμαχίες.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τώρα πια, δεν είστε στο 2014 ή στο 2013 που μπορούσατε να λέτε ό,τι θέλετε και να κάνετε ό,τι θέλετε. Τώρα δεν χρειάζεται να σας απαντάμε καν εμείς. Σας βλέπει ο κόσμος. Σας κρίνει έναν-έναν, για τις πολιτικές σας, όχι προσωπικά. Εγώ δεν θέτω ποτέ προσωπικά ζητήματα.

Άκουσα τον Υπουργό, ο οποίος μου θύμισε λίγο τον κ. Λαφαζάνη, που λέει για το Ελληνικό «λέγατε για 6 δισεκατομμύρια». Πόσα υπογράψατε εσείς; Τι υπογράψατε εσείς; Μήπως δεν θυμάστε τι υπογράψατε στη σύμβαση, την τελευταία, επί κ. Τσακαλώτου;

Υπάρχει ένα θέμα, το οποίο είναι στα μαθηματικά ανάλογα της ΕΛΣΤΑΤ, με τη ΔΕΗ. Είναι πρωτοποριακό αυτό. Και όπως ο Πρωθυπουργός έλεγε άλλα και η ΕΛΣΤΑΤ τον διόρθωσε –γιατί εσείς οι συριζαίοι κάνετε πρόσθεση και αφαίρεση εκεί- θέλω να σας πω το εξής με τη ΔΕΗ.

Δεν γίνεται να λέτε εσείς στις απαντήσεις σας ότι ήταν 70%-30% και να το κάνετε 34%. Δεν μπορεί εσείς, του 17%, να έχετε πει ότι θα πάει στο υπερταμείο και θα βάλετε σύμβουλο, να το κάνετε 51%. Αυτό δεν έχει ξαναγίνει. Δεν υπάρχει κανένα πρόβλημα δηλαδή σχετικά με το υπερταμείο, που το έχετε δώσει για εκατό χρόνια;

Κυρίες και κύριοι συνάδελφοι, το μεγαλύτερο θέμα για τη ΔΕΗ είναι η απαξίωσή της. Και αυτό είναι ένα μήνυμα για όλους μας, γιατί επί δύο τρία χρόνια ήσασταν εκεί, λέγοντας τα εύκολα, τα μεγάλα λόγια, σε συνδικαλιστές και στον απλό κόσμο και σήμερα η ΔΕΗ βρίσκει τα 100.000.000 το απόγευμα για να μην χρεοκοπήσει. Και το δυστύχημα είναι ότι δεν έχετε βάλει καθόλου μυαλό. Συνεχίζετε σήμερα να μιλάτε σαν να είσαστε στο 2014.

Και τελειώνω με το εξής: Βλέπω ότι η Κυβέρνηση, το μόνο που κάνει είναι η ενασχόληση με τις εξεταστικές. Να σας πω κάτι; Κύριε Πρόεδρε, εγώ δεν πιστεύω ότι βγαίνουν πολλά πράγματα με τις εξεταστικές. Μακάρι να έβγαιναν. Όμως αφού δεν κάνετε τίποτα άλλο και θέλετε να μείνετε και δύο χρόνια -και καλώς να μείνετε, θα μείνετε- φέρτε όλες τις εξεταστικές, να τελειώνουμε σε δυο χρόνια, να έχετε κι εσείς να λέτε, ώστε οι επόμενες κυβερνήσεις από εδώ και πέρα, να σταματήσουν όλη αυτή τη διαδικασία.

Θα είσαστε η μοναδική Κυβέρνηση που θα φέρετε εξεταστικές, όπως φέρατε και την προηγούμενη, όπου στο τέλος δεν θα μπορείτε να βρείτε κάποιον υπεύθυνο, για να κατηγορήσετε.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε, κύριε συνάδελφε.

Ο συνάδελφος κ. Μιχαήλ Τζελέπης έχει τον λόγο για τρία λεπτά.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Δεν θα μπορούσα να μην αναφερθώ στην πρόκληση που δεχθήκαμε ως Δημοκρατική Συμπαράταξη για τις εξεταστικές επιτροπές. Θα ήθελα μόνο να πω ότι ο χώρος του Κοινοβουλίου, είναι ο κατ’ εξοχήν χώρος όπου θα έπρεπε, αντί να επικαλούμαστε βιβλιογραφίες κάποιων αγιογράφων για πολιτικά πρόσωπα, να αποδεχθούν όλα τα πολιτικά κόμματα αυτό που πρότεινε η Δημοκρατική Συμπαράταξη, την εξεταστική επιτροπή από το 2001 μέχρι το 2009, για να δούμε τις αιτίες που οδηγηθήκαμε στο μνημόνιο.

Γιατί το αποφεύγετε όλοι αυτό, αλλά από την άλλη μεριά γίνεστε αυτόκλητοι υπερασπιστές της διακυβέρνησης της χρονικής περιόδου 2004-2009; Φοβάστε μήπως ισχύσει αυτό το οποίο είπε ο Γέρος της Δημοκρατίας για τον Γρίβα, ότι εδοξάσθη κρυπτόμενος, αλλά κατεποντίσθη εμφανιζόμενος;

Σε σχέση τώρα και με τη συζήτηση που έγινε εδώ, με πρωτοβουλία της Δημοκρατικής Συμπαράταξης για την ενεργειακή πολιτική, θα ήθελα να πω ότι είδαμε και πάλι τη συγκυβέρνηση ΣΥΡΙΖΑ-ΑΝΕΛ να ακολουθεί τη συγκεκριμένη τακτική, ότι για όλα φταίει το παρελθόν και όταν γίνονται οι ευθύνες σας πλέον εμφανείς, τότε κάνετε ότι δεν καταλαβαίνετε. Δεν καταλαβαίνετε μάλλον τις συνέπειες των πράξεών σας και δεν σας ενδιαφέρει τίποτα άλλο, από το πώς θα παραμείνετε στην εξουσία.

Εγώ θα ήθελα να αναφερθώ σε κάποιους ενεργειακούς τομείς, που δεν έχει ακουστεί τίποτα: Γεωθερμία. Τι γίνεται με τη γεωθερμία; Η χώρα μας είναι ευνοημένη σε αυτό το επίπεδο. Μόνο στο Νομό Σερρών έχει πέντε γεωθερμικά πεδία. Ο ν.4001/2011 περιμένει, μετά και από τη διευκόλυνση και την απελευθέρωση για τις προκηρύξεις των γεωθερμικών πεδίων πλέον, μέσω των περιφερειών, αυτά να υλοποιηθούν, να δρομολογηθούν. Τίποτα.

Τα φωτοβολταϊκά των αγροτών -ακούστηκε εδώ- τα διαλύσατε με φορολογία από 22% έως 45%, που η μεγαλύτερη επίπτωση πλέον των είκοσι χιλιάδων πάνε στο 29%, συν τις ασφαλιστικές εισφορές 21%, που θα πάει στο 26%, άρα 55% και πληρώνονται οκτώ μήνες μετά συν το ΦΠΑ. Καταλαβαίνετε ότι τους αγρότες, που θέλησαν να επενδύσουν σε αυτό το κομμάτι, τους έχετε καταστρέψει.

Θα ήθελα, κύριε Υπουργέ, να ρωτήσω για το ανταποδοτικό τέλος από την αιολική ενέργεια, όπου από το 2015 ο τότε Υπουργός κ. Σκουρλέτης ήταν να κάνει την κατανομή του ποσού των 20 εκατομμυρίων για το τι γίνεται για διακόσιους έντεκα δήμους και διακόσιες εβδομήντα κοινότητες.

Επίσης, θα ήθελα να αναφέρω ένα θέμα, που έχει σχέση με την ενέργεια και τη διέλευση του αγωγού ΤΑΠ από τη χώρα μας. Πραγματικά, από τις περιοχές όπου περνάει ο αγωγός ΤΑΠ, βλέπουμε ότι λειτουργεί ως κράτος εν κράτει και μάλιστα, με μία αποικιοκρατική λογική και αντίληψη.

Βλέπουμε ότι σε δήμους, όπου δεν έχει υπογραφεί κανένα πρωτόκολλο εισόδου σε δημοτικές εκτάσεις και χωρίς να έχει εγκριθεί τίποτα από το δήμο για άδειες διέλευσης, τόσο από αγροτικούς όσο και άλλα ασφαλτοστρωμένα δίκτυα όπως και υδατορέματα, το έργο προχωράει, τους γράφουν όλους στα παλιά τους τα παπούτσια. Ήδη πολλοί δήμοι έχουν προσφύγει στη δικαιοσύνη.

Θα καταθέσω στα Πρακτικά της Βουλής τη διαδικασία που έκανε ο Δήμος Νέας Ζίχνης του Νομού Σερρών, όπου από τον έκτο μήνα του 2016 έκανε μία σειρά από ενέργειες τόσο προς τη Διεύθυνση του Αγωγού Φυσικού Αερίου ΤΑΠ, όσο και προς την Αντιπροσωπεία της Ευρωπαϊκής Επιτροπής, γιατί πλέον εδώ καταπατάται και κάθε ενωσιακός κανονισμός, σε σχέση με την κατασκευή δημοσίων έργων, όπως επίσης και για τον Διαδριατικό Αγωγό της 27ης Οκτωβρίου προς το Υπουργείο Περιβάλλοντος. Δεν μας τιμούν ως χώρα, όπως λειτουργεί ο συγκεκριμένος αγωγός.

(Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, θα ήθελα να πω ότι έκανα μια ερώτηση στον κύριο Υπουργό στις 18 Ιανουαρίου για τη διαφάνεια σε σχέση με τα αντισταθμιστικά του αγωγού ΤΑΠ, για την εταιρική κοινωνική ευθύνη, που δεν είναι εθελοντική, είναι υποχρέωση. Μετά την ερώτηση που έκανα στον κύριο Υπουργό, στις 10 Φεβρουαρίου ο κύριος Υπουργός καλεί εκτάκτως μια σύσκεψη με τους περιφερειάρχες για να δουν τι θα γίνει με τα αντισταθμιστικά, τα οποία είναι ύψους 32 εκατομμυρίων για τις τρεις περιφέρειες της Βορείου Ελλάδος.

Θα ήθελα να τονίσω ότι οι καθ’ ύλην αρμόδιοι, οι δήμοι, δεν κλήθηκαν σε αυτή τη σύσκεψη. Παράλληλα, είπε ότι σε ορισμένες εβδομάδες θα συζητηθούν οι προτάσεις της περιφέρειας. Ήδη έκλεισε μήνας. Δεν πήραμε καμμία απάντηση, σε σχέση με τη διαφάνεια των αντισταθμιστικών.

Θεωρώ ότι αυτά τα 32 εκατομμύρια ανήκουν στις τοπικές κοινωνίες. Είναι ευθύνη των δήμων να κάνουν προτάσεις. Πρέπει να υπάρξει διαφάνεια, όπως επίσης πρέπει να υπάρξουν ξεκάθαροι όροι για το πώς θα γίνουν οι χρηματοδοτήσεις αντίστοιχα των δήμων, σύμφωνα και με τα χιλιόμετρα που επιβαρύνει η όδευση του αγωγού από κάθε δήμο.

Κλείνοντας, κύριε Πρόεδρε, θα ήθελα να πω ότι, όπως σε κάθε αναπτυξιακή προσπάθεια, η Κυβέρνηση χωλαίνει ή διάκειται εχθρική σε κάθε επιχειρηματική δραστηριότητα, γιατί αποστρέφεται ό,τι δημιουργεί και παράγει αυτός ο τόπος. Έτσι μετράμε άλλα δύο χρόνια χαμένα και για τον τομέα της ενέργειας.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Μανιάτης, έχει τον λόγο. Και θα κλείσουμε την συνεδρίαση με τον Αναπληρωτή Υπουργό Περιβάλλοντος και Ενέργειας κ. Φάμελλο.

Ορίστε, κύριε Μανιάτη, έχετε τον λόγο για έξι λεπτά

**ΙΩΑΝΝΗΣ ΜΑΝΙΑΤΗΣ:** Ας ξεκινήσουμε με τα εύκολα, για να διευκολύνουμε και τη δουλειά του Υπουργείου.

Καταθέτω για τα Πρακτικά τη μελέτη της Ευρωπαϊκής Επιτροπής, με βάση την οποία η εθνική στρατηγική εξοικονόμησης ενέργειας έχει χαρακτηριστεί ως η δεύτερη καλύτερη της Ευρώπης.

Το μόνο που έχετε να κάνετε, αξιότιμε κύριε Υπουργέ, είναι να ακολουθήσετε τη στρατηγική ακριβώς, που η Ευρωπαϊκή Επιτροπή θεωρεί ως τη δεύτερη καλύτερη της Ευρώπης. Για χρήση σας, το καταθέτω.

Επειδή ο κ. Σταθάκης είχε απορίες για τον εθνικό ενεργειακό σχεδιασμό, καταθέτω για τα Πρακτικά τον Εθνικό Ενεργειακό Σχεδιασμό, Μάρτιος 2012, ο οποίος συνεχίζει να είναι αναρτημένος στην ιστοσελίδα του Υπουργείου, στο οποίο είστε Υπουργός. Μάρτιος 2012, Εθνικός Ενεργειακός Στρατηγικός Σχεδιασμός.

Επίσης, για δική σας χρήση, με ημερομηνία Δεκέμβριος 2014, καταθέτω για τα Πρακτικά, το Εθνικό Σχέδιο Δράσης για την Ενεργειακή Απόδοση.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελπίζω να λύθηκαν όλες οι απορίες των κυρίων Υπουργών.

Και πάμε στον ΔΕΣΦΑ. Το 2012 ο κ. Τσίπρας, σε δηλώσεις του, ζητούσε δημοψήφισμα για τον ΔΕΣΦΑ, λέγοντας ότι συνιστά ξεπούλημα να προχωρήσει η πώληση του 66% του ΔΕΣΦΑ.

Ο κ. Τσίπρας σήμερα, ως Πρωθυπουργός, θα βάλει την υπογραφή του για το ξεπούλημα του ΔΕΣΦΑ κατά 66%, όπως μας είπε ο κ. Σταθάκης, ναι ή όχι; Δηλώσεις του κ. Τσίπρα στην Κοζάνη το 2012: «Απαιτείται δημοψήφισμα, για να μην προχωρήσει η πώληση του 66% του ΔΕΣΦΑ».

Ξεπουλάτε τη ΔΕΗ. Δίνετε το 50%. Στο 51% που απομένει της μισής ΔΕΗ, θα πουλήσετε και το 17%; Δηλαδή, παραλάβατε μια ΔΕΗ, η οποία, από πλευράς πελατών, ήταν περίπου στο 90% και από πλευράς παραγωγής και εισαγωγών ηλεκτρικής ενέργειας ήταν περίπου στο 75%. Την εταιρεία αυτή την πάτε, από πλευράς και παραγωγής και πελατών, στο 50%. Χάνει το 40% των πελατών και το 25% της παραγωγικής βάσης, παραγωγή και εισαγωγές. Θα πουλήσετε από αυτό και το 17%;

Αυτό δεν είναι πια ξεπούλημα του εθνικού πλούτου. Αυτό δημιουργεί πια σοβαρότατα προβλήματα για το ζήτημα της ευστάθειας του ενεργειακού συστήματος της χώρας. Γι’ αυτό, λοιπόν, περιμένουμε, εάν ο κ. Σταθάκης, ως Υπουργός Ενέργειας, τώρα συμφωνήσει με τον κ. Σταθάκη, ως Υπουργό Ανάπτυξης τον Μάιο του 2016, το ΤΑΙΠΕΔ να προχωρήσει στην πώληση και του 17%. Όμως προφανώς, το είπε ο άνθρωπος «ναι, έτσι θα προχωρήσουμε».

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Όχι, βέβαια.

**ΙΩΑΝΝΗΣ ΜΑΝΙΑΤΗΣ:** Θα προχωρήσουν. Έτσι είπε ο κ. Σταθάκης.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το αντίθετο είπε.

**ΙΩΑΝΝΗΣ ΜΑΝΙΑΤΗΣ:** Μακάρι, να τον διαψεύσετε. Θα χαρούμε πάρα πολύ. Θα το χειροκροτήσουμε.

Προσέξτε, όμως, κύριε Υπουργέ, στις 9 Φεβρουαρίου η «STANDARD AND POORS» υποβάθμισε πάλι τη ΔΕΗ για τέταρτη συνεχόμενη φορά τους τελευταίους μήνες. Και δείτε –δεν θέλω να το πω- σε ποια κατάσταση είναι η μετοχή της ΔΕΗ, πώς χαρακτηρίζουν σήμερα τη μετοχή της ΔΕΗ.

Προτελευταίο θέμα. Κύριε Υπουργέ, γύρω στα Χριστούγεννα, Δεκέμβρη-Ιανουάριο, η χώρα κινδύνευσε δυο φορές με black out. Δεν βγάλαμε κουβέντα. Eμείς, ως Δημοκρατική Συμπαράταξη, το παρακολουθούσαμε. Δεν θελήσαμε σε καμμιά περίπτωση να ανοίξουμε το θέμα. Ξέρουμε πολύ καλά ότι κοκκίνισε το ενεργειακό σύστημα της χώρας.

Οι ευθύνες αυτών που έχετε διορίσει στις διοικήσεις των ενεργειακών εταιρειών είναι τεράστιες, είτε γιατί δεν υπήρχε ετοιμότητα από πλευράς λιγνιτικών μονάδων είτε επειδή η προμήθεια φυσικού αερίου υστερούσε σε σχέση με τις ανάγκες της χώρας ή και επειδή αυτοί που όφειλαν να προβλέπουν τις έκτακτες ανάγκες δεν είχαν κάνει απολύτως τίποτα.

Ευτυχώς -με διαδικασίες που τις μάθαμε και δεν θέλω να σχολιάσω πώς- η χώρα την τελευταία στιγμή σώθηκε και δεν υπήρξαν διακοπές ηλεκτρικού ρεύματος. Αναμένω να μας ενημερώσετε αν η πολιτική ηγεσία του Υπουργείου έχει ζητήσει ευθύνες από αυτούς που έφθασαν τη χώρα ένα βήμα πριν το black out.

Και θα τελειώσω με τον κ. Δένδια, τη Νέα Δημοκρατία. Πραγματικά είναι πρωτοφανές ιστορικά. Για τον κ. Καραμανλή νοιάζεται και το κόμμα του, η Νέα Δημοκρατία -εύλογο- αλλά και ο ΣΥΡΙΖΑ. Ο κ. Τσίπρας ποτέ δεν έχει πει κουβέντα, ούτε και ο κ. Σταθάκης είπε τίποτα ούτε οι ΑΝΕΛ.

Θυμίζω τρεις αριθμούς, γιατί όλα πρέπει να λέγονται για λόγους μάθησης και παιδείας όσο το δυνατόν περισσότερες φορές. Από το 2004 έως το 2009 το έλλειμμα, το χρέος από 180 δισεκατομμύρια έφτασε 300 δισεκατομμύρια.

Το έλλειμμα της χώρας συνολικά το 2009 ήταν 24 δισεκατομμύρια το πρωτογενές και αθροιστικά 36 δισεκατομμύρια. Η χώρα για να ζήσει το 2009, συνολικά για να αποπληρώσει τόκους και να πληρώσει μισθούς και συντάξεις δανείστηκε 36 δισεκατομμύρια.

Και τρίτος αριθμός που για πολλούς οικονομολόγους είναι και ο πιο σκληρός, είναι το έλλειμα τρεχουσών συναλλαγών, που είναι το έλλειμα ανταγωνιστικότητας στο 15%.

Οποιαδήποτε, λοιπόν, προσπάθεια πολιτική ή κομματική ή οποιαδήποτε προσπάθεια αγιοποίησης καταστάσεων που οδήγησαν τη χώρα στο μνημόνιο και πολιτικών ευθυνών που έχουν καταγραφεί ιστορικά, δεν μπορεί να περάσει και δεν μπορεί να περάσει γιατί όποιος θέλει να είναι έντιμος με τους πολίτες που τον έχουν ψηφίσει –και απευθύνομαι τώρα στην Κυβέρνηση- οφείλει να αποδεχθεί την πρόταση της Δημοκρατικής Συμπαράταξης για μία μόνο Εξεταστική Επιτροπή από το 2000 έως και το 2016.

Διότι δεν φθάνει να περιλάβουμε μόνο το πρώτο και το δεύτερο μνημόνιο και το πώς μπήκαμε στην Ευρωζώνη, αλλά να περιλάβουμε και το τρίτο μνημόνιο Τσίπρα-Βαρουφάκη και το τέταρτο μνημόνιο, το μνημόνιο που έρχεται τώρα -χωρίς μάλιστα χρήματα- το μνημόνιο Τσίπρα-Τσακαλώτου, ώστε να περιληφθεί πια όλη αυτή η περίοδος και οι Έλληνες πολίτες να μάθουν πλήρως την αλήθεια.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Μανιάτη.

Τον λόγο έχει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος για έξι λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, πρέπει να έχω και από τη δευτερολογία τέσσερα λεπτά. Αν μπορούσατε, να μου δώσετε παραπάνω χρόνο για να κλείσουμε ομαλά.

**ΠΡΟΕΔΡΕΥΩΝ (Σπυρίδων Λυκούδης):** Έχετε και δευτερολογία και πρωτολογία.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Μίλησα έξι αντί για δέκα…

**ΠΡΟΕΔΡΕΥΩΝ (Σπυρίδων Λυκούδης):** Θα υπάρχει κάποια ανοχή, απλώς είμαστε στο τέλος τώρα.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε. Θα κλείσουμε, ελπίζω, εποικοδομητικά.

Κύριοι συνάδελφοι, είναι γεγονός ότι σήμερα συζητάμε για ένα πολύ σοβαρό θέμα, τον ενεργειακό σχεδιασμό της χώρας. Θα μου επιτρέψετε να συνδέσω εξ αρχής το ζήτημα αυτό με τα ζητήματα της κλιματικής αλλαγής και του περιβάλλοντος, με τη δέσμευση της χώρας, αλλά και της Ευρώπης, να προχωρήσουμε στη μείωση των εκπομπών του άνθρακα και στην απεξάρτηση από τα ορυκτά καύσιμα, σε ένα σχέδιο το οποίο ουσιαστικά είναι βιώσιμο και κοινωνικά και οικονομικά, ένα νέο μοντέλο λειτουργίας της αγοράς ενέργειας, που έχει σαν σκοπό και τη μείωση του ενεργειακού κόστους για τα νοικοκυριά και τις επιχειρήσεις, αλλά και την προώθηση των ενεργειακών επενδύσεων.

Θα μου επιτρέψετε να πω εξ αρχής ότι αυτό το μοντέλο -το οποίο καταθέτουμε και υλοποιούμε την τελευταία διετία- είναι απολύτως αντίθετο με το μοντέλο, το οποίο υλοποιήσατε εσείς, ένα μοντέλο το οποίο ήθελε πολύ απλά την πλήρη ιδιωτικοποίηση του ενεργειακού τομέα, χωρίς σχέδιο, χωρίς προοπτική, χωρίς σχέση με την εργασία, χωρίς προϊόν για τη χώρα μας, με έναν πολύ νεοφιλελεύθερο τρόπο ανάγνωσης που δεν αντιστοιχεί ούτε καν στις καταστατικές αρχές του κόμματος στο οποίο συμμετέχετε.

Στη δική μας περίπτωση, προφανώς και αντιλαμβανόμαστε πολύ πιο αποτελεσματικά την ουσία της χώρας μας, τη γεωστρατηγική θέση και τη δυνατότητα λειτουργίας ως ενεργειακού κόμβου, κάτι που συνδέεται με τεχνογνωσία, με καινοτομία, με εργασία, με αξιοποίηση των νέων επιστημόνων εδώ στη χώρα και με υπεραξία στην παραγωγή, κάτι το οποίο αγνοήσατε, μιας και η λογική των νεοφιλελεύθερων που ακολουθήσατε έως τώρα, τα τελευταία χρόνια, ήταν απλά να ξεπουλήσετε και να μην αφήστε ούτε δημόσιο τομέα στην ενέργεια, προφανώς, ούτε την εξυπηρέτηση του δημόσιου οφέλους στο επίπεδο της κοινωνίας.

Η δικιά μας ανάγνωση συνδέει τον ενεργειακό τομέα όχι απλά με την εργασία και με την ανάπτυξη, αλλά και με την κοινωνική συνοχή, διότι, σαφέστατα, χρειάζεται να αναστείλουμε σοβαρές παραλείψεις και λάθη του παρελθόντος και να δημιουργήσουμε, ταυτόχρονα, ένα νέο περιβάλλον όπου θα υπάρχει πιο ασφαλής πρόσβαση στην ενέργεια για όλα τα νοικοκυριά.

Έγιναν ερωτήσεις σχετικά με το πού βρίσκεται σήμερα η χώρα μας για το μίγμα ενέργειας. Πρέπει να σας πω ότι σήμερα η χώρα μας έχει πολύ χαμηλό συντελεστή εξάρτησης από τα ορυκτά καύσιμα, μπορεί να φτάσει και μέχρι 30% το 2016, στο 27% βρίσκεται το φυσικό αέριο, στο 25% είναι οι ανανεώσιμες πηγές, συμπεριλαμβανομένων των υδροηλεκτρικών κι έχουμε 18% εισαγωγές.

Έχουμε και καθυστερήσεις σε αρκετές ΑΠΕ. Προηγουμένως ο κ. Τζελέπης αναφέρθηκε στη γεωθερμία. Να του πούμε λοιπόν ότι τα ελλείμματα του θεσμικού πλαισίου και οι καθυστερήσεις στη μίσθωση πεδίων έχουν δημιουργήσει σοβαρό πρόβλημα στη γεωθερμία, πράγματι. Παρ’ ότι εξελίσσεται πρόσφατα η διαδικασία στην Αλεξανδρούπολη, έχουμε και την ανάγκη να διορθώσουμε αρκετά θέματα στο πλαίσιο, αντίστοιχα με αυτά που έχουν δημιουργηθεί στα αιολικά πάρκα, όπου το ανταποδοτικό τέλος δεν έχει, πράγματι, καταβληθεί.

Πρέπει να σας πω ότι τώρα δουλεύουμε για να καταβάλουμε το τέλος για το 2010-2014, που ποτέ δεν μεριμνήσατε να κάνετε τίποτα, προφανώς, ούτε να βοηθήσετε την Αυτοδιοίκηση ούτε να βοηθήσετε τις τοπικές κοινότητες. Όμως θα καταβληθεί το ποσό αυτό για τους δικαιούχους του 2010-2014 και βρισκόμαστε στη φάση της οριστικοποίησης των πινάκων.

Πράγματι, όμως, συζητάμε τώρα -και έχει δίκιο ο κ. Αμυράς- για θέματα της ενεργειακής απόδοσης. Κι εμάς μας δημιούργησε μία, αν θέλετε, αναζήτηση του γιατί η χώρα άραγε βρέθηκε σε αυτή τη θέση. Να σας πω λοιπόν -δεν είναι εδώ ο κ. Αμυράς, θα το δει από τα Πρακτικά- ότι η παραπομπή της χώρας μας για παράβαση στην ενεργειακή απόδοση κτιρίων, μάλλον θα το θυμάστε, έγινε στις 11-7-2015, κύριε Μανιάτη.

Αυτό νομίζω τα λέει όλα. Η χώρα μας, πράγματι, έχει σοβαρή καθυστέρηση κι όχι μόνο στον τομέα αυτό. Πρέπει να σας πω ότι και στον τομέα του περιβάλλοντος έχουμε, περίπου, 67,5 εκατομμύρια ευρώ από πρόστιμα, από παραλείψεις του ΠΑΣΟΚ και της Νέας Δημοκρατίας στην πολιτική περιβάλλοντος και στην καθυστέρηση της χώρας μας στο περιβάλλον και στην ενέργεια, που τώρα η χώρα, σε μια δύσκολή δημοσιονομική κατάσταση, πρέπει όλα αυτά να τα καλύψει και να κερδίσει.

Γι’ αυτό στείλαμε ενδιάμεση έκθεση τον Απρίλιο του 2015 για την απόδοση κτιρίων και τις οριστικές μονοκατοικίες Μάιο του 2016, πολυκατοικίες Δεκέμβριο 2016, κενά Ιανουάριο 2017, πρωτογενή τομέα Φλεβάρη του 2017, για να καλύψουμε υποχρεώσεις που δεν καλύψατε κι αφήσατε τη χώρα ανοχύρωτη και στον τομέα αυτόν.

Δεν αναστέλλουμε, όμως, μόνο καθυστερήσεις προφανώς στο νομοθετικό πλαίσιο και στην οργάνωση των ρυθμιστικών διατάξεων, αλλά ασχολούμαστε και με την ουσία της πολιτικής. Να τα πούμε ξανά, λοιπόν, για το 17% της ΔΕΗ, γιατί μάλλον δεν ακούσατε τον κ. Σταθάκη.

Η πολιτική ηγεσία του Υπουργείου, λοιπόν, διαφωνεί με την προοπτική αυτή, την υπαγωγή στο ΤΑΙΠΕΔ του 17%, και προτείνουμε την εισαγωγή του 17% στην Εταιρεία Δημόσιων Συμμετοχών. Διότι η ΔΕΗ, στις νέες συνθήκες της ευρωπαϊκής συνολικής αγοράς ηλεκτρισμού, μπορεί να αποτελέσει, επιτέλους, μια ολοκληρωμένη επιχείρηση, με σημαντική θέση στην εγχώρια ενεργειακή αγορά και σε άλλους τομείς, εκτός από τα ορυκτά καύσιμα, προφανώς στις ανανεώσιμες πηγές ενέργειας, προφανώς στο φυσικό αέριο, προφανώς στη γεωθερμία.

Επιδίωξή μας είναι η ΔΕΗ να συνεργαστεί με σοβαρούς και αξιόπιστους επενδυτές, σε κοινά εταιρικά σχήματα κι όχι να ξεπουλήσει. Γιατί, εμείς πιστεύουμε και στην περιβαλλοντική αναβάθμιση των μονάδων ηλεκτροπαραγωγής, κάτι που διεκδικήσαμε, εξάλλου, για να μπορέσει η χώρα και στην εμπορία των αέριων ρίπων να γλιτώσει, να ξεφύγει από τη δυσμενή πρόβλεψη που είχε το σχέδιο οδηγίας που εσείς υιοθετήσατε το 2014 και να μπούμε στο ταμείο εκσυγχρονισμού, κάτι που ανήκει στη χώρα, ήταν κάτι που το δικαιούνταν η χώρα με βάση το ΑΕΠ του 2015-2016.

Γιατί πιστεύουμε ότι πρέπει ό,τι διεκδικεί η χώρα να μεταφέρεται στους καταναλωτές, να υπάρχει αυτή η πρόσβαση σε αυτό το κοινωνικό αγαθό. Γι’ αυτό και η ΔΕΗ έχει εισάγει -κάτι που δεν ακούστηκε- για πρώτη φορά έκπτωση στους συνεπείς καταναλωτές, της τάξης του 15% και ταυτόχρονα βοηθάει για να αποφύγουμε και τη διακοπή στις ευαίσθητες κοινωνικές ομάδες, να έχουμε νέα προγράμματα ρύθμισης λογαριασμών, διακανονισμό παλαιότερων οφειλών, έτσι ώστε να μπορέσουμε να συνομιλούμε με την κοινωνία, να εξασφαλίζουμε έσοδα και ταυτόχρονα να κρατάμε, αν θέλετε και τη λειτουργία της ΔΕΗ και της ηλεκτρικής παραγωγής στη χώρα μας.

Όσον αφορά στη μείωση του μεριδίου της ΔΕΗ, πρέπει να εξασφαλίσουμε και να διασφαλίσουμε ότι αυτό θα γίνει με έναν τρόπο συντεταγμένο. Η λογική ξεπουλήματος της μικρής ΔΕΗ, που είχατε, για εμάς έχει κλείσει. Εμείς πιστεύουμε ότι χρειάζεται κάτι τελείως διαφορετικό, η ΔΕΗ να συζητήσει με τη διαδικασία μετάβασης στην αγορά των τμημάτων εμπορίας, οι οποίοι αντιστοιχούν με βάση τις συμφωνίες που είχατε κλείσει και δεν μπορέσαμε ίσως όλες να τις επιλύσουμε, έτσι ώστε μέχρι το 2030 η επιχείρηση να μπορέσει να ανταποκριθεί στις υποχρεώσεις της.

Και ξέρετε, το δημόσιο όφελος είναι αυτό που μας ενδιαφέρει σε όλη τη συζήτηση.

Όσον αφορά τους καταναλωτές, σαφέστατα και μας ενδιαφέρει η επέκταση του κοινωνικού τιμολογίου. Μας ενδιαφέρει να μην κόβεται το ρεύμα μέχρι ένα ποσό της τάξης των 1.000 ευρώ. Μας ενδιαφέρει το ότι έχουμε 92.000 νοικοκυριά που είναι ενταγμένα σήμερα στο πρόγραμμα της ανθρωπιστικής κρίσης.

Όμως, και στον τομέα της εργασίας μας ενδιαφέρει να διεκδικήσουμε και να διασφαλίσουμε ότι παρά την απελευθέρωση της αγοράς ενέργειας, οι εργαζόμενοι, παραδείγματος χάριν, στις εταιρείες παροχής αερίου και στη ΔΕΠΑ για τα επόμενα πέντε χρόνια δεν θα χάσουν τη θέση τους, παρ’ ότι τροποποιείται η αγορά εξαιτίας του διαχωρισμού εξαιτίας του κλάδου εμπορίας και διανομής.

Το ίδιο, όμως, δημόσιο όφελος έχουμε και στα μεγάλα στρατηγικά ζητήματα, όπως, παραδείγματος χάριν, στο ΔΕΣΦΑ. Εκεί πρέπει να πούμε ότι με ευθύνη της Αζέρικης πλευράς χάλασε μία συμφωνία, η οποία ενώ θα είχε έσοδα τάχατες με τη συμφωνία σας 400 εκατομμύρια, ξέρουμε πάρα πολύ καλά -και αποκαλύφθηκε εδώ όταν συζητάγαμε την τροπολογία του κ. Σκουρλέτη- ότι θα είχε σχεδόν διπλάσιο κόστος. Διότι, η διαμόρφωση των τιμών χρήσης δικτύου είχε μία προοπτική αύξησης 68%. Και αυτό μας το είχε προτείνει και επισημάνει η ΡΑΕ. Το αρνείστε αυτό; Ήταν μια συμφωνία η οποία ήταν όχι απλά σε πήλινα πόδια, αλλά έβαζε μέσα τη χώρα.

Το δημόσιο όφελος, λοιπόν, είναι αυτό που χαρακτηρίζει όλη τη δική μας προσπάθεια. Γι’ αυτό και στο πρόσφατο συμβούλιο Υπουργών διεκδικήσαμε να μπει η χώρα στο Ταμείο Εκσυγχρονισμού, να μπορέσουμε να διεκδικήσουμε μέχρι περίπου 400 εκατομμύρια ευρώ ώστε να εκσυγχρονίσουμε το δίκτυο ηλεκτρικής ενέργειας στα νησιά, για να μπορέσουμε να εισάγουμε τις ανανεώσιμες πηγές ενέργειας από την ηπειρωτική χώρα στα νησιά. Ταυτόχρονα, με δική μας πρωτοβουλία έχουμε σε εξέλιξη τον δεύτερο διαγωνισμό για είκοσι περίπου περιοχές για τα πετρέλαια. Με δική μας πρωτοβουλία αυτό το διάστημα δουλεύει η Ρεβυθούσα. Επίσης, ξεκίνησε ο ΤΑΠ. Και πρέπει να πω ότι από τα 11 εκατομμύρια αντισταθμιστικά οφέλη εμείς διεκδικήσαμε και κερδίσαμε 32 εκατομμύρια. Τριπλασιάσαμε τα αντισταθμιστικά για τη χώρα.

Με δική μας πρωτοβουλία στο «Εξοικονομώ 2» -στο οποίο είχατε εντάξει περίπου 50 χιλιάδες νοικοκυριά, αλλά είχαν κατορθώσει να μείνουν εκτός 35 χιλιάδες, δηλαδή από τα 50 χιλιάδες, τα 35 χιλιάδες δεν χρηματοδοτούνταν με τον ελλιπή προϋπολογισμό που είχατε κάνει- και με δική μας χρηματοδότηση, εισάγαμε επιπλέον 8 χιλιάδες και προσπαθούμε να βρούμε πόρους και για νέο συμπλήρωμα στο «Εξοικονομώ 1». Όμως, το «Εξοικονομώ 2» δεν θα εξαρτάται από τις τράπεζες, αλλά θα δίνει τη δυνατότητα σε οικογένειες με πολλές κλίμακες κοινωνικής -αν θέλετε- και οικογενειακής κατάστασης να εισάγονται στο πρόγραμμα.

Και πρέπει να μιλήσουμε και για το φυσικό αέριο, το οποίο με δική μας πρωτοβουλία επεκτείνεται σε όλες τις κωμοπόλεις του Νομού Θεσσαλονίκης. Να το πούμε αυτό. Έχουμε κρατήσει χαμηλά τον ειδικό φόρο κατανάλωσης, γιατί έτσι ο πολίτης θα έχει 40% μείωση στο κόστος ενέργειας, στο κόστος θέρμανσης, όπως και ο επαγγελματίας θα έχει την ίδια μείωση κόστους. Και όλα αυτά προφανώς και δεν γίνονται μόνο στη Θεσσαλονίκη, αλλά έχει διατεθεί και εταιρεία διανομής λοιπής Ελλάδος που έχει σημαντικό πρόγραμμα και για τη βόρεια Ελλάδα αλλά και για τη Στερεά Ελλάδα, γιατί εμάς μας ενδιαφέρει να προχωράνε ταυτόχρονα οι επενδύσεις με τη διεκδίκηση του κοινωνικού οφέλους για όλη την κοινωνία.

Αυτό είναι το διαφορετικό -αν θέλετε- το οποίο υπάρχει πλέον και στον τομέα της ενέργειας. Γι’ αυτό και επαναδραστηριοποιούμαστε ακόμα και στον τομέα των ανανεώσιμων πηγών ενέργειας που η ΔΕΗ είχε μικρό ποσοστό συμμετοχής και θέλουμε να ενισχυθεί. Υλοποιούνται, λοιπόν, πλέον στη χώρα μας μεγάλες πρωτοβουλίες.

Ρώτησε ο κ. Δένδιας τι έχουμε κάνει. Ανέφερα αρκετά. Να αναφέρω, όμως, και το έργο της Ρεβυθούσας και τον υγροποιημένο σταθμό της Αλεξανδρούπολης και την προώθηση από τη ΔΕΠΑ, το διασυνδετήριο αγωγού Ελλάδας-Βουλγαρίας. Είναι πάρα πολλά έργα. Και προφανώς είναι και τα έργα στα θαλάσσια οικόπεδα αναφορικά με τις πετρελαϊκές έρευνες και η μονογραφή των συμφωνιών.

Είπε ο κ. Κεγκέρογλου -μου έκανε εντύπωση- ότι τάχατες αυτά τα δημοσιοποιήσαμε την τελευταία εβδομάδα γιατί ερχόταν η ερώτησή σας. Μάλλον δεν έχουν καλή γνώση οι Βουλευτές της Δημοκρατικής Συμπαράταξης πόσο έργο χρειάζεται για την περιβαλλοντική αδειοδότηση και για τη διαπραγμάτευση των συμβάσεων, για να πουν ότι θα μπορούσαμε να το κάνουμε σε μία μέρα μόνο και μόνο για να δημιουργήσουμε δημόσιο γεγονός, για να αντιπαρέλθουμε στη δική σας ερώτηση.

Εμείς, κύριοι συνάδελφοι, δουλεύουμε δύο χρόνια για να μπορέσουμε να καλύψουμε τα κενά της διαπραγμάτευσης, το έλλειμμα πολιτικής, την αποσπασματικότητα και το ξεπούλημα και κύρια το ότι αυτή η διοίκηση, αυτές οι κυβερνήσεις μέχρι τώρα ξεχνούσαν την κοινωνία. Δεν μιλούσαν με την κοινωνία, δεν μιλούσαν με τους πολίτες. Μιλούσαν μόνο με τους δανειστές και με ξένα έγγραφα ξεπούλαγαν την περιουσία της χώρας.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, είμαστε ήδη στο δεκάλεπτο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το κοινωνικό όφελος, λοιπόν, επιστρέφει ως βασικό κριτήριο άσκησης πολιτικής και στον ενεργειακό τομέα και προφανώς έχοντας ως προτεραιότητα την περιβαλλοντική συνιστώσα στην ενέργεια. Γιατί πράγματι περιβάλλον και κοινωνική συνοχή μας δίνουν το καλύτερο εφόδιο για να γίνει η χώρα μας ένας σημαντικός και διεθνής παράγων, αλλά και μεγάλος επενδυτικός τόπος για την ενέργεια.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, ζητώ τον λόγο για μισό λεπτό.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μανιάτη…

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, επιτρέπεται αυτό; Θα πάρω και εγώ τον λόγο αν χρειαστεί.

**ΠΡΟΕΔΡΕΥΩΝ (Σπυρίδων Λυκούδης):** Ο κ. Φάμελλος λέει ότι αν μιλήσετε, θα ξαναπάρει τον λόγο. Έχει κλείσει η διαδικασία.

**ΙΩΑΝΝΗΣ ΜΑΝΙΑΤΗΣ:** Για μισό λεπτό, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, έχετε τον λόγο για μισό λεπτό.

**ΙΩΑΝΝΗΣ ΜΑΝΙΑΤΗΣ:** Απλώς επειδή ο κύριος Υπουργός πολύ ηρωικά μας είπε ότι μονόγραψαν μία συμφωνία, να τον ενημερώσω ότι υπογράψαμε τρεις συμφωνίες, τις περάσαμε από το Ελεγκτικό Συνέδριο και τις κυρώσαμε στη Βουλή των Ελλήνων. Μπροστά τους, λοιπόν, είχαν τρία υποδείγματα, που όχι απλώς είχαν μονογραφηθεί, αλλά είχαν τελικά υπογραφεί, είχαν περάσει από τον έλεγχο του Ελεγκτικού Συνεδρίου, που δεν έχουν ακόμα περάσει, είχαν στρατηγικές μελέτες περιβαλλοντικών επιπτώσεων και είχαν κυρωθεί με τη σύμφωνη γνώμη και της Επιστημονικής Επιτροπής της Βουλής από το Ελληνικό Κοινοβούλιο. Ας το χρησιμοποιήσουν. Θα είναι χρήσιμο για τη χώρα να αξιοποιήσουν τη δική μας εμπειρία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα μαθητές και μαθήτριες και τρεις εκπαιδευτικοί συνοδοί από το 2ο Γυμνάσιο Λέρου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κηρύσσεται περαιωμένη η συζήτηση επί της υπ’ αριθμόν 10/9/14-2-2017 επίκαιρης επερώτησης με θέμα: «Σε αδιέξοδο η ενέργεια, κίνδυνοι για την κοινωνία και την εθνική οικονομία».

Κυρίες και κύριοι συνάδελφοι, επανερχόμαστε στο δελτίο των επικαίρων ερωτήσεων και προχωρούμε στην ανάγνωση των σημερινών επίκαιρων ερωτήσεων που διαγράφονται, όπως μας έχει ενημερώσει και η Ειδική Γραμματεία του Προέδρου της Βουλής.

Η πρώτη με αριθμό 590/13-3-2017 επίκαιρη ερώτηση πρώτου κύκλου του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννηπρος τον Υπουργό Εσωτερικών,σχετικά με τη διαχείριση των απορριμμάτων του Νομού Ζακύνθου, δεν θα συζητηθεί λόγω κωλύματος του Υπουργού Εσωτερικών κ. Παναγιώτη Σκουρλέτη.

Η έβδομη με αριθμό 568/6-3-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικώνμε θέμα «Ο δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη», δεν θα συζητηθεί λόγω κωλύματος του Υπουργού Εσωτερικών κ. Παναγιώτη Σκουρλέτη.

Η δεύτερη με αριθμό 587/13-3-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα «το Υπουργείο διχοτομεί τον Βόρειο Οδικό Άξονα Κρήτης (ΒΟΑΚ), σύγχυση και με τις αρμοδιότητες συντήρησης και ασφαλούς λειτουργίας του», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη.

Η τέταρτη με αριθμό 601/14-3-2017 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με την αναγνώριση προϋπηρεσίας στην ΕΡΤ Α.Ε. για τους υπαλλήλους του Προεδρικού Διατάγματος 164/2006, δεν θα συζητηθεί λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικόλαου Παππά.

Η πρώτη με αριθμό 591/13-3-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Υγείας,σχετικά με την «υγειονομική εγκατάλειψη της Αλοννήσου», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού.

Η τρίτη με αριθμό 577/9-3-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών**,** σχετικά με «την προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα.

Η τέταρτη με αριθμό 538/24-2-2017 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού,με θέμα «στον αέρα το έργο επέκτασης της Εθνικής Πινακοθήκης», δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Λυδίας Κονιόρδου.

Η πέμπτη με αριθμό 531/24-2-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλεξάνδρου Χαρίτση.

Η έκτη με αριθμό 479/14-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα, δεν συζητείται.

Η όγδοη με αριθμό 569/7-3-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτηπρος τον ΥπουργόΠεριβάλλοντος και Ενέργειας,σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (Ζ.Ο.Ε.) του Άργους, δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη.

Η ένατη με αριθμό 571/7-3-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξης σχετικά με «την υπόθεση της μπύρας και αν υπάρχουν επίορκοι στην Επιτροπή Ανταγωνισμού», δεν θα συζητηθεί λόγω κωλύματος του Υπουργού Οικονομίας και Ανάπτυξης κ. Δήμου Παπαδημητρίου.

Η τρίτη με αριθμό 596/13-3-2017 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος τον Υπουργό Εξωτερικώνμε θέμα «η Παγκόσμια Τράπεζα “χαρίζει” το Αιγαίο στην Τουρκία», δεν θα συζητηθεί λόγω κωλύματος του Υφυπουργού Εξωτερικών κ. Ιωάννη Αμανατίδη.

Η δεύτερη με αριθμό 602/14-3-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων,σχετικά με τις άδειες των αναπληρωτών εκπαιδευτικών, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις».

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 15.23΄ λύεται η συνεδρίαση για τη Δευτέρα 20 Μαρτίου 2017 και ώρα 17.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση επερωτήσης, σύμφωνα με το άρθρο 134 παράγραφος 2 του Κανονισμού της Βουλής του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**