(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΕ΄

Πέμπτη 4 Μαΐου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ι. Μανιάτη, σελ.   
3. Ανακοινώνεται ότι τη συνεδρίαση παρακολουθούν μαθητές από το Γυμνάσιο Νέου Φαλήρου, σελ.   
4. Επί διαδικαστικού θέματος, σελ.   
5. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, στις 3-5-2017:

α. ποινική δικογραφία που αφορά στον πρώην Πρωθυπουργό κ. Γεώργιο Παπανδρέου και τα μέλη της Κυβέρνησής του και

β. ποινική δικογραφία που αφορά στον Αναπληρωτή Υπουργό Υγείας κ. Παύλο Πολάκη, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 5 Μαΐου 2017, σελ.   
2. Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων:  
 i. σχετικά με την ένταξη όσο το δυνατόν περισσότερων αιτούντων στο πρόγραμμα νέων γεωργών χωρίς μείωση του ποσού ενίσχυσης κλπ, σελ.   
 ii. σχετικά με την αποζημίωση των δενδροκαλλιεργητών της Περιφερειακής Ενότητας Πέλλας για ζημιές που υπέστησαν οι παραγωγές τους από τον παγετό το τριήμερο 20-22 Απριλίου, σελ.   
 β) Προς τον Υπουργό Υγείας:  
 i. σχετικά με την ανάγκη στελέχωσης και λειτουργίας του Πολυδύναμου Περιφερειακού Ιατρείου Λίνδου Ρόδου, σελ.   
 ii. με θέμα «ανεφάρμοστος ο αντικαπνιστικός νόμος», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΖΑΡΟΥΛΙΑ Ε. , σελ.  
  
Β. Επί των επικαίρων ερωτήσεων:  
ΑΠΟΣΤΟΛΟΥ Ε. , σελ.  
ΔΕΛΗΣ Ι. , σελ.  
ΚΡΕΜΑΣΤΙΝΟΣ Δ. , σελ.  
ΜΠΑΡΓΙΩΤΑΣ Κ. , σελ.  
ΞΑΝΘΟΣ Α. , σελ.

ΤΖΑΚΡΗ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΕ΄

Πέμπτη 4 Μαΐου 2017

Αθήνα, σήμερα στις 4 Μαΐου 2017, ημέρα Πέμπτη και ώρα 12.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-5-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΔ΄ συνεδριάσεώς του, της Τρίτης 3 Μαΐου 2017, σε ό,τι αφορά την ψήφιση στο σύνολο του σχεδίου νόμου: «Κύρωση της Διεθνούς Σύμβασης για τον Έλεγχο και Διαχείριση του Έρματος και των Ιζημάτων που προέρχονται από τα Πλοία, 2004 και άλλες διατάξεις»)

Έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινάμε με την πρώτη με αριθμό 3943/6-3-2017 ερώτηση του κύκλου των αναφορών και ερωτήσεων της Βουλευτού Πέλλης του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων,σχετικά με την ένταξη όσο το δυνατόν περισσότερων αιτούντων στο πρόγραμμα νέων γεωργών χωρίς μείωση του ποσού ενίσχυσης και λοιπά.

Κυρία Τζάκρη, έχετε τον λόγο για πέντε λεπτά.

**ΘΕΟΔΩΡΑ ΤΖΑΚΡΗ**: Ευχαριστώ πολύ, κύριε Πρόεδρε.

Κύριε Υπουργέ, το Πρόγραμμα Αγροτικής Ανάπτυξης 2014-2020 θα συμβάλει καθοριστικά στην ανάπτυξη της υπαίθρου, το δε μέτρο των νέων αγροτών θα μπορούσα να το χαρακτηρίσω ίσως και το σημαντικότερο μέτρο αυτού του προγράμματος. Ο στόχος της αλλαγής της ηλικιακής σύνθεσης του αγροτικού πληθυσμού εξακολουθεί να αποτελεί στόχο και της νέας ΚΑΠ - εννοώ μετά το 2020-, γεγονός που σημαίνει ότι η ηλικιακή γήρανση του αγροτικού πληθυσμού σε επίπεδο Ευρώπης δεν έχει ακόμα αντιμετωπιστεί ικανοποιητικά. Ο υψηλός επομένως ηλικιακός μέσος όρος του αγροτικού κόσμου παραμένει πρόβλημα και για τη χώρα μας και μπορώ να πω ότι αποτελεί εμπόδιο και για τη διάχυση της τεχνογνωσίας και για την υιοθέτηση νέων καλλιεργητικών πρακτικών και για την εφαρμογή της καινοτομίας και γενικά για την εμπέδωση, θα έλεγα, και την προσαρμογή του αγροτικού κόσμου, όσο το δυνατόν, στις ολοένα μεταβαλλόμενες συνθήκες της αγοράς των αγροτικών προϊόντων.

Από την αρχή της προκήρυξης του μέτρου, κύριε Υπουργέ, παρουσιάστηκε πρόβλημα με τη χρηματοδότησή του. Οι διαθέσιμοι πόροι που κατανεμήθηκαν σε διάφορες περιφέρειες φαίνεται ότι δεν είναι αρκετοί, σε πολλές εξ αυτών, για την ικανοποίηση και την αντιμετώπιση όλου του αριθμού των αιτούντων, με αποτέλεσμα να υπάρχει κίνδυνος ένας σημαντικός αριθμός εν δυνάμει δικαιούχων νέων αγροτών να αποκλειστεί όχι μόνο από το τρέχον πρόγραμμα εγκατάστασης νέων αγροτών, αλλά και από τα μελλοντικά, γιατί έχουν υποβάλει ήδη δήλωση έναρξης αγροτικής δραστηριότητας.

Tο πρόβλημα αυτό υπάρχει και στην Περιφέρεια Κεντρικής Μακεδονίας, η οποία αποτελεί μια σημαντική περιφέρεια σε ό,τι αφορά την αγροτική δραστηριότητα. Ξέρετε πάρα πολύ καλά ότι στην κεντρική Μακεδονία καλλιεργείται ένας σημαντικός αριθμός επώνυμων, εξαιρετικά ποιοτικών αγροτικών προϊόντων, από οπωροκηπευτικά μέχρι ό,τι άλλο μπορεί να φανταστεί ο καθένας, πλην των εσπεριδοειδών. Από τα 240εκατομμύρια ευρώ συνολικών πόρων του μέτρου μόνο το 18,9% έχει οδηγηθεί στην Περιφέρεια Κεντρικής Μακεδονίας, δηλαδή περίπου 43,6 εκατομμύρια ευρώ, με αποτέλεσμα, όπως σας είπα, από τις τρεισήμισι χιλιάδες αιτήσεις και φακέλους εν δυνάμει νέων αγροτών που έχουν υποβληθεί στην περιφέρεια αυτή οι διαθέσιμοι πόροι να επαρκούν μόνο για δύο χιλιάδες τριακόσιους εξ αυτών. Το αποτέλεσμα είναι ένας στους τρεις αιτούντες να είναι επιλαχών. Αν θέλουμε να δούμε αντικειμενικά το πρόβλημα, κύριε Υπουργέ, οφείλουμε να πούμε ότι το ποσοστό που διανεμήθηκε στην Περιφέρεια Κεντρικής Μακεδονίας είναι σημαντικά χαμηλότερο σε σχέση με το ποσοστό που η Περιφέρεια Κεντρικής Μακεδονίας συμμετέχει στο εθνικό ΑΕΠ, που είναι της τάξης περίπου του 26%.

Κύριε Υπουργέ, όπως γνωρίζετε, ο αγροτικός κόσμος της χώρας, οι νέοι αγρότες έχουν αγκαλιάσει με πολύ μεγάλο ενδιαφέρον το μέτρο αυτό. Ανησυχούν όμως και αγωνιούν και για τη συνολική εξέλιξη του προγράμματος και για την αξιολόγηση των φακέλων τους και τη διαδικασία αξιολόγησής τους και κυρίως για το αν τελικά οι διαθέσιμοι πόροι θα είναι επαρκείς, ώστε πραγματικά να ικανοποιηθεί όσο το δυνατόν μεγαλύτερος αριθμός αιτούντων αγροτών ή και το σύνολο εξ αυτών. Θα πρέπει, κύριε Υπουργέ, να δώσουμε αυτά τα κίνητρα, ώστε αυτό το ανθρώπινο δυναμικό να μπορέσει να παραμείνει στην ελληνική ύπαιθρο.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός Αγροτικής Ανάπτυξης και Τροφίμων κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός** **Αγροτικής Ανάπτυξης και Τροφίμων):** Κυρία συνάδελφε, είναι κατανοητή η ανησυχία σας για την ένταξη όσο γίνεται περισσότερων νέων αγροτών στο συγκεκριμένο πρόγραμμα, όμως η κατανομή των πιστώσεων ανά περιφέρεια έγινε μετά από ευρεία διαβούλευση με τις περιφερειακές αρχές και λάβαμε σοβαρά υπ’ όψιν τις προτάσεις που μας κατέθεσε η Ένωση Περιφερειών.

Τα κριτήρια που χρησιμοποιήθηκαν, με την αντίστοιχη βαρύτητά τους, ήταν τα ακόλουθα: η σημασία του πρωτογενούς τομέα στην ακαθάριστη προστιθέμενη αξία 20%, η σημασία του πρωτογενούς τομέα στην απασχόληση άλλο ένα 20%, η σημασία ιδιαίτερα της κτηνοτροφίας, της ζωικής παραγωγής 10%, η ηλικιακή διάρθρωση 30%, ο πληθυσμός εν δυνάμει επιλέξιμων εκμεταλλεύσεων 10% και 10% η παρατηρούμενη ζήτηση. Όπως είναι λοιπόν φανερό, θα έλεγα ότι χρησιμοποιήθηκε μία πολυκριτηριακή ανάλυση, που δεν περιοριζόταν μόνο σε ένα συγκεκριμένο μέγεθος, όπως αυτό που αφορά την προστιθέμενη αξία, αλλά εκτιμούσαμε και άλλα, όπως είναι η απασχόληση, όπως σας είπα, η σημασία της κτηνοτροφίας και λοιπά. Με βάση όλα τα παραπάνω, λοιπόν, κάναμε μία αντικειμενική κατανομή, η οποία αντανακλά όλες τις πτυχές της υφιστάμενης περιφερειακής κατάστασης που επηρεάζουν το συγκεκριμένο μέτρο.

Πού βρισκόμαστε τώρα; Έχει ήδη ξεκινήσει η αξιολόγηση των αιτήσεων ενίσχυσης από τις περιφέρειες και αναμένεται η ολοκλήρωσή της εντός Ιουνίου. Είχαμε ένα πρόβλημα με το Πληροφοριακό Σύστημα Κρατικών Ενισχύσεων, αποκαταστάθηκε η σχετική μηχανογραφική εφαρμογή και έτσι λοιπόν η καθυστέρηση, που πραγματικά οφειλόταν στο συγκεκριμένο πρόβλημα, πλέον δεν υπάρχει. Δεδομένου ότι η πρόσκληση που δημοσιοποιήθηκε ήταν η πρώτη εφαρμογή στο εν λόγω υπομέτρο, και μάλιστα το πρώτο έτος εφαρμογής του Προγράμματος Αγροτικής Ανάπτυξης, θα δώσουμε τη δυνατότητα σε κάθε περιφέρεια να εξαντλήσει όλα τα περιθώρια ένταξης νέων γεωργών και να προβεί ενδεχομένως σε νέα πρόσκληση, στη βάση των διατιθέμενων πιστώσεων που τους έχουν εκχωρηθεί, συμβάλλοντας έτσι κατά τη διάρκεια της τρέχουσας Προγραμματικής Περιόδου στη βελτίωση της λεγόμενης «ηλικιακής σύνθεσης του πρωτογενούς τομέα» και βεβαίως, κατ’ επέκταση, της ανταγωνιστικότητάς του.

Επίσης θα χρησιμοποιηθεί κάθε δυνατότητα υπερδέσμευσης για τις περιφέρειες στις οποίες ο συνολικός προϋπολογισμός των αιτήσεων που υποβλήθηκαν υπερβαίνει τον διαθέσιμο, όπως είναι στην περιφέρεια στην οποία αναφερθήκατε στην τοποθέτησή σας, αλλά, ταυτόχρονα, επιτρέψτε μου να πω ότι θα διαφυλαχθεί και το δικαίωμα των υπόλοιπων περιφερειών να υλοποιήσουν την αναπτυξιακή τους στρατηγική στον πρωτογενή τομέα και βεβαίως και αυτές να χρίσουν νέους αγρότες μέσα από τις διαθέσιμες πιστώσεις που θα έχουν.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, άκουσα την απάντησή σας για τη δυνατότητα ανοίγματος καινούργιας πρόσκλησης στην οποία θα υποβάλλουν αιτήσεις καινούργιοι αγρότες κι όχι αυτοί που έχουν υποβάλει ήδη στο τρέχον πρόγραμμα, καθώς επίσης και της δυνατότητας της υπερδέσμευσης, που θα εξαντλήσουν οι περιφέρειες των οποίων ο προϋπολογισμός θα υπερκαλυφθεί. Νομίζω ότι είναι μια δυνατότητα που μπορεί να βοηθήσει -και μάλιστα όχι εις βάρος των άλλων περιφερειών-, ώστε να μπορέσει πραγματικά να ενταχθεί όσο το δυνατόν μεγαλύτερος αριθμός -γιατί όχι και όλοι, κύριε Υπουργέ;-, διότι είναι πολύ σημαντικό το πρόγραμμα αυτό. Συμβάλλει στη δημιουργία μιας νέας γενιάς αγροτών επαγγελματιών, που νομίζω ότι όλοι μαζί θα συμβάλουν στην καλύτερη αξιοποίηση των νέων τεχνολογιών, που είναι τόσο πολύ σημαντικές για την παραγωγική διαδικασία -θα το πω γενικά- αλλά επίσης και για την αντιμετώπιση του προβλήματος της ανεργίας, που είναι ένα πολύ ευαίσθητο πρόβλημα για τις περιφέρειες αυτές και θα έλεγα και για όλο τον νότο, εφόσον αυτό το πρόγραμμα δημιουργεί νέες θέσεις εργασίας κυριολεκτικά.

Όμως, υπάρχουν και άλλα ζητήματα που αφορούν τη συνολική εξέλιξη του όλου προγράμματος και τη συνολική θετική του αξιολόγηση, το θετικό του δηλαδή αποτέλεσμα. Ένα θέμα είναι αυτό στο οποίο αναφερθήκατε, η έναρξη και η ολοκλήρωση της διαδικασίας της αξιολόγησης των ήδη υποβληθέντων φακέλων. Μας είπατε ότι έχει ξεκινήσει ήδη η αξιολόγηση και θα ολοκληρωθεί τον Ιούνιο. Όμως, κύριε Υπουργέ, πότε θα κάνουμε τις πρώτες εκταμιεύσεις; Γιατί είναι πάρα πολύ σημαντικό και εκεί αποβλέπουν τα προγράμματα αυτά.

Επίσης θέλω να σας ρωτήσω πότε θα ξεκινήσει το άλλο μέτρο που συνάδει με το πρόγραμμα αυτό, δηλαδή το μέτρο κατάρτισης και ανάδειξης δεξιοτήτων αγροτών και μικρών εκμεταλλεύσεων, που θα δώσει τη δυνατότητα να υποβάλλουν αιτήσεις πληρωμών ανάλογα με τις ώρες εκπαίδευσης που έχουν πραγματοποιήσει.

Επίσης θα αναφερθώ σε κάτι άλλο, που έχω πληροφορηθεί από μια άλλη απάντηση σε ερώτηση που έχει υποβάλει συνάδελφος. Ουσιαστικά επικροτώ τις κοινές προσπάθειες των περιφερειών και του Υπουργείου για τη δημιουργία αυτών των κοινών ομάδων, που θα παρακολουθούν την υλοποίηση συνολικά του προγράμματος, του ΠΑΑ 2014-2020, για να βλέπουμε ουσιαστικά και την απορροφητικότητα των πόρων μέσα από αυτό.

Θα κλείσω με αυτό που σας επεσήμανα και αρχικά, ότι όλα τα παραπάνω θα βοηθήσουν ώστε να στηρίξουμε τη νέα γενιά επαγγελματιών αγροτών, η οποία θα είναι δεκτική στη συλλογική δράση και στην εκπαίδευση και θα προσφέρει αυτά τα πιστοποιημένα προϊόντα ανταγωνιστικού κόστους, τα οποία θα προσδιορίζουν ανά μονάδα προϊόντος τη μικρότερη συνολική περιβαλλοντική επιβάρυνση.

Επιτρέψτε μου να επαναλάβω ότι στόχος μας πρέπει να είναι η ενίσχυση όσο το δυνατόν μεγαλύτερου αριθμού νέων αγροτών. Αυτοί οι νέοι αγρότες ακριβώς θα κληθούν να καλύψουν το κενό που προκύπτει κάθε χρόνο, με την αποχώρηση αγροτών μεγαλύτερης ηλικίας, και θα ενισχύσουν και τη δυναμική ανάπτυξης που έχει ανάγκη η ελληνική ύπαιθρος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όπως είπατε κι εσείς, αγαπητή συνάδελφε, έχουμε συνεχή και τακτική επαφή με την περιφερειακή αυτοδιοίκηση. Μάλιστα, χθες ο Πρωθυπουργός, παρουσιάζοντας το εθνικό σχέδιο για την παραγωγική ανασυγκρότηση της χώρας, είχε μια διεξοδική και ουσιαστική, θα έλεγα, συζήτηση με τους περιφερειάρχες.

Πριν από λίγες ημέρες είχαμε συναντηθεί και εμείς ως Υπουργείο, η πολιτική ηγεσία του Υπουργείου Αγροτικής Ανάπτυξης, με την Ένωση Περιφερειών, συναποφασίσαμε για τη συγκρότηση της ομάδας που αναφέρατε, αλλά ταυτόχρονα δεσμευθήκαμε και για την προκήρυξη συγκεκριμένων άλλων μέτρων, μερικά από τα οποία μάλιστα -όπως αυτά που αφορούν την κατάρτιση, την εκπαίδευση των αγροτών, τα σχέδια βελτίωσης- είναι πάρα πολύ σημαντικό να τα συνδέσουμε με τους νέους αγρότες που θα ενταχθούν στο πρόγραμμα.

Άρα έχουμε ουσιαστικά μια πορεία, διότι είναι γνωστό ότι έχουμε εκχωρήσει το 37,4% των πόρων του Προγράμματος Αγροτικής Ανάπτυξης στις περιφέρειες. Έχουμε ήδη προκηρύξει ως τώρα 1,6 δισ. μέτρα και υπολογίζουμε ότι θα φτάσουμε μέχρι τέλος του χρόνου στα 3 δισ. συγκεκριμένα μέτρα.

Αντιλαμβάνεσθε, λοιπόν, ότι αυτή η διεξοδική συζήτηση και το κλίμα συνεργασίας που έχουμε με τις περιφέρειες είναι αυτό που μας κάνει να πιστεύουμε ότι μπορεί αυτός ο διάλογος και η συνεννόηση να αξιοποιήσουν τα συγκεκριμένα χρήματα του Προγράμματος Αγροτικής Ανάπτυξης και να υπηρετήσουν αυτό που είναι ο βασικός μας στόχος και ο οποίος δεν είναι άλλος από την έξοδο από την κρίση και ήδη και μετά τη συμφωνία στην οποία έχουμε καταλήξει, φαίνεται να είναι πολύ κοντά. Να είναι, λοιπόν, σίγουροι όλος ο αγροτικός χώρος, καθώς και οι νέοι αγρότες ότι θα υπάρξουν πολύ καλύτερες ημέρες από την επόμενη χρονιά.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 5 Μαΐου 2017.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 779/2-5-2017 επίκαιρη ερώτηση του Βουλευτή  Β΄ Αθηνών  του Συνασπισμού Ριζοσπαστικής Αριστεράς κ. Νικολάου Ξυδάκη προς την Υπουργό Πολιτισμού και Αθλητισμού, σχετικά με το ηλεκτρονικό εισιτήριο σε μουσεία και αρχαιολογικούς χώρους.

2. Η με αριθμό 780/2-5-2017 επίκαιρη ερώτηση του Βουλευτή Φθιώτιδος της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, σχετικά με τη χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και τη διάθεση ποσού για κοινωνικούς σκοπούς.

3. Η με αριθμό 793/2-5-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη άμεσης έκδοσης εγκυκλίου που διευκρινίζει σε ποιες περιπτώσεις περικόπτεται η σύνταξη (ανεξαρτήτως ταμείου) λόγω αγροτικής δραστηριότητας ή επιδότησης.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 781/2-5-2017  επίκαιρη ερώτηση της  Βουλευτού Α΄ Αθηνών  της Νέας Δημοκρατίας κ. Όλγας Κεφαλογιάννη  προς την Υπουργό Πολιτισμού και Αθλητισμού, σχετικά με το μέλλον του Εθνικού Μουσείου Σύγχρονης Τέχνης.

2. Η με αριθμό 789/2-5-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Παιδείας, Έρευνας και Θρησκευμάτων,  με θέμα: «Ιδεοληπτικά "κατασκευάσματα " τα νέα σχολικά βιβλία, γραμμένα κατά τις νεοταξικές επιταγές προωθούν την αποδόμηση της ελληνορθόδοξης ταυτότητάς μας».

3. Η με αριθμό 677/31-3-2017 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, σχετικά με την Εθνική Πινακοθήκη και το κόστος καθυστέρησης της ολοκλήρωσης του έργου επέκτασης.

4. Η με αριθμό 649/27-3-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, με θέμα: «Προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού».

5. Η με αριθμό 461/8-2-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, σχετικά με την «τρομοκρατική επίθεση με καλάσνικοφ κατά ανδρών των ΜΑΤ».

6. Η με αριθμό 752/25-4-2017 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Περιβάλλοντος και Ενέργειας, σχετικά με τη μονάδα επεξεργασίας υποπροϊόντων κρέατος στους Αγίους Θεοδώρους Λεχαινών Ηλείας.

7. Η με αριθμό 753/25-4-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την κατάργηση ή την αναστολή λειτουργίας του 12ου Δημοτικού Σχολείου του Δήμου Θεσσαλονίκης.

8. Η με αριθμό 761/25-4-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας, με θέμα: «Θα κατατεθεί επίσημη υποψηφιότητα της Πάτρας για τη μετεγκατάσταση της Ευρωπαϊκής Υπηρεσίας Φαρμάκων;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4389/22-3-2017 ερώτηση του Βουλευτή Ηλείας  του Συνασπισμού Ριζοσπαστικής Αριστεράς κ. Γεράσιμου (Μάκη) Μπαλαούρα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αύξηση ορίου οφειλών ΟΓΑ για συνταξιοδότηση.

2. Η με αριθμό 4381/22-3-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Νέο Δικαστικό Μέγαρο Ηρακλείου, συντήρηση και βελτίωση του υφιστάμενου Δικαστικού Μεγάρου (Κτήριο Πρωτοδικείου - Κτήριο Ειρηνοδικείου) - Προσωρινή μεταστέγαση υπηρεσιών».

Προχωράμε τώρα στην πέμπτη με αριθμό 778/28-4-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Αγροτικής Ανάπτυξης και Τροφίμων, σχετικά με την αποζημίωση των δενδροκαλλιεργητών της Περιφερειακής Ενότητας Πέλλας για ζημιές που υπέστησαν οι παραγωγές τους από τον παγετό το τριήμερο 20-22 Απριλίου.

Ο κ. Δελής έχει τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Υπουργέ, η σημερινή μας ερώτηση αφορά στους δενδροκαλλιεργητές, κυρίως κερασοπαραγωγούς των χωριών που βρίσκονται στον ορεινό όγκο της Πέλλας και πιο συγκεκριμένα στους Δήμους Έδεσσας και Αλμωπίας στην Αριδαία. Ανάμεσά τους, βέβαια, βρίσκονται και αρκετοί καλλιεργητές δαμάσκηνων, βερίκοκων, πρώιμων ροδάκινων, ακτινιδίων και μήλων.

Αυτοί, λοιπόν, οι καλλιεργητές, κύριε Υπουργέ, βρίσκονται κυριολεκτικά σε απόγνωση. Η κατάστασή τους είναι δραματική, αφού στο ξεκίνημα της φετινής καλλιεργητικής χρονιάς είδαν την αναμενόμενη παραγωγή τους να παθαίνει πάρα πολύ μεγάλες ζημιές, να καταστρέφεται σχεδόν ολοκληρωτικά εξαιτίας ενός παγετού που συνέβη το τριήμερο 20 με 22 Απριλίου.

Σύμφωνα δε με τα πορίσματα της αυτοψίας που έγινε από τους γεωπόνους της Διεύθυνσης Αγροτικής Οικονομίας της Περιφερειακής Ενότητας της Πέλλας, σε πολλά χωριά οι ζημιές φθάνουν ακόμη και στο 100% της αναμενόμενης παραγωγής κερασιών και στο 80% με 90% της αναμενόμενης παραγωγής των υπόλοιπων φρούτων. Δεν είναι βέβαια η πρώτη φορά που δενδροκαλλιεργητές και γενικότερα αγρότες στην Πέλλα –και όχι μόνο στην Πέλλα- έρχονται αντιμέτωποι με τα στοιχεία της φύσης, αφού κάθε χρόνο σε όλη τη χώρα καταγράφονται πάρα πολλές ζημιές στις αγροτικές σοδιές από ανάλογες αιτίες.

Την ίδια στιγμή, όμως, κύριε Υπουργέ, αυτοί οι καλλιεργητές που βλέπουν την παραγωγή τους να καταστρέφεται και το εισόδημά τους να χάνεται είναι αναγκασμένοι να περιμένουν τις χρονοβόρες διαδικασίες –και το γνωρίζετε πάρα πολύ καλά- του ΕΛΓΑ για τις όποιες κουτσουρεμένες αποζημιώσεις τους, αλλά και να υφίστανται και τις συνέπειες όχι μόνο της αντιαγροτικής πολιτικής και της σημερινής Κυβέρνησης ως συνέχεια των προηγούμενων -μέσα στο πλαίσιο βέβαια της Ευρωπαϊκής Ένωσης-, αλλά και τη φοροληστρική επιδρομή, που έχετε εξαπολύσει εσείς και η Κυβέρνησή σας και που την εντείνετε με τα τελευταία μέτρα που αναμένονται να έρθουν στη Βουλή.

Εν πάση περιπτώσει, αυτό που θέλουμε να σας ρωτήσουμε είναι τι θα κάνετε, έτσι ώστε αυτές οι εκτιμήσεις των ζημιών να γίνουν άμεσα, το γρηγορότερο, για να αποζημιωθούν επιτέλους έγκαιρα και δίκαια αυτοί οι αγρότες για το 100% των ζημιών τους και μέχρι να αποζημιωθούν αυτό που ζητάμε από εσάς είναι να ανασταλούν οι πληρωμές των υποχρεώσεων αυτών των πληγέντων δενδροκαλλιεργητών, γιατί όπως καταλαβαίνετε δεν έχουν εισόδημα για να πληρώσουν αυτές τις υποχρεώσεις τους.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, είχαμε πολλές και διαφορετικού χαρακτήρα ζημιές στη συγκεκριμένη περιοχή που αναφέρεστε. Προξενήθηκαν ζημιές από 20 έως 22 Απριλίου του 2017 από παγετό, κυρίως στα κεράσια, αλλά και σε άλλες δενδρώδεις καλλιέργειες. Έγιναν οι απαραίτητες επισημάνσεις και αναγγελίες από τις υπηρεσίες του ΕΛΓΑ και ήδη μπήκαμε στη διαδικασία υποβολής των δηλώσεων ζημιάς από τους παραγωγούς.

Επιπλέον, για την έγκαιρη ολοκλήρωση της σχετικής διαδικασίας των εκτιμήσεων ήδη ο ΕΛΓΑ αντιμετώπισε το πρόβλημα της έλλειψης εκτιμητών, μέσα από διαδικασίες έκτακτες, και προσέλαβε διακόσιους γεωτεχνικούς με οκτάμηνη απασχόληση, ώστε να έχουμε και τη δυνατότητα της έγκαιρης εκτίμησης.

Το έργο των εξατομικευμένων εκτιμήσεων θα αρχίσει άμεσα, αφού περάσουν οι δεκαπέντε ημέρες που απαιτούνται για να υποβληθούν οι δηλώσεις. Βεβαίως, θα κοινοποιηθούν τα αντίστοιχα πορίσματα και θα ακολουθήσει η διαδικασία καταβολής των αποζημιώσεων στους ασφαλιστικά ενήμερους παραγωγούς.

Είχαμε, όμως, παγετό και στην περιοχή της Αλμωπίας στις 28 Μαρτίου, όπου και εκεί προξενήθηκαν ανάλογες ζημιές σε διάφορες δενδρώδεις καλλιέργειες και για αυτές, βεβαίως, θα προχωρήσουμε στις εξατομικευμένες εκτιμήσεις.

Επίσης, είχαμε στο φυτικό κεφάλαιο τον Γενάρη ζημιές στις δενδρώδεις καλλιέργειες, όπως και τον Φλεβάρη είχαμε επιπτώσεις στην καρπόπτωση. Όμως, τα συγκεκριμένα αίτια δεν καλύπτονται από τον ΕΛΓΑ. Αυτό που κάνουμε εμείς είναι να συντάξουμε τους σχετικούς φακέλους, οι οποίοι θα υποβληθούν στην Ευρωπαϊκή Επιτροπή. Είναι αυτά που λέμε ότι θα πληρωθούν από κρατικές ενισχύσεις, τα γνωστά ως ΠΣΕΑ. Είναι μια διαδικασία, όμως, η οποία απαιτεί χρόνο. Βεβαίως, αυτό που έχει γίνει ειδικά τώρα τελευταία είναι ότι αυτός ο χρόνος έχει συντομευθεί στο μισό, γιατί δεν χρειάζεται επανάληψη, δεν χρειάζεται διπλούς ελέγχους.

Εμείς, λοιπόν, λέμε ξεκάθαρα ότι για να ενισχυθούν όλοι αυτοί οι παραγωγοί που αναφέρετε και γενικά όλες οι ζημιές, θα πρέπει, εκτός των άλλων, η παραγωγή του έτους ζημιάς να έχει ζημιωθεί κατά είδος προϊόντος, σε επίπεδο νομού, τουλάχιστον κατά 30%. Δεν μπορούμε, εάν δεν υπάρχει αυτή η ζημιά, να τον εντάξουμε στον σχετικό φάκελο. Επίσης, πρέπει να τεκμηριώνεται επιστημονικά από επιτροπή, η οποία ορίζεται από το Υπουργείο Αγροτικής Ανάπτυξης, η απώλεια της παραγωγής ως αποτέλεσμα δυσμενών καιρικών συνθηκών.

Αντιλαμβάνεστε ότι αυτές οι διαδικασίες πρέπει να τηρηθούν, για να μπορέσουμε να αιτιολογήσουμε -και στην Ευρωπαϊκή Επιτροπή αλλά και βεβαίως στο Υπουργείο Οικονομικών- για την καταβολή των αντίστοιχων ενισχύσεων.

(Στο σημείο αυτό κτυπάει το κουδούνι λήξεως του χρόνου του κυρίου Υπουργού)

Για τις ζημιές του 2016 θα σας πω στη δευτερολογία μου.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Κύριε Υπουργέ, νομίζω ότι και εσείς ομολογήσατε τη μεγάλη καθυστέρηση που υπάρχει στη διαδικασία των αποζημιώσεων στους αγρότες. Βεβαίως, προσπαθήσατε να το δικαιολογήσετε, αλλά αυτή η καθυστέρηση έτσι και αλλιώς υπάρχει.

Χρησιμοποιήσατε τη φράση «άμεσα θα γίνουν οι εκτιμήσεις», πράγμα που σημαίνει ότι ακόμα δεν έχουν ξεκινήσει. Μιλήσατε, βεβαίως, και για τα ΠΣΕΑ. Εν πάση περιπτώσει, η όλη διαδικασία, όπως είπα και στην αρχική μου τοποθέτηση, είναι χρονοβόρα.

Εδώ όμως πρέπει να σας θυμίσουμε, κύριε Υπουργέ, επειδή μας μιλάτε για τον ΕΛΓΑ, τα εξής: Για ποιον ΕΛΓΑ μιλάμε; Για αυτόν που έχει ακόμα απλήρωτους αυτούς τους δενδροκαλλιεργητές για τις περυσινές τους ζημιές, για τις ζημιές που έγιναν δηλαδή από χαλάζι και παγετούς από το 2016; Μιλάτε για τον ΕΛΓΑ και για έναν κανονισμό, που και εσείς ομολογήσατε ότι δεν καλύπτει όλες τις ζημιές;

Μιλήσατε για την καρπόδεση. Δεν καλύπτει τις ζημιές απ’ όλες τις ζημιογόνες αιτίες όπως θα όφειλε.

Μιλάτε για τον ΕΛΓΑ, στον οποίο δεν υπάρχει η παραμικρή, ούτε ίχνος κρατικής χρηματοδότησης; Για να μη μιλήσουμε, βεβαίως, για την υποστελέχωσή του, που συνήθως στελεχώνεται με «μπαλώματα», με συμβασιούχους ορισμένου χρόνου.

Βεβαίως, αυτό έχει σαν αποτέλεσμα την πολύ μεγάλη καθυστέρηση των αποζημιώσεων, η οποία αποζημίωση τις περισσότερες φορές, αν όχι όλες, ούτε έγκαιρη είναι ούτε δίκαιη.

Σε αυτόν τον ΕΛΓΑ, κύριε Υπουργέ, οι αγρότες και ιδιαίτερα οι δενδροκαλλιεργητές είναι υποχρεωμένοι να πληρώνουν πάρα πολύ «τσουχτερά» ασφάλιστρα. Μιλάμε για 50 έως 60 ευρώ ανά στρέμμα. Πληρώνουν, δηλαδή, κανονικά τα ασφάλιστρά τους όσοι έχουν και μπορούν βέβαια -γιατί μιλήσατε για τις αποζημιώσεις σε αυτούς που είναι ασφαλιστικά ενήμεροι- αλλά τι θα γίνει με αυτούς που δεν είναι ασφαλιστικά ενήμεροι; Και γιατί, άραγε, δεν είναι ασφαλιστικά ενήμεροι; Έχετε αναρωτηθεί;

Να μη μιλήσουμε, βεβαίως, για τα χρωστούμενα στους ίδιους δενδροκαλλιεργητές από το 2015 ακόμα, που αφορούν τις εξισωτικές αποζημιώσεις και την επιστροφή του φόρου του πετρελαίου από το 2015. Και όλα αυτά την ίδια πάλι στιγμή που έρχονται στα αγροτικά σπίτια τα ειδοποιητήρια πληρωμής των ασφαλιστικών εισφορών. Μιλάμε για κάπου 90 ευρώ τον μήνα.

Πώς θα τα πληρώσουν αυτά; Με τι εισόδημα; Με αυτό το εισόδημα που δεν πήραν και τους το χρωστάτε από πέρυσι; Με το εισόδημα που περίμεναν ότι θα πάρουν και καταστράφηκε; Για να μην σας πω και ένα καινούργιο στοιχείο, γιατί τώρα που προχωράνε οι δενδροκαλλιεργητές στα αραιώματα στις νοτιότερες περιοχές του Νομού Πέλλας, στα ροδάκινα κυρίως, διαπιστώνουν ότι τα μισά και περισσότερα από αυτά έχουν ήδη αχρηστευτεί. Άρα το μέγεθος της ζημιάς επεκτείνεται και στο νότιο τμήμα του νομού.

Εν πάση περιπτώσει, θα θέλαμε και μία απάντηση σε σχέση με την αναστολή της πληρωμής όλων των υποχρεώσεων αυτών των δενδροκαλλιεργητών, που ζητήσαμε, από τη στιγμή που δεν έχουν ούτε εισόδημα από την περυσινή χρονιά και, όπως φαίνεται, ούτε θα έχουν από τη φετινή.

Για να μην μιλήσουμε, βεβαίως, και για τα νέα μέτρα και για το ότι θα χρειαστεί από τους ίδιους αυτούς αγρότες να εντείνουν τους αγώνες τους ενάντια στην πολιτική που τους τσακίζει.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, ο ΕΛΓΑ είναι ένας ασφαλιστικός οργανισμός, ο οποίος λειτουργεί ανταποδοτικά. Άρα με βάση τους συγκεκριμένους ασφαλιστικούς κινδύνους που καλύπτει, υπάρχει ένα αντίστοιχο ασφάλιστρο.

Από εκεί και πέρα, το να ξεφύγουμε από αυτές τις δεσμεύσεις είναι αδύνατον. Αυτό που σκεφτόμαστε πραγματικά είναι να δούμε πώς θα διευρύνουμε τους ασφαλιστικούς κινδύνους, που σημαίνει βεβαίως ότι χρειάζεται αντίστοιχη, ανάλογη αναλογιστική μελέτη. Ήδη έχει συσταθεί η συγκεκριμένη επιτροπή από το Υπουργείο σε συνεννόηση με τον ΕΛΓΑ, για να προχωρήσουμε.

Όμως, επιπλέον ασφαλιστικοί κίνδυνοι σημαίνουν οπωσδήποτε και επιπλέον αντίστοιχη ασφαλιστική κάλυψη. Άρα αυτό το κομμάτι είναι ένα ζήτημα. Δεν μπορούμε εμείς σήμερα να καλύψουμε αυτούς οι οποίοι δεν καλύπτονται από την πλευρά του κανονισμού του ΕΛΓΑ.

Υπάρχει ένα πρόβλημα με αυτούς οι οποίοι δεν έχουν πληρώσει τις αντίστοιχες εισφορές τους. Το τονίζουμε, λοιπόν, για μία ακόμη φορά. Πριν λήξει η χρονιά, δηλαδή πριν υπάρξει η σοδειά για τη συγκεκριμένη δραστηριότητα, πρέπει να τρέξουν στον ΕΛΓΑ να συνεννοηθούν και να τακτοποιήσουν τις οφειλές τους. Γιατί μόνο εάν είναι ασφαλιστικά ενήμεροι, θα μπορέσουν να πάρουν το κομμάτι που αφορά τον κίνδυνο για τον οποίον έχουν ασφαλιστεί.

Από εκεί και πέρα, όσον αφορά την καθυστέρηση, σας είπα αυτά τα οποία δεν καλύπτονται. Προσπαθούμε μέσα από τα ΠΣΕΑ να τα αντιμετωπίσουμε σε συνεννόηση βεβαίως και με την Ευρωπαϊκή Επιτροπή και εφόσον υπάρχει η δημοσιονομική κάλυψη από το Υπουργείο Οικονομικών.

Εκεί έχουμε συντομεύσει πάρα πολύ τις διαδικασίες. Ενώ απαιτούνταν δύο και τρία χρόνια, έχουμε κατέβει στο μισό. Ακόμα και οι πληρωμές του ΕΛΓΑ που καλύπτονται σήμερα, αν θυμούνται οι αγρότες, γίνονταν μέσα σε πάνω από ένα χρόνο. Ήδη έχουμε κατέβει στους έξι με επτά μήνες.

Όσον αφορά τώρα την περιοχή που λέτε, έχουν καταβληθεί το 2016 αποζημιώσεις 3 εκατομμύρια ευρώ στους ασφαλιστικά ενήμερους παραγωγούς. Ο σχεδιασμός είναι εντός του Μαΐου του 2017 ό,τι πορίσματα υπάρχουν έτοιμα από προηγούμενες ζημιές του 2016 να τακτοποιηθούν.

Επίσης, οφείλω να σας πω ότι γενικότερα στην περιοχή –στη δυτική Μακεδονία, στην κεντρική Μακεδονία, γιατί έχουμε περιοχές που έχουν επιπτώσεις από παγετούς και από χαλαζοπτώσεις– ο ΕΛΓΑ έχει πληρώσει το 2016 πάνω από 55 εκατομμύρια ευρώ. Άρα γίνονται πληρωμές από τον οργανισμό. Βεβαίως, γίνονται πληρωμές, εφόσον μας το επιτρέπουν τα οικονομικά. Ήδη εμείς σχεδιάζουμε μέχρι τέλος Ιουνίου να κάνουμε πληρωμές περίπου 70 εκατομμυρίων ευρώ σε όλη την Ελλάδα.

Όπως αντιλαμβάνεστε, προσπαθούμε να είμαστε συνεπείς, αλλά μην ξεχνάτε ότι και αυτές οι πληρωμές χρειάζονται ορισμένες διαδικασίες, οι οποίες απαιτούν έναν χρόνο. Ιδιαίτερα όταν έχουν σχέση με τα ΠΣΕΑ, πρέπει να γίνει εκτίμηση μετά τη συγκομιδή και σε σχέση με τι είχαμε τα προηγούμενα χρόνια, για να μπορέσουμε να βγάλουμε το πραγματικό ποσό της ζημιάς. Από εκεί και πέρα, οι διαδικασίες, όπως σας προανέφερα, απαιτούν και αυτές κάποιο χρόνο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Θα συζητηθεί η τρίτη με αριθμό 770/26-4-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ανάγκη στελέχωσης και λειτουργίας του Πολυδύναμου Περιφερειακού Ιατρείου Λίνδου Ρόδου.

Κύριε Πρόεδρε, έχετε τον λόγο για δύο λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, επανέρχομαι στο θέμα αυτό μετά από μία προηγούμενη ερώτηση που είχα κάνει και σας είχα πει ότι πρέπει να καλυφθεί οπωσδήποτε το ιατρείο της Λίνδου, διότι ο μοναδικός ιατρός που είναι εκεί δεν επαρκεί και όλα τα μηχανήματα είναι μέσα στα κουτιά και δεν χρησιμοποιούνται. Σας είχα πει ότι δεν υπάρχει νοσηλευτής. Δεν υπάρχει οργανισμός. Δεν υπάρχει τίποτα.

Σας είχα πει, όμως, ότι πέραν του προβλήματος της Λίνδου για τους κατοίκους είναι και πρόβλημα για τον τουρισμό. Εκατομμύρια τουρίστες περνούν από τη Λίνδο, γιατί περίπου όσοι πηγαίνουν στη Ρόδο επισκέπτονται τη Λίνδο, και βεβαίως η χώρα δυσφημείται.

Δυστυχώς, όμως, η δυσφήμιση έγινε από εμάς τους ίδιους. Έχω πρωτοσέλιδο μιας από τις μεγαλύτερες εφημερίδες της Ρόδου και γενικά της Δωδεκανήσου, που θα καταθέσω για τα Πρακτικά, στο οποίο γράφει: «Πέρα βρέχει για τους αρμοδίους. Τραυματίστηκε Αμερικανίδα τουρίστρια και την περιέθαλψαν Γάλλοι πυροσβέστες. Για μία ακόμη φορά αποδεικνύεται ότι το κράτος των Αθηνών όχι μόνο δεν βοηθάει τη Ρόδο, αλλά την υπονομεύει κιόλας. Για την Αμερικανίδα τουρίστρια που τραυματίστηκε δεν υπήρχε άνθρωπος να της προσφέρει τις πρώτες βοήθειες. Ευτυχώς επενέβη γκρουπ Γάλλων πυροσβεστών».

Αυτό μεταδόθηκε και από τα ξένα πρακτορεία και από αυτά που ανταγωνίζονται τη χώρα. Αντιλαμβάνεστε ότι το πρόβλημα είναι εθνικό πια. Δεν είναι μόνο τοπικό.

Επικοινώνησα με τον γιατρό, ο οποίος πέραν των άλλων μου είπε πως, παρ’ ότι είναι μόνος του, δώδεκα φορές τον μήνα φεύγει, λέει, το μεσημέρι στη 13.30΄ για να εφημερεύσει στο Νοσοκομείο Ρόδου. Οι γιατροί των κέντρων υγείας εφημερεύουν στο νοσοκομείο, διότι προφανώς οι γιατροί του νοσοκομείου δεν φτάνουν, είναι λίγοι. Αυτό μου το είπε ο γιατρός, ότι φεύγει δώδεκα φορές τον μήνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Επαναλαμβάνω ότι αυτό μου το είπε ο γιατρός.

Εκείνο, λοιπόν, που έχει σημασία είναι να καλύπτεται πλήρως η περιοχή, δεδομένου μάλιστα ότι για τη συγκεκριμένη τραυματία –έζησε τελικά- περίμεναν είκοσι λεπτά να έρθει το ασθενοφόρο από το πλησιέστερο κέντρο υγείας που είναι στον Αρχάγγελο.

Αντιλαμβάνεστε, λοιπόν, το οξύτατο πρόβλημα που υπάρχει. Το πρώτο που μπορούμε να κάνουμε είναι να υπάρχει γιατρός εκεί είκοσι τέσσερις ώρες. Τουλάχιστον, να γίνει αυτό. Οπότε, η ερώτησή μου, όπως αντιλαμβάνεστε, έχει εποικοδομητικό και όχι τον συνήθη αντιπολιτευτικό χαρακτήρα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Αντιπρόεδρε.

Κύριε Υπουργέ, έχετε τον λόγο για τρία λεπτά

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Αγαπητέ συνάδελφε, έχουμε, όντως, ξανασυζητήσει προβλήματα στελέχωσης δομών πρωτοβάθμιας φροντίδας στη Ρόδο. Η εικόνα που έχουμε για το συγκεκριμένο Περιφερειακό Ιατρείο της Λίνδου είναι ότι αυτή τη στιγμή είναι στελεχωμένο με δύο ειδικευμένους γενικούς ιατρούς, η μία εκ των οποίων καλύπτει την Κοινότητα Λάρδου. Τα ονόματά τους είναι διαθέσιμα.

Άρα για ένα περιφερειακό ιατρείο -θεσμικά δεν έχει την ιδιότητα του πολυδύναμου περιφερειακού ιατρείου- θεωρώ ότι είναι η καλύτερη δυνατή στελέχωση. Προφανώς, αυτές οι περιοχές τη διάρκεια της τουριστικής περιόδου δέχονται πολύ μεγαλύτερη πίεση και οι ανάγκες αξιόπιστης υγειονομικής φροντίδας είναι πολύ αυξημένες.

Κατά την άποψή μου, αυτό είναι μια μεγάλη πρόκληση για όλη τη χώρα και για όλη τη νησιωτική περιοχή. Είναι απολύτως εύλογη η απαίτηση να έχουμε ασφαλείς υπηρεσίες προς τους επισκέπτες της χώρας, όπως φυσικά και προς τους μόνιμους κατοίκους.

Η γεωμορφολογία της χώρας μας και η ιδιαιτερότητά της νομίζω ότι θα δημιουργεί πάντα δυσκολίες και προβλήματα στην έγκαιρη αντιμετώπιση περιστατικών. Νομίζω ότι είναι μια μεγάλη πρόκληση, όχι μόνο για το πολιτικό σύστημα αλλά και συνολικά για τη λειτουργία του κράτους, να μπορέσουμε αυτή τη δύσκολη περίοδο της κρίσης -αλλά και μετά από αυτή- να δώσουμε ένα πλέγμα κινήτρων για την προσέλκυση ιδιαίτερα εξειδικευμένων επιστημόνων και δη γιατρών στις νησιωτικές και δυσπρόσιτες περιοχές.

Με τα μέχρι τώρα νομοθετηθέντα μέτρα δεν έχουμε καταφέρει πάντα να πετύχουμε το καλύτερο δυνατό αποτέλεσμα. Αυτό είναι αλήθεια. Έχουν γίνει μεγάλες προσπάθειες, έχουν δοθεί επιπλέον οικονομικά κίνητρα, έχουν δοθεί κοινωνικές παροχές σε συνεννόηση με την αυτοδιοίκηση, έχει βελτιωθεί η κάλυψη σε πάρα πολλά νησιά, τα οποία για μεγάλο διάστημα είχαν κενό ιατρικής παρουσίας, αλλά ότι υπάρχει πρόβλημα, υπάρχει.

Αυτό, λοιπόν, για το οποίο εγώ έχω τη διαβεβαίωση είναι ότι, κατ’ αρχάς, υπάρχει περιοδική κάλυψη αναγκών και από το προσωπικό του Κέντρου Υγείας Αρχαγγέλου και, προφανώς, σε συνεννόηση με το ΕΚΑΒ της Ρόδου και με το νοσοκομείο, το οποίο είναι από τα καλύτερα, κατά την άποψή μου, νοσοκομεία της περιφέρειας, οι συνολικές υπηρεσίες που παρέχονται και στους μόνιμους κατοίκους και στους πολλούς, ευτυχώς, επισκέπτες είναι αξιοπρεπείς. Πάντα θα υπάρχουν δυσκολίες, όταν μάλιστα συμβούν σε μια περιοχή σχετικά απομακρυσμένη.

Αυτό το οποίο κάνουμε τώρα είναι μια προσπάθεια να ενισχύσουμε τη λειτουργία του ΕΚΑΒ και των αεροδιακομιδών και των πλωτών διακομιδών στο Αιγαίο συνολικά. Στη Ρόδο δεν υπήρχε πρόβλημα, διότι εκεί υπήρχε πάντα βάση αεροδιακομιδών. Τώρα έχουμε μια δεύτερη βάση στη Σύρο και προσανατολιζόμαστε για μια τρίτη στο βορειανατολικό Αιγαίο, μάλλον στη Μυτιλήνη. Με αυτόν τον τρόπο θα αυξήσουμε την ανταποκρισιμότητα του συστήματος για τη γρήγορη αντιμετώπιση επειγόντων περιστατικών.

Υπάρχει το σύστημα της τηλεϊατρικής, το οποίο εφαρμόζεται τώρα σε κάποια απομονωμένα νησιά με πολύ ανεπαρκή υγειονομική παρουσία, σε συνεννόηση με τη Β΄ ΥΠΕ.

Αυτό το οποίο, κυρίως, προωθούμε είναι την ανάπτυξη ενός νέου μοντέλου πρωτοβάθμιας φροντίδας υγείας. Θα έχουμε, πιστεύω, τη δυνατότητα να το συζητήσουμε στο πλαίσιο του νομοθετικού έργου το επόμενο διάστημα.

Σας λέω ότι ειδικά για τα Δωδεκάνησα έχει προβλεφθεί η ανάπτυξη τεσσάρων τοπικών μονάδων υγείας. Έχουμε ξανασυζητήσει πώς είναι στελεχωμένες αυτές.

**ΠΡΟΕΔΡΕΥΩΝ (Γεώργιος Βαρεμένος):** Έχετε και τη δευτερολογία σας, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Τελειώνω, κύριε Πρόεδρε.

Τέσσερις τοπικές μονάδες υγείας προβλέπονται για τη Ρόδο. Νομίζω ότι αυτές θα συνεισφέρουν επιπλέον στη σημερινή λειτουργία των δομών πρωτοβάθμιας φροντίδας. Τρεις είναι για την Κω, η μια, μάλιστα, από αυτές θα ενσωματωθεί στο Κέντρο Υγείας Αντιμάχειας, το οποίο πρακτικά ξέρουμε ότι δεν λειτουργεί ως κέντρο υγείας από την ίδρυσή του. Κι άλλη μία θα είναι στην Κάλυμνο. Συνολικά οκτώ νέες δομές, που πιστεύω ότι θα στηρίξουν τη δημόσια περίθαλψη στην ευρύτερη περιοχή των Δωδεκανήσων και ειδικότερα στη Ρόδο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Εγώ ειλικρινά, κύριε Υπουργέ, εάν ό,τι ακούω είναι σωστό, θα πρέπει να υποθέσω ότι έχουμε διαφορετική πληροφόρηση. Διότι ο μεν γιατρός λέει ότι δώδεκα φορές τον μήνα φεύγει από τις 13.30΄ και εφημερεύει στο νοσοκομείο, οπότε αντιλαμβάνεστε ότι, κατά τον γιατρό, δεν υπάρχει στη Λίνδο γιατρός και γι’ αυτό που είπατε, ότι υπάρχουν άλλοι γιατροί, ο γιατρός της Λίνδου με διαβεβαίωσε ότι μέχρι πρότινος πήγαινε στη Λάρδο, στα Λάερμα και στην Κάλαθο ο ίδιος, αλλά τώρα δεν πηγαίνει πλέον. Προφανώς είναι οι γιατροί που λέτε, που έχουν πάει εκεί. Όμως, αυτοί δεν είναι στη Λίνδο.

Ο άνθρωπος λέει ότι υπάρχει πρόσθετο πρόβλημα και ότι ακόμα κι αν ο ίδιος είναι εκεί και συμβεί ένα ατύχημα στην ακρόπολη, θέλει μία ώρα ώσπου να πάει πάνω και να κατέβει και να λειτουργήσει το σύστημα.

Άρα απλώς χρειάζεται να υπάρχει εκεί ο γιατρός, να μην πηγαίνει να εφημερεύει στο νοσοκομείο. Πρέπει, με λίγα λόγια, να υπάρχει γιατρός.

Το δεύτερο είναι ότι πρέπει να υπάρχει ένα όχημα του ΕΚΑΒ εκεί και να μην περιμένουν να έρθει το όχημα από τον Αρχάγγελο, γιατί επαναλαμβάνω ότι είναι εκατομμύρια άνθρωποι που βρίσκονται σε κίνδυνο και ηλικιωμένοι, όταν ανεβαίνουν πάνω στην ακρόπολη, εκτός από τα καρδιολογικά τα οποία μπορούν να συμβούν στον κάθε άνθρωπο.

Μου έλεγαν τραγικές ιστορίες, για παράδειγμα, ότι κάποιος Εγγλέζος έπαθε έμφραγμα και τον κατέβασαν με σκάλα από την ακρόπολη οι πολίτες, γιατί δεν υπήρχε άλλος άνθρωπος. Είναι μεγάλη απόσταση.

Τα προβλήματα, λοιπόν, είναι μεγάλα. Επειδή εκτιμώ ότι έχετε καλή πρόθεση –δεν το αμφισβητώ- θα σας πρότεινα να πάτε ο ίδιος μια επίσκεψη και να τα δείτε από κοντά. Διότι εγώ σας λέω να μην εμπιστεύεστε τις υπηρεσίες που έχουμε, διότι οι υπηρεσίες όλα τα εξιδανικεύουν, γιατί έχουν κάθε λόγο να τα εξιδανικεύσουν. Εγώ, επειδή πιστεύω ότι έχετε καλή πρόθεση, σας καλώ να πάτε ο ίδιος να τα δείτε αυτά που συζητάμε, διότι κανένας δεν έχει τη διάθεση να έρχεται εδώ -και προπαντός εγώ- για να κάνει ανόητη και φθηνή αντιπολίτευση, αν δεν πιστεύει ότι υπάρχει, πράγματι, πρόβλημα.

Δεν έχω να πω τίποτα άλλο. Τα αντιλαμβάνεστε.

(Στο σημείο αυτό ο Βουλευτής κ. Δημήτριος Κρεμαστινός καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):**  Ότι υπάρχει πρόβλημα, υπάρχει και, μάλιστα, κατά τη διάρκεια όλης της χρονιάς, ενώ, προφανώς, αυτό επιδεινώνεται τη θερινή περίοδο.

Έχουμε κάνει μια πολύ μεγάλη προσπάθεια εδώ και δύο χρόνια να κρατήσουμε όρθιο το σύστημα υγείας. Έχουμε δώσει έμφαση κυρίως στα δημόσια νοσοκομεία, τα οποία, εξαιτίας της πλήρους αποδιοργάνωσης της πρωτοβάθμιας φροντίδας στα αστικά κέντρα, είχαν δεχθεί όλον τον μεγάλο όγκο των περιστατικών, και όχι πάντα τακτικών, αλλά και των χρονίων, ακόμα και πρωτοβάθμιου χαρακτήρα, στην εφημερία τους.

Τώρα το σύστημα υγείας νομίζω ότι έχει βρει την απαραίτητη ευστάθεια και φέτος είναι η χρονιά που έχουμε προγραμματίσει μια σημαντική παρέμβαση αναβάθμισης της πρωτοβάθμιας φροντίδας.

Έχουμε ένα πλάνο προσλήψεων περίπου δύο χιλιάδων μόνιμων γιατρών του ΕΣΥ. Έχουμε προσδιορίσει ότι περίπου τριακόσιες με τετρακόσιες θέσεις απ’ αυτές θα αφορούν δομές πρωτοβάθμιας φροντίδας, δηλαδή κέντρα υγείας, πολυδύναμα περιφερειακά ιατρεία όπου χρειάζεται και δομές του ΠΕΔΥ. Πέραν, δηλαδή, των νέων δομών, των τοπικών μονάδων υγείας, που θα αναπτυχθούν και που είναι χρηματοδοτούμενες μέσω του ΕΣΠΑ, στις υπόλοιπες έχουμε προσδιορίσει μια δέσμη προσλήψεων μόνιμων γιατρών του ΕΣΥ. Πιστεύω ότι αυτό θα είναι μια σημαντική ενίσχυση και, προφανώς, θα συμπεριληφθούν και οι δομές πρωτοβάθμιας φροντίδας της Ρόδου σ’ αυτόν τον σχεδιασμό.

Έχετε δίκιο ότι πολλές φορές η εικόνα που αποτυπώνεται στα χαρτιά δεν συνάδει πάντα με την πραγματικότητα, διότι υπάρχουν ιδιαιτερότητες, διότι υπάρχουν λεπτομέρειες, διότι -ας πούμε- δεν αναδεικνύονται πάντα τα πιο συγκεκριμένα προβλήματα, τα οποία καταγράφονται σε τοπικό επίπεδο. Αποδέχομαι την πρόσκληση της επίσκεψης και θα προσπαθήσουμε πραγματικά -το είχα ούτως ή άλλως στο μυαλό μου- στον επόμενο έναν με ενάμιση μήνα να προγραμματίσουμε μια συνάντηση ή μια επίσκεψη και στο Νοσοκομείο της Ρόδου και στις δομές πρωτοβάθμιας φροντίδας.

Η συνεννόηση που θα γίνει είναι, πρώτον, με την ΥΠΕ, για να δούμε τη δυνατότητα, αν δεν είναι απολύτως απαραίτητο, να μην εφημερεύει ο γιατρός στο νοσοκομείο και να παραμένει όσο το δυνατόν περισσότερο χρόνο εκεί ή να εφημερεύει στο Κέντρο Υγείας Αρχαγγέλου ενδεχομένως και, δεύτερον, με το ΕΚΑΒ για να δούμε επιχειρησιακά τη δυνατότητα να υπάρχει, τουλάχιστον τις ώρες αιχμής και μεγάλης επισκεψιμότητας ιδιαίτερα τη θερινή περίοδο, μια μόνιμη παρουσία ασθενοφόρου στην περιοχή. Νομίζω ότι αυτό μπορούμε να το δούμε το επόμενο διάστημα

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε και για τη διαχείριση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και δύο εκπαιδευτικοί συνοδοί από το Γυμνάσιο Νέου Φαλήρου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η τέταρτη με αριθμό 774/27-4-2017 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών,σχετικά με την «απόδοση λογαριασμού των Ολυμπιακών Αγώνων», δεν θα συζητηθεί λόγω απουσίας στο εξωτερικό του αρμόδιου Αναπληρωτή Υπουργού κ. Χουλιαράκη.

Δεν θα συζητηθεί η δεύτερη με αριθμό 771/27-4-2017 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα – Σιδηροπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ασφάλεια στην αποστολή δεμάτων, λόγω αιτήματος της ερωτώσας Βουλευτού.

Δεν θα συζητηθεί η πρώτη με αριθμό 775/28-4-2017 επίκαιρη ερώτηση πρώτου κύκλου του Βουλευτή Αχαΐας του Συνασπισμού Ριζοσπαστικής Αριστεράς κ. Ανδρέα Ριζούληπρος τον Υπουργό Υγείας,σχετικά με τη συμπλήρωση της ΚΥΑ ΔΥΓ 3(α)/ΟΙΚ 104747/26-10-2012 για μηδενική συμμετοχή στα φάρμακα και στα αναλώσιμα στους πάσχοντες με καρδιακή ανεπάρκεια τελικού σταδίου και ποσοστό αναπηρίας ίσου ή άνω του 80%, λόγω κωλύματος του Αναπληρωτή Υπουργού Υγείας κ. Παύλου Πολάκη.

Λόγω φόρτου εργασίας του Υπουργού Οικονομικών κ. Ευκλείδη Τσακαλώτου δεν θα συζητηθούν οι εξής επίκαιρες ερωτήσεις:

Η έκτη με αριθμό 773/27-4-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών,σχετικά με την ιδιωτικοποίηση της Ελληνικής Βιομηχανίας Οχημάτων (ΕΛΒΟ).

Η πρώτη με αριθμό 776/28-4-2017 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον ΥπουργόΟικονομικών,σχετικά με την αποκατάσταση της ρύθμισης (ληξιπρόθεσμων και μη ληξιπρόθεσμων) οφειλών της ΔΕΥΑ Ηρακλείου για την εύρυθμη λειτουργία της δημοτικής επιχείρησης ύδρευσης.

Η τέταρτη με αριθμό 584/13-3-2017 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββαπρος τον Υπουργό Οικονομικών,σχετικά με την «παράλογη εκποίηση της κερδοφόρας Εγνατίας Οδού Α.Ε.».

Η πέμπτη με αριθμό 696/4-4-2017 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών,με θέμα «είναι έτοιμη η εθνική οικονομία για μια ενδεχόμενη κατάρρευση της Ευρωζώνης;».

Η έκτη με αριθμό 705/6-4-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσής Αυγής κ. Ελένης Ζαρούλια προς τον Υπουργό Οικονομικών,σχετικά με τον «διορισμό υπόδικης στη διοίκηση του Υπερταμείου Αποκρατικοποιήσεων».

Η έβδομη με αριθμό 707/10-4-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Οικονομικών, με θέμα «Πρώην Στρατόπεδο Κόρδα: Ανάδειξη της περιοχής σε υπερτοπικό πάρκο».

Επίσης, δεν θα συζητηθεί η όγδοη με αριθμό 697/5-4-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών,σχετικά με νομοθετική ρύθμιση για επέκταση εγκεκριμένων εξόδων πέραν των νοσηλίων.

**ΕΛΕΝΗ ΖΑΡΟΥΛΙΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κυρία Ζαρούλια.

**ΕΛΕΝΗ ΖΑΡΟΥΛΙΑ:** Πρόεδρε, ελπίζω αυτή τη φορά να μη μου κλείσετε το μικρόφωνο, όπως την προηγούμενη φορά που μετατρέψατε σε Σοβιετία τη Βουλή.

Σε ό,τι αφορά στη συγκεκριμένη ερώτηση, είχα τοποθετηθεί στις 7 Απριλίου για τον διορισμό της υποδίκου με βαριές κατηγορίες σε βαθμό κακουργήματος κ. Αικατερινάρη, ως διευθύνουσας συμβούλου στο Υπερταμείο Αποκρατικοποιήσεων.

Και επειδή ήταν η πρώτη φορά που είχε εισαχθεί η εν λόγω επίκαιρη ερώτηση για συζήτηση –τότε προέδρευε η κ. Αναστασία Χριστοδουλουπούλου, η οποία μάλιστα μου είπε εάν έχω κάποιο δείγμα ότι δεν θα συζητηθεί- έχει περάσει ένας μήνας και ακόμη δεν έχει έρθει κανείς να μας απαντήσει. Οπότε αυτό δεν είναι ένδειξη, είναι διαπίστωση.

Είναι προφανές ότι ο Υπουργός Οικονομικών ασχολείται με την περαιτέρω φτωχοποίηση του ελληνικού λαού και δεν έχει χρόνο να έρθει να απαντήσει στις ερωτήσεις μας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Παραβλέπω τους χαρακτηρισμούς και προχωρώ στη συζήτηση της τρίτης με αριθμό 769/26-4-2017 επίκαιρης ερώτησης δεύτερου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας,με θέμα «ανεφάρμοστος ο αντικαπνιστικός νόμος».

Κύριε Μπαργιώτα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κύριε Υπουργέ, έχουμε κάνει την ίδια συζήτηση για την αντικαπνιστική εκστρατεία και τον νόμο για το κάπνισμα πέρυσι τέτοια εποχή, αρχές Ιουνίου για την ακρίβεια.

Θα ξαναπώ τα στοιχεία που είχα πει και τότε, τα οποία τα ξέρετε κι εσείς και είναι γνωστά: Το 18% των θανάτων πάνω από τα τριάντα πέντε, σύμφωνα με κάποιους, οφείλονται στο κάπνισμα. Στην Ελλάδα οι θάνατοι υπολογίζονται ότι είναι περίπου είκοσι χιλιάδες τον χρόνο.

Οι αναπνευστικές και καρδιαγγειακές παθήσεις οφείλονται στο κάπνισμα και το παθητικό κάπνισμα επηρεάζει και δεκάδες χιλιάδες παιδιά και ενήλικες που βρίσκονται σε κλειστούς χώρους, στους οποίους καπνίζουν οι καπνιστές.

Σύμφωνα με μία προσέγγιση, περίπου το 1,5% του ΑΕΠ, δηλαδή τα μισά μέτρα από αυτά που συζητάμε αυτές τις ημέρες δηλαδή, είναι το κόστος του καπνίσματος ως κόστος στη δημόσια υγεία, στα νοσοκομεία, που επιμερίζεται σε όλους τους κοινωνικούς πόρους.

Η κατάσταση στην Ελλάδα είναι, επίσης, γνωστή. Τη συζητήσαμε πέρυσι και από τότε δεν έχει αλλάξει απολύτως τίποτα ή, εάν έχει αλλάξει, έχει αλλάξει προς το χειρότερο. Υπάρχει πλήρης ατιμωρησία, ο υφιστάμενος νόμος δεν εφαρμόζεται πλέον πουθενά. Καπνίζουν οι πάντες όπου θέλουν και όποτε θέλουν και αυτό συμπεριλαμβάνει τη Βουλή, νοσοκομεία και ιατρεία και δημόσιους χώρους, στους οποίους βρίσκονται παιδιά.

Αυτή είναι η κατάσταση που επικρατεί σήμερα, παρά την πλήρη και ρητή απαγόρευση του προηγούμενου νόμου για το κάπνισμα σε κλειστούς χώρους. Και φαίνεται ότι κανείς δεν νοιάζεται ούτε ενδιαφέρεται για το θέμα, ούτε για το υγειονομικό, που πολύ σύντομα, λόγω του χρόνου, ανέφερα προηγουμένως, ούτε για το εξίσου σοβαρό, κατ’ εμέ, θέμα του πλήρους ευτελισμού της εφαρμογής του νόμου, όχι μόνο του συγκεκριμένου, αλλά και της ευνομίας και της έννομης τάξης στη χώρα από ένα μικρό ενδεχομένως θέμα, το οποίο όμως είναι κάθε ημέρα μπροστά μας και το αντιμετωπίζουμε παντού, σε όλους τους χώρους που κινούμαστε όλοι.

Από την προηγούμενη ερώτηση μέχρι σήμερα δεν έχει γίνει απολύτως τίποτα, ούτε καν η σύγκληση της Επιτροπής Κοινωνικών Υποθέσεων για να συζητήσει το κάπνισμα.

Υπήρξε μια ατυχούς εμπνεύσεως –κατά τη γνώμη μου- σύγκληση της επιτροπής για το κάπνισμα για τον περιορισμό του καπνίσματος εντός της Βουλής, η οποία ευτυχώς ανεβλήθη την τελευταία στιγμή, γιατί ήταν ιδιαιτέρως προβληματική η λογική που κρύβεται πίσω από την εφαρμογή ενός νόμου μόνο εντός της Βουλής, λες και η Βουλή είναι νησίδα μέσα στη γενικότερη ανομία.

Θα κλείσω το πρώτο μέρος, ρωτώντας ποια μέτρα σκοπεύετε να λάβετε, γιατί δεν έχετε λάβει κανένα μέτρο για την εφαρμογή του αντικαπνιστικού νόμου, του ν.3668/2010. Υπάρχει κάποιος έστω μεσοπρόθεσμος σχεδιασμός; Υπάρχει σχεδιασμός για εκστρατεία ενημέρωσης, η οποία θεωρώ ότι είναι εξίσου σημαντική; Θα υπάρξει νέος νόμος; Ο κ. Μπασκόζος είχε πει κάποια στιγμή ότι ετοιμάζεται αλλαγή του νόμου. Πότε; Τι θα έχει αυτός ο νόμος; Και εν πάση περιπτώσει θα εφαρμοστεί ποτέ η αντικαπνιστική νομοθεσία; Θα έχουμε καινούργια; Θα μπορέσουμε να έχουμε μια στοιχειώδη εφαρμογή του αντικαπνιστικού νόμου;

**ΠΡΟΕΔΡΕΥΩΝ (Γεώργιος Βαρεμένος):** Είστε σαφής, κύριε συνάδελφε.

Ο Βουλευτής κ. Ιωάννης Μανιάτης ζητεί άδεια ολιγοήμερης απουσίας στο εξωτερικό από 12 Μαΐου έως 14 Μαΐου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώςη Βουλή ενέκρινε τη ζητηθείσα άδεια.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, έχετε δίκιο να λέτε ότι η συζήτηση έχει ξαναγίνει. Έχετε δίκιο, επίσης, να λέτε ότι η εικόνα δεν έχει βελτιωθεί και ότι στην πραγματικότητα, όντως, ο ν.3868/2010, ο οποίος ενσωμάτωσε προηγούμενους νόμους για την απαγόρευση του καπνίσματος σε κλειστούς χώρους, σε δημόσιους χώρους και λοιπά, δεν εφαρμόζεται.

Όσον αφορά την παθολογία και τις επιπτώσεις του καπνίσματος στη δημόσια υγεία, νομίζω ότι δεν χρειάζεται να το συζητάμε καθόλου. Είναι απολύτως τεκμηριωμένη βιβλιογραφικά η βλαπτική επίπτωση του καπνίσματος και η συνάρτησή του, η συσχέτισή του με πολλαπλά νοσήματα.

Προφανώς από έναν δραστικό περιορισμό του, πέραν από τις θετικές επιπτώσεις στην υγεία των ανθρώπων, θα υπάρχουν και δημοσιονομικές θετικές επιπτώσεις. Εγώ δεν θέλω, όμως, να προβάλλω αυτό ως τον κύριο στόχο.

Έχουμε, λοιπόν, ένα σοβαρό πρόβλημα δημόσιας υγείας. Όμως έχουμε και μια πολύ εδραιωμένη κοινωνική συμπεριφορά, η οποία έχει, βεβαίως, ενδυναμωθεί μέσα σε ένα περιβάλλον μη τήρησης του νόμου, μη ύπαρξης ή μη λειτουργίας μηχανισμών ελέγχου και ατιμωρησίας. Αυτό είναι το περιβάλλον στο οποίο λειτουργούμε σήμερα.

Θεωρώ ότι, πραγματικά, το πρόβλημα δεν είναι τόσο η ελλιπής ενημέρωση, γιατί μιλήσατε για καμπάνιες ενημέρωσης. Ενδεχομένως εκεί που χρειάζεται μια στοχευμένη παρέμβαση πρωτογενούς πρόληψης, είναι στον μαθητικό πληθυσμό στο σχολικό περιβάλλον και αυτό σε έναν βαθμό γίνεται από τα κέντρα πρόληψης κατά των εξαρτήσεων, τα οποία έχουν μια διασπορά σε όλη την Ελλάδα και νομίζω ότι έχουν όντως στην εμβέλειά τους και στη στοχοθεσία τους αυτού του τύπου τις ενημερώσεις.

Όμως είναι σαφές ότι αυτό δεν αρκεί.

Οι καπνιστές, ευτυχώς –και ανοίγω μια παρένθεση- έχουν μια πτωτική τάση τα τελευταία χρόνια, την τελευταία πενταετία. Οι σταθεροί με τους περιστασιακούς είναι περίπου το 1/3 του πληθυσμού. Υπάρχουν όμως και τα άλλα 2/3, τα οποία ενοχλούνται από αυτή τη συμπεριφορά. Είναι πολύ ενδιαφέρον ότι και το 70% των καπνιστών δηλώνει σε μετρήσεις της κοινής γνώμης, ότι είναι διατεθειμένο να συμμορφωθεί με τις απαιτήσεις εφαρμογής του νόμου.

Άρα, λοιπόν, είναι και ζήτημα προστασίας δικαιωμάτων ανθρώπων, που επιλέγουν και θέλουν να ζουν και να κυκλοφορούν σε χώρους, χωρίς να υφίστανται τις βλαπτικές -επίσης τεκμηριωμένα επιστημονικά- επιπτώσεις του παθητικού καπνίσματος.

Εγώ δεν θέλω να δικαιολογηθώ ούτε να δικαιολογήσω εν γένει την πολιτεία για την αδράνειά της. Υπάρχει αδράνεια. Θα μπορούσα να επικαλεστώ άλλες προτεραιότητες πολύ πιο κρίσιμες για την επιβίωση του συστήματος υγείας, για τη λειτουργία των δημόσιων δομών, για την ανακούφιση των ανθρώπων στην πρόσβασή τους κ.λπ..

Αυτό που έχουμε κάνει, είναι κατ’ αρχάς ότι πρόσφατα βγάλαμε μια επικαιροποιημένη εγκύκλιο, που δίνει τις κατευθύνσεις εφαρμογής του νόμου.

**ΠΡΟΕΔΡΕΥΩΝ (Γεώργιος Βαρεμένος):** Στη δευτερολογία σας αυτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Τελειώνω, κύριε Πρόεδρε.

Βγάλαμε, λοιπόν, μία εγκύκλιο. Οι εγκύκλιοι από μόνες τους, προφανώς, δεν λύνουν το πρόβλημα. Το πρόβλημα είναι η εφαρμογή.

Ο νόμος λέει ποιοι έχουν τις αρμοδιότητες ελέγχου και επιβολής προστίμων. Δεν είναι στενή ευθύνη του Υπουργείου αυτό. Απαιτεί διυπουργική συνεργασία και συντονισμό πολλαπλών ελεγκτικών μηχανισμών. Εμπλέκεται η τοπική αυτοδιοίκηση, το Λιμενικό, η Δημοτική Αστυνομία και φυσικά το Σώμα Επιθεωρητών Υγείας (ΣΕΥΥΠ), από την πλευρά του Υπουργείου.

Έχουμε δώσει εντολή στο ΣΕΥΥΠ για τακτικούς ελέγχους ειδικά σε χώρους υγειονομικής φροντίδας. Ευτυχώς οι αναφορές που έχω και τα πορίσματα ελέγχου από τρία νοσοκομεία της Αθήνας το τελευταίο διάστημα –το «Ιπποκράτειο», τον «Ευαγγελισμό» και το «Μεταξά»- δεν εντοπίζουν -ανοιχτά τουλάχιστον και τεκμηριωμένα- πρόβλημα μη τήρησης του νόμου. Προφανώς υπάρχουν ενδείξεις ότι δεν εφαρμόζεται ο νόμος. Τουλάχιστον, όμως, στους βασικούς χώρους όπου υπάρχουν ασθενείς, φαίνεται ότι υπάρχει μία τήρηση. Πιθανόν να υπάρχουν γραφεία, ακάλυπτοι χώροι, εξωτερικοί χώροι, άδειοι χώροι, που πρέπει να ελέγχονται με πιο συστηματικό τρόπο.

Στο τελευταίο έχετε δίκιο ότι έχουμε μια εκκρεμότητα. Είναι και ο Πρόεδρος της επιτροπής εδώ ο κ. Μανιός. Μπορεί να σας το επιβεβαιώσει και ο ίδιος. Του έχω ζητήσει αυτές τις μέρες -η αλήθεια είναι, γιατί θέλω να είμαι ειλικρινής- της ερώτησής σας και δεσμευτήκαμε ότι στο αμέσως επόμενο διάστημα θα προγραμματίσουμε τη συνεδρίαση της Επιτροπής Κοινωνικών Υποθέσεων με θέμα τον συντονισμό και τα μέτρα αντιμετώπισης αυτού του προβλήματος με ευρύτερη πολιτική συναίνεση.

**ΠΡΟΕΔΡΕΥΩΝ (Γεώργιος Βαρεμένος):** Είναι αυτό που λέμε ότι πρέπει να ψηφιστεί ένας νόμος, που να λέει ότι εφαρμόζονται οι νόμοι, κύριε Μπαργιώτα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μου πήρατε την ατάκα, κύριε Πρόεδρε. Θα ήταν το επόμενο που θα έλεγα.

Η αλήθεια είναι αυτή, ότι πρέπει να ψηφιστεί ένας νόμος για την εφαρμογή των κειμένων νόμων. Το είπε ο Εμμανουήλ Ροΐδης το 1878. Δεν έχουμε σωσμό από τότε.

**ΝΙΚΟΛΑΟΣ ΜΑΝΙΟΣ:** Δεν έχει αλλάξει αυτό.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Είπαμε ότι δεν έχουμε σωσμό από τότε. Έχουν περάσει εκατόν πενήντα χρόνια.

Συμφωνώ κατά το μείζον, κύριε Υπουργέ, με αυτά που είπατε. Είναι όντως έτσι. Χαίρομαι που τα λέμε. Όπως μου είπε, όμως, κάποιος φίλος προχθές, πολιτική είναι οι πράξεις. Ήταν πολύ εύστοχος, κατηγορώντας, αν θέλετε, όχι κάποιο κόμμα αλλά συλλήβδην την πολιτική. Σε αυτό το θέμα δεν έχουμε πράξεις. Έχουμε ημιτελείς νόμους.

Ένα από τα μεγάλα προβλήματα που έχει ο αντικαπνιστικός νόμος, είναι το ελεγκτικό του, το εφαρμοστικό του κομμάτι, το οποίο είναι άθλιο και προβληματικό. Δεν διστάζω να το πω. Πολυκατανομή, πολυνομία, πάρα πολλές υπηρεσίες που εμπλέκονται, με αποτέλεσμα να σηκώνουν όλοι τα χέρια ψηλά και να μην ασχολείται κανένας. Δημοτική Αστυνομία, Αστυνομία, ΣΕΥΥΠ. Ο νόμος έχει πρόβλημα με τους εκτελεστικούς, ελεγκτικούς του μηχανισμούς. Είναι έτσι φτιαγμένοι, που τελικά δεν δουλεύουν.

Το πρώτο, λοιπόν, από τα ερωτήματα του δεύτερου κύκλου της δευτερολογίας μου είναι το εξής: Θα μπορέσουμε να συζητήσουμε -είναι όντως, όπως είπατε, θέμα πολλών Υπουργείων- στην επικείμενη -και χαίρομαι είχα σκοπό να υποβάλω το αίτημα γραπτώς αλλά δεν θα το κάνω, θα περιμένω τον ορισμό ημερομηνίας -σύγκληση της επιτροπής, μεταξύ άλλων πολλών- το θέμα της δημιουργίας ενός αποτελεσματικού ελεγκτικού μηχανισμού; Στα νοσοκομεία αν σας λένε ότι δεν καπνίζουν, απλώς δεν κοιτάνε στα περβάζια των παραθύρων. Είναι γεμάτα γόπες. Σε οποιοδήποτε νοσοκομείο της χώρας. Δεν χρειάζεται να το ξέρω. Όπου έχω πάει, δεν υπάρχει παράθυρο –και θαλάμων- που να μην είναι γεμάτο γόπες. Η εφαρμογή του νόμου είναι εξαιρετικά δύσκολη, γιατί όπως είπατε, υπάρχει μια κουλτούρα παραβατικότητας στη χώρα. Πολύ φοβάμαι ότι γι’ αυτή χρειάζεται επικοινωνιακή εκστρατεία και εκστρατεία ενημέρωσης.

Πολύ φοβάμαι -και θα το πω- ότι η μόνη συνεισφορά της Κυβέρνησης αυτής εναντίον της κουλτούρας παραβατικότητας, τουλάχιστον για το κάπνισμα, είναι η εικόνα του κ. Πολάκη στο Υπουργείο να καπνίζει και του κ. Μουζάλα –για να μην αδικώ τον κ. Πολάκη- να καπνίζει on camera σε press conference.

Αυτό το πράγμα χρειάζεται, πριν απ’ όλα, ενημέρωση και έναν πόλεμο κατά της κουλτούρας της παραβατικότητας που υπάρχει και βασιλεύει στη χώρα και βασιλεύει και για το κάπνισμα. Όπως είπατε, πρόκειται πλέον περί μιας μειοψηφίας. Οι καπνιστές είναι λιγότερο από το 1/3 των ενηλίκων. Όμως καπνίζουν παντού και καπνίζουν σαν να είναι δικαίωμά τους. Και αυτό είναι ζήτημα και κουλτούρας και ενημέρωσης.

Κλείνοντας, λοιπόν, θα ήθελα να ανακεφαλαιώσω. Χαίρομαι που θα γίνει μια επιτροπή -στα τέλη του Μαΐου είπε ο κ. Μανιός, και αρχές Ιουνίου ακόμη δεν χάλασε ο κόσμος- και την περιμένω. Νομίζω ότι πρέπει να δούμε και τους φορείς που ασχολούνται με αυτό -τις επιστημονικές εταιρείες, την καρδιολογική εταιρεία, την πνευμονολογική εταιρεία, την αντικαπνιστική εταιρεία- στην Επιτροπή Κοινωνικών Υποθέσεων, αλλά κυρίως να δούμε αυτά τα δύο θέματα που θεωρώ πολύ σημαντικά.

Διαφώτιση ότι το κάπνισμα δεν είναι δικαίωμα στους κλειστούς χώρους. Είναι ανοησία και αντικοινωνική συμπεριφορά. Πρέπει όλοι μας να συνεισφέρουμε, από εκεί που βρισκόμαστε. Δεν μπορούμε να μεταφέρουμε μια εικόνα παραβατικότητας, με τον τρόπο που το κάνουμε πολλοί από εμάς.

Και το τελευταίο είναι ότι πρέπει, επιτέλους, αν θέλουμε να εφαρμοστεί αυτός ο νόμος -ή εγώ να το δεχθώ, ένας άλλος, αν επιθυμείτε να τον αλλάξετε στα σημεία του, όσον αφορά τις απαγορεύσεις και τους περιορισμούς- πρέπει κυρίως να εφαρμοστεί και για να εφαρμοστεί το τελευταίο του κομμάτι, που είναι η εφαρμογή των ελεγκτικών μηχανισμών του, πρέπει να είναι αποτελεσματικό και ουσιαστικό σε συνεργασία με όσα Υπουργεία χρειάζεται να είναι.

Είναι χαρακτηριστικό -και κλείνω με αυτό- ότι τα έσοδα από τον νόμο δηλαδή από πρόστιμα στα καταστήματα γενικής χρήσης κ.λπ. το 2015 ήταν μηδέν και η πρόβλεψη του προϋπολογισμού του 2016 είναι, επίσης, μηδέν. Κανένας δεν ασχολείται με το θέμα. Είναι καιρός να αρχίσουμε να ασχολούμαστε σοβαρά για το καλό της δημόσιας υγείας.

Τελειώνω, λέγοντας ότι η οικονομική επίπτωση στην Ελλάδα είναι γύρω στα 3 δισεκατομμύρια σύμφωνα με μια μελέτη του 2011. Ήταν τόσο το 2011 και μπορεί τώρα να έχει πέσει, γιατί, όπως είπατε, έχει αρχίσει να μειώνεται το κάπνισμα. Είναι γι’ αυτό εξαιρετικά σημαντικό ζήτημα και δημοσιονομικό και, κυρίως, ζήτημα δημοσίας υγείας. Πρέπει κάποια στιγμή αυτό να το δούμε.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Μάλιστα. Τον λόγο έχει ο κύριος Υπουργός.

**ΑΝΔΡΕΑΣ ΞΑΝΘΟΣ (Υπουργός Υγείας):** Λοιπόν, νομίζω ότι θα συμφωνήσουμε. Πραγματικά εκλαμβάνω την ερώτηση ως μια παρέμβαση αγωνίας και ευαισθητοποίησης.

Θα κάνουμε το πρώτο βήμα και θα είναι η συζήτηση στην Επιτροπή Κοινωνικών Υποθέσεων. Θα καλέσουμε προφανώς και τις επιστημονικές εταιρείες, αν και δεν νομίζω ότι, όπως είπα πριν, κανείς αμφισβητεί τη βλαπτικότητα αυτής της συμπεριφοράς. Το σήμα που θέλουμε να στείλουμε από αυτή τη συζήτηση, είναι ότι ο πολιτικός κόσμος και η Βουλή των Ελλήνων αναζητεί μέτρα εφαρμοσμένης πολιτικής και όχι νόμους οι οποίοι δεν εφαρμόζονται. Δεν έχουμε πρόθεση να πάμε σε αλλαγή νόμου. Θεωρούμε ότι πρέπει να είναι αυστηρός ο νόμος.

Αυτό που χρειάζεται είναι ένας συντονισμός και μια υπέρβαση των αδρανειών της δημόσιας διοίκησης και των δυσκολιών που υπάρχουν σήμερα σε όλους τους ελεγκτικούς μηχανισμούς του κράτους, για να μπορέσουμε να δώσουμε το σήμα στον κόσμο, ότι κάτι αρχίζει να κινείται και ότι σιγά σιγά ξεπερνάμε αυτή την περίοδο της πλήρους ασυδοσίας και ατιμωρησίας.

Επίσης νομίζω ότι είναι σημαντικό αυτό λέτε, δηλαδή να δοθεί το σήμα και το μήνυμα ότι πρέπει να υπάρχει σεβασμός στο δικαίωμα των μη καπνιζόντων, να ζουν και να αναπνέουν χωρίς τον καπνό των διπλανών τους. Αυτό είναι ένα πολύ κρίσιμο ζήτημα, που έχει σχέση με μια κοινωνική κουλτούρα σεβασμού των δικαιωμάτων των άλλων.

Πρέπει, όμως, πάντα να έχουμε στο μυαλό μας ότι έχουμε να κάνουμε με εξαρτημένους ανθρώπους -η νικοτίνη είναι μια πολύ ισχυρή εθιστική ουσία- και άρα με μια εγγενή αντίστασή τους απέναντι στον περιορισμό αυτής της εξάρτησης. Αυτό πρέπει να είναι απολύτως σαφές.

Όμως νομίζω ότι η εικόνα μιας ευρωπαϊκής χώρας, που μάλλον με τον πιο ακραίο τρόπο από όλες τις άλλες δεν εφαρμόζει αυτή τη νομοθεσία -όταν τριτοκοσμικού επιπέδου γείτονές μας το έχουν καταφέρει- πραγματικά δεν μας αξίζει και σαν πολιτικό σύστημα, σαν επιστημονική κοινότητα, σαν επαγγελματίες υγείας, αλλά και σαν μια σύγχρονη ευρωπαϊκή χώρα.

Κρατάω αυτά τα οποία είπαμε, λοιπόν. Προφανώς θα είναι χρήσιμα…

**ΠΡΟΕΔΡΕΥΩΝ (Γεώργιος Βαρεμένος):** Οψόμεθα στην επιτροπή.

**ΑΝΔΡΕΑΣ ΞΑΝΘΟΣ (Υπουργός Υγείας):** Ναι η συζήτηση στην επιτροπή μακάρι να μας διευκολύνει και να υπάρξει μια συμφωνημένη δέσμη παρεμβάσεων, η οποία να προωθηθεί στο επόμενο διάστημα.

**ΠΡΟΕΔΡΕΥΩΝ (Γεώργιος Βαρεμένος):** Η δεύτερη με αριθμό 772/27-4-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Ναυτιλίας και Νησιωτικής Πολιτικής, σχετικά με την άμεση ανάγκη κατασκευής του εμπορικού λιμανιού της Πάτρας, δεν θα συζητηθεί λόγω κωλύματος του αρμοδίου Υπουργού.

Επίσης η δεύτερη με αριθμό 4416/22-3-2017 ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, με θέμα: «Δικαίωμα του εκλέγειν των ομογενών και άσκηση του δικαιώματος ψήφου από Έλληνες κατοίκους του εξωτερικού», δεν θα συζητηθεί λόγω κωλύματος του αρμοδίου Υπουργού.

**ΕΛΕΝΗ ΖΑΡΟΥΛΙΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Δεν σας τον έδωσα και κατ’ εξαίρεση;

**ΕΛΕΝΗ ΖΑΡΟΥΛΙΑ:** Γι’ αυτό το θέμα όχι.

**ΠΡΟΕΔΡΕΥΩΝ (Γεώργιος Βαρεμένος):** Το ίδιο είναι. Η ουσία είναι η ίδια.

**ΕΛΕΝΗ ΖΑΡΟΥΛΙΑ:** Μπορώ να τοποθετηθώ;

Παίρνω τον λόγο για την ερώτηση αυτή το δικαίωμα ψήφου στους ομογενείς, το οποίο ισχύει σε ολόκληρο τον κόσμο πλην της Ελλάδος και θέλω να πω ότι η Χρυσή Αυγή είχε καταθέσει επίκαιρη ερώτηση, όταν ήταν ακόμα κυβέρνηση η Νέα Δημοκρατία στις 18-10-2012 και μου είχε απαντήσει ο τότε Υπουργός ότι το επεξεργάζονταν και φυσικά μέχρι το 2015 η Νέα Δημοκρατία δεν έκανε απολύτως τίποτε.

Έρχεται σήμερα να κινήσει το θέμα. Οποία υποκρισία!

**ΠΡΟΕΔΡΕΥΩΝ (Γεώργιος Βαρεμένος):** Μιλάτε επί της ουσίας της ερώτησης.

**ΕΛΕΝΗ ΖΑΡΟΥΛΙΑ:** Όχι μισό λεπτό. Κάνω καταγγελία ότι υπάρχει κάποια υποκρισία εδώ μέσα, επειδή τα μέσα μαζικής εξαπατήσεως έχουν εξαφανίσει από την πολιτική ζωή ένα κόμμα που έχει ψηφιστεί σχεδόν από μισό εκατομμύριο Ελλήνων, και δεν προβάλλεται ο κοινοβουλευτικός μας έλεγχος.

Την ίδια, λοιπόν, ερώτηση κατέθεσα και στη δική σας Κυβέρνηση ΣΥΡΙΖΑ - ΑΝΕΛ στις 22 Μαρτίου του 2017 με αριθμό πρωτοκόλλου 4416, η οποία δεν έχει απαντηθεί ως φυσικόν, διότι εντελώς σταλινικά μάς είπε ο Υπουργός, μπαμπάς επαναστάτη του αναρχοκαθεστωτικού υιού ότι δεν απαντά. Έτσι απλά δεν απαντά.

Δεν πειράζει, λοιπόν. Ας ζήσει τον μύθο του όσο είναι ακόμη καιρός, γιατί σύντομα αυτή η εθνομηδενιστική Κυβέρνηση θα είναι παρελθόν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 περί ποινικής ευθύνης Υπουργών, όπως ισχύει, στις 3-5-2017:

1. Ποινική δικογραφία που αφορά στον πρώην Πρωθυπουργό κ. Γεώργιο Παπανδρέου και τα μέλη της κυβέρνησής του και

2. Ποινική δικογραφία που αφορά στον Αναπληρωτή Υπουργό Υγείας κ. Παύλο Πολάκη.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 13.12΄ λύεται η συνεδρίαση για αύριο, ημέρα Παρασκευή 5 Μαΐου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 19/16/24-4-2017 επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**