(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΘ΄

Τρίτη 6 Ιουνίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Ι. Κεφαλογιάννη και Γ. Κασαπίδη, σελ.   
3. Ανακοινώνεται ότι τη συνεδρίαση παρακολουθούν μαθητές από το 36ο Δημοτικό Σχολείο Περιστερίου, το 5ο Δημοτικό Σχολείο Μάνδρας Αττικής, το 7ο Δημοτικό Σχολείο Κηφισιάς, το 1ο Δημοτικό Σχολείο Κορίνθου, το 1ο Δημοτικό Σχολείο Λιβαδειάς, το 1ο Δημοτικό Σχολείο Νέας Αρτάκης Ευβοίας, το Δημοτικό Σχολείο Πυργίου Χίου και το 1ο Δημοτικό Σχολείο Τυρνάβου Λάρισας, σελ.   
4. Επί διαδικαστικού θέματος, σελ.   
5. Η Βουλή εκφράζει τα θερμά της συλλυπητήρια και τη συμπαράσταση της προς τις οικογένειες των θυμάτων των τρομοκρατικών ενεργειών στην Αίγυπτο και στο Λονδίνο, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Προσαρμογή της ελληνικής νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΚΡΕΜΑΣΤΙΝΟΣ Δ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΡΜΕΝΗΣ Γ. , σελ.  
ΔΕΝΔΙΑΣ Ν. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΚΩΣΤΑΣ Ε. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΚΟΝΤΟΝΗΣ Χ. , σελ.  
ΚΟΥΤΣΟΥΚΟΣ Γ. , σελ.  
ΚΡΕΜΑΣΤΙΝΟΣ Δ. , σελ.  
ΛΟΒΕΡΔΟΣ Α. , σελ.  
ΛΥΚΟΥΔΗΣ Σ. , σελ.  
ΜΑΝΤΑΣ Χ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
  
Β. Επί του σχεδίου νόμου του Υπουργείου Οικονομικών:  
ΑΜΥΡΑΣ Γ. , σελ.  
ΑΠΟΣΤΟΛΟΥ Ε. , σελ.  
ΑΡΒΑΝΙΤΙΔΗΣ Γ. , σελ.  
ΒΑΓΙΩΝΑΚΗ Ε. , σελ.  
ΒΑΡΔΑΛΗΣ Α. , σελ.  
ΒΕΣΥΡΟΠΟΥΛΟΣ Α. , σελ.  
ΓΑΚΗΣ Δ. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΚΑΒΑΔΕΛΛΑΣ Δ. , σελ.  
ΚΑΜΜΕΝΟΣ Δ. , σελ.  
ΚΑΡΑΚΩΣΤΑΣ Ε. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΝΗΣ Χ. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΛΑΓΟΣ Ι. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΥΡΑΓΑΝΗΣ Ν. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΠΑΛΑΟΥΡΑΣ Γ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΥΛΙΔΗΣ Κ. , σελ.  
ΣΑΡΙΔΗΣ Ι. , σελ.  
ΣΤΑΪΚΟΥΡΑΣ Χ. , σελ.  
ΤΖΕΛΕΠΗΣ Μ. , σελ.  
  
ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΘ΄

Τρίτη 6 Ιουνίου 2017

Αθήνα, σήμερα στις 6 Ιουνίου 2017, ημέρα Τρίτη και ώρα 10.25΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τέσσερις εκπαιδευτικοί συνοδοί τους από το 36ο Δημοτικό Σχολείο Περιστερίου και το 5ο Δημοτικό Σχολείο Μάνδρας Αττικής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Προσαρμογή της ελληνικής νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον και η αρμόδια Διαρκής Επιτροπή Οικονομικών Υποθέσεων αποδέχθηκε κατά πλειοψηφία τον χαρακτηρισμό του ως επείγοντος, κατά το άρθρο 110 του Κανονισμού της Βουλής.

Η Διάσκεψη των Προέδρων αποφάσισε στη συνεδρίασή στις 30 Μαΐου 2017 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα συμφώνησε ομοφώνως.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, ευχαριστώ.

Κυρίες και κύριοι συνάδελφοι, θα ήθελα να αναφερθώ σε δύο τροπολογίες, να τις ανακοινώσω από τώρα για να μπορέσουν και οι εισηγητές να τις αναφέρουν στις τοποθετήσεις τους.

Η μία είναι η τροπολογία με γενικό αριθμό 1047 και ειδικό 167, που αφορά την παράταση προθεσμίας οικειοθελούς αποκάλυψης φορολογητέας ύλης. Η προθεσμία του πρώτου εδαφίου της παραγράφου 1 του άρθρου 57 του ν.4446/2016 παρατείνεται από τότε που έληξε μέχρι τις 30-9-2017. Για δηλώσεις που υποβάλλονται από την 1-6-2017 και μέχρι τη λήξη της προθεσμίας της προηγουμένης παραγράφου, ο συντελεστής πρόσθετου φόρου από 10% που ήταν μέχρι 31-5 –στις 31-3 ήταν 8% και μέχρι 31-5 ήταν 10%- από κει και μετά είναι 12% η προσαύξηση.

Οι συντελεστές πρόσθετου φόρου 15% και 30% ορίζονται σε 18% και 36% του κύριου φόρου αντίστοιχα. Σε περίπτωση που η κοινοποίηση της εντολής ελέγχου ή της πρόσκλησης παροχής πληροφοριών του άρθρου 14 έχει γίνει μέχρι τις 31-5-2017 για δηλώσεις, που υποβάλλονται κατ’ εφαρμογή των διατάξεων της περίπτωσης Α΄ της παραγράφου 3 του άρθρου 58 του ν.4446/2016, από την 1-6 και ως τη λήξη της προθεσμίας μέχρι τις 30-9, ενενήντα ημέρες, και από την ως άνω κοινοποίηση εφαρμόζεται ο συντελεστής πρόσθετου φόρου 10% της παραγράφου 3 του άρθρου 57 του ν.4446/2016.

Για την άλλη τροπολογία με γενικό αριθμό 1051 και ειδικό 171, έχω να πω τα εξής: Έχει να κάνει με τις μέχρι 31-12-2016 ξενοδοχειακές εν γένει επιχειρήσεις, κάμπινγκ ή κέντρα αναψυχής. Θεωρούνται για εφαρμογή της παραγράφου 4 του άρθρου 13 του ν.2971/2001 σαν όμορες και σε περίπτωση που μεταξύ των προβολών, που εκκινούν από τις πλάγιες πλευρές της επιχείρησης και του αιγιαλού, παρεμβάλλεται δημόσιο κτήμα, ακόμη αν μεταξύ της πρόσοψης της επιχείρησης προς το δημόσιο κτήμα μεσολαβεί δρόμος οποιασδήποτε μορφής, εφόσον έχουν ήδη αιτηθεί ή αιτηθούν εντός δύο μηνών από την έναρξη ισχύος του παρόντος νόμου προς την Εταιρεία Ακινήτων του Δημοσίου (ΕΤΑΔ) μέσω του οικείου αυτοτελούς Γραφείου Δημόσιας Περιουσίας του ΥπουργείουΟικονομικών τη μίσθωση του ανωτέρου τμήματος δημοσίου κτήματος, που ορίζεται από τις προβολές, εντός προθεσμίας τριάντα ημερών από τη δημοσίευση του παρόντος νόμου. Με απόφαση του Υπουργού Οικονομικών καθορίζονται οι ειδικότεροι όροι, η διαδικασία και κάθε λεπτομέρεια για τις μισθώσεις του προηγούμενου εδαφίου.

Ήταν κάτι που φέρνει την ισορροπία μεταξύ των επιχειρήσεων, που έχουν τα ομπρελοκαθίσματα, όταν μεσολαβεί παλιός αιγιαλός ή δρόμος. Σε αυτές τις περιπτώσεις οι τιμές είναι ίδιες και για την ΕΤΑΔ, όπως είναι και για τους αιγιαλούς, που δίνονται στις όμορες περιπτώσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Πριν δώσω τον λόγο στον εισηγητή του ΣΥΡΙΖΑ τον κ. Παυλίδη, θα ήθελα να κάνω μια ανακοίνωση. Είχαμε ευχηθεί την προηγούμενη φορά να είναι η τελευταία και η μοναδική φορά που είχαμε θύματα της τελευταίας τρομοκρατικής ενέργειας.

Δυστυχώς επακολούθησαν τρομοκρατικές ενέργειες στην Αίγυπτο εναντίον κοπτών χριστιανών, καθώς και οι τελευταίες εξελίξεις με τα θύματα και τους τραυματίες στο Λονδίνο. Κατά συνέπεια, η Βουλή σήμερα εκφράζει τα θερμά της συλλυπητήρια και τη συμπαράστασή της προς τις οικογένειες των θυμάτων. Βεβαίως, πάντα ελπίζει κάθε φορά, που γίνεται αυτό το πράγμα, να είναι η τελευταία φορά. Μετά από αυτή την ανακοίνωση, προχωρούμε στη διαδικασία.

Ο κ. Παυλίδης έχει τον λόγο.

**ΑΝΔΡΕΑΣ ΛΟΒΕΡΔΟΣ:** Με συγχωρείτε, κύριε Παυλίδη.

Επ’ αυτού, κύριε Πρόεδρε, θα τοποθετηθούν τα κόμματα;

**ΠΡΟΕΔΡΕΥΩΝ (Δημήτριος Κρεμαστινός):** Νομίζω ότι δεν είναι θέμα της συνεδρίασης. Αν θέλετε, όμως, όλοι να μιλήσετε…

**ΧΡΗΣΤΟΣ ΜΑΝΤΑΣ:** Μετά, κύριε Πρόεδρε, στις ομιλίες μας.

**ΠΡΟΕΔΡΕΥΩΝ (Δημήτριος Κρεμαστινός):** Ωραία. Όταν σας δοθεί ο λόγος, μπορείτε να μιλήσετε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, τον λόγο παρακαλώ για ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κυρία Υπουργέ, θέλετε τον λόγο;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ναι, για μια ημερομηνία που μου διέφυγε για την τροπολογία.

**ΠΡΟΕΔΡΕΥΩΝ (Δημήτριος Κρεμαστινός):** Η κυρία Υφυπουργός έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Οι ρυθμίσεις του ν.2971/2001 είναι μέχρι 31-12-2019 για τις αποφάσεις που παίρνονται με βάση τον δανεισμό του οικείου φορέα διαχείρισης. Είναι συγκριτικά στοιχεία της τελευταίας πενταετίας που διατηρεί η Γενική Γραμματεία Δημόσιας Περιουσίας, για την ιστορική αξία του όμορου αιγιαλού που ανέφερα πιο πριν.

**ΠΡΟΕΔΡΕΥΩΝ (Δημήτριος Κρεμαστινός):** Θα διανεμηθούν οι τροπολογίες.

Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είναι το θέμα στην αρχή του τυπικό, γι’ αυτό παρακαλώ και τους συναδέλφους και εσάς να καταλάβετε την ουσία του επιχειρήματός μου, αφού ολοκληρώσω και όχι όπως θα ξεκινήσω.

Η Διάσκεψη των Προέδρων αποφάσισε κατά πλειοψηφία η διαδικασία να είναι η διαδικασία του επείγοντος. Αδικαιολογήτως, όπως το χαρακτηρίσαμε το νέο αυτό σκηνικό της Κυβέρνησης στο 100%. Ενσωμάτωση οδηγίας και πάρα πολλά άλλα άρθρα, τα οποία θα μπορούσαν να πάνε με την τακτική νομοθετική διαδικασία, αφού ούτε ένας εκ της Πλειοψηφίας δεν μίλησε για προαπαιτούμενα. Είναι ίσως προαπαιτούμενα, αλλά η Κυβέρνηση δεν το λέει. Δεν υπάρχει, λοιπόν, ο λόγος για να έχουμε επείγον και κατεπείγον.

Όμως, κύριοι συνάδελφοι, υπάρχει ένα θέμα πάρα πολύ σοβαρό. Όσο σοβαρό δεν φαντάζεστε, για τους δικηγόρους, αλλά και για άλλα επαγγέλματα. Το άρθρο 12, το οποίο έρχεται στην Ολομέλεια, χωρίς να υποστεί τη βάσανο της ακρόασης των φορέων, καταργεί το δικηγορικό απόρρητο, χωρίς την παραμικρή θεσμική εγγύηση. Αυτό είναι απαράδεκτο. Ακούγεται ότι η Κυβέρνηση…

**ΧΡΗΣΤΟΣ ΜΑΝΤΑΣ:** Αυτό γιατί είναι…

**ΑΝΔΡΕΑΣ ΛΟΒΕΡΔΟΣ:** Ακούστε, κύριε Μαντά!

**ΧΡΗΣΤΟΣ ΜΑΝΤΑΣ:** Όχι, για να καταλάβουμε…

**ΑΝΔΡΕΑΣ ΛΟΒΕΡΔΟΣ:** Σας παρακαλώ, κύριε Μαντά, ακούστε.

Ακούμε πως η Κυβέρνηση υποσχέθηκε αλλαγή του άρθρου 12. Η ολομέλεια των Δικηγορικών Συλλόγων της χώρας έχει εκφραστεί αρνητικά. Θέλω να παρακαλέσω την Υπουργό –τώρα, όμως, όχι στο τέλος της διαδικασίας που δεν θα προλαβαίνουμε, κύριε Πρόεδρε, και θα λέτε ότι κλείσαμε, όχι εσείς, αλλά το Προεδρείο- να μας πει αν υπάρχει περιθώριο αλλαγής και ποια είναι αυτή η αλλαγή στο άρθρο 12.

**ΠΡΟΕΔΡΕΥΩΝ (Δημήτριος Κρεμαστινός):** Η κυρία Υπουργός θέλει να απαντήσει.

Ορίστε, κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα φέρουμε τις νομοτεχνικές βελτιώσεις-διορθώσεις επί του σχεδίου νόμου, μεταξύ των οποίων η παράγραφος 3 του άρθρου 12 του σχεδίου νόμου διαγράφεται και οι παράγραφοι 4 και 5 αναριθμούνται σε 3 και 4 αντίστοιχα. Μετά και από αίτημα του Δικηγορικού Συλλόγου αποσύρεται το επίμαχο άρθρο.

**ΑΝΔΡΕΑΣ ΛΟΒΕΡΔΟΣ:** Βιαστήκατε, κύριοι συνάδελφοι της Πλειοψηφίας.

**ΧΡΗΣΤΟΣ ΜΑΝΤΑΣ:** Δεν βιαστήκαμε, κύριε συνάδελφε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

Συνεχίστε, κύριε Παυλίδη.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, θα το καταθέσουμε στη συνέχεια με όλες τις νομοτεχνικές βελτιώσεις. Ηλεκτρονικά ήδη το έχουμε βάλει.

**ΝΙΚΟΛΑΟΣ ΔΕΝΔΙΑΣ:** Θα το διαγράψετε, δεν θα το…

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Διαγράφεται. Σε λίγη ώρα θα κατατεθούν και οι νομοτεχνικές.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Παυλίδη, έχετε τον λόγο.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο το οποίο συζητάμε σήμερα στην Ολομέλεια περιλαμβάνει διατάξεις, καθώς και την ευρωπαϊκή οδηγία, οι οποίες έχουν σαν στόχο, αφ’ ενός, τη διευκόλυνση της ζωής των φορολογουμένων και αφ’ ετέρου, θεσπίζουν κανόνες και πλαίσια στα οποία είναι αναγκαίο να εναρμονιστούμε.

Στο Κεφάλαιο Α΄, στα άρθρα 1 έως 6 του σχεδίου νόμου έχουμε προσαρμογή της ελληνικής νομοθεσίας με τις διατάξεις της ευρωπαϊκής οδηγίας 2376/15 για την αυτόματη ανταλλαγή πληροφοριών. Η αυτόματη ανταλλαγή πληροφοριών αποτελεί σημαντικό μέσο για την αντιμετώπιση της διασυνοριακής φορολογικής απάτης και φοροδιαφυγής και συμβάλλει στην αποδοτικότερη και αποτελεσματικότερη είσπραξη των φόρων.

Με το παρόν νομοσχέδιο επιχειρείται, πρώτον, να αντιμετωπιστεί το πρόβλημα της διασυνοριακής φοροαποφυγής, του επιθετικού φορολογικού σχεδιασμού και του επιζήμιου φορολογικού ανταγωνισμού και δεύτερον, να ενισχυθούν τα εργαλεία και οι μηχανισμοί αυτοί που έχουν καθιερωθεί για τη διοικητική συνεργασία στον τομέα της φορολογίας.

Δεδομένου ότι η διάβρωση της φορολογικής βάσης μειώνει σημαντικά τα εθνικά φορολογικά έσοδα και κατ’ επέκταση εμποδίζει τα κράτη-μέλη να εφαρμόσουν αναπτυξιακές φορολογικές πολιτικές, καθίσταται πλέον αναγκαία η έκδοση των εκ των προτέρων φορολογικών αποφάσεων και των εκ των προτέρων συμφωνιών ενδοομιλικής τιμολόγησης.

Η αποσαφήνιση φορολογικής νομοθεσίας για τους φορολογούμενους παρέχει ασφάλεια σε επιχειρήσεις, ενθαρρύνει τις επενδύσεις και τη συμμόρφωση με το Δίκαιο και συμβάλλει στον στόχο της περαιτέρω ανάπτυξης της ενιαίας αγοράς στην Ένωση.

Ωστόσο, η παροχή πληροφοριών δεν οδηγεί στην αποκάλυψη εμπορικού, βιομηχανικού ή επαγγελματικού απορρήτου ή εμπορικής μεθόδου και δεύτερον, δεν οδηγεί στην αποκάλυψη πληροφορίας, της οποίας η κοινολόγηση θα ήταν αντίθετη προς τη δημόσια τάξη.

Τέλος, τροποποιούνται και διατάξεις για την εμπιστευτικότητα των πληροφοριών με γνώμονα την προστασία των δεδομένων προσωπικού χαρακτήρα και την επιχειρηματική ελευθερία.

Στο Κεφάλαιο Β΄ του παρόντος σχεδίου νόμου συμπεριλαμβάνονται θετικές διατάξεις του Υπουργείου Οικονομικών που αντιμετωπίζουν και επιλύουν διάφορα ζητήματα που έχουν δημιουργηθεί.

Στο πλαίσιο της αντιμετώπισης προβλημάτων της ανθρωπιστικής κρίσης, που έχει προκαλέσει η οικονομική κρίση των τελευταίων ετών, πολλές επιχειρήσεις προβαίνουν σε δωρεές τροφίμων. Με το άρθρο 7 διευρύνεται η κατηγορία των αγαθών, των οποίων η δωρεά εξαιρείται από την υποχρέωση απόδοσης ΦΠΑ, κάτι που λειτουργούσε αποτρεπτικά στην πραγματοποίηση δωρεών. Με αυτόν τον τρόπο ενισχύεται και υποστηρίζεται η συμμετοχή των επιχειρήσεων στην προσπάθεια περιορισμού της επισιτιστικής κρίσης.

Επίσης, τροποποιείται ο Κώδικας ΦΠΑ στους αγρότες του κανονικού καθεστώτος που πωλούν τα προϊόντα τους μέσω τρίτων, εμπόρων ή αγροτικών συνεταιρισμών. Στην περίπτωση που η εκκαθάριση εκδίδεται μηνιαία η απόδοση ΦΠΑ του μεσάζοντα γίνεται προς τον αγρότη ο οποίος είναι και υπόχρεος για την καταβολή του ΦΠΑ, αποφεύγοντας τη διαρκή συσσώρευση πιστωτικού υπολοίπου ΦΠΑ, εισροών, λόγω της μη είσπραξης ΦΠΑ εκροών.

Με την προτεινόμενη ρύθμιση του άρθρου 8 αντικαθίσταται το άρθρο 177 του Τελωνειακού Κώδικα με νέο. Πρόκειται για αναγκαιότητα που προέκυψε για τους κάτωθι λόγους: επικαιροποίηση, προσαρμογή και απλοποίηση του νομοθετικού πλαισίου στα νέα δεδομένα που προέκυψαν μετά την κατάργηση του τέως «ΟΔΔΥ Α.Ε.», καλύτερη διαχείριση των αναφερόμενων κατασχεμένων ειδών μέσω της προσφορότερης αξιοποίησής τους, της μείωσης των εξόδων διαχείρισης και φύλαξης και της αύξησης των εσόδων από την εκποίησή τους.

Ιδιαίτερα με τις παραγράφους 1 και 2 γίνεται ενοποίηση του νομοθετικού πλαισίου διαχείρισης των κατασχεθέντων από οποιοδήποτε ποινικό αδίκημα μεταφορικών μέσων, εμπορευματοκιβωτίων και μηχανημάτων έργου και επιδιώκεται η εξάλειψη ασαφειών, παρερμηνειών και γραφειοκρατικών διαδικασιών από την ύπαρξη πολλών νομοθετικών διατάξεων προς τη διαχείριση αυτών.

Με τις παραγράφους 3 έως 6 ορίζονται με τον πιο απλό, σαφή και κατανοητό τρόπο θέματα διαχείρισης και απόδοσης κατασχεθέντων. Επίσης, μειώνεται ο χρόνος που μεσολαβεί από την κατάσχεση μέχρι την εκποίηση των κατασχεμένων πλωτών μέσων, ώστε να μειωθεί το κόστος φύλαξής τους, καθώς και να επιτευχθεί η αύξηση εσόδων από την έγκαιρη εκποίησή τους, χωρίς να επέλθει η απαξίωσή τους.

Επίσης, καταργείται ο αριθμητικός περιορισμός των δημοπρατήσεων πλωτών μέσων, προκειμένου να μην οδηγούνται στην καταστροφή πλωτά μέσα μεγάλης αξίας. Οι αλλαγές αυτές αποσκοπούν στην αποφυγή αυξημένων δαπανών για τις δημόσιες υπηρεσίες και δεύτερον, στην αξιοποίηση των οχημάτων που οδηγούνται στην ανακύκλωση, δίνοντας τη δυνατότητα έτσι να διατίθενται σε εκπαιδευτικά ιδρύματα, στην Ελληνική Αστυνομία και στις Ένοπλες Δυνάμεις για εκπαιδευτικούς σκοπούς, ικανοποιώντας χρόνια αιτήματά τους.

Με τις προτεινόμενες ρυθμίσεις του άρθρου 10 επιχειρείται η φορολογική τακτοποίηση εκκρεμοτήτων της Εταιρείας Ακινήτων Δημοσίου «ΕΤΑΔ Α.Ε.», έτσι ώστε να μην μεταφερθούν φορολογικά βάρη στην νέα εταιρεία συμμετοχών και περιουσίας, της οποίας θα καταστεί θυγατρική.

Με το άρθρο 11 προβλέπεται ότι οι νέοι υπάλληλοι της ΑΑΔΕ των προκηρύξεων που εκδίδονται μετά το παρόν σχέδιο νόμου έχουν την δυνατότητα να διορίζονται σε προσωποπαγείς θέσεις που συνιστώνται με την πράξη του διορισμού τους στη Φορολογική και Τελωνειακή Ακαδημία της ΑΑΔΕ, προκειμένου να παρακολουθούν πρόγραμμα υποχρεωτικής εισαγωγικής εκπαίδευσης για την ολοκληρωμένη επιμόρφωσή τους, με στόχο τη συνεχή βελτίωση της αποτελεσματικότητας των υπηρεσιών της ΑΑΔΕ και της ποιότητας των παρεχόμενων υπηρεσιών προς τους πολίτες και τις επιχειρήσεις. Για το εν λόγω χρονικό διάστημα θα λογίζονται και θα αμείβονται ως δόκιμοι δημόσιοι υπάλληλοι. Μετά την ολοκλήρωση της υποχρεωτικής εισαγωγικής εκπαίδευσης, οι νέοι υπάλληλοι καταλαμβάνουν δεσμευμένες κενές οργανικές θέσεις σε υπηρεσίες αντίστοιχου κλάδου της Αρχής στην περιφερειακή ενότητα διορισμού τους.

Με το άρθρο 12 γίνονται νομοθετικές προσαρμογές στον Κώδικα Φορολογικής Διαδικασίας λόγω εφαρμογής διατάξεων της ΑΑΔΕ. Έτσι, προβλέπεται ότι τυχόν μεταβολή της ερμηνευτικής θέσης της φορολογικής διοίκησης δεν ισχύει αναδρομικά, σε περίπτωση που συνεπάγεται αναδρομική φορολογική επιβάρυνση του φορολογούμενου.

Προστίθεται νέα εξουσιοδοτική διάταξη, προκειμένου ο Διοικητής της ΑΑΔΕ να μπορεί να ορίζει με απόφασή του κατηγορίες φορολογουμένων, οι οποίοι υποχρεούνται να παρέχουν στην ΑΑΔΕ πληροφορίες για την επιχειρηματική τους δραστηριότητα, οι οποίες θα αξιοποιηθούν στην ελεγκτική διαδικασία.

Διευρύνεται η δυνατότητα φορέων της κεντρικής και γενικής κυβέρνησης να ζητούν και να λαμβάνουν απόρρητες πληροφορίες και στοιχεία για φορολογούμενους, εφόσον είναι αναγκαίο για την άσκηση των αρμοδιοτήτων τους.

Προστίθενται, επίσης, νέες περιπτώσεις διαδικαστικών παραβάσεων και αντίστοιχες κυρώσεις για τη μη έκδοση ή ανακριβή έκδοση ή λήξη παραστατικών για πράξεις που δεν επιβαρύνονται με ΦΠΑ, παραδείγματος χάριν, ο κλάδος των γιατρών, καθώς και για τη διακίνηση αγαθών χωρίς την ύπαρξη παραστατικών διακίνησης. Τα πρόστιμα ορίζονται ανάλογα με το είδος της παράβασης και την υποχρέωση τήρησης του αντίστοιχου λογιστικού συστήματος.

Με το άρθρο 13 ρυθμίζονται θέματα φορολογίας κατοχής ακινήτων. Ο σύνδικος της πτώχευσης δεν είναι πλέον υποκείμενος στον ΕΝΦΙΑ.

Επίσης, παρατείνεται για δύο έτη, το 2017 και το 2018, η αναστολή επιβολής του συμπληρωματικού φόρου για τα αγροτεμάχια των φυσικών προσώπων, προκειμένου να δοθεί ο απαραίτητος χρόνος στους φορολογούμενους να ελέγξουν τους δασικούς χάρτες και να προβούν, όπου απαιτείται, στις απαραίτητες διορθώσεις.

Επίσης, με τις παραγράφους 3 και 4, κατά τη χορήγηση πιστοποιητικού για ακίνητο, το οποίο ανήκει σε πτωχό, καταργείται η υποχρέωση ρύθμισης οφειλών ΕΝΦΙΑ ή φόρου ακίνητης περιουσίας, προκειμένου να διευκολυνθεί η σταδιακή εκποίηση της πτωχευτικής περιουσίας.

Επίσης, κατά τη σύνταξη της συμβολαιογραφικής πράξης αποδοχής κληρονομιάς για τα έτη κατά τα οποία υπόχρεος ήταν ο κληρονομούμενος, το πιστοποιητικό χορηγείται, εφόσον έχει καταβληθεί ο φόρος που αναλογεί στο ποσοστό, δηλαδή στο δικαίωμα επί του ακινήτου που φορολογείται, χωρίς να απαιτείται η ρύθμιση του φόρου για τα υπόλοιπα ποσοστά ή ακίνητα του κληρονομούμενου.

Με την προτεινόμενη διάταξη του άρθρου 14, ύστερα από την καταδικαστική σε βάρος της χώρας μας απόφαση του Ευρωπαϊκού Δικαστηρίου, διευρύνεται ο κύκλος των δικαιούχων της απαλλαγής από τον φόρο για την αιτία θανάτου απόκτηση πρώτης κατοικίας και καταλαμβάνει πλέον αυτή τους Έλληνες, τους υπηκόους των κρατών-μελών της Ευρωπαϊκής Ένωσης και τους υπηκόους των χωρών του Ευρωπαϊκού Οικονομικού Χώρου, κατοίκους Ελλάδος και μη.

Η προτεινόμενη ρύθμιση για το άρθρο 15 κρίνεται αναγκαία, προκειμένου να καλυφθεί νομοθετικό κενό και να καθοριστεί ο χρόνος και ο τρόπος υποβολής της ειδικής δήλωσης εισφοράς επί του ετήσιου ποσού του συνολικού εισαγόμενου και μετατρεπόμενου σε ευρώ συναλλάγματος για τα έτη 2016 έως 2019.

Με το άρθρο 16 γίνεται προσπάθεια αποσυμφόρησης των δικαστηρίων και των ΔΟΥ από υποθέσεις που εκκρεμούν και έχει καθυστερήσει η απόφαση λόγω διαφορετικών ερμηνειών από τις αρμόδιες αρχές.

Η απαλλαγή από φόρο υπεραξίας αφορά περιπτώσεις πώλησης ή μίσθωσης ακινήτου, στο οποίο λειτουργούσε επιχείρηση μετά του υφιστάμενου εξοπλισμού σε άλλη επιχείρηση, καθώς δεν συνιστά αυτή μεταβίβαση σε επιχείρηση.

Με την προτεινόμενη διάταξη του άρθρου 17 καταργείται επιτέλους η υποχρέωση προσκόμισης σωρείας δικαιολογητικών και εν συνεχεία χορήγηση βεβαίωσης ηλεκτροδότησης για τα ακίνητα, των οποίων οι άδειες ανέγερσης εκδόθηκαν μέχρι 31-12-1994.

Με την προτεινόμενη ρύθμιση του άρθρου 18 τροποποιούνται οι διατάξεις της νομοθεσίας του ζύθου, προκειμένου να καταστεί δυνατή η συστέγαση και συλλειτουργία των ζυθοποιείων με μονάδες παραγωγής ποτών από ζύμωση και με μονάδες παραγωγής μη αλκοολούχων ποτών και εμφιαλωμένου νερού.

Με τον τρόπο αυτό ικανοποιείται ένα πάγιο αίτημα της ελληνικής αγοράς και δημιουργούνται οι προϋποθέσεις για την ενίσχυση της εγχώριας παραγωγής, κυρίως μηλίτη, αλλά και άλλων ποτών, με αναμενόμενα σημαντικά θετικά αποτελέσματα σε δημοσιονομικό αλλά και σε κοινωνικό επίπεδο. Στόχος μας είναι ένα μεγάλο μέρος εισαγωγών να αντικατασταθεί από την εσωτερική παραγωγή.

Με το άρθρο 19 γίνονται τροποποιήσεις σε άρθρα του ν.4072/2012, ώστε να διασφαλιστεί η συμβατότητα της ελληνικής νομοθεσίας με την αντίστοιχη ευρωπαϊκή.

Με το άρθρο 20 εξαιρείται από τις διατάξεις που εφαρμόζονται σε νομικά πρόσωπα που έχουν ταξινομηθεί ως φορείς γενικής κυβέρνησης το Ταμείο Εγγύησης Καταθέσεων και Επενδύσεων, ΤΕΚΕ, κατά τρόπο συμβατό με τις ευρωπαϊκές οδηγίες, που διέπουν τον σκοπό και τη λειτουργία του, όπως αυτές έχουν ενσωματωθεί στο Εθνικό Δίκαιο, εντάσσοντάς το στο ευρύτερο πλαίσιο της Ευρωπαϊκής Τράπεζας και της Τραπεζικής Ένωσης. Σημειώνεται ότι οι δαπάνες του ΤΕΚΕ καλύπτονται από ιδιωτικούς φόρους, που εισφέρουν τα συμμετέχοντα πιστωτική ιδρύματα.

Με το άρθρο 21 αναμορφώνεται κι εκσυγχρονίζεται το πλαίσιο της ειδικής εκκαθάρισης των Ανωνύμων Εταιρειών Παροχής Επενδυτικών Υπηρεσιών, ΑΕΠΕΥ, με σκοπό την απλούστευση κι επιτάχυνση της διαδικασίας, τη μείωση του κόστους, την ενίσχυση του εποπτικού ρόλου της Επιτροπής Κεφαλαιαγοράς και εν γένει την αποτελεσματικότερη ολοκλήρωση της διαδικασίας προς όφελος τόσο της ίδιας της ΑΕΠΕΥ με την ομαλή μετάβασή της στην επόμενη φάση της εκκαθάρισής της, όσο και των επενδυτών με τη μέγιστη δυνατή προστασία των συμφερόντων τους.

Στο άρθρο 22 γίνεται εξομοίωση της ευθύνης των μελών του Εποπτικού Συμβουλίου της Ελληνικής Εταιρείας Συμμετοχών Και Περιουσίας με την ευθύνη των μελών του διοικητικού συμβουλίου της εταιρείας αυτής.

Με την προτεινόμενη ρύθμιση του άρθρου 23, εκτός το ότι καλύπτονται οι επιτακτικές στεγαστικές ανάγκες των παρακάτω υπηρεσιών, εξασφαλίζεται η εύρυθμη λειτουργία τους, ενώ επιπλέον προστατεύονται τα παραχωρούμενα κτήρια, τα οποία λόγω της μακρόχρονης αχρηστίας τους δεν συντηρούνται, ικανοποιώντας έτσι χρόνια αιτήματα παραχώρησης ακινήτων δημοσίου στην τοπική αυτοδιοίκηση.

Συγκεκριμένα παραχωρείται στον Δήμο Αγράφων του Νομού Ευρυτανίας η κυριότητα δημοσίου ακινήτου για την κάλυψη των στεγαστικών αναγκών των υπηρεσιών του δήμου. Επίσης, στον Δήμο Χερσονήσου του Νομού Ηρακλείου παραχωρείται η κυριότητα δημοσίου ακινήτου για την κάλυψη στεγαστικών αναγκών των υπηρεσιών του δήμου. Ακόμα, στον Δήμο Οιχαλίας του Νομού Μεσσηνίας παραχωρείται η κυριότητα δημοσίου ακινήτου για πολιτιστικούς σκοπούς του δήμου. Στον Δήμο Οιχαλίας πάλι του Νομού Μεσσηνίας παραχωρείται η κυριότητα δημοσίου ακινήτου για πολιτιστικούς σκοπούς του δήμου. Στον Δήμο Ιθάκης του Νομού Κεφαλληνίας παραχωρείται η κυριότητα δημοσίου ακινήτου για πολιτιστικού λόγους, στέγαση του «Οδυσσειακού Κέντρου» του δήμου. Στον Δήμο Νέστου του Νομού Καβάλας παραχωρείται η κυριότητα δημοσίου ακινήτου για πολιτιστικούς σκοπούς και στέγαση της δημοτικής βιβλιοθήκης. Στο Υπουργείο Εσωτερικών παραχωρείται η κυριότητα δημοσίου ακινήτου για την κάλυψη των στεγαστικών αναγκών του Αστυνομικού Τμήματος Μηλεών.

Με την προτεινόμενη ρύθμιση του άρθρου 24 παραχωρείται στον Δήμο Σπετσών χωρίς αντάλλαγμα του Νομού Αττικής η κυριότητα δημοσίου ακινήτου για την κάλυψη των στεγαστικών αναγκών του Παιδικού Σταθμού Σπετσών, υπό τον όρο στέγασης και του Πολυδύναμου Ιατρείου Σπετσών.

Με την προτεινόμενη ρύθμιση του άρθρου 25, παραχωρείται στο Δήμο Ρόδου, χωρίς αντάλλαγμα, η κυριότητα των δημοσίων ακινήτων, που αποτελούν ως συγκρότημα τη «Ροδιακή Έπαυλη».

Με το άρθρο 25 προτείνεται ρύθμιση που θεσπίζει με απόφαση του Υπουργού Οικονομικών, με τη σύμφωνη πάντα γνώμη του Διοικητικού Συμβουλίου της Επιτροπής Ολυμπίων και Κληροδοτημάτων, τη δωρεάν παραχώρηση σε υπηρεσίες της γενικής Κυβέρνησης αιθουσών του Ζαππείου Μεγάρου και εκτάσεων της επιτροπής για τη διοργάνωση με δαπάνες τους ιδιαίτερης εθνικής σημασίας εκθέσεων, εκπαιδευτικών, πολιτιστικών και αθλητικών εκδηλώσεων και συνεδριών, εορτών και άλλων συναφών εκδηλώσεων. Οι ανωτέρω δωρεάν παραχωρήσεις δεν δύναται να υπερβαίνουν συνολικά το ποσό των 40.000 ευρώ ετησίως. Ως αντιστάθμισμα των απωλειών εσόδων από την επιτροπή θεσπίζεται η απαλλαγή της από την υποχρέωση του ΕΝΦΙΑ.

Τέλος, κυρίες και κύριοι συνάδελφοι, το νομοσχέδιο που συζητάμε περιλαμβάνει διατάξεις που έχουν στη στόχευσή τους συνολικά τη διευκόλυνση της ζωής των φορολογουμένων, την αντιμετώπιση των επισιτιστικής κρίσης, τη μείωση λειτουργικών δαπανών των δημοσίων υπηρεσιών, την ενίσχυση του φορολογικού ελέγχου στη μάχη κατά της φοροδιαφυγής, την ενίσχυση της εγχώριας παραγωγής και ικανοποιεί χρόνια αιτήματα της τοπικής αυτοδιοίκησης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Τον λόγο έχει ο εισηγητής της Νέας Δημοκρατίας κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή συζήτηση πραγματοποιείται στη σκιά του τεράστιου αδιεξόδου στο οποίο έχει οδηγήσει τη χώρα η Κυβέρνηση ΣΥΡΙΖΑ - ΑΝΕΛ. Όσο κι αν η Κυβέρνηση αναζητεί συνενόχους, δεν θα βρει. Ο κ. Τσίπρας βλέπει τα αφηγήματά του να καταρρέουν. Διότι αυτή η Κυβέρνηση είχε πάντα την ανάγκη ενός αφηγήματος, που στην πραγματικότητα είναι ένας μύθος, που κινείται πέρα κι έξω από την πραγματικότητα.

Η Κυβέρνηση, που έφερε δύο μνημόνια μέσα σε δύο χρόνια, ήθελε να παρουσιάσει ως περιτύλιγμα μιας απόλυτα αποτυχημένης και χρεοκοπημένης πολιτικής τη ρύθμιση του χρέους. Ποιος δεν θυμάται τα ευφυολογήματα για τη γραβάτα που ουσιαστικά αποτυπώνουν το τεράστιο έλλειμμα σοβαρότητας που χαρακτηρίζει αυτήν την Κυβέρνηση;

Αυτήν τη στιγμή, η Κυβέρνηση έχει καταφέρει τα εξής μέσα από την υποτιθέμενη υπερήφανη διαπραγμάτευσή της: Πρώτον, να φέρει δύο μνημόνια μέσα σε δύο χρόνια και να φορτώσει μέτρα συνολικού ύψους 14,2 δισεκατομμυρίων ευρώ στις πλάτες των πολιτών και μάλιστα των πλέον αδύναμων.

Δεύτερον, να επιδεινώσει τον δείκτη βιωσιμότητας του χρέους, κάτι που αποδεικνύεται με στοιχεία. Το Διεθνές Νομισματικό Ταμείο στην έκθεσή του για την ανάλυση της βιωσιμότητας του χρέους τον Ιούνιου του 2014 εκτιμούσε ότι αυτό θα έμπαινε σε μια τροχιά ταχείας αποκλιμάκωσης, με αποτέλεσμα να είναι κοντά στο 60% του ΑΕΠ το 2060.

Στην τελευταία έκθεση τον Φεβρουάριο του 2017 το Διεθνές Νομισματικό Ταμείο εκτιμά ότι το 2060 το δημόσιο χρέος θα εκτοξευθεί στο 275% του ΑΕΠ και οι ετήσιες χρηματοδοτικές ανάγκες από το 13% του ΑΕΠ, που προβλεπόταν τον Ιούνιο του 2014, τώρα προβλέπεται ότι θα εκτιναχθούν στο 62% του ΑΕΠ.

Προς ενημέρωση της Εθνικής Αντιπροσωπείας καταθέτω στα Πρακτικά το σχετικό διάγραμμα που φαίνεται αυτή η δραματική επιδείνωση.

(Στο σημείο αυτό ο Βουλευτής κ. Απόστολος Βεσυρόπουλος καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επανέρχομαι στο τι έχει καταφέρει η Κυβέρνηση μέσα από την υποτιθέμενη υπερήφανη διαπραγμάτευσή της:

Τρίτον, να απομακρυνθεί η ένταξη της χώρας στο πρόγραμμα ποσοτικής χαλάρωσης.

Τέταρτον, να παραμείνει στον αέρα η ολοκλήρωση της δεύτερης αξιολόγησης και η εκταμίευση της δόσης.

Η Κυβέρνηση με την υπογραφή της την άνοιξη του 2016 μετέθεσε η ίδια τις αποφάσεις για το χρέος μετά το 2018. Είναι σαφές ότι κάποιοι εκτός του ότι δεν γνωρίζουν πού βάζουν την υπογραφή τους, δεν γνωρίζουν τους κανόνες λειτουργίας υπερεθνικών οργανισμών, αλλά και των διεθνών σχέσεων. Έχουν φέρει τόσο κοντά τα όρια ανάμεσα στην αυταπάτη και την απάτη, που πλέον είναι δυσδιάκριτα ακόμα και για τους ίδιους.

Οι εταίροι μας έχουν την υποχρέωση να αντιμετωπίσουν το πρόβλημα της βιωσιμότητας του χρέους. Δεν αρκεί, όμως, αυτό. Η χώρα πρέπει να προχωρήσει σε διαρθρωτικές αλλαγές, να προσελκύσει επενδύσεις και να θεμελιώσει μια ισχυρή αναπτυξιακή προοπτική. Χρειάζονται ρεαλιστικοί δημοσιονομικοί στόχοι και όχι τα θηριώδη πλεονάσματα που εσείς οι ίδιοι συνομολογήσατε και συνυπογράψατε. Χρειάζεται μια πολιτική αποκλιμάκωσης και μείωσης των φορολογικών επιβαρύνσεων και μια στιβαρή διακυβέρνηση που θα επαναφέρει το κλίμα σταθερότητας και ασφάλειας. Ποιος πιστεύει ότι όλα αυτά μπορούν να επιτευχθούν όσο παραμένει αυτή η Κυβέρνηση στην εξουσία;

Κυρίες και κύριοι συνάδελφοι, κλείνω αυτή την αναγκαία παρένθεση για να αναφερθώ στο νομοσχέδιο που φέρει τον τίτλο: «Προσαρμογή της ελληνικής νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις». Όμως, μόνο τα πρώτα έξι άρθρα του αναφέρονται στην ευρωπαϊκή οδηγία.

Στην ομιλία μου στην πρώτη συνεδρίαση της Επιτροπής Οικονομικών Υποθέσεων είχα εκφράσει την ευχή να μην επαναληφθεί η συνήθης πρακτική κατάθεσης τροπολογιών, αλλά όπως αποδείχθηκε η πρακτική αυτή έχει μετατραπεί σε μόνιμη συνήθεια για αυτήν την Κυβέρνηση. Μαζί με την επιστράτευση κάθε φορά της διαδικασίας του επείγοντος, κατεπείγοντος, τίθεται ζήτημα κοινοβουλευτικής τάξης. Ο τρόπος που νομοθετεί η Κυβέρνηση ευτελίζει το Κοινοβούλιο.

Η ενσωμάτωση και προσαρμογή της οδηγίας 2015/2376 στο Εθνικό Δίκαιο ουσιαστικά επικαιροποιεί παλαιότερες ευρωπαϊκές οδηγίες και τροποποιεί τον ν.4170/2013 που έφερε και ψήφισε η κυβέρνηση Σαμαρά. Όλο αυτό το θεσμικό πλαίσιο επικεντρώνεται στην αντιμετώπιση του προβλήματος της διασυνοριακής φοροδιαφυγής και της συνεργασίας των φορολογικών αρχών των χωρών της Ευρωπαϊκής Ένωσης για την ανταλλαγή στοιχείων και πληροφοριών.

Είναι δεδομένο ότι κάποιοι στην Κυβέρνηση έχουν μια ασθενή και επιλεκτική μνήμη. Ξεχνούν, ή για την ακρίβεια παριστάνουν ότι ξεχνούν, όσα δεν τους συμφέρουν και τους εκθέτουν.

Ας τους υπενθυμίσω, λοιπόν, τη στάση που τήρησαν στην προσπάθεια για την ενδυνάμωση της φορολογικής συνεργασίας και της ανταλλαγής στοιχείων για να ελεγχθεί η φοροδιαφυγή, επειδή είχα την τύχη να είμαι εγώ εισηγητής στο συγκεκριμένο νομοσχέδιο για την προσαρμογή στο Εθνικό Δίκαιο της ευρωπαϊκής οδηγίας 2011/16 η οποία επικεντρωνόταν στο νέο πλαίσιο διεθνούς συνεργασίας σε διοικητικό επίπεδο για τον έλεγχο και την πάταξη της φοροδιαφυγής.

Τι έκανε τότε ο ΣΥΡΙΖΑ ως αντιπολίτευση; Καταψήφιζε τα πάντα με μια επιχειρηματολογία που ξεκινούσε από τη δήθεν προστασία προσωπικών δεδομένων, υποβαθμίζοντας την προσπάθεια για τον έλεγχο της φοροδιαφυγής και έφτανε σε κορόνες για την ανάλγητη και αντιδημοκρατική Ευρώπη.

Ουσιαστικά, κυρίες και κύριοι συνάδελφοι, η χώρα μας έχει σήμερα τη δυνατότητα να αξιοποιήσει το πλαίσιο ανταλλαγής στοιχείων και ελέγχου της φοροδιαφυγής σε διασυνοριακό επίπεδο χάρη στην κύρωση της σύμβασης με τον ΟΟΣΑ, αλλά και στην ενσωμάτωση στην εθνική νομοθεσία της οδηγίας 2011/16, με τις οποίες απέκτησε τη δυνατότητα να πραγματοποιεί ελέγχους για υποθέσεις φοροδιαφυγής και διακίνησης μαύρου χρήματος σε χώρες της Ευρωπαϊκής Ένωσης, αλλά και σε όσες έχουν κυρώσει τη συνθήκη με τον Οργανισμό Οικονομικής Συνεργασίας και Ανάπτυξης. Όλα αυτά τα καταψήφισε ο ΣΥΡΙΖΑ.

Έρχεται, όμως, σήμερα και ουσιαστικά τα αποδέχεται και τα ψηφίζει, αφού τα έξι πρώτα άρθρα του νομοσχεδίου είναι η προσαρμογή και η επικαιροποίηση των θεσμικών παρεμβάσεων που έγιναν πριν από τέσσερα χρόνια προς αυτήν την κατεύθυνση.

Αυτό και μόνο αποδεικνύει όχι μόνο την ασυνέπειά σας -γιατί αυτή είναι δεδομένη και σας χαρακτηρίζει και έχει ιδία αντίληψη η συντριπτική πλειοψηφία των πολιτών- αλλά και ότι η Κυβέρνηση δεν έχει αντίληψη των κανόνων που διέπουν τη συμμετοχή μας στην Ευρωπαϊκή Ένωση. Δεν καταλαβαίνει αυτούς τους κανόνες και θεωρεί ότι μπορεί να τους αποδέχεται ή να τους απορρίπτει κατά το δοκούν.

Η Νέα Δημοκρατία είναι δεδομένο ότι θα ψηφίσει τα άρθρα 1 έως 6, που ενισχύουν τη δυνατότητα των ελεγκτικών μηχανισμών να διερευνήσουν και να ελέγξουν υποθέσεις φοροδιαφυγής.

Με τις διατάξεις αυτών των άρθρων διευρύνεται το πεδίο εφαρμογής και το πλαίσιο της υποχρεωτικής αυτόματης ανταλλαγής πληροφοριών σε ό,τι σχετίζεται με τις εκ των προτέρων διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης. Παράλληλα, δημιουργείται κεντρικό ευρετήριο για τα κράτη-μέλη, το οποίο συνδέεται με τη διοικητική συνεργασία στον τομέα της φορολογίας και στο οποίο καταγράφονται οι πληροφορίες και τα στοιχεία που θα διαβιβάσουν οι φορολογικές αρχές κάθε χώρας.

Η Νέα Δημοκρατία τοποθετείται ως υπεύθυνη πολιτική δύναμη. Προσέρχεται στη συζήτηση κάθε νομοσχεδίου με συνθετική και εποικοδομητική προδιάθεση. Σε αυτό το πλαίσιο θα έλεγα ότι υπάρχει θετική αντίληψη από την πλευρά μας για μια σειρά άρθρων και διατάξεων αυτού του νομοσχεδίου, όπως:

Πρώτον, η παράγραφος 1 του άρθρου 7, σύμφωνα με την οποία απαλλάσσονται από τον ΦΠΑ οι επιχειρήσεις για τα είδη σίτισης που παράγουν ή εμπορεύονται και τα διαθέτουν άνευ ανταλλάγματος για τη σίτιση μαθητών σχολικών μονάδων.

Η διάταξη με την οποία οι αγρότες του κανονικού καθεστώτος που πωλούν τα προϊόντα τους μέσω τρίτων, δηλαδή εμπόρων ή αγροτικών συνεταιρισμών, θα είναι υπόχρεοι στην απόδοση του ΦΠΑ για τις περιπτώσεις των παραγγελιοδοχικών πωλήσεων αγροτικών προϊόντων για λογαριασμό αγροτών φυσικών προσώπων, για τις οποίες η εκκαθάριση κρίνεται μηνιαία.

Δεύτερον, το άρθρο 8 με το οποίο αντικαθίσταται το άρθρο 177 του Εθνικού Τελωνειακού Κώδικα για τα κατασχεθέντα και γίνεται ενοποίηση του νομοθετικού πλαισίου διαχείρισης των κατασχεθέντων μεταφορικών μέσων, εμπορευματοκιβωτίων και μηχανημάτων έργου από οποιοδήποτε ποινικό αδίκημα με στόχο να επιταχυνθούν οι διαχειριστικές διαδικασίες.

Όπως είπα και στην επιτροπή, η αλλαγή αυτή έπρεπε να γίνει αφού υπήρχαν πολλά προβλήματα το τελευταίο διάστημα. Ένα από αυτά ήταν το μεγάλο πρόβλημα που υπήρχε με τα κατασχεμένα πλωτά μέσα διακινητών και παράνομων μεταναστών, τα οποία είτε βυθίζονταν σε λιμάνι νησιών, όπως η Κως, είτε δεν υπήρχε το πλαίσιο για την άμεση εκποίηση ή την καταστροφή τους.

Τρίτον, το άρθρο 11, σύμφωνα με το οποίο οι νέοι υπάλληλοι της Ανεξάρτητης Αρχής Δημοσίων Εσόδων θα έχουν τη δυνατότητα να διορίζονται σε προσωποπαγείς θέσεις στη Φορολογική ή Τελωνειακή Ακαδημία, προκειμένου να παρακολουθήσουν πρόγραμμα υποχρεωτικής εισαγωγικής εκπαίδευσης για την ολοκληρωμένη επιμόρφωση και εκπαίδευσή τους.

Τέταρτον, είμαστε θετικά διακείμενοι και στις διατάξεις που ρυθμίζουν ζητήματα, που συνδέονται με την καταβολή και το πιστοποιητικό του ΕΝΦΙΑ για το σύνδικο πτώχευσης σε μια πτωχευτική διαδικασία.

Πέμπτον, τα άρθρα 14 και 15, με τα οποία διευρύνεται με τους κατοίκους των χωρών του ευρωπαϊκού οικονομικού χώρου ο κύκλος των δικαιούχων της απαλλαγής από τον φόρο κληρονομίας και γονικής παροχής για την πρώτη κατοικία και, αντίστοιχα, προσδιορίζονται αλλαγές στον χρόνο και στον τρόπο υποβολής ειδικής δήλωσης εισφοράς για τις ναυτιλιακές κυρίως επιχειρήσεις για τα έτη 2016 έως 2019.

Έκτον, το άρθρο 17, αφού θεωρούμε ότι είναι προς τη σωστή κατεύθυνση η κατάργηση της διαδικασίας υποχρέωσης προσκόμισης δικαιολογητικών στις ΔΟΥ για την έκδοση βεβαίωσης ηλεκτροδότησης για ακίνητα που οι άδειες ανέγερσής τους εκδόθηκαν πριν από τις 31-12-1994.

Έβδομον, το άρθρο 21, με το οποίο απλουστεύεται και διευκολύνεται η διαδικασία της ειδικής εκκαθάρισης των ανωνύμων εταιρειών παροχής επενδυτικών υπηρεσιών, η οποία θα γίνεται από ένα πρόσωπο, τον ειδικό εκκαθαριστή, και όχι από δύο πρόσωπα, συμπεριλαμβανομένου και του επόπτη, όπως ίσχυε μέχρι σήμερα.

Όγδοον, τα άρθρα 23 έως 26, με τα οποία παραχωρούνται ακίνητα του δημοσίου άνευ ανταλλάγματος σε δήμους για κοινωφελείς σκοπούς. Σας επεσήμανα, όμως, και στην επιτροπή ότι εκκρεμούν και άλλα αιτήματα δήμων, τα οποία η πολιτεία οφείλει να αντιμετωπίσει με ισονομία και να μη λειτουργεί επιλεκτικά.

Από εκεί και πέρα, υπάρχουν μια σειρά άρθρων και διατάξεων που συνδέονται με ισχυρές ενστάσεις από την πλευρά μας.

Η Νέα Δημοκρατία από θέσης αρχής είναι υπέρ των διαδικασιών, που προσδίδουν ευελιξία και αποτελεσματικότητα στη διαδικασία των ελέγχων και στη προσπάθεια για τον περιορισμό και την εξάλειψη της φοροδιαφυγής.

Εκ πρώτης όψεως, η παράγραφος 3 του άρθρου 12, με την οποία δίνεται η δυνατότητα στην Ανεξάρτητη Αρχή Δημοσίων Εσόδων να συλλέγει πληροφορίες για τους φορολογουμένους από τρίτα πρόσωπα, που δεσμεύονται από επαγγελματικό απόρρητο όχι μόνο για οικονομικές συναλλαγές τους με τους φορολογουμένους, αλλά και για οικονομικές συναλλαγές των φορολογουμένων που διεξάγονται μέσω αυτών, κινείται προς αυτήν την κατεύθυνση.

Πόσο βέβαιη είναι, όμως, η Κυβέρνηση ότι η συγκεκριμένη διάταξη δεν θα αντιμετωπίσει προβλήματα συνταγματικότητας; Βλέπω ότι υπάρχουν σχετικές παρατηρήσεις και από την Επιστημονική Υπηρεσία της Βουλής.

Θετικό, κυρία Υπουργέ, είναι το γεγονός ότι θα αποσύρετε τη συγκεκριμένη διάταξη.

Έρχομαι και σε ένα άλλο ζήτημα πάλι στο άρθρο 12, αλλά αυτήν τη φορά στην παράγραφο 5, με την οποία επέρχεται νέα τροποποίηση στον Κώδικα Φορολογικής Διαδικασίας για τα πρόστιμα. Ούτε κι εσείς οι ίδιοι που τα φέρνετε και τα ψηφίζετε όλα αυτά δεν θυμάστε πόσες αλλαγές έχετε κάνει για ταπρόστιμα και όλες κινούνται στη σφαίρα του ανορθολογισμού και της αναποτελεσματικότητας. Όλες κινούνται έξω από την πραγματικότητα.

Με τη διάταξη της παραγράφου 5 αλλάζετε και πάλι το πλαίσιο για τα πρόστιμα της μη έκδοσης φορολογικών στοιχείων για κατηγορίες επιχειρήσεων, που δεν υπόκεινται σε ΦΠΑ. Όμως, αντί να θεσμοθετήσετε ρεαλιστικά πρόστιμα, ουσιαστικά αφήνετε σχεδόν ανέγγιχτη, για να μην πω ότι «κλείνετε το μάτι», στη μεγάλη φοροδιαφυγή.

Καθορίζετε τα πρόστιμα σε 500 ευρώ, εφόσον τηρεί κάποιος απλογραφικά βιβλία και 1000 ευρώ σε περίπτωση διπλογραφικών βιβλίων. Δηλαδή, κάποιος που θα έχει κάνει μία συναλλαγή 4.000 ή 5.000 ευρώ και δεν έχει εκδώσει φορολογικό στοιχείο, θα πληρώσει ένα πρόστιμο 500 ευρώ.

Θέλει πολύ μυαλό για να καταλάβει κάποιος ότι οι περισσότερο θα μπαίνουν πλέον στον πειρασμό να το ρισκάρουν, εφόσον τα πρόστιμα είναι υποπολλαπλάσια της συναλλαγής;

Από την άλλη πλευρά, η μη έκδοση απόδειξης για έναν καφέ θα επιφέρει πρόστιμο 250 ευρώ, κάτι που δεν συνιστά ορθολογική αντιμετώπιση.

Επίσης, να σας υπενθυμίσω ότι με τον ν.4337/2015 που είχατε φέρει, θεσμοθετήσατε αρχικά ως πρόστιμο μη έκδοσης φορολογικού στοιχείου το 50% του ΦΠΑ που αντιστοιχεί στη συναλλαγή.

Το 2016, με τον ν.4410 αλλάξατε εκ νέου το πλαίσιο, καταργώντας το πρόστιμο στο 50% του ΦΠΑ της συναλλαγής και επιβάλατε σε κάθε έλεγχο ένα ελάχιστο ύψος προστίμου για το σύνολο των παραβάσεων μη έκδοσης ή ανακριβούς έκδοσης φορολογικών στοιχείων ανά φορολογικό έλεγχο, ενώ σε περίπτωση υποτροπής τα πρόστιμα διπλασιάζονται ή τριπλασιάζονται αντίστοιχα.

Το νέο αυτό πρόστιμο ήταν 250 ευρώ σε περίπτωση απλογραφικών βιβλίων και 500 ευρώ σε περίπτωση διπλογραφικών. Σε περίπτωση, όμως, που το ποσό του 50% του ΦΠΑ της συναλλαγής είναι μεγαλύτερο, θα επιβαλλόταν ως πρόστιμο το ποσό αυτό.

Είναι ξεκάθαρο ότι, τόσο με τις προηγούμενες διατάξεις όσο και με τη σημερινή, δεν επιτυγχάνεται ούτε ο έλεγχος της φοροδιαφυγής ούτε η φορολογική συμμόρφωση ούτε πολύ περισσότερο η οικοδόμηση σχέσεων εμπιστοσύνης ανάμεσα στους πολίτες και στο κράτος.

Και επειδή από τη Νέα Δημοκρατία και τον ομιλούντα ακούτε πάντα προτάσεις, σας παραθέτω και τις τρεις βασικές αρχές, που πρέπει να διέπουν το θεσμικό πλαίσιο για την καταβολή προστίμων, ένα θεσμικό πλαίσιο, που πρέπει να είναι σταθερό και να υπάρχουν σταθεροί κανόνες. Οι αρχές αυτές είναι οι εξής:

Πρώτον, τα άμεσα πρόστιμα του μερικού προληπτικού φορολογικού ελέγχου θα πρέπει να είναι αποτρεπτικά για τους ελεγχόμενους, προκειμένου να επιτευχθεί ο στόχος της φορολογικής συμμόρφωσης.

Δεύτερον, τα πρόστιμα ενός πλήρους ή ενός μερικού φορολογικού ελέγχου θα πρέπει να είναι εισπράξιμα και σύμφωνα με τη φοροδοτική ικανότητα του ελεγχόμενου.

Τρίτον, τα πρόστιμα πρέπει να είναι συνδεμένα με την αξία της αποκρυβείσας συναλλαγής, για την οποία δεν εκδόθηκε φορολογικό στοιχείο.

Κυρίες και κύριοι συνάδελφοι, η Νέα Δημοκρατία αντιμετωπίζει θετικά την αναστολή ένταξης των αγροτεμαχίου εκτός σχεδίου για δύο χρόνια, για την περίοδο 2017-2018 στον συμπληρωματικό φόρο του ΕΝΦΙΑ. Πάει πολύ, όμως, να το εμφανίζετε ως επίτευγμά σας, γιατί εσείς το θεσμοθετήσατε, ενώ εμείς το είχαμε καταψηφίσει και τώρα αναγκάζεστε να το πάρετε πίσω, λόγω των υπέρμετρων επιβαρύνσεων που θα επιφέρει.

Επίσης, να σας υπενθυμίσω ένα άλλο επίτευγμά σας, που το έχουν ήδη πληρώσει ακριβά το 2016 οι φορολογούμενοι πολίτες: Εσείς μειώσατε το όριο υπαγωγής της αξίας της ακίνητης περιουσίας στον συμπληρωματικό φόρο για τον ΕΝΦΙΑ από τις 300.000 ευρώ στις 200.000 ευρώ και υπερδιπλασιάσατε τους συντελεστές φορολόγησης.

Η Κυβέρνηση ΣΥΡΙΖΑ-ΑΝΕΛ, που υποσχόταν κατάργηση του ΕΝΦΙΑ, ουσιαστικά αύξησε τις επιβαρύνσεις από τον ΕΝΦΙΑ.

Επίσης, υπάρχουν άρθρα και διατάξεις που συνδέονται με τη λειτουργία του υπερταμείου, στο οποίο έχει περιέλθει η διαχείριση της δημόσιας περιουσίας για ενενήντα εννέα χρόνια και έχοντας πλέον φύγει από τον έλεγχο της χώρας.

Καιρός είναι, λοιπόν, να τελειώσει, αφού έχει ουσιαστικά καταρρεύσει, ακόμα ένα αφήγημά σας που συνιστά πλέον παραμύθι. Αναφέρομαι στην αντίσταση κατά των κακών δανειστών από την Κυβέρνησή σας, που έχει πλέον μετατραπεί σε ανέκδοτο.

Καμμία κυβέρνηση δεν είχε διανοηθεί να μεταφέρει το σύνολο της δημόσιας περιουσίας σε ένα αιώνιο υπερταμείο, υπό τον έλεγχο των δανειστών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου δύο λεπτά, κύριε Πρόεδρε.

Και ήρθε η δική σας Κυβέρνηση για να το δώσει. Και ποιος ξέρει πόσα άλλα έχει ακόμη να δώσει, μόνο και μόνο για να παραμείνει στην εξουσία, έστω και για μία ημέρα παραπάνω.

Όμως, υπάρχει σαφές ζήτημα με το άρθρο 16, για το οποίο ούτε εξηγήσεις δόθηκαν, αλλά ούτε και απαντήσεις. Είναι δυνατόν να αποδεχθεί η Βουλή τη διάταξη, με την οποία η πώληση ή η μίσθωση ακινήτου, στο οποίο λειτουργούσε επιχείρηση μαζί με τον εξοπλισμό της σε άλλη επιχείρηση, δεν συνιστά μεταβίβαση επιχείρησης για την επιβολή φόρου υπεραξίας, και μάλιστα, η συγκεκριμένη διάταξη να έχει αναδρομικό πεδίο εφαρμογής και να περιλαμβάνει και εκκρεμείς υποθέσεις;

Έθεσα συγκεκριμένα ερωτήματα, για τα οποία δεν υπάρχουν απαντήσεις: Ποιοι είναι αυτοί που θέλετε να τους απαλλάξετε από την καταβολή του φόρου; Εάν ο φόρος έχει καταβληθεί, τι γίνεται; Τι θα γίνει με τις περιπτώσεις, που έχει παραγραφεί το δικαίωμα είσπραξης και για τις επιχειρήσεις που ήδη βρίσκονται σε καθεστώς ελέγχου για παρελθούσες χρήσεις;

Κυρίες και κύριοι συνάδελφοι, θα ήθελα να κάνω μία σύντομη αναφορά στην τροπολογία με αριθμό 1053/173 για τη διεύρυνση του αριθμού των ασκούντων αγροτική επιχειρηματική δραστηριότητα, που θα δικαιούνται της μείωσης του φόρου εισοδήματος, η οποία αντιμετωπίζεται θετικά από εμάς.

Θα πρέπει, όμως, ο κύριος Υπουργός Αγροτικής Ανάπτυξης να αποσαφηνίσει ότι ο ορισμός του κατ’ επάγγελμα αγρότη του ν.3874/2010, όπως τροποποιήθηκε με το άρθρο 65 του ν.4389/2016, δεν θίγεται από αυτήν τη διάταξη.

Να υπενθυμίσω ότι η Κυβέρνηση ήταν αυτή που εκτίναξε στα ύψη τις φορολογικές και ασφαλιστικές επιβαρύνσεις για τους αγρότες. Ο Υπουργός Αγροτικής Ανάπτυξης ήταν αυτός που δήλωνε ότι για φέτος, το 90% των αγροτών δεν θα πληρώσει φόρο και διαψεύστηκε από τα εκκαθαριστικά.

Να σας υπενθυμίσω, επίσης, ότι έχει ήδη ξεκινήσει και λήγει σε είκοσι μέρες η υποβολή των φορολογικών δηλώσεων και εσείς έρχεστε καθυστερημένα και φέρνετε αυτή τη ρύθμιση.

Κυρίες και κύριοι συνάδελφοι, η Νέα Δημοκρατία είναι υπεύθυνη πολιτική δύναμη. Τοποθετείται υπεύθυνα, με γνώμονα τα συμφέροντα της πατρίδας. Έχει σχέδιο για τη χώρα, έχει στέρεες ιδέες και προτάσεις.

Η χώρα δεν μπορεί να συνεχίσει να σέρνεται. Η θλιβερή για τον τόπο διακυβέρνηση ΣΥΡΙΖΑ-ΑΝΕΛ πρέπει να τελειώσει, για να βγούμε από την κρίση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο Υφυπουργός κ. Μαυραγάνης θα υποστηρίξει την τροπολογία με αριθμό 1048/168, που αφορά τη ρύθμιση θεμάτων σχετικών με τις υπερωρίες των εξεταστών οδηγών και υποψηφίων οδηγών.

Τρία λεπτά αρκούν, κύριε Υπουργέ;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Δυο λεπτά αρκούν, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Μαυραγάνη, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κυρίες και κύριοι Βουλευτές, είναι προφανές ότι τις τελευταίες δεκαετίες η Ελλάδα βαδίζει με ένα σύστημα εξετάσεων στην αξιολόγηση των οδηγών και των υποψηφίων οδηγών και με ένα σύστημα εκπαίδευσης των εξεταστών, αλλά και των δασκάλων σχολών οδηγών, το οποίο αφήνει πάρα πολλά κενά και εν πάση περιπτώσει, μας οδηγεί μονοδρομικά στο να αποφασίσουμε μια μεταρρύθμιση βαθιά με γνώμονα την αξιοπιστία, τις ανέπαφες διεξαγωγές των εξετάσεων, με χρήση τεχνολογικών μέσων και διαδικτυακών εφαρμογών.

Όμως, αυτό απαιτεί χρόνο. Και γι’ αυτόν τον λόγο σήμερα ερχόμαστε με τροπολογία, για να παρατείνουμε για ένα εξάμηνο το υπάρχον σύστημα εξετάσεων. Και ελπίζω ότι αυτό θα είναι καταληκτικό. Θέλω να πιστεύω ότι έχουμε ολοκληρώσει πλέον τον κύκλο των διαβουλεύσεων. Λίγο ακόμα μας μένει με τα τεχνολογικά εκπαιδευτικά ιδρύματα, για να εκπαιδεύουμε πλέον τους εκπαιδευτές των σχολών οδηγών, αλλά και τους εξεταστές. Από την άλλη μεριά, κινούμαστε προς τη σωστή κατεύθυνση για την ολοκλήρωση των τεχνικών προδιαγραφών, που προείπα.

Γι’ αυτόν τον λόγο, με την προτεινόμενη τροπολογία τροποποιούμε τη διάταξη του άρθρου 2 παράγραφος 1 του ν.4402/2016, ώστε να δώσουμε μια παράταση στο υπάρχον σύστημα μέχρι τις 31-12-2017.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Προχωρούμε με τον ειδικό αγορητή της Δημοκρατικής Συμπαράταξης ΠΑΣΟΚ - ΔΗΜΑΡ κ. Αρβανιτίδη.

Ορίστε, κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θέλω να ευχηθώ, κατ’ αρχάς, καλή επιτυχία στα παιδιά που ξεκινούν σήμερα τις εξετάσεις και καλή δύναμη στους γονείς τους.

Θα ξεκινήσω την ομιλία μου με μια αναφορά στο ευρύτερο οικονομικό πλαίσιο, μέσα στο οποίο διεξάγεται η σημερινή συζήτηση. Πριν από δεκαπέντε μέρες ο Πρωθυπουργός φορούσε γραβάτα για το χρέος και μας έλεγε ότι τα μηνύματα από το εξωτερικό μιλούν για μια πολύ καλή και ολοκληρωμένη συμφωνία. Δεκαπέντε μέρες μετά, το σήμα που εκπέμπει η Κυβέρνηση είναι σήμα αδιεξόδου, αγωνίας και κλίμα καλοκαιριού του 2015.

Ακούστε: Αν μέσα σε δυο βδομάδες υπάρχει τέτοια απόκλιση στα γεγονότα, τότε δύο τινά συμβαίνουν: Ή ο Πρωθυπουργός και ο Υπουργός Οικονομικών εξαπάτησαν συνειδητά τη Βουλή για να περάσουν τα μέτρα ή στην Κυβέρνηση δεν ξέρουν τι τους γίνεται.

Σας έχουμε πει επανειλημμένα ότι με τη λογική «βλέποντας και κάνοντας» δεν πρόκειται να πετύχετε τίποτα. Όταν μπαίνεις σε μια διαπραγμάτευση και ζητάς λεφτά, πάντοτε σε θέση ισχύος είναι αυτός που δίνει το δάνειο. Άρα, για να πετύχεις ως διαπραγματευόμενος μια καλή, βιώσιμη συμφωνία, πρέπει να έχεις καθαρό σχέδιο και συγκεκριμένους στόχους. Δυστυχώς, εκ του αποτελέσματος αποδεικνύεται ότι δεν έχετε τίποτα από τα δύο.

Το χειρότερο, όμως, δεν είναι αυτό. Το χειρότερο, κυρία Υπουργέ, είναι ότι δεν μπορείτε να τηρήσετε καν τις συμφωνίες που υπογράφετε, με αποτέλεσμα να ζητάτε διαρκώς επιπλέον θυσίες από τους πολίτες. Αυτό, ξέρετε, δεν είναι απλά αποτέλεσμα κακής διαπραγμάτευσης. Είναι αποτέλεσμα πλήρους διαχειριστικής ανικανότητας.

Κάπως έτσι ο λογαριασμός για τον πολίτη επί των ημερών σας έφτασε αισίως τα 17 δισεκατομμύρια ευρώ, σε μια οικονομία που παραλάβατε, χωρίς ελλείμματα και απ’ ό,τι φαίνεται έπεται και συνέχεια, αφού δεν έχετε κανένα απολύτως πρόβλημα να υπογράφετε πάνω σε λευκή κόλλα χαρτιού. Έτσι υπογράψατε για το υπερταμείο, για εκατό ολόκληρα χρόνια, που πιστεύω ότι ούτε εσείς ξέρετε τι ακριβώς έχουμε παραδώσει στο υπερταμείο. Και έτσι, απ’ ό,τι φαίνεται, θα υπογράψετε και για πλεονάσματα μέχρι το 2060.

Βέβαια, ακόμα και εάν κάποιος προσπαθήσει να σας αντιμετωπίσει καλόπιστα, υπάρχει ένα ερώτημα το οποίο δεν έχει απαντηθεί μέχρι σήμερα: Γιατί τα κάνετε όλα αυτά; Ας πούμε ότι τα κάνετε για την «καρέκλα». Μπορείτε να μας πείτε ποιο είναι το αφήγημα για την Κυβέρνησή σας από εδώ και στο εξής; Είναι το μνημόνιο; Θέλετε να μείνετε στην ιστορία του τόπου ως οι καλύτεροι διαχειριστές του μνημονίου, απλώς να δανείζεστε με χαμηλά επιτόκια; Ή μήπως είναι το χρέος; Θα βγείτε, δηλαδή, και θα πείτε στους πολίτες ότι παλεύετε για να πετύχετε αυτά που ήδη είχε πετύχει η χώρα το 2012 με τις αποφάσεις του Eurogroup, τις οποίες πετάξατε στα σκουπίδια; Είναι μήπως η ανάπτυξη, την οποία παλεύετε εδώ και χρόνια και δεν μπορείτε να καταφέρετε τίποτα; Ή μήπως είναι ένα κοινωνικό κράτος που παίρνει λεφτά από τους φτωχούς, για να τα δώσει στους ακόμα φτωχότερους;

Το καραβάνι σας, αγαπητοί συνάδελφοι της Αντιπολίτευσης, πρέπει ίσως να κάνει μία στάση και να σκεφτεί. Πρέπει να σκεφτείτε εάν ο σημερινός κάβος είναι ο τελευταίος ή εάν τα πραγματικά δύσκολα βρίσκονται μπροστά μας. Και για να το κάνετε αυτό, πρέπει να κοιτάξετε τις αποσκευές σας. Σε αυτές, μέχρι χθες είχατε την ελπίδα του ελληνικού λαού για καλύτερες μέρες, μια ελπίδα που σας έβγαλε ασπροπρόσωπους, ακόμα και στα πολύ δύσκολα. Από αύριο όμως, θα έχετε μαζί σας μόνο χρονοδιαγράμματα, προαπαιτούμενα και δόσεις. Ξέρετε γιατί; Γιατί επιλέξατε τον ρόλο του διαχειριστή.

Από εδώ και στο εξής, θα παλεύετε να πείσετε τον ελληνικό λαό ότι είστε καλύτεροι διαχειριστές του μνημονίου. Τίποτα περισσότερο, τίποτα λιγότερο. Απλοί διαχειριστές. Από το κύμα που σας έφερε στην εξουσία, σας έμεινε πλέον μόνο το γκουβέρνο και αργά ή γρήγορα θα διαπιστώσετε πως η δύναμη της εξουσίας δεν φτάνει για να αναστήσει τη χαμένη δύναμη της ελπίδας.

Έχετε, όμως, και ένα άλλο πρόβλημα: Δεν μαθαίνετε από τα λάθη σας. Και όσο επαναλαμβάνετε τα ίδια λάθη, η χώρα θα είναι καταδικασμένη να ζει τη «μέρα της Μαρμότας». Πρέπει να καταλάβετε ότι το στρατηγικό αδιέξοδο στο οποίο βρίσκεστε, μετατρέπεται σε στρατηγικό αδιέξοδο για τη χώρα. Και εάν δεν πάρετε γρήγορα αποφάσεις, για να ανατρέψετε την κατάσταση, η χώρα κινδυνεύει να γλιστρήσει σε απόλυτη αδράνεια, στο κενό.

Έρχομαι τώρα στο νομοσχέδιο. Όπως είπα και στην επιτροπή, με το πρώτο μέρος του νομοσχεδίου συμπληρώνεται η ενσωμάτωση της ευρωπαϊκής οδηγίας 2376/2015, σχετικά με την υποχρεωτική αυτόματη ανταλλαγή πληροφοριών στον τομέα της φορολογίας. Ουσιαστικά, αυτό που προσπαθούμε να πετύχουμε, είναι γρήγορη πληροφόρηση σε φορολογικά θέματα μεταξύ των κρατών – μελών και της επιτροπής, ώστε να πετύχουμε δύο βασικούς στόχους: αφενός να σταματήσει ο επιζήμιος φορολογικός ανταγωνισμός μεταξύ των κρατών, που στρεβλώνει τον ανταγωνισμό, και αφετέρου κάθε φορολογούμενος να πληρώνει τους φόρους που πραγματικά του αναλογούν, σε κάθε χώρα στην οποία δραστηριοποιείται. Αναφέρομαι στις γνωστές σε όλους πρακτικές των τριγωνικών συναλλαγών, αλλά και σε άλλες λιγότερο δημοφιλείς περιπτώσεις διασυνοριακής φοροαποφυγής, οι οποίες κοστίζουν ακριβά στα έσοδα των κρατών.

Πρακτικά, το εργαλείο που έχουμε στα χέρια μας είναι το κεντρικό ευρετήριο, μια κεντρική τράπεζα πληροφοριών, στην οποία όλα τα κράτη – μέλη θα αποστέλλουν δύο ειδών πληροφορίες: πρώτον, για αλλαγές στη φορολογική νομοθεσία και αποφάσεις της δημόσιας διοίκησης σχετικά με θέματα διασυνοριακών αποφάσεων και, δεύτερον, για αντίστοιχες αλλαγές σε θέματα ενδοομιλικής τιμολόγησης. Ο μόνος περιορισμός που έχει η οδηγία αφορά διμερείς ή πολυμερείς συμφωνίες με τρίτες χώρες, εφόσον οι συμφωνίες αυτές δεν επιτρέπουν την κοινοποίησή τους σε τρίτους.

Σε τεχνικό επίπεδο για την υποβοήθηση του έργου των αρμόδιων υπηρεσιών κάθε κράτους - μέλους η Ευρωπαϊκή Επιτροπή, εκτός από την ευθύνη δημιουργίας του κεντρικού ευρετηρίου μέχρι το τέλος του 2017, θα πρέπει να ετοιμάσει και ένα τυποποιημένο έντυπο, με βάση το οποίο τα κράτη θα κοινοποιούν τις προβλεπόμενες πληροφορίες.

Όσον αφορά το χρονικό διάστημα κοινοποίησης των πληροφοριών, υπάρχουν δυο κατηγορίες. Η πρώτη αφορά τις εκ των προτέρων διασυνοριακές αποφάσεις και συμφωνίες ενδοομιλικής τιμολόγησης από το 2012 έως το 2016, οι οποίες εξακολουθούν να είναι σε ισχύ μετά το 2014 και αυτές πρέπει να αποσταλούν σύμφωνα με την οδηγία την 1-1-2018.Αντίστοιχα, για όσες από αυτές πραγματοποιούνται από το 2016 και εξής, η κοινοποίηση θα πρέπει να γίνεται το αργότερο τρεις μήνες μετά το εξάμηνο που ελήφθη η απόφαση.

Τέλος, προβλέπεται και ένα μεταβατικό διάστημα για ανταλλαγή πληροφοριών μεταξύ των κρατών-μελών, μέχρι να τεθεί σε λειτουργία το κεντρικό ευρετήριο.

Αυτή είναι σε γενικές γραμμές, αγαπητοί συνάδελφοι, η οδηγία που καλούμαστε να ψηφίσουμε και αφορά το πρώτο μέρος του νομοσχεδίου. Πριν περάσω στο δεύτερο μέρος, θέλω να θέσω ξανά δυο ερωτήματα προς την αρμόδια Υπουργό.

Πρώτον, κυρία Υπουργέ, θέλουμε να μας πείτε: ποια θα είναι από ελληνικής πλευράς η υπηρεσία που θα αναλάβει αυτό το έργο; Δεύτερον, θέλουμε να ενημερώσετε τη Βουλή για στοιχεία, που τυχόν διαθέτει η Ανεξάρτητη Αρχή Δημοσίων Εσόδων αναφορικά με το πόσα έσοδα χάνει το ελληνικό δημόσιο από περιπτώσεις διασυνοριακής φοροαποφυγής και επιθετικού φορολογικού σχεδιασμού.

Έρχομαι τώρα στο δεύτερο μέρος του νομοσχεδίου. Οφείλω να πω ότι, ίσως για πρώτη φορά- αρκετές από τις διατάξεις του νομοσχεδίου είναι σε θετική κατεύθυνση. Κατά συνέπεια, θα μου επιτρέψετε να σταθώ μόνο στα σημεία που δεν διευκρινίστηκαν στην επιτροπή και χρειάζονται διευκρινίσεις.

Υπάρχει ένα θέμα στο άρθρο 7, για το οποίο ζητάμε εδώ και μια εβδομάδα διευκρινίσεις και αρνείστε να απαντήστε, κυρία Υπουργέ. Επαναλαμβάνω πως εμείς πιστεύουμε ότι η απαλλαγή από τον ΦΠΑ για δωρεές δεν περιλαμβάνει περιπτώσεις που μπορεί να είναι σημαντικές.

Σας έφερα το παράδειγμα φιλανθρωπικού σωματείου που παρασκευάζει σχολικά γεύματα για το Υπουργείο Παιδείας. Ρώτησα αν με την προτεινόμενη ρύθμιση τελικά απαλλάσσονται από τον ΦΠΑ οι πρώτες ύλες που αγοράζει για να χρησιμοποιήσει στον συγκεκριμένο σκοπό.

Εμείς πιστεύουμε ότι όπως είναι η διάταξη δεν μπορεί και δεν απαλλάσσει από τον φόρο αυτού του είδους τις κατηγορίες των αγαθών που αγοράζονται. Άρα, πρέπει να το δείτε και να μας απαντήσετε για το τι ακριβώς ισχύει.

Έρχομαι τώρα στο άρθρο 9. Κυρία Υπουργέ, με αυτά που είπατε στην επιτροπή, αποδείξατε ότι δεν πρόκειται περί λάθους, αλλά συνειδητά επιλέγετε την αδιαφάνεια. Μας είπατε ότι για να ενημερωθεί το κοινό για τα κατασχεμένα που βρίσκονται στα τελωνεία επιλέγετε τη μέθοδο της τοιχοκόλλησης. Ξέρετε γιατί, κύριοι συνάδελφοι; Γιατί, όπως μας είπε η κυρία Υπουργός, κάποια μικρά τελωνεία της χώρας δεν έχουν σύνδεση με το διαδίκτυο. Κατά συνέπεια, δεν μπορούν να ανεβάζουν τις προσκλήσεις στο διαδίκτυο.

Η Κυβέρνηση που θα έσωζε τη χώρα από την πάταξη του λαθρεμπορίου και της φοροδιαφυγής, η Κυβέρνηση που έχει πλεονάσματα, επειδή σταμάτησαν οι μίζες και η διαπλοκή, η Κυβέρνηση που είναι έτοιμη να κατακτήσει το διάστημα, μας λέει ότι η ενημέρωση για τα κατασχεμένα θα γίνεται με τοιχοκόλληση, επειδή μικρά τελωνεία δεν έχουν σύνδεση στο ίντερνετ.

Κυρία Υπουργέ ούτε φαξ διαθέτουν τα τελωνεία αυτά, ώστε να στείλουν σε μια υπηρεσία, που έχει σύνδεση με το ίντερνετ και να κάνει την ανάρτηση; Ούτε ταχυδρομείο διαθέτει η περιοχή για να ταχυδρομήσουν την απόφαση σε μια υπηρεσία που έχει σύνδεση με το ίντερνετ; Νομίζω ότι μάλλον μας περνάτε για χαζούς, για να μην αναφερθώ και στα υπόλοιπα τελωνεία που έχουν σύνδεση στο διαδίκτυο και σκανδαλωδώς εξαιρούνται. Μαζί με τα μικρά,εξαιρείτε και τα μεγάλα. Διορθώστε αμέσως τη διάταξη και θεσπίστε υποχρεωτική ανάρτηση όλων των αποφάσεων στο διαδίκτυο. Όλα τα υπόλοιπα είναι προφάσεις εν αμαρτίαις.

Στο άρθρο 10 προσπαθείτε να παραδώσετε καθαρά από φορολογικά βάρη και εκκρεμότητες τα ακίνητα που θα περάσουν στο υπερταμείο και ειδικά τα ακίνητα της ΕΤΑΔ Α.Ε. Και πάλι εδώ και μια εβδομάδα κάνετε ότι δεν μας ακούτε. Από την πρώτη συνεδρίαση της επιτροπής ζητήσαμε να ενημερωθεί η Βουλή για τα εξής: Σε ποιες παραβάσεις αναφέρεται η διάταξη, ποιες εταιρείες και ποια ακίνητα αφορά, ποιο είναι το ύψος των φορολογικών βαρών στα οποία αναφέρεται η διάταξη, μιας και η έκθεση του Γενικού Λογιστηρίου δεν αναφέρει απολύτως τίποτα; Τέταρτο και πιο σημαντικό, αν με τη διάταξη αυτή, εκτός από τη διαγραφή φορολογικών βαρών, υπάρχει και απαλλαγή των υπευθύνων για τις φορολογικές παραβάσεις που διέπραξαν.

Στο άρθρο 15 φαίνεται ότι κάνατε μια διόρθωση στο υφιστάμενο καθεστώς για την καταβολή της ειδικής δήλωσης εισφοράς για το μετατρεπόμενο σε ευρώ συνάλλαγμα. Το παράδοξο εδώ -και σας το έχουμε πει επανειλημμένα- είναι ότι, αντί να τροποποιήσετε την υφιστάμενη ρύθμιση, ώστε να συμπεριλάβει και την περίοδο μέχρι το 2017, έρχεστε και αντικαθιστάτε ολόκληρο το άρθρο. Περιμένουμε μια εξήγηση, κυρία Υπουργέ, γιατί επιλέξατε αυτή τη διαδικασία, αυτό τον τρόπο νομοθέτησης.

Στο άρθρο 20 εξαιρείται το ΤΕΚΕ από τους οργανισμούς γενικής κυβέρνησης. Και εδώ έχουμε ζητήσει να ενημερωθεί η Βουλή αν έχετε λάβει γνωμοδότηση για το θέμα από την ΕΛΣΤΑΤ και την Τράπεζα της Ελλάδος. Ακόμα περιμένουμε απάντηση και γι’ αυτό.

Τέλος, θα κλείσω με το άρθρο με το οποίο δίνετε τη δυνατότητα δωρεάν παραχώρησης του Ζαππείου σε διάφορους φορείς του δημοσίου μέχρι του ποσού των 40.000 ετησίως. Αυτό που ζητάμε είναι να μην υπάρχουν σκιές, όσον αφορά στα κριτήρια της παραχώρησης σε φορείς του δημοσίου και αντί «απλής γνώμης», που αναφέρεται, από το Διοικητικό Συμβούλιο της Επιτροπής Ολυμπίων και Κληροδοτημάτων, να γίνει «με σύμφωνη γνώμη». Αν όντως όλα αυτά είναι καλώς καμωμένα, όπως λέτε, τότε «ιδού η Ρόδος», κυρία Υπουργέ, αλλάξτε το.

Εμείς, ως Δημοκρατική Συμπαράταξη, θα περιμένουμε να ακούσουμε τις απαντήσεις σας και θα καθορίσουμε τη στάση μας για την ψήφιση του νομοσχεδίου.

Όσον αφορά στις τροπολογίες, μετά από την ολοκλήρωσή τους, θα τοποθετηθώ στη δευτερολογία μου.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Αρβανιτίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τέσσερις εκπαιδευτικοί συνοδοί τους από το 7ο Δημοτικό Σχολείο Κηφισιάς.

Μεταξύ των παιδιών, είναι και τα αγόρια του κ. Κουμουτσάκου.

Η Βουλή καλωσορίζει όλα τα παιδιά σήμερα εδώ.

(Χειροκροτήματα απ’ όλες τις πτέρυγες της Βουλής)

Προχωρούμε στον επόμενο ειδικό αγορητή, τον κ. Καρακώστα εκ μέρους της Χρυσής Αυγής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε,…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, θέλετε τώρα να μιλήσετε;

Επειδή βιάζεται ο Υπουργός Δικαιοσύνης κ. Κοντονής, με συγχωρείτε κύριε Καρακώστα, θα του δώσω τον λόγο…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, κύριε Πρόεδρε. Αφού δώσατε τον λόγο, εντάξει.

**ΠΡΟΕΔΡΕΥΩΝ (Δημήτριος Κρεμαστινός):** Το λέω επειδή βιάζεστε. Επειδή μου το είπατε. Κύριε Καρακώστα, να μιλήσει ο Υπουργός;

**ΕΥΑΓΓΕΛΟΣ ΚΑΡΑΚΩΣΤΑΣ**: Βεβαίως.

**ΠΡΟΕΔΡΕΥΩΝ (Δημήτριος Κρεμαστινός):** Οπότε τον λόγο έχει ο κ. Κοντονής, για να υποστηρίξει την τροπολογία με αριθμό 1049/169 με τίτλο «Τροποποίηση διατάξεων της παραγράφου 22 της υποπαραγράφου Γ3 της παραγράφου Γ του άρθρου 2 του ν.4336/2015 και επανακαθορίζεται, κατά βάση, το περιεχόμενο των προβλεπόμενων εξουσιοδοτήσεων».

Παρακαλώ, κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, οι συγκεκριμένες τρεις ρυθμίσεις είναι τεχνικού καθαρά περιεχομένου. Αναφέρονται στον διαχειριστή αφερεγγυότητας, όπως πλέον διεθνώς έχει επικρατήσει να αναφέρεται ο πρώην σύνδικος πτώχευσης, γιατί πλέον έχουμε φύγει από το δίκαιο της πτώχευσης.

Η πρώτη ρύθμιση αφορά την αποζημίωση του Προέδρου και των μελών του διοικητικού συμβουλίου. Η προηγούμενη διάταξη ανέφερε «του Διοικητικού Συμβουλίου» και εννοούσε βεβαίως και τον Πρόεδρο, αλλά έπρεπε εδώ να ξεκαθαριστεί. Μας ζήτησαν από το Γενικό Λογιστήριο να αναφέρεται συγκεκριμένα ο Πρόεδρος.

Η δεύτερη έχει να κάνει με το πώς ορίζονται τα μέλη της εξεταστικής επιτροπής και το παράβολο συμμετοχής, δηλαδή με υπουργική απόφαση.

Και η τρίτη ρύθμιση αναφέρει ότι με απόφαση του Υπουργού Δικαιοσύνης καθορίζονται οι όροι και οι προϋποθέσεις πιστοποίησης των φορέων επιμόρφωσης, γι’ αυτή τη διαδικασία του διαχειριστή αφερεγγυότητας.

Είναι τεχνικού χαρακτήρα και διορθωτικές διατάξεις, οι οποίες ήταν αναγκαίο να εισαχθούν, για να έχει πληρότητα και αρτιότητα το προηγούμενο νομοσχέδιο, που είχαμε ψηφίσει, σχετικά με τον διαχειριστή αφερεγγυότητας.

Ευχαριστώ, κύριε Πρόεδρε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, παρακαλώ τον λόγο, για να κάνω μία ερώτηση στον κύριο Υπουργό!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, να μιλήσει ο κ. Καρακώστας.

**ΑΝΔΡΕΑΣ ΛΟΒΕΡΔΟΣ:** Ένα λεπτό μόνο χρειάζομαι, γιατί θα φύγει ο Υπουργός.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, αντιδρώ κατά τον Κανονισμό στην τοποθέτησή σας. Να σας πω ότι αυτά που είπατε, θέλω να τα δούμε. Ξέρω σε ποιο άρθρο αναφέρονται και πού ενσωματώνονται. Θα τα δούμε όταν θα τα καταθέσετε στην ενσωμάτωσή τους.

Πριν έρθετε, όμως, το πρωί είχαμε μια συζήτηση με την Υφυπουργό Οικονομικών για το άρθρο 12 παράγραφος 3 του παρόντος σχεδίου νόμου, που καταργούσε το επαγγελματικό απόρρητο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το πήρε πίσω.

**ΑΝΔΡΕΑΣ ΛΟΒΕΡΔΟΣ:** «Το πήρε πίσω» λέει. Ήσασταν ενήμερος εσείς, ως Υπουργός Δικαιοσύνης, για την συμπερίληψή του σε αυτό;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Καλά κάνετε και το θέτετε, κύριε Λοβέρδο, αν και δεν είναι επί της τροπολογίας αυτό που αναφέρετε.

Ενημερώθηκα κι εγώ από τον Πρόεδρο του Δικηγορικού Συλλόγου Αθηνών, ο οποίος είχε την καλοσύνη να με ενημερώσει. Είχε επικοινωνήσει με το Υπουργείο Δικαιοσύνης.

Σήμερα, η κ. Παπανάτσιου ανακοίνωσε την απόσυρση αυτής της διάταξης, η οποία δεν εκφράζει και την πολιτική βούληση της Κυβέρνησης.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Καρακώστας έχει τον λόγο.

**ΕΥΑΓΓΕΛΟΣ ΚΑΡΑΚΩΣΤΑΣ:** Ευχαριστώ, κύριε Πρόεδρε.

Λίγες μόλις εβδομάδες μετά την ψήφιση του τέταρτου μνημονίου και των αιματηρών μέτρων που αυτό προβλέπει για τη συντριπτική πλειοψηφία των Ελλήνων και των Ελληνίδων, η Κυβέρνηση των υπηρετών των τοκογλύφων φέρνει προς ψήφιση σχέδιο νόμου με ρυθμίσεις και προαπαιτούμενα, τα οποία δεν πρόλαβαν να σας γράψουν οι δανειστές, ώστε να τα ψηφίσετε στα μέσα του προηγούμενου μήνα.

Το ότι σας τα γράφουν οι δανειστές και εσείς υπάκουα τα ψηφίζετε, δίχως την παραμικρή αντίρρηση, δεν το λέμε εμείς οι εθνικιστές, αλλά το λένε τα δικά σας στελέχη και συγκεκριμένα, το ομολόγησε σε ραδιοφωνική εκπομπή ο Διευθυντής της Κοινοβουλευτικής σας Ομάδας, Κώστας Ζαχαριάδης.

Να το ακούσουν, λοιπόν, αυτό οι συμπατριώτες μας, για να γνωρίζουν πόσο σκληρά εργάζεται για τα εθνικά μας συμφέροντα ο κυβερνητικός θίασος ΣΥΡΙΖΑ - ΑΝΕΛ!

Είπε ο Διευθυντής της Κοινοβουλευτικής σας Ομάδας: «Εμείς το ομολογούμε. Λέμε ότι η χώρα βρίσκεται σε κηδεμονία-επιτροπεία. Ουσιαστικά, στα δημοσιονομικά συγκυβερνούμε με τους θεσμούς, με την τρόικα. Πολλές φορές μας πιάνουν το χέρι και μας γράφουν το νομοσχέδιο».

Αυτά είπε ο κ. Ζαχαριάδης και παρά ταύτα, έχετε το θράσος να κοροϊδεύετε τον ελληνικό λαό με παραμύθια του τύπου ότι η χώρα το 2018 βγαίνει από τα μνημόνια. Λέγατε το 2015 ότι θα βγάλετε τη χώρα από τα μνημόνια και φέρατε έκτοτε δύο νέα μνημόνια. Εξακολουθείτε να το λέτε, οπότε μπορεί ο καθένας να συμπεράνει ότι εκείνο το οποίο έρχεται δεν είναι, βεβαίως, η έξοδος από τα μνημόνια και η οικονομική ανάκαμψη, αλλά η ψήφιση νέων μνημονίων στο μέλλον.

Η πραγματικότητα είναι πως δεν αποτελούν οι τοκογλύφοι την εγγύηση της συνέχισης των μνημονίων, αλλά εσείς της Κυβέρνησης, μαζί με εκείνους της Αξιωματικής Αντιπολίτευσης και με το σύνολο του λεγόμενου δημοκρατικού τόξου. Διότι είστε εσείς εκείνοι, οι οποίοι εξαθλιώνετε τον λαό μας και ξεπουλάτε την πατρίδα, υπηρετώντας, όχι τους Έλληνες, αλλά τα αφεντικά σας σε Βερολίνο, Βρυξέλλες, Νέα Υόρκη και Ουάσιγκτον. Έχετε αφήσει επί δύο έτη που κυβερνάτε ανέγγιχτους τους εμπλεκόμενους στις διάφορες «λίστες», εκείνους που, καθώς φαίνεται, δεν υπέστησαν τις ίδιες θυσίες με εκείνες, τις οποίες υπέστη η συντριπτική πλειοψηφία των συμπατριωτών μας, αλλά εξακολουθείτε να φορτώνετε με δυσθεώρητα φορολογικά βάρη τους μη προνομιούχους Έλληνες και καμαρώνετε επ’ αυτού, «σαν γύφτικα σκεπάρνια», κάθε φορά που οι τοκογλύφοι σάς συγχαίρουν για τις πολύτιμες υπηρεσίες, που προσφέρετε σε αυτούς.

Ερχόμαστε στο υπό ψήφιση σχέδιο νόμου.

Στα άρθρα 1 έως 6 ενσωματώνεται στην εσωτερική νομοθεσία η οδηγία 2015/2376 περί υποχρεωτικής αυτόματης ανταλλαγής πληροφοριών στον τομέα της φορολογίας, με στόχο την καταπολέμηση της διασυνοριακής αποφυγής. Εξειδικεύονται οι σχετικοί όροι, ρυθμίζεται το πλαίσιο και η διαδικασία της ανταλλαγής των ως άνω πληροφοριών, καθώς και η δημιουργία σχετικού ευρετηρίου πληροφοριών και στοιχείων, στο οποίο θα έχουν πρόσβαση τα κράτη-μέλη.

Σύμφωνα με την αιτιολογική έκθεση, ο σκοπός των ως άνω προτεινόμενων διατάξεων είναι η αντιμετώπιση της διασυνοριακής φοροαποφυγής, του επιθετικού φορολογικού σχεδιασμού και του επιζήμιου φορολογικού ανταγωνισμού.

Αποτελούν τα παραπάνω επιβαρυντικούς παράγοντες για την ελληνική οικονομία; Σαφώς και αποτελούν. Μπορούν να αντιμετωπιστούν με την πολιτική, την οποία ακολουθεί η Κυβέρνηση; Σαφώς και δεν μπορούν. Και δεν μπορούν να αντιμετωπιστούν, διότι και εσείς, όπως και οι προηγούμενοι, αντί να διορθώσετε τις εγγενείς αδυναμίες της οικονομίας, επιμένετε να σφυροκοπάτε τις ελληνικές επιχειρήσεις, ωθώντας τες με μέθοδο και σύστημα, είτε στο λουκέτο είτε στη φυγή στο εξωτερικό προκειμένου να επιβιώσουν.

Όμως, θα μας πείτε: Πώς να ασχοληθείτε με τις εγγενείς αδυναμίες της οικονομίας, από τη στιγμή που είστε οι δημιουργοί των αδυναμιών αυτών;

Η αλήθεια είναι πως η γενεσιουργός αιτία, τόσο της φοροδιαφυγής, όσο και της φοροαποφυγής, είναι το ίδιο το κομματικό σας κράτος, το οποίο δεν αποτελεί, παρά τη συνέχεια του κομματικού κράτους των κυβερνήσεων της Νέας Δημοκρατίας και του ΠΑΣΟΚ.

Η θέση της Χρυσής Αυγής είναι ξεκάθαρη. Όσο θα εξακολουθεί να ισχύει το υφιστάμενο καθεστώς της εξοντωτικής φορολόγησης στη χώρα ως απόρροια των μνημονιακών δεσμεύσεων που εσείς, μαρξιστές και φιλελεύθεροι από κοινού ψηφίζετε, αυτοί οι νοσηροί παράγοντες που νεκρώνουν την εθνική οικονομία, δηλαδή η εκροή ατόμων, επιχειρήσεων και κεφαλαίων εκτός συνόρων, η φοροδιαφυγή, η φοροαποφυγή και το «μαύρο» χρήμα, θα συνεχίσουν να υφίστανται, ασχέτως της οποιασδήποτε νομοθετικής πρωτοβουλίας εκ μέρους της Κυβέρνησης ή της οποιασδήποτε κοινοτικής οδηγίας, η οποία θα εντάσσεται στην εσωτερική νομοθεσία, όπως συμβαίνει εν προκειμένω.

Σε αντίθεση με την εκδικητική σας πολιτική προς τους μη προνομιούχους Έλληνες και προς τις ελληνικές επιχειρήσεις, το άρθρο 10 περιγράφει εξόχως ενδεικτικά τη στάση σας έναντι των αφεντικών σας, των πραγματικών εξουσιαστών αυτού του μνημονιακού προτεκτοράτου. Ρυθμίζονται φορολογικά θέματα της Ελληνικής Εταιρείας Συμμετοχών και Περιουσίας και των θυγατρικών της, όπως είναι το Ταμείο Χρηματοπιστωτικής Σταθερότητας, το ΤΑΙΠΕΔ και η Εταιρεία Ακινήτων Δημοσίου. Θεωρούνται περαιωμένες οι χρήσεις παρελθόντων ετών, εφ’ όσον δεν έχουν διαπιστωθεί φορολογικές παραβάσεις, ενώ σε περιπτώσεις ύπαρξης φορολογικών παραβάσεων ο έλεγχος περιορίζεται μόνο σε συγκεκριμένες περιπτώσεις.

Η συγκεκριμένη ρύθμιση αποσκοπεί, αφ’ ενός μεν στο να καλυφθούν πρότερες παρανομίες στις εταιρείες του δημοσίου και αφ’ ετέρου να προετοιμαστεί το έδαφος, προκειμένου να ολοκληρωθεί είτε η εκποίηση είτε η υποθήκευση της δημόσιας περιουσίας, προς όφελος των δανειστών μας, κατά πιστή εφαρμογή των μνημονιακών δεσμεύσεων.

Τούτο, φυσικά, δεν είναι συγκυριακό φαινόμενο ούτε εξαίρεση, αλλά είναι ο κανόνας της πολιτικής σας. Να θυμίσω εξάλλου, πως τις προθέσεις της Κυβέρνησής σας τις είχε αποκαλύψει από το 2015 ο ίδιος ο σημερινός Πρόεδρος της Βουλής, ο κ. Βούτσης, όταν, μιλώντας σε συνέδριο φορέων της τοπικής αυτοδιοίκησης είχε απευθύνει κάλεσμα για μία, τρόπον τινά, δημοκρατική «ομερτά», διότι όπως έλεγε τότε, ο μόνος ωφελημένος από την αποκάλυψη των σκανδάλων και τις εκατέρωθεν κατηγορίες, που βλέπουν το φως της δημοσιότητας είναι η Χρυσή Αυγή.

Παρομοίως, στο άρθρο 11, έχουμε την περίφημη Ανεξάρτητη Αρχή Δημοσίων Εσόδων, η οποία θα τελεί υπό τον απόλυτο έλεγχο των δανειστών. Ρυθμίζονται θέματα στελέχωσης της Ανεξάρτητης Αρχής Δημοσίων Εσόδων, μέσω σύστασης προσωποπαγών θέσεων, οι οποίες υποτίθεται ότι θα καταργηθούν μετά την ολοκλήρωση της εκπαίδευσης των διοριζόμενων υπαλλήλων και τη μετακίνησή τους σε κενές οργανικές θέσεις του δημοσίου. Δεν παρέχεται, βεβαίως, καμμία εγγύηση ότι αυτές οι θέσεις όντως θα καταργηθούν μελλοντικά. Το σημαντικότερο είναι ότι δεν εξηγείται επαρκώς η σκοπιμότητα της σύστασής τους.

Αυτά ήθελα να πω σε ό,τι αφορά το κομματικό κράτος, που αναφέραμε προηγουμένως, το οποίο ανακαινίζεται επί διακυβέρνησης ΣΥΡΙΖΑ-ΑΝΕΛ και πάντα με τη συγκατάθεση των αφεντικών στο Βερολίνο.

Το άρθρο 12 είναι ενδεικτικό της νέας εποχής του μνημονιακού προτεκτοράτου, ενός κράτους ρουφιάνων, που ευελπιστείτε να οικοδομήσετε. Με την παράγραφο 3 του εν λόγω άρθρου, στην ουσία καταργείτε το επαγγελματικό απόρρητο και υποχρεώνονται οι επαγγελματίες να παρέχουν πληροφορίες για τις οικονομικές συναλλαγές των πελατών τους. Με τη συγκεκριμένη διάταξη, στην ουσία ένα κράτος ανίκανο να ελέγξει τη φοροδιαφυγή μεταθέτει τις δικές του ευθύνες στους επαγγελματίες, οι οποίοι καλούνται να παίξουν πλέον τον ρόλο του ελεγκτή ή του φοροεισπράκτορα εις βάρος των πολιτών, με τους οποίους έχουν επαγγελματική σχέση.

Επαναλαμβάνω ότι η Κυβέρνησή σας, επειδή αρνείται καθώς προβλέπεται εκ των καθηκόντων της να ασκήσει φορολογικό έλεγχο και εξαιτίας της ίδιας αυτής της δομής του μεταπολιτευτικού πελατειακού κράτους, οικοδομεί παράλληλα προς αυτό, ένα κράτος χαφιέδων και ρουφιάνων στα πρότυπα των άλλοτε κομμουνιστικών κρατών της ανατολικής Ευρώπης.

Οφείλω, στο σημείο τούτο, να κάνω μνεία στη ρύθμιση της παραγράφου 6 περί υποχρέωσης προσκόμισης πιστοποιητικού ΕΝΦΙΑ, κατά τη συζήτηση εμπράγματων αγωγών επί ποινή απαραδέκτου, η οποία έχει κριθεί σε πλείστες περιπτώσεις αντισυνταγματική από δεκάδες αποφάσεις ελληνικών δικαστηρίων. Νομολογιακά έχει κριθεί ότι η επιβολή φόρου ακίνητης περιουσίας δεν πρέπει να θίγει τον πυρήνα του δικαιώματος ιδιοκτησίας και δεν πρέπει να εξαρτάται το κατοχυρωμένο συνταγματικά δικαίωμα του πολίτη να προσφύγει στη δικαιοσύνη από την εκπλήρωση ή μη των οποιωνδήποτε φορολογικών του υποχρεώσεων, διότι κάτι τέτοιο έρχεται σε ευθεία αντίθεση με τα άρθρα 17, 20 και 25 του Συντάγματος, καθώς και με το άρθρο 6 παράγραφος 1 της ΕΣΔΑ.

Η Χρυσή Αυγή είναι επίσης αντίθετη στα άρθρα 20 και 21, καθώς με το άρθρο 20 εξαιρείται το Ταμείο Εγγύησης Καταθέσεων και Επενδύσεων από τις διατάξεις περί υποβολής δημοσιονομικών αναφορών και συνεπώς, υποβαθμίζεται ο ελεγκτικός και εποπτικός ρόλος του κράτους, προς όφελος του ευρωπαϊκού χρηματοπιστωτικού συστήματος.

Αντίστοιχα, στο άρθρο 21 ρυθμίζονται θέματα λύσεως και εκκαθάρισης χρηματιστηριακών εταιρειών και προβλέπεται στο εξής η διενέργεια εκκαθάρισης να διεξάγεται από ένα πρόσωπο, τον ειδικό εκκαθαριστή, αντί των δύο, που ίσχυε μέχρι σήμερα, του επόπτη και του εκκαθαριστή, με αποτέλεσμα να αποδυναμώνονται επίσης οι ελεγκτικοί μηχανισμοί, κατά τη διαδικασία λύσης των χρηματιστηριακών εταιρειών, με ό,τι αυτό συνεπάγεται στο θέμα της διαφάνειας και μάλιστα, σε έναν τομέα ευαίσθητο, με νωπές ακόμη τις μνήμες από το έγκλημα του Χρηματιστηρίου επί κυβερνήσεως κλεφτο-ΠΑΣΟΚ.

Εν κατακλείδι, καθότι ο Λαϊκός Σύνδεσμος-Χρυσή Αυγή τοποθετείται επί των νομοσχεδίων, με μοναδικό του γνώμονα το συμφέρον της πατρίδας και των μη προνομιούχων Ελλήνων, καταψηφίζουμε το συγκεκριμένο σχέδιο νόμου.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε στον ειδικό αγορητή του Κομμουνιστικού Κόμματος της Ελλάδας τον κ. Βαρδαλή.

Παρακαλώ, κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κυρίες και κύριοι, η οδηγία που ενσωματώνεται στην εσωτερική νομοθεσία έρχεται να τροποποιήσει μία προηγούμενη οδηγία της Ευρωπαϊκής Ένωσης, την 2011/16, η οποία βεβαίως με τη σειρά της και αυτή τροποποιήθηκε πέρυσι με τον ν.4378, που συζητήσαμε εδώ.

Τι κάνει αυτή η οδηγία; Μέσω της αυτόματης ανταλλαγής πληροφοριών προσπαθεί να αντιμετωπίσει πλευρές της στρέβλωσης του ανταγωνισμού μεταξύ των μονοπωλιακών ομίλων και ταυτόχρονα, να βοηθήσει την καπιταλιστική ανάπτυξη. Αυτά λέει η αιτιολογική έκθεση. Ενώ θα έλεγε κάποιος πως το ζήτημα είναι να πιαστεί η τεράστια φοροδιαφυγή πολυεθνικών επιχειρήσεων -πράγμα στο οποίο εμείς δεν θα διαφωνούσαμε- στην πραγματικότητα, στην ίδια την οδηγία αποτυπώνονται τα αδιέξοδα του «ελεύθερου ανταγωνισμού» και της «ελευθερίας κίνησης κεφαλαίων», που καθιστούν αυτόν τον στόχο άπιαστο.

Για παράδειγμα, το πρώτο που θα μπορούσε να επισημάνει κάποιος είναι ότι η ίδια η Ευρωπαϊκή Ένωση αναγκάζεται να τροποποιήσει προηγούμενες οδηγίες της και μάλιστα, σε πολύ σύντομο χρονικό διάστημα. Γιατί; Διότι αυτές στην πράξη, έγιναν αναποτελεσματικές. Αυτό από μόνο του δείχνει και το μέγεθος της δυσκολίας και της αναποτελεσματικότητας τέτοιων προσπαθειών.

Με έναν τρόπο, ομολογείτε πως, ενώ έχουμε τον εκσυγχρονισμό της νομοθεσίας, το κεφάλαιο πάντα βρίσκει νέους τρόπους να την προσπερνά και να φοροδιαφεύγει και αυτό γιατί από τη στιγμή που αποδέχεσαι τις τέσσερις ελευθερίες του Μάαστριχτ, την ελευθερία κίνησης κεφαλαίων, εμπορευμάτων, υπηρεσιών, αλλά και εργαζομένων, από τη στιγμή που το κυνήγι του μέγιστου ποσοστού κέρδους είναι η επιδίωξη του κεφαλαίου, πολύ μικρή αποτελεσματικότητα θα έχεις, όποια μέτρα και αν πάρεις.

Από την άλλη, το μεγάλο κεφάλαιο, οι επιχειρηματικοί όμιλοι, φοροδιαφεύγουν και εισφοροδιαφεύγουν νόμιμα. Για παράδειγμα, όλες οι προηγούμενες κυβερνήσεις και η σημερινή, έχουν ψηφίσει μία σειρά από νόμους με απίστευτα προνόμια, φοροαπαλλαγές, επιδοτήσεις και άλλα μέτρα προς το μεγάλο κεφάλαιο για τη διασφάλιση των κερδών των επιχειρηματικών ομίλων.

Η αιτία της φοροδιαφυγής άλλωστε δεν αποτελεί ελληνική ιδιομορφία, ούτε βεβαίως, είναι η αναποτελεσματικότητα των φοροελεγκτικών μηχανισμών ή η έλλειψη πληροφοριών. Η φοροδιαφυγή αποτελεί χαρακτηριστικό γνώρισμα του σύγχρονου κεφαλαιοκρατικού τρόπου οργάνωσης της οικονομίας και αυτό γιατί η φοροαπαλλαγή, η φοροαποφυγή, η φοροδιαφυγή του μεγάλου κεφαλαίου, αποτελούν σημαντικό συντελεστή στήριξης του καπιταλιστικού κέρδους.

Τρίτο ζήτημα: Αναφέρεται ρητά στη σελίδα 2 της αιτιολογικής έκθεσης ότι η παροχή πληροφοριών δεν πρέπει να οδηγεί στην αποκάλυψη εμπορικού, βιομηχανικού ή επαγγελματικού απορρήτου της εμπορικής μεθόδου κ.λπ.. Δηλαδή, ο ίδιος ο ανταγωνισμός, οι πατέντες, τα διάφορα απόρρητα, τα οποία θα επικαλούνται οι επιχειρηματικοί όμιλοι, θα κάνουν αυτή τη διαδικασία αναποτελεσματική.

Τέταρτον: Οι διατάξεις περιορίζονται μόνο σε επίπεδο χωρών-μελών της Ευρωπαϊκής Ένωσης, δίνοντας τη δυνατότητα στα πολυεθνικά μονοπώλια να τη «σκαπουλάρουν» μέσω τρίτων χωρών, δηλαδή χρησιμοποιώντας τις ενδο-ομιλικές συναλλαγές προς και από τρίτες χώρες με χαμηλούς φορολογικούς συντελεστές ως εργαλείο νόμιμης φοροαποφυγής. Συνολικά, αυτή η φορολογική πολιτική θα οδηγήσει, όπως άλλωστε και στο παρελθόν, σε νέα φορολογικά μέτρα ενάντια στα λαϊκά εισοδήματα.

Δεν πέρασαν και πολλές μέρες που με το πολυνομοσχέδιο για τα προαπαιτούμενα της δεύτερης αξιολόγησης βάζετε φόρους ακόμη και στον μισθό των τετρακοσίων ευρώ. Άλλωστε η υποχρεωτική ανταλλαγή πληροφοριών αφορά σε κάποιες βασικές, τυποποιημένες, όπως λέει στην αιτιολογική έκθεση, πληροφορίες και όχι στο σύνολο των απαιτούμενων πληροφοριών. Σε καμμία περίπτωση δεν πρόκειται να ζοριστεί το κεφάλαιο, γιατί με τη συγκεκριμένη ενσωμάτωση της οδηγίας 2015/2376 αλλάζουν κάποιοι όροι, όπως η διεύρυνση του πεδίου εφαρμογής και η δημιουργία ενός κεντρικού ευρετηρίου για τα κράτη-μέλη, όπου εκεί θα καταγράφονται οι πληροφορίες που θα κοινοποιούνται από τα κράτη-μέλη της Ευρωπαϊκής Ένωσης.

Συμπερασματικά: Δεν μπορείς να ισχυρίζεσαι πως θα πατάξεις τη φοροδιαφυγή, όταν σήμερα η απελευθέρωση κίνησης κεφαλαίων δημιούργησε ευνοϊκότερους όρους για την ύπαρξη φορολογικών παραδείσων. Κι εσείς όχι μόνο συμφωνείτε με όλα αυτά, αλλά τα στηρίζετε με χέρια και με πόδια. Δεν μπορείς από τη μία να συμφωνείς με τη Συνθήκη του Μάαστριχτ, να συμφωνείς με τις Συνθήκες της Λισαβόνας και την αναπτυξιακή στρατηγική της Ευρωπαϊκής Ένωσης «Ευρώπη 2020» και από την άλλη να λες πως θα πατάξεις τη φοροδιαφυγή. Όσο η οικονομία θα λειτουργεί με βάση το καπιταλιστικό κέρδος, ποτέ δεν πρόκειται να παταχθεί η φοροδιαφυγή. Μπορεί κατά διαστήματα να την περιορίζετε, αλλά μέχρι εκεί. Ο ίδιος ο ανταγωνισμός και ο φορολογικός ανταγωνισμός μεταξύ των επιχειρηματικών ομίλων, των μονοπωλίων, θα εκτοξεύει τη φοροδιαφυγή και πάλι στα ύψη.

Όμως δεν είναι μόνον ο ανταγωνισμός. Όλοι σας μιλάτε για την ανάγκη προσέλκυσης επενδύσεων. Λέτε ότι για να έρθουν αυτές οι επενδύσεις, χρειάζεται να μειωθεί η φορολογία των επιχειρήσεων. Τα λέτε ή δεν τα λέτε όλα αυτά όλοι σας; Και βεβαίως τα λέτε. Όμως αυτή ακριβώς η πολιτική σας είναι που θα οδηγήσει σιγά-σιγά στη συνολική φοροαπαλλαγή του μεγάλου κεφαλαίου. Κι όταν απαλλάσσεις από φόρους τους επιχειρηματικούς ομίλους, τότε αυτά τα βάρη τα φορτώνεις στις πλάτες των εργαζομένων και των φτωχών λαϊκών στρωμάτων.

Πρέπει να αξιοποιηθούν πληροφορίες, να πιαστεί η φοροδιαφυγή των επιχειρηματικών ομίλων; Προφανώς κανείς δεν θα πει όχι και εμείς λέμε σίγουρα ναι. Όμως σε κάθε περίπτωση η αντιλαϊκή, αντεργατική σας πολιτική θα συνεχιστεί και αυτό γιατί όποιο μέρος της φοροδιαφυγής των επιχειρηματικών ομίλων πιάσετε, θα ισοσκελίζεται από την αντίστοιχη ή και μεγαλύτερη αύξηση της νόμιμης φοροαποφυγής των επιχειρηματικών ομίλων.

Καμμία αυταπάτη, λοιπόν, δεν πρέπει να έχουν τα λαϊκά στρώματα ότι θα πιάσετε τη φοροδιαφυγή ή ένα μέρος της και ότι αυτοί -τα λαϊκά στρώματα, δηλαδή- θα έχουν περισσότερα θετικά από την εφαρμοζόμενη πολιτική της Κυβέρνησής σας. Να γιατί ο μόνος τρόπος για να αντιμετωπιστεί η φοροδιαφυγή είναι ο δρόμος της σύγκρουσης με το καπιταλιστικό κέρδος, με τα συμφέροντα και τη δράση των επιχειρηματικών ομίλων.

Στο δεύτερο κεφάλαιο του νομοσχεδίου, το οποίο είναι και μεγαλύτερο, υπάρχει μια σειρά από άρθρα που ρυθμίζουν φορολογικά θέματα της Ελληνικής Εταιρείας Συμμετοχών και Περιουσίας και των άμεσων θυγατρικών της, οι ρυθμίσεις για το Ταμείο Χρηματοπιστωτικής Σταθερότητας, το Ταμείο Αξιοποίησης Ιδιωτικής Περιουσίας του Δημοσίου -το γνωστό ΤΑΙΠΕΔ-, την Εταιρεία Ακινήτων του Δημοσίου -την ΕΤΑΔ- και την Εταιρεία Δημοσίων Συμμετοχών.

Με τις παραπάνω ρυθμίσεις χαρίζετε φορολογικά χρέη, πρόσθετους φόρους, πρόστιμα και προσαυξήσεις της Εταιρείας Ακινήτων του Δημοσίου και προσπαθείτε να επιλύσετε διάφορες δυσλειτουργίες στη διοίκηση του υπερταμείου ιδιωτικοποιήσεων, προφανώς για να κάνει καλύτερα τη δουλειά της, να εκπληρώσει την αποστολή της, να υλοποιήσει το όραμά της, που δεν είναι άλλο από το προχώρημα των ιδιωτικοποίησεων, την εκποίηση της δημόσιας περιουσίας. Εξαιρείται το Ταμείο Εγγύησης Καταθέσεων από τις διατάξεις που εφαρμόζονται σε νομικά πρόσωπα που έχουν ταξινομηθεί ως Φορείς Γενικής Κυβέρνησης και εντάσσεται στον πυλώνα της Ευρωπαϊκής Τραπεζικής Ένωσης. Ενισχύετε την Επιτροπή Κεφαλαιαγοράς.

Ο βασικός χαρακτήρας των ρυθμίσεων που αφορούν τον κώδικα ΦΠΑ, τον τελωνειακό κώδικα, τον κώδικα φορολογικής διαδικασίας, τον κώδικα φορολογίας εισοδήματος, έχει να κάνει ουσιαστικά με τη βελτίωση του εισπρακτικού μηχανισμού, γιατί προφανώς δεν φθάνει να βάζετε μόνο φόρους στον λαό, αλλά αυτοί πρέπει και να εισπράττονται. Σε αυτήν σας την προσπάθεια και προκειμένου να έχετε αποτελέσματα, δεν υπολογίζετε τίποτα.

Κατά τη συζήτηση στην επιτροπή αναδείξαμε την προσπάθεια να βάλετε μπροστά ακόμα και τον χαφιεδισμό. Βεβαίως, σήμερα ανακοινώσατε την απόσυρση της παραγράφου 3 του άρθρου 12 που αφορά στη συλλογή πληροφοριών από τρίτα πρόσωπα, καταργώντας ακόμη και το επαγγελματικό απόρρητο, όμως και με αυτήν την απόσυρση της παραγράφου 3, ο χαρακτήρας του άρθρου 12 δεν αλλάζει. Ποιος είναι αυτός ο χαρακτήρας; Προσπαθεί να βελτιώσει τον εισπρακτικό μηχανισμό, για να εισπράττετε τους φόρους που βάζετε στις λαϊκές οικογένειες. Το ζήτημα, όμως -το πρόβλημα θα έλεγα-, δεν είναι ο μηχανισμός και η βελτίωσή του, αλλά η φορομπηχτική σας πολιτική που πρέπει να αλλάξει.

Ακόμη, με τις αλλαγές που κάνετε στον κώδικα ΦΠΑ φορτώνετε τα προβλήματα ρευστότητας των παραγγελιοδόχων στους αγρότες και ταυτόχρονα πάτε να μειώσετε την επιστροφή ΦΠΑ από το κράτος. Οι αγρότες θα είναι υποχρεωμένοι να πληρώνουν τον ΦΠΑ, ενώ δεν θα έχουν πληρωθεί από τη σοδειά τους. Είναι σχεδόν σίγουρο ότι το επόμενο βήμα θα είναι η απόδοση ανά μήνα του ΦΠΑ, με περισσότερα δηλαδή λογιστικά έξοδα, στα οποία θα μπορούν σε αυτήν την περίπτωση να ανταπεξέλθουν μόνο οι μεγάλοι αγρότες-επιχειρηματίες. Στην πράξη θα την πληρώσουν και πάλι οι μικροί και οι μεσαίοι αγρότες.

Όσο για τη μετάθεση της εφαρμογής του ΕΝΦΙΑ στα χωράφια, νόμο που ψηφίσατε εσείς, αυτή γίνεται κυρίως για τεχνικούς λόγους και όχι επειδή σας έπιασε ο πόνος να ελαφρύνετε τους αγρότες. Εμείς είμαστε αντίθετοι γενικά με την εφαρμογή του συμπληρωματικού φόρου στα χωράφια και κατά τη γνώμη μας θα πρέπει να καταργηθεί, όπως θα πρέπει να καταργηθεί και συνολικά ο ΕΝΦΙΑ.

Θα ήθελα στον χρόνο που μένει να σταθώ σε ορισμένες τροπολογίες που θεωρούμε σημαντικές.

Πρώτον, έχουμε καταθέσει μία τροπολογία που η ψήφισή της θα αντιμετωπίσει ένα πρόβλημα χρόνων που αντιμετωπίζουν γεωτεχνικοί των περιφερειών, αλλά και του Υπουργείου Αγροτικής Ανάπτυξης, που κάνουν ποιοτικούς ελέγχους προϊόντων. Απασχολούνται εκτός ωραρίου, κάνουν χιλιόμετρα με τα δικά τους αυτοκίνητα, χωρίς να παίρνουν αποζημιώσεις, από το 2011. Νομίζουμε πως είναι απαράδεκτο να ζητάτε από τους εργαζόμενους να εργάζονται και να μην πληρώνονται. Καλούμε την Κυβέρνηση να την κάνει δεκτή.

Δεύτερον, με την υπουργική τροπολογία 1051/171 που φέρνετε, αποδεικνύετε πως δεν έχετε κανέναν φραγμό.

Βλέπετε, μπαίνει το καλοκαίρι και ήρθε η ώρα η Κυβέρνηση να ικανοποιήσει κάθε μα κάθε επιθυμία, να άρει κάθε εμπόδιο, διασφαλίζοντας την ομαλή λειτουργία των επιχειρήσεων προς όφελος της εθνικής οικονομίας, όπως λέτε στην αιτιολογική έκθεση της συγκεκριμένης τροπολογίας, στον κλάδο του τουρισμού, μισθώνοντας κάθε κομμάτι δημόσιας περιουσίας –αιγιαλούς- που μπορεί να ενδιαφέρει τους μεγαλοεπιχειρηματίες.

Με απλά λόγια, δίνετε για εκμετάλλευση κάθε τετραγωνικό κοινόχρηστου χώρου του αιγιαλού ως βορά στους ξενοδόχους και άλλους επιχειρηματικούς ομίλους που δραστηριοποιούνται στον τουρισμό. Ταυτόχρονα, έχετε το θράσος να μιλάτε για ανάπτυξη με σεβασμό στο περιβάλλον, για ελεύθερη πρόσβαση στις παραλίες και άλλα τέτοια.

Η αδιατάραχτη κερδοφορία των κεφαλαίων που δραστηριοποιούνται στον τουρισμό βαπτίζεται σε αυτήν την περίπτωση «εθνικό συμφέρον». Τέτοιου είδους μέτρα δεν αποτελούν εξαίρεση, αλλά τον κανόνα και επιβεβαιώνουν με τον καλύτερο τρόπο τη θέση του κομμουνιστικού κόμματος για τη διαχρονική πολιτική στήριξη και από την Κυβέρνηση ΣΥΡΙΖΑ του μεγάλου τουριστικού κεφαλαίου. Όσο για τα λαϊκά στρώματα, εάν δεν πληρώσουν, ούτε με τα κιάλια δεν θα βλέπουν θάλασσα.

Άλλωστε εσείς όταν μιλάτε για ανάπτυξη του τουρισμού, δεν έχετε στον νου σας το καθολικό δικαίωμα των λαϊκών οικογενειών για διακοπές. Εσείς μετράτε μόνον αφίξεις και κυρίως αύξηση εισπράξεων και ψάχνετε όλο και πιο εύπορους πελάτες. Αλλά και οι μικρομεσαίοι που δραστηριοποιούνται στον τουρισμό δεν πρέπει να έχουν αυταπάτες. Όσο περισσότερα μέτρα λαμβάνονται υπέρ του μεγάλου τουριστικού κεφαλαίου, τόσο λιγότερο θα επωφελούνται οι μικροί επιχειρηματίες του τουρισμού, διαρκώς πιεζόμενοι από το εύρος των υπηρεσιών που μπορούν να προσφέρουν οι μεγάλες μονάδες και μάλιστα σε καλύτερες τιμές.

Τρίτον, συμφωνούμε με την τροπολογία με αριθμό 1048 που έχει να κάνει με την εξάμηνη παράταση στο ζήτημα των εξετάσεων οδήγησης, αν και εμείς θα θέλαμε να δοθεί μια μόνιμη και ολοκληρωμένη λύση στο θέμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Τελειώνοντας, η τροπολογία 1047 που αφορά την παράταση του νόμου για τη νομιμοποίηση αδήλωτων κεφαλαίων κατά τη γνώμη μας -την οποία εκφράσαμε όταν ψηφιζόταν και ο νόμος- αποτελεί ξέπλυμα χρήματος και με τη βούλα του νόμου.

Στην πραγματικότητα έχουμε να κάνουμε με μια σειρά από διατάξεις χορήγησης φορολογικής αμνηστίας, ακόμη και για αδικήματα όπως ξέπλυμα χρήματος, φοροδιαφυγή, λαθρεμπόριο κ.λπ.. Καταψηφίσαμε τότε τον νόμο και προφανώς είμαστε αντίθετοι και με την παράτασή του.

Συνολικά καταψηφίζουμε επί της αρχής το συγκεκριμένο νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Βαρδαλή.

Προχωρούμε στον επόμενο, τον ειδικό αγορητή της Ένωσης Κεντρώων κ. Καβαδέλλα.

Κύριε Καβαδέλλα, έχετε τον λόγο.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

«Αφηγήματα», «αυταπάτες», «θεσμοί», «δημιουργική ασάφεια» είναι μερικές από τις λέξεις και φράσεις που καλούμαστε να διαχειριστούμε, να κατανοήσουμε. «Πραξικοπηματικές ενέργειες» έλεγε ο ΣΥΡΙΖΑ ότι είναι το να φέρνει κάποιος ένα νομοσχέδιο με τη διαδικασία του επείγοντος, του κατεπείγοντος.

Σήμερα, το θεωρεί θετικό. Φέρνει την τελευταία στιγμή το συγκεκριμένο νομοσχέδιο και άλλα πολλά που ήδη έχει φέρει. Συνηθίζει να τα βαπτίζει επείγοντα ή κατεπείγοντα. Αυτό το κάνει γιατί δεν πιστεύει στην Ενωμένη Ευρώπη. Απλώς σύρεται να νομοθετήσει, εξαντλώντας κάθε χρονικό περιθώριο. Μοιάζει με τον κακό μαθητή που αφήνει για την τελευταία στιγμή τα μαθήματά του και άρον άρον καλύπτει τις υποχρεώσεις του.

Ένας ακόμα λόγος που το κάνει αυτό είναι ο ακόλουθος: Όσο λιγότερο χρόνο συζητείται ένα νομοσχέδιο, τόσο λιγότερες τριβές έχει στο εσωτερικό του. Και έχει τριβές στο εσωτερικό του γιατί άλλα υποσχέθηκαν και τελείως αντίθετα έπραξαν.

Η Ένωση Κεντρώων είναι το μόνο ακλόνητα φιλοευρωπαϊκό κόμμα το οποίο βρίσκει θετική κάθε προσπάθεια εναρμόνισης της ελληνικής νομοθεσίας με την ευρωπαϊκή, με σκοπό κάποια στιγμή να επέλθει η ευρωπαϊκή ολοκλήρωση τόσο προς το νομικό όσο και προς το συνταγματικό και το οικονομικό και φυσικά το αμυντικό, το οποίο είναι σημαντικό για μας, ούτως ώστε τα εξωτερικά σύνορα της Ελλάδας να προστατεύονται ως ευρωπαϊκά.

Το παρόν σχέδιο νόμου αποτελείται από είκοσι οκτώ συν ένα άρθρα και χωρίζεται σε δύο κεφάλαια.

Με το Κεφάλαιο Α΄, άρθρα 1 έως 6, προτίθεται να ενσωματώσει στο εθνικό δίκαιο τις διατάξεις της οδηγίας 2015/2376 του Συμβουλίου της 8ης Δεκεμβρίου του 2015 για την τροποποίηση της οδηγίας 2011/16/ΕΕ που ίσχυε μετά από τροποποιήσεις όσον αφορά στην υποχρεωτική αυτόματη ανταλλαγή πληροφοριών στον τομέα της φορολογίας.

Το Κεφάλαιο Β΄ είναι τα άρθρα 7 έως 28 συν το 29, που απλώς ορίζει την έναρξη ισχύος του παρόντος νόμου και περιλαμβάνει ρυθμιστικές διατάξεις που, όπως προανέφερα, δεν δικαιολογούν τη διαδικασία του επείγοντος.

Με τις διατάξεις του Κεφαλαίου Α΄ επιχειρείται ορθώς να αντιμετωπιστεί το πρόβλημα της διασυνοριακής φοροαποφυγής, του φορολογικού ανταγωνισμού και εμπεριέχει άρθρα που έπρεπε να είχαμε ενσωματώσει από την 1η Ιανουαρίου του 2017, προκειμένου να αντιμετωπιστούν αποτελεσματικότερα τα ανωτέρω διασυνοριακά προβλήματα και όχι μόνο, διότι το ζητούμενο εκτός των άλλων είναι και η διευθέτηση ενός επιζήμιου φορολογικού ανταγωνισμού που εφαρμόζεται αυτήν τη στιγμή από κάποια κράτη-μέλη της Ευρωπαϊκής Ένωσης. Είναι γνωστό ότι υπάρχουν διαφορετικοί φορολογικοί συντελεστές από χώρα σε χώρα, διαφορετικοί συντελεστές ΦΠΑ, διαφορετική φορολογική και εργατική πολιτική εν γένει.

Είναι, επίσης, σαφές ότι τίθεται θέμα διαφάνειας και ως εκ τούτου είναι απαραίτητη η αυτόματη ανταλλαγή πληροφοριών εντός της Ευρωπαϊκής Ένωσης. Η χώρα μας με τις διατάξεις του ν.4170/2013, όπως και άλλα κράτη-μέλη, έχει ενσωματώσει την οδηγία 2011/16/ΕΕ διά της οποίας προβλέπεται υποχρεωτική αυτόματη ανταλλαγή πληροφοριών μεταξύ των κρατών-μελών σε πέντε συγκεκριμένες περιπτώσεις και εντός ορισμένων προθεσμιών.

Εδώ, βεβαίως, υπήρχε σοβαρό πρόβλημα, καθώς η ανταλλαγή αυτών των πληροφοριών βασιζόταν στον αυθορμητισμό και στην πρωτοβουλία των κρατών-μελών της Ευρωπαϊκής Ένωσης, ακόμα και της διακριτικής ευχέρειας του εκάστοτε κράτους-μέλους να εκδίδει απόφαση διά της οποίας να επιλέγει ποια άλλα κράτη-μέλη θα πρέπει να ενημερώνονται σχετικά και ποια όχι. Το φυσικό είναι στις ανταλλασσόμενες αυτές πληροφορίες να έχουν πρόσβαση όλα τα κράτη-μέλη της Ευρωπαϊκής Ένωσης υποχρεωτικώς.

Εδώ, όμως, τίθεται ένα σοβαρό ζήτημα, αυτό της προστασίας των επιχειρήσεων, της προστασίας του εμπορικού απορρήτου, καθώς και της αποκάλυψης πληροφοριών, οι οποίες θα έθεταν σε κίνδυνο τη δημόσια τάξη.

Με τις παραγράφους 1 και 2 γίνεται ενοποίηση του νομοθετικού πλαισίου διαχείρισης των κατασχεθέντων από οποιοδήποτε ποινικό αδίκημα, ενώ πριν υπήρχε διάκριση. Είναι μια θετική πορεία. Υπήρχαν διαφορετικοί τρόποι και τόποι φύλαξης. Αποτέλεσμα ήταν η μείωση της αξίας των κατασχεθέντων και η κατασπατάληση του δημοσίου χρήματος.

Είναι τοις πάσι γνωστό ότι τα φυλασσόμενα οχήματα προς εκποίηση γδύνονταν κυριολεκτικά από επιτήδειους. Έπαιρναν πόρτες, παράθυρα, μηχανικά μέρη κ.λπ.. Πρέπει, λοιπόν, κατά την κατάσχεση να φωτογραφίζεται το κατασχεθέν υλικό -είναι απλή αυτή η τεχνολογική εφαρμογή σήμερα πια- να γίνεται ένα εκτενές και περιγραφικό πρωτόκολλο παραλαβής και παράδοσης και εφόσον δεν θα βρεθεί μεσεγγυητής, να ορίζεται ειδικός εκτιμητής ο οποίος θα παρακολουθεί την πορεία ως την εκποίηση. Πάντως η προθεσμία που δίνεται των πέντε ημερών για ορισμό μεσεγγυούχου είναι ανεπαρκής. Δεν είναι εύκολο να οργανωθεί αυτό μέσα σε πέντε μέρες.

Επίσης, με την παράγραφο 2 ορίζονται κριτήρια και υποχρεώσεις για τον διορισμό μεσεγγυούχων όσον αφορά στα πλωτά μέσα και έτσι μειώνεται το κόστος που αφορά τη διαχείριση, τη φύλαξη, τον ελλιμενισμό και την προστασία του κατασχεθέντος μέσου.

Ευνοϊκές είναι και οι παράγραφοι 5 και 6. Είχα ζητήσει από τον Πρόεδρο κ. Μπαλαούρα προχθές να καλέσει και τον ΣΙΤΕΣΑΠ, είναι οι επαγγελματίες οι οποίοι δραστηριοποιούνται με τα τουριστικά σκάφη, και όπου υπάρχουν τεράστια προβλήματα.

Ένα από τα προβλήματα που υπάρχουν και συμβαίνει πολύ συχνά είναι ότι, για παράδειγμα, ένα γραφείο ενοικιάσεων σκαφών νοικιάζει το επαγγελματικό σκάφος σε κάποιους οι οποίοι, αντί να κάνουν τουρισμό, πηγαίνουν απέναντι στην Τουρκία, το γεμίζουν με παράτυπους μετανάστες, συλλαμβάνονται καθ’ οδόν και το σκάφος κατάσχεται. Μέχρι να βγει η τελεσίδικη απόφαση, μένει κάπου κατασχεμένο, ο καθένας πηγαίνει και παίρνει κάτι από πάνω, το ίδιο σαπίζει και καταστρέφεται η περιουσία κάποιου ο οποίος προσπαθεί να δραστηριοποιηθεί στον τουρισμό και εν γένει πνίγεται και ο τουρισμός μας. Αυτό πρέπει να το δούμε. Πρέπει με κάποιον τρόπο να ορίζεται μεσεγγυούχος, να επιστρέφεται το σκάφος μέχρι τελεσίδικης απόφασης στον ιδιοκτήτη.

Στην παράγραφο 6 υπάρχει πρόβλεψη για αξιοποίηση κανόνων οχημάτων τα οποία παλαιότερα οδηγούνταν στη διάλυση και ανακύκλωση. Και αυτό είναι θετικό. Το αυτό προβλέπεται στην παράγραφο 11 που καθορίζει τη δυνατότητα διάθεσης στην Ελληνική Αστυνομία και τις Ένοπλες Δυνάμεις κατασχεθέντων οχημάτων και μηχανημάτων.

Εδώ υποσχεθήκατε ότι θα φέρεται τροπολογία για τη διάταξη της παραγράφου 3 του άρθρου 12, όπου διευρύνεται η δυνατότητα της Ανεξάρτητης Αρχής Δημοσίων Εσόδων να συλλέγει πληροφορίες για τους φορολογούμενους. Είπατε ότι θα τα καταργήσετε. Περιμένουμε να δούμε την τροπολογία. Εδώ υπάρχει η ίδια στάση από εμάς.

Τηρούμε την ίδια στάση για την παράγραφο 4 στην οποία τροποποιείται η περίπτωση ε΄ της παραγράφου 1 του άρθρου 17 του Κώδικα Φορολογικής Διαδικασίας, προκειμένου να διευρυνθεί η δυνατότητα φορέων της κεντρικής και γενικής κυβέρνησης να ζητούν και να λαμβάνουν απόρρητες πληροφορίες και στοιχεία για φορολογούμενους εφόσον προβάλουν την αιτιολογία ότι είναι αναγκαίο για να ασκήσουν τις αρμοδιότητές τους. Αυτό είναι κάπως γενικό και ασαφές. Εμείς ζητάμε να βρεθούν άλλοι τρόποι που να οδηγούν σε αποτέλεσμα και οι οποίοι να χαίρουν δημοκρατικότερων και διαφανέστερων διαδικασιών.

Κατά τη γνώμη μας, απαιτείται η παρουσία δύο τουλάχιστον ατόμων για την εξαγωγή ευαίσθητων δεδομένων, διότι εφαρμόζονται παράνομες πράξεις αυτού του χαρακτήρα, όταν κάποιος συγγενής ή φίλος έχει τον αρμόδιο σε μια τέτοια θέση, που να μπορεί να αντλεί στοιχεία για άλλους. Ή είναι πολύ γνωστό ότι κάποιοι ιδιωτικοί αστυνομικοί συγκεντρώνουν στοιχεία χρηματίζοντας κάποια όργανα τα οποία έχουν οριστεί να αντλούν τις πληροφορίες αυτές.

Είμαστε θετικοί στο άρθρο 7 για την απαλλαγή από τον ΦΠΑ των επιχειρήσεων σε ό,τι αφορά τα βρώσιμα προϊόντα που διαθέτουν άνευ ανταλλάγματος για τη σίτιση μαθητών. Εμείς ζητούμε την επέκταση επί όλων των ευπαθών ομάδων.

Επίσης είμαστε θετικοί με τη διάταξη με την οποία οι αγρότες που πουλούν τα προϊόντα τους μέσω τρίτων, δηλαδή εμπόρων ή αγροτικών συνεταιρισμών, θα είναι υπόχρεοι στην απόδοση του ΦΠΑ για τις περιπτώσεις πωλήσεων αγροτικών προϊόντων για λογαριασμό αγροτών φυσικών προσώπων για τις οποίες εκδίδεται μηνιαία εκκαθάριση. Για τις περιπτώσεις που η εκκαθάριση εκδίδεται πέραν του μηνός, υπόχρεος είναι ο παραγγελιοδόχος για την καταβολή του ΦΠΑ, δηλαδή είναι ο έμπορος ή ο συνεταιρισμός ή οποιοσδήποτε εμπλεκόμενος σε αυτήν τη φάση.

Είμαστε αντίθετοι με το άρθρο 10, που αφορά τη λειτουργία του υπερταμείου, στο οποίο για ενενήντα εννέα χρόνια έχετε εντάξει όλη τη δημόσια περιουσία.

Σε ό,τι αφορά το άρθρο 22 το οποίο παραχωρεί ασυλία στα μέλη του εποπτικού συμβουλίου του υπερταμείου, αναρωτιέμαι, αν κάποιος κάνει σύννομα τη δουλειά του, ποιος είναι ο ρόλος μιας τέτοιας υπερπροστασίας. Είμαστε θετικοί στα άρθρα 23, 24, 25. Στο άρθρο 26 θα δηλώσουμε «παρών». Στο άρθρο 27 «ναι» και στο άρθρο 28 «ναι». Επί του συνόλου ψηφίζουμε «παρών».

Έλαβα στα χέρια μου μια τροπολογία που αφορά την παραχώρηση κατά κυριότητα κτηρίων του πρώην Στρατοδικείου ΕΑΤ-ΕΣΑ προς την Περιφέρεια Αττικής. Είμαστε σύμφωνοι. Αφορά τα κτήρια με αριθμούς 5, 6, 7 και 8 του πρώην Στρατοδικείου ΕΑΤ-ΕΣΑ, που βρίσκονται στο Πάρκο Ελευθερίας, και αυτά έχουν χαρακτηριστεί ιστορικά διατηρητέα μνημεία με τις αποφάσεις με αριθμό 6561/1121/4-3-1997.

Εν πάση περιπτώσει, για να μην λέω πράγματα ακαταλαβίστικα, αυτός είναι μνημειακός χώρος κατ’ εμάς, είναι σύμβολο αντιδικτατορικής αντίστασης όλου του ελληνικού λαού και πρέπει να διαφυλαχθούν αυτά τα κτήρια. Θα την υποστηρίξουμε.

Αυτά, βεβαίως, τα κτήρια τείνουν να διαλυθούν, χρειάζονται εκτεταμένες οικοδομικές εργασίες προκειμένου να συντηρηθούν. Είμαστε σύμφωνοι σε κάθε προσπάθεια συντήρησης και διατήρησης.

Θα πάω σε κάποιες τροπολογίες, οι οποίες ήρθαν στα χέρια μας προ ημερών. Υπάρχει η τροπολογία με αριθμό 1045/165/31-5-2017, που αφορά το άρθρο 21 του νομοσχεδίου. Καθορίζει το πλαίσιο λειτουργίας παιδικών χαρών σε χώρους του δημοσίου και αναφέρεται και φωτογραφικά στο Κέντρο Πολιτισμού Ίδρυμα Σταύρος Νιάρχος. Μας κάνει κάποια ιδιαίτερη εντύπωση γιατί να υπάρχει μια τέτοια ειδική φωτογραφική αναφορά στο Ίδρυμα Σταύρος Νιάρχος, τι διαφορετικό έχει από τα υπόλοιπα. Εδώ θα δηλώσουμε «παρών».

Υπάρχει και μια άλλη τροπολογία στην οποία θα ήθελα να αναφερθώ. Αναφέρεται στο άρθρο 30 του νομοσχεδίου και είναι για την τροποποίηση του άρθρου 62 του ν.4172/2013. Επιχειρεί να ρυθμίσει το ζήτημα της απαλλαγής από παρακράτηση φόρου των αμοιβών για τεχνικές υπηρεσίες, των αμοιβών διοίκησης, των αμοιβών για συμβουλευτικές υπηρεσίες ή και των αμοιβών για παρόμοιες υπηρεσίες που καταβάλλονται σε νομικά πρόσωπα και νομικές οντότητες με φορολογική κατοικία σε κράτος-μέλος της Ευρωπαϊκής Ένωσης ή σε χώρα που είναι συμβαλλόμενο μέρος της συμφωνίας, τα οποία και δραστηριοποιούνται στην Ελλάδα μέσω της μόνιμης κατάστασής τους κατόπιν προκαταρτικής διερεύνησης από την Ευρωπαϊκή Ένωση και σχετικών αποφάσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, αμέσως, κύριε Πρόεδρε.

Η τροποποιούμενη ρύθμιση της παραγράφου 2 του άρθρου 62 του ν.4172/2013 προέβλεπε ότι τα νομικά πρόσωπα και οι νομικές οντότητες που έχουν την φορολογική τους κατοικία στην Ελλάδα και λαμβάνουν αμοιβές για τις υπηρεσίες που αναφέρονται στην περίπτωση δ΄ της παραγράφου 1 δεν υπόκεινται σε παρακράτηση φόρου. Αντιμετωπίζουμε θετικά την τροπολογία, καθώς έρχεται να ευθυγραμμίσει την ελληνική νομοθεσία με την νομολογία ΔΕΕ και το κοινοτικό δίκαιο. Λέμε, λοιπόν, «ναι».

Ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρείς μαθητές και μαθήτριες και δώδεκα εκπαιδευτικοί συνοδοί τους από το 1ο Δημοτικό Σχολείο Κορίνθου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Βουλευτής της Νέας Δημοκρατίας κ. Ιωάννης Κεφαλογιάννης ζητεί άδεια ολιγοήμερης απουσίας στο εξωτερικό, προκειμένου να πραγματοποιήσει ομιλία στο London School of Economics και να συμμετάσχει σε συζήτηση «στρογγυλής τραπέζης» στο Ίδρυμα Konrad Adenauer στη Λισαβόνα. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς ηΒουλή ενέκρινε τη ζητηθείσα άδεια.

Προχωρούμε στον ειδικό αγορητή του κόμματος το Ποτάμι κ. Αμυρά.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακούσαμε την περασμένη εβδομάδα τον Υπουργό Οικονομικών, κ. Ευκλείδη Τσακαλώτο, σε ένα φόρουμ στη Φρανκφούρτη να εκφράζει τη δυσφορία του, γιατί, όπως είπε, αισθάνεται σαν τον προπονητή που βλέπει διαρκώς τα δοκάρια να κινούνται. Στην πράξη, όμως, οι δανειστές είναι αυτοί που είναι αμετακίνητοι. Ζητούν πίσω τα λεφτά τους και απαιτούν να εφαρμόζονται όσα υπογράφονται. Και, δυστυχώς, η Κυβέρνηση στα δυόμισι χρόνια της θητείας της έχει υπογράψει πολλά.

Διαβάζοντας τα πρακτικά του Eurogroup της 22ας Μαΐου, διαπιστώσαμε πως η σκληρή γραμμή Σόιμπλε πηγάζει από μια υπογραφή του κ. Τσακαλώτου. Ο Γερμανός Υπουργός Οικονομικών επικαλέστηκε την ομόφωνη απόφαση ενός παλαιότερου Eurogroup του 2016, όπου η Ελλάδα δέχθηκε να καθοριστούν τα μεσοπρόθεσμα μέτρα για το χρέος μετά την ολοκλήρωση του τρίτου μνημονίου, δηλαδή στα μέσα του 2018. Αυτό είχε υπογράψει πέρσι ο κ. Τσακαλώτος και αυτά επικαλείται ο κ. Σόιμπλε.

Μήπως, όμως, πειράζει τα δοκάρια και η ίδια η Κυβέρνηση; Ποιος είναι ο στόχος μας αλήθεια; Πριν από λίγους μήνες ήταν μια συμφωνία δίχως μέτρα. «Ούτε ένα ευρώ νέα μέτρα λιτότητας», μας έλεγε ο Πρωθυπουργός.

Όταν έγινε γνωστό ότι η Κυβέρνηση συμφώνησε σε μέτρα 5 δισεκατομμυρίων ευρώ, το Μαξίμου έβαλε τον εξής νέο εθνικό στόχο: «Συμφωνία πακέτο με το χρέος, αλλιώς δεν εφαρμόζουμε τίποτε», έλεγε.

Στο τέταρτο μνημόνιο που ψηφίστηκε μόλις πριν δύο εβδομάδες από τους Βουλευτές ΣΥΡΙΖΑ - ΑΝΕΛ δεν υπήρχε τέτοια ρήτρα ότι τα μέτρα δεν θα εφαρμοστούν παρά μόνο αν συνοδευτούν με μια συνολική ρύθμιση του χρέους. Έτσι πήγαμε στον επόμενο εθνικό στόχο, ο οποίος ήταν η ποσοτική χαλάρωση.

«Πήραμε τα μέτρα, οι Ευρωπαίοι πρέπει να μας εντάξουν στο πρόγραμμα της Ευρωπαϊκής Κεντρικής Τράπεζας». Διαβάζω δηλώσεις του οικονομικού επιτελείου της Κυβέρνησης. Όμως και αυτό γρήγορα ξεχάστηκε.

Επόμενος στόχος: «Μια καθαρή συμφωνία να βγούμε στις αγορές». Μας το είπε ο Πρωθυπουργός την προηγούμενη εβδομάδα.

Η έξοδος, βεβαίως, στις αγορές δεν κερδίζεται με ευχολόγια, αλλά με εμπιστοσύνη, με μεταρρυθμίσεις, με τη δημιουργία ενός σταθερού φορολογικού περιβάλλοντος για εκείνον που θέλει να επενδύσει σε οποιαδήποτε χώρα, πόσο μάλλον στην Ελλάδα που βρίσκεται στην τελευταία γραμμή, δυστυχώς, των οικονομιών της Ευρωζώνης. Και σας το λέω αυτό, διότι σας θυμίζω ότι είναι η μόνη χώρα με ύφεση και το 2016 και παρά μισή μονάδα για το 2017.

Ακούσαμε και τον τελευταίο στόχο από τον κ. Τσίπρα. Μπορεί να μην βάλει γραβάτα για το χρέος, μας είπε, αλλά δεν θέλει να φορέσει φέσι στους πολίτες. Βέβαια, αν είναι να μιλάμε για φέσια, να πούμε ότι το έχει φορέσει το φέσι στους πολίτες ο κ. Τσίπρας και με το πρώτο δικό του μνημόνιο, το τρίτο κατά σειρά και με το δεύτερο δικό του μνημόνιο, το τέταρτο κατά σειρά.

Όσο δε για την απώλεια των πόρων της υγιούς οικονομίας, ο κ. Στουρνάρας, ο κεντρικός τραπεζίτης, τοποθετούσε αυτήν την απώλεια στα 86 δισεκατομμύρια ευρώ. Απώλεια της εθνικής οικονομίας, των πόρων της, των δυνατοτήτων της.

Επομένως, το πρόβλημα με αυτήν την Κυβέρνηση είναι ότι δεν έχει εθνικό σχέδιο. Από το σκίσιμο των μνημονίων μέσα σε δυόμισι χρόνια υπέγραψε δύο μνημόνια. Από το κούρεμα του χρέους πέρασε στο «λύση να ΄ναι κι ό,τι να ΄ναι». Από το «τέλος της λιτότητας» προχώρησε στην ψήφιση νέων μέτρων λιτότητας και μάλιστα αχρείαστων. Από το κυνήγι της φοροδιαφυγής που θα μας έφερνε 1 δισεκατομμύριο ευρώ τον χρόνο, με δηλώσεις του Πρωθυπουργού και των πρωτοκλασάτων Υπουργών, φτάσαμε στην κατάσχεση των καταθέσεων του μικροοφειλέτη των 500 ευρώ. Από το «κανένα σπίτι στα χέρια τραπεζίτη» φθάσαμε στους ηλεκτρονικούς πλειστηριασμούς. Με άλλα λόγια, η Κυβέρνηση άγεται και φέρεται ανάλογα με τις κινήσεις της στιγμής.

Κανείς, όμως, δεν μπορεί να παρακολουθήσει αυτήν την κατάσταση, πόσο μάλλον οι άνεργοι, οι οποίοι βλέπουν την ανεργία καθηλωμένη στο 23,5%, όταν στις υπόλοιπες χώρες της Ευρωζώνης η μείωση των ποσοστών της ανεργίας είναι εντυπωσιακή. Δεν ευχαριστιούνται όταν βλέπουν αυτήν την κατάσταση οι μισθωτοί των 500 ευρώ, οι οποίοι θα χάσουν ένα μηνιάτικο τον χρόνο μετά τη φορολόγηση που τους περιμένει μετά τη μείωση του αφορολογήτου. Οι συνταξιούχοι θα χάσουν δύο με τέσσερις συντάξεις τον χρόνο. Άρα η διαπραγμάτευση του «όλα ή τίποτα» κατέληξε στο τίποτα.

Στο Eurogroup που μας έρχεται, της 15ης Ιουνίου, το μόνο που περιμένουμε πλέον είναι η έγκριση της δόσης των 7 δισεκατομμυρίων ευρώ, χωρίς τίποτα περισσότερο.

Η Ελλάδα, όμως, δεν αξίζει να βρίσκεται στην κατάσταση που βλέπουμε σήμερα όλοι μας. Δεν μπορεί να είμαστε συνεχώς οι ουραγοί της Ευρώπης, να είμαστε το μέτρο προς αποφυγήν.

Η Ελλάδα μοιάζει να είναι κουρασμένη, παραδομένη στη μιζέρια της Κυβέρνησης, ενώ χρειάζεται ένα σοκ δημιουργικότητας και νέας παραγωγής.

Υπάρχει δρόμος για την επιτυχία; Υπάρχει. Άκουσα χθες με συγκίνηση, κυρίες και κύριοι, τον Γιάννη Αντετοκούνμπο να μιλά στους ομογενείς της Νέας Υόρκης και να λέει τη δική του ιστορία, πώς κατάφερε από ένα παιδί στις αλάνες να φτάσει στο ΝBA, να γίνει ένας σοβαρός, σπουδαίος αθλητής, μεγάλος επαγγελματίας, αστέρας του ΝBA.

Ο Γιάννης, λοιπόν, με τα δύο «ν» και όχι με το ένα «ν», όταν ρωτήθηκε, είπε: «Πατάμε στο έδαφος, για να είμαστε το καλύτερο πρότυπο για το μέλλον της πατρίδας μας. Δεν έχει τελειώσει η Ελλάδα. Δεν πρέπει να τα παρατήσουμε, αλλά να στηρίξουμε τις νεότερες γενιές».

Ο Αντετοκούνμπο, ο Γιάννης με τα δύο «ν», τα κατάφερε, γιατί είχε μυαλό, είχε στόχο, είχε σωστή καθοδήγηση και δούλεψε σκληρά.

Φοβάμαι, όμως, ότι αυτό το παράδειγμα δεν το έχει πάρει πολύ στα σοβαρά, δεν το έχει μελετήσει, έστω και βιωματικά, αυτή η Κυβέρνηση. Δεν υπάρχει πρόγραμμα, δεν υπάρχει εθνικός σχεδιασμός, δεν υπάρχει συναίσθηση του χρόνου που φεύγει και δημιουργεί παγίδες και κενά στην αληθινή οικονομία.

Επομένως μπορεί ο κ. Τσακαλώτος να λέει ότι βλέπει διαρκώς τα δοκάρια να μετακινούνται, αλλά φοβάμαι ότι και στο μπάσκετ δεν θα τα πήγαινε καλύτερα, γιατί έχει μια ροπή προς τον Γιάνη με ένα «ν» και όχι προς τον Γιάννη με τα δύο «ν».

Κυρίες και κύριοι συνάδελφοι, έρχομαι τώρα στο σχέδιο νόμου και θα είμαι πολύ σύντομος, γιατί τα έχουμε πει πολλές φορές, τα υπεραναλύσαμε και στην επιτροπή.

Παρά το γεγονός ότι διαφωνούμε με τη διαδικασία του επείγοντος και με την ένταξη άχρηστων διατάξεων στο σώμα του νομοσχεδίου -σας θυμίζω ότι η κύρωση είναι έξι άρθρα, τα υπόλοιπα είκοσι τρία του παρόντος σχεδίου νόμου είναι διαφορετικές διατάξεις, δεν έχουν καμμία σχέση με το περιεχόμενο της κύρωσης- εμείς, ως υπεύθυνη Αντιπολίτευση, δεν διστάζουμε να πούμε ότι υπάρχουν θετικά άρθρα, υπάρχουν θετικές διατάξεις στο σχέδιο νόμου, τις οποίες εμείς θα υπερψηφίσουμε.

Βεβαίως, θα υπερψηφίσουμε τα πρώτα έξι άρθρα που αφορούν την προσαρμογή, όπως σας είπα. Κινούμαστε θετικά ως προς την υπερψήφιση μιας σειράς άλλων άρθρων, των άρθρων 9, 14, 15, 17, 18 και 19, ενώ έχουμε αντίθεση με κάποια άλλα άρθρα του νομοσχεδίου. Το άρθρο 12 το αποσύρατε, επομένως σε αυτό δεν χρειάζεται να τοποθετηθώ. Έχουμε, όμως, αντιρρήσεις και για τα άρθρα 7, 10, 11, 13 και 16.

Θέλω να σας πω δυο λόγια και για τις τροπολογίες. Υποστηρίζουμε την τροπολογία για την παραχώρηση των κτηρίων που χρησιμοποιήθηκαν από την ΕΑΤ-ΕΣΑ στην περιφέρεια. Τα κτήρια αυτά κάθονται τώρα και ρημάζουν.

Απλώς, θα ρωτήσω, όπως έκανα και στην επιτροπή, σε σχέση με τις παραχωρήσεις κτηρίων και κτισμάτων προς τους δήμους, αν υπάρχει από τους δήμους ένα χρονοδιάγραμμα, ένα σχέδιο, κάποια κριτήρια, αν θα υπογραφεί ένα μνημόνιο συνεργασίας μεταξύ της ελληνικής Κυβέρνησης και κάποιων δήμων.

Αυτά θα ήταν καλό να τα ξέρουμε, κυρία Υπουργέ, γιατί σκοπός είναι να μην φύγει ένα δημόσιο ακίνητο ή ένα κτήριο εγκαταλελειμμένο από την αγκαλιά του δημοσίου, για να πάει να παραμείνει εγκαταλελειμμένο στην αγκαλιά της τοπικής αυτοδιοίκησης.

Θέλω να σας μιλήσω τώρα για την τροπολογία με γενικό αριθμό 1045 και ειδικό 165, για τη λειτουργία παιδικών χαρών σε χώρους του δημοσίου και στο Κέντρο Πολιτισμού του Ιδρύματος Σταύρος Νιάρχος. Είναι ολίγον τι παράταιρο και ίσως άνευ νοήματος να πρέπει να νομοθετεί η Βουλή για μια παιδική χαρά, για τις τεχνικές προδιαγραφές μιας παιδικής χαράς. Πρέπει να ξεπεράσουμε, λοιπόν, κάποια παλαιά σύνδρομα συγκεντρωτισμού και να αφήσουμε να λειτουργήσει αλλιώς η δημόσια διοίκηση.

Σχετικά με την τροπολογία με γενικό αριθμό 1047 και ειδικό 167, για την παράταση της προθεσμίας οικειοθελούς αποκάλυψης φορολογητέας ύλης παρελθόντων ετών, για την οποία η Υπουργός νωρίτερα, πριν από δύο ώρες, έκανε μια πρώτη διευκρίνιση, εμείς θέλουμε ίσως περισσότερα στοιχεία, κυρία Υπουργέ, για ποιο λόγο πρέπει να δοθεί νέα παράταση.

Μας είπατε ότι δίνετε νέα παράταση, αλλά δεν κατάλαβα ή δεν άκουσα καλά ποια είναι η αιτιολόγηση αυτής της νέας παράτασης. Δεν ανταποκρίθηκαν στις πρώτες προθεσμίες αυτοί που ήθελαν να αποκαλύψουν κάποια φορολογητέα ύλη και μετά άλλαξαν γνώμη και δεν την παρουσίασαν; Δώστε μας κάποια στοιχεία γι’ αυτό.

Κυρίες και κύριοι συνάδελφοι, είμαστε θετικοί επί του νομοσχεδίου. Στα υπόλοιπα άρθρα που σας είπα ότι έχουμε τις αντιρρήσεις μας, θα περιμένω να ακούσω την Υπουργό για να τοποθετηθώ.

Επανέρχομαι στην γενικότερη εικόνα και τον προβληματισμό που έθεσα με την αρχή της ομιλίας μου, για να πω ότι με δουλειά, με όραμα, με εθνικό σχέδιο, υπάρχουν ελπίδες η χώρα να γίνει μία κανονική ευρωπαϊκή χώρα, υπάρχουν ελπίδες να φτάσουμε την Κύπρο και την Ιρλανδία, οι οποίες μπήκαν στα μνημόνια μετά από εμάς και έφυγαν πριν από εμάς.

Φοβάμαι, όμως, ότι χωρίς πραγματική πολιτική συναίνεση και χωρίς συνεννόηση, διάλογο όλων των υγιών πολιτικών δυνάμεων μεταξύ τους, δύσκολα θα βγει αυτή η χώρα στο ξέφωτο, ειδικά με μία τέτοια πολιτική ηγεσία και καθοδήγηση της χώρας όσον αφορά την Κυβέρνηση, η οποία έχει αποδειχθεί πολύ ανάξια και κατώτερη των περιστάσεων.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Αμυρά.

Και μετά την ολοκλήρωση των ειδικών αγορητών, εισερχόμαστε στις ομιλίες των Βουλευτών.

Ο κ. Γάκης, Βουλευτής Δωδεκανήσου του ΣΥΡΙΖΑ, έχει τον λόγο για επτά λεπτά.

**ΔΗΜΗΤΡΙΟΣ ΓΑΚΗΣ:** Ευχαριστώ πολύ, κύριε Πρόεδρε.

Η σημερινή κυβερνητική πρωτοβουλία και η νομοθετική ολοκλήρωσή της, μέσα από τη διαδικασία απόδοσης της Ροδιακής Έπαυλης στον Δήμο Ρόδου, που προβλέπεται στο άρθρο 25 του σχεδίου νόμου και που βρίσκει την απόλυτη αποδοχή όλων των πλευρών του ελληνικού Κοινοβουλίου, είναι ένα αίτημα δεκαετιών, χωρίς να βρίσκει αποδέκτη, δυστυχώς, μέχρι τώρα.

Θα έλεγα ότι αποτελεί μία, επιτέλους, δικαίωση για τον δωδεκανησιακό λαό και ταυτόχρονα, κάπως καθυστερημένα, μία εκπλήρωση υποχρέωσης της πολιτείας απέναντι στα Δωδεκάνησα. Κι αυτό, γιατί πίσω από αυτό που αποκαλούμε σήμερα δημόσια ακίνητη περιουσία στη Δωδεκάνησο κρύβεται μια ιστορική αλήθεια, που δεν έχει αναδειχθεί όσο θα έπρεπε τουλάχιστον. Είναι μια ιστορική αλήθεια που, σε κάθε περίπτωση, τεκμηριώνει ότι η δημόσια ακίνητη περιουσία στη Δωδεκάνησο έχει ένα ιδιόρρυθμο καθεστώς σε σχέση με την υπόλοιπη δημόσια ακίνητη περιουσία στην υπόλοιπη χώρα, ένα καθεστώς ειδικού, εθνικού, θα έλεγα, βάρους, που δεν πρέπει να ξεφεύγει ποτέ από την προσοχή της πολιτείας.

Ως ανάδειξη, λοιπόν, του καθεστώτος αυτού και ως χρέος τιμής σε όλες τις γενεές των Δωδεκανησίων, που κράτησαν την ελληνικότητα των νησιών, όχι μόνο στα χρόνια της οθωμανικής σκλαβιάς, αλλά και από το 1912, την ιταλική σκλαβιά, μέχρι την Ενσωμάτωση, αισθάνομαι την υποχρέωση να καταθέσω, έστω συνοπτικά, γεγονότα και στοιχεία που είναι καταχωρημένα και τεκμηριωμένα σε επίσημες σελίδες της ιστορίας, στα αρχεία του ελληνικού Υπουργείου Εξωτερικών, σε εγκυκλίους του και αναφορές του ελληνικού Προξενείου της Ρόδου στα επίσημα πρακτικά της Συνθήκης Ειρήνης των Παρισίων του 1947, σε έγγραφα των ίδιων των εκπροσώπων του τότε φασιστικού κράτους της Ιταλίας, σε ιστορικά βιβλία, συγγράμματα και επιστημονικές εισηγήσεις και μελέτες.

Για τα μικρά νησιά της Δωδεκανήσου, δηλαδή τα πλην της Ρόδου και Κω, τα αποκαλούμενα στην οθωμανική περίοδο «μη δορυάλωτα», δηλαδή αυτά που υποτάχθηκαν στους Οθωμανούς χωρίς πολεμικές συγκρούσεις, ύστερα από τις πολυαίμακτες κατακτήσεις της Ρόδου και της Κω, η δικαιοσύνη της χώρας μας επέλυσε το θέμα.

Με πάγια, πλέον, νομολογία του Αρείου Πάγου έχει αμετάκλητα αναγνωριστεί, όπως, βέβαια, προηγουμένως το ίδιο έγινε και με τις Κυκλάδες, ότι στα μικρότερα αυτά νησιά δεν υπάρχει δημόσια περιουσία ως συνέχεια των Ιταλών και αυτών ως συνέχεια των Οθωμανών. Κι αυτό γιατί, σύμφωνα με την πολιτική της Πύλης, η οθωμανική αυτοκρατορία στα μικρά αυτά νησιά, ως μη δορυάλωτα, περιορίστηκε στη βαριά φορολογία και ουδέποτε απέκτησε δημόσια γη.

Το καθεστώς, όμως, αυτό δεν ήταν ίδιο για τα δύο μεγάλα νησιά της Δωδεκανήσου, τη Ρόδο και την Κω, αλλά και περιοχές της Λέρου, όπως είναι το Λακκί και ο Ξηρόκαμπος. Στα νησιά αυτά συγκεντρώνεται η ακίνητη περιουσία του δημοσίου στα Δωδεκάνησα, δηλαδή, αυτή που κατά διαδοχή πήρε η Ελλάδα από την Ιταλία με τη Συνθήκη Ειρήνης των Παρισίων του 1947.

Η περιουσία αυτή δεν είναι άλλη από αυτή που είναι κατοχυρωμένη στα κτηματολόγια, που ίδρυσαν οι Ιταλοί το 1929 στα τρία αυτά νησιά, υπέρ της λεγόμενης «ιταλικής κτήσης του Αιγαίου», όπως αποκαλούνταν τα Δωδεκάνησα από τους Ιταλούς κατακτητές.

Η ακίνητη αυτή περιουσία είναι τόσο μεγάλη που σε εύρος αντιστοιχεί, όσο αφορά, μάλιστα, μόνο τη Ρόδο, στα 2/3 της σημερινής ακίνητης δημόσιας περιουσίας του δημοσίου σε όλη τη χώρα.

Πώς, όμως, και με ποιους τρόπους δημιουργήθηκε αυτή η γιγάντια δημόσια περιουσία; Κατ’ αρχάς, στη Ρόδο και στην Κω οι Ιταλοί βρήκαν ήδη αρκετές δημόσιες γαίες από τους Οθωμανούς, καθώς η πολιτική της Πύλης ήταν η υφαρπαγή της περιουσίας των σκλαβωμένων κατοίκων -που η υποταγή τους γινόταν με όπλα- στις περιοχές αυτές, που αποκαλούσαν δορυάλωτες.

Οι Ιταλοί, όμως, κατακτητές δεν αρκέστηκαν μόνο σε αυτήν την περιουσία, αφού εκφρασμένη βούλησή τους -όπως ομολογείται και από την ίδια την εισηγητική έκθεση ίδρυσης των κτηματολογίων των τριών νησιών του 1929- ήταν να αυξήσουν την ακίνητη περιουσία του φασιστικού κράτους και σε αυτό προχώρησαν μεθοδικά και συστηματικά.

Στην αρχή του 1924 με ένα δασικό νόμο, ιταλικό διάταγμα 19/1924, ονόμαζαν εγκαταλελειμμένες και αναδασωμένες ολόκληρες γεωργικές εκτάσεις για να τις υφαρπάξουν από το ελληνικό στοιχείο που τις καλλιεργούσε. Στη συνέχεια με ψευδεπίγραφες διοικητικές διαδικασίες απαλλοτριώσεων έγιναν και άλλες υφαρπαγές χωρίς ουσιαστικά αποζημιώσεις στο πλαίσιο από τη μία πλευρά της μεγαλεπήβολης και αποικιοκρατικής πολιτικής -γνωστής και ως πολιτικής του λίθου- των μεγάλων τεχνικών έργων και των εντυπωσιακών κτηρίων της, και από την άλλη ίδρυσης ιταλικών γεωργικών οικισμών με Ιταλούς εποίκους αλλά και τεράστιων στρατιωτικών έργων και υποδομών, με πιο τρανταχτό παράδειγμα τη μεγάλη βάση που ίδρυσαν στη Λέρο προκειμένου να ελέγχουν όλη την Ανατολική Μεσόγειο.

Αυτά τα γεγονότα, λοιπόν, είναι καταγεγραμμένα στα αρχεία του ελληνικού Υπουργείου Εξωτερικών με εγκυκλίους. Και οι επανειλημμένες αναφορές του ελληνικού προξενείου της Ρόδου επί Ιταλοκρατίας ήταν και το αποφασιστικό στοιχείο που οι Ιταλοί δεν μπόρεσαν να στοιχειοθετήσουν. Και έτσι απορρίφθηκε από τις διεθνείς δυνάμεις το αίτημα να τους καταβληθούν αποζημιώσεις για την περιουσία, που άφησαν στα Δωδεκάνησα στο διάδοχο ελληνικό κράτος, σύμφωνα με τα πρακτικά των εργασιών και τους όρους της Συνθήκης των Παρισίων στις 10-02-1947, δωδέκατο παράρτημα, νομοθετικό διάταγμα 423/1947.

Και μπορεί, βέβαια, με το άρθρο 8 του ν.510/1947 να διατηρήθηκαν τα κτηματολόγια των Ιταλών στα τρία αυτά νησιά, αλλά η ελληνική Πολιτεία από την αρχή αναγνώρισε ότι αυτή η περιουσία με τον έωλο τρόπο που δημιουργήθηκε και στη συνέχεια βρέθηκε στα χέρια της, έπρεπε να τύχει ειδικού θεσμικού καθεστώτος, τέτοιου δηλαδή που στοιχειωδώς να συμφωνεί με τις αρχές ενός κράτους δικαίου, που σέβεται την ιστορία του. Έτσι επί δεκαετίες η περιουσία είχε μια απόλυτα διακριτή θεσμική οντότητα και λειτουργία σε σχέση με την υπόλοιπη ακίνητη περιουσία του δημοσίου στη χώρα μας.

Στα πρώτα χρόνια της απελευθέρωσης των Δωδεκανήσων τη διοίκηση της διαχείρισης είχε ο γενικός διοικητής Δωδεκανήσου με το νομοθετικό διάταγμα 218/1947 και το βασιλικό διάταγμα 9/15-5-1947.

Το 1952, όμως, με το νόμο 2100 ιδρύθηκε ένας αυτοτελής οργανισμός, ο Οργανισμός Ακίνητης Περιουσίας του Δημοσίου στα Δωδεκάνησα με έδρα τη Ρόδο, με συμβούλιο από εκπροσώπους τοπικών αρχών και φορέων και με καταστατικό σκοπό όλοι οι πόροι να διατίθενται αποκλειστικά σε κοινωνικά προγράμματα και έργα για την Δωδεκάνησο. Από το 1955, μάλιστα, παράλληλα με τον ανωτέρω οργανισμό, εξουσία διοίκησης είχε και ο νομάρχης Δωδεκανήσου καθώς του ανατέθηκαν για τα δημόσια κτήματα οι ίδιες αρμοδιότητες που είχε ο γενικός διευθυντής Δωδεκανήσου, άρθρο 27 του ν.3200/1955.

Η χούντα, όμως, το 1973 κατήργησε τον Οργανισμό Ακίνητης Περιουσίας του Δημοσίου στα Δωδεκάνησα με το νομοθετικό διάταγμα 195/1973 και χωρίς οποιαδήποτε άλλη πρόβλεψη συνένωσε τη δημόσια ακίνητη περιουσία στα Δωδεκάνησα με όλη την περιουσία της υπόλοιπης χώρας υπό την κεντρική διοίκηση του Υπουργείου Οικονομικών.

Ωστόσο, με την Μεταπολίτευση του 1975 η κυβέρνηση Καραμανλή με τον ίδιο νόμο, που ίδρυσε την κτηματική εταιρεία του δημοσίου, με τον ν.973/1979, διατήρησε μεν τον συγκεντρωτικό τρόπο διοίκησης της δημόσιας περιουσίας στα Δωδεκάνησα, έκανε όμως και μία εν μέρει ουσιαστική αποκατάσταση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή)

Ένα λεπτό, κύριε Πρόεδρε.

Από τη μία δηλαδή, δεν επανάφερε τη διοίκηση σε τοπική αρχή ή φορέα. Από την άλλη, τουλάχιστον, προέβλεψε ότι το 75% των πόρων από τα έσοδα της περιουσίας αυτής θα διατίθενται αποκλειστικά στα Δωδεκάνησα μέσω της Νομαρχίας Δωδεκανήσου.

Δυστυχώς, όμως, και πάλι αυτό καταργήθηκε με τους πρώτους μνημονιακούς νόμους και έτσι πλέον το 75% των πόρων από τα έσοδα δεν διατίθενται πια στα Δωδεκάνησα με το άρθρο 23 του ν.3965/2011. Έτσι, η Ρόδος, η Κως και η Λέρος, ουσιαστικά η Δωδεκάνησος δηλαδή, για άλλη μια φορά μετά τους Οθωμανούς, τους Ιταλούς και τη χούντα, έχασε μία πατρογονική περιουσία και τα οφέλη της.

Ύστερα απ’ όλα αυτά, νομίζω ότι όχι μόνο νομικά και ιστορικά, αλλά ίσως και το κυριότερο, ως ηθικό χρέος τιμής στης γενεές των σκλαβωμένων Δωδεκανησίων αναδεικνύεται ότι η ελληνική πολιτεία οφείλει έστω αργά να αποδεχθεί ότι η διοίκηση και η διαχείριση της περιουσίας των Δωδεκανήσων στα τρία αυτά νησιά πρέπει να είναι απολύτως διακριτή και πάντοτε προς όφελος των Δωδεκανησίων. Γι’ αυτό η απόδοση της ροδιακής έπαυλης στο Δήμο της Ρόδου, που επί δεκαετίες είχε εγκαταστήσει εκεί κοινωνικές και πολιτιστικές δομές, κρύβει έναν βαθύ συμβολισμό και αποτελεί μία υπόσχεση τιμής και μια διεκδίκηση μέλλοντος. Είναι χρέος της πολιτείας η διοίκηση και η διαχείριση της περιουσίας των νησιών μας να επανέλθει σε τοπικό φορέα, σύμφωνα με τις συνταγματικές αρχές όχι μόνο της νησιωτικότητας, αλλά και της αποκεντρωμένης δομής τους κράτους.

Ευχαριστώ πολύ, κύριε Πρόεδρε, και για το χρόνο που μου δώσατε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ. Η ευχή είναι να αξιοποιηθεί η υπηρεσία από την τοπική αυτοδιοίκηση.

Προχωρούμε με τον επόμενο Βουλευτή αγορητή τον κ. Σταϊκούρα.

Κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, για ακόμη μία φορά επί της σημερινής Κυβέρνησης είμαστε στο ίδιο έργο θεατές: Συνοπτικές διαδικασίες συζήτησης σχεδίων νόμων, συρραφή διατάξεων χωρίς συνοχή, χωρίς συνεκτικότητα, νέα προαπαιτούμενα για την ολοκλήρωση της πολύπαθης αξιολόγησης και αυτό γιατί η αξιολόγηση, δυστυχώς, ακόμη δεν έχει ολοκληρωθεί, αφού η Κυβέρνηση δεν έχει υλοποιήσει μία σειρά από προαπαιτούμενα, που εμπεριέχονται στην τελευταία συμφωνία της με τους δανειστές.

Είναι μια συμφωνία την οποία στο σύνολό της ακόμα ουδείς από εμάς έχει δει, όπως δεν είχε δει και τη συμφωνία που έγινε πέρσι τον Μάιο του 2016, αφού παρά τις συνεχείς οχλήσεις και εγγράφως της Αξιωματικής Αντιπολίτευσης η περσινή συμφωνία ποτέ δεν κατατέθηκε στο ελληνικό Κοινοβούλιο παρά μόνο μπορεί να τη βρει κάποιος στο site της Ευρωπαϊκής Επιτροπής. Γνωρίζουμε, όμως, τμήματα αυτής της συμφωνίας, όπως ήταν το πρόσφατο πολυνομοσχέδιο με την ψήφιση νέων μέτρων λιτότητας ύψους 4,9 δισεκατομμυρίων ευρώ για το 2018 και μετά και φυσικά με διατάξεις του σχεδίου νόμου, που συζητάμε σήμερα.

Κυρίες και κύριοι, η Κυβέρνηση διαρκώς υποχωρεί και είναι εγκλωβισμένη στις υπογραφές της. Αποδέχθηκε, παρά τις δήθεν ηρωικές διαπραγματεύσεις της, νέα μέτρα λιτότητας ακόμα και για μετά τη λήξη του τρίτου μνημονίου συνυπογράφοντας το τέταρτο μνημόνιο. Αποδέχθηκε, παρά τις περί του αντιθέτου δεσμεύσεις της, υψηλά πρωτογενή πλεονάσματα ύψους, όπως γνωρίζουμε σήμερα, 3,5% του ΑΕΠ για πέντε χρόνια εγκλωβίζοντας τη χώρα σε πολυετή λιτότητα. Και παραμένει εγκλωβισμένη στις αποφάσεις του Eurogroup του Μαΐου του 2016, την οποία απόφαση έχει συνυπογράψει, άλλωστε, σύμφωνα με την οποία τα μεσοπρόθεσμα μέτρα για το χρέος θα ληφθούν μετά τη λήξη του προγράμματος, δηλαδή, το 2018, υπό δύο προϋποθέσεις: Υπό την προϋπόθεση ότι η χώρα υλοποιεί πλήρως τις δεσμεύσεις της και το σημαντικότερο, αν αυτό το 2018 κριθεί αναγκαίο –από ποιους;- από τους θεσμούς.

Κυρίες και κύριοι συνάδελφοι, το πρόβλημα της βιωσιμότητας του δημοσίου χρέους παραμένει κρίσιμης σημασίας για την οικονομία και την πορεία της χώρας παρά την επίτευξη υψηλών πρωτογενών πλεονασμάτων από το 2013 και μετά κάθε χρόνο και τη βελτίωση του προφίλ του χρέους από το 2012, που συνομολογεί πλέον η Κυβέρνηση, μέσα στο τελευταίο νομοσχέδιο το οποίο κατέθεσε και ψήφισε η ίδια.

Αποδεικνύεται έτσι ότι η δημοσιονομική ισορροπία και οι παρεμβάσεις ελάφρυνσης του ελληνικού χρέους συνιστούν μεν αναγκαία συνθήκη για την ενίσχυση της βιωσιμότητάς του, όμως δεν αποτελούν από μόνα τους και ικανή συνθήκη και αυτό, γιατί συγχρόνως απαιτείται η επίτευξη και διατήρηση υψηλών ρυθμών οικονομικής μεγέθυνσης.

Συνεπώς, τι έγινε ακριβώς τα τελευταία δυόμισι χρόνια και επιβαρύνθηκε σημαντικά η βιωσιμότητα του δημοσίου χρέους; Ουσιαστικά, σύμφωνα με τις συγκρίσιμες μελέτες βιωσιμότητας από το 2014 και μετά κάθε χρόνο -και τις οποίες θα καταθέσω στην Βουλή με έναν πίνακα- ο εκτιμώμενος μεσομακροπρόθεσμος ρυθμός μεγέθυνσης της ελληνικής οικονομίας συρρικνώθηκε σημαντικά.

Ενδεικτικά αναφέρω: Ο ρυθμός αύξησης του ΑΕΠ το 2022 προβλέπονταν να είναι 1,9%. Πότε προβλεπόταν αυτό; Τον Ιούνιο του 2014. Επομένως, τον Ιούνιο του 2014 για το 2022 προβλεπόταν το ΑΕΠ στο 1,9%. Σήμερα στις αντίστοιχες εκθέσεις το ποσοστό είναι μόλις 1%. Αυτή η σημαντικά αναθεωρημένη προς τα κάτω εκτίμηση του Διεθνούς Νομισματικού Ταμείου επεκτείνεται σε όλα τα μεταγενέστερα χρόνια μέχρι και το 2060, επιβαρύνοντας σωρευτικά τη βιωσιμότητα του δημοσίου χρέους. Είναι 50% κάτω ο εκτιμώμενος ρυθμός ανάπτυξης της ελληνικής οικονομίας μέχρι το 2060 σήμερα σε σχέση με αυτό. που εκτιμούσαν οι ίδιοι φορείς το 2014.

Καταθέτω τον σχετικό πίνακα στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μου πει κάποιος: «Μα, αυτές είναι οι εκτιμήσεις των θεσμών».

Πάμε τώρα στις εκτιμήσεις της Κυβέρνησης. Αυτό επιβεβαιώνεται, το ίδιο συμπέρασμα, από την σύγκριση των προβλέψεων για το ονομαστικό ΑΕΠ ανάμεσα στο μεσομακροπρόθεσμο Πρόγραμμα Δημοσιονομικής Στρατηγικής 2015-2018 της προηγούμενης κυβέρνησης και το πρόσφατο μεσοπρόθεσμο 2018-2021 της σημερινής Κυβέρνησης. Εξαιρετική συρρίκνωση των εκτιμώμενων ρυθμών οικονομικής μεγέθυνσης.

Καταθέτω και αυτόν τον πίνακα, που είναι οι εκτιμήσεις της σημερινής Κυβέρνησης, όχι των θεσμών.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς, συμπερασματικά όποια μελέτη και να δει κανένας, όποια εκτίμηση και να κάνει η Κυβέρνηση ΣΥΡΙΖΑ και ΑΝΕΛ με τις πράξεις και παραλείψεις της επιβάρυνε την ελληνική οικονομία, την επανέφερε στην ύφεση και δεν μπορεί να πείσει ότι θα την ανατάξει με βιώσιμο και διατηρήσιμο τρόπο.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Συνεπώς, κυρίες και κύριοι συνάδελφοι, ποιο είναι το ζητούμενο από εδώ και πέρα; Πρώτον, η ολοκλήρωση της αξιολόγησης. Ήδη εξαιτίας της πολύμηνης καθυστέρησης και της εσφαλμένης σύνδεσης της αξιολόγησης με το χρέος, η οικονομία έχει στερηθεί πόρους μέχρι σήμερα 13,3 δισεκατομμυρίων ευρώ και με βάση τη συμφωνία, που δεν έχει κατατεθεί στο Κοινοβούλιο, του Μαΐου του 2016, θα έπρεπε τόσοι πόροι να έχουν έρθει από τις δόσεις των αξιολογήσεων μέχρι σήμερα και δεν έχουν έρθει -13,3 δισεκατομμύρια ευρώ- με αποτέλεσμα η Κυβέρνηση να έχει προβεί σε εκτεταμένο εσωτερικό δανεισμό και στάση πληρωμών προς τον ιδιωτικό τομέα, στεγνώνοντας την οικονομία από την ρευστότητα, σέρνοντας τη χώρα στην ύφεση και θέτοντας σε κίνδυνο την επίτευξη ακόμη και αυτού του αναθεωρημένου προς τα κάτω στόχου για την φετινή ανάπτυξη, του 1,8%, από 2,7%, που εκτιμούσε πρόσφατα.

Δεύτερη προϋπόθεση: Η υλοποίηση διαρθρωτικών αλλαγών, που θα πείσουν τους δανειστές ότι επανέρχεται η αναπτυξιακή δυναμική, που καταγράφονταν σε εκθέσεις τους το 2014. Οι διαρθρωτικές μεταρρυθμίσεις αυξάνουν την παραγωγή, δημιουργούν συνθήκες για πιο γρήγορη ανάκαμψη της οικονομίας και βοηθούν στην αποκλιμάκωση δημοσίου χρέους, δημιουργώντας χώρο για χαμηλότερα πρωτογενή πλεονάσματα.

Τρίτον: Συνεπώς με βάση τα ανωτέρω απαιτείται η δρομολόγηση μιας συμφωνίας σε πιο ρεαλιστικούς δημοσιονομικούς στόχους. Η επίτευξη υψηλών πρωτογενών πλεονασμάτων και η διατήρησή τους για πολλά χρόνια ιδιαίτερα όταν μια χώρα αντιμετωπίζει μακροχρόνια ύφεση και έχει επιστρέψει στην ύφεση και στην υψηλή διαρθρωτική ανεργία δεν είναι εφικτή και σίγουρα είναι αντιαναπτυξιακή.

Τέταρτο και τελευταίο: Η υλοποίηση από τους δανειστές το συντομότερο δυνατόν ουσιαστικών παρεμβάσεων για την ενίσχυση της βιωσιμότητας του δημοσίου χρέους, δέσμευση που εκκρεμεί από το 2012 και δεν έχει με ευθύνη τους -με ευθύνη των δανειστών- ακόμη υλοποιηθεί.

Ρεαλιστικές τεχνικές. Ισοδύναμες λύσεις υπάρχουν. Η Νέα Δημοκρατία από τον Μάιο του 2016, γραπτώς τις έχει επισημάνει. Τις έχει καταθέσει. Εντός και εκτός χώρας.

Συμπερασματικά: Ο συνδυασμός αυτών των τεσσάρων ταυτόχρονα πρωτοβουλιών μπορεί να οδηγήσει τη χώρα σταδιακά στην έξοδο από την κρίση. Η επίτευξή τους, όμως, απαιτεί μια μεταρρυθμιστική σοβαρή, συνεκτική, αξιόπιστη Κυβέρνηση, η οποία θα πραγματοποιήσει διαρθρωτικές αλλαγές και θα διαπραγματευτεί μια άλλη δημοσιονομική πολιτική, με πιο ρεαλιστικούς δημοσιονομικούς στόχους.

Αυτά, η σημερινή Κυβέρνηση ούτε μπορεί ούτε ξέρει ούτε θέλει να τα υλοποιήσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, να κάνουμε μια συμφωνία τώρα.

Θα δώσω τον λόγο, γιατί τον έχει ζητήσει, ως έχει δικαίωμα κάθε δύο Βουλευτές να μιλάει ένας Κοινοβουλευτικός, ο κ. Λαγός, που θα τον καλέσω σε λίγο στο Βήμα.

Κυρία Υπουργέ, έμαθα ότι θέλετε να μιλήσετε στο τέλος. Οι κοινοβουλευτικοί εκπρόσωποι, όμως, λογικό είναι να λένε ότι δεν μπορούν να πάρουν τον λόγο αν δεν ακούσουν την κυρία Υπουργό, είτε διότι θα καταθέσετε νομοτεχνικές βελτιώσεις ή μπορεί και κάποια αλλαγή.

Οπότε, θα ήθελα να σας παρακαλέσω, μετά τον κ. Λαγό ο οποίος θα μιλήσει για δώδεκα λεπτά, και αφού δείτε και τις νομοτεχνικές με την ηρεμία σας…

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θέλετε να τις καταθέσω τώρα;

**ΠΡΟΕΔΡΕΥΩΝ (Νικήτας Κακλαμάνης):** Να τις καταθέσετε, για να διανεμηθούν κιόλας. Να κάνετε την τοποθέτησή σας, ώστε να…

**ΧΡΗΣΤΟΣ ΜΑΝΤΑΣ:** Μπορεί να μιλήσει και αργότερα, έχει κάποιους Βουλευτές ακόμη.

**ΠΡΟΕΔΡΕΥΩΝ (Νικήτας Κακλαμάνης):** Έχει, αλλά το λέω για να μπείτε και εσείς εναλλάξ, ανά δύο Βουλευτές ένας Κοινοβουλευτικός. Θα μιλήσετε, αν δεν έχετε ακούσει την κυρία Υπουργό; Το σωστό κοινοβουλευτικά αυτό είναι. Ή, άντε να μιλήσουν –ξέρω εγώ- και άλλοι δύο Βουλευτές και να μιλήσετε μετά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Να καταθέσω τώρα τις νομοτεχνικές.

**ΠΡΟΕΔΡΕΥΩΝ (Νικήτας Κακλαμάνης):** Αυτά ναι, καταθέστε τα. Κάντε τη δήλωσή σας τώρα ένα λεπτό, δεν χρειάζεται να τις αναγνώσετε και καταθέστε τες, για να φωτοτυπηθούν και να διανεμηθούν.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):**  «Προσαρμογή της ελληνικής νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις», νομοτεχνικές βελτιώσεις.

Θέλω να αναφερθώ σε δύο, τα οποία θεωρώ ότι είναι σημαντικά. Είναι η απόσυρση της παραγράφου 3 του άρθρου 12 του σχεδίου νόμου. Διαγράφεται και οι παράγραφοι 4 και 5 αναριθμούνται σε 3 και 4, αντίστοιχα.

Στην αιτιολογική έκθεση επί του άρθρου 12 στη σελίδα 14, διαγράφεται το έβδομο εδάφιο, από «με την προτεινόμενη διάταξη της παραγράφου 3… που διεξάγονται μέσω αυτών.», στο όγδοο εδάφιο ο αριθμός 4 αντικαθίσταται με τον αριθμό 3 και στο ένατο εδάφιο ο αριθμός 5 αντικαθίσταται με τον αριθμό 4.

Επίσης, επειδή δεν θέλουμε να δημιουργούνται θέματα από τους συναδέλφους της αντιπολίτευσης, το άρθρο 16 του σχεδίου νόμου διαγράφεται και τα επόμενα άρθρα του σχεδίου νόμου αναριθμούνται αντίστοιχα.

Δεσμευόμαστε σε επόμενο να το ξαναφέρουμε, αφού ζητούν και επιπλέον στοιχεία.

**ΠΡΟΕΔΡΕΥΩΝ (Νικήτας Κακλαμάνης):** Θα επανακατατεθούν.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στην αιτιολογική έκθεση, η αιτιολογική σκέψη επί του άρθρου 16 διαγράφεται ομοίως και αναριθμούνται αντίστοιχα οι αριθμοί των αιτιολογικών σκέψεων επί των επόμενων άρθρων.

**ΠΡΟΕΔΡΕΥΩΝ (Νικήτας Κακλαμάνης):** Πολύ καλά.

**ΑΝΔΡΕΑΣ ΛΟΒΕΡΔΟΣ:** Το 16 όλο;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όλο.

**ΠΡΟΕΔΡΕΥΩΝ (Νικήτας Κακλαμάνης):** Όλο, όλο είπε η κυρία Υπουργός.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Σε επόμενο νομοσχέδιο, θα…

**ΠΡΟΕΔΡΕΥΩΝ (Νικήτας Κακλαμάνης):** Θα διανεμηθεί, κύριε Λοβέρδο και θα το δείτε και γραπτώς.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τις προαναφερθείσες νομοτεχνικές βελτιώσεις - διορθώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 115,116)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κυρία Υπουργέ, ευχαριστούμε.

Ο Κοινοβουλευτικός Εκπρόσωπος της Χρυσής Αυγής κ. Λαγός έχει τον λόγο.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Πριν από λίγες μέρες, είχαμε καταθέσει στο ελληνικό Κοινοβούλιο, όπως έχουμε καθήκον να κάνουμε και δικαίωμα, μια ερώτηση κοινοβουλευτικού ελέγχου και αναφερόμασταν στο καθεστώς, που επικρατεί στις φυλακές Αυλώνας και σε ένα ιδιότυπο συγκεκριμένα τρόπο που λειτουργεί, με έναν διευθυντή του σχολείου στις φυλακές της Αυλώνας, ο οποίος στην αρχή είχαμε μάθει ότι είναι εκεί γύρω στα επτά, οκτώ χρόνια -ήδη ήταν κατά παράτυπο τρόπο τόσο πολύ- αλλά εν συνεχεία μάθαμε ότι τελικά ο άνθρωπος αυτός είναι γύρω στην εικοσαετία. Είναι πριν από το 2000.

Στην ερώτηση, λοιπόν, που είχα καταθέσει εκ μέρους της Χρυσής Αυγής, ασχολήθηκαν και απάντησαν και άλλοι. Και θα δούμε στην πορεία γιατί απάντησαν και ασχολήθηκαν όλοι αυτοί. Είναι και άλλοι, πέραν της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ», η οποία φυσικά δεν λέει ότι αυτά τα ερωτήματα, που υποβάλαμε είναι ψευδή, απλά τονίζει μέσα ότι η ενημέρωση που έχουν οι χρυσαυγίτες Βουλευτές «…είναι εξαιρετικά ανησυχητική στον βαθμό που εμφανίζεται πολύ καλά πληροφορημένος εν των έσω…».

Είναι από την «ΕΦΗΜΕΡΙΔΑ ΤΩΝ ΣΥΝΤΑΚΤΩΝ» και παρακαλώ κρατήστε την για τα Πρακτικά.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εν συνεχεία, μετά από μια-δυο ημέρες, υπήρξε ανακοίνωση από το Γραφείο Τύπου του ΣΥΡΙΖΑ, στην οποία δεν αναφέρεται και πάλι τίποτα για τα ερωτήματα που έχουμε καταθέσει και ζητάμε απαντήσεις, απλώς λέει πώς είναι δυνατόν οι χρυσαυγίτες Βουλευτές να καταθέτουν ερωτήσεις για τέτοια ζητήματα. Αυτή είναι η ανακοίνωση του ΣΥΡΙΖΑ και την καταθέτω στα Πρακτικά.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την επόμενη ημέρα βγήκε ο Πρόεδρος της Ελληνικής Βουλής, ο κ. Βούτσης και ασχολήθηκε πάλι με τη συγκεκριμένη ερώτηση, λέγοντας ότι εμείς –αυτό ακριβώς που λέει και το Γραφείο Τύπου του ΣΥΡΙΖΑ- στοχοποιούμε τον συγκεκριμένο διευθυντή των φυλακών ονόματι Δαμιανό. Το καταθέτω και αυτό στα Πρακτικά.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, λοιπόν, απορίας άξιο πώς για μια ερώτηση ενός Βουλευτή στο πλαίσιο των κοινοβουλευτικών του καθηκόντων ασχολήθηκε όλο το κομμάτι των συντρόφων του ΣΥΡΙΖΑ, με επίσημες ανακοινώσεις, με δήλωση συγκεκριμένου καθηγητή στο ραδιοσταθμό «ΚΟΚΚΙΝΟ», στον οποίο δεν απαντά τίποτα παρά μιλά πάλι για ναζί, για φασίστες. Στις ερωτήσεις μας δεν απαντά καθόλου.

Το ερώτημα και η απάντηση είναι πολύ απλά. Και θα εξηγήσουμε γιατί. Ο συγκεκριμένος κύριος –Πέτρος Δαμιανός λέγεται- είναι διευθυντής στις φυλακές του Αυλώνα πάνω από δεκαεπτά χρόνια. Είναι πριν από το 2000. Αυτός ο άνθρωπος διαλέγει μόνος του ποιοι θα είναι καθηγητές στο συγκεκριμένο σχολείο και τον τρόπο με τον οποίο θα εξετάζονται τα γραπτά των μαθητών οι οποίοι θέλουν να φοιτήσουν σε ΑΕΙ και σε ΤΕΙ.

Μέχρι εδώ δεν υπάρχει κανένα πρόβλημα. Εντάξει, τα παιδιά που είναι φυλακισμένα να διεκδικήσουν το δικαίωμά τους να περάσουν, να φοιτήσουν στα πανεπιστήμια, να κάνουν ό,τι μπορούν να κάνουν. Πού έγκειται, όμως, εδώ το μεγάλο ζήτημα για τον συγκεκριμένο κύριο; Έγκειται στο ότι ενώ υπάρχουν ειδικά σχολεία και σε άλλα σωφρονιστικά καταστήματα, όπως στον Κορυδαλλό, οι τρομοκράτες των Πυρήνων της Φωτιάς, αλλά και άλλοι τρομοκράτες, λίγο μεγαλύτεροι από την ηλικία των δεκαοκτώ ετών, διότι έχουν πατήσει τα τριάντα, ζητούν απεγνωσμένα να πάνε να δώσουν εξετάσεις στο συγκεκριμένο σωφρονιστικό κατάστημα, με τον συγκεκριμένο κύριο. Και το ερώτημα που καταθέσαμε εμείς είναι κατά πόσον αυτό είναι δυνατόν να γίνεται και κατά πόσον είναι νόμιμο.

Γιατί φεύγουν, λοιπόν, από το ειδικό σχολείο και πηγαίνουν στο σχολείο του Αυλώνα να δώσουν εκεί εξετάσεις; Μήπως γιατί το συγκεκριμένο σύστημα, που λειτουργεί εκεί είναι διάτρητο; Μήπως γιατί τα γραπτά δεν εξετάζονται από κανέναν άλλον, πλην από τον συγκεκριμένο κύριο και την ομάδα που έχει συν αυτώ;

Επίσης, να τονίσουμε και κάτι άλλο, για να μαθαίνει ο ελληνικός λαός. Είναι πολλά τα περίεργα της υπόθεσης, αλλά το πιο περίεργο είναι ότι ψηφίστηκε ένας νόμος πριν από δυο-δυόμισι χρόνια περίπου, ο οποίος εξασφαλίζει το αμετάθετο αυτού του κυρίου. Δηλαδή, ο κ. Δαμιανός εσαεί, όσο είναι καλά ο άνθρωπος, θα είναι στη συγκεκριμένη θέση. Θα είναι στις φυλακές του Αυλώνα και θα είναι διευθυντής. Και ξέρετε γιατί θα είναι εκεί σαν διευθυντής; Γιατί μια φωτογραφική τροπολογία που υπάρχει λέει ότι για να διεκδικήσει κάποιος άλλος τη συγκεκριμένη θέση, θα πρέπει να έχει μια προϋπηρεσία τριών ετών στο συγκεκριμένο σωφρονιστικό κατάστημα και στη συγκεκριμένη θέση.

Εδώ, όμως, γίνεται το εξής. Οι καθηγητές που διαλέγει ο Δαμιανός, για να πάνε στο συγκεκριμένο σωφρονιστικό κατάστημα, προσλαμβάνονται με συμβάσεις ετήσιες οι οποίες ανανεώνονται. Άρα, κανείς δεν έχει το δικαίωμα να διεκδικήσει αυτή τη διευθυντική θέση.

Αυτά όλα γίνονται με τερτίπια και γίνονται στο σκοτάδι. Αυτά είναι τα ερωτήματα, που έχει θέσει η Χρυσή Αυγή και που δεν τολμά κανείς να απαντήσει, αλλά όλη η ηγετική ομάδα του ΣΥΡΙΖΑ, σύσσωμη, έτρεξε να βγάλει ανακοινώσεις, μην λέγοντας ότι είναι ψευδή όλα αυτά, αλλά λέγοντας ότι είμαστε φασίστες και ναζί. Αυτή είναι η απάντηση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λαγέ, μια διακοπή για δέκα δευτερόλεπτα, για να ανακοινώσω ένα σχολείο.

**ΙΩΑΝΝΗΣ ΛΑΓΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και δυο εκπαιδευτικοί συνοδοί τους από το 1ο Δημοτικό Σχολείο Λειβαδιάς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Βουλευτής κ. Γεώργιος Κασαπίδης ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Συνεχίστε, κύριε Λαγέ.

**ΙΩΑΝΝΗΣ ΛΑΓΟΣ:** Ευχαριστώ.

Για να μην νομίζετε ότι δεν μιλάμε με ονόματα εμείς, τα ονόματα των τρομοκρατών, που έχουν ζητήσει να συμμετέχουν σ’ αυτές τις εξετάσεις που δίνονται ειδικά για το έτος 2017 είναι ο Χρήστος Τσάκαλος, ο Γρηγόρης Τσιρώνης, ο Δημήτρης Χατζηδάκης, ο Βασίλης Φάτσης. Μιλάμε για συγκεκριμένα άτομα των Πυρήνων της Φωτιάς που θέλουν να πάνε εκεί να δώσουν εξετάσεις, ενώ θα έπρεπε να τις δώσουν στο σωφρονιστικό κατάστημα του Κορυδαλλού.

Ένα άλλο ερώτημα που τίθεται -και πρέπει να το μάθουμε- είναι οι επαφές, που έχει ο συγκεκριμένος κύριος με έναν άλλον διαβόητο κύριο, τον κ. Λάμπρου. Για όσους δεν θυμούνται, ο κ. Λάμπρου είναι αυτός που είχε κατηγορηθεί από τον τότε Υπουργό Δικαιοσύνης, τον κ. Πανούση, ότι είχε άμεση επαφή με τρομοκράτες μέσα στον χώρο των φυλακών, κάτι το οποίο δεν διαψεύστηκε ποτέ. Απλά, ως δια μαγείας, μετά από πολύ λίγες ημέρες ο κ. Πανούσης εξαφανίστηκε από προσώπου γης. Εν μία νυκτί χάθηκε. Τα λέω, για να δούμε εάν αυτά είναι αλήθεια ή ψέματα, γιατί, μάλλον, γι’ αυτό έχει τρομοκρατηθεί ο ΣΥΡΙΖΑ και προσπαθεί να καλέσει όλες τις συλλογικότητες -λέει- υπέρ του κ. Δαμιανού. Και εμείς μιλάμε με συγκεκριμένα στοιχεία.

Επίσης, δεν είναι τυχαίο ότι ο συγκεκριμένος είχε πάρει και την κόρη του στο συγκεκριμένο σωφρονιστικό κατάστημα. Έκατσε για δύο χρόνια εκεί, πήρε μια τρελή μοριοδότηση, την οποία παίρνουν όσοι υπηρετούν εκεί πέρα, και εν συνεχεία πήγε σε ένα σχολείο κάπου σε ένα νησί του Ιονίου.

Αυτά έχουμε ζητήσει εμείς να μάθουμε. Επίσημη απάντηση ακόμα δεν έχω σαν Βουλευτής. Μάλιστα, μέσα στις ανακοινώσεις που έβγαλε εδώ ο ΣΥΡΙΖΑ και η «ΕΦΗΜΕΡΙΔΑ ΤΩΝ ΣΥΝΤΑΚΤΩΝ», όλοι αυτοί οι «δημοκράτες», τονίζουν και λένε στους Υπουργούς που έχω απευθυνθεί, ότι δεν πρέπει να απαντήσουν στη Χρυσή Αυγή γιατί έτσι, λέει, νομιμοποιούν τους χρυσαυγίτες. Μάλλον δεν πρέπει να απαντάνε -και καλεί η «ΕΦΗΜΕΡΙΔΑ ΤΩΝ ΣΥΝΤΑΚΤΩΝ» και ο επίσημος ΣΥΡΙΖΑ τους Υπουργούς να μην απαντήσουν- γιατί θα εκτεθούν ανεπανόρθωτα, διότι γνωρίζουμε πράγματα πολύ σημαντικά για την υπόθεση αυτή, την οποία κανείς δεν τολμά να βγάλει προς τα έξω.

Επίσης, στις ανακοινώσεις τους γράφουν ότι εμείς στοχοποιούμε τον κ. Δαμιανό. Από πότε η κοινοβουλευτική ερώτηση ενός πολιτικού κόμματος, ενός Βουλευτή, έγινε στοχοποίηση; Δεν καταλάβαμε. Δηλαδή, εάν εμείς ρωτάμε για να μάθουμε κάποια πράγματα, στοχοποιούμε κάποιον; Και ποια είναι η στοχοποίηση; Στους τρομοκράτες μήπως τον στοχοποιούμε; Όχι, γιατί είναι φιλαράκια και τους περνάει μάλλον από ό,τι μαθαίνουμε τα γραπτά τους. Μήπως τους στοχοποιούμε στο Υπουργείο ή στην Κυβέρνηση; Όχι, γιατί είναι στέλεχος.

Επίσης, να τονίσω ότι ο συγκεκριμένος κύριος έχει εκλεγεί και είναι περιφερειακός σύμβουλος της κ. Δούρου. Και μέσα σε όλο αυτό που γίνεται, βγαίνει πριν από λίγες μέρες ένα κονδύλι ύψους 680.000 ευρώ από την Περιφέρεια Αττικής για τις συγκεκριμένες φυλακές Αυλώνα, χωρίς να έχει κατατεθεί ποτέ κανένας φάκελος πουθενά, και λένε ότι τα χρήματα αυτά πρέπει να τα πάρουν οι φυλακές αυτές, με προτροπή και με εμφάνιση του κ. Δαμιανού, για την ενεργειακή αναβάθμισή τους.

Όταν οι φυλακές αυτές είναι ένα κτήριο του 1960, απ’ ό,τι έχουμε μάθει, και όταν οι σκοπιές είναι έτοιμες να καταρρεύσουν και δεν υπάρχουν οχήματα ούτε καν για τις μεταγωγές, δεν υπάρχουν σωστά οχήματα και κάμερες ασφαλείας, δίνονται 680.000 ευρώ για την ενεργειακή αναβάθμιση; Όλα αυτά εμένα μου φαίνονται κάπως περίεργα. Σε κάποιους άλλους μπορεί να φαίνεται ότι είναι καθαρά πράγματα και δεν υπάρχει τίποτα.

Επίσης, βλέπουμε πως δεν είναι τυχαίο ότι πολυδιαφημίζεται και ασχολούνται όλοι με το έργο του συγκεκριμένου κυρίου, του κ. Δαμιανού. Δεν ασχολούνται καθόλου, όμως, και με άλλους καθηγητές, οι οποίοι παράγουν ένα σημαντικό έργο μέσα στις φυλακές. Στο συγκεκριμένο σωφρονιστικό κατάστημα υπάρχει ο καθηγητής, ο Διευθυντής του Δημοτικού, ο κ. Αρμένης, ο οποίος -ούτε δεξιός είναι ο άνθρωπος, ούτε εθνικιστικών απόψεων είναι και μπορείτε να το διασταυρώσετε- κάνει τη δουλειά του. Δεν υπάρχει, όμως, αυτή η διαφήμιση και αυτή η πρεμούρα που υπάρχει για τον κ. Δαμιανό, για την «ιερή αγελάδα», που δεν πρέπει να αγγιχτεί, ενώ –επαναλαμβάνουμε- είναι δεκαεφτά χρόνια -και θα συνεχίσει να είναι με ειδικούς νόμους- διευθυντής στο συγκεκριμένο σωφρονιστικό κατάστημα, γιατί έτσι κάποιοι αποφάσισαν.

Ερχόμαστε τώρα και σε κάποια άλλα σημαντικά θέματα, γιατί στην πορεία εξελίσσονται και βγαίνουν αρκετά πράγματα. Στο συγκεκριμένο σωφρονιστικό κατάστημα εξέτισε ένα μεγάλο κομμάτι της ποινής του μέχρι τώρα κάποιος κατηγορούμενος και καταδικασμένος, σε Α΄ βαθμό, για υπόθεση με ναρκωτικά, σχετικά με κάποιο πλοίο, ο κ. Γιαννουσάκης. Ο κ. Γαννουσάκης βγήκε και είπε -επαναλαμβάνω ότι έγιναν στο συγκεκριμένο σωφρονιστικό κατάστημα όλα αυτά- ότι πιέστηκε από τον Υπουργό, τον κ. Καμμένο, προκειμένου να δώσει κάποιες καταθέσεις, οι οποίες θα βόλευαν και τον κ. Καμμένο και την Κυβέρνηση ΣΥΡΙΖΑ-ΑΝΕΛ, προκειμένου να καταδικάσουν έναν επιχειρηματία. Αυτό δεν μας αφορά καθόλου. Όποιος είναι ένοχος, να καταδικαστεί και όποιος είναι αθώος, να αθωωθεί. Το ζητούμενο, όμως, είναι πώς είχε επαφές ο κ. Καμμένος με τον συγκεκριμένο κρατούμενο μέσα στις φυλακές. Μήπως υπήρχε ειδικό κελί, που ήταν ο κ. Γιαννουσάκης μόνος του, και μήπως κάποιοι του είχαν παραχωρήσει κινητό τηλέφωνο εις γνώση των αρχιφυλάκων, προκειμένου να έχει αυτήν την επαφή;

Να ρωτήσουμε: Είναι αλήθεια ή ψέματα ότι κάποιο βράδυ, ενώ είχαν κλείσει οι φυλακές και οι πόρτες, εμφανίστηκε συγκεκριμένη εισαγγελέας, με προτροπή κι εντολή του κ. Καμμένου, και μπήκαν βράδυ -πράγμα που απαγορεύεται σύμφωνα με τον Σωφρονιστικό Κώδικα- για να πάρουν κατάθεση από τον Γιαννουσάκη, που θα ενοχοποιεί τον συγκεκριμένο επιχειρηματία; Αυτό είναι αλήθεια ή μήπως είναι ψέματα;

Είναι αλήθεια ή μήπως είναι ψέματα ότι ο κ. Ευτύχης Φυτράκης, ο Γενικός Γραμματέας του Υπουργείου Δικαιοσύνης, μαζί με έναν κύριο, τον Παύλο Δουλάμη, ο οποίος υπήρξε αρχιφύλακας και στο Σωφρονιστικό Κατάστημα Αυλώνα -για τον οποίο και θεσπίστηκε μια ιδιαίτερη θέση τώρα, γιατί τον προαλείφουν για αντικαταστάτη εν συνεχεία του κ. Φυτράκη ίσως, αλλά του έχουν δώσει μια θέση για να μπορεί να είναι κι αυτός επιβλέπων στις φυλακές- έδωσαν την εντολή να περάσει καλά ο Γιαννουσάκης στις φυλακές και να πάρει τα κινητά τηλέφωνα για να έχει την άμεση επαφή; Διότι τα ίδια λέει και ο κ. Γιαννουσάκης, τα ίδια λένε και οι πληροφορίες που έχουμε εμείς και τα ονόματα και των αρχιφυλάκων που έχουμε στη διάθεσή μας, τα οποία είμαστε έτοιμοι να τα δώσουμε, όποτε μας ζητηθεί, στη δικαιοσύνη.

Μάλλον, λοιπόν, η σπουδή της Κυβέρνησης του ΣΥΡΙΖΑ, που έτρεχαν μόλις άκουσαν για φυλακές Αυλώνα, μόλις άκουσαν για Δαμιανό και για όλο αυτό το παιχνίδι που υπάρχει σε αυτό το σωφρονιστικό κατάστημα, δεν ήταν τυχαία.

Και αφήνω στον ελληνικό λαό να καταλάβει -το επαναλαμβάνω- πώς είναι δυνατόν σε μία απλή ερώτηση στο ελληνικό Κοινοβούλιο από έναν Έλληνα Βουλευτή να απαντήσει και το Γραφείο Τύπου του ΣΥΡΙΖΑ -χωρίς να λέει τίποτα- και ο Πρόεδρος της ελληνικής Βουλής -χωρίς να λέει τίποτα, απλά μιλάνε για στοχοποίηση- και οι εφημερίδες που πρόσκεινται στον ΣΥΡΙΖΑ. Αυτά είχαμε να καταθέσουμε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Λαγέ.

**ΙΩΑΝΝΗΣ ΛΑΓΟΣ:** Εάν είναι αλήθεια όλα αυτά, εμείς θα ζητήσουμε και κάτι άλλο: Εφόσον, λοιπόν, η δικαιοσύνη θέλει να ασχοληθεί με την υπόθεση και επειδή οι πληροφορίες μας είναι αρκετά καλές, ας γίνει άρση τηλεφωνικού απορρήτου των κυρίων Φυτράκη,. Δουλάμη και Καμμένου. Τότε, θα γελάσει πολύς κόσμος.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Εξυπακούεται ότι τα ονόματα, τα οποία ανεφέρθησαν, είναι με ευθύνη του ομιλητή και δεν αναλαμβάνει η Βουλή την ευθύνη για τα ονόματα που ακούστηκαν και για τα όσα ελέχθησαν.

**ΓΕΩΡΓΙΟΣ ΓΕΡΜΕΝΗΣ:** Αυτονόητο είναι αυτό.

**ΠΡΟΕΔΡΕΥΩΝ (Νικήτας Κακλαμάνης):** Έτσι γίνεται πάντα.

Τον λόγο έχει ο κ. Παπαθεοδώρου. Δεν τον βλέπω, όμως, μέσα στην Αίθουσα.

**ΑΝΔΡΕΑΣ ΛΟΒΕΡΔΟΣ:** Έχει γίνει αλλαγή.

**ΠΡΟΕΔΡΕΥΩΝ (Νικήτας Κακλαμάνης):** Εδώ δεν είναι γραμμένη η αλλαγή. Εδώ βλέπω το όνομα «Παπαθεοδώρου».

**ΑΝΔΡΕΑΣ ΛΟΒΕΡΔΟΣ:** Θα μιλήσει ο κ. Κεγκέρογλου.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, θα την κάνω τώρα.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Η χώρα έχει μια Κυβέρνηση η οποία εκφράζει δύο ακραίες πολιτικές ταυτόχρονα. Σε διαφορετικό, βεβαίως, χρονικό διάστημα, αλλά είναι η ίδια Κυβέρνηση.

Το 2015 βιώσαμε την πολιτική του «όχι» σε όλα, που πήγαζε από τις ιδεοληψίες της και την τραγελαφική διαπραγμάτευση, την οποία είχε αποφασίσει να ακολουθήσει. Αυτό οδήγησε στο τρίτο μνημόνιο.

Στη συνέχεια, μετά την ιδεολογικοπολιτική της μετάλλαξη, ακολούθησε τη γραμμή του «ναι» σε όλα. Αυτό οδήγησε στο τέταρτο μνημόνιο, στα σκληρά κι επώδυνα μέτρα που είδαμε να ψηφίζει σύσσωμη η Κοινοβουλευτική Ομάδα του ΣΥΡΙΖΑ το προηγούμενο διάστημα, αβλεπεί όπως λέμε, χωρίς να κρίνει αν αυτά είναι προς το συμφέρον του ελληνικού λαού ή όχι, κρίνοντας μόνο από την αρχή που διέπει αυτήν την Κυβέρνηση, είτε με «όχι» σε όλα είτε με «ναι» σε όλα να διατηρηθεί γαντζωμένη στην εξουσία.

Και το αβλεπεί συνεχίζεται. Οι κύριοι συνάδελφοι ψήφισαν στις επιτροπές το άρθρο 12 και, βεβαίως, το άρθρο 16 που αποσύρεται σήμερα. Μάλιστα, το άρθρο αυτό το υποστήριξαν κιόλας. Και το πρωί που πήρε τον λόγο ο Κοινοβουλευτικός μας Εκπρόσωπος για να θέσει το θέμα του άρθρου 12, παράγραφος 3, είδε να αντιδρούν ορισμένοι συνάδελφοι του ΣΥΡΙΖΑ, όσοι εν πάση περιπτώσει ήταν εδώ, διότι, όπως διαπιστώνεται, οι συνάδελφοι έχουν λακίσει.

Έχουμε, λοιπόν, εδώ μια κατάσταση η οποία τι λέει; «Ψηφίζουμε όσα μας φέρνουνε μόνο και μόνο για να διατηρηθεί η κυβερνητική πλειοψηφία και να μην πάρουν την εξουσία οι κακοί». Αυτό είναι το σενάριο. Αυτό από τους Βουλευτές το είχαμε ξαναδεί μέχρι τώρα. Από Υπουργό, όμως; Ήρθε ο κ. Κοντονής σήμερα και με την ειλικρίνειά του είπε: «Ναι, αυτό το άρθρο δεν είναι κυβερνητική βούληση. Δεν ήταν με τη σύμφωνη γνώμη τη δικιά μου». Κι αναζητώ στο νομοσχέδιο να δω αν είχε υπογράψει ο κ. Κοντονής. Είχε βάλει φαρδιά - πλατιά την υπογραφή του!

Τι είναι αυτά τα πράγματα; Έτσι βάζουν τις υπογραφές τους και στις διαπραγματεύσεις; Βάζουν τις υπογραφές τους -δεν είναι ερώτημα, είναι κατάφαση πλέον- μόνο και μόνο για να υπηρετήσουν την αρχή, «Θέλουμε να είμαστε στην εξουσία μέχρι το 2019».

Κυρίες και κύριοι συνάδελφοι, με αυτήν την τακτική, όμως, φορτώνεται η χώρα επιπλέον βάρη και, βεβαίως, η κοινωνία συνεχίζει να ματώνει. Και θα συνεχίσει να ματώνει όσο με τους τακτικισμούς του κ. Τσίπρα έχουμε το ένα αδιέξοδο μετά το άλλο.

Δεν υπάρχει στρατηγική, δεν υπάρχει γραμμή. Μάλιστα, βλέπουμε ότι τις τελευταίες μέρες έχουμε απειλές εναντίον της χώρας από την ίδια την Κυβέρνησή της. Δεν θα πάρουμε, λέει, τη δόση, δηλαδή δεν θα κλείσουμε την αξιολόγηση, αν δεν συμβούν κάποια πράγματα. Μα, αυτό είναι απειλή εναντίον της χώρας, είναι απειλή εναντίον των πολιτών! Φτάσαμε και σε αυτό το σημείο, να μην πάρουμε, να μην υπογράψουμε, έστω με τον τρόπο τον οποίο έφερε αυτή την αξιολόγηση με επώδυνα μέτρα, γιατί πραγματικά θα πρέπει να εκβιαστεί και ο ελληνικός λαός για άλλη μια φορά. Όχι, κύριοι!

Έρχεται ένα νομοσχέδιο σήμερα με τη διαδικασία του επείγοντος, η οποία δεν δικαιολογήθηκε. Δεν δικαιολογήθηκαν τα πράγματα. Για εμάς θα αρκούσε μια δήλωση ότι κάποια από αυτά έχουν προθεσμία και να μας ειπωθεί ποια προθεσμία έχουν. Δεν ειπώθηκε. Στο νομοσχέδιο αυτό περιλαμβάνονται -εκτός από την ενσωμάτωση της οδηγίας- ρυθμίσεις που αφορούν σοβαρότατα θέματα. Αυτός ήταν και ο υποκρυπτόμενος σκοπός, να περάσουν, δηλαδή, αυτά τα σοβαρά θέματα με την πιο συνοπτική δυνατή διαδικασία κοινοβουλευτικά.

Να έρθω σε ορισμένα άρθρα.

Στο άρθρο 7 είναι μια σειρά δραστηριοτήτων που απαλλάσσονται από Φόρο Προστιθέμενης Αξίας. Ο γενικός σκοπός είναι σωστός. Από εκεί και πέρα, όμως, υπάρχουν απαράδεκτες ρυθμίσεις. Παραδείγματος χάριν, αναφέρεται ότι «όποια νομικά πρόσωπα αποδεδειγμένα έχουν φιλανθρωπικό ή κοινωνικό σκοπό, θα μπορούν να απαλλάσσονται από το ΦΠΑ εφόσον διαθέτουν….» κ.λπ.. Αυτό είναι απαράδεκτο. Το ελληνικό δημόσιο δεν ξεκινάει τώρα, έχει μια συνέχεια.

Κύριε Πρόεδρε, και επί της εποχής της δικιάς σας ίσχυε ο ν.2646/1998, ο οποίος τι λέει στο άρθρο 5; «Οι φορείς που θέλουν να ασκούν κοινωνικό και φιλανθρωπικό έργο, πιστοποιούνται από το Υπουργείο Εργασίας…» -τώρα Εργασίας, τότε Υγείας- «…μέσα από τη διαδικασία που προβλέπει το άρθρο 5, στην οποία εμπλέκεται το Εθνικό Κέντρο Κοινωνικής Αλληλεγγύης, τα Νομικά Πρόσωπα Ιδιωτικού Δικαίου μη κερδοσκοπικού χαρακτήρα». Είναι απαράδεκτη, λοιπόν, η ρύθμιση. Θα πρέπει να αποσυρθεί και να μπει υποχρεωτικά: «Τα νομικά πρόσωπα ιδιωτικού δικαίου μη κερδοσκοπικού χαρακτήρα που είναι πιστοποιημένα σύμφωνα με το άρθρο 5 του ν.2646/98».

Επιπλέον, στο συγκεκριμένο άρθρο δεν περιλαμβάνονται τα εργαστήρια ατόμων με αναπηρία. Ενώ, δηλαδή, αναφέρει μια σειρά από δράσεις, τα εργαστήρια ατόμων με αναπηρία, οι στέγες υποστηριζόμενης διαβίωσης και άλλα μικρά εργαστήρια τα οποία δημιουργούν κάποια πράγματα, αντικείμενα προς πώληση, αυτά θα έχουν ΦΠΑ. Τόσο μεγάλη είναι η υποστήριξή τους από την Κυβέρνηση!

Το άρθρο 9 αναφέρεται στα κατασχεμένα από τα τελωνεία. Είναι εντελώς απαράδεκτη η διαδικασία της τοιχοκόλλησης. Με τοιχοκόλληση, λέει, θα ενημερώνεται το κοινό, η κοινή γνώμη για τα κατασχεθέντα. Όχι, κύριοι! Ή η περιφερειακή υπηρεσία ή με ευθύνη της κεντρικής υπηρεσίας, όπου μπορούν να αποστέλλονται με διάφορους τρόπους -ακόμα και με ταχυδρόμο αν δεν υπάρχει φαξ- θα πρέπει να αναρτώνται στο διαδίκτυο, στη ΔΙΑΥΓΕΙΑ ή σε ειδική ιστοσελίδα, που θα δημιουργηθεί για το σκοπό αυτό. Δεν μπορεί να γίνει αποδεκτή η τοιχοκόλληση.

Αναφέρομαι ακόμη στο άρθρο 10, που αφορά το υπερταμείο. Δυστυχώς, δεν δόθηκαν εξηγήσεις. Πέρα από το γεγονός ότι θέλουν να δώσουν στο υπερταμείο, το απαράδεκτο που δημιουργήθηκε και μεταφέρει την εθνική περιουσία -κινητή και ακίνητη- στους δανειστές, καθαρές τις επιχειρήσεις χωρίς καμμιά υποχρέωση προς την πολιτεία, σε ποιες παραβάσεις αναφέρονται, όμως, σε ποιες εταιρείες, σε ποια ακίνητα; Ποιο είναι το ύψος των φορολογικών αυτών βαρών; Υπάρχει, ταυτόχρονα, και απαλλαγή των υπευθύνων από τις φορολογικές παραβάσεις; Όλα αυτά είναι ερωτήματα.

Κλείνω αναφερόμενος σε δύο, τρεις τροπολογίες.

Η τροπολογία με γενικό αριθμό 1048 για τους εξεταστές υποψηφίων οδηγών και οδηγών είναι άλλη μια παράταση, ενώ η πρώτη που δώσαμε ήταν για να μελετηθεί ένα νέο σύστημα. Εμείς την ψηφίζουμε γιατί ήταν αίτημα δικό μας να υπάρξουν οι προϋποθέσεις. για να μην έχουμε ακύρωση των εξετάσεων. Όμως, θα πρέπει η Κυβέρνηση, τουλάχιστον μέχρι τη νέα παράταση, μέχρι 31 Δεκεμβρίου, να φέρει ρύθμιση.

Την άλλη τροπολογία, την 1053, που αφορά το αφορολόγητο των αγροτών και το περιορίζει στους κατ’ επάγγελμα αγρότες, εμείς δεν θα την ψηφίσουμε, γιατί εκτός του ότι το περιορίζει και οι παραγωγοί, οι αγρότες δεν είναι δικαιούχοι -κυρίως μικροί παραγωγοί και αγρότες- και οι ίδιοι οι κατ’ επάγγελμα αγρότες δεν εντάσσονται στο αφορολόγητο εισόδημα που είναι από άλλη πηγή. Αυτή είναι η ρύθμιση, η οποία έχει μια αντίθετη γνωμοδότηση από το Γενικό Λογιστήριο του Κράτους.

Τέλος, όσον αφορά την τροπολογία με γενικό αριθμό 1054, τη βουλευτική, παρ’ ότι έπρεπε να είναι υπουργική, εάν υιοθετηθεί από το Υπουργείο, συμφωνούμε. Δεν είμαστε αντίθετοι.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Θα πάρει τώρα τον λόγο ο κ. Σαρίδης, που τον καλώ στο Βήμα. Μετά είναι ο κ. Καρράς, η κ. Βαγιωνάκη και θα παρεμβληθεί ο κ. Λοβέρδος. Στη συνέχεια θα μιλήσουν ο κ. Κουτσούκος και ο κ. Τζελέπης και θα παρεμβληθεί ο κ. Δανέλλης.

Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αναρωτήθηκαν οι εισηγητές της Δημοκρατικής Συμπαράταξης και του Ποταμιού -ο κ. Αρβανιτίδης και ο κ. Αμυράς αντίστοιχα- για την πολιτική ασυνέπεια της Κυβέρνησης.

Αγαπητοί συνάδελφοι, γιατί αναρωτηθήκατε; Η εξήγηση είναι πάρα πολύ απλή. Είναι μόνοι, είναι λίγοι και το ξέρουν. Το ξέρουν γιατί δοκίμασαν, αλλά έφαγαν τα μούτρα τους το καλοκαίρι του 2015. Είναι λίγοι, γιατί διαθέτουν την οριακή πλειοψηφία των εκατόν πενήντα τριών. Όμως, είναι μόνοι, γιατί οι ίδιοι το έχουν επιλέξει. Και αυτό επέλεξαν και σήμερα, να είναι μόνοι.

Η Κυβέρνηση, αφού πρώτα υιοθέτησε την πρακτική της επείγουσας νομοθέτησης και στη συνέχεια ανέδειξε τη μέθοδο της ξενομοθέτησης ως σβήστρα για τυχόν λάθη εκ παραδρομής, πρόσφατα, όπως θυμόμαστε όλοι, προχώρησε και στην προνομοθέτηση διατάξεων υπό αίρεση.

Σήμερα -και γι’ αυτό ακριβώς ζήτησα τον λόγο σε αυτήν εδώ την Αίθουσα- με το άρθρο 26 επιχειρεί να ικανοποιήσει τις επιθυμίες του Ευάγγελου Ζάππα, ερμηνεύοντας νόμο του 1927, που αναφέρει: «Προκειμένου, όμως, περί ειδικών περιπτώσεων ή περί φανεράς ωφελείας, επιτρέπεται η δια ιδιαιτέρων συμφωνιών σύναψις συμβάσεων».

Ο Ευάγγελος Ζάππας, όπως γνωρίζετε όλοι, πολέμησε για την Ελλάδα δίπλα στον Μάρκο Μπότσαρη κι όταν εκείνος σκοτώθηκε, συνέχισε να πολεμά δίπλα σε άλλους ήρωες της Επανάστασης. Μετά τη λήξη του πολέμου, αρνήθηκε να πάρει τη χρηματική αποζημίωση για τις υπηρεσίες του στην πατρίδα και πήγε στο Βουκουρέστι. Εκεί προκόβει, κάνει περιουσία και με τα λεφτά αυτά έγιναν οι πρώτοι Ολυμπιακοί Αγώνες, με τα λεφτά αυτά χτίστηκε το Ζάππειο.

Αυτού του Έλληνα, λοιπόν, τις επιθυμίες επικαλείται το άρθρο 26, για να παραχωρηθεί το Ζάππειο στην Κυβέρνηση.

Αν είστε τόσο σίγουροι, κύριοι της Κυβέρνησης, όπως χαρακτηριστικά μας αναγράφετε στη σελίδα 26 της αιτιολογικής έκθεσης, ότι οι προβλεπόμενες δωρεάν παραχωρήσεις μεγαλύνουν έτι περαιτέρω την παγκόσμια αίγλη που το περιβάλλει, τότε γιατί νιώθετε την ανάγκη να προσφέρετε ως αντιστάθμισμα την απαλλαγή από τον ΕΝΦΙΑ και γιατί κάνετε λόγο για συνολικό κόστος ύψους 40.000 ευρώ. Διορθώστε με εάν κάνω λάθος, αλλά δεν είναι 40.000 ευρώ ανά Υπουργείο κατ’ έτος; Από την άλλη, πόσο πλήρωνε για ΕΝΦΙΑ το Ζάππειο;

Κυρίες και κύριοι Βουλευτές, ζήτησα τον λόγο για να κάνω ειδική αναφορά στο άρθρο 26, κυρίως γιατί στις 9 Μαρτίου του 2016 το Υπουργείο Οικονομικών μου είχε απαντήσει: «Πέραν των ανωτέρω, δεν υπάρχουν ειδικές διατάξεις για το «Χαμόγελο του Παιδιού»».Πρόκειται για απάντηση σε αναφορά μου σχετικά με το ενδεχόμενο να απαλλάξουμε με νομοθετική ρύθμιση το «Χαμόγελο του Παιδιού» από τα τέλη κυκλοφορίας και τον ΕΝΦΙΑ.

Τότε, λοιπόν, μου εξηγούσε η Κυβέρνηση της «πρώτη φορά Αριστερά», η σημερινή Κυβέρνηση, πως δεν μπορούσε να κάνει κάτι παραπάνω από αυτά που ο νόμος ορίζει, γιατί ακριβώς την εμποδίζει ο ίδιος ο νόμος. Σήμερα, όμως, στο άρθρο 26 βάζει για χάρη των επικοινωνιακών σχεδιασμών της, στην ίδια ζυγαριά τον ΕΝΦΙΑ και το κόστος λειτουργίας του Ζαππείου.

Κύριοι της Πλειοψηφίας, κλείνω την παρέμβασή μου, επαναφέροντας την πρότασή μου να απαλλαγεί με νομοθετική ρύθμιση από τα τέλη κυκλοφορίας και από τον ΕΝΦΙΑ το «Χαμόγελο του Παιδιού» και ενδεχομένως και άλλα τέτοια σωματεία που κρατούν την κοινωνία όρθια σε αυτό το οποίο ζούμε.

Όταν νομοθετείτε πρόχειρα, ξενομοθετείτε, προνομοθετείτε, ερμηνεύετε τη βούληση των ηρώων του 1821, επικαλείστε βασιλικά διατάγματα για να εγγυηθείτε επενδύσεις, δεν έχετε το δικαίωμα να λέτε ότι ο νόμος σας εμποδίζει να απαλλάξετε όσους κρατούν την κοινωνία στα πόδια της από τον ΕΝΦΙΑ.

Το απόγευμα στην επιτροπή που θα μιλάμε για τα «σπίτια του παιδιού», θα φωνάξουμε να έρθει, από τους φορείς, το «Χαμόγελο του Παιδιού». Εάν δεν γνωρίζετε τι κάνει, να ενημερωθείτε εσείς της Πλειοψηφίας για το έργο του «Χαμόγελου του Παιδιού» και μετά να μας πείτε την άποψή σας για την απάντηση που μου έδωσε στις 9 Μαρτίου του 2016 το Υπουργείο Οικονομικών, την οποία και καταθέτω στα Πρακτικά της Ολομέλειας.

(Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο κ. Γεώργιος - Δημήτριος Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Δεν ξεφύγαμε από τα τετριμμένα και από τις πολλές τροπολογίες. Δεν θέλω να σχολιάσω πολλά. Θέλω να σταθώ σε δύο, στο ένα θετικά και στο άλλο με κριτικό μάτι.

Θετικά, για την ιστορική μνήμη, νομίζω ότι πρέπει να υποστηριχθεί η τροπολογία των συναδέλφων, που αφορά στις εγκαταστάσεις του ΕΑΤ - ΕΣΑ, να παραχωρηθούν στην περιφέρεια, έτσι ώστε να αποκατασταθούν και να λειτουργήσουν κατά τον σκοπό για τον οποίο έχουν χαρακτηρισθεί.

Με κριτική ματιά θα αναφερθώ σε μία δεύτερη τροπολογία, του Υπουργείου Δικαιοσύνης. Ήρθε προηγουμένως ο κ. Κοντονής και μας είπε ότι είναι επείγουσα περίπτωση να ρυθμιστεί το ζήτημα των αποζημιώσεων σε θέματα λειτουργίας πειθαρχικών συμβουλίων και μεσολαβητών για τα ζητήματα του δικαίου της αφερεγγυότητας. Ναι, μπορεί να είναι αναγκαίο. Το μεσημέρι, όμως, συνεδριάζει η Επιτροπή Δικαιοσύνης και Δημόσιας Τάξης, για να συζητήσει νόμο του Υπουργείου Δικαιοσύνης. Ποια είναι η ανάγκη; Επειδή σήμερα συζητείται με τη διαδικασία του επείγοντος; Θα μπορούσε να το φέρει το μεσημέρι και να το συζητήσουμε με την κανονική διαδικασία στην επιτροπή.

Θα γίνω καχύποπτος, ίσως και πονηρός. Σκοπός είναι να μην χάσουν τον ένα μήνα αμοιβών που θα κερδίσουν εκείνοι οι οποίοι είναι πρόεδροι και μέλη των πρωτοβάθμιων και δευτεροβάθμιων επιτροπών των πειθαρχικών συμβουλίων; Ε, όχι πια τέτοια κατάσταση, κύριε Πρόεδρε! Θα πρέπει για έναν μήνα αποζημιώσεις η Βουλή να καλείται να αποφασίζει με διαδικασία επείγοντος; Για όνομα του Θεού, πρέπει να τους τακτοποιήσουμε όλους;

Θα το κρίνει η ιστορία πλέον με την κατάσταση στην οποία φθάσαμε, διότι φαίνεται ότι θέλουμε να τακτοποιούμε εν τω άμα όλους τους αρεστούς. Δεν τους γνωρίζω αυτούς τους ανθρώπους που έχουν διοριστεί, αλλά με ξενίζει, με προβληματίζει η σπουδή, γιατί η διαφορά είναι ενός μηνός. Η διάταξη θα ψηφιζόταν οπωσδήποτε και από την Επιτροπή Δημόσιας Διοίκησης και Δικαιοσύνης και από την Ολομέλεια. Σήμερα έπρεπε να έρθει; Ε, όχι! Σταματώ εδώ, διότι δεν επιτρέπεται να εκφραστώ άλλο, γιατί θα γίνω οξύτατος.

Πάω, λοιπόν, στο νομοσχέδιο. Τα έξι πρώτα άρθρα του νομοσχεδίου ακούγονται πάρα πολύ χρήσιμα. Είναι ενσωμάτωση μιας οδηγίας, η οποία επιδιώκει να καταστείλει τη φοροδιαφυγή, τη φοροαποφυγή και τη φορολογική απάτη στις διασυνοριακές συναλλαγές και ειδικότερα στις ενδοομιλικές τιμολογήσεις. Εγώ το ακούω εξαιρετικό, αν θέλετε. Λέω «μπράβο, να προχωρήσει και η Ελλάδα, να συμμορφωθεί».

Στέκομαι, όμως, να δω την ουσία των ρυθμίσεων: Και βλέπω, λοιπόν, ότι πριν από έναν μήνα είχε γίνει ένα συνέδριο της Εταιρείας Φορολογικού Δικαίου και είχαν τεθεί πολλά ζητήματα εκεί, τα οποία και εμείς γνωρίζουμε και η κοινωνία τα γνωρίζει και ιδιαίτερα η Μακεδονία ταλαιπωρείται με αυτά. Ποια ήταν αυτά; Το ζήτημα της μεταφοράς της φορολογικής κατοικίας ή έδρας -αν θέλετε- στα σύνορά μας με τη Βουλγαρία. Και μάλιστα είχε δοθεί μια μεγάλη δημοσιότητα σε αυτό το ζήτημα. Ποια είναι αυτή η δημοσιότητα; Ότι από το 2014 μέχρι τα μέσα του 2016 είχε διπλασιαστεί ο αριθμός των ελληνικών επιχειρήσεων που έχουν εγκατασταθεί στην παραμεθόρια περιοχή της Βουλγαρίας.

Δεν τα λέω εγώ, κύριοι συνάδελφοι. Τα λέει η επίσημη ετήσια έκθεση του γραφείου οικονομικών και εμπορικών υποθέσεων στην πρεσβεία μας στη Σόφια. Την καταθέτω για τα Πρακτικά.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι μας λέει, λοιπόν; Μας λέει ότι μέσα σε δυο χρόνια φούντωσε ο αριθμός και από εννέα χιλιάδες έχουν ξεπεράσει τις δεκαπέντε χιλιάδες οι ελληνικές επιχειρήσεις. Δεν υποστηρίζω ότι όλες είναι ενεργές. Υπάρχουν και εικονικές, υπάρχουν και πάρα πολλές οι οποίες λειτουργούν σωστά. Ανακοίνωσε λοιπόν και έσπευσε η Ανεξάρτητη Αρχή Δημοσίων Εσόδων τις προηγούμενες μέρες -και έγραψαν οι εφημερίδες της Κυριακής- ότι κινητοποιήθηκε. Θα πιάσει εβδομήντα –λέει- εταιρείες και θα τις ελέγξει.

Να σας δώσω εγώ στοιχεία, κυρία Υπουργέ; Ξέρετε -από τα ίδια επίσημα στοιχεία- ότι το εμπορικό ισοζύγιο με τη Βουλγαρία είναι πλέον αρνητικό κατά 300 έως 400 εκατομμύρια το έτος; Μας είπατε –η Κυβέρνηση, όχι εσείς, βεβαίως- ότι αυξήθηκε το ΑΕΠ κατά 0,4% και ότι πρέπει να πανηγυρίσουμε. Μπορεί να αυξήθηκε το ΑΕΠ, δεν οφείλεται, όμως, σε προσπάθειες της Κυβέρνησης. Αυτή η αύξηση του ΑΕΠ οφείλεται αποκλειστικά στον ιδιωτικό τομέα, ο οποίος από τη μια πλευρά θέλουμε να λειτουργήσει, από την άλλη, όμως, τον αφαιμάσσουμε, διότι εγώ παρακολούθησα τη διαδικασία, την ειδησεογραφία και δεν άκουσα για στοχευμένες ρυθμίσεις του Υπουργείου Οικονομικών που θα σταματήσουν το φαινόμενο της μεταφοράς της έδρας ελληνικών εταιρειών.

Και θέλετε να γίνω και πιο συγκεκριμένος; Προχθές έγραφε μεγάλη εφημερίδα –η πρώτη σε κυκλοφορία- ότι άρχισε το ίδιο παιχνίδι να παίζεται με τα αγροτικά προϊόντα τα οποία εξάγονται στη Βουλγαρία από τη Μακεδονία και έρχονται μετά ως εισαγόμενα στην Ελλάδα ή διοχετεύονται σε άλλες χώρες. Φθάσαμε, λοιπόν, στο σημείο να μην έχουμε τη δυνατότητα να προστατεύσουμε την ελληνική οικονομία και παραγωγή. Γι’ αυτό φωνάζω αυτή τη στιγμή.

Τι θα πρέπει να κάνετε; Να σας πω εγώ τι νομίζω; Πρώτα από όλα, θα έπρεπε το Υπουργείο Οικονομικών να έχει τοποθετηθεί στο θέμα, να το έχει μελετήσει, να μην μας λέει ότι κάνει εβδομήντα ελέγχους και από εκεί και πέρα θα επιβάλλει τις κυρώσεις.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Θα τελειώσω. Παρακαλώ, δείξτε λίγη ανοχή, κύριε Πρόεδρε.

Με το παρόν νομοσχέδιο έρχεται και γίνεται και κάτι άλλο. Λέμε ότι θα βάζουμε, όπου δεν εκδίδονται παραστατικά, αν είναι με το απλό σύστημα, 500 ευρώ πρόστιμο και 1000 ευρώ, όταν είναι με το διπλογραφικό κατά συναλλαγή. Τι λέμε, λοιπόν; Λέμε, λοιπόν, ουσιαστικά ότι δεν υπάρχουν κυρώσεις. Και όταν υπάρχει φορολογική παράβαση, είναι πολύ απλό: Αφήνω τη μια εταιρεία να πτωχεύσει, να έχει τη δυσκολία της και δημιουργώ μια άλλη. Ξέρετε ότι στη Βουλγαρία μπορώ να ιδρύσω μια εταιρεία μέσα σε δυο ημέρες και να κάνω ό,τι νομίζω καλύτερο για μένα; Δεν είδα, λοιπόν, κάτι τέτοιο.

Δεν λέω ότι η Ευρωπαϊκή Ένωση δεν το επιτρέπει, λέω κάτι άλλο, κυρία Υπουργέ. Λέω ότι έπρεπε να έχουν ληφθεί ήδη τα προληπτικά μέτρα, τα οποία να έχουν υποστηρίξει την οικονομία της Βορείου Ελλάδας.

Και γιατί; Γιατί αυτήν τη στιγμή κινούμεθα σε 300 εκατομμύρια ευρώ, περίπου, το έτος μείωση του εμπορικού ισοζυγίου μεταξύ Ελλάδας – Βουλγαρίας. Αυτό είναι 0,15% έως 0,20% μείωση του ΑΕΠ. Αυτό σημαίνει κάποιες εκατοντάδες θέσεις εργασίας και μείωση των επενδύσεων, διότι εφόσον παράγω και αποκερδαίνω, θα δημιουργήσω επενδύσεις στη Μακεδονία, για το οποίο δεν έχω ακούσει ακόμα τίποτα.

Και για να μην μακρηγορήσω, σας λέω το εξής: Το μόνο που θα μπορούσατε να κάνετε είναι να δώσετε κάποια κίνητρα στις περιοχές αυτές. Δεν αρκεί να μιλάει το ΕΣΠΑ περί παραμεθορίων. Δεν αρκούν τα προγράμματα του ΟΑΕΔ περί ανεργίας. Το είδατε. Έφυγαν όλοι οι νέοι και πήγαν στο εξωτερικό. Θέλουμε ειδικά κίνητρα. Ζητήστε μια εξαίρεση από την Ευρωπαϊκή Ένωση. Συντρέχουν οι προϋποθέσεις. Δεν ξέρω αν εσείς ή το Υπουργείο Οικονομίας και Ανάπτυξης είναι αρμόδιο, αλλά ζητήστε μία εξαίρεση για περιοχές της Μακεδονίας. Το περιβάλλον είναι πολύ δύσκολο. Δεν θέλω να επεκταθώ περισσότερο. Δεν είναι θέματα που μπορώ τώρα να αναφερθώ. Είναι θέματα εξωτερικής πολιτικής.

Το τελευταίο που θέλω να επισημάνω κλείνοντας είναι το εξής: Μας είπατε, αγαπητοί φίλοι της Κυβέρνησης, ότι δεν έχει προαπαιτούμενα το νομοσχέδιο αυτό. Ελάτε, όμως, που έχει! Και ποια έχει; Τις ρυθμίσεις για την εταιρεία των ακινήτων του δημοσίου, τις ρυθμίσεις για την εταιρεία συμμετοχών που τις ξεκαθαρίζουμε από φορολογικές ευθύνες, γιατί στη διαδρομή θα μεταβιβάσουμε πάλι δημόσια περιουσία μέσω αυτών. Αποσύρθηκε μεν το άρθρο 16 για να μελετηθεί, αλλά πρέπει να λάβετε υπ’ όψιν σας κάτι άλλο: Το συγκεκριμένο άρθρο δεν έχει μόνο φορολογική διάσταση. Δεν μπορούμε να λέμε ότι δεν είναι υπεραξία η μεταβίβαση του ακινήτου ή η μεταβίβαση του εξοπλισμού από επιχείρηση σε επιχείρηση. Αν θέλετε να δώσετε κίνητρο, να μην ισχύει και το άρθρο 479 του Αστικού Κώδικα που μεταφέρει χέη σε εκείνον που αποκτά την επιχείρηση, για τον εξής λόγο: Μπορεί φορολογικώς να εξαιρούμε την υπεραξία, αλλά σε περίπτωση οφειλών από μια επιχείρηση που μεταβιβάζεται –εδώ μεταβιβάζουμε επιχείρηση, δεν μεταβιβάζουμε μόνο τον εξοπλισμό- και τα άυλα πάνε μαζί. Όταν έχεις και την έδρα της εταιρείας και τη θέση, τα άυλα δεν χρειάζεται να λένε «Καρράς», μπορεί να λένε «Παπαδόπουλος». Τα άυλα, όμως, η πελατεία είναι εκεί,παραμένουν. Έτσι δημιουργείται ευθύνη για τα χρέη του προηγούμενου και μεταφέρονται στον νέο.

Λύστε και αυτό το θέμα, αν θέλετε. Λύστε και του άρθρου 479 επί προστασία του δημοσίου συμφέροντος, όχι επί προστασία, όπως επιχειρείτε, εκείνων που θα μεταβιβάσουν τις επιχειρήσεις, να μην έχουν φορολογικές υποχρεώσεις. Λύστε αυτά τα δύο και να το ξανασυζητήσουμε, χωρίς προστασία των πονήρων.

Κύριε Πρόεδρε, ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):**

Προχωρούμε με την κ. Ευαγγελία Βαγιωνάκη, Βουλευτή Χανίων του ΣΥΡΙΖΑ και μετά ο κ. Λοβέρδος.

Κυρία Βαγιωνάκη, έχετε τον λόγο.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Αγαπητοί συνάδελφοι, με το παρόν σχέδιο νόμου γίνεται προσαρμογή της ελληνικής νομοθεσίας στις διατάξεις μιας ακόμα ευρωπαϊκής οδηγίας. Αφορά δε την αυτόματη ανταλλαγή πληροφοριών και αποτελεί σημαντικό μέσο για την αντιμετώπιση της διασυνοριακής φορολογικής απάτης και φοροδιαφυγής. Αυτό το θέμα ρυθμίζεται στα άρθρα 1 έως 6 και αποτελεί το πρώτο κεφάλαιο.

Θα περιοριστώ στο δεύτερο κεφάλαιο, που αφορά διατάξεις του Υπουργείου Οικονομικών.

Πέραν του εξόφθαλμα θετικού μηνύματος που εκπέμπουν τα άρθρα 23, 24 και 25, που αφορούν στην παραχώρηση δημοσίων κτημάτων σε δήμους προκειμένου να καλύψουν ανάγκες τοπικών κοινωνιών –κάτι που είναι πάγια θέση και προσπάθεια της παρούσας Κυβέρνησης-, θεωρώ οι περισσότερες διατάξεις που αφορούν τα άρθρα του δευτέρου κεφαλαίου είναι σε σωστή κατεύθυνση γιατί επιλύουν προβλήματα που αντιμετωπίζουν οι πολίτες που έρχονται σε επαφή με τις οικονομικές υπηρεσίες, διευκρινίζονται προβλήματα που έχουν σχέση με τους επαγγελματίες που ασχολούνται με αυτές και κάποια έχουν σχέση με προσαρμογή σε αποφάσεις των ευρωπαϊκών δικαστηρίων.

Πιο συγκεκριμένα, σημαντικό για μένα είναι το άρθρο 7 και όσον αφορά την παράγραφο 1, αλλά και την παράγραφο 2.

Με την παράγραφο 1 διευρύνεται η κατηγορία των αγαθών των οποίων η δωρεά εξαιρείται από την υποχρέωση απόδοσης ΦΠΑ. Είναι φανερό ότι με τον τρόπο αυτόν ενισχύεται και υποστηρίζεται η συμμετοχή των επιχειρήσεων στην προσπάθεια περιορισμού της επισιτιστικής κρίσης έως ότου βέβαια αυτή γίνει οδυνηρή παρένθεση.

Με την παράγραφο 2 πραγματοποιείται ένα πάγιο αίτημα συνεταιριστικών οργανώσεων, στις οποίες -με το δεδομένο της καθυστέρησης πληρωμής των αγροτικών προϊόντων σε αυτές- δημιουργούνται σοβαρά προβλήματα στην ταμειακή τους ρευστότητα. Αναμένοντας τη νομοθετική ρύθμιση από το Υπουργείο Αγροτικής Ανάπτυξης για την ταχεία πληρωμή των αγροτικών προϊόντων από τους εμπόρους, αυτή η διάταξη είναι μια ένεση ανακούφισης για τους συνεταιρισμούς οι οποίοι συναλλάσσονται για λογαριασμό των αγροτών και έμμεσα στήριξη των αγροτών.

Με το άρθρο 8 επικαιροποιείται, προσαρμόζεται και απλοποιείται το πλαίσιο για τα κατασχεμένα για οποιοδήποτε ποινικό αδίκημα μεταφορικά μέσα, εμπορευματοκιβώτια και μηχανήματα έργου και προβλέπεται η διεύρυνση δυνατότητας χρησιμοποίησής τους από υπηρεσίες του δημοσίου.

Στην επιτροπή έγινε από αρκετούς συναδέλφους πρόταση για διεύρυνση των υπηρεσιών που μπορούν να χρησιμοποιήσουν αυτή τη δυνατότητα για την αντιμετώπιση λειτουργικών τους αναγκών. Το αίτημα αυτό παραμένει και εγώ προσωπικά εξακολουθώ να το στηρίζω.

Το άρθρο 13 είναι φανερό ότι βρίσκεται σε θετική κατεύθυνση, διότι με την παράγραφο 2 παρατείνεται κατά δυο έτη η αναστολή συμπληρωματικού φόρου για τα αγροτεμάχια. Η διάταξη αυτή κρίνεται εντελώς απαραίτητη, δεδομένου ότι βρισκόμαστε στη διαδικασία σύνταξης των δασικών χαρτών, ώστε να δοθεί στους πολίτες ο απαιτούμενος χρόνος για να προβούν όπου χρειάζεται σε απαραίτητες διορθώσεις.

Με τις παραγράφους 3 και 4 διευκολύνονται οι ρυθμίσεις οφειλών ΕΝΦΙΑ και η χορήγηση πιστοποιητικού για ακίνητα, με την υποχρέωση εξόφλησης του επιμεριστικά αναλογούντος φόρου. Επίσης, κατά τη σύνταξη συμβολαιογραφικής πράξης αποδοχής κληρονομιάς χορηγείται πιστοποιητικό, εφόσον καταβληθεί ο φόρος που αναλογεί στο ποσοστό - δικαίωμα επί του ακίνητου που κληρονομείται. Ιδιαίτερα δε στις περιπτώσεις πολλών κληρονόμων, η διάταξη αυτή είναι εξόφθαλμα λογική.

Επίσης, με την παράγραφο 5 προβλέπεται ότι σε περιπτώσεις μεταβίβασης χορηγείται πιστοποιητικό ΕΝΦΙΑ χωρίς να απαιτείται η τακτοποίηση των οφειλών ή να έχει προηγηθεί ρύθμιση των ληξιπρόθεσμων οφειλών, με την προϋπόθεση ότι το συνολικά οφειλόμενο ποσό κύριων και πρόσθετων φόρων και προσαυξήσεων αποδίδεται από τον ή την συμβολαιογράφο εντός τριών ημερών επί ποινή ακυρότητας του συμβολαίου.

Ανάλογα θετικό είναι και το άρθρο 17, όπου καταργείται η υποχρέωση προσκόμισης δικαιολογητικών και χορήγησης βεβαίωσης ηλεκτροδότησης για τα ακίνητα των οποίων η άδεια ανέγερσης εκδόθηκε πριν το 1995. Γνωρίζω ότι αρκετοί πολίτες ταλαιπωρήθηκαν από αυτή την προηγούμενη διάταξη στο παρελθόν.

Στην ίδια θετική κατεύθυνση είναι και το άρθρο 18, στο οποίο τροποποιούνται οι διατάξεις της νομοθεσίας ζύθου προκειμένου να καταστεί δυνατή η συστέγαση των ζυθοποιείων με μονάδες παραγωγής ποτών από ζύμωση, εφόσον αυτές δεν χρησιμοποιούν αλκοόλη. Δεν επιτρέπεται δηλαδή η συστέγαση με οινοποιεία, αποστακτήρια κ.λπ. αλλά με άλλους τρόπους ζύμωσης. Επιτρέπεται επίσης η συστέγαση των ζυθοποιείων με μονάδες παραγωγής μη αλκοολούχων ποτών και εμφιαλωμένων νερών.

Το γεγονός αυτό ικανοποιεί πάγιο αίτημα της ελληνικής αγοράς και δημιουργούνται οι προϋποθέσεις για την ενίσχυση της εγχώριας παραγωγής. Στόχος μας δηλαδή είναι ένα μέρος των εισαγωγών να αντικατασταθεί με την εσωτερική παραγωγή.

Είναι φανερό, με όσα ανέφερα παραπάνω, ότι με το προσχέδιο νόμου γίνονται βήματα στην κατεύθυνση της λύσης ώριμων αιτημάτων που απασχολούν τους πολίτες και την κοινωνία και είναι σε σωστή κατεύθυνση.

Θέλω να κάνω μερικές παρατηρήσεις για τη γενική πολιτική σκηνή και για τα υπόλοιπα που λέχθηκαν εδώ στο τέλος. Διέκρινα –θα το πω όπως το καταλαβαίνω- μια χαιρεκακία από τους συναδέλφους της Αντιπολίτευσης για τις δυσκολίες που αυτή τη στιγμή έχει η ελληνική Κυβέρνηση. Και πότε άλλωστε δεν είχαμε δυσκολίες, όταν βρισκόμαστε σε διαπραγμάτευση;

Υπογραμμίζω, όμως, ότι η ελληνική Κυβέρνηση αντιμετωπίζει τη διαπραγμάτευση και ιδιαίτερα όσον αφορά το χρέος. Θέλω να θυμίσω προς όλους ότι η ελληνική Κυβέρνηση διαπραγματεύεται προς όφελος του ελληνικού λαού για ένα θέμα εθνικής σημασίας –και το υπογραμμίζω, εθνικής σημασίας- όπως είναι το δημόσιο χρέος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Και συγκρούεται με δυνάμεις που θέλουν να μετατρέψουν την Ευρώπη σε χώρο εφαρμογής μόνιμης λιτότητας, χρησιμοποιώντας την Ελλάδα ως πειραματόζωο.

Και ίσως εσείς οι «υπεύθυνες» πολιτικές δυνάμεις, όπως είπε ο εισηγητής της Νέας Δημοκρατίας, εφόσον θεωρείτε τους εαυτούς σας υπεύθυνους, θα έπρεπε να σκεφτείτε περισσότερο υπεύθυνα και λιγότερο, θα έλεγα, μικροκομματικά.

Στηρίξτε τη διαπραγμάτευση που κάνει αυτή τη στιγμή η Κυβέρνηση για λογαριασμό του ελληνικού λαού, αντί να της βάζετε μόνιμα τρικλοποδιές. Και ας μην ροκανίζουμε όλοι μαζί το κλαδί πάνω στο οποίο καθόμαστε και κυρίως κάθεται ο ελληνικός λαός. Αυτό νομίζω ότι αποτελεί υπεύθυνη στάση.

Ο λαός παρακολουθεί και καταλαβαίνει. Και ας μην βιαζόμαστε. Η μάχη είναι μπροστά και είναι και άνιση. Ευτυχώς, αυτή τη φορά δεν είμαστε μόνοι μας. Το δίκαιο είναι με το μέρος μας. Αυτό το αποδεικνύουν σχεδόν όλα τα δημοσιεύματα στον διεθνή Τύπο, σε αντιδιαστολή, θα έλεγα, με τον εγχώριο, και η στήριξη από διαφορετικές πολιτικές δυνάμεις σε ευρωπαϊκό επίπεδο. Ας τα σκεφτούμε όλοι μαζί κι ελπίζω να πράξουμε τα ανάλογα.

Να είστε καλά.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο Κοινοβουλευτικός Εκπρόσωπος της Δημοκρατικής Συμπαράταξης, ο συνάδελφος κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κυρία Υφυπουργέ, κυρίες και κύριοι Βουλευτές, οι μέρες που διανύουμε, μετά την ήττα της Κυβέρνησης στο Eurogroup της 22ας Μαΐου, μπορεί βέβαια να είναι επανάληψη ενός χιλιοπαιγμένου επί δυόμισι χρόνια έργου, μιας Κυβέρνησης δηλαδή που τάχα διαπραγματεύεται, που τάχα αγωνίζεται για τα λαϊκά συμφέροντα και τελικά, όταν έρχεται η πραγματικότητα να τους διαψεύσει, αρχίζουν ένα νέο αφήγημα που κατά βάθος είναι ένα νέο παραμύθι για να δικαιολογηθούν. Πράγματι, αυτό έχει συμβεί πάρα πολλές φορές. Πράγματι, πάει να ξαναγίνει. Ξαναγίνεται. Υπάρχει, όμως, και κάτι ακόμη.

Ο Πρωθυπουργός με ψευτοπαλικαρισμούς έβαλε τα θέματα που έβαλε για το δημόσιο χρέος. Δεν έγιναν έτσι τα πράγματα. Ο Υπουργός των Οικονομικών κ. Τσακαλώτος παρομοίως με χιούμορ και ψευτοπαλικαρισμούς έβαλε τα θέματα που θέτει η Ελλάδα για το δημόσιο χρέος. Δεν ήρθαν έτσι τα πράγματα. Τα χαστούκια έπεσαν απανωτά ακόμη μια φορά. Ποια είναι, όμως, κυρίες και κύριοι Βουλευτές, η ιδιαιτερότητα αυτής της στιγμής μετά από δυόμισι χρόνια; Ότι τα ψέματα τελείωσαν.

Πρώτο ψεύδος: Θα σκίσουμε τα μνημόνια. Υπέγραψαν δύο και φλερτάρουν με τρίτο με το ΔΝΤ τώρα. Πάει αυτό. Το δεύτερο ποιο ήταν; Ότι θα διαγράψουν μονομερώς το χρέος. Διότι οι αγορές θα σπεύδουν να μας δανείζουν κι εμείς θα δούμε αν θα θέλουμε! Και το χρέος, ως επονείδιστο και ό,τι άλλο έλεγαν, θα το κουρέψουν μονομερώς. Τελειώνει τώρα και αυτό αυτές τις μέρες. Ήττες για τη χώρα δυόμισι ετών, από μια Κυβέρνηση που δήθεν διαπραγματεύθηκε, χάνοντας δυόμισι χρόνια και μη κυβερνώντας τον τόπο.

Γιατί εμείς συζητάμε κάθε μέρα στα μέσα ενημέρωσης και τη Βουλή για τα «μεγάλα» θέματα μιας δήθεν διαπραγμάτευσης, αλλά τα καθημερινά προβλήματα πάνε από το κακό στο χειρότερο. Η Ελλάδα έχει μετατραπεί σε μια ακυβέρνητη πολιτεία. Ναι, σε μια ακυβέρνητη πολιτεία!

Ποια είναι τα τελευταία, όμως, πεπραγμένα Τσίπρα - Τσακαλώτου που κρατούν στα χέρια τους τις τύχες της ελληνικής οικονομίας; Συνοψίζοντας, Πέμπτη προ δύο εβδομάδων στη Βουλή έπεισαν –δεν έχω πληροφορίες ούτε ανακατεύομαι- και φάνηκε να προσπαθούν να ενθαρρύνουν την Κοινοβουλευτική τους Ομάδα ΣΥΡΙΖΑ και ΑΝΕΛ να ψηφίσουν τα μέτρα με τα δήθεν αντίμετρα τα οποία ουδείς Έλληνας πολίτης πιστεύει, διότι κάτι μεγάλο και εθνικό συντελείται. Συντελείται η ρύθμιση του δημοσίου χρέους. Πέμπτη έγιναν αυτά.

Ψηφίζει η πλειοψηφία της Βουλής όσα ψήφισε, απ’ έξω αμέσως ο Πρωθυπουργός τι λέει; Η Ελλάδα έκανε τις υποχρεώσεις της, τώρα η μπάλα είναι στο τερέν των δανειστών. Τι απέγινε; Ούτε καν η αξιολόγηση έκλεισε. Βέβαια, για το δημόσιο χρέος τα πράγματα πηγαίνουν από το κακό στο χειρότερο. Αυτά την Τρίτη. Την Πέμπτη, στη Βουλή, τα μεγάλα λόγια -τα ψευδή, όμως- και την Τρίτη οι απανωτές ήττες.

Το είπα και στην αρχή, έχουμε μάθει πως, όταν κάτι δεν σας πάει καλά -και τίποτα δεν πήγε καλά από αυτά που λέγατε επί δυόμισι χρόνια- εν όψει της ευπάθειας αρχίζετε τις περιφράσεις. Περιφράσεις του Πρωθυπουργού «γκαρνταρομπικού» περιεχομένου, από γραβάτες σε φέσια. Πλακίτσες, για κάτι όμως πάρα πολύ σοβαρό. Ο Υπουργός των Οικονομικών, ο οικονομικός του παραστάτης, επαναλαμβάνει ότι ευελπιστεί. Το ξαναλέω, ευελπιστεί. Έτσι λέει ο Έλληνας Υπουργός Οικονομικών, που δήθεν διαπραγματεύεται σε μια καλύτερη συμφωνία, στις 27 Μαΐου από την Πρέβεζα.

Πάμε τώρα για το Eurogroup της 15ης Ιουνίου σε περιβάλλον ήττας. Κανείς δεν ξέρει τι συγκεκριμένα θα αποφασιστεί, αλλά αριστερά και δεξιά κάποιοι δηλώνουν ότι δεν θα ανεχθούν να μην ικανοποιηθούν οι δικές μας θέσεις. Δημιουργούνται αναστατώσεις, συζητήσεις στα μέσα ενημέρωσης. Την άλλη μέρα, τα αντίθετα. Ένα χάος επικοινωνιακό για να χάνεται το παιχνίδι.

Ταυτοχρόνως, όμως, κυρίες και κύριοι Βουλευτές, ο Ντομπρόφσκι, ο Γιούνκερ και ο Υπουργός Οικονομικών του Βελγίου, ο Γιόχαν Βαν Όβερτβελντ -αυτός ο τελευταίος, μάλιστα, την 1η Ιουνίου, πριν από λίγες μέρες- δηλώνουν αντίθετα πράγματα από αυτά που λέει η Κυβέρνηση. Ο δε Βέλγος Υπουργός των Οικονομικών, προφανώς μέλος του ECOFIN και προφανώς μέλος του Eurogroup, δηλώνει ότι ό,τι είναι να συμβεί για το χρέος, θα συμβεί μετά τη λήξη του προγράμματος, μετά τον Ιούνιο του 2018. Από χθες, σε αυτή την εκδοχή φαίνεται να συμφωνεί και το Διεθνές Νομισματικό Ταμείο, χάριν του οποίου η Κυβέρνηση τα κάνει μούσκεμα σε ό,τι αφορά τη σχέση μας με την Ευρωπαϊκή Ένωση. Μία είναι με την Ευρωπαϊκή Ένωση, μία είναι με το Διεθνές Νομισματικό Ταμείο. Μία είναι με το ΔΝΤ, την άλλη μέρα με την Ευρωπαϊκή Ένωση. Πρωτοφανής ακαταστασία, με κόστος στις διαπραγματευτικές δυνατότητες της χώρας.

Αναρωτιέται κανείς: Αν σε λίγες μέρες όλα αυτά τα μεγάλα λόγια, εδώ και δυόμισι χρόνια διακυβέρνησης και περίπου τρία χρόνια αντιπολίτευσης του ΣΥΡΙΖΑ και των ΑΝΕΛ, διαψευστούν, τι θα κάνετε; Τι είναι αυτό που σκέφτεστε για την επόμενη μέρα, τώρα που όλα τα ψέματα φαίνεται να τελειώνουν;

Δεν είναι τυχαίο, κυρίες και κύριοι της Πλειοψηφίας, κύριοι Υπουργοί, κυρία και κύριε Υπουργέ, πως τώρα ανακαλύψατε την ανάγκη εθνικής συνεννόησης. Τώρα από το βήμα του Συνδέσμου των Ελληνικών Βιομηχανιών, πριν από δύο ή τρεις μέρες, ο Πρωθυπουργός απευθύνθηκε στην Αντιπολίτευση, ζητώντας συνεννόηση για τα θέματα του δημοσίου χρέους.

Σε αυτό το αίτημα του Πρωθυπουργού θέλω για λίγο να σταθώ, γιατί, κυρίες και κύριοι Βουλευτές, εγώ τα προηγούμενα χρόνια, μέχρι να αναλάβει η σημερινή Πλειοψηφία, δεν ήμουν απλώς εδώ και έβλεπα. Ήμουν στο κέντρο της πολιτικής σκηνής και ζούσα.

Ζούσα τα λόγια σας, τα λόγια «ή αυτοί ή εμείς», τα λόγια περί προδοτών, τα λόγια περί Πινοσέτ του ιδίου του Πρωθυπουργού, κύριε Κοινοβουλευτικέ Εκπρόσωπε του ΣΥΡΙΖΑ, για να μη μας λέτε ότι αυτά τα έλεγαν κάποιοι ελάσσονες. Τα έλεγε ο μείζων των μειζόνων του πολιτικού σας χώρου περί Πινοσέτ. Έτσι χαρακτήριζε τον κ. Παπανδρέου.

«Ή τους τελειώνουμε», μεταγενέστερο, Σεπτέμβριος του 2015, «ή μας τελειώνουν.». Επειδή αυτά μπορεί να πείτε ότι είναι παρελθόν, γιατί έτσι ξεφεύγετε μονίμως, να θυμίσω τι είπε εδώ στη Βουλή προ είκοσι ημερών ο Πρόεδρος της Κυβέρνησης, ο Πρόεδρος του ΣΥΡΙΖΑ. Χαρακτήρισε την Αντιπολίτευση «μενουμευρώπηδες». Εδώ δεν τα έλεγε, πριν από είκοσι μέρες, προσβάλλοντάς μας; Δεν ανέχεται Υπουργούς του να χαρακτηρίζουν την Αντιπολίτευση «γκεσταπίτες», τώρα που μιλάμε; Κάνω λάθος; Λέω ψέματα; Λέω υπερβολές; Έτσι ακριβώς είναι.

Αυτός ο άνθρωπος, λοιπόν, έχει το θράσος τώρα, που όλα τελείωσαν, τώρα, που όλα έφθασαν στο τέλος, να κοιτάει να βρει όχι υποστηρικτές μιας εθνικής προσπάθειας, αλλά διαιρέτες της πολιτικής του ευθύνης, να βγάλει σε «ρεφενέ» τις πολιτικές του ευθύνες, προκειμένου να μην τις αναλάβει μόνος του. Αυτό ζητάει. Αυτό είναι το περιεχόμενο του αιτήματός του, γιατί παράλληλα, με κάθε ευκαιρία, δεν σταματά να δηλητηριάζει με μίσος την ελληνική κοινωνία, γιατί αυτό του έμεινε –τίποτα άλλο δεν έχει να κάνει σε πολιτικό επίπεδο- με την ακυβέρνητη πολιτεία που έχει δημιουργήσει πετραδάκι-πετραδάκι επί τόσα χρόνια και της οποίας σήμερα ηγείται.

Λέμε «όχι», λοιπόν, σ’ αυτές τις κουτοπόνηρες μεθόδους περί δήθεν συνεννόησης.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, με συγχωρείτε για τη διακοπή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι πέντε μαθήτριες και μαθητές και δύο συνοδοί εκπαιδευτικοί τους από το 1ο Δημοτικό Σχολείο Νέας Αρτάκης Ευβοίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Μπορείτε να συνεχίσετε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, μίλησα για ακυβέρνητη πολιτεία, για την Ελλάδα του ΣΥΡΙΖΑ και των ΑΝΕΛ. Ήθελα να δώσω ορισμένα παραδείγματα. Δύο από αυτά αφορούν το παρόν σχέδιο νόμου.

Στο άρθρο 12 παράγραφος 3 προβλέψατε, κυρίες και κύριοι της Κυβέρνησης, την κατάργηση του απορρήτου για όσα επαγγέλματα το έχουν. Εγώ είμαι δικηγόρος. Πρωτίστως γι’ αυτό το επάγγελμα καταργούσατε το απόρρητο, μη γνωρίζοντας τι προβλέπει η ελληνική έννομη τάξη, ο Κώδικας Δικηγόρων και ο Κώδικας Ποινικής Δικονομίας. Για όλα τα επαγγέλματα που έχουν απόρρητο τραβούσατε γραμμή και λέγατε «το καταργούμε».

Σήμερα, στην αρχή της συνεδρίασης, έθεσα το θέμα και η κυρία Υφυπουργός είπε «θα το καταργήσουμε». Πράγματι, έτσι έκανε. Ήρθε στην Αίθουσα αυτή ο Υπουργός Δικαιοσύνης, ο αρμόδιος για το θέμα, για να καταθέσει νομοτεχνικές βελτιώσεις και τον ρώτησα: «Κύριε Υπουργέ, το ξέρατε αυτό το θέμα; Ήταν δική σας πρωτοβουλία;». Είπε «όχι», ενώ το έχει υπογράψει το σχέδιο νόμου, όπως είπε ο κ. Κεγκέρογλου. Δεν είναι μάλιστα δική του ευθύνη, αλλά προφανώς δεν τον ενημέρωσαν. Δεν τον ενημέρωσαν για μια πρωτοβουλία να μπει στο σχέδιο νόμου της σημερινής μας ημερήσιας διάταξης αυτή η ρύθμιση.

Εγώ ρωτώ το εξής: Ποιος έχει την ευθύνη αυτής της ρυθμίσεως του άρθρου 12 παράγραφος 3; Ποιος την έβαλε; Ο αρμόδιος Υπουργός δεν το έκανε. Έτσι είπε εδώ.

Αυτό το λέω για να καταλάβετε πώς κυβερνιέται η Ελλάδα αυτή τη στιγμή. Είναι ακυβέρνητη πολιτεία, κυρίες και κύριοι, όταν σε δυόμισι χρόνια έχουν αλλάξει τρεις Υπουργοί Παιδείας και ο τελευταίος εμφανίζεται να σαρώνει ό,τι καλό έχει γίνει μέχρι στιγμής στα θέματα του ασύλου, στα θέματα του τρόπου διοίκησης των πανεπιστημίων, όπου σκέφτεται ξανά και προτείνει να μπουν οι φοιτητικές παρατάξεις.

Είναι ακυβέρνητη πολιτεία, όταν ξεψυχά μια γυναίκα πενήντα επτά ετών, επειδή δεν μπορεί να συνοδευτεί σε κατάλληλο νοσοκομείο και πεθαίνει εκεί περιμένοντας.

Είναι ακυβέρνητη πολιτεία, όταν έρχεται ο Βουλευτής της Πλειοψηφίας Μάκης Μπαλαούρας –και καλώς βέβαια- να φέρει εδώ σήμερα ρύθμιση, μία τροπολογία –που, προφανώς, την έχει συνεννοηθεί με την Κυβέρνηση και εμείς θα τη στηρίξουμε- να περάσει στην περιφέρεια το κτήριο του ΕΑΤ - ΕΣΑ, το σύμβολο της αντίστασης κατά της χούντας, γιατί φοβάται ότι αυτό το κτήριο έχει περάσει στο υπερταμείο και προφανώς για να το προασπίσει από το ταμείο του ενός αιώνα, που θα κατέχει την ελληνική περιουσία και θα τη διαχειρίζεται.

Ντροπή σας! Όταν κάποιος θα ρωτάει τι κάνατε, θα χαρακτηρίζεσθε από αυτό. Δηλαδή, ψηφίσατε το πέρασμα της δημόσιας περιουσίας σε ταμείο όχι υπό ελληνική διοίκηση για εκατό χρόνια.

Έρχεστε και σήμερα με τρεις διατάξεις να κάνετε τροποποιήσεις στον τρόπο λειτουργίας αυτού του ταμείου, με τα άρθρα 10, 20 και 22, πιστεύοντας ότι θα βρεθεί Βουλευτής της Αντιπολίτευσης να το ψηφίσει.

Το συνταξιοδοτικό - ασφαλιστικό είναι η πιο χαρακτηριστική περίπτωση ότι το κράτος αυτό δεν κυβερνιέται, κυρίες και κύριοι Βουλευτές.

Θα κλείσω με ένα επιχείρημα: Πριν από έναν χρόνο σε αυτή την ίδια Αίθουσα λέγατε ότι θα αυξηθούν οι συντάξεις, διότι θα υπάρχει μέρισμα για τους συνταξιούχους από την ανάπτυξη. Έναν χρόνο μετά, με τους ίδιους πανηγυρισμούς, την ίδια ασυνείδητη και ανεπίγνωστη διάθεση ενθουσιασμού, καλή διάθεση να ψηφίζετε τα πάντα, πανηγυρίζοντας ψηφίσατε τα μέτρα πριν από δεκαπέντε ημέρες. Άλλα τη μια ημέρα, άλλα την άλλη, ο συμβολισμός ότι η πολιτεία αυτή δεν κυβερνιέται πια από εσάς. Διαλύετε κάθε μέρα ό,τι καλό υπάρχει μέσα σ’ αυτή τη χώρα. Για αυτό -και αυτή είναι η τελευταία μου φράση- λέμε ότι η προϋπόθεση της οποιασδήποτε ανάκαμψης, της οποιασδήποτε επιστροφής σε καλύτερες ημέρες, είναι να φύγετε εσείς.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Έχουμε δύο συναδέλφους ακόμα για να μιλήσουν, τον κ. Κουτσούκο και τον κ. Τζελέπη, και μετά έχει ζητήσει τον λόγο ο κ. Δανέλλης. Επειδή υπάρχουν και άλλοι δύο Κοινοβουλευτικοί Εκπρόσωποι, υποθέτω αμέσως μετά…

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Θα ήθελα κι εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Εντάξει, σας είδα, κύριε Παπαχριστόπουλε.

Ελάτε, κύριε Κουτσούκο, έχετε τον λόγο.

Θα μιλήσετε από εκεί, κύριε Κουτσούκο;

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Αν ερχόσασταν μέχρι εδώ, θα κάνατε άσκηση για το πόδι. Είναι ιατρική συμβουλή αυτή.

**ΓΙΑΝΝΗΣ ΚΟΥΤΣΟΥΚΟΣ:** Σας ευχαριστώ πολύ, κύριε Πρόεδρε. Να είστε καλά!

Κυρίες και κύριοι συνάδελφοι, συζητάμε ένα νομοσχέδιο ποτ πουρί, που έχει απ’ όλα: έχει διεθνείς υποχρεώσεις της χώρας με την ενσωμάτωση μιας οδηγίας και -κατά τη συνήθη πρακτική της Κυβέρνησης- έχει διάφορες τακτοποιήσεις, το γνωστό «ψηφίζουμε και ξεψηφίζουμε».

Όμως, εκείνο που χαρακτηρίζει το νομοσχέδιο είναι ότι αυτό το νομοσχέδιο, χωρίς να το λέει η Κυβέρνηση, για να είναι επείγον, έχει προαπαιτούμενα. Έχουμε καλέσει την Κυβέρνηση με γραπτή ερώτηση, δική μου και του κ. Κεγκέρογλου, να μας καταθέσει εδώ στη Βουλή την τεχνική συμφωνία με τα εκατόν σαράντα προαπαιτούμενα, για να δούμε σε τι έχει δεσμευθεί. Δυστυχώς, η Κυβέρνηση, πάλι κατά τη συνήθη πρακτική, αγνοεί τη Βουλή.

Εν πάση περιπτώσει, υπάρχουν και τα διεθνή μέσα, που μας λένε ότι έχετε καμμιά εικοσιπενταριά ακόμα εκκρεμότητες, κύριε Υπουργέ. Προφανώς υπάρχει μια πρεμούρα να τακτοποιήσετε αυτές τις εκκρεμότητες.

Θα έλεγα ότι αυτό γίνεται σε ένα περιβάλλον πολιτικό, που η χώρα βρίσκεται σε ένα εκκρεμές, σε ένα εκκρεμές το οποίο έχει προκύψει από τις δικές σας διαπραγματευτικές τακτικές, καθώς από τη μια πλευρά ήταν «ούτε 1 ευρώ μέτρα», ενώ προχθές ψηφίσαμε 4,9 δισεκατομμύρια μέτρα, με το λεγόμενο «τέταρτο μνημόνιο», και από την άλλη ήταν ότι λύνουμε έτσι το χρέος, για να πείσετε τους Βουλευτές της Πλειοψηφίας να ψηφίσουν. Το αποτέλεσμα; Και μέτρα ψηφίσαμε και το χρέος δεν λύσαμε.

Η Κυβέρνηση δυστυχώς, κυρίες και κύριοι συνάδελφοι της Πλειοψηφίας, δεν απώλεσε το κεκτημένο του 2012, την απόφαση δηλαδή του Eurogroup του 2012, που έλεγε με συγκεκριμένα παραμετρικά πως το χρέος γίνεται βιώσιμο, αλλά απώλεσε και τη δική της «επιτυχία» του Μαΐου του 2016, δηλαδή την απόφαση του Eurogroup του 2016. Τώρα, εκλιπαρεί να πάρει κάτι απ’ αυτά, δηλαδή αυτά που είχε η χώρα και τα απώλεσε με τη διαπραγματευτική της τακτική και τους χειρισμούς της. Αυτή είναι η πραγματικότητα. Σε αυτό το πλαίσιο συζητάμε αυτό το νομοσχέδιο.

Βεβαίως έχει ως προαπαιτούμενο, κυρίες και κύριοι συνάδελφοι, τη φορολογική σεισάχθεια. Πού όμως; Για τις επιχειρήσεις του δημοσίου που εντάσσονται στο υπερταμείο, για να μπορούν ελευθέρας να γίνονται εκεί οι χειρισμοί. Φυσικά, έχει και την απαλλαγή των μελών του Εποπτικού Συμβουλίου.

Θυμάστε τι γινόταν σε αυτή την Αίθουσα, κυρίες και κύριοι συνάδελφοι της Πλειοψηφίας, όταν η προηγούμενη κυβέρνηση έφερε την απαλλαγή των μελών του Διοικητικού Συμβουλίου; Τώρα τη διευρύνετε και στο Εποπτικό Συμβούλιο και δεν ανοίγει μύτη!

Μάλιστα, δεν βλέπω τους, κατά τα άλλα, αγαπητούς συναδέλφους του ΣΥΡΙΖΑ να έχουν τη διάθεση να τοποθετηθούν στο συγκεκριμένο νομοσχέδιο. Η συζήτηση κατέληξε, δυστυχώς, να είναι ένας μονόλογος των Βουλευτών της Δημοκρατικής Συμπαράταξης.

Κυρίες και κύριοι συνάδελφοι, νομίζω ότι με την παρουσία μας εδώ έχουμε αναδείξει τον χαρακτήρα της κυβερνητικής πολιτικής και των αδιεξόδων που έχουν εγκλωβίσει τη χώρα.

Τώρα αν δούμε ορισμένες επιμέρους διατάξεις του νομοσχεδίου, επιβεβαιώνεται αυτή η πάγια τακτική της Κυβέρνησης, η τακτική του «ψηφίζω και δεν ψηφίζω».

Αναφέρθηκε ο κ. Λοβέρδος νωρίτερα στο άρθρο 12 παράγραφος 3 και την παροιμιώδη, νομίζω, φράση του κ. Κοντονή, ενός ανθρώπου που υπογράφει, ότι αυτό δεν αποτελεί πολιτική της Κυβέρνησης. Αλλά εδώ δεν υπογράφει, αγαπητέ συνάδελφε, μόνο ο κ. Κοντονής. Υπογράφει όλη η Κυβέρνηση. Είναι δυνατόν να υπογράφει η μισή Κυβέρνηση σε ένα άρθρο και να έρχεται εδώ και να λέει ότι δεν αποτελεί πολιτική της Κυβέρνησης; Δηλαδή, τι ισχύει; Αυτό που είπε ο κ. Ζαχαριάδης, ότι μας πιάνει η τρόικα το χέρι και γράφουμε; Αυτό ισχύει; Εν πάση περιπτώσει.

Θυμάστε τον κ. Αλεξιάδη εδώ, σε αυτή την Αίθουσα, που μας έλεγε γιατί καταργεί τα πρόστιμα; Σήμερα, λοιπόν, στο νομοσχέδιο που συζητάμε, στο άρθρο 12, επίσης, στην παράγραφο 5, επιστρέφουμε στα πρόστιμα. Σωστά επιστρέφουμε γι’ αυτούς που δεν κόβουν αποδείξεις. Βεβαίως, όμως, δεν επιστρέφουμε με τον σωστό τρόπο.

Θυμάστε που οι ίδιοι οι συνάδελφοι του ΣΥΡΙΖΑ πανηγύριζαν εδώ για το αφορολόγητο των αγροτών, που το ταυτίζουν με το αφορολόγητο των μισθωτών; Δείτε, λοιπόν, την τροπολογία 1053, που θα ψηφίσετε σε λίγο, γιατί αυτό το ψαλιδίζει. Η έκθεση του Γενικού Λογιστηρίου του Κράτους λέει ότι το δημόσιο θα έχει απώλεια εσόδων. Δεν θα έχει απώλεια εσόδων, διότι αναφέρεστε στην παλιά ρύθμιση. Η προηγούμενη που ψηφίσατε εσείς διεύρυνε την απαλλαγή και τώρα την ψαλιδίζετε, διότι θεωρείτε ότι στο αγροτικό εισόδημα, που θα τυγχάνει της απαλλαγής, δεν συνυπολογίζονται μια σειρά εισοδήματα, τα οποία όμως προέρχονται από την αγροτική δραστηριότητα του κατ’ επάγγελμα αγρότη.

Κυρίες και κύριοι συνάδελφοι, για το γεγονός ότι αυτή η Κυβέρνηση βαδίζει από τη μία ακρότητα στην άλλη και το εκκρεμές στο τέλος ισορροπεί σε βάρος της χώρας δεν χρειάζεται να πει κανείς πάρα πολλά, παρά μόνο να θυμίσει -και εγώ θέλω να το ξαναπώ για άλλη μια φορά σε αυτή την Αίθουσα και είχα αντιπαρατεθεί και με τον κ. Αλεξιάδη- ότι στα χέρια αυτής της Κυβέρνησης, που στελέχη της έκαναν πολιτικές καριέρες με τις λεγόμενες «λίστες», θα σκάσει η παραγραφή από τη λίστα Λαγκάρντ, από τη λίστα Μπόργιανς, από τη λίστα των πενήντα πέντε χιλιάδων ονομάτων, τα οποία με το άνοιγμα των λογαριασμών της κυβέρνησης του ΠΑΣΟΚ έχει επισήμως στα χέρια του το Υπουργείο Οικονομικών. Διότι, τι κάνει η Κυβέρνηση; Δίνει από τη μια συνεχώς παράταση στα κίνητρα, υποτίθεται, της αποκάλυψης των εισοδημάτων και από την άλλη συζητάει με την τρόικα ότι αυτή η ιστορία κάποια στιγμή πρέπει να τελειώσει και να μην ξαναδώσουμε παραγραφή.

Στο ένα λεπτό που μου μένει, κύριε Πρόεδρε, θα τελειώσω με μία τροπολογία που έχω καταθέσει. Η Κυβέρνηση δεν έχει απαντήσει ακόμη στις τροπολογίες.

Κυρίες και κύριοι συνάδελφοι, με αυτό το νομοσχέδιο παραχωρούνται ακίνητα σε μια σειρά δήμους της χώρας: στα Άγραφα, στη Χερσόνησο, στον Δήμο Οιχαλίας, στον Δήμο Ιθάκης, στον Δήμο Νέστου, στις Σπέτσες και στη Ρόδο. Καλώς παραχωρούνται, για να αξιοποιηθούν από τις τοπικές κοινωνίες.

Έχω καταθέσει, λοιπόν, μια εμπρόθεσμη τροπολογία, την τροπολογία με γενικό αριθμό 1052 και ειδικό 172, στις 2 Ιουνίου, η οποία προτείνει στην Κυβέρνηση να αποδεχθεί ότι σε αυτά τα ακίνητα που παραχωρεί στους δήμους θα είναι και το παραθαλάσσιο ακίνητο εβδομήντα έξι στρεμμάτων, το κάμπινγκ της θαυμάσιας παραλίας της Κουρούτας, που είναι στον Δήμο Ήλιδας τώρα -τον πρώην Δήμο Αμαλιάδας- και το οποίο με βάση τα στοιχεία και τα συνημμένα τοπογραφικά, που έχω συνυποβάλει, ανήκει στον δήμο εδώ και σαράντα χρόνια.

Δεν ξέρω τι μικροπολιτικά συμφέροντα παίζονται για να μην υλοποιείται μια παλιά δέσμευση ή τι άλλα συμφέροντα ενδεχομένως εξυπηρετούνται. Πιστεύω ότι η Κυβέρνηση πρέπει να απαντήσει, γιατί αυτό ανήκει στον λαό και δεν θα δεχθεί ο λαός της περιοχής να γίνει έρμαιο συμφερόντων αυτή η υπόθεση του κάμπινγκ της Κουρούτας.

Καλώ και τους συναδέλφους Βουλευτές της Πλειοψηφίας, οι οποίοι έχουν εκφραστεί θετικά για το συγκεκριμένο, όπως ψηφίζουν για τους υπόλοιπους δήμους την παραχώρηση ακινήτων, να ψηφίσουν και να πιέσουν την Κυβέρνηση να αποδεχτεί αυτή την τροπολογία.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Επειδή δώσατε πάσα για την τροπολογία 1053 και είναι παρών ο αρμόδιος Υπουργός, ο κ. Αποστόλου, του δίνω τον λόγο για πέντε λεπτά, για να υπερασπιστεί την τροπολογία του.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητοί συνάδελφοι της Δημοκρατικής Συμπαράταξης, βλέπετε ότι και σε αυτή τη δύσκολη στιγμή για την ολοκλήρωση της διαπραγμάτευσης εμείς φέρνουμε και θετικές ρυθμίσεις.

Επειδή θα σταθώ ιδιαίτερα σε μία τροπολογία που αφορά τον αγροτικό χώρο, απλά θα ήθελα να σας υπενθυμίσω ότι πριν από λίγες ημέρες ήμασταν εμείς σε αυτή τη δύσκολη συγκυρία που φέραμε τον ΦΠΑ του αγροτικού χώρου από το 24% στο 13%, παρά τις δικές σας προτροπές να ολοκληρώσουμε άρον άρον τη σχετική διαδικασία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ποιος το πήγε στο 24%;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ. Σας άκουσα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεν συμφέρει να με ακούσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σήμερα, με τη νομοθετική πρωτοβουλία που φέρνουμε, βελτιώνουμε ακόμη περισσότερο το φορολογικό. Οι προερχόμενοι και ασχολούμενοι με τη γεωργία και κτηνοτροφία, είτε συνταξιούχοι είτε εργαζόμενοι αγρότες σε συνεταιρισμούς είτε εργαζόμενοι με εργόσημο ασφαλισμένοι στον πρώην ΟΓΑ είτε ορισμένες άλλες κατηγορίες ευαίσθητων ομάδων στην ύπαιθρο -και ξέρετε ότι αυτοί είναι χιλιάδες άνθρωποι στην ύπαιθρο- δεν θα χάσουν το αφορολόγητο ήδη από το 2016, αν το αγροτικό τους εισόδημα είναι μικρότερο από τις παραπάνω κατηγορίες με βάση το 50% συν ένα.

Αποδεικνύουμε έτσι, σε κάθε περίπτωση και για κάθε θέμα, ότι μπορούμε να βελτιώσουμε την κατάσταση, ακόμα και αυτή τη στιγμή. Σε αυτή τη ρύθμιση προσθέστε και την εξαίρεση για το 2016, το 2017 και το 2018 του συμπληρωματικού ΕΝΦΙΑ. Αυτά ρυθμίζονται με το σημερινό νομοσχέδιο.

Αγαπητοί συνάδελφοι, να ξέρετε ότι εμείς προσπαθούμε και διαρκώς θα προσπαθούμε να βελτιώνουμε και να λύνουμε πάρα πολλά προβλήματα σε όφελος των αγροτών. Θα ακολουθήσουν κι άλλα. Αυτά κάνουμε εμείς για τους αγρότες. Δεν φέρνουμε μόνο προαπαιτούμενα, όπως είπατε. Φέρνουμε κυρίως σημαντικές βελτιώσεις. Εσάς, δυστυχώς, αυτό που σας ενδιαφέρει είναι πώς θα υπονομεύσετε αυτή την προσπάθεια που κάνει η Κυβέρνηση σε μια ώρα που ιδιαίτερα η στάση σας δείχνει ότι δεν είστε διατεθειμένοι να υπηρετήσετε αυτή την ανάγκη για εθνική συναίνεση.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε τον κ. Αποστόλου.

Τον λόγο έχει ο κ. Μιχαήλ Τζελέπης. Αμέσως μετά ο κ. Δανέλλης και, εφόσον το επιθυμεί, ο κ. Δένδιας.

Κύριε Δένδια, θέλετε τον λόγο αμέσως μετά τον κ. Δανέλλη ή θέλετε να ακούσετε την κυρία Υπουργό και να πάρετε τον λόγο μετά;

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, θα μιλήσω μετά την κυρία Υπουργό.

**ΠΡΟΕΔΡΕΥΩΝ (Νικήτας Κακλαμάνης):** Άρα εσείς και ο κ. Μαντάς τελευταίοι.

Κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Υπουργέ, πραγματικά μένω έκπληκτος. Μένω έκπληκτος, γιατί έχετε χάσει την επαφή με την πραγματικότητα που αυτή τη στιγμή ισχύει στην ελληνική περιφέρεια. Επικαλείστε σήμερα από το Βήμα της Βουλής ότι μεριμνάτε υπέρ των αγροτών, γιατί κάνατε -λέει- τη μείωση του ΦΠΑ από το 24% στο 13%.

Όταν, κύριε Υπουργέ, πριν από έναν χρόνο, όταν κάνατε αύξηση του ΦΠΑ, σας λέγαμε ότι εγκληματείτε εις βάρος των αγροτών, ότι -σύμφωνα με τα δικά σας λεγόμενα- οι πολιτικές σας αυτές ήταν «ταφόπλακα» για τον αγροτικό τομέα, ποιον ακούγατε τότε; Εσείς το πήγατε στο 24%, αντιληφθήκατε το πόσο εγκληματικό είναι για την αγροτική οικονομία και το επαναφέρατε στο 13%.

Έρχεστε τώρα και επικαλείστε εδώ ότι η τροπολογία με γενικό αριθμό 1053 είναι ευνοϊκή για τους αγρότες και ότι με την παρούσα τροπολογία δεν θα ισχύσει η μείωση του φόρου για όποιον αγρότη ή αγρότισσα κάνει κάποια ένσημα σε κάποιο τυποποιητήριο συνεταιρισμού;

Εδώ καταρρέει ακόμα και αυτό που «πουλήσατε» στους αγρότες για να τους φορολογήσετε τις ενισχύσεις, δηλαδή ότι «θα σας δώσουμε αφορολόγητο». Τώρα συρρικνώνετε το αφορολόγητο και είναι επίσης γνωστό στους αγρότες ότι το αφορολόγητο από τις 8.600 ευρώ πάει στις 5.600 ευρώ. Ξέρετε τι σημαίνει αυτό; Σας διαβεβαιώ ότι ήδη οι αγρότες αυτή τη στιγμή που καταθέτουν τις φορολογικές δηλώσεις έχουν άμεση αντίληψη όλων αυτών των πολιτικών σας.

Από την άλλη πλευρά, συζητάμε σήμερα εδώ, κυρίες και κύριοι συνάδελφοι, με τη διαδικασία του επείγοντος ένα νομοσχέδιο που αφορά την εναρμόνιση μιας ευρωπαϊκής οδηγίας. Γιατί με τη διαδικασία του επείγοντος;

Όπως είπαν και οι προλαλήσαντες συνάδελφοι της Δημοκρατικής Συμπαράταξης, εγώ θα έλεγα ότι μέσα στο νομοσχέδιο αυτό υπάρχουν κρυμμένα προαπαιτούμενα για την ολοκλήρωση της δεύτερης αξιολόγησης. Τουλάχιστον πείτε το! Έχει πέσει πλέον η κουρτίνα για να αντιληφθεί ο ελληνικός λαός το ποιοι είστε.

Πριν από δέκα μέρες εδώ, σε αυτή τη Βουλή, ψηφίσατε το τέταρτο μνημόνιο, το δεύτερο δικό σας, επιβαρύνοντας τον ελληνικό λαό με πεντέμισι δισεκατομμύρια ευρώ μέτρα. Στον ελληνικό λαό είπατε πάλι το δικό σας αφήγημα παραπλάνησής του για πολλοστή φορά –και πλέον έχετε γίνει αντιληπτοί-, ότι δεν θα υπάρχει δημοσιονομικό κόστος και θα υπάρχουν τα αντίμετρα. Από την άλλη πλευρά, για να το ψηφίσουν οι Βουλευτές της συγκυβέρνησης, λέγατε ότι θα φέρει την ανάπτυξη και ότι η οικονομία είναι έτοιμη να εκτιναχθεί σε ρυθμούς ανάπτυξης. Πιάστε πρώτα τα οικονομικά νούμερα του 2014 και μετά ελάτε να μιλήσουμε.

Γυρίσατε τη χώρα πολλά χρόνια πίσω. Λέγατε ότι θα έχουμε ρύθμιση του χρέους και ότι θα πάρετε την περιβόητη ποσοτική χαλάρωση. Ούτε κλείσιμο δεύτερης αξιολόγησης έχουμε ούτε μέτρα ρύθμισης του χρέους έχουμε. Αντιθέτως, έχουμε την απόλυτη αποτυχία από μια ανίκανη Κυβέρνηση να διαπραγματευτεί και να υπερασπιστεί τα συμφέροντα του ελληνικού λαού.

Η πραγματικότητα, δυστυχώς για εσάς, είναι τραγική και οι ερασιτεχνικοί πειραματισμοί της συγκυβέρνησης είναι άκρως επιζήμιοι για τη χώρα.

Μάλιστα, για να ψηφιστεί το τέταρτο μνημόνιο, ακούσαμε ακραίες εκφράσεις από τον Πρωθυπουργό, όπως ότι είναι τόσο καλό για να είναι αληθινό, ότι κινδυνεύει να φορέσει γραβάτα και άλλα πολλά. Ακούσαμε από την κ. Αχτσιόγλου να μας διαβεβαιώνει επίμονα για μια συμφωνία με μηδενικό δημοσιονομικό αποτέλεσμα και από τον κ. Σπίρτζη και τον κ. Καμμένο ακούσαμε να προαναγγέλλουν ενθουσιωδώς την έξοδο από τα μνημόνια.

Το αποτέλεσμα είναι να είμαστε για άλλη μια φορά στο ίδιο έργο θεατές. Απλώς κάθε φορά το αφήγημα της συγκυβέρνησης μεταλλάσσεται, ανάλογα με τη συγκυρία και τις επιδιώξεις που έχει και τα μέτρα που θέλει να περάσει.

Εσείς κάποτε λέγατε «δεν πληρώνω, δεν πληρώνω» και κάνατε ολόκληρο κίνημα και δη στα διόδια. Εάν δεν απατώμαι, τον επικεφαλής αυτού του κινήματος τον κάνατε Υπουργό. Δείτε τώρα πώς εκδικείται η μοίρα: Ο επικεφαλής του «δεν πληρώνω» είναι Υπουργός φορο-αφαίμαξης, Αναπληρωτής Υπουργός Οικονομικών.

Η βόρεια Ελλάδα βιώνει σήμερα ένα πραγματικά τραγικό γεγονός για την περιοχή, για την ανάπτυξη και για την οικονομία της από την πλευρά της συγκυβέρνησης ΣΥΡΙΖΑ - ΑΝΕΛ, με τη δημιουργία τριάντα οκτώ νέων διοδίων μόνο στον Νομό Σερρών, στον κάθετο κεντρικό άξονα που συνδέει το διευρωπαϊκό δίκτυο, Βερολίνο, Πράγα, Σόφια, λιμάνι Θεσσαλονίκης. Υπάρχουν τρία διόδια στον Προμαχώνα, στο Στρυμωνικό Σερρών και έξω από τη Θεσσαλονίκη.

Όσον αφορά αυτόν τον διευρωπαϊκό άξονα που χρηματοδοτήθηκε και εντάχθηκε από κυβερνήσεις ΠΑΣΟΚ με ευρωπαϊκά κονδύλια, για να ενώσει την Ευρώπη με το λιμάνι της Θεσσαλονίκης, έρχεστε σήμερα εσείς να μειώσετε δραματικά την αναπτυξιακή προσφορά του με τη δημιουργία αυτών των διοδίων, αφού η χρήση του από ΙΧ και φορτηγά θα έχει πολύ υψηλό κόστος. Θα μειώσει τη γεωστρατηγικη σημασία του συγκεκριμένου οδικού άξονα, όπως και του λιμανιού της Θεσσαλονίκης, αφού τα διερχόμενα οχήματα θα προτιμήσουν φθηνότερες επιλογές από αυτόν τον άξονα.

Θα ήθελα εδώ να τονίσω ποια ήταν η άλλη επιλογή -όπως είχα προαναφέρει- όταν έγινε η προσπάθεια να ενταχθεί στο διευρωπαϊκό οδικό δίκτυο: Σόφια – Φιλιππούπολη - Κωνσταντινούπολη. Σήμερα εσείς, με τα διόδια τα οποία επιβάλετε, κάνετε αυτόν τον άξονα να μην είναι προς χρήση από τα φορτηγά και τα ΙΧ επιβατικά και να μην είναι ανταγωνιστικός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα επιβαρυνθεί, και κλείνω, κύριε Πρόεδρε, ακόμα περισσότερο το περιφερειακό οδικό δίκτυο των Σερρών με έναν δρόμο του θανάτου –θέμα για το οποίο έχω επιστήσει επανειλημμένα την προσοχή στον αρμόδιο Υπουργό Μεταφορών, με ερωτήσεις και επίκαιρες ερωτήσεις- Πετρίτσι – Ροδόπολη - Δοϊράνη, που είναι ο δρόμος με τα περισσότερα θανατηφόρα τροχαία ατυχήματα στη χώρα. Θέλω να πιστεύω ότι στο τέλος θα επικρατήσει η λογική και δεν θα προχωρήσετε στη δημιουργία, ιδιαίτερα σε αυτόν τον οδικό άξονα, αυτών των διοδίων.

Κλείνοντας, θα ήθελα να πω ότι οι αυταπάτες σας, η έλλειψη νέων ιδεών, μεταρρυθμιστικής διάθεσης και γνώσης του πολιτικού γίγνεσθαι, τόσο στη χώρα αλλά και σε ευρωπαϊκό επίπεδο, σας έχουν πλέον καταντήσει ένα πολιτικά άδειο πουκάμισο και είστε και επικίνδυνοι για τη χώρα.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο κ. Δανέλλης. Η κυρία Υπουργός ζήτησε τον λόγο και θα τον πάρει μετά τον κ. Δανέλλη για την τοποθέτησή της και ύστερα μένουν δύο συνάδελφοι και οι υπόλοιποι Κοινοβουλευτικοί Εκπρόσωποι.

**ΑΝΔΡΕΑΣ ΛΟΒΕΡΔΟΣ:** Αφού έμειναν μόνο δύο συνάδελφοι, θα έλεγα να μιλήσουν πριν από την κυρία Υπουργό.

**ΠΡΟΕΔΡΕΥΩΝ (Νικήτας Κακλαμάνης):** Εγώ, αν ήμουν στη θέση τους, θα προτιμούσα να ακούσω την κυρία Υπουργό και μετά να μιλήσω.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Να μιλήσουν, κύριε Πρόεδρε. Δεν υπάρχει πρόβλημα.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επείγον, κατεπείγον και ξανά από την αρχή. Η νομοθετική μας καθημερινότητα εξαντλείται σε αυτές τις δύο λέξεις, σε αυτούς τους δύο κατ’ εξαίρεση τρόπους νομοθέτησης που προβλέπονται από τον Κανονισμό της Βουλής, μόνο όταν προκύπτει σοβαρή ανάγκη.

Σοβαρή ανάγκη δεν συνιστούν σε καμμία περίπτωση οι καθυστερήσεις από πλευράς Υπουργείων, σε σχέση με την έγκαιρη ενσωμάτωση ευρωπαϊκών οδηγιών στο Εθνικό μας Δίκαιο, όπως βεβαίως δεν συνιστά ιδιαίτερο λόγο η άρνηση σοβαρού και εμπεριστατωμένου διαλόγου. Τι εννοώ; Ότι σήμερα συζητούμε ένα σχέδιο νόμου ανισοβαρές, αφού μόλις έξι άρθρα αφορούν στην εν λόγω ευρωπαϊκή οδηγία και τα υπόλοιπα είκοσι τρία θα μπορούσαν να χαρακτηριστούν και ως ένα μίνι φορολογικό νομοσχέδιο.

Έχω αναρωτηθεί επανειλημμένα από αυτό εδώ το Βήμα για το πού μπορεί να βρει ο ενδιαφερόμενος επενδυτής, επιχειρηματίας ή ο οποιοσδήποτε φορολογούμενος στην ελληνική επικράτεια τη διάταξη που κατά περίπτωση τον ενδιαφέρει. Υπάρχει τέτοια πανσπερμία και διάχυση φορολογικών ρυθμίσεων μέσα σε έναν απίστευτο αριθμό άσχετων νόμων, που κάτι τέτοιο απαιτεί στην καλύτερη περίπτωση ικανότητες ντετέκτιβ και, στη χειρότερη, ισχυρές μαντικές ικανότητες.

Μιλάμε συχνά για την ανάγκη ανασυγκρότησης του παραγωγικού μας μοντέλου. Μιλάμε, επίσης, για την ανάγκη δημιουργίας φιλοεπενδυτικού κλίματος, προκειμένου να ξεφύγουμε από τον φαύλο κύκλο των δανεικών και του χρέους. Φοβάμαι πως απλώς μιλάμε, αλλά καθόλου δεν πράττουμε προς αυτή την κατεύθυνση.

Τι κάνουμε αντ’ αυτού; Συντηρούμε έναν κυκεώνα, έναν κυκεώνα νομοθετικών ρυθμίσεων, με πάνω από διακόσιους πενήντα φορολογικούς νόμους από το 1975 έως σήμερα. Μόνο την τελευταία τριετία μπορώ να μετρήσω έξι ή επτά αμιγώς φορολογικά νομοσχέδια.

Την ίδια στιγμή, στα περίπου διακόσια πενήντα χρόνια που υφίσταται η Αμερικανική Δημοκρατία, οι εκεί συνάδελφοί μας έχουν θεσμοθετήσει μόλις δέκα αλλαγές του φορολογικού τους πλαισίου. Για αυτόν τον λόγο βρίσκονται στην τρίτη θέση προσέλκυσης ξένων επενδύσεων διεθνώς και η Ελλάδα στην ογδοηκοστή έκτη. Τα πράγματα δεν είναι καλύτερα για μας ούτε στο κοινό ευρωπαϊκό μας σπίτι, όπου βρισκόμαστε στην τελευταία θέση της σχετικής κατάταξης, σύμφωνα με πρόσφατα στοιχεία της EUROSTAT. Και όμως, η κατ’ εξοχήν χώρα της Ευρωπαϊκής Ένωσης που σε αυτή τη συγκυρία χρειάζεται τις περισσότερες επενδύσεις από οποιαδήποτε άλλη είναι βεβαίως η Ελλάδα. Στην πρώτη θέση, δε, φιγουράρει -και όχι τυχαία- μια παλιά μας σύντροφος στην περιπέτεια των μνημονίων, η Ιρλανδία. Όμως δεν θα επεκταθώ. Ας μείνουμε στα δικά μας.

Σύμφωνα με στοιχεία της Τράπεζας της Ελλάδος, οι άμεσες ξένες επενδύσεις ανήλθαν το 2016 σε μόλις 2,8 δισεκατομμύρια ευρώ. Είναι αυξημένες βεβαίως σε σχέση με το καταστροφικό 2015, τη χρονιά δηλαδή των δύο εκλογικών αναμετρήσεων, του δημοψηφίσματος, της τραπεζικής αργίας και των αυστηρών capital controls, αλλά πάλι εξαιρετικά χαμηλές για τις ανάγκες μας. Συνολικά οι επενδύσεις στην Ελλάδα, όχι μόνο οι ξένες άμεσες επενδύσεις, ως ποσοστό του ΑΕΠ υποχώρησαν κάτω από 20% από το 2010 και μετά, χωρίς ποτέ να ανακάμψουν.

Οι λόγοι για τους οποίους καταγράφονται αυτά τα θλιβερά ποσοστά συμπεριλαμβάνουν, μεταξύ άλλων, την πολιτική αστάθεια, τη δυσκολία πρόσβασης στη χρηματοδότηση, αλλά προεξαρχόντως την ασταθή φορολογική νομοθεσία, τη δαιδαλώδη πολυνομία και τη συνεπακόλουθη γραφειοκρατία, όπως επίσης και τους υψηλούς φορολογικούς συντελεστές.

Κυρίες και κύριοι συνάδελφοι, ας μην περιμένουμε κανέναν -ούτε καν τους Ευρωπαίους εταίρους μας- να μας βγάλει από αυτόν τον φαύλο κύκλο των μόνιμων δανεικών, της σταθερά χαμηλής επενδυτικής δραστηριότητας, του μόνιμου χαροπαλέματος εν τέλει της ελληνικής οικονομίας. Προφανώς το να επιτευχθεί ένα σταθερό φορολογικό πλαίσιο μέσα σε συνθήκες δημοσιονομικής κρίσης, που επιβάλλουν διαρκείς αναπροσαρμογές ανάλογα με τους εκάστοτε προσδοκώμενους στόχους αλλά και τα κατά περίπτωση αποτελέσματα της ελληνικής οικονομίας, είναι δύσκολο. Πρέπει, όμως, να είμαστε ειλικρινείς. Κανείς δεν θα σκεφτεί το δικό μας σπίτι και τις δικές μας ανάγκες. Οι εταίροι μας, έχοντας χάσει προ πολλού ολοκληρωτικά την εμπιστοσύνη τους στη δική μας θέληση να αλλάξουμε, περιορίζονται απλώς στο πώς να πάρουν πίσω τα χρήματά τους. Κυνικό, αλλά έτσι είναι. Αυτό σημαίνει πως τακτοποιούν τα του οίκου μας σύμφωνα με τις δικές τους εκτιμήσεις και προτεραιότητες και βεβαίως αυτό είναι μοιραίο να μην είναι σύμφωνο με τις δικές μας αντιλήψεις για τον καλύτερο για μας τρόπο. Έχουν ευθύνη γι’ αυτό, αλλά πρωτίστως η ευθύνη βαρύνει εμάς, για τη διαχρονική μας αμφιθυμία στην υλοποίηση των αναγκαίων για τη χώρα μεταρρυθμίσεων. Νομοσχέδια σαν το σημερινό αποδεικνύουν πως η συνήθης προχειρότητα μας κατατρέχει ακόμα. Δεν έχει σημασία ότι στο σημερινό νομοσχέδιο εισάγονται και διατάξεις που μας βρίσκουν σύμφωνους, όπως ήδη ανέφερε από αυτό το Βήμα ο εισηγητής μας, ο συνάδελφος κ. Αμυράς.

Εκεί που είμαστε κατηγορηματικά αντίθετοι είναι η μεγάλη εικόνα, την οποία εξακολουθείτε να αγνοείτε. Μοιάζει να νομοθετείτε day by day, μέρα με την ημέρα, με τη λογική ότι «τη βγάλαμε και σήμερα», χωρίς σχέδιο, χωρίς συνεκτικό όραμα, άρα χωρίς σοβαρή προοπτική ανάκαμψης. Αν αυτή κάποτε έρθει με ένα ποσοστό που θα ξεπερνάει τη μονάδα -γιατί βλέπω πολλούς να πανηγυρίζουν για το ασθενικό 0,5% του πρώτου τριμήνου του 2017, που καλοδεχούμενο είναι και ευτυχώς που ισχύει, όπως παλαιότερα έβλεπα και την κυβέρνηση του κ. Σαμαρά να επιχαίρει για παρόμοια ποσοστά-, θα είναι καθαρά θέμα τύχης ή εξωτερικής συγκυρίας. Δυστυχώς, χώρα στην τύχη δύσκολα μπορεί να σταθεί στην πολύπλοκη παγκόσμια οικονομική πραγματικότητα.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς σας ευχαριστούμε, κύριε Δανέλλη, για τη συντομία.

Προχωράμε με τους δύο εναπομείναντες εγγεγραμμένους συναδέλφους του καταλόγου.

Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρίες και κύριοι συνάδελφοι, να ευχηθώ κατ’ αρχάς καλή επιτυχία σε όλα τα παιδιά που συμμετέχουν στις πανελλαδικές εξετάσεις.

Το ξεκίνημα των πανελλαδικών εξετάσεων σημαίνει ολοκλήρωση μιας επίπονης, κοπιαστικής προσπάθειας πολλών ετών στα θρανία. Είναι μια ξεχωριστή στιγμή για τους μαθητές και τις μαθήτριες. Ωστόσο, το ίδιο θα έλεγα ότι είναι και για τις οικογένειές τους, οι οποίες στήριξαν τον αγώνα τους, όπως και για τους εκπαιδευτικούς. Να ευχηθώ, λοιπόν, καλή δύναμη και καλά αποτελέσματα. Άλλωστε οι πανελλαδικές εξετάσεις είναι η πρώτη μάχη, δεν είναι η τελευταία. Αυτό είναι το μήνυμα.

Κυρίες και κύριοι συνάδελφοι, η σημερινή συζήτηση διεξάγεται σε ένα ταραγμένο διεθνές περιβάλλον. Τα ελληνικά μέσα μαζικής ενημέρωσης παρουσιάζουν την κατάσταση έκρυθμη στο Κατάρ. Παρακολουθούμε με αγωνία πώς θα εξελιχθεί η απομόνωση που αποφάσισαν να επιβάλουν οι αραβικές χώρες του Περσικού Κόλπου σε ένα από τα πλουσιότερα κράτη του κόσμου.

Την ίδια στιγμή οι δηλώσεις της Κριστίν Λαγκάρντ για τη στάση του ΔΝΤ φανερώνουν πάλι το παιχνίδι των θεσμών απέναντι στην πατρίδα μας, ένα παιχνίδι στο οποίο πότε τον ρόλο του κακού αναλαμβάνουν οι θεσμικοί εταίροι, πότε Ευρωπαίοι εταίροι και πιστωτές και πότε το Διεθνές Νομισματικό Ταμείο. Τώρα οι κακοί ποιοι είναι; Οι Ευρωπαίοι θεσμικοί εταίροι.

Ωστόσο, δημιουργείται ένα αίσθημα κοινό: Θέλουν να βγει η Ελλάδα, η χώρα μας, από την κρίση; Θέλουν οι θεσμοί να βγει η χώρα μας από την κρίση; Αυτή είναι μια ερώτηση που πρέπει να απευθυνθεί σε κάθε Έλληνα και Ελληνίδα. Η απάντηση από την Κυβέρνηση ποια είναι; Καμμία. Διότι η ελληνική Κυβέρνηση δεν έχει σταθερή, συγκροτημένη και υπεύθυνη άποψη. Δεν έχει μια σταθερή διαπραγματευτική γραμμή.

Αντί η Κυβέρνηση να αξιοποιήσει την απόφαση του Eurogroup του 2012 για το χρέος, πριμοδότησε τις ευρωπαϊκές τράπεζες με 6 δισεκατομμύρια, με κέρδη, δηλαδή, των ελληνικών ομολόγων. Το αποτέλεσμα σήμερα είναι ένα, η Κυβέρνηση να έχει βγει σε ζητιανιά, απαιτώντας: «δώστε ό,τι προαιρείστε». Μόνο που αυτό δεν αποτελεί στρατηγική ούτε σοβαρή πρόταση της πατρίδας μας.

Επιτρέπετε, κύριοι της Κυβέρνησης, στους πιστωτές να αντιμετωπίζουν τη χώρα μας στις συνεδριάσεις του Eurogroup ως πειραματόζωο, ως έναν φτωχό συγγενή. Ωστόσο, λύση καμμιά. Η αξιολόγηση ακόμη είναι ανοικτή και η Κυβέρνηση εσωτερικά πανηγυρίζει, επιχειρώντας βέβαια να περάσει στα μαλακά το τέταρτο μνημόνιο που υπέγραψε, και εξωτερικά παρακαλεί για τη ρύθμιση του χρέους, χωρίς βέβαια κανένα, μα κανένα αποτέλεσμα, διότι δεν υπάρχει καμμία εθνική στρατηγική, καμμία τακτική από μέρους της.

Αγαπητοί συνάδελφοι, πολύ φοβάμαι ότι βρισκόμαστε σε ένα διαρκές μνημόνιο. Η χώρα βέβαια οδηγείται από τα λάθη της Κυβέρνησης ΣΥΡΙΖΑ - ΑΝΕΛ σε επιτροπεία για πολλά χρόνια. Είναι δυόμισι χρόνια στην εξουσία η Κυβέρνηση ΣΥΡΙΖΑ - ΑΝΕΛ, η μακροβιότερη κυβέρνηση εντός κρίσης, και κανένα αποτέλεσμα. Δυστυχώς, αντί να βελτιώνονται οι συνθήκες στην πραγματική οικονομία, χειροτερεύουν, διότι, ενώ προσχώρησε ο πρότερα αντιμνημονιακός ΣΥΡΙΖΑ στη στρατηγική των δήθεν μνημονιακών, δεν κατάφερε να συγκροτήσει ένα εθνικό πρόγραμμα πολιτικών και δράσεων με χρονοδιάγραμμα και στόχους, ώστε να βγει η χώρα μας από το αδιέξοδο της κρίσης.

Αντί να χτίσετε πάνω σε ένα τεράστιο έργο των κυβερνήσεων ΠΑΣΟΚ των προηγούμενων δεκαετιών, στις μεταρρυθμίσεις που έγιναν στην παιδεία, στην υγεία, στην τοπική αυτοδιοίκηση, στην αγορά εργασίας, προτιμήσατε, κύριοι της Κυβέρνησης, να πορευτείτε με γνώμονα τη διάλυση της χώρας και με ένα αφήγημα καθαρά ανέξοδων -θα έλεγα- υποσχέσεων.

Υποσχεθήκατε, κύριε Υπουργέ και κύριοι της Κυβέρνησης, παραγωγική ανασυγκρότηση του τόπου. Υποσχεθήκατε ανάπτυξη. Τι καταφέρατε; Καταφέρατε να φέρετε μια παραγωγική αποσύνθεση με την υπέρμετρη φορολογία στους αγρότες.

Υποσχεθήκατε εθνική κυριαρχία, αλλά σχεδιάσατε ένα υπερταμείο για ενενήντα εννέα χρόνια και υποθηκεύσατε πραγματικά την περιουσία του δημοσίου για ενενήντα εννέα χρόνια.

Κύριοι της Κυβέρνησης, θα πρέπει να αναλογιστείτε δυόμισι χρόνια τι κάνατε. Η απάντηση είναι μια: Εμπορευτήκατε την ελπίδα του ελληνικού λαού, την ελπίδα που υποσχεθήκατε τον Γενάρη του 2015 και τον Σεπτέμβρη του 2015, την αξιοπρέπεια του Έλληνα, την ελπίδα της νέας γενιάς. Και στα δύο ουσιαστικά χάσατε. Με το brain drain η νέα γενιά μάς άφησε για την Ευρώπη. Στόχος και στοίχημα για όλους μας θα πρέπει να είναι ένα: να γυρίσουν αυτά τα νιάτα, τα νιάτα της γνώσης, και πάλι στην Ελλάδα, να προσφέρουν στη χώρα, γιατί πραγματικά η χώρα χρειάζεται ανθρώπους με γνώση, με δύναμη, με πείσμα, με θέληση για να πετύχουν, για την επόμενη μέρα, τους στόχους της πατρίδας.

Κύριοι της Κυβέρνησης, πραγματικά σήμερα κυριαρχεί παντού απελπισία. Κυριαρχεί η απόγνωση, κυριαρχεί η κατήφεια. Είστε υποχρεωμένοι να ξαναδώσετε το χαμόγελο στον Έλληνα πολίτη, να ξαναποκτήσει ο Έλληνας και η Ελληνίδα ελπίδα και αισιοδοξία.

Κυρίες και κύριοι, το παιχνίδι των θεσμών θέλει σοβαρό αντίπαλο, θέλει εθνικό σχέδιο, εθνική συνεννόηση. Όσο δεν μπορούν κάποιοι να συναινέσουν σε αυτό και να δώσουν στην πατρίδα μας τη δύναμη να κάνει τα τολμηρά βήματα μπροστά, τόσο η χώρα μας θα μένει πίσω. Είναι ώρα να προτάξουμε τη συναίνεση, τη σύνεση, τη συνεννόηση, για να βγάλουμε τη χώρα από την κρίση. Δεν μπορεί άλλο το μέλλον της χώρας να γίνεται πεδίο κομματικών αντιπαραθέσεων. Η κρίση πρέπει να αποτελέσει παρελθόν για την Ελλάδα. Η κρίση έχει μια απάντηση: ανάπτυξη. Ας βοηθήσουμε, λοιπόν, όλοι. Χρειάζεται εθνική ομοψυχία, συλλογικότητα, συνευθύνη και όχι ψέμα.

Είπατε, κυρία Υπουργέ, ότι θα μειώσετε τα διόδια και ότι θα υπάρχει αναλογικό κόστος. Σήμερα τι κάνατε; Καταφέρατε να φορτώσετε στην πλάτη του ελληνικού λαού, των Ελλήνων πολιτών άλλα τριάντα οκτώ διόδια, άλλα τριάντα οκτώ ταμεία προς όφελος της κοινωνικής πολιτικής που εσείς προτάσσετε.

Ας κάνουμε, λοιπόν, όλοι τους εγωισμούς μας ένα βήμα πίσω και ας βάλουμε μπροστά το μέλλον της πατρίδος μας, το μέλλον της νέας γενιάς. Το οφείλουμε, λοιπόν, στις επόμενες γενιές, στα παιδιά μας.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Με τον κ. Θεόδωρο Παπαθεοδώρου κλείνει ο κατάλογος των εγγεγραμμένων συναδέλφων. Στη συνέχεια θα μιλήσει η κυρία Υπουργός και οι εναπομείναντες Κοινοβουλευτικοί Εκπρόσωποι. Η κυρία Υπουργός θα πει και ποια από τις τρεις βουλευτικές τροπολογίες θα κάνει αποδεκτή.

Ορίστε, κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρία και κύριοι Υπουργοί, νομίζω ότι υπάρχει ένα ερώτημα σήμερα, το οποίο έχει επανέλθει αρκετές φορές: Γιατί για ένα τέτοιο σχέδιο νόμου υπάρχει τόσο μικρή συμμετοχή από την πλευρά της κυβερνητικής πλειοψηφίας και στη συζήτηση, αλλά και στους προβληματισμούς των άλλων Κοινοβουλευτικών Ομάδων και κυρίως της Αντιπολίτευσης;

Νομίζω ότι η σχέση, κυρίες και κύριοι συνάδελφοι, μεταξύ της Κυβέρνησης και της κυβερνητικής πλειοψηφίας παρουσιάζει πλέον μεγάλο ενδιαφέρον. Εάν είναι έτσι όπως τα λέτε τα πράγματα, δηλαδή μέσα σε αυτό το νομοσχέδιο δεν υπάρχουν προαπαιτούμενα, τότε το ερώτημα που θα πρέπει να απαντήσετε είναι: Γιατί δεν υπήρξε καμμία διαβούλευση; Γιατί το φέρνετε με τη διαδικασία του επείγοντος; Επειδή έτσι έρχονται όλα τα νομοσχέδια, με την εξαιρετική διαδικασία, το ερώτημα είναι ποια είναι η πολιτική που εσείς εξυπηρετείτε με αυτόν τον τρόπο νομοθέτησης.

Το δεύτερο -αυτό που βλέπουμε εμείς τουλάχιστον- είναι ότι ψηφίζετε με κεκτημένη ταχύτητα και με τη διαδικασία του επείγοντος είτε υπάρχει λόγος είτε δεν υπάρχει, είτε υπάρχει αφήγημα είτε δεν υπάρχει αφήγημα, τα πάντα και χωρίς να υπάρχει καμμία πολιτική στόχευση, καμμία πολιτική εξήγηση.

Τι σας έλεγε πριν από λίγες μέρες εδώ στην Αίθουσα αυτή, από το Βήμα αυτό ο Πρωθυπουργός; Ψηφίστε τα δυσβάστακτα μέτρα, τα οποία επιβαρύνουν τον ελληνικό λαό μέχρι το 2021 - 2022, γιατί με αυτή τη θυσία θα διαπραγματευθούμε τη διευθέτηση του χρέους.

Όταν στο προηγούμενο Eurogroup απέτυχε παταγωδώς η διαπραγμάτευση της Κυβέρνησης, εφευρέθηκε τότε νέο αφήγημα: Δεν έχει σημασία, δεν είναι το μείζον το χρέος. Τα μέτρα ψηφίστηκαν, λέει ο Πρωθυπουργός, για να ενταχθεί η χώρα στην ποσοτική χαλάρωση.

Όταν ήρθε η αρνητική απάντηση από τον κ. Ντράγκι, άλλαξε και πάλι το αφήγημα μέσα σε δύο μέρες. Καινούργια αναδίπλωση: Τα μέτρα ψηφίστηκαν και ψηφίζονται και σήμερα όσα έλειπαν όχι πια για τη διευθέτηση του χρέους ούτε για την ποσοτική χαλάρωση, αλλά για την έξοδο της χώρας στις αγορές.

Σήμερα με τη διαδικασία του επείγοντος συνεχίζετε χωρίς στόχο, χωρίς σχέδιο, σε απόλυτη σύγχυση στρατηγικής, έχοντας εγκαταλείψει τις αξιώσεις για την ένταξη στο QE και υποστηρίζοντας το ασαφές, ότι θέλει η χώρα καθαρό δρόμο για την έξοδο στις αγορές. Παίζετε διαδοχικά με το Διεθνές Νομισματικό Ταμείο, με τον Σόιμπλε, χωρίς πολιτική γραμμή και τελικά η χώρα έχασε σε όλα τα σημεία μέχρι σήμερα.

Ας δούμε, όμως, τι σχέση έχει αυτό το νομοσχέδιο είτε με το κλείσιμο της αξιολόγησης είτε με τα περίφημα προαπαιτούμενα, τα οποία δεν έχετε καταθέσει μέχρι σήμερα στη Βουλή.

Με τις διατάξεις του δεύτερου κεφαλαίου του σχεδίου νόμου γεννιούνται πάρα πολλά ερωτήματα. Θέλετε να παραδώσετε καθαρά από φορολογικά βάρη και από εκκρεμότητες τα ακίνητα που θα μεταβιβαστούν στο υπερταμείο, άρθρο 10. Σας ρωτάμε, λοιπόν: Μήπως με τη διάταξη αυτή, εκτός από τη διαγραφή των φορολογικών βαρών υπάρχει και απαλλαγή των υπευθύνων για τις φορολογικές παραβάσεις; Για φορολογικές παραβάσεις, όχι για βάρη. Αργήσατε δυο χρόνια να το καταλάβετε κι έρχεστε τώρα να ρυθμίσετε το κανονιστικό πλαίσιο για τα πρόστιμα της μη έκδοσης φορολογικών στοιχείων για τις κατηγορίες επιχειρήσεων που δεν υπόκεινται στον ΦΠΑ, στο άρθρο 12. Καλή η προσπάθεια, αλλά για μια ακόμα φορά ο κίνδυνος της μεγάλης φοροδιαφυγής είναι ορατός, αφού κάποιος που δεν θα εκδώσει φορολογικά στοιχεία για 5.000 ευρώ, για παράδειγμα, θα πληρώνει πρόστιμο 500 ευρώ για απλογραφικά βιβλία ή 1.000 ευρώ για διπλογραφικά. Σκεφθήκατε ότι με αυτόν τον τρόπο είναι ορθολογικό να μειώσουμε τη φοροδιαφυγή, όταν κάποιος έχει προσδοκία κέρδους τόσο πολύ μεγάλη;

Με το άρθρο 13 αναστέλλεται για το 2016 έως το 2018 ο συμπληρωματικός ΕΝΦΙΑ για τα αγροτεμάχια. Η αναστολή είναι θετική. Εγγυάστε, όμως, ότι στο μέλλον δεν θα βρεθούμε πάλι προ εκπλήξεων, αφού πλέον όλοι σε αυτή την Αίθουσα γνωρίζουν τη διαπραγματευτική ανικανότητα και αστοχία της Κυβέρνησης, όπως έχει καταδειχθεί όλο αυτό το διάστημα;

Όποια μέτρα κι αν ψηφίσετε, τον μόνο ρόλο που έχει αναλάβει αυτή η Κυβέρνηση είναι ο ρόλος του θεατή, του θεατή των εξελίξεων και θεατή των αρνητικών επιπτώσεων στην ελληνική οικονομία και στην ελληνική κοινωνία.

Σήμερα μαθαίνουμε ότι το Διεθνές Νομισματικό Ταμείο θα μπορούσε να συμμετάσχει στο ελληνικό πρόγραμμα χωρίς χρηματοδότηση και η συζήτηση για το χρέος θα αναβληθεί για αργότερα, μετά το 2018, δηλαδή, αυτό που εσείς απορρίψατε στις 22 Μαΐου, που η Κυβέρνηση απέρριψε στις 22 Μαΐου.

Γνωρίζετε ότι σε αυτό το πλαίσιο διαπραγμάτευσης τελειώνει, δυστυχώς, και η συζήτηση για την ένταξη της χώρας στην ποσοτική χαλάρωση. Τι κάνει η Κυβέρνηση και ο Πρωθυπουργός ενώπιον αυτών των εξελίξεων; Τι κάνει; Επιλέγει σήμερα να ενημερώσει την Πολιτική Γραμματεία του ΣΥΡΙΖΑ, για να κάμψει τις αντιδράσεις εσωκομματικής αμφισβήτησης των «53» ή όπως αλλιώς θέλετε να τους πείτε.

Το πρόβλημα της Ελλάδας είναι αυτό και το πρόβλημα της Ελλάδας είναι από το 2015 το ίδιο. Το πρόβλημα της Ελλάδας λέγεται ΣΥΡΙΖΑ και ΑΝΕΛ, μια Κυβέρνηση η οποία έχει εγκλωβίσει τη χώρα σε μια διαρκή υποχώρηση, σε μια διαρκή υπονόμευση των συμφερόντων της. Αυτό είναι το πρόβλημα και αυτό το πρόβλημα πρέπει να λήξει, για να δει η χώρα καλύτερες ημέρες.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η Υφυπουργός Οικονομικών κ. Αικατερίνη Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Συναδέλφισσες και συνάδελφοι, κατ’ αρχάς θα ήθελα να αναφερθώ σε κάποια γενικά ζητήματα που μπήκαν από συναδέλφους της Αντιπολίτευσης.

Όσον αφορά τον κ. Σταϊκούρα, το χρέος δεν το δημιούργησε η Κυβέρνηση ΣΥΡΙΖΑ - ΑΝΕΛ, το παραλάβαμε από εσάς, από τις κυβερνήσεις ΠΑΣΟΚ και Νέας Δημοκρατίας που κακοδιοικήσατε τη χώρα είτε χωριστά είτε συγκυβερνώντας. Εσείς μοιράζατε προβλέψεις για ανάπτυξη και πλεονάσματα, εμείς μιλάμε για πραγματικά αποτελέσματα, για πραγματικούς αριθμούς.

Η επιχειρηματολογία σας στηρίζεται μόνο σε προβλέψεις, δηλαδή στη φαντασία και στους ευσεβείς πόθους. Έρχεται η ΕΛΣΤΑΤ και αλλάζει τις προσδοκίες σας. Αυτή τη στιγμή η Κυβέρνηση αγωνίζεται για μια λύση στο χρέος. Έχουμε κάνει το δικό μας μέρος της συμφωνίας και οι θεσμοί οφείλουν να αποδώσουν το δικό τους μέρος. Ας πάρετε επιτέλους κι εσείς μια ξεκάθαρη θέση σε αυτή τη διαπραγμάτευση, πείτε την άποψη σας για το τι πρέπει να γίνει με το χρέος.

Όσον αφορά τον κ. Λοβέρδο, επαναλαμβάνετε κύριε Λοβέρδο συνέχεια αυτάρεσκα τη φράση «ακυβέρνητη πολιτεία». Σας αρέσει μάλλον σαν σλόγκαν και θέλετε να το λέτε και να το ακούτε. Ή μήπως ιστορικά θέλετε να μας παραπέμψετε στις «Ακυβέρνητες Πολιτείες» του Στρατή Τσίρκα; Δεν ξέρω ποια είναι η πρόθεσή σας.

Κάποτε λέγατε ένα άλλο σλόγκαν, «Ισχυρή Ελλάδα», αλλά κυβερνήσατε για δεκαετίες εναλλάξ ή παρέα με τη Νέα Δημοκρατία και μας παραδώσατε σήμερα ένα τεράστιο χρέος και μια χώρα σε επιτροπεία.

Θα αναφερθώ στο νομοσχέδιο. Συζητούμε και ψηφίζουμε την ενσωμάτωση της οδηγίας της Ευρωπαϊκής Ένωσης για την υποχρεωτική αυτόματη ανταλλαγή πληροφοριών στον τομέα της φορολογίας, καθώς και μια σειρά άλλων διατάξεων που περιλαμβάνονται στο δεύτερο κεφάλαιο του νομοσχεδίου.

Το πρόβλημα της διασυνοριακής φορολογικής απάτης και φοροδιαφυγής γιγαντώθηκε στα χρόνια της παγκοσμιοποίησης. Εργαλεία φοροδιαφυγής που πρώτα ήταν διαθέσιμα μόνο σε μεγάλους πολυεθνικούς ομίλους που μπορούσαν να πληρώνουν πανάκριβες υπηρεσίες φοροτεχνικών συμβούλων, έχουν καταστεί πλέον διαθέσιμα και στις πιο μικρές επιχειρήσεις ή στους επαγγελματίες. Αυτό δυσκολεύει ιδιαίτερα το έργο της φορολογικής διοίκησης, καθώς την υποχρεώνει να δεσμεύει πολλούς φόρους και δυνάμεις σε αυτή την κατεύθυνση.

Η αντιμετώπιση της διασυνοριακής φορολογικής απάτης και φοροδιαφυγής δεν είναι ένα πρόβλημα που μπορούμε να το αντιμετωπίσουμε χρησιμοποιώντας μόνο την εθνική νομοθεσία, ούτε καν τη σύναψη διμερών συμφωνιών. Είναι ένα ζήτημα που πρέπει να αντιμετωπιστεί σε επίπεδο Ευρωπαϊκής Ένωσης και ακόμη ευρύτερα.

Πράγματι, τα τελευταία χρόνια έχουν κινητοποιηθεί οι ευρωπαϊκές κυβερνήσεις και τα όργανα της Ευρωπαϊκής Ένωσης, αλλά και διεθνείς οργανισμοί όπως ο ΟΟΣΑ, στο πλαίσιο του οποίου γίνονται συμφωνίες ανταλλαγής φορολογικών πληροφοριών και λοιπά.

Η Κυβέρνησή μας θέλει να γίνουν πολύ περισσότερα πράγματα και τα διεκδικούμε σε ευρωπαϊκό επίπεδο. Ωστόσο, συχνά αισθανόμαστε ότι η στάση ορισμένων ευρωπαϊκών κυβερνήσεων, ορισμένων εταίρων μας, είναι υποκριτική. Από τη μία στα λόγια στηρίζουν την προσπάθειά μας κατά της φοροδιαφυγής και συχνά υπερθεματίζουν και μας ζητούν να κάνουμε περισσότερα και από την άλλη ακολουθούν πολιτικές φορολογικού ανταγωνισμού, ακόμα και πολιτικές που ενθαρρύνουν τη φορολογική απάτη εις βάρος των άλλων χωρών, προκειμένου να ενισχύσουν κοντόφθαλμα τις δικές τους επιχειρήσεις ή τα δικά τους δημόσια έσοδα. Τα παραδείγματα είναι πολλά, αλλά επιτρέψτε μου να μην αναφερθώ συγκεκριμένα αυτή τη στιγμή.

Η ευρωπαϊκή οδηγία που επικαιροποιούμε και ενσωματώνουμε σήμερα είναι προς αυτή την κατεύθυνση. Δεν είναι, όμως, πανάκεια, δεν είναι αρκετή. Είναι πάντως ένα σημαντικό βήμα. Αντιμετωπίζονται ζητήματα σχετικά με την ενδοομιλική τιμολόγηση, μια βασική τεχνική φοροδιαφυγής, και οργανώνεται ένα κεντρικό ευρετήριο σε ευρωπαϊκό επίπεδο, ώστε να μπορεί να γίνεται σωστότερα η ανταλλαγή των σχετικών πληροφοριών.

Στο δεύτερο μέρος του νομοσχεδίου αντιμετωπίζονται μια σειρά από φορολογικά και άλλα θέματα.

Σχετικά με το άρθρο 7, ο κ. Κεγκέρογλου αναφέρθηκε στις πωλήσεις σε διάφορες κοινωφελείς υπηρεσίες, όπως για επισιτιστικούς σκοπούς κ.λπ.. Στο άρθρο 7 δεν μιλάμε για πωλήσεις προϊόντων που απαλλάσσονται από τον ΦΠΑ, όπως είναι η περίπτωση των παιδιών ΑΜΕΑ. Μιλάμε για δωρεές, μόνο για δωρεές τροφίμων για την κάλυψη αναγκών μαθητών της πρωτοβάθμιας και της δευτεροβάθμιας εκπαίδευσης και ενισχύεται η συμμετοχή των επιχειρήσεων στην προσπάθεια περιορισμού της επισιτιστικής κρίσης.

Επίσης, τροποποιείται ο κώδικας του ΦΠΑ με τρόπο που διευκολύνει τους αγρότες, οι οποίοι διακινούν τα προϊόντα τους μέσω άλλων, είτε είναι έμποροι αυτοί είτε είναι συνεταιρισμοί -όπως έχω πει και στην επιτροπή- ώστε να γίνεται ταχύτερα η εκκαθάριση του ΦΠΑ προς όφελος των αγροτών.

Με τη ρύθμιση του άρθρου 8 επικαιροποιούνται και απλοποιούνται οι διαδικασίες για τη διαχείριση των κατασχεμένων υλικών, ώστε να περιοριστεί το κόστος φύλαξής τους και η απώλεια της αξίας τους.

Εδώ έχουμε κάποια ζητήματα. Αναφερθήκαμε στην τοιχοκόλληση. Αφορά μικρά περιφερειακά τελωνεία. Για τη διασύνδεση απαιτείται ηλεκτρονική εφαρμογή. Μόλις ετοιμαστεί, θα τη χρησιμοποιήσουν όλα τα τελωνεία της χώρας. Δεν αφορά τη δυνατότητα σύνδεσης με το ίντερνετ, που ακούστηκε από κάποιον συνάδελφο της Αντιπολίτευσης. Δεν υπάρχει προς το παρόν ηλεκτρονική εφαρμογή. Δεν βρήκαμε από εσάς, κύριε συνάδελφε της Αντιπολίτευσης, ηλεκτρονική εφαρμογή. Τώρα τη φτιάχνουμε την ηλεκτρονική εφαρμογή.

Το μόνο που κάνουμε στο συγκεκριμένο άρθρο είναι ότι επαναλαμβάνουμε και προσθέτουμε την αναφορά στο άρθρο 177, το οποίο και αλλάζουμε. Αφορά τις διαδικασίες του ΟΔΔΥ. Δεν αφορά τα υπόλοιπα.

Με το άρθρο 12 ρυθμίζονται μια σειρά από ζητήματα που έχουν σχέση με τη λειτουργία της ΑΑΔΕ, όπως είναι η προστασία των φορολογούμενων από μεταγενέστερη ερμηνευτική εγκύκλιο αλλά και ζητήματα παροχής πληροφόρησης στις ελεγκτικές αρχές.

Επιπλέον, ορίζονται πρόστιμα για τη μη έκδοση ή την ανακριβή έκδοση ή λήψη παραστατικών για πράξεις που δεν επιβαρύνονται με ΦΠΑ όπως γιατροί, φροντιστήρια, ιδιωτικά εκπαιδευτήρια κ.λπ., καθώς και για τη διακίνηση αγαθών χωρίς την ύπαρξη παραστατικών διακίνησης.

Εδώ πέρα αξίζει τον κόπο να αναφερθούμε στα πρόστιμα και στο τι ισχύει. Το πρόστιμο των 250 και των 500 ευρώ, κύριοι συνάδελφοι της Αξιωματικής Αντιπολίτευσης, που σας φαίνεται πάρα πολύ υψηλό, είναι το ελάχιστο πρόστιμο ανά φορολογικό έλεγχο, ανεξαρτήτως του αριθμού των αποδείξεων που δεν έχουν εκδοθεί. Γι’ αυτό και στη συγκεκριμένη περίπτωση τώρα έχουμε 100, 500 ή 1.000 ευρώ, ανάλογα με το είδος της παράβασης, για τις περιπτώσεις που δεν υπάρχει ΦΠΑ.

Με το άρθρο 13 ρυθμίζονται θέματα φορολογίας κατοχής ακινήτων, όπως είναι η ευθύνη του σύνδικου πτώχευσης, η αναστολή της επιβολής συμπληρωματικού φόρου για τα αγροτεμάχια για τα έτη 2016, 2017 και 2018, καθώς και ζητήματα που έχουν σχέση με τη χορήγηση πιστοποιητικού για ακίνητα που ανήκουν σε πτωχευμένη οντότητα ή κατά την αποδοχή κληρονομιάς. Στόχος αυτών των διατάξεων είναι η διευκόλυνση των συναλλαγών σε όφελος τόσο του φορολογούμενου όσο και της φορολογικής διοίκησης.

Με το άρθρο 16 εναρμονίζεται προγενέστερη νομοθεσία με την ισχύουσα, σε μια προσπάθεια αποσυμφόρησης των δικαστηρίων. Επειδή, όμως, είδαμε ότι υπάρχουν ζητήματα από την Αξιωματική Αντιπολίτευση, αλλά και από την υπόλοιπη Αντιπολίτευση, αποσύρουμε το συγκεκριμένο άρθρο, το οποίο θα φέρουμε σε επόμενη διάταξη, λαμβάνοντας υπ’ όψιν μας και τις παρατηρήσεις που έχουν γίνει, γιατί δεν θέλουμε να αφήσουμε καμμία λάθος ερμηνεία που υπάρχει από τους συναδέλφους της Αντιπολίτευσης.

Με το άρθρο 17 επιλύεται, επίσης, ένα πρόβλημα αντίφασης της νομοθεσίας στο θέμα της βεβαίωσης ηλεκτροδότησης ακινήτων, ώστε να ισχύει για τα ακίνητα που έχουν άδειες ανέγερσης μέχρι το τέλος του 1994, ό,τι ισχύει και γι’ αυτά που την απέκτησαν από το 1995 και μετά.

Με τη ρύθμιση του άρθρου 18 αίρεται η παλιά απαγόρευση της συστέγασης και συλλειτουργίας των ζυθοποιείων με μονάδες παραγωγής ποτών από ζύμωση -όπως για παράδειγμα είναι ο μηλίτης, που είναι το πιο γνωστό από τα ποτά από ζύμωση- και με μονάδες παραγωγής μη αλκοολούχων ποτών και εμφιαλωμένου νερού.

Με τον τρόπο αυτό ικανοποιείται ένα πάγιο αίτημα της ελληνικής αγοράς και δημιουργούνται οι προϋποθέσεις για την ενίσχυση της εγχώριας παραγωγής, κυρίως μηλίτη, αλλά και άλλων ποτών, με αναμενόμενα σημαντικά θετικά αποτελέσματα σε δημοσιονομικό, αλλά και κοινωνικό επίπεδο, μια και τα συγκεκριμένα ποτά εισάγονται αυτή τη στιγμή στη χώρα μας.

Στόχος μας είναι ένα μεγάλο μέρος εισαγωγών να αντικατασταθεί από την εσωτερική παραγωγή και με αυτόν τον τρόπο να εισέλθουν στα ταμεία της χώρας έσοδα, τα οποία θα συνδράμουν στην οικονομική πολιτική της Ελλάδας, ιδιαίτερα στη σύγχρονη δημοσιονομική συγκυρία.

Με τα άρθρα 23 έως 25 παραχωρούνται κτήρια του δημοσίου που λόγω της μακρόχρονης αχρηστίας τους δεν συντηρούνται και αυτή τη στιγμή είναι έτοιμα για να παραχωρηθούν στους δήμους που τα έχουν ζητήσει, προκειμένου να καλυφθούν οι επιτακτικές στεγαστικές ανάγκες διαφόρων υπηρεσιών τους.

Επίσης, εξετάζονται από το Υπουργείο κι άλλες περιπτώσεις για παραχώρηση δημόσιας περιουσίας. Είναι αυτή η «παραχωρημένη δημόσια περιουσία που έχει πάει στο υπερταμείο και δεν μπορούμε να την κάνουμε τίποτα κι αναγκαζόμαστε να φέρουμε βουλευτικές τροπολογίες», όπως είπε κάποιος συνάδελφος.

Κύριοι της Αντιπολίτευσης, δεν είναι η δημόσια περιουσία στο υπερταμείο. Δεν διαχειρίζεται τη δημόσια περιουσία το υπερταμείο. Συγκεκριμένα είναι αυτά που διαχειρίζεται το υπερταμείο, και το έχουμε πει και σε προηγούμενες συνεδριάσεις. Τα συγκεκριμένα είναι δημόσια περιουσία, η οποία ανήκει στο Υπουργείο Οικονομικών και προκειμένου να χρησιμοποιηθούν αυτά και να συντηρηθούν στις δύσκολες εποχές, παραχωρούνται στους δήμους.

Στον Δήμο Αγράφων του Νομού Ευρυτανίας παραχωρείται η κυριότητα δημοσίου ακινήτου για την κάλυψη των στεγαστικών αναγκών και υπηρεσιών του δήμου. Στον Δήμο Χερσονήσου του Νομού Ηρακλείου παραχωρείται η κυριότητα δημοσίου ακινήτου για την κάλυψη στεγαστικών αναγκών των υπηρεσιών του δήμου. Στον Δήμο Οιχαλίας του Νομού Μεσσηνίας παραχωρείται η κυριότητα δημοσίου ακινήτου για πολιτιστικούς σκοπούς του δήμου. Στον Δήμο Ιθάκης του Νομού Κεφαλληνίας παραχωρείται η κυριότητα δημοσίου ακινήτου για πολιτιστικούς σκοπούς, για στέγαση του Οδυσσειακού Κέντρου του δήμου. Στον Δήμο Νέστου του Νομού Καβάλας παραχωρείται η κυριότητα δημοσίου ακινήτου για πολιτιστικούς σκοπούς, για στέγαση δημοτικής βιβλιοθήκης. Στο Υπουργείο Εσωτερικών παραχωρείται η κυριότητα δημοσίου ακινήτου για την κάλυψη στεγαστικών αναγκών του αστυνομικού τμήματος Μηλεών Πηλίου.

Επίσης, για την κάλυψη στεγαστικών αναγκών του παιδικού σταθμού Σπετσών υπό τον όρο στέγασης και του πολυδύναμου ιατρείου Σπετσών και με πρόβλεψη κάλυψης των δαπανών για τις απαραίτητες εργασίες στα κτίσματα από τον προϋπολογισμό του δήμου, παραχωρείται η κυριότητα δημοσίου ακινήτου. Επίσης, για τη Ροδιακή Έπαυλη τα ανέφερε πάρα πολύ αναλυτικά ο κ. Γάκης και δεν χρειάζεται να το επαναλάβω. Με όλες αυτές τις διατάξεις παραχωρείται δημόσια περιουσία στους δήμους.

Εδώ θα ήθελα να αναφέρω πάλι, απαντώντας στην ερώτηση του κ. Αμυρά, αυτό που είπα και στην επιτροπή. Όλα αυτά παραχωρούνται στους δήμους μετά από αίτηση που γίνεται και με κάποια μελέτη που προωθείται στη δημόσια περιουσία για το πώς θα αξιοποιήσουν οι δήμοι τα συγκεκριμένα ακίνητα. Από κει και πέρα γίνονται οι αναγκαίες ενέργειες από τις υπηρεσίες και η πρόταση για το εάν κρίνεται απαραίτητη η απόδοση προς τους δήμους.

Από την άλλη, υπάρχει η διαβεβαίωση και η ρύθμιση του δημοσίου ότι εάν μέσα στην πενταετία δεν κάνουν τις απαραίτητες ενέργειες οι δήμοι ή δεν τα χρησιμοποιούν για τον σκοπό για τον οποίο παραχωρούνται, επανέρχονται στο δημόσιο. Νομίζουμε ότι με αυτόν τον τρόπο αξιοποιείται καλύτερα η δημόσια περιουσία και έχει την αναλογία που της ανήκει και την αξιοποίηση που της πρέπει.

Με το άρθρο 26 προτείνεται ρύθμιση που θεσπίζει κατά παρέκκλιση των ισχυουσών διατάξεων με απόφαση του Υπουργού Οικονομικών, με τη σύμφωνη πάντα γνώμη του διοικητικού συμβουλίου της Επιτροπής Ολυμπίων και Κληροδοτημάτων, η δωρεάν παραχώρηση σε υπηρεσίες του υποτομέα της κεντρικής κυβέρνησης του μητρώου φορέων γενικής κυβέρνησης αιθουσών του Ζαππείου Μεγάρου και εκτάσεων της επιτροπής για τη διοργάνωση με δαπάνες τους ιδιαίτερης εθνικής σημασίας εκθέσεων, εκπαιδευτικών πολιτιστικών και αθλητικών εκδηλώσεων, συνεδρίων, εορτών και άλλων συναφών εκδηλώσεων. Δεν είναι αντίθετες με την κληρονομιά και τη διαθήκη που έχει αφήσει ο διαθέτης Ζάππας. Οι ανωτέρω δωρεάν παραχωρήσεις δεν δύναται να υπερβαίνουν το συνολικό ποσό των 40.000 ευρώ ετησίως. Οι εν γένει δυσμενείς οικονομικές συνθήκες αιτιολογούν την παρέκκλιση και η διάταξη εναρμονίζεται πλήρως με τον σκοπό του ιδρύματος.

Με την προτεινόμενη ρύθμιση επέρχεται μεν απώλεια εσόδων για την Επιτροπή Ολυμπίων και Κληροδοτημάτων. Αναφέρω και πάλι, για να μην δημιουργούνται εντυπώσεις, ότι είναι 40.000 ευρώ ετησίως για όλα τα Υπουργεία τα οποία θα χρησιμοποιήσουμε και όχι 40.000 για κάθε Υπουργείο. Όποιος διαβάσει καλά τον νόμο, δίνει αυτή την ερμηνεία ακριβώς. Για την απώλεια που επέρχεται για την Επιτροπή Ολυμπίων και Κληροδοτημάτων έχουμε σαν αντιστάθμισμα, όπως θεσπίζεται, την απαλλαγή της από τον ΕΝΦΙΑ, που είναι γύρω στις 16.000 ευρώ ετησίως.

Όσον αφορά στις τροπολογίες, με την τροπολογία που αφορά τις ρυθμίσεις του ν.2971/2001 θεσπίζεται το δικαίωμα των ξενοδοχειακών εν γένει επιχειρήσεων κάμπινγκ ή κέντρων αναψυχής ή ναυταθλητικών σωματείων που εποπτεύονται από τη Γενική Γραμματεία Αθλητισμού για απευθείας μίσθωση όμορων προς την επιχείρησή τους και των κοινόχρηστων χώρων του αιγιαλού ή της παραλίας του οποίου ζητούν τη χρήση τμήματος ακινήτου αρμοδιότητας ΕΤΑΔ. Με την προτεινόμενη τροπολογία επιτυγχάνεται η ενίσχυση της επιχειρηματικότητας και διασφαλίζεται το δημόσιο συμφέρον μέσω εκμίσθωσης από την ΕΤΑΔ του αναλογούντος τμήματος ακινήτου αρμοδιότητάς της.

Περαιτέρω, διασφαλίζεται η συνέχεια του νομικού πλαισίου και η ομαλή και η αδιατάραχτη λειτουργία των επιχειρήσεων που είναι όμορες σε αιγιαλό, όπου προβλέπεται ακίνητο αρμοδιότητας της ΕΤΑΔ, καθώς και δρόμος οποιασδήποτε μορφής προς όφελος της εθνικής τουριστικής οικονομίας.

**ΠΡΟΕΔΡΕΥΩΝ (Νικήτας Κακλαμάνης):** Τι τροπολογία είναι αυτή, κυρία Υπουργέ;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Την έχω αναφέρει πριν, κύριε Πρόεδρε, απλά…

**ΠΡΟΕΔΡΕΥΩΝ (Νικήτας Κακλαμάνης):** Όχι, καλά κάνετε. Απλά θέλω να τη δω εγώ εδώ μπροστά για την ψηφοφορία μετά. Τι αριθμό είπατε ότι έχει αυτή η τροπολογία σχετικά με τον αιγιαλό;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Γενικός αριθμός 1051.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ναι, είναι η με αριθμό 1051, δεν το έχω σημειώσει επάνω. Δεν έχω και τον πίνακα μαζί μου, έχω μόνο τις βουλευτικές.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, συνεχίστε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όσον αφορά την τροπολογία με αριθμό 1047 για το VDI, επειδή ρωτήθηκε και από συνάδελφο της Αντιπολίτευσης, η παράταση δίνεται μέχρι τις 30 Σεπτεμβρίου κατά κύριο λόγο γιατί είναι αίτημα των φοροτεχνικών, λόγω της πίεσης που υπάρχει με τις φορολογικές δηλώσεις, να μπορέσουν να έχουν τη δυνατότητα, ολοκληρώνοντας τις φορολογικές δηλώσεις, να προχωρήσουν και σε δηλώσεις για το VDI. Τα αποτελέσματα που έχουμε μέχρι τώρα είναι ικανοποιητικά. Δεν έχουμε τα τελικά της 31ης Μαΐου για να είναι ανακοινώσιμα και να μπορούσα να σας τα πω σήμερα, αλλά μέχρι το σημείο που είχαμε ήταν ικανοποιητικά. Από κει και μετά και η όποια παράταση μέχρι 30 Σεπτεμβρίου θα φέρει έσοδα στο κράτος.

Προχωρώ στην τροπολογία με αριθμό 1053/173.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, για όσες υπερασπίστηκαν οι συνάδελφοί σας, δεν χρειάζεται να μιλήσετε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, επειδή δημιουργήθηκε μια ασάφεια από συναδέλφους της Αντιπολίτευσης, οφείλω να δώσω κάποιες εξηγήσεις πάνω στη συγκεκριμένη.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Συνεχίστε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Για τον υπολογισμό της μείωσης του φόρου του κατά κύριο επάγγελμα αγρότη με τον νόμο που ψηφίσαμε, είναι απαραίτητη προϋπόθεση να υπάρχει το αφορολόγητο στο 50% του εισοδήματος. Σε αυτή την περίπτωση τα διάφορα εισοδήματα εκτός του αγροτικού εισοδήματος που θα προσμετρώνται, δεν θα είναι τα εισοδήματα που είναι ασφαλισμένα στον ΟΓΑ, για να το πω έτσι απλά και να το καταλάβουν και οι όποιοι αγρότες μας παρακολουθούν. Δηλαδή, οι κατηγορίες που αναφέρονται στο άρθρο αφορούν ό,τι έχει να κάνει με ασφαλιστική εισφορά ΟΓΑ. Και οι αμοιβές των μελών των συνεταιρισμών και τα εκατόν πενήντα ημερομίσθια που είναι στα συσκευαστήρια και το εργόσημο, όπως και οι συνταξιούχοι του ΟΓΑ, έχουν να κάνουν με την ιδιότητα του αγρότη και αυτά δεν θα προσμετρώνται στο 50% του εισοδήματος, το οποίο θα είναι αποτρεπτικό για να δώσει στον αγρότη το αφορολόγητο.

Κλείνοντας με τις βουλευτικές τροπολογίες, από τις τέσσερις βουλευτικές τροπολογίες θα κάνω αποδεκτή την τροπολογία με γενικό αριθμό 1055 και ειδικό 175 των συναδέλφων κ.κ. Μπαλαούρα, Μανιού και Μηταφίδη για την παραχώρηση κατά κυριότητα κτηρίων του πρώην στρατοδικείου ΕΑΤ-ΕΣΑ προς την Περιφέρεια Αττικής.

Τις άλλες τρεις βουλευτικές τροπολογίες κάποια στιγμή θα τις εξετάσουμε και θα δούμε εάν θα μπορέσουμε να τις κάνουμε αποδεκτές. Για την πρώτη χρειάζεται έκθεση του Γενικού Λογιστηρίου του Κράτους. Για τη δεύτερη του κ. Κουτσούκου για την παραχώρηση ακινήτου στον Δήμο Ήλιδας, θα πρέπει να κάνει αίτημα ο συγκεκριμένος δήμος πρώτα στη δημόσια περιουσία και να εξεταστεί από εκεί και μετά. Την τρίτη θα τη δούμε κάποια άλλη στιγμή, όχι αυτή τη δεδομένη χρονική στιγμή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στους εναπομείναντες Κοινοβουλευτικούς Εκπροσώπους, δίνω τον λόγο στον συνάδελφο κ. Μπαλαούρα για τρία λεπτά, για να παρουσιάσει την τροπολογία του με αριθμό 1055.

Κύριε Μπαλαούρα, θέλω διευκρίνιση, γιατί θα εξαρτηθεί και η ψήφος μου ως Βουλευτού. Αναφέρεστε σε τέσσερα κτήρια, ενώ μετά μιλάτε για δύο, δηλαδή το πέντε και το οκτώ. Για το έξι και το επτά, που έχω την εντύπωση ότι ανήκουν στον Δήμο Αθηναίων, δεν λέτε τίποτα και τα παίρνετε και αυτά και τα πάτε στην περιφέρεια. Αν είναι έτσι, θέλω να ξέρω αν έχετε τη σύμφωνη γνώμη του Δήμου Αθηναίων, διότι αν δεν υπάρχει αυτό, εγώ δεν μπορώ να ψηφίσω την τροπολογία σας.

Κύριε Μπαλαούρα, έχετε τον λόγο για τρία λεπτά.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ευχαριστώ, κύριε Πρόεδρε.

Αυτή η τροπολογία υπογράφεται από μένα, τον Τριαντάφυλλο Μηταφίδη και τον Νίκο Μανιό, που είμαστε και μέλη του Συνδέσμου Φυλακισθέντων και Εξορισθέντων της Δικτατορίας. Είναι πράγματι τέσσερα κτήρια. Τα δύο έχουν παραχωρηθεί στον ΣΦΕΑ, στον Σύνδεσμο Φυλακισθέντων με αποφάσεις διάφορες, στις οποίες δεν χρειάζεται να αναφερθώ αναλυτικά.

Τώρα με βρίσκετε τελείως απροετοίμαστο –οφείλω να το πω- για τα δύο άλλα κτήρια. Έχω την…

**ΠΡΟΕΔΡΕΥΩΝ (Νικήτας Κακλαμάνης):** Ξέρω πολύ καλά, γιατί υπήρξα δήμαρχος, ότι χρησιμοποιούνται για πολιτιστικούς σκοπούς. Εσείς γνωρίζετε, αφού είστε μέλος του ΣΦΕΑ, ότι τα άλλα δύο κτήρια συντηρούνται από τον Δήμο Αθηναίων και βεβαίως κάνει τις εκδηλώσεις του ο ΣΦΕΑ -και όχι μόνο ο ΣΦΕΑ- αλλά γίνονται και άλλες πολιτιστικές εκδηλώσεις. Δεν αντιλαμβάνομαι γιατί πρέπει να φύγουν και να πάνε στην περιφέρεια. Είναι αίτημα του ΣΦΕΑ;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ο ΣΦΕΑ…

**ΠΡΟΕΔΡΕΥΩΝ (Νικήτας Κακλαμάνης):** Εκτός αν μου πείτε ότι τα τελευταία χρόνια δεν συντηρούνται αυτά τα κτήρια, οπότε θα το καταλάβω.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κοιτάξτε: Τα κτήρια αυτά –και με προλαβαίνετε- θέλουν μεγάλη συντήρηση. Χρήματα ο σύνδεσμος, ο ΣΦΕΑ, δεν διαθέτει και δεν μπορεί να διαθέσει. Νομίζω ότι είναι κατανοητό. Χρειάζονται εκτεταμένες οικοδομικές εργασίες, συντήρηση, ανακαίνιση, εκσυγχρονισμός, έτσι ώστε να εξασφαλιστεί η χρήση τους για λόγους -ας χρησιμοποιήσω αυτή τη φράση- βαθύτερου πολιτισμού.

Επομένως η μεταβίβαση των κτηρίων αυτών στην περιφέρεια σημαίνει ότι η περιφέρεια αναλαμβάνει το κόστος της λειτουργίας, της ανακαίνισης και όλων αυτών των πραγμάτων που ανέφερα προηγουμένως.

Εγώ θα ήθελα να προσθέσω, κύριε Πρόεδρε, δύο πράγματα. Το ένα είναι ότι ο τόπος αυτός είναι σε όλους γνωστό ότι ήταν άντρο βασανιστηρίων και μαρτυρίων. Εκεί έχασε ουσιαστικά τη ζωή του ο Μουστακλής, εκεί βασανίστηκε ένα πλήθος αγωνιστών της δικτατορίας, όπως και ο Αλέκος Παναγούλης.

Επίσης, θέλω να πω μια τελευταία φράση, ότι αυτή η κίνηση για μένα σημαίνει και κάτι άλλο. Όπως ξέρουμε όλοι, –και το ξέρετε και εσείς, κύριε Πρόεδρε, που έχετε χρηματίσει δήμαρχος- εκεί είναι ένα «φιλέτο» και κάθε φορά υπάρχουν αδηφάγα συμφέροντα που το θέλουν. Νομίζω ότι η μεταβίβαση της κυριότητας των κτηρίων στην περιφέρεια εξασφαλίζει και τη μεγαλύτερη προστασία τους.

Ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Για ποιο πράγμα, κύριε Λοβέρδε;

**ΑΝΔΡΕΑΣ ΛΟΒΕΡΔΟΣ:** Περί της ομιλίας της Υπουργού κατά τον Κανονισμό…

**ΠΡΟΕΔΡΕΥΩΝ (Νικήτας Κακλαμάνης):** Με συγχωρείτε…

**ΑΝΔΡΕΑΣ ΛΟΒΕΡΔΟΣ:** Θέλετε να περιμένω, κύριε Πρόεδρε; Μπορώ να περιμένω.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριε Λοβέρδε.

Πρέπει να μιλήσουν οι άλλοι συνάδελφοί σας που δεν έχουν μιλήσει και μετά έχετε δευτερολογία και τότε ευχαρίστως να μιλήσετε. Όμως, πρέπει να μιλήσουν οι Κοινοβουλευτικοί Εκπρόσωποι που δεν έχουν μιλήσει. Είναι ο κ. Δένδιας, ο κ. Παπαχριστόπουλος –θα πάμε με την κοινοβουλευτική, βεβαίως, σειρά- ο κ. Καραθανασόπουλος και υποθέτω ότι τελευταίος θα είναι ο κ. Μαντάς. Επειδή τελειώνουμε νωρίς, θα υπάρχει η δυνατότητα μιας ολιγόλεπτης δευτερολογίας, αλλά αφού ολοκληρωθούν οι πρωτολογίες.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν θα δευτερολογήσω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν θέλετε; Εντάξει. Ο κ. Καραθανασόπουλος δεν θα πάρει τον λόγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και δύο συνοδοί εκπαιδευτικοί από το Δημοτικό Σχολείο Πυργίου Χίου.

Η Βουλή τούς καλωσορίζει.

Καλωσορίσατε στην Αθήνα και στη Βουλή.

(Χειροκροτήματα απ’ όλες τις πτέρυγες της Βουλής)

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, λίγο θα σας απασχολήσω για τις επιμέρους διατάξεις, διότι η θέση της Νέας Δημοκρατίας αναλύθηκε εδώ με επάρκεια από τον επιμελή εισηγητή μας, τον κ. Βεσυρόπουλο.

Θα ήθελα απλώς να θυμίσω ότι από τα τριάντα άρθρα αυτού του νομοθετήματος, μόνο τα έξι πρώτα αφορούν την προσαρμογή της ελληνικής νομοθεσίας στις διατάξεις της οδηγίας 2015/2376. Τα υπόλοιπα άρθρα καλύπτουν διάφορες ρυθμίσεις κυρίως του Υπουργείου Οικονομικών.

Δεν θέλω δε να μπω στον πειρασμό να σας διαβάσω -διότι εμείς για τα πρώτα έξι άρθρα δεν έχουμε κανέναν βασικό αντίλογο, παρ’ ότι φαντάζομαι θα σας δημιουργούσε μια ευθυμία- το τι ο εισηγητής της τότε μειοψηφίας έλεγε για την οδηγία της οποίας αποτελεί τροποποίηση η παρούσα. Τι έσερνε τότε στην Κυβέρνηση, τι έσερνε στην Ευρωπαϊκή Ένωση. Είχε επιλέξει, μάλιστα, ως κύριο στόχο του και τον νεοφιλελευθερισμό -δεν ξέρω από πού και πώς- και εν πάση περιπτώσει διατύπωνε ουρανομήκεις κραυγές, οιμωγές θα έλεγα, για την καταστροφή που φέρνει αυτή η οδηγία στους εργαζόμενους της Ευρωπαϊκής Ένωσης.

Σήμερα, λοιπόν, για εμάς είναι μια ιδιότυπη ικανοποίηση να ακούμε την Κυβέρνηση ΣΥΡΙΖΑ - ΑΝΕΛ να έρχεται και να εισηγείται αυτό το οποίο περίπου προ τριάντα μηνών καταδίκαζε με τέτοια έντονα λόγια.

Αυτό το οποίο έχει, πέραν από τα έξι άρθρα, μια σημασία είναι αυτά τα οποία δεν ψηφίζουμε σήμερα και δεν τα ψηφίζουμε, γιατί η κυρία Υπουργός -με σωφροσύνη, πρέπει να πω- τα απέσυρε.

Αναφέρομαι, κατ’ αρχάς, στο άρθρο 12, παράγραφος 3, που αφορούσε αυτή την ιδιόρρυθμη επέκταση της μη προστασίας από το επαγγελματικό απόρρητο.

Κατά τη δική μου άποψη, πάσχει και η βασική διάταξη. Όμως, ειλικρινά, έχει τεράστιο ενδιαφέρον, κύριε Υπουργέ, να μαθαίναμε πώς έφτασε αυτή η διάταξη μέσα στο νομοθέτημα. Διότι, ήταν εδώ ο Υπουργός Δικαιοσύνης, ρώτησε ο συνάδελφος κ. Λοβέρδος, ο Υπουργός δήλωσε άγνοια. Ποιος σκέφτηκε ότι χρειάζεται αυτό και μέσα από ποια διαδικασία στο Υπουργείο; Διότι, προφανώς, δεν γράφονται νύχτα οι διατάξεις; Είναι δάκτυλος εσωτερικού ή πένα εξωτερικού, η οποία σε πλήρη άγνοια του θεσμικού μας πλαισίου και του συνταγματικού πλαισίου της χώρας έρχεται και φέρνει και προσγειώνονται εδώ τέτοιες διατάξεις, τις οποίες αν δεν τις δει η Αντιπολίτευση και αν δεν εξεγερθεί, θα καταστούν τμήμα του ούτως ή άλλως ταλαιπωρημένου Δικαίου της χώρας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Επίσης, θα μας ενδιέφερε και το άρθρο 16, το οποίο αποσύρατε. Και αν θέλετε να το επαναφέρετε, με κάποια άλλη μορφή, προφανώς, θα είχε έννοια να γίνει μια συζήτηση εκ των προτέρων. Μην οδηγηθούμε εδώ σε υπόνοιες, σε κατηγορίες, σε υψηλούς τόνους κ.λπ.. Αν είναι κάτι που θα θέλατε και θα μπορούσαμε να βοηθήσουμε, εμείς πάντοτε θέλουμε να βοηθήσουμε την επιχειρηματικότητα. Άρα αν είναι κάτι θετικό, με κάθε ειλικρίνεια σας λέω να το δούμε. Όμως, να μην κρύβει, όπως πολλά κρύβουν μέχρι τώρα, ρουσφέτια και εξυπηρετήσεις οι οποίες είναι στη σκιά.

Έρχομαι τώρα στο άλλο θέμα, το οποίο εμένα με ενόχλησε και αφορά το άρθρο 22, την τροποποίηση του άρθρου 192 του ν.4389/2016. Αναφέρομαι στο εποπτικό συμβούλιο του υπερταμείου.

Κυρίες και κύριοι συνάδελφοι, κατ’ αρχάς οι λέξεις «εποπτικό συμβούλιο» δημιουργούν μια εντύπωση ενός οργάνου αποστασιοποιημένου από τα πράγματα και έχοντος πολύ σχετική σημασία, εδώ, δεν είναι τέτοια περίπτωση.

Θέλω να σας θυμίσω ότι το εποπτικό συμβούλιο σε μεγάλο βαθμό στο υπερταμείο –τι είναι το υπερταμείο, το θυμίζω για όσους δεν ξέρουν, είναι το ταμείο αυτό κάτω από το οποίο βρίσκεται σχεδόν το σύνολο της περιουσίας του ελληνικού δημοσίου- ορίζει το διοικητικό συμβούλιο. Το επιλέγει. Το ίδιο δε το εποπτικό συμβούλιο δεν ορίζεται, παρά μόνο συμβουλευτικά, κατά τα τρία μέλη από την ελληνική Κυβέρνηση. Τρία με σύμφωνη γνώμη των θεσμών, όπως καταλήξαμε να τους λέμε, δηλαδή των δανειστών μας και τα άλλα δύο μόνο από τους δανειστές μας. Δηλαδή, και οι πέντε στην πραγματικότητα από τους δανειστές μας. Το δε εποπτικό συμβούλιο επιλέγει το διοικητικό συμβούλιο που διαχειρίζεται το σύνολο της περιουσίας του δημοσίου, επί του οποίου ο Υπουργός Οικονομικών απλώς εκφέρει γνώμη μέσα σε ένα διάστημα δέκα ημερών. Και η άποψη του δεν είναι σύμφωνη γνώμη, είναι γνώμη. Το εποπτικό συμβούλιο, λοιπόν, που επιλέγεται από τους δανειστές, διαλέγει το διοικητικό συμβούλιο, το οποίο διοικεί το σύνολο της περιουσίας του ελληνικού δημοσίου, του ελληνικού λαού για ενενήντα εννιά χρόνια.

Ερχόμαστε, λοιπόν, εδώ και βλέπουμε μια διάταξη με την οποία οι απαλλαγές που αφορούσαν το διοικητικό συμβούλιο, ήδη, κατά την άποψη μου, απολύτως εκτεταμένες και πιθανότατα αντισυνταγματικές, επεκτείνονται και στο εποπτικό συμβούλιο.

Ειλικρινά, εάν ψάξουμε, κυρίες και κύριοι συνάδελφοι, προς τα πίσω –και θα το κάνω, θα βρω τον χρόνο να το κάνω- το Δίκαιο της ετεροδικίας που ίσχυε όταν οι Αμερικανοί είχαν βάσεις στην Ελλάδα, σε καθεστώς ταραγμένο για τη χώρα, οι Αμερικανοί τότε είχαν αυτές τις απαλλαγές; Είχαν οι Αμερικανοί τότε τις απαλλαγές που σήμερα η Κυβέρνηση της «υπερήφανης» διαπραγμάτευσης δίνει σε αυτούς που διοικούν την περιουσία του ελληνικού λαού;

Με ποια ηθική βάση εμφανίζονται αυτές οι διατάξεις εδώ; Ποιος τις ζητά, ποιος τις αποδέχεται και ποιος τις εμφανίζει; Διότι η εθνική αξιοπρέπεια δεν μπορεί να μετατρέπεται σταδιακά σε εθνική υποτέλεια. Αυτές οι διατάξεις είναι διατάξεις καθεστώτος υποτελούς χώρας. Και σας χρησιμοποίησα το παράδειγμα του ισχυρού τότε συμμάχου, ο οποίος ούτε αυτός δεν ζήτησε αυτά τα πράγματα, όταν από την αμερικανική βοήθεια εξαρτιόταν η επιβίωση της τότε ελληνικής κυβέρνησης. Τι είναι αυτά τα πράγματα; Πώς τα φέρνετε, πώς τα ψηφίζετε και πώς λογοδοτείτε στην ελληνική κοινωνία μετά απ’ αυτά;

Έρχομαι στο ζήτημα του χρέους, το οποίο είναι το επίκαιρο ζήτημα των ημερών.

Κυρίες και κύριοι συνάδελφοι, κατ’ αρχάς, ουδείς θα αντιλέξει ότι είναι ένα πολύ σημαντικό θέμα, ένα κορυφαίο θέμα. Αυτό, όμως, στο οποίο θα αντιλέξουμε -και καθόσον με αφορά, το έχω πει επανειλημμένα απ’ αυτό το Βήμα και είναι στα Πρακτικά από τον Γενάρη του 2015 μέχρι σήμερα συνεχώς- είναι ότι επιλέξατε να το προτάξετε στη διαπραγμάτευση και να το συνδέσετε με την αξιολόγηση. Ήταν απολύτως προφανές, σε όλους γνωστό, ευθέως δε διατυπούμενο, ότι η Γερμανία δεν είχε καμμία πρόθεση να συζητήσει σοβαρά τα θέματα του χρέους πριν από τις γερμανικές εκλογές. Διατηρώ πάρα πολύ καθαρή στη μνήμη μου τη συνομιλία που είχα με τον Υπουργό Σόιμπλε για αυτό το θέμα τον Αύγουστο του 2014 στο Βερολίνο.

Μπορεί κανείς να μας εξηγήσει μέσω ποιας λογικής η ελληνική Κυβέρνηση έθεσε την αξιολόγηση «όμηρο» του θέματος του χρέους; Ποια ήταν η λογική σας;

Η λογική σας, προφανώς, ήταν ότι είχατε ενδείξεις, διαβεβαιώσεις, εντυπώσεις, τακτικές, οι οποίες σας έδιναν ελπίδες σημαντικής επιτυχίας. Και για το μεν πρώτο διάστημα τα είχατε φορτώσει όλα στον κ. Βαρουφάκη και υπ’ αυτή την έννοια η Κυβέρνηση μπορεί να επικαλείται κενό.

Όμως, τώρα σε ποιον θα φορτώσετε αυτό που φαίνεται να είναι μια τεράστια αποτυχία; Τι είναι αυτό που οδήγησε τη χώρα να θέσει το θέμα του χρέους τώρα, να το διαπραγματευτεί με έμφαση τώρα και να ηττηθεί στο θέμα του χρέους τώρα; Τι είναι αυτό που την οδήγησε να το κάνει αυτό τώρα; Ποιος διαβεβαίωσε ότι τώρα είναι ο κατάλληλος χρόνος να λύσουμε αυτό το θέμα; Γιατί αυτός που διαβεβαίωσε πρέπει να αναλάβει και την ευθύνη, πρέπει να έρθει εδώ στην Εθνική Αντιπροσωπεία, είτε είναι ο Πρωθυπουργός, είτε είναι ο Υπουργός Οικονομικών, είτε όποιος είναι, να εξηγήσει το πώς σκέφθηκε, να αναλάβει την ευθύνη του πού καταλήξαμε. Και για τους πολιτικούς, ξέρετε, υπάρχει μια λογική συνέχεια στην ανάληψη της ευθύνης, δεν είναι απλώς μια λεκτική διαδικασία.

Μια και λέμε ότι είναι το κορυφαίο ζήτημα και συμφωνούμε όλοι ότι είναι εξαιρετικά σημαντικό, θα πρέπει να εξηγηθεί στην Εθνική Αντιπροσωπεία τι είναι αυτό που κάνει τον Πρωθυπουργό της χώρας να ενημερώνει τα όργανα του ΣΥΡΙΖΑ, απ’ ό,τι καταλαβαίνω το Σαββατοκύριακο ή κάπου τις επόμενες ημέρες την Πολιτική Γραμματεία -δεν είμαι και εξοικειωμένος με τα όργανα του ΣΥΡΙΖΑ, συγχωρέστε με γι’ αυτό- πριν από την Εθνική Αντιπροσωπεία. Τι είναι αυτό που έχει οδηγήσει στη χώρα να έχει αλλάξει η σειρά των πραγμάτων και ο πρώτος και αρμοδιότερος φορέας στον οποίο πρέπει να υπάρξει ενημέρωση δεν είναι αυτός ο οποίος έχει την αρμοδιότητα της αρμοδιότητας, δηλαδή την εκπροσώπηση του ελληνικού λαού, αλλά είναι τα όργανα του ΣΥΡΙΖΑ; Πώς γίνονται αυτά τα πράγματα και πώς συνδυάζονται με την απαίτηση της Κυβέρνησης να υπάρχει εθνική ομοψυχία, να υπάρχει στήριξη, να υπάρχει κατανόηση, να υπάρχει ενιαία θέση;

Εδώ έχουμε μια Κυβέρνηση, δηλαδή, η οποία, κατ’ αρχάς, υβρίζει και λοιδορεί και μετά, όταν ηττάται, ζητά συνεργασία. Συγχρόνως, όμως, την ζητά πάντα επί τη βάσει μη ενημέρωσης, έως εάν τα κυβερνητικά πεπραγμένα έδιναν έστω και στον πιο αφελή Έλληνα πολίτη, για να μην πω Βουλευτή, τη δυνατότητα να εμπιστευτεί τους χειρισμούς αυτής της Κυβέρνησης, η οποία οδηγεί τη χώρα από ήττα σε ήττα, από αδιέξοδο σε αδιέξοδο, από αστοχία σε αστοχία και δεν έχει καν –το είπα πριν- το ελαφρυντικό ότι μάχεται υπέρ της εθνικής αξιοπρέπειας. Διότι και αυτή την έχει εκχωρήσει στην ανάγκη να επιβιώσει πολιτικά.

Κυρίες και κύριοι συνάδελφοι, ζούμε όλοι πρωτόγνωρους καιρούς. Ζούμε μια περίοδο στην οποία τα πράγματα έχουν πάρει μια περίεργη τροπή. Ζούμε μέσα σε κρίση και μέσα σε μια επικίνδυνη διεθνή συγκυρία.

Ο ομιλητής προηγουμένως αναφέρθηκε στα εξωτερικά θέματα και στο ζήτημα της διατάραξης των σχέσεων στον Αραβικό Κόλπο. Το ίδιο ισχύει, βεβαίως, και για τα βόρεια σύνορά μας. Έχει πάψει να υπάρχει η οποιαδήποτε σταθερά στην περιοχή μας.

Ακριβώς γι’ αυτό θα πρέπει σε αυτό το πλαίσιο της κοινοβουλευτικής διαδικασίας να υπάρχει στο ελάχιστο μια ειλικρινής συνεννόηση, να μπορούμε, δηλαδή, να λέμε τα πράγματα με το όνομά τους και να συνεννοούμαστε με κάποιον τρόπο στη βάση των πραγμάτων.

Ο ΣΥΡΙΖΑ και οι ΑΝΕΛ, ως κυβερνητικοί εταίροι, μας έχουν στερήσει αυτή τη δυνατότητα. Ο τρόπος που νομοθετούν είναι ένας τρόπος, ο οποίος δεν αντέχει σε καμμία κριτική.

Παρακολούθησα όλη τη συζήτηση σήμερα. Δεν υπήρξε μια εξήγηση γιατί, παραδείγματος χάριν, αυτό το νομοθέτημα –που δεν είναι νομοθέτημα, είναι έξι άρθρα μιας οδηγίας και μια συρραφή διατάξεων, οι οποίες καλύπτουν κυβερνητικές ανάγκες– έπρεπε να έρθει με τη διαδικασία του επείγοντος. Τι ήταν αυτό που κάνει επείγον το σημερινό νομοθέτημα; Υπάρχει μια διάταξη; Μπορεί να μας εξηγηθεί; Υπάρχει μια απαίτηση των δανειστών και ποια είναι αυτή; Μπορεί να μας λεχθεί; Τίποτα από όλα αυτά.

Και όμως, κάμπτεται ο Κανονισμός της Βουλής. Για ποιον λόγο δεν ξέρουμε. Όπως κάμπτεται και η ενημέρωση της Εθνικής Αντιπροσωπείας υπέρ της ενημέρωσης των συλλογικών οργάνων του ΣΥΡΙΖΑ. Όπως κάμπτεται και η αρχή της ειλικρίνειας στη δημόσια ζωή υπέρ της ανάγκης δημιουργίας εντυπώσεων για να επιβιώσει η Κυβέρνηση.

Όμως, πίσω από όλα αυτά, πέρα από όλα αυτά, υπάρχει η πραγματικότητα, που είναι η ανάγκη της εθνικής επιβίωσης. Και ακριβώς επειδή υπάρχει αυτή η πραγματικότητα, κυρίες και κύριοι συνάδελφοι, θα πρέπει η Κυβέρνηση στο τελευταίο διάστημα της θητείας της να μην προκαλεί μεγαλύτερη ζημιά. Διότι σας το λέω –ίσως είναι στενάχωρο να το λέει κανείς– η Κυβέρνηση αυτή είτε αργότερα είτε γρηγορότερα είναι σε αποδρομή. Αυτό είναι φανερό όχι μόνο στις μετρήσεις, αλλά και στην αίσθηση του καθενός από εμάς που κινείται μέσα στο πλαίσιο του κοινωνικού συνόλου.

Στο τελευταίο αυτό, λοιπόν, διάστημα αυτή η Κυβέρνηση αυτό που πρέπει να προτάξει, κατά την άποψή μας, είναι να μην δημιουργεί μεγαλύτερη ζημιά στον τόπο. Και με αυτό το νομοθέτημα –και δεν αναφέρομαι στα έξι πρώτα άρθρα– με τις διάφορες περίεργες διατάξεις, τις οποίες είτε περιείχε και αποσύρθηκαν είτε συνεχίζει και περιέχει εδώ, όπως το άρθρο 22, το άρθρο 10, που αφορά τη χορήγηση φορολογικού πιστοποιητικού και μέσω αυτού στην πραγματικότητα φορολογικής αμνηστίας στις εταιρίες αυτές που έχουν παραχωρηθεί υπό τη διοίκηση των δανειστών, αυτό το οποίο γίνεται, λοιπόν, εδώ με όλα αυτά είναι ότι η Κυβέρνηση συνεχίζει να επιβαρύνει τα πράγματα, συνεχίζει να δημιουργεί προβλήματα στον τόπο, συνεχίζει να οδηγεί τη χώρα σε κάθοδο, σε κάθοδο και σε περαιτέρω κάθοδο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Παπαχριστόπουλος των Ανεξαρτήτων Ελλήνων έχει τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Εγώ δεν θα αντισταθώ στον πειρασμό να πω ότι μπορεί με τον κ. Δένδια να έχουμε διαφορές, αλλά οφείλω να ομολογήσω ότι στον τρόπο που χειρίζεται τον αντιπολιτευτικό του λόγο είναι ευπρεπής, κάτι που έχουμε ανάγκη σε αυτή την Αίθουσα.

Πέρα από εκεί, να μιλήσουμε με γεγονότα και να πούμε ότι μόνο το τελευταίο διάστημα οι εξαγωγές σε αυτή τη χώρα αυξήθηκαν γύρω στο 5,6%. Τι σημαίνει αυτό για την οικονομία; Στο τελευταίο διάστημα οι επενδύσεις, και όχι οι αεριτζίδικες επενδύσεις, αυξήθηκαν γύρω στο 12%.

Επίσης, η απορρόφηση κονδυλίων ΕΣΠΑ βάζει τη χώρα μας στην πρώτη γραμμή απορρόφησης μετά από πολλά χρόνια.

Για τον τουρισμό δεν χρειάζεται να αναφέρω κάτι. Ακούγεται κάθε μέρα. Σπάει ρεκόρ φέτος ο τουρισμός.

Επίσης, από 0,5% πλεόνασμα που έπρεπε να παρουσιάσουμε στο τέλος του 2016, αυτή η Κυβέρνηση παρουσίασε πάνω από 4%.

Επίσης, είδα μερικούς, που πραγματικά σέβομαι, να θριαμβολογούν, όταν βγήκε ύφεση. Αργότερα, όμως, διορθώθηκε κι έγινε, έστω μικρή, αλλά ανάπτυξη. Αυτό είναι ένα πολύ σημαντικό διαπραγματευτικό χαρτί γι’ αυτό που γίνεται σήμερα με τους δανειστές.

Θέλω ακόμα να υπενθυμίσω ότι ο εξωδικαστικός συμβιβασμός αφορούσε τετρακόσιες χιλιάδες επιχειρήσεις και πάνω από ένα εκατομμύριο εργαζόμενους. Δεν κατάλαβα; Ποιος είναι πράγματι υπέρ της ιδιωτικής πρωτοβουλίας; Οι άνθρωποι οι δικοί τους, όπως ο κ. Κορκίδης, ο κ. Μίχαλος, αλλά και όλοι οι επιχειρηματίες περίμεναν σαν μάννα εξ ουρανού αυτόν τον εξωδικαστικό συμβιβασμό. Θυμηθείτε τις αντιδράσεις της Αντιπολίτευσης γι’ αυτό το νομοθέτημα.

Κι ακόμα, όταν οι δασικοί χάρτες ήρθαν, προϋπόθεση να έχουμε επιτέλους κι εμείς Κτηματολόγιο, θυμηθείτε την αντίδραση της αξιωματικής και της ήσσονος αντιπολίτευσης. Η μοναδική χώρα που δεν είχε Κτηματολόγιο ήμασταν εμείς. Μη σας πω ποιες χώρες δεν έχουν Κτηματολόγιο.

Θυμηθείτε ακόμη τι έγινε πριν από μία μέρα. Για κάποιους μπορεί να μην λέει τίποτα. Πιστεύω, όμως, ότι είναι ένα δυνατό βήμα. Για πρώτη φορά, η χώρα δημιουργεί αναπτυξιακή τράπεζα. Στη Γερμανία υπάρχει η KfW. Στη Μεγάλη Βρετανία υπάρχει η British Business Bank. Στη Γαλλία υπάρχει η National Development Agency. Στην Ιταλία υπάρχει η Cassa Depositi e Prestiti.

Τι θέλω να πω; Χρόνια οι πραγματικοί τραπεζίτες ονειρεύονταν αυτή την τράπεζα. Ξέρουμε ότι σήμερα αυτό είναι γεγονός και το επικροτούν και οι θεσμοί. Δεν θέλω να επεκταθώ περισσότερο. Δεν είμαι ούτε οικονομολόγος ούτε τραπεζικός. Είναι ένα βήμα θετικό.

Θέλω ακόμα να θυμίσω το εξής: Μερικές μέρες πριν η «TOTAL» και η «EXXONMOBIL», που ξέρουμε ότι διευθυντής στην «EXXONMOBIL» είναι σημερινός Υπουργός των Ηνωμένων Πολιτειών Αμερικής, ξεκινούν εξορύξεις. Δεν μηδενίζω τους προηγούμενους. Θέλω να παραδεχθώ ότι πραγματικά έγινε μια προσπάθεια, ειδικά επί υπουργίας του κ. Μανιάτη.

Ωστόσο, ακόμα που για εμένα είναι πάρα πολύ σημαντικό και κάπου πέρασε απαρατήρητο, ο κ. Χαρίτσης και το επιτελείο του φυσικά είναι αυτός που κατάφερε να είμαστε πρώτοι σε απορρόφηση ΕΣΠΑ. Με τέσσερα χρηματοδοτικά εργαλεία και με τον αναπτυξιακό νόμο οσονούπω ρίχνει στην αγορά 5,1 δισεκατομμύρια. Και για να είμαι ακριβής, οι αιτήσεις που έγιναν με τον καινούργιο αναπτυξιακό νόμο που είναι πολύ καινούργιος ήταν επτακόσιες επτά, εκ των οποίων οι εξακόσιες σαράντα εννέα είναι μεσαίες και μικρές επιχειρήσεις. Αυτή είναι η απάντηση στο «φύγετε τώρα».

Να μην επαναλάβω γιατί δεν έκλεισαν οι δρόμοι φέτος. Ας διερωτηθεί κανείς, τι έκανε ο Αποστόλου και το επιτελείο του και δεν έκλεισαν για πρώτη φορά οι δρόμοι.

Να μην επαναλάβω ότι δεν σκοτώθηκε ούτε ένας άνθρωπος στις γιορτές με τους δεκαέξι κόμβους που άνοιξε ο Σπίρτζης. Δεν μηδενίζω. Κάποια από αυτά είχαν γίνει και πριν, ειδικά για το θέμα του Σπίρτζη.

Τι σας εμπόδισε τόσα χρόνια να κάνετε το πλαστικό χρήμα, που πραγματικά κτυπάει τη φοροδιαφυγή;

Να θυμίσω κι ένα μείζον θέμα ηθικής τάξης πολύ μεγάλο. Τι σας εμπόδιζε πραγματικά μετά από δεκατρία χρόνια να ασχοληθείτε με αυτό; Βούιζε ο τόπος. Εγώ το τεκμήριο της αθωότητας το σέβομαι. Κι εύχομαι πραγματικά στον κ. Παπαντωνίου να το ασκήσει. Είχαμε, όμως, ιερή υποχρέωση να κάνουμε αυτή την επιτροπή στη Βουλή. Θυμάστε τις αντιδράσεις της Νέας Δημοκρατίας και της Δημοκρατικής Συμπαράταξης; «Δώστε τον νόμο πίσω. Είστε αναρμόδιοι». Λειτούργησε σαν ελατήριο;

Η κ. Τουλουπάκη έψαξε στη λίστα Μπόργιανς. Ξέρετε τι «έκαψε» τον κ. Παπαντωνίου; Το γεγονός ότι ένα μεγάλο κομμάτι δικαστικών ήξερε ότι δεν υπάρχει πολιτική βούληση. Οι λίστες κρυβόντουσαν. Η κ. Τουλουπάκη, λοιπόν, εκτός από τους τρεις λογαριασμούς, εκτός από το ασφαλιστήριο, βρήκε και έναν περίεργο λογαριασμό στη λίστα Μπόργιανς. Τη θυμόσαστε αυτή τη λίστα; Λέω ξανά ότι εύχομαι στον οποιονδήποτε Έλληνα πολίτη το τεκμήριο της αθωότητας να υπάρχει. Όλα αυτά έγιναν από την «άχρηστη», «επικίνδυνη» Κυβέρνηση, για την οποία, πραγματικά, από το πρωί ως το βράδυ ακούμε «γερμανοτσολιάδες», «Βενεζουέλα», «Βόρεια Κορέα», «εκλογές», «θράσος» και άλλους χαρακτηρισμούς.

Όπως προείπα, ο προηγούμενος ομιλών δεν χρησιμοποιεί χαρακτηρισμούς. Την ευπρέπειά του τη σέβομαι και δεν έχω κανέναν δισταγμό να την αναγνωρίσω. Αντίπαλοι είμαστε. Δεν είπαμε να αγαπηθούμε! Και αυτός είναι και ο ρόλος της Αξιωματικής Αντιπολίτευσης.

Πάμε στα σημερινά. Μας κουνάνε το δάχτυλο από το πρωί ως το βράδυ. Έχουμε ευθύνη; Ναι. Κυβερνάμε; Έχουμε πολιτικό κόστος; Ναι. Περνάει άσχημα ένα μεγάλο κομμάτι του κόσμου; Βεβαίως.

Για να θυμηθούμε, όμως. Δεν μπορώ να μην απαντήσω. Είχατε ακούσει ξανά 27% ανεργία; Οι ικανές κυβερνήσεις ΠΑΣΟΚ και Νέας Δημοκρατίας παρέδωσαν μετά από σαράντα χρόνια 27% ανεργία. Παρέδωσαν ένα χρέος γύρω στα 323 - 325 δισεκατομμύρια. Παρέδωσαν ΑΕΠ από 120% στα 180% και το 1∕4 των Ελλήνων ήδη είχε χάσει το εισόδημά του.

Πού ήταν οι πραγματικοί αναλυτές, αυτοί που κουνάνε το δάχτυλο και χαρακτηρίζουν όλα αυτά τα χρόνια; Παρέδωσαν ναι ή όχι χρεοκοπημένη χώρα; Τι σημαίνουν αυτά τα τέσσερα νούμερα; Διαχειρίζεται μια λεηλασία; Ναι ή όχι;

Δεν θέλω να ονοματίσω. Σε εκατό τσέπες πήγαν τα δισεκατομμύρια του χρηματιστηρίου. Ακούσατε τίποτα; Σε εκατό τσέπες πήγε η υπερτιμολόγηση των Ολυμπιακών Αγώνων. Ακούσατε τίποτα; Σε εκατό τσέπες πήγαν τα δισεκατομμύρια των εξοπλιστικών. Σε εκατό τσέπες πήγαν οι υπερτιμολογήσεις και τα αίσχη στην υγεία.

Με νούμερα αναφέρω ότι 22 δισεκατομμύρια στοίχισε η «SIEMEMNS». Ποιοι εμπλέκονται; 18 δισεκατομμύρια στοίχισε η Αγροτική Τράπεζα. Ποιοι εμπλέκονται; Στους καναλάρχες 1,3 τα επίσημα. Πού είναι; Στα κόμματά σας 420 εκατομμύρια.

Εγώ αν χρώσταγα, ειλικρινά σας το λέω, το πρώτο πράγμα που θα έκανα όταν ήθελα να συμβουλέψω κάποιον θα του έλεγα: «Με συγχωρείς πάρα πολύ, δεν έχω χρήματα, αλλά θα κάνω κάτι τέλος πάντων». Πείτε μας τι θα κάνετε. Τι θα κάνετε γι’ αυτό το χρέος; Και ψάξτε όλες τις λίστες, «Λαγκάρντ», «Μπόργιανς».

Μιλάνε κάποιοι και ενοχλούνται ότι είναι παρελθοντολογία.

Όχι, κύριοι. Είναι η αιτία που η χώρα βρίσκεται αυτή τη στιγμή σ’ αυτή τη θέση. Εμείς κάναμε λάθη. Τα αναγνωρίζουμε. Είχαμε άγνοια κινδύνου. Είχαμε απειρία. Κάναμε λάθος επιλογές. Ένα πράγμα δεν κάναμε. Όταν βλέπω να παίζει επί έξι ημέρες το τρακοσάρι που πήραν κάτι Βουλευτές άθελά τους και είναι αυτή είναι η διαφθορά στη χώρα, είμαι σίγουρος, λοιπόν, ότι δεν βάλαμε ποτέ το χέρι στο μέλι. Ποτέ! Κι αυτός είναι ο μεγάλος άσσος ο δικός μας.

Σας θυμίζω κάτι και τελειώνω.

Έχω μισό λεπτό, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Έχετε τρία λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ πολύ.

Ο Τζέρεμι Κόρμπιν είχε την υπομονή πάνω από δεκατρία χρόνια. Ήταν μόνος του όταν στο Χάιντ Παρκ του Λονδίνου γι’ αυτή την επέμβαση που πήγαιναν να κάνουν στο Ιράκ, όταν ο Μπλερ και ο γιος Μπους είχαν ανακαλύψει πυρηνικά στον Σαντάμ -δεν αρνήθηκα ότι ο Σαντάμ ήταν δικτάτορας- έλεγε: «Απασφαλίζετε, ανοίγετε τις πύλες της κόλασης». Τετρακόσιες χιλιάδες Ιρακινοί πέθαναν. Και μίλαγε τότε -μήπως τον έχετε κι αυτόν για αναρχικό ή βομβιστή;- και έλεγε: «Κάνετε λάθος. Πυροδοτείτε την τρομοκρατία με αυτό που κάνατε».

Και να πω και κάτι άλλο, γιατί τα μυαλά σας έχουν πάρει αέρα με τις ψεύτικες δημοσκοπήσεις. Ο Κόρμπιν ήταν είκοσι μονάδες πριν από δύο μήνες πίσω από την Τερέζα Μέι. Αν δεν το ξέρετε, κοιτάτε τη διαφορά του σήμερα. Είναι ένας σεμνός, ταπεινός, ειλικρινής, όμως, πολιτικός.

Και τελειώνοντας θέλω να πω ένα μεγάλο μπράβο στον Θεόδωρο Βενιάμη, ας είναι ταξικά αντίπαλός μας. Είχε το θάρρος να χτυπήσει επώνυμα το δόγμα Σόιμπλε, που θέλει να υπερισχύσει και στη ναυτιλία. Θέλω να πω ένα μεγάλο μπράβο σε αυτόν τον Έλληνα!

Γιατί, λυπάμαι που το λέω, αλλά θα έπρεπε όλοι να είμαστε ενωμένοι. Δεν μπορεί όλος ο πλανήτης αυτή τη στιγμή, ο Γκάμπριελ, όλος ο γερμανικός, ο γαλλικός, ο ιταλικός Τύπος να βλέπει ότι ο Σόιμπλε αυτή τη στιγμή προκαλεί και να οργίζεται και να υπάρχουν πολιτικοί στη χώρα μας –ευτυχώς όχι όλοι- που να σιγοσκέφτονται: «Βάστα Σόιμπλε!».

Λυπάμαι γι’ αυτό και τελειώνω με το εξής: Κι εγώ συμφωνώ ότι πρέπει να έχουμε συναίνεση σε αυτή την Αίθουσα. Δεν ήρθαμε εδώ για να σκοτωθούμε. Μπορούμε να είμαστε αντίπαλοι με ευπρέπεια, με ήθος και πάνω από όλα με ειλικρίνεια, που απουσιάζει σε μεγάλο βαθμό.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Αναστάσιος Μεγαλομύστακας έχει τον λόγο για δώδεκα λεπτά.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα να μου δώσετε τον λόγο για ένα λεπτό κατ’ εφαρμογή του Κανονισμού εν είδει προτασσόμενης δευτερολογίας μετά τον κ. Μεγαλομύστακα.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Εάν θέλετε, μπορείτε και τώρα.

**ΓΙΑΝΝΗΣ ΚΟΥΤΣΟΥΚΟΣ:** Θα ήθελα να ενημερώσω την κ. Παπανάτσιου για την τροπολογία που έχω καταθέσει.

**ΠΡΟΕΔΡΕΥΩΝ (Σπυρίδων Λυκούδης):** Μπορείτε να πάρετε τώρα τον λόγο. Ο κ. Μεγαλομύστακας μπορεί να περιμένει ένα λεπτό.

**ΓΙΑΝΝΗΣ ΚΟΥΤΣΟΥΚΟΣ:** Κυρία Υπουργέ, επειδή αναφερθήκατε στην τροπολογία, εξήγησα αναπτύσσοντάς την ότι αυτό το ακίνητο έχει παραχωρηθεί εδώ και σαράντα χρόνια και είχα συνημμένο στην τροπολογία το προεδρικό διάταγμα του αποχαρακτηρισμού με το τοπογραφικό.

Ο Δήμος Ήλιδας έχει υποβάλει από πέρυσι που έληξε η μίσθωση καινούργιο αίτημα μακροχρόνιας μίσθωσης συνοδευόμενο από οικονομοτεχνική μελέτη. Άρα είναι εκ του περισσού να επανέλθει με καινούργιο αίτημα.

Μπορείτε να αποδεχθείτε τώρα την τροπολογία. Αλλιώς, να ενημερώσουμε τον δήμο να σας ξανακάνει ένα καινούργιο αίτημα.

Αυτά είχα να πω, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Εάν υπάρχει αίτημα από τον Δήμο Ήλιδας προς το Υπουργείο, δεν νομίζω ότι χρειάζεται να κάνει καινούργιο αίτημα. Θα το εξετάσουμε και θα επανέλθουμε κάποια άλλη στιγμή.

Εξάλλου, υπάρχουν αρκετά ακίνητα, τα οποία αιτούνται οι δήμοι, για να τους τα παραχωρήσουμε. Σε επόμενο νομοσχέδιο, που θα έχουμε και άλλες περιπτώσεις, θα εξετάσουμε και το δικό σας θέμα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ.

Κύριε Μεγαλομύστακα, έχετε τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κυρίες και κύριοι συνάδελφοι, κυρία Υπουργέ, κύριε Πρόεδρε, σήμερα έχοντας ανέβει στο Βήμα νομίζω ότι θα επαναληφθώ! Σχεδόν κάθε φορά που ανεβαίνουμε εδώ οι περισσότεροι των ομιλητών αναφέρουν τα ίδια λάθη, καθώς κάνετε τα ίδια λάθη.

Δεν θα ασχοληθώ τεχνοκρατικά με το νομοσχέδιο, καθώς ο εισηγητής μας νομίζω ότι το έχει καλύψει ενδελεχώς και έχει εκφράσει τις θέσεις μας. Ωστόσο, θα αναδείξω κάποια από τα προβλήματα που διακρίνουμε εμείς μέσα σε αυτό το νομοσχέδιο. Ένα από αυτά είναι η προχειρότητα και ο τρόπος με τον οποίο νομοθετείτε, καθώς είδαμε για άλλη μία φορά να υπάρχουν διατάξεις, τις οποίες αποσύρετε, πάρα πολλές διορθώσεις και να έρχεται αυτό το νομοσχέδιο ως επείγον, ενώ στην ουσία δεν καταλαβαίνουμε γιατί.

Δυστυχώς, αυτό αναδεικνύει άλλη μία αδυναμία σας, την αδυναμία να συνεργαστείτε. Και μπορεί πριν λίγες ημέρες να ζητήσατε ως Κυβέρνηση να έχουμε μία κοινή γραμμή όλα τα κόμματα, τουλάχιστον με το θέμα του χρέους, για το οποίο εμείς δεν είμαστε αντίθετοι. Ίσα-ίσα, σχεδόν από την πρώτη ημέρα που είμαστε στο ελληνικό Κοινοβούλιο το μόνο που ζητάμε είναι συνεργασία μεταξύ των κομμάτων.

Όμως, αυτό δεν θα πρέπει να γίνεται υποκριτικά για τα μάτια του κόσμου. Θέλουμε κάτι ουσιαστικό, γιατί μόνο έτσι θα δοθεί και λύση στο πρόβλημά μας. Το ξέρετε κι εσείς, το ξέρουν όλοι ότι το να ζητάμε κάτι χωρίς στην πραγματικότητα να το θέλουμε, είναι ανούσιο. Και εάν το θέλαμε, θα μας λέγατε ποια είναι όλα αυτά τα προαπαιτούμενα που σας ζήτησαν οι δανειστές, όλοι οι όροι που συζητήθηκαν μεταξύ σας κι έτσι θα μπορούσαμε να διεκδικήσουμε κάτι καλύτερο, όπως θα έπρεπε να είμαστε. Δυστυχώς δεν συμβαίνει αυτό.

Κάτι ακόμη που καταλαβαίνουμε από το νομοσχέδιο αυτό είναι ότι δεν υπάρχει συνέχεια κράτους ούτε συνεργασία μεταξύ των Υπουργείων, ακόμα και των Βουλευτών σας, αλλά και των δύο πόλων, οι οποίοι έχουν σχηματίσει αυτή την Κυβέρνηση.

Ακούγοντας προσεκτικά τον κ. Παπαχριστόπουλο προηγουμένως να μας αναφέρει όλα αυτά τα προβλήματα, όλες αυτές τις παθογένειες, όλα αυτά τα σκάνδαλα που ταλαιπώρησαν τον ελληνικό λαό και μας έφεραν σε αυτή την κατάσταση, συνειδητοποίησα ότι δεν μας είπε κάτι άλλο πέρα από αυτά που συζητιούνται σε ένα καφενείο σε μια παρέα ανθρώπων.

Και τι κάνατε εσείς γι’ αυτό; Και δεν ρωτάω εσάς, ρωτάω όλη την Κυβέρνηση, καθώς πολύ καλά τα ανέφερε, αλλά δεν είδα να γίνεται κάτι για αυτό. Ο κόσμος τα ξέρει αυτά που μας είπε προηγουμένως ο κ. Παπαχριστόπουλος. Αυτό που τον ενδιαφέρει είναι να επιστρέψουν κάποια από αυτά τα χρήματα, κάτι που δεν έχει συμβεί.

Το άλλο που με ενοχλεί στο νομοσχέδιό σας είναι ότι έχει γίνει τμηματικά αυτό το μοίρασμα της δημόσιας περιουσίας σε δήμους. Είδατε τι είπε και ο προηγούμενος ομιλητής.

Ανάλογη περίπτωση υπάρχει και στον νομό μου -δεν αφορά, βέβαια, το Υπουργείο σας, αλλά το Υπουργείο Εθνικής Αμύνης- όπου έχει συμφωνηθεί η παραχώρηση στρατοπέδων. Υπάρχει έτοιμο σχέδιο από τον Δήμο Σερρών για το τι θα γίνει. Υπάρχουν προγράμματα με τα οποία θα εκμεταλλευθούν αυτούς τους χώρους και θα βοηθηθούν οικονομικά από ευρωπαϊκά κονδύλια. Ωστόσο, αυτή η συμφωνία δεν ολοκληρώνεται. Υπήρχαν δεσμεύσεις από τους Υπουργούς ότι θα γίνουν. Υπήρχαν δεσμεύσεις όλων των στελεχών, ειδικά του Υπουργείου Εθνικής Αμύνης, ότι αργά ή γρήγορα αυτό θα τελειώσει. Πέρασε και το γρήγορα, πέρασε και το αργά και δυστυχώς δεν τελειώνει τίποτα.

Ξέρω ότι δεν φταίτε εσείς αλλά ανήκετε σε αυτή τη συγκυβέρνηση. Επομένως πρέπει να δράσετε, έτσι ώστε να λυθούν όλα αυτά τα προβλήματα.

Το άλλο ζήτημα που θα ήθελα να θέσω -και να τελειώσω τη σύντομη ομιλία μου για αυτό το νομοσχέδιο- αφορά το γεγονός ότι δεν μπορούμε να αντιληφθούμε γιατί δεν απαντάτε σε ερωτήματα που έρχονται τόσο ξεκάθαρα από όλες τις πτέρυγες της Βουλής, όπως αυτό που σας ανέφερα και πριν, γιατί ένα νομοσχέδιο δεν έρχεται κανονικά, όπως αυτό και έρχεται με τη μορφή του επείγοντος. Θα ήθελα μια ξεκάθαρη απάντηση. Θα ήθελα να μας πείτε αν μέσα σε αυτά τα μέτρα, τις διατάξεις που φέρνετε είναι κάποιο από τα προαπαιτούμενα, το οποίο σας καλεί να το φέρετε με αυτόν τον τρόπο.

Σας ευχαριστώ πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ορίστε, κύριε Μαντά, έχετε τον λόγο.

**ΧΡΗΣΤΟΣ ΜΑΝΤΑΣ:** Κυρίες και κύριοι Βουλευτές, ολοκληρώνεται σε λίγο αυτή η διαδικασία για την ψήφιση του νομοσχεδίου, που είναι η κύρωση της ευρωπαϊκής οδηγίας αλλά και άλλες θετικές διατάξεις.

Νομίζω ότι μέσα σε αυτή τη διαδικασία αξίζει κανείς να αναφέρει, πέρα από τα ζητήματα που αναλύθηκαν –πιστεύω με επάρκεια- και που αφορούν το νομοσχέδιο, ορισμένες παραμέτρους που αφορούν την κρίσιμη αυτή συγκυρία στην οποία ζούμε.

Τον Οκτώβριο του 2014 από το Βήμα της Βουλής ακούστηκε ότι ευτυχώς για την Ελλάδα και δυστυχώς για τον ΣΥΡΙΖΑ το χρέος είναι βιώσιμο. Τάδε έφη ο κ. Σαμαράς τον Οκτώβριο του 2014.

Τι κρύβεται πίσω από αυτό; Και πώς συζητάμε σήμερα το ζήτημα του χρέους; Διότι έχουν ειπωθεί πάρα πολλά. Κρύβεται –και το καταθέτω στην Εθνική Αντιπροσωπεία- η έκθεση του Διεθνούς Νομισματικού Ταμείου του 2014, η οποία προέβλεπε πρωτογενή πλεονάσματα πάνω από 4% για πολλά χρόνια.

(Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και λίγο αργότερα στην έκθεση της βιωσιμότητας του 2015 αναφέρεται για την προηγούμενη έκθεση ότι το ελληνικό χρέος ήταν μεν βιώσιμο, αλλά ασταθές. Και οι όποιες διαφορές ακριβώς ανάμεσα σε αυτές τις συζητήσεις και οι όποιες παραδοχές κρίνονται σε δύο πράγματα, τα οποία επαναλαμβάνω, γιατί κάποιοι εννοούν και συνεχίζουν να προβάλλουν μόνο ένα κομμάτι από αυτά που λέγονται σε σχέση με το χρέος και όχι όλα τα στοιχεία.

Κρύβονται, λοιπόν, οι παραδοχές για το θέμα των πρωτογενών πλεονασμάτων. Όταν το πρωτογενές πλεόνασμα το κάνεις 4%, 3,5%, το κάνεις ίσως 1,5% -και θα αναφερθώ παρακάτω σε αυτό- τότε πάρα πολύ καλά το χρέος τη μια φορά μπορεί να γίνει βιώσιμο, την άλλη μη βιώσιμο και την τρίτη βιώσιμο με αστάθεια. Οι όποιες διαφορές, λοιπόν, μπορούν να εξηγηθούν με βάση αυτά τα δεδομένα.

Επαναλαμβάνω: Η υπόθεση για το 2014 ήταν με σταθερά πρωτογενή πλεονάσματα πάνω από 4% -φτάνοντας ακόμη και στο 4,5%- για πάρα πολλά χρόνια. Είναι η σελίδα 9 της έκθεσης του Διεθνούς Νομισματικού Ταμείου του 2014, που μόλις κατέθεσα.

Θυμίζω ότι ακόμη και αυτό που έλεγε ο διοικητής της Τράπεζας της Ελλάδας σε σχέση με τις διαφορές της βιωσιμότητας του ελληνικού χρέους, αφορούσε την έκθεση του 2016, η οποία είχε συνταχθεί με μακροπρόθεσμες προβλέψεις για το χρέος της τάξης του 1,5%.

Και επειδή γίνεται πάρα πολύ μεγάλη συζήτηση γι’ αυτά τα θέματα, θέλω να επαναλάβω από αυτό το Βήμα ότι η ελληνική Κυβέρνηση αγωνίζεται μέσα σε πολύ δύσκολες συνθήκες, τις οποίες γνωρίζουμε όλοι. Νομίζω ότι αυτό που έχει καταλάβει ο ελληνικός λαός και ο τελευταίος άνθρωπος σε αυτή τη χώρα, αλλά θα έλεγα και στην Ευρώπη, είναι ότι υπάρχει μια κυνική και δογματική προσήλωση σε μία άποψη, σε μία προσπάθεια να υπάρξει ένας συμβιβασμός ανάμεσα στο Διεθνές Νομισματικό Ταμείο και τη γερμανική πλευρά, το Υπουργείο Οικονομικών της Γερμανίας και να αναβληθεί ο οριστικός καθορισμός, θα έλεγα, ενός καθαρού διαδρόμου για μια επόμενη φορά.

Πρέπει να διευκρινίσω για μια ακόμη φορά ότι αυτό που ζητούσαμε και ζητάμε είναι όχι να εφαρμοστούν μεσοπρόθεσμα μέτρα για το χρέος τώρα, αλλά να προσδιοριστούν με όσο γίνεται μεγαλύτερη σαφήνεια για την εφαρμογή τους μετά το 2018, με βάση τις προϋποθέσεις που έλεγε η απόφαση του 2015. Θυμίζω ότι στην απόφαση του Μαΐου του 2015 υπήρχε κάτι πολύ συγκεκριμένο που θέλω να το επισημάνω στην Εθνική Αντιπροσωπεία, ότι μπήκε το ταβάνι του 15% στις χρηματοδοτικές ανάγκες που δεν πρέπει –και συμφωνούσαμε όλοι σε αυτό- να πάμε πάνω από αυτό.

Πόσο ήταν τα προηγούμενα χρόνια; Τι πληρώναμε για να εξυπηρετήσουμε το χρέος; Κατά μέσο όρο τουλάχιστον τα χρόνια του μνημονίου, από το 2009 μέχρι το 2014, 2015 κ.λπ., οι χρηματοδοτικές ανάγκες για την εξυπηρέτηση του χρέους ήταν κοντά στο 25%.

Έγιναν βήματα.; Εγώ θα πω ότι έγιναν. Προφανώς έγιναν. Και το επίπεδο της επιμήκυνσης και στο επίπεδο των επιτοκίων κ.λπ.. Η έκκληση που εγώ θα έκανα και προπαντός αυτές τις κρίσιμες στιγμές είναι να λέμε ολόκληρη την αλήθεια. Ας μη μηδενίζουμε, λοιπόν, αυτή την προσπάθεια, την οποία πολύ λίγο πριν -για να μην ξεχνιόμαστε- τη θεωρούσατε από άστοχη μέχρι εκτός τόπου και χρόνου και λέγατε ότι δεν υπάρχει θέμα κ.λπ., για να μπορέσετε, κυρίες και κύριοι της Αντιπολίτευσης, να έχετε αυτό που λέμε «win-win», να κερδίσετε σε κάθε περίπτωση για την αντιπολιτευτική σας φαρέτρα.

Από τη μια μεριά, δηλαδή να παρουσιάσετε ότι αυτή η επιδίωξη της ελληνικής Κυβέρνησης ήταν άστοχη, μη κρίσιμη -και δεν ξέρω τι άλλο- και ταυτόχρονα μέσα σε αυτή την πολύ δύσκολη συγκυρία, στον βαθμό που δεν θα έβγαινε αυτό, θα το παρουσιάζατε σαν ήττα της διαπραγμάτευσης της Κυβέρνησης, ενώ όλοι, μα όλοι γνωρίζουν ότι εδώ πραγματικά πρόκειται για μία πολύ δύσκολη προσπάθεια που διεξάγεται μέσα σε ένα ευρωπαϊκό και διεθνές περιβάλλον, ασταθές και ρευστό.

Νομίζω ότι πρέπει να επαναλάβω -και θα το κάνω- ότι επιδίωξη της Κυβέρνησης παραμένει η καθαρή λύση. Επιδίωξή μας είναι να έχουμε μια συμφωνία που δεν θα παγιδεύει την ελληνική οικονομία. Νομίζω ότι κανένας και καμμιά σε αυτή τη χώρα δεν θέλει για μια ακόμη φορά να παγιδευτεί η ελληνική οικονομία.

Θέλουμε να βγει από αυτή την παγίδα. Θέλουμε έναν καθαρό διάδρομο τέτοιον, ώστε την επόμενη μέρα της συμφωνίας και οι επενδυτές και ο ελληνικός λαός να καταλαβαίνουν ότι έχουμε έναν σαφή ορίζοντα πια, για να βγούμε, με τη λήξη του προγράμματος του 2018, από τον δανεισμό, όχι από θεσμικούς δανειστές, γιατί το μπερδεύετε και λέτε για τέταρτο μνημόνιο.

Δεν υπάρχει αυτό το ζήτημα και το ξέρετε πάρα πολύ καλά. Μνημόνιο υπάρχει όταν υπάρχει ανάγκη δανεισμού από θεσμικούς δανειστές. Όταν η χώρα βγει στις αγορές, μπορεί να υπάρχουν υποχρεώσεις και στόχοι από το μεσοπρόθεσμο πρόγραμμα, αλλά δεν υπάρχει μνημόνιο και αυτό είναι σαφές.

Συνεπώς αυτή είναι η επιδίωξη της ελληνικής Κυβέρνησης. Εμείς βλέπουμε ότι αυτή δεν είναι η επιδίωξη μιας κυβέρνησης μόνο, αλλά είναι μία επιδίωξη για τη χώρα. Γι’ αυτό σας καλούμε να συμβάλετε. Δεν υποτιμώ καθόλου την όποια συμβολή έχει υπάρξει μέχρι τώρα και αναφέρομαι και στην κοινή δήλωση των τριών ομάδων στο Ευρωκοινοβούλιο και στην επιστολή της Προέδρου της Δημοκρατικής Συμπαράταξης. Θα περίμενα να γίνει μια πιο ενεργητική προσπάθεια και στην πολιτική οικογένεια της Νέας Δημοκρατίας αυτή την κρίσιμη στιγμή και εννοώ στο επίπεδο του Ευρωπαϊκού Λαϊκού Κόμματος.

Με αυτά θα κλείσω, κύριε Πρόεδρε, γιατί θεωρώ ότι αυτά έχουν κρίσιμη σημασία αυτή τη στιγμή. Υπάρχει μια ρευστή κατάσταση. Υπάρχει η κρισιμότητα στις στιγμές. Υπάρχει η ανάγκη να προχωρήσει μία λύση, που θα βγάζει τη χώρα από την κρίση και αυτή η ανάγκη δεν είναι μόνο ελληνική. Διότι πολύ καλά γνωρίζετε ότι κάποιοι επιδιώκουν να συνεχιστεί αυτή η κρίση, καθώς πίσω από το ελληνικό πρόβλημα κρύβεται βεβαίως και το πρόβλημα του ιταλικού χρέους. Αν ανοίξει αυτός ο ασκός, δεν κλείνει με τίποτα.

Εμείς, λοιπόν, ως ριζοσπαστική δύναμη της Αριστεράς στο ευρωπαϊκό επίπεδο, με επιμονή, με δυσκολίες, με αστοχίες ή και με λάθη παλεύουμε για μια οριστική έξοδο της χώρας από την κρίση. Παλεύουμε ταυτόχρονα για μια Ευρώπη, που δεν θα είναι η κυνική Ευρώπη, που από τη μια μιλάει για φορολογική συνεργασία, αλλά από την άλλη επιτρέπει φορολογικούς παραδείσους εντός της, για μια Ευρώπη της αλληλεγγύης και όχι μια Ευρώπη όπου η μία ομάδα κρατών –παραδείγματος χάριν Βορράς, Νότος- θα ρίχνει τα βάρη στην άλλη, για μια Ευρώπη που θα φύγει από τα δόγματα της μονομερούς λιτότητας, ώστε να ανοίξει επιτέλους ένας διαφορετικός δρόμος και για τη χώρα μας. Περί αυτού πρόκειται. Αυτός είναι ο αγώνας μας, τον οποίο δίνουμε με πείσμα και στο εξωτερικό -στο ευρωπαϊκό και στο διεθνές επίπεδο- αλλά και στο επίπεδο της χώρας.

Νομίζω ότι αναλύθηκε και από άλλους συναδέλφους, όπως και από τον κ. Παπαχριστόπουλο, τι ακριβώς κάνουμε και στο εσωτερικό της χώρας με όλη αυτή την πορεία. Δεν θέλω να καταχραστώ άλλο τον χρόνο για να απαντήσω σε αυτά που ακούγονται, τα υπερβολικά, θα έλεγα. Δεν θα ήθελα να τα χαρακτηρίσω αλλιώς, όταν λέγεται ότι η χώρα δεν κυβερνάται.

Νομίζω ότι όποιος θέλει με σοβαρότητα να δει το τι συμβαίνει, μπορεί να το δει. Μπορεί να το δει -το ξαναλέω- παρά τα λάθη, τις παραλείψεις, τις δυσκολίες τις οποίες έχουμε. Όμως, έχουμε έναν σταθερό ορίζοντα, έχουμε έναν σταθερό προσανατολισμό και νομίζω ότι στο τέλος της μέρας, κυρίες και κύριοι Βουλευτές, θα μπορέσουμε, θα καταφέρουμε να βγάλουμε τη χώρα από την κρίση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λοβέρδο, με συγχωρείτε.

Κυρίες και κύριοι συνάδελφοι, έχουμε ολοκληρώσει τη διαδικασία όσον αφορά τις πρωτολογίες και όλα όσα συνοδεύουν τη σημερινή διαδικασία. Εγώ θέλω να ρωτήσω ποιοι θέλουν να δευτερολογήσουν, για να ανοίξουμε κατάλογο.

Απ’ ό,τι βλέπω, είναι οι κύριοι Αμυράς, Αρβανιτίδης, Λοβέρδος και Καβαδέλλας.

Κατ’ αρχάς, κύριε Καραθανασόπουλε, είχατε πει ότι δεν θα μιλήσετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Θα μιλήσει ο κ. Βαρδαλής;

**ΑΘΑΝΑΣΙΟΣ ΒΑΡΔΑΛΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Επομένως έχουμε τον κ. Λοβέρδο, τον κ. Κωνσταντόπουλο, τον κ. Αμυρά.

Κύριε Δένδια, εσείς θα μιλήσετε;

**ΝΙΚΟΛΑΟΣ ΔΕΝΔΙΑΣ:** Εκτός αν λεχθεί κάτι, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Επίσης, είναι ο κ. Καβαδέλλας, η κυρία Υπουργός έχει πει ότι δεν θέλει. Αν χρειαστεί, θα έχει τον λόγο.

Ορίστε, κύριε Λοβέρδο, έχετε τον λόγο. Να πούμε για ένα πεντάλεπτο, τρίλεπτο, τετράλεπτο;

**ΑΝΔΡΕΑΣ ΛΟΒΕΡΔΟΣ:** Το πεντάλεπτο θα αρκεί.

**ΠΡΟΕΔΡΕΥΩΝ (Σπυρίδων Λυκούδης):** Ωραία, πεντάλεπτο. Έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Θέλω να απευθυνθώ στην κυρία Υφυπουργό και να της πω ότι θεωρώ πάρα πολύ καλό από την πλευρά της που αναφέρεται στην Αντιπολίτευση επωνύμως και για κόμματα και για συναδέλφους και μάλιστα, με πολύ ευγενικό τρόπο και με επιχειρήματα. Αυτό βοηθά τη συζήτηση. Αφαιρεί, βέβαια, τη δυνατότητα να πάρει κάποιος τον λόγο επί προσωπικού, διότι δεν τίθενται προσωπικά θέματα. Ωστόσο, ο Κοινοβουλευτικός Εκπρόσωπος πάντα έχει κατά τον Κανονισμό το δικαίωμα να αντιδρά σε μια υπουργική παρέμβαση.

Θέλω ωστόσο να σας πω, κυρία Υπουργέ, παρ’ ότι αναφερθήκατε διεξοδικά και σε μένα και στον κ. Αμυρά και σε άλλους συναδέλφους, στο ζήτημα που σας έθεσα από την πρώτη μου ομιλία, ποιος έχει την ευθύνη για το άρθρο 12 παράγραφος 3 περί απορρήτου, περί κατάργησης επαγγελματικού απορρήτου. Μετά και την παρέμβαση του κ. Κοντονή εδώ, απάντηση δεν δώσατε. Θα σας παρακαλούσα πάρα πολύ να δώσετε απάντηση, γιατί ήταν ένα από τα επιχειρήματά μου περί ακυβέρνητης πολιτείας, κάτι το οποίο σχολιάσατε με ευγενικό τρόπο στην ομιλία σας.

Δεν προσπαθώ να μιλήσω με τρόπους συμβολικούς ούτε αντλώ παραδείγματα από τη λογοτεχνία. Και μιας και αναφερθήκατε στον Στρατή Τσίρκα, να σας πω ότι δεν ξέρω τώρα: Είναι οι «κομμένες κεφαλές»; Το «Ανθρωπάκι»; Ποιο παράδειγμα αντλείτε από εκεί, για να βρείτε ομοιότητες με τη σημερινή Κυβέρνηση; Δικό σας θέμα. Δεν ξέρω και σε ποιο από τα τρία βιβλία της τριλογίας πηγαίνει το μυαλό σας πιο πολύ.

Όμως, εγώ κυριολέκτησα, κυρία Υπουργέ. Ανέφερα παραδείγματα που αποδεικνύουν του λόγου μου το αληθές και δεν πρόλαβα να τα πω και όλα ούτε θα προλάβω σήμερα.

Όμως, θέλω, μιας και μου δόθηκε αυτή η ευκαιρία στη δευτερολογία μου, να αναφέρω το παράδειγμα της τροπολογίας Τσίπρα - Καμμένου για το χάρισμα των προστίμων στον Σαββίδη.

Έκανα, κύριε Πρόεδρε, μια ερώτηση στον Υπουργό Δικαιοσύνης μήπως αυτά που κάπου διάβασα αληθεύουν, ότι δηλαδή η τροπολογία Τσίπρα - Καμμένου για τον κ. Σαββίδη ήλθε, ενώ είχε γίνει η δίκη στο Εφετείο Ροδόπης και εκκρεμούσε η απόφαση. Μου απάντησε ο αρμόδιος Υπουργός ότι έτσι είναι, ότι στις 6 Απριλίου έγινε η δίκη και το δικαστήριο βρίσκεται σε διάσκεψη και αντί να αποφασίσει το δικαστήριο, απάντησε ο κ. Τσίπρας και ο κ. Καμμένος και οι εκατόν πενήντα τρεις στη Βουλή.

Αυτό δεν είναι δείγμα όχι απλώς διαπλοκής, αλλά μιας χώρας όπου η δημοκρατία είναι σε αμφισβήτηση, όπου παραβιάζεται το Σύνταγμα, ότι η χώρα δεν κυβερνιέται θεσμικά.

Υπάρχουν και άλλα παραδείγματα, κύριε Υπουργέ.

Να μου επιτρέψετε να σας πω, λοιπόν, ότι δεν μιλώ με τρόπους συμβολικούς αλλά κυριολεκτώ.

Και κάτι ακόμα στην απάντησή σας. Αναφερθήκατε σε όλη την Αντιπολίτευση -και κυρίως στη Νέα Δημοκρατία και στο ΠΑΣΟΚ- λέγοντας ότι εσείς παραλάβατε χρέη που οι άλλοι δημιούργησαν. Δεν είναι ακριβές αυτό που λέτε.

Εσείς αναλάβατε το 2015. Η κρίση ξέσπασε το 2009-2010. Τότε υπήρξαν κυβερνήσεις και κόμματα που με μεγάλη αυτοθυσία σήκωσαν στις πλάτες τους τα βάρη του ελληνικού λαού και σε ό,τι αφορά τα ελλείμματα δημιούργησαν πλεονάσματα και σε ό,τι αφορά την ύφεση φέραμε πίσω την ανάπτυξη και σε ό,τι αφορά το δημόσιο χρέος έγιναν οι μεγάλες περικοπές, οι παγκοσμίως πρωτότυπες και μεγαλύτερες όλων των εποχών στο δημόσιο χρέος.

Και ήρθατε εσείς και φέρατε ξανά την ύφεση, ήρθατε εσείς και φέρατε ξανά τα ελλείμματα και ήρθατε εσείς και φέρατε την αύξηση του χρέους. Άρα, όταν εσείς θέλετε να κυριολεκτείτε από την πλευρά σας και να αναφέρεστε στην κρίση, πρέπει να κάνετε μια διπλή αναφορά. Μιλάμε για την κρίση που ξέσπασε το 2009-2010 -και όπως τη χειρίστηκαν άλλοι- μέχρι το τέλος του 2014 και για την κρίση που έπρεπε να χειρισθεί άλλη κυβέρνηση, διπλασιάζοντας το κόστος του ελληνικού λαού, για να είναι Πρωθυπουργός ο κ. Τσίπρας.

Κλείνοντας θα ήθελα να κάνω μια αναφορά στον Κοινοβουλευτικό Εκπρόσωπο της Πλειοψηφίας.

Κύριε συνάδελφε, εμείς σήμερα θίξαμε μια σειρά από θέματα στα οποία δικαιωθήκαμε. Αναφέρομαι στο άρθρο 12, παράγραφος 3 που αποσύρθηκε. Την ώρα που θέταμε το θέμα, μέλη της Κοινοβουλευτικής σας Ομάδας -και εσείς- διαμαρτύρονταν γιατί το θέτουμε.

**ΧΡΗΣΤΟΣ ΜΑΝΤΑΣ:** Εγώ όχι.

**ΑΝΔΡΕΑΣ ΛΟΒΕΡΔΟΣ:** Προσπαθούσα, μάλιστα, να σας πω να περιμένετε να ακούσετε όλη την τοποθέτησή μου, για να δείτε ότι καμμιά φορά δεν πρέπει να αντιδράτε βιαστικά.

Μέσα σε αυτό, λοιπόν, που ζητούσα -και τελικά έγινε δεκτό- υπήρχε η κατάργηση του απορρήτου και για το δικό σας επάγγελμα, γιατί είστε καθηγητής πανεπιστημίου, είστε γιατρός και το απόρρητο αφορά δικηγόρους και γιατρούς κατά βάση, αλλά και άλλους. Και σ’ αυτό που έπρεπε να αντιδράσετε πρώτος, δεν είπατε κουβέντα.

Άρα δεχθείτε εν προκειμένω την κριτική μου ότι υπάρχουν προβλήματα που θέτει η Αντιπολίτευση και έχει δίκιο αρκετές φορές. Και πρέπει να είστε προσεκτικοί στον τρόπο που αντιδράτε, ειδικά όταν αυτός δεν είναι λόγος ούτε αντίλογος αλλά κραυγές από τον χώρο των εδράνων. Θα πρέπει και εσείς να πείτε -που το αποφύγατε- πώς μπήκε αυτό το άρθρο στο σχέδιο νόμου και γιατί δεν βρέθηκε ένας δικός σας Βουλευτής να το στηλιτεύσει.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Στη συνέχεια τον λόγο θα λάβουν ο κ. Αμυράς, ο κ. Αρβανιτίδης και ο κ. Καβαδέλλας. Αμέσως μετά θα πάρει τον λόγο ο κ. Καμμένος, γιατί έχω εκφωνήσει τη σειρά.

**ΧΡΗΣΤΟΣ ΜΑΝΤΑΣ:** Κύριε Πρόεδρε, αν χρειαστεί, θα πάρω κι εγώ τον λόγο στο τέλος για δύο λεπτά.

**ΠΡΟΕΔΡΕΥΩΝ (Σπυρίδων Λυκούδης):** Αν χρειαστεί, βεβαίως θα μιλήσετε.

Κύριε Αρβανιτίδη, επειδή σας βλέπω, θέλετε να μιλήσετε εσείς; Επειδή μίλησε προηγουμένως ο κ. Λοβέρδος, είπαμε να έχουμε μια διαφορετική σειρά. Γι’ αυτό προτίθεμαι να δώσω τον λόγο στον κ. Αμυρά.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεν έχω κανένα πρόβλημα, κύριε Πρόεδρε, να μιλήσω μετά τον κ. Αμυρά.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Αμυρά, έχετε τον λόγο επομένως.

**ΓΕΩΡΓΙΟΣ ΑΜΥΡΑΣ:** Θα πάθουμε «overdose» από ΠΑΣΟΚ!

**ΠΡΟΕΔΡΕΥΩΝ (Σπυρίδων Λυκούδης):** Το Κοινοβούλιο έχει χιούμορ. Το δέχεται το Προεδρείο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω κι εγώ με μια μικρή παρατήρηση, ακούγοντας τα λόγια του κ. Μαντά, του εκλεκτού συναδέλφου.

Κύριε Μαντά μου, πραγματικά, λέω το εξής: «Πού ήσασταν τα τελευταία δύο, δυόμισι χρόνια;». Αυτός ο ήπιος, ο συναινετικός λόγος, που πριν λίγο εκφωνήθηκε από τα χείλη σας, απουσίαζε από την παράταξή σας, από το κόμμα σας, από την Κυβέρνησή σας, τα προηγούμενα δυόμισι χρόνια.

Τώρα, λοιπόν, έχουμε την αίσθηση ότι επειδή μάλλον η Κυβέρνηση τα έχει κάνει μαντάρα -το «μάλλον» το λέω για λόγους ευγενείας, γιατί πιστεύω ότι σίγουρα όλοι έχουμε καταλάβει ότι δυόμισι χρόνια δεν κινείται τίποτα προς τα εμπρός, αλλά αντίθετα οπισθοχωρεί η χώρα, αξιολογήσεις δεν κλείνουν, δόσεις δεν παίρνουμε και η χώρα βρίσκεται πάλι στο μηδέν, ενώ το χρέος δεν ρυθμίζεται ούτε η ποσοτική χαλάρωση έρχεται μπροστά μας- αυτή η συναινετική στάση θα μπορούσε να υποκρύπτει διάθεση, θα έλεγα εγώ, «συνενοχής». Δηλαδή, είναι σαν να λέτε: «Ελάτε να γίνουμε όλοι συνένοχοι στο ναυάγιο και όχι να το χρεωθούμε μόνοι μας».

Εμείς στο Ποτάμι, κύριε Μαντά, αγαπητέ Κοινοβουλευτικέ Εκπρόσωπε του ΣΥΡΙΖΑ και υπόλοιποι συνάδελφοι, λέμε ότι οι συναινέσεις χτίζονται, βεβαίως, στη βάση της αλήθειας, της διαρκούς ενημέρωσης των πολιτικών δυνάμεων μεταξύ τους και με τον εξωτερικό παράγοντα και επί τη βάσει σχεδίου. Χωρίς σχέδιο, όπου και να πας, δεν πρόκειται να κάνεις τίποτα. Αυτό είναι ένα μικρό σχόλιο που ήθελα να κάνω.

Θα ανακεφαλαιώσω τώρα αυτά που ακούσαμε και είπαμε στις τελευταίες συνεδριάσεις στην επιτροπή και εδώ στην Ολομέλεια. Τονίζω για άλλη μια φορά το απαράδεκτο της νομοθετικής διαδικασίας να γίνεται ακορντεόν, να γίνεται λάστιχο, μια του ύψους, μια του βάθους, να την τεντώνετε, μια επείγουσα διαδικασία, μια κατεπείγουσα διαδικασία και δεν ξέρω τι άλλο.

Θα είχατε και εσείς προστατεύσει τον εαυτό σας, αλλά κυρίως τους πολίτες, από το να μπαίνουν σε μία -θα έλεγα- διάθεση υποψίας, ότι κάτι σάπιο και γκρίζο συμβαίνει στα βουλευτικά έδρανα και δη της Πλειοψηφίας. Για παράδειγμα, μας φέρατε το άρθρο 12, για το οποίο ο κ. Λοβέρδος έκανε μεγάλη αναφορά. Σας είχα πει και εγώ στην επιτροπή ότι αυτό το άρθρο -η κατάργηση στην ουσία του επαγγελματικού απορρήτου- είναι αντίθετο και στην ευρωπαϊκή και στην εθνική δικαιοταξία. Αντιτίθεται στις βασικές αρχές του Συντάγματος. Και γιατί το φέρνετε με μία διάταξη επείγουσας διαδικασίας -ψεκάστε, σκουπίστε, τελειώσατε- χωρίς να μπορέσουμε να συζητήσουμε σε βάθος για ένα τόσο σημαντικό ζήτημα;

Τα ίδια περίπου σας είχα πει -βεβαίως με ένα άλλο περιεχόμενο- όσον αφορά το άρθρο 16, για την απαλλαγή από φόρο υπεραξίας στην αγοραπωλησία ενός ακινήτου ή μηχανολογικού εξοπλισμού μίας εταιρείας. Σας είχα πει ότι δεν είναι σωστά διατυπωμένο ότι υπάρχουν τρύπες, ότι υπάρχουν γκρίζες περιοχές και δεν δικαιολογείται ο επείγων χαρακτήρας για να μπει και αυτή η διάταξη στο «άρμα» αυτού του νομοσχεδίου και να φύγει σφαίρα προς το υπερπέραν της ελληνικής πια πραγματικότητας.

Μιλάμε, λοιπόν, για ένα νομοσχέδιο που είναι ένα μίνι φορολογικό. Από τα είκοσι εννέα άρθρα τα έξι είναι η ενσωμάτωση της ευρωπαϊκής οδηγίας και τα υπόλοιπα είκοσι τρία είναι καθαρά φορολογικά νομοσχέδια. Θα έπρεπε κάποιος να ακούσει από την Κυβέρνηση να απολογείται προς τον Έλληνα επιχειρηματία, τον μικρομεσαίο, τον μεγάλο, τον μικρό -δεν έχει καμμία σημασία- και να μας λέει τι θα κάνει για να οδηγήσει τις ελληνικές επιχειρήσεις που πήγαν στη Βουλγαρία πίσω στον τόπο τους, στην Ελλάδα. Δεν άκουσα τίποτα για μία διαφορετική φορολογική προσέγγιση της παραγωγής, του επιχειρείν.

Τώρα θα πρέπει να σας ενημερώσω -και θα δείτε ότι τις επόμενες ημέρες θα συζητηθεί πολύ- για το εξής: Στην Βουλγαρία σπεύδουν πια όχι μόνο οι ελληνικές επιχειρήσεις, αλλά και φυσικά πρόσωπα για να κάνουν σύνδεση κινητής τηλεφωνίας, για να τους έρχεται πιο φθηνός ο λογαριασμός από τα τέλη της κινητής τηλεφωνίας που έχουν αυξηθεί στην Ελλάδα. Λοιπόν, είναι άλλο ένα μικρό πετραδάκι στο παπούτσι που φοράει η χώρα, όσον αφορά τον βηματισμό της και την οικονομία, που μπορεί να έχει και άλλου είδους συνέπειες. Διότι, εάν εθίσεις τον Έλληνα, τον καταπιεσμένο οικονομικά -όπως θέλετε- τον αδικημένο, σε διόδους διαφυγής που είναι ημιλαθραίες και δεν ξέρω εγώ τι, τότε κάνετε πολύ μεγαλύτερη ζημιά στο συνολικό οικοδόμημα.

Στην προηγούμενη συζήτηση που είχαμε κάνει στην Ολομέλεια, στην οποία ήταν παρών και ο Πρωθυπουργός, είχα αναφέρει το παράδειγμα μίας ανώνυμης εταιρείας -μιας μικρής, μικρομεσαίας εταιρείας- που εδρεύει στην Αττική, η οποία μου έστειλε ένα σημείωμα που ανέφερε τα εξής: «Κύριε Βουλευτά, 100.000 ευρώ καθαρά κέρδη καταφέραμε, εν μέσω τεράστιων δυσκολιών, το 2016. Από τα 100.000 ευρώ καθαρά κέρδη μιας ανώνυμης εταιρείας στην Ελλάδα, μένουν στην άκρη, μετά από τα χαράτσια, τη φορολογία, τις ασφαλιστικές εισφορές κ.λπ., μόλις 22.000 ευρώ.» Μου λέει, «Είναι δυνατόν μία τέτοια επιχείρηση να ανθίσει εδώ στην Ελλάδα;»

Εν πάση περιπτώσει, καταλήγοντας θέλω να σας πω τα εξής: Όλα αυτά για ποιον γίνονται; Γίνονται μήπως γιατί έχουμε στο κάτω-κάτω έναν δημόσιο τομέα που είναι ανθηρός, που είναι γρήγορος, που είναι αδιάφθορος και αποτελεσματικός; Αμ δε! Έχουμε μία ψόφια αγελάδα, που την έχουμε βαφτίσει «ιερά αγελάδα» και αφήνουμε την πραγματική «ιερά αγελάδα» αυτού του τόπου, που είναι ο ιδιωτικός τομέας που παράγει, που ερευνά, που καινοτομεί, που εξάγει, να σαπίσει. Αυτό είναι ευθύνη και υπογραφή ΣΥΡΙΖΑ - ΑΝΕΛ.

Και καταλήγω. Είχα πει, λοιπόν, και νωρίτερα στην ομιλία μου, ότι αφού η ελληνική Κυβέρνηση δεν μπορεί να το κάνει όπως η Κύπρος που μπήκε στα μνημόνια μετά από εμάς και βγήκε μετά από εμάς, ας το κάνει όπως ο Γιάννης με τα δύο «ν», ο Αντετοκούνμπο, που απέδειξε ότι εάν έχεις πραγματισμό μέσα σου, εάν είσαι ρεαλιστής, εάν έχεις στόχο, εάν δουλεύεις σκληρά, εάν είσαι ικανός, τότε έχεις πολλές πιθανότητες να κατακτήσεις και τον ουρανό. Εδώ, όμως, φοβάμαι ότι τα πράγματα είναι…

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Αμυρά. Ο Αντετοκούνμπο είχε τρίποντο, δεν είχε δύο «ν»!

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε. Τελειώνω με μισή φράση.

Σας θυμίζω, κυρίες και κύριοι συνάδελφοι, το εξής: Από 1-1-2018, αγαπητέ κύριε Μαντά, που βλέπω ότι χαμογελάτε, με καλή έννοια σας το λέω…

**ΧΡΗΣΤΟΣ ΜΑΝΤΑΣ:** Δεν χαμογελάω.

**ΓΕΩΡΓΙΟΣ ΑΜΥΡΑΣ:** …διπλασιάζετε το νέο χαράτσι του ενιαίου τέλους διανυκτέρευσης για τις τουριστικές επιχειρήσεις.

Μιλάμε όλοι και κυρίως εσείς της Κυβέρνησης για τον τουρισμό και δεν λέτε ότι ναι μεν είχαμε ρεκόρ εισόδου, ρεκόρ αφίξεων, αλλά είχαμε και ρεκόρ χαμηλότερων εσόδων, τουριστικών εσόδων, σε σχέση με την κατά κεφαλή δαπάνη του κάθε τουρίστα από τότε που πάτησε τουρίστας στην Ελλάδα.

Να τα λέμε όλα αυτά, για να έχουμε μια πλήρη εικόνα.

Σας ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Αμυρά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τέσσερις εκπαιδευτικοί συνοδοί τους από το 1ο Δημοτικό Σχολείο Τυρνάβου Λάρισας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αρβανιτίδης για πέντε λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Δώστε μου λίγο παραπάνω χρόνο, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Τι παραπάνω; Είναι αρκετά τα πέντε λεπτά. Εσείς είστε και εύγλωττος!

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ, κύριε Πρόεδρε.

Ανέβηκα στο Βήμα, γιατί είχα υποσχεθεί ότι θα δευτερολογήσω σχετικά με τις τροπολογίες. Βεβαίως, να παρατηρήσω κυρία Υπουργέ, ότι ήταν μια ενδιαφέρουσα συνεδρίαση, με την έννοια ότι αποσύρατε τις δύο ρυθμίσεις και για το άρθρο 16 και για την παράγραφο 3 του άρθρου 12. Είναι μια θετική εξέλιξη σε σχέση με το παρελθόν, που δεν ακούγατε καμμία από τις παρατηρήσεις και μετά γυρίζαμε και «ξεψηφίζαμε» θέματα, τα οποία είχαμε νομοθετήσει με λάθος τρόπο.

Έρχομαι τώρα στις τροπολογίες.

Για την τροπολογία με γενικό αριθμό 1045 και ειδικό 165 του Υπουργείου Εσωτερικών για την κατασκευή, συντήρηση και λειτουργία παιδικών χαρών σε χώρους του δημοσίου και στο Ίδρυμα Σταύρος Νιάρχος δεν έχουμε καμμία αντίρρηση. Ομοίως και για την τροπολογία με γενικό αριθμό 1046 και ειδικό 166 του Υπουργείου Οικονομικών, σχετικά με την απαλλαγή από την παρακράτηση του φόρου για όσα φυσικά ή νομικά πρόσωπα έχουν φορολογική κατοικία σε χώρα της Ευρωπαϊκής Ένωσης και λαμβάνουν αμοιβές στην Ελλάδα για μια σειρά υπηρεσιών.

Όσον αφορά την τροπολογία με γενικό αριθμό 1047 και ειδικό 167 για την παράταση προθεσμίας δήλωσης όσων έχουν αδήλωτα εισοδήματα, σας είχαμε πει και όταν φέρατε για πρώτη φορά τη διάταξη αυτή στη Βουλή, ότι επί της ουσίας εμείς δεν έχουμε αντίρρηση. Προσέξτε, όμως, εμείς θεωρούμε χρήσιμη μια ρύθμιση, η οποία προτρέπει σε όσους έχουν κρυφά εισοδήματα να τα δηλώσουν και μέχρι στιγμής φοβούνταν να το κάνουν λόγω του ασταθούς φορολογικού συστήματος και του κακού οικονομικού κλίματος της χώρας. Η τροπολογία, όμως, έτσι όπως είναι διατυπωμένη, μάλλον «κλείνει το μάτι» σε αυτούς που έχουν ήδη λάβει φύλλα ελέγχου από τις αρμόδιες αρχές. Αυτή, δυστυχώς, είναι η πραγματικότητα.

Για την τροπολογία με γενικό αριθμό 1048 και ειδικό 168, η οποία αφορά τις υπερωρίες εξεταστών οδήγησης μέχρι το τέλος του 2017, είμαστε θετικοί. Θα πρέπει, όμως, όπως είπε και ο κ. Μαυραγάνης, να τηρηθεί απαρέγκλιτα η καταληκτική ημερομηνία και να μην πάμε σε νέα παράταση.

Για την τροπολογία με γενικό αριθμό 1049 και ειδικό 169 δηλώνουμε «παρών», όπως «παρών» θα δηλώσουμε και στην τροπολογία με γενικό αριθμό 1053 και ειδικό 173, με την οποία περιορίζεται ο αριθμός των αγροτών που δικαιούνται τον μειωμένο φόρο.

Τέλος, δηλώνουμε ότι θα ψηφίσουμε την τροπολογία με γενικό αριθμό 1051 και ειδικό 171 για τις αλλαγές στην παραχώρηση χρήσης αιγιαλού. Κυρία Υπουργέ, σας καλούμε να δώσετε επιτέλους μια απάντηση, να κάνετε δεκτή την τροπολογία την οποία κατέθεσε ο συνάδελφός μου, ο κ. Κουτσούκος, σχετικά με την παραχώρηση του κάμπινγκ στην Κουρούτα του Νομού Ηλείας.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο συνάδελφος κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ, κύριε Πρόεδρε.

Κυρίες και κύριοι, κατά την πρώτη μου αγόρευση σήμερα, αναφέρθηκα στο άρθρο 7, όπου κατά την προτεινόμενη διάταξη της παραγράφου 1 παρέχονται διευκολύνσεις και κίνητρα εν είδει φοροαπαλλαγών. Συγκεκριμένα, εξαιρεί τον ΦΠΑ από τα είδη σίτισης τα οποία προσφέρονται δωρεάν, ώστε να ενισχυθεί η συμμετοχή ιδιωτών στην προσπάθεια καταπολέμησης της παιδικής φτώχειας και της επισιτιστικής ανασφάλειας, που αφορά, βεβαίως, τους μαθητές της πρωτοβάθμιας και δευτεροβάθμιας εκπαίδευσης του δημοσίου.

Το θέμα, όμως, είναι ευρύτερο και λόγω της εξαιρετικά δυσχερούς κατάστασης της χώρας θα έπρεπε να διευρυνθεί το μέτρο αυτό και να καλύπτει και άλλες ευπαθείς ομάδες.

Θέλω να ενώσω τη φωνή μου με την ανησυχία που δημιουργείται ευλόγως σε αυτή την Αίθουσα για το πώς νομοθετείτε, πώς φτάνουν αυτά τα νομοσχέδια στα χέρια μας και πώς υποστηρίζετε κάτι το οποίο την άλλη στιγμή, την ίδια μέρα, το διορθώνετε, το καταψηφίζετε μέσα σας.

Αποφύγατε -ευτυχώς- μετά τη γενική κατακραυγή -και ήταν εύλογο αυτό- τη διάταξη περί άρσης απορρήτου. Αναρωτιέμαι, πόσο αριστερό ήταν άραγε αυτό το πράγμα; Μου θύμισε κακές μέρες. Εγώ έχω ζήσει τη χούντα και κάπως ανατρίχιασα όταν το είδα αυτό το πράγμα, χωρίς να θέλω να συγκρίνω. Ήταν, όμως, σκληρό. Αναρωτιόμαστε, ποιος το εμπνεύστηκε; Μήπως σας τα δίνουν γραμμένα; Εάν είναι έτσι, πρέπει να παραιτηθείτε. Συγγνώμη που το λέω αυτό το πράγμα, δεν θέλω να γίνω κακός ούτε να είμαι μεμψίμοιρος, αλλά ο Υπουργός είπε ότι δεν το γνώριζε. Εάν δεν το γνωρίζει ο Υπουργός, κύριε Υπουργέ, ή δεν ξέρετε να κάνετε τη δουλειά σας ή μας είπατε ψέματα. Αυτό το άρθρο είχε από κάτω τόσες υπογραφές. Δεν το είδε κανένας; Δεν κατάλαβε κανένας περί τίνος πρόκειται; Εγώ με την πρώτη ματιά ταράχτηκα, να σας πω την αλήθεια.

Μετά έχουμε το άρθρο 16 που το αποσύρατε, το οποίο απαλλάσσει από τον φόρο υπεραξίας την πώληση ή μίσθωση ακινήτου, που λειτουργούσε ως επιχείρηση, με τον τυχόν υπάρχοντα εξοπλισμό κ.λπ., όταν βεβαίως μετατρέπεται από άλφα επιχείρηση σε βήτα. Είναι πάρα πολύ λογικό και πάρα πολύ δίκαιο, διότι όταν κάποιος το είχε ως φαρμακείο και κάποιος άλλος το κάνει καφετέρια, δεν ισχύουν τα περί «φήμης» και «πελατείας». Η καφετέρια θα αναζητήσει καινούργια πελατεία. Επομένως θα ήθελα να το φέρουμε γρήγορα διορθωμένο, ας το πω έτσι. Πάντως, βοηθάει πάρα πολύ την οικονομία γενικώς.

Σχετικά με τα κατασχεθέντα, τα οποία θα κοινοποιούνται διά τοιχοκόλλησης, να πω ότι μας πάει πάρα πολλά χρόνια πίσω. Η ανάρτηση σε μια ιστοσελίδα του δημοσίου ή σε κάτι που να δημιουργεί συνθήκες διαφάνειας είναι δύσκολο; Μήπως η αφισοκόλληση εξυπηρετεί κάτι κοράκια, τα οποία θα ειδοποιούνται χωρίς να προλαβαίνει να πάρει είδηση κανένας άλλος;

Έχω σημειώσει πολλά, αλλά ο χρόνος που τελειώνει.

Σας ευχαριστώ πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Σας ευχαριστώ πολύ, κύριε Πρόεδρε.

Αγαπητοί συνάδελφοι όπως έχω πει στις επιτροπές αλλά και στις προηγούμενες εισηγήσεις μου, οι Ανεξάρτητες Έλληνες θεωρούμε υπερβολικά σημαντικό και εξαιρετικά -κατά τη γνώμη μου- επείγον, το να περάσουν όλες αυτές οι ρυθμίσεις. Δεν κατανοώ, γιατί ορισμένοι λένε ότι είναι είκοσι τρία φορολογικά και έξι. Ναι έτσι είναι και αυτό πρέπει να γίνει. Δεν ξέρω, γιατί τα τετρακόσια πενήντα έξι δεν τα είχατε κάνει εσείς, μέχρι να έρθουμε εμείς εδώ.

Εξωδικαστικό συμβιβασμό γιατί δεν κάνατε ποτέ; Φτάσατε τα κόκκινα δάνεια στα 86 δισεκατομμύρια ευρώ και δεν θέλατε ποτέ να δώσετε κάποια λύση. Τι περιμένατε; Να λυθεί μόνο του το πρόβλημα των κόκκινων δανείων;

Εμείς τα κάνουμε. Όποιος, όμως, δουλεύει, κάνει και λάθη. Και είμαστε Κυβέρνηση, η οποία δεν έχει την αλαζονεία να διορθώσει τα λάθη της. Μην ξεκινήσουμε τώρα να θυμόμαστε τι έγινε από το 2010, το πόσα λάθη έγιναν. Βγήκε και ο κ. Πεταλωτής προχθές, να μας πει για τον κ. Παπανδρέου. Δηλαδή βγαίνουν όλοι να μας πουν ότι ευτυχώς που δεν μας χρεοκόπησαν το 2010 και θέλουν σήμερα να τους ξαναψηφίσουμε; Δηλαδή τι θέλουν να μας πουν; Ότι αυτοί ‘‘πεταλώνουν’’ τζιτζίκια κι εμείς δεν μπορούμε να το κάνουμε; Ο κόσμος δεν έχει κοντή μνήμη και θα ήθελα να είμαστε λίγο προσεκτικοί, όταν κάνουμε αναφορές ειδικά σε τόσο κοντινό παρελθόν, το οποίο -κατά τη γνώμη μου και με όλον τον σεβασμό- έχει φέρει την Ελλάδα σε αυτή τη δεινή θέση που βρισκόμαστε σήμερα.

Θα μιλήσω λίγο ειδικά για την παράταση της προθεσμίας οικειοθελούς αποκάλυψης της φορολογητέας ύλης. Δεν χρειάζεται να τα πούμε όλα, γιατί στηρίζουμε όλο το νομοσχέδιο και τα άρθρα και τις τροπολογίες. Είναι, όμως, μια εξαιρετικά σημαντική πρωτοβουλία που πάρθηκε από την Κυβέρνηση, διότι υπήρχε πολύ μεγάλος όγκος υποθέσεων, οι οποίες θέλησαν και θέλανε να αποκαλύψουν τα εισοδήματα και δεν προλάβανε το πρώτο πεντάμηνο του χρόνου, καθώς η προθεσμία έληγε 31 Μαΐου. Αν δεν κάνω λάθος -αν κάνω, ας με διορθώσει η κυρία Υπουργός- η φορολογητέα ύλη που αποκαλύφθηκε μέχρι σήμερα, νομίζω ότι φτάνει τα 2 δισεκατομμύρια ευρώ. Αυτή είναι η φορολογητέα ύλη που φορολογήθηκε και άρα πήρε το δημόσιο κάποια έσοδα. Πάλι γι’ αυτό δεν νομίζω να μας ψέξει κανένας και δεν φαντάζομαι κάποια πτέρυγα της Βουλής να μην ψηφίσει αυτή την τροπολογία, διότι τι κάνει; Δίνει ένα κίνητρο σε κάποιον να κλείσει τις υποθέσεις του, να πληρώσει αυτά που χρώσταγε ή είχε αποκρύψει από το δημόσιο, χωρίς ποινικές ρήτρες, να πληρώσει τον αναλογούντα φόρο, έτσι ώστε να υπάρχει μια δίκαιη και όχι άνιση αντιμετώπιση των φορολογουμένων μεταξύ τους. Νομίζω είναι εξαιρετικά σημαντικό και πρέπει να στηριχτεί από όλους.

Όσον αφορά την τροποποίηση -που ήταν εξίσου σημαντική- για την εξομοίωση στα νομικά πρόσωπα, για τις φορολογίες, για τον φόρο εισοδήματος και τις αμοιβές εντός κι εκτός Ελλάδος -ήταν εξαιρετικά σημαντικό για να υπάρχει μια ίση μεταχείριση σε όλες τις επιχειρήσεις και υγιής ανταγωνισμός, για να ξέρει ο καθένας πώς φορολογείται, πού φορολογείται, έτσι ώστε να φέρνει τις υπηρεσίες του στην Ελλάδα και να μην τις παίρνει από την Ελλάδα- η Κυβέρνηση άκουσε και ορθώς απέσυρε το σχετικό άρθρο.

Επίσης ορθώς απέσυρε όπως είχα επισημάνει πολύ σύντομα στην πρώτη μου εισήγηση στην επιτροπή και το άρθρο 16, όχι γιατί είναι λάθος αλλά γιατί θα πρέπει λίγο να μελετηθεί και να διατυπωθεί πιθανόν λίγο καλύτερα, για να μην υπάρχουν παρερμηνείες. Διότι βλέπουμε αυτή τη στιγμή -και αρκετές μέρες τώρα- πώς λειτουργεί η πολιτική και η μονταζιέρα των μέσων μαζικής ενημέρωσης, η οποία κόβει και ράβει κομμάτια υγιών νομοσχεδίων που γίνονται μόνο για καλό, δεν γίνονται για να ωφελήσουν κάποιον συγκεκριμένα -και εδώ υπήρχε αυτή η παρεξήγηση- και γυρνάνε -αν θέλετε- πολιτικά αντίθετα και εκεί που είναι να ευνοηθούν πολλοί άνθρωποι, δυστυχώς δεν ευνοείται κανένας. Απλώς χρειάζεται μια καλύτερη διατύπωση και νομίζω ότι θα την κάνουμε.

Στις βουλευτικές τροπολογίες θέλω να επισημάνω, πως απ’ ό, τι ενημερώθηκα έγινε δεκτή η παραχώρηση κατά κυριότητα των κτηρίων του πρώην στρατοδικείου ΕΑΤ-ΕΣΑ στην Περιφέρεια Αττικής. Το επικροτούμε. Έχω πει εδώ πέρα και για το τελευταίο νομίζω άρθρο του νομοσχεδίου, όπου πάλι παραχωρούνται κομμάτια στο δημόσιο. Θα πρέπει το δημόσιο αλλά και το Υπουργείο Ανάπτυξης και τα συναρμόδια Υπουργεία να προσπαθήσουν έτσι, ώστε οι αδειοδοτήσεις και οι νέες χρήσεις πλέον που θα έχουν αυτά τα ακίνητα είτε από δήμους είτε από περιφέρειες ή οποιοδήποτε άλλο νομικό πρόσωπο δημοσίου δικαίου, να γίνονται σύντομα, έτσι ώστε να υπάρχει μια υπεραξία και μια αξία προς τον Έλληνα πολίτη ή σε αυτόν που θα το διαχειριστεί. Αν είναι να δίνουμε ένα ακίνητο και να είναι ντουβάρι και να περιμένουμε έξι, επτά, δέκα χρόνια να αδειοδοτηθεί για να γίνει οποιοδήποτε έργο σε αυτό, νομίζω ότι είναι δώρο άδωρο και θα πρέπει η Κυβέρνησή μας να το προσέξει ιδιαίτερα.

Άκουσα με προσοχή τους συναδέλφους και την κριτική που ασκούν και άσκησαν πριν λίγο στην Κυβέρνησή μας σε σχέση με τη διαπραγμάτευση. Κλείνοντας, θέλω να πω ότι είναι πολύ σημαντικές αυτές οι μέρες που διανύουμε. Έχω κάνει σχετικές δηλώσεις. Δεν θέλω από του Βήματος της Βουλής, να επαναλάβω τετριμμένα που έχουμε δηλώσει όλοι οι Βουλευτές. Είναι σημαντικό να γίνει εκταμίευση και να μπούμε σε μια κανονικότητα μετά την εκταμίευση και η ελληνική αγορά και τα χρέη του δημόσιου προς τους ιδιώτες να εκπληρωθούν έστω και τμηματικά. Αυτό είναι που περιμένει η αγορά. Τα υπόλοιπα, βάσει της συμφωνίας του Μαΐου του 2016, θα εκπληρωθούν, γιατί είναι -αν θέλετε- συμβατικές υποχρεώσεις των αντισυμβαλλομένων δηλαδή των θεσμών. Από κει και πέρα θα υπάρξει τρόπος συνεργασίας με το Διεθνές Νομισματικό Ταμείο.

Υπάρχει για μένα μια απορία, εάν αποχωρίσει ή εάν δεν αποχωρίσει, δηλαδή το θεσμικό πλαίσιο που θα έχει και ποια θα είναι η επόμενη μέρα. Νομίζω ότι μας έλυσε αρκετές απορίες η κ. Λαγκάρντ αυτές τις ημέρες.

Εμείς πρέπει να είμαστε προσηλωμένοι στο γεγονός ότι εφόσον έχουμε πάρει το compliance report, την ανάλυση δηλαδή ότι είμαστε εντάξει σε όλες τις υποχρεώσεις μας, πάμε σε εκταμίευση της δόσης, η οποία θα είναι αρκετά υψηλή και θα εκπληρώσουμε τις υποχρεώσεις του Ιουλίου και όχι μόνον.

Από εκεί και πέρα νομίζω ότι η Κυβέρνηση εργάζεται πολύ σκληρά, για να φέρει αυτή την κανονικότητα στην ελληνική αγορά και για να έρθει η κανονικότητα και η ηρεμία πρέπει να εκταμιευτεί η δόση σε πρώτη φάση. Όλα τα υπόλοιπα είναι μακροοικονομικές θεωρίες, για τις οποίες έχω γράψει και δύο-τρία άρθρα. Όλοι τσακώνονται αλλά κανείς δεν ξέρει το αντικείμενο, ποιο κομμάτι του χρέους θα αναδιαρθρωθεί, με ποιον τρόπο τεχνικά, τι θα κάνεις με τα κέρδη της κεντρικής τράπεζας, τι θα πουν τα κοινοβούλια, τι θα πει ο ESM, τι θα πει ο κ. Ντράγκι σε σχέση με όλο το σύστημα αναδιάρθρωσης του χρέους και ποιο κομμάτι θα πιάσεις να αναδιαρθρώσεις, του EFSF, του EMS, τα διακρατικά, τα πρώτα; Είναι 215 δισεκατομμύρια. Εδώ να πω ότι έχουμε περίοδο χάριτος σε τόκους και χρεολύσια για περίπου 65% των δανείων των ευρωμηχανισμών. Από τα 215 δισεκατομμύρια εξυπηρετούμε –αν θέλετε- το 35% και αυτό δείχνει ότι δεν είναι βιώσιμο το χρέος μας σήμερα, διότι τα υπόλοιπα τα εξυπηρετούμε αργότερα, από τα 22 και μετά, γιατί έχουμε κάτι χρεολύσια των 24 δισεκατομμυρίων τον χρόνο και αυτά θα πρέπει να εξομαλυνθούν.

Άρα είναι σαφές ότι αν δυσκολεύεσαι, όπως λένε και οι θεσμοί, να εξυπηρετήσεις και να είναι βιώσιμο το χρέος εξυπηρετώντας το 35%, φαντάσου να φτάσεις να εξυπηρετείς το 100%. Και αυτό είναι ένα χρέος, το οποίο δεν δημιουργήθηκε από τη δική μας Κυβέρνηση.

Να πω για άλλη μία φορά ότι όταν αναλάβαμε το 2015, είχαμε εξυπηρέτηση χρέους μόνον για το 2015 22 δισεκατομμύρια, για τα οποία κανένας δεν έχει πει, από αυτούς που μας κατηγορούν, εάν ήταν αυτοί κυβέρνηση, πού θα τα βρίσκανε. Θα έβγαιναν στις αγορές για 22 δισεκατομμύρια μέχρι το 2015; Με πόσο; Με το επιτόκιο στο 7,5%-8% που ήταν τον Δεκέμβριο του 2014; Δεν θα έβγαιναν. Θα υπόγραφαν νέο μνημόνιο και οι προληπτικές γραμμές είχαν και αυτές ως προαπαιτούμενο το νέο μνημόνιο, το νέο δάνειο και τη συμβολή του ΔΝΤ. Και δεν το λέω εγώ για την προληπτική γραμμή. Το λέει το καταστατικό του ESM και το προϊόν που λέγεται προληπτική γραμμή πίστωσης και έχει προαπαιτούμενο το μνημόνιο, προαπαιτούμενο το δάνειο και προαπαιτούμενη τη συμμετοχή του ΔΝΤ.

Άρα το 2015 θα είχαμε νέο μνημόνιο και πάλι δεν θα ήμασταν στις αγορές έτσι όπως το φαντάζονται κάποιοι. Βεβαίως εκ των υστέρων προφήτες μπορούμε να γίνουμε όλοι.

Κλείνοντας να πω, με όλον τον σεβασμό και με μια δόση χιούμορ, στον φίλο μου Γιώργο Αμυρά ότι προσπαθεί πολύ αυτή η Κυβέρνηση. Εμείς έχουμε καρέκλες και καθόμαστε. Εσείς, δεν ξέρω, τις καρέκλες σας τις πήρατε από το κόμμα, για να δείξετε ότι θα κάθεστε και στο πάτωμα. Ελπίζω να μη φτάσουμε να καθόμαστε στο πάτωμα, αλλά μπορεί και να φτάσουμε σε μια εκδρομή, αν θέλετε όλοι μαζί ή να πάμε σε μια παραλία. Αλλά ας καθόμαστε σε μια καρέκλα –με την καλή έννοια το λέω- να κάνουμε τη δουλειά μας και τέτοια σχήματα είναι, νομίζω, υπερβολικά. Το λέω με μια δόση χιούμορ και με κάθε καλοσύνη.

Ευχαριστώ πολύ.

**ΠΡΟΕΔΡΕΥΕΩΝ (Σπυρίδων Λυκούδης):** Ευχαριστούμε, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΕΩΝ (Σπυρίδων Λυκούδης):** Εντάξει οι καρέκλες θα είναι στρογγυλές, επομένως δεν πειράζει.

**ΓΕΩΡΓΙΟΣ ΑΜΥΡΑΣ:** Ευχαριστώ.

Αγαπητέ κύριε συνάδελφε, κύριε Καμμένε, όντως εμείς στο Ποτάμι καταργήσαμε τις καρέκλες και χρησιμοποιούμε τις μπάλες που κάνουν καλό στη μέση. Τα ίδια χρησιμοποιεί και ο Τριντό και ο Μακρόν στη Γαλλία. Γι’ αυτό ελάτε εσείς προς την πλευρά της άθλησης και κάτι καλό θα βγει για όλους.

Ευχαριστώ πολύ.

**ΠΡΟΕΔΡΕΥΕΩΝ (Σπυρίδων Λυκούδης):** Ευχαριστούμε.

Αφού καρεκλο-συζητήσαμε, να δούμε και τι θα γίνει.

Κύριε Μαντά, έχετε τον λόγο για δύο λεπτά.

**ΧΡΗΣΤΟΣ ΜΑΝΤΑΣ:** Θέλω απλώς να αναφερθώ σε κάτι που ειπώθηκε από την πλευρά του κ. Λοβέρδου. Αν καταλάβατε καλά, εγώ δεν ήμουν από αυτούς που φώναξαν για να μη μιλήσετε. Το είπα για να σας ακούσω. Ήθελα να διευκρινίσω αυτό.

Βεβαίως ήταν ένα θέμα που μας προβλημάτισε. Πάντα ξέρετε ότι σε αυτά τα ζητήματα -το γνωρίζετε κι εσείς, όπως κι εγώ- έχουμε μια ιδιαίτερη ευαισθησία σε σχέση με τα προσωπικά δεδομένα. Εν πάση περιπτώσει ήταν ένα ζήτημα το οποίο το κουβεντιάζαμε μέχρι την τελευταία στιγμή. Εγώ θεωρώ θετική την εξέλιξη που υπήρξε. Σταματώ εδώ.

**ΠΡΟΕΔΡΕΥΕΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Προσαρμογή της ελληνικής νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής:

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΕΩΝ (Σπυρίδων Λυκούδης):** Συνεπώς το νομοσχέδιο του Υπουργείου Οικονομικών: «Προσαρμογή της ελληνικής νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

Ψηφίζουμε «ναι» με μια επιφύλαξη, απλώς για τα Πρακτικά να υπάρχει για την παράγραφο 8 και 9. Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Όχι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Όχι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

Με την υποσημείωση ότι είμαστε κατά της παραγράφου 6.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το άρθρο 15 έγινε δεκτό ως έχει κατά πλειοψηφία.

Το άρθρο 16 απεσύρθη και τα υπόλοιπα άρθρα αναριθμούνται.

Ερωτάται το Σώμα: Γίνεται δεκτό το νέο άρθρο 16 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 17 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 18 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 19 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 20 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 21 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Όχι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 22 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 23 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 24 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 25 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 26 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 27 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 28 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 29 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νέο άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1047 και ειδικό 167 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η τροπολογία με γενικό αριθμό 1047 και ειδικό 167 έγινε δεκτή ως έχει και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1048 και ειδικό 168 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η τροπολογία με γενικό αριθμό 1048 και ειδικό 168 έγινε δεκτή ως έχει και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1049 και ειδικό 169 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η τροπολογία με γενικό αριθμό 1049 και ειδικό 169 έγινε δεκτή ως έχει και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1051 και ειδικό 171 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η τροπολογία με γενικό αριθμό 1051 και ειδικό 171 έγινε δεκτή ως έχει και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1053 και ειδικό 173 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η τροπολογία με γενικό αριθμό 1053 και ειδικό 173 έγινε δεκτή ως έχει και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1055 και ειδικό 175 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Ναι.

Κύριε Πρόεδρε, με επιφύλαξη για την προχειρότητα με την οποία νομοθετούν. Λέμε ναι με την επιφύλαξη αυτή.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η τροπολογία με γενικό αριθμό 1055 και ειδικό 175 έγινε δεκτή ως έχει και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομικών: «Προσαρμογή της ελληνικής νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο

Ερωτάται το Σώμα: Γίνεται δεκτό το νομοσχέδιο και στο σύνολο;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Προσαρμογή της ελληνικής νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 300α)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 16.50΄ λύεται η συνεδρίαση για αύριο, ημέρα Τετάρτη 7 Ιουνίου 2017 και ώρα 10.00΄, με αντικείμενο εργασιών του Σώματος: α) ειδική συνεδρίαση της Ολομέλειας της Βουλής αφιερωμένη στη μνήμη του πρώην Πρωθυπουργού και επίτιμου Προέδρου της Νέας Δημοκρατίας κ. Κωνσταντίνου Μητσοτάκη και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**