(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΑ΄

Δευτέρα 31 Ιουλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ι. Στέφου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επικαίρων ερωτήσεων:  
 α) Προς την Υπουργό Τουρισμού:  
 i. με θέμα: «Εισαγωγή πλαισίου για την αντιμετώπιση της ανεξέλεγκτης επέκτασης του φαινομένου «all inclusive» στον τουρισμό», σελ.   
 ii. σχετικά με την «Μαρίνα Μεσολογγίου», σελ.   
 β) Προς τον Υπουργό Περιβάλλοντος και Ενέργειας:  
 i. σχετικά με τις σοβαρές διαστάσεις του θέματος των μεδουσών σε Κορινθιακό και Πατραϊκό κόλπο, σελ.   
 ii. με θέμα «Θα ‘’βαλτώσουν’’ και φέτος οι ανασκαφές στην Αρχαία Ελίκη;», σελ.   
 γ) Προς τον Υπουργό Εσωτερικών, με θέμα: «Σήμα κινδύνου εκπέμπει ο Θερμαϊκός Κόλπος-Επείγει Πρόγραμμα άμεσης δραστικής παρέμβασης», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Οργάνωση και λειτουργία της ανώτατης εκπαίδευσης, ρυθμίσεις για την έρευνα και άλλες διατάξεις», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
  
Β. Επί των επικαίρων ερωτήσεων:  
ΚΑΜΑΤΕΡΟΣ Η. , σελ.  
ΚΟΛΛΙΑ - ΤΣΑΡΟΥΧΑ Μ. , σελ.  
ΚΟΝΙΟΡΔΟΥ Λ. , σελ.  
ΚΟΥΝΤΟΥΡΑ Έ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΤΡΙΑΝΤΑΦΥΛΛΟΥ Μ. , σελ.  
ΦΑΜΕΛΛΟΣ Σ. , σελ.  
ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΑ΄

Δευτέρα 31 Ιουλίου 2017 (πρωί)

Αθήνα, σήμερα στις 31 Ιουλίου 2017, ημέρα Δευτέρα και ώρα 12.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-7-2017 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΞ΄ συνεδριάσεώς του, της Παρασκευής 28 Ιουλίου 2017, σε ό,τι αφορά την ψήφιση στο σύνολο του σχεδίου νόμου: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Οργάνωση και λειτουργία της ανώτατης εκπαίδευσης, ρυθμίσεις για την έρευνα και άλλες διατάξεις».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν πέντε ερωτήσεις, ενώ κατά τη διάρκεια της συνεδρίασης θα ανακοινώσω τους λόγους για τους οποίους δεν θα συζητηθούν οι υπόλοιπες.

Στις πρώτες δύο επίκαιρες ερωτήσεις θα απαντήσει η Υπουργός Τουρισμού κ. Έλενα Κουντουρά.

Θα ξεκινήσουμε με την πρώτη με αριθμό 1283/25-7-2017επίκαιρη ερώτηση πρώτου κύκλου του Βουλευτή Δωδεκάνησου του Συνασπισμού Ριζοσπαστικής Αριστεράς κ. Ηλία Καματερούπρος την Υπουργό Τουρισμού,με θέμα: «Εισαγωγή πλαισίου για την αντιμετώπιση της ανεξέλεγκτης επέκτασης του φαινομένου all inclusive στον τουρισμό».

Κύριε συνάδελφε, έχετε τον λόγο για την πρωτολογία σας για δύο λεπτά, με τη γνωστή ανοχή.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Κυρία Υπουργέ, νομίζω ότι όλοι πρέπει να αναγνωρίσουν τις προσπάθειές σας. Τα αποτελέσματα φαίνονται στην αύξηση που έχουμε στις αφίξεις των τουριστών, στην επέκταση της τουριστικής περιόδου και στην επέκταση εναλλακτικών μορφών τουρισμού.

Επανειλημμένως έχουμε συζητήσει κι έχετε εκφράσει την άποψη ότι αυτή είναι η δουλειά σας, η αύξηση του τουριστικού ρεύματος. Όμως, συνολικά –κι έχετε δίκιο σε αυτό- έχουμε πρόβλημα όταν θέλουμε να απαντήσουμε στο ερώτημα «ποιοι ωφελούνται απ’ αυτή την αύξηση των αριθμών».

Η θέση μας ως Κυβέρνηση -το ξέρετε κι εσείς- είναι ότι πρέπει να απαντήσουμε στο ερώτημα «ποιοι ωφελούνται» και όχι να το αφήσουμε, όπως γινόταν έως τώρα. Σε αυτή την κατεύθυνση υπάρχουν διάφορα προβλήματα. Ξέρουμε ότι υπάρχει μια ανισοκατανομή. Ξέρουμε ότι δεν υπάρχουν χωροταξικά. Ξέρουμε ότι δεν υπήρχε σχέδιο ανά περιοχή. Όλα αυτά δημιουργούν προβλήματα. Σε άλλα νησιά ωφελούνται περισσότερο οι κοινωνίες και σε άλλα όχι.

Χαρακτηριστικό παράδειγμα είναι το σύστημα all inclusive, που ξέρετε πολύ καλά ότι αυτό είναι μια συμφωνία ανάμεσα στους ξενοδόχους και στους πράκτορες, οι οποίοι διακινούν τους τουρίστες μαζικά. Ως τα τώρα δημιουργεί φοβερό πρόβλημα στις τοπικές κοινωνίες.

Ιδιαίτερα η Κως -από την οποία και προέρχομαι- διαθέτει πολύ χαρακτηριστικά παραδείγματα της λειτουργίας του all inclusive. Μάλιστα, νομίζω ότι παίρνει ακόμα μεγαλύτερες διαστάσεις μετά και τον σεισμό που είχαμε πριν από λίγες μέρες. Για αυτό βάζω αυτό το θέμα. Η ερώτηση, βέβαια, ήταν πριν από τον σεισμό. Όμως τώρα έχει ακόμα πιο ιδιαίτερη σημασία η αντιμετώπιση αυτού του φαινομένου από εμάς. Διότι, ενώ λέμε ότι δεν μπορεί να υπάρξει κυβερνητική παρέμβαση, εγώ νομίζω ότι υπάρχουν κάποια πράγματα που μπορούμε να κάνουμε και θα ήθελα τη γνώμη σας πάνω σ’ αυτό.

Για να μην κάνω κατάχρηση του χρόνου θα αναφερθώ σε κάποιες προτάσεις στη δευτερολογία μου.

Κλείνοντας, όμως, θέλω να πω ότι είναι τόσο σοβαρό το πρόβλημα, που νομίζω ότι πρέπει να κάνετε μια επίσκεψη στην Κω και σε συνεργασία με όλους τους φορείς και την τοπική αυτοδιοίκηση να δούμε τι μπορούμε να κάνουμε.

Τελειώνω με ένα χαρακτηριστικό δείγμα, για να δείτε πόσο μεγάλο είναι το πρόβλημα, πόσο έχει εκφυλιστεί, δηλαδή, το τουριστικό προϊόν. Στην Κω συγκεκριμένα, που το ξέρω καλύτερα, κυκλοφορούν οι τουρίστες στις επιχειρήσεις έξω, πάνε σε ταβέρνες, εστιατόρια, ακόμα και σε μπαρ κ.λπ. και, όταν κληθούν να πληρώσουν, απαντούν «μα, είμαστε all inclusive» και δείχνουν το βραχιολάκι. Τόσο πολύ έχει εκφυλιστεί το τουριστικό προϊόν εκεί.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε συνάδελφε.

Κυρία Υπουργέ, έχετε τον λόγο για τρία λεπτά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ευχαριστώ πολύ, κύριε συνάδελφε.

Το all inclusive, όπως ξέρουμε, είναι ένας τύπος διακοπών με δημοφιλή πακέτα, τα οποία έχουν καθιερωθεί στην Ελλάδα, όπως έχουν καθιερωθεί και στο εξωτερικό. Τις τελευταίες δεκαετίες αποτελούν, δε, όπως πολύ σωστά είπατε, ένα προϊόν ιδιωτικών συμφωνιών. Ο τύπος διακοπών all inclusive έχει ολοκληρωμένα πακέτα υπηρεσιών με ημιδιατροφή, υπηρεσίες διαμονής, πλήρη γεύματα και λοιπά.

Παρ’ όλα αυτά, έχει γίνει μια πολύ μεγάλη και εκτενής προσπάθεια, ώστε να μπορέσουμε με τους ιδιώτες, ιδιαίτερα με το Ξενοδοχειακό Επιμελητήριο, αλλά και με τους ιδιωτικούς φορείς, όπως ο ΣΕΤΕ και η ΠΟΞ, να στηρίξουμε όλες τις τοπικές κοινωνίες με τον τουρισμό και τα οφέλη να διαχυθούν και στις τουριστικές επιχειρήσεις, εκεί όπου υπάρχουν ξενοδοχεία τα οποία έχουν το μοντέλο all inclusive.

Παρ’ όλα αυτά, όμως, πρέπει να πω ότι το all inclusive σε όλη την Ελλάδα αντιπροσωπεύει μόλις το 2,2% του συνόλου των ξενοδοχειακών μονάδων της χώρας και το 13,6% της συνολικής δυναμικότητας σε δωμάτια, βάσει των στοιχείων που έχουμε από το Ξενοδοχειακό Επιμελητήριο.

Όπως σας είπα, το Υπουργείο είναι σε συνεχή συνεργασία, προκειμένου να μπορέσουμε να έχουμε όλα τα είδη τουρισμού. Ακόμα και στα all inclusive ξενοδοχεία πηγαίνουν ατομικά πάρα πολλοί τουρίστες, οι οποίοι, αν θέλετε, ενισχύουν τις πληρότητες των ξενοδοχείων αυτών.

Θέλω να είμαι απόλυτα ειλικρινής. Η προσπάθεια που έχει γίνει έγινε και από τους ιδιώτες. Οι ίδιοι οι ξενοδόχοι είδαν ότι, όταν οι τουρίστες έρχονται και βγαίνουν έξω να φάνε σε μία ταβέρνα, να κάνουν τη βόλτα τους και να μην έχουν πλήρη διατροφή μέσα στο ξενοδοχείο, είναι πιο πιστοί και επαναλαμβανόμενοι τουρίστες. Έτσι και οι ίδιοι σιγά σιγά, όπως γνωρίζετε, έκαναν ένα είδος voucher, το οποίο τους δίνουν για να πάνε να φάνε έξω σε κάποια ταβέρνα και να απολαύσουν την ελληνική φιλοξενία.

Επίσης έχει γίνει το ελληνικό πρωινό, το οποίο είναι πολύ σημαντικό, για να παίρνουν προϊόντα από την τοπική αγορά, να εμπλουτίζουν και να προσφέρουν, αν θέλετε, κάτι διαφορετικό στους τουρίστες και να προωθήσουν και τα ελληνικά προϊόντα.

Το πρόγραμμα αυτό συμπεριλαμβάνεται και στην επικοινωνιακή πολιτική του Υπουργείου και του ΕΟΤ και το προωθούμε και σε τουριστικές εκθέσεις, όπως σας έχω ήδη ενημερώσει. Θεωρώ ότι είναι το δυνατό χαρτί μας για να τονώσουμε τις τοπικές κοινωνίες και την ευρύτερη οικονομική δραστηριότητα σε κάθε ελληνικό προορισμό με νέες προσπάθειες και σταθερές πηγές εσόδων και απασχόλησης.

Είναι ένα είδος τουρισμού το οποίο στην Ελλάδα δεν έχει ξεφύγει. Ίσα ίσα, θα έλεγα, είναι σε πολύ μικρό ποσοστό στο σύνολο της Ελλάδας και τα νούμερα αυτά είναι επίσημα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κύριε Καματερέ, έχετε τον λόγο για τρία λεπτά για τη δευτερολογία σας.

**ΗΛΙΑΣ ΚΑΜΑΤΕΡΟΣ:** Κυρία Υπουργέ, το νούμερο που μας δώσατε, ότι είναι το 2,2% σε ολόκληρη την Ελλάδα, δεν το αμφισβητώ...

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Το 13,6%.

**ΗΛΙΑΣ ΚΑΜΑΤΕΡΟΣ:** Είπατε ότι είναι 2,2%.

Συγγνώμη, κύριε Πρόεδρε, γιατί είναι σημαντικό.

**ΕΛΕΝΑ ΚΟΥΝΤΟΥΡΑ (Υπουργός Πολιτισμού):** Είπα ότι τα all inclusive ξενοδοχεία στην Ελλάδα αντιπροσωπεύουν το 2,2% του συνόλου των ξενοδοχειακών μονάδων της χώρας και το 13,6% της συνολικής δυναμικότητας σε δωμάτια.

**ΗΛΙΑΣ ΚΑΜΑΤΕΡΟΣ:** Έχετε δίκιο, γιατί μου έκανε μεγάλη εντύπωση.

Παρ΄ όλα αυτά επιβεβαιώνει αυτό που είπα στην αρχή, πόσο κλασικό παράδειγμα είναι η Κως για το all inclusive. Φανταστείτε ότι διακινούνται πάνω από ένα εκατομμύριο τουρίστες στην Κω και βάλτε το ποσοστό στα τριάντα που περιμένουμε. Δηλαδή, με τα νούμερα που μας δίνετε, θα πούμε ότι η συντριπτική πλειοψηφία των all inclusive στην Ελλάδα λειτουργεί στην Κω.

Ξέρουμε ότι υπάρχει και αλλού. Για αυτό ακριβώς –νομίζω- πρέπει να δώσετε ιδιαίτερο βάρος και να δούμε τι κάνουμε στην Κω. Γιατί, ούτε αυτά τα παραδείγματα που είπατε και είναι θετικά, όπως είναι τα voucher που δίνουν οι ξενοδόχοι για έξω, λειτουργούν στην Κω.

Ξέρουμε ότι η απάντηση πρέπει να είναι στο διαφορετικό μοντέλο που πρέπει να ακολουθήσει κάθε τόπος, αξιοποιώντας τα στοιχεία που έχει, και κάθε νησί τα θετικά, για να μην είναι τόσο ευάλωτο και να είναι μονόπλευρα εξαρτημένο από έναν τρόπο τουριστικής ανάπτυξης, από ένα συγκεκριμένο μοντέλο.

Ξέρουμε ότι στις περιοχές που έχουμε αυτό το πρόβλημα χρειάζεται χρόνος για να γίνει. Γιατί χρειάζεται να αναπτυχθούν εναλλακτικές μορφές τουρισμού. Για παράδειγμα, στη συγκεκριμένη περίπτωση θα μπορούσαμε να δούμε τι γίνεται με τις κρουαζιέρες, τι γίνεται με το yachting, τι γίνεται με τα απέναντι παράλια. Επίσης, να δούμε τι γίνεται με τα ημερόπλοια, τα οποία μπορούν να αυξήσουν το ποσοστό του άλλου τουρισμού πέρα από το all inclusive.

Αυτά νομίζω ότι πρέπει να τα σχεδιάσουμε και σε έναν βαθμό γίνονται, αλλά νομίζω ότι χρειάζεται ακόμη καλύτερος σχεδιασμός. Απαιτούν, όμως, χρόνο. Το θέμα είναι ότι οι επιχειρήσεις σήμερα στενάζουν και ιδιαίτερα κάτω απ’ αυτές τις συνθήκες που σας είπα και μετά τον σεισμό.

Τι μπορεί να γίνει τώρα; Είπατε για τα voucher. Αυτά είναι θέματα τοπικών συμφωνιών. Μπορούν να γίνουν πολλά πράγματα, γιατί και οι ξενοδόχοι -ξέρετε- υποφέρουν απ’ αυτό, όταν πρέπει όλη την ημέρα να παρέχουν τα πάντα μέσα στο ξενοδοχείο. Μπορούμε ίσως να πάρουμε μέτρα για το χωροταξικό. Να βάλουμε, δηλαδή, κάποιους περιορισμούς –να το δούμε αυτό- ότι σε κάποιες περιοχές να μην μπορεί να λειτουργήσει με αυτή τη μορφή. Εάν δεν μπορούμε να το κάνουμε αυτό, πρέπει να το ψάξουμε ακόμα καλύτερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συγγνώμη, κύριε Πρόεδρε, χρειάζομαι πολύ λίγο χρόνο ακόμα.

Τουλάχιστον όταν δίνουμε κίνητρα και επιδοτήσεις για επενδύσεις να βάζουμε τον όρο στις επιχειρήσεις που θα λειτουργούν ότι για σύστημα all inclusive δεν θα δίνονται ενισχύσεις από το κράτος.

Τέλος, και από συζητήσεις που έχουμε κάνει κάτω και με τους πράκτορες και με τους ξενοδόχους, εκείνο που θα ανακούφιζε πάρα πολύ –για να μην πω ότι θα έδινε και τη λύση- είναι η συμφωνία που θα μπορούσε να γίνει ανάμεσα στις τοπικές επιχειρήσεις, τους ξενοδόχους κυρίως –είναι αυτοί που κλείνουν τα συμβόλαια- και τους πράκτορες, για να αφήνουν τουλάχιστον μία μέρα ελεύθερη για έξοδο στους επισκέπτες. Αυτό, από συζητήσεις που έχουμε κάνει, θα μπορούσε να γίνει αποδεκτό ακόμα και από τους πράκτορες.

Για να γίνει αυτό, χρειάζεται συνεργασία όλων των ξενοδόχων. Γιατί έλεγαν οι πράκτορες, για παράδειγμα, ότι πάνε και συζητάνε με έναν ξενοδόχο και προσπαθεί να βάλει κάποιους κανόνες και πάνε με έναν άλλον και είναι τελείως απροστάτευτος.

Άρα η τοπική κοινωνία πρέπει να σκύψει πάνω σε αυτό το θέμα και σε αυτό πρέπει να βοηθήσετε. Θα πρέπει να υπάρξει συνεννόηση των ξενοδόχων και συνεννόηση με τους πράκτορες. Και εκεί μπορείτε να βοηθήσετε ακόμα περισσότερο. Η διάθεση είναι θετική απ’ ό,τι λένε. Έστω μία μέρα εάν μένει ελεύθερη για τον επισκέπτη –εναλλάξ, βέβαια, θα τις δούμε τις λεπτομέρειες-, θα ανακουφιστούν πάρα πολύ οι επιχειρήσεις.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καματερό.

Κυρία Υπουργέ, έχετε τον λόγο για τρία λεπτά για τη δευτερολογία σας.

**ΕΛΕΝΑ ΚΟΥΝΤΟΥΡΑ (Υπουργός Πολιτισμού):** Κύριε συνάδελφε, καταλαβαίνω απόλυτα τι λέτε.

Αυτές, όμως, είναι ιδιωτικές εμπορικές συμφωνίες. Ήδη σαν Υπουργείο τα τελευταία δυόμισι χρόνια έχουμε έρθει σε επαφή και με τους ξενοδόχους και έχουμε συζητήσει με όλους τους φορείς.

Ο ΣΕΤΕ μην ξεχνάτε είναι κοινωνικός εταίρος. Έχει τη ΣΕΤΚΕ, που είναι τα ενοικιαζόμενα δωμάτια. Είναι εννιά χιλιάδες ξενοδοχεία, που είναι τετράστερα, πεντάστερα, τρίστερα. Έχει γίνει με την ΠΟΞ, επίσης, με το συνδικαλιστικό τους όργανο και με το Ξενοδοχειακό Επιμελητήριο πάρα πολλές φορές η συζήτηση αυτή.

Επειδή, όμως, τα νούμερα δείχνουν ότι στην Ελλάδα δεν υπάρχει αύξηση του all inclusive και επειδή αυτό το προσφέρουν στη διεθνή τους πελατεία, γιατί γι’ αυτό το είδος τουρισμού υπάρχει συγκεκριμένο κοινό το οποίο το θέλει, καταλήξαμε σε αυτό που είπατε, δηλαδή να μπορούν να έχουν ελληνικό πρωινό και να έχουν τη δυνατότητα να βγαίνουν έξω από το ξενοδοχείο με αυτό το λεγόμενο voucher, για να μπορούν να απολαμβάνουν και τις αυθεντικές εμπειρίες, αλλά και την ελληνική φιλοξενία που μπορεί να δώσει ο κάθε τόπος.

Μην ξεχνάτε, όμως, ότι τα ξενοδοχεία -και επιμένω- είναι ιδιωτικές επιχειρήσεις. Είναι στη διακριτική τους ευχέρεια το πώς θα εργαστούν. Ούτε μπορούμε εμείς εκ των προτέρων να βάλουμε κανόνες και να τους πούμε ότι «αυτός είναι ο τρόπος που θα μπείτε, να ενταχθείτε για να ανακαινιστείτε σε κάποια προγράμματα, αρκεί να μην κάνετε all inclusive». Αυτοί είναι οι κανόνες της αγοράς. Είναι αδύνατον να γίνει τέτοια παρέμβαση.

Αυτό, όμως, που μπορεί να γίνει είναι η συζήτηση, ο διάλογος, όπως είπατε, με τα τουριστικά γραφεία, να πείσουμε και να εξηγήσουμε στους ιδιώτες, που έχουν αυτό το είδος τουρισμού, το all inclusive, το πώς μπορούν να επωφεληθούν όταν οι πελάτες τους θα βγουν έξω στην κοινωνία για να έχουν και άλλες δραστηριότητες ή ακόμα και να αφήσουν χρήματα στην τοπική κοινωνία και είμαστε προς αυτή την κατεύθυνση. Περιορισμοί, όμως, δεν μπορούν να γίνουν.

Μην ξεχνάτε ότι σε ένα νησί, όπως είναι η Κως, η Ρόδος, η Κέρκυρα, η Κρήτη, σε αυτές τις ιδιωτικές επιχειρήσεις υπάρχουν συνέταιροι, δεν είναι μόνο κάποιοι ξενοδόχοι οι οποίοι έχουν αυτά τα μεγάλα τετράστερα, πεντάστερα ή resort. Είναι και συμφέροντα πολύ μεγάλων tour operators, οι οποίοι λειτουργούν με αυτόν τον τρόπο.

Άρα, όπως καταλαβαίνετε, βεβαίως θέλουμε να προστατεύσουμε αυτή την αυθεντική εμπειρία που μπορεί να δώσει στον τουρίστα η Ελλάδα, από την πλευρά μας όμως το μόνο που μπορούμε να κάνουμε είναι απλά να τους ενθαρρύνουμε να πάνε προς αυτή την κατεύθυνση, εφόσον και εκείνοι τα τελευταία χρόνια έχουν δει ότι είναι προς όφελός τους.

Σας ευχαριστώ πολύ.

**ΗΛΙΑΣ ΚΑΜΑΤΕΡΟΣ:** Για την προβολή της Κω μετά τον σεισμό έχετε να μας πείτε κάτι;

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Έχετε απόλυτο δίκιο.

Θέλω να πω ότι είμαι πάρα πολύ υπερήφανη γιατί στην Κω, αφού πήγε και το κυβερνητικό κλιμάκιο, με εξαιρετικό συντονισμό και με μία δράση αποκαταστάθηκαν άμεσα -στο εικοσιτετράωρο- τα προβλήματα τα οποία δημιουργήθηκαν. Πήγαν εκεί όλοι οι Υπουργοί οι οποίοι ήταν αρμόδιοι σε θέματα ασφάλειας, υγείας, υποδομών.

Εγώ, στη δική μου την περίπτωση, έμεινα στην Αθήνα, γιατί ήμουν σε άμεση επαφή με τις πρεσβείες μας στο εξωτερικό και με τα γραφεία του ΕΟΤ αλλά και με τους ίδιους τους tour operators, με τους οποίους οφείλω να πω ότι έχουμε αναπτύξει εξαιρετικές σχέσεις, έτσι ώστε μας εμπιστεύτηκαν άμεσα όταν τους ενημερώσαμε ότι δεν υπάρχει κανένα πρόβλημα και ότι η Κως είναι σε κανονικούς ρυθμούς. Είναι πολύ σημαντικό να πω ότι δεν υπήρξαν καθόλου ακυρώσεις, κάποιες ελάχιστες, οι οποίες αναπληρώθηκαν άμεσα.

Το πιο σημαντικό είναι να πω ότι δείξαμε ετοιμότητα, όχι μόνο τα συναρμόδια Υπουργεία και το δικό μας Υπουργείο και ο ΕΟΤ, αλλά είχαμε εξαιρετική συνεργασία και με τους τοπικούς φορείς, όπως ήταν η Ένωση Ξενοδόχων της Κω και η Περιφέρεια. Δεν σας κρύβω ότι ήταν πολύ μεγάλη χαρά να δούμε ότι οι εργαζόμενοι της Κω, οι απλοί πολίτες αλλά και οι τουρίστες ανταποκρίθηκαν άμεσα, για να υπάρξει ψυχραιμία και να μπούμε στους κανονικούς ρυθμούς. Νομίζω ότι όλοι μαζί ενωμένοι μπορούμε να έχουμε εξαιρετικά αποτελέσματα και το αποδείξαμε για άλλη μία φορά.

Σας ευχαριστώ πολύ για την πρόσκληση, κύριε συνάδελφε, να έρθω στην Κω. Νομίζω στις 10 του μηνός έχει μία εκδήλωση που είχα ούτως ή άλλως -πολύ πριν συμβεί ο σεισμός- πει ότι θα έρθω. Θα χαρώ πάρα πολύ να βρεθώ εκεί, τη στιγμή που πλέον έχουν αποκατασταθεί οι ρυθμοί και όλα βαίνουν καλώς.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ. Ολοκληρώθηκε η συζήτηση της πρώτης επίκαιρης ερώτησης.

Προχωρούμε τώρα στη συζήτηση της πρώτης με αριθμό 1284/25-7-2017 επίκαιρης ερώτησης δεύτερου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με τη μαρίνα Μεσολογγίου.

Κυρία συνάδελφε, έχετε δύο λεπτά για την πρωτολογία σας.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Καλημέρα σε όλους τους συναδέλφους και στους Υπουργούς. Ευχαριστώ πάρα πολύ που είναι εδώ η κυρία Υπουργός. Είμαστε παλιοί γνώριμοι με αυτό το θέμα, δυστυχώς.

Ο λαός μας λέει ότι η καλή μέρα φαίνεται απ’ το πρωί. Φάνηκε πράγματι η καλή μέρα για τη μαρίνα Μεσολογγίου και πώς να μη φανεί, όταν μία αυτοδικαίως έκπτωτη εταιρεία ξαναπαίρνει το έργο το 2013. Είναι γνωστό το ιστορικό και δεν θα το επαναλάβω. Είχαμε ξαναβρεθεί, δυστυχώς, κυρία Υπουργέ. Το σύννομο της μετάβασης από την πρώτη στη δεύτερη σύμβαση δεν αφορά φυσικά την τωρινή ηγεσία του Υπουργείου. Έτσι κι αλλιώς, δεν αφορά εσάς και θα κριθεί εκεί που πρέπει.

Γνωρίζετε πολύ καλά το θέμα της μαρίνας. Εγώ έρχομαι εδώ σήμερα γιατί θέλω να ρωτήσω με ποια συμβατική σχέση -γιατί όπως πολύ καλά γνωρίζετε η δεύτερη σύμβαση έχει λήξει στις 17-12-2016, νομίζω- συνεχίζει τις εργασίες της εκεί αυτή η εν λόγω εταιρεία.

Να θυμίσω απλώς ότι μιλάμε για μία εταιρεία, η οποία, όταν είχε πάρει το έργο, το 2009, δεν κατέθεσε εγγυητική επιστολή και σύμφωνα με την τότε ηγεσία -και πολύ σωστά- του Υπουργείου Τουρισμού είχε αυτοδικαίως κηρυχθεί έκπτωτη. Μιλάμε για μία εταιρεία που ξαναπήρε το έργο το 2013. Υπάρχει σύμβαση μεταξύ του Υπουργείου Τουρισμού και της εν λόγω εταιρείας. Έχει και το Λιμενικό Ταμείο νομίζω ένα 5%.

Δεν έχει γίνει απ’ όσο ξέρω –και θα ήθελα να μου το πείτε- κάποιο από τα έργα τα οποία έπρεπε να γίνουν, με βάση τη δεύτερη σύμβαση, δεν υπάρχει αδειοδότηση στην εν λόγω εταιρεία και έχουν επιδικαστεί πρόστιμα, νομίζω, πάνω από 1 εκατομμύριο ευρώ για εικονικά τιμολόγια. Εν πάση περιπτώσει, θα πρέπει να πω ότι, παρ’ όλα αυτά, εξακολουθεί η εν λόγω εταιρεία, με τα γνωστά προβλήματα που υπάρχουν ανάμεσα στους μετόχους –τα γνωρίζετε πολύ καλά-, να μένει στον χώρο αυτό.

Θα ήθελα, λοιπόν, πρώτον, να ρωτήσω με ποια συμβατική σχέση υπάρχει αυτή η εταιρεία στο λιμάνι του Μεσολογγίου, γιατί δεν έχει καταγγελθεί και αν αυτό είναι δυνατόν από το Υπουργείο Τουρισμού. Βέβαια, εδώ θα πω ότι δεν πρέπει σε καμμία περίπτωση να παραιτηθούμε από την παρέμβαση. Πρέπει, δηλαδή, οπωσδήποτε να βρούμε λύση.

Πρέπει να σας πω ότι η κατάσταση στο Μεσολόγγι και στο λιμάνι είναι πραγματικά δραματική. Υπάρχουν συμβάσεις με πολλά πλοία και τα πλοία αυτά φεύγουν, γιατί δεν μπορούν πλέον να ελλιμενιστούν εκεί. Με ενδιαφέρον θα παρακολουθήσω τις απαντήσεις σας και θα πω κάποια πράγματα στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε.

Κυρία Υπουργέ, έχετε τον λόγο για τρία λεπτά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Κύριε Πρόεδρε, θα χρειαστώ παραπάνω χρόνο. Πρέπει οπωσδήποτε να διαβάσω όλο το ιστορικό, γιατί είναι πολύ σημαντικό, και μπορεί να μου πάρει τέσσερα με πέντε λεπτά.

Ο τουριστικός λιμένας «Μαρίνα Μεσολογγίου» χωροθετήθηκε κατόπιν αιτήματος του Λιμενικού Ταμείου του Νομού Αιτωλοακαρνανίας, με το ΦΕΚ Δ΄ 307 και με απόφαση του Υπουργείου Ανάπτυξης, σύμφωνα με τις διατάξεις του ν.2160/1993.

Στο πλαίσιο αυτό και καθώς η μαρίνα χωροθετήθηκε εντός ζώνης λιμένα, διενεργήθηκε διαγωνισμός από το αρμόδιο Λιμενικό Ταμείο Αιτωλοακαρνανίας για την ανάδειξη πλειοδότη επενδυτή που θα αναλάμβανε την ολοκλήρωση και λειτουργία του τουριστικού λιμένα Μεσολογγίου, δυνάμει του άρθρου 22 του ν.2971/2001.

Πλειοδότης ανεδείχθη η εταιρεία «ΜΑΡΙΝΑ ΜΕΣΟΛΟΓΓΙ Α.Ε.», στην οποία μετέχει και το Δημοτικό Λιμενικό Ταμείο Αιτωλοακαρνανίας, με ποσοστό 5%. Η παραπάνω εταιρεία έκανε μία σύμβαση στις 3-3-2009 με το ελληνικό δημόσιο. Η μη τήρηση συγκεκριμένων όρων αυτής οδήγησε στην αυτοδίκαιη λύση της, στις 3-9-2009, και την επαναφορά της χρήσης και διαχείρισης του τουριστικού λιμένα Μεσολογγίου στη διαχείριση του Λιμενικού Ταμείου του Νομού Αιτωλοακαρνανίας.

Το Λιμενικό Ταμείο υπέβαλε για λογαριασμό της εταιρείας «ΜΑΡΙΝΑ ΜΕΣΟΛΟΓΓΙ Α.Ε.» αίτημα για τροποποίηση της χωροθέτησης του τουριστικού λιμένα, προκειμένου αυτή να είναι συμβατή με νέα δεδομένα που είχαν διαμορφωθεί, λόγω κάποιων ήδη κατασκευασθέντων έργων.

Το Υπουργείο Τουρισμού, με τη σύμφωνη γνώμη της αρμόδιας Διυπουργικής Επιτροπής Τουριστικών Λιμένων, εξέδωσε τη σχετική υπουργική απόφαση τροποποίησης χωροθέτησης, με ΦΕΚ 126/ΑΑΠ/18-4-2012. Στη συνέχεια, το Υπουργείο, δεδομένου ότι -βάσει των υπ’ αριθμόν 473/1996, 54/1998 και 781/1998 γνωμοδοτήσεων του Νομικού Συμβουλίου του Κράτους- όφειλε να συνάψει εκ νέου σύμβαση παραχώρησης της μαρίνας με το Λιμενικό Ταμείο του Νομού Αιτωλοακαρνανίας, είτε μόνο του είτε σε σύμπραξη με άλλα φυσικά ή νομικά πρόσωπα, ήρθε σε αλλεπάλληλες επαφές με το εν λόγω Λιμενικό Ταμείο.

Όμως, το τελευταίο, για πολύ μεγάλο χρονικό διάστημα, δεν επέδειξε την παραμικρή πρόθεση να αναλάβει τη διαχείριση του τουριστικού λιμένα, με αποτέλεσμα για μεγάλο χρονικό διάστημα –που ξεπερνούσε την τετραετία, κατά την οποία το ελληνικό δημόσιο δεν είχε έσοδα– να συντηρείται μια σοβαρή και αδικαιολόγητη εκκρεμότητα, όπως η έλλειψη σύμβασης παραχώρησης, στην οποία το Υπουργείο Τουρισμού δεν μπορούσε να συμπράττει.

Δεδομένου ότι η αρμόδια υπηρεσία του Υπουργείου μας δεν είχε εκ του νόμου τη δυνατότητα να το παραχωρήσει σε τρίτο μέσω διαγωνισμού, λόγω του γεγονότος ότι η συγκεκριμένη μαρίνα βρίσκεται εντός ζώνης λιμένα, αλλά υποχρεούνταν να συνάψει σύμβαση είτε με το οικείο λιμενικό ταμείο είτε με την εταιρεία στην οποία θα μετείχε, οδηγήθηκε στη μόνη ουσιαστική λύση που θα επέλυε την παραπάνω εκκρεμότητα, δηλαδή στην υπογραφή σύμβασης με την εταιρεία «ΜΑΡΙΝΑ ΜΕΣΟΛΟΓΓΙ Α.Ε.», στην οποία το Λιμενικό Ταμείο εξακολουθούσε να διατηρεί ποσοστό 5% των μετοχών.

Πράγματι, το Υπουργείο υπέγραψε στις 17-12-2013 σύμβαση με την εταιρεία, η οποία δεσμεύθηκε να υλοποιήσει τα έργα, όπως προσδιορίστηκαν στην υπ’ αριθμόν 5588/4-4-2012 (ΦΕΚ 126/18-4-2012) απόφαση τροποποίησης χωροθέτησης εντός του νέου χρονοδιαγράμματος που καθορίστηκε σε αυτή.

Η εταιρεία, προκειμένου να μπορέσει να λειτουργήσει μερικώς το τμήμα της μαρίνας που είχε κατασκευαστεί, αιτήθηκε τμηματική άδεια λειτουργίας του λιμένα. Η εν λόγω άδεια, όμως, δεν εγκρίθηκε από την υπηρεσία του Υπουργείου μας, λόγω του λανθασμένου τοπογραφικού διαγράμματος, λόγω ελλείψεων στα δικαιολογητικά και, κυρίως, λόγω του γεγονότος ότι η κατατεθείσα στην αρμόδια υπηρεσία περιβαλλοντική μελέτη δεν συμφωνούσε με την υπ’ αριθμόν 5588/4-4-2012 υπουργική απόφαση τροποποίησης χωροθέτησης.

Επιπλέον, μετά τον επανακαθορισμό των ορίων αιγιαλού και παραλίας (ΦΕΚ 50, 7-4-2015) στην υπ’ όψιν περιοχή που προέβη ο φορέας διαχείρισης, έγινε αντιληπτό σφάλμα στις συντεταγμένες της οριζοντιογραφίας που συνοδεύει την ισχύουσα υπουργική απόφαση τροποποίησης χωροθέτησης.

Ο φορέας διαχείρισης, προκειμένου να διορθωθούν οι προαναφερθείσες εσφαλμένες συντεταγμένες και να επανασχεδιαστεί λειτουργικότερα ο λιμένας (εσωτερική οδοποιία, διαμόρφωση ενός ολοκληρωμένου και λειτουργικού ρυμοτομικού σχεδίου, βελτιστοποίηση από λειτουργικής άποψης των υποδομών ανέλκυσης-καθέλκυσης και χερσαίας απόθεσης σκαφών με ταυτόχρονη βελτίωση της οργάνωσης της θαλάσσιας ζώνης κ.λπ.), υπέβαλε με το υπ’ αριθμόν 9840/26-5-2016 αίτημα νέας τροποποίησης χωροθέτησης.

Όπως είναι φυσικό, με τα παραπάνω δεδομένα, τα έργα δεν ήταν δυνατόν να ολοκληρωθούν εντός του καθορισμένου στη σύμβαση χρονοδιαγράμματος υλοποίησης. Ο φορέας διαχείρισης υπέβαλε ξανά στην υπηρεσία μας αίτημα παράτασης της προθεσμίας υλοποίησης αυτών, το οποίο όμως δεν προχώρησε, διότι, στην περίπτωση που το προαναφερόμενο αίτημα τροποποίησης χωροθέτησης και έγκρισης περιβαλλοντικών όρων ολοκληρωθεί και εκδοθεί η σχετική απόφαση, θα ακολουθήσει τροποποίηση της σύμβασης παραχώρησης και θα δοθεί νέο χρονοδιάγραμμα εκτέλεσης των νέων έργων.

Η αρμόδια Επιτροπή Τουριστικών Λιμένων κατά τη συνεδρίασή της στις 13-7-2016 γνωμοδότησε θετικά στην αιτούμενη τροποποίηση χωροθέτησης. Στη συνεδρίασή της στις 23-11-2016 τέθηκε υπ’ όψιν των μελών της έγγραφο του Αυτοτελούς Γραφείου Αιτωλοακαρνανίας, που ανέφερε ότι μέρος της περίφραξης της μαρίνας Μεσολογγίου είναι εντός του όμορου δημοσίου κτήματος ΒΚ 822. Κατόπιν αυτού, τα μέλη συμφώνησαν ομόφωνα για την αποσαφήνιση των ορίων του προαναφερόμενου δημοσίου κτήματος.

Στην επόμενη συνεδρίαση, στις 25-4-2017, πριν από κάποιους μήνες, τα μέλη ενημερώθηκαν ότι υπεβλήθη από το Αυτοτελές Γραφείο Αιτωλοακαρνανίας αίτημα στο Κτηματολογικό Γραφείο Μεσολογγίου για διόρθωση σφαλμάτων που αφορούσαν στο εν λόγω δημόσιο κτήμα ΒΚ 822. Στη συνέχεια μας κοινοποιήθηκε από τον φορέα κοινοποίησης της μαρίνας η διορθωμένη εγγραφή από το Κτηματολόγιο, με την οποία δεν αποτυπώνεται μέρος του δημοσίου κτήματος εντός της χερσαίας ζώνης της μαρίνας.

Παράλληλα με το Α.Π. 29221/20-6-2017 -πριν από έναν μήνα, δηλαδή- έγγραφο η Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας διαβίβασε τη ΜΠΕ του έργου αρμοδίως. Όπως μας ενημέρωσε η Περιφέρεια Δυτικής Ελλάδος, ημερομηνία έναρξης και λήξης της διαδικασίας και αποστολής απόψεων ορίστηκε το διάστημα από 11-7-2017 έως 12-9-2017.

Μόλις ολοκληρωθεί η παραπάνω διαδικασία δημοσιοποίησης, θα προωθηθεί για υπογραφή η κοινή απόφαση Υπουργών Τουρισμού και Περιβάλλοντος και Ενέργειας για τη νέα τροποποίηση χωροθέτησης και έγκρισης περιβαλλοντικών όρων της μαρίνας, σύμφωνα με τα προβλεπόμενα. Θα ακολουθήσει η τροποποίηση της από 17-12-2013 σύμβασης παραχώρησης, ώστε να ενσωματωθούν τα νέα δεδομένα του έργου.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Υπουργέ.

Κυρία Τριανταφύλλου, έχετε τον λόγο για τρία λεπτά για τη δευτερολογία σας.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Προσδοκούσα και προσδοκώ σε έναν ουσιαστικό διάλογο και όχι σε παράλληλους μονολόγους. «Η Ελλάδα είναι η χώρα των παράλληλων μονολόγων», όπως έλεγε ο Γιώργος Σεφέρης.

Τι μαθαίνουμε σήμερα; Μιλάμε για ένα έργο, τη μαρίνα Μεσολογγίου. Εγώ πραγματικά θα κάνω έκκληση στην κοινή λογική. Έχει ξεκινήσει το 2009 από μια εταιρεία. Η εταιρεία αυτή δεν δίνει εγγυητική επιστολή. Αδράνησε το Λιμενικό Ταμείο; Δεν είχε τον ρόλο που πρέπει; Συμφωνώ.

Η εταιρεία ξαναπαίρνει το έργο το 2013. Μου λέτε τώρα –πράγματι το εγνώριζα- ότι έκανε αίτημα νέας χωροθέτησης, εξαιτίας λανθασμένων συντεταγμένων του αιγιαλού. Γνωρίζετε πότε έχουν αποτυπωθεί τα τελικά όρια του αιγιαλού; Αυτό θα έπρεπε, νομίζω, να το ψάξει το Υπουργείο. Εγώ δεν θα πω τίποτα άλλο εδώ.

Θα σας πω όμως κάτι άλλο. Όταν γίνεται το νέο αίτημα χωροθέτησης, νομίζω στις 26-4-2016, δηλαδή λίγους μήνες πριν λήξει η σύμβαση, όταν τα όρια του αιγιαλού έχουν αποτυπωθεί -μπορείτε να το δείτε, οι υπηρεσίες σας μπορούν να σας το πουν- και όταν χρονίζει τόσο πολύ ένα θέμα και το ξαναφέρνουμε τώρα με μετοχικό κεφάλαιο -και γνωρίζετε τη διαμάχη ανάμεσα στους μετόχους- 60.000 ευρώ, εγώ θέλω να ρωτήσω το Υπουργείο, αφού θα δώσετε ή δώσατε το OK για τη νέα χωροθέτηση, με ποιες ασφαλιστικές δικλίδες θεωρείτε ότι μπορεί να ολοκληρωθεί αυτό το έργο;

Αυτό το έργο δεν μπορεί να ολοκληρωθεί. Είναι κοινό μυστικό και στην πόλη του Μεσολογγίου αλλά και σε όλη την Αιτωλοακαρνανία. Ξαναλέω ότι επικαλούμαι την κοινή λογική.

Θέλω να πω, επίσης, το εξής. Είπατε ότι χρειάζονται περιβαλλοντικούς όρους, τους οποίους, εν πάση περιπτώσει, θα πάρουν και υπάρχει μια διαδικασία, η οποία ρέει και η οποία ουσιαστικά αφήνει μια εταιρεία, που δεν έχει άδεια, έχει βεβαιωμένες παραβάσεις και στην οποία, ξαναλέω, έχουν επιδικαστεί πρόστιμα, να αλωνίζει στο λιμάνι του Μεσολογγίου. Εγώ θα ξαναπώ ότι, σωστά, δεν έπρεπε να αδιαφορήσει το Λιμενικό Ταμείο, αλλά η σύμβαση είναι μεταξύ του Υπουργείου Τουρισμού και της εν λόγω εταιρείας.

Τα λέω όλα αυτά γιατί, προσέξτε, εμείς μιλάμε για ανάπτυξη και μάλιστα για δίκαιη ανάπτυξη και γνωρίζουμε ότι αυτού του είδους οι συμφωνίες είναι έτσι και αλλιώς ανισοβαρείς, αν σκεφτείτε ότι διαβάζοντας -είμαι σίγουρη ότι το γνωρίζετε- τη δεύτερη σύμβαση, η εταιρεία αυτή, εφόσον κάνει τα έργα, έχει πάρει την εκμετάλλευση για σαράντα τρία χρόνια.

Προσέξτε τι λέμε στον κόσμο σήμερα. Ότι υπάρχει μια εταιρεία, η οποία από το 2009 προσπαθεί να φτιάξει ένα έργο, που ήταν νομίζω για 5 εκατομμύρια ευρώ, και δεν έχει ολοκληρώσει. Κοντεύουν τώρα να περάσουν σχεδόν οκτώ με δέκα χρόνια και συνεχίζουμε να βγάζουμε εσαεί χαρτιά, χωρίς, ξαναλέω, να υπάρχει ο απαραίτητος έλεγχος.

Δεν μπορεί πραγματικά να σκεφτούμε ότι θα ολοκληρωθεί αυτό το έργο, πέραν όλων των άλλων, από τη στιγμή που οι δύο μέτοχοι έχουν τέτοιες διαφορές. Το μετοχικό κεφάλαιο πώς θα αυξηθεί; Γνωρίζετε ότι υπάρχουν ένα σωρό κατηγορίες και αλληλοκατηγορίες μεταξύ τους. Ξέρετε πολύ καλά τι γίνεται.

Εγώ πάντως πιστεύω ότι πρέπει να υπάρχουν ασφαλιστικές δικλίδες για την ολοκλήρωση του έργου και δεν υπάρχουν. Αν υπάρχουν, εγώ θα ήθελα να τις ακούσω.

Να πω και κάτι τελευταίο, γιατί φυσικά αυτή η υπόθεση πρέπει να πάρει άλλο δρόμο. Από τον κοινοβουλευτικό έλεγχο βλέπω ότι δεν μπορεί να βγει κάτι.

Εάν δεν δώσουμε όλοι μαζί μάχες για διαφάνεια, τα κενά που υπάρχουν θα καλυφθούν, είτε από παράγοντες είτε από αετονύχηδες εργολάβους, αλλά κατά τα άλλα κρατικοδίαιτους, που ξέρουν να μπαίνουν σε μια περιοχή, να τη λυμαίνονται, να μην έχουν κυρώσεις και να συνεχίζουν να δρουν ανενόχλητοι.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ, κυρία συνάδελφε.

Κυρία Υπουργέ, έχετε τον λόγο.

Θα παρακαλούσα να είμαστε εντός χρόνου στη δευτερολογία.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ευχαριστώ, κύριε Πρόεδρε.

Κυρία συνάδελφε, έχετε δίκιο. Είναι ένα έργο το οποίο σέρνεται πάρα πολλά χρόνια και δεν είναι και το μοναδικό. Το Υπουργείο Τουρισμού, όμως, όφειλε να κάνει το καλύτερο για το δημόσιο συμφέρον.

Στην προκειμένη, λοιπόν, περίπτωση το Υπουργείο, όπως σας είπα στην πρωτολογία μου, δεν είχε το δικαίωμα να κάνει σύμβαση με κάποιον τρίτο, πέρα από το Δημοτικό Λιμενικό Ταμείο, που είναι ο φορέας διαχείρισης ή πέρα από την εταιρεία που ήταν συμβεβλημένο το Δημοτικό Λιμενικό Ταμείο.

Από εκεί και πέρα όμως, εμείς ως Υπουργείο Τουρισμού δεν δώσαμε ποτέ μόνοι μας άδεια. Υπάρχει μια Επιτροπή Τουριστικών Λιμένων. Αυτή αποτελείται από δύο-τρία Υπουργεία. Όφειλαν πλέον, εφόσον, όπως σας είπα στην πρωτολογία μου, είχαν χρονικά δημιουργηθεί πάρα πολλά θέματα τα οποία καθυστερούσαν αυτή τη διαδικασία, να προχωρήσει στην τροποποίηση της χωροθέτησης.

Αναφορικά με τη λειτουργία του λιμένα, που είπατε, άνευ άδειας λειτουργίας, η αρμόδια υπηρεσία του Υπουργείου έχει επανειλημμένως ενημερώσει γραπτώς όλους τους εμπλεκόμενους φορείς, όπως το Λιμεναρχείο Μεσολογγίου, που έχει κάνει τα δέοντα, το Αρχηγείο του Λιμενικού Σώματος, τον Ναυτικό Όμιλο Μεσολογγίου, τον Δήμο Μεσολογγίου, τη Μαρίνα Μεσολογγίου, τον Γενικό Επιθεωρητή Δημόσιας Διοίκησης και τον Εισαγγελέα Μεσολογγίου ότι ένας τουριστικός λιμένας δεν νομιμοποιείται να λειτουργεί και να εισπράττει χωρίς την εγκεκριμένη άδεια λειτουργίας του άρθρου 31 του ν.2160/1993. Είναι γνωστό. Το Δημοτικό Λιμενικό Ταμείο είναι υπεύθυνο για να επιβεβαιώσει ή να καταγγείλει εάν υπάρχει τέτοια δραστηριότητα.

Ο φορέας, λοιπόν, διαχείρισης της μαρίνας θα πρέπει, μετά την ολοκλήρωση των εγκεκριμένων από την υπουργική απόφαση χωροθέτησης και της τροποποίησης αυτής έργων, να μεριμνήσει για την έκδοση άδειας λειτουργίας και ειδικού κανονισμού λειτουργίας αυτής. Με την παράθεση, δε, των άνω γεγονότων, αναλύονται τα επιμέρους προβλήματα που ανέκοψαν την πορεία υλοποίησης της μαρίνας Μεσολογγίου και οι ενέργειες που γίνονται προκειμένου να διορθωθούν οι αστοχίες και να ολοκληρωθεί το έργο.

Λόγω του ενεργού ενδιαφέροντος της εταιρείας να επιλύσει επιμέρους προβλήματα που έχουν δημιουργηθεί, ώστε να λειτουργήσει η μαρίνα, δεν έχει κριθεί μέχρι στιγμής σκόπιμη η καταγγελία σύμβασης από το Υπουργείο Τουρισμού, η οποία θα δημιουργήσει ένα νέο κενό στη διαχείριση της ζώνης της μαρίνας. Αυτό, διότι το Υπουργείο Τουρισμού δεν έχει το δικαίωμα να δημοπρατήσει το έργο, αρμοδιότητα που, βάσει του ν.2971/2002 και των σχετικών γνωμοδοτήσεων, επιφυλάσσεται μόνο στο οικείο λιμενικό ταμείο.

Εάν το τελευταίο δεν προχωρήσει σε νέα προκήρυξη διαγωνισμού, όπως δείχνει η προηγούμενη εμπειρία των ετών 2009-2013, ή αν δεν βρεθεί ο νέος ανάδοχος, το αποτέλεσμα θα είναι απώλεια εσόδων του ελληνικού δημοσίου, εφόσον δεν θα υπάρχει σύμβαση παραχώρησης με το ελληνικό δημόσιο σε ισχύ.

Πρωταρχικός ρόλος του Υπουργείου Τουρισμού είναι η μέριμνα, ώστε να υλοποιηθεί το έργο νομίμως, να καταστεί λειτουργικό και βιώσιμο, να διασφαλίσει την τάξη και τη νομιμότητα, ταυτόχρονα να προωθήσει τον θαλάσσιο τουρισμό στο οικοσύστημα του Ιονίου, Κορινθιακού, όπου υπάρχει μεγάλη ροή τουριστών με σκάφη αναψυχής.

Το Υπουργείο Τουρισμού έχει προβεί σε όλες τις ενέργειες στις οποίες όφειλε, βάσει νόμου, να προβεί. Ξέρω ότι είναι πολύπλοκο. Ξέρω ότι είναι πάρα πολλά τα χρόνια. Ήταν, όμως, ο μόνος τρόπος, προκειμένου να χωροθετηθεί και να προχωρήσει αυτή η μαρίνα προς αδειοδότηση. Όλα όσα έκανε το Υπουργείο Τουρισμού ήταν βάσει των αρμοδιοτήτων που είχε και νόμιμα.

Ευχαριστώ πάρα πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πάρα πολύ την κυρία Υπουργό που ήταν εδώ για να απαντήσει στις δύο επίκαιρες ερωτήσεις που την αφορούσαν.

Προτού περάσουμε στην επόμενη επίκαιρη ερώτηση, που αφορά τον κ. Φάμελλο, θα ήθελα να ανακοινώσω τις ερωτήσεις που δεν θα συζητηθούν λόγω κωλύματος τριών Βουλευτών και δεκαέξι Υπουργών.

Η δέκατη όγδοη με αριθμό 1112/28-6-2017 επίκαιρη ερώτηση δεύτερου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς την Υπουργό Διοικητικής Ανασυγκρότησης με θέμα: «Θα εφαρμοστεί η ψηφιακή υπογραφή από την 1η Ιουλίου 2017;» δεν θα συζητηθεί, λόγω κωλύματος του ερωτώντος Βουλευτή.

Η τρίτη με αριθμό 1255/18-7-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας,με θέμα: «Σημαντικά προβλήματα για τους πολίτες και την τοπική αυτοδιοίκηση από την εφαρμογή των νόμων για τους δασικούς χάρτες» δεν θα συζητηθεί, λόγω κωλύματος του ερωτώντος Βουλευτή.

Επίσης η τρίτη με αριθμό 1254/18-7-2017 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλουπρος τον Υπουργό Ναυτιλίας και Νησιωτικής Πολιτικής,σχετικά με τον ακτοπλοϊκό αποκλεισμό των Κυθήρων και Αντικυθήρων από τον Πειραιά, το Γύθειο και τη Κρήτη, δεν θα συζητηθεί, λόγω κωλύματος του ερωτώντος Βουλευτή.

Η δεύτερη με αριθμό 1285/25-7-2017 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Υγείας,σχετικά με τη λειτουργία Κέντρου Υγείας Νέας Μαδύτου, δεν θα συζητηθεί, λόγω κωλύματος του Υπουργού Υγείας κ. Ανδρέα Ξανθού, με αιτία παράλληλη άσκηση κοινοβουλευτικών καθηκόντων, και δεν θα επαναπροσδιοριστεί για συζήτηση.

Επίσης η δεύτερη με αριθμό 1286/25-7-2017 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιουπρος τον Υπουργό Παιδείας, Έρευνας και Θρησκευμάτων, με θέμα: «Δάνειο ύψους 138 εκατομμυρίων ευρώ από την Ευρωπαϊκή Τράπεζα Επενδύσεων (ΕΤΕΠ) για την κατασκευή και ανακαίνιση κτηρίων και εγκαταστάσεων σε ΑΕΙ» δεν θα συζητηθεί, λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας, και θα επαναπροσδιοριστεί για συζήτηση.

Θα συνεχίσουμε με τις επίκαιρες ερωτήσεις που θα συζητηθούν και κατά τη διάρκεια της συνεδρίασης θα ανακοινώσω τις υπόλοιπες ερωτήσεις που δεν θα συζητηθούν.

Περνάμε τώρα στην τέταρτη με αριθμό 1260/24-7-2017 επίκαιρη ερώτηση πρώτου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλουπρος τον Υπουργό Περιβάλλοντος και Ενέργειας, σχετικά με τις σοβαρές διαστάσεις του θέματος των μεδουσών σε Κορινθιακό και Πατραϊκό Κόλπο.

Κύριε συνάδελφε, έχετε δύο λεπτά για την πρωτολογία σας.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Ήδη αυτή τη στιγμή που μιλάμε, Υπουργέ μου, δύο Βουλευτές της Νέας Δημοκρατίας -και σωστά, κατά τη γνώμη μου- έχουν σηκώσει το θέμα: ο κ. Δήμας και ένας άλλος Βουλευτής, που μου διαφεύγει το όνομά του, από την Πάτρα. Ο Μανώλης ο Κεφαλογιάννης στο Ευρωκοινοβούλιο επίσης έχει σηκώσει το θέμα και σωστά, κατά τη γνώμη μου.

Υπάρχει, ξέρετε, η άποψη επειδή είναι τουριστική περίοδος να μη μιλήσουμε πολύ. Δεν με βρίσκει εμένα σύμφωνο αυτή η άποψη για τον λόγο ότι ό,τι ήταν να γίνει έγινε, το καλοκαίρι περνάει σε έναν μήνα και δεν έχει νόημα να κουκουλώνουμε κρύβοντας κάτω από το χαλί το πρόβλημα.

Για να γίνω πιο σαφής, επειδή έχω και αντίθετες απόψεις και τις έχω εδώ μπροστά μου, θέλω απλώς να θυμίσω ότι την οικολογική καταστροφή και το οικολογικό πρόβλημα το αμφισβητεί δημοσίως ο Πρόεδρος των Ηνωμένων Πολιτειών. Δικαίωμά του και κρίνεται γι’ αυτό.

Υπάρχουν Έλληνες επιστήμονες που μιλάνε μια μεσοβέζικη γλώσσα, κύριε Υπουργέ, του στιλ «ναι μεν, αλλά». Κατ’ αρχάς δεν είναι εκλογική μου περιφέρεια ο Κορινθιακός Κόλπος, γιατί εγώ εκλέγομαι στη Β΄ Αθήνας και έχει μεγάλη σημασία. Ζω όμως εκεί, έχω μεγαλώσει εκεί, το σπίτι μου είναι δίπλα στην παραλία κι έχω και προσωπική γνώμη.

Η άποψη ότι «ναι μεν, αλλά», «δεν είναι και τόσο η υπεραλίευση», «δεν είναι και τόσο η κόκκινη λάσπη», «δεν είναι και τόσο το θερμό νερό» με βρίσκει αντίθετο, κύριε Υπουργέ. Μιλάω με στοιχεία και τα στοιχεία είναι τα εξής: Μέσα σε δύο μέρες στην κυριολεξία σήκωσαν από τον Κορινθιακό ενενήντα τόνους αλίευμα. Αυτό είναι στοιχείο που δεν μπορεί να το αμφισβητήσει κανένας. Σημαίνει τριάντα χιλιάδες ψάρια, που τα μισά από αυτά είναι θηλυκά. Οι γόνοι που έχουν αυτά τα ψάρια είναι γύρω στο ένα εκατομμύριο το ένα. Δηλαδή δεκαπέντε δισεκατομμύρια γόνοι εξαφανίζονται.

Αυτό εξηγεί το δεύτερο στοιχείο, ότι έχουμε μείωση των ψαριών γύρω στο 1000%. Θα μπορούσαμε να κάνουμε μια σύγκριση με ό,τι συνέβαινε πριν από δεκαπέντε ή είκοσι χρόνια. Συνεπώς η μεσοβέζικη γλώσσα ότι «ναι μεν, αλλά» δεν ισχύει.

Είναι μόνο η υπεραλίευση η αιτία; Όχι. Κατά περίεργο τρόπο αυτές οι τσούχτρες -τώρα δεν θα κάνουμε ανάλυση για το πλαγκτόν κ.λπ.- παλιά δεν υπήρχαν, εξαφανιζόντουσαν. Επιτρέψτε μου, σας λέω, να το πω αυτό, γιατί ζω εκεί, το σπίτι μου είναι ακριβώς δίπλα στη θάλασσα. Ζω σ’ αυτά τα μέρη και τα ξέρω από πρώτο χέρι.

Θέλω, επίσης, να σας πω ότι ψάρια του τύπου του κέφαλου -δεν κάνουμε τώρα ανάλυση, τα ξέρουν οι ψαράδες- έχουν εξαφανιστεί σχεδόν τελείως. Δεν υπάρχουν στον Κορινθιακό Κόλπο.

Υπάρχουν και δύο άλλοι παράγοντες, επίσης, που λειτουργούν σαν θερμοκοιτίδα των τσουχτρών. Πρώτον, είναι το ζεστό νερό που επεκτείνεται σε τέσσερα τετραγωνικά χιλιόμετρα από εκεί που πέφτει -και καλά κάνει. Κατ’ αρχάς, δεν μιλάτε με κανέναν άρρωστο οικολόγο. Είμαι υπέρ της ανάπτυξης και λοιπά. Γιατί όποιος ασχολείται με αυτά, αναρωτιόμαστε μήπως είναι κανένας τρελός οικολόγος. Όχι, δεν είμαι τρελός οικολόγος. Είμαι ρεαλιστής και σας λέω ότι το ζεστό νερό επεκτείνεται τέσσερα τετραγωνικά χιλιόμετρα από εκεί που πέφτει, απέναντι από εμάς.

Επίσης, μπήκαν φίλτρα για την κόκκινη λάσπη, αλλά πιάνουν μόνο τη σκόνη. Τα υπόλοιπα δεν τα πιάνουν. Μιλάμε για νεκρό βυθό.

Και τα δύο αυτά, λοιπόν, είναι θερμοκοιτίδα γι’ αυτό το πλαγκτόν συν τα ψάρια που εξαφανίστηκαν, που θα τα έτρωγαν. Να μη σας πω τι τρώνε, ας πούμε, τα δελφίνια, οι τόνοι, οι κέφαλοι, όλα τα μεγάλα ψάρια που υπεραλιεύονται.

Νομίζω ότι είναι πολύ μεγάλο το θέμα και θα ήθελα, χωρίς να κινδυνολογώ, να σας πω το εξής: Αυτή τη στιγμή όλοι οι λουόμενοι είναι με μια απόχη στο χέρι και πιάνουν τις τσούχτρες, γιατί έχουν μικρά παιδιά.

Επίσης, για τα μικρά παιδιά θέλω να πω κάτι που δεν το ξέρετε, χωρίς να κινδυνολογώ. Ένα παιδάκι όπως δεν έχει ανεπτυγμένα χέρια και πόδια, έτσι δεν έχει και ανεπτυγμένη άμυνα. Το λέω γιατί είμαι γιατρός. Εγώ κι εσείς ξέρουμε αν είμαστε αλλεργικοί και φυλαγόμαστε. Όμως ένα παιδάκι δύο, τριών, τεσσάρων, πέντε, έξι χρόνων δεν έχει αναπτύξει την άμυνά του. Συνεπώς κατά την επαφή του με μία τσούχτρα μπορεί να έχουμε ένα ήπιο αποτέλεσμα, που είναι και το σύνηθες, το 90%, μπορεί όμως και να μη συμβεί αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Αν θέλετε, κύριε συνάδελφε, ολοκληρώστε. Ήδη πέντε λεπτά μιλάτε σαν πρωτολογία.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, είναι πολύ μεγάλο το θέμα αυτό. Αφορά τέσσερις περιφέρειες και τέσσερις νομούς.

**ΠΡΟΕΔΡΕΥΩΝ (Μάριος Γεωργιάδης):** Έχετε και τη δευτερολογία σας.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Είναι μείζον θέμα. Επειδή σ’ αυτόν τον κόλπο υπάρχουν χιλιάδες μαγαζιά που αυτή τη στιγμή στενάζουν, η πρόταση που έκανε ο δικός σας σύμβουλος, ο Γιάννης Καζόγλου, κύριε Υπουργέ -και την οποία άκουσα με πολύ μεγάλη χαρά-, καθώς και η Βουλευτίνα του ΣΥΡΙΖΑ Κατερίνα Ιγγλέζη, με βρίσκει σύμφωνο. Νομίζω ότι χρειάζεται μια τομή, γιατί άμεση λύση δεν μπορεί να υπάρξει, και θέλω να ακούσω την απάντησή σας. Πιστεύω ότι αν αυτός ο κόλπος μπει στο Πρόγραμμα «NATURA», θα φουντώσει όλη η περιοχή, γιατί έχει πολλά ξενοδοχεία και τουρισμό και είναι και εκατό χιλιόμετρα.

Επιφυλάσσομαι στη δευτερολογία μου για τα υπόλοιπα και θα ήθελα να δω πώς βλέπετε όλο αυτό το θέμα που ήδη έχει αναδειχθεί.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς επιτρέψτε μου να κάνω ένα σχόλιο σχετικά με τις ανακοινώσεις κωλύματος από τη μεριά των Βουλευτών. Εγώ ενημερώθηκα σήμερα το πρωί για το κώλυμα του ερωτώντος συναδέλφου και, όπως και να το κάνουμε, τροποποίησα έναν προγραμματισμό, που ήταν τελείως αναπάντεχος για μένα. Λέμε για τους Υπουργούς που δεν έρχονται. Να πω κι εγώ: Γιατί αλλάζουν ξαφνικά κάποια πράγματα;

**ΠΡΟΕΔΡΕΥΩΝ (Μάριος Γεωργιάδης):** Το έχουμε αναφέρει και το αναφέραμε και την προηγούμενη φορά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Όμως, αυτό αφορά συναδέλφους. Δεν αφορά το Προεδρείο, το οποίο προφανώς οργανώνει τη συζήτηση.

Αγαπητέ συνάδελφε, θέτετε ένα μεγάλο ζήτημα και το θέσατε επί μακρόν, από την άποψη ότι βάλατε όλες τις παραμέτρους και προφανώς και εγώ δεν μπορώ να απαντήσω μονολεκτικά, γιατί είναι πάρα πολλά τα ζητήματα τα οποία έχετε θέσει.

Είναι ένα ζήτημα το οποίο χωρικά για τον Πατραϊκό και τον Κορινθιακό έχει εντοπιστεί από τον Μάιο. Εμείς από τότε ξεκινήσαμε να ασχολούμαστε με το ζήτημα πολύ πιο συγκεκριμένα. Δεν αφορά μόνο τον Κορινθιακό και τον Πατραϊκό. Αφορά συνολικά τον πλανήτη και ιδιαίτερα τη Μεσόγειο και πρέπει να σας πω ότι το παρακολουθούμε πάρα πολύ στενά. Εγώ έχω κάνει και προσωπικά συνάντηση με τον Πρόεδρο του Συνδέσμου Προστασίας και Ορθολογικής Διαχείρισης του Κορινθιακού προ δεκαπέντε ημερών και έγιναν και πολλές συναντήσεις εργασίας στο Υπουργείο, όπως αναφέρατε.

Είναι ένα θέμα και οικοσυστηματικό και ένα θέμα τοπικής ανάπτυξης ταυτόχρονα και δεν είναι μονοσήμαντο, είναι πολυπαραμετρικό. Αναφερθήκατε σε ορισμένα από τα ζητήματα που το επηρεάζουν. Επιτρέψτε μου να ολοκληρώσω τη διαπίστωση του προβλήματος και ίσως στη δευτερολογία μου προχωρήσω παραπάνω.

Το φαινόμενο, λοιπόν, της εμφάνισης των μεδουσών δεν είναι καινούργιο για τη Μεσόγειο και ιδιαίτερα για το Αιγαίο. Είναι ένα φαινόμενο το οποίο επαναλαμβάνεται κάθε οκτώ έως δώδεκα έτη -υπάρχουν περιοδικές αναφορές- με μεγάλους κύκλους και πληθυσμιακές εκρήξεις.

Επηρεάζεται από τους επικρατούντες ανέμους και από τα ρεύματα των θαλασσών, που τροποποιούν τη συχνότητα και την πυκνότητα του φαινομένου. Υπήρχαν άνεμοι που οδήγησαν τις μέδουσες στον Κορινθιακό, όπως υπήρξε και μία περίοδος ύφεσης που καταγράψαμε στις αρχές του Ιουλίου, γιατί συνδέονται με το φαινόμενο αυτό των δυνατών ανέμων.

Οι πληθυσμιακές εξάρσεις, όμως, οφείλονται σε βαθύτερα αίτια, που είναι βιολογικά και οικολογικά. Έχουν να κάνουν με τον τρόπο ανάπτυξης και με την αλληλεπίδραση της μέδουσας με το βιοτικό και αβιοτικό περιβάλλον. Σε πολλές περιοχές του πλανήτη έχει εντοπιστεί ότι η πληθυσμιακή πυκνότητα της μέδουσας συνδέεται με την υπεραλίευση, όπως αναφέρατε, ενώ και η κλιματική αλλαγή παίζει έναν πολύ κρίσιμο ρόλο όσον αφορά το πρόβλημα που αντιμετωπίζουμε και εμείς.

Πρώτο στοιχείο: Οι μέδουσες αναπαράγονται σε θερμούς μήνες και σε θερμές περιόδους. Η τροποποίηση λόγω κλιματικής αλλαγής της μέσης θερμοκρασίας στο Αιγαίο και στον Πατραϊκό έχει επηρεάσει, όπως και οι ήπιοι χειμώνες και οι θερμοί ανοιξιάτικοι και φθινοπωρινοί μήνες, έχουν αλλοιώσει, αν θέλετε, το αναπαραγωγικό προφίλ κι έχουν παρατείνει την περίοδο αναπαραγωγής. Δεν θα είναι περίεργο πλέον να αρχίσουμε να εντοπίζουμε μέδουσες και τους χειμερινούς μήνες. Είναι κάτι που διαπιστώνουμε.

Η υπερθέρμανση, όμως, του πλανήτη τροποποιεί και τις κινήσεις στις θάλασσες -τα θαλάσσια ρεύματα και τους ανέμους- και παρατηρείται εμφάνιση μεδουσών σε περιοχές που δεν είχαμε μέχρι τώρα.

Από την άλλη μεριά, αν φύγουμε από την κλιματική αλλαγή, δεν μπορεί να αποκλειστεί η συσχέτιση της ρύπανσης με τους υπερπληθυσμούς μεδουσών, ιδιαίτερα στην περίπτωση που αναφέρεται σε θρεπτικά, δηλαδή άζωτο και φώσφορο, και όχι σε μεταλλικά ή τοξικά στοιχεία, γιατί σε αυτή την περίπτωση μπορεί να έχουμε τοξικά φαινόμενα και στις μέδουσες. Στα θρεπτικά, όμως, υπάρχει σύνδεση όσον αφορά, αν θέλετε, τη ρύπανση και τη μετάλλαξη που μπορεί να συμβαίνει ή τον πολλαπλασιασμό της αναπαραγωγής.

Σε κάθε περίπτωση, η μείωση του PH στις θάλασσες, που επηρεάζεται και από το διοξείδιο του άνθρακα της κλιματικής αλλαγής, επίσης επιταχύνει την αναπαραγωγή των μεδουσών. Πρέπει να σας πω ότι σε ορισμένες περιοχές, όπως, παραδείγματος χάριν, στον Θερμαϊκό, έχουμε συνδέσει την υπεράνθιση του φυτοπλαγκτού με τις μέδουσες, ένα άλλο είδος μεδουσών από αυτό που έχετε διαπιστώσει εσείς στον Κορινθιακό και στον Πατραϊκό.

Πάντως να πω ότι στο 99% των ακτών της χώρας μας, σύμφωνα με επίσημες μετρήσεις τις οποίες δημοσιοποιήσαμε την προηγούμενη εβδομάδα, δεν υπάρχει θέμα ρύπανσης. Έχουμε την υψηλότερη ποιότητα θαλασσών και αυτό είναι πλεονέκτημα, είναι αναπτυξιακός πόρος για τη χώρα μας.

Άρα τι μέτρα πρέπει να λάβει κάποιος συζητώντας για ένα θέμα το οποίο είναι ταυτόχρονα κλιματική αλλαγή, οικοσυστηματικό, οικολογικό, περιβαλλοντικό, συνδέεται με την αλίευση, την οικονομική δραστηριότητα της αλιείας και του τουρισμού και προφανώς και με την επεξεργασία των λυμάτων;

Εμείς, λοιπόν, έχουμε ετοιμάσει παρεμβάσεις σε όλα τα επίπεδα.

Προφανώς το πρώτο και μείζον είναι η σταθερή και αδιαπραγμάτευτη θέση της χώρας μας στο μέτωπο της καταπολέμησης της κλιματικής αλλαγής και της πρόληψης των φαινομένων. Έχουμε ψηφίσει πρώτοι στο ελληνικό Κοινοβούλιο –είμαστε, νομίζω, στις πρώτες δέκα χώρες της Ευρώπης- τη Σύμβαση των Παρισίων, έχουμε τοποθετηθεί στο τελευταίο Συμβούλιο Υπουργών υπέρ της επιστροφής και της κλήσης προς επιστροφή των Ηνωμένων Πολιτειών στη συζήτηση αυτή και προφανώς υπέρ της ανάγκης να είναι η Ευρώπη πρωτοπόρος στη μάχη κατά της κλιματικής αλλαγής.

Θεωρούμε ότι είναι υπαρκτό, κρίσιμο θέμα επιβίωσης του πλανήτη και της οικονομίας. Υπάρχει δυνατότητα μέσα από την οικονομία και μέσα από την περιβαλλοντική προσαρμογή να δημιουργηθεί νέα εργασία. Η κλιματική αλλαγή δεν είναι αντίθετη με την εργασία, όπως κάποιοι μπορεί να εννοήσουν.

Από την άλλη μεριά, όμως, έχουμε ετοιμάσει τρεις παρεμβάσεις: η μία είναι στο οικολογικό επίπεδο, η δεύτερη αφορά τα άμεσα μέτρα προστασίας και η τρίτη την επεξεργασία υγρών αποβλήτων στην περιοχή. Θα τις αναλύσω, όμως, περισσότερο αμέσως μετά, στη δευτερολογία μου, για να μην καταναλώσω χρόνο τώρα, συμφωνώντας με τις αρχικές παρατηρήσεις σας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Θα ήθελα πριν συνεχίσουμε να πω ότι είμαστε στη μέση της διαδικασίας και λόγω ανειλημμένων υποχρεώσεων και των Υπουργών που ακολουθούν αλλά και των συναδέλφων έχουμε εξαντλήσει -γιατί έχουμε αυτή τη δυνατότητα- τους χρόνους, έχουμε ελαστικότητα, αλλά θα ήθελα να παρακαλέσω να τηρήσουμε όσο γίνεται περισσότερο τους χρόνους, για να μπορέσουμε να ολοκληρώσουμε εγκαίρως, ώστε να συνεχίσουμε με τη νομοθετική εργασία.

Ο κ. Παπαχριστόπουλος έχει τον λόγο για τρία λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Υπουργέ, σας άκουσα με προσοχή.

Το θέμα της κλιματικής αλλαγής είναι μακροχρόνιο και δεν αντιμετωπίζεται από τη μία μέρα στην άλλη. Το ξέρετε αυτό καλύτερα από μένα. Είναι τεράστιο θέμα. Αυτή τη στιγμή δεν μιλάμε για την υπερθέρμανση του πλανήτη, που είναι δεδομένη και συμφωνούμε όλοι, εκτός από τον Τραμπ, και που έχει πραγματικά και τις συνέπειές της και στο οικολογικό, στο υποθαλάσσιο περιβάλλον. Μιλάμε, όμως, για άμεσα μέτρα, γιατί το φαινόμενο αυτό έχει έξαρση τα τελευταία χρόνια.

Θα μου επιτρέψετε, με όλον τον σεβασμό που σας έχω, να πω ότι η θεωρία πως τα ρεύματα ευθύνονται -την έχω ακούσει από τον κ. Χρήστου, ο οποίος είναι νομίζω ειδικός στα θέματα της ωκεανογραφίας- δεν με βρίσκει σύμφωνο.

Πιστεύω ότι είναι μία συμβιβαστική λύση, που δεν έχει να κάνει με τα άμεσα μέτρα που πρέπει να πάρουμε και επιμένω πολύ στο ότι υπάρχουν θαλάσσια πάρκα στην ακτίνα «NATURA» σε ποσοστό μόνο 6%. Νομίζω ότι ως προς αυτό η Βουλευτής του ΣΥΡΙΖΑ κ. Ιγγλέζη αλλά και ο δικός σας σύμβουλος συζητάνε.

Γιατί για εμένα η λύση δεν μπορεί να είναι άμεση, όμως μπορεί να είναι στο επόμενο τρίμηνο με τετράμηνο. Τουλάχιστον το επόμενο καλοκαίρι να τελειώσει οριστικά αυτή η ιστορία.

Δηλαδή πιστεύω ότι πρέπει να σταματήσει η υπεραλίευση, που κάποιοι την υποτιμούν, εγώ όχι. Ξέρω ότι κοντράρουμε. Υπάρχουν άνθρωποι που έχουν συμφέροντα. Οι μηχανότρατες οργώνουν αυτή τη στιγμή και σας πληροφορώ ότι το Λιμενικό δεν έχει καν σκάφη για να μπορέσει να τους δει και να τους αντιμετωπίσει. Δουλεύουν με GPS και ξέρουν ότι κάνουν παρανομία.

Λυπάμαι, αλλά πρέπει να συγκρουστεί μετωπικά το κράτος με αυτή τη νοοτροπία και να τελειώνει αυτή η ιστορία της υπεραλίευσης, για την οποία εγώ επιμένω.

Όσο για τις άλλες δύο παραμέτρους, είναι αποδεδειγμένο επιστημονικά ότι το θερμό περιβάλλον και γενικά η ρύπανση του βυθού της θάλασσας είναι θερμοκοιτίδα γι’ αυτά τα πλαγκτόν.

Θέλω, λοιπόν, να ακούσω εάν πράγματι σκέφτεστε την πρόταση για το πώς θα οργανώσουμε το σχέδιο «NATURA». Δεν αφορά την εκλογική μου περιφέρεια, αλλά αφορά τέσσερις νομούς και τέσσερις περιφέρειες. Μιλάμε για έναν πολύ μεγάλο πληθυσμό -να μη διακινδυνεύσω να πω νούμερο, γιατί μπορεί να κάνω λάθος- και νομίζω ότι θα πρέπει να είναι άμεση και χειροπιαστή η αντίδραση.

Την επιχειρηματολογία του τύπου «φταίει η κλιματική αλλαγή» την ξέρουμε όλοι, κύριε Υπουργέ, και την παλεύουμε, αλλά εμείς είμαστε πολύ μικρή χώρα για να την επηρεάσουμε. Όμως, μπορούμε με άμεσα μέτρα να επηρεάσουμε το να επιβιώσουν μέσα από το σχέδιο «NATURA» ο Κορινθιακός και ο Πατραϊκός Κόλπος. Αυτή την πρόταση τη θεωρώ πολύ θετική.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ για την ακρίβεια, κύριε Παπαχριστόπουλε.

Κύριε Υπουργέ, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Θα προσπαθήσω κι εγώ να είμαι σύντομος.

Είχα πει ότι θα συνεχίσω και θα αναλύσω περαιτέρω. Άρα περνάω στα συγκεκριμένα μέτρα, διότι για την κλιματική αλλαγή σάς είπα στην πρώτη μου απάντηση.

Σας ενημερώνω για το δεύτερο μέτρο -μετά τη σταθερή μας θέση για την κλιματική αλλαγή- όσον αφορά την προστασία του οικολογικού αποθέματος του Κορινθιακού Κόλπου. Από τη νοητή ευθεία που συνδέει τον Ψαθόπυργο με τη Ναύπακτο έως τον Ισθμό της Κορίνθου επίκειται εντός του Αυγούστου η ένταξη της περιοχής στο Ευρωπαϊκό Δίκτυο Προστατευόμενων Περιοχών «NATURA 2000» με κοινή υπουργική απόφαση του Υπουργείου Περιβάλλοντος και του Υπουργείου Αγροτικής Ανάπτυξης.

Η πράξη αυτή δεν είναι απλά περιβαλλοντική ανάγκη, ανάγκη αναπτυξιακή, αλλά είναι και τυπική υποχρέωση της χώρας μας. Θα έχουμε, λοιπόν, τυπική κάλυψη ευρωπαϊκής υποχρέωσης, αλλά σκοπεύουμε να αποκαταστήσουμε και να βελτιώσουμε τις οικολογικές λειτουργίες της θαλάσσιας περιοχής, μέσα από έναν έλεγχο των οικονομικών δραστηριοτήτων, που θα αναπτύσσονται, αλλά με συγκεκριμένους κανόνες, και βέβαια να παρακολουθούμε καλύτερα και τις περιβαλλοντικές παραμέτρους, δηλαδή να υπάρχει και φορέας διαχείρισης αυτής της περιοχής.

Ο Κορινθιακός Κόλπος είναι πολύ σημαντική περιοχή για ορισμένους οικοτόπους, όπως, για παράδειγμα, τα λιβάδια Ποσειδωνίας, οι τραγάνες, που είναι οικότοποι που έχουν κοραλλιοειδή ροδοφύκη, και βέβαια έχουμε και είδη της άγριας πανίδας. Θα αναφέρω τα δελφίνια και δύο είδη θαλάσσιας χελώνας που έχουμε στον Κορινθιακό Κόλπο και μάλιστα είναι είδη τα οποία τρέφονται και από μέδουσες και άρα μας ενδιαφέρουν ιδιαίτερα.

Η ενίσχυση του νομικού πλαισίου για τον Κορινθιακό, βέβαια, δεν είναι μόνο η ένταξή του στο δίκτυο περιοχών «NATURA», αλλά και η επικείμενη τροποποίηση του νομοθετικού πλαισίου για τις προστατευόμενες περιοχές, την οποία το Υπουργείο μας προγραμματίζει για τον Οκτώβριο, που εκεί για πρώτη φορά η χώρα μας θα αποκτήσει επιτέλους φορείς προστασίας περιβάλλοντος. Διότι πρέπει να σας ενημερώσω ότι για δέκα χρόνια ήταν φορείς που έμπαιναν στα προγράμματα έναρξης λειτουργίας του ΕΣΠΑ. Δεν υφίσταντο. Έκαναν έναρξη λειτουργίας για δέκα χρόνια, με προσωπικό χωρίς σταθερή απασχόληση και χωρίς σταθερές δομές.

Επομένως θα ληφθούν δύο μέτρα, ένταξη στην περιοχή και φορέας, αλλά ταυτόχρονα θέλω να σας ανακοινώσω τα εξής: Πρώτον, εξελίσσουμε ένα πρόγραμμα για διακόσιους βιολογικούς καθαρισμούς και αποχετεύσεις σε μικρούς οικισμούς την επόμενη τριετία για όλη την Ελλάδα, προϋπολογισμού 1 δισεκατομμυρίου. Διότι η χώρα μας θα έχει πρόστιμο το 2020, εάν δεν κάνει αυτά που κάνουμε τώρα και δεν είχαν γίνει για δεκαετίες, κύριε συνάδελφε.

Να σας πω, όμως και κάτι ακόμα το οποίο είναι ενδιαφέρον: Προωθούμε άμεση νομοθετική πρωτοβουλία, σε συνεργασία με το Υπουργείο Ναυτιλίας και Νησιωτικής Πολιτικής. Κάνουμε αγώνα δρόμου για να προλάβουμε αυτή την εβδομάδα και το ανακοινώνω από τώρα στη Βουλή. Θα αναλάβουμε την ευθύνη -αν προλάβουμε- της τροπολογίας την τελευταία στιγμή, έτσι ώστε να μπορούν να τοποθετηθούν πλωτά μέσα προστασίας των λουομένων, για να μπορέσουν οι τουριστικές εγκαταστάσεις στις ακτές που είναι πολυσύχναστες να τοποθετήσουν και δίχτυα -που έχουν ήδη προμηθευτεί- για να έχουμε και άμεσο μέτρο.

Άρα τα μέτρα που παίρνουμε είναι και για την κλιματική αλλαγή και για το «NATURA» και δημιουργήθηκαν φορέας προστασίας και αποχετεύσεις, που δεν είχαν γίνει ποτέ, και εγκαθίστανται πλωτά μέσα στην περιοχή. Νομίζω ότι είναι μια πλήρης στρατηγική και ένα ολοκληρωμένο πρόγραμμα μέτρων.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Η απάντησή σας, κύριε Υπουργέ, με ικανοποιεί απόλυτα.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Σας ευχαριστώ, να είστε καλά, κύριε συνάδελφε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ πολύ.

Αποδεσμεύεται και ο κύριος Υπουργός.

Πριν εισέλθουμε στην επόμενη επίκαιρη ερώτηση που θα συζητηθεί, θα προχωρήσω στην ανάγνωση επίκαιρων ερωτήσεων που δεν θα συζητηθούν, λόγω κωλύματος των κυρίων Υπουργών.

Η τέταρτη με αριθμό 1257/21-7-2017 επίκαιρη ερώτηση δευτέρου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρηπρος τον Υπουργό Οικονομικών, σχετικά με τη φορολόγηση κοινωφελών και φιλανθρωπικών ιδρυμάτων, δεν θα συζητηθεί, λόγω φόρτου εργασίας της Υφυπουργού Οικονομικών κ. Αικατερίνης Παπανάτσιου, η οποία δεν μπορεί να έρθει να απαντήσει στην επίκαιρη ερώτηση.

Επίσης, η πρώτη με αριθμό 4557/28-03-2017 ερώτηση του κύκλου αναφορών και ερωτήσεων του Ανεξάρτητου Βουλευτή Μεσσηνίας κ. Δημητρίου Κουκούτσηπρος τον Υπουργό Οικονομικών, με θέμα: «Υπερβολικός ο αριθμός αποποιήσεων κληρονομιάς», δεν θα συζητηθεί λόγω φόρτου εργασίας της Υφυπουργού Οικονομικών κ. Αικατερίνης Παπανάτσιου.

Η πέμπτη με αριθμό 1219/12-7-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Οι δεσμεύσεις προς το Διεθνές Νομισματικό Ταμείο (ΔΝΤ) και τα προαπαιτούμενα της αξιολόγησης χωρίς ενημέρωση της Βουλής», δεν θα συζητηθεί λόγω κωλύματος του Υπουργού κ. Τσακαλώτου, που, λόγω φόρτου εργασίας, δεν μπορεί να έρθει να απαντήσει.

Επίσης δεν θα συζητηθεί η όγδοη με αριθμό 1119/3-7-2017 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος, λόγω κωλύματος του Υπουργού κ. Τσακαλώτου, που, λόγω φόρτου εργασίας, δεν μπορεί να έρθει να απαντήσει.

Δεν θα συζητηθεί η ένατη με αριθμό 1032/16-6-2017 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με τις στοιχηματικές εταιρείες, λόγω κωλύματος του Υπουργού κ. Τσακαλώτου.

Επιπρόσθετα, δεν θα συζητηθεί η δέκατη με αριθμό 1026/14-6-2017 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών,με θέμα: «Προοπτική και ανάγκες του Διεθνούς Αερολιμένα Καλαμάτας», λόγω κωλύματος του Υπουργού κ. Τσακαλώτου.

Δεν θα συζητηθεί η δέκατη τρίτη με αριθμό 931/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Οικονομικών, σχετικά με την υπόθεση «SIEMENS», λόγω κωλύματος του Υπουργού κ. Τσακαλώτου.

Δεν θα συζητηθεί η δέκατη τέταρτη με αριθμό 924/1-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον «διορισμό υπόδικης στη διοίκηση του υπερταμείου», λόγω κωλύματος του Υπουργού κ. Τσακαλώτου.

Επίσης, δεν θα συζητηθεί η δέκατη έκτη με αριθμό 948/6-6-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς τον Υπουργό Οικονομικών,σχετικά με την Ελληνική Βιομηχανία Οχημάτων («ΕΛΒΟ Α.Β.Ε.»), λόγω κωλύματος του Υπουργού κ. Τσακαλώτου.

Τώρα θα συζητηθεί η δεύτερη με αριθμό 5388/4-5-2017 ερώτηση του κύκλου αναφορών και ερωτήσεων του Βουλευτή Αχαΐας της Νέας Δημοκρατίας κ. Ιάσονα Φωτήλα προς την Υπουργό Πολιτισμού και Αθλητισμού με θέμα: «Θα “βαλτώσουν” και φέτος οι ανασκαφές στην Αρχαία Ελίκη;».

Ορίστε, κύριε συνάδελφε, έχετε τον λόγο για τρία λεπτά.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, κατ’ αρχάς, να σας δώσω συγχαρητήρια και να σας ευχηθώ καλή επιτυχία στα νέα σας καθήκοντα.

**ΠΡΟΕΔΡΕΥΩΝ (Μάριος Γεωργιάδης):** Σας ευχαριστώ πάρα πολύ, να είστε καλά.

**ΙΑΣΟΝΑΣ ΦΩΤΗΛΑΣ:** Η αλήθεια είναι ότι όταν άνοιξα την πόρτα και σας είδα στη συγκεκριμένη θέση, χάρηκα ιδιαίτερα, διότι θεωρώ ότι από την πλευρά της Ένωσης Κεντρώων ήταν η καλύτερη πραγματικά δυνατή επιλογή, επιλογή που τίμησα και με την ψήφο μου, άλλωστε.

**ΠΡΟΕΔΡΕΥΩΝ (Μάριος Γεωργιάδης):** Με τιμά αυτό που λέτε. Σας ευχαριστώ πάρα πολύ, να είστε καλά.

**ΙΑΣΟΝΑΣ ΦΩΤΗΛΑΣ:** Κυρία Υπουργέ, κατ’ αρχάς, να σας ευχαριστήσω για τη σημερινή σας παρουσία.

Όμως, ξεκινώντας δεν μπορώ να μην επισημάνω ότι πέρασαν σχεδόν τρεις μήνες από τότε που κατέθεσα γραπτή ερώτηση στο πλαίσιο του κοινοβουλευτικού ελέγχου για το θέμα της Αρχαίας Ελίκης και ακόμα και σήμερα απάντηση δεν έχω πάρει. Θα κρατήσω το θετικό κομμάτι, ότι διά αυτού του τρόπου έχω τη δυνατότητα να τα πούμε διά ζώσης.

Είμαι βέβαιος ότι κοινός παρονομαστής και στους δυο μας είναι η ανάδειξη της πολιτιστικής μας κληρονομιάς και η ανάπτυξη της Αιγιαλείας -αυτό το τελευταίο ίσως έχει περισσότερο ενδιαφέρον για μένα.

Σχετικά με τις ανασκαφές και τη βαρύτητα των ευρημάτων της Αρχαίας Ελίκης, προφανώς δεν είμαι ο πλέον αρμόδιος για να μιλήσω. Όμως, μια προσεκτική ματιά στον διεθνή Τύπο είναι αρκετή, για να καταλάβει κανείς πόσο σημαντική είναι η ανακάλυψη της Αρχαίας Ελίκης, της πρωτεύουσας της Αχαΐας κατά την αρχαιότητα.

Καταθέτω, λοιπόν, για τα Πρακτικά μια σειρά από άρθρα που δημοσιεύθηκαν στον διεθνή Τύπο, όπως σε «HISTORY CHANNEL», «New York Times», στο γερμανικό «ZDF», που μαρτυρούν την αξία των αρχαιολογικών ευρημάτων και τη διεθνή απήχηση που έχει αποκτήσει μια αρχαία πόλη, που δεν έχει έρθει ακόμα ολοκληρωμένη στην επιφάνεια. Είναι πραγματικά εντυπωσιακό.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, κυρία Υπουργέ, τέτοιες ιστορίες, τέτοιες ανασκαφές πρέπει να έχουν και συνέχεια. Από το 2013, όταν τελείωσε και το δεύτερο πενταετές πρόγραμμα των ανασκαφών, η υπόθεση Αρχαία Ελίκη έχει παγώσει. Γραφειοκρατικοί, θα έλεγα, λόγοι έχουν παγώσει το έργο, τη στιγμή που μία ολόκληρη επιστημονική κοινότητα περιμένει εναγωνίως τις εξελίξεις.

Πιστέψτε με, δεν είναι μόνο η επιστημονική κοινότητα που περιμένει τη συνέχιση των ανασκαφών, είναι και ολόκληρη η Αιγιάλεια που περιμένει το συγκεκριμένο έργο να ξεκινήσει, μιας και από νωρίς οι συμπατριώτες μου έχουν αντιληφθεί την αναπτυξιακή δυναμική που δίνεται στον τόπο μας σε όλα τα επίπεδα, όπως νέες θέσεις εργασίας, ανάπτυξη του τουρισμού και των τοπικών επιχειρήσεων και πάνω από όλα αναγνώριση της Αιγιάλειας ως διεθνούς τουριστικού προορισμού. Η Αρχαία Ελίκη σε αυτή την κατεύθυνση, όπως καταλαβαίνετε και εσείς, θα συμβάλει τα μέγιστα.

Έχω στα χέρια μου, κυρία Υπουργέ, το πόρισμα του Σώματος Ελεγκτών Επιθεωρητών Δημόσιας Διοίκησης, επίσημη υπηρεσία του Υπουργείου Δικαιοσύνης. Δεν το καταθέτω, γιατί θεωρώ αυτονόητο ότι το έχετε και εσείς. Όμως, το έχω εδώ και, αν δεν το έχετε, μπορώ να σας το δώσω. Καταλήγει, λοιπόν, το πόρισμα, ύστερα από ενδελεχή έλεγχο της υπηρεσίας, ότι στερείται κάθε νόμιμης αιτιολογίας η διακοπή των ανασκαφών στην Αρχαία Ελίκη. Οι υπουργικές αποφάσεις και ειδικά αυτή του 2015 θα έπρεπε, λέει το πόρισμα, να επανεκδοθούν και να προχωρήσουν απρόσκοπτα οι ανασκαφές και οι γεωαρχαιολογικές έρευνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ την ανοχή σας για ένα λεπτό, κύριε Πρόεδρε.

Το λέω αυτό, γιατί το 2015 με το πόρισμα των Ελεγκτών Επιθεωρητών της Δημόσιας Διοίκησης καταρρίπτονται ένας προς ένας οι συμπεριλαμβανόμενοι όροι τους οποίους το ΚΑΣ έθεσε και η υπουργική απόφαση του 2015 συμπεριέλαβε.

Με κάνει πραγματικά να αναρωτιέμαι, κυρία Υπουργέ, αν απαιτείται τόσος χρόνος για να συμφωνήσουμε στα αυτονόητα, ότι δηλαδή οι έρευνες πρέπει να συνεχίσουν και ότι δηλαδή όσο καθυστερούμε στερούμε από τη χώρα μας έναν ακόμα λόγο να νιώθει υπερήφανη.

Εγώ δεν ήρθα εδώ σήμερα με πολεμική διάθεση. Έρχομαι σε εσάς ως έναν άνθρωπο του πολιτισμού, που γνωρίζει πολύ καλά τι σημαίνει πολιτιστική κληρονομιά και αρχαία Ελλάδα.

Γνωρίζω πολύ καλά ότι πέρα από τη νομιμότητα, την οποία και εγώ καθημερινά εκπροσωπώ αλλά και εσείς σέβεστε και εφαρμόζετε, μας δίνεται η δυνατότητα να προσφέρουμε, μέσα από το έργο των ανασκαφών, όχι μόνο στην τοπική κοινωνία της Αιγιάλειας, αλλά και στις παραδόσεις, στην ιστορία της χώρας μας.

Για τους παραπάνω λόγους, λοιπόν, θέλω να μου απαντήσετε, κυρία Υπουργέ, συγκριμένα:

Πρώτον, για ποιους λόγους το Υπουργείο δεν επιτρέπει τη συνέχιση των ανασκαφών, ειδικά μετά το πόρισμα του Σώματος Ελεγκτών Επιθεωρητών Δημόσιας Διοίκησης;

Δεύτερον, θα προχωρήσει η έκδοση σχετικής άδειας για την έναρξη των έργων ανασκαφής την ανασκαφική περίοδο του 2017; Σε ποιες ενέργειες θα προβείτε, ώστε να συνεχιστεί το συντομότερο δυνατόν το έργο της επιστημονικής ομάδας; Ποιο είναι το σχετικό χρονοδιάγραμμα;

Τέλος, προτίθεται, κυρία Υπουργέ, το Υπουργείο να ενισχύσει τις ανασκαφικές έρευνες στην Αρχαία Ελίκη και, αν ναι, με ποιον τρόπο;

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Κυρία Υπουργέ, έχετε τον λόγο για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Σας ευχαριστώ, κύριε Πρόεδρε.

Δεν υπάρχει καμμία αμφιβολία ότι η πολιτιστική μας κληρονομιά μπορεί, πέρα από τη μεγάλη της σημασία αυτή καθ’ εαυτή, να αποτελέσει μοχλό ανάπτυξης στις περιοχές όπου αποκαλύπτονται σημαντικά ευρήματα.

Ωστόσο, υπάρχει ο νόμος, τον οποίο οφείλουμε να ακολουθήσουμε και προβλέπει κάποιες διαδικασίες. Η ιστορία αυτή έχει μια μακρά σειρά δεδομένων από το ’80. Δεν θα απασχολήσω με την ιστορική παράθεση των στοιχείων. Ωστόσο, υπάρχουν αλλεπάλληλες υπουργικές αποφάσεις από το 2011 και μετά ως προς το αίτημα για τις γεωαρχαιολογικές έρευνες.

Το τελευταίο αίτημα, που έγινε για τις γεωαρχαιολογικές έρευνες και ανασκαφές στην Αρχαία Ελίκη από το Τμήμα Γεωλογίας του Πανεπιστημίου Πατρών για το διάστημα 2013-2017, εξετάστηκε το 2013 από το Κεντρικό Αρχαιολογικό Συμβούλιο και εκδόθηκε η σχετική υπουργική απόφαση στις 17-7-2013.

Σύμφωνα με την απόφαση αυτή, εγκρίθηκε η διενέργεια μόνο των γεωαρχαιολογικών εργασιών, ενώ τέθηκε ως όρος να μην πραγματοποιηθούν ανασκαφές ή άλλες δοκιμαστικές τομές.

Ο λόγος εξαίρεσης των ανασκαφών είναι ότι το Τμήμα Γεωλογίας του Πανεπιστημίου Πατρών δεν αποτελεί ερευνητικό ή εκπαιδευτικό φορέα με εξειδίκευση στην αρχαιολογική έρευνα. Σύμφωνα με τον αρχαιολογικό νόμο, μόνο ερευνητικοί ή εκπαιδευτικοί φορείς με εξειδίκευση στην αρχαιολογική έρευνα μπορούν να διεξάγουν ανασκαφές. Ως εκ τούτου, σύμφωνα με τον νόμο, το Πανεπιστήμιο Πατρών νομιμοποιείται να διενεργήσει αυτοτελώς μόνο το γεωαρχαιολογικό σκέλος του ερευνητικού προγράμματος, αλλά όχι το ανασκαφικό.

Η υπουργική απόφαση του επόμενου έτους, δηλαδή του 2014, έθετε ακριβώς τους ίδιους όρους. Η αίτηση θεραπείας, που έγινε στη συνέχεια, δεν έγινε αποδεκτή από το Υπουργείο για τον ίδιο ακριβώς λόγο: Τμήμα Γεωλογίας δεν νομιμοποιείται να διεξάγει ανασκαφική έρευνα.

Το 2015, μετά από νέο αίτημα για διενέργεια ανασκαφής, έγινε με πρωτοβουλία του Υπουργείου συνάντηση των εμπλεκόμενων πλευρών και προτάθηκε στους ενδιαφερόμενους η διενέργεια της έρευνας σε συνεργασία με την τοπική Εφορεία Αρχαιοτήτων, ώστε να συμμετέχει στο πρόγραμμα φορέας που νομιμοποιείται να διενεργεί το αρχαιολογικό μέρος της έρευνας. Η πρόταση, όμως, αυτή, δυστυχώς, δεν έγινε αποδεκτή από τους ενδιαφερόμενους. Αντίθετα, οι ενδιαφερόμενοι, όπως είπατε, προσέφυγαν στο Σώμα Επιθεωρητών Ελεγκτών Δημόσιας Διοίκησης κατά της σχετικής γνωμοδότησης του ΚΑΣ και μάλιστα πριν από την έκδοση της σχετικής υπουργικής απόφασης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Χρειάζομαι λίγο χρόνο ακόμα, κύριε Πρόεδρε.

Ως προς το δεύτερο ερώτημα, το Σώμα Επιθεωρητών Ελεγκτών Δημόσιας Διοίκησης κατέθεσε πόρισμα, στο οποίο προτείνει μεταξύ άλλων την ανάκληση της υπουργικής απόφασης που εκδόθηκε μετά την τελευταία γνωμοδότηση του ΚΑΣ και την έκδοση νέας, σύμφωνα με το αίτημα. Θα πρέπει να τονίσουμε ότι, σύμφωνα με τον νόμο του 2005, άρθρο 14, παράγραφος 7, αλλά και με γνώμη του Νομικού Συμβουλίου του Κράτους -28-4-2016 σε έγγραφο του Γραφείου Νομικού Συμβούλου του Υπουργείου Πολιτισμού- οι εκθέσεις αυτές, όπως του Σώματος Επιθεωρητών Ελεγκτών Δημόσιας Διοίκησης, έχουν συμβουλευτικό χαρακτήρα προς τις υπηρεσίες, ενώ δεσμεύουν για συγκεκριμένες ενέργειες, μόνο όταν διαπιστώνεται τέλεση πειθαρχικών παραπτωμάτων, πράγμα το οποίο δεν ισχύει στη συγκεκριμένη περίπτωση. Επίσης, ως προς τη νομιμότητα της απόφασης, το Γραφείο Νομικού Συμβούλου έδωσε καταφατική απάντηση. Είπε, δηλαδή, ότι η απόφαση αυτή ήταν σύννομη. Επομένως η υπηρεσία δεν θα μπορούσε να ανακαλέσει μια σύννομη απόφαση.

Για το τρίτο ερώτημα θα συνεχίσω στη δευτερολογία μου. Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ πολύ, κυρία Υπουργέ.

Κύριε Φωτήλα, έχετε τον λόγο για τρία λεπτά.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρία Υπουργέ, κατ’ αρχάς, θα πρέπει να τονίσουμε ότι η προσπάθεια για τις ανασκαφές στην Αρχαία Ελίκη από το Πανεπιστήμιο Πατρών και τον σχετικό επιστημονικό φορέα πληροί όλες τις προϋποθέσεις που τάσσει ο νόμος. Το Τμήμα Γεωλογίας του Πανεπιστημίου Πατρών ανήκει στο Τμήμα Παλαιοντολογίας. Ως εκ τούτου, εναρμονίζεται με τη σχετική νομοθεσία. Καταθέτω τα σχετικά πρακτικά, σύμφωνα με τα οποία δεν είναι αλήθεια αυτό που σας έχουν προφανώς πει.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θα συμφωνήσω μαζί σας ότι το Σώμα Επιθεωρητών Ελεγκτών Δημόσιας Διοίκησης έχει όχι τόσο συμβουλευτικό όσο γνωμοδοτικό, θα έλεγα, χαρακτήρα. Το ίδιο, όμως, έχει και το ΚΑΣ, κυρία Υπουργέ. Φαντάζομαι ότι το γνωρίζετε. Έχουν ακριβώς τον ίδιο γνωμοδοτικό χαρακτήρα. Μάλιστα, το λέει στην πρώτη σελίδα στην ιστοσελίδα του. Είναι γνωστό αυτό. Άρα δεν αντιλαμβάνομαι για ποιον λόγο δεν δέχεστε την απόφαση του Συμβουλίου και δέχεστε την απόφαση του ΚΑΣ.

Κακά τα ψέματα, κυρία Υπουργέ. Το ξέρουμε και το ξέρετε: Έχετε το μαχαίρι και έχετε και το πεπόνι. Στο τέλος της ημέρας εσείς θα πρέπει να αποφασίσετε για όλα αυτά. Όλοι οι υπόλοιποι έχουν γνωμοδοτικό χαρακτήρα.

Το 2013 το θέμα των ανασκαφών πάγωσε και ξεκίνησαν οι προσφυγές και οι διαμάχες για τις υπουργικές αποφάσεις και τη νομιμότητά τους. Το 2015 βγήκε, λοιπόν, το πόρισμα το Σώματος Επιθεωρητών Ελεγκτών Δημόσιας Διοίκησης. Νομίζω ότι εκεί που πρέπει να σταθούμε είναι στο περιεχόμενο του πορίσματος, γιατί εκεί είναι πραγματικά το νομικό ενδιαφέρον. Είναι το σημείο όπου θα πρέπει να εστιάσουμε, καθώς πάρθηκε μια σειρά από λανθασμένες αποφάσεις των Υπουργών Πολιτισμού, και τους μόνους που έπληξαν αυτές οι αποφάσεις ήταν τους πολίτες της Αιγιάλειας και την ανάδειξη της Αρχαίας Ελίκης.

Φαντάζομαι ότι θα συμφωνείτε μαζί μου, κυρία Υπουργέ, ότι δεν μπορεί τα πρώτα δέκα χρόνια να πορευτήκαμε παράνομα και όλες οι προηγούμενες αποφάσεις και οι γνωμοδοτήσεις του ΚΑΣ, το οποίο επικαλείστε, να ήταν όλες παράνομες. Γιατί με αυτές πορευτήκαμε για την πρώτη δεκαετία του έργου, από το 2003 μέχρι το 2013. Είναι αυτή τη στιγμή ένα δεδομένο που δεν μπορούμε να το αμφισβητήσουμε και νομίζω ότι ούτε κι εσείς το αμφισβητείτε.

Κυρία Υπουργέ, το θέμα της Αρχαίας Ελίκης δεν μπορεί να αποτελεί αντικείμενο συζήτησης στα γραφεία και στα Υπουργεία. Θα πρέπει να αποτελεί αντικείμενο συζήτησης στα συνέδρια και στις ημερίδες. Αυτό θα ήταν το θετικό. Η σημερινή μου παρέμβαση έχει έναν διττό σκοπό: από τη μια, την ανάδειξη ενός μνημείου πολιτιστικής κληρονομιάς, που οφείλουμε να μην το κρατάμε άλλο στην αφάνεια, και, από την άλλη, την ανάδειξη της ευρύτερης περιοχής της Αιγιαλείας με όρους οικονομικούς.

Κάτι τελευταίο. Γνωρίζετε και το ξαναλέω –και θα κλείσω με αυτό- ότι παρ’ όλες τις γνωμοδοτήσεις, τα πορίσματα, τις αποφάσεις των δικαστηρίων, η δική σας βούληση είναι αυτή που στο τέλος θα μετρήσει. Αυτό προβλέπει ο νόμος. Τη δική σας, λοιπόν, απόφαση περιμένουμε κι εμείς κι αυτό που σας ρωτάω είναι αν θα συμβάλετε και κατά πόσον και με ποιον τρόπο στη συνέχεια στην επανεκκίνηση των ανασκαφών στην Αρχαία Ελίκη.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Φωτήλα για την ακρίβεια στον χρόνο.

Κυρία Υπουργέ, έχετε τον λόγο για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ.

Νομίζω ότι θα πρέπει να κάνω μια αναφορά στο παρελθόν, γιατί θα μας διαφωτίσει. Αυτή η έρευνα που έγινε στο Υπουργείο ήταν και η αιτία που δεν μπορέσαμε να απαντήσουμε την ερώτησή σας στον χρόνο που ζητήσατε. Ωστόσο, η έρευνα αυτή είναι πολύ διαφωτιστική.

Η έρευνα στην Αρχαία Ελίκη ξεκίνησε τη δεκαετία του ’80 ως έρευνα, κατ’ αρχάς, γεωλογική με αρχαιολογικούς σκοπούς και εξελίχθηκε σε έρευνα με γεωλογικό και αρχαιολογικό ανασκαφικό σκέλος. Φορέας διενέργειάς της ήταν αρχικά η Αμερικανική Σχολή Κλασικών Σπουδών, ενώ από το 2000 και εξής είναι το Πανεπιστήμιο Πατρών - Τμήμα Γεωλογίας, σε συνεργασία ή υπό την εποπτεία της Αρχαιολογικής Υπηρεσίας.

Από το αρχείο της υπηρεσίας μας προκύπτει ότι κατά το διάστημα διεξαγωγής της έρευνας προέκυψαν κατά καιρούς προβλήματα συνεργασίας μεταξύ των εκπροσώπων ερευνητών του Πανεπιστημίου Πατρών και της υπηρεσίας. Τα προβλήματα συνοψίζονται σε σοβαρές διαφωνίες ως προς τις μεθόδους ανασκαφής και διάνοιξης τομών -δεν θα επεκταθώ, υπάρχουν πολλές λεπτομέρειες γι’ αυτό- και, δεύτερον, μη συμμόρφωση με τους όρους των εκάστοτε υπουργικών αποφάσεων. Κατά τα τελευταία έτη βασικό σημείο διαφωνίας μεταξύ των υπηρεσιών είναι αυτό που σας είπα, ότι δεν συνδέεται με έναν επιστημονικό φορέα που νομιμοποιείται να κάνει αρχαιολογικές έρευνες.

Επομένως υπάρχουν αποφάσεις αλλεπάλληλες από το 2011, 2012, 2013, 2014, 2015, οι οποίες θέτουν ακριβώς αυτά τα προβλήματα συνεργασίας. Δεν είναι ένα τωρινό πρόβλημα.

Σας διαβεβαιώνω ότι το Υπουργείο Πολιτισμού και Αθλητισμού είναι διατεθειμένο και επιθυμεί να συνεχιστούν αυτές οι εργασίες. Ωστόσο, πρέπει να γίνουν με σεβασμό στον νόμο, με συνεργασία με την Εφορεία Αρχαιοτήτων Αχαΐας και, επιπλέον, με τη δυνατότητα της προστασίας των ευρημάτων, για να μην κινδυνεύσουν από την έκθεση.

Το Υπουργείο ικανοποίησε το αίτημα των αιτούντων για τη διενέργεια της ανασκαφής με τον όρο της συνεργασίας, εφαρμόζοντας τον νόμο. Σεβόμενοι τον νόμο και όλους τους εμπλεκόμενους φορείς, καταβάλλουμε συνεχώς προσπάθειες για εύρεση μιας κοινά αποδεκτής και σύννομης λύσης, με μοναδικό γνώμονα την προστασία των αρχαιοτήτων και της πολιτιστικής κληρονομιάς, με το πνεύμα καλής θέλησης και συνεργασίας. Υπάρχει αλληλογραφία στην οποία έχουν απαντήσει μονομερώς και προσωπικά οι εκπρόσωποι της ΕΦΑΕΛ. Όμως, εμείς περιμένουμε, αναμένουμε την επίσημη υποβολή του αιτήματος από το Πανεπιστήμιο Πατρών.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Υπουργέ.

Πριν περάσουμε στην τελευταία ερώτηση για σήμερα, θα σας ανακοινώσω τις ερωτήσεις, οι οποίες δεν θα συζητηθούν.

Η έκτη με αριθμό 1251/18-7-2017 επίκαιρη ερώτηση δευτέρου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τη μη καταβολή δεδουλευμένων των εργαζομένων, της εταιρείας «ΣΥΚΑΣ ΔΗΜ. & ΣΙΑ Ε.Ε.» στο Πανεπιστημιακό Γενικό Νοσοκομείο Λάρισας, δεν θα συζητηθεί λόγω κωλύματος του κυρίου Αναπληρωτή Υπουργού Υγείας κ. Πολάκη. Η αιτία είναι ο φόρτος εργασίας.

Για τον ίδιο λόγο δεν θα συζητηθεί η έβδομη με αριθμό 1246/18-7-2017 επίκαιρη ερώτηση δευτέρου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Απουσία μηχανισμού ελέγχου και αξιολόγησης της αναγκαιότητας διακομιδών, πλωτών διακομιδών και αεροδιακομιδών του ΕΚΑΒ».

Η δέκατη πέμπτη με αριθμό 1181/7-7-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ–ΔΗΜΑΡ κ. Ανδρέα Λοβέρδου προς τον Υπουργό Οικονομικών,με θέμα: «Λήψη μέτρων υπέρ των μικρών αποταμιευτών που έχασαν τα χρήματά τους με το «κούρεμα» του χρέους το 2012», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη. Η αιτία είναι ο φόρτος εργασίας.

Η ενδέκατη με αριθμό 976/6-6-2017 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας,με θέμα: «Ελλείψεις ασθενοφόρων στον Νομό Χαλκιδικής θέτουν σε κίνδυνο τη ζωή πολιτών», δεν συζητείται λόγω κωλύματος του Αναπληρωτή Υπουργού Υγείας κ. Παύλου Πολάκη.

Τέλος, η δωδέκατη με αριθμό 923/1-6-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων,με θέμα: «εκπλήρωση του Τάματος του Έθνους», δεν συζητείται λόγω κωλύματος του Υπουργού Παιδείας, Έρευνας και Θρησκευμάτωνκ. Κωνσταντίνου Γαβρόγλου.

Εισερχόμαστε στη δέκατη έβδομη -τελευταία για σήμερα- με αριθμό 1186/10-7-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Εσωτερικών, με θέμα: «Σήμα κινδύνου εκπέμπει ο Θερμαϊκός Κόλπος – Επείγει Πρόγραμμα άμεσης δραστικής παρέμβασης».

Στην ερώτηση θα απαντήσει η Υφυπουργός Εσωτερικών κ. Μαρία Κόλλια - Τσαρουχά.

Last but not least, που λέμε, κύριε συνάδελφε, οπότε δεν θέλω να παραπονιέστε.

Ορίστε, κύριε Τριανταφυλλίδη, έχετε τον λόγο για δύο λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε. Καλή δύναμη στο έργο σας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ πάρα πολύ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Να πούμε, λοιπόν, ότι η εν λόγω ερώτηση αποτελεί τον ορισμό της επίκαιρης ερώτησης, μια που το υλικό της έχει ήδη παρουσιαστεί από τα ρεπορτάζ των μέσων ενημέρωσης.

Θέλω απλώς να υπενθυμίσω, για την κριτική που ασκήθηκε, ότι κανείς δεν μίλησε, όλοι σιώπησαν ότι πριν από δύο χρόνια, στις 5 Μαΐου του 2015, ο ερωτών σήμερα και ο ομιλών ερώτησε και ομίλησε και έθεσε το ερώτημα «της ρύπανσης-απορρύπανσης-πηγές ρύπανσης, μέτρα απορρύπανσης για τον Θερμαϊκό», γιατί υπήρξε και τότε το φαινόμενο του ευτροφισμού, της ερυθράς παλίρροιας, του φυτοπλαγκτόν, της επιπλέουσας χωματερής στη θαλάσσια αυλή της Θεσσαλονίκης. Τότε, όπως και σήμερα, η Υπουργός είχε την διάθεση και την καλοσύνη να έρθει και να παρουσιάσει και να ξεδιπλώσει τα μέτρα κυβερνητικής πολιτικής. Βέβαια, θα έχει και σήμερα τη δυνατότητα αυτή να εξηγήσει και να ερμηνεύσει και ουσιαστικά να απαντήσει στο δεύτερο ερώτημα, τι έγινε στο μεσοδιάστημα, τι μέτρα εφαρμόστηκαν.

Να δώσουμε την ταυτότητα του θέματος. Μιλούμε για τον Θερμαϊκό Κόλπο, για το μεγαλύτερο κόλπο του Αιγαίου, όπου χωροθετείται το δεύτερο μεγαλύτερο αστικό κέντρο της χώρας. Αναπτύσσονται δύο από τις μεγαλύτερες τουριστικές ζώνες: από αριστερά η Κασσάνδρα, το πρώτο πόδι της Χαλκιδικής, από δεξιά η Πιερία η Πιερία και ο Όλυμπος. Εκβάλλουν στον Θερμαϊκό Κόλπο οι μεγαλύτεροι από τους ελληνικούς διασυνοριακούς ποταμούς: ο Αλιάκμονας, ο Άξιος, ο Λουδίας και ο Γαλλικός. Μιλάμε και για ορισμένες περιοχές προστατευμένες από τη Συνθήκη Ραμσάρ, όπως το Δέλτα Αξιού- Αλιάκμονα.

Για να δώσουμε ένα μέτρο τάξης, να πούμε ότι στην παραλιακή ζώνη του Κόλπου διαβιοί το 50% του πληθυσμού της κεντρικής Μακεδονίας, το 10% της χώρας. Στην ίδια περιοχή παράγεται περίπου το 18% της μεταποιητικής βάσης και παραγωγής της χώρας.

Να δώσω μόνο έναν δείκτη. Στον Θερμαϊκό Κόλπο συγκεντρώνεται το 90% των μονάδων παραγωγής οστράκων σε εθνικό επίπεδο. Έτσι, κύριε Πρόεδρε, κυρία Υπουργέ, για να γίνει αντιληπτό ότι η προστασία του περιβάλλοντος αποτελεί ικανό, αναγκαίο και αναντικατάστατο προαπαιτούμενο, συνοδηγό κάθε παραγωγικής επενδυτικής πρωτοβουλίας. Για να το πω διαφορετικά, ανάπτυξη, χωρίς προστασία του περιβάλλοντος, δεν υφίσταται. Προστασία περιβάλλοντος, επιχειρηματικότητα, νέες επενδύσεις, νέες παραγωγικές τουριστικές μονάδες, πάνε χέρι με χέρι.

Να δώσω ένα παράδειγμα: Τις ημέρες που αυτή η επιπλέουσα χωματερή ήταν παρούσα -ευτυχώς φύσηξε ο βαρδάρης και το καθάρισε και τα υπόγεια θαλάσσια ρεύματα έκαναν το χρέος τους- τα περισσότερα μαγαζιά δεν λειτουργούσαν, γιατί ποιος να πάει να καθίσει σ’ ένα εστιατόριο ή να περάσει για να αγοράσει προϊόντα από μία περιοχή που βασανιζόταν όχι μόνο οπτικά, αλλά και ως προς τη δυσοσμία; Η μισή πόλη της Θεσσαλονίκης είχε πρόβλημα από τη δυσοσμία. Η ρύπανση και η μόλυνση είναι εχθρός της επιχειρηματικότητας που θέλει να αξιοποιήσει τα συγκριτικά πλεονεκτήματα της Θεσσαλονίκης.

Ποια είναι η κατάσταση σήμερα; Ακριβώς μπροστά από το μνημείο-σύμβολο της πόλης, τον Λευκό Πύργο, η θάλασσα έχει μετατραπεί σε σκουπιδότοπο και με την παράλληλη έντονη δυσοσμία που επικρατεί, δημιουργούνται συνθήκες που δεν συνάδουν με τις αρχές της βιώσιμης ανάπτυξης που καλούμαστε να υπηρετήσουμε.

Δυστυχώς, ο μυχός του Θερμαϊκού Κόλπου, η θαλάσσια αυλή της Θεσσαλονίκης, δίνει την εικόνα μιας επιπλέουσας χωματερής -ευτροφισμός, φυτοπλαγκτόν, ερυθρά παλίρροια- τόσο για τους πολίτες όσο και για τους τουρίστες. Υπάρχουν πηγές της ρύπανσης και θέλουμε συγκεκριμένες απαντήσεις για το τι έγινε στα δύο χρόνια που μεσολάβησαν, κυρία Υπουργέ, από την πρώτη απάντηση.

Πηγή πρώτη: Νιτρικά λιπάσματα και φυτοφάρμακα μέσω των ποταμών που καταλήγουν στον Θερμαϊκό. Αντιμετωπίστηκαν;

Πηγή δεύτερη: Τα λύματα των κονσερβάδικων σε Πέλλα και Ημαθία, καυστική ποτάσα μέσω της «Τάφρου 66» και στη συνέχεια στον Θερμαϊκό. Εκεί καταλήγουν. Αντιμετωπίστηκαν; Λειτουργούν, δηλαδή, οι βιολογικοί καθαρισμοί των εργοστασίων που ακριβώς την περίοδο που συζητάμε, δηλαδή σήμερα, είναι στο φόρτε της μεταποιητικής τους διαδικασίας;

Ερώτημα τρίτο: Τα λύματα των βυρσοδεψείων που ανεπεξέργαστα χύνονται μέσω της τάφρου του Δενδροποτάμου στον Θερμαϊκό.

Να πούμε εδώ ότι αυτό δεν είναι ευθύνη του Υπουργείου Μακεδονίας – Θράκης. Είναι τεράστια η ευθύνη της Περιφέρειας Κεντρικής Μακεδονίας και οφείλουν οι φορείς της αυτοδιοίκησης α΄ και β΄ βαθμού, εκτός από τις δημόσιες σχέσεις, να ασχολούνται και με κάτι πρακτικό, αποτελεσματικό και άμεσο.

Τέταρτη πηγή ρύπανσης: O αγωγός των χαμηλών περιοχών κοντά στην περιοχή των ΚΤΕΛ Μακεδονίας, ο οποίος ουδέποτε συνδέθηκε με τον κεντρικό αποχετευτικό αγωγό για να μεταφέρει τα αστικά λύματα στον βιολογικό καθαρισμό της Σίνδου. Είναι ο δεύτερος κλάδος. Το ερώτημα είναι αν επιτέλους κάποια στιγμή αυτός ο δεύτερος κλάδος θα συνδεθεί με τον βιολογικό καθαρισμό της Σίνδου.

Δεν μας έφταναν όλα αυτά που είχαμε, αλλά είχαμε και τον εργολάβο του Κ-16 που ωραία τον εγκαινίασαν, αλλά ο εργολάβος αυτός έσπασε έναν επιπλέον αγωγό, ο οποίος κι αυτός ρίχνει ανεπεξέργαστα τα λύματά του μέσα, με ευθύνη της Περιφέρειας Κεντρικής Μακεδονίας. Μιλώ για την περιοχή της λαχαναγοράς. Είναι ο Κ-16.

Ένα έκτο στοιχείο είναι οι υπερχειλίσεις του παντορροϊκού αποχετευτικού συστήματος που, όταν έχουμε πλημμυρικά φαινόμενα, στέλνουν ένα κομμάτι, ένα τμήμα από τα αστικά λύματα στην προμετωπίδα της πόλης, της θαλάσσιας αυλής.

Το ερώτημά μου –και θα επανέλθω στη δευτερολογία μου- είναι αν μπορούμε με πρακτικά, εφαρμόσιμα μέτρα όχι μόνο για την οπτική ρύπανση, την «ΑΛΚΙΠΠΗ» και την «ΠΕΡΣΕΦΟΝΗ», να αντιμετωπίσουμε αυτές τις έξι πηγές ρύπανσης επί του συγκεκριμένου, έτσι ώστε, κυρία Υπουργέ, να μην δίνει η θαλάσσια αυλή μας την αίσθηση ότι εμείς οι Θεσσαλονικείς, πόλη και πολιτεία, πολίτες με περιβαλλοντική συνείδηση και πολιτεία, έχουμε γυρίσει την πλάτη μας στον Θερμαϊκό ή ακόμα χειρότερα ότι έχουμε καταστήσει τον Θερμαϊκό πίσω αυλή του σπιτιού μας όπου βάζουμε τα αχρησιμοποίητα, τα ξεπερασμένα, τα παλιά. Δεν πρέπει να είναι έτσι.

Στη δευτερολογία μου θα θέσω και άλλα ζητήματα.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Τον λόγο έχει η κυρία Υπουργός για τρία λεπτά.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εσωτερικών):** Πρέπει να δώσετε και σε μένα περισσότερο χρόνο, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Σε όλους δείξαμε ανοχή, οπότε ούτε κι εσείς θα αδικηθείτε.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εσωτερικών):** Θα ήθελα κι εγώ να σας ευχηθώ με τη σειρά μου συγχαρητήρια, κύριε Πρόεδρε. Να έχετε υγεία και φώτιση για να διευθύνετε τις εργασίες της Βουλής. Έχω θητεύσει σ’ αυτήν τη θέση, με τίμησε -όπως και οι συνάδελφοί μου- και καταλαβαίνω πολύ καλά τον ρόλο σας και τις υποχρεώσεις σας.

**ΠΡΟΕΔΡΕΥΩΝ (Μάριος Γεωργιάδης):** Με τιμάτε. Να είστε καλά. Σας ευχαριστώ πολύ.

Έχετε τον λόγο.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εσωτερικών):** Αγαπητέ κύριε Τριανταφυλλίδη, ερωτήσατε και απαντήσατε σε πολλά, γιατί ξέρετε πολύ καλά τα θέματα, και ως κάτοικος της Θεσσαλονίκης και ως δημοσιογράφος και τώρα βέβαια ως Βουλευτής της περιοχής.

Χωρίς αυτό να το θεωρήσετε ως υπόδειξη, θα έπρεπε αυτή η ερώτηση ή όλο αυτό το θέμα να κατατεθεί παράλληλα και προς άλλα συναρμόδια Υπουργεία. Δεν μπορούμε να κάνουμε ερώτηση στην Περιφέρεια Κεντρικής Μακεδονίας. Γι’ αυτά θα σας απαντήσω. Ωστόσο, υπάρχουν και άλλα συναρμόδια Υπουργεία εν πάση περιπτώσει τα οποία εμπλέκονται ή έχουν να κάνουν με αυτό που λέμε «Θερμαϊκό Κόλπο».

Έτσι, λοιπόν, σε παρόμοια ερώτησή σας -όπως ήδη είπατε το 2015, πριν από δύο χρόνια- είχαμε ξαναμιλήσει για το θέμα και σας είχα απαντήσει και ειδικά εγώ ως Υφυπουργός Εσωτερικών σχετικά με τον επιφανειακό καθαρισμό του Θερμαϊκού Κόλπου, κάτι το οποίο είναι στην άμεση τουλάχιστον αρμοδιότητά μου.

Έτσι, λοιπόν, το θέμα του επιφανειακού καθαρισμού από στερεά λύματα, το αντιμετωπίσαμε επιτυχώς στο πρόσφατο περιστατικό στο οποίο αναφέρεστε. Βρήκαμε τους χορηγούς και τα απαραίτητα κεφάλαια και έχουμε πλέον το πλοίο «ΑΛΚΙΠΠΗ», το γνωστό καραβάκι, να καθαρίζει τον Θερμαϊκό από λύματα και τα σκουπίδια της επιφάνειας, όπως ήδη τα αναφέρατε.

Το πρόβλημα, όμως, του Θερμαϊκού δεν βρίσκεται στην επιφάνειά του μόνο. Ο κόλπος είναι επιβαρυμένος από δεκάδες ανθρωπογενείς και φυσικούς παράγοντες. Δεν θα επαναλάβω αυτά που είπατε, γιατί έτσι είναι σε ό,τι έχει να κάνει με τους παράγοντες που επιβαρύνουν τον κόλπο. Η πρόσφατη, όμως, επανεμφάνιση του φαινομένου της ερυθράς παλίρροιας, δηλαδή του υπερτροφισμού του φυτοπλαγκτόν, που είναι όμως ένα φυσικό φαινόμενο, επιβαρύνεται από τις δραστηριότητες που ήδη αναδείξατε.

Όμως, για άλλη μία φορά ανέδειξε την πλήρη και επί σειρά δεκαετιών ανεπάρκεια μιας αναποτελεσματικής περιβαλλοντικής αντιμετώπισης διαχείρισης του μεγάλου αυτού κόλπου. Ανέδειξε, επίσης, την απουσία των θεσμικών φορέων που εμπλέκονται και που μοιράζονται την ευθύνη του Θερμαϊκού Κόλπου.

Τολμώ να πω ότι εάν ο Θερμαϊκός Κόλπος βρισκόταν υπό την ευθύνη ενός συγκεκριμένου φορέα, ο οποίος εδώ και πολλά χρόνια θα έπρεπε να είχε δημιουργηθεί, θα είχε βρεθεί λύση. Επίσης, θα μου επιτρέψετε να πω ότι για τον επιφανειακό καθαρισμό του βρέθηκε από μέρος του Υφυπουργείου Μακεδονίας Θράκης του Υπουργείου Εσωτερικών.

Όπως γνωρίζετε επίσης στο θέμα «Θερμαϊκός», κύριε συνάδελφε, εμπλέκονται πενήντα οκτώ φορείς ενώ άλλοι λένε εξήντα έξι. Αυτό μπορείτε να το διαπιστώσετε, το ξέρετε, το ξέρουμε. Όμως, είναι καλό να αναφερθεί στην Αίθουσα και να καταγραφεί από μελέτη σχετική του Αριστοτέλειου Πανεπιστημίου Θεσσαλονίκης –θα σας την καταθέσω στα Πρακτικά- και του Δήμου Δέλτα. Τις κρίσιμες μέρες που το φυτοπλαγκτόν κάλυψε το μεγαλύτερο μέρος του ευρύτερου Λιμανιού της Θεσσαλονίκης -επιβαρύνοντας ήδη, όπως περιγράψατε, τη ζωή των Θεσσαλονικέων με δυσωδία, με την αντιαισθητική εικόνα του, αλλά πάνω από όλα επηρεάζοντας αρνητικά την εικόνα και την οικονομική δραστηριότητα της πόλης εν μέσω της τουριστικής περιόδου-, παρόλο που οι σχετικοί επιστημονικοί φορείς στους οποίους απευθυνθήκαμε επέμεναν ότι είναι ένα φυσικό φαινόμενο που δεν μπορεί να λυθεί, τουλάχιστον από τη δική μας πλευρά πράξαμε αυτό που έπρεπε να πράξουμε. Μπορείτε να διαβάσετε εκατοντάδες δημοσιεύματα εκείνων των ημερών που το τόνιζαν.

Αρνούμενη, λοιπόν, να παραμείνω αδρανής και εκπροσωπώντας μια Κυβέρνηση που επεμβαίνει και αντιμετωπίζει τα προβλήματα, ανέλαβα πρωτοβουλίες ώστε να αντιμετωπιστεί το φαινόμενο. Βρήκα, λοιπόν, οικονομικούς πόρους χωρίς επιβάρυνση των δημοσίων οικονομικών που σταμάτησαν να δίνονται για τον επιφανειακό καθαρισμό του κόλπου μέχρι το 2012. Αυτό έγινε χωρίς επιβάρυνση των δημόσιων οικονομικών και μόνο από ιδιώτες χορηγούς. Έχω την ευκαιρία σε αυτήν την Αίθουσα να τους ευχαριστήσω για άλλη μία φορά για την κοινωνική τους ευαισθησία και για αυτό που κάνουν εδώ και χρόνια.

Με τα χρήματα που μπορέσαμε να έχουμε, με την αύξηση των μέσων που πετύχαμε, τη χρήση εξειδικευμένου εξοπλισμού και την εντατικοποίηση των προσπαθειών μας, οδηγηθήκαμε μέσα σε σαράντα οκτώ ώρες στη μείωση των συνεπειών του φαινομένου μέχρι της τελικής εξάλειψης στην οποία συνετέλεσε βέβαια και η αλλαγή των κλιματολογικών συνθηκών.

Μου ήρθε, μόλις πριν από λίγο, μήνυμα από το γραφείο μου στο Υπουργείο, στη Θεσσαλονίκη, ότι ήρθε έγγραφο συμπτωματικά σήμερα Δευτέρα πρωί από το Τμήμα Βιολογίας του ΑΠΘ το οποίο έκανε τις συγκεκριμένες μετρήσεις την περίοδο για την οποία μιλούμε. Ήταν εντελώς επιτυχημένη η παρέμβαση που κάναμε με τα καραβάκια και με όλη τη δραστηριότητα την οποία επιχείρησε η σχετική εταιρεία, η οποία έχει αναλάβει αυτόν τον επιφανειακό καθαρισμό. Θα σας καταθέσω και σχετικό έγγραφο με το οποίο μας ενημέρωσε τι ακριβώς ενέργειες έκανε ώστε να μπορέσει να έχει όσο το δυνατόν καλύτερο αποτέλεσμα. Άρα λοιπόν, δεν ήταν μόνο ο αέρας που μας έσωσε.

Αν και το φυτοπλαγκτόν δεν αποτελεί στερεό λύμα αλλά ένα περίπλοκο περιβαλλοντικό φαινόμενο που απαιτεί εξειδικευμένο εξοπλισμό και επιστημονική διαχείριση, κάναμε ό,τι ήταν δυνατόν.

Η Κυβέρνηση, λοιπόν, κύριοι συνάδελφοι, μέσω του Υπουργείου Εσωτερικών, Μακεδονίας-Θράκης έδρασε αποτελεσματικά.

Ήδη βρεθήκαμε με συναρμόδια Υπουργεία. Εξετάζουμε τα ενδεχόμενα έχοντας στα χέρια μας μελέτες και από το παρελθόν τις οποίες προφανώς και θα επικαιροποιήσουμε. Υπάρχουν αρμόδιοι Υπουργοί οι οποίοι με τους συνεργάτες αναλαμβάνουν αυτή την δραστηριότητα. Πρέπει να θυμίσω ότι το Τεχνικό Επιμελητήριο Ελλάδας, Κεντρικής Μακεδονίας έχει καταθέσει από το 2006 σχετική μελέτη. Το Αριστοτέλειο Πανεπιστήμιο, το ΙΓΜΕ, το ΕΘΙΑΓΕ.

Ο Θερμαϊκός είναι ίσως ο πιο μελετημένος κόλπος αλλά και ο πιο εγκαταλελειμμένος.

Στη δευτερολογία μου θα σας αναφέρω δυο-τρία πιο συγκεκριμένα θέματα τα οποία δεν άπτονται των αρμοδιοτήτων μου εκτός από την ΕΥΑΘ που είναι φορέας εποπτευόμενος από το Υπουργείο Μακεδονίας Θράκης. Ωστόσο, έχω την υποχρέωση αφού ρωτάτε να σας απαντήσω.

Σας ευχαριστώ.

(Στο σημείο αυτό η Υφυπουργός κ. Μαρία Κόλλια - Τσαρουχά καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Θα παρακαλούσα και τους δυο σας, επειδή πρέπει να παραδώσουμε την Αίθουσα και ήδη ο συνολικός χρόνος της πρωτολογίας σας είναι μεγαλύτερος από τον χρόνο που απαντήθηκαν οι υπόλοιπες ερωτήσεις κάθε μια, να είστε εντός χρόνου. Δεν θα ήθελα σε μια τόσο ομαλή διαδικασία να παρέμβω και να στενοχωρήσω και τους δυο σας.

Ευχαριστώ.

Έχετε τον λόγο για τρία λεπτά, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Το ερωτώμενο Υπουργείο έχει εκ του καταστατικού του την ευθύνη του συντονισμού όλων των φορέων και των υπηρεσιών που εγγράφονται στον χωρικό προσδιορισμό «Μακεδονία-Θράκη». Υπό αυτή την έννοια διατυπώθηκε το ερώτημα προς την Υφυπουργό Μακεδονίας-Θράκης. Όπως μας είπατε στο τέλος της τοποθέτησής σας, κυρία Κόλλια, κυρία Υφυπουργέ, ήδη έχει γίνει κάποια σύσκεψη με την παρουσία και άλλων συναρμόδιων υπουργείων, οπότε εσείς είστε και το καταλληλότερο πρόσωπο. Άλλωστε και το άλλο Υπουργικό πρόσωπο θα έκανε αυτό το πράγμα. Αλλά αυτή είναι η θεσμική σας ευθύνη, η ευθύνη του συντονισμού των υπουργείων, των φορέων και των υπηρεσιών που εγγράφονται στον χώρο της Μακεδονίας και της Θράκης, της βορείου Ελλάδος.

Το δεύτερο στο οποίο νομίζω ότι συμφωνούμε είναι ότι πρέπει να ενώσουμε δυνάμεις για τον Θερμαϊκό. Στην κατεύθυνση αυτή αργήσαμε. Έπρεπε ήδη να έχει συγκροτηθεί ο οργανισμός προστασίας και αξιοποίησης του Θερμαϊκού που θα συνενώνει, θα σχεδιάζει, θα συντονίζει και κυρίως θα υλοποιεί. Δεν κρινόμαστε απ’ αυτά που λέμε ή που εξαγγέλλουμε αλλά απ’ αυτά που πράττουμε, βλέπει, μυρίζει, αισθάνεται, βιώνει ο πολίτης, είτε είναι πολίτης που θέλει να κάνει τη βόλτα του στο θαλάσσιο μέτωπο, είτε είναι πολίτης που θέλει να επενδύσει στο θαλάσσιο μέτωπο από το «Remezzo Palace» στην Καλαμαριά και την ζώνη μπροστά στο Παλατάκι και το «Κόδρα» -που επίσης είναι ένα ζήτημα ανοιχτό-, μέχρι το «Kitchen Bar», τις αποθήκες και πιο πέρα μέχρι το δέλτα, το κομμάτι που βρέχει τη δυτική Θεσσαλονίκη.

Έτσι, λοιπόν, πολύ καλά κάνετε. Απλά θα θυμίσω –κι αισθάνομαι πολύ περήφανος και χαρούμενος γ’ αυτό- ότι είχα μιλήσει για τις δεκατρείς περιφερειακές συνδιασκέψεις, για να μην περιπτωσιολογούμε. Τα προβλήματα είναι συνολικά και οι λύσεις πρέπει να δίνονται συνολικά. Πρέπει να αθροίζουμε δυνάμεις. Πρέπει οι συνιστώσες να γίνονται κοινές συνισταμένες δράσης και παρέμβασης. Ήδη τα δύο από τα δεκατρία περιφερειακά συνέδρια, στα οποία είχε αναφερθεί η ταπεινότητά μου τον Μάιο του 2015, έχουν υλοποιηθεί και τρέχουν για να γίνουν και τα υπόλοιπα έντεκα.

Επίσης, είχα σημειώσει την αναγκαιότητα να εγκαταλειφθεί το μοντέλο του Πρωθυπουργού που επισκέπτεται κάθε Σεπτέμβριο τη Θεσσαλονίκη και δίνει χάντρες στους συμπολίτες μου, σε μας τους Θεσσαλονικείς, μιλώντας για τη Θεσσαλονίκη, την πύλη στα Βαλκάνια, την πύλη στη νοτιοανατολική Ευρώπη. Ο Πρωθυπουργός –και είχα προτείνει τότε ειδική θεματική συνεδρίαση του υπουργικού συμβουλίου- έκανε κάτι πιο προωθημένο. Ο Αλέξης ο Τσίπρας δημιούργησε το γραφείο του Πρωθυπουργού, που σημαίνει καθημερινός σχεδιασμός, καθημερινός προγραμματισμός, καθημερινός έλεγχος των θεμάτων και των ζητημάτων, κατά πόσο προχωρούν, πού έχουν φτάσει, πού σκαλώνουν και τι πρέπει να κάνουμε για να αντιμετωπιστούν.

Κλείνοντας, θέλω να έχω στο μυαλό μου την επόμενη μέρα και νομίζω ότι αυτό έχουν -ή πρέπει να έχουν- και οι Θεσσαλονικείς για εμάς που οραματιζόμαστε μια καλύτερη πόλη άξια να τη ζούμε και κυρίως για τα παιδιά μας για τις γενιές που έρχονται.

Πρέπει να εγκαταλειφθεί αυτή η εικόνα που δίνει η πόλη και η πολιτεία σε όλες τις εκφάνσεις –κεντρική Κυβέρνηση, περιφερειακή αυτοδιοίκηση, τοπική αυτοδιοίκηση, δήμοι- ότι έχουν γυρίσει την πλάτη τους στον Θερμαϊκό. Αυτό είναι το πρώτο σημείο.

Σημείο δεύτερο –και ακόμη χειρότερο- να θεωρούν τον Θερμαϊκό ως την πίσω αυλή του σπιτιού τους, όπου εναποθέτουμε νιτρικά λιπάσματα, φυτοφάρμακα, βυρσοδεψία, όλα τα κακώς κείμενα της περιοχής, αστικά λύματα, βιομηχανικά λύματα, κ.λπ., αλλά εκεί πρέπει να υπάρξουν δραστικές παρεμβάσεις.

Επιτρέψτε μου να έχω στο μυαλό μου -και με αυτό κλείνω- όχι ευρωπαϊκά δεδομένα, τη Νάπολη ή την Μασσαλία, αλλά Βαλκανικά δεδομένα, το Ντουμπρόβνικ και το Σπλιτ, όπου σε αυτό το θαλάσσιο παραλιακό μέτωπο υπάρχει ζωή, υπάρχουν μαρίνες, υπάρχουν επενδύσεις, υπάρχουν πλωτά εστιατόρια, άνθρωποι βρίσκουν δουλειά, βρίσκουν το μέλλον τους και εμείς έχουμε εδώ αυτό το πράγμα που μοιάζει σαν ένα νεκρό σεληνιακό τοπίο όπου κάπου-κάπου οργανώνεται κάποιο Παγκόσμιο Πρωτάθλημα Ιστιοπλοΐας. Και καλά που φύσηξε και λειτούργησε βέβαια και η «ΑΛΚΙΠΠΗ» -να το πούμε αυτό- και καθαρίστηκε, αλλιώς θα γινόμασταν ρεζίλι στον κόσμο. Παγκόσμιο Πρωτάθλημα Ιστιοπλοΐας μέσα σε ευτροφισμούς φυτοπλαγκτόν και ερυθρά παλίρροια.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κυρία Υπουργέ, έχετε τον λόγο για τρία λεπτά.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εσωτερικών):** Ευχαριστώ, κύριε Πρόεδρε. Για να καταλάβετε πόσο εύκολο είναι να μετράτε τον χρόνο.

Κύριε συνάδελφε, δεν θα επαναλάβω αυτά που είπα ούτε θα πω ποιες είναι οι αρμοδιότητες του Υφυπουργείου Μακεδονίας-Θράκης, οι οποίες είναι ορισμένες με προεδρικό διάταγμα και βέβαια η πράξη είναι αυτή που το αποδεικνύει και πολλές φορές θεωρώ ότι έχω παρέμβει, παρόλο που δεν έχω σχετική αρμοδιότητα. Θα σας απαντήσω λοιπόν για κάποια συγκεκριμένα έργα τα οποία έχουν ολοκληρωθεί ή τείνουν να ολοκληρωθούν.

Λοιπόν, σχετικά με την Μονάδα Κατεργασίας Αποβλήτων από την ΕΥΑΘ, της οποία την εποπτεία έχω εγώ, έχω να πω ότι έχει ολοκληρωθεί αυτό το έργο. Κύριος ιδιοκτήτης και φορέας της χρηματοδότησης ήταν η ΕΤΒΑ ΒΙΠΕ ΑΕ. Έχουν ήδη ολοκληρωθεί. Έχει ξεκινήσει η δεκαήμερη επιτυχής αποδοτική λειτουργία της ανακατασκευασμένης μονάδας στη διάρκεια της οποίας θα ελεγχθεί αν επιτυγχάνονται οι περιβαλλοντικά ορθές απορροές της και εφόσον αυτοί οι στόχοι επιτευχθούν, η ΕΤΒΑ θα υπογράψει τη βεβαίωση περαίωσης εργασιών της τεχνικής ανασυγκρότησης, θα ξεκινήσει η διαδικασία υπογραφής πρωτοκόλλου προσωρινής παραλαβής αυτής της μονάδας από την ΕΥΑΘ και μετά την παραλαβή αυτή η μονάδα θα τεθεί σε δωδεκάμηνη δοκιμαστική λειτουργία ώστε ο κατασκευαστής να αποδείξει την ορθή τεχνικά λειτουργία αυτής της μονάδας και να καλύπτει όλους τους περιβαλλοντικούς όρους. Το ένα είναι αυτό.

Το δεύτερο είναι αυτό που είπαμε για τη σύνδεση του δεύτερου κλάδου με τον κεντρικό αποχετευτικό αγωγό. Λόγω των πολύπλοκων τεχνικών προβλημάτων δεν έχουν λειτουργήσει ακόμα τα απαιτούμενα έργα ώστε τα ακάθαρτα μιας μικρής περιοχής της δυτικής Θεσσαλονίκης να οδηγηθούν και αυτά στην εγκατάσταση επεξεργασίας λυμάτων Θεσσαλονίκης της ΕΥΑΘ μέσω του κεντρικού αποχετευτικού αγωγού. Αυτά τα ακάθαρτα, είναι το 5% μόνο της συνολικής ποσότητας των λυμάτων που οδηγούνται και επεξεργάζονται στην ΕΕΛΘ, οδηγούνται λοιπόν στην κοίτη του Δενδροποτάμου.

Ο επίμαχος αγωγός του Δενδροποτάμου αποτελεί μέρος ενός ανολοκλήρωτου για αρκετά χρόνια, μέχρι και σήμερα, αποχετευτικού συστήματος για τα λύματα των χαμηλών περιοχών της δυτικής Θεσσαλονίκης.

Το πρόβλημα θα επιλυθεί μόνο με την ολοκλήρωση του δεύτερου κλάδου του Κεντρικού Αποχετευτικού Αγωγού, ο οποίος ξεκίνησε το 2014. Στη συνέχεια διακόπηκε και τελικά επανεκκίνησε και κατασκευάζεται από την Ειδική Υπηρεσία Δημοσίων Έργων Κατασκευής Υδραυλικών Υποδομών.

Επίσης, απαιτείται η κατασκευή συμπληρωματικών αγωγών σύνδεσης του Κεντρικού Αποχετευτικού Αγωγού, την οποία μελετάει η Περιφέρεια Κεντρικής Μακεδονίας. Εκεί μπαίνει η Περιφέρεια Κεντρικής Μακεδονίας. Υπάρχει ολοκλήρωση μελέτης κατασκευής δίδυμου καταθλιπτικού αγωγού, αντλιοστασίου Α4. Μετά την σύνδεσή του με τον ΚΑΑ βαρυτικού αγωγού Φ500 και του καταθλιπτικού τής Φ90 της κρεαταγοράς και το έργο κατασκευής φρεατίου σύνδεσης καταθλιπτικού αγωγού 2Φ900 του αντλιοστασίου Α4 με τον ΚΑΑ.

Σχετικά με τις ζημίες από τον Κ14 να σας πω τα εξής: Στο πλαίσιο κατασκευής του δεύτερου κλάδου του ΚΑΑ θα κατασκευαστεί το έργο αυτό με τις υπάρχουσες σε λειτουργία υποδομές στην περιοχή, οι οποίες έχουν καταστραφεί εν μέρει από τα όρια κατασκευής του Κ16. Πρέπει να αποκατασταθούν τάχιστα από την Περιφέρεια Κεντρικής Μακεδονίας.

Η ΕΥΑΘ ΑΕ –που επαναλαμβάνω έχω την εποπτεία της- έχει προβεί επανειλημμένως σε έγγραφες ενημερώσεις, αλλά και αιτήματα προς όλους τους αρμόδιους φορείς για την άμεση ανάγκη επίλυσης του προβλήματος. Σημειωτέoν ότι υπάρχουν ήδη δύο δικαστικές αποφάσεις που απαλλάσσουν την εταιρεία αυτή, την ΕΥΑΘ, από κάθε ευθύνη για την αναγκαστική εκροή και μη, επεξεργασμένων λυμάτων στον Δενδροπόταμο, αφού και τα σχετικά αποχετευτικά έργα δεν έχουν ακόμα ολοκληρωθεί.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τελειώνω, κύριε Πρόεδρε, σε μισό λεπτό.

Κλείνοντας και παρά τον λαβύρινθο, κύριε Πρόεδρε, κύριε συνάδελφε, των φορέων και παρά το γεγονός ότι το θέμα ξεφεύγει κατά πολύ από τις αρμοδιότητες της ταπεινής Υφυπουργού Μακεδονίας Θράκης Εσωτερικών, έχουμε κάνει σημαντικά βήματα. Στοχεύουμε να συνδράμουμε ουσιαστικά, ώστε να δοθεί σύντομα μια οριστική λύση στο πρόβλημα κι ένα καλύτερο και ποιοτικότερο περιβάλλον για τους Θεσσαλονικείς.

Βέβαια, η παρουσία και η ύπαρξη του Γραφείου του Πρωθυπουργού και η τακτική άνοδος του κυρίου Πρωθυπουργού στη Θεσσαλονίκη και στη Βόρεια Ελλάδα, είναι αυτό το οποίο πιστεύω επιζητούσαν χρόνια οι Μακεδόνες. Έχει δείξει αποτελέσματα και όσο πιο καλά συνεργαζόμαστε, όλοι μαζί θα έχουμε τα καλύτερα αποτελέσματα για τη βόρεια Ελλάδα, για τη χώρα που αγαπάμε, τη Μακεδονία και τη Θράκη.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Υφυπουργέ.

Να ευχαριστήσω και όλους τους συναδέλφους για την ομαλή διεξαγωγή της συζήτησης.

Για όλες τις ερωτήσεις που δεν συζητήθηκαν έχει υπάρξει σχετική επιστολή του Γενικού Γραμματέα της Κυβέρνησης κ. Καλογήρου. Δεν χρειάζεται να την αναγνώσω.

Επίσης, ο Βουλευτής Ιωαννίνων του ΣΥΡΙΖΑ κ. Ιωάννης Στέφος ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ OI ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 14.03΄ λύεται η συνεδρίαση για σήμερα Δευτέρα 31 Ιουλίου 2017 και ώρα 15.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**