(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΑ΄

Δευτέρα 20 Νοεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Ο Φωτήλα και Γ. Κασαπίδη, σελ.   
3. Ανακοινώνεται ότι τη συνεδρίαση παρακολουθούν μαθητές από το 3ο Γενικό Λύκειο Αργυρούπολης, το Β' Γυμνάσιο Αχαρνών, το 1ο Γενικό Λύκειο Ναυπάκτου, το Γυμνάσιο Παραλίας Τυρού Αρκαδίας, το 4ο Γυμνάσιο Κομοτηνής, το 10ο Γενικό Λύκειο Λάρισας και το 2ο Γυμνάσιο Συκεών Θεσσαλονίκης, σελ.   
4. Επί διαδικαστικού θέματος, σελ.   
5. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, στις 17.11.2017 Ποινική δικογραφία που αφορά στον Υπουργό Εθνικής Άμυνας, κ. Παναγιώτη Καμμένο και τον Υπουργό Ναυτιλίας και Νησιωτικής Πολιτικής, κ. Παναγιώτη Κουρουμπλή, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Διανομή Κοινωνικού Μερίσματος και άλλες διατάξεις», σελ.   
   
ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΧΤΣΙΟΓΛΟΥ Ε. , σελ.  
ΒΑΡΕΜΕΝΟΣ Γ. , σελ.  
ΒΡΟΥΤΣΗΣ Ι. , σελ.  
ΓΕΩΡΓΙΑΔΗΣ Μ. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΘΕΟΧΑΡΗΣ Θ. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΟΥΤΣΟΥΚΟΣ Γ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΥΡΩΤΑΣ Γ. , σελ.  
ΜΙΧΑΛΟΛΙΑΚΟΣ Ν. , σελ.  
ΜΠΑΚΟΓΙΑΝΝΗ Θ. , σελ.  
ΜΠΑΛΑΟΥΡΑΣ Γ. , σελ.  
ΜΠΟΥΡΑΣ Α. , σελ.  
ΣΚΟΥΡΟΛΙΑΚΟΣ Π. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί του σχεδίου νόμου του Υπουργείου Οικονομικών:  
ΑΧΤΣΙΟΓΛΟΥ Ε. , σελ.  
ΒΑΚΗ Φ. , σελ.  
ΒΕΝΙΖΕΛΟΣ Ε. , σελ.  
ΒΛΑΧΟΣ Γ. , σελ.  
ΒΡΟΥΤΣΗΣ Ι. , σελ.  
ΓΕΝΝΗΜΑΤΑ Φ. , σελ.  
ΓΕΩΡΓΙΑΔΗΣ Μ. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΔΟΥΖΙΝΑΣ Κ. , σελ.  
ΔΡΙΤΣΑΣ Θ. , σελ.  
ΘΕΟΔΩΡΑΚΗΣ Σ. , σελ.  
ΘΕΟΧΑΡΗΣ Θ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΜΜΕΝΟΣ Π. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΣΙΚΗΣ Κ. , σελ.  
ΚΑΤΣΩΤΗΣ Χ. , σελ.  
ΚΑΦΑΝΤΑΡΗ Χ. , σελ.  
ΚΟΥΤΣΟΥΚΟΣ Γ. , σελ.  
ΚΟΥΤΣΟΥΜΠΑΣ Δ. , σελ.  
ΛΑΓΟΣ Ι. , σελ.  
ΛΑΖΑΡΙΔΗΣ Γ. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΝΩΛΑΚΟΥ Δ. , σελ.  
ΜΑΥΡΑΓΑΝΗΣ Ν. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΜΠΑΚΟΓΙΑΝΝΗ Θ. , σελ.  
ΜΠΑΛΑΟΥΡΑΣ Γ. , σελ.  
ΜΠΟΥΡΑΣ Α. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΚΟΥΡΟΛΙΑΚΟΣ Π. , σελ.  
ΣΤΑΘΑΚΗΣ Γ. , σελ.  
ΤΑΣΟΥΛΑΣ Κ. , σελ.  
ΤΣΑΚΑΛΩΤΟΣ Ε. , σελ.  
ΤΣΙΑΡΑΣ Κ. , σελ.  
ΤΣΙΠΡΑΣ Α. , σελ.

ΤΡΑΓΑΚΗΣ Ι. , σελ.  
ΧΟΥΛΙΑΡΑΚΗΣ Γ. , σελ.  
  
ΠΑΡΕΜΒΑΣΕΙΣ:  
ΑΝΤΩΝΙΟΥ Χ. , σελ.  
ΓΚΑΡΑ Α. , σελ.  
ΚΑΚΛΑΜΑΝΗΣ Ν. , σελ.  
ΚΟΝΣΟΛΑΣ Ε. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΠΑΛΑΦΑΣ Ι. , σελ.  
ΣΚΡΕΚΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΑ΄

Δευτέρα 20 Νοεμβρίου 2017

Αθήνα, σήμερα στις 20 Νοεμβρίου 2017, ημέρα Δευτέρα και ώρα 12.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-11-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Λ΄ συνεδριάσεώς του, της Παρασκευής 17 Νοεμβρίου 2017, σε ό,τι αφορά: α) την έγκριση του Απολογισμού Δαπανών της Βουλής, οικονομικού έτους 2016 και β) την ψήφιση του Προϋπολογισμού Δαπανών της Βουλής, οικονομικού έτους 2018.)

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τρεις εκπαιδευτικοί συνοδοί τους από το 3ο Γενικό Λύκειο της Αργυρούπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Διανομή Κοινωνικού Μερίσματος και άλλες διατάξεις».

Το παραπάνω νομοσχέδιο, μετά την απόφαση την οποία έλαβαν οι Διαρκείς Επιτροπές Οικονομικών και Κοινωνικών Υποθέσεων και Παραγωγής και Εμπορίου, ύστερα από πρόταση του αρμόδιου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Υπενθυμίζω ότι η συζήτηση και ψήφιση του νομοσχεδίου στην Ολομέλεια είχε προγραμματιστεί για την Πέμπτη 16 Νοεμβρίου 2017, όμως αναβλήθηκε με απόφαση του Προέδρου της Βουλής κ. Νικολάου Βούτση, μετά από επικοινωνία που είχε με τον Πρωθυπουργό κ. Τσίπρα, λόγω του εθνικού πένθους για την ανείπωτη τραγωδία που έπληξε τη δυτική Αττική.

Θα ήθελα, επίσης, να σας υπενθυμίσω ότι σύμφωνα με την απόφαση της Διάσκεψης των Προέδρων, κατά πλειοψηφία, βέβαια, της 15ης Νοεμβρίου 2017, η συζήτηση επί της αρχής και επί των άρθρων θα ολοκληρωθεί σε μία συνεδρίαση διάρκειας κατ’ ανώτατο όριο δέκα ωρών.

Στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους, καθώς και ένας Ανεξάρτητος Βουλευτής. Η ομιλία τους περιορίζεται στο ήμισυ του χρόνου που προβλέπεται από τα άρθρα 97 και 103 του Κανονισμού της Βουλής.

Προτείνω, αν και δεν προβλέπεται από τον Κανονισμό της Βουλής, να λάβουν τον λόγο πέντε ορισμένοι ομιλητές από τον ΣΥΡΙΖΑ, τρεις ορισμένοι ομιλητές από τη Νέα Δημοκρατία, ένας ορισμένος ομιλητής από τη Δημοκρατική Συμπαράταξη ΠΑΣΟΚ - ΔΗΜΑΡ, ένας ορισμένος ομιλητής από τον Λαϊκό Σύνδεσμο - Χρυσή Αυγή, ένας ορισμένος ομιλητής από το Κομμουνιστικό Κόμμα Ελλάδας, ένας ορισμένος ομιλητής από τους Ανεξάρτητους Έλληνες, ένας ορισμένος ομιλητής από την Ένωση Κεντρώων, ένας ορισμένος ομιλητής από το Ποτάμι καθώς κι ένας ορισμένος ομιλητής από τους Ανεξάρτητους Βουλευτές.

Τέλος, προτείνω η συζήτηση επί της αρχής και επί των άρθρων να είναι ενιαία.

Ως προς τους χρόνους ομιλίας, προτείνω οι εισηγητές και οι ειδικοί αγορητές να έχουν περισσότερο από τον ήμισυ του χρόνου που είπα στην αρχή, να έχουν δηλαδή χρόνο ομιλίας δώδεκα λεπτά, οι αρμόδιοι Υπουργοί δεκατρία λεπτά, οι τυχόν λοιποί Υπουργοί και Υφυπουργοί οκτώ λεπτά, ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ καθώς και ο Πρόεδρος της Κοινοβουλευτικής Ομάδας της Νέας Δημοκρατίας δεκατέσσερα λεπτά, οι Πρόεδροι των υπολοίπων Κοινοβουλευτικών Ομάδων δώδεκα λεπτά, οι Κοινοβουλευτικοί Εκπρόσωποι δέκα λεπτά, οι ορισθέντες από τα κόμματα ομιλητές πέντε λεπτά.

Πριν ρωτήσω το Σώμα αν συμφωνεί, μου είχε ζητήσει τον λόγο ο κ. Λοβέρδος.

Έχετε τον λόγο για τρία λεπτά, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κύριε Πρόεδρε, έγινε μια συζήτηση στις επιτροπές και μια μικρή στη Διάσκεψη των Προέδρων για το κατεπείγον. Οι επιτροπές αποφάσισαν.

Τώρα η συζήτηση αυτή, κύριε Πρόεδρε, έχει μόνο νόημα την καταγραφή στα Πρακτικά της στάσης του Σώματος.

Ο Υπουργός στην ομιλία του, όπως διάβασα στις επιτροπές, αναφέρθηκε στους λόγους του κατεπείγοντος, κυρίως σε πρακτικούς λόγους για ενέργειες που είναι να γίνουν, αφού την Πέμπτη θα ψήφιζε η Εθνική Αντιπροσωπεία το παρόν σχέδιο νόμου.

Ήλθε, όμως, η ζωή να τον διαψεύσει. Έπρεπε να θρηνήσουμε είκοσι νεκρούς, για να φανεί στην πράξη, κύριε Πρόεδρε, ότι μπορούσαμε να ακούσουμε μια μέρα τους φορείς; Υπήρχε χώρος αντικειμενικά, όπως προκύπτει, αφού σήμερα θα κάνουμε την τελική συζήτηση και θα πάρουμε την απόφαση. Έπρεπε να γίνουν όλα αυτά τα τραγικά, για να αποδειχθεί ότι δεν είχε δίκιο, ότι δεν έλεγε την αλήθεια στο Σώμα, ότι ήθελε να αποφύγει τελικά η Πλειοψηφία και ο ίδιος τη συζήτηση με τους φορείς; Γιατί αν έρχονταν οι φορείς εδώ και έλεγαν τις απόψεις τους, αυτά τα δήθεν γενναιόδωρα και δήθεν φιλάνθρωπα που κάνει η Κυβέρνηση, θα αποδεικνύονταν στην πράξη τι ακριβώς είναι.

Άρα, υπογραμμίζοντας, κύριε Πρόεδρε, ότι έγινε μια ακόμη κοινοβουλευτική λαθροχειρία, θέλω να παρακαλέσω τουλάχιστον η τροπολογία, η οποία ανακοινώθηκε από τον Κυβερνητικό Εκπρόσωπο το πρωί πως θα κατατεθεί για να ψηφιστεί σήμερα και αφορά τους ανθρώπους που επλήγησαν στη δυτική Αττική, αλλά και σε άλλα μέρη της Ελλάδας, να κατατεθεί πριν αγορεύσουν οι εκπρόσωποί μας. Ειδάλλως, να προβλεφθεί άλλη ειδική διαδικασία γι’ αυτό, διότι είναι αλλιώς σχεδιασμένες όλες οι τοποθετήσεις για τα πολλά θέματα που έχουμε σήμερα να συζητήσουμε και μια τέτοια τροπολογία θέλει και μια ανάλυση, για να δούμε τι ακριβώς διαβάζουμε, αλλά και έναν χρόνο για να τοποθετηθούμε. Σε αυτό σας παρακαλώ πάρα πολύ να πάρετε θέση.

Επίσης, θα σας παρακαλέσω και κάτι άλλο. Αυτό είναι προσωπικό και αφορά εσάς και απευθύνεται από την Κοινοβουλευτική μας Ομάδα. Χθες είχαμε μια διαδικασία, η οποία ολοκλήρωσε την εκλογή του νέου επικεφαλής του χώρου του Κέντρου και της Κεντροαριστεράς.

Επειδή κι αυτή τη διαδικασία ειρωνεύτηκε ο Υπουργός Οικονομικών με τις τοποθετήσεις του, χωρίς να κάνει χιούμορ αυτή τη φορά, αλλά με κάποια επιχειρήματα που τα καταλάβαινε ως σοβαρά, θα ήθελα τουλάχιστον εσείς, κύριε Πρόεδρε, ως Προεδρεύων της σημερινής συνεδρίασης, να πείτε μια καλή κουβέντα που να μας εκφράσει όλους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Μαντά, που έχει ζητήσει προφανώς για το πρώτο θέμα, το διαδικαστικό, θα πω πως παρ’ ότι, κύριε Λοβέρδο, η διαδικασία στην οποία αναφερθήκατε ήταν καθαρά εσωκομματική διαδικασία,…

**ΑΝΔΡΕΑΣ ΛΟΒΕΡΔΟΣ:** Δύο κόμματα είμαστε.

**ΠΡΟΕΔΡΕΥΩΝ (Νικήτας Κακλαμάνης):** …έχει πιστεύω άμεση σχέση με την Κοινοβουλευτική Δημοκρατία και ήταν μια διαδικασία, που όπως όλοι παρακολουθήσαμε, έγινε κατά άψογο τρόπο.

Κατ’ αρχάς, να συγχαρώ εκ μέρους όλης της Βουλής –πιστεύω- την κ. Φώφη Γεννηματά διά την επανεκλογή της στον υπό διαμόρφωση φορέα, επανεκλογή με την έννοια ότι και τώρα είναι Αρχηγός της Δημοκρατικής Συμπαράταξης. Να ευχηθούμε καλή δύναμη. Θεωρώ ότι είναι μια διαδικασία, που τιμάει γενικότερα το δημοκρατικό μας πολίτευμα. Δεν το συζητάμε. Μπορεί ο καθένας να έχει την άποψή του, αλλά ως προς τη διαδικασία και το γεγονός δεν νομίζω ότι μπορεί να υπάρχει άλλη άποψη. Αυτό είναι το ένα.

Το δεύτερο είναι ότι θα δώσω τον λόγο και στον Υπουργό να μας πει πότε θα κατατεθεί, γιατί, μέχρι στιγμής, όπως ενημερώθηκα από τις Υπηρεσίες, η τροπολογία δεν έχει κατατεθεί ούτε στις Υπηρεσίες.

Επομένως δεν είμαι εις θέση να σας πω, κύριε Λοβέρδο. Όμως, επειδή είναι παρών ο αρμόδιος Υπουργός, εφόσον θελήσει, μετά τον κ. Μαντά να μας ενημερώσει. Εκτιμώ κι εγώ ότι τουλάχιστον πριν τοποθετηθούν οι Κοινοβουλευτικοί Εκπρόσωποι –γιατί το να περιμένουμε να κατατεθεί και να έλθει εδώ πριν ξεκινήσει ο κ. Μπαλαούρας, θα χάσουμε φοβάμαι μια ώρα και δεν είναι υπέρ της διαδικασίας-, καλό θα ήταν να είχε κατατεθεί. Όμως, θα ρωτήσω τον κύριο Υπουργό αν θέλει να μας ενημερώσει και να πάρει τον λόγο.

Ως προς το κατεπείγον, ήσασταν παρών κι εσείς. Είναι γνωστό. Για αυτό και είπα, παρ’ ότι δεν ήταν γραμμένο στο χαρτί, ότι είναι κατά πλειοψηφία και σε ό,τι αφορά τη Διάσκεψη των Προέδρων.

Τώρα, κύριε Μαντά, έχετε τον λόγο επί της διαδικασίας για τρία λεπτά.

**ΧΡΗΣΤΟΣ ΜΑΝΤΑΣ:** Πάει να γίνει, θα έλεγα, κύριε Πρόεδρε –και με συγχωρείτε, οι εκτιμήσεις μου είναι πολιτικές-, πολιτικό έθιμο κάθε φορά που ξεκινάμε μια διαδικασία να επιχειρεί ο κ. Λοβέρδος να θέσει διάφορα ζητήματα. Είναι δικαίωμά του, αλλά το επισημαίνω, για να το ξέρουμε. Αυτό είναι το πρώτο.

Δεύτερον, αυτό το οποίο, όμως, πολιτικά με εξόργισε είναι ότι με έναν κυνικό και χυδαίο πολιτικά τρόπο επιχείρησε να αντιπαρατεθεί…

**ΠΡΟΕΔΡΕΥΩΝ (Νικήτας Κακλαμάνης):** Καλά, εσείς είστε τώρα ήπιος άνθρωπος. Αν θέλετε, το «χυδαίο» αποσύρετέ το από τα Πρακτικά.

**ΧΡΗΣΤΟΣ ΜΑΝΤΑΣ:** Όχι, ακούστε με και το ξαναλέω: Με έναν πολιτικά κυνικό και πολιτικά χυδαίο τρόπο επιχείρησε…

**ΑΝΔΡΕΑΣ ΛΟΒΕΡΔΟΣ:** Τι έκανα;

**ΧΡΗΣΤΟΣ ΜΑΝΤΑΣ:** …να στηρίξει το επιχείρημα ότι κατέρρευσε η διαδικασία του κατεπείγοντος πάνω στην τραγωδία που έζησαν και ζουν οι άνθρωποι που χτυπήθηκαν από αυτή τη φυσική καταστροφή, που έδεσε –αν θέλετε- με τις διαχρονικές ανεπάρκειες συνολικά των μέτρων αντιπλημμυρικής προστασίας. Αυτό το θεωρώ πολιτικά και χυδαίο και κυνικό.

Όσον αφορά την κατεπείγουσα διαδικασία και τα επιχειρήματα για το τι είναι και το τι δεν είναι, έχουν ειπωθεί ήδη στις επιτροπές και αυτό το θέμα έχει –κατά τη γνώμη μου- κλείσει. Για τα υπόλοιπα προφανώς πρέπει να έρθει η τροπολογία κάποια στιγμή, έτσι ώστε να μπορούν οι πολιτικές δυνάμεις να τοποθετηθούν με επάρκεια.

Όμως αυτό σε καμμία περίπτωση δεν μειώνει –και νομίζω ότι εκεί θα συμφωνήσουμε όλοι- την ανάγκη να υπάρξει αυτή η πρωτοβουλία και να ενισχυθούν οι άνθρωποι με ό,τι μέσα διαθέτουμε σε αυτή την περιοχή.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Εγώ, από ό,τι κατάλαβα, ο κ. Λοβέρδος δεν έθεσε θέμα αλλαγής της διαδικασίας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, σας έχω δει. Περιμένετε.

Απλώς είπε τις ενστάσεις του σχετικά με τη λέξη «κατεπείγον». Δεν ζήτησε κάτι άλλο. Είναι γνωστό ότι, αν έχουν ψηφίσει οι επιτροπές και η Διάσκεψη των Προέδρων, θεωρείται τετελεσμένο αυτό.

Έφυγε ο κύριος Υπουργός;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Βγήκε έξω για λίγο.

**ΠΡΟΕΔΡΕΥΩΝ (Νικήτας Κακλαμάνης):** Ήθελα να τον ρωτήσω επί του θέματος της τροπολογίας.

Ορίστε, κύριε Λοβέρδο, έχετε τον λόγο για ένα λεπτό, αλλά μην ξεκινήσουμε τώρα τσακωμό.

**ΑΝΔΡΕΑΣ ΛΟΒΕΡΔΟΣ:** Δεν έχω, κύριε Πρόεδρε, καμμία τέτοια διάθεση. Απλώς θέλω να κάνω μια διευκρίνιση, αφού ο συνάδελφος της Πλειοψηφίας τη θεωρεί αναγκαία. Εγώ είπα ότι η αναβολή που εδόθη εξαιτίας ενός τραγικού γεγονότος απέδειξε ότι εξ αντικειμένου χρόνος υπήρχε. Ούτε αναφέρθηκα στα γεγονότα αυτά καθαυτά ούτε άρχισα την κριτική. Τα προβλήματα κατανόησης που έχει ο εκπρόσωπος της Πλειοψηφίας είναι δικά του προβλήματα. Εγώ δεν μπορώ να κάνω κάτι για αυτό.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ο κ. Δένδιας έχει τον λόγο για τρία λεπτά.

**ΧΡΗΣΤΟΣ ΜΑΝΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαντά, εντάξει. Μην κάνουμε τώρα θέμα. Δεν είπε τίποτα το ιδιαίτερο.

**ΧΡΗΣΤΟΣ ΜΑΝΤΑΣ:** Όχι, κύριε Πρόεδρε, θα μου δώσετε τον λόγο και εμένα πάλι. Δεν γίνεται!

**ΠΡΟΕΔΡΕΥΩΝ (Νικήτας Κακλαμάνης):** Είναι που είναι περιορισμένος ο χρόνος, εάν χάσουμε μία ώρα με διαδικαστικά…

**ΧΡΗΣΤΟΣ ΜΑΝΤΑΣ:** Δευτερόλεπτα μόνο!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, εγώ απλώς θέλω να ρωτήσω την Κυβέρνηση τι προτίθεται να κάνει σχετικά με τις σημερινές ανακοινώσεις, όσον αφορά τα μέτρα για τους πληγέντες. Αν προτίθεται να φέρει τροπολογία, ποια είναι αυτή η τροπολογία, πότε θα κατατεθεί.

Έχει γίνει σύνηθες στην Κυβέρνηση να νομοθετεί δι’ ανακοινώσεων εκτός της Αιθούσης. Νομίζω ότι, για αλλαγή, θα ήταν φρόνιμο, χρήσιμο, ωφέλιμο και ορθό η Κυβέρνηση να είχε ενημερώσει πρώτα την Εθνική Αντιπροσωπεία. Δεν το έπραξε. Εν πάση περιπτώσει, να ξέρουμε, εάν φέρει τροπολογία, πότε θα τη φέρει, για να μπορούμε να τη δούμε, να τη συζητήσουμε, να εισηγηθούμε και εμείς τις απόψεις μας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δένδια, έχετε δίκιο. Την ώρα που μπαίνατε στην Αίθουσα ακριβώς αυτό είπα και για αυτό ρώτησα τώρα πού είναι ο Υπουργός, γιατί είχα πει ότι, πριν αρχίσουμε, εάν ήθελε ο Υπουργός, να ενημερώσει, για να ξέρουμε εκ των προτέρων.

Είπα, επίσης, για να το έχετε υπ’ όψιν σας, ότι τουλάχιστον πριν πάρουν τον λόγο οι Κοινοβουλευτικοί Εκπρόσωποι πρέπει απαραιτήτως να έχει κατατεθεί η τροπολογία. Απλώς να μη χάσουμε χρόνο, περιμένοντας να ανέβει στο Βήμα ο κ. Μπαλαούρας, που είναι παρών.

Ορίστε, κύριε Μαντά, έχετε τον λόγο για ένα λεπτό και κλείνει το διαδικαστικό.

**ΧΡΗΣΤΟΣ ΜΑΝΤΑΣ:** Ένα δευτερόλεπτο θα μιλήσω, κύριε Πρόεδρε.

Τα περί κατανόησης του τα επιστρέφω του Κοινοβουλευτικού Εκπροσώπου της Δημοκρατικής Συμπαράταξης, γιατί όλοι καταλαβαίνουν σε αυτή την Αίθουσα πώς χρησιμοποιεί καθένας και καθεμιά από εμάς την επικαιρότητα και τα γεγονότα.

**ΠΡΟΕΔΡΕΥΩΝ (Νικήτας Κακλαμάνης):** Η γνώμη μου είναι ότι σήμερα πρέπει να είμαστε όσο μπορούμε πιο ήρεμοι.

**ΧΡΗΣΤΟΣ ΜΑΝΤΑΣ:** Όχι, όχι δεν θα είμαστε!

**ΠΡΟΕΔΡΕΥΩΝ (Νικήτας Κακλαμάνης):** Από ό,τι έχω αντιληφθεί από τις ψηφοφορίες, πλην της Χρυσής Αυγής, που εξέφρασε επιφύλαξη και θα ακούσουμε σήμερα ποια είναι η τελική της θέση, όλα τα υπόλοιπα κόμματα ψηφίζουμε υπέρ.

**ΧΡΗΣΤΟΣ ΜΑΝΤΑΣ:** Αυτό δεν αφορά εμάς, όμως.

**ΠΡΟΕΔΡΕΥΩΝ (Νικήτας Κακλαμάνης):** Μιλάω γενικά, κύριε Μαντά.

Αν αρχίσουμε τους τσακωμούς, πριν τοποθετηθεί ο πρώτος εισηγητής, νομίζω ότι δεν βοηθάει.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, έχετε τον λόγο για ένα λεπτό και τελειώνουμε. Θέλουμε όλοι τώρα να κάνουμε δήλωση για το κατεπείγον!

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Δεν είναι τόσο για το κατεπείγον, γιατί γνωρίζουμε ότι η απαξίωση και η νομοθέτηση «στο πόδι» είναι πλέον πανάκεια.

Αυτό που είναι σημαντικό να ακουστεί στην Αίθουσα είναι ότι την Παρασκευή η Βουλή των Ελλήνων άνοιξε κωδικό ενισχύοντας με 1.000.0000 ευρώ τους πληγέντες. Καλό θα είναι να το ξέρουν όλοι. Έτυχε εγώ να προεδρεύω την Παρασκευή. Ο ίδιος ο Πρόεδρος της Βουλής ο κ. Βούτσης άνοιξε κωδικό δίνοντας 1.000.000 προς ενίσχυση στους πληγέντες. Αυτό κάναμε σαν Βουλή, εμείς. Το τι σκοπεύει να κάνει η Κυβέρνηση αναμένουμε να το δούμε.

**ΠΡΟΕΔΡΕΥΩΝ (Νικήτας Κακλαμάνης):** Είναι γνωστό αυτό.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Περιμένουμε, λοιπόν, να δούμε και εμείς τι θα γίνει με την τροπολογία, γιατί έχει δίκιο ο κ. Λοβέρδος ότι έχει σημασία για το πώς θα τοποθετηθούμε και σαν εισηγητές και σαν κόμματα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Θα μας ενημερώσετε εσείς, κυρία Υπουργέ; Δεν σας βάζω χρόνο, γιατί υποθέτω ότι θα είστε σύντομη.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θέλω να πω, κύριε Πρόεδρε, ότι θα υπάρξει τροπολογία για την έκτακτη ενίσχυση των πληγέντων που θα έρθει στη Βουλή περίπου στις 14.00΄.

**ΠΡΟΕΔΡΕΥΩΝ (Νικήτας Κακλαμάνης):** Αυτό σημαίνει πρακτικά -για να έχετε όλοι μια εικόνα- ότι θα έρθει όταν θα τελειώνουν –δεν θα έχουν τελειώσει ακριβώς- οι γενικοί εισηγητές και οι ειδικοί αγορητές.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε,…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούκο, μίλησε ο Κοινοβουλευτικός σας Εκπρόσωπος.

**ΓΙΑΝΝΗΣ ΚΟΥΤΣΟΥΚΟΣ:** Θα μιλήσουμε και μετά την τροπολογία. Δεν μπορείτε να μας τον στερήσετε τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Άλλο αυτό. Πρέπει να δούμε και πόσες σελίδες θα είναι η τροπολογία και λοιπά. Έχετε δίκιο σε αυτό. Σας λέω ότι πρακτικά, όπως το είπε η κυρία Υπουργός, σημαίνει ότι τελειώνοντας οι ειδικοί αγορητές θα έρθει η τροπολογία, ώστε οι υπόλοιποι ομιλητές και οι Κοινοβουλευτικοί Εκπρόσωποι να την έχουν υπ’ όψιν τους πριν ανέβουν στο Βήμα. Κατάλαβα τι είπατε και ναι, μπορεί γι’ αυτό το θέμα να υπάρξει ένα επιπλέον δίλεπτο στον χρόνο σας για να μιλήσετε για την τροπολογία.

Ξεκινάμε με τους εισηγητές. Πρώτος είναι ο κ. Μπαλαούρας, γενικός εισηγητής εκ μέρους του ΣΥΡΙΖΑ.

Κύριε Μπαλαούρα, έχετε τον λόγο.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ευχαριστώ, κύριε Πρόεδρε.

Συνάδελφοι και συναδέλφισσες, μέσα στην τραγικότητα των ημερών, με τον μεγάλο αριθμό νεκρών και την καταστροφή του βίου από το υστέρημα των φτωχών νοικοκυριών, τα φίλια προς την Αντιπολίτευση μέσα δεν ορρωδούν ούτε στον ανθρώπινο πόνο.

Λένε ότι φταίει η περιφέρεια και η Δούρου για τα σαράντα τουλάχιστον χρόνια ανομίας, για το μπάζωμα των χειμάρρων και την αποψίλωση των δασών, με την κάλυψη, όχι όμως με το αζημίωτο και την προτροπή μάλιστα του παλιού πολιτικού συστήματος. «Ουαί υμίν, γραμματείς και Φαρισαίοι υποκριτές»!

Συνάδελφοι, έρχεται σήμερα ένα νομοσχέδιο για το κοινωνικό μέρισμα που, εκόντες άκοντες, η συντριπτική πλειοψηφία των κομμάτων το υπερψηφίζει. Πέρυσι, τέτοιες ημέρες, Νέα Δημοκρατία και ΠΑΣΟΚ, κυρίως, και τα φιλικά προς αυτούς ΜΜΕ είχαν βγει στα κάγκελα, όχι μόνο εντός, αλλά, δυστυχώς, και εκτός της χώρας. Εγκαλούσαν, παρακαλούσαν, θα έλεγα, την τρόικα να επέμβει. «Βάστα, Γερούν», φώναζαν, εκλιπαρούσαν. Εισέπραξαν, όμως, τη χλεύη και την αγανάκτηση του κόσμου και αναγκάστηκαν να δείξουν, χωρίς να το πιστεύουν, ότι συμφωνούν. Έστω και έτσι, καλοδεχούμενοι.

Τι είναι και ποιους αφορά το κοινωνικό μέρισμα; Γιατί τώρα και πού βρέθηκαν τα λεφτά; Γιατί δίνεται; Μοιράζονται 1.400.000.000 ευρώ σε τριάμισι εκατομμύρια περίπου ανθρώπους, δηλαδή σε πάνω από το 1/3 του πληθυσμού, που όμως έχουν πληγεί περισσότερο από την κρίση.

Δεν είναι απλώς ένα βοήθημα, συνάδελφοι, προς αυτούς. Απορρέει από την ιδεολογία μας, από την ψυχή της Αριστεράς, και εντός του μνημονίου δείχνουμε και συνεχίζουμε να δείχνουμε -και θα το συνεχίσουμε πολύ περισσότερο όταν φύγουμε από τα μνημόνια- την ταξική μεροληψία στους μη έχοντες και κατέχοντες.

Άμεσα δίνονται στους πολίτες 720 εκατομμύρια ευρώ, ποσά που είναι αφορολόγητα, ακατάσχετα, χωρίς κρατήσεις και χωρίς αλλαγή -πάρα πολύ σημαντικό- εισοδηματικών κριτηρίων.

Δίνονται, επίσης, 300 εκατομμύρια στους συνταξιούχους, που η κυβέρνηση Νέας Δημοκρατίας - ΠΑΣΟΚ παράνομα τσεκούρωσε. Το καταργήσαμε πέρσι και τώρα δίνουμε πίσω και τα αναδρομικά.

Μέσω της ΔΕΗ δίνονται 360 εκατομμύρια ευρώ, με αποτέλεσμα το κοινωνικό οικιακό τιμολόγιο να μειωθεί κατά 70%. Θα διπλασιαστεί, δηλαδή, σε σχέση με πέρσι. Ξαναλέω τη φράση: Θα μειωθεί κατά 70% το κοινωνικό τιμολόγιο!

Ρωτάει η Αντιπολίτευση -και προηγουμένως και ο κ. Λοβέρδος- γιατί δίνουμε τώρα το μέρισμα.

Κατ’ αρχάς όλοι το ήξεραν. Με δηλώσεις τους και ο Κυβερνητικός Εκπρόσωπος και κυβερνητικά στελέχη και Υπουργοί, αρμόδιοι και μη αρμόδιοι, είχαν πει ότι φέτος θα δοθεί -δεν ξέραμε τότε το ποσόν- κοινωνικό μέρισμα. Δεν ήταν κεραυνός εν αιθρία.

Εδώ μπορεί να πιάνουν γέλωτες τον ελληνικό λαό και φυσικά και εμάς εδώ μέσα, αλλά ακόμα και την Αντιπολίτευση, που θα κρυφογελάει για το κατάντημα αυτό, όταν λένε ότι έρχεται το νομοσχέδιο για τον Κουφοντίνα που πήρε άδεια, για τις εκλογές της Κεντροαριστεράς. Καλοδεχούμενες οι εκλογές και ελπίζω ο κ. Μάνος και ο κ. Ψωμιάδης, που ήταν κεντρικά στελέχη της ψηφοφορίας στην προχθεσινή διαδικασία, να…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όλα τα παρακολουθείτε!

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Πώς να το κάνουμε; Δεν θα τα πούμε; Θα τα πούμε. Προκαλείτε κιόλας! Ξύνεστε στην γκλίτσα του τσοπάνη! Προκαλείτε διότι λέτε ότι το φέραμε για να αλλάξουμε την ατζέντα. Ποια είναι η ατζέντα; Ότι γίνονται εκλογές στο κόμμα σας, χωρίς ιδεολογική κατεύθυνση, χωρίς ιδεολογική στόχευση, χωρίς τίποτα.

Πείτε μας, κύριε Κουτσούκο, αν εκφράζετε το κόμμα σας, ποια είναι η κατεύθυνσή σας;

**ΓΙΑΝΝΗΣ ΚΟΥΤΣΟΥΚΟΣ:** …(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε προσωπικές αναφορές.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ωραία.

Δίνεται, λοιπόν, το μέρισμα, για να μπορέσει να λειτουργήσει ο πολλαπλασιαστής. Ξέρετε όλοι ότι η ελαστικότητα στην κατανάλωση των εγχώριων προϊόντων τα ευνοεί. Οι «ριγμένοι» στην κοινωνία θα πάρουν χαβιάρι; Θα πάρουν τα αναγκαία προς το ζην. Εξαιτίας αυτού θα ενισχυθεί η ανάπτυξη το 2017 και θα δημιουργηθούν δεδομένα για την ανάπτυξη το 2018. Άρα αυτά θα έπρεπε να γίνονται όσο το δυνατόν νωρίτερα.

Από πού προέρχονται τα λεφτά; Και ο κ. Θεοχάρης και άλλοι προχθές είπαν ότι είναι προϊόν υπερφορολόγησης. Ο κ. Θεοχάρης, μάλιστα, ξέρει πολύ καλά -έχει ασχοληθεί με αυτά και έχει συμμετάσχει σε συζητήσεις με την τρόικα- ότι αυτά είναι μη παραμετρικά μέτρα, συνάδελφοι, που οι θεσμοί δεν τα δέχονται στον υπολογισμό των δημοσιονομικών αποτελεσμάτων. Είναι τέτοια μέτρα, όπως η φοροδιαφυγή, που λένε: «Και οι άλλοι μάς έλεγαν ότι θα χτυπήσουν τη φοροδιαφυγή και τίποτα δεν έκαναν.». Για την εισπραξιμότητα του ΦΠΑ μάς λένε: «Και οι προηγούμενες κυβερνήσεις μάς έλεγαν ότι θα την αυξήσουν και τίποτα δεν έκαναν.».

Επομένως, για να πάμε αναλυτικά: Υπάρχει περίσσευμα ύψους 448 εκατομμυρίων ευρώ από τις ασφαλιστικές εισφορές, επειδή αυξήθηκε η απασχόληση. Η ανεργία μόλις πρόσφατα έπεσε κάτω από το ένα εκατομμύριο και αυτό είναι ένα πραγματικά σημαντικό γεγονός, το οποίο δείχνει την τάση. Όταν θα πέσει και κάτω από το 20%, θα είναι ένα ακόμα σημαντικό γεγονός.

Δεν πανηγυρίζουμε. Εξακολουθούμε να πονάμε, γιατί το ένα εκατομμύριο άνεργοι συμπολίτες μας και κυρίως νέοι άνθρωποι, δεν είναι να το περνάς και να πανηγυρίζεις, όπως έκαναν άλλες κυβερνήσεις.

Ταυτόχρονα, χτυπάμε την αδήλωτη και τη μαύρη εργασία. Ξέρετε ότι δεν χαϊδεύουμε κανένα «δικό μας παιδί», γιατί δεν έχουμε «δικά μας παιδιά» όπως γινόταν στο προηγούμενο σύστημα.

Δεύτερον, έχουμε 598.930.000 ευρώ βεβαιωμένους φόρους από το VDI, δηλαδή την εθελούσια αποκάλυψη εισοδημάτων. Καταγράφηκαν 6,6 δισεκατομμύρια και ήδη μπήκαν 208 εκατομμύρια ευρώ. Από αυτά δίνουμε -τόσο υπολογίζουμε ότι θα φτάσουν μέχρι τέλος του χρόνου, λόγω του ότι υπάρχουν δόσεις- περίπου 450 εκατομμύρια ευρώ. Άρα, με αυτά τα δύο μέτρα μόνο, το ύψος φτάνει στο 1 δισεκατομμύριο ευρώ.

Λαθρεμπόριο: Μέχρι το 2014 που είχαμε κυβέρνηση Νέας Δημοκρατίας - ΠΑΣΟΚ το αποτέλεσμα ήταν να καταλογιστούν 165 εκατομμύρια ευρώ. Εμείς το 2016 -για να μην πω το ολόκληρο νούμερο μέχρι τα δυόμισι χρόνια- καταλογίσαμε 525 εκατομμύρια ευρώ. Ξαναλέω τα νούμερα: Μέχρι το 2014 η Νέα Δημοκρατία και το ΠΑΣΟΚ πήραν 165 εκατομμύρια ευρώ. Το 2016 εμείς καταφέραμε και καταλογίσαμε 525 εκατομμύρια ευρώ.

Η εφαρμογή πλαστικού χρήματος αυξήθηκε το 2016 κατά 108%. Ήμασταν πρώτοι σε όλη την Ευρωπαϊκή Ένωση. Οι συνολικές συναλλαγές πια με κάρτες γίνονται με το 47% των συνολικών. Λίστα Λαγκάρντ: Βεβαιωθέντα, μέχρι το 2014, 23 εκατομμύρια ευρώ. Ήταν κρυμμένα σε συρτάρια, δεν τα έβρισκαν. Στην Κυβέρνησή μας, 279 εκατομμύρια ευρώ.

Επειδή πόνος πολύς βγαίνει από εδώ μέσα για τα φορολογικά και τα ασφαλιστικά δεδομένα των επαγγελματιών, θέλω να πω ότι όχι μόνο οι επαγγελματίες, αλλά και οι αγρότες, έχουν κατά 75% έως 90% του πληθυσμού τους μικρότερη επιβάρυνση.

Θα ήθελα να πω για τη διανομή του μερίσματος το 2014, που ανέφερε προχθές ο κ. Βρούτσης, αλλά και άλλοι. Η διανομή έγινε τον Απρίλη του 2014, δηλαδή βάρυνε τη χρήση αυτού του έτους. Ο δημοσιονομικός τότε στόχος ήταν για 1,5% του ΑΕΠ, δηλαδή 3 δισεκατομμύρια ευρώ. Τι πιάσανε; Τι πιάσατε, κύριε Βρούτση; Μόνο 77 εκατομμύρια ευρώ, δηλαδή το 0,043%. Για αυτό δεν μπορούσατε να κλείσετε την πέμπτη αξιολόγηση και, επειδή βλέπατε ότι ο ΣΥΡΙΖΑ επελαύνει, ο «σώζων εαυτόν σωθήτω». Το «σώζων εαυτόν σωθήτω» δεν μας ενδιέφερε πολύ. Καλά κάνατε και φύγατε. Όμως, αφήσατε και τα ταμεία αδειανά και μάλιστα με προβλήματα τέτοιου είδους, όπως είπα πριν.

Για να υλοποιήσετε, λοιπόν, τη γραμμή σας για «παρένθεση», κάνατε τότε το εξής: Στις εκατόν εξήντα ημέρες που τάραξαν την Ευρώπη και οι ακραίοι των δανειστών ως σύγχρονοι του Κάτωνα, που έλεγε «η Καρχηδόνα πρέπει να καταστραφεί», οι απέξω, αντί για «Carthago delenda est», έλεγαν «Athenae delenda est» κι εσείς λέγατε «ΣΥΡΙΖΑ delenda est».

**ΚΩΝΣΤΑΝΤΙΝΟΣ ΣΚΡΕΚΑΣ:** Πού το λέγαμε;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Λέγατε δημοσίως: «Ο ΣΥΡΙΖΑ να καταστραφεί.». Ο Σόιμπλε και η παρέα του έλεγαν: «Η Αθήνα να καταστραφεί.».

**ΝΙΚΟΛΑΟΣ ΔΕΝΔΙΑΣ:** Με συγχωρείτε, «delenda» είναι θηλυκό. «ΣΥΡΙΖΑ delenda est»;

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Προχωράμε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Θα κάνουμε μετά σεμινάριο λατινικών.

**ΝΙΚΟΛΑΟΣ ΔΕΝΔΙΑΣ:** Μιας και το είπατε, κύριε συνάδελφε. Διεκδικείτε τη θηλυκότητα στον ΣΥΡΙΖΑ.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Δένδια, σας καταλαβαίνω, γιατί όλοι οι κεντρικοί άξονες της πολιτικής σας έχουν καταρρεύσει. Καθημερινά αιτήματα για εκλογές. Μη κλείσιμο, λέγατε, της αξιολόγησης. Προσπαθήσατε, μάλιστα, να μην κλείσει η αξιολόγηση. Τώρα φωνάζατε «όρμα, Σόιμπλε», δεν φωνάζατε «basta, Γερούν».

Δεν υπάρχει στρατηγική σε εσάς. Υπάρχει παραπολιτική. Υπάρχει αμηχανία και, όταν υπάρχει αμηχανία, δημιουργείται ένα κενό. Το κενό ποιος το καταλαμβάνει; Οι δυνάμεις εκείνες στο κόμμα σας που είναι ακροδεξιές και δίνουν τη σφραγίδα και την ταυτότητα στη Νέα Δημοκρατία.

Σκανδαλολογία: Είπαμε προηγουμένως τι λέτε και τι κάνατε. Ασυναρτησία. Εδώ μας είπατε ότι πάμε να αλλάξουμε το πολίτευμα. Απελπισία τελικά και υπονόμευση -λόγω της απελπισίας- όπως έκανε η κ. Ξαφά στο εξωτερικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα αυτά, ενώ όλοι -και η Κομισιόν και το ΔΝΤ και οι διεθνείς οργανισμοί και οι αναλυτές και τα διεθνή μέσα ενημέρωσης- μιλούν για εντυπωσιακή ανάκαμψη της ελληνικής οικονομίας με ανάπτυξη, με βελτίωση επενδυτικού κλίματος και διόρθωση μακροοικονομικών δεδομένων. Εσείς, όμως, κάνατε αυτές τις επιλογές απλώς για να σκορπίζετε φόβο και ανασφάλεια στους πολίτες.

Ο ΣΥΡΙΖΑ έχει πολλά ακόμα να κάνει, προσηλωμένος στον κόσμο της εργασίας. Θα σας κατηγορούμε, όμως, συνεχώς -όχι μόνο εμείς, αλλά όλη η κοινωνία- γιατί αλλάξατε το ηθικό υπόδειγμα της κοινωνίας. Καθιερώσατε το υπόδειγμα της ανομίας και διασπάσατε την κοινωνική συνείδηση. Και συνεχίζετε να το κάνετε.

Σας καλώ να βγάλουμε ένα ψήφισμα κάποια στιγμή και να πούμε τι μέτρα εισηγούμεθα να πάρει η Ευρωπαϊκή Ένωση για την πάταξη της νομιμοφανούς φοροδιαφυγής. Σας λέω ένα γεγονός: Πέντε δισεκατομμύρια στα τρία χρόνια που μας πέρασαν φορολογική διευκόλυνση -ας την πω έτσι- είχαν δύο μεγάλες εταιρείες -μια εκ των οποίων ήταν η «GOOGLE»- από τις δοσοληψίες της με την Ευρώπη. Ασύλληπτα ποσά!

Θα σας αναφέρω και ένα άλλο: Έλαβα ένα e-mail από τον Γκόρντον Μπράουν, τον προηγούμενο Πρωθυπουργό των Εργατικών στη Μεγάλη Βρετανία, ο οποίος ζήτησε στήριξη για να υλοποιήσουν αυτά τα μέτρα που είχαν πάρει το 2010 στη Σύνοδο των G20.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπαλαούρα, ολοκληρώστε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Τελειώνω σε ένα λεπτό, κύριε Πρόεδρε. Με διακόψανε κιόλας. Αφαιρέστε τον χρόνο, σας παρακαλώ.

Ζήτησε ο Γκόρντον Μπράουν να γίνει ευρεία υποστήριξη, για να καυτηριαστούν, επιτέλους, αυτά.

Τελειώνω, κύριε Πρόεδρε, λέγοντας αυτό το οποίο είπε ο Τζέρεμι Κόρμπιν, ο Αρχηγός των Εργατικών, ο οποίος επελαύνει και αυτός στη Μεγάλη Βρετανία: «Οποιοσδήποτε βάζει χρήματα σε φορολογικούς παραδείσους για να αποφύγει τη φορολογία, θα πρέπει να κάνει δύο πράγματα: Πρώτον, να απολογηθεί και, δεύτερον, να αναγνωρίσει τι κάνει στην κοινωνία μας.». Το είπε απευθυνόμενος στη Βασίλισσα Ελισάβετ.

Και εγώ, λοιπόν, και όλοι μας απευθυνόμαστε σε εσάς: Τι κάνετε στην κοινωνία μας; Όσο και να θέλετε, βεβαίως, δεν θα καταφέρετε να γίνετε πάλι «ο λύκος που θα φυλάξει ξανά τα πρόβατα». Ο ελληνικός λαός πλήρωσε ακριβά τη λεηλασία σας, τη διαφθορά, τα θαλασσοδάνεια, τη χρεοκοπία, τη διάλυση των πάντων, αλλά έμαθε. Ερχόμαστε για ένα ξέφωτο ελπίδας για έξοδο από τη μαύρη τρύπα, που ρίξατε τη χώρα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Μπαλαούρα.

Τον λόγο έχει ο εισηγητής της Νέας Δημοκρατίας κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνεχίζεται να διεξάγεται σήμερα η συζήτηση στην Ολομέλεια της Βουλής κάτω από το βαρύ εθνικό πένθος αυτής της ανείπωτης τραγωδίας, που πολύ απλά θα έλεγε κάποιος «δεν τη χωράει ο νους». Θυμάμαι χαρακτηριστικά την Τετάρτη, κατά τη διεξαγωγή της συζήτησης στην επιτροπή της Βουλής, όταν άρχισε να αποκαλύπτεται το μέγεθος της τραγωδίας, όλοι οι Βουλευτές - ομιλητές του ΣΥΡΙΖΑ, ο ένας μετά τον άλλον, στην τοποθέτησή τους είχαν βγάλει και το συμπέρασμα. Οι μισοί έλεγαν ότι για την ανείπωτη αυτή τραγωδία φταίνε τα σαράντα χρόνια των προηγούμενων κυβερνήσεων και οι άλλοι μισοί ότι φταίει η παγκόσμια κλιματική αλλαγή. Αυτή ήταν η θέση των Βουλευτών του ΣΥΡΙΖΑ.

Σήμερα, όμως, που ο κουρνιαχτός της λάσπης έπεσε, σήμερα που βλέπουμε όλοι με δέος την ανείπωτη αυτή τραγωδία με τους είκοσι νεκρούς -και ευχόμαστε να σταματήσουν εδώ- και ακόμα αγνοούμενους, πιστεύω ότι όλοι πρέπει να σταθούμε πάνω από μικροκομματικές, μικρόψυχες, τοποθετήσεις, να σταθούμε με υπευθυνότητα απέναντι σε έναν κόσμο ο οποίος έχει πληγεί. Πιστεύω ότι πρέπει να ενώσουμε τις δυνάμεις μας, να σταθούμε δίπλα στον κόσμο και να συζητήσουμε μέτρα, τα οποία θα απαλύνουν τον πόνο αυτών που θίχτηκαν. Είναι πολιτική και ηθική υποχρέωση του πολιτικού συστήματος να βρει δρόμους που θα απαλύνουν και θα μειώσουν τον πόνο αυτών των ανθρώπων, θα σταθούν δίπλα στο πρόβλημά τους και κυρίως στις οικογένειες των αδικοχαμένων. Ταυτόχρονα, όμως, είναι πολιτική και ηθική υποχρέωση του πολιτικού συστήματος ευρύτερα, όλων των κομμάτων, να δώσει απαντήσεις σε αμείλικτα ερωτηματικά, τα οποία πλέον εγείρονται σε κάθε πολίτη, πέρα από κόμματα, ερωτηματικά τα οποία έχουν να κάνουν με ευθύνες. Εάν υπάρχουν ευθύνες, δηλαδή, πού εστιάζονται αυτές και να καταλογιστούν.

Νομίζω ότι αυτό απορρέει και από τη συζήτηση όλων των πολιτικών κομμάτων, των εισηγητών και των Βουλευτών, αλλά είναι και τα αμείλικτα ερωτήματα και αιτήματα της κοινωνίας που μπαίνουν για να τα διορθώσουμε και να μην υπάρχουν στο μέλλον. Μπαίνουν αμείλικτα ερωτήματα και εγείρονται ερωτήματα, όπως αυτό που θα περιγράψω παρακάτω, και το οποίο νομίζω ότι αφορά όλες και όλους μας.

Είχαν προβλεφθεί, ναι ή όχι, ακραία καιρικά φαινόμενα από τη Μετεωρολογική Υπηρεσία; Αν είχαν προβλεφθεί τα ακραία καιρικά φαινόμενα, τι μέτρα πήρε η Πολιτική Προστασία, που είναι αρμόδια για τα συγκεκριμένα ζητήματα; Αν είχαν προβλεφθεί τα ακραία καιρικά φαινόμενα, η Πολιτική Προστασία έβγαλε ειδοποίηση, ως όφειλε, προς τους κατοίκους, πήρε μέτρα ενημέρωσης των κατοίκων και προστασίας τους, ειδικά στις ευαίσθητες και ευάλωτες περιοχές, όπως ήταν η Μάνδρα;

Μετά τις φωτιές του όρους Πατέρα, η περιφέρεια, που είναι και αρμόδια, πήρε μέτρα για την επικινδυνότητα της κατάστασης όπως διαμορφώθηκε;

Τα ρέματα ποιανού είναι αρμοδιότητα; Εδώ μπαίνει το αμείλικτο ερώτημα: Τα ρέματα φέτος καθαρίστηκαν; Ποιος έχει την ευθύνη γι’ αυτό;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Όποιος τα μπάζωσε.

**ΙΩΑΝΝΗΣ ΒΡΟΥΤΣΗΣ:** Τι ενέργειες έκανε η περιφέρεια όσον αφορά στην αντιπλημμυρική θωράκιση και τα δελτία εκτάκτων καιρικών συνθηκών; Γιατί και η περιφέρεια έπρεπε να λάβει υπ’ όψιν τις έκτακτες καιρικές συνθήκες.

Είναι αλήθεια ή δεν είναι αλήθεια ότι η αντιπλημμυρική μελέτη για τη συγκεκριμένη περιοχή είχε ολοκληρωθεί από το τέλος του 2014; Αν είναι αλήθεια, τι έκανε η περιφέρεια τρία ολόκληρα χρόνια και δεν την ολοκλήρωσε;

Υπήρχε πρόβλημα χρηματοδότησης της αντιπλημμυρικής θωράκισης και του έργου που έπρεπε να κάνει η περιφέρεια τρία ολόκληρα χρόνια στη συγκεκριμένη περιοχή; Αν υπήρχε πρόβλημα χρηματοδότησης, ρωτάμε το γιατί. Η προηγούμενη περιφερειακή διοίκηση παρέδωσε ένα πολύ σημαντικό ποσό ως υπόλοιπο στη νέα περιφερειακή διοίκηση, της κ. Δούρου. Τα χρήματα αυτά τι έγιναν; Είναι ή δεν είναι αλήθεια ότι 220 εκατομμύρια ευρώ από τα ταμεία της περιφέρειας πήγαν στην Τράπεζα της Ελλάδος; Θα απαντήσει κάποιος σε αυτό;

Πάμε στο ζήτημα, το οποίο ακούστηκε από την πλευρά της περιφέρειας και από την πλευρά του ΣΥΡΙΖΑ. Είναι λογικό. Θέλει να τη δικαιολογήσει. Δικός σας άνθρωπος είναι. Δική του επιλογή ήταν στις εκλογές. Ακούστηκε, λοιπόν, το επιχείρημα περί γραφειοκρατίας. Εγώ ρωτάω, λοιπόν, το εξής: Στα τρία χρόνια που κυβερνάει ο ΣΥΡΙΖΑ και στα άλλα τριάμισι χρόνια που η κ. Δούρου είναι στο τιμόνι της περιφέρειας υπήρξε νομοθετική πρωτοβουλία από την κ. Δούρου που ήρθε προς το Κοινοβούλιο ή προς την πλευρά του ΣΥΡΙΖΑ για να μειώσει τη γραφειοκρατία και ο ΣΥΡΙΖΑ ως Κυβέρνηση δεν την έκανε αποδεκτή; Και οι ΑΝΕΛ μαζί, γιατί τους ξεχνάμε καμμιά φορά. Υπήρξε; Υπήρξε νομοθετική πρόταση από την περιφέρεια, για να λυθούν τα γραφειοκρατικά προβλήματα;

Ένα τελευταίο ερώτημα, το οποίο νομίζω ότι τις επόμενες μέρες θα ακουστεί πολύ έντονα: Στις υπόλοιπες περιπτώσεις, όπου υπήρξαν καταστροφές χωρίς θύματα αυτά τα τρία τελευταία χρόνια και η Κυβέρνηση προέβη σε μέτρα ανακούφισης και σε ανακοινώσεις, τα λεφτά έφτασαν τελικά μετά από ένα χρονικό διάστημα σήμερα που συζητάμε; Στη Σκόπελο, παραδείγματος χάριν, στην τελευταία καταστροφή, έφτασαν τα λεφτά μετά τις υποσχέσεις και τις δεσμεύσεις της Κυβέρνησης; Είναι και μια σειρά από άλλες περιοχές στις οποίες δεν έχουν αποδοθεί οι υποσχεθέντες πόροι.

Όλα αυτά τα αμείλικτα ερωτήματα, κυρίες και κύριοι συνάδελφοι, νομίζω ότι αφορούν και τη σημερινή μας κουβέντα.

Ακούσαμε τον Υπουργό και τον Κυβερνητικό Εκπρόσωπο να ανακοινώνει μέτρα ανακούφισης του πληθυσμού, για τα οποία δεν έχουμε καμμία αντίρρηση. Καλοδεχούμενα είναι κι άλλα τόσα. Όμως, πρέπει να είναι πραγματικά, ρεαλιστικά.

Επιτέλους -και το λέω προς την κυβερνητική πλειοψηφία- πηγαίνετε κι εσείς δίπλα στους κατοίκους. Το λέω καλοπροαίρετα, διότι συμφωνώ με αυτό που ακούγεται, ότι η παρουσία του Πρωθυπουργού, του κάθε Πρωθυπουργού -δεν αναφέρομαι στον κ. Τσίπρα- έχει συμβολικό χαρακτήρα, το να είναι δίπλα στους κατοίκους που είναι κατατρεγμένοι. Έχει έναν αξιακό συμβολισμό, που ενθαρρύνει και προτρέπει και τις ομάδες της πρώτης γραμμής, που ανακουφίζουν και λύνουν το πρόβλημα κοντά στον συνάνθρωπό μας που έχει πληγεί, να τον ενθαρρύνει και να τον παροτρύνει.

Ακολουθήστε το παράδειγμά μας χωρίς φθόνους, χωρίς να θέλουμε να επιρρίψουμε ευθύνες. Ο Κυριάκος Μητσοτάκης, χωρίς μεγάλες φωνές, πήγε, βρέθηκε κοντά στους ανθρώπους. Ανακοινώσαμε μέτρα. Θα σταθούμε δίπλα στα μέτρα τα οποία θα φέρετε, θα τα στηρίξουμε. Επαναλαμβάνω, όμως, ότι πρέπει να είναι ρεαλιστικά και πραγματικά.

Στη συνέχεια, τώρα, της συζήτησής μας θέλω να πω κάτι για την επιτροπή, γιατί υπήρξαν και νέα δεδομένα στα ζητήματα που αφορούν το κοινωνικό μέρισμα αυτό καθ’ εαυτό. Δεν μπορώ να μην περιγράψω μια αρνητική εικόνα την οποία διαμόρφωσε ο Υπουργός Οικονομικών, ο κ. Τσακαλώτος, στην τοποθέτησή του κατά το κλείσιμο της επιτροπής, ο οποίος με έναν ειρωνικό και προκλητικό τρόπο, κουνώντας το δάχτυλο -σαν σε μαθητές- προς την Αξιωματική Αντιπολίτευση, μας εγκαλούσε και μας μάλωνε γιατί τολμήσαμε, κύριε Υπουργέ των Οικονομικών, να πούμε ότι τα τρία αυτά χρόνια, με τη δική σας οικονομική πολιτική, με τον δημοσιονομικό εκτροχιασμό του Υπουργείου Οικονομικών Βαρουφάκη - Τσακαλώτου -μαζί ήσασταν!- χάσαμε 30 δισεκατομμύρια ευρώ πλούτου. Αυτός είναι ένας πλούτος που χάθηκε από τις τσέπες κάθε νοικοκυριού, κάθε ανέργου, κάθε Έλληνα πολίτη.

Μας εγκαλέσατε και μας ειρωνευτήκατε, γιατί είπαμε ότι αυτό το κοινωνικό μέρισμα είναι προϊόν υπερφορολόγησης και της αριστερά καθήμενής σας, προϊόν ολέθριων εισφορών, που ο προκάτοχός της, ο κ. Κατρούγκαλος, ονόμασε «ταξική επιλογή». Μας εγκαλέσατε γι’ αυτό και μας μαλώσατε. Μας εγκαλέσατε γιατί τολμήσαμε να πούμε ότι τα στοιχεία δείχνουν πως υπάρχει καθυστέρηση στην αποκλιμάκωση της ανεργίας και ότι με ευθύνη δική σας χάθηκαν διακόσιες χιλιάδες θέσεις εργασίας μέχρι το τέλος του 2016. Πράγματι πλέον συντελείται αποκλιμάκωση, κάτι το οποίο δείχνουν αξιόπιστες πηγές, όπως είναι και η «ΕΡΓΑΝΗ» και η ΕΛΣΤΑΤ, τις οποίες δεν αποδεχόσασταν εσείς ως καθηγητής, υποτίθεται, όταν ήσασταν αντιπολίτευση από την πλατεία Συντάγματος. Αποδεχόσασταν μόνο την ανεργία της ΙΝΕ-ΓΣΕΕ, που σήμερα την ξεχάσατε. Στο 38% λέει η ΙΝΕ-ΓΣΕΕ ότι βρίσκεται σήμερα η ανεργία. Αυτά επικαλούταν ο ΣΥΡΙΖΑ.

Τα στοιχεία, λοιπόν, δείχνουν ότι η αποκλιμάκωση, που πράγματι συντελείται, ξεκίνησε το 2013, λόγω των μεταρρυθμίσεων που έγιναν, τις οποίες δεν ασπάζεστε, αλλά θέλετε να γεύεστε τους καρπούς τους. Δυστυχώς, όμως, η ανεργία που αποκλιμακώνεται δεν συντελείται μόνο με καθυστέρηση, συντελείται και με μη υγιή τρόπο, διότι ανταλλάσσονται θέσεις πλήρους απασχόλησης με μερική απασχόληση.

Δυστυχώς στο 62,26% έδειξε η «ΕΡΓΑΝΗ» τον μήνα Οκτώβριο τη μερική απασχόληση και την εκ περιτροπής απασχόληση, σπάζοντας όλα τα ρεκόρ. Θριαμβολογείτε γι’ αυτό, για τη γενιά των εργαζομένων των 360 ευρώ; Αυτή είναι η φιλολαϊκή πολιτική του ΣΥΡΙΖΑ; Γενιά εργαζομένων των 360 ευρώ, 360 ευρώ συντάξεις, όπως κάνατε με τις συντάξεις χηρείας.

Μας εγκαλέσατε γιατί τολμήσαμε να πούμε ότι αυτοί οι οποίοι θα πάρουν σήμερα αυτό το μέρισμα, αλλά και οι υπόλοιποι πολίτες και η μεσαία τάξη, την οποία προσδιόρισε από Βήματος Βουλής ο Υπουργός Οικονομικών από 12.000 ευρώ έως 18.000 ευρώ -αυτή είναι η μεσαία τάξη κατά τον ΣΥΡΙΖΑ, πλέον- από 1-1-2019 μέχρι 31-12-2022 θα πληρώσει 7,5 δισεκατομμύρια ευρώ μέτρα, νέα μέτρα! Μόνο για το 2018 θα είναι 1,9 δισεκατομμύριο ευρώ. Δεν το αμφισβητείτε. Είναι το ΕΚΑΣ των χαμηλοσυνταξιούχων, είναι ο ΦΠΑ των νησιωτών για τα υπόλοιπα τριάντα δύο νησιά, είναι οι εξοντωτικές εισφορές, οι ταξικές, που είναι δική σας επιλογή, όπως και η υπερφορολόγηση της μεσαίας τάξης, που είπε ο κ. Χουλιαράκης, είναι το ειδικό τέλος πάνω στα δωμάτια και πάνω στα ξενοδοχεία, είναι όλα αυτά για τα οποία αντιδράσατε όταν σας τα είπαμε.

Σε κάθε περίπτωση, τονίζω και ξαναλέω ότι η Νέα Δημοκρατία θα ψηφίσει το κοινωνικό μέρισμα. Και γι’ αυτό μας εγκαλέσατε. Ρωτάω πολύ απλά τους συναδέλφους του ΣΥΡΙΖΑ: Ο δικός σας εισηγητής, ο κ. Μπαλαούρας, στην ομιλία του στην επιτροπή είπε ότι ήταν λάθος ο τρόπος που μοιράστηκε το κοινωνικό μέρισμα πέρυσι.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Είπα ότι υπήρξαν ορισμένα λάθη.

**ΙΩΑΝΝΗΣ ΒΡΟΥΤΣΗΣ:** Αφήνω πέρα τα περί αιματοβαμμένου μερίσματος που αναφέρατε στο μέρισμα Σαμαρά το 2014. Το αφήνω. Δεν το αναφέρω ξανά. Λέω, όμως, ότι πέρυσι η Νέα Δημοκρατία δεν καταψήφισε το μέρισμα, η Νέα Δημοκρατία ψήφισε «παρών», γιατί είπε ότι πρέπει να δοθεί με στοχευμένο και δίκαιο τρόπο, με εισοδηματικά κριτήρια, διότι, όπως αποδείχθηκε, το κοινωνικό μέρισμα το πήραν Βουλευτές και άτομα τα οποία είχαν εισοδηματική επιφάνεια, που δεν έπρεπε να το πάρουν.

Υπήρχε, όμως, και κάτι άλλο το οποίο παρέλειψε ο κ. Τσακαλώτος και οι Βουλευτές του ΣΥΡΙΖΑ να πουν: η ταπεινωτική επιστολή, πρωτοφανής για χώρα, για Κυβέρνηση και Υπουργό Οικονομικών, την οποία καταθέτω, του κ. Τσακαλώτου που ζητάει συγγνώμη και μεταμέλεια από την πλευρά των θεσμών και της τρόικας για τον τρόπο που δεν δόθηκε και λέει ότι «δεν θα το ξανακάνουμε».

(Θόρυβος - διαμαρτυρίες από την πτέρυγα του ΣΥΡΙΖΑ)

Είναι μια επιστολή η οποία δεν είχε μόνο απόηχο πολιτικά και ηθικά κατακριτέο, αλλά είχε και ένα ουσιαστικό, αρνητικό αποτέλεσμα στην τσέπη των Ελλήνων. Γιατί καθυστέρησε την αξιολόγηση και έφερε αρνητικά αποτελέσματα.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, ολοκληρώνοντας, βεβαίως και το ένα ευρώ να πάει στους αδύναμους της χώρας μας και το ένα ευρώ να κατευθυνθεί στις αδύναμες κοινωνικές ομάδες. Αυτή είναι η φιλοσοφία της Νέας Δημοκρατίας. Διαφοροποιούμαστε, όμως, γιατί είναι σκοτεινό πολιτικό σχέδιο του ΣΥΡΙΖΑ η φτωχοποίηση των Ελλήνων και η λογική της δημιουργίας μιας πολιτικής επιδομάτων.

(Χειροκροτήματα από την πτέρυγα της Νέας Δημοκρατίας)

Φτωχοποιούμε και δίνουμε επίδομα, με έναν και μόνο σκοπό, να εξαρτήσουμε πελατειακά έναν κόσμο καθημαγμένο και να τον εξαρτήσουμε από αυτή την καθεστωτική τριτοκοσμική αντίληψη μιας Κυβέρνησης η οποία αυτό και μόνο επιδιώκει, με υπερφορολόγηση και με εξοντωτικές εισφορές!

Είμαστε διαφορετικοί. Βεβαίως και είμαστε διαφορετικοί. Είμαστε καλύτεροι. Βεβαίως και είμαστε καλύτεροι, διότι δεν θέλουμε τη φτωχοποίηση. Θέλουμε την αύξηση του βιοτικού επιπέδου των Ελλήνων. Θέλουμε να απελευθερώσουμε τις δημιουργικές δυνάμεις του κάθε Έλληνα. Θέλουμε να είναι περήφανος για την Ελλάδα, για τον τόπο του και να του δώσουμε την ευκαιρία να δημιουργήσει πλούτο και μέσα από αυτόν τον πλούτο, που είναι εργαλείο, να στηρίξουμε τις αδύναμες κοινωνικές ομάδες.

Σύντομα την κρίση του λαού θα την αισθανθείτε από κοντά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Και εμένα θα μου επιτρέψετε να καταθέσω στα Πρακτικά της Βουλής, γιατί αισθάνθηκα πάρα πολύ άβολα όταν άκουσα από τον αγαπητό μου φίλο και συνάδελφο, τον Μάκη Μπαλαούρα, ότι εισπράχθηκαν 555 εκατομμύρια ευρώ από λαθρεμπόριο. Είναι η απάντηση που μου είχε δώσει η κ. Παπανάτσιου επί του ιδίου θέματος και λέει ότι τα βεβαιωθέντα είναι 611 εκατομμύρια ευρώ και τα εισπραχθέντα για τα δύο χρόνια είναι 13 εκατομμύρια ευρώ. Παρακαλώ πολύ να κατατεθούν στα Πρακτικά για όποιον συνάδελφο θέλει να τα πάρει και να τα διαβάσει. Δεν είναι δικά μου λόγια. Είναι της Κυβέρνησης.

(Στο σημείο αυτό ο Δ΄ Αντιπρόεδρος της Βουλής κ. Νικήτας Κακλαμάνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Πρόεδρε, τα βεβαιωθέντα είπα και εγώ.

**ΠΡΟΕΔΡΕΥΩΝ (Νικήτας Κακλαμάνης):** Πάρτε να δείτε την απάντηση και μετά, εάν θέλετε τον λόγο, θα σας τον δώσω.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Πρόεδρε, να σας διαβάσω ακριβώς τι είπα.

**ΠΡΟΕΔΡΕΥΩΝ (Νικήτας Κακλαμάνης):** Δείτε την απάντηση και μετά ευχαρίστως θα σας δώσω τον λόγο εγώ για δύο λεπτά να το διαβάσετε. Δεν θα σας τοΝ στερήσω.

Προχωράμε με τον ειδικό αγορητή της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Αντιπαρατεθήκαμε με την Πλειοψηφία την Πέμπτη κατά τη συζήτηση του νομοσχεδίου στις επιτροπές, κύριε Πρόεδρε, και πιστεύω ότι δικαιωνόμαστε.

Διότι, μπορεί να μεσολάβησε ένα τραγικό γεγονός, που είχε κόστος είκοσι ανθρώπινες ζωές, και να άλλαξε την ημερήσια διάταξη, αλλά τα επιχειρήματα που ανέπτυξα γιατί το νομοσχέδιο αυτό δεν μπορούσε να είναι κατεπείγον, ισχύουν και επιβεβαιώνονται.

Δεν είναι μόνο οι εκλογές στην Κεντροαριστερά τις οποίες προσπάθησε να λοιδορήσει απαντώντας μου ο κ. Τσακαλώτος, αναφερόμενος στον κ. Ψωμιάδη και στον κ. Μάνο. Διότι έχει γυαλιά μυωπίας. Δεν μπορεί να δει διακόσιες δέκα χιλιάδες πολίτες και τους μικραίνει σε δύο. Το ίδιο και ο φίλος μου ο Μάκης Μπαλαούρας, που δεν μπορεί να δει τους διακόσιους πενήντα που ψήφισαν στα Λεχαινά και που ήταν ψηφοφόροι του και τους ευχαριστούσε και τώρα έχουν αλλάξει στρατόπεδο, γιατί απογοητεύτηκαν οι άνθρωποι από τα ψέματα.

(Θόρυβος στην Αίθουσα)

Κυρίες και κύριοι συνάδελφοι, μπορεί ένα τραγικό γεγονός να μετέθεσε τη συζήτηση κατά τρεις μέρες, όπως έδειξαν οι εξελίξεις δικαιωνόμαστε, διότι πιστεύω να γίνατε κι εσείς δέκτες πολλών ερωτημάτων στις περιφέρειές σας, που προκύπτουν από την ασάφεια της νομοθετικής ρύθμισης και από τις εξαγγελίες του Πρωθυπουργού. Με το τεκμαρτό εισόδημα θα πάμε; Οι φιλοξενούμενοι θα πάρουν κοινωνικό μέρισμα;

Τίθενται και άλλα πολλά ερωτήματα και, εν πάση περιπτώσει, η έκθεση του Επιστημονικού Συμβουλίου της Βουλής, κύριοι Υπουργοί, δεν σας έχει προβληματίσει, που λέει ότι δεν μπορείτε να πάρετε γενική εξουσιοδότηση, δεν μπορεί να νομοθετήσει η Βουλή για να μοιράζει ένας Υπουργός όπως θέλει τα λεφτά; Δεν τα έχετε διαβάσει αυτά;

Πιστεύω, μιας και κάθε φορά μάς κάνετε μαθήματα εδώ από τα περίφημα πανεπιστήμια που διδάσκετε, ότι τουλάχιστον αυτό το μάθημα θα πρέπει να το μάθετε καλά, ότι πρέπει να σέβεστε αυτά που λένε οι επιστήμονες της Βουλής. Μια τέτοια εξουσιοδότηση δεν μπορείτε να την πάρετε.

Κυρίες και κύριοι συνάδελφοι, όμως, πιστεύω ότι το βλέμμα μας αυτή την ημέρα πρέπει να το έχουμε στις οικογένειες των θυμάτων και στους πληγέντες. Κύριε Πρόεδρε, όταν κατατεθεί η τροπολογία, θα επιμείνω να πάρω τον λόγο επί της τροπολογίας, διότι πρέπει να βρούμε με ποιους πρακτικούς τρόπους θα ενισχύσουμε τους πληγέντες.

Ο κ. Μπαλαούρας, που κάθεται εδώ μπροστά μου, ο αγαπητός φίλος Μάκης, ξέρει πολύ καλά ότι στις πλημμύρες στη Βάρδα εδώ και δύο χρόνια, το 2015, που επλήγησαν πάνω από εκατό επιχειρήσεις, δεν έχει καταβληθεί ακόμα το πεντοχίλιαρο, αυτό που θα νομοθετήσουμε εδώ. Και ξέρει πολύ καλά ως Βουλευτής Ηλείας ότι έχουμε εκκρεμότητες από τις πυρκαγιές του 2007 και τους σεισμούς του 2008. Άρα πρέπει να δούμε πώς θα νομοθετήσουμε με έναν τρόπο πρακτικό, πώς θα συντονιστεί αυτή η βοήθεια, ώστε να έχει αποτέλεσμα. Δεν λύνονται αυτά με τροπολογίες της πλάκας και την τελευταία στιγμή. Γι’ αυτό θέλουμε να μιλήσουμε.

Αγαπητοί φίλοι του ΣΥΡΙΖΑ κι εσύ αγαπητέ Μάκη, μην έχετε αυτή την πρεμούρα να προστατεύσετε την κ. Δούρου. Η κ. Δούρου είναι περιφερειάρχης τρία χρόνια κι εσείς Κυβέρνηση. Δεν μπορεί να μην έχει ευθύνη. Δεν μπορεί να φταίω εγώ από την Αμαλιάδα και η κ. Δούρου να μην έχει καμμία ευθύνη. Θέλεις να σου θυμίσω, αγαπητέ Μάκη, γιατί δικάστηκε ο Νομάρχης Ηλείας; Θέλεις να σου θυμίσω;

**ΠΡΟΕΔΡΕΥΩΝ (Νικήτας Κακλαμάνης):** Βλέπω μία τρυφερότητα. Καλό είναι να μην γίνονται προσωπικές αναφορές.

**ΓΙΑΝΝΗΣ ΚΟΥΤΣΟΥΚΟΣ:** Γι’ αυτό, λοιπόν, σας παρακαλώ να είσαστε πολύ προσεκτικοί όταν αναφέρεστε σε ευθύνες. Αυτή τη στιγμή τα μάτια μας είναι στα θύματα και στην αποκατάσταση των ζημιών. Τις ευθύνες θα τις βρούμε κι εμείς πολιτικά κι αυτοί που πρέπει.

Έρχομαι τώρα, κυρίες και κύριοι, στο επίκεντρο αυτής της συζήτησης. Εμείς δείξαμε μια συνέπεια. Το ξέρετε πάρα πολύ καλά. Συμβάλαμε, ως μέρος της κυβέρνησης Σαμαρά - Βενιζέλου, στο να καταβληθεί το μέρισμα του 2014, αυτό που ο κ. Τσίπρας αποκαλούσε «ματωμένο», αποκαλούσε «τη ζωή εν τάφω», τα ψυχιατρεία, τα νοσοκομεία, τα μαγκάλια.

Κι όταν εσείς φέρατε το μέρισμα πέρυσι, εμείς με την ίδια συνέπεια το υποστηρίξαμε. Παρ’ ότι ήταν από την υπερφορολόγηση, είπαμε ότι ακόμη κι 1 ευρώ να είναι, να πάει σε έναν φτωχό και σε έναν αναξιοπαθούντα.

Σας καταθέσαμε πρόταση πέρυσι που έλεγε ότι το μέρισμα πρέπει να είναι 1,9 δισεκατομμύρια, όχι 670 που μοιράσατε και είπαμε ότι αυτό πρέπει να πάει στην προστασία της οικογένειας, να πάνε όλα τα παιδιά στους βρεφονηπιακούς σταθμούς, να πάει στην ενίσχυση της απασχόλησης, ιδίως των νέων επιστημόνων, με μείωση των εισφορών, να πάει, κυρίες και κύριοι συνάδελφοι, στην παραγωγή, στην εστίαση, με μείωση των φόρων, εκεί που είναι η αιχμή της ανάπτυξης, για να πολλαπλασιάσουμε το προϊόν και να δημιουργήσουμε εισοδήματα, να μην στερούμε. Δεν μας ακούσατε.

Και ερχόσαστε τώρα πάλι με την ίδια συνταγή. Ερχόσαστε με μια νομοθετική ρύθμιση, η οποία είναι γενικού χαρακτήρα, η οποία λέει ότι θα πάρουν 3,4 εκατομμύρια και ότι θα μοιράσετε 720 εκατομμύρια. Και διαβάζω χθες, βέβαια, ότι υπάρχει κι ένα σενάριο να αυξήσετε το πλεόνασμα από 2,21% που προβλέπει το προσχέδιο του προϋπολογισμού και να το πάτε στο 3,1%, δηλαδή άλλα περίπου 700 εκατομμύρια.

Ελάτε, λοιπόν, να συζητήσουμε πώς θα συνδυάσουμε τη βοήθεια στους φτωχούς και στους αδύναμους με τη βοήθεια στην πραγματική οικονομία και σε αυτούς που μπορούν να πολλαπλασιάσουν το αποτέλεσμα. Γιατί ο στόχος μας δεν είναι να φτωχαίνουμε τους πολίτες και μετά να λέμε ότι τους βοηθάμε. Στόχος μας είναι να παράγουμε πλούτο. Και αυτή η διαδικασία της υπερφορολόγησης προφανώς, κυρίες και κύριοι συνάδελφοι, καθηλώνει την οικονομία.

Γνωρίζετε πάρα πολύ καλά -γιατί τα έχετε ψηφίσει- ότι τα τρία χρόνια της Κυβέρνησής σας 2015 – 2018, τα πλεονάσματα είναι 18 δισεκατομμύρια. Αυτά τα 18 δισεκατομμύρια πλεονάσματα βγήκαν, κυρίες και κύριοι συνάδελφοι, από τα μέτρα του τρίτου μνημονίου που ήταν σωρευτικά 12,5 δισεκατομμύρια και από τα μέτρα του τετάρτου μνημονίου που είναι 4,9 δισεκατομμύρια. Είναι δεκαεπτά φόροι και είκοσι επτά περικοπές. Αυτό είναι το κατόρθωμά σας.

Κι επειδή μπορεί κάποιος από εσάς να τα αμφισβητήσει, αυτές είναι οι εισηγητικές εκθέσεις των προϋπολογισμών του 2016 και του 2017 με τα μέτρα τα αθροιστικά του τρίτου μνημονίου. Και αυτές οι περικοπές στις δαπάνες, περιλαμβάνουν μεταξύ άλλων το ΕΚΑΣ, τις χήρες και τα ορφανά. Μην μου λέτε ότι κάνετε ταξική πολιτική, διότι βγήκαν τα στοιχεία χθες και δεν πληρώνει η πλειονότητα , γιατί πλέον έχετε κάνει ένα σύστημα εισφορών, το οποίο οδήγησε πολλούς ελεύθερους επαγγελματίες να δηλώσουν συνειδητά μειωμένα έσοδα το 2016. Αυτό δεν σας προβληματίζει.

Πώς συμβιβάζετε, αγαπητοί συνάδελφοι, το να λέτε ότι έχουμε ανάπτυξη, ότι ήρθε η ανάπτυξη, το ότι βγήκατε να την προϋπαντήσετε, πανηγυρίζετε κιόλας, ενώ πέφτουν τα δηλούμενα εισοδήματα; Μπορείτε να μου το πείτε αυτό;

Άρα, λοιπόν, κυρίες και κύριοι συνάδελφοι, υπάρχει ένα πρόβλημα που συνδέεται με την υπερφορολόγηση, υπάρχει ένα πρόβλημα που συνδέεται με το γεγονός ότι είχαμε απώλεια προσδοκώμενου ΑΕΠ 19 δισεκατομμυρίων τα τρία χρόνια, αφού έπεσαν έξω όλες οι προβλέψεις, μια και το 2015 ήταν ένα έτος καταστροφικό με ευθύνες δικές σας και του κ. Βαρουφάκη και του παρακαθήμενού του, κ. Τσακαλώτου, ο οποίος προχθές μας έκανε και μάθημα. Μας είπε ότι «αν θέλατε να κάνετε έξοδο το 2014, θα βγάζατε Πρόεδρο Δημοκρατίας τον κ. Κουβέλη, δεν θα πηγαίνατε σε εκλογές». Έλεος!

Ότι βάζατε τα παπαγαλάκια να κατηγορούν τον κ. Κουβέλη ως νέο Τσιριμώκο, το ξεχάσατε; Ξεχάσατε ότι λέγατε ότι «ακόμα και τον κ. Τσίπρα να ψηφίσετε, εμείς θα σας πάμε σε εκλογές», ότι οδηγήσατε την ανακοπή μιας πορείας της χώρας που την είχε πληρώσει ο ελληνικός λαός με τις θυσίες του, για να ισοσκελίσουμε τα ελλείμματα και να δρομολογήσουμε μια διαδικασία ανάπτυξης που αχνοφαινόταν στο τέλος του 2014 και την πήγατε σε ύφεση το 2015 και το 2016; Και μας κατηγορείτε κιόλας; Μας κουνάτε και το δάχτυλο για τα μαθήματα; Το πρώτο μάθημα είναι η αλήθεια! Θα συμβιβαστείτε με την αλήθεια και μετά θα έρθετε να κουβεντιάσετε, κυρίες και κύριοι συνάδελφοι.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Γιατί δεν κλείσατε την πέμπτη αξιολόγηση; Δεν μας απαντήσατε.

**ΓΙΑΝΝΗΣ ΚΟΥΤΣΟΥΚΟΣ:** Κύριε Τσακαλώτο, δεν κλείσαμε την πέμπτη αξιολόγηση, διότι πήγε ο κ. Τσίπρας και είπε «μην τους λογαριάζετε αυτούς, εμείς θα είμαστε κυβέρνηση».

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, ναι, έτσι ακριβώς έγινε!

**ΓΙΑΝΝΗΣ ΚΟΥΤΣΟΥΚΟΣ:** Ναι, ναι. Είναι γνωστά αυτά. Κι όταν εμείς προτείναμε να κλείσουμε την πέμπτη αξιολόγηση με το περίφημο e-mail Χαρδούβελη, του ενός δισεκατομμυρίου, εσείς λέγατε ότι θα πάρουμε μέτρα τριών δισεκατομμυρίων. Και ήρθατε μετά και πήρατε 12,5 προς δόξαν της περίφημης διαπραγμάτευσης που κατέληξε σε μια ηττοπαθή, με όρους ηττημένου, συνθηκολόγηση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Γιατί δεν την κλείσατε; Άσχετα με το τι λέγαμε εμείς, εσείς γιατί δεν την κλείσατε;

**ΓΙΑΝΝΗΣ ΚΟΥΤΣΟΥΚΟΣ:** Αυτή είναι η πραγματικότητα. Θα σας συνοδεύει, κύριε Τσακαλώτο.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μία κουβέντα πείτε μας. Γιατί δεν την κλείσατε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μη με αναγκάσετε να σας κάνω παρατήρηση. Όταν μιλήσετε, θα τα πείτε.

**ΓΙΑΝΝΗΣ ΚΟΥΤΣΟΥΚΟΣ:** Κυρίες και κύριοι συνάδελφοι, έρχομαι με βάση όλα αυτά τα οικονομικά στοιχεία που κατέθεσα στην επιτροπή και που καταθέτω και σήμερα, να σας πω ότι τα 613 εκατομμύρια και τα 720 εκατομμύρια αθροιστικά είναι το 1/10 απ’ αυτό που πήρατε με το μακρύ χέρι της εφορίας και τις περικοπές, ακόμα κι από τις χήρες και τα ορφανά, από το ΕΚΑΣ, από τη μείωση των συντάξεων, από τους Έλληνες πολίτες.

Και υπάρχει στο νομοσχέδιό σας φυσικά η διάταξη για να επιστρέψετε αυτό που δικαιούνται οι συνταξιούχοι, με βάση τις δικαστικές αποφάσεις. Και ξεχνάτε –το γράφει μέσα βέβαια η εισηγητική έκθεση και οι τροποποιούμενες διατάξεις, ότι το 2016 αυξήσατε την εισφορά υπέρ του ΕΟΠΥΥ 6% στις κύριες συντάξεις και 4% στις επικουρικές και παίρνετε 700 εκατομμύρια τον χρόνο. Και τώρα θα δώσετε 320 για όλη την περίοδο. Κι έχετε και μια επιχειρηματολογία να δώσουμε κι άλλα 340 στη ΔΕΗ για τις υπηρεσίες κοινής ωφέλειας για να μην τις πληρώσουν οι καταναλωτές.

Με συγχωρείτε, κυρίες και κύριοι συνάδελφοι, έχετε ξεχάσει που έχετε φτάσει τη ΔΕΗ με τη διαχείρισή σας; Ότι η ΔΕΗ είχε 1,4 ανείσπρακτα το 2014 και τώρα αυτά έχουν υπερβεί τα 3 δισεκατομμύρια;

Ότι είχε μετοχική αξία 2,5 δισεκατομμύρια και τώρα έχει κάτι λίγα εκατομμύρια; Ότι πουλάτε το 50%, ακόμα και τη λιγνιτική μονάδα της Μεγαλόπολης, που κρατάει την ισορροπία στο νότιο δίκτυο;

Εμείς θα ψηφίσουμε και για τη ΔΕΗ, αλλά η ευχή μας είναι να μην το πληρώσουν δύο φορές οι Έλληνες πολίτες.

Κυρίες και κύριοι συνάδελφοι, για να κλείσω, εμείς θα επιμείνουμε ότι η νομοθετική σας ρύθμιση, με τον τρόπο που γίνεται, είναι ατελέσφορη και προβληματική και χρειάζεται αυτά που είπε ο κύριος Πρωθυπουργός στο διάγγελμά του, και τα έχω εδώ, να τα καταθέσετε με τη μορφή νομοθετικής ρύθμισης, που να είναι δεσμευτική στον Υπουργό. Γιατί, όπως λέει και το Επιστημονικό Συμβούλιο, κανένας Υπουργός δεν μπορεί να μοιράζει χωρίς να έχει περιγράψει ο νομοθέτης, δηλαδή εμείς, τις ουσιώδεις ρυθμίσεις και τους σκοπούς της ρύθμισης.

Εφόσον βλέπω ότι δεν είστε διατεθειμένοι, γιατί θέλατε όλα να τα περάσετε, χωρίς συζήτηση, με το κατεπείγον, τουλάχιστον θα διεκδικήσουμε να τοποθετηθούμε όταν θα καταθέσετε τη ρύθμιση για την ενίσχυση των πληγέντων, διότι θεωρώ ότι είναι πάρα πολύ σοβαρό το ζήτημα.

Με πρόλαβε ο κ. Κακλαμάνης. Είχα και εγώ τα στοιχεία εδώ για τη φοροδιαφυγή. Διότι, κυρίες και κύριοι συνάδελφοι, είναι για λύπηση ότι από τη λίστα Λαγκάρντ έχετε εισπράξει μόνο 43 εκατομμύρια, από τη λίστα Μπόργιανς μόνο 137 εκατομμύρια και από τα εμβάσματα εξωτερικού μόνο 44 εκατομμύρια.

Αυτά, λοιπόν, δεν είναι η πάταξη της φοροδιαφυγής, από την οποία λέτε ότι δίνετε το πλεόνασμα. Αυτά είναι ότι σας έμειναν οι λίστες στα χέρια, μετά και την απόφαση τους Συμβουλίου της Επικρατείας. Ξεζουμίζετε τον κόσμο, λέγοντας ότι τους δίνετε στη συνέχεια βοηθήματα. Τους κάνετε φτωχούς και μετά «να σε κάψω Γιάννη, να σε αλείψω λάδι».

Σας ευχαριστώ πάρα πολύ. Να είστε καλά.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ, που ήσασταν σχετικά σύντομος.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπαλαούρα, έχετε τον λόγο για ένα λεπτό, για να μην σας αδικήσω.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Πρόεδρε, είπατε ότι ο κ. Κουτσούκος μου μίλησε με τρυφερότητα. Η κατάληξη πού οδηγεί, όμως; Θα πω για εσάς τώρα, για την «τρυφερότητα» -με εισαγωγικά- τη δική σας.

Εγώ είπα στην τοποθέτησή μου «καταλογισμός από το λαθρεμπόριο» και ανέφερα τα νούμερα. Δεν είπα καμμία άλλη λέξη.

Όσον αφορά το 1 δισεκατομμύριο –σας ρώτησα και μου είπατε- αυτό είναι από τον ΕΝΦΙΑ, λόγω αύξησης…

**ΠΡΟΕΔΡΕΥΩΝ (Νικήτας Κακλαμάνης):** Δεν μίλησα γι’ αυτά. Την ερώτηση την έχετε μπροστά σας. Δεν μιλάει για ΕΝΦΙΑ.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Από τον ΕΦΚΑ.

Το δεύτερο είναι από το VDI, δηλαδή την οικειοθελή αποκάλυψη εισοδημάτων. Αυτά είναι. Τα υπόλοιπα…

**ΠΡΟΕΔΡΕΥΩΝ (Νικήτας Κακλαμάνης):** Το μισό δισεκατομμύριο είναι στα χαρτιά.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Θα ήθελα να πω και μία φράση για τις πλημμύρες της Μάνδρας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπαλαούρα, όχι τώρα. Μετά, ναι.

Προχωράμε στον ειδικό αγορητή της Χρυσής Αυγής, τον συνάδελφο κ. Ιωάννη Λαγό.

**ΙΩΑΝΝΗΣ ΛΑΓΟΣ:** Ευχαριστώ.

Κατ’ αρχάς, θέλω να ξεκινήσω την ομιλία μου λέγοντας ότι την περασμένη Τετάρτη που συζητήσαμε το θέμα στην επιτροπή αποδείχθηκε για άλλη μία φορά πόσο ψεύτες είναι αυτοί που συγκυβερνούν, οι ΣΥΡΙΖΑ και οι ΑΝΕΛ.

Όταν κάναμε εμείς –μαζί και με άλλα κόμματα- την πρόταση ότι έπρεπε να έρθουν φορείς για να ακουστούν, για να ακούσουμε τις απόψεις τους και να δούμε τι λένε, ο Υπουργός, ο οποίος απουσιάζει αυτή τη στιγμή, ο Τσακαλώτος, μας έλεγε ότι δεν γίνεται, γιατί ο χρόνος είναι ασφυκτικός και πιέζει και ότι αν δεν προλάβουμε τις υπάρχουσες διαδικασίες και ημερομηνίες, θα χαθούν τα χρήματα αυτά. Και μας έλεγε ότι πρέπει την άλλη μέρα οπωσδήποτε μέχρι τις 20.00΄ να έχουμε ψηφίσει. Ειδάλλως, θα χάναμε τα χρήματα.

Όμως, με τη θεομηνία και με τους νεκρούς που είχαμε –δυστυχώς, και συλλυπητήρια στα θύματα και τις οικογένειές τους- τι αποδείχθηκε; Ότι δεν υπήρχε τίποτα τέτοιο.

Απλά, για άλλη μία φορά, αυτοί οι ψεύτες, που έτσι έχουν μάθει να κινούνται, αυτά έχουν μάθει να κάνουν και να λένε, μας κορόιδευαν μπροστά στα μάτια μας. Κι όχι μόνο εμάς, φυσικά, αλλά όλον τον ελληνικό λαό. Και φώναζε ο εισηγητής του ΣΥΡΙΖΑ τότε «ελάτε, τρέξτε να προλάβουμε».

Κι έτσι, ήταν η πρώτη ίσως φορά, όσο τουλάχιστον εγώ είμαι στο Κοινοβούλιο, που ήρθε ένα νομοσχέδιο, έστω και με κατεπείγουσα μορφή, και δεν ακούσαμε τους φορείς. Γιατί άραγε; Αφού δίνετε λεφτά στον κόσμο, απατεώνες του ΣΥΡΙΖΑ και των ΑΝΕΛ, γιατί δεν θέλατε να έρθουν και οι φορείς και να ακουστούν οι απόψεις τους και να σας ευχαριστήσουν γιατί είστε τόσο φιλεύσπλαχνοι; Απεναντίας, τα κάνατε όλα αυτά εν κρυπτώ, για άλλη μία φορά, προκειμένου να δικαιολογήσετε τις παρατυπίες και τις ανομίες τις οποίες κάνετε.

Αυτά, για να λέμε πώς νομοθετούμε μέσα εδώ στην ελληνική Βουλή, τι όργια κάνουν οι συγκυβερνώντες ΣΥΡΙΖΑ και ΑΝΕΛ και πόσο αδύναμη δείχνει η Αξιωματική Αντιπολίτευση της Νέας Δημοκρατίας, που δεν μπορεί να ρίξει αυτές τις καρικατούρες από τις κυβερνητικές καρέκλες.

Είδαμε, λοιπόν, να συζητιέται στη Βουλή και στην επιτροπή το ποιοι θα πάρουν αυτό το χαρτζιλίκι στην ουσία. Ένα χαρτζιλίκι δίνετε, από αυτά που έχετε κλέψει μέσα από τις τσέπες του ελληνικού λαού και μέσα από τα οποία θα τους ξανακλέψετε το 2018, από την αρχή του χρόνου, που θα τους ξαναπάρετε διπλά και τριπλά αυτά τα οποία, δήθεν, θα τους δώσετε.

Και δεν ξέρουμε, ακόμα και τώρα –το είχαμε ζητήσει στην επιτροπή, σας το ζητάμε και τώρα- να δούμε ποιοι θα είναι αυτοί που θα λάβουν αυτό το χαρτζιλίκι. Ποιοι θα είναι; Δεν μας λέτε. Μας λέτε ότι με μία κοινή υπουργική απόφαση θα δοθούν τα χρήματα, κάπου, κάποτε, σε κάποιους. Εμάς αυτό δεν μας ικανοποιεί και δεν μας καλύπτει, επειδή ξέρουμε τι απατεώνες πολιτικοί είσαστε.

Περιμένουμε, λοιπόν, με στοιχεία, να μας πείτε σήμερα, μέχρι να τελειώσει η συζήτηση στην Ολομέλεια, πού θα δοθούν τα χρήματα αυτά και πόσα θα είναι τα λεφτά αυτά που θα δώσετε κι όχι έτσι γενικά κι αόριστα, για να ρίχνετε στάχτη στα μάτια του κόσμου. Σας προκαλούμε, λοιπόν, και περιμένουμε εσάς, που έχετε λειτουργήσει επαγγελματικά και δουλεύετε, να μας πείτε ποιοι και πότε θα τα πάρουν. Δεν ξέρετε.

Θέλετε να κάνετε διαβουλεύσεις μετά, με την πάροδο του χρόνου, και να δείτε πού θα τα δώσετε. Όλα αυτά, λοιπόν, είναι επικοινωνιακά και αποδείχθηκε για άλλη μια φορά περίτρανα, δυστυχώς, με τον θάνατο συνανθρώπων μας, συμπολιτών μας.

Βγήκε, λοιπόν, η ανάλγητη αυτή Κυβέρνηση, η οποία κοροϊδεύει εδώ και δυόμισι χρόνια και ο Πρωθυπουργός κήρυξε –λέει- την Ελλάδα σε κατάσταση τριήμερου πένθους. Το τριήμερο πένθος ποιο ήταν; Την επόμενη μέρα αναβλήθηκε η συζήτηση στην Ολομέλεια, γιατί σας βόλευε, προφανώς, να πάει άλλες δυο-τρεις μέρες πιο πίσω για να ξεφύγετε από τα τεράστια προβλήματα που σας δημιουργεί ο συγκυβερνήτης σας ο Καμμένος, με τα σκάνδαλα που κάνει. Το πήγατε, λοιπόν, πιο πίσω. Την Παρασκευή εδώ η Βουλή κανονικά έκανε τις διεργασίες της. Εκεί δεν υπήρχε τριήμερο πένθος. Είδαμε τον Πρωθυπουργό –ο Θεός να τον κάνει- της Ελλάδος να έχει φύγει και να πηγαίνει στη Σουηδία την επόμενη μέρα και να βγάζει φωτογραφίες σαν κάτι χαζοχαρούμενους που γύρναγαν εκεί πέρα, κάνοντας πικ-νικ. Αυτή ήταν η διαδικασία.

Και το επιστέγασμα του τριήμερου πένθους ήταν όταν είδαμε Βουλευτή του ΣΥΡΙΖΑ να πηγαίνει σε τηλεοπτικά κανάλια και να υβρίζει τη δήμαρχο της Μάνδρας και των περιοχών οι οποίες είχαν πληγεί, αντί να κλείσει το στόμα του και να σεβαστεί το πένθος που υπήρχε και την ταλαιπωρία που τραβούσαν αυτοί οι άνθρωποι. Ήταν το τριήμερο πένθος της Αριστεράς. Να είστε καλά!

Εμείς, λοιπόν, ανάμεσα στα μέτρα που προτείνουμε για την κατάσταση των πληγέντων στη Μάνδρα, στον Ασπρόπυργο και σε όλες περιοχές της δυτικής Αττικής, είναι και τα εξής:

Η απαλλαγή από τον ΕΝΦΙΑ για μία πενταετία, τουλάχιστον, των ανθρώπων που έχουν πληγεί.

Η άμεση αποτίμηση και καταγραφή ζημιών για να ενεργοποιηθεί το Ταμείο Αλληλεγγύης της Ευρωπαϊκής Ένωσης και όλων των υπολοίπων πηγών χρηματοδότησης της Ευρωπαϊκής Ένωσης.

Η δωρεάν παροχή ηλεκτροδότησης και ύδρευσης για όσο διάστημα απαιτείται για την αποκατάσταση των ζημιών.

Η άμεση ενεργοποίηση ρητρών ασφαλιστικών συμβολαίων για ΙΧ, για σπίτια και για επιχειρήσεις, όπου αναφέρονται μέσα, κατηγορηματικά, οι περιπτώσεις από θεομηνία, χωρίς την προσκόμιση δεκάδων δικαιολογητικών που χρειάζονται, αλλά μόνο με την έκθεση αυτοψίας της αρμόδιας επιτροπής του δημοσίου, έτσι ώστε οι άνθρωποι να πάρουν τα χρήματά τους και να μπορέσουν να σταθούν στα πόδια τους λίγο πιο γρήγορα. Να τους βοηθήσουμε με ό,τι μπορούμε.

Επίσης, προτείνουμε την κήρυξη όσων επλήγησαν ως ευπαθούς κοινωνικής ομάδας. Είναι κάτι το οποίο το, δήθεν, δημοκρατικό σας τόξο το έχει κάνει καραμέλα για τον οποιονδήποτε λαθρομετανάστη μπαίνει παράνομα στην πατρίδα μας.

Εμείς, λοιπόν, καλούμε την Κυβέρνηση να αγορεύσει ως ευπαθή κοινωνική ομάδα και τους πληγέντες στην περιοχή αυτή και να τους δώσει όλα τα δικαιώματα τα οποία χαριστικά δίνετε σε όλους τους μετανάστες. Περιμένουμε να το κάνετε, για να μας δείξετε ότι είστε κοινωνικά αλληλέγγυοι και ευαίσθητοι.

Και τέλος, είναι κάποια χρήματα, ένα ποσό που ανέρχεται γύρω στα 6.5 εκατομμύρια ευρώ αυτή τη στιγμή, κύριοι κλέφτες του δημοκρατικού τόξου, που μας τα παρακρατάτε με το έτσι θέλω με κάποια απόφαση που πήρατε μόνοι σας εσείς εδώ, γιατί φοβόσασταν τη Χρυσή Αυγή, γιατί ήμασταν οι μοναδικοί που δίναμε χρήματα στους Έλληνες συμπολίτες μας, γιατί ήμασταν οι μοναδικοί που δίναμε ό,τι μπορούσαμε. Είχαμε κάνει κοινωνικά ιατρεία και φροντίζαμε τους Έλληνες πολίτες και μας κατηγορήσατε για ρατσισμό. Εμείς λοιπόν, ζητήσαμε –επειδή μόνο εμείς δίναμε χρήματα στους Έλληνες πολίτες- με απόφαση του Αρχηγού μας το ποσό του 1.000.000 ευρώ να δοθεί αυτή τη στιγμή στους πληγέντες από τη θεομηνία.

(Χειροκροτήματα από την πτέρυγα της Χρυσής Αυγής)

Να πάρετε τα χρήματα αυτά που μας έχετε παρακρατήσει παράνομα, από το ταμείο, εκτός και εάν τα έχετε βάλει σε τίποτα τσέπες -μπορεί να τα έχετε πάρει αυτά, γιατί τα συνηθίζετε κάτι τέτοια- και να τα δώσετε στους πληγέντες. Αυτές είναι οι προτάσεις της Χρυσής Αυγής. Είναι οι προτάσεις αυτών που δεν έχουν προτάσεις, ενώ όλοι εσείς εδώ έχετε προτάσεις για το πώς θα τα βάζετε στην τσέπη! Έχετε τις καλύτερες προτάσεις!

**ΠΡΟΕΔΡΕΥΩΝ (Νικήτας Κακλαμάνης):** Επιτρέψτε μου μία διακοπή, κύριε Λαγέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ερευνάμε και συζητάμε για τον Κυβερνήτη Ιωάννη Καποδίστρια», είκοσι μαθήτριες και μαθητές και επτά εκπαιδευτικοί από το 2ο Γυμνάσιο Αχαρνών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Λαγέ.

**ΙΩΑΝΝΗΣ ΛΑΓΟΣ:** Και πάμε και σε κάποια θέματα επικαιρότητας.

Βλέπουμε, λοιπόν, εσάς, τους «κοινωνικά ευαίσθητους» σε μία περίοδο στην οποία οι Έλληνες περνάνε πραγματικά πολύ δύσκολες καταστάσεις στην καθημερινότητά τους, να αυξάνετε την Παρασκευή –εάν θυμάμαι καλά- τα έξοδα της ελληνικής Βουλής κατά 1.000.000 ευρώ. Σοβαρά; Τόσο καλά πάμε;

Θα έπρεπε πρώτα από όλα τα χρήματα αυτά, αφού τα έχετε και σας περισσεύουν, να τα δώσετε στους συνταξιούχους και στους μισθωτούς, στους ανθρώπους που δουλεύουν για 500 ευρώ. Εκεί θα έπρεπε να πάνε και όχι να τα παίρνετε δήθεν για τα έξοδα της ελληνικής Βουλής. Μια χαρά λειτούργησε η ελληνική Βουλή την περασμένη χρονιά χωρίς το επιπλέον εκατομμύριο. Αφήστε τα λοιπόν, αυτά.

Όπως επίσης, θα καταγγείλουμε για άλλη μία φορά όλους τους κλέφτες του δημοκρατικού τόξου οι οποίοι μοιράστηκαν πριν από λίγες μέρες 1.577.000.000 ευρώ πάνω σε χρήματα τα οποία είναι κομματικές επιδοτήσεις. Αυτά τα χρήματα θα έπρεπε να τα δώσετε –επαναλαμβάνω- στους ανθρώπους που πεινάνε και όχι να τα μοιράζετε μεταξύ σας. Εδώ θα έπρεπε το κάθε κόμμα να μπορεί να λειτουργήσει μόνο του. Όπως σας έχει αποδείξει η Χρυσή Αυγή κόντρα στις παράνομες διώξεις που μας έχετε ασκήσει εδώ και τόσα χρόνια. Δώστε, λοιπόν, αυτά τα χρήματα. Και μην τα μοιράζετε εσείς από τη δεξιά στην αριστερή σας τσέπη, γιατί έτσι έχετε μάθει να κάνετε.

Πάμε στα επεισόδια που συνέβησαν πριν από λίγες μέρες για άλλη μία φορά ως είθισται στα Εξάρχεια και όχι μόνο στα Εξάρχεια. Σε όλη την Αθήνα πλέον γίνονται και σε όλη την επικράτεια σιγά, σιγά. Βλέπουμε να γίνονται σημεία και τέρατα. Βλέπουμε ανθρώπους να σφαδάζουν γιατί δέχονται φωτοβολίδες στα πόδια. Οι φωτοβολίδες φυσικά δεν πήγαιναν γι’ αυτούς. Γιατί εκεί υπήρξε ένα περιστατικό ενδοοικογενειακής βίας. Υπήρξαν παράπλευρες απώλειες. Οι φωτοβολίδες πήγαιναν για τους αστυνομικούς που υπήρχαν εκεί. Αλλά αυτό δεν θα πείραζε κανέναν.

Βλέπουμε, λοιπόν, άτομα του αναρχικού και του κομμουνιστικού χώρου –να ξέρουμε τι λέμε- να μπαίνουν στο Υπουργείο Εθνικής Άμυνας, να γελοιοποιούν τα πάντα και να φεύγουν και να μην υπάρχουν ούτε προσαγωγές, ούτε συλλήψεις, ούτε τίποτα. Βλέπουμε, λοιπόν, μία ανομία για όλα τα αριστερά αποβράσματα τα οποία έχουν βρει πάτημα στη δική σας διακυβέρνηση και κάνουν πραγματικά ό,τι θέλουν.

Για να μην κρυβόμαστε, είστε οι ιδεολογικοί τους αλλά και οι βιολογικοί τους, σε πολλές περιπτώσεις, πατέρες. Είστε αυτοί που τους καλύπτετε τόσα χρόνια. Είστε αυτοί που τους έχετε βάλει να αισθάνονται ότι είναι στο απυρόβλητο. Και φυσικά τα προηγούμενα χρόνια, δυστυχώς, η Νέα Δημοκρατία και το ΠΑΣΟΚ, που συγκυβέρνησαν για σαράντα χρόνια περίπου, ήταν οι πολιτικοί τους προστάτες. Ήταν αυτοί οι οποίοι τους εξέθρεψαν και κάλυπταν την αριστερή ανομία. Γιατί πρέπει επιτέλους να λέμε από ποιον προέρχονται όλα αυτά. Γιατί, ξέρετε, η τρομοκρατία στην Ελλάδα έχει όνομα. Όλοι όσοι έχουν σκοτώσει, όλοι όσοι έχουν δολοφονήσει και όλοι όσοι έχουν κάνει τέτοιες ζημιές, προέρχονται από τον χώρο της άκρας Αριστεράς.

Αυτά να τα λέμε, γιατί διαβάσαμε και κάτι ανακοινώσεις του ΣΥΡΙΖΑ που δεν ήξεραν τι να πούνε και μιλάγανε για φασιστικές ενέργειες, για κάτι τέτοια πράγματα.

Μάθετε να λέτε τα πράγματα με το όνομά τους: κομμουνιστικές ενέργειες ήταν. Και φροντίστε να σταματήσετε αυτούς τους αλήτες τους οποίους όταν μπαίνουν και μέσα στην ελληνική Βουλή, ο δικός σας Πρόεδρος της Βουλής, ο Πρωθυπουργός και ο Υπουργός Δημοσίας Τάξης δίνουν εντολές στην Ελληνική Αστυνομία και στην Ελληνική Δικαιοσύνη να τους αφήσουν ελευθέρους.

Επίσης, να τονίσουμε, και να δώσουμε συγχαρητήρια στην Κυβέρνηση, ότι εξελίσσεται η κατάσταση. Από εκεί που είχαμε μόνο λαθροεισβολείς, λαθρομετανάστες που μπαίναν από όπου θέλαν από τα σύνορά μας και κάνανε ό,τι θέλαν στην πατρίδα μας, πλέον έχουμε και λαθραίους οι οποίοι μπαίνουν και συμμετέχουν στα επεισόδια. Έρχονται, συμμετέχουν, φεύγουν, κάποιοι λίγοι συλλαμβάνονται, κάποιοι άλλοι φεύγουν και κάνουν ό,τι θέλουν. Είδαμε τις περασμένες ημέρες να υπάρχει ένα ανακοινωθέν για τις συλλήψεις που έγιναν στα επεισόδια και ήταν σαν κάτι ανέκδοτα που ακουγόντουσαν παλιά: Ήταν, λέει, δύο Γάλλοι, δύο Γερμανοί, ένας Ιταλός, ένας Λιθουανός και ένας Ιρακινός. Καλά τα πάτε, μια χαρά τα πάτε. Φροντίστε να συνεχίσετε έτσι.

Η κατάσταση δεν πάει καθόλου καλά. Η συγκυβέρνησή σας είναι πραγματικά απαράδεκτη, είναι γελοία. Κρατιέστε με το ζόρι από τις καρέκλες. Αλλά υπάρχει και μία ανίκανη Αξιωματική Αντιπολίτευση, η οποία δεν μπορεί να σας ρίξει δυστυχώς. Από εκεί και πέρα υπάρχει μία εθνική αντιπολίτευση της Χρυσής Αυγής, που θα συνεχίσει να μιλάει για τους Έλληνες, οι οποίοι ταλαιπωρούνται στην πατρίδα μας.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής του Κομμουνιστικού Κόμματος Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η πλειονότητα του λαού μας ζει την αγριότητα της διαχρονικής ταξικής αντιλαϊκής πολιτικής των κυβερνήσεων πρώτα της Νέας Δημοκρατίας και του ΠΑΣΟΚ και τώρα του ΣΥΡΙΖΑ με υποβάθμιση της ζωής τους, με απανωτά εγκλήματα σε βάρος τους, όπως αυτό στη δυτική Αττική.

Η πραγματική αιτία που γεννά αυτή την κατάσταση, τη μία πίσω από την άλλη τις τραγωδίες για την εργατική τάξη, είναι ακριβώς το κυνήγι του κέρδους για το οποίο το κεφάλαιο δεν διστάζει μπροστά σε κανένα έγκλημα. Οι τεράστιες καταστροφές στη δυτική Αττική, αλλά και αλλού, αναδεικνύουν για μια ακόμα φορά την τραγική έλλειψη υποδομών και κυβερνητικού σχεδιασμού για την προστασία από τα φυσικά φαινόμενα. Αναδεικνύουν τον άναρχο, αντιλαϊκό χαρακτήρα της καπιταλιστικής ανάπτυξης. Αναδεικνύουν τελικά την περιφρονητική στάση απέναντι στον άνθρωπο, που χαρακτηρίζει το καπιταλιστικό σύστημα και όσους το υπηρετούν.

Είναι εγκληματικές οι ευθύνες της σημερινής Κυβέρνησης, όπως βέβαια και των προηγούμενων, καθώς και της Περιφέρειας Αττικής και των δημοτικών αρχών, που διαχρονικά υπηρετούν τα μεγάλα επιχειρηματικά μονοπώλια. Τα αντιπλημμυρικά έργα τα αντιμετωπίζουν ως κόστος. Δεν τα επιλέγουν γιατί δεν είναι ανταποδοτικά, δεν είναι διόδια για να αποφέρουν εκατομμύρια ευρώ κέρδη.

Αυτοί που εμφανίζουν σαν αιτίες την κλιματική αλλαγή και τα ακραία καιρικά φαινόμενα, πρέπει να απαντήσουν πώς πάντα θύματα είναι οι φτωχογειτονιές. Αυτή η προπαγάνδα γίνεται πιο αισχρή όταν τολμά να ρίχνει τις ευθύνες στον κόσμο, που μια ζωή παλεύει για να βάλει ένα κεραμίδι στο κεφάλι του σε μια αναρχία δόμησης, που το ίδιο το κράτος εκθρέφει. Και την ίδια ώρα δεν λένε κουβέντα για τις μεγάλες επιχειρήσεις που έχουν κτίσει πάνω στα ρέματα. Προσπαθούν να ρίξουν τις ευθύνες στα ίδια τα θύματα για να κρύψουν τις πραγματικές αιτίες και τους πραγματικούς ενόχους.

Η Κυβέρνηση ανακοίνωσε το πρωί για τους πληγέντες από τις πλημμύρες τα προβλεπόμενα από τον νόμο μέτρα, τα οποία βέβαια θεωρούνται ανεπαρκή. Σε μια προσπάθεια να κατευνάσει την οργή που ξεχειλίζει αυτές τις ημέρες για την ανυπαρξία υποδομών που βαραίνει και τη σημερινή Κυβέρνηση, όπως και τις προηγούμενες όπως είπα, προσθέτει σε αυτά ένα ποσό που σύμφωνα με τις εξαγγελίες είναι 5.000 ευρώ για κάθε οικογένεια και 8.000 ευρώ για επιχειρήσεις.

Θα δούμε την τροπολογία όταν έρθει, όμως, καταθέτουμε εκ των προτέρων τα αιτήματα των σωματείων, όπως τα συζήτησαν σε σύσκεψη στην περιοχή και τα διεκδικούν από την Κυβέρνηση.

Το καταθέτω για τα Πρακτικά για να μην τρώμε τον χρόνο.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι, η φτώχεια, η εξαθλίωση, οι χαμένες ζωές όπως και οι κόποι μιας ζωής από τις πλημμύρες και τις φωτιές, τα εργατικά ατυχήματα ή στην πραγματικότητα τα εργοδοτικά εγκλήματα αποκαλύπτουν το αποκρουστικό πρόσωπο αυτής της πολιτικής, που υποτάσσει κάθε λαϊκή ανάγκη στην ανάκαμψη των κερδών των επιχειρηματικών ομίλων.

Αυτή είναι η καπιταλιστική ανάπτυξη: άγριες περικοπές σε μισθούς και συντάξεις, κατάργηση των συλλογικών συμβάσεων, δυσβάστακτη φορολογία άμεση και έμμεση, χαράτσια, συνεχείς περικοπές των κονδυλίων για την υγεία, την παιδεία και την πρόνοια, πετσόκομμα των αναπηρικών συντάξεων, των προνοιακών επιδομάτων, περικοπή ακόμα και του επιδόματος ανεργίας, εγκληματική απουσία των αναγκαίων αντιπλημμυρικών έργων και μέτρων αντισεισμικής προστασίας και άλλες αντεργατικές, αντιλαϊκές επιλογές, που υλοποιήθηκαν από τις κυβερνήσεις της Νέας Δημοκρατίας και του ΠΑΣΟΚ και που συνεχίστηκαν από τη συγκυβέρνηση ΣΥΡΙΖΑ - ΑΝΕΛ.

Ενισχύθηκε αυτή η βαρβαρότητα με την από κοινού ψήφιση του τρίτου μνημονίου, προσθέτοντας νέα μέτρα-φωτιά, τα οποία συνεχίστηκαν και για την ολοκλήρωση των αξιολογήσεων από το κεφάλαιο.

Κοινή στρατηγική σας η ανάκαμψη της καπιταλιστικής οικονομίας, η δημιουργία του φιλικού επενδυτικού περιβάλλοντος, η δημιουργία ματωμένων πλεονασμάτων για την αποπληρωμή του χρέους, που δημιουργήθηκε ακριβώς για τη χρηματοδότηση των επιχειρηματικών και μονοπωλιακών ομίλων, και βεβαίως, για να χρηματοδοτηθούν εκ νέου, για να κάνουν δήθεν επενδύσεις, να έρθει η κανονικότητα στην κερδοφορία τους ή αλλιώς, η «δίκαιη ανάπτυξη», όπως την έχετε χαρακτηρίσει.

Ο λαός πληρώνει την ανάπτυξη, κατακρεουργείται στην κρίση και το πολιτικό προσωπικό του κεφαλαίου κοροϊδεύει, μοιράζοντας μία φορά τον χρόνο ένα μικρό εφάπαξ ποσό από το μεγάλο πλιάτσικο, αποκαλώντας το «κοινωνικό μέρισμα».

Ο ΣΥΡΙΖΑ, που κάποτε χαρακτήριζε το πλεόνασμα και αυτός «ματωμένο», τώρα μιλά για υπεραπόδοση της οικονομίας, για τάξη στα δημοσιονομικά, για αποτελεσματικότητα στη φοροαποφυγή και άλλα τέτοια επιχειρήματα, προσπαθώντας να συγκαλύψει την αγριότητα της φορομπηχτικής και αντιλαϊκής πολιτικής, να δημιουργήσει κλίμα ανοχής και πολύ περισσότερο, προσμονής στις εργατικές, λαϊκές οικογένειες.

Η Κυβέρνηση συγκαλύπτει την προέλευση της υπεραπόδοσης των μέτρων. Είπε ο Πρωθυπουργός στο διάγγελμά του προχθές, «Διαπραγματευτήκαμε σκληρά, ώστε το πρόγραμμα προσαρμογής να αποσυμπιέσει τα χαμηλά στρώματα, να δώσει ανάσα». Θυμίζει το ανέκδοτο με τον Χότζα. Φαντάζομαι ότι το ξέρετε όλοι, το ξέρει και ο λαός μας.

Τα τεκμήρια φορολόγησης οδήγησαν εκατοντάδες χιλιάδες εργαζόμενους να δουν αυξήσεις στους φόρους εκατοντάδες ή και χιλιάδες ευρώ. Οι αυξήσεις στην έμμεση φορολογία, οι αυξήσεις στον ΦΠΑ ακόμη και στα ακριτικά νησιά, οδήγησαν σε αυξήσεις της έμμεσης φορολογίας σχεδόν 1.000 ευρώ ανά οικογένεια.

Οι ασφαλιστικές εισφορές αυτοαπασχολουμένων έχουν εκτιναχθεί, ενώ οι συντάξεις μειώνονται συνεχώς. Μόνο οι μειώσεις στις συντάξεις που έχει κάνει η Κυβέρνηση ΣΥΡΙΖΑ - ΑΝΕΛ, ανέρχονται στα 16 δισεκατομμύρια ευρώ, όπως είπα και προχθές. Δεν μιλάμε για τη βύθιση των κατώτατων και υποκατώτατων μισθών, που αποφάσισε η προηγούμενη κυβέρνηση και συνεχίζει και η σημερινή, που σε συνδυασμό με την κατάργηση των συλλογικών συμβάσεων εργασίας, έχει μειώσει συνολικά τους μισθούς των εργαζομένων πάνω από 30% έως και 40%;

Η γενίκευση των ευέλικτων μορφών απασχόλησης επιδεινώνει ακόμη περισσότερο τη ζωή των εργαζομένων. Μόνο από την ευελιξία χάνονται κάθε χρόνο 2,4 δισεκατομμύρια από την ασφάλιση, σύμφωνα με τους αναλογιστές, που πάντα επικαλείστε. Φανταστείτε πόσα χάνει ο ευέλικτα εργαζόμενος, πώς είναι η ζωή του.

Αφαιμάζετε τον λαό με αβάστακτη φορολογία, μεγάλες ασφαλιστικές εισφορές, με εκτίναξη των έμμεσων φόρων, με ισοπέδωση των κοινωνικών παροχών, των κουρεμένων συντάξεων, και στο πλεόνασμα της φτώχειας, που δημιουργείτε, απαντάτε με μέρισμα την ανακύκλωσή της. Από τα εκατό, που περικόβετε από τους μισθωτούς και τους αυτοαπασχολούμενος, δίνετε πίσω ένα στους πιο εξαθλιωμένους και το παρουσιάζετε ως δικαιοσύνη, ως κοινωνική πολιτική.

Απαιτεί πράγματι απύθμενο θράσος να ζητάς απ’ όλους αυτούς, που πλήρωσαν και πληρώνουν χιλιάδες ευρώ παραπάνω φόρους, ασφάλιστρα, μειωμένες κοινωνικές παροχές, να ικανοποιηθούν με επιστροφές μερικών εκατοντάδων ευρώ, που δεν επαρκούν για να καλύψουν τίποτα.

Η Κυβέρνηση καλλιεργεί στη συνείδηση του λαού ότι πρέπει να συμβιβαστεί με αυτή τη δυστυχία, ότι δεν μπορεί να γίνει αλλιώς, ότι να, οι θυσίες, όπου να ‘ναι πιάνουν τόπο.

Σημειώνουμε ότι ένα μικρό μέρος αυτής της υπεραπόδοσης θα διανεμηθεί σε όσους εξαθλιωμένους δημιουργεί αυτή η πολιτική. Το μεγαλύτερο μέρος θα αξιοποιηθεί για νέα προνόμια και επιδοτήσεις στο κεφάλαιο.

Η Κυβέρνηση επιδίωξε να μας εξαπατήσει με το μέγεθος του λεγόμενου κοινωνικού μερίσματος, καθώς και με τον αριθμό των δικαιούχων. Μίλησαν για 1,4 δισεκατομμύρια ευρώ και τρεισήμισι εκατομμύρια δικαιούχους. Βέβαια, οι δικαιούχοι, όπως χθες ακούστηκε από στελέχη του κυβερνώντος κόμματος, θα είναι ένα εκατομμύριο.

Από τα 1,4 δισεκατομμύρια ευρώ, υπολογίζουμε και ένα μέρος από τα ποσά που παράνομα παρακρατήθηκαν από τους συνταξιούχους για τον κλάδο υγείας. Το Γενικό Λογιστήριο του Κράτους το υπολογίζει στα 315 εκατομμύρια ευρώ.

Επίσης, είναι και η επιδότηση προς τη ΔΕΗ με 360 εκατομμύρια ευρώ, προκειμένου να στηρίξει την κερδοφορία των πράσινων ομίλων, των ΑΠΕ, που πωλούν στη ΔΕΗ πανάκριβα ηλεκτρικό ρεύμα.

Και σε αυτή τη θρασύτατη κυβερνητική προσπάθεια να κάνει το άσπρο μαύρο και να εξασφαλίσει στήριξη και ανοχή, οι εργαζόμενοι πρέπει να απαντήσουν με την οργάνωση των αγώνων τους για την ανατροπή αυτής της πολιτικής.

Η Κυβέρνηση προετοιμάζει νέο γύρο με τα νέα αντιλαϊκά προαπαιτούμενα για να κλείσει και η τρίτη αξιολόγηση, προαπαιτούμενα που αφορούν το τσάκισμα όσων προνοιακών επιδομάτων έχουν απομείνει ακόμα και κτυπά τα συνδικάτα, βάζοντας στο στόχαστρο πιο αποφασιστικά ακόμα και το δικαίωμα στην απεργία.

Η Κυβέρνηση εγκαινιάζει τους ηλεκτρονικούς πλειστηριασμούς των λαϊκών περιουσιών. Στις 29 Νοέμβρη αρχίζει τις κατασχέσεις ηλεκτρονικά και απειλεί με καταστολή των αγώνων όσων αντιδρούν. Η εργατική τάξη με τα συνδικάτα της χρειάζεται να δυναμώσουν την αλληλεγγύη τους και τον αγώνα τους, για να μην περάσει κανένα σπίτι στα χέρια τραπεζίτη και στα funds, που έρχονται σαν τα κοράκια να αρπάξουν τη λεία.

Η Κυβέρνηση φέρνει τον προϋπολογισμό του 2018, προϋπολογισμό φορομπηχτικό, για τη δημιουργία των πλεονασμάτων, με παραπέρα περικοπές των κονδυλίων που αφορούν λαϊκές ανάγκες.

Η έγνοιά της, όπως και των προηγούμενων κυβερνήσεων, είναι η διασφάλιση της κερδοφορίας των μονοπωλιακών ομίλων. Γι’ αυτή θυσιάζουν τις λαϊκές ανάγκες. Γι’ αυτό και τα συγχαρητήρια του ΣΕΒ, της Ευρωπαϊκής Ένωσης, του Διεθνούς Νομισματικού Ταμείου.

Αυτό επιβεβαιώνει αυτό που λέει το ΚΚΕ, ότι ο ΣΥΡΙΖΑ ανέλαβε να κάνει με περισσότερη μαεστρία, με περισσότερη τέχνη, τη βρώμικη δουλειά. Γι’ αυτό και η στήριξη από τους εκπροσώπους του κεφαλαίου.

Το ΚΚΕ θα ψηφίσει το σχέδιο νόμου επί της αρχής και επί των άρθρων, γιατί αφορά επιστροφή ενός μικρού -πολύ μικρού- ποσού από τη μεγάλη ληστεία, τη μεγάλη αρπαγή του έτσι και αλλιώς ισχνού εισοδήματος των εργαζομένων και των άλλων λαϊκών στρωμάτων από τον αμύθητο πλούτο που παράγουν και τσεπώνουν τα «παράσιτα».

Το ΚΚΕ καλεί τους εργαζόμενους, τον λαό, να μην συμβιβαστούν με την ανακύκλωση της φτώχειας και να οργανωθούν, να βάλουν μπροστά τις δικές τους ανάγκες και να αγωνιστούν για αυτές μαζί με το ΚΚΕ ενάντια συνολικά στη στρατηγική του κεφαλαίου, παλεύοντας για την υπογραφή συλλογικών συμβάσεων εργασίας, με αυξήσεις στους μισθούς και κάλυψη των απωλειών, την αποκατάσταση των συντάξεων, τη μεταφορά των φορολογικών βαρών στο μεγάλο κεφάλαιο, ουσιαστικά μέτρα προστασίας των ανέργων, ενάντια στις ιδιωτικοποιήσεις και τους πλειστηριασμούς, αντιπλημμυρικά έργα και μέτρα αντισεισμικής προστασίας.

Τους καλούμε να συζητήσουν στους χώρους δουλειάς, στους κλάδους, την προετοιμασία απεργίας ενάντια στα νέα μέτρα φωτιά, ώστε να είναι καθολική, μαζική η αντίδραση, η αντίσταση, η κινητοποίηση των εργαζομένων, αλλά και των άλλων λαϊκών στρωμάτων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε συνάδελφε.

Προχωράμε με τον ειδικό αγορητή των Ανεξαρτήτων Ελλήνων, τον συνάδελφο κ. Γιώργο Λαζαρίδη. Ελάτε, κύριε Λαζαρίδη.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Πριν ξεκινήσω, θα ήθελα για άλλη μια φορά να εκφράσω τη θλίψη των Ανεξαρτήτων Ελλήνων για τα αθώα θύματα και τα ειλικρινή και βαθιά συλλυπητήρια στους συγγενείς των θυμάτων αυτής της απίστευτης καταστροφής. Σεβόμενος πάντα τη μνήμη των θυμάτων, προχωράω στη συζήτηση.

Θα ήθελα να ξεκινήσω από κάποιες απαντήσεις σε ερωτηματικά, τα οποία, μάλιστα, τα χαρακτήρισε και αμείλικτα η Αντιπολίτευση, για το τι έχει συμβεί. Για να δούμε τι έχει συμβεί και έχουν δημιουργηθεί αυτά τα προβλήματα. Και μιλάμε για προβλήματα ως προς τη διαχείριση του περιβάλλοντος. Αυτά τα προβλήματα είναι τωρινά ή υπάρχουν ευθύνες οι οποίες έχουν βάθος δεκαετιών; Διότι έχουμε συζητήσει πολλές φορές, κι εδώ και στις επιτροπές, είτε στο νομοσχέδιο που αφορούσε τους δασικούς χάρτες είτε στο νομοσχέδιο που είχε έρθει πρόσφατα για τις δομημένες επιφάνειες και έχουμε τονίσει τα προβλήματα που δημιουργήθηκαν με την άναρχη δόμηση μέσα σε βάθος δεκαετιών.

Ξέρετε, αυτή δεν είναι η πρώτη καταστροφή που έγινε εδώ στην πατρίδα μας. Συγκεκριμένα, στις 6 Νοεμβρίου 1961 καταγράφεται μία ισχυρή θεομηνία εδώ στην Αττική, η οποία άφησε πίσω της σαράντα νεκρούς και κατέρρευσαν περισσότερα από τετρακόσια σπίτια και περίπου πεντακόσιες οικογένειες έμειναν άστεγες. Αυτό έγινε το 1961, πριν από πενήντα έξι χρόνια. Τι έγινε; Τίποτε.

Συνεχίζουμε. Στις 2 Νοεμβρίου 1977, σημειώθηκε βροχή που κράτησε μιάμιση ώρα. Πλημμύρισαν δύο χιλιάδες σπίτια και παρασύρθηκαν εκατόν εβδομήντα δύο αυτοκίνητα. Απολογισμός: τριάντα επτά νεκροί. Τι έγινε από τότε, πριν από σαράντα χρόνια; Τίποτε.

Άλλη καταστροφή: Μέσα δεκαετίας του ’90, τον Οκτώβριο του 1994. Ισχυρή βροχόπτωση που σημειώθηκε είχε σαν αποτέλεσμα την υπερχείλιση του Ποδονίφτη. Αποτέλεσμα: Έχασαν τη ζωή τους δέκα επτά άνθρωποι. Τι έγινε από τότε; Τίποτε.

Φθάνουμε στο σήμερα. Τα αθώα θύματα που θρηνήσαμε προχθές ήταν ακριβώς αποτέλεσμα του ότι μέσα σε όλα αυτά τα χρόνια δεν έγινε τίποτα. Έχουμε κι εκθέσεις τις οποίες κατέθεσαν διάφοροι καθηγητές όλα αυτά τα χρόνια, οι οποίοι κάλεσαν τις Κυβερνήσεις των δύο κομμάτων που κυβερνούσαν όλες αυτές τις δεκαετίες. Διότι αυτή η Κυβέρνηση έχει δύο χρόνια. Στα δύο χρόνια, τι μπορούσε να διαχειριστεί.

Έχω λίγο χρόνο. Θα σας διαβάσω δηλώσεις του γεωλόγου του κ. Βαζίμα, ο οποίος λέει ότι την περίοδο 2005 - 2014 κατεγράφησαν τετρακόσιες σαράντα πέντε πυρκαγιές, οι οποίες έκαψαν τρεις χιλιάδες επτακόσια στρέμματα. Μάλιστα, λέει ότι τα τρεις χιλιάδες επτακόσια στέμματα ήταν δασικές και χορτολιβαδικές εκτάσεις, εκτάσεις, δηλαδή, οι οποίες λειτουργούν κυρίως ως φυσικά εμπόδια σε μια βροχή, σε μια πλημμύρα κ.λπ.. Έκανε πάρα πολλές παρατηρήσεις.

Σε άλλο σημείο τονίζει: Είναι τραγικό να εμπλέκονται δεκαοκτώ φορείς για το αντιπλημμυρικό σχεδιασμό μιας περιοχής. Είναι αυτό το νομικό πλαίσιο που φρόντισαν και δημιούργησαν αυτά τα δύο κόμματα που κυβέρνησαν τόσα χρόνια. Είναι αυτά που έχουμε τονίσει εδώ πολλές φορές: γραφειοκρατία, πολυνομία, δαιδαλώδεις υπηρεσίες, στις οποίες χάνεται κάποιος, ο οποίος θέλει να ξεκινήσει και να φτάσει κάπου.

Σε άλλη έκθεση του κ. Παπανικολάου, ο οποίος μάλιστα χαρακτήρισε ότι ήταν εγκληματικές οι συμπεριφορές των υπηρεσιών κ.λπ.. λέει: «Η Μάνδρα είναι μια ορεινή περιοχή με ένα δίκτυο από μικρά ποτάμια που ενώνονται και κάνουν ένα μεγαλύτερο χείμαρρο, ο οποίος είχε μπαζωθεί επί μήκους πάνω από πεντακόσια μέτρα. Πάνω σε αυτό το μπάζωμα ήταν το αμαξοστάσιο του δήμου και το σουπερμάρκετ». Μιλάμε δηλαδή για εγκληματικά λάθη. Και σας τα διαβάζω αυτολεξεί, όπως ακριβώς έχει κάνει τις δηλώσεις.

«Το τραγικό» λέει «είναι ότι το 1996 είχαμε και δύο θύματα ακριβώς σε αυτή τη συγκεκριμένη περιοχή». Τι έγινε από τότε; Δηλαδή οι ευθύνες είναι αυτής της Κυβέρνησης που είναι δύο χρόνια;

Βλέπετε ότι όλα αυτά τα περιστατικά και όλοι αυτοί οι συναγερμοί και τα μηνύματα, όλα αυτά, ότι είναι η κατάσταση τραγική και πρέπει κάποια στιγμή να τη διαχειριστούμε έχουν βάθος δεκαετιών κι όμως κανείς δεν φρόντισε να κάνει τίποτα.

Και ξέρετε ότι μέσα σε αυτές τις δεκαετίες που περάσανε, ως χώρα είχαμε και την οικονομική δυνατότητα, είχαμε και τα κονδύλια που έρρεαν σε απίστευτα μεγέθη από την Ευρωπαϊκή Ένωση και με τα οποία μπορούσαμε να κάνουμε θαύματα σε όλες αυτές τις περιοχές. Και όμως, δεν έγινε τίποτα. Αφήσαμε και εξελίχθηκε αυτή η άναρχη δόμηση με αποτέλεσμα να έρχεται το δημόσιο να νομιμοποιεί πίσω από τις δομημένες επιφάνειες, οι οποίες σαφώς κλείσανε ρέματα κ.λπ., γιατί δεν ήξεραν οι πολίτες που κτίζανε ότι δημιουργούσαν αυτά τα προβλήματα.

Δεν είχα τον χρόνο, αλλά εδώ έχουν μια περιγραφή οι συγκεκριμένοι καθηγητές για την κατάσταση εκεί στην Μάνδρα –θα σας τα πω εν τάχει- που είναι πραγματικά εντυπωσιακή και ανατριχιαστική. Λέει ότι ξεκινάει από την κορυφή των ορέων, μεταξύ των οποίων αναφέρει και το όρος Πατέρα, αν θυμάμαι καλά, με πολύ μεγάλες κλίσεις -μιλάμε για τους χείμαρρους- και κατεβαίνουν αυτοί οι χείμαρροι και φτάνοντας κοντά στην Μάνδρα μηδενίζεται η κλίση, με αποτέλεσμα η μεγάλη ορμή με την οποία κατεβαίνει το νερό, ανακατεύεται με χώμα, οπότε αυτό έχει άλλα αποτελέσματα, ανεβάζει το ειδικό βάρος του ύδατος, το οποίο αποκτά πολύ μεγάλη κρουστική ισχύ, με αποτέλεσμα αυτά που είδαμε, να παρασύρει αυτοκίνητα, να γκρεμίζει φράχτες, τοιχία κ.λπ.. Προσέξτε τώρα, όταν φτάνει στη Μάνδρα εκεί που μηδενίζεται η κλίση, έχουμε τη μεγάλη διάχυση πλέον του ύδατος, γι’ αυτό είδαμε αυτή την εκτεταμένη καταστροφή. Τι έγινε; Τίποτα.

Εν πάση περιπτώσει, θα πρέπει πράγματι κάποια στιγμή να κάτσουμε εδώ είτε με τη μορφή επιτροπών είτε να αποφασίσουμε όλα τα κόμματα, γιατί είναι κάτι το οποίο αφορά όλα τα κόμματα, μας αφορά όλους ως Βουλευτές, να δούμε τι μπορούμε να κάνουμε πάνω σε αυτά τα θέματα.

Κυρίες και κύριοι συνάδελφοι, η ενίσχυση της κοινωνικής προστασίας κρίνεται επιβεβλημένη και τον σκοπό αυτό επιδιώκει η νομοθετική πρωτοβουλία της Κυβέρνησης. Για δεύτερη χρονιά δίδεται κοινωνικό μέρισμα προς στήριξη των κοινωνικά αδύναμων συμπολιτών μας και των ευάλωτων νοικοκυριών με εφάπαξ καταβολή παροχής κοινωνικού χαρακτήρα με τη μορφή διανομής κοινωνικού μερίσματος.

Έχουμε ένα πλεόνασμα που καταφέραμε στο 3% του ΑΕΠ, από το 1,75% που είχαμε υποχρέωση και το διαχειριζόμαστε προς όφελος όλων αυτών των συμπολιτών μας που το χρειάζονται. Επομένως 720 εκατομμύρια δίνονται και μοιράζονται σε 3,4 εκατομμύρια πολίτες που έχουν πληγεί περισσότερο από την κρίση. Το μέρισμα κυμαίνεται από 250 έως 900 ευρώ ανάλογα με τα οικογενειακά και τα εισοδηματικά τους κριτήρια.

Υπάρχουν επιστροφές προς τους συνταξιούχους που τους είχαν βάλει κρατήσεις παρανόμως και ήρθαμε εμείς το 2016 και καταργήσαμε αυτή την αφαίμαξη των συνταξιούχων. Τώρα ερχόμαστε ξανά και δίνουμε αναδρομικά για όλα τα χρόνια που εσείς παράνομα κρατήσατε από το 2012 και δίνουμε από 240 έως 450 ευρώ σαν επιστροφές.

Τέλος, δίνουμε από το περίσσευμα του ελληνικού λαού, από το πλεόνασμα, 360 εκατομμύρια στη ΔΕΗ, προκειμένου να ενισχύσουμε το κοινωνικό τιμολόγιο και να μην υπάρχουν περαιτέρω αυξήσεις για τους ευάλωτους συμπολίτες μας.

Κυρίες και κύριοι συνάδελφοι, η απόφαση για τη διανομή του κοινωνικού μερίσματος δεν πάρθηκε αψήφιστα. Οι δείκτες της οικονομίας δείχνουν ότι υπάρχει ανάκαμψη και προοπτικές που αποτελούν τη βάση για αυτή την απόφαση. Το κλίμα για την οικονομία, μετά την τρίτη αξιολόγηση που πάει καλά, είναι θετικό.

Δρομολογείται ήδη η έξοδος από τα μνημόνια και την επιτροπεία και προχωρούμε στην παραγωγική ανασυγκρότηση της χώρας. Βλέπουμε τα πρώτα θετικά δείγματα σε αντίθεση με τις προηγούμενες κυβερνήσεις, που επί πέντε χρόνια μόνο αρνητικά μεγέθη είχαν να επιδείξουν.

Μέσα σε αυτές τις πρωτοφανείς τότε συνθήκες οικονομικής ασφυξίας και πολιτικής πίεσης αναδείχθηκε η Κυβέρνηση μας. Από την πρώτη μέρα δώσαμε διπλή μάχη, στο εσωτερικό απέναντι στη χαοτική κατάσταση που παρέδωσαν η Νέα Δημοκρατία και το ΠΑΣΟΚ και στο εξωτερικό απέναντι σε όσους επέμεναν στην επιθετική λιτότητα.

Το 2015 υπερκαλύφθηκε ο στόχος για το πρωτογενές πλεόνασμα. Διαμορφώθηκε στο 0,7% έναντι 0,25% που ήταν ο στόχος και το 2016 ο προβλεπόμενος στόχος του πρωτογενούς υπερκαλύφθηκε για δεύτερη συνεχόμενη χρονικά.

Σύμφωνα με τα προσωρινά στοιχεία εκτέλεσης του κρατικού προϋπολογισμού διαμορφώθηκε στα 4,437 δισεκατομμύρια ευρώ έναντι του στόχου του 1,983 δισεκατομμυρίου. Γίνεται λόγος για το αν η Κυβέρνηση δικαιούται να δώσει στοχευμένα ένα μέρος του πλεονάζοντος προϋπολογισμού για να ωφεληθούν σημαντικά όσοι και όσες το έχουν πραγματικά ανάγκη.

Φυσικά, λόγος γίνεται και από την Αξιωματική Αντιπολίτευση, η οποία δεν το ψήφισε πέρυσι. Βέβαια, φέτος, αφού άκουσε την κοινωνία, το στηρίζει, αλλά βέβαια προσπαθεί με τις τοποθετήσεις της να δημιουργήσει κάποιες εντυπώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Η σημερινή Κυβέρνηση κατάφερε στα δύο χρόνια να μειώσει για πρώτη φορά από την έναρξη της κρίσης την ανεργία. Τη μείωσε κατά επτά μονάδες. Την πήγε στο 21% από το 28% που την παρέλαβε.

Ο τουρισμός στα δύο χρόνια κατέρριψε συνεχόμενα ρεκόρ αφίξεων.

Στη γεωργία βλέπουμε η Κυβέρνηση να εξοφλεί υποχρεώσεις των προηγούμενων κυβερνήσεων. Μέχρι υποχρεώσεις του 2008 τακτοποίησε η παρούσα Κυβέρνηση και προχωρά στις τρέχουσες υποχρεώσεις, έχοντας κλείσει τις υποχρεώσεις του κράτους προς τους αγρότες ως σήμερα. Μπαίνουν με τα προγράμματα στήριξης και ενίσχυσης νέοι αγρότες στην παραγωγή και είναι πολύ σημαντικό μετά τη συρρίκνωση που υπέστη η γεωργία τα τελευταία τριάντα πέντε χρόνια. Από 22% του ΑΕΠ το 1981 περιορίστηκε στο 3% τον Δεκέμβριο του 2014.

Επομένως δικαιούται η Κυβέρνηση αυτή να λέει ότι άρχισε να φαίνεται φως στην άκρη του τούνελ και δικαιούται να φέρνει τέτοια μέτρα ελάφρυνσης της κοινωνίας, αποτέλεσμα της πολιτικής μας στόχευσης. Πρώτα απ’ όλα, είναι η κοινωνία και ο άνθρωπος σε αντίθεση με τις προηγούμενες Κυβερνήσεις, που πάνω απ’ όλα είχαν τους αριθμούς, αλλά και σε αυτούς απέτυχαν.

Θεμελιώδης προτεραιότητα της Κυβέρνησης ήταν και παραμένει η ενίσχυση και η θωράκιση της κοινωνικής προστασίας και πράξη τέτοια αποτελεί η έκτακτη νομοθετική πρωτοβουλία.

Πριν κλείσω, θέλω να επιστήσω την προσοχή σας, κύριοι Υπουργοί, για τα άτομα που φιλοξενούνται. Δεν φιλοξενούνται. Πρόκειται για μηνύματα, τα οποία τα πήραν οι Ανεξάρτητοι Έλληνες και θέλουμε να σας τα μεταφέρουμε. Δεν φιλοξενούνται γιατί το επέλεξαν, η ανάγκη το επέβαλε. Πέρυσι δεν πήραν το επίδομα. Φέτος, σας παρακαλώ να το δείτε με προσοχή αυτό το ζήτημα, με ιδιαίτερη ευαισθησία, να μην γίνει ξανά το ίδιο λάθος, γιατί ξέρετε ότι δεν είναι επιλογή δική τους στο να φιλοξενούνται από γονείς ή από παππούδες κ.λπ.. Η ανάγκη τους έκανε έτσι.

Κλείνοντας, οι Ανεξάρτητοι Έλληνες στηρίζουμε τη διανομή του κοινωνικού μερίσματος.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον κ. Μάριο Γεωργιάδη, ειδικό αγορητή της Ένωσης Κεντρώων.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Ειλικρινά απορώ αν η σημερινή διαδικασία και η σημερινή συνεδρίαση αφορά τη Μάνδρα ή το κοινωνικό μέρισμα. Σαφέστατα και είναι σημαντικότερο το θέμα της Μάνδρας και ίσως θα έπρεπε να αφιερώσουμε ειδική συνεδρίαση για το τι θα κάνουμε με αυτό. Αναμένουμε και την τροπολογία. Πλησιάζει δύο η ώρα. Ελπίζουμε να είναι συνεπείς από το Υπουργείο και να μας τη φέρουν νωρίς για να μπορέσουμε να τοποθετηθούμε.

Επιρρίψατε όλοι ευθύνες στην κ. Δούρου. Σαφέστατα, εφόσον αυτή τη στιγμή βρίσκεται στο κεφάλι της τοπικής αυτοδιοίκησης, φέρει σημαντική ευθύνη μόνο και μόνο για τη μελέτη, την οποία έχει στο συρτάρι και δεν την έχει υλοποιήσει.

Όλες οι προηγούμενες κυβερνήσεις τι κάνατε, όμως, όλα αυτά τα χρόνια; Τα αυθαίρετα τώρα κτίστηκαν; Το ρέμα τώρα μπαζώθηκε; Όλα αυτά είναι μόνο απόρροια της τωρινής Κυβέρνησης;

Όλοι φέρετε ευθύνη, κύριοι και όλοι πρέπει να αναλογιστείτε αυτή την ευθύνη και όχι απλώς να βγαίνετε και να κατηγορείτε αποσπασματικά κάποιους. Αυτά τα σαράντα χρόνια που έχουν περάσει τα έχετε κάνει όλοι, ας μην πω πώς.

Και πρωθυπουργός δεν είναι αυτός που απαλύνει τον πόνο μετά από μια τραγωδία. Ο ικανός πρωθυπουργός είναι αυτός που προλαμβάνει. Και μέχρι στιγμής δεν έχουμε συναντήσει κάποιον ικανό πρωθυπουργό.

Και κλείνω με το θέμα της Μάνδρας, γιατί όλοι έχετε σπαταλήσει οκτώ και δέκα λεπτά από την ομιλία σας για αυτό το θέμα, το οποίο συμφωνώ ότι είναι σημαντικό.

Αγαπητοί συνάδελφοι Βουλευτές, πριν μπούμε στα ενδότερα, θα ήθελα να καταδείξω τη μέγιστη απάτη της Κυβέρνησης στο άρθρο 2. Αφορά την άτοκη επιστροφή σε δικαιούχους ποσών που παρακρατήθηκαν για τη μηνιαία εισφορά υπέρ υγειονομικής περίθαλψης και προβλέπεται επιστροφή των εν λόγω ποσών στη σύνταξη του μηνός Δεκεμβρίου 2017. Συγκεκριμένα, αφορά την καταβολή συντάξεων κατά την περίοδο 1-1-2012 έως 30-6-2016 προς ευθυγράμμιση με προβλέψεις του ν.4387/2016.

Με το άρθρο 44 του εν λόγω νόμου μεταβλήθηκε ο τρόπος υπολογισμού της κράτησης, η οποία έκτοτε υπολογίζεται επί του καταβαλλόμενου ποσού κυρίας σύνταξης.

Δηλαδή, κύριοι της Κυβερνήσεως, βαφτίζετε κοινωνικό μέρισμα τα αναδρομικά των συνταξιούχων, που νομίμως -ούτως ή άλλως- δικαιούνται. Τα χρήματα που επιστρέφετε σε αυτούς τους ανθρώπους δεν έχουν να κάνουν με κοινωνικό μέρισμα, αλλά με επιστροφή εισφορών ασθενείας. Σταματήστε, λοιπόν, να κοροϊδεύετε τον ελληνικό λαό και να παίζετε με τον πόνο του!

Το σημαντικότερο, όμως, εν προκειμένω είναι ότι το σχέδιο νόμου με τον τρόπο που έχει διατυπωθεί αφήνει ανοικτό το ενδεχόμενο να επιστραφούν «κουτσουρεμένες» -σε εισαγωγικά- οι λεγόμενες «παράνομες κρατήσεις» κατά 30% μέχρι 50%. Και αυτό γιατί; Διότι ενώ αφαιρούνται οι εν λόγω μνημονιακές κρατήσεις των ν.4024/2011, 4051/2012 και 4093/2012, δεν υπάρχει καμμία αναφορά στις κρατήσεις του ν.3865/2010, του λεγόμενου «νόμου Λοβέρδου», όπως τροποποιήθηκε με τον ν.3986/2011.

Ας ελπίσουμε ότι αυτό δεν έχει γίνει σκόπιμα και ότι έχει γίνει από αβλεψία και να διορθωθεί, γιατί ετοιμάζουμε και μία τροπολογία να σας καταθέσουμε και θα θέλαμε να την λάβετε σοβαρά υπ’ όψιν σας.

**ΠΡΟΕΔΡΕΥΩΝ (Νικήτας Κακλαμάνης):** Θα σας διακόψω για ένα λεπτό, κύριε Γεωργιάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τρεις συνοδοί εκπαιδευτικοί από το 6ο Γενικό Λύκειο Πάτρας.

Καλώς ορίσατε στη Βουλή!

(Χειροκροτήματα απ’ όλες τις πτέρυγες της Βουλής)

Συνεχίστε, κύριε συνάδελφε.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ, κύριε Πρόεδρε.

Παιδιά, καλώς ήρθατε.

Κυρίες και κύριοι της Κυβέρνησης, μπορείτε, αλήθεια, να μας πείτε σε τι διαφέρει ο δικός σας τρόπος της διανομής του κοινωνικού μερίσματος σε σχέση με τους αντίστοιχους μποναμάδες που είχαν δώσει οι προηγούμενες κυβερνήσεις; Πολύ απλά, σε τίποτα. Ίσα-ίσα που μπορεί ο δικός σας τρόπος να έχει καταφέρει και κάτι παραπάνω, που λέμε.

Προσδιόρισε η ίδια η Κυβέρνηση στα τρία εκατομμύρια τετρακόσιες χιλιάδες τους συμπολίτες μας, που ουσιαστικά εδώ και σχεδόν τρία χρόνια αποτελούν τα θύματά της εξαιτίας των αποκλειστικών δικών σας επιτευγμάτων, όπως τα δύο -και βλέπουμε- μνημόνια, τους μισθούς των 400 ευρώ και κάτω, την εξαΰλωση συντάξεων και την ανεργία στα ύψη, που έχουν φθάσει στο σημείο της ολοκληρωτικής εξαθλίωσης.

Και το φετινό, επίσης, ψευδεπίγραφο κοινωνικό μέρισμα αποτελεί την ύστατη προσπάθεια άμβλυνσης της γενικευμένης αναλγησίας που κυριαρχεί στην Κυβέρνηση ΣΥΡΙΖΑ - ΑΝΕΛ, ύστερα από το πρωτοφανές μπαράζ φορομπηχτικών πολιτικών σε βάρος των πιο αδύναμων και φτωχών, που πληρώνουν φόρους βάσει απαράδεκτων τεκμηρίων και ανύπαρκτων εισοδημάτων.

Ακόμα και τα διογκωμένα ανύπαρκτα ποσά που ανακοινώθηκαν για διανομή αποτελούν ελάχιστο ποσοστό των όσων έχετε ήδη υφαρπάξει από την αφαίμαξη και τη συρρίκνωση των πάντων -μισθοί, συντάξεις, κοινωνικά επιδόματα, δαπάνες υγείας, επιστροφές φόρων, επενδύσεων- και όλα αυτά, βεβαίως, χωρίς τα απλήρωτα από το δημόσιο χρέη, που μήνα με τον μήνα πλησιάζουν να φθάσουν σε επίπεδο στρατόσφαιρας.

Μπορεί να μην έχετε ικανότητα να κυβερνήσετε αυτή τη χώρα, μπορεί να μας φορτώσατε κατακέφαλα μεσοπρόθεσμες και μακροπρόθεσμες υποχρεώσεις, που ούτε καν φανταζόμασταν ότι θα γίνονταν με την ανάληψη της διακυβέρνησης από την πλευρά σας, μπορεί να μην έχετε ιδέα για το πώς λειτουργεί μια σύγχρονη δυτική οικονομία, μπορεί αρκετοί από εσάς να μην έχετε περάσει ούτε έξω από την πόρτα ενός λογιστηρίου…

(Θόρυβος από την πτέρυγα του ΣΥΡΙΖΑ)

Σας ενοχλούν; Δεν πειράζει. Και κάποιοι από εσάς δεν έχετε κολλήσει ούτε καν ένσημα! Ένα πράγμα, όμως, σας αναγνωρίζουμε. Στην προπαγάνδα και στον λαϊκισμό σάς βγάζουμε το καπέλο.

**ΧΡΗΣΤΟΣ ΑΝΤΩΝΙΟΥ:** Πόσα ένσημα έχετε κολλήσει;

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Είκοσι χρόνια ένσημα έχω στον ιδιωτικό τομέα, καταγεγραμμένα.

**ΧΡΗΣΤΟΣ ΑΝΤΩΝΙΟΥ:** Από δεκαπέντε χρονών;

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Είμαι σαράντα ενός χρονών, κύριε Αντωνίου. Μπορεί να φαίνομαι λίγο νεότερος. Σας ευχαριστώ πολύ.

Έχετε μελετήσει από τα νιάτα σας την ψυχολογία του μέσου ψηφοφόρου και ξέρετε άριστα να απευθύνεστε στα ένστικτά του. Σε μια εξαθλιωμένη κοινωνία, της οποίας το ατομικό εισόδημα μειώνεται ολοένα και περισσότερο, δημιουργείτε οικονομικά ανάπηρους πολίτες που εξαρτώνται από τα φιλοδωρήματά σας και τη δική σας ελεημοσύνη και όλα αυτά τη στιγμή που η Κυβέρνηση επιλέγει συνειδητά να μην προχωρήσει στην έκδοση τριακοσίων χιλιάδων εκκρεμών συντάξεων.

Επομένως όποιος Έλληνας πολίτης λάβει φέτος το κοινωνικό μέρισμα, ας αναλογιστεί ότι πιθανότατα στους επόμενους δώδεκα μήνες του 2018 θα του το πάρετε πίσω, μέσω των χαμηλών μισθών κάτω των 300 ευρώ, τα οποία μπορεί να είναι του παιδιού του ή του εγγονιού του, μέσω της σύνταξης που μπορεί να πάρει ο ίδιος ή ο πατέρας του. Με αυτή την Κυβέρνηση όλες οι λέξεις έχουν χάσει το νόημά τους και, εν πάση περιπτώσει, είναι απαράδεκτο που με μεθοδεύσεις το μαύρο το παρουσιάζετε άσπρο.

Αυτό το σχέδιο νόμου, όπως και το αντίστοιχο περσινό, χαρακτηρίζεται στην καλύτερη των περιπτώσεων εξόφθαλμα αποσπασματικό και στη χειρότερη αποτελεί –και πρέπει εδώ να το παραδεχτώ- άξια επανάληψη του πραγματικά τρομερού και διαχρονικού συνθήματος «Τσοβόλα, δώσ’ τα όλα».

Και ποιος έσπευσε να ζητωκραυγάσει τις ενέργειες της Κυβέρνησης αυτής; Μα, η πάλαι ποτέ κραταιά ΔΕΗ, με τη διορισμένη από εσάς διοίκηση. Αντί να σπαταλά πολύτιμες εργατοώρες για να συντάξει δελτία Τύπου εξυμνώντας τη φορομπηχτική ικανότητα της Κυβέρνησης, καλύτερα θα ήταν να βρει επιτέλους κάποιον τρόπο να απεντάξει από το κοινωνικό τιμολόγιο τις βίλες των πεντακοσίων τετραγωνικών, να καταφέρει να μειώσει με λογικές πρακτικές τα 2,2 δισεκατομμύρια ευρώ που της χρωστάνε, μέσω των απλήρωτων λογαριασμών και να μην αναθέτει σε εισπρακτικές εταιρείες το στραγγάλισμα και τον εκβιασμό των ανήμπορων καταναλωτών της.

Μιας και ο λόγος μας είναι για τη ΔΕΗ, να πω για άλλη μια φορά ότι η Κυβέρνηση, ενώ δαπανά 360.000.000 ευρώ για τις υπηρεσίες κοινωνικής ωφέλειας των τιμολογίων της ΔΕΗ, επιδεικτικά και αναιτιολόγητα αγνοεί την τροπολογία μας, κοστολογημένη κοντά στα 160.000.000 ευρώ, για την εξίσωση των τριτέκνων με τους πολύτεκνους, κάτι που είναι ένα δίκαιο αίτημα τα τελευταία χρόνια αλλά δεν βλέπουμε να υλοποιείται ποτέ.

Πάμε τώρα να δούμε τι θα έκανε κάποιος λογικός διαχειριστής στη θέση σας. Θα κοιτούσε την αιτία του προβλήματος. Θα διαπίστωνε ότι η πληγή των τραγικών ελλειμμάτων του παρελθόντος, που γιγάντωσαν το δημόσιο χρέος, ήταν τα έξοδα του κράτους. Τεράστιες κρατικές δαπάνες σε αγαπημένες κοινωνικές ομάδες και συντεχνίες. Ποιος ήταν ο σκοπός; Μα, φυσικά η ψήφος και η εδραίωση του πελατειακού κράτους. Ποια ήταν η λύση; Η περικοπή των δαπανών και ο περιορισμός του κρατισμού που διακατέχει όλους σας εδώ μέσα.

Μιλάμε για μικρό και ευέλικτο κράτος, με σύγχρονη αντίληψη και τεχνοκρατική διάθεση. Έτσι θα έπαιρνε ανάσα η πραγματική οικονομία, θα μειώνονταν οι φόροι και οι εισφορές, θα μειωνόταν η γραφειοκρατία και ο λαβύρινθος του δημοσίου και επιτέλους να προσελκύαμε εγχώριες και διεθνείς επενδύσεις.

Έτσι οι άνεργοι θα έβρισκαν καλά αμειβόμενη εργασία, καθώς ο ανταγωνισμός θα ήταν μεγαλύτερος και θα έψαχναν να βρουν τους κατάλληλους και τους πιο παραγωγικούς συνεργάτες και υπαλλήλους. Με αυτό τον τρόπο οι άνεργοι δεν θα είχαν ανάγκη από καμμία ελεημοσύνη σας στο τέλος κάθε χρόνου. Θα στέκονταν μόνοι τους στα πόδια τους. Απλά πράγματα απλής και κοινής λογικής.

Και σας ερωτώ: σας συμφέρει κάτι τέτοιο; Η απάντηση είναι σαφής και κοφτή: «όχι».

Και όχι, δεν σας συμφέρει και δεν θέλετε να έχετε πολίτες που να στέκονται στα πόδια τους, διότι δεν θα είναι εξαρτώμενοι από εσάς. Ο πολίτης που εργάζεται και αμείβεται καλά από την εργασία του, δεν σας έχει ανάγκη. Και όχι μόνο δεν έχει ανάγκη την ελεημοσύνη σας, αλλά είναι και ελεύθερος να σας αμφισβητήσει κιόλας. Ένας ελεύθερος πολίτης που στέκεται στα πόδια του, ψηφίζει με το μυαλό του και όχι με το στομάχι του.

Τέτοιους πολίτες εσείς εδώ μέσα δεν τους γουστάρετε. Πολίτες που σκέφτονται ελεύθερα και είναι έτοιμοι να εκλέξουν τους άξιους, δεν θέλετε ούτε να τους βλέπετε, διότι πολύ απλά, όπως σας είπα, δεν εξαρτώνται από εσάς. Το μόνο όπλο που έχετε για να σας επιλέξει ο κόσμος, είναι να τον κάνετε να πεινάσει και μετά να του δώσετε έναν μποναμά για να απαλύνει τον πόνο του, όπως έκανε και ο Αλή Πασάς στα Γιάννενα που έγδερνε τον κόσμο και μετά έδινε δύο δεκάρες για να του χρυσώσει το χάπι.

Αγαπητοί συνάδελφοι, η πρώτη παράγραφος του άρθρου 5 του Συντάγματος της χώρας μας αναφέρει επί λέξει το εξής: «Καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική, οικονομική και πολιτική ζωή της χώρας». Εσείς, εξαθλιώνοντας μία χώρα με την εξαντλητική φορολόγηση και τη συρρίκνωση του ατομικού εισοδήματος, στερείτε από τους πολίτες το δικαίωμα αυτό που το Σύνταγμα προβλέπει. Ο φτωχός πολίτης, που πεινάει και έχει ανάγκη από την ελεημοσύνη σας, δεν είναι ελεύθερος να αναπτύξει την προσωπικότητά του ούτε είναι ελεύθερος να συμμετέχει στην κοινωνική, οικονομική και πολιτική ζωή της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Θ΄ Αντιπροέδρου της Βουλής)

Το πρώτιστο μέλημά του δεν είναι άλλο από το να γεμίσει το στομάχι του και να επιβιώσει. Θα ψηφίσει αυτόν που θα του εξασφαλίσει ένα πιάτο φαΐ, ένα μπουκάλι γάλα και μία φραντζόλα ψωμί. Ένας άνθρωπος που αναγκάστηκε να κλείσει την επιχείρησή του λόγω χρεών και ένας υπάλληλος που δούλευε σε αυτή την επιχείρηση και έμεινε άνεργος από το κλείσιμο αυτής, θα συναντηθούν στο ταμείο για να εισπράξουν το λεγόμενο «κοινωνικό μέρισμα» από την Κυβέρνηση ΣΥΡΙΖΑ – ΑΝΕΛ.

Και όλοι αυτοί το έχουν πληρώσει με το αίμα τους και στο πολλαπλάσιο μάλιστα. Οπότε σας θεωρούμε εξίσου συνένοχους με τις προηγούμενες κυβερνήσεις για την εξαθλίωση της κοινωνίας. Το μόνο που έχετε καταφέρει όλοι εδώ και δεκαετίες είναι να νομοθετείτε για το καλό το δικό σας και όχι για το καλό των πολιτών και της Ελλάδας. Γι’ αυτό έχουν αποξενωθεί οι νέοι από την πολιτική. Γι’ αυτό η αποχή πλησιάζει το 50%. Γι’ αυτόν τον λόγο πολλοί από εσάς δεν μπορείτε ούτε καν να κυκλοφορήσετε στον δρόμο και κάποιοι άλλοι ντρέπονται να πουν την ιδιότητά τους. Αυτός ο εξευτελισμός κρατάει δεκαετίες.

Και τώρα θέλετε να μας πείτε ότι πρέπει να σας πουν και «ευχαριστώ» γι’ αυτά που τους δίνετε. Η νέα γενιά σάς απαξιώνει και φεύγει στο εξωτερικό. Και εσείς, κύριοι του ΣΥΡΙΖΑ, συνεχίζεται την εποχή του αδιέξοδου κρατισμού και της δημιουργίας μιας νέας κατηγορίας πολιτών, οικονομικά ανάπηρων μέσα στις βουλήσεις και στις ορέξεις σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, ολοκληρώστε παρακαλώ.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ολοκληρώνω, κύριε Πρόεδρε.

Και επειδή όπως είπα στην αρχή είστε μάστορες του λαϊκισμού και της δημαγωγίας ξέρετε να χειρίζεστε και τα μέσα προπαγάνδας. Και αν μας τεθεί εκ μέρους της Κυβέρνησης η γνωστή «σούπερ» εμπνεύσεως εκβιαστική ερώτηση που τελικά συνηθίζετε «εσείς, δηλαδή, δεν θέλετε να βοηθηθούν οι κοινωνικές ομάδες;», λέμε ότι φυσικά επιθυμούμε να πάρουν αυτά τα ανύπαρκτα ποσά, που στην ουσία είναι υπαρκτά επειδή τους τα έχετε παρακρατήσει.

Η πάγια θέση, όμως, της Ένωσης Κεντρώων είναι να υπάρχει ένα σταθερό πλαίσιο κοινωνικής πολιτικής, βασισμένο σε πραγματικά μεγέθη και σε αληθινές μελέτες και το οποίο δεν θα εξαρτάται από τις ορέξεις των κυβερνώντων και το χαμηλό επίπεδο, με παιδαριώδη πολιτικά προεκλογικά παιχνίδια, που δεν αποσκοπούν σε τίποτα άλλο από την εξαπάτηση του λαού και την ψηφοθηρία.

Περιμένουμε και την τροπολογία. Δεν ξέρω αν την έχετε καταθέσει.

**ΠΡΟΕΔΡΕΥΩΝ (Νικήτας Κακλαμάνης):** Δεν έχει κατατεθεί. Ολοκληρώστε παρακαλώ.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Έχουμε πει «ναι» επί της αρχής και επί των άρθρων. Θα τοποθετηθούμε αναλυτικά στην αποψινή ψηφοφορία.

Σας ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, θα ήθελα να σας ενημερώσω ότι κλείνοντας με τον κ. Θεοχάρη Θεοχάρη, θα μιλήσει ο κατ’ εξοχήν αρμόδιος Υπουργός, ο κ. Ευκλείδης Τσακαλώτος, μετά ο κ. Σταθάκης για οκτώ λεπτά για το κομμάτι της ΔΕΗ. Μετά συνεχίζουμε κανονικά με τους Κοινοβουλευτικούς Εκπροσώπους και με τους συναδέλφους που έχουν οριστεί από τα κόμματα.

Τον λόγο έχει ο κ. Μαυρωτάς από το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Το νομοσχέδιο για το κοινωνικό μέρισμα, που συζητάμε σήμερα, ήταν να ολοκληρωθεί την περασμένη Πέμπτη. Τα τραγικά γεγονότα, όμως, στη δυτική Αττική του έδωσαν τελικά αναβολή ολίγων ημερών. Υπήρχε, λοιπόν, όντως το περιθώριο της μικρής αναβολής που και εμείς ζητάγαμε. Απλώς είναι άλλο να το ζητάει η Αντιπολίτευση και άλλο τα γεγονότα. Τα γεγονότα είναι πάντα πιο πειστικά.

Από τη συζήτηση στις επιτροπές φάνηκε ότι το νομοσχέδιο για το κοινωνικό μέρισμα θα ψηφιστεί από όλες τις Κοινοβουλευτικές Ομάδες, όχι γιατί είναι σωστά μελετημένο, αλλά γιατί είναι έστω κάτι σε μια εποχή που οι πολίτες δοκιμάζονται.

Το ότι δεν είναι σωστά μελετημένο το συγκεκριμένο νομοσχέδιο αποδεικνύεται και από την έκθεση της Επιστημονικής Επιτροπής της Βουλής, που λέει αυτά που σας λέγαμε και εμείς την Τετάρτη, δηλαδή ότι πρόκειται για ένα νομοσχέδιο «λευκή επιταγή», ένα νομοσχέδιο που κάνει τη Βουλή διακοσμητική και δίνει την εξουσία στη διοίκηση να αποφασίσει.

Η απορία είναι η εξής: Αν ήταν όλα έτοιμα την Τετάρτη, γιατί δεν μπήκαν στο νομοσχέδιο; Και αν δεν ήταν όλα έτοιμα, γιατί ήρθε ως κατεπείγον και δεν πήγε με την κανονική διαδικασία μία εβδομάδα έστω αργότερα, ώστε να ακούσετε και καμμιά ιδέα; Τελικά χρειάζεται ολόκληρο νομοσχέδιο για να δοθεί το μέρισμα ή αρκούν οι υπουργικές αποφάσεις;

Η Επιστημονική Επιτροπή ξεκάθαρα αναφέρει ότι η νομοθετική εξουσιοδότηση που επιχειρείται προς τους Υπουργούς, πρέπει να αφορά ουσιαστική ρύθμιση, η οποία να αναφέρεται στο νομοθέτημα, κάτι το οποίο δεν κάνετε.

Μήπως το νομοσχέδιο έχει, τελικά, τον χαρακτήρα του τελάλη της φιλευσπλαχνίας της Κυβέρνησης, όταν όλα θα μπορούσαν να γίνουν με υπουργικές αποφάσεις; Μήπως, τελικά, αυτό το νομοσχέδιο χρειαζόταν όχι μόνο ως μία διαδικασία διανομής κοινωνικού μερίσματος αλλά διανομής επικοινωνιακού ερείσματος στην Κυβέρνηση;

Δεν θα παρασυρθούμε εμείς στο γαϊτανάκι της πόλωσης που επιδιώκουν η Κυβέρνηση και η Αξιωματική Αντιπολίτευση. Η επικοινωνία μπορεί να έχει ανάγκη από αντιθέσεις. Η κοινωνία, όμως, έχει ανάγκη από συνθέσεις.

Την Τετάρτη, λοιπόν, κάναμε κάποιες προτάσεις και εισακούστηκε η βασική μας πρόταση για βοήθεια προς του πληγέντες της δυτικής Αττικής. Μπορείτε να δείτε και κάποια άλλα άμεσα μέτρα όπως: Προμήθεια φαρμάκων για όσους χρειάζονται και τα έχασαν, παραδείγματος χάριν, από το «Θριάσιο Νοσοκομείο», εφόσον με την ηλεκτρονική συνταγογράφηση υπάρχει αυτή η πληροφορία. Η γρήγορη καταγραφή και εκτίμηση των ζημιών. Δάνεια με συνοπτικές διαδικασίες. Επιδοτήσεις για ένα πρώτο κεφάλαιο κίνησης, ώστε να στηθούν πάλι στα πόδια τους νοικοκυριά και επιχειρήσεις της περιοχής.

Πάμε και στα υπόλοιπα. Φαίνεται, από ό,τι είπε και ο κύριος Υπουργός, ότι η πρότασή μας να συνυπολογίζεται στα κριτήρια και το ποσό των καταθέσεων, εκτός από το εισόδημα, μελετάται. Αυτό θα συμβάλει, κατά τη γνώμη μας, στο να βρεθούν οι αντικειμενικά πιο αδύναμοι για να επιμεριστεί το μέρισμα.

Όμως, υπάρχουν και άλλα που είπαμε και έχουν μείνει μετέωρα. Για παράδειγμα, η προσαύξηση για κάθε παιδί δεν πρέπει να υπολογίζεται μόνο στα εισοδηματικά κριτήρια, δηλαδή στο ποιος δικαιούται το μέρισμα αλλά να υπάρχει προσαύξηση και για το επίδομα κάθε οικογενείας ανάλογα με τον αριθμό των παιδιών. Η πολυτεκνία, δηλαδή, να ανταμείβεται ανάλογα.

Έτσι όπως είναι διατυπωμένο και όπως φάνηκε από τις εξαγγελίες του Πρωθυπουργού -γιατί αυτό έχουμε μέχρι στιγμής στα χέρια μας- είτε δύο παιδιά έχει μια οικογένεια είτε πέντε, θα πάρει το ίδιο επίδομα, με μόνη διαφορά ότι ο πολύτεκνος σε σχέση με τον δίτεκνο έχει αυξημένο εισοδηματικό πλαφόν.

Στη συζήτηση στις επιτροπές έκανα μια πρόταση την οποία είτε κάποιοι δεν την κατάλαβαν είτε σκόπιμα τη διαστρέβλωσαν. Η πρόταση αναφέρεται σε απαλλαγή της πέμπτης δόσης του ΕΝΦΙΑ -περίπου 500 εκατομμύρια ευρώ- με την προϋπόθεση ότι τουλάχιστον το 70% της τελευταίας δόσης για κάθε φορολογούμενο θα πάει σε δραστηριότητες ανακαίνισης και ενεργειακής αναβάθμισης των κτηρίων.

Κάποιοι βιαστικοί είπαν ότι έτσι θα απαλλαγούν οι πιο πλούσιοι που έχουν μεγάλη ακίνητη περιουσία. Ας το δούμε λίγο αυτό. Πρώτα από όλα, κάποιος που έχει ένα ακίνητο από τους γονείς του, δεν σημαίνει ότι είναι και πλούσιος επειδή η περιοχή έχει αυξημένο ΕΝΦΙΑ. Να το πουλήσει, λέτε. Αν δεν μπορεί να το συντηρήσει, να το πουλήσει. Μάλιστα! Δηλαδή οι «απεταξάμην τον νεοφιλελευθερισμό» γίνεστε εδώ πέρα πιο νεοφιλελεύθεροι και από τη Θάτσερ! Σε ποιον να το πουλήσει σήμερα; Μήπως εννοείτε να το «σκοτώσει» ουσιαστικά; Μήπως αυτοί είναι οι νέοι αδύναμοι, τους οποίους και αυτούς πρέπει να δούμε, που πληρώνουν υπέρογκο νοίκι για το ίδιο τους το σπίτι;

Και προσοχή, δεν λέμε να τους χαριστεί η τελευταία δόση, αλλά να ξοδέψουν υποχρεωτικά το 70% της τελευταίας τους δόσης για ανακαίνιση και ενεργειακή αναβάθμιση. Έτσι θα επωφεληθούν αυτοί το 30% της τελευταίας δόσης και το 70% -δηλαδή 350 εκατομμύρια ευρώ- θα πέσουν στην αγορά στα επαγγέλματα της οικοδομής.

Επιχειρηματολογήσατε και είπατε κάποιοι Βουλευτές ότι υπάρχουν ειδικά ΕΣΠΑ γι’ αυτό. Είσαστε, όμως, κύριοι της Κυβέρνησης, ικανοποιημένοι από την απορροφητικότητα και τις διαδικασίες των ΕΣΠΑ; Και γιατί να μην επαυξηθούν αυτά τα κονδύλια κατά 350 εκατομμύρια ευρώ;

Το μέτρο αυτό, λοιπόν, είναι και ανακουφιστικό για μια μερίδα νεόπτωχων συμπολιτών μας και αναζωογονητικό για την οικοδομή, την οικονομία δηλαδή.

Το κοινωνικό μέρισμα που δίνετε σήμερα είναι εξάλλου η μισή ιστορία. Η άλλη μισή είναι η προέλευσή του, από ένα υπερπλεόνασμα, δηλαδή, το οποίο προήλθε κυρίως από υπεροφολογόγηση της μεσαίας τάξης. Οι πολύ πλούσιοι, άλλωστε, βρίσκουν τις άκρες τους και οι κυβερνήσεις τα βρίσκουν μαζί τους, όπως πολύ καλά ξέρετε. Το υπερπλεόνασμα δεν προήλθε από την πάταξη της φοροδιαφυγής ούτε του λαθρεμπορίου. Προήλθε από την υπερφορολόγηση των συνήθων υποζυγίων, των συνεπών φορολογουμένων της μεσαίας τάξης. Γίνεται, δηλαδή, ουσιαστικά όχι μια αναδιανομή του πλούτου, αλλά μια αναδιανομή της μιζέριας. Η πολιτική αυτή δεν είναι ταξική. Δυστυχώς είναι τοξική, γιατί δημιουργεί έναν φαύλο κύκλο.

Η μεσαία τάξη, το πιο δημιουργικό κομμάτι της κοινωνίας, στραγγαλίζεται: Υπερφορολόγηση -κι αν βάλουμε και τις ασφαλιστικές εισφορές που κι αυτές ουσιαστικά είναι μια επιπλέον φορολογία- ληξιπρόθεσμες οφειλές που τους οφείλονται και δεν έχουν καταβληθεί. Αυτό για τη μεσαία τάξη σημαίνει μεγαλύτερη φτωχοποίηση όσων κουτσά-στραβά τα έβγαζαν πέρα. Έτσι, ένα όλο και μεγαλύτερο μέρος του πληθυσμού θα οδηγείται στο να εξαρτάται από τα επιδόματα και την καλοσύνη της εκάστοτε κυβέρνησης.

Είναι αυτός ο στόχος, η «πληβειοποίηση» της κοινωνίας, για να αντλούν κάποιοι πολιτικά οφέλη από τη μιζέρια του λαού; Δεν νομίζω.

Πώς μπορεί, όμως, να σπάσει αυτός ο φαύλος κύκλος; Με μια διαφορετική κυβερνητική πολιτική, με μια διαφορετική προσέγγιση. Είμαστε μια χώρα που έχει ούτως ή άλλως χρεοκοπήσει. Πρέπει να αρχίσει να παράγει. Και για να παραγάγεις πλούτο, χρειάζεσαι επενδύσεις. Δεν έχεις δικά σου χρήματα για επενδύσεις, δεν έχεις δημόσιες δαπάνες. Πρέπει να προσελκύσεις επενδύσεις, επενδύσεις στα συγκριτικά σου πλεονεκτήματα, σε διεθνώς εμπορεύσιμους κλάδους. Το επενδυτικό κλίμα, όμως, στην Ελλάδα είναι αφιλόξενο για τους γνωστούς λόγους: γραφειοκρατία, υπερφορολόγηση, ταχύτητα απονομής δικαιοσύνης που δεν υπάρχει, ασαφές θεσμικό πλαίσιο κ.λπ.. Σε όλα αυτά προστίθεται και η δαιμονοποίηση της επιχειρηματικότητας επί θητείας ΣΥΡΙΖΑ - ΑΝΕΛ.

Υπάρχουν, όμως, διαχρονικά οριζόντια συμφέροντα, ένα κατεστημένο που δεν θέλει να προχωράει τίποτα, αν δεν είναι δικό του. Βάζουν, λοιπόν έναν ιδεολογικό μανδύα στις επιδιώξεις τους και αντιστέκονται με νύχια και με δόντια να μη γίνεται τίποτα. Και οι εκάστοτε κυβερνήσεις παρακολουθούν ανήμπορες αυτή την οριζόντια «ιερή συμμαχία» της αδράνειας και της συντήρησης.

Το ίδιο, σε μεγαλύτερο βαθμό, λόγω ιδεολογικής δυσανεξίας, κάνει και η σημερινή Κυβέρνηση. Αυτό είναι, όμως, το κράτος μας. Νομοθετεί πρόχειρα, επιβαρύνει αδικαιολόγητα, εξοφλεί καθυστερημένα τα χρέη του κι όταν το κάνει, θέλει να του φιλούμε και το χέρι με ευγνωμοσύνη.

Πολιτική, όμως, σημαίνει προτεραιότητες. Προτεραιότητα, λοιπόν, πρέπει να είναι η βιώσιμη ανάπτυξη και το πώς θα αναπτύξει και τους τρεις πυλώνες της: την οικονομική ανάπτυξη, την κοινωνική συνοχή και τον σεβασμό στο περιβάλλον. Το βέλτιστο μείγμα των τριών αυτών κριτηρίων είναι το μυστικό της επιτυχίας των πετυχημένων κρατών. Εύκολο; Όχι. Σε κάθε απόφαση πρέπει και τα τρία αυτά κριτήρια να είναι η πυξίδα. Τα τρία αυτά κριτήρια -η οικονομική ανάπτυξη, η κοινωνική συνοχή και ο σεβασμός στο περιβάλλον- δεν είναι ομόρροπα και πρέπει να βρίσκουμε εκείνες τις λύσεις που παντρεύονται αρμονικά, δηλαδή, να έχουμε ικανοποιητικές τιμές και για τα τρία κριτήρια κι όχι μόνο απ’ αυτά, αδιαφορώντας για τα υπόλοιπα. Για παράδειγμα, δεν μπορεί οι αποφάσεις μας να λαμβάνονται χωρίς να λογαριάζεται καθόλου ο σεβασμός στο περιβάλλον, γιατί έρχεται η φύση κι εκδικείται. Και το είδαμε αυτό να συμβαίνει με τον χειρότερο τρόπο στη δυτική Αττική, όπου η σημερινή Κυβέρνηση μπήκε και αυτή εμφατικά στη φωτογραφία των υπευθύνων για ένα διαχρονικό έγκλημα. Άλλωστε, τα σχεδόν τρία χρόνια ΣΥΡΙΖΑ δεν είναι λίγα. Δεν είστε καινούργιοι πια για να κάνετε τον Πόντιο Πιλάτο. Ο «μήνας του μέλιτος» έχει τελειώσει.

Δεν μπορώ να πιστέψω την ανικανότητα. Είναι μάλλον επιτηδευμένη αδράνεια. Αυθαιρεσίες πολιτών για τις οποίες το κράτος κάνει τα στραβά μάτια, γιατί υπάρχει πολιτικό κόστος. Αδειοδοτήσεις εκεί που δεν πρέπει, γιατί υπάρχει πολιτικό κόστος. Εκ των υστέρων νομιμοποιήσεις, γιατί υπάρχει πολιτικό κόστος. Επίορκοι δημόσιοι λειτουργοί που κανένας δεν τους αγγίζει, γιατί υπάρχει πολιτικό κόστος.

Τις είκοσι ζωές που χάθηκαν, όμως, σε ποιο κόστος να τις κατατάξουμε; Στις παράπλευρες απώλειες; Πότε θα το καταλάβουμε; Προτιμάμε αποφάσεις με πολιτικό κόστος ή κηδείες δημοσία δαπάνη; Οι νόμοι έχουν παραθυράκια, γιατί πολλοί αντλούν εξουσία απ’ αυτά. Όχι μόνο σήμερα. Διαχρονικά. Παραθυράκια που υπηρετούν ένα πελατειακό παρασιτικό σύστημα.

Κύριοι της Κυβέρνησης, ήρθατε λέγοντας ότι θα τα αλλάξετε όλα αυτά. Είπατε «τέλος τα ρουσφέτια», «τέλος οι πελατειακές σχέσεις», «τέλος όλα αυτά». Αν κάνατε ένα βήμα προς αυτή την κατεύθυνση, να είστε σίγουροι πως θα σας χειροκροτούσαμε. Εσείς, όμως, πάτε από εκεί που πήγαιναν κι άλλοι. Όμως, έχετε προσφέρει και κάποιες καλές υπηρεσίες. Καταρρίψατε τις όποιες ψευδαισθήσεις ότι μπορούμε να βγούμε από την κρίση με έναν νόμο και ένα άρθρο, ότι πατώντας ένα κουμπί τα σβήνουμε όλα, ότι εμείς θα παίζουμε το νταούλι και οι άλλοι θα χορεύουν.

Τώρα οι πολίτες έχουν καταλάβει, ελπίζω. Δεν υπάρχουν μαντζούνια και μαγικά. Η έξοδος από την κρίση είναι ανηφορική πορεία και δεν υπάρχει ασανσέρ. Πρέπει να πάμε από τις σκάλες.

Το ξεβόλεμα, όμως, έχει πολιτικό κόστος που δεν ήμασταν ποτέ διατεθειμένοι να αναλάβουμε. Η χώρα μας, όμως, έχει ανάγκη από ξεβόλεμα, από αλλαγές, από μεταρρυθμίσεις. Μόνο που στην Ελλάδα όταν μιλάμε για αλλαγές, για μεταρρυθμίσεις, για ευθύνες, όλοι δείχνουν τον άλλον. Κανένας δεν δείχνει τον εαυτό του, κανένας δεν κοιτάζεται στον καθρέφτη.

Κλείνοντας, θέλω να πω ότι η διανομή του κοινωνικού μερίσματος είναι η μισή ιστορία. Ένα ωραίο sequel, όπως λέμε στον κινηματογράφο. Η άλλη μισή ιστορία, το προηγούμενο επεισόδιο, το prequel, είναι η υπερφορολόγηση των συνήθων υποζυγίων, της μεσαίας τάξης. Αντί να δίνει ελπίδα η Κυβέρνηση, δίνει επιδόματα. Η χώρα, όμως, έχει ανάγκη από αναπτυξιακή κι όχι από επιδοματική πολιτική, έχει ανάγκη από τη συστηματική μεγέθυνση της πίτας της οικονομίας και όχι απλώς την αναδιανομή ενός στάσιμου εισοδήματος, μια βιώσιμη ανάπτυξη που θα μοιράζει προοπτική και όχι επιδόματα.

Εύχομαι όλοι οι πολιτικοί χώροι, είτε στα δεξιά είτε στο κέντρο είτε στ’ αριστερά, να λαμβάνουμε το μήνυμα, να βάλουμε τέλος στην πολωτική παράλυση και να προχωρήσουμε στη βιώσιμη επίλυση των προβλημάτων, ώστε να βγει η χώρα στο ξέφωτο. Αυτό είναι το δικό μας καθήκον. Δεδομένων των ευθυνών του παρελθόντος, απώτερου και πρόσφατου, πρέπει να γυρίσουμε σελίδα, να δούμε τις προκλήσεις του μέλλοντος.

Ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη, να υποθέσω ότι ευγενώς παραχωρήσατε τη θέση σας στον κ. Τσακαλώτο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μου απαντάει συνήθως ο Υπουργός. Θα προτιμούσα να τον ακούσω.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Επομένως τον λόγο έχει ο Υπουργός.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε. Ευχαριστώ, κύριε συνάδελφε.

Θέλω να αρχίσω με την τραγωδία στην Αττική. Όπως σας έχω πει, μέσα σε λίγα λεπτά θα έχουμε την τροπολογία για την πρώτη βοήθεια που θα υπάρχει γι’ αυτή την περιοχή. Δεν θα είναι από το μέρισμα, γιατί προφανώς αυτό που θα έρθει τώρα θα είναι μια πρώτη δόση και όπως σας είπα στην επιτροπή, οτιδήποτε αφορά στις δαπάνες από το μέρισμα πρέπει να ξοδευτεί το 2017. Οπότε οι άλλες δαπάνες θα βγουν από τον προϋπολογισμό για το 2018.

**ΑΝΔΡΕΑΣ ΛΟΒΕΡΔΟΣ:** Είπε ο εκπρόσωπος το πρωί ότι θα δοθούν τώρα τα χρήματα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, αλλά δεν θα πάρουμε άλλα από το μέρισμα, γιατί από το μέρισμα πρέπει να ξοδευτούν το 2017. Οπότε όποιες άλλες δαπάνες γίνουν, θα γίνουν από τον προϋπολογισμό του 2018. Ό,τι έρθει τώρα, θα είναι από τον προϋπολογισμό του 2017.

Κύριε Κουτσούκο, έχετε δίκιο. Μαζί με την τροπολογία θα καταθέσουμε και νομοθετικές βελτιώσεις που θα εξηγήσουν τις παραμέτρους που υπάρχουν μέσα στο κοινωνικό μέρισμα. Όπως είπε ο κύριος Πρόεδρος, υπάρχει χρόνος να το μελετήσουν πριν μιλήσουν οι Κοινοβουλευτικοί Εκπρόσωποι. Αυτά τα δύο θα έρθουν σε λίγα λεπτά.

Αρχίζω αυτή τη συζήτηση με το 2014. Ένα από τα πράγματα που με στενοχωρούν είναι ότι δεν προχωρεί ο διάλογος από την επιτροπή στην Ολομέλεια. Λέγονται όλα τα επιχειρήματα ξανά και ξανά και καμμιά μεριά δεν προσπαθεί να ακούσει την άλλη. Εγώ θέλω να πω ότι το 2014 δεν κλείσατε την πέμπτη αξιολόγηση. Δεν την κλείσατε -όπως μας είπε ο κ. Κουτσούκος- γιατί ήταν ο κ. Τσίπρας. Σας εξήγησα γιατί δεν την κλείσατε. Δεν έχει καμμία σχέση με τον κ. Τσίπρα. Όλοι ξέρουμε ότι εάν μπορούσατε να κλείσετε την πέμπτη αξιολόγηση, θα μπορούσατε να βρείτε και Πρόεδρο και δεν θα μπορούσε ούτε ο Τσίπρας ούτε κανένας άλλος να σας εμποδίσει.

Να σας πω το γιατί και να μου απαντήσετε γι’ αυτό. Δεν την κλείσατε, γιατί το καλοκαίρι του 2014 η πρόταση που σας ήρθε στο τραπέζι ήταν για μια προληπτική γραμμή πίστωσης. Εσείς κρίνατε τότε ότι δεν μπορείτε να ζήσετε με αυτό. Και γιατί δεν μπορούσατε να ζήσετε με αυτό; Πρώτον, γιατί δεν είχατε δημιουργήσει αποθέματα για να σταθείτε στα πόδια σας όταν βγείτε και, δεύτερον, δεν είχατε λύσει το θέμα του χρέους.

Εμείς έχουμε μάθει από τα λάθη σας. Γι’ αυτό δεν δεχθήκαμε το συμβιβασμό του Μαΐου του 2015 και πήγαμε στο δημοψήφισμα. Γιατί αυτή η πρόταση που υπήρχε εκεί, πάλι δεν έδινε αποθέματα και πάλι δεν έγινε συζήτηση για το χρέος. Έδινε ένα πρόγραμμα για πέντε μήνες ,που ήταν σχεδόν το ίδιο πρόγραμμα, που είναι για τρία χρόνια, αλλά με συζήτηση και για το χρέος.

Όπως είδατε, εμείς βγήκαμε για δεύτερη φορά στις αγορές και θα βγούμε και τρίτη. Χτίζουμε τα αποθέματα για να βγούμε από το πρόγραμμα, χωρίς αυτή την προληπτική γραμμή πίστωσης. Γι’ αυτό είναι διαφορετική η στρατηγική μας. Μάθαμε από αυτό.

Έχουμε ένα σχέδιο. Σε αυτό το σχέδιο μάθαμε και πώς γίνεται με το μέρισμα. Γιατί δεν μου απαντήσατε ότι το 2014 το δικό σας το μέρισμα δεν ήταν από την υπεραπόδοση των δημοσιονομικών. Σας εξήγησα με πολύ ευγενικό τρόπο και με στοιχεία, ότι τότε είχατε 1,5 δισεκατομμύριο ευρώ στόχο για το 2014 και αντί για αυτό είχατε 77 εκατομμύρια ευρώ. Αυτό ήταν. Φέρατε το μέρισμα χωρίς να έχετε την υπεραπόδοση. Τον Απρίλιο του 2014 -εάν δεν κάνω λάθος- φέρατε την ΚΥΑ για τα 450 εκατομμύρια ευρώ και στο τέλος δεν είχατε υπεραπόδοση. Ίσα-ίσα υστερήσατε στον στόχο σας που ήταν το 1,5 δισεκατομμύριο ευρώ

Γι’ αυτό εμείς δεν σας ακούσαμε τον Απρίλη του 2017 -φέτος- να ξοδέψουμε το μέρισμα τότε. Περιμέναμε να δούμε πόση θα είναι η υπεραπόδοση, για να μπορούμε να είμαστε δημοσιονομικά σωστοί και να μπορούμε να έχουμε ένα αφήγημα που μέσα σε αυτό είναι το μέρισμα, μέσα σε αυτό είναι η έξοδος στις αγορές, μέσα σε αυτό είναι να τηρούμε τους στόχους μας, μέσα σε αυτό είναι να μπορούμε να βγούμε στις αγορές και να βγούμε από το πρόγραμμα.

Πάμε τώρα στην ταξική πολιτική που εξόντωσε τις μεσαίες τάξεις, όπως λέτε εσείς. Αρχίζω με κάποιες σκέψεις. Όταν μειώσατε το εισόδημα κατά 25%, αυτό ήταν καλό για τις μεσαίες τάξεις; Όταν για τα τελευταία τριάντα, σαράντα χρόνια δημιουργήσατε το πλαίσιο των Paradise Papers, αυτό ήταν ταξική αγάπη προς τα μεσαία στρώματα; Όταν δεν κάνατε τίποτα για τη φοροδιαφυγή τα τελευταία χρόνια και υπήρχαν έξι με επτά ποσοστιαίες μονάδες υστέρηση στη φορολογία σε σχέση με την Ευρώπη τα οκτώ χρόνια πριν από την κρίση, αυτό ήταν προς όφελος των μεσαίων τάξεων ή μήπως χτίσατε ένα σύστημα που ήταν βιώσιμο και «δεν πειράζει, θα μπορούσαν οι μεσαίες τάξεις να κερδίσουν»; Αυτό μας λέτε; Μας λέτε, δηλαδή, ότι για τριάντα χρόνια φτιάξατε ένα σύστημα που ήταν σταθερό, είχε άποψη για τις μεσαίες τάξεις, για το πώς θα εξελιχθεί ο αγροτικός τομέας, για το πώς θα εξελιχθούν οι μικρομεσαίες επιχειρήσεις και το 2008 αυτό κατέρρευσε; Και μιλάτε εσείς για ταξική πολιτική;

Εγώ την δέχομαι την κριτική. Είναι ταξική πολιτική. Αυτό που κάνουμε είναι ταξική πολιτική. Δεν μου έχετε απαντήσει, όμως, και θέλω μια απάντηση. Δηλαδή, σε μια χώρα που έχει χάσει το 25% του εισοδήματος, δεν έπρεπε να είχαμε προτεραιότητα την ανθρωπιστική κρίση; Αυτό μου λέτε; Ότι έπρεπε να βάλουμε όλα τα λεφτά στην ανάπτυξη και θα υπήρχε το trickle down, αυτό που σιγά-σιγά πέφτει από τους πλούσιους στους φτωχούς και έτσι θα αντιμετωπίζαμε τη φτώχεια;

Έτσι θα αντιμετωπίζαμε τους ανασφάλιστους στα νοσοκομεία; Έτσι θα αντιμετωπίζαμε τους φτωχούς που δεν είχαν κανένα εισόδημα και ούτε έναν άνθρωπο στην οικογένεια που να δουλεύει;

Μη μας λέτε, λοιπόν, ότι είχαμε στόχο τη μεσαία τάξη. Πείτε μας τι θα κάνατε εσείς. Δεν θα αντιμετωπίζατε την ανθρωπιστική κρίση; Δεν υπήρχε; Δεν υπήρχε η φτώχεια; Τι θα κάνατε εσείς;

Άρα σωστά τα κάναμε και σωστά αντιμετωπίσαμε αυτή την ανθρωπιστική κρίση, γιατί δεν μπορεί να πηγαίνει μπροστά η οικονομία και το 1/3 της οικονομίας να ζει στη φτώχεια και να μην ξέρει πότε θα έρθει το επόμενο φαγητό.

Και τώρα έρχομαι στο θέμα της υπερφορολόγησης, στο ότι αυτός είναι ο βασικός λόγος που υπήρχε το πλεόνασμα και γι’ αυτό έχουμε το μέρισμα. Εσείς και οι εφημερίδες σας δεν ήσασταν που λέγατε ότι καταρρέουν τα έσοδα; Εσείς δεν λέγατε ότι στον φόρο εισοδήματος έχουμε μια μεγάλη μείωση; Τι ισχύει τελικά;

Στον φόρο εισοδήματος είχαμε μια μείωση σε σχέση με αυτό που περιμέναμε; Είχαμε. Είχαμε, όμως, και άλλες επιτυχίες. Όχι όσες θα θέλαμε, γιατί από την αρχή είπαμε ότι είμαστε σε μνημόνιο. Κρύψαμε εμείς ότι είμαστε σε μνημόνιο και ότι προσπαθούμε να βρούμε μια στρατηγική εξόδου από αυτό το μνημόνιο; Κρύψαμε ότι το ΔΝΤ πάντα κάνει υποτίμηση στην απόδοση των μέτρων; Βεβαίως, αλλά μην κρύβετε κι εσείς την υπεραπόδοση του ΕΦΚΑ. Μην το κρύβετε σαν να μην καταλαβαίνετε τι λέει η Υπουργός Εργασίας, όταν σας αναφέρει ότι έχουν αυξηθεί οι άνθρωποι που δουλεύουν και άρα υπάρχουν περισσότερες κοινωνικές εισφορές. Μην ξεχνάτε τι σας λέει η κ. Παπανάτσιου για τις κάρτες και ο κ. Στουρνάρας -ο δικός σας κ. Στουρνάρας- για το πόσα χρήματα έχουν φέρει οι πιστωτικές κάρτες. Μην κάνετε ότι δεν καταλαβαίνετε ότι υπάρχει εθελούσια αποκάλυψη που θα φέρει 400 εκατομμύρια μέχρι το τέλος της χρονιάς.

Αυτή είναι μια ταξική πολιτική που βασίζεται όχι μόνο στους φτωχούς αλλά στους εργαζόμενους και στις εργαζόμενες και σε ένα κομμάτι της μεσαίας τάξης. Εγώ ποτέ δεν είπα αυτό που είπαν όλες οι εφημερίδες ότι αυτοί με 18.000 και 20.000 είναι η μεσαία τάξη. Είπα ότι πιάνει το κατώτερο μέρος της μεσαίας τάξης. Το είπα δύο και τρεις φορές. Όμως, σε αυτή τη χώρα, πια, με τις δικές σας εφημερίδες, υπάρχουν fake news. Δεν υπάρχει καν η διαφοροποίηση της είδησης από το σχόλιο. Γράφουμε ό,τι νά ’ναι για να κάνουμε το σχόλιο. Δεν πειράζει αν διαστρεβλώνουμε αυτό που είπε ο ένας Υπουργός ή αυτό που είπε η άλλη Υπουργός. Όλα γίνονται για να χτυπήσουμε την Κυβέρνηση.

Κοιτάξτε, κυρίες και κύριοι συνάδελφοι, εμείς έχουμε μια στρατηγική και για τους εργαζόμενους, έχουμε μια στρατηγική και για τις εργαζόμενες γυναίκες, έχουμε μια στρατηγική για τις εργασιακές σχέσεις με την αναβάθμιση του ΣΕΠΕ, έχουμε μια στρατηγική για τις μεσαίες τάξεις και τη φοροελάφρυνση ύψους 5 δισεκατομμυρίων που έχουμε βάλει στο μεσοπρόθεσμο. Έχουμε, όμως, και μια διαφορετική συνολική στρατηγική με εσάς, γιατί όταν υποστηρίζουμε εμείς τους εργαζόμενους και τις εργαζόμενες και τη μεσαία τάξη, καταλαβαίνουμε ότι αυτοί οι άνθρωποι έχουν πολλαπλές ταυτότητες. Αυτοί οι άνθρωποι δεν είναι μόνο άνθρωποι που παίρνουν μισθό και πρέπει να πάρουν περισσότερο, αλλά είναι άνθρωποι στην παραγωγή. Γι’ αυτό έχουμε αλλάξει όλη την αναπτυξιακή πολιτική και το πώς μοιράζονται τα κονδύλια του ΕΣΠΑ -σε ποιους και με ποια κριτήρια- για να πιάσει πραγματικά τους μικρομεσαίους. Γι’ αυτό πήγαν τόσο καλά τα αναπτυξιακά μας συνέδρια, γιατί ήρθε κόσμος να ακούσει σε ποιους πηγαίνουν αυτά τα λεφτά. Είναι άνθρωποι που έχουν ιδιαίτερη σεξουαλικότητα και γι’ αυτό περνάμε νόμους όπως η ταυτότητα φύλου. Είναι άνθρωποι που μπορεί να έχουν παιδιά στη φυλακή και γι’ αυτό περνάμε νόμους για να είναι ανθρώπινες οι φυλακές. Είναι άνθρωποι που έχουν παιδιά και τους ενδιαφέρει το σχολείο και η ασφάλεια στη γειτονιά και γι’ αυτό πρέπει να υπάρχει κράτος που να μπορεί να τους υποστηρίξει. Είναι άνθρωποι που αρρωσταίνουν και είναι σημαντική η υγεία, γι’ αυτό και καταθέτουμε νομοσχέδια βελτίωσης της πρωτοβάθμιας υγείας. Είναι πολλαπλές οι ταυτότητες των ανθρώπων που υποστηρίζουμε. Είναι και οικονομικές αλλά και όχι μόνο. Και στο τέλος πρέπει να αποφασίσουμε τη στρατηγική και να κάνουμε αντιπαράθεση σε αυτή τη στρατηγική.

Οι μεσαίες τάξεις, που τόσο σας καίνε, τι περιμένουν από εσάς; Τους έχετε εξηγήσει τι θα κόψετε απ’ όλα αυτά που είπα, ώστε να μειώσετε τους φόρους; Στην υγεία περισσότερο ή στην παιδεία; Φαντάζομαι ούτε στην ασφάλεια ούτε στον στρατό, δεν είναι του χαρακτήρα σας. Όμως, από κάπου πρέπει να κόψετε. Μπορούμε να κάνουμε μια αντιπαράθεση γι’ αυτό; Έχουν οι άνθρωποι πολλαπλές ταυτότητες, όπως λέμε εμείς και άρα η υγεία και η παιδεία και η ασφάλεια η πραγματική και η συμμετοχή στην πολιτική είναι σημαντική; Να κάνουμε μια τέτοια συζήτηση; Όχι μια συζήτηση σαν αυτή που κάνουμε τώρα ότι εμείς γενικώς θα είμαστε στην ανάπτυξη. Εσείς έχετε αλλάξει άποψη για το trickle down, γι’ αυτή τη στρατηγική ότι θα τα δώσουμε όλα στην επιχειρηματικότητα και σιγά-σιγά θα πάει στους φτωχούς; Αυτό έχετε καταλάβει ότι είναι πίσω από την πτώση της σοσιαλδημοκρατίας παντού; Θα αποφασίσετε με ποιον θα πάτε και ποιον θα αφήσετε; Και αν η στρατηγική ότι τα δίνουμε όλα στις τράπεζες και μετά μειώνουμε τους φόρους δεν δουλεύει; Να κάνουμε τέτοια συζήτηση.

(Στο σημείο αυτό την Προεδρική Έδρα καταλαμβάνειη Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Για εμάς το μέρισμα είναι η αρχή αυτής της συζήτησης. Ίσως είναι το μέσο αυτής της συζήτησης. Δεν είναι ούτε η βασική μας στρατηγική για τους φτωχούς ούτε το πρώτο ούτε το τελευταίο. Είναι μέρος μιας συνολικής στρατηγικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ένα λεπτό θέλω μόνο, κυρία Πρόεδρε.

Και χρειάζεται η χώρα μια συνολική στρατηγική για ανθρώπους που έχουν αυτές τις πολλαπλές ταυτότητες, για ανθρώπους που έχασαν 25% του εισοδήματός τους, με μια στρατηγική που αλλάζει στην Ευρώπη, που συζητάνε στο Γκέτεμποργκ και τον κοινωνικό πυλώνα της Ευρωπαϊκής Ένωσης, που ακούνε για πρώτη φορά ότι πρέπει να υπάρχουν και κοινωνικά κριτήρια στα μακροοικονομικά κι όχι μόνο για τα πλεονάσματα, για μια στρατηγική που θα μας βγάλει από αυτή την κατάσταση της χώρα, που μάθαμε από τα δικά σας λάθη, που μαθαίνουμε και περισσότερο κάθε μέρα. Και να είστε σίγουροι ότι είναι μέρος μιας συνολικής απάντησης στην κρίση και όχι η απάντηση, όπως είπατε.

Δεν είναι ελεημοσύνη, δεν είμαστε ευεργέτες, δεν θεωρούμε ότι αυτό που κάνουμε είναι ό,τι καλύτερο θα μπορούσαμε να κάνουμε, αλλά δεν ζούμε στους καλύτερους απ’ όλους τους κόσμους, που έλεγε στον «Καντίντ» του Βολταίρου ο Δόκτωρ Πάνγκλος. Δεν είμαστε στους καλύτερους. Έχουμε αυτούς τους περιορισμούς. Το 2015 είπαμε πώς θα δουλέψουμε εντός και εκτός αυτών των περιορισμών και πιστεύουμε ότι μια στρατηγική που μπορεί να αντιμετωπίσει αυτά τα προβλήματα καθημερινά των εργαζομένων, είναι καλύτερη από το να πούμε «τι να κάνουμε, αυτοί είναι οι περιορισμοί, πηγαίνουμε σπίτι μας». Εμείς δεν θα πάμε σπίτι μας.

(Χειροκροτήματα από την πτέρυγα του ΣΥΡΙΖΑ και των ΑΝΕΛ)

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, παρακαλώ τον λόγο.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, μόλις ανέλαβα τα ηνία. Να καταλάβω. Τι θέλετε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θέλω τον λόγο, ως έχω το δικαίωμα. Μπορεί να διαμαρτύρονται οι συνάδελφοι, αλλά τι να κάνουμε. Όταν θα γίνουν αυτοί Κοινοβουλευτικοί Εκπρόσωποι, ας μην το ασκούν. Εγώ έχω το δικαίωμα να ζητήσω τον λόγο μετά την τοποθέτηση του κυρίου Υπουργού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε το δικαίωμα, αλλά έχουμε προγραμματίσει. Νόμιζα ότι θέλετε να κάνετε κάποιο σχόλιο.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε και αγαπητές και αγαπητοί συνάδελφοι…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν σας έδωσα τον λόγο, γιατί πρέπει να δούμε αν θα μιλήσετε σαν Κοινοβουλευτικός Εκπρόσωπος. Έχουν ζητήσει κι άλλοι τον λόγο πριν από εσάς.

**ΑΝΔΡΕΑΣ ΛΟΒΕΡΔΟΣ:** Έχω ζητήσει τον λόγο ως Κοινοβουλευτικός Εκπρόσωπος, αλλά αργότερα. Τώρα ζητώ μια παρέμβαση μετά την ομιλία του Υπουργού. Η ομιλία μου θα γίνει αργότερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ως τι; Θέλετε να σχολιάσετε την ομιλία;

**ΑΝΔΡΕΑΣ ΛΟΒΕΡΔΟΣ:** Θέλω να κάνω μια τοποθέτηση επί της τοποθετήσεως του Υπουργού, ως έχω το δικαίωμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Γιατί δεν το αφήνετε για την ομιλία σας; Θα σας δώσω τον λόγο μετά από έναν-δύο ομιλητές.

**ΑΝΔΡΕΑΣ ΛΟΒΕΡΔΟΣ:** Αυτή είναι η διαδικασία, κυρία Πρόεδρε, όταν θα τελειώσουν οι Υπουργοί και θα μιλήσουν κι άλλοι Υπουργοί και θα κλείσουμε τον κατάλογο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, το ξέρω. Για την οικονομία του χρόνου λέω, κύριε Λοβέρδο, για να μιλήσουν οι Βουλευτές.

**ΑΝΔΡΕΑΣ ΛΟΒΕΡΔΟΣ:** Θα τη σεβαστώ κι εγώ την οικονομία. Άλλωστε έχουμε χρόνο. Θα πάμε μέχρις ότου τραβήξει η συνεδρίαση. Δύο λεπτά θέλω τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Λοβέρδο, έχετε τον λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Κοιτάξτε, κύριε Υπουργέ των Οικονομικών, αύριο κλείνουμε τον ισολογισμό και τον απολογισμό του κράτους για το έτος 2015. Πριν από έναν χρόνο κάναμε το ίδιο για το έτος 2014.

Σύμφωνα με τις δικές σας εισηγήσεις, το έτος αυτό είχαμε ανάπτυξη 0,3%, -διορθώθηκε σε 0,7%, απ’ ό,τι μάθαμε πριν από λίγες εβδομάδες- και σε ό,τι αφορά τη σχέση εσόδων και εξόδων, κλείσαμε με πλεόνασμα 0,2%. Αυτά είναι επιβεβαιωμένα. Είναι δικοί σας αριθμοί. Δεν τα λέγαμε μόνο εμείς. Προτείνατε να τα ψηφίσει το Σώμα και αυτά ψηφίστηκαν.

Άρα και η παρέμβασή μας για τα 500 εκατομμύρια τον Απρίλιο του 2014, αν δεν κάνω λάθος, είχε θετικό αποτέλεσμα σε σχέση με την κοινωνία, χωρίς να επιβαρύνει τα μεγέθη τα οποία θέλαμε να μην επιβαρυνθούν, για να έχουμε θετικό κλείσιμο εκείνης της χρονιάς. Ένα το κρατούμενο.

Δεύτερο κρατούμενο, σε σχέση με αυτά που είπατε και στις επιτροπές αλλά επαναλάβατε και σήμερα και δημιουργείτε από μόνος σας την ανάγκη να υπάρξουν νέες και νέες τοποθετήσεις.

Μιλήσατε για τα δεδομένα του κλεισίματος του προγράμματος στο τέλος του 2014. Επειδή δεν μπορεί να έχετε πάθει απώλεια προσφάτου μνήμης, είστε εδώ, φρεσκάρεται η μνήμη μας από τα δεδομένα του κοινοβουλευτικού διαλόγου και από τα στοιχεία που έχετε πρέπει να θυμάστε πάρα πολύ καλά ότι τότε είχαμε προτείνει και εμείς το κλείσιμο του προγράμματος, κάνοντας με την πρόταση Χαρδούβελη μία πρόταση στους δανειστές να κλείσει το πρόγραμμα με επιπρόσθετα μέτρα, που δεν ξεπερνούσαν το 1 δισεκατομμύριο, και που υπολογίζαμε ότι ο συμβιβασμός θα ήταν κάπου κοντά στο 1,5 δισεκατομμύριο και αν ήταν. Εσείς υποσχόσασταν άλλα. Κάνατε αυτά που κάνατε. Δεν θέλω να τα επαναλάβω.

Ενώ αυτό «έτρεχε» και η διαπραγμάτευση συνεχιζόταν και ήταν και σκληρή, μεσολάβησε η πτώση της κυβέρνησης, που εσείς προκαλέσατε. Δεν μπορεί να λέτε τώρα, μετά από τόσον καιρό και με τέτοια εμπειρία, ότι αν είχαμε προτείνει τον κ. Κουβέλη, θα τον είχατε ψηφίσει. Γιατί ήμασταν εδώ όταν ο οποιοσδήποτε Βουλευτής στις ψηφοφορίες ψήφιζε υπέρ του Προέδρου της Δημοκρατίας και τον καταγγέλλατε ως αργυρώνητο, από τα πιο επίσημα χείλη και των δύο εταίρων, δηλαδή και του Αρχηγού του ΣΥΡΙΖΑ και του Αρχηγού των Ανεξαρτήτων Ελλήνων.

«Σπάσατε» μία διαδικασία και πήγατε τη χώρα πίσω. Τώρα το έχετε καταλάβει. Ελπίζουμε τουλάχιστον, αφού το έχετε καταλάβει, ο πολιτικός σας λόγος να είναι λιγότερο διχαστικός, λιγότερο προσβλητικός και περισσότερο ειλικρινής. Είναι μία πραγματική ελπίδα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχάρη, είχατε προγραμματιστεί για τώρα, αλλά θα δώσω τον λόγο στον κ. Τσακαλώτο και μετά στον κ. Σταθάκη. Έχει σοβαρό λόγο να φύγει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν έχει κλείσει ο κύκλος των εισηγητών. Δεν είναι σωστό. Ο κύριος Υπουργός έκανε μια παραχώρηση για τον κύριο Υπουργό. Δεν είναι δυνατόν να μπουν όλοι οι Υπουργοί ο ένας μετά τον άλλο. Η συμφωνία ήταν να κλείσει ο κύκλος των εισηγητών.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έχει δίκιο. Αυτή ήταν η συμφωνία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ δεν τη γνωρίζω τη συμφωνία. Μου ζήτησε ο κύριος Υπουργός να μιλήσει, γιατί έχει κατεπείγοντα λόγο να φύγει.

Κύριε Τσακαλώτο, έχετε το λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πρώτον, δεν μου απάντησε ο κ. Λοβέρδος: Τον πιάσατε τον στόχο το 2014; Δεν τον πιάσατε.

Δεύτερον, είχατε την πρόταση για την προληπτική γραμμή πίστωσης ή δεν είχατε; Γιατί εγώ γι’ αυτό σας κατηγορώ, ότι σας έδωσαν μία γραμμή πίστωσης, δεν την πήρατε και μετά έγινε το άλλο. Δεν το δεχθήκατε, γιατί δεν είχατε ούτε αποθέματα ούτε συμφωνία για το χρέος, δεν είχατε ούτε στρατηγική. Και, δυστυχώς για εσάς, ακόμα δεν έχετε στρατηγική.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σταθάκη, να προηγηθεί τελικά ο κ. Θεοχάρης; Μπορούμε να το διαχειριστούμε το ζήτημα;

Κύριε Θεοχάρη, έχετε τον λόγο, αλλά θα πρέπει να είστε ακριβής στα δώδεκα λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είμαι ειδικός αγορητής και κανονικά δεν σπάει η διαδικασία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα σας λέω για τον χρόνο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, επειδή τώρα άλλαξε η Έδρα, υπήρχε σε όλους τους ειδικούς αγορητές μια ανοχή δύο, δυόμισι λεπτών. Θα προσπαθήσω να μην τη χρησιμοποιήσω, αλλά θα παρακαλούσα για ισηγορία.

Κυρίες και κύριοι συνάδελφοι, «από τη μία, αρπάζουν το ψωμί από το τραπέζι εκατομμυρίων ανθρώπων και από την άλλη, τους πετούν κάποια ψίχουλα για να εξαγοράσουν τη στήριξή τους στην ίδια πολιτική που τους έκλεψε το ψωμί και έχει σκοπό να τους κλέψει και το τραπέζι και τις καρέκλες και το σπίτι. Αν αυτό δεν είναι ο απόλυτος πολιτικός ξεπεσμός, τότε οι λέξεις έχουν χάσει το νόημά τους. Πρόκειται για μια πράξη βαθιά ανήθικη, που δείχνει τον φόβο τους μπροστά στις κάλπες».

Κυρίες και κύριοι συνάδελφοι, απόσπασμα από ομιλία του τότε Αρχηγού της αξιωματικής αντιπολίτευσης, νυν Πρωθυπουργού κ. Τσίπρα, στα Γιάννενα στις 21 Μαρτίου 2014.

Πώς σας ακούγονται τα λόγια αυτά το 2017; Σας ακούγονται ως λόγια δίχως νόημα; Είναι λόγια δίχως νόημα! Είναι και κορώνες αντιπολιτευτικές, που έθρεψαν τις φωτιές του διχασμού. Με τι αποτέλεσμα; Ελάχιστο. Σήμερα που γίνατε Κυβέρνηση, αφήνετε στην τύχη τους τους αδυνάμους. Αφήνετε στην τύχη τους τα σπίτια αυτών που κινδυνεύουν με πλειστηριασμό. Αφήνετε στην τύχη τους αυτούς που τρέφονται στα συσσίτια και δεν βλέπετε καν αυτούς που ψάχνουν για φαΐ στους κάδους απορριμμάτων.

Κυρίες και κύριοι συνάδελφοι, προβληματίστηκα πάρα πολύ γι’ αυτά που ήθελα να πω σήμερα. Δεν θα ακολουθήσω τον δρόμο του κ. Τσίπρα, τον δρόμο του παρελθόντος. Εξάλλου, το θέμα της συνεδρίασης υποτίθεται πως είναι μια πράξη αλληλεγγύης, μια πράξη ανθρωπιάς, παροχή μερίσματος σε οικονομικά αδύναμους συμπολίτες μας. Μακάρι να ήταν έτσι.

Ουσιαστικά, όμως, είναι μια κίνηση κομματικού εντυπωσιασμού, παραμονές των Χριστουγέννων, με το προσωπείο κοινωνικής αλληλεγγύης που της φόρεσε μία, κατ’ επίφαση, αριστερή Κυβέρνηση. Και λυπάμαι αληθινά γι’ αυτό. Θα ευχόμουν να ήταν μια αληθινή πράξη ανθρωπιάς.

Το Σάββατο πήγα στη Μάνδρα μαζί με συναδέλφους Ανεξάρτητους Βουλευτές. Κι άλλοι, ασφαλώς, από εσάς θα πήγαν. Κάποιοι μπορεί να έχουν συγγενείς ή φίλους που έχουν πληγεί. Δεν θα μιλήσω για τα όσα τραγικά είδα ή άκουσα, αλλά κάνω μια μικρή παρένθεση για να εκφράσω, πρώτα ως πολίτης και άνθρωπος και ύστερα ως πολιτικός, την ευγνωμοσύνη μου για όλους αυτούς που έδωσαν χείρα βοηθείας στους κατοίκους της Μάνδρας και της ευρύτερης περιοχής. Δεν θα κατονομάσω κανέναν. Τέτοιες ώρες η βοήθεια είναι εξίσου σημαντική απ’ όπου κι αν προέρχεται, απ’ όποιον φορέα, οργανισμό, εταιρεία, ιδιώτη ή έστω απλό γείτονα. Κι αυτά που προσφέρονται είναι εξίσου σημαντικά, είτε είναι φάρμακα είτε είναι τρόφιμα είτε είναι εθελοντική εργασία για τη σίτιση και την υποστήριξη αυτών των ανθρώπων.

Ας πω, κλείνοντας την παρένθεση, πως φυσικά στηρίζουμε την τροπολογία στήριξης των πληγέντων της Μάνδρας, αρκεί να γίνει πράξη. Γιατί διαβάζουμε στον «Βηματοδότη» πως ακόμα και σήμερα οι πληγέντες, οι σεισμοπαθείς της Κω περιμένουν και δεν έχουν δει ούτε 1 ευρώ στήριξης, από αυτά που ο κ. Τζανακόπουλος, με περίσσιο στόμφο, έλεγε ότι θα τους δοθούν.

Επανέρχομαι, λοιπόν, στο μέρισμα. Με ρωτούν αυτές τις μέρες, καλόπιστα: «Εάν ήσουν εσύ Πρωθυπουργός, δεν θα το έδινες το μέρισμα;». Και για να είμαι ειλικρινής, η απάντησή μου δεν είναι, κατ’ αρχάς, ούτε αρνητική ούτε θετική. Είναι ουδέτερη. Μόνο αν βοηθάει τη χώρα και τους πολίτες της. Πότε θα γινόταν αυτό; Θα γινόταν σε δύο περιπτώσεις. Αν τα χρήματα ήταν απ’ έξω και αιμοδοτούσαν την οικονομία και την κοινωνία ή αν παίρνατε χρήματα από τους πιο ισχυρούς και δίνατε στους πιο αδύναμους, τότε θα ήταν μια πραγματική βοήθεια σε μια ώρα δοκιμασίας.

Για το πρώτο δεν χρειάζεται καν να επιχειρηματολογήσω. Όχι μόνο δεν φέρνετε χρήματα στη χώρα απ’ έξω, αλλά απ’ αυτά που τραβάτε από τη χώρα, κρατάτε τα μισά ως «μαξιλάρι» των δανειστών και δίνετε μόνο τα υπόλοιπα μισά. Κάνετε, λοιπόν, το αντίθετο από αυτό που θα έπρεπε να κάνετε.

Για το δεύτερο τώρα. Για να δούμε, λοιπόν, από πού προήλθε αυτό το μέρισμα. Πρώτη υπόθεση. Προήλθε γιατί ο προϋπολογισμός προέβλεπε μικρότερη ανάπτυξη από αυτή που έχουμε τελικά; Αν ήταν έτσι, τότε κι ακόμα περισσότερα έσοδα να είχαμε, θα ήταν ευπρόσδεκτα. Ο περσινός προϋπολογισμός, όμως, έδινε 2,7% ανάπτυξη. Και φέτος, λένε οι πληροφορίες –αύριο θα καταθέσετε προϋπολογισμό- θα λέει 1,4%, δηλαδή μικρότερη ανάπτυξη, σχεδόν κατά μιάμιση ποσοστιαία μονάδα. Συμπέρασμα πρώτο: Το μέρισμα δεν προήλθε από την ανάπτυξη.

Δεύτερη υπόθεση. Μήπως προήλθε από την καταπολέμηση της φοροδιαφυγής, όπως υποστήριξε και πριν από λίγο ο κ. Τσακαλώτος και υποστηρίζει η Κυβέρνηση; Αυτό σίγουρα θα ήταν πολύ ευχάριστο και, εν πάση περιπτώσει, δίκαιο, κατά κάποιον τρόπο.

Επικαιροποίησα, όμως, την ανάλυση που είχα κάνει το καλοκαίρι με τα στοιχεία Σεπτεμβρίου και το καταθέτω στα Πρακτικά για να δείτε ακριβώς πώς υπολογίζονται.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δυστυχώς κατά 650 εκατομμύρια ευρώ περίπου αυξήθηκε η φοροδιαφυγή στους πρώτους εννιά μήνες του 2017 σε σχέση με το 2016. Δεύτερο συμπέρασμα: Το μέρισμα δεν προήλθε από την καταπολέμηση της φοροδιαφυγής. Το αντίθετο.

Τρίτη υπόθεση: Μήπως το μέρισμα προήλθε από την υπερφορολόγηση των ανώτερων μισθολογικά στρωμάτων και της πολύπαθης μεσαίας τάξης; Αυτό μας λέει η Νέα Δημοκρατία. Το άκουσα και από τα χείλη του συναδέλφου κ. Μαυρωτά και από άλλους. Εάν, όμως, ήταν έτσι, εγώ πάλι θα το δεχόμουν. Είναι μια αναδιανομή, ανορθόδοξη μεν, αλλά αναδιανομή δε.

Σας παραπέμπω, όμως, στο δελτίο εκτέλεσης του Σεπτεμβρίου και θα δείτε ότι η στέρηση φορολογικών εσόδων από τους στόχους είναι 650 εκατομμύρια. Συνεπώς είναι καλή η κριτική για υπερφορολόγηση, αλλά δεν ταιριάζει παντού. Το υπερπλεόνασμα δεν ήρθε από την υπερφορολόγηση. Το αντίθετο.

Υπόθεση τέταρτη: Μήπως –όπως γράφτηκε- το μέρισμα προήλθε γιατί σταμάτησαν οι επενδύσεις, υποθηκεύοντας έτσι την πολυπόθητη ανάπτυξη, που μας λέτε συνέχεια ότι θα έρθει; Εάν ήταν έτσι, εγώ πάλι θα δεχόμουν έστω την προτεραιότητα της ελεημοσύνης έναντι της ανάπτυξης. Να αποδεχτώ ότι τώρα χρειάζεται η χώρα ελεημοσύνη, και όχι ανάπτυξη. Σας παραπέμπω και πάλι στο δελτίο του Σεπτεμβρίου. Το «κέρδος» από τις επενδύσεις που πάγωσαν είναι 600 εκατομμύρια. Ούτε καν αντιστάθμισαν τα φορολογικά έσοδα που χάσαμε.

Τέταρτο συμπέρασμα: Ούτε από την καθυστέρηση των επενδύσεων προήλθε το μέρισμα.

Κυρίες και κύριοι συνάδελφοι, ας δούμε με τη βοήθεια του δελτίου της γενικής κυβέρνησης του μήνα Σεπτεμβρίου από πού προήλθε αυτό το περίφημο υπερπλεόνασμα. Μειώθηκαν τα έσοδα πολύ παραπάνω, πάνω από 2 δισεκατομμύρια, παραπάνω από τα 650 εκατομμύρια της φοροδιαφυγής που ανέφερα προηγουμένως και μειώθηκαν και οι δαπάνες πολύ περισσότερο.

Άρα, λοιπόν, το συμπέρασμα είναι ότι το υπερπλεόνασμα προήλθε από τις δαπάνες. Και από ποιες δαπάνες συγκεκριμένα; Της μισθοδοσίας; Όχι. Αυτές αυξάνονται. Από τις σπατάλες; Παραμένουν στάσιμες.

Δυστυχώς, αυτές που μειώνονται είναι οι κοινωνικές δαπάνες, μεταβιβάσεις και κοινωνικές παροχές. Να δούμε, λοιπόν, αναλυτικά από πού προήλθε το μέρισμα. Πρώτον, από το κοινωνικό επίδομα αλληλεγγύης, αυτό που ο κόσμος λέει «ελάχιστον εγγυημένο εισόδημα», το οποίο ξεκίνησε τον Μάρτιο αντί τον Ιανουάριο που το είχατε εγγράψει στον προϋπολογισμό. Υπερπλεόνασμα 100 εκατομμυρίων από τους πιο φτωχούς πολίτες της χώρας.

Δεύτερον, από τον ΟΑΕΔ υπάρχουν 230 εκατομμύρια από μη υλοποιημένα προγράμματα στήριξης ανέργων. Τρίτον, από το πρόγραμμα στήριξης των οικογενειών σε ανέχεια που δεν πληρώνουν τις δόσεις του στεγαστικού τους δανείου και ενδέχεται να το χάσουν από τους πλειστηριασμούς. Τόσο τα διαφημίζατε -εδώ ήμασταν όλοι- στη Βουλή αυτά τα 100 εκατομμύρια που θα δίνατε σε αυτούς τους ανθρώπους. Τίποτα δεν δώσατε και ξεκινάτε και μεθαύριο τους πλειστηριασμούς, χωρίς περίσκεψη, χωρίς λύπη, χωρίς αιδώ, που θα έλεγε και ο μεγάλος Αλεξανδρινός.

Τέταρτον, από άλλα προγράμματα κοινωνικής πολιτικής για παιδεία, υγεία είναι περίπου άλλα 300 εκατομμύρια. Το σύνολο είναι 730 εκατομμύρια, που αφορούν μη εκτέλεση κοινωνικής πολιτικής, για να δώσετε 720 εκατομμύρια μέρισμα. Ιδού από πού ήρθε.

Και έτσι απαντώ στο αρχικό μου ερώτημα, εάν εγώ θα έδινα αυτό το μέρισμα. Όχι, κυρίες και κύριοι συνάδελφοι, δεν θα το έδινα. Γιατί δεν βοηθά τη χώρα, δεν βοηθά τους πολίτες. Δεν θα πρόσφερα για λόγους κομματικής προβολής ένα μέρισμα που παίρνει από τους φτωχότερους και τους άνεργους και δίνει στους λιγότερο φτωχούς. Εάν ο ΟΑΕΔ από λάθος των συστημάτων του δεν έδινε επίδομα ανεργίας για έναν χρόνο, θα ερχόσασταν εδώ χαρούμενοι και θα μου λέγατε, «βρήκαμε 1 δισεκατομμύριο και το μοιράζουμε μέρισμα»; Αυτά κάνετε και χειρότερα. Δεν θα απαιτούσατε την παραίτηση του Υπουργού ως ελάχιστη ένδειξη ότι καταλαβαίνει το τι έχει κάνει;

Ήθελα να ήξερα, πώς μας ζητάτε να ψηφίσουμε μια τέτοια πρόταση. Δεν ξέρω καν πώς θα ένιωθα αν ήμουν πολίτης, που δικαιούμουν αυτό το μέρισμα, και ήξερα πως παίρνω χρήματα που τα έχω ανάγκη, από ανθρώπους που είναι φτωχότεροι από εμένα.

Σας κοιτώ στα μάτια και σας ρωτάω, κυρίες και κύριοι συνάδελφοι του ΣΥΡΙΖΑ και των ΑΝΕΛ: Πώς θα ψηφίσετε αυτή την αναδιανομή από τα κάτω προς τα πάνω; Λυπάμαι που δεν βρίσκω έναν άνθρωπο μέσα σε αυτή την Αίθουσα σύμμαχο στη μάχη ενάντια στην υποκρισία.

Κυρίες και κύριοι συνάδελφοι, κλείνω, λέγοντας πως καταθέσαμε τέσσερις ανεξάρτητοι Βουλευτές μία τροπολογία, που αν τη δεχτείτε, μπορείτε να ξεπλύνετε το όνειδος αυτού του νομοσχεδίου.

Συγκεκριμένα προτείνουμε:

Δώστε τα 100 εκατομμύρια, που πήρατε από το ΚΕΑ, ξανά πίσω στους φτωχότερους πολίτες της χώρας. Έχετε ακόμα τον χρόνο να το αλλάξετε.

Δώστε 220 εκατομμύρια με κριτήρια, όπως προτείνετε κι εσείς, αλλά για χαμηλότερα εισοδήματα για τους πιο φτωχούς.

Δώστε 150 εκατομμύρια στους ένστολους, που έχουν κερδίσει δικαστικά αυτά τα χρήματα, αφού δίνετε, ορθώς, 315 εκατομμύρια σε συνταξιούχους, που δεν έχουν κερδίσει δικαστικά. Έτσι, τουλάχιστον, θα αποκαταστήσετε ένα αίσθημα δικαιοσύνης. Βάλτε τα υπόλοιπα χρήματα των ενστόλων, στον προϋπολογισμό που θα καταθέσετε αύριο για το 2018.

Δώστε 250 εκατομμύρια, για να αποπληρωθεί η δόση του Δεκεμβρίου από όλα τα δάνεια φυσικών προσώπων που δεν είναι ληξιπρόθεσμα, για να επιβραβευθούν κάποτε οι ταλαίπωροι συνεπείς, αυτοί που έσωσαν τις τράπεζες από νέα ανακεφαλαιοποίηση και έσωσαν τα χρήματα και τις καταθέσεις των συνανθρώπων τους από «κούρεμα».

Έτσι το μέρισμα της άδικης ελεημοσύνης θα γίνει τουλάχιστον μέρισμα αλληλεγγύης και επιβράβευσης. Οι συμπολίτες μας θα δουν ότι κάτι μικρό αλλάζει σήμερα και ίσως φωλιάσει η ελπίδα ότι κάτι μεγαλύτερο θα αλλάξει αύριο.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Επειδή έχουν ζητήσει τον λόγο ταυτόχρονα Κοινοβουλευτικοί Εκπρόσωποι και Πρόεδροι κομμάτων, θα κάνουμε τώρα ως Προεδρείο μια διαχείριση χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα τέσσερις μαθήτριες και μαθητές και τέσσερις συνοδοί εκπαιδευτικοί από το 1ο Γενικό Λύκειο Ναυπάκτου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Σταθάκη, έχετε τον λόγο για οκτώ λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αγαπητές και αγαπητοί συνάδελφοι, προτίθεμαι να κάνω τρία πράγματα. Το πρώτο, είναι να εξηγήσω τι είναι αυτό που εισάγεται σήμερα. Το δεύτερο, είναι να απαντήσω σε μερικά από τα ερωτήματα που τέθηκαν από την Αντιπολίτευση, ποια είναι δηλαδή αυτά τα ΥΚΩ που πληρώνουμε. Είναι τωρινά; Εμείς τα δημιουργήσαμε ή έχουν ένα άλλο παρελθόν; Αν αποτελούν κοινωνικό μέρισμα ή όχι, ακούω ότι είναι χρήματα που πάνε στη ΔΕΗ και δεν αποτελούν κοινωνικό μέρισμα και το τρίτο που θα κάνω, είναι ότι θα αναλύσω πώς μεταρρυθμίζουμε εμείς τα ισχύοντα ΥΚΩ και το κοινωνικό τιμολόγιο.

Ξεκινάω από το πρώτο ερώτημα. Τα ΥΚΩ είναι τα χρήματα που πληρώνουμε για την ακριβή παραγωγής ενέργειας στα νησιά. Είναι κατά μέσο όρο 700εκατομμύρια τον χρόνο, αφορά όλο το νησιωτικό σύμπλεγμα της χώρας. Εκεί η παραγωγή ενέργειας γίνεται, όπως ξέρετε, με πετρέλαιο, μαζούτ κ.λπ.. Τα μισά είναι της Κρήτης και τα άλλα μισά των υπόλοιπων νησιών.

Το δεύτερο είναι το κοινωνικό τιμολόγιο, το οποίο σήμερα λειτουργεί σε ένα επίπεδο γύρω στα 70 εκατομμύρια.

Μέχρι στιγμής τα ΥΚΩ τα πληρώνουν αποκλειστικά όλοι οι καταναλωτές ενέργειας της χώρας. Άρα αυτή η διαφορά που κοστίζει η παραγωγή ρεύματος στα νησιά σε σχέση με την παραγωγή ρεύματος στην υπόλοιπη Ελλάδα -επαναλαμβάνω είναι πολύ μεγάλη η διαφορά του κόστους- όλα αυτά ενοποιούνται εντός του λογαριασμού, που πληρώνουν κάθε μορφής καταναλωτές, νοικοκυριά, βιομηχανίες και ούτω καθεξής και ενοποιούμενα αυτά αποδίδονται στον παραγωγό αυτής της ενέργειας. Εν προκειμένω υπενθυμίζω ότι στα νησιά αποκλειστικός παραγωγός της ενέργειας είναι η ΔΕΗ.

Μέχρι στιγμής, λοιπόν, όλα αυτά παράγονται, πληρώνονται από τους καταναλωτές. Η εισαγωγή σήμερα που κάνει η παρούσα Κυβέρνηση, είναι ότι για πρώτη φορά ένα μέρος του κόστους των ΥΚΩ, θα το πληρώσει ο προϋπολογισμός. Επαναλαμβάνω, η καινοτομία του άρθρου αυτού έγκειται στο ότι για πρώτη φορά ένα μέρος του βάρους αυτού, θα το φέρει ο προϋπολογισμός.

Ο στόχος είναι προφανής. Υπάρχει σε πάρα πολλές ευρωπαϊκές χώρες ένας επιμερισμός της πληρωμής των ΥΚΩ από καταναλωτές και προϋπολογισμό -σε πολλές χώρες φτάνει και το 50%, όπως στην Ισπανία και σε άλλες. Αυτός ο επιμερισμός είναι επιβεβλημένος για κοινωνικούς και άλλους λόγους. Στη συγκεκριμένη συγκυρία εάν δεν το έφερε ο προϋπολογισμός, μιλάμε για μια αύξηση των τιμολογίων του ηλεκτρικού ρεύματος της τάξης του 7% με 10%. Φαντάζομαι κανείς σε αυτή την Αίθουσα, δεν είναι έτοιμος να προκρίνει αυτή τη λύση για τα επόμενα χρόνια.

Δεύτερον και τελειώνω με την εισαγωγή για τα ΥΚΩ, τα τελευταία αποκλιμακώνονται από τούδε και στο εξής εξαιτίας των διασυνδέσεων των νησιών και του γεγονότος ότι σταδιακά θα τεθούν μέχρι το 2023 εκτός λειτουργίας οι μονάδες που παράγουν ενέργεια στα νησιά. Στην Κρήτη, εάν ισχύσει το πρόγραμμα 2020 και 2023, θα αποσυνδεθούν οι μονάδες και θα είναι μόνο κάποιες, που χρειάζονται για τη σταθερότητα του συστήματος μόλις διασυνδεθεί με Πελοπόννησο και Αττική. Στις Κυκλάδες, η πρώτη φάση ολοκληρώνεται το 2018 -άρα είναι μια μεγάλη μερίδα νησιών, που θα διασυνδεθεί- και η δεύτερη φάση το 2020.

Μπαίνω στο δεύτερο ερώτημα, σχετικά με το ποια ΥΚΩ πληρώνουμε και αν είναι κοινωνικό μέρισμα ή όχι. Καταθέτω στη Βουλή το συσσωρευτικό έλλειμμα των ΥΚΩ.

(Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2012 και κάθε χρόνο βγαίνει ένα ισοζύγιο, δηλαδή, αυτά που πλήρωσαν οι καταναλωτές, έφταναν για το κόστος παραγωγής της ενέργειας στα νησιά; Το 2012 δεν έφτασαν. Για την ακρίβεια υπήρχε ένα έλλειμμα 156 εκατομμυρίων. Το 2013 πάλι δεν έφτασαν και προστέθηκαν άλλα 148 εκατομμύρια και το 2014 -άκουγα με δέος τον κ. Κουτσούκο- προστέθηκαν άλλα 92 εκατομμύρια. Το άθροισμα είναι 393 το 2012, 2013 και το 2014.

Μετά ήρθε αυτή η «φρικτή» Κυβέρνηση του ΣΥΡΙΖΑ και για διάφορους λόγους ακόμα και τα ΥΚΩ το 2015 και το 2016 ήταν 22 εκατομμύρια και μείον 55 εκατομμύρια, δηλαδή, συν 33 εκατομμύρια. Τα 360 που δίνουμε σήμερα, είναι τα ελλείμματα του 2012, 2013, 2014, μειωμένα κατά 30 εκατομμύρια από τη «φρικτή» περίοδο του ΣΥΡΙΖΑ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεύτερο ερώτημα. Είναι κοινωνικό μέρισμα ή όχι; Γιατί ακούω όλες αυτές τις ιστορίες ότι δίνουμε μεν ένα και πλέον δισεκατομμύριο, αλλά μόνο τα 720 είναι κ.λπ.. Η απάντησή μου είναι απόλυτα σαφής. Σαφώς και είναι κοινωνικό μέρισμα, παίρνοντας υπ’ όψιν τα δεδομένα αυτά που μόλις σας ανέλυσα και ότι η εναλλακτική λύση για την αποπληρωμή αυτού του συσσωρευμένου χρέους είναι η αύξηση των λογαριασμών του ηλεκτρισμού.

Είναι μία σαφής επιλογή της Κυβέρνησης, αυτό το μεγάλο συσσωρευμένο έλλειμμα να το αποδώσει τώρα και ταυτόχρονα να μην οδηγήσει σε μία αύξηση των τιμών, η οποία θα ήταν δυσανάλογη με τις οικονομικές συνθήκες και θα έχει μεγάλο κοινωνικό κόστος.

Ως προς το εάν είναι κρατική ενίσχυση ή όχι, απορρίπτω μετά βεβαιότητας οποιαδήποτε τέτοια συζήτηση. Τα ΥΚΩ είναι αναγνωρισμένο στοιχείο και επιτρέπεται να προσφέρουν, όπως ανέφερα και τα παραδείγματα πριν, αναγνωρισμένη πολιτική στις χώρες που έχουν νησιά και δεν θα πρέπει να μας απασχολεί σε καμμία περίπτωση αυτό το θέμα.

Σχετικά με το τρίτο και τελευταίο θέμα το τι αλλάζουμε στα ΥΚΩ και στον ΚΟΤ από τώρα μέχρι το 2023 η αποτίμηση των ΥΚΩ ετησίως, έστω και αποκλιμακούμενα λόγω των διασυνδέσεων, αποτελεί αντικείμενο υπολογισμού.

Το κάνουμε αυτό και ένα μέρος από αυτά θα συνεχίσει να πληρώνεται από τον προϋπολογισμό, προκειμένου να αποφύγουμε οποιαδήποτε αύξηση ρεύματος, πολύ περισσότερο να έχουμε μία ευχέρεια καλύτερης διαχείρισης των ΥΚΩ και εδώ μπαίνω στην πρώτη μεταρρύθμιση που ετοιμάζουμε.

Τα ΥΚΩ όπως ξέρετε και το καταλάβαμε οι περισσότεροι πέρυσι τον χειμώνα, τιμολογούνται μέσα από μία διαδικασία προοδευτικής φορολόγησης, που έχει τον χαρακτήρα μίας απότομης σκάλας. Εάν δαπανάτε μέχρι 1. 600 KWh, πληρώνετε ένα συγκεκριμένο ποσοστό ΥΚΩ. Μόλις πάτε 1.601 μονάδες στην κατανάλωσή σας, η σκάλα ανεβαίνει το επόμενο σκαλί και πληρώνετε και όλη την ενέργεια με αυτόν τον τρόπο. Μόλις περάσετε τις 2.001 KWh, πάλι έχουμε μία τεράστια σκάλα.

Άρα ο τρόπος αποτίμησης δημιουργεί αλλαγή γι’ αυτούς που πέρυσι είχαν μία μικρή αύξηση κατανάλωσης και άλλαξαν κλίμακα και σκάλα και είδαν μία δυσανάλογη αύξηση των ΥΚΩ.

Η πρώτη βασική αλλαγή που κάνουμε, είναι ότι αυτή τη σκάλα την κάνουμε ευθεία ή με μία καμπύλη, διατηρώντας αυτή την προοδευτικότητα, προκειμένου τα νοικοκυριά που έχουν πολύ υψηλές καταναλώσεις, όπως πληρώνουν κατά τι μεγαλύτερη τιμή ρεύματος, το ίδιο να συμβαίνει και με τα ΥΚΩ.

Άρα η πρώτη βασική αλλαγή που κάνουμε, είναι να εξομαλύνουμε αυτή την καμπύλη των ΥΚΩ, ακριβώς για να γίνει δικαιότερη αποτίμηση και να αποφύγουμε φαινόμενα, όπως υπήρχαν μέχρι τώρα.

Αυτή είναι τομή, σε συνδυασμό με την αλλαγή των τιμών κατά τι, η οποία θα επηρεάσει απόλυτα δύο κατηγορίες καταναλωτών, τη μεγάλη μάζα των καταναλωτών που είναι ανάμεσα στις 1.600 και 2.000 KWh και κυρίως τη μεσαία τάξη που είναι λίγο πάνω από τις 2.000 KWh, δηλαδή 2.001 με 2.500. Σε αυτή την κατηγορία η διαφορά στην αποτίμηση των ΥΚΩ θα είναι σημαντική. Άρα προχωράμε σε μία ελάφρυνση ταυτόχρονα των λογαριασμών, που θα φανεί μόλις εφαρμοστεί ο νέος τρόπος αποτίμησης των ΥΚΩ.

Κλείνω με το κοινωνικό τιμολόγιο, στο οποίο ετοιμάζουμε μία πολύ μεγάλη αλλαγή και είναι έτοιμη και η υπουργική απόφαση. Κάνουμε δύο βασικές τομές. Μέχρι τώρα το κοινωνικό τιμολόγιο ήταν περίπου οριζόντιο. Όσοι εντάσσονταν εκεί με μόνο κριτήριο το εισόδημα, είχαν περίπου μία δεδομένη τιμή έκπτωσης γύρω στο 30-35%.

Σήμερα εισάγουμε μία δεύτερη κατηγορία που θα έχει 70% έκπτωση και αυτή θα είναι όσοι έχουν δικαίωμα στο εισόδημα αλληλεγγύης. Άρα στις τριακόσιες χιλιάδες των νοικοκυριών τα οποία έχουν πολύ χαμηλό εισόδημα και λαμβάνουν εισόδημα κοινωνικής αλληλεγγύης, η έκπτωση στο ρεύμα και σε όλες τις συνεπαγόμενες χρεώσεις θα φτάσει το 70%.

Είναι ένα μέτρο ισχυρής στήριξης των κοινωνικά αδύναμων, αυτών που πραγματικά απαιτούν και χρειάζονται στήριξη. Επιθυμούμε με τον τρόπο αυτό, να δώσουμε ένα ισχυρό κοινωνικό μήνυμα και να αντιμετωπίσουμε ένα από τα φαινόμενα της ενεργειακής φτώχειας, που αντιμετωπίζει η κοινωνία μας.

Συνεπώς η μια μεγάλη μεταρρύθμιση αφορά την αύξηση του ποσοστού έκπτωσης για την κοινωνική ομάδα που λαμβάνει εισόδημα κοινωνικής αλληλεγγύης, από 30% που είναι σήμερα η έκπτωση στο ρεύμα στο 70%.

Η δεύτερη αλλαγή που κάνουμε, είναι για αυτούς που λαμβάνουν το κοινωνικό τιμολόγιο σήμερα. Δίπλα στο εισοδηματικό κριτήριο εισάγουμε και το περιουσιακό κριτήριο, προκειμένου να αποφευχθούν όλες οι περιπτώσεις, που κατά καιρούς βλέπουμε ότι υπάρχουν, κάποιος να εκμεταλλευτεί το κοινωνικό τιμολόγιο, ενώ η περιουσία του υπερβαίνει τα ανεκτά όρια, 150.000 ευρώ ακίνητη περιουσία κ.λπ.. Άρα η δεύτερη εισαγωγή και αλλαγή που κάνουμε είναι αυτή.

Με αυτές τις δυο παρεμβάσεις ΥΚΩ και κοινωνικό τιμολόγιο επιτυγχάνουμε –νομίζω- μια πολύ καλή αντιμετώπιση της ενεργειακής φτώχειας. Εισάγουμε μια δικαιότερη κατανομή του κόστους της κοινωνικής πολιτικής και, κυρίως, διαμορφώνουμε ένα σταθερό πλαίσιο, εγκαταλείποντας πλέον τις πρακτικές των προηγούμενων κυβερνήσεων να συσσωρεύουν ελλείμματα και μετά να έρχονται να λένε ότι στην καμπή, που ήταν όλα έτοιμα να απογειωθούν, εμφανιστήκαμε εμείς.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα ανακοινώσω τέσσερις ομιλητές. Πρώτος θα μιλήσει ο κ. Δένδιας, Κοινοβουλευτικός Εκπρόσωπος, για δέκα λεπτά –ελάτε σιγά-σιγά στο Βήμα- μετά θα μιλήσει ο κ. Σκουρολιάκος και ο κ. Τασούλας από τους ομιλητές και μετά η κ. Αχτσιόγλου, από τους Υπουργούς.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κυρία Πρόεδρε.

Δεν θα καταχραστώ του χρόνου, ούτε έχω κάποια πρόθεση να υψώσω τόνους. Άλλωστε η ομιλία του Υπουργού, του κ. Σταθάκη, συνήθως γίνεται με τόνο, που δεν σου επιτρέπει μετά να απαντήσεις έντονα. Λυπάμαι που έχουμε χάσει τον κ. Τσακαλώτο, ο οποίος βγάζει κάτι φιλιππικούς, οι οποίοι διεγείρουν τα ένστικτα κοινοβουλευτικής απάντησης, αλλά εν πάση περιπτώσει αφού έχει φύγει και δεν είναι στην Αίθουσα, θα φυλάξουμε να κάνουμε αυτή τη συζήτηση μαζί του στον προϋπολογισμό. Τις μέρες που έρχονται, τον καιρό που έρχεται, θα έχουμε την χαρά να τον βλέπουμε συχνά.

Πάντως με διάφορους τόνους από τους λατινικούς του συναδέλφου, του κ. Μπαλαούρα, μέχρι και τους τόνους του Υπουργείου Οικονομικών δεν αποφεύχθηκε να ακούσουμε σε αυτή την Αίθουσα πάλι το γνωστό σενάριο της καταστροφολογίας των σαράντα ετών εξαιτίας της μεγάλης συμφοράς, της μεγάλης ζημιάς και της απώλειας ανθρώπινων ζωών, για την οποία έχουμε επανειλημμένα εκφράσει την λύπη μας στην Αττική τις τελευταίες μέρες.

Ακούσαμε πάλι ότι η εθνοσωτήρια Κυβέρνηση, κύριε Σταθάκη, διότι έτσι την παρουσιάζετε εσείς…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εγώ είπα τέτοιο πράγμα;

**ΝΙΚΟΛΑΟΣ ΔΕΝΔΙΑΣ:** Όχι, εσείς δεν το είπατε. Εσείς είστε πονηρότερος, το γυρνάτε ανάποδα. Τη λέτε «φρικτή», για να μην μπορέσουμε να σας πούμε εμείς τίποτα χειρότερο. Όμως πρέπει να σας πω ειλικρινά ότι περίπου κυριολεκτείτε.

Η Κυβέρνηση αυτή, λοιπόν, η οποία τρία χρόνια πια είναι στην εξουσία και η οποία εξελέγη με πρόταγμα τη θεραπεία όλων των δεινών και τη θεραπεία όλων των προβλημάτων, δεν έχει καμμία ευθύνη για τίποτα. Για ό,τι συμβαίνει στη χώρα, ανατρέχει, βεβαίως, στα προηγούμενα σαράντα χρόνια και επειδή κανείς, βέβαια, δεν βρίσκει άκρη απέναντι στον λαϊκισμό, αυτά τα σαράντα χρόνια διανθίζονται στην ιστορική μνήμη με διάφορες αναφορές του Πρωθυπουργού στον Ανδρέα Παπανδρέου κ.λπ., αναλόγως τι βολεύει την κυβερνητική πλειοψηφία, δηλαδή διασπώνται τα σαράντα χρόνια.

Αρνείται η κυβερνητική πλειοψηφία να θυμηθεί ότι παρά τα λάθη που έγιναν αυτά τα σαράντα χρόνια, το εισόδημα των Ελλήνων ή αν θέλετε το ΑΕΠ έχει ανέβει μερικές δεκάδες φορές. Αυτό δεν υπάρχει καταγεγραμμένο στην ιστορική μνήμη του ΣΥΡΙΖΑ και των ΑΝΕΛ.

Επίσης δεν μας εξηγεί ευθέως -έρχομαι τώρα στην καταστροφή που έγινε στην Μάνδρα- πρώτον, αυτό για το οποίο ρωτήθηκε από τον εισηγητή μας, τον κ. Γιάννη Βρούτση. Η Πολιτική Προστασία είχε ενδείξεις για τα καιρικά φαινόμενα; Η απάντηση είναι ότι είχε, βεβαίως, έστω και αν η Κυβέρνηση αρνείται να μας τη δώσει.

Επί τη βάσει, λοιπόν, αυτών τι έκανε η Κυβέρνηση για να προλάβει τη ζημιά, για να προλάβει την καταστροφή; Τι μέτρα έλαβε; Ποιους ειδοποίησε; Πώς ενήργησε; Ή μήπως και οι ειδοποιήσεις της Κυβέρνησης ή μάλλον οι μη ειδοποιήσεις ανατρέχουν στην ευθύνη των προηγούμενων σαράντα χρόνων;

Εάν δεν απατώμαι, επίσης, στην Περιφέρεια Αττικής ο ΣΥΡΙΖΑ πολιτικοποίησε απολύτως τις εκλογές. Μάλιστα θριαμβολόγησε για την εκλογή της σημερινής Περιφερειάρχου, της κ. Δούρου. Νομίζω ότι θυμάστε όλοι τις σκηνές με τον κ. Τσίπρα, τους εναγκαλισμούς, τους ασπασμούς και όλα τα σχετικά. Ο ΣΥΡΙΖΑ έχει αναλάβει ευθέως την πολιτική ευθύνη και την πολιτική πατρότητα της παρούσας διοίκησης στην περιφέρεια αυτή. Είναι έτσι ή δεν είναι έτσι; Γιατί βλέπω ή διαισθάνομαι κάποιες αποστάσεις τελευταία.

Αλλά πέραν αυτού, με δεδομένη την πολιτική πατρότητα, ερωτώ: Ήταν πρόγραμμα του συνδυασμού που κέρδισε τις εκλογές η αντιμετώπιση των προβλημάτων των πλημμυρών στην περιοχή αυτή ή δεν ήταν; Ήταν ήδη γνωστό ότι υπάρχει πρόβλημα; Είχατε πάρει κατά την προεκλογική εκστρατεία για την περιφέρεια σαφή θέση ότι αυτό ήταν ένα από τα πρώτα προβλήματα, τα οποία έπρεπε να λυθούν; Μιλάμε για τρία χρόνια πριν. Τι έγινε; Μας είπε κανείς τι έγινε αυτά τα τρία χρόνια για αυτό το πρόβλημα, το οποίο μόνοι σας επιλέξατε, μόνοι σας κατονομάσατε, μόνοι σας είπατε ότι θα λύσετε και μόνοι σας αγνοήσατε για τρία χρόνια;

Υπήρχαν ή δεν υπήρχαν δεκάδες εκατομμύρια ονοματισμένα ή εν πάση περιπτώσει προβλεπόμενα από ευρωπαϊκά κονδύλια για τα συγκεκριμένα θέματα, τα οποία δεν απορροφήθηκαν; Υπήρχαν, ναι ή όχι; Μάλιστα από ό,τι μου λένε υπερβαίνουν τα 70 εκατομμύρια ευρώ και με τους εθνικούς πόρους μαζί θα υπερέβαιναν τα 90 εκατομμύρια ευρώ. Είναι έτσι ή δεν είναι;

Υπάρχει κάποια ευθύνη, εν πάση περιπτώσει, κυρίες και κύριοι της Κυβέρνησης, ή δεν έχετε καμμιά ευθύνη; Ή πρέπει να ανατρέξουμε σε ευθύνες του 1975, του 1976, του 1990, να καλέσουμε πίσω νεκρούς να απολογηθούν; Εσείς δεν έχετε καμμία ευθύνη για το τι συμβαίνει σε αυτή τη χώρα; Είστε παντελώς ανεύθυνοι; Είστε μόνο για να κρίνετε, να επικρίνετε και να κατακρίνετε; Δεν είναι, πραγματικά, το φοβερότερο των γεγονότων ότι δεν έχει παραιτηθεί ένας Υπουργός σας, αποδεχόμενος ευθύνες για κάτι το οποίο έχει συμβεί;

Τι έχετε κάνει για την προστασία του περιβάλλοντος, για να συνεννοηθούμε; Εκτός του ότι καταργήσατε τις χρήσεις γης και επανήλθατε στο προεδρικό διάταγμα του 1987, τι έχετε κάνει για την προστασία του περιβάλλοντος; Εκτός από την οικολογική καταστροφή στον Σαρωνικό για την οποία πάλι δεν υπήρχε καμμία δική σας ευθύνη. Προφανώς έφταιγε ο καιρός που δεν υπήρχε και τα κύματα, που επίσης, δεν υπήρχαν.

Εν πάση περιπτώσει νομίζω ότι έρχεται ο καιρός, για να αντιληφθείτε ότι έχουν αλλάξει λίγο τα πράγματα και ότι με αυτή την πολιτική μπορεί κανείς να εκλέγεται μια φορά, αλλά από εκεί και πέρα οδηγείται πίσω στο σπίτι του.

Όμως αυτό το οποίο θα ήθελα να σας πω τελειώνοντας, είναι αυτό που έθεσε υπ’ όψιν μου ο Βουλευτής Μαγνησίας της Νέας Δημοκρατίας, ο κ. Μπουκώρος, ότι σε προηγούμενη περίπτωση σε πλημμύρες στην Σκόπελο έχει υπογραφεί η κοινή υπουργική απόφαση -μάλιστα μου έδωσε ημερομηνία την 1-6-2017- και οι άνθρωποι δεν έχουν πάρει ακόμα έστω και τα λίγα χρήματα που είπατε ότι θα τους δώσετε τότε. Ελπίζω, λοιπόν, για τα θύματα στην Μάνδρα, να μην έχετε την ίδια συμπεριφορά.

Διότι εμείς δεν έχουμε δει ακόμα την τροπολογία. Παρεμπιπτόντως δεσμεύτηκε η Κυβέρνηση ότι στις 14.00΄ η ώρα θα φέρει την τροπολογία να τη δούμε. Είναι 15.15΄ η ώρα και τροπολογία δεν έχουμε δει ακόμα.

Έρχομαι τώρα για λίγο στη διανομή του κοινωνικού μερίσματος. Άκουσα τον κ. Σταθάκη. Αν κατάλαβα καλά, από ό,τι μας είπε ο κ. Σταθακης εδώ πέρα, με ένα εξειδικευμένο, βέβαια, θέμα και με μια εξειδικευμένη ανάλυση που θα την κοιτάξουμε, τα οικονομικά της ΔΕΗ, κύριε Υπουργέ, πάνε καλύτερα, δηλαδή, επί των ημερών σας. Βελτιώνεται η κατάσταση.

Η «φρικτή» σας Κυβέρνηση όπως εσείς τη χαρακτηρίσατε –κι εγώ δεν θα διαφωνήσω- έχει βελτιώσει την κατάσταση στη ΔΕΗ. Αυτό μας είπατε πριν. Αν είναι αλήθεια αυτό, ειλικρινώς επιχαίρουμε και είμαστε κι έτοιμοι να σας συγχαρούμε. Έχω, όμως, μια φρικτή –μιας και είναι της μόδας η λέξη- υπόνοια ότι δεν πρέπει να είναι έτσι τα πράγματα.

Εν πάση περιπτώσει, όμως, ας έρθουμε στο θέμα του μερίσματος. Κυρίες και κύριοι συνάδελφοι, εμείς ήρθαμε εδώ για να σας βοηθήσουμε και να ψηφίσουμε αυτή τη διάταξη. Αλλά ειλικρινά σας λέω. Μπορείτε να μας πείτε, τι θέλετε να ψηφίσουμε για να καταλάβω; Διότι δεν νομίζω ότι το ελληνικό Κοινοβούλιο έχει δει διάταξη πιο αόριστη από αυτή. Υποτίθεται ότι έρχεται μια διάταξη, με την οποία η Βουλή πρέπει, ασκώντας τη νομοθετική της πρωτοβουλία, να διανείμει συγκεκριμένους πόρους. Αυτό το κάνει η Βουλή των Ελλήνων, εσείς, εμείς, όλοι, όχι η Κυβέρνηση, όχι ο κ. Σταθάκης, όχι ο Υπουργός των Οικονομικών, όχι η κ. Αχτσιόγλου. Η Βουλή των Ελλήνων!

Ακούστε, λοιπόν, το κείμενο που έρχεται να ψηφίσουμε λέει: «Με την ίδια υπουργική απόφαση καθορίζονται τα κριτήρια εισοδήματος». Η διάταξη εδώ δεν έχει κριτήρια εισοδήματος σε ποιον θα δοθεί το βοήθημα. Κριτήρια περιουσίας. Η διάταξη δεν έχει κριτήριο περιουσίας. Λείπει και αυτό. Κριτήρια διαμονής. Ούτε αυτά έχει η διάταξη μέσα. Επίσης η διάταξη δεν έχει τις κατηγορίες των δικαιούχων. Αυτό θα οριστεί με υπουργική απόφαση. Ούτε τη βάση υπολογισμού έχει μέσα η διάταξη και αυτό θα οριστεί με υπουργική απόφαση. Ούτε τον τρόπο υπολογισμού έχει μέσα και αυτό με υπουργική απόφαση θα καθοριστεί. Ούτε το ακριβές ποσό αναφέρεται και αυτό με υπουργική απόφαση θα οριστεί. Ούτε τις κατηγορίες των δικαιούχων αναφέρει και αυτό με υπουργική απόφαση.

Κυρίες και κύριοι συνάδελφοι, ειλικρινά, ποιος είναι ο νομοτεχνικός πατέρας αυτής της διάταξης που φέρνετε ενώπιον του εθνικού Κοινοβουλίου; Γιατί και να θέλει κανείς να σας βοηθήσει δεν μπορεί. Έχετε γράψει υπερήφανα κεφάλαια ιστορίας σε αυτό το κεφάλαιο της δραστηριότητας της Βουλής, που θα ονομάζεται «νομοθετική ασυναρτησία». Δεν ξέρετε τι μας φέρνετε εδώ. Πιάνετε ένα μολύβι και ένα χαρτί και γράφετε ό,τι θέλετε και το φέρνετε στην Αντιπροσωπεία να το ψηφίσει.

Τι είναι αυτά τα πράγματα; Αν είναι δυνατόν! Μέχρι το τέλος της συνεδρίασης μπορείτε στοιχειωδώς να επανέλθετε στη νομοθετική και νομοτεχνική σοβαρότητα και να φέρετε κάποιες παραμέτρους; Είναι δυνατόν, κυρίες και κύριοι συνάδελφοι, να έρχεται αυτή η διάταξη προς ψήφιση, γραμμένη με αυτόν τον τρόπο; Εάν ήθελε μια κυβέρνηση να εκδηλώσει με πιο περήφανο τρόπο την περιφρόνησή της στη νομοθετική διαδικασία και στο Κοινοβούλιο, πώς αλλιώς θα το έκανε, για να ξέρουμε δηλαδή;

Κυρίες και κύριοι συνάδελφοι, τελειώνω λέγοντας το εξής: Ελπίζω ότι και η τροπολογία η οποία θα έρθει, που αφορά την ανακούφιση των παθόντων στη Μάνδρα, αλλά και οι βελτιώσεις που είναι απαραίτητο να έρθουν για το κοινωνικό μέρισμα, θα δώσουν, τουλάχιστον, ένα φύλλο συκής στη σημερινή συνεδρίαση. Κατά τα άλλα οφείλω να σας πω κάτι, παίρνοντας αυτό που είπε ο Υπουργός Οικονομικών φεύγοντας: «Εμείς δεν είναι ότι θα πάμε στο σπίτι μας». Αυτό είναι πραγματικότητα. Δεν θα πάτε στο σπίτι σας. Θα σας στείλει ο λαός στο σπίτι σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κυρίες και κύριοι Υπουργοί, κυρίες και κύριοι Βουλευτές, επιτρέψτε μου να πω δυο λόγια, καταρχάς, για την καταστροφή που έπληξε τους ανθρώπους της δυτικής Αττικής, αυτής της πολύπαθης περιοχής που δυστυχώς –τι να κάνουμε;- τα προηγούμενα χρόνια, από τον Β’ Παγκόσμιο Πόλεμο και μετά, μετατράπηκε στην πίσω αυλή, στο πίσω οικόπεδο του πολεοδομικού συγκροτήματος Αθήνας και Πειραιά με μια άναρχη δόμηση, με βιομηχανίες, με ναυπηγεία, με πετρέλαια, χωρίς σχεδιασμό. Μεταφέρθηκε φτωχός κόσμος, που έπρεπε να δουλέψει εκεί.

Ναι η Κυβέρνηση με τις προβλέψεις για τα καιρικά φαινόμενα δεν πρόλαβε να ξεμπαζώσει εκείνα τα ρέματα, που μπαζώθηκαν με ανοχή κυβερνήσεων, με κλείσιμο ματιού κυβερνήσεων, με ένα πλέγμα εργολάβων, επίορκων υπαλλήλων που έκαναν κάποιες πολύ συγκεκριμένες κυβερνήσεις από το Β΄ Παγκόσμιο Πόλεμο και μετά μέχρι σήμερα. Εδώ ζούμε. Στην Αττική ζούμε. Ξέρουμε πολύ καλά τι γινόταν και τι γίνεται.

Το πιο σημαντικό, όμως, είναι αυτές οι ζωές οι οποίες χάθηκαν, που ό,τι και να πούμε εμείς εδώ πέρα, τίποτα δεν θα τις φέρει πίσω. Και το ακόμα πιο σημαντικό είναι, όταν τελειώσει αυτή η επικαιρότητα να μην τους ξεχάσουμε.

Συνήθως κάθε είκοσι χρόνια γίνονται όλες αυτές οι καταστροφές στη δυτική Αττική. Στην επόμενη εικοσαετία που θα έχουμε παρόμοια φαινόμενα, θα πρέπει να έχουμε φροντίσει, ώστε να έχει αποκατασταθεί η τάξη με επιστήμονες, με ανθρώπους που ασχολούνται με το θέμα και να ανακουφίσουμε, πραγματικά, αυτούς τους ξεχασμένους ανθρώπους της δυτικής Αττικής.

Συζητούμε, λοιπόν, σήμερα τη διανομή του κοινωνικού μερίσματος, την επιστροφή, δηλαδή, από το πλεόνασμα που επιτεύχθηκε, από την εθελοντική αποκάλυψη, από την υπεραπόδοση του ΕΦΚΑ, από τα έσοδα του δημοσίου δηλαδή. Θεωρούμε ότι είναι ένα σημαντικό μέτρο και πιστεύαμε ότι θα υπήρχε ικανοποίηση.

Αντ’ αυτού ζήσαμε το πυρ ομαδόν της Αντιπολίτευσης, με κορυφαία την Αξιωματική Αντιπολίτευση, ενάντια στη διανομή αυτού του μερίσματος. Εδώ είναι που -ας αφήσουμε τα πολιτικάντικα- αναρωτιέται με την κοινή λογική κάποιος: «Άκουσα καλά; Ζούμε στην εποχή του απίστευτου παραλογισμού;». Είναι προϊόν – λέει- βαριάς φορολογίας. Αλήθεια; Όταν φτωχοποιήσατε τη χώρα κατά 25%, εβδομήντα περίπου δισεκατομμύρια, τι επιστρέψατε; Επιστρέψατε κι άλλους φόρους κι άλλη φτωχοποίηση και 27% ανεργία. Τώρα έχει πάει στο 20%. Δεν υπερηφανεύεται κανένας, δεν γλεντάει κανένας. Έχει κατέβει, όμως, στο 20% από το 27%. Πεντακόσιες χιλιάδες συμπολίτες μας βρήκαν δουλειά.

Ναι τα μεγάλα βάρη τα φορτώθηκαν τα κατώτερα και τα μεσαία εισοδήματα. Γιατί όμως; Γιατί κάποιοι φοροδιαφεύγουν. Πού; Στα Νησιά Κέιμαν με τις offshore, στη Μάλτα και δεξιά και αριστερά. Είναι διεθνές το φαινόμενο. Πολιτικοί, συγγενείς τους, βασιλικές οικογένειες, πολυεθνικές και μαζί αρκετοί συμπατριώτες μας με ονοματεπώνυμο και με συγκεκριμένες σχέσεις, τα έκρυψαν για να μην πληρώσουν φόρο.

Το όργιο αυτής της φοροδιαφυγής και φοροαποφυγής γεννά φορολογικά κενά. Ποιος τα καλύπτει αυτά τα κενά; Τα φτωχά και τα μεσαία στρώματα. Κάτι ξέρετε εσείς. Φίλοι και συγγενείς σας φιγουράρουν στις λίστες. Και δεν έγιναν τώρα αυτές οι εταιρείες. Έγιναν πολύ πριν την κρίση. Γιατί κάνουν τόσα έξοδα; Πάνε εκεί μακριά στα νησιά και πληρώνουν δικηγόρους, πληρώνουν ανθρώπους οικονομολόγους για να τους συμβουλεύουν; Γιατί δεν αφήνουν τα λεφτά εδώ πέρα στις τράπεζες να φορολογούνται κανονικά και να βοηθάνε και την εθνική οικονομία;

Ενώ τους δικαιολογείτε, λοιπόν, αυτούς που πήραν τα λεφτά και πήγαν έξω, σας πήρε ο πόνος για τους φορολογούμενους.

Ακούσαμε για offshore της συζύγου του Αρχηγού της Αξιωματικής Αντιπολίτευσης. Γιατί να ξενιτευτεί για να ανοίξει offshore εκεί μακριά στην ξενιτιά; Για να τονώσει την εθνική μας οικονομία φαντάζομαι ή μήπως για να φέρει επενδύσεις; Ή μήπως το «Ό,τι είναι νόμιμο είναι και ηθικό» αποτελεί διαχρονική αξία της παράταξής σας;

Τι είπε ο κύριος Αντιπρόεδρος; Ότι στον παγκόσμιο καπιταλισμό όσο οι κυβερνήσεις αυξάνουν τους φόρους, κάποιοι άνθρωποι -αναξιοπαθούντες, να σημειώσω- προσπαθούν να γλιτώσουν τη λεηλασία των εισοδημάτων τους από τις κυβερνήσεις; Για να καταλήξει ο κύριος Αντιπρόεδρος: «Έτσι δουλεύει το σύστημα». Και αυτός ξέρει πολύ καλά πώς δουλεύει το παγκόσμιο καπιταλιστικό σύστημα. Του το αναγνωρίζουμε! Για να γλιτώσουν τη λεηλασία αυτοί που μπορούν να συστήσουν μια offshore εταιρεία μακριά και να κρύψουν τον πλούτο τους φοροδιαφεύγοντας και φοροαποφεύγοντας, ας λεηλατηθούν οι φτωχοί και οι μεσαίοι. Και, ταυτόχρονα, να χύνουμε και κροκοδείλια δάκρυα για τους φορολογούμενους! Έτσι δουλεύει το σύστημα. Τι υποκρισία! Τι παραλογισμός!

Ξέρετε, τουλάχιστον, στο θέατρο του παραλόγου, η υποκριτική και ο παραλογισμός συναντώνται σοβαρά. Το θέατρο του παραλόγου, κυρίες και κύριοι Βουλευτές, έγινε δημοφιλές όταν ο Β΄ Παγκόσμιος Πόλεμος άφησε πίσω την αβεβαιότητα και την επισφάλεια της ανθρώπινης ζωής. Αντί να έχουν αβεβαιότητα και επισφάλεια αυτοί που πληρώνουν, οι φτωχοί και οι μεσαίοι, έχουν οι έχοντες και τρέχουν στα Κέιμαν να συστήσουν offshore.

Τι είπε ο κ. Μοσκοβισί; «Αυτοί που φοροδιαφεύγουν, είναι σαν τα βαμπίρ που αποφεύγουν το φως». Γλαφυρότατος ο κύριος Επίτροπος. Όλα στο φως, λοιπόν, με διευθύνσεις και ονόματα.

Δυστυχώς αυτή η αβεβαιότητα για τα κεκτημένα των υπεράκτιων πλουσίων, σας οδηγεί στον παραλογισμό, του να αρνείστε να επιστραφεί 1,4 δισεκατομμύριο, πίσω σε αυτούς που τα έχουν ανάγκη, σε αυτούς για τους οποίους σας πήρε ο πόνος τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, κύριε Σκουρολιάκο, ολοκληρώστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τελειώνω, κυρία Πρόεδρε, σε ένα λεπτό.

Είναι 720 εκατομμύρια αφορολόγητα συν 315 εκατομμύρια ως επιστροφή παράνομης παρακράτησης εισφορών. Ποιος παρακράτησε παράνομα τις εισφορές αυτές; Η κυβέρνηση Σαμαρά – Βενιζέλου! Και είναι και 360 εκατομμύρια για τη ΔΕΗ.

Φέτος ψηφίζετε τουλάχιστον. Πέρυσι είχατε την αναλγησία να μην ψηφίσετε. Σηκώνετε, όμως, κουρνιαχτό, γιατί έτσι δουλεύει το σύστημα το δικό σας σύστημα. Όταν η Κυβέρνηση του Αλέξη Τσίπρα επιστρέφει σε αυτούς που εσείς φτωχοποιήσατε 1,4 δισεκατομμύριο, διαμαρτυρόσαστε. Μα είσαστε καλά; Τι συμβαίνει ακριβώς; Εκτός από παράλογοι είστε και σαδιστές; Σας ενοχλεί η επιστροφή του κοινωνικού μερίσματος. Σας ενοχλεί η χαλάρωση των capital controls, η μείωση της ανεργίας. Σας ενοχλεί οτιδήποτε ανακουφίζει τους πολίτες. Εδώ ο παραλογισμός σας δεν έχει όρια.

Αν θέλετε να είστε σοβαροί παράλογοι, σας προτείνω να μελετήσετε το έργο του Ευγένιου Ιονέσκο «Η φαλακρή τραγουδίστρια». Θα σας ωφελήσει. Όσο για το 1.400.000.000 ευρώ, αυτό θα ωφελήσει όλους εκείνους, που εσείς φτωχοποιήσατε και τους καταδικάσατε στην ανέχεια.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, κυρίες και κύριοι συνάδελφοι, για την τήρηση του χρόνου.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Παρακαλώ, κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Μπαλαούρα;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Είχε πει ο κ. Κακλαμάνης, όταν προήδρευε, επειδή είπε μια αστοχία ο κ. Κουτσούκος, ότι θα μπορούσα να έχω τον λόγο για μισό λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν είναι εδώ ο κ. Κουτσούκος.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Τι να κάνουμε αν δεν είναι; Κάπως πρέπει να το διορθώσουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, κύριε Μπαλαούρα.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ο κ. Κακλαμάνης, επειδή ο ίδιος έκανε παρέμβαση, μου έδωσε τον λόγο κι όταν πήγα να πω για τον Κουτσούκο….

**ΙΩΑΝΝΗΣ ΒΡΟΥΤΣΗΣ:** Αυτή δεν είναι διαδικασία. Κι εγώ ζητάω τον λόγο, κυρία Πρόεδρε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Γιατί, κύριε Βρούτση, το κάνετε αυτό; Ζητήστε τον λόγο μετά από εμένα. Αυτό δεν είναι σωστό.

**ΙΩΑΝΝΗΣ ΒΡΟΥΤΣΗΣ:** Αυτό κάνω. Μιλήστε, κύριε Μπαλαούρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μετά δεν θα κάνετε δευτερολογία, κύριε Μπαλαούρα;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Όχι, δεν θα κάνω δευτερολογία.

Είπε ο κ. Κουτσούκος, κυρία Πρόεδρε, ότι για τις πλημμύρες της Βάρδας -η Βάρδα είναι μια μεγάλη πόλη του Νομού Ηλείας- που έγιναν δύο φορές -και το 2015 και το 2016- ακόμα δεν έχουν πάρει τα λεφτά τους και έριξε την ευθύνη στην Κυβέρνηση. Η ευθύνη -και το ξέρει πάρα πολύ καλά ο κ. Κουτσούκος- είναι στην περιφέρεια, διότι έπρεπε να κάνει ελέγχους, να κάνει πιστοποιήσεις και όλα αυτά.

Εγώ παρακολούθησα το θέμα και όταν ήλθε στο Υπουργείο Οικονομικών, αμέσως το υπέγραψε ο κ. Τσακαλώτος. Το έχω δημοσιεύσει και το ξέρει ο κ. Κουτσούκος. Τελεία και παύλα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Τασούλας έχει τον λόγο.

**ΙΩΑΝΝΗΣ ΒΡΟΥΤΣΗΣ:** Μα, κυρία Πρόεδρε, ζήτησα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, κύριε Βρούτση, δεν σας έδωσα τον λόγο. Έχω δώσει τον λόγο στον κ. Τασούλα. Έχουμε μια σειρά εδώ.

**ΙΩΑΝΝΗΣ ΒΡΟΥΤΣΗΣ:** Ζήτησα κι εγώ τον λόγο, κυρία Πρόεδρε. Γιατί μεροληπτείτε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κυρία Πρόεδρε, έχω ζητήσει τον λόγο ως Αρχηγός κόμματος. Δεν τηρείται η κοινοβουλευτική τάξη;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Περιμένετε. Έχουμε ανακοινώσει τη σειρά, κύριε Μιχαλολιάκο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Όποτε θέλετε εσείς;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, έχουμε πρόγραμμα εδώ.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Δείτε τι λέει ο Κανονισμός της Βουλής ότι μιλάει ο Αρχηγός κόμματος όποτε το ζητήσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είχατε πει στις 15.30΄.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Είχα πει στις 15.00΄ η ώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εδώ έτσι διαβάζω, 15.30΄. Θα σας δώσω τον λόγο αμέσως μετά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Εδώ δεν είναι Εξάρχεια, κυρία Πρόεδρε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όλοι ζητάνε την ίδια ώρα, κύριε Μιχαλολιάκο. Τι να κάνουμε; Ελάτε να τα δείτε. Όλοι στις 15.00΄ η ώρα ζητάνε. Η κ. Αχτσιόγλου είχε ζητήσει από τις 14.00΄.

Θα μιλήσετε, κυρία Αχτσιόγλου, ή θα πάτε μετά;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μετά, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι να κάνω; Πρέπει με βάση τις ώρες που έχουν δηλωθεί, να δώσω τον λόγο. Δεν σημαίνει ότι επειδή μπαίνει ο Αρχηγός τελειώνουν όλα. Περμένετε λίγο.

Παρακαλώ, κύριε Τασούλα, έχετε τον λόγο. Μετά θα μιλήσει ο κ. Μιχαλολιάκος.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ακούγοντας τους συναδέλφους της Πλειοψηφίας, μηδέν των Υπουργών εξαιρουμένων, εντυπωσιάζεται κανείς υπό την προϋπόθεση ότι όλα αυτά τα οποία είπαν, θα ελέγοντο υπό φυσιολογικές συνθήκες. Μόνο που λέγονται υπό έκτακτες συνθήκες και υπό περίοδο και καθεστώς τεράστιας δοκιμασίας για τη χώρα.

Ο Πρωθυπουργός την περασμένη εβδομάδα έκανε μια διαδρομή παράξενη. Του έτυχε παράξενη διαδοχή περιστατικών.

Την προηγούμενη Δευτέρα 13 τρέχοντος, ανακοίνωσε περιχαρής -αλλά όχι πια περικαλλής- το κοινωνικό μέρισμα.

Την Τρίτη 14 τρέχοντος, περιοδεύοντας στη Θράκη, κατά το Αθηναϊκό Πρακτορείο Ειδήσεων -το οποίο ζήλεψε την «PRAVDA»- έγινε δεκτός στο χωριό Εράσμιο της Θράκης, από κατοίκους οι οποίοι τον υπεδέχθησαν με ανθοδέσμες και μεγάλο ενθουσιασμό. Ξέχασε το Αθηναϊκό Πρακτορείο και του συνιστώ να προσθέσει και «αλαλαγμούς χαράς, κωδωνοκρουσίες και εν εξάλλω ενθουσιασμώ».

**ΑΝΑΣΤΑΣΙΑ ΓΚΑΡΑ:** Θα τα βάλετε και με τους Θρακιώτες τώρα!

**ΚΩΝΣΤΑΝΤΙΝΟΣ ΤΑΣΟΥΛΑΣ:** Την Τετάρτη ο ίδιος Πρωθυπουργός -ούτε περιχαρής ούτε καν περικαλλής- κήρυξε τη χώρα σε κατάσταση εθνικού πένθους, εμφανίστηκε μεταξύ φανερού και κρυφού στη Μάνδρα και προτροπάδην έφυγε για τις υπερβόρειες χώρες.

Μέσα σε τρεις μέρες άλλαξε η πορεία των γεγονότων που θέλετε να δημιουργείτε και μέσα σε τρεις μέρες καταλαβαίνει και ο πιο ανόητος -και εδώ θα συστήσω στον συνάδελφο αντί του Ιονέσκο να διαβάσει το βιβλίο του Ευαγγέλου Λεμπέση για την «Τεραστία κοινωνική σημασία των βλακών εν τω συγχρόνω βίω», είναι συγκλονιστικό βιβλίο, πιο συγκλονιστικό από του Ιονέσκο- ότι τα ηνία της χώρας, δυστυχώς, εξακολουθεί να τα κρατά με σφριγηλό χέρι η πραγματικότητα.

(Θόρυβος στην Αίθουσα)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Η βλακεία είναι ανίκητη! Πρέπει να μιλήσω και εγώ, κυρία Πρόεδρε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Διότι η σημερινή Κυβέρνηση δεν εξελέγη για να επικαλείται δικαιολογίες ότι αυτά συνέβαιναν από την εποχή του Β΄ Παγκοσμίου Πολέμου και μετά ή τα τελευταία σαράντα χρόνια, ή να βρίσκει καταφύγιο στη διαχρονικότητα των προβλημάτων -αν και τώρα για να χρησιμοποιήσω κτηνοτροφική έκφραση, σε αυτή τη διαχρονικότητα, έχοντας περάσει τρία χρόνια στην εξουσία, «σταλίζετε» και εσείς- αλλά εξελέγη για να είναι καλύτερη από τους προηγούμενους.

Δεν εκλεγήκατε για να επικαλείστε δικαιολογίες για τις αποτυχίες σας, αλλά για να έχετε επιτεύγματα. Μέχρι τώρα ο συναγωνισμός των Υπουργών και των ομιλητών του ΣΥΡΙΖΑ είναι σε επινοητικότητα, για να δικαιολογήσουν τις αποτυχίες τους, επικαλούμενοι κυρίως τη διαχρονικότητα των προβλημάτων και το ότι «και εσείς τα ίδια κάνατε».

Πρώτα από όλα δεν χαιρόμαστε ούτε λυπόμαστε για το μέρισμα. Το μέρισμα το ψηφίζουμε. Πέρυσι είπαμε «Παρών», για να αποφύγουμε την ταπείνωση της επιστολής, με την οποία είπατε στους ξένους «δεν θα το ξανακάνουμε και θα συνεννοηθούμε μαζί σας», ενώ εσείς χαρακτηρίσατε το μέρισμα του 2014 αιμοσταγές, το οποίο δεν ήταν μόνο 450 εκατομμύρια ευρώ στοχευμένο, αλλά ήταν και άλλα 350 εκατομμύρια ευρώ -θυμίζω- προς το σύστημα κοινωνικής ασφάλισης λόγω μείωσης των ασφαλιστικών εισφορών κατά 3,9%.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Συν 1% χρέος που αφήσατε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Στην ουσία ήταν 800 εκατομμύρια ευρώ.

Αυτό το μέρισμα το οποίο μοιράζετε και το οποίο το ψηφίζουμε, γιατί είναι μια ελάχιστη ανακούφιση κοινωνικών τάξεων που το έχουν ανάγκη, προήλθε όχι από τη μεγέθυνση της οικονομίας, που είναι κατά την έκφραση του συρμού το ζητούμενο αλλά προήλθε από ένα τρίπτυχο κακουχίας.

Το τρίπτυχο της κακουχίας είναι η υπερφορολόγηση, οι κατασχέσεις και η εσωτερική στάση πληρωμών. Πότε; Σε μια εποχή όπου η μεγέθυνση της οικονομίας ενώ προβλεπόταν να είναι 2,7%, πηγαίνει κάτω από το 1,5%, κάνοντας την Ελλάδα αρνητική αναπτυξιακή έκπληξη σε όλη την Ευρώπη, η οποία διαψεύδει τις αναπτυξιακές της προοπτικές αλλά τις διαψεύδει προς τα επάνω. Η απόσταση, συνεπώς, μεγαλώνει.

Αυτό το τρίπτυχο κακουχίας προκάλεσε αυτό το πλεόνασμα εσόδων, μέρος του οποίου -το 1/10 του οποίου- μοιράζεται στα κοινωνικά στρώματα που έχουν πληγεί.

Επιβάλατε φόρους και μειώσεις μισθών και συντάξεων, που ξεπερνούν μέχρι στιγμής τα 15 δισεκατομμύρια, για να μοιράσετε μετά βίας λιγότερο από το 1/10, ενώ στην πραγματικότητα το ζητούμενο -επαναλαμβάνω- είναι η μεγέθυνση της οικονομίας εις την οποίαν υστερείτε δραματικά, χωρίς να υστερείτε καθόλου εις την αναζήτηση και εκτόξευση δικαιολογιών για την αποτυχημένη σας πολιτική.

Τα πράγματα, λοιπόν, είναι εντελώς διαφορετικά απ’ ό,τι τα λέτε. Πρώτον, δεν εκλεγήκατε για να κλαψουρίζετε για τα τελευταία σαράντα χρόνια, αλλά για να πετύχετε σημαντική βελτίωση της ζωής των Ελλήνων. Και δεύτερον, δεν εκλεγήκατε για να χειροτερεύσετε την κατάσταση της οικονομίας.

Παραλάβατε την Ελλάδα στο κατώφλι της εξόδου από την κρίση, της κάνατε μια τρομακτική «πατητή» προς τα κάτω και σήμερα δικαιολογείστε και προσπαθείτε με κουβέντες περί δήθεν ταξικής συμπεριφοράς, να δώσετε παρηγοριά στον εαυτό σας. Η ταξική συμπεριφορά την οποία έχετε, είναι να συντηρήσετε μια ασθενή συμπαράσταση προς την Κυβέρνηση όχι μέσω επιτευγμάτων αλλά μέσω παρακίνησης του φθόνου, μέσω παρακίνησης του διχασμού και προσπαθώντας άτεχνα να κολακέψετε τον λαό, ο οποίος δεν σας παρακολουθεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τασούλα, σας παρακαλώ ολοκληρώστε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κυρίες και κύριοι, περνάμε ασυνήθιστες εποχές. Είστε κατώτεροι των περιστάσεων ούτε καν συνηθισμένοι και να ξέρετε ότι ο ελληνικός λαός, ο οποίος σας προτίμησε λόγω του ότι εναπόθεσε σε εσάς το παράπονο και τον θυμό του, είναι φειδωλός πλέον και στο να μας παρακολουθεί -και δεν εξαιρώ τον εαυτό μου από αυτό-, αλλά και στο να μας εμπιστεύεται. Εμείς τουλάχιστον -θα το δείτε και από την ομιλία του κ. Μητσοτάκη- διεκδικούμε σήμερα την προτίμηση του ελληνικού λαού και, κυβερνώντας, την εμπιστοσύνη του, κάτι που εσείς απέχετε κατά πολύ από το να έχετε πετύχει.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ένα λεπτό, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Γιατί όλοι θέλετε να αξιοποιείτε τα πάντα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Θα είχα πει ήδη αυτό που θέλω.

Θέλω απλώς να δηλώσω ότι κανένας τρελός δεν παραδέχεται ότι είναι τρελός και κανένας βλαξ δεν παραδέχεται ότι είναι βλαξ.

Ευχαριστώ.

**ΓΕΩΡΓΙΟΣ ΒΛΑΧΟΣ:** Αυτό τώρα τι είναι;

**ΕΜΜΑΝΟΥΗΛ ΚΟΝΣΟΛΑΣ:** Αυτοκριτική!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μιχαλολιάκος.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Πριν αναφερθώ στο σημερινό νομοθέτημα, κυρία Πρόεδρε, κυρίες και κύριοι Βουλευτές, θα ήθελα να εκφράσω τα θερμά μου συλλυπητήρια στις οικογένειες των θυμάτων ενός ανεύθυνου εδώ και δεκαετίες κράτους στη Μάνδρα της Αττικής και να δηλώσω, όπως έκανε και ο αγορητής μας, ότι με ένα παράνομο και αντισυνταγματικό νομοσχέδιο, η Χρυσή Αυγή είναι το μοναδικό κόμμα μέσα στη Βουλή του οποίου κατακρατείται η χρηματοδότηση. Από αυτή τη χρηματοδότηση, λοιπόν, καλώ την Κυβέρνηση, να αποδεσμεύσει 1 εκατομμύριο ευρώ και να τα δώσει άμεσα στους πληγέντες κατοίκους της Μάνδρας και της Νέας Περάμου.

(Χειροκροτήματα από την πτέρυγα της Χρυσής Αυγής)

Βεβαίως και θα αναφερθώ στη συνέχεια για την καταστροφή στη Μάνδρα. Προηγουμένως, όμως, να πω ότι η Νέα Δημοκρατία καταγγέλλει συχνά πυκνά τον ΣΥΡΙΖΑ για λαϊκισμό. Επί του προκειμένου, όμως, σε ό,τι αφορά το παρόν νομοσχέδιο, κλείνει το μάτι στον λαϊκισμό και δεν τολμά να πει «όχι» όπως έκανε πέρυσι, παρά το γεγονός ότι αυτό το κοινωνικό μέρισμα το οποίο λέει η Κυβέρνηση ότι θα μοιράσει, είναι ξεκάθαρο ότι προέρχεται από μείωση απαραιτήτων δημοσίων δαπανών και από την άγρια φορολόγηση του ελληνικού λαού.

Φαίνεται πως προκειμένου να έχετε εξασφαλίσει την εκλογική σας πελατεία, επιδιώκετε όλο και μεγαλύτερη φτωχοποίηση του ελληνικού λαού. Βεβαίως πέρυσι είχατε καθορίσει, ποιοι θα πάρουν το κοινωνικό μέρισμα που διανείματε.

Φέτος δεν καθορίζετε ποιοι θα το πάρουν και λέτε ότι αυτό θα καθοριστεί με κοινή υπουργική απόφαση. Όμως πριν αναφερθώ σε αυτό, θα πω ότι πέρυσι είχατε την αντίδραση τόσο από τους τοκογλύφους των Βρυξελλών όσο και γενικά από τους λεγόμενους δανειστές. Φέτος ούτε λέξη. Είστε οι εκλεκτοί του διεθνούς κεφαλαίου, σας έχουν δώσει το πράσινο φως και μην το αρνείστε παριστάνοντας κατά περίπτωση τους αριστερούς και τους αντικαπιταλιστές.

Όχι στο κοινωνικό μέρισμα γιατί εξαιρούνται καταρχάς οι ένστολοι. Η Κυβέρνηση αποφάσισε ότι είναι πλούσιοι στην Ελλάδα και δεν χρειάζονται κοινωνική μέριμνα, όσοι έχουν περιουσία με αντικειμενική αξία μεγαλύτερη των 180.000 ευρώ. Όποιος, δηλαδή, έχει δύο, τρία διαμερίσματα στην Κυψέλη ή στα Πατήσια, τα οποία όπως γνωρίζετε πολύ καλά, είναι μία άχρηστη, κατεστραμμένη περιουσία, αυτός δεν δικαιούται κοινωνικό μέρισμα.

Αντίθετα δικαιούνται κοινωνικό μέρισμα οι λαθρομετανάστες, με κάποια λίγα μεροκάματα που κάνουν ασφαλισμένα, οι οποίοι δηλώνουν μικρό ποσό στην εφορία. Όλοι αυτοί θα πάρουν κοινωνικό μέρισμα, ενώ δεν θα πάρουν πάρα πολλοί Έλληνες. Ο ρατσισμός εις βάρος των Ελλήνων για μία ακόμη φορά στο προσκήνιο.

Θα επανέλθω στο θέμα, αλλά προηγουμένως έχοντας τη δυνατότητα να είναι αυτό το μοναδικό δημόσιο βήμα το οποίο διαθέτω -γιατί έχετε φροντίσει εσείς και οι νταβατζήδες της δημόσιας ζωής, να έχετε αποκλείσει τη Χρυσή Αυγή τόσο από τη δημόσια τηλεόραση όσο και από τα ιδιωτικά κανάλια αλλά και από τις κατακίτρινες φυλλάδες- θα αναφέρω από εδώ για να ακούσει ο ελληνικός λαός, όποιος ακούει, ότι την Παρασκευή στις 10 Νοεμβρίου στη Θεσσαλονίκη είχαμε μία ημέρα εθνικής ντροπής.

Εορτάστηκε μέσα στην καρδιά της προσφυγομάνας Θεσσαλονίκης η μνήμη του Κεμάλ Ατατούρκ. Χιλιάδες Τούρκοι που είχαν έρθει με τουριστικά λεωφορεία, ΙΧ και αεροπλάνα, τραγουδούσαν μέσα στο κέντρο της Θεσσαλονίκης το εμβατήριο «Γιασά Μουσταφά Κεμάλ, πασά γιασά», «ζήτω του Μουσταφά Κεμάλ, ζήτω». Αυτό ήταν το εμβατήριο του τουρκικού στρατού για την καταστροφή της Σμύρνης.

Όλα αυτά έγιναν με τις ευλογίες του κ. Μπουτάρη, ο οποίος βλέπει ανάπτυξη σε αυτά τα φαινόμενα. Θέλω να δηλώσω ότι εάν ποτέ υπάρξει εθνικό καθεστώς σε αυτή τη χώρα, αυτό το μνημείο του ανθελληνισμού, προς τιμήν του σφαγέα των Ελλήνων, θα κλείσει.

(Χειροκροτήματα από την πτέρυγα της Χρυσής Αυγής)

Όμως ο κ. Μπουτάρης δεν αρκέστηκε στους ύμνους στον Μουσταφά Κεμάλ. Πήρε το αυτοκίνητό του και πήγε λίγες εκατοντάδες χιλιόμετρα βορειότερα στα Σκόπια, όπου αποκάλεσε τα Σκόπια «Μακεδονία». Όταν εδέχθη την κατακραυγή ενός σημαντικού μέρους του Τύπου και του ελληνικού λαού, βγήκε και είπε ότι για το ταξίδι του αυτό, είχε ενθάρρυνση από τον κ. Κοτζιά.

Περιμέναμε δύο ολόκληρες ημέρες, να διαψεύσει ο κ. Κοτζιάς τον Μπουτάρη και να πει ότι δεν είχε καμμία ενθάρρυνση από αυτόν για να πάει στα Σκόπια και να αποκαλέσει το κράτος αυτό- που έχει αλυτρωτικά σχέδια εις βάρος του Ελληνισμού- με το όνομα που αποτελεί μαχαιριά στην πλάτη των εθνικών μας συμφερόντων. Δεν έκανε τίποτα ο κ. Κοτζιάς.

Ετοιμάζεστε ίσως να ξεπουλήσετε το όνομα «Μακεδονία». Η Χρυσή Αυγή είναι το μόνο κόμμα –το γράφουν και οι εφημερίδες- που μένει σταθερό στη θέση του. Καμμία ονομασία για τα Σκόπια που να περιέχει τον όρο «Μακεδονία» κανένας συμβιβασμός για τη Μακεδονία μας.

(Χειροκροτήματα από την πτέρυγα της Χρυσής Αυγής)

Ενώ συμβαίνουν όλα αυτά, πρέπει να συγχαρώ τη Βουλή των Ελλήνων, διότι έκανε ένα παγκόσμιο ρεκόρ. Είναι η μοναδική Βουλή στον κόσμο, που έχει ένα κόμμα με δύο Κοινοβουλευτικές Ομάδες. Ως γνωστόν το ΠΑΣΟΚ διαθέτει μία Κοινοβουλευτική Ομάδα αυτή της Δημοκρατικής Συμπαράταξης και μία του Ποταμιού, όπως επίσης δύο χρηματοδοτήσεις από το κράτος.

Τα θερμά μου συγχαρητήρια για αυτό το λαμπρό επίτευγμα, το οποίο, πραγματικά, είναι για γέλια και για κλάματα.

Μέσα σε αυτό το κλίμα το ζοφερό των ημερών θα ήταν παράλειψη να μην καταγγείλω τη δολοφονική επίθεση που έγινε στα Εξάρχεια -μία ακόμα δολοφονική επίθεση- και την ολιγωρία την πολιτική των αρχών, οι οποίες για μια ακόμη φορά δεν αναζητούν τους ενόχους.

Μέσα σε όλα αυτά πέρα από το όργιο της ανομίας στα Εξάρχεια στα οποία συχνάζουν πολλοί από το κόμμα που κυβερνά την πατρίδα μας, είχαμε και την εισβολή του περίφημου «Ρουβικώνα» στο Πεντάγωνο. Μια ομάδα αναρχοκομμουνιστών μπήκε μέσα στην καρδιά των Ενόπλων Δυνάμεων, στο Πεντάγωνο, και αποχώρησε χωρίς να συμβεί τίποτε. Το ίδιο είχε γίνει, όταν εισέβαλε και ο «Ρουβικώνας» στη Βουλή. Τότε ο Πρόεδρος της Βουλής, ο κ. Βούτσης, είχε διατάξει την Αστυνομία να τους αφήσει ελεύθερους. Με ποιο δικαίωμα;

Ας αναφερθώ στο Πεντάγωνο. Μπήκαν μέσα ανενόχλητοι. Έφυγαν ανενόχλητοι. Λόγια του αέρα όλα αυτά που λένε ότι απωθήθηκαν. Όμως θα ήθελα να ρωτήσω. Έχουν περάσει τρεις ημέρες από τότε. Κάμερες δεν υπάρχουν στο Πεντάγωνο; Έχει ανοίξει δικογραφία για την εισβολή στο Πεντάγωνο; Όχι. Είχα άδικο, λοιπόν, όταν έλεγα στον κ. Κοντονή, προ ημερών, ότι ο ΣΥΡΙΖΑ καλύπτει εγκληματίες; Τι άλλο κάνετε από αυτό;

Είχε, βεβαίως, συμβολική σημασία η εισβολή στο Πεντάγωνο ότι ο σκληρός πυρήνας του εθνικού κράτους, οι Ένοπλες Δυνάμεις, είναι πλέον ευάλωτες και μπορούν να κτυπηθούν από τους επαναστάτες του γλυκού νερού, τους παρακρατικούς αυτούς αριστερούς εγκληματίες, που προστατεύει η Κυβέρνηση.

Μέσα σε όλα αυτά είχαμε την καταστροφή στη Μάνδρα από τις πλημμύρες και το γεγονός ότι ουδείς ανέλαβε τις ευθύνες. Θέλω μέσα στη Βουλή να πω το εξής. Άπαντες οι πολιτικοί Αρχηγοί, πλην εμού, δεν πλησίασαν στη Μάνδρα παρά μόνο στα περίχωρα. Ένας μόνο πολιτικός Αρχηγός την ίδια την ημέρα της καταστροφής πήγε στη Μάνδρα και ήταν ο Γενικός Γραμματέας της Χρυσής Αυγής, εγώ.

(Χειροκροτήματα από την πτέρυγα της Χρυσής Αυγής)

Βεβαίως η κ. Δούρου έκανε μηνυτήρια αναφορά. Μήνυσε τον εαυτό της. Πρωτοφανές. Σήμερα ακούσαμε ότι ο Δασάρχης του Αιγάλεω, δήλωσε ότι το σχέδιο για τη διάνοιξη των δύο ρεμάτων- τα οποία έφεραν αυτή την πρωτοφανή φυσική καταστροφή και τον θάνατο των συμπατριωτών μας- υπήρχε από τον Ιούλιο του 2014.

Είπαν προηγουμένως οι προλαλήσαντες εκ μέρους του ΣΥΡΙΖΑ για τα σαράντα χρόνια του παλαιοκομματικού κράτους για τα αυθαίρετα. Δίκιο έχετε. Όμως κυβερνάτε και εσείς τρία ολόκληρα χρόνια. Έχετε ευθύνη. Πάρτε το είδηση.

Είκοσι νεκροί στη Μάνδρα, ο «Ρουβίκωνας» στο Πεντάγωνο και ούτε μία παραίτηση, ούτε μία παραίτηση έστω ενός προϊστάμενου της πολεοδομίας, ενός Υπουργού, ενός στρατηγού, ενός ταγματάρχη. Τίποτε. Ούτε μία παραίτηση. Παχυδερμισμός από άκρη σε άκρη.

Τραγικά επίκαιρος ο Σουρής: «Όλα σ’ αυτή τη γη μασκαρευτήκαν ονείρατα, ελπίδες και σκοποί, οι μούρες μας μουτσούνες εγινήκαν δεν ξέρομε τί λέγεται ντροπή». Στην Ελλάδα του 2017 δεν ξέρει το πολιτικό κατεστημένο τι λέγεται ντροπή.

Ελπίζουμε και αγωνιζόμαστε να έρθει μια άλλη μέρα, η χρυσή αυγή του ελληνισμού, και να λείψουν οι ανεύθυνοι και οι μουτσούνες.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Θεοχαρόπουλος για πέντε λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, βρισκόμαστε για μια ακόμη φορά αντιμέτωποι με τη διαστρέβλωση της πραγματικότητας από την Κυβέρνηση. Ουσιαστικά ταραγμένος ο κ. Τσίπρας από τη διαδικασία ανασυγκρότησης της Κεντροαριστεράς την προηγούμενη εβδομάδα, παρουσίασε εσπευσμένα στο διάγγελμά του μια εικονική πραγματικότητα και ανακοίνωσε τη διανομή του κοινωνικού μερίσματος, ενάμιση μήνα πριν την καταβολή του.

Ο κ. Τσίπρας, όμως, δεν επιστρέφει παρά ένα πολύ ελάχιστο μέρος των χρημάτων που αποσπά η Κυβέρνησή του από τους πολίτες. Πώς τα αποσπά; Με υπερφορολόγηση, με περικοπή κοινωνικών δαπανών και ουσιαστικά με φοροκεντρική λιτότητα.

Μέσα σε όλα αυτά, ο Υπουργός Οικονομικών αλλά και ο κ. Τσίπρας στο διάγγελμά του, είπε ότι το αποτέλεσμα αυτό δεν είναι προϊόν υπερφορολόγησης, αλλά πάταξης της φοροδιαφυγής. Από πού προκύπτει, κανένας δεν το έχει καταλάβει. Από τις διάφορες λίστες δεν έχετε καταφέρει να πάρετε παρά ελάχιστα χρήματα. Σας τα δώσαμε τα στοιχεία πριν από λίγο. Υπερφορολογείτε ουσιαστικά τους πάντες και τα πάντα, για να πετύχετε υπερπλεόνασμα και μετά θριαμβολογείτε για τη δήθεν πάταξη της φοροδιαφυγής. Πέρυσι η Κυβέρνηση έδωσε μέρισμα 617 εκατομμύρια ευρώ, περικόπτοντας ταυτόχρονα συντάξεις στο διηνεκές. Φέτος επιδίδεστε σε μια επικοινωνιακή νέα προπαγάνδα, λέγοντας ότι θα μοιράσετε 1,4 δισεκατομμύριο ευρώ, όταν το πλεόνασμα που μπορείτε να δώσετε είναι μόνο 720 εκατομμύρια ευρώ και τα υπόλοιπα απλές υποχρεώσεις του κράτους. Ποιον νομίζετε ότι κοροϊδεύετε με αυτόν τον τρόπο; Να σας υπενθυμίσουμε ότι και πέρυσι έπρεπε να δώσετε και άλλα 2 δισεκατομμύρια ευρώ με βάση το 40%, σύμφωνα με τον στόχο του πρωτογενούς πλεονάσματος και δεν τα δώσατε.

Και το πιο κορυφαίο; Επιδίδεστε σε ένα τρελό κυνηγητό υπερβολικών στόχων του πρωτογενούς πλεονάσματος! Εσείς που ως αντιπολίτευση δεν αποδεχόσασταν καν την ανάγκη ύπαρξης πλεονασμάτων!

Να θυμίσω τη δική μας σταθερή θέση, η οποία ήταν και είναι η διανομή μέρους του πρωτογενούς πλεονάσματος πάνω από τους στόχους σε κοινωνικές, αναπτυξιακές και επενδυτικές δράσεις. Αυτή ήταν και η αποφασιστική συμβολή μας τότε, το 2012-2013, όταν πέρασε αυτή η ρήτρα, που τότε εσείς στον ΣΥΡΙΖΑ λοιδορούσατε. Δεν ήταν, όμως, ποτέ για εμάς εμμονή ή ο μοναδικός στόχος.

Αντιθέτως, τώρα δεν έχετε καμμία άλλη πολιτική επιδίωξη. Στον επόμενο προϋπολογισμό του 2018 είναι ο μοναδικός στόχος, οικονομικός και πολιτικός. Αν είναι δυνατόν να είναι αυτή βιώσιμη οικονομική πολιτική εξόδου από την κρίση! Να έχετε ως μοναδικό στόχο να υπερφορολογείτε και να μοιράζετε μετά ένα πολύ μικρό μέρος πίσω. Δεν καταλαβαίνετε ότι αυτή είναι μια καταστροφική επίμονη επιδίωξη για κατά πολύ υψηλότερη του ήδη μεγάλου στόχου, πρωτογενών πλεονασμάτων με παράταση της υπερβολικής λιτότητας;

Όσο κι αν την αμφισβητείτε, κύριοι Υπουργοί, καθώς επιδεικνύετε αλλεργία σε κάθε ανεξάρτητη αρχή, η έκθεση του Γραφείου Προϋπολογισμού της Βουλής είναι ξεκάθαρη: «Δεν συνιστούμε», λέει, «εμμονή στον στόχο της υπέρβασης των προβλεπόμενων πρωτογενών πλεονασμάτων, καθώς πνίγουν την ανάπτυξη και στηρίζονται κυρίως σε φόρους». Δεν ακούτε εμάς; Να ακούσετε την έκθεση του Γραφείου Προϋπολογισμού της Βουλής ή την έκθεση της Επιστημονικής Υπηρεσίας της Βουλής, όπως θα σας πω στη συνέχεια.

Μας ζητάτε να ψηφίσουμε προθέσεις, διότι αγνοούμε βασικά στοιχεία της διανομής. Είπατε ότι θα τα φέρετε σε ΚΥΑ στη συνέχεια, μετά είπατε ότι θα τα φέρετε σήμερα σε τροπολογία, την οποία δεν έχουμε δει ακόμα και δεν έχει συζητηθεί ούτε στις επιτροπές. Γι’ αυτό το θέμα η έκθεση της Επιστημονικής Υπηρεσίας της Βουλής αναφέρει ότι παρέχεται στον κοινό νομοθέτη η εξουσία να μεταβιβάζει την αρμοδιότητα, «κάτι που ουσιαστικά» –όπως λέει καθαρά- «δεν φαίνεται να αποτελεί επιτρεπτή κατά το Σύνταγμα καθαρή νομοθετική εξουσιοδότηση». Δεν ακούτε εμάς. Ας ακούσετε τουλάχιστον την έκθεση της Επιστημονικής Υπηρεσίας της Βουλής.

Αλλά πώς θα διασφαλίσετε ότι φέτος θα ωφεληθούν όσοι το έχουν πραγματική ανάγκη; Και γιατί αυτό δεν γίνεται σήμερα στη νομοθέτηση; Η μνήμη μας δεν μπορεί παρά να γυρίσει κάποιους μήνες πίσω, στην περσινή χρονιά, όταν πήραν το κοινωνικό μέρισμα κι όσοι δεν είχαν ανάγκη, όταν εξαναγκάστηκε ο Υπουργός Οικονομικών να στείλει ταπεινωτική επιστολή και αντί να απαντάει για αυτά, σήμερα ήρθε ουσιαστικά να κατηγορήσει πάλι, λες και είναι αντιπολίτευση αυτήν τη στιγμή, την Αντιπολίτευση.

Αλλά και στα μπρος πίσω της ψήφου της Νέας Δημοκρατίας πέρυσι, ΣΥΡΙΖΑ και Νέα Δημοκρατία δεν έχουν καταλάβει ποιες είναι οι αιτίες της κρίσης και πώς θα βγούμε από αυτήν.

Κυρίες και κύριοι Βουλευτές, κοινωνική πολιτική δεν σημαίνει εκτεταμένη και αυξανόμενη φτώχεια και στη συνέχεια ένα κράτος που μοιράζει έκτακτα επιδόματα. Σημαίνει ισχυρό δίκτυο κοινωνικής προστασίας. Για αυτό δεν έχετε καμμία σχέση με σοσιαλδημοκρατικές πολιτικές. Για αυτό στο πρώτο νομοσχέδιο της Κυβέρνησής σας πέρσι στον τομέα αυτό, δεν συμβάλατε καθόλου στην ανατροπή της τάσης της φτωχοποίησης της ελληνικής κοινωνίας.

Η χώρα δεν χρειάζεται μια επιδοματική πολιτική ανακύκλωσης της φτώχειας. Χρειάζονται σύγχρονες υπηρεσίες στους τομείς κοινωνικής πολιτικής. Ανεβήκατε στην εξουσία κατηγορώντας για τη γενιά των 700 ευρώ και δημιουργήσατε τη γενιά των 400 ευρώ. Όσον αφορά το ποσό των 315 εκατομμυρίων ευρώ στους συνταξιούχους, επί της ουσίας η Κυβέρνησή σας απλά εκτελεί σχετικές δικαστικές αποφάσεις. Ας μην κοροϊδεύετε τους πολίτες.

Η εκτεταμένη φτώχεια δεν αντιμετωπίζεται με ετήσια εφάπαξ φιλανθρωπία, από ένα κοινωνικό μέρισμα συσσωρευμένο με τον πιο σκληρό και αντικοινωνικό τρόπο. Εφαρμόζετε πιστά το δόγμα «όσο πιο χαμηλά, τόσο πιο καλά», εξισωτισμό προς τα κάτω, με ταυτόχρονη αύξηση των ανισοτήτων. Αυτό πραγματικά μόνο εσείς θα μπορούσατε να το πετύχετε. Οι πολίτες, όμως, σας γυρίζουν την πλάτη. Η μαζική και αθρόα προσέλευση χιλιάδων πολιτών για τον νέο φορέα της Κεντροαριστεράς έδωσε μήνυμα για αλλαγή πολιτικών, για μια νέα προοδευτική ατζέντα.

Για να μην σας μένει καμμία αμφιβολία, ο προοδευτικός κόσμος χθες επιβεβαίωσε το μήνυμα αυτό. Φροντίστε, λοιπόν, σήμερα να βρείτε τι θα πείτε σε ένα νέο έκτακτο ανακοινωθέν, όπως κάνατε την προηγούμενη εβδομάδα. Να ξέρετε, όμως, ότι η ανακύκλωση της φτώχειας δεν έσωσε καμμία Κυβέρνηση. Συμπεριφέρεστε στους πολίτες όπως ο Παβλόφ στα σκυλάκια του.

Όμως, οι πολίτες έχουν πλέον και γνώση και κρίση. Για αυτό σας απαντούν και θα σας απαντήσουν την κατάλληλη στιγμή, με τον κατάλληλο τρόπο.

Ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βενιζέλος για δέκα λεπτά.

**ΕΥΑΓΓΕΛΟΣ ΒΕΝΙΖΕΛΟΣ:** Κυρίες και κύριοι Βουλευτές, η σύλληψη της πολιτικής του υπερπλεονάσματος έχει προκαλέσει και προκαλεί βλάβη στην εθνική οικονομία απολύτως συγκρίσιμη με τη βλάβη του τραγικού πρώτου εξαμήνου του 2015. Ποια είναι η σύλληψη του υπερπλεονάσματος; Η ταξική πολιτική στην οποία αναφέρθηκε προηγουμένως ο κ. Τσακαλώτος; Μακάρι να ήταν μόνον αυτό.

Η σύλληψη του υπερπλεονάσματος είναι η απόλυτη εν ψυχρώ, κυνική θυσία της προοπτικής της εθνικής οικονομίας, της δυνατότητας ανάκαμψης και ανάκτησης του χαμένου εδάφους προς όφελος μιας καθαρά, ωμά επικοινωνιακής στρατηγικής, χάριν ενός αφηγήματος πως δήθεν παίρνουμε από τους μικρομεσαίους, από τα κατάλοιπα της μεσαίας τάξης, από τα ράκη της και μοιράζουμε το υπερπλεόνασμα στα χαμηλότερα εισοδηματικά στρώματα.

Δεν θα αναφερθώ στα προφανή, ότι το υπερπλεόνασμα προέρχεται από υπερφορολόγηση, από υπερεπιβάρυνση σε ασφαλιστικές εισφορές, από πάγωμα της καταβολής των ληξιπρόθεσμων οφειλών του δημοσίου προς την αγορά, από δραματική περικοπή του προγράμματος δημοσίων επενδύσεων και λόγω της περικοπής αυτής δεν γίνονται και αντιπλημμυρικά έργα, για να γίνω κάπως επίκαιρος, λόγω του δράματος της Μάνδρας, της Νέας Περάμου και της Πιερίας.

Το υπερπλεόνασμα δεν οφείλεται μόνο στο γεγονός πως έχουμε τελικά μια κάμψη της ίδιας της δυνατότητας της εθνικής οικονομίας να προχωρήσει προς το μέλλον, αλλά επιπλέον έχουμε μια παραίτηση από το βασικό εθνικό επιχείρημά μας ότι οι υψηλοί στόχοι για πρωτογενές πλεόνασμα σε μακροπρόθεσμη βάση είναι βλαπτικοί για την εθνική οικονομία. Λειτουργούν υφεσιακά, αντιαναπτυξιακά, προκυκλικά. Δεν μας αφήνουν να αναπνεύσουμε. Δεν μπορούμε να αποκτήσουμε τον περιβόητο δημοσιονομικό χώρο αναπνοής.

Αυτό, όμως, γίνεται επίτηδες για να μπορέσει η Κυβέρνηση το 2017 -και το 2016 προηγουμένως- να πει ότι «να, αποκόμισα 600 εκατομμύρια την πρώτη φορά, 730 εκατομμύρια τώρα, για να μοιράσω με τη μορφή κοινωνικού μερίσματος, δηλαδή μικροεπιδομάτων». Σε ποιους; Στα χαμηλά εισοδηματικά στρώματα, τα οποία τα έχω καθηλωμένα σε μια πελατειακή αντίληψη, κρατικιστική, λαϊκιστική, σε στρώματα τα οποία έχουν τα ίδια επιβαρυνθεί, λόγω της αύξησης των εμμέσων φόρων, γιατί πληρώνουν ΦΠΑ και ειδικό φόρο κατανάλωσης για τα καύσιμα, πληρώνουν τις επιβαρύνσεις στο καλάθι της φτωχής νοικοκυράς, αλλά και κυρίως γιατί αυτά τα χαμηλά στρώματα βλέπουν την αγοραστική τους δύναμη να μειώνεται συνεχώς και βλέπουν τα παιδιά τους ή άλλα μέλη της οικογένειάς τους να μην μπορούν να αποκτήσουν την εργασία που επιθυμούν, που τους αναλογεί, άρα δεν μπορεί να αυξηθεί το οικογενειακό εισόδημα και απλώς γίνεται μια αναδιανομή της μιζέριας και της έλλειψης προοπτικής.

Έχω μιλήσει εδώ και πάρα πολύ καιρό για αυτήν την κατάσταση της στασιμοχρεοκοπίας, για την κατάσταση της αναιμικής ανάπτυξης, της ανάπτυξης χωρίς ρευστότητα, χωρίς κεφάλαια και χωρίς οριζόντιες επενδύσεις, με εξαίρεση λίγες εμβληματικές επενδύσεις, που δεν αλλάζουν τη γενική εικόνα. Αυτή είναι η επιλογή που έχει κάνει η Κυβέρνηση ΣΥΡΙΖΑ - ΑΝΕΛ.

Έχει κάνει την επιλογή να κινηθεί υφεσιακά, αντιαναπτυξιακά, να κρατάει τη χώρα καθηλωμένη υπό συνθήκες τέτοιες που δεν επιτρέπουν να δημιουργηθεί εθνική αποταμίευση. Χωρίς εθνική αποταμίευση, δεν έχεις καταθέσεις, δεν έχεις ένα τραπεζικό σύστημα που λειτουργεί, δεν έχεις ρευστότητα, δεν έχεις τον όγκο των επενδύσεων που μπορεί να οδηγήσει την οικονομία ξανά στην ομαλότητα, στην κανονικότητα. Διότι με το «Ελληνικό» ή με την «ΕΛΛΗΝΙΚΟΣ ΧΡΥΣΟΣ Α.Ε.» στη Χαλκιδική δεν λύνεις το πρόβλημα της εθνικής οικονομίας, λύνεις το πρόβλημα βεβαίως της διεθνούς εικόνας της χώρας, προσελκύεις κάποιες άμεσες ξένες επενδύσεις ή τις διώχνεις, αλλά αν δεν κινηθεί όλος ο μηχανισμός, αν δεν κινηθεί όλο το φάσμα της αγοράς, όλο το φάσμα της επιχειρηματικότητας, δεν καλύπτεις το τεράστιο επενδυτικό κενό που έχει δημιουργηθεί τα τελευταία δέκα χρόνια από το 2007.

Άρα, λοιπόν, αυτό το οποίο γίνεται στην πραγματικότητα είναι μια συνειδητή υπονόμευση του μέλλοντος της χώρας, όχι μόνο μέχρι το 2018 που τελειώνει το Γ΄ πρόγραμμα ούτε μέχρι το 2022, δηλαδή την περίοδο κατά την οποία έχουμε αναλάβει υποχρέωση πολύ μεγάλου πρωτογενούς πλεονάσματος 3,5%, αλλά και για τη μακρά περίοδο μέχρι το 2060, όπου έχουμε ήδη αναλάβει υποχρέωση, με την υπογραφή του κ. Τσίπρα, για πρωτογενές πλεόνασμα 2,4% κατά μέσο όρο του ΑΕΠ για κάθε χρόνο, με επιτήρηση βεβαίως, η οποία ούτως ή άλλως προβλέπεται από τον ισχύοντα Ευρωπαϊκό Κανονισμό.

Άρα, τι συμβαίνει με το υπερπλεόνασμα; Γιατί έχει γίνει αυτή η δήθεν ταξική επιλογή της στασιμοχρεοκοπίας, της υφεσιακής επίπτωσης και γιατί το αφήγημα αυτό της δήθεν αναδιανομής της μιζέριας νομίζει η Κυβέρνηση ότι αποδίδει καρπούς, ενώ πλήττει το σύνολο της οικονομίας, καθώς αυτοί που παίρνουν το μέρισμα ήδη το έχουν πληρώσει, αλλά επίκειται η περικοπή των συντάξεών τους, επίκειται νέα μείωση του αφορολογήτου, επίκειται δηλαδή το απόλυτο αδιέξοδο. Και ενώ πρέπει να πάμε τώρα να κάνουμε τη μεγάλη συζήτηση για το τι θα γίνει –εν όψει της λήξης του προγράμματος- μετά το πρόγραμμα, πάμε εκεί χωρίς να έχουμε κανένα επιχείρημα ως προς τον δημοσιονομικό χώρο. Διότι, μετά το σοκ του πρώτου εξαμήνου του 2015, έχει γίνει η άτακτη στροφή και η Κυβέρνηση τα έχει συμφωνήσει όλα, τα έχει δώσει όλα και έχει δώσει τη θεωρία του υπερπλεονάσματος λέγοντας ότι «εμείς είμαστε πολύ καλύτεροι μαθητές από αυτό που απαιτεί ο κανονισμός του σχολείου».

Δείτε τους αριθμούς του 2016 που είναι δεδομένοι, τετελεσμένοι. Το 2016 είχαμε υποχρέωση να πετύχουμε πρωτογενές πλεόνασμα 0,5%, δηλαδή λιγότερο από 1 δισεκατομμύριο.

Σύμφωνα με τα οριστικά στοιχεία της ΕΛΣΤΑΤ και της EUROSTAT, πετύχαμε πρωτογενές πλεόνασμα 3,7% του ΑΕΠ, 3,2% του ΑΕΠ περισσότερο, δηλαδή αντλήθηκαν από την οικονομία παραπάνω περίπου έξι δισεκατομμύρια. Τα έξι δισεκατομμύρια αφαιρέθηκαν από τις δυνατότητες ανάπτυξης. Εάν τα έξι δισεκατομμύρια είχαν μείνει στην οικονομία, αυτά θα είχαν αποδώσει σε μεγαλύτερη ανάπτυξη, σε περισσότερα εισοδήματα, σε μεγαλύτερη εθνική αποταμίευση, σε μεγαλύτερη ρευστότητα, σε περισσότερες επενδύσεις.

Πόσα μοιράστηκαν από τα έξι δισεκατομμύρια; Μοιράστηκαν 600 εκατομμύρια. Για να μπορέσει η Κυβέρνηση να μοιράσει 600 εκατομμύρια κοινωνικού φιλοδωρήματος, που βεβαίως καλώς μοιράζονται σε κάποιους που έχουν ανάγκη, αφαίμαξε από την εθνική οικονομία έξι δισεκατομμύρια που κανείς δεν της είπε να τα αφαιρέσει. Δεν τα ζητούσαν οι εταίροι.

Το ίδιο γίνεται τώρα σε χαμηλότερο επίπεδο, γιατί για το 2017 ο στόχος είναι 1,75% πρωτογενές πλεόνασμα. Πες ότι το υπερπλεόνασμα είναι ουσιαστικά αυτά τα 730 εκατομμύρια που μοιράζονται με τη μορφή επιδομάτων. Δεν μπορούμε να υπολογίσουμε ούτε τα λεφτά που πάνε στη ΔΕΗ, τα οποία στην πραγματικότητα είναι χρηματοοικονομικός διακανονισμός μεταξύ δημοσίου και ΔΕΗ για να μην καταρρεύσει η ΔΕΗ, που καταρρέει – γιατί δεν υπάρχει καμμιά πολιτική για τη ΔΕΗ- ούτε μπορούμε να υπολογίσουμε τα ποσά που πάνε ως δικαστική υποχρέωση του δημοσίου να καταβάλει τα αχρεωστήτως καταβληθέντα από τους συνταξιούχους για την εισφορά υγείας, πέραν του ότι επιβλήθηκε εισφορά στον ΕΟΠΥΥ που είναι πολύ μεγαλύτερη και ξεπερνάει το 1,17 δισεκατομμύριο και πέραν του ότι επίκειται περικοπή συντάξεων, που είναι το μεγάλο χτύπημα.

Εάν αυτό συνεχιστεί, το 2018 μπορεί να επιτευχθεί ο στόχος του πρωτογενούς πλεονάσματος του 3,5% και να υπάρξει υπερπλεόνασμα για να πάει πού και με ποιον στόχο στην ανάπτυξη; Για να πετύχουμε το απαιτούμενο πλέον πρωτογενές πλεόνασμα του 3,5% το 2018, πρέπει να έχουμε ρυθμό ανάπτυξης 2,4% τουλάχιστον.

Το 2016 πετύχαμε τάχα μου δήθεν υπερπλεόνασμα με ύφεση, με -0,2%. Το 2017 καταγράφεται ρυθμός ανάπτυξης αισθητά μειωμένος σε σχέση με τον στόχο που ήταν 2,7%. Για να πετύχουμε το 1,5%, πρέπει το δεύτερο εξάμηνο να υπάρχει ρυθμός που ξεπερνάει το 3,2% του ΑΕΠ.

Το 2018, που είναι ο κρίσιμος χρόνος της διαπραγμάτευσης, για το μετά το πρόγραμμα, πώς είναι δυνατόν να μιλάμε για λογική υπερπλεονάσματος ή πρωτογενούς πλεονάσματος μόνον όταν δεν έχουμε δυνατότητα να αντλήσουμε, άρα, υπερέσοδα, γιατί έχουμε αφαιμάξει την πραγματική οικονομία;

Αυτή η σύλληψη, αυτή η προκυκλική υφεσιακή σύλληψη εις βάρος του μέλλοντος και εις βάρος της ανάπτυξης είναι ακατανόητη, διότι το τίμημα που πληρώνει η ελληνική οικονομία για να γίνει μια δήθεν γενναιόδωρη πράξη εφάπαξ –«πάρε 600 εκατομμύρια τη μία χρονιά ή 700 εκατομμύρια την άλλη»- είναι δυσανάλογα μεγάλο.

Εν πάση περιπτώσει, αν ήταν να μοιραστεί αυτό το υπερπλεόνασμα, ας αποκτούσαμε αυτό το υπερπλεόνασμα. Είναι 600 εκατομμύρια τη μια φορά και 700 εκατομμύρια την άλλη. Γιατί έπρεπε να αφαιμάξουμε δισεκατομμύρια που στερούν ανάπτυξη; Γιατί, εάν δεν είχαμε στοχεύσει στο υπερπλεόνασμα του 2016, θα είχαμε αυξημένη ανάπτυξη κατά τουλάχιστον 1,5% παραπάνω. Αναλογικά το ίδιο θα συμβεί και με τα δεδομένα του 2017.

Άρα, μιλάμε για μια μυωπική, αυτοκτονική πολιτική, η οποία δεν οδηγεί πουθενά. Οδηγεί απλώς σε μια αναπαραγωγή πελατειακών αντιλήψεων με τη σκέψη...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αν θέλετε, ολοκληρώνετε, κύριε Βενιζέλο.

**ΕΥΑΓΓΕΛΟΣ ΒΕΝΙΖΕΛΟΣ:** Τελειώνω, κυρία Πρόεδρε.

Με τη σκέψη ότι η φορολογική και ασφαλιστική υπερεπιβάρυνση αφορά τους πολιτικούς μας αντιπάλους, εκείνες τις κοινωνικές δυνάμεις, εκείνα τα στρώματα που δεν μας ψηφίζουν ως ΣΥΡΙΖΑ ή ως ΣΥΡΙΖΑ - ΑΝΕΛ.

Άρα, μπορούμε να κάνουμε εν ψυχρώ μια πολιτική που στοχεύει σε κοινωνικές ομάδες που είναι αντίπαλοί μας κατά τεκμήριο για να έχουμε τη δυνατότητα πολιτικών φιλοδωρημάτων εκμαυλισμού απέναντι σε κάποιους άλλους, τους οποίους εκλαμβάνουμε ως αφελείς, διότι οι ίδιοι τα έχουν πληρώσει και τα πληρώνουν αυτά πανάκριβα.

Λέει ο κ. Τσακαλώτος -και τελειώνω με αυτό: «Μα, κι εσείς μοιράσατε το 2014 από το πρωτογενές πλεόνασμα του 2013, χωρίς να πετύχετε υπερπλεόνασμα». Μα, δεν θέλαμε να πετύχουμε υπερπλεόνασμα. Εμείς θέλαμε να έχουμε και μικρότερο στόχο πρωτογενούς πλεονάσματος. Εμείς θέλαμε να αποκτήσει θετικό ρυθμό η οικονομία. Η θεωρία του υπερπλεονάσματος είναι μία αυτοκτονική, καταστροφική θεωρία, η οποία υπονομεύει το μέλλον της χώρας.

Λέει ο κ. Τσακαλώτος: «Δεν κλείσατε την πέμπτη αξιολόγηση στα τέλη του 2014, γιατί δεν θέλατε να αναλάβετε το βάρος της προληπτικής πιστωτικής γραμμής». Μα, εμείς πήγαμε και τη ζητήσαμε την προληπτική πιστωτική γραμμή και την ψηφίσαμε ομόφωνα στο Eurogroup, τον Νοέμβριο του 2014, γιατί η χώρα χρειαζόταν και χρειάζεται και τώρα προληπτική πιστωτική γραμμή για να μην βγει ξυπόλητη στα αγκάθια.

Εγώ προσωπικά είχα βγει και το είχα πει σε όλους τους τόνους, ότι πηγαίναμε από το μνημόνιο στην προληπτική πιστωτική γραμμή που είναι άλλη κατάσταση.

Όπως είχα βγει και έδωσα στη δημοσιότητα τον Φεβρουάριο του 2015 το mail Χαρδούβελη, λέγοντας, «πάρτε και κρατήστε το, να το δείτε ως παιδική χαρά όταν θα έρθει το μνημόνιο του κ. Τσίπρα», όπερ και εγένετο. Και τώρα δεν θα έχουν, λέει, προληπτική πιστωτική γραμμή, γιατί θέλουν το αφήγημα της καθαρής εξόδου, δήθεν. Ποιας καθαρής εξόδου; Με τι επιτοκιακό κόστος; Με τι επίπτωση στη βιωσιμότητα του χρέους;

Επίσης, κάτι ακόμα το οποίο είναι σημαντικότερο. Υπάρχει η υβριδική προληπτική πιστωτική γραμμή, στην οποία αναφέρεται κατά βάθος ο κ. Τσακαλώτος. Λέει: «Δεν θα έχουμε μία προληπτική πιστωτική γραμμή των Ευρωπαίων εταίρων στον ESM. Θα έχουμε μία εθνική προληπτική γραμμή, ένα εθνικό αποθεματικό». Γιατί συμβαίνει αυτό; Διότι μας βάζουν από τώρα να καταβάλουμε εμείς το κόστος της πρόληψης των πιθανών αντιδράσεων των αγορών μετά τον Αύγουστο του 2018, όπως μας βάζουν με την υπογραφή του κ. Τσίπρα από τον Ιούλιο του 2015 και μετά να πληρώνουμε εμείς, δηλαδή ο ελληνικός λαός από τη φορολογία, τις παρεμβάσεις στο χρέος, τις μειώσεις στην παρούσα αξία του χρέους, τις αλλαγές στις παραμέτρους, τη μεταβολή των κυμαινομένων επιτόκιων σε σταθερά, για παράδειγμα

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώσατε.

**ΕΥΑΓΓΕΛΟΣ ΒΕΝΙΖΕΛΟΣ:** Ενώ μέχρι το 2014 με τη μεγάλη παρέμβαση του 2012, το κόστος το πλήρωσαν και το πληρώνουν οι εταίροι. Γι’ αυτό μειώθηκε το χρέος. Τώρα, πλέον τις παρεμβάσεις τις πληρώνει η ίδια η χώρα. Μιλάμε για απόλυτη απουσία σχεδιασμού και για απόλυτη ανικανότητα διαπραγμάτευσης και στο δημοσιονομικό και στο χρηματοπιστωτικό και στο μακροοικονομικό επίπεδο. Η θεωρία του υπερπλεονάσματος δεν είναι για να πανηγυρίζετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πρόεδρε, δεν γίνεται άλλο αυτό. Δεκαεπτά λεπτά μιλάτε. Όλοι έχουν να πουν πολλά.

**ΕΥΑΓΓΕΛΟΣ ΒΕΝΙΖΕΛΟΣ:** Είναι ένα δράμα που βιώνει η ελληνική κοινωνία και η οικονομία. Αυτό το δράμα έρχεται να επιβεβαιώσει σήμερα στη Βουλή η Κυβέρνηση. Η δική μας ψήφος αφορά τη μεταχείριση των ευπαθών ομάδων, δεν αφορά την αποδοχή των θεωριών και του δήθεν πολιτικού σχεδιασμού της Κυβέρνησης, που τρώει τις σάρκες της χώρας και υπονομεύει το μέλλον της.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρίες και κύριοι Βουλευτές, συζητάμε σήμερα το νομοσχέδιο για τη διανομή του κοινωνικού μερίσματος από την υπεραπόδοση της οικονομίας.

Φέτος, όπως και πέρυσι, η ελληνική Κυβέρνηση μπορεί, χάρη στην υπερεπίτευξη των δημοσιονομικών στόχων που είχαν συμφωνηθεί, να προβεί στη διανομή κοινωνικού μερίσματος για τη στήριξη των πιο αδύναμων συμπολιτών μας συνολικού ύψους 1,4 δισεκατομμυρίου ευρώ, στα οποία περιλαμβάνεται, πέρα από το κοινωνικό μέρισμα ύψους 720 εκατομμυρίων ευρώ και η αποκατάσταση μιας σειράς από αδικίες που συντελέστηκαν την προηγούμενη περίοδο, όπως είναι η πληρωμή των οφειλόμενων παρανόμως παρακρατηθέντων εισφορών υγείας στους συνταξιούχους την περίοδο 2012-2016.

Το πρώτο πράγμα που θα ήθελα να διευκρινίσω, γιατί γίνεται πάρα πολύ μεγάλη συζήτηση σχετικά με την προέλευση του πλεονάσματος, είναι ότι είναι πολύ σημαντικό να δούμε από πού ακριβώς είναι αυτή η υπεραπόδοση.

Εδώ θα μπορούσα να παραθέσω τα στοιχεία, όμως, είναι δημόσιο έγγραφο, είναι ο προϋπολογισμός, είναι αναρτημένος και μπορεί κάποιος να δει από πού ακριβώς προκύπτει αυτή η υπεραπόδοση. Διότι ακούμε πάρα πολλές κατηγορίες περί υπερφορολόγησης, υποκριτικές σε μεγάλο βαθμό κατηγορίες εξόντωσης συγκεκριμένων κοινωνικών στρωμάτων, όμως, τα δεδομένα είναι πολύ συγκεκριμένα και μπορεί κάποιος να τα δει μέσα από το προσχέδιο του προϋπολογισμού που έχει κατατεθεί στη Βουλή.

Το πιο σημαντικό μέρος του υπερπλεονάσματος προκύπτει από τα ασφαλιστικά ταμεία και συγκεκριμένα, από την αύξηση των εσόδων του Ενιαίου Φορέα Κοινωνικής Ασφάλισης, από την αύξηση των εσόδων από τις εισφορές των μισθωτών του Ενιαίου Φορέα Κοινωνικής Ασφάλισης.

Αυτό έχει τόσο μεγάλη σημασία –το υπογραμμίζω- για έναν και βασικό λόγο. Αυτή η αύξηση αιτιολογείται αποκλειστικά στη βάση της αύξησης της απασχόλησης και της μείωσης της ανεργίας. Κανένα άλλο στοιχείο δεν υπάρχει εδώ, ούτε περί εξαντλητικής εισφοροδότησης, ούτε περί εξαντλητικής φορολόγησης. Η αύξηση της απασχόλησης και η μείωση της ανεργίας είναι αυτές που οδήγησαν στην αύξηση των εσόδων του Ενιαίου Φορέα Κοινωνικής Ασφάλισης, στην αύξηση των εσόδων από μισθωτούς.

Υπενθυμίζω ότι η πρόσφατη ασφαλιστική μεταρρύθμιση καμμία αλλαγή δεν επέφερε στα ποσοστά των εισφορών των μισθωτών. Τα ποσοστά των εισφορών των μισθωτών είναι αυτά που ήταν πάντα. Δεν άλλαξε κάτι. Το γεγονός ότι αυξάνονται τα έσοδα από τις εισφορές των μισθωτών είναι καθαρή αντανάκλαση της αύξησης της απασχόλησης και της μείωσης της ανεργίας. Κανένα άλλο στοιχείο δεν συντρέχει.

Δεύτερο στοιχείο, επίσης στα έσοδα του Ενιαίου Φορέα Κοινωνικής Ασφάλισης. Σημαντική είναι η αύξηση των εσόδων σε σχέση με τα προϋπολογισθέντα, επειδή υπάρχει αύξηση των εσόδων από τη ρύθμιση των οφειλών και συγκεκριμένα, επειδή έχουμε μία πολύ καλή λειτουργία του ΚΕΑΟ, του Κέντρου Είσπραξης Ασφαλιστικών Οφειλών. Ο τρόπος λειτουργίας του έχει βοηθήσει σημαντικά στην πάταξη της εισφοροδιαφυγής, πράγμα το οποίο μας δίνει τη δυνατότητα να έχουμε αυξημένα έσοδα κατά περίπου 200 εκατομμύρια σε σχέση με αυτά που είχαμε αρχικά προϋπολογίσει.

Τριακόσια, λοιπόν, εκατομμύρια –τα λέω με νούμερα για να δείτε ότι δεν είναι αφηγήσεις ή φιλολογία αυτό που κάνω, είναι γεγονότα- θετική απόκλιση από την αύξηση των εσόδων από τους μισθωτούς λόγω της μείωσης της ανεργίας, όπως προείπα και 200 εκατομμύρια θετική απόκλιση από τις ρυθμίσεις των οφειλών και την πάταξη της εισφοροδιαφυγής. Αυτό είναι το πρώτο κομμάτι.

Το δεύτερο κομμάτι είναι η μείωση της συνταξιοδοτικής δαπάνης. Γρήγορα να υπογραμμίσω -για να μην βιαστούν κάποιοι να πουν ότι αυτή η μείωση της συνταξιοδοτικής δαπάνης είναι ουσιαστικά συντάξεις που δεν δίνονται, είναι μία έμμεση παύση πληρωμών, όπως άκουσα, κ.λπ., να λένε- ότι η μείωση της συνταξιοδοτικής δαπάνης, που οδηγεί, όπως βλέπετε, σε αυτό το υπερπλεόνασμα, είναι αποκλειστικά αποτέλεσμα μίας εντατικής δουλειάς εκκαθάρισης του μητρώου των εκκρεμών αιτήσεων συνταξιοδότησης.

Κάναμε μία εντατική δουλειά μέσα στον Ενιαίο Φορέα Κοινωνικής Ασφάλισης για να δούμε τι πραγματικά είναι αυτό που φαίνεται ως εκκρεμείς συντάξεις και πολλές από αυτές αποδεικνυόταν ότι δεν ήταν εκκρεμείς συντάξεις. Αυτή η εκκαθάριση του μητρώου των εκκρεμοτήτων, σε συνδυασμό με τη γρηγορότερη απονομή των συντάξεων που οδηγεί σε χαμηλότερο κόστος αναδρομικών, είναι αυτό που βοήθησε ώστε τελικά η συνταξιοδοτική δαπάνη να αναθεωρηθεί προς τα κάτω και να μας δώσει αυτό το υπερπλεόνασμα, για τη διανομή του οποίου σήμερα συζητούμε.

Επομένως, αυτή η εικόνα του προϋπολογισμού, η αύξηση των εσόδων από τη μείωση της ανεργίας και την πάταξη της αδήλωτης εργασίας και η μείωση της συνταξιοδοτικής δαπάνης από το γεγονός ότι θέσαμε τάξη στο σύστημα των συντάξεων, των εκκρεμών συνταξιοδοτικών παροχών, οδηγεί στο αποτέλεσμα του υπερπλεονάσματος που σήμερα συζητάμε.

Να διευκρινίσω κάτι για όσους δεν είναι καλόπιστοι, ενδεχομένως, ή όσους μπορεί να αμφισβητούν αυτό που λέω, σχετικά με τη μείωση της συνταξιοδοτικής δαπάνης. Εάν η μείωση της συνταξιοδοτικής δαπάνης δεν οφειλόταν σε αυτή την εκκαθάριση που σας λέω, αλλά ήταν ζήτημα μη πληρωμής συντάξεων, τότε δεν θα μπορούσε παρά να φαίνεται στον προϋπολογισμό του 2018. Θα κουβαλιόταν αυτό το δημοσιονομικό βάρος το 2018. Αν έπρεπε να τα πληρώσεις και δεν τα πλήρωσες θα φαινόταν στον προϋπολογισμό του 2018. Δεν συμβαίνει αυτό. Πρόκειται για μία καθαρή περίπτωση εκκαθάρισης ενός μητρώου που δεν είχε εκκαθαριστεί εδώ και πολλά χρόνια και επιβάρυνε τη συνταξιοδοτική δαπάνη της χώρας, με πολύ άσχημες συνέπειες σε σχέση με την εικόνα του κόστους τους ασφαλιστικού μας συστήματος.

Παράλληλα με αυτά, η οικειοθελής αποκάλυψη εισοδημάτων, η πάταξη του λαθρεμπορίου και οπωσδήποτε η στοχευμένη δράση αυτής της Κυβέρνησης για τη μείωση της αδήλωτης και της υποδηλωμένης εργασίας, έχουν οδηγήσει σε αυτή την αύξηση των εσόδων που μας επιτρέπει σήμερα τη διανομή του υπερπλεονάσματος. Καμμία άλλη συζήτηση περί εξαντλητικής εισφοροδότησης δεν χωρά σε νούμερα τα οποία είναι αναρτημένα, όπως προείπα, στο προσχέδιο του προϋπολογισμού.

Υπάρχει, όμως, και κάτι άλλο που θα πρέπει να το συζητήσουμε, γιατί άκουσα με πάρα πολλή προσοχή τον κ. Βενιζέλο. Η υπεραπόδοση συναρτάται ευθέως –και νομίζω ότι είναι λογικό αυτό που λέω, δεν είναι ζήτημα κάποιας διαφορετικής πολιτικής θεώρησης- και με τα χαμηλότερα πρωτογενή πλεονάσματα τα οποία διαπραγματεύτηκε και συμφώνησε αυτή η Κυβέρνηση, 0,5% για το 2016 και 1,75% για το 2017.

Μου κάνει ιδιαίτερη εντύπωση να ακούω τον κ. Βενιζέλο για περισσότερα από δέκα λεπτά να μιλά για την «υφεσιακή σύλληψη» των πρωτογενών πλεονασμάτων, για «τα τεράστια» πρωτογενή πλεονάσματα στα οποία έχει συμφωνήσει αυτή η Κυβέρνηση και στα οποία δεσμεύει τη χώρα σε μία υφεσιακή διαδρομή, διαρκώς». Το 2011, με υπογραφή του κ. Βενιζέλου, στο Μεσοπρόθεσμο του 2012-2015, στην αιτιολογική έκθεση, διαβάζω επί λέξει: «Η Κυβέρνηση στοχεύει στη δημιουργία, από το 2014 και μετά, πρωτογενών πλεονασμάτων της τάξης του 6% του ΑΕΠ».

Αυτά περί των «υψηλών πρωτογενών πλεονασμάτων» στα οποία έχει συμφωνήσει αυτή η Κυβέρνηση.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεύτερο Πρόγραμμα Δημοσιονομικής Προσαρμογής. Τι τελικά υπέγραψαν οι κύριοι Σαμαράς και Βενιζέλος; Υπέγραψαν πρωτογενές πλεόνασμα 4,5% για το 2016 και πρωτογενές πλεόνασμα 4,2% για το 2017. Υπενθυμίζω ότι αυτή η Κυβέρνηση υπέγραψε -και έφερε το αποτέλεσμα που υπέγραψε, σε αντίθεση με αυτούς που δεσμεύονταν και ποτέ δεν μπορούσαν να φέρουν τα αποτελέσματα για τα οποία δεσμεύονταν- 0,5% για το 2016 και 1,75% για το 2017. Οι αφαιρέσεις προφανείς για το ποια είναι τα υψηλά πρωτογενή πλεονάσματα και πού είναι η σύλληψη η υφεσιακή σε όλη αυτή την ιστορία.

Είναι προφανές ότι χωρίς την αλλαγή των στόχων που κέρδισε αυτή η Κυβέρνηση και υπέγραψε και πολύ πιο βίαιη δημοσιονομική προσαρμογή θα είχαμε και δεν θα υπήρχε καμμία δυνατότητα να συζητάμε αυτή τη στιγμή για υπεραπόδοση και κοινωνικό μέρισμα.

Να περάσω, όμως και σε κάτι άλλο που είπε ο κ. Βενιζέλος και δεν γίνεται να το αφήνουμε έτσι. Λέει ότι προσερχόμαστε στη συζήτηση για την έξοδο από το πρόγραμμα της επιτροπείας χωρίς κανένα επιχείρημα, γιατί δεν έχουμε επενδύσει, δεν έχουμε φροντίσει να δημιουργηθεί μια αποταμίευση.

Δεν υπάρχει μεγαλύτερη ανακρίβεια απ’ αυτήν. Το υπερπλεόνασμα και το πλεόνασμα για το οποίο αυτή τη στιγμή συζητάμε διανέμεται μετά τη διασφάλιση ενός αποθεματικού μαξιλαριού, το οποίο επίσης φαίνεται στο προσχέδιο του προϋπολογισμού που υπάρχει στην Βουλή.

Ακριβώς λόγω της διαμόρφωσης αυτού του αποθεματικού, το οποίο θα το δείτε και στην απόφαση του Eurogroup τον Ιούνιο του 2017 -φαίνεται και στο προσχέδιο του προϋπολογισμού σε σχέση με το 2018- μας δίνεται η δυνατότητα πλέον –και νομίζω ότι φαίνεται και από τα χείλη των Ευρωπαίων εταίρων και των υπόλοιπων εμπλεκομένων στο πρόγραμμα- να συζητάμε με πίστη για μια καθαρή έξοδο από το πρόγραμμα τον Αύγουστο του 2018.

Σας είπα ότι ένα σημαντικό μέρος της αύξησης των εσόδων προέρχεται από τη μείωση της ανεργίας και την πάταξη της αδήλωτης εργασίας. Δεν μπορώ να μην αναφερθώ σε αυτά που είπε ο κ. Βρούτσης στη διάρκεια της συζήτησης στις επιτροπές. Είπε περίπου ότι εμείς δεν κάνουμε τίποτα για την αδήλωτη και την υποδηλωμένη εργασία, ότι όλα αυτά τα είχε κάνει η προηγούμενη κυβέρνηση και εμείς τώρα απλώς παίρνουμε τους καρπούς από τη δική του προσπάθεια, διαβάζοντας για ακόμα μια φορά νούμερα και στοιχεία που τον βολεύουν.

Είπε ότι η αδήλωτη εργασία μειώθηκε επί των ημερών του από το 40% στο 13%. Εάν θέλουμε να μιλάμε σοβαρά με ποσοστά, νομίζω ότι πρέπει να κοιτάμε τα ποσοστά κάθε χρονιάς, δηλαδή πόσο ήταν η αδήλωτη εργασία τη μία χρονιά και πόσο την άλλη, και όχι να συγκρίνουμε μεταξύ τους μήνες. Το 2013 η αδήλωτη εργασία ήταν στο 31%. Το 2014 ήταν στο 19,1%. Άρα, η σωστή διατύπωση είναι ότι διαλύσατε την αγορά εργασίας. Η αδήλωτη εργασία ξεπέρασε το 30% και μετά αρχίσατε να την συμμαζεύετε και την καταλήξατε κοντά στο 20%.

Πού την έχουμε φέρει εμείς αυτήν την στιγμή; Στο τέλος του 2016 το ποσοστό είναι στο 13%. Μέσα σε δύο χρόνια, λοιπόν, καταφέραμε αυτήν την πτώση, από το 20% στο 13%. Τα στοιχεία του 2017 δεν έχουν ακόμη ανακοινωθεί, γιατί δεν έχει κλείσει το 2017. Μόλις κλείσει, θα δούμε και τα στοιχεία του 2017. Έχουμε, όμως, στα χέρια μας τα αποτελέσματα των πιλοτικών ελέγχων που για πρώτη φορά διεξήχθησαν στην Αττική με τα μεικτά Σώματα όπως- σας έχω πει πολλές φορές- το Σώμα Επιθεώρησης Εργασίας, το Σώμα Δίωξης Οικονομικού Εγκλήματος, την Οικονομική Αστυνομία και τα Ελεγκτικά Όργανα του ΕΦΚΑ, τα οποία αυτή τη στιγμή μας δείχνουν ότι το άθροισμα και της μερικώς αδήλωτης και της πλήρως αδήλωτης εργασίας είναι στο 10% πια.

Νομίζω ότι είναι, αν μη τι άλλο, προκλητικό από έναν Υπουργό επί των ημερών του οποίου το Σώμα Επιθεώρησης Εργασίας έχασε διακόσιες εννιά οργανικές θέσεις, κατήργησε ο κ. Βρούτσης διακόσιες εννιά οργανικές θέσεις στο Σώμα Επιθεώρησης Εργασίας -σε μια πρόσφατη συζήτησή μας για έναν νόμο στη Βουλή είπε ότι δεν θυμάται πως συνέβη αυτό- κατήργησε το Τμήμα Νομικής Στήριξης και το Τμήμα Πληροφοριακών Συστημάτων του Σώματος Επιθεώρησης Εργασίας -πείτε μου μια ευρωπαϊκή χώρα στην οποία ελεγκτικός μηχανισμός να δουλεύει χωρίς Τμήμα Νομικής Στήριξης- να μας κουνάει αυτήν τη στιγμή το δάχτυλο για το τι κάνουμε σχετικά με τους ελέγχους στην αγορά εργασίας.

Με τους ελέγχους στην αγορά εργασίας κάνουμε αυτό που οφείλουμε απέναντι στους εργαζόμενους. Και νομίζω ότι το βιώνουν στην καθημερινότητά τους. Και νομίζω, επίσης, ότι τα πρόστιμα στους μεγάλους εργοδότες αυτό αποδεικνύουν και όχι ότι οι εργοδότες αποφάσισαν με την Κυβέρνηση του ΣΥΡΙΖΑ να είναι ασυνεπείς, ενώ πριν ήταν ιδιαιτέρως συνεπείς.

Να πω δυο πράγματα για το κοινωνικό μέρισμα. Έγινε μία κριτική –μιλάω τώρα για τα 720 εκατομμύρια που θα διανεμηθούν στις ευάλωτες κοινωνικά ομάδες- ότι η νομοθετική διάταξη που έχετε μπροστά σας είναι εξαιρετικά αόριστη και δεν προσδιορίζει ούτε τα εισοδηματικά, ούτε τα περιουσιακά κ.λπ. κριτήρια με τα οποία θα δοθεί αυτό το επίδομα.

Από συνταγματικής άποψης, δεν εκτιμώ ότι είναι αόριστη. Θα μπορούσαμε ίσως να επιχειρηματολογήσουμε, αλλά ίσως και να μην έχει σημασία. Διότι, είναι σαφής η οριοθέτηση και θα εκδιδόταν κοινή υπουργική απόφαση που θα όριζε τα κριτήρια.

Παρ’ όλα αυτά, επειδή ακούμε την κριτική που γίνεται και θέλουμε να είμαστε συνεπείς, καταθέτουμε νομοτεχνική βελτίωση στη διάταξη, η οποία περιλαμβάνει τα κριτήρια καταβολής του επιδόματος, τα ανώτατα εισοδηματικά κριτήρια, τα περιουσιακά κριτήρια και για την ακίνητη και για την κινητή περιουσία και τα τεκμήρια και το κριτήριο της διαμονής, το οποίο δεν είχε οριστεί στη διάταξη.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 201-203)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, ολοκληρώστε.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντελώς ενδεικτικά να αναφέρω ότι για τετραμελή οικογένεια το ανώτατο εισοδηματικό όριο ανέρχεται στις 18.000 ευρώ και για μεγαλύτερες οικογένειες φτάνει και τις 27.000 ευρώ. Ένα ζευγάρι με εισόδημα από 9.000 ευρώ έως 13.500 ευρώ θα λάβει 375 ευρώ. Ζευγάρι με ένα παιδί και εισόδημα από 5.250 ευρώ έως 10.500 ευρώ θα λάβει 612 ευρώ κ.λπ.. Μπορείτε να τα δείτε αναλυτικά και στη νομοτεχνική βελτίωση που κατατέθηκε.

Όμως, και η αποδεκτή κριτική έχει τα όριά της. Η κριτική που έγινε ήταν ότι η νομοθετική διάταξη είναι εντελώς αόριστη και ο κ. Δένδιας φώναζε ότι αυτό το πράγμα που κάνουμε είναι απαράδεκτο, γιατί δεν επιτρέπουμε στο Σώμα να βλέπει τι νομοθετεί. Το 2014 όταν δώσατε το μέρισμα, η νομοθετική διάταξη είχε ως εξής: «Διατίθεται ποσό 450 εκατομμυρίων ευρώ από το πλεόνασμα σε πολίτες με χαμηλό οικογενειακό και ετήσιο εισόδημα στη βάση εισοδηματικών και περιουσιακών κριτηρίων που θα καθοριστούν με κοινή υπουργική απόφαση». Αυτή ήταν η διάταξη που φέρατε το 2014.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Παρ’ όλα αυτά, επειδή θέλουμε να ακούμε την κοινοβουλευτική κριτική, κάνουμε τη νομοτεχνική βελτίωση που θέλετε για να είμαστε συγκεκριμένοι.

Σε σχέση με την επιστροφή των εισφορών υγείας στους συνταξιούχους, γιατί και εδώ ακούστηκαν πάρα πολλά, με τον ν.4024/2011 ορίστηκε η παρακράτηση των εισφορών υγείας στους συνταξιούχους στη βάση όχι των πραγματικά καταβαλλόμενων ποσών, των πραγματικών ποσών που ελάμβαναν για τη σύνταξή τους, αλλά στη βάση πλασματικών ποσών, δηλαδή ποσών που θα ίσχυαν αν δεν είχαν μεσολαβήσει οι μνημονιακές περικοπές. Αυτό άρχισε να ισχύει από τον Νοέμβριο του 2011. Με τον νόμο του 2016 διορθώσαμε αυτήν την αδικία και είπαμε ότι πλέον η παρακράτηση θα γίνεται στα πραγματικά καταβαλλόμενα ποσά των συντάξεων. Άρα, από τον Ιούνιο του 2016 και μετά η παρακράτηση γίνεται επί του ποσού που θα πρέπει να γίνεται.

Σήμερα ερχόμαστε και λέμε ότι η αδικία μπορεί να διορθώθηκε, αλλά επειδή χρωστώνται χρήματα στους συνταξιούχους για εκείνη την περίοδο, από τον Νοέμβριο του 2011 έως τον Ιούνιο του 2016, επιστρέφουμε τα ποσά αυτά στους συνταξιούχους. Καμμία δικαστική απόφαση δεν έχει εκδοθεί για αυτό. Είναι πολιτική η απόφαση αυτής της Κυβέρνησης να διορθώσει την αδικία από το υπερπλεόνασμα που έχει. Καθαρά πολιτική απόφαση διόρθωσης μιας αδικίας που οι προηγούμενες κυβερνήσεις προκάλεσαν.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Υπάρχει γνωμοδότηση του Συνηγόρου του Πολίτη που λέει ότι θα έπρεπε να επιστραφούν τα ποσά αυτά -η γνωμοδότηση είχε βγει το 2013- την οποία η προηγούμενη κυβέρνηση δεν θεώρησε ότι πρέπει να σεβαστεί.

Εμείς, λοιπόν, αποκαθιστούμε αυτήν την αδικία και επιστρέφουμε τα ποσά στη βάση μιας πολιτικής απόφασης που λάβαμε.

Κλείνοντας, το είπε και ο Υπουργός Οικονομικών θα το επαναλάβω και εγώ: Η Κυβέρνηση αυτή υλοποιεί ένα ασφυκτικό πρόγραμμα δημοσιονομικής προσαρμογής. Δεν ωραιοποιούμε τις καταστάσεις, δεν μιλάμε για success story. Είμαστε σε ένα πρόγραμμα πολύ αυστηρής δημοσιονομικής εποπτείας.

(Θόρυβος στην Αίθουσα)

Έχουμε δύο στόχους. Ο πρώτος στόχος είναι να μπορέσουμε να βγάλουμε τη χώρα…

Κυρία Πρόεδρε, γίνεται θόρυβος.

**ΧΡΗΣΤΟΣ ΜΑΝΤΑΣ:** Ισχυρίζεται ο κ. Μπούρας ότι υπάρχει δικαστική απόφαση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αν τη βρείτε φέρτε την εδώ να την κοινοποιήσουμε και στους Βουλευτές.

**ΑΘΑΝΑΣΙΟΣ ΜΠΟΥΡΑΣ:** Ψάχνω να δω. Ρωτώ μήπως κάνω λάθος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συγγνώμη, κυρία Υπουργέ. Συνεχίστε, αλλά πρέπει να ολοκληρώσετε, γιατί έχετε ξεφύγει από τον χρόνο κατά πολύ.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η Κυβέρνηση υλοποιεί ένα αυστηρό πρόγραμμα δημοσιονομικής προσαρμογής με δύο στόχους: Πρώτον, να βγάλει τη χώρα από το πρόγραμμα της επιτροπείας τον Αύγουστο του 2018 και αυτήν τη στιγμή είμαστε περισσότερο κοντά από ποτέ, νομίζω, από την έξοδο αυτή. Και η χρονική διαδρομή είναι πια σύντομη, αλλά και οι προϋποθέσεις είναι τέτοιες που μας επιτρέπουν αυτήν τη σχετική αισιοδοξία.

Όμως, ο δεύτερος στόχος είναι να διαμορφώσουμε τις προϋποθέσεις, ώστε η ανάπτυξη που θα γνωρίσουμε, να μην είναι αυτή που μας οδήγησε στην κρίση. Αυτό κάνουμε στα αναπτυξιακά συνέδρια που βρισκόμαστε και που για πρώτη φορά η τοπική κοινωνία συνομιλεί με την Κυβέρνηση και θέτει τους όρους υπό τους οποίους θα μπορούσε αυτή η ανάπτυξη να είναι διαφορετική και τα οφέλη που παράγονται να διανέμονται σε αυτούς που την παράγουν.

Αυτό ακριβώς συνέβη και στο Γκέτεμποργκ, στη Σύνοδο Κορυφής που έγινε, που πολλοί φρόντισαν να κοροϊδέψουν. Όμως, η αξία της είναι πολύ μεγάλη, διότι εκεί για πρώτη φορά και ο Πρωθυπουργός της χώρας έθεσε πιεστικά και στους ηγέτες των υπόλοιπων κρατών την ανάγκη να υπάρχουν σαφείς και ποσοτικοποιημένες δεσμεύσεις σε σχέση με τους κοινωνικούς στόχους που θα πρέπει επιτέλους αυτή η Ευρώπη να αρχίσει να υλοποιεί.

Έχουμε πει ότι θα εξαντλούμε κάθε δυνατότητα, παρά τις δύσκολες συνθήκες και τα περιορισμένα εργαλεία που διαθέτουμε, κάθε περιθώριο, κάθε επίδοση της ελληνικής οικονομίας για να βελτιώνεται η ζωή και η καθημερινότητα των αδύναμων κοινωνικών στρωμάτων. Και νομίζω ότι αυτό, που κάνουμε σήμερα στη Βουλή, αποτελεί έμπρακτη απόδειξη της δέσμευσής μας

Σας ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο Κοινοβουλευτικός Εκπρόσωπος της Χρυσής Αυγής.

Κύριε Παππά, έχετε τον μισό χρόνο, πέντε λεπτά.

**ΧΡΗΣΤΟΣ ΠΑΠΠΑΣ:** Με την ανάλογη ανοχή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Βιάστηκε ο Πρόεδρός σας.

**ΧΡΗΣΤΟΣ ΠΑΠΠΑΣ:** Την περασμένη Πέμπτη ο αριστερός Πρωθυπουργός σαν ένας νέος Πόντιος Πιλάτος ένιψε τας χείρας του στα λασπόνερα της Μάνδρας. Κήρυξε απλά εθνικό πένθος, προκειμένου να αποποιηθεί των ευθυνών του, και έκανε μια δεκάλεπτη γυροβολιά, πήγε στα πέριξ -κυριολεκτικά στα πέριξ!- της Μάνδρας, χωρίς καν να μπει στην πόλη, ίσα-ίσα για τις φωτογραφίες, γύρισε την πλάτη του στα προβλήματα της δυτικής Αττικής και πήγε ταξιδάκι στη Σουηδία.

Η θεομηνία αυτή -όπως ειπώθηκε θεομηνία- προμηνύει -και να το θυμόσαστε αυτό- το τέλος της συγκυβέρνησης. Εμείς, όπως τονίστηκε και πριν, εμείς και μόνο εμείς, βρεθήκαμε εκεί από την πρώτη στιγμή. Εμείς οι Έλληνες εθνικιστές και ο Νίκος Μιχαλολιάκος, ο οποίος τόλμησε αυτό που δεν τόλμησε κανείς άλλος πολιτικός Αρχηγός! Δεν τόλμησε κανείς από εσάς και από τους Αρχηγούς του μνημονιακού τόξου να λερώσει τα λουστρίνια του στις λάσπες της εργατικής περιοχής της Μάνδρας. Σε εσάς όλους της συγκυβέρνησης, που μιλάτε για ακραία καιρικά φαινόμενα, θα σας πω πως δεν υπάρχουν ακραία καιρικά φαινόμενα, αλλά ακραίες εγκληματικές ευθύνες. Κάποιοι φταίνε και κάποιοι πρέπει να πληρώσουν γι’ αυτό.

Δεν αρκεί, κύριε Τσίπρα, το εθνικό πένθος. Ενδεχομένως, θα επέρχετο μια ισορροπία -χωρίς, βέβαια, αυτό να φέρνει πίσω τους πεσόντες, τους είκοσι νεκρούς- με ένα ειδικό δικαστήριο.

Στο προκείμενο τώρα, στο σημερινό ρεσιτάλ αριστερής κοροϊδίας, το λεγόμενο «κοινωνικό μέρισμα». Κατ’ αρχάς και ο όρος «κοινωνικό μέρισμα» είναι ατυχής και προκλητικός.

Μέρισμα, κυρίες και κύριοι της συγκυβέρνησης, κύριε Πρωθυπουργέ, παίρνουν οι μέτοχοι εταιρειών που δεν διώκονται όταν οι διαχειριστές και οι διευθυντές των εταιρειών ρίχνουν την εταιρεία στην οικονομική καταστροφή.

Όλοι εσείς -οι προηγούμενοι, αλλά και εσείς οι τωρινοί- διώκετε με κάθε τρόπο τους μετόχους αυτού του κράτους, δηλαδή τους πολίτες -τους διώκετε οικονομικά, νομικά και ηθικά- και αφήνετε στο απυρόβλητο όσους διαχειρίστηκαν και διεύθυναν την εταιρεία, δηλαδή αυτό το κράτος που πτώχευσε.

Είπε ο κύριος Πρωθυπουργός ότι μετά τη χθεσινή εξαγγελία ανοίγεται μπροστά μας ένας καθαρός δρόμος για την οριστική έξοδο από τα μνημόνια και για την έξοδο στις αγορές σε έναν χρόνο. Σαν να ακούγαμε ακριβώς τον Σαμαρά. Αν βάζαμε τη φωνή του Σαμαρά στο πλάνο του Τσίπρα, δεν θα άλλαζε τίποτα.

Ο Πρωθυπουργός και η Κυβέρνησή του πλασάρεται σαν κάτι «νέο». Φοβάμαι, όμως, ότι στα τρία χρόνια που κυβερνάτε γεράσατε με γεωμετρική πρόοδο και σαφώς πλέον ταυτίζεστε με το παλιό. Γιατί αυτή η δήλωση του κυρίου Πρωθυπουργού σε τι διαφέρει από εκείνες τις δηλώσεις του Παπαδήμα, του Βενιζέλου, του Σαμαρά και σε τι διαφέρει, τελικά, από την περίφημη δήλωση του ανεκδιήγητου Τζέφρι Παπανδρέου «Λεφτά υπάρχουν»; Όλοι έταξαν έξοδο από την κρίση, έξοδο στις αγορές σε έναν χρόνο. Το τρομερό είναι ότι τα ίδια έλεγε ο κ. Τσίπρας και πέρσι.

Μίλησε για δίκαιη ανακατανομή του πλούτου. Ποια δίκαιη ανακατανομή του πλούτου, κύριοι της Αριστεράς συγκυβέρνησης; Είπε ότι θα ξανακερδίσουμε το κοινωνικό κράτος. Εσείς τι κάνετε; Τα παίρνετε από τους φτωχούς, για να τα δώσετε στους κατ’ επιλογήν, στους δικούς σας φτωχούς, στους φτωχούς που θα ορίσει η κοινή υπουργική απόφαση.

Κάνετε, όμως, και το ακόμα χειρότερο: Παρουσιάζετε ως επιτυχία τα αυτονόητα, δηλαδή τις αποφάσεις της ελληνικής δικαιοσύνης. Δηλαδή, τα λεφτά που δικαιούνται κάποιες κοινωνικές ομάδες, κάποιες ομάδες πολιτών, τα βαφτίζετε «κοινωνικό μέρισμα» και «δίκαιη ανακατανομή».

Είναι δίκαιη ανακατανομή, κύριοι, οι ηλεκτρονικοί πλειστηριασμοί, η κατάσχεση της πρώτης κατοικίας των φτωχών Ελλήνων; Αυτή είναι δίκαιη ανακατανομή του πλούτου; Είναι κοινωνικό κράτος; Γιατί δεν πρέπει να ξεχνάμε ότι επί των ημερών σας ξεκινάει ο πλειστηριασμός της πρώτης κατοικίας των Ελλήνων. Επί των ημερών σας! Εσείς, οι δήθεν προστάτες του λαού!

Θα κλείσω, λέγοντας, ότι εμείς στεκόμαστε ενάντιοι στην υποκρισία σας. Εμείς μπορούμε να πούμε, «Όχι, σταματήστε πια να κοροϊδεύετε τον ελληνικό λαό». Ως πότε θα τον κοροϊδεύετε σε αγαστή συνεργασία, δεξιοί και αριστεροί μαζί;

Εμείς, οι εθνικιστές της Χρυσής Αυγής, Βουλευτές και στελέχη, θεωρούμε τους εαυτούς μας -και είμαστε και μέσα και έξω από τη Βουλή- ως λαϊκούς αγωνιστές. Είμαστε πολιτικοί αγωνιστές, που αγωνιζόμαστε πραγματικά για ψωμί, παιδεία και ελευθερία. Ψωμί για όλους τους Έλληνες, κοινωνική δικαιοσύνη, ούτε ένα ευρώ στους τοκογλύφους, εθνική παραγωγή, επιτέλους, για να σταθούμε στα πόδια μας, παιδεία εθνική, ελληνική και ορθόδοξη, ελευθερία ενάντια στους διεθνιστές, στους σιωνιστές, στους ανθέλληνες, ενάντια στην Ευρωπαϊκή Ένωση, ενάντια στο ΝΑΤΟ.

Έχουμε το δίκιο, τον Θεό, τον φτωχό Έλληνα και τη φτωχή Ελληνίδα στο πλευρό μας. Γι’ αυτό τρέμετε! Γι’ αυτό θα νικήσουμε!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κυρία Πρόεδρε.

Κυρίες και κύριοι Βουλευτές, η σημερινή συνεδρίαση για ένα τόσο σοβαρό νομοσχέδιο, που αφορά την αποκατάσταση, σε μεγάλο μέρος, της υποχρέωσης της ελληνικής πολιτείας προς τον ελληνικό λαό όλα αυτά τα χρόνια της κρίσης, δυστυχώς, σκιάζεται από την τραγωδία στη δυτική Αττική. Για τον λόγο αυτό, θα έλεγα καλύτερα ότι όλοι μας πρέπει να επιδείξουμε χαμηλούς τόνους, σοβαρότητα, σεμνότητα και όχι μικροπολιτική με μόνο στόχο την αντιπολίτευση ως προς την Κυβέρνηση.

Τα ζητήματα παραμένουν. Αυτό το οποίο επείγει είναι να βρεθούν μέτρα βραχυπρόθεσμα για την αποκατάσταση της ζωής στις πληγείσες περιοχές. Βέβαια, οι άνθρωποι που χάθηκαν δεν γυρίζουν πίσω. Επίσης, θα πρέπει να υπάρξουν άμεσα αποζημιώσεις, κάτι το οποίο αναφέρθηκε και σήμερα από την πλευρά της Κυβέρνησης.

Δεν πρέπει να ξεχάσουμε τη δυτική Αττική όταν τελειώσει η Ολομέλεια και περάσουν μία και δύο εβδομάδες. Πρέπει η ελληνική πολιτεία, η κοινωνία, το πολιτικό σύστημα, οι Βουλευτές, τα κόμματα, να συνομολογήσουμε σε κάποια πράγματα: Ότι δεν θα υποκύπτουμε στα μικροσυμφέροντα, αλλά και τα μεγάλα συμφέροντα για μικροκομματικούς λόγους, δεν θα δικαιολογούμε από εδώ και πέρα την αυθαιρεσία και όλοι μαζί θα χτίσουμε ένα κράτος σύγχρονο, ευρωπαϊκό, λαμβάνοντας πάντα υπ’ όψιν στο σχεδιασμό της πόλης και τα διεθνή επιστημονικά δεδομένα.

Λίγη αυτοκριτική, βέβαια, είναι καλό να γίνεται από ορισμένους, διότι δεν πρέπει να ξεχνάμε ότι είκοσι χρόνια στις περιφέρειες, στις νομαρχίες, στις υπερνομαρχίες εναλλάξ ήταν τα δύο κόμματα της Νέας Δημοκρατίας και του ΠΑΣΟΚ. Αντίστοιχα, δε, δέκα έξι χρόνια στον εν λόγω δήμο όπου έγινε η μεγάλη καταστροφή. Τα λέω αυτά, επανερχόμενη στο ότι χρειάζεται λίγη σεμνότητα και κάποιοι χαμηλοί τόνοι.

Ερχόμαστε, όμως, στο εν λόγω νομοσχέδιο.

Κυρίες και κύριοι Βουλευτές, ακούσαμε τον εισηγητή της Νέας Δημοκρατίας, τον κ. Βρούτση, να λέει: «Δεν είμαστε όλοι ίδιοι». Εγώ θα συμφωνήσω μαζί του. Βεβαίως, δεν είμαστε ίδιοι, διότι δεν είμαστε εμείς εκείνοι, οι οποίοι μειώσαμε το ΑΕΠ της χώρας 25% μέσα σε τέσσερα χρόνια, δεν είμαστε εκείνοι, οι οποίοι ανεβάσαμε την ανεργία στο ενάμισι εκατομμύριο, ούτε είμαστε εκείνοι, οι οποίοι με τις πολιτικές και τις πράξεις μας βάλαμε τον ελληνικό λαό και τη χώρα μας στη μνημονιακή πορεία.

Η Κυβέρνηση σταθερά προσανατολισμένη στη δέσμευσή της απέναντι στον ελληνικό λαό να βγάλει τη χώρα από το καθεστώς τον μνημονίων και της επιτροπείας τον Αύγουστο του 2018, προχωράει σταθερά, υλοποιώντας ένα δύσκολο πρόγραμμα με το βλέμμα στραμμένο στην κοινωνία, στον ελληνικό λαό που σήκωσε το κύριο βάρος της κρίσης, χωρίς να φταίει για τις πολιτικές που ακολουθήθηκαν. Οι πολιτικές δυνάμεις, επί πολλές δεκαετίες στη χώρα μας, δρούσαν μόνιμα υπέρ των συμφερόντων των λίγων κι εκλεκτών και σε βάρος των πολλών.

Παρ’ όλες, όμως, τις δύσκολες δημοσιονομικές συνθήκες, υπό το καθεστώς της πλήρους επιτροπείας, η χώρα μας σταδιακά ανακάμπτει. Αυτό δεν το λένε μόνο οι αριθμοί και τα στοιχεία. Αναφέρομαι και στην αύξηση των επενδύσεων -μικρή μεν, αλλά υπάρχει- στην αύξηση των εξαγωγών, της βιομηχανικής παραγωγής κ.λπ.. Αυτό φαίνεται και από την αναγνώριση που υπάρχει σε παγκόσμιο επίπεδο της χώρας μας, από τη συμπεριφορά των αγορών, από την έξοδο στις αγορές, τη σταθεροποίηση της οικονομίας.

Πρώτη φορά, όμως, έπεσε η ανεργία κάτω από ένα εκατομμύριο. Δεν πρέπει να το ξεχνάμε αυτό. Αυτό και πολλά άλλα ενοχλούν εκείνους, οι οποίοι πίστευαν και δήλωναν ότι δεν θα κλείσει η δεύτερη αξιολόγηση, ενώ οι ίδιοι δεν είχαν κλείσει την πέμπτη αξιολόγηση. Μάλιστα, έλεγαν για την πορεία του προϋπολογισμού αυτοί, που είχαν συνηθίσει να τον αναθεωρούν στην πορεία. Τώρα, όμως, με βάση τον προϋπολογισμό, τα πράγματα βαίνουν κανονικά. Πραγματικά, η αμηχανία της Νέας Δημοκρατίας και το ΠΑΣΟΚ είναι μεγάλη.

Είναι γεγονός, βέβαια, από την άλλη μεριά ότι ο ελληνικός λαός σήκωσε μεγάλο βάρος της κρίσης. Όταν, όμως, η οικονομική ελίτ της χώρας βρίσκει καταφύγιο φοροδιαφυγής και φοροαπαλλαγής στα παραδεισένια νησιά, οι πολιτικοί της εκφραστές κουνούν το δάχτυλο κι εγκαλούν την Κυβέρνηση για επιβαρύνσεις στη μεσαία τάξη, μιλούν για περικοπές στις συντάξεις. Συγχρόνως, δε, μιλούν για μείωση της φορολογίας στα κέρδη των επιχειρήσεων. Για τον απλό, όμως, πολίτη τι λένε; Την απάντηση την έδωσε ο ίδιος ο κ. Μητσοτάκης στη Διεθνή Έκθεση Θεσσαλονίκης. Είπε: «Δεν μπορώ να φανταστώ κοινωνία χωρίς ανισότητες». Αυτό νομίζω ότι τα λέει όλα.

Όταν έρχονται σήμερα και μιλάνε για λιγότερο κράτος, για ιδιωτικοποίηση της παιδείας και της υγείας, έρχομαι και λέω: Οι πυροσβέστες, οι αστυνομικοί, οι υπάλληλοι Υπουργείων, που αυτήν τη στιγμή επιχειρούν στη Μάνδρα να ανακουφίσουν, όσο είναι δυνατόν, το κράτος. Αυτοί είναι το δημόσιο, αυτοί είναι οι δημόσιοι υπάλληλοι. Ότι χρειάζονται αλλαγές, βελτίωση κ.λπ., αυτό είναι ένα άλλο ζήτημα και το προσπαθούμε. Όμως, όταν έχουμε στον νου μας δημόσιο, πρέπει να έχουμε στον νου μας και αυτό.

Κυρίες και κύριοι Βουλευτές, για δεύτερη χρονιά η Κυβέρνηση διαθέτει από την υπέρβαση πλεονάσματος στους συμπολίτες μας ένα κονδύλι. Αυτό αποτελεί υποχρέωση της πολιτείας. Δεν είναι ούτε χαρτζιλίκι ούτε φιλοδώρημα, όπως ακούσαμε εμείς εδώ πέρα. Και αυτό είναι αποτέλεσμα των πολιτικών στην πάταξη της φοροδιαφυγής, στο πλαστικό χρήμα, στις λίστες. Διερωτώνται εδώ εκπρόσωποι της Δημοκρατικής Συμπαράταξης: Τι εισπράξατε; Εγώ θα απαντήσω: Τα στικάκια, που ήταν στα συρτάρια, ήλθαν και διερευνώνται πλέον. Αυτό και μόνο δείχνει μια διαφορά.

Επίσης, δεν μπορώ να μην πω και το πολύ σημαντικό, που αφορά τη ΔΕΗ. Θα ήθελα να πω ότι τα 360 εκατομμύρια, που αφορούν υπηρεσίες κοινής ωφέλειας -ανέφερε ο Υπουργός πριν, δεν θα επαναλάβω- είναι πολύ σημαντικά, γιατί ο ελληνικός λαός δεν θα υποστεί νέες αυξήσεις στο ηλεκτρικό ρεύμα. Επίσης, εξαγγέλθηκαν και μέτρα συγκεκριμένα για το κοινωνικό τιμολόγιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Καφαντάρη, παρακαλώ ολοκληρώστε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κλείνοντας, θα ήθελα να πω να μην στεναχωριέται ο κ. Βενιζέλος, που τον ακούσαμε πριν από λίγο για τη ΔΕΗ. Θα του πω ότι η ΔΕΗ και μέσα στις νέες συνθήκες της απελευθέρωσης του ηλεκτρισμού και της ενέργειας σε πανευρωπαϊκό επίπεδο, θα εξακολουθεί να είναι σημαντικός πυλώνας της ενεργειακής πολιτικής της χώρας μας.

Ευχαριστώ.

(Χειροκροτήματα από τις πτέρυγες των ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος έχει τον λόγο για δέκα λεπτά.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, ο λαός μας, που είναι σοφός, διδάσκει ότι είναι δύσκολο κανείς να απεξαρτηθεί από τον τζόγο, το κάπνισμα και τις εφηβικές καταχρήσεις. Εγώ θα προσέθετα τη δημαγωγία και τον λαϊκισμό.

Στην Αίθουσα αυτή, κυρία Πρόεδρε, αλλά και σε πάρα πολλά άλλα ακροατήρια, έχουμε έναν Πρωθυπουργό -ο νυν Πρωθυπουργός- αλλά και άλλα κορυφαία στελέχη του ΣΥΡΙΖΑ, που έσταζαν χολή και φαρμάκι, όταν είχε αποφασιστεί η διανομή του μερίσματος από την κυβέρνηση Σαμαρά-Βενιζέλου.

Όταν εκείνη η Κυβέρνηση είχε προβεί σε διανομή πλεονάσματος 500 εκατομμυρίων ευρώ σε ένστολους και χαμηλοσυνταξιούχους, ο κ. Τσίπρας τότε είχε τοποθετηθεί –ομολογουμένως, υπερβολικά εποικοδομητικά- λέγοντας τα εξής: «Θεωρούμε πράξη ντροπής, πράξη καταισχύνης, πράξη ταπείνωσης του κάθε πολίτη αυτής της χώρας, από τη μια να αρπάζουν το ψωμί από το τραπέζι εκατομμυρίων ανθρώπων και, από την άλλη, να τους πετούν κάποια ψίχουλα για να εξαγοράσουν, όπως εκείνοι φαντάζονται, τη στήριξή τους στην πολιτική, που τους έκλεψε το ψωμί και έχει σκοπό να τους κλέψει και το τραπέζι και τις καρέκλες και το σπίτι. Αν αυτό δεν είναι ο απόλυτος πολιτικός ξεπεσμός…» -έλεγε- «…έχουν χάσει οι λέξεις το νόημά τους. Πρόκειται για μια πράξη βαθιά ανήθικη, που δείχνει τον φόβο του μπροστά στις κάλπες». Και συνέχιζε με το ίδιο πραγματικά σκεπτικό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τα ακούσαμε, όμως, και από τον κ. Θεοχάρη, κύριε Λοβέρδο. Εκμεταλλευθείτε τον χρόνο.

**ΑΝΔΡΕΑΣ ΛΟΒΕΡΔΟΣ:** Έχω να συμπληρώσω και άλλα πολύ ενδιαφέροντα, κυρία Πρόεδρε.

Έθετε και το ακόλουθο ερώτημα, αναφερόμενος στην τότε Κυβέρνηση: «Πώς πετάει αυτό το ξεροκόμματο της άγνοιας και της περιφρόνησης στα μούτρα των Ελλήνων, επιχειρώντας έτσι να τους αφαιρέσει το τελευταίο, που τους έχει απομείνει, την αξιοπρέπειά τους;»

Βρήκα, με την ευκαιρία αυτής της συζήτησης και κάτι που αναζητούσα καιρό και δεν έβρισκα, κυρίες και κύριοι Βουλευτές, το πότε είχε κάνει λόγο ο τότε Αρχηγός της Αξιωματικής Αντιπολίτευσης και νυν Πρωθυπουργός για τον Πινοσέτ της Χιλής, με tweet δικό του: «Με αίμα, δάκρυα και λεηλασία θα καταφέρουν πλεονάσματα, σαν και αυτά που κατάφερε ο Τσαουσέσκου στη Ρουμανία και ο Πινοσέτ στη Χιλή». Αυτό ήταν στις 28 Απριλίου 2013. Να μια πραγματικά δημιουργική και εποικοδομητική στάση Αρχηγού πολιτικού κόμματος.

Και στέκει το ερώτημα προς τους Βουλευτές της Πλειοψηφίας, ΣΥΡΙΖΑ και ΑΝΕΛ, που είναι ένα ερώτημα πραγματικό: Κυρίες και κύριοι Βουλευτές της Πλειοψηφίας, όταν τα ακούτε αυτά νιώθετε καλά μέσα στα ρούχα σας; Νιώθετε καλά μέσα στα κόμματα, στα οποία ανήκετε; Νιώθετε εντάξει με τον μόλις χθεσινό σας εαυτό ή θα επιβεβαιώσετε για μία ακόμη φορά αυτό που έχω ξαναπεί πάρα πολλές φορές «φόρα παρτίδα» και ενώπιος ενωπίοις μέσα στη Βουλή, ότι έχετε ξεπεράσει κάθε όριο δημαγωγίας, λαϊκισμού και πολιτικής κατάπτωσης, αφού επαίρεστε και θριαμβολογείτε για ό,τι ακριβώς αποκηρύσσατε, κατακρίνατε και δαιμονοποιούσατε;

Εντούτοις, πρέπει να αναφέρω και κάποια θετική πλευρά, κάποια συνεισφορά σας στην όλη πορεία του τόπου: Δώσατε την ευκαιρία και τη δυνατότητα στον πολίτη να συγκρίνει το χθες με το σήμερα και με βάση αυτή τη σύγκριση να κάνει την επιλογή του για το αύριο.

Εμείς, κυρία Πρόεδρε, και το 2014 ως Κυβέρνηση είχαμε ψηφίσει και διανείμει αυτό το μέρισμα των 500 εκατομμυρίων και το 2016 κάναμε το ίδιο, παρ’ ότι είχατε κάνει λαθροχειρία, την οποία πληρώσατε με τον εξευτελισμό και του νυν και του τότε Υπουργού Οικονομικών, που ζητούσαν συγγνώμες, αλλά το κάνουμε και το 2017. Είχα την ευκαιρία να το πω στην Αίθουσα αυτή από την περασμένη εβδομάδα: Ό,τι μπορεί να συγκροτήσει μία μικρή διαφορά σε ανθρώπους, που υποφέρουν, μας βρίσκει θετικούς, αλλά έχουμε ένα μέτρο και ένα σταθμό είτε είναι 2014, που ήμασταν Κυβέρνηση είτε είναι 2016 και 2017, που είμαστε Αντιπολίτευση.

Ακούμε τον Πρωθυπουργό σήμερα και τα στελέχη του να εκφωνούν πύρινους λόγους κατά των φορολογικών παραδείσων των οικονομικών ελίτ, υπέρ των συμφερόντων των ασθενέστερων κοινωνικών στρωμάτων. Και διερωτάται κανείς, τι είναι αυτό που έχει περισσέψει τώρα από την υποκρισία, την κοροϊδία και τον λαϊκισμό.

Γιατί γνωρίζουν πολύ καλά πια οι πολίτες, ποια είναι τα μέτρα που έχετε επιβάλει. Και η προλαλήσασα Υπουργός Εργασίας ξέρει πάρα πολύ καλά για το 2017 ποια είναι τα μέτρα, που έχει επιβάλει η Κυβέρνησή της και ξέρει επίσης ακόμη καλύτερα ποια είναι για το 2018 τα μέτρα, στα οποία είχε η ίδια την πρωτοβουλία να επιβληθούν στους διοικούμενους στο δικό της Υπουργείο.

Είστε εσείς, που πετσοκόψατε και καταργήσατε το ΕΚΑΣ, που πετσοκόψατε και μειώσατε τις κύριες και τις επικουρικές συντάξεις και που επιβάλατε στους ελεύθερους επαγγελματίες όσα έχετε επιβάλει με τους φόρους και τις εξοντωτικές ασφαλιστικές εισφορές.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Και για τον κυβερνητικό εταίρο, για εσάς τους ΑΝΕΛ, κύριε συνάδελφε, που είστε εδώ, τι απέγινε εκείνη η πρώτη σας δέσμευση, ότι θα ήταν πρώτη ενέργεια του Υπουργού Εθνικής Αμύνης η επιστροφή στους ενστόλους του ποσού, που τους οφείλει το ελληνικό δημόσιο, λόγω της απόφασης του Συμβουλίου της Επικρατείας;

Εμείς, το πρώτο κομμάτι το δώσαμε μέσα στον χρόνο, όχι εφάπαξ. Εσείς, όμως, με αυτές τις μεγαλόστομες υποσχέσεις, τι έχετε κάνει μετά από τρία χρόνια;

Και μια και αναφέρομαι σε αυτόν τον Υπουργό, θα ήθελα να κάνω μία ερώτηση σε εσάς στο Προεδρείο: Όταν ένας Βουλευτής έχει στην κατοχή του απόρρητο έγγραφο και δεν θέλει να κάνει διαρροή και δεν θέλει να παραβιάσει το απόρρητο του εγγράφου που αφορά στο Υπουργείο Εξωτερικών και στο Υπουργείο Εθνικής Αμύνης, τι κάνει;

Προτείνω, κυρίες και κύριοι συνάδελφοι, επειδή υπάρχουν ορισμένα όρια, τα οποία δεν πρέπει να ξεπερνά η Κυβέρνηση, να καταθέτουμε αυτά τα έγγραφα, όπως γίνεται και με τις εξεταστικές επιτροπές, στο Προεδρείο της Βουλής και να πηγαίνουν στην Αίθουσα 162, για να τα δουν όμως και οι τριακόσιοι Βουλευτές! Για να δούμε για την ιστορία αυτή της Σαουδικής Αραβίας, «πόσα απίδια πιάνει ο σάκος» και ποιος λέει την αλήθεια.

Ας επιστρέψω, λοιπόν, στο θέμα της σημερινής συζήτησης. Έγινε μία αναφορά, με πρωτοβουλία του Υπουργού των Οικονομικών, αλλά και της Υπουργού Εργασίας, στο πρόσφατο παρελθόν. Η Υπουργός Εργασίας, -δεν καταλαβαίνω τον λόγο, την αιτία, το κίνητρο- δεν ξέρω γιατί -είναι αδυναμία, είναι έλλειψη γνώσης, είναι έλλειψη κατάρτισης για τα τελευταία, που πέρασε η Ελληνική Δημοκρατία;- πάντως, έκανε αναφορές στα πλεονάσματα, που στόχευαν να έχουν οι δικιές μας κυβερνήσεις, πάντα όμως, όπως θα θυμούνται όσοι είναι επιμελείς, σε συνδυασμό με την ανάπτυξη και ποτέ χωρίς αυτήν.

Κάνω μνεία σε συγκεκριμένες αναφορές: Το 2016-2017 υπήρχε πρόβλεψη για 4,5% πλεόνασμα, το 2015-2016 3% ανάπτυξη, 3,7% ανάπτυξη, το 2018-2020 4,2%. Υπάρχει λόγος εδώ, σχέση ανάπτυξης-πλεονάσματος. εσείς, σε καιρό ύφεσης, είχατε ένα πλεόνασμα στόχευσης 0,5% και το πήγατε εκεί που το πήγατε, ληστεύοντας τον ελληνικό λαό. Η ύφεση και τα μεγάλα πλεονάσματα είναι το πρόβλημα, κυρία Αχτσιόγλου, όχι αυτά τα οποία θυμάστε, δίκην μικρού παιδιού και λέτε εδώ για να σας χειροκροτήσουν οι Βουλευτές σας.

Τέλος, κύριε Υπουργέ, εγώ έκανα μία υπενθύμιση πρόσφατων γεγονότων για το 2014. Στην απάντησή σας, μου αναφέρατε στοιχεία, τα οποία εγώ δεν κατανόησα, γιατί αυτά συγκροτούν απάντηση σε αυτά που σας έλεγα. Αν μου λέγατε ότι για την προληπτική πιστωτική γραμμή, υπάρχει ανάγκη μεγάλων πλεονασμάτων, θα σας έλεγα: Αυτό πού το έχετε δει;

Αν μου λέγατε ότι 11,5 δισεκατομμύρια ευρώ, όπως παραδέχεται ο απολογισμός και ο ισολογισμός του κράτους αύριο, αυτή είναι έκθεση του Γενικού Λογιστηρίου του Κράτους, είχαν επιστραφεί στο ελληνικό δημόσιο και τα δώσατε πίσω με τη φοβερή υπουργία Βαρουφάκη. Αν αυτό είναι αλήθεια, που είναι αλήθεια και με τη βούλα του Γενικού Λογιστηρίου του Κράτους, για να βγούμε στην προληπτική πιστωτική γραμμή, είχαμε τα εφόδια, κύριε Υπουργέ των Οικονομικών και δεν είχαμε ανάγκη αυτά τα οποία λέτε εσείς σήμερα. Τα είχαμε καταφέρει. Και τι καταφέρατε εσείς; Όλα αυτά να πάνε πίσω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελείωσα, κύριε Πρόεδρε.

Το 2014 που παραδεχθήκατε τώρα, μέσα από τη διατύπωση των ακριβών στοιχείων ότι η ανάπτυξη είχε αγγίξει το 0,7% και υπήρχε μικρή, αλλά θετική σχέση ανάμεσα στις δαπάνες και στα έσοδα του κράτους, η ανάπτυξη σταμάτησε. Την Κυβέρνηση τη ρίξατε. Και θυμόμαστε όλοι εδώ πολύ καλά τι είναι αυτά που λέγατε εσείς και ο κυβερνητικός σας εταίρος για τους Βουλευτές, που προσπαθούσαν να ψηφίσουν για Πρόεδρο Δημοκρατίας, για να συνεχιστεί μέχρι το τέλος του 2015 η πορεία του τόπου. Είχαμε φθάσει να σας το ζητάμε αυτό. Σταματήσατε αυτήν την πορεία, έγιναν όσα έγιναν επί «Βαρουφακιάδας», πήγατε τη χώρα πίσω, ύφεση το 2015, ύφεση το 2016, δειλή ανάπτυξη -θα δούμε ποια- το 2017 και μας μιλάτε και από πάνω για σχέδιο, το μόνο δηλαδή που δεν έχετε.

Εν πάση περιπτώσει, η ημέρα θα κλείσει με την ψηφοφορία. Εμείς θα ψηφίσουμε, όπως έχουμε πει εδώ και αρκετές μέρες, θετικά. Όμως, η τροπολογία δεν έχει έρθει ακόμα, κυρίες και κύριοι της Πλειοψηφίας, που αφορά την παρέμβασή σας στα ζητήματα της δυτικής Αττικής. Είχατε υποσχεθεί ότι θα αγορεύουμε οι Κοινοβουλευτικοί Εκπρόσωποι, έχοντας υπόψιν…

**ΠΡΟΕΔΡΕΥΩΝ (Γεώργιος Βαρεμένος):** Έχει κατατεθεί η τροπολογία.

Και παρακαλώ τελειώστε τώρα με αυτό.

**ΑΝΔΡΕΑΣ ΛΟΒΕΡΔΟΣ:** Διενεμήθη η τροπολογία για τα κριτήρια. Η τροπολογία για τη δυτική Αττική δεν έχει κατατεθεί. Αν έχει κατατεθεί και το ξέρετε μόνο εσείς, είναι δικό σας θέμα.

Πάντως, κυρίες και κύριοι Βουλευτές, η διαδικασία προχωράει και ολοκληρώνεται. Σε λίγο θα μιλάνε οι πολιτικοί Αρχηγοί και ούτε οι εισηγητές, ούτε οι Κοινοβουλευτικοί Εκπρόσωποι έχουν μπορέσει να καταλάβουν τι είναι αυτό το οποίο θα κληθούμε να ψηφίσουμε σε λίγο. Όμως, εδώ έχετε πει ψέματα σε όλα. Για μια τροπολογία θα κάνουμε θέμα εμείς;

Ευχαριστώ, συνάδελφοι.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Γιώργος Βλάχος από τη Νέα Δημοκρατία έχει τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να εκφράσω τη θλίψη μου για τον τραγικό θάνατο είκοσι συμπολιτών μας, καθώς και την αγωνία μας για την τύχη των αγνοουμένων.

Οι καταστροφές στη δυτική Αττική είναι πολύ μεγάλες. Σε μια συνοικία, τη Μάνδρα, το τοπίο έχει πλήρως αλλοιωθεί. Εδώ και λίγες μέρες η πόλη είναι αγνώριστη. Οι πολίτες της έχουν λυγίσει. Η απόγνωση έχει σκεπάσει τη ζωή τους.

Από την πρώτη στιγμή που βρεθήκαμε εκεί, είχαμε πολλά αναπάντητα ερωτήματα για όσα βλέπαμε να συμβαίνουν. Την ώρα, όμως, που υπήρχαν νεκροί και πολλοί αγνοούμενοι και που καταλαβαίναμε με όσα βλέπαμε ότι, δυστυχώς, όσο περνούσε η ώρα ο αριθμός των νεκρών θα αυξανόταν, επικεντρώσαμε τη στήριξή μας στους διασώστες και το ενδιαφέρον μας στους ανθρώπους, που είχαν βρεθεί χωρίς σπίτι, χωρίς τροφή.

Ακούμε την Κυβέρνηση να ψελλίζει κάτι περί κλιματικής αλλαγής. Μέχρι το 2014 για ό,τι γινόταν έφταιγαν οι κυβερνήσεις. Από το 2014 και μετά φταίει η κλιματική αλλαγή και σήμερα ακούσαμε ότι φταίνε τα σαράντα, τα πενήντα και τα εξήντα χρόνια. Και βεβαίως, ακούσαμε και την κ. Δούρου να μας λέει ότι φταίει ο δασάρχης και όλα τα υπόλοιπα.

Όμως, η κυρία περιφερειάρχης παραδέχθηκε δημόσια ότι, τόσο η Κυβέρνηση, όσο και η Περιφέρεια είχαν ειδοποιηθεί από τη Μετεωρολογική Υπηρεσία για ακραία καιρικά φαινόμενα στην περιοχή.

Ερωτώ, λοιπόν, τι έκανε η Κυβέρνηση και η Περιφέρεια, προκειμένου να προστατεύσουν τους πολίτες; Για όλα τα άλλα, δίκαια ή άδικα, κατηγορείστε όποιον θέλετε, τα σαράντα και τα πενήντα χρόνια. Όμως, η διαχείριση της κατάστασης και η προστασία της ζωής των πολιτών ήταν και είναι αποκλειστική δική σας ευθύνη! Το ότι σήμερα η Μάνδρα -έκτη μέρα- δεν έχει ρεύμα και νερό είναι δική σας ευθύνη και όχι τι έγινε στο παρελθόν. Και δεν μπορεί να κρύβετε τις πραγματικές σας ευθύνες πίσω από γενικόλογους αφορισμούς και αμήχανα χειροκροτήματα που είδαμε νωρίτερα.

Κυρίες και κύριοι συνάδελφοι, έρχομαι στο θέμα, σε ό,τι αφορά τη διανομή του κοινωνικού μερίσματος. Το 2014, όπως όλοι γνωρίζουμε, δόθηκε οικονομική βοήθεια, με κριτήρια σε συμπολίτες μας, που είχαν ανάγκη. Γιατί δόθηκε τότε; Διότι υπήρχε πραγματικό πλεόνασμα, διότι είχαμε 30% μείωση στην ειδική εισφορά, 30% μείωση στον ειδικό φόρο κατανάλωσης, 44% μείωση στον ΦΠΑ, 6% μείωση των εισφορών. Γι’ αυτό δίναμε μέρισμα, γιατί κάτι διαφορετικό είχε προκύψει.

Τότε, εσείς, συνάδελφοι του ΣΥΡΙΖΑ, τι λέγατε; «Το πλεόνασμα είναι σεσημασμένο για τους Έλληνες. Σε αυτό κρύβονται όλες οι αμαρτίες, όλες οι πληγές, όλη η σήψη, όλη η απάτη της σημερινής πολιτικής. Σε αυτό κρύβεται το δράμα εκατομμυρίων ανθρώπων, η καταστροφή των νοικοκυριών, επιχειρήσεων, οι λιποθυμίες, η πείνα των παιδιών, η ασιτία, η ζωή εν τάφω στα νοσοκομεία, τα ψυχιατρεία, τα άσυλα ανιάτων». Αυτά λέγατε τότε ξεδιάντροπα.

Και πραγματικά, σήμερα, που τα γεγονότα έχουν προχωρήσει, όπως προχώρησαν, νιώθετε λίγο την ανάγκη μιας συγγνώμης; Δεν νιώθετε λίγο ντροπή για αυτά που λέγατε τότε και αυτά που λέτε σήμερα; Προφανώς, από όσα λέτε σήμερα, καταλαβαίνω ότι δεν ντρέπεστε. Γιατί, όχι μόνο ξεχάσατε, αλλά ανατρέψατε και αυτά που λέγατε το 2014.

Και το 2016, σαν Άγιος Βασίλης, ήρθατε να δώσετε έναν μπουναμά. «Δώσατε μέρισμα» -μας λέγατε τότε- «με μονομερή απόφαση». Και αφού -επιτρέψτε μου να πω τη λέξη- τσαμπουκαλευθήκατε για λίγες μέρες, λέγοντας ότι εσείς δεν ρωτάτε, γιατί εσείς είστε υπερήφανη Αριστερά και λοιπά, στείλατε εκείνη την περίφημη ταπεινωτική επιστολή, επιστολή εξευτελισμού και μετάνοιας. Δώσατε το μέρισμα, χωρίς κριτήρια και φτάσαμε να το πάρουν άνθρωποι, που δεν έπρεπε, με τα γνωστά γεγονότα, τα οποία δεν θέλω να επαναλαμβάνω.

Εσείς σήμερα πανηγυρίζετε για υπερπλεόνασμα. Προφανώς, δεν συμμεριζόμαστε την ατεκμηρίωτη αισιοδοξία σας, αφού η λογική λέει ότι δεν μπορεί να υπάρχει πλεόνασμα σε μια οικονομία, που είναι συνέχεια σε ύφεση και που ακόμη και φέτος δεν θα πετύχει το στόχο που έχει θέσει η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ένα λεπτό θέλω, κύριε Πρόεδρε.

Άρα, αυτό που λέτε εσείς «υπερπλεόνασμα» είναι υπερφορολόγηση, είναι αναγκαστικά μέτρα είσπραξης, είναι μέτρα στάσης πληρωμών, είναι περικοπές του Προγράμματος Δημοσίων Επενδύσεων. Γενικά, είναι το αποτέλεσμα της πολιτικής περικοπών και λιτότητας, πολιτικής αδιέξοδης που υποβαθμίζει τη ζωή μας και υποτιμά τις περιουσίες και τα εισοδήματα των πολιτών. Δεν μπορείτε να υποτιμήσετε το νόμισμα και υποτιμάτε τη ζωή μας.

Αυτήν τη στιγμή που αποφασίζετε να κάνετε αυτήν τη διανομή, εμείς καταθέσαμε πρόταση με κριτήρια για δίκαιη κατανομή. Την αρνηθήκατε. Θα ήταν εύκολο να πούμε ότι δεν ψηφίζουμε. Δεν θέλουμε, όμως, να σας δώσουμε το παραμικρό δικαίωμα να λαϊκίσετε, να αποπροσανατολίσετε την κοινή γνώμη λέγοντας ό,τι θέλετε.

Γι’ αυτό, λοιπόν, σήμερα η Κυβέρνηση πρέπει να πει την αλήθεια στον ελληνικό λαό. Με την υπουργική απόφαση διανομής του ποσού των 1,4 δισεκατομμυρίων, που εξήγγειλε η Κυβέρνηση, οι πολίτες θα καταλάβουν ότι το ποσό που θα μοιραστεί τελικά είναι το μισό -720 εκατομμύρια ευρώ- και πολλοί δικαιούχοι, που νομίζουν ότι θα είναι δικαιούχοι, στο τέλος θα καταλάβουν ότι δεν θα μπορέσουν να εισπράξουν ούτε ένα ευρώ και ότι αυτό το μέρισμα τελικά δεν τους αφορούσε.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος σας, κύριε συνάδελφε.

**ΓΕΩΡΓΙΟΣ ΒΛΑΧΟΣ:** Τελειώνω, κύριε Πρόεδρε.

Τα υπόλοιπα χρήματα, όπως έχουμε επαναλάβει, είναι για κοινωνική πολιτική, που έκανε η ΔΕΗ και όχι το κράτος και επιστροφές χρημάτων σε συνταξιούχους μετά τις γνωστές αποφάσεις.

Το μέρισμα, κυρίες και κύριοι συνάδελφοι, για όσους το πάρουν, είναι καλό. Δεν θα αλλάξει όμως ούτε καν θα βελτιώσει τη ζωή τους. Είναι μια προσωρινή ανακούφιση και τίποτα παραπάνω. Τα επιδόματα και τα συσσίτια δεν είναι κοινωνική πολιτική, είναι κοινωνική αλληλεγγύη, είναι ενδιαφέρον, είναι εφάπαξ βοήθεια. Δίνουν ανάσα στο σήμερα, δεν λύνουν τα πραγματικά καθημερινά προβλήματα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βλάχο, πρέπει να ολοκληρώσετε, σας παρακαλώ.

**ΓΕΩΡΓΙΟΣ ΒΛΑΧΟΣ:** Τη φράση μου να τελειώσω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Δεν αρκεί η υπόσχεση ότι τελειώνετε. Τελειώστε.

**ΓΕΩΡΓΙΟΣ ΒΛΑΧΟΣ:** Η μόνη λύση είναι η ανάπτυξη. Για την ανάπτυξη, όμως, χρειάζονται χρήματα, χρειάζονται επενδύσεις. Για να υπηρετήσεις αυτήν την πολιτική πρέπει να την πιστεύεις, να τη νιώθεις, να τη ζεις.

Οι επενδύσεις για εμάς είναι επιλογή, ενώ για εσάς είναι ανάγκη όταν δεν μπορείτε να τις αποφύγετε. Αυτή είναι και η μεγάλη μας διαφορά. Αυτή είναι όμως και η ελπίδα της ελληνικής κοινωνίας για την επόμενη μέρα, που ό,τι και να πείτε, ό,τι και να κάνετε φαίνεται ότι έρχεται.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Δημήτρης Κουτσούμπας, Πρόεδρος της Κοινοβουλευτικής Ομάδας του ΚΚΕ.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, αυτές τις μέρες έχουν περισσέψει τα συλλυπητήρια και η φραστική συμπαράσταση από όλους για τις καταστροφικές πλημμύρες στη Μάνδρα και στη Νέα Πέραμο, για τα αθώα θύματα, που θρηνήσαμε.

Το ζητούμενο, όμως, πέρα από όλα αυτά, είναι να στηριχθούν πρακτικά και συγκεκριμένα οι κάτοικοι αυτών των περιοχών, να υπάρξουν άμεσα μέτρα ανακούφισης, αποκατάστασης των ζημιών και έκτακτη ενίσχυση για τις ανάγκες των πληγέντων.

Το ΚΚΕ επισημαίνει ότι χρειάζεται να υπάρξουν άμεσα μέτρα, προκειμένου να αποζημιωθούν οι κάτοικοι και οι επαγγελματίες της περιοχής στο 100% της συνολικής ζημιάς και ταυτόχρονα, προστασία για τη στέγαση, τη σίτιση, την ένδυση. Να υπάρξει πάγωμα χρεών στην εφορία, στον ΟΑΕΕ, στις τράπεζες, χωρίς προσαυξήσεις και τόκους για τους πληγέντες. Να σταματήσουν άμεσα οι όποιες διαδικασίες κατάσχεσης. Απαλλαγή από τα δημοτικά τέλη για τους πληγέντες. Καμμία διακοπή νερού, ρεύματος και τηλεφώνου σε εργατικές λαϊκές οικογένειες. Κανείς να μην χάσει τη δουλειά του, να μην θεωρηθεί αδικαιολογήτως απών από την εργασία του, να καταβληθούν κανονικά μεροκάματα, ένσημα κ.λπ..

Τα μέτρα που ανακοίνωσε η Κυβέρνηση δεν καλύπτουν την αποζημίωση των πληγέντων στο 100% των ζημιών που υπέστησαν σπίτια, καταστήματα και αυτοκίνητα, πέρα από το γεγονός ότι η πείρα μάς λέει πως παρά τις υποσχέσεις και τις διακηρύξεις για κονδύλια, αυτά, όταν και εάν δίνονται, δίνονται κουτσουρεμένα και με τόσο μεγάλη καθυστέρηση, που δεν πιάνουν τόπο πραγματικά.

Από τις πλημμύρες του 2015 στο Χαϊδάρι οι κάτοικοι ακόμα περιμένουν να πάρουν εκείνο το έρμο το εξακοσάρι, που τους τάξατε. Δεν το έχουν πάρει. Το ίδιο και στον Κάλαμο, από το καλοκαίρι με τις πυρκαγιές. Γι’ αυτό, ό,τι υποσχεθήκατε σήμερα, μόνο αν δουν οι κάτοικοι της Μάνδρας να μπαίνει στις τσέπες τους, θα το πιστέψουν. Όλα τα άλλα είναι λόγια του αέρα, χώρια που η λύση του δανείου δεν είναι λύση, αλλά πρόκειται για νέα θηλιά.

Οι νέες καταστροφές από τις πλημμύρες για πολλοστή φορά σε δήμους της Αττικής, που έχουν κοστίσει μάλιστα και πολλές ανθρώπινες ζωές, είναι το χρονικό ενός προαναγγελθέντος εγκλήματος, ενός εγκλήματος, που έχει ως βασικό υπεύθυνο την πολιτική, που εφαρμόζουν διαχρονικά όλες οι κυβερνήσεις -σήμερα η Κυβέρνηση ΣΥΡΙΖΑ-ΑΝΕΛ- μαζί με την τοπική και περιφερειακή διοίκηση. Είναι ένα έγκλημα που οδηγεί, εν έτει 2017, μέσα στην Αττική στο να χάνονται ζωές, με μια ισχυρή φθινοπωρινή βροχή και να βλέπουν οι λαϊκές οικογένειες τους κόπους μιας ζωής να χάνονται.

Οι κυβερνήσεις και οι αρμόδιοι κρατικοί φορείς, ενώ γνωρίζουν με λεπτομέρειες την όξυνση του προβλήματος και τον επείγοντα χαρακτήρα των μέτρων και έργων αντιπλημμυρικής προστασίας, ειδικά στην περιοχή της δυτικής Αττικής, υλοποιούν έργα και υποδομές, που αποφασίζονται αποκλειστικά και μόνο με βάση την κερδοφορία του κεφαλαίου και δεν πριμοδοτούν, βέβαια, τα αντιπλημμυρικά έργα.

Οι τεράστιες καταστροφές αναδεικνύουν για μια ακόμα φορά την τραγική έλλειψη υποδομών και κυβερνητικού σχεδιασμού για την προστασία από φυσικά φαινόμενα. Αναδεικνύουν τον άναρχο αντιλαϊκό χαρακτήρα της καπιταλιστικής ανάπτυξης. Αναδεικνύουν τελικά την περιφρονητική στάση απέναντι στον άνθρωπο, που χαρίζει αυτό το σύστημα και όσους το υπηρετούν.

Κυρίες και κύριοι, ας σκεφτούμε πού οφείλεται η άναρχη οικιστική ανάπτυξη διαφόρων περιοχών, η αυθαίρετη και πυκνή δόμηση, ο δραστικός περιορισμός ελεύθερων χώρων, η μεγάλη οικιστική πίεση, που φέρνει σε επικίνδυνη απόσταση αναπνοής τις κατασκευές με το υδρογραφικό δίκτυο, πώς αξιοποιήθηκε η ανοχή στην αυθαίρετη δόμηση, καθώς και το σύστημα αντιπαροχής, ώστε η υποδομή να αναδειχθεί ατμομηχανή της ανάπτυξης και η άρχουσα τάξη να διαμορφώνει και με αυτόν τον τρόπο τις κοινωνικές συμμαχίες της πάνω στο καίριο ζήτημα της λαϊκής στέγης.

Εσείς άλλωστε, δεν είστε που πριν από λίγες μέρες φέρατε νομοσχέδιο τακτοποίησης αυθαιρέτων με το ανάλογο χαράτσι, όπως έκαναν άλλωστε και οι προηγούμενοι;

Γιατί δεν υπάρχει σήμερα ενιαίος χωροταξικός σχεδιασμός με γνώμονα τη συνδυασμένη ικανοποίηση των αναγκών του λαού; Γιατί στους όποιους σημερινούς αποσπασματικούς σχεδιασμούς απουσιάζει μια ολοκληρωμένη εκτίμηση για την αλληλεπίδραση, που έχουν οι διάφοροι παράγοντες κινδύνου;

Γιατί εγκρίνονται και υλοποιούνται μεγάλα έργα υποδομών, όπως οι οδικοί άξονες, χωρίς ολοκληρωμένες συνοδευτικές παρεμβάσεις αντιπλημμυρικής θωράκισης, ενώ είναι προφανείς οι μετασχηματισμοί, που επιφέρουν σε περιοχές με ανοικτά, μη διευθετημένα ή και μπαζωμένα ρέματα;

Γενικότερα, ας σκεφτούμε με ποιο κριτήριο διαμορφώνονται οι ιεραρχήσεις και οι επιλογές των έργων που θα υλοποιηθούν. Γιατί δεν αποτελούν προτεραιότητα έργα αντιπλημμυρικής προστασίας, αντισεισμικής θωράκισης, προστασίας των δασών;

Όποιο επιμέρους ερώτημα από τα παραπάνω κι αν εξετάσει κανείς, θα καταλήξει στις ίδιες απαντήσεις. Το κριτήριο, που καθορίζει τελικά αυτές τις εξελίξεις, είναι το κέρδος του μεγάλου κεφαλαίου. Το μεγάλο εμπόδιο δηλαδή, της λαϊκής ευημερίας είναι η άναρχη καπιταλιστική ανάπτυξη, ο αδυσώπητος ανταγωνισμός μεταξύ διαφόρων ομίλων. Δεν πρόκειται για κάποιο τεχνοκρατικό πρόβλημα, αλλά για πολιτικό έγκλημα διαρκείας όλων των αστικών πολιτικών δυνάμεων.

Έχετε το θράσος από πάνω να αποδίδετε την καταστροφή στα ακραία καιρικά φαινόμενα, στην κλιματική αλλαγή ή στον φτωχόκοσμο ακόμα, που έφτυσε αίμα για να φτιάξει ένα σπίτι, όπως-όπως, αφού ποτέ άλλωστε δεν υπήρχε σχέδιο δημιουργίας εργατικής κατοικίας.

Επιμένουμε, γιατί το πολιτικό σύστημα θυσίασε και συνεχίζει να θυσιάζει τις κοινωνικές ανάγκες σε αυτόν τον βωμό της καπιταλιστικής κερδοφορίας. Επιμένουμε, γιατί ενώ γνωρίζουν τόσα χρόνια πολύ καλά την κατάσταση, δεν παίρνουν ούτε τα στοιχειώδη μέτρα, που προτείνουν διάφορες αρμόδιες υπηρεσίες και επιστημονικοί φορείς.

Μάλιστα, για τη Μάνδρα από το 2005 σας είχαμε προειδοποιήσει. Μάλιστα, εγώ τότε εγώ ήμουν ακόμα στον «ΡΙΖΟΣΠΑΣΤΗ», όταν το είχαμε βάλει πρωτοσέλιδο. Είχε γίνει αναλυτικό ρεπορτάζ, που προειδοποιούσε για επικείμενη καταστροφή, αν ρίξει μια δυνατή βροχή. Εδώ είναι το απόσπασμα. Εδώ είναι το ρεπορτάζ σε ολόκληρη σελίδα της εφημερίδας.

Το καταθέτω στα Πρακτικά, για να υπάρχει.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουν περάσει από τότε δώδεκα χρόνια. Δώδεκα χρόνια, που δεν έχει γίνει απολύτως τίποτα ούτε από τις κυβερνήσεις της Νέας Δημοκρατίας ούτε από τις κυβερνήσεις του ΠΑΣΟΚ ούτε και από τις κυβερνήσεις του ΣΥΡΙΖΑ, που έχουν μοιραστεί την κυβερνητική εξουσία αυτά τα χρόνια εναλλάξ, πότε μόνοι τους ο καθένας, πότε μαζί με άλλους, όλοι οι παραπάνω.

Αλήθεια, τι μέτρα θα παρθούν για αρμόδιους Υπουργούς και λοιπούς υπεύθυνους, που μόλις τρεις μήνες πριν, σε επίσημο κυβερνητικό έγγραφο- προσχέδιο έγραφαν ότι η Νέα Πέραμος δεν κινδυνεύει, ακόμα και από φαινόμενα που συμβαίνουν κάθε εκατό χρόνια, ενώ για τη Μάνδρα διαπίστωνε μεν κίνδυνο, αλλά κατά περίπτωση και μόνο σε δύο τμήματά της; Αφήστε τώρα για άλλες περιοχές, που δεν υπάρχει καν αναφορά κινδύνου ούτε μία στο εκατομμύριο, λένε, όπως για τη Σύμη, που πνίγηκε πάλι πρόσφατα.

Αλήθεια, υπάρχει κανένας σοβαρός άνθρωπος που να πιστεύει ότι είναι τόσο μεγάλη η ανικανότητα όλων των εμπλεκόμενων υπεύθυνων ή δικαιολογείται η κατάσταση με αυτά που ακούγονται, ότι υπογράφουν ό,τι να είναι, τέλος πάντων, κάτω από την πίεση, που τους ασκείται από πολιτικούς και βιομήχανους και άλλους, από μεγάλα συμφέροντα της περιοχής κ.λπ.;

Τα θύματα και οι κίνδυνοι αυτού του διαρκούς πολιτικού εγκλήματος είναι περισσότερα από αυτά που διατυπώνουν τα επαναλαμβανόμενα τηλεοπτικά ρεπορτάζ. Επιβεβαιώνεται ότι η όποια ανάπτυξη με κριτήριο το κέρδος, είναι αντίθετη με την πραγματική ικανοποίηση των λαϊκών αναγκών.

Τώρα χρειάζεται, οι λαϊκές δυνάμεις να οργανώσουν την πάλη τους, απαιτώντας να ληφθούν μέτρα αντιπλημμυρικής προστασίας, ιδιαίτερα στις περιοχές με εντοπισμένο πρόβλημα, για να μη θρηνήσουμε άλλους νεκρούς από την κακοκαιρία, για μέτρα συνολικά και για την αντιπλημμυρική και την αντισεισμική και την αντιπυρική προστασία, όταν μάλιστα υπάρχουν στοιχεία -και τα ξέρετε- για περιοχές που αντιμετωπίζουν άμεσο κίνδυνο, αυτήν τη στιγμή που μιλάμε, πλημμυρικών φαινομένων. Να συγκεντρώσουν δυνάμεις οι εργαζόμενοι για τη λαϊκή αντεπίθεση, για έναν δρόμο ανάπτυξης, που θα έχει πραγματικά στο επίκεντρό του την ικανοποίηση των ανθρώπων και των σύγχρονων λαϊκών αναγκών.

Κυρίες και κύριοι, δυστυχώς όλες οι σοβαρές και μεγάλες λαϊκές ανάγκες θυσιάζονται στον βωμό των ματωμένων πλεονασμάτων, για τα οποία πανηγυρίζει με θρασύτητα η Κυβέρνηση ΣΥΡΙΖΑ-ΑΝΕΛ. Η Κυβέρνηση προκαλεί με τις διακηρύξεις της για τη διανομή του λεγόμενου κοινωνικού μερίσματος. Κλέβουν δέκα από τους μισθωτούς και τους αυτοαπασχολούμενους και δίνουν πίσω ένα στον εξαθλιωμένο και παριστάνουν από πάνω και τον ευεργέτη. Η κυβερνητική προπαγάνδα περί δικαίου, που έγινε πράξη, προσπαθεί να συγκαλύψει ποιος πληρώνει την υπεραπόδοση των μέτρων.

Στο νυχτερινό διάγγελμά του, την περασμένη εβδομάδα, ο Πρωθυπουργός ισχυρίστηκε πανηγυρικά ότι η υπεραπόδοση είναι διπλάσια σε σχέση με πέρσι και ότι προέκυψε, χωρίς να επιβληθούν νέα αντιλαϊκά μέτρα. Λέει χοντρά ψέματα.

Η υπεραπόδοση προέρχεται από την αφαίμαξη του λαού, πάνω και από αυτούς τους στόχους, που θέτουν οι συμφωνίες για τα πρωτογενή πλεονάσματα. Δεν προκύπτει, επομένως, από το μηδέν, όπως προσπαθεί να την παρουσιάσει η Κυβέρνηση ούτε βέβαια προκύπτει από την καταπολέμηση της φοροδιαφυγής, όπως λένε τα διάφορα κυβερνητικά «παπαγαλάκια». Αντίθετα, οι φοροαπαλλαγές και οι φοροελαφρύνσεις μεγάλωσαν για ομίλους τη χρονιά που πέρασε.

Αναφέρουμε ενδεικτικά μόνο ορισμένα μέτρα: Στη διαβόητη υπεραπόδοση του πρωτογενούς πλεονάσματος καθρεπτίζονται οι συνέπειες από την αντιασφαλιστική μεταρρύθμιση που έκανε η Κυβέρνηση το 2016, μειώνοντας τις νέες συντάξεις, σε ποσοστό μεγαλύτερο του 20%, με αποτέλεσμα να εμφανίζεται σήμερα πλεονασματικός ο ΕΦΚΑ και κατ’ επέκταση μειωμένο το κρατικό κονδύλι για τις συντάξεις. Στην υπεραπόδοση καθρεπτίζεται ακόμα η βαριά φορολογία σε μισθωτούς, σε επαγγελματίες εμπόρους, σε μικρομεσαίους αγρότες, που επιβλήθηκε τα προηγούμενα χρόνια με νόμους όλων των κυβερνήσεων, τα χαράτσια που διατήρησε και επέκτεινε η σημερινή Κυβέρνηση.

Θυμίζουμε, επίσης, ότι από το 2020 έρχεται και νέα μείωση του αφορολόγητου για τα λαϊκά στρώματα, ώστε να είναι εφικτά τα «ματωμένα» πλεονάσματα στο διηνεκές, όπως συμφώνησαν η Κυβέρνηση και το «κουαρτέτο» για λογαριασμό του κεφαλαίου.

Στην υπεραπόδοση αντανακλάται η σταθερά μειωμένη χρηματοδότηση των νοσοκομείων, συνολικά της υγείας, ενώ οι ανάγκες αυξάνουν κατακόρυφα, το πετσόκομμα κατά 900 εκατομμύρια των κονδυλίων για την πρόνοια, η σφαγή σε αναπηρικές συντάξεις και τα επιδόματα που κάνει η Κυβέρνηση.

Δεν θα κουραστούμε να επαναλαμβάνουμε ότι ο ελληνικός λαός κυριολεκτικά μάτωσε και συνεχίζει να ματώνει κάτω από το βάρος μιας αβάσταχτης φορολογίας, γιγαντιαίων ασφαλιστικών εισφορών, εκτίναξης έμμεσων φόρων, αλλά και της ισοπέδωσης των κοινωνικών παροχών των κουρεμένων συντάξεων. Τα τεκμήρια φορολόγησης οδήγησαν εκατοντάδες χιλιάδες εργαζόμενους να δουν αυξήσεις στους φόρους εκατοντάδων ή και χιλιάδων ευρώ. Οι αυξήσεις στην έμμεση φορολογία, οι αυξήσεις στον ΦΠΑ, ακόμα και στα ακριτικά νησιά, οδήγησαν σε αυξήσεις της έμμεσης φορολογίας σχεδόν χίλια ευρώ ανά οικογένεια. Οι ασφαλιστικές εισφορές αυτοαπασχολουμένων έχουν εκτιναχθεί, ενώ οι συντάξεις μειώνονται συνεχώς.

Απαιτεί πραγματικά, απύθμενο θράσος να ζητάς απ’ όλους αυτούς, που πλήρωσαν και πληρώνουν χιλιάδες ευρώ παραπάνω φόρους, ασφάλιστρα, μειωμένες κοινωνικές παροχές, να ικανοποιηθούν με επιστροφές μερικών δεκάδων ευρώ, που δεν επαρκούν για να καλύψουν ούτε καν τα έξοδα ενός μήνα.

Σε τελική ανάλυση, η υπερκάλυψη των στόχων για τα πρωτογενή πλεονάσματα είναι το αθροιστικό αποτέλεσμα από την υπεραπόδοση της αντιλαϊκής πολιτικής, που βυθίζει ακόμα περισσότερο στη φτώχεια τους εργαζόμενους, τον λαό μας, για να θωρακίσει τον στόχο της ανάπτυξής σας. Αυτήν τη φτώχεια και μάλιστα στις πιο ακραίες μορφές της, έρχεται να κουκουλώσει και να διαχειριστεί η Κυβέρνηση με το κοινωνικό μέρισμα, με τη διανομή δηλαδή στους πιο φτωχούς ενός μέρους από τη ληστεία, σε βάρος συνολικά των λαϊκών στρωμάτων.

Η Κυβέρνηση επενδύει στην απογοήτευση, τη μειωμένη απαιτητικότητα, που και η ίδια κυρίως καλλιεργεί στον λαό, παρουσιάζοντας το κοινωνικό μέρισμα και τα άλλα μέτρα διαχείρισης της φτώχειας ως το απαύγασμα της κοινωνικής της πολιτικής και ως το στοιχείο, που τη διαφοροποιεί, τάχα, από τη Νέα Δημοκρατία. Η κοροϊδία απογειώνεται όταν παρουσιάζει ως κοινωνική παροχή την αυτονόητη υποχρέωση του κράτους να επιστρέψει αναδρομικά όσα παράνομα παρακράτησε από τους συνταξιούχους για τις εισφορές τους στον κλάδο της υγείας, με νόμο που ψήφισαν οι προηγούμενοι και διατηρείται στο ακέραιο.

Παράλληλα, η πολιτική εξαπάτηση της Κυβέρνησης περνά σε ανώτερο επίπεδο, όταν εμφανίζει ως κοινωνικό μέρισμα ένα τμήμα του κυβερνητικού χρέους προς τους συνταξιούχους, δηλαδή ποσά που παρανόμως βρίσκονται στα κυβερνητικά ταμεία και δεν θα έπρεπε να συμπεριλαμβάνονται στο δημοσιονομικό πλεόνασμα. Ή παρουσιάζει ως κοινωνικό μέρισμα την επιδότηση προς τη ΔΕΗ, προκειμένου να στηρίξει την κερδοφορία των ομίλων ανανεώσιμων πηγών ενέργειας, που πωλούν στη ΔΕΗ πανάκριβο ηλεκτρικό ρεύμα.

Στην πραγματικότητα, η Κυβέρνηση καλλιεργεί στάση αναμονής και φρούδες προσδοκίες στο λαό ότι, όσο καλύτερα και ευκολότερα θα πιάνονται οι αντιλαϊκοί στόχοι -με τις δικές του βέβαια θυσίες- τόσο θα περισσεύει κάτι τις και για τον ίδιο, έστω γι’ αυτούς που το έχουν περισσότερη ανάγκη.

Με αυτόν τον τρόπο, το κοινωνικό μέρισμα προστίθεται στα άλλα μέτρα, λιγότερο ή περισσότερο μόνιμα, με τα οποία η Κυβέρνηση ανακυκλώνει τη φτώχεια μεταξύ των λιγότερων φτωχών, των εξαθλιωμένων, τραβώντας τους όλους ολοένα και πιο κάτω, προς τον πάτο του βαρελιού.

Ταυτόχρονα, είναι περισσότερο από βέβαιο ότι το νομοσχέδιο του κοινωνικού μερίσματος έχει στόχο να λειτουργήσει και σαν αντιπερισπασμός για τα προαποφασισμένα ήδη ενενήντα πέντε μέτρα της τρίτης αξιολόγησης, τα οποία τμηματικά εισάγονται προς ψήφιση στη Βουλή.

Το νομοσχέδιο για το μέρισμα γίνεται την ίδια ώρα που η Κυβέρνηση ΣΥΡΙΖΑ-ΑΝΕΛ προετοιμάζει τον νέο γύρο των αντιλαϊκών προαπαιτούμενων, που τσακίζει και τα τελευταία προνοιακά επιδόματα, που φέρνει στη Βουλή έναν προϋπολογισμό φοροληστείας, που εγκαινιάζει τους ηλεκτρονικούς πλειστηριασμούς λαϊκών περιουσιών, ενώ επιχειρεί να χτυπήσει τα συνδικάτα, βάζοντας στο στόχαστρο, πιο αποφασιστικά, ακόμα και το δικαίωμα στην απεργία.

Με αυτά τα κριτήρια, χρειάζεται ο λαός να δει τις εξαγγελίες της Κυβέρνησης και να διαμορφώσει ανάλογα τη στάση του, να δυναμώσει τον αγώνα ενάντια στην πολιτική, που τον καταδικάζει στη φτώχεια, διεκδικώντας ανάκτηση απωλειών και παλεύοντας για τις σύγχρονες ανάγκες του.

Δεν πρόκειται ο ελληνικός λαός να σας απαλλάξει των τεράστιων ευθυνών σας, κύριοι του ΣΥΡΙΖΑ, για την αντιλαϊκή πολιτική, τη διάψευση ελπίδων, την εξαπάτηση ολκής, που επιχειρήσατε πριν τρία χρόνια, για να υφαρπάξετε την ψήφο του και να στρογγυλοκαθίσετε στην καρέκλα της εξουσίας, παίρνοντας τη σκυτάλη από τα άλλα κόμματα του κατεστημένου, τη Νέα Δημοκρατία, το ΠΑΣΟΚ και τους διάφορους εταίρους τους κατά διαστήματα.

Μην είστε τόσο σίγουροι ότι με λίγα ψίχουλα, που θα πάρουν κάποιοι εργαζόμενοι και άνεργοι –που και εμείς θα συμφωνήσουμε να τα πάρουν, όπως έχουμε κάνει και άλλες φορές άλλωστε, ακόμα και για το παραμικρό- ότι θα τους κάνετε να ξεχάσουν τη βαρβαρότητα, που επιδείξατε εσείς και οι προηγούμενοι από εσάς, με τα μνημονιακά μέτρα, την τρόικα, τον ευτελισμό της ανθρώπινης αξιοπρέπειας. Δεν είναι εύκολο πλέον να ξεγελαστεί κανένας με το κυβερνητικό παραμύθι για τη λεγόμενη δίκαιη ανάπτυξη, που αναμασούν καθημερινά τα στελέχη της Κυβέρνησης ΣΥΡΙΖΑ-ΑΝΕΛ, πως τάχα έρχεται ανακούφιση του λαϊκού κόσμου. Όλα αυτά καταρρέουν μπροστά σε αυτό που ζει καθημερινά ο ελληνικός λαός.

Μπορεί να παίρνετε, βέβαια, συγχαρητήρια από τη Μέρκελ, τη Λαγκάρντ, τον Ντάισελμπλουμ, τον Σόιμπλε, τον ΣΕΒ, την Ευρωπαϊκή Ένωση, το Διεθνές Νομισματικό Ταμείο, γενικότερα από την άρχουσα τάξη, για τις αντιλαϊκές μεταρρυθμίσεις σας, όμως θα αποκομίσετε τελικά μόνο την οργή του λαού και της νεολαίας.

Δεν θα είναι πολύ αργά αυτή η μέρα. Να είστε σίγουροι ότι ακριβώς για αυτήν τη μέρα εξακολουθούμε να δουλεύουμε, ακούραστα και καθημερινά. Είναι προς το συμφέρον των εργαζομένων, των ανέργων και όλων των λαϊκών δυνάμεων, για να σας γυρίσουν ακόμα πιο μαζικά και αποφασιστικά την πλάτη. Να μην επιτρέψουν τη θρασύτατη κυβερνητική προσπάθεια που κάνει το μαύρο άσπρο. Να μην επιτρέψουν στους προηγούμενους -που τώρα κουβεντιάζουν μεταξύ τους και δεν θέλουν να ακούνε ή μιλάνε στα κινητά τους τηλέφωνα και που τώρα βρίσκονται στην Αξιωματική Αντιπολίτευση- να αναβαπτιστούν ξανά, ξεχνώντας τις δικές τους τεράστιες ευθύνες, γιατί φτάσαμε ως εδώ. Θα είναι και αυτό εν μέρει έργο δικό σας.

Είστε όλοι σας εξίσου συνυπεύθυνοι, γι’ αυτό η λαϊκή επιλογή θα αλλάξει τελικά ρότα: Θα στηριχτεί και θα στηρίξει ριζικά διαφορετικές επιλογές ανατροπής της ασυδοσίας και της σαπίλας, που έχετε αποφασίσει να διαχειριστείτε, κύριοι των ΣΥΡΙΖΑ-ΑΝΕΛ και λοιποί συνδαιτημόνες των μεγαλοκαρχαριών. Θα συμπορευτούν οι εργαζόμενοι με το ΚΚΕ, θα αντισταθούν συνολικά στη στρατηγική του κεφαλαίου, που προωθεί η Κυβέρνηση για την υπογραφή συλλογικών συμβάσεων εργασίας, για αυξήσεις στους μισθούς και κάλυψη των απωλειών τους, για μεταφορά των φορολογικών βαρών στο μεγάλο κεφάλαιο, για ουσιαστικά μέτρα προστασίας των ανέργων, για αγώνα ενάντια στις ιδιωτικοποιήσεις και τους πλειστηριασμούς, για μια κοινωνία, που τελικά θα πρυτανεύει το συμφέρον της πλειοψηφίας, η ευημερία του λαού μας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μαυραγάνης έχει τον λόγο, για να παρουσιάσει μια τροπολογία.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω να κάνω μια ερώτηση στον κύριο Υπουργό.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό να μιλήσει ο Υπουργός.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Πρόεδρε, ευχαριστώ.

Κυρίες και κύριοι Βουλευτές, η προτεινόμενη τροπολογία από το Υπουργείο Υποδομών…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, ησυχία.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** …με αριθμό 1349 και ειδικό 220 θεωρούμε ότι είναι…

(Θόρυβος στην Αίθουσα)

**ΕΜΜΑΝΟΥΗΛ ΣΥΝΤΥΧΑΚΗΣ:** Ενοχλείστε; Το ίδιο κάνατε όλοι σας προηγουμένως.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** …ανθρωπιστικά επιβεβλημένη. Εάν όλοι εμείς -και πιστεύω ότι το κάνουμε- έχουμε ανθρωποκεντρικά κριτήρια στην άσκηση πολιτικής ή διοίκησης, αυτή η διάταξη κρίνεται αναγκαία, επιτακτική και άμεσης προτεραιότητας και προβλέπει για κάθε κατοικία που επλήγη στις περιοχές, που κηρύχθηκαν σε κατάσταση εκτάκτου ανάγκης τους μήνες Σεπτέμβριο, Οκτώβριο και Νοέμβριο του 2017 -και είναι οι περιοχές των δήμων Σαμοθράκης, Σύμης, Αγιάς Λάρισας, Τεμπών Λάρισας, Τρικκαίων, Καλαμπάκας Τρικάλων, Φαρκαδόνας Τρικάλων, Πύλης Τρικάλων, Κατερίνης, Χανίων, Πλατανιάς Χανίων, Αποκορώνου Χανίων, Κέρκυρας και βεβαίως στους πληγέντες δήμους τις Περιφερειακής Ενότητας Δυτικής Αττικής- το ποσό των 5.000 ευρώ και για κάθε επιχείρηση 8.000 ευρώ. Πάντα μιλάμε ανά κατοικία και ανά επιχείρηση. Προφανώς, όταν οι οντότητες που κυριεύουν την κατοικία ή την επιχείρηση είναι περισσότερες, διαμοιράζεται το ποσό σε αυτές.

Η διάταξη αυτή χορηγεί τη συγκεκριμένη ενίσχυση ως αφορολόγητη, ακατάσχετη και ασυμψήφιστη στα χέρια τρίτων ή στα χέρια του δημοσίου για τον λόγο, ακριβώς, που σας προείπα, ότι είναι ανθρωπιστικά επιβεβλημένη. Ο προϋπολογισμός, μετά από τις αυτοψίες που μέχρι στιγμής έχουν γίνει και αυτές που προοιωνίζονται να γίνουν, ανέρχεται γι’ αυτήν τη δαπάνη στα 30 εκατομμύρια ευρώ περίπου.

**ΠΡΟΕΔΡΕΥΩΝ (Γεώργιος Βαρεμένος):** Μάλιστα.

Ο κ. Δανέλλης έχει τον λόγο.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Τι θέλετε, κυρία Μπακογιάννη;

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, θέλω να κάνω μια ερώτηση.

**ΠΡΟΕΔΡΕΥΩΝ (Γεώργιος Βαρεμένος):** Με ποια διαδικασία;

**ΘΕΟΔΩΡΑ ΜΠΑΚΟΓΙΑΝΝΗ:** Με καμμία. Θέλουμε να κάνουμε ερώτηση.

**ΠΡΟΕΔΡΕΥΩΝ (Γεώργιος Βαρεμένος):** Με καμμία ε; Πρωτότυπο! Αν μη τι άλλο, είναι πρωτότυπο.

**ΙΩΑΝΝΗΣ ΤΡΑΓΑΚΗΣ:** Ρωτήστε το Σώμα, κύριε Πρόεδρε, και αν το Σώμα συμφωνήσει …

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Μπακογιάννη, πείτε μου τι θέλετε.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, θέλω να κάνω μια διευκρινιστική ερώτηση προς τον Υπουργό.

Κύριε Υπουργέ, είπατε ότι το ποσό θα μοιραστεί ισόποσα, σε περίπτωση που υπάρχουν τρία ή τέσσερα διαμερίσματα…

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Δεν είπα αυτό…

**ΘΕΟΔΩΡΑ ΜΠΑΚΟΓΙΑΝΝΗ:** Δηλαδή το ρετιρέ, που μπορεί να μην έχει πληγεί, με το υπόγειο, θα πάρουν τα ίδια λεφτά;

**ΠΡΟΕΔΡΕΥΩΝ (Γεώργιος Βαρεμένος):** Μάλιστα.

Κύριε Λοβέρδο, εσείς τι θέλετε να ρωτήσετε;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα σας πω γιατί παίρνω τον λόγο. Θέλουμε διευκρινίσεις.

**ΠΡΟΕΔΡΕΥΩΝ (Γεώργιος Βαρεμένος):** Έχετε ομιλητές να τα θέσουν μετά. Δεν έχετε;

**ΑΝΔΡΕΑΣ ΛΟΒΕΡΔΟΣ:** Όχι, δεν έχουμε.

**ΠΡΟΕΔΡΕΥΩΝ (Γεώργιος Βαρεμένος):** Πείτε, λοιπόν.

**ΑΝΔΡΕΑΣ ΛΟΒΕΡΔΟΣ:** Το πρωί, όταν ξεκινήσαμε, παρακαλέσαμε να έχουμε την τοπολογία σε μια κατάλληλη ώρα, για να μπορέσουμε να την επεξεργαστούμε. Μας υπεσχέθησαν για τις 14.00΄ η ώρα και ήρθε τώρα. Άρα, έχουμε ερωτήματα που αν δεν διευκρινιστούν, δεν καταλαβαίνουμε τι θα κάνουμε. Αφήστε μας για δυο λεπτά να μιλήσουμε. Μια ερώτηση θα κάνουμε στον κύριο Υπουργό.

Το πρωί ακούσαμε τον κ. Τζανακόπουλο να λέει πολλά. Έλεγε, ας πούμε, ότι για κάθε τετραγωνικό κατοικίας πληγείσας, 1.000 ευρώ, για κάθε τετραγωνικό επαγγελματικού χώρου, 500 ευρώ κ.ο.κ.. Αν τα τετραγωνικά μέτρα είναι πάνω από 150, το 60% είναι δωρεά, το άλλο είναι δάνειο ή κάτι τέτοιο. Και μετά είπε για τις 5.000.

Ακούγοντας ο πολίτης αυτό, κατάλαβε ότι αυτά είναι τα μέτρα, που αποφασίζει αυτή η Κυβέρνηση. Όταν βλέπει, όμως, την τροπολογία και διαβάζει την ανακοίνωση του κυβερνητικού εκπροσώπου και δεν την ακούει, καταλαβαίνει, κυρίες και κύριοι Βουλευτές, ότι μέχρι να φτάσουμε τις 5.000, όλα όσα ακουστήκαν και αναγγέλθηκαν προβλέπονται, εδώ και χρόνια, από τον νόμο που θέσπισαν προηγούμενες κυβερνήσεις. Λένε, λοιπόν, επικοινωνιακά ψέματα. Τώρα που έφεραν...

**ΠΡΟΕΔΡΕΥΩΝ (Γεώργιος Βαρεμένος):** Με αυτό δεν ζητάτε διευκρίνιση, κύριε Λοβέρδο. Μισό λεπτό. Με αυτό δεν ζητάτε διευκρίνιση. Παρακαλώ! Δεν έχετε άλλο τον λόγο.

**ΑΝΔΡΕΑΣ ΛΟΒΕΡΔΟΣ:** Όχι, να απαντήσει. Και οι 5.000 και οι 8.000 είναι επιπροσθέτως σε υπάρχοντα σήμερα επιδόματα ή αφαιρούνται αυτά;

**ΠΡΟΕΔΡΕΥΩΝ (Γεώργιος Βαρεμένος):** Ωραία, καθίστε κάτω.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Λοβέρδο, που μου δίνετε την ευκαιρία να το διευκρινίσω. Είναι σωστό το ερώτημα. Γιατί πράγματι...

**ΑΝΔΡΕΑΣ ΛΟΒΕΡΔΟΣ:** Εσείς δεν αφήνετε, κύριε Πρόεδρε ....

**ΠΡΟΕΔΡΕΥΩΝ (Γεώργιος Βαρεμένος):** Το ερώτημα, είπε. Δεν κάνατε μόνον ερώτημα.

**ΑΝΔΡΕΑΣ ΛΟΒΕΡΔΟΣ:** ... (δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Το ερώτημα είπε. Κάνατε μια αγόρευση πριν το ερώτημα.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Είναι σωστό το ερώτημα, υπό την έννοια ότι μπορεί πράγματι να έχει δημιουργηθεί μια σύγχυση. Να το διευκρινίσουμε, λοιπόν.

Αυτό το ποσό είναι επιπρόσθετα από το ποσό των αποζημιώσεων, που θα χορηγηθούν με κοινή υπουργική απόφαση για τις περιοχές, που έχουν πληγεί και τώρα πρόσφατα επλήγησαν ξανά και αφορούν τις πλημμύρες, το ποσοστό, δηλαδή, περίπου του 60%-65%, που συνήθως με τις κοινές υπουργικές αποφάσεις χορηγείται. Επιπροσθέτως, βέβαια, το άτοκο δάνειο για όσο δεν καλύπτεται. Μιλάμε πάντα για τα κτήρια, γιατί υπάρχει αντίστοιχα και η κοινή υπουργική απόφαση, που πρέπει να υπάρξει για τον εξοπλισμό των επιχειρήσεων, όπως και του οικιακού εξοπλισμού, όπως γνωρίζετε. Έτσι, λοιπόν, αυτό ούτε συμψηφίζεται ούτε αφαιρείται από άλλες αποζημιώσεις. Είναι επιπρόσθετο ποσό.

Επίσης, θέλω να απαντήσω στην κ. Μπακογιάννη, γιατί και αυτό το οποίο είπε χρήζει μιας διευκρίνισης.

Ρωτήσατε αν είναι περισσότερες κατοικίες, η μία πάνω στην άλλη σε ορόφους. Δεν έχει καμμία σημασία αυτό. Η κάθε κατοικία έχει μια αυτοτέλεια. Είπα ότι αν είναι συγκύριοι σε ένα διαμέρισμα -κάποιος είναι συγκύριος, προφανώς επειδή είναι ανά κατοικία- αυτοί θα μοιραστούν το ποσό αυτό, όταν είναι συγκύριοι. Αν είναι κατά 50%, ο καθένας εξ αδιαιρέτου, προφανώς θα πάρουν 50%-50%. Ή αν είναι σε μια ατομική επιχείρηση ή σε μια άλλη επιχείρηση κατά 50% σε μερίδια ή σε διαφορετικό εταιρικό ποσοστό, θα μοιραστούν την αποζημίωση, ανάλογα με το ποσοστό τους.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει τώρα ο κ. Σταύρος Θεοδωράκης, Πρόεδρος του Ποταμιού.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, ζητήσαμε τον λόγο για την τροπολογία.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Θεοδωράκη.

Παρακαλώ, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, η ερώτηση που θέλουμε να κάνουμε είναι η εξής: Εδώ κατατέθηκε συγκεκριμένη τροπολογία. Περιλαμβάνει μόνο την έκτακτη εφάπαξ εισφορά. Δεν περιλαμβάνεται τίποτα άλλο, όσον αφορά τα χρέη, τα οποία μπορεί να έχουν από φόρους στα ασφαλιστικά ταμεία. Αυτά θα παγώσουν; Τα δάνεια στις τράπεζες; Εκεί η Κυβέρνηση δεν θα φέρει κάτι για τα συγκεκριμένα ζητήματα, που αφορούν τον ΕΝΦΙΑ ή τον ΕΦΚΑ;

**ΠΡΟΕΔΡΕΥΩΝ (Γεώργιος Βαρεμένος):** Κυρία Παπανάτσιου, θέλετε να πείτε κάτι γι’ αυτό;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ήδη έχει υπογραφεί η κοινή υπουργική απόφαση, που δίνει παράταση στις οφειλές των πληγέντων για ένα εξάμηνο, μέχρι 31-3-2018. Από εκεί και πέρα, βλέπουμε και ό,τι άλλο προβλέπεται από τον νόμο. Αυτό γίνεται σε όλες τις φυσικές καταστροφές. Δεν είναι μόνο για την περίπτωση της δυτικής Αττικής. Είναι υπουργική απόφαση. Δεν χρειάζεται κάτι νομοθετικό.

Όσον αφορά τον ΕΝΦΙΑ, επειδή έχουμε κάποιες περιπτώσεις, που πραγματικά, θα πρέπει να γίνει, σε επόμενο νομοσχέδιο θα έρθει η τροπολογία.

**ΣΠΥΡΙΔΩΝ ΔΑΝΕΛΛΗΣ:** Κύριε Πρόεδρε ...

**ΠΡΟΕΔΡΕΥΩΝ (Γεώργιος Βαρεμένος):** Να μιλήσετε θέλετε, κύριε Δανέλλη, ως Κοινοβουλευτικός Εκπρόσωπος;

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΑΘΑΝΑΣΙΟΣ ΜΠΟΥΡΑΣ:** Μια ερώτηση, κύριε Πρόεδρε, για μισό λεπτό! Είμαι Βουλευτής δυτικής Αττικής.

**ΠΡΟΕΔΡΕΥΩΝ (Γεώργιος Βαρεμένος):** Το ξέρω. Κι άλλοι Βουλευτές είναι.

Ο κ. Δανέλλης έχει τον λόγο. Σας παρακαλώ.

**ΑΘΑΝΑΣΙΟΣ ΜΠΟΥΡΑΣ:** Κύριε Πρόεδρε, είμαι Βουλευτής στην πληγείσα περιοχή.

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν είναι έτσι.

**ΑΘΑΝΑΣΙΟΣ ΜΠΟΥΡΑΣ:** Δεν είναι συμπεριφορά αυτή.

**ΠΡΟΕΔΡΕΥΩΝ (Γεώργιος Βαρεμένος):** Τι είπατε; Σας παρακαλώ πολύ.

**ΑΘΑΝΑΣΙΟΣ ΜΠΟΥΡΑΣ:** Δεν θέλω να ρωτήσω για μένα. Θέλω να ρωτήσω για τους πολίτες, που πλήττονται.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπούρα, υπάρχει μια διαδικασία. Την παραβίασα ήδη.

**ΑΘΑΝΑΣΙΟΣ ΜΠΟΥΡΑΣ:** Μην είστε τόσο απόλυτος.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ.

**ΑΘΑΝΑΣΙΟΣ ΜΠΟΥΡΑΣ:** Τώρα πήραμε την τροπολογία στα χέρια μας και περιμένει ο κόσμος και από εμάς διευκρινίσεις.

**ΠΡΟΕΔΡΕΥΩΝ (Γεώργιος Βαρεμένος):** Τι θέλετε;Να σταματήσουμε τη διαδικασία και να συζητήσουμε με τη συμμετοχή όλων των Βουλευτών;

**ΑΘΑΝΑΣΙΟΣ ΜΠΟΥΡΑΣ:** Μια διευκρίνιση, για να διευκολυνθεί ο Υπουργός.

**ΠΡΟΕΔΡΕΥΩΝ (Γεώργιος Βαρεμένος):** Το άκουσαν τώρα στη δυτική Αττική. Πείτε το.

**ΑΘΑΝΑΣΙΟΣ ΜΠΟΥΡΑΣ:** Κύριε Υπουργέ, πράγματι γράφετε για τους δήμους, που επλήγησαν στη δυτική Αττική. Και για να μπορούμε να είμαστε καλυμμένοι αύριο…

**ΠΡΟΕΔΡΕΥΩΝ (Γεώργιος Βαρεμένος):** Έχετε ερώτηση;

**ΑΘΑΝΑΣΙΟΣ ΜΠΟΥΡΑΣ:** Ερώτηση είναι.

**ΠΡΟΕΔΡΕΥΩΝ (Γεώργιος Βαρεμένος):** Κάντε την.

**ΑΘΑΝΑΣΙΟΣ ΜΠΟΥΡΑΣ:** Οι πληγέντες δήμοι -ακούτε όλοι- είναι Μάνδρα, Νέα Πέραμος, Ελευσίνα, αλλά και η Μαγούλα και τα παράλια της Ελευσίνας. Άρα, να κάνετε μια διευκρινιστική δήλωση, ότι όλα αυτά περιέχονται σε αυτήν τη διατύπωση. Δεν είναι μόνο τα δύο ονόματα, που ακούγονται, δηλαδή Μάνδρα, Νέα Πέραμος. Είναι και η Μαγούλα δίπλα, είναι και τα παράλια της Ελευσίνας, όπου χύνονται τα νερά. Είναι και η παραλία των Μεγάρων. Κάντε αυτήν τη διευκρίνιση.

**ΙΩΑΝΝΗΣ ΤΡΑΓΑΚΗΣ:** Είναι και το Κερατσίνι, κύριε Υπουργέ. Λάβετέ το και αυτό υπ’ όψιν σας.

**ΠΡΟΕΔΡΕΥΩΝ (Γεώργιος Βαρεμένος):** Κάποιος άλλος από κάποια άλλη περιοχή;

**ΙΩΑΝΝΗΣ ΤΡΑΓΑΚΗΣ:** Μην κοροϊδεύετε τις περιοχές!

**ΠΡΟΕΔΡΕΥΩΝ (Γεώργιος Βαρεμένος):** Ελάτε τώρα! Γραφικότητα καταλήγει. Σας παρακαλώ πολύ.

Τον λόγο έχει ο Υφυπουργός Υποδομών και Μεταφορών κ. Νικόλαος Μαυραγάνης.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Γι’ αυτόν ακριβώς τον λόγο, επειδή υπάρχουν δημοτικά διαμερίσματα που επλήγησαν και σε εγγύς δήμους, γι’ αυτό η διατύπωση είναι προσεκτική. Λέει: «τους δήμους που περιέχονται στην Περιφερειακή Ενότητα Δυτικής Αττικής». Έτσι, λοιπόν, εσωκλείονται.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σπυρίδων Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εκφράζουμε τη συντριβή μας για την ανείπωτη τραγωδία στη Δυτική Αττική. Η διαχρονική μας αδιαφορία, κράτους και κοινωνίας, για τις πιθανές συνέπειες της αδηφάγου ανθρωπογενούς παρέμβασης στη φύση, με μοναδικό σκοπό την επίτευξη προσωπικού οφέλους, μακριά από κανόνες, σχεδιασμό και αίσθηση μέτρου, μας κατέστησε κυριολεκτικά μια ανοχύρωτη πολιτεία. Λίγες μέρες πριν η Σύμη, η Κέρκυρα και ακολούθησε η Δυτική Αττική.

Όλα δείχνουν πως η κλιματική Νέμεσις, δυστυχώς, θα μας επισκέπτεται όλο και συχνότερα. Γι’ αυτό και πήγε όσο ποτέ ο συνολικός σχεδιασμός θωράκισης με μέτρα πρόληψης προστασίας και αποκατάστασης. Επιβάλλεται η υιοθέτηση ενός νέου μοντέλου πολιτικής προστασίας με την ενεργό συμμετοχή της κοινωνίας.

Και όσο για τις ευθύνες, που προφανώς υπάρχουν και διαχέονται στο χθες και στο σήμερα, σε κεντρικό κράτος και αυτοδιοίκηση, είναι ηθικά και πολιτικά απαράδεκτο, είναι υποκριτικό όλο αυτό το blame game, ένθεν κακείθεν, που αφειδώς τροφοδοτείται από τα μίντια και τους «κίτρινους» τηλεεισαγγελείς παντός καιρού.

Κι αν η ένταση των καιρικών φαινομένων ξεφεύγει από τον ανθρώπινο προγραμματισμό και η πρόβλεψη των καταστροφών δεν είναι απλή και εύκολη, το καθιερωμένο ραντεβού στο Πολυτεχνείο είναι, όμως, προβλέψιμο.

Είναι ύβρις μια μειοψηφία να καπηλεύεται τη μνήμη των αγωνιστών της δημοκρατίας και το σύμβολο ανατροπής της δικτατορίας. Και μάλιστα όταν το πράγμα έχει ξεφύγει τόσο, ώστε να κινδυνεύουν οι ζωές ανυποψίαστων πολιτών περιοίκων και αστυνομικών.

Εικόνες φρίκης με τη δικηγόρο της οποίας το πόδι έπιασε φωτιά από ναυτική φωτοβολίδα, η οποία δεν σβήνει ούτε με πυροσβεστήρα, βρίσκονται στον αντίποδα μιας ανοιχτής προοδευτικής κοινωνίας, της οποίας θιασώτες υποτίθεται ότι είναι οι σφετεριστές ιστορικής μνήμης και των δημοκρατικών αγώνων του λαού μας.

Πρέπει, επιτέλους, να συζητήσουμε σοβαρά την παλιά ιδέα της ενοποίησης του Πολυτεχνείου με το Αρχαιολογικό Μουσείο με την απομάκρυνση της Αρχιτεκτονικής Σχολής από την περιοχή. Είναι ο μόνος τρόπος ξηλώματος της διαχρονικής γιάφκας, που ανοήτως προστατεύεται από το πανεπιστημιακό άσυλο. Στον τόπο μου λένε «δώσε θάρρος στον χωριάτη».

Έτσι, οι Ρουβίκωνες, μετά την ατυχή τους επιλογή να μπουκάρουν στην Ισπανική Πρεσβεία, διακινδυνεύοντας την πρόκληση διπλωματικού επεισοδίου, που ανάγκασε την πολιτεία να αντιδράσει για πρώτη φορά με δικαστικές αποφάσεις, επεμβαίνουν στο Πεντάγωνο και φεύγουν ανενόχλητοι ως σχολική εκδρομή. Το γλεντούν δε δεόντως με την εξευτελιστική ανάρτηση του ανδραγαθήματός τους στο διαδίκτυο. Μήπως ήρθε η ώρα σοβαρής αντιμετώπισης των επικίνδυνων γελοιοτήτων τους;

Κυρίες και κύριοι συνάδελφοι, τα κόμματα του συνταγματικού τόξου οφείλουμε να συνεννοηθούμε, επιτέλους, πριν να είναι αργά. Το οφείλουμε στην κοινωνία. Το οφείλουμε στη δημοκρατία.

Σε σχέση με το νομοσχέδιο με το κοινωνικό μέρισμα, δεν νομίζω ότι πιστεύει κανείς σοβαρά πως η επιθυμητή αναδιανομή του πλούτου μπορεί να γίνει με τέτοιες μεθοδολογίες. Η καλύτερη στήριξη των πλέον χειμαζόμενων κοινωνικών ομάδων είναι η δημιουργία ουσιαστικών προϋποθέσεων παραγωγής εθνικού πλούτου και στέρεων θέσεων εργασίας.

Τα προγραμματιζόμενα ποσά θα μπορούσαν να φέρουν πολύ καλύτερα αποτελέσματα, αν δεν ακολουθούσαν τη χρεωκοπημένη από καιρούς μεθοδολογία των εφάπαξ επιδομάτων. Στην κρίσιμη καμπή που περνάει η οικονομία μας δεν βοηθούν τα πυροτεχνήματα. Δεν βοηθάει η τροφοδότηση της ελπίδας μέσω της φιλανθρωπίας. Γιατί η φιλανθρωπία είναι κάθε βοήθημα, κάθε επίδομα που δίνεται άπαξ.

Σχετικά με το άρθρο 2, στο οποίο θα αναφερθώ μονάχα για οικονομία χρόνου, που αφορά στην επιστροφή κρατήσεων υγειονομικής περίθαλψης, από το 2012 το κράτος υπολόγιζε με λάθος βάση υπολογισμού τις εισφορές περίθαλψης στις κύριες συντάξεις.

Το τόσο στοιχειώδες αυτό λάθος από πλευράς της τότε κυβέρνησης, αλλά και η αδυναμία της αντιπολίτευσης να το εντοπίσει, αναδεικνύει το τι μπορεί να συμβεί όταν τα νομοσχέδια περνούν με διαδικασίες εξπρές. Έπρεπε να φτάσουμε στον νόμο Κατρούγκαλου για να αναγνωριστεί το λάθος, όπως και η αυτονόητη υποχρέωση της πολιτείας για επιστροφή των αδικαιολογήτως παρακρατηθέντων ποσών στους δικαιούχους.

Αυτό πρέπει να μας προβληματίσει, γιατί η γνωστή αυτή παθογένεια επαναλαμβάνεται διαρκώς. Νομοθετούμε πρόχειρα και δημιουργούμε αδικημένους. Άρα αποκαθιστούμε μία αδικία, την οποία οι ίδιοι δημιουργήσαμε.

Στο άρθρο 3 για την κάλυψη κόστους παροχής Υπηρεσιών Κοινής Ωφέλειας μέσω των λογαριασμών της ΔΕΗ, τι είναι αυτές οι ΥΚΩ; Πρόκειται για ένα απολύτως αντιοικονομικό, άδικο και ρυπογόνο σύστημα, το οποίο επιβαρύνει τους Έλληνες καταναλωτές με 600-800 εκατομμύρια ευρώ ετησίως. Με αυτό τον τρόπο διασφαλίζεται η ηλεκτροδότηση των μη διασυνδεδεμένων νησιών της χώρας τρεις δεκαετίες μετά την εκπόνηση των πρώτων σχεδίων για τη διασύνδεσή τους με την ηπειρωτική χώρα.

Η ηλεκτροδότηση σήμερα των τριάντα δύο μη διασυνδεδεμένων νησιών της χώρας διασφαλίζεται με αυτόνομους πετρελαϊκούς σταθμούς, ντίζελ ή μαζούτ, χαμηλής απόδοσης, που έχουν εγκατασταθεί ήδη από τις δεκαετίες του 1960 και του 1970.

Το σύνολο των Ελλήνων φορολογουμένων καλούνται να πληρώσουν το κόστος αυτό μέσω των λογαριασμών ρεύματος ως Υπηρεσία Κοινής Ωφέλειας. Σημειωτέον πως την τελευταία πενταετία επιβαρύνθηκαν συνολικά με 3,5 δισεκατομμύρια ευρώ, ποσό που, σύμφωνα με τις εκτιμήσεις της ΡΑΕ, θα μπορούσε να καλύψει πλήρως το κόστος διασύνδεσης σχεδόν του συνόλου των νησιών και εκτός αυτού αποτελεί, βεβαίως, και μία μνημονιακή δέσμευση.

Όλο αυτό το ανορθολογικό σύστημα οδηγεί το κόστος ηλεκτρικού ρεύματος ενός σπιτιού στην Κρήτη, τη Ρόδο, την Ανάφη και ούτω καθεξής να είναι πολλαπλάσιο του μέσου κόστους του ρεύματος ενός σπιτιού στην Αττική ή την υπόλοιπη ηπειρωτική Ελλάδα.

Στην ηπειρωτική χώρα το μέσο κόστος παραγωγής μεγαβατώρας είναι περίπου 50 ευρώ. Το αντίστοιχο κόστος για την Κρήτη είναι 162,26 ευρώ. Στους Οθωνούς είναι 453 ευρώ. Στην Ικαρία 380 ευρώ. Στην περίπτωση του Αγαθονησίου εκτοξεύεται στα 1724 ευρώ. Προσοχή! Σε αυτά τα νούμερα δεν συμπεριλαμβάνεται, βέβαια, το περιβαλλοντικό κόστος, γιατί δεν ποσοτικοποιείται τόσο εύκολα. Ωστόσο, είναι τεράστιο.

Κλείνοντας, απαιτείται σοβαρός σχεδιασμός, κυρίες και κύριοι συνάδελφοι. Γιατί μόνο αυτός, όπως και η σθεναρή βούληση υλοποίησης των προβλεπόμενων υποχρεώσεών μας, μπορούν να χτίσουν ένα σοβαρό κοινωνικό κράτος αξιώσεων για τους πολίτες.

Η επιδοματική πολιτική είναι διαχείριση της φτώχειας και στην παρούσα φάση της ελληνικής οικονομίας μπορεί να φαίνεται απαραίτητη, αλλά δεν δημιουργεί καμμία προοπτική. Η μείωση των ανισοτήτων απαιτεί ένα σοβαρό και ολοκληρωμένο αναπτυξιακό σχεδιασμό. Ας συνεννοηθούμε, λοιπόν, για τις προϋποθέσεις που αυτός ο σοβαρός αναπτυξιακός σχεδιασμός επιβάλλει.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο Πρόεδρος του Ποταμιού κ. Σταύρος Θεοδωράκης.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Είκοσι, λοιπόν, νεκροί στη Μάνδρα. Πρέπει να κάνουμε μία στάση εδώ. Όχι μόνο γιατί η απώλεια είκοσι ανθρώπων είναι κάτι σημαντικό, όχι μόνο γιατί δεν μπορούμε να το ξεπεράσουμε, αλλά, γιατί, κυρίες και κύριοι συνάδελφοι, υπάρχει ένα νήμα που συνδέει την αντίληψη των ΣΥΡΙΖΑ - ΑΝΕΛ για τη διακυβέρνηση με τα τραγικά γεγονότα στη Μάνδρα.

Η χώρα δεν έχει πλάνο, δεν έχει σχέδιο, δεν έχει πρόγραμμα. Και άλλωστε δεν είναι τυχαίο ότι και στα τρία μνημόνια υπήρξαν πολλές διατάξεις, πολλές επιταγές που έγιναν με το ζόρι, αλλά υπάρχει και κάτι που αρνούμαστε συστηματικά να κάνουμε. Είναι, όπως ξέρετε, το Εθνικό Αναπτυξιακό Σχέδιο. Το ζητούσε το πρώτο μνημόνιο, το ζητούσε το δεύτερο, το ζητούσε το τρίτο και ακόμα δεν το έχουμε κάνει.

Τσαλαβουτάμε, λοιπόν, στα προβλήματα, μπαλώνουμε και δίνουμε συνεχώς έδαφος στους τσαρλατάνους των υποσχέσεων, που, αντί για σχέδιο, αντί για πρόγραμμα, αντί για λύσεις, παίζουν χαρτοπόλεμο με τις υποσχέσεις. Μεγάλες υποθέσεις, όπως τα αντιπλημμυρικά και η προστασία του περιβάλλοντος, δεν είναι στη δημόσια ατζέντα. Κι όταν μπαίνουν, μπαίνουν με όρους εντυπωσιασμού.

Η κ. Δούρου στην προσπάθειά της να κερδίσει την περιφέρεια, είχε υποσχεθεί –και το ηχητικό ντοκουμέντο παίζει συνέχεια αυτές τις μέρες στο διαδίκτυο- ότι μέσα σε έξι μήνες θα είχε έναν πλήρη αντιπλημμυρικό σχεδιασμό. Και ως γνήσιο τέκνο ενός εμφυλιοπολεμικού λαϊκισμού, η κ. Δούρου κατηγορούσε τότε τον κ. Σγουρό για τον άνθρωπο που χάθηκε στις πλημμύρες του 2013.

Τώρα, με τις είκοσι χαμένες ζωές, ποιος έχει την ευθύνη; Προφανώς, κυρίες και κύριοι, το κράτος και η περιφέρεια -και είναι το ελάχιστο συμπέρασμα όλων μας- κοιμούνταν. Τις πρώτες κρίσιμες ώρες της καταιγίδας δεν έγινε καμμία συγκεκριμένη προειδοποίηση στους κατοίκους, δεν υπήρξε κανένα σχέδιο και δεν υπήρξε καμία κινητοποίηση. Ξύπνησαν, το κράτος και η Περιφέρεια, αφού είδαν τον αριθμό των νεκρών στα sites.

Και βεβαίως, η υπόθεση είναι παλιά και τα προβλήματα είναι πολύ παλιά. Μπαζώναμε ρέματα, κάναμε τους χειμάρρους δρόμους, κλείναμε τα ποτάμια και χτίζαμε αυθαίρετα σχεδόν παντού. Περιφρονήσαμε, δηλαδή, τη δύναμη της φύσης. Αν, όμως, οι πατεράδες μας μπορούσαν να επικαλεστούν την παντελή τους φτώχεια και την άγνοια, εμείς τι δικαιολογία έχουμε για όλα αυτά; Οι επιστήμονες μάς προειδοποιούν συστηματικά εδώ και δέκα χρόνια γι’ αυτά που έρχονται, τα ακραία καιρικά φαινόμενα που θα πολλαπλασιάζονται και θα είναι κάθε φορά και φονικότερα.

Επιβάλλεται, λοιπόν, να αποκτήσουμε πολιτική για το περιβάλλον, από τα πολύ μικρά, από το αυθαίρετο στο ρέμα, δηλαδή, μέχρι τα μεγάλα, την εκπομπή ρύπων που επιταχύνουν την κλιματική αλλαγή.

Αποκαλύπτεται ότι η Περιφέρεια Αττικής είχε προϋπολογίσει για αντιπλημμυρικά έργα, τουλάχιστον, 31 εκατομμύρια ευρώ και στις 30 Σεπτεμβρίου 2017 είχε δαπανήσει για τα έργα αυτά μόνο 5 εκατομμύρια.

Γιατί τόση ανικανότητα; Γιατί τόση καθυστέρηση; Γιατί τόση υπακοή –να πιστέψω- στο τέρας της γραφειοκρατίας; Μήπως επειδή πλέον, κυρίες και κύριοι συνάδελφοι των ΑΝΕΛ, είναι το δικό σας τέρας; Μήπως είναι το τέρας που πλέον υιοθετήσατε;

Είναι φανερό ότι δεν υπάρχει καμμία διάθεση να συγκρουστείτε με την γραφειοκρατία και την παθογένεια του παρελθόντος. Τσαλαβουτάμε αριστερά, τσαλαβουτάμε δεξιά και αυτό το ονομάζουμε πολιτική. Οι ασύνδετες, όμως, υπουργικές πράξεις και αποφάσεις δεν είναι κυβερνητική πολιτική.

Πάμε, λοιπόν, και στο νομοσχέδιο. Αποφασίσατε να μοιράσετε μέρισμα. Ποιο είναι εδώ το σχέδιό σας για την υποστήριξη των πραγματικά αδύναμων, για τη δημιουργία θέσεων εργασίας και για την φορολογία; Αυτά τα τρία, φτώχεια, ανεργία, φορολογία, είναι αλληλένδετα μεταξύ τους.

Θέλω να σας δώσω μερικά παραδείγματα, γιατί απευθυνθήκαμε στους ανθρώπους μας, στους γνωστούς μας, στους φίλους μας να μας προσωποποιήσουν το πρόβλημα με τη φορολογία.

Η Ματίνα, λοιπόν, είναι απόφοιτος Οικονομικού με μεταπτυχιακό στην Ολλανδία. Γύρισε στην Ελλάδα και για αρχή κρατάει λογιστικά βιβλία. Έχει κέρδη περίπου 10.000 ευρώ ετησίως. Το 60% θα το δώσει στο κράτος για φόρους και εισφορές. Και θα της μείνουν –προσέξετε- 350 ευρώ τον μήνα, λιγότερα, δηλαδή, απ’ αυτά που θα έπαιρνε από το Ταμείο Ανεργίας.

Η Άννα είναι φαρμακοποιός, έχει κέρδη –δηλαδή, έσοδα μείον έξοδα- 60.000 ευρώ ετησίως. Δεν τα λες και λίγα. Ξέρετε, όμως, πόσα θα της μείνουν απ’ αυτά τα 60.000 ευρώ πληρώνοντας φόρους και εισφορές; Θα της μείνουν κάτι λιγότερο από 17.000 ευρώ, δηλαδή, 1400 ευρώ το μήνα. Όλα τα άλλα θα πάνε στο κράτος, σε φόρους και εισφορές.

Πάμε σε μία ομόρρυθμη εταιρεία. Ο Γιώργος και η Ασπασία είναι βιοτέχνες. Έχουν κέρδη γύρω στις 30.000 ευρώ. Εάν βγουν οι φόροι, εάν βγουν οι εισφορές, τα δύο νοικοκυριά τους –γιατί δεν είναι και ζευγάρι- θα πρέπει να τα βγάλουν πέρα με κάτι λιγότερο από 500 ευρώ το μήνα, σε μία δραστηριότητα που τους αποδίδει 30.000 ευρώ τον χρόνο!

Δικηγόροι. Νεαρός δικηγόρος μαζεύει περίπου 15.000 ευρώ τον χρόνο. Πληρώνει φόρους και εισφορές σχεδόν 7.000 ευρώ και του μένουν στην τσέπη 650 ευρώ τον μήνα. Και εάν το βασανίσει λίγο παραπάνω και βγάλει άλλες 5.000 ευρώ, θα κερδίσει άλλα 70 ευρώ τον μήνα!

Ένας νεότερος επιχειρηματίας, μηχανικός, νέος επιχειρηματίας στον κλάδο της πληροφορικής με εισόδημα 50.000 ευρώ, δηλαδή, περίπου 4.000 ευρώ τον μήνα, θα δώσει σε ασφαλιστικές εισφορές 19.000 ευρώ και 8.000 ευρώ σε φόρο εισοδήματος και τέλος επιτηδεύματος. Δηλαδή, θα του μείνουν μόλις 23.000 ευρώ. Θα του μείνουν, δηλαδή, ούτε 2.000 ευρώ τον μήνα από τα 4.100 ευρώ που ο ίδιος έβγαλε.

Ένας μικρός επιχειρηματίας, ο Βασίλης, έχει τρεις εργαζόμενους. Για να έχει τρεις εργαζόμενους με 1.000 ευρώ το μήνα, πληρώνει 70.000 τον χρόνο! Γιατί από 1.655 ευρώ που παίρνει ένας εργαζόμενος στα χαρτιά, στην τσέπη του θα πάνε μόνο τα 1000 ευρώ.

Προσέξτε να δείτε πώς οδηγούμε τον κόσμο στη μαύρη εργασία. Ο Γιώργος είναι ένας νέος σερβιτόρος. Για να παίρνει 500 ευρώ τον μήνα, ο εργοδότης του τον δηλώνει για περίπου 10.000 ευρώ ετησίως. Ο ίδιος δίνει περίπου 2.000 ευρώ για εισφορές. Και καταλήγει να βάζει στην τσέπη κάτι λιγότερο από 500 ευρώ τον μήνα.

Θα μπορούσα να συνεχίσω με πολλά άλλα παραδείγματα ανθρώπων που δημεύθηκε η περιουσία τους, ο κόπος τους, για να μπορούν σήμερα οι ΣΥΡΙΖΑ - ΑΝΕΛ να μιλούν για ένα πλεόνασμα. Κάθε εργαζόμενος καταλήγει να έχει πίσω του μια ιστορία φορολογικής τρέλας, θύματα όλοι μιας φορομπηχτικής κρατικής μηχανής, σπάταλης που δεν σέβεται τα ευρώ του εργαζόμενου πολίτη.

Οι υψηλοί φόροι, οι μεγάλες εισφορές, ο δρόμος, δηλαδή, που έχει διαλέξει σήμερα η Κυβέρνηση επιτρέπει μεν τις πρόσκαιρες παροχές, αλλά μειώνει τα κίνητρα για εργασία. Αυτή η υπερφορολόγηση, νομίζω, και αυτό είναι το πιο δυσάρεστο, είναι μια συνειδητή απόφαση της σημερινής Κυβέρνησης. Το ομολογούν σε κάποιες σπάνιες περιπτώσεις και κάποιοι Υπουργοί, ότι «αντί για μείωση δαπανών προχωρήσαμε σε υπερφορολόγηση της μεσαίας τάξης».

Αυτό έχει ως αποτέλεσμα τη διάλυση της μεσαίας τάξης. Σε λίγο θα ανοίξει τόσο η ψαλίδα που θα έχουμε μόνο δύο τάξεις: τους φτωχούς και τους προύχοντες. Φτωχούς, που θα απλώνουν το χέρι για βοήθεια, και μια μικρή προνομιούχα τάξη που θα θέλει να συναλλάσσεται με την εξουσία και τα Υπουργεία. Και λίγο κοντά στις γιορτές μια κυβέρνηση θα αναζητά τους ιδανικούς ψηφοφόρους, για να μοιράσει κάποια έκτακτα επιδόματα. Κανένα σχέδιο για τη νέα γενιά, κανένα σχέδιο για ενίσχυση της επιχειρηματικότητας και κανένα σχέδιο για να μειωθούν οι σπατάλες.

Μία παράγραφο μόνο για τις σπατάλες. Η χώρα μας έχει, και το επισημαίνουμε συνέχεια, εκατόν πενήντα έξι πολιτικές γραμματείες, γενικές, ειδικές, τομεακές, αναπληρωματικές. Είχε εβδομήντα εννιά και εσείς, κύριοι της Κυβέρνησης, τις διπλασιάσατε τα τελευταία δύο χρόνια. Ιδού, λοιπόν, ένα μεγάλο πεδίο, για να μειωθούν οι σπατάλες και ακολούθως να μειωθούν και οι φόροι.

Το 2017 είχαμε πρόσθετα φορολογικά-εισπρακτικά μέτρα 2,5 δισεκατομμύρια ευρώ, ενώ για το 2018 τα μέτρα αυτά θα είναι περίπου άλλα 2 δισεκατομμύρια, για την ακρίβεια 1,9 δισεκατομμύρια. Και όλα αυτά, ενώ πληρώνουμε ήδη 50 δισεκατομμύρια σε φόρους. Και όταν λέω πληρώνουμε, σύμφωνα και με τα σημερινά στοιχεία που θα έχετε δει, μιλώ κυρίως γι’ αυτούς, για το 20% των φορολογούμενων που πληρώνει πάνω από το 80% των φόρων.

Τι λέω, λοιπόν; Όσο δεν αυξάνεται ο πλούτος της χώρας, θα κυνηγάμε την ουρά μας. Θα ανακυκλώνουμε όλο και λιγότερο πλούτο ανάμεσα στους μεσαίους, τους φτωχούς, τους νεόπτωχους και τους άπορους. Θα σας διαβάσω τρεις φράσεις από την τελευταία έκθεση –δυο λόγια μόνο- του Γραφείου Προϋπολογισμού του Κράτους στη Βουλή: «Οι υψηλοί συντελεστές λειτουργούν αποτρεπτικά στην προσέλκυση επενδύσεων που τόσο έχει η ανάγκη η ελληνική οικονομία και ενισχύουν την έξοδο των ελληνικών επιχειρήσεων προς άλλες χώρες με πιο φιλικό περιβάλλον για το επιχειρείν.». Δεν είναι δική μας φωνή –θα μπορούσε να είναι-, αλλά είναι το Γραφείο Προϋπολογισμού του Κράτους στη Βουλή.

Και συνεχίζω –προσέξτε-: «Πάση θυσία πρέπει να αποφευχθεί η ανάπτυξη του φαινομένου του εργαζόμενου φτωχού και μάλιστα του νέου εργαζόμενου φτωχού».

Ο Πρωθυπουργός, βέβαια, λέει, ότι το μέρισμα προέρχεται από ανάπτυξη και από μείωση της ανεργίας. Η πραγματικότητα, όμως, τον διαψεύδει. Η ανεργία μειώνεται, αλλά όχι με κανονικές θέσεις εργασίας. Το 2016, παρά τη μείωση της ανεργίας στα χαρτιά, τα έσοδα από εργασία τόσο των μισθωτών όσο και των αυτοαπασχολούμενων μειώθηκαν. Για να το πω με απλά λόγια: Εκεί που είχαμε μία θέση απασχόλησης των 700 ευρώ σήμερα έχουμε δύο θέσεις απασχόλησης των 350 ευρώ.

Το φορολογικό και ασφαλιστικό σύστημα που εφαρμόζει η Κυβέρνηση λειτουργεί ως τροχοπέδη για την ανάπτυξη. Η ανάπτυξη φέτος θα είναι 1,5%, πολύ πίσω από τον στόχο που είχατε βάλει. Και στην τριετία, γιατί αυτό έχει σημασία, 2015-2017 η Ισπανία θα πετύχει μια σωρευτική ανάπτυξη 10%, η Κύπρος σχεδόν 10%, δηλαδή 9%, η Πορτογαλία 3,5% και η Ελλάδα μόνο 1%.

Κυρίες και κύριοι συνάδελφοι, στην Ελλάδα της κρίσης η προστασία –και εδώ νομίζω ότι μπορούμε να συμφωνήσουμε όλοι σε αυτόν τον μεγάλο τίτλο- και υποστήριξη των πραγματικά αδύναμων είναι ο πρώτος στόχος. Όμως τα περιστασιακά επιδόματα δεν λύνουν το πρόβλημα, γιατί το πρόβλημα αυτών των ανθρώπων είναι τα πολύ χαμηλά εισοδήματα και η ανεργία.

Εμείς θα επιμείνουμε στην πρότασή μας, η οποία έχει ξανακατατεθεί στη Βουλή: ελάχιστο εγγυημένο εισόδημα για την κοινωνική προστασία όσων δεν έχουν άλλη λύση ή όσων έχουν πληγεί από πρόσκαιρες ατυχίες, ελάχιστο εγγυημένο εισόδημα σταθερό, και από την άλλη, δυναμικές πολιτικές για συστηματική αύξηση παραγωγής για νέες θέσεις εργασίας και για δημιουργία ευκαιριών για αύξηση των εισοδημάτων.

Ο Έλληνας, κυρίες και κύριοι συνάδελφοι, μετά από τόσα χρόνια κρίσης είναι έτοιμος να φουρνίσει και θέλει τα σύνεργα. Όμως εσείς κύριοι της Κυβέρνησης, με αυτά, που κάνετε τα τελευταία χρόνια, του γκρεμίζετε το φούρνο και τώρα για να του απαλύνετε λίγο τον πόνο του δίνετε ένα καρβέλι ψωμί.

Εμείς δεν θα στερήσουμε αυτό το καρβέλι από τον κόσμο, αλλά ο αγώνας μας ήταν και παραμένει ο ίδιος: πολίτες, που δεν θα εξαρτώνται από τα ψίχουλα του ηγεμόνα. Αυτός είναι ο αγώνας, αυτή είναι η προσπάθεια.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και δύο εκπαιδευτικοί συνοδοί τους από το Γυμνάσιο Παραλίας Τυρού Αρκαδίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Υπουργός έχει τον λόγο για μια διευκρίνιση.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα ήθελα να κάνω μια λεκτική διόρθωση. Στις νομοθετικές, στον αριθμό 2 η λέξη «αντικαθίσταται» γίνεται «προστίθεται». Νομίζω ότι δεν ήταν πολύ σημαντικό.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Πρόεδρος της Νέας Δημοκρατίας κ. Κυριάκος Μητσοτάκης.

Κύριε Πρόεδρε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, η σημερινή συζήτηση πραγματοποιείται σε μια σκληρή, σε μια δραματική συγκυρία. Η τραγωδία της δυτικής Αττικής σκεπάζει τα πάντα. Θέλω και από το Βήμα της Βουλής να εκφράσω τα ειλικρινή μου συλλυπητήρια στους συγγενείς των συμπολιτών μας, που έχασαν άδικα τη ζωή τους, και τη συμπαράστασή μας στους κατοίκους της Μάνδρας, που εξακολουθούν να δοκιμάζονται θαμμένοι κάτω από τόνους λάσπης.

Θέλω να εκφράσω τα συγχαρητήριά μου και την ευγνωμοσύνη μου στα σωστικά συνεργεία και ειδικά στις γυναίκες και στους άντρες της ΕΜΑΚ, που δουλεύουν νύχτα-μέρα μέχρι να σβήσει και η τελευταία ελπίδα να βρεθεί κάποιος συμπολίτης μας ζωντανός.

Να εκφράσω και τα συγχαρητήριά μου στους εκατοντάδες εθελοντές, που με πλεόνασμα ανθρωπιάς έσπευσαν και αυτοί να συνδράμουν συμπολίτες μας, οι οποίοι δοκιμάζονται.

Θέλω να επαναλάβω και σήμερα αυτό, που έχω πει από την πρώτη στιγμή αυτής της τραγωδίας. Στη Δυτική Αττική έχουν γίνει εδώ και δεκαετίες καταστροφικές επιλογές: Αυθαίρετη δόμηση, μπαζωμένα ρέματα, πλήρης έλλειψη σοβαρών περιβαλλοντικών έργων υποδομής. Με θάρρος πρέπει όλοι να αναλάβουμε τις ευθύνες μας, που σήμερα οι φτωχότεροι συμπολίτες είναι αυτοί που είναι πιο ευάλωτοι σε φυσικές καταστροφές.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Είπα από την πρώτη στιγμή ότι εμείς δεν θα κάνουμε αυτά, που θα κάνατε εσείς αν ήσασταν αντιπολίτευση, πόσο μάλλον αυτά που κάνατε, όταν ήσασταν αντιπολίτευση.

Αυτό δεν σημαίνει, όμως, κυρίες και κύριοι Υπουργοί, ότι δεν υπάρχουν μεγάλες ευθύνες για το τι δεν κάνατε στα τρία σχεδόν χρόνια που κυβερνάτε και για το τι δεν έκανε η περιφέρεια, την οποία -να σας θυμίσω- διοικείτε από τον Σεπτέμβριο του 2014 και φυσικά για το πώς διαχειριστήκατε την κρίση μετά την καταστροφική πλημμύρα της περασμένης Τετάρτης.

Όσο ο χρόνος περνά, τόσο τα ερωτήματα γίνονται ολοένα και πιο αμείλικτα και πρέπει επιτέλους να απαντηθούν:

Γιατί τα σχέδια διαχείρισης πλημμυρών δεν ολοκληρώθηκαν μέσα στο χρονοδιάγραμμα που έθετε η σχετική ευρωπαϊκή οδηγία;

Γιατί η Περιφέρεια Αττικής δεν δρομολόγησε τα αντιπλημμυρικά έργα, που είχαν δρομολογηθεί από την προηγούμενη διοίκηση, έργα για τα οποία υπήρχαν και εγκεκριμένοι πόροι και ολοκληρωμένες μελέτες;

Λέει αλήθεια η κυρία Δούρου ότι δεν μπορούσε να προχωρήσει το έργο διευθέτησης του ρέματος της Αγίας Αικατερίνης, επειδή δεν είχε τις απαραίτητες εγκρίσεις των υπηρεσιών;

Εγώ καταθέτω στα Πρακτικά την από τις 2-7-2014 απόφαση έγκρισης περιβαλλοντικών όρων, με θέμα: Μελέτη περιβαλλοντικών επιπτώσεων του έργου «Μελέτη εκτροπής χειμάρρου Αγίας Αικατερίνης και διευθέτησης χειμάρρου Σούρες Θριασίου πεδίου περιφέρειας Αττικής», στην οποία αναφέρεται μάλιστα ότι η παρούσα απόφαση αποτελεί και έγκριση επέμβασης σε εκτάσεις δασικού χαρακτήρα. Από τις 2 Ιουλίου του 2014 υπάρχει η σχετική απόφαση της αποκεντρωμένης διοίκησης.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί δεν έγιναν τα απαραίτητα έργα συγκράτησης εδαφών στο Όρος Πατέρας, μετά από τη Μάνδρα, ύστερα από τις πρόσφατες πυρκαγιές του 2015 και του 2016; Πρόκειται για στοιχειώδεις ενέργειες, όχι μόνο για την αναδάσωση των βουνών, αλλά κυρίως για την αποφυγή τέτοιων πλημμυρικών φαινομένων.

Τι ακριβώς έκανε η Πολιτική Προστασία, κύριοι Υπουργοί; Γιατί φτάσαμε να θρηνήσουμε είκοσι νεκρούς για μια κακοκαιρία, η οποία είχε προβλεφθεί και ως προς τα τοπικά της χαρακτηριστικά και ως προς την έντασή της; Γιατί δεν ειδοποιήθηκαν έγκαιρα οι κάτοικοι; Γιατί δεν έκλεισαν κάποιοι δρόμοι; Θυμίζω ότι πολλά από τα θύματα ήταν ανυποψίαστοι διερχόμενοι.

Τα ερωτήματα αυτά περιμένουν απάντηση και εμείς θα τα θέτουμε ξανά και ξανά, μέχρι να την πάρουμε -και όχι να τα ρίχνετε τη μια στον δασάρχη και την άλλη στα λάθη των τελευταίων σαράντα ετών, που ασφαλώς και υπάρχουν, και όπως είπα στην αρχή, πρέπει με γενναιότητα να τα αναγνωρίσουμε.

Όπως, ναι, κύριε Θεοδωράκη, πραγματικότητα είναι και η κλιματική αλλαγή, τις επιπτώσεις της οποίας θα βιώνουμε ολοένα και με μεγαλύτερη ένταση τα επόμενα χρόνια. Και γι’ αυτό χρειάζεται ένας συστηματικός και προσεκτικός σχεδιασμός σε βάθος χρόνου.

Είκοσι νεκροί, λοιπόν, δύο αγνοούμενοι και καμία παραίτηση. Η αρμόδια περιφερειάρχης προσφεύγει στη δικαιοσύνη, προφανώς κατά του εαυτού της και μας λέει ότι θα αποδεχθεί τις ευθύνες, εφόσον της τις καταλογίσει -λέει- η δικαιοσύνη. Ας της εξηγήσει κάποιος ότι όταν η δικαιοσύνη αποδίδει ευθύνες, αυτές κατά κανόνα είναι ποινικές, και αν αποδοθούν, θα τις αναλάβει, θέλει δεν θέλει.

Να θυμίζω εδώ πέρα τις δηλώσεις της κ. Δούρου, που έκανε λίγο πριν εκλεγεί. «Δεν χρειάζεται να σας πω εγώ ότι θα πάω στο σπίτι μου, αν δεν κάνω τα αντιπλημμυρικά έργα, διότι απλά για εμάς είναι προτεραιότητα και θα γίνουν», όπως και τις δηλώσεις του αρμόδιου Υπουργού, του κ. Σπίρτζη -δεν τον βλέπω η αλήθεια είναι.

**ΙΩΑΝΝΗΣ ΒΡΟΥΤΣΗΣ:** Είναι στην Αμερική.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέα Δημοκρατίας):** Α, είναι ακόμα στην Αμερική, μάλιστα. Δεν μπήκε στον κόπο να πάρει ένα αεροπλάνο να γυρίσει. Βλέπετε, είχε πιο σημαντικά πράγματα να κάνει.

«Το 2017», μας έλεγε ο απών κ. Σπίρτζης, «η έμφαση του Εθνικού Προγράμματος Δημοσίων Επενδύσεων θα δοθεί στα αντιπλημμυρικά έργα και όχι στις πλατείες, για να σταματήσουμε να βλέπουμε στις φτωχές γειτονιές της Αθήνας να χάνονται οι κόποι μιας ζωής».

Τα καταθέτω για τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τις προαναφερθείσες δηλώσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φοβάμαι, λοιπόν, ότι δεν είστε μόνο ανίκανοι, αλλά είστε και ανάλγητοι. Έχουμε είκοσι νεκρούς και ο Πρωθυπουργός έφυγε για τη Σουηδία, ενώ ο Υπουργός Υποδομών δεν μπήκε στον κόπο να γυρίσει από την Αμερική. Όλα αυτά, αφότου ο κ. Τσίπρας έκρινε σκόπιμο να περάσει για δέκα λεπτά από την περιοχή. Κι απέφυγε να δει ο ίδιος τους πολίτες, όπως απέστρεψε το βλέμμα του συστηματικά και από οποιαδήποτε άλλη φυσική καταστροφή έχει γίνει στη χώρα μας τα τελευταία χρόνια.

Τι Πρωθυπουργός είναι αυτός, ο οποίος είναι απών από κάθε φυσική καταστροφή; Απών ήταν ο κ. Τσίπρας και στις πυρκαγιές. Από αέρα μόνο τις επιθεώρησε και αυτές, μάλιστα, με μεγάλη καθυστέρηση, όταν είχαν περίπου σβήσει. Απών ήταν από τους σεισμούς στη Λέσβο και στην Κω. Απών ήταν στη μεγάλη οικολογική καταστροφή στο Σαρωνικό. Δεν επισκέφθηκε καν τις περιοχές οι οποίεςεπλήγησαν, ούτε μία φορά.

Επί της ουσίας, απών είναι και τώρα. Έκανε ένα γρήγορο πέρασμα από την περιοχή και μετά στη Σουηδία. Και όλα αυτά, σε ένα προστατευμένο περιβάλλον, ερήμην της τοπικής κοινωνίας. Στη Σουηδία, βέβαια, υπήρχε πάντα χρόνος για φωτογραφίες και για φιλόδοξες διακηρύξεις περί αλλαγής του κοινωνικού μοντέλου της Ευρώπης.

Σε αντίθεση, λοιπόν, με το τι θα κάνατε εσείς αν ήσασταν αντιπολίτευση, εμείς φερθήκαμε με μεγάλη υπευθυνότητα. Συστήσαμε μια επιτροπή από ειδικούς.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αμέσως τις επόμενες ημέρες, θα μπορέσουμε να δώσουμε στη δημοσιότητα το πόρισμά μας για το τι δεν έγινε σωστά και το τι μπορεί να διορθωθεί. Προτείναμε μια σειρά μέτρων άμεσης ανακούφισης των πληγέντων συμπολιτών μας. Επικοινωνήσαμε με τους αρμόδιους ευρωπαϊκούς φορείς για να δούμε, όχι μόνο πώς θα έχουμε πρόσβαση στο Ευρωπαϊκό Ταμείο Αλληλεγγύης για φυσικές καταστροφές, αλλά και πώς θα μπορέσουμε να κινητοποιήσουμε επιπρόσθετους πόρους από τον ευρωπαϊκό προϋπολογισμό του 2018. Κινητοποιήσαμε τους εθελοντές μας, τις οργανώσεις μας, τη νεολαία μας για να συνεισφέρουμε κι εμείς στο μέτρο που μπορούμε στην υποστήριξη των κατοίκων της περιοχής.

Εμείς βάλαμε πλάτη και θα βάλουμε πλάτη. Φοβάμαι, όμως, ότι η τραγωδία στη δυτική Αττική δεν είναι δυστυχώς το μόνο σημάδι ότι η Ελλάδα είναι σήμερα σε πολλά πεδία μια ακυβέρνητη πολιτεία.

Στα Εξάρχεια, μια δικηγόρος βρίσκεται σε κρίσιμη κατάσταση στο νοσοκομείο, επειδή χτυπήθηκε από φωτοβολίδα από πυροσωλήνα από τα γνωστά εγκληματικά στοιχεία της περιοχής. Όταν πριν από δέκα ημέρες θέσαμε το ζήτημα αυτό εδώ στη Βουλή, ήρθε ο κ. Τσίπρας με στοιχεία τα οποία τι έκαναν; Συνέκρινε το μισό 2017 με ολόκληρο το 2016, για να μας πει ότι στον τομέα αυτό όλα πηγαίνουν καλά. Το πόσο καλά πηγαίνουν το διαπίστωσε άμεσα ολόκληρος ο ελληνικός λαός.

Επίθεση με καλάσνικοφ κατά των αστυνομικών που φύλασσαν τα γραφεία του ΠΑΣΟΚ. Ο Ρουβίκωνας, μετά τη Βουλή και τις πρεσβείες, μπαίνει ανενόχλητος, ακόμα και στο Πεντάγωνο. Ούτε μια σύλληψη δεν είχαμε ούτε μία προσαγωγή. Κι επειδή δεν πιστεύω ότι δεν καταλαβαίνετε τις συνέπειες που έχει η πολιτική ανοχής της Κυβέρνησης στα θέματα ασφάλειας, αναγκάζομαι για άλλη μια φορά να καταλήξω σε άλλα συμπεράσματα: Είτε θεωρείτε ότι η δραστηριότητα των στοιχείων αυτών σας εξυπηρετεί πολιτικά είτε δεν μπορείτε να τα βάλετε μαζί τους. Και στις δύο περιπτώσεις όμως το συμπέρασμα είναι το ίδιο: Ο δεσμός, το νήμα αυτό που ενώνει κάποιες συνιστώσες του ΣΥΡΙΖΑ με το Ρουβίκωνα, με τους τραμπούκους των Εξαρχείων, με τους αμετανόητους θεωρητικούς της τρομοκρατίας και της πολιτικής βίας, δυστυχώς, παραμένει ζωντανός. Ούτε οι πράξεις ούτε τα λόγια σας ανατρέπουν αυτό το συμπέρασμα.

Αδράνεια, ανοχή, κάποια μισόλογα ενίοτε στο twitter. Αυτά μόνο έχουμε δει ως τώρα, την ώρα που παρακολουθούμε να στήνετε ένα νέο παρακράτος. Γιατί κράτος, όπως είδαμε, δυστυχώς, στη δυτική Αθήνα δεν υπάρχει.

Το παρακράτος, όμως, ανθεί με υπόγειες επιθέσεις κατά θεσμικών παραγόντων, κατά των οποίων ακούγεται τελευταία ότι ασκούνται και διώξεις με αφορμή δημοσιεύματα από έντυπα που συστηματικά εκτελούνε εργολαβίες λάσπης. Είναι ένα παρακράτος βέβαια το οποίο το βλέπουμε καθημερινά και στα έργα του συναρχηγού σας στην Κυβέρνηση, του κ. Καμμένου.

Την προηγούμενη Παρασκευή και με τέσσερα χρόνια καθυστέρηση, ο κ. Καμμένος καταδικάστηκε για την προτροπή του να λιντσάρουν οι κάτοικοι της περιοχής πάνω στην Χαλκιδική έναν πολίτη. Αυτά είναι τα ήθη που κομίσατε εσείς και αυτός μαζί στον δημόσιο βίο.

Τα υπόλοιπα για τα σκάνδαλα του κ. Καμμένου θα τα πούμε την Πέμπτη που μας έρχεται στη Βουλή. Δεν θα είναι καθόλου ευχάριστη αυτή η συζήτηση ούτε για τον κ. Καμμένο, ούτε για σας, για όλα τα στελέχη της Κυβέρνησης που εξακολουθείτε να τον καλύπτετε σιωπώντας επί εβδομάδες, παρά τις διαρκείς αποκαλύψεις σε βάρος του Υπουργού σας.

Έτσι φτάνουμε στο θέμα της σημερινής συζήτησης, στο μέρισμα του 2017. Αφού διαλύσατε την οικονομία και φτωχοποιήσατε την κοινωνία επί τρία συνεχή χρόνια, έρχεστε τώρα να πανηγυρίσετε, γιατί ξεπεράσατε τους στόχους που είχατε θέσει για το πλεόνασμα του 2017 και θα γυρίσετε κάτι πίσω στους πολίτες.

Για να το ξεκαθαρίσουμε, λοιπόν, για άλλη μια φορά. Δουλειά σας είναι να διεκδικείτε μικρότερα πλεονάσματα και όχι να χαίρεστε, όταν τα πλεονάσματα είναι μεγαλύτερα από αυτά που έχετε συμφωνήσει.

(Χειροκροτήματα από την πτέρυγα της Νέας Δημοκρατίας)

Γιατί αυτό αδυνατίζει απολύτως κάθε προσπάθεια στο μέλλον να μειωθεί το ποσό του πρωτογενούς πλεονάσματος και να ανασάνει η οικονομία και κάνει και τη δουλειά σας, τη δουλειά όλων μας, για διευθέτηση του χρέους ακόμη πιο δύσκολη, εφόσον θα βρίσκονται πάντα κάποιοι καλοθελητές που θα ισχυρίζονται ότι, αφού η ελληνική οικονομία μπορεί συστηματικά να παράγει υπερπλεονάσματα, γιατί χρειάζεται η Ελλάδα μία ρύθμιση του χρέους;

Όσο για το μέρισμα, τα πράγματα είναι πολύ απλά. Η Κυβέρνηση πήρε πολλά από τη μία τσέπη για να δώσει ελάχιστα στην άλλη. Υπερφορολογείτε τους μεν και φτωχοποιείτε παράλληλα τους δε. Ούτε καν πολιτική αναδιανομής δεν κάνετε. Γιατί είναι οι πιο αδύναμες τάξεις αυτές που αποτελούν τα πραγματικά θύματα της πολιτικής σας.

Όλα αυτά δεν τα λέμε εμείς, τα λένε τα στοιχεία. Μόνο φέτος επιβάλατε συνολικά μέτρα ύψους 2,7 δισεκατομμυρίων ευρώ. Επιστρέφετε πίσω 700 εκατομμύρια, το ένα τέταρτο. Συνολικά την τριετία 2015-2018 έχετε επιβάλλει μέτρα ύψους 9,4 δισεκατομμυρίων ευρώ. Να προσθέσουμε και τα 5,1 δισεκατομμύρια τα οποία θα επιβληθούν το 2019 και το 2020 με τη μείωση του αφορολόγητου και τις περικοπές των συντάξεων και το συνολικό άθροισμα των μέτρων της Κυβέρνησης Τσίπρα - Καμμένου φτάνει τα 14,5 δισεκατομμύρια ευρώ.

Μία Κυβέρνηση η οποία έχει νομοθετήσει μέτρα ύψους 14,5 δισεκατομμυρίων ευρώ, κύριε Αντιπρόεδρε, παρουσιάζει ως επιτυχία το γεγονός ότι επέστρεψε 650 εκατομμύρια πέρυσι και 720 εκατομμύρια φέτος. Υποτιμάτε τη νοημοσύνη του κόσμου αν πιστεύετε ότι μπορείτε να τον κοροϊδεύετε.

Κι επειδή όλα αυτά τα νούμερα μπορεί να σας μπερδεύουν, να σας δώσω και εγώ ένα πραγματικό παράδειγμα. Ένας συνταξιούχος εβδομήντα δύο ετών με σημερινή σύνταξη 670 ευρώ, επί των ημερών σας αυτός ο συνταξιούχος έχασε το ΕΚΑΣ του και ταυτόχρονα πληρώνει τις αυξημένες εισφορές υπέρ ΕΟΠΥΥ που εσείς ψηφίσατε τον Ιούλιο του 2015. Πόσα έχει χάσει συνολικά αυτός ο συνταξιούχος; Έχασε 190 ευρώ το μήνα, κάθε μήνα. Και έρχεστε εσείς και του δίνετε 250 ευρώ, 21 ευρώ το μήνα. Του πήρατε δέκα για πάντα, για να του δώσετε ένα εφάπαξ. Και να μην μιλήσουμε και για την προοπτική της περικοπής της ήδη πετσοκομμένης σύνταξής του από το 2019 και μετά.

Το λέω για να το ακούσετε και εσείς, διότι ο ελληνικός λαός το γνωρίζει πια καλά. Εδώ και 3 χρόνια μειώνετε το εισόδημα όλων των Ελλήνων, κυρίως των πιο αδύναμων, αυξάνοντας τους φόρους, ιδίως στους έμμεσους φόρους, οι οποίοι είναι και κοινωνικά οι πιο άδικοι.

Αυξήσατε το ΦΠΑ. Αυξήσατε τον φόρο στα καύσιμα, στον καπνό, στην μπύρα, στο κρασί, ακόμα και στον καφέ, στα εισιτήρια στα μέσα μαζικής μεταφοράς. Κόψατε το επίδομα θέρμανσης. Κόψατε το ΕΚΑΣ. Κόψατε τις συντάξεις χηρείας. Κόψατε και θα κόψετε κι άλλο προνοιακά και αναπηρικά επιδόματα. Δημιουργήσατε τη γενιά των 360 ευρώ και ανέχεστε συνθήκες εργασιακής ζούγκλας. Οδηγείτε σε αδιέξοδο αδύναμους συμπολίτες μας και σε απόγνωση τη νέα γενιά.

Παρ’ όλα αυτά, συνεχίζετε να νομίζετε ότι μπορείτε να κοροϊδεύετε, διότι όπως ήλθατε στην εξουσία με ψέματα, έτσι με ψέματα συνεχίζετε να ασκείτε την εξουσία.

Ξέρω ότι ο απών από τη σημερινή συζήτηση, ο κ. Τσίπρας, δεν του αρέσει να αναφέρομαι στα ψέματα που λέει.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Είναι στην Κύπρο. Το ξέρετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Στην Κύπρο είναι;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν το γνώριζα αυτό.

**ΠΡΟΕΔΡΟΣ (Νικόλαος Βούτσης):** Κύριε Μητσοτάκη, τα ξέρετε καλύτερα από τον κ. Μπαλαούρα. Θα έλθει ο κ. Πρωθυπουργός.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ας απαριθμήσω, λοιπόν, και ας τα ακούσει το οικονομικό επιτελείο τα ψέματα, που και σήμερα απαριθμεί η Κυβέρνηση.

Λέτε ότι μοιράζετε 1,4 δισεκατομμύρια. Κοινωνικό μέρισμα είναι μόλις τα 720 εκατομμύρια ευρώ. Τα 315 εκατομμύρια είναι υποχρεωτική επιστροφή χρημάτων σε συνταξιούχους. Από πότε μια αυτονόητη υποχρέωση του κράτους, που προέκυψε από ένα λάθος που έγινε στο παρελθόν, βαφτίζεται κοινωνική πολιτική;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πάντως κοινωνική πολιτική δεν είναι. Τα άλλα 350 εκατομμύρια αποτελούν ενίσχυση της ΔΕΗ.

Γιατί, κύριοι Υπουργοί, χρειάζεται ακριβώς αυτή η ενίσχυση; Επειδή, φυσικά, δεν καταφέρατε να κάνετε τίποτα για να εξυγιάνετε την επιχείρηση, να φέρετε νέες επενδύσεις και να λύσετε το πρόβλημα της διασύνδεσης των νησιών. Αυτή, λοιπόν, είναι η αλήθεια πίσω από το κοινωνικό μέρισμα.

Δεύτερο και μεγαλύτερο ψέμα είναι ότι λέτε ότι ο υπερπλεόνασμα, κύριε Υπουργέ, προέρχεται από την ανάπτυξη. Μάλιστα! Από την ανάπτυξη. Αυτό θα ίσχυε αν πετυχαίνατε ρυθμούς ανάπτυξης μεγαλύτερους από αυτούς, τους οποίους έχετε προβλέψει. Εδώ, όμως, συμβαίνει ακριβώς το αντίθετο. Οι προβλέψεις για την ανάπτυξη συνεχώς αναθεωρούνται προς τα κάτω. Ξεκινήσατε με 2,7% και εκτιμώ ότι θα κλείσετε με 1,5%, αν όχι 1,4%. Σε όλες τις χώρες της Ευρωζώνης οι εκτιμήσεις για την ανάπτυξη αναθεωρούνται προς τα πάνω. Μόνο στην Ελλάδα οι εκτιμήσεις για την ανάπτυξη αναθεωρούνται προς τα κάτω. Άρα όχι μόνο δεν υπάρχει πλεόνασμα λόγω ανάπτυξης. Αντίθετα, υπάρχει υπερφορολόγηση ακριβώς επειδή πέσατε έξω στους στόχους της ανάπτυξης.

Τρίτο ψέμα. Λέτε ότι τα έσοδα προέρχονται από τη μείωση της ανεργίας. Μάλιστα! Υπήρξε το 2016 μείωση της ανεργίας. Όμως δυστυχώς, τα έσοδα από τους μισθωτούς και τους αυτοαπασχολούμενους αντί να αυξηθούν, μειώθηκαν, γιατί αυτό το οποίο συμβαίνει τα τελευταία δύο χρόνια και επιμένετε να μην το αναγνωρίζετε είναι ότι χάνονται θέσεις πλήρους απασχόλησης και δημιουργούνται θέσεις μερικής απασχόλησης. Μόνο που αυτό δεν φέρνει σημαντικά περισσότερα έσοδα στον κρατικό προϋπολογισμό και προφανώς δεν μπορεί αυτό από μόνο του να δημιουργήσει το υπερπλεόνασμα.

Τέταρτο ψέμα. Η υπέρβαση του δημοσιονομικού στόχου οφείλεται στον περιορισμό της διαφθοράς και της φοροδιαφυγής. Η επιδότηση της Κυβέρνησης, όπως έχει καταδειχθεί επανειλημμένως από ερωτήσεις που έχει κάνει η κοινοβουλευτική μας ομάδα, στο πεδίο της καταπολέμησης της φοροδιαφυγής και του λαθρεμπορίου είναι παντελώς ανεπαρκής. Πόσα έσοδα είχατε υποσχεθεί τους πρώτους έξι μήνες από τη φοροδιαφυγή; Τρία δισεκατομμύρια, αν θυμάμαι καλά. Με το ζόρι έχετε εισπράξει κάτι παραπάνω από 100 εκατομμύρια, όταν την ίδια ώρα η Ευρωπαϊκή Επιτροπή διαπιστώνει αύξηση στη φοροδιαφυγή παρά την αυξημένη χρήση ηλεκτρονικών συναλλαγών λόγω capital controls.

Δεν είχαμε καμμία υπεραπόδοση, κυρίες και κύριοι, λόγω της οικονομίας. Είχαμε απλά στυγνή και σκληρή υπερφορολόγηση, όπως σε μια κρίση ειλικρίνειας ο κ. Τσακαλώτος και ο κ. Χουλιαράκης ομολόγησαν ενώπιον του ελληνικού Κοινοβουλίου.

Είχαμε αφαίμαξη των πάντων, ιδίως της μεσαίας τάξης, για να μπορέσει σήμερα η φιλεύσπλαχνη Κυβέρνηση να παραστήσει τον «πατερούλη», ότι δήθεν νοιάζεται για τους πιο αδύναμους.

Συνοψίζοντας, η υπέρβαση του δημοσιονομικού στόχου οφείλεται: Πρώτον, στην ανελέητη φοροεπιδρομή και στην ασφαλιστική επιδρομή κατά πάντων, ιδίως των ελευθέρων επαγγελματιών. Δεύτερον, στις κατασχέσεις σε ένα εκατομμύριο πολίτες και επιχειρήσεις, με άλλους επτακόσιους χιλιάδες συμπολίτες μας να κινδυνεύουν. Τρίτον, στη διευρυμένη εσωτερική στάση πληρωμών. Τέταρτον στην τεράστια καθυστέρηση απονομής των συντάξεων. Τριακόσιες χιλιάδες συντάξεις, κύριες και επικουρικές, ακόμη περιμένουν και δεν τις έχετε δώσει. Και πέμπτον, στην αναστολή επενδυτικών δαπανών από το Πρόγραμμα Δημοσίων Επενδύσεων, με βαρύ φυσικά τίμημα για την ανάπτυξη της χώρας.

Έτσι πετύχατε το υπερπλεόνασμα, για να παριστάνετε σήμερα τους Άη Βασίληδες της πολιτικής, σε μία χώρα που πολλοί συμπολίτες μας έχουν ξεχάσει τα Χριστούγεννα.

Θα το ξαναπώ: Δεν σας ενδιαφέρει μια πραγματικά ισχυρή οικονομία, που να αναπτύσσεται με τις δικές της δυνάμεις. Θέλετε πολίτες εξαρτημένους από εσάς, εξαρτημένους από μια νέα πολιτική επιδομάτων. Και επειδή δεν τα βγάζετε πέρα, επειδή τα ψέματα σας κυνηγούν, επιτίθεστε κατά πάντων, δημιουργώντας την πιο τοξική ατμόσφαιρα που έχει γνωρίσει η Ελληνική Δημοκρατία από τη Μεταπολίτευση και μετά.

Όμως, οι πολίτες, κύριε Τσίπρα και κύριε Δραγασάκη, δεν είναι αμνήμονες. Όταν κατηγορείτε και επιμένετε να κατηγορείτε τη Νέα Δημοκρατία, όπως κάνατε τις προάλλες, με ψεύτικες ειδήσεις, τις οποίες σπεύσατε φυσικά να αναπαράγετε, για δήθεν υπονόμευση της εθνικής προσπάθειας, οι πολίτες ξέρουν πολύ καλά τι κάνατε εσείς ως Αντιπολίτευση. Μόνο που εμείς θα κάνουμε αυτά τα οποία πρέπει, για να βγει η χώρα από το αδιέξοδο, όπως κάναμε πάντα αυτά που έπρεπε.

Εμείς πολεμήσαμε το Grexit, όταν εσείς ψάχνατε plan B, εμείς είπαμε αυτά που πρέπει, κύριε Τσακαλώτε, για τη μείωση των λειψών πλεονασμάτων, που εσείς συμφωνήσατε και με τα οποία οι Έλληνες πληρώνουν σήμερα τη δική σας αναξιοπιστία. Και εμείς δεν χάνουμε καμμία ευκαιρία να παρακινούμε ξένους επενδυτές να έρθουν σήμερα να επενδύσουν στην Ελλάδα, όταν εσείς τους οδηγείτε στην έξοδο!

(Χειροκροτήματα από την πτέρυγα της Νέας Δημοκρατίας)

Βλέπουμε πολύ καλά και το βλέπουν όλοι τι γίνεται σήμερα στο Ελληνικό και στις Σκουριές. Και είναι συνολικό κέρδος για τη χώρα ότι η σημερινή Αντιπολίτευση εγγυάται ένα φιλοεπενδυτικό περιβάλλον και μια οικονομική σταθερότητα.

Θέλετε να σας θυμίσω τι κάνατε εσείς ως αντιπολίτευση;

(Θόρυβος από την πτέρυγα του ΣΥΡΙΖΑ)

Θα σας τα θυμίσω, γιατί βλέπω ότι φωνασκείτε και είστε σε κατάσταση αναταραχής: Δηλητηριάσατε σε κάθε ευκαιρία την κοινή γνώμη με τοξικές και διχαστικές αθλιότητες. Κάνατε άνω-κάτω την Αθήνα, υπονομεύσατε ανοιχτά τη δημοσιονομική σταθερότητα της χώρας.

Καλούσατε τον κόσμο να μην πληρώσει ΕΝΦΙΑ -τα θυμάστε;- επειδή δήθεν θα τον καταργούσατε! Λέγατε στους πολίτες να μην εξοφλούν τις υποχρεώσεις τους γιατί έρχεται σεισάχθεια. Είναι οι ίδιοι πολίτες, που σήμερα αντιμετωπίζουν τους δικούς σας πλειστηριασμούς και τις δικές σας κατασχέσεις.

Και πάνω από όλα, πολεμήσατε λυσσαλέα οποιαδήποτε επένδυση επιχειρήθηκε στη χώρα από την προηγούμενη κυβέρνηση.

Ο κ. Τσίπρας προσωπικά δεν ήταν αυτός που έλεγε στους επενδυτές να μην έρθουν στην Ελλάδα; Να μην τολμήσουν να επενδύσουν γιατί θα χάσουν τα λεφτά τους;

Και μιλάτε εσείς για ανάπτυξη, που επί χρόνια πολεμούσατε όλες τις επενδύσεις, τις οποίες σήμερα είστε ανίκανοι να υλοποιήσετε. Και μιλάτε εσείς για δήθεν υπονόμευση από την Αντιπολίτευση, όταν ήσασταν η πιο ανεύθυνη, η πιο μηδενιστική, η πιο καταστροφική αντιπολίτευση που έχει γνωρίσει ποτέ ο τόπος.

Κυρίες και κύριοι Βουλευτές, για τη Νέα Δημοκρατία η στήριξη στους ασθενέστερους συμπολίτες μας πρέπει να γίνεται με μόνιμες πολιτικές, μέσα από σταθερούς πόρους που αποτελούν μέρος του τακτικού προϋπολογισμού.

Θέλω να σας θυμίσω ότι ήμασταν οι πρώτοι οι οποίοι δρομολογήσαμε το ελάχιστο εγγυημένο εισόδημα ως το πιο αποτελεσματικό εργαλείο καταπολέμησης της ακραίας φτώχειας. Θυμίζω ότι στα πρώτα σας βήματα ως Κυβέρνηση το πολεμήσατε και το απορρίψατε.

Και βέβαια, την ακραία φτώχεια δεν την καταπολεμάς μόνο με επιδόματα περιορισμένης διάρκειας, αλλά κυρίως με δουλειές, δουλειές οι οποίες έρχονται μόνο μέσα από ιδιωτικές επενδύσεις, επενδύσεις τις οποίες εσείς πολεμάτε σε κάθε ευκαιρία.

Κυρίες και κύριοι Βουλευτές, η αποτυχία και ο τυχοδιωκτισμός της Κυβέρνησης δεν αλλάζουν την πραγματικότητα. Και η πραγματικότητα είναι ότι σήμερα εκατομμύρια συμπολίτες μας έχουν ανάγκη και την ελάχιστη βοήθεια.

Εμείς θέσαμε στον δημόσιο διάλογο τη δική μας πρόταση για το πώς πιστεύουμε ότι πρέπει να κατανεμηθεί το κοινωνικό μέρισμα από το υπερπλεόνασμα, όπως το αποκαλείτε. Δώσαμε προτεραιότητα στους μακροχρόνια ανέργους, αλλά ταυτόχρονα, προτείναμε και μια κλιμακωτή μείωση του ΕΝΦΙΑ για όλους τους ιδιοκτήτες ακινήτων, με μεγαλύτερη έμφαση στα φτωχότερα εισοδηματικά στρώματα και ταυτόχρονα, δεσμευθήκαμε ότι ένα μέρος του υπερπλεονάσματος θα πρέπει να επιστρέψει στους δικαιούχους ληξιπρόθεσμων οφειλών του κράτους.

Δεν θελήσατε να συζητήσετε καν αυτή την πρόταση. Φέρατε τη δική σας. Θα την υπερψηφίσουμε, γιατί πολλοί συμπολίτες μας έχουν ανάγκη έστω και αυτή τη μικρή βοήθεια.

Όμως το λάθος στην πολιτική του «παίρνω πέντε και γυρίζω ένα» δεν είναι ότι γυρίζεις το ένα, αλλά ότι παίρνεις τα πέντε. Αντί, λοιπόν, να πανηγυρίζετε για τα ελάχιστα που επιστρέφετε, το καλό είναι να ζητήσετε επιτέλους συγγνώμη για τα πολλά που πήρατε.

(Χειροκροτήματα από την πτέρυγα της Νέας Δημοκρατίας)

Και πάνω από όλα, να ζητήσετε συγγνώμη για τους χιλιάδες ανέργους που σήμερα καταδικάζετε στο περιθώριο, επειδή αδυνατείτε να επιστρέψετε την ελληνική οικονομία σε μια πραγματική αναπτυξιακή τροχιά.

Κυρίες και κύριοι Βουλευτές, κύριε Τσίπρα -φαντάζομαι ότι ακούει από κάπου- οι πολίτες δεν εξαπατώνται πια. Σας γνωρίζουν.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Κύριε Πρόεδρε, μπορείτε να επιβάλλετε λίγη ησυχία;

**ΠΡΟΕΔΡΟΣ (Νικόλαος Βούτσης):** Κάνετε ησυχία, σας παρακαλώ! Όλοι ακούμε.

Συνεχίστε, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και καμμία πρόσκαιρη παροχή δεν είναι σε θέση να αντιστρέψει το πολιτικό κλίμα. Η χώρα πρέπει να βγει από τον φαύλο κύκλο της εσωστρέφειας και να ξαναγίνει μια κανονική ευρωπαϊκή χώρα και αυτό μόνο μια μεγάλη πολιτική αλλαγή μπορεί να το εξασφαλίσει.

Με το εθνικό σχέδιο της Νέας Δημοκρατίας η Ελλάδα μπορεί να ξαναμπεί στον δρόμο της ανάπτυξης, της αξιοπρέπειας και της προκοπής με λιγότερους φόρους, περισσότερες επενδύσεις, λιγότερη γραφειοκρατία και κυρίως περισσότερες ευκαιρίες για δουλειές για όλους τους Έλληνες. Οι Έλληνες γνωρίζουν πια καλά κάθε μέρα που περνάει ότι αξίζουμε καλύτερα και έτσι θα προχωρήσουμε όλοι μαζί μπροστά.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Πριν δώσω τον λόγο στην κ. Γεννηματά, ο κ. Τσακαλώτος έχει ζητήσει να παρέμβει για ένα λεπτό.

Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Μητσοτάκη, σας άκουσα πάρα πολύ προσεκτικά. Είπατε ότι δημιουργούμε τοξικότητα με τον λόγο μας. Νομίζετε ότι ο δικός σας λόγος ήταν τριανταφυλλένιος; Αυτό μας λέτε; Τριανταφυλλένιος ήταν, όταν μας αποκαλούσατε ψεύτες συνεχώς; Τι είναι αυτό το πράγμα, που συνεχώς λέτε ότι εμείς έχουμε τοξικό λόγο και έχετε αυτό το ύφος και τον τρόπο να μιλάτε και να μας λέτε ψεύτες;

Και σας λέω: Αν θέλετε να μην είναι τοξικός ο λόγος, γιατί δεν απαντάτε και δεν είστε ενημερωμένος για τη συζήτηση; Στη συζήτηση στις επιτροπές εξηγήσαμε, πρώτον, κάτι που δεν γνωρίζετε, ότι δεν μπορεί να υπάρχει υπεραπόδοση, μην πληρώνοντας το Πρόγραμμα Δημοσίων Επενδύσεων. Δεν γίνεται λογιστικά. Εξηγήσαμε ότι δεν είναι δυνατόν να υπάρχει αυτή η υπεραπόδοση στα δημοσιονομικά με αύξηση των ληξιπρόθεσμων. Τα εξηγήσαμε όλα αυτά, τα ξέρει ο κ. Σταϊκούρας, έπρεπε να σας είχε ενημερώσει.

Εξηγήσαμε πόσα χρήματα πήραμε από την αύξηση των εσόδων του ΕΦΚΑ, λόγω της αύξησης της απασχόλησης. Εξηγήσαμε ότι πήραμε 400 εκατομμύρια ευρώ λόγω της εθελούσιας αποκάλυψης εισοδημάτων. Εξηγήσαμε ότι το ΔΝΤ -εσείς το ξέρετε γιατί και εσείς έχετε διαπραγματευθεί- πάντα υποτιμά την απόδοση των μέτρων. Ή μήπως νομίζετε ότι δεν είμαστε σε διαπραγμάτευση και δεν υπάρχει το μνημόνιο;

Αντί να έρχεστε εδώ και να λέτε συνεχώς ότι είμαστε ψεύτες, γιατί δεν μπορείτε να κάνετε μια συζήτηση πάνω στα πραγματικά δεδομένα και να πείτε τι θα κάνετε εσείς; Και γιατί δεν μας λέτε, αφού θέλετε να μειώσετε τους φόρους, από πού θα μειώσετε τις δαπάνες; Από τα νοσοκομεία, από την παιδεία; Σας έχω προκαλέσει, εδώ και έναν δύο μήνες που μιλάτε συνεχώς για μείωση φόρων, να πείτε από πού θα βγουν αυτά τα λεφτά. Δεν έχετε απαντήσει ούτε μία φορά. Φαντάζομαι ότι θα είναι η ιστορία που ακούμε εδώ και τριάντα χρόνια, ότι «θα δώσουμε στους πλούσιους, θα κάνουμε ανάπτυξη και σιγά σιγά θα κατεβεί και στους φτωχούς».

Έχετε καταλάβει γιατί πάει καλά η Λεπέν; Έχετε καταλάβει γιατί πάει καλά ο Βίλντερς; Έχετε καταλάβει γιατί έχει πάει καλά ο Τραμπ; Γιατί αυτή η στρατηγική να μειώνουμε μόνο τους φόρους και να μην κοιτάμε τα νοσοκομεία, την παιδεία, την ασφάλεια στα σχολεία -μιλάμε μόνο για τα Εξάρχεια-, έχει φέρει αυτό το τέλμα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και αντί να ειρωνεύεστε, κάποτε πρέπει να μας πείτε: Έχουμε πρόγραμμα που θα μειώσει τον αριθμό των σχολείων, θα μειώσει τις δαπάνες για την παιδεία. Οι φίλοι σας στο ΔΝΤ θεωρούν ότι είναι δύσκολοι οι στόχοι, γιατί έχουμε παρακόψει δαπάνες από τα σχολεία και από την παιδεία και βάζουν μέσα στους υπολογισμούς τους μια αύξηση των δαπανών.

Εσείς, που δεν είστε λαϊκιστές και είστε ρεαλιστές, μπορείτε να μας πείτε κάποια στιγμή από πού θα έρθουν αυτές οι μειώσεις των φόρων;

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Υπουργέ. Ευχαριστώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτή είναι η τελευταία μου λέξη. Χωρίς να μας πείτε από πού θα έρθουν οι μειώσεις, σας επιστρέφω και τον λαϊκισμό, σας επιστρέφω και το ψέμα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστώ.

Παρακαλώ πολύ την Πρόεδρο της Δημοκρατικής Συμπαράταξης ΠΑΣΟΚ - ΔΗΜΑΡ να προσέλθει στο Βήμα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Αμέσως μετά θα μιλήσει ο Αναπληρωτής Υπουργός Οικονομικών ο κ. Χουλιαράκης, ανάλογα και με την έλευση του Πρωθυπουργού.

Ορίστε, κυρία Γεννηματά, έχετε τον λόγο.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, για άλλη μία φορά θα ήθελα να ξεκινήσω εκφράζοντας την οδύνη μου για τον χαμό τόσων ανθρώπων, αλλά και τη συμπαράστασή μου στις οικογένειές τους, αλλά και στους πληγέντες.

Αυτό που ζήσαμε στη Μάνδρα και στη Νέα Πέραμο ήταν πραγματικά ένα σοκ για όλους μας. Δεν είναι αυτή η εικόνα που ταιριάζει στην Ελλάδα του 21ου αιώνα και σε καμμία περίπτωση δεν μπορεί να δεχόμαστε μοιρολατρικά αυτές τις καταστάσεις.

Υπάρχουν ευθύνες και πρέπει να αποδοθούν και να αναληφθούν. Προσπάθεια μετάθεσης αυτών των ευθυνών είναι προσβολή στη μνήμη των θυμάτων, είναι προσβολή στους πληγέντες.

Είναι προφανές ότι δεν αρκούν τα έργα που έγιναν όλα τα προηγούμενα χρόνια. Επιτέλους χρειάζεται σοβαρότητα, έργο και συγκεκριμένες πράξεις, να ξεπαγώσουν οι μελέτες, να ξεπαγώσουν τα έργα που είτε καθυστερούν με ευθύνη της Περιφέρειας είτε γιατί έχει κόψει η Κυβέρνηση αυτή 722 εκατομμύρια ευρώ από το Πρόγραμμα Δημοσίων Επενδύσεων. Εάν δεν θέλουμε να θρηνήσουμε και άλλα θύματα στο μέλλον, επιτέλους πρέπει να υπάρξουν έργα και όχι άλλα λόγια σε αυτόν τον τόπο.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ πολύ, κάντε ησυχία. Μη μιλάτε μεταξύ σας.

Κυρία Πρόεδρε, συνεχίστε.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Η Κυβέρνηση ανακοίνωσε μέτρα για την ανακούφιση των πληγέντων. Ανακοίνωσε εισοδηματικές ενισχύσεις. Ναι, αλλά δεν αρκούν. Χρειάζεται άμεσα αναστολή της πληρωμής των οφειλών των επαγγελματιών και των νοικοκυριών προς το κράτος και προς τις τράπεζες, για παράδειγμα ο ΕΝΦΙΑ, η αναστολή των πλειστηριασμών και ό,τι άλλο χρειαστεί.

Αν δεν υπάρχουν άλλοι πόροι, έχετε έστω και σήμερα μια τελευταία ευκαιρία να αξιοποιήσετε μέρος του πλεονάσματος για να ανταποκριθείτε σε αυτήν την ευθύνη που έχετε απέναντι στους ανθρώπους. Αντίστοιχα μέτρα πρέπει να ληφθούν και για τις καταστροφές που έγιναν στη Σύμη, με πρώτο όμως και κυρίαρχο μέτρο την αναστολή της επικείμενης αύξησης του ΦΠΑ στο νησί.

Και πριν μπω στην ουσία των θεμάτων που συζητούμε, δεν μπορώ να μην αναφερθώ πρώτα από όλα στον κ. Τσακαλώτο. Περιμένουμε ακόμα την παραίτησή του, όπως είχε προαναγγείλει αν προχωρούσε η Κυβέρνηση σε μείωση του αφορολόγητου. Από την άλλη μεριά, να θυμίσω στον κ. Μητσοτάκη ότι η πρόταση για το εγγυημένο εισόδημα ήταν μια δική μας πρόταση και είχε συγκεκριμένη υπογραφή, «Βασίλης Κεγκέρογλου». Και αυτό το λέω για την αποκατάσταση της αλήθειας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Κυρίες και κύριοι Βουλευτές, η Κυβέρνηση εξοντώνει, όπως ομολόγησαν άλλωστε οι ίδιοι οι Υπουργοί της, τη μεσαία τάξη με σκληρή φορολογία με τη δικαιολογία ότι όλο αυτό γίνεται υπέρ των φτωχών δήθεν. Όμως, ο κ. Τσίπρας και η παρέα του εφαρμόζουν μια οικονομική πολιτική που φτωχοποιεί το σύνολο τελικά των Ελλήνων.

Ενδεικτικό της αντίληψης αυτής -και ας προσπαθεί σήμερα να τα μαζέψει ο κ. Τσακαλώτος- είναι ότι θεωρεί εύπορη μια οικογένεια με παιδιά, με συνολικό μηνιαίο εισόδημα 1.285 ευρώ μεικτά, δηλαδή οριακά στα 1.000 ευρώ το μήνα καθαρά. Αυτοί είναι οι έχοντες και οι κατέχοντες κατά τον κ. Τσίπρα!

Με τα λάφυρα της φορολογίας προσπαθούν να δώσουν αντίδωρο και να ρίξουν στάχτη στα μάτια των πολιτών. Έκοψαν το ΕΚΑΣ, το επίδομα θέρμανσης, τα κοινωνικά επιδόματα, τις συντάξεις χηρείας, την ενίσχυση στα δημόσια νοσοκομεία. Είναι ο ίδιος ο κ. Τσίπρας που έκοψε τις συντάξεις και χτύπησε ανελέητα και τους οικονομικά ασθενέστερους. Αυτή είναι η αλήθεια.

Αξίζει τον κόπο να σταθούμε στο πώς φτάσαμε στο φετινό πρωτογενές πλεόνασμα. Θα πω συγκεκριμένα πράγματα. Το 2017 επέβαλαν νέους φόρους 2,5 δισεκατομμυρίων ευρώ. Έκαναν περικοπές συντάξεων και κοινωνικών επιδομάτων 1,8 δισεκατομμυρίων ευρώ. Αυξήθηκαν ακόμα και οι εισφορές των αγροτών και των ελεύθερων επαγγελματιών κατά 500 εκατομμύρια ευρώ.

Και επειδή τα μέτρα αυτά δεν αποδίδουν, γιατί πολύ απλά οι πολίτες αδυνατούν να πληρώνουν, άρχισε μέσα στο χρόνο και η περικοπή των δαπανών. Περιέκοψαν, όπως είπα πριν, 1,8 δισεκατομμύρια ευρώ, όχι βέβαια από τη σπατάλη, αλλά από πού; Από τις επιχορηγήσεις για τα δημόσια νοσοκομεία, από το Πρόγραμμα Δημοσίων Επενδύσεων και από πολλές κοινωνικές δαπάνες.

Έτσι διαμορφώθηκε το περιβόητο πλεόνασμα, το 40% του οποίου μοιράζει ο κ. Τσίπρας. Το μεγαλύτερο μέρος πηγαίνει για την εξυπηρέτηση του χρέους. Πληρώνουμε από την υπερφορολόγηση και όχι από την ανάπτυξη.

Κυρίες και κύριοι Βουλευτές, είναι επιτακτική ανάγκη να υπάρξει αλλαγή πολιτικής στη χώρα. Θα μου πείτε, είναι κακό να υπάρχουν πρωτογενή πλεονάσματα; Όχι, αλλά υπό έναν απαράβατο όρο, να μην είναι αποτέλεσμα εξοντωτικών μέτρων λιτότητας και κοινωνικής αναλγησίας, όπως ακριβώς συμβαίνει σήμερα, να πρόκειται για το υγιές πλεόνασμα της ανάπτυξης, πλεόνασμα που πρέπει να μοιράζεται δίκαια σε όλους. Εμείς αυτό πιστεύουμε, αυτό που δεν μπορεί να κάνει πράξη ο κ. Τσίπρας και δεν κατανοεί ο κ. Μητσοτάκης.

Θα το κάνω πιο κατανοητό. Αν η ανάπτυξη στη διετία 2015-2016, όπως προβλεπόταν πριν από τη λαίλαπα ΣΥΡΙΖΑ-ΑΝΕΛ, είχε φτάσει το ποσοστό του 6%, καμμία περικοπή και κανένας επιπλέον φόρος δεν θα χρειαζόταν σήμερα. Είναι πια κοινή συνείδηση ότι με αυτή την Κυβέρνηση δεν μπορούμε να βγούμε οριστικά από την κρίση, δεν μπορούμε να έχουμε ανάπτυξη, να φέρουμε επενδύσεις, να παραχθεί πλούτος. Πλούτος που θα έπρεπε να μοιραστεί δίκαια για να μειωθούν οι κοινωνικές ανισότητες που αυξήθηκαν όλα αυτά τα χρόνια της κρίσης.

Κυνηγούν ό,τι παράγει, ό,τι δημιουργεί, από το Ελληνικό μέχρι τη Χαλκιδική και την Κέρκυρα. Επιβεβαιώνεται αυτό, δυστυχώς, από τη συνεχή μείωση των προβλέψεων για ανάπτυξη. Από το 2,4% φτάσαμε στο 1,6% και η πτώση συνεχίζεται.

Αποδεικνύεται δε και από την αδυναμία αντιμετώπισης της ανεργίας. Η Κυβέρνηση μοιράζει μία σταθερή θέση εργασίας σε δύο και παίζει με τους αριθμούς, για να πει τάχα ότι αντιμετωπίζει την ανεργία. Έτσι κάπως φτάσαμε σήμερα το ένα τρίτο των εργαζομένων στον ιδιωτικό τομέα να δουλεύει με ελαστικές μορφές εργασίας και μέσο μισθό 395 ευρώ. Ποιον κοροϊδεύετε λοιπόν;

Με τις συμφωνίες για τα δυσβάσταχτα πρωτογενή πλεονάσματα και την αδυναμία να επιτύχουν αναδιάρθρωση του χρέους, έχουν περάσει τη θηλιά στον λαιμό του ελληνικού λαού και της χώρας.

Ποιος είναι τελικά ο απολογισμός της τριετίας των ΣΥΡΙΖΑ-ΑΝΕΛ; Χάθηκαν από την οικονομία 86 δις ευρώ. Οι πολίτες επιβαρύνθηκαν σωρευτικά με μέτρα 18,5 δισεκατομμύρια ευρώ. Και δίνετε ως κοινωνικό μέρισμα αθροιστικά 1,8 δισεκατομμύρια ευρώ. Δηλαδή με λίγα λόγια για κάθε 10 ευρώ που πληρώνει ο ελληνικός λαός παίρνει αντίδωρο 1 ευρώ. Αυτά δεν μπορούν να κρυφτούν με κανένα τερτίπι. Όσο παραμένει αυτή η Κυβέρνηση, τόσο θα πολλαπλασιάζονται τα αδιέξοδο. Γι’ αυτό όσο πιο γρήγορα φύγουν, τόσο το καλύτερο για τον τόπο.

Κυρίες και κύριοι Βουλευτές, θα κάνω δύο ακόμα επισημάνσεις, σε σχέση με ρυθμίσεις του νομοσχεδίου. Επισήμανση πρώτη. Η Κυβέρνηση χρησιμοποιεί το μέρισμα για να καλύψει τις ζημιές στη ΔΕΗ. Έχει οδηγήσει σε αδιέξοδο και σε χρεωκοπία τη ΔΕΗ. Έρχεται και δίνει οικονομική ανάσα 360 εκατομμύρια ευρώ. Είναι προκλητικό να παρουσιάζεται αυτό με τον φερετζέ της ενίσχυσης, δήθεν, των πιο αδύναμων.

Δεύτερη επισήμανση. Ακόμα πιο προκλητικό είναι να εμφανίζεται ως δήθεν παροχή στους συνταξιούχους η εφαρμογή δικαστικών αποφάσεων. Τα 315 εκατομμύρια ευρώ που τους δίνει, τα χρωστά η πολιτεία στους συνταξιούχους. Δεν τους κάνει καμμία απολύτως χάρη. Συνολικά 1,5 δισεκατομμύριο ευρώ αφαιρέθηκαν από τους συνταξιούχους με την αύξηση των εισφορών υγείας σε αυτή την τριετία, για να τους δοθεί μόνο ένα μικρό μέρος πίσω.

Αναφέρω δύο παραδείγματα για να καταλάβουμε τι ακριβώς γίνεται. Πρώτο παράδειγμα. Συνταξιούχος με 900 ευρώ κύρια σύνταξη και 180 ευρώ επικουρική πλήρωνε υπέρ του ΕΟΠΥΥ 432 ευρώ ετησίως, μέχρι τις 30-6-2016. Με τα μέτρα του κ. Τσίπρα θα πληρώνει τώρα ετησίως 745 ευρώ. Με το δήθεν κοινωνικό μέρισμα που επιστρέφει, επιστρέφει σε αυτούς 21,6 ευρώ. Τι μένει; Μένει η επιβάρυνση στον συγκεκριμένο συνταξιούχο, που έχει το όνομα «ΣΥΡΙΖΑ - ΑΝΕΛ», και είναι 291,4 ευρώ τον χρόνο.

Δεύτερο παράδειγμα. Συνταξιούχος με 1.300 ευρώ κύρια σύνταξη και 230 ευρώ επικουρική πλήρωνε υπέρ ΕΟΠΥΥ 624ευρώ τον χρόνο. Με τα μέτρα του κ. Τσίπρα πληρώνει 1.041 ευρώ. Του επιστρέφουν 40,32 ευρώ. Και του μένει η επιβάρυνση 376,8 ευρώ ετησίως. Αυτή είναι άλλη μια αλήθεια. Δυστυχώς, επιχειρεί η Κυβέρνηση να κοροϊδέψει και τους συνταξιούχους.

Καταθέτω, λοιπόν, αναλυτικό σημείωμα όπου αποκαλύπτεται όλη η κυβερνητική επιχείρηση αποπροσανατολισμού.

(Στο σημείο αυτό η Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ κ. Φωτεινή (Φώφη) Γεννηματά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο εμπαιγμός και ο λαϊκισμός, κύριοι της Κυβέρνησης, να ξέρετε ότι έχει κοντά ποδάρια. Θα το διαπιστώσετε αυτό πάρα πολύ γρήγορα στις επόμενες εθνικές εκλογές, γιατί η καταδίκη του ελληνικού λαού θα είναι αμείλικτη απέναντί σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Μιας και μιλάμε για εμπαιγμό και για τις ζημιέςαπό την Κυβέρνηση, θέλω να αναφερθώ και στο επίκαιρο ζήτημα των μεσαζόντων. Είναι ζήτημα στο οποίο έχει αναφερθεί αναλυτικά ο Κοινοβουλευτικός μας Εκπρόσωπος, ο κ. Ανδρέας Λοβέρδος.

Εντύπωση προκαλεί, κυρίες και κύριοι των ΣΥΡΙΖΑ - ΑΝΕΛ, η προσήλωση Υπουργών σας στους μεσάζοντες εμπόρους όπλων, και μάλιστα όχι σε τυχαίους, αλλά σε καταδικασμένους για λαθρεμπορία, με τους οποίους και με τις εταιρείες τους υπογράψατε δήθεν διακρατικές συμφωνίες για την πώληση όπλων και χάρη των οποίων περιφρονήσατε και προπηλακίσατε έντιμους ανώτατους αξιωματικούς, που εσείς οι ίδιοι διορίσατε σε θέσεις ευθύνης, αλλά βεβαίως και διπλωμάτες.

Το θέμα ξεπερνά τον γνωστό συγκυβερνήτη και αφορά το σύνολο της Κυβέρνησης, γιατί όλοι σας υποστηρίζετε αυτές τις επιλογές. Ακόμα και η εφημερίδα σας, η «Αυγή», έχει σπεύσει να υποστηρίξει αυτούς τους άθλιους χειρισμούς. Μαζί εξάλλου αφήνετε να αλωνίζει ο «Ρουβίκωνας» από τη Βουλή μέχρι το Υπουργείο Εθνικής Άμυνας και να δυσφημείται η χώρα διεθνώς ότι είναι ένα ξέφραγο αμπέλι. Έπεσε, όμως, το προσωπείο του ηθικού σας πλεονεκτήματος. Η αλήθεια για τους χειρισμούς θα αποκαλυφθεί και θα δώσετε λόγο.

Κυρίες και κύριοι Βουλευτές, το μέρισμα –για να επιστρέψω στο κύριο θέμα της σημερινής συζήτησης- αφορά μόνο 720 εκατομμύρια ευρώ. Τα υπόλοιπα είναι υποχρεώσεις της πολιτείας, που ούτως ή άλλως θα έπρεπε να καλύψει ο προϋπολογισμός. Αν ήθελε η Κυβέρνηση να δώσει μια πραγματική ανάσα με προοπτική στους πολίτες, τότε θα έπρεπε να δώσει τα άλλα 675 εκατομμύρια ευρώ με τις δημιουργικές παρεμβάσεις που προτείναμε το προηγούμενο διάστημα.

Προτείναμε να δοθούν κατ’ αρχάς για επιδότηση προσλήψεων ανέργων νέων στον ιδιωτικό τομέα, για τη μείωση των έμμεσων φόρων στην παραγωγή, κατά προτεραιότητα στον τουρισμό, στην εστίαση και στο κρασί και βεβαίως να δοθούν για να μην μείνει κανένα παιδί έξω από τους βρεφονηπιακούς και παιδικούς σταθμούς, για να στηρίξουμε τα νέα ζευγάρια. Όμως, δυστυχώς και πάλι αρνηθήκατε. Ούτε το θέλατε ούτε το διαπραγματευτήκατε αυτό με τους εταίρους. Περιμέναμε ότι θα φροντίζατε τουλάχιστον να αναβληθεί η αύξηση του ΦΠΑ στα νησιά του Αιγαίου, που πλήττονται και πάλι από τις συνέπειες της αύξησης του μεταναστευτικού ρεύματος, αλλά ούτε κι αυτό καταφέρατε να το πετύχετε.

Κυρίες και κύριοι Βουλευτές, δεν μπορούν όμως οι λιγότερο προνομιούχοι πολίτες να στερηθούν αυτά τα ποσά. Για εμάς είναι θέμα και αξιοπιστίας και συνέπειας. Αυτό πράξαμε το 2014, όταν τότε ο ΣΥΡΙΖΑ αρνήθηκε να το στηρίξει και μιλούσε για κοροϊδία. Αυτό πράξαμε και το 2016, όταν η Νέα Δημοκρατία καταψήφισε τη σχετική διάταξη μετά από τη διαφωνία του κ. Σόιμπλε, σας θυμίζω. Εμείς αυτό θα πράξουμε και φέτος.

Καταλαβαίνουμε, βέβαια, γιατί έσπευσε ο κ. Τσίπρας άρον-άρον να ανακοινώσει την προηγούμενη Δευτέρα το κοινωνικό μέρισμα. Όλο και περισσότεροι πολίτες, που βιώνουν αυτήν τη δυσβάσταχτη καθημερινότητα που έχετε επιβάλει, αντιδρούν. Εκατοντάδες χιλιάδες πολίτες μετέτρεψαν τις κάλπες της Κεντροαριστεράς στο πρώτο οργανωμένο κίνημα, στην πρώτη οργανωμένη αντίσταση, αντίδραση απέναντι στον κατήφορο και στις συντηρητικές πολιτικές.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Σήμερα για εμάς είναι μια νέα μέρα. Από σήμερα με ενωμένες τις δυνάμεις μας δημιουργούμε το νέο πολιτικό και κοινωνικό ρεύμα που θα αλλάξει τους πολιτικούς συσχετισμούς και θα αλλάξει την πορεία της χώρας, για να επιστρέψει η ελπίδα στην Ελλάδα και η αξιοπρέπεια στις Ελληνίδες και στους Έλληνες.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Τον λόγο έχει ο Υπουργός κ. Χουλιαράκης και ύστερα ο κ. Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Γιατί όχι τώρα;

**ΠΡΟΕΔΡΟΣ (Νικόλαος Βούτσης):** Οι Υπουργοί των Οικονομικών που φέρνουν το θέμα έχουν μπει στη σειρά και μιλούν εναλλάξ με τους Προέδρους.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κύριε Λεβέντη, σας παρακαλώ.

Ελάτε, κύριε Χουλιαράκη, έχετε τον λόγο.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Κύριε Πρόεδρε, κυρίες και κύριοι Βουλευτές, άκουσα με προσοχή και ενδιαφέρον αρκετές τοποθετήσεις και νομίζω ότι σε μεγάλο βαθμό πολλά από τα θέματα που έπρεπε να συζητηθούν, έχουν ήδη συζητηθεί. Γι’ αυτόν τον λόγο εγώ θα περιοριστώ σε ένα συγκεκριμένο θέμα που νομίζω ότι ακόμα παραμένει επίδικο.

Το τελευταίο διάστημα ακούω από την πλευρά της Αξιωματικής Αντιπολίτευσης, αλλά και από μερίδα του τύπου, ακόμα και του λεγόμενου έγκριτου τύπου, την κατηγορία πως η Κυβέρνηση -και ειδικότερα το Υπουργείο Οικονομικών- υπερφορολογεί με στόχο τα μεγάλα πλεονάσματα, ώστε να μοιράσει μέρισμα και να συντηρήσει με τον τρόπο αυτόν μια εκλογική πελατεία.

Η θέση αυτή, κυρίως της Αξιωματικής Αντιπολίτευσης, έχει τρία σκέλη: Πρώτον, η Κυβέρνηση συστηματικά επιδιώκει υπέρβαση των δημοσιονομικών στόχων. Δεύτερον, η υπέρβαση των δημοσιονομικών είναι αποτέλεσμα υπερφορολόγησης. Τρίτον, η Κυβέρνηση ασκεί κοινωνική πολιτική με εφάπαξ επιδόματα, χωρίς θεσμικές τομές και μόνιμη ενίσχυση των σχετικών προϋπολογισμών πρόνοιας. Τα ίδια ακριβώς ακούσαμε πριν από περίπου είκοσι λεπτά από τον κ. Μητσοτάκη.

Καμμία από αυτές τις τρεις θέσεις δεν είναι αληθής. Καμμία δεν είναι αληθινή και θα ήθελα να τις σχολιάσω προσεκτικά μία προς μία.

Πρώτον, η υπέρβαση του δημοσιονομικού στόχου -το λέω ρητά για ακόμα μία φορά- δεν είναι επιλογή της Κυβέρνησης. Δεν είναι επιδίωξη της Κυβέρνησης. Τόσο ο προϋπολογισμός του 2017 όσο και αυτός του 2016 προέβλεπαν επίτευξη και όχι υπέρβαση του στόχου. Η υπέρβαση του στόχου, ειδικά για τα φορολογικά έσοδα, εξαρτάται πρώτα από όλα από τον στόχο τον ίδιο και ο στόχος -τι απόδοση θα έχει, για παράδειγμα, ένα νέο φορολογικό μέτρο ή η αλλαγή ενός συντελεστή φόρου προστιθέμενης αξίας στην κατανάλωση και στη φοροδιαφυγή, κατά συνέπεια στα φορολογικά έσοδα- αποτελεί κατ’ εξοχήν επίδικο της διαπραγμάτευσης. Όπως γνωρίζετε, οι θεσμοί είναι ιδιαίτερα συντηρητικοί στις εκτιμήσεις τους. Το γνωρίζετε από πρώτο χέρι, από τη διαπραγμάτευση που εσείς κάνατε μέχρι τον Δεκέμβριο του 2014.

Δυστυχώς, δεν διαπραγματευόμαστε μόνοι μας. Διαπραγματευόμαστε με τέσσερις θεσμούς, κατά συνέπεια με δεκαεννέα κράτη-μέλη της Ευρωζώνης και προφανώς οι δικές μας εκτιμήσεις, οι δικοί μας στόχοι δεν είναι αυτοί που πάντα ενσωματώνονται στον προϋπολογισμό.

Φυσικά αρκετές -αλλά όχι όλες- από τις αστοχίες των θεσμών στο πλαίσιο του προϋπολογισμού του 2016, του προηγούμενου έτους, διορθώθηκαν και ενσωματώθηκαν στο βασικό σενάριο του 2017, αλλά δεν εξαλείφθηκαν. Αυτή είναι μια βασική πηγή υπέρβασης των στόχων του προϋπολογισμού.

Δεύτερη αιτία υπέρβασης είναι το γεγονός ότι για όσους γνωρίζουν -και από την πλευρά της Αξιωματικής Αντιπολίτευσης γνωρίζει μόνο ένας και λείπει σήμερα, ο κ. Σταϊκούρας- η δημοσιονομική πολιτική δεν ασκείται στο κενό. Δεν είναι άσκηση προσομοίωσης «playstation». Ασκείται σε πραγματικό χρόνο και κατά συνέπεια ασκείται σε περιβάλλον αβεβαιότητας, που εντείνεται ειδικά όταν η οικονομία αλλάζει.

Όταν, λοιπόν, σχεδιάζεται και ποσοτικοποιείται ένα νέο δημοσιονομικό μέτρο, ο τρόπος ποσοτικοποίησης στηρίζεται στη συμπεριφορά των νοικοκυριών και των επιχειρήσεων των προηγούμενων χρόνων.

Επιστρέφω στο προηγούμενο παράδειγμα. Εάν αυξηθεί ο ΦΠΑ σε ένα συγκεκριμένο προϊόν ή υπηρεσία κατά μία ποσοστιαία μονάδα, πόσο θα μειωθεί η κατανάλωση, πόσο θα αυξηθεί η φοροδιαφυγή και κατά συνέπεια πόσο τα έσοδα, είναι μια εκτίμηση που γίνεται με βάση την εμπειρία του 2015, του 2014, του 2013 και πάει λέγοντας.

Το γεγονός ότι έχουμε υπέρβαση των στόχων που στηρίζονται στην εμπειρία των προηγούμενων χρόνων είναι ένδειξη επιτυχίας και όχι απόκλισης από τους στόχους, με την έννοια ότι οι βασικοί παράμετροι της οικονομίας, όπως είναι η εισπραξιμότητα αλλά και η μείωση της παραοικονομίας, κινούνται στη σωστή κατεύθυνση. Αυτά για την υπέρβαση.

Απαντώντας και στον Αρχηγό της Αξιωματικής Αντιπολίτευσης, θα πω ότι δεν επιδιώκαμε την υπέρβαση. Δεν ήταν στόχος μας, δεν τη θέλαμε. Η υπέρβαση, όμως, των δημοσιονομικών στόχων και για τα τρία έτη -2015, 2016, 2017- έχει σταδιακά συμβάλει στην εμπέδωση της δημοσιονομικής αξιοπιστίας και στην εμπέδωση της πεποίθησης ότι η ελληνική δημοκρατία αφήνει οριστικά πίσω της μια μακρά περίοδο μη ορθολογικής διαχείρισης των δημοσίων οικονομικών και μπαίνει σε μια νέα που συνδυάζει τη δημοσιονομική ισορροπία με την κοινωνική δικαιοσύνη και υπηρετεί τις αρχές του κράτους δικαίου.

Πιο συγκεκριμένα, ήταν αυτή η υπέρβαση που οδήγησε για πρώτη φορά το 2017 σε επίτευξη πλεονάσματος γενικής κυβέρνησης -για πρώτη φορά από τη Μεταπολίτευση- και επιτάχυνε την έξοδο της χώρας από τη διαδικασία υπερβολικού ελλείμματος. Ήταν αυτή που οδήγησε στην αναβάθμιση των οικονομικών προοπτικών της χώρας από όλους τους οίκους πιστοληπτικής αξιολόγησης και στον εκ νέου δανεισμό από τις διεθνείς αγορές τον Ιούλιο του 2017.

Θα έρθω τώρα στο δεύτερο σημείο, στη δεύτερη –αν θέλετε- θέση της Αξιωματικής Αντιπολίτευσης Η υπέρβαση του 2017 αποτελεί προϊόν υπερφορολόγησης. Τίποτα δεν απέχει από την αλήθεια όσο αυτή η θέση. Και εδώ τα πράγματα είναι πραγματικά πολύ απλά.

Δυστυχώς, για τον προϋπολογισμό του 2017 η συνολική απόδοση των φορολογικών εσόδων υπολείπεται του στόχου κατά περίπου ένα δισεκατομμύριο ευρώ. Δεν συνέβαλε, λοιπόν, στην υπέρβαση. Δεν συνέβαλε στην υπέρβαση η πορεία των ληξιπρόθεσμων υποχρεώσεων του δημοσίου που μειώθηκαν κατά ένα δισεκατομμύριο και δεν αυξήθηκαν, αλλά ακόμα και αν είχαν αυξηθεί, θα επιδείνωναν και δεν θα βελτίωναν το δημοσιονομικό αποτέλεσμα. Ξαναρωτήστε τον κ. Σταϊκούρα, ο οποίος φαίνεται ότι είναι ο μόνος που λόγω εμπειρίας καταλαβαίνει τα δημόσια οικονομικά από την Αξιωματική Αντιπολίτευση.

Τρίτον, οι βασικές πηγές παραγωγής υπερπλεονασμάτων ήταν δύο: Πρώτον, η σημαντική βελτίωση του αποτελέσματος των Οργανισμών Κοινωνικής Ασφάλισης τόσο στο σκέλος των εσόδων -και εκεί η κύρια δύναμη, η κύρια πηγή, ενός καλύτερου αποτελέσματος ήταν η σημαντική μείωση της ανεργίας, μπορούμε να συζητήσουμε, αν θέλετε, για το πόσο καλά αμειβόμενες είναι οι θέσεις και αν πρέπει να βελτιωθεί η ποιότητα των θέσεων, αλλά το αποτέλεσμα είναι ότι οι ασφαλιστικές εισφορές αυξήθηκαν σημαντικά- όσο και στο σκέλος των δαπανών με μια σημαντική δουλειά εκκαθάρισης των αιτήσεων για νέες συντάξεις που έκανε το τελευταίο διάστημα το Υπουργείο Εργασίας, αλλά και από τον τακτικό προϋπολογισμό με τη συγκράτηση των δαπανών εκεί που αυτό ήταν δυνατό. Οπωσδήποτε όχι από την υπερφορολόγηση.

Τρίτη θέση της Νέας Δημοκρατίας: Η διανομή του μερίσματος είναι υποκατάστατο μιας συστηματικής και μόνιμης προστασίας των ευάλωτων νοικοκυριών που λείπει. Πάλι η θέση αυτή δεν θα μπορούσε να απέχει περισσότερο από την πραγματικότητα. Το 2016 ολοκληρώθηκε με επιτυχία το πιλοτικό στάδιο του κοινωνικού εισοδήματος αλληλεγγύης και το 2017 εφαρμόζεται πλήρως στο σύνολο της χώρας με προϋπολογισμό 700 εκατομμύρια ευρώ. Δεν υπήρχε πριν από το 2015. Το 2018 και σαν αποτέλεσμα της επισκόπησης κοινωνικών δαπανών -όχι της αύξησης των φόρων, αλλά της επισκόπησης των δαπανών που η Νέα Δημοκρατία επικαλείται και λέει ότι θα κάνει, ενώ για πολλά χρόνια στην κυβέρνηση δεν τόλμησε να κάνει- εξασφαλίσαμε 300 εκατομμύρια για να ενισχύσουμε τα οικογενειακά επιδόματα κατά 160 εκατομμύρια ευρώ και κατά συνέπεια να καταπολεμήσουμε την παιδική φτώχεια, τα σχολικά γεύματα για επιπλέον 50 εκατομμύρια ευρώ και να καταπολεμήσουμε πάλι την παιδική φτώχεια και αντίστοιχα να διευρύνουμε τη δράση βρεφονηπιακών σταθμών.

Αυτές είναι οι παρεμβάσεις, οι μόνιμες παρεμβάσεις καταπολέμησης και της φτώχειας, αλλά και υποστήριξης του σχηματισμού ανθρώπινου κεφαλαίου. Προφανώς το 2019, από τον επόμενο προϋπολογισμό δηλαδή, νομοθετούμε και έχουμε ήδη νομοθετήσει δράσεις επιπλέον 1,8 δισεκατομμυρίων ευρώ.

Έρχομαι τώρα στο κοινωνικό μέρισμα για να πω ότι προφανώς δεν αποτελεί τη ναυαρχίδα της κοινωνικής πολιτικής -είναι το κοινωνικό εισόδημα αλληλεγγύης, είναι οι παρεμβάσεις στα οικογενειακά επιδόματα και την καταπολέμηση της παιδικής φτώχειας- όμως είναι ένα σημαντικό εργαλείο. Είναι και αυτό ένα σημαντικό εργαλείο. Καλύπτει το 32% του πληθυσμού της χώρας, δηλαδή 1,4 εκατομμύρια νοικοκυριά. Θυμίζω ότι το κοινωνικό εισόδημα αλληλεγγύης καλύπτει μόλις το 7%. Καλύπτει, λοιπόν, ένα ευρύ φάσμα που βιώνει εισοδηματική φτώχεια και φτάνει μέχρι το όριο των νοικοκυριών που βιώνουν κοινωνικό αποκλεισμό, δηλαδή το 35,6% του ελληνικού πληθυσμού με βάση τα τελευταία στοιχεία της ΕΛΣΤΑΤ.

Σαν αποτέλεσμα της δράσης αυτής, μόνον της δράσης αυτής, που –επαναλαμβάνω- δεν είναι η ναυαρχίδα, αλλά είναι ένα χρήσιμο εργαλείο στήριξης των ευάλωτων νοικοκυριών, ο δείκτης γενικής φτώχειας θα μειωθεί στο τέλος του 2017, σε σχέση με το 2016, κατά 1,4 ποσοστιαίες μονάδες. Η οικονομική ανισότητα θα μειωθεί.

Θα ήθελα, τέλος, να κάνω μια αναφορά σε όσα άκουσα από τον Αρχηγό της Αξιωματικής Αντιπολίτευσης, ότι πήραμε πέντε και δώσαμε ένα. Θέλω να ρωτήσω με ειλικρίνεια αν έχουν άλλον τρόπο να κάνουν δημοσιονομική προσαρμογή, να βάλουν, δηλαδή, τα δημόσια οικονομικά σε τάξη.

Το λέω αυτό διότι την τετραετία 2010-2014 ο βασικός πυλώνας δημοσιονομικής προσαρμογής ήταν η μεγάλη αύξηση των φόρων. Το 2010 νέα κλίμακα φορολόγησης εισοδημάτων εσόδων 900 εκατομμυρίων ευρώ, ΦΠΑ από το 21% στο 23% με έσοδα 790 εκατομμύρια ευρώ, ειδικό φόρο κατανάλωσης στα καύσιμα 1,6 δισεκατομμύριο, στα τσιγάρα 600 εκατομμύρια, εισφορά αλληλεγγύης 1,3 δισεκατομμύριο, ΕΝΦΙΑ 3 δισεκατομμύρια, μείωση του αφορολόγητου από το 2012 επιπλέον 3 δισεκατομμύρια, αύξηση των τεκμηρίων διαβίωσης επιπλέον 220 εκατομμύρια, το 2014 φορολογική μεταρρύθμιση άλλο 1,1 δισεκατομμύριο.

Θα μπορούσα να πω πολλά για τον τρόπο που γινόταν η δημοσιονομική προσαρμογή το διάστημα 2010-2014, για τον τρόπο που το βάρος της προσαρμογής κατανεμόταν ανάμεσα στα κοινωνικά στρώματα, αλλά θα πω μόνο έναν: Αυτό είναι ότι όσο δεν είμαστε ειλικρινείς και δεν λέμε την αλήθεια στη Βουλή, όσο αναπαράγουμε τη λογική ότι υπάρχουν εύκολες λύσεις, όσο αναπαράγουμε –αν θέλετε- λαϊκίστικα αφηγήματα, τόσο ενισχύουμε τις ακραίες φωνές που δεν δίνουν καμμία αξιοπιστία στα κόμματα του Ελληνικού Κοινοβουλίου.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Χουλιαράκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις συνοδοί εκπαιδευτικοί από το 4ο Γυμνάσιο Κομοτηνής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ησυχία παρακαλώ, γιατί έχουμε και μια πίεση χρόνου, το αντιλαμβάνεστε. Έχουν μείνει εννέα εκ των ομιλητών, τρεις ή τέσσερις εκ των Κοινοβουλευτικών, έστω και με μειωμένους χρόνους. Θα μιλήσει και ο Πρωθυπουργός.

Τον λόγο έχει ο Πρόεδρος της Ένωσης Κεντρώων κ. Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, ο κύριος Πρωθυπουργός απουσιάζει σε μια συνεδρίαση που κατ’ ελάχιστον έπρεπε να είναι παρών, γιατί ζητάει την ψήφο και των υπολοίπων κομμάτων. Θεωρώ ότι έπρεπε να είναι παρών. Εμείς βέβαια του προσφέρουμε την ψήφο, έστω και που είναι απών. Θα εξηγήσω, όμως, γιατί την προσφέρουμε. Όχι για τον κ. Τσίπρα. Την προσφέρουμε για τα θύματα της τραγωδίας που ζήσαμε. Αμφιβάλλω, βέβαια, αν τα θύματα αυτά θα αποκατασταθούν.

Λόγου χάριν, ήμουν προχθές σε μια συζήτηση και ρώτησα πόσοι έχουν αποζημιωθεί για τη ρύπανση του Αργοσαρωνικού και μου είπαν: «Ακόμα κανένας». Ρώτησα υπευθύνως αν έχει αποζημιωθεί έστω ένας από τη ρύπανση και μου είπαν: «Υπευθύνως κανένας». Έχουν περάσει –νομίζω- αρκετές εβδομάδες.

Έπρεπε λοιπόν, να είναι εδώ ο Πρωθυπουργός, ιδιαίτερα όταν ζητάει την ψήφο και άλλων. Ας κάνει συνεδριάσεις μαζί με τον κ. Καμμένο με εκατόν πενήντα τρεις, να ψηφίζουν, να μην απασχολούν και τις υπόλοιπες πτέρυγες.

Εν πάση περιπτώσει, έχουμε καταλάβει τι έγινε στη Μάνδρα, στη Νέα Πέραμο; Υπήρχε ένα έργο που κόστιζε 11 εκατομμύρια ευρώ. Η κ. Δούρου το είχε στα χρονοντούλαπα. Το έργο αυτό δεν έγινε, με αποτέλεσμα να δολοφονηθούν -γιατί δολοφονία είναι όταν δεν κάνεις ένα τέτοιο έργο- είκοσι άνθρωποι και τώρα να πληρώσουμε περίπου 400 εκατομμύρια. Τόσο θα έρθει ο λογαριασμός για μία υπόθεση 11 εκατομμυρίων. Τώρα, η μόνιμη επωδός του ΣΥΡΙΖΑ είναι ότι τα ίδια έκανε και η Νέα Δημοκρατία. Βεβαίως, τα ίδια έκανε, αλλά είναι αυτό λύση;

Το άλλο καλό άλλοθι που έχετε είναι ότι ήταν ένα ακραίο καιρικό φαινόμενο. Δηλαδή τους δημάρχους, τις κυβερνήσεις γενικώς, τους περιφερειάρχες τους εκλέγουμε για τα μέτρια καιρικά φαινόμενα; Στα ακραία είναι ο Θεός;

Αλλά και στις πυρκαγιές το ίδιο έγινε. Αν είχαν αγοραστεί έξι πυροσβεστικά αεροπλάνα, θα είχαμε γλιτώσει. Τώρα θα πληρώσουμε κόστος για εξήντα πυροσβεστικά αεροπλάνα. Είναι μία λύση, ξέρετε, να σπεύδει η Βουλή να ανακουφίζει τους πάσχοντες και τους παθόντες. Προσφέρουμε τώρα ανακούφιση, χίλια ευρώ, πέντε χιλιάδες ευρώ. Είναι ανακούφιση. Επειδή δεν μπορούμε να προσφέρουμε πολιτική, προσφέρουμε ανακούφιση. Επειδή δεν μπορούμε να λύσουμε προβλήματα, πάμε στην ανακούφιση, δηλαδή στο «Panadol». «Panadol» ψηφίζει αυτήν τη στιγμή η Βουλή, παυσίπονο. Θα μου πείτε: Και τι άλλο να κάνει; Να τους εγκαταλείψει τους ανθρώπους; Όχι βέβαια. Όμως, να βουτήξει ο Υπουργός Εσωτερικών τους δημάρχους, να δει ποια έργα εκκρεμούν και να τους βάλει χέρι δεν το έκανε ακόμα, ούτε και ο Πρωθυπουργός.

Πριν αλέκτωρ λαλήσει, έλαβα από την Άρτα, από του κυρίου Πρωθυπουργού το μέρος υποτίθεται, μια προειδοποίηση -είχαμε μάθει από τον πατέρα του ότι είναι από την Άρτα- από την περιοχή της Δημοτικής Περιφέρειας Κομποτίου του Δήμου Νικολάου Σκουφά Άρτας. Έλαβα μια προειδοποίηση -αν μπορείτε να τη δείτε στις φωτογραφίες- υπό μορφή εξωδίκου. Πού είναι η κάμερα; Υπάρχει κάμερα που να το μεγεθύνει; Μακάρι να υπάρχει τέτοια κάμερα.

**ΠΡΟΕΔΡΟΣ (Νικόλαος Βούτσης):** Υπάρχουν παντού, δυστυχώς, παντού. Τα πάντα βλέπουμε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ θα το δώσω στα Πρακτικά, γιατί έχω χάσει την επαφή μου με τον Πρωθυπουργό, έχω χάσει την επαφή μου με όλους στην Αίθουσα αυτή. Επομένως, παραδίδω εδώ το έργο που πρέπει να γίνει και το οποίο αν δεν γίνει, θα θρηνήσουμε κι άλλους.

(Στο σημείο αυτό ο Πρόεδρος της Ένωσης Κεντρώων, κ. Βασίλης Λεβέντης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι μόνο η Νέα Πέραμος. Είναι και η Άρτα. Στη Νέα Πέραμο έστω ότι δεν τους ήξερε ο Πρωθυπουργός, ήταν άσχετος από εκεί. Ούτε στην Άρτα, όμως; Το ίδιο θα πει κι εκεί; Είναι ξεκάθαρο. Πριν αλέκτωρ λαλήσει, με φωτογραφίες για το έργο που πρέπει να γίνει.

Όμως, εδώ ρωτάω κάτι άλλο: Κάποια κυβέρνηση θα υπάρξει να μαζέψει τους παράγοντες, να δει τις εκκρεμότητες, να δει τι πρέπει να γίνει ή θα πηγαίνουμε από ατύχημα σε ατύχημα και θα λέμε ότι οι καιρικές συνθήκες φταίνε. «Έλα μωρέ, οι καιρικές συνθήκες φταίνε, οι ακραίες. Ήταν ακραίες οι καιρικές συνθήκες».

Δεν καταλαβαίνω τι είδους άλλοθι είναι αυτό που αναζητείτε με τις καιρικές συνθήκες. Δηλαδή, αν αύριο ξεσπάσει εδώ μία μπόρα, θα πεθάνουμε όλοι. Δεν υπάρχει κράτος, δεν υπάρχει Κυβέρνηση, δεν υπάρχει τίποτα.

Όσον αφορά τους δημάρχους, να πω τι κάνουν; Οι δήμαρχοι, αν υπάρχει μία δεκάρα, προσλαμβάνουν για ψήφους δημοτικούς υπαλλήλους. Δεν παίρνουν ένα μηχάνημα, δεν κάνουν μία σύσκεψη σοβαρή για το πώς θα αντιμετωπιστεί η κρίση στην περίπτωση πυρκαγιάς, σεισμού, πλημμύρας, έκτακτης κατάστασης. Οι δήμαρχοι κανονίζουν τη δεύτερη Κυριακή οι κουκουέδες να ψηφίζουν Νέα Δημοκρατία, η Νέα Δημοκρατία κουκουέδες, για να βγαίνουν έτσι. Λέμε αλήθεια, πιστεύω.

Υπήρχε στην Καλλιθέα ένας δήμαρχος, ο οποίος δεν ήταν κακός. Είχε βγει τέσσερις, πέντε τετραετίες. Και τον συνάντησα όταν πρωτοέμενα στην Καλλιθέα. Του λέω «πώς καταφέρνεις και βγαίνεις για τέσσερις, πέντε τετραετίες;». Μου λέει: «Εγώ είμαι αριστερός, ΚΚΕ. Βάζουμε με το ΠΑΣΟΚ αντίπαλο. Η Νέα Δημοκρατία δεν μπαίνει στη δυάδα τη δεύτερη Κυριακή και ψηφίζει ΚΚΕ». Ωραίοι οι κουκουέδες, έξυπνοι, πονηροί οι κουκουέδες!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όταν, λοιπόν, είναι τόσο εύκολο να γίνεις δήμαρχος, γιατί να προσφέρεις έργο, γιατί να κοιτάξεις πόσοι θα πνιγούν;

Η κ. Δούρου πήγε στον εισαγγελέα –τη συμπαθώ, όταν ήρθε στο γραφείο μου, με έπεισε ότι ενδιαφέρεται για τα προβλήματα της περιοχής- για να δει ποιοι φταίνε.

Αλήθεια, όταν γίνεται μία πλημμύρα σε μία περιοχή και δεν λειτουργεί τίποτα και πεθαίνουν και είκοσι άνθρωποι ο περιφερειάρχης της περιοχής ψάχνει αλλού για υπεύθυνους; Δεν κοιτάζει και το γραφείο του λίγο; Πού κοιτάζει; Ρωτάω την κ. Δούρου. Πού ψάχνει τους υπεύθυνους; Στα περίπτερα του Συντάγματος, εκεί που αγοράζουμε τσιγάρα; Εκεί τους ψάχνει; Πού τους ψάχνει;

**ΧΡΗΣΤΟΣ ΑΝΤΩΝΙΟΥ:** Σ’ αυτούς που μπάζωσαν τα ρέματα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Για να κλείσουμε το θέμα, εμείς θα ψηφίσουμε αυτά τα έργα ανακούφισης, αλλά γινόμαστε συνένοχοι σε λάθος πολιτική. Εγώ πέρυσι δεν είχα ψηφίσει αυτόν τον «μποναμά».

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Έκανες λάθος.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αφήστε αν έκανα λάθος. Αν έκανα λάθος ή σωστά θα το κρίνει η ιστορία, όχι εσείς.

Δεν ψήφισα τον μποναμά, ακριβώς για να αναγκαστεί η Κυβέρνηση να αλλάξει πολιτική. Η Κυβέρνηση, όμως, δεν αλλάζει πολιτική. Αδράνεια, οχαδερφισμός, «δεν βαριέσαι», κλπ., και φτάσαμε πάλι να μοιράζουμε μποναμάδες.

Αντί να μοιράζουμε φιλοδωρήματα, που μειώνουν την αξιοπρέπεια του Έλληνα πολίτη, μπορούσαμε να κάνουμε επενδύσεις, μπορούσε η Ελλάδα να γίνει αναπτυγμένη χώρα ή αναπτυσσόμενη, με νέο έσοδο. Και όχι 500 ευρώ θα δίναμε, κύριε Τσίπρα, και δύο και τρία χιλιάρικα θα μπορούσαμε να δώσουμε στους φτωχούς, αν είχαμε πολιτική ανάπτυξης, ενώ εσείς ψάχνετε για πολιτική φορομπηχτική και μήπως δημιουργήσει περίσσευμα.

Από το 2009 έχει γίνει το εξής λάθος. Χάσαμε το «παιχνίδι» της ανάπτυξης, δεν είχαμε τρόπο, γιατί ήταν οι κυβερνήσεις ευάλωτες, ετοιμόρροπες. Γιατί ποιος θα έρθει να επενδύσει σε μία χώρα ετοιμόρροπη; Χάσαμε το «ραντεβού» της ανάπτυξης και έμεινε μόνο το «ραντεβού» του να κόψουμε συντάξεις, μισθούς και να βάλουμε φόρους. Και το λέει αυτό ο κ. Τσίπρας «περίσσευμα», το λέει «πλεόνασμα». Δηλαδή, χάσαμε το «τρένο» της ανάπτυξης. Τελείωσε, «έκατσε κάτω η καμήλα», αλλά εφηύρε άλλες λύσεις. Βάλτους φόρους –και οι Τούρκοι βάζανε φόρους- και κόβε συντάξεις και μισθούς. Η εύκολη λύση! Ιδού, έρχεται σήμερα να αυτοεπαινεθεί ο Πρωθυπουργός ότι έχει και περίσσευμα αυτή η πολιτική. Συνεχίστε τη, λοιπόν.

Λέγανε ότι η ΔΕΗ τον Ιούνιο του 2017 θα πτωχεύσει.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Πέρασε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων)**Πέρασε, δεν πτώχευσε η ΔΕΗ.

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα, παρακαλώ μη διακόπτετε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ένα εργοστάσιό της, όμως, έχει ήδη γκρεμιστεί. Το ξέρετε ένα εργοστάσιο που «έκατσε». Ένα είναι αυτό.

Και δεύτερον, είναι οι ουρές στη ΔΕΗ, κύριε Τσίπρα. Περνάω από τη ΔΕΗ της Καλλιθέας και λες και είναι η ΔΕΗ των προσφύγων, όπως είναι το αλλοδαπών στην Πέτρου Ράλλη. Είναι η ΔΕΗ. Φτάσαμε στη ΔΕΗ να έχουμε ουρές. Και κατεβαίνω και του λέω «τι θέλετε;». Λέει: «Ρύθμιση». Λέω: «Πόσα χρωστάτε;». Λέει: «300 ευρώ». Του λέω: «Πόσα θέλεις;». Λέει: «Μέχρι 20-30 ευρώ μπορώ να δίνω». Εκεί φτάσαμε, κύριε Τσίπρα, στην «ανεπτυγμένη» Ελλάδα επί πρωθυπουργίας σας!

Έχουμε το θέμα του «Ρουβίκωνα». Θα μου επιτρέψετε να μιλήσω λίγο για το θέμα αυτό. Γιατί ο κ. Βούτσης, όταν μπήκαν οι ρουβικουναίοι στη Βουλή, έδωσε εντολή να ελευθερωθούν; Γιατί η βία που έχουν οι ρουβικουναίοι είναι γλυκιά; Είναι καλή η βία τους; Δηλαδή, βαθμολογούμε τη βία; Κάνουμε δοσολογία, όπως στην αντιβίωση, πόσα μιλιγκράμ θα βάλουμε; Έτσι είναι η βία; Τώρα μπήκαν σε Υπουργεία. Αύριο μπορεί να μπουν στο γραφείο μας. Λέει «δεν σκοτώνουν ανθρώπους». Δηλαδή, όταν σπάνε γραφεία, όταν κάνουν υλικές ζημιές, αυτό δεν συνιστά βία; Βαθμολογούμε τη βία; Τι αντιλήψεις είναι αυτές;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Είναι –λέει- ακτιβιστές. Ελπίζω αυτή η άποψη ότι είναι ακτιβιστές να μην είναι και του ΣΥΡΙΖΑ.

Όσον αφορά τα Σκόπια, έχω ζητήσει εδώ και καιρό να φύγει από την ιστοσελίδα του Υπουργείου Εξωτερικών το όνομα «Nova Macedonia». Αφού είμαστε σε μία διαπραγμάτευση, γιατί εμείς, ηττοπαθώς, δεχόμεθα το «Nova Macedonia»; Υπάρχει περίπτωση αυτοί να κάνουν υποχώρηση, αφού εμείς προτείνουμε να περιλαμβάνετε ο όρος Μακεδονία;

Το έχω ζητήσει από τον Πρωθυπουργό και από τον Υπουργό –πώς λέγεται;- Κοτζιά. Αφαιρέστε το, αφού κάνετε μία διαπραγμάτευση. Εκτός εάν κάνετε μία διαπραγμάτευση ξεβράκωτοι. Όταν είμαστε σε μία διαπραγμάτευση, ας την σεβαστούμε. Υπάρχει κι ένας λαός στη Βόρεια Ελλάδα. Δεν μπορείτε να τον υποτιμάτε.

Επίσης, υποτιμήσατε σε μία ψηφοφορία πριν από είκοσι μέρες την Εκκλησία. Δεν είμαι εγώ κατάλληλος ούτε άξιος να την εκπροσωπήσω την Εκκλησία, αλλά μιλήσατε με μεγάλη απαξίωση εναντίον της Εκκλησίας, λες και, αφού βάλατε στην άκρη την Εκκλησία, νικήσατε. Δεν είναι έτσι. Όλοι οι ηγέτες του Κέντρου, Πλαστήρας, Γεώργιος Παπανδρέου, Γεώργιος Μαύρος, τη γνώμη της Εκκλησίας την ελάμβαναν πολύ σοβαρά υπ’ όψιν.

Αυτό το λάθος που διαπράξατε, να απευθυνθείτε προς την Εκκλησία σαν να είναι μίασμα, θα σας κοστίσει, κύριοι του ΣΥΡΙΖΑ! Η Εκκλησία δεν θέλει να αναμειχθεί. Θέλει να έχει γνώμη, μία γνώμη και μην την εισακούσετε. Δεν είναι τρόπος συμπεριφοράς, όμως, αυτός που συμπεριφερθήκατε. Το έχει παράπονο ο ευσεβής κόσμος. Κι αν εσείς είστε ασεβείς, δικό σας θέμα. Κι άθεοι να είστε -ο Κρούτσεφ δεν έβαλε ούτε σταυρό επί του τάφου του- επιλογή σας είναι. Σεβαστείτε, όμως, ότι υπάρχει μία κοινωνική πλειοψηφία που σκέπτεται διαφορετικά. Σεβαστείτε το λίγο.

Και σεβαστείτε ότι νομοθετήσατε για δεκαπεντάχρονα παιδιά, χωρίς να μελετηθεί ούτε επιστημονικά ούτε κι από κάθε άλλης πλευράς το θέμα.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, παρακαλώ, ολοκληρώστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Η Ένωση Κεντρώων υπόσχεται ξεκάθαρα για να το ακούσει όλος ο ελληνικός λαός. Γιατί τις ομιλίες μου, κύριε Πρόεδρε, λιγότερο τις κάνω για την Αίθουσα αυτή και περισσότερο για τον ελληνικό λαό.

**ΠΡΟΕΔΡΟΣ (Νικόλαος Βούτσης):** Είπαμε για τον «Ρουβίκωνα», για τη FYROM, για την Εκκλησία, παρακαλώ συνοψίστε για να κλείσετε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δέσμευσή μου είναι να ακυρωθεί αυτός ο νόμος. Για την προστασία των ατόμων αυτών ενδιαφέρομαι και εγώ. Όμως, όχι διά αυτού του τρόπου. Δείχνετε μίσος προς την Εκκλησία. Και τούτη την ώρα δεν ψηφοθηρώ. Θα σας πω, όμως, κάτι.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εσείς δεν ψηφοθηρούσατε, όταν λέγατε ότι σκίζετε μνημόνια; Αφήστε τις ψηφοθηρίες. Έπρεπε να ντρέπεστε! Δεν υπάρχει κανείς που να ψηφοθήρησε περισσότερο από εσάς στην Ελλάδα.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Αυτά που λες είναι αντιχριστιανικά!

**ΠΡΟΕΔΡΟΣ (Νικόλαος Βούτσης):** Παρακαλώ πολύ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τέλος πάντων, κύριε Μπαλάφα, και είσαι και συνάδελφός μου. Όταν βγήκες εσύ στο Βήμα, σε διέκοψα ποτέ, κύριε Μπαλάφα; Αυτό είναι το ήθος που εκπροσωπείτε!

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία και κλείνετε, κύριε Πρόεδρε.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Είστε εκτός θέματος.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Και ποιο είναι το θέμα μας; Να δώσουμε το φιλοδώρημα, τα 500 ευρώ, τα οποία και αυτά τα δίνετε με οικογενειακό τρόπο. Πέρυσι τα δώσετε ως ατομικό δώρο. Τώρα τα δώσατε ως οικογενειακό, ώστε να μαζεύονται σε ένα σπίτι και να μην το παίρνουν. Φερθήκατε πολύ έξυπνα.

Θέλω να δω από τα 3,4 εκατομμύρια, που αρχικώς είπατε ότι θα πάρουν το μέρισμα, -θα δείτε- πόσοι θα το πάρουν στο τέλος.

**ΠΡΟΕΔΡΟΣ (Νικόλαος Βούτσης):** Ευχαριστώ, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ήταν πολύ ευφυές που βάλατε αυτό με τις οικογενειακές μερίδες.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Δεν πουλάει η γραφικότητα!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Μπαλάφα μου, εγώ δεν σας διέκοψα. Δεν ξέρω τι εκπροσωπείτε εσείς. Τι θέλετε, ταραξίες; Λέγατε ότι οι ταραξίες στην Αίθουσα είναι από τη Χρυσή Αυγή, αλλά τώρα αναλαμβάνουν και άλλοι ρόλο. Και μπράβο σας. Έχει και η Αριστερά τους δικούς της. Η «Αριστερά» είστε εσείς, γιατί, ευτυχώς, υπάρχουν και πιο γνήσιοι. Λυπούμαι.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, παρακαλώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κάνατε και κάτι άλλο για το μέρισμα. Πρέπει να κάνεις δήλωση, για να το ζητήσεις, λες και πρέπει να γραφτείς στο φτωχοκομείο.

Ξέρετε, όταν κάνεις δήλωση, δηλώνεις φτωχός και ζητάς τη στήριξη του κράτους. Αυτό που κάνατε είναι το επίσημο φτωχοκομείο. Δεν θα πω άλλα.

Ευχαριστώ τον κύριο Πρωθυπουργό που ήταν στο μισό της ομιλίας μου.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Στα τρία τέταρτα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ήσασταν σε όλη; Α, δεν σας είδα.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Μόλις τον ζητήσατε, έσπευσε και ήρθε. Ευχαριστώ πολύ.

Τον λόγο έχει ο Πρωθυπουργός κ. Αλέξης Τσίπρας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, θέλω να ξεκινήσω την τοποθέτησή μου από το ζήτημα της άμεσης αντιμετώπισης των συνεπειών της τραγωδίας στη δυτική Αττική, που στοίχισε τη ζωή σε είκοσι συνανθρώπους μας, ενώ δυστυχώς είναι ακόμη δύο αυτοί που αγνοούνται.

Δεν υπάρχει αμφιβολία ότι πρόκειται για μια πρωτοφανή καταστροφή που προκλήθηκε, όπως μου εξήγησαν οι επιστήμονες με τους οποίους συνομίλησα, από ένα εξαιρετικά ακραίο καιρικό φαινόμενο. Κάποιοι μιλούν για μία συχνότητα που υπερβαίνει τα εκατό χρόνια. Δεν θέλω, όμως, να μπω σε αυτό. Ωστόσο αυτό το ακραίο καιρικό φαινόμενο, όσο ακραίο και να είναι, ανέδειξε με τον πιο τραγικό τρόπο τις εγκληματικές και ασυγχώρητες πολιτικές επιλογές δεκαετιών στον τομέα της δόμησης και της χωροταξίας.

Γιατί, όταν για δεκαετίες αδιαφορείς απέναντι στη φύση, έρχεται κάποια στιγμή η μέρα εκείνη όπου η φύση εκδικείται. Και το τίμημα στην προκειμένη περίπτωση είναι μεγάλο, ο πόνος είναι βαθύς. Οι εικόνες που αντίκρυσα την προηγούμενη Πέμπτη -αλλά και όλοι οι Έλληνες έχουμε δει από τους δέκτες της τηλεόρασης- είναι σοκαριστικές.

Η δέσμευσή μας, λοιπόν, να σταθούμε άμεσα στο πλάι των ανθρώπων που επλήγησαν πιστεύω ότι σήμερα αποτελεί προτεραιότητα και χρέος. Σήμερα το πρωί ανακοινώσαμε μια σειρά μέτρων ανακούφισης για τους πληγέντες.

Πέραν της διά του νόμου προβλεπόμενης αποζημίωσης για κατοικίες και επιχειρήσεις που υπέστησαν ζημιές, προχωρήσαμε επιπλέον και στη διανομή μιας έκτακτης ενίσχυσης που αφορά 5.000 ευρώ για το κάθε νοικοκυριό που επλήγη και 8.000 ευρώ για την κάθε επιχείρηση. Η καταβολή αυτών των χρημάτων θα γίνει άμεσα, τις αμέσως επόμενες ημέρες, πιθανότατα και μέσα σε αυτήν την εβδομάδα και φυσικά τα ποσά αυτά θα είναι αφορολόγητα και ακατάσχετα.

Την ίδια στιγμή, από την πλευρά του Υπουργείου Προστασίας του Πολίτη, έχουν γίνει ήδη ενέργειες τόσο για την αύξηση των μέτρων ασφάλειας στην περιοχή, αλλά και για τη διευκόλυνση των πολιτών, που μέσα στην καταστροφή απώλεσαν ταυτότητες και άλλα έγγραφα πολύ χρήσιμα για αυτούς. Για τον λόγο αυτόν ήδη η αστυνομική παρουσία στις πληγείσες περιοχές έχει αυξηθεί από την πρώτη στιγμή, συνολικά με πάνω από χίλιους διακόσιους άνδρες και γυναίκες της Ελληνικής Αστυνομίας, ενώ από σήμερα το πρωί στην Μάνδρα ξεκίνησε τη λειτουργία του το αρμόδιο γραφείο για την έκδοση ταυτοτήτων και σχετικών εγγράφων, ώστε να μπορούν οι κάτοικοι να ολοκληρώσουν γρήγορα τις διαδικασίες που από τον νόμο προβλέπονται για τις αποζημιώσεις.

Δέσμη μέτρων ανακοινώθηκε και από το Υπουργείο Εργασίας σχετικά με τους επαγγελματίες και τις επιχειρήσεις που επλήγησαν, όπου μεταξύ άλλων προβλέπεται και η εξάμηνη αναστολή της καταβολής των ασφαλιστικών εισφορών.

Επιπλέον, από το Υπουργείο Οικονομικών δόθηκε παράταση προθεσμίας υποβολής δηλώσεων και καταβολής φόρων και εισφορών, τελών, καθώς και παράταση και αναστολή καταβολής βεβαιωμένων οφειλών, λόγω της φυσικής καταστροφής.

Επίσης, το Υπουργείο Υγείας ανακοίνωσε χθες ότι από σήμερα Δεύτερα θα λειτουργεί καθημερινά ειδικό ιατρείο στη Μάνδρα, για να καλυφθούν οι αυξημένες ανάγκες των κατοίκων της ευρύτερης περιοχής.

Πέραν, όμως, όλων αυτών των μέτρων ενίσχυσης των πληγέντων, μέτρα που θα καλύψουν και όλες τις περιοχές που πρόσφατα επλήγησαν από πλημμυρικά φαινόμενα, το πιο κρίσιμο, κατά την άποψή μου, είναι να σχεδιάσουμε τα απαραίτητα έργα για να ενισχύσουμε την αντιπλημμυρική προστασία όχι μόνο στις περιοχές που επλήγησαν. Διότι όλοι γνωρίζουμε ότι η άναρχη δόμηση, η απουσία χωροταξικού σχεδιασμού δεν αφορά μόνο την περιοχή που επλήγη, αλλά αφορά σχεδόν το σύνολο της Αττικής, αλλά και πολλές περιοχές έξω από την Αττική σε όλη τη χώρα.

Και, βεβαίως, πιστεύω ότι αυτό πρωτίστως αποτελεί θέμα πολιτικής βούλησης και δευτερευόντως διοικητικό θέμα, καθ’ ότι όλοι γνωρίζουμε ότι τα απαραίτητα αυτά έργα δεν είναι έργα βιτρίνας, δεν είναι έργα στα οποία οι δήμαρχοι έχουν να κόβουν κορδέλες ή να τα παρουσιάζουν με ιδιαίτερη έπαρση προς τους πολίτες λίγο πριν από τις εκλογές, αλλά έργα τα οποία θα μας βοηθήσουν στο μέλλον τουλάχιστον να αποφύγουμε παρόμοιες καταστάσεις σαν αυτές που ζήσαμε τις προηγούμενες ημέρες.

Είναι, όμως, πράγματι άχαρο και άθλιο, θα έλεγα, πάνω στον πόνο και στην καταστροφή να προσπαθούν ορισμένοι να εξάγουν πολιτική υπεραξία. Και το λέω αυτό, διότι για ακόμη μια φορά όσοι πήραν τον λόγο, κυρίως από το κόμμα της Αξιωματικής Αντιπολίτευσης, δεν έδειξαν καμμία φειδώ.

Άκουσα τον κ. Μητσοτάκη να δηλώνει από τη μια την ημέρα της καταστροφής ότι έχουν συντελεστεί διαχρονικά εγκλήματα στη δυτική Αττική και να μην περνάνε είκοσι τέσσερις ώρες και ο ίδιος κάπου μακριά από την Αττική, σε μια πολιτική εκδήλωση στη Λάρισα, να ξεχνάει τη λέξη που ο ίδιος εδήλωσε την προηγούμενη ημέρα, τη λέξη «διαχρονικά», και να βρίσκει αφορμή για άλλη μια φορά να επιτεθεί στην Κυβέρνηση και στην Περιφερειάρχη.

Εγώ θα έλεγα, προφανώς, ότι ακολουθείται για άλλη μια φορά το «τέμπο» που ορίζουν στην αντιπολιτευτική τακτική της Νέας Δημοκρατίας ακραίες φωνές και μέσα μαζικής ενημέρωσης που, ανάλογα με το πρωτοσέλιδο που έχουν, διαμορφώνουν και την πολιτική ρητορική του Αρχηγού του κόμματος και των εκπροσώπων του.

Άκουσα σήμερα αρκετούς από αυτό εδώ το Βήμα, από τα κόμματα κυρίως που είχαν την ευθύνη της διακυβέρνησης αυτής της χώρας από το 1974 και μετά, αλλά και πιο πριν, απόγονοι των παρατάξεων που κυβερνούσαν, να παριστάνουν τους τιμητές.

Και αναρωτιέμαι πού ήσασταν εσείς όλα τα προηγούμενα χρόνια, τα χρόνια που μπαζώνονταν τα ρέματα, που χτίζονταν αυθαίρετα η Αττική, τα χρόνια που οι κυβερνήσεις σας έκαναν ρουσφέτια στους δικούς σας δημάρχους, που εγκαταστάσεις ακόμα και δημοτικές -βλέπε καλή ώρα το αμαξοστάσιο πάνω στο ρέμα- φύτρωναν πάνω στις κοίτες των ποταμών και πάνω στα ρέματα, χωρίς καμμία έγνοια για το φυσικό περιβάλλον, χωρίς καμμία έγνοια για την ασφάλεια των πολιτών, με ανυπαρξία χωροταξικού σχεδιασμού και με μόνη έγνοια τη διατήρηση της εκλογικής πελατείας και των εξυπηρετήσεων. Πού ήσασταν;

Εκτός εάν ισχυρίζεστε, κυρίες και κύριοι συνάδελφοι της Αντιπολίτευσης, ότι όλα αυτά τα κακώς κείμενα συνέβησαν τα δυόμισι τελευταία χρόνια που κυβερνάει ο ΣΥΡΙΖΑ. Θα έλεγα, λοιπόν, ότι καλό θα ήταν τουλάχιστον κάποιοι να σταματήσουν να προκαλούν και να δείξουν τον απαραίτητο σεβασμό απέναντι στους ανθρώπους που χάθηκαν και που πλήρωσαν πράγματι τα σπασμένα και τις παθογένειες δεκαετιών.

Σε λιγότερο από δυόμισι χρόνια -για να δώσω και μια απάντηση σε όλα όσα καταγγέλθηκαν εδώ για αδράνεια και αδιαφορία- τι έχει κάνει η δική μας Κυβέρνηση, παρά τις γνωστές σε όλους ασφυκτικές δημοσιονομικές συνθήκες;

Μόνο από το εθνικό σκέλος του Προγράμματος Δημοσίων Επενδύσεων, έχουμε εντάξει νέα αντιπλημμυρικά έργα προϋπολογισμού 250 εκατομμυρίων ευρώ. Γι’ αυτόν ακριβώς τον λόγο αυξήσαμε φέτος το Πρόγραμμα Δημοσίων Επενδύσεων στο 1 δισεκατομμύριο ευρώ για πρώτη φορά μέσα στην κρίση, ενώ όλα τα προηγούμενα χρόνια εσείς το μειώνατε.

Η Κυβέρνηση μας έχει εγκρίνει όλα τα αιτήματα για έργα αντιπλημμυρικής προστασίας από τους φορείς της αυτοδιοίκησης, χωρίς βεβαίως να ξεχωρίζει ποιοι είναι φιλικά προσκείμενοι προς την Κυβέρνηση και ποιοι έχουν υποστηριχτεί από το Κόμμα της Αξιωματικής Αντιπολίτευσης. Η πλειοψηφία των δημάρχων, στους οποίους έχουν εγκριθεί έργα και αιτήματα για έργα αντιπλημμυρικής προστασίας προέρχονται και έχουν στηριχθεί από το Κόμμα της Αντιπολίτευσης.

Αυτός είναι και ο λόγος που στα Περιφερειακά Συνέδρια όχι μόνο αψηφούν τη ντιρεκτίβα να μην παρίστανται, αλλά παίρνοντας τον λόγο, εκεί που πρέπει να ασκήσουν κριτική ασκούν, αλλά και εκεί που πρέπει να αποτίσουν ευγνωμοσύνη, να πουν ευχαριστώ, λένε ευχαριστώ -και κυρίως σε ό,τι αφορά τα αντιπλημμυρικά έργα. Δικοί σας αυτοδιοικητικοί!

Εκτός από τους εθνικούς πόρους και το νέο ΕΣΠΑ, υλοποιούνται αυτή τη στιγμή αντιπλημμυρικά έργα αξίας 172 εκατομμυρίων ευρώ. Θα μου πείτε «Είναι πολλά;». Πρέπει να γίνουν περισσότερα. Δεν είναι πολλά. Να συγκρίνουμε, όμως, με την επταετία 2007-2013, όπου υλοποιήθηκαν αντιπλημμυρικά έργα μόλις 162 εκατομμυρίων ευρώ. Σε επτά χρόνια έγιναν αντιπλημμυρικά έργα 162 εκατομμυρίων ευρώ, ενώ στα δυόμισι αυτά χρόνια υλοποιούνται ήδη έργα αξίας 172 εκατομμυρίων ευρώ, δηλαδή έχουμε ξεπεράσει όσα κάνατε εσείς στην επταετία.

Παρ’ όλη, λοιπόν, αυτήν την προσπάθεια και την ενεργοποίηση των διαθέσιμων πόρων δεν υπάρχει αμφιβολία ότι οι ανάγκες είναι πολλαπλάσιες. Και πώς να μην είναι, όταν επί δεκαετίες είχαμε αυτήν την αυθαιρεσία, τη διασπάθιση πολύτιμων κονδυλίων σε έργα βιτρίνας.

Βέβαια, άκουσα την ευκολία με την οποία επιρρίπτετε την ευθύνη στην Περιφερειάρχη της Αττικής, προφανώς, διότι είχε την ατυχία να εκλεγεί με τον ΣΥΡΙΖΑ. Προφανώς, εγώ δεν είμαι εδώ για να υπερασπιστώ την Περιφέρεια της Αττικής. Έχει τη δυνατότητα να το κάνει μόνη της η Περιφερειάρχης και η περιφέρεια ως θεσμός.

Αυτό, το οποίο όμως θέλω να καταθέσω στη συζήτησή μας σήμερα είναι ότι το Σεπτέμβριο του 2014 η Περιφέρεια Αττικής είχε στον προϋπολογισμό της ενενήντα πέντε αντιπλημμυρικά έργα συνολικού προϋπολογισμού 100 εκατομμυρίων ευρώ. Σήμερα, έχουμε εκατόν πενήντα δύο έργα ενταγμένα στον προϋπολογισμό της περιφέρειας συνολικού προϋπολογισμού 485 εκατομμυρίων ευρώ. Σε ό,τι αφορά στη δυτική Αττική, το 2014 ήταν ενταγμένα μόνο δώδεκα έργα 11 εκατομμυρίων. Σήμερα, είναι ενταγμένα είκοσι έργα 57 εκατομμυρίων.

Βεβαίως, αναφέρομαι, κυρίες και κύριοι συνάδελφοι, σε μια λογική, η οποία ήθελε να εντάσσει στα ΠΕΠ προγράμματα βιτρίνας. Διότι το 2014, η μεγάλη πλειοψηφία των ενταγμένων έργων –και δεν αφορά αυτό, βέβαια, μόνο την Περιφέρεια Αττικής, είπα ότι ίσως αφορά την πλειονότητα των αυτοδιοικητικών- αφορούσαν έργα βιτρίνας στο κέντρο της Αθήνας. Μπορεί να είναι χρήσιμα. Μπορεί να είναι το μείζον η ανάπλαση της Πανεπιστημίου. Τα έργα, όμως, τα αντιπλημμυρικά, εξαιτίας αυτής της στρεβλής, κατά την άποψή μου, αντίληψης παρακάμφθηκαν.

Άκουσα, λοιπόν, σήμερα τον κ. Μητσοτάκη. Πράγματι, μου είχε δημιουργηθεί μια πολύ μεγάλη απορία. Ξέρετε, σε κάθε φυσική καταστροφή, σε κάθε ατύχημα και όχι μόνο, σε κάθε ευκαιρία –εγώ θα έλεγα- ο κ. Μητσοτάκης κάνει ένα πράγμα: Ζητάει την παραίτηση ενός Υπουργού. Δεν έχει αφήσει και κανέναν Υπουργό που να μην έχει ζητήσει την παραίτηση. Έχει ζητήσει την παραίτηση του κ. Τόσκα. Πρέπει να είναι ο αγαπημένος του. Την έχει ζητήσει πάνω από πέντε φορές. Έχει ζητήσει την παραίτηση του κ. Παππά, του κ. Καμμένου, του κ. Γαβρόγλου, του κ. Σκουρλέτη, του κ. Τσακαλώτου, του κ. Κουρουμπλή. Ίσως, είναι μεγαλύτερος ο αριθμός των Υπουργών.

Αναρωτιόμουν, όταν συνέβη η μεγάλη καταστροφή και βεβαίως, μετά την πρώτη έκπληξη, η οποία κράτησε είκοσι τέσσερις ώρες, της ορθολογικής στάσης από πλευράς του πώς και δεν ζητάει παραίτηση. Ήρθε, όμως, σήμερα να ζητήσει την παραίτηση της Περιφερειάρχη.

**ΑΘΑΝΑΣΙΟΣ ΜΠΟΥΡΑΣ:** Δεν ειπώθηκε κάτι τέτοιο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το είπε πριν από λίγο από αυτό το Βήμα, αναφερόμενος μάλιστα σε δηλώσεις της ιδίας ότι θα πάει στο σπίτι της, δηλώσεις που αμφιβάλλω αν τις έκανε και πως τις έκανε.

Θέλω, λοιπόν, να πω, κυρίες και κύριοι συνάδελφοι, ότι κατά την εκτίμησή μου, αυτή η τακτική, να πιάνεστε διαρκώς από φυσικές καταστροφές, από θεομηνίες, από ατυχήματα σημαντικά και διαρκώς να επενδύετε σε έναν αντιπολιτευτικό λόγο πάνω στην καταστροφή, νομίζω ότι τελικά είναι κάτι το οποίο η πλειοψηφία των πολιτών –αυτήν την εκτίμηση έχω- δεν θα το εκτιμήσει θετικά.

Και εν πάση περιπτώσει, αυτό είναι δικό σας πρόβλημα. Το πρόβλημα που αφορά την πολιτική ζωή, όμως, είναι ότι έχουμε μία Αντιπολίτευση που μέχρι χθες έκανε αντιπολίτευση της πυρκαγιάς και της συμφοράς, σήμερα κάνει και αντιπολίτευση της πλημμύρας και της καταστροφής.

Εμείς, όμως, είμαστε υποχρεωμένοι να αψηφήσουμε το γεγονός αυτό και να κοιτάξουμε μπροστά, προσπαθώντας να αντιμετωπίσουμε τα προβλήματα που αφορούν τόσο στην ανάγκη η χώρα να φύγει από αυτήν την πολύχρονη κρίση, όσο όμως και στην ανάγκη να αφήσει πίσω της τις παθογένειες του παρελθόντος.

Σε ό,τι αφορά, λοιπόν, στην ανάγκη ενός ολοκληρωμένου σχεδιασμού εθνικής κλίμακας, σχεδιάζουμε μία παρέμβαση αντιπλημμυρικής προστασίας σε βάθος πενταετίας με αξιοποίηση εθνικών πόρων, αλλά και τη συνεργασία της Ευρωπαϊκής Τράπεζας Επενδύσεων, συνολικού προϋπολογισμού, σε βάθος πενταετίας, ενός δισεκατομμυρίου ευρώ. Γι’ αυτόν τον λόγο, άλλωστε, είχα τη δυνατότητα να έχω κατ’ ιδίαν ολιγόλεπτη συνομιλία με τον Πρόεδρο Γιούνκερ αμέσως μετά το συμβάν. Επικοινωνήσαμε, όπως έπρεπε άλλωστε, με τους αρμόδιους Επιτρόπους, για να δούμε τον τρόπο με τον οποίο θα υπάρξει και από την πλευρά της Ευρωπαϊκής Ένωσης η αρωγή και η στήριξη αυτών των προσπαθειών.

Αναρωτιέμαι αν απέναντι σε αυτήν την ορθή πρακτική έχει καμμία λογική ο Πρόεδρος της Νέας Δημοκρατίας να επικοινωνεί με ποιον; Με τον κ. Βέμπερ. Τον επικεφαλής του Ευρωπαϊκού Λαϊκού Κόμματος στο Ευρωκοινοβούλιο, για να ζητήσει βοήθεια για την Ελλάδα. Να επικοινωνεί με ποιον; Με τον άνθρωπο που στις πιο κρίσιμες στιγμές, ήταν ο πλέον υπέρμαχος και φανατικός υποστηρικτής της καταστροφής στην Ελλάδα, της εξόδου από το ευρώ, της τιμωρίας του ελληνικού λαού και της επιβολής της σκληρής λιτότητας! Πήρε τηλέφωνο τον κ. Βέμπερ για να μας σώσει! Ας είναι, όμως.

Πιστεύω, λοιπόν, κυρίες και κύριοι συνάδελφοι, ότι χρειάζονται βαθιές τομές στο θεσμικό πλαίσιο, καθώς και στη γραφειοκρατία, που έχει δομηθεί επί δεκαετίες, αλλά και σχεδιασμός για την άντληση των απαραίτητων κονδυλίων για να μπορέσουμε να οχυρώσουμε τη χώρα και να μην ζήσουμε ποτέ ξανά μια καταστροφή, όπως αυτή που ζήσαμε τις προηγούμενες ημέρες.

Αν, όμως, η φυσική καταστροφή, κυρίες και κύριοι Βουλευτές, αποτελεί ένα αστάθμητο γεγονός, η κοινωνική καταστροφή που προκάλεσε τα προηγούμενα επτά χρόνια η επιβολή μέτρων σκληρής λιτότητας στον τόπο, δεν είναι ένα αστάθμητο γεγονός. Και ακριβώς επειδή δεν αποτελεί φυσική νομοτέλεια η συνέχιση και η διαιώνιση της σκληρής λιτότητας, βρισκόμαστε σήμερα εδώ να συζητάμε τη δυνατότητα σημαντικής ανάσας σε εκείνες τις κοινωνικές κατηγορίες, οι οποίες έχουν υποστεί το μεγαλύτερο μέρος του βάρους, του άδικου βάρους κατά τη διάρκεια της κρίσης.

Σήμερα, λοιπόν, βρισκόμαστε σε μία περίοδο που ακριβώς επειδή η οικονομία ανακάμπτει, υπάρχει αυτή η δυνατότητα και βεβαίως, αυτό είναι αποτέλεσμα μιας σκληρής δουλειάς και προσπάθειας και θυσιών από την πλευρά του ελληνικού λαού.

Σήμερα, λοιπόν, η χώρα ανακάμπτει. Το σύνολο των δεικτών βρίσκεται σε θετική πορεία ανάκαμψης.

Η οικονομία αναμένεται να καταγράψει για πρώτη φορά, μετά από σχεδόν μια δεκαετία, ανάπτυξη κοντά στο 2%. Η ανεργία για τρίτη συνεχόμενη χρονιά αποκλιμακώνεται, έχοντας σημειώσει συνολικά πτώση επτά ποσοστιαίων μονάδων σε μια τριετία. Περίπου τριακόσιες χιλιάδες περισσότερες θέσεις εργασίας έχουν δημιουργηθεί.

Στο δημοσιονομικό σκέλος η απόδοση της οικονομίας έχει ξεπεράσει και τις πιο αισιόδοξες προβλέψεις. Έτσι, λοιπόν ο Προϋπολογισμός θα καταγράψει φέτος πρωτογενές πλεόνασμα, που θα ξεπερνά κατά πολύ τον στόχο του 1,75%.

Η χώρα ανέκτησε από τον περασμένο Ιούλιο πρόσβαση στις αγορές σε πρώτη φάση δοκιμαστικά, με πολύ ευνοϊκότερους όρους από την έξοδο- πυροτέχνημα του 2014, ενώ τη στιγμή που μιλάμε βρίσκεται σε εξέλιξη και δεύτερη έξοδος στις αγορές -πρόκειται για μια ανταλλαγή ομολόγων- ώστε το προφίλ του χρέους να καταστεί ελκυστικό για τους επενδυτές εν όψει της οριστικής επιστροφής στις αγορές τον Σεπτέμβριο του 2018.

Προχωράμε, επομένως, με σχέδιο, προχωράμε με προσεκτικά βήματα, για να ολοκληρώσουμε το πρόγραμμα όχι με επικοινωνιακές πιρουέτες, όπως έκανε η κυβέρνηση του κυρίου Σαμαρά το 2014, όταν είχε σκηνοθετήσει και αυτό το κακόγουστο success story.

Είναι γι’ αυτόν ακριβώς τον λόγο που οι διεθνείς οίκοι αξιολόγησης αναβαθμίζουν διαρκώς τις προοπτικές και τις θέσεις της ελληνικής οικονομίας. Αυτά είναι σημεία που καταδεικνύουν ότι η χώρα βαδίζει με σταθερό και σίγουρο τρόπο προς την έξοδο από τα μνημόνια και την ασφυκτική επιτροπεία που της επεβλήθη και ότι τον Αύγουστο του 2018 θα είμαστε σε θέση να θρέψουμε τους καρπούς των προσπαθειών, που έχουμε καταβάλει από τον Γενάρη του 2015.

Αυτή η προοπτική αρχίζει πλέον ορατά να διευρύνει τις δυνατότητές μας να προχωρήσουμε στη βασική επιδίωξή μας από τη μέρα που βρεθήκαμε στη θέση της Κυβέρνησης, δηλαδή μέσα και από την ανάκαμψη της οικονομίας να αποκατασταθούν σταδιακά οι αδικίες που προκάλεσε η επιθετική λιτότητα στα χρόνια της κρίσης.

Τόσο, λοιπόν, πέρσι όσο και φέτος η απόδοση προς τους πολίτες που έχουν πραγματικά ανάγκη της λεγόμενης υπεραπόδοσης, δηλαδή του επιπλέον του στόχου πλεονάσματος, που τελικά θα καταγραφεί, δείχνει έμπρακτα την κατεύθυνση και τις στρατηγικές μας στοχεύσεις. Πέρσι δόθηκε ένα ποσό γύρω στα 617 εκατομμύρια ευρώ, φέτος 1,4 δισεκατομμύρια. Αθροιστικά είναι ένα ποσό που ξεπερνά τα 2 δισεκατομμύρια ευρώ. Δεν θα το έλεγε κάποιος και ψίχουλα ή φιλοδώρημα, όπως άκουσα από κάποιους που ανέβηκαν σ’ αυτό το Βήμα.

Η απόδοση του κοινωνικού μερίσματος φέτος, καθώς και η ενίσχυση πέρσι για τους χαμηλοσυνταξιούχους, θα έλεγα ότι αποτελεί μια κατ’ εξοχήν πράξη δικαιοσύνης, μιας έννοιας που καταπατήθηκε στα χρόνια της κρίσης και αποδεικνύει αυτό για το οποίο διαρκώς μας κατηγορείτε, δηλαδή την κοινωνική μεροληψία που διακατέχει τον ΣΥΡΙΖΑ υπέρ των πολλών, υπέρ των αδυνάμων.

Έχω την εντύπωση, όμως, πως ακούω αυτές στις μέρες ότι ενώ περίπου τρεισήμισι εκατομμύρια συμπολίτες μας χάρηκαν στην είδηση ότι είναι δικαιούχοι του μερίσματος ή της επιστροφής των παρακρατηθέντων συντάξεων, υπάρχουν ορισμένοι που έχουν στεναχωρηθεί πάρα πολύ. Έχουν στεναχωρηθεί πάρα πολύ που η οικονομία ανακάμπτει και μας δίνει τη δυνατότητα να στηρίξουμε τους πιο αδύναμους.

Και βέβαια, όπως και πέρσι, έτσι και φέτος έβαλαν πλερέζες ορισμένοι. Πέρσι, βέβαια, δεν κρατηθήκατε κιόλας: Καταψηφίσατε, μας καταγγείλατε στους θεσμούς, ο Αρχηγός σας πήγε ταξίδια στο Βερολίνο να συναντήσει τον κ. Σόιμπλε και δηλώσατε ότι η έκτακτη ενίσχυση θέτει σε κίνδυνο τις μεγάλες θυσίες των Ελλήνων πολιτών.

Φέτος η αλήθεια είναι ότι είστε λίγο πιο προσεκτικοί. Αφού εξανεμίστηκαν οι ελπίδες σας να μας απαγορεύσουν οι θεσμοί τη διανομή μερίσματος –και είχατε μεγάλες ελπίδες, όπως φαινόταν από τα πρωτοσέλιδα των εφημερίδων- μετά ακολουθήσατε τη στρατηγική της αποδόμησης: Ψηφίζετε μεν, για να μην την πατήσετε όπως πέρσι, αλλά μας λέτε ότι η υπεραπόδοση δεν είναι αποτέλεσμα, όπως το λέει και η λέξη, της θετικής απόδοσης της ελληνικής οικονομίας, αλλά είναι αποτέλεσμα φοροεπιδρομής.

Μάλιστα! Για να δούμε, λοιπόν, τι αποτέλεσμα είναι. Γιατί ορισμένες φορές –ξέρετε- είναι προκλητικό να μας κουνάνε το δάχτυλο κάποιοι που δεν είναι άμοιροι ευθυνών. Και πολύ πρόσφατα –δεν ξεχνάει τόσο εύκολα ο ελληνικός λαός- ήσασταν σ’ αυτά εδώ τα έδρανα. Από το 2010 έως τον Ιανουάριο του 2015 κυβερνούσατε.

Έχετε σήμερα κάνει σημαία την απέχθειά σας στη φοροεπιδρομή, όπως λέτε, αλλά θέλετε να ξεχάσει ο ελληνικός λαός ότι από το 2010 έως τον Ιανουάριο του 2015 πήρατε μέτρα συνολικού ύψους 65 εκατομμυρίων, εκ των οποίων τα 30 δισεκατομμύρια -καθώς τα 35 δισεκατομμύρια ήταν δαπάνες- ήταν φόροι!

Εσείς τα πήρατε αυτά τα μέτρα. Επιβάλατε 30 δισεκατομμύρια φόρους στον ελληνικό λαό. Εσείς που σήμερα έχετε πάρει τη ρομφαία και ξιφουλκείτε εναντίον της υπερβολικής φορολόγησης, έχοντας το θράσος -ορισμένοι από εσάς- να βγαίνετε και στα μέσα ενημέρωσης και να δικαιολογείτε αυτούς οι οποίοι έβγαλαν τα χρήματά τους στο εξωτερικό με off-shore, εξαιτίας της υπερβολικής φορολόγησης. Και δεν λέτε στον ελληνικό λαό ότι αυτή είναι η άλλη όψη του νομίσματος. Ότι αιτία, της πράγματι μεγάλης φορολόγησης, είναι και το γεγονός ότι επί δεκαετίες και ιδιαίτερα στα χρόνια της κρίσης κάποιοι πονηροί και πονηρές έβγαζαν τα χρήματά τους εκτός.

Και μιλάτε, λοιπόν, εσείς για υψηλή φορολογία, λες και ξεχνάμε ότι εσείς φέρατε τον ΕΝΦΙΑ, εσείς φέρατε την εισφορά αλληλεγγύης, το τέλος επιτηδεύματος, 30 δισεκατομμύρια φόρους. Να μην τους απαριθμήσω.

Όμως, το θέμα δεν είναι αυτό σήμερα. Το ερώτημα είναι το εξής: Φέρατε 30 δισεκατομμύρια φόρους την περίοδο 2010-2015. Γιατί, όμως, δεν καταφέρατε να έχετε θετική απόδοση, αλλά οι κυβερνήσεις σας, όχι μόνο δεν γυρνούσαν την οικονομία σε θετικούς ρυθμούς ανάπτυξης, αλλά έπιαναν κάτι τρελά νούμερα στην ύφεση;

Με 30 δισεκατομμύρια φόρους, κατηγορείτε διαρκώς εμάς, που πράγματι έχουμε εξαναγκαστεί σε μια πολύ πιο ήπια δημοσιονομική προσαρμογή, σε ό,τι αφορά τη φορολογία, κοντά στο 3% του ΑΕΠ, που είναι ασύγκριτα μεγέθη.

Εντούτοις, δεν θέλω εδώ να ισχυριστώ τι είναι καλύτερο και ποιος τα έκανε καλύτερα σε σχέση με τη διαπραγμάτευση και την επιβολή πολιτικών, που όλοι γνωρίζουμε σε αυτήν εδώ την Αίθουσα ότι για κανέναν δεν είναι θεμιτό να τις επιβάλει.

Το ερώτημα είναι άλλο: Εσείς με 30 δισεκατομμύρια φόρους, που το παίζετε τώρα υπερασπιστές της αντίληψης ότι πρέπει να μειωθεί η φορολογία, γιατί δεν καταφέρατε τίποτα; Γιατί δεν είχατε πλεόνασμα; Γιατί δεν είχατε υπεραπόδοση;

Και όχι μόνο αυτό, αλλά είχατε ύφεση 7%, είχατε συμφωνίες για πλεονάσματα 4% και 4,5% και βεβαίως αυξήσατε την ανεργία.

**ΙΩΑΝΝΗΣ ΒΡΟΥΤΣΗΣ:** Ψέματα!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Βρούτση, εσείς που λέτε εδώ «ψέματα, ψέματα», να συγκρίνετε τα μεγέθη των ανέργων που φέρατε εσείς στην ελληνική κοινωνία, με αυτά που έχει φέρει η δική μας Κυβέρνηση και η κ. Αχτσιόγλου. Αν έχετε το θάρρος, να συγκριθείτε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Έχουμε, λοιπόν, κυρίες και κύριοι συνάδελφοι, ένα κρίσιμο ερώτημα, το οποίο, εγώ σήμερα, θέλω να απαντηθεί: Είναι, άραγε, αποτέλεσμα της υπερφορολόγησης αυτή η υπεραπόδοση που παρουσιάζει κατά δυο συναπτά έτη η ελληνική οικονομία; Και νομίζω ότι είναι κάτι το οποίο πρέπει να το απαντήσουμε στον ελληνικό λαό.

Έχουμε μια τριετία δημοσιονομικής προσαρμογής πολύ ηπιότερης, που αποδίδει –προφανώς- όχι εξαιτίας της υπερφορολόγησης, αλλά εξαιτίας της αύξησης της απασχόλησης, με την ανεργία να είναι στο 20% -που την παραλάβαμε στο 26,5% και για πρώτη φορά μετά την κρίση να έχουμε λιγότερο από ένα εκατομμύριο ανέργους- εξαιτίας της εξισορρόπησης του ασφαλιστικού συστήματος, εξαιτίας της πάταξης της φοροδιαφυγής και βεβαίως, εξαιτίας του γεγονότος ότι γλιτώσαμε περίπου 20 δισεκατομμύρια ευρώ από την επαναδιαπραγμάτευση των πλεονασμάτων.

Ας μην ξεχνιόμαστε, μπορεί το 3,5% να είναι υψηλό –δεν υπάρχει αμφιβολία- αλλά αυτά που είχατε εσείς αποφασίσει ήταν 4% και 4,5% και μάλιστα τις χρονιές που υπεραποδίδει η οικονομία. Πέρσι είχαμε στόχο 0,5%. Αν είχαμε μείνει με εσάς, θα είχαμε στόχο 1,5%. Σήμερα είχαμε στόχο 1,75%. Αν είχαμε μείνει με εσάς, θα είχαμε στόχο πάνω από 3%. Να, λοιπόν, γιατί! Και πού να έμενε ο χώρος για υπεραπόδοση;

Τολμάτε εσείς, λοιπόν, να μιλάτε για την υπερφορολόγηση. Παρακολουθώ και τα μέσα ενημέρωσης να επιτίθενται λυσσασμένα με ψεύτικα στοιχεία. Και τι δεν λένε! Λένε ότι έχουμε πλεόνασμα και μέρισμα, επειδή δήθεν περικόψαμε τις δαπάνες από την υγεία, ενώ για πρώτη φορά στη χώρα, μετά από δέκα χρόνια, ανοίγουν αντί να κλείνουν νοσοκομεία, γίνονται προσλήψεις νοσηλευτικού και λοιπού προσωπικού.

Ακούμε, επίσης, ότι έχουμε κάνει δήθεν στάση πληρωμών σε συντάξεις και σε εφάπαξ, ενώ γνωρίζετε πολύ καλά ότι όχι μόνο έχουμε προχωρήσει σε έκδοση πεντακοσίων είκοσι μία χιλιάδων συντάξεων –κύριων, επικουρικών και εφάπαξ- αλλά και για πρώτη φορά μειώνεται το στοκ που είχε δημιουργηθεί την περίοδο 2010-2014.

Μας λένε, επίσης, ότι δήθεν αυτό το πλεόνασμα προέκυψε από τη μη εκτέλεση του Προγράμματος Δημοσίων Επενδύσεων. Όμως, εδώ φαίνεται ότι εκτός από ψεύτες είστε και άσχετοι, αν το λέτε αυτό, διότι το Πρόγραμμα Δημοσίων Επενδύσεων φέτος είναι δημοσιονομικά ουδέτερο, καθώς οι εισροές και οι εκροές έχουν μηδενικό αποτέλεσμα.

Να το ξεκαθαρίσουμε, λοιπόν: Το πρωτογενές πλεόνασμα δεν φτιάχνεται με τερτίπια. Αυτές οι πρακτικές ίσως ήταν πρακτικές του παρελθόντος. Σήμερα έχουν τελειώσει.

Και βεβαίως, αν θέλετε να ζητήσετε τα ρέστα από τους θεσμούς και από την Ευρώπη, κάντε το, το έχετε ξανακάνει. Μαθαίνω ότι στέλνετε φίλους και συμβούλους εις το εξωτερικό, προκειμένου να κάνουν το λεγόμενο «bitching», δηλαδή να δυσφημίσουν την πορεία της ελληνικής οικονομίας. Δεν θα τα καταφέρετε ό,τι και να κάνετε. Το δυστύχημα ίσως για εσάς είναι ότι αντί να είστε επικίνδυνοι για τη χώρα, μάλλον –και αυτό είναι το μεγαλύτερο δυστύχημα- καταντάτε γραφικοί.

Κυρίες και κύριοι συνάδελφοι, η χώρα μας έχει καταφέρει να μειώνει δυόμισι μονάδες την ανεργία σε έναν χρόνο, έχει καταφέρει τα ασφαλιστικά της ταμεία εκεί που χρωστούσαν 1 δισεκατομμύριο να έχουν 90 εκατομμύρια πλεόνασμα, έχει καταφέρει να έχει επιτυχίες –ίσως όχι αυτές που θα θέλαμε και εμείς, αλλά σημαντικές επιτυχίες- στην πάταξη της φοροδιαφυγής.

Για παράδειγμα, μέχρι στιγμής με τον φόρο της εθελούσιας αποκάλυψης έχουν δηλωθεί 6,6 δισεκατομμύρια ευρώ, έχουν βεβαιωθεί φόροι 598 εκατομμυρίων ευρώ και έχουν μπει στα δημόσια ταμεία 208 εκατομμύρια ευρώ. Αυτά τα 208 εκατομμύρια ευρώ είναι μέρος αυτών που θα δοθούν στους πιο αδύναμους. Αυτά τα 208 εκατομμύρια ευρώ όχι μόνον δεν θα είχαν βρεθεί αν ήσασταν ακόμα εσείς στα πράγματα, αλλά θα είχαν χαθεί τόσα και άλλα τόσα, γιατί θεωρείτε ότι η φοροδιαφυγή είναι και νόμιμη και ηθική! Αυτή είναι η διαφορά μας!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Να, λοιπόν, γιατί έχουμε υπεραπόδοση, να γιατί εμείς πετυχαίνουμε εκεί που εσείς αποτύχατε.

Θέλω, όμως, να κάνω και μία αναφορά στη διαρκή επίκληση από την πλευρά της Νέας Δημοκρατίας και του κ. Μητσοτάκη ότι, αν ήταν, λέει, η Νέα Δημοκρατία στην κυβέρνηση, θα μείωνε τους φόρους. Μάλιστα. Είναι μια πολύ ενδιαφέρουσα τοποθέτηση αυτή. Επειδή, όμως, είναι γνωστή σε όλους μας η αριθμητική, ο αλγόριθμος, η εξίσωση των προγραμμάτων, η υποχρέωση της χώρας για συγκεκριμένους δημοσιονομικούς στόχους, όταν λες κάτι απέναντι στον ελληνικό λαό -ας ξεχάσουμε το παρελθόν σας, ας ξεχάσουμε τι κάνατε όταν κυβερνούσατε, ας τα μηδενίσουμε όλα, είμαστε σε σημείο μηδέν-, έχετε και την υποχρέωση να εξηγήσετε πως, όχι μόνον να λέτε πράγματα τα οποία προφανώς και ακούγονται ευχάριστα.

**ΑΘΑΝΑΣΙΟΣ ΜΠΟΥΡΑΣ:** Ενώ απαντήσατε εσείς!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κοιτάξτε, θα απαντήσω στο ερώτημά σας, αν και θα με επικρίνει ο Πρόεδρος της Βουλής ότι κάνω διάλογο. Το αν εμείς συγκρουστήκαμε, προκειμένου αυτά τα οποία είπαμε στον ελληνικό λαό να τα κάνουμε πράξη, το έδειξε η ίδια η ζωή και το εξάμηνο εκείνο, όταν εμείς συγκρουόμασταν και εσείς μας λέγατε «υπογράψτε, πηγαίνετε τη χώρα στα βράχια».

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Για να τελειώνει αυτό το παραμύθι, εσείς που δεν έχετε το θάρρος να βγείτε και να πείτε «θα συγκρουστούμε και θα επαναδιαπραγματευθούμε τη συμφωνία», πείτε μας πως θα τα φέρετε, διότι βγαίνει ο Αρχηγός σας στο εξωτερικό, συναντάει τους επιτρόπους -και καλά κάνει-, συνομιλεί και απευθύνει λόγους στο Ευρωπαϊκό Λαϊκό Κόμμα, αλλά δεν λέει ούτε μία κουβέντα για αμφισβήτηση της συμφωνίας και του προγράμματος το οποίο εμείς υλοποιούμε. Το αμφισβητείτε το πρόγραμμα; Βγαίνετε να πείτε στον ελληνικό λαό, αλλά και στους εταίρους μας ότι εσείς θέλετε να γίνετε κυβέρνηση για να ανατρέψετε το πρόγραμμα; Γιατί δεν το λέτε;

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτά τα λέγατε εσείς!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Α, δεν τα λέτε! Ωραία, λοιπόν!

**ΠΡΟΕΔΡΟΣ (Νικόλαος Βούτσης):** Κάντε ησυχία παρακαλώ!

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μέτρα 12 δισεκατομμυρίων ευρώ.

**ΠΡΟΕΔΡΟΣ (Νικόλαος Βούτσης):** Ήσυχα παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εφόσον, λοιπόν, δεν το λέτε, πείτε μας πού θα βρείτε τη δυνατότητα να μειώσετε φόρους;

Να σας πω εγώ, πού θα βρείτε; Αν το επιχειρούσατε ποτέ αυτό, θα εξαπολύατε ένα τεράστιο πογκρόμ να μειώσετε τις δαπάνες εκεί που γνωρίζετε ότι είναι απολύτως ανελαστικές, στη δημόσια υγεία, στην παιδεία, στην κοινωνική προστασία, στους μισθούς και στις συντάξεις.

Ξέρετε, ο μεγαλύτερος λαϊκισμός είναι να υλοποιείς στην πράξη αυτό που δήθεν ξορκίζεις. Ξορκίζετε τον λαϊκισμό, αλλά εφόσον δεν λέτε ότι εσείς θα φέρνατε ποτέ μία καλύτερη συμφωνία, πρέπει να βγείτε και να πείτε στον ελληνικό λαό ότι κάθε ευρώ φόρου που λέτε ότι θα μειώσετε, θα είναι μείωση στις συντάξεις, μείωση στους μισθούς, θα είναι περικοπές στα σχολεία, κλείσιμο νοσοκομείων, θα είναι λιγότεροι γιατροί στα δημόσια νοσοκομεία. Αυτή είναι η αλήθεια.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κυρίες και κύριοι συνάδελφοι, κλείνω, λοιπόν, λέγοντας ότι σήμερα έχουμε τη δυνατότητα να κάνουμε ένα βήμα, ένα σημαντικό βήμα μπροστά. Και πιστεύω ότι αυτό το βήμα εκτιμάται ήδη, ιδιαίτερα από τον ελληνικό λαό, από αυτούς που ξέρουν να εκτιμούν, από τη μεγάλη πλειοψηφία που υπέστη βαρύτατη λεηλασία όλα τα προηγούμενα χρόνια και αναγνωρίζει ότι αυτή η Κυβέρνηση πάλεψε και παλεύει για να βγάλει τη χώρα από την κρίση στηρίζοντας κυρίως αυτούς και όποια δυνατότητα έχει, όποιο περιθώριο έχει σε αυτούς το αναδιανέμει.

Πιστεύω, λοιπόν, ότι προχωρούμε σε μια κίνηση κοινωνικής δικαιοσύνης και καταλαβαίνω βέβαια ότι αυτήν την κίνηση κοινωνικής δικαιοσύνης κάποιους βολεύει να την αναγιγνώσκουν ως επικοινωνιακό τέχνασμα. Όμως, αν είναι τέχνασμα, αυτό θα το πουν οι πολίτες, κυρίες και κύριοι συνάδελφοι, οι οποίοι μέσα στον Δεκέμβρη του 2017 -τις πρώτες μέρες και σίγουρα μέχρι τα μέσα του Δεκέμβρη- θα λάβουν μια ενίσχυση που γι’ αυτούς είναι σημαντική.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Καταλαβαίνω βεβαίως ότι κάποιοι «πορφυρογέννητοι» δεν ξέρουν και δεν μπορούν να καταλάβουν τι σημαίνει γι’ αυτούς τους ανθρώπους η ενίσχυση αυτή. Κάποιοι από εδώ, από αυτό εδώ το Βήμα την ονόμασαν «ψίχουλα», την είπαν «φιλοδώρημα», μια ενίσχυση των 500, 700 ή 900 ευρώ. Ίσως για αυτούς τους «πορφυρογέννητους» τόσο να στοιχίζουν τα χαρτόσημα για τις off shore που διατηρούν στις παραδείσιες νήσους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, σήμερα, ήρθε η ώρα να μπει στο προσκήνιο η μεγάλη κοινωνική πλειοψηφία. Και θα μπει στο προσκήνιο η μεγάλη κοινωνική πλειοψηφία, θα καταφέρουμε να βγάλουμε τη χώρα από την κρίση κρατώντας όρθιους αυτούς που έχουν πληγωθεί περισσότερο. Γι’ αυτούς υπάρχει αυτή η μεγάλη παράταξη, η παράταξη της Αριστεράς που βρίσκεται δίπλα στον εργαζόμενο λαό, δίπλα στους χαμηλόμισθους, δίπλα στους χαμηλοσυνταξιούχους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτούς εκπροσωπούμε, αυτοί μας έφεραν εδώ. Γι’ αυτούς αγωνιζόμαστε, γι’ αυτούς ματώνουμε και θα τα καταφέρουμε.

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα πάρει τον λόγο ο κ. Τσιάρας από τη Νέα Δημοκρατία και αμέσως μετά θα ακολουθήσει ο Πρόεδρος των Ανεξαρτήτων Ελλήνων.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί τους από το 10ο Γενικό Λύκειο Λάρισας.

Η Βουλή καλωσορίζει τους συμπατριώτες.

(Χειροκροτήματα απ’ όλες τις πτέρυγες της Βουλής)

Ορίστε, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω κι εγώ την ολιγόλεπτη ομιλία μου με τη σκέψη σε όλους αυτούς τους ανθρώπους που το τελευταίο χρονικό διάστημα είδαν ζωές δικών τους να χάνονται, είδαν περιουσίες να βυθίζονται στη λάσπη και μια πραγματικότητα την οποία ζούσαν μέχρι εκείνη τη χρονική στιγμή να χάνεται μέσα σε λίγες ώρες.

Είναι νομίζω χρέος όλων μας εδώ, ανεξάρτητα από την όποια πολιτική αντιπαράθεση -και νομίζω ότι έχει τονιστεί από την πλευρά της Νέας Δημοκρατίας- όταν υπάρχουν τέτοιου είδους γεγονότα, να αποδεικνύουμε και την ευθύνη, αλλά πολύ περισσότερο τη δυνατότητα που έχει η πολιτεία, διά της όποιας έκφρασής της, να συμπαραστέκεται σε αυτούς τους ανθρώπους.

Έχω το προνόμιο να παρακολουθώ τη συζήτηση στην Ολομέλεια από το πρωί και δεν σας το κρύβω ότι είχα πραγματικά μεγάλη αγωνία να ακούσω κυρίως τον Πρωθυπουργό σε σχέση με το τι ο ίδιος θα ισχυριζόταν σε αυτήν τη συζήτηση ειδικά για ζητήματα που αφορούν τις όποιες ευθύνες μπορεί να επιμερίζονται για την Κυβέρνηση σε αυτή την περίοδο, αλλά πολύ περισσότερο για τον τρόπο με τον οποίο σοβαρά και υπεύθυνα η Νέα Δημοκρατία στάθηκε απέναντι στη συγκεκριμένη καταστροφή.

Άκουσα σήμερα το απίστευτο. Ο κύριος Πρωθυπουργός εγκάλεσε τη Νέα Δημοκρατία για λαϊκισμό! Πραγματικά είναι όχι να απορεί κάποιος, αλλά να αναρωτιέται αν όντως αυτό που ζούμε είναι πραγματικό ή είναι κάτι το οποίο ανάγεται στη σφαίρα του ονείρου ή στη σφαίρα και μιας άλλης πραγματικότητας.

Το λέω αυτό, κυρίες και κύριοι συνάδελφοι, γιατί βεβαίως ο κύριος Πρωθυπουργός μπορεί να ισχυρίστηκε ό,τι ήθελε, μπορεί να έριξε και πάλι το βάρος σε κυβερνήσεις του παρελθόντος, αλλά προφανώς ξέχασε ο ίδιος, όπως ξέχασαν και οι αξιότιμοι κύριοι Υπουργοί, ενδεχομένως και εσείς κυρίες και κύριοι Βουλευτές της Συμπολίτευσης, ότι εκλεγήκατε λέγοντας ακριβώς τα αντίθετα από αυτά που κάνατε και ότι δώσατε υποσχέσεις που ποτέ δεν συναντήθηκαν με την πραγματικότητα.

Και αν, εν πάση περιπτώσει, όλα αυτά μπορούν να ξεπερνιούνται με τόση μεγάλη ευκολία, κάποια στιγμή να ξέρετε ότι στο βάθος του χρόνου υπάρχει πάντα η αδιάψευστη κρίση των πολιτών. Αυτό είναι κάτι το οποίο θα το δούμε πάρα πολύ σύντομα μπροστά μας.

Πρέπει επιτέλους να καταλάβετε ότι είστε η Κυβέρνηση, δεν είστε η Αντιπολίτευση. Το να γυρίζετε και να λέτε ότι για όλα φταίει το παρελθόν, χωρίς να αναλαμβάνετε το κομμάτι της δικής σας ευθύνης, νομίζω ότι δεν περιποιεί ούτε τιμή ούτε πολύ περισσότερο συνέπεια ευθύνης για αυτήν τη στιγμή στην οποία βρίσκεται η χώρα μας, για αυτήν τη στιγμή που τόσα γεγονότα υπάρχουν και εξελίσσονται γύρω μας.

Τα λέω όλα αυτά διότι από όπου και αν προσπαθήσει κάποιος να προσεγγίσει, ειδικά, την ομιλία του κυρίου Πρωθυπουργού, τελικά θα φτάσει στο συμπέρασμα ότι έπρεπε να πει μια ατάκα στο τέλος, ρίχνοντας πάλι την μπάλα στην εξέδρα και να δικαιολογήσει γιατί όλα αυτά που έγιναν το τελευταίο χρονικό διάστημα στη Μάνδρα και σε άλλα σημεία της Ελλάδος, προφανώς έχουν την απουσία ουσιαστικά της Κυβέρνησης χωρίς βεβαίως να αναγνωρίζεται η δική της ευθύνη, αλλά πολύ περισσότερο να αναδείξει το γεγονός ότι το κοινωνικό μέρισμα ως συζήτηση και ως πραγματικότητα, όπως εξελίσσεται φέτος, έχει πάρα πολλά κενά και πάρα πολλά ζητήματα.

Βεβαίως, θα προσπαθήσω, θα επιχειρήσω να σας πω ότι τελικά την πραγματικότητα την καθορίζει η ίδια η ζωή. Πριν μερικές ημέρες ήρθε το νομοσχέδιο για το κοινωνικό επίδομα ως υπερεπείγον. Μάλιστα, υπήρχε η συζήτηση ότι έπρεπε οπωσδήποτε να ψηφιστεί την επόμενη ημέρα. Τελικά το υπερεπείγον νομοσχέδιο φτάσαμε να ψηφιστεί πέντε ημέρες μετά. Και, ω του θαύματος, ακόμα και οι νομοτεχνικές βελτιώσεις, οι οποίες, υποτίθεται, έπρεπε να δοθούν την επόμενη ημέρα, ήρθαν μόλις τρεις ώρες νωρίτερα για να παρουσιαστούν στο Σώμα του ελληνικού Κοινοβουλίου, όπως και η τροπολογία με την οποία οι κύριοι συνάδελφοι της Συμπολίτευσης υιοθετούν τον τρόπο με τον οποίο δίνονται οι αποζημιώσεις.

Καλοδεχούμενα όλα αυτά. Ευτυχώς έρχονται. Βεβαίως, υπήρχαν νωρίτερα όλες οι επισημάνσεις από την αρμόδια Επιστημονική Υπηρεσία της Βουλής που έλεγε ότι δεν υπήρχαν κριτήρια. Τα κριτήρια τα έφεραν κυριολεκτικά στο παρά πέντε.

Την τροπολογία εμείς την υιοθετούμε και την ψηφίζουμε. Όμως, κυρίες και κύριοι συνάδελφοι, πρέπει να ξέρετε ότι εκατόν δύο επιχειρήσεις στη Σκόπελο, από το 2015 περιμένουν ακόμη τις αποζημιώσεις. Εύχομαι να μην υπάρξει το αντίστοιχο παράδειγμα, όπως αυτό που είχαμε στη Σκόπελο πριν από δύο χρόνια περίπου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, θέλω να σας πω το εξής: Η Κυβέρνηση αυτό το χρονικό διάστημα επιχειρεί να κάνει κάποιες κοινωνικές παροχές, τις οποίες -αρέσκεται και ο κύριος Πρωθυπουργός στις αγγλικές φράσεις και εκφράσεις- τις κάνει «one-off», μια φορά δηλαδή, κοινωνικό μέρισμα με άλλα λόγια. Από την άλλη πλευρά, όμως, μην αγνοείτε το γεγονός ότι γίνονται πάρα πολλές περικοπές κοινωνικών δαπανών και βεβαίως σταματούν να υπάρχουν φοροαπαλλαγές.

Η διαφορά είναι ότι όλα αυτά τα οποία επιβάλλετε εσείς, διά των δικών σας νόμων, γίνονται μόνιμα. Διανέμει δηλαδή επιδόματα η Κυβέρνηση, εσείς, άπαξ, μία φορά και περικόπτει κοινωνικές δαπάνες και φοροαπαλλαγές άπαξ διαπαντός. Η λογική αυτή περιγράφεται με τη γνωστή τακτική, την οποία εγώ προσωπικά είχα αναδείξει και σε μια προηγούμενη ευκαιρία που είχα σε μια ομιλία μου στο ελληνικό Κοινοβούλιο. Βάζει τα λίγα στη μία τσέπη η Κυβέρνηση και παίρνει τα πολλά από την άλλη τσέπη.

Όλα αυτά, κυρίες και κύριοι συνάδελφοι, γιατί είναι προφανές το άγχος που υπάρχει αυτήν τη στιγμή στην Κυβέρνηση. Ξέρω ότι θα θέλατε να συζητήσετε για το κοινωνικό επίδομα μέσα από ένα διαφορετικό αφήγημα. Προφανώς αυτός ήταν και ο στόχος την προηγούμενη Τετάρτη και την προηγούμενη Πέμπτη. Όμως, τι να κάνουμε; Η ίδια η ζωή και η ίδια η πραγματικότητα τελικά διαμορφώνει και την πολιτική ατζέντα.

Ακούσαμε νωρίτερα τον κύριο Πρωθυπουργό ο οποίος μίλησε με προφανές άγχος είτε λόγω των δημοσκοπήσεων -γιατί ακούγαμε και διάφορα άλλα- είτε λόγω των εξελίξεων στην Κεντροαστερά τελευταία είτε γι’ αυτά που συμβαίνουν γενικότερα.

Σκεφτείτε ότι υπάρχουν παράγοντες τους οποίους δεν τους υπολογίζατε. Υπήρξαν οι πυρκαγιές του Αυγούστου, υπήρξε η τεράστια οικολογική καταστροφή περίπου πριν από έναν μήνα, όπως υπάρχει και αυτή η μεγάλη καταστροφή η οποία γίνεται στην Μάνδρα τώρα. Αμηχανία! Κάποτε για όλα αυτά έφταιγαν οι προηγούμενες κυβερνήσεις. Τώρα φταίει οτιδήποτε άλλο εκτός από την Κυβέρνηση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσιάρα, ολοκληρώστε παρακαλώ.

**ΚΩΝΣΤΑΝΤΙΝΟΣ ΤΣΙΑΡΑΣ:** Κλείνω, κύριε Πρόεδρε, και σας ευχαριστώ για την ανοχή.

Σε όλα αυτά, θέλω να επιστρέψω κάποια από τα ωραία που άκουσα από τον Υπουργό Οικονομικών, τον κ. Τσακαλώτο. Μου λένε, λοιπόν, οι φοιτητές του κ. Τσακαλώτου ότι αρέσκεται να επαναλαμβάνει μία ρήση του Αβραάμ Λίνκολν, που λέει το εξής: «Μπορείς να τους ξεγελάς όλους για λίγο, μπορεί να ξεγελάς λίγους για όλον τον καιρό, αλλά σίγουρα δεν μπορείς να τους ξεγελάς όλους για όλον τον καιρό». Αυτή είναι η απάντηση όλης αυτής της προσπάθειας που έγινε και από τον ίδιο τον Πρωθυπουργό νωρίτερα, που επιχειρηματολόγησε απέναντι στην Ολομέλεια, αλλά βεβαίως και πολλών εκ των συναδέλφων και πολλών εκ των Υπουργών. Διότι, κυρίες και κύριοι συνάδελφοι, τα ψέματα τελικά είναι προφανώς σαν τη συμπαθή, κατά τα άλλα, σαρανταποδαρούσα του κ. Τσακαλώτου. Ξέρετε, η σαρανταποδαρούσα έχει πολλά πόδια, αλλά είναι πολύ κοντά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, μετά από τη σοβαρότατη συζήτηση περί εντομολογίας του εκπροσώπου της Αξιωματικής Αντιπολιτεύσεως, ζήτησα τον λόγο όχι για να μιλήσω για το κοινωνικό μέρισμα, διότι εδώ αποδεικνύεται από τη συζήτηση ότι η Αξιωματική Αντιπολίτευση στηρίζεται σε αυτό που λένε στο ποδόσφαιρο «μια βροχή μάς σώζει».

Κύριε Τσιάρα, ο ελληνικός λαός σε λίγες μέρες κι αυτοί που θα πάρουν τη βοήθεια αυτήν που εξοικονόμησε η Κυβέρνηση και ο ελληνικός λαός με σκληρές θυσίες, θα την πάρουν στην τσέπη τους και θα καταλάβουν τι ακριβώς έχει συμβεί, θα καταλάβουν εάν αυτά είναι παραμύθια ή εάν αυτά είναι η αλήθεια. Και είναι η αλήθεια.

Μίλησε ο εισηγητής μας -ο Κοινοβουλευτικός Εκπρόσωπος θα μιλήσει σε λίγο- και οι Βουλευτές των Ανεξάρτητων Ελλήνων, όπως και οι Υπουργοί, ο κ. Τσακαλώτος και ο Πρωθυπουργός. Θέλω, όμως να ξεκαθαρίσω δύο πράγματα, γιατί ο κ. Μητσοτάκης με έπιασε πάλι στο στόμα του, μιλώντας για «σκάνδαλα Καμμένου» κ.ο.κ..

Παρ’ ότι η συζήτηση για την επερώτηση είναι την Πέμπτη και θα είμαστε εδώ να μιλήσουμε για μια υπόθεση η οποία αφορά διακρατική συμφωνία, η οποία δεν έχει πραγματοποιηθεί και στην οποία είναι απόλυτα ξεκάθαρα τα πράγματα, η Αξιωματική Αντιπολίτευση και ο κ. Μητσοτάκης έχουν επιλέξει να μεταμορφώσουν τη Νέα Δημοκρατία στον πολιτικό βραχίονα μιας συμμορίας εκδοτικής. Αυτό θα το δούμε ως επιλογή τις επόμενες μέρες και τους επόμενους μήνες. Μέχρι πού θα φτάσει; Μέχρι πού θα υπερασπίζεται μια συμμορία ο Αρχηγός ενός κόμματος και πόσο δεμένοι πια είναι μεταξύ τους, ώστε να φτάσει στο σημείο να αναπαράγει ψευδείς και συκοφαντικές ειδήσεις μέσα τη Βουλή, στα μέσα μαζικής ενημέρωσης, μαζί με ορισμένους κατ’ επάγγελμα υπαλλήλους της συγκεκριμένης συμμορίας; Και την αναφέρω σαν «συμμορία», κύριε Πρόεδρε, έχοντας λάβει υπ’ όψιν μου τη βαρύτητα του λόγου μου μες στο Κοινοβούλιο.

Θέλω να πω στον κ. Μητσοτάκη, λοιπόν, ότι όσον αφορά το δικό μου σπίτι, είναι καθαρό. Την Πέμπτη θα έχετε εδώ όλα τα στοιχεία. Ξέρω ότι οι περισσότεροι Βουλευτές της Νέας Δημοκρατίας, οι παλιοί, και με γνωρίζετε προσωπικά και γνωρίζετε το ποιόν μου και τον χαρακτήρα μου και δεν ακολουθείτε αυτού του είδους τη βρώμικη πολιτική που, δυστυχώς, ακολουθεί ο Πρόεδρος της Νέας Δημοκρατίας. Το σπίτι το δικό μου δεν έχει ούτε διεύθυνση κατοικίας off-shore εταιρείας ούτε έχει κρυμμένα μυστικά απ’ το παρελθόν. Δεν έχω συνδιαλλαγεί με δημόσιο χρήμα ποτέ στη ζωή μου. Μπήκα πλουσιότερος στην πολιτική και θα φύγω φτωχότερος και δεν ανέχομαι τέτοιου είδους μομφές.

Καλώ, λοιπόν, τον κ. Μητσοτάκη να μαζευτεί και να έρθει εδώ την Πέμπτη στη συζήτηση της επερωτήσεως να ρωτήσει ό,τι θέλει, να πάρει όλες τις απαντήσεις κι όχι να κρύβεται πίσω από επτά εφημερίδες και δύο ραδιόφωνα, τα οποία έχουν αναλάβει να φέρουν ως πρώτη είδηση μια διακρατική συμφωνία η οποία δεν έχει πραγματοποιηθεί, δεν έχει πέσει ούτε 1 ευρώ και που είναι απόλυτα καθαρή και που αν δεν γίνει, θα είναι προς ζημία του ελληνικού δημοσίου. Για να τελειώνουμε λοιπόν με αυτήν την ιστορία, τον περιμένω εδώ την Πέμπτη.

Έρχομαι στο δεύτερο θέμα για το οποίο υπήρξε αναφορά, γιατί και αυτό αποτέλεσε πρωτοσέλιδο προκειμένου να μην συζητηθούν ούτε το σημερινό νομοσχέδιο ούτε βεβαίως η εμπλοκή της κ. Μητσοτάκη στα περίφημα Paradise Papers. Είναι το θέμα της εισβολής του Ρουβίκωνα στο Υπουργείο Εθνικής Άμυνας. Βεβαίως είναι θέμα πολύ σοβαρό, είναι θέμα στο οποίο αναλαμβάνω την πολιτική ευθύνη, την οποία έχω, διότι θα έπρεπε να είχε αποφευχθεί η είσοδό τους στο Υπουργείο Εθνικής Άμυνας, όπως προβλέπεται από τον κανονισμό. Δεν μιλάω για παλαιότερα που έμπαιναν με τις ντουντούκες μέχρι μέσα στο Υπουργείο. Βεβαίως και δεν θα έπρεπε να είχαν φύγει, αλλά, κυρίες και κύριοι συνάδελφοι, θα πρέπει να λάβετε υπ’ όψιν σας ότι υπάρχει και νόμος σε αυτήν τη χώρα. Θα σας καλέσω να τον αλλάξουμε.

Η στρατιωτική αστυνομία, η στρατονομία, δεν έχει δικαίωμα να συλλάβει πολίτη εντός στρατοπέδου. Δεν μπορεί να κάνει συλλήψεις εντός στρατοπέδου. Την ευθύνη για το ότι μπήκαν μέσα την έχουμε και εγώ αναλαμβάνω την πολιτική ευθύνη και θα γίνουν αλλαγές.

Όμως, επειδή ακούω διάφορα περίεργα από ανθρώπους που έχουν λάβει θέσεις εξουσίας και που στην εποχή τους έγιναν τα όργια, θα πρέπει να αντιληφθούν και ποια είναι η ελληνική νομοθεσία. Βεβαίως, και δεν θα έπρεπε να είχαν φύγει και βεβαίως αυτό το φαινόμενο να εισβάλλουν ομάδες σε δημόσιους χώρους και δη σε χώρους της εθνικής άμυνας είναι ένα απαράδεκτο φαινόμενο και πρέπει να σταματήσει αυτήν τη στιγμή. Αλλά να λέμε «τα σύκα, σύκα και τη σκάφη, σκάφη».

Το περίεργο της ιστορίας ήταν βέβαια ότι κάποιος ήταν ειδοποιημένος στον τρίτο όροφο του Υπουργείου Εθνικής Άμυνας, στο Αρχηγείο επάνω, για την είσοδο του Ρουβίκωνα και από την πρώτη στιγμή έπαιρνε βίντεο και φωτογραφίες. Κάποιοι το ήξεραν, λοιπόν, και το ήξεραν κάποιοι που ήταν μέσα στο Υπουργείο Εθνικής Άμυνας και κάποιοι περίμεναν να πάρουν τη φωτογραφία και το βίντεο. Το τι έχει γίνει θα το βρούμε και βεβαίως θα πάρουμε όλα εκείνα τα μέτρα για να μην ξαναγίνει.

Τέλος, κύριε Πρόεδρε, κλείνω λέγοντας σε όλους αυτούς οι οποίοι βγάζουν το πολιτικό τους μεροκάματο στα ραδιόφωνα εξυπηρετώντας τη συγκεκριμένη συμμορία, να έρθουν έτοιμοι την Πέμπτη με τα στοιχεία τα οποία έχουν στα χέρια τους, με τα ποινικά μητρώα τα οποία επικαλούνται και είναι ψευδέστατα, με δήθεν καταγγελίες τις οποίες έχουν και οι οποίες ουδέποτε έχουν κατατεθεί επισήμως και να αναλάβουν τις δικές τους ευθύνες.

Το παιχνίδι αυτό, να πετάμε την μπάλα στην εξέδρα και εγώ να είμαι εκείνος ο οποίος θα αποτελέσει το εξιλαστήριο θύμα, να το ξεχάσουμε. Τους περιμένω να έρθουν στη Βουλή των Ελλήνων και να δούμε την αλήθεια με χαρτιά, με αποδείξεις και να ζητήσουν συγγνώμη για αυτόν τον βρώμικο πόλεμο τον οποίο έχουν ξεκινήσει.

Να ξέρουν καλά ότι σε αυτήν την Αίθουσα είμαι είκοσι έξι χρόνια, έντεκα φορές εκλεγμένος από τον ελληνικό λαό. Αντέχει η πλάτη μου χτυπήματα. Αντέχω μέχρι να τους τσακίσω.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σαχινίδης από την Χρυσή Αυγή και συνεχίζουμε μετά με τον κατάλογο των ομιλητών, από τον οποίο υπολείπονται άλλοι επτά-οκτώ ομιλητές και βεβαίως οι Κοινοβουλευτικοί Εκπρόσωποι, οι οποίοι με παράκληση του Προεδρείου καλό θα ήταν να μας ενημερώσουν για το πότε περίπου υπολογίζουν να τοποθετηθούν.

Ορίστε, κύριε Σαχινίδη, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Για άλλη μια φορά θέλω να εκφράσω και εγώ τα θερμά μου συλλυπητήρια στις οικογένειες των αδικοχαμένων και στους οικείους τους. Εντύπωση πάντως συνεχίζει να μου προκαλεί η Αίθουσα της Ολομέλειας όπου πριν από λίγες μέρες, όταν συνέβη αυτή η θεομηνία, ακούστηκε από πάρα πολλούς να μην εκμεταλλευτεί κανένας πολιτικά το ζήτημα. Εν αντιθέσει, βλέπω ότι σαν κοράκια όλα τα κόμματα, μηδενός εξαιρουμένου, προσπαθούσαν να εκμεταλλευθούν το γεγονός κατά το δοκούν όσο περισσότερο μπορούσαν.

Παραμένοντας, όμως, στο παρόν σχέδιο νόμου, σήμερα είχε την τιμητική της η πρόθεση «υπέρ», όπως και στις επιτροπές. Ακούσαμε από την Υπουργό Εργασίας για υπερεπίτευξη. Ακούσαμε πριν από λίγες ημέρες στην επιτροπή τον Υπουργό Οικονομίας να μιλάει για υπεραπόδοση. Για να είμαι κι εγώ επίκαιρος και να παραμείνω στο κλίμα, θα ζητήσω από όλους σας να κάνετε την υπέρβαση και να υπερψηφίσετε την τροπολογία που έχουμε καταθέσει -πρώτα φυσικά θα πρέπει να γίνει δεκτή από τους αρμόδιους Υπουργούς- σχετικά με κάτι που αναφέρθηκε από πάρα πολλούς στην Αίθουσα, αλλά δυστυχώς κανένα κόμμα δεν κατέθεσε τροπολογία. Αφορά στους ανθρώπους των Σωμάτων Ασφαλείας και του Στρατού.

Καταθέτουμε, λοιπόν, την τροπολογία με γενικό αριθμό 1347 και ειδικό 218. Δεν θα σας διαβάσω την αιτιολογική έκθεση γιατί δεν έχω χρόνο. Θα σας διαβάσω κάτι από την προτεινόμενη διάταξη, όπου αναφέρεται ότι η πολιτεία θα πρέπει να συμμορφωθεί πλήρως, αφ’ ενός προς το δεδικασμένο που απορρέει από τις παραπάνω αποφάσεις του 2014 και του 2016 που αναφέρονται στην αιτιολογική έκθεση της ολομέλειας του Συμβουλίου της Επικρατείας και οι οποίες είχαν αποφανθεί να επανέρθουν οι αποδοχές των υπηρετούντων στις Ένοπλες Δυνάμεις και στα Σώματα Ασφαλείας στα προ της 1ης Αυγούστου 2012 μισθολογικά επίπεδα και αφ’ ετέρου με τη συνταγματική αρχή της ιδιαίτερης μισθολογικής μεταχειρίσεως των στρατιωτικών των Ενόπλων Δυνάμεων και των Σωμάτων Ασφαλείας.

Καταθέτω την τροπολογία για τα Πρακτικά.

(Στο σημείο αυτό ο Βουλευτής κ. Ιωάννης Σαχινίδηςκαταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά στην τροπολογία-προσθήκη, το άρθρο που προτείνουμε να συμπεριληφθεί στο παρόν σχέδιο νόμου έχει τρεις παραγράφους. Στην πρώτη παράγραφο αναφέρεται ποιες διατάξεις θα πρέπει να καταργηθούν σε άρθρα από τότε που ίσχυσαν. Στη δεύτερη παράγραφο αναφέρεται ότι θα πρέπει να επανέρθουν σε ισχύ οι διατάξεις των άρθρων 50 και 51 του ν.3205/2003 ως μη καταργηθείσες. Στην τρίτη παράγραφο ζητάμε με κοινή υπουργική απόφαση των Υπουργών Οικονομικών, Εθνικής Άμυνας, Εσωτερικών, Ναυτιλίας και Νησιωτικής Πολιτικής να καθορίζεται ο χρόνος και η διαδικασία καταβολής στους υπηρετούντες στις Ένοπλες Δυνάμεις, στο αστυνομικό προσωπικό της Ελληνικής Αστυνομίας και στο ένστολο προσωπικό του Πυροσβεστικού και του Λιμενικού Σώματος των αναπροσαρμοσμένων αποδοχών και συντάξεων, καθώς και της διαφοράς αποδοχών και συντάξεων που απορρέει από τις διατάξεις των προηγούμενων παραγράφων που σας είπα που αναφέρονται στην αιτιολογική έκθεση, για το χρονικό διάστημα από 1η Αυγούστου 2012 έως και την έναρξη της εφαρμογής της κοινής υπουργικής απόφασης.

Σχετικά με το παρόν σχέδιο νόμου, είχαμε ζητήσει να διευκρινιστεί ποιοι θα πάρουν και ποιοι θα έχουν πρόσβαση στο μέρισμα. Εντύπωση μας έκανε ότι για την τροπολογία που καταθέσατε -και δυστυχώς ακούστηκε μόνο από έναν προλαλήσαντα- ενώ το πρωί ο εκπρόσωπος Τύπου κ. Τζανακόπουλος αναφέρθηκε αναλυτικά στο πόσα ακριβώς χρήματα θα δοθούν ανά τετραγωνικό για ανακατασκευή κατοικίας, πόσα για ανακατασκευή επαγγελματικού χώρου, δυστυχώς αυτά δεν συμπεριλαμβάνονται αναλυτικά σε κάποιον πίνακα στην παρούσα τροπολογία.

Επίσης, θα θέλαμε να μας απαντήσουν οι αρμόδιοι Υπουργοί πότε υπολογίζουν να ολοκληρωθούν οι αυτοψίες και αν υπάρχει καταληκτικός χρόνος υποβολής των αιτήσεων της αυτοψίας. Όλα αυτά, βέβαια, θα είχαν αποφευχθεί εάν είχαν γίνει τα απαραίτητα αντιπλημμυρικά έργα.

Επίσης, θα πρέπει να έχουμε κάποια στιγμή μια ενημέρωση για το εάν το σύνολο των αποζημιώσεων σε σχέση με το κόστος των αντιπλημμυρικών έργων θα είναι μεγαλύτερο ή μικρότερο, για να μπορέσουμε και εμείς να ασκήσουμε την κριτική μας.

Επίσης, θα καταψηφίσουμε το άρθρο 1, διότι δεν συμπεριλαμβάνει -όπως σας είπα και πριν- την τροπολογία που καταθέσαμε σχετικά με τα Σώματα Ασφαλείας. Δυστυχώς και η τροπολογία και το επίδομα που θέλετε να δώσετε δεν έχουν καμμία απολύτως αναφορά στα άτομα με ειδικές ανάγκες. Ενώ αναφέρεστε σε ευπαθείς ομάδες, πουθενά, ούτε στην τροπολογία για τους πλημμυροπαθείς, δεν διευκρινίζεται εάν θα έχουν προτεραιότητα τα άτομα με ειδικές ανάγκες, όπως και στο κοινωνικό μέρισμα.

Επίσης, θα ήθελα μια διευκρίνιση από τον αρμόδιο Υπουργό σχετικά με τις νομοτεχνικές βελτιώσεις οι οποίες κατατέθηκαν.

Αναφέρομαι στην παράγραφο γ΄ όπου μιλάει για τα περιουσιακά τεκμήρια και ενώ αναφέρεται ότι όσοι δηλώνουν δαπάνες για δίδακτρα σε ιδιωτικά σχολεία θα εξαιρούνται -και καλώς αυτό το αναφέρει διότι δεν διευκρίνιζε αν θα ίσχυε για τα φροντιστήρια- η αμέσως επόμενη σειρά το αναιρεί, διότι αναφέρεται και λέει «όσοι δηλώνουν δαπάνες για οικιακές βοηθούς» –σωστό- «για οδηγούς αυτοκινήτων» –σωστό- «δασκάλους και λοιπό προσωπικό». Δεν διευκρινίζεται εάν αυτοί οι δάσκαλοι θα είναι δάσκαλοι φροντιστηρίων, εάν αυτοί οι δάσκαλοι θα είναι δάσκαλοι λογοθεραπείας. Δηλαδή ένας άνθρωπος που έχει ανάγκη το παιδί του και θέλει να πληρώσει έναν δάσκαλο για να μάθει κάποια πράγματα πιο σωστά είτε για να υπάρξει κάποια λογοθεραπεία, δεν θα έχει πρόσβαση λόγω αυτού του τεκμηρίου στο κοινωνικό επίδομα. Θα θέλαμε αυτές τις διευκρινίσεις.

Σε ό,τι αφορά στο άρθρο 2, θα ψηφίσουμε «παρών» γιατί, όπως σας είπαμε, είναι κάτι στο οποίο θα θέλαμε να συμπεριλαμβάνονται και οι Ένοπλες Δυνάμεις.

Θα καταψηφίσουμε, επίσης, το άρθρο 3 που αναφέρεται στη ΔΕΗ και τα κοινωνικά τιμολόγια. Θα υπερψηφίσουμε την τροπολογία, γιατί θεωρούμε ότι αυτή θα έπρεπε να είναι μία πάγια πολιτική απέναντι σε αναξιοπαθούντες, απέναντι σε ανθρώπους που έχουν προβλήματα από θεομηνίες.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δουζίνας από τον ΣΥΡΙΖΑ.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Ακούσαμε πολλά τις τελευταίες μέρες, κύριε Πρόεδρε, για την ισότητα και την ανισότητα, για το νόμιμο και το ηθικό και θα ήθελα να απευθυνθώ σε αυτά τα θέματα, παρουσιάζοντας μερικές βασικές αρχές της ηθικής και της πολιτικής φιλοσοφίας, οι οποίες κάνουν απολύτως σαφές το ιδεολογικό και φιλοσοφικό χάσμα που υπάρχει μεταξύ της Αριστεράς και της Δεξιάς.

«Όλοι οι άνθρωποι γεννιούνται ίσοι και ελεύθεροι» δηλώνει το πρώτο άρθρο της οικουμενικής διακήρυξης για τα ανθρώπινα δικαιώματα, αλλά η δήλωση αυτή δεν περιγράφει μια πραγματικότητα. Δεν γεννιόμαστε ελεύθεροι, αλλά απολύτως εξαρτημένοι από τους γονείς μας και από αυτούς που μας φροντίζουν. Δεν γεννιέται το παιδί στη Μάνδρα ίσο με το παιδί στην Εκάλη ούτε το παιδί του εφοπλιστή ίσο με αυτό του ναυτεργάτη. Η δήλωση, επομένως, δεν είναι περιγραφική, αλλά είναι επιτελεστική, όπως λέμε, αποτελεί δηλαδή ένα κάλεσμα και ένα σύνθημα: «Ας δράσουμε πολιτικά για να κατακτήσουμε την ισότητα και την ελευθερία». Αυτή είναι η κατηγορική επιταγή της Αριστεράς και των δημοκρατών, το θεμέλιο της κοινωνικής δικαιοσύνης.

Η Δεξιά όχι μόνο δεν την αποδέχεται, αλλά αντίθετα πιστεύει και προωθεί την ανισότητα. Η δικαιοσύνη οργανώνεται γύρω από δύο βασικές πρακτικές: Πρώτον, την αναδιανομή του πλούτου και του εισοδήματος και δεύτερον, την αναγνώριση της ταυτότητας, δηλαδή φροντίδα και για το σώμα και για τη γλώσσα και για την ύλη και για το πνεύμα.

Νομοθετήσαμε για τη νομική και επομένως κοινωνική αναγνώριση της ΛΟΑΤ κοινότητας, για τα τρανς άτομα, για την πολιτογράφηση των παιδιών των μεταναστών, για την απαγόρευση των διακρίσεων κατά των μειονοτήτων. Η αναγνώριση, δηλαδή, της ταυτότητας αποτελεί την πρώτη αρχή της Αριστεράς και της δικαιοσύνης.

Σήμερα προχωράμε στη δεύτερη αρχή, αυτήν της αναδιανομής. Ακόμα και στη δύσκολη κατάσταση που βρισκόμαστε σήμερα, η ταξική αναδιανομή αποτελεί αδιαπραγμάτευτη αρχή της Αριστεράς. Μέλημά μας είναι η συνεχής μείωση της ψαλίδας μεταξύ πλουσίων και φτωχών που έγινε χάσμα τα χρόνια της λιτότητας, το μεγαλύτερο σε όλη την ανθρώπινη ιστορία. Το 1% του παγκόσμιου πληθυσμού κατέχει το 50% του παγκόσμιου πλούτου.

Αν κοιτάξουμε ειδικά την Ελλάδα και κοιτάξουμε το gini coefficient που είναι ο πιο αποτελεσματικός τρόπος μέτρησης της ανισότητας, η Ελλάδα βρίσκεται στην εκατοστή σαρακοστή θέση από εκατόν ογδόντα χώρες και στην εικοστή πρώτη θέση από τις είκοσι οκτώ χώρες της Ευρωπαϊκής Ένωσης. Γιατί; Προχθές το Bertelsmann Stiftung -αυτό το ίδρυμα το γερμανικό, δεν είναι κανένα αριστερό- δημοσίευσε μια έκθεση για την κοινωνική δικαιοσύνη σε όλες τις χώρες της Ευρώπης. Στο κομμάτι για την Ελλάδα περιλαμβάνεται η εξής δήλωση, την οποία θα μεταφράσω από τα αγγλικά γιατί δεν έχει μεταφραστεί στα ελληνικά:

«Η αμέλεια των προηγούμενων κυβερνήσεων για μέτρα κατά της φτώχειας και του κοινωνικού αποκλεισμού άφησε τους πιο ευάλωτους ανθρώπους απροετοίμαστους για να αντιμετωπίσουν τα αποτελέσματα της κρίσης».

Υπάρχει και κάτι άλλο. Η παγκόσμια βιβλιογραφία αποδεικνύει ότι η ανισότητα, πέρα από το ότι είναι κοινωνικά άδικη, είναι και οικονομικά καταστροφική. Το τεκμηρίωσαν ο Τομά Πικετί, ο Γουίλκινσον αλλά και ο ΟΟΣΑ. Στην έκθεση του ΟΟΣΑ, που μόλις βγήκε και αυτή, περιγράφεται ότι η οικονομική ανισότητα έχει αρνητική επίδραση στην ανάπτυξη.

Αλλά τι εννοούμε με τον όρο «ισότητα»; Η ιδέα της ισότητας είναι σχετικά απλή. Πρώτον, καθένας μετράει για έναν και κανένας παραπάνω από έναν. Δεύτερον, καθένας μας είναι μοναδικός, αλλά η μοναδικότητα του εαυτού δημιουργείται από κοινού με τους άλλους.

Η ισότητα, λοιπόν, για εμάς είναι κάτι το οποίο προηγείται του πολιτικού και του κοινωνικού συμβολαίου. Αποτελεί την πρωταρχική ανθρώπινη τάση, την έγνοια και τη φροντίδα για τον άλλον. Όταν εμφανίζεται ο πένητας, όταν εμφανίζεται ο άστεγος ή ο πρόσφυγας και μου λέει «δώσε μου φαγητό, σώσε με, δώσε μου στέγη», η οντολογική ισότητα αυτής της έγνοιας για τον άλλον προηγείται κάθε προσωπικού συμφέροντος. Αυτά δεν έρχονται από συμβατικές υποχρεώσεις ή καθήκοντα, αλλά από τη βασική ανθρώπινη προδιάθεση να φροντίζουμε για τον άλλον. Αυτή, λοιπόν, είναι η θέση της Αριστεράς.

Θα καταλήξω λέγοντας δυο κουβέντες και για τη Δεξιά. Έχουμε τη συζήτηση για τους φορολογικούς παράδεισους. Γιατί υπάρχουν; Η μόνη χρησιμότητά τους είναι η φοροαποφυγή, δηλαδή η αύξηση των ανισοτήτων. Μας λένε ότι εφόσον είναι νόμιμοι, άρα είναι και ηθικοί. Έτσι είναι τα πράγματα;

Όταν τα τεράστια κέρδη δεν φορολογούνται στον τόπο που δημιουργήθηκαν, με την εκμετάλλευση των εργαζομένων και των δημόσιων υπηρεσιών, αφαιρούν από το κράτος τη δυνατότητα άσκησης κοινωνικής πολιτικής. Ένας λόγος που δεν χτίζονται σχολεία και νοσοκομεία, που μειώνονται οι συντάξεις και τα κοινωνικά επιδόματα, είναι ότι ο πλούτος διαφεύγει. Το μέγεθος της φοροαποφυγής διεθνώς είναι τερατώδες. Σύμφωνα με κάποιον υπολογισμό, μεταξύ 5 και 8 τρισεκατομμυρίων δολαρίων είναι παρκαρισμένα σε αυτούς τους παραδείσους. Η ποσότητα, δηλαδή, γίνεται ποιότητα. Αυτό που είναι ηθικά μεμπτό μετατρέπεται σε κλοπή. Η ανηθικότητα των ατόμων ονομάζεται «δημόσιο συμφέρον».

Μας είπαν για το ηθικό και το νομικό. Στη Νυρεμβέργη –όπως ξέρουν πολλοί από εμάς και κυρίως οι νομικοί- δημιουργήθηκε η έννοια των εγκλημάτων κατά της ανθρωπότητας, απορρίπτοντας την άποψη των ναζί και των νομικών θετικιστών ότι αρκεί κανείς να ακολουθεί τον νόμο και η ηθική δεν έχει σημασία.

Το τερατώδες ανήθικο, όμως, έγινε και παράνομο. Έγινε και έγκλημα. Νομίζω ότι έφτασε η ώρα να αντιμετωπίσουμε αυτήν την τερατώδη φοροαποφυγή με τη δημιουργία ενός αδικήματος κατά του κοινωνικού συνόλου.

Αυτή είναι η αριστερή ιδεολογία. Η επανεκκίνηση της οικονομίας, η συλλογή νέων πόρων από τον περιορισμό των προνομίων της ιεραρχίας, οι θεσμικές μεταρρυθμίσεις και η απομείωση του χρέους πρέπει πάντα να συνδυάζονται άμεσα με ταξικά μέτρα ελάφρυνσης του βάρους που πλήττει τους κοινωνικά αδύναμους.

Αυτό ψηφίζουμε σήμερα: Μείωση των ανισοτήτων με τη στήριξη των κοινωνικά ευάλωτων ομάδων και αυτή είναι η διαφορά μας ημών των αριστερών με εσάς τους δεξιούς.

Αυτό είναι το ηθικό πλεονέκτημα της Αριστεράς. Είμαστε με την ισότητα και την κοινωνική δικαιοσύνη, και με το νόμιμο και με το ηθικό. Είμαστε με το 99% του παγκόσμιου πληθυσμού. Η Δεξιά είναι με τον πλούτο και την ανισότητα. Έτσι πρέπει να μας κρίνει ο ελληνικός λαός.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Συκεών Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Διαμάντω Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Το τριήμερο εθνικό πένθος για την ανείπωτη τραγωδία τελείωσε, όμως το δράμα της μεγάλης καταστροφής συνεχίζεται και δεν θα σας αφήσουμε να ξεχαστούν και να εγκαταλειφθούν στην τύχη τους οι πληγέντες, όπως δυστυχώς έχει γίνει με άλλους πλημμυροπαθείς ή πυρόπληκτους στην Αττική, στη Ζάκυνθο, στην ανατολική Μάνη, την Ηλεία και αλλού.

Βιώνουν την εγκατάλειψη και την αδιαφορία από την Κυβέρνηση και την αυτοδιοίκηση. Και μετά τη φωτιά έρχονται πλημμύρες. Είναι πρόκληση να έρχεται ο Πρωθυπουργός να μας πει ότι γίνονται αντιπλημμυρικά έργα, τη στιγμή που και η δική του πολιτική τα έχει πνίξει.

Μέτρα ανακοινώσατε, όμως είναι ανεπαρκή και η τροπολογία που καταθέσατε κολοβή για τις βασικές ανάγκες. Αυτό που χρειάζεται άμεσα και γρήγορα είναι να έχουν θαλπωρή, τροφή και στέγη οι πληγέντες μέχρι να ξεκινήσουν οι επισκευές.

Θα μπορούσε να έχει αποφευχθεί αυτό και να μη μετράμε είκοσι νεκρούς και καταστροφές; Ναι, θα μπορούσε, αν η γη δεν ήταν εμπόρευμα, αλλά κοινωνικό αγαθό κι αν έμπαιναν σε προτεραιότητα απ’ όλες τις κυβερνήσεις, σημερινές και χθεσινές, οι ανάγκες των κατοίκων και της περιοχής σε αντιπλημμυρικά έργα. Όμως, αυτά δεν αφήνουν σπουδαίο κέρδος στον καπιταλιστή, ούτε ρουσφέτια στα αστικά κόμματα. Συνεπώς, οι ευθύνες σας διαχρονικά είναι εγκληματικές.

Σε ό,τι αφορά το μέρισμα, αν και είναι ψίχουλα κοροϊδίας, θα το ψηφίσουμε. Καλούμε, όμως, τον λαό να μην συμβιβαστεί ούτε με τα ψίχουλα ούτε με την κοροϊδία, γιατί καθημερινά αρπάζετε καρβέλια από τα λαϊκά στρώματα μέσα από τη φοροεπιδρομή και τη φοροληστεία με διάφορες μορφές. Φτάνετε μέχρι το σημείο να αρπάζετε ακόμα και την μπουκιά από το στόμα σε απροστάτευτα παιδιά και σε άτομα με ειδικές ανάγκες, όταν τους συρρικνώνετε, τους κόβετε, τους στερείτε τα κοινωνικά επιδόματα που έπαιρναν μέχρι τώρα, δηλαδή σε άτομα που αντικειμενικά δεν έχουν τη δυνατότητα να δουλέψουν. Τότε τους καταδικάζετε σε πλήρη εξαθλίωση δίχως όρια. Είναι βάρβαρο, είναι απάνθρωπο, όπως και οι ηλεκτρονικοί πλειστηριασμοί. Θα αρπάξετε και την πρώτη κατοικία απ’ αυτούς που δεν έχουν να πληρώσουν.

Γι’ αυτό είναι πραγματικά θράσος να βγαίνετε και να λέτε ότι δήθεν δείχνετε ευαισθησία και διανέμετε για ανακούφιση κοινωνικό μέρισμα στα οικονομικά ασθενέστερα νοικοκυριά που η αντιλαϊκή και βάρβαρη πολιτική σας δημιουργεί. Η υποκρισία και ο φαρισαϊσμός σας δεν έχει τέλος, όχι μόνο της Κυβέρνησης, αλλά και της Αντιπολίτευσης, Νέας Δημοκρατίας και ΠΑΣΟΚ.

Όμως, τι προσπαθείτε μέσα από τον επικοινωνιακό στόχο του κοινωνικού μερίσματος να κρύψετε; Ότι το επόμενο διάστημα θα εντείνετε και με νέα χειρότερα μέτρα τη φοροεπίθεση σε μισθωτούς, αυτοαπασχολούμενους και συνταξιούχους, με μείωση του αφορολόγητου και νέες μειώσεις στους συνταξιούχους.

Ταυτόχρονα, γενικεύετε μισθούς τετρακοσίων ευρώ και τις ελαστικές μορφές εργασίας για την πλειοψηφία των εργαζομένων. Έχετε πετάξει στα σκουπίδια το σχέδιο νόμου για τις συλλογικές συμβάσεις των πάνω από πεντακοσίων σωματείων που υπέγραψαν πανελλαδικά και που το ΚΚΕ κατέθεσε στη Βουλή. Συνεπώς, έχετε φτιάξει όλα τα εργαλεία για τη νόμιμη και ανελέητη εκμετάλλευση της εργατικής δύναμης από τους επιχειρηματικούς ομίλους.

Ωστόσο, είναι απάτη να συμπεριλαμβάνετε και να επικαλείστε σαν κοινωνικό μέρισμα και τα κλεμμένα από τους συνταξιούχους, που υλοποιήσατε εσείς και οι προηγούμενοι, της Νέας Δημοκρατίας και του ΠΑΣΟΚ. Μάλιστα, υποχρεώνεστε να το κάνετε αναγκαστικά, γιατί υπήρξε δικαστική απόφαση! Δεν κάνετε χάρη σε κανέναν. Αντίθετα, χρωστάτε και άλλα κλεμμένα.

Είσαστε υποκριτές και θρασείς, γι’ αυτό και αυτή η πολιτική δεν διορθώνεται, αλλά ανατρέπεται.

Επειδή φέτος είναι εκατό χρόνια από την Οκτωβριανή Επανάσταση, καλό είναι να θυμόμαστε ότι από τον περασμένο αιώνα στο σοσιαλιστικό σύστημα οι λαοί δεν είχαν κοινωνικά μερίσματα φτώχειας, γιατί είχαν νικήσει και εξαλείψει την ανεργία ως κοινωνικό φαινόμενο. Είχαν όλοι δουλειά και δωρεάν δημόσια περίθαλψη, με πολλές υποχρεωτικές προληπτικές εξετάσεις, κάτι που δεν υπάρχει πουθενά στον καπιταλιστικό κόσμο. Γι’ αυτό είχαν υψηλό μέσο όρο ζωής και δεν δούλευαν μέχρι τα βαθιά γεράματα. Έβγαιναν οι γυναίκες σε σύνταξη στα πενήντα πέντε και οι άντρες στα εξήντα.

Αυτά, όμως, γεύονται οι λαοί όταν η εργατική τάξη και οι σύμμαχοί της οργανώνουν αποφασιστικά την πάλη τους και νικούν τους εκμεταλλευτές τους, εγκαθιδρύουν τη δική τους εξουσία και τότε το κράτος και η οικονομία έχουν καθαρά φιλολαϊκό πρόσωπο, γιατί στο κέντρο είναι ο άνθρωπος και οι ανάγκες του και όχι το κέρδος των καπιταλιστών, όπως στη δική σας εκμεταλλευτική απάνθρωπη κοινωνία, τον καπιταλισμό.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Βάκη από τον ΣΥΡΙΖΑ.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, προτού εισέλθω στο κύριο σώμα της ομιλίας μου, επιτρέψτε μου μία σύντομη αναφορά στην κατατεθείσα τροπολογία.

Μετά τα τραγικά γεγονότα, μετά από τις καταστροφές σε πολλούς νομούς της χώρας μας που επλήγησαν από τις καταστροφές, μεταξύ των οποίων και ο νομός Κέρκυρας, αυτοί αποζημιώνονται και δίδεται ένα εφάπαξ επίδομα ενίσχυσης τόσο στα πληγέντα φυσικά πρόσωπα όσο και στις πληγείσες επιχειρήσεις. Καλώ την Εθνική Αντιπροσωπεία να την υπερψηφίσει. Είναι πάρα πολύ σημαντικό. Σε πολλές περιοχές της χώρας μετράμε πληγές.

Όσον αφορά το κυρίως θέμα, κυρίες και κύριοι συνάδελφοι, η συζήτηση για τη διανομή του κοινωνικού μερίσματος, όπως αναπτύχθηκε στις συναρμόδιες επιτροπές, αλλά και στη σημερινή συζήτηση στην Ολομέλεια, χαρακτηρίζεται από ένα παράδοξο: Σχεδόν όλες οι πτέρυγες της Αντιπολίτευσης κατηγορούν την Κυβέρνηση για την κατάθεση του παρόντος νομοσχεδίου. Επικρίνουν τις κυβερνητικές επιλογές που οδήγησαν στην ύπαρξη κοινωνικού πλεονάσματος, αλλά αυτήν τη φορά συντονίζονται με το κοινό περί δικαίου αίσθημα και τελικά υπερψηφίζουν.

Ο πολιτικός αυτός διπολισμός φανερώνει μία αμηχανία. Φανερώνει την αμηχανία ιδιαίτερα της Αξιωματικής Αντιπολίτευσης να δικαιολογήσει τις τερατολογίες της όλο το προηγούμενο διάστημα σε σχέση με την πορεία της οικονομίας και των δημοσιονομικών, ενώ υπό το βάρος της κοινωνικής κατακραυγής επιχειρεί να στρέψει τη συζήτηση σε άλλα θέματα, με αγαπημένο της βέβαια το θέμα της τρομοϋστερίας και της ανομίας. Επιχειρεί, όμως, όχι να κάνει πολιτική, αλλά μικροπολιτική -και είναι επιεικής ο χαρακτηρισμός- σαν κοράκι πάνω από τους νεκρούς της τραγωδίας της Μάνδρας.

Προτού, λοιπόν, εισέλθω στις διατάξεις του νομοσχεδίου, με τις οποίες ρυθμίζεται η καταβολή του κοινωνικού μερίσματος, θα ήθελα και εγώ να κάνω μία ανανοηματοδότηση του όρου «ανομία», που τόσο πολύ αναπτύχθηκε και σήμερα από κάποιους συναδέλφους της Αντιπολίτευσης.

Κυρίες και κύριοι συνάδελφοι, το Σαββατοκύριακο που μας πέρασε είδε το φως της δημοσιότητας η λίστα των Ελλήνων που βρέθηκαν με εξωχώριες καταθέσεις στην περίφημη λίστα των Paradise Papers. Βλέπετε, πλέον στον παράδεισο δεν πάει η εργατική τάξη, ούτε καν η μεσαία. Πάει μία ολιγαρχία του πλούτου που αντιστοιχεί σε παγκόσμιο επίπεδο στο 1% και λυμαίνεται το 50% του παραγόμενου πλούτου.

Δεν ακούσαμε, εντούτοις, κανέναν να διερωτάται για τη συνεχιζόμενη φορολογική ανομία που αναπτύχθηκε από κάποιους σε σχέση μ’ αυτό το θέμα. Δεν ακούσαμε κανέναν από τη Νέα Δημοκρατία να συζητάει με τον ίδιο στόμφο για την ασφάλεια του κοινωνικού συνόλου, το οποίο πλήττεται από τους κρυμμένους θησαυρούς εκείνων που, όπως λένε και οι Βρεττανοί, «γεννήθηκαν με το ασημένιο κουτάλι στο στόμα».

Αντίθετα, τι ακούσαμε; Ακούσαμε να θεμελιώνεται το ηθικόν δικαίωμα στη φοροαποφυγή και φοροδιαφυγή, ότι καλώς πράττουν και ψάχνουν φορολογικούς παραδείσους κάποιοι πλούσιοι, γιατί έτσι προστατεύουν τα συμφέροντά τους από τον φόρο που οφείλουν να αποδώσουν στο κράτος και στο κοινωνικό σύνολο.

Τα ίδια, φυσικά, λένε και για τις επενδύσεις και για την οικονομία. Πηγαίνουν σε συναντήσεις διεθνών παραγόντων, τους καλούν να τα πάρουν όλα κοψοχρονιά και ταυτόχρονα, ονειρεύονται νέα μνημόνια.

Τα ίδια έκαναν και παλαιότερα, βεβαίως, όταν ενθάρρυναν τους έχοντες να βγάλουν τα χρήματά τους στο εξωτερικό, τα ίδια, απ’ ό,τι φαίνεται, θέλουν να κάνουν και τώρα.

Το κοινωνικό μέρισμα των 1,4 δισεκατομμυρίου ευρώ, που διανέμει με το παρόν νομοσχέδιο η Κυβέρνηση σε τρία εκατομμύρια τετρακόσιες χιλιάδες πολίτες, αποτελεί την απάντηση μιας αριστερής διακυβέρνησης σε όλους αυτούς που επί χρόνια είχαν μάθει να αποκρύπτουν υπερκέρδη και άδηλα εισοδήματα.

Με αυτή την Κυβέρνηση η φορολογική ανομία τελείωσε. Τα δημόσια οικονομικά ισχυροποιούνται και τα μη παραμετρικά έσοδα, τα οποία προέρχονται από την πάταξη της φοροδιαφυγής, αποδίδονται εκεί που ανήκουν: στην κοινωνία, στους ίδιους τους πολίτες.

Την ίδια στιγμή και επειδή έχει γίνει πολύ μεγάλη συζήτηση και στις επιτροπές, το φετινό υπερπλεόνασμα αντικατοπτρίζει και μία σειρά από βελτιωμένες επιδόσεις και σε άλλες κατηγορίες δημοσιονομικών δεικτών, οι οποίοι κι εκείνοι σχετίζονται με τον περιορισμό της φοροδιαφυγής, όπως είναι, για παράδειγμα, η εισπραξιμότητα των έμμεσων φόρων, αλλά και με την αύξηση των πόρων της κοινωνικής ασφάλισης, μέσω της μείωσης της ανεργίας και, βέβαια, με την αύξηση του όγκου της πραγματικής οικονομίας, μέσω της ανάπτυξης, η οποία αναμένεται να φτάσει το 2%.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Ένα λεπτό την ανοχή σας, κύριε Πρόεδρε.

Κυρίες και κύριοι Βουλευτές, το κοινωνικό μέρισμα για το 2017 ανέρχεται σε ύψος ρεκόρ και θα διανεμηθεί σε τρεις κατηγορίες δαπανών. Στην εφάπαξ ενίσχυση των νοικοκυριών με χαμηλά, αλλά και με μεσαία εισοδήματα, στην αποπληρωμή των ληξιπρόθεσμων οφειλών του δημοσίου προς τους συνταξιούχους -οφειλές οι οποίες προέκυψαν από τις παράνομες παρακρατήσεις, που το 2016 αυτή η Κυβέρνηση σταμάτησε- καθώς και στη στήριξη των υπηρεσιών κοινής ωφέλειας του κοινωνικού τιμολογίου της ΔΕΗ.

Με το φετινό κοινωνικό μέρισμα, επομένως, δεν ευνοούνται μόνο όσοι βρίσκονται σε κατάσταση ακραίας φτώχειας, αλλά και τα μεσαία εισοδήματα που έχουν συμπιεστεί όλα αυτά τα χρόνια λόγω της κρίσης. Από την εφάπαξ ενίσχυση και από τη συγκράτηση του κόστους της ηλεκτρικής ενέργειας και από την τακτοποίηση των εκκρεμοτήτων του κράτους προς τους συνταξιούχους ευνοείται το σύνολο της οικονομίας. Έτσι και φέτος, στο πλαίσιο αυτό, η ευημερία των δεικτών αποτυπώνεται και στην κοινωνία με την τόνωση της ρευστότητας και την επιστροφή χρημάτων σε μια πλατιά βάση πολιτών.

Ποτέ τα κόμματα, τα οποία σήμερα φωνάζουν, όταν κυβέρνησαν δεν κατάφεραν τέτοια δημοσιονομικά αποτελέσματα. Αυτά τα αποτελέσματα, εκτός από κοινωνική ανακούφιση, όμως, προσφέρουν και το κλειδί για την έξοδο από τα μνημόνια. Σε όλες τις αιτιάσεις που έχουν ακουστεί, ότι είναι «φιλανθρωπία», «φιλοδωρήματα», «ψίχουλα», «μπαξίσια», -ακούσαμε πάρα πολλά σήμερα- ναι, θα συμφωνήσω ότι μία Αριστερή Κυβέρνηση θα αξίζει το όνομά της, μόνο όταν έχει πραγματώσει την ιδέα της κοινωνικής δικαιοσύνης και της ισότητας, μόνο όταν έχει στήσει πάλι στα πόδια του το κοινωνικό κράτος που κατεδάφισε ο οδοστρωτήρας του νεοφιλελευθερισμού.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Βάκη, παρακαλώ ολοκηρώστε.

**ΦΩΤΕΙΝΗ ΒΑΚΗ:** Ακόμα, όμως, επουλώνουμε πληγές. Το επόμενο καλοκαίρι, με ακόμα πιο θετική πορεία στην οικονομία, όμως, η χώρα τελειώνει με τα προγράμματα προσαρμογής, με τα μνημόνια. Τότε, όλοι εκείνοι που σήμερα δυσφορούν με τις επιτυχίες στα δημοσιονομικά, θα βρίσκονται σε ακόμη πιο άβολη θέση.

Τότε, όμως, όπως και σήμερα, οι πολίτες θα γνωρίζουν ποιοι ευθύνονται για τις δυσκολίες και ποιοι ήταν εκείνοι που με μια συνέπεια πάλεψαν, για να ξεφύγουμε από τη μέγγενη της επιτροπείας και των μνημονίων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κωνσταντίνος Κατσίκης, από τους Ανεξάρτητους Έλληνες.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, θέλω να μου επιτρέψετε, κατ’ αρχάς, να ευχηθώ τα άμεσα μέτρα που έλαβε η Κυβέρνηση για τους πληγέντες, τους πλημμυροπαθείς, να είναι ικανά να ανακουφίσουν τον πόνο και τη δυστυχία τους.

Θέλω, επίσης, να προσθέσω στην πρώτη ευχή και μία δεύτερη, ώστε όλοι εκείνοι που φέρουν στους ώμους τους το βάρος της ευθύνης –η οποία πρέπει να τους καταλογιστεί άμεσα- να την αναλάβουν, να τιμωρηθούν και έτσι να επιτευχθεί ένας διπλός σκοπός, που έχει υποχρέωση να επιτύχει η πολιτεία.

Πρώτον, να δικαιωθεί η μνήμη των αδικοχαμένων συμπολιτών μας. Δεύτερον, να αποτελέσει παράδειγμα προς αποφυγή για τους επόμενους που θα ήθελαν να συνεχίσουν στον ίδιο ρυθμό εκείνο το οποίο έκαναν οι σημερινοί, οι χθεσινοί, οι όποιοι εν πάση περιπτώσει ευθύνονται για αυτήν την καταστροφή και γι’ αυτήν την εθνική τραγωδία.

Και βέβαια ακούω συνεχώς απ’ αυτό το Βήμα συναδέλφους να μιλούν για υπερφορολόγηση. Διερωτώμαι τι είναι υπερφορολόγηση; Μήπως υπερφορολόγηση είναι ο ΕΝΦΙΑ που μας κληρονόμησαν οι προηγούμενες κυβερνήσεις, ο ΕΝΦΙΑ που η σημερινή Κυβέρνηση κατανέμει δικαιότερα, αφού κάποιοι συμπολίτες μας απαλλάσσονται από την καταβολή του, κάποιοι άλλοι πληρώνουν το 50% και κάποιοι άλλοι κάτι λιγότερο;

Διερωτώμαι τι είναι υπερφορολόγηση; Μήπως υπερφορολόγηση είναι ο ΦΠΑ που κληρονομήσαμε στο 23% και μέσα από μνημονιακές δεσμεύσεις και εξαναγκασμούς –για να λέμε την αλήθεια, τα σύκα σύκα και τη σκάφη σκάφη- υποχρεωθήκαμε να τον ανεβάσουμε υπό προϋποθέσεις στο 24%;

Τι είναι άραγε υπερφορολόγηση; Ό,τι κληρονομήσαμε σε εισφορές προς τα ταμεία των αυτοαπασχολούμενων και των ελεύθερων επαγγελματιών, τις οποίες κάναμε πολύ χαμηλότερες με ένα δικαιότερο σύστημα καταργώντας τις ασφαλιστικές κλάσεις;

Τι είναι υπερφορολόγηση; Είναι η φοροδιαφυγή και η φοροαποφυγή που κληρονομήσαμε και σήμερα καταπολεμούμε εισπράττοντας ληξιπρόθεσμα, προσπαθώντας μέσα από τις ηλεκτρονικές πληρωμές να γιατρέψουμε ένα αθεράπευτο πολιτικό σύστημα το οποίο ταλάνιζε την εθνική οικονομία; Τι απ’ όλα αυτά είναι άραγε η υπερφορολόγηση;

Ξεχνάμε σήμερα μέσα σε όλα αυτά, στον κυκεώνα των μνημονιακών χρεών, πως ό,τι εμείς δανειστήκαμε, δεν το δανειστήκαμε για την επιβίωση του λαού, για την ανόρθωση της χώρας, την οποία παραλάβαμε σκελετωμένη και αναιμική, αλλά δανειστήκαμε για να μπορέσουμε να ξεχρεώσουμε τα εκατοντάδες δισεκατομμύρια τα οποία μας κληροδότησαν οι προηγούμενες κυβερνήσεις.

Οι προηγούμενες κυβερνήσεις μας ρωτούν «Τι δώσατε;». Και σήμερα η Κυβέρνηση μέσα απ’ αυτά τα άμεσα μέτρα ανακοίνωσε τα ποσά προς ανακούφιση των πλημμυροπαθών. Αλήθεια, ρωτάτε «τι δώσαμε»;

Ο αγαπητός Κοινοβουλευτικός Εκπρόσωπος της Δημοκρατικής Συμπαράταξης, τον οποίο εκτιμώ προσωπικά και σέβομαι την πολιτική του πορεία, διερωτάται εάν δώσαμε το άλλο 50% που εκείνοι δεν έδωσαν. Πήραν μία απόφαση να δώσουν μόνο το 50% στους στρατιωτικούς. Διερωτώμαι γιατί, όταν τους περικόψατε τα δεδουλευμένα τους, δεν εκτελέσατε άμεσα την απόφαση του Σ.τ.Ε., η οποία βγήκε τον Απρίλη του 2014, και την εκτελέσατε κατά το ήμισυ στο 50% τον Δεκέμβρη του 2014; Αλήθεια, λέτε ότι δώσατε;

Η σημερινή Κυβέρνηση δεν αποδίδει αυτό το 50% και υποσχεθήκαμε ότι θα δώσουμε το άλλο 50%; Αφήστε, όμως. Κάντε υπομονή. Περιμένετε. Η τετραετία δεν εξαντλήθηκε. Τις δεσμεύσεις μας και τις υποσχέσεις μας τις τηρούμε όσο μπορούμε. Αυτό κάνει τη διαφορά και έχουμε το συγκριτικό πλεονέκτημα απ’ όλους εσάς.

Βέβαια, ακούω ότι εμείς ρίξαμε την Κυβέρνηση. Αλήθεια, αγαπητέ συνάδελφε; Εμείς ρίξαμε την Κυβέρνηση; Όταν εσείς προκαλέσατε εκλογές ρίχνοντας οι ίδιοι την κυβέρνηση ΠΑΣΟΚ - Νέας Δημοκρατίας τον Δεκέμβριο του 2014 και προκηρύξατε εκλογές για τον Ιανουάριο του 2015, όταν οι εκλογές για τον Πρόεδρο της Δημοκρατίας ήταν τον Μάρτιο του 2015; Δεν θα μπορούσατε να είστε Κυβέρνηση μέχρι τον Απρίλιο και να προκηρύξετε εκλογές για τον Μάιο του 2015; Δεν θα μπορούσατε να έχετε αυτό το πεντάμηνο, εν πάση περιπτώσει, για να ασκήσετε εκείνη την οικονομική πολιτική η οποία θα έβγαζε την Ελλάδα, όπως ισχυρίζεστε, από το τέλμα; Και είμαστε εμείς, όπως είπε και ο Υπουργός κ. Σταθάκης, οι καταστροφικοί αυτής της Κυβέρνησης;

Μιλάμε και για τη Σαουδική Αραβία, μιλήσατε για τον Υπουργό Εθνικής Άμυνας. Το κάνατε θέμα μέσα στο Κοινοβούλιο σήμερα λέγοντας ότι αυτό το οποίο εν πάση περιπτώσει συμβαίνει είναι εκείνο το οποίο θα εκθέσει ανεπανόρθωτα τον Υπουργό Άμυνας και εκθέτει ανεπανόρθωτα το Υπουργείο Άμυνας.

Δεν θα πω περισσότερα για αυτό, μιας και θα είμαι Κοινοβουλευτικός Εκπρόσωπος εκείνη την ημέρα και θα πω πάρα πολλά. Αρκούμαι σε αυτά που δήλωσε ο Πρόεδρος των Ανεξαρτήτων Ελλήνων πριν από λίγο. Και, βέβαια, μιλήσατε για εξαρτήσεις, εξαρτήσεις τζόγου, εξαρτήσεις από δημαγωγία, εξαρτήσεις από λαϊκισμό. Επιτρέψτε μου να προσθέσω και εγώ μία ακόμα εξάρτηση: την εξάρτηση του παραπειστικού λόγου, ο οποίος συνθέτει δυστυχώς την εικόνα κοινοβουλευτικού λόγου πολλών εκ των συναδέλφων.

Κύριε Πρόεδρε, θα παρακάμψω αρκετά από αυτά που ήθελα να πω και θα σταθώ σε έναν επίλογο κλείνοντας και λέγοντας ότι θεμελιώδης προτεραιότητα της Κυβέρνησης ήταν και παραμένει η ενίσχυση και η θωράκιση της κοινωνικής προστασίας. Η επιδίωξή μας επιτυγχάνεται μέσα από τη στήριξη των ευαίσθητων κοινωνικών ομάδων, εκείνων, δηλαδή, που έχουν πληγεί περισσότερο από τη μακροχρόνια κρίση. Μέσα από το παρόν σχέδιο νόμου επιβεβαιώνεται η δέσμευση της Κυβέρνησης ΣΥΡΙΖΑ - ΑΝΕΛ για την ουσιαστική επαναφορά και στήριξη του κοινωνικού κράτους.

Για όλους, λοιπόν, τους παραπάνω λόγους οι Ανεξάρτητοι Έλληνες τασσόμεθα υπέρ της ψήφισης του εν λόγω νομοσχεδίου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Δρίτσας από τον ΣΥΡΙΖΑ. Θα ακολουθήσουν ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος, οι επόμενοι δύο ομιλητές, που θα είναι και οι τελευταίοι εκ του καταλόγου, και θα συνεχίσουμε με τις τοποθετήσεις των τριών τελευταίων Κοινοβουλευτικών Εκπροσώπων.

Τον λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Για ανείπωτη ανθρώπινη τραγωδία μίλησαν πολλές και πολλοί σε αυτήν την Αίθουσα όλες αυτές τις ώρες και νομίζω ότι ακριβώς αυτό αποτυπώνει την πραγματικότητα. Ειλικρινά, όμως, δεν μπορώ, παρακολουθώντας επίσης όλες αυτές τις ώρες τη ρητορική του κ. Μητσοτάκη, της κ. Γεννηματά και πολλών άλλων εκπροσώπων της Αντιπολίτευσης, τη ρητορική της πολεμικής, να κατανοήσω πώς είναι δυνατό να εννοούν ότι είμαστε μάρτυρες μιας ανείπωτης ανθρώπινης τραγωδίας και ταυτόχρονα, διαβάζοντας κιόλας κείμενα και όχι γιατί παρασύρθηκαν από τον λόγο τους, να έχουν όλη αυτήν τη μηδενιστική προσέγγιση των πραγμάτων, διαστρεβλώνοντας τα πάντα, κανιβαλίζοντας είτε απέναντι στη Ρένα Δούρου, είτε απέναντι στον Πρωθυπουργό, είτε απέναντι στους αρμόδιους Υπουργούς με έναν σωρό τρόπους, που δεν τους χωράει ο νους του ανθρώπου.

Κυρίες και κύριοι Βουλευτές, η οδύνη, η απόγνωση, ο θυμός και η οργή ανήκουν πρωτίστως σε αυτούς που βίωσαν αυτήν την τραγωδία, σε αυτούς που έχασαν αγαπημένους ανθρώπους, σε αυτούς που καταστράφηκαν τα σπίτια τους, οι επιχειρήσεις τους. Κοινωνοί με αυτήν την οδύνη μπορεί να είμαστε όλοι μας, αλλά σε εμάς δεν αντιστοιχεί αυτό, αντιστοιχεί κάτι άλλο, δηλαδή, να κάνουμε κάτι για αυτό! Και φυσικά συμπληρωματικά να καταλάβουμε τι μπορούμε να κάνουμε αξιολογώντας και εκτιμώντας τα όσα στραβά έγιναν τα προηγούμενα χρόνια, ώστε να μην ξαναγίνουν.

Εδώ, λοιπόν, υπάρχουν οι πρωτοβουλίες της Κυβέρνησης, οι πρωτοβουλίες του κράτους, η παρέμβαση για να ανακουφιστούν άμεσα οι οδύνες των ανθρώπων αυτών και υπάρχουν και οι σχεδιασμοί για την αποζημίωση, για την αποκατάσταση και για όλα αυτά.

Υπήρχε -και δεν μπορεί να το παραγνωρίσει κανείς- για πρώτη φορά στην Περιφέρεια Αττικής ένα πρόγραμμα για αντιπλημμυρικά έργα, που -δεν χρειάζεται να διαφημίζει κανείς τίποτα- ήταν μακράν καλύτερο όλων των προγενέστερων σχεδίων που είχαν εκπονηθεί από τις προηγούμενες διοικήσεις της Περιφέρειας. Είναι σε εξέλιξη. Άλλο έργο είναι στην αρχή του, άλλο είναι δρομολογημένο, άλλο είναι στον σχεδιασμό του, στις μελέτες, σε οτιδήποτε. Προς τι, λοιπόν, όλος αυτός ο κανιβαλισμός, γιατί δεν είχε ολοκληρωθεί το συγκεκριμένο έργο;

Ανταποκρινόμενοι στις ευθύνες μας, ας συνομολογήσουμε όλες και όλοι, όλη η Βουλή, και απέναντι στους κατοίκους της δυτικής Αττικής και απέναντι στους εαυτούς μας και απέναντι στον ελληνικό λαό, ότι όλα τα ρέματα σε όλη την Ελλάδα θα ανοίξουν και κάθε αυθαίρετο οικοδόμημα που είναι πάνω στα ρέματα θα ξηλωθεί. Θα το συνομολογήσουμε σήμερα; Είναι η ελάχιστη ευθύνη και τιμή απέναντι στις οδύνες αυτών των ανθρώπων –η ελάχιστη. Όμως, μέχρι τώρα δεν το έχει κάνει το πολιτικό δυναμικό που κυβέρνησε τη χώρα. Δεν το έχει κάνει. Τώρα θα το κάνει;

Ας το συνομολογήσουμε, λοιπόν, οι πάντες, για να μπορούμε να διεκδικήσουμε ότι θα εκπροσωπήσουμε πολιτικά, όπως επιχείρησε η κ. Γεννηματά και ο κ. Μητσοτάκης σήμερα, την οδύνη και την οργή των κατοίκων της Μάνδρας, της Μαγούλας, της Νέας Περάμου και της Ελευσίνας. Αυτό σημαίνει πολιτική και πολιτική εντιμότητα. Αλλιώς τα υπόλοιπα είναι ρητορική για την αξιοποίηση της οδύνης και της οργής αυτών των ανθρώπων.

Κυρίες και κύριοι Βουλευτές, η απόδοση του κοινωνικού μερίσματος -και έρχονται αυτά και συνδέονται- δεν είναι παροχή. Είναι υποχρέωση που προκύπτει από το γεγονός ότι ένα δεσμευτικό πρόγραμμα στην εφαρμογή του επιτυγχάνει τους στόχους του. Το κυβερνητικό επιτελείο που εφαρμόζει το πρόγραμμα έχει συνέπεια και εντιμότητα. Δεν το εφαρμόζει για να υπεκφύγει. Έχει επίγνωση πόσο οδυνηρό είναι αυτό το πρόγραμμα, αλλά καταφέρνει και το φέρνει σε πέρας με επιτυχία. Δεν είναι από την υπερφορολόγηση. Μπορεί να πει κανείς για μεγάλη φορολόγηση. Την προέβλεπε ο προϋπολογισμός. Ό,τι εισπράχθηκε από τα προβλεπόμενα από τον προϋπολογισμό είχαν προβλεφθεί να εισπραχθούν. Και όσα εισπράχθηκαν, εισπράχθηκαν και όσα δεν εισπράχθηκαν δεν εισπράχθηκαν.

Το πλεονάζον είναι η σωστή εφαρμογή ενός σχεδίου, για να επιτευχθούν στόχοι, στόχοι οδυνηροί, για τους οποίους κανείς δεν μπορεί να είναι υπερήφανος. Όμως, αυτές είναι οι δύο πλευρές αυτής της πολύ αντιφατικής αλλά και πραγματικής πολιτικής, που έχει αναλάβει να φέρει σε πέρας αυτή η Κυβέρνηση με ευθύνη. Αυτό είναι το πλεόνασμα και γι’ αυτό είναι υποχρέωση να αποδοθεί και δεν είναι ούτε χάρισμα ούτε παροχή ούτε οτιδήποτε.

Είναι τρελό όλες οι πλευρές της Βουλής να το ψηφίζουν και παρ’ όλα αυτά όλες αυτές τις ώρες να ακούμε αυτόν τον ορυμαγδό της καταστροφολογίας, ενώ το ψηφίζουν όλοι. Σκεφτείτε να μην το ψήφιζαν τι θα είχε ακουστεί εδώ μέσα.

Τελειώνω, κυρίες και κύριοι Βουλευτές, με το νόμιμο έγκλημα της ακραίας αντικοινωνικής ατομικότητας, που είναι όλες αυτές οι ιστορίες με τις offshore εταιρείες.

Θα συνομολογήσουμε και σε αυτό σε μία καμπάνια ελληνική και πανευρωπαϊκή για την απαξίωση των offshore εταιρειών; Συμφωνούν όλες οι πλευρές της Βουλής να το απαξιώσουμε αυτό;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δρίτσα, ολοκληρώνετε σας παρακαλώ.

**ΘΕΟΔΩΡΟΣ ΔΡΙΤΣΑΣ:** Τέλειωσα, κύριε Πρόεδρε, με αυτό.

Ή θα δεχθούμε ότι όσοι επωφελούνται είναι οι «αριστείς». Σας τη χαρίζουμε αυτήν την αριστεία! Είναι δική σας, γέννημα θρέμμα του DNA της παράταξής σας. Αυτή, όμως, είναι καταστροφική και για την Ελλάδα και για την Ευρώπη και για τον κόσμο όλο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Αθανάσιος Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Μου έκανε εντύπωση η επιθετικότητα και του Αρχηγού της Αξιωματικής Αντιπολίτευσης σε θέματα που θα έπρεπε να είναι πιο προσεκτικός και της Αρχηγού της Κοινοβουλευτικής Ομάδας της Δημοκρατικής Συμπαράταξης. Θα περίμενα χαμηλότερους τόνους, τη στιγμή που ακόμα κάποιοι άνθρωποι ψάχνουν τους δικούς τους.

Είμαι, όμως, υποχρεωμένος να πω δυο κουβέντες. Διότι στου κρεμασμένου το σπίτι δεν μιλάνε για σκοινί.

Η κ. Γεννηματά –και αναφέρομαι πρώτα σε αυτήν, της εύχομαι ό,τι καλύτερο μετά την επανεκλογή της- ήταν αόρατη υπερνομάρχης για πολύ μεγάλο χρονικό διάστημα. Ήταν αόρατη Αναπληρώτρια Υπουργός Υγείας. Δεν θυμάται κανείς τίποτα. Το πιο σημαντικό είναι ότι ούτε αυτή ούτε κανένας από τους συνυποψηφίους της δεν θεώρησαν αναγκαίο –ίσως να το θεωρούν ασήμαντο- να πουν με τι τρόπο θα εξοφλήσουν τα διακόσια περίπου εκατομμύρια που δανείστηκαν. Δεν θέλω να αναφερθώ σε περισσότερα. Νομίζω, όμως, ότι και μόνο με αυτά, θα έπρεπε να είναι πιο χαμηλοί οι τόνοι. Ας είναι όμως.

Να πούμε για το μέρισμα δύο κουβέντες. Όχι, κύριοι συνάδελφοι, δεν θριαμβολογεί κανείς ούτε επιχαίρει. Στόχος αυτής της Κυβέρνησης, για όσους δεν το έχουν καταλάβει, είναι η ανάπτυξη, είναι οι καινούργιες θέσεις εργασίας, είναι οι επενδύσεις. Κάποιοι λένε για ελεημοσύνη. Να συμφωνήσω μαζί τους ότι είναι ελεημοσύνη. Δεν έπρεπε να τη δώσουμε. Το ένα τρίτο της ελληνικής κοινωνίας είναι στα όρια της φτώχειας. Το έχει ανάγκη αυτό το διακοσάρι, το κατοστάρικο. Όχι; Τότε γιατί το ψηφίζετε;

Και βέβαια δεν είναι σωστή η επιδοματική πολιτική. Συμφωνούμε απόλυτα όλοι. Εμείς τη δημιουργήσαμε ή τη βρήκαμε; Έντεκα εκατομμύρια Έλληνες είχαν χάσει ήδη το ένα τέταρτο της περιουσίας τους. Ξαναθυμίζω ότι το ΑΕΠ από 120% είχε πάει 180%. Ξαναθυμίζω ότι το χρέος ήταν 325 δισεκατομμύρια. Αυτή η Κυβέρνηση τα έκανε όλα αυτά. Υπήρχε και μία ανεργία που είχε φτάσει το 2013 στο 27,9%. Τα τζιμάνια της αγοράς που ήταν; Πού ήταν οι επενδύσεις για να έρθουν; Απλά ελληνικά μιλάμε. Κλείνουμε αυτήν την παρένθεση.

Να μιλήσουμε με στοιχεία και να πούμε τα εξής: Άκουσα μία καταστροφολογία άνευ προηγουμένου. Θρήνος από το πρωί έως το βράδυ. «Φύγετε». «Είστε επικίνδυνοι». Είναι δικαίωμά σας. Κρίνεστε για τον τρόπο που κάνετε αντιπολίτευση. Η πραγματικότητα, όμως, λέει άλλα πράγματα. Θέλω να είμαι σαφής.

Θα ξαναθυμίσω ότι τα δεκαετή ομόλογα είναι στο 5,1%. Πολύ σύντομα θα σπάσει το φράγμα του 5%. Θα πάμε εκεί που ήμασταν το 2009.

Θέλω ακόμη να θυμίσω με γεγονότα -και όποιος θέλει ας το αμφισβητήσει- πώς φαίνεται η αλλαγή του επενδυτικού κλίματος, που όλοι θρηνείτε ότι δεν το θέλουμε. Έλληνες επιχειρηματίες δεν φοβούνται να προχωρήσουν σε μεγάλα επενδυτικά σχέδια. Παραδείγματος χάριν, φέτος τέλος του εννιάμηνου -γιατί θα δούμε τι θα γίνει και στο τέλος του χρόνου- είχαν εκδοθεί εταιρικά ομόλογα ύψους 750 εκατομμυρίων, που έγιναν ανάρπαστα. Φίλοι του ΣΥΡΙΖΑ και των ΑΝΕΛ είναι αυτοί; Όχι.

Θέλω ακόμη να θυμίσω ότι η τρίτη αξιολόγηση τελειώνει και θα τελειώσει και η τέταρτη. Ένα μαξιλαράκι ασφαλείας 10 δισεκατομμυρίων είναι εφικτό.

Επίσης, θέλω να θυμίσω ότι ήδη -και δεν μπορεί να το αμφισβητήσει κανένας αυτό- στο πλαίσιο της εφαρμογής βραχυπρόθεσμων μέτρων ελάφρυνσης του ελληνικού χρέους τα εγχώρια τραπεζικά ιδρύματα κάθε μήνα προχώρησαν στη μετακίνηση ομολόγων EFSF από τη διατραπεζική αγορά προς τον Ευρωπαϊκό Μηχανισμό Σταθερότητας με αντάλλαγμα μετρητά. Η συγκεκριμένη ανταλλαγή ξεκίνησε τον Φεβρουάριο. Πόσα λεφτά μπήκαν ξέρετε; 25 δισεκατομμύρια. Για τι πάμε; Για το ένα τρίτο του χρέους μόνο από τα βραχυπρόθεσμα.

Πόση κινδυνολογία; Δεν είπα ότι είναι εύκολα. Δεν είπα ότι όλα αυτά γίνονται με τον σταυρό στο χέρι. Αγώνα, μεγάλο αγώνα κάνουμε και απίστευτο πόλεμο. Είναι κρίμα να βλέπεις όλον τον πλανήτη να μας σιγοντάρει -όλος ο πλανήτης μας σιγοντάρει μηδενός εξαιρουμένου- και να βλέπουμε μία μιζέρια, μία μικρότητα, μια μικροψυχία, μία υστερία εδώ σ’ αυτήν την Αίθουσα.

Λάθη, ναι, κάναμε. Το έχουμε ομολογήσει. Έχουμε κάνει και την αυτοκριτική μας.

Άκουσα τον αξιότιμο Αρχηγό της Αξιωματικής Αντιπολίτευσης με στόμφο να λέει: «Ζητήστε μία συγγνώμη». Ναι; Να του θυμίσω κάτι; Επειδή συμβαίνει να είμαι στην επιτροπή για την υγεία, εγώ ο ίδιος ρώτησα μία κεντρική υπάλληλο του ΚΕΕΛΠΝΟ: Τόσα εκατομμύρια στον όμιλο, τόσα εκατομμύρια στον τάδε δημοσιογράφο, τόσα… Διάβαζα επί ένα τέταρτο. Πηγαίνανε 185 δανεικά εκατομμύρια για διαφήμιση. Υπάρχει νομοθετική ρύθμιση σε όλον τον πλανήτη όπου το ΚΕΕΛΠΝΟ δεν υποχρεούται να πληρώνει, γιατί είναι υπεύθυνο για τη δημόσια υγεία είτε λέγεται χολέρα είτε λέγεται AIDS. Πόσα λεφτά ξοδευτήκαν; 185 εκατομμύρια σ’ έναν οργανισμό, που δεν ήταν ούτε στο δημόσιο λογισμικό ούτε στο ΑΣΕΠ ούτε πουθενά. Συγγνώμη εμείς;

Δεύτερον, βρείτε έναν από την Κυβέρνηση του ΣΥΡΙΖΑ και των ΑΝΕΛ να είναι σε μία λίστα είτε λέγεται Μπόργιανς είτε λέγεται Panama είτε λέγεται Paradise. Βρείτε έναν. Κανείς. Δεν θέλω να ξύσω πληγές. Να είμαστε προσεκτικοί. Λεηλατήσαν κάποιοι τη χώρα. Την παρέδωσαν χρεοκοπημένη και λεηλατημένη. Αυτό το πράγμα διαχειριζόμαστε σήμερα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαχριστόπουλε, ολοκληρώνετε παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τέλειωσα, κύριε Πρόεδρε. Δεν έχω να πω περισσότερα.

Απλά η τελευταία μου κουβέντα λέει το εξής: Δεν είναι καλό για τη χώρα. Μπορούμε ακόμα και τώρα, αφού κάνουμε αυτοκριτική, γιατί κάποιοι άνθρωποι έφταιξαν. Δεν έφταιξαν όλοι. Σε όλα τα κόμματα –το έχω πει και το λέω πολλές φορές- υπάρχουν άτομα πολύ ηθικά. Κάντε την αυτοκριτική σας όσοι πρέπει κι εμείς και να προχωρήσουμε, να κάνετε την αντιπολίτευσή σας με δείγμα δημοκρατίας, όχι αυτό το πράγμα. Αυτό το υστερικό πράγμα πρέπει να σταματήσει και πιστεύω ότι αργά ή γρήγορα -και θα το δείτε και την Πέμπτη- θα σας γυρίσει ανάποδα.

Μπορώ να πω μισή κουβέντα; Βρέθηκα με τον Κουμουτσάκο, ο οποίος είναι προσεκτικός κι όταν τον ρώταγε ο δημοσιογράφος, είπε δύο φορές: «Δεν είμαι υπεύθυνος εγώ τομεάρχης του Υπουργείου Εθνικής Άμυνας για την επερώτηση». Δύο φορές απέφυγε. Κι όταν τον ρώτησε αν είναι σκάνδαλο, είπε: «Εντάξει, το διερευνούμε».

Τι πιο απλό και τελειώνω, κύριε Πρόεδρε. Είναι τρία επίσημα έγγραφα στο Υπουργείο Εθνικής Άμυνας στην ιστοσελίδα αναρτημένα, που με τον όποιο επίσημο τρόπο, που έχει το Υπουργείο Εθνικής Άμυνας κάποιας χώρας, λέει: Πιστοποιούμε. Και δεν μιλάμε για μεσάζοντες, μιλάμε για διακρατική συμφωνία.

Τι πιο απλό; Ένα e-mail στέλνετε! Δεν έχει καμμία δουλειά ο πρόξενος ούτε στρατιωτικοί κύκλοι. Ξαναλέω ότι γι’ αυτή την αγοραπωλησία υπεύθυνοι είναι το Υπουργείο Εθνικής Άμυνας αυτής της χώρας και της άλλης. Ρωτήστε για να μάθετε, για να μην εκτίθεστε!

Θα σας απαντήσει επίσημα, λοιπόν, το Υπουργείο Εθνικής Άμυνας ότι αυτά τα έγγραφα είναι πλαστά. Είναι τρία έγγραφα. Και θα δικαιωθείτε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαχριστόπουλε, ολοκληρώστε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω, κύριε Πρόεδρε.

Να είστε πιο προσεκτικοί!

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ιωάννης Σαρίδης από την Ένωση Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έπειτα από τα τραγικά γεγονότα των τελευταίων ημερών και τον άδικο χαμό των είκοσι συμπολιτών μας και αφού παρακολούθησα κι εγώ, όπως και το σύνολο του ελληνικού λαού τον τρόπο, με τον οποίο αντέδρασε το πολιτικό σύστημα, συνειδητοποίησα πως το μεγαλύτερο πρόβλημα της χώρας μας, αυτό που πραγματικά μαστίζει το εγχώριο πολιτικό σύστημα, δεν μπορεί να είναι άλλο, παρά μόνο η έλλειψη φαντασίας.

Αυτό είναι το πρόβλημα που έχουμε, αγαπητοί συνάδελφοι. Δεν έχουμε καθόλου φαντασία εμείς οι εκλεγμένοι αντιπρόσωποι αυτής της χώρας. Και επειδή δεν έχουμε ως αιρετοί καθόλου φαντασία, δεν δικαιούμαστε να κατακρίνουμε την έλλειψη φαντασίας που σταθερά επιδεικνύουν με τη σειρά τους και οι επικεφαλής, δηλαδή οι κάθε είδους αρμόδιοι και οι κάθε είδους υπεύθυνοι.

Πού να φανταστούμε πως όταν είσαι φτωχός και έχεις οικογένεια, θα αναγκαστείς να δεχθείς να αγοράσεις το φθηνό οικόπεδο, εκείνο που σου πουλά ο άπληστος με θράσος και ας ξέρεις πως είναι παράνομο, γιατί είναι λίγο φθηνό.

Με δεδομένη την ανάγκη να βάλω ένα κεραμίδι πάνω από τα παιδιά μου, την οικογένειά μου και αφού η πολιτεία την ανέχεται αυτή την παρανομία και κανείς δεν θα κάνει κάτι γι’ αυτό, θα αγοράσω και θα χτίσω ακόμη και πάνω σε ένα ρέμα.

Εξάλλου, το κορυφαίο μεταπολιτευτικό επιχείρημα, που συντρόφευσε όλες τις ελληνικές κυβερνήσεις της Μεταπολίτευσης, συνοψίζεται σε μία και μόνο φράση: «Έλα μωρέ τώρα, ποιος θα ασχοληθεί; Ποιος ασχολείται;»

Δεν ασχολήθηκε κανείς! Όταν έχτιζαν παράνομα, δεν ασχολήθηκε κανείς. Όταν μπάζωναν τα ρέματα, δεν ασχολήθηκε κανείς. Όταν κατασκευάζονταν κακότεχνα έργα, δεν ασχολήθηκε κανείς. Όταν αφήσαμε πίσω το Κτηματολόγιο, τους δασικούς χάρτες, τα χωροταξικά σχέδια, δεν ασχολήθηκε κανείς. Όταν καταστρέψαμε τον παραγωγικό ιστό αυτής της χώρας, δεν ασχολήθηκε κανείς. Όταν η Ευρώπη μας χρηματοδοτούσε σε έργα, σε προγράμματα, σε μελέτες, για να γίνουμε κάποια στιγμή ανεξάρτητοι οικονομικά, εμείς επιλέξαμε να γίνουμε πιο οικονομικά εξαρτημένοι και πάνω σε αυτό δεν ασχολήθηκε κανείς.

Μοιράζουμε σε μία φτωχοποιημένη Ελλάδα το 2017 κοινωνικό μέρισμα και ξαφνικά ασχολούμαστε όλοι με αυτό. Όλο το πολιτικό σκηνικό ασχολείται με τον εξορκισμό των ευθυνών του για τις καταστροφές, για την τραγική κατάσταση της δυτικής Αττικής.

Πού να φανταζόταν, αγαπητοί συνάδελφοι, ο κ. Πετρόπουλος το τι θα αναγκαζόταν να ψηφίσει σήμερα, όταν πριν δύο μήνες μου εξηγούσε εδώ μέσα, σε αυτή την Αίθουσα, πως δεν ήταν υποχρεωμένος να κάνει δεκτή μία τροπολογία που είχα καταθέσει, σύμφωνα με την οποία θα έπρεπε η Κυβέρνηση να επιστρέψει άμεσα στους εθελοντές μακράς θητείας τις παράνομες κρατήσεις που είχαν υποστεί.

Δεν θα μπορούσε πράγματι τότε να φανταστεί ότι σήμερα, δύο μήνες αργότερα και υπό το βάρος δικαστικών αποφάσεων, θα αναγκαζόταν να νομοθετεί με κατεπείγοντα τρόπο την επιστροφή άλλων, αντιστοίχων παράνομων κρατήσεων.

Σας ρωτώ, λοιπόν, κύριε Υπουργέ, κύριε Πετρόπουλε, γιατί επιδεικνύετε αυτή την αδιαφορία, ειδικά για τους εθελοντές μακράς θητείας; Γιατί τους αποκλείετε και από αυτό το νομοσχέδιο; Δεν θα προλάβουμε λέει να το συζητήσουμε αυτό, δεν θα πάρουν απάντηση οι άνθρωποι, για άλλη μία φορά, γιατί νομοθετούμε με τη διαδικασία του κατεπείγοντος, ώστε να νικήσουμε τη γραφειοκρατία. Αυτό είναι το επιχείρημα της Κυβέρνησης για την επείγουσα διαδικασία: να αποφύγει τη γραφειοκρατία.

Είμαι βέβαιος ότι δεν φανταζόταν ούτε και ο κ. Τσακαλώτος πως θα συνέβαινε τόσο γρήγορα μία τέτοια καταστροφή, όταν πριν από έναν μήνα περίπου μου απαντούσε εδώ, σε αυτήν εδώ την Αίθουσα πως έχει κρατήσει «καβάτζα» - αυτή τη λέξη χρησιμοποίησε- ύψους περίπου 1 δισεκατομμυρίου ευρώ, ακριβώς για τέτοιες περιπτώσεις.

Για την ακρίβεια, μου είπε τότε πως αυτά τα λεφτά, το 1 δισεκατομμύριο ευρώ, τα κρατάει για την αντιμετώπιση των επιπτώσεων που προκαλούνται από φυσικές καταστροφές και τρομοκρατικές ενέργειες.

Ούτε και εγώ, βέβαια, φανταζόμουν τότε ότι θα μου απαντούσε αυτό ο κ. Τσακαλώτος, πως έχει δηλαδή 1 δισεκατομμύριο στην άκρη παρκαρισμένο εκτός προϋπολογισμού, το οποίο μάλιστα διαχειρίζεται αποκλειστικά ο ίδιος, όταν εκείνο που ρωτούσα, αυτό που είχα ζητήσει να μάθω, ήταν το πού καταλήγουν τα λεφτά από τις δεκάδες παράνομες κρατήσεις, με τις οποίες επιβαρύνονται οι Έλληνες δανειολήπτες.

Το γνωρίζουν, άραγε, αυτό οι Έλληνες πολίτες, πως από κάθε δάνειο που έχουν πάρει –είτε επαγγελματικό είτε καταναλωτικό είτε κατασκευαστικό- πληρώνουν και μία εισφορά, η οποία καταλήγει στο ταμείο του κ. Τσακαλώτου, στην «καβάτζα» του κ. Τσακαλώτου; Το γνωρίζουν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα, ενάμισι λεπτό, κύριε Πρόεδρε, ακόμα.

Αγαπητοί συνάδελφοι, πέραν του αν είναι νόμιμο να παρακρατάει η Κυβέρνηση μέσω των τραπεζών και εκτός προϋπολογισμού λεφτά από όλους τους δανειολήπτες, για να φτιάχνει τις «καβάτζες», σήμερα σας ρωτώ το εξής: Γιατί δεν χρησιμοποιήσατε αυτή την «καβάτζα», κύριοι της Κυβέρνησης; Γιατί δεν χρησιμοποιείτε αυτό το 1 δισεκατομμύριο που έχετε μαζέψει από τους δανειολήπτες για τον σκοπό που λέτε ότι το μαζέψατε; Γιατί η τροπολογία που μας φέρνετε δεν έχει καμμία αναφορά σε αυτά τα λεφτά;

Όταν στην πρώτη του δήλωση ο κύριος Πρωθυπουργός έκανε λόγο για τις δικές μας ευθύνες, για τις δικές μας δυνάμεις και σχολίαζε αρνητικά τη γραφειοκρατία των Βρυξελλών, φαντάστηκα πως είχε υπ’ όψιν του την «καβάτζα» του κ. Τσακαλώτου. Μετά, όμως, άκουσα ότι ο Πρόεδρος της Αξιωματικής Αντιπολίτευσης, ο κ. Μητσοτάκης, έκανε ό,τι μπορούσε με προσωπικές παρεμβάσεις για να νικήσει αυτήν ακριβώς τη γραφειοκρατία. Έπειτα, άκουσα και την κ. Γεννηματά, την Πρόεδρο, επικεφαλής αυτή τη στιγμή της Δημοκρατικής Συμπαράταξης και του Ποταμιού, να ζητά να δοθεί στους πληγέντες μέρος του κοινωνικού μερίσματος. Τότε συνειδητοποίησα πως μάλλον ούτε ο Πρωθυπουργός ούτε ο Πρόεδρος της Αξιωματικής Αντιπολίτευσης ούτε και πολλοί άλλοι μέσα από αυτή την Αίθουσα γνώριζαν την ύπαρξη της «καβάτζας» του κ. Τσακαλώτου, η οποία δεν εμποδίζεται από τη γραφειοκρατία ούτε χρειάζεται νομοθέτηση, αρκεί και μόνο μία απλή υπογραφή του κ. Τσακαλώτου. Με τους ομολογιούχους που έχουν χάσει τα χρήματά τους ασχολήθηκε κανείς;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σαρίδη, ολοκληρώστε.

**ΙΩΑΝΝΗΣ ΣΑΡΙΔΗΣ:** Τελειώνω, κύριε Πρόεδρε, σε μισό λεπτό.

Ασχολήθηκε κανείς μαζί τους; Μπορούν να φανταστούν τι θα μπορούσαν να είχαν κερδίσει; Με τα χρήματα των δανειοληπτών από το 2002 μέχρι σήμερα, που παρακρατήθηκαν παράνομα, έχει ασχοληθεί κανείς; Μπορείτε να φανταστείτε για πόσα χρήματα μιλάμε;

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Αικατερίνη Παπακώστα, Ανεξάρτητη Βουλευτής και θα συνεχίσουμε…

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, πόσοι ομιλητές είναι ακόμα;

**ΠΡΟΕΔΡΕΥΩΝ (Γεώργιος Λαμπρούλης):** Είναι η τελευταία ομιλήτρια εκ του καταλόγου και υπολείπονται άλλοι τρεις Κοινοβουλευτικοί Εκπρόσωποι και συγκεκριμένα ο κ. Μεγαλομύστακας, ο κ. Καραθανασόπουλος και ο κ. Μαντάς. Μετά περνάμε στην ψηφοφορία. Δεν ξέρω αν ο Υπουργός στο μεταξύ θα θελήσει να παρέμβει.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Ναι, κύριε συνάδελφε.

Συγγνώμη, κυρία Παπακώστα, για μισό λεπτό.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Παρακαλώ.

**ΓΙΑΝΝΗΣ ΚΟΥΤΣΟΥΚΟΣ:** Με την άδειά σας, κύριε Πρόεδρε.

Ευχαριστώ, κυρία συνάδελφε.

**ΠΡΟΕΔΡΕΥΩΝ (Γεώργιος Λαμπρούλης):** Διευκρινιστικά θέλετε να πείτε κάτι;

**ΓΙΑΝΝΗΣ ΚΟΥΤΣΟΥΚΟΣ:** Ναι. Είχαμε συμφωνήσει με τον κ. Κακλαμάνη, αν η τροπολογία για τους πλημμυροπαθείς κατατεθεί μετά τις ομιλίες μας, όπως και έγινε, να μας δώσετε δυο λεπτά να τοποθετηθούμε.

**ΠΡΟΕΔΡΕΥΩΝ (Γεώργιος Λαμπρούλης):** Εννοείτε δευτερολογία;

**ΓΙΑΝΝΗΣ ΚΟΥΤΣΟΥΚΟΣ:** Ναι, εν είδει δευτερολογίας.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, ωραία, δεν θα τα χαλάσουμε εκεί, κύριε Κουτσούκο. Θα έχετε έναν σύντομο χρόνο για να τοποθετηθείτε.

**ΓΙΑΝΝΗΣ ΚΟΥΤΣΟΥΚΟΣ:** Εντάξει, κύριε Πρόεδρε, ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Παπακώστα, έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Την οδύνη μου εκφράζω, αγαπητοί συνάδελφοι και βέβαια, τη συμπαράστασή μου στις οικογένειες των πληγέντων και των θυμάτων.

Κύριε Πρόεδρε και αγαπητοί συνάδελφοι, από το πρωί παρακολουθώ τη συνεδρίαση. Και βέβαια, πρέπει να σας πω ότι από τη θέση πια της Ανεξάρτητης Βουλευτού, με αφορμή το κοινωνικό μέρισμα –και θα τοποθετηθώ επ’ αυτού- διαπιστώνω ότι κινδυνεύουμε να μας καταπιεί η λάσπη του λαϊκισμού, όπου το «πουλάω αέρα» έχει γίνει πλέον πολιτική και βέβαια, συνιστά τον ορισμό της παρακμής. Οι αεριτζήδες, αυτοί οι οποίοι πουλούν αέρα φρέσκο ή κοπανιστό, είναι εκείνοι οι οποίοι καθορίζουν την πολιτική ατζέντα σήμερα.

Κάτω από αυτό το βάρος θα ήθελα να σας πω ότι πρέπει όλα τα πολιτικά κόμματα να τοποθετηθούν με υπεύθυνο τρόπο, γιατί από εδώ θα ξεκινήσει η βελτίωση της ποιότητας του πολιτικού λόγου, μέσα από την Εθνική Αντιπροσωπεία και όχι μέσα από την απαξίωσή της.

Ας αφήσουμε, λοιπόν, τη λάσπη του λαϊκισμού και ας μπούμε στην ουσία της νομοθέτησης, επ’ ωφελεία των πολιτών.

Είπα ότι σας μιλώ σήμερα με την ιδιότητα της Ανεξάρτητης Βουλευτού με αφορμή το κοινωνικό μέρισμα, διότι πίστευα και το πιστεύω απολύτως -και επιβεβαιώνομαι από τη στάση του κόμματός μου, της Νέας Δημοκρατίας, η οποία ορθά φέτος επέλεξε να υπερψηφίσει το κοινωνικό μέρισμα- ότι η στάση «παρών» ήταν μία πολιτική η οποία δεν ταίριαζε στη Νέα Δημοκρατία. Διότι δεν εκχωρείς την πολιτική σου και δεν εγκαταλείπεις την πολιτική -την οποία ακολούθησε τότε η Κυβέρνηση - συγκυβέρνηση με πυλώνα τη Νέα Δημοκρατία- της απονομής κοινωνικού μερίσματος ως υποχρέωση της πολιτείας απέναντι στους πολίτες οι οποίοι εθίγησαν και αιμορράγησαν και αιμορραγούν ακόμη από την οικονομική κρίση.

Άρα ορθά αυτήν τη φορά υπερψηφίζει η Νέα Δημοκρατία αυτό το κοινωνικό μέρισμα, το οποίο -για να ξεκαθαρίσουμε τα πράγματα- σε καμμία περίπτωση, κύριοι Υπουργοί της Κυβέρνησης, δεν είναι προϊόν ανάπτυξης της οικονομίας, γιατί αν ήταν έτσι θα συνέβαλε περαιτέρω στην ανάπτυξη. Αυτό είναι μία πρώτη παρατήρηση.

Η δεύτερη παρατήρηση είναι ότι ασφαλώς από την πλευρά της Κυβέρνησης η υιοθέτηση μιας πολιτικής, για την οποία έχτιζε λίβελλους, συνιστά σήμερα τουλάχιστον την ανάγκη της δημόσιας έκφρασης συγγνώμης για τους λίβελλους που έχτιζε τότε, αφού σήμερα υιοθετεί την αναγκαιότητα της παροχής κοινωνικού μερίσματος στις αδύναμες κοινωνικές ομάδες.

Και να ο φαύλος κύκλος. Αναρωτήθηκε κάποιος συνάδελφος προηγουμένως: Μα, τι ακούμε σήμερα από το πρωί, αφού όλοι υπερψηφίζουμε; Ακούτε το αποτέλεσμα και βλέπετε το αποτέλεσμα και τα επίχειρα μιας αντιπολίτευσης την οποία ασκήσατε εσείς και σήμερα την εισπράττετε, την παίρνετε πίσω ως απόσβεση για την ταλαιπωρία την οποία είχατε προκαλέσει στις δυνάμεις οι οποίες συγκροτούσαν την τότε συγκυβέρνηση. Δυστυχώς δεν υπάρχει πολιτική ωριμότητα -αυτό διαπιστώνω- να κατανοήσει κανείς ότι σήμερα αυτό αποτελεί πλέον παρακμιακό στοιχείο του πολιτικού βίου της χώρας και δεν αποτελεί στοιχείο ποιοτικής διαφοράς το οποίο να διακρίνει σήμερα τον πολιτικό κόσμο και να δείχνει ότι έχει κατανοήσει τις ευθύνες του, ότι έχει κατανοήσει τα λάθη του και ότι έχει αποκηρύξει όλα όσα εν πάση περιπτώσει ταλαιπώρησαν το δημόσιο βίο της χώρας και όχι μάλιστα χωρίς κόστος. Δεν ήταν ανέξοδο όλο αυτό. Κόστισε πάρα πολύ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα μου επιτρέψετε.

Αγαπητοί συνάδελφοι, όσον αφορά το κοινωνικό μέρισμα πάρα πολλά έχω ακούσει, αλλά πρέπει να ξεκινήσουμε από μία παραδοχή. Έχω σημειώσει εδώ σε ένα μικρό μπλοκάκι το οποίο διαθέτω τις εξής παραδοχές:

Παραδοχή πρώτη: Ακούω μεγαλεπήβολα σχέδια άσκησης οικονομικής πολιτικής. Πρώτο λάθος: Δεν υπάρχει άσκηση οικονομικής και νομισματικής πολιτικής στη χώρα αυτήν εδώ η οποία είναι υπό καθεστώς μνημονίων και στη συνέχεια, όποτε βγούμε εν πάση περιπτώσει, υπό επιτροπεία, υπάρχει μόνο η άσκηση δημοσιονομικής πολιτικής.

Η οικονομική και νομισματική πολιτική, αγαπητοί συνάδελφοι όλων των πτερύγων, ασκείται από τον κεντρικό τραπεζίτη της Ευρώπης και από τις Βρυξέλλες, εφόσον η χώρα βρίσκεται σε αυτήν την κατάσταση. Αυτή είναι μία πρώτη παραδοχή.

Τι ασκούμε εμείς; Δημοσιονομική πολιτική. Είναι σωστό το μείγμα της δημοσιονομικής πολιτικής, με αφορμή τη συζήτηση για το κοινωνικό μέρισμα το οποίο ασφαλώς και είναι αναγκαίο και πρέπει όλοι με κλειστά τα μάτια να υπερψηφίζουμε αφού προηγουμένως έχουμε δει πού πρέπει να το διανείμουμε και πώς πρέπει να το κατανείμουμε ώστε να είναι όσο το δυνατόν δικαιότερο; Το μείγμα της δημοσιονομικής πολιτικής, όταν έχεις μία συσταλτική οικονομική πολιτική και όχι μία αναπτυξιακή, επεκτατική πολιτική, δεν μπορεί να είναι με το κοινωνικό μέρισμα αναδιανεμητικό ούτε ανταποδοτικό. Το μείγμα της πολιτικής, παραδείγματος χάριν, που θα έδινε το κοινωνικό μέρισμα σε επτά εκατομμύρια Έλληνες αντί για τέσσερα εκατομμύρια που υποτίθεται ότι θα ωφεληθούν και θα έχει και αναδιανεμητικό και αναπτυξιακό χαρακτήρα, θα συνιστούσε μία διαφορετική δημοσιονομική πολιτική. Αυτή η πολιτική θα εμπεριείχε τον ΕΝΦΙΑ, για παράδειγμα, οπότε θα επωφελούνταν μεγαλύτερο εύρος πολιτών, θα μείωνε την τρύπα των 15 περίπου δισεκατομμυρίων λόγω του ότι οι πολλαπλασιαστές φόρων και μεταβιβαστικών πληρωμών -το κοινωνικό μέρισμα μεταξύ αυτών- είναι ίσιοι και αντίθετοι. Αυτό δεν δίνει ανταποδοτικότητα.

Η αποταμίευση, η οποία ουσιαστικά έχει εξαϋλωθεί -δεν υπάρχει- είναι μια πολιτική η οποία θα έδινε τη δυνατότητα στις τράπεζες να ανοίξουν τη στρόφιγγα, να μην ανεβαίνει το κόστος των επιτοκίων και άρα το κόστος των επενδύσεων, να μπορούν οι ιδιώτες να επενδύουν και αυτό να δημιουργήσει ανάπτυξη.

Άρα η απάντηση στον κ. Τσακαλώτο που είπε «Μα, από πού η Νέα Δημοκρατία θα βρει πόρους, αφού θα μειώσει τους φόρους; Θα κόψει από την υγεία, θα κόψει από την παιδεία, από την ανάπτυξη;» είναι αν λειτουργήσει με ένα σωστό μείγμα δημοσιονομικής πολιτικής, το οποίο θα εξισορροπείται από μία αναπτυξιακή πολιτική και όχι μόνο από συσταλτικές πολιτικές, οι οποίες απομειώνουν την οικονομική σφριγηλότητα της χώρας.

Παράλληλα, σε αυτό το μείγμα της δημοσιονομικής πολιτικής θα πρέπει να αυξηθεί το κόστος των δημοσίων επενδύσεων, να μειωθούν οι φορολογικοί συντελεστές και βέβαια να δημιουργήσουμε δυο βασικές προϋποθέσεις, αγαπητοί συνάδελφοι, για τις οποίες δεν έχουμε συζητήσει ποτέ σοβαρά. Η μία προϋπόθεση είναι να υπάρχει ένα ενιαίο και σταθερό φορολογικό περιβάλλον και η δεύτερη είναι να υπάρχει ένα πάγιο και σταθερό επενδυτικό περιβάλλον.

Τώρα για να τελειώνουμε με τα περί νομίμου και ηθικού και να μην κρυβόμαστε πίσω από το δάχτυλό μας, αγαπητοί συνάδελφοι, μιλάμε για τους φορολογικούς παραδείσους. Υπάρχει μία λύση που μπορούμε να την υλοποιήσουμε στη Βουλή των Ελλήνων -και την προτείνω- που είναι ότι τα κέρδη πρέπει να φορολογούνται στον τόπο παραγωγής τους. Έτσι θα ωφεληθεί και η εθνική οικονομία. Υπό αυτή την έννοια, λοιπόν, λύσεις και πολιτικές απαντήσεις, αν θέλουμε να κάνουμε πολιτική και όχι λαϊκισμό, υπάρχουν.

Τέλος, κλείνω με το εξής, κύριε Πρόεδρε και σας ευχαριστώ πολύ για τη δυνατότητα που μου παρέχετε και την ανοχή του χρόνου. Εγώ είχα μία διαφορετική πρόταση για τη διανομή και την κατανομή των 360.000.000 ευρώ που δίνει η Κυβέρνηση. Για παράδειγμα, θα μπορούσαν να μοιραστούν ως εξής: Τα 100.000.000 ευρώ στους δικαιούχους του κοινωνικού εισοδήματος αλληλεγγύης, τα 150.000.000 ευρώ στους στρατιωτικούς έναντι των τελεσίδικων αποφάσεων του Σ.τ.Ε., για να δείξει η Κυβέρνηση ότι σέβεται τις δικαστικές αποφάσεις -οι πολιτικοί συμβολισμοί είναι πάρα πολύ ισχυροί- και τα 110.000.000 ευρώ θα μπορούσαν κάλλιστα να πάνε για την κάλυψη των υπηρεσιών κοινής ωφελείας.

Άρα αγαπητοί συνάδελφοι, πρέπει να αποφασίσουμε σε αυτή την Εθνική Αντιπροσωπεία -για να μην μας απορρίψει συλλήβδην και στο σύνολό μας ο ταλαιπωρημένος ελληνικός λαός- να συζητούμε σοβαρά, να προτείνουμε πολιτικές λύσεις και όχι να λειτουργούμε όπως έλεγαν οι αρχαίοι ημών πρόγονοι –και να βάλουμε εδώ τα δελφικά παραγγέλματα γύρω γύρω, για να θυμόμαστε κάθε μέρα πώς πρέπει να λειτουργούμε- «εν αμίλλαις πονηραίς, αθλιότερος ο νικήσας», δηλαδή «ακόμα και αν νικήσεις σε άμιλλες που δεν είναι καλές, αλλά πονηρές, θα είσαι αθλιότερος». Ας το αποφύγουμε, λοιπόν, εφεξής.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Οι Βουλευτές της Νέας Δημοκρατίας κύριοι Ιάσονας Φωτήλας και Γεώργιος Κασαπίδης ζητούν άδεια ολιγοήμερης απουσίας στο εξωτερικό, δύο ημέρες και μία ημέρα αντίστοιχα. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τις ζητηθείσες άδειες.

Συνεχίζουμε με τον Κοινοβουλευτικό Εκπρόσωπο της Ένωσης Κεντρώων κ. Μεγαλομύστακα.

Κύριε Μεγαλομύστακα, έχετε τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, πριν αρχίσω την τοποθέτησή μου ως προς το συγκεκριμένο νομοσχέδιο, θα ήθελα και εγώ με τη σειρά μου να εκφράσω τη θλίψη μου και τα συλλυπητήριά μου για την τραγωδία που συνέβη στην Δυτική Αττική και να μεταφέρω κάτι που ακούγεται έξω στην κοινωνία, ότι οι ευθύνες δεν είναι μπαλάκι για να τις πετάμε από εδώ και από εκεί και δεν μπορούν να μπαίνουν στην ζυγαριά.

Όλοι όσοι κυβέρνησαν μέχρι σήμερα φταίνε γι’ αυτό που έγινε και την ευθύνη πρέπει να την αναλάβουν αυτοί που πρέπει, καθώς η πολιτική που ακολουθήθηκε μέχρι σήμερα στο συγκεκριμένο τομέα είναι η πολιτική της ρουλέτας, δηλαδή αν μας κάτσει ή δεν μας κάτσει ένα ακραίο καιρικό φαινόμενο όπως και έγινε. Δεν φταίνε αυτά.

Όλοι όσοι κυβέρνησαν φταίνε που, ενώ μοίραζαν κάποια μερίσματα εν μέσω κρίσης, δεν προέβλεψαν ότι πρέπει να γίνουν τα βασικά σε αυτή τη χώρα. Πρέπει όλοι να αναλογιστούμε το τι συνέβη και να πάρουμε άμεσα αποφάσεις, ώστε να μην ξανασυμβεί κάτι ανάλογο.

Πάμε τώρα στο νομοσχέδιο. Θα αρχίσω από το τελευταίο άρθρο, που αφορά τη ΔΕΗ και την κάλυψη των ΥΚΩ. Πολύ φοβόμαστε ότι η πολιτική που ακολουθείται μέχρι σήμερα απαξιώνει, αλλά και αποδομεί τη ΔΕΗ και στο τέλος θα καταλήξει να ξεπουληθεί, όπως φωνάζατε πριν γίνετε Κυβέρνηση. Με αυτό το κοινωνικό μέρισμα, αυτή την ενίσχυσή της δεν πιστεύουμε ότι θα καταφέρετε αυτό που θέλετε να πετύχετε.

Πάω σύντομα και στο άρθρο 2, με το οποίο στην ουσία βάζετε στο κοινωνικό μέρισμα τα αναδρομικά, τα χρήματα δηλαδή που παράνομα κρατήθηκαν από τον ΕΟΠΥΥ από τους συνταξιούχους. Ξέρουμε πολύ καλά όλοι εδώ μέσα ότι αν κάποιος από τους συνταξιούχους πήγαινε στο δικαστήριο και διεκδικούσε τα χρήματα, θα κέρδιζε.

Επομένως, κάνετε το αυτονόητο, τηρείτε μια δικαστική απόφαση και το παρουσιάζετε ως κάτι πρωτοπόρο ή ως κομμάτι που εντάσσεται στον κοινωνικό σας χαρακτήρα. Μάλιστα το κάνετε με έναν τρόπο ο οποίος ενδεχομένως να κρύβει και κινδύνους, καθώς η διατύπωση δεν περιλαμβάνει τις κρατήσεις που έγιναν με τον ν.3865/2010, όπως τροποποιήθηκε από τον ν.3986/2011. Ελπίζουμε να λάβετε υπ’ όψιν την τροπολογία που σας δώσαμε και να γίνει δεκτή αυτή η νομοθετική βελτίωση, έτσι ώστε να μην υπάρχουν υπόνοιες ότι θα συμβεί κάτι τέτοιο, γιατί αν δεν δώσουμε τα χρήματα που έδωσαν πίσω, τότε είναι σαν να τους κοροϊδεύουμε.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Πάω και στο άρθρο 1 με το οποίο μοιράζετε το υπερπλεόνασμα. Πρόκειται για ένα υπερπλεόνασμα που δημιουργήθηκε, κατά την άποψή μας πάντα, όχι με τον τρόπο που εσείς μας είπατε, δηλαδή με την πάταξη της φοροδιαφυγής και το λαθρεμπόριο. Δημιουργήθηκε από την εισπραξιμότητα των ποσών από τη λίστα Λαγκάρντ, τη λίστα Μπόργιανς και τα εμβάσματα. Τα ποσοστά εισπραξιμότητας είναι πάρα πολύ μικρά. Είναι 16% για τη λίστα Λαγκάρντ, είναι 1% για τη λίστα Μπόργιανς και μόλις 10,6% για τα εμβάσματα.

Όλο αυτό το υπερπλεόνασμα δεν προήλθε από σωστή πολιτική. Δεν υπήρξε ανάπτυξη. Δεν χρησιμοποιήσατε όπως έπρεπε το εργαλείο των επιδοτήσεων του ΕΣΠΑ. Μέχρι τώρα υπάρχουν ακόμη προς έγκριση αιτήσεις από τον προηγούμενο κύκλο. Ενώ είμαστε κοντά στο 2018, τα χρήματα που δόθηκαν στους δικαιούχους για τον δεύτερο κύκλο 2014-2020 είναι το 11,26%. Και είμαστε στο 2018! Σε δύο χρόνια λήγει αυτός ο κύκλος. Θα έπρεπε να ενεργούμε πολύ πιο γρήγορα σε περίοδο κρίσης, κάτι που δεν κάνετε.

Επίσης στο Δημόσιο Πρόγραμμα Επενδύσεων βλέπουμε ότι οι δαπάνες είναι μειωμένες. Αντί για 3 δισεκατομμύρια ευρώ, μέχρι τώρα έχουν δοθεί μόνο 2 δισεκατομμύρια ευρώ, ενώ παράλληλα βλέπουμε και κάποιες μειώσεις.

Άκουσα πολύ προσεκτικά τον Πρωθυπουργό να μιλάει για το πώς θα βρει η Νέα Δημοκρατία τα χρήματα για να μην υπάρχει αυτή η υπερφορολόγηση. Είπε για μειώσεις σε δαπάνες πολύ σημαντικές για αυτή τη χώρα.

Είδαμε από τα στοιχεία που μας έχουν δοθεί για την περίοδο από τον Ιανουάριο του 2017 έως τον Οκτώβριο ότι οι δαπάνες αντί του στόχου είναι μειωμένες κατά 1.852.000.000 ευρώ. Μάλιστα σε αυτές τις μειωμένες δαπάνες συμπεριλαμβάνονται και οι χορηγίες νοσοκομείων, οι οποίες είναι μειωμένες κατά 101 εκατομμύρια ευρώ, η συνεισφορά του ελληνικού δημοσίου για την προστασία της κύριας κατοικίας που είναι μειωμένη κατά 73 εκατομμύρια ευρώ, τα εξοπλιστικά που είναι μειωμένα κατά 51 εκατομμύρια ευρώ και τομείς της οικονομίας και της χώρας που έχουν μεγάλη ανάγκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ πολύ λίγο χρόνο ακόμη, κύριε Πρόεδρε.

Αυτό δεν είναι αυτό που υποσχεθήκατε και αυτό είναι το πρόβλημα. Όταν ήσασταν στην αντιπολίτευση, λέγατε ότι δεν θα συνεχίσετε την υπερφολόγηση που υπήρχε από πριν. Και υπήρχε. Δεν τηρήσατε όσα δεσμευτήκατε να κάνετε. Αυτό είναι που σας καταδικάζει.

Εμείς έχουμε προτάσεις για το πώς μπορούμε να ελαφρύνουμε λίγο τη φορολογία και έχουμε μιλήσει γι’ αυτές. Αν δείτε καθαρά τις θέσεις μας, θα δείτε ότι με την περικοπή των συντάξεων που υπερβαίνουν τα 1.500 ευρώ, με την ενιαιοποίηση των συντάξεων σε μία -καθώς υπάρχουν πολλοί αυτή τη στιγμή στην Ελλάδα που παίρνουν δύο και τρεις και τέσσερις ακόμα και δώδεκα συντάξεις- θα κερδίσουμε πολλά χρήματα. Δεν μας ακούτε!

Δυστυχώς είναι ξεκάθαρο ότι αποφασίζετε για το ποιον δρόμο θα ακολουθήσετε μόνοι σας. Αυτό φάνηκε και πέρσι, όταν σας προειδοποιούσαμε ότι δεν θα δοθεί με τον σωστό τρόπο και ο προηγούμενος «μποναμάς» που δώσατε. Όπως πολύ καλά άκουσα, και εσείς παραδεχθήκατε ότι δόθηκε σε ανθρώπους που δεν τον είχαν τόση ανάγκη όσο άλλοι συμπολίτες μας.

Το κακό σε όλη αυτή την υπόθεση είναι ότι δεν πορεύεστε μόνοι σας, αλλά έχετε και το μέλλον της πατρίδας μας. Πρέπει πολύ προσεκτικά να ακολουθήσετε μια πολιτική, η οποία θα έχει έναν χαρακτήρα διακομματικό, έτσι ώστε να βγούμε κάποια στιγμή από το αδιέξοδο. Κουράστηκε ο κόσμος και δεν μπορεί άλλο να συνεχίσει αυτή την κατάσταση.

Ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μεγαλομύστακα.

Κύριε Κουτσούκο, έχετε ζητήσει τον λόγο. Το λέω για να μπορέσουμε να ολοκληρώσουμε. Θέλετε να μιλήσετε μετά τον κ. Καραθανασόπουλο; Σας ρωτάω επειδή ζητήσατε τον λόγο για ένα λεπτό.

**ΓΙΑΝΝΗΣ ΚΟΥΤΣΟΥΚΟΣ:** Ας μιλήσει πρώτα ο κ. Καραθανασόπουλος.

**ΠΡΟΕΔΡΕΥΩΝ (Μάριος Γεωργιάδης):** Ελάτε, κύριε Καραθανασόπουλε, έχετε τον λόγο εσείς.

**ΓΕΩΡΓΙΟΣ ΜΑΥΡΩΤΑΣ:** Κύριε Πρόεδρε, και οι άλλοι εισηγητές έχουμε ζητήσει δευτερολογία για δύο λεπτά. Θέλουμε να μιλήσουμε μόνο για την τροπολογία, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Όλοι οι εισηγητές θα μιλήσετε; Γιατί, λόγω του κατεπείγοντος, δεν είναι να μιλήσετε. Λόγω της δευτερολογίας σας, όμως, θυμάμαι ότι είχατε συμφωνήσει με τον κ. Κακλαμάνη να μιλήσετε όλοι. Θα κλείσει τη συνεδρίαση ο κ. Μαντάς. Απ’ ό,τι έχω ενημερωθεί, ο κύριος Υπουργός δεν θα ήθελε…

**ΓΙΑΝΝΗΣ ΚΟΥΤΣΟΥΚΟΣ:** Οι εισηγητές κλείνουν, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ναι, αλλά πρέπει να κλείσει κάποιος από το κυβερνών κόμμα. Το γνωρίζετε αυτό. Γι’ αυτό είπα ότι θα κλείσει ο κ. Μαντάς.

**ΓΙΑΝΝΗΣ ΚΟΥΤΣΟΥΚΟΣ:** Ο κ. Μπαλαούρας, όμως, είναι εισηγητής.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Αν χρειάζεται, θα μιλήσω κι εγώ ως εισηγητής.

**ΠΡΟΕΔΡΕΥΩΝ (Μάριος Γεωργιάδης):** Ωραία.

Ελάτε, κύριε Καραθανασόπουλε, για να συντομεύουμε, γιατί ήδη έχει παρέλθει ο χρόνος. Είπαμε ότι θα είναι δεκάωρη η συνεδρίαση και έχουμε υπερβεί τον χρόνο. Θα σας δώσω πέντε λεπτά και θα έχετε κι εσείς την ανοχή, κύριε Καραθανασόπουλε, όπως και οι άλλοι συνάδελφοι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Υπάρχει ένα ερώτημα στο οποίο πρέπει να απαντήσουμε με σαφήνεια: Ποιον υπηρετεί η κυβερνητική πολιτική; Υπηρετεί τις λαϊκές ανάγκες και την ικανοποίησή τους ή τα συμφέροντα του κεφαλαίου και τις ανάγκες του καπιταλιστικού συστήματος; Η απάντηση είναι φανερή. Υπηρετείτε με την πολιτική σας τα συμφέροντα των μονοπωλιακών ομίλων, τα συμφέροντα του κεφαλαίου και στην ικανοποίηση αυτών των συμφερόντων, θυσιάζετε τις λαϊκές ανάγκες. Δεν υπάρχει δεύτερη κουβέντα σ’ αυτό, κύριε Υπουργέ.

Έτσι, λοιπόν, βεβαίως συμφωνούμε ότι η πολιτική σας είναι ταξική, αλλά είναι ταξική προς όφελος του κεφαλαίου και σε βάρος της εργατικής τάξης και των υπόλοιπων λαϊκών στρωμάτων. Γιατί, αλήθεια, πού βρίσκεται η κοινωνική δικαιοσύνη των μέτρων των οποίων παίρνετε; Είναι υπέρ των λαϊκών στρωμάτων η νέα μείωση του αφορολόγητου; Εσείς την ψηφίσατε. Είναι υπέρ των λαϊκών στρωμάτων η αύξηση του ΦΠΑ; Εσείς την ψηφίσατε. Είναι υπέρ των λαϊκών στρωμάτων η νέα μείωση στις συντάξεις; Εσείς την ψηφίσατε. Είναι υπέρ των λαϊκών στρωμάτων η αύξηση των φορολογικών εισφορών και κοκορεύεστε ότι έχετε πλεονάσματα στα ασφαλιστικά ταμεία και με βάση αυτά τα πλεονάσματα μπορείτε να δίνετε κοινωνικό μέρισμα, τη στιγμή που πετσοκόβετε τις συντάξεις, τη στιγμή που πετσοκόβετε τις παροχές υγείας και περίθαλψης για τους ασφαλισμένους και τους λέτε να βάλουν όλο και πιο βαθιά το χέρι στην τσέπη; Και υπερηφανεύεστε για τα πλεονάσματα των ασφαλιστικών ταμείων.

Είναι υπέρ του λαού οι μεταρρυθμίσεις που απελευθερώνουν και διευκολύνουν την επιχειρηματική δραστηριότητα στην αγορά εργασίας; Τα νέα μέτρα που θα φέρετε στην τρίτη αξιολόγηση ποιον θα ωφελήσουν, ποιον θα εξυπηρετήσουν; Κι εδώ δεν υπάρχει καμμία διαφορετική απάντηση και γι’ αυτό άλλωστε έχετε και τα εύσημα για την ακολουθούμενη πολιτική όλων των ιμπεριαλιστικών οργανισμών, της Ευρωπαϊκής Ένωσης, του Διεθνούς Νομισματικού Ταμείου, της Γερμανίας, των Ηνωμένων Πολιτειών. Αυτή λοιπόν είναι η πολιτική σας, αυτούς λοιπόν εξυπηρετείτε.

Και απ’ αυτή την άποψη, έγινε μια ολόκληρη κουβέντα από πού προέρχεται το υπερπλεόνασμα. Χρειάζεται και δεύτερο ερώτημα; Το υπερπλεόνασμα προέρχεται απ’ τον σφαγιασμό των λαϊκών εισοδημάτων. Ποιος πληρώνει τη δημοσιονομική εξυγίανση; Πληρώνουν οι εφοπλιστές, αλήθεια; Πήρατε κανένα μέτρο σε βάρος των εφοπλιστών στη φορολογική τους αντιμετώπιση; Πληρώνουν οι βιομήχανοι; Νέα κίνητρα, νέες απαλλαγές, νέες χρηματοδοτήσεις.

Πραγματικά, μειώνετε τους φόρους. Πού τους μειώσατε, όμως; Στους καναλάρχες. Από 20% ο φόρος για την τηλεοπτική διαφήμιση, πήγε στο 5%. Να, λοιπόν, ποιους εξυπηρετείτε! Και ταυτόχρονα λέτε στον λαό ότι του θα μειώσετε παραπέρα το αφορολόγητο. Τα παίρνετε, λοιπόν, απ’ τους πολλούς για να τα δώσετε στους λίγους, στους κεφαλαιοκράτες. Αυτή είναι η δημοσιονομική σας πολιτική, αυτή είναι η αναδιανομή την οποία κάνετε.

Και έρχεστε τώρα και λέτε ότι θέλετε να ασκήσετε μια κοινωνικά ευαίσθητη πολιτική. Ξέρετε πού περιορίζεται η κοινωνική σας ευαισθησία; Σε αυτό που λέει ο λαός μας: «Να σε κάψω Γιάννη, να σ’ αλείψω λάδι». Ποιος ευθύνεται για τη φτώχεια και την εξαθλίωση πλατιών λαϊκών στρωμάτων; Ποιος ευθύνεται για την ανεργία; Βεβαίως, το καπιταλιστικό σύστημα, το οποίο είναι άδικο, εκμεταλλευτικό και βάρβαρο. Όμως ευθύνεται και η πολιτική σας, η πολιτική των προηγούμενων κυβερνήσεων και των σημερινών που έχει οδηγήσει σ’ αυτές τις συνέπειες.

Και τους λέτε: «Κοιτάξτε, μην σας απασχολεί που σας παίρνουμε δέκα, φτάνει που σας δίνουμε το ένα από τα δέκα που σας παίρνουμε». Και τι κάνετε; Κάνετε μια αναδιανομή της φτώχειας επί της ουσίας. Οι λιγότερο φτωχοί να πληρώσουν για τους εξαθλιωμένους.

Και δεν κάνετε μόνο αυτό, δηλαδή αναδιανομή της φτώχειας, αλλά πάνω από όλα στοχεύετε και στη συνείδηση του λαού, στη συνείδηση της εργατικής τάξης για να τον πείσετε να μειώσει τις απαιτήσεις, να ζει και να βολεύετε με τα ξεροκόμματα των διαφόρων επιδομάτων αλληλεγγύης, να μην έχει απαιτήσεις και διεκδικήσεις. Στοχεύετε πάνω από όλα στην ταξική συνείδηση της εργατικής τάξης και του ίδιου του κινήματος σε μια προσπάθεια να ανασυνταχθεί, να αναδιοργανωθεί, να οργανώσει την πάλη του για γενικότερες και συνολικότερες ρήξεις και ανατροπές.

Και αυτός είναι ο χαρακτήρας, κύριε Υπουργέ, της δίκαιης ανάπτυξης την οποία ευαγγελίζεστε: οι πλούσιοι να γίνονται πλουσιότεροι και οι φτωχοί φτωχότεροι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η ίδια λογική υπάρχει και στο ζήτημα της αντιμετώπισης των καταστροφών. Η ίδια εγκληματική πολιτική είναι η αιτία για τις πρόσφατες καταστροφές στη δυτική Αττική με τους είκοσι νεκρούς, τους δύο αγνοούμενους και τις τεράστιες απώλειες σε περιουσιακά στοιχεία φτωχών, λαϊκών οικογενειών. Δεν οφείλεται στην άναρχη καπιταλιστική ανάπτυξη; Δεν οφείλεται στο το ότι η γη είναι ιδιοκτησία και μάλιστα ότι κάποιοι κερδοσκοπούν πάνω στη γη; Δεν οφείλεται στην έλλειψη οργανωμένου χωροταξικού σχεδίου, που στο επίκεντρό του θα έχει την ικανοποίηση των αναγκών του λαού και όχι τα συμφέροντα των επιχειρηματικών ομίλων και τους σχεδιασμούς του κεφαλαίου;

Πόσα μεγάλα έργα γίνονται -οδικοί άξονες, σιδηροδρομικοί άξονες- χωρίς τα απαραίτητα συμπληρωματικά και αναγκαία αντιπλημμυρικά μέτρα για την προστασία από τέτοιου είδους ζητήματα; Από πότε έχει μπει το ζήτημα εδώ πέρα σχετικά με το ότι προτεραιότητα πρέπει να είναι η αντισεισμική θωράκιση και η αντιπλημμυρική προστασία;

Και αντί για αυτό, «δεν υπάρχουν χρήματα». Χρήματα, όμως, υπάρχουν για να χρηματοδοτείτε τους κατασκευαστές των μεγάλων έργων, τις μεγάλες επιχειρήσεις και τους μονοπωλιακούς ομίλους. Γι’ αυτόν ακριβώς τον λόγο είπαμε ότι θυσιάζετε επί της ουσίας τις λαϊκές ανάγκες στον βωμό αυτής της κερδοφορίας.

Και πώς αντιμετωπίζετε τα αποτελέσματα αυτής της εγκληματικής πολιτικής; Τα αντιμετωπίζετε πάλι με έκτακτο επίδομα. Ε, πάρτε ένα έκτακτο επίδομα και βολευτείτε με αυτό, αντί να υπάρχει πλήρης αποζημίωση στο 100% του συνόλου των ζημιών που υπέστησαν. Και από την άλλη μεριά, μέσα από τον δανεισμό τούς μετατρέπετε σε ομήρους των τραπεζικών διαθέσεων.

Και στο τέλος περισσεύουν τα ηθικοπλαστικά στηρίγματα και από τη Νέα Δημοκρατία και από εσάς. Η Νέα Δημοκρατία σας κατηγορεί για εξοπλισμούς και μεσάζοντες, λες και είναι πρωτοφανέρωτο αυτό, αντί να συζητήσει επί της ουσίας για ποιον είναι αυτοί οι εξοπλισμοί και ποιος πληρώνει αυτούς τους εξοπλισμούς -δεδομένου ότι η Ελλάδα τα τελευταία είκοσι χρόνια βρίσκεται στις πέντε χώρες που πληρώνουν τα περισσότερα για στρατιωτικούς εξοπλισμούς- που εξυπηρετούν τα συμφέροντα των αμερικανο-νατοϊκών ιμπεριαλιστών, με αποτέλεσμα να βαθαίνει ακόμα περισσότερο η εμπλοκή της Ελλάδας σε αυτούς τους σχεδιασμούς. Την μετατρέπετε σε ένα ορμητήριο των Αμερικάνων και των νατοϊκών για να υλοποιήσουν αυτούς τους σχεδιασμούς.

Και από την άλλη μεριά, τα δικά σας ηθικοπλαστικά κηρύγματα για τα Paradise Papers, τις offshore εταιρείες και τους φορολογικούς παραδείσους. Πιστεύει κανείς ότι με αυτά τα κηρύγματα θα αλλάξει ο χαρακτήρας του καπιταλιστικού συστήματος και ότι θα παύσει να υπάρχει αυτή η σαπίλα; Παίρνετε κανένα μέτρο συγκεκριμένο; Περιορίζεται η ελευθερία κίνησης κεφαλαίου; Κανένας περιορισμός. Αντίθετα, την υπηρετείτε. Βάζετε ζήτημα ονομαστικοποίησης των ανώνυμων μετοχών των επιχειρηματικών ομίλων, να καταργηθούν τα διάφορα απόρρητα, όπως το εταιρικό, το εμπορικό και το τραπεζικό απόρρητο; Όχι βέβαια! Αυτά είναι τα έργα και οι τάσεις του καπιταλιστικού συστήματος. Και μετά λέτε ότι δεν θα υπάρχουν offshore εταιρείες; Απαγορεύσατε τη λειτουργία offshore εταιρειών στη χώρα μας και στις προμήθειες προς το δημόσιο; Καμμία απαγόρευση. Λειτουργούν νόμιμα! Άρα, τι μιλάτε;

Βεβαίως οι κεφαλαιοκράτες αυτό ακριβώς θα κάνουν. Θα προσπαθήσουν να αποφύγουν όσο περισσότερο τη φορολογική επιβάρυνση. Και αυτός είναι ο στόχος τους. Και αυτό τον στόχο υπηρετείτε με την πολιτική σας. Γιατί, λοιπόν, υπάρχουν μετά αυτά τα κηρύγματα του τύπου «τι κάνουν αυτοί;»;

Από αυτή τη άποψη, είναι προκλητική και η ίδια η αντιμετώπιση από τη μεριά της Ευρωπαϊκής Ένωσης και του ΟOΣΑ που λέει ότι θα πατάξουμε τη φοροδιαφυγή και την φοροαποφυγή. Κατ’ αρχάς τη φοροαποφυγή τη νομοθετείτε με τα ειδικά φορολογικά καθεστώτα για τους εφοπλιστές.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, κύριε Καραθανασόπουλε, σας παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω με αυτό, κύριε Πρόεδρε.

Δεύτερον, η ίδια η Ευρωπαϊκή Ένωση φιλοξενεί φορολογικούς παραδείσους. Η Ολλανδία είναι ο μεγαλύτερος φορολογικός παράδεισος, η Ιρλανδία το ίδιο. Και δεν μιλάμε για τα εξωχώρια νησιά. Μιλάμε για τις συγκεκριμένες αυτές χώρες.

Άρα, λοιπόν, αυτή η προσπάθεια εξαπάτησης των εργαζόμενων, ότι μπορεί ξαφνικά να βελτιωθούν και να καλυτερεύσουν τα πράγματα, είναι επικίνδυνη για την ίδια τη συνείδηση.

Γιατί τι κάνετε; Βγάζετε φλας αριστερά, κύριε Υπουργέ, και στρίβετε δεξιά.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καραθανασόπουλο.

Τον λόγο έχει ο κ. Μαντάς, ο Κοινοβουλευτικός Εκπρόσωπος του ΣΥΡΙΖΑ. Στη συνέχεια, θα ολοκληρώσουμε τη διαδικασία δίνοντας τον λόγο στους εισηγητές, όπως είχε ζητηθεί, για την τροπολογία. Δεν θα υπάρξει ανοχή για κανέναν. Από δύο λεπτά ο καθένας.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Έχετε δώσει, όμως, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Από δω και πέρα δεν θα υπάρξει ανοχή για να ολοκληρώσουμε. Έδειξα ανοχή στους Κοινοβουλευτικούς Εκπροσώπους οι οποίοι κανονικά θα είχαν δώδεκα λεπτά ομιλίας. Όμως, επειδή μίλησαν οι Αρχηγοί των κομμάτων, ο χρόνος τους μειώθηκε, με αποτέλεσμα να είναι δύσκολο να περιορίσουν στα πέντε λεπτά τον λόγο που είχαν ετοιμάσει για δώδεκα λεπτά. Πιστεύω ότι αυτό είναι που καταλαβαίνετε όλοι.

Ορίστε, κύριε Μαντά, έχετε τον λόγο για πέντε λεπτά κι εσείς με σχετική ανοχή.

**ΧΡΗΣΤΟΣ ΜΑΝΤΑΣ:** Σε λίγο τα φώτα αυτής της Αίθουσας θα σβήσουν. Ξέρω πολύ καλά και νομίζω ότι το γνωρίζουμε όλοι ότι η οδύνη των ανθρώπων στη συγκεκριμένη περιοχή και σε άλλες περιοχές, ειδικά για τις απώλειες σε ανθρώπινες ζωές, δεν θα σταματήσει. Οι απώλειες αυτές δεν ανατρέπονται με όποια μέτρα κι αν πάρουμε.

Και αφού συνυπογράψω όλο αυτό το σκεπτικό που ανέπτυξε εξαιρετικά, κατά τη γνώμη μου, ο Θοδωρής Δρίτσας, θα ήθελα μόνο να προσθέσω ότι πρέπει με ταχύτητα και τη μέγιστη αποτελεσματικότητα να δούμε τι πρέπει να κάνουμε και να δεσμευτούμε από όλες τις πτέρυγες της Βουλής, από τις δημοκρατικές δυνάμεις, για να προχωρήσουμε πάρα πολύ γρήγορα στα αναγκαία βήματα, στα ουσιαστικά βήματα που έχει ανάγκη η χώρα όχι μόνο στη συγκεκριμένη περιοχή, αλλά και ευρύτερα.

Δεύτερον, να προσθέσω στον προβληματισμό που αναπτύχθηκε εδώ -και ήταν μια συζήτηση πολύ μεγάλη- ότι, δυστυχώς, ακόμη περιμένω κι εγώ να κάνουμε μια σοβαρή συζήτηση και ακούγοντας ο ένας τον άλλον και η μία την άλλη, ακούγοντας μεταξύ μας τα επιχειρήματα, να προχωρήσουμε ένα βήμα παραπέρα. Δυστυχώς στα περισσότερα θα έλεγα -για να μην είμαι απόλυτος- ζητήματα δεν γίνεται απ’ ό,τι φαίνεται να βρεθεί κοινός τόπος στο τι συμβαίνει ακριβώς.

Θα καλούσα λοιπόν -και το λέω σαν μια προτροπή- όλες τις συναδέλφισσες και όλους τους συναδέλφους να διαβάσουν και να μελετήσουν τα Πρακτικά και τις απαντήσεις που έχουν δοθεί στα διάφορα ζητήματα που έχουν μπει. Θα ήταν χρήσιμο αν μπορούσαμε να πάμε ένα βήμα παραπέρα αυτή τη συζήτηση που γίνεται στην Εθνική Αντιπροσωπεία.

Στο σημείο αυτό, θα ήθελα να προσθέσω δύο πράγματα στη μεγάλη εικόνα, που νομίζω ότι έχουμε ανάγκη να τα έχουμε στο μυαλό μας όταν συζητάμε για τέτοιου είδους ζητήματα σαν αυτά που συζητήσαμε σε όλο τους το εύρος στη σημερινή συζήτηση.

Το πρώτο, κυρίες και κύριοι συνάδελφοι, είναι ότι την προηγούμενη Παρασκευή ολοκληρώθηκε η Διεθνής Διάσκεψη για το κλίμα στη Βόννη. Θα ήθελα να πω μια λέξη πάνω σε αυτό, αν μου επιτρέπετε, δανειζόμενος κάποια φράση που είπε ο Κέβιν Άντερσον, Καθηγητής του Πανεπιστημίου του Μάντσεστερ, εξηγώντας την αύξηση κατά 2% που θα έχουμε στις παγκόσμιες εκπομπές του διοξειδίου του άνθρακα και αυτή τη χρονιά.

Σε μια συνέντευξή του, λοιπόν, στην «Deutsche Welle» είπε τα εξής: «Η Δύση έχει μεταφέρει ουσιαστικά τη βιομηχανία της σε υπεράκτιες περιοχές και περιμένουμε από τις φτωχότερες χώρες με λιγότερα εργασιακά δικαιώματα, χαμηλότερες αμοιβές και χαμηλότερες περιβαλλοντικές συνθήκες να φτιάξουν αυτές τα αγαθά που καταναλώνουμε εμείς. Και έπειτα, τους κατηγορούμε από πάνω επειδή αυξάνονται οι εκπομπές διοξειδίου του άνθρακα. Νομίζω ότι αυτό είναι ηθικά ύποπτο». Αυτά είπε ο Κέβιν Άντερσον.

Και το λέω αυτό γιατί τις προηγούμενες μέρες, τα προηγούμενα εικοσιτετράωρα, ταυτόχρονα με αυτό ψηφίστηκε στη αμερικάνικη γερουσία το νέο πρόγραμμα της διοίκησης Τραμπ για τη φορολογική πολιτική στις Ηνωμένες Πολιτείες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, προσπαθώ να τελειώσω όσο πιο γρήγορα μπορώ.

Και γνωρίζουμε ότι το σύνθημα ήταν «Tax Cuts and Jobs Act», δηλαδή νομοσχέδιο για τις φοροαπαλλαγές και τις δουλειές, κάτι που μοιάζει σαν αυτό που ακούμε από την πλευρά κυρίως της Αξιωματικής Αντιπολίτευσης και είναι το περίφημο «trickle-down» -το έχουν αναφέρει κι άλλοι ομιλητές- που σημαίνει ότι όταν ο πλούτος υπερχειλίσει στην κορυφή, τότε μπορεί και κάτι να τρέξει για τα πιο φτωχά στρώματα.

Αναφέρω αυτά τα δύο σημεία από τη μεγάλη εικόνα, κυρίες και κύριοι συνάδελφοι, για να πω ότι ταυτόχρονα με την πραγματικότητα που περιγράφεται με το ότι όποιο paper κι αν σηκώσεις βρίσκεις από κάτω το οικονομικό και πολιτικό κατεστημένο της χώρας, υπάρχει και αυτή η διεθνής εικόνα, η οποία δεν αντιμετωπίζεται -γιατί ακούω και αυτή την άποψη- με το να τα ξορκίζουμε, αλλά με το να προσπαθούμε και να επιχειρούμε να κάνουμε ό,τι μπορούμε μέσα σε συγκεκριμένες συνθήκες -στους συγκεκριμένους συσχετισμούς με τους επώδυνους συμβιβασμούς που έχουμε κάνει-, έτσι ώστε να πάμε τα πράγματα ένα βήμα παραπέρα για την κοινωνική πλειοψηφία και για τους πολλούς.

Επίσης θα ήθελα να πω μια κουβέντα μόνο σχετικά με το ότι με παραξένεψε η κριτική που έκανε η Επιστημονική Επιτροπή. Και θέλω, όσοι έχουν τη διάθεση και τον καιρό, να μελετήσουν τον νόμο και την υπουργική απόφαση για το προηγούμενο μέρισμα του 2014. Αναλύθηκε πώς δόθηκε. Και θα ήθελα να πω και να αναρωτηθώ δημόσια αν και τότε η Επιστημονική Επιτροπή είχε εκφράσει κάποια άποψη γι’ αυτό το συγκεκριμένο νομοθέτημα.

Τα καταθέτω, λοιπόν, και τα δύο, και τη νομοθεσία και την υπουργική απόφαση, για να κάνουμε μία σύγκριση.

(Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχομαι στο τελευταίο. Σε μια πολύ μεγάλη έκταση, από τότε που ξεκινήσαμε τη συζήτηση για το κοινωνικό μέρισμα, ακούστηκαν σχεδόν όλα τα επιχειρήματα. Ήμουν εδώ όταν στην Ολομέλεια -όπου συζητούσαμε, αν δεν κάνω λάθος, τον νόμο για τα παίγνια- ο κ. Δένδιας είπε -ενώ διεξαγόταν η συζήτηση- ότι ήταν σχεδόν εκτροπή το ότι υπήρχε ανακοίνωση από την πλευρά του Πρωθυπουργού για τα συγκεκριμένα μέτρα.

Την ίδια ώρα που -θυμίζω- η Νέα Δημοκρατία κατέθετε τροπολογία για την επαναφορά των φυλακών Γ΄ τύπου, μας είπαν ότι κάναμε όλη αυτή τη διαδικασία για να καλύψουμε δήθεν την υπόθεση του Υπουργού Εθνικής Άμυνας σε σχέση με την πώληση βλημάτων στη Σαουδική Αραβία, όπως και ότι το κάναμε για αντιπερισπασμό στις εκλογές που διεξάγονταν στο πλαίσιο της Δημοκρατικής Συμπαράταξης και άλλων δυνάμεων.

Μέχρι και σήμερα ακούσαμε ότι είναι συνειδητή η επιλογή της Κυβέρνησης να φέρει τη χώρα στη στασιμότητα, ότι είναι συνειδητή η επιλογή να υπονομεύσει το μέλλον της χώρας και να κινηθεί σε ένα υφεσιακό, αντιαναπτυξιακό πλαίσιο, μέχρι ακόμα και ότι για να μπορέσουμε να δώσουμε το κοινωνικό μέρισμα έχουμε κλέψει τα χρήματα, τα οποία δεν ξοδέψαμε, από την κοινωνική πολιτική.

**ΠΡΟΕΔΡΕΥΩΝ (Μάριος Γεωργιάδης):** Κύριε Μαντά, ολοκληρώστε, σας παρακαλώ.

**ΧΡΗΣΤΟΣ ΜΑΝΤΑΣ:** Θέλω να πω ότι όποια και όποιος από την Εθνική Αντιπροσωπεία θέλει να μελετήσει στα σοβαρά και να δει με έναν προσεκτικό τρόπο όλα αυτά τα επιχειρήματα και όλες αυτές τις φοβερές αιτιάσεις που έχουν αναπτυχθεί από την πλευρά της Αντιπολίτευσης, και κυρίως από την πλευρά της Αξιωματικής Αντιπολίτευσης, νομίζω ότι αν είναι καλοπροαίρετος μπορεί να βρει συγκεκριμένες απαντήσεις.

Και λέω, κυρίες και κύριοι συνάδελφοι, ότι μπορούμε να διαφωνούμε για πάρα πολλά πράγματα, αλλά νομίζω ότι ήρθε η ώρα να κάνουμε μια πολύ πιο σοβαρή και μια συζήτηση σε βάθος -φαντάζομαι ότι θα την κάνουμε και στον προϋπολογισμό- για το πού πάει η χώρα.

Πάντως σε κάθε περίπτωση, εμείς έχουμε έναν σταθερό ορίζοντα και μια σταθερή πυξίδα. Παλεύουμε για τους πολλούς και όχι για τους λίγους.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Μαντά.

Ολοκληρώσαμε και με τους Κοινοβουλευτικούς Εκπροσώπους. Θα ξεκινήσω από τον κ. Μαυρωτά και θα πάμε από το τέλος προς την αρχή για να μπορέσει να κλείσει, αν χρειαστεί, ο κ. Μπαλαούρας, μιας και ο Υπουργός έχει πει ότι δεν θα μιλήσει.

Οπότε έχετε δύο λεπτά, γιατί ο λόγος που σας δίνεται είναι για την τροπολογία και μόνον, το ξεκαθαρίζω. Δεν χρειάζεται να ασχοληθείτε και να αναπτύξετε οποιοδήποτε άλλο θέμα. Έχετε δύο λεπτά για την τροπολογία, για να μην αρχίσουμε να σας λέμε ότι κλείνουμε το μικρόφωνο.

Ελάτε, κύριε Μαυρώτα, έχετε τον λόγο.

**ΓΕΩΡΓΙΟΣ ΜΑΥΡΩΤΑΣ:** Θα είμαι μέσα στον χρόνο, κύριε Πρόεδρε, μην ανησυχείτε.

Θα ξεκινήσω από τη νομοτεχνική βελτίωση, που νομίζω ότι βάζει τα πράγματα στη θέση τους. Ήταν κάτι που το είχαμε ζητήσει από την αρχή, ώστε να υπάρχει μία –ας το πούμε- πιο συγκεκριμένη αναφορά και να μην είναι έτσι αόριστο. Το είχαμε μάλιστα χαρακτηρίσει μάλιστα ως λευκή επιταγή. Τώρα γίνεται πιο συγκεκριμένο. Νομίζουμε ότι γενικά έτσι όπως τίθενται τα κριτήρια είναι στη σωστή κατεύθυνση.

Σε σχέση με την τροπολογία που κατατέθηκε, τη 1349, που έχει να κάνει με τη Μάνδρα και τις αποζημιώσεις στους πληγέντες, τις 5.000 ευρώ ανά κατοικία και τις 8.000 ευρώ ανά επιχείρηση, σκεφτόμαστε μήπως δείτε, κύριε Υπουργέ, τη δυνατότητα, επειδή είδαμε και τις εικόνες της καταστροφής εκεί πέρα στη Μάνδρα και στη Νέα Πέραμο που αφορούσαν σε ένα μεγάλο μέρος τους, εκτός από κατοικίες και επιχειρήσεις, και μέσα μεταφοράς, μήπως υπάρχει η δυνατότητα να δοθεί κάποια ενίσχυση και σ’ αυτούς που ουσιαστικά έχασαν τα μέσα μεταφοράς τους. Υπολογίζεται, από ό,τι διάβασα σε δημοσιεύματα, περίπου στα τριακόσια αυτοκίνητα. Μήπως μέσα σε αυτό το πλαίσιο –τώρα βέβαια δεν προλαβαίνετε στη συγκεκριμένη τροπολογία- αλλά στο άμεσο μέλλον, σε κάποιο επόμενο νομοσχέδιο να βρεθεί κάποια τέτοια δυνατότητα; Νομίζω ότι θα ήταν ανακουφιστικό για ανθρώπους που έχασαν, εκτός από τα σπίτια και τις επιχειρήσεις, και τα μέσα μεταφοράς και τα αυτοκίνητα. Αν έρθει, θα την υπερψηφίσουμε.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Μαυρωτά, για την ακρίβεια στον χρόνο.

Κύριε Σαρίδη, εκ μέρους, της Ένωσης Κεντρώων θα τοποθετηθείτε εσείς, μιας και εγώ ήμουν εισηγητής, αλλά τυγχάνει να προεδρεύω.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Θα στηρίξουμε την τροπολογία. Δεν θέλω να πω κάτι γι’ αυτό.

Θα ήθελα να ρωτήσω τον κύριο Υπουργό, όμως, γιατί δεν έκανε δεκτή την τροπολογία της Ένωσης Κεντρώων, όπου εκεί αναφερόμαστε σε ένα λάθος που έχει γίνει στο άρθρο 2 και που κατά την άποψή μας διορθώνεται με τη συγκεκριμένη τροπολογία. Θα θέλαμε να πάρουμε μία απάντηση για ποιον λόγο δεν κάνατε δεκτή την τροπολογία της Ένωσης Κεντρώων.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Σαρίδη.

Κύριε Υπουργέ, θα θέλατε να απαντήσετε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Στο τέλος συνολικά.

**ΠΡΟΕΔΡΕΥΩΝ (Μάριος Γεωργιάδης):** Τον λόγο έχει ο κ. Λαζαρίδης εκ μέρους των Ανεξαρτήτων Ελλήνων για δύο λεπτά.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Ξεκινάω με την τροπολογία 1349. Σαφώς είμαστε θετικοί οι Ανεξάρτητοι Έλληνες, όπως επίσης και με τη νομοτεχνική βελτίωση. Πράγματι δίνεται μεγαλύτερη σαφήνεια έτσι. Είναι σωστή η νομοτεχνική βελτίωση.

Κύριε Υπουργέ, στην τοποθέτησή μου έκανα μια αναφορά για τα άτομα τα οποία φιλοξενούνται, ότι θα πρέπει να τα δούμε με ιδιαίτερη προσοχή γιατί τα άτομα...

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Υπάρχει στο σώμα.

**ΓΕΩΡΓΙΟΣ ΛΑΖΑΡΙΔΗΣ:** Έχουν συμπεριληφθεί;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ωραία. Είναι πάρα πολύ θετικό αυτό, κύριε Υπουργέ. Δεν το άκουσα γι’ αυτό το σχολίασα.

Κάτι άλλο ήθελα να πω. Ήθελα να κάνω κάποιο σχόλιο όσον αφορά στην τοποθέτηση του Αρχηγού της Αξιωματικής Αντιπολίτευσης, αλλά και των υπολοίπων Βουλευτών των δύο κομμάτων της Αντιπολίτευσης, της Νέας Δημοκρατίας και του ΠΑΣΟΚ, οι οποίοι μιλάνε για φοροελαφρύνσεις κ.λπ..

Σαφώς και κανένας δεν αμφισβητεί ότι χρειάζεται ελάφρυνση η φορολογία σήμερα, ειδικά απέναντι στους ελεύθερους επαγγελματίες, αλλά ξέρετε, αποφεύγει, ειδικά ο Αρχηγός της Αξιωματικής Αντιπολίτευσης, να μιλήσει για τα ισοδύναμα. Τα «ισοδύναμα» είναι ένας όρος που τον έβαλαν στη ζωή μας αυτοί και δεν μιλάνε καθόλου για ισοδύναμα. Όταν λένε για φοροελαφρύνσεις –πολύ ωραία- να μας πουν. Θα τα πάρουν από εδώ και θα τα φορτώσουν εκεί.

Μιλάνε για περιορισμό του κόστους του κράτους. Έκλεισαν διακόσια πενήντα σχολεία. Μάλλον κάτι τέτοιο σκέφτονται. Αν τυχόν ο Έλληνας πολίτης τους έδινε ποτέ τη δυνατότητα να κυβερνήσουν, θα έκλειναν και άλλα τόσα σχολεία. Θα έκλειναν νοσοκομεία, όπως πάνω στη Θεσσαλονίκη έκλεισαν ένα μεγάλο νοσοκομείο και ετοιμάζονται και για άλλο νοσοκομείο.

**ΠΡΟΕΔΡΕΥΩΝ (Μάριος Γεωργιάδης):** Κύριε Λαζαρίδη, παρακαλώ να ολοκληρώσετε.

**ΓΕΩΡΓΙΟΣ ΛΑΖΑΡΙΔΗΣ:** Ολοκληρώνω, κύριε Πρόεδρε.

Φόρτωσαν και τον κόσμο με φόρους, ενώ οι ίδιοι είχαν εξασφαλίσει για τον εαυτό τους τη φορολογική ασυλία μέσω των offshore, γιατί όποια πέτρα κι αν σηκώσουμε κάτω από τις offshore, θα δούμε ή στελέχη της Νέας Δημοκρατίας ή στελέχη του ΠΑΣΟΚ. Από τα δύο κόμματα, τον ΣΥΡΙΖΑ και τους Ανεξάρτητους Έλληνες, πουθενά δεν θα δούμε τέτοια. Είναι δικά τους προνόμια αυτά.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Λαζαρίδη.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Έχουμε κρίνει την τροπολογία αυτή ως ανεπαρκέστατη. Δεν απαντά στις αγωνίες, στις ζημιές που έχουν πάθει οι κάτοικοι στη δυτική Αττική. Δεν αποζημιώνονται στο 100% οι ζημιές. Μένουν εκτός αυτοκίνητα τα οποία χάθηκαν, που είναι πράγματι μέσα παραγωγής για κάποιους ιδιοκτήτες τους. Επίσης για τους αλιείς που έχασαν τις βάρκες τους δεν αναφέρεται τίποτα στην τροπολογία, όπως και για μια σειρά από άλλα ζητήματα που αφορούν τα δάνεια, το «πάγωμά» τους, τον ΕΝΦΙΑ. Είπε, βέβαια, η κ. Παπανάτσιου ότι θα φέρει άλλη τροπολογία σε άλλο νομοσχέδιο.

Επιπλέον για μια σειρά από άλλα ζητήματα που έχουν συζητήσει οι εργαζόμενοι, τα συνδικάτα στην περιοχή, που έχουν πολλούς εργαζόμενους στις επιχειρήσεις, οι οποίοι έχουν πάθει ζημιά, έχουν κοπεί τα ημερομίσθιά τους, η ασφάλισή τους, η Κυβέρνηση δεν έχει πάρει καμμία θέση.

Η τροπολογία, λοιπόν, είναι ανεπαρκέστατη. Εμείς, βέβαια, δεν θα καταψηφίσουμε, επειδή θεωρούμε ότι έστω και τα πέντε χιλιάρικα για την κατοικία που έχει πληγεί ή τα οκτώ για την επιχείρηση είναι μία βοήθεια. Ωστόσο, αυτό δεν απαντά στο σύνολο των ζημιών που έχουν πάθει οι άνθρωποι στην περιοχή, γι’ αυτό θα ψηφίσουμε «παρών» στη συγκεκριμένη τροπολογία.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κατσώτη.

Τον λόγο έχει ο κ. Κουτσούκος για δύο λεπτά.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, δεν σας πάει να είστε τόσο αυστηρός. Επειδή το Προεδρείο έχει και μια συλλογική ευθύνη για το γεγονός ότι η Κυβέρνηση καταθέτει σοβαρές τροπολογίες μετά τις τοποθετήσεις μας, δεν θα καταχραστώ τον χρόνο. Θα είμαι σύντομος.

**ΠΡΟΕΔΡΕΥΩΝ (Μάριος Γεωργιάδης):** Αυτό, όμως, ήταν κάτι που συμφωνήσατε εξαρχής.

**ΓΙΑΝΝΗΣ ΚΟΥΤΣΟΥΚΟΣ:** Με τη νομοτεχνική βελτίωση του κ. Τσακαλώτου, όπως είχαμε επισημάνει από προχθές, τουλάχιστον θα αποφύγουμε τα ευτράπελα της περσινής διαδικασίας. Νομίζω ότι κινείται σε θετική κατεύθυνση. Άρουμε τις επιφυλάξεις μας.

Σημειώνω ότι έχει φύγει από τη φρασεολογία της Κυβέρνησης η «δέκατη τρίτη σύνταξη». Εμείς θα επιμείνουμε ότι με την υπερψήφιση, για να πάρουν οι φτωχοί και οι αδύναμοι αυτά που δικαιούνται, δεν σημαίνει ότι αποδεχόμαστε το σκεπτικό της Κυβέρνησης, γιατί υποστηρίζουμε ότι όλα αυτά είναι προϊόν φορολογικής αφαίμαξης. Δυόμισι εκατομμύρια είναι οι νέοι φόροι το 2017.

Επειδή με τον κ. Τσακαλώτο θα μιλήσουμε αύριο για το 2015 και θα είμαστε εδώ, σταματάω. Τον βλέπω και πολύ κουρασμένο. Θα τα πούμε αύριο.

Δεν μπορώ, όμως, να μην απαντήσω στην κ. Αχτσιόγλου, που μας έλεγε ότι η μείωση των συνταξιοδοτικών δαπανών είναι από την εκκαθάριση των εκκρεμοτήτων. Δεν έχει πάρει χαμπάρι ότι ψήφισε 1.600.000.000 ευρώ περικοπές στις συντάξεις φέτος η κ. Αχτσιόγλου; Σταματώ εδώ.

Ερχόμαστε τώρα στους πλημμυροπαθείς. Τι είπα εγώ στην τοποθέτησή μου; Είπα ότι πρέπει να δούμε το ισχύον νομοθετικό πλαίσιο πώς θα γίνει αποτελεσματικό. Λέω, λοιπόν, ότι υπάρχει πάγια διαδικασία νομοθετημένη, που λέει ότι σε μία θεομηνιόπληκτη περιοχή βγαίνει μία κοινή υπουργική απόφαση, με βάση την οποία αποζημιώνονται οι οικοσκευές, αποζημιώνονται οι επιχειρήσεις για το πάγιο και τα εμπορεύματα και στη συνέχεια δίδονται τα ποσά για την επισκευή και την ανακατασκευή των κτηρίων. Αυτή είναι μία φιξ, πάγια διαδικασία, η οποία, όμως, έχει αποδειχθεί –και ανέφερα το παράδειγμα της Ηλείας- ότι πολλές φορές είναι πολύ γραφειοκρατική και αναποτελεσματική.

Άρα, θα πρέπει η Κυβέρνηση, μιας κι έγινε τόσο μεγάλη συζήτηση εδώ για τις ευθύνες του παρόντος και του παρελθόντος, να δει πώς θα γίνει αυτή η διαδικασία πολύ κοντά στους κατοίκους, με δημιουργία ενός ΤΑΣ, ενός ΤΑΠ ή ενός ΚΕΠ εκεί στην περιοχή.

Φυσικά, δεν μας κάλυψε ο Υφυπουργός στο ερώτημα του κ. Λοβέρδου. Αυτές οι πέντε χιλιάδες και οι οκτώ χιλιάδες θα αφαιρεθούν από αυτά που προβλέπουν οι πάγιες διαδικασίες για την οικοσκευή ή τη ζημιά στις επιχειρήσεις ή είναι πρόσθετα; Αυτό θα μας το πείτε εσείς.

Εμείς, λοιπόν, θα την ψηφίσουμε. Θεωρούμε ότι δεν πλήρης η συζήτηση που έγινε εδώ. Παρά ταύτα, επισημαίνουμε την ανάγκη να κινηθεί η Κυβέρνηση πιο γρήγορα και οργανωμένα στη βοήθεια προς τους πλημμυροπαθείς.

**ΠΡΟΕΔΡΕΥΩΝ (Μάριος Γεωργιάδης):** Είναι ξεκάθαρο. Σας ευχαριστούμε πολύ. Είδατε ότι είχατε την περισσότερη ανοχή απ’ όλους. Θα μου παραπονεθεί ο κ. Βρούτσης τώρα που ακολουθεί.

Κύριε Βρούτση, έχετε τον λόγο για δύο λεπτά.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε. Θα είμαι κι εγώ πολύ σύντομος. Παίρνω τον λόγο, όμως, γιατί θεωρώ ότι είναι ανάγκη να αποκαταστήσω για ακόμη μία φορά την αλήθεια σε αυτά που είπε ο Πρωθυπουργός, προσπαθώντας να την αλλοιώσει για ακόμη μία φορά, παραπλανώντας τον ελληνικό λαό.

Γίνομαι συγκεκριμένος: Η επίκληση του Πρωθυπουργού στην τοποθέτησή του ότι αυτή η Κυβέρνηση πήρε μόνο 14,5 δισεκατομμύρια μέτρα, ενώ οι προηγούμενες -που προσπαθεί τεχνικά να τις αθροίσει- πήραν πολύ περισσότερα, είναι εσφαλμένη και παραπλανά και την κοινωνία και δεν λέει την αλήθεια.

Στην πραγματικότητα, κύριε Υπουργέ των Οικονομικών, για να συγκρίνεις τις δημοσιονομικές παρεμβάσεις, θα έπρεπε κανονικά ο ΣΥΡΙΖΑ τον Ιανουάριο του 2015 να εξαλείψει νομοθετικά ό,τι περικοπές είχαν γίνει και να επιβάλει τις δικές του. Η παρέμβαση του ΣΥΡΙΖΑ μετά τον Ιανουάριο του 2015 και τα νέα 14,5 δισεκατομμύρια ευρώ μέτρα ήταν αφού υιοθέτησε κι όλες τις προηγούμενες προσαρμογές. Αυτό, λοιπόν, λέει ότι αυτό που κάνουν ο Πρωθυπουργός και τα στελέχη του ΣΥΡΙΖΑ είναι και παραπλανητικό και αναληθές.

Δεύτερον, η κ. Αχτσιόγλου επέμεινε σε μια κατεύθυνση ότι γυρίζει στους συνταξιούχους ένα ποσό 315 εκατομμυρίων ευρώ και το κάνει οικειοθελώς η Κυβέρνηση και μπράβο και τι γενναία φερόμαστε απέναντι στους συνταξιούχους. Είναι ψέματα. Η κ. Αχτσιόγλου επιχείρησε για άλλη μία φορά να παραπλανήσει και να πει ψέματα στους συνταξιούχους και στον ελληνικό λαό.

Ποια είναι η αλήθεια; Η αλήθεια είναι ότι από τον Ιανουάριο του 2015 επέβαλαν εισφορές 2% στις κύριες συντάξεις, επέβαλαν εισφορές 6% στις επικουρικές και 6% στις διπλές κύριες. Το πακέτο αυτό που έφερε ο ΣΥΡΙΖΑ για τα ασφάλιστρα στον τομέα υγείας είναι περίπου 700 εκατομμύρια ευρώ ετησίως. Στα δυόμισι χρόνια είναι 1,7 δισεκατομμύρια και από τα 1,7 δισεκατομμύρια, κύριε Υπουργέ των Οικονομικών, επιστρέφει 315 εκατομμύρια.

Για εμένα είναι ο ορισμός του θράσους να κουνάει το δάχτυλο η κ. Αχτσιόγλου και να λέει «γυρίζουμε μέρισμα στους συνταξιούχους», όταν παίρνει 1,7 δισεκατομμύρια και αποδίδει 315 εκατομμύρια.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βρούτση.

Κύριε Μπαλαούρα, ολοκληρώστε κι εσείς τη διαδικασία.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ευχαριστώ, κύριε Πρόεδρε.

Θέλω να κάνω μερικά σχόλια. Ο κ. Μητσοτάκης στην ομιλία του ανέφερε ότι ο Πρωθυπουργός πήγε στη Σουηδία. Έτσι όπως το είπε, για να ακούει ο ελληνικός λαός, είναι λες και πήγε για «holidays» και δεν πήγε για συγκεκριμένη δουλειά. Μάλιστα έθεσε ζητήματα που αφορούν τους εργαζόμενους της χώρας, αφορούν τις συλλογικές συμβάσεις, το κοινωνικό και εργασιακό κεκτημένο. Το κλείνω αυτό, δεν χρειάζεται άλλο σχόλιο.

Όσον αφορά το μνημόνιο που είπαν οι συνάδελφοι του ΚΚΕ -δεν είναι εδώ-αλλά και άλλοι συνάδελφοι, είμαστε σε ένα μνημόνιο κι έχουμε καταναγκασμούς. Εντός, όμως, του μνημονίου βρίσκουμε τρόπους για να μπορέσουμε να διευκολύνουμε τη ζωή των ανθρώπων οι οποίοι είναι παραπεταμένοι για πολλά χρόνια και ιδιαίτερα στην κρίση. Περί αυτού πρόκειται.

Δεν κάνουμε καμμία ανατροπή του καπιταλισμού. Προσπαθούμε να βρούμε διεξόδους ώστε οι άνθρωποι αυτοί να επιζήσουν, να προσπαθήσουν να σταθούν στα πόδια τους και στο φως που ανοίγεται να κερδίσουν τον χαμένο χρόνο και το χαμένο έδαφος.

Εμείς δεν θέλουμε, επομένως, επιδόματα. Θέλουμε μια άλλη πολιτική. Δεδομένων, τούτων, όμως, δεν μπορούμε να κάνουμε τίποτα άλλο. Είναι τελείως λάθος αυτό που είπαν ο κ. Μητσοτάκης και ο κ. Βρούτσης επανειλημμένα ότι το περίσσευμα που βγαίνει είναι από φορολογική αφαίμαξη. Είναι γνωστά, τα έχουμε πει και δεν θέλω να τα επαναλάβω. Η κ. Αχτσιόγλου είπε ότι είναι από εξοικονομήσεις που έγιναν εντός του ΕΦΚΑ, πέρα από τα 300 εκατομμύρια και πλέον που ήταν από την αύξηση της απασχόλησης και επομένως των εισφορών.

Τελειώνω, κύριε Πρόεδρε, λέγοντας ότι ο κ. Δένδιας –ο οποίος είναι Κοινοβουλευτικός Εκπρόσωπος- έφτασε στο σημείο να πει ότι το νομοσχέδιο δεν αναφέρει τίποτα συγκεκριμένο. Ήρθε, λοιπόν, η ρύθμιση η οποία τα αναφέρει αναλυτικότατα και μάλιστα διάφοροι συνάδελφοι από την Αντιπολίτευση την επικρότησαν, διότι έχει σημαντικά πράγματα που καλύπτουν προβλήματα, τα οποία ενδεχομένως να μην τα είχαν πιάσει από την αρχή τα Υπουργεία.

Το 2014 –ο κ. Βρούτσης το θυμάται πολύ καλά- είχαν μόνο έναν νόμο που έλεγε ξερά «δίνουμε 700 εκατομμύρια», χωρίς να έχουν καμμία προδιαγραφή. Τα έβγαλαν όλα με υπουργική απόφαση. Αυτό, λοιπόν, είναι φαρισαϊσμός.

**ΧΡΗΣΤΟΣ ΜΑΝΤΑΣ:** 500 εκατομμύρια.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι, πρόσθεσα. Έτσι και αλλιώς τζάμπα ήταν. Δεν τα κατάλαβε κανένας.

**ΠΡΟΕΔΡΕΥΩΝ (Μάριος Γεωργιάδης):** Μην αρχίσετε τώρα. Ήδη έχετε ξεφύγει. Είμαστε στα τρία λεπτά. Να κλείσουμε, γιατί έχουν κουραστεί όλοι.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Σημειώνω πραγματικά την παρατήρηση του κ. Κουτσούκου, γιατί έχουμε εμπειρία και από τον ίδιο νομό. Πρέπει να άρουμε τα γραφειοκρατικά εμπόδια και τις δυσκολίες που υπάρχουν στην εφαρμογή κάποιων πραγμάτων για την ανακούφιση του κόσμου. Ελπίζω –και η κ. Δούρου το είπε αυτό- να δούμε άλλο τοπίο, για να μπορέσουμε να ξεφύγουμε απ’ αυτή τη μέγγενη της γραφειοκρατίας.

Τελειώνοντας, κύριε Πρόεδρε, θέλω να πω πως μου κάνει εντύπωση ότι ενώ ψηφίζουν και το νομοσχέδιο και την τροπολογία, ταυτόχρονα την καυτηριάζουν έντονα. Αυτό είναι μια υποκρισία, είναι ένας φαρισαϊσμός. Δεν είναι αυτό ένα ζήτημα, όταν δηλαδή τα κόμματα από τα αριστερά έως την άκρα δεξιά χτυπάνε όλη τη νομοθετική ρύθμιση και στο τέλος λένε ότι την ψηφίζουν; Τι να πει κανένας; Ο λαός κρίνει.

**ΠΡΟΕΔΡΕΥΩΝ (Μάριος Γεωργιάδης):** Κύριε Μπαλαούρα, έχετε υπάρξει αντιπολίτευση, οπότε γνωρίζετε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ποτέ, κύριε Πρόεδρε, δεν το κάναμε αυτό.

**ΠΡΟΕΔΡΕΥΩΝ (Μάριος Γεωργιάδης):** Τον λόγο έχει ο κύριος Υπουργός για να κλείσουμε τη συνεδρίαση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ένα λεπτό θέλω, κύριε Πρόεδρε, γιατί μου έκανε ερώτηση ο εισηγητής.

**ΠΡΟΕΔΡΕΥΩΝ (Μάριος Γεωργιάδης):** Δεν σας βάζω χρόνο. Θα είστε σύντομος. Είμαι σίγουρος.

Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κι εγώ συμφωνώ, όπως και ο εισηγητής μας, ότι πρέπει το πλαίσιο να απλοποιηθεί. Είναι καλοδεχούμενες όποιες ιδέες έχουμε από ανθρώπους που ίσως έχουν και περισσότερη εμπειρία από εμάς στο πώς μπορεί να απλοποιηθεί το σύστημα. Λέω απλώς ότι είμαστε ανοιχτοί σε αυτή τη συζήτηση.

Δεν μπορώ να σας απαντήσω σε βάθος για την ερώτησή σας, γιατί αφορά το Υπουργείο Εργασίας. Θα το δούμε. Συνεννοήθηκα με την Υπουργό και είπε ότι θα το κοιτάξει σε μια επόμενη φάση. Δεν έχω το θέμα, γιατί αφορά αποκλειστικά το συνταξιοδοτικό.

Θα κάνω μόνο ένα τελευταίο σχόλιο. Νομίζω ότι οι πολιτικές δυνάμεις έχουν μια επιλογή. Ή θα συνεχίζουν να λένε ότι οι αντίπαλοί τους λένε ψέματα και ότι είναι ψεύτες ή δεν θα μιλάνε για την τοξικότητα στην πολιτική. Και τα δύο δεν γίνονται. Πάρτε μια απόφαση.

Σε σχέση με όλα αυτά για τα οποία κατηγορήσατε την κ. Αχτσιόγλου, τον Πρωθυπουργό και εμένα ότι είναι ψέματα, εμείς με πολύ ήπιο τρόπο εξηγήσαμε τι ισχύει.

Μπορείτε να διαφωνήσετε, αλλά αν θεωρείτε ότι λέμε ψέματα και λέμε μόνο ψέματα, τότε μη μας κάνετε κηρύγματα για τοξικό λόγο. Ή το ένα ή το άλλο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 17-11-2017: Ποινική δικογραφία που αφορά στον Υπουργό Εθνικής Άμυνας, κ. Παναγιώτη Καμμένο και τον Υπουργό Ναυτιλίας και Νησιωτικής Πολιτικής, κ. Παναγιώτη Κουρουμπλή.

Κυρίες και κύριοι συνάδελφοι, κηρύσσεται περαιωμένη η συζήτηση επί τους αρχής, των άρθρων, της τροπολογίας και του συνόλου του σχεδίου νόμου του Υπουργείου Οικονομικών: «Διανομή Κοινωνικού Μερίσματος και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΧΡΗΣΤΟΣ ΚΑΤΣΩΤΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το νομοσχέδιο του Υπουργείου Οικονομικών: «Διανομή Κοινωνικού Μερίσματος και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και της τροπολογίας και η ψήφισή τους θα γίνει ξεχωριστά.

Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΧΡΗΣΤΟΣ ΚΑΤΣΩΤΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΧΡΗΣΤΟΣ ΚΑΤΣΩΤΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΓΕΡΑΣΙΜΟΣ ΜΠΑΛΑΟΥΡΑΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΧΡΗΣΤΟΣ ΚΑΤΣΩΤΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1349 και ειδικό 220 ως έχει;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΧΡΗΣΤΟΣ ΚΑΤΣΩΤΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η τροπολογία με γενικό αριθμό 1349 και ειδικό 220 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΧΡΗΣΤΟΣ ΚΑΤΣΩΤΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομικών: «Διανομή Κοινωνικού Μερίσματος και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΧΡΗΣΤΟΣ ΚΑΤΣΩΤΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Διανομή Κοινωνικού Μερίσματος και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 474)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 22.50΄ λύεται η συνεδρίαση για αύριο, ημέρα Τρίτη 21 Νοεμβρίου 2017 και ώρα 18.00΄, με αντικείμενο εργασιών του Σώματος: νομοθετική εργασία, συζήτηση και ψήφιση επί των σχεδίων νόμου του Υπουργείου Οικονομικών: α. Κύρωση του Απολογισμού του Κράτους, οικονομικού έτους 2015, β. Κύρωση του Ισολογισμού του Κράτους, οικονομικού έτους 2015.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**