(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΔ΄

Πέμπτη 11 Ιανουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:  
 α) Προς τον Υπουργό Εσωτερικών, με θέμα: «Αποκατάσταση πληγέντων στη Δυτική Αττική», σελ.   
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Αποκλείονται από τη ρύθμιση των εκατόν είκοσι δόσεων τέσσερις μεγάλες κατηγορίες οφειλετών ασφαλιστικών εισφορών», σελ.   
 γ) Προς την Υπουργό Διοικητικής Ανασυγκρότησης, με θέμα: «Ατελή και αποσπασματικά τα αποτελέσματα της Κυβέρνησης για τα Ψηφιακά Οργανογράμματα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Οικονομικών, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού και οι Αναπληρωτές Υπουργοί Εσωτερικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Περιβάλλοντος και Ενέργειας και Αγροτικής Ανάπτυξης και Τροφίμων κατέθεσαν στις 9-1-2018 σχέδιο νόμου: «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΚΕΓΚΕΡΟΓΛΟΥ Β. , σελ.  
  
Β. Επί των επικαίρων ερωτήσεων:  
ΓΕΡΟΒΑΣΙΛΗ Ό. , σελ.  
ΓΕΩΡΓΑΝΤΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΠΕΤΡΟΠΟΥΛΟΣ Α. , σελ.  
ΣΚΟΥΡΛΕΤΗΣ Π. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΔ΄

Πέμπτη 11 Ιανουαρίου 2018

Αθήνα, σήμερα στις 11 Ιανουαρίου 2018, ημέρα Πέμπτη και ώρα 9.30΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-1-2018 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΝΓ΄ συνεδριάσεώς του, της Τρίτης 9 Ιανουαρίου 2018, σε ό,τι αφορά την ψήφιση στο σύνολο του σχεδίου νόμου «Τροποποίηση του άρθρου 5 της από 24.12.1990 Πράξης Νομοθετικού Περιεχομένου "Περί Μουσουλμάνων Θρησκευτικών Λειτουργών" (Α΄ 182) που κυρώθηκε με το άρθρο μόνο του ν.1920/1991 (Α΄ 11)» .)

Έχω την τιμή να ανακοινώσω στο Σώμα ότι οι Υπουργοί Οικονομικών, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού και οι Αναπληρωτές Υπουργοί Εσωτερικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Περιβάλλοντος και Ενέργειας και Αγροτικής Ανάπτυξης και Τροφίμων κατέθεσαν στις 9-1-2018 σχέδιο νόμου: «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον και έχει ήδη παραπεμφθεί στις συναρμόδιες Διαρκείς Επιτροπές.

Κυρίες και κύριοι συνάδελφοι, συνεχίζουμε με την ανάγνωση των αναφορών.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Χαρούλα (Χαρά) Κεφαλίδου, Βουλευτή Δράμας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 3α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 3β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη δεύτερη με αριθμό 757/8-1-2018 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Εύης Χριστοφιλοπούλου προς τον Υπουργό Εσωτερικών, με θέμα: «Αποκατάσταση πληγέντων στη δυτική Αττική».

Κυρία Χριστοφιλοπούλου, έχετε τον λόγο για δύο λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, σε λίγες ημέρες κλείνουν δύο μήνες από τη φονική πλημμύρα, που κόστισε τη ζωή σε είκοσι τέσσερις ανθρώπους και που σήμερα ακόμη η δυτική Αττική και ιδιαίτερα οι περιοχές της Μάνδρας, αλλά και της Νέας Περάμου αντιμετωπίζουν τεράστια προβλήματα όχι μόνο στα ζητήματα των υποδομών, αλλά νοικοκυριά και επιχειρήσεις, πραγματικά, είναι αναγκασμένοι να ξεκινήσουν από το μηδέν και να βρουν τις δυνάμεις να ξεκινήσουν από το μηδέν. Και βεβαίως η δημοτική αρχή και οι δημοτικές αρχές του τόπου προσπαθούν σε συνεργασία με την περιφέρεια να αντιμετωπίσουν το πρόβλημα.

Η ερώτησή μου σε αυτή τη φάση έχει περισσότερο να κάνει με το πώς η Κυβέρνηση βοηθάει την αποκατάσταση. Έχω καταθέσει και άλλη ερώτηση, αλλά δεν είναι της παρούσης, για την πρόληψη και το μέλλον.

Κύριε Υπουργέ, τρία είναι τα ζητήματα που είναι άμεσα. Το πρώτο αφορά την αποκατάσταση των ζημιών μέσω της έκτακτης οικονομικής ενίσχυσης ύψους 580 ευρώ ανά νοικοκυριό για την οικοσκευή και για τις ζημιές στις κατοικίες εν γένει.

Η δική μας πληροφόρηση είναι ότι η Κυβέρνηση εντός του τελευταίου διημέρου κατέθεσε επιτέλους τα χρήματα, κάτι που ελπίζω να μου επιβεβαιώσετε, γιατί σήμερα κοντεύουμε δύο μήνες από την πλημμύρα και υπάρχουν άνθρωποι οι οποίοι δεν μπόρεσαν. Γνωρίζετε καλά ότι ο Δήμος Μάνδρας-Ειδυλλίας από ίδιους πόρους είχε ξεκινήσει, τουλάχιστον, σε πεντακόσιες περιπτώσεις και είχε δώσει από δικά του χρήματα, περιμένοντας αυτή την κυβερνητική ενίσχυση.

Θέλω, λοιπόν, να σας παρακαλέσω να μας δώσετε εδώ στη Βουλή τα στοιχεία σχετικά με το εάν όντως κατεβλήθη αυτές τις ημέρες το ποσό για να συνεχίσουν να καταβάλλονται τα επιδόματα για τις οικοσκευές και την αποκατάσταση των ζημιών.

Θέλω, επίσης, να μας πείτε, κύριε Υπουργέ, εάν πρόκειται να δώσετε έκτακτη οικονομική ενίσχυση περαιτέρω των χρημάτων που έχετε ήδη δώσει.

(Στο σημείο αυτό κτυπάει το κουδούνι του χρόνου λήξεως της κυρίας Βουλευτού)

Κύριε Πρόεδρε, αφήστε μου ένα, δύο λεπτά, δεν πρόκειται να μακρηγορήσω. Θέλω απλώς να ολοκληρώσω τα δύο σκέλη των ερωτήσεων.

Το δεύτερο, λοιπόν, αφορά την έκτακτη οικονομική ενίσχυση πέραν των 500 χιλιάδων ευρώ που ήδη έλαβε ο Δήμος Μάνδρας και τα οποία, όπως καταλαβαίνετε, δεν επαρκούν ούτε στο ελάχιστο για μια πόλη, η οποία έχει καταστραφεί ολοσχερώς.

Νομίζω, κύριε Πρόεδρε, ότι εάν την επισκεφθείτε και εσείς -ο Υπουργός έχει πάει-, θα δείτε μία πόλη που είναι κυριολεκτικά σαν βομβαρδισμένη. Είναι τεράστιες οι ανάγκες, κύριε Υπουργέ και θέλω, πραγματικά, να μας πείτε εδώ τι περαιτέρω οικονομική ενίσχυση θα δώσετε για την αποκατάσταση των υποδομών στην Μάνδρα.

Το τρίτο, που είναι εξίσου σημαντικό, είναι το εξής: Η τεχνική υπηρεσία του δήμου είναι από τις πλέον υποστελεχωμένες. Υπάρχει ανάγκη και ο δήμος έχει αποταθεί ήδη προς το Υπουργείο Υποδομών και προς την περιφέρεια για να στείλουν μηχανικούς. Πείτε μας, λοιπόν, τι εργαλεία και τι δυνατότητες έχετε εσείς ως Υπουργός Εσωτερικών σε αυτή την έκτακτη ανάγκη για να δώσετε ενίσχυση στην τεχνική υπηρεσία του δήμου, ούτως ώστε να μπορέσουν να ολοκληρωθούν τουλάχιστον τα μικρά έργα.

Ευχαριστώ, κύριε Πρόεδρε και ευχαριστώ και για την ανοχή.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κυρία Χριστοφιλοπούλου.

Τον λόγο έχει ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Πράγματι, νομίζω ότι το ζητούμενο και το λιγότερο που έχουμε να κάνουμε στην περίπτωση της Μάνδρας είναι να μπορέσουμε να κινητοποιήσουμε τον κρατικό μηχανισμό σε μια προσπάθεια να περιορίσουμε, εν πάση περιπτώσει, τον πόνο των ανθρώπων εξαιτίας αυτής της καταστροφής η οποία δεν είχε προηγούμενο και είχε μεγάλο ανθρώπινο κόστος.

Εάν κανείς δει το μέγεθος και τον βαθμό κινητοποίησης των κρατικών υπηρεσιών, νομίζω ότι μπορεί να καταλήξει στο συμπέρασμα ότι έγινε σε πάρα πολύ μεγάλο βαθμό αυτό το οποίο ήταν δυνατό να γίνει με βάση τα διαθέσιμα μέσα, τον τρόπο οργάνωσης αυτού του κράτους, τις παθογένειές του, αλλά και τις εν γένει δυνατότητές του.

Το λέω αυτό σαν ένα συμπέρασμα, το οποίο θεμελιώνεται πάνω σε συγκεκριμένα γεγονότα. Θέλω να σας θυμίσω ότι στις 15 Νοεμβρίου έγιναν οι καταστροφικές πλημμύρες, οι φονικές πλημμύρες και στις 20 Νοεμβρίου εγκρίθηκαν από το Υπουργείο Εσωτερικών τα πρώτα ποσά για τον Δήμο της Μάνδρας και τον Δήμο Μεγαρέων, που ήταν 500.000 και 400.000 ευρώ αντίστοιχα και υπήρξε αμέσως μετά άλλο ένα ποσό 250.000 ευρώ για τον Δήμο της Μάνδρας. Αυτά κατευθύνθηκαν για την αντιμετώπιση των πρώτων καταστροφών. Ήταν προς τον δήμο, στον λογαριασμό «θεομηνίες», όπως επιγράφεται, αλλά και για αντιμετώπιση ζητημάτων ύδρευσης.

Από εκεί και έπειτα, στην περίπτωση της Μάνδρας και σε σειρά άλλων, αντίστοιχων περιπτώσεων, που συνέβησαν το ίδιο διάστημα γνωρίζετε ότι για πρώτη φορά η ελληνική Κυβέρνηση προχώρησε στο έκτακτο βοήθημα των 5.000 ευρώ και των 8.000 ευρώ για φυσικά πρόσωπα και επιχειρήσεις, κάτι το οποίο ήταν, εάν θέλετε, έξω από τις μέχρι τώρα δυνατότητες και πρακτικές των κυβερνήσεων. Δεν έγινε μόνο για τη Μάνδρα, έγινε και για μια σειρά άλλους δήμους ανά την Ελλάδα. Αυτά τα χρήματα, στο μεγαλύτερό τους μέρος, ήδη τα έχουν πάρει οι δικαιούχοι.

Ταυτόχρονα, από τον προηγούμενο χρόνο έχουν ολοκληρωθεί όλες εκείνες οι διαδικασίες, όπως κοινές υπουργικές αποφάσεις, εκ μέρους της Κυβέρνησης, που αφορούν στο βοήθημα που προέρχεται από το Υπουργείο Εργασίας μέσω μεταβιβαστικής πληρωμής από το Υπουργείο Εσωτερικών και αφορά τα 469.552 ευρώ για τη Μάνδρα και 293.470 ευρώ για τα Μέγαρα, δηλαδή για την περιοχή της Νέας Περάμου. Αυτά τα χρήματα λογικά πρέπει ήδη, μπορεί και σήμερα που μιλάμε, να έχουν πιστωθεί στον λογαριασμό του δήμου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Την ίδια στιγμή, έχει συνταχθεί και έχει πάρει ΦΕΚ η κοινή υπουργική απόφαση, που προβλέπει την οριοθέτηση της πληγείσας περιοχής, έτσι ώστε αυτό που απομένει αυτή τη στιγμή να είναι τα χρήματα που δίνει το Υπουργείο Οικονομικών για την αποζημίωση των επιχειρήσεων.

Άρα, δηλαδή οι ενισχύσεις προς τους πληγέντες, φυσικά πρόσωπα και επιχειρήσεις, προς τον δήμο, έχουν ήδη δοθεί στο μεγαλύτερό τους μέρος. Αντιλαμβάνεστε ότι ο βαθμός ανταπόκρισης εξαρτάται και από τις υπηρεσίες του δήμου. Τα αιτήματα έρχονται όχι όλα μαζί, αλλά σταδιακά. Έχουν αυτή τη στιγμή εξασφαλιστεί όλα τα απαιτούμενα ποσά.

Επιπλέον, για το κρίσιμο θέμα του προσωπικού που είπατε, ο Δήμος της Μάνδρας γνωρίζει ότι έχει τη δυνατότητα βάσει της κείμενης νομοθεσίας να πάρει εκτάκτως και διμηνίτες και οκταμηνίτες εργαζόμενους. Άρα, αυτό το εργαλείο το έχει η δήμαρχος στα χέρια της και πρέπει να το υλοποιήσει. Γνωρίζει ποιοι είναι οι νόμοι. Είναι ο ν.3584/2007 και ο ν.4225/2015.

Ένα θα σας πω. Όσο εξαιρετικά και να λειτουργούν οι υπηρεσίες του κεντρικού κράτους, εάν δεν υπάρχουν συνέργειες και καλή συνεργασία με τον δήμο και την περιφέρεια, το αποτέλεσμα δεν θα είναι αυτό που θέλουμε. Και το αντίστροφο ισχύει. Όσο και να λειτουργεί καλά ένας δήμος, εάν δεν υπάρχει ανταπόκριση από τις κεντρικές υπηρεσίες, πάλι δεν θα έχουμε το επιδιωκόμενο αποτέλεσμα.

Άρα, λοιπόν, το μήνυμα, νομίζω, είναι να μπορέσουμε τα μέσα που διαθέτουμε να τα αξιοποιήσουμε στο συντομότερο δυνατό χρόνο και θεωρώ ότι προς αυτήν την κατεύθυνση κινηθήκαμε.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύρια Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, χαίρομαι κατ’ αρχάς, γιατί μου επιβεβαιώνετε ότι τα ποσά ήδη οδεύουν, μέσω του Υπουργείου Εργασίας, προς τον Δήμο Μάνδρας και τον Δήμο Μεγάρων για τη Νέα Πέραμο. Αυτό, πράγματι, είναι ευχής έργον.

Θα διαφωνήσω μαζί σας -και δεν είναι θέμα κομματικής αντιπαράθεσης- στο ότι όλοι οι πληγέντες ή οι περισσότεροι έχουν πάρει αυτό το έκτακτο βοήθημα. Δεν είναι αλήθεια. Το έχουν πάρει αρκετοί, αλλά αρκετοί απ’ αυτούς το έχουν πάρει από ίδιους πόρους των δήμων. Άρα, ο δήμος, ακόμα και αν έχει άλλους πόρους για να τους κατευθύνει στο να κάνει έστω τα μικρής εμβέλειας έργα, που μπορεί να τα κάνει μόνος του, καταλαβαίνετε ότι είναι μπλοκαρισμένος. Συνεπώς, έχει πολύ μεγάλη σημασία να έρθουν αυτά τα χρήματα και χαίρομαι που το επιβεβαιώνετε.

Τώρα, το δεύτερο είναι ότι δεν σας άκουσα να πείτε ότι θα κάνετε κάτι παραπάνω για τη Μάνδρα. Θα επικαλεστώ τη βοήθεια του κυρίου Προέδρου, γιατί το Αγρίνιο πήρε κάτι παραπάνω. Δεν θέλω σε καμμία περίπτωση να αντιπαραβάλω μία περιοχή με κάποια άλλη. Προς θεού, κύριε Πρόεδρε, μην παρεξηγηθώ, αλλά θέλω πραγματικά να πω ότι η έκτακτη ενίσχυση που μου είπατε, τα 500.000 ευρώ, σε σχέση με την τεράστια ζημιά που έχει υποστεί η Μάνδρα δεν επαρκούν, κύριε Υπουργέ.

Και για το κονδύλι για τη λειψυδρία -που μου αναφέρατε την ύδρευση- που είχε αιτηθεί ο δήμος 150.000 ευρώ και το κάνατε 250.000 ευρώ, πράγματι είναι έτσι. Μην ξεχνάτε, όμως, ότι αυτό το κονδύλι έχει να κάνει με την ύδρευση και των άλλων οικισμών, των Βιλίων και των Ερυθρών, δηλαδή δεν είναι απλώς για τη Μάνδρα, είναι και για τα χωριά γύρω-γύρω. Άρα, είναι μια σύνθετη κατάσταση.

Θέλω, λοιπόν, να δεσμευτείτε ότι μπορείτε να δώσετε περισσότερα χρήματα στον Δήμο Μάνδρας. Όσον αφορά στους διμηνίτες και στους οκταμηνίτες, υπάρχει μια διαδικασία την οποία είναι πιθανόν -θα το δούμε- ο Δήμος Μάνδρας να την έχει ξεκινήσει. Δεν το γνωρίζω. Το κρατώ.

Όμως, πέρα από τους διμηνίτες, θα μπορούσε κάποιος γρήγορα με αποσπάσεις ή αν θέλετε και με μια απλή διάθεση -υπάρχουν όλα τα εργαλεία στον δημόσιο τομέα- να διαθέσει μηχανικούς για ένα χρονικό διάστημα είτε από την περιφέρεια είτε από το Υπουργείο Υποδομών, σε συνεργασία με εσάς -η Κυβέρνηση λειτουργεί ενιαία, ως οφείλει εκ του Συντάγματος-, ώστε να λυθεί ένα πρόβλημα για μερικούς μήνες. Πρέπει να είμαστε, δηλαδή, λίγο πιο απλοί, λίγο πιο άμεσοι.

Ταυτόχρονα, τελειώνω συμφωνώντας μαζί σας ότι χρειάζονται συνέργειες. Και γι’ αυτό από την πρώτη στιγμή που επισκεφτήκαμε την περιφέρεια και τις υπηρεσίες Πολιτικής Προστασίας, όταν χτύπησε η πλημμύρα τη δυτική Αττική, αλλά και κατόπιν, στην επίσκεψη της κ. Γεννηματά στη Μάνδρα, είπαμε αυτό ακριβώς, και από πλευράς μας βοηθάμε γι’ αυτό ακριβώς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα σας αναφέρω μόνο ένα τελευταίο, κύριε Υπουργέ, ότι είναι τέτοια η κατάσταση στη Μάνδρα, που όταν βρέχει, οι γονείς φοβούνται να στείλουν τα παιδιά τους στο σχολείο. Ένα από τα αιτήματα που κατευθύνθηκε προς εμάς και δι’ ημών το μεταβιβάζω, είναι ότι χρειαζόμαστε και ψυχολόγους, χρειαζόμαστε κοινωνικούς λειτουργούς, πάλι μέσω κάποιας διάθεσης για λίγους μήνες ή κάποιας απόσπασης ψυχολόγων, κοινωνικών λειτουργών, μέχρις ότου υπάρξει αναδιοργάνωση και αίτημα από τον δήμο. Νομίζω ότι θα ήταν και αυτό προς τη σωστή κατεύθυνση.

Αναφέρω μόνο μια πτυχή από μια περιοχή που δεν επλήγη μόνο στις υποδομές της, αλλά επλήγη και στις ψυχές των ανθρώπων, κάτι που δεν είναι ήσσονος σημασίας. Περιμένω την απάντησή σας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Πάντως, κυρία Χριστοφιλοπούλου, για την Αιτωλοακαρνανία ίσχυσε ό,τι ίσχυσε για τη Μάνδρα και τη Σαμοθράκη. Αυτό και τίποτα παραπάνω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι, προσέξτε, κύριε Πρόεδρε. Δεν φέρνω σε αντιπαραβολή τις δύο περιοχές. Απλά προτείνω στον Υπουργό να δώσει τουλάχιστον όσα και στο Αγρίνιο.

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Εν πάση περιπτώσει, αυτήν τη στιγμή νομίζω ότι δεν ωφελεί να συγκρίνουμε καταστάσεις που πολλές φορές δεν είναι όμοιες. Σημασία έχει να μπορούμε στις περισσότερες των περιπτώσεων -αν όχι σε όλες- να ανταποκρινόμαστε στις πραγματικές ανάγκες.

Επαναλαμβάνω, επειδή το είπατε στη δεύτερή σας παρέμβαση, ότι το έκτακτο βοήθημα των 5.000 ευρώ και των 8.000 ευρώ σε φυσικά πρόσωπα και επιχειρήσεις για πρώτη φορά εφαρμόστηκε από τη Μάνδρα και έπειτα. Μάλιστα, θα σας έλεγα ότι δεν είναι εξασφαλισμένο ότι μπορεί να γίνει σε ανάλογες περιπτώσεις από εδώ και πέρα, διότι αφορούσε χρήματα, τα οποία είχαν προκύψει από τον προϋπολογισμό του 2017.

Από εκεί κι έπειτα, αναφέρατε ανάγκες, οι οποίες ξεφεύγουν από αυτές που προέκυψαν από τις έκτακτες καταστάσεις, όπως τα ζητήματα της ύδρευσης και στις άλλες περιοχές του δήμου. Γι’ αυτόν ακριβώς τον σκοπό, για την κάλυψη αυτών των αναγκών, υπάρχουν τα προγράμματα της περιφέρειας, αλλά ιδιαίτερα το Υπουργείο Εσωτερικών έχει δρομολογήσει δύο νέα χρηματοδοτικά εργαλεία προς τους δήμους τα οποία απευθύνονται ακριβώς και έρχονται να καλύψουν ανάγκες, που δεν μπορούν να καλυφθούν με πόρους της περιφέρειας ή του Υπουργείου Υποδομών για μεγαλύτερα έργα και κατευθύνονται στα ζητήματα της ύδρευσης.

Απ’ αυτά τα καινούργια χρηματοδοτικά εργαλεία, το ένα είναι από πόρους της Ευρωπαϊκής Τράπεζας Επενδύσεων και το άλλο από πόρους οι οποίοι προέρχονται από το περσινό πρόγραμμα δημοσίων επενδύσεων που δεν απορροφήθηκαν από τα άλλα Υπουργεία και έχουν μπει σε έναν καταπιστευτικό λογαριασμό του Υπουργείου Εσωτερικών που θα είναι για το 2018 στο ύψος των 240.000.000 ευρώ και θα κατευθυνθεί για συγκεκριμένα έργα, που έχουν να κάνουν με προμήθειες μηχανημάτων, παιδικές χαρές, μικρά έργα ύδρευσης, αποχέτευσης, αποκατάσταση ΧΑΔΑ κ.λπ.. Σ’ αυτά, μέσα στον επόμενο μήνα, θα μπορούν πια να απευθύνονται οι δήμοι και με διαδικασίες αρκετά ευέλικτες και –ελπίζω- πιο σύντομες να μπορέσουμε να κάνουμε την εκταμίευση.

Αναφερθήκατε σε κάτι, το οποίο είναι πραγματικότητα, την τραυματική εμπειρία των πολιτών και τα ψυχολογικά προβλήματα που υπάρχουν. Θα σας έλεγα, βέβαια, ότι για να μπορέσουμε να μετριάσουμε τον δικαιολογημένο φόβο των κατοίκων της Μάνδρας, θα πρέπει –και αυτό κάνουμε- να δρομολογήσουμε τις ουσιαστικές μόνιμες παρεμβάσεις για να μην ξαναβρεθούμε μπροστά σ’ αυτά τα φαινόμενα. Αυτό σημαίνει ολιστικές παρεμβάσεις συνολικά στη δυτική Αττική.

Η Κυβέρνηση μέσα και από το περιφερειακό συνέδριο, που έγινε στην περιοχή των Μεγάρων και της Μάνδρας, ανέδειξε την αναγκαιότητα αυτή. Ακούστηκαν πράγματα. Είμαστε σε συνεργασία με τους φορείς της αυτοδιοίκησης. Θεωρώ ότι μέσα σ’ αυτήν τη χρονιά θα μπουν οι βάσεις για οριστικές λύσεις, αποφεύγοντας την πεπατημένη και το κακό παράδειγμα των προηγούμενων κυβερνήσεων, όπου την άναρχη δόμηση, το παράλογο το έκαναν νομιμοφανές και κανόνα με τη βούλα της κεντρικής εξουσίας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Υπουργέ.

Η πρώτη με αριθμό 749/8-1-2018 επίκαιρη ερώτηση πρώτου κύκλου του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Αγροτικής Ανάπτυξης και Τροφίμων, σχετικά με την αναβάθμιση της γεωργικής εκπαίδευσης στην Ελλάδα, δεν θα συζητηθεί λόγω κωλύματος του Υπουργού.

Τώρα θα συζητηθεί η δεύτερη με αριθμό 740/4-1-2018 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Αποκλείονται από τη ρύθμιση των εκατόν είκοσι δόσεων τέσσερις μεγάλες κατηγορίες οφειλετών ασφαλιστικών εισφορών».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ενημερωτικά προς τον Υπουργό Εσωτερικών, να πούμε ότι εν μέρει έχει δίκιο για τις 5.000 στις επιχειρήσεις ως προκαταβολή, γιατί προβλέπεται η διαδικασία μέσω των περιφερειών, προκειμένου να αποζημιωθούν στο σύνολο και όχι μόνο με τα 5.000 ευρώ, τα οποία μπορεί να θεωρηθούν προκαταβολή.

Για τις οικογένειες, όμως, τα σπίτια, την οικοσκευή προβλέπεται εδώ και πολλά χρόνια και εφάπαξ πρώτο βοήθημα, αλλά και αντικατάσταση της οικοσκευής με μια απλή διαδικασία. Εσείς στήσατε τρεις φορές στην ουρά τους ανθρώπους και ακόμα δεν έχουν δοθεί τα χρήματα που δικαιούνται για την οικοσκευή ενώ είναι πολύ απλή η διαδικασία. Τετραγωνικά, μέλη της οικογένειας…

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, θα περάσουμε στη δική σας ερώτηση;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Τι λέτε; Πώς το ξέρετε; Δεν τα ξέρετε καλά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εσύ δεν τα ξέρεις καλά, Υπουργέ μου. Το Υπουργείο Εσωτερικών απέχει πολύ από την πραγματικότητα…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Η Κρήτη απέχει πολύ από τη Μάνδρα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, τι κάνουμε εδώ; Αναπτύσσουμε την προηγούμενη ερώτηση;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μιλάω. Όπως μιλήσατε προηγουμένως εσείς, έτσι μιλάω κι εγώ.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ. Δεν είναι διαδικασία αυτή. Περάστε στην ερώτηση τη δική σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Στην ερώτηση τη δική μου είμαι. Θα δείτε πώς συνδέονται.

Δεν έχει δοθεί ακόμα η αποζημίωση για την οικοσκευή, ούτε στη Μάνδρα ούτε σε άλλες περιπτώσεις. Είναι απλούστατη η διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Κεγκέρολγου. Ανέπτυξε η κ. Χριστοφιλοπούλου με επάρκεια την ερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, δεν θα παρεμβαίνετε μέσα στην τοποθέτησή μου.

**ΠΡΟΕΔΡΕΥΩΝ (Γεώργιος Βαρεμένος):** Είναι συμβολικός εδώ ο ρόλος μου;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν θα παρεμβαίνετε.

**ΠΡΟΕΔΡΕΥΩΝ (Γεώργιος Βαρεμένος):** Η παρουσία μου δεν είναι συμβολική.

Παρακαλώ, περάστε στην ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Προεδρεύετε και δεν καθοδηγείτε.

**ΠΡΟΕΔΡΕΥΩΝ (Γεώργιος Βαρεμένος):** Δεν καθοδηγώ κανέναν. Σας λέω να περάσετε στην ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μπορείτε να μου δώσετε τον χρόνο για τις διακοπές που μου κάνατε;

**ΠΡΟΕΔΡΕΥΩΝ (Γεώργιος Βαρεμένος):** Τον εξαντλήσατε κιόλας μόνος σας τον χρόνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κοιτάξτε, επειδή πολυμιλάτε –και δεν το καταλαβαίνετε- ως Πρόεδρος και παρεμβαίνετε, παρακαλώ, να μου δώσετε τον χρόνο.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να δοθεί, λοιπόν, άμεσα η αποζημίωση της οικοσκευής σε όσους τη δικαιούνται. Τα πολλά λόγια είναι φτώχεια. Η ανικανότητα δεν μπορεί να κρυφτεί πίσω από τις αναφορές στο παρελθόν.

**ΠΡΟΕΔΡΕΥΩΝ (Γεώργιος Βαρεμένος):** Περάστε στην ερώτησή σας, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έρχομαι τώρα στο Υπουργείο Εργασίας. Θέλω να αναφερθώ στις αρνητικές εξελίξεις, σχετικά με το «MEGA», που αφήνουν στον δρόμο τετρακόσιες είκοσι οικογένειες εργαζομένων, δημοσιογράφων, τεχνικών και διοικητικών.

Είναι απορίας άξιον ότι η Κυβέρνηση όχι μόνο δεν έκανε τίποτα για να μη μείνουν στον δρόμο αυτοί οι εργαζόμενοι, αλλά συνέβαλε έμμεσα ούτως ώστε να συμβεί αυτό το γεγονός.

Βεβαίως και οι ευθύνες της εργοδοσίας, των ιδιοκτητών είναι μεγάλες και, κυρίως, των προηγούμενων ιδιοκτητών, οι οποίοι οδήγησαν σε αυτή την αρνητική εξέλιξη. Περιμένουμε από το Υπουργείο Εργασίας έστω μία ανακοίνωση για τις τετρακόσιες είκοσι οικογένειες.

**ΠΡΟΕΔΡΕΥΩΝ (Γεώργιος Βαρεμένος):** Περάστε τώρα στο θέμα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, όταν συζητούσαμε τη διάταξη για τις ρυθμίσεις, τον εξωδικαστικό συμβιβασμό και τη δυνατότητα για εκατόν είκοσι δόσεις, σας είχαμε επισημάνει ότι μένουν μεγάλες κατηγορίες εκτός.

Σας είχαμε επισημάνει ότι δεν περιλαμβάνονται άνθρωποι οι οποίοι δικαιούνται να έχουν μία δεύτερη ευκαιρία, αυτοί που έχασαν, παραδείγματος χάριν, τη ρύθμιση των εκατό δόσεων, δεν περιλαμβάνονται οι άνθρωποι εκείνοι οι οποίοι είναι φυσικά πρόσωπα και δεν έχουν επαγγελματική ή επιχειρηματική δραστηριότητα, δεν περιλαμβάνονται καθαρά και δεν προβλέπονται οι διαδικασίες για τους άνω των πενήντα χιλιάδων οφειλετών. Εσείς τότε δεν δώσατε απαντήσεις σαν να μην τα είπαμε.

Έρχεστε τώρα με μία απόφαση, η οποία, δυστυχώς, δεν είναι ξεκάθαρη και, επιπλέον, δίνει την ευκαιρία κατ’ εξαίρεσιν στις αρμόδιες αρχές να κρίνουν βάσει δικών τους εσωτερικών διαδικασιών τη βιωσιμότητα και, κατά συνέπεια, την ένταξη στις εκατόν είκοσι δόσεις με ένα εντελώς άτυπο σύστημα, το οποίο οδηγεί προφανώς σε πελατειακές σχέσεις -όχι κατ’ ανάγκη κομματικές ή πολιτικές- και συναλλαγές και αυτό είναι απαράδεκτο.

Θέλουμε καθαρές απαντήσεις για τις τέσσερις κατηγορίες στις οποίες αναφέρομαι γραπτά στην ερώτησή μου, πώς θα κινηθείτε, τι θα κάνετε, ούτως ώστε να μπορούν να ενταχθούν στη ρύθμιση αυτές οι τέσσερις κατηγορίες.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Περιθώρια για συναλλαγές δεν νομίζω ότι μπορεί κανείς να κατηγορήσει το σύστημα ότι υπάρχουν, διότι είναι τόσο αντικειμενικές οι προϋποθέσεις, που δεν επιδέχονται καμμιά παρέμβαση από οποιονδήποτε θα ήθελε ίσως να ωφεληθεί χωρίς να το δικαιούται και κανείς δεν μπορεί να ευνοήσει κάποιον, αν δεν μπορεί να ενταχθεί.

Οι όροι επιλεξιμότητας είναι προσδιορισμένοι από το ίδιο το πλαίσιο, κύριε Κεγκέρογλου. Δεν υπάρχει τέτοια περίπτωση και θα ήθελα, αν μπορείτε στη δευτερολογία σας, να μου πείτε από πού εξάγετε ένα τέτοιο συμπέρασμα.

Η κατηγορία της πλατφόρμας για τους οφειλέτες που έχουν πάνω από 50.000 ευρώ και απεριόριστο ποσό οφειλής έχει ήδη από 3 Αυγούστου τεθεί σε εφαρμογή. Αυτό που βάλαμε τώρα -και σας είχα απαντήσει και στην τελευταία ερώτησή σας της προηγούμενης χρονιάς, του έτους 2017- είναι για οφειλέτες μέχρι 50.000 ευρώ. Αυτό είναι γνωστό. Δεν μιλάμε γι’ αυτή την κατηγορία στην προκειμένη περίπτωση ρυθμίσεων, που θα αρχίσει από 1η Φεβρουάριου για άλλες περιπτώσεις.

Επομένως, οι κατηγορίες αυτές, στις οποίες αναφέρεστε, έχουν εξαντληθεί μέσα στο πλαίσιο και της πλατφόρμας από 3 Αυγούστου και της τωρινής που θα τεθεί σε εφαρμογή και θα αρχίσει να λειτουργεί από τις πρώτες μέρες του Φεβρουαρίου.

Χρειάστηκε αυτή η μικρή καθυστέρηση στην έναρξη, προκειμένου να μπορούν ευχερώς να ενταχθούν οι περισσότεροι οφειλέτες στη ρύθμιση αυτής της κατηγορίας οφειλετών, διότι το ίδιο το σύστημα θα έχει προετοιμάσει το προφίλ του οφειλέτη, ώστε να μην είναι δυσχερής η κατάταξή του στη σχετική εφαρμογή.

Πρέπει να σας πω ότι εννιακόσιες χιλιάδες οφειλέτες έχουν ποσό οφειλής περίπου από 20.000 μέχρι 50.000 ευρώ. Είναι το 83% όλων των οφειλετών, που θα μπει σ’ αυτή τη διαδικασία, στην κοινωνική ασφάλιση.

Όσον αφορά το ποσό από 20.000 ευρώ μέχρι 50.000 ευρώ, υπάρχουν περίπου εκατόν εξήντα χιλιάδες οφειλέτες. Συνεπώς, νομίζω ότι το μεγάλο μέρος του πληθυσμού των οφειλετών θα έχει την ευκαιρία να ενταχθεί σ’ αυτή τη διαδικασία ρύθμισης οφειλών. Πραγματικά, θα είναι μία λύση για την καλύτερη εισπραξιμότητα αναφορικά με την κοινωνική ασφάλιση, αλλά και ως προς τη βελτίωση με ακόμα καλύτερες επιδόσεις των εσόδων που θα έχει ο ΕΦΚΑ μέσα στο 2018.

Σας λέω από τώρα την πρόβλεψη που έκανα και κατά τη συζήτηση του προϋπολογισμού. Θα έχουμε, πραγματικά, μία εκτόξευση των εσόδων του ΕΦΚΑ, όπως σημειώθηκε και μέσα στο 2017. Μέσα απ’ αυτή τη διαδικασία θα βοηθηθούν οι οφειλέτες μας να ανταποκριθούν και θα μπορούν να καλύψουν αυτές τις ανάγκες τους.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Να μιλήσουμε γι’ αυτούς που έχουν οφειλές κάτω από 50.000 ευρώ, στους οποίους δεν περιλαμβάνονται όσοι είχαν ρύθμιση εκατό δόσεων και την έχασαν και όσοι είναι φυσικά πρόσωπα και δεν είναι επιχειρηματίες ή επαγγελματίες. Όμως, ακόμα και αυτοί που δημιούργησαν οφειλές ως ελεύθεροι επαγγελματίες, ως ατομική επιχείρηση ή ως μικρές επιχειρήσεις, από τη στιγμή που έκλεισαν την επιχείρηση για λόγους βιωσιμότητας και οι οφειλές στέκουν, δεν περιλαμβάνονται μέσα γιατί δεν έχουν πλέον την ιδιότητα του επιτηδευματία. Σας λέω αμέσως αμέσως δύο κατηγορίες γι’ αυτούς που χρωστούν κάτω από 50.000 ευρώ.

Θα σας δώσω άλλες δύο κατηγορίες. Σας έχω πει ότι αναφορικά μ’ αυτούς που οφείλουν στα ασφαλιστικά ταμεία, δηλαδή στο πρώην ΤΕΒΕ -νυν ΟΑΕΕ- πάνω από 20.000 ευρώ και στον ΟΓΑ πάνω από 4.000 ευρώ και είναι μπροστά στη σύνταξη, δηλαδή δικαιούνται σύνταξη, δεν τους δίνετε τη δυνατότητα ρύθμισης, παρά μόνο στα ποσά μέχρι 4.000 ευρώ και μέχρι 20.000 ευρώ. Τη ρύθμιση μέχρι του ποσού των 50.000 ευρώ, την καταργήσατε.

Υπάρχει ανάγκη πλέον να αναθεωρηθεί εκείνη η απόφαση του 2015, διότι τα πράγματα έχουν αλλάξει. Χρωστά ένας 8.000 ευρώ στον ΟΓΑ, δεν του δίνετε τη σύνταξη και δεν μπορεί να επιβιώσει. Τι να κάνει; Να κλέψει; Έχει πληρώσει, όμως, ασφαλιστικές εισφορές. Το ίδιο συμβαίνει και με τον άλλον του ΟΑΕΕ. Έχει πληρώσει ασφαλιστικές εισφορές.

Κάποια λύση πρέπει να βρεθεί. Γιατί δεν κάνετε μία απλή τροποποίηση ότι εντάσσονται και φυσικά πρόσωπα σ’ αυτή τη ρύθμιση και με την εγγύηση της σύνταξης να πληρώνονται οι δόσεις, δηλαδή να αφαιρούνται από τη σύνταξη; Αυτά είναι απλά πράγματα. Γιατί δεν το κάνετε αυτό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχει συσσώρευση οφειλών. Αυτό δίνει παραπάνω ευθύνη στο να το κάνουμε. Μπορεί πριν από πέντε ή δέκα χρόνια να μην ήταν αναγκαίο. Τώρα είναι αναγκαίο. Γι’ αυτό, λοιπόν, σας λέω να δείτε ξανά τις αποφάσεις σας, προκειμένου να προχωρήσετε.

Ολοκληρώνω μ’ αυτούς που χρωστούν πάνω από 50.000 ευρώ. Είναι δυνατόν να έχει κάποιος ληξιπρόθεσμες οφειλές 50.000 ευρώ, 60.000 ευρώ ή 70.000 ευρώ, να θέλει να ρυθμίσει για να πληρώσει, να είναι βιώσιμος, να χρωστά μόνο στο ασφαλιστικό ταμείο και εσείς να του λέτε «Όχι, δεν μπορείς να ρυθμίσεις. Έπρεπε να χρωστάς και στη ΔΟΥ ή στις τράπεζες κάτι;»; Στον εξωδικαστικό λέτε ότι πρέπει να είναι μέχρι το 85% από έναν φορέα και όχι το 100%.

Εδώ, λοιπόν, είναι ένα ανορθολογικό κριτήριο, το οποίο πρέπει να αλλάξει. Εφ’ όσον οφείλει σε έναν φορέα, είτε είναι αυτός το δημόσιο -η ΔΟΥ καθαρά- είτε είναι ο ασφαλιστικός φορέας, να μπορεί να ρυθμίσει τις εκατόν είκοσι δόσεις ανεξαρτήτως ποσού. Δεν γίνεται. Αυτός ο περιορισμός είναι παράλογος. Θέλει να πληρώσει και δεν του δίνετε τη δυνατότητα, γιατί βάλατε ένα ποσοστό 85%.

Φέρτε τη ρύθμιση να την ψηφίσουμε όλοι. Δηλαδή, πρέπει να μας δώσουν και την έγκριση για να πληρώνουν οι άνθρωποι; Εγώ έχω συμμετάσχει στο παρελθόν σε τέτοιες διαδικασίες. Σε κάτι τέτοια πρέπει να τους λιχνάτε! Κι εγώ τους τα είχα λιχνίσει, διότι τα παράλογα δεν μπορούν να έρχονται εδώ και να νομοθετούνται.

Είναι παράλογο αυτό. Λέει ότι πρέπει να έχεις οφειλή σε δύο φορείς. Δεν γίνεται, ρε παιδιά! Να δημιουργήσουν οφειλές δηλαδή για να ξαναμπούν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Να είστε καλά.

Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, για να βρεθεί κάποιος να οφείλει πάνω από 50.000 ευρώ, προφανώς θα είναι εργοδότης που χρωστάει εισφορές των εργαζομένων του. Επειδή θητεύσατε σε θέση αρμόδιου Υπουργού για τις κοινωνικές ασφαλίσεις, το γνωρίζετε αυτό. Γι’ αυτόν τον λόγο έχει αυτή την κατάταξη σε δύο κατηγορίες ο νόμος για τη ρύθμιση οφειλών και γι’ αυτό προβλέπει για την περίπτωση των οφειλών προς την κοινωνική ασφάλιση το ποσό μέχρι 50.000 ευρώ, γιατί δεν υπάρχει περίπτωση να είναι παραπάνω. Αν είναι παραπάνω, σίγουρα θα είναι εργοδότης που οφείλει οφειλές εργαζομένων του.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και αν θέλει να πληρώσει;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Άμα θέλει να πληρώσει μία επιχείρηση που πραγματικά έχει τη δυνατότητα…

Συνήθως αυτές οι επιχειρήσεις οφείλουν και σε τράπεζες και στο δημόσιο...

**ΒΑΣΙΛΕΙΟΣ ΚΕΓΚΕΡΟΓΛΟΥ:** Συνήθως! Αν δεν οφείλει;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κανόνας. Δεν νομίζω ότι υπάρχει άλλη περίπτωση. Αν βρείτε μία άλλη περίπτωση, να τη δούμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν λέμε για τις τράπεζες. Μιλάμε για το ασφαλιστικό ταμείο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αν έχετε δει εσείς περίπτωση διαφορετική να μπορεί να ξεφεύγει από αυτόν τον κανόνα, να τη δούμε. Ως Κυβέρνηση όσα θέματα θα υπάρχουν και στο μέλλον θα τα αντιμετωπίζουμε. Και πραγματικά υπάρχουν πλευρές που πρέπει να δούμε.

Όμως, μην εισάγετε στο ζήτημα της ρύθμισης οφειλών άλλα θέματα. Διότι αυτό που είπατε για την οφειλή αγροτών που μπορεί λόγω της οφειλής να μην παίρνουν σύνταξη και άρα πρέπει να αυξήσουμε το ύψος των οφειλών, να συμψηφίζονται με συντάξεις, είναι άλλες διατάξεις. Μην μου το βάζετε σε τούτη την ερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εδώ μπορείτε να το λύσετε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Την έχω απαντήσει και αυτή την ερώτησή σας σε άλλη επίκαιρη ερώτηση, εξηγώντας ότι η σύνταξη του αγρότη, στο ύψος που είχε διαμορφωθεί, θα αυξάνεται στο μέλλον -και έχω πει πώς-, δεν είναι δυνατόν να αποπληρωθεί πριν περάσουν δεκαπέντε χρόνια. Όταν στα εξήντα επτά παίρνει σύνταξη ο αγρότης και θέλει να αποπληρώσει σε δεκαπέντε χρόνια την οφειλή του, μιλάμε οπωσδήποτε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όποιος δεν παίρνει σύνταξη, θα πεθάνει οπωσδήποτε, αλλά να μην τον πεθάνουμε κιόλας με το ζόρι.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Κεγκέρογλου. Ακουστήκατε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Συνεχίζετε να με διακόπτετε για να μην ακούνε οι άνθρωποι τις απαντήσεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μα, είναι πράγματα αυτά που ακούω, ότι θα πεθάνει και δεν θα προλάβει να πληρώσει;

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όλοι πεθαίνουμε. Δεν κατάλαβα; Θα παίξουμε και με τη μοίρα;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, μην απαντάτε στις παρεμβάσεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι δυνατόν να λέτε ότι θα πεθάνει και δεν θα προλάβει να πληρώσει; Σας παρακαλώ πάρα πολύ, κύριε Πετρόπουλε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, εσείς είστε πολύ ευαίσθητος, περισσότερο από εμένα και έχετε ξεφύγει και από αυτή τη μοίρα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το ίδιο είστε, αλλά σας έχουν βάλει νόρμες.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέω, λοιπόν, για να ξέρουν οι άνθρωποι και να μην παραπλανώνται, ότι οι αγρότες δεν εξαιρούνται από τις ρυθμίσεις οφειλών, εντάσσονται και αυτοί.

Επίσης δεν εξαιρούνται από τις ρυθμίσεις οφειλών όσοι έχουν ατομική δραστηριότητα. Έκλεισαν τη δραστηριότητά τους. Μπορούν να επανεκκινήσουν τη δραστηριότητα, διότι έχουν το ίδιο ΑΦΜ. Μπορούν να έχουν δραστηριότητα που φαίνεται σήμερα ενεργή. Πρέπει να είναι…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εάν οφείλει μόνο στον ΟΓΑ 10.000 ευρώ μπαίνει στη ρύθμιση; Τι μου λέτε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ρωτάτε για να ακούσει ο κόσμος και να πληροφορηθεί; Μήπως ρωτάτε για να δείξετε…

**ΠΡΟΕΔΡΕΥΩΝ (Γεώργιος Βαρεμένος):** Μα, δεν γίνεται έτσι!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όταν έχει 10.000 ευρώ μόνο στον ΟΓΑ, έτσι μπαίνει στη ρύθμιση; Λέτε ωμά ψέματα. Εάν οφείλει 10.000 ευρώ μόνο στον ΟΓΑ μπαίνει στη ρύθμιση;

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ πολύ! Κάνατε την ερώτηση.

Συνεχίστε, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ωμά ψέματα δεν θέλω. Τουλάχιστον κεκαλυμμένα…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όλα τα φυσικά πρόσωπα έχουν δυνατότητα ένταξης της ρύθμισης οφειλών, όλα, όλα. Αυτό θα το δείτε και στη συνέχεια, στην εφαρμογή. Επομένως η δραστηριότητα μπορεί να είναι οποιαδήποτε δραστηριότητα αποδίδει οικονομικά αποτελέσματα. Μπορεί να είναι και διαφορετική.

Οι αγρότες δεν εξαιρούνται από τη δυνατότητα ρύθμισης οφειλών. Μπορούν και αυτοί να ενταχθούν. Δεν υπάρχει καμμία άλλη περίπτωση εξαίρεσης, πλην εκείνων που δεν μπορούν να ανταποκριθούν ούτε στο να καταβάλλουν τις οφειλές τους σε διάρκεια δέκα ετών. Δέκα έτη θεωρούμε ότι είναι αρκετά, με βάση τους συνήθεις κανόνες που διαπιστώνουμε να ισχύουν στην οικονομία, ώστε να μπορεί κανείς να αποπληρώσει εισφορές. Αρκούν 6.000 ευρώ ετησίως για να εξοφλήσει κάποιος οφειλές 50.000 ευρώ.

Επομένως θεωρούμε ότι αυτός ο νόμος, όπως τον προσδιορίζουμε, είναι μια προσαρμογή στα πλαίσια των δυνατοτήτων των οφειλετών και βεβαίως μπορούν να ενταχθούν και εκείνοι που έχασαν τις εκατό δόσεις. Δεν υπάρχει εξαίρεση στη δυνατότητα ένταξης. Αυτός που έχασε τις εκατό δόσεις μπορεί να ενταχθεί στις νέες δυνατότητες του νόμου για τη ρύθμιση οφειλών.

Επομένως μόνη περίπτωση εξαίρεσης υπάρχει για εκείνον που σε δέκα χρόνια δεν μπορεί να αποπληρώσει οφειλές 50.000. Είπα ποια είναι τα ποσοστά, είπα ότι εννιακόσιες χιλιάδες οφειλέτες είναι μέχρι 50.000 ευρώ. Είναι το 85% όλων των οφειλετών. Μην μου λέτε, λοιπόν, ότι υπάρχει περιορισμός στη δυνατότητα των ανθρώπων να εξοφλούν. Υπάρχει ευρεία δυνατότητα.

Και στην επόμενη περίοδο της Κυβέρνησής μας, εάν υπάρχουν προβλήματα που απομένουν να λύσουμε, να είστε βέβαιοι ότι θα τα λύσουμε με την ίδια ευαισθησία που δείχνουμε και τώρα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Η τρίτη με αριθμό 773/9-1-2018 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Απόλυση εργαζόμενης, μέλους του ΔΣ του «Συνδικάτου Γάλακτος – Τροφίμων και Ποτών Ν. Ηρακλείου» από την εταιρεία «Σαβοϊδάκης Α.Ε.», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου.

Επίσης η τρίτη με αριθμό 774/9-1-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να σταματήσει η τρομοκρατία και οι διώξεις των εργαζομένων στα σουπερμάρκετ «ΚΑΡΥΠΙΔΗΣ», να διασφαλιστεί το δικαίωμά τους στη δουλειά και να καταβληθούν τα δεδουλευμένα τους», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου.

Τώρα θα συζητηθεί η πρώτη με αριθμό 750/8-1-2018 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, με θέμα: «Ατελή και αποσπασματικά τα αποτελέσματα της Κυβέρνησης για τα ψηφιακά οργανογράμματα».

Ορίστε, κύριε Γεωργαντά, έχετε τον λόγο για δυο λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κυρία Υπουργέ, με τον ν.4440/2016 -και το άρθρο 16- έναν νόμο που ψηφίστηκε τον Δεκέμβριο του 2016 υπήρξε μια πρόθεση της Κυβέρνησης και μια νομοθέτηση να δημιουργηθεί ένα ψηφιακό οργανόγραμμα για τη δημόσια διοίκηση και την τοπική αυτοδιοίκηση.

Χαιρετίσαμε αυτή την πρωτοβουλία. Είχαμε βέβαια συγκεκριμένες παρατηρήσεις που κάναμε, ειδικά για το άρθρο 16, τις οποίες εν μέρει επειδή τις έκαναν και οι επιστημονικοί φορείς, τις είχατε αποδεχθεί σε σχέση με το περιεχόμενο του ψηφιακού οργανογράμματος.

Σε κάθε περίπτωση φαινόταν ότι είναι η αρχή μιας εξέλιξης, η οποία ήταν καλή γενικότερα για το δημόσιο, γιατί αυτό το οποίο προβλεπόταν ήταν να υπάρξει μια εφαρμογή στην οποία όλοι οι φορείς του δημοσίου, οι φορείς που είναι καταγεγραμμένοι την ΕΛΣΤΑΤ -και θυμίζω ότι είναι γύρω στους χίλιους επτακόσιους τριάντα φορείς- θα αποτυπώσουν τις δομές τους, θα αποτυπώσουν το υπηρετούν προσωπικό και βεβαίως και τα περιγράμματα θέσεων του προσωπικού αυτού.

Αυτό θα έδινε τη δυνατότητα, ανά πάσα στιγμή, να μπορεί η κεντρική διοίκηση να παρακολουθεί τι γίνεται στους φορείς, ποιες είναι οι κενές θέσεις που υπάρχουν, ποιοι είναι αυτοί που υπηρετούν, πού βρίσκονται με απόσπαση ή με οποιοδήποτε άλλο τρόπο οι υπάλληλοι που έχουν τις οργανικές θέσεις εκεί, τι χρειάζεται ως μισθοδοσία για κάθε έναν από τον φορέα αυτό. Και βεβαίως, είναι ένα εργαλείο που θα βοηθούσε και στην κινητικότητα και σε πολλές άλλες από τις υπηρεσιακές μεταβολές τους.

Δυστυχώς δεκατρείς μήνες μετά -όπως η ίδια δηλώσατε σε συνέντευξή σας- μόνο επτά φορείς έχουν συμμορφωθεί και έχουν στείλει τα στοιχεία, τα οποία ζητήσατε με δυο εγκυκλίους σας, βάζοντας μάλιστα προθεσμίες μια για τον Οκτώβριο του 2017 και μια για τον Δεκέμβριο του 2017. Καταλαβαίνετε ότι είναι ένας ρυθμός, ο οποίος δεν μπορεί να μας κάνει αισιόδοξους για το ό,τι έχει γίνει συνείδηση ότι είναι αναγκαίο αυτό το ψηφιακό οργανόγραμμα.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Ολοκληρώνω σε μισό λεπτό, κύριε Πρόεδρε.

Κακώς για εμένα, το έχετε συνδέσει μόνο με την κινητικότητα, οπότε ένας φορέας, ο οποίος δεν επιθυμεί να συμμετάσχει στην κινητικότητα, αδιαφορεί για αυτό. Και βεβαίως, κακώς δεν ανταποκρίνεται η εφαρμογή την οποία έχετε δημιουργήσει στο περιεχόμενο του νόμου όπως τον έχουμε ψηφίσει.

Σύμφωνα με τη δική σας εφαρμογή έχουμε ουσιαστικά μια περιγραφή των δομών, μια αποτύπωση των δομών, αλλά ακριβώς με τη λεπτομέρεια που το άρθρο 16 -δεν θέλω να το διαβάσω αυτή τη στιγμή γιατί δεν υπάρχει ο χρόνος- δίνει τα στοιχεία τα οποία πρέπει να εμπεριέχονται, αυτά δεν υπάρχουν.

Σε κάθε περίπτωση όμως, ήταν ένα ξεκίνημα, αλλά νομίζω ότι ο ρυθμός των επτά φορέων σε χίλιους επτακόσιους τριάντα απαιτεί κάποιες εξηγήσεις και ίσως και κάποιες πρόσθετες παρεμβάσεις.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει η κυρία Υπουργός.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Γεωργαντά, όπως είπατε, πραγματικά η δημιουργία του ψηφιακού οργανογράμματος στο δημόσιο, στην κεντρική διοίκηση και στην τοπική αυτοδιοίκηση είναι μια μεταρρύθμιση εξαιρετικά σημαντική. Μέσω των ψηφιακών οργανογραμμάτων θα έχουμε το σύστημα κινητικότητας και όχι μόνο. Αυτό το οποίο συνέβη και αυτό το οποίο συμβαίνει είναι ότι πραγματικά υπάρχει μια καθυστέρηση σαν αυτή που περιγράφετε. Σήμερα η πλατφόρμα είναι ανοιχτή, βεβαίως. Κάθε οργανισμός ή κάθε φορέας του δημοσίου, ο οποίος ολοκληρώνει τη διαδικασία του καινούργιου οργανογράμματος μέχρι να βγει το προεδρικό διάταγμα, έρχεται και μπαίνει.

Σήμερα έχουμε εννιά φορείς. Πραγματικά ο αριθμός δεν είναι ικανοποιητικός. Θα συμφωνήσω απολύτως μαζί σας. Όμως, θα πρέπει να λάβουμε υπ’ όψιν το εξής: Ότι αυτά τα οργανογράμματα δεν ήρθαν για να αποτυπώσουν την κατάσταση, στην οποία βρίσκεται μια οργανική μονάδα, αλλά μέσω της διαδικασίας αυτής έχουμε και μεγάλες αλλαγές σε αυτές τις μονάδες και κυρίως ο λόγος καθυστέρησης βρίσκεται εκεί. Αυτό βεβαίως θέλουμε να συμβεί, δηλαδή θέλουμε να γίνουν αυτές οι αλλαγές. Σας θυμίζω ότι έχουν καταργηθεί διευθύνσεις, έχουν προστεθεί άλλες διευθύνσεις, εκσυγχρονίζοντας τις διευθύνσεις ή τις οργανικές μονάδες με βάση και τις ανάγκες της σημερινής εποχής. Εμείς από την πλευρά μας ως Υπουργείο παρέχουμε και τη βοήθεια σε όλους τους φορείς και την τεχνογνωσία και προσπαθούμε να επιταχύνουμε τις διαδικασίες.

Αυτό το οργανόγραμμα έχει έρθει και έχει μπει πάνω στην πλατφόρμα «Απογραφή», η οποία είναι ήδη προσβάσιμη, και ήδη η πρώτη φάση κινητικότητας έχει ολοκληρωθεί με τους φορείς που συμμετείχαν. Για να επιταχυνθεί η διαδικασία, αποφασίστηκε η εισαγωγή των στοιχείων να γίνει κεντρικά από τους διαχειριστές του συστήματος, του Μητρώου Ανθρώπινου Δυναμικού στο Υπουργείο Διοικητικής Ανασυγκρότησης, προκειμένου να συγκεντρωθούν στοιχεία, τα οποία δεν μπορούσαν να αναζητηθούν από το Μητρώο Ανθρώπινου Δυναμικού και ήταν απαραίτητα για την ενημέρωση του οργανογράμματος. Εκδόθηκε και η σχετική εγκύκλιος στις 3 Οκτωβρίου 2017, την οποία και αναφέρετε στην ερώτησή σας.

Με αυτή την εγκύκλιο ζητήθηκαν στοιχεία, τα οποία δεν αφορούσαν το προσωπικό. Δηλαδή, δεν ήταν στοιχεία του προσωπικού, αλλά ήταν στοιχεία των δομών. Διότι τα στοιχεία του προσωπικού τα είχαμε από το σύστημα της απογραφής.

Να αναφέρω επί τη ευκαιρία ποιοι έχουν ενταχθεί σε αυτόν τον πρώτο κύκλο κινητικότητας: Είναι το ΑΣΕΠ, η Ανεξάρτητη Αρχή Δημοσίων Εσόδων, το Υπουργείο Αγροτικής Ανάπτυξης και Τροφίμων, το Υπουργείο Ψηφιακής Πολιτικής, το Υπουργείο Υποδομών και Μεταφορών, το Υπουργείο Διοικητικής Ανασυγκρότησης, το Υπουργείο Δικαιοσύνης, Διαφάνειας και Ανθρωπίνων Δικαιωμάτων, το Υπουργείο Τουρισμού και το Υπουργείο Υγείας.

Μέχρι σήμερα, υπήρξε καθυστέρηση στο ένα κομμάτι, στην πλατφόρμα δηλαδή, στο να αποτυπωθούν οι υπηρετούντες υπάλληλοι τη συγκεκριμένη στιγμή. Αυτό, όμως, γιατί συνέβη; Συνέβη, γιατί όταν τίθενται σε ισχύ τα καινούρια οργανογράμματα, επανατοποθετούνται υπάλληλοι σε αυτές τις δομές, με βάση τις αλλαγές που έχουν συμβεί. Όποιος φορέας ολοκληρώνει και αυτή τη διαδικασία, τότε αυτά τα στοιχεία θα ανέβουν στην πλατφόρμα.

Στείλαμε, επίσης, μια εγκύκλιο στις 8 Δεκεμβρίου, με την οποία ζητήθηκε από τους φορείς να ορίσουν υπαλλήλους, που θα είναι υπεύθυνοι πια να βάζουν τα στοιχεία στο σύστημα, να πιστοποιηθούν αυτοί οι εργαζόμενοι, να έχουν και τους κωδικούς, ούτως ώστε η διαδικασία να γίνεται από αυτούς τους υπαλλήλους πια και όχι από την κεντρική διοίκηση.

Αυτή είναι, σε αδρές γραμμές, η διαδικασία. Θα πρέπει να αναγνωρίσετε και εσείς ότι είναι μια μεγάλη μεταβολή στον δημόσιο τομέα. Υπάρχουν καθυστερήσεις. Έρχεται, όμως, το επόμενο διάστημα, για να τα λύσει όλα αυτά.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Πρόεδρε, χαίρομαι που, επί των δεδομένων τουλάχιστον, συμφωνήσαμε με την κυρία Υπουργό, ότι πράγματι υπάρχει μια μεγάλη καθυστέρηση. Το ψηφιακό οργανόγραμμα θεσπίστηκε και η τήρησή του είναι υποχρέωση, όχι μόνο του Υπουργείου Διοικητικής Ανασυγκρότησης, αλλά και του Υπουργείου Οικονομικών. Διότι καταλαβαίνετε ότι είναι ένα εργαλείο, με το οποίο η Κεντρική Διοίκηση μπορεί ανά πάσα στιγμή να βλέπει τον φορέα. Δηλαδή, να βλέπει πόσους υπαλλήλους έχουν οι δομές, ποια είναι τα περιγράμματα των θέσεων τα οποία χρειάζονται, πόσοι πραγματικά υπηρετούν, πόσοι έχουν αποσπαστεί, πόσοι βρίσκονται κάπου αλλού, πόσο στοιχίζει η μισθοδοσία. Όλο αυτό μπορεί να γίνει εργαλείο για την καλύτερη διαχείριση του ανθρώπινου δυναμικού του ελληνικού δημοσίου.

Εμένα με λυπεί το γεγονός ότι δεκατρείς μήνες μετά δεν έχει γίνει συνείδηση στους υπεύθυνους δημοσίους λειτουργούς. Και βεβαίως, ευθύνη υπάρχει και στο Υπουργείο, που δεν τους έδωσε να καταλάβουν την υποχρέωσή τους αυτή. Δεν είναι προαιρετικό. Η σύσταση αυτού του οργανογράμματος αποτελεί υποχρέωση της διοίκησης, αποτελεί υποχρέωση των διευθυντών. Είναι πραγματικά φοβερό ότι δεκατρείς μήνες μετά, βλέπουμε μόνο εννέα φορείς -και είδαμε ότι είναι κεντρικά Υπουργεία και μόνο δύο ανεξάρτητες αρχές- ενώ χίλιοι επτακόσιοι είκοσι άλλοι φορείς, που τους πληρώνει το δημόσιο, που πληρώνονται από τον προϋπολογισμό, δεν αισθάνονται την υποχρέωση να μπουν σε αυτήν την εγγραφή.

Νομίζω, λοιπόν, κυρία Υπουργέ, ότι πρέπει να υπάρξει κάποιος άλλος τρόπος και όχι με τις εγκυκλίους, που, από ό,τι βλέπουμε, ορίζονται ημερομηνίες από εσάς, αλλά δεν τηρούνται. Είδα ότι η τελευταία ήταν 15 Δεκεμβρίου. Δεν θέλω να σας ρωτήσω αν πράγματι πιστοποιήθηκαν οι υπεύθυνοι πάλι ανά φορέα, όπως το ζητούσατε. Νομίζω ότι πρέπει να βρείτε τον τρόπο να γίνει συνείδηση, να συνδέσετε ίσως τη μη υπαγωγή στην εφαρμογή και με άλλες δυνατότητες της διοικήσεως και όχι μόνο με τη συμμετοχή στην κινητικότητα. Και βεβαίως, να είναι πλήρες το οργανόγραμμα έτσι όπως ακριβώς το περιγράφει ο νόμος, γιατί φαντάζομαι ότι και ο Έλληνας φορολογούμενος, ο Έλληνας πολίτης, ο κάθε διοικούμενος θα θέλει πραγματικά να έχει μια εικόνα του δημοσίου.

Διότι, όταν θα είναι σαφή τα περιγράμματα θέσεων και θα έχουμε την εικόνα των υπηρετούντων, τότε θα μπορούμε να κατανοήσουμε και τις ανάγκες, τις οποίες επικαλείται ο κάθε φορέας και η κάθε διεύθυνση. Αν δεν υπάρχουν τα περιγράμματα θέσεων κι αν δεν υπάρχει η κατάσταση των υπηρετούντων υπαλλήλων, δεν είμαστε σε θέση να αξιολογήσουμε και το αίτημα ενός φορέα. Δεν είστε σε θέση να το αξιολογήσετε, για να δείτε αν πράγματι χρειάζεται προσωπικό, τι ειδικοτήτων προσωπικό χρειάζεται, αν ορθώς το χρειάζεται και αν ορθώς ή όχι επέτρεψε να φύγει προσωπικό από τη συγκεκριμένη δομή. Είναι μια εικόνα του δημοσίου, που δείχνει την τρέχουσα πραγματικότητα και νομίζω ότι θα είναι ένα χρήσιμο εργαλείο για εσάς.

Οπότε, η παράκληση μου είναι -και θα συμβάλουμε σε αυτό- να βρεθούν οι τρόποι για να μπορέσουν όλοι οι φορείς του δημοσίου, που πληρώνονται από τον προϋπολογισμό και τον Έλληνα φορολογούμενο, να συμμορφωθούν με αυτήν την αναγκαία προϋπόθεση.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Γεροβασίλη, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κύριε Γεωργαντά, χαίρομαι που συμφωνούμε ότι όλο το σύστημα, με το οποίο δομείτο ο δημόσιος τομέας, είχε ανορθολογικά χαρακτηριστικά και έφτιαξε μια χαώδη εικόνα του δημοσίου. Βεβαίως, χαίρομαι που αναγνωρίζετε την προσπάθεια και νομίζω ότι αυτό είναι προς το συμφέρον όχι του Υπουργείου ή της Κυβέρνησης, αλλά είναι ανάγκη για τη χώρα, ανάγκη για τους Έλληνες πολίτες, να έχουν απέναντί τους ένα διαφορετικό δημόσιο. Σε αυτήν την κατεύθυνση κινούμαστε και μέσω αυτού του συστήματος.

Αυτό το οποίο δεν σας είπα στην πρώτη τοποθέτηση, δεν έφθασε ο χρόνος, ήταν η ουσιαστική παρατήρηση σας επίσης για τα περιγράμματα θέσεως εργασίας. Να ενημερώσω ότι αυτό είναι μια βαριά δύσκολη διαδικασία, το ξέρετε, που όμως έρχεται να εξορθολογήσει πραγματικά ένα μεγάλο κομμάτι της δομής του συστήματος και για τη θέση, στην οποία εργάζεται ο κάθε εργαζόμενος, και τι δουλειά κάνει εκεί, και πώς θα αξιολογηθεί στη συνέχεια μέσω του στόχου, που μπαίνει σε αυτήν τη συγκεκριμένη θέση, με το συγκεκριμένο περίγραμμα, αλλά και για την εξέλιξη του περαιτέρω, μέχρι να φθάσει ο εργαζόμενος αυτός, ο υπάλληλος αυτός, στη σύνταξη.

Αυτή η διαδικασία έχει ήδη ξεκινήσει και έχει ολοκληρωθεί στο μεγαλύτερό της κομμάτι. Εδώ έχουμε ζητήσει βοήθεια και μας έχουν βοηθήσει οι Γάλλοι με τεχνική βοήθεια. Συνεργαζόμαστε στενά με την «EXPERTISE FRANCE» και αναμένεται εντός του Φεβρουαρίου να έχει ολοκληρωθεί το θέμα των περιγραμμάτων στον δημόσιο τομέα, το οποίο και θα έλθει βεβαίως να «κουμπώσει» πάνω στην ψηφιακή πλατφόρμα του συστήματος της απογραφής, συμπληρωμένη και από τα υπόλοιπα ψηφιακά οργανογράμματα.

Θα ήθελα να αναφέρω σήμερα και άλλη μία παρέμβαση, η οποία έρχεται να «κλειδώσει» επίσης πάνω σ’ όλο αυτό, για να δώσει τα αποτελέσματα τα οποία λέτε. Είναι το Ενιαίο Σύστημα Διαχείρισης Ανθρώπινου Δυναμικού, δηλαδή η κάρτα του υπαλλήλου στο ίδιο σύστημα με καινούργιο έργο. Έχει σχεδόν τελειώσει το τεχνικό δελτίο και αναμένεται το επόμενο διάστημα η δημοπράτησή του. Είναι ένα σύστημα, το οποίο θα καταγράφει τον υπάλληλο από την ώρα που θα μπαίνει στο δημόσιο μέχρι να φτάσει στη σύνταξή του. Θα συνδεθεί με τα απαραίτητα Υπουργεία -και το Οικονομικών- ούτως ώστε τελικά να μειωθεί ή να καταργηθεί η γραφειοκρατία, που χρειάζεται και για τη βαθμολογική εξέλιξη των υπαλλήλων και για αλλαγές θέσεων ευθύνης, όλα να καταγράφονται και να απλοποιηθεί μια πολύ βαριά γραφειοκρατική διαδικασία, η οποία σπαταλά χρόνο στους εργαζόμενους και χρειάζεται περισσότερους εργαζόμενους και βεβαίως, έχει σημαντικό οικονομικό κόστος.

Όπως ξέρουμε όλοι, η γραφειοκρατία γεννάει κόστος. Καταργώντας τη γραφειοκρατία, μειώνεις το κόστος λειτουργίας του δημοσίου. Επομένως, σ’ αυτήν τη φάση βρισκόμαστε.

Θα σας πω ότι διάφορα ψηφιακά οργανογράμματα και των υπολοίπων Υπουργείων και άλλων φορέων βρίσκονται στη διαδικασία έκδοσης του προεδρικού διατάγματος, αλλά ξέρετε ότι και γι’ αυτό κάθε φορά, μόλις είναι έτοιμος ένας φορέας, χρειάζονται τουλάχιστον δύο με τρεις μήνες για να ολοκληρωθεί η διαδικασία, να περάσει δηλαδή από το ΣτΕ και να βγει το προεδρικό διάταγμα. Είναι πολλά οργανογράμματα δρομολογημένα.

Γι’ αυτό λέμε ότι το 2018 είναι η χρονιά μιας μεγάλης μεταρρύθμισης στον δημόσιο τομέα, διότι ολοκληρώνεται μια σειρά τέτοιων δράσεων, που ξεκίνησαν με τη νομοθέτησή τους, αλλά πραγματικά, έχει και μια πρακτική δυσκολία για όλους τους φορείς του δημοσίου, να συντονιστούν κάποιοι και να κατανοήσουν. Λογικό είναι όλο αυτό, διότι είναι και πρωτόγνωρο στη δημόσια διοίκηση.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς σας ευχαριστούμε.

Στο σημείο αυτό ολοκληρώθηκε η συζήτηση των επίκαιρων ερωτήσεων.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της Τετάρτης 1ης Νοεμβρίου, της Πέμπτης 2 Νοεμβρίου, της Παρασκευής 3 Νοεμβρίου και της Δευτέρας 6 Νοεμβρίου 2017.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Τετάρτης 1ης Νοεμβρίου, της της Πέμπτης 2 Νοεμβρίου, της της Παρασκευής 3 Νοεμβρίου και της Δευτέρας 6 Νοεμβρίου 2017 επικυρώθηκαν.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 10.34΄ λύεται η συνεδρίαση για αύριο, ημέρα Παρασκευή 12 Ιανουαρίου 2018 και ώρα 10.00’, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**