(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΕ΄

Τετάρτη 31 Ιανουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Αναφορά στην επέτειο της κρίσης των Ιμίων και στον χαμό των τριών αξιωματικών του Ελληνικού Πολεμικού Ναυτικού, σελ.   
3. Τήρηση ενός λεπτού σιγής εις μνήμη των αντρών που έπεσαν στο καθήκον για την προάσπιση της εθνικής κυριαρχίας, σελ.   
4. Επί διαδικαστικού θέματος, σελ.   
5. Αναφορά στο θέμα της ονομασίας των Σκοπίων, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 1 Φεβρουαρίου 2018, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών:  
 i. «Κύρωση του Τροποποιητικού Πρωτοκόλλου της Συμφωνίας μεταξύ της Ευρωπαϊκής Κοινότητας και της Δημοκρατίας του Αγίου Μαρίνου που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής», σελ.   
 ii. «Κύρωση του Τροποποιητικού Πρωτοκόλλου της Συμφωνίας μεταξύ της Ευρωπαϊκής Κοινότητας και του Πριγκιπάτου του Λιχτενστάιν που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί της αναφοράς στην επέτειο της κρίσης των Ιμίων και στον χαμό των τριών αξιωματικών του Ελληνικού Πολεμικού Ναυτικού:  
ΒΑΡΕΜΕΝΟΣ Γ. , σελ.  
ΓΕΡΜΕΝΗΣ Γ. , σελ.  
ΠΑΠΠΑΣ Χ. , σελ.  
  
Β. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
  
Γ. Επί των σχεδίων νόμων του Υπουργείου Οικονομικών:  
ΓΕΡΜΕΝΗΣ Γ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΛΟΒΕΡΔΟΣ Α. , σελ.  
ΠΑΠΑΝΑΤΣΙΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΕ΄

Τετάρτη 31 Ιανουαρίου 2018

Αθήνα, σήμερα στις 31 Ιανουαρίου 2018, ημέρα Τετάρτη και ώρα 10.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 1 Φεβρουαρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 928/29-1-2018 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Αγροτικής Ανάπτυξης και Τροφίμων, με θέμα: «Αξιοποίηση των υδάτινων πόρων και υλοποίηση των εγγειοβελτιωτικών έργων στον Νομό Ηρακλείου».

2. Η με αριθμό 944/30-1-2018 επίκαιρη ερώτηση του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Υποδομών και Μεταφορών, με θέμα: «Εξαίρεση της κατασκευής του Βορείου Οδικού Άξονα Κρήτης (ΒΟΑΚ) στον Νομό Λασιθίου».

3. Η με αριθμό 943/30-1-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ.Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Τεράστιες ζημιές στην Κρήτη σε φυτικό κεφάλαιο, δημόσιες, δημοτικές και ιδιωτικές υποδομές κ.λπ.. Άμεση αποζημίωση των παραγωγών και στήριξη των πληγέντων. Κατάσταση έκτακτης ανάγκης».

4. Η με αριθμό 921/23-1-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββαπρος τον Υπουργό Εσωτερικών,με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου».

5. Η με αριθμό 924/26-1-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Πολιτισμού και Αθλητισμού,με θέμα: «Να διασφαλιστούν τα πνευματικά δικαιώματα των δημιουργών και τα εργασιακά δικαιώματα των εργαζομένων της ΑΕΠΙ».

6. Η με αριθμό 950/30-1-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένουπρος την Υπουργό Πολιτισμού και Αθλητισμού,σχετικά με το ταφικό μνημείο της Αμφίπολης.

7. Η με αριθμό 925/26-1-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος την Υπουργό Πολιτισμού και Αθλητισμού,με θέμα: «Συμβασιούχοι Πωλητές του Ταμείου Αρχαιολογικών Πόρων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 929/29-1-2018 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Άμεση επίλυση ζητήματος που αφορά μακροχρόνια ανέργους».

2. Η με αριθμό 945/30-1-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας k. Όλγας Κεφαλογιάννη προς την Υπουργό Πολιτισμού και Αθλητισμού,με θέμα: «Οξυμμένα παραμένουν τα προβλήματα στο Ταμείο Αρχαιολογικών Πόρων και Απαλλοτριώσεων (ΤΑΠΑ) - Συνεχής απομείωση των δημοσίων εσόδων εξαιτίας της διοικητικής ανεπάρκειας και έλλειψης πολιτικής βούλησης του Υπουργείου Πολιτισμού και Αθλητισμού (ΥΠΠΟΑ)».

3. Η με αριθμό 930/29-1-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Εργαζόμενοι της Ένωσης Αγροτικός Συνεταιρισμός Τρικάλων (ΕΑΣΤ)».

4. Η με αριθμό 926/26-1-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Εξωτερικών,με θέμα: «Εμπιστεύεσθε τον κ. Μάθιου Νίμιτς ως ειδικό διαμεσολαβητή των Ηνωμένων Εθνών για το Σκοπιανό ζήτημα;».

5. Η με αριθμό 956/30-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Αγροτικής Ανάπτυξης και Τροφίμων,με θέμα: «Ζημιές που έχουν προκληθεί σε αγροτικές καλλιέργειες σε διάφορες περιοχές της Κρήτης εξαιτίας ακραίων καιρικών συνθηκών».

6. Η με αριθμό 927/26-1-2018 επίκαιρη ερώτηση του Ανεξάρτητου Βουλευτή Μεσσηνίας κ. ΔημητρίουΚουκούτση προς τον Υπουργό Αγροτικής Ανάπτυξης και Τροφίμων,με θέμα: «Ελιές τύπου Καλαμών εισάγονται και “βαφτίζονται” ως ελιές ΠΟΠ Καλαμάτας».

7. Η με αριθμό 875/22-1-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ.Οδυσσέα Κωνσταντινόπουλουπρος τον Υπουργό Εσωτερικών, με θέμα: «Το έργο προσέλκυσης επισκεπτών στη Λίμνη Λάδωνα ύψους 1.289.618 ευρώ και το έργο βελτίωσης του δρόμου Πουρναριά - Γεφύρι Κυράς - Μυγδαλιά, ύψους 500.000 ευρώ αναμένουν να προκηρυχθούν».

8. Η με αριθμό 916/23-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον ΥπουργόΕσωτερικών,με θέμα: «Άμεση ανάγκη καθαρισμού και αντιπλημμυρικών έργων στον ποταμό Γιόφυρο και τα ρέματα της περιοχής Ξηροποτάμου – Άη Γιάννη Χωστού – Μαλάδων – Φοινικιάς του Δήμου Ηρακλείου».

9. Η με αριθμό 917/23-1-2018 επίκαιρη ερώτηση της Βουλευτού Β΄ Πειραιά του Κομμουνιστικού Κόμματος Ελλάδας κ. Διαμάντως Μανωλάκουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Μέτρα προστασίας και ασφάλειας για τη ζωή και την υγεία των εργαζομένων στη ναυπηγοεπισκευαστική ζώνη».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2002/12-12-2017 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ.Νικήτα Κακλαμάνηπρος την Υπουργό Πολιτισμού και Αθλητισμού,με θέμα: «Αδικαιολόγητη καθυστέρηση στην έναρξη λειτουργίας του νέου Εθνικού Μουσείου Σύγχρονης Τέχνης (ΕΜΣΤ)».

2. Η με αριθμό 907/2-11-2017 ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ**.** Ηλία Παναγιώταρουπρος τον Υπουργό Εσωτερικών,με θέμα: «Γιάφκα υποκλοπών στο Π. Φάληρο».

Κυρίες και κύριοι συνάδερφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Οικονομικών: «Κύρωση του Τροποποιητικού Πρωτοκόλλου της Συμφωνίας μεταξύ της Ευρωπαϊκής Κοινότητας και της Δημοκρατίας του Αγίου Μαρίνου που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής» και «Κύρωση του Τροποποιητικού Πρωτοκόλλου της Συμφωνίας μεταξύ της Ευρωπαϊκής Κοινότητας και του Πριγκιπάτου του Λιχτενστάιν που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί των κυρώσεων αυτών των Τροποποιητικών Πρωτοκόλλων. Συζητούνται και τα δύο μαζί.

Επιθυμεί κάποιος από τη Χρυσή Αυγή να μιλήσει;

**ΓΕΩΡΓΙΟΣ ΓΕΡΜΕΝΗΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Γερμενή, έχετε τον λόγο.

**ΓΕΩΡΓΙΟΣ ΓΕΡΜΕΝΗΣ:** Ευχαριστώ, κύριε Πρόεδρε.

Κατ’ αρχάς, να θυμίσουμε στη Βουλή ότι σήμερα, 31 Ιανουαρίου, συμπληρώνονται είκοσι δύο χρόνια από τη μαύρη νύχτα των Ιμίων, όπου χάθηκαν τρεις Έλληνες Αξιωματικοί του Πολεμικού μας Ναυτικού, ο υποπλοίαρχος Χριστόδουλος Καραθανάσης, ο υποπλοίαρχος Παναγιώτης Βλαχάκος και ο σημαιοφόρος Έκτορας Γιαλοψός.

Θα περιμέναμε από τη Βουλή, από όλες τις παρατάξεις να έλεγαν τη θέση τους πάνω σε αυτό το κομμάτι, που για εμάς είναι μία εθνική ήττα. Ακόμη και σήμερα είκοσι δύο χρόνια μετά, οι γείτονές μας, οι Τούρκοι –για κάποιους εδώ μέσα είναι και κουμπάροι- λυμαίνονται την περιοχή, δεν αφήνουν τους Έλληνες ψαράδες. Χθες πάλι είχαμε επεισόδιο. Σήμερα στα ραδιόφωνα βγήκαν άνθρωποι και παραπονέθηκαν ότι η ελληνική πολιτεία τούς έχει αφήσει έρμαιο στους Τούρκους και η ελληνική Βουλή, το ελληνικό κράτος, οι Έλληνες αξιωματικοί δεν υπάρχουν, δεν σκύβουν πάνω από αυτό το πρόβλημα, για να δουν και να μιλήσουν στον ελληνικό λαό για το τι ακριβώς συμβαίνει και τι μπορεί να κάνει η ελληνική πολιτεία.

Βέβαια για την Κυβέρνηση δεν υπάρχουν θαλάσσια σύνορα. Για εμάς της Χρυσής Αυγής, υπάρχουν θαλάσσια σύνορα, υπάρχει ελληνισμός, υπάρχουν αλύτρωτες πατρίδες και κάποια στιγμή ευελπιστούμε να τιμήσουμε τα ελληνικά χώματα που είναι υποδουλωμένα. Θεωρούμε χρέος να τους τιμήσουμε και πιστεύουμε ότι θα έπρεπε σύσσωμη η Βουλή σήμερα, αυτή τη μαύρη ημέρα, να τιμήσει αυτούς τους τρεις αδικοχαμένους ήρωες του έθνους μας.

**ΠΡΟΕΔΡΕΥΩΝ (Γεώργιος Βαρεμένος):** Επί του προκειμένου τώρα.

**ΓΕΩΡΓΙΟΣ ΓΕΡΜΕΝΗΣ:** Τα εθνικά θέματα για εμάς είναι πιο επείγοντα από τα δήθεν οικονομικά.

Όσον αφορά τη σύμβαση με το Λιχτενστάιν και τον Άγιο Μαρίνο, είναι μια σύμβαση από την οποία ο ελληνικός λαός δεν θα έχει κανένα όφελος. Είναι μια καθαρά οικονομική σύμβαση.

Για την Ευρωπαϊκή Ένωση ολόκληρη δεν μπορεί να θεωρηθεί ότι μπορεί να υπάρχουν τέτοια μέρη, όπως ο Άγιος Μαρίνος, το Λιχτενστάιν, το Λουξεμβούργο, το Μονακό, η Ανδόρα, το νησί Μαν, οι νήσοι Κουκ, που να είναι τα «πλυντήρια» για τα μεγάλα κράτη της Ευρωπαϊκής Ένωσης του Βορρά, όπως είναι η Γαλλία, η Γερμανία, η Αγγλία, να έχουν, δηλαδή, τέτοιους φορολογικούς παραδείσους για να ξεπλένουν το χρήμα τους και αντ’ αυτού οι χώρες του Νότου, όπως είναι η Ελλάδα, να πληρώνουν ένα βαρύ τίμημα προς όλους αυτούς.

Έχουμε ένα χρέος δυσβάσταχτο που δεν είναι πραγματικό, βρίσκεται πίσω από πλασματικούς αριθμούς, και εμείς σε καμμία περίπτωση δεν το αποδεχόμαστε. Τέτοιες κυρώσεις, τέτοιες συμβάσεις δεν είναι δυνατόν να τις υποστηρίζει το ελληνικό κράτος, γιατί δεν έχει κανένα όφελος. Τι όφελος μπορεί να έχει από τον Άγιο Μαρίνο; Τι όφελος μπορεί να έχει από τον Λιχτενστάιν;

Και φυσικά, κάποιες τέτοιες κυρώσεις είναι πραγματικά ένα ηλεκτρονικό φακέλωμα για τους Έλληνες πολίτες, που στην ουσία δεν αποφέρουν κανένα κέρδος, παρά μόνο το διεθνές σύστημα να μπορεί να κατασκοπεύει τους πολίτες. Εάν ήθελαν να πατάξουν τη φοροδιαφυγή και την τρομοκρατία, θα μπορούσαν πολύ εύκολα να κλείσουν τα σύνορα, να μην μπορούν να περάσουν οι διάφορες ισλαμικές τρομοκρατικές οργανώσεις, γιατί το πρόβλημα στην Ευρώπη έχει όνομα και είναι καθαρά ο ΙSIS και η ισλαμική τρομοκρατία.

Για πολλά χρόνια η Ευρώπη διατηρούσε μια χρηματοπιστωτική και οικονομική πραγματικότητα. Μια χαρά περνούσαμε. Τα τελευταία χρόνια δημιουργήθηκε αυτό το τέρας της παρανομίας και της τρομοκρατίας, που έχει όνομα και ταυτότητα.

Γι’ αυτόν τον λόγο εμείς καταψηφίζουμε τις συγκεκριμένες δύο συμβάσεις -του Λιχτενστάιν και του Αγίου Μαρίνου- και πιστεύουμε ότι θα μπορούσε να διατηρηθεί μια ασφαλής οικονομική ζώνη μόνο αν ήταν κλειστά τα σύνορα και ας αστυνομευόταν το ελληνικό κράτος από τον Ελληνικό Στρατό, από την Ελληνική Αστυνομία, από τα σώματα ασφαλείας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Καραθανασόπουλος.

**ΧΡΗΣΤΟΣ ΠΑΠΠΑΣ:** Κύριε Πρόεδρε, μπορώ να έχω τον λόγο για μισό λεπτό, αν μου επιτρέπει ο κύριος συνάδελφος. Θα ήθελα να συμπληρώσω κάτι.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Παππά.

**ΧΡΗΣΤΟΣ ΠΑΠΠΑΣ:** Θέλω, κύριε Πρόεδρε, να μην προσπεράσετε και να διατυπώσω ξεκάθαρα την πρόταση του εισηγητού μας: Έστω αυτοί οι λίγοι που είμαστε εδώ, εκπρόσωποι όλων των πολιτικών κομμάτων της χώρας, δι’ υμών, του Προεδρείου, προτείνει η Χρυσή Αυγή αυτή τη στιγμή να τηρήσουμε ενός λεπτού σιγή προς τιμήν των τριών πεσόντων της μαύρης νύχτας των Ιμίων, της 31ης Ιανουαρίου 1996. Είναι σήμερα η επέτειος, σήμερα συνεδριάζει η Ελληνική Βουλή, σήμερα πρέπει να τιμηθούν οι ήρωες.

Παρακαλώ να το δείτε.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Επί της ουσίας και συζητώντας τα συγκεκριμένα νομοσχέδια, δεν μπορεί να υπάρξει φορολογική δικαιοσύνη σε ένα άδικο κοινωνικοοικονομικό σύστημα. Την ίδια στιγμή, έχουμε εδώ στη Βουλή τα τελευταία χρόνια κυρώσεις δεκάδων, εκατοντάδων τέτοιων συμβάσεων, πολυμερών και διμερών.

Το αποτέλεσμα, όμως, όλων αυτών των συμβάσεων είναι μηδαμινό. Όχι μόνο δεν περιορίστηκε η φοροδιαφυγή, όχι μόνο δεν περιορίστηκαν οι φορολογικοί παράδεισοι και τα κεφάλαια που είναι παρκαρισμένα εκεί, αλλά έχουν διευρυνθεί, όπως επίσης έχει διευρυνθεί και σε παγκόσμιο επίπεδο η οικονομική ανισότητα. Το 1% των πιο πλούσιων ανθρώπων κατέχει το 86% του παγκόσμιου πλούτου.

Από αυτή την άποψη, αποτελούν υποκρισίες όλες αυτές οι διμερείς και πολυμερείς συμβάσεις που έρχονται, όταν την ίδια στιγμή, οι κυβερνήσεις που φέρνουν αυτές τις συμβάσεις με κάθε τρόπο στηρίζουν τα συμφέροντα του κεφαλαίου, των επιχειρηματικών ομίλων, με τους επενδυτικούς νόμους, τους φορολογικούς νόμους, τις ανατροπές στην αγορά εργασίας, τα χρηματοδοτικά πακέτα στήριξης και μια σειρά άλλες δυνατότητες, που παρέχουν στο μεγάλο κεφάλαιο.

Από αυτή την άποψη, η εκτεταμένη φορολογική ασυλία που απολαμβάνουν οι επιχειρηματικοί όμιλοι, η απελευθέρωση της κίνησης κεφαλαίου σε πανευρωπαϊκό και διεθνές επίπεδο των εμπορευμάτων και των υπηρεσιών, τα διάφορα απόρρητα, από το οικονομικό, το επιχειρηματικό, το τραπεζικό έως και το φορολογικό απόρρητο, αποτελούν ακριβώς και τους τροφοδότες λογαριασμούς της φοροδιαφυγής των διαφόρων φορολογικών παραδείσων.

Βεβαίως, οι μεγαλύτεροι φορολογικοί παράδεισοι υπάρχουν αυτή τη στιγμή στις χώρες της Ευρωπαϊκής Ένωσης, εντός της Ευρωπαϊκής Ένωσης και από αυτή την άποψη, είναι και υποκριτικό το ενδιαφέρον της, τη στιγμή μάλιστα, που ξεδιπλώνεται ένας αδυσώπητος ανταγωνισμός στο ποιος θα προσελκύσει τους φορολογικούς παραδείσους. Άλλωστε, τα Panama Papers και όλα τα υπόλοιπα μπήκαν στη θέση του ανταγωνισμού, γιατί και στις Ηνωμένες Πολιτείες υπάρχουν τεράστια κράτη, περιφέρειες, περιοχές, πολιτείες που θέλουν ακριβώς να παίξουν αυτόν τον ρόλο.

Και κάτι το οποίο πέρασε στα πολύ ψιλά και στην επιτροπή, αλλά και τώρα αναφέρθηκε με έναν τρόπο, είναι ακριβώς η περίεργη στάση της Χρυσής Αυγής, μιλώντας για ευαίσθητα προσωπικά δεδομένα, ηλεκτρονικό φακέλωμα των πολιτών. Ποιων; Αυτών που είναι στους φορολογικούς παραδείσους; Μα, εκεί δεν είναι κανένας άνεργος, κανένας αυτοαπασχολούμενος. Εκεί είναι εφοπλιστές, είναι βιομήχανοι, είναι διάφοροι τέτοιοι παράγοντες, που κάνουν περίεργες οικονομικές δουλειές, παράνομες οικονομικές δουλειές. Όλο αυτό το ενδιαφέρον της Χρυσής Αυγής για τα ατομικά δικαιώματα είναι λίγο περίεργο. Ποιους θέλει να προστατεύσει; Μήπως τους χρηματοδότες της;

Από αυτή την άποψη, το Κομμουνιστικό Κόμμα Ελλάδας καταψηφίζει τις συγκεκριμένες συμβάσεις για τους λόγους, που αναφέραμε πριν και για κανέναν άλλο λόγο. Βεβαίως, δεν μπορούμε να αποδεχθούμε την πρόταση της Χρυσής Αυγής περί ενός λεπτού σιγής, από την άποψη ότι η Χρυσή Αυγή έχει βάψει τα χέρια της και ιστορικά με μια σειρά ζητήματα, τα οποία έχουν συρρικνώσει και έχουν αμαυρώσει την ίδια την εδαφική ακεραιότητα της χώρας μας, τα κυριαρχικά της δικαιώματα στο Κυπριακό.

Βεβαίως, είναι υποκριτικό όλο αυτό το ενδιαφέρον, από τη στιγμή που ο ιμπεριαλιστικός παράγοντας, οι Αμερικάνοι και το ΝΑΤΟ, ακόμα και στην περιοχή μας τότε με τα Ίμια που έπαιξαν καθοριστικό ρόλο, αλλά και σήμερα, προσπαθούν με τους εθνικισμούς, ακριβώς στη λογική του «διαίρει και βασίλευε» να δημιουργήσουν εχθρότητες και αντιπαλότητες ανάμεσα στους λαούς, για να μπορούν ακριβώς να βάλουν τη σφραγίδα τους στις εξελίξεις.

Από αυτήν την άποψη, το Κομμουνιστικό Κόμμα Ελλάδας στέκεται στα γεγονότα αυτά, κάτω από το πρίσμα του αντιπαλέματος των ιμπεριαλιστικών σχεδιασμών στην ευρύτερη περιοχή, όπως είναι τώρα με τα Σκόπια και την Αλβανία, αλλά και με το Αιγαίο και την περιοχή μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, η πρόταση του Προεδρείου είναι να κλείσουμε τη συνεδρίαση με ενός λεπτού σιγή προς τιμήν των ανδρών που έπεσαν στα Ίμια.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα μπορούσα να έχω τον λόγο για το θέμα του σχεδίου νόμου;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, για να ξεπεράσουμε τα προβλήματα του Κανονισμού, έχουμε καταφύγει στην πρακτική της διατύπωσης επιφυλάξεων. Δεν το θέλαμε αυτό, αλλά δεν είχαμε άλλο δρόμο, γιατί η πρακτική δεν βελτιώθηκε από την πλευρά της λειτουργίας του Σώματος. Συνεπώς, καταφύγαμε στο μέσο της διατύπωσης επιφυλάξεων, για να έχουμε τον λόγο στην Ολομέλεια, διότι, όταν έρχονται αυτά τα δεδομένα κείμενα για κύρωση –«δεδομένα» με την έννοια της πολιτικής συμφωνίας-, η επικαιρότητα διαμορφώνεται όπως διαμορφώνεται, η ζωή κυλάει και δεν είναι δυνατόν το Σώμα να συνέρχεται και να μη βάζει τον δάκτυλον επί τον τύπον των ήλων για ζητήματα που απασχολούν όλη την κοινωνία.

Πρώτον, ο εισηγητής μας κ. Μανιάτης εκφράστηκε ως προς τις συγκεκριμένες δύο κυρώσεις για το Λιχτενστάιν και τον Άγιο Μαρίνο με πάρα πολύ χαρακτηριστικό τρόπο, λέγοντας –και θέλω να επαναλάβω αυτά που είπε- ότι η ανταλλαγή πληροφοριών για θέματα που σχετίζονται με τη φοροαποφυγή και τη φοροδιαφυγή είναι πάρα πολύ θετική ως διαδικασία. Υπό την έννοια αυτή, οι δυο συμβάσεις που κυρώνουμε κινούνται σε θετική κατεύθυνση, αλλά, όπως είπε ο συνάδελφος –και το υπογραμμίζω-, δεν είναι δυνατόν να θεωρούμε ότι στο πλαίσιο της Ευρωπαϊκής Ένωσης η Ευρωπαϊκή Επιτροπή, αλλά και τα κράτη-μέλη, σε ό,τι αφορά τα θέματα που σχετίζονται και με τα δημόσια οικονομικά, αλλά και με την κοινή δημοσιονομική πολιτική που είναι ένας στόχος, θα περάσουν για πολλά χρόνια ακόμη μέσα από τέτοιου είδους λεπτομερειακές συμφωνίες που θα αφορούν το άλφα ή το βήτα θέμα σχετικά με τους φορολογικούς παραδείσους και τη φοροαποφυγή. Αυτό δεν μπορεί να συνεχιστεί. Είναι καλά και θετικά βήματα και καλά κάνει η Κυβέρνηση και τα φέρνει εδώ. Όμως δεν είναι τα βήματα που χρειαζόμαστε.

Εμείς υπογραμμίζουμε τις προτάσεις του Προέδρου Μακρόν σε ό,τι αφορά τη διαμόρφωση ειδικά του κοινού δημοσιονομικού χώρου και του Υπουργού των Οικονομικών που συνεπάγεται αυτός ο κοινός δημοσιονομικός χώρος –γιατί Υπουργός των Οικονομικών χωρίς κοινό δημοσιονομικό χώρο δεν έχει κανένα νόημα- για την εξασφάλιση των καταθέσεων μέσα από τη διαμόρφωση ακόμα πιο προωθημένης διατραπεζικής συνεργασίας και μέσα από τη διαμόρφωση του νέου χρηματοπιστωτικού συστήματος στην Ευρώπη και ούτω καθεξής.

Κύριε Πρόεδρε, χωρίς αυτά, όλες οι άλλες συμφωνίες τις οποίες θα κυρώνει το ελληνικό Κοινοβούλιο είναι μεν σωστές, αλλά δεν λύνουν το μεγάλο πρόβλημα στο πεδίο της Ευρωζώνης, που περνά μέσα από τη συζήτηση για τον μετασχηματισμό της Ευρωπαϊκής Ένωσης. Φυσικά, ο καθένας μας είναι και υποχρεωμένος να πάρει θέση σε σχέση με αυτά τα οποία συζητούνται. Όταν θα τελειώσει και το ζήτημα του σχηματισμού κυβέρνησης στη Γερμανία, νομίζω ότι θα ανοίξει ο δρόμος γι’ αυτή τη συζήτηση. Κανένας μας δεν θα μπορέσει να την αποφύγει. Σπεύδω να υπογραμμίσω κι εγώ με τη σειρά μου πόσο σωστές σε πολλά σημεία τους είναι οι προτάσεις του Προέδρου Μακρόν.

Τώρα, ως Κοινοβουλευτικός Εκπρόσωπος, κύριε Πρόεδρε, θέλω να κάνω μια αναφορά στο θέμα της FYROM αναφορικά με το ονοματολογικό. Ως Δημοκρατική Συμπαράταξη έχουμε κρατήσει μια πάρα πολύ σοβαρή θέση. Τολμώ να πω και ως Κίνημα Αλλαγής όλοι μαζί, παρ’ ότι είμαστε ακόμα στην πορεία της διαμόρφωσης του κοινού μας πολιτικού χώρου, έχουμε κρατήσει μια πάρα πολύ υπεύθυνη στάση, κύριε Πρόεδρε, μη έχοντας δημιουργήσει προβλήματα, μη έχοντας δημιουργήσει για θέμα πολύ σοβαρό της εξωτερικής μας πολιτικής προβλήματα τέτοια που να υπονομεύουν την κοινή προσπάθεια.

Επιτρέψτε μου μόνο να κάνω κριτική με μια φράση, λέγοντας ότι η ασυνάρτητη εκκίνηση του θέματος από την κυβερνητική πλευρά –το έχω πει και με άλλη ευκαιρία, παρούσης της κυρίας Υφυπουργού- δημιούργησε προβλήματα που στέρησαν από πλεονεκτήματα την ελληνική προσπάθεια.

Ωστόσο μετά τη συνάντηση του κυρίου Πρωθυπουργού με την κ. Γεννηματά το Σάββατο, η δική μας επιλογή ήταν να κρατήσουμε πάρα πολύ χαμηλούς τόνους, να μιλήσουμε βέβαια για την ανάγκη μιας συνολικής λύσης και όχι για τον κατακερματισμό του προβλήματος που δεν είναι σύμφωνος με τη γραμμή που έχει η χώρα μας και, πέρα από αυτή την υπογράμμιση της ανάγκης για μια συνολική λύση, να κρατήσουμε και πάλι χαμηλούς τόνους.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Παίρνω τον λόγο επ’ αυτού, κύριε Πρόεδρε, και με αυτό κλείνω, διότι αυτή τη συνεπή μας στάση μάς την επέστρεψαν με αυτό που ο κ. Χρηστίδης εχθές χαρακτήρισε προβοκάτσια. Τη στάση μας απέναντι σε ένα θέμα μεγίστης σημασίας που χρειάζεται ενότητα των πολιτικών δυνάμεων έσπευσαν να τη χαρακτηρίσουν κάποιοι ως φιλοκυβερνητική διάθεση και διαθεσιμότητα. Μάλιστα, υπήρχε πρωτοσέλιδο χθεσινό να λέει: «Ο Καμμένος φεύγει, η Γεννηματά αναμένει». Αυτό ο κ. Χρηστίδης το χαρακτήρισε προβοκάτσια. Και υπογραμμίζω τον χαρακτηρισμό αυτόν.

Εμείς σανίδα σωτηρίας δεν δίνουμε σε κανέναν. Μόνο στη χώρα έχουμε δώσει όλες μας τις δυνάμεις και θα τις ξαναδώσουμε για να μπορέσει να ορθοποδήσει. Όμως σανίδα σωτηρίας σε κόμματα που θέλουν να παραμείνουν στην Κυβέρνηση εμείς δεν δίνουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, λέγοντας ότι και οι δηλώσεις της κ. Γεννηματά το Σάββατο, αλλά και την προηγούμενη εβδομάδα, που είναι κριτικές για τις πρακτικές της Κυβέρνησης, είναι κριτικές για την πρόταση Νίμιτς για κατακερματισμό του προβλήματος, κρατούν πολύ ψηλά τη σοβαρότητα σε σχέση με το πρόβλημα αυτό της εξωτερικής μας πολιτικής. Οι χθεσινές δηλώσεις του κ. Σημίτη, οι δηλώσεις πολλών στελεχών μας, οι δικές μου οι δηλώσεις από την αρχή της δημιουργίας του θέματος τον Δεκέμβριο και τον Ιανουάριο κρατούν ψηλά τον πήχη της ενότητας και της ανάγκης συνεννόησης, κρατούν ψηλά τον πήχη της προσπάθειας να μην υπονομευθεί η θέση της χώρας. Και καλούμε την Κυβέρνηση να σοβαρευτεί.

**ΠΡΟΕΔΡΕΥΩΝ (Γεώργιος Βαρεμένος):** Απλώς θα έλεγα εκ μέρους του Προεδρείου, κύριε Λοβέρδο, αν μου επιτρέπετε, ότι δεν δίνει κανείς τροφή σε αυτά τα δημοσιεύματα. Πράγματι μπορεί να τροφοδοτείται μια όξυνση η οποία είναι αχρείαστη. Δεν είναι χρήσιμη η όξυνση αυτή.

Τον λόγο έχει η κυρία Υφυπουργός Οικονομικών.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κυρίες και κύριοι συνάδελφοι, κύριε Πρόεδρε, στο σημερινό παγκοσμιοποιημένο περιβάλλον είναι απαραίτητη η διεθνής συνεργασία των φορολογικών αρχών για την αντιμετώπιση της φοροδιαφυγής. Σε πολλές περιπτώσεις είναι αδύνατο να αντιμετωπιστεί το θέμα με εθνική νομοθεσία ή ακόμα και με διμερείς συμφωνίες, απαιτείται συμφωνία σε επίπεδο τουλάχιστον ευρωπαϊκό ή διεθνές.

Τα τελευταία χρόνια γίνεται μια μεγάλη διεθνής προσπάθεια, στο πλαίσιο του ΟΟΣΑ και όχι μόνο, για την ανταλλαγή φορολογικών πληροφοριών μεταξύ των κρατών. Αυτή η ανταλλαγή δυσκολεύει σημαντικά την απόκρυψη των εισοδημάτων. Στην προσπάθεια αυτή συμβάλλει και η πίεση των αποκαλύψεων, όπως τα Paradise Papers που είχαμε το τελευταίο διάστημα ή τα Panama Papers που ήταν πιο παλιά.

Η διεθνής κοινή γνώμη ανέχεται πλέον όλο και λιγότερο τη φορολογική ασυλία που έδιναν εύκολα και ασυλόγιστα ορισμένες χώρες στο παρελθόν. Υπάρχει βέβαια πολύς δρόμος ακόμη. Και η ανταλλαγή φορολογικών πληροφοριών αποτελεί ένα μόνο όπλο και όχι την πανάκεια για την αντιμετώπιση του προβλήματος της φοροδιαφυγής.

Τα σχέδια νόμου που συζητούμε σήμερα εντάσσονται και αυτά σε μια μεγάλη διεθνή προσπάθεια συγκεκριμένα: Κυρώνοντας το τροποποιητικό πρωτόκολλο της συμφωνίας μεταξύ της Ευρωπαϊκής Κοινότητας και της Δημοκρατίας του Αγίου Μαρίνου που προβλέπει μέτρα ισοδύναμα με αυτά της οδηγίας του 2003/48, η οποία συμφωνία κυρώθηκε με τον ν.3362/2005, και το αντίστοιχο τροποποιητικό πρωτόκολλο της συμφωνίας με το Πριγκιπάτο του Λιχτενστάιν, η οποία κυρώθηκε με τον ν.3365/2005. Επίσης, κυρώνονται οι κοινές δηλώσεις των συμβαλλομένων μερών.

Ανάλογες συμφωνίες έχει κάνει η Ευρωπαϊκή Ένωση και με άλλες χώρες, οι οποίες είτε έχουν ήδη κυρωθεί είτε θα κυρωθούν στο επόμενο διάστημα. Αναλυτικότερα, με το τροποποιητικό πρωτόκολλο της συμφωνίας και τα παραρτήματα περί κανόνων δέουσας επιμέλειας από τα χρηματοπιστωτικά ιδρύματα τίθεται σε εφαρμογή και με τον Άγιο Μαρίνο και με το Λιχτενστάιν, όπως έχει ήδη γίνει και με άλλες χώρες, το πρότυπο του ΟΟΣΑ για την αυτόματη ανταλλαγή πληροφοριών περί χρηματοοικονομικών λογαριασμών.

Συγκεκριμένα, ορίζονται οι βασικές έννοιες που διέπουν την αυτόματη ανταλλαγή πληροφοριών χρηματοοικονομικών λογαριασμών. Καθιερώνεται σε ετήσια βάση η αυτόματη ανταλλαγή πληροφοριών μεταξύ των κρατών-μελών της Ευρωπαϊκής Ένωσης του Αγίου Μαρίνου και του Λιχτενστάιν, η οποία περιλαμβάνει τα στοιχεία των δικαιούχων, τους λογαριασμούς και τα ασφαλιστήρια, καθώς και τα ποσά των τόκων, μερισμάτων, λοιπών εισοδημάτων που προέκυψαν σε σχέση με τα περιουσιακά στοιχεία εσόδων από την πώληση ή εξαγορά χρηματοοικονομικών περιουσιακών στοιχείων.

Ορίζεται ότι η ανταλλαγή πληροφοριών θα αφορά το έτος 2016 και τα επόμενα. Προβλέπεται η συνεργασία μεταξύ των αρμοδίων αρχών, ιδίως στις περιπτώσεις εσφαλμένης ή ατελούς διαβίβασης πληροφοριών ή μη συμμόρφωσης ενός χρηματοπιστωτικού ιδρύματος με τις υποχρεώσεις της υποβολής στοιχείων και δέουσας επιμέλειας. Διασφαλίζεται η προστασία των φυσικών προσώπων έναντι της επεξεργασίας δεδομένων προσωπικού χαρακτήρα, καθώς και η εμπιστευτικότητα του απορρήτου των δεδομένων αυτών. Προβλέπεται η επίλυση τυχόν θεμάτων που ανακύπτουν κατά την εφαρμογή ή την ερμηνεία της συμφωνίας με διαβουλεύσεις μεταξύ των αρμοδίων αρχών.

Είναι σημαντικό να σημειωθεί ότι η αυτόματη ανταλλαγή πληροφοριών θα πραγματοποιείται υπό το πρίσμα της προστασίας των προσωπικών δεδομένων και της διασφάλισης του απορρήτου των πληροφοριών. Γι’ αυτό άλλωστε οι προτεινόμενες διατάξεις έχουν περιεχόμενο αντίστοιχο με αυτό των διατάξεων του ν.4170/2013 «περί διοικητικής συνεργασίας μεταξύ των κρατών-μελών της Ευρωπαϊκής Ένωσης στον τομέα της φορολογίας» και του ν.4428/2016, σχετικά με την «Πολυμερή συμφωνία αρμοδίων αρχών για την αυτόματη ανταλλαγή πληροφοριών χρηματοοικονομικών λογαριασμών στο πλαίσιο του ΟΟΣΑ».

Κυρίες και κύριοι συνάδελφοι, κλείνοντας, η Κυβέρνηση έχει προχωρήσει αποφασιστικά τόσο στην εναρμόνιση της ελληνικής νομοθεσίας με τις ευρωπαϊκές οδηγίες για την αυτόματη ανταλλαγή πληροφοριών, όσο και στην κύρωση πολυμερών συμφωνιών σε επίπεδο ΟΟΣΑ ή διμερών όπως η FATCA με τις Ηνωμένες Πολιτείες της Αμερικής για τον ίδιο σκοπό.

Οι δύο σημερινές κυρώσεις συμφωνιών με τον Άγιο Μαρίνο και το Λιχτενστάιν αποτελούν συνέχεια αυτής της πολιτικής και προσπάθειας, προκειμένου να ενισχυθεί η διασυνοριακή συνεργασία για την αντιμετώπιση της διεθνούς φοροδιαφυγής και φοροαποφυγής, να εξευρεθεί φορολογητέα ύλη όπου και αν αυτή βρίσκεται, να βελτιωθεί η φορολογική συμμόρφωση και η διαφάνεια στο διεθνές φορολογικό σύστημα και εν τέλει, να αποφευχθεί αυτό που γίνεται σήμερα, να επιτευχθεί η άσκηση δίκαιης και ορθολογικής φορολογικής πολιτικής.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε, κυρία Υπουργέ.

Kηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Τροποποιητικού Πρωτοκόλλου της Συμφωνίας μεταξύ της Ευρωπαϊκής Κοινότητας και της Δημοκρατίας του Αγίου Μαρίνου που προβλέπει μέτρα ισοδύναμα με τα θεσπιζόμενα στην Oδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής».

Ερωτάται το Σώμα: Γίνεται δεκτό το νομοσχέδιο;

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Ναι.

**ΘΕΟΔΩΡΟΣ ΚΑΡΑΟΓΛΟΥ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΓΕΩΡΓΙΟΣ ΓΕΡΜΕΝΗΣ:** Όχι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Οικονομικών: «Κύρωση του Τροποποιητικού Πρωτοκόλλου της Συμφωνίας μεταξύ της Ευρωπαϊκής Κοινότητας και της Δημοκρατίας του Αγίου Μαρίνου που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 27α)

**ΠΡΟΕΔΡΕΥΩΝ (Γεώργιος Βαρεμένος):** Επίσης στο σημείο αυτό κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Τροποποιητικού Πρωτοκόλλου της Συμφωνίας μεταξύ της Ευρωπαϊκής Κοινότητας και του Πριγκιπάτου του Λιχτενστάιν που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής».

Ερωτάται το Σώμα: Γίνεται δεκτό το νομοσχέδιο;

**ΕΥΑΓΓΕΛΙΑ ΒΑΓΙΩΝΑΚΗ:** Ναι.

**ΘΕΟΔΩΡΟΣ ΚΑΡΑΟΓΛΟΥ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΓΕΩΡΓΙΟΣ ΓΕΡΜΕΝΗΣ:** Όχι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Οικονομικών: «Κύρωση του Τροποποιητικού Πρωτοκόλλου της Συμφωνίας μεταξύ της Ευρωπαϊκής Κοινότητας και του Πριγκιπάτου του Λιχτενστάιν που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 29α)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, έχει ολοκληρωθεί η συνεδρίαση.

**ΑΝΔΡΕΑΣ ΛΟΒΕΡΔΟΣ:** Για ένα διαδικαστικό θέμα θέλω να πάρω τον λόγο. Σε ό,τι αφορά τα καινούργια συστήματα θα ήθελα να σας παρακαλέσω να έχουμε μια ενημέρωση για τη λειτουργία τους, γιατί δεν νοείται να γίνει ονομαστική ψηφοφορία και να έχουμε παρατράγουδα στο αποτέλεσμα. Κάντε μια προσπάθεια ως Προεδρείο να είμαστε ενημερωμένοι.

**ΠΡΟΕΔΡΕΥΩΝ (Γεώργιος Βαρεμένος):** Κατανοητό.

Στο σημείο αυτό το Προεδρείο σας προτείνει να τηρήσουμε ενός λεπτού σιγή εις μνήμη των αντρών, που έπεσαν στο καθήκον για την προάσπιση της εθνικής κυριαρχίας.

(Όρθιοι όλοι οι Βουλευτές τηρούν ενός λεπτού σιγή)

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 10.37΄ λύεται η συνεδρίαση για αύριο, ημέρα Πέμπτη 1 Φεβρουαρίου και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της πράξης ολοκλήρωσης της Σύμβασης Δωρεάς Εθνικής Τράπεζας της Ελλάδος υπέρ του Ελληνικού Δημοσίου και του Ν.Π.Δ.Δ. Γ.Ν.Α. «Ο Ευαγγελισμός - Οφθαλμιατρείο Αθηνών – Πολυκλινική»».

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**