(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ο΄

Πέμπτη 8 Φεβρουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν η Αντιπρόεδρος της γερμανικής Κάτω Βουλής κ. Κλαούντια Ροτ, μαθητές από το 96ο Δημοτικό Σχολείο Αθηνών, το 133ο Δημοτικό Σχολείο Αθήνας, το 28ο Δημοτικό Σχολείο Αθήνας, το 1ο Γενικό Λύκειο Γλυφάδας, σπουδαστές από τη Σχολή Εθνικής Άμυνας, με επικεφαλής τον Διοικητή της Σχολής Αντιναύαρχο Γιακόπουλο Αλέξανδρο, μαθητές από το 1ο Γυμνάσιο Καλαμπάκας Τρικάλων, το μουσικό Γυμνάσιο Δράμας, το 1ο Γυμνάσιο Ηγουμενίτσας, το γυμνάσιο και λυκειακές τάξεις Βολισσού, το Γυμνάσιο Καρδαμύλων Χίου και το 1ο Γενικό Λύκειο Ελασσόνας, σελ.   
3. Επί διαδικαστικού θέματος, σελ.   
4. Αναφορά στο σκάνδαλο Novartis, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 9 Φεβρουαρίου 2018, σελ.   
2. Συζήτηση επικαίρων ερωτήσεων:  
 α) Προς τον Υπουργό Περιβάλλοντος και Ενέργειας, με θέμα: «Ποιους στόχους έχει πιάσει η χώρα μας στη μάχη για την κλιματική αλλαγή;», σελ.   
 β) Προς τον Υπουργό Αγροτικής Ανάπτυξης και Τροφίμων:  
 i. με θέμα: «Αξιοποίηση των υδάτινων πόρων και υλοποίηση των εγγειοβελτιωτικών έργων στο Νομό Ηρακλείου», σελ.   
 ii. με θέμα: «Ζημιές που έχουν προκληθεί σε αγροτικές καλλιέργειες σε διάφορες περιοχές της Κρήτης εξαιτίας ακραίων καιρικών συνθηκών», σελ.   
 iii. με θέμα «Παραχώρηση ακινήτου σύμφωνα με την παρ. 1(β) του άρθρου 4 του Ν. 4061/2012 (ΦΕΚ 66Α 22/03/2012)», σελ.   
 γ) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. με θέμα «Χρεώνουν επιπλέον εισφορές σε χιλιάδες ελεύθερους επαγγελματίες εξαιτίας της κυβερνητικής αδράνειας- Να προχωρήσει άμεσα ο συμψηφισμός τους», σελ.   
 ii. με θέμα: «Σε απόγνωση χιλιάδες εποχικοί εργαζόμενοι στη Ρόδο, χωρίς επίδομα ανεργίας», σελ.   
 iii. με θέμα: « Άμεση επίλυση ζητήματος που αφορά μακροχρόνια ανέργους», σελ.   
 δ) Προς τον Υπουργό Υποδομών και Μεταφορών:  
 i. με θέμα «Σε νεκρό σημείο, τρία χρόνια μετά, ο δρόμος «Πάτρα-Πύργος»», σελ.   
 ii. με θέμα: «Εξαίρεση της κατασκευής του Βορείου Οδικού Άξονα Κρήτης (ΒΟΑΚ) στο Νομό Λασιθίου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:  
 α) Οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Οικονομικών, Υγείας, Διοικητικής Ανασυγκρότησης, Αγροτικής Ασφάλισης και Κοινωνικής Αλληλεγγύης και Οικονομικών, καθώς και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 6-2-2018 σχέδιο νόμου: «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις», σελ.   
 β) Οι Υπουργοί Υγείας, Αγροτικής Ανάπτυξης και Τροφίμων, Εσωτερικών, Οικονομίας και Ανάπτυξης, Δικαιοσύνης, Διαφάνειας και Ανθρωπίνων Δικαιωμάτων και Οικονομικών, οι Αναπληρωτές Υπουργοί Εσωτερικών και Οικονομικών, καθώς και ο Υφυπουργός Οικονομικών κατέθεσαν στις 7-2-2018 σχέδιο νόμου: «Διατάξεις για την Παραγωγή Τελικών Προϊόντων Φαρμακευτικής Κάνναβης», σελ.   
2. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Φορείς Διαχείρισης Προστατευόμενων Περιοχών και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΒΑΡΕΜΕΝΟΣ Γ. , σελ.  
ΒΕΤΤΑΣ Δ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΚΩΣΤΑ Ε. , σελ.  
ΚΑΤΣΩΤΗΣ Χ. , σελ.  
ΚΟΥΤΣΟΥΚΟΣ Γ. , σελ.  
ΚΥΡΙΑΖΙΔΗΣ Δ. , σελ.  
ΛΑΜΠΡΟΥΛΗΣ Γ. , σελ.  
ΜΑΝΩΛΑΚΟΥ Δ. , σελ.  
ΣΤΥΛΙΟΣ Γ. , σελ.  
ΦΑΜΕΛΛΟΣ Σ. , σελ.  
  
Β. Επί της αναφοράς στο σκάνδαλο Novartis:  
ΖΑΡΟΥΛΙΑ Ε. , σελ.  
ΘΕΛΕΡΙΤΗ Μ. , σελ.  
ΘΕΟΧΑΡΟΠΟΥΛΟΣ Α. , σελ.  
ΜΑΥΡΩΤΑΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΣΑΧΙΝΙΔΗΣ Ι. , σελ.  
  
Γ. Επί των επικαίρων ερωτήσεων:  
ΑΝΤΩΝΟΠΟΥΛΟΥ Ο. , σελ.  
ΑΠΟΣΤΟΛΟΥ Ε. , σελ.  
ΗΓΟΥΜΕΝΙΔΗΣ Ν. , σελ.  
ΘΗΒΑΙΟΣ Ν. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΤΣΟΥΚΟΣ Γ. , σελ.  
ΚΥΡΙΑΖΙΔΗΣ Δ. , σελ.  
ΠΕΤΡΟΠΟΥΛΟΣ Α. , σελ.  
ΠΛΑΚΙΩΤΑΚΗΣ Ι. , σελ.  
ΣΠΙΡΤΖΗΣ Χ. , σελ.  
ΣΥΝΤΥΧΑΚΗΣ Ε. , σελ.  
ΦΩΤΙΟΥ Θ. , σελ.  
  
Δ. Επί του σχεδίου νόμου του Υπουργείου Περιβάλλοντος και Ενέργειας:  
ΑΜΥΡΑΣ Γ. , σελ.  
ΑΡΒΑΝΙΤΙΔΗΣ Γ. , σελ.  
ΒΑΓΙΩΝΑΚΗ Ε. , σελ.  
ΒΕΤΤΑΣ Δ. , σελ.  
ΓΚΑΡΑ Α. , σελ.  
ΔΗΜΑΡΑΣ Γ. , σελ.  
ΔΡΙΤΣΕΛΗ Π. , σελ.  
ΖΑΡΟΥΛΙΑ Ε. , σελ.  
ΘΕΛΕΡΙΤΗ Μ. , σελ.  
ΘΕΟΧΑΡΟΠΟΥΛΟΣ Α. , σελ.  
ΙΓΓΛΕΖΗ Α. , σελ.  
ΚΑΒΑΔΕΛΛΑΣ Δ. , σελ.  
ΚΑΡΑΓΙΑΝΝΗΣ Ι. , σελ.  
ΚΑΡΑΚΩΣΤΑ Ε. , σελ.  
ΚΑΡΡΑΣ Γ. , σελ.  
ΚΑΣΑΠΙΔΗΣ Γ. , σελ.  
ΛΑΖΑΡΙΔΗΣ Γ. , σελ.  
ΛΙΒΑΝΙΟΥ Ζ. , σελ.  
ΜΑΝΩΛΑΚΟΥ Δ. , σελ.  
ΜΑΡΚΟΥ Α. , σελ.  
ΜΑΥΡΩΤΑΣ Γ. , σελ.  
ΜΙΧΕΛΟΓΙΑΝΝΑΚΗΣ Ι. , σελ.  
ΜΠΟΥΚΩΡΟΣ Χ. , σελ.  
ΞΥΔΑΚΗΣ Ν. , σελ.  
ΠΑΛΛΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΣΑΝΤΟΡΙΝΙΟΣ Ν. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΕΒΑΣΤΑΚΗΣ Δ. , σελ.  
ΣΕΛΤΣΑΣ Κ. , σελ.  
ΣΗΦΑΚΗΣ Ι. , σελ.  
ΣΚΟΥΦΑ Ε. , σελ.  
ΣΚΡΕΚΑΣ Κ. , σελ.  
ΣΠΙΡΤΖΗΣ Χ. , σελ.  
ΣΤΑΘΑΚΗΣ Γ. , σελ.  
ΣΤΥΛΙΟΣ Γ. , σελ.  
ΣΥΝΤΥΧΑΚΗΣ Ε. , σελ.  
ΣΥΡΜΑΛΕΝΙΟΣ Ν. , σελ.  
ΤΕΛΙΓΙΟΡΙΔΟΥ Ο. , σελ.  
ΤΡΙΑΝΤΑΦΥΛΛΟΥ Μ. , σελ.  
ΤΣΟΓΚΑΣ Γ. , σελ.  
ΦΑΜΕΛΛΟΣ Σ. , σελ.  
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ο΄

Πέμπτη 8 Φεβρουαρίου 2018

Αθήνα, σήμερα στις 8 Φεβρουαρίου 2018, ημέρα Πέμπτη και ώρα 9.38΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 9 Φεβρουαρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 993/6-2-2018 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Αθανασίου (Νάσου) Αθανασίου προς τον Υπουργό Ναυτιλίας και Νησιωτικής Πολιτικής, με θέμα: «Δεκάδες παροπλισμένα πλοία και ναυάγια στην περιοχή Λιμένoς Ελευσίνας».

2. Η με αριθμό 996/6-2-2018 επίκαιρη ερώτηση του Βουλευτή Β' Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής, με θέμα: «Ατελέσφορη η αποσυμφόρηση των νησιών του Ανατολικού Aιγαίου».

3. Η με αριθμό 970/2-2-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αποπληρωμή Τευτλοπαραγωγών-Σχέδιο Ανασυγκρότησης ΕΒΖ».

B. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 997/6-2-2018 επίκαιρη ερώτηση του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Περιβάλλοντος και Ενέργειας, με θέμα: «Αντιμετώπιση των επαναλαμβανόμενων επιδημικών προσβολών του εντόμου lymantria dispar στο Νομό Κοζάνης με βιολογικές μεθόδους».

2. Η με αριθμό 961/30-1-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Το έργο προσέλκυσης επισκεπτών στη Λίμνη Λάδωνα ύψους 1.289.618 ευρώ, το έργο βελτίωσης του δρόμου Πουρναριά-Γεφύρι Κυράς-Μυγδαλιά ύψους 500.000 ευρώ αναμένουν να προκηρυχθούν».

3. Η με αριθμό 981/5-2-2018 επίκαιρη ερώτηση του Βουλευτή Β' Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Ανάγκη επέκτασης της ισχύος θετικής δικαστικής απόφασης του νόμου για τα «υπερχρεωμένα φυσικά πρόσωπα», που εκδίδεται κατόπιν αιτήσεως του πρωτοφειλέτη και υπέρ των συνοφειλετών και των εγγυητών του».

4. Η με αριθμό 962/31-1-2018 επίκαιρη ερώτηση του Ανεξάρτητου Βουλευτή Β' Αθηνών κ. Ευσταθίου Παναγούλη προς τον Υπουργό Μεταναστευτικής Πολιτικής, με θέμα «Επαίσχυντη και επικίνδυνη η απόφαση της «Αριστερής» Κυβέρνησης για την ακύρωση ασύλου στον αξιωματικό της Αεροπορίας «OZKAYNAKCI SULEYMAN"».

5. Η με αριθμό 955/30-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Απομάκρυνση ρυπογόνων εγκαταστάσεων από την περιοχή των Λινοπεραμάτων του Δήμου Μαλεβιζίου».

6. Η με αριθμό 874/22-1-2018 Επίκαιρη Ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Χρηματοδότηση από τη ΔΕΗ Α.Ε. του έργου βελτίωσης του δρόμου Πουρναριά-Γεφύρι Κυράς-Μυγδαλιά, ύψους 500.000 ευρώ».

7. Η με αριθμό 752/8-1-2018 επίκαιρη ερώτηση του Βουλευτή Α' Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, με θέμα: «Ποιους στόχους έχει πιάσει η χώρα μας στη μάχη για την κλιματική αλλαγή;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2433/9-1-2018 ερώτηση του Βουλευτή Χίου της Νέας Δημοκρατίας κ. Νότη Μηταράκη προς τον Υπουργό Μεταναστευτικής Πολιτικής, με θέμα: «Αποζημίωση κατοίκων Χίου από ζημιές συνέπεια του μεταναστευτικού».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη δεύτερη με αριθμό 1586/27-11-2017 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την «απόφαση του Δ.Σ. του Κέντρου Κοινωνικής Πρόνοιας Περιφέρειας Ανατολικής Μακεδονίας και Θράκης να εκδιώξει τους εκπαιδευόμενους στο Τμήμα Φυσικής Αποκατάστασης και Επαγγελματικής Εκπαίδευσης (ΑΜΕΑ)».

Κύριε Κυριαζίδη, έχετε τον λόγο για δύο λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κυρία Υπουργέ, είναι δικαιολογημένη η οργή και η αγανάκτηση –και αυτό βεβαίως, έχει προκαλέσει τους ίδιους τους γονείς- αναφορικά με την απομάκρυνση από το Τμήμα Φυσικής Αποκατάστασης και Επαγγελματικής Εκπαίδευσης ΑΜΕΑ η απόφαση του ΔΣ του Κέντρου Κοινωνικής Πρόνοιας Περιφέρειας Ανατολικής Μακεδονίας και Θράκης να εκδιώξει προσωρινά τα παιδιά τους από τα υλοποιούμενα προγράμματα.

Οι σχετικές επιστολές, οι οποίες εστάλησαν από το Παράρτημα Χρονίων Παθήσεων Δράμας, κάλεσαν αιφνιδιαστικά τους γονείς –και θα εξηγήσω γιατί λέω «κάλεσαν»- να αποσύρουν τα τέκνα τους από το ανωτέρω τμήμα έως ότου εξασφαλιστούν οι απαραίτητες συνθήκες ασφάλειας και μη διατάραξης της εύρυθμης λειτουργίας του.

Η εξέλιξη αυτή, δυστυχώς δεικνύει τόσο την ευαισθησία όσο και το επίπεδο πρόνοιας και μέριμνας που επιφυλάσσει η Κυβέρνηση στους συνανθρώπους μας. Εύλογες απορίες γεννά και η υπόδειξη που έγινε προς τους γονείς, όπως μου καταγγέλθηκε, να εγγράψουν τα παιδιά τους σε ιδιωτική δομή φιλοξενίας, η οποία κρίνεται ως καταλληλότερη.

Εν όψει των ανωτέρω, τα οποία αποδεικνύουν ότι το κράτος πρόνοιας διαρκώς υποβαθμίζεται, μέσα από κυβερνητικής πολιτικές και στον τομέα προστασίας των ΑΜΕΑ, ερωτάσθε, κυρία Υπουργέ, για ποιον λόγο εκδιώχθηκαν οι εν λόγω εκπαιδευόμενοι μετά από πέντε και πλέον έτη λειτουργίας του ανωτέρω τμήματος; Δεν υφίσταντο οι επικαλούμενοι λόγοι ασφαλείας κατά την φοίτηση των παιδιών αυτών τα προηγούμενα έτη;

Πότε προτίθεται το Υπουργείο και το Κέντρο Κοινωνικής Πρόνοιας Περιφέρειας Ανατολικής Μακεδονίας και Θράκης να εξασφαλίσει τις απαραίτητες συνθήκες, για να επιστρέψουν οι ανωτέρω εκπαιδευόμενοι;

Γιατί οδηγήθηκε το Τμήμα Φυσικής Αποκατάστασης και Επαγγελματικής Εκπαίδευσης ΑΜΕΑ σε αποψίλωση προσωπικού χωρίς αντίστοιχη πρόβλεψη για την κατά νόμο αναπλήρωσή του;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Η κ. Φωτίου έχει τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κυριαζίδη, με την ερώτησή σας θίγετε ένα επιστημονικό θέμα, παραλείποντας όλες τις παραμέτρους του. Γενικεύετε και χρησιμοποιείτε άδικες εκφράσεις για μια δημόσια, εκπαιδευτική, δημόσια δομή ΑΜΕΑ με νοητική στέρηση -όπως «εκδιώχθηκαν τα τέκνα» κ.λπ.- όπου οι εργαζόμενοι, καθημερινά, με κατάθεση ψυχής λειτουργούν, μέσα σε εξαιρετικά δύσκολες συνθήκες. Ελπίζω να συμφωνούμε και οι δυο μας ότι το θέμα δεν προσφέρεται για καμμία πολιτική επένδυση.

Πάμε αναλυτικά στα γεγονότα.

Το Τμήμα Φυσικής Αποκατάστασης και Επαγγελματικής Εκπαίδευσης ΑΜΕΑ Δράμας -γιατί γι’ αυτήν μιλάτε- είναι μια ανοιχτή δομή για άτομα με νοητική στέρηση. Αυτό σημαίνει ότι όλοι οι εκπαιδευόμενοι γυρίζουν το μεσημέρι στις οικογένειές τους. Από εκεί και ύστερα, πηγαίνουν όπου νομίζουν το απόγευμα. Οι συγκεκριμένοι δύο πήγαιναν από την αρχή σε ιδιωτική δομή το απόγευμα. Οι ωφελούμενοι είναι όλοι ενήλικες. Μιλάτε στην επίκαιρή ερώτησή σας για δύο άτομα, είκοσι πέντε ως τριάντα ετών, που παρακολουθούσαν το πρόγραμμα από το 2009.

Στις 19-10-2017, με γραπτή εισήγηση, η ψυχολόγος διευθύντρια του παραρτήματος προς το ΔΣ του Κέντρου Κοινωνικής Πρόνοιας Περιφέρειας Ανατολικής Μακεδονίας και Θράκης εισηγείται ότι υπάρχει πρόβλημα επιθετικής διεγερτικής συμπεριφοράς –γι’ αυτό μιλάω για αποσιώπηση επιστημονικών δεδομένων- δύο ωφελούμενων, με βαριά νοητική στέρηση, τόσο προς τον εαυτό τους, όσο και προς τους υπόλοιπους εκπαιδευόμενους. Εισηγείται ότι απαιτείται εξατομικευμένη φροντίδα και αγωγή προς τούτο, που βέβαια το τμήμα δεν μπορεί να παράσχει και με βάση τον οργανισμό λειτουργίας του. Ο οργανισμός λειτουργίας του λέει ότι το άτομο που παρακολουθεί δεν πρέπει να έχει διεγέρσεις, ώστε να γίνεται ανήσυχο και ακατάλληλο για συμβίωση, διότι είναι εκπαιδευτική δομή η δομή της Δράμας. Επίσης, εισηγείται ότι απαιτείται εξατομικευμένη φροντίδα και αγωγή προς τούτο, κάτι που, όπως σας είπα, δεν μπορεί να παράσχει το τμήμα.

Το ΔΣ τότε αποφασίζει την προσωρινή διακοπή της συμμετοχής των δύο ωφελούμενων στο συγκεκριμένο πρόγραμμα, ώστε να διαφυλαχθεί η ασφάλεια τόσο των ίδιων όσο και των υπολοίπων εκπαιδευομένων. Το ξαναλέω: Προσωρινή διακοπή. Η κατάσταση των εκπαιδευόμενων είχε γνωματευθεί και με ιατρική γνωμάτευση του διευθυντή της ψυχιατρικής κλινικής του Γενικού Νοσοκομείου Δράμας.

Τι έγινε μετά των αποχώρηση των δύο αυτών εκπαιδευόμενων; Πρώτον, υπάρχει επικοινωνία με τον υπεύθυνο της δομής απασχόλησης, που εξυπηρετεί προσωρινά τα δυο ΑΜΕΑ. Δεύτερον, δεν μας έχει γνωστοποιηθεί τυχόν αλλαγή στο θεραπευτικό σχήμα των αναφερόμενων ΑΜΕΑ.

Κύριε Κυριαζίδη, ίσως δεν γνωρίζετε ότι τη γονική μέριμνα και την επιμέλεια των ατόμων αυτών την έχουν οι γονείς τους και εφόσον την έχουν οι γονείς τους, εάν δεν συναινέσουν σε αλλαγή θεραπευτικού σχήματος, δηλαδή θεραπευτικής αγωγής, δεν μπορεί να παρέμβει ένα τμήμα, το οποίο είναι και εκπαιδευτικό, εκτός των άλλων.

Δεν έχουμε καμμία ενημέρωση, αφότου τα δύο ΑΜΕΑ αυτά απομακρύνθηκαν από το τμήμα, σχετικά με το ποιος ψυχίατρος και νευρολόγος τα παρακολουθεί. Δεν χορηγήθηκε από ιδιώτη γιατρό της οικογένειας οποιοδήποτε έγγραφο που να γνωματεύει για τη βελτίωση της υγείας τους, προκειμένου να επιστρέψουν στο τμήμα μας. Βεβαίως, θα επιστρέψουν στο τμήμα μας, εφόσον, όμως, έχουμε τις εγγυήσεις ότι αυτό το επιστημονικό πρόβλημα ήρθη, διότι τα άτομα με βαριά νοητική υστέρηση εμφανίζουν τέτοιου είδους συμπεριφορές. Όταν τις εμφανίσουν, λοιπόν, χρειάζονται αλλαγή θεραπευτικής αγωγής και τότε μπορούν να επανέλθουν στη συγκεκριμένη δράση. Πιστεύω ότι αυτό το αγνοείτε, γιατί αν δεν το αγνοούσατε, δεν θα με ρωτούσατε γιατί έχουν απομακρυνθεί γι’ αυτό το διάστημα.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Υπουργέ, όπως γνωρίζετε, η σημερινή παρουσία σας εδώ έχει να κάνει με το γεγονός ότι δεν απαντήσατε σε ερώτησή μου από τον Νοέμβριο. Είχα κάνει ερώτηση και περίμενα εγγράφως να μου απαντήσετε. Δεν θα ήταν αναγκαία σήμερα η παρουσία σας εδώ ούτε να υπάρχει αυτός ο αντίλογος, στον βαθμό που κι εσείς και εγώ τον επιδιώκουμε, ο καθένας για τον δικό του λόγο και σκοπό. Ο δικός μου σκοπός, όμως, είναι μοναδικός.

Επειδή είχα και μια προηγούμενη γνώση της λειτουργίας και επειδή πράγματι, ως κυβερνητικός Βουλευτής τότε, είχα διαπιστώσει ότι οι εργαζόμενοι στο συγκεκριμένο τμήμα εργάζονταν και σε ιδιωτικό τμήμα και οδηγούσαν και καθοδηγούσαν παιδιά προς τα εκεί, λέω, λοιπόν, ότι η προσπάθειά μου ήταν τέτοια, έτσι ώστε να υπάρξει ένα μήνυμα ότι αυτό δεν θα επαναληφθεί.

Δεύτερον, λέτε «προσωρινά». Προσωρινά, όμως, έχουμε από τον Νοέμβριο, κυρία Υπουργέ. Το «προσωρινό» για σας τι σημαίνει; Επίσης, πρέπει να πούμε ότι αυτά τα προγράμματα έχουν και μια ημερομηνία λήξης. Όταν, λοιπόν, οδηγούμε αυτά τα παιδιά σε μια άλλη δομή, όπως καταλαβαίνετε, αμέσως έχουν μια διαφορετική ψυχολογική λειτουργία και πίεση, διότι αλλάζουν εκπαιδευτικό περιβάλλον. Το καταλαβαίνουμε. Δεν μπορούμε, λοιπόν, κάθε λίγο και λιγάκι να έχουμε αυτές τις μετακινήσεις -και ορθά το τονίσατε κι εσείς- διότι δέχονται και μια ψυχολογική πίεση, όπως το αντιλαμβανόμαστε, όταν αλλάζουν χώρο κάθε λίγο και λιγάκι. Επίσης, δεν γνωρίζουμε πόσο θα διαρκέσει αυτό το πρόγραμμα.

Αναφέρατε δε, εσείς ότι οι γονείς δεν προσκόμισαν στο ίδρυμα –αν θέλετε- σχετική ιατρική βεβαίωση ότι τα παιδιά έχουν βελτιωθεί ή οτιδήποτε άλλο. Μα, αυτή είναι δουλειά της πολιτείας. Επειδή παρακολουθεί το ίδρυμα, δεν θα πρέπει να καλέσει, εν πάση περιπτώσει, εδώ τα παιδιά, όπως τα εξεδίωξε, για να δει τι γίνεται και στη συνέχεια, προκειμένου να δει αν έχει βελτιωθεί ή όχι η κατάστασή τους; Δεν πρέπει να γίνει αυτό;

Τίποτα από όλα αυτά δεν έγινε. Έγινε μόνο μια ιατρική εξέταση από έναν ψυχίατρο και τα παιδιά οδηγήθηκαν εκτός ιδρύματος.

Πιστεύω -και το αντιλαμβανόμαστε όλοι- ότι θα πρέπει και από την πλευρά σας να υπάρξει η οικονομική δυνατότητα λειτουργίας αυτών των δομών, διότι το κυρίαρχο στοιχείο, που μου τονίστηκε ήταν αυτό, δηλαδή ότι δεν έχουμε χρηματοδότηση κι έτσι σιγά-σιγά θα αρχίσει η απομάκρυνση των παιδιών με κατεύθυνση προς τις ιδιωτικές δομές. Αυτή είναι η πληροφόρησή μου. Δυστυχώς, έτσι έχει η κατάσταση.

Πιστεύω στη δευτερολογία να έχουμε κάτι πιο θετικό και δημιουργικό για όλους.

**ΠΡΟΕΔΡΕΥΩΝ (Γεώργιος Βαρεμένος):** Κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κυριαζίδη, νομίζω ότι περιπέσατε σε πολλά λάθη, ίσως εξ αγνοίας.

Πρώτον, κανείς από τους εργαζόμενους δεν δουλεύει σε ιδιωτική δομή.

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν είπα για …

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μη με διακόψετε τώρα.

Δεύτερον, είπα ότι τα συγκεκριμένα δύο άτομα με αναπηρία παρακολουθούσαν εξαρχής, από το 2009 και μετά, ιδιωτική δομή το απόγευμα. Έτερον εκάτερον.

Τρίτον, είπα ότι οι εργαζόμενοι δουλεύουν με κατάθεση ψυχής. Ο σκοπός του συγκεκριμένου ιδρύματος είναι η εκπαίδευση και η αποκατάσταση. Δεν είναι η φροντίδα και εκ του κανονισμού του και του οργανισμού του, όταν άτομα με αναπηρία έχουν προβλήματα διεγερτικής επιθετικής συμπεριφοράς, δεν μπορούν να παρακολουθούν το πρόγραμμα.

Τέταρτον, τι είναι όλα αυτά περί προγράμματος που θα τελειώσει και περί του ότι οι άνθρωποι θα πάνε στις ιδιωτικές δομές; Ποιος έφτασε σε κατάσταση εξαθλίωσης τις δομές αυτές;

Θα σας πω εγώ, λοιπόν, γιατί φαίνεται ότι δεν γνωρίζετε βασικά πράγματα. Όταν ξεκίνησε αυτή η δομή το 2009, είχε τριάντα πέντε ωφελούμενους, ωφελούμενους-εκπαιδευόμενους. Το 2015 ξέρετε πόσους είχε; Είχε πενήντα τέσσερις. Τι σημαίνει αυτό; Η αύξηση ήταν 54%. Μήπως ξέρετε πόσοι ήταν οι εργαζόμενοι το 2009; Ήταν σαράντα οκτώ. Ξέρετε μήπως πόσους μας παραδώσατε; Τη στιγμή που έπρεπε με βάση την αύξηση 54% να έχουμε εβδομήντα πέντε εργαζόμενους, είχαμε τριάντα τέσσερις. Αυτό κάνατε το 2015. Θα πω και πόσοι είναι τώρα.

**ΔΗΜΗΤΡΙΟΣ ΚΥΡΙΑΖΙΔΗΣ:** Πόσοι είναι τώρα;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Περιμένετε, μη με διακόπτετε. Περιμένετε, θα τα ακούσετε όλα. Μην ανησυχείτε.

Το 2017 προβήκαμε σε έκδοση τριών προσκλήσεων ενδιαφέροντος για πρόσληψη επικουρικού προσωπικού διαφόρων ειδικοτήτων μέσω ΑΣΕΠ. Προσλήφθηκαν δεκαπέντε επιπλέον υπάλληλοι, παρατάθηκαν οι υφιστάμενες συμβάσεις είκοσι τεσσάρων ατόμων επικουρικού προσωπικού.

**ΔΗΜΗΤΡΙΟΣ ΚΥΡΙΑΖΙΔΗΣ:** Στην περιφέρεια εννοείτε, όχι στο κέντρο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κυριαζίδη, παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δώσαμε 180.000 επιπλέον από το Κρατικό Λαχείο για πρόσληψη εκ νέου επιπλέον προσωπικού, αυτών που σας είπα.

**ΔΗΜΗΤΡΙΟΣ ΚΥΡΙΑΖΙΔΗΣ:** ... (δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Κύριε Κυριαζίδη, παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κυριαζίδη, θα πω και κάτι, που φαίνεται ότι κι αυτό το αγνοείτε.

**ΔΗΜΗΤΡΙΟΣ ΚΥΡΙΑΖΙΔΗΣ:** Σε ολόκληρη την περιφέρεια...

**ΠΡΟΕΔΡΕΥΩΝ (Γεώργιος Βαρεμένος):** Δεν γνωρίζετε τη διαδικασία, κύριε συνάδελφε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όταν με απόφαση της κυβέρνησής σας τα έξι ιδρύματα έγιναν ένα Κέντρο Κοινωνικής Πρόνοιας Περιφέρειας ΑΜΘ, στο συγκεκριμένο που με ρωτάτε, δεν γνωρίζετε -δεν το γνωρίζετε, είναι προφανές- τι κάνατε σε σχέση με τα χρήματά του. Σας λέω, λοιπόν, και σας πληροφορώ...

**ΔΗΜΗΤΡΙΟΣ ΚΥΡΙΑΖΙΔΗΣ:** Εσείς τα κάνατε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** ...ότι από 3 εκατομμύρια που είχε αποθεματικό το Κέντρο στη Δράμα στην Τράπεζα της Ελλάδος, με το PSA τού κουρεύτηκαν τα δύο και, άρα, του έμεινε το 1 εκατομμύριο. Εσείς, όμως, όλα αυτά τα αγνοείτε.

Πάμε, λοιπόν, τώρα παρακάτω για το τι κάνουμε εμείς.

**ΔΗΜΗΤΡΙΟΣ ΚΥΡΙΑΖΙΔΗΣ:** Ψεύδεστε, κυρία Υπουργέ. Δεν είναι έτσι.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κυριαζίδη, εσείς φαίνεται ότι πραγματικά αγνοείτε αυτό που ψήφισε η παράταξή σας, τον νόμο...

**ΔΗΜΗΤΡΙΟΣ ΚΥΡΙΑΖΙΔΗΣ:** Κι εσείς θα το φέρετε να το διορθώσετε …

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, ή θα ολοκληρώσω ή δεν θα γίνει αυτή η δουλειά. Σας παρακαλώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε, κυρία Υπουργέ.

**ΔΗΜΗΤΡΙΟΣ ΚΥΡΙΑΖΙΔΗΣ:** Ψέματα μας λέει.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κυριαζίδη, δεν κατάλαβα. Δεν ξέρετε τη διαδικασία;

**ΔΗΜΗΤΡΙΟΣ ΚΥΡΙΑΖΙΔΗΣ:** Την ξέρω, αλλά ψεύδεται.

**ΠΡΟΕΔΡΕΥΩΝ (Γεώργιος Βαρεμένος):** Σταματήστε, σωπάστε, για να μην χρησιμοποιήσω καμμία άλλη έκφραση!

**ΔΗΜΗΤΡΙΟΣ ΚΥΡΙΑΖΙΔΗΣ:** ... (δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Αυτό που κάνετε είναι τουλάχιστον αγένεια.

**ΔΗΜΗΤΡΙΟΣ ΚΥΡΙΑΖΙΔΗΣ:** Αγένεια είναι αυτό...

**ΠΡΟΕΔΡΕΥΩΝ (Γεώργιος Βαρεμένος):** Αφήστε τα αυτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Με προσβάλλει.

**ΠΡΟΕΔΡΕΥΩΝ (Γεώργιος Βαρεμένος):** Δεν είπε τίποτα προσβλητικό, τίποτα προσωπικό.

**ΔΗΜΗΤΡΙΟΣ ΚΥΡΙΑΖΙΔΗΣ:** Μου λέει ότι αγνοώ …

**ΠΡΟΕΔΡΕΥΩΝ (Γεώργιος Βαρεμένος):** Δεν κατάλαβα, τι σας προσέβαλε;

**ΔΗΜΗΤΡΙΟΣ ΚΥΡΙΑΖΙΔΗΣ:** Λέει ψέματα και συνεχίζει τα ίδια ...

**ΠΡΟΕΔΡΕΥΩΝ (Γεώργιος Βαρεμένος):** Σας λέει τα στοιχεία. Αμφισβητήστε τα με οποιανδήποτε τρόπο μπορείτε.

**ΔΗΜΗΤΡΙΟΣ ΚΥΡΙΑΖΙΔΗΣ:** Αποχωρώ.

**ΠΡΟΕΔΡΕΥΩΝ (Γεώργιος Βαρεμένος):** Κάντε ό,τι θέλετε.

Παρακαλώ, κυρία Υπουργέ, συνεχίστε και ολοκληρώστε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τον χρόνο μου, κύριε Πρόεδρε, για να ολοκληρώσω.

Εδώ γίνεται η αντιστροφή της κατάστασης. Λέμε ότι η Κυβέρνηση αυτή υποβαθμίζει τα ΑΜΕΑ. Αφού σας είπα τι παραλάβαμε, να σας πω τι κάνουμε.

Φαίνεται ότι δεν ακούσατε τίποτα για τον ν.4483/2017, άρθρα 59 έως 74, που τα ψήφισε και η παράταξή σας, και που το αναπηρικό κίνημα τα χαρακτήρισε τομή στα πράγματα της χώρας για πρώτη φορά τόσα χρόνια. Είναι ο νόμος εναρμόνισης –όπως θυμάστε- στο ελληνικό δίκαιο της διεθνούς σύμβασης για τα δικαιώματα των ατόμων.

**ΔΗΜΗΤΡΙΟΣ ΚΥΡΙΑΖΙΔΗΣ:** Βάζετε και χρονόμετρο!

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κυρία Υπουργέ.

(Στο σημείο αυτό ο ερωτών Βουλευτής κ. Δημήτριος Κυριαζίδης αποχωρεί από την Αίθουσα)

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν ακούσατε τίποτα, ότι η Κυβέρνησή μας έβαλε 15 εκατομμύρια για αποϊδρυματοποίηση των ατόμων με αναπηρία με έμφαση στα Λεχαινά. Δεν ακούσατε λέξη για μία ιστορία, η οποία στιγμάτιζε τη χώρα. Δεν ακούσατε τίποτα από όσα κάνουμε για τα ΑΜΕΑ και για όλο το αναπηρικό κίνημα

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύρια Υπουργέ. Εξαντλήθηκε ο χρόνος προ πολλού.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν θα απαντάω, κύριε Πρόεδρε, για τον Βουλευτή, ο οποίος κάνει την ερώτηση και μετά φεύγει.

Απαντάω, για να ακούσει η Βουλή και για να ακούσει και ο ελληνικός λαός τα όσα ψευδή καταγγέλλονται.

**ΠΡΟΕΔΡΕΥΩΝ (Γεώργιος Βαρεμένος):** Εντός των ορίων του χρόνου, όμως.

**ΘΕΑΝΩ ΦΩΤΙΟΥ (Αναπληρώτρια** **Υπουργός** **Εργασίας, Κοινωνικής Ασφάλισης και Κοινωνικής Αλληλεγγύης):** Ναι, αλλά δεν γίνεται έτσι.

Ολοκληρώνω. Είπα από την αρχή ότι δεν είναι πεδίο αντιπαράθεσης τα δύο ΑΜEΑ. Τα δύο άτομα με αναπηρία της Δράμας θα επανέλθουν μια χαρά στο συγκεκριμένο εκπαιδευτήριο της Δράμας. Θα το κάνουμε. Είμαστε σε επαφή με αυτούς. Ανέλυσα το γιατί είμαστε και προσπαθούμε να δούμε πώς έχει εξομαλυνθεί η κατάσταση, για να επανέλθουμε. Αυτή είναι η δέσμευσή μας.

Βεβαίως, όλα τα κέντρα κοινωνικής πρόνοιας της Ελλάδος θα αναβαθμιστούν. Αυτό κάνουμε.

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία, σας παρακαλώ.

**ΘΕΑΝΩ ΦΩΤΙΟΥ (Αναπληρώτρια** **Υπουργός** **Εργασίας, Κοινωνικής Ασφάλισης και Κοινωνικής Αλληλεγγύης):** Γι’ αυτό, από 780 εκατομμύρια προϋπολογισμό που παραλάβαμε το 2015, το φτάσαμε στο 1,5 δισεκατομμύριο τώρα για την πρόνοια και το πάμε στα 2,5 δισεκατομμύρια για του χρόνου.

Αυτά, λοιπόν, να τα προσέξει η Νέα Δημοκρατία, που έφτασε σε τέτοια εξαθλίωση όλα αυτά τα ιδρύματα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Παρακαλώ να τηρείται η διαδικασία. Εγώ δεν παρευρίσκομαι απλώς και χαιρετίζω εδώ.

Συνεχίζουμε με την πρώτη με αριθμό 972/5-2-2018 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Αγροτικής Ανάπτυξης και Τροφίμων,με θέμα: «Αξιοποίηση των υδάτινων πόρων και υλοποίηση των εγγειοβελτιωτικών έργων στο Νομό Ηρακλείου».

Κύριε Ηγουμενίδη, έχετε τον λόγο για δύο λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, από το γραφείο σας έχω ενημερωθεί ότι πάνω από πενήντα έργα, μικρότερα ή μεγαλύτερα, που αφορούν τους υδάτινους πόρους του Νομού Ηρακλείου, βρίσκονται κατατεθειμένα στις υπηρεσίες του Υπουργείου Αγροτικής Ανάπτυξης. Γι’ αυτόν τον πολύ μεγάλο αριθμό η αξιολόγηση, η «προτεραιοποίηση», η ωρίμανση και η εύρεση των αναγκαίων χρηματοδοτικών πόρων για την υλοποίηση τους αποτελούν τα σημεία αιχμής, αν θέλουμε να προχωρήσουμε ουσιαστικά και όσο το δυνατόν γρηγορότερα.

Όσον αφορά τις προτεραιότητες, ενδεικτικά και από άποψη βαρύτητας σάς αναφέρω ότι για το νότιο κομμάτι του Ηρακλείου από ανατολή προς δύση υπάρχει το φράγμα των Αμιρών στη Βιάννο, το φράγμα του Αναποδάρη ποταμού, το φράγμα του Ληθαίου ποταμού λίγο δυτικότερα στη Γόρτυνα και η παρέμβαση στον Πλατύ ποταμό για τη διευκόλυνση του φράγματος της Φανερωμένης. Στην ενδοχώρα του Ηρακλείου υπάρχουν πάρα πολλά μικρότερης έκτασης έργα, κυρίως λιμνοδεξαμενές και μικρότερα φράγματα για την αξιοποίηση προς άρδευση σε περιοχές, που ουσιαστικά ζουν από τον πρωτογενή τομέα των υδάτινων πόρων που υπάρχουν στην περιοχή. Τέλος, υπάρχει προς αξιοποίηση στην άρδευση το νερό των βιολογικών καθαρισμών.

Επιτρέψτε μου από όλα αυτά να σταθώ ειδικά στο φράγμα στον Πλατύ ποταμό, μιας και το έχω παρακολουθήσει περισσότερο. Μετά από πολυετή καθυστέρηση και με ευθύνες, που προφανώς βαραίνουν τις προηγούμενες πολιτικές ηγεσίες του Υπουργείου Αγροτικής Ανάπτυξής, σήμερα έχουμε επιτέλους στα χέρια μας την έγκριση της γεωλογικής μελέτης, της οριστικής συγκοινωνιακής μελέτης, της οριστικής υδραυλικής μελέτης του φράγματος και του αγωγού μεταφοράς, των τευχών δημοπράτησης και της μελέτης οικονομικής σκοπιμότητας, που αφορούν την προμελέτη και την οριστική μελέτη του φράγματος στον Πλατύ, καθώς και την οριστική μελέτη αγωγού μεταφοράς νερού στη Μεσσαρά.

Λέτε και περίμεναν οι εικόνες τη σημερινή συζήτηση, κύριε Υπουργέ. Μόλις χθες, οι προβολείς της δημοσιότητας φώτισαν πάλι το χωριό Σφενδάμη. Είναι ένα χωριό, που ήταν εξ ολοκλήρου καλυμμένο από το νερό του φράγματος του Αποσελέμη και αποκαλύφθηκε εξ ολοκλήρου, λόγω της υποχώρησης της στάθμης των υδάτων, απότοκο της ανομβρίας, που υπάρχει.

Επειδή και από αυτό το παράδειγμα τονίζεται η αξία της αξιοποίησης και της σωστής εκμετάλλευσης όλων των υδάτινων πόρων και η υλοποίηση των αναγκαίων εγγειοβελτιωτικών έργων στον Νομό Ηρακλείου, αλλά και σε ολόκληρο το νησί, θα ήθελα, αν μπορείτε, κύριε Υπουργέ, να μας πείτε ποια από αυτά τα πενήντα έργα είναι στην προτεραιότητα του Υπουργείου, με ποιο χρονοδιάγραμμα θα προχωρήσουν και τι σκέφτεται το Υπουργείο για τη χρηματοδότηση τους.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, και εσείς και εμείς γνωρίζουμε ιδιαίτερα τα προβλήματα, που υπάρχουν στη διαχείριση και στην αναγκαιότητα για την Κρήτη. Αναφέρεστε σε πενήντα έργα στον Νομό Ηρακλείου.

Αν αναφερθούμε συνολικά σε όλη την Κρήτη, αντιλαμβάνεστε ότι τα έργα που έχουν ανάγκη να υλοποιηθούν είναι πολλά, αλλά υπάρχουν και άλλα ακόμη που χρειάζονται μελέτη και σχεδιασμό. Αυτό κάνουμε εμείς ως Υπουργείο.

Όμως, τώρα πρέπει να δούμε τα πράγματα με βάση τις δυνατότητες που έχουμε να χρηματοδοτήσουμε από εθνικούς πόρους τα συγκεκριμένα έργα, να δούμε πώς θα συνεχίσουμε την εκτέλεση έργων, διότι υπάρχουν έργα που είναι ημιτελή και σύμφωνα με τις ανειλημμένες υποχρεώσεις πρέπει να προηγηθούν αυτά.

Αυτό που έχω εγώ να σας πω είναι ότι μέχρι χθες, προχθές, είχαμε το μεγάλο πρόβλημα για τα εγγειοβελτιωτικά έργα, σύμφωνα με τη γνωστή αιρεσιμότητα, που είχε σχέση με την απαίτηση από πλευράς της Ευρωπαϊκής Επιτροπής να ολοκληρώσουμε διαδικασίες, που αφορούσαν τη διαχείριση των υδάτινων πόρων και, κυρίως, την κατάθεση μελετών για τη διαχείριση των λεκανών απορροής των ποταμών. Έχει ολοκληρωθεί αυτή η διαδικασία. Περιμένουμε την απάντηση της επιτροπής σήμερα, αύριο. Ήδη, όμως, εμείς ετοιμαζόμαστε από τη δική μας πλευρά, για να προκηρύξουμε τα συγκεκριμένα μέτρα.

Αντιλαμβάνεστε, λοιπόν, ότι έχοντας ανειλημμένες υποχρεώσεις, έχοντας αναγκαιότητες πολλαπλάσιες των πόρων, που έχουμε στη διάθεσή μας, εκεί εκ των πραγμάτων θα έχουμε κριτήρια και με βάση αυτά τα κριτήρια, τα οποία αφορούν όλη τη χώρα, τις ανάγκες που έχει κάθε περιοχή, θα προχωρήσουμε. Και εκεί βεβαίως, θα φανεί κατά πόσο μπορούμε και ποιες από αυτές τις περιπτώσεις που έχουν υποβληθεί μπορούμε να υλοποιήσουμε.

Στη δευτερολογία θα αναφερθώ ειδικά σε θέματα, που αφορούν το Ηράκλειο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ για την απάντησή σας, κύριε Υπουργέ, αλλά ομολογώ ότι δεν κατάλαβα ποια από τα έργα μπαίνουν, έστω άμεσα.

Επιτρέψτε μου. Για τον Πλατύ Ποταμό υπάρχει από 24 Ιανουαρίου του 2018 ένα αίτημα της περιφέρειας, πριν από μια βδομάδα μιλάμε. Η Διεύθυνση Αντιπλημμυρικών και Εγγειοβελτιωτικών Έργων του Υπουργείου Υποδομών έχει ζητήσει από το δικό σας Υπουργείο τις υφιστάμενες μελέτες, για να προχωρήσει και να το εντάξει στα συνδυασμένα έργα φραγμάτων Πλατύ και Γερακάρι, φράγματος Φανερωμένης και τα αρδευτικά έργα. Γίνονται ενέργειες για να τρέξει στα τομεακά προγράμματα του Υπουργείου Υποδομών Μεταφορών και Δικτύων. Ένα σχόλιό σας πάνω σε αυτό. Νομίζω ότι δεν πρέπει να καθυστερήσουμε τις διαδικασίες.

Δεύτερον, είπα και πριν για την αξιοποίηση του νερού των βιολογικών καθαρισμών προς άρδευση. Δεν είναι μικρά τα ποσά. Μόνο η ΔΕΥΑΗ αυτή τη στιγμή έχει δεκατεσσερισήμισι χιλιάδες κυβικά το εικοσιτετράωρο. Με μια επένδυση 5 εκατομμυρίων έχουμε είκοσι εννέα χιλιάδες κυβικά το εικοσιτετράωρο, που μπορούν να χρησιμοποιηθούν για άρδευση. Είναι χίλια διακόσια κυβικά την ώρα, όταν ο σχεδιασμός από τον Αποσελέμη -δεν παίρνει τώρα τόσα, γιατί ουσιαστικά δεν έχει νερό το φράγμα- ήταν τριακόσια. Τετραπλάσιο ποσό μπορεί να δίνει και αυτήν τη στιγμή αυτό το νερό πάει στη θάλασσα.

Μόλις χθες, οι τρεις Υπουργοί, Εσωτερικών, Αναπληρωτής Οικονομίας και Ανάπτυξης και Περιβάλλοντος, οι κύριοι Σκουρλέτης, Χαρίτσης και Φάμελλος ανακοίνωσαν ένα πρόγραμμα για εκατόν εξήντα εννέα οικισμούς πάνω από δύο χιλιάδες κατοίκους, πρόγραμμα 916 εκατομμύρια, σχεδόν 1 δισεκατομμύριο για τη συγκρότηση και εφαρμογή Εθνικού Σχεδίου Υποδομών και Λυμάτων. Το ποσό, δηλαδή, από τους βιολογικούς καθαρισμούς θα αυξηθεί.

Ήδη ο κ. Σκουρλέτης με τον κ. Χαρίτση σε συνέντευξή τους πριν από το συνέδριο της ΚΕΔΕ ανακοίνωσαν ένα πρόγραμμα μέχρι 2 δισεκατομμύρια σε βάθος πενταετίας. Σε συνεννόηση με τους δήμους του Ηρακλείου –όπως ενημερώθηκα από αλληλογραφία που είχα με τους δημάρχους- 100 εκατομμύρια η Κυβέρνηση τα διαθέτει για τους δήμους, για να φτιάξουν έργα ύδρευσης και αποχέτευσης. Άρα, θα έχουμε μία μεγάλη ποσότητα νερού για άρδευση, που θα παράγεται ή παράγεται ήδη από τους βιολογικούς καθαρισμούς.

Το ερώτημα είναι: Θα χρηματοδοτήσει το Υπουργείο; Θα αντιμετωπίσει το Υπουργείο, ενδεχομένως, νομικά κωλύματα για την άμεση χρηματοδότηση από το Υπουργείο των ΔΕΥΑ; Με ποιον τρόπο θα αντιμετωπίσει το θέμα της χρηματοδότησης έργων, ώστε αυτό το νερό να μην πηγαίνει στη θάλασσα, να μην χάνεται, αλλά να αξιοποιείται στον πρωτογενή τομέα;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, το Πρόγραμμα Δημοσίων Επενδύσεων που έχει το Υπουργείο Αγροτικής Ανάπτυξης στα εγγειοβελτιωτικά έργα αφορά, κυρίως, δύο περιπτώσεις. Η μία είναι οι ανειλημμένες υποχρεώσεις, που εκεί πρέπει οπωσδήποτε να ολοκληρωθούν, και η δεύτερη αφορά τη συμμετοχή του κράτους στην απορρόφηση του ποσού, που αφορά το συγκεκριμένο μέτρο από το Πρόγραμμα Αγροτικής Ανάπτυξης.

Εμείς, λοιπόν, επειδή υπήρχε αυτή η αιρεσιμότητα, που σας είπα προηγουμένως, για να μην υπάρξει καθυστέρηση, ζητήσαμε από τις περιφερειακές αυτοδιοικήσεις να μας στείλουν προτάσεις για προτεραιότητες, που οι ίδιοι έκριναν ότι πρέπει να μπουν στην διαδικασία εξέτασης για το αν μπορούμε ή όχι να τις ικανοποιήσουμε. Ήδη, η Περιφερειακή Αυτοδιοίκηση Κρήτης έστειλε και τις έχουμε. Είμαστε, όμως, υποχρεωμένοι, με βάση το πρόγραμμα να προκηρύξουμε το συγκεκριμένο μέτρο, απευθυνόμενοι σε όλη την Ελλάδα, να περιμένουμε να έρθουν και από την Κρήτη, αλλά και από άλλες περιοχές, οι προτάσεις τους.

Κι εκεί, λοιπόν, όπως αντιλαμβάνεστε, έχουμε συγκεκριμένα χρήματα που αφορούν την εθνική συμμετοχή στο Πρόγραμμα Αγροτικής Ανάπτυξης, συν το συγκεκριμένο μέτρο που προβλέπει το Πρόγραμμα Αγροτικής Ανάπτυξης και υπάρχουν κριτήρια –«ΔΙΑΥΓΕΙΑ» έχουμε- τα οποία οπωσδήποτε έχουν σχέση με τις ανάγκες κάθε περιοχής. Κι όπως όλοι αντιλαμβανόμαστε, ιδιαίτερα η Κρήτη έχει προβλήματα και ανάγκες και οπωσδήποτε τα κριτήρια που θα μπουν για τη συγκεκριμένη περιοχή, σε σχέση με άλλες περιοχές, θα είναι πιο ευνοϊκά. Δεν μπορώ, όπως αντιλαμβάνεστε, τώρα να προβλέψω μέχρι πού θα φτάσει η σχετική διαδικασία. Θα σας έλεγα ότι το πρώτο εξάμηνο του 2018 πλέον θα ξεκαθαρίσουν.

Ειδικά για την Περιφερειακή Αυτοδιοίκηση Κρήτης, όμως, σήμερα, αυτή την ώρα, χρηματοδοτούνται, ιδιαίτερα από τις ανειλημμένες υποχρεώσεις, τρία έργα στην Περιφερειακή Ενότητα Ηρακλείου. Κι επειδή αναφέρεστε στο Πλατύ, έχουμε εντάξει τη συγκεκριμένη ανάγκη χρηματοδότησης στις ανειλημμένες υποχρεώσεις του Προγράμματος Αγροτικής Ανάπτυξης, οι οποίες, όπως αντιλαμβάνεστε, είναι πολύ λιγότερες από το σύνολο του ποσού, που έχει το συγκεκριμένο μέτρο. Οπότε, εκ των πραγμάτων, θα είναι κάτι το οποίο θα ικανοποιηθεί.

Έχουμε δρόμο και ίσως μετά από λίγο καιρό, όταν ολοκληρωθεί αυτή η διαδικασία, να μπορώ να αναφερθώ πιο αναλυτικά για τα επιμέρους έργα.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και τρεις εκπαιδευτικοί συνοδοί τους από το 96ο Δημοτικό Σχολείο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η πέμπτη με αριθμό 1002/6-2-2018 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Ζημιές που έχουν προκληθεί σε αγροτικές καλλιέργειες σε διάφορες περιοχές της Κρήτης εξαιτίας ακραίων καιρικών συνθηκών».

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, είναι ανυπολόγιστες οι ζημιές που υπέστησαν αγρότες στις θερμοκηπιακές καλλιέργειες σε πάγιο και φυτικό κεφάλαιο, στο ελαιόκαρπο, στις υπαίθριες μπανάνες, εξαιτίας των ακραίων καιρικών φαινομένων στις 25 και 26 Γενάρη αυτού του χρόνου, με ανέμους δώδεκα μποφόρ, εκατόν τριάντα χιλιόμετρα την ώρα, δηλαδή πραγματικός τυφώνας, στις περιοχές της Ιεράπετρας, της Βιάννου, στο Τυμπάκι. Οι κατασκευές θερμοκηπίων ισοπεδώθηκαν, η παραγωγή καταστράφηκε ολοσχερώς, στην καρδιά μάλιστα της παραγωγικής περιόδου, στη φάση της εξαγωγικής περιόδου.

Η οικονομική καταστροφή, κύριε Υπουργέ, είναι μεγάλη, είτε ολική σε κατασκευές και στην παραγωγή είτε ολοσχερώς, μόνο στη φυτική παραγωγή.

Για παράδειγμα, στην Ιεράπετρα διακόσια εξήντα στρέμματα, νάιλον, ξύλινες ή σιδερένιες κατασκευές, υποστυλώματα και η φυτική παραγωγή, έχουν καταστραφεί ολοσχερώς. Η καταστροφή στην φυτική παραγωγή είναι πάνω από εξακόσια στρέμματα. Οι καταστροφές ελαιόκαρπου είναι σε τριάντα επτά στρέμματα. Και επιπλέον, υπάρχουν τετρακόσιοι παραγωγοί, που δεν θα δηλώσουν ζημιές, λόγω χαμηλής ζημιάς, αλλά έχει καταστραφεί η παραγωγή τους. Για να μην αναφέρω πόσοι θα ήθελαν να δηλώσουν, αλλά δεν το κάνουν είτε γιατί έχουν φύγει από τον ΕΛΓΑ είτε γιατί δεν μπόρεσαν να εκπληρώσουν τις υποχρεώσεις τους είτε γιατί συνειδητά αποχώρησαν απ’ αυτόν.

Στην Άρβη και στην Ψαρή Φοράδα έχουμε περίπου ολοσχερή καταστροφή σε εκατό στρέμματα και σε διακόσια πενήντα στρέμματα μερική καταστροφή στην κατασκευή και ολοσχερή στην παραγωγή. Στο Τυμπάκι υπάρχει ολοσχερής καταστροφή σε πενήντα στρέμματα και εκατόν πενήντα στρέμματα στη φυτική παραγωγή. Και θα δούμε, βέβαια, τι θα γίνει μέχρι το τέλος της καταμέτρησης που ολοκληρώνεται αύριο.

Δεν είναι, βέβαια, μόνο οι θερμοκηπιακές καλλιέργειες, που έχουν υποστεί ζημιά. Έχουν υποστεί σημαντικές ζημιές στύλοι της ΔΕΗ, δρόμοι, αποθηκευτικοί χώροι, το γυμναστήριο της Βιάνου, τα αλιευτικά καταφύγια Άρβης και Καστρίου, σπίτια, διάφορα χτίσματα. Όπως ζημιά έχει υποστεί το σχολικό κτήριο, όπου στεγάζεται το Γυμνάσιο Κουτσουρά και το σχολικό συγκρότημα γυμνασίου-λυκείου, Μακρύ Γιαλού, καθώς και το νηπιαγωγείο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας ρωτάμε, κύριε Υπουργέ, τι προτίθεστε να κάνετε για ικανοποιήσετε τα αιτήματα των αγροτών και να παρθούν άμεσα μέτρα, εδώ και τώρα, για να ενταχθούν στο καθεστώς έκτακτης ανάγκης όλες ανεξαιρέτως οι πληγείσες περιοχές, από τον Κουτσουρά μέχρι και το Τυμπάκι; Και όταν λέμε «καθεστώς έκτακτης ανάγκης» εννοούμε, όχι στα χαρτιά αλλά στην ουσία, που σημαίνει κινητοποίηση κρατικής μηχανής, να διαθέσει ο ΕΛΓΑ προσωπικό, γεωπόνους, να βγουν στα χωράφια να εκτιμήσουν, να διαθέσει το κράτος κονδύλια για την αποκατάσταση των ζημιών, την αποζημίωση των πληγέντων, κατά παρέκκλιση χρονοβόρων γραφειοκρατικών διαδικασιών.

Τι απ’ όλα αυτά, εν πάση περιπτώσει, έχετε κάνει μέχρι σήμερα; Πρέπει να μας πείτε. Δεν υπάρχει προσωπικό στον ΕΛΓΑ, για να πάει στα θερμοκήπια. Ο ΕΛΓΑ δεν αποζημιώνει. Μέτρα διευκόλυνσης των πληγέντων και αναστολή δανειακών και άλλων υποχρεώσεων…

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου να ολοκληρώσω τα ερωτήματα. Δεν είναι και λίγα. Η ζημιά είναι πάρα πολύ μεγάλη. Να είστε ευέλικτος σε αυτό το ζήτημα, γιατί είναι πάρα πολλά τα ερωτήματα.

**ΠΡΟΕΔΡΕΥΩΝ (Γεώργιος Βαρεμένος):** Ο χρόνος δεν πάει ανάλογα με τη ζημιά, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Δώσατε σε προηγούμενους παραπάνω χρόνο απ’ ό,τι έχετε δώσει σε εμένα αυτή τη στιγμή.

Σας καλούμε, λοιπόν, κύριε Υπουργέ να μας απαντήσετε συγκεκριμένα:

Θα αποζημιωθούν οι πληγέντες αγρότες στο 100% της ζημιάς από τον ΕΛΓΑ, χωρίς αστερίσκους και προϋποθέσεις -λαμβάνοντας υπόψη ότι βρίσκονται σε φάση συγκομιδής- και με τις υφιστάμενες τιμές παραγωγού και μάλιστα, άμεσα για να ορθοποδήσουν;

Θα δοθεί έκτακτη ενίσχυση από τον κρατικό προϋπολογισμό για τις πρώτες άμεσες ανάγκες τους και πότε;

Θα δοθεί παράταση στην προθεσμία κήρυξης των περιοχών σε κατάσταση έκτακτης ανάγκης στους έξι μήνες από τον έναν που έχει καθοριστεί, διότι δεν φτάνει αυτό το χρονικό περιθώριο;

Θα προσλάβει προσωπικό ο ΕΛΓΑ;

Θα απαλλαγούν από φορολογικές και ασφαλιστικές υποχρεώσεις και πάγωμα των οφειλών των δανείων όλων των πληγέντων για διάστημα τριών ετών, όπως αιτούνται;

Θα σταματήσουν οι πλειστηριασμοί, οι κατασχέσεις και οι δεσμεύσεις λογαριασμών;

Θα αποδεσμευτούν οι ήδη δεσμευμένοι λογαριασμοί των πληγέντων;

**ΠΡΟΕΔΡΕΥΩΝ (Γεώργιος Βαρεμένος):** Ωραία, να πάρετε την απάντηση, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι αμείλικτα τα ερωτήματα. Είναι σε θυμό οι παραγωγοί. Περιμένουμε τώρα από εσάς -γιατί μας παρακολουθούν τώρα- συγκεκριμένες απαντήσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, βάλατε τόσα πολλά θέματα, που αντιλαμβάνεστε ότι εγώ, ως Υπουργός Αγροτικής Ανάπτυξης, δεν μπορώ να σας απαντήσω.

Από την ώρα, λοιπόν, που πήρατε τον ένα μήνα σε κατάσταση έκτακτης ανάγκης είναι θέμα διαδικασιών και της Περιφερειακής Αυτοδιοίκησης και της τοπικής αυτοδιοίκησης με τα συναρμόδια Υπουργεία, εφ’ όσον υπάρχει ανάγκη –που φαίνεται ότι υπάρχει ανάγκη- να δοθεί μία παράταση. Αυτό είναι κάτι που γίνεται και σε όλες τις περιπτώσεις, που αφορούν ζημιές και τέτοιες καταστάσεις, που αντιμετωπίζει η ύπαιθρος χώρα.

Από εκεί και πέρα, όσον αφορά τα ζητήματα που έχουν σχέση με το Υπουργείο Αγροτικής Ανάπτυξης, βεβαίως, και έχουν ξεκινήσει οι εκτιμήσεις των ζημιών, έχουν πάει γενικά σε όλη την περιοχή οι εκτιμητές. Δεν καθυστερήσαμε ούτε μία μέρα.

Αντιλαμβάνεστε, όμως, ότι όλη αυτή η διαδικασία της εκτίμησης των ζημιών, μέχρι την πληρωμή, δεν είναι κάτι το οποίο μπορεί να γίνει από τη μία μέρα στην άλλη, για τον απλούστατο λόγο ότι το πρώτο που πρέπει να δούμε μετά τις αναγγελίες και την πρώτη εκτίμηση είναι το κατά πόσον έχουμε ασφαλιστική κάλυψη από πλευράς του ΕΛΓΑ ή δεν έχουμε.

Άρα, το πρώτο ζήτημα που μπαίνει είναι να δούμε και σε σχέση με την απώλεια της παραγωγής, αλλά και με τον πάγιο εξοπλισμό αν υπάρχει ασφαλιστική κάλυψη. Βεβαίως, στις περιπτώσεις αυτές που υπάρχει ασφαλιστική κάλυψη θα κινηθούν οι διαδικασίες και μέσα σε ένα χρονικό διάστημα –εγώ σας λέω κάτι το οποίο είναι πλέον μόνιμο την τελευταία περίοδο- σε έξι-επτά μήνες θα υπάρξει η αντίστοιχη καταβολή της αποζημίωσης.

Τώρα εσείς μου λέτε, το 100% της αποζημίωσης; Εγώ σας λέω ότι αυτή που αφορά τα ασφάλιστρα του ΕΛΓΑ σε μία πρώτη φάση πληρώνεται το 70%. Και βεβαίως, στην πορεία και ιδιαίτερα σε μια περίοδο που οι ζημιές λόγω κλιματικής αλλαγής κ.λπ. πάντα υπερκαλύπτουν τον προϋπολογισμό του ΕΛΓΑ να δούμε, βεβαίως, από εκεί και πέρα, γιατί έχουμε και τα αποθέματα, αλλά και τη δυνατότητα μέσα από το Γενικό Λογιστήριο να αυξήσουμε τον προϋπολογισμό του ΕΛΓΑ κατά 30%, για να καλύψουμε τις ζημιές.

Τώρα, επειδή είναι σίγουρο ότι υπάρχουν ζημιές που δεν καλύπτονται από τον ΕΛΓΑ, ιδιαίτερα σε πάγιο εξοπλισμό, εκεί, θα ακολουθήσουμε τη γνωστή διαδικασία σύνταξης ενός φακέλου, για να υποβληθεί στην Ευρωπαϊκή Επιτροπή. Ένας φάκελος, ο οποίος αντιλαμβάνεστε ότι δεν θα διασφαλίσει πληρωμές μέσα σε αντίστοιχο χρόνο, που είχαμε τις πληρωμές από τον ΕΛΓΑ. Όμως, στη δευτερολογία θα σας πω περισσότερα πάνω σε αυτό το κομμάτι.

**ΠΡΟΕΔΡΕΥΩΝ (Γεώργιος Βαρεμένος):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Επειδή μας είπατε, κύριε Υπουργέ, ότι θέσαμε πολλά ζητήματα και δεν μπορείτε να απαντήστε, γι’ αυτό είμαστε εδώ, ερωτήματα καταθέτουμε, Υπουργός Αγροτικής Ανάπτυξης είστε, αγροτική περιοχή αφορά, το γνωρίζετε, είσαστε έμπειρος. Άρα, οι παραγωγοί ζητούν βεβαίως, απαντήσεις σε όλα τα ερωτήματα ή στα αιτήματα, εν πάση περιπτώσει, που οι ίδιοι έχουν καταθέσει.

Κύριε Υπουργέ, είπατε ότι θα δοθεί κάποια παράταση κ.λπ.. Νομίζω ότι πρέπει να το δείτε, διότι είναι πάρα πολλές οι καταστροφές. Η συνολική εκτίμηση της κατάστασης απαιτεί αρκετό χρονικό διάστημα. Από εκεί και μετά, οι αγρότες είναι πραγματικά σε μία απόγνωση και σε έναν οριακό θυμό. Κρατήστε τον οριακό θυμό. Και αυτό γιατί; Πρώτον, από τη μία έχουμε την αντιαγροτική, αντιλαϊκή πολιτική της Κυβέρνησης, της Ευρωπαϊκής Ένωσης με την Κοινή Αγροτική Πολιτική, που σφίγγει τη θηλιά και εξοντώνει τον παραγωγό, τα χαράτσια, η φοροληστεία, οι υπέρογκες ασφαλιστικές εισφορές υπέρ ΕΛΓΑ, ΕΦΚΑ, το υψηλό κόστος παραγωγής, οι χαμηλές τιμές, η ανεξέλεγκτη δράση εμπόρων και μεσαζόντων, οι δεσμεύσεις λογαριασμών, οι κατασχέσεις, πλειστηριασμοί κ.λπ., είναι αμέτρητος ο κατάλογος.

Δεύτερον, έχουν υποστεί ζημιά από τον Απρίλιο του 2016 οι αγροτοκτηνοτρόφοι στις περιοχές Ανατολή και Μύρτο της Ιεράπετρας από τις πυρκαγιές. Θερμοκηπιακές καλλιέργειες, μελισσοσμήνη, ποιμνιοστάσια, συστήματα άρδευσης, αγροικίες έγιναν στάχτη. Δεν πήραν δεκάρα τσακιστή και ακόμα είναι χρεωμένοι. Και μάλιστα, είχατε απαντήσει τότε σε σχετική ερώτηση δική μας ότι θα υπάρξουν κρατικές ενισχύσεις από τα ΠΣΕΑ και μάλιστα, θα κάνατε, λέει, και τα αδύνατα δυνατά για να καλύψετε τις ζημιές. Ε, μα έγιναν καταγραφές, εκτιμήσεις, κηρύχθηκε καμένη η περιοχή και στο τέλος τίποτα, τους κοροϊδέψατε. Δηλαδή κοροϊδέψατε εκατόν δέκα οικογένειες αγροτοκτηνοτρόφων.

Τρίτον, η έντονη και παρατεταμένη ανομβρία, με έντονα τα φαινόμενα της λειψυδρίας, που οδηγεί σε απόγνωση των παραγωγών. Εδώ ο ΤΟΕΒ ανατολικής Κρήτης έβγαλε εγκύκλιο, που λέει να μην προχωρήσουν σε ανοιξιάτικες και θερινές καλλιέργειες οι παραγωγοί.

Η έλλειψη χρηματοδότησης σε συνδυασμό έργων υδατικής επάρκειας. Προηγουμένως, παρακολουθήσαμε την προηγούμενη ερώτηση του συναδέλφου από την Κρήτη και τελικά, ήταν «από την πόλη έρχομαι και στην κορφή κανέλα». Γιατί; Γιατί δεν είναι μέσα στον σχεδιασμό να επενδύσει το κράτος για τέτοιου είδους εγγειοβελτιωτικά έργα. Και με έναν ΕΛΓΑ φυσικά να τα αρπάζει από τον παραγωγό, από τις εισφορές του και ποτέ να μην τον αποζημιώνει είτε καθόλου είτε στο σύνολο της ζημιάς. Και κάθε φορά υπάρχουν διάφορα προσχήματα, πότε είναι κάτω του 30%, πότε δεν καλύπτει πυρκαγιές, πότε δεν καλύπτει το κτηνοτροφικό κεφάλαιο, λόγω ανομβρίας, πότε δεν καλύπτει τη ζημιά από τον δάκο, πότε η μία πότε η άλλη δικαιολογία και κατά τα άλλα 3% στον ΕΛΓΑ η εισφορά, 2% για τη δακοκτονία, που τείνει και αυτή να γίνει τελικά ατομική υπόθεση.

Η συντριπτική πλειοψηφία των παραγωγών είναι εκτός ΕΛΓΑ, γιατί δεν έχουν να πληρώσουν, κύριε Υπουργέ, και αυτά που λέτε και εσείς λειτουργούν εκβιαστικά, διότι γνωρίζετε πάρα πολύ καλά ότι δεν έχουν να πληρώσουν τον ΕΛΓΑ. Η ζημιά, όμως, είναι ζημιά, πρέπει να αποζημιωθεί αυτός ο άνθρωπος.

Θα σας φέρω ένα παράδειγμα και θα κλείσω με αυτό, κύριε Πρόεδρε. Παραγωγός στην Ιεράπετρα με έξι στρέμματα υπέστη ζημιά στο 1,5 στρέμμα -με ολική ζημιά, κατασκευή και φυτική παραγωγή- 40.000 ευρώ. Αυτός δεν πρόκειται να αποζημιωθεί, με βάση τα λεγόμενά σας. Κι έπρεπε ο άνθρωπος να μαζέψει την παραγωγή. Είναι η πιπεριά κέρατο που είχε καλή τιμή, 1,40 και χρωστά στον γεωπόνο 8.500 ευρώ. Η ζημιά του είναι πολλαπλάσια, διότι αυτός πρέπει να πληρώσει τα δάνειά του, πρέπει να επενδύσει για τη νέα καλλιεργητική περίοδο, πρέπει να ζήσει την οικογένειά του κ.λπ..

Άρα, έχουμε δύο ζητήματα: Το ένα είναι ο εχθρός του παραγωγού, που είναι η φύση, και το άλλο είναι η αντιαγροτική πολιτική της Κυβέρνησης και της Ευρωπαϊκής Ένωσης με την Κοινή Αγροτική Πολιτική. Οι αγρότες δεν θα κάτσουν με σταυρωμένα τα χέρια. Το απέδειξαν με τα μπλόκα, θα το αποδείξουν και σ’ αυτές τις περιοχές, έτσι ώστε να πιέσουν στην κατεύθυνση, μπας και λυθούν κάποια ζητήματα και ανατραπεί συνολικά αυτή η πολιτική.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Το λόγο έχει ο κύριος Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ξεκινάω από την τελευταία σας τοποθέτηση. Φύση είναι αυτή! Είμαστε υποχρεωμένοι, τις επιπτώσεις που υφίσταται η αγροτική παραγωγή να τις στηρίξουμε, όσο το δυνατόν και να τις αντιμετωπίσουμε.

Τα άλλα που είπατε, περί αντιλαϊκών πολιτικών, εθνικών, Ευρωπαϊκής Ένωσης και ιδιαίτερα στον αγροτικό χώρο, τα συζητήσαμε, να μην αναλώσουμε τον χρόνο. Ήδη έχει ενημερωθεί ο αγροτικός κόσμος.

Αγαπητέ συνάδελφε, ο ΕΛΓΑ είναι ένας οργανισμός –έτσι όπως είναι σήμερα- με έναν κανονισμό, που λειτουργεί με βάση δύο παραμέτρους: Την ανταποδοτικότητα και την αλληλεγγύη. Χρήματα του αγρότη είναι αυτά τα οποία στηρίζουν τη λειτουργία του ΕΛΓΑ. Όπως αντιλαμβάνεστε, από τη δική μας πλευρά είμαστε υποχρεωμένοι αυτά να τα διαχειριζόμαστε κατά τέτοιον τρόπο, για να μπορέσουμε να υπηρετήσουμε τις δύο παραμέτρους που σας είπα.

Άρα, λοιπόν, το να λέμε τώρα να καλύψουμε όλες τις αποζημιώσεις, χωρίς να υπάρχει αντίστοιχη κάλυψη του ασφαλίστρου, είναι μία λογική η οποία, αν γίνει αποδεκτή, θα οδηγήσει στην εξής παράμετρο: Όταν θα έχω ζημιές, τότε θα συμψηφίσουμε, αυτό που είναι να πληρωθώ, με αυτό που είναι να πληρώσω και αντιλαμβάνεστε ότι μία τέτοια λογική θα σημάνει ότι δεν θα έχει έσοδα ο ΕΛΓΑ ούτε ένα ευρώ.

Άρα, λοιπόν, μη βάζουμε τέτοιες λογικές. Να μπούμε σε μία άλλη παράμετρο. Εγώ δεν διαφωνώ μαζί σας να υπάρξει μία ενίσχυση του προϋπολογισμού του ΕΛΓΑ από τον κρατικό προϋπολογισμό, μέσα στις δυνατότητες, που έχει βεβαίως, δημοσιονομικά η χώρα μας, αλλά και ταυτόχρονα μετά την έγκριση της Ευρωπαϊκής Επιτροπής, για τον απλούστατο λόγο ότι θα κληθούμε από την άλλη πλευρά στα πλαίσια του ανταγωνισμού να μας πουν τι κάνετε εσείς, ενισχύετε τους αγρότες, χωρίς τη δική μας έγκριση; Αυτά τα πράγματα, εμείς αυτή την ώρα δεν τα διακινδυνεύουμε και το ξέρετε, όπως το ξέρουν και οι Έλληνες αγρότες.

Να δούμε, λοιπόν, πώς μέσα από διαδικασίες αναλογιστικών μελετών αυτήν την περίοδο θα μπορέσουμε να καλύψουμε και άλλους ασφαλιστικούς κινδύνους και ταυτόχρονα πώς μπορούμε να κάνουμε τον ΕΛΓΑ πιο λειτουργικό και κυρίως πιο ουσιαστικό, για να συμπαρασταθεί στον Έλληνα αγρότη.

Εκείνο που θέλω εγώ να σας ξεκαθαρίσω για μία ακόμη φορά είναι ότι βρήκαμε πληρωμές του ΕΛΓΑ σε δώδεκα και δεκατρείς μήνες, σχετικά με τις αποζημιώσεις, έχουμε φέρει σε όρια επτά με οκτώ μήνες και αντιλαμβάνεστε ότι από εκεί και πέρα, έχουμε και το άλλο χρέος: Να είναι πάντα εύρωστος ο ΕΛΓΑ, ακόμη και σε έκτακτες συνθήκες σαν κι αυτές που βιώνουμε με την κλιματική αλλαγή να μπορούμε να ανταποκριθούμε στις υποχρεώσεις μας.

Τα υπόλοιπα, περί αλλαγής του Κανονισμού, δεν γίνονται από τη μία μέρα στην άλλη. Με την συμμετοχή των ίδιων των αγροτών, το 2018 θα έχουμε και την πρόταση της Κυβέρνησης πάνω στη λειτουργία του ΕΛΓΑ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, επιτρέψτε μου να καταθέσω στα Πρακτικά τις ομόφωνες αποφάσεις των Δημοτικών Συμβουλίων Ιεράπετρας και Βιάννου και την επιστολή του Ενιαίου Αγροτικού Συλλόγου Παραγωγών Εκτός Εποχής Κηπευτικών και Αγροτικών Δραστηριοτήτων του Δήμου Ιεράπετρας, με βάση αυτά τα προβλήματα και τα ζητήματα που αναφέρθηκαν..

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να σας γνωστοποιήσω ότι από τα αριστερά Έδρανα της Βουλής παρακολουθεί τη συνεδρίαση η Αντιπρόεδρος της γερμανικής Κάτω Βουλής κ. Κλαούντια Ροτ.

Σάς καλωσορίζουμε. Willkommen!

(Χειροκροτήματα)

Περνάμε τώρα στην πρώτη με αριθμό 973/5-2-2018 επίκαιρη ερώτηση δεύτερου κύκλου του Βουλευτή Βοιωτίας του Συνασπισμού Ριζοσπαστικής Αριστεράς κ. Νικολάου Θηβαίου προς τον Υπουργό Αγροτικής Ανάπτυξης και Τροφίμων, με θέμα: «Παραχώρηση ακινήτου σύμφωνα με την παρ. 1(β) του άρθρου 4 του ν.4061/2012 (ΦΕΚ 66Α 22/03/2012)».

Κύριε Θηβαίο, έχετε τον λόγο για δύο λεπτά.

**ΝΙΚΟΛΑΟΣ ΘΗΒΑΙΟΣ:** Είναι γνωστό, κύριε Υπουργέ, ότι το Γεωπονικό Πανεπιστήμιο Αθηνών διαθέτει στην περιοχή Αλιάρτου της Βοιωτίας αγροκτήματα έκτασης χιλιών εκατό στρεμμάτων, στα οποία δραστηριοποιείται η ακαδημαϊκή κοινότητα για εκπαιδευτικές και ερευνητικές δραστηριότητες, σημαντικές για την περιοχή, αλλά και για την ανάπτυξη των γεωπονικών επιστημών.

Μετά την ευρεία σύσκεψη στο Υπουργείο Οικονομικών για το θέμα της πορείας της εκκαθάρισης του πρώην Οργανισμού Κωπαΐδας, η εκκαθαρίστρια δήλωσε ότι η κυριότητα ενός συγκεκριμένου τεμαχίου, με αριθμό 73, εντός του σχεδίου πόλεως, ανήκει σήμερα στο Υπουργείο Αγροτικής Ανάπτυξης και Τροφίμων.

Επειδή η Κυβέρνηση και το Υπουργείο Παιδείας έχει αποδείξει έμπρακτα ότι θέλει σήμερα την αναβάθμιση και τη βελτίωση γενικότερα των δημοσίων πανεπιστημίων, επειδή η αξιοποίηση του προαναφερθέντος ακινήτου από το Γεωπονικό Πανεπιστήμιο θα βελτιώσει τη λειτουργία των εγκαταστάσεων και θα ωφελήσει, αν θέλετε, τον αγροτικό και κτηνοτροφικό πληθυσμό της περιοχής και επειδή -επίσης σημαντικό- η Περιφέρεια Στερεάς Ελλάδας έχει ήδη υπογράψει «Πρωτόκολλο Συνεργασίας» με το Γεωπονικό Πανεπιστήμιο Αθηνών για τη δημιουργία «Κέντρου Καινοτόμων και Αειφόρων Εφαρμογών Γεωπονικών Επιστημών», ερωτάσθε εάν πραγματικά και σύντομα προτίθεστε το εν λόγω ακίνητο προς υλοποίηση του πρωτοκόλλου που υπάρχει από την Περιφέρεια, αλλά και γενικότερα των αγροτοκτηνοτροφικών δραστηριοτήτων του Γεωπονικού Πανεπιστημίου στο Νομό Βοιωτίας, να παραχωρηθεί.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, το Υπουργείο Αγροτικής Ανάπτυξης αποδεικνύει και έμπρακτα ότι σε δράσεις σαν αυτές, που υπηρετούν τον αγροτικό χώρο, πάντα ανταποκρίνεται. Ήδη στα τρία χρόνια θητείας μας στο Υπουργείο Αγροτικής Ανάπτυξης πάνω από εξήντα δωρεάν παραχωρήσεις χρήσης έχουν γίνει, για να υπηρετήσουν τον συγκεκριμένο σκοπό.

Βεβαίως, το Υπουργείο δεν παραμένει απλώς θεατής των παραχωρήσεων. Παρακολουθεί κατά πόσον αυτές οι παραχωρήσεις επιτελούν τον σκοπό, για τον οποίο έχουν παραχωρηθεί. Γιατί το λέω αυτό; Γιατί υπάρχουν πολλές περιπτώσεις ανακλήσεων παραχωρήσεων, γιατί δεν υλοποίησαν τον σκοπό για τον οποίο είχαν παραχωρηθεί.

Επί του συγκεκριμένου: Εξετάσαμε με θετική ματιά το αίτημα της Περιφέρειας Στερεάς Ελλάδας, της Περιφερειακής Ενότητας Βοιωτίας, για δωρεάν παραχώρηση της χρήσης ενός οικοπέδου, που είναι έντεκα περίπου στρέμματα, μαζί με τις υφιστάμενες κτηριακές εγκαταστάσεις του πρώην Εκκοκκιστηρίου Βάμβακος στον Αλίαρτο.

Εκεί, λοιπόν, το αίτημα αναφέρει ότι σκοπός της συγκεκριμένης χρήσης θα είναι η δημιουργία ενός Κέντρου Καινοτομίας και Αειφόρων Εφαρμογών Γεωπονικών Επιστημών, υπό την προϋπόθεση της τήρησης των όρων που περιλαμβάνονται σε ένα Πρωτόκολλο Συνεργασίας, που έχει υπογράψει η Περιφέρεια Στερεάς Ελλάδας με το Γεωπονικό Πανεπιστήμιο Αθηνών.

Εμείς, λοιπόν, κρίνουμε ότι η σκοπιμότητα και ο κοινωφελής χαρακτήρας του συγκεκριμένου έργου, σε συνδυασμό με τη διασφάλιση των απαιτούμενων πόρων -γύρω στα 3 εκατομμύρια- από το πρόγραμμα δημοσίων επενδύσεων της Στερεάς Ελλάδας, θέτουν τις βάσεις για ένα ελπιδοφόρο εγχείρημα, που θα συμβάλει στην αγροτική ανάπτυξη της περιφερειακής ενότητας της Βοιωτίας.

Από την πλευρά μου, λοιπόν, εγώ, ως Υπουργός Αγροτικής Ανάπτυξης, θα προχωρήσω άμεσα στην υπογραφή της συγκεκριμένης παραχώρησης - δυνατότητας χρήσης τουλάχιστον για είκοσι πέντε χρόνια, στηρίζοντας έμπρακτα τις προσπάθειες που γίνονται και από την τοπική αυτοδιοίκηση και από την Περιφερειακή Αυτοδιοίκηση της Στερεάς Ελλάδας.

Βεβαίως, επαναλαμβάνω αυτό που είπα και στην αρχή, ότι, δηλαδή, αναμένουμε και θα παρακολουθούμε αν και κατά πόσο θα τηρήσουν τις συγκεκριμένες δεσμεύσεις.

**ΠΡΟΕΔΡΕΥΩΝ (Γεώργιος Βαρεμένος):** Κύριε Θηβαίο, έχετε τον λόγο.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κύριε Πρόεδρε.

Ακούγοντας θετικά την απάντηση του Υπουργού, θα ήθελα, ακριβώς σημειώνοντας ότι είναι σημαντική προτεραιότητα του Υπουργείου να παρακολουθήσει την πορεία της υλοποίησης του πρωτοκόλλου ανάμεσα στην Περιφέρεια και στο Γεωπονικό Πανεπιστήμιο, να ρωτήσω όσον αφορά το χρονοδιάγραμμα για την παραχώρηση του συγκεκριμένου ακινήτου και την υλοποίηση των σκοπών, που κι εσείς αναφέρατε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, έχουν ήδη προχωρήσει οι υπηρεσίες και από την ώρα που υποβάλλατε το αίτημα, ο φάκελος -θα σας έλεγα- είναι στον προθάλαμο του γραφείου του Υπουργού.

Από εκεί και πέρα, εκείνο που θέλω να τονίσω για μια ακόμη φορά, είναι ότι είμαστε ανοιχτοί στη συζήτηση και θέλουμε να λύσουμε όλα αυτά τα θέματα. Και εμείς, ιδρύοντας ιδιαίτερα τον Οργανισμό Διαχείρισης Αγροτικής Περιουσίας και των Ακινήτων που ανήκουν στο δημόσιο, έχουμε δυνατότητες, όμως πάντα με κινήσεις παρακολούθησης και κυρίως, όχι μέσα από σκοπιμότητες που βρήκαμε. Εγώ δεν αναφέρομαι τυχαία στο ότι υπήρξαν παραχωρήσεις χρήσεων και κυριότητας. Μάλιστα, ψάχνοντας εμείς, φτάσαμε στο σημείο να μην βρούμε ούτε μια πέτρα να έχει μπει στις συγκεκριμένες εκτάσεις για ξενοδοχειακές μονάδες.

Δεν θέλω να προκαλέσω, αλλά είναι ένα ζήτημα που μας αφορά, γιατί θέλουμε να νοικοκυρέψουμε, να μαζέψουμε την περιουσία του δημοσίου στον αγροτικό χώρο, για να υπηρετήσουμε τις πολιτικές μας, πόσο μάλλον όταν υπάρχει μεγάλη ανάγκη να ενισχύσουμε τους νέους σε αυτήν τη δραστηριότητα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Συνεχίζουμε με την πρώτη με αριθμό 2254/22-12-2017 ερώτηση του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προ την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Χρεώνουν επιπλέον εισφορές σε χιλιάδες ελεύθερους επαγγελματίες, εξαιτίας της κυβερνητικής αδράνειας - Να προχωρήσει άμεσα ο συμψηφισμός τους».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, πρόκειται για ένα γνωστό θέμα, στο οποίο, όμως, είτε δεν δίνετε απαντήσεις είτε προσπαθείτε να παραπλανήσετε με fake news.

Η ερώτηση είναι συγκεκριμένη: Παρακρατήσατε παρανόμως 300 εκατομμύρια από τους ελεύθερους επαγγελματίες, ως αυξημένες ασφαλιστικές εισφορές. Και ενώ τα εισοδήματα, βάσει των οποίων έπρεπε να υπολογίσετε τις εισφορές ήταν του 2016, εσείς το κάνατε για το 2015. Κι ενώ κατά καιρούς έχετε πει ότι τον άλλο μήνα θα γίνει συμψηφισμός, έχουν περάσει από τότε μήνες και μήνες. Έχει αλλάξει ημερολογιακό έτος και συμψηφισμό δεν είδαν οι ελεύθεροι επαγγελματίες. Έχετε σκοπό να το κάνετε; Έχετε σκοπό να επιστρέψετε στους ανθρώπους αυτά τα χρήματα, τα οποία παρανόμως παρακρατήσατε;

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κεγκέρογλου, η Νέα Δημοκρατία στο 11ο συνέδριό της ανακοίνωσε ότι αποδεσμεύει την ασφάλιση από το δημόσιο σύστημα και μπορεί κανείς να επιλέγει ιδιωτική ασφάλιση αντί της δημόσιας. Να δω πότε θα καταγγείλει το Κίνημα Αλλαγής και το ΚΚΕ, που είπε πριν ότι αυξάνουμε τις εισφορές, και πότε θα ξεσηκωθεί ο λαός εναντίον αυτών των προοπτικών, που επιφυλάσσει η Νέα Δημοκρατία για το σύστημα κοινωνικής ασφάλισης. Τα fake news είναι από εσάς. Λέτε ότι κρατήσαμε παραπάνω 300 εκατομμύρια. Όμως, το σύστημα μετράει τι πληρώνει κανείς παραπάνω και τι λιγότερο.

Σας ενημερώνω -και, επιτέλους, ας γραφτεί και από τα μέσα ενημέρωσης- ότι από τους μη μισθωτούς -γιατί στους μισθωτούς δεν άλλαξε κάτι- καταβάλλονται 663 εκατομμύρια λιγότερες εισφορές κάθε έτος συνολικά. Άρα, τα 370 εκατομμύρια παραπάνω που λέτε, δεν υπάρχουν. Καταβάλλονται λιγότερες εισφορές. Πλησιάζουν τα 2 δισεκατομμύρια ευρώ μέχρι το 2021.

Μάλιστα, από τους αγρότες έχουμε το στοιχείο ότι το 36% αυτών καταβάλλουν μικρότερη εισφορά, σε σχέση με την τρίτη ασφαλιστική κατηγορία, που κατέβαλλαν αυξημένες εισφορές στο παρελθόν.

Ακόμα και οι αγρότες, κύριοι του Κομμουνιστικού Κόμματος Ελλάδας, πληρώνουν μικρότερες εισφορές. Μη δημιουργείτε μια εικόνα πλαστή, γιατί δεν στηρίζουμε το σύστημα κοινωνικής ασφάλισης με τέτοιες εντυπώσεις που δημιουργούμε, εντυπώσεις οι οποίες δεν οδηγούν στην ισχυροποίηση της προσπάθειας να είναι όλοι μαζί στη δημόσια κοινωνική ασφάλιση, αλλά ενισχύουμε τάσεις, που προετοιμάζουν το έδαφος, που θέλει η Νέα Δημοκρατία να καλλιεργήσει για την κατάρρευση του συστήματος κοινωνικής ασφάλισης.

Κύριε Κεγκέρογλου, τριακόσιες εβδομήντα χιλιάδες συνολικά ασφαλισμένοι καταβάλλουν την ελάχιστη εισφορά, διότι έχουμε δώσει με τον ν.4387 τη δυνατότητα μερικής καταβολής. Δηλαδή, μπορούν οι ασφαλισμένοι να καταβάλλουν μικρότερο ποσό από εκείνο που θα καταβάλλουν τελικά κατά την εκκαθάριση. Και επέλεξαν σε ποσοστό 30% οι αγρότες, 22% οι ελεύθεροι επαγγελματίες, 24% οι επιστήμονες, να πληρώσουν την κατώτατη εισφορά.

Επομένως δεν υπάρχει κίνδυνος αυτοί οι άνθρωποι να έχουν πληρώσει περισσότερα. Τριακόσιες εβδομήντα χιλιάδες ασφαλισμένοι έχουν επιλέξει αυτήν τη δυνατότητα που έχει δώσει ο νόμος και είναι με ασφαλιστική ενημερότητα και ασφαλιστική ικανότητα όλοι τους.

Επίσης, έχει δοθεί η δυνατότητα -και αυτή είναι η εντολή, η οποία τηρείται στον ΕΦΚΑ- μέχρι να γίνει η εκκαθάριση όλοι να έχουν ασφαλιστική ενημερότητα και ικανότητα.

Δεν υπάρχει, συνεπώς, αυτή η εικόνα που λέτε και δεν υπάρχει κανένα πρόβλημα. Η εκκαθάριση, έτσι κι αλλιώς, θα γίνει μέσα στον Μάρτιο και θα επιστραφούν τον Απρίλιο τυχόν διαφορές. Θα πω λεπτομέρειες στη δευτερολογία μου. Δεν θα προκύψει πραγματική διαφορά και θα εξηγήσω στη δευτερολογία μου το γιατί. Και τον Ιανουάριο -επειδή ο Ιανουάριος είναι ο μήνας που πληρώνεται στον Φεβρουάριο- θα υπολογιστεί με βάση τις εισφορές που θα πρέπει κανείς να καταβάλει, σύμφωνα με τον υπολογισμό του ελάχιστου εισοδήματος που έχει, των εισφορών από το 2016. Θα τηρηθεί, λοιπόν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πετρόπουλε, αναγνωρίζετε τη φωτογραφία εδώ; Είστε εσείς αυτός;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι μακριά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι μακριά. Θα σας τη στείλω τώρα. Θα την καταθέσω στα Πρακτικά.

Πετρόπουλος στον «REAL FM» στις 5 Σεπτεμβρίου του 2017: «Συμψηφισμός ασφαλιστικών εισφορών. Σε δύο μήνες θα έχει γίνει ο συμψηφισμός». Τον Νοέμβριο εννοεί. Είμαστε στον Φλεβάρη. Γιατί δεν τον έχετε κάνει, έστω και με τις δικές σας ψευδές ειδήσεις; Όμως, αν είναι ψευδείς οι ειδήσεις, τις οποίες εσείς δημιουργείτε, πώς να ισχύσουν;

Είπατε τώρα κάτι ασυνάρτητα πράγματα, άσχετα με την ερώτηση. Ξεκινήσατε από το συνέδριο της Βόλβης και φτάσατε να μας λέτε ότι επιλέγουν κιόλας ασφαλιστικές κλάσεις. Είναι σοβαρή συζήτηση από έναν Υπουργό, ο οποίος γνωρίζει ότι δεν υπάρχει επιλογή, αλλά υπάρχει συγκεκριμένη εισφορά, την οποία οφείλουν να πληρώσουν όλες οι κατηγορίες; Υπάρχει επιλογή από το νόμο Κατρούγκαλου και δεν το ήξερα; Μπορείτε να μας εξηγήσετε τις επιλογές;

Ακούστε, η ερώτηση είναι συγκεκριμένη: Το 2016 δηλώθηκαν από τους ελεύθερους επαγγελματίες λιγότερα εισοδήματα. Τώρα, είναι 900.000.000 ή 500.000.000 ή 400.000.000: Πάντως, δηλώθηκαν πολύ λιγότερα εισοδήματα. Και αυτό είναι αποτέλεσμα του φορολογικού σας και της γενικότερης πολιτικής σας. Όμως, δεν το εξετάζω αυτό.

Τα λιγότερα εισοδήματα, λοιπόν, από τους ελεύθερους επαγγελματίες, που αντιστοιχούν σε μικρότερες εισφορές, που προφανώς έπρεπε να έχετε εισπράξει, οδηγούν στην ανάγκη συμψηφισμού. Αυτόν τον συμψηφισμό, εδώ και έναν χρόνο δεν τον κάνετε, παρακρατείτε παρανόμως τα παραπάνω ποσά και θα πρέπει να τα αποδώσετε, με κάποιον τρόπο.

Σήμερα, το 2018, με βάση ποια εισοδήματα εισπράττετε; Πάλι του 2016, δηλαδή δύο χρόνια πριν, ενώ έπρεπε, σύμφωνα με τον νόμο, να υπολογίζετε εισφορές, βάσει των εισοδημάτων του 2017. Έτσι δεν είναι;

Θέλουμε, λοιπόν, να μας πείτε πότε συγκεκριμένα θα γίνει αυτός ο συμψηφισμός. Αναφερθήκατε στον Φεβρουάριο και τον Μάρτιο. Επίσης, θέλουμε να μας πείτε εάν τα χρήματα αυτά, που παρανόμως παρακρατήσατε, θα τα επιστρέψετε εντόκως στους ανθρώπους;

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, εγώ σας απαντώ πάντα με ευπρέπεια, χωρίς να σας καταλογίζω ασυναρτησίες. Μολονότι θα είχα τη δυνατότητα να αποδείξω τις ασυναρτησίες που λέτε, δεν το κάνω. Μην μιλάτε έτσι διαρκώς. Εκπροσωπείτε και ένα κόμμα, που υπόσχεται αλλαγή φρασεολογίας, τουλάχιστον. Κρίμα είναι! Αδικείτε μία δυνατότητα, που θέλετε να προσφέρετε στην πολιτική σκηνή.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για την ερώτηση έχεις να πεις τίποτα; Άσε τις σάλτσες!

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Κεγκέρογλου!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μην μιλάτε πάντα με την απρέπεια αυτή. Δεν είναι καλό στο Εθνικό Κοινοβούλιο να επιλέγετε πάντα να μιλάτε με έναν τέτοιο τρόπο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο δικός σου τρόπος είναι ανεπίτρεπτος!

Ούτε το ΚΚΕ έκανε ερώτηση ούτε η Νέα Δημοκρατία.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Κεγκέρογλου!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σχολίασε προηγουμένως ο κ. Συντυχάκης ότι επιβαρύναμε με τον ΕΦΚΑ το λαό. Και εξήγησα με στοιχεία πια -γιατί αυτά που λέγαμε, αποδεικνύονται ότι είναι αληθινά- ότι δεν συμβαίνει κάτι τέτοιο, διότι συνολικά οι μη μισθωτοί πληρώνουν 663 εκατομμύρια λιγότερο όλη τη χρονιά. Τι να κάνω; Δεν θέλετε να σας ενημερώνω;

Και με την ευκαιρία της ερώτησής σας ενημερώνω και το Κομμουνιστικό Κόμμα Ελλάδας, που πριν λίγο έκανε ένα τέτοιο σχόλιο, ότι καλό είναι να εγκαταλειφθεί αυτή η επιχειρηματολογία και να καταδείξει το πολιτικό σύστημα σε όφελος του ελληνικού λαού, τους κινδύνους που διατρέχει από το πρόγραμμα της Νέας Δημοκρατίας, που υποσχέθηκε κατάρρευση της κοινωνικής ασφάλισης, διότι θα παρέχεται η δυνατότητα σε κάθε πολίτη εφεξής -όταν θα έρθει και εάν έρθει ποτέ στην κυβέρνηση να δεσμεύσει τον λαό με τέτοια βάρη- να επιλέγει ιδιωτική ασφάλιση, αντί για κοινωνική.

Αυτό σημαίνει απόλυτη κατάρρευση των συντάξεων και συντάξεις των 290 ευρώ. Αυτό που λέμε τόσο καιρό ότι θα συμβεί, είναι γιατί τέτοιο πράγμα προετοιμάζουν εκείνοι για τον ελληνικό λαό και όχι η δική μας Κυβέρνηση.

Επιτέλους, μιλήστε γι’ αυτά! Έρχεστε και μου επαναλαμβάνετε πράγματα, που απέδειξα σημείο προς σημείο και με νούμερα αδιάψευστα, ότι δεν υπάρχει τέτοιο θέμα.

Όταν εγώ είπα αυτό το πράγμα τον Σεπτέμβριο, δεν ήξερα ακόμα ότι τελικά δεν προκύπτει πρόβλημα να επισπεύσουμε έναν συμψηφισμό τότε. Δεν προκύπτει! Και, ξέρετε, στην εφαρμογή της πολιτικής πρέπει να έχεις την οξυδέρκεια να επιλέγεις τη σωστότερη λύση για κάθε πρόβλημα. Εμείς δεν είμαστε δογματικοί, να πούμε: «Αυτό είπαμε και δεν μπορούμε να το αλλάξουμε». Θα αλλάζουμε κάθε φορά που χρειάζεται, ό,τι χρειάζεται, και αυτό έχουμε υποσχεθεί στον ελληνικό λαό. Τα πάντα θα αλλάζουμε, ακόμα και αυτά που δεσμευτήκαμε ή επιλέξαμε να εφαρμόσουμε, όταν αποδεικνύεται ότι υπάρχει κάτι ακόμη καλύτερο. Συνεχώς θα το κάνουμε. Θα βαρεθείτε να μας βλέπετε να κάνουμε αλλαγές, αφουγκραζόμενοι τον ελληνικό λαό και τις ανάγκες του και βλέποντας με ανοιχτό μάτι τις συνέπειες των εφαρμοζόμενων πολιτικών.

Αυτό είναι και το θέμα, που μου θέσατε και έτσι το αντιμετωπίζουμε. Δεν προκύπτουν τέτοιες διαφορές που λέτε και όλες οι δυνατότητες για την καλύτερη εφαρμογή του συστήματος θα παρασχεθούν. Και αυτό θα το κάνουμε! Θα το δείτε στην επόμενη ερώτηση, που θα μου κάνετε τον Απρίλιο, όπως συνηθίζετε, για τον έλεγχο, που ορθά επιλέγετε να κάνετε, με συνεχείς ερωτήσεις. Όμως, τον Απρίλιο θα γίνει η επόμενη ερώτηση για το ίδιο θέμα.

**ΠΡΟΕΔΡΕΥΩΝ (Γεώργιος Βαρεμένος):** Ραντεβού τον Απρίλιο!

Κυρίες και κύριοι συνάδελφοι, λόγω απουσίας των αρμοδίων Υπουργών στο εξωτερικό δεν θα συζητηθούν οι εξής επίκαιρες ερωτήσεις:

Η δεύτερη με αριθμό 994/6-2-2018 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών,με θέμα: «Προβλήματα στη λειτουργία του Τμήματος Συνοριακής Φύλαξης (Τ.Σ.Φ.) Παιονίας».

Επίσης, η τρίτη με αριθμό 979/5-2-2018 επίκαιρη ερώτηση δεύτερου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγούπρος τον Υπουργό Εσωτερικών,με θέμα: «Άστοχη επέμβαση της ηγεσίας της ΕΛΑΣ σχετικά με τους συμμετέχοντες στο συλλαλητήριο».

Η ένατη με αριθμό 921/23-1-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββαπρος τον Υπουργό Εσωτερικών,με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου».

Δεν θα συζητηθεί, επίσης, η έκτη με αριθμό 964/1-2-2018 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ.Δημητρίου Καμμένουπρος την Υπουργό Πολιτισμού και Αθλητισμού,σχετικά με το ταφικό μνημείο της Αμφίπολης.

Παράλληλα, δεν θα συζητηθεί η έκτη με αριθμό 974/5-2-2018 επίκαιρη ερώτηση δεύτερου κύκλου του Βουλευτή Κυκλάδων του Συνασπισμού Ριζοσπαστικής Αριστεράς κ.Αντωνίου Συρίγου προς την Υπουργό Πολιτισμού και Αθλητισμού,με θέμα: «Διάσωση του ιστορικού Κοιμητηρίου του Αγίου Γεωργίου Ερμούπολης Σύρου».

Προχωρούμε στην τρίτη με αριθμό 963/31-1-2018 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ.Ιωάννη Κουτσούκου προς τον Υπουργό Υποδομών και Μεταφορών, με θέμα: «Σε νεκρό σημείο, τρία χρόνια μετά, ο δρόμος “Πάτρα-Πύργος”».

Πάντως, κύριε Κουτσούκο, κάποιες εξαγγελίες έγιναν προχθές.

Ορίστε, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, είστε συνένοχος των συνεχόμενων ψευδών καταγγελιών, από την ώρα που αναλάβατε την ευθύνη να τις αναφέρετε…

**ΠΡΟΕΔΡΕΥΩΝ (Γεώργιος Βαρεμένος):** Εγώ είμαι συμμέτοχος;

**ΓΙΑΝΝΗΣ ΚΟΥΤΣΟΥΚΟΣ:** Βεβαίως.

**ΠΡΟΕΔΡΕΥΩΝ (Γεώργιος Βαρεμένος):** Κατά ποίαν έννοια;

**ΓΙΑΝΝΗΣ ΚΟΥΤΣΟΥΚΟΣ:** Με την έννοια ότι αναλάβατε την ευθύνη να τις παρουσιάσετε στην Ολομέλεια.

**ΠΡΟΕΔΡΕΥΩΝ (Γεώργιος Βαρεμένος):** Εγώ σας είπα προχθές ότι δεν τις έκρινα, δεν έκρινα ακριβώς τι είναι. Σας είπα ότι έγιναν στο συνέδριο. Αυτό σας είπα, για να το περιλάβετε στην ερώτησή σας. Τώρα τα υπόλοιπα είναι εκ του περισσού.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Όταν κατέθεσα την επίκαιρη ερώτηση, κύριε Υπουργέ, δεν είχε μεσολαβήσει η καινούργια εξαγγελία σας, αυτή στην οποία αναφέρθηκε ο κύριος Πρόεδρος, ότι τα έργα θα ξεκινήσουν το καλοκαίρι.

Όμως, αν δούμε την ιστορία των εξαγγελιών σας, θα διαπιστώσουμε ότι από την άνοιξη του 2015, όταν ακυρώσατε ένα δημοπρατημένο έργο και το κατατμήσατε σε οκτώ εργολαβίες, δηλώνατε -συγκεκριμένα στις 20-4-2015- ότι μέσα στους επόμενους δύο μήνες ή το πολύ δυόμιση μήνες, δηλαδή μέχρι το τέλος Ιουνίου και τις αρχές Ιουλίου, θα γίνουν διαγωνισμοί κανονικά και πως τον Οκτώβρη, Νοέμβρη θα έχουμε και την έγκριση της Ευρωπαϊκής Ένωσης για το μεγάλο έργο. Αυτά δηλώνατε την άνοιξη του 2015. Τον Νοέμβρη του 2015 δηλώνατε ότι τα έργα θα ξεκινήσουν το 2016. Το 2016 στις 29 Αυγούστου δηλώνατε ότι μέχρι το τέλος του 2016 θα έχουν γίνει οι δημοπρασίες.

Έχω τις τοποθετήσεις σας εδώ στον φάκελο. Σας έχω φακελωμένους εδώ.

Και έναν χρόνο μετά, στις 2-6-2017, λέγατε ότι τελειώνουν μέσα στο 2017 οι δημοπρατήσεις και θα κληθούν οι ανάδοχοι να φέρουν εγγυητικές επιστολές.

Τώρα πάλι, έναν χρόνο μετά, λέτε ότι ξεκινούν τα έργα μέσα στο καλοκαίρι. Μπορεί να σας πιστέψει κανείς; Σε ποιους απευθύνεστε, δηλαδή;

Και εν πάση περιπτώσει, βάλατε τον κ. Τσίπρα στην Πάτρα προχθές να καταλογίσει ευθύνες στον κ. Σαμαρά για το ότι απεντάχθηκε το έργο και να πει πως μόλις έρθει ο φάκελος από την Ευρωπαϊκή Ένωση, θα ξεκινήσουμε.

Πρώτα-πρώτα, ο κ. Τσίπρας, ως συνήθως -έξις δευτέρα φύσις- δεν λέει την αλήθεια, διότι το ότι απεντάχθηκε το έργο επί Σαμαρά είναι αλήθεια. Όμως, το ότι το έργο δημοπρατήθηκε με Υπουργό τον Χρυσοχοΐδη το φθινόπωρο του 2014 και έληγε η προθεσμία τον Μάρτη του 2015 και ακυρώσατε τον διαγωνισμό, δεν το είπε ο κ. Τσίπρας.

(Θόρυβος από την πτέρυγα του ΣΥΡΙΖΑ)

Κατά συνέπεια, κύριε Υπουργέ, με δεδομένη όλη αυτή την ανακολουθία τη δική σας, αλλά και πληροφορίες που διέρρευσαν από τους εκπροσώπους μας στην ΚΕΔΕ, ότι η Ευρωπαϊκή Επιτροπή έχει σοβαρές ενστάσεις για την έγκριση του φακέλου, σας ρωτάμε τι θα γίνει με το έργο και ποιο είναι το χρονοδιάγραμμα. Θέλουμε μια απάντηση όσο το δυνατόν τεκμηριωμένη, να μην γίνει σαν τις προηγούμενες, γιατί δεν θέλω να έρθω μετά από έξι μήνες και να σας λέω, «Πάλι τα ίδια λέγατε».

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

(Θόρυβος στην Αίθουσα)

Δεν μετράει ο χρόνος, προφανώς, έτσι;

Να μου επιτρέψει ο συνάδελφος κ. Κουτσούκος, να πω μερικά πράγματα για τις αναφορές που έκανε, πριν πάω στην ουσία της υπόθεσης, γιατί όταν πήγαινε στο σχολείο, του δίδασκαν ότι «η επανάληψη είναι η μήτηρ πάσης μαθήσεως». Τα έχει ξαναρωτήσει αυτά, του έχω απαντήσει, θα τα ξαναπώ, όσον αφορά μερικές βασικές έννοιες.

Πρώτον, συνεχίζετε να χρησιμοποιείτε τον όρο «κατάτμηση». Θα ήθελα πραγματικά να σας ξαναδείξω τι λέει η οδηγία, τι λέει ο νόμος που ψήφισε και η Δημοκρατική Συμπαράταξη στα συγκεκριμένα άρθρα του και για ποιον λόγο το λέει.

Στη νέα οδηγία, λοιπόν, προκρίνεται το να είναι ενιαία τα μεγάλα έργα, αλλά να βγαίνουν με πολλαπλές διαγωνιστικές διαδικασίες σε αυτοτελή τμήματα. Γιατί το έκανε αυτό η Ευρωπαϊκή Επιτροπή μέσω της οδηγίας 23 και 24; Γιατί παρατήρησε ότι ιδιαίτερα στις χώρες του νότου υπήρχε συσσώρευση μεγάλων έργων στις μεγάλες εταιρείες και ήρθε και είπε ότι, όταν μπορεί ένα μεγάλο έργο να βγει με πολλαπλές διαγωνιστικές διαδικασίες σε αυτοτελή τμήματα, να βγαίνει έτσι. Αυτό, λοιπόν, που σωστά καταδικάζουμε ως κατάτμηση είναι όταν έβγαιναν διαγωνιστικές διαδικασίες «γκρίζες», «μαύρες», τα γνωστά «σαρανταπεντάρια» και άλλα, που ήταν με αναθέσεις, με πρόχειρους διαγωνισμούς, με τέτοιες διαδικασίες. Δεν υπάρχει τέτοιο πράγμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα μου δώσετε λίγο χρόνο ακόμα για ενημερωθούν όλοι και να έχουμε όλοι τον ίδιο βαθμό ενημέρωσης.

Και επειδή στο τμήμα Πάτρα – Πύργος έχουμε εφαρμόσει πλήρως την ευρωπαϊκή νομοθεσία, θα σας αποδείξω δύο πράγματα, κύριε Κουτσούκο, σήμερα: Το πρώτο είναι ότι, αν δεν κάναμε αυτό ακριβώς που κάναμε, με την εγκληματική απένταξή του από την κυβέρνηση Σαμαρά δεν θα γινόταν ποτέ.

Το δεύτερο είναι τι γινόταν πριν. Εν τάχει: Το 2013 στην αναθεώρηση αποφασίστηκε η εξαίρεση του τμήματος Πάτρα – Πύργος - Τσακώνα, όπως γνωρίζετε πολύ καλά. Θα το καταθέσω για τα Πρακτικά. Άμεση συνέπεια ήταν η απένταξή του από το ΕΣΠΑ. Πετάξαμε, δηλαδή, το κόκαλο και κρατήσαμε το φιλέτο στην παραχώρηση το 2013. Το είχατε ψηφίσει αυτό εσείς και απ’ ό,τι ξέρω, οι Βουλευτές της Ηλείας τότε όλων των πτερύγων, έδωσαν μάχη για να βγει μετά ως δημόσιο έργο.

Για να δούμε, λοιπόν, τι κάνατε με τη μάχη που δώσατε και με τον τρόπο που βγήκε αυτό το κομμάτι του έργου έξω. Το πρώτο είναι ότι δεν παραδόθηκε, όπως ο υπόλοιπος αυτοκινητόδρομος. Αν δεν το είχατε απεντάξει, προφανώς θα παραδιδόταν όπως παραδόθηκε και το τμήμα Κόρινθος – Πάτρα. Πώς πήγατε να το βγάλετε αυτό το έργο που λέτε «ο διαγωνισμός του φθινοπώρου του 2014 υπήρχε» κ.λπ.; Η δημοπράτηση, λοιπόν, θα γινόταν όπως το είχατε προβλέψει μόνο από εταιρείες έβδομης τάξης σε δύο στάδια. Το πρώτο στάδιο ήταν η κατάθεση συμμετοχής και ο έλεγχός τους και στο δεύτερο στάδιο οι διαγωνιζόμενοι, που θα γίνονταν δεκτοί θα κατέθεταν οικονομικές προσφορές. Προϋπόθεση σε αυτό που είχατε εσείς εγκρίνει ήταν ότι θα ενταχθεί το έργο ως συγχρηματοδοτούμενο από το πρόγραμμα της Ευρωπαϊκής Επιτροπής. Θα σας δώσω τα σχετικά έγγραφα στη συνέχεια για να έχετε και πρόσβαση.

Οι οικονομικές προσφορές, λοιπόν, των διαγωνιζόμενων θα ήταν με τίμημα κατ’ αποκοπήν. Το ελληνικό δημόσιο, δηλαδή, δεν δεσμευόταν ούτε για ποσότητες ούτε για τον προϋπολογισμό. Για ποιον λόγο; Σημειώστε ότι μια εταιρεία, που δεν μετείχε στην κοινοπραξία κατασκευής της Ολυμπίας Οδού έκανε ασφαλιστικά μέτρα -θα τα καταθέσω και αυτά- και προφανώς, οι υπόλοιποι που ήταν μέσα είχαν ένα συγκριτικό πλεονέκτημα, γιατί αυτοί είχαν κάνει τη μελέτη, ήξεραν καλύτερα τις ποσότητες, ήξεραν καλύτερα το έργο, είχαν πρόσβαση στα πάντα. Επομένως, στη συνέχεια θα δούμε αν είχε δίκιο αυτή η εταιρεία, που έκανε ασφαλιστικά μέτρα και θα σταματούσε το έργο.

Το έργο, λοιπόν, σταμάτησε, γιατί αν δεν σταματούσε δικαστικά θα μας έπαιρνε πολλά χρόνια. Είχε δίκιο η εταιρεία αυτή; Για να δούμε. Οι αναλυτικοί προϋπολογισμοί που έγιναν αυτό το διάστημα έχουν τριακόσια είκοσι έξι έως τριακόσια εβδομήντα έξι άρθρα. Δηλαδή, στο διάστημα αυτό που λέει ο αγαπητός συνάδελφος έγινε έλεγχος των μελετών, γιατί κάποιες μελέτες δεν ήταν ολοκληρωμένες, κάποιες άλλες δεν είχαν ποσότητες, κάποιες είχαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τι βρέθηκε, κύριε Κουτσούκο; Βρέθηκαν, τελείως τυχαία, μερικές δεκάδες εκατομμύρια παραπάνω. Όταν, δηλαδή, πήγαν να δημοπρατηθούν τα έργα με αναλυτικές τιμές και ποσότητες, για να μην έχουν πρόβλημα οι διαγωνιστικές διαδικασίες, βρέθηκε ξαφνικά ότι είχε γίνει μικρότερη εκτίμηση στα αδρανή υλικά, ότι χρειαζόταν και άλλος χώρος, για να παίρνουμε αδρανή υλικά και τελείως τυχαία στη συγκεκριμένη περιοχή είχαν σωρευθεί -όπως γνωρίζετε επίσης, γιατί παρακολουθείτε τι γίνεται στον νομό- από καθαρισμό ρεμάτων σε άλλη πλευρά του νομού μεγάλες ποσότητες αδρανών υλικών, που φτάνουν να κάνουμε όλη την Ολυμπία Οδό.

Αυτά όλα μάλλον οδηγούν στο συμπέρασμα ότι θα δικαιωνόταν η εταιρεία, που κατέθεσε ασφαλιστικά μέτρα και ήθελε να ρίξει τον διαγωνισμό, αλλά πάμε παρακάτω.

**ΠΡΟΕΔΡΕΥΩΝ (Γεώργιος Βαρεμένος):** Αφήστε και κάτι για τη δευτερολογία, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχω και δευτερομιλία.

Εντάξει, κύριε Πρόεδρε, θα τα πω στη δευτερολογία μου, για να μην είμαστε έξω από τον Κανονισμό.

**ΠΡΟΕΔΡΕΥΩΝ (Γεώργιος Βαρεμένος):** Κύριο Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Επτά λεπτά, με την ανοχή του Προεδρείου -και καλώς- και απάντηση δεν πήραμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχω και άλλα.

**ΓΙΑΝΝΗΣ ΚΟΥΤΣΟΥΚΟΣ:** Απάντηση αν θα γίνει το έργο και πότε, δεν πήραμε. Διότι αυτά που είπε τώρα ο κύριος Υπουργός, για να δικαιολογήσει την ολέθρια απόφαση της Κυβέρνησης να ακυρώσει το έργο, δεν μας τα είπε τότε, που καθησύχαζε τους πολίτες. Έχω εδώ τις δηλώσεις του στα Πρακτικά, στις 20-4-2015, ότι τελειώνουν οι δημοπρασίες και θα ξεκινήσει το έργο. Το έχει επαναλάβει από τότε τρεις φορές, μια φορά κάθε χρόνο.

Κύριε Υπουργέ, ότι επιχειρηματολογήσατε υπέρ μιας εταιρείας που θα κάνει προσφυγή…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Α, υπέρ μιας εταιρείας!

**ΓΙΑΝΝΗΣ ΚΟΥΤΣΟΥΚΟΣ:** Επιχειρηματολογήσατε εσείς, παίρνοντας το μέρος μιας εταιρείας.

Ότι ακυρώσατε έναν διαγωνισμό, για να πάρουν μέρος διάφοροι «κουμπάροι» και να πάρει τις τέσσερις πρώτες εργολαβίες ο γνωστός κ. Καλογρίτσας, είναι γνωστά.

(Θόρυβος από την πτέρυγα του ΣΥΡΙΖΑ)

Να πείτε στους συναδέλφους του ΣΥΡΙΖΑ που διαμαρτύρονται, ότι ο κ. Τσίπρας δεν είναι αμέτοχος του αίματος που χύνεται σε αυτόν τον δρόμο με τα θανατηφόρα ατυχήματα κάθε εβδομάδα.

Το ερώτημα, λοιπόν, που σας αφορά είναι το εξής: Με βάση όσα εγκληματικά έχετε πράξει μέχρι σήμερα, τώρα που μιλάμε, υποθέτουμε ότι εγκρίνει η Ευρωπαϊκή Επιτροπή τον φάκελο και ότι δεν ισχύουν όσα ακούσαμε ότι έχει ενστάσεις για τις εκπτώσεις που φτάνουν το 60%, ότι έχει ενστάσεις για την κατάτμηση, διότι εσείς πρώτα κάνατε την κατάτμηση και μετά ήρθε η οδηγία, ότι το Ελεγκτικό Συνέδριο θα εγκρίνει τις συμβάσεις, ότι θα βρει ο κ. Καλογρίτσας τις εγγυητικές, αυτό δεν μας το λέτε.

Θα υπογραφούν, λοιπόν, οι συμβάσεις και θα ξεκινήσει το έργο. Εγώ σας λέω το δικό σας σενάριο, που μέχρι τώρα δεν έχετε την αξιοπιστία να υπερασπιστείτε. Μπορείτε να μας πείτε πότε θα τελειώσει το έργο; Σαράντα δύο μήνες είναι οι προβλέψεις των συμβάσεων και εν πάση περιπτώσει, δεν είμαστε και σίγουροι ότι οι δεσμεύσεις των εργολάβων ισχύουν, διότι υπάρχει το γνωστό εννεάμηνο.

(Θόρυβος από την πτέρυγα του ΣΥΡΙΖΑ)

Κατά συνέπεια, όταν θα φτάσουμε στο 2023, το ΕΣΠΑ θα έχει ολοκληρωθεί. Θα έχει υπερβεί και τον τύπο «ν+2». Άρα, κινδυνεύει και η χρηματοδότηση του έργου. Αυτά μπορείτε να τα εξηγήσετε στους πολίτες;

Επαναλαμβάνω ότι, ακόμα και με το δικό σας, το καλύτερο σενάριο, που χρεώνεστε τρία χρόνια καθυστέρηση, που χρεώνεστε την εγκληματική πράξη της ακύρωσης του έργου, φτάσαμε σήμερα εδώ. Μπορείτε να μας πείτε τι θα γίνει το έργο, να το ξέρουν οι πολίτες; Αυτό είναι το ερώτημα. Σε αυτά δεν απαντάτε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, να μην μετράει ο χρόνος σας παρακαλώ στην απάντηση, γιατί μπήκε και ο Κώστας Σκανδαλίδης μέσα στην Αίθουσα.

Πρώην σύντροφε, Γιάννη Κουτσούκο, όταν στήνονταν τα καρτέλ των εργολάβων και εμείς τα λέγαμε αυτά, εσείς μας σφάζατε σαν συνδικαλιστής στο Τεχνικό Επιμελητήριο, στηρίζοντας όσους στήνανε τα καρτέλ των εργολάβων και των «κουμπάρων», επειδή κάνετε ότι δεν μας ξέρετε. Τότε ήσασταν και υπεύθυνος, αν θυμάμαι καλά, για τις εκλογές του ΤΕΕ. Καλά θυμάμαι γι’ αυτό όλο που περιγράφετε.

Πάμε τώρα στο παρακάτω. Πρώτο και σημαντικό, για να δείτε την εγκληματικότατη πράξη που κάνατε βγάζοντας αυτό το τμήμα έξω από την παραχώρηση. Κι επειδή λαϊκίζετε -κι εγώ τελείωσα το ίδιο σχολείο με εσάς- το αίμα που πέφτει στο Πάτρα-Πύργος βαραίνει τα δικά σας χέρια, που βγάλατε το τμήμα. Και θα εξηγήσω γιατί. Από την στιγμή που το βγάλατε, λοιπόν, ξαναμπήκε στη φάση είτε πηγαίναμε με έναν διαγωνισμό είτε με δύο, στην κρίση των οργάνων της Ευρωπαϊκής Επιτροπής, όχι με τους όρους του 2006 και του 2007, που το είχε βάλει ο κ. Σουφλιάς, με λάθος στοιχεία, αλλά με τους όρους του σήμερα.

Λαϊκίζετε, επίσης, όταν λέτε ότι η οδηγία βγήκε μετά τον διαγωνισμό. Όχι. Η οδηγία είχε βγει όταν ψηφίσατε τον νόμο Χατζηδάκη και αντί να εναρμονίσετε την ελληνική νομοθεσία με τις νέες οδηγίες, την εναρμονίσατε με τις παλιές, υπηρετώντας νεοφιλελεύθερες λογικές.

Πάμε τώρα. Τι κάνατε; Ποιο είναι το έγκλημα; Το έγκλημα, λοιπόν, είναι ότι, σύμφωνα με τις νέες προδιαγραφές της Ευρωπαϊκής Επιτροπής, ένα έργο, ειδικά οδοποιίας, κρίνεται όταν το όριο ημερησίως είναι στις είκοσι χιλιάδες οχήματα η μέση κυκλοφορία. Κατ’ εξαίρεση για την Ελλάδα είναι στις δεκαπέντε χιλιάδες οχήματα.

Επομένως, για να καταλάβετε και για ποιον λόγο είναι η καθυστέρηση -γιατί υπάρχει καθυστέρηση- αν σήμερα πηγαίναμε να κάνουμε τους αυτοκινητόδρομους και να τους αξιολογήσει η Ευρωπαϊκή Επιτροπή όλους, το 35% των αυτοκινητοδρόμων θα μπορούσαν να ενταχθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, αν συμφωνεί και ο συνάδελφος, να έχω την ανοχή για να συνεννοηθούμε εδώ μέσα και να έχουμε όλοι τον ίδιο βαθμό ενημέρωσης.

Ήρθαν, λοιπόν, κι έγινε από την αρχή μελέτη αξιολόγησης κόστους-οφέλους και αιτιολόγηση αν αυτό το έργο είναι βιώσιμο, για να το εγκρίνει η Ευρωπαϊκή Επιτροπή. Οι κυκλοφοριακοί φόρτοι έχουν μειωθεί πάρα πολύ σε σχέση με αυτό που είχε δηλωθεί το 2006 και το 2007, το ξέρετε αυτό γιατί και δεν είναι ανάγκη να το λέμε και επίσημα πόσο φερέγγυα ήταν τα στοιχεία του 2006 και του 2007 και γι’ αυτό βγήκανε και τμήματα του φυσικού αντικειμένου των αυτοκινητοδρόμων και στην Ολυμπία και στον Ε65 έξω. Και γι’ αυτό ο Ε65, ταλαιπωρείται η χώρα για να ξεκινήσει, για τους ίδιους λόγους, για τα εγκλήματα που έγιναν.

Πάμε, λοιπόν, τώρα στο παρακάτω. Γίνονται οι αιτήσεις χρηματοδότησης και ζητάει η Ευρωπαϊκή Επιτροπή όλη τη διαδικασία, για να αποδείξει κανείς ότι βγαίνει το έργο με τις δεκαπέντε χιλιάδες. Γι’ αυτή τη δουλειά η Ευρωπαϊκή Επιτροπή έχει τον φορέα «JASPERS». Ο φορέας «JASPERS» για τις Βρυξέλλες είναι ο τεχνικός σύμβουλος στον οποίο η Ευρωπαϊκή Ένωση αναθέτει τον έλεγχο των αιτήσεων χρηματοδότησης. Η ομάδα «JASPERS» κατά τη διάρκεια του ελέγχου ενημέρωσε τη Διαχειριστική Αρχή και τη Διεύθυνση Οδικών Υποδομών του Υπουργείου -η Διαχειριστική Αρχή είναι στο Υπουργείο Ανάπτυξης, η άλλη είναι στο Μεταφορών- ότι απαιτείται, σύμφωνα με την τακτική, που εφαρμοζόταν για τη νέα προγραμματική περίοδο από τις υπηρεσίες της Ευρωπαϊκής Επιτροπής για όλες τις χώρες για τα συγχρηματοδοτούμενα έργα, να αξιολογηθεί και συμπληρωματικό σενάριο του νέου οδικού άξονα Πάτρα-Πύργος, με μειωμένα γεωμετρικά χαρακτηριστικά, καθώς και σενάριο αναβάθμισης του υπάρχοντα άξονα.

Με δύο λόγια, όχι μόνο να αποδείξει τη βιωσιμότητα αυτού που πηγαίναμε να κάνουμε, δηλαδή αυτοκινητόδρομο με δύο λωρίδες και ΛΕΑ ανά κατεύθυνση και διάζωμα στη μέση, αλλά να τρέξει ένα δεύτερο σενάριο -γιατί κατά τη γνώμη τους μπορεί να μην έβγαινε- που δεν θα ήταν με διάζωμα στη μέση, αλλά θα ήταν μία λωρίδα και ΛΕΑ από τη μία μεριά και μία λωρίδα και ΛΕΑ από την άλλη ή θα ήταν να φτιάξουμε λίγο τον υπάρχοντα δρόμο.

Αυτό θέλατε για τον δρόμο Πάτρα-Πύργος; Αυτό θέλατε, για να καταλάβετε τις συνέπειες της απένταξης;

Όλο αυτό το διάστημα, λοιπόν, οι υπηρεσίες και του Υπουργείου Ανάπτυξης και του Υπουργείου Υποδομών έκαναν όλες αυτές τις μελέτες. Έχουμε την έκθεση «JASPERS» –εδώ είναι, θα την καταθέσω μαζί με όλα τα υπόλοιπα- η οποία είναι θετικότατη, εγκρίνει και αξιολογεί πολυκριτηριακά το κόστος-όφελος του αυτοκινητόδρομου. Μετά από όλη αυτήν την περιπέτεια, στην οποία εσείς βάλατε τη χώρα, η αίτηση χρηματοδότησης έφυγε από το Υπουργείο Οικονομίας στις 12 Δεκεμβρίου –θα σας το δώσω και αυτό να το δείτε- και περιμένουμε την απάντηση. Προσπαθούμε να έχουμε την απάντηση νωρίτερα. Αν δεν απαντήσουν, σύμφωνα με τις διαδικασίες που έχει η Ευρωπαϊκή Επιτροπή, μέχρι τις 12 Μαρτίου, θεωρείται εγκεκριμένη.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Πάμε, λοιπόν, να δούμε το χρονοδιάγραμμα που αναζητάτε. Αν δεν έχουμε απαντήσεις –που είναι το χειρότερο σενάριο- μέχρι τις 12 Μαρτίου με θετική εισήγηση των τεχνικών συμβούλων της Ευρωπαϊκής Επιτροπής, αμέσως μετά οι υπηρεσίες θα κληθούν να καλέσουν τους αναδόχους να φέρουν τις εγγυητικές, να πάνε οι συμβάσεις στο Ελεγκτικό Συνέδριο και μετά οι ημερομηνίες είναι από τον νόμο. Αν δεν μπορεί κάποια εταιρεία να φέρει τις εγγυητικές, πας στη δεύτερη. Αν δεν μπορεί η δεύτερη, πας στην τρίτη. Τα ξέρετε αυτά, φαντάζομαι.

Ένας πρόσθετος λόγος που υπήρχε καθυστέρηση -γιατί εμείς τιμούμε τις τοπικές κοινωνίες- ήταν ότι αρκετοί οικισμοί στον Νομό Αχαΐας ήθελαν μια εναλλακτική όδευση, την οποία εξετάσαμε. Η εναλλακτική όδευση, εκτός από την πολύ μεγάλη χρονική καθυστέρηση, είχε και πολύ μεγάλη οικονομική επιβάρυνση. Άρα, πάλι δεν έβγαινε το έργο. Η μία συμβατική λύση, η υπάρχουσα δηλαδή, αυτή που έχει επιλεγεί, είναι στα 90 εκατομμύρια ευρώ. Η άλλη χάραξη που ζητούσαν οι κάτοικοι είναι στα 170 εκατομμύρια ευρώ.

Πάμε να δούμε, όμως, με βάση αυτά που σας είπα, τι θα γινόταν αν εμείς συνεχίζαμε τον διαγωνισμό με τις εταιρείες της 7ης τάξης. Καταλαβαίνετε κι εσείς ότι εκτός του ότι θα έπαιρνε το έργο, είναι πολύ χαμηλότερες. Δηλαδή, στην Ολυμπία Οδό ήταν 0%! Όπου γίνεται διαγωνισμός μεγάλων έργων, επειδή είναι περιορισμένος ο ανταγωνισμός, δεν έχεις εκπτώσεις της τάξης του 50%. Όταν πας, λοιπόν, να κάνεις αξιολόγηση της βιωσιμότητας και έχεις 10% έκπτωση ή 20% έκπτωση, θα παίρναμε ποτέ έγκριση από την Ευρωπαϊκή Επιτροπή; Ποτέ! Όταν συγκρίνεις τη μελέτη βιωσιμότητας, λες: «Θα δώσω τόσα λεφτά. Ποια λεφτά; Των διαγωνιστικών διαδικασιών». Αν, λοιπόν, δεν παρουσιάζαμε τόσο μειωμένο κόστος…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ μου, να το μαζεύουμε λίγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, με συγχωρείτε. Έχετε απόλυτο δίκιο, αλλά πρέπει να ενημερωθεί επίσημα γι’ αυτά που ήδη ξέρει ο κ. Κουτσούκος.

**ΠΡΟΕΔΡΕΥΩΝ (Νικήτας Κακλαμάνης):** Ξέρετε, επειδή ακολουθεί νομοσχέδιο και έχουμε Τσικνοπέμπτη, γι’ αυτό πρέπει να συντομεύουμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ολοκληρώνω, κύριε Πρόεδρε.

Επειδή λασπολογώντας είπατε για μία ακόμη φορά για «κουμπάρους», δεν θα σχολιάσω εγώ τώρα την τρέχουσα επικαιρότητα. Όμως επειδή έχετε το θάρρος, γιατί δεν πάτε σε κάποια αρχή της δικαιοσύνης να τα καταγγείλετε αυτά; Εμείς επειδή τα λέτε τώρα εδώ και τρία χρόνια –ήταν και ο διαγωνισμός για τα κανάλια που θέλατε να υπερασπιστείτε και αυτούς που ήδη είχαν άδειες- τα πήγαμε εμείς. Θα τα καταθέσω κιόλας. Θα σας δείξω τι έστειλα εγώ στους ελεγκτές, στην εισαγγελία, παντού. Να πάρετε να ενημερωθείτε και για τις αποφάσεις που έβγαλε. Αφού δεν τολμάτε εσείς και ένα μέρος της Νέας Δημοκρατίας –γιατί δεν θέλω να τα ισοπεδώνω όλα- τα πήγαμε εμείς. Δεν έχουμε να φοβηθούμε κάτι. Αν εσείς πιστεύετε ότι είναι κάτι γκρίζο, γιατί δεν το πηγαίνετε στη δικαιοσύνη και έρχεσθε εδώ πέρα κάθε τρίμηνο και πετάτε λάσπη στον ανεμιστήρα;

**ΠΡΟΕΔΡΕΥΩΝ (Νικήτας Κακλαμάνης):** Ωραία. Κλείνουμε με αυτό. Μια και τα έχετε στα χέρια σας, κύριε Υπουργέ, καταθέστε τα κιόλας στα Πρακτικά, για να τα πάρουν οι συνάδελφοι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, καταθέτω όλα τα έγγραφα γι’ αυτά που είπα.

Να τα πάρετε να ενημερωθείτε, κύριε Κουτσούκο.

(Στο σημείο αυτό ο Υπουργός Υποδομών και Μεταφορών κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΙΑΝΝΗΣ ΚΟΥΤΣΟΥΚΟΣ:** Μας είπε για λεφτά, αλλά δεν μας είπε αν θα γίνει ο δρόμος.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Θα γίνει ο δρόμος, κύριε Κουτσούκο. Θα γίνει. Λυπάμαι που θα σας απογοητεύσουμε.

**ΠΡΟΕΔΡΕΥΩΝ (Νικήτας Κακλαμάνης):** Κλείσαμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί τους από το 133ο Δημοτικό Σχολείο Αθήνας.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και ένας εκπαιδευτικός συνοδός τους από το 28ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τέλος θα ήθελα να σας ενημερώσω ότι επειδή εκ παραδρομής ο κ. Βαρεμένος δεν έκανε διαγραφή ερωτήσεων, πρέπει να την κάνω εγώ τώρα.

Η δεύτερη με αριθμό 995/6-2-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών,  με θέμα: «Καταστροφικές συνέπειες από την παράνομη μετανάστευση στο λιμάνι της Πάτρας», δεν θα συζητηθεί λόγω κωλύματος του κυρίου Υπουργού.

Η πέμπτη με αριθμό 978/5-2-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εξαίρεση της σκλήρυνσης κατά πλάκας από τη λίστα ανίατων παθήσεων, δεν θα συζητηθεί λόγω κωλύματος της κ. Αχτσιόγλου.

Η έβδομη με αριθμό 1004/6-2-2018 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εργαζόμενους στο πρακτορείο διανομής Τύπου «Ευρώπη», δεν θα συζητηθεί λόγω κωλύματος της κ. Αχτσιόγλου.

Η ενδέκατη με αριθμό 930/29-1-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εργαζόμενοι της “Ένωσης –Αγροτικός Συνεταιρισμός Τρικάλων” (ΕΑΣΤ)», δεν θα συζητηθεί λόγω κωλύματος της κ. Αχτσιόγλου.

Η δέκατη τρίτη με αριθμό 917/23-1-2018 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Μέτρα προστασίας και ασφάλειας για τη ζωή και την υγεία των εργαζομένων στη ναυπηγοεπισκευαστική ζώνη», δεν θα συζητηθεί λόγω κωλύματος της κ. Αχτσιόγλου.

Την τιμητική σας έχετε.

Επίσης, η δωδέκατη με αριθμό 926/26-1-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, με θέμα: «Εμπιστεύεσθε τον κ. Μάθιου Νίμιτς ως ειδικό διαμεσολαβητή των Ηνωμένων Εθνών για το Σκοπιανό ζήτημα;», δεν θα συζητηθεί επειδή απουσιάζει ο Υπουργός Εξωτερικών, ο κ. Ιωάννης Αμανατίδης.

Η τέταρτη με αριθμό 971/2-2-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Εξωτερικών, με θέμα: «Περί της Ελληνικής Εθνικής Μειονότητας των Σκοπίων», δεν θα συζητηθεί λόγω φόρτου εργασίας ου κ. Κοτζιά.

Τελειώσαμε με τη διαγραφή.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε;

**ΧΡΗΣΤΟΣ ΚΑΤΣΩΤΗΣ:** Θέλω να διαμαρτυρηθώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, με ελαστικοποίηση του Κανονισμού, ορίστε για ένα λεπτό έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Διαμαρτύρομαι, λοιπόν, έντονα για την πρακτική της Υπουργού Εργασίας. Από την ανάληψη των καθηκόντων της ακολουθεί μια απαξιωτική στάση απέναντι σε ερωτήσεις που αφορούν τη βαρβαρότητα που βιώνουν οι εργαζόμενοι στους χώρους δουλειάς. Δεν τις απαντά τις ερωτήσεις αυτές. Όμως και στις επίκαιρες στις οποίες, ενώ υποχρεούται από τον Κανονισμό να έρθει, δεν έρχεται τις περισσότερες φορές να δώσει απαντήσεις, επικαλούμενη ανειλημμένες υποχρεώσεις.

Η ερώτηση που ήταν για σήμερα, αυτή που έχω εγώ, αναβάλλεται για δεύτερη φορά, όπως και οι υπόλοιπες των υπόλοιπων συντρόφων μου, και αφορά σοβαρά ζητήματα. Η δική μου ερώτηση αφορά τη μείωση μισθών έως και 40% με επιχειρησιακή σύμβαση στην Ένωση Αγροτικών Συνεταιρισμών Τρικάλων. Η διοίκηση, αξιοποιώντας το αντεργατικό νομοθετικό πλαίσιο, παρά τα κέρδη, επέβαλε αυτή την επιχειρησιακή σύμβαση.

**ΠΡΟΕΔΡΕΥΩΝ (Νικήτας Κακλαμάνης):** Όμως κύριε Κατσώτη, μην αναπτύσσετε την ερώτηση.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Η στάση της Υπουργού να αποφύγει να απαντήσει, δείχνει την πρόθεση της Κυβέρνησης να συνεχίσει με αυτό το αντεργατικό πλαίσιο για τις συλλογικές συμβάσεις εργασίας, ενισχύοντας τις ενώσεις προσώπων και τις επιχειρησιακές συμβάσεις, τσακίζοντας ακόμη περισσότερο τους όρους αμοιβής της εργασίας των εργαζομένων.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, για ένα λεπτό θέλω και εγώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Προφανώς θέλετε να διαμαρτυρηθείτε. Έχετε τον λόγο για ένα λεπτό.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Οι επίκαιρες ερωτήσεις γίνονται για να λύνουν άμεσα ζητήματα με κυβερνητική παρέμβαση. Πάμε στην τέταρτη φορά που αναβάλλεται η ερώτηση, η οποία αφορά προστασία εργαζομένων και ασφάλεια στις συνθήκες δουλειάς στη ναυπηγοεπισκευαστική ζώνη, τη στιγμή που ήδη έχουμε έναν νεκρό και διακόσια άτομα υποχρεώθηκαν να δουλέψουν για αποξήλωση αμιάντου σε ένα πλοίο όταν υπήρχε γνωμάτευση του Κέντρου «Δημόκριτος» ότι είναι επικίνδυνο για τη ζωή τους. Πρέπει να παρθούν μέτρα ασφάλειας και προστασίας.

Εδώ η κυρία Υπουργός δεν μπορεί να επικαλείται φόρτο εργασίας. Δηλαδή η απάντηση για να παρθούν μέτρα ασφάλειας για τους εργαζόμενους δεν είναι μέσα στα καθήκοντά της; Και διαμαρτυρόμαστε αλλά και καταγγέλλουμε αυτή τη συμπεριφορά. Είναι απαράδεκτη.

**ΠΡΟΕΔΡΕΥΩΝ (Νικήτας Κακλαμάνης):** Κατεγράφη η διαμαρτυρία σας.

Προχωράμε στην τελευταία για τον κ. Σπίρτζη ερώτηση. Συγκεκριμένα θα συζητηθεί η όγδοη με αριθμό 944/30-1-2018 επίκαιρη ερώτηση δεύτερου κύκλου του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Υποδομών και Μεταφορών, με θέμα: «Εξαίρεση της κατασκευής του Βορείου Οδικού Άξονα Κρήτης (ΒΟΑΚ) στο Νομό Λασιθίου».

Κύριε Πλακιωτάκη, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ:** Ευχαριστώ πολύ, κύριε Πρόεδρε.

Κύριε Σπίρτζη, νομίζω ότι όλοι σ’ αυτήν την Αίθουσα συμφωνούμε ότι ο Βόρειος Οδικός Άξονας Κρήτης είναι το μεγαλύτερο αναπτυξιακό έργο σε επίπεδο Κρήτης, ένα έργο ενταγμένο στο διευρωπαϊκό δίκτυο μαζί με άλλους οδικούς άξονες της χώρας και πιστεύω ότι η αντιμετώπιση και η διαχείρισή του θα πρέπει να είναι ενιαία. Όταν μιλάμε για Βόρειο Οδικό Άξονα Κρήτης, εννοούμε από την Κίσσαμο μέχρι τη Σητεία. Συμφωνούμε σ’ αυτό;

Πάμε, λοιπόν, τώρα να δούμε το ιστορικό του έργου. Πιστεύω ότι αυτό είναι ένα αναπτυξιακό έργο, το οποίο θα πρέπει να ενώσει τους Κρητικούς και όχι να τους διχάσει, όπως εσείς προσπαθείτε, όχι μόνο με αυτό το ζήτημα, αλλά και με άλλου είδους ζητήματα στα οποία δεν θέλω να επεκταθώ επί του παρόντος.

Τι κάνετε, λοιπόν; Στο Αναπτυξιακό Συνέδριο της Κρήτης ο κ. Τσίπρας ανακοίνωσε ότι θα προχωρήσει η μελέτη στρατηγικού σχεδιασμού. Αντ’ αυτού τι κάνατε; Προχωρήσατε στην πρόσληψη τεσσάρων συμβούλων υποτίθεται για να προετοιμάσουν τις διαδικασίες δημοπράτησης και παραχώρησης του έργου, χωρίς όμως να υπάρχει Κτηματολόγιο, χωρίς να έχουν συντελεστεί περιβαλλοντικοί όροι. Δεν υπάρχουν περιβαλλοντικοί όροι. Γνωρίζετε πολύ καλά ότι για να υπάρξουν περιβαλλοντικοί όροι χρειάζεται διαβούλευση με τις τοπικές κοινωνίες, με το δασαρχείο, την αρχαιολογία, την περιφέρεια, τους δήμους. Δεν υπάρχει Κτηματολόγιο.

Επίσης, δεν υπάρχει ολοκληρωμένη κυκλοφοριακή μελέτη. Η μόνη κυκλοφοριακή μελέτη που υπάρχει –να σας ενημερώσω εγώ- είναι τον Φεβρουάριο του 2017 σε οκτώ σημεία στην Κρήτη για μια εβδομάδα. Αυτό νοείται κυκλοφοριακή μελέτη; Χωρίς να υπάρχει χρηματοδοτικό μοντέλο, χωρίς να υπάρχει συμφωνία χρηματοδότησης, εσείς προχωρείτε στην προεπιλογή αναδόχου, ώστε στη συνέχεια να προχωρήσετε τις διαδικασίες για τη δημοπράτηση του έργου.

Κύριε Σπίρτζη, εμείς ανεξάρτητα από τη διαδικασία που έχετε ακολουθήσει μέχρι σήμερα, πιστεύουμε ότι η μελέτη στρατηγικού σχεδιασμού –και νομίζω ότι σ’ αυτό θα πρέπει να συμφωνήσουμε όλοι- θα πρέπει να προχωρήσει σε κάθε περίπτωση, διότι η συγκεκριμένη μελέτη θα αποτυπώσει κατ’ αρχάς την κυκλοφοριακή μελέτη. Κυκλοφοριακούς φόρτους χρειάζεται για δώδεκα μήνες, διότι πρέπει να λάβεις υπ’ όψιν και τις μελλοντικές εξελίξεις, τα μελλοντικά έργα, το αεροδρόμιο του Καστελίου. Εάν ολοκληρωθεί ο δρόμος μέχρι τη Σητεία, θα πρέπει να λάβεις τον φόρτο τον συγκεκριμένο, να προσδιορίσεις βασικά γεωμετρικά χαρακτηριστικά και διατομή αυτοκινητόδρομου, να χωροθετήσεις και να προσδιορίσεις όλον τον άξονα: Αρτηρίες, κόμβους, παράπλευρα δίκτυα, να υπάρξει μελέτης κόστους-οφέλους και βέβαια διεύρυνση χρηματοοικονομικών μοντέλων. Άρα αυτή είναι, κύριε Σπίρτζη, η διαδικασία.

Επιπλέον -και ολοκληρώνω με τα ζητήματα του Λασιθίου- θα ήθελα να σας ενημερώσω ότι στον Νομό Λασιθίου τα τελευταία χρόνια -και ο ίδιος το διαπιστώσατε, διότι λίγες μέρες Υπουργός ήσασταν και ήρθατε να εγκαινιάσετε το αεροδρόμιο της Σητείας που ολοκληρώθηκε από την προηγούμενη κυβέρνηση, ένα έργο 30 εκατομμυρίων ευρώ, ίσως από τα πιο σύγχρονα περιφερειακά αεροδρόμια της χώρας- τι θέλουμε; Ολοκλήρωση του Βόρειου Οδικού Άξονα Κρήτης μέχρι τη Σητεία.

**ΠΡΟΕΔΡΕΥΩΝ (Νικήτας Κακλαμάνης):** Πείτε το ερώτημα ποιο είναι.

**ΙΩΑΝΝΗΣ ΠΛΑΚΙΩΤΑΚΗΣ:** Εσείς λέτε, λοιπόν, ότι αποκλείεται το Λασίθι για λόγους βιωσιμότητας. Θέλουμε μια συγκεκριμένη απάντηση γι’ αυτό. Το ένα είναι αυτό.

Δεύτερον, υπάρχει μελέτη με περιβαλλοντικούς όρους «Καλό Χωριό-Γέφυρα Φρουζή». Γιατί δεν προχωρείτε στην οριστική μελέτη;

Τρίτον, αυτήν τη στιγμή είναι σε εξέλιξη μελέτες στον Νομό Λασιθίου, οι οποίες είχαν δρομολογηθεί την περίοδο 2007-2009. Γιατί δεν χρηματοδοτείτε το υπόλοιπο των μελετών;

Επειδή σας ακούω, κύριε Σπίρτζη, πολλές φορές συχνά να μιλάτε για νέα χάραξη του Βόρειου Οδικού Άξονα -και εδώ θέλουμε μια συγκεκριμένη απάντηση- θα υπάρξει ο Κεντρικός Άξονας Κρήτης; Πείτε μας.

**ΠΡΟΕΔΡΕΥΩΝ (Νικήτας Κακλαμάνης):** Μην το κάνετε επερώτηση. Ερώτηση κάνατε. Θα αρχίσει ο κ. Σπίρτζης να απαντά και θα μιλά επτά λεπτά.

**ΙΩΑΝΝΗΣ ΠΛΑΚΙΩΤΑΚΗΣ:** Κύριε Πρόεδρε, είναι πολύ σημαντικό ζήτημα, γι’ αυτό περιμένουμε συγκεκριμένες απαντήσεις και τοποθετήσεις.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κλείσατε.

Κύριε Υπουργέ, άμα θέλετε είστε κοφτός, μην μου το πάτε…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Πλακιωτάκη, εμείς διαιρούμε την Κρήτη γιατί κάνουμε τον Βόρειο Οδικό Άξονα Κρήτης και φαντάζομαι -ή έτσι ερμηνεύω τουλάχιστον- ότι οι προηγούμενες κυβερνήσεις δεν τον έκαναν γιατί δεν θέλουν να διαιρέσουν την Κρήτη, διότι δεν υπάρχει άλλη εξήγηση.

Το πιθανότερο είναι, δηλαδή, εσείς να είχατε επιλέξει να μην κάνετε όλα αυτά τα χρόνια ούτε τον Βόρειο Οδικό Άξονα ούτε το Καστέλι ούτε τα λιμάνια ούτε τίποτα, για να μην διαιρείτε τους νομούς της Κρήτης. Το κατάλαβα τώρα. Τώρα καταλαβαίνω γιατί κάνατε δύο χιλιόμετρα εδώ, τρία παρακάτω, τη μισή γέφυρα στο Λασίθι με στατικά προβλήματα. Τώρα το κατάλαβα.

Να δούμε λίγο τι βρήκαμε. ΒΟΑΚ: Διάσπαρτες «κουτσουλιές» σε έναν δρόμο που είχε σχεδιαστεί από τη δεκαετία του 1960, όπου στα σημεία που ήταν να γίνει ο δρόμος έχουν γίνει ξενοδοχεία, διάφορες δραστηριότητες κ.λπ.. Βρήκαμε σε σαράντα δύο χιλιόμετρα –όχι σε ενιαίο τμήμα, διάσπαρτα είναι αυτά, δύο χιλιόμετρα εδώ, τρία εκεί- αλλού να έχουν γίνει μελέτες, αλλού να έχουν ανατεθεί, αλλού να μην έχει γίνει τίποτα. Κανείς δεν ήξερε δύο χρόνια μετά που αναλάβαμε τη διακυβέρνηση τι γινόταν, ούτε ο ΟΑΚ που ήταν υπεύθυνος. Κανείς.

Βρήκαμε -και φαντάζομαι ότι θα το θυμάστε στα εγκαίνια του αεροδρομίου που αναφέρατε- ότι δεν υπήρχε πρόβλεψη για τη σύνδεση του αεροδρομίου.

Εδώ μπαίνουν ερωτήματα. Δηλαδή, γίνεται κάπου ένα αεροδρόμιο χωρίς δρόμο; Βγάλαμε τώρα το Καστέλι. Προβλέπεται και η οδοποιία για να πας στο αεροδρόμιο με σύγχρονο αυτοκινητόδρομο και από τη μια μεριά και από την άλλη και προς τον βόρειο οδικό άξονα και προς το Λασίθι. Κάνουμε, δηλαδή, ένα αεροδρόμιο και δεν ξέρουμε εάν θα έχουμε δρόμο. Το αποτέλεσμα; Το αποτέλεσμα είναι αυτό το αεροδρόμιο «να μην βγαίνει», να μην έχει κίνηση. Βεβαίως δεν έχει κίνηση. Έχει πρόβλημα το αεροδρόμιο.

**ΙΩΑΝΝΗΣ ΠΛΑΚΙΩΤΑΚΗΣ:** Να το κλείσουμε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι βέβαια. Σιγά μην το κλείσουμε. Αλίμονο. Θα το αξιοποιήσουμε όπως πρέπει και όταν πρέπει.

Τι κάναμε, λοιπόν, εμείς, για να είναι απόλυτα κατανοητό: Το πρώτο είναι ότι κάναμε προγραμματική σύμβαση με τον ΟΑΚ –θα σας την καταθέσω- που έχει να κάνει με την ολοκληρωμένη στρατηγική μελέτη. Αν περιμέναμε να κάνει την ολοκληρωμένη μελέτη για τον ΒΟΑΚ και τους κάθετους άξονες, σε πέντε-έξι χρόνια θα ξανασυζητούσαμε εδώ πέρα πότε θα βγάλουμε τον διαγωνισμό του έργου. Είναι, λοιπόν, πολύ πιο συμφέρον για την Κρήτη και για τον τόπο να «τρέξουμε» το μέρος του βόρειου οδικού άξονα που ενώνει τους τέσσερις νομούς της Κρήτης -και τον Άγιο Νικόλαο, άρα δεν είναι εκτός το Λασίθι- που έχουν μελέτες βιωσιμότητας, που μπορούμε να προχωρήσουμε το έργο, προφανώς όχι στη χάραξη του 1960. Υπάρχουν σημεία που δεν συμφέρει με τις δραστηριότητες που έχουν αναπτυχθεί να πας να γκρεμίσεις ξενοδοχεία και να τα απαλλοτριώσεις. Σε αυτά τα σημεία θα πρέπει να βελτιωθεί η χάραξη που υπήρχε. Παράλληλα, να τρέξει και η μελέτη στρατηγικού σχεδιασμού που περιλαμβάνει και μετά τον Άγιο Νικόλαο μέχρι τη Σητεία και τους κάθετους άξονες στην Ιεράπετρα, όπως και άλλους κάθετους άξονες, καθώς και τις επιπτώσεις στην ανάπτυξη της Κρήτης που θα έχουν και οι κάθετοι άξονες και όλα τα υπόλοιπα.

Πού φαίνεται αυτό; Στις 26 Ιουλίου 2017 έγινε η προγραμματική σύμβαση πάλι με τον ΟΑΚ για τη μελέτη του στρατηγικού σχεδιασμού του βόρειο οδικού άξονα. Αν δείτε τα στάδια που έχουμε, έχουμε μέσα -εκτός από το πρώτο στάδιο που είναι το Χανιά- Άγιος Νικόλαος για να μπει μέσα στο έργο- την κυκλοφοριακή μελέτη για όλο τον ΒΟΑΚ, όχι μόνο για το τμήμα Χανιά-Άγιος Νικόλαος, αλλά για το τμήμα και μετά τον Άγιο Νικόλαο και μετά τα Χανιά, για το Καστέλι Χανίων και για τους κάθετους άξονες. Εμείς, λοιπόν, θα κάνουμε έναν ολοκληρωμένο ΒΟΑΚ.

Με την ευκαιρία, θα ήθελα να πω και μερικά άλλα πράγματα σε σχέση με το Λασίθι.

**ΠΡΟΕΔΡΕΥΩΝ (Νικήτας Κακλαμάνης):** Να το αφήσουμε για τη δευτερολογία, κύριε Υπουργέ;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι, βεβαίως.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλακιωτάκη, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ:** Ευχαριστώ, κύριε Πρόεδρε.

Κατ’ αρχάς, κύριε Υπουργέ, δεν πήραμε καμμία απολύτως απάντηση. Γιατί αποκλείστηκε ο Νομός Λασιθίου; Ποια είναι η μελέτη βιωσιμότητας που αποδεικνύει ότι δεν πρέπει να ενταχθεί ο Νομός Λασιθίου; Δεν έχετε κανένα στοιχείο. Φέρτε μας εδώ τα στοιχεία να μας αποδείξετε ότι δεν είναι οικονομικά βιώσιμο να ενταχθεί ο Νομός Λασιθίου.

Να σας πω, όμως, κάτι, κύριε Υπουργέ; Η συμπεριφορά σας απέναντι στους Λασιθίωτες είναι και προσβλητική και απαξιωτική και δεν είναι καθόλου σοβαρή. Όταν μιλάτε για δρόμους Σητεία - Κάτω Ραχούλα, αυτά να τα πείτε αλλού.

Οι πολίτες του Νομού Λασιθίου δεν είναι πολίτες β΄ κατηγορίας και έχετε την υποχρέωση ενιαία και αδιαίρετα να αντιμετωπίζετε τα ζητήματα της Κρήτης. Αλλά επειδή δεν έχετε καμμία απολύτως ολοκληρωμένη μελέτη ή κανέναν σχεδιασμό ή κανένα χρηματοδοτικό μοντέλο, προσπαθείτε για μία ακόμη φορά να ρίξετε στάχτη στα μάτια των Κρητικών. Γιατί; Διότι προσπαθείτε, τάχα μου, χωρίς να έχετε ολοκληρωμένες περιβαλλοντικές μελέτες, χωρίς να έχετε Κτηματολόγιο, χωρίς να υπάρχει χάραξη.

Και να σας πω και κάτι; Επειδή μιλάτε για νέες χαράξεις, όλα τα έργα, οι μελέτες που είναι σε εξέλιξη αυτήν τη στιγμή στον Νομό Λασιθίου είναι νέες χαράξεις. Γιατί δεν χρηματοδοτείτε τις μελέτες; Δώστε μου μια πολιτική απάντηση γι’ αυτό. Γιατί δεν τις χρηματοδοτείτε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ποιες;

**ΙΩΑΝΝΗΣ ΠΛΑΚΙΩΤΑΚΗΣ:** Αυτές που είναι σε εξέλιξη. Δεν γνωρίζετε ότι είναι σε εξέλιξη στον Νομό Λασιθίου συγκεκριμένες μελέτες; Γιατί δεν το κάνετε αυτό; Γιατί δεν προχωράτε τη μελέτη του Καλού Χωριού-Γέφυρα Φρουζή, ένα έργο που αν δεν προχωρήσει το έργο Πάνορμου-Εξάντα στο Ρέθυμνο 50 εκατομμυρίων ευρώ, θα μπορούσε κάλλιστα να χρηματοδοτήσει το συγκεκριμένο έργο, το οποίο παρεμπιπτόντως έχει τη σύμφωνη γνώμη και του Δημοτικού και του Περιφερειακού Συμβουλίου; Γιατί δεν τα κάνετε όλα αυτά και μας λέτε, τάχα μου, ότι θα ενταχθεί σε δεύτερη φάση; «Ζήσε Μάη μου να φας τριφύλλι». Ξέρετε, κύριε Σπίρτζη, τα λόγια είναι ωραία. Οι πράξεις το δείχνουν.

Εγώ σας ερωτώ ευθέως: Εάν η καταγωγή σας ήταν από τον Νομό Λασιθίου, θα υπήρχαν προβλήματα βιωσιμότητας, χρηματοδότησης ή ολοκλήρωσης του έργου; Ξέρετε, φαίνεται εσείς έχετε συνηθίσει να κινείστε στην Αθήνα μόνο και δεν γνωρίζετε ότι το συγκεκριμένο έργο για τους πολίτες του Νομού Λασιθίου είναι έργο πνοής. Παρ’ όλα αυτά, εμείς περιμένουμε συγκεκριμένες απαντήσεις, συγκεκριμένες δεσμεύσεις, συγκεκριμένα χρονοδιαγράμματα. Όλα τα άλλα είναι «άλλαλόγια να αγαπιόμαστε», απλά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ακούστε, κύριε Πλακιωτάκη, πώς έχετε τιμήσει τους Λασιθιώτες. Αν ήμουν Λασιθιώτης, δηλαδή, αλλά και τώρα που δεν είμαι -έχω όμως ιδιαίτερες φιλίες στο Λασίθι- θα σας πω πώς διαχρονικά η παράταξή σας τίμησε τους Λασιθιώτες. Ακούστε.

Καμμία ωριμότητα στις μελέτες. Βγάλατε μια γέφυρα, χρόνια τώρα, και καταφέρατε να κάνετε τη μισή γέφυρα και η μισή είχε στατικά προβλήματα.

**ΙΩΑΝΝΗΣ ΠΛΑΚΙΩΤΑΚΗΣ:** Την ολοκληρώσατε εσείς τρία χρόνια τώρα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Σας παρακαλώ πολύ. Να δείτε πώς τιμήσατε το Λασίθι.

**ΙΩΑΝΝΗΣ ΠΛΑΚΙΩΤΑΚΗΣ:** Δεν την ολοκληρώσατε. Ήσασταν ανίκανοι να την ολοκληρώσετε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλακιωτάκη, μην κάνουμε τώρα διάλογο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Αφήστε. Εμείς είμαστε ανίκανοι. Δεν τελειώσαμε ούτε έργα ούτε τίποτα. Ευτυχώς που υπήρχατε εσείς και τα τελειώνατε όλα. Κρίνεται από τον ελληνικό λαό και από τους πολίτες η αξιοπιστία μας και η αποτελεσματικότητά μας.

Να δούμε τώρα πώς εσείς τιμήσατε τους Λασιθιώτες και τον λαό της Κρήτης. Κατασκευάσατε φράγματα που είναι τρύπια. Χάνουν νερό. Το ξέρετε κι αυτό. Κατασκευάσατε φράγματα χωρίς τα δίκτυα. Το ξέρετε κι αυτό. Κατασκευάσατε αεροδρόμια χωρίς να έχουν δρόμο να πάμε.

Ας δούμε τώρα ποιος τιμά τους Λασιθιώτες. Φαντάζομαι ότι θα έχετε πάει κάποια βόλτα, έστω να πιείτε έναν καφέ, στην Ιεράπετρα. Αν πάτε εκεί, για να δείτε πόσο τους έχετε τιμήσει, δεν θα σας πουν για τον δρόμο. Θα σας πουν ότι τριάντα χρόνια παρακαλούν οι άνθρωποι να γίνει μια συντήρηση, ένας νέος αγωγός ύδρευσης για να μην χάσουν τα θερμοκήπια και τη λειτουργία τους. Ούτε αυτό δεν κάνατε. Πήγατε και ζητήσατε και συζητήσατε για το οροπέδιο να γίνουν δίκτυα ως αντισταθμιστικό του μεγάλου φράγματος, αλλά ούτε αυτό το κάνατε που είστε εντάξει και τιμάτε τον λόγο σας. Ως κυβέρνηση εννοώ, όχι εσείς προσωπικά.

**ΙΩΑΝΝΗΣ ΠΛΑΚΙΩΤΑΚΗΣ:** Εσείς το υποσχεθήκατε, ο κ. Τσίπρας, ότι θα ενταχθεί στο Πρόγραμμα Δημοσίων Επενδύσεων.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πλακιωτάκη, εμείς βρήκαμε δυστυχώς μία Κρήτη που την είχατε αφήσει στη μέση της Αφρικής. Εκεί την είχατε αφήσει. Στη Σαχάρα την είχατε αφήσει από άποψη υποδομών.

**ΙΩΑΝΝΗΣ ΠΛΑΚΙΩΤΑΚΗΣ:** Κι εσείς τα κάνατε τέλεια!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εμείς βγάλαμε το αεροδρόμιο του Καστελίου μετά από δεκαπέντε χρόνια, βγάζουμε τον ΒΟΑΚ, κάνουμε τα εγγειοβελτιωτικά έργα που χρειάζονται για τα έργα ύδρευσης-άρδευσης, αλλά δεν είμαστε Χουντίνι. Με μαγικό ραβδί δεν γίνονται αυτά. Τα είπαμε στον λαό της Κρήτης.

Επειδή είπατε και διάφορα άλλα, να σας πω τι κάνουμε για το άμεσο μέλλον. Το αρδευτικό δίκτυο της λιμνοδεξαμενής του Αγίου Γεωργίου στο οροπέδιο Λασιθίου -αυτό το είχατε τάξει εδώ και πενήντα-εξήντα χρόνια-, τις μελέτες συμπληρωματικών έργων για τον ταμιευτήρα Μπραμιάνου και τα αντιπλημμυρικά έργα Λυγιάς και Φράγματος Μύρτου.

**ΙΩΑΝΝΗΣ ΠΛΑΚΙΩΤΑΚΗΣ:** Ούτε καν ξέρετε να τα διαβάσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Μπραμιανού, συγγνώμη. Μακάρι να κάνουμε λάθος στους τίτλους και να κάνουμε τα έργα. Χίλια συγγνώμη, αλλά εμείς αυτό κάνουμε. Όσο για τις μελέτες που λέτε, τρέχουν από την υπηρεσία. Δεν έχει σταματήσει καμμία. Και το τμήμα Νεάπολη - Άγιος Νικόλαος που είναι 14 χιλιόμετρα και το τμήμα Καλό Χωριό - Φρουζή που είναι 5,7 χιλιόμετρα και η γέφυρα Φρουζή- Παχιά Άμμος που είναι 7 χιλιόμετρα και το τμήμα Καβούσι - Αυχένας Αγκαθιάς που είναι 22 χιλιόμετρα και το τμήμα Παχιά Άμμος - Ιεράπετρα που είναι 14 χιλιόμετρα και το τμήμα Ιεράπετρα - Μύρτος που είναι 15,6 χιλιόμετρα. Και φυσικά έχει μπει στην τελική ευθεία και ολοκληρώνεται η περίφημη γέφυρα Χαμεζίου, αυτή η «Ακρόπολη» των δημοσίων έργων.

Είναι πραγματικά διεθνής πρωτοτυπία όταν κάνεις μια γέφυρα να κάνεις τη μισή μετά από δέκα χρόνια και να έχει και στατικό πρόβλημα. Συγχαρητήρια για την αποτελεσματικότητα που είχαν οι προηγούμενες Κυβερνήσεις, για το νοιάξιμο που είχατε για το Λασίθι και την Κρήτη συνολικά και συγγνώμη που δεν θα σας ακολουθήσουμε σε αυτήν την πολιτική τακτική των τελευταίων πενήντα χρόνων.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Θα συζητηθεί η τέταρτη με αριθμό 1003/6-2-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Σε απόγνωση χιλιάδες εποχικοί εργαζόμενοι στη Ρόδο, χωρίς επίδομα ανεργίας».

Στην επίκαιρη ερώτηση του κυρίου συναδέλφου θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου.

Κύριε Κατσώτη έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Είναι όντως σε απόγνωση χιλιάδες ξενοδοχοϋπάλληλοι και εποχικοί εργαζόμενοι στη Ρόδο. Στερούνται το επίδομα ανεργίας και παραμένει άγνωστο πότε θα τους καταβληθεί, παρ’ όλο που είναι δικαιούχοι και έχουν καταθέσει όλα τα δικαιολογητικά έγκαιρα. Όσοι άνεργοι κατέθεσαν τα δικαιολογητικά τους μέσα στον Δεκέμβριο και παρ’ όλο που έχουν προγραμματισμένη παρουσία μέσα στον Ιανουάριο, η υπηρεσία του ΟΑΕΔ τούς διώχνει και τους λέει να επιστρέψουν τον Φλεβάρη, που σημαίνει ότι μέχρι τότε δεν πρόκειται να πληρωθούν.

Τη ίδια απαράδεκτη κατάσταση καθυστέρησης αντιμετώπισαν και πέρυσι οι εργαζόμενοι στη λεγόμενη βαριά βιομηχανία του τόπου, στον τουρισμό, που αποδίδει εκατομμύρια κέρδη στις επιχειρήσεις του τουρισμού. Για τους εργαζόμενους το αποτέλεσμα ήταν οι συνθήκες γαλέρας, η χειροτέρευση όλων των όρων αμοιβής εργασίας, με δεκαέξι μορφές ελαστικής εργασίας που μέχρι στιγμής υλοποιούνται σε αυτόν τον χώρο. Επίσης, το καλοκαίρι εντατικοποιείται η δουλειά, ξεζουμίζονται στην κυριολεξία, και τον χειμώνα αντιμετωπίζουν αυτήν την κατάσταση.

Στο Υπουργείο είναι γνωστή η υποστελέχωση του ΟΑΕΔ, την οποία βρίσκει κάθε φορά πρόφαση για την καθυστέρηση της καταβολής των επιδομάτων. Αδιαφορεί πλήρως και συνειδητά για τη λύση του προβλήματος.

Δεν μπορεί να χαρακτηριστεί αλλιώς, κυρία Υπουργέ. Είναι πρόκληση για τους εργαζόμενους να δημοσιεύετε λίστες τουριστικών μονάδων, που επιδοτούνται με δεκάδες εκατομμύρια ευρώ για να επεκτείνουν και να εκσυγχρονίσουν τις εγκαταστάσεις τους, ενώ έχουν θησαυρίσει από την άγρια εκμετάλλευση των εργαζομένων τους και αντίστοιχα από τους εργαζόμενους να στερείτε τη δυνατότητα επιβίωσης των οικογενειών τους, καθυστερώντας και τα τελευταία ψίχουλα.

Σας ρωτάμε τι μέτρα προτίθεστε να πάρετε, ώστε χωρίς καμμία άλλη καθυστέρηση να καταβληθούν τα επιδόματα των ανέργων, που διατηρείτε έτσι και αλλιώς σε απαράδεκτα χαμηλά επίπεδα για να ενισχύετε τους επιχειρηματικούς ομίλους.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κατσώτη, να ξεκινήσω την απάντηση μου -επειδή αναφερθήκατε και στην περσινή μας κουβέντα- με το πού βρισκόμαστε φέτος σε σχέση με το πέρυσι. Είχατε κάνει ερωτήσεις για διάφορα νησιά τότε. Σήμερα: Ζάκυνθος από εξίμισι χιλιάδες αιτήσεις, υπολείπονται διακόσιες πενήντα. Κεφαλονιά: Έχουν ολοκληρωθεί όλες. Κέρκυρα: Έχουν ολοκληρωθεί όλες, τέσσερις και έντεκα χιλιάδες αιτήσεις αντιστοίχως. Άρα εδώ καμμία καθυστέρηση.

Να έλθουμε, λοιπόν, στη Ρόδο. Οι αιτήσεις που υποβλήθηκαν συνολικά είναι δεκατρείς χιλιάδες τριακόσιες τριάντα επτά. Όσες είχαν υποβληθεί μέχρι και περίπου τα μέσα Νοεμβρίου, δηλαδή πριν από τα Χριστούγεννα, είχαν ολοκληρωθεί και διευθετηθεί.

Πού βρισκόμαστε σήμερα; Από τις δεκατρείς χιλιάδες τριακόσιες τριάντα επτά αιτήσεις εκκρεμούν πράγματι οι δυόμισι χιλιάδες. Μέσα στην εβδομάδα που έρχεται, ακριβώς επειδή έχει ενισχυθεί το συγκεκριμένο ΚΠΑ με τρεις παραπάνω υπαλλήλους για να μπορέσουν να το διευθετήσουν, θα έχουν ολοκληρωθεί οι διαδικασίες και μέχρι τα τέλη του μήνα θα έχουν ολοκληρωθεί όλες οι πληρωμές.

Είναι γεγονός -και σε αυτό θα συμφωνήσω μαζί σας- ότι αυτό που έχει συμβεί, όπως όλοι γνωρίζουμε, είναι ότι ο τουριστικός τομέας έχει δει πολύ μεγάλη αύξηση τα τελευταία χρόνια. Έτσι, για τα εποχιακά επιδόματα έχουμε μια αύξηση στο 30% και 40% σε ορισμένα νησιά τα τελευταία δύο χρόνια. Καταβάλλεται κάθε προσπάθεια. Ξέρουμε τα ελλείμματα που έχει ο ΟΑΕΔ.

Εμείς επιμένουμε ότι υπάρχουν δημόσιοι φορείς που είναι υποστελεχωμένοι και σταδιακά προχωράμε σε εκείνες τις ανακατατάξεις και τις τοποθετήσεις, ώστε πραγματικά να μπορεί ο ΟΑΕΔ να βρίσκεται στην υπηρεσία των ανέργων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Κυρία Υπουργέ, δεν διαφωνώ ότι όντως σε άλλες περιοχές έχουν ολοκληρωθεί ή τείνουν να ολοκληρωθούν οι καταβολές των επιδομάτων αυτών στους εργαζόμενους.

Ωστόσο, αυτή η καθυστέρηση, την οποία δικαιολογείτε λόγω της αύξησης –όπως λέτε- του τουρισμού αλλά και των εποχιακών επιδομάτων, δεν μπορεί να ικανοποιήσει αυτούς που μας ακούνε σήμερα. Έχουν ήδη σταματήσει τη δουλειά τους από τον Σεπτέμβριο, τον Οκτώβριο ή τον Νοέμβριο. Τώρα είναι Φεβρουάριος και αυτοί οι άνθρωποι δεν έχουν μία στήριξη. Οι αποδοχές τους, όπως έχουμε πει πολλές φορές εδώ, είναι στα όρια της φτώχειας, δηλαδή παίρνουν 586 ευρώ μεικτά. Αυτά δίνουν οι εργοδότες στον τουρισμό, ενώ εδώ έχουμε ζαλιστεί από τους εκατομμύρια τουρίστες και από τα δισεκατομμύρια που ρέουν στη χώρα.

Παρά το ότι υπάρχει σύμβαση, δεν υλοποιείται. Έχουν διαλύσει τις ενώσεις τους. Δεν εφαρμόζονται οι συμβάσεις. Είναι ένα άλλο θέμα για το οποίο η Κυβέρνηση πρέπει να απολογείται ειδικά στους εργαζόμενους, γιατί δεν επαναφέρει τις συμβάσεις, την υποχρεωτικότητα, την ευνοϊκότερη ρύθμιση και όλα αυτά, ώστε πράγματι οι εργαζόμενοι να αμείβονται με τους όρους που πρέπει να αμείβονται.

Δεν μπορεί, κυρία Υπουργέ, να είμαστε στον Φεβρουάριο και να μην έχει αποδοθεί το επίδομα ανεργίας. Με αυτό ζούνε. Στη Ρόδο δεν υπάρχει σπίτι που να μην έχει έναν ή δύο εργαζόμενους στους τουρισμό. Αυτοί πώς θα ζήσουν; Αυτοί οι δύο χιλιάδες πεντακόσιοι πενήντα που ακόμα εκκρεμούν –όπως λέτε- δεν είναι λίγοι. Είναι πάρα πολλοί. Ξέρετε πόσο είναι αυτό το επίδομα ανεργίας που έχουν πάρει και οι άλλοι. Έχει μειωθεί κατακόρυφα στα 360 ευρώ. Δεν έχετε κάνει καμμία νύξη ή καμμία σκέψη για το αν θα το αυξήσετε ή όχι, αν θα αυξήσετε τη διάρκειά του ή όχι.

Αντίθετα, βλέπουμε εδώ μια πολιτική η οποία στηρίζει προγράμματα επιδότησης της εργασίας και της ασφάλισης. Πού; Στον τουρισμό! Προγράμματα επιδότησης της ασφάλισης και της εργασίας στον τουρισμό! Δηλαδή, αν εδώ που πάει καλά ο τουρισμός –όπως λέτε- εσείς δίνετε αφειδώς δισεκατομμύρια ευρώ στους επιχειρηματικούς ομίλους, τι πρέπει να γίνει σε άλλους κλάδους; Για να κάνουν τι; Να έχουν απλήρωτη εργασία! Είστε ακριβοί στα πίτουρα και φτηνοί στο σιτάρι. Δηλαδή, εδώ οι εργαζόμενοι μένουν χωρίς επίδομα ανεργίας και δίνετε αφειδώς δισεκατομμύρια ευρώ στη λογική της ενεργού στήριξης της απασχόλησης.

Εμείς αυτά τα καταγγέλλουμε και θεωρούμε ότι πρέπει να πάρετε άμεσα μέτρα, προκειμένου να τελειώσει σύντομα αυτή η ιστορία με την καταβολή των επιδομάτων ανεργίας σε όλους όσοι το δικαιούνται.

**ΠΡΟΕΔΡΕΥΩΝ (Νικήτας Κακλαμάνης):** Κύρια Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι κατανοητό ότι σε αυτά που είπατε παραβλέπετε την ενδυνάμωση και τους ελέγχους που κάνει ο ΣΕΠΕ. Δεν αναφέρεστε σε θετικές ρυθμίσεις στις οποίες έχει προχωρήσει το Υπουργείο Εργασίας, ώστε οι εργαζόμενοι οι οποίοι δεν αμείβονται στην ώρα τους να μπορούν να διεκδικούν τα δικαιώματά τους, και μια σειρά από άλλες ρυθμίσεις.

Επαναλάβατε το ίδιο ζήτημα που θέσατε στην ερώτησή σας. Θα επαναλάβω, λοιπόν, κι εγώ την απάντησή μου, κύριε Κατσώτη.

Έχουμε επισπεύσει φέτος τις διαδικασίες. Γι’ αυτό στην πλειοψηφία τους οι εποχικοί άνεργοι έχουν ήδη δει το δικαίωμά τους στην πρόσβαση του επιδόματος να υλοποιείται. Επαναλαμβάνω ότι για τη Ρόδο βρισκόμαστε τώρα στον Φεβρουάριο μήνα. Όσες αιτήσεις είχαν υποβληθεί μέχρι και τις αρχές Νοεμβρίου –νομίζω ότι ήταν 5 ή 10 Νοεμβρίου- είχαν όλες διεκπεραιωθεί μαζί με το επίδομα Χριστουγέννων. Είχε δοθεί η προκαταβολή πριν από τα Χριστούγεννα. Είχαν γίνει πάνω από δεκατρείς χιλιάδες αιτήσεις. Οι αιτήσεις που εκκρεμούν, που είναι περίπου δυόμισι χιλιάδες, εντός της εβδομάδας διεκπεραιώνονται και μέχρι το τέλος του μήνα θα έχουν καταβληθεί όλα τα επιδόματα που δικαιούνται οι εργαζόμενοι.

Κατά τα λοιπά επιφυλάσσομαι σε μια άλλη ερώτηση που πιθανόν να καταθέσετε να απαντήσουμε για υπόλοιπα.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ και τους δύο, γιατί ήσασταν πολύ συνεπείς στον χρόνο.

Θα συζητηθεί η δέκατη με αριθμό 929/29-1-2008 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Άμεση επίλυση ζητήματος που αφορά μακροχρόνια ανέργους».

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρία Υπουργέ, εδώ και ένα χρονικό διάστημα ένας μεγάλος αριθμός μακροχρόνια ανέργων βρίσκεται αντιμέτωπος με ένα παράδοξο και γραφειοκρατικό ζήτημα. Για λόγους λαθεμένης ενημέρωσης, κατά τη γνώμη μου, και σε αρκετές περιπτώσεις και με ευθύνη του Κέντρου Επαγγελματικής Κατάρτισης αρκετοί μακροχρόνια άνεργοι, ενώ ανήκουν αποδεδειγμένα στην κατηγορία αυτή -των μακροχρόνια ανέργων- δεν κατέθεσαν έγκαιρα την απαιτούμενη βεβαίωση στον ΟΑΕΔ, με αποτέλεσμα να κινδυνεύουν να μην καταχωρούνται στην κατηγορία των μακροχρόνια ανέργων.

Έφτασε στα χέρια μου μια λίστα από την Κρήτη την οποία υπογράφουν περίπου τριάντα άτομα. Δεν θα την καταθέσω για λόγους προσωπικών δεδομένων αυτών των ανθρώπων. Οι άνθρωποι αυτοί σήμερα τρόπον τινά είναι όμηροι αυτού του παραδόξου: να είναι μακροχρόνια άνεργοι και ξαφνικά να κινδυνεύουν να χαρακτηριστούν νεοεισερχόμενοι στην ανεργία. Ένας αριθμός μάλιστα απ’ αυτούς δεν γνωρίζει αν πρέπει να συμπληρώσει εκ νέου νέα αίτηση για έκδοση νέας κάρτας, με ρίσκο να μην αναγνωρίζονται οι ίδιοι στα μητρώα του ΟΑΕΔ ως μακροχρόνια άνεργοι, παρά το ότι είναι άνεργοι για διάστημα πάνω από δώδεκα μήνες και για ορισμένους απ’ αυτούς το διάστημα είναι και έτη.

Κατά τη γνώμη μου, κύριε Πρόεδρε, η σημερινή Κυβέρνηση έχει έμπρακτα και ουσιαστικά αποδείξει ότι στέκεται στο πλευρό ευαίσθητων και ευάλωτων κοινωνικών ομάδων. Πέρα από τη συνολική παρέμβαση της Κυβέρνησης και το Υπουργείο Εργασίας, κατά τη γνώμη μου, κάνει μια συστηματική προσπάθεια οριστικής επίλυσης τέτοιων ζητημάτων που αφορούν στην καθημερινότητα των πολιτών.

Πιστεύω, κυρία Υπουργέ, ότι δεν είναι δυνατόν μακροχρόνια άνεργοι να μην αναγνωρίζονται ως τέτοιοι.

Θα ήθελα, αν μπορείτε, να μας πείτε με ποιο τρόπο το Υπουργείο σκέφτεται να δώσει λύση σ’ αυτό το πραγματικά παράδοξο και γραφειοκρατικό πρόβλημα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Κύριε Ηγουμενίδη, το πρόβλημα στο οποίο αναφερθήκατε είναι γνωστό στο Υπουργείο μας και στον ΟΑΕΔ. Μάλιστα, έχω απαντήσει σε παρόμοια ερώτηση η οποία έχει τεθεί.

Ας τα πάρουμε, λοιπόν, τα πράγματα με τη σειρά τους: Από τον Νοέμβριο έχουμε ήδη ετοιμάσει νομοθετική ρύθμιση, η οποία εντάσσεται στο νομοσχέδιο του Υπουργείου Εργασίας που έχει κατατεθεί από τον συνάδελφό μου, τον κ. Πετρόπουλο, στις 6 Φεβρουαρίου. Η νομοθετική αυτή ρύθμιση, λοιπόν, θα ενταχθεί σε αυτόν τον νόμο, οπότε θα λήξουν και όλα αυτά τα θέματα στα οποία αναφέρεστε.

Νομίζω, όμως, ότι είναι σωστό να ενημερώσουμε το Σώμα τι ακριβώς κάναμε από την ώρα που αντιληφθήκαμε ότι υπήρχε ένα πρόβλημα.

Τον Μάρτιο του 2017 ο ΟΑΕΔ εξέδωσε ερμηνευτική εγκύκλιο για τις λεπτομέρειες της εφαρμογής του ν.4430 στον οποίο συμπεριλαμβάνονται οι διατάξεις στις οποίες αναφέρεστε και συζητούμε. Η εγκύκλιος αυτή αναρτήθηκε τότε στο «ΔΙΑΥΓΕΙΑ», διακινήθηκε σε όλο το δίκτυο των υποκαταστημάτων του ΟΑΕΔ και στο τηλεφωνικό κέντρο. Άρα οι πολίτες ενημερώνονται πηγαίνοντας στον ΟΑΕΔ, μπαίνοντας στον ιστότοπο του ΟΑΕΔ ή παίρνοντας τηλέφωνο.

Επίσης, τον ίδιο μήνα δημοσιεύτηκε στην ιστοσελίδα του ΟΑΕΔ δελτίο Τύπου το οποίο περιείχε την πληροφορία για κάθε χρήστη, αλλά επίσης ενημέρωνε και έδινε οδηγίες στα κέντρα τα οποία προσφέρουν αυτές τις υπηρεσίες κατάρτισης για το ποια είναι η υποχρέωσή τους, να ενημερώνουν, δηλαδή, τους ενδιαφερόμενους, τους πολίτες, έτσι ώστε να μην χάνουν την κάρτα ανεργίας τους και να μην διακόπτονται τα δικαιώματα που έχουν, είτε είναι η συνέχιση του επιδόματος όταν τελειώσουν αυτό το πρόγραμμα, είτε οι μήνες τους οποίους προσθέτουμε κατά τη διάρκεια συμμετοχής τους σε αυτά τα προγράμματα κ.λπ.

Τώρα ήρθε στην αντίληψή μας ότι, παρ’ όλες αυτές τις θετικές κινήσεις, ρυθμίσεις, οδηγίες, ενημέρωση που κάναμε, υπήρχαν κάποιοι άνεργοι οι οποίοι δεν είχαν έγκαιρη ενημέρωση. Για τον λόγο αυτό, ο τρόπος που τώρα διευθετούμε αυτό το θέμα έχει ως εξής:

Από την ώρα που κάποιος είναι άνεργος και εντάσσεται σε ένα πρόγραμμα, είτε είναι σε ένα ΙΕΚ είτε είναι σε πρόγραμμα συνεχιζόμενης επαγγελματικής κατάρτισης μικρής διάρκειας, έχει περιθώριο εξήντα μέρες. Μέσα σε αυτές τις εξήντα μέρες, αν τις μετρήσουμε σωστά, συμπεριλαμβάνεται το χρονικό διάστημα που κάθε άνεργος πρέπει να επιστρέφει στον ΟΑΕΔ διαδικτυακά ή διά ζώσης για να ανανεώνει την κάρτα ανεργίας του. Μέσα σε αυτό το χρονικό διάστημα, λοιπόν, θα δίνεται το περιθώριο -δηλαδή δεν υπάρχει η υποχρεωτικότητα, πλέον, να το καταθέσει πριν εγγραφεί σε ένα πρόγραμμα ούτε δέκα μέρες αφού εγγραφεί ούτε είκοσι μέρες- συγκεκριμένα, δίνεται όλη η χρονική διάρκεια μέχρι την επόμενη φορά που θα κάνει ανανέωση της κάρτας ανεργίας του.

Όσον αφορά στους μακροχρόνια ανέργους, φυσικά, αυτό που θα ισχύσει είναι ότι αναδρομικά θα συνεχίσουν να έχουν το δικαίωμα -αν τους έχει διακοπεί και υποχρεώθηκαν να πάνε να βγάλουν καινούργια κάρτα ανεργίας- να επανέλθουν στους μήνες και στο καθεστώς της μακροχρόνιας ανεργίας που ίσχυε μέχρι την ένταξή τους σε ένα καινούργιο πρόγραμμα και θα επανέλθουν όλα τα δικαιώματα που συνακολουθούν τη μακροχρόνια ανεργία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Σας ευχαριστώ, κυρία Υπουργέ, για τις απαντήσεις σας.

Πέρα από το γεγονός ότι οι άνεργοι το πρώτο που θέλουν είναι δουλειά –και φαντάζομαι συμφωνούμε σε αυτό- νομίζω ότι και οι άνθρωποι που ενδιαφέρονται άκουσαν με μια ανακούφιση τις απαντήσεις σας σήμερα. Οφείλω να ομολογήσω ότι έτσι καλύπτεται από το Υπουργείο ένα σημαντικό θέμα.

Το θέμα αυτό έχει πάρα πολλές πλευρές. Επιτρέψτε μου να αναφέρω μια άλλη πλευρά, που επίσης έφτασε στο γραφείο μου αυτές τις μέρες: Υπάρχει μακροχρόνια άνεργη από το Ηράκλειο της Κρήτης, η οποία περίμενε πώς και πώς να ενταχθεί στον νέο νόμο που ψηφίσαμε για το δομημένο περιβάλλον, να νομιμοποιήσει το κτίσμα στο οποίο έμενε και να αξιοποιήσει γι’ αυτό τις ευεργετικές διατάξεις τακτοποίησης του αυθαιρέτου, τις ευεργετικές διατάξεις για μακροχρόνια ανέργους που ψηφίσαμε.

Ξέρετε, με το τελευταίο αυτό παράδοξο, που ευτυχώς λύνεται με την παρέμβασή σας, είχαμε να αντιμετωπίσουμε ακόμα και τέτοια προβλήματα.

Νομίζω, όμως, ότι τα πολλά λόγια είναι φτώχεια. Η απάντηση της Υπουργού με κάλυψε απολύτως και πιστεύω ότι, ουσιαστικά, λύνει ένα σοβαρό πρόβλημα για τους μακροχρόνια ανέργους.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Έχετε κάτι να απαντήσετε, κυρία Υπουργέ;

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να επισημάνω για άλλη μια φορά ότι το Υπουργείο Εργασίας έχει τη βασική υποχρέωση να ανταποκρίνεται στα αιτήματα εργαζομένων και ανέργων. Όπως έρχονται διάφορα τέτοιου είδους θέματα στην προσοχή μας, και ευχαριστώ τους Βουλευτές που τα φέρνουν στην προσοχή μας, είναι υποχρέωσή μας απέναντι στους ανέργους και στους εργαζόμενους να ανταποκρινόμαστε. Θα συνεχίζουμε, λοιπόν, αυτό που έχουμε ήδη ξεκινήσει.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τρεις εκπαιδευτικοί συνοδοί τους από το 1ο Γενικό Λύκειο Γλυφάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να ανακοινώσω, επίσης, στο Σώμα ότι οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Οικονομικών, Υγείας, Διοικητικής Ανασυγκρότησης, Αγροτικής Ασφάλισης και Κοινωνικής Αλληλεγγύης και Οικονομικών, καθώς και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κατέθεσαν στις 6-2-2018 σχέδιο νόμου: «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον. Παραπέμπεται στην αρμόδια Διαρκή Επιτροπή.

Επίσης, οι Υπουργοί Υγείας, Αγροτικής Ανάπτυξης και Τροφίμων, Εσωτερικών, Οικονομίας και Ανάπτυξης, Δικαιοσύνης, Διαφάνειας και Ανθρωπίνων Δικαιωμάτων και Οικονομικών, οι Αναπληρωτές Υπουργοί Εσωτερικών και Οικονομικών, καθώς και ο Υφυπουργός Οικονομικών, κατέθεσαν στις 7-2-2018 σχέδιο νόμου: «Διατάξεις για την Παραγωγή Τελικών Προϊόντων Φαρμακευτικής Κάνναβης».

Παραπέμπεται στις συναρμόδιες Διαρκείς Επιτροπές.

Πριν εισέλθουμε στην ημερήσια διάταξη της νομοθετικής εργασίας θα κάνουμε μια πεντάλεπτη διακοπή.

Παράκληση να εισέλθουν οι Κοινοβουλευτικοί Εκπρόσωποι των κομμάτων, οι γενικοί εισηγητές και αγορητές και ο κύριος Υπουργός, που ξέρω ότι είναι εδώ. Μετά τα πέντε λεπτά θα ξεκινήσουμε αμέσως. Οι Γραμματείες των κομμάτων που με ακούνε να ειδοποιήσουν τους Βουλευτές.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Φορείς Διαχείρισης Προστατευόμενων Περιοχών και άλλες διατάξεις».

Η Διάσκεψη των Προέδρων αποφάσισε στη συνεδρίασή της την 1η Φεβρουαρίου 2018 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Ερωτάται το Σώμα εάν συμφωνεί με αυτή τη διαδικασία.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συνεφώνησε ομοφώνως.

Μέχρι να κατέβει από το Βήμα ο εισηγητής της Νέας Δημοκρατίας κ. Γεώργιος Στύλιος, όποιος συνάδελφος θέλει μπορεί να έρχεται να εγγράφεται εδώ στη Γραμματεία.

Θα ήθελα στην αρχή να δώσω τον λόγο για δύο λεπτά στον Υπουργό, ο οποίος θέλει να αποσύρει κάποια διάταξη απ’ ό,τι μου είπε. Μετά με την ευγενική συναίνεση του Σώματος θα μου επιτρέψετε να δώσω τον λόγο στον κ. Σπίρτζη για να υπερασπιστεί την τροπολογία του, για να μην τον κρατάμε τρεις ώρες μέσα στην Αίθουσα μέχρι να τελειώσουν οι εισηγητές και να μπούμε στη διαδικασία.

Κύριε Υπουργέ, έχετε τον λόγο. Δεν βάζω χρόνο, γιατί υποθέτω ότι θα είστε σύντομος.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε. Θα είμαι πάρα πολύ σύντομος,

Κυρίες και κύριοι Βουλευτές, θέλω εξαρχής να σας δηλώσω ότι θα αποσυρθεί η τροπολογία με γενικό αριθμό 1467 και ειδικό 174, η οποία αφορούσε στη φιλοξενία εγκαταστάσεων κέντρων αδέσποτων ζώων σε δασικές και χορτολιβαδικές εκτάσεις. Αποσύρεται με την εξής λογική, γιατί θέλω να είμαστε απόλυτα διάφανοι: Η πρόθεση του Υπουργείου Περιβάλλοντος και Ενέργειας είναι να υπάρχει η δυνατότητα, με βάση τους φορείς που έχουν την αρμοδιότητα, να φιλοξενούνται και σε δασικές εκτάσεις -όχι δάση- τέτοιες εγκαταστάσεις.

Επειδή αφορά το πλαίσιο, όμως, των αδέσποτων ζώων, θα πάει στο νομοσχέδιο του Υπουργείου Αγροτικής Ανάπτυξης, που έχει την ευθύνη του πλαισίου αυτού, μαζί με τις υπόλοιπες διατάξεις, γιατί είναι ήδη σε φάση προετοιμασίας, θα αναρτηθεί και σε διαβούλευση με το αντίστοιχο πλαίσιο.

Δεν υποτιμούμε ότι χρειάζεται η δημόσια δασική έκταση, πιθανόν να χρησιμοποιηθεί, αλλά θα το δούμε σε αυτό το πλαίσιο. Η δική μας παρέμβαση αφορούσε μόνο τη χρήση γης και καμμία άλλη παρέμβαση στο ευρύτερο πλαίσιο των αδέσποτων ζώων.

Θα μπει, λοιπόν, σε νομοσχέδιο του Υπουργείου Αγροτικής Ανάπτυξης, το οποίο αφορά αυτό το ζήτημα, γιατί έγινε μια μεγάλη συζήτηση από χθες με τις φιλοζωικές οργανώσεις. Εμείς δεν είχαμε καμμία διάθεση να παρέμβουμε στις διαδικασίες αυτές.

Άρα λοιπόν, κύριε Πρόεδρε, για να μην υπάρχουν παρανοήσεις, αποσύρεται και θα επανέλθει σε μια ευρύτερη συζήτηση. Από τη μεριά μας η διάθεση για τις δασικές εκτάσεις ως διαθέσιμες, χωρίς να τροποποιούνται οι άλλες διατάξεις χωροθετήσεων, παραμένει.

**ΠΡΟΕΔΡΕΥΩΝ (Νικήτας Κακλαμάνης):** Με τον κύριο Υπουργό έχω συνεννοηθεί για τα εξής: Όταν θα πάρει τον λόγο μετά τους αγορητές για την ομιλία του, τον παρακάλεσα και το δέχθηκε, να μιλήσει και για τις πέντε υπολειπόμενες -γιατί ήταν έξι, έφυγε η μία, έμειναν πέντε- υπουργικές τροπολογίες για να έχετε εικόνα νωρίς για τις τροπολογίες αυτές.

Στον κ. Σπίρτζη θα δώσω για τρία λεπτά τον λόγο. Άρα θα έχετε εικόνα και για την τροπολογία του κ. Σπίρτζη. Για τις βουλευτικές τροπολογίες, ο Υπουργός, όταν θα μιλήσει, θα πει εκείνη την ώρα ποιες κάνει δεκτές ή ποιες δεν κάνει δεκτές, για να έχουμε επίσης εικόνα.

Τον λόγο έχει ο Υπουργός Υποδομών και Μεταφορών κ. Χρήστος Σπίρτζης.

Κύριε Υπουργέ, σας κάνω προσωπικό ρουσφέτι, όπως καταλάβατε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Το χρωστάω.

**ΠΡΟΕΔΡΕΥΩΝ (Νικήτας Κακλαμάνης):** Γράφεται και στα Πρακτικά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κυρίες και κύριοι συνάδελφοι, η προτεινόμενη τροπολογία αφορά την αναγκαιότητα να επισπευσθούν οι διαδικασίες ωρίμανσης έργων, προκειμένου να δημοπρατηθούν έργα παραχώρησης που θα προσδώσουν θετικό πρόσημο στην ανάταξη της ελληνικής οικονομίας, στην αύξηση της απασχόλησης και στην παραγωγική ανασυγκρότηση της χώρας.

Συγκεκριμένα, στον νόμο των δημοσίων συμβάσεων και των δημοσίων έργων είχαμε προβλέψει να μην μπορούν να ξεκινήσουν οι διαγωνιστικές διαδικασίες, αν δεν έχουν συντελεστεί οι απαλλοτριώσεις και οι απαραίτητες αρχαιολογικές εργασίες. Στις παραχωρήσεις με τις διαδικασίες που υπάρχουν, στην πρώτη φάση δεν γνωρίζουμε, για παράδειγμα σε ένα έργο οδοποιίας, ποιες είναι ακριβώς οι περιοχές που πρέπει να απαλλοτριωθούν ή που πρέπει να γίνουν αρχαιολογικές εργασίες. Γι’ αυτό το εξειδικεύουμε με αυτήν την τροπολογία, πριν από την υπογραφή της σύμβασης. Στην πρώτη φάση δηλαδή είναι η κατάθεση της εκδήλωσης ενδιαφέροντος, δεν έχει τα τεχνικά στοιχεία του έργου. Πριν, λοιπόν, την υπογραφή της σύμβασης να έχουν ολοκληρωθεί οι αρχαιολογικές εργασίες και οι απαλλοτριώσεις.

**ΧΡΗΣΤΟΣ ΜΠΟΥΚΩΡΟΣ:** Ο διαγωνισμός δεν εμποδίζεται;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι, ίσα ίσα που διευκολύνεται. Δεν μπορείς δηλαδή στην πρώτη φάση, που είναι απλώς η εκδήλωση ενδιαφέροντος και τα οικονομικά στοιχεία να έχουν γίνει απαλλοτριώσεις που πολλές φορές δεν τις γνωρίζεις.

Το δεύτερο έχει να κάνει με τον ΟΑΚ. Γνωρίζετε ότι τρέχει ο διαγωνισμός. Είμαστε έτοιμοι από το τέλος Δεκεμβρίου, όπως είχε εξαγγελθεί, για να βγει ο διαγωνισμός του Βόρειου Οδικού Άξονα Κρήτης, από τα Χανιά μέχρι τον Άγιο Νικόλαο. Για να γίνει αυτό, πρέπει η αρμοδιότητα να φύγει από τον Οργανισμό Ανάπτυξης Κρήτης και να έρθει στο Υπουργείο. Άρα υπάρχει μέσα στην τροπολογία και αυτή η πρόβλεψη.

Η τρίτη είναι, για να διευκολύνονται τα έργα οδοποιίας, να μπορεί το Υπουργείο να αναθέτει ποιος φορέας θα κάνει τα έργα του, αν θα είναι ο ΟΑΚ ή αν θα είναι η περιφέρεια ή αν σε μικρότερα έργα θα είναι κάποιος δήμος Κρήτης που μπορεί, για να αντιμετωπιστούν ανεπιθύμητες καταστάσεις, όπως να έχουμε βγάλει χρηματοδότηση για έργα και να μην μπορούν κάποιοι φορείς να τα υλοποιήσουν και να έχουμε τον φόρο αίματος που πληρώνουμε στο Βόρειο Οδικό Άξονα Κρήτης που δεν έχει γίνει.

Έχω και μια νομοτεχνική βελτίωση που αφορά το εξής: Εκτός από τις απαλλοτριώσεις να εντάσσεται και η έγκριση των περιβαλλοντικών όρων, των όρων για την προστασία του περιβάλλοντος σε σχέση με τις παραχωρήσεις που σας είπα πριν. Να μην είναι μόνο δηλαδή απαλλοτριώσεις και αρχαιολογικές, αλλά και οι περιβαλλοντικοί όροι καταχρήσεων.

(Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να φωτογραφηθεί η σελ. 119)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Πληροφορούμαι ότι κατετέθησαν, δεν έχουν έρθει στο Προεδρείο, άλλες δύο υπουργικές τροπολογίες. Μόλις έρθουν θα σας τις διανείμω.

Ξεκινάμε με την εισηγήτρια του ΣΥΡΙΖΑ κ. Αικατερίνη Ιγγλέζη.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλημέρα. Συζητάμε σήμερα ένα νομοσχέδιο που έρχεται να αναβαθμίσει ουσιαστικά την πολιτική και τις δράσεις της χώρας για την προστασία του φυσικού περιβάλλοντος.

Είναι ένα νομοσχέδιο επικεντρωμένο στους Φορείς Διαχείρισης Προστατευόμενων Περιοχών, που αναδεικνύει τη σπουδαιότητα του θεσμού, αλλά και μια διαφορετική φιλοσοφία στην παραγωγή περιβαλλοντικής πολιτικής, μια φιλοσοφία η οποία εδράζεται στις αρχές της Αριστεράς και της οικολογίας, που θέτει στο προσκήνιο τη σχέση της κοινωνίας με το φυσικό περιβάλλον.

Με το παρόν σχέδιο νόμου, το σύνολο των περιοχών «NATURA», θαλάσσιων και χερσαίων, θα καλυφθεί από φορέα διαχείρισης, σε αντίθεση με την περιηγούμενη κατάσταση όπου καλύπτονταν μόνο ογδόντα εννιά περιοχές, δηλαδή το 27% των περιοχών. Οι παλιοί φορείς διαχείρισης θα επεκτείνουν τα όρια προστασίας του φτάνοντας το 65%, περίπου, της χώρας και οι οκτώ νέοι φορείς που συγκροτούνται, θα καλύψουν το υπόλοιπο 34%.

Με τις προβλέψεις, λοιπόν, του νομοσχεδίου εντάσσεται σε καθεστώς προστασίας το σύνολο των περιοχών.

Το νομοσχέδιο αυτό, όμως, αποτελεί σημαντική τομή, που οι συνάδελφοι της Αντιπολίτευσης δεν θέλουν να αποδεχθούν. Θα αναφερθώ σε δύο άξονες που θεωρώ -και αναδείχθηκε και από τη συζήτηση στην Επιτροπή Παραγωγής και Εμπορίου- ότι αποτελούν ουσιαστικές τομές.

Πρώτον, οι φορείς διαχείρισης εγκαθιδρύονται ως το κυρίαρχο σχήμα διοίκησης και διαχείρισης των προστατευόμενων περιοχών, κάτι για το οποίο συνάδελφοι της Αντιπολίτευσης, είχατε δουλέψει ώστε να αποφευχθεί. Εξασφαλίζονται, για πρώτη φορά, κονδύλια από τον τακτικό προϋπολογισμό για τη στήριξη του Εθνικού Συστήματος Προστατευόμενων Περιοχών.

Με αυτές τις δύο τομές, συν το γεγονός το σύνολο των περιοχών «NATURA» θα εμπίπτουν στην αρμοδιότητα ενός φορέα διαχείρισης, θεωρώ, κύριοι συνάδελφοι, ότι σήμερα συζητάμε για ένα νομοθέτημα εξαιρετικής σημασίας για την προστασία και διαχείριση του φυσικού μας πλούτου, ένα νομοθέτημα που αναβαθμίζει την περιβαλλοντική διακυβέρνηση της χώρας.

Οι Φορείς Διαχείρισης των Προστατευόμενων Περιοχών θεσμοθετήθηκαν στη χώρα μας το 2002, με τον ν.3044, ως συνέχεια του ν.2742/1999, υπό την πίεση της Ευρωπαϊκής Ένωσης και την απειλή προστίμων. Δημιουργήθηκαν, λοιπόν, τότε είκοσι οκτώ φορείς διαχείρισης, στα όρια ευθύνης των οποίων εντάχθηκαν οι σπουδαιότερες προστατευόμενες περιοχές της χώρας. Ο στόχος αυτής της δομής ήταν η κάλυψη της ανάγκης δημιουργίας περιβαλλοντικών και οικολογικών δικτύων τοπικής εμβέλειας, που θα διαδραμάτιζαν στρατηγικό ρόλο σχετικά με τη στοχοθεσία, την οργάνωση των σχημάτων χρηματοδότησης και τη διεκπεραίωση της περιβαλλοντικής διαχείρισης, μέσα από διαδικασίες διαμόρφωσης συναίνεσης.

Διαβλέποντας αυτόν τον προοδευτικό ρόλο που θα μπορούσαν να κατέχουν οι φορείς διαχείρισης, οι κυβερνήσεις ΠΑΣΟΚ και Νέας Δημοκρατίας οδήγησαν το όλο εγχείρημα στον μαρασμό και στην απαξίωση. Η προστασία του περιβάλλοντος, βλέπετε, δεν προσφέρεται για μίζες.

Η προσπάθεια για την καθιέρωση της οργάνωσης του Συστήματος Προστατευόμενων Περιοχών δυναμιτίζεται διαχρονικά. Και αυτό, γιατί οι πολιτικές των προηγούμενων κυβερνήσεων για τη φύση και τη βιοποικιλότητα ήταν, επιεικέστατα, ελλιπείς -καταστροφικές ήταν, αλλά λέμε τώρα- και η διαχείριση των προστατευόμενων περιοχών της χώρας αντιμετωπίστηκε αποσπασματικά.

Η ανεπαρκής περιβαλλοντική πολιτική έχει συνέπειες που μπορούν να αποτιμηθούν και με νούμερα, κύριοι συνάδελφοι, τα οποία προκύπτουν από τα πρόστιμα των δεκάδων εκατομμυρίων ευρώ για περιβαλλοντικές παραβάσεις της χώρας μας από την Ευρωπαϊκή Ένωση, νούμερα τα οποία προκύπτουν από τις απώλειες της προστιθέμενης αξίας των περιοχών «NATURA» στην εθνική οικονομία. Μπορεί οι απώλειες από τη μη προστασία του περιβάλλοντος να μην είναι του μεγέθους της υπόθεσης των φαρμάκων, αλλά και αυτή μας στοίχισε πολύ.

Το γεγονός ότι η λειτουργία των φορέων διαχείρισης βρισκόταν όλα αυτά τα χρόνια σε μία διαρκή κατάσταση εκκίνησης και επανεκκίνησης, καθώς και το ότι η χρηματοδότησή τους είχε εναποτεθεί αποκλειστικά στα ευρωπαϊκά προγράμματα, αποδεικνύει το πόσο σοβαρά αξιολογήσατε την περιβαλλοντική προστασία και των αναπτυξιακό της ρόλο, για τον οποίο σήμερα κόπτεσθε.

Μάλιστα, το 2013, με τον ν.4109, η κυβέρνηση Σαμαρά-Βενιζέλου είχε επιλέξει να συρρικνώσει και ουσιαστικά να καταργήσει τους φορείς, τη δράση τους, αλλά και τους εργαζόμενους σε αυτούς.

Συνάδελφοι της Αντιπολίτευσης, επιμείνατε και στις συνεδριάσεις της Επιτροπής Παραγωγής και Εμπορίου ότι οι φορείς διαχείρισης έρχονται να προστεθούν σε ένα ήδη παθογενές σύστημα. Επαναφέρατε εν ολίγοις τα επιχειρήματα που είχατε το 2013, όταν καταργήσατε με νόμο φορείς του δημοσίου για διογκωμένο τάχα μου κράτος, απαρχαιωμένες δομές, γραφειοκρατία, σπατάλη δημοσίου χρήματος, αναποτελεσματικότητα κ.λπ..

Συνάδελφοι, η επιλογή των φορέων διαχείρισης ως το βασικό σχήμα διοίκησης και διαχείρισης των προστατευόμενων περιοχών, αλλά και η στήριξή τους από τον κρατικό προϋπολογισμό, είναι και η ουσιαστική πολιτική μας διαφοροποίηση. Δεν ακολουθήσαμε τις δικές σας νεοφιλελεύθερες επιλογές για το περιβάλλον, δεν ακολουθούμε τις ψευδαισθήσεις για την δήθεν πράσινη ανάπτυξη.

Αφουγκραστήκαμε την κοινωνία, τους επιστήμονες του χώρου, αλλά και τη διαχρονική μας θέση και τη βαθιά μας πεποίθηση για τη διαμόρφωση της πολιτικής -και ειδικότερα της περιβαλλοντικής πολιτικής- με διαδικασίες από τα κάτω προς τα πάνω. Για τη δική μας πολιτική θεώρηση η κάθε μορφής συνεργατικής διαχείρισης των φυσικών πόρων αποτελεί μια καθ’ εαυτή πολιτική διαδικασία και η δομή του φορέα διαχείρισης αποτελεί το χώρο εκείνο της πολυεπίπεδης εκπροσώπησης, όπου δημιουργούνται οι συνθήκες έντιμης και επίμονης διαπραγμάτευσης σε τοπικό επίπεδο.

Και έχει αποδειχτεί, συνάδελφοι, ότι ο μόνος, αποτελεσματικός μηχανισμός περιβαλλοντικής διαχείρισης είναι η ομοφωνία. Με αυτόν τον τρόπο διασφαλίζεται η αποτελεσματικότητα των παρεμβάσεων και κατοχυρώνεται ο ρόλος των φορέων.

Οι φορείς διαχείρισης αποτελούν ένα ακόμη εργαλείο διαβούλευσης των περιβαλλοντικών επίδικων της κάθε τοπικής κοινωνίας και υλοποίησης συνεργατικής διαχείρισης των φυσικών πόρων. Είναι το εργαλείο εκείνο που συμβάλλει καθοριστικά στην εμπέδωση της αντίληψης σε κάθε τόπο, ότι το περιβάλλον και η προστασία ή και οι τρόποι διαχείρισής του, δεν αποτελούν τροχοπέδη για την ανάπτυξη, αλλά αναγκαία συνθήκη.

Οι φορείς διαχείρισης συντελούν σε ένα πρώτο επίπεδο στη διαμόρφωση των αναπτυξιακών κατευθύνσεων της κάθε περιοχής, μια ανάπτυξη, όμως, με τα χαρακτηριστικά της δικαιοσύνης, της δημοκρατίας και της αειφορίας, μια ανάπτυξη που εξυπηρετεί πραγματικά τις κοινωνικές ανάγκες για ποιότητα ζωής, ασφαλές περιβάλλον διαβίωσης, εργασία και πόρους για την ανάπτυξη των μελλοντικών γενεών.

Εδώ κρύβεται και η σπουδαιότητα του σημερινού νομοσχεδίου. Τίθεται σε στερεή και προοδευτική βάση η περιβαλλοντική διακυβέρνηση της χώρας, ενώ παράλληλα ενισχύεται έμπρακτα η συνταγματική υποχρέωση της πολιτείας για την προστασία και διαχείριση του φυσικού περιβάλλοντος.

Μάλιστα, είναι ένα νομοσχέδιο το οποίο έρχεται να προστεθεί σε μια σειρά κυβερνητικών αποφάσεων για το περιβάλλον που συγκροτούν μια περιβαλλοντική πολιτική, που προσπαθεί όχι μόνο να αντιστρέψει τις δυσμενείς συνέπειες της πολιτικής των προηγούμενων χρόνων, αλλά αποδεικνύει ότι είναι σύγχρονη με το βλέμμα στραμμένο στο μέλλον.

Ειδικότερα: Κυρώθηκαν οι δασικοί χάρτες για το 35% της επικράτειας και σύντομα θα υπάρξουν πολύ περισσότεροι. Και η διαδικασία προχωράει.

Εκδόθηκε η ΚΥΑ για την αναθεώρηση του εθνικού καταλόγου των περιοχών του ευρωπαϊκού οικολογικού δικτύου «NATURA 2000». Πλέον το δίκτυο «NATURA» της χώρας για τις χερσαίες εκτάσεις φτάνει στο 27,9% και αυξάνεται στο 22,3% από το 6,12% για τις θαλάσσιες περιοχές.

Βρίσκεται σε εξέλιξη η διαδικασία εκπόνησης των ειδικών περιβαλλοντικών μελετών των περιοχών «NATURA». Πρόκειται για ένα έργο ύψους 17,5 εκατομμυρίων ευρώ και αποσκοπεί στο να ολοκληρωθούν οι ειδικές περιβαλλοντικές μελέτες και τα προεδρικά διατάγματα που θα καθορίζουν και τις χρήσεις γης στις περιοχές, καθώς και τα σχέδια διαχείρισης για όλες τις περιοχές «NATURA».

Εγκρίθηκε για τη χώρα μας το Πρόγραμμα «LIFE IP 4 NATURA» διάρκειας οχτώ ετών. Πρόκειται για το πρώτο ολοκληρωμένο πρόγραμμα για την Ελλάδα στον τομέα της φύσης και της βιοποικιλότητας. Έχει συνολικό προϋπολογισμό 17 εκατομμύρια. Στόχος του έργου είναι ο σχεδιασμός και η εφαρμογή μέτρων σύμφωνα με το πλαίσιο δράσεων προτεραιότητας για το δίκτυο «NATURA 2000».

Όλα αυτά, σε συνδυασμό και με την αλλαγή του οργανογράμματος του Υπουργείου Περιβάλλοντος και Ενέργειας και τη δημιουργία Διεύθυνσης Διαχείρισης Φυσικού Περιβάλλοντος και Βιοποικιλότητας, σκιαγραφούν μια συγκροτημένη περιβαλλοντική πολιτική σε αυτόν τον τομέα.

Σε μια περίοδο δημοσιονομικής στενότητας το ΥΠΠΕΝ ιεραρχεί την ελληνική φύση, την αναγνωρίζει ως πραγματικό πόρο και ως συγκριτικό πλεονέκτημα της χώρας και ενισχύει την προστασία και τη διαχείρισή της. Και αυτό, συνάδελφοι, είναι προϊόν πολιτικής βούλησης και πολιτικής θεώρησης, μιας θεώρησης όπου το φυσικό περιβάλλον αποτελεί πόρο για την κοινωνία και αναγκαία προϋπόθεση για τη δίκαιη ανάπτυξη.

Στο σχέδιο νόμου αποσαφηνίζεται η χρηματοδότηση του συστήματος που είναι εξαιρετικά σημαντική για τη λειτουργία και τη βιωσιμότητα των φορέων. Για το 2018 προβλέπεται να ανέλθει στα 4 εκατομμύρια από τον τακτικό προϋπολογισμό του ΥΠΠΕΝ, ενώ η μισθοδοσία θα καλυφθεί από το Πράσινο Ταμείο. Σταδιακά για τα δύο επόμενα έτη, 2019-2020, προβλέπεται να καλυφθεί μεγαλύτερο μέρος των λειτουργικών δαπανών των φορέων από τον κρατικό προϋπολογισμό, με στόχο από το 2021 και μετά να ενταχθεί πλήρως και να επιχορηγείται από τον κρατικό προϋπολογισμό.

Συνεπώς, συνάδελφοι, επιμένουμε σε μια δομή, διασφαλίζοντας παράλληλα τους καλύτερους δυνατούς όρους για τη λειτουργία της. Γιατί εφόσον πιστεύουμε ότι οι φορείς διαχείρισης, με άξονα τον περιβαλλοντικό τους σκοπό, μπορούν να κατέχουν αναπτυξιακό ρόλο και να συμβάλλουν στην τοπική οικονομία, διασφαλίζουμε τους πόρους για τη λειτουργία τους. Δεν ανάγουμε την αγορά στον βασικό πυλώνα χρηματοδότησής τους, ούτε θέτουμε ως προϋπόθεση τη διασφάλιση της οικονομικής βιωσιμότητάς τους για την ύπαρξή τους.

Πιστεύουμε ότι η πολιτεία οφείλει να μεριμνά για τη λειτουργία όλων ανεξαιρέτως των φορέων, έχουν ή δεν έχουν έσοδα. Και αυτό διασφαλίζουμε. Παράλληλα, όμως, δίνουμε στους φορείς και τη δυνατότητα έμμεσων χρηματοδοτήσεων από άλλους πόρους, όπως αναπτυξιακά προγράμματα, τοπικά σύμφωνα, εθελοντικές συμφωνίες και ό,τι άλλο.

Θα επαναλάβω, συνάδελφοι, ότι δεν μπορούν όλοι οι φορείς να έχουν την οικονομική ανταποδοτικότητα που έχουν, για παράδειγμα, φορείς όπως αυτός της Σαμαριάς, που είναι εξαιρετικά επισκέψιμος. Υπάρχουν φορείς, όμως, που οφείλουμε να τους συντηρήσουμε όχι μόνο για το αναπτυξιακό τους αποτύπωμα, αλλά κυρίως για την περιβαλλοντική και οικολογική τους σημασία. Και αυτή είναι ακόμα μία ειδοποιός διαφορά των πολιτικών μας.

Επίσης, με τις προβλέψεις αυτού του νομοσχεδίου αποτυπώνεται ο τρόπος με τον οποίο θα εξασφαλιστεί η εργασία στους φορείς. Οι φορείς, για να λειτουργήσουν αποτελεσματικά, έχουν ανάγκη από επαρκές προσωπικό τόσο σε αριθμό όσο και σε εξειδίκευση ανά αντικείμενο. Για τον λόγο αυτόν υπερασπιζόμαστε διαχρονικά τη μόνιμη στελέχωση των φορέων. Όμως η κατάσταση της επισφαλούς απασχόλησης, που επί σειρά ετών συντηρούσατε τόσο για τους εξειδικευμένους επιστήμονες όσο και για το προσωπικό φύλαξης των περιοχών με τη συνεχή ανανέωση συμβάσεων ορισμένου χρόνου αντί για κάλυψη των μόνιμων και τακτικών αναγκών με προσλήψεις, οδεύει στο τέλος της.

Στις αρχές του 2019, που θα έχει αρθεί και ο περιορισμός των προσλήψεων, θα διενεργηθούν διαδικασίες πρόσληψης μόνιμου προσωπικού στους φορείς. Μέχρι τότε οι ανάγκες καλύπτονται από το υφιστάμενο προσωπικό και με συμβάσεις οκτώ μηνών για το 2018. Θα επαναλάβω, όμως, ότι θα επαγρυπνούμε και θα διεκδικούμε, μαζί με τους εργαζόμενους, την επαρκή και μόνιμη στελέχωση των φορέων.

Συνοψίζοντας, θα έλεγα ότι το νομοσχέδιο αυτό ρυθμίζει τη χωρική αρμοδιότητα των φορέων διαχείρισης προστατευόμενων περιοχών, την έδρα και τα παραρτήματα των φορέων. Θεωρώ ότι η πρόβλεψη για τα παραρτήματα είναι σημαντική δεδομένης της επέκτασης των ορίων ευθύνης κάθε φορέα και την απαλοιφή της δυνατότητας ύπαρξης εναλλακτικών σχημάτων διαχείρισης. Προβλέπει μικρότερα και αποδοτικότερα σχήματα διοίκησης όπως τα επταμελή διοικητικά συμβούλια.

Παρ’ όλο τον μικρό αριθμό των μελών, δίνεται έμφαση στην πολύπλευρη εκπροσώπηση, τόσο της τοπικής αυτοδιοίκησης Α΄ και Β΄ βαθμού, όσο και της κοινωνίας των πολιτών και της επιστημονικής κοινότητας, συμπεριλαμβανομένων των στελεχών της διοίκησης, των περιβαλλοντικών ΜΚΟ και άλλων. Στόχος είναι ο πλουραλισμός και η εκπροσώπηση όλων των εμπλεκόμενων μερών, ώστε μέσα από δημοκρατικές διαδικασίες να παίρνονται αποφάσεις προς όφελος της τοπικής κοινωνίας.

Δίνει τη δυνατότητα σύστασης άμισθων συμβουλευτικών επιτροπών για την υποβοήθηση του έργου των διοικητικών συμβουλίων και των φορέων συνολικά. Πρόκειται για μια ρύθμιση που αναβαθμίζει την ποιότητα της περιβαλλοντικής διακυβέρνησης και ανοίγει με ουσιαστικούς όρους τη συζήτηση για τα τοπικά και περιφερειακά σύμφωνα για το περιβάλλον.

Επικαιροποιεί το έργο των φορέων διαχείρισης προστατευόμενων περιοχών και τις αρμοδιότητες των διοικητικών τους συμβουλίων, με έμφαση στα ζητήματα τοπικής ανάπτυξης και διαβούλευσης, παράλληλα με την περιβαλλοντική προστασία και διαχείριση.

Θέτει διαδικασίες αξιολόγησης του προσωπικού και του έργου των φορέων διαχείρισης συνολικά σε ετήσια βάση.

Όσον αφορά στις λοιπές διατάξεις του νομοσχεδίου, αφορούν κυρίως τροποποιήσεις δασικής νομοθεσίας, ώστε να επιλυθούν χρόνια προβλήματα που προκύπτουν από υφιστάμενες δράσεις και δεν αποτελούν σε καμμία περίπτωση νομιμοποίηση νέων παραβάσεων στα δάση της χώρας.

Κυρίες και κύριοι συνάδελφοι, όταν νομοθετούμε για το φυσικό περιβάλλον, το βάρος που φέρουμε είναι ιδιαίτερα σημαντικό και αυτό, γιατί δεν νομοθετούμε για το σήμερα, αλλά για το μέλλον των επόμενων γενεών. Με αυτό, λοιπόν, κατά νου, αν κανείς διατρέξει το νομοσχέδιο που ψηφίζουμε σήμερα, θα δει ότι η λογική της βιωσιμότητας είναι ενσωματωμένη στις διατάξεις του και αυτό αποτελεί μεγάλη εξασφάλιση για την προσέγγιση λύσεων, τόσο σε τοπική κλίμακα, όσο και σε εθνική και εν τέλει παγκόσμια.

Για τα περιβαλλοντικά ζητήματα καλούμαστε πλέον, όχι μόνο να σκεφτόμαστε τοπικά, αλλά να δρούμε σκεπτόμενοι παγκόσμια. Αυτό μας το έχουν διδάξει πολύ καλά οι πολιτικές για το κλίμα. Και με το σημερινό νομοσχέδιο ανεβαίνουμε αρκετά σκαλοπάτια στην περιβαλλοντική διακυβέρνηση και στην προστασία της βιοποικιλότητας της ελληνικής φύσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς, κυρία Ιγγλέζη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα επτά σπουδαστές και σπουδάστριες από τη Σχολή Εθνικής Άμυνας, με επικεφαλής τον Διοικητή της Σχολής, Αντιναύαρχο Γιακόπουλο Αλέξανδρο.

Η Βουλή τούς καλωσορίζει.

Θέλω να γνωρίζετε ότι η συντριπτική πλειοψηφία των Ελλήνων Βουλευτών είναι υπερήφανη για σας και τις ελληνικής Ένοπλες Δυνάμεις και σας στηρίζει.

Καλωσορίσατε!

(Χειροκροτήματα απ’ όλες τις πτέρυγες της Βουλής)

Προχωράμε τώρα με τον γενικό εισηγητή της Νέας Δημοκρατίας τον συνάδελφο κ. Γεώργιο Στύλιο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε μια κοινωνία κουρασμένη, ταλαιπωρημένη, η σημερινή Κυβέρνηση των ΣΥΡΙΖΑ-ΑΝΕΛ επενδύει στη συκοφάντηση, επενδύει στη δημιουργία λάσπης, επενδύει στον διχασμό, επενδύει στο να δημιουργήσει άλλα διλήμματα κι άλλα ζητήματα, σε σχέση με το πολιτικό σκηνικό που διαμορφώνεται στη χώρα μας.

Αφού, λοιπόν, η σημερινή Κυβέρνηση κέρδισε την εξουσία υποσχόμενη στους πάντες τα πάντα, αφού πέταξε στη θάλασσα τις θυσίες όλων των προηγούμενων ετών, αφού έφερε δύο αχρείαστα μνημόνια και λιτότητα διαρκείας, έρχεται τώρα να επενδύσει στα κατώτερα ένστικτα και στο θυμικό της κοινωνίας, παίζοντας το παιχνίδι του ηθικού και του ανήθικου, του έντιμου και του ανέντιμου, του καθαρού και του διεφθαρμένου, του κακού παρελθόντος και του καλού μέλλοντος, χωρίς δεσμεύσεις από συμφέροντα. Αποδομώντας στην ουσία το πολιτικό σύστημα στο σύνολό του, παρεμβαίνοντας στους θεσμούς, στη δικαιοσύνη, καλλιεργεί μια αντισυστημική κουλτούρα στο πλαίσιο του οποίου η άσκηση οποιασδήποτε πολιτικής θα είναι μάταια. Τώρα ποια είναι τα χαρακτηριστικά του καλού και του ηθικού μέλλοντος που εσείς, κατά τα λεγόμενά σας, εκφράζετε; Και το πολιτικό σας πρόταγμα είναι μία επανάληψη του παρελθόντος: Κρατισμός, λαϊκισμός, σύμπραξη με τους ΑΝΕΛ, με τον εθνικολαϊκισμό, με λίγη συμπόνοια και φιλότιμο.

Κυρίες και κύριοι συνάδελφοι, η Κυβέρνηση ΣΥΡΙΖΑ - ΑΝΕΛ υπό αυτό το πρίσμα ασκεί την πολιτική της σε όλα τα θέματα. Και στο σημερινό νομοσχέδιο, η πρότασή σας είναι μία από τα ίδια: Το κακό παρελθόν, που δεν είχε την ανάλογη ευαισθησία για το περιβάλλον και τους εργαζόμενους, που δεν προσέφερε τίποτα τα τελευταία χρόνια, που οι πολιτικές του μόνο προβλήματα έφεραν. Και ήρθε σήμερα η Κυβέρνηση ΣΥΡΙΖΑ - ΑΝΕΛ, πάνω στο άρμα του αντιμνημονιακού λαϊκισμού, να λύσει ουσιαστικά τα προβλήματα. Πριν από αυτή το χάος!

Σήμερα, η Κυβέρνηση ΣΥΡΙΖΑ - ΑΝΕΛ έχει την πολιτική βούληση. Οι προηγούμενες δεν την είχαν και ήθελαν να σέρνονται τα προβλήματα. Η σημερινή Κυβέρνηση είναι ευαίσθητη και αφουγκράζεται του πολίτες. Όλες οι προηγούμενες ήταν ανάλγητες και σκληρές. Η σημερινή Κυβέρνηση δεν έχει δεσμεύσεις. Όλες οι προηγούμενες εξυπηρετούσαν συμφέροντα. Η σημερινή Κυβέρνηση έχει την κατάλληλη τεχνογνωσία. Οι υπόλοιποι την αγνοούσαν ή την έκρυβαν.

Με αυτόν τον τρόπο πολιτεύεται η Κυβέρνηση ΣΥΡΙΖΑ-ΑΝΕΛ, εντελώς υπεροπτικά, αποσπασματικά, χωρίς συνέχεια και αίσθηση της προσπάθειας που έχει ήδη γίνει, είτε αφορά το σημερινό νομοσχέδιο, είτε τους δασικούς χάρτες, είτε το νομοσχέδιο για την παιδεία, είτε τα κόκκινα δάνεια, είτε οποιοδήποτε άλλο νομοσχέδιο.

Αντί, λοιπόν, κυρίες και κύριοι συνάδελφοι, να χτίσει σε ό,τι θετικό έχει γίνει, βάζοντας τη δική της πολιτική πινελιά, έρχεται για να αρχίσει από την αρχή. Αποτέλεσμα; Νομοθετεί και μετά από μερικούς μήνες καταργεί αυτά που νομοθέτησε πριν και ξανα-νομοθετεί.

Το είδαμε και πριν. Κατατέθηκε μία τροπολογία από τον Υπουργό και πριν καν ξεκινήσει η συζήτηση, η ίδια τροπολογία, η οποία φέρει τις υπογραφές τεσσάρων Υπουργών της Κυβέρνησης, αποσύρθηκε για να πάει σε ένα άλλο νομοσχέδιο. Μήπως δεν είναι αυτή η αλήθεια και είναι δικαιολογία; Μήπως υπήρξαν πολλές αντιδράσεις; Μήπως υπήρξαν αντιδράσεις από οικολογικές οργανώσεις και γι’ αυτόν τον λόγο αποσύρθηκε η τροπολογία; Δεν βλάπτει κάποια στιγμή να πούμε ότι δεν έγινε διάλογος.

Το χειρότερο από όλα, κυρίες και κύριοι συνάδελφοι, είναι ότι αναπαράγεται το ίδιο μοντέλο του παρελθόντος: Επέκταση του κράτους χωρίς σχέδιο και προοπτική, χωρίς καμμία μελέτη για το πώς μπορούν οι ήδη υπάρχουσες δομές να λειτουργήσουν καλύτερα. Νομοθετεί η Κυβέρνηση με βάση την πεπατημένη. Φτιάχνουμε νέους φορείς, βρίσκουμε μία λύση για να καλύψουμε το κόστος τα πρώτα δύο, τρία χρόνια και αφήνουμε τη λύση για τον επόμενο, ο οποίος θα κληθεί να διαχειριστεί μία μη βιώσιμη κατάσταση σε ένα ασφυκτικό δημοσιονομικό πλαίσιο. Αυτή η πολιτική ακολουθήθηκε παντού. Όλα τα προβλήματα στη χώρα αντιμετωπίζονταν με αυτόν τον τρόπο: με λίγο κράτος παραπάνω.

Κυρίες και κύριοι συνάδελφοι, με το σημερινό σχέδιο νόμου προτείνονται αντί για είκοσι οκτώ φορείς διαχείρισης προστατευόμενων περιοχών, τριάντα έξι. Με την ίδια λογική, σε μερικά χρόνια, σε επόμενο νομοσχέδιο, μετά από διαβούλευση, οι φορείς μπορεί να γίνουν σαράντα έξι ή πενήντα έξι ή εκατόν πενήντα έξι. Από πού προκύπτει ότι όσο περισσότεροι, τόσο το καλύτερο; Γιατί μόνο τριάντα έξι και γιατί όχι αύριο πενήντα έξι; Όποιος σας ζητήσει έναν φορέα, τον φτιάχνετε χωρίς σχέδιο και οργανόγραμμα. Εξήγησα παραπάνω τους λόγους.

Εμείς, κυρίες και κύριοι συνάδελφοι, πιστεύουμε σε ένα άλλο μοντέλο, με δεκατρείς φορείς, όσες και οι διοικητικές περιφέρειες της χώρας, με απορρόφηση του ήδη υπάρχοντος προσωπικού, με μόνιμες τακτικές θέσεις εργασίας, με συνέργειες, με δήμους, με περιφέρειες, με τη Δασική Υπηρεσία, με το Λιμενικό, με συνεταιρισμούς, με ομάδες παραγωγών, με επιμελητήρια, δηλαδή με τη συμμετοχή της τοπικής κοινωνίας, με ερευνητικούς φορείς, με τα πανεπιστήμια, με τα ΤΕΙ.

Ας δούμε, λοιπόν, πώς μπορούν οι φορείς να λειτουργήσουν αποτελεσματικά σε συνεργασία με δομές που ήδη έχουν την τεχνογνωσία, από το να δημιουργούμε συνέχεια νέα σχήματα, νέες δομές τις οποίες μετά τρέχουμε να δούμε πώς θα καλύψουμε σε βάθος χρόνου.

Το μοντέλο αυτό, κυρίες και κύριοι συνάδελφοι, για εμάς, για τη Νέα Δημοκρατία, απέτυχε. Υπάρχουν παραδείγματα, υπάρχουν μελέτες, υπάρχει ευρωπαϊκή εμπειρία πόσοι ήδη υφιστάμενοι φορείς μπορούν να απορροφηθούν από τους δεκατρείς νέους φορείς στο πλαίσιο των περιφερειών.

Κυρίες και κύριοι συνάδελφοι, μας κατηγόρησαν από την Κυβέρνηση στην Επιτροπή ότι η Νέα Δημοκρατία ήθελε να κλείσει τους φορείς. Είναι μεγάλο ψέμα. Προσπαθήσαμε να μειώσουμε τους φορείς, γιατί πιστεύουμε σε ένα μικρότερο και αποτελεσματικότερο κράτος, σε ένα καλύτερο κράτος. Μας κατηγορήσατε στην επιτροπή ότι, παρ’ όλο που μειώσαμε τους φορείς, δεν αντέξαμε να υλοποιήσουμε την πολιτική αυτή. Ξέρετε πολύ καλά ότι αναστείλαμε τη συγχώνευση των φορέων γιατί ήταν σε εξέλιξη και έπρεπε να κλείσουν τα ευρωπαϊκά προγράμματα του ΕΣΠΑ. Αυτή είναι η αλήθεια.

Μας κατηγορήσατε ότι οδηγήσαμε τους εργαζόμενους στην ανεργία. Ερωτώ: Πόσους απολύσαμε, κυρίες και κύριοι συνάδελφοι; Πόσοι απολύθηκαν επί Νέας Δημοκρατίας; Εσείς, που είστε τόσο ευαίσθητοι στην Κυβέρνηση, που έχετε το μονοπώλιο της καρδιάς, που αγαπάτε τους εργαζόμενους, ενώ εμείς τους μισούμε, γιατί δεν τους μονιμοποιείτε;

Γιατί, κυρίες και κύριοι της Κυβέρνησης, αφήσατε να περάσουν δύο χρόνια, το 2015 και το 2016, χωρίς να οργανώσετε την επόμενη μέρα; Γιατί δεν προκηρύξατε την πρόσληψη μόνιμου τακτικού προσωπικού το 2017; Γιατί αφήνετε την εμπειρία επιστημόνων, εξειδικευμένων στελεχών, ανθρώπων που προσέφεραν τις υπηρεσίες τους μέχρι και περισσότερο από δέκα χρόνια στους συγκεκριμένους φορείς διαχείρισης, να χαθεί; Σας λέμε, προχωρήστε σε προσλήψεις μόνιμου τακτικού προσωπικού τώρα. Γιατί δεν το πράττετε;

Θα σας πω εγώ, κυρίες και κύριοι. Η αλήθεια είναι ότι δεν σας ενδιαφέρουν οι εργαζόμενοι. Δεν σας νοιάζουν οι εργαζόμενοι. Είναι ένα εργαλείο για εσάς. Φτιάχνετε νέες δομές, όπως παντού, δεν σας νοιάζει πώς θα λειτουργήσουν, αν θα λειτουργήσουν, τι αποτέλεσμα θα έχουν. Θα προσλάβετε συμβασιούχους και θα τους κρατήσετε σε πολιτική ομηρία, υποσχόμενοι μονιμοποίηση το 2019 που θα είναι προεκλογική χρονιά, αν αντέξετε μέχρι τότε.

Κυρίες και κύριοι συνάδελφοι, όπως προανέφερα και στην επιτροπή, το συγκεκριμένο σχέδιο νόμου έχει κάποια βασικά σημεία. Ποια θεωρούμε εμείς τα βασικά σημεία; Πρώτον, η επιλογή των φορέων διαχείρισης ως τα καταλληλότερα σχήματα διοίκησης και διαχείρισης των περιοχών του δικτύου «NATURA 2000». Και δεύτερον, η ενσωμάτωση των περιοχών του δικτύου «NATURA 2000», οι οποίες μέχρι σήμερα δεν υπάγονταν στο σύστημα διαχείρισης στους φορείς, κάτι βέβαια που γνωρίζετε καλά και εσείς κύριε Υπουργέ, και το έχουμε πει και στην επιτροπή. Επιβάλλεται για την εναρμόνιση και ήρθε μετά από την ανάγκη εναρμόνισης με την ευρωπαϊκή νομοθεσία.

Επιπλέον, θέλω να πω, ότι πολλές από τις θέσεις και τις κριτικές που κάναμε στην επιτροπή εισακούστηκαν από τον Υπουργό και έγιναν αποδεκτές και συμπεριελήφθησαν στο νομοσχέδιο. Μπορώ να αναφέρω ενδεικτικά ότι οι φορείς διαχείρισης θα μπορούν να διατυπώνουν αιτιολογημένη γνώμη και να παρέχουν στοιχεία για τη διαδικασία σύνταξης των σχεδίων διαχείρισης που αφορούν τις περιοχές τους, θα μπορούν να καταρτίζουν εκθέσεις για τα αποτελέσματα των δράσεων που προβάλλονται στα σχέδια διαχείρισης, να οργανώσουν τη διαβούλευση για τη διαδικασία κατάρτισης των περιβαλλοντικών μελετών, να υποστηρίξουν και να προωθήσουν τοπικά προϊόντα του πρωτογενή τομέα, να φτιάξουν συστήματα ποιότητας, προέλευσης κ.λπ., να συνδράμουν σε επιστημονικές έρευνες σχετικά με τις προστατευόμενες περιοχές και κάποιες άλλες διατάξεις, όπως θεωρώ ότι διατυπώνεται στο νομοσχέδιο μετά από νομοτεχνική βελτίωση, μετά από την κριτική μας στην επιτροπή, να παρέχεται η διοικητική και η τεχνική υποστήριξη του Υπουργείου Περιβάλλοντος και Ενέργειας ως προς την επιτροπή Φύση 2000.

Κύριε Υπουργέ, βασικοί στόχοι του νομοσχεδίου θα έπρεπε να είναι η διαχείριση της βιοποικιλότητας, η προστασία του εθνικού φυσικού κεφαλαίου με όρους βιώσιμης ανάπτυξης και η εκπλήρωση των υποχρεώσεων της χώρας ως προς το ευρωπαϊκό οικολογικό δίκτυο «NATURA 2000».

Η επιλογή του τρόπου διοίκησης των προστατευόμενων περιοχών πρέπει να γίνει με γνώμονα τη δυνατότητά τους να προσφέρουν και να προστατεύσουν αποτελεσματικά το φυσικό περιβάλλον, να λειτουργήσουν ως μοχλοί ανάπτυξης της περιοχής και να εξασφαλίζεται η βιωσιμότητά τους.

Όπως επισημαίνουν και οι φορείς που κλήθηκαν στην αρμόδια επιτροπή, το συγκεκριμένο νομοσχέδιο δεν αποσαφηνίζει πλήρως τον ρόλο και το έργο των φορέων διαχείρισης προστατευόμενων περιοχών. Ο ρόλος των φορέων διαχείρισης προστατευόμενων περιοχών συγχέεται με τις δημόσιες υπηρεσίες που ασκούν αρμοδιότητες διαχείρισης και προστασίας των δασικών οικοσυστημάτων. Στο παρελθόν αυτό υπήρξε σημείο τριβής. Με το εισαγόμενο νομοσχέδιο το συγκεκριμένο θέμα επιτείνεται.

Επιπλέον, πολλοί φορείς μεταξύ των οποίων το Γεωτεχνικό Επιμελητήριο Ελλάδας, είχαν ζητήσει από το Υπουργείο Περιβάλλοντος και Ενέργειας να υπάρξει πριν από την κατάθεση του σχεδίου νόμου στη Βουλή, εκτενής και εμπεριστατωμένη ανταλλαγή απόψεων και συνεργασία μεταξύ όλων των εμπλεκόμενων υπηρεσιών και επιστημονικών φορέων, προκειμένου να αποφευχθούν προβλήματα σύγχυσης και επικάλυψης αρμοδιοτήτων που θα δυσχεράνουν την αποτελεσματική προστασία και διαχείριση του περιβάλλοντος. Ποτέ αυτό δεν έγινε, κυρίες και κύριοι συνάδελφοι.

Επισημαίνεται ότι χωρίς να έχουν λυθεί τα λειτουργικά και οργανωτικά θέματα των φορέων διαχείρισης, αυξάνεται το μέγεθος της έκτασης και της περιοχής ευθύνης τους. Δηλαδή αυξάνεται ο φόρτος εργασίας χωρίς το σχέδιο νόμου να δίνει λύσεις στο ζήτημα της μόνιμης και διαρκούς στελέχωσης των υφιστάμενων και νέων φορέων διαχείρισης προστατευόμενων περιοχών με το απαιτούμενο προσωπικό. Ξέρω ότι θα μου πείτε για τις οκτάμηνες συμβάσεις. Ξέρω και το ξέρετε κι εσείς πολύ καλά ότι θα πρέπει το υφιστάμενο προσωπικό για τέσσερις μήνες να βρίσκεται εκτός του φορέα διαχείρισης, εκτός της θέσης εργασίας.

Κυρίες και κύριοι συνάδελφοι, το προτεινόμενο νομοσχέδιο δεν αποτελεί ουσιαστική μεταρρύθμιση. Είναι απλώς προϊόν καθυστερημένου εναρμονισμού με τις κοινοτικές οδηγίες, ενώ παράλληλα δημιουργεί αχρείαστες κρατικές δομές. Δεν αντιμετωπίζει τα ουσιαστικά προβλήματα που έχουν οδηγήσει σε χρόνιες δυσλειτουργίες, ενώ αντίθετα δημιουργεί επιπλέον δομές με τη δημιουργία οκτώ επιπλέον φορέων διαχείρισης, που θα καλύπτουν το σύνολο της χώρας με βάση την κοινοτική υποχρέωση. Χωρίς, όμως, την ουσιαστική αντιμετώπιση των παθογενειών του υφιστάμενου συστήματος διαχείρισης, δεν πρόκειται να υπάρξει αποτελεσματική προστασία.

Λέμε «όχι» επί της αρχής, καθώς το νομοσχέδιο είναι πρόχειρο και επιδερμικό. Δεν θεραπεύει κανένα από τα προβλήματα που ανέδειξε η εμπειρία των φορέων διαχείρισης προστατευόμενων περιοχών. Κυρίως δε, δεν θεραπεύει και δεν βελτιώνει την επικάλυψη αρμοδιοτήτων, την επαρκή διαφανή και αποτελεσματική διαχείριση της φύσης και του περιβάλλοντος, την επαρκή διαφανή και αποτελεσματική διαχείριση των πόρων που διατίθενται στους φορείς διαχείρισης προστατευόμενων περιοχών, τη σταθερότητα στην απασχόληση του υφιστάμενου προσωπικού, την έλλειψη βιώσιμου αναπτυξιακού σχεδίου που να προστατεύει και να αναδεικνύει τις προστατευόμενες περιοχές «NATURA», την αδυναμία να προσελκύει επισκέπτες και να φέρνει έσοδα στον φορέα διαχείρισης προστατευόμενων περιοχών, στην τοπική κοινωνία και στην εθνική οικονομία.

Οι διαθέσιμοι πόροι μειώνονται. Δεν παρουσιάζεται κανένα οργανόγραμμα για τους φορείς. Πόσοι θα απασχολούνται; Με ποια κριτήρια θα προσλαμβάνονται; Πώς θα αξιολογούνται και από ποιους; Δεν γίνεται καμμία αναφορά σε μηχανισμούς διαφάνειας στον τρόπο λειτουργίας των φορέων διαχείρισης.

Κυρίες και κύριοι συνάδελφοι, όπως είπα και προηγούμενα στην ομιλία μου, εμείς έχουμε μια άλλη φιλοσοφία για την προστασία του περιβάλλοντος, για τις περιοχές «NATURA 2000». Πιστεύουμε σε δεκατρείς φορείς διαχείρισης με βάση τις δεκατρείς διοικητικές περιφέρειες. Πιστεύουμε ότι θα πρέπει να εξακολουθήσουν να λειτουργούν ως νομικά πρόσωπα ιδιωτικού δικαίου για τη μέγιστη δυνατή ευελιξία και να υπάγονται στην οικεία περιφέρεια, να διοικούνται από αμειβόμενα συμβούλια, ο Πρόεδρος να είναι πλήρους και αποκλειστικής απασχόλησης και να μην ορίζεται από την Κυβέρνηση, αλλά να υπάρχει διαβούλευση και δημόσια πρόσκληση. Οι υφιστάμενοι φορείς και το υφιστάμενο προσωπικό πρέπει να απορροφηθούν στις δεκατρείς νέες δομές που θα δημιουργηθούν με βάση οργανογράμματα και προσοντολόγιο.

Με απλά λόγια, κυρίες και κύριοι συνάδελφοι, και κλείνω μ’ αυτό, πρέπει να τελειώσει οριστικά η ομηρία των εργαζομένων στους φορείς διαχείρισης και να δημιουργηθεί ένα αποτελεσματικό, οργανωμένο σύστημα, βάσει του οποίου θα μπορούν να προστατεύονται οι περιοχές «NATURA» και το περιβάλλον.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Αγαπητοί συνάδελφοι, θα μου επιτρέψετε για τρία λεπτά να δώσω τον λόγο στον κ. Σαντορινιό, καθώς ήλθαν οι δύο νέες υπουργικές τροπολογίες, για να τις υποστηρίξει γιατί έχει ανειλημμένη υποχρέωση.

Παρακαλώ να διανεμηθούν, αν δεν έχουν διανεμηθεί, στους συναδέλφους.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, θα ήθελα κι εγώ τον λόγο ύστερα για να υποστηρίξω τις τροπολογίες μου και να τις καταθέσω.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Η τροπολογία, την οποία καταθέτουμε, αφορά στην παράταση έκδοσης για την 1η Ιουνίου 2018 της κοινής υπουργικής απόφασης, με την οποία τίθεται σε εφαρμογή η παράγραφος 5 του άρθρου 139 του ν.4504 του Υπουργείου Ναυτιλίας και Νησιωτικής Πολιτικής.

Συγκεκριμένα, με το άρθρο 139 προβλέπονταν ότι οι επιχορηγήσεις από το Υπουργείο μας των δικαιούχων για την εκτέλεση δρομολογίων με οποιαδήποτε μορφή ανάθεσης σε δημόσια υπηρεσία δεν εκχωρούνται, δεν υπόκεινται σε κανένα είδος παρακράτησης και δεν συμψηφίζονται με τυχόν οφειλές προς το δημόσιο ή τα ασφαλιστικά ταμεία, προκειμένου να εξασφαλιστούν οι αξιώσεις των εργαζομένων των εταιρειών αυτών, το προσωπικό ξηράς.

Η ενεργοποίηση αυτής της ρύθμισης απαιτεί την έκδοση μιας κοινής υπουργικής απόφασης των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και του Υπουργείου Ναυτιλίας και Νησιωτικής Πολιτικής.

Να θυμίσω ότι μ’ αυτήν τη ρύθμιση είναι η πρώτη φορά που λαμβάνει χώρα μια τέτοια διαδικασία εξασφάλισης και απόδοσης ουσιαστικά των δεδουλευμένων των εργαζομένων ξηράς στην ακτοπλοΐα και ακολουθώντας ουσιαστικά μια ρύθμιση, που ήδη η δικιά μας Κυβέρνηση είχε φέρει, ένα νομικό πλαίσιο για τους εργαζόμενους, τους ναυτεργάτες, έχει ήδη ανακουφίσει πολλές οικογένειες ναυτικών.

Η έκδοση, λοιπόν, της σχετικής κοινής υπουργικής απόφασης με την οποία θεσπίζεται το νέο κανονιστικό πλαίσιο σύμφωνα με την παράγραφο 5 του άρθρου 139 του ν.4504, επειδή εμπεριέχει αρκετά οικονομοτεχνικής φύσεως ζητήματα και ειδικής υφής, όπως, για παράδειγμα, ενταλματοποίηση οφειλών, κατάθεση αρκετών δικαιολογητικών, μας επιβάλλει τη μετάθεση αυτής της ημερομηνίας έκδοσης για την 1η Ιουνίου και γι’ αυτό καταθέτουμε τη σχετική τροπολογία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Φάμελλος έχει τον λόγο. Δεν βάζω χρόνο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Δεν θα χρειαστώ ούτε δύο λεπτά, κύριε Πρόεδρε.

Κυρίες και κύριοι Βουλευτές, όπως είχα πει και στην επιτροπή, καταθέτουμε τώρα τις νομοτεχνικές βελτιώσεις που αφορούν στα παραρτήματα -σας είχα πει ότι θα μπουν στην Ολομέλεια- του νόμου, που αφορούν την οριοθέτηση των περιοχών, τον κατάλογο με τις ονομασίες και όλα αυτά τα ζητήματα, για τα οποία έτσι κι αλλιώς σας είχα ενημερώσει στην επιτροπή. Και θα ήθελα επιπλέον να σας πω ότι εκτός από δύο τελείως λειτουργικές αλλαγές λέξεων, στα άρθρα 12 και 13, επαναδιατυπώνεται το άρθρο 18 και θα ήθελα λίγο την προσοχή σας σε αυτό.

Αυστηροποιείται και τίθενται ως -αν θέλετε- χρονική στιγμή, πριν από την οποία μπορούσε να έχει τροποποιηθεί ο χαρακτήρας μιας δασικής έκτασης, όχι μόνο η ένταξη της στο Δίκτυο «NATURA 2000», αλλά και η κήρυξη ως εθνικός δρυμός και η ένταξη του υγροτόπου στην περιοχή ως Συνθήκη Ραμσάρ.

Άρα, πηγαίνουμε στην πρώτη χρονική αναφορά που για κάποιες περιοχές ξεκινάει από το 1938, με βασιλικά διατάγματα. Αν έχουν γίνει πράξεις αλλαγής χρήσεων μετά από την πρώτη κήρυξη, δεν μπορούν να ενταχθούν στο καθεστώς αυτό.

Επίσης, διευκρινίζω ότι εκεί που αναφέρεται σε διοικητικές πράξεις οι οποίες ανακαλούνται, αφορά διοικητικές πράξεις μόνο για γεωργική χρήση. Διοικητικές πράξεις για αυθαίρετες κατασκευές ή για άλλες αυθαιρεσίες δεν ανακαλούνται και παραμένουν όπως και όλες που αφορούν περιοχές, που μετά την κήρυξη των περιοχών αυτών ως δρυμοί, ως «NATURA» ή ως «Ραμσάρ» επήλθαν. Είμαστε αυστηροί και τυπικοί ως το Περιβαλλοντικό Δίκαιο.

Ευχαριστώ πολύ.

(Στο σημείο αυτό ο Υπουργός κ. Σωκράτης Φάμελλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 152-155)

ΑΛΛΑΓΗ ΣΕΛΙΔΑΣ

**ΓΕΩΡΓΙΟΣ ΑΜΥΡΑΣ:** Κύριε Υπουργέ, και για τα αυθαίρετα κτίσματα;

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ανέφερα και προηγουμένως ότι όλα αυτά αφορούν μόνο γεωργική εκμετάλλευση. Άλλες παρεμβάσεις, που δεν αφορούν γεωργική εκμετάλλευση, δεν ανακαλούνται ούτε τροποποιούνται μ’ αυτήν τη διάταξη.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε τώρα με τον συνάδελφο κ. Γεώργιο Αρβανιτίδη από τη Δημοκρατική Συμπαράταξη.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα να θέσω ένα ερώτημα προς τον κ. Σαντορινιό.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μανωλάκου, δεν μπορώ να κατεβάσω τώρα τον ομιλητή. Μόλις τελειώσει, θα σας δώσω ευχαρίστως τον λόγο.

Κύριε Αρβανιτίδη, έχετε τον λόγο.

**ΓΕΩΡΓΙΟΣ** **ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να απευθυνθώ στην εισηγήτρια του ΣΥΡΙΖΑ για το νομοσχέδιο και να της πω ότι δεν έχετε ιδιοκτησία στην ευαισθησία για το περιβάλλον, όσο και εάν είναι προνομιακό πεδίο πολιτικής.

Εξάλλου, τις σημαίες της Αριστεράς για θεσμούς και δημοκρατία, για εργαζόμενους και δικαιώματα και για περιβάλλον, τις δύο πρώτες τις έχετε δολοφονήσει με τους χειρισμούς, ακόμα και των τελευταίων ημερών.

Ελπίζω, από την πολιτική σας του «όχι σε όλα» των προηγούμενων χρόνων να μην πάτε στο «ρυθμίσεις σε όλα». Γιατί υπάρχουν και τέτοιου είδους απόψεις: Φτάνουμε σε σημείο μηδέν παντού, για να ξεκινήσουμε αυτή την καλύτερη πολιτική που έχουμε.

Εξάλλου, πρέπει να θυμηθείτε ότι η διαχείριση και η προστασία του περιβάλλοντος ήταν πολιτικές του τέλους της δεκαετίας του ’90, ήταν έργο ΠΑΣΟΚ και τότε ξεκίνησε να υπάρχει διαβούλευση και συζήτηση με την αυτοδιοίκηση και τις τοπικές κοινωνίες. Τότε ξεκίνησαν να έχουν εμπειρίες τα στελέχη που σήμερα στελεχώνουν, μέσα από τις εμπειρίες που απέκτησαν, τους φορείς διαχείρισης και τότε υπήρξαν και συνεργασίες μεταξύ των περιβαλλοντικών οργανώσεων, των μη κυβερνητικών οργανώσεων και της πολιτείας και σε πολλά σημεία διαμόρφωσαν αυτές πολιτικές.

Όμως, αυτός ο κύκλος έκλεισε -και συμφωνώ- και πρέπει να περάσουμε σε βελτίωση της κατάστασης.

Κύριε Υπουργέ, μετά από μια πολύ παραγωγική συζήτηση στην Επιτροπή Παραγωγής και Εμπορίου, έχουμε μπροστά μας ένα νομοσχέδιο με σημαντικές βελτιώσεις, το οποίο νομίζω ότι συμβάλλει θετικά στην καλύτερη προστασία των προστατευόμενων περιοχών. Γι’ αυτό και εμείς θα ψηφίσουμε «ΝΑΙ» επί της αρχής στο νομοσχέδιο.

Θέλω να ξεκινήσω την τοποθέτησή μου με τις βελτιωτικές προτάσεις που καταθέσαμε ως Δημοκρατική Συμπαράταξη στην επιτροπή και έγιναν αποδεκτές από τον κύριο Υπουργό με νομοτεχνικές βελτιώσεις.

Το πρώτο θέμα αφορά τη συμμετοχή των Φορέων Διαχείρισης Προστατευόμενων Περιοχών στη διαδικασία κατάρτισης των σχεδίων διαχείρισης.

Πρόκειται για μια πολύ σημαντική βελτίωση, η οποία θα έχει ως αποτέλεσμα να καταρτιστούν σχέδια διαχείρισης ρεαλιστικά και εφαρμόσιμα. Το τονίζω αυτό, γιατί με την αρχική διατύπωση του νομοσχεδίου κινδυνεύαμε να πάμε σε κατάρτιση σχεδίων διαχείρισης ερήμην των φορέων που θα κληθούν να τα εφαρμόσουν, με κίνδυνο τα σχέδια αυτά να ήταν εκτός πραγματικότητας και να χρειάζονται διαρκώς διορθώσεις και τροποποιήσεις.

Εδώ, λοιπόν, μπήκε στο άρθρο 4 μια σημαντική δικλίδα ασφαλείας, που θα μας βοηθήσει να μην ξεκινήσουμε τα σχέδια αυτά από το μηδέν, αλλά να χτίσουμε πάνω στη γνώση και στην εμπειρία που έχουν αποκτήσει ήδη οι υφιστάμενοι φορείς εδώ και πάρα πολλά χρόνια.

Το δεύτερο θέμα αφορά στον τρόπο λειτουργίας των Φορέων Διαχείρισης. Μίλησα πολλές φορές στην επιτροπή για τον κίνδυνο να βρεθούμε μπροστά σε φορείς δύο ταχυτήτων, φορείς που θα ασχολούνται με το να αξιοποιήσουν πολύτιμους πόρους από το ΕΣΠΑ και φορείς που θα αρκούνταν στην κρατική χρηματοδότηση.

Σε αυτήν την κατεύθυνση ζητήσαμε να μπουν δικλίδες ασφαλείας, οι οποίες θα διασφαλίζουν ένα ελάχιστο κοινό βηματισμό των φορέων διαχείρισης σ’ όλη τη χώρα και φυσικά ζητήσαμε να αποτυπωθεί στο νομοσχέδιο ο συντονιστικός και επιτελικός ρόλος που οφείλει να παίξει το Υπουργείο Περιβάλλοντος και Ενέργειας.

Νομίζω ότι με τις νομοτεχνικές βελτιώσεις στο άρθρο 10, κύριε Υπουργέ, καλύφθηκαν και οι δύο προϋποθέσεις. Αναφέρομαι στα πρότυπα, στις προδιαγραφές και τις συστάσεις που θα εκδίδει το Υπουργείο, τόσο για θέματα διοικητικής οργάνωσης και οικονομικής λειτουργίας των Φορέων Διαχείρισης Προστατευόμενων Περιοχών, όσο και για θέματα συλλογής δεδομένων επιστημονικής παρακολούθησης και εφαρμογής των σχεδίων διαχείρισης.

Το τρίτο αφορά στη διαδικασία σύστασης των αμίσθων συμβουλευτικών επιτροπών, όπως αυτή που συστήνεται για να συνδράμει τον φορέα διαχείρισης του Θερμαϊκού Κόλπου.

Εδώ με τη νομοτεχνική βελτίωση που έγινε στο άρθρο 6 διασφαλίζεται ότι η σύσταση των επιτροπών αυτών θα γίνεται μετά από εισήγηση του οικείου φορέα διαχείρισης, ώστε να τεκμηριώνεται η απόφαση αυτή από πραγματικές ανάγκες και όχι να συστήνονται παντού επιτροπές για λόγους εντυπωσιασμού ή για επικοινωνιακή διαχείριση και κατανάλωση.

Το τέταρτο και τελευταίο θέμα αφορά τη στήριξη της Επιτροπής «Φύσις 2000». Νομίζω ότι είναι πολύ σημαντική η προσθήκη της παραγράφου 6 στο άρθρο 10, ώστε η εν λόγω επιτροπή να έχει τα απαραίτητα τεχνικά και διοικητικά μέσα που απαιτούνται, για να εκπληρώσει τις υποχρεώσεις της, μεταξύ των οποίων είναι η αξιολόγηση της εφαρμογής των σχεδίων διαχείρισης από τους αρμόδιους φορείς. Με τον τρόπο αυτό το Υπουργείο θα μπορεί να έχει καθαρή και αξιόπιστη εικόνα για τα προβλήματα που προκύπτουν, ώστε να προχωρά σε στοχευμένες παρεμβάσεις και όχι να πηγαίνουμε να λύσουμε ειδικά προβλήματα με γενικούς κανόνες, κάτι που κάνουμε διαρκώς.

Με αυτά τα δεδομένα, λοιπόν, εμείς ψηφίζουμε επί της αρχής το νομοσχέδιο, όπως θετικά θα ψηφίσουμε και πολλά άρθρα.

Έρχομαι τώρα σε ορισμένα πιο ειδικά θέματα, κύριε Υπουργέ, τα οποία παραμένουν ανοιχτά και νομίζω ότι έχουμε χρόνο να τα δούμε και να τα βελτιώσουμε.

Ξεκινάω με το θέμα των εργαζομένων. Είπατε στην επιτροπή ότι βρήκατε έναν τρόπο για να ξεπεράσετε τα προβλήματα και να μπορέσουν οι άνθρωποι που εργάζονται σήμερα στους φορείς διαχείρισης προστατευόμενων περιοχών να συνεχίσουν να εργάζονται και στο νέο περιβάλλον που δημιουργεί το νομοσχέδιο. Το σέβομαι αυτό το επιχείρημα και αναγνωρίζω την πρόθεσή σας να λύσετε το πρόβλημα. Επειδή, όμως, δεν είμαστε σίγουροι για το τελικό αποτέλεσμα, είμαστε υποχρεωμένοι να ψηφίσουμε «ΠΑΡΩΝ» στο άρθρο 11 και στο άρθρο 7. Μακάρι να τα καταφέρετε και να διαψεύσετε τις ανησυχίες μας. Εδώ θα είμαστε για να το δούμε, να το αξιολογήσουμε και για να ελέγξουμε την εξέλιξη του θέματος.

Έρχομαι τώρα στο άρθρο 4, με το οποίο καθορίζονται οι αρμοδιότητες που θα έχουν οι νέοι φορείς διαχείρισης.

Σας είπα και στην επιτροπή, κύριε Υπουργέ, να ξαναδείτε τη διατύπωση στην περίπτωση γ΄ της παραγράφου 1. Αναφέρομαι στο περιεχόμενο των εκθέσεων αξιολόγησης που θα κάνουν οι φορείς για κάθε τρία χρόνια. Έτσι, όπως είναι το άρθρο, φαίνεται ότι ο Υπουργός θα υπαγορεύει στους φορείς το περιεχόμενο των εκθέσεων, θα τους λέει, δηλαδή, τι να γράψουν. Επειδή φαντάζομαι ότι δεν έχετε αυτή την πρόθεση, κύριε Υπουργέ και ότι αυτό που εννοείτε μάλλον είναι η δομή των εκθέσεων, νομίζω ότι πρέπει να ξαναδείτε τη διατύπωση του άρθρου.

Στο άρθρο 5 νομίζω ότι πρέπει αλλάξει η διατύπωση στην υποπερίπτωση δδ΄. Αυτό που προτείνουμε εμείς είναι να γίνει σαφές στο νομοσχέδιο ότι στα διοικητικά συμβούλια των φορέων διαχείρισης θα χρησιμοποιούνται δύο στελέχη του δημοσίου και αν και εφόσον δεν υπάρξει ανταπόκριση, θα χρησιμοποιείται τουλάχιστον ένας εκπρόσωπος της ακαδημαϊκής κοινότητας. Το λέω αυτό γιατί έτσι όπως είναι γραμμένο το άρθρο υπάρχει η δυνατότητα να μείνει η επιστημονική κοινότητα χωρίς εκπροσώπηση στους φορείς διαχείρισης και είναι κάτι το οποίο –κατά τη γνώμη μου- είναι σοβαρό λάθος.

Επίσης, στην περίπτωση δ΄ πρέπει να μιλήσετε με τις περιβαλλοντικές οργανώσεις, για να δείτε αν υπάρχει επάρκεια στελεχών για να σταλούν σε κάθε φορέα ξεχωριστά.

Τέλος, στην παράγραφο 5 του ίδιου άρθρου προβλέπεται η αντικατάσταση μέλους διοικητικού συμβουλίου που απουσιάζει σε τρεις συνεχείς συνεδριάσεις. Εδώ πρέπει να προβλεφθεί ότι το μέλος που θα το αντικαταστήσει θα προέρχεται από τον ίδιο φορέα. Αυτό προς το παρόν δεν είναι σαφές και δεν είδα να υπάρχει κάποια πρόβλεψη στις νομοτεχνικές βελτιώσεις που είχατε φέρει και είχαν γίνει γνωστές μέχρι πριν λίγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Νομίζω ότι διορθώθηκε αυτό, αλλά θα το κοιτάξουμε.

**ΓΕΩΡΓΙΟΣ ΑΡΒΑΝΙΤΙΔΗΣ:** Χαίρομαι αν είστε σε αυτήν την κατεύθυνση.

Πρόσφατα, κύριε Υπουργέ, η Κυβέρνησή σας έδωσε κίνητρα σε δημόσιους υπαλλήλους που υπηρετούν σε ορεινές και νησιωτικές περιοχές, όπως δωρεάν σίτιση και κατάλληλο κατάλυμα διαμονής. Στην επιτροπή μάς είπατε ότι οι δασικοί υπάλληλοι δεν έχουν το ίδιο εργασιακό καθεστώς με τους εργαζόμενους που εντάχθηκαν στο άρθρο 349 του ν.4512/2018, γι’ αυτό και δεν σας ενόχλησε ο συνάδελφός σας Υπουργός που εισηγήθηκε το συγκεκριμένο θέμα.

Θα σας πω, λοιπόν, ότι αυτό είναι τεχνικό θέμα, κύριε Υπουργέ, και δεν είναι θέμα ουσίας. Αν όντως συμφωνείτε στην ουσία του θέματος που θέτουμε ως Δημοκρατική Συμπαράταξη, αν συμφωνείτε ότι πρέπει να δοθούν κίνητρα σίτισης και στέγασης στους δασικούς υπαλλήλους που υπηρετούν σε ορεινές και νησιωτικές περιοχές, σας καλούμε να κάνετε δεκτή την τροπολογία που καταθέσαμε.

Όσον αφορά στις υπόλοιπες τροπολογίες που κατέθεσε η Κυβέρνηση, θα περιμένω πότε θα ολοκληρωθεί η συζήτηση, η τοποθέτηση των Υπουργών και αν υπάρχουν αντιρρήσεις, θα τις αναπτύξω στη δευτερολογία μου ή στην ψηφοφορία.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ, κύριε συνάδελφε, για τη συντομία, αλλά και την ουσιαστική σας ομιλία.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Για ένα και μόνο λεπτό, κυρία Μανωλάκου, έχετε τον λόγο, για να θέσετε διευκρινιστική ερώτηση προς τον κ. Σαντορινιό.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, να πω ότι ακόμα δεν έχουμε λάβει την τροπολογία στα χέρια μας, για να διαβάσουμε το περιεχόμενο.

**ΠΡΟΕΔΡΕΥΩΝ (Νικήτας Κακλαμάνης):** Τότε πώς θα μιλήσετε;

**ΔΙΑΜΑΝΤΩ ΜΑΝΩΛΑΚΟΥ:** Βάσει του ό,τι ακούσαμε, λοιπόν, θα μιλήσουμε.

Κύριε Υπουργέ, από το 2001 μέχρι σήμερα έχει δοθεί στους ακτοπλόους εφοπλιστές πάνω από 1 δισεκατομμύριο ευρώ. Και μιλάω για τις άγονες γραμμές και πάντα με δικαιολογία και άλλοθι τους εργαζόμενους.

Βεβαίως οι κάτοικοι των απόμακρων νησιών διαμαρτύρονται ότι δεν έχουν πλοία και γραμμές, γιατί βρίσκουν όλο δικαιολογίες ότι έχει βλάβες το πλοίο και δεν συμμαζεύεται! Στα Αντικύθηρα είχαν να δουν πλοίο πάνω από έναν μήνα.

Εγώ όμως σας ρωτάω: Γιατί την επιχορήγηση αυτή δεν την δίνετε κατευθείαν στους εργαζόμενους αντί να τη δίνετε στους εφοπλιστές, που δεν είναι και εντάξει στις υποχρεώσεις τους, για να μην μας έρχεται η Κυβέρνηση κάθε φορά με δικαιολογία και εκβιασμό «υπογράψτε, ψηφίστε για να πληρωθούν οι εργαζόμενοι»;

**ΠΡΟΕΔΡΕΥΩΝ (Νικήτας Κακλαμάνης):** Κύριε Σαντορινιέ, έχετε τον λόγο, για ένα, δύο λεπτά, να απαντήσετε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς, κυρία Μανωλάκου, όταν δεν γίνεται το δρομολόγιο, πρέπει να ξέρετε ότι δεν δίνεται και η επιδότηση. Άρα, αν έχουν δικαιολογίες να μην κάνουν το δρομολόγιο, υπάρχει και δικαιολογία να μην πάρουν την επιδότηση.

**ΔΙΑΜΑΝΤΩ ΜΑΝΩΛΑΚΟΥ:** Έτσι κερδίζουν περισσότερα.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Δεύτερον, στα Αντικύθηρα έχει πάει πλοίο. Υπήρξε ένα μικρό πρόβλημα, γιατί είχαμε δύο πλοία που έπρεπε να βγουν εκτός. Βρήκαμε τρόπο και πήγε πλοίο. Άρα δεν υπάρχει θέμα με τα Αντικύθηρα. Ας μην δημιουργούμε εντυπώσεις.

Τρίτον, οι χρηματοδοτήσεις γίνονται για να καλύπτουν τις άγονες γραμμές, δηλαδή να εξυπηρετούνται τα νησιά. Τα τελευταία τρία χρόνια πραγματικά έχει βελτιωθεί σημαντικά, όπως λένε και οι νησιώτες -επιτρέψτε μου επειδή είμαι νησιώτης να γνωρίζω καλύτερα-, η ακτοπλοϊκή σύνδεση των νησιών.

Επομένως, για να μπορέσουμε να διασφαλίσουμε τους εργαζόμενους ξηράς –και αυτό το κάνουμε πρώτη φορά- λέμε ότι δεν θα συμψηφίζονται οι οφειλές αυτών των εταιρειών προς το δημόσιο ή τα ασφαλιστικά ταμεία μέχρι και το 70%, για να μπορέσουν πρώτοι να πληρωθούν οι εργαζόμενοι ξηράς. Αυτό είναι όλο. Δεν αλλάζει κάτι. Όπως ξέρετε, αυτό ψηφίστηκε με το άρθρο 139 του ν.4504 και ξέρετε ότι σε αυτόν τον νόμο είχαμε και άλλες ρυθμίσεις υπέρ των εργαζομένων, όπως το άρθρο 78.

**ΠΡΟΕΔΡΕΥΩΝ (Νικήτας Κακλαμάνης):** Ας μην πάμε στο νομοσχέδιο. Απαντήσατε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κλείνω, λοιπόν, κύριε Πρόεδρε.

Το μόνο που αλλάζει σ’ αυτήν τη ρύθμιση είναι ότι η ΚΥΑ θα εκδοθεί από την 1η Ιουνίου του 2018 και τίποτα άλλο.

**ΠΡΟΕΔΡΕΥΩΝ (Νικήτας Κακλαμάνης):** Δεν ικανοποιήθηκε η κ. Μανωλάκου. Όταν πάρει τον λόγο ως εισηγήτρια, θα τοποθετηθεί.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, να ρωτήσω κάτι επ’ αυτού;

**ΠΡΟΕΔΡΕΥΩΝ (Νικήτας Κακλαμάνης):** Όχι. Δεν μπορούμε να προχωρήσουμε έτσι. Έχουν εγγραφεί είκοσι οκτώ ομιλητές. Αν πάμε έτσι, θα αργήσουμε πολύ.

Προχωράμε με τη συνάδελφο από τη Χρυσή Αυγή, την κ. Ελένη Ζαρούλια.

Ορίστε, κυρία συνάδελφε, έχετε τον λόγο.

**ΕΛΕΝΗ ΖΑΡΟΥΛΙΑ:** Ευχαριστώ, πολύ, κύριε Πρόεδρε.

Επιτρέψτε μου πριν αναφερθώ στο νομοσχέδιο, θα ήθελα να κάνω κάποιες γενικές παρατηρήσεις γύρω από τις τρέχουσες πολιτικές εξελίξεις.

Πριν από λίγες ημέρες έγινε στη Θεσσαλονίκη μια μεγαλειώδης συγκέντρωση για το όνομα της Μακεδονίας μας. Ομοίως και στην πλατεία Συντάγματος. Όμως, η θέληση του ελληνικού λαού δεν εισακούγεται από την παρούσα Συγκυβέρνηση. Το μήνυμα δεν έφτασε στους καρεκλοκένταυρους της εξουσίας.

Ο λόγος προφανής. Η πατρίδα μας εξουσιάζεται από ένα ανθελληνικό μόρφωμα απάτριδων, αμετανόητων μπολσεβίκων, το οποίο εξυπηρετεί ξένα συμφέροντα και αντί η συγκυβέρνηση να αναδιπλωθεί στο μέγα αυτό εθνικό ζήτημα τι έκαναν, οι εθνομηδενιστές, όπως τους αποκάλεσε και ο Μίκης Θεοδωράκης, δεν αναδιπλώθηκε στο μεγάλο αυτό ζήτημα.

Και εδώ να κάνω μία παρένθεση: Ο Μίκης Θεοδωράκης όσο εξυπηρετούσε τις μαρξιστικές τους ιδεοληψίες ήταν καλός. Τώρα ξαφνικά έγινε «κόκκινο πανί» και έπεσαν όλοι να τον φάνε επειδή παραμέρισε το κομματικό συμφέρον και έβαλε πάνω απ’ όλα, ως οφείλουν όλοι οι Έλληνες να κάνουν, την πατρίδα. Εδώ, όμως, ομιλούμε για ένα καθεστώς άθεων, απάτριδων και ένα συνονθύλευμα αριστεριστών.

Τι έκανε, λοιπόν, η συγκυβέρνηση; Ανακάλυψε το σκάνδαλο της «NOVARTIS» για έναν απλούστατο λόγο: Για αποπροσανατολισμό. Είναι ένα σκάνδαλο γνωστό εδώ και καιρό, αλλά τώρα που γίνονται οι εθνοπροδοτικές συμφωνίες με τα Σκόπια είπαν «ας το βγάλουμε από το συρτάρι, για να έχουμε να ασχολούμαστε μ’ αυτό αντί με το όνομα της Μακεδονίας».

Το ερώτημα, όμως, που τίθεται είναι το εξής: Γιατί δεν συνελήφθησαν όλοι αυτοί που κατηγορούνται ότι πήραν μίζες και διασπάθισαν δημόσιο χρήμα και μάλιστα σε ζωντανή μετάδοση, όπως έγινε με τη Χρυσή Αυγή;

Η απάντηση είναι μία: Δεν είναι χρυσαυγίτες. Είναι μια συμμορία που λυμαίνεται τον τόπο στο όνομα της δημοκρατίας.

Εις ό,τι αφορά και αυτό το σκάνδαλο, θα έρθει στην εξεταστική επιτροπή της Βουλής, όπως ήρθαν και τα προηγούμενα. Ποιο θα είναι το αποτέλεσμα; Μια από τα ίδια: Κουκούλωμα και ξέπλυμα. Ακριβώς το ίδιο αποτέλεσμα μ’ αυτό των προηγούμενων σκανδάλων. Ενώ θα ειπωθούν αλήθειες ενώ η Χρυσή Αυγή θα τους ξεσκεπάσει με ντοκουμέντα και αποδείξεις, όπως έκανε και στις προηγούμενες εξεταστικές, η όλη υπόθεση θα ξαναμπεί στο συρτάρι, με τη διαφορά ότι όλοι θα αθωωθούν, «θα βγουν λάδι», θα παραγραφούν αδικήματα, θα καλυφθούν πίσω από τον κατάπτυστο νόμο περί ευθύνης Υπουργών και αυτή θα είναι η κατάληξη και αυτής της εξεταστικής επιτροπής και αυτού του σκανδάλου, διότι «κόρακας κοράκου μάτι δεν βγάζει». Άλλωστε, είπαμε: Η συγκυβέρνηση το έφερε τώρα στη δημοσιότητα για αποπροσανατολισμό.

Το θλιβερό είναι ότι δεν θα πληρώσει κάποιος γι’ αυτά τα εγκλήματα. Ευελπιστούμε να δώσει ο Θεός όσοι εμπλέκονται και είναι ένοχοι, έχουν κλέψει και παρανομήσει με τον οιονδήποτε τρόπο, να πάνε κάποια στιγμή στη φυλακή.

Εγώ δεν θέλω να γίνω κανίβαλος και να πω ότι όλοι όσοι κατηγορούνται είναι ένοχοι σαν τον πολύ Πολάκη, ο οποίος έβγαλε και απόφαση για τη δίκη της Χρυσής Αυγή ότι θα καταδικαστούμε. Ο κ. Πολάκης είναι τζάμπα μάγκας, αφού μιλά εκ του ασφαλούς, με την άνεση και την προστασία που του παρέχει το υπουργιλίκι του.

Ας έρθουμε τώρα στο νομοσχέδιο. Το παρόν σχέδιο νόμου αποτελείται από δύο κεφάλαια και συνολικά από είκοσι δύο άρθρα. Στις επιτροπές είχα αναφερθεί στο σύνολο των άρθρων διεξοδικά, οπότε εδώ θα κάνω κάποιες επισημάνσεις.

Το κεφάλαιο Α΄, άρθρα 1 έως 12, αποτελεί μια προσπάθεια ενίσχυσης του θεσμικού πλαισίου λειτουργίας των φορέων διαχείρισης προστατευόμενων περιοχών, προκειμένου να διατηρηθεί η βιοποικιλότητα και να προστατευθεί το εθνικό κεφάλαιο της χώρας. Οι φορείς διαχείρισης προστατευόμενων περιοχών ως θεσμός υπάρχει ήδη από το 2000, αλλά μερικοί εξ αυτών δεν λειτούργησαν ποτέ ενώ στους υπόλοιπους έχουν διαπιστωθεί πολλά προβλήματα, υπολειτουργούσαν και δεν ήταν εύκολη η εξεύρεση πόρων κ.λπ..

Η παρούσα πρόταση για καταργήσεις, συγχωνεύσεις και κυρίως η δημιουργία υπερφορέων διαχείρισης είναι αμφίβολο κατά πόσο θα λειτουργήσει, πόσο αποτελεσματικό θα είναι αυτό το μοντέλο και πώς θα συμβάλει στην επίλυση των υφιστάμενων ζητημάτων. Μιλάμε για υπερφορείς, δεδομένου ότι θα γίνει επέκταση των περιοχών ευθύνης για είκοσι οκτώ υφιστάμενους φορείς και θα ιδρυθούν οκτώ νέοι.

Το αναγραφόμενο δε ότι με το νομοσχέδιο αυτό θα καλυφθεί το σύνολο σχεδόν των προστατευόμενων περιοχών «NATURA» μπορεί μεν να είναι αληθές, αλλά δεν πρέπει να ξεχνάμε ότι μεγάλο μέρος των περιοχών αυτών είχε αφεθεί απροστάτευτο, αφύλακτο και έρμαιο κακών πρακτικών.

Μάλιστα, το γεγονός αυτό το έχουμε πολλές φορές αναδείξει μέσω των μέσων κοινοβουλευτικού ελέγχου, καταθέτοντας σχετικές ερωτήσεις, τις οποίες συχνά - πυκνά δεν μας απαντάτε, γιατί είμαστε υπόδικοι, ενώ τα δικά σας παιδιά που είναι υπόδικα τα διορίζετε στο υπερταμείο για να διαχειρίζονται την περιουσία του ελληνικού λαού. Εμείς δεν είμαστε διορισμένοι από κανέναν. Μας έχει βάλει εδώ ο ελληνικός λαός.

Χαρακτηριστικό, μάλιστα, είναι το γεγονός πως είχαμε επισημάνει την έλλειψη τακτικού προσωπικού και της χρηματοδότησης, αλλά και το γεγονός πως οι καταργήσεις-συγχωνεύσεις δημιουργούν προβλήματα και ενέχουν κινδύνους.

Αν, λοιπόν, θέλετε να δημιουργήσετε ένα καινούργιο ουσιαστικά μοντέλο των φορέων διαχείρισης προστατευόμενων περιοχών, τότε επανακαθορίστε μεν τις αρμοδιότητες, αλλά με μια ρεαλιστική θεώρηση, ώστε να ανταποκρίνονται πλήρως στον ρόλο που καλούνται να επιτελέσουν και να συνάδουν με τις δυνατότητες στελέχωσής τους. Στην αντίθετη περίπτωση είναι κενό γράμμα.

Ας ξεκινήσουμε, λοιπόν, με τη ρύθμιση της παραγράφου 2 του άρθρου 4, όπου ορίζεται πως οι φορείς διαχείρισης προστατευόμενων περιοχών μπορεί να συνεργάζονται με μη κυβερνητικές οργανώσεις. Πρόκειται σαφέστατα για μια ακόμη περίπτωση νομοθέτησης κατά την οποία η συγκυβέρνηση των Τσίπρα-Καμμένου ανάγει σε ισότιμους συνεργάτες τις καθ’ όλα ύποπτες για τους ρόλους και τις επιδιώξεις τους μη κυβερνητικές οργανώσεις.

Μάλιστα, η Χρυσή Αυγή ζήτησε στην επιτροπή από την εκπρόσωπο των περιβαλλοντικών μη κυβερνητικών οργανώσεων και υπεύθυνης πολιτικής για το φυσικό περιβάλλον της «WWF Ελλάς» να κατατεθούν στην επιτροπή τα καταστατικά όλων αυτών των ΜΚΟ που εκπροσωπεί. Η εκπρόσωπος αυτών των ΜΚΟ μέχρι σήμερα δεν μας έχει ενημερώσει για το ποιοι τις απαρτίζουν. Παρ’ όλο που η ίδια είχε πει στην επιτροπή ότι τα στοιχεία είναι στη διάθεση κάθε δημοκρατικού κόμματος, δεν αντιλαμβανόμαστε αυτήν την τοποθέτησή της, αφού η Χρυσή Αυγή με άδεια από τον Άρειο Πάγο συμμετέχει στις εκλογές και έχει εκλεγεί με δημοκρατικές διαδικασίες ως τρίτο πολιτικό κόμμα με την ψήφο του ελληνικού λαού.

Μήπως η ίδια δεν εμφορείται από δημοκρατικό φρόνημα, τη στιγμή κατά την οποία κρύβεται και δεν μας δίνει τα στοιχεία που ζητήσαμε, ως όφειλε; Δεν ξεχνάμε την περίπτωση του «ΑΡΚΤΟΥΡΟΥ», όπου ιδρυτικό μέλος είναι ο γνωστός ανθέλληνας Μπουτάρης. Μας επέστρεψε μια δωρεά που είχαμε κάνει το 2013.

Είναι σημαντικό να κατανοήσουμε ότι είναι υποχρέωση της πολιτείας –και μάλιστα συνταγματικά κατοχυρωμένη- η προστασία του φυσικού περιβάλλοντος στο πλαίσιο της αρχής της αειφορίας και όχι ενός νομικού προσώπου ιδιωτικού δικαίου. Σίγουρα δεν είναι υπόθεση των εξ επαγγέλματος προστατών του περιβάλλοντος, δηλαδή των ΜΚΟ.

Σ’ ό,τι αφορά την οικονομική πτυχή αυτού του θεσμού, αρχικά διατείνεστε ότι η δράση των φορέων είναι κοινωφελής και μη κερδοσκοπικού χαρακτήρα, αλλά από την άλλη με το άρθρο 8 δίνετε ιδιαίτερο βάρος στην ανεύρεση χρηματοδοτικών εργαλείων. Αναφέρεστε στην ετήσια επιχορήγηση από πιστώσεις του προϋπολογισμού του Υπουργείου Περιβάλλοντος, σε έκτακτες επιχορηγήσεις από το Πρόγραμμα Δημοσίων Επενδύσεων ή από τους προϋπολογισμούς άλλων Υπουργείων σε προγράμματα ΕΣΠΑ ή άλλων διεθνών οργανισμών.

Από τη στιγμή που πρόκειται για ένα νομικό πρόσωπο ιδιωτικού δικαίου που είναι εποπτευόμενο από το Υπουργείο Περιβάλλοντος, τότε θα έπρεπε να δοθεί άπαξ επιχορήγηση από τον τακτικό προϋπολογισμό για την οργάνωση και τη στελέχωση των φορέων και μετά αυτοί να πορεύονται με οικονομική αυτοτέλεια. Δεν καταλαβαίνουμε για ποιο λόγο θα πρέπει να δοθούν τέσσερα εκατομμύρια για το 2018, έξι εκατομμύρια για το 2019, έξι εκατομμύρια για το 2020 και δέκα εκατομμύρια για το 2021, τη στιγμή μάλιστα που δεν υπάρχει σαφής αναφορά για τη λειτουργία των φορέων από το 2020 και μετά.

Αντιλαμβανόμαστε, βεβαίως, ότι υπήρχε κατά το παρελθόν οικονομική δυσπραγία στους φορείς διαχείρισης, αφού η οικονομική τους βιωσιμότητα βασιζόταν σχεδόν αποκλειστικά στη χρηματοδότηση μέσω ΕΣΠΑ. Μάλιστα, έχουν υπάρξει περιπτώσεις κακοδιαχείρισης που βεβαίως οδήγησαν σε αδιέξοδο.

Να επισημάνουμε ότι δεν είμαστε ενάντια στην κρατική χρηματοδότηση για την κάλυψη των αναγκών του συστήματος προστατευόμενων περιοχών σε εθνικό επίπεδο, αλλά ενάντια στη χρηματοδότηση του μοντέλου που η Κυβέρνηση προτείνει. Επιπλέον, δεν διασφαλίζεται ούτε και τώρα η επαρκής και σταθερή στελέχωση των φορέων, αφού αυτή η δυνατότητα εξαρτάται άμεσα από τους διαθέσιμους πόρους. Αφού, μάλιστα, δεν υπάρχει σταθερή χρηματοδοτική πηγή, δεν υπάρχει και σταθερή στελέχωση.

Από το 2021 και μετά προβλέπεται να επιχορηγούνται πλήρως από τον κρατικό προϋπολογισμό. Έως τότε η επιχορήγησή τους δεν θα είναι σταθερή. Αφού, μάλιστα, μιλάμε για οικονομικά ζητήματα, δεν θα έπρεπε να υπάρχουν οικονομοτεχνικές μελέτες που να τεκμηριώνουν πλήρως την οικονομική βιωσιμότητα κάθε φορέα διαχείρισης προστατευόμενης περιοχής που θα αποτελεί απαραίτητη προϋπόθεση για τη σύστασή του τόσο για τους υφιστάμενους, όσο και για τους νέους;

Σε ό,τι αφορά στο δεύτερο κεφάλαιο και τα άρθρα 13 έως 22, αυτό τιτλοφορείται «άλλες διατάξεις». Αυτό που παρατηρούμε είναι μια προσπάθεια να αλλάξετε τη δασική νομοθεσία με τη νομιμοποίηση παράνομων εγκαταστάσεων σε προστατευόμενες δασικές εκτάσεις, κ.λπ., όπως για παράδειγμα σε υφιστάμενα χιονοδρομικά κέντρα και τις συνοδές εγκαταστάσεις αυτών, σε υφιστάμενες οργανωμένες τουριστικές κατασκηνώσεις, κάμπινγκ, κ.ο.κ..

Θα αναφερθώ συγκεκριμένα στο άρθρο 15 και την κατασκευή έργων υποδομών εντός περιοχών του δικτύου «NATURA». Καταλαβαίνουμε γιατί είναι αναγκαία αυτή η ρύθμιση σε περιοχές όπως η Θάσος και η Σαμοθράκη. Εν τούτοις, δεν θα πρέπει να λειτουργήσει αυτή η ρύθμιση ως νομιμοποίηση παλαιότερων αυθαιρέτων έργων υποδομής εντός προστατευόμενων περιοχών.

Τι θέλω να πω μ’ αυτό; Αυτή η ρύθμιση δεν θα πρέπει να λειτουργήσει ως άφεση αμαρτιών για τις παράνομες διανοίξεις δρόμων εντός προστατευόμενων περιοχών, όπως έχουν γίνει γνωστές κατά καιρούς με πολλές καταγγελίες. Δεν θα πρέπει να επιτρέψουμε τέτοιες αυθαιρεσίες και από την άλλη να μιλάμε για αποκατάσταση του τοπίου. Σκεφτείτε ότι κάποια στιγμή η αποκατάσταση δεν θα είναι πλέον εφικτή.

Όπως έχουμε πει επανειλημμένως, λοιπόν, είμαστε υπέρ όποιας δράσης αφορά στην προστασία του περιβάλλοντος, η οποία όμως θα είναι συντονισμένη, θα υπάρχει ένας ολοκληρωμένος σχεδιασμός και δεν θα γίνει βεβιασμένα και αποσπασματικά για να προλάβουμε τις όποιες προθεσμίες θέτουν τα ευρωπαϊκά όργανα. Οφείλουμε να σεβόμαστε το περιβάλλον και να το προστατεύουμε. Είναι υποχρέωσή μας.

Οφείλουμε να έχουμε ένα ολοκληρωμένο και κοινό σχέδιο διαχείρισης για όλες τις προστατευόμενες περιοχές και τους φορείς αυτών, το οποίο θα καταρτίζεται, θα εξειδικεύεται και θα εφαρμόζεται κατόπιν συνεργασίας των κεντρικών κρατικών δομών, των αποκεντρωμένων κεντρικών υπηρεσιών και των δομών της τοπικής αυτοδιοίκησης.

Δυστυχώς, όμως, ο τρόπος με τον οποίο νομοθετείτε θα έχει επιπτώσεις στο περιβάλλον, θυσιάζοντας τη βιωσιμότητα ενός ολόκληρου οικοσυστήματος στον βωμό μικροπολιτικών σκοπιμοτήτων για τη δημιουργία φορέων που μπορούν να χαρακτηριστούν τουλάχιστον αναποτελεσματικοί.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Προχωρούμε με την κ. Διαμάντω Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Προβάλλετε ότι το σημερινό νομοσχέδιο είναι ένα νομοσχέδιο που φέρνει τομές επειδή καθιερώνει ως κυρίαρχο σχήμα τους φορείς διαχείρισης προστατευόμενων περιοχών που είναι νομικά πρόσωπα ιδιωτικού δικαίου, επεκτείνοντας τη δράση του σ’ όλη τη χώρα. Επίσης, προβάλλετε ότι εξασφαλίζονται για πρώτη φορά κονδύλια από τον τακτικό προϋπολογισμό, δηλαδή κάτι ψίχουλα. Όμως, στην ουσία κάνετε ό,τι και οι προηγούμενες κυβερνήσεις και συνεχίζετε μ’ ένα μεγάλο βήμα επιπλέον: Συμμορφώνεστε και υλοποιείτε την ευρωκοινοτική οδηγία που δίνει βορρά στην κερδοφορία του κεφαλαίου το περιβάλλον που ανήκει σ’ όλη την κοινωνία, με άλλοθι στην προστασία του.

Επειδή υπάρχει καθυστέρηση στην ενσωμάτωση νομοθετικών, κανονιστικών και διοικητικών διατάξεων, υπάρχουν και πρόστιμα. Πού εντοπίζεται κυρίως η καθυστέρηση; Στη διεύρυνση των νομικών προσώπων ιδιωτικού δικαίου που είναι οι φορείς διαχείρισης, αντί να ενισχυθούν οι κρατικές υπηρεσίες που έχουν ως αντικείμενο τη διατήρηση της βιοποικιλότητας και συνολικά την αναβάθμιση των οικοσυστημάτων.

Εξάλλου οι εκφράσεις ότι «οι φορείς διαχείρισης είναι κοινωφελή νομικά πρόσωπα ιδιωτικού δικαίου και δεν έχουν κερδοσκοπικό χαρακτήρα» συγκαλύπτουν ότι λειτουργούν με τους νόμους της αγοράς, υποτάσσοντας το περιβάλλον στις κερδοφόρες επιδιώξεις του κεφαλαίου. Ουσιαστικά παραχωρούνται για χρήση εκτάσεις του δημοσίου.

Ταυτόχρονα «ξεδοντιάζετε» ό,τι θετικό είχε απομείνει στον δασοκτόνο, κατά τα άλλα, νόμο περί προστασίας δασών και δασικών εν γένει εκτάσεων της χώρας -μιλάω για τον ν.998/79- ούτως ώστε να μην υπάρχει κανένα εμπόδιο και φραγμός στην παραπέρα εμπορευματοποίηση του περιβάλλοντος.

Γιατί υπάρχει αυτός ο προσανατολισμός και η «υποχρεωτικότητα» από την Ευρωπαϊκή Ένωση; Διότι το φυσικό περιβάλλον και η προστασία του, δηλαδή η περιβαλλοντική πολιτική της Ευρωπαϊκής Ένωσης, αντιμετωπίζει το περιβάλλον ως διέξοδο στα συσσωρευμένα κεφάλαια των μονοπωλιακών ομίλων. Θέλουν να επενδύσουν για νέα κέρδη και τέτοια νομοθετήματα στρώνουν χαλί μέσα από την πράσινη οικονομία.

Είναι γνωστό ότι η πράσινη οικονομία αποτελεί πρόταση διαχείρισης και αξιοποίησης των προβλημάτων του περιβάλλοντος προς όφελος των στρατηγικών συμφερόντων του κεφαλαίου. Διαμορφώνει κίνητρα επενδύσεων, κίνητρα εισαγωγής και αξιοποίησης νέων τεχνολογιών, καινοτομιών, για να δώσει νέα ώθηση στην καπιταλιστική ανάπτυξη, διέξοδο για την κερδοφορία των επιχειρήσεων.

Έτσι είναι οι καπιταλιστές. Προσπαθούν συνεχώς να διευρύνουν τα κέρδη τους, να βρουν νέες μεθόδους, νέα οικονομικά εδάφη. Αντίστοιχα, η κρατική πολιτική στον καπιταλισμό υπηρετεί το γενικό συμφέρον της άρχουσας τάξης στο επίπεδο της οικονομίας, υπηρετώντας τη διευρυμένη αναπαραγωγή του. Αυτό κάνετε κι εσείς. Ταυτόχρονα, η ικανοποίηση των κοινωνικών αναγκών στον καπιταλισμό καταπατιέται ξεδιάντροπα.

Χρησιμοποιείτε, λοιπόν, ως εργαλεία τους φορείς διαχείρισης, αντί να τους καταργήσετε και να περάσουν εργαζόμενοι με πλήρη δικαιώματα στις δασικές κυρίως, αλλά και στις άλλες κρατικές υπηρεσίες που είναι υποστελεχωμένες και χρειάζονται προσωπικό.

Κάνατε, όμως, ακριβώς το αντίθετο: Διευρύνετε τον αριθμό τους σε όλη την επικράτεια, αρπάζετε αντικείμενα δασικών και άλλων κρατικών υπηρεσιών μετατρέποντας τους φορείς διαχείρισης σε πολυδύναμες υπηρεσίας και την «ΦΥΣΗ 2000» σε Υπουργείο Περιβάλλοντος ιδιωτικού δικαίου. Έτσι διευρύνετε το αντικείμενο ενδιαφέροντος των ομίλων μέσω της διεύρυνσης των περιοχών ευθύνης και των αρμοδιοτήτων, εξασφαλίζοντας μεγαλύτερο μελετητικό, κατασκευαστικό έργο και ευρύτερα επιχειρηματικό ενδιαφέρον στο όνομα της προστασίας τους.

Γενικεύετε, λοιπόν, την παράδοση στο ιδιωτικό κεφάλαιο των αντικειμένων διαχείρισης και προστασίας των περιοχών «NATURA» μέσω των φορέων στο άρθρο 4, αποτελώντας το εργαλείο εξασφάλισης προϋποθέσεων χρηματοδοτικών εργαλείων για τους ομίλους.

Ακόμα, στις αρμοδιότητες προβλέπεται η περιβαλλοντική αδειοδότηση για έργα και δραστηριότητες στις περιοχές ευθύνης τους, που μέχρι σήμερα ήταν αρμοδιότητα των κρατικών υπηρεσιών και βεβαίως αυτό συνεχίζεται και με βάση το Αστικό Σύνταγμα.

Διευρύνονται, επίσης, σε τεράστιο βαθμό οι αρμοδιότητές τους μέχρι και της δικαστικής συνδρομής, της χορήγησης αδειών επιστημονικής έρευνας και περιπολιών, μαζί με τις αρμόδιες κρατικές υπηρεσίες, αποκαλύπτοντας έτσι ότι εκτός των άλλων η πρόθεση της Κυβέρνησης είναι και οι προσλήψεις προσωπικού και η δημιουργία διοικητικού μηχανισμού εξαγοράς και ενσωμάτωσης.

Το ερώτημα που μπαίνει είναι το εξής: Οι φορείς διαχείρισης είχαν αποδοτική λειτουργία; Από τα αποτελέσματα φαίνεται ότι μέχρι τώρα δεν μπόρεσαν να εξασφαλίσουν την προστασία των περιοχών ευθύνης τους. Δεν φταίνε οι εργαζόμενοι, με εργασιακές σχέσεις οκτάμηνων που ανανεώνονταν και κακοπληρώνονταν. Σήμερα που μιλάμε -για να ξεκαθαρίζουμε τα πράγματα- έχουν πληρωθεί μέχρι τον περασμένο Νοέμβριο, αλλά τον Δεκέμβριο θα τον πληρωθούν στην καλύτερη των περιπτώσεων τον Απρίλιο. Όταν πληρώνονται κανονικά έχουν ένα μήνα καθυστέρηση. Δεν πληρώθηκαν ποτέ κανονικά, αλλά το πρώτο εξάμηνο κάθε έτους. Φτάνουν έως και 6 μήνες απλήρωτοι. Αυτή είναι η αλήθεια.

Τώρα, ως προς τον προσανατολισμό και τη λειτουργία των φορέων διαχείρισης, περιορίστηκε σε εκπόνηση κάποιων μελετών -από μελετητικές εταιρείες βεβαίως- που δεν εφαρμόστηκαν, καθώς και σε δημόσιες σχέσεις και προγράμματα ενημέρωσης - εκπαίδευσης, δηλαδή σε δραστηριότητες που είναι μακριά από την ολοκληρωμένη και ουσιαστική προστασία των περιοχών αυτών και που ως αρμοδιότητες βασικά συνεχίζουν να έχουν.

Τι επιδιώκετε με το όνομα «φορείς διαχείρισης», οι οποίοι φυσικά δεν ανταποκρίνονται στο περιεχόμενό τους; Θα δημιουργούνται αναπτυξιακές εταιρείες που θα διεκδικούν ευρωπαϊκές κυρίως χρηματοδοτήσεις. Είναι πολύ εύκολο φορείς που διοικούνται από άμισθα διοικητικά συμβούλια να παίξουν αυτόν το ρόλο, αφού δεν θα υπάρχει κεντρικός επιστημονικός σχεδιασμός των δράσεων. Η εξασφάλιση της κερδοφορίας από τα φυσικά οικοσυστήματα, χωρίς φραγμούς και εμπόδια, είναι ο πραγματικός σκοπός. Ακριβώς αυτός ο προσανατολισμός διευκολύνει, είναι το όχημα για να παραδοθεί η διαχείριση των προστατευόμενων περιοχών στους μονοπωλιακούς ομίλους, ανάλογα βέβαια με τις κάθε φορά προτεραιότητες κερδοφορίας τους, στο όνομα της προστασίας της βιοποικιλότητας, της βιώσιμης ανάπτυξης, της αειφορικής διαχείρισης κ.λπ..

Εξάλλου, σε καμμία περίπτωση δεν ιεραρχείται με βάση τη διαφύλαξη και προστασία της ελληνικής βιοποικιλότητας, αλλά μόνο μ’ αυτά που περιέχονται στα παραρτήματα των οδηγιών της Ευρωπαϊκής Ένωσης. Τα άλλα τα αγνοείτε. Υπάρχουν ελληνικά είδη στο χείλος της εξαφάνισης, επειδή όμως δεν είναι στις λίστες των οδηγιών, τα παραβλέπετε.

Ταυτόχρονα, κάνετε και το εξής κακούργημα σε βάρος των σημερινών τριακοσίων πενήντα εργαζομένων στους φορείς διαχείρισης: Αντί να αξιοποιήσετε την πείρα τους και να τους μονιμοποιήσετε, τους πετάτε στον δρόμο της ανεργίας και από πάνω κοροϊδεύετε ότι τους εξασφαλίζετε. Γιατί το κάνετε; Μα, το χρειαζόσαστε. Με την άρση μιας σειράς περιορισμών και απαγορεύσεων, που υπήρχαν στο προηγούμενο διάστημα, με την παραπέρα αντιδραστικοποίηση της περιβαλλοντικής νομοθεσίας με στόχο τη μείωση φραγμών στη δράση των ομίλων, καλύτερα και ευκολότερα ο κάθε καινούργιος εργαζόμενος για οκτώ μήνες θα εκτελεί, θα υλοποιεί το αντιδραστικό, αντιπεριβαλλοντικό νομοθετικό πλαίσιο για να κερδίσει ο καπιταλιστής.

Στην αιτιολογική έκθεση γράφετε ότι οι εργαζόμενοι για πολλά έτη είναι εγκλωβισμένοι σ’ ένα καθεστώς αβεβαιότητας. Οι εργαζόμενοι στους φορείς διαχείρισης δεν είναι εγκλωβισμένοι, αλλά όμηροι όλων των κυβερνήσεων που πέρασαν, αλλά και της σημερινής, που εδώ και δύο χρόνια συνεχίζει την ομηρία τους. Τριακόσια πενήντα άτομα όλων των ειδικοτήτων και κλάδων πάνω από μια δεκαετία δουλεύουν με συνεχόμενες παρατάσεις συμβάσεων όσο διαρκούσαν τα διάφορα προγράμματα της Ευρωπαϊκής Ένωσης μέχρι το τέλος του 2015. Ως το τέλος του 2017 με νέες συνεχόμενες ετήσιες συμβάσεις πληρώνονταν από το πράσινο ταμείο. Οι συμβάσεις που παρατάθηκαν μέχρι το τέλος Φλεβάρη είναι αμφίβολο αν και πότε θα πληρωθούν μετά τα νέα δεδομένα που έχουν προκύψει με απόφαση του Ελεγκτικού Συνεδρίου, όπου καθίσταται σαφές ότι απαγορεύεται κάθε παράταση συμβάσεων ορισμένου χρόνου πέραν των είκοσι τεσσάρων μηνών. Εξάλλου, η έκθεση της Επιστημονικής Υπηρεσίας της Βουλής θέτει ζητήματα και στο άρθρο 7 και στο άρθρο 11. Για του λόγου το αληθές και τη δίκαιη αγωνία αυτών των εργαζομένων εμείς καταθέτουμε τη χθεσινή τους ανακοίνωση και ζητάμε, απαιτούμε τη συνέχιση της δουλειάς τους, αξιοποιώντας την εμπειρία τους.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταψηφίζουμε τα περισσότερα άρθρα του πρώτου μέρους, εκτός από τα άρθρα 11 και 12, όπου εκφραζόμαστε με το «λευκό».

Στο δεύτερο μέρος είναι προκλητικά απαράδεκτο ότι νομιμοποιείτε τα παράνομα ιδιωτικά κάμπινγκ μέσα σε δάση και δασικές εκτάσεις, ακόμα και σε εκτάσεις που κηρύχθηκαν αναδασωτέες. Δηλαδή, τα μέτρα προστασίας των δασικών υπηρεσιών πάνε χαμένα. Έτσι, συνεχίζονται οι νομιμοποιήσεις παράνομων επεμβάσεων, ακυρώνοντας όλες τις διοικητικές πράξεις που έχουν εκδώσει οι δασικές υπηρεσίες. Μιλάω για πρωτόκολλο αποβολής, αποφάσεις κατεδάφισης, κήρυξη εκτάσεων ως αναδασωτέες, κ.λπ.. Ανοίγει ο δρόμος για νέες παρανομίες. Και η σημερινή Κυβέρνηση, όπως και οι προηγούμενες, στέλνουν μήνυμα σ’ όλους τους πολίτες ότι η παρανομία και η αυθαιρεσία επιβραβεύεται. Αυτό το μήνυμα το επιβεβαιώνετε και στο άρθρο 18, όπου κατοχυρώνετε καταπατήσεις και εκχερσώσεις δασών και δασικών εκτάσεων για γεωργική εκμετάλλευση μέσα σε προστατευόμενες περιοχές στο όνομα της ισονομίας με τις άλλες που προέκυψαν από τους δασικούς χάρτες.

Τα ζητήματα αυτά δεν λύνονται έτσι. Θα μπορούσατε να δώσετε τη χρήση δωρεάν μόνο για την αγροτική δραστηριότητα αυτοαπασχολούμενων αγροτών και όχι την κυριότητα. Ωστόσο, πρέπει να επισημάνω ότι και η επιστημονική έκθεση από την επιτροπή της Βουλής αναφέρεται σ’ αυτά τα δύο άρθρα, και στο 14 και στο 18, και βάζει έναν ολόκληρο προβληματισμό, ότι δεν είναι συμβατά με το άρθρο 24 του Συντάγματος.

Σε ό,τι αφορά στο άρθρο 19, σχετικά με προστατευτικά πλωτά για πέντε μήνες για προστασία των λουόμενων από μέδουσες, είναι το μόνο που ψηφίζουμε.

Καταψηφίζουμε, λοιπόν, επί της αρχής και τα περισσότερα άρθρα, αφού στον τομέα του περιβάλλοντος και της προστασίας του δείχνουν και επιβεβαιώνουν ότι η Κυβέρνηση ΣΥΡΙΖΑ-ΑΝΕΛ και η πορεία της σε αυτά τα τρία χρόνια υπηρετεί το σύστημα της εκμετάλλευσης, τους αδυσώπητους νόμους της καπιταλιστικής οικονομίας, το σάπιο αστικό κράτος.

Αποτελείτε τον νέο στυλοβάτη του αστικού πολιτικού συστήματος και της αντιλαϊκής καπιταλιστικής ανάπτυξης. Αν θέλετε, αποδεικνύετε ότι δεν υπάρχουν ενδιάμεσες ή μεσοβέζικες λύσεις. Ή το κεφάλαιο θα κερδίζει ή οι εργαζόμενοι. Κυβέρνηση εργατική φιλολαϊκή μπορεί να έρθει μόνο σε σύγκρουση με τους καπιταλιστές και την εξουσία τους.

Το Κομμουνιστικό Κόμμα Ελλάδας θεωρεί διαφορετική τη σχέση ανθρώπου και φύσης. Θεωρούμε ότι η γη δεν είναι εμπόρευμα και ότι ο σχεδιασμός χρήσεων γης και προστασίας των οικοσυστημάτων θα πρέπει να ικανοποιούν τις ανάγκες όλης της κοινωνίας, με αρμονική επίδραση του ανθρώπου στη φύση και δράσεις πιο συμβατές με τις ισορροπίες των οικοσυστημάτων στη διαμόρφωση του ανθρώπινου περιβάλλοντος.

Όλα αυτά, συνδυασμένα με την εξάλειψη πολέμων, την πολιτιστική ανάπτυξη, την καλλιέργεια της αλληλεγγύης μεταξύ των λαών αποδείχνουν και από την πλευρά της προστασίας του περιβάλλοντος, την ιστορική αναγκαιότητα της ανατροπής του σάπιου εκμεταλλευτικού συστήματος, που η δυσοσμία του καθημερινά, και τώρα με την επικαιρότητα, φέρνει στην επιφάνεια σκάνδαλα από τους σφοδρούς επιχειρηματικούς ανταγωνισμούς που γεννά και είναι σύμφυτα με το καπιταλιστικό σύστημα.

Ταυτόχρονα, αξιοποιούνται από τα αστικά κόμματα ως άλλοθι για να συγκαλύψουν ότι η κακοδαιμονία που ζει η εργατική τάξη και τα λαϊκά στρώματα οφείλεται σε σκάνδαλα και όχι σε στυγνή εκμετάλλευση των εργαζομένων από το κεφάλαιο και τα κόμματά του.

Και δεν διστάζετε την καπιταλιστική ανάπτυξη να τη βαφτίζετε εθνικό και πατριωτικό καθήκον, για να κρύψετε το βαθιά ταξικό περιεχόμενο της σκληρής αντιλαϊκής πολιτικής σας, γιατί τα συμφέροντα των καπιταλιστών υπηρετείτε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μανωλάκου.

Τον λόγο έχει ο ειδικός αγορητής των Ανεξαρτήτων Ελλήνων κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, στόχος της διαχείρισης μιας προστατευόμενης περιοχής είναι η αποτελεσματική προστασία των σημαντικών φυσικών χαρακτηριστικών που φιλοξενεί. Η θέσπιση προστατευόμενων περιοχών αποτελεί βασικό συστατικό στην προσπάθεια διατήρησης της βιοποικιλότητας.

Είναι ένα νομοσχέδιο, κυρίες και κύριοι συνάδελφοι, που έρχεται να προστεθεί σε μια σειρά κυβερνητικών αποφάσεων για το περιβάλλον που συγκροτούν μια περιβαλλοντική πολιτική, που προσπαθεί να αντιστρέψει τις δυσμενείς συνέπειες της πολιτικής των προηγούμενων κυβερνήσεων. Με το υπό κατάθεση νομοσχέδιο ξεκαθαρίζει απολύτως το θέμα της προστασίας του φυσικού περιβάλλοντος στη χώρα μας, μιας και η θεσμική κατοχύρωση των προστατευόμενων περιοχών, που εκκρεμούσε για χρόνια, ολοκληρώνεται και κυρώνεται σχεδόν στο 100%.

Για να μπορέσουν οι περιοχές αυτές να διατηρήσουν και να διαχειριστούν τον φυσικό τους πλούτο, πρέπει να εξασφαλίσουμε τον τρόπο λειτουργίας τους. Οι τριάντα πέντε φορείς διαχείρισης που προβλέπονται από το σχέδιο νόμου θα καλύπτουν σχεδόν όλο το δίκτυο των περιοχών «NATURA 2000», συμπεριλαμβανομένων επικείμενων επεκτάσεών του. Η πρόβλεψη αυτή αποτελεί σημαντικό βήμα προόδου, καθώς μέχρι σήμερα λιγότερο από το 1/3 των περιοχών «NATURA 2000» εντασσόταν στην αρμοδιότητα κάποιου από τους είκοσι οκτώ υφιστάμενους φορείς διαχείρισης.

Σημαντικό και κρίσιμο για την προστασία της φύσης και της διακυβέρνησης του φυσικού περιβάλλοντος είναι ότι οι φορείς διαχείρισης εγκαθιδρύονται ως το κυρίαρχο σχήμα διοίκησης και διαχείρισης των προστατευόμενων περιοχών. Κάθε χωρική έκταση, δηλαδή, θα ανήκει σε κάποιον φορέα διαχείρισης.

Σε μια περίοδο δημοσιονομικής στενότητας, το Υπουργείο Περιβάλλοντος και Ενέργειας ιεραρχεί την ελληνική φύση, την αναγνωρίζει ως πραγματικό πόρο και ως συγκριτικό πλεονέκτημα της χώρας, ενώ για πρώτη φορά εξασφαλίζονται κονδύλια από τον τακτικό προϋπολογισμό για τη στήριξη του Εθνικού Συστήματος Προστατευόμενων Περιοχών.

Οι φορείς διαχείρισης προστατευόμενων περιοχών είναι τα καταλληλότερα σχήματα διοίκησης και διαχείρισης των περιοχών δικτύων «NATURA 2000» και οργανώνονται για να συμμετάσχουν και να διεκδικήσουν πόρους προς εκπλήρωση των στόχων τους. Τι παρατηρούμε; Για πρώτη φορά ξεκαθαρίζεται ότι οι φορείς πλέον θα έχουν αναπτυξιακό χαρακτήρα, θα συνδέονται με τα τοπικά προϊόντα και την εργασία. Τους δίνεται η δυνατότητα να προσελκύουν και να δημιουργούν πόρους ενώ οφείλουμε να αναφέρουμε πως κατά τη διάρκεια των επιτροπών -και ειδικά στην τελευταία-, είδαμε να εισέρχονται στις διατάξεις πολλά από τα ουσιαστικά ζητήματα που προέκυψαν από τη συζήτηση, όπως για παράδειγμα ότι οι φορείς αναλαμβάνουν την οργάνωση της διαβούλευσης τόσο για τη διαδικασία κατάρτισης των ειδικών περιβαλλοντικών μελετών όσο και των σχεδίων διαχείρισης, αλλά και σε οποιαδήποτε άλλη περίπτωση απαιτείται. Αυτό είναι κάτι που αποδεικνύει τη διάθεση σύνταξης ενός ολοκληρωμένου σχεδίου διαχείρισης από πλευράς πολιτικής ηγεσίας του Υπουργείου Περιβάλλοντος για την ορθή ενίσχυση των διατάξεων της εθνικής μας νομοθεσίας.

Η χάραξη μιας ουσιαστικής περιβαλλοντικής πολιτικής εκκρεμούσε για καιρό και επέσυρε πρόστιμα δεκάδων εκατομμυρίων ευρώ για τη χώρα, από την Ευρωπαϊκή Ένωση, επηρεάζοντας, όπως είναι φυσικό, τους φορείς διαχείρισης σε οργανωτικό, στελεχιακό και χρηματοδοτικό επίπεδο, κάτι το οποίο έπρεπε να σταματήσει. Η ενίσχυση του θεσμικού πλαισίου διαχείρισης των προστατευόμενων περιοχών, μέσω του θεσμού των φορέων διαχείρισης προστατευόμενων περιοχών, με στόχο τη διατήρηση της βιοποικιλότητας, την προστασία του εθνικού φυσικού κεφαλαίου, με όρους βιώσιμης ανάπτυξης και την ενίσχυση της περιφερειακής ανάπτυξης και εργασίας, κρίνεται επιτακτική και οι Ανεξάρτητοι Έλληνες στηρίζουμε το νομοσχέδιο και την προσπάθεια αυτή.

Κύριε Υπουργέ, κύριοι συνάδελφοι, πριν κλείσω, θα ήθελα να πω δυο λέξεις για την τροπολογία με γενικό αριθμό 1469 και ειδικό 176. Με τη συγκεκριμένη τροπολογία, με την προτεινόμενη διάταξη προτείνω να τροποποιηθεί η παράγραφος 7 του άρθρου 52 του ν.4280/2014, όπου παρατείνεται η λειτουργία των υφιστάμενων εγκαταστάσεων, κτηνοτροφικών, πτηνοτροφικών κ.λπ. εγκαταστάσεων -και ορθώς-, αλλά δεν προβλέφθηκε να ισχύει το ίδιο και για χώρους λατρείας. Το παραβλέψαμε, ας το πούμε, εξ αμελείας και προτείνω τώρα να το συμπληρώσουμε. Δηλαδή, να συμπληρώσουμε αυτήν τη διάταξη με τα κελιά, με τα ησυχαστήρια, με τις ιερές μονές και γενικά με τους χώρους λατρείας. Κύριε Υπουργέ, θα σας παρακαλούσα να κάνετε δεκτή την τροπολογία. Προσθέτει στην υφιστάμενη τροποποίηση του άρθρου που ανέφερα προηγουμένως και τους χώρους λατρείας.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Θέλω να ευχαριστήσω τον κ. Λαζαρίδη για την οικονομία στον χρόνο και να πιαστώ απ’ αυτό, για να σας ενημερώσω ότι έχουν εγγραφεί είκοσι επτά ομιλητές. Αυτό σημαίνει ότι αν ξεφύγουμε λίγο ο καθένας από τον χρόνο του, δεν θα καταφέρουμε να φύγουμε κατά τις 18.30΄-19.00΄ που εκτιμούμε και λόγω Τσικνοπέμπτης, θεωρώ ότι όλοι θα θέλατε να είστε στις οικογένειές σας και να καταφέρετε να κάνετε κάτι, μέσα στις δύσκολες μέρες που περνάμε, κι εσείς με τη σειρά σας.

Οπότε σας κάνω μια πρόταση, να το σκεφτείτε οι Κοινοβουλευτικές Ομάδες και να ενημερώσετε το Προεδρείο, για να συνεχίσουμε αντίστοιχα: Ή θα πάμε στη λύση να είμαστε πάρα πολύ αυστηροί με τον χρόνο των επτά λεπτών για τους ομιλητές ή θα συμφωνήσουμε όλοι μαζί ότι θα μειώσουμε τον χρόνο αυτόν στα πέντε λεπτά, με μια μικρή ανοχή, εάν και εφόσον αυτό υπάρχει. Αλλιώς, μην παραπονεθείτε, αν από το Προεδρείο αρχίζουμε και λέμε «ολοκληρώστε, ολοκληρώστε» και μας φέρνετε σε πάρα πολύ δύσκολη θέση, γιατί έχει ζητηθεί από πολλούς συναδέλφους να ολοκληρώσουμε σύντομα τη σημερινή συνεδρίαση. Αν θέλετε πάμε και μέχρι τις δώδεκα το βράδυ. Δεν υπάρχει πρόβλημα.

**ΔΗΜΗΤΡΙΟΣ ΒΕΤΤΑΣ:** Δεν είναι επίσημη αργία η Τσικνοπέμπτη, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Δεν είναι θέμα επίσημης αργίας, κύριε Βέττα, προς θεού! Αν θέλουμε το πάμε μέχρι τις 24.00΄. Δεν έχουμε κανένα πρόβλημα. Εγώ κάνω μια πρόταση, γιατί έχουν έρθει εδώ αρκετοί συνάδελφοι και μας ζητήθηκε να ολοκληρώσουμε σε εύλογο χρονικό διάστημα. Αύριο είναι Παρασκευή, δεν υπάρχει κοινοβουλευτικό έργο και θέλουν και οι άνθρωποι της επαρχίας να φύγουν νωρίς, να πάνε στις περιφέρειές τους. Εγώ έκανα μια πρόταση, να τη σκεφτείτε. Θα ακολουθήσω ό,τι θέλετε.

Τον λόγο έχει ο κ. Καβαδέλλας για δεκαπέντε λεπτά.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε. Θα προσπαθήσω να είμαι σύντομος.

Κυρίες και κύριοι συνάδελφοι, είναι αδιαμφισβήτητο ότι η χώρα μας έχει προικιστεί με σπάνιο φυσικό πλούτο και βιοποικιλότητα. Είναι δε από τις πιο πλούσιες στην Ευρώπη. Είναι αναμενόμενο, λοιπόν, να έχουν οριοθετηθεί εκατοντάδες περιοχές υψηλής προστασίας που τίθενται υπό την ομπρέλα του Ευρωπαϊκού Οικολογικού Δικτύου «NATURA 2000». Και ενώ για την υπόλοιπη Ευρώπη τα οφέλη που αυτό το δίκτυο μπορεί να προσφέρει εκτιμώνται από τους ειδικούς σε πολλές δεκάδες δισεκατομμύρια ευρώ ανά έτος, στην Ελλάδα εδώ και δεκαετίες αγνοείται ίσως και περιφρονείται η δυναμική του Δικτύου «NATURA».

Δυστυχώς, για τις περισσότερες κυβερνήσεις μεταπολιτευτικά η εντύπωση που οι πολίτες έχουν διαμορφώσει γι’ αυτό το θέμα είναι ότι αρκούνταν στο να αφήνουν τις μη κυβερνητικές οργανώσεις να υποβάλλουν προτάσεις ή και να διατυπώνουν πολιτική, διατηρώντας βεβαίως για τον εαυτό τους δευτερεύοντα ρόλο. Έτσι κατά καιρούς έχουν αγνοηθεί διάφορες προτάσεις, με τελευταία αυτή την πολύ σοβαρή της «διαΝΕΟσις» που έγινε τον Νοέμβριο 2017, όπου περιγράφεται ένα νέο εθνικό μοντέλο διαχείρισης και διοίκησης, με χαρακτηριστικά τη βιωσιμότητα και το αναπτυξιακό πρόσημο.

Η πολιτεία λαμβάνοντας σοβαρά υπ’ όψιν και την προϋπάρχουσα συσσωρευμένη εμπειρία σε ευρωπαϊκό επίπεδο, θα μπορούσε βεβαίως να διαχειριστεί τις προστατευόμενες περιοχές με επωφελέστερο τρόπο. Τα εκτιμώμενα πιθανά οφέλη για την εθνική οικονομία μας τόσο δε σε όρους ακαθάριστου εθνικού προϊόντος όσο και νέων θέσεων εργασίας της χώρας, υπό το ρεαλιστικό σενάριο της αξιοποίησης του 40% των περιοχών «NATURA 2000» της Ελλάδος ανέρχονται κατά προσέγγιση στα 2 δισεκατομμύρια ευρώ ανά έτος, με παράλληλη μείωση της ανεργίας, με τη δημιουργία περισσότερων από δέκα χιλιάδων νέων θέσεων εργασίας. Όμως, αυτά ανήκουν στην κατηγορία των χαμένων ευκαιριών, είναι το αγαπημένο σπορ κυρίως των στελεχών της Κυβέρνησης ΣΥΡΙΖΑ-ΑΝΕΛ αλλά και των προηγούμενων -δεν μπορούμε να πούμε ότι οι προηγούμενοι τα χειρίστηκαν καλύτερα. Είμαστε αναγκασμένοι να ασχοληθούμε μόνο με το υπό συζήτηση σχέδιο νόμου.

Η αλήθεια είναι ότι εμπεριέχει μερικά θετικά στοιχεία, όπως ότι στο άρθρο 2 προβλέπεται ότι πλέον η διαχείριση σχεδόν όλων των τετρακοσίων σαράντα έξι περιοχών του Δικτύου «NATURA 2000» θα γίνεται από φορέα διαχείρισης.

Ορισμένες γεωγραφικές περιοχές της χώρας με προστατευόμενες περιοχές καλύπτονται για πρώτη φορά, είτε με την επέκταση των γεωγραφικών ορίων ήδη υπαρχόντων φορέων διαχείρισης προστατευόμενων περιοχών, είτε με την ίδρυση νέων. Επομένως, βλέπουμε ότι επιδιώκεται να τεθούν κάποιες νέες βάσεις, ώστε η χώρα να φροντίσει πιο οργανωμένα για τη διατήρηση του φυσικού πλούτου που διαθέτει.

Είναι γεγονός ότι με τους τριάντα πέντε φορείς διαχείρισης, δηλαδή τους είκοσι οκτώ υφισταμένους και τους επτά νέους που προβλέπονται, παύει να υφίσταται μια βασική εκκρεμότητα της ελληνικής πολιτείας, δηλαδή η κάλυψη όλου του Δικτύου των περιοχών «NATURA 2000», όπως τουλάχιστον αναφέρθηκε από τον κύριο Υπουργό, ή διαφορετικά σχεδόν το 28% της χερσαίας και το 22% της θαλάσσιας έκτασης της χώρας μας.

Όμως, θα ήθελα να παρατηρήσω ότι υπάρχουν και κάποια ζητήματα που μας προβληματίζουν πολύ και χαλάνε την όποια αρχική εντύπωση. Είναι ζητήματα τα οποία εκτιμούμε ότι οι απαντήσεις που δόθηκαν στην αρμόδια επιτροπή μάλλον δεν κρίνονται επαρκείς.

Θέλω να είμαι πιο αναλυτικός. Ως προς τη διαπιστωμένη καθυστέρηση τριών ετών στην αντίδραση της Κυβέρνησης ΣΥΡΙΖΑ-ΑΝΕΛ σε ό,τι αφορά στην ενίσχυση του θεσμικού πλαισίου των φορέων διαχείρισης των προστατευόμενων περιοχών, είναι ξεκάθαρο πως όσα προβλέπονται στο σχέδιο νόμου θα μπορούσαν άνετα να είχαν κατατεθεί για συζήτηση στη Βουλή ήδη από το 2015, ώστε να απεκδύετο η χώρα μας πολλούς μήνες γραφειοκρατικών διαδικασιών από την εμπλοκή της λόγω παραβίασης της ενωσιακής νομοθεσίας σ’ ό,τι αφορά στις ειδικές ζώνες διατήρησης. Βρισκόμαστε σε επίπεδο διαδικασίας διατύπωσης αιτιολογημένης γνώμης. Ως προς τις ζώνες ειδικής προστασίας, βρισκόμαστε σε επίπεδο E.U. Pilot, διαδικασία διαρθρωμένου διαλόγου.

Αντιλαμβάνομαι ότι δεν ήταν εύκολη δουλειά ότι απαιτούνταν στελέχη με ισχυρό επιστημονικό υπόβαθρο για την καταγραφή και αξιολόγηση των προστατευόμενων ειδών και των οικοτόπων. Αλλά όποιον καλοπροαίρετο και να ρωτήσουμε θα εκτιμήσει ότι τριάντα έξι μήνες είναι πάρα πολλοί για τη σύνταξη των συγκεκριμένων διατάξεων.

Δεύτερον, δεν μας ικανοποιούν οι εξηγήσεις του κυρίου Υπουργού για το αν υπάρχει νομική πρόβλεψη οι πόροι του Πράσινου Ταμείου να χρησιμοποιούνται για μισθοδοσίες υπαλλήλων, όπως προβλέπει το άρθρο 8, αλλά και άλλες παρόμοιες δαπάνες. Ο Υπουργός στην επιτροπή έκανε λόγο για κάποιες παραγράφους 1 και 2 του άρθρου 6 χωρίς να αναφέρει τον νόμο. Πιθανόν να εννοούσε τον ν.3889/2010 στον οποίον, όμως, από την ανάγνωση των συγκεκριμένων άρθρων ακόμα και με χρήση της πλούσιας φαντασίας μας δεν προκύπτει τέτοια εξουσιοδότηση. Το ότι πιθανά οι προηγούμενες κυβερνήσεις να μην είχαν δώσει στους φορείς ούτε ένα ευρώ από τον κρατικό προϋπολογισμό, όπως είπε επιχειρηματολογώντας ο κύριος Υπουργός, δεν σημαίνει ότι η σημερινή Κυβέρνηση πρέπει να αφαιμάξει το Πράσινο Ταμείο.

Επιμένω σ’ αυτό το θέμα, γιατί πέρα από το τυπικό μέρος είναι πασίγνωστο διεθνώς ότι οι πόροι των Πράσινων Ταμείων πρέπει να προορίζονται αποκλειστικά για την αποκατάσταση βλαβών που υφίσταται το περιβάλλον από την ανθρώπινη δραστηριότητα. Έκανα κάποια έρευνα από την οποία, όσο κι αν προσπάθησα, δεν εντόπισα κάποια χώρα στην οποία οι πόροι του αντίστοιχου Πράσινου Ταμείου να χρησιμοποιούνται διαχρονικά για μισθοδοσίες προσωπικού, υπερωρίες, εισφορές σε ασφαλιστικά ταμεία ή και για κάποιες άλλες αιτιολογίες, όπως τα οδοιπορικά.

Τρίτον, η συμπερίληψη διαφόρων άρθρων που προφανώς αλλοιώνουν τον σκοπό του σχεδίου νόμου, όπως τα άρθρα 13 και 14, με τα οποία νομιμοποιούνται δραστηριότητες χιονοδρομικών κέντρων και κατασκηνώσεων τύπου κάμπινγκ σε προστατευόμενες περιοχές, το άρθρο 15, με το οποίο καταργείται η απαγόρευση κατασκευής διαφόρων έργων υποδομής, και το άρθρο 18, με το οποίο παρέχονται διευκολύνσεις για κάποιες γεωργικές εκτάσεις που εκχερσώθηκαν και βρίσκονται επίσης σε προστατευόμενες περιοχές.

Ειλικρινά εμείς δεν μπορούμε να κατανοήσουμε γιατί αποφασίστηκε να προστεθούν τέτοιες διατάξεις που αποδεικνύουν ότι η Κυβέρνησή σας με λόγια πολλά τα απαγορεύει, αλλά στην πράξη τα επιτρέπει σχεδόν όλα. Ουσιαστικά δηλαδή φαίνεται ότι με τις συγκεκριμένες διατυπώσεις των διατάξεων μπορούν και να νομιμοποιούνται παράνομες παρεμβάσεις του παρελθόντος και να ακυρώνονται όλες οι διοικητικές πράξεις που έχουν εκδώσει οι δασικές υπηρεσίες: πρωτόκολλα αποβολής, αποφάσεις κατεδαφίσεων, κήρυξη των εκτάσεων ως αναδασωτέες κ.λπ..

Τέταρτον, ο διάλογος για τη διαμόρφωση του περιεχομένου του σχεδίου νόμου έγινε με μηδενική συμμετοχή της δασικής υπηρεσίας, η οποία αγνοήθηκε στην ακρόαση φορέων. Το έχουμε παρατηρήσει και παλαιότερα. Τι τους καλείτε τους φορείς τη στιγμή που έχετε πάρει τις αποφάσεις σας και δεν προτίθεστε να τροποποιήσετε κάτι από αυτό που έχετε στο μυαλό σας;

Σε ολόκληρο το σχέδιο νόμου η αναφορά στη δασική υπηρεσία είναι ελάχιστη. Ίσως μόνο στην παράγραφο κ΄ του άρθρου 4.

Οι εξειδικευμένοι δημόσιοι υπάλληλοι, λειτουργοί, που εκ των υπαλληλικών τους καθηκόντων καθημερινά ασχολούνται με το δασικό αντικείμενο και την εφαρμογή της νομοθεσίας, παραγκωνίστηκαν και δεν ζητήθηκε ούτε η άποψή τους. Οι υπάλληλοι αυτοί, όμως, είναι εκ των πλέον αρμοδίων, έχουν επιστημονική κατάρτιση, καθημερινά ασχολούνται με το δασικό αντικείμενο, έχουν πολύτιμες γνώσεις και εμπειρίες και θα κληθούν, λόγω των καθηκόντων τους, να προστατεύσουν τις περιοχές αυτές και να εφαρμόσουν τις υπό ψήφιση νομικές διατάξεις κατά το τμήμα που αφορά στη δασική υπηρεσία.

Πέμπτον, επειδή έχουν διατυπωθεί και συγκεκριμένα παράπονα στην ακρόαση φορέων, θα ήθελα να ρωτήσω αν υπάρχουν επαρκείς εγγυήσεις ώστε να μην συγχέεται ο ρόλος των φορέων διαχείρισης ως νομικών προσώπων του άρθρου 4 με το ρόλο των δημοσίων υπηρεσιών που ασκούν τις σχετικές αρμοδιότητες και ιδίως των δασικών υπηρεσιών.

Αυτό, ίσως, δεν ακούγεται ιδιαίτερα σοβαρό. Διαπιστώσαμε, όμως, ότι στα τελευταία δραματικά γεγονότα, με τις πλημμύρες, παραδείγματος χάριν, στη Μάνδρα, ο κάθε εμπλεκόμενος φορέας προσπαθούσε να αποποιηθεί των ευθυνών του. Επιπρόσθετα, παρά το ότι στην αιτιολογική έκθεση διαπιστώνεται η παραδοχή ότι το συγκεκριμένο δυναμικό των περιοχών αυτών δεν έχει ακόμα αναδειχθεί και αξιοποιηθεί κατά το μέγιστο δυνατό τρόπο, στην παράγραφο 1δ΄ του ίδιου άρθρου δεν προτείνονται συγκεκριμένες δράσεις για εξεύρεση πρόσθετων πόρων. Για παράδειγμα, οι σκέψεις για οργανωμένες οικοξεναγήσεις της παραγράφου ιζ΄ και τα οικοτουριστικά προγράμματα της παραγράφου ιθ΄ θα μπορούσαν να υλοποιηθούν έναντι θέσπισης κάποιου ανταλλάγματος, κάποιου εισιτηρίου.

Παραμένοντας στο ίδιο άρθρο, θα ήθελα να πληροφορηθώ γιατί δεν αναγνωρίστηκε, έστω και κατ’ ελάχιστο, συναρμοδιότητα στο Υπουργείο Αγροτικής Ανάπτυξης και Τροφίμων και δεν συνυπέγραψε το σχέδιο νόμου. Εφόσον μιλάμε για προστασία χλωρίδας και πανίδας, λογικό είναι να υπάρχει κάποια συναρμοδιότητα. Βεβαίως, αυτό το αναφέρω όχι γιατί ενδιαφερόμαστε για τις συμπάθειες ή αντιπάθειες εντός της Κυβέρνησης, αλλά γιατί η αγνόηση του συγκεκριμένου Υπουργείου στερεί, για παράδειγμα, από τους φορείς διαχείρισης τη δυνατότητα πιστοποίησης προϊόντων του πρωτογενούς τομέα, που παράγονται εντός των περιοχών, δηλαδή σήμα -το λεγόμενο logo- που συνδέεται με το προϊόν σε συγκεκριμένη προστατευόμενη περιοχή.

Η παρατήρηση αυτή αποκτά μεγαλύτερη σημασία δεδομένου ότι αποτελεί ζητούμενο εδώ και πολλά χρόνια η μεγαλύτερη δυνατή προβολή των προϊόντων της ελληνικής υπαίθρου τόσο στην Ελλάδα όσο και στο εξωτερικό.

Έκτον, δυσλειτουργίες, ακόμα και σε επίπεδο αξιοποίησης κονδυλίων ΕΣΠΑ, ίσως δημιουργηθούν και από το γεγονός ότι τα χωρικά όρια πολλών προστατευόμενων περιοχών βρίσκονται εντός των γεωγραφικών ορίων πλέον της μίας αιρετής περιφέρειας.

Θα συμφωνούσα εδώ με τον κύριο Υπουργό ότι η φύση έχει διοικητικά όρια και δεν είναι δυνατόν να περιοριστεί ή να αλλοιωθεί η έκταση των προστατευόμενων περιοχών. Δεδομένου, όμως, ότι οι παράγραφοι 1ε΄ και 2 του άρθρου 4 είναι ασαφείς, ως συνήθως, θα έπρεπε να έχει προβλεφθεί κάποια συγκεκριμένη διαδικασία με την οποία θα επιλύνονται τα προβλήματα, τα οποία θα ανακύπτουν, και θα είναι αρμοδιότητας και εποπτείας πολλών λοιπών φορέων.

Κύριοι Βουλευτές, πέρα από όσα προηγούμενα ανέπτυξα, με το σχέδιο νόμου η Κυβέρνηση επέλεξε να θέσει τους φορείς διαχείρισης προστατευόμενων περιοχών ως το κυρίαρχο εργαλείο διαμόρφωσης και εφαρμογής της πολιτικής της για το προστατευόμενο περιβάλλον, επιτρέποντας, ταυτόχρονα, να ενυπάρχουν και κάποια εμπόδια στην τοπική και εθνική ανάπτυξη. Το μοντέλο της, όμως, δείχνει να μην είναι συναινετικό ούτε κοινωνικά πλειοψηφικό.

Παρ’ όλο αυτά, παρά το ότι δεν είναι αποδεκτά όλα από όλους, αναγνωρίζουμε καλή πρόθεση στον κύριο Υπουργό ως προς το να βάλει τάξη στη διοίκηση και τη λειτουργία του Εθνικού Συστήματος Προστατευόμενων Περιοχών.

Σ’ αυτό το πλαίσιο εκφράζουμε την επιφύλαξή μας επί της αρχής ενώ έχουμε αμφιβολίες ή αντιρρήσεις για αρκετά άρθρα, για τα οποία η οριστική θέση μας θα διατυπωθεί στη συνέχεια της συζήτησης. Επί των άρθρων και επί των τροπολογιών θα αναφερθεί ο κ. Σαρίδης.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Καβαδέλλα.

Τον λόγο έχει ο ειδικός αγορητής από το Ποτάμι κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η προστασία της φύσης απαιτεί κάποιες σταθερές. Χρειάζεται πρώτα απ’ όλα σχέδιο, πρόγραμμα που να έχει εκπονηθεί από ειδικούς, για να περιλαμβάνει και τις ιδιαιτερότητες της κάθε μικροπεριοχής. Χρειάζεται τακτικό προσωπικό, όσον αφορά, βέβαια, στους φορείς.

Οπότε, ένα από τα πρώτα ερωτήματά μου είναι το εξής: Πότε πιστεύετε -χρονικά- ότι οι φορείς θα στελεχωθούν με άνδρες και γυναίκες για να επιτελέσουν τον ρόλο τους;

Επίσης, χρειάζεται σταθερή χρηματοδότηση η οποία για πρώτη φορά προβλέπεται. Το βρίσκω θετικό. Σας το έχω πει και στις επιτροπές. Η προστασία της φύσης χρειάζεται συστηματική φύλαξη, όχι απλώς βελτίωση. Και, όπως σας είπα, βιώσιμη και ολοκληρωμένη διαχείριση, μέρος της οποίας πρέπει να είναι και η συστηματική παρακολούθηση των τιμών ρύπανσης σε περιβαλλοντικά ευαίσθητες περιοχές.

Με έχει προβληματίσει πάρα πολύ το άρθρο 18. Ευτυχώς, το αλλάξατε, το τροποποιήσατε. Για εμένα το άρθρο 18, έτσι όπως ήταν διατυπωμένο, ήταν αιτία πολέμου, με την καλή έννοια, όμως, του δημιουργικού πολέμου. Χαίρομαι που έγινε αυτό, διότι όπως ήταν διατυπωμένο το άρθρο 18, ήταν σαφέστατα ενάντια στο άρθρο 117 του Συντάγματος που έλεγε, λέει και πρέπει να είναι για εμάς η βίβλος στα περιβαλλοντικά θέματα, ότι «Τα δημόσια ή ιδιωτικά δάση και οι δασικές εκτάσεις κηρύσσονται υποχρεωτικά αναδασωτέες και αποκλείεται να διατεθούν για άλλο προορισμό». Εδώ, ευτυχώς, τελευταία στιγμή, εσώθη, κυρίως...

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το ίδιο έλεγε και πριν, αλλά συμφωνώ. Καλή βούληση.

**ΓΕΩΡΓΙΟΣ ΑΜΥΡΑΣ:** Δεν έλεγε το ίδιο ακριβώς. Συμφωνήσαμε, πάντως, ότι θωρακίζουμε τις περιοχές όπως πρέπει, «NATURA», Ραμσάρ κ.λπ..

Έχει γίνει μεγάλη κουβέντα έξω, θα έλεγα, στο διαδίκτυο, από εκείνους που ασχολούνται μ’ αυτά τα θέματα, για τα οκτακόσια στρέμματα στη θέση Σαμαραίικα, όπου πήγατε κι εσείς από ό,τι έμαθα και μιλήσατε με τους κατοίκους των υγροτόπων του Κοτυχίου και της Στροφυλιάς. Εγώ απλώς, θέλω να καταθέσω -για όποιον συνάδελφο ενδιαφερθεί- την απόφαση του Ε’ Τμήματος του Συμβουλίου της Επικρατείας -το περιβαλλοντικό του Συμβουλίου της Επικρατείας- που έχει αριθμό 2474/2009- βάσει της οποίας κηρύσσεται αναδασωτέα μια έκταση πεντακοσίων εξήντα ενός χιλιάδων είκοσι οκτώ στρεμμάτων.

Το καταθέτω για τα Πρακτικά.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μείνω μόνο σε σημεία όπου έχω ερωτήσεις και κάποιες ενστάσεις.

Ξεκινώ με την τροπολογία με γενικό αριθμό 1466 για τα ορειβατικά καταφύγια. Νομίζω ότι η νομιμοποίηση της κατάστασης γίνεται για μεγάλο χρονικό διάστημα, έως το 2021, και έχουμε εξαιρέσεις από υποχρεώσεις αναδάσωσης, δάσωσης και καταβολής ανταλλάγματος χρήσης. Θα ήθελα και εδώ διευκρινίσεις. Μου φαίνεται μακρύ το χρονικό όριο προκειμένου να συμμορφωθούν και να αλλάξουν αυτά που πρέπει οι διοικήσεις των καταφυγίων για να βγάλουν τη νόμιμη άδεια. Μήπως πρέπει να συντομεύσουμε αυτό τον χρόνο;

Το ίδιο θα σας έλεγα και για το άρθρο 14 που τροποποιεί το άρθρο 52 του ν.4280 για τα χιονοδρομικά κέντρα και κάμπινγκ.

Θέλω να πω, αγαπητέ Υπουργέ, ότι αυτά τα τρία-τέσσερα χρόνια που έχουν μπροστά τους, μου δείχνουν ότι η πολιτεία δεν βρίσκεται από πάνω τους με αυστηρότητα προκειμένου να βελτιώσουν, να θεραπεύσουν, να αλλάξουν όλες τις μη νόμιμες κατασκευές, λειτουργίες κ.λπ.. Μήπως πρέπει να το συντομεύσουμε αυτό το όριο;

Πάμε παρακάτω. Κατ’ αρχάς, ο Καλαμάς είναι το έβδομο μεγαλύτερο ποτάμι της Ελλάδας. Είναι ένα πάρα πολύ «εργατικό» ποτάμι, το οποίο αρδεύει και υδρεύει χιλιάδες εκτάσεις για καλλιέργειες και χιλιάδες σπίτια. Εδώ οι καλοί συνάδελφοι από την Ήπειρο το αντιλαμβάνονται και καταλαβαίνουν τη σημασία του Καλαμά. Θα σας κάνω, λοιπόν, μια πολύ σύντομη περιγραφή του καθεστώτος προστασίας του Καλαμά ποταμού, για να έρθουμε μετά στο πρακτικό. Υπάρχει ο ν.4042/2012 για «ποινική προστασία περιβάλλοντος», που είναι εναρμόνιση της ευρωπαϊκής οδηγίας 99/2008.

Έχουμε την κοινή υπουργική απόφαση 2013 για τις επιπτώσεις του Σχεδίου Διαχείρισης Λεκανών Απορροής Ποταμών Υδατικού Διαμερίσματος Ηπείρου.

Τρίτο σημείο προστασίας έχουμε το ΦΕΚ 2292/2013, Σχέδιο Διαχείρισης Λεκανών Απορροής Ποταμών Υδατικού Διαμερίσματος Ηπείρου.

Τέταρτον, το ΦΕΚ 3222 -άλλο ΦΕΚ!- όπου ορίζονται οι ανώτερες αποδεκτές τιμές για συγκέντρωση εγκεκριμένων ρύπων στα υπόγεια ύδατα του Καλαμά και της περιοχής.

Και έχουμε και μια πέμπτη προστασία, το ΦΕΚ 1909 για τα επιφανειακά ύδατα.

Ποιο είναι το αποτέλεσμα; Το αποτέλεσμα είναι ότι στους νόμους καλά υπάρχουν οι προστασίες, αλλά στην πράξη ο Καλαμάς υποφέρει.

Ακούστε, λοιπόν: Στην περιοχή -το γνωρίζετε προφανώς- της τάφρου της Λαψίστας, που τροφοδοτεί τον Καλαμά με νερό, οι δείκτες στα νιτρώδη παρουσίασαν υπέρβαση κατά 1.030%, ενώ το καλοκαίρι η υπέρβαση φτάνει το 14.000%.

Η περιοχή αυτή, των στενών, δηλαδή, και των εκβολών των ποταμών του Αχέροντα και του Καλαμά, έχει, δυστυχώς, μετατραπεί σε τάφρο αποβλήτων. Υπάρχει, μάλιστα, και ένα πόρισμα των επιθεωρητών περιβάλλοντος που έχει υποβληθεί στην Επιτροπή Υδατικών Πόρων της Βουλής τον Φεβρουάριο του 2011, το οποίο εντοπίζει, όπως σας είπα, την μεγαλύτερη ρύπανση στην τάφρο της Λαψίστας. Εκεί καταλήγουν επεξεργασμένα, αλλά κυρίως ανεπεξέργαστα λύματα από τη βιομηχανική περιοχή των Ιωαννίνων, αλλά και φυτοφάρμακα.

Εδώ, λοιπόν, έχουν καταλογιστεί πρόστιμα ύψους 3,9 εκατομμυρίων ευρώ από τους επιθεωρητές περιβάλλοντος από το 2004 μέχρι σήμερα.

Να, λοιπόν, κάποιες καλές ερωτήσεις: Πόσα από αυτά τα πρόστιμα έχουν επικυρωθεί; Τι ποσό έχει καταβληθεί από τους παρανομούντες ή έχει εισπραχθεί από το κράτος σε αυτά τα τελευταία δεκατρία χρόνια;

Ο Καλαμάς, λοιπόν, είναι μια ξεκάθαρη περίπτωση όπου υπάρχει το νομικό πλέγμα, υπάρχουν οι αποφάσεις, υπάρχουν τα ΦΕΚ, υπάρχουν οι κοινές υπουργικές αποφάσεις, αλλά το ποτάμι βρωμίζει, το ποτάμι, δυστυχώς, υποβαθμίζεται και οι κάτοικοι και οι καλλιεργητές και οι τουρίστες και όσοι έχουν μια στοιχειώδη ευαισθησία με τη φύση, ζητούν απαντήσεις και άμεση προστασία και της τάφρου της Λαψίστας.

Θέλω, λοιπόν, να μου πείτε πρακτικά πώς το παρόν σχέδιο νόμου θα απλώσει μια προστασία σε αυτήν την περιβαλλοντικά ευαίσθητη περιοχή.

Τώρα για να μην λέτε ότι μονίμως διαφωνώ, έχω να σας πω μερικά στα οποία συμφωνώ και να σας κάνω και μια πρόταση. Χαίρομαι που ακούσατε την πρότασή μας για το άρθρο 4 και την παράγραφο 1, περίπτωση θ΄, για την επιμήκυνση από είκοσι πέντε σε τριάντα πέντε μέρες για παροχή γνώμης από φορείς. Αυτό είναι θετικό.

Χαίρομαι, επίσης, που λάβατε υπ’ όψιν τις προτάσεις μας για τη δυνατότητα δράσεων ανάδειξης των τοπικών προϊόντων του πρωτογενούς τομέα ανά περιοχή φορέα.

Επίσης, οι κοινές περιπολίες με δασικές και λιμενικές αρχές είναι πολύ θετικό. Το είχαμε προτείνει και εμείς. Πρέπει συνδυαστικά η τοπική κοινωνία να αναπτύξει όλα τα μέσα επόπτευσης και παρέμβασης.

Επίσης, είναι πολύ θετικό και αυτό που σας είχα πει για το οικονομικό έγκλημα, ότι θα έπρεπε, εν πάση περιπτώσει, ο πρόεδρος ή μέλος του ΔΣ των φορέων να μην έχει καταδικαστεί για οικονομικό έγκλημα. Το κάνατε δεκτό. Θα έλεγα εγώ -μπορεί να γίνω λίγο μαξιμαλιστής- μήπως να βάζαμε και κανένα αδίκημα περιβαλλοντικής νομοθεσίας; Για σκεφτείτε το. Αυτός που θα κληθεί, δηλαδή, να ασχοληθεί με την προστασία ενός φορέα, να μην έχει αμετάκλητη καταδικαστική απόφαση για περιβαλλοντικά θέματα εις βάρος του.

Η πρόταση που έχω να σας κάνω, είναι η εξής: Μήπως πρέπει, όσον αφορά στο Αμύνταιο, που έγινε μεγάλη κουβέντα για τις τέσσερις λίμνες που έχει η Φλώρινα συν τις δύο των Πρεσπών έξι, συν τα τρία φράγματα, να επιτρέψετε να υπάρξει ένα παράρτημα στο Αμύνταιο; Υπάρχει; Δεν υπάρχει.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Έκανα μια δήλωση στην επιτροπή. Θα την πω μετά.

**ΓΕΩΡΓΙΟΣ ΑΜΥΡΑΣ:** Ωραία, πείτε τη δήλωση, γιατί δεν την άκουσα μάλλον.

Να λάβετε υπ’ όψιν ότι ο Σύλλογος Προστασίας της Βεγορίτιδας…

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Έχω κάνει δήλωση ότι θα είναι μέλος του ΔΣ. Το είχα πει στην επιτροπή.

**ΓΕΩΡΓΙΟΣ ΑΜΥΡΑΣ:** Θα είναι μέλος του ΔΣ; Ωραία. Πριν καν το προτείνω, το δεχτήκατε, που λέει ο λόγος.

Αυτά είχα να σας προσθέσω. Είμαστε θετικοί. Σε κάποια άρθρα του νομοσχεδίου έχουμε διαφορετική άποψη. Θα την πούμε κατά τη διάρκεια της ψηφοφορίας. Επί της αρχής είμαστε θετικοί. Όπως σας είπα, το βασικό είναι να φύγουμε μόνον από την χάρτινη προστασία των φυσικών περιοχών και να πάμε στην πραγματική, στο πεδίον.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αμυρά και για την οικονομία στον χρόνο.

Ολοκληρώθηκαν οι ομιλίες των εισηγητών και των ειδικών αγορητών. Μπαίνουμε στη λίστα των ομιλητών.

Ο κ. Νικόλαος Συρμαλένιος έχει τον λόγο για επτά λεπτά. Έχω παρακαλέσει τους συναδέλφους ομιλητές να μην ξεφύγουν από τον χρόνο, για να μπορέσουμε να ολοκληρώσουμε τη συνεδρίαση σε εύλογο χρονικό διάστημα.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, αντιπαρέρχομαι όσα είπε ο εισηγητής της Νέας Δημοκρατίας για το γενικό πολιτικό τοπίο, πετώντας την μπάλα στην εξέδρα και προσπαθώντας να εκφύγει από την κύρια συζήτηση που αφορά στο νομοσχέδιο σήμερα. Όμως και το «όχι» της ψήφου της Νέας Δημοκρατίας σήμερα, δηλώνει ότι η Νέα Δημοκρατία ως νεοφιλελεύθερο κόμμα έχει πάρει διαζύγιο όχι μόνο από τους εργαζόμενους, αλλά και από το περιβάλλον που αποτελεί συστατικό στοιχείο της αναπτυξιακής διαδικασίας της χώρας.

Ερχόμενος τώρα στο νομοσχέδιο, θέλω να πω ότι το νομοσχέδιο του Υπουργείου Περιβάλλοντος και Ενέργειας αποτελεί ένα σημαντικό νομοσχέδιο, το οποίο έρχεται να προστεθεί στα σημαντικά νομοσχέδια του προηγούμενου διαστήματος του Υπουργείου Περιβάλλοντος και Ενέργειας, όπως ήταν το νομοσχέδιο για τη διαχείριση των απορριμμάτων και τη σταδιακή κατάργηση της πλαστικής σακούλας, το νομοσχέδιο για τις ενεργειακές κοινότητες που ψηφίσαμε πρόσφατα, το νομοσχέδιο για τη διαχείριση του δομημένου περιβάλλοντος. Και είναι σίγουρο ότι τα νομοσχέδια αυτά εντάσσονται και υπηρετούν ένα νέο αναπτυξιακό και παραγωγικό μοντέλο που επεξεργαζόμαστε για τη μεταμνημονιακή πορεία της χώρας, για μια δίκαιη κοινωνικά και οικολογικά βιώσιμη ανάπτυξη.

Με το σημερινό νομοσχέδιο, λοιπόν, αφήνουμε ένα έντονο οικολογικό αποτύπωμα στη χώρα, αναδιοργανώνοντας και διευρύνοντας τον χάρτη των προστατευόμενων περιοχών όχι μόνο σε χερσαίες περιοχές, αλλά και σε θαλάσσιες περιοχές. Και μιλάω για αναδιοργάνωση, γιατί το ευρωπαϊκό πρόγραμμα «ΦΥΣΗ 200», «NATURA 2000», όπως είναι γνωστό, τα τελευταία χρόνια των κυβερνήσεων Νέας Δημοκρατίας, αλλά και του ΠΑΣΟΚ, είχε τελματωθεί. Οι εργαζόμενοι βρέθηκαν σε δεινή θέση και λόγω του γνωστού κολλήματος, διατηρούνται με συνεχείς παρατάσεις. Και απορώ πραγματικά για την κριτική που γίνεται από όλα τα κόμματα, αλλά κυρίως από το Κομμουνιστικό Κόμμα -με την ένταση που γίνεται- για το θέμα των εργαζομένων, ενώ γνωρίζουν πολύ καλά ότι το Ελεγκτικό Συνέδριο δεν αποδέχεται πάνω από είκοσι τέσσερις μήνες την παράταση των συμβάσεων, διότι θεωρεί ότι μονιμοποιούνται και υπάρχουν τα γνωστά κολλήματα.

Στα προηγούμενα χρόνια πολλές κοινές υπουργικές αποφάσεις για προστατευόμενες περιοχές είχαν λήξει, ενώ πολλά προεδρικά διατάγματα, που θα καθόριζαν τα προστατευόμενα είδη πανίδας και χλωρίδας, δεν εκδόθηκαν ποτέ, με αποτέλεσμα η ασάφεια γύρω από τις χρήσεις γης, από τις παραγωγικές δραστηριότητες, αλλά και από τους επιτρεπόμενους όρους δόμησης σε κάθε περιοχή, να έχει δημιουργήσει σοβαρά προβλήματα εντός των περιοχών «NATURA» στο τι επιτρέπεται και τι απαγορεύεται και σε τελευταία ανάλυση, στον ίδιο τον αναπτυξιακό προσανατολισμό των συγκεκριμένων περιοχών.

Θέλω, επίσης, να χαιρετίσω τη σύσταση ως νέου φορέα, του Φορέα Διαχείρισης Προστατευόμενων Περιοχών στις Κυκλάδες, με αντικείμενο διαχείρισης τριάντα έξι περιοχών και πιο συγκεκριμένα: Στην ευρύτερη περιοχή Σαντορίνης, Ανάφης, Φολεγάνδρου με έξι περιοχές. Στην ευρύτερη περιοχή Μήλου, Κιμώλου, Πολυαίγου, Σίφνου και Σερίφου με δέκα περιοχές. Στην ευρύτερη περιοχή Άνδρου, Τήνου, Μυκόνου με πέντε περιοχές. Στην ευρύτερη περιοχή Κύθνου και Κέας με τρεις περιοχές. Και στη Σύρο, Γυάρο άλλες τρεις περιοχές. Και τέλος στην ευρύτερη περιοχή Πάρου, Νάξου, Αμοργού, Μικρών Κυκλάδων εννέα περιοχές.

Αυτό σημαίνει, βεβαίως, ότι ο φορέας αυτός που ξεκινάει στις Κυκλάδες από το μηδέν, θα πρέπει άμεσα να αντιμετωπίσει τη δημιουργία τριών ή τεσσάρων παραρτημάτων. Γιατί, αν δεν μπορέσει να γίνει αυτό, σε καμμία περίπτωση δεν θα μπορέσει να διαχειριστεί το εύρος και την ποικιλότητα τριάντα έξι διαφορετικών περιοχών.

Δέχομαι την παραδοχή του Αναπληρωτή Υπουργού, του κ. Φάμελλου, στο κλείσιμο της ομιλίας τους στην τέταρτη συνεδρίαση της επιτροπής, να δημιουργηθεί πρώτα ο φορέας, να στελεχωθεί και μετά να συγκροτηθούν τα παραρτήματα. Είναι σίγουρο, όμως, ότι η δημιουργία των παρατημάτων στην περίπτωση των Κυκλάδων είναι μονόδρομος.

Κατά συνέπεια, το ίδιο ισχύει και με την προσωρινότητα της έδρας στη Σύρο, αφού, όπως είπα και προηγουμένως, η ευρύτερη περιοχή της Μήλου, αλλά και της περιφερειακής ενότητας των νησιών της Μήλου, με τις δέκα προστατευόμενες περιοχές, θα έπρεπε να κατέχει -προσωρινά έστω- την έδρα, διότι, ούτως ή άλλως, με τη δημιουργία των παραρτημάτων θα γίνει αναγκαιότητα να υπάρξουν ουσιαστικά και τέσσερις έδρες. Κι αυτό δεν το λέω για να γίνω αρεστός σε κάποιους συντοπίτες μου, αλλά γιατί το επιτάσσει η νησιωτικότητα, το διάσπαρτο των νησιωτικών συμπλεγμάτων και ιδιαίτερα των Κυκλάδων.

Κλείνοντας, επαναλαμβάνω ότι με το σημερινό νομοσχέδιο γίνεται ένα σημαντικό βήμα ανάδειξης και προστασίας της βιοποικιλότητας της χώρας, που -ας μην το ξεχνάμε- αποτελεί ένα από τα σημαντικότερα συγκριτικά πλεονεκτήματα για τον αναπτυξιακό στρατηγικό σχεδιασμό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Συρμαλένιο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα μαθητές και μαθήτριες και τέσσερις εκπαιδευτικοί συνοδοί τους από το 1ο Γυμνάσιο Καλαμπάκας Τρικάλων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Καρράς έχει τον λόγο για επτά λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχω πει, κύριε Πρόεδρε, ότι όταν έχουμε θέματα προστασίας του περιβάλλοντος, είναι αναγκαία και η προσοχή μας και η αντιμετώπισή τους πάντα με το δυνατόν θετικό βλέμμα, ούτως ώστε να επιτυγχάνεται η προστασία, γιατί αυτό έχει συνέπειες όχι μόνο στη διατήρηση του φυσικού, πολιτιστικού ή άλλου περιβάλλοντος, αλλά και στην οικονομία. Διότι, το περιβάλλον αυτό καθ’ αυτό-δεν θα μείνω στις θεωρίες αν είναι ανθρωποκεντρικό ή αυτοσκοπός-, έχει πάντοτε και αναπτυξιακή διάσταση, αν χρησιμοποιηθεί κατά τον σωστό τρόπο.

Οι προστατευόμενες περιοχές του δικτύου «NATURA» εντάσσονται στους στόχους της Ευρωπαϊκής Ένωσης και υποχρεώθηκε η κάθε χώρα να συντάξει τον αναγκαίο κατάλογο οικοτόπων, ζωνών προστασίας, ζωνών διατήρησης.

Στην Ελλάδα, λοιπόν, παρουσιάστηκε από το έτος 1999 η νομοθεσία, η οποία προέβλεψε τη ρύθμιση των φορέων των προστατευόμενων περιοχών. Σήμερα βρισκόμαστε στο έτος 2018 -στην αρχή του βέβαια- και λέμε ότι θα πρέπει να αναμορφώσουμε το καθεστώς των φορέων προστασίας, των φορέων διαχείρισης, για να πετύχουμε τον σκοπό της διατήρησης της βιοποικιλότητος, της αειφορίας και της οικονομικής ανάπτυξης στις περιοχές οι οποίες είναι προστατευόμενες.

Τίθενται, λοιπόν, σειρά ζητημάτων. Έχουμε -το είπα και στην επιτροπή- φορείς διαχείρισης νομικά πρόσωπα ιδιωτικού δικαίου. Και τίθεται το ερώτημα: Μέχρι πού μπορούν να φτάνουν οι εξουσίες τους, δεδομένου ότι κατά το συνταγματικό πλαίσιο, το συνταγματικό κείμενο, η προστασία του περιβάλλοντος έχει αναχθεί σε ηυξημένης αξίας κρατικό σκοπό.

Έχουμε διακρίσεις, όμως, και από τα χαρακτηριστικά του περιβάλλοντος, του δασικού περιβάλλοντος, του χερσαίου περιβάλλοντος, του θαλάσσιου περιβάλλοντος, του πολιτιστικού περιβάλλοντος, του οικιστικού περιβάλλοντος. Έχουμε μια σειρά στοιχείων και χαρακτηριστικών, τα οποία πολλές φορές είναι ασύνδετα ή και ανταγωνιστικά μεταξύ τους.

Πρέπει, λοιπόν, τώρα να περάσω στην εκτίμηση, στην αποτίμηση του νομοσχεδίου το οποίο προτείνει η Κυβέρνηση προς ψήφιση σήμερα. Επιτρέψτε μου. Δεν έχω εικόνα ότι εισάγει κάτι καινούριο. Μπορεί να έχουν αναμορφωθεί οι προστατευόμενες περιοχές, μπορεί να έχει αυξηθεί ο αριθμός τους, μπορεί πράγματι ο σκοπός της προστασίας των εργαζομένων, έστω και προσωρινά, να επιτυγχάνεται, αλλά η τομή εκείνη η οποία είναι αναγκαία για να μπορούμε να μιλάμε ότι τελικά προστατεύονται οι περιοχές αυτές οι οποίες είναι άξιες λόγου, δεν υπάρχει στο νομοσχέδιο αυτό. Και αναφέρομαι στον κορμό του νομοσχεδίου. Δεν θέλω να αναφερθώ στις άλλες διατάξεις, διότι είναι ένα διαφορετικό ζήτημα.

Δεν το βλέπω. Βλέπω μία επανάληψη του παρελθόντος. Βλέπω μία προσπάθεια να συμμορφωθούμε τυπικά την προειδοποίηση την οποία λάβαμε από την Ευρωπαϊκή Ένωση και να μείνουμε ευχαριστημένοι σε αυτά. Δεν μπορώ, όμως, να μην το σχολιάσω.

Και θέλω να πω κάτι. Η Αττική, η Αθήνα, η ευρύτερη περιοχή της μητροπολιτικής Αθήνας έχει τουλάχιστον τα 4/10 του ελληνικού πληθυσμού. Και έχει γύρω της τους ορεινούς όγκους, οι οποίοι είναι πηγή ζωής για τους κατοίκους της ευρύτερης περιοχής.

Ποιοι είναι οι ορεινοί όγκοι; Για τον Υμηττό αρχίζουμε από την αρχή. Μετά την απόφαση του Συμβουλίου της Επικρατείας χρειαζόμαστε στρατηγικές περιβαλλοντικές μελέτες. Έχουμε γυρίσει σε ένα καθεστώς του 1978, το οποίο τι προστάτευε; Επέτρεπε μέχρι και τα αναψυκτήρια κατά τη γνωστή ιστορία, αναψυκτήρια που έγιναν βίλες και η προστασία δεν μπόρεσε ποτέ να τηρηθεί.

Πάμε στην Πάρνηθα, η οποία έχει προβλήματα.

Πάμε, όμως, και στην Πεντέλη. Η Πεντέλη δεν θα τύχει καμμίας προστασίας περιβαλλοντικά; Θα μείνουμε στον παλιό χαρακτηρισμού του «Τοπίου Ιδιαίτερου Φυσικού Κάλλους» που είναι από το 1978, αν δεν κάνω λάθος; Τότε τα «Τοπία Ιδιαιτέρου Φυσικού Κάλλους» ήταν το μόνο εργαλείο προστασίας. Η Πεντέλη κάηκε πολλές φορές. Η Πεντέλη καταπατήθηκε στη διαδρομή. Μιλάμε για δεκάδες, εάν όχι εκατοντάδες χιλιάδες στρέμματα, όπου έχουμε τις οικιστικές πυκνώσεις, όπου έχουμε δόμηση, όπου έχουμε πυρκαγιές. Και εμείς την αφήνουμε εκτός του πλαισίου προστασίας των προστατευόμενων περιοχών.

Ενδεχόμενα –εγώ δεν θέλω να είμαι άδικος- δεν καλύπτει τα κριτήρια του δικτύου «NATURA». Αυτό, όμως, δεν σημαίνει ότι θα πρέπει να δώσουμε προτεραιότητα μόνο στο δίκτυο «NATURA». Θα πρέπει οι κυβερνήσεις να έχουν δώσει λύση και σ’ αυτά τα προβλήματα.

Να μην μιλήσω για το Αιγάλεω που είναι ένα κομμάτι της Αττικής και αυτό. Έχουμε σχέδιο προστασίας και χρήσης ζωνών από το 1999. Χθες ήμουν εκεί κατά σύμπτωση. Δεν είδα τίποτε να έχει βελτιωθεί από τότε.

Πάμε, λοιπόν, να θέσουμε τα ερωτήματα. Είχα εκφράσει την αμφιβολία μου και τις αντιρρήσεις μου για το πώς μπορεί να προστατεύσει τις περιοχές το συγκεκριμένο νομοσχέδιο. Είχα πει, λοιπόν, ότι δεν υπάρχει συντονισμός, υπάρχουν διαφορετικά νομοθετικά καθεστώτα κατά κατηγορία χαρακτηριστικών περιβάλλοντος και επομένως αρμενίζουμε στα ίδια.

Δεν μου αρέσει να είμαι μάντης, δεν μου αρέσει η ιδιότητα του προφήτη. Διαβάζω, όμως, την έκθεση της Επιστημονικής Υπηρεσίας της Βουλής, η οποία ταυτίζεται με όσα είχα πει στην επιτροπή. «Τίθενται ζητήματα λειτουργίας και αποτελεσματικότητος των φορέων διαχείρισης προστατευόμενων περιοχών, τα οποία από παλαιότερα έχουν επισημανθεί». Κρατώ αυτή τη σημείωση.

Κρατώ δεύτερη σημείωση την παρατήρησή μου, την οποία είχα θέσει στην επιτροπή για τον πολυκερματισμό και για τον ιδιωτικού δικαίου φορέα που διατηρείται. Είχα προτείνει να έχει διφυή χαρακτήρα ούτως ώστε να μπορεί να επεμβαίνει, γιατί οι άλλες υπηρεσίες είναι απομακρυσμένες. Παραμένει η παρατήρησή μου.

Δόθηκε μία απάντηση από τον Αναπληρωτή Υπουργό ότι θα γίνονται κοινές περιπολίες. Τι θα προσφέρουν οι κοινές περιπολίες; Θα προσφέρουν τίποτα επιπλέον των ήδη γενομένων; Όχι.

Και συνοψίζοντας πλέον, διότι δεν θέλω να γίνω κουραστικός, θα πω τούτο: Το νομοσχέδιο αυτό, κατά τη δική μου άποψη, είναι ένα νομοσχέδιο τρέχουσας διαχείρισης. Δεν μπορώ να το εντάξω σε μία πνοή προγράμματος περιβαλλοντικής προστασίας. Δεν μπορώ να το εντάξω ιδιαίτερα στην αναγκαία προστασία της Αττικής και έφερα τα παραδείγματα των ορεινών όγκων.

Περιμένω να ακούσω απαντήσεις, όχι μόνο από την Κυβέρνηση, αλλά και από τους πολλούς και πολυποίκιλους φορείς που υπάρχουν. Και, αν θέλετε και την τελευταία μου ερώτηση, εκείνο το περίφημο Πράσινο Ταμείο, το οποίο φαίνεται υγιές, δεν θα χρησιμοποιηθεί για τα τέσσερα δέκατα των κατοίκων της Ελλάδας ή θα μένει προς ευκαιριακές χρηματοδοτήσεις στοιχείων τα οποία μπορεί να είναι χρήσιμα τοπικά, αλλά δεν δημιουργούν την οικονομική προϋπόθεση, ούτως ώστε να εντάξουμε τις ευρύτατα προστατευόμενες περιοχές της Αττικής και σε ένα πλάνο ανάπτυξης με τη μορφή είτε οικοτουρισμού είτε χρησιμότητας –ακόμα και την κτηνοτροφία δεν μπορέσατε να διατηρήσουμε στην Αττική, την έχουμε διώξει. Είναι και αυτή ένας φορέας ανάπτυξης. Μην τα εξοβελίζουμε όλα.

Πιστεύω, λοιπόν, ότι το νομοσχέδιο αυτό δεν θα είναι τελικό. Πρέπει όμως να αποτελέσει μία βάση επανόδου της παλιάς συζήτησης για το μέλλον, διότι διαφορετικά και τα επόμενα χρόνια θα λέμε «πρέπει να προστατέψουμε το προσωπικό, είναι εξειδικευμένο, πρέπει να διατηρήσουμε τους φορείς» και θα είναι κάποιες φωνές σαν τη δική μου που θα διατυπώνουν και πάλι τις ίδιες διαμαρτυρίες.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καρρά.

Θα ήθελα να παρακαλέσω τις Κοινοβουλευτικές Ομάδες να ενημερώσετε τους ομιλητές, διότι εδώ το Προεδρείο προσπαθεί να επικοινωνήσει –θέλετε να μιλήσετε όλοι- και δεν έρχεται στη σειρά του κάποιος να μιλήσει. Αν δεν είναι την ώρα που έρχεται η σειρά του –χωρίς να έχει ενημερώσει για κάποιον σημαντικό λόγο- θα σβήνεται από τη λίστα ο ομιλητής που απουσιάζει χωρίς λόγο, επαναλαμβάνω.

Τον λόγο έχει ο κ. Μπουκώρος για επτά λεπτά.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, δεν αποφύγατε και εσείς την κακή συνήθεια όλων των Υπουργών του ΣΥΡΙΖΑ να διατυπώνουν απόψεις με την κατάθεση ενός νομοσχεδίου ότι όλοι οι προηγούμενοι μόνο αρνητικά είχαν να δώσουν σε αυτή τη χώρα και εσείς είστε που βάζετε τα πράγματα σε τάξη και προσφέρετε θετικό έργο. Το ίδιο κάνατε και με αυτό το νομοσχέδιο.

Σας άκουσα πάρα πολλές φορές στις επιτροπές να ισχυρίζεστε ότι «και αυτό και το α΄ και το β΄ και το γ΄ εμείς πρέπει να το διορθώσουμε». Έψαξα, λοιπόν, και βρήκα, κύριε Υπουργέ, όλες τις νομοθετικές πρωτοβουλίες και όλες τις δράσεις προηγούμενων κυβερνήσεων από το 1937 μέχρι το 2011. Διαπίστωσα ότι έχουν ψηφιστεί τουλάχιστον πέντε νόμοι με στόχο την προστασία του περιβάλλοντος, ότι είναι προηγούμενες κυβερνήσεις αυτές που ενσωμάτωσαν όλες τις ευρωπαϊκές οδηγίες και υπέγραψαν όλες τις διεθνείς συμφωνίες, είναι προηγούμενες κυβερνήσεις αυτές που ανέλαβαν όλες τις εθνικές πρωτοβουλίες για τις προστατευόμενες περιοχές, τους εθνικούς δρυμούς κ.λπ..

Η ιστορία της χώρας, κύριε Υπουργέ, είναι ιδιαίτερα αλαζονικό να πιστεύετε ότι ξεκινάει με την «πρώτη φορά αριστερά». Η χώρα που παραλάβατε εσείς και στις περιβαλλοντικές πολιτικές έχει να επιδείξει μια τεράστια πορεία. Καταθέτω, λοιπόν, για να το μελετήσετε, στα Πρακτικά μία λίστα η οποία περιλαμβάνει όλες τις νομοθετικές πρωτοβουλίες, όλες τις διεθνείς συμβάσεις που υπέγραψε η χώρα μας, όλες τις εθνικές πολιτικές που εκπονήθηκαν. Πιστέψτε με, είναι πάρα πολλές σε σχέση με το νομοσχέδιο που σήμερα εσείς παρουσιάζετε.

(Στο σημείο αυτό ο Βουλευτής κ. Χρήστος Μπουκώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, νομίζω ότι είμαστε σε εντελώς λάθος αντίληψη. Και σε ευρωπαϊκό επίπεδο το ζήτημα των προστατευόμενων περιοχών έχει αλλάξει ως προς την αντιμετώπισή του. Ενισχύει την άποψή μου αυτή το γεγονός ότι στις 21 Απριλίου 2017 η Ευρωπαϊκή Επιτροπή ανακοίνωσε σχέδιο δράσης για τη φύση, τον άνθρωπο και την οικονομία για την περίοδο 2017-2019 με σφιχτά χρονικά περιθώρια.

Το σχέδιο δράσης καλύπτει τομείς και προτεραιότητες για συγκεκριμένες δράσεις και πρόκειται για μια σπάνια πρωτοβουλία ευρωπαϊκού θεσμού, με δεδομένο ότι θέτει ένα περιορισμένο, όπως προείπα, χρονικά πλαίσιο εφαρμογής. Τι θέλω να πω εδώ; Έχουμε συνηθίσει στην Ελλάδα να θεωρούμε αντικρουόμενες έννοιες την προστασία του περιβάλλοντος και την ανθρώπινη δραστηριότητα, την επιχειρηματικότητα, ακόμα και το κέρδος. Αυτή η αντίληψη έχει αλλάξει. Έχει αλλάξει εντελώς και αλλάζει με ραγδαίους ρυθμούς στην Ευρωπαϊκή Ένωση.

Η Ελλάδα αποτελεί μία από τις χαρακτηριστικότερες περιπτώσεις μακροχρόνιας συνύπαρξης του ανθρώπου με το φυσικό περιβάλλον, το οποίο συνδιαμόρφωσε μέσα από δραστηριότητες, όπως η γεωργία, η κτηνοτροφία, η αλιεία, ακόμα και το κυνήγι, κύριε Υπουργέ.

Στο πλαίσιο της δυναμικής σχέσης μεταξύ ανθρώπου και φυσικού περιβάλλοντος, περιοχές ιδιαίτερους φυσικού κάλους προστατεύθηκαν ως χώροι πολιτιστικής, περιβαλλοντικής, ακόμα και θρησκευτικής αξίας. Και όλα αυτά έγιναν με τα νομοθετήματα που σας προανέφερα, που είναι πάρα πολλά, κύριε Υπουργέ. Ωστόσο, οι έννοιες της προστασίας του φυσικού περιβάλλοντος και της ανάπτυξης συνεχίζουν λανθασμένα, κατά τη δική μου άποψη, να θεωρούνται αντικρουόμενες και ανταγωνιστικές. Μέχρι και πρόσφατα αν κάποιος φορέας διοργάνωνε μια ημερίδα για επιχειρηματικές δραστηριότητες σε προστατευόμενες περιοχές και δυνατότητες ανάπτυξης αυτών των περιοχών, θα αντιμετωπιζόταν τουλάχιστον με επιφύλαξη.

Η προστασία, λοιπόν, μιας περιοχής δεν συνεπάγεται την απομάκρυνση του ανθρώπου και των δραστηριοτήτων του από τη φύση.

Ορισμένα χαρακτηριστικά παραδείγματα, κύριε Υπουργέ. Η ίδρυση του Εθνικού Δρυμού Λευκών Ορέων το 1962 οδήγησε στη σταδιακή εγκατάλειψη και εκκένωση του χωριού της Σαμαριάς μέσα στο φαράγγι, στο οποίο καταγράφεται ανθρώπινη παρουσία από την προϊστορική εποχή. Σε άλλες προστατευόμενες περιοχές, όπως στην Πρέσπα, απαγορεύθηκε η καύση καλαμιών. Άλλο παράδειγμα θα έλεγα ότι είναι και οι διάφοροι εθνικοί δρυμοί, όπως η περιοχή της Δαδιάς, όπου απαγορεύτηκε κατ’ ουσίαν η υλοτομία. Τι μας έδειξε η εμπειρία, κύριε Υπουργέ; Ότι δύο δεκαετίες, τρεις δεκαετίες μετά τις απαγορεύσεις αυτές οι απαγορεύσεις καταργήθηκαν. Για ποιο λόγο; Διότι αντί να προστατεύουν το φυσικό περιβάλλον, δημιουργούσαν πολλά προβλήματα.

Τι θέλω να πω με αυτό, κύριε Υπουργέ; Οι προστατευόμενες περιοχές, κύριε Υπουργέ, δεν αποτελούν κλειστά συστήματα. Δεν είναι κάποιες οάσεις στα οποία η βιοποικιλότητα μπορεί να διατηρηθεί εν είδει μουσειακού εκθέματος. Ταυτόχρονα οι προστατευόμενες περιοχές και η βιοποικιλότητά τους επηρεάζονται από τις δραστηριότητες που αναπτύσσονται, ακόμα και εκτός ορίων τους. Άρα προστασία δεν σημαίνει κατ’ ανάγκη και απαγόρευση.

Και γιατί τα λέω αυτά, κύριε Υπουργέ; γιατί ενώ στην Ευρώπη προστατεύεται το 25% της έκτασης συνολικά, στην Ελλάδα πριν το νομοσχέδιό σας προστατευόταν περίπου το 35% και με τις νέες εντάξεις στις προστατευόμενες περιοχές φθάνουμε το 65%. Μια διαχείριση σε λαθεμένη κατεύθυνση μπορεί να επιφέρει πολύ αρνητικά οικονομικά αποτελέσματα. Είναι ανάγκη μέσα στις προστατευόμενες περιοχές να ενσωματωθεί χωρίς κόμπλεξ η ανθρώπινη δραστηριότητα.

Είναι, κύριε Υπουργέ, όχι οι φορείς διαχείρισης αυτοί που διαχειρίζονται και προστατεύουν το περιβάλλον στις προστατευόμενες περιοχές, είναι οι γεωργοί, είναι οι κτηνοτρόφοι, είναι οι ψαράδες είναι και οι κυνηγοί, όπως σας προανέφερα.

Αν φέρνατε στο πλαίσιο του νομοσχεδίου σήμερα ότι θα παραχωρήσουμε σε μια κυνηγητική ομοσπονδία, τη διαχείριση μιας προστατευόμενης περιοχής …

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά, κύριε Πρόεδρε, αν έχετε την καλοσύνη.

**ΠΡΟΕΔΡΕΥΩΝ (Μάριος Γεωργιάδης):** Δεν υπάρχουν δύο λεπτά, κύριε Μπουκώρο, το έχω πει. Να ολοκληρώσετε το συντομότερο, σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Φαντάζεστε τις αντιδράσεις που θα είχαν καταγραφεί στο εσωτερικό του κόμματός σας. Στη Γαλλία και στην Αυστρία, όμως, έχουν παραχωρηθεί ολόκληρες προστατευόμενες περιοχές σε κυνηγετικές ομοσπονδίες με θαυμάσια περιβαλλοντικά, αλλά και οικονομικά αποτελέσματα.

Αναφορικά τώρα με τους εργαζόμενους, γιατί είναι μεγάλο το θέμα, κύριε Υπουργέ, θα έλεγα ότι το νομοσχέδιο προβλέπει για τους εργαζόμενους μια ασαφή, απροσδιόριστη και έωλη παράταση για το 2018, μέχρι τη στιγμή που θα ολοκληρωθούν οι διαδικασίες άλλων νέων, οκτάμηνων αυτή τη φορά, συμβάσεων.

Βεβαίως ακόμη και στην περίπτωση που για τις οκτάμηνες συμβάσεις προταθούν όλοι οι υφιστάμενοι εργαζόμενοι, κάτι που είναι πολύ αμφίβολο, η σύναψη τέτοιων συμβάσεων θα αποτελεί σαφή υποβάθμιση και δυσμενή μεταβολή της εργασιακής τους κατάστασης, καθώς οι υφιστάμενες συμβάσεις θα τερματιστούν οριστικά έπειτα από έντεκα χρόνια συνεχόμενης προσφοράς εργαζομένων στους φορείς.

Κλείνοντας, κύριε Υπουργέ, θα έλεγα και κάτι τοπικό. Στη Μαγνησία μεταφέρετε με τη νέα χωροθέτηση την Όθρυ στην Οίτη, που δεν έχουν καμμία κοινωνική, ιστορική και οικονομική σχέση. Δημιουργείτε έναν τεράστιο φορέα της Κάρλας, στον οποίο, σύμφωνα με ομόφωνη απόφαση του Δημοτικού Συμβουλίου Αλμυρού, αλλά και αναφορά που σας έκαναν οι συνάδελφοι Βουλευτές της Πλειοψηφίας, ζητούν να ενταχθούν στον φορέα της Κάρλας, ο οποίος πράγματι είναι τεράστιος. Έχετε εντάξει όλο τον Θεσσαλικό Κάμπο. Δύο προστατευόμενες περιοχές του Δήμου Αλμυρού, το αισθητικό δάσος Κουρί και η Όθρυς, πηγαίνουν σε διαφορετικούς φορείς.

Δεν μπορούν εύκολα και χωρίς μεγάλες δαπάνες κατ’ αυτό τον τρόπο και κατ’ αυτή τη χωροθέτηση να εκπονηθούν διαχειριστικά σχέδια. Αν δικαιολογία σας είναι ότι η Οίτη είναι μικρή και η Κάρλα είναι μεγάλη…

**ΠΡΟΕΔΡΕΥΩΝ (Μάριος Γεωργιάδης):** Κύριε Μπουκώρο, με φέρνετε σε δύσκολη θέση.

**ΧΡΗΣΤΟΣ ΜΠΟΥΚΩΡΟΣ:** …θα μπορούσατε να μεταφέρετε στον φορέα του Ολύμπου τις περιοχές του Δέλτα Πηνειού, της Ελασσόνας, του Τυρνάβου και του Ζάρκου, που γειτνιάζουν με τον φορέα διαχείρισης Ολύμπου και να αφήσετε την Όθρυ στην Κάρλα. Αυτό θα ήταν μια πιο ορθή χωροθέτηση, η οποία υπακούει και στις ανάγκες που προανέφερα για την εκπόνηση ορθών διαχειριστικών σχεδίων με στόχο την προστασία του περιβάλλοντος, αλλά με πρωταγωνιστή τον άνθρωπο.

**ΠΡΟΕΔΡΕΥΩΝ (Μάριος Γεωργιάδης):** Κύριε Μπουκώρο, σας παρακαλώ, ολοκληρώστε.

**ΧΡΗΣΤΟΣ ΜΠΟΥΚΩΡΟΣ:** Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπουκώρο.

Κύριοι συνάδελφοι, θα παρακαλέσω για άλλη μια φορά να είσαστε όσο το δυνατόν πιο συνεπείς στον χρόνο σας, γιατί θα ξεφύγουμε πάρα πολύ από τον προγραμματισμό.

Τον λόγο έχει ο κ. Εμμανουήλ Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Επιτρέψτε μου να τοποθετηθώ για την τροπολογία με γενικό αριθμό 1464 και ειδικό αριθμό 171, που αφορά την ανώνυμη εταιρεία «Οργανισμός Ανάπτυξης Κρήτης».

Κυρίες και κύριοι συνάδελφοι, η προηγούμενη κυβέρνηση το 2013 είχε φέρει στη Βουλή τροπολογία σε νομοσχέδιο που αφορούσε τη συγχώνευση σε ενιαία ανώνυμη εταιρεία των δύο πρώην οργανισμών ανάπτυξης δυτικής και ανατολικής Κρήτης, καθώς και δύο ειδικών υπηρεσιών δημόσιων έργων, με αντικείμενο στην Κρήτη τον βόρειο οδικό αξονα και το φράγμα του Αποσελέμη, που ήθελαν να το πάρουν από την ευθύνη του Υπουργείου Δημοσίων Έργων.

Η σημερινή Κυβέρνηση τον Οκτώβριο, δηλαδή πριν από τέσσερις μήνες, με προεδρικό διάταγμα ίδρυσε νέο οργανισμό από το αρμόδιο Υπουργείο, την Ειδική Υπηρεσία Δημοσίων Έργων Κρήτης και Δωδεκανήσων, παίρνοντας στην ουσία αρμοδιότητες του Οργανισμού Ανάπτυξης Ανώνυμη Εταιρεία, όπως για παράδειγμα για τον ΒΟΑΚ, κάτι που είχε προκαλέσει σύγχυση όσον αφορά το μέλλον, τις αρμοδιότητες του Οργανισμού Ανάπτυξης Κρήτης ακόμη και από τους Βουλευτές του ΣΥΡΙΖΑ, που είχαν καταθέσει και σχετικές ερωτήσεις στον κοινοβουλευτικό έλεγχο, αλλά και από τα δικά τους στελέχη στον Οργανισμό Ανάπτυξης Κρήτης.

Με τη σημερινή τροπολογία, που τροποποιεί το άρθρο 3 του ν.4138/2013, επαναφέρει αυτές τις αρμοδιότητες στον Οργανισμό Ανάπτυξης Ανώνυμη Εταιρεία για τον σχεδιασμό, μελέτη, κατασκευή, εκμετάλλευση, διοίκηση, επίβλεψη και συντήρηση νέων ή σε εξέλιξη έργων οδικών υποδομών ή τμημάτων τους, που του ανατίθενται με απόφαση Υπουργού. Επίσης η όλη διαδικασία ανάθεσης έργων γίνεται με συμβάσεις παραχώρησης έργου -συμβάσεις παραχώρησης στους επιχειρηματικούς ομίλους, βέβαια- ενισχύοντας με αυτό τον τρόπο τις ορέξεις του μεγάλου κεφαλαίου, την ανταγωνιστικότητα των επιχειρηματικών ομίλων.

Τι έγινε; Γιατί αυτή η μεταστροφή μέσα σε τέσσερις μήνες; Ο ΣΥΡΙΖΑ, η αγωνία των Βουλευτών, ακόμη και δημάρχων, του περιφερειάρχη, σύμβουλοι περιφέρειας, δήμων, πλην του Κομμουνιστικού Κόμματος Ελλάδας, πετάνε βέλη οι μεν προς τους δε: η Νέα Δημοκρατία προς τον ΣΥΡΙΖΑ και ο ΣΥΡΙΖΑ προς τη Νέα Δημοκρατία και το ΠΑΣΟΚ. Όμως, δεν είναι έτσι. Στην πραγματικότητα όλοι συμφωνούν με την ίδρυση και τους σκοπούς της προτεινόμενης ανώνυμης εταιρείας. Δεν διαφωνούν ούτε στον ρόλο ούτε στην πολιτική που πάει να ακολουθήσει.

Οι διαφορές τους, που προπαγανδιστικά μεγαλοποιούν, περιορίζονται στο ποιος θα έχει την πλειοψηφία στις μετοχές και στο συμβούλιο. Η Κυβέρνηση, η τοπική αυτοδιοίκηση; Ποιος πολιτικά θα ελέγχει τον οργανισμό ανάπτυξης; Τα στελέχη της σημερινής Κυβέρνησης ή τα στελέχη της προηγούμενης κυβέρνησης; Είναι κάτι, βέβαια, που όλοι γνωρίζουμε ότι πολύ εύκολα αλλάζει, ανάλογα με το ποιος βρίσκεται στον κυβερνητικό θώκο.

Και οι προηγούμενες κυβερνήσεις Νέας Δημοκρατίας - ΠΑΣΟΚ και η σημερινή ΣΥΡΙΖΑ - ΑΝΕΛ, με πρόσχημα τη βιωσιμότητα του οργανισμού, την αποτίμηση και συνέχιση του έργου των παλιών οργανισμών ΟΑΝΑΚ και ΟΑΔΥΚ και τη διασφάλιση των δικαιωμάτων του προσωπικού τους, επιδιώκουν να μεταφέρουν σε έναν φορέα ιδιωτικού δικαίου όλες τις αρμοδιότητες που είχε το κράτος-περιφέρεια, δήμοι- στον σχεδιασμό, στη χρηματοδότηση, στην κατασκευή και διαχείριση των μεγάλων έργων της περιφέρειας, ώστε να εξυπηρετεί πιο ευέλικτα το μεγάλο κεφάλαιο, σε μια εταιρεία με τη μορφή, επαναλαμβάνω, της ανώνυμης εταιρείας, δηλαδή μιας εταιρείας με ιδιωτικοοικονομικά κριτήρια. Έτσι η οποιαδήποτε μετοχική της σύνδεσης μπορεί να αλλάξει πάρα πολύ εύκολα, αν αποφασιστεί αργότερα να μπουν απευθείας μεγάλοι ιδιώτες επενδυτές.

Στόχος, λοιπόν, της Κυβέρνησης ΣΥΡΙΖΑ - ΑΝΕΛ, όπως και των προηγούμενων, είναι να φέρουν τα αναπτυξιακά εργαλεία του κράτους πιο κοντά στον άμεσο έλεγχο του κεφαλαίου.

Ο νέος βόρειος οδικός ‘αξονας δεν είναι ο δρόμος του χωριού. Θα φτιαχτεί δρόμος τύπου Εγνατίας, με πολύ μεγάλο κεφαλαιακό βάρος και σφάζονται οι επιχειρηματικοί όμιλοι ποιος θα τον αναλάβει. Πρέπει να φτιαχτεί ο ΒΟΑΚ; Βεβαίως και πρέπει να φτιαχτεί. Διαχρονικές οι ευθύνες όλων των κυβερνήσεων. Αυτό που συμβαίνει στον βόρειο οδικό άξονα είναι ένα απόλυτο αίσχος. Εκεί έχουν χάσει τη ζωή τους δεκάδες, εκατοντάδες άνθρωποι.

Όμως, 400 δισεκατομμύρια ευρώ έχουν χαθεί, μάλλον έχουν δοθεί από την εποχή των Μεσογειακών Ολοκληρωμένων Προγραμμάτων μέχρι και σήμερα, όπου ένα μεγάλο μέρος υποτίθεται ότι κατευθύνθηκε για τις αναπτυξιακές ανάγκες, όπως έλεγαν οι προηγούμενες κυβερνήσεις και η σημερινή, της Κρήτης. Πείτε μου, δεν μπόρεσε κανένας να σχεδιάσει, να φτιάξει αυτό τον βόρειο οδικό άξονα; Προφανώς κατευθύνθηκαν για τις ανάγκες των επιχειρηματικών ομίλων, για τις ανάγκες που βολεύει τους επιχειρηματικούς ομίλους.

Η Κυβέρνηση, λοιπόν, παίζει με αυτές τις αντιθέσεις, με χρηματοδότηση που δήθεν αναλαμβάνει το κράτος, με συγχρηματοδότηση από ευρωπαϊκούς πόρους ή δανεισμό. Το κόστος, όμως, είναι σίγουρο ότι θα μετακυλιστεί στους Κρητικούς μέσα από υπέρογκα χαράτσια, διόδια διαφόρων μορφών και ευρηματικότητας. Και προς αυτή την κατεύθυνση συμφωνούν όλοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ΚΚΕ είναι αντίθετο με αυτές τις μεθοδεύσεις, με το περιεχόμενο, τη μορφή, τη λειτουργία, τις αρμοδιότητες του Οργανισμού Ανάπτυξης Κρήτης ως ανώνυμη εταιρεία. Η θέση του ΚΚΕ επικεντρώνεται, πρώτον, στη δημιουργία και ενίσχυση των υπηρεσιών του δημοσίου που θα ασκούν αποκλειστικά τις αρμοδιότητες που πάνε να δώσουν στις ανώνυμες εταιρείες. Δεύτερον, η προστασία των εργαζομένων, που τάχα διατείνονται ότι ενδιαφέρονται, δεν διασφαλίζεται από τον οργανισμό ανάπτυξης ιδιωτικοποιημένο, αλλά με έναν δημόσιο οργανισμό ανάπτυξης στα πλαίσια της κρατικής του λειτουργίας, με μόνιμα, σταθερά και με πλήρη οικονομικά, ασφαλιστικά δικαιώματα. Αυτό επιδιώκει το ΚΚΕ.

Ολοκληρώνω, κύριε Πρόεδρε.

Τρίτον, στη ριζική αλλαγή της πολιτικής τόσο της Κυβέρνησης αλλά και της τοπικής, περιφερειακής διοίκησης για την κάλυψη των λαϊκών αναγκών που προϋποθέτει αλλαγή τάξης στην εξουσία, κοινωνικοποίηση του κεφαλαίου και ριζική αλλαγή των δομών του κράτους.

Ο Βόρειος Οδικός Άξονας Κρήτης πρέπει να είναι στην αποκλειστική ευθύνη του κράτους, χωρίς διόδια, για ένα σύγχρονο και ασφαλές οδικό δίκτυο που θα εξυπηρετεί τις ανάγκες των κατοίκων της Κρήτης, παράλληλα του τουρισμού και όλων εκείνων των κοινωνικών ομάδων που έχουν ανάγκη από ένα τέτοιο οδικό δίκτυο.

Κατά συνέπεια, με αυτό το σκεπτικό, το Κομμουνιστικό Κόμμα Ελλάδας καταψηφίζει τη συγκεκριμένη τροπολογία.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Συντυχάκη.

Τον λόγο έχει η Ανεξάρτητη Βουλευτής κ. Αικατερίνη Μάρκου για επτά λεπτά. Aκολουθεί ο κ. Μιχελογιαννάκης.

**ΑΙΚΑΤΕΡΙΝΗ ΜΑΡΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, ο νέος νόμος για τους φορείς διαχείρισης προστατευόμενων περιοχών έρχεται υπό την πίεση της επιβολής βαρύτατων προστίμων για τη χώρα από την Ευρωπαϊκή Ένωση για τη μη ορθή εφαρμογή του Ευρωπαϊκού Δικαίου Περιβάλλοντος. Δεν εισάγει, λοιπόν, κάποια μεγάλη μεταρρύθμιση. Απλά επεκτείνει ως ένα μεγάλο βαθμό το σχετικό πλαίσιο και την κάλυψη ιδίως των περιοχών «NATURA». Παρά τα θετικά στοιχεία του νομοσχεδίου, θα ήθελα να αναφερθώ σε κάποια θέματα, τα οποία δυστυχώς δεν αντιμετωπίζονται επαρκώς.

Το πρώτο έχει να κάνει με τη θεσμική και νομική θωράκιση των προστατευόμενων περιοχών. Η νομοθεσία μιλάει ξεκάθαρα για την υποχρεωτική έκδοση προεδρικών διαταγμάτων που θα ρυθμίζουν το προστατευτικό καθεστώς των περιοχών και τις επιτρεπόμενες ανθρώπινες δραστηριότητες. Μέχρι σήμερα έχουν εκδοθεί μόνο τέσσερα ή πέντε, αν δεν κάνω λάθος, και για όλες τις υπόλοιπες περιοχές υπάρχουν ΚΥΑ, οι οποίες όμως έχουν καταπέσει πολλές φορές στα διοικητικά δικαστήρια. Οι περιοχές, δηλαδή, παραμένουν επί της ουσίας απροστάτευτες.

Πριν από δύο χρόνια είχα καταθέσει ερώτηση για την αποθήκη «LOGISTICS» που ξεφύτρωσε ξαφνικά μέσα στο Εθνικό Πάρκο Δέλτα Αξιού. Ο Υπουργός μίλησε για περιβαλλοντικές μελέτες και σχέδια. Επί του πρακτέου, πόσα προεδρικά διατάγματα για τη νομική θωράκιση των περιοχών έχουν εκδοθεί από το Υπουργείο τα τελευταία τρία χρόνια διακυβέρνησης; Ακόμα περιμένουμε.

Το προεδρικό διάταγμα για το Εθνικό Πάρκο Δέλτα Αξιού, τουλάχιστον, είναι έτοιμο, υποτίθεται. Για ποιον λόγο δεν τίθεται σε ισχύ; Μέχρι να ολοκληρωθούν οι διαδικασίες για τον νέο φορέα Θερμαϊκού Κόλπου, με ποιον τρόπο θα διασφαλίσετε ότι δεν θα δημιουργηθούν και νέα τετελεσμένα; Πιστεύω να έχετε διαβάσει την επιστολή που έστειλε ο Πρόεδρος του φορέα διαχείρισης Δέλτα Αξιού και που αναφέρεται σε αυτό ακριβώς το θέμα.

Εδώ τίθεται και το ζήτημα των αρμοδιοτήτων των φορέων. Τι πρέπει να κάνει ένας υπάλληλος που διαπιστώνει μια τέτοια παρανομία; Ποιον πρέπει να ειδοποιήσει και πόσο σύντομα επιβάλλονται τελικά οι αρμόδιες υπηρεσίες; Αντιλαμβάνεστε ότι μια αποθήκη, για παράδειγμα, δεν χτίζεται εν μία νυκτί. Υπάρχει, λοιπόν, ένα σημαντικό κενό εδώ, που παραμένει ακάλυπτο και με τον νέο νόμο.

Δεν μπορώ να μην αναφερθώ και στο θέμα των υπαλλήλων των φορέων, οι οποίοι –σημειωτέον- είναι απλήρωτοι από τον Δεκέμβριο και, όπως αναφέρθηκε και στην επιτροπή, δεν αναμένεται να πληρωθούν πριν τον Απρίλιο. Επειδή κάτι ακούστηκε για προνόμια, δεν περίμενα ποτέ να ακούσω από συναδέλφους υποτίθεται Αριστερούς, να κατηγορούν εργαζομένους στον ίδιο φορέα για δέκα και έντεκα χρόνια ότι δήθεν κυνηγάνε τα προνόμια, όταν απλά επιχειρούν να διαφυλάξουν εργασιακά δικαιώματα και κεκτημένα τόσων ετών.

Ισχυρίζεστε ότι η λύση του οκταμήνου είναι η μοναδική. Ενδεχομένως αλλά δεν φαντάζομαι να περιμένετε να σας ευχαριστήσουν που μετά από τόσα χρόνια δουλειάς θα βρεθούν πάλι στο σημείο μηδέν. Πρόκειται για ανθρώπους που έχουν συνδέσει τη ζωή τους με τους φορείς διαχείρισης, που έχουν αποκτήσει όχι μόνο πολύτιμη εμπειρία, αλλά και που μέσα σε αντίξοες συνθήκες έχουν συμβάλει με την εργασία και την αγάπη τους για το αντικείμενο στην ανάδειξη των περιοχών αυτών. Θέλετε να πείτε ότι μέσα σε τρία χρόνια δεν υπήρχε η δυνατότητα να καλυφθούν έστω τμηματικά αυτές οι θέσεις;

Σε κάθε περίπτωση οφείλετε να δώσετε κάθε δυνατή εξασφάλιση ότι έστω μέχρι τη λειτουργία του νέου καθεστώτος δεν θα μείνουν οι άνθρωποι αυτοί μετέωροι. Παρακαλώ, λοιπόν, να ξαναδείτε το θέμα της παράτασης που ζητούν και τη σχετική τροπολογία που έχουν αποστείλει.

Κυρίες και κύριοι Βουλευτές, οι προστατευόμενες περιοχές κρύβουν αναξιοποίητες δυνατότητες ανάπτυξης. Δεν μιλάμε φυσικά για μια καταστρεπτική εκμετάλλευση, αλλά για μια ήπια ανάπτυξη, ακολουθώντας και τις επιτυχημένες πρακτικές άλλων ευρωπαϊκών χωρών, όπως είναι η Δανία ή η Γερμανία, που μπορούν να δώσουν μεγαλύτερη οικονομική αυτονομία στους ίδιους τους φορείς, αλλά και να δημιουργήσουν νέες θέσεις εργασίας στις τοπικές κοινωνίες. Ειδικά το τελευταίο είναι πολύ σημαντικό, να καλλιεργηθεί δηλαδή η συνείδηση και σε τοπικό επίπεδο ότι η ύπαρξη μιας προστατευόμενης περιοχής δεν σημαίνει μόνο περιορισμούς στις δραστηριότητες, αλλά προσφέρει και οφέλη.

Από την ίδια περιοχή, είμαστε, κυρία Υπουργέ. Γνωρίζετε και τα προβλήματα με τα αγριογούρουνα και με τις αγροτικές καλλιέργειες. Στην πράξη, λοιπόν, θα φανεί εάν το νέο πλαίσιο που εισάγετε σήμερα θα μπορέσει να ξεπεράσει τις αδυναμίες του παρελθόντος.

Κλείνοντας, θα ήθελα να αναφερθώ και στην υπουργική τροπολογία που αποσύρατε, βέβαια, και αφορά στη λειτουργία κέντρων περίθαλψης και διαμονής αδέσποτων ζώων σε δασικές και χορτολιβαδικές εκτάσεις, με στόχο –λέτε- τον περιορισμό της παράνομης μεταχείρισης των αδέσποτων ζώων από ιδιώτες και σωματεία και την προστασία της δημόσιας υγείας.

Ειλικρινά απορώ, πρώτον, για τη σκοπιμότητα αυτής της τροπολογίας την τελευταία στιγμή, όταν υποτίθεται ότι θα έρθει το προσεχές διάστημα νομοσχέδιο ακριβώς για την προστασία των ζώων.

Δεύτερον, σε ποια παράνομη μεταχείριση αδέσποτων ζώων από ιδιώτες και σωματεία αναφέρεστε στην αιτιολογική έκθεση; Εννοείτε ότι οι φιλοζωικές οργανώσεις και οι εθελοντές που με δικά τους έξοδα και κόπο φροντίζουν, περιθάλπουν και σιτίζουν τα αδέσποτα ζώα, για τα οποία η αρμόδια πολιτεία δεν κάνει τίποτα, παρανομούν; Δηλαδή είναι καλύτερη η λύση που προτείνετε; Αν κατάλαβα καλά, να περιφράξετε χωράφια στην ύπαιθρο και να πετάτε μέσα τα αδέσποτα της πόλης για να μην βρωμίζουν τους δρόμους ή θέλετε να μου πείτε ότι θα ιδρύσετε άμεσα κέντρα περίθαλψης και διαμονής στα δάση και στα λιβάδια, όταν ακόμα και τα ελάχιστα λειτουργούντα παρουσιάζουν βασικές ελλείψεις και υποχρηματοδότηση;

Με ικανοποίηση ακούσαμε ότι αποσύρατε την τροπολογία αυτή. Επειδή, όμως, είπατε ότι θα συμπεριληφθεί στο επερχόμενο νομοσχέδιο για τα ζώα, θα περιμένουμε να δούμε ποιες αλλαγές θα έχουν γίνει και φυσικά περιμένουμε να απαλειφθεί αυτή η προσβλητική για κάθε φιλόζωο εισηγητική έκθεση.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μάρκου και για την οικονομία στον χρόνο.

Τον λόγο έχει εκ μέρους του ΣΥΡΙΖΑ ο κ. Μιχελογιαννάκης για επτά λεπτά.

**ΙΩΑΝΝΗΣ ΜΙΧΕΛΟΓΙΑΝΝΑΚΗΣ:** Ευχαριστώ, κύριε Πρόεδρε.

Όσον αφορά στο νομοσχέδιο, οι φορείς διαχείρισης των προστατευόμενων περιοχών είναι νομικά πρόσωπα ιδιωτικού δικαίου, εποπτευόμενα από τον Υπουργό Περιβάλλοντος και Ενέργειας. Είναι μια σωστή ενέργεια. Αναφέρονται τα όρια ευθύνης των είκοσι οκτώ υφισταμένων φορέων και των οκτώ νέων που ιδρύονται. Λόγω διευρυμένης χωρικής αρμοδιότητας αλλάζουν οι ονομασίες των φορέων. Τα όρια της χωρικής αρμοδιότητας των φορέων μπορούν να τροποποιηθούν με προεδρικό διάταγμα. Αυτό είναι σημαντικό.

Δίνεται η δυνατότητα μεταφοράς της έδρας, αλλά και της ίδρυσης παραρτημάτων. Μπορεί να γίνει σύσταση άμισθων συμβουλευτικών επιτροπών σε όλους τους φορείς. Οι φορείς θα εφαρμόσουν, θα αξιολογήσουν, θα επικαιροποιήσουν τα σχέδια διαχείρισης.

Τις είκοσι πέντε μέρες για παροχή γνώμης τις κάνουμε τριάντα πέντε, ώστε να υπάρχει επαρκής χρόνος. Γίνεται συνεργασία φορέων με δασικές, λιμενικές και αστυνομικές αρχές και το Πυροσβεστικό Σώμα. Υπάρχει η δυνατότητα τοπικών συνεργείων για προστασία και διαχείριση του περιβάλλοντος.

Θεσμοθετούμε κατ’ αρχάς επταμελή συμβούλια με δυνατότητα εκπροσώπησης της τοπικής αυτοδιοίκησης πρώτου και δεύτερου βαθμού, της κοινωνίας των πολιτών, της επιστημονικής κοινότητας και των ΜΚΟ. Για το 2018 η επιχορήγηση από τον τακτικό προϋπολογισμό θα γίνει με 4 εκατομμύρια ευρώ και η κάλυψης της μισθοδοσίας από το Πράσινο Ταμείο. Για το 2019 και το 2020 η κάλυψη του μεγαλύτερου μέρους θα γίνει από τον προϋπολογισμό και μετά το 2021 θα υπάρχει επιχορήγηση πλήρως από τον προϋπολογισμό.

Επίσης θα έρθουν πόροι από χρήση αιγιαλού της παραλίας, υδροηλεκτρικά έργα, χιονοδρομικά κέντρα και ιαματικές πηγές. Θα υπάρξει διοικητική και τεχνική υποστήριξη της Επιτροπής «Φύση 2000». Βάζουμε τάξη στα χιονοδρομικά κέντρα. Δίνουμε τη δυνατότητα νομιμοποίησης σε υφιστάμενα κάμπινγκ, σε εκτάσεις δασικού χαρακτήρα και σε περιοχές «NATURA». Δίνεται η δυνατότητα έγκρισης επέμβασης για έργα ύδρευσης σε περιοχές «ΝATURA». Δίνεται η δυνατότητα να οδηγούν στις δασικές υπηρεσίες κατά τα νυχτερινά περίπολα και μη δασικοί υπάλληλοι, που έχουν άδεια να οδηγούν υπηρεσιακό όχημα. Αυτό είναι πολύ σημαντικό.

Κάνουμε παρεμβάσεις στα ορειβατικά καταφύγια. Επίσης γίνονται παρεμβάσεις σε γεωργικές εκμεταλλεύσεις σε περιοχές «NATURA». Δημιουργούμε προστατευτικά δίκτυα για αντιμετώπιση του υπερπληθυσμού των μεδουσών.

Κυρίες και κύριοι συνάδελφοι, με αυτό τον τρόπο διατηρούμε τη βιοποικιλότητα, προστατεύουμε το φυσικό εθνικό κεφάλαιο και ενισχύουμε το τοπικό προϊόν, την περιφερειακή ανάπτυξη και την εργασία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μιχελογιαννάκη.

Ο κ. Κασαπίδης έχει τώρα τον λόγο. Αμέσως μετά είναι η κ. Σκούφα, την οποία δεν βλέπω στην Αίθουσα. Παρακαλώ πολύ να την ενημερώσετε, διότι αν δεν είναι εδώ την ώρα που είναι να μιλήσει, δυστυχώς θα πρέπει να τη διαγράψουμε.

Ορίστε, κύριε Κασαπίδη, έχετε τον λόγο για επτά λεπτά.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το συγκεκριμένο νομοσχέδιο που συζητάμε σήμερα στην Ολομέλεια ίσως να είναι ένα από τα σπουδαιότερα που θα μπορούσε να αξιοποιήσει η χώρα μας, η πατρίδα μας, διότι ουσιαστικά διαπραγματευόμαστε, κύριε Υπουργέ, το «θησαυροφυλάκιο» της πατρίδας μας όσον αφορά το γενετικό υλικό, στους φυσικούς πόρους, στη χλωρίδα και στην πανίδα ειδικότερα.

Η πατρίδα μας έχει το μοναδικό προνόμιο σε ολόκληρο τον κόσμο να έχει περίπου 6.500 χιλιάδες φυτά που αυτοφύονται στα 132.000 τετραγωνικά χιλιόμετρα και είναι σχεδόν άγνωστος ολόκληρος ο αριθμός των φυτών που ζουν μέσα στο θαλάσσιο περιβάλλον όπου κι εκεί η ακριβής επιφάνεια της θαλάσσιας έκτασης της πατρίδας μας κυμαίνεται ανάλογα με τον τρόπο που θα την υπολογίσουμε. Άρα είναι ένα τεράστιο «θησαυροφυλάκιο» που μέχρι σήμερα, κύριε Υπουργέ, δεν το έχουμε αξιοποιήσει στον βαθμό που θα μπορούσαμε.

Από αυτά τα 6.500 φυτά, τα 1.463, σύμφωνα με μελέτη Γερμανών επιστημόνων σε συνεργασία με Έλληνες βοτανολόγους, είναι ενδημικά, δηλαδή δεν υπάρχουν πουθενά αλλού στον κόσμο. Αυτό τι σημαίνει; Σημαίνει ότι αυτά τα 1.463 φυτά είναι φυσικά μονοπώλια. Αν αυτά τα φυσικά μονοπώλια τα διαχειριστούμε γεωργικώς σωστά -τα καλλιεργήσουμε, δηλαδή- τότε έχουμε μοναδικά γεωργικά προϊόντα και με μια σωστή οικονομική διαχείριση θα έχουμε μοναδικά οικονομικά προϊόντα σε όλον τον κόσμο.

Ένα παράδειγμα θα σας δώσω, κύριε Υπουργέ, κυρίες και κύριοι συνάδελφοι, για να καταλάβετε πόσο σημαντικό και πόσο σπουδαίο είναι αυτό το κεφάλαιο: Ένα ενδημικό φυτό της πατρίδας μας που πουθενά αλλού στον κόσμο δεν βρίσκεται, είναι η μαστίχα της Χίου. Κύριε Υπουργέ, είκοσι τρία χωριά ζουν αποκλειστικά ή συμπληρωματικά από αυτό το φυτό. Καταλαβαίνετε ότι από τα 1.463 αν αξιοποιούσαμε το 10%, δηλαδή 140 και επιλέγαμε αυτά που είναι διάσπαρτα στη χώρα μας, δέκα σε κάθε περιφέρεια, θα είχαμε δεκατρείς θύλακες γεωργικής ανάπτυξης, όπως είναι αυτός στη Χίο, όπως είναι κάποια άλλη περίπτωση, ο κρόκος Κοζάνης. Αυτό το φυτό μπορεί να μην είναι ενδημικό, αλλά είναι αυτοφυές με μοναδική ποιότητα. Υπερέχει ως προς την ποιότητα παγκοσμίως.

Ορίστε, λοιπόν, ένα σχέδιο παραγωγικής ανασυγκρότησης με σεβασμό στο περιβάλλον, με όρους επιστημονικής διαχείρισης και σαφώς με ένα θεσμικό πλαίσιο που αυτή τη στιγμή δεν το περιγράφετε εδώ και γι’ αυτό ανέβηκα στο Βήμα.

Θα ήθελα να καταθέσω μια πρόταση, κύριε Υπουργέ. Εκφράσαμε ως παράταξη τη διαφωνία μας ως προς τον αριθμό των φορέων διαχείρισης. Υπεραμύνομαι και ο ίδιος ότι οι δεκατρείς φορείς διαχείρισης που θα είχαν έναν καλύτερο κεντρικό επιτελικό σχεδιασμό, θα είχαν μια αποτελεσματικότερη διαχείριση των μοναδικών αυτών φυσικών πόρων, τους οποίους και θα διαχειρίζονταν στα όρια των περιφερειών με τα επιμέρους παραρτήματα -αν θέλετε- των οικολογικά ευαίσθητων περιοχών, όπως αυτά σήμερα αποτυπώνονται είτε στο νομοσχέδιο το δικό σας –τους 28 συν 8 φορείς διαχείρισης- είτε ακόμα και σ’ όλες τις περιοχές «NATURA», τις 445, που ουσιαστικά ενσωματώνονται στους 28 συν 8 φορείς διαχείρισης.

Αυτά, λοιπόν, τα μοναδικά φυτά, τα μοναδικά οικοσυστήματα οι Γερμανοί με τους Έλληνες επιστήμονες τα κατηγοριοποίησαν, κύριε Υπουργέ, σε 13 βοτανικά διαμερίσματα. Η επιστήμη της οικολογίας χωρίζει και κατηγοριοποιεί τη χώρα μας ως προς τις μοναδικότητες αυτές σε 13 διαφορετικά διαμερίσματα, τα οποία συμπίπτουν με τα διοικητικά όρια των περιφερειών, όχι απολύτως, αλλά περίπου. Αν λάβετε δε υπ’ όψιν στο Υπουργείο σας ότι ολοκληρώνονται τώρα οι μελέτες των λεκανών διαχείρισης στις 14 λεκάνες απόρροιας των ποταμών, καταλαβαίνετε ότι υπάρχει ένα υπόβαθρο που μπορεί να αποτελέσει τον χάρτη πάνω στον οποίο θα σχεδιάσουμε την ανάπτυξη, την παραγωγική δραστηριότητα της χώρας κυρίως στη γεωργία και στην κτηνοτροφία, με παραγωγικές δραστηριότητες καθετοποιημένης μορφής, σύμφωνα και με τον ολοκληρωμένο σχεδιασμό που λέτε -και καλώς το λέτε- στο νομοσχέδιο που να ενσωματώνει και άλλες αξίες, του πολιτισμού, του τουρισμού και των τοπικών κοινωνιών γενικότερα που σχετίζονται με την παράδοση, ώστε να προκύψει αβίαστα, αυθόρμητα και με εντελώς φυσικό τρόπο που ταιριάζει με την ταυτότητα της πατρίδας μας το σχέδιο παραγωγικής ανασυγκρότησης, για το οποίο δυστυχώς μέχρι σήμερα πολύς λόγος γίνεται, αλλά στην πράξη δεν έχουμε καταλήξει κάπου χειροπιαστά.

Αυτό, λοιπόν, που σας προτείνω είναι να καθιερώσετε στις οικολογικά ευαίσθητες περιοχές -αν θέλετε πείτε τις 36, εμείς σας λέμε 13- με τις επιμέρους οικολογικά ευαίσθητες περιοχές, όπως ορίζονται και από το δίκτυο «NATURA» 2000, να καθιερωθεί σε κάθε φορέα διαχείρισης ένα σήμα ποιότητας των γεωργικώς παραγόμενων προϊόντων στα όρια των περιοχών αυτών, που να πιστοποιεί ότι τα γεωργικά αυτά προϊόντα προέρχονται από προστατευόμενες οικολογικά ευαίσθητες περιοχές. Σας λέω και τα ακρωνύμια: ΠΟΕΠ, όπως λέμε ΠΟΠ, Προστατευόμενες Ονομασίες Προέλευσης ή ΠΓΕ, Προστατευόμενης Γεωγραφικής Ένδειξης ή Ειδικά Παραδοσιακά Προϊόντα.

Εδώ έχουμε μια ακόμα κατηγορία γεωργικών προϊόντων, τα οποία, κύριε Υπουργέ, θα παράγονται με όρους φιλικούς προς το περιβάλλον. Σαφώς θα τηρούνται οι κώδικες ορθής γεωργικής πρακτικής ή της ολοκληρωμένης διαχείρισης, αλλά και της βιολογικής γεωργίας, ώστε μόνο κάτω από τέτοιες προϋποθέσεις να μπορεί ο γεωργός ή το συλλογικό σχήμα να παίρνει αυτό το σήμα ποιότητας.

Να σας φέρω ένα χειροπιαστό παράδειγμα που ήδη «τρέχει» στη χώρα μας. Τα φασόλια Πρεσπών, που είναι στον φορέα διαχείρισης της Πρέσπας, δεν έχουν αυτό το σηματάκι, έχουν όμως την αναφορά ότι είναι από το οικοσύστημα της Πρέσπας. Καταλαβαίνετε ότι αν ο φορέας διαχείρισης μαζί με το Υπουργείο Γεωργίας είχαν ένα τοπικό σχέδιο για την πιστοποίηση αυτής της παραγωγής, θα αναβαθμίζαμε οικονομικά αυτό το προϊόν και θα είχαμε και άλλα αναγνωρισμένα προϊόντα στην πατρίδα μας σε ανώτερο επίπεδο.

Επίσης ένα άλλο παράδειγμα που αφορά την περιοχή σας -και τελειώνω με αυτό, κύριε Πρόεδρε- είναι το ρύζι Χαλάστρας, που ξέρετε ότι είναι μέσα στο δέλτα των τριών ποταμών. Φανταστείτε πόσο καλύτερα θα προστατευόταν η περιοχή αν οι γεωργοί -κάτω από αυτές τις οδηγίες που προανέφερα και είναι εύκολο να γίνει αυτό σήμερα με την επιστημονική γνώση που διαθέτουμε και να αναπτύξουμε και τη γεωργική έρευνα πάνω σε μεθόδους προστασίας του περιβάλλοντος και παραγωγής προϊόντων υψηλής προστιθέμενης αξίας- είχαν ένα σηματάκι του φορέα για το ρύζι που μέχρι πριν από λίγο ξέρω ότι ήταν απούλητες μεγάλες ποσότητες. Έτσι, θα είχαμε ένα ακόμα «διαβατήριο» στις αγορές που αρέσκονται να αγοράζουν προϊόντα που έχουν τέτοιο αποτύπωμα.

Κλείνοντας, λοιπόν, με αυτή την πρόταση, κύριε Πρόεδρε, θα ήθελα να αναφερθώ στο θέμα αυτό που μπορεί να ενώσει τις πολιτικές δυνάμεις μέσα στο Κοινοβούλιο και μέσα από τη σύνθεση τέτοιου είδους προτάσεων που να σχετίζονται με την ανάπτυξη να καταλήξουμε σε ένα σχέδιο που όλοι θα συμφωνήσουμε και όλοι θα υπηρετήσουμε, εφόσον αποφασιστεί αυτό και εγκριθεί από την παρούσα Βουλή.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κασαπίδη.

Κύριοι συνάδελφοι, έχουν ζητήσει ήδη κάποιοι Κοινοβουλευτικοί Εκπρόσωποι να παρεμβληθούν. Υπολογίστε ότι ο Υπουργός ζήτησε να μιλήσει μετά από περίπου τέσσερις ομιλητές.

Η κ. Σκούφα έχει τον λόγο για επτά λεπτά.

**ΕΛΙΣΣΑΒΕΤ ΣΚΟΥΦΑ:** Κυρίες και κύριοι συνάδελφοι, το προκείμενο νομοσχέδιο για τους φορείς διαχείρισης προστατευόμενων περιοχών έρχεται να αναβαθμίσει ουσιαστικά την πολιτική της χώρας και της δράσης για την προστασία του φυσικού περιβάλλοντός μας.

Δεν θα πρέπει να ξεχνάμε ότι το φυσικό περιβάλλον στη χώρα μας αποτελεί βασικό στοιχείο της ταυτότητας και της ανάπτυξής της. Όλη η υφήλιος μάς γνωρίζει για τη θάλασσα, για τον αέρα, για τα βουνά μας, για τα βότανά μας, για τα τρόφιμα, για τα προστατευόμενα είδη μας. Άρα ιδιαίτερη έμφαση στην προστασία των ειδών και μάλιστα των απειλούμενων μέσω της θέσπισης προστατευόμενων περιοχών και της ενίσχυσης των φορέων διαχείρισης θα έπρεπε να αποτελεί το αυτονόητο, για να μπορέσουν οι περιοχές αυτές να διατηρήσουν και να διαχειριστούν τη βιοποικιλότητα και άρα τον φυσικό τους πλούτο.

Αν’ αυτού, όμως, τα προηγούμενα χρόνια η λειτουργία των φορέων διαχείρισης βρισκόταν σε μια διαρκή κατάσταση εκκίνησης και επανεκκίνησης. Δεν είναι μόνο ότι η χρηματοδότηση των φορέων είχε εναποτεθεί ολοκληρωτικά στα Ευρωπαϊκά Προγράμματα, στα ΕΣΠΑ, αλλά ταυτόχρονα ότι η κυβέρνηση Σαμαρά - Βενιζέλου με τον ν.4109/2013 είχε επιλέξει να συρρικνώσει και ουσιαστικά να καταργήσει τους φορείς, τη δράση τους, αλλά και τους εργαζόμενους σε αυτούς τους φορείς.

Όπως αναφέρθηκε άλλωστε και στις αρμόδιες επιτροπές από τους εκπροσώπους των περιβαλλοντικών οργανώσεων, εκείνες οι διατάξεις ήταν διατάξεις απαράδεκτες κατά κοινή ομολογία.

Η παρούσα Κυβέρνηση, αναγνωρίζοντας την ελληνική φύση ως πραγματικό πόρο και ως συγκριτικό πλεονέκτημα της χώρας, θεωρεί καθήκον της την ενίσχυση και την προστασία της. Έτσι, τον περασμένο Δεκέμβρη εκδόθηκε η κοινή υπουργική απόφαση 5743 για την αναθεώρηση του εθνικού καταλόγου των περιοχών του δικτύου «NATURA 2000», σύμφωνα με την οποία οι περιοχές «NATURA» ανέρχονται πλέον σε 446 από 419 που ήταν προηγουμένως, ενώ διευρύνονται ταυτόχρονα και τα όρια υφιστάμενων περιοχών.

Ενάμιση μήνα μόλις μετά από αυτή την υπουργική απόφαση, ερχόμαστε με αυτό το νομοσχέδιο να καλύψουμε το σύνολο των περιοχών, χερσαίων και θαλάσσιων, του δικτύου «NATURA 2000» της χώρας με ενιαίο τρόπο, με την ένταξή τους στη χωρική αρμοδιότητα των φορέων διαχείρισης προστατευόμενων περιοχών μέσω, πρώτον, της επέκτασης της χωρικής αρμοδιότητας των 25 υφιστάμενων φορέων από τους συνολικά 28 και της ίδρυσης 8 νέων φορέων, οι οποίοι θα καλύπτουν συνολικά 153 περιοχές, δηλαδή το υπόλοιπο 34,2% του δικτύου «NATURA 2000».

Ειδικά για τον Νομό Πιερίας, στον οποίο εκλέγομαι, ο Φορέας Διαχείρισης Εθνικού Δρυμού Ολύμπου αναλαμβάνει συνολικά πέντε περιοχές του δικτύου, τον Όλυμπο, τα Πιέρια όρη, το όρος Τίταρος, τον κάτω Όλυμπο και την Καλλιπεύκη, το όρος Γοδαμάνι και την κοιλάδα Ροδιάς.

Εδώ θέλω, εκφράζοντας περιβαλλοντικές αγροτικές ενώσεις του Νομού Πιερίας, να συγχαρώ ειλικρινά και από καρδιάς τον Υπουργό κ. Φάμελλο για την πρωτοβουλία και την ανάδειξη και την εξαγγελία για την ίδρυση του Φορέα Διαχείρισης του Θερμαϊκού Κόλπου. Για όσους δεν τον γνωρίζουν, ο Θερμαϊκός Κόλπος παρουσιάζει εδώ και δεκαετίες τα πλείστα όσα προβλήματα. Κανένας δεν ήλεγχε με σιγουριά τι έφερναν οι ποταμοί στις εκβολές τους.

Δίπλα ακριβώς σε μία προστατευόμενη περιοχή των αλυκών του Κίτρους, στις ίδιες τις μυδοκαλλιέργειες της βόρειας Πιερίας γινόταν ένας χαμός, θα μου επιτρέψετε την έκφραση, μια τελείως ανεξέλεγκτη κατάσταση που κανείς δεν ήξερε πού στήνονται οι μυδοκαλλιέργειες, με ποιους παραγωγούς, μυδοκαλλιεργητές, κ.λπ..

Ελπίζουμε, κύριε Υπουργέ, ότι ο Φορέας Διαχείρισης του Θερμαϊκού Κόλπου, παράλληλα με τη θέσπιση –επιτέλους- της ΠΟΑΥ, θα βάλει μια τάξη στη θάλασσα της βόρειας Πιερίας.

Να αναφέρω ότι οι φορείς διαχείρισης βάσει του προκειμένου νομοσχεδίου εγκαθιδρύονται ως το κυρίαρχο σχήμα διοίκησης και διαχείρισης των προστατευόμενων περιοχών. Αυτό ήταν το αίτημα του περιβαλλοντικού κινήματος, αυτό ήταν το αίτημα των περιβαλλοντικών οργανώσεων και αυτό θεσμοθετούμε.

Έτσι, για πρώτη φορά διασφαλίζονται κονδύλια από τον τακτικό κρατικό προϋπολογισμό ύψους 4 εκατομμυρίων για τη στήριξη των φορέων, ενώ εδώ και είκοσι χρόνια δεν είχε δοθεί ούτε ένα ευρώ από τον κρατικό προϋπολογισμό.

Τίθενται, επίσης, διαδικασίες αξιολόγησης του προσωπικού και του έργου των φορέων διαχείρισης συνολικά σε ετήσια βάση. Συγκροτούνται μικρότερα και αποδοτικότερα σχήματα διοίκησης, τα οποία είναι πλέον επταμελή και στα οποία συμμετέχουν τέσσερις εκπρόσωποι των τοπικών κοινωνιών, ένας από την πρωτοβάθμια αυτοδιοίκηση, ένας από τη δευτεροβάθμια, ένας από τους οικονομικούς φορείς ή παραγωγούς των προστατευόμενων περιοχών και ένας από τις περιβαλλοντικές οργανώσεις. Οι συνεδριάσεις των διοικητικών συμβουλίων είναι ανοιχτές και οι ημερήσιες διατάξεις τους, ακριβώς για να εξυπηρετήσουν με λόγους διαφάνειας, πολυφωνίας και πραγματικής διαβούλευσης με τις τοπικές κοινωνίες, θα στέλνονται σε όλους τους δήμους της περιοχής των φορέων για να είναι ενήμεροι.

Θα τονίσω και μία ακόμα πλευρά, την οποία έθιξε ο προηγούμενος ομιλητής, κατά τη γνώμη μου, όμως, όχι στη σωστή βάση. Διότι με το νομοσχέδιο παράλληλα με την περιβαλλοντική προστασία και διαχείριση, για πρώτη φορά ξεκαθαρίζεται ότι οι φορείς πλέον θα έχουν και αναπτυξιακό χαρακτήρα, θα συνδέονται με τα τοπικά προϊόντα, την τοπική εργασία και θα έχουν τη δυνατότητα να προσελκύουν και να δημιουργούν πόρους, ώστε το περιβάλλον να μη λειτουργεί ως τροχοπέδη αλλά να δημιουργεί θέσεις εργασίας και προστιθέμενη αξία.

Αυτό μπορεί να περιλαμβάνει από ένα σήμα ποιότητας σε τοπικά προϊόντα μέχρι τα ορειβατικά μονοπάτια που αφορούν την Πιερία, τον Όλυμπο και πλείστα άλλα όρη της χώρας μας και τη σύνδεση αυτών των ορειβατικών διαδρομών με την τοπική βιοποικιλότητα. Την πιστοποίηση, επίσης, για τα τοπικά προϊόντα θα τη δίνουν οι συγκεκριμένοι φορείς.

Να τονίσω, επίσης, ότι η βιοποικιλότητα και η υπεραξία που μπορεί να παραχθεί για τη χώρα, εξαιτίας αυτής ακριβώς της βιοποικιλότητας, για πρώτη φορά κατάφερε αυτή η Κυβέρνηση και την ενέταξε σε πρόγραμμα ευρωπαϊκών πόρων, καταρτίζοντας για πρώτη φορά ολοκληρωμένο πρόγραμμα στον τομέα της φύσης και βιοποικιλότητας.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, κυρία συνάδελφε.

**ΕΛΙΣΣΑΒΕΤ ΣΚΟΥΦΑ:** Θα κλείσω με το εξής: Εφόσον βρίσκονται σε φάση ολοκλήρωσης η διαδικασία αξιολόγησης των αναδόχων για την εκπόνηση των ειδικών περιβαλλοντικών μελετών και διαχειριστικών σχεδίων όλων των περιοχών του δικτύου «NATURA 2000», σε αυτές ακριβώς τις μελέτες θα στηριχθούν τα σχέδια προεδρικών διαταγμάτων. Και επιτέλους, προς τιμήν σας, κύριε Υπουργέ, αναμένουμε επιτέλους στην Πιερία το προεδρικό διάταγμα και για τον Όλυμπο, για να μην τον επιβουλεύονται άναρχα σχέδια δόμησης ή άναρχης εκμετάλλευσης πανταχόθεν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Σκούφα.

Τον λόγο έχει ο Κοινοβουλευτικός Εκπρόσωπος του Ποταμιού κ. Μαυρωτάς για δώδεκα λεπτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Η θέσπιση και φυσικά η αποτελεσματική διαχείριση προστατευόμενων περιοχών τόσο σε χερσαίο όσο και σε θαλάσσιο επίπεδο αποτελούν το κύριο εργαλείο παγκοσμίως στην κατεύθυνση της διατήρησης της βιοποικιλότητας, όπως προκύπτει και από τη βαρύτητα που αποδίδεται σε αυτές μέσα από τη σύμβαση του ΟΗΕ για τη βιοποικιλότητα. Το σχέδιο νόμου, λοιπόν, βρίσκεται στη σωστή κατεύθυνση.

Δεν μπορούμε, όμως, να μη σχολιάσουμε πως σύμφωνα με την αιτιολογική έκθεση για μια ακόμα φορά η Κυβέρνηση σύρεται να νομοθετήσει για την αποφυγή συνεπειών. Όπως χαρακτηριστικά αναφέρεται στην αιτιολογική έκθεση, ο παρών νόμος αποτελεί, μεταξύ άλλων, μέρος των ενεργειών του Υπουργείου Περιβάλλοντος και Ενέργειας, προκειμένου να αποφευχθεί η επιβολή προστίμων. Και αναρωτιέμαι: Μπορούμε να σχεδιάσουμε, να οργανώσουμε, να νομοθετήσουμε, να υλοποιήσουμε σε αυτή τη χώρα, χωρίς τη δαμόκλειο σπάθη των κυρώσεων ή, τέλος πάντων, εγκαίρως;

Ευχάριστη έκπληξη θα χαρακτήριζα τα μικρότερα σχήματα διοίκησης, τα επταμελή διοικητικά συμβούλια. Ο περιορισμός των μελών των διοικητικών συμβουλίων, επιτροπών κ.λπ. είναι κάτι στο οποίο, ομολογουμένως, δεν μας έχετε συνηθίσει. Το αντίθετο θα έλεγα.

Υπάρχουν, βέβαια, και σημεία που προκαλούν απορίες και προβληματισμούς. Για παράδειγμα, στην παράγραφο 4 του άρθρου 3, αναφέρεται η δυνατότητα συγκρότησης, με κοινή υπουργική απόφαση των Υπουργών Εσωτερικών, Ενέργειας και Περιβάλλοντος και Ναυτιλίας και Νησιωτικής Πολιτικής, επιπλέον επιτροπής υποστήριξης του έργου του Φορέα Διαχείρισης Θερμαϊκού Κόλπου.

Ανατρέχοντας στην αιτιολογική έκθεση, διαπίστωσα ότι αποδίδεται κάποια ιδιαιτερότητα στη συγκεκριμένη περιοχή, λόγω του λιμένα, της βιομηχανικής ζώνης και της πόλης της Θεσσαλονίκης. Επιστρέφοντας, όμως, στο κείμενο του νόμου, παρατηρώ πως τελικά παρόμοιες υποστηρικτικές επιτροπές δύναται να συγκροτηθούν και στους υπόλοιπους φορείς διαχείρισης, για τους οποίους, μάλλον, δεν συντρέχουν οι ιδιαιτερότητες του Θερμαϊκού. Και διερωτώμαι γιατί το ειδικό προηγείται του γενικού. Δεν αρκεί η γενική διατύπωση, η οποία, προφανώς, καλύπτει και τον Φορέα Διαχείρισης Προστατευόμενων Περιοχών του Θερμαϊκού; Ποια η σκοπιμότητα της συγκεκριμένης αναφοράς;

Στα του Θερμαϊκού και του Αξιού και της ευρύτερης περιοχής, όμως, θα επανέλθω σε επόμενο σημείο της ομιλίας, καθώς τελευταία απασχολούν την πολιτική δραστηριότητα κι όχι μόνο για την περιβαλλοντική της διάσταση.

Αυτό που θα ήθελα να θέσω είναι το εάν μπορούμε να οργανώσουμε τους φορείς διαχείρισης κατά τέτοιον τρόπο, ώστε να μπορούν να επιτελούν το έργο τους, χωρίς κατ’ ανάγκη να υποστηρίζονται από επιπλέον ειδικές επιτροπές. Άλλωστε, στην παράγραφο 2 του άρθρου 4, που περιγράφονται οι αρμοδιότητες των φορέων διαχείρισης, καταγράφεται η δυνατότητα συνεργασίας τους με αρμόδιες κρατικές υπηρεσίες, υπηρεσίες της Ευρωπαϊκής Ένωσης κι άλλων διεθνών οργανισμών, οργανισμούς τοπικής αυτοδιοίκησης, νομικά πρόσωπα δημοσίου δικαίου και οργανισμούς της αλλοδαπής και της αλλοδαπής, εκπαιδευτικά και ερευνητικά ιδρύματα έως και φυσικά και νομικά πρόσωπα του ιδιωτικού τομέα.

Και λέγοντας «να τους οργανώσουμε», εννοούμε να αποκτήσουν οργανωτική και επιτελική δομή, σταθερή χρηματοδότηση και τακτικό προσωπικό, όπως προκρίνουν και οι περιβαλλοντικές οργανώσεις της χώρας στα από κοινού σχόλιά τους, κατά τη δημόσια διαβούλευση που προηγήθηκε.

Αυτά τα πρώτα τρία λεπτά είχαν να κάνουν με το νομοσχέδιο. Θα συνεχίσω με κάποια θέματα της επικαιρότητας.

Κι αν έπρεπε να διαλέξουμε ένα βιβλίο που θα χαρακτήριζε τις τελευταίες μέρες την πολιτική ζωή στην Ελλάδα, αυτό δεν μπορεί αν είναι άλλο από «Τα Μυστικά του Βάλτου». Το βιβλίο της Πηνελόπης Δέλτα έχει και μακεδονικό, έχει και μυστικά, έχει και βάλτο, όπως μυστικά και βάλτο έχει και η δικογραφία της «NOVARTIS» που ήρθε προχθές στη Βουλή. Έχει μυστικά, γιατί έχουμε τους μυστικούς μάρτυρες, και βάλτο, γιατί οδηγεί στο να βαλτώσει η πολιτική ζωή της χώρας.

Το ζήτημα της φαρμακευτικής δαπάνης είναι πολύ σοβαρό. Δεν αντέχει ούτε κουκούλες ούτε κουκουλώματα. Σημασία, λοιπόν, έχει η ουσία, αλλά και η διαδικασία. Η όλη διαχείριση, όμως, δείχνει μία κυβερνητική μεθόδευση. Πρώτον, με εντολή Πρωθυπουργού ήρθε η δικογραφία στη Βουλή, αν και δεν θα έπρεπε. “Μεγαλύτερο από το σκάνδαλο «SIEMENS»” λένε οι Υπουργοί Δικαιοσύνης. Περαστικός από τον Άρειο Πάγο ο Κυβερνητικός Εκπρόσωπος, ο κ. Τζανακόπουλος, είδε φως και μπήκε. Ξέρει τους προστατευόμενους μάρτυρες ο κ. Πολάκης.

Ναι, λοιπόν, στη διαλεύκανση, όχι όμως στην εργαλειοποίηση του σκανδάλου «NOVARTIS». Όχι λάσπη στον ανεμιστήρα. «Μου είπε ότι του είπε», «τα πήρε ο «Α» που ήξερε τον «Β», άρα πρέπει να τα πήρε και ο «Β»». Φαίνεται ότι το τεκμήριο αθωότητας των κατηγορουμένων μπερδεύεται με το καταγγελλόμενο τεκμήριο αθλιότητας των μεθοδεύσεων και όλα μαζί γίνονται ένας χυλός για να θρέψει το αδηφάγο τέρας τους λαϊκισμού και της απαξίωσης του πολιτικού συστήματος.

Πρέπει να χυθεί άπλετο φως τόσο στα πολιτικά πρόσωπα όσο και στα υπόλοιπα. Πρέπει να κλείσουν οι τρύπες του συστήματος. Και πρέπει κάποια στιγμή να αλλάξει αυτό ο νόμος «περί ευθύνης Υπουργών» που βάζει το πολιτικό σύστημα στο στόχαστρο για ειδική μεταχείριση απέναντι στη δικαιοσύνη.

Με το θέμα που άνοιξε, το πολιτικό μας σύστημα δίνει θεσμικές εξετάσεις. Έχει έρθει στη Βουλή, λοιπόν, το θέμα. Θέλουμε τη Βουλή ως πεδίο επιχειρημάτων και δικαιοσύνης κι όχι ως ρωμαϊκή αρένα κατασπάραξης πολιτικών αντιπάλων.

Μην καταλήξουμε σε άρτο και θεάματα ή μάλλον μην καταλήξουμε σε «NOVARTIS» και θεάματα. Και περιμένουμε να δούμε πώς θα αντιμετωπίσετε τη δικογραφία για τα βλήματα που εμπλέκει τον κ. Καμμένο και ήρθε ή έρχεται ή είναι στον δρόμο για τη Βουλή.

Το θέμα, λοιπόν, της φαρμακευτικής δαπάνης και των πρακτικών που ακολούθησε η εταιρεία «NOVARTIS» για να αποκομίσει όφελος, να νοθεύσει τον ανταγωνισμό, διαφθείροντας και χρηματίζοντας φυσικά πρόσωπα και κρατικούς λειτουργούς, είναι πολύ σοβαρό. Θα καταλήξουμε, όμως, η πολιτική μεθόδευση να υπονομεύσει την έρευνα. Δεν μπορεί, λοιπόν, να εργαλειοποιείται για να αλλάξει ατζέντα η Κυβέρνηση, να προσπαθεί να βρει εκεί το φάρμακο, στη «NOVARTIS», για να φύγει από το μακεδονικό μετά από ένα μεγάλο συλλαλητήριο, όπως αυτό της περασμένης Κυριακής.

Η Κυβέρνηση πρέπει να κοιτάξει τον κόσμο -αυτόν τον κόσμο που προσήλθε στο συλλαλητήριο- στα μάτια και να του εξηγήσει ότι κάνει λάθος που δεν θέλει λύση στο θέμα. Να του εξηγήσει ποιο είναι το εθνικό συμφέρον και όχι να οδηγείται από το εθνικό πάθος.

Η αλήθεια είναι ότι υπάρχει η συγκυρία, η ευκαιρία να ανατρέψουμε ένα τετελεσμένο, ένα διεθνές de facto τετελεσμένο με βάση το οποίο η γειτονική χώρα αποκαλείται σχεδόν απ’ όλους σκέτα «Μακεδονία». Η σύνθετη ονομασία erga omnes για όλες τις χρήσεις μπορεί να αποκαταστήσει αυτή την ισορροπία. Η Πρώην Γιουγκοσλαβική Δημοκρατία της Μακεδονίας να έχει τον γεωγραφικό προσδιορισμό που τη χαρακτηρίζει, εγκαταλείποντας όμως, τους αστείους ιστορικούς ισχυρισμούς και σφετερισμούς, που είναι αυταπόδεικτα εκτός πραγματικότητας. Είναι άλλωστε γνωστό ότι οι Σλάβοι ήρθαν στην περιοχή χίλια χρόνια μετά τον Μέγα Αλέξανδρο.

Κα εμείς, όμως, να παραδεχθούμε ότι γεωγραφικά η περιοχή Μακεδονία εκτείνεται και εκτός των ελληνικών συνόρων, αλλιώς χάνουμε το δίκιο μας, χάνουμε την αξιοπιστία μας.

Γι’ αυτό πρέπει να επιδιώξουμε να λυθούν αυτά τα ζητήματα τώρα που υπάρχει η συγκυρία, πριν τα λύσει η ζωή και η διεθνής πραγματικότητα σε βάρος μας, αλλά και σε βάρος των επόμενων γενεών. Πρέπει να βγάλουμε ένα αγκάθι που θα κακοφορμίζει σε μία δύσκολη περιοχή.

Γι’ αυτό από το Κίνημα Αλλαγής τόσο η Φώφη Γεννηματά όσο και ο Σταύρος Θεοδωράκης πρότειναν τη σύγκληση του Συμβουλίου Πολιτικών Αρχηγών, ακόμα καλύτερα μάλιστα διευρυμένου με τους Πρωθυπουργούς που χειρίστηκαν το θέμα, για να πει ο καθένας καθαρά τις απόψεις του κοιτώντας το μέλλον κατάματα και όχι μόνο τις επόμενες εκλογές.

Τα εθνικά ζητήματα δεν λύνονται με κομματικούς υπολογισμούς. Αντίθετα, χρειάζονται τη γνώση και τη γνώμη των ειδικών, την ενημέρωση του κόσμου και την εθνική ομοψυχία. Χωρίς πατριώτες, χωρίς προδότες, γιατί το εθνικό συμφέρον δεν ταυτίζεται με την εθνική παρόρμηση.

Γι’ αυτό οι τόνοι στο θέμα πρέπει να πέσουν και να νικήσουμε τον λαϊκισμό με το επιχείρημα και όχι την απαξίωση. Να βάλουμε μπροστά τον πατριωτισμό του σχεδίου και της εξωστρέφειας και όχι του πάθους και της εσωστρέφειας. Τα εθνικά πάθη πολλές φορές μας οδήγησαν σε εθνικά λάθη και, το χειρότερο, μας οδήγησαν σε διχασμούς. Και στην Ελλάδα ο διχασμός είναι πάντα ο πρόλογος μιας τραγωδίας.

Η ενότητα και η ομοψυχία σε κρίσιμα θέματα είναι, όμως, δουλειά και του πολιτικού συστήματος. Η ενότητα, όμως, προϋποθέτει εμπιστοσύνη. Πώς να μην χάσουν οι πολίτες την εμπιστοσύνη τους στο πολιτικό σύστημα όταν οι ίδιοι οι πολιτικοί δεν εμπιστεύονται ούτε στο ελάχιστο πια ο ένας τον άλλον; Αλλού λαμβάνονται μέτρα οικοδόμησης εμπιστοσύνης. Εδώ λαμβάνουμε μέτρα κατεδάφισης της εμπιστοσύνης.

Και το βλέπουμε αυτό κάθε μέρα. Το βλέπουμε στις πράξεις και μεθοδεύσεις, στην εκφορά του δημοσίου λόγου. Προβάλλεται ο συγκρουσιακός, θάβεται ο συνθετικός, ο συναινετικός. Και εάν τελικά θεωρούμε ότι η εμπιστοσύνη μεταξύ μας έχει χαθεί, ότι εξακολουθεί να ισχύει το «ή τους τελειώνουμε ή μας τελειώνουν», τότε το παιχνίδι είναι χαμένο. Οι ακραίοι θα τρίβουν τα χέρια τους και ο αντικοινοβουλευτικός λόγος θα δυναμώνει. Το τέρας του λαϊκισμού τελικά θα φάει και το χέρι που το τάιζε.

Και σε όλα αυτά η χώρα πρέπει να ισορροπήσει οικονομικά και κοινωνικά, έχοντας μπροστά της έναν ανήφορο εξόδου από την κρίση. Ας μην τον κάνουμε, λοιπόν, αυτόν τον ανήφορο όλο και πιο γλιστερό.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μαυρωτά.

Τον λόγο έχει ο κ. Σέλτσας εκ μέρους του ΣΥΡΙΖΑ. Θα μιλήσει η κ. Βαγιωνάκη και ο κ. Ψυχογιός. Και αμέσως μετά θα τοποθετηθεί ο Υπουργός.

Ορίστε, κύριε Σέλτσα, έχετε τον λόγο.

**ΚΩΝΣΤΑΝΤΙΝΟΣ ΣΕΛΤΣΑΣ:** Ευχαριστώ, κύριε Πρόεδρε.

Θα είμαι σύντομος. Εξάλλου στην επιτροπή διεξοδικά αναφέρθηκα και προσπάθησα να σας πείσω για το δίκαιο αίτημα η έδρα του Φορέα Διαχείρισης Δυτικής Μακεδονίας να γίνει στο Αμύνταιο, όπου έχουμε τέσσερις διαδοχικές λίμνες συγκοινωνούντες μεταξύ τους και έχουμε και τρία φράγματα, και όχι στην Καστοριά.

Την απόφαση αυτή, κύριε Υπουργέ, να την εξηγήσετε στους κατοίκους της Φλώρινας, όταν έρθετε, για το πώς στην κυριολεξία, ειλικρινά σας το λέω, δώσατε την έδρα φορέα διαχείρισης στην Καστοριά.

Μετά από όλα αυτά και για να απαλύνουμε κάπως το κλίμα πάνω στην Φλώρινα, το οποίο δεν είναι καλό -ειλικρινά σας το λέω- για το Υπουργείο σας, θέλω να δεσμευτείτε τουλάχιστον, για παράδειγμα, στο Αμύνταιο να δημιουργηθεί φορέας, αλλά και τη συμμετοχή του Συλλόγου Προστασίας Βεγορίτιδας στο διοικητικό συμβούλιο. Είναι το λιγότερο που θα μπορούμε να επιβραβεύσουμε τον σύλλογο αυτόν για τα είκοσι πέντε χρόνια αγώνα που δίνει κόντρα σε πολιτικές και πολιτικούς που εφαρμόστηκαν σε βάρος του υδροβιότοπου των λιμνών του Δήμου Αμυνταίου και της Βεγορίτιδας.

Πιστεύω ως το τέλος της διαδικασίας να επανεξετάσετε το αίτημά μου, το αίτημα των φορέων της τοπικής αυτοδιοίκησης για την έδρα του φορέα διαχείρισης, να γινεί στο Αμύνταιο και όχι στην Καστοριά. Με αυτά τα ολίγα ειλικρινά θέλω να υπερασπιστώ πράγματι το αίτημά μου, που υπερασπίστηκα και στην επιτροπή, προς αυτή την κατεύθυνση. Αυτά τα ολίγα ήθελα να πω.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σέλτσα και για την οικονομία στον χρόνο.

Τον λόγο έχει η κ. Βαγιωνάκη για επτά λεπτά.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Αγαπητές συναδέλφισσες, αγαπητοί συνάδελφοι, νομίζω ότι το σημερινό νομοσχέδιο το περιμένουν με αδημονία οι πολίτες, οι οργανώσεις και τα στελέχη που για πολλά χρόνια εργάζονται και ανησυχούν για το περιβάλλον.

Με το νομοσχέδιο αυτό καλύπτεται όσον αφορά τους φορείς διαχείρισης το 100% των περιοχών «NATURA», χερσαίων και θαλασσίων. Ας θυμηθούμε ότι μόλις τον περασμένο Δεκέμβρη εκδόθηκε η κοινή υπουργική απόφαση για την αναθεώρηση του εθνικού καταλόγου των περιοχών «NATURA 2000», οι οποίες ανέρχονται πλέον σε τετρακόσιες σαράντα έξι. Ας θυμηθούμε πως με το προηγούμενο καθεστώς μόλις ογδόντα εννιά περιοχές, δηλαδή το 27%, καλύπτονταν από φορείς διαχείρισης.

Εγώ προέρχομαι από τα Χανιά μια περιοχή που το 45% είναι «NATURA». Έχουμε την τύχη να δραστηριοποιείται στην περιοχή μας ένας εξαιρετικά δραστήριος φοράς διαχείρισης αυτός του Εθνικού Δρυμού Σαμαριάς, ο οποίος καλύπτει το σύνολο των Λευκών Ορέων και ο οποίος διαθέτει κύρος, επιρροή στον νομό και τολμώ να πω ότι συνέβαλε καθοριστικά, ώστε να αλλάξουν οι αντιλήψεις των ανθρώπων ότι, δήθεν, δηλαδή η προστασία του περιβάλλοντος αντιδιαστέλλεται την ανάπτυξη ενός τόπου. Και νομίζω ότι αυτό είναι σημαντικό, όταν μιλάμε για αειφόρο ανάπτυξη.

Η Κρήτη είναι ένα νησί που στηρίζεται στον τουρισμό και στον πρωτογενή τομέα. Ωστόσο αν μελετήσετε κάθε χρόνο τις απαντήσεις που δίνουν οι τουρίστες στη διαχρονική έρευνα που διεξάγει το ΜΑΙΧ, το Μεσογειακό Αγρονομικό Ινστιτούτο Χανίων, θα δείτε ότι είναι πολλοί αυτοί που έρχονται και ξαναέρχονται στο νησί, γιατί θεωρούν πολύ θετικά στοιχεία το περιβάλλον και τη φύση, τη διατροφή και τη συμπεριφορά των ανθρώπων. Άρα το περιβάλλον και η προστασία του είναι προϋπόθεση ανάπτυξης από κοινού με τον αγροτοκτηνοτροφικό τομέα, ο οποίος βρίσκεται σε στενή σχέση με αυτόν.

Θέλω να μιλήσω λίγο για την εμπειρία που αποκτήθηκε τα τελευταία χρόνια από τον φορέα διαχείρισης στα Χανιά. Σήμερα ο φορέας έχει σχέδιο διαχείρισης που αγκαλιάζει το σύνολο των Λευκών Ορέων, που χωρίζεται βέβαια σε ζώνες διαχείρισης με διαφορετικό βαθμό προστασίας, σχέδιο το οποίο προέκυψε μετά από διαβούλευση με τους φορείς και πρώτα απ’ όλα την τοπική αυτοδιοίκηση, αλλά και με τους επιχειρηματίες, τους κτηνοτρόφους, τους μελισσοκόμους, τους αγρότες, αλλά και τους απλούς πολίτες.

Έγιναν πολλά, οικοτουριστικές προσπάθειες, επιχειρησιακά προγράμματα, αξιοποιήθηκαν ευρωπαϊκά προγράμματα, χαράχθηκαν διαδρομές κ.λπ.. Τώρα επιχειρείται και προχωρά –με επιτυχία, θα έλεγα- το σήμα ποιότητας για όσες επιχειρήσεις και προϊόντα πληρούν συγκεκριμένα κριτήρια ποιότητας, με το χαρακτηριστικό όνομα «μίζα». Δεν έχω χρόνο για να σας εξηγήσω τι είναι αυτό, αλλά είναι αρχαιοελληνικό.

Τίποτα δεν έγινε μόνο του. Πίσω από όλα αυτά υπάρχουν άνθρωποι, υπάρχει μεράκι, υπάρχει έμπνευση. Γι’ αυτό είμαι αισιόδοξη ότι θα προχωρήσει με επιτυχία η επέκταση του φορέα και στις υπόλοιπες δεκατρείς περιοχές «NATURA» του νομού, ο οποίος θα ονομάζεται όπως είπα Φορέας Διαχείρισης Εθνικού Δρυμού Σαμαριά - Δυτική Κρήτη.

Θα ήθελα να επανέλθω στο νομοσχέδιο. Θεωρώ πολύ θετικό το γεγονός ότι στο διοικητικό συμβούλιο των φορέων δίνεται μεγάλη σημασία στην τοπικότητα. Αντιπροσωπεύεται η αυτοδιοίκηση α΄ και β΄ βαθμού, όπως επίσης υπάρχει εκπρόσωπος των παραγωγών που δραστηριοποιούνται στην αντίστοιχη περιοχή.

Θετικό, επίσης, είναι ότι προβλέπεται ως έσοδο για τους φορείς το εισιτήριο. Ωστόσο, θα ήθελα από την εμπειρία μου να πω ότι ναι μεν για τον δρυμό της Σαμαριάς υπήρχαν έσοδα, αλλά αυτά δεν επέστρεψαν στα Χανιά, με αποτέλεσμα πολλές φορές στο παρελθόν η λειτουργία του δρυμού να βρίσκεται στον αέρα. Αυτό έγινε με ένα νόμο του ’92.

Θεωρώ, λοιπόν, κύριε Υπουργέ, ότι πρέπει να δείτε την κατάργηση ή τροποποίηση επιμέρους άρθρων αυτού ή και άλλων νόμων που άπτονται της οικονομικής αυτάρκειας των προστατευόμενων περιοχών.

Ένα σημαντικό θέμα, επίσης, είναι αυτό που αφορά το προσωπικό των περιοχών. Συμφωνώ με τη λύση που δίνετε για το 2018. Από ό,τι φαίνεται είναι και μονόδρομος.

Για το 2019 υπάρχει σαφής δέσμευση, κύριε Υπουργέ, για τις προκηρύξεις θέσεων αορίστου χρόνου και το μόνο που μπορώ να πω είναι ότι εμείς θα επαγρυπνούμε. Γιατί το θέμα αυτό είναι πολύ σοβαρό, καθώς οι άνθρωποι που δουλεύουν για χρόνια σε αυτές τις περιοχές, έχουν συσσωρευμένη πολύτιμη εμπειρία και γνώσεις και πρέπει, επιτέλους, το καθεστώς ομηρίας που ισχύσει μέχρι σήμερα να σταματήσει.

Θα ήθελα να τελειώσω με την εξής παρατήρηση: Ξέρουμε ότι βρίσκεται σε εξέλιξη η διαδικασία αξιολόγησης των υποψηφίων αναδόχων για τις ειδικές περιβαλλοντικές μελέτες για τις περιοχές «NATURA». Πρόκειται για ένα έργο 17,5 εκατομμυρίων ευρώ, προκειμένου να ολοκληρωθούν οι ειδικές περιβαλλοντικές μελέτες, τα προεδρικά διατάγματα και τα σχέδια διαχείρισης για όλες τις περιοχές «NATURA». Είπατε μάλιστα, κύριε Υπουργέ –και αυτό είναι σωστό-, ότι αυτά θα αποτελούν προίκα για τους φορείς διαχείρισης. Όμως, υπάρχουν περιβαλλοντικές μελέτες έτοιμες στο Υπουργείο σας εδώ και χρόνια, όπως η ειδική περιβαλλοντική μελέτη του Ελαφονησιού. Τώρα τελειώνει και της Γαύδου. Είχα πάρει μάλιστα και τη διαβεβαίωση, όταν κατέθεσα σχετική επίκαιρη ερώτηση, ότι θα προχωρήσει άμεσα το προεδρικό διάταγμα για το Ελαφονήσι.

Με δυο λόγια, θεωρώ ότι όπου είναι έτοιμες οι ειδικές περιβαλλοντικές μελέτες δεν πρέπει να περιμένουν την ολοκλήρωση του συνόλου των ειδικών περιβαλλοντολογικών μελετών και των σχεδίων διαχείρισης μετά από δύο έως τρία χρόνια. Όπου είναι έτοιμα, ο ανάδοχος πρέπει να επικαιροποιήσει τα διαχειριστικά σχέδια, ώστε να προχωρήσουν άμεσα τα σχετικά προεδρικά διατάγματα. Οι καιροί ου μενετοί. Όπου υπάρχει ωριμότητα δεν μπορεί να υπάρξουν καθυστερήσεις.

Τέλος θα ήθελα να τοποθετηθώ για την τροπολογία του Υπουργείου Υποδομών και Μεταφορών, γιατί αφορά την Κρήτη και αναφέρεστε στον Βόρειο Οδικό Άξονα και στον Οργανισμό Ανάπτυξης Κρήτης. Ο Βόρειος Οδικός ¨Αξονας πρέπει να προχωρήσει. Είναι έργο πνοής για την Κρήτη και ένα έργο που η πολιτεία διαχρονικά οφείλει στην Κρήτη. Γι’ αυτό συμφωνώ απόλυτα με τις παραγράφους 2 και 3 της τροπολογίας, καθώς θα επιταχύνουν τις διαδικασίες για τον νέο ΒΟΑΚ.

Έχω μία παρατήρηση-συμπλήρωση για την παράγραφο 1. Είναι λογικό ότι τον νέο ΒΟΑΚ, ως έργο παραχώρησης, δεν μπορεί να τον διαχειριστεί ο Οργανισμός Ανάπτυξης Κρήτης και γι’ αυτό προφανώς υπάρχει ανάγκη να πάει στο Υπουργείο.

Θα ήταν, όμως, σωστό τα εν εξελίξει έργα και οι εκπονούμενες μελέτες, όπως και τα έργα οδικής ασφάλειας στον υφιστάμενο Βόρειο Οδικό ΄Αξονα, να παραμείνουν στον Οργανισμό Ανάπτυξης Κρήτης, ο οποίος εξάλλου εκπονεί και τις αντίστοιχες μελέτες.

Γνωρίζω ότι βασικά ο Υπουργός συμφωνεί. Ευελπιστώ, όμως, ότι η υπουργική απόφαση που θα συνοδεύσει αυτήν την τροπολογία, θα συμπεριλάβει και τα παραπάνω.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Βαγιωνάκη.

Τον λόγο έχει ο κ. Ψυχογιός για επτά λεπτά και αμέσως μετά ο Αναπληρωτής Υπουργός κ. Φάμελλος.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι μεγάλος ο πειρασμός να μην αναφερθεί κάποιος στην επικαιρότητα. Όμως, θα επικεντρωθώ στο νομοσχέδιο, όπως συνηθίζω να κάνω κι όπως νομίζω πρέπει να γίνεται. Μια, όμως, κουβέντα νομίζω ότι πρέπει να ειπωθεί.

Θα έλεγα σε όλους να αφήσουμε τις απειλές, τις κατάρες, είτε μέσα στη Βουλή είτε στα ΜΜΕ, όπου εμφανίζονται κάποιοι συνάδελφοι, ακόμα και την αναφορά στις κουκούλες για ψηφισμένους νόμους οι οποίοι προβλέπουν τους προστατευόμενους μάρτυρες, να δείξουμε όλοι τη δέουσα σοβαρότητα -και εννοώ όλοι!- και να ακολουθηθεί η διαδικασία που πρέπει σε μια υπόθεση εξαιρετικά σοβαρή, που υπερβαίνει τα όρια της χώρας μας. Μόνο αυτό.

Ως προς το νομοσχέδιο, είμαστε στην ευχάριστη θέση, για άλλη μια φορά, να δηλώνουμε ικανοποιημένοι για τα αυτονόητα, δηλαδή για μια συγκροτημένη και ολοκληρωμένη στρατηγική για το περιβάλλον και, βέβαια, για την αξιοποίηση των φυσικών πόρων, κάτι το οποίο δεν γινόταν μέχρι τώρα. Είναι ένα νομοθέτημα που έρχεται σε συνέχεια άλλων νομοθετικών και διοικητικών παρεμβάσεων, οι οποίες καταδεικνύουν τη γενικότερη στόχευση της παρούσας Κυβέρνησης προς ενίσχυση και εκσυγχρονισμό των περιβαλλοντικών πολιτικών. Το νομοσχέδιο με τους φορείς διαχείρισης προστατευόμενων περιοχών δημιουργεί ένα ολοκληρωμένο πλαίσιο λειτουργίας των φορέων αυτών πανελλαδικά, το οποίο προέκυψε ύστερα από μελέτη όλων των παραμέτρων και, βέβαια, ύστερα από διαβούλευση με όλους τους φορείς.

Ιδιαίτερα για εμάς που εκπροσωπούμε την Κορινθία, είναι ένα νομοθέτημα που έρχεται να ολοκληρώσει την κυβερνητική πρωτοβουλία και να προστατεύσει, ουσιαστικά, την περιοχή του Κορινθιακού Κόλπου.

Όπως γνωρίζετε, ο Κορινθιακός Κόλπος εδώ και χρόνια αντιμετωπίζει τεράστια προβλήματα, όχι μόνο περιβαλλοντικά. Τα προβλήματα αυτά αποτυπώθηκαν πρόσφατα στο φαινόμενο των μεδουσών που κατακλύζουν τις ακτές της Κορινθίας. Όπως ένας έμπειρος αυτοδιοικητικός από το Ξυλόκαστρο είπε, οι μέδουσες μας μιλούν, υπονοώντας, βέβαια, την έλλειψη προστασίας, κανόνων, την ανομία που επικράτησε επί χρόνια για την υπεραλίευση και τη μόλυνση του Κορινθιακού Κόλπου και οδήγησε στη διατάραξη χλωρίδας και πανίδας του κόλπου, δηλαδή η επικράτηση των ιδιωτικών συμφερόντων απέναντι στο δημόσιο συμφέρον.

Η Κυβέρνηση και ειδικότερα το Υπουργείο Περιβάλλοντος από την πρώτη στιγμή ενδιαφέρθηκε για τα προβλήματα επιβίωσης του Κορινθιακού Κόλπου, δίνοντας τόσο μεσοπρόθεσμη όσο και μακροπρόθεσμη λύση με την ένταξη του Κορινθιακού στο «NATURA».

Όπως ξέρετε, κύριε Υπουργέ, έχουμε νομοθετήσει και βραχυπρόθεσμα μέτρα, τα οποία, όμως, καμμία σχέση δεν έχουν με τη σημασία της ένταξης του Κορινθιακού Κόλπου στο «NATURA».

Θεσμικά, λοιπόν, έχουν γίνει όλες οι απαραίτητες κινήσεις. Τον προηγούμενο Δεκέμβριο εκδόθηκε η κοινή υπουργική απόφαση, με την οποία εγκρίθηκε ο νέος Εθνικός Κατάλογος Περιοχών του δικτύου «NATURA 2000». Ανάμεσα στις περιοχές αυτές είναι και ο Κορινθιακός Κόλπος.

Σήμερα ολοκληρώνεται όλη αυτή η πρωτοβουλία, καθώς στο άρθρο 2 του προς ψήφιση νομοσχεδίου προβλέπεται η σύσταση φορέα διαχείρισης Κορινθιακού Κόλπου με έδρα την Κόρινθο. Το επόμενο διάστημα θα κληθούμε να δουλέψουμε όλοι μαζί, σε συνεργασία με τους αρμόδιους φορείς, ώστε να ξεκινήσει όσο το δυνατόν συντομότερα η λειτουργία του νέου φορέα διαχείρισης και η εκπόνηση των διαχειριστικών σχεδίων που απαιτούνται.

Για εμάς το ζήτημα αυτό είναι ένα ζήτημα κορυφαίας σημασίας, το οποίο είχαμε θέσει εξ αρχής πολύ ψηλά στις προτεραιότητές μας. Όλο το προηγούμενο διάστημα ήμασταν σε διαβούλευση και με το Υπουργείο και με τους φορείς, αλλά και με τα κινήματα και είμαστε πολύ υπερήφανοι που έρχεται η ένταξή του στο δίκτυο «NATURA 2000». Αυτό απαντά σε ένα πάγιο και καθολικό αίτημα δήμων, φορέων, οικολογικών κινημάτων για τον Κορινθιακό Κόλπο.

Η πρωτοβουλία αυτή έρχεται να διορθώσει χρόνιες ελλείψεις, ελλείψεις οι οποίες οδήγησαν τη χώρα σε προδικαστικό στάδιο με την ευρωπαϊκή επιτροπή, επειδή δεν είχε λάβει μέτρα προστασίας και διαχείρισης για τις ειδικές ζώνες διατήρησης του δικτύου «NATURA 2000». Εναρμονιζόμαστε, δηλαδή, στην ουσία με τα ευρωπαϊκά δεδομένα, όπως θα έπρεπε να είχε γίνει χρόνια πριν.

Πέρα από τα σημαντικά αυτά ζητήματα, θα ήθελα να αναφερθώ και στους εργαζόμενους στους φορείς διαχείρισης προστατευόμενων περιοχών.

Το Υπουργείο από την πρώτη στιγμή που ανέλαβε τη διακυβέρνηση ο ΣΥΡΙΖΑ, το 2015, μετά και τις δικές μας παρεμβάσεις και τη δική μας πίεση, ανέλαβε όλες τις απαραίτητες ενέργειες για την προάσπιση των εργασιακών θέσεων, ενώ βρίσκεται σε συνεχή συνεργασία και συνεννόηση με τους εκπροσώπους των εργαζομένων.

Μελετώντας, λοιπόν, όλες τις διαθέσιμες λύσεις, προχωράει για το 2018 σε οκτάμηνες συμβάσεις, με δεδομένους και αυστηρούς δημοσιονομικούς περιορισμούς στις προσλήψεις. Όμως, το 2019 θα γίνει προκήρυξη θέσεων αορίστου χρόνου, ώστε να αποκατασταθεί με τον πιο δίκαιο τρόπο η χρόνια αβεβαιότητα και ομηρία που δημιούργησαν οι προηγούμενες κυβερνήσεις και σε αυτήν την ομάδα εργαζομένων. Βέβαια όπως είπε και η εισηγήτρια μας, η κ. Ιγγλέζη, θα είμαστε σε εγρήγορση και θα συμβάλλουμε, ώστε να ολοκληρωθεί και στην πράξη και να εφαρμοστεί το καθεστώς των σταθερών θέσεων εργασίας στους φορείς προστατευόμενων περιοχών.

Πηγαίνοντας προς το τέλος, θα ήθελα να τονίσω ότι η περιβαλλοντική πολιτική που ασκεί μια κυβέρνηση, καθόλου ξεκομμένη δεν είναι από τη γενικότερη στρατηγική της και τις προτεραιότητες που βάζει. Ο σεβασμός στο περιβάλλον και ένα ολοκληρωμένο σχέδιο διαχείρισης είναι πάνω από όλα σεβασμός στην κοινωνία. Για μας οι πρωτοβουλίες αυτές και άλλες που έχουμε λάβει, είναι ισχυρή ένδειξη ενός παράλληλου προγράμματος, ενός αριστερού αποτυπώματος, που θέλουμε να αφήσουμε στην ελληνική κοινωνία. Επίσης θέτει τον άνθρωπο πάνω από τα κέρδη, σύνθημα το οποίο χρησιμοποιούσαμε. Και, φυσικά, είμαστε χαρούμενοι που μπορούμε να το υλοποιούμε και στην πράξη, διότι παλαιότερα αυτό γινόταν: Τα κέρδη και τα ιδιωτικά συμφέροντα, όπως είπαμε, ήταν πάνω από τους ανθρώπους και τις τοπικές κοινωνίες. Και βέβαια, είναι προαπαιτούμενο, όταν μιλάμε για παραγωγική ανασυγκρότηση, να έχουμε αυτές τις προδιαγραφές.

Οι αποσπασματικές λύσεις του παρελθόντος, τα μπαλώματα, τα στραβά μάτια σε αντίστοιχα ζητήματα είναι κι αυτά μέρος από το γενικότερο γαϊτανάκι των πελατειακών σχέσεων, της διαπλοκής και της διαφθοράς, μιας πολιτικής που βλέπει το φυσικό περιβάλλον ως ευκαιρία για κερδοφορία και δεν ασχολείται με τη βιωσιμότητα του, έχει αυτοσκοπό την εξυπηρέτηση συμφερόντων και δεν ασχολείται με τις πραγματικές ανάγκες της κοινωνίας.

Εμείς, λοιπόν, και με αυτή την πρωτοβουλία και με άλλες τις οποίες θα φέρουμε το επόμενο διάστημα, θεωρούμε ότι αποκαθιστούμε τις αδικίες, αποκαθιστούμε παθογένειες και θα συνεχίσουμε στον ίδιο δρόμο αποφασιστικά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Ψυχογιό.

Τον λόγο έχει ο Αναπληρωτής Υπουργός Περιβάλλοντος και Ενέργειας, ο κ. Φάμελλος.

Κύριε Υπουργέ, έχετε τον λόγο για δεκαοχτώ λεπτά. Θα πάρετε και τον χρόνο της δευτερολογίας σας;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Μάλλον, κύριε Πρόεδρε. Σας ευχαριστώ.

Σε κάθε περίπτωση θα προσπαθήσω να είμαι σύντομος, διότι θεωρώ ότι υπάρχει ένας ιδιαίτερος πλούτος στις τοποθετήσεις των συναδέλφων, ιδιαίτερα της Συμπολίτευσης. Και στο σημείο αυτό οφείλω να την ευχαριστήσω για την ουσιαστική συμβολή της σε αυτό το νομοσχέδιο, αλλά και τα υπόλοιπα κόμματα, που βλέπω ότι λειτουργικά και δημιουργικά παρεμβαίνουν. Δεν ισχύει το ίδιο για τη Νέα Δημοκρατία, αλλά θα αποφύγω τον πειρασμό να ξεκινήσω έτσι.

Θα μιλήσουμε σήμερα για τη φύση και το περιβάλλον, γιατί πολλές φορές η πολιτική σκηνή στην Ελλάδα υποτιμά την πραγματική αξία των ουσιαστικών πολιτικών, που βοηθούν τον τόπο και τη χώρα. Και αυτά τα νομοσχέδια αποδεικνύουν, νομίζω ουσιαστικά, το ποιος είναι πραγματικά πατριώτης, το ποιος βοηθά τον τόπο του, το ποιος δίνει εργασία, το ποιος δίνει μέλλον στα παιδιά μας, ποιότητα ζωής, το ποιος δίνει δημόσια υγεία και ποιος συνεισφέρει σε αυτές τις κατευθύνσεις. Βέβαια ίσως δεν είναι από τα θέματα που πουλάνε πολύ στα τηλεπαράθυρα.

Όμως, εγώ θα ήθελα να επαναφέρω λίγο τη συζήτηση στα κεντρικά ζητήματα του περιβάλλοντος.

Τι συζητάμε σήμερα; Αυτό που συζητάμε είναι κάτι παλιό ή καινούργιο; Είναι κάτι διαχειριστικό ή είναι κάτι στρατηγικό; Έγινε μια προσπάθεια από κάποιους εισηγητές της Αντιπολίτευσης να περιορίσουν, αν θέλετε, να «κουρέψουν» την αξία της σημερινής συζήτησης.

Εγώ θέλω να δηλώσω ξεκάθαρα -το έχουμε πει και στις επιτροπές και προκύπτει και από όλες τις συζητήσεις στα συμβούλια Υπουργών που κάνουμε στην Ευρωπαϊκή Ένωση-, ότι το συγκεκριμένο νομοσχέδιο είναι μια τομή στη διοίκηση, στην προστασία και στη διαχείριση της φύσης. Μάλιστα, δεν είναι μνημονιακό ή διαχειριστικό νομοσχέδιο, αλλά ένα νομοσχέδιο το οποίο δίνει υπεραξία στην ελληνική πολιτική και ανεβάζει βαθμίδες -το έχουμε ξαναπεί στις επιτροπές- τη χώρα στην ευρωπαϊκή πολιτική. Και αυτό συμβαίνει γιατί το νομοσχέδιο αυτό κοιτάει μπροστά, δεν κοιτάει στα πρόστιμα και στις αδυναμίες του παρελθόντος. Και για να σας πω την αλήθεια, το συγκεκριμένο νομοσχέδιο δεν συνομιλεί με πρόστιμα και Ευρωπαϊκό Δικαστήριο, γιατί αυτά τα λύσαμε μέχρι τις 15 Δεκεμβρίου που υποβάλαμε τον νέο κατάλογο και κλείσαμε τις υποχρεώσεις της χώρας όσον αφορά την οριοθέτηση των περιοχών. Εκεί ήταν οι ελλείψεις. Αυτό το νομοσχέδιο κάνει βασικές, μόνιμες και στρατηγικές τομές, που καθυστερούσαν χρόνια.

Πρώτα απ’ όλα γιατί είναι ένα προοδευτικό νομοσχέδιο, ένα νομοσχέδιο το οποίο αναγνωρίζει ότι το περιβάλλον είναι παράμετρος ανάπτυξης, έχει μια ιδιαίτερη διάσταση αποκέντρωσης, άρα υποστηρίζει την περιφερειακή ανάπτυξη και όχι τον αθηνοκεντρισμό και τα λόμπι των μεγάλων εργολάβων που στήριζαν οι προηγούμενες κυβερνήσεις, έχει έντονη τη διάσταση του δημοκρατικού προγραμματισμού, αναγνωρίζει την αξία της συμμετοχής των τοπικών κοινωνιών στη διαχείριση των τοπικών υποθέσεων, στηρίζει και ενισχύει την εργασία στο περιβάλλον και στους φορείς και δίνει ουσιαστικά κοινωνικά εργαλεία κοινωνικής συμμετοχής και συναπόφασης.

Θέλω να το πω αυτό ξεκάθαρα, γιατί ακούστηκε από έναν εισηγητή της Νέας Δημοκρατίας, ότι είναι δεδομένο πως το περιβάλλον είναι παράμετρος ανάπτυξης και δεν είναι αντίθετο με την ανάπτυξη. Αναρωτιέμαι εάν ίσχυε τόσα χρόνια αυτό. Αν ίσχυε τόσα χρόνια, δεν θα είχαμε μαζέψει τόσα πρόστιμα ώστε να ήταν η Ελλάδα της Νέας Δημοκρατίας και του ΠΑΣΟΚ πρωταθλήτρια στα ευρωπαϊκά πρόστιμα.

Όμως, σε κάθε περίπτωση, θυμάστε την πρόσφατη συζήτηση για το Ελληνικό; Στη συζήτηση για το Ελληνικό, στην τάχατες καθυστέρηση περιβαλλοντικών αδειοδοτήσεων που ήταν ταχύτατες και ολοκληρωμένες, δεν είχε βγει μέχρι και ο Πρόεδρος της Νέας Δημοκρατίας να πει ότι δεν μπορούμε να καθυστερούμε εξαιτίας του περιβάλλοντος, τις επενδύσεις; Τώρα, δηλαδή, το αλλάζετε, το γυρίζετε αλλιώς; Μάλλον παίζετε όπως σας βολεύει και κοροϊδεύετε. Αυτό είναι κλασική τακτική βέβαια.

Η ουσία, όμως, είναι ότι με αυτή την Κυβέρνηση αποδεικνύεται πως το περιβάλλον είναι παράγοντας ανάπτυξης και δίνει εργασία και ανάπτυξη, γιατί οι προηγούμενες κυβερνήσεις δεν είχαν καταλάβει αυτή τη φοβερή δυνατότητα που είχε η χώρα μας.

Είναι ένα νομοσχέδιο για το περιβάλλον που είναι η ταυτότητα της ελληνικής ψυχής, της ελληνικής ζωής, της ελληνικής υπαίθρου και της εργασίας σε αυτήν. Και αυτό για εμάς είναι ξεκάθαρο!

Τι διαφορετικό κάνει αυτό το νομοσχέδιο σε σχέση με τα προηγούμενα; Με αυτό το νομοσχέδιο αποφασίζεται ότι οι φορείς διαχείρισης των προστατευόμενων περιοχών είναι το βασικό και μοναδικό εργαλείο με το οποίο θα προστατέψουμε και θα διαχειριστούμε τα προστατευτέα αντικείμενα-είδη και τις προστατευόμενες περιοχές. Οι προηγούμενες κυβερνήσεις δεν είχαν καταλήξει σε αυτό. Είχαν ελλιπή κατάλογο «NATURΑ» -εξαιτίας και τα απειλούμενα πρόστιμα- και είχαν φορείς μόνο στο 20%-21% των περιορισμένων προστατευόμενων περιοχών. Ταυτόχρονα, είχαν μια διάσπαση αρμοδιοτήτων, ευθυνών και περιορισμένα λειτουργικά εργαλεία στους φορείς.

Τώρα πια ξεκαθαρίζεται και μονιμοποιείται -και δεν θα αμφισβητηθεί από εδώ και μπρος και το ξέρουμε, γι’ αυτό είναι τομή, γιατί θα παραμείνει ως βασική επιλογή της πολιτείας- ότι οι φορείς έχουν πολύ αυστηρά κριτήρια για τη λειτουργία τους. Ταυτόχρονα, όμως, έχουν στοιχεία υποχρεωτικά για αξιολόγηση -και των ιδίων και των εργαζομένων-, με απόδοση στο τοπικό προϊόν για προγραμματισμό τοπικής ανάπτυξης, με προβολή των τοπικών προϊόντων. Και είναι υποχρέωση -και θα το πω, γιατί το πρότεινε και ο κ. Κασαπίδης- των φορέων και δυνατότητα να δίνουν σήματα προέλευσης και περιοχής με βάση το προστατευόμενο αντικείμενο.

Και θα σας πω και κάτι άλλο: Σαφέστατα και θα αφορά -το είπατε ως παράδειγμα- τους γίγαντες, τα φασόλια στις Πρέσπες, αλλά εγώ θα ήθελα να αφορά και τις τουριστικές επιχειρήσεις στη Ζάκυνθο με την καρέτα-καρέτα ή με τη φώκια της Αλοννήσου ή οποιασδήποτε άλλης περιοχής. Αυτά είναι βασικά στοιχεία που είναι στο νομοσχέδιο.

Και σας ευχαριστούμε, κύριε Κασαπίδη, που συνεισφέρετε στην ίδια αναπτυξιακή κατεύθυνση, που θεωρώ ότι είναι ουσιαστικά προοδευτική και που μπορούμε να βρούμε κοινές διαδρομές.

Έχουμε συγκεκριμένες αναπτυξιακές -αν θέλετε- προβολές και προϋποθέσεις μέσα σε αυτό το νομοσχέδιο που έρχεται να ολοκληρώσει τα τέσσερα προηγούμενα βήματα. Ας μην τα ξεχνάμε: Συγκεκριμένο νέο οργανόγραμμα και Διεύθυνση στο Υπουργείο για το φυσικό περιβάλλον, ένα μεγάλο πρόγραμμα της Ευρωπαϊκής Ένωσης -για πρώτη φορά- ύψους 17 εκατομμυρίων ευρώ για τη βιοποικιλότητα και τη φύση και τις ειδικές περιβαλλοντικές μελέτες που δεν είχαν γίνει τόσα χρόνια, που, επίσης, έχουν προϋπολογισμό 17 εκατομμυρίων, που αυτή η Κυβέρνηση εξασφάλισε. Παρ’ ότι είχε τεθεί ξανά το ερώτημα το 2012, να σας θυμίσω ότι τότε η κυβέρνηση αποφάσισε να μην τις εκπονήσει, με αποτέλεσμα τώρα να μην έχουμε τα προεδρικά διατάγματα που καλώς μία Βουλευτής της Αντιπολίτευσης, η κ. Μάρκου, αναρωτήθηκε γιατί έχουμε μόνο τέσσερα, πέντε. Η απάντηση είναι απλή: Γιατί δεν είχαν εκπονήσει οι κυβερνήσεις τις ειδικές περιβαλλοντικές μελέτες που τώρα όχι απλά υποσχόμαστε, αλλά έχει δεσμευτεί ο προϋπολογισμός, έχουν προκηρυχτεί οι μελέτες, έχουν υποβληθεί οι προσφορές και τώρα γίνονται οι συμβάσεις. Άρα έχουμε ξεπεράσει τον πρώτο χρόνο ωρίμανσης. Γιατί κάποιος ρωτάει: «Τι κάνατε δύο χρόνια»; Αυτά κάναμε. Βρήκαμε τα λεφτά και τα προκηρύξαμε.

Για παράδειγμα, βρήκαμε και λεφτά για τα Σχέδια Διαχείρισης Κινδύνου Πλημμύρας, μιας και το θυμήθηκα, που και αυτά είχαν μπει στο ντουλάπι το 2012 και μετά κάποιοι στη Μάνδρα παραπονιόνταν για το ατύχημα, τη μεγάλη καταστροφή και τον φοβερό φόρο αίματος και ζωής που πληρώσαμε. Τώρα βρέθηκαν οι πόροι, τον Νοέμβριο του 2016, για να γίνουν τα έργα αυτά που τώρα ολοκληρώνονται. Είναι στη διαβούλευση τα Σχέδια Διαχείρισης Κινδύνου Πλημμύρας. Θεσπίζονται και κυρώνονται τον Μάρτιο και θα έχει η χώρα πλέον Σχέδια Διαχείρισης Κινδύνου Πλημμύρας.

Πράγματι, λοιπόν, και αυτό πρέπει να γίνει. Συμφωνώ. Και στενοχωριόμαστε που δεν μπορούμε να έχουμε έτοιμα προεδρικά διατάγματα. Σαφέστατα, όμως, τα προεδρικά διατάγματα του Ολύμπου, της Παμβώτιδας, το προεδρικό διάταγμα -αν δεν κάνω λάθος, το είπε η κ. Βαγιωνάκη- για το Ελαφονήσι, όπως και για το Δέλτα Αξιού, για την περιοχή, είναι αυτά τα οποία είναι έτοιμα τώρα και είναι στα γραφεία μας για να βγουν μέσα σε αυτήν τη χρονιά, παρότι δεν έχουν τελειώσει ακόμα οι ειδικές περιβαλλοντικές μελέτες.

Όμως, αυτό που ξεκαθαρίζουμε είναι ότι οι φορείς αυτοί θα παραμείνουν, γιατί οι προηγούμενες κυβερνήσεις ήθελαν να τους κλείσουν.

Ο ν.4109 είχε αποφασίσει να καταργήσει και να συγχωνεύσει τους φορείς διαχείρισης προστατευόμενων περιοχών. Και έρχονται σήμερα, από μια άλλη διαδρομή, κάποιοι συνάδελφοι να το ξαναβάλουν στην ατζέντα.

Κάναμε μια συζήτηση με τον κ. Στύλιο -και επιτρέψτε μου, δεν είναι προσωπικό, το εισηγήθηκε το νομοσχέδιο εκ μέρους της Νέας Δημοκρατίας και το σέβομαι- για την πρόταση σχετικά με τους περιφερειακούς φορείς.

Τι σημαίνει, λοιπόν, η πρόταση αυτή της Νέας Δημοκρατίας που επανέρχεται τώρα, θυμίζοντας σε πολλούς τους σκελετούς που ήταν κλεισμένοι στη ντουλάπα; Γιατί τον ν.4109 τον ψήφισαν και τον ανέβαλαν μετά με άλλο νομοσχέδιο κάνα δυο φορές. Δεν τόλμησαν να τον εφαρμόσουν.

Τι προέβλεπε, λοιπόν, για την Ήπειρο; Το είχαμε κάνει αυτό το παράδειγμα και μας ενδιαφέρει. Προέβλεπε, ότι θα πρέπει ο φορέας της λίμνης Παμβώτιδας να κλείσει. Αυτό προτείνει η Νέα Δημοκρατία και όσοι προτείνουν δεκατρείς φορείς. Προέβλεπε ο φορέας του Αμβρακικού Κόλπου να κλείσει, ο φορέας της Βόρειας Πίνδου να κλείσει, ο φορέας του Καλαμά - Αχέροντα, όπου ο κ. Αμυράς έκανε ολόκληρη τοποθέτηση για το ιδιαίτερο περιβαλλοντικό ενδιαφέρον του Καλαμά, να κλείσει. Επίσης προέβλεπε να κλείσει και ο φορέας των Τζουμέρκων – Αγράφων - Μετεώρων. Αυτή είναι η πρόταση των δεκατριών φορέων. Προέβλεπε να κλείσουν αυτοί και να γίνει ένας που να ανήκει στην περιφέρεια, που έχει και συνταγματικό θέμα και δεν μπορεί να είναι εκεί, διότι όλο αυτό το «μεγαλειώδες» που παρουσίαζαν, ήταν κυριολεκτικά χτισμένο στην άμμο, με πήλινα πόδια.

Και προσέξτε τώρα το εξής: Ήρθαν άνθρωποι έξω από την επιτροπή της Βουλής και μας ζητήσαν στον φορέα Τζουμέρκων - Αγράφων - Μετεώρων να μπει και το όνομα του Αχελώου που είναι ένα ιδιαίτερο υδατικό στοιχείο της χώρας μας, σημαντικό. Εμείς το δεχτήκαμε.

Και το ερώτημα που βάζουμε εμείς προς τη Νέα Δημοκρατία είναι το εξής: Αφού συμμετείχατε σε αυτή τη κοινή κουβέντα με την έγνοια των ανθρώπων του τόπου να μπει ο Αχελώος, γιατί δεν ψηφίζετε αυτό το νομοσχέδιο, να έχει φορέα ο Αχελώος, τα Τζουμέρκα και τα Άγραφα μαζί; Γιατί; Δεν είναι δικιά σας έγνοια; Ο τόπος αυτός, τελικά, είναι έγνοια μόνο της Αριστεράς και της προοδευτικής και δημοκρατικής κοινότητας; Αυτό είναι ένα ερώτημα στο οποίο δεν έχουμε πάρει ακόμα απάντηση. Και θα περιμένω και τον Κοινοβουλευτικό Εκπρόσωπο της Νέας Δημοκρατίας να μιλήσει για τα δικά του, γιατί τα Μετέωρα είναι στη δική του περιφέρεια.

Θέλω να πάρουν θέση λοιπόν. Να κλείσει ο φορέας των Μετεώρων; Είναι ένα ερώτημα αυτό. Δηλαδή, στα Τρίκαλα να μην έχουν φορέα; Είναι ένα ερώτημα. Να τοποθετηθούν γι’ αυτό σοβαρά κι εμείς είμαστε εδώ να τα συζητήσουμε.

Μπαίνει, όμως, από την περιβαλλοντική κοινότητα ένα ερώτημα: Μένουν απροστάτευτες περιοχές; Ξεκαθαρίζω πως όλα τα εθνικά πάρκα είναι στους φορείς διαχείρισης προστατευόμενων περιοχών. Όλα!

Δεύτερον, όλες οι περιοχές «NATURA» είναι στους φορείς διαχείρισης προστατευόμενων περιοχών. Και στην περίπτωση που σε κάποιους φορείς ήταν και περιοχές γειτονικές επειδή ήταν, παραδείγματος χάριν, στην ίδια λεκάνη απορροής -που είχαμε στην Κορώνεια Γ΄ ζώνη εκτός «NATURA», αλλά στην ίδια λεκάνη απορροής, γιατί προστατεύεται όλη λεκάνη απορροής-, παραμένουν στους φορείς και αυτές οι περιοχές. Γιατί κάποιος έκανε το εξής ερώτημα: «Μήπως μένουν περιοχές εκτός;».

Τέλος, όσον αφορά τα καταφύγια άγριας ζωής -γιατί μπήκε ένα ερώτημα από περιβαλλοντικές οργανώσεις- διευκρινίζω το εξής: Τα καταφύγια άγριας ζωής είναι στους φορείς περίπου κατά 35%, στο σύνολό τους, όμως, είναι στη δασική νομοθεσία. Άρα οι δασικές υπηρεσίες παραμένουν οι υπεύθυνες υπηρεσίες για τη διαχείριση αυτού του φυσικού πόρου. Άρα, κανένα στοιχείο του φυσικού περιβάλλοντος δεν υπάρχει εκτός προστασίας. Κανένα! Το μόνο που μας μένει να λύσουμε είναι το διοικητικό πλαίσιο για το 0,2% που αφορά τη κοινότητα του Αγίου Όρους. Τίποτα άλλο.

Τελειώνουμε με αυτή την ιστορία. Και είναι τομή, γιατί κλείνει όλα τα θέματα και δεν αφήνει και περιθώρια για παρερμηνείες.

Χρειάζονται άλλα σχήματα διαχείρισης; Κατ’ αρχάς, πώς να χρειαστούν άλλα σχήματα όταν το 99,8% είναι στους φορείς και το 0,2% θα λυθεί για το Άγιο Όρος; Δεν χρειάζονται άλλα σχήματα διαχείρισης. Όμως, παραμένουν τα συμμετοχικά συμβουλευτικά σχήματα τα οποία ήδη έχουμε πει. Προκύπτει αυθαίρετα ο αριθμός των τριάντα έξι; Όχι, αγαπητοί συνάδελφοι, δεν προκύπτει αυθαίρετα ο αριθμός των τριάντα έξι, διότι είκοσι οκτώ είναι αυτοί οι πολύτιμοι φορείς, που σας περιέγραψα ποιοι ήταν με το παράδειγμα της Ηπείρου, και που διευρύνθηκαν και από το 22% έφτασαν περίπου στο 65% της χώρας. Και επιπλέον ιδρύθηκαν οι εξής φορείς, που θέλω να μου πει ένα κόμμα ή ένας συνάδελφος ποιοι θέλετε να καταργηθούν.

Είναι ο φορέας Βόρα - Πάικου – Βερμίου -όλη η κεντρική Μακεδονία, όλος ο ορεινός όγκος, αρκετοί νομοί μαζί-, ο φορέας του Κορινθιακού Κόλπου, ο φορέας της δυτικής Μακεδονίας, ο φορέας ολόκληρης της Εύβοιας, με πάρα πολλές περιοχές, όλη η νότια Πελοπόννησος και τα Κύθηρα, η περιοχή των Κυκλάδων - είπε ο κ. Συρμαλένιος τριάντα περίπου περιοχές- το βόρειο Αιγαίο και η κεντρική και ανατολική Κρήτη.

Τώρα, δηλαδή, θα πρέπει να πάνε η κ. Μπακογιάννη και ο κ. Μητσοτάκης στα Χανιά και να πουν ότι η πρόταση του κόμματός τους είναι να καταργηθεί ο φορέας της Σαμαριάς και να υπάρχει ένας φορέας στην Κρήτη, με έδρα το Ηράκλειο. Είναι δυνατόν να γίνεται τέτοια συζήτηση στις τοπικές κοινωνίες; Αυτό εισηγήθηκε η Νέα Δημοκρατία. Και το λέω, επειδή άκουσα πρόσφατα την κ. Μπακογιάννη που είπε πρόσφατα ότι θέλει να είναι Βουλευτής των Χανίων. Εγώ λέω, λοιπόν, το εξής: Είναι δυνατόν να καταργήσουμε τον φορέα της Σαμαριάς; Είναι δυνατόν να κάνουμε τέτοιες προτάσεις εδώ στην ελληνική Βουλή, έξω από οποιαδήποτε πραγματικότητα;

Εγώ, όμως, από την άλλη μεριά θέλω να ξεκαθαρίσω και κάτι άλλο, που πολύ σωστά έβαλε ο κ. Στύλιος -το δέχομαι αυτό- και αφορά την αγωνία για τους εργαζόμενους. Μας ρωτάει γιατί δεν μονιμοποιούμε τους εργαζόμενους. Γιατί δεν μονιμοποιήσαμε τους εργαζόμενους το 2015, το 2016, το 2017; Δεν ξέρω αν το γνωρίζετε, αλλά να σας ενημερώσω: Ο Υπουργός Διοικητικής Μεταρρύθμισης των κυβερνήσεων Σαμαρά, ο κ. Μητσοτάκης, συμφώνησε με τους δανειστές για έναν κανονισμό περιορισμού προσλήψεων. Ξέρετε ότι η χώρα απαγορεύεται να κάνει προσλήψεις στον δημόσιο τομέα και απαγορεύεται να μετατραπούν οι συμβάσεις ορισμένου χρόνου σε αορίστου γιατί θεωρούνται προσλήψεις και κόβονται εξαιτίας των επιλογών της δικής σας κυβέρνησης;

Δεν είναι υποκρισία να έρχεται να ρωτάει κάποιος αυτή την Κυβέρνηση, που όχι απλά στήριξε την πατρίδα στις δύσκολες στιγμές της χρεοκοπίας, αλλά τη βγάζει και από το πρόγραμμα, γιατί δεν προσλαμβάνει τους εργαζόμενους, που εσείς νομοθετήσατε και συμφωνήσατε στα πρώτα μνημόνια να απαγορευτεί η πρόσληψη εργαζομένων και να στηρίζεται ο δημόσιος τομέας στο περιβάλλον; Δεν είναι λίγο υποκρισία αυτό; Εγώ θα έλεγα ότι είναι πολύ.

Εγώ σας λέω να μην ανησυχείτε. Εμείς έχουμε αναλάβει τη δύσκολη ευθύνη να στηρίξουμε τους εργαζόμενους.

Από τη μια μεριά, λοιπόν, μας κατηγορείτε ότι θα προσλάβουμε συμβασιούχους με οκτάμηνα, που εμείς λέμε ότι αυτό θα γίνει για τους ανθρώπους που δουλεύουν στους φορείς. Και σας ρωτώ: «Θέλετε ή δεν θέλετε οι άνθρωποι αυτοί να συνεχίσουν να δουλεύουν;». Δεν μπορείτε να μας κατηγορείτε ότι θα προσλάβουμε συμβασιούχους, όταν εμείς λέμε ότι αυτό απευθύνεται στους εργαζόμενους.

Και, από την άλλη μεριά, επειδή προβλέπουμε θέσεις αορίστου το 2019, μας κατηγορήσατε στη δική σας ομιλία ότι μεγεθύνουμε τον δημόσιο τομέα. Και λέτε ότι υποστηρίζετε τους εργαζόμενους. Μα, αυτό που είπατε, και όσον αφορά τους συμβασιούχους και όσον αφορά τους αορίστου χρόνου, είναι να τους απολύσουμε. Δύο φορές είπατε να τους απολύσουμε. Ούτε συμβασιούχους τούς θέλετε ούτε αορίστου το 2019 τους θέλετε, γιατί διογκώνεται ο δημόσιος τομέας.

Εμείς, λοιπόν, σας λέμε ότι είμαστε περήφανοι που θα διογκώσουμε τον δημόσιο τομέα στο περιβάλλον. Και δεν θα έχουμε μόνο αυτούς τους εργαζόμενους. Οι φορείς αυτοί δικαιούνται για τις νέες περιοχές που παίρνουν, αλλά και οι νέοι φορείς -οι άλλοι οκτώ- να προκηρύξουν οκτάμηνα και στη συνέχεια να προκηρύξουν και θέσεις αορίστου, γιατί έτσι θα κατακτήσουμε το νόημα του περιβάλλοντος στη χώρα. Αυτό θέλει όλη η Ελλάδα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Σίγουρα δεν θέλει αυτό που λέτε εσείς, πάντως, να κλείσουμε τους φορείς, ιδιαίτερα τον φορέα των Τζουμέρκων. Και εσείς είστε από την περιοχή αυτή. Το μοντέλο του κ. Κασαπίδη πρέπει να πω ότι είναι πιο κοντά στη δική μας σκέψη. Όμως, υπάρχει ένα ερώτημα: Έρχεται με καθυστέρηση το νομοσχέδιο; Εγώ θέλω να είμαστε ξεκάθαροι. Γιατί καθυστερήσατε -λέτε- τρία χρόνια να το κάνετε; Εγώ θέλω να σας πω το εξής: Το νομοσχέδιο αυτό έρχεται μετά από μια υπουργική απόφαση που έχει με γεωχωρικά δεδομένα και μετά από πρόγραμμα εποπτείας καθορίσει όλες τις περιοχές «NATURA» της Ελλάδος. Και δεν ξέρω αν θυμάστε ότι οι περιοχές «NATURA» της Ελλάδος ήταν το 6% του θαλάσσιου χώρου και τώρα είναι το 22,3%. Ταυτόχρονη αύξηση και διόρθωση έχει γίνει και στη χερσαία χώρα. Πρώτα τελειώσαμε με όλο το πρόγραμμα εποπτείας, με τα αποτελέσματα να γίνουν γεωχωρικά δεδομένα, να βγει η ΚΥΑ, βρήκαμε τα λεφτά για να κάνουμε τις ειδικές περιβαλλοντικές μελέτες, εγκρίθηκε το πρόγραμμα «LIFE» και ερχόμαστε πλέον να κάνουμε και το θεσμικό πλαίσιο.

Αυτό το νομοσχέδιο δεν κινδύνευε από πρόστιμα. Σας το είπα έτσι κι αλλιώς. Μάλιστα, κάναμε και πολύ μεγάλη διαβούλευση -έξι μήνες- με επιτροπή στην οποία -να το ξεκαθαρίσω- συμμετείχε και η Δασική Υπηρεσία. Διότι άκουσα από έναν συνάδελφο ότι δεν συμμετείχε η Δασική στον σχεδιασμό του νομοσχεδίου. Μα, ήταν μέλη της ομάδας εργασίας, όχι απλά συμμετείχαν. Η Δασική Υπηρεσία και τα στελέχη της ήταν μέλη της ομάδας εργασίας, μαζί με τη Γενική Γραμματέα και πολλά άλλα στελέχη του Υπουργείου. Διότι ακούμε και πράγματα τα οποία δεν ξέρω τι ακριβώς επιδιώκουν.

Κατανοώ την ανησυχία από κάποιους συναδέλφους για τα θέματα της εργασίας. Το έβαλε και η Δημοκρατική Συμπαράταξη. Είναι κρίσιμο για εμάς. Και εγώ συμφωνώ με αυτό που είπε η εισηγήτρια του ΣΥΡΙΖΑ και πολλοί Βουλευτές του ΣΥΡΙΖΑ, ότι θα είμαστε εδώ για να προστατεύσουμε και να εξασφαλίσουμε τη συνέχιση της εργασίας, γιατί οι προηγούμενες κυβερνήσεις υποθήκευσαν αυτή τη συνέχιση, κάνοντας τους εργαζόμενους συνεχώς συμβασιούχους ανανεούμενους για περίπου δέκα, δώδεκα χρόνια.

Να ξεκαθαρίσω, όμως, κάτι. Μπορεί να γίνει παράταση των συμβάσεων σήμερα, μετά από είκοσι τέσσερις μήνες παράταση, στο Πράσινο Ταμείο που ήταν τεχνητή αναπνοή για τους εργαζόμενους;

Όποιος εισηγηθεί σήμερα να παραταθούν τώρα οι συμβάσεις εργασίας των εργαζομένων είναι σαν να τους δείχνει την πόρτα της εξόδου. Είναι υποκριτικό, γιατί ξέρει το ελληνικό Κοινοβούλιο ότι με τις αποφάσεις του Ελεγκτικού Συνεδρίου δεν μπορούν να παραταθούν πάνω από είκοσι τέσσερις μήνες οι συμβασιούχοι. Όποιος το προτείνει στους εργαζόμενους τους κοροϊδεύει και τους απολύει κρυφά. Και το έχουν κάνει αυτό κόμματα εδώ πέρα μέσα.

Εμείς, λοιπόν, λέμε ότι, επειδή υπάρχει αυτό το αυστηρό δημοσιονομικό πλαίσιο για το 2018, δίνουμε τη δυνατότητα στους εργαζόμενους το 2019 με προκήρυξη να γίνουν αορίστου χρόνου, αλλά για φέτος θα συνεχίσουμε με το περιβάλλον του ορισμένου χρόνου. Και φυσικά θα στελεχωθούν περαιτέρω, γιατί μπήκε αυτό το ερώτημα και από το Ποτάμι και από τους συναδέλφους της Δημοκρατικής Συμπαράταξης. Και φυσικά θα έχουμε από τους ίδιους τους φορείς οργανόγραμμα και περίγραμμα θέσης, επίσης, για πρώτη φορά. Και για πρώτη φορά έχουμε και τακτικό προϋπολογισμό, με βεβαίωση του Γενικού Λογιστηρίου του Κράτους, μέσα στην εισηγητική έκθεση του νομοσχεδίου.

Θα συνεχίσω, κύριε Πρόεδρε, στη δευτερομιλία μου.

Και μάλιστα εξασφαλίζουμε ότι αυτό έχει υποστήριξη και από το Πράσινο Ταμείο, γιατί μπήκε και ένα ερώτημα ανησυχίας για το Πράσινο Ταμείο. Λοιπόν, να πούμε ακόμα κάποιες αλήθειες σήμερα στην Ολομέλεια. Το Πράσινο Ταμείο, όπου πηγαίνουν πάρα πολλά πρόστιμα και από αυθαίρετα και από δασικές παραβάσεις και από περιβαλλοντικές παραβάσεις, έχει κανόνα μνημονιακό, που δεσμεύει το 97,5% των πόρων και δίνει τη δυνατότητα να χρησιμοποιήσουμε μόνο το 2,5%.

Αν κάποιοι συμμερίζονται από άλλα κόμματα τώρα αυτή την ανησυχία τη δική μας τους καλωσορίζουμε. Και εμείς ανησυχούμε και θέλουμε περισσότερο το 2,5% να χρησιμοποιήσουμε και ετοιμάζουμε θεσμικό πλαίσιο για αυτό. Ελπίζω, όμως, ότι δεν είναι οι άνθρωποι που συμφωνήσαν το 97,5% να είναι δεσμευμένο. Δεν ανήκουν, τουλάχιστον, στα κόμματα που ήταν στην κυβέρνηση Σαμαρά - Βενιζέλου που συμφωνήσαν κάτι τέτοιο, για να είμαστε επίσης ξεκάθαροι.

Μαζί, όμως, θα ετοιμάσουμε μια νέα λογική για το Πράσινο Ταμείο που δεν κινδυνεύει όμως από τους εργαζόμενους, να είναι λίγο ξεκάθαρο, διότι έχει πλεόνασμα και αποθεματικό, εννοώ ότι δεν απορροφά όλους τους πόρους κάθε χρόνο, άρα δεν κινδυνεύει από τους εργαζόμενους.

Εγώ, λοιπόν, θέλω να ξαναθυμίσουμε τα βασικά στοιχεία, τον αναπτυξιακό χαρακτήρα. Είπα αρκετά. Νομίζω ότι μπαίνει και άρθρο ειδικό για τα προϊόντα, για το τοπικό ΑΕΠ, για τα μονοπάτια τα πεζοπορικά και άλλα στοιχεία των φορέων.

Θα ήθελα να υπενθυμίσω τα θέματα του διοικητικού συμβουλίου, το ότι είναι επταμελές, με επικαιροποιημένες αρμοδιότητες, με συμμετοχή των τοπικών κοινωνιών περισσότερα από τα στελέχη του δημοσίου που προφανώς και θα αντικαθίσταται πιθανή παραίτηση από τον ίδιο φορέα -το ρώτησε ο κ. Αρβανιτίδης- γιατί τηρεί τον κανόνα της σύνθεσης.

Και επίσης ότι, όπου καθορίζουμε εμείς το περιεχόμενο των αναφορών, ας το διευκρινίσω και αυτό, δεν σημαίνει ότι καθορίζουμε το τι γράφει ο καθένας μέσα. Τα περιεχόμενα καθορίζουμε, τα κεφάλαια, το σε τι άξονες θα αναφέρεται ο καθένας, ποια είναι η δομή των εκθέσεων και όχι φυσικά τα ποιοτικά και χαρακτηριστικά της κάθε έκθεσης. Και βέβαια καθορίζουμε, πλέον, τον προγραμματισμό των φορέων, των δράσεων και του προσωπικού, επικαιροποιούμε τις αρμοδιότητες και βέβαια δημιουργείται και μια συζήτηση πλέον για παραρτήματα.

Εγώ, λοιπόν, θέλω να ξεκαθαρίσω ότι, εκτός από τα καθημερινά διοικητικά και γραφειοκρατικά θέματα υπάρχει δυνατότητα πλέον των παραρτημάτων. Και έχω ήδη αναφερθεί στην περίπτωση του Αμύνταιου και της Βεγορίτιδας, το έχω πει και στις επιτροπές και το επιβεβαιώνω, όπως και του περιβαλλοντικού συλλόγου.

Θεωρώ ότι ο κ. Σέλτσας έχει κάνει μια πολύ σημαντική παρέμβαση στη συζήτηση αυτή. Απλά θέλω να θυμίσω ότι στην πρώτη υπό ανάρτηση έκδοση του νόμου ήταν ενιαίος δυτικής Μακεδονίας και κεντρικής Μακεδονίας ο φορέας, που προφανώς ανταποκρίνεται και σε δημοσιονομικούς περιορισμούς. Με πρόταση που έγινε στη διαβούλευση διαχωρίστηκε στα βουνά του Βόρα και του Βερμίου της κεντρικής Μακεδονίας και στις λίμνες της δυτικής Μακεδονίας.

Το ότι η προηγούμενη κυβέρνηση είχε αποφασίσει και είχε κλείσει τον φορέα της Καστοριάς αποτέλεσε για εμάς, αν θέλετε, την αφορμή για να δώσουμε έδρα στην Καστοριά, απαντώντας και σε αυτούς που έκλεισαν τον φορέα της Καστοριάς. Αλλά συμφωνούμε και για το υδατικό δυναμικό και για το περιβαλλοντικό φορτίο της ευρύτερης λεκάνης της Βεγορίτιδας και του Αμυνταίου και τη δυνατότητα και την ανάγκη να έχουμε εκεί παράρτημα.

Αυτό θα γίνει, κύριε Σέλτσα, και έχω δεσμευτεί για αυτό και για τον φορέα, παρ’ ότι οι τοποθετήσεις του δεν έχουν καταλάβει ακριβώς τη δική μας πρόθεση. Θα τα βρούμε, όμως, σε μια δημόσια διαδικασία δημοκρατικά και συνεργατικά.

Από εκεί και μετά και για τα ζητήματα του Καλαμά νομίζω ότι χρειάζεται να κάνουμε ειδική συζήτηση. Όποτε χρειάζεται θα την κάνουμε. Δεν είναι εδώ ο συνάδελφος από το Ποτάμι, αλλά δεν υπάρχει θέμα, μπορεί να γίνει και σε επίπεδο επίκαιρης ερώτησης.

Θέλω, όμως, να ενημερώσω όλους ότι ενημερώθηκαν τα σχέδια διαχείρισης λεκανών απορροής στο τέλος του Δεκεμβρίου. Έχουμε πλέον για όλη την Ελλάδα σχέδια διαχείρισης υδατικών πόρων και επίσης ότι τα σχέδια διαχείρισης που θα γίνουν τώρα για κάθε περιοχή «NATURA» θα γίνουν ανά περιοχή και όχι ανά φορέα. Άρα θα υπάρχουν δυνατότητες να δούμε ξανά όρια περιοχών και να μη μείνει καμμία περιοχή εκτός φροντίδας.

Να κλείσω με τον Θερμαϊκό Κόλπο. Ο Θερμαϊκός Κόλπος είναι μια ειδική περίπτωση, ένα ειδικό σημείο, με ειδικά φορτία και πολύ μεγάλο ενδιαφέρον. Υπήρχε χρόνιο, πάγιο αίτημα της Θεσσαλονίκης να πάρει ο φορέας τον Θερμαϊκό. Η συζήτηση για τον Θερμαϊκό ήθελε πολλή προσοχή, να μην μπλέξουμε τις αρμοδιότητες, να μην κουράσουμε και οδηγήσουμε σε αδιέξοδο με ένα νέο γραφειοκρατικό μόρφωμα ή με μια υπηρεσία της Αθήνας, αθηνοκεντρική.

Επιλέξαμε να παραμείνουν οι αρμοδιότητες όλων των φορέων στη Θεσσαλονίκη και στην ευρύτερη κεντρική Μακεδονία -γιατί ο Θερμαϊκός δεν είναι μόνο της Θεσσαλονίκης- και να μπουν όλες οι αρμοδιότητες αυτές πάνω στο ίδιο τραπέζι. Ακολουθήσαμε την απόφαση των Ηνωμένων Εθνών στο Ρίο για την ατζέντα του 21ου αιώνα που προβλέπει την αρχή της Local Agenda, που είναι τα τοπικά περιβαλλοντικά σύμφωνα για σημαντικά στοιχεία του περιβάλλοντος. Άρα και οι αρμοδιότητες παραμένουν στους φορείς της Θεσσαλονίκης και του ευρύτερου Θερμαϊκού, αλλά και η περιβαλλοντική συμφωνία για έναν καλύτερο Θερμαϊκό επίσης υπάρχει, γιατί έρχεται η πολιτεία και καλύπτει το διοικητικό κόστος, το κόστος εξοπλισμού και το κόστος του master plan για να ξεκινήσει ο Θερμαϊκός να δουλεύει.

Στην πορεία αυτής της συζήτησης πολλοί φορείς και πολλές περιοχές της χώρας ήρθαν και ζήτησαν αντίστοιχα συμβουλευτικά όργανα και περιβαλλοντικές οργανώσεις, όπως η WWF και αρκετοί ακόμα. Εμείς, λοιπόν, δίνουμε τη δυνατότητα αυτό το μοντέλο της συμβουλευτικής επιτροπής με όλους τους τοπικούς, κοινωνικούς εταίρους -πείτε τους όπως θέλετε- να μπορεί να μεταφερθεί. Το ζήτησε ο Δήμαρχος του Βόλου, σας λέω ένα παράδειγμα, για τον Παγασητικό, το ζήτησαν και άλλες περιοχές.

Μπορεί, λοιπόν, να υπάρχει συμβουλευτική επιτροπή σε όλους τους φορείς με εισήγηση του διοικητικού συμβουλίου που θα ανταποκρίνεται στο ποιοι είναι οι τοπικοί φορείς που ενδιαφέρονται για την τοπική ανάπτυξη. Όμως, ο Θερμαϊκός είναι μια ευθύνη της πολιτείας και ξεκινάει πρώτος.

Όσον αφορά τώρα τα άρθρα της δασικής νομοθεσίας που υπάρχουν, δεν νομιμοποιούμε καμμία παράνομη δραστηριότητα. Όλες οι δραστηριότητες που υπάρχουν στα άρθρα αυτά απαιτείται να έχουν περιβαλλοντική αδειοδότηση και να τη βγάλουν τώρα. Τους δίνουμε χρόνο να βγάλουν την περιβαλλοντική αδειοδότηση. Επίσης, έχουν τηρηθεί όλοι οι κανόνες συναρμοδιότητας με το Υπουργείο Αγροτικής Ανάπτυξης, γιατί άκουσα ότι δεν έχουν τηρηθεί οι συναρμοδιότητες και δεν υπάρχουν συνυπογραφές.

Όσον αφορά τα χιονοδρομικά, οι διατάξεις προϋπήρχαν για τα χιονοδρομικά. Και να ξεκαθαρίσω -νομίζω το έθεσε το Κομμουνιστικό Κόμμα Ελλάδας- ότι τα χιονοδρομικά κέντρα μπορούσαν να λειτουργήσουν σαν δασικές εκτάσεις, αλλά δεν μπορούσαν σαν «NATURA». Ενώ το αυστηρότερο είναι οι δασικές, τους επέτρεπαν ως δασικές. Εμείς, λοιπόν, τώρα λέμε ότι αυτό διορθώνεται. Δεν αλλάζουμε τη δασική νομοθεσία ούτε κάνουμε εκπτώσεις. Και αυτό ξεκαθαρίζεται ότι γίνεται με τη διαδικασία της αδειοδότησης.

Δεύτερον, το ίδιο γίνεται για τα κάμπινγκ, γιατί τα κάμπινγκ υπήρχαν στις λειτουργίες που μπορούσαν να αναπτυχθούν σε δασικές εκτάσεις, αλλά αφαιρέθηκαν και είχε έρθει ένας άλλος νόμος, ο ν.4280, στον οποίο υπήρχαν σύνθετα τουριστικά καταλύματα σε δασικές εκτάσεις, δηλαδή ιδιωτικά σπίτια και ξενοδοχεία, αλλά ένα δημοτικό κάμπινγκ δεν μπορούσε να υπάρχει. Δεν πρέπει να το λύσουμε αυτό; Απλή λογική είναι. Τα δημοτικά κάμπινγκ, λοιπόν, και τα κάμπινγκ τα οποία υφίστανται πρέπει να βγάλουν περιβαλλοντική αδειοδότηση και τους δίνουμε τη δυνατότητα.

Και όσον αφορά το άρθρο 18, γιατί νομίζω ότι αυτό έχει μείνει, να ξεκαθαρίσουμε κάτι. Εμείς εξαρχής είχαμε δηλώσει ότι δεν αναιρούνται διοικητικές πράξεις που αφορούν –είναι αυτό που αφορά τις εκχερσωμένες παλιές δασικές εκτάσεις σε περιοχές «NATURA»- αυθαίρετες κατασκευές. Μόνο για τους καλλιεργητές μιλούσαμε, όχι για κατασκευές, όπως σπίτια και διάφορα άλλα αυθαίρετα, που δεν ενεργοποιούνται.

Είχαμε ξεκαθαρίσει ότι αυτό δεν μπορεί να γίνει για περιοχές που εκχερσώθηκαν μετά την κήρυξη προστασίας. Και αναγράψαμε ρητά την κήρυξη των εθνικών δρυμών -η μία μεγάλη ομάδα για τους εθνικούς δρυμούς που έρχονται από το ’38 - τις περιοχές Ραμσάρ -περίπου το ’74, ’75 η Ραμσάρ- μέχρι και την κήρυξη «NATURA».

Άρα όσοι πριν από αυτές τις ημερομηνίες εκχέρσωσαν μπορούν να πάνε στη διαδικασία που προβλέπει ο νόμος και βάλαμε και την εξής διευκρίνιση: «..χωρίς αυτό να περιορίζει τις χρήσεις γης της ειδικής περιβαλλοντικής μελέτης». Δηλαδή θα έρθει η ειδική περιβαλλοντική μελέτη και αν αυτή που προκηρύξαμε τώρα δεν προβλέπει γεωργική δραστηριότητα σε εκείνη την περιοχή, δεν έχει νομιμοποιηθεί για γεωργική δραστηριότητα.

Δεν δεσμεύει, λοιπόν, την ειδική περιβαλλοντική μελέτη και το σχέδιο διαχείρισης αυτή η διάταξη. Εξασφαλίζει μέχρι την ολοκλήρωση του σχεδίου τη δραστηριότητα και πιθανά επιδότηση, αν αυτό ήταν επιδοτούμενο, γιατί ίσχυε για όλη την υπόλοιπη Ελλάδα για τους δασικούς χάρτες.

Και βέβαια, νομίζω ότι είναι ξεκάθαρο και, αφού δεν άκουσα από κανέναν αρνητική τοποθέτηση, συμφωνείτε, να υπάρχει δυνατότητα έργων υποδομής σε περιοχές «NATURA», διότι η Θάσος, η Σαμοθράκη δεν μπορούσαν να έχουν ύδρευση. Και πρόσφατα είχε έρθει ο Δήμαρχος Αγιάς και μου έλεγε ότι στον Κίσσαβο δεν μπορούν να κάνουν δεξαμενές άρδευσης και πυρόσβεσης. Τέτοια έργα υποδομής πρέπει να γίνονται με περιβαλλοντική αδειοδότηση βέβαια και με τη σύμφωνη γνώμη της Δασικής Υπηρεσίας και με άδειες επέμβασης.

Ολοκλήρωσα, κύριε Πρόεδρε, όσον αφορά την τοποθέτησή μου. Δυο λόγια μόνο για τις τροπολογίες, ποιες κάνω αποδεκτές και ποιες όχι.

Η τροπολογία του κ. Λαζαρίδη, με γενικό αριθμό 1469 και ειδικό 176, γίνεται δεκτή -την παρουσιάσατε, κύριε Λαζαρίδη- η οποία αφορά τους χώρους λατρείας οι οποίοι υφίστανται. Μόνο αυτοί.

Όσον αφορά τις υπουργικές τροπολογίες, που θέλω να σας τις παρουσιάσω πολύ γρήγορα, να σας πω ότι η πρώτη αφορά τους δασικούς χάρτες. Στους δασικούς χάρτες, λοιπόν, και για όλες τις περιοχές που έχουν τώρα αναρτημένο δασικό χάρτη, παρατείνεται μέχρι τις 30 Μαΐου η προθεσμία υποβολής αντιρρήσεων από τον πολίτη, για τον βασικό λόγο ότι πρέπει οι δήμοι μέχρι τις 15 Μαΐου να ολοκληρώσουν την αποστολή των οικιστικών πυκνώσεων. Θα βγει, λοιπόν, ανακοίνωση αύριο από το Υπουργείο και θα σταλεί έγγραφο σε όλους τους δήμους να στείλουν τις οικιστικές πυκνώσεις, ώστε ο πολίτης να γνωρίζει και να μην κάνει πιθανά άδικα και να μην πληρώσει τζάμπα το παράβολο, παρ’ ότι θα του επιστραφεί ακόμη κι αν εκ των υστέρων ο δήμος κάνει την οικιστική πύκνωση, να μην μπει σε μπελά ο πολίτης, ενώ μπορεί να λυθεί αυτό με τους δήμους.

Άρα, λοιπόν, παρατείνονται οι δασικοί χάρτες που είναι τώρα σε ανάρτηση και το Κτηματολόγιο αναλαμβάνει την υποχρέωση να αποστείλει και να ενσωματώσει τα όρια και τα περιγράμματα.

Η δεύτερη τροπολογία αφορά τα υφιστάμενα ορειβατικά καταφύγια. Κι εδώ είναι ένα λάθος του ν.4280 που θέλω να σας εξηγήσω. Στην παράγραφο 12 του άρθρου 52 του ν.4280 καταργείται η διαδικασία, αν θέλετε, της γνωμοδότησης και η διαπιστωτική πράξη που εκδιδόταν από τον ΕΟΤ ουσιαστικά, από το Υπουργείο Τουρισμού.

Υπάρχει, λοιπόν, ένα διαδικαστικό θέμα, μία αντίφαση μέσα στον ν.4280. Αποκαθίσταται αυτή η διαδικασία. Δίνει τη δυνατότητα έκδοσης διαπιστωτικών πράξεων και άρα νόμιμης λειτουργίας των ορειβατικών καταφυγίων.

**ΓΕΩΡΓΙΟΣ ΣΤΥΛΙΟΣ:** Σε ποια παράγραφο είναι;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Προτείνεται η αντικατάσταση της παραγράφου 12 του άρθρου 52 του ν.4280. Το βλέπετε στην τροπολογία, όμως. Σας έχει δοθεί. Αφορά τα ορειβατικά καταφύγια. Ουσιαστικά, λύνεται ένα γραφειοκρατικό, διαδικαστικό θέμα. Να υπάρχει η δυνατότητα διαπιστωτικής πράξης, για να εκδοθεί η άδεια. Διότι προβλεπόταν η άδεια, αλλά είχε αναιρεθεί η διαπιστωτική πράξη και το Υπουργείο Τουρισμού και ο ΕΟΤ δεν μπορούσε να προχωρήσει και να μας δώσει διαπιστωτική πράξη για την αδειοδότηση. Το λύνουμε στην αρμοδιότητα των δύο Υπουργείων και το κλείνουμε.

Εδώ μπήκε το ένα ερώτημα, γιατί να μην υποχρεούται κάποιος στην υποχρέωση αναδάσωσης. Καταλαβαίνετε ότι στο αποτύπωμα του καταφυγίου, που είναι συνήθως πέτρινο, δεν μπορεί να αναδασώσει κανείς εκεί που είναι το κτήριο. Μιλάμε για το αποτύπωμα και τον χώρο που καταλαμβάνει το καταφύγιο. Αυτό δεν μπορεί να δασωθεί ξανά.

Η επόμενη τροπολογία αφορά την τροποποίηση του ν.4014. Εδώ πολύ απλά είναι τροποποίηση της οδηγίας 92/2011 για την περιβαλλοντική αδειοδότηση. Είναι διαδικαστικές. Δεν αλλάζει η κατάταξη έργων. Είναι οδηγία, πρέπει να την ενσωματώσουμε. Είναι το άρθρο 1.

Το άρθρο 2, επίσης, είναι σημαντικό. Αναφέρεται σαν «κατάργηση της παραγράφου 10 του π.δ.22-6. Αυτό, κυρίες και κύριοι Βουλευτές, αφορά ένα πολύ σημαντικό πρόβλημα, το πρόβλημα στον Σχινιά. Εδώ έχουμε από το 1998, αν δεν κάνω λάθος, αποφάσεις κατεδάφισης των ταβερνών που υπήρχαν εκεί, μέσα στο δάσος κουκουναριάς. Είχαμε τέσσερις μέχρι τώρα καταδίκες από την Ευρωπαϊκή Ένωση. Έχουμε λάβει τέσσερις καταδικαστικές επιστολές από το Ευρωπαϊκό Δικαστήριο.

Υπήρχε μια απόφαση του Συμβουλίου της Επικρατείας το 2001, που προέβλεπε ότι οι ταβέρνες είναι οριστικά κατεδαφιστέες και δεν μπορούν να μεταφερθούν σε άλλη περιοχή. Στον ν.4280, όμως, και αν δεν κάνω λάθος αναγράφεται μέσα στο άρθρο 63, προβλεπόταν να μεταφερθούν σε άλλη περιοχή, που απαγορευόταν από την απόφαση του Σ.τ.Ε.. Λύνουμε, λοιπόν, αυτό θέμα. Δεν μπορούν να μεταφερθούν. Μάλιστα, τους έδινε κι έναν χρόνο για να μεταφερθούν. Έτσι κι αλλιώς, παρήλθε ο ένας χρόνος. Δεν μπορούσε να προσδιοριστεί η έκταση, αλλά, για να μην υπάρχει αυτή η νομική εκκρεμότητα, το λύνουμε και μάλιστα ήδη εκτελούνται και κάποιες αποφάσεις κατεδάφισης στην περιοχή.

Η επόμενη τροπολογία αφορά την Εθνική Επιτροπή Υδάτων. Εδώ απλώς να σας πω ότι προστίθεται «ο αντίστοιχος Υπουργός ή η αντίστοιχη Υπουργός». Είναι γυναίκα που έχει τα θέματα κοινωνικής αλληλεγγύης. Γιατί στην πολιτική νερού το θέμα των ευπαθών κοινωνικών ομάδων μάς ενδιαφέρει. Και προστίθενται στο Εθνικό Συμβούλιο Υδάτων δύο μη κυβερνητικές οργανώσεις, ένας ή μία εκπρόσωπος από περιβαλλοντική ΜΚΟ κι ένας ή μία από κοινωνική ΜΚΟ. Για να έχουμε, αν θέλετε, και τον κοινωνικό.

Ταυτόχρονα, έχουμε την τελευταία τροπολογία, που αφορά τα θέματα που υπάρχουν όσον αφορά τις άδειες διαμονής. Η ρύθμιση αυτή παρατείνει την άδεια διαμονής για πολίτες τρίτων χωρών που λήγουν από τις 18 Ιανουαρίου μέχρι τις 28 Φεβρουαρίου και θεωρούνται νομίμως διαμένοντες.

Ουσιαστικά έχει γίνει το εξής. Υπάρχει μία υποστελέχωση –για να είμαστε ακριβείς- στις Διευθύνσεις Αλλοδαπών και Μετανάστευσης και μία μεγάλη αύξηση αρμοδιοτήτων. Το τελευταίο διάστημα αυτές οι υπηρεσίες είχαν πάρα πολύ μεγάλο φορτίο και επιπροσθέτως είχαν και μια διακοπή λειτουργίας του πληροφοριακού συστήματος. Είναι όλα γραμμένα στην αιτιολογική έκθεση. Δεν είναι κρυφά. Δίνεται, λοιπόν, η δυνατότητα για ενάμιση μήνα να παραταθεί αυτή η προθεσμία ουσιαστικά για τους πολίτες που κατέχουν άδεια διαμονής και να μπορούν –αν θέλετε- να προβούν σε οποιαδήποτε δικαιοπραξία τούς επιτρέπει η άδεια παραμονής.

Κυρίες και κύριοι συνάδελφοι, και κύριε Πρόεδρε, με συγχωρείτε, ολοκλήρωσα την παρουσίαση του νομοσχεδίου και των τροπολογιών. Και πιστεύω ότι δεν θα χρειαστεί να πω κάτι άλλο στη συνέχεια. Νομίζω ότι το νομοσχέδιο αυτό επαναφέρει τη συζήτηση στο πραγματικό πολιτικό πλαίσιο. Είναι στοιχείο της παραγωγικής ανασυγκρότησης, της δίκαιης ανάπτυξης και μιας καλύτερης Ελλάδας. Είναι ένα νομοσχέδιο για το περιβάλλον αυτής της χώρας, άρα για τα παιδιά αυτής της χώρας, για να μένουν εδώ, να έχουν δουλειά, να παράγουν προϊόντα που να έχουν τα κατάλληλα σήματα, την κατάλληλη υπεραξία και να προοδεύουν.

Είναι ένα μνημόνιο θετικό για τη χώρα. Είναι ένα μνημόνιο παραγωγής. Είναι μια κοινωνική συμφωνία παραγωγής και προόδου. Είναι ένα δημοκρατικό, προοδευτικό και φιλοπεριβαλλοντικό νομοσχέδιο, το οποίο δίνει προοπτική στην Ελλάδα. Και ιδιαίτερα δίνει προοπτική στην ύπαιθρο και στην περιφέρεια της χώρας και αυτό το κάνει πιο πολύτιμο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και δύο συνοδοί εκπαιδευτικοί από το Μουσικό Γυμνάσιο Δράμας (πρώτο τμήμα).

Ευχαριστούμε που είστε κοντά μας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Σκρέκας για δώδεκα λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Κατ’ αρχάς, κυρίες και κύριοι Βουλευτές, να προχωρήσω σε μία προσωπική διαπίστωση. Η Κυβέρνηση τρία χρόνια τώρα πορεύεται στην ηγεσία αυτού του τόπου, εργαζόμενη κατά την άποψή μου σε τρεις βασικούς άξονες. Πρώτον, σε μια ισχυρή και αναίσχυντη προπαγάνδα σπίλωσης, παραπληροφόρησης και αποπροσανατολισμού του ελληνικού λαού, κατηγορώντας επί δικαίων και αδίκων τους προηγούμενους, ενώ η ίδια η Κυβέρνηση κυβερνά αυτόν τον τόπο τουλάχιστον τρία χρόνια. Είναι η μακροβιότερη Κυβέρνηση στα μνημονιακά χρόνια στη χώρα μας.

Δεύτερον, στη μαζική δημιουργία νέων δημόσιων και δημόσιου χαρακτήρα δομών, λες και η βελτίωση της αποτελεσματικότητας της κρατικής μηχανής αλλά και των υπηρεσιών που αυτή προσφέρει στους Έλληνες πολίτες θα βελτιωθεί εάν δημιουργήσουμε μαζικά νέες δημόσιες δομές. Και, τρίτον, στη μόνιμη αναβολή της επίλυσης των μεγάλων προβλημάτων και των μεγάλων θεμάτων, τα οποία συστηματικά η Κυβέρνηση σπρώχνει προς τα πίσω για μετά το 2019, νομίζοντας ότι με αυτόν τον τρόπο τα προβλήματα θα εξαφανιστούν.

Οφείλω, όμως, να πω, κυρίες και κύριοι Βουλευτές, πως το γεγονός ότι εσείς ή η Κυβέρνηση δεν βλέπει τα προβλήματα, αυτά δεν γίνονται αόρατα. Αντίθετα, αυτά διογκώνονται και γιγαντώνονται και θα σκάσουν δυστυχώς στα χέρια των όποιων επόμενων και θα βαρύνουν φυσικά τελικά τον ελληνικό λαό και τους Έλληνες πολίτες.

Θα σας πω δύο παραδείγματα. Το πρώτο αφορά τα σκουπίδια, τη διαχείριση των απορριμμάτων στην Αττική. Στην Αττική σήμερα παράγεται περίπου ένα εκατομμύριο τόνοι αστικών απορριμμάτων τον χρόνο.

Και το ερώτημα για τους παριστάμενους Υπουργούς –επειδή ο Υπουργός μίλησε για πατριωτική συμπεριφορά και για πατριωτική ευθύνη να λύσουν τα μεγάλα προβλήματα και να μην τα αφήσουν να διαιωνίζονται- είναι: Ποια είναι η πατριωτική λύση που έχουν προτείνει τρία χρόνια τώρα και τι έχουν κάνει για να λύσουν το πρόβλημα των απορριμμάτων στην Αττική, όταν όλοι γνωρίζουν ότι σε περίπου μισό με έναν χρόνο ο ΧΥΤΑ της Φυλής θα κλείσει, επειδή δεν υπάρχει δυνατότητα να αποδεχτεί άλλα απορρίμματα;

Και το ερώτημα που πραγματικά είναι εύλογο είναι το εξής: Τι έχετε κάνει τρία χρόνια για να λύσετε το πρόβλημα της διαχείρισης των απορριμμάτων στην Αττική; Η προηγούμενη κυβέρνηση είχε ένα σχέδιο. Είχε καταστρώσει ένα σχέδιο. Είχε προσδιορίσει τέσσερα εργοστάσια διαχείρισης απορριμμάτων, είχε προσδιορίσει τους χώρους, είχε προχωρήσει σε διαγωνιστικές διαδικασίες, είχαν οριστεί οι δικαιούχοι και ήταν έτοιμοι να ξεκινήσουν.

Εσείς ήρθατε εδώ, τα ακυρώσατε όλα αυτά, προχωρήσατε σε έναν νέο σχεδιασμό να γίνουν πέντε ή έξι τέτοια εργοστάσια αντί για τέσσερα, λίγο μικρότερα, βέβαια, θεσπίσατε ανέφικτους στόχους απ’ ό,τι αποδεικνύεται, γιατί ήδη ένας χρόνος έχει περάσει ανάκτησης στην πηγή των ανακυκλώσιμων υλικών και τελικά θα τελειώσει η τετραετία σας και δεν θα έχετε βάλει ούτε ένα τούβλο για να γίνει κάτι σε ό,τι αφορά τη διαχείριση των απορριμμάτων της Αττικής και θα κληροδοτήσετε το πρόβλημα στους επόμενους. Ποιο είναι το πατριωτικό καθήκον και ποιο είναι το πατριωτικό αποτέλεσμα που έχετε επιφέρει;

Να μη μιλήσω για τη ΔΕΗ, γιατί είναι και ο αρμόδιος Υπουργός εδώ. Προχθές διαβάσαμε στο ρεπορτάζ για τη ΔΕΗ ότι ο επιχειρησιακός σύμβουλος που έχει διαπίστωσε μετά από ενδελεχή μελέτη ότι σήμερα η ΔΕΗ δεν μπορεί να δανειστεί βιώσιμα, ότι το χρέος της ΔΕΗ είναι μη βιώσιμο. Και, απ’ ό,τι λένε οι πληροφορίες και από το ρεπορτάζ, μπορεί να διαψεύσει ο Υπουργός αν θέλει, για να μπορέσει να γίνει αυτό το χρέος βιώσιμο, θα πρέπει η ΔΕΗ τα επόμενα δύο χρόνια να προχωρήσει σε περικοπές ή σε αύξηση περιθωρίου κατά μισό δισεκατομμύριο ευρώ κ.λπ..

Δεν έχει γίνει τίποτα. Αντίθετα η θέση της ΔΕΗ κάθε ημέρα δυσχεραίνεται, η χρηματιστηριακή της αξία έχει δυστυχώς καταβαραθρωθεί, έχει χάσει και ένα ισχυρό περιουσιακό -το καλύτερο περιουσιακό στοιχείο που είχε- τον ΑΔΜΗΕ, και το έχασε 100%, το ξεπούλησε ουσιαστικά, για να πάρει μόλις 200 - 300 εκατομμύρια ευρώ. Και να δω πώς θα πληρώσει τους φόρους το 2018 που είναι οι φόροι 600 εκατομμύρια περίπου. Η ΔΕΗ θα πληρώσει φόρο για την επιστροφή των μετοχών του ΑΔΜΗΕ στους ιδιώτες μετόχους και θα πληρώσει για αυτόν τον φόρο που προκύπτει. Δηλαδή η ΔΕΗ θα πληρώσει τον φόρο των ιδιωτών μετόχων της. Αυτά έχει καταφέρει αυτή η Κυβέρνηση. Για μια λέξη «πώληση» έχουν ξεπουλήσει τη ΔΕΗ ουσιαστικά.

Η αποτελεσματικότητα, κυρίες και κύριοι Βουλευτές, της Κυβέρνησης δυστυχώς δεν κρίνεται από τις εξαγγελίες ούτε από τις προθέσεις. Κρίνεται από τα αποτελέσματα και δυστυχώς η Κυβέρνησή σας είναι πολύ φτωχή στα αποτελέσματα. Για αυτόν τον λόγο έχει καταφύγει δυστυχώς σε μία προπαγάνδα σπίλωσης και παραπληροφόρησης του ελληνικού λαού, μήπως και διασωθεί κάτι από την πολιτική σας επιρροή.

Ο Υπουργός αναφέρθηκε πριν σε ό,τι αφορά το πατριωτικό καθήκον που έχει αναλάβει για την περιβαλλοντική προστασία με αειφορική ανάπτυξη για την προστασία του περιβάλλοντος στη χώρα. Πολύ φοβάμαι, κύριε Υπουργέ, ότι έχετε υποχωρήσει πάρα πολύ εσείς σε αυτή την πρακτική της ανέξοδης προπαγάνδας και της παραπλάνησης αλλά και της διαστρέβλωσης της πραγματικότητας.

Και, επειδή μιλήσατε για πρόστιμα και ποιος ήταν και πότε ήταν η Ελλάδα πρωταθλήτρια των προστίμων σε ό,τι αφορά το περιβάλλον, επιτρέψτε μου να πω τρία στοιχεία για να καταλαβαίνετε, κυρίες και κύριοι Βουλευτές, την κοροϊδία, η οποία προσπαθεί να επιτευχθεί εδώ, στην Αίθουσα.

Στην Ελλάδα τα τελευταία τρία χρόνια έχουν δυστυχώς καταλογιστεί σε ό,τι αφορά τους ΧΑΔΑ, τους χώρους ανεξέλεγκτης διάθεσης αποβλήτων, 48,4 εκατομμύρια, περίπου 50 εκατομμύρια, τα τελευταία τρία χρόνια. Για τους βιολογικούς καθαρισμούς, που δεν δουλεύουν σωστά, 24,38 εκατομμύρια, για δε τα επικίνδυνα απόβλητα 18,9 εκατομμύρια. Δηλαδή η Ελλάδα τα τελευταία τρία χρόνια, επί Κυβέρνησης ΣΥΡΙΖΑ - ΑΝΕΛ, της δήθεν προστάτιδας του περιβάλλοντος και της επίλυσης δήθεν των χρόνιων προβλημάτων, έχει πληρώσει 91,74 εκατομμύρια σε περιβαλλοντικά πρόστιμα. Αυτά για να βάζουμε τα πράγματα στη θέση τους.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Όλα ήταν παραδόσεις δικών σας κυβερνήσεων.

**ΚΩΝΣΤΑΝΤΙΝΟΣ ΣΚΡΕΚΑΣ:** Δεν θα πρέπει, κύριε Υπουργέ, να λαϊκίζετε και να ρίχνετε τα πάντα στους προηγούμενους, προσπαθώντας να καλύψετε δυστυχώς της δικής σας Κυβέρνησης την ανεπάρκεια.

Και επειδή, κύριε συνάδελφε, μίλησε για σκελετούς ο Υπουργός, πέρα από τους σκελετούς που ανέφερα, τη διαχείριση απορριμμάτων στην Αττική, που είναι τεράστιο θέμα και εγκληματικό αυτό το οποίο γίνεται, και πέρα από τη ΔΕΗ, που ελπίζω τελικά να μη σκάσει και να δοθεί μία λύση, αλήθεια, κύριε Υπουργέ της προστασίας του περιβάλλοντος, τι πρόστιμο αναμένει η Ελλάδα να δεχθεί για τη λειτουργία του βιολογικού καθαρισμού του Θριασίου το 2018; Το έχετε εκτιμήσει αυτό; Μπορείτε να το πείτε στην Ολομέλεια της ελληνικής Βουλής;

Επειδή τελειώνει ο χρόνος πολύ γρήγορα, αυτό που κάνατε σήμερα σας προτείνω να μη συνεχίσετε να το κάνετε, γιατί δεν προσφέρετε υπηρεσίες με αυτόν τον τρόπο. Το κάνατε και στην επιτροπή της Βουλής, όταν συζητούσαμε το νομοσχέδιο.

Είπατε, για παράδειγμα, ότι ο κ. Μητσοτάκης, όταν ήταν Υπουργός Διοικητικής Μεταρρύθμισης, επέλεξε να κλείσει τους φορείς διαχείρισης. Αυτό είναι ψευδέστατο. Είναι ένα καταφανές ψέμα, είναι αναληθές. Ποτέ δεν αποφασίστηκε να κλείσουν οι φορείς διαχείρισης. Εκείνο το οποίο είχε ψηφιστεί από την ελληνική Βουλή ήταν να συγχωνευθούν και να γίνουν δεκατρείς φορείς διαχείρισης, οι οποίοι θα έχουν όρια τα διοικητικά όρια των υφιστάμενων περιφερειακών ενοτήτων, έτσι ώστε να γίνεται καλύτερος συντονισμός των διοικητικών δομών που ήδη υπάρχουν, για να μη χρειαστεί να ορίζονται και να δημιουργούνται νέες διπλές και τριπλές δημόσιες δομές, παράλληλες με τις υπάρχουσες.

Υπάρχει ένας φορέας διαχείρισης. Έχει επωμισθεί μια ευθύνη να προστατεύσει μια περιοχή, να προστατεύσει ένα αντικείμενο. Θα πρέπει να συνεργαστεί με τα δασαρχεία, με το Λιμενικό, με τους δήμους, με την περιφέρεια, ώστε να επιτευχθεί αυτό το έργο και να γίνει η προστασία έτσι όπως πρέπει. Για ποιον λόγο διαφωνείτε εσείς με αυτό; Ποιος είπε ότι θα έκλειναν οι φορείς; Από το μυαλό σας το έχετε βγάλει αυτό, διότι κανείς δεν το είπε.

Λέτε: «Έχουμε πρόβλημα», δικά σας λόγια είναι αυτά, «και στα δύο. Και στους οικοτόπους και στα προστατευόμενα είδη. Μας έχουν στείλει δυο φορές στο δικαστήριο από την Ευρωπαϊκή Επιτροπή. Για τα δικά σας ελλείμματα κατηγορούσαν την προηγούμενη κυβέρνηση». Αναληθές κι αυτό. Γιατί λέτε ψέματα; Δεν υπάρχουν καταδίκες στο δικαστήριο της Ευρωπαϊκής Ένωσης για θέματα φύσης της Ελλάδος.

Πρώτον, το ότι η Ευρωπαϊκή Επιτροπή προβάλλει διαφόρους ισχυρισμούς, αυτό δεν σημαίνει ότι ευσταθούν.

Δεύτερον, σε κάθε περίπτωση η Κομισιόν πιέζει –και σωστά πιέζει- για την έκδοση των προεδρικών διαταγμάτων προστασίας. Και σας ρωτώ: Πόσα προεδρικά διατάγματα έχουν βγει σε ΦΕΚ επί εποχής ΣΥΡΙΖΑ; Μια καταδίκη υπάρχει και αυτή επί ΣΥΡΙΖΑ για τον Κυπαρισσιακό, κύριε Υπουργέ, και το γνωρίζετε πολύ καλά και αυτό γιατί δεν έχετε προχωρήσει ακόμα το σχέδιο προεδρικού διατάγματος, το οποίο είχε ετοιμαστεί το 2014. Το τροποποιήσατε στη συνέχεια εσείς, αλλά δεν μπορείτε να το περάσετε από το Σ.τ.Ε..

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το Σ.τ.Ε. το απέρριψε.

**ΚΩΝΣΤΑΝΤΙΝΟΣ ΣΚΡΕΚΑΣ:** Δεν θέλετε να ακούσετε. Δεν μπορείτε να το περάσετε από το Σ.τ.Ε., γιατί έπρεπε να είχε γίνει στρατηγική μελέτη περιβαλλοντικών επιπτώσεων και να καλύπτει τις απαιτήσεις και αυτό δεν το έχετε κάνει τρία χρόνια. Έχετε φάει καταδίκη γι’ αυτό και κατηγορείτε τους προηγούμενους.

Έρχεται –λέτε- ο Βουλευτής μιας περιοχής –εννοείται ότι Βουλευτές της Νέας Δημοκρατίας κατηγορείτε πάντα- και εισηγείται στη Βουλή να καταργήσουμε τον φορέα των Τζουμέρκων. Απ’ το μυαλό σας και αυτό! Ποιος είπε να καταργηθεί κάποιος φορέας; Μιλάμε για συγχωνεύσεις φορέων. Θα μου πείτε τι θα γίνει όταν ένα προστατευτέο αντικείμενο ανήκει σε δύο ή παραπάνω διοικητικές περιοχές, οι οποίες θα είναι και οι περιοχές των φορέων διαχείρισης. Τι γίνεται σήμερα στις υδατικές λεκάνες; Δηλαδή, η διαχείριση της υδατικής λεκάνης του Αχελώου πώς γίνεται από δύο διαφορετικές περιφέρειες; Φυσικά και μπορεί να γίνει, γιατί το πώς θα προστατεύεται, όπως ξέρετε πολύ καλά, μια προστατευόμενη περιοχή, προβλέπεται από στρατηγική μελέτη περιβαλλοντικών επιπτώσεων, από την ειδική μελέτη περιβαλλοντικών επιπτώσεων και από τα σχέδια διαχείρισης. Εκεί προβλέπεται τι θα γίνει και εκεί μπορεί να γίνει αυτό, δηλαδή να εποπτευθεί σε επίπεδο διοικητικών ορίων των περιφερειακών ενοτήτων της χώρας, ώστε να γίνει συντονισμός και να φυλάσσονται καλύτερα αυτές οι περιοχές, πράγμα που δεν το κάνετε εσείς με το παρόν νομοσχέδιο.

Όσο για τους εργαζομένους, υλοποιήσατε, κύριε Υπουργέ, αυτά τα οποία τους είχατε υποσχεθεί προεκλογικά; Δεν ξέρω αν το είχατε κάνει εσείς, αλλά κάποιος τούς είχε υποσχεθεί ότι θα τους διορίσει. Πέρασαν τρία χρόνια. Είπατε αναληθέστατα ότι είχε συμφωνήσει η Νέα Δημοκρατία να μη γίνει καμμία πρόσληψη.

Σας πληροφορώ ότι στον προϋπολογισμό του 2015, που ψηφίστηκε το 2014 επί ημερών της Νέας Δημοκρατίας, είχαν προβλεφθεί δέκα χιλιάδες προσλήψεις, αυτές που εσείς εδώ και τρία χρόνια τώρα κάνετε και είχαν περάσει και από τους θεσμούς και είχαμε συμφωνήσει. Με βάση αυτή την πρόβλεψη τους προσλαμβάνετε σήμερα.

Γιατί, κύριε Υπουργέ, στις δέκα χιλιάδες προσλήψεις που έχετε επιτελέσει μέχρι τώρα, δεν προβλέψατε –πρόπερσι, το 2016- στον οργανισμό του Υπουργείου σας να προσλάβετε τριάντα-σαράντα άτομα ως μόνιμο προσωπικό από τους τριακόσιους πενήντα επτά και τους κοροϊδεύετε και το αφήνετε για την επόμενη χρονιά;

Βλέπετε ότι πάντα υπάρχει αντίλογος, ιδίως όταν αυτά τα οποία ακούγονται σε αυτή την Αίθουσα δεν ευσταθούν. Είναι κατάφωρη η διαστρέβλωση της πραγματικότητας.

Το βασικό ερώτημα είναι απλό και μείζον, κυρίες και κύριοι Βουλευτές. Σήμερα, κατά τον Υπουργό, δεν λειτουργούν αποτελεσματικά οι είκοσι οκτώ φορείς διαχείρισης. Το ερώτημα είναι πολύ απλό: Αφού οι είκοσι οκτώ φορείς διαχείρισης, έτσι όπως είναι μέχρι τώρα, που καλύπτουν μόνο το 30% περίπου της έκτασης των προστατευόμενων περιοχών, δεν λειτουργούν σωστά, αύριο, που οι ίδιοι οι είκοσι οκτώ θα έχουν διπλάσιο χώρο να καλύψουν και έχουμε και οκτώ νέους φορείς και έχουμε και νέες περιοχές που έχουν ενταχθεί σε καθεστώς «NATURA», πώς θα δουλέψει καλύτερα το σύστημα; Ποια είναι η τομή σ’ αυτό το νομοσχέδιο; Τι διαφορετικό κάνει, δηλαδή, από αυτά που έκαναν τα προηγούμενα νομοσχέδια; Ποια εργαλεία τούς δίνετε; Τι χρήματα τους δίνετε; Τίποτα.

Έχετε διαβάσει, κυρίες και κύριοι Βουλευτές, την πρόβλεψη για τη χρηματοδότηση; Γενική και αόριστη. Θα πάρει χρήματα ή από τον κρατικό προϋπολογισμό ή από το Πράσινο Ταμείο ή από χρήματα κοινοτικά ή από έσοδα τα οποία θα έχει, ιδιωτικά έσοδα από την εκμετάλλευση, από την αξιοποίηση -για να το πω σωστά- μέσα στις περιοχές που έχει δικαιοδοσία. Πού είναι τα χρήματα; Πού βλέπετε χρήματα; Πού βλέπετε το προσωπικό; Πού βλέπετε τα οργανογράμματα; Με τι προσωπικό θα δουλέψουν αυτοί οι φορείς διαχείρισης;

**ΠΡΟΕΔΡΕΥΩΝ (Μάριος Γεωργιάδης):** Κύριε Σκρέκα, ολοκληρώστε, παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ:** Ολοκληρώνω, κύριε Πρόεδρε.

Κανένας πολιτικός δεν προσφέρει έργο κατηγορώντας τους προηγούμενους. Εγώ να δεχτώ ότι το να κρίνεις αυτό το οποίο παρέλαβες είναι θεμιτό, το να κάνεις, ας πούμε, μία διαπίστωση στο τι παρέλαβες. Να ολοκληρώνεται, όμως, πια η δική σας συνταγματική περίοδος διακυβέρνησης -τρία χρόνια και πάμε στον τέταρτο- και να συνεχίζετε να ασχολείστε με το τι έγινε και τι παραλάβατε και τρία χρόνια τώρα, όπως σας απέδειξα ήδη, να γίνεται το «έλα να δεις» στην Ελλάδα, νομίζω ότι αυτό τουλάχιστον δεν προσφέρει κανένα έργο στους Έλληνες πολίτες και στο δημόσιο συμφέρον. Για αυτό σάς παρακινώ να το αλλάξετε όσο προλαβαίνετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Σας ευχαριστούμε πολύ.

Τον λόγο έχει ο κ. Καραγιάννης εκ μέρους του ΣΥΡΙΖΑ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Το μόνο επιχείρημα που δέχομαι από τον κ. Σκρέκα είναι ότι έχουμε τριετία και κάνουμε απολογισμό.

Απορώ, όμως, για δύο θέματα. Πρώτον, γιατί επανέρχεστε στο θέμα του ΑΔΜΗΕ; Να το εξηγήσω για εκατομμυριοστή φορά. Στην κυριολεξία είναι η εκατομμυριοστή φορά. Εσείς είχατε αποφασίσει να πουλήσετε όλον τον ΑΔΜΗΕ. Καλώς ή κακώς, η παρούσα Κυβέρνηση είπε ότι ο ΑΔΜΗΕ θα παραμείνει κατά 51% στο δημόσιο. Άρα έχουμε δύο εταιρείες: τη ΔΕΗ, όπου το δημόσιο έχει 51%, και τον ΑΔΜΗΕ, όπου το δημόσιο διατηρεί το 51%. Έχετε, λοιπόν, εσείς συμμετοχή σε δύο εταιρείες και πωλείται το υπόλοιπο τμήμα. Το δημόσιο παραμένει μέτοχος 51% και στις δύο.

Εκ των πραγμάτων, λοιπόν, όπως ξέρετε, πρέπει να αποζημιωθεί στη ΔΕΗ το υπόλοιπο, αυτό που χάνει τον ΑΔΜΗΕ. Το δημόσιο δεν έχασε στον ΑΔΜΗΕ. Διατηρεί το 51%. Αυτή είναι η συναλλαγή. Είναι δίκαιη. Δεν μπορώ να σκεφτώ οποιαδήποτε άλλη. Απορώ τι είναι αυτό που λέτε, ότι τους μειώνεται η ΔΕΗ και πληρώνει των ιδιωτών. Οι ιδιώτες μέτοχοι της ΔΕΗ αποζημιώθηκαν εφόσον έχασαν τη συμμετοχή τους στον ΑΔΜΗΕ και πληρώνει η ΔΕΗ -ποιος άλλος να το πληρώσει;- και τον φόρο που αντιστοιχεί σε αυτή τη συναλλαγή. Έκλεισε αυτό το κεφάλαιο.

Οποιοσδήποτε άλλος τρόπος θα παραβίαζε τη βασική αρχή ότι το δημόσιο δεν πούλησε. Παρέμεινε βασικός μέτοχος στον ΑΔΜΗΕ με 51% και παραμένει και βασικός μέτοχος της ΔΕΗ, μια και δεν πρόλαβαν να εφαρμοστούν και τα σχέδια ιδιωτικοποίησης της ίδιας της ΔΕΗ, για τα οποία τόση χαρά είχε η Νέα Δημοκρατία.

Δεύτερον, τη ΔΕΗ την καταστρέφετε κάθε μήνα το τελευταίο εξάμηνο. Είπατε ότι θα καταρρεύσει τον Ιούνιο. Δεν κατέρρευσε. Πήγαμε στο φθινόπωρο. Είπατε «καταρρέει τώρα, δεν θα πάρει δάνεια από τις τράπεζες». Προχώρησε κι αυτό, ανανεώθηκαν. Τρίτον, σας είπα ότι έχει πάρει 1,2 δισεκατομμύριο φέτος ρευστότητα η ΔΕΗ, που της δίνει τη δυνατότητα να χρηματοδοτήσει τον δανεισμό της των επόμενων τριών χρόνων, που ήταν βαρύς. Δεν θυμάμαι να φταίγαμε εμείς για αυτόν τον υπέρμετρο δανεισμό. Οι προηγούμενες διοικήσεις τον είχαν κάνει κι αυτόν. Εμείς τέτοια δάνεια δεν έχουμε πάρει, νομίζω, τα τελευταία τρία χρόνια.

Και τη χρηματοοικονομική πίεση -που λύνατε εσείς τα προβλήματα με δανεισμό τριών - τεσσάρων ετών- τη λύνουμε, αναχρηματοδοτώντας τον δανεισμό της ΔΕΗ και διαμορφώνοντας ένα μεσοπρόθεσμο σχήμα αποπληρωμής των δανείων της. Άρα η ΔΕΗ έχει όλα τα εργαλεία να προχωρήσει με σταθερότητα και να κάνει αυτά που πρέπει να κάνει.

Επαναλαμβάνω πως έχετε την τάση να διαβάζετε δημοσιεύματα, τα οποία νομίζετε ότι παράγουν πολιτική είδηση. Διάβασα το δημοσίευμα ότι ο σύμβουλος της ΔΕΗ θεωρεί ότι δεν είναι χρηματοπιστωτικά φερέγγυα. Αυτό δεν ισχύει. Η ΔΕΗ έβγαλε τριάντα δύο διαψεύσεις. Δεν ισχύει. Τι να κάνουμε; Το διαβάσατε, το έγραψε ένας δημοσιογράφος. Η Νέα Δημοκρατία είναι επιρρεπής στο να λέει κάτι κάποιος και να το αναπαράγει και να το κάνει πολιτική.

Οι απαντήσεις είναι απλές. Δεν ισχύουν αυτά, ούτε τα 500 εκατομμύρια περικοπών, που επικαλεστήκατε, ούτε το μη βιώσιμο του χρέους της ΔΕΗ. Ίσα-ίσα, το αντίθετο. Ο σύμβουλος έχει προσληφθεί ακριβώς για να απαντήσει σε δύο ερωτήματα: Πρώτον την αναδιάρθρωση του χρέους, έτσι ώστε να είναι απόλυτα βιώσιμο. Δεύτερον, πώς θα εισπράξει περισσότερα από τα χρωστούμενα προς τη ΔΕΗ, που χρειάζεται μια πολύ σύνθετη τεχνική μελέτη και να φτιάξει όλο το business plan των αμέσως επόμενων ετών. Αυτό έπρεπε να γίνει. Νομίζω πως σε αυτή την κατεύθυνση προχωράμε.

Σας διαβεβαιώνω ότι και το 2018, όπως αποτύχατε στις καταστροφικές σας προβλέψεις το 2017, η ΔΕΗ θα προχωρήσει κανονικά. Βγήκαν τα οικονομικά στοιχεία –νομίζω- και πάλι σας απέρριψαν.

Κλείνω, λέγοντας ότι «τα facts είναι facts», που λέει και ο Τσακαλώτος, για να τον επικαλεστώ. Τα γεγονότα είναι γεγονότα. Δεν μπορούμε να τσακωνόμαστε για το αν η μετοχή της ΔΕΗ καταρρέει ή αν έχει ανοδική τάση. Αποφασίστε. Κοιτάξτε, λοιπόν. Είναι fact, είναι δεδομένο ότι η μετοχή της ΔΕΗ έχει βελτιωθεί αισθητά το τελευταίο εξάμηνο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, θα ήθελα να αναφέρω κάτι για τα Πρακτικά.

**ΠΡΟΕΔΡΕΥΩΝ (Μάριος Γεωργιάδης):** Ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Σας ενημερώνω ότι έχει επανακατατεθεί το Παράρτημα 1 του σχεδίου νόμου σε πιο ευανάγνωστη μορφή και με βάση τις νομοτεχνικές βελτιώσεις. Θυμίζω ότι το Παράρτημα είναι οι τίτλοι, οι ονομασίες των φορέων και όλες οι συντεταγμένες των ορίων και για τυπικούς λόγους πρέπει να γνωρίζετε ότι έχει επανακατατεθεί και είναι στη διάθεσή σας, με βάση τις νομοτεχνικές βελτιώσεις.

Κύριε Πρόεδρε, εγώ στο τέλος θα καταθέσω όλες τις ημερομηνίες των παραβάσεων για τα περιβαλλοντικά πρόστιμα της χώρας που ανέφερε προηγουμένως ο Κοινοβουλευτικός Εκπρόσωπος της Νέας Δημοκρατίας, όπου αποδεικνύεται ότι όλες έχουν γίνει κατά τη διακυβέρνηση ΠΑΣΟΚ - Νέας Δημοκρατίας.

Ευχαριστώ πολύ.

(Στο σημείο αυτό ο Αναπληρωτής Υπουργός κ. Σωκράτης Φάμελλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 331-333)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Τον λόγο έχει ο κ. Καραγιάννης, αμέσως μετά ακολουθεί ο κ. Θραψανιώτης και μετά θα τοποθετηθούν οι δύο Κοινοβουλευτικοί Εκπρόσωποι, ο κ. Θεοχαρόπουλος εκ μέρους της Δημοκρατικής Συμπαράταξης και ο κ. Ξυδάκης εκ μέρους του ΣΥΡΙΖΑ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Κύριε Πρόεδρε, προσθέστε ακόμα έναν ομιλητή.

**ΠΡΟΕΔΡΕΥΩΝ (Μάριος Γεωργιάδης):** Ο κ. Θεοχαρόπουλος και ο κ. Ξυδάκης έχουν ζητήσει εδώ και πάρα πολλή ώρα τον λόγο. Αν θέλετε ο κ. Ξυδάκης να μη μιλήσει αμέσως μετά τον κ. Θεοχαρόπουλο, να μιλήσει πιο μετά, συνεννοηθείτε μαζί του, αλλά γνωρίζετε ότι οι Κοινοβουλευτικοί Εκπρόσωποι έχουν το δικαίωμα να μιλήσουν όποτε θέλουν.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Κύριε Πρόεδρε…

**ΠΡΟΕΔΡΕΥΩΝ (Μάριος Γεωργιάδης):** Βιάζεστε να φύγετε; Εδώ πριν μου είπατε ότι δεν έχετε κάποιο πρόβλημα και να μιλήσετε ο καθένας στην ώρα του.

Κύριε Καραγιάννη, ορίστε, έχετε τον λόγο.

**ΙΩΑΝΝΗΣ ΚΑΡΑΓΙΑΝΝΗΣ:** Κύριε Υπουργέ, κυρίες και κύριοι συνάδελφοι, αν επιχειρήσουμε να βάλουμε έναν τίτλο στο παρόν σχέδιο νόμου, αυτός θα μπορούσε να είναι «Προστασία Περιβάλλοντος και Βιώσιμη Ανάπτυξη». Ο λόγος είναι η θωράκιση του θεσμικού πλαισίου λειτουργίας των προστατευόμενων περιοχών του δικτύου «NATURA» μέσω των φορέων διαχείρισης, με στόχο τη διατήρηση της βιοποικιλότητας και την προστασία του εθνικού φυσικού κεφαλαίου με όρους βιώσιμης ανάπτυξης.

Μέχρι σήμερα η χώρα μας επιδείκνυε αποσπασματικές λύσεις στο πεδίο προστασίας του φυσικού περιβάλλοντος. Έτσι καθίστατo επιτακτική η ανάγκη θεσμοθέτησης νέου κανονιστικού πλαισίου διαχείρισης, με τους φορείς διαχείρισης να πρωταγωνιστούν θεσμικά στη διαδικασία της περιβαλλοντικής διακυβέρνησης.

Με το παρόν νομοσχέδιο καταγράφονται τα παρακάτω θετικά σημεία. Πρώτον, οι φορείς διαχείρισης αναγνωρίζονται και θεμελιώνονται ως το σχήμα που θα διοικεί τις προστατευόμενες περιοχές.

Δεύτερον, όλες οι περιοχές «NATURA 2000», τόσο αυτές που υπάρχουν όσο και αυτές που προτάθηκαν, καλύπτονται από κάποιον φορέα σε ποσοστό 100%.

Τρίτον, προβλέπεται κρατική χρηματοδότηση για την κάλυψη των αναγκών του Εθνικού Συστήματος Προστατευόμενων Περιοχών μέσω του προϋπολογισμού, σε αντίθεση με τον ν.2742/99. Οι τριάντα έξι φορείς διαχείρισης, είκοσι οκτώ παλιοί και οκτώ νέοι, θα καλύπτουν σχεδόν όλο το δίκτυο των περιοχών «NATURA», συμπεριλαμβανομένων επικείμενων επεκτάσεών του. Αυτό αποτελεί σημαντικό βήμα προόδου, μεγαλύτερη ευρωπαϊκή εμβάθυνση και έμπρακτη περιβαλλοντική ευαισθησία από μέρους της Κυβέρνησης.

Ειδικά για την Ήπειρο και τον Νομό Ιωαννίνων με τα σημαντικά ορεινά οικοσυστήματα, ο φορέας Εθνικού Πάρκου Βόρειας Πίνδου αναλαμβάνει συνολικά δώδεκα περιοχές του δικτύου, ενώ ο αντίστοιχος φορέας του Πάρκου Τζουμέρκων καλύπτει το σύνολο των περιοχών της ανατολικής Ηπείρου και της δυτικής Θεσσαλίας. Οι δύο αυτοί φορείς καλύπτουν όλες τις ορεινές περιοχές του Νομού Ιωαννίνων με το σπάνιο ανάγλυφο και τη μοναδική φύση, η οποία φιλοξενεί πολλά είδη που βρίσκονται σε κίνδυνο, όπως το αγριόγιδο της Πίνδου και τα τελευταία ζευγάρια του μικρού μεταναστευτικού γύπα με την κοινή ονομασία «Ασπροπάρης».

Δυστυχώς, η λαθροθηρία και η παράνομη αποψίλωση σπάνιων φυτών για φαρμακευτική χρήση στα ελληνοαλβανικά σύνορα συνεχίζεται, παρ’ όλες τις προσπάθειες ελέγχου και καθίστανται πλέον επιτακτικές οι συνέργειες προστασίας μεταξύ των δύο χωρών στην κατεύθυνση αυτή.

Θα ήταν παράλειψή μου, όμως, να μην αναφερθώ στο πολύ σημαντικό έργο των φορέων της λίμνης Παμβώτιδας του Αμβρακικού και του Καλαμά Αχέροντα. Εκεί, όπως ήδη έχει αναφερθεί, εντοπίζονται προβλήματα που νομίζω ότι υπάρχει η πρόθεση λύσης τους από το Υπουργείο.

Έτσι, η Ήπειρος με τους πέντε φορείς καλύπτει πλήρως τις περιοχές εντός των ορίων της περιφέρειας και μπορεί να αναδείξει ευκολότερα τα συγκριτικά της πλεονεκτήματα στον τουρισμό και τον αγροτοδιατροφικό τομέα.

Εδώ εντοπίζεται κατά την άποψή μου η σημαντική αναπτυξιακή ευκαιρία που προσφέρει αυτό το σχέδιο νόμου με την πρόβλεψη για τον ρόλο των φορέων στην τοπική ανάπτυξη, την προβολή τοπικών προϊόντων και τη λειτουργία πεζοπορικών μονοπατιών.

Χαρακτηριστικό παράδειγμα είναι το Εθνικό Πάρκο Τζουμέρκων και η πιστοποίηση της περιοχής ως βιώσιμου τουριστικού προορισμού από το EUROPARC. Είναι η πρώτη ελληνική περιοχή και μια από τις διακόσιες σε ευρωπαϊκό επίπεδο.

Είναι επίσης σε θετική κατεύθυνση οι τροπολογίες που αφορούν γεωργικές εκμεταλλεύσεις, κάμπινγκ, ορειβατικά καταφύγια και έργα υποδομής, με την επιφύλαξη πάντα της τήρησης των διαδικασιών της περιβαλλοντολογικής αδειοδότησης, καθώς επίσης και η δυνατότητα που δίνεται με την τροπολογία του κ. Λαζαρίδη στη βοήθεια που πρέπει να δοθεί σε μονές, κελιά και μετόχια.

Η αξιοποίηση δε του φυσικού περιβάλλοντος με το νέο εργαλείο των διαχειριστικών σχεδίων βόσκησης μπορεί να προσδώσει μεγαλύτερη προστιθέμενη αξία και εξωστρέφεια μέσω των σχετικών πιστοποιήσεων στα παραγόμενα κτηνοτροφικά προϊόντα των προστατευόμενων περιοχών. Είναι προϊόντα, όπως δείχνει η ευρωπαϊκή εμπειρία, που έχουν σημαντική ζήτηση στην αγορά υψηλών απαιτήσεων και ειδικής γαστρονομίας και μπορούν να εξασφαλιστούν ευρωπαϊκοί πόροι για την προβολή και την προώθησή τους.

Σύμφωνα με την έρευνα της εταιρείας «DIANEOSIS», περιοχές «NATURA 2000», προστασία και βιώσιμη ανάπτυξη, τα οφέλη για την εθνική οικονομία της αξιοποίησης αυτών των περιοχών μπορούν να αγγίξουν τα 2 δισεκατομμύρια ευρώ τον χρόνο, με πρόβλεψη δημιουργίας δέκα χιλιάδων θέσεων εργασίας.

Σε επίπεδο Ευρωπαϊκής Ένωσης, το δίκτυο «NATURA» αντιστοιχεί σε είκοσι έξι χιλιάδες περιοχές και καλύπτει το 18% της Ένωσης. Τα οφέλη εκτιμώνται από 200 μέχρι 300 δισεκατομμύρια ευρώ τον χρόνο και αντιστοιχούν στο 2% με 3% του Ακαθάριστου Εγχώριου Προϊόντος της Ευρωπαϊκής Ένωσης. Πιο συγκεκριμένα, προσφέρει στην Ευρωπαϊκή Ένωση 4 εκατομμύρια τετρακόσιες χιλιάδες θέσεις εργασίας και 405 δισεκατομμύρια ετήσιου τζίρου εξαρτώνται άμεσα από τη διατήρηση υγιών οικοσυστημάτων, τα περισσότερα σε περιοχές «NATURA».

Κλείνοντας, θα ήθελα να επισημάνω τη σημαντική ρύθμιση –παρ’ όλο που έχει αποσυρθεί για να ενταχθεί σε συγκεκριμένο νομοσχέδιο- σε ό,τι αφορά την εγκατάσταση κέντρων αδέσποτων ζώων. Είναι ένα μεγάλο πρόβλημα, το οποίο θα πρέπει να αντιμετωπιστεί με τον καλύτερο δυνατό τρόπο.

Ευχαριστώ για την προσοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καραγιάννη.

Τον λόγο έχει ο κ. Παναγιώταρος.

Κύριε Θραψανιώτη, δείξτε μου, παρακαλώ, την υπομονή σας, ώστε να μιλήσει ο κ. Παναγιώταρος, ο οποίος είχε ενημερώσει ότι θα έρθει λίγο αργότερα από τη σειρά του.

Κυρία Καρακώστα, τρεις θα μιλήσουν πριν από τον Κοινοβουλευτικό Εκπρόσωπο. Και πάλι, όμως, είσαστε στη θέση 22, οπότε θα έχουν μιλήσει όλοι οι Κοινοβουλευτικοί μέχρι να έρθει η σειρά σας.

Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Θα έπρεπε οι διάφοροι «Σαμαροβενιζέλοι» να κρατάνε το στόμα τους κλειστό και να μη σκούζουν στα κανάλια για τη χειραγώγηση της δικαιοσύνης, για τα αίσχη τα οποία συμβαίνουν, τα αίσχη τα οποία γίνονται σε αυτή την υπόθεση της «NOVARTIS», διότι είτε έτσι είτε αλλιώς είσαστε ένοχοι.

Εάν η υπόθεση είναι φιάσκο, είσαστε ένοχοι διότι εσείς είστε οι πρώτοι και που ψηφίσατε τον νόμο για τους κουκουλοφόρους μάρτυρες και ήσασταν αυτοί οι οποίοι «διαπομπεύατε» την τρίτη πολιτική δύναμη -και το βάζω σε εισαγωγικά το «διαπομπεύατε», γιατί μάλλον η διαπόμπευση σας γύρισε στα μούτρα- και εσείς ήσασταν αυτοί οι οποίοι παίρνατε τηλέφωνα δικαστικούς -οι διάφοροι «Μπάμπηδες», οι «Μάκηδες», τον «Παναθηναϊκάκια» και τους λοιπούς. Εσείς ήσασταν αυτοί οι οποίοι τα στήνατε με τον πλέον άκομψο και άθλιο τρόπο και, όπως ανοίγατε τον λάκκο της Χρυσής Αυγής, πέφτατε μέσα ο ένας μετά τον άλλον.

Ο τότε Πρωθυπουργός, ο κ. Σαμαράς, έπεσε μαζί και η κυβέρνησή του, λόγω Χρυσής Αυγής. Ποιος θυμάται τον κ. Μιχελάκη -ο οποίος ήταν από το team που «μαγείρεψε» όλη αυτή τη σκευωρία σε βάρος της Χρυσής Αυγής- τότε που όλα τα κανάλια και τα ΜΜΕ πήγαιναν κάπου προς Κορωπί για να βρουν τον οπλισμό της Χρυσής Αυγής σε ένα μουσείο του Πάλλη, αλλά ψάχνοντας να βρουν τον οπλισμό της Χρυσής Αυγής, βρήκανε μια ατζέντα με αυτούς που «λάδωνε» ο Πάλλης και πρώτος-πρώτος ήταν ο Βουλευτής της Νέας Δημοκρατίας και Υπουργός, ο κ. Μιχελάκης, που «τα έπαιρνε» για να κάνει ερωτήσεις προς όφελος κάποιων επιχειρηματιών.

Όταν κάποια στιγμή ήρθε αυτή η υπόθεση, η δικογραφία, στο Κοινοβούλιο, ενώ υπήρχε η δυνατότητα να παραπεμφθεί, ούτε οι Βουλευτές του ΣΥΡΙΖΑ ψήφισαν παραπομπή. Όταν ο Πρόεδρος που προήδρευε ρώτησε αν κάποιος από τους Βουλευτές έχει να πει κάτι, σηκώθηκε ένας Βουλευτής της Νέας Δημοκρατίας, έγκριτος καθηγητής νομικός και πολλά άλλα σημαντικά, και έβγαλε έναν λόγο γιατί δεν πρέπει να παραπεμφθεί ο κ. Μιχελάκης. Ο εν λόγω Βουλευτής, που μετά δεν εξελέγη και λίγο αργότερα έγινε και Πρόεδρος της Δημοκρατίας, ήταν ο κ. Προκόπης Παυλόπουλος και αξίζει να μπείτε να δείτε την αγόρευσή του γιατί δεν πρέπει να παραπεμφθεί ο Βουλευτής αυτός, ο οποίος «τα έπαιρνε» για λογαριασμό κάποιου επιχειρηματία.

Και βλέπουμε τώρα όλους αυτούς που ήταν στην μπροστάντζα αυτού που συνέβη, του μπερδέματος των εξουσιών, που ο ίδιος ο Πρωθυπουργός -και υπάρχουν τα ηχητικά ντοκουμέντα- έπαιρνε τηλέφωνο τους εφέτες για να κλείσουν φυλακή Βουλευτές και πολλά άλλα πράγματα. Τώρα, επειδή εν μέρει βρίσκονται σε αυτή τη θέση, φωνάζουν και κλαίνε, οπότε, αν είναι σκευωρία, να θυμάστε τι είχατε κάνει εσείς πριν από λίγα χρόνια. Αν δεν είναι σκευωρία, όμως, και είναι αλήθεια, και οι πληροφορίες είναι πάρα πολλές προς αυτήν την κατεύθυνση, διότι εδώ δεν έχει να κάνει με εγχώριες έρευνες, αλλά έχει να κάνει με τις έρευνες του μεγαλύτερου και ισχυρότερου κράτους του κόσμου, των Ηνωμένων Πολιτειών, της Επιτροπής Κεφαλαιαγοράς των Ηνωμένων Πολιτειών, που εκεί δεν παίζουν. Εκεί αν περάσει κάποιος έξω από το Χρηματιστήριο, τρελός να είναι, χαζός, και να λέει «αγοράστε τη μετοχή τάδε», πάει φυλακή ισόβια. Όχι όπως εδώ με τα παπαγαλάκια που χειραγωγούσατε το Χρηματιστήριο και κάνατε πολιτική.

Το FBI, η Επιτροπή Κεφαλαιαγοράς και άλλοι αποφάνθηκαν ότι αυτή η εταιρεία λάδωνε, και λάδωνε πολύ χοντρά, ένα μάτσο πολιτικούς και αυτή η υπόθεση, αν θέλει η Κυβέρνηση -αλλά δυστυχώς αμφιβάλλουμε αν πραγματικά το θέλει αυτό- και φτάσει μέχρι τέλους, θα αποδειχτεί ποιοι τα τσέπωναν, ποιοι τα έπαιρναν εις βάρος του ελληνικού λαού.

Λέμε ότι είναι σχεδόν σίγουρο ότι κάποιοι τα έπαιρναν, γιατί έχουμε το προηγούμενο της «SIEMENS», που έχει αποδειχτεί περίτρανα ότι τα έπαιρναν τα δύο μεγάλα κόμματα κανονικά, έπαιρναν ποσοστά επί όλων των συμβολαίων τα οποία κλείνονταν με το ελληνικό δημόσιο, αλλά δεν τιμωρήθηκε σχεδόν κανένας ή μάλλον ένας τιμωρήθηκε και σε αυτόν έχει πέσει το ανάθεμα όλου του σάπιου και βρώμικου πολιτικού συστήματος.

Αυτά για αυτή την υπόθεση που βλέπουμε τώρα και γελάμε, γιατί, είτε έτσι είτε αλλιώς, βιώνετε και καταλαβαίνετε τι εστί αδικία, αν είναι έτσι, αν τα παίρνατε με τη Samsonite, γιατί εκμοντερνίσατε κιόλας τις μίζες και από τα Pampers περάσατε στα τροχήλατα Samsonite, αγαπητοί κύριοι, που κατηγορείστε για ό,τι κατηγορείστε.

Πάμε τώρα να πούμε δυο λόγια για το νομοσχέδιο. Λείπει ο κ. Φάμελλος, έφυγε, αλλά δεν πειράζει. Θα σταθώ στην τροπολογία που έχει να κάνει με τις ταβέρνες στον Σχινιά, που δείχνει σε όλο της το μεγαλείο την προχειρότητα αυτού του κράτους, μια απίστευτη προχειρότητα σε όλους τους τομείς, που, όταν φτάνει στο αμήν, κάνει κάποιες σπασμωδικές ενέργειες. Από τη μία, λέει, για να μην πληρώσουμε κάποια πρόστιμα στην Ευρωπαϊκή Ένωση, αλλά από την άλλη καταστρέφει το βιος κάποιων επαγγελματιών. Και δεν είναι απλά το βιος αυτές οι ταβέρνες. Υπάρχουν γύρω στα εβδομήντα πέντε χρόνια εκεί, είναι αναπόσπαστο τμήμα αυτού του πευκοδάσους του Σχινιά και ό,τι γινόταν σε αυτόν τον πολύ ωραίο και ιδιαίτερο χώρο περιλάμβανε και αυτές τις ταβερνίτσες, όπου οι απλοί Έλληνες πολίτες πήγαιναν, έκαναν το μπάνιο τους, έτρωγαν και οτιδήποτε άλλο.

Λέμε, κατ’ αρχάς, επειδή κάνατε και νομικά λάθη -θα σας τα έχουν πει οι νομικοί σας και τώρα προσπαθείτε με μια τροπολογία να μπαλώσετε τα αμπάλωτα- ότι θα τους πληρώσετε χρυσούς τους ταβερνιάρηδες αυτούς. Χρυσούς θα τους πληρώσετε με αυτό το οποίο πράξατε τώρα! Θα σας ζητούν απίστευτα διαφυγόντα κέρδη από τούδε μέχρι τη στιγμή που θα κάνετε τη μετεγκατάσταση που έχει πει το Σ.τ.Ε. και που δεν κάνετε τίποτα, γιατί δεν ξέρετε τι γίνεται.

Πάμε τώρα στο σενάριο, γιατί αγαπάτε τη φύση και τη θέλετε «NATURA», ας φύγουν αυτά από εκεί και θα υπάρχουν μόνο πέντε κιόσκια, για να πουλάνε πορτοκαλάδες και λεμονάδες. Ούτε αυτοκίνητα, γιατί τα αυτοκίνητα θα παρκάρουν χιλιόμετρα μακριά, σε ένα πάρκινγκ. Άρα θα πρέπει να πληρώνουν όσοι απλοί οικογενειάρχες πάνε εκεί. Μετά θα πρέπει να πληρώνουν μια δημοτική συγκοινωνία, που δεν υπάρχει, θα φτιαχτεί ενδεχομένως για να τους πηγαίνει στον χώρο. Και μάλιστα όχι στον χώρο. Θα τους αφήνει καμμιά πεντακοσαριά μέτρα πιο πέρα. Και θα πηγαίνουν οι οικογένειες με τα μπαγκάζια τους, με τις καρέκλες, με τις πετσέτες κ.λπ.. Και επειδή δεν θα υπάρχουν φυσικά αυτοί οι ταβερνιάρηδες που κρατούσαν πεντακάθαρο τον χώρο, το τοπίο θα γίνει ένα απέραντο αχούρι. Γιατί, όπως δεν μπορεί να διατηρήσει το κράτος το υφιστάμενο καμμία υποδομή του σωστή και καθαρή, δεν πρόκειται να κάνει τίποτα και με το πευκοδάσος του Σχινιά. Θα είναι η χαρά του ελευθέρου κάμπινγκ και του κάθε χαβαλέ, για να δείτε τι θα γίνει. Και αυτό είναι ζήτημα ενός ή δύο ετών.

Βέβαια, υπάρχει και κάτι άλλο που δεν το ξέρουμε. Επειδή η μισή έκταση ανήκει σε μια πολύ μεγάλη πολιτική οικογένεια, ίσως αργότερα, αφού φύγουν αυτοί οι ταβερνιάρηδες, να δούμε να ξεφυτρώνει κάτι άλλο, για να εξυπηρετήσει τον κόσμο αυτόν όμορφα και ωραία, για να δούμε τι γίνεται.

Τελειώνω για το συγκεκριμένο ζήτημα. Την ευαισθησία σας, κύριοι του ΣΥΡΙΖΑ, στα αυθαίρετα και στις παρανομίες την είδαμε, όταν και εσείς πλέον στηρίξατε και έχετε βάλει φαρδιές πλατιές υπογραφές για το μεγαλύτερο αυθαίρετο της υφηλίου, το «The Mall». Αντί να δείξετε το καλό παράδειγμα, κυνηγάτε τους ταβερνιάρηδες, τους μεροκαματιάρηδες, τους απλούς ανθρώπους και αφήνετε τους φίλους σας, αυτούς που, από ό,τι βλέπουμε σας βάζουν και διαφημίσεις στο περιοδικό «ΡΑΔΙΟΤΗΛΕΟΡΑΣΗ», αλώβητους, απείραχτους να συνεχίζουν το θεάρεστο έργο τους.

Και εν τάχει θα αναφερθώ σε μια τελευταία τροπολογία για τον βόρειο οδικό άξονα Κρήτης-είναι και ο Υπουργός από την Κρήτη- έναν άθλιο οδικό άξονα, όπου πάμπολλοι Πρωθυπουργοί, Υπουργοί καταγόμενοι από την Κρήτη δεν έκαναν τίποτα απολύτως. Τώρα λέτε να αλλάξετε τα δεδομένα. Ενδεχομένως να είναι για καλό, αλλά δεν υπάρχει κάποιο χρονοδιάγραμμα για το πώς θα είναι ο βόρειος οδικός άξονας Κρήτης και πότε θα αρχίσει να κατασκευάζεται.

Εμείς σας έχουμε κάνει πρόταση και από ερωτήσεις και με άλλες παρεμβάσεις μας ότι για τον υφιστάμενο δρόμο, μέχρι να γίνει κάτι καινούργιο, γιατί είναι σίγουρο ότι θα σας πάρει πολύ καιρό, θα μπορούσατε να κάνετε απλά πράγματα: από το να καθαρίσετε τις λωρίδες εκτάκτου ανάγκης, που οι καλαμιές έχουν πέσει στη μέση του δρόμου και δεν υπάρχουν, να κάνετε μια διαγράμμιση, που δεν υπάρχει πουθενά, να φτιάξετε τις λάμπες, που είναι καμένες και δεν σας καίγεται καρφί για να τις αλλάξετε, να βάλετε κάποια φωσφορίζοντα σήματα στη μέση του δρόμου. Μπορείτε να κάνετε απλά πραγματάκια, μπας και σωθεί καμμία ζωή μέχρι να φτιάξετε αυτόν τον δρόμο.

Και αν κρίνουμε από την ταχύτητα με την οποία κατασκευάζεται το κομμάτι από το Ηράκλειο μέχρι την Χερσόνησο, που βρίσκεται στον τρίτο, τέταρτο χρόνο, μάλλον ο βόρειος οδικός άξονας Κρήτης θα αργήσει πάρα πολύ να γίνει, ακόμα και με τη νέα μορφή που θέλετε να δώσετε και τον νέο φορέα, ο οποίος θα τον διαχειριστεί.

Ευχαριστώ πάρα πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παναγιώταρο.

Κύριε Θραψανιώτη, έχετε τον λόγο και ευχαριστώ για την υπομονή σας. Αμέσως μετά θα πάρει τον λόγο ο κ. Θεοχαρόπουλος και ο κ. Ξυδάκης.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε.

Θα μου επιτρέψετε να κάνω μια αναφορά στην εισηγήτρια της Χρυσής Αυγής. Νομίζουν ότι θα εξαγνιστούν στην «κολυμπήθρα του Μίκη Θεοδωράκη» για τις εγκληματικές τους πράξεις που βρίσκονται υπό δικαστική διερεύνηση.

Τα τραγούδια του Γιάννη Ρίτσου, του Ιάκωβου Καμπανέλλη, του Μανόλη Αναγνωστάκη και τόσων άλλων γράφτηκαν γιατί στόλισαν τη δράση και τις θυσίες των αγωνιστών της εθνικής αντίστασης, των κρατουμένων στα ναζιστικά στρατόπεδα συγκέντρωσης, των κρατουμένων στη Μπουμπουλίνας, τη Μακρόνησο και αλλού. Τα τραγούδια αυτά ανήκουν στον ελληνικό λαό και τους αγώνες του. Δεν χαρίζονται, δεν εκχωρούνται, δεν μπορούν να τα τραγουδήσουν δωσίλογοι και νοσταλγοί των στρατευμάτων κατοχής.

Το νομοσχέδιο που συζητούμε, κυρίες και κύριοι Βουλευτές, δημιουργεί τις προϋποθέσεις για περισσότερη προστασία του φυσικού περιβάλλοντος. Με την εκπόνηση των ειδικών περιβαλλοντικών μελετών, που θα συνοδεύονται από τα σχέδια προεδρικών διαταγμάτων για τις χρήσεις γης και σχέδια διαχείρισης των προστατευόμενων περιοχών, οριοθετούνται οι προστατευόμενες περιοχές της χώρας. Τις μετατρέπουμε σε αναπτυξιακό εργαλείο και δημιουργούμε φορείς διαχείρισης στους οποίους συμμετέχει σε μεγάλο βαθμό η τοπική κοινωνία, ενισχύοντας έτσι και την τοπική και εθνική οικονομία.

Πριν από την έκδοση της κοινής υπουργικής απόφασης, οι προστατευόμενες περιοχές του δικτύου «NATURA» ανέρχονταν στις τετρακόσιες δεκαεννέα. Τώρα με την νέα πρόταση ανεβαίνουν στις τετρακόσιες σαράντα έξι, ενώ οι οργανωμένες περιοχές με φορείς ήταν μόνο ογδόντα εννέα δημιουργούνται, πλέον, οκτώ φορείς και η κάλυψη θα είναι συνολική, καθολική φθάνοντας στο 99,8% των περιοχών. Ήδη οι υπάρχοντες φορείς καλύπτουν το 65,6% της χώρας, ενώ με τους νέους φορείς θα καλυφθεί το υπόλοιπο 34,2%. Μένει το 0,2% που αφορά το Άγιον Όρος, όπου υπάρχει ιδιαίτερη κατάσταση, και η πρόβλεψη είναι σε συνεργασία με το Υπουργείο Εξωτερικών να γίνει η προστασία του.

Στην Κρήτη εκτός του ήδη υφιστάμενου Φορέα Διαχείρισης της Σαμαριάς, ο οποίος να πούμε εδώ ότι αποτελεί παράδειγμα σωστής λειτουργίας, ο οποίος θα καλύπτει και τον Νομό Ρεθύμνου, δημιουργείται και ο Φορέας Διαχείρισης Ανατολικής Κρήτης με έδρα το Ηράκλειο και θα καλύπτει και τον Νομό Λασιθίου.

Και γεννάται το ερώτημα: Είναι αναγκαία η δημιουργία και η στελέχωση και η λειτουργία των φορέων διαχείρισης; Προφανώς περισσότερο αναγκαία από κάθε άλλη φορά.

Θα αναφερθώ σε ορισμένες χαρακτηριστικές περιπτώσεις στον Νομό Λασιθίου, όπου υπάρχουν περιοχές ιδιαίτερου φυσικού κάλλους και χρήζουν άμεσης προστασίας. Ένα από αυτά είναι το μοναδικό φοινικόδασος της Μεσογείου, το φοινικόδασος του Βάι, με τον ονομαστό φοίνικα του Θεόφραστου στην περιοχή της Σητείας και το οποίο κινδυνεύει άμεσα από το κόκκινο σκαθάρι.

Η συμβολή του νέου φορέα διαχείρισης θα είναι καθοριστική για τη διάθεσή του και την προστασία του μοναδικού αυτού ιδιαιτέρου δάσους. Εδώ υπάρχει μια σύγχυση, αν θέλετε, μια συναρμοδιότητα φορέων του Υπουργείου Περιβάλλοντος και του Υπουργείου Αγροτικής Ανάπτυξης, με αποτέλεσμα να μην μπορεί να γίνει μία προληπτική αντιμετώπιση του σκαθαριού.

Στο δεύτερο στο οποίο θέλω να αναφερθώ είναι η νήσος Χρυσή, στα νότια της Ιεράπετρας. Είναι ένας τουριστικός προορισμός με σπάνια και ιδιαίτερα χαρακτηριστικά. Στο νησί βρίσκεται το μοναδικό σε μέγεθος αλλά και απειλούμενο συγχρόνως δάσος αρκεύθου ή θαλασσόκεδρου. Είναι ένα μοναδικό νησί και για τις αρχαιολογικής αξίας περιοχές -υπήρχαν τα λατομεία της σημύδας- αλλά και για τις περίφημες αμμουδιές του με τα εκατομμύρια κοχύλια.

Πέρσι το καλοκαίρι γίναμε όλοι μάρτυρες της ανεξέλεγκτης, παράνομης και καταχρηστικής εκμετάλλευσης του νησιού, σε βαθμό που να κινδυνεύει το φυσικό τοπίο, να είναι ορατός ο κίνδυνος. Έχει κατατεθεί πρόταση για δημιουργία φορέα διαχείρισης. Βρίσκεται καταχωνιασμένη στα συρτάρια του Υπουργείου. Τώρα εντάσσεται στον νέο φορέα ανατολικής Κρήτης και ευελπιστούμε να δοθούν λύσεις αλλά και προτάσεις για τη διάθεσή του.

Τρία, το δάσος του Σελάκανου, ένα σπάνιο και μοναδικό πευκόδασος με σημαντική συμβολή στην παραγωγή μελιού ιδιαίτερης ποιότητας και προστιθέμενης αξίας με σημαντική συμβολή στην τοπική οικονομία, το οποίο έχει κινδυνεύσει κατ’ επανάληψη από πυρκαγιές.

Επίσης, το οροπέδιο Καθαρό στην Κριτσά, όπου υπάρχουν τα μοναδικά στον κόσμο παλαιοντολογικά ευρήματα νάνων ιπποποτάμων και ελεφάντων.

Για να δούμε τη σημασία των φορέων διαχείρισης για την προστασία, αρκεί να επισημάνουμε το γεγονός ότι η περιοχή των ευρημάτων, η οποία έχει οριοθετηθεί και καλυφθεί με μεμβράνες για την προστασία τους, οργώθηκε από κάποιους κατοίκους, γιατί θεώρησαν ότι τους ανήκε.

Τέλος, στον Νομό Λασιθίου δημιουργείται έντονο πρόβλημα με την ανεπιτήρητη βόσκηση, φαινόμενο που απασχολεί και πολλές περιοχές της χώρας, αλλά στο Λασίθι έχει πάρει ιδιαίτερες διαστάσεις. Οφείλεται, βεβαίως, σε μια μειοψηφία κτηνοτρόφων, οι οποίοι εμφανίζουν έντονη παραβατικότητα και αμαυρώνουν την εικόνα των συναδέλφων τους. Η ανασύσταση της Αγροφυλακής, η οποία καταργήθηκε το 1993, χωρίς να υπάρξει πρόνοια προστασίας στο πλαίσιο των φορέων διαχείρισης, σε συνδυασμό με τα σχέδια βελτίωσης γαιών, θα συνέβαλλε αποτελεσματικά στην προστασία του περιβάλλοντος.

Και πριν κλείσω, κύριε Πρόεδρε, θέλω να υποβάλω ένα ερώτημα στον κύριο Υπουργό και, αν η απάντηση είναι αρνητική, μία παράκληση. Στις προστατευόμενες περιοχές περιλαμβάνονται τα γεωπάρκα. Αν περιλαμβάνονται τα γεωπάρκα τα οποία έχουν ενταχθεί στο Παγκόσμιο Δίκτυο Γεωπάρκων της UNESCO, ισχύουν τα ίδια μέτρα προστασίας με τις περιοχές «NATURA»; Αν όχι, νομίζω ότι δεν θα ήταν απλώς χρήσιμο, αλλά αναγκαίο να περιληφθούν. Όμως γνωρίζετε, η χώρα μας κατέχει προνομιούχο θέση στο Παγκόσμιο Δίκτυο Γεωπάρκων, με πέντε ήδη ενταγμένες περιοχές στις εκατόν είκοσι επτά παγκοσμίως και αυτά είναι η Λέσβος, το Εθνικό Πάρκο Βουραϊκού, το Εθνικό Βίκου – Αώου, ο Ψηλορείτης και η Σητεία στην Κρήτη και συζητείται ένα έκτακτο, αυτό της Σύρου. Χαρακτηρίζονται και αυτά ως μνημεία της φύσης και χρήζουν ανάλογης προστασίας.

Κυρίες και κύριοι Βουλευτές, το παρόν σχέδιο νόμου αποτελεί ένα ακόμα εργαλείο στην προσπάθεια να προστατευθεί το περιβάλλον, το οποίο αποτελεί πολιτιστικό απόθεμα και σαν τέτοιο μέρος της πολιτιστικής μας κληρονομιάς έχουμε χρέος να το προστατεύσουμε, γιατί σε αυτό έχουν δικαίωμα και οι επόμενες γενιές και όχι μόνο η δική μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Θραψανιώτη.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος, αμέσως μετά ο κ. Ξυδάκης. Θα περάσουμε στη λίστα με τρεις ομιλητές, θα ακολουθήσει ο κ. Σαρίδης, άλλοι τρεις ομιλητές και ο κ. Σαχινίδης και έτσι θα ολοκληρώσουμε και με τους Κοινοβουλευτικούς Εκπροσώπους και θα συνεχίσουμε με τη λίστα μέχρι τη λήξη της συνεδρίασης.

Κύριε Θεοχαρόπουλε, έχετε τον λόγο για δώδεκα λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, συζητούμε σήμερα άλλο ένα νομοσχέδιο του Υπουργείου Περιβάλλοντος και Ενέργειας, το οποίο αφορά κυρίως τους φορείς διαχείρισης προστατευόμενων περιοχών, ενός θεσμού δηλαδή που υφίσταται στη χώρα μας από τις αρχές της δεκαετίας του 2000.

Δυστυχώς, όμως, η συζήτηση γίνεται μέσω θεσμικών και παρατεταμένων συγκρούσεων, καθώς και εθνικών προκλήσεων, που, δυστυχώς, για άλλη μια φορά, δημιουργούν πόλωση και διχασμό. Είναι εξαιρετικά λυπηρό το ότι, ενώ αυτή την περίοδο θα έπρεπε να συζητάμε για την παραγωγική ανασυγκρότηση της χώρας, μέσα από ένα εθνικό σχέδιο βιώσιμης ανάπτυξης, ώστε να μπουν πραγματικά τα θεμέλια για την έξοδο της χώρας από την κρίση, αντιμετωπίζουμε μία πολιτική κατάσταση και συμπεριφορά κατώτερη των περιστάσεων, σε διάφορα επίπεδα.

Τις προηγούμενες ημέρες, τις προηγούμενες εβδομάδες είχαμε και έχουμε ακόμα το θέμα των διαπραγματεύσεων σε σχέση με τη FYROM, το θέμα του ονόματος και τους ευρύτερου προβλήματος, το οποίο πρέπει, επιτέλους, να επιλυθεί και να μη σέρνεται εδώ και δεκαετίες.

Η δική μας παράταξη, ο δικός μας φορέας, η Δημοκρατική Συμπαράταξη, το Ποτάμι, το Κίνημα Αλλαγής πήρε την πιο υπεύθυνη στάση από την αρχή. Είπαμε ότι εδώ χρειάζεται να υπάρχει μία κοινά αποδεκτή λύση σύνθετης ονομασίας για όλες τις χρήσεις, και εντός και εκτός, και βεβαίως με τις ταυτόχρονα απαραίτητες εγγυήσεις για τα θέματα του αλυτρωτισμού. Δεν αλλάξαμε αυτή τη στάση μας καιροσκοπικά, όπως έκαναν άλλες δυνάμεις, όπως, για παράδειγμα, η Νέα Δημοκρατία, η οποία σύρθηκε σε μία λογική ψηφοθηρική το προηγούμενο χρονικό διάστημα.

Και βεβαίως, είπαμε ότι αυτή η εθνικά υπεύθυνη στάση μας απαιτεί εθνική συνεννόηση και εθνική στρατηγική, κάτι το οποίο δεν έχει συμβεί. Δεν μπορεί να γίνει στη χώρα μας ούτε Συμβούλιο Αρχηγών. Γιατί στην Κυβέρνηση δεν υπάρχει η κοινή στάση και διαφωνεί ο Πρόεδρος των Ανεξαρτήτων Ελλήνων. Ο κ. Μητσοτάκης από την άλλη λέει «δεν θα πάω σε ένα Συμβούλιο Αρχηγών». Δίπλα, στη γειτονική χώρα, συνεργάζονται, συνεννοούνται σε Συμβούλιο Αρχηγών κι εδώ δεν μπορεί να υπάρξει ούτε η απαιτούμενη συνεννόηση στην εθνικά υπεύθυνη στάση και θέση της χώρας μας που έχει χαραχθεί από τις αρχές του 2000, το 2001, από την ενδιάμεση συμφωνία το 1995, το 2008 μετά στο Βουκουρέστι. Κι αυτή την εθνική στάση θα έπρεπε να κρατά η χώρα μας όλη την προηγούμενη περίοδο.

Εμείς, ταυτοχρόνως, σας έχουμε πει ότι θα τοποθετηθούμε υπεύθυνα, όταν και αν έρθει ως αποτέλεσμα διαπραγμάτευσης μία συμφωνία η οποία θα αντιμετωπίζει όλα αυτά τα θέματα συνολικά και, βεβαίως, θα τοποθετηθούμε επί αυτού του αποτελέσματος της διαπραγμάτευσης, το οποίο ακόμα δεν το έχουμε δει.

Και μέσα σε αυτό το κλίμα, όχι βέβαια εντελώς ανεξάρτητα από αυτό, την επόμενη μέρα του συλλαλητηρίου της Αθήνας, έχουμε ένα άλλο ζήτημα να αναδεικνύεται, το θέμα του σκανδάλου της «NOVARTIS». Το σκάνδαλο αυτό διερευνάται τόσο διεθνώς όσο και στη χώρα μας. Συνδέεται άρρηκτα με την προσπάθεια πολυεθνικών φαρμακευτικών εταιρειών να κερδοσκοπήσουν μέσα από την υπέρμετρη αύξηση των φαρμακευτικών δαπανών.

Για να πούμε τα πράγματα όπως έχουν, στη χώρα μας η φαρμακευτική δαπάνη υπερδιπλασιάστηκε από 2,4 δισεκατομμύρια σε 5,1 δισεκατομμύρια ευρώ επί κυβέρνησης Νέας Δημοκρατίας την περίοδο 2004-2009. Εκείνη την περίοδο επικρατούσε χάος στον χώρο του φαρμάκου, με υπερτιμολογήσεις, ανεξέλεγκτη υπεσυνταγογράφηση και πολλά άλλα.

Εδώ οι πολιτικές ευθύνες είναι τεράστιες. Εδώ υπάρχει σίγουρα σκάνδαλο. Τώρα, αν υπάρχει, όμως, εμπλοκή με χρηματισμό προσώπων –και δεν εννοώ μόνο πολιτικών- αυτό είναι ένα άλλης τάξεως ζήτημα που μένει να διερευνηθεί, να αποδειχθεί από τη δικαιοσύνη, χωρίς πολιτικές παρεμβάσεις. Γιατί τσουβαλιάζονται και πάλι οι πάντες στο ίδιο σακί.

Μετά το 2009 η χώρα προχώρησε σε δραστικά μέτρα για τον περιορισμό και τον έλεγχο της φαρμακευτικής δαπάνης και από 5,1 δισεκατομμύρια έφτασε λίγο πάνω από τα 2 δισεκατομμύρια σε πολύ σύντομο χρονικό διάστημα. Το αντίθετο απ’ ό,τι γινόταν την περίοδο 2004 - 2009.

Η θέση της Δημοκρατικής Συμπαράταξης είναι «όλα στο φως», με βάση τις θεσμικά προβλεπόμενες διαδικασίες. Να βρεθούν και να τιμωρηθούν, αν υπάρχουν, κάποιοι που ευθύνονται, είτε είναι πολιτικά πρόσωπα είτε μη, αλλά χωρίς διαδικασίες που ουσιαστικά μας δίνουν το δικαίωμα να μιλάμε για μεθοδεύσεις.

Και θα πω γιατί. Γιατί στην πολιτική το timing έχει τη σημασία του. Η υπόθεση αυτή σέρνεται χρόνια, ανασύρεται τη χρονική στιγμή ακριβώς που η Κυβέρνηση βρέθηκε σε δύσκολη θέση, σε πανικό, με τα συλλαλητήρια της προηγούμενης Κυριακής.

Συνεπώς οι αναφορές γι’ αυτές τις μεθοδεύσεις είναι βάσιμες. Φτάνει πια το χιλιοπαιγμένο έργο περί «ενός διεφθαρμένου πολιτικού συστήματος», κάθε φορά που υπάρχει μια δυσκολία. Έτσι δεν πάμε μπροστά. Εξάλλου, ο συγκυβερνήτης, ο κ. Καμμένος, ήταν Υπουργός το 2007. Ήταν μέλος της κυβέρνησης το 2007 - 2009. Ήταν Βουλευτής της Νέας Δημοκρατίας εκείνη την κρίσιμη περίοδο.

Ο κ. Παπαγγελόπουλος, Αναπληρωτής Υπουργός Δικαιοσύνης, ήταν Πρόεδρος της ΕΥΠ εκείνη την περίοδο. Άρα για ποια σκανδαλολογία μιλάμε σε σχέση με το παρελθόν; Από τη μία έχουμε τον εθνολαϊκισμό, από την άλλη τη σκανδαλολογία, που κρατούν τη χώρα κολλημένη στο παρελθόν. Εμείς λέμε «βεβαίως να διερευνηθούν, αλλά να αφεθεί η Δικαιοσύνη να κάνει τη δουλειά της απερίσπαστη και να συνδράμει το ελληνικό Κοινοβούλιο όπου μπορεί».

Για αυτή την κατάσταση, όμως, της σκανδαλολογίας -η οποία δεν τιμά το πολιτικό σύστημα- με τη λάσπη στον ανεμιστήρα, δεν έχει ευθύνες η Κυβέρνηση; Δεν έχει ευθύνη για το κλίμα που καλλιεργεί στην κοινωνία; Δεν παίζουμε επικίνδυνα με τους θεσμούς, όταν παραβιάζουμε την αρχή της διάκρισης των εξουσιών; Και μιλάω για την επίσκεψη του Κυβερνητικού Εκπροσώπου, ως μη όφειλε, τη Δευτέρα. Μιλάω για την εντολή Πρωθυπουργού –βεβαίως, το ακούσαμε και αυτό και θυμίζει παλιές εποχές- εκτός, βεβαίως, των αρμοδιοτήτων του. Με πρωτοφανή ελαφρότητα, λοιπόν, πετάγεται η λάσπη στον ανεμιστήρα.

Και το πρόβλημα με τη λάσπη είναι ότι κάθεται και πολλές φορές αυξάνει τις απολίτικες δυνάμεις της χώρας. Η χώρα δεν πρέπει να βυθιστεί στον βούρκο που στο τέλος θα καταπιεί όλο το πολιτικό σύστημα. Ο τόπος χρειάζεται εθνική συνεννόηση και αυτό που γίνεται είναι να προωθείται ο διχασμός και η πόλωση. Αυτό πρέπει να σταματήσει.

**ΠΡΟΕΔΡΕΥΩΝ (Μάριος Γεωργιάδης):** Κύριε Θεοχαρόπουλε, δώστε μου μερικά δευτερόλεπτα για μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένας μαθητές και μαθήτριες και τρεις συνοδοί εκπαιδευτικοί από το 1ο Γυμνάσιο Ηγουμενίτσας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ευχαριστώ, κύριε συνάδελφε.

Παρακαλώ, συνεχίστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Επανέρχομαι, λοιπόν, στο νομοσχέδιο που συζητούμε σήμερα για τους φορείς διαχείρισης προστατευόμενων περιοχών. Δεν έχουμε καμμία διάθεση στείρας κριτικής στο συγκεκριμένο θέμα. Νομίζω εξάλλου ότι το έχουμε αποδείξει και γι’ αυτό ψηφίζουμε επί της αρχής το συγκεκριμένο νομοσχέδιο. Κάνουμε, βέβαια, ορισμένα ερωτήματα, στα οποία θέλουμε να υπάρχουν και οι απαντήσεις.

Ο ρόλος των φορέων διαχείρισης προστατευόμενων περιοχών είναι εξαιρετικά σημαντικός στη διατήρηση της βιοποικιλότητας και στην αειφόρο ανάπτυξη. Το ότι οι φορείς διαχείρισης αναγνωρίζονται και θεμελιώνονται ως το σχήμα που θα διοικεί τις προστατευόμενες περιοχές αποτελεί θετικό στοιχείο.

Το νομοσχέδιο, βέβαια, παρουσιάζει αδυναμίες και αντιφάσεις. Θα χρειαστούν πολλά ακόμη βήματα, για να φτάσουμε στο επιδιωκόμενο αποτέλεσμα. Προβλέπεται στο νομοσχέδιο σταθερή κρατική χρηματοδότηση για την κάλυψη των αναγκών του Εθνικού Συστήματος Προστατευόμενων Περιοχών μέσω του τακτικού κρατικού προϋπολογισμού.

Γνωρίζουμε, όμως, ότι ούτε ο τακτικός προϋπολογισμός ούτε το Πράσινο Ταμείο μπορούν να καλύψουν -δεν αρκούν- το εύρος των δραστηριοτήτων των φορέων διαχείρισης. Απουσιάζει, επίσης, η εξειδίκευση του ρόλου του Υπουργείου ως κεντρικού συντονιστή του Εθνικού Συστήματος Προστατευόμενων Περιοχών. Δεν προβλέπεται επαρκής συμμετοχή των φορέων διαχείρισης στην κατάρτιση των σχεδίων δράσης και στην εποπτεία των περιοχών τους, παρά μόνο σε δεύτερη φάση και διορθωτικά.

Η στελέχωση των φορέων αποτελεί ένα άλλο σοβαρό θέμα, καθώς παρατείνεται το μεταβατικό διάστημα έως τη μόνιμη κάλυψη των θέσεων που χρειάζονται. Δεν θα μείνω σε αυτό. Ο ειδικός εισηγητής της Δημοκρατικής Συμπαράταξης κ. Αρβανιτίδης τοποθετήθηκε στο συγκεκριμένο θέμα και σας έθεσε τους προβληματισμούς της παράταξής μας σε σχέση με το συγκεκριμένο ζήτημα.

Η επέκταση της χωρικής αρμοδιότητας των φορέων αυξάνει παράλληλα και το πλήθος των τοπικών και άλλων φορέων που εμπλέκονται ή επηρεάζονται από την προστασία της φύσης. Είναι γνωστό ότι πολλές φορές υπάρχει σύγκρουση μεταξύ φορέων τουρισμού και φορέων προστασίας της φύσης. Αυτή η πραγματικότητα, όμως, δεν φαίνεται να αντιμετωπίζεται στο νομοσχέδιο.

Η συνεχής διαβούλευση, η συνεργασία και ο συντονισμός όλων των εμπλεκόμενων φορέων είναι απαραίτητη προϋπόθεση για την αποτελεσματικότητα του εγχειρήματος. Σε αυτό το νομοσχέδιο δεν φαίνεται να διασφαλίζεται και αυτό. Δεν επιλύει, επίσης, βασικά λειτουργικά προβλήματα που αντιμετωπίζουν οι φορείς διαχείρισης αυτά τα δεκαπέντε χρόνια λειτουργίας τους, καθώς οι αρμοδιότητες τους δεν γίνονται αρκετά σαφείς και διακριτές, παρατείνοντας τη σύγχυση σε σχέση με άλλες αρχές, που είναι συναρμόδιες.

Ανησυχία προκαλεί το οξύμωρο να υπάρχουν ρυθμίσεις που για πολλοστή φορά αλλάζουν την πολύπαθη δασική νομοθεσία σε ένα νομοσχέδιο που στόχο έχει την προστασία της φύσης. Επικυρώνεται η παράνομη εγκατάσταση διαφόρων έργων και επεμβάσεων σε προστατευόμενες και δασικές περιοχές, γεγονός το οποίο, πέραν της συνεχιζόμενης παρανομίας, υπονομεύει και την όποια εμπιστοσύνη του πολίτη και τον ωθεί στην παρανομία. Και μιλάω για τη χορήγηση νόμιμης άδειας σε υφιστάμενα ορειβατικά καταφύγια και για άλλες τροπολογίες και ρυθμίσεις που έχουν έρθει.

Να δεχτούμε ότι δεν υπήρχε άλλος τρόπος διοικητικής επίλυσης του ζητήματος. Παραμένουν, όμως, ορισμένα ερωτηματικά, τα οποία δεν φαίνεται να απαντώνται: Για ποιον λόγο να μην πληρώνουν πρόστιμο; Για ποιον λόγο να μην υπόκεινται σε πρότυπες περιβαλλοντικές μελέτες; Πώς διασφαλίζεται ότι η νομιμοποίηση της παρανομίας δεν θα αποτελέσει κακό προηγούμενο και δεν θα οδηγήσει και άλλους προς αυτή την κατεύθυνση; Δυστυχώς, στην Ελλάδα έχει επικρατήσει η τακτική της νομιμοποίησης παρανομιών ή, ακόμα χειρότερα, της αλά καρτ νομιμοποίησης παρανομιών. Έτσι, όμως, καταστρατηγείται κάθε αίσθηση κράτους δικαίου και ασφάλειας δικαίου.

Στο ίδιο μήκος κύματος είναι και η νομιμοποίηση κάμπινγκ. Επιμέρους στόχος της διάταξης είναι η εξαγγελθείσα παρέμβαση του Υπουργείου για την αδειοδότηση κάμπινγκ σε νησί ως μια επιπλέον βοήθεια της πολιτείας στην αποκατάσταση της λειτουργίας του νησιού μετά από καταστροφικές πλημμύρες. Σωστά, να αποκατασταθούν και να υπάρχει πρόβλεψη. Όμως, αναρωτιέται κανείς αν δεν υπήρχε άλλος τρόπος παροχής βοήθειας εκτός από νομιμοποιήσεις τέτοιου είδους.

Στο συγκεκριμένο θέμα, κύριε Υπουργέ, η έκθεση της Επιστημονικής Υπηρεσίας της Βουλής είναι αποκαλυπτική. «Άρση της αναδασώσεως κατά τις ως άνω διατάξεις επιτρέπεται μόνο εφόσον αρμοδίως και αιτιολογημένως διαπιστωθεί ότι εκπληρώθηκε ο σκοπός, ότι δηλαδή επιτεύχθηκε η αναδημιουργία της δασικής βλαστήσεως, προκειμένου να αποκλειστεί το ενδεχόμενο παράνομης καταστροφής δασών ή δασικών εκτάσεων.».

Και, βεβαίως, σε άλλο σημείο αναφέρεται: «Πρέπει να εφαρμόζεται ως εντελώς εξαιρετικό μέτρο και βεβαίως να λαμβάνονται συγχρόνως μέτρα…», τα οποία δεν λαμβάνονται, «…με τα οποία επιχειρείται να αποτραπεί η επανάληψη της αυθαιρεσίας και να διασφαλιστεί ο περιορισμός στο ελάχιστο δυνατό της επιβάρυνσης του περιβάλλοντος. Μόνο υπό το φως των ανωτέρω να διερευνάται κάθε καθεστώς κατά περίπτωση.».

Τα λέει η ίδια η έκθεση της Επιστημονικής Υπηρεσίας της Βουλής, αν δεν θέλετε να ακούσετε τα δικά μας επιχειρήματα.

Συνεχίζει να λείπει, επιπλέον, η κωδικοποίηση σε ένα ενιαίο κείμενο των διάσπαρτων διατάξεων που αφορούν στη διαχείριση των προστατευόμενων περιοχών. Και, βέβαια, αμφισβητείται η αμεσότητα εφαρμογής των διατάξεων του νομοσχεδίου, όταν μόνο για ένα άρθρο -το άρθρο 3- προβλέπεται η έκδοση έξι υπουργικών ή κοινών υπουργικών εφαρμοστικών αποφάσεων.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Εν κατακλείδι, δεν θα είναι η πρώτη φορά που μια θετική πρόταση -έτσι την αντιμετωπίζουμε εμείς, από την αρχή έτσι έχουμε αντιμετωπίσει τους φορείς διαχείρισης- λόγω αποσπασματικής αντιμετώπισης, υποστελέχωσης, υποχρηματοδότησης και έλλειψης διαρκούς διαβούλευσης και συνεργασίας όλων των εμπλεκόμενων φορέων και των τοπικών κοινωνιών, ένα νομοσχέδιο που θα μπορούσε και θα μπορεί να έχει θετικό προσανατολισμό, ενδέχεται να μείνει ανεφάρμοστο. Για αυτό κάνουμε αυτές τις ερωτήσεις, γι’ αυτό κάνουμε τις παρεμβάσεις, για να μη μείνει ανεφάρμοστο στην πράξη.

Το όραμα και οι καλές προθέσεις δεν επαρκούν. Χρειάζεται εθνικός σχεδιασμός, συνεννόηση, διαβούλευση, συνεργασία και συντονισμός όλων των εμπλεκομένων και κυρίως απομάκρυνση από εμμονές. Για αυτά τα στοιχεία δεν μας έχει πείσει η παρούσα Κυβέρνηση. Εδώ χρειάζεται δουλειά. Και, δυστυχώς, σε αυτό το πλαίσιο δεν υπάρχει η κατάλληλη προετοιμασία και οι κατάλληλες υποδομές.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Ξυδάκης.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Αγαπητοί συνάδελφοι, στο σημερινό νομοσχέδιο διαπιστώνω μια ομοφωνία απ’ όλες τις πτέρυγες, με τα παράδοξα, βέβαια, της Αντιπολιτεύσεως. Η Μείζων Αντιπολίτευση πρότεινε διάφορες βελτιώσεις μέσα στο σώμα του νόμου, τις απεδέχθη ο αρμόδιος Υπουργός, τις επεσήμανε και ευχαρίστησε τους συναδέλφους της Αντιπολίτευσης, ο εισηγητής της Αντιπολίτευσης επεσήμανε ότι «ναι, ενσωματώθηκαν» και μετά είπε, «επί της αρχής ψηφίζουμε κατά». Είναι τα παράδοξα αυτά!

Θα μπορούσα να πω ότι αντιλαμβάνεται ορισμένα πράγματα η Αντιπολίτευση. Βεβαίως, ίσως να μην μπορεί να καταλάβει τι σημαίνει «ολοκληρωμένη διαχείριση οικοσυστήματος» ή τι σημαίνει ακριβώς «οικοσύστημα». Για αυτό οι παρατηρήσεις είναι επί της διοικητικής διαιρέσεως και των γεωγραφικών ορίων. Είναι κάποιες δυσκολίες κατανόησης μιας ολιστικής περιβαλλοντικής πολιτικής και πώς συνδέεται με την ανάπτυξη, την προστασία του περιβάλλοντος είτε λέγεται «αγροτουρισμός» είτε λέγεται «τοπική αειφορική και βιώσιμη ανάπτυξη» στις καλλιέργειες και σε όλους τους τομείς. Ίσως είναι πολιτικές δυσκολίες. Ωστόσο, παραμένει αυτή η πείσμων άρνηση να προσχωρήσεις, να συμφωνήσεις ακόμα και με πράγματα τα οποία τα επικροτείς και στα οποία επικουρικά βάζεις παρατηρήσεις.

Εν πάση περιπτώσει, από τα άλλα κόμματα βλέπω μία αποδοχή. Βλέπουμε, δηλαδή, ότι υπάρχουν πεδία, στα οποία σε αυτή την ιστορική καμπή της κρίσης, οι νουνεχείς και οι σώφρονες βλέπουν ότι μαζί με την πάντα αναγκαία αντιπαράθεση και σύγκρουση των πολιτικών θέσεων, μπορούν να επιτευχθούν συγκλίσεις ή και συνθέσεις και πεδία στα οποία χρειάζονται οι ηθικές, διανοητικές και πολιτικές δεσμεύσεις των δυνάμεων που συγκροτούν την πολιτεία και τον πολιτικό χώρο, για να μπορέσουν να προχωρήσουν τα πράγματα και να βγει τη συγκεκριμένη ιστορική περίοδο η χώρα μας από αυτή την παγίδα που αυτοτροφοδοτείται.

Άκουσα, επίσης, με πολύ μεγάλη προσοχή και με μία ικανοποίηση και την ομιλία του κ. Μαυρωτά από το Ποτάμι και την ομιλία του κ. Θεοχαρόπουλου από τη Δημοκρατική Συμπαράταξη. Με τον κ. Μαυρωτά και στα δύο μείζονα πολιτικά θέματα που απασχολούν την κοινή γνώμη και την ελληνική δημοκρατία αυτή τη στιγμή, δηλαδή, και στο θέμα της υπόθεσης «NOVARTIS» -δεν την αποκαλώ ακόμη σκάνδαλο, θα δούμε την εθνική διάσταση, βρίσκεται εν εξελίξει- και στην υπόθεση του μακεδονικού, στις βασικές γραμμές θα συμφωνούσα με αυτά που είπε. Ήταν συγκροτημένος, νηφάλιος, πολύ προσεκτικός και πολύ προωθητικός στα θέματα των εθνικών συμφερόντων και της πολιτικής τάξεως. Και με τον κ. Θεοχαρόπουλο, παρ’ ότι ανεβάζει πάντα τους τόνους. Πρέπει να υποστηρίξει τον σχηματισμό στον οποίο ανήκει, ο οποίος ακόμη δεν έχει αποκρυσταλλώσει την ταυτότητά του και ακόμη αιωρείται μεταξύ της μεγάλης παραδόσεως των προοδευτικών και δημοκρατικών δυνάμεων και του φλερτ της περασμένης δεκαετίας με τις δυνάμεις της Δεξιάς. Παρ’ όλα τα τραύματα τα οποία απεκόμισαν, δεν μπορούν ακόμη να το ξεκαθαρίσουν.

Στο μακεδονικό επιδείχθη μία στάση ψυχραιμίας και νηφαλιότητας. Άλλοτε με άλλους τόνους. Και εκεί ακριβώς νομίζω ότι, όπως έχουν πει και άλλοι συνάδελφοι και μέσα στο Κοινοβούλιο και κυρίως εκτός και σε κοινές εκδηλώσεις ενώπιον της κοινής γνώμης που έλαβαν χώρα -και θα έπρεπε να έχουν γίνει πολύ καιρό πριν- και στην οποία συμμετείχαν προχθές, υπήρχε μία πολύ ενδιαφέρουσα πρωτοβουλία του Φώτη Κουβέλη, στην οποία μίλησε ο ίδιος ο Φώτης Κουβέλης, μίλησε ο Προέδρος της Βουλής ο κ. Νίκος Βούτσης και μίλησε και ο κ. Σπύρος Δανέλλης, Βουλευτής από το Ποτάμι.

Δεν έλεγαν τα ίδια πράγματα, αλλά συμφωνούσαν στα βασικά και βάδιζαν προς μία συγκεκριμένη κατεύθυνση με πολιτική επιχειρηματολογία, με ιστορική τεκμηρίωση και κυρίως με επίγνωση της ιστορικής ευθύνης όλου του πολιτειακού συστήματος, ούτε καν του πολιτικού. Και νομίζω ότι προς αυτή την κατεύθυνση θα έπρεπε να έχουν αναληφθεί ήδη πρωτοβουλίες οι οποίες δεν απειλούν ούτε τους κομματικούς προμαχώνες, ούτε τις ταυτότητες, ούτε τους διακριτούς πολιτικούς χώρους. Αντιθέτως, τονίζουν τα επιμέρους χαρακτηριστικά και δείχνουν στους πολίτες που μας παρακολουθούν με μεγάλη αγωνία και με μεγάλη σύγχυση πολλοί από αυτούς, ότι υπάρχουν κοινοί τόποι και όταν οι πολιτικές δυνάμεις θέλουν να ορίσουν το εθνικό συμφέρον, είναι σε θέση να το βρουν και να το υποστηρίξουν.

Υποστηρίζω, λοιπόν και εγώ από την μεριά μου, ότι τη στιγμή που μεγάλα θέματα της εξωτερικής πολιτικής αναγορεύονται σε θέματα ψυχής και συναισθήματος, κάποιοι ακονίζουν ξιφολόγχες στα ρείθρα των πεζοδρομίων, κάποιοι τολμούν να ξεμυτίσουν από τους υπονόμους των εγκλημάτων για τους οποίους δικάζονται και να βγουν στο φως και κάποιοι θερμόαιμοι εκ του εκκλησιαστικού χώρου φιλοδοξούν ή νοσταλγούν το ανάθεμα του 1916. Να αναθεματίσουν τον τότε Βενιζέλο, να αναθεματίσουν το τώρα πολιτικό σύστημα της Γ΄ Ελληνικής Δημοκρατίας. Πρέπει να είναι στον ορίζοντα της σκέψης μας αυτά σε ό,τι αφορά την υγεία της ελληνικής δημοκρατίας. Πρέπει να είναι στον ορίζοντα της σκέψης μας τι συμβαίνει στα Βαλκάνια το 2018. Πρέπει να είναι διαρκώς στο μυαλό μας τι συνέβη με τον διαμελισμό της Γιουγκοσλαβίας το 1990-1992, τι συνέβη σε εμάς που δεν μπορούσαμε να αντιληφθούμε τον διαμελισμό της Γιουγκοσλαβίας και τη ρευστοποίηση των συνόρων στη γειτονιά μας.

Πρέπει να θυμηθούμε πολύ καλά τι συνέβη το 2001, όταν οι ένοπλοι του UCK προκάλεσαν τη σύρραξη του Τέτοβο, η οποία κράτησε μήνες και οδήγησε στα πρόθυρα της κατάρρευσης της εύθραυστης δημοκρατίας στη γειτονική μας χώρα και τι συνέβη μετά τη Συμφωνία της Αχρίδας μέχρι σήμερα. Μέχρι το καλοκαίρι του 2017 οι απειλές σεπαρατισμού, αποσχίσεως και διαμελισμού και εν τέλει, της εισόδου σε μια φάση αμφισβήτησης συνόρων και όρων εθνικής κυριαρχίας για τα κράτη-μέλη του ΟΗΕ, όπως τα ξέρουμε, είναι ακόμη παρούσα δίπλα μας.

Το γειτονικό μας κράτος έχει τους κινδύνους μέσα, στο εσωτερικό. Και η παρουσία μιας ισχυρής οικονομικά και πολιτικά και εθνοτικά, ας το πούμε, χώρας, όπως η Ελλάδα, στα σύνορά τους, θα πρέπει να λειτουργεί μόνο ως δύναμη εγγύησης, ασφάλειας και σιγουριάς για τους ίδιους. Γι’ αυτό προσβλέπουν προς εμάς. Αυτόν τον χαρακτήρα έχει η καινούργια πολιτική κατάσταση, όπως διαμορφώνεται, μετά τον παροξυσμό αστάθειας του περασμένου καλοκαιριού και την επέμβαση των ξένων παραγόντων που τους βοήθησαν να επανέλθουν.

Λένε μία παροιμία οι Αγγλοσάξονες: «Είτε θα είσαι στο τραπέζι ως συνδαιτυμών είτε θα είσαι μέρος του μενού. Η Ελλάδα τα τελευταία είκοσι πέντε χρόνια στη Βαλκανική, λίγο πολύ βρέθηκε στο μενού, να την τρώνε. Θα έπρεπε να είμαστε συνδαιτυμόνες ως ισχυροί, ως εγγυητές και ως συμπαραστάτες και εμπνευστές όλων των γειτόνων και με την Αλβανία, με την οποία υπάρχουν κατά καιρούς εντάσεις και με τη Βουλγαρία, η οποία μετά από πολλών δεκαετιών εντάσεις και συγκρούσεις και συρράξεις και κατοχές έως το 1944, τώρα έχουμε μια φιλική σχέση και μια σχέση συνεργασίας, έτσι και με το κράτος της πρώην Δημοκρατίας της Γιουγκοσλαβικής Μακεδονίας θα έπρεπε να είμαστε μαζί, να συζητήσουμε και να πάμε μαζί.

Τα χρόνια της μεγάλης οικονομικής επέκτασης της Ελλάδος στα Βαλκάνια ωφελήθηκε η γειτονική μας χώρα, ωφελήθηκαν οι ελληνικές επιχειρήσεις, φαίνεται ότι ωφελήθηκε και συνολικά το εθνικό εισόδημα. Είμαστε σε μια απόσυρση. Αυτό δεν σημαίνει ότι δεν θα επεκταθεί ξανά η Ελλάδα ειρηνικά, εμπορικά, πνευματικά, πολιτιστικά και πάνω από όλα πολιτικά.

Σε ό,τι αφορά τώρα, το σκάνδαλο, την υπόθεση αυτή που απασχολεί την κοινή γνώμη, η κοινή γνώμη παρακολουθεί τον πολιτικό κόσμο άγρυπνη, στο μικροσκόπιο και με αυξημένο βαθμό δυσπιστίας ή και καχυποψίας. Μέσα στα συλλαλητήρια εκφράστηκε μια αντικοινοβουλευτική και μια αντιπολιτική τάση. Ακούγονται βαριά συνθήματα για τον πολιτικό κόσμο, ακούγονται βαριά συνθήματα για τον κοινοβουλευτισμό. Εκφράζεται μια δυσπιστία ή και μια κόπωση από τη δημοκρατία. Καθήκον όλου του πολιτειακού συστήματος -και επαναλαμβάνω, πολιτειακού ούτε καν πολιτικού συστήματος- ημών των αιρετών, αλλά και των δικαστών και των πάντων και των ανωτάτων υπαλλήλων του κράτους, είναι να υπερασπιστούμε αυτή τη δημοκρατία, τη λειτουργούσα, να τη βελτιώσουμε, να την εδραιώσουμε, να τη διευρύνουμε και κυρίως να εμπνέουμε διαρκώς πίστη στους πολίτες, ότι η δημοκρατία μπορεί να επιλύει και τα προβλήματα της κοινωνίας και της οικονομίας και όλου του κράτους δικαίου. Το δίδαγμα αυτό το παίρνουμε και από την ανάδυση των ακροδεξιών τα χρόνια της κρίσης και από την ανάδειξη και εδραίωση μιας σκληρής, τυφλής ακροδεξιάς του μίσους σε πολλές χώρες της Ευρώπης.

Η υπόθεση της «NOVARTIS» μας βάζει σε ένα δίλημμα, σε ένα υπαρξιακό πολιτικό δίλημμα. Από τη μία πλευρά, θα πρέπει η ελληνική δημοκρατία να δείξει ότι έχει τη βούληση και τα μέσα να επιβάλλει κανόνες διαφάνειας, δικαιοσύνης και τιμωρίας, εάν χρειαστεί.

Από την άλλη μεριά, οι αιρετοί, οι πολιτικοί, θα πρέπει να δείξουν ότι στο όνομα μιας βραχείας επικράτησης δεν επιτρέπεται τη δημοκρατία να την κάνουμε αρένα και Κολοσσαίο, δεν επιτρέπεται η ποινικοποίηση της πολιτικής ζωής.

Από την άλλη μεριά, όσοι πολιτικοί αισθάνονται ότι θίγονται, ας ζητήσουν οι ίδιοι να διερευνηθεί. Ας μη μείνουμε πίσω από τις παραγραφές και τα ακαταδίωκτα.

Και από την άλλη πλευρά πάλι, είναι μια μοναδική ιστορική ευκαιρία για την ελληνική δικαιοσύνη, για τη δικαστική εξουσία, να δείξει ότι έχει το σθένος, τη βούληση και την αίσθηση της ιστορικής αποστολής να επιτελέσει το έργο της και να βοηθήσει την κοινωνία και την πολιτεία, την οποία υπηρετεί και στην οποία ανήκει και λογοδοτεί. Στο ηθικό μέρος τουλάχιστον.

Μας βάζει, λοιπόν, πολλά καθήκοντα πάνω σε μια εξόχως κρίσιμη ιστορική στιγμή, μια ιστορική στιγμή πάνω στην οποία η Ελλάδα προσπαθεί να βγει από τον οκταετή σκοτεινό διάδρομο της οικονομικής και κοινωνικής κρίσης, μια στιγμή στην οποία η Ελλάδα προσπαθεί να βρει ένα νέο γεωπολιτικό βηματισμό σε ένα δύσκολο και ρευστό περιβάλλον, το οποίο, όμως, παρουσιάζει και κάποιες ευκαιρίες και μια στιγμή, στην οποία η ίδια η κοινωνία και η ίδια η δημοκρατία αναζητούν εναγωνίως αυτοπεποίθηση και αισιοδοξία, για να αποφευχθεί ο κίνδυνος του διχασμού, του αναθέματος, της εσωστρέφειας και της εσωτερικής κατάρρευσης, της ενδόρρηξης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Σηφάκη από τον ΣΥΡΙΖΑ.

**ΙΩΑΝΝΗΣ ΣΗΦΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι συνάδελφοι, είναι πράγματι πολύ σημαντικό το νομοσχέδιο που συζητάμε σήμερα, για την προστασία και διαχείριση των Προστατευόμενων Περιοχών της χώρας και γιατί καλύπτει το σύνολο των προστατευόμενων περιοχών NATURA της χώρας, αλλά και γιατί ρυθμίζει με ορθολογικό και ρεαλιστικό τρόπο τα ζητήματα του πλαισίου λειτουργίας τους, με τρόπο που να διασφαλίζεται και η βιωσιμότητα τους, αλλά και η μεγαλύτερη αποτελεσματικότητα στο έργο τους.

Ακόμη πολύ σωστή είναι η κατεύθυνση του νομοσχεδίου οι φορείς διαχείρισης να είναι φορείς βιώσιμης ανάπτυξης στην περιοχή ευθύνης τους, έτσι που και θα προστατεύουν τη βιοποικιλότητα, αλλά χωρίς να περιορίζουν τις αναπτυξιακές δράσεις που είναι συμβατές και σέβονται το περιβάλλον εντός των οποίων χωροθετούνται.

Με αυτόν τον τρόπο οι φορείς διαχείρισης προστατευόμενων περιοχών δεν θα περάσουν στην κοινωνία σαν φορείς που θα απαγορεύουν ή θα δυσκολεύουν πολύ την αναπτυξιακή προσπάθεια στην περιφέρεια της χώρας, αλλά ως αναπτυξιακοί φορείς βιώσιμης ανάπτυξης.

Επιπλέον, η θεσμοθέτηση της δυνατότητας χρηματοδότησής τους από τον προϋπολογισμό του ΥΠΕΝ στην προοπτική πλήρους χρηματοδότησης τους με αυτόν τον τρόπο, εξορθολογίζει τη λειτουργία τους, γιατί τους αφαιρεί αβεβαιότητες, που λογικό είναι να έχουν σημαντική επίπτωση στον προγραμματισμό και υλοποίηση των δράσεων τους καθώς και στη στελέχωσή τους.

Η σύνθεση των διοικητικών συμβουλίων τους με τον τρόπο που προτείνεται, εξασφαλίζει και την αποτελεσματικότητα της διοίκησης τους, αλλά και τη συμμετοχή εκπροσώπων των Οργανισμών Τοπικής Αυτοδιοίκησης Α΄ και Β΄ βαθμού, των επιστημόνων από τα πανεπιστήμια της χώρας, αλλά και των μη κυβερνητικών οργανώσεων και συλλόγων, υλοποιώντας έτσι την αποκεντρωμένη και δημοκρατική λειτουργία τους. Μαζί με τους είκοσι οκτώ υφιστάμενους φορείς -οι είκοσι πέντε εκ των οποίων επεκτείνουν την περιοχή ευθύνης τους- ιδρύονται και οκτώ νέοι φορείς προστατευόμενων περιοχών.

Προσωπικά, θέλω να χαιρετήσω την ίδρυση, για πρώτη φορά, φορέων διαχείρισης των ορεινών «NATURA» στις περιοχές των Νομών Πέλλας, Ημαθίας και Κιλκίς, με προσωρινή έδρα την Έδεσσα, αλλά και των περιοχών Φλώρινας, Καστοριάς, Κοζάνης, που περιλαμβάνει και τις έξι λίμνες της δυτικής Μακεδονίας, μαζί με τη λίμνη Βεγορίτιδα, που ανήκει διοικητικά κατά ένα τμήμα και στην κεντρική Μακεδονία.

Η ίδρυση, για πρώτη φορά -επαναλαμβάνω- φορέων διαχείρισης των ορεινών δασικών «NATURA» των Βόρα – Πάϊκού - Βερμίου με προσωρινή έδρα την Έδεσσα, θα συμβάλει στην προστασία του δασικού περιβάλλοντος και της βιοποικιλότητας της περιοχής, που έχει πολύ σημαντικά δασικά οικοσυστήματα και παράλληλα θα συμβάλει στην αναπτυξιακή κατεύθυνση, δίνοντας τη δυνατότητα συνεργασιών και στο επίπεδο του προγραμματισμού σε μια περιοχή στην οποία δεν υπήρχε έως τώρα αυτή η δυνατότητα.

Η ίδρυση Φορέα Διαχείρισης Προστατευόμενων Περιοχών Δυτικής Μακεδονίας που περιλαμβάνει έξι δασικά και έξι λιμνιαία οικοσυστήματα, θα συμβάλει σίγουρα στην προστασία και την ορθολογικότερη διαχείριση και των λιμνών της περιοχής με ενιαίο τρόπο.

Η ανησυχία των κατοίκων και φορέων της περιοχής των λιμνών γύρω από το Αμύνταιο, συμπεριλαμβανομένης της λίμνης Βεγορίτιδας, που μοιράζεται ανάμεσα στην κεντρική και τη δυτική Μακεδονία και το γεγονός ότι η προσωρινή έδρα του νέου φορέα θα είναι στην Καστοριά, μπορεί να αντιμετωπιστεί με την ίδρυση παραρτήματος του φορέα στο Αμύνταιο ή την Άρνισσα και την παρουσία του ιστορικού συλλόγου προστασίας της Βεγορίτιδας, που έχουμε δώσει μαζί, επιτυχημένα, πολύ σημαντικές μάχες στο παρελθόν για την προστασία της λίμνης, στο διοικητικό συμβούλιο του νέου φορέα.

Εδώ χαιρετίζουμε τη δέσμευση του Υπουργού -και στη σημερινή ομιλία του- και για τα δύο αυτά ζητήματα, κάτι που αποδεικνύει ότι η Κυβέρνηση αυτή και ακούει και ανταποκρίνεται στα λογικά αιτήματα των τοπικών κοινωνιών και τις αγωνίες των ανθρώπων που παλεύουν για την προστασία του περιβάλλοντος της περιοχής τους.

Από εκεί και πέρα, βέβαια, η έδρα του κάθε φορέα διαχείρισης είναι λογικό να μην παίζει καθοριστικό ρόλο στη διαμόρφωση της πολιτικής του απέναντι σε όλη την περιοχή ευθύνης του. Η ανησυχία που εκφράζεται σε αυτό το επίπεδο μπορούμε να πούμε ότι είναι υπερβολική, γιατί η ουσία είναι η προστασία και η βιώσιμη ανάπτυξη και όχι η έδρα. Παρ’ όλα αυτά, το γεγονός ότι λήφθηκε υπ’ όψιν αυτή η ανησυχία και θα ιδρυθεί παράρτημα κοντά στην περιοχή αυτών των λιμνών -της Βεγορίτιδας και των άλλων τριών λιμνών πέριξ του Αμυνταίου- θεωρώ ότι δείχνει την ιδιαίτερη ευαισθησία της Κυβέρνησης απέναντι στις ανησυχίες των κατοίκων και των φορέων. Εξάλλου, οι αποφάσεις, ως τώρα, για την προστασία της λίμνης Βεγορίτιδας πάρθηκαν στην Αθήνα, αρκετά πιο μακριά από την Καστοριά.

Συμπερασματικά, το νομοσχέδιο αυτό θα αποτελέσει εργαλείο βιώσιμης ανάπτυξης, ορθολογικής διαχείρισης και ενίσχυσης του θεσμικού πλαισίου προστασίας της βιοποικιλότητας στις προστατευόμενες περιοχές, με φορείς διαχείρισης που θα λειτουργούν αναπτυξιακά, δημοκρατικά και αποτελεσματικά.

Ειλικρινά πιστεύω ότι αξίζει να τύχει της ευρύτερης υποστήριξης από όλες τις πολιτικές δυνάμεις του Κοινοβουλίου, αλλά και από όλη την ελληνική κοινωνία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Δημαρά από τον ΣΥΡΙΖΑ.

**ΓΕΩΡΓΙΟΣ ΔΗΜΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η προστασία του περιβάλλοντος δεν έχει να κάνει με κομματικές οριοθετήσεις και ταξικές θέσεις. Αφορά τόσο τους φτωχούς όσο και τους πλούσιος. Όλοι αναπνέουν τον ρυπογόνο αέρα, είτε στο Παλαιό Ψυχικό, είτε στους Αμπελοκήπους, είτε στη Νέα Ιωνία. Αφορά, όμως, κυρίως τα παιδιά, τα εγγόνια μας και τις επόμενες γενιές. Αφορά και τις άλλες μορφές ζωής, πέρα από τα ανθρώπινα όντα. Έχουμε ηθική υποχρέωση να προστατεύσουμε τη φύση και τους φυσικούς πόρους.

Πρέπει, όμως, να κάνουμε μια επισήμανση. Η φύση καταστρέφεται κυρίως από το αδηφάγο σύστημα του επιθετικού νεοφιλελεύθερου καπιταλισμού των πολυεθνικών επιχειρήσεων που καταστρέφουν οικονομίες, κοινωνίες και τη φύση. Καταστρέφεται από το σύστημα του εφήμερου υπερκαταναλωτισμού. Καταστρέφεται από το μοντέλο παραγωγής και κατανάλωσης που έχει εντέχνως επιβληθεί. Η λύση για σύστημα βιώσιμης ευημερίας ξεκινά από την παιδεία και την ενημέρωση των πολιτών.

Σήμερα, με το συζητούμενο νομοσχέδιο γίνεται ενδυνάμωση όλων των φορέων διαχείρισης προστατευόμενων περιοχών για την προστασία του φυσικού περιβάλλοντος. Από προηγούμενες συζητήσεις στην Επιτροπή Περιβάλλοντος με τους φορείς διαχείρισης προστατευόμενων περιοχών, φάνηκε ξεκάθαρα ότι οι λίμνες, οι λιμνοθάλασσες, τα ποτάμια και τα δάση δεν προστατεύονται στη χώρα μας στον βαθμό που χρειάζεται. Η φύση και, δυστυχώς, περιοχές σπάνιας οικολογικής αξίας υποβαθμίζονται, παρά τα σποραδικά νομοθετικά μέτρα προστασίας.

Είναι ανάγκη, λοιπόν, τα μέτρα προστασίας να ενταθούν, αλλά και να ενισχυθεί στην πράξη η προστασία του περιβάλλοντος, με ενημέρωση των πολιτών, αλλά και με περισσότερους ελέγχους και ποινές στους παρανομούντες.

Το συζητούμενο νομοσχέδιο έχει σαφώς θετικά σημεία συγκεκριμένα και μετρήσιμα. Προηγήθηκε του νομοσχεδίου η κήρυξη νέων περιοχών δικτύου «NATURA». Ο αριθμός ανήλθε από τις τετρακόσιες δεκαεννιά περιοχές σε τετρακόσιες σαράντα έξι περιοχές. Η επιφάνεια της χώρας που τέθηκε σε καθεστώς προστασίας αυξήθηκε από τα σαράντα δύο χιλιάδες τετραγωνικά χιλιόμετρα περίπου σε πενήντα οκτώ χιλιάδες τετραγωνικά χιλιόμετρα. Είχαμε, δηλαδή, μια αύξηση σε έκταση περίπου στο 27%.

Με το νομοσχέδιο καλύπτεται το σύνολο των περιοχών «NATURA» -δηλαδή σε ποσοστό 100%- από τους φορείς διαχείρισης, ενώ μέχρι σήμερα καλυπτόταν μόνο το 21%. Για τούτο διευρύνεται η έκταση εποπτείας και διαχείρισης πολλών των υφισταμένων φορέων. Δημιουργούνται ακόμα οκτώ νέοι φορείς και ο αριθμός τους από είκοσι οκτώ αυξάνεται σε τριάντα έξι.

Επίσης, για πρώτη φορά διατίθενται από τον κρατικό προϋπολογισμό 4 εκατομμύρια ευρώ, γιατί μέχρι τώρα δεν διατίθετο ούτε ένα ευρώ από τον κρατικό προϋπολογισμό. Επίσης, από το Πράσινο Ταμείο διατίθενται 6 εκατομμύρια ευρώ για τη στήριξη των φορέων και παράλληλα έχουν δεσμευθεί και από το ΕΣΠΑ 25 εκατομμύρια ευρώ.

Σημαντικό ακόμα είναι ότι μέσα από τον διάλογο στις επιτροπές κατοχυρώθηκε ότι οι φορείς διαχείρισης θα έχουν συμμετοχή στη σύνταξη και αναθεώρηση των σχεδίων διαχείρισης, που είναι πολύ σημαντικό και έλειπε από το αρχικό σχέδιο.

Θετικό είναι ότι ο Υπουργός ανακοίνωσε σήμερα την αυστηροποίηση των διατάξεων του άρθρου 18, σε όφελος της προστασίας από καταπατήσεις και αυθαιρεσίες σε προστατευόμενες περιοχές.

Όλα τα παραπάνω αναδεικνύουν το σημερινό νομοσχέδιο ως ένα σημαντικό και θετικό βήμα για το περιβάλλον που γίνεται από την Κυβέρνηση, την οποία στηρίζουμε κι εμείς οι Οικολόγοι Πράσινοι.

Προηγήθηκε μια σειρά νόμων - αποφάσεων για το περιβάλλον, όπως ο νέος εθνικός σχεδιασμός για τα απορρίμματα, η νομοθεσία για τους δασικούς χάρτες, η ανακύκλωση για τη μείωση της πλαστικής σακούλας -που έχουν ήδη συγκεκριμένα και καλά αποτελέσματα- ο πρόσφατος νόμος για τους ενεργειακούς συνεταιρισμούς κ.ά..

Σήμερα συζητάμε το σημαντικό αυτό νομοσχέδιο που προστίθεται στη θεσμική θωράκιση προστασίας της φύσης.

Να σχολιάσω στο σημείο αυτό την κριτική της Νέας Δημοκρατίας. Ο αγορητής της Νέας Δημοκρατίας ανέφερε ως αρνητικό το ότι αυξάνεται η έκταση των φορέων για την κάλυψη όλων των περιοχών, αλλά χωρίς αλλαγή σε κανονισμούς λειτουργίας και οργάνωσης των φορέων. Δεκτό σε κάποιον βαθμό. Επίσης, ζητάει να γίνουν λιγότεροι οι φορείς, όσες και οι διοικητικές περιφέρειες της χώρας.

Και εγώ σας λέω σαν οικολόγος ότι δεν μπορεί, για παράδειγμα, ο Αμβρακικός να χωριστεί στη μέση και ο μισός να προστατεύεται από έναν φορέα που θα είναι στην περιφέρεια Ηπείρου και ο άλλος μισός στην περιφέρεια δυτικής Ελλάδας. Τα οικοσυστήματα δεν μπορούν να ακολουθήσουν τις διοικητικές οριοθετήσεις. Αυτή είναι η διαφορά μας.

Επίσης, δεν είναι τόσο εύκολο να μεταβείς από λειτουργούντες φορείς σε ένα άλλο καθεστώς που θα τους συνενώσει. Και ξέρετε πόσες δυσκολίες θα φέρει αυτό, με συνέπειες αρνητικές, όσον αφορά το περιβάλλον.

Παραδεχθήκατε, όμως, μία σειρά θετικών διατάξεων που φέρνει το νομοσχέδιο όπως η αύξηση της έκτασης περιοχών και άλλα πράγματα. Πώς δικαιολογείται, λοιπόν, η Νέα Δημοκρατία να δηλώνει ότι δεν θα ψηφίσει επί της αρχής το νομοσχέδιο, όταν αυτό το νομοσχέδιο είναι προφανώς πολύ θετικό, θετικότερο, για την προστασία του περιβάλλοντος;

Πέρα από τα παραπάνω θετικά, οφείλω να επισημάνω ένα σοβαρό θέμα που αφορά την προστασία περιοχών «NATURA» από εξορύξεις. Το έχουν θέσει πολλές οικολογικές οργανώσεις, κυρίως από την Ήπειρο: Για την προστασία ακριβώς των περιοχών «NATURA» που συζητάμε σήμερα, αλλά και τη δημόσια υγεία πρέπει άμεσα να επανεξετάσουμε και να αυστηροποιήσουμε το νομικό πλαίσιο για την εξόρυξη ορυκτών καυσίμων. Οι εξορύξεις αυτές έχουν πολλαπλές επιπτώσεις στο έδαφος, στα ύδατα, στους φυσικούς υγρότοπους και στον αέρα, καθιστούν αδύνατη τη συνύπαρξη των δραστηριοτήτων αυτών με άλλες χρήσεις, όπως η αγροτική δραστηριότητα, η δασοκομία, η αλιεία, ο τουρισμός και δραστηριότητες που έχουν μεγάλη οικονομική, κοινωνική αλλά και περιβαλλοντική σημασία για τη χώρα μας.

Η ισχύουσα νομοθεσία δεν απαγορεύει ρητώς την εξόρυξη ορυκτών καυσίμων σε περιοχές δικτύου «NATURA 2000». Θα πρέπει, λοιπόν, να συζητήσουμε άμεσα την απαγόρευση των εξορύξεων υδρογονανθράκων, τουλάχιστον στις προστατευόμενες περιοχές.

Να ξεκαθαρίσω ότι οι Ευρωπαίοι Πράσινοι και οι Οικολόγοι Πράσινοι στην Ελλάδα είναι κατά των εξορύξεων στο Ιόνιο, αλλά και γενικότερα. Είναι ανάγκη να προσαρμόσουμε τον ενεργειακό σχεδιασμό της χώρας στις υποχρεώσεις από τη Συμφωνία των Παρισίων. Πολλές χώρες ήδη έχουν αρχίσει τα πρώτα βήματα απεμπλοκής από τα ορυκτά καύσιμα. Έτσι, τον Δεκέμβριο του 2017 το γαλλικό Κοινοβούλιο ψήφισε νόμο με τον οποίο απαγορεύεται κάθε εξορυκτική δραστηριότητα υδρογονανθράκων ως μέρους της στρατηγικής για την κλιματική αλλαγή. Η χώρα μας αξίζει να νομοθετήσει αντίστοιχα για την προστασία του περιβάλλοντος και για το μέλλον των παιδιών μας.

Κύριε Υπουργέ, θέλω να εκφράσω την ικανοποίηση των οικολογικών οργανώσεων για τη νομοθετική βελτίωση του άρθρου 18 που προανέφερα για τις καταπατήσεις σε προστατευόμενες περιοχές.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, επιτρέψτε μου να σας δώσω το ευανάγνωστο Παράρτημα, που προανέφερα και είναι στη διάθεση του Σώματος.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Θελερίτη από τον ΣΥΡΙΖΑ.

**ΜΑΡΙΑ ΘΕΛΕΡΙΤΗ:** Αγαπητοί συνάδελφοι και συναδέλφισσες, δεν θα αναφερθώ στην πολιτική επικαιρότητα παρά μόνο με δυο λόγια, ότι η απελπισμένη προσπάθεια του παλιού συστήματος να μιλήσει για σκευωρία από τη μεριά της Κυβέρνησης γύρω από τις σκανδαλώδεις πρακτικές της «NOVARTIS» σκοντάφτει στην ίδια την πραγματικότητα.

Ποια είναι αυτή; Ότι οι πρακτικές δεν αποκαλύφθηκαν από τις ελληνικές διωκτικές αρχές. Η «NOVARTIS» βρίσκεται στο μικροσκόπιο, που βρισκόταν από το 2014, των Αμερικανών μετά από καταγγελίες των ανταγωνιστών για αθέμιτες πρακτικές.

Άρα η σπουδή των εκπροσώπων του παλιού συστήματος να χαρακτηρίσει ως πολιτική δίωξη όσα αναφέρονται είναι ενδεικτική της αντίληψης που έχουν για τη διάκριση των εξουσιών και το δικαίωμα στην ασυλία. Η Κυβέρνηση ψύχραιμα θα περιμένει τις εξελίξεις υπερασπιζόμενη τη διάκριση των εξουσιών, υπερασπιζόμενη, όμως, και την ανάγκη της ελληνικής κοινωνίας να μάθει, επιτέλους, ποιες ήταν οι πρακτικές των κυβερνώντων όλα αυτά τα προηγούμενα χρόνια, πού οδήγησαν αυτές οι πρακτικές τη χώρα μας. Στην ηθική κατάπτωση, στην οικονομική κρίση και στην απαξίωση της πολιτικής. Ως εκ τούτου, λοιπόν, αναμένουμε.

Ας περάσουμε τώρα στο νομοσχέδιο. Ποια είναι η βασική επιδίωξη του συγκεκριμένου νομοσχεδίου που συζητάμε σήμερα; Να ενισχύσει το θεσμικό πλαίσιο που αφορά τη λειτουργία των προστατευόμενων περιοχών. Με ποιον τρόπο το πετυχαίνει αυτό; Μέσω της ενίσχυσης του θεσμού των φορέων διαχείρισης προστατευόμενων περιοχών. Γιατί ενισχύονται οι φορείς διαχείρισης προστατευόμενων περιοχών; Ενισχύονται, προκειμένου να επιτευχθούν συγκεκριμένοι περιβαλλοντικοί και αναπτυξιακοί στόχοι που αφορούν τη διατήρηση της βιοποικιλότητας, την προστασία του φυσικού κεφαλαίου της χώρας με όρους φυσικά βιώσιμης ανάπτυξης, την ενίσχυση του τοπικού προϊόντος και την ενίσχυση της περιφερειακής ανάπτυξης και εργασίας.

Είναι αναγκαίες οι αλλαγές που εισάγει το παρόν νομοσχέδιο; Κατά τη γνώμη μου, είναι απολύτως αναγκαίες, αν σκεφτούμε προβλέψεις για τη διοίκηση και τη διαχείριση των προστατευόμενων περιοχών που περιλαμβάνονται σε μια σειρά νόμους που έχουν ψηφιστεί από το 1986 έως το 2013, συν δύο οδηγίες της Ευρωπαϊκής Ένωσης για το περιβάλλον και την άγρια πανίδα, που με βάση αυτές τις οδηγίες, όπως γνωρίζετε, συντάσσεται και ο κατάλογος των προστατευτέων αντικειμένων της χώρας και καθορίζονται οι ειδικές ζώνες διατήρησης και οι ζώνες προστασίας, που και οι δύο μαζί συνθέτουν τον χάρτη των προστατευόμενων περιοχών του δικτύου «NATURA». Καταλαβαίνετε πόσο αναγκαίο είναι σήμερα να μιλάμε για μία αλλαγή του θεσμικού πλαισίου.

Στη χώρα μας, λοιπόν, ο κατάλογος των περιοχών του δικτύου «NATURA 2000» περιελάμβανε τετρακόσιες δέκα εννέα περιοχές. Με την παρούσα Κυβέρνηση αυξάνονται σε τετρακόσιες σαράντα έξι οι περιοχές με την ένταξη δηλαδή νέων και κυρίως των παραθαλάσσιων περιοχών και παράλληλα με τη διεύρυνση των ορίων των υφιστάμενων περιοχών.

Εδώ θέλω να τονίσω, παρά το γεγονός ότι ο θεσμός των φορέων διαχείρισης δεν είναι νέος, μιας και εισήχθη από τις αρχές της δεκαετίας του 2000, έχει όμως ως θεσμός, όπως οι περισσότεροι γνωρίζουμε, προβλήματα, πλήθος προβλημάτων και κυρίως έχει λειτουργήσει μέχρι σήμερα αποσπασματικά. Δεν θα αναφέρω παραδείγματα αυτής της αποσπασματικότητας, μόνο να θυμηθούμε τα άμισθα και πολυπληθή διοικητικά συμβούλια, να θυμηθούμε το πρόβλημα με τη στελέχωση και το αμειβόμενο προσωπικό, που πολλές φορές μέχρι και πέντε έτη μετά τη συγκρότηση των διοικητικών συμβουλίων δεν είχαν προσωπικό οι φορείς διαχείρισης.

Άρα στην παρούσα χρονική συγκυρία και με βάση τα όσα προαναφέρθηκαν είναι προφανές ότι υπάρχει μια επιτακτική ανάγκη να θεσμοθετηθεί ένα νέο κανονιστικό πλαίσιο για τη διαχείριση και τη διοίκηση των περιοχών δικτύου «NATURA».

Αυτό το νέο πλαίσιο το έχουν οι φορείς διαχείρισης προστατευόμενων περιοχών, αυτοί θα κατέχουν τον πρωτεύοντα ρόλο, ως ένας θεσμός περιβαλλοντικής διακυβέρνησης, αλλά και ως εργαλείο διαμόρφωσης και υλοποίησης συνεργατικής διαχείρισης των φυσικών πόρων.

Με αυτό το σχέδιο νόμου καλύπτεται το σύνολο των περιοχών δικτύου «NATURA» από τις τετρακόσιες σαράντα έξι-τετρακόσιες σαράντα πέντε με ενιαίο τρόπο, με την ένταξη δηλαδή στη χωρική αρμοδιοτήτων των φορέων διαχείρισης με δύο τρόπους: με την επέκταση των περιοχών ευθύνης στον υφιστάμενο αλλά και με την ίδρυση των οκτώ νέων.

Συνοψίζοντας τι επιτυγχάνεται; Ποιοι είναι οι οκτώ στόχοι πολιτικής; Πρώτον, ότι ρυθμίζεται η χωρική αρμοδιότητα των φορέων διαχείρισης, συγκροτούνται μικρότερα και αποδοτικότερα σχήματα διοίκησης και ιδιαίτερα τα τέσσερα μέλη εκ των επτά που προβλέπονται προέρχονται από την τοπική κοινωνία και αυτό είναι πολύ σημαντικό, δίνεται η δυνατότητα σύστασης άμισθων συμβουλευτικών επιτροπών για να υποβοηθείται το έργο των διοικητικών συμβουλίων, επικαιροποιείται το έργο των φορέων διαχείρισης και αρμοδιότητας των διοικητικών τους συμβουλίων με έμφαση στα ζητήματα τοπικής ανάπτυξης.

Συνεχίζεται η απασχόληση των υφιστάμενων εργαζομένων στους φορείς διαχείρισης με την παράταση οκτάμηνων συμβάσεων και αυτό γιατί εντός του 2018 γνωρίζετε πολύ καλά ότι υπάρχουν περιορισμοί στις προσλήψεις.

Εδώ θα ήθελα πραγματικά να αναφερθώ στον εισηγητή της Νέας Δημοκρατίας, που πραγματικά με παραξένεψε το όψιμο ενδιαφέρον του για τον πόνο των εργαζομένων στους φορείς διαχείρισης. Και για αυτό που έλεγε ότι εμείς δεν ενδιαφερόμαστε για τους εργαζόμενους θέλω να τονίσω τη σημασία που έχει για εμάς η παραμονή των εργαζομένων και αυτό το αποδεικνύουμε αυτή τη στιγμή με το να καταρτιστούν οργανισμοί και περιγράμματα θέσεων εντός του 2018 και εντός του 2019 να βγει η προκήρυξη, ώστε αυτοί οι «παρατασιούχοι» εργαζόμενοι να μπορούν να διασφαλίσουν κανονικές συμβάσεις εργασίας αορίστου χρόνου.

Κλείνοντας, θα ήθελα να αναφερθώ στο πολύ σημαντικό γεγονός, δηλαδή στη σύσταση του φορέα διαχείρισης των προστατευόμενων περιοχών στον Κορινθιακό Κόλπο, ο οποίος καλύπτει μια έκταση μεγάλη από το Αίγιο έως και τα Γεράνεια.

Θεωρώ ότι η ένταξη του Κορινθιακού Κόλπου στους φορείς διαχείρισης θα έχει τεράστια θετική επίδραση στην προστασία της χλωρίδας και της πανίδας του κόλπου, η οποία βασανίζεται τώρα καιρό από μολύνσεις διαφόρων επιπέδων, θα συμβάλει καταλυτικά στην ευαισθητοποίηση και ενημέρωση του τοπικού πληθυσμού για τις ανάγκες και τις προδιαγραφές προστασίας αυτού του πολύτιμου φυσικού πόρου και θα συμβάλει ουσιαστικά στην ανάδειξη λύσεων για να αντιμετωπίσουμε το μεγάλο πρόβλημα των μεδουσών που υπάρχει στην περιοχή.

Και εδώ θα ήθελα πραγματικά να αναδείξω αυτό το πρόβλημα για τις επιπτώσεις που έχει στην τοπική οικονομία. Και πέρα από τις μελέτες διαχείρισης που θα προβλεφθούν μέσα από τον φορέα διαχείρισης, νομίζω ότι θα πρέπει να απασχολήσει το Υπουργείο με άμεσα μέτρα προστασίας, ακριβώς για να μην έχουμε τις τεράστιες αυτές επιπτώσεις στην τοπική οικονομία. Αυτό θα πρέπει να αποτελέσει άμεσα αντικείμενο σύσκεψης όλων των εμπλεκόμενων φορέων να αντιμετωπίσουμε αυτό το πρόβλημα. Και αν είχε δημιουργηθεί φορέας διαχείρισης πριν λίγα χρόνια, ίσως σήμερα να μην μιλάγαμε για το πρόβλημα των μεδουσών στον Κορινθιακό Κόλπο.

Τέλος, οι φορείς διαχείρισης προστατευόμενων περιοχών μπορούν πράγματι να γίνουν ένα από τα βασικά εργαλεία που έχουμε στη διάθεσή μας ως πολιτεία και ως κοινωνία πολιτών για να διαχειριστούμε τους περιβαλλοντικούς μας πόρους με όρους αειφορίας, σεβασμού στην οικολογία και βέβαια με όρους δικαιοσύνης και δημοκρατίας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Δριτσέλη από τον ΣΥΡΙΖΑ.

**ΠΑΝΑΓΙΩΤΑ ΔΡΙΤΣΕΛΗ:** Ευχαριστώ κύριε Πρόεδρε.

Κυρίες και κύριοι Βουλευτές, το νομοσχέδιο για τους φορείς διαχείρισης των προστατευόμενων περιοχών αποτελεί προφανώς μια κρίσιμη διαρθρωτική και αναπτυξιακή παρέμβαση στην κατεύθυνση της περιβαλλοντικής αειφορίας, διότι δεν ρυθμίζει μόνο διοικητικές εκκρεμότητες σε σχέση με εθνικές και ευρωπαϊκές υποχρεώσεις, όπως εννοεί η Νέα Δημοκρατία να ισχυρίζεται, αλλά κυρίως θέτει σε νέα βάση την προστασία του περιβαλλοντικού αποθέματος της χώρας στο σύνολό του.

Η Αξιωματική Αντιπολίτευση, δυστυχώς, έχει την τάση να ερμηνεύει πολλές φορές με στείρους διοικητικούς όρους τις εξελίξεις σε σχέση με την περιβαλλοντική προστασία. Την ίδια στάση, βέβαια, είχε και ως προς τη διαδικασία των δασικών χαρτών, την ίδια στάση είχε και ως κυβέρνηση, όταν είχε απαξιώσει τους φορείς διαχείρισης.

Εδώ επιτρέψτε μου να κάνω μια διαπίστωση, διότι κυρίως η Αξιωματική Αντιπολίτευση έχει μια προσέγγιση μικροπολιτική, μικροκομματική, αλλά και τοπικιστική συνάμα, γιατί και στελέχη της στους κατά τόπους νομούς, αλλά και Βουλευτές εδώ από τη μία μας κάνουν κριτική για το ότι ιδρύουμε πάρα πολλούς φορείς από την αρχή -ακούσαμε και την πρόταση της Νέας Δημοκρατίας για δεκατρείς φορείς- από την άλλη οι περισσότεροι γκρινιάζουν γιατί δεν υπάρχει φορέας διαχείρισης στον ίδιο τον νομό.

Υπάρχουν στελέχη της Νέας Δημοκρατίας που ήταν και σε θέσεις «κλειδιά» τα προηγούμενα χρόνια που απαξιώνουν αυτή τη στιγμή το νομοσχέδιο, γκρινιάζουν γιατί στο Νομό Τρικάλων βάζουμε μεγαλύτερο πλήθος σε περιοχές «NATURA», όπως είναι τα Μετέωρα για παράδειγμα, και από την άλλη βγάζουν ανακοινώσεις λέγοντας ότι για να πάρουμε έγκριση για οτιδήποτε θα πρέπει να ρωτήσουμε τα Γιάννενα τελείως υποτιμητικά.

Άρα θα πρέπει να αποφασίσετε τι θέλετε. Θέλετε φορείς διαχείρισης; Θέλετε να έχουμε περισσότερους φορείς διαχείρισης; Θέλετε να υπάρχουν φορείς διαχείρισης που θα επεμβαίνουν σε κρίσιμα ζητήματα όσον αφορά τις αρμοδιότητές τους ή όχι;

Γιατί η λειτουργία αυτών των φορέων μπορεί να είναι για μας ένα μέγεθος ανάπτυξης, ένα κομμάτι από την ανάπτυξη την οποία εμείς επιδιώκουμε. Εσείς από ό,τι φαίνεται, όπως πάντα θεωρείτε, ότι το περιβάλλον, οι περιοχές «NATURA», το φυσικό κάλλος της χώρας μπορεί να είναι άχθος, από το οποίο πρέπει οπωσδήποτε να απαλλαγείτε.

Θεωρώ, όμως, ότι η λειτουργία αυτών των φορέων διαχείρισης μπορεί να συμβάλει οριζόντια και σε αυτό που ονομάζουμε αειφόρο ανάπτυξη, κατά την άποψή μας, αλλά και στη δημιουργία διευρυμένων τοπικών και περιφερειακών σχημάτων συνεργασίας στα θέματα τοπικού αλλά και περιφερειακού ενδιαφέροντος. Και αυτή η συνεργασία, όπου συμβαίνει βέβαια και αλλού στην Ευρώπη, συμπεριλαμβάνει τόσο τους ειδικούς επιστήμονες των επιστημών του περιβάλλοντος, τους φορείς τοπικής αυτοδιοίκησης αλλά και παραγωγικούς φορείς, οι οποίοι δραστηριοποιούνται εντός των περιοχών αυτών με στόχο προφανώς τη διασύνδεση των τοπικών κοινωνικών με τις αναπτυξιακές προκλήσεις.

Έτσι, λοιπόν, αποτελεί στρατηγικό συμφέρον της χώρας η ενίσχυση των φορέων διαχείρισης, η σταθερή στελέχωσή τους αλλά και η οριζόντια διασύνδεσή τους με την τοπική οικονομία και κοινωνία. Και μία τέτοια επιστημονική και διοικητική πλατφόρμα σε συνδυασμό με τη διεύρυνση των προστατευόμενων περιοχών «NATURA», την ανάρτηση των δασικών χαρτών, τη δημιουργία ενός νέου νομικού προσώπου δημοσίου δικαίου για το Κτηματολόγιο, αλλά και το αναθεωρημένο πλαίσιο για την αντιμετώπιση της αυθαίρετης δόμησης αποτελούν τους πυλώνες για την προστασία του φυσικού αποθέματος της χώρας.

Οι νέοι φορείς υπερβαίνουν, επίσης, τα τοπικά διοικητικά όρια και σχεδιάζεται να λειτουργήσουν σε μία λογική περιφερειακής διασύνδεσης. Σε πολλές περιοχές θα κληθούν να συνεργαστούν φορείς από διαφορετικές περιφέρειες και να δουλέψουν πάνω σε κοινούς στόχους. Και αυτή η πραγματικότητα παρουσιάζει προκλήσεις, αλλά ο βασικός στόχος είναι η υπέρβαση των στενών διοικητικών ορίων στη διαχείριση του φυσικού πλούτου και η ολιστική αντιμετώπιση αυτών των προκλήσεων.

Έτσι, για παράδειγμα η περιοχή των Τρικάλων ενισχύεται ουσιαστικά σε αυτό το ζήτημα της περιβαλλοντικής προστασίας, γιατί με την πρόσφατη υπουργική απόφαση για το δίκτυο «NATURA» εντάσσεται στις προστατευτικές διατάξεις στο σύνολο του ορεινού δασικού αποθέματος του νομού. Συμπεριλαμβάνονται τα Μετέωρα, το ορεινό σύμπλεγμα του Ασπροποτάμου και των Αντιχασίων αλλά και ολόκληρη η περιοχή του Κόζιακα και της Πίνδου. Με τις ρυθμίσεις αυτές ολόκληρη η δυτική Θεσσαλία αποτελεί πλέον διαχειριστικό αντικείμενο των νέων φορέων, ιδιαίτερα για τον νομό. Όλη η προστατευόμενη περιοχή εντάσσεται στον φορέα διαχείρισης Εθνικού Πάρκου Τζουμέρκων, Κοιλάδας Αχελώου, Αγράφων και Μετεώρων, στη λογική μιας διαπεριφερειακής συνεργασίας, η οποία είναι απαραίτητη για την ολιστική αειφορική περιβαλλοντική διαχείριση των ορεινών αυτών περιοχών με το μοναδικό φυσικά αρχιτεκτονικό και πολιτιστικό κάλλος.

Προφανώς και οι προκλήσεις μιας τέτοιες διευρυμένης περιοχής είναι υπαρκτές και είναι βέβαιο ότι η αποτελεσματικότητα του νέου φορέα θα κριθεί και από τις δυνατότητες έργου που τελικά θα έχει. Σε κάθε περίπτωση, όμως, η προσπάθεια πατάει πάνω σε γερά θεμέλια και είναι βέβαιο ότι με τη συνεχή στήριξη της πολιτείας θα μπορέσουμε να αναδείξουμε ακόμη περισσότερο τη μοναδικότητα αυτών των μνημείων.

Επίσης, θα είχε ενδιαφέρον να δούμε πώς οι φορείς διαχείρισης μπορούν να συνδεθούν με σπάνιους περιβαλλοντικούς αναπτυξιακούς πόρους και υποδομές που υπάρχουν και στον Νομό Τρικάλων. Συγκεκριμένα στο περιβαλλοντικό απόθεμα του Ασπροποτάμου, το οποίο καλείται να διαχειριστεί ο νέος φορέας, λειτουργούν μοναδικές υποδομές, όπως είναι ένας από τους τρεις δημόσιους πεστροφογεννητικούς σταθμούς της Ελλάδος αλλά και το τελευταίο κρατικό εργοστάσιο ξυλείας, το οποίο τροφοδοτείται από την αειφορική διαχείριση των δημοσίων δασών της περιοχής.

Αυτές οι υποδομές θα πρέπει να μελετηθούν και από τους νέους φορείς διαχείρισης αλλά και από την κεντρική διοίκηση, ώστε να αξιοποιηθούν και στην κατεύθυνση της αναπαραγωγής της τοπικής βιοποικιλότητας αλλά και της διατήρησης της παραδοσιακής ανθρωπογενούς δραστηριότητας. Εφόσον, λοιπόν, θα κερδίσουμε αυτό το στοίχημα, δηλαδή να συνδέσουμε τους φορείς διαχείρισης με τις τοπικές κοινότητες και την παραδοσιακή διαχείριση, τότε το σύνολο του φυσικού αποθέματος θα αναβαθμιστεί.

Κλείνοντας, θα ήθελα να υπογραμμίσω το γεγονός ότι με μεθοδική δουλειά το αρμόδιο για το περιβάλλον Υπουργείο έχει συμβάλει καθοριστικά στην αλλαγή της εικόνας, σε σχέση με την περιβαλλοντική προστασία στην Ελλάδα. Αυτή η προσπάθεια θέλουμε να διευρυνθεί ακόμα περισσότερο με στόχο την αποτύπωσή της και στο συνολικό παραγωγικό μοντέλο της χώρας και ιδιαίτερα της ελληνικής περιφέρειας. Οι νομοί της επαρχίας έχουν ανάγκη από δυναμικές πολυπαραγοντικές προσεγγίσεις στα περιβαλλοντικά, οικονομικά, παραγωγικά και κοινωνικά προβλήματα που τους απασχολούν.

Τέτοιες προσεγγίσεις μπορούν να αναπτυχθούν μέσα από το παρόν νομοσχέδιο, ενώ αντίστοιχες πρωτοβουλίες μπορούν να δημιουργηθούν και από τη βάση με τη συμμετοχή και της τοπικής αυτοδιοίκησης.

Το βασικό ζητούμενο, λοιπόν, είναι να καταστεί κοινός στόχος η δίκαιη ανάπτυξη, με κοινωνική και περιβαλλοντική ανταποδοτικότητα. Σε αυτό το πλαίσιο, κατά τη γνώμη μου, οι φορείς διαχείρισης αποτελούν κομβικά, αλλά και πολύτιμα εργαλεία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να ξεκινήσω την εισήγησή μου με μία διαπίστωση, η οποία προκύπτει από όσα θλιβερά απασχολούν τις τελευταίες μέρες την επικαιρότητα.

Ο ΣΥΡΙΖΑ δεν έχει αντιπολίτευση και μεταφορικά και κυριολεκτικά. Κοιτάξτε στα έδρανα εδώ της Βουλής και θα δείτε για τι αντιπολίτευση μιλάμε. Η Κυβέρνηση δεν έχει αντιπολίτευση. Η Αντιπολίτευση και ειδικά η Αξιωματική Αντιπολίτευση έχουν άλλα πράγματα να ασχοληθούν. Αυτή είναι η αλήθεια.

Είτε, λοιπόν, δεχθούμε το τεκμήριο της αθωότητας, είτε πιστέψουμε πως όλα αυτά θα αποδειχθούν κάποια στιγμή στο μέλλον αποτελέσματα ανίερων συνομωσιών και μακιαβελικών σκευωριών, είτε σπεύσουμε να καταδικάσουμε ανθρώπους και να σπιλώσουμε υπολήψεις, δεν αλλάζει η πικρή αλήθεια πως η Αξιωματική Αντιπολίτευση και γενικά τα κόμματα τα οποία κυβέρνησαν, έχουν πολλά δικά τους εσωτερικά προβλήματα, τα οποία ουδεμία σχέση έχουν με τα πραγματικά προβλήματα των πολιτών και ως εκ τούτου καθόλου δεν απασχολούν τους πολίτες.

Κυρίες και κύριοι συνάδελφοι, κλείσαμε τρία χρόνια διακυβέρνησης ΣΥΡΙΖΑ - ΑΝΕΛ και το ισχυρότερο πολιτικό επιχείρημα που έχει να παρουσιάσει αυτή τη στιγμή η Αξιωματική Αντιπολίτευση για να εμποδίσει την Κυβέρνηση να συνεχίσει την πολιτική της, την όποια πολιτική της, είναι το γεγονός πως διαφωνούν μεταξύ τους οι συγκυβερνώντες και πως η διαφωνία αυτή δεν τους επιτρέπει να κυβερνήσουν αποτελεσματικά και με τον καλύτερο τρόπο τους Έλληνες.

Γιατί αυτό προκύπτει από το επιχείρημα ότι «δεν παίρνω θέση, μέχρι η Κυβέρνηση να φέρει μία ενιαία θέση», όσον αφορά το μεγάλο πρόβλημα, το μεγάλο ζήτημα, το μεγάλο εθνικό θέμα, στο οποίο τουλάχιστον η Ένωση Κεντρώων έχει πάρει μία θέση την οποία δεν διαπραγματεύεται.

Καθορίζετε, λοιπόν, τη θέση και τη στάση σας όχι βάσει των επιχειρημάτων σας, αλλά βάσει των διαφωνιών μεταξύ των Βουλευτών της Συμπολίτευσης. Μεγαλύτερη απόδειξη του ισχυρισμού πως υπάρχει έλλειμα αντιπολίτευσης δεν μπορώ να σκεφτώ. Αν το προσθέσουμε αυτό και στην συμπεριφορά που επιδεικνύουν κάποια Υπουργεία, κάποιοι Υπουργοί στις ερωτήσεις που καταθέτουμε στο πλαίσιο του κοινοβουλευτικού ελέγχου, τότε συνειδητοποιούμε, δυστυχώς, πως ο ΣΥΡΙΖΑ έχει πάρει ελευθέρας από το Κοινοβούλιο και δεν υπάρχει κανείς για να τον εμποδίσει.

Κανείς δεν μιλάει για το πώς θα έπρεπε να αλλάξουν έστω κάποιοι, έστω ένα μέρος, έστω κατά ένα βαθμό, έστω ένας από τους τριακόσιους πενήντα εφαρμοστικούς και εκτελεστικούς νόμους που έχουν ψηφίσει εδώ μέσα, μέσα σε αυτή την Αίθουσα, στην Αίθουσα της Ολομέλειας του ελληνικού Κοινοβουλίου, σε συνέχεια μάλιστα και διευκρινιστικά στα όσα ψηφίσατε όλοι μαζί τον Αύγουστο του 2015. Όλοι μαζί, ΣΥΡΙΖΑ, ΑΝΕΛ, Νέα Δημοκρατία, Δημοκρατική Συμπαράταξη, Ποτάμι, όλοι μαζί τα ψηφίσατε και κανείς από εσάς δεν σκοπεύει να αλλάξει τίποτα. Αυτή είναι η αλήθεια που συγκαλύπτεται από την επικαιρότητα, αυτή είναι η αλήθεια που συγκαλύπτετε από τον ελληνικό λαό κι αυτό είναι το σχόλιό μου γι’ αυτήν.

Το μόνο που λέτε τώρα είναι πως εσείς, όταν επιτέλους κληθείτε από τον ελληνικό λαό να κυβερνήσετε την χώρα, δεν θα έχετε τα προβλήματα δυσαρμονίας που έχει η συγκυβέρνηση ΣΥΡΙΖΑ-ΑΝΕΛ.

Δεν έχουμε ακούσει, όμως, την ξεκάθαρη θέση σας για το σκοπιανό, ούτε έχουμε καταλάβει πώς θα μειώσετε επιτέλους αυτή τη φορολογία, ούτε έχουμε καταλάβει πώς θα μειωθεί ο ΕΝΦΙΑ, πώς θα έρθουν οι επενδύσεις, πώς επιτέλους θα κερδίσουμε την περιβόητη εμπιστοσύνη των επενδυτών, η οποία στη σημερινή Κυβέρνηση –να είμαστε και ειλικρινείς- είναι και ανύπαρκτη. Ούτε βεβαίως σας είδαμε να ελέγχετε με αποτελεσματικό τρόπο την Κυβέρνηση, η οποία συνεχίζει ανενόχλητη να μιλάει για καθαρή έξοδο από τα μνημόνια, όταν όλοι ξέρουμε πως αυτό δεν είναι εφικτό.

Ίσως θα έπρεπε να αναρωτηθούμε όχι πόσο καθαρή θα είναι η έξοδός μας από τα μνημόνια, αλλά σε τι κατάσταση θα βρισκόμαστε εμείς κατά την έξοδό μας. Καθαροί ίσως και να βγούμε, αν είναι μικρές οι πιθανότητες. Το σίγουρο, όμως, είναι ότι έχουμε μείνει μισοί.

Προχωρώ τώρα στον σχολιασμό των υπουργικών τροπολογιών. Θα ξεκινήσω με την τροπολογία 1467 που αποσύρατε, κύριε Υπουργέ, η οποία αφορά την εγκατάσταση των κέντρων αδέσποτων ζώων σε δασικές και χορτολιβαδικές εκτάσεις. Κάποιες ασάφειες οι οποίες υπήρχαν μέσα, ήταν η αιτία για να αποσυρθεί και καλά κάνατε και την αποσύρατε. Είναι αλήθεια πως η αγάπη για τα ζώα, εκτός από ασπίδα γι’ αυτά, γίνεται και αντικείμενο εκμετάλλευσης. Τα φαινόμενα αυτά πρέπει να αντιμετωπίζονται με αυστηρό και απόλυτο τρόπο.

Το εάν η λειτουργία των καταφυγίων, το πώς θα χωροθετηθούν αυτά και σε ποιους χώρους εμείς θα τα διαμορφώσουμε, θα μειώσει τελικά το περιθώριο δράσης κάποιων απάνθρωπων επιτήδειων που θησαυρίζουν εκμεταλλευόμενοι τα κενά της νομοθεσίας κακοποιώντας αδέσποτα ζώα, θα φανεί. Θα περιμένουμε, λοιπόν, την επανακατάθεση της τροπολογίας, η οποία πλέον θα είναι σαφής.

Όσον αφορά στην τροπολογία 1466 σχετικά με τις προϋποθέσεις και τη διαδικασία χορήγησης νόμιμων αδειών στα υφιστάμενα ορειβατικά καταφύγια, η αλήθεια είναι ότι κάποτε θα έπρεπε να μπει μια τάξη σε αυτό το θέμα. Η Ένωση Κεντρώων θα την ψηφίσει.

Όσον αφορά την τροπολογία 1468 για τους δασικούς χάρτες, θα την στηρίξουμε, κύριε Υπουργέ, όπως κάναμε και σε άλλες αντίστοιχες προηγούμενες, γιατί αγωνιούμε και εμείς να αποκτήσει επιτέλους αυτή η χώρα αυτό το αναπτυξιακό εργαλείο που τόσο πολύ έχουμε ανάγκη.

Σχετικά με την τροπολογία 1470 του Υπουργείο Μεταναστευτικής Πολιτικής, έχουμε κάποιες απορίες. Δυστυχώς δεν ήρθε και ο Υπουργός για να μπορέσει να μας τις λύσει. Τι είδους τεχνικό πρόβλημα του συστήματος είναι αυτό; Πώς προέκυψε; Ποιοι ευθύνονται; Ποιες είναι οι ενέργειες του Υπουργείου, πέρα από το να ζητά να εξουσιοδοτήσουμε μια ακόμα παράταση, ώστε να μην ξαναγίνει;

Μέχρι πότε θα νομοθετούμε έτσι, αγαπητοί συνάδελφοι; Αποτελεί πάγια κατάσταση, κεντρική πολιτική στάση της Κυβέρνησης το να νομοθετούμε προςλύση τα προβλήματα στο μέλλον. Έτσι κάναμε, όμως, και με τα ομόλογα. Έτσι έκαναν οι ελληνικές κυβερνήσεις τριάντα χρόνια τώρα. Δανειζόμασταν και αφήναμε τους άλλους να βρουν λύσεις στα προβλήματα που γεννούσαν η δική μας πολιτική, οι δικές μας αποφάσεις. Θα χρειαστούμε περαιτέρω διευκρινίσεις από τον αρμόδιο Υπουργό και δεν θα ψηφίσουμε υπέρ της συγκεκριμένης τροπολογίας.

Τέλος, θα ψηφίσουμε και την τροπολογία 1471 του Υπουργείου Περιβάλλοντος για την τροποποίηση του ν.4014/2011, ώστε να επιτευχθεί η ενσωμάτωση στη νομοθεσία μας των άρθρων 2 και 3 της ευρωπαϊκής οδηγίας 52/2014.

Κυρίες και κύριοι Βουλευτές, πριν κατέβω από το Βήμα θα ήθελα να πω και δύο λόγια για την ουσία του νομοσχεδίου. Η εισήγησή μου στο κόμμα ήταν να υπερψηφίσουμε το παρόν νομοσχέδιο. Δεν έγινε δεκτή για τους λόγους που ανέφερε ο εισηγητής μας και για τις ασάφειες που είχε μέσα και για το εάν και κατά πόσο μπορούν να εφαρμοστούν κάποια πράγματα που περιγράφονται στο νομοσχέδιο.

Έτσι, λοιπόν, καταλήξαμε σαν Κοινοβουλευτική Ομάδα στο «παρών». Αυτό, όμως, δεν αλλάζει το γεγονός πως αναγνωρίζουμε ότι πρόκειται για ένα νομοσχέδιο που σέβεται και προστατεύει το περιβάλλον, ενώ λύνει πολλά προβλήματα που προέκυψαν από την ανοχή στην παραβατικότητα που επιδίωξαν επί δεκαετίες οι μεταπολιτευτικές κυβερνήσεις.

Όσοι θέλουν να συνεχίσουν να κρύβονται πίσω από το δάχτυλό τους, μπορούν να το κάνουν. Όσοι, όμως, θέλουν να βρεθούν λύσεις, δεν μπορούν παρά να αναγνωρίσουν πως αυτό επιχειρείται για πρώτη φορά με οργανωμένο τρόπο στη χώρα μας, όπως και μεταξύ άλλων προσπαθεί να κάνει και το σημερινό νομοσχέδιο.

Έχουμε μεγάλες διαφορές, αγαπητοί συνάδελφοι, μεγάλες αποκλίσεις από τη φιλοσοφία της Κυβέρνησης, από τον τρόπο με τον οποίο κυβερνάει, που αντιμετωπίζει εθνικά και κοινωνικά προβλήματα. Σε καμμιά, όμως, περίπτωση δεν θα συμπεριλάβουμε στην επιχειρηματολογία μας τον μηδενισμό. Έχουμε την πιο υπεύθυνη στάση και δεν θα τη διαπραγματευτούμε ποτέ για το κομματικό ή το κοινοβουλευτικό μας μέλλον.

Ευχαριστούμε πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σεβαστάκης από τον ΣΥΡΙΖΑ.

**ΔΗΜΗΤΡΙΟΣ ΣΕΒΑΣΤΑΚΗΣ:** Ευχαριστώ, κύριε Πρόεδρε.

Δεν έχει μεγάλη δημοφιλία, φαίνεται, το νομοσχέδιο ή η προβληματική γύρω από το περιβάλλον. Μου κάνει εντύπωση ένα από τα πιο ισχυρά αναπτυξιακά νομοθετήματα να μην τυγχάνει ενός ευρύτερου σχολιασμού από τους συναδέλφους. Δεν είναι εφετζίδικο ίσως ή εν πάση περιπτώσει πολύ συχνά εγκλωβιζόμαστε σε ρητορικές πολεμικού χαρακτήρα ή εγκλωβιζόμαστε ή εγκλωβίζονται πολλές πολιτικές δυνάμεις σε συμμόρφωση με συντεχνιακές ή με ομάδες πίεσης.

Θέλω να πω ότι η φύση εκλαμβάνεται από ένα μοντέλο ανάπτυξης είτε ως εμπόδιο -το έχουμε δει πάρα πολύ συχνά, ειδικά όταν έχουμε μια ρητορική ιδιωτικοποιήσεων από την Αξιωματική Αντιπολίτευση- είτε ως μουσείο. Δηλαδή, είτε πρέπει να αδρανοποιηθεί με τη μία εκδοχή είτε με την άλλη. Μια ανάπτυξη που να σχετίζεται με την αρμονική ενσωμάτωση του φυσικού αποθέματος δεν έχει προταθεί ολοκληρωμένα.

Είναι η πρώτη φορά που μια κυβέρνηση προσπαθεί με έναν πολυεπίπεδο τρόπο να οργανώσει ένα μοντέλο ανάπτυξης που θα περιλάβει και το φυσικό απόθεμα σαν οργανικό στοιχείο, δηλαδή σαν αναπτυξιακό γεγονός. Αυτή η πολυεπίπεδη αντίληψη της ανάπτυξης, που συσχετίζει κτισμένο περιβάλλον, που συσχετίζει περιοχές «NATURA», που συσχετίζει αδόμητο περιβάλλον σε ένα συνεχές, απαιτεί και νέα οργανωτικά εργαλεία, νέα διοικητικά εργαλεία, τα οποία εκκρεμούν και πρέπει η Κυβέρνηση να τα αντιμετωπίσει.

Παραδείγματος χάριν, να συνδέσει τις υπηρεσίες με πολύ πυκνότερο τρόπο, ώστε να μην έχουμε μεγάλες καθυστερήσεις είτε στην έγκριση είτε στην αποτροπή έργων και δράσεων. Το έχουμε δει πάρα πολύ συχνά σε μια υπηρεσία να «λιμνάζει» ένας φάκελος. Το εντοπίζω, παραδείγματος χάριν, στην υπόθεση του ΣΧΟΟΑΠ Μαραθοκάμπου Σάμου, που για πάρα πολύ καιρό -και με ευθύνη προγενέστερων κυβερνητικών φάσεων- «λιμνάζει», αδρανεί ή βρίσκεται στη μέγγενη ενός σχολαστικισμού στην εξέτασή του.

Πρέπει οι υπηρεσίες, εφόσον έχουμε μια συναντίληψη και για το κτισμένο περιβάλλον και για το παραγωγικό περιβάλλον, τις αγροτικές εκτάσεις και για το περιβάλλον υπό το καθεστώς «NATURA», να μπορέσουν να επικοινωνήσουν και να γίνουν πιο λειτουργικές. Αυτό το λέω ως στοιχείο μιας κριτικής ή μιας δυναμικής που μπορεί να αποκτήσει το διοικητικό μας σύστημα που μπορεί να βελτιωθεί πραγματικά και που εκκρεμεί ακόμα.

Το συγκεκριμένο νομοσχέδιο νομίζω ότι εκτός του ότι έχει γενική αποδοχή, πέρα από τις πολιτικάντικου χαρακτήρα αντιδικίες που έχουν προϋπάρξει, σαν νομοθέτημα, σαν πυρήνας ρυθμιστικός έχει συγκεντρώσει τη σύμφωνη γνώμη, την κατάφαση όλων των πολιτικών πτερύγων. Είναι σε μια θετική κατεύθυνση, χωρίς να έχει τους δογματισμούς προγενέστερων νομοθετημάτων.

Ας δούμε τώρα την πολιτική υδάτων. Εντάσσεται μέσα στην «προβληματοθεσία» του Υπουργείου, τη γενική πολιτική υδάτων η πολιτική της μη εκτατικής και της μη εντατικής γεωργίας;

Την υπαινίχθηκε ο κ. Κασαπίδης για την ειδική ποιότητα και την τεκμηρίωση που πρέπει να έχει η ειδική παραγωγή κοντά στις ζώνες «NATURA». Η μη εντατική, λοιπόν, καλλιέργεια σχετίζεται με την περιβαλλοντική πολιτική και την περιβαλλοντική κουλτούρα που εισηγείται και αυτό το νομοθέτημα; Είναι η πολιτική τεκμηριώσεων και των προϊόντων, αλλά και του αρχιτεκτονημένου συνόλου, ειδικά στις μικρές κοινότητες, που με έναν καταπληκτικό τρόπο η λαϊκή μας αρχιτεκτονική είναι ιδρυτικά οικολογική και ιδρυτικά συναρτημένη με την αντίληψη «NATURA», με τη φιλοσοφία «NATURA».

Αυτές οι παράμετροι, λοιπόν, ενώ αποτελούν πολιτιστικό απόθεμα σε ένα μεγάλο βαθμό, νομίζω ότι μπορούν να ενσωματωθούν σε ένα αναπτυξιακό σχέδιο, αδογμάτιστο και πολυεπίπεδο. Αποτελούν επίδικα και ζητούμενα για το Υπουργείο;

Έχω την εντύπωση ότι όλες οι νομοθετικές πρωτοβουλίες που έχει πάρει αυτή η Κυβέρνηση έναν τέτοιο τύπο ολιστικής σύλληψης τον αφομοιώνουν. Νομίζω ότι σε αυτή τη φιλοσοφία μπορούμε πιο τολμηρά να δουλέψουμε και ως προς το διοικητικό σκέλος, τους διοικητικούς εκσυγχρονισμούς που περιέγραψα για τη διασύνδεση των συστημάτων διοίκησης, των υπηρεσιών, δασική υπηρεσία, πολεοδομία, τους φορείς διαχείρισης, κτηματική, αρχαιολογική υπηρεσία, αυτοδιοίκηση. Όλες αυτές οι δομές πρέπει να επικοινωνήσουν με πολύ πυκνότερο τρόπο. Αυτό είναι εκκρεμές και είναι πολύ σημαντικό. Ίσως και να ξεφεύγει από τα όρια του νομοθετήματος.

Να κλείσω με το εξής: Όπως έχουν όλοι εντοπίσει τις περιοχές τους, η Σάμος, η Ικαρία και οι Φούρνοι ουσιαστικά έχουν ευρύτατο δίκτυο «NATURA», αλλά θα επιμείνω ότι έχουν και μια ευρύτερη ενδοχώρα από τις εντοπισμένες περιοχές «NATURA», που έχει εξαιρετική αρχιτεκτονική και λόγια και λαϊκή και επίσης έχει και αρχιτεκτονημένο καλλιεργητικό χώρο. Έχει τις κλίμακες, εντοπισμένες σαν πολιτιστικά ιδιώματα της χώρας μας, έχει μικρές παραγωγές εξ αυτού και επομένως έχει διακριτό προϊόν και διακριτή σχέση με αυτό το διακριτό προϊόν. Διακριτές κοινότητες ανθρώπων που καλλιεργούν, που εμπορεύονται, που εξάγουν και που προτείνουν ως υποδείγματα πολιτιστικά.

Με αυτές τις σκέψεις, θα ήθελα να σας προτείνω, κύριοι Υπουργοί, να δούμε τολμηρότερα και σε συνάρτηση και σε συνεργασία με τα άλλα Υπουργεία αυτόν τον μεγάλο διοικητικό μετασχηματισμό, που θα μπορέσει να νοηματοδοτήσει πολύ περισσότερο τις νομοθετικές σας πρωτοβουλίες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Πάλλη από τον ΣΥΡΙΖΑ.

**ΓΕΩΡΓΙΟΣ ΠΑΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ελπίζω η σημερινή μέρα να είναι μια καλή δικαιολογία για τους συναδέλφους που απουσιάζουν, αν και νομίζω ότι άλλοι είναι οι λόγοι και θα αναφερθώ στην πορεία. Πρέπει να είμαι σύντομος, λοιπόν.

Με τον παρόντα νόμο επιδιώκει κανείς το θεσμικό πλαίσιο λειτουργίας των προστατευόμενων περιοχών, μια υποχρέωση της χώρας που την είχαμε και που έπρεπε να έχουμε συμμορφωθεί από το 2012.

Οφείλω, λοιπόν, να δώσω τα εύσημα στο Υπουργείο Περιβάλλοντος για τη συστηματική προσπάθειά του και όχι μόνο προς αυτό το νομοθέτημα, αρχικά με τον ορισμό του καταλόγου προστατευμένων περιοχών και την ένταξη νέων περιοχών και ιδίως περιοχών και στο Νομό Λέσβου, σε συνέχεια και με τον συνάδελφο κ. Σεβαστάκη, όπου είναι μεγάλη η έκταση των θαλάσσιων περιοχών και καλώς γίνεται αυτή η προσπάθεια, προκειμένου με τους φορείς διαχείρισης, με τις αναμενόμενες ειδικές περιβαλλοντικές μελέτες, με τα σχέδια διαχείρισης και ανάπτυξης ή με προεδρικά διατάγματα που έπονται, να μπορέσουμε να έχουμε ένα ολοκληρωμένο πλαίσιο.

Ως Βουλευτής, λοιπόν, του νομού Λέσβου, θα ήθελα να επιμείνω στη θεσμοθέτηση του νέου φορέα των είκοσι εννέα προστατευόμενων περιοχών του βορείου Αιγαίου -αναφέρθηκε και ο συνάδελφος νωρίτερα- και στη δυνατότητα ίδρυσης παραρτημάτων, δεδομένης της νησιωτικότητας, του νησιωτικού χαρακτήρα της περιφέρειας και των ιδιαίτερων αναγκών της περιοχής μας.

Ο εξαίρετος συνάδελφος κ. Θραψανιώτης αναφέρθηκε και στη Λέσβο. Η Λέσβος είναι ένα αναγνωρισμένο γεωπάρκο της UNESCO. Στον Νομό Λέσβου ανήκει και η Λήμνος, αυτός ο αρχέγονος τόπος και ο Άη-Στράτης με τη γνωστή του ιστορία, ο Άη-Στράτης που θα είναι ένα από τα πράσινα νησιά με μια σοβαρή προσπάθεια που γίνεται τα τελευταία χρόνια και που η δική μας Κυβέρνηση επανεκκίνησε μετά από κωλυσιεργία πολλών ετών.

Να πούμε, όμως, και κάποιες αλήθειες που οφείλουμε να τις αναφέρουμε. Εδώ υπάρχει μια σύγκρουση ιδεολογική. Οι συνάδελφοί μας κυβερνούσαν τόσα χρόνια –και ο συνάδελφος αναφέρθηκε στο τι κάνετε εδώ και τρία χρόνια- αλλά εδώ και τρία χρόνια προσπαθούμε να μαζέψουμε αυτά που δεν κάνατε εδώ και δεκαετίες συνειδητά.

Αποδομούμε το πελατειακό σύστημα και αυτό είναι που σας τρομάζει, διότι και με τούτο το νομοσχέδιο, αλλά και με τους δασικούς χάρτες, με το Κτηματολόγιο και με μία σειρά νομοθετημάτων, ανεπιστρεπτί η χώρα μας γίνεται κανονική χώρα. Δεν μπορεί πια να μην προχωράνε έργα, οι πολιτικάντηδες να δεσμεύονται ότι δεν θα προχωρήσουν τέτοια σχέδια, βλέποντας τους πολίτες ως πελάτες και δημιουργώντας αυτή τη σχέση εξάρτησης, που όλα αυτά τα χρόνια -το γνωρίζουμε πολύ καλά- για να προχωρήσουν πράγματα, έπρεπε να περνάνε από τα πολιτικά γραφεία.

Θέλω να κάνω και μια αναφορά στον τόπο μου και τον σχεδιασμό που έχει γίνει στον τόπο μου. Όσον αφορά τον κόλπο Καλλονής, τον λυμαίνονται τόσα χρόνια με κίνδυνο την καταστροφή του συγκεκριμένοι άνθρωποι, με συγκεκριμένες «πλάτες». Θα σώσουμε ένα τέτοιο περιβάλλον, έναν τέτοιον πλούτο;

Παράλληλα, όλα αυτά τα χρόνια σχεδιάζανε στον τόπο μου -έκανε αναφορά και ο Αναπληρωτής Υπουργός για τα σχέδια διαχείρισης υδάτινων πόρων- μεγάλα έργα, τα έργα που έμπαιναν εκείνη την εποχή στα προγράμματα, αναθεωρήσεις μελετών, βασισμένα πάνω σε επιχειρήματα χωρίς καμμία βάση, όπως να φτιάξουμε ένα μεγάλο φράγμα χωρίς σχέδια διαχείρισης περιβαλλοντικών επιπτώσεων για τον κόλπο της Καλλονής, χωρίς σχέδιο διαχείρισης των υδάτινων πόρων.

Τι κάνει τούτη η Κυβέρνηση; Βάζει τα πράγματα σε μια σειρά. Βλέπει τις πραγματικές ανάγκες και τις πραγματικές παρεμβάσεις που πρέπει να γίνουν. Τρέχουν έργα σε αυτή την κατεύθυνση πέρα από τα νομοθετήματα, έργα εντοπισμού των απωλειών των δικτύων, έργα που θα αναδείξουν την πραγματική ανάγκη και τον ορθό τρόπο διαχείρισης του όλου περιβάλλοντος, φυσικού και δομημένου. Έχει δίκιο ο κ. Σεβαστάκης, ειδικά για τα νησιά του ανατολικού Αιγαίου.

Θα πρέπει, λοιπόν, από εδώ και πέρα συγκροτημένα όλος αυτός ο πλούτος να περάσει σε έναν φορέα διαχείρισης, σε αυτή τη φάση που η χώρα βρίσκεται στη φυγή προς τα εμπρός με ορίζοντα, με προοπτική. Πρέπει να ξεφύγουμε από αυτό που τόσα χρόνια έκαναν, την αποδόμηση και την συστηματική εκμετάλλευση κατά το δοκούν και πελατειακά του πλούτου κάθε τόπου.

Εδώ θέλω να κάνω μια πρόταση, κύριε Υπουργέ. Όλα αυτά τα χρόνια μέσα από πολλά χρηματοδοτικά προγράμματα, ευρωπαϊκά προγράμματα, διάφοροι φορείς, τοπικοί και ευρύτεροι, έχουν κάνει μελέτες πάνω σε αντικείμενα που αφορούν τη δουλειά που θα έχουν οι φορείς διαχείρισης.

Θεωρώ ότι όλοι αυτοί οι φορείς ως τώρα που έχουν κάνει τέτοιου τύπου προγράμματα έχουν την υποχρέωση και οφείλουν να παραδώσουν τα αποτελέσματα της δουλειάς τους –και μιλάω από τα μονοπάτια μέχρι σημαντικότερα έργα- να τα παραδώσουν γιατί είναι πληρωμένα από τον κάθε Έλληνα πολίτη, όπως και από τον κάθε Ευρωπαίο πολίτη. Είναι απαράδεκτο να μην μπορείς να βρεις χρυσοπληρωμένες δουλειές και μελέτες των προηγούμενων κυβερνήσεων.

Θα κλείσω λέγοντας το εξής: Είκοσι σχεδόν χρόνια μετά τη σύνταξη των πρώτων ειδικών περιβαλλοντικών μελετών για τις εν λόγω περιοχές ξεκινά να μορφοποιείται επιτέλους ένα ρεαλιστικό καθεστώς προστασίας τους με πρωταγωνιστές τους φορείς διαχείρισης. Το σημαντικότερο είναι ότι από την προστασία σταδιακά προχωράμε στην αξιοποίηση των περιοχών, ειδικά στη νησιωτική Ελλάδα.

Οι προστατευόμενες περιοχές είναι πολλές και μπορούμε να τις εκμεταλλευθούμε με κάθε τρόπο. Ευτυχώς για εμάς, δυστυχώς για όσους κυβερνούσαν τόσα χρόνια, εδώ είναι η ντροπή τους. Οι μισοί δεν έρχονται γιατί δεν θέλουν αυτό το νομοσχέδιο και οι άλλοι μισοί, οι σοβαρότεροι -θα έλεγα- δεν έρχονται γιατί ντρέπονται για ό,τι δεν έκαναν τόσα χρόνια και για ό,τι δεν μπορούν να υποστηρίξουν.

Ευτυχώς, λοιπόν, για εμάς υπάρχουν οι κοινωνικές δυνάμεις που θα υποστηρίξουν αυτή τη φιλοσοφία και το βόρειο Αιγαίο, που όλες αυτές τις δεκαετίες ήταν ριγμένο, τούτη η Κυβέρνηση έχει αποφασίσει να το υποστηρίξει και λόγω των ειδικών συνθηκών που επικρατούν εκεί. Αυτές οι κοινωνικές δυνάμεις περιμένουν πώς και πώς τέτοια νομοσχέδια, για να μπορέσουμε να αξιοποιήσουμε τη δημόσια περιουσία, τη δημοτική περιουσία, τους ανθρώπους του μόχθου που θέλουν να συστήσουν την Ελλάδα του μέλλοντος.

Η Λέσβος, κυρίες και κύριοι συνάδελφοι, στην ακμή της είχε διπλάσιο πληθυσμό. Οι πολιτικές σας την έχουν φέρει στον μισό πληθυσμό.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Τσόγκας από τον ΣΥΡΙΖΑ.

**ΓΕΩΡΓΙΟΣ ΤΣΟΓΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το παρόν νομοσχέδιο αβίαστα προκαλείται ο συνειρμός ότι ο τρόπος διοίκησης, προστασίας και διαχείρισης του περιβάλλοντος συνθέτουν ένα εμβληματικό κομμάτι της πολιτικής και κοινωνικής φιλοσοφίας της Αριστεράς.

Το ιδιότυπο πολιτικό θράσος της Νέας Δημοκρατίας να ασκεί ανερμάτιστη και κακόπιστη κριτική ακόμα και σε αυτό το κατά τεκμήριο εξαιρετικό νομοσχέδιο, σας εκθέτει ανεπανόρθωτα.

Έτσι, με το νομοσχέδιο επιχειρείται η ενίσχυση του νομικού πλαισίου που περιβάλλει τον θεσμό λειτουργίας των φορέων διαχείρισης προστατευόμενων περιοχών, με στόχο την προστασία του εθνικού και φυσικού κεφαλαίου και τη διατήρηση της βιοποικιλότητας με όρους βιώσιμης ανάπτυξης και ενίσχυσης του τοπικού προϊόντος.

Είναι θλιβερό, δεκαεπτά χρόνια μετά την έναρξη εφαρμογής του θεσμού των φορέων διαχείρισης προστατευόμενων περιοχών, να υπάρχουν ακόμα περιοχές χωρίς κανένα απολύτως θεσμικό πλαίσιο.

Θυμίζω ότι με τον ν.4109/2013 η κυβέρνηση Σαμαρά-Βενιζέλου επέλεξε να συρρικνώσει τους φορείς, τη δράση τους, αλλά και τους εργαζομένους σε αυτούς. Οι ελλιπείς πολιτικές των προηγούμενων κυβερνήσεων για τη φύση και τη βιοποικιλότητα είχαν ως αποτέλεσμα την επιβολή προστίμων πολλών εκατομμυρίων από την Ευρωπαϊκή Ένωση για τη χώρα μας, καθώς η μειωμένη στελέχωση των φορέων με εποχιακό μόνο προσωπικό οδήγησε σε πλημμελή επιτέλεση του έργου τους.

Στο παρόν νομοσχέδιο ρυθμίζονται ζητήματα διαχείρισης του συνόλου των περιοχών του δικτύου «NATURA 2000», καθώς και ζητήματα οργάνωσης και λειτουργίας των υφιστάμενων και νέων φορέων διαχείρισης.

Προβλέπεται η αναδιάρθρωση του χάρτη των προστατευόμενων περιοχών, που περιλαμβάνει την ίδρυση οκτώ νέων φορέων διαχείρισης και την επέκταση σχεδόν όλων εκ των είκοσι οκτώ υφισταμένων, πλην τριών, ενώ καλύπτεται πλέον το σύνολο των περιοχών του δικτύου «NATURA», δηλαδή τετρακοσίων δεκαεννέα περιοχών, καθώς επίσης σήμερα δεν καλύπτονταν περισσότερες από εκατόν δεκαέξι, ήτοι ποσοστό μικρότερο του 30%.

Στο άρθρο 4 παρατίθενται αναλυτικά και με σαφήνεια οι αρμοδιότητες των φορέων διαχείρισης, που είναι η διατήρηση της βιοποικιλότητας κατά των συνδεόμενων με αυτή φυσικών πόρων, η υλοποίηση και παρακολούθηση των σχεδίων διαχείρισης για την αειφορική διαχείριση και προστασία του φυσικού κεφαλαίου του δικτύου «NATURA 2000», καθώς και η εποπτεία τους και τέλος η ανάληψη δράσεων και η αξιοποίηση χρηματοδοτικών πόρων, με στόχο την τοπική ανάπτυξη στις προστατευόμενες περιοχές.

Σημαντική είναι και η ρύθμιση του άρθρου 7 σχετικά με τους εργαζόμενους στους φορείς διαχείρισης, σύμφωνα με το οποίο για την επίτευξη θεσμικής θωράκισης του δικτύου «NATURA 2000» και την προστασία του φυσικού περιβάλλοντος ορίζεται ότι οι συμβασιούχοι των φορέων διαχείρισης θα συνεχίζουν να εργάζονται με παράταση των οκτάμηνων συμβάσεών τους έως την προκήρυξη διαγωνισμών του ΑΣΕΠ, με στόχο να προκηρυχθεί διαγωνισμός για την προκήρυξη των θέσεων αυτών μονίμου προσωπικού και να υπάρξει απαγκίστρωση του προσωπικού από τις αέναες συμβάσεις ορισμένου χρόνου.

Αναφορικά με τους πόρους των φορέων διαχείρισης του άρθρου 8 του νομοσχεδίου, αυτοί προβλέπονται από τον τακτικό προϋπολογισμό του Υπουργείου Περιβάλλοντος και Ενέργειας. Πρόκειται για επιχορηγήσεις και χρηματοδοτήσεις που δίνονται από τον τακτικό προϋπολογισμό του Υπουργείου Περιβάλλοντος και Ενέργειας και από το Πρόγραμμα Δημοσίων Επενδύσεων, επιχορηγήσεις και χρηματοδοτήσεις που δύνανται να δίδονται από τον προϋπολογισμό άλλων Υπουργείων, από το Πράσινο Ταμείο, από οργανισμούς τοπικής αυτοδιοίκησης, από οργανισμούς και επιχειρήσεις του δημόσιου και ευρύτερου δημόσιου τομέα, από ταμεία και λοιπά προγράμματα της Ευρωπαϊκής Ένωσης και διεθνών οργανισμών.

Επίσης, προβλέπονται έσοδα από τις δραστηριότητες που είναι σύμφωνες με τους σκοπούς τους, συμπεριλαμβανομένων και των εσόδων από πνευματικά προϊόντα που παράγουν ή εκμεταλλεύονται εισιτήρια, ξεναγήσεις ομάδων επισκεπτών και άλλες οικοτουριστικές δραστηριότητες, όπως αυτά αναλυτικά προβλέπονται στην ως άνω διάταξη.

Επίσης, με το συγκεκριμένο νομοσχέδιο αντιμετωπίζεται με βελτίωση του υφισταμένου πλαισίου το πρόβλημα του φαινομένου των μεδουσών που πλήττει ιδιαίτερα τον Κορινθιακό Κόλπο και συναφώς τον Νομό Κορινθίας, ταλαιπωρεί τους πολίτες του νομού, τους επαγγελματίες, τους επισκέπτες, έχοντας άμεσο αντίκτυπο στην τοπική οικονομία, ένα μεγάλο κομμάτι της οποίας ζει από τον τουρισμό. Ελπίζουμε στη συρρίκνωση των επιπτώσεων λόγω του φαινομένου και στην επιστροφή στην ομαλότητα.

Με τη διάταξη του άρθρου 19 ορίζεται ότι κατόπιν αδειοδότησης από την αρμόδια λιμενική αρχή οι αρμόδιοι φορείς διοίκησης λιμένων ή οποιοσδήποτε στον οποίο παραχωρείται ή μισθώνεται χώρος αιγιαλού ή παραλίας ή ζώνης λιμένα θα δύνανται να τοποθετούν προστατευτικά δίκτυα για πρόσκαιρη χρήση διάρκειας πέντε μηνών για την προστασία των λουομένων από τις μέδουσες σε θαλάσσιες περιοχές, περιλαμβανομένων και των περιοχών του δικτύου «NATURA» -που δεν υπήρχε στο υφιστάμενο νομικό πλαίσιο- με την επιφύλαξη των οριζομένων στις ειδικότερες διατάξεις της νομοθεσίας για τις προστατευόμενες περιοχές.

Κυρίες και κύριοι συνάδελφοι, με γνώμονα ότι η προστασία του περιβάλλοντος είναι στον πυρήνα της πολιτικής μας θεώρησης, θεσπίσαμε το περιβαλλοντικό τέλος στην πλαστική σακούλα, η αλόγιστη χρήση της οποίας συμβάλλει τα μέγιστα στην αύξηση της παραγωγής στερεών αποβλήτων και αποτελεί θανάσιμη απειλή για τα θαλάσσια οικοσυστήματα, ψηφίσαμε την κύρωση των δασικών χαρτών. Τον Δεκέμβριο εκδόθηκε κοινή υπουργική απόφαση για την αναθεώρηση του εθνικού καταλόγου περιοχών του Ευρωπαϊκού Οικολογικού Δικτύου «NATURA 2000», ενώ με επέκταση των προστατευόμενων περιοχών και την ίδρυση νέων φορέων διαχείρισης οριοθετείται άλλη μια απόδειξη ότι η Κυβέρνησή μας στρέφει το βλέμμα στο περιβάλλον, επενδύοντας στην πρόληψη και την προστασία του.

Βασική μας αντίληψη και αταλάντευτος στρατηγικός στόχος αποτελεί η αφύπνιση της περιβαλλοντικής και οικολογικής συνείδησης της κοινωνίας μας, η προστασία και διατήρηση της βιοποικιλότητας, η αειφορική διαχείριση των φυσικών πόρων, η ανάπτυξη του βιώσιμου τουρισμού και η διασφάλιση ενός υγιούς οικοσυστήματος, στοιχεία προσδιοριστικά μιας πολιτισμένης κοινωνίας.

Οι προστατευόμενες περιοχές μπορούν να επιτελέσουν σημαντικότατο ρόλο στην οικονομία της χώρας, θέτουν τις βάσεις για την τόνωση της τοπικής οικονομίας με τη δημιουργία θέσεων εργασίας, ενώ μπορούν να είναι πολλαπλά επωφελείς ανάλογα με τις συνθήκες κάτω από τις οποίες θα λειτουργήσουν.

Κυρίες και κύριοι της Αντιπολίτευσης, τούτων δοθέντων, σας καλώ να υπερβείτε τη συντηρητική σας προδιάθεση και να ψηφίσετε ένα προοδευτικό και περιβαλλοντικά αξιόλογο νομοσχέδιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Πριν αναφερθώ στο σχέδιο νόμου, στις τροπολογίες ή στις τρέχουσες πολιτικές εξελίξεις, κρίνω σκόπιμο να αναφερθώ σε κάποιους προλαλήσαντες, οι οποίοι θέλοντας να βγάλουν κάποια λογύδρια –Βουλευτές, Κοινοβουλευτικοί κομμάτων- έκριναν σκόπιμο για άλλη μια φορά να αναφερθούν σε κάτι που είπε η αγορήτρια της Χρυσής Αυγής. Προφανώς, δεν έχουν αντιληφθεί ότι οι μόνες που ζημιώνουν τις κοινωνίες είναι οι πολιτικές των αριστερών. Πραγματικά, θα ήθελα έστω και ένας σε αυτή την Αίθουσα να βρεθεί και να μου πει σε ποια χώρα με αριστερή κυβέρνηση υπήρξε κάτι καλό. Θα ήθελα να μας πείσετε, τέλος πάντων, πάνω στις πολιτικές σας.

**ΑΝΑΣΤΑΣΙΑ ΓΚΑΡΑ:** Σε όλες!

**ΙΩΑΝΝΗΣ ΣΑΧΙΝΙΔΗΣ:** Ναι, τα είδαμε: Ρουμανία, Βουλγαρίες, Πολωνίες. Ο κατάλογος δεν έχει τελειωμό.

**ΑΝΑΣΤΑΣΙΑ ΓΚΑΡΑ:** Σε ποια φασιστική χώρα είχαμε κάτι καλό;

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ!

**ΙΩΑΝΝΗΣ ΣΑΧΙΝΙΔΗΣ:** Επίσης, ακούσαμε από Κοινοβουλευτικό Εκπρόσωπο ότι έχει αποκλειστικότητα η Αριστερά σε θέματα δημοκρατίας και στο να αυτοαποκαλούνται δημοκρατικές δυνάμεις. Αλήθεια, σε αυτή την Αίθουσα σας έχουμε πει επανειλημμένα ότι η δημοκρατία σας έχει πάρα πολύ στενά όρια. Αποδείξτε μας ότι είστε πράγματι δημοκράτες και θα το δείτε στη συνέχεια.

Όσον αφορά στο σχέδιο νόμου και στην τροπολογία με γενικό αριθμό 1468 και με ειδικό αριθμό 175, εδώ υπάρχει μια ρύθμιση θεμάτων σχετικά με τους δασικούς χάρτες.

Το Ελληνικό Κτηματολόγιο δίνει τη δυνατότητα πρόσβασης στα χαρτογραφικά υπόβαθρα, τα οποία χρησιμοποιούνται για τους δασικούς χάρτες στις αρμόδιες υπηρεσίες των ΟΤΑ, προκειμένου αυτές να αποτυπώσουν τα όρια και τα περιγράμματα των οριζόμενων περιοχών μέχρι και τις 15 Μαΐου 2018. Στην περίπτωση που η διαδικασία ανάρτησης των δασικών χαρτών ξεκίνησε στις 30 Οκτωβρίου 2017 και στην περίπτωση των υπό κατάρτιση και επικαιροποίηση δασικών χαρτών παρατείνεται έως τις 30 Μαΐου η προθεσμία υποβολής αντιρρήσεων κατά των δασικών χαρτών, εάν αυτή λήγει από 26 Φλεβάρη έως 22 Μαΐου.

Ένας από τους λόγους που δίδεται αυτή η παράταση είναι ότι οι δήμοι δεν ανταποκρίθηκαν στην υποχρέωση να οριοθετήσουν τους οικισμούς και τις οικιστικές πυκνώσεις, ώστε να διασφαλιστεί το δικαίωμα υποβολής αντίρρησης των πολιτών. Η Χρυσή Αυγή δηλώνει «παρών» στην παρούσα τροπολογία.

Με την τροπολογία με γενικό αριθμό 1470 και με ειδικό αριθμό 177 παρέχεται η δυνατότητα ανανέωσης μέχρι τις 30 Ιουνίου 2018 των αδειών διαμονής πολιτών τρίτων χωρών υπό συγκεκριμένες προϋποθέσεις. Με την προτεινόμενη διάταξη οι πολίτες τρίτων χωρών, των οποίων οι άδειες παραμονής λήγουν στις 18 Ιανουαρίου 2018 έως και 28 Φεβρουαρίου 2018, θεωρούνται πλέον νομίμως διαμένοντες αποκλειστικά εντός της ελληνικής επικράτειας και οι άδειές τους μπορούν να ανανεωθούν έως τις 30 Ιουνίου 2018.

Στην έκθεση ανάλυσης συνεπειών ρύθμισης γίνεται λόγος για τη χρόνια υποστελέχωση των Διευθύνσεων Αλλοδαπών και Μετανάστευσης και ότι αυτό αποτελεί τον λόγο καθυστέρησης, ώστε να διεκπεραιωθούν τα αιτήματα ανανέωσης. Επίσης, αναφέρεται ότι λόγω του αριθμού των υποβαλλόμενων αιτήσεων για εξαιρετικούς λόγους διαπιστώθηκε ότι οι υπηρεσίες αδυνατούν να εξυπηρετήσουν. Εδώ θα προσθέσω ότι σε συνέντευξη που έδωσε ο Υπουργός «λαθρομετανάστευσης» Μουζάλας στις 20 Αυγούστου του προηγούμενου έτους είχε πει ότι έχουν διπλασιαστεί οι ροές. Άρα είναι λογικό να μην μπορούν να εξυπηρετηθούν. Είναι γνωστοί, λοιπόν, αυτοί οι εξαιρετικοί λόγοι. Συνεπώς καλό θα ήταν να εξεταστούν όλα τα αιτήματα ανανέωσης εξαρχής και να δοθεί ιδιαίτερη σημασία στη νομιμότητα εισόδου στην ελληνική επικράτεια και μετά να μιλάμε για την εξυπηρέτησή τους και για τη διασφάλιση των δικαιωμάτων τους.

Σχετικά με την τρέχουσα πολιτική επικαιρότητα, δύο είναι τα θέματα που ταλανίζουν τους Έλληνες τις τελευταίες ημέρες. Ένα είναι το λεγόμενο «σκοπιανό» και ένα είναι το σκάνδαλο, το οποίο προέκυψε πριν από λίγες ημέρες σχετικά με τη φαρμακοβιομηχανία «NOVARTIS».

Εδώ, λόγω του αποκλεισμού μας, κρίνω σκόπιμο ο ελληνικός λαός να μάθει τη δήλωση του Αρχηγού της Χρυσής Αυγής. Ασφαλώς και δεν ήταν τυχαίο ότι μία μόλις ημέρα μετά το μεγαλειώδες συλλαλητήριο της πλατείας Συντάγματος, το οποίο προσπάθησαν να υποβαθμίσουν με κάθε τρόπο τόσο οι φιλελεύθεροι όσο και οι μαρξιστές – εθνομηδενιστές, ήρθε στην επιφάνεια ένα μεγάλο σκάνδαλο δημόσιας διαφθοράς. Οι ένοχοι να πληρώσουν και να πάνε φυλακή. Η Χρυσή Αυγή δεν έχει καμμία αντίρρηση σε αυτό.

Ας γνωρίζουν, όμως, οι νεομπολσεβίκοι προπαγανδιστές και λογοκριτές ότι με μία προανακριτική για το σκάνδαλο «NOVARTIS» δεν σβήνεται η προδοσία του «Gorna Macedonija».

Στον απόηχο, λοιπόν, των συλλαλητηρίων δεν ξέρουμε εάν η Κυβέρνηση και τα υπόλοιπα κόμματα έχετε πάρει το μήνυμα αυτών των συλλαλητηρίων. Για άλλη μία φορά, ως εκ θαύματος, η Χρυσή Αυγή ήταν αόρατη για όλα τα κανάλια και για όλους τους δημοσιογράφους. Εδώ, όμως υπήρξε, και μία δήλωση σε σχέση με αυτά που αγωνίζεστε να φέρετε και να επικρατήσετε. Ήταν η δήλωση του Ζάεφ ο οποίος είπε ότι δεν αλλάζει τίποτα στο Σύνταγμα των Σκοπίων και ότι ό,τι ήταν να γίνει με το Σύνταγμα των Σκοπίων έγινε το 1993, ενσωματώνοντας το άρθρο 2 στην παράγραφο 49.

Και συζητάτε για μία λύση του σκοπιανού. Λύση σε τι; Ακούσαμε πάρα πολλά και εδώ μέσα στην Ολομέλεια και από τα κανάλια. Κανείς όμως δεν μας είπε ποιο είναι το πρόβλημα που αντιμετωπίζει η Ελλάδα σε περίπτωση μη λύσης του σκοπιανού. Ακούσαμε πάρα πολλά επιχειρήματα από προλαλήσαντες για το πόσο καλά πάει η οικονομία των Σκοπίων χάρη στους Έλληνες. Δεν ακούσαμε όμως από κανέναν τι έχει να χάσει η Ελλάδα, εάν δεν λυθεί αυτό το πρόβλημα. Εάν είναι να παραχωρηθεί το όνομα της Μακεδονίας, μη σώσει και λυθεί ποτέ!

Δεν ακούσαμε, όμως, για τις τουρκικές ακταιωρούς, οι οποίες περιπολούν γύρω από τα Ίμια.

Αλήθεια, κύριε Υπουργέ, ως Βουλευτής αυτού του Κοινοβουλίου, αν μπω σε ένα ταχύπλοο, έχω το δικαίωμα να ανέβω επάνω στις βραχονησίδες των Ιμίων ή θα με συλλάβουν οι Τούρκοι;

Εδώ με την πολιτική που ασκείτε, καταφέρατε να έχετε όμηρο τον συνέταιρό σας, τον Πάνο Καμμένο, με το σκάνδαλο πώλησης βλημάτων στη Σαουδική Αραβία. Από τη μια είναι το σκάνδαλο «NOVARTIS», από την άλλη το σκοπιανό, και εκβιάζετε πράγματα και καταστάσεις.

Σχετικά, όμως, με το σκάνδαλο «NOVARTIS», εδώ η ζημιά που υπέστη το ελληνικό δημόσιο από τη τεχνητή διόγκωση της φαρμακευτικής δαπάνης για την περίοδο 2000-2015 ξεπερνά τα 23 δισεκατομμύρια ευρώ. Οι δαπάνες -και για αυτά υπάρχουν κατάλογοι- από το 1987 για τα φάρμακα ήταν 200 εκατομμύρια ευρώ και έφτασαν τα 10 δισεκατομμύρια ευρώ το 2010. Είναι, λοιπόν, μια ζημιά η οποία ισούται με το επώδυνο πακέτο μέτρων του δευτέρου μνημονίου της περιόδου 2012-2015, τα οποία ήταν 26 δισεκατομμύρια ευρώ.

Από τη ζημιά, λοιπόν, των 23 δισεκατομμυρίων ευρώ που υπέστη το ελληνικό δημόσιο, τα 3 δισεκατομμύρια αφορούν τη συγκεκριμένη εταιρεία και τριάντα εμπλεκόμενα πολιτικά πρόσωπα, εκ των οποίων δύο Πρωθυπουργοί, τουλάχιστον από αυτά που έχουν διαρρεύσει, οκτώ Υπουργοί, κρατικοί αξιωματούχοι, όπως διοικητές δημοσίων οργανισμών, γενικοί γραμματείς, μέλη επιτροπών τιμολόγησης φαρμάκων, σύμβουλοι. Όλοι έπαιρναν δώρα για να εξυπηρετούν τα συμφέροντα της φερόμενης εταιρείας.

Σύμφωνα, λοιπόν, ξανά με αυτά τα δημοσιεύματα σε εφημερίδες και σε διαδίκτυο, οι μάρτυρες φέρονται να έχουν αναφέρει τα εξής:

Χρηματισμό πολιτικών προσώπων με περίπου 40 εκατομμύρια ευρώ, μεγάλο φαγοπότι μέσω φυσικά της τιμολόγησης των φαρμάκων της εταιρείας. Εδώ υπήρχε μια γρήγορη έγκριση, σχετικά με τη συγκεκριμένη εταιρεία σε σχέση με άλλες εταιρείες, οι οποίες έπαιρναν τα δικά τους φάρμακα για να μπουν στην αγορά, σε αντίθεση με τα φάρμακα άλλων εταιρειών που καθυστερούσαν να πάρουν αυτή την έγκριση.

Ταχύτερη αποζημίωση της συγκεκριμένης εταιρείας από τα ασφαλιστικά ταμεία, σε σύγκριση με άλλες εταιρείες στις οποίες οφείλονταν ποσά από τα ασφαλιστικά ταμεία. Τα φάρμακα τα οποία φέρεται ότι υπερτιμολογούνταν ήταν κυρίως ογκολογικά και οφθαλμολογικά. Γνωρίζουμε πάρα πολύ όλοι μας εδώ μέσα ότι τα ακριβότερα φάρμακα είναι τα ογκολογικά.

Σύμφωνα, λοιπόν, με αυτές τις πληροφορίες, οι εισαγγελείς εγκλημάτων διαφθοράς έχουν ήδη ευρήματα για την ύπαρξη των λογαριασμών για τους οποίους ζητούν στοιχεία μέσω αιτημάτων δικαστικής συνδρομής. Έχει αναφερθεί, επίσης, ο έλεγχος σε δύο μέχρι τώρα offshore εταιρείες οι οποίες έχουν άμεση σχέση με το σκάνδαλο «NOVARTIS».

Είχαμε, επίσης, μια συνέντευξη του ποινικολόγου Σαράκη, ο οποίος εκπροσωπεί τους τρεις προστατευόμενους μάρτυρες, και δήλωσε ότι φοβάται για τη ζωή του. Ανέφερε μάλιστα ότι υπάρχουν και ηχητικά και φωτογραφικά ντοκουμέντα σχετικά με το σκάνδαλο «NOVARTIS».

Να δούμε, όμως, ποιες ήταν οι δηλώσεις των κοκορομάχων αυτής της ιστορίας. Τι μας είπε ο Πρωθυπουργός στην ομιλία του στην Πάτρα; Μας είπε ότι δεν μπορεί να υπάρχει πατριωτισμός με λίστες, ότι δεν μπορεί να υπάρχει πατριωτισμός και offshore και ότι δεν μπορεί να υπάρχει πατριωτισμός και διαπλοκή.

Συμφωνούμε απόλυτα. Και συμφωνούμε απόλυτα γιατί; Γιατί οι μόνοι που έχουμε το δικαίωμα να αυτοπροσδιοριζόμαστε ως γνήσιοι πατριώτες είμαστε εμείς της Χρυσής Αυγής, διότι, κύριε Υπουργέ, ούτε σε λίστες είμαστε ούτε σχέση με τη διαπλοκή έχουμε.

Όμως, μιας και αναφερθήκαμε σε λίστες, ας μας πείτε, η συγκυβέρνησή σας, σχετικά με την άφεση αμαρτιών που δώσατε στις λίστες. Με αυτό που ψηφίσατε, να μην μπορούν να ελεγχθούν προ πενταετίας υποθέσεις που εκκρεμούν, δώσατε ασυλία κατ’ ουσίαν στο 80% των υποθέσεων που εντάσσονταν σε αυτές τις λίστες.

Επίσης, εδώ, κύριε Υπουργέ, θα ήθελα μια δέσμευση από την πλευρά σας, μια δήλωσή σας, αν είναι δυνατόν, σχετικά με ό,τι έχει πει το Γραφείο Τύπου του Πρωθυπουργού. Σε κάποιο σημείο, κύριε Υπουργέ, σχολιάζει και λέει: «Η αρχή ότι όλοι είναι αθώοι μέχρι αποδείξεως του εναντίου ισχύει πάντα στην Ελλάδα». Εσείς το υιοθετείτε αυτό, κύριε Υπουργέ; Συμφωνείτε; Αν συμφωνείτε, κάντε το πράξη απαντώντας σε εμάς. Μέχρι να τελειώσει η δική είμαστε αθώοι, κύριε Υπουργέ.

Προσθέτω εγώ ότι στην Ελλάδα είσαι αθώος μέχρι αποδείξεως του εναντίου, αρκεί να μην είσαι εθνικιστής. Για ποια θεμελιώδη αρχή αθωότητας μιλάτε; Αυτά να τα πείτε στους Υπουργούς σας, στον κ. Πολάκη, στους Βουλευτές σας, στα στελέχη σας και πάνω από όλα να κοιτιέστε στον καθρέφτη όλοι σας.

Τι ανέφερε η Νέα Δημοκρατία; Το μόνο σίγουρο σκάνδαλο, λέει η Νέα Δημοκρατία, που έχει αναδειχθεί μέχρι στιγμής είναι η εξόφθαλμη εμπλοκή της Κυβέρνησης στην εν εξελίξει έρευνα της δικαιοσύνης και η κατάφωρη παραβίαση της διάκρισης των εξουσιών εκ μέρους της.

Σοβαρά, βρε αχυράνθρωποι της ψευτοδεξιάς; Τολμάτε και μιλάτε εσείς, οι αρχισκευωροί της διαπλοκής, και δεν είναι κανένας στην Αίθουσα αυτή τη στιγμή; Τολμάτε και πιάνετε στο στόμα σας εσείς της Νέας Δημοκρατίας τη διάκριση των εξουσιών;

Άλλος πάλι, ο Βενιζέλος, ο εμπνευστής του νόμου περί ευθύνης Υπουργών και του νόμου για τους προστατευόμενους μάρτυρες! Είναι, λέει, έξαλλος για τους προστατευόμενους μάρτυρες της υπόθεσης «NOVARTIS».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Έξαλλος, όμως, είναι και ο κ. Μητσοτάκης. Ανέφερε πως η δικαιοσύνη δεν μπορεί να φοράει κουκούλες.

Γιατί, κύριε Μητσοτάκη; Είναι λίγοι οι τρεις με τις κουκούλες; Αν τους κάναμε πέντε -λέω εγώ τώρα- θα ήταν πιο αξιόπιστοι; Εσείς και το κόμμα σας δεν βάλατε τη σφραγίδα σας και την υπογραφή σας στις 30 Μαρτίου του 2014 μαζί με τους περισσότερους εμπλεκόμενους πολιτικούς που έχουν ακουστεί τα ονόματά τους για το σκάνδαλο «NOVARTIS» -και πολύ καλά κάνατε- για την επέκταση του θεσμού προστασίας μαρτύρων σε υπόθεση διαφθοράς και βλάβης δημοσίου συμφέροντος; Την παίρνουν πίσω την υπογραφή τους οι κύριοι της Νέας Δημοκρατίας;

Κλείνοντας, θα ήθελα να πω ότι εχθές στα περισσότερα περιφερειακά κανάλια έγινε αναφορά με αφορμή το σκάνδαλο «NOVARTIS» στο βίντεο Μπαλτάκου, στο ηχητικό ντοκουμέντο του Σαμαρά με τον «Παναθηναϊκάκια» και στο σπάσιμο του σπιτιού του συναγωνιστή Γιάννη Λαγού από την Αντιτρομοκρατική, θέλοντας προφανώς να αναδείξουν τις δημοκρατικές διαδικασίες που ακολούθησε η Νέα Δημοκρατία, η οποία τώρα διαμαρτύρεται για τις πρακτικές της σημερινής συγκυβέρνησης.

Σε ένα, λοιπόν, από αυτά τα περιφερειακά κανάλια, εκπρόσωπος ξανά της Νέας Δημοκρατίας ζήτησε κάποια στιγμή να έλθουν οι προστατευόμενοι μάρτυρες να καταθέσουν κανονικά και όχι ως προστατευόμενοι, για να ξέρουν –λέει- οι κατηγορούμενοι ποιοι τους συκοφαντούν. Ακόμα δεν το έκαναν και έχει αποφανθεί ότι είναι και συκοφάντες!

Μάλιστα, είχε το θράσος κάποια στιγμή να συγκρίνει τους προστατευόμενους ψευδομάρτυρες της Χρυσής Αυγής με αυτούς του σκανδάλου «NOVARTIS». Τι έλεγαν, όμως, οι προστατευόμενοι ψευδομάρτυρες στη δική μας δίκη; Μάλιστα, κάποιοι από αυτούς δήλωναν και πρώην μέλη μας που σημαίνει ότι θα έπρεπε να είναι απόλυτα βέβαιοι γι’ αυτά που είχαν πει. Δήλωναν ότι οι Θερμοπύλες είναι στη Σπάρτη και ότι η εκδήλωσή μας στις Θερμοπύλες γίνεται τον χειμώνα. Τι λένε σε αντίθεση οι προστατευόμενοι μάρτυρες του σκάνδαλου «NOVARTIS»; Λένε ότι σύμφωνα με τα δημοσιεύματα, για τα οποία σίγουρα δεν είμαι αρμόδιος και δεν τα υιοθετώ, μαύρη βαλίτσα Samsonite με πεντακοσάευρα έμπαινε στο Μαξίμου και άρπαζε τις μίζες ο Σαμαράς. Και για την ιδιαιτέρα του Αδώνιδος λένε πως έπαιρνε φακέλους με εβδομηνταχίλιαρα στο ξενοδοχείο «LEDRA MARRIOTT».

Όμως, επειδή εμείς δεν είμαστε σαν τα μούτρα τους και δεν είμαστε εκδικητικοί, δεν θα ζητήσουμε από τη συγκυβέρνησή σας ούτε να τους μειώσετε ούτε να τους τελειώσετε ούτε να τους εξαφανίσετε.

Επειδή δεν είμαστε σαν τα μούτρα τους, δεν θα ζητήσουμε χωρίς άρσεις ασυλίας σε ζωντανή σύνδεση με όλα τα μέσα μαζικής ενημέρωσης να τους διαπομπεύσετε και να τους προφυλακίσετε.

Επειδή δεν είμαστε σαν τα μούτρα τους, δεν θα ζητήσουμε τη διακοπή της χρηματοδότησης όλων των εμπλεκομένων και στα κόμματα τα οποία ανήκουν μέχρι να ολοκληρωθούν οι έρευνες, οι προανακριτικές και η δίκη.

Τέλος, επειδή δεν είμαστε σαν τα μούτρα τους, ζητάμε, αν είναι όντως καθαροί, να ζητήσουν όλοι τους τις άρσεις ασυλίας τους, όπως κάνουμε εμείς οι της Χρυσής Αυγής, για να φανεί τελικά αν όντως είναι μπλεγμένοι ή όχι.

Ο ελληνικός λαός ζητά κάθαρση και ο μόνος τρόπος για να γίνει αυτό, ιδού η ευκαιρία, κύριε Υπουργέ, να καταθέσετε να αλλάξει ο νόμος περί ευθύνης Υπουργών και σε ό,τι έχει σχέση με παραβιάσεις νόμων από πολιτικούς να μην υπάρχει παραγραφή ούτε για παρκάρισμα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τέσσερις εκπαιδευτικοί από το Γυμνάσιο -και λυκειακές τάξεις- Βολισσού, καθώς και από το Γυμνάσιο Καρδαμύλων Χίου, το οποίο φιλοξενείται στην Αθήνα στο πλαίσιο εκπαιδευτικού προγράμματος που οργανώνει το Ίδρυμα της Βουλής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κυρία Καρακώστα από τον ΣΥΡΙΖΑ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Θα ήθελα να καλησπερίσω και εγώ με τη σειρά μου τις λίγες και λίγους Βουλευτές που είναι αυτή τη στιγμή παρόντες εδώ. Επίσης, θα ήθελα να καλησπερίσω και όλους όσους ακούν το κανάλι της Βουλής, γιατί είναι εκείνοι οι πολίτες που θέλουν να έχουν την άμεση ενημέρωση για κάθε θέμα και να μην περιμένουν από τα υπόλοιπα κανάλια και τις ερμηνείες πιθανά των δημοσιογράφων για το τι ψηφίζει αυτό το νομοθετικό Σώμα.

Θέλω να κάνω, επίσης, μια παρατήρηση για τη σημερινή διαδικασία. Στον κατάλογο των ομιλητών ήταν είκοσι επτά μέλη, εκ των οποίων οι επτά ανήκαν στα άλλα κόμματα και όλοι οι άλλοι στον ΣΥΡΙΖΑ. Υπάρχουν πολλαπλές ερμηνείες. Μια ερμηνεία είναι η απαξίωση του νομοσχεδίου. Μια άλλη ερμηνεία είναι ότι πραγματικά δεν ξέρουμε γιατί απαξιώνουμε αυτό το νομοσχέδιο.

Υπάρχουν, βέβαια, πολλοί συνάδελφοι από διαφορετικά κόμματα που θα υπερψηφίσουν αυτό το νομοσχέδιο. Όμως, ειλικρινά έχω να πω ότι λαμβάνω υπ’ όψιν τα όσα είπε και ο κ. Σκρέκας, ως Κοινοβουλευτικός Εκπρόσωπος, σήμερα σε αυτή την Ολομέλεια, ο οποίος αναγκάστηκε να μιλήσει για τον ΧΑΔΑ, για βιολογικούς καθαρισμούς, για οτιδήποτε άλλο εκτός από το νομοσχέδιο αυτό. Εξέφρασε ένα παράπονο, παραδείγματος χάριν, ότι είμαστε η μακροβιότερη Κυβέρνηση και, πραγματικά, του φαινόταν πολύ παράξενο αυτό γιατί συμβαίνει, όπως επίσης ότι απαξιώνουμε τη δουλειά που είχαν κάνει μέχρι σήμερα για τα αντίστοιχα ζητήματα.

Εδώ πρέπει να το συζητήσουμε, γιατί πραγματικά αυτοί οι φορείς διαχείρισης υπάρχουν από το 2000. Αυτοί οι φορείς είναι νομικά πρόσωπα ιδιωτικού δικαίου τα οποία, βεβαίως, εποπτεύονται από το Υπουργείο Περιβάλλοντος και Ενέργειας και η δράση τους είναι κοινωφελούς και μη κερδοσκοπικού χαρακτήρα και οι αρμοδιότητές τους είναι οι κάτωθι: Η εφαρμογή των σχεδίων διαχείρισης για την προστασία της φύσης, των περιοχών του δικτύου «NATURA 2000», η συλλογή και επεξεργασία περιβαλλοντικών στοιχείων τα οποία διαβιβάζονται στο Υπουργείο Περιβάλλοντος και Ενέργειας, η παροχή γνωμοδοτήσεων κατά τη διαδικασία αδειοδότησης έργων που εμπίπτουν σε αυτές τις προστατευόμενες περιοχές, η διοργάνωση και συμμετοχή σε προγράμματα επιμόρφωσης για την οικοανάπτυξη των προστατευόμενων περιοχών, η διαχείριση των δημόσιων εκτάσεων, καθώς και η αγορά ή ενοικίαση ιδιωτικών εκτάσεων που βρίσκονται στην περιοχή ευθύνης τους, η έγκριση δραστηριοτήτων ξενάγησης, η διαβούλευση με την τοπική κοινωνία και τους παραγωγικούς φορείς για την ενσωμάτωση της περιβαλλοντικής παραμέτρου στην τοπική ανάπτυξη και τη λήψη σχετικών αποφάσεων, η υποστήριξη οικοτουριστικών δραστηριοτήτων σε συνεργασία με άλλους αρμόδιους φορείς.

Από αυτά που διάβασα, θα ήθελα πραγματικά να δούμε από το 2000 μέχρι το 2017 -και τελειώνω εκεί, γιατί το 2018 μόλις άρχισε- τι στόχοι από αυτούς επιτεύχθηκαν, εκτός από την έγκριση δραστηριοτήτων ξενάγησης και αυτό ως έναν βαθμό. Αν πάρουμε, ας πούμε, τη διαβούλευση με τις τοπικές κοινωνίες, υπήρξε πραγματικά, ουσιαστικά τέτοια διαβούλευση; Βάλαμε σε κινητοποίηση, παραδείγματος χάριν, τους κατοίκους των μικρών οικισμών να πάμε παρέα να χαράξουμε τα μονοπάτια; Τους δώσαμε να καταλάβουν ότι το περιβάλλον είναι μεγάλος παράγοντας οικονομικής ανάπτυξης; Το κάναμε αυτό; Δεν το κάναμε, γιατί δεν το πιστεύαμε; Δεν το κάναμε, γιατί δεν μπορούσαμε;

Αλήθεια, είναι δεκαεπτά χρόνια αυτά. Τι έχουμε κάνει σε αυτή την κατεύθυνση;

Επίσης, είναι η υποστήριξη των οικοτουριστικών δραστηριοτήτων σε συνεργασία με άλλους φορείς. Πόσο στηρίξαμε αυτά τα ζητήματα, έτσι ώστε ο κόσμος, καταλαβαίνοντας ότι μπορεί να έχει και οικονομικό συμφέρον, πέρα από το περιβαλλοντικό, να συνδυάσει αυτά τα δύο, να τα αξιολογήσει και να μπει σε αυτή τη διαδικασία;

Ξέρουμε, λοιπόν, για να μη διαμαρτυρόμαστε, από την ίδρυση αυτών των φορέων, το 2000 έως σήμερα, ότι έχουν καταγραφεί πέρα από τα πολλά προβλήματα εφαρμογής αυτής της περιβαλλοντικής νομοθεσίας και εμπεριέχουν και την απειλή προστίμων δεκάδων εκατομμυρίων. Ειλικρινά, δεν είναι απύθμενο το θράσος του Κοινοβουλευτικού Εκπροσώπου της Νέας Δημοκρατίας να αναφέρεται σε αυτά τα πρόστιμα χωρίς να ξέρει ότι αυτά τα δημιούργησαν οι δικές τους κυβερνήσεις;

Προχωράμε, λοιπόν. Τι είχε καθορισθεί σε φορείς; Είχαν ρυθμίσει μόνο το 27% των φορέων διαχείρισης αυτών των περιοχών, της «NATURA 2000». Και τι ερχόμαστε εμείς τώρα και κάνουμε; Ερχόμαστε και εντάσσουμε το 99,8%. Τι αφήνουμε απ’ έξω; Μόνο τη χερσόνησο του Άθω που καθορίζεται διαφορετικά από το Σύνταγμα.

Ερχόμαστε, λοιπόν, και κάνουμε μικρότερα και αποδοτικότερα όργανα. Αυτά έχουν ειπωθεί πολλές φορές, αλλά έχει σημασία, γιατί καμμιά φορά η επανάληψη είναι μήτηρ μαθήσεως. Και εμείς εδώ τα επαναλαμβάνουμε, έτσι ώστε να τα ακούσει ο κόσμος και να καταλάβει τι πάμε να κάνουμε. Συγκροτούμε, λοιπόν, όργανα μικρότερα και αποδοτικότερα, επταμελή διοικητικά, αλλά -προσέξτε!- με τέσσερα μέλη τοπικούς εκπροσώπους, εκπροσώπους που αγαπούν τον τόπο τους, που κατανοούν τι πρέπει να γίνει, που πρέπει να κατανοήσουν πόσο οικονομικό συμφέρον υπάρχει, πόση ανάπτυξη υπάρχει σε αυτή τη διαδικασία. Επίσης, συγκροτούνται άμισθες συμβουλευτικές επιτροπές για την υποβοήθηση αυτού του έργου.

Ακόμα, συνεχίζεται η εργασία. Προσέξτε, γιατί κατηγορηθήκαμε εδώ για τους εργαζόμενους. Και τι κάνουμε; Παρατείνουμε τη σύμβασή τους. Και, βεβαίως, από το 2018, για να έρθουν το 2019, κάνουμε διαδικασίες ΑΣΕΠ. Έχουν μεγάλη σημασία τα κριτήρια που θα μπουν για τις προσλήψεις αυτών των ανθρώπων.

Επίσης, δίνουμε χρήματα από τον κρατικό προϋπολογισμό. Και, βέβαια, δίνεται η δυνατότητα λειτουργίας αυτών των σημαντικών -αναφέρθηκα και πριν- κέντρων πληροφόρησης για την ευαισθητοποίηση των επισκεπτών σε θέματα προστασίας και διαχείρισης του περιβάλλοντος και τη συμμετοχή τους σε δράσεις σχετικές με τα προστατευόμενα αντικείμενα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, εάν θέλετε, ακόμη.

Επίσης, πρέπει να καταλάβουμε ότι όλο αυτό το νομοσχέδιο είναι ένα κομμάτι στο πάζλ των νομοσχεδίων που έχουμε περάσει μέχρι σήμερα και που πρόκειται να περάσουμε ακόμη, προκειμένου να διαχειριστούμε τη γη. Γι’ αυτό περάσαμε, παραδείγματος χάριν, το νομοσχέδιο για τους βοσκότοπους, για τους δασικούς χάρτες. Τώρα θα περάσουμε νομοσχέδιο για τους αιγιαλούς. Περνάμε αυτό το νομοσχέδιο, περνάμε νομοσχέδια για συνεταιριστικές διαδικασίες. Όλα αυτά είναι κομμάτια από το ίδιο πάζλ: Πώς θα διαχειριστούμε αυτή τη γη που λέγεται «Ελλάδα», αυτή τη γη που λέγεται «Ελλάδα» την αγαπάμε, την προωθούμε και την αναδεικνύουμε.

Σε αυτή, λοιπόν, την κατεύθυνση, έχω να συμπληρώσω ότι διορθώνονται πράγματα και δεν νομιμοποιούνται αυθαιρεσίες. Ανοίγουμε δράσεις μέσα στον χώρο της «NATURA» με έλεγχο, γιατί πραγματικά δεν μπορεί να κάνουμε, παραδείγματος χάριν, χιονοδρομικό κέντρο στο κέντρο της Αθήνας, αλλά στο βουνό, σε χώρο «NATURA» θα το κάνουμε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Καρακώστα, ολοκληρώνετε, παρακαλώ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Δεν σταματήσατε τον προηγούμενο. Τέλος πάντων.

Υπ’ αυτή την έννοια έχω να πω ότι εμείς θα συνεχίσουμε ως Κυβέρνηση, θα διαχειριστούμε τη γη μας με τον καλύτερο δυνατό τρόπο, έτσι ώστε να είναι και οικονομικά αποδοτικότερος, αλλά και ελεγχόμενος περιβαλλοντικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Η επόμενη ομιλήτρια είναι η κ. Γκαρά από τον ΣΥΡΙΖΑ.

Και οφείλω να διευκρινίσω στην κ. Καρακώστα, ότι ο προηγούμενος ομιλητής ήταν Κοινοβουλευτικός Εκπρόσωπος και στο σύνολο δικαιούται, όπως όλοι οι Κοινοβουλευτικοί Εκπρόσωποι, είκοσι ένα λεπτά. Έτσι, λοιπόν, τη μομφή σας την επιστρέφω. Και να ξέρετε καλά, πριν πείτε αυτό που είπατε…

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Ο χρόνος είναι χρόνος.

**ΠΡΟΕΔΡΕΥΩΝ (Γεώργιος Λαμπρούλης):** Και δικαιούται κάποιον συγκεκριμένο χρόνο ο Κοινοβουλευτικός Εκπρόσωπος.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Ο χρόνος είναι χρόνος.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Επτάλεπτο δικαιούσασταν. Αρκετοί συνάδελφοί σας, σεβάστηκαν το επτάλεπτο και εσείς τώρα κάνετε μομφή στο Προεδρείο ότι έδωσε χρόνο περισσότερο από το δωδεκάλεπτο σε έναν Κοινοβουλευτικό Εκπρόσωπο, που δικαιούται είκοσι ένα λεπτά μαζί με τη δευτερολογία και την τριτολογία. Είναι απαράδεκτο!

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Δεκατέσσερα λεπτά στα δώδεκα.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Μη διαμαρτύρεστε!

Στον χρυσαυγίτη δώσατε δύο λεπτά παραπάνω για να μιλήσει. Απαράδεκτος είστε εσείς που διαμαρτύρεστε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ.

Ορίστε, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Η παγκόσμια ιστορία έχει αποδείξει και μας έχει διδάξει ότι φασισμός και πατριωτισμός είναι έννοιες ασύνδετες και δεν πήγαιναν ποτέ μαζί. Το λέω, για να μη χάνουν και οι λέξεις το νόημά τους εδώ μέσα.

Από εκεί και πέρα, πολύς λόγος γίνεται για την επικαιρότητα. Όντως η επικαιρότητα έχει πολύ μεγάλο ενδιαφέρον και πολλές φορές είναι πιο νοσηρή ακόμη και από τη φαντασία των ποιητών.

«Κυρίες και κύριοι συνάδελφοι, κύριε Υπουργέ, καταστρέφετε τη χώρα, ξεπουλάτε τα πάντα και την ίδια στιγμή κρατικοποιείτε τα πάντα. Παρεμβαίνετε στη δικαιοσύνη, στήνετε σκευωρίες, κουκουλώνετε, σπιλώνετε συνειδήσεις ιστορικών πολιτικών προσώπων, στήνετε δίπολα νέου-παλιού, ηθικής-μη ηθικής, ενδιαφέροντος-αδιαφορίας». Τσικνοπέμπτη σήμερα, μη σας φαίνεται τίποτα περίεργο. Αυτές, όμως, είναι μερικές από τις κορώνες της Νέας Δημοκρατίας και από τα επιχειρήματά της.

Κατανοώ ότι πρέπει να δικαιολογήσουν τα αδικαιολόγητα. Κατανοώ ότι πρέπει να δικαιολογήσουν τη χρόνια αντιλαϊκή τους πολιτική. Όμως, εγώ τους καλώ να απαντήσουν σε ένα ερώτημα, σε ένα και μόνο ερώτημα: επί τριάντα χρόνια υπήρχε διαπλοκή και διαφθορά στη χώρα μας; Πολιτικοί από τα δικά τους κόμματα πήραν και κάλυψαν μίζες ή όχι; Χρέωσαν τον ελληνικό λαό για να γεμίζουν τις τσέπες τους; Πρέπει να αντιμετωπίσουμε συλλογικά τη διαφθορά και τη διαπλοκή σε αυτή τη χώρα και να γυρίσουμε σελίδα; Αυτά είναι τα ερωτήματα που απασχολούν την κοινωνία κι όχι οι δικαιολογίες ή οι απειλές προς πάσα κατεύθυνση. Εν τέλει, είναι θέμα ηθικής και εντιμότητας απέναντι στον λαό;

Και προχωρώ στο παρόν νομοσχέδιο που αφορά στους φορείς διαχείρισης προστατευόμενων περιοχών, άκρως επίκαιρο και αυτό, ένα νομοσχέδιο που συζητείται σε ένα πλαίσιο αλλαγής της χώρας, των δομών, της λογικής, της νοοτροπίας, της αλλαγής των διαδικασιών, σε ένα πλαίσιο αξιοποίησης όλων των διαθέσιμων πόρων και δυνάμεων για την ενίσχυση της τοπικής ανάπτυξης και της τοπικής οικονομίας, σε ένα πλαίσιο προόδου.

Παρά τις αγωνιώδεις προσπάθειες της Νέας Δημοκρατίας να μας πείσει ότι έδειξαν το απαιτούμενο ενδιαφέρον για την προστασία και την αξιοποίηση του περιβάλλοντος, η πραγματικότητα δυστυχώς τους διαψεύδει. Δεν ήταν ποτέ στις προτεραιότητές σας. Δεν το αντιμετωπίσατε ποτέ ως πεδίο ανάπτυξης, ως πεδίο εργασίας. Για εσάς λειτουργούσε μόνο ως απαγόρευση, ως τροχοπέδη στην άναρχη και ασύντακτη επένδυση. Λειτούργησε, βέβαια, και ως μέσο πλουτισμού για πολιτικούς και υπηρεσιακούς παράγοντες ή ως μέσο άσκησης τοπικής και πελατειακής εξουσίας.

Για όλους αυτούς τους λόγους, λοιπόν, δεν προωθήσατε πολιτικές χάραξης δομημένου περιβάλλοντος. Δεν προχώρησε το Κτηματολόγιο, η ανάρτηση δασικών χαρτών, οι χρήσεις γης ανά την επικράτεια, ούτε και η συντεταγμένη και αναπτυξιακή παρέμβαση στις περιοχές «NATURA».

Το παρόν σχέδιο νόμου, λοιπόν, σε ένα ευρύτερο πλαίσιο δράσης περιβαλλοντικής πολιτικής, θέτει το περιβάλλον για τις προστατευόμενες περιοχές σε συγκεκριμένο πλαίσιο λειτουργίας, εποπτείας και δράσης, δίνοντας ώθηση στην ανάπτυξη των περιοχών αυτών.

Από τα σημαντικότερα σημεία του νομοσχεδίου, καθώς τα περισσότερα έχουν αναφερθεί, είναι η διεύρυνση εποπτείας των προστατευόμενων περιοχών, το πλαίσιο και η διαδικασία δράσης των φορέων διαχείρισης, η στοχοθεσία και ο έλεγχος των φορέων σε σχέδια υλοποίησης, η ενίσχυση της τοπικής ανάπτυξης -ιδιαίτερα σημαντικό- στις προστατευόμενες περιοχές, η ανάδειξη τοπικών προϊόντων, η συμμετοχή της τοπικής κοινωνίας στο σχεδιασμό μέσω διαδικασιών διαβούλευσης, η δημιουργία νέων θέσεων εργασίας, η πρόβλεψη χρηματοδότησης για πρώτη φορά από τον κρατικό προϋπολογισμό ύψους 10 εκατομμυρίων τον χρόνο.

Να θυμίσουμε, βέβαια, ότι οι προηγούμενες κυβερνήσεις, οι οποίες είχαν πολύ ψηλά στην ατζέντα τους το περιβάλλον, δεν είχαν προβλέψει ποτέ ούτε 1 ευρώ για τους φορείς διαχείρισης, ενώ οι εργαζόμενοι ήταν σε καθεστώς συμβάσεων ορισμένου χρόνου με συνεχείς παρατάσεις και αυτές εξαρτώμενες από συγχρηματοδοτούμενα προγράμματα και κυρίως από ΕΣΠΑ. Το καλύτερο όλων, δε, είναι ότι με νόμο η προηγούμενη κυβέρνηση είχε ψηφίσει τη διάλυση των φορέων και την απόλυση όλων των εργαζομένων. Και τώρα, αυτό το κόμμα, αυτοί οι εκπρόσωποί τους μας καλούν να δημιουργήσουμε μόνιμες θέσεις εργασίας, το οποίο το κάνουμε. Τι εμπαιγμός, τι υποκρισία στην Αίθουσα της Ολομέλειας του ελληνικού Κοινοβουλίου!

Κυρίες και κύριοι συνάδελφοι, θα μου επιτρέψετε να αφιερώσω λίγο χρόνο στην περιοχή που εκπροσωπώ. Ο Έβρος απαρτίζεται στο 70% περίπου από προστατευόμενες περιοχές «NATURA» και Ραμσάρ, μία περιοχή σπάνιας βιοποικιλότητας, μοναδικής και απίστευτης ομορφιάς, μοναδικών και ιδιαίτερων χαρακτηριστικών που δεν τα συναντάς αλλού στον κόσμο. Μια περιοχή, όμως, αναξιοποίητη, πληττόμενη, δυστυχώς, από αδιαφορία ετών και από έλλειψη σχεδιασμού, κυρίως από έλλειψη πολιτικών πρωτοβουλιών. Το καθεστώς «NATURA» για εμάς δημιουργούσε μόνο απαγορεύσεις και απομακρύνσεις από τις περιοχές.

Σε αυτό το νομοσχέδιο, όμως, προβλέπεται η ένταξη των ακέφαλων προστατευόμενων περιοχών στην εποπτεία των φορέων. Ο Φορέας Δ΄ του Έβρου και Σαμοθράκης έχει πλέον χωρική αρμοδιότητα σε επτά περιοχές του δικτύου, με διεύρυνση στο νότιο δασικό σύμπλεγμα, στη θαλάσσια περιοχή Θράκης και στη Σαμοθράκη. Η Σαμοθράκη είναι ένα νησί κατά 93% περιοχή «NATURA» που δεν εντασσόταν πουθενά έως τώρα.

Δεύτερον, ο Φορέας Εθνικού Πάρκου Δαδιάς – Λευκίμης - Σουφλίου που αναλαμβάνει επτά περιοχές του δικτύου, καλύπτοντας επιτέλους τα ποτάμια Έβρου, Άρδα και Ερυθροποτάμου και τα δασικά οικοσυστήματα βορείου και κεντρικού Έβρου. Επαναλαμβάνω ότι οι περισσότερες περιοχές, που ήταν εκτός εποπτείας φορέων, έχουν αμέτρητες δυνατότητες ήπιας αξιοποίησης σε τουριστικό, αγροτικό, οικοτουριστικό, πολιτιστικό και κυρίως παραγωγικό τομέα.

Είμαι, λοιπόν, ιδιαιτέρως αισιόδοξη με τις προτεινόμενες ρυθμίσεις για την αξιοποίηση και ανάπτυξη αυτών των περιοχών, καθώς ξεκαθαρίζουν οι αρμοδιότητες, οι διαδικασίες, οι αρμόδιοι εποπτευόμενοι φορείς και κυρίως, η υποχρέωση σχεδίου υλοποίησης δράσεων προς την ανάδειξη των συγκριτικών μας πλεονεκτημάτων.

Τέλος, θα ήθελα να επισημάνω δύο σημεία ζωτικής σημασίας για εμάς. Οι καταστροφικές πλημμύρες του Σεπτεμβρίου στη Σαμοθράκη ανέδειξαν σημαντικά δομικά και χρόνια προβλήματα. Για την αντιμετώπιση των προβλημάτων και τη θωράκιση του νησιού το Υπουργείο Περιβάλλοντος εξήγγειλε συγκεκριμένα μέτρα και πρωτοβουλίες. Η δέσμευση του ποσού των 90.000 ευρώ για τη δημιουργία δασικών μονοπατιών στο νησί ήταν το πρώτο βήμα. Τα άρθρα 14 και 15 του παρόντος σχεδίου νόμου είναι η άμεση υλοποίηση μέρους των δεσμεύσεων του Υπουργείου.

Συγκεκριμένα νομοθετείται η νομιμοποίηση του κάμπινγκ της Σαμοθράκης, τηρουμένων των όρων της δασικής νομοθεσίας, μια νομοθετική πρωτοβουλία που δίνει διέξοδο σε ένα πρόβλημα που μας ταλανίζει χρόνια τώρα, ανοίγοντας προοπτικές τουριστικής ανάπτυξης και ανάδειξης του συνόλου της περιοχής της Σαμοθράκης με παράλληλες αναπτυξιακές δράσεις. Επιπλέον, δίνεται διέξοδο στην υλοποίηση απαραίτητων υποδομών ύδρευσης και άρδευσης στο νησί.

Ως εκπρόσωπος και λάτρης αυτού του νησιού, θα μου επιτρέψετε να μεταφέρω τις ευχαριστίες μας για το άμεσο ενδιαφέρον που δείξατε στην επίλυση χρόνιων προβλημάτων και ελπίζω η στάση και η δουλειά αυτή να συνεχιστεί και για τα υπόλοιπα σοβαρά ζητήματα του νησιού.

Κλείνοντας θα ήθελα μόνο να τονίσω πως με το παρόν σχέδιο νόμου αναδεικνύεται στην πράξη η αξιοποίηση των μοναδικών δυνατοτήτων που δίνει το περιβάλλον στην τοπική ανάπτυξη, στην απασχόληση, στην εργασία και συνολικά στην τοπική οικονομία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από το Μουσικό Γυμνάσιο Δράμας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Λιβανίου από τον ΣΥΡΙΖΑ.

**ΖΩΗ ΛΙΒΑΝΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η επικαιρότητα με ξεπερνά. Γι’ αυτό θα μείνω στο σημερινό νομοσχέδιο, που με κάνει να νιώθω και καλύτερος άνθρωπος και πιο χρήσιμη στην κοινωνία. Είναι σαφές ότι στη χώρα μας για δεκαετίες υπήρξαν στρεβλώσεις, παθογένειες, λάθος αντιλήψεις, εσφαλμένη θεώρηση των δικαιωμάτων του καθενός έναντι του συνόλου, ελαστική πρόσληψη της έννοιας του δημοσίου συμφέροντος. Ο τρόπος που λειτούργησαν οι φορείς διαχείρισης προστατευόμενων περιοχών -όπου υπήρχαν- και τα αποτελέσματα που παρήγαγαν είναι ενδεικτικά της νοοτροπίας του παλαιού κομματικού συστήματος, που ρύθμιζε τα αυτονόητα με τρόπο ελαστικό, ώστε να είναι όλα σχετικά. Οι φορείς του τόπου -όπου υπήρχαν- απαξιώθηκαν, παρά τις προσπάθειες των μελών τους να παρέμβουν, να ενημερώσουν, να προστατεύσουν τις περιοχές ευθύνης τους. Μπλεγμένοι στον λαβύρινθο της γραφειοκρατίας, χωρίς τον μίτο της Αριάδνης, αλλά με ένα γόρδιο δεσμό να τους κατευθύνει σε αδιέξοδο.

Οι περιβαλλοντικά ευαισθητοποιημένοι πολίτες διαπίστωσαν πολλές φορές ότι στην Ελλάδα του χθες τα πάντα ήταν σχετικά. Η Εύβοια είναι ένα χαρακτηριστικό παράδειγμα του πώς αναπτύχθηκε, όσο αναπτύχθηκε αυτή η ευρωπαϊκή στα λόγια χώρα, ένα νησί έρμαιο των ελαστικών κανόνων που μόνιμα κάποιος έβρισκε τρόπο να τους παρακάμψει, να αυθαιρετήσει, να οικειοποιηθεί, να εκμεταλλευτεί ανθρώπους, δημόσιους χώρους και δημόσια περιουσία.

Σήμερα το Υπουργείο Περιβάλλοντος συστήνει φορείς διαχείρισης προστατευόμενων περιοχών, συστήνοντας για πρώτη φορά έναν φορέα και για την Εύβοια, ένα νησί γεμάτο υγροτόπους και περιοχές που έχουν ανάγκη την προστασία του κράτους. Από τη Λιχάδα, τα Λιχαδονήσια, την κεντρική Εύβοια, τα βουνά της, μέχρι την Καρυστία, δεκαέξι σημεία είναι στον φορέα διαχείρισης.

Γίνεται έτσι το πρώτο βήμα με τη δημιουργία ενός φορέα για το νησί, όπου συμπεριλαμβάνονται πολλές και σημαντικές περιοχές. Θα πρέπει να τις ανακαλύψετε. Υπάρχουν κι άλλες οι οποίες πρέπει να προστατευτούν και να μπει επιτέλους μια σειρά, να τεθούν προτεραιότητες, να γίνουν αυτοψίες, να οριοθετηθούν με σαφήνεια τα όρια της κάθε περιοχής για να μην εναπόκειται στη διακριτική ευχέρεια κάποιων η προστασία τους.

Αντιλαμβανόμαστε όλοι ότι η χώρα βρίσκεται σε μία κρίσιμη καμπή. Προετοιμάζεται εντατικά να επιστρέψει σταδιακά στην ομαλότητα, έξω από επιτροπείες και μνημόνια. Οφείλουμε τώρα να θέσουμε τους κανόνες της νέας εποχής. Οφείλουμε να διαμορφώσουμε το πλαίσιο μιας κανονικής χώρας, μιας δίκαιης χώρας με κανόνες που όλοι θα γνωρίζουν και κανείς δεν θα μπορεί να τους παραβεί. Τα αυτονόητα, δυστυχώς, δεν είναι εύκολα. Όταν για δεκαετίες επικρατούσε η διασταλτική ερμηνεία και η καταπάτηση, δεν γίνεται ανώδυνα η συνειδητοποίηση ότι μπορείς να έχεις ανάπτυξη, θέσεις εργασίας και κοινωνική δικαιοσύνη χωρίς να παραβιάζονται οι κανόνες. Δεν γίνεται, για παράδειγμα, να αναγνωρίζεις την ύπαρξη υγροτόπου σε μια περιοχή και να επιτρέπεις την ανάπτυξη βιομηχανιών στην ίδια περιοχή, αδιαφορώντας για τις συνέπειες στο περιβάλλον. Δεν γίνεται να παρατείνεις συνεχώς τη λειτουργία αυθαίρετων κατασκευών με πρόσχημα την απώλεια θέσεων εργασίας, τη στιγμή που οι ίδιες επιχειρήσεις μπορούν να λειτουργήσουν νόμιμα σε παρακείμενες περιοχές που δεν χρήζουν ειδικής προστασίας.

Δεν γίνεται να παρακάμπτεις την πολιτισμική και αρχαιολογική κληρονομιά σου στο όνομα μιας επίπλαστης ανάπτυξης. Ο πλούτος μας είναι το φυσικό μας περιβάλλον, η ιστορία μας, η κληρονομιά μας, οι άνθρωποι. Μέσα από αυτή την περιουσία μπορούμε να διεκδικήσουμε την παραγωγή νέου πλούτου, μπορούμε να θεμελιώσουμε την ανάπτυξη με βάσεις πιο στέρεες, αξιοποιώντας αυτά που υπάρχουν και όχι καταστρέφοντάς τα.

Η διαμόρφωση των φορέων διαχείρισης σε ορθολογική βάση, όπως είναι η πρόταση του Υπουργείου, είναι το πρώτο βήμα. Η πρόβλεψη για ολιγομελή και λειτουργικά σχήματα διοίκησης θα αποδειχθεί λειτουργική με μια ουσιαστική προϋπόθεση: Να αντιληφθούν οι τοπικές κοινωνίες και οι εκπρόσωποί τους σε όλους τους φορείς το πραγματικό τους συμφέρον. Αξιοποιώντας τον φυσικό πλούτο μας, μπορούμε να πετύχουμε πολλά περισσότερα από ό,τι αγνοώντας τον ή κάνοντας τα στραβά μάτια στα αιτήματα αυτών που βρίσκονται κοντά σε κάθε μορφή εξουσίας.

Τέλος, οφείλουμε όλοι να αντιληφθούμε -εντός και εκτός Κοινοβουλίου- ότι αναλαμβάνοντας την ευθύνη να συμμετέχουμε σε ένα δημόσιο όργανο, έμμισθο ή άμισθο, δεν μπορούμε να αποφασίζουμε στη βάση των προσωπικών μας τραπεζικών λογαριασμών και της προσωπικής μας εξασφάλισης.

Οι καιροί έχουν πάντα γυρίσματα και η αλήθεια πάντα έρχεται στο φως. Οφείλουμε, λοιπόν, να θέσουμε τους κανόνες, να διασφαλίσουμε από κοινού ότι αυτοί θα τηρούνται απαρέγκλιτα από τους φορείς, ανάλογα με τα συμφέροντα που τυχόν θίγονται.

Το Υπουργείο Περιβάλλοντος σκύβει ευλαβικά πάνω στα θέματα που αφορούν την προστασία του φυσικού μας πλούτου και έχω την ελπίδα πως θα συνεχίσει αυτόν τον αγώνα, ούτως ώστε πολλές από τις περιοχές, που δεν έχουν ενταχθεί, να ενταχθούν κάποτε στους φορείς.

Είναι αργά να προστατέψουμε τη φύση; Όχι, ποτέ δεν είναι αργά. Εκείνη απλόχερα μας χαρίστηκε και επιβάλλεται να την προστατεύσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βέττας από τον ΣΥΡΙΖΑ.

**ΔΗΜΗΤΡΙΟΣ ΒΕΤΤΑΣ:** Κύριε Υπουργέ, σήμερα συνδέεται το όνομά σας με ένα πολύ σπουδαίο νομοσχέδιο. Το έχετε συνδέσει, βεβαίως και με άλλα σπουδαία νομοσχέδια. Νομίζω πως σήμερα γίνεται άρση ενός ακόμη εμποδίου που μας οδήγησε στα μνημόνια, πέρα από τη διασπάθιση δημοσίου χρήματος, πέρα από την κακή συμπεριφορά των πολιτικών δυνάμεων στον ελληνικό λαό. Σήμερα γίνεται δημιουργία εργαλείων. Δημιουργείται σήμερα ένα ακόμα εργαλείο που θα μας οδηγήσει, θα οδηγήσει έναν τομέα της οικονομίας μας και της κοινωνίας μας στην ανάπτυξη.

Νομίζω ότι συζητάμε σήμερα ένα νομοσχέδιο το οποίο είναι προφανές ότι αποτελεί τη δική μας θέση, τη δική μας τοποθέτηση, τη δική μας άποψη στο μείζον θέμα της προστασίας του φυσικού περιβάλλοντος, που εξελίσσεται μέσα από ποικίλα πλαίσια δράσεων, στα οποία συμμετέχουν διεθνείς οργανισμοί, κρατικές υπηρεσίες, υπηρεσίες της Ευρωπαϊκής Ένωσης, επιχειρήσεις, μη κυβερνητικές οργανώσεις καθώς και πλειάδα επιστημονικών κοινοτήτων, τόσο των βιολογικών όσο και των οικονομικών επιστημών.

Με αυτό το νομοσχέδιο επιδιώκουμε την ορθότερη διαχείριση των χαρακτηρισμένων και οριοθετημένων περιοχών ως προστατευόμενων μέσω της ενίσχυσης των κανόνων και των παραμέτρων λειτουργίας των φορέων διαχείρισής τους αλλά και της διεύρυνσης της χωρικής και της καθ’ ύλην αρμοδιότητάς τους, υποστηρίζοντας την ανάγκη διατήρησης του φυσικού κεφαλαίου και της βιώσιμης αξιοποίησής του ως ενός βασικού πυλώνα μιας ζωντανής και σταθερής ελληνικής οικονομίας.

Προφανώς και όλοι γνωρίζουμε ότι η βιοποικιλότητα μειώνεται. Και μειώνεται εξαιτίας πολλών παραγόντων, της μόλυνσης του περιβάλλοντος, των νερών, εξαιτίας της ερημοποίησης των εδαφών, της καταστροφής των δασών, της αστείρευτης θήρευσης και άλλων παραγόντων. Και σήμερα γίνεται κατανοητό σε όλους πως το τίμημα θα είναι πάρα πολύ σκληρό αν δεν πάρουμε μέτρα τώρα, με σοβαρά νομοθετήματα, για να σταματήσουμε τη μείωση της βιοποικιλότητας.

Κατανοούμε, βεβαίως, ότι η θέσπιση, αλλά και ο σεβασμός του όρου της προστατευόμενης περιοχής, κατέστη εγγενής έννοια της διαχείρισης του φυσικού περιβάλλοντος και είναι ο ισχυρός σύμμαχος της σταθεροποίησης του πλέγματος των λειτουργιών και υπηρεσιών που συνολικά η φύση παρέχει. Πρόκειται για μια διευρυμένη κατηγορία που περιλαμβάνει περιοχές που χαρακτηρίζονται ως απολύτου προστασίας της φύσης, προστασίας της φύσης και εθνικού πάρκου, περιφερειακού πάρκου, καταφυγίου άγριας ζωής, προστατευόμενου τοπίου ή ως προστατευόμενου φυσικού σχηματισμού, δηλαδή όλα αυτά που βλέπει ένας πολίτης όταν οδηγείται σε δρυμούς και άλλα φυσικά κάλλη.

Σύμφωνα, λοιπόν, με το νομοσχέδιο αυτό, φορείς διαχείρισης περιοχών είναι οι υφιστάμενοι είκοσι οκτώ φορείς, όπως αυτοί μετονομάζονται, και οκτώ φορείς οι οποίοι συνιστώνται.

Να πάμε λίγο στον νομό τον δικό μου, στον Νομό Φθιώτιδας, όπου έχουμε δύο φορείς διαχείρισης. Θα το ακούν οι πατριώτες μου τώρα, οι οποίοι το γνωρίζουν. Είναι ο Φορέας Διαχείρισης Εθνικού Δρυμού Παρνασσού με έδρα την Αμφίκλεια και ο Φορέας Διαχείρισης Εθνικού Δρυμού Οίτης, με έδρα τα Λουτρά της Υπάτης. Ο Φορέας Διαχείρισης Εθνικού Δρυμού Οίτης αναλαμβάνει οκτώ συνολικά περιοχές του δικτύου, μεταξύ των οποίων -πέραν του εθνικού δρυμού και της ευρύτερης περιοχής του όρους Οίτη- περιλαμβάνονται το όρος Τυμφρηστός -το Βελούχι δηλαδή- το φαράγγι του Γοργοποτάμου, η κοιλάδα, οι εκβολές τους Σπερχειού, ο Μαλιακός Κόλπος και το Μεσοχώρι του Σπερχειού.

Ο Φορέας Διαχείρισης Εθνικού Δρυμού Παρνασσού, πέραν της περιοχής του δρυμού, επεκτείνεται σε έξι συνολικά περιοχές του δικτύου, μεταξύ των οποίων -τα πιο γνωστά εννοώ- τα Βαρδούσια Όρη και το όρος Γκιώνα.

Για πρώτη φορά θεσμοθετείται φορέας διαχείρισης για το σύνολο των περιοχών του δικτύου «NATURA 2000», όπου έχει την αρμοδιότητα της εφαρμογής, της παρακολούθησης, αξιολόγησης και επικαιροποίησης των σχεδίων διαχείρισης.

Για πρώτη φορά ο φορέας διαχείρισης παρέχει αιτιολογημένη γνωμοδότηση κατά τη διαδικασία περιβαλλοντικής αδειοδότησης των έργων και δραστηριοτήτων, που εμπίπτουν στις περιοχές ευθύνης τους ή των οποίων οι επιπτώσεις επηρεάζουν άμεσα ή έμμεσα το προστατευτέο αντικείμενο.

Επίσης, για έργα ή δραστηριότητες που δεν υπόκεινται στη διαδικασία περιβαλλοντικής αδειοδότησης, ο φορέας διαχείρισης γνωμοδοτεί εντός είκοσι πέντε ημερών στις αρμόδιες αρχές.

Και εδώ είναι το σημαντικό: Η περιβαλλοντική αδειοδότηση των έργων και δραστηριοτήτων που εμπίπτουν σε προστατευόμενες περιοχές ήταν εμπόδιο για την ανάπτυξη, αφού για παράδειγμα στην περιοχή του Νομού Φθιώτιδας υπήρχαν για πολλά χρόνια κατευθυντήριες γραμμές από σχέδια προεδρικών διαταγμάτων, οι οποίες έπρεπε να τηρηθούν και η σχετική έγκριση δινόταν από το αρμόδιο Υπουργείο. Στη συνέχεια το πρόβλημα ξεπεράστηκε με την έγκριση της ειδικής οικολογικής αξιολόγησης από την αρμόδια περιβαλλοντική υπηρεσία της περιοχής. Ωστόσο, τώρα, με το υπό συζήτηση νομοσχέδιο, μπορούμε να μιλάμε για εξειδικευμένη και ολοκληρωμένη αντιμετώπιση, αφού θα γνωμοδοτεί ο φορέας διαχείρισης, ο οποίος αποκτά, πλέον, εκτελεστικές αρμοδιότητες για την προστασία και διαχείριση των περιοχών αυτών.

Θα δώσω μερικά παραδείγματα: Προφανώς οι πατριώτες μου δεν γνωρίζουν ότι μέχρι απόψε ο ποταμός Σπερχειός δεν είχε φορέα διαχείρισης. Όπως το ακούτε. Ο Σπερχειός, αυτό το μεγάλο ποτάμι στη Φθιώτιδα, μέχρι απόψε, κύριε Υπουργέ, δεν είχε φορέα διαχείρισης. Οι άνθρωποι, οι πολιτικές δυνάμεις, οι οποίες δεν έφτιαξαν τους δασικούς χάρτες και δεν τους αποτύπωσαν, οι άνθρωποι οι οποίοι δεν δημιούργησαν φορείς διαχείρισης του πλούτου μας, του φυσικού μας πλούτου, οι δυνάμεις οι οποίες ισχυρίζονται πως είναι φιλοευρωπαϊκές, φιλοεπιχειρηματικές, είναι αυτές οι οποίες κατηγορούν εμάς, εσάς, ως μη φιλοεπιχειρηματικό Υπουργό, για παράδειγμα, τη στιγμή που δημιουργήσατε και αποτυπώσατε δασικούς χάρτες, τη στιγμή που δώσατε μια λύση στο τεράστιο πρόβλημα των αυθαιρέτων. Και τώρα, βεβαίως, δίνετε μια πολύ μεγάλη λύση στα πολύ μεγάλα προβλήματα που αφορούν τους φορείς διαχείρισης του φυσικού μας πλούτου.

Υπάρχουν παραδείγματα τα οποία τα ξέρει ο κόσμος που επισκέπτεται τον νομό. Έχουμε έναν νομό ο οποίος έχει απίστευτα κάλλη, ασύλληπτες ομορφιές, είτε είναι φαράγγια είτε είναι ποτάμια, έχουμε έναν αγροτουρισμό ο οποίος προφανώς οφείλει να αναπτυχθεί.

Για να δώσω ένα μέγεθος, θα πω ότι οι δαπάνες των επισκεπτών στις περιοχές του ευρωπαϊκού οικολογικού δικτύου «NATURA 2000» προκαλούν άμεσα ή έμμεσα οικονομικά οφέλη 50 έως 85 δισεκατομμύρια ανά έτος και υποστηρίζουν τεσσερισήμισι έως οκτώ εκατομμύρια θέσεις πλήρους απασχόλησης. Αυτά είναι στοιχεία από την Ευρωπαϊκή Επιτροπή του 2013.

Κύριε Υπουργέ, σε αυτή τη χώρα δεν δημιουργήσαμε τίποτα σε αυτόν τον τομέα. Έχουμε μείνει πίσω δεκαετίες.

Θα δώσω ένα παράδειγμα που αφορά τη δασοπονία. Όλοι μας νομίζω ότι ξέρουμε -και έχω υπηρετήσει κι εγώ την τοπική αυτοδιοίκηση- ότι υπάρχουν τεράστια προβλήματα τα οποία λύνονται με αυτό το θεσμικό πλαίσιο. Θα δώσω παραδείγματα που αφορούν τον εναλλακτικό τουρισμό.

Θέλω, όμως, να προχωρήσω, γιατί ο χρόνος μου τελειώνει. Θα πω το εξής: Οι απολογισμοί των δράσεων του έτους 2017 των φορέων Διαχείρισης Εθνικού Δρυμού Παρνασσού και Οίτης τεκμηριώνουν υγιή υφιστάμενη βάση για την εφαρμογή του νομοσχεδίου και ταυτόχρονα τίθεται και ως επιτακτική ανάγκη η διατήρηση του ανθρώπινου δυναμικού των φορέων, το οποίο διέπεται από γνώση, εμπειρία, κατάρτιση και εξειδίκευση.

Κλείνοντας θα πω ότι εκτιμώ πως καθίσταται σαφές ότι το συγκεκριμένο υπό ψήφιση σχέδιο νόμου θα αποτελέσει βασικό θεμέλιο για την αξιοποίηση του κεφαλαίου και των δυνατότητων των προστατευόμενων περιοχών.

Σας εύχομαι, κύριε Υπουργέ, να καταθέσετε και άλλα τέτοια νομοσχέδια και άλλα τέτοια εργαλεία που θα δώσουν στον κόσμο όνειρο, όραμα και απασχόληση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει η κ. Τριανταφύλλου από τον ΣΥΡΙΖΑ.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε. Το πρώτο σημείο, μιας και βρίθει κάθε φορά η Αίθουσα όταν έχουμε ένα νομοθέτημα, αλλά όχι μόνο από «πατριωτικούς λόγους». Εγώ θα πω ένα πράγμα, γιατί πιστεύω ότι ο καθένας μας πρέπει να διαβάζει και να γνωρίζει ιστορία και θα πω ότι η ιστορία μάς διδάσκει ότι ο φασισμός είναι συνώνυμο της προδοσίας. Η ιστορία μάς διδάσκει ότι ο φασισμός στοχεύει να σπείρει το εθνικιστικό μίσος και τον διχασμό ανάμεσα στους εργαζόμενους και ανάμεσα στους λαούς. Η ιστορία μάς διδάσκει ότι ο φασισμός και όσοι τον εκπροσωπούν δεν είναι τίποτε άλλο παρά κύμβαλα «αλαλάζοντα» και χαμερπή πάντοτε στην πλευρά των εχθρών. Πάντοτε, απέναντι σε κάθε αγωνιστή και απέναντι σε κάθε αγώνα για την πατρίδα. Είναι μακρύς ο κατάλογος των προδοτών-φασιστών. Και η ρητορική έχει ως στόχο να αποχαυνώσει και τίποτε άλλο. Το γνωρίζουμε άπαντες και το πιο σημαντικό είναι ότι το γνωρίζει ο ελληνικός λαός.

Δεύτερο πράγμα, πρόσφατα κάναμε περιφερειακό συνέδριο στην Περιφέρεια Δυτικής Ελλάδας –από την Αιτωλοακαρνανία κατάγομαι- και ήταν πραγματικά αποκαλυπτικό να ακούσει κανείς -νομίζω ότι έχει τη δυνατότητα να το δει ο κάθε συνάδελφος- τις τοποθετήσεις δημάρχων και του περιφερειάρχη και αντιπεριφερειαρχών κ.λπ.. Γιατί το λέω αυτό; Οι τοποθετήσεις τους ήταν πράγματι αποκαλυπτικές, γιατί περιέγραφαν αδρομερώς την κατάσταση της χώρας.

Πράγματι έχει ενδιαφέρον να μπει κάποιος σε πρακτικά και να δει τα περιφερειακά συμβούλια που γίνονται, ανεξάρτητα από το πώς τοποθετείται απέναντι σε αυτά, να δει τι λένε δήμαρχοι, περιφερειάρχες, οι οποίοι δεν είναι ΣΥΡΙΖΑ φυσικά, οι οποίοι όμως έχουν έναν θεσμικό ρόλο και γνωρίζουν τα προβλήματα.

Εκεί θα δείτε, αγαπητοί συνάδελφοι της Αντιπολίτευσης, ότι τα προβλήματα είναι τεράστια και τα προβλήματα έχουν οικοδομηθεί χρόνο με τον χρόνο, πετραδάκι-πετραδάκι από εσάς που κυβερνήσατε.

Πάμε λίγο στο νομοσχέδιο. Έχει ειπωθεί και είναι πράγματι ουσιαστικό ότι η παραγωγική ανασυγκρότηση της χώρας και η βιώσιμη ανάπτυξή της περνά μέσα από μια διαφορετική προσέγγιση για το περιβάλλον και τον φυσικό πλούτο της χώρας. Υπήρξαν κάποιες προσπάθειες και στο παρελθόν που κατέληξαν σε κάποια νομοθετήματα. Μιλάμε για περιοχές «NATURA», που οριοθετήθηκαν με κάποιον τρόπο και θα πρέπει να το πούμε αυτό.

Οπωσδήποτε όμως απουσίαζε -αλλά όχι τυχαία, δεν είναι γιατί οι κυβερνήσεις δεν μπορούσαν να τα καταφέρουν- μια ολιστική, οικολογική και συνάμα παραγωγική προσέγγιση όσον αφορά στις περιβαλλοντικές πολιτικές.

Υπάρχει μια ρητορική που λέει ότι χρειάζεται η Ευρώπη που βάζει πρόστιμα, κ.λπ. και άρα θα πρέπει να διορθωθούμε. Ισχύει αυτό. Εγώ, όμως, θα πω ότι κάθε φορά το σύστημα που κυριαρχεί είναι αυτό που καθορίζει και τον τρόπο ανάπτυξης και παραγωγής, οπότε νομίζω ότι έχουμε να πούμε πολλά σε αυτό.

Αν πάμε, όμως, στο συγκεκριμένο νομοσχέδιο, θα αναρωτηθούμε τι χρειάζεται σήμερα, γιατί υπάρχει αυτό το νομοσχέδιο; Χρειάζεται, κατ’ αρχάς, ένας ουσιαστικός απολογισμός για τους φορείς διαχείρισης και ένας προσανατολισμός στη λειτουργία τους, τι θέλουμε να κάνουμε με τους φορείς διαχείρισης.

Υπάρχουν κάποια σημεία που πρέπει να τονιστούν με βάση αυτό το νομοσχέδιο. Με το παρόν, λοιπόν, σχέδιο νόμου θεσπίζεται πως το κύριο όργανο περιβαλλοντικής προστασίας και σχεδιασμού θα είναι οι φορείς διαχείρισης προστατευόμενων περιοχών.

Για πολλά χρόνια, πρέπει να το πούμε αυτό, η λειτουργία των φορέων διαχείρισης βρισκόταν λίγο μεταξύ φθοράς και αφθαρσίας. Μάλιστα, είπαν πολλοί συνάδελφοι ότι η προηγούμενη κυβέρνηση με τον ν.4109/2013 επιδίωξε να δώσει το οριστικό χτύπημα συγχωνεύοντας και καταργώντας φορείς, απαξιώνοντας την περιβαλλοντική πολιτική και αφήνοντας ακάλυπτες τις προστατευόμενες περιοχές «NATURA».

Στο πλαίσιο πάντα ενός δήθεν εξορθολογισμού προσπαθήθηκε η απαξίωση της περιβαλλοντικής προστασίας και η απώλεια της εργασίας για δεκάδες εργαζομένους στον τομέα αυτό. Βέβαια, νομίζω ρώτησε ο συνάδελφος, που ήταν εισηγητής από τη Νέα Δημοκρατία, αν απολύθηκε κάποιος. Όχι, δεν απολύθηκε κάποιος. Να σας πω, όμως, κάτι. Εγώ που είμαι από την Αιτωλοακαρνανία, όπως σας είπα, και έχει φορέα διαχείρισης και θα πω κάποια πράγματα γι’ αυτόν, θα πω ότι πολλές φορές κινδύνεψαν να απολυθούν και αυτοί οι εργαζόμενοι, γιατί απολύθηκαν άλλοι εργαζόμενοι, αγαπητέ συνάδελφε. Βέβαια, πρέπει να σας πω ότι αυτό δεν έγινε ακριβώς γιατί σταμάτησε, πάγωσε, δεν υλοποιήθηκε αυτό, για να πούμε την αλήθεια.

Το άλλο σημείο που πρέπει να πούμε εδώ είναι το δεύτερο σημείο, ότι το σύνολο των περιοχών «NATURA», θαλασσίων και χερσαίων, θα καλυφθεί από φορείς διαχείρισης είτε μέσω της επέκτασης αρμοδιότητας των ήδη υφιστάμενων είτε με τη δημιουργία νέων φορέων διαχείρισης. Είναι σημαντικό να ειπωθεί ότι καμμία πλέον προστατευόμενη περιοχή δεν θα βρίσκεται εκτός φορέα διαχείρισης. Είναι δύο σημεία που είναι σημαντικά.

Αυτή η σημαντική εξέλιξη έχει πολλαπλά οφέλη. Γιατί; Γιατί ποικίλες πολιτικές που αφορούν στη βιώσιμη ανάπτυξη σε συνάρτηση με το φυσικό περιβάλλον και την τοπική κοινωνία μπορούν να εκπονηθούν από συνέργειες των φορέων διαχείρισης της τοπικής αυτοδιοίκησης και της κεντρικής εξουσίας. Έχουμε ένα τρίπτυχο, δηλαδή, πλέον δυνατότητας συνεργασίας και προοπτικής.

Και έτσι οι νέες αρμοδιότητες, όπως περιγράφονται στις διατάξεις του νομοσχεδίου, αφορούν στην εκπόνηση σχεδίων για την ήπια ανάπτυξη των προστατευόμενων περιοχών και την αειφορική διαχείριση, καθώς και την εξεύρεση οικονομικών πόρων από ευρωπαϊκά προγράμματα που αφορούν στη φύση και στο περιβάλλον. Αυτό σε συνδυασμό με τη δημιουργία πιο μικρών, ευέλικτων και τοπικών διοικητικών συμβουλίων μπορεί να καταστήσει τους φορείς διαχείρισης ως μοχλούς ανάπτυξης των τοπικών κοινωνιών.

Στον Νομό Αιτωλοακαρνανίας υπάρχει ένα θαυμαστό οικοσύστημα της λιμνοθάλασσας Μεσολογγίου - Αιτωλικού, το γνωρίζετε όλοι. Είναι θαυμαστό και για τη βιοποικιλότητα του και για την παραγωγή του και ακόμη περισσότερο για την παραγωγική του προοπτική. Εδώ πέρα θα πρέπει να πούμε ότι χρειάζεται ουσιαστική στήριξη των παραγωγικών του φορέων.

Εδώ να πω ότι ο φορέας διαχείρισης της λιμνοθάλασσας Μεσολογγίου - Αιτωλικού έχει προτείνει ένα σχέδιο. Μάλιστα μας είχε στείλει και ένα υπόμνημα και στο περιφερειακό συνέδριο «Διαδρομή φύσης και πολιτισμού στην Αιτωλοακαρνανία». Πρόκειται για μια συνεργασία του συγκεκριμένου φορέα με κινήσεις ενεργών πολιτών με το Σωματείο «Διάζωμα», που στόχο έχει τη συνένωση των διάσπαρτων αρχαιολογικών χώρων της Αιτωλοακαρνανίας με κύριο άξονα τα πέντε αρχαία θέατρά της, με παράλληλη αξιοποίηση του φυσικού περιβάλλοντος σε μία ενιαία διαδρομή και την προβολή της σε στοχευμένο κοινό στην Ελλάδα και στο εξωτερικό, ώστε η διαδρομή να αποτελέσει μια ξεχωριστή πολιτιστική και τουριστική εμπειρία.

Υπάρχουν και πολλά άλλα πράγματα που θα μπορούσα να πω. Παραδείγματος χάριν, υπάρχει η λίμνη Τριχωνίδα, επίσης με ξεχωριστή βιοποικιλότητα και μεγάλες προοπτικές. Υπάρχουν υδάτινα συστήματα στην Αιτωλοακαρνανία, αλλά και ορεινά που εναλλάσσονται.

Εδώ πέρα το μόνο που θα πω είναι ότι υπάρχουν υφιστάμενες αναξιοποίητες εγκαταστάσεις, σχέδια που εγκαταλείφθηκαν, που έχουν να κάνουν με τη Τριχωνίδα, τη μεγαλύτερη λίμνη στην Αιτωλοακαρνανία, που νομίζω ότι θα έπρεπε να τα δούμε.

Τελειώνω λέγοντας το εξής για τους φορείς διαχείρισης και τους εργαζόμενους. Κοιτάξτε, εδώ πρέπει να είμαστε πιο συγκεκριμένοι. Οι εργαζόμενοι είναι η ψυχή των φορέων. Είναι ανάγκη να σταθούμε δίπλα σε όλους εκείνους που έχουν αφιερώσει το μεγαλύτερο κομμάτι της ζωής τους στην υπηρεσία της σωστής διαχείρισης του ευαίσθητου φυσικού περιβάλλοντος.

Ακούστε, όμως, είναι ένα δυναμικό που το θέλουμε, το έχουμε ανάγκη να βοηθήσει στα επίδικα και χρειάζεται να αναβαθμιστεί ο ρόλος του, να χρησιμοποιηθεί ουσιαστικά ως ένα φίλτρο για την υπεράσπιση της περιβαλλοντικής βιωσιμότητας. Μιλάμε πάρα πολύ για παραγωγική ανασυγκρότηση. Η παραγωγική ανασυγκρότηση, πέραν όλων των άλλων, χρειάζεται την περιβαλλοντική βιωσιμότητα. Και πρέπει να σας πω να είμαστε προσεκτικοί. Είναι σημαντικά επίδικα όλα αυτά που λέμε. Από τη μια ξέρουμε καλά και δεν είμαστε αιθεροβάμονες ότι η μονομέρεια ενός μέρους της επιστήμης και η καλλιεργημένη τάση να καταπίνουμε ωμά ό,τι μας σερβίρεται μπορεί να οδηγήσουν σε εκτρωματικές αντιλήψεις και για το περιβάλλον, έχει συμβεί και για την παραγωγική ανασυγκρότηση.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τριανταφύλλου, ολοκληρώστε παρακαλώ.

**ΜΑΡΙΑ ΤΡΙΑΝΤΑΦΥΛΛΟΥ:** Τελειώνω, κύριε Πρόεδρε.

Είναι επίδικα το για ποιον και πώς γίνεται η παραγωγική ανασυγκρότηση και πρέπει να πούμε ότι αυτό που πρέπει να κάνει σήμερα αυτή η Κυβέρνηση είναι να προσπαθήσει να δημιουργηθεί αυτό το περίφημο έθος που μας δίδασκε ο Αριστοτέλης, η συνήθεια δηλαδή και να μεταβάλουμε πεποιθήσεις και να αποκτάμε και να εμπεδώνουμε νέες συμπεριφορές.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Ολυμπία Τελιγιορίδου, η οποία είναι και η τελευταία ομιλήτρια. Θα ακολουθήσουν δευτερολογίες όσων εκ των εισηγητών ή ειδικών αγορητών επιθυμούν.

Κυρία Τελιγιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο το οποίο συζητάμε σήμερα αποτελεί, κατά τη γνώμη μας, μια βαθιά τομή στη μέχρι τώρα πολιτική της αδράνειας που για δεκαετίες οδήγησε στην απαξίωση του φυσικού περιβάλλοντος, που αποτελεί το πρωταρχικό συστατικό στοιχείο του εθνικού μας πλούτου.

Η απαξίωση αυτή σε πολύ μεγάλο βαθμό οδήγησε και συνετέλεσε στην ερήμωση και στην υποβάθμιση της ελληνικής υπαίθρου και της ελληνικής περιφέρειας. Σήμερα με αυτή τη νομοθετική πρωτοβουλία υπογραμμίζουμε μια διαφορετική φιλοσοφία για την ασκούμενη περιβαλλοντική πολιτική. Το νομοσχέδιο αυτό είναι ένα εργαλείο στα χέρια της κοινωνίας, ώστε να προσπαθήσει να προστατεύσει το φυσικό περιβάλλον, να αξιοποιήσει τους πόρους του με όρους πράσινης ανάπτυξης και να προβάλει τη φύση στη χώρα μας. Και είναι, αν μη τι άλλο, άδικο αυτοί που αδιαφόρησαν, αυτοί που δεν θέλησαν ή δεν μπόρεσαν να ασχοληθούν σοβαρά με το εθνικό αυτό κεφάλαιο να έρχονται σήμερα και να μας κατηγορούν, είτε για προχειρότητα είτε για καθυστέρηση είτε για μελλοντική αδυναμία, στη λειτουργία των φορέων διαχείρισης.

Το νομοσχέδιο αυτό έγινε με απόλυτη υπευθυνότητα και με την επίβλεψη μιας ομάδας εργασίας ειδικών επιστημόνων και με το Υπουργείο, που για μήνες επεξεργάστηκαν όλα τα στοιχεία, το ποιες περιοχές «NATURA» θα κριθούν και θα ενταχθούν, τις περιβαλλοντικές μελέτες και έλαβαν υπ’ όψιν τις παρατηρήσεις από τη δημόσια διαβούλευση.

Δύο είναι τα βασικά χαρακτηριστικά αυτού του νομοσχεδίου. Στη διαχείριση των φορέων διαχείρισης εντάσσεται το σύνολο των περιοχών «NATURA» και, δεύτερον, εξασφαλίζεται η χρηματοδότηση από τον κρατικό προϋπολογισμό και όχι από προγράμματα ΕΣΠΑ που κατά καιρούς δημιουργούσαν διάφορα προβλήματα.

Η μέχρι τώρα αποσπασματική διαχείριση των προστατευόμενων περιοχών που σε πολλές περιπτώσεις οδήγησε να καταλογιστούν πρόστιμα από την Ευρωπαϊκή Ένωση στη χώρα μας με αυτό το νομοσχέδιο φιλοδοξούμε να σταματήσει.

Χαρακτηριστικό παράδειγμα της ανεπάρκειας της πολιτικής των προηγουμένων χρόνων υπήρξε ο φορέας-φάντασμα διαχείρισης της λίμνης της Καστοριάς. Αποσπασματικές ενέργειες χωρίς σχεδιασμό και χωρίς προοπτική. Για την ιστορία να πούμε ότι από το 1997 ο Δήμος Καστοριάς επιχείρησε να δημιουργήσει τις προϋποθέσεις για φορέα διαχείρισης στην πόλη μας. Με χρήματα από ευρωπαϊκά προγράμματα έγιναν μελέτες για τη διευθέτηση των ρεμάτων, για τη διαχείριση των καλαμώνων, για την οριοθέτηση της παρόχθιας όχθης.

Από το 2002 υπήρξε πρόταση για προεδρικό διάταγμα και τον Ιούνιο του 2012 ιδρύθηκε ο Φορέας Διαχείρισης Λίμνης της Καστοριάς στα χαρτιά. Πριν καν δημιουργηθεί, με το π.δ.1420/2012, μέσα σε μερικούς μόνο μήνες, τον Ιανουάριο του 2013, καταργήθηκε με τον ν.4109.

Γιατί; Γιατί έπρεπε –λέει- να νοικοκυρευτεί το κράτος και να μη σπαταλάει χρήματα. Ήταν, με την προηγούμενη κυβερνητική αντίληψη, «σπατάλη» η διάθεση πόρων για τη διαχείριση του περιβάλλοντος κι αφού δεν μπορούσαν να περιορίσουν από αλλού τη σπατάλη των χρημάτων –κι εδώ πραγματικά δεν ξέρω αν πρέπει να γελάσουμε ή να κλάψουμε- την περιόρισαν από τη βιώσιμη ανάπτυξη.

Με το συγκεκριμένο νομοσχέδιο αναιρείται ο ν.4109/2013 και δημιουργείται Φορέας Διαχείρισης Προστατευόμενων Περιοχών της Δυτικής Μακεδονίας, που αφορά περιοχές «NATURA» και ορεινούς όγκους, αλλά και τις λίμνες, με έδρα την Καστοριά. Θεωρώ ότι αυτό είναι η αποκατάσταση μιας αδικίας και η δικαίωση μιας περιοχής που σπατάλησε χρήμα αλλά και ανθρώπινο δυναμικό, που για εδώ και είκοσι ένα χρόνια ασχολείται με την ίδρυση του φορέα διαχείρισης. Δίνεται πλέον η δυνατότητα να υπάρξει ένας συστηματικός περιβαλλοντικός σχεδιασμός, που θα εφαρμόζει τους κανόνες ενός αναπτυξιακού σχεδιασμού, μέσω των συνεργειών της τοπικής κοινωνίας.

Εδώ, λοιπόν, σήμερα έχουμε μία ελπιδοφόρα προοπτική, για την προστασία του περιβάλλοντος, την ανάπτυξη του οικοτουρισμού, την τροφοδότηση της εργασίας, την προβολή των τοπικών προϊόντων και, εν τέλει, την αναβάθμιση της ποιότητας της ζωής μας. Σήμερα δίνεται αυτή η δυνατότητα και νομίζω ότι εδώ πρέπει να ευχαριστήσουμε τον Αναπληρωτή Υπουργό κ. Φάμελλο, γιατί πράγματι αναγνώρισε τις δυνατότητες που έχει η περιοχή και έλυσε αυτή την αδικία.

Παρά, λοιπόν, τις οικονομικές δυσκολίες που ζει η χώρα, η πολιτική της Κυβέρνησης προσπαθεί να αξιοποιήσει το συγκριτικό πλεονέκτημα της χώρας μας και με τον επιτελικό ρόλο του Υπουργείου να δημιουργήσει, με ενιαίο συντονισμό, τις προϋποθέσεις για τη σωστή και ορθολογική διαχείριση του περιβάλλοντος. Με την πολιτική της Κυβέρνησης εξασφαλίζονται οι θέσεις εργασίας, η μόνιμη στελέχωση των φορέων με μόνιμο, εξειδικευμένο προσωπικό και με αποδοτικά σχήματα διοίκησης.

Το νομοσχέδιο είναι ιδιαίτερα σημαντικό, γιατί αφορά τη σχέση μας με τη φύση και τον σεβασμό που οφείλουμε προς αυτή. Προφανώς κάθε ανθρώπινη δραστηριότητα αφήνει το αποτύπωμά της στο περιβάλλον. Εμείς, όμως, επιδιώκουμε αυτό το αποτύπωμα να είναι ωφέλιμο, να μην καταστρέφει και να βοηθά στην αειφόρο και βιώσιμη ανάπτυξη. Για να ανταποκριθούμε σε αυτή την αποστολή, θα πρέπει να συνειδητοποιήσουμε ότι οφείλουμε σεβασμό προς τη φύση, γιατί ο σεβασμός αυτός είναι σεβασμός προς τον ίδιο μας τον εαυτό.

Είναι, λοιπόν, χρέος μας να υπάρξει ένας στρατηγικός περιβαλλοντικός σχεδιασμός, με τοπικό και περιφερειακό προσανατολισμό, που θα στοχεύει στην αειφόρο ανάπτυξη, που θα αποτελέσει τη γέφυρα για την έξοδο της χώρας μας από την κρίση με ένα διαφορετικό μοντέλο διακυβέρνησης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Ελασσόνας (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Με την κ. Τελιγιορίδου ολοκληρώθηκε, όπως προείπαμε, ο κατάλογος των ομιλητών και θα περάσουμε στις δευτερολογίες.

Κυρία Ιγγλέζη, έχετε τον λόγο.

**ΑΙΚΑΤΕΡΙΝΗ ΙΓΓΛΕΖΗ:** Εγώ θα ήθελα να αναφερθώ στην τροποποίηση του άρθρου 18 και να συγχαρώ και εγώ με τη σειρά μου τον Υπουργό για την αυστηροποίηση αυτού του άρθρου, έτσι ώστε να μην απομείνει καμμία υπόνοια ότι αυτό το άρθρο προσπαθούσε να νομιμοποιήσει αυθαίρετες καταπατήσεις και αυθαίρετες κατασκευές σε περιοχές ιδιαίτερα ευαίσθητες και περιβαλλοντικά ιδιαίτερα σημαντικές.

Επίσης, να πω για τις τροπολογίες. Για εμένα είναι πάρα πολύ σημαντική -από την άποψη ότι περνάμε στη δεύτερη φάση των δασικών χαρτών- η παράταση που δίνεται για τις αντιρρήσεις. Έχει τελειώσει πια η πρώτη φάση των δασικών χαρτών. Έχουμε αναρτημένους δασικούς χάρτες. Και αυτό είναι πάρα πολύ σημαντικό για τη χώρα μας. Και προχωράμε, συνεχίζουμε με τους δασικούς χάρτες μέχρι να ολοκληρωθούν.

Και μιας και σήμερα –να μου επιτρέψετε- είναι Τσικνοπέμπτη, θα ήθελα εδώ στην Αίθουσα να ξαναθυμηθώ μια Τσικνοπέμπτη πριν από πέντε χρόνια στον τόπο μου την Ιερισσό όπου είχαν εισβάλει τα ΜΑΤ. Ήταν πραγματικά ένας στρατός της Αστυνομίας και είχε τσικνίσει όλο το χωριό όχι από τα ψητά, αλλά από τα καπνογόνα και τα δακρυγόνα. Εύχομαι απλώς τέτοιες μέρες, τέτοιες στιγμές να μην ξαναζήσει ποτέ και πουθενά ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ιγγλέζη.

Τον λόγο έχει ο κ. Στύλιος από τη Νέα Δημοκρατία.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Θέλω να σχολιάσω τις τοποθετήσεις των συναδέλφων του ΣΥΡΙΖΑ και του Υπουργού. Δεν άκουσα κάτι θετικό για το τι έχει συμβεί όλα τα προηγούμενα χρόνια, πριν έρθει η «εθνικοσωτήριος» Κυβέρνηση των ΣΥΡΙΖΑ - ΑΝΕΛ για να βγάλει τη χώρα από την κρίση και να πιστεύουμε πλέον και να νιώθουμε όλοι και να είμαστε σίγουροι ότι κάτι καλό συμβαίνει γύρω μας, χωρίς βέβαια να μπορούμε να το αντιληφθούμε, να το διαπιστώσουμε και να το καταλάβουμε.

Να θυμίσω, λοιπόν, -για να το ακούσουν και όσοι μας παρακολουθούν- ότι η Επιτροπή «Φύση 2000» δημιουργήθηκε το 2000. Οι ευρωπαϊκές οδηγίες υπήρχαν από το 1992 και από το 1999. Να θυμίσω ότι οι φορείς διαχείρισης προστατευόμενων περιοχών «NATURA» δημιουργήθηκαν το 2002. Και στη συνέχεια είχαμε την ανάπτυξη αυτών των φορέων διαχείρισης. Άρα μιλούμε για έναν θεσμό καινούργιο, νέο, όπου γνωρίζετε πολύ καλά και εσείς και οι συνάδελφοι -που θέλουν να μηδενίζουν τα πάντα- ότι χρειάζεται ένας χρόνος για να σταθεί να οργανωθεί και να αφομοιωθεί με την τοπική κοινωνία με τους τοπικούς φορείς.

Για εμάς ήταν και είναι πάντοτε ψηλά στην προτεραιότητα το περιβάλλον, η φύση, η βιοποικιλότητα, η παρακολούθηση του περιβάλλοντος, η φύλαξή του, η προστασία μαζί με την ισόρροπη ανάπτυξη, μαζί με τα κίνητρα, χρησιμοποιώντας την τεχνολογία και τη γνώση που φέρνει και η επιστήμη αλλά και η εξέλιξη της ίδιας της ζωής, για να δημιουργήσουμε επιπλέον πλούτο, έχοντας πάντα μια σύνθετη, μια αρμονική συνύπαρξη του ανθρώπου με το περιβάλλον.

Να θυμίσω ότι το 2014 το Υπουργείο Περιβάλλοντος είχε ολοκληρώσει τον εθνικό διάλογο για το εθνικό σύστημα προστατευόμενων περιοχών, ο οποίος είχε καταλήξει τον Νοέμβριο του 2014 σε ένα ομόφωνο πόρισμα σχετικά με την αρχιτεκτονική του συστήματος. Δυστυχώς ήρθαν οι εκλογές, ήρθε η «εθνικοσωτήριος» Κυβέρνηση των ΣΥΡΙΖΑ - ΑΝΕΛ και αυτό το ομόφωνο πόρισμα δεν εφαρμόστηκε ποτέ.

Τι έλεγε αυτό; Τι είχε αυτό το πόρισμα, που είναι πολύ σημαντικό και αφορά και το σημερινό νομοσχέδιο; Σε σχέση με τους φορείς και τις προστατευόμενες περιοχές έλεγε «ναι» και προχωρούσε στην ένταξη και των υπολοίπων προστατευόμενων περιοχών. Το επισήμανα και εγώ και το είπα, κύριε Υπουργέ. Δεν είμαι απ’ αυτούς που θέλω να χαρακτηρίζομαι ως τσιγγούνης στο να δεχτώ και να δω τα θετικά. Και εξάλλου δεν το κάνουμε ως παράταξη.

Έλεγε και κάτι άλλο, όμως. Προέβλεπε το πόρισμα και για τους τριακόσιους πενήντα επτά εργαζόμενους στους φορείς διαχείρισης προστατευόμενων περιοχών. Γι’ αυτούς μίλησα και εγώ.

Και σήμερα σας το λέω και σας το ζητώ, στην τοποθέτησή σας δεσμευτείτε, κύριε Υπουργέ, ότι εγγυάστε ότι το υπάρχον προσωπικό θα μπορέσει να συνεχίσει στα οκτάμηνα που εσείς νομοθετείτε με τον συγκεκριμένο νόμο. Δεσμευτείτε ότι η εμπειρία θα ληφθεί υπ’ όψιν και ότι θα φροντίσετε το υπάρχον προσωπικό να μεταβεί, να συνεχίσει να εργάζεται για τον υπόλοιπο χρόνο, έστω και για το οκτάμηνο.

Σας είπαμε ότι εμείς έχουμε μία διαφορετική αντίληψη συνολικότερα και έχουμε και μία διαφορετική θέση και για τους εργαζόμενους. Και το λέω ξανά, γιατί ειπώθηκε από πολλούς συναδέλφους που μίλησαν για τη Νέα Δημοκρατία, σε σχέση με τους εργαζόμενους είμαστε αντίθετοι στα οκτάμηνα. Γιατί είμαστε αντίθετοι; Γιατί θα πρέπει οι εργαζόμενοι τέσσερις μήνες τον χρόνο να είναι εκτός θέσης εργασίας, εκτός του φορέα σε αυτή την εποχή. Άρα, λοιπόν, εργαζόμενος που είναι δέκα, έντεκα, δώδεκα, δεκατρία χρόνια σωρευτικά κάποιοι και κάποιοι λιγότερο θα πρέπει τέσσερις μήνες τον χρόνο να είναι απ’ έξω, χωρίς να ξέρουν που βρίσκονται και να είναι στο σημείο μηδέν.

Σας είπαμε, λοιπόν, κύριε Υπουργέ, και νομίζω ότι σας έχουν εισηγηθεί και οι εργαζόμενοι διάφορες τεχνικές λύσεις. Θα μπορούσατε να τους εντάξετε σε κάποια πράξη του ΕΣΠΑ και να χρηματοδοτείται, να πληρώνεται από το Πράσινο Ταμείο.

Να πω το εξής: Έχουμε ένα νομοσχέδιο με είκοσι δύο άρθρα. Τα δώδεκα άρθρα αφορούν τους φορείς διαχείρισης. Τα υπόλοιπα είναι μεταβατικές διατάξεις και μαζί σε αυτά τα είκοσι δύο άρθρα έχουν έρθει και άλλες εννιά τροπολογίες υπουργικές. Έχουμε το αποκορύφωμα άρθρα του συγκεκριμένου νομοσχεδίου να έχουν αλλάξει δύο και τρεις φορές.

Αυτό, κύριε Πρόεδρε, θέλω να το λάβετε σοβαρά υπ’ όψιν και εσείς και να το μεταφέρετε και στον Πρόεδρο της Βουλής, είναι κακή πρακτική νομοθέτησης.

Και σας λέω καλόπιστα ότι εμείς καταψηφίσαμε το νομοσχέδιο επί της αρχής, αλλά κάποια άρθρα θα τα υπερψηφίσουμε. Κάποια άλλα άρθρα, στα οποία βρίσκουμε κάποιες παραγράφους που είναι σωστές και θέλουμε να τις υπερψηφίσουμε, είναι μαζί με άλλες διατάξεις που διαφωνούμε και έχουμε τελείως διαφορετική αντίληψη. Και μιλώ για διατάξεις όπου έρχονται αναδρομικά να καλύψουν και να νομοθετήσουν δαπάνες που έχουν συμβεί. Θεωρούμε ότι είναι μια παθογένεια του κράτους μας να ερχόμαστε αναδρομικά να καλύψουμε δαπάνες οι οποίες έχουν συμβεί. Σε αυτό θα πρέπει να λειτουργούμε προληπτικά. Αυτές οι δαπάνες έχουν δημιουργηθεί το 2017 επί της Κυβέρνησης ΣΥΡΙΖΑ - ΑΝΕΛ, που όλα σωστά τα πράττει και όλα σωστά γίνονται. Λέω, λοιπόν, για τις τροπολογίες ότι οι περισσότερες από αυτές είναι τροπολογίες που χωράνε πολύ μεγάλη συζήτηση.

Υπάρχει, μάλιστα, παράδειγμα τροπολογίας που εμείς την είχαμε καταψηφίσει εδώ -είναι η τροπολογία του Υπουργείου Ναυτιλίας- όταν ήρθε η συγκεκριμένη τροπολογία με άρθρο σε νόμο. Να μη διαβάσω τώρα τον νόμο ποιος είναι ακριβώς. Έρχεται τώρα ο Υπουργός Ναυτιλίας και κάνει αναστολή για κάποιο χρονικό διάστημα αυτής της τροπολογίας. Άρα, λοιπόν, όταν εμείς την καταψηφίζαμε είχαμε δίκιο. Σήμερα το κατάλαβε και η Κυβέρνηση και την αναστέλλει. Αργότερα θα έρθει να την καταργήσει τελείως.

Σας λέμε, λοιπόν, να μην έχετε την αντίληψη ότι όλα από εσάς γίνονται σωστά και όλα έχουν γίνει στραβά από τις προηγούμενες κυβερνήσεις. Αποδεικνύεται εδώ σήμερα, τρανό παράδειγμα.

Νομίζω, κύριε Πρόεδρε, δεν έχω το δικαίωμα στις τροπολογίες να αιτιολογήσω την ψήφο μας. Θα πούμε «ναι», «όχι» ή «παρών», έτσι δεν είναι;

**ΠΡΟΕΔΡΕΥΩΝ (Γεώργιος Λαμπρούλης):** Ναι, έτσι είναι. Αυτό θα γίνει κατά τη διάρκεια της ψηφοφορίας.

**ΓΕΩΡΓΙΟΣ ΣΤΥΛΙΟΣ:** Γι’ αυτόν τον λόγο, στην πλειονότητα των υπουργικών τροπολογιών -θα πω και συγκεκριμένα- είμαστε αντίθετοι με αυτό το μπρος-πίσω, με αυτή την τακτική.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Στύλιο, όταν ξεκινήσουμε την ψηφοφορία, όταν φτάσουμε στις τροπολογίες θα ακουστεί και ψήφος της Νέας Δημοκρατίας, όπως και όλων των κομμάτων.

**ΓΕΩΡΓΙΟΣ ΣΤΥΛΙΟΣ:** Γι’ αυτόν τον λόγο τοποθετούμαστε και το λέμε ξεκάθαρα να το ακούσουν όλοι. Και το λέω για να μην έχουμε την πρακτική ότι δεν ψηφίστηκε η τάδε τροπολογία, «δεν την ψηφίσατε». Δεν την ψηφίσαμε όταν μέσα σε μια τροπολογία βάζεις δέκα παραγράφους στις οποίες διαφωνούμε και είναι παράγραφοι που φέρουν παθογένειες του παρελθόντος.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Στύλιο, αν και δεν είναι του παρόντος, η πρακτική έως τώρα για τροπολογίες οι οποίες εμπεριέχουν άρθρα –χρόνια, τέλος πάντων- είναι ότι μπορεί ο εισηγητής, ο αγορητής κάθε Κοινοβουλευτικής Ομάδας να εκφράζει την άποψη, τη θέση της παράταξης, του κόμματος για την τροπολογία και στο σύνολο, αλλά και στα επιμέρους άρθρα.

Και την ώρα της ψηφοφορίας μπορείτε, όταν θα ψηφίζεται το σύνολο της τροπολογίας και εμπεριέχονται τα άρθρα, να πείτε σε συγκεκριμένα.

**ΓΕΩΡΓΙΟΣ ΣΤΥΛΙΟΣ:** Δύο λέξεις θα πω και τότε, αλλά θέλω να το ξεκαθαρίσω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, λέξεις δεν θα πείτε τότε, γιατί θα διεξάγεται η ψηφοφορία.

**ΓΕΩΡΓΙΟΣ ΣΤΥΛΙΟΣ:** Μια λέξη, το «ναι» ή το «όχι».

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώσατε με αυτό.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, αριθμητικά νομίζω ότι το καταλαβαίνετε, είκοσι δύο άρθρα συνολικά. Έντεκα από αυτά τροποποιήσεις κι άλλες διατάξεις και εννιά υπουργικές τροπολογίες. Αυτό τα λέει όλα.

Να πω για τη νομοτεχνική βελτίωση ότι ο κ. Φάμελλος ήταν γενναιόδωρος σε σχέση με τον φορέα Τζουμέρκων.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει η κ. Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, περιμένουμε να δούμε την τροπολογία για τα χρωστούμενα στους δασικούς υπαλλήλους. Είχατε δεσμευθεί. Εμείς θα επιμείνουμε, γιατί είναι δεδουλευμένα εργαζομένων.

Σε ό,τι αφορά τις τροπολογίες για τα ορειβατικά καταφύγια, εξασφαλίζεται η νομιμοποίηση των λειτουργούντων χωρίς άδεια και των νέων καταφυγίων που δεν αντιμετωπίζονται σαν αναγκαίες υποδομές για τον ορεινό τουρισμό, αλλά ως ένα πεδίο επιχειρηματικής δραστηριότητας.

Η πείρα τι δείχνει; Ότι ο τόπος που επιλέγουν για την εγκατάσταση του καταφυγίου, αλλά και οι υποδομές προστασίας των ορειβατών, πάντα καθορίζεται από το κόστος. Εμείς λέμε καθαρά ότι δεν είμαστε αντίθετοι με την ύπαρξη και τη λειτουργία των καταφυγίων, αλλά με κριτήρια την ικανοποίηση των λαϊκών αναγκών και την προστασία του περιβάλλοντος και όχι την κερδοφορία των επιχειρηματικών ομίλων, όποιο σχήμα ή βιτρίνα και να έχουν και με κρατική ευθύνη εγκατάστασης και λειτουργίας, που δεν μπορεί και δεν θέλει να εξασφαλίσει, βεβαίως, το καπιταλιστικό κράτος. Γι’ αυτό την καταψηφίζουμε.

Σε ό,τι αφορά τις οικιστικές πυκνώσεις, είχαμε εκφράσει κατά την ψήφιση του νομοσχεδίου αντίθεση. Η Κυβέρνηση τώρα με αυτή την τροπολογία επιδιώκει να διευκολύνει την ολοκλήρωση των δασικών χαρτών, δίνοντας ωστόσο περισσότερο χρόνο στην τοπική αυτοδιοίκηση, προκειμένου να μεγαλώσουν οι εκτάσεις που θα συμπεριληφθούν στις λεγόμενες οικιστικές πυκνώσεις, δηλαδή τις εκτάσεις που θα εξαιρεθούν από τους δασικούς χάρτες. Έτσι θα συνεχίζεται η ομηρία λαϊκών στρωμάτων, αφού με τις οικιστικές πυκνώσεις παρατείνεται ο χρόνος ξεκαθαρίσματος των προβλημάτων νομιμοποίησης ή μη των κατοικιών. Οπότε, οι μεν κάτοικοι θα νομίζουν ότι γλίτωσαν, αφού δεν χαρακτηρίστηκαν δάση ή δασικές εκτάσεις τα οικόπεδα που βρίσκονται τα σπίτια τους και θα ελπίζουν σε μια μελλοντική νομιμοποίηση, όμως οι δασικοί χάρτες θα έχουν μεγάλες περιοχές που θα εξαιρούνται. Θα έχουν τρύπες που θα τους καθιστούν ουσιαστικά μη ολοκληρωμένους κι αυτό πρέπει να σας προβληματίσει.

Θυμίζουμε βέβαια ότι το ζήτημα συνδέεται και με το ιδιοκτησιακό, αφού λόγω του τεκμηρίου κυριότητας του δημοσίου, ο χαρακτήρας μιας έκτασης, σε συνδυασμό με τη διαδοχή των συμβολαίων κυριότητας, μπορεί να θέσει σε αμφισβήτηση το ιδιοκτησιακό των εκτάσεων που θα χαρακτηρίζονται δάση ή δασικές εκτάσεις.

Στο θέμα του Σχοινιά, αν και φαίνεται σαν τυπικό ζήτημα, μπορεί να κατεδαφιστούν τα υπάρχοντα μαγαζιά που φτιάχτηκαν επί ΠΑΣΟΚ και Νέας Δημοκρατίας, αλλά δεν αποκλείεται να φτιαχτούν ταβέρνες, αναψυκτήρια κι άλλα με καλύτερους περιβαλλοντικούς όρους, δηλαδή να έχουν περιβαλλοντική νομιμοποίηση. Για εμάς κριτήριο είναι οι λαϊκές ανάγκες και όχι η κερδοφορία με περιβαλλοντικό καπέλο. Εκφράζουμε τον προβληματισμό, δεν προκαταλαμβάνουμε τα πράγματα και θα ψηφίσουμε την τροπολογία.

Όπως υπερψηφίζουμε και την τροπολογία του Υπουργείου Μεταναστευτικής Πολιτικής. Χρειάζεται πρόσληψη προσωπικού με πλήρη δικαιώματα.

Τέλος, όσον αφορά την Εθνική Επιτροπή Υδάτων, αυτή η επιτροπή δεν συνεδρίασε ποτέ και υπήρξαν ζητήματα. Και τέλος άρδευσης και ακριβότερα τιμολόγια κ.λπ..

Τώρα τι κάνετε; Τη διευρύνετε. Εμείς θεωρούμε ότι αυτή η κατάσταση είναι κοροϊδία. Δεν θα το ψηφίσουμε. Διακοσμητικά την έχετε.

Τελειώνω με τους εργαζόμενους στους φορείς διαχείρισης. Μπορεί να λέτε ότι ψυχή είναι οι εργαζόμενοι στους φορείς, αλλά τους απολύετε. Αυτή είναι η αλήθεια και το 2019 δεν ξέρουμε τι θα γίνει. «Ζήσε Μάη μου να φας τριφύλλι»!

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Οπότε με την κ. Μανωλάκου ολοκληρώθηκε και ο κύκλος των δευτερολογιών των εισηγητών και ειδικών αγορητών.

Κύριε Υπουργέ, κλείνουμε με εσάς. Πιστεύω να είναι σύντομη η παρέμβασή σας.

Έχετε τον λόγο για πέντε λεπτά, κύριε Υπουργέ. Νομίζω ότι επαρκούν.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα περιοριστώ στο να διευκρινίσω κάποια θέματα που μπήκαν από τους συναδέλφους για να έχουμε ένα καλό αποτέλεσμα.

Έχει δίκιο η κ. Μανωλάκου για την τροπολογία για τα νυχτερινά επιδόματα και τα οδοιπορικά των δασικών υπαλλήλων για το πρόγραμμα λαθροϋλοτομίας, αν δεν κάνω λάθος. Χρειάζεται κοινή επεξεργασία από το Γενικό Λογιστήριο του Κράτους και το Πράσινο Ταμείο. Έχουμε δεσμευθεί ότι θα τη φέρουμε και θα καλυφθεί. Όμως, μη δημιουργείτε παρανόηση. Οι αμοιβές των εργαζομένων και οι μισθοί πληρώνονται κανονικά, γιατί βγαίνει στη δημοσιότητα καμμιά φορά ότι καθυστερούν να πληρωθούν οι υπάλληλοι. Οι υπάλληλοι πληρώνονται κανονικά.

Δεύτερον, όσον αφορά τις οικιστικές πυκνώσεις να διευκρινίσω ότι, πρώτον, δεν είναι η αλήθεια ότι είναι τρύπες στον καμβά των δασικών χαρτών. Η τελευταία ανάρτηση έδειξε ότι είναι μόνο το μισό τοις εκατό. Άρα δεν έχει εξαιρεθεί προσωρινά τεράστια επιφάνεια. Και, δεύτερον, έχουμε ανακοινώσει ότι θα υπάρχει νόμος, που ετοιμάζουμε ήδη, για την εφαρμογή των δασικών χαρτών στις οικιστικές πυκνώσεις. Να μην υπάρχει καμμία αμφιβολία ότι θα εφαρμοστεί παντού το πλαίσιο των δασικών χαρτών.

Τρίτον, για την Εθνική Επιτροπή Υδάτων θα σας καλούσα να το ψηφίσετε αν η αιτία της άρνησής σας είναι το ότι δεν συνεδριάζει, γιατί φέτος έχει συνεδριάσει τρεις φορές, μία για να εγκρίνει την τιμολογιακή πολιτική για τους κανόνες της κοστολόγησης, μία για να εγκρίνει τα σχέδια διαχείρισης λεκανών απορροής που έγιναν ΦΕΚ στο τέλος του Δεκεμβρίου και μία για να εγκρίνει τα σχέδια διαχείρισης πλημμυρών. Και για να είμαστε σοβαροί, βάζουμε στην τροπολογία ότι θα πρέπει να συνεδριάζει δύο φορές και να είναι δημόσια τα πρακτικά της και, άρα, να ελέγχεται. Αν δεν την ψηφίσουμε την τροπολογία, δεν θα είναι δημόσια τα πρακτικά. Εμείς λέμε ότι αυτό είναι το πραγματικό στοίχημα: δημόσια πολιτική και έλεγχος. Επειδή αυτά τα ερωτήματα βάλατε, έχουν απαντήσεις.

Όσον αφορά τώρα τα ζητήματα τα οποία μπήκαν από τον κ. Θραψανιώτη, θέλω να του απαντήσω για τους γεώτοπους. Οι γεώτοποι προστατεύονται από τις διατάξεις του ν.3937 και μπορούν να χαρακτηρίζονται ως φυσικά πάρκα και προστατευόμενα τοπία ή φυσικοί σχηματισμοί.

Υπάρχει η δυνατότητα εκπόνησης ειδικών περιβαλλοντικών μελετών και έχουμε δεσμευθεί ότι μετά τον νόμο για τους φορείς, που είχαμε πει να τελειώσει αυτή η διαδικασία, θα προχωρήσουμε σε θεσμικό πλαίσιο για τους γεώτοπους, που θα περιλαμβάνει και περιοχές, όπως είναι η Λέσβος, το Πικέρμι, ο Χελμός Βουραϊκού, τα Τζουμέρκα. Υπάρχουν θέματα. Θα τα δούμε. Υποπτεύομαι ότι θα υπάρχουν και στο Λασίθι και γι’ αυτό μπήκαν και από τον κ. Θραψανιώτη.

Να έλθω τώρα σε αυτό που υποσχέθηκα. Είπε η Νέα Δημοκρατία ότι υπάρχουν πρόστιμα που βαρύνουν την περιβαλλοντική πολιτική του ΣΥΡΙΖΑ. Να διευκρινίσω, λοιπόν. Κυπαρισσιακός: Η καταδίκη στο Ευρωπαϊκό Δικαστήριο έχει παρελθόν. Δεν αφορά τη δική μας περίοδο, όπως και οι καταγγελίες, επίσης. ΧΑΔΑ: Προειδοποιητική 2001, καταδίκη 2013. Άρα τα 48,4 εκατομμύρια ευρώ χρεώνονται στις κυβερνήσεις που συμμετείχατε. Επικίνδυνα απόβλητα: Προειδοποιητική επιστολή το 2003, καταδικαστική απόφαση το 2014. Επίσης, κανένα πρόστιμο στην περίοδο της δικής μας διακυβέρνησης.

Να πω για τα επικίνδυνα ότι το κόστος μέχρι τώρα είναι 18,9 εκατομμύρια. Βιολογικοί καθαρισμοί: 24,9 εκατομμύρια μέχρι τώρα το πρόστιμο. Προειδοποιητική επιστολή το 2004, πρώτη καταδικαστική απόφαση το 2006, δεύτερη το 2014. Του Θριασίου, μάλιστα, θα ανακοινωθεί την άλλη εβδομάδα το πρόστιμο του 2014.

Και θέλω να σας πω για τα πρόστιμα που πληρώνουμε λόγω της αβελτηρίας των πολιτικών ηγεσιών του Υπουργείου Περιβάλλοντος. Είπατε ότι ήμουν κακός και έκανα κριτική. Τώρα θα ακούσετε.

Στην ανατολική Αττική, λοιπόν, εξαιτίας της έλλειψης πολιτικής βούλησης 10 εκατομμύρια ευρώ εφάπαξ τον Οκτώβριο του 2015 και 3,6 εκατομμύρια κάθε έξι μήνες πληρώνει αυτή η Κυβέρνηση και είναι συνεπής σ’ αυτή την κατάσταση χρεοκοπίας, που αφήσατε εσείς την κοινωνία και την οικονομία της χώρας. Όμως, τώρα πια δεν έχουμε πρόστιμα για το περιβάλλον. Πληρώνουμε τα δικά σας τα σπασμένα.

Και στο Θριάσιο η εισήγηση της Ευρωπαϊκής Επιτροπής είναι για 16 εκατομμύρια εφάπαξ και 35.000 ευρώ την ημέρα, διότι κατασκεύασαν έναν βιολογικό καθαρισμό χωρίς να συνδέσουν τους πολίτες εκεί. Ούτε το 30% των πολιτών δεν είχε συνδεθεί. Είμαστε ήδη στο 60%. Θα το ανακοινώσω την άλλη εβδομάδα που θα επιβληθεί το πρόστιμο, που πιστεύουμε ότι σε ένα εξάμηνο θα το έχουμε πάρει πίσω.

Όμως, να πούμε λίγο και την αλήθεια για τον ν.4109. Ο νόμος αυτός έλεγε ότι θα κάνουμε αυτούς τους δεκατρείς φορείς των περιφερειών για όλη την Ελλάδα; Δεν έλεγε αυτό. Έλεγε ότι τους είκοσι οκτώ μικρούς φορείς, που καταλάμβαναν μόνο το 22% της παλιάς μικρής «NATURA», αυτούς θα έβαζαν στους δεκατρείς φορείς των περιφερειών. Άρα το 80% θα ήταν εκτός φορέων. Αυτό έλεγε ο ν.4109. Αυτό ακριβώς έλεγαν αυτοί των περιφερειών.

Κύριε Στύλιο, στην προσπάθειά σας να πείτε τι έγινε στα χρόνια σας, άκουσα να λέτε ότι έγιναν οδηγίες του 1992 και 1999. Δηλαδή, περιμένετε να πάρετε εύσημα γιατί η Ευρωπαϊκή Επιτροπή έβγαλε οδηγίες για το περιβάλλον το 1992 και το 1999; Θα χρεώσουμε στη Νέα Δημοκρατία το ότι δούλευε η Ευρωπαϊκή Επιτροπή; Αν είναι δυνατόν; Τι άλλο θα ακούσουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Κύριε Πρόεδρε, επιτρέψτε μου να πω κάτι τελευταίο, που είναι σημαντικό και αφορά στους εργαζόμενους. Η δική μας έννοια είναι να εξασφαλίσουμε τους εργαζόμενους. Το έχουμε δηλώσει και θα το κάνουμε με όλα τα διαθέσιμα εργαλεία, και με τη νομοθέτηση αυτή και με την υποστήριξη των φορέων, για να γίνουν σωστές διακηρύξεις και να λαμβάνεται υπ’ όψιν η εμπειρία. Θα το κάνουμε εμείς, γιατί δεν το κάνατε εσείς τόσα χρόνια. Να είναι ξεκάθαρο αυτό.

Εδώ δεν θα μοιραστούμε την ευθύνη. Είναι όλη δική μας, την αναλαμβάνουμε εμείς, γιατί θα λύσουμε το πρόβλημα που δημιουργήσατε εσείς.

Μη μπερδεύεστε: Ένα οκτάμηνο θα γίνει. Δεν θα υπάρχουν τετράμηνα κενά. Το είπατε και άλλες φορές. Δεν θα γίνεται οκτώ μήνες κάθε χρόνο. Θα γίνει ένα οκτάμηνο, για να περάσουμε στο 2019, που θα υπάρχουν αορίστου σχέσεις εργασίας με προκήρυξη. Δεν θα υπάρξει, λοιπόν, κανένα κενό στην εργασία. Θα λάβω αυτή την ευθύνη. Είναι η έννοια μας. Και πρέπει να πω, δυστυχώς, ότι το εθνικό πόρισμα από τον δημόσιο διάλογο που είχαν κάνει για το φυσικό περιβάλλον και παραδόθηκε το 2014, ήταν μία τουφεκιά στον αέρα, διότι με άλλον νόμο κατάργησαν τους φορείς και έκαναν τάχα διάλογο, για να κάνουν άλλους φορείς.

Αυτή ήταν η αστειότητα εκείνης της περιόδου. Έκαναν διάλογο, ενώ είχαν αποφασίσει να καταργήσουν τους φορείς. Με έναν νόμο τον κατήργησαν. Θυμάμαι τότε ήταν ο νόμος Πάγκαλου, εάν δεν κάνω λάθος και από την άλλη μεριά έκαναν εθνικό διάλογο, τον οποίο έβαλαν στο συρτάρι, όπως έβαλαν τα σχέδια διαχείρισης πλημμυρών και πάρα πολλά ακόμη.

Κυρίες και κύριοι Βουλευτές, είναι ένα σημαντικό νομοσχέδιο για ένα σημαντικό κομμάτι της πολιτικής της χώρας μας, κομμάτι της παραγωγικής ανασυγκρότησης. Μαζί με τους δασικούς χάρτες και το σχέδιο για την ανακύκλωση είναι τρεις μεγάλες τομές στο περιβάλλον, που κατορθώσαμε και κάναμε τον τελευταίο χρόνο.

Όμως, πρέπει να σας πω ότι συνοδεύονται με τον Εθνικό Σχεδιασμό για τα Απορρίμματα, το Εθνικό Σχέδιο για τα Επικίνδυνα Απόβλητα, το Εθνικό Σχέδιο Λυμάτων, που ανακοινώθηκε χθες, όλα τα Περιφερειακά Σχέδια Αποβλήτων, όλα τα Περιφερειακά Σχέδια Διαχείρισης Υδατικών Πόρων, το Σχέδιο Διαχείρισης Πλημμυρών.

Έχουμε ολοκληρώσει σχεδιασμούς -που η χώρα δεν είχε κάνει επί δεκαετίες- μέσα σε τρία χρόνια και υπάρχει πλέον μία πλήρης υποδομή πολιτικής περιβάλλοντος. Από εδώ και εμπρός θα σας ενημερώνουμε για πολιτικές που θα πηγαίνουν πολύ πιο μπροστά, όπως την επόμενη πολιτική, που θα ανακοινώσουμε, που είναι η δημόσια πολιτική για την κυκλική οικονομία. Γιατί το περιβάλλον είναι οικονομία, ανάπτυξη και εργασία.

Σας ευχαριστώ πάρα πολύ για τη συμβολή σας. Ήταν ουσιαστικός ο διάλογος και γι’ αυτό πολλές φορές τροποποιήθηκε ένα άρθρο δύο και τρεις φορές, διότι το είπαν οι συνάδελφοι -και εσείς, και από το Ποτάμι, και από τη Δημοκρατική Συμπαράταξη- ότι τροποποιούσαμε και συμμετείχαμε όλοι στη διαμόρφωση ενός καλού νομοσχεδίου. Ανήκει σε όλο το ελληνικό Κοινοβούλιο, ανήκει σε όλον τον ελληνικό λαό.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο εκπαιδευτικοί συνοδοί τους από το 1ο Λύκειο Ελασσόνας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, στο σημείο αυτό κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Φορείς Διαχείρισης Προστατευόμενων Περιοχών και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το νομοσχέδιο του Υπουργείου Περιβάλλοντος και Ενέργειας: «Φορείς Διαχείρισης Προστατευόμενων Περιοχών και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 21 έγινε δεκτό ως έχει κατά πλειοψηφία.

Εισερχόμαστε στην ψήφιση των τροπολογιών.

Ερωτάται το Σώμα: Γίνεται δεκτή η τροπολογία με γενικό αριθμό 1464 και ειδικό 171, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1464 και ειδικό 171 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1466 και ειδικό 173 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1466 και ειδικό 173 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1468 και ειδικό 175 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1468 και ειδικό 175 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1470 και ειδικό 177 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1470 και ειδικό 177 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1471 και ειδικό 178 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1471 και ειδικό 178 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα.

Ερωτάται το Σώμα: Γίνεται δεκτή η τροπολογία με γενικό αριθμό 1472 και ειδικό 179 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1472 και ειδικό 179 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1473 και ειδικό 180 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1473 και ειδικό 180 έγινε δεκτή ως έχει και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1469 και ειδικό 176 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Παρών.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1469 και ειδικό 176 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Περιβάλλοντος και Ενέργειας: «Φορείς Διαχείρισης Προστατευόμενων Περιοχών και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΓΕΩΡΓΙΟΣ ΣΤΥΛΙΟΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Περιβάλλοντος και Ενέργειας: «Φορείς Διαχείρισης Προστατευόμενων Περιοχών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το νομοσχέδιο, σελίδα 570α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΈΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Τρίτης 5 Δεκεμβρίου 2017, της Τετάρτης 6 Δεκεμβρίου 2017, της Πέμπτης 7 Δεκεμβρίου 2017 και της Παρασκευής 8 Δεκεμβρίου 2017 και ερωτάται το Σώμα εάν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τα Πρακτικά της Τρίτης 5 Δεκεμβρίου 2017, της Τετάρτης 6 Δεκεμβρίου 2017, της Πέμπτης 7 Δεκεμβρίου 2017 και της Παρασκευής 8 Δεκεμβρίου 2017 επικυρώθηκαν.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 20.10΄ λύεται η συνεδρίαση για αύριο, ημέρα Παρασκευή 9 Φεβρουαρίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**