(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΑ΄

Παρασκευή 2 Μαρτίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ι. Μανιάτη, σελ.   
3. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Κεραμειών Κεφαλλονιάς, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης προς τον Υπουργό Ναυτιλίας και Νησιωτικής Πολιτικής, με θέμα: «Προδιαγραφές ρυμουλκών που αξιώνουν τα ΕΛΠΕ προκειμένου να αποδεχθούν την προσφορά των υπηρεσιών τους στις εγκαταστάσεις των διυλιστηρίων των ΕΛΠΕ στην Πάχη, την Ελευσίνα και τον Ασπρόπυργο», σελ.

ΠΡΟΕΔΡΕΥΟΝΤΕΣ

ΚΑΜΜΕΝΟΣ Δ. , σελ.  
ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΜΜΕΝΟΣ Δ. , σελ.  
  
Β. Επί των επικαίρων ερωτήσεων:  
ΓΕΩΡΓΙΑΔΗΣ Μ. , σελ.  
ΚΟΥΡΟΥΜΠΛΗΣ Π. , σελ.

ΠΡΑΚΤΙΚΑ ΒΟΥΛΗΣ

IZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΑ΄

Παρασκευή 2Μαρτίου 2018

Αθήνα, σήμερα στις 2 Μαρτίου 2018, ημέρα Παρασκευή και ώρα 10.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1 Μαρτίου 2018 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Π΄ συνεδριάσεώς του, της Πέμπτης 1ης Μαρτίου 2018, σε ό,τι αφορά την ψήφιση στο σύνολο του σχεδίου νόμου: «Διατάξεις για την Παραγωγή Τελικών Προϊόντων Φαρμακευτικής Κάνναβης και άλλες διατάξεις»).

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 5 Μαρτίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1156/27-2-2018 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, με θέμα: «Παιδιατρικό Νοσοκομείο στη δυτική Θεσσαλονίκη».

2. Η με αριθμό 1160/27-2-2018 επίκαιρη ερώτηση του Βουλευτή Επικρατείας της Νέας Δημοκρατίας κ. Βασιλείου Οικονόμουπρος τον Υπουργό Υγείας,με θέμα: «SOS για τις παθολογικές κλινικές και το ψυχιατρικό τμήμα του Γενικού Νοσοκομείου Νίκαιας Πειραιώς».

3. Η με αριθμό 1152/26-2-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Χωρίς πρόνοια για την προστασία της πρώτης κατοικίας η εγκύκλιος για τους ηλεκτρονικούς πλειστηριασμούς από 1-5-2018».

4. Η με αριθμό 1148/26-2-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Οικονομικών, με θέμα: «Περί εγκριθείσης δαπάνης ποσού 23.170.067 ευρώ ως αποζημίωση της Τραπέζης της Ελλάδος Α.Ε.».

5. Η με αριθμό 1147/26-2-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον ΥπουργόΥγείας,με θέμα: «Μόνιμη λύση στην εργασιακή ανασφάλεια και απληρωσιά των εργαζόμενων σε καθαριότητα και σίτιση στα νοσοκομεία του “ΠΑΓΝΗ” και του “Βενιζέλειου”».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1158/27-2-2018 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκη προς τον Υπουργό Υγείας,με θέμα: «Μέτρα για την οδοντιατρική περίθαλψη παιδιών με ειδικές ανάγκες στη νησιωτική χώρα».

2. Η με αριθμό 1161/27-2-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούραπρος τον Υπουργό Οικονομικών,με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς».

3. Η με αριθμό 1162/27-2-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον ΥπουργόΟικονομικών, με θέμα: «Στήριξη πληγέντων παραγωγών σε Βιάννο, Ιεράπετρα και Σητεία κ.λπ.».

4. Η με αριθμό 1166/27-2-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας,με θέμα: «Έλλειψη παιδιάτρων στο Γενικό Νοσοκομείο –Κέντρο Υγείας Ικαρίας».

5. Η με αριθμό 1153/26-2-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ.– ΔΗΜΑΡ κ. Γεωργίου – Δημητρίου Καρρά προς τον ΥπουργόΟικονομικών,με θέμα: «Ποια η τύχη των ρευστών αποθεματικών της «ΟΛΘ Α.Ε.» ύψους 65.108.327,16 ευρώ, μετά τη μεταβίβαση του πλειοψηφικού πακέτου των μετοχών του δημοσίου σε ιδιώτες;».

6. Η με αριθμό 1157/27-2-2018 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εθνικής Άμυνας, με θέμα: «Παιδιατρικό Νοσοκομείο Θεσσαλονίκη στο πρώην στρατόπεδο Καρατάσιου».

7. Η με αριθμό 1165/27-2-2018 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Υγείας,σχετικά με τη λήψη μέτρων για την εύρυθμη λειτουργία του Κέντρου Υγείας Μυτιλήνης.

8. Η με αριθμό 1167/27-2-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών,με θέμα: «Να καταβληθούν στους πρώην εργαζόμενους της ΑΤΕ όλα όσα τους οφείλονται».

9. Η με αριθμό 1143/26-2-2018 ερώτηση του Ανεξάρτητου Βουλευτή Β΄ Αθηνών κ**.** Θεοχάρη (Χάρη) Θεοχάρηπρος τον Υπουργό Υγείας,με θέμα: «Ανυπαρξία εθνικής πολιτικής για την αντιμετώπιση του καρκίνου και έλλειψη καινοτόμων ογκολογικών φαρμάκων».

10. Η με αριθμό 1123/20-2-2018 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχουπρος τον Υπουργό Υγείας,σχετικά με την εφαρμογή του claw back σε συμβεβλημένους και μη κατασκευαστές, εισαγωγείς, διανομείς-προμηθευτές ιατροτεχνολογικών προϊόντων.

11. Η με αριθμό 1108/20-2-2018 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλουπρος τον ΥπουργόΔικαιοσύνης, Διαφάνειας και Ανθρωπίνων Δικαιωμάτων, με θέμα: «Θάνατος 26χρονου κρατουμένου μέσα στις φυλακές Λάρισας».

12. Η με αριθμό 1105/16-2-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: « Ανησυχητικές εξελίξεις σχετικά με την πώληση της ΑΕΕΓΑ “Η ΕΘΝΙΚΗ”».

13. Η με αριθμό 1112/20-2-2018 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδηπρος τον Υπουργό Οικονομικών, με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνα».

14. Η με αριθμό 998/6-2-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούραπρος τον Υπουργό Οικονομικών,με θέμα: «Επισκόπηση δαπανών φορέων γενικής Κυβέρνησης».

15. Η με αριθμό 976/5-2-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών,με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;».

16. Η με αριθμό 1007/6-2-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον ΥπουργόΥγείας,σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγ. Νικολάου Λασιθίου.

17. Η με αριθμό 948/30-1-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούραπρος τον Υπουργό Οικονομικών,με θέμα: «Εξέλιξη και ολοκλήρωση της διαδικασίας αποπληρωμής των ληξιπρόθεσμων οφειλών του δημοσίου προς ιδιώτες».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 956/6-11-2017 ερώτηση του Βουλευτή Λακωνίας της Νέας Δημοκρατίας κ.Αθανασίου Δαβάκηπρος τον Υπουργό Παιδείας, Έρευνας καιΘρησκευμάτων, με θέμα: «Κατασκευή νέου διδακτηρίου για το Εργαστήριο Ειδικής Επαγγελματικής Εκπαίδευσης και Κατάρτισης (ΕΕΕΕΚ) Μυστρά».

2. Η με αριθμό 2290/28-12-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Οικονομικών,με θέμα: «Να ανανεωθεί η παραχώρηση χρήσης στο Υπουργείο Δικαιοσύνης για να προχωρήσει η συντήρηση και βελτίωση του υφιστάμενου δικαστικού Μεγάρου Ηρακλείου (κτήριο Πρωτοδικείου / κτήριο Ειρηνοδικείου)».

Κυρίες και κύριοι συνάδελφοι, o συνάδελφος Βουλευτής κ. Ιωάννης Μανιάτης της Δημοκρατικής Συμπαράταξης ΠΑΣΟΚ – ΔΗΜΑΡ αιτείται άδεια. Συγκεκριμένα, η αίτηση έχει ως εξής:

«Αξιότιμε κύριε Πρόεδρε, παρακαλώ το Σώμα να μου εγκρίνει άδεια απουσίας από τις εργασίες της Βουλής από 7 έως και 8 Μαρτίου 2018, λόγω μετάβασής μου στο εξωτερικό. (Συμμετοχή μου στο S&D Conference on the Future Financing of the EU Budgets, 07-08 Μαρτίου 2018, Βρυξέλλες).

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη δεύτερη με αριθμό 1154/26-2-2018 επίκαιρη ερώτηση πρώτου κύκλου του Θ΄ Αντιπροέδρου της Βουλής και Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς τον Υπουργό Ναυτιλίας και Νησιωτικής Πολιτικής, με θέμα: «Προδιαγραφές ρυμουλκών που αξιώνουν τα ΕΛΠΕ προκειμένου να αποδεχθούν την προσφορά των υπηρεσιών τους στις εγκαταστάσεις των διυλιστηρίων των ΕΛΠΕ στην Πάχη, την Ελευσίνα και τον Ασπρόπυργο».

Στην επίκαιρη ερώτηση του κυρίου συναδέλφου θα απαντήσει ο Υπουργός Ναυτιλίας και Νησιωτικής Πολιτικής κ. Παναγιώτης Κουρουμπλής.

Παρακαλώ, κύριε Γεωργιάδη, έχετε τον λόγο για την πρωτολογία σας, με ανοχή χρόνου γιατί είναι σημαντικό το ζήτημα.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κύριε Πρόεδρε. Εύχομαι καλό μήνα σε όσους δεν έχω δει από χθες.

Κύριε Υπουργέ, με το από 16-6-2017 υπό στοιχείο της διεύθυνσης διακίνησης ΒΕΑ-ΒΕΕ με αριθμό 130046 έγγραφό τους, το οποίο έχω εδώ και θα το καταθέσω για τα Πρακτικά, τα «ΕΛΛΗΝΙΚΑ ΠΕΤΡΕΛΑΙΑ», χωρίς προηγούμενη διαβούλευση, αξίωσαν τα ρυμουλκά που θα προσφέρουν τις υπηρεσίες τους στις εγκαταστάσεις τους στην Πάχη, την Ελευσίνα και τον Ασπρόπυργο από την 1η Αυγούστου του 2017 να έχουν συγκεκριμένες τεχνικές προδιαγραφές, συγκεκριμένη δύναμη πυρόσβεσης, ηλικία μη υπερβαίνουσα τα είκοσι έτη, καθώς και να κινούνται όχι με μία, αλλά με δύο έλικες.

Οι προδιαγραφές αυτές είναι ιδιαιτέρως αυστηρές σε σχέση με τις προδιαγραφές που προβλέπει ο νόμος, αλλά και σε σχέση με τις προδιαγραφές που προβλέπουν τα ίδια τα «ΕΛΛΗΝΙΚΑ ΠΕΤΡΕΛΑΙΑ» και αξιώνουν για την προσφορά των ίδιων υπηρεσιών στις εγκαταστάσεις τους στη Θεσσαλονίκη.

Κατόπιν παρεμβάσεώς σας, κύριε Υπουργέ, χορηγήθηκε παράταση εφαρμογής των μέτρων αυτών, διότι προφανώς η άμεση εφαρμογή τους θα προκαλούσε νόθευση του ανταγωνισμού επ' ωφελεία συγκεκριμένης κοινοπραξίας, χωρίς να μπορούν οι λοιποί πλοιοκτήτες να προσαρμοστούν, μιας και κάτι τέτοιο σε πολλές περιπτώσεις θα απαιτούσε ακόμη και την απόκτηση νέου ρυμουλκού αξίας περίπου 2.500.000 ευρώ και με χρόνο παραγωγής να υπερβαίνει τους δεκαοκτώ μήνες, οπότε καταλαβαίνετε ότι για τουλάχιστον αυτό το χρονικό διάστημα δεν θα μπορούσαν να λειτουργήσουν και να έχουν εργασία οι εν λόγω εταιρείες.

Η παράταση που δόθηκε ναι μεν για τη δύναμη της πυρόσβεσης και για άλλες τεχνικές προδιαγραφές της αναβάθμισης των ρυμουλκών έληγε την 31η Δεκεμβρίου του 2017 και τα ρυμουλκά, όπως έχουμε ενημερωθεί, προσαρμόστηκαν αναλόγως, για δε την προθεσμία για την ηλικία και την κίνηση με μία έλικα λήγει στις 30 Ιουνίου του 2018. Επιπρόσθετα και σύμφωνα με τα διεθνώς παραδεκτά, ένα ρυμουλκό που κινείται με έλικα εντός περιστρεφόμενης χοάνης δεν υστερεί σε ελκτικές και ελικτικές ικανότητες, σε σχέση με ένα διπρόπελλο.

Με την επερχόμενη, λοιπόν, από τις 30-6-2018 εφαρμογή των απαιτήσεων των «ΕΛΛΗΝΙΚΩΝ ΠΕΤΡΕΛΑΙΩΝ», θα έχουμε πιθανότατα τα εξής, να απαξιωθούν περίπου εξήντα ρυμουλκά και να χάσουν την εργασία τους τριακόσια μέλη πληρώματος και εκατόν είκοσι υπάλληλοι γραφείου. Είναι βέβαιο ότι θα δημιουργηθεί μονοπώλιο, με αποτέλεσμα το ημερήσιο κόστος εκφόρτωσης να αυξηθεί σε υπερβολικό ποσοστό, η δε διαφορά να μετακυλιστεί στις τιμές των προϊόντων.

Προκειμένου, λοιπόν, να αποφευχθούν τα δυσάρεστα, προτείνουμε σε πρώτη φάση να δεχθούν τα «ΕΛΛΗΝΙΚΑ ΠΕΤΡΕΛΑΙΑ» να αναβάλουν τουλάχιστον για ένα έτος την εφαρμογή των δύο αυτών προδιαγραφών, οι οποίες κάθε άλλο παρά απαραίτητες είναι για τη σωστή προσφορά των επίμαχων υπηρεσιών. Με την αναβολή αυτή θα υπάρξει ο απαραίτητος χρόνος για τη διαβούλευση μεταξύ των ενδιαφερομένων, αλλά και την εξέταση του ζητήματος από τις αρμόδιες υπηρεσίες του Υπουργείου, που καταρτίζουν νέο θεσμικό πλαίσιο λειτουργίας των ρυμουλκών.

Ύστερα από τα παραπάνω, κύριε Υπουργέ, σας ερωτώ: Τι έχετε πράξει σχετικά και τι προτίθεστε να πράξετε στο άμεσο μέλλον, ώστε όλο αυτό το ζήτημα να ρυθμιστεί κατόπιν διαβούλευσης των μερών, προκειμένου να αποτραπούν οι παραπάνω βλαπτικές συνέπειες για το κοινωνικό σύνολο;

Σας ευχαριστώ πολύ.

(Στο σημείο αυτό ο Βουλευτής και Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Αντιπρόεδρο.

Ορίστε, κύριε Υπουργέ, έχετε τον λόγο για να απαντήσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κυρίες και κύριοι συνάδελφοι, θέλω να απαντήσω στον καλό μου συνάδελφο, ο οποίος αγωνιά για έναν ιδιαίτερο κλάδο, ότι η υπόθεση αυτή δεν τους έχει συλλάβει εξ απήνης, γιατί εκκρεμεί από το 2013. Από το 2013 έχει γίνει ερώτημα στο Νομικό Συμβούλιο του Κράτους εάν μπορούν τα ΕΛΠΕ, δεδομένου ότι είχε προηγηθεί και στη Θεσσαλονίκη μία τέτοια ανάλογη ενέργεια, να προχωρήσουν μονομερώς στη διαμόρφωση προδιαγραφών, με βάση τις οποίες θεωρούν ότι εξασφαλίζεται η ασφάλεια της ναυσιπλοΐας, της προσέγγισης των πλοίων στις προβλήτες και μία σειρά άλλων προϋποθέσεων, προκειμένου να είναι ασφαλής όλη αυτή η διαδικασία. Άρα είχαν γνώση από το 2013 ότι τα πράγματα παίρνουν μία κατεύθυνση. Ούτως ή αλλιώς, στη Θεσσαλονίκη τα ΕΛΠΕ έχουν προχωρήσει εδώ και αρκετό καιρό σε αλλαγή του κανονισμού λειτουργίας των ρυμουλκών.

Θέλω να γνωρίζετε ότι το Υπουργείο δεν έχει αρμοδιότητα στον τομέα αυτό. Το Υπουργείο έχει αρμοδιότητα για τα ρυμουλκά που έχουν σχέση με τα λιμάνια της χώρας. Θα σας πω στη δευτερολογία μου κάποια πράγματα που έχουμε κάνει εκεί. Το Υπουργείο, λοιπόν, παρά το ότι δεν έχει αρμοδιότητα να παρεμβαίνει στις δραστηριότητες και στις επιλογές μιας ανώνυμης εταιρείας όπως είναι τα ΕΛΠΕ, παρενέβη θέλοντας να βοηθήσει, να διευκολύνει την προσαρμογή.

Ενώ υπήρχε η απόφαση των ΕΛΠΕ να ξεκινήσει απνευστί από την 1η Αυγούστου του 2017 η αλλαγή του κανονισμού λειτουργίας, με πολύ επιβαρυντικές -αν θέλετε- συνέπειες για ορισμένους από αυτούς τους επαγγελματίες, παρενέβημεν, μεσολαβήσαμε, προσπαθήσαμε -δεν ήταν απλό- να πείσουμε τα ΕΛΠΕ να αλλάξουν γνώμη και τελικώς κατορθώσαμε και πήραμε έναν χρόνο παράταση. Είχαμε συμφωνήσει με όλα τα μέρη –για να είμαστε ειλικρινείς εδώ- ότι αυτός ο χρόνος θα πρέπει να αξιοποιηθεί για προσαρμογές, όπως είναι τα συστήματα πυρόσβεσης και η αλλαγή όσων ρυμουλκών είναι μεγάλης ηλικίας.

Βέβαια, αναφέρετε στην επίκαιρη ερώτηση ότι δεν υπάρχει πουθενά στην Ευρώπη όριο ηλικίας. Εάν το δει κανείς τυπικά, ναι, έτσι είναι, αλλά στην Ευρώπη δεν υπάρχει ρυμουλκό τέτοιων ηλικιών. Ακόμα και στα πλοία που κάνουν πετρέλευση στην Ευρώπη, πράγματι δεν υπάρχει ηλικία, αλλά δεν υπάρχουν πλοία άνω των είκοσι έως είκοσι πέντε ετών που να κάνουν πετρέλευση. Εδώ έχουμε πλοία -και για αυτό αναγκαστήκαμε να κάνουμε τη ρύθμιση και να περιορίσουμε την ηλικία- που έχουν ηλικίες πενήντα και εξήντα ετών.

Θέλω να πω, λοιπόν, ότι το Υπουργείο έκανε ό,τι μπορούσε, κύριε συνάδελφε, για να μεσολαβήσει ώστε να πάρουμε έναν χρόνο μεταβατικό, για να μπορέσουν οι άνθρωποι αυτοί να προσαρμοστούν.

Εκείνο που θα μπορούσα να σας πω είναι ότι θα γινόταν και πάλι να κάνω μια προσπάθεια για μια κάποια παράταση, αλλά αυτό δεν μπορώ να σας το προεξοφλήσω γιατί, όπως καταλαβαίνετε, έχουμε να κάνουμε με μία ανώνυμη εταιρεία.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κύριε Γεωργιάδη, έχετε τον λόγο για τη δευτερολογία σας για τρία λεπτά.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, είναι αλήθεια ότι ανέμενα την απάντησή σας σχετικά με τη σοβαρότητα του θέματος, την παραδοχή από την πλευρά σας όσον αφορά επίσης και τη γνώση που θα έπρεπε να έχουν από παλαιότερα οι εν λόγω επιχειρήσεις, καθώς επίσης ότι θα κάνετε και μία προσπάθεια στο να δρομολογήσετε μία ξεκάθαρη λύση.

Πριν ξεκινήσω για να στοιχειοθετήσω κάποια πράγματα, θα ήθελα να σας πω ότι υπάρχει μεγάλη διαφορά σε σχέση με τα ρυμουλκά -και το γνωρίζετε πάρα πολύ καλά- και με τα πλοία που κάνουν πετρέλευση. Συζητάμε για δύο τελείως διαφορετικά πράγματα.

Αυτό στο οποίο θα ήθελα να σας παραπέμψω, προκειμένου να βοηθήσω κι εγώ στην όλη συζήτηση και στη δική σας επιχειρηματολογία για να μπορέσετε να εκμαιεύστε αυτήν την παράταση και να συμφωνήσουν όλα τα μέρη, αφορά μόνο τα επιβατηγά πλοία και αυτό είναι τα τριάντα πέντε έτη, σύμφωνα με το άρθρο 164 του Κώδικα Δημοσίου Ναυτικού Δικαίου, το οποίο όριο μάλιστα δεν υφίσταται εάν πληρούν τις προϋποθέσεις συντήρησης που θέτει η ευρωπαϊκή οδηγία του 2009/45.

Με άλλα λόγια, η συντήρηση είναι αυτό που είναι το ουσιώδες προαπαιτούμενο για την προσφορά των σωστών υπηρεσιών από τα ρυμουλκά και όχι η ηλικία. Η θέση αυτή ενισχύεται και από το γεγονός ότι ο ευρωπαϊκός κανονισμός του 2017/352 για την παροχή λιμενικών υπηρεσιών που θα ισχύσει από τις 24 Μαρτίου του 2019, δεν θέτει όριο ηλικίας.

Σας παραπέμπω, επίσης και στις διατάξεις του Γενικού Κανονισμού Λιμένα, με βάση το ΦΕΚ 336 Τεύχος Β΄ του 1993 και συγκεκριμένα στην παράγραφο 3 του άρθρου 4, όπου αναφέρεται επακριβώς: «Ρυμουλκά που … ανήκουν ή εξυπηρετούν αποκλειστικά τις ανάγκες εγκαταστάσεων διυλιστηρίων κ.λπ. δεν υποχρεούνται να εφοδιαστούν με άδεια ρυμουλκού λιμένος, για την οποία και μόνο για την παραχώρηση της άδειας απαιτείται ηλικία έως είκοσι έτη». Άρα και σε μία άλλη διάταξη βλέπουμε ότι δεν παίζει κανέναν ρόλο η ηλικία του ρυμουλκού.

Πέρα από αυτό θα ήθελα να σας εφιστήσω την προσοχή και στο γεγονός ότι το επίμαχο έγγραφο από τα «Ελληνικά Πετρέλαια» δεν το υπογράφει έστω ο διευθύνων σύμβουλος, αλλά μόνο ο διευθυντής διακίνησης. Δώστε προσοχή, παρακαλώ, στο τι αποφασίζει και διατάσσει με βάση αυτό το έγγραφο: Την εφαρμογή προδιαγραφών που έρχονται σε πλήρη αντίθεση με τον ισχύοντα Ειδικό Κανονισμό Λιμένα. Την κατηγοριοποίηση των ρυμουλκών με τέτοιον τρόπο που κάποιος μη καλόπιστος θα έλεγε ότι προκύπτει για συγκεκριμένο τύπο εξ αυτών και να πάμε σε μονοπωλιακό δικαίωμα, δηλαδή. Αιφνιδιάζει και θέτει τελεσίγραφα σε ιδιοκτήτες -που γι’ αυτό θα μπορούσατε να επιχειρηματολογήστε και να πείτε ότι το γνωρίζουν από το 2013, όπως αναφέρατε στην πρωτολογία σας- σε εταιρείες, σε προσωπικό, ακόμα και σε ολόκληρες οικογένειες. Αυτό δεν σημαίνει ότι είναι μια εύκολη λύση και μια οικονομικά βιώσιμη λύση, με βάση τα παραπάνω που σας έχω πει και οδηγεί βέβαια σε οικονομικό μαρασμό την πλειοψηφία των εταιρειών του κλάδου που δεν δύνανται να προχωρήσουν σε αγορά νέων σκαφών και όλα αυτά χωρίς να αισθάνεται την ανάγκη να μας κοινοποιήσει έστω μία τεχνική μελέτη για την οποία να προκύπτουν οι συγκεκριμένες προδιαγραφές, ώστε να δικαιολογεί τη βασιμότητα στις αποφάσεις του.

Εμείς, όμως, πιστεύουμε –πρώτον- ότι από πουθενά δεν προκύπτει ότι ένα πολύ καλά συντηρούμενο ρυμουλκό -έστω και ηλικίας άνω των είκοσι ετών- δεν μπορεί να πραγματοποιήσει με ασφάλεια το συγκεκριμένο έργο ρυμούλκησης που απαιτείται. Δεύτερον, δεν είναι δυνατόν μια ιδιωτική επιχείρηση να μην συμβουλεύεται τους νόμους και να επιλέγει το ποιος θα επιχειρεί και το πώς σε μια ελεύθερη αγορά. Τρίτον, δεν είναι δυνατόν ένας μόνο άνθρωπος να αποφασίζει ότι οι ιδιοκτήτες πρέπει να οδηγήσουν τα ρυμουλκά τους στη διάλυση, το προσωπικό τους σε ανεργία και τις οικογένειές τους στην πείνα.

Γι’ αυτό το λόγο, κύριε Υπουργέ, θα ήθελα να μου πείτε ποιος τέλος πάντων παίρνει τις αποφάσεις σε αυτή τη χώρα και ποιος αποφασίζει τα της ασφάλειας της ναυσιπλοΐας και των λιμένων. Η πολιτεία διά των νόμων του ιδίου του αρμοδίου Υπουργού -σαφέστατα εμείς επ’ αυτού συμφωνούμε- ή κάποιοι οι οποίοι κάθονται σε μια καρέκλα, παίρνουν έναν α μισθό, ζουν μακριά από τα πραγματικά προβλήματα των εργαζομένων και μάλιστα εξυπηρετούν πιθανότατα κάποια συμφέροντα;

Θεωρώ ότι θα βρείτε μια λύση και είμαι σίγουρος γι’ αυτό, γιατί είστε κοντά στον κλάδο και στις οικογένειες των πολιτών. Ευελπιστώ να βρούμε μια άμεση λύση στο μέλλον γι’ αυτό.

Ευχαριστώ, κύριε Υπουργέ.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ, κύριε Γεωργιάδη.

Κύριε Υπουργέ, έχετε τρία λεπτά για τη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κύριε συνάδελφε, κατανοώ το ενδιαφέρον. Θέλω να σας διαβεβαιώσω με κάθε ειλικρίνεια ότι το Υπουργείο έχει τη βούληση να προσπαθεί μέσα από διάλογο των εμπλεκομένων πλευρών και με τη μεσολάβησή του να βρίσκεται πάντοτε κάποια λύση.

Εκείνο που θέλω να σας πω, όμως, είναι ότι δεν είναι ακριβείς οι πληροφορίες που έχετε, δηλαδή ότι δεν προβλέπεται πουθενά η ηλικία. Ο ν.4150/2013 στο άρθρο 71 προβλέπει ότι τα ρυμουλκά πρέπει να είναι κάτω των είκοσι ετών. Επίσης, ο Κανονισμός Λιμένα στο άρθρο 150 προβλέπει κάτι ανάλογο. Έχει γίνει αυτή η υπέρβαση.

Γι’ αυτό και όπως θα πρέπει να γνωρίζετε -και πιστεύω ότι το γνωρίζετε- στον χώρο υπάρχουν δύο ενώσεις, οι οποίες συγκρούονται μεταξύ τους. Η μία πιέζει το Υπουργείο να προχωρήσει σε αλλαγές στον κανονισμό, ώστε να υπάρξει ανανέωση του στόλου και η άλλη επιμένει, αμύνεται, προσπαθεί να βρει διάφορους τρόπους να μείνει η κατάσταση ως έχει.

Εμείς, επειδή δεν θέλουμε να θεωρούμε ή να θεωρούν άλλοι ότι με τις ενέργειές μας διεπόμαστε από την αντίληψη ότι κατέχουμε τη μοναδική αλήθεια, συγκροτήσαμε επιτροπή από όλα τα μέρη, προκειμένου να προχωρήσουμε στην αλλαγή και του Κανονισμού Λιμένων και του κανονισμού που διέπει τα ρυμουλκά, ώστε να βρούμε μια πιο ενδιάμεση λύση σε σχέση με αυτό που επιχειρούν τα ΕΛΠΕ. Γι’ αυτό, λοιπόν, ήδη είμαστε σε μια διαδικασία διαβούλευσης, ώστε να βρούμε τη χρυσή τομή που να μην δημιουργεί αυτή την ασφυξία σε πολλούς.

Κλείνοντας, θέλω να σας διαβεβαιώσω ότι εγώ πάλι θα πάρω μια πρωτοβουλία και θα κάνω μια προσπάθεια, όπως έκανα και πέρυσι, αν μπορέσω να πείσω τα ΕΛΠΕ να βρεθεί κάποιος χρόνος παράτασης. Αυτά ήθελα, με σεβασμό στην ανησυχία σας, να καταθέσω.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Κεραμειών Κεφαλονιάς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Δυστυχώς, ήλθατε προς το τέλος της συνεδρίασης. Για να μην φύγετε, όμως, άπρακτοι, θα σας εξηγήσουμε τι συζητήσαμε πριν από λίγο. Ο Αντιπρόεδρος της Βουλής, κ. Γεωργιάδης, έκανε μια επίκαιρη ερώτηση προς τον Υπουργό Ναυτιλίας σε σχέση με την παλαιότητα των ρυμουλκών, τα οποία βοηθούν την πετρέλευση. Πετρέλευση είναι η προσέγγιση των δεξαμενοπλοίων στα ΕΛΠΕ, στα «Ελληνικά Πετρέλαια».

Επίσης, αναφέρθηκε στις ηλικίες των σκαφών αυτών, δηλαδή αν μπορούμε σε σκάφη παλαιότερα των είκοσι ετών να συνεχίσουμε να δίνουμε άδεια, ώστε να βοηθούν τα δεξαμενόπλοια να προσεγγίσουν τις εγκαταστάσεις των διυλιστηρίων των ΕΛΠΕ ή θα έπρεπε να πάμε σε καινούργιο στόλο, σε καινούργιες άδειες.

Να καταλάβετε ότι και η Κυβέρνηση, όταν παίρνει αποφάσεις, πρέπει να είναι υπεύθυνη για τη λύση που θα δώσει.

Αναφορικά με τις θέσεις εργασίας. Αν δεν δώσουμε άδειες στα παλαιότερα σκάφη, τότε εκατό, διακόσιοι, ιδιοκτήτες και υπάλληλοι θα βρεθούν εκτός δουλειάς. Αυτό θα είναι ένα μεγάλο οικονομικό βάρος για τις οικογένειές τους. Αν δώσουμε άδειες άμεσα στα νέα σκάφη, τα οποία είναι πολύ λιγότερα από τα παλαιά, ανεβαίνει το κόστος του πετρελαίου. Διότι, όταν είναι ακριβή η προσέλευση των δεξαμενόπλοιων, το κόστος μετακυλίεται στο πετρέλαιο και στις τσέπες όλων μας και των γονέων σας.

Οπότε, όπως είπε ο Υπουργός και δεσμεύθηκε, θα δοθεί μια παράταση, για να βρούμε μια σωστή λύση. Πρέπει να εκσυγχρονιστούν τα ρυμουλκά και για λόγους μόλυνσης του περιβάλλοντος και για πιο σύγχρονες και πιο δυνατές μηχανές. Συγχρόνως, να δώσουμε χρόνο να αποσυρθούν τα παλιά, έτσι ώστε να μη χάσουν τη δουλειά τους παλιοί υπάλληλοι, όλα τα στελέχη, όλοι οι ναύτες και τα πληρώματα των παλιών ρυμουλκών. Χρειάζεται όμως, να έχουμε και ικανό αριθμό, έτσι ώστε να μην αυξηθεί το κόστος ρυμούλκησης των δεξαμενοπλοίων και να μην έχουμε αυξημένο πετρέλαιο, στο τέλος της ημέρας, όλοι εμείς στην κοινωνία.

Ο Υπουργός δεσμεύθηκε μετά την ερώτηση του κ. Γεωργιάδη ότι θα δώσει μια παράταση και θα πει στα ΕΛΠΕ να δώσουμε λίγο χρόνο για ανανέωση του στόλου, η οποία είναι αναπόφευκτη. Όπως καταλαβαίνετε, πρέπει να έχουμε πιο καινούργια, πιο δυνατά σκάφη, αλλά και ικανό αριθμό για να εξυπηρετούμε τις ανάγκες του ελληνικού κράτους.

Η πρώτη με αριθμό 1155/27-2-2018 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομίας και Ανάπτυξης, με θέμα: «Χρηματοδότηση δικτύων ύδρευσης Νομού Ηρακλείου», δεν θα συζητηθεί λόγω κωλύματος του Αναπληρωτή Οικονομίας και Ανάπτυξης κ. Αλέξανδρου Χαρίτση. Αιτία: υπηρεσιακό ταξίδι.

Επίσης, η τρίτη με αριθμό 1081/13-2-2018 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, σχετικά με την δημιουργία Χώρου Υγειονομικής Ταφής Επικίνδυνων Αποβλήτων (ΧΥΤΕΑ) στη Μεγαλόπολη, δεν θα συζητηθεί λόγω κωλύματος του αναπληρωτή Υπουργού Περιβάλλοντος και Ενέργειας κ. Σωκράτη Φάμελλου.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με την συναίνεση του Σώματος και ώρα 10.23΄ λύεται η συνεδρίαση για την προσεχή Δευτέρα 5 Μαρτίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**