(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΕ΄

Παρασκευή 9 Μαρτίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ι. Αϊβατίδη, σελ.   
3. Ανακοινώνεται ότι τη συνεδρίαση παρακολουθούν μαθητές από την Πειραϊκή Ένωση Γονέων και Κηδεμόνων Φίλων ΑμεΑ και το 3ο Γυμνάσιο Μεγάρων, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 12 Μαρτίου 2018, σελ.   
3. Συζήτηση επίκαιρης ερώτησης:  
 Προς τον Υπουργό Περιβάλλοντος και Ενέργειας:  
 i. σχετικά με τη δημιουργία Χώρου Υγειονομικής Ταφής Επικίνδυνων Αποβλήτων (ΧΥΤΕΑ) στη Μεγαλόπολη, σελ.   
 ii. σχετικά με την αποκατάσταση του Χώρου Ανεξέλεγκτης Διάθεσης Αποβλήτων (Χ.Α.Δ.Α.) Σχιστού, σελ.   
 iii. με θέμα: « Άρση κορεσμένου ηλεκτρικού δικτύου Πελοποννήσου», σελ.   
 iv. με θέμα: «Διακοπή λειτουργίας του ΑΗΣ Αμυνταίου-Φιλώτα της ΔΕΗ στον Νομό Φλώρινας», σελ.   
 v. με θέμα: «Υλοποίηση δικτύου φυσικού αερίου στην Πελοπόννησο», σελ.

ΠΡΟΕΔΡΕΥΩΝ

ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΜΜΕΝΟΣ Δ. , σελ.  
  
Β. Επί της επίκαιρης ερώτησης:  
ΑΝΤΩΝΙΑΔΗΣ Ι. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΚΩΣΤΑ Ε. , σελ.  
ΜΑΝΙΑΤΗΣ Ι. , σελ.  
ΣΤΑΘΑΚΗΣ Γ. , σελ.  
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΕ΄

Παρασκευή 9 Μαρτίου 2018

Αθήνα, σήμερα στις 9 Μαρτίου 2018, ημέρα Παρασκευή και ώρα 10.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-3-2018 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΠΔ΄ συνεδριάσεώς του, της Πέμπτης 8 Μαρτίου 2018)

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 12 Μαρτίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1260/6-3-2018 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Εθνικής Άμυνας, με θέμα: «Παιδιατρικό Νοσοκομείο Θεσσαλονίκης στο πρώην Στρατόπεδο "Καρατάσιου"».

2. Η με αριθμό 1263/6-3-2018 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων».

3. Η με αριθμό 1265/6-3-2018 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώταπρος τον ΥπουργόΥγείας,με θέμα: «Πότε επιτέλους θα εκπονηθεί και εγκριθεί Εθνικό Σχέδιο Δράσης κατά των Ναρκωτικών;».

4. Η με αριθμό 1225/2-3-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππάπρος τον Υπουργό Οικονομικών, με θέμα: «Περί εγκριθείσης δαπάνης ποσού 23.170.067 ευρώ ως αποζημίωση της Τραπέζης της Ελλάδος Α.Ε.».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1264/6-3-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Υγείας,με θέμα: «Χωρίς παιδίατρο εδώ και δυόμισι μήνες το Κέντρο Υγείας Αίγινας – Ελλείψεις και σε οφθαλμίατρο και ΩΡΛ».

2. Η με αριθμό 1232/5-3-2018 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ολοκληρώθηκαν οι έρευνες για τα δάνεια σε κόμματα;».

3. Η με αριθμό 1153/26-2-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου – ΔημητρίουΚαρρά προς τον ΥπουργόΟικονομικών,με θέμα: «Ποια η τύχη των ρευστών αποθεματικών της "ΟΛΘ Α.Ε.", ύψους 65.108.327,16 ευρώ, μετά τη μεταβίβαση του πλειοψηφικού πακέτου των μετοχών του δημοσίου σε ιδιώτες;».

4. Η με αριθμό 1167/27-2-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Οικονομικών,με θέμα: «Να καταβληθούν στους πρώην εργαζόμενους της ΑΤΕ όλα όσα τούς οφείλονται».

5. Η με αριθμό 1105/16-2-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ.Οδυσσέα Κωνσταντινόπουλουπρος τον ΥπουργόΟικονομικών, με θέμα: « Ανησυχητικές εξελίξεις σχετικά με την πώληση της Α.Ε.Ε.Γ.Α. "Η ΕΘΝΙΚΗ"».

6. Η με αριθμό 1112/20-2-2018 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδηπρος τον Υπουργό Οικονομικών,με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνα».

7. Η με αριθμό 976/5-2-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών,με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 956/6-11-2017 ερώτηση του Βουλευτή Λακωνίας της Νέας Δημοκρατίας κ.Αθανασίου Δαβάκηπρος τον Υπουργό Παιδείας, Έρευνας και Θρησκευμάτων, με θέμα: «Κατασκευή νέου διδακτηρίου για το Εργαστήριο Ειδικής Επαγγελματικής Εκπαίδευσης και Κατάρτισης (ΕΕΕΕΚ) Μυστρά».

2. Η με αριθμό 2290/28-12-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Οικονομικών, με θέμα: «Να ανανεωθεί η παραχώρηση χρήσης στο Υπουργείο Δικαιοσύνης για να προχωρήσει η συντήρηση και βελτίωση του υφιστάμενου δικαστικού Μεγάρου Ηρακλείου (κτήριο Πρωτοδικείου/κτήριο Ειρηνοδικείου)».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν συνολικά πέντε επίκαιρες ερωτήσεις. Δύο από αυτές έχει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος.

Θα ξεκινήσουμε με την πέμπτη με αριθμό 1081/13-2-2018 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου, προς τον Υπουργό Περιβάλλοντος και Ενέργειας, σχετικά με τη δημιουργία χώρου υγειονομικής ταφής επικίνδυνων αποβλήτων (ΧΥΤΕΑ) στη Μεγαλόπολη.

Ευχαριστούμε και την κ. Καρακώστα που παραχώρησε τη θέση της στον κ. Καραθανασόπουλο.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το θέμα της επίκαιρης ερώτησης αφορά την περίπτωση δημιουργίας χώρου υγειονομικής ταφής επικίνδυνων αποβλήτων στην περιοχή της Μεγαλόπολης, στα παλιά λιγνιτωρυχεία.

Βεβαίως είναι γνωστό, κύριε Υπουργέ, και σε εσάς πολύ καλά ότι η Μεγαλόπολη και η ευρύτερη περιοχή έχουν υποστεί βαρύτατες συνέπειες από την απελευθέρωση της πολιτικής της ηλεκτρικής ενέργειας. Η συρρίκνωση των δραστηριοτήτων της ΔΕΗ οδήγησε σε απώλεια εκατοντάδων θέσεων σταθερής εργασίας, υψηλά ποσοστά ανεργίας, φτώχεια και εξαθλίωση συνολικότερα στην ευρύτερη περιοχή. Στο πλαίσιο αυτής της απελευθέρωσης θα έχουμε και τα επόμενα βήματα, που δεν είναι άλλα από την πώληση των δύο λιγνιτικών μονάδων της Μεγαλόπολης και την ιδιωτικοποίησή τους.

Δεν φτάνουν, όμως, μόνο αυτά τα σημαντικά προβλήματα. Το τελευταίο διάστημα, τα τελευταία χρόνια, οι κάτοικοι της περιοχής, τα λαϊκά στρώματα της περιοχής, ζουν με τον εφιάλτη και τον κίνδυνο να γίνει η Μεγαλόπολη χώρος υποδοχής κάθε είδους αποβλήτων. Ήδη στην Παλαιοχούνη, στο πλαίσιο του Περιφερειακού Σχεδίου Διαχείρισης των Αποβλήτων, δίπλα δηλαδή στο λεκανοπέδιο της Μεγαλόπολης, προβλέπεται να γίνει ένα εργοστάσιο διαχείρισης σύμμεικτων αποβλήτων με τη μέθοδο της σύμπραξης δημόσιου και ιδιωτικού τομέα. Ταυτόχρονα, εκτός από το εργοστάσιο επεξεργασίας αποβλήτων στην Παλαιoχούνη, ο Εθνικός Σχεδιασμός Διαχείρισης Επικίνδυνων Αποβλήτων φωτογραφίζει τη δημιουργία χώρου υγειονομικής ταφής επικίνδυνων αποβλήτων στη Μεγαλόπολη, στα παλιά ανενεργά ορυχεία.

Από αυτή την άποψη υπάρχουν μια σειρά κίνδυνοι και ζητήματα που απασχολούν τους κατοίκους, από την άποψη της ενδεχόμενης οικολογικής καταστροφής, πολύ δε περισσότερο που η περιοχή, εκεί όπου σχεδιάζεται να γίνει ο ΧΥΤΕΑ, βρίσκεται κοντά στον υδροφόρο ορίζοντα ενός μεγάλου μέρους της Πελοποννήσου.

Οι ερωτήσεις, λοιπόν, που απευθύνονται στον κύριο Υπουργό είναι: Αν είναι στα σχέδια της Κυβέρνησης να δημιουργηθεί στη Μεγαλόπολη ΧΥΤΕΑ. Αν επιμένει η Κυβέρνηση στην υπογραφή της δημιουργίας του εργοστασίου διαχείρισης των απορριμμάτων με τη μέθοδο της ΣΔΙΤ στην Παλαιοχούνη. Επίσης, αν η Κυβέρνηση θα πάρει όλα τα απαραίτητα μέτρα, ώστε οι εκτάσεις που έχουν υποστεί τη λιγνιτική εκμετάλλευση, παράλληλα με την περιβαλλοντική αποκατάστασή τους από τη ΔΕΗ, να αξιοποιηθούν με κεντρικούς δημόσιους πόρους από το κράτος, ούτως ώστε να δημιουργηθούν για τη λαϊκή οικογένεια οι απαραίτητες κοινωνικές υποδομές και η αποκατάσταση συνολικότερα του περιβάλλοντος και της ευρύτερης περιοχής.

Αυτά είναι τα τρία συγκεκριμένα ερωτήματα, κύριε Υπουργέ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον κ. Καραθανασόπουλο.

Παρακαλώ, κύριε Υπουργέ, έχετε τον λόγο για την πρωτολογία σας.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Καραθανασόπουλε, με το ερώτημα που μας έχετε θέσει, πρέπει να ομολογήσω ότι ανοίγετε τρία μεγάλα ζητήματα, για τα οποία θα μπορούσαν να γίνουν και τρεις ερωτήσεις και ίσως θα χρειαστούμε περισσότερο χρόνο.

Το θέμα των επικινδύνων αποβλήτων, το θέμα της διαχείρισης απορριμμάτων στην Πελοπόννησο και το θέμα της αποκατάστασης της μεταλιγνιτικής περιόδου και των περιοχών όπου έχουμε εξορύξεις.

Θα προσπαθήσω, κύριε Πρόεδρε, να απαντήσω, παρ’ ότι θα υπάρχει ένα έλλειμμα χρόνου. Κατ’ αρχάς, θα ήθελα να χρησιμοποιήσω λίγο μια φράση που ο κ. Καραθανασόπουλος είπε στην εναρκτήρια τοποθέτησή του, ότι «οι κάτοικοι της περιοχής ζουν με τον εφιάλτη ότι μπορεί εκεί να μαζευτούν όλα τα απόβλητα ή διάφορα απόβλητα».

Θα μου επιτρέψετε να έχω μια τελείως διαφορετική αντίληψη για τη διαχείριση των απορριμμάτων. Εφιάλτης είναι αυτό που μέχρι τώρα ζούσε η Ελλάδα. Δηλαδή, το να μην υπάρχει καμμία εγκατάσταση διαχείρισης επικινδύνων και όλα τα επικίνδυνα απόβλητα να είναι ακόμα και στις αυλές των εργοστασίων, κάτι που θίγει άμεσα την εργατική τάξη και την υγεία της, κάτι που θίγει άμεσα τις εργατικές οικογένειες που ζουν κοντά στις περιοχές των εργοστασίων. Η μη σύννομη και παράνομη διαχείριση επικινδύνων αποβλήτων, που μέχρι τώρα γινόταν στην Ελλάδα, είναι το μεγάλο πρόβλημα και ο εφιάλτης. Μάλιστα, για την περιοχή της Πελοποννήσου πρέπει να σας πω ότι αυτός ο εφιάλτης είχε οδηγήσει στο να είναι πρωταθλήτρια και στα πρόστιμα, γιατί στην Πελοπόννησο πρέπει να έχουμε δεκαεπτά αποκατεστημένους, αλλά όχι τυπικά ενεργούς ΧΑΔΑ, δύο ενεργούς ΧΑΔΑ -χωματερές, δηλαδή, 2018 ακόμα- και πέντε ανενεργούς και μη αποκατεστημένους ΧΑΔΑ. Και πρέπει να σας πω ότι από τον Δεκέμβριο του 2014, που επιβλήθηκαν τα πρώτα πρόστιμα για τους ΧΑΔΑ, μόνο στην Περιφέρεια της Πελοποννήσου η Ελλάδα, σε αυτή την κατάσταση τη δημοσιονομική, έχει πληρώσει 13 εκατομμύρια ευρώ. Αυτός είναι ο εφιάλτης. Αυτό το παρελθόν της διαχείρισης αποβλήτων, με χωματερές και ανεξέλεγκτη διάθεση, είναι ο εφιάλτης.

Και θέλω εισαγωγικά και πριν αναφερθώ στη Μεγαλόπολη, να σας πω ότι η εφαρμογή σχεδίου διαχείρισης επικινδύνων αποβλήτων, πέρα από τα πρόστιμα από τα οποία θα γλιτώσει τη χώρα, θα δώσει τη δυνατότητα και στους εργαζόμενους να εργάζονται με ασφάλεια, να υπάρχει βιομηχανική παραγωγή και βιομηχανική εργασία, αλλά και οι περιοχές κατοικίας κοντά στα εργοστάσια να ζουν με ασφάλεια και να έχουν πρόοδο και προοπτική.

Θα ήθελα τη γνώμη του Κομμουνιστικού Κόμματος Ελλάδος. Ενός κόμματος που εκπροσωπεί και θεωρεί ταξικά ενταγμένη την πολιτική του στην εξυπηρέτησης της εργατικής τάξης, για το αν πρέπει να υπάρχει βιομηχανία στην Ελλάδα, για το αν τα απόβλητα της βιομηχανίας αυτής, ανεξαρτήτου ιδιοκτησίας θα έλεγα, κύριε Καραθανασόπουλε, ακόμα και στο σοσιαλιστικό περιβάλλον, πρέπει να τα επεξεργαζόμαστε, να τα κάνουμε ξανά πρώτη ύλη, για να είναι και οι εργαζόμενοι ασφαλείς και οι κάτοικοι ασφαλείς.

Όσον αφορά τη Μεγαλόπολη, που οφείλω να ξεκινήσω την απάντησή μου, θέλω να σας πω ότι υπήρχε στην περιοχή από το 2011 μια κοινή υπουργική απόφαση για την έγκριση περιβαλλοντικών όρων για την κατασκευή και λειτουργία χώρου διαχείρισης βιομηχανικών αποβλήτων. Δεν προβλεπόταν σε αυτή –κατ’ αρχάς, για να λύσω, αν θέλετε, απορίες- η μεταφορά αποβλήτων από άλλες περιοχές επικινδύνων ή μη βιομηχανικών. Προβλεπόταν η διαχείριση μόνο των αποβλήτων αμιάντου της ΔΕΗ, άρα της περιοχής προς όφελος της εργασίας, γιατί ξέρω ότι θέση του Κομμουνιστικού Κόμματος Ελλάδος είναι να μην υπάρχει αμίαντος στους χώρους εργασίας και να αποξηλώνεται με ασφάλεια.

Θέλω, όμως, να σας ότι σε αυτή την ΑΕΠΟ, παρ’ όλο που δεν περιλαμβανόταν η μεταφορά άλλου είδους αποβλήτων, την έγκριση περιβαλλοντικών όρων, υπάρχουν δύο αιτήσεις αναστολής και ακύρωσης, που εκδικάζονται στις 14 και 21 Μαρτίου στο Συμβούλιο της Επικρατείας, οπότε προφανώς δεν γίνεται καμμία ενέργεια μέχρι τότε.

Δεύτερον, η κατασκευή του έργου αυτού δεν πραγματοποιήθηκε και η διαχείριση των ποσοτήτων αμιάντου της ΔΕΗ που αναφερόταν, το 2011, 2012, 2013, 2014 μεταφέρθηκαν εκτός Ελλάδος. Άρα διατέθηκαν -ας το πούμε έτσι- με τον τρόπο που προβλέπει η νομοθεσία. Δεν έχει προβεί σε καμμία ενέργεια η ΔΕΗ –όχι η πολιτεία, γιατί δεν ήταν της πολιτείας το έργο– για την κατασκευή και λειτουργία του χώρου διαχείρισης βιομηχανικών αποβλήτων και δεν γνωρίζω να υπάρχει πρόταση για κάποιον ΧΥΤΕΑ στην περιοχή. Μάλιστα, μπορώ να σας δώσω την επιστολή που έστειλα στους κατοίκους της Μεγαλόπολης, στις 30 Ιουνίου πέρυσι, την οποία έχω κοινοποιήσει στον Δήμαρχο και στον Βουλευτή της περιοχής, όπου τα εξηγώ όλα αυτά και αναλύω σχετικά με το πού βρίσκεται ο προγραμματισμός, αλλά και ότι τα απόβλητα εκείνης της αποδόμησης -γιατί αποξηλώθηκαν κάποια εργοστάσια- μεταφέρθηκαν στο εξωτερικό.

Θα ήθελα να σας πω ότι, σε κάθε περίπτωση, μπορεί να προκύψει και σε άλλες περιοχές της Ελλάδος, με βιομηχανική δραστηριότητα, όπως, παραδείγματος χάριν, με χαλυβουργίες που έχουν τέτοια απόβλητα. Να κάνουμε μονάδες. Θα θέλαμε τη στήριξη του Κομμουνιστικού Κόμματος Ελλάδος, για να είναι ασφαλείς για τους εργαζόμενους και την περιοχή. Αν δηλαδή αναπαράγουμε ένα μοντέλο ότι είναι εφιάλτης, τότε, δυστυχώς, κύριε Καραθανασόπουλε, καμμία περιοχή δεν θα δεχθεί καμμία εγκατάσταση και αυτό θα αμφισβητήσει τη βιομηχανική παραγωγή και τη βιομηχανική εργασία, κάτι που τουλάχιστον δεν είναι θέση της Κυβέρνησης.

Από την άλλη μεριά, να μου επιτρέψετε να ξεκινήσω την απάντηση για τα υπόλοιπα απορρίμματα. Στη δευτερολογία μου θα πω και άλλα ζητήματα. Στην Πελοπόννησο, λοιπόν, υπάρχει και ένα ευρύτερο θέμα υποδομών. Οι χωματερές είναι το πρόβλημα της Πελοποννήσου. Ζητούσα από τους κατοίκους της Μεγαλόπολης στην επιστολή που τους έστειλα -θα τη δείτε και θα σας τη δώσω- να συνεργαστούμε, για να κλείσουμε τις χωματερές της Πελοποννήσου. Για να γίνει αυτό, πρέπει η αυτοδιοίκηση να αναλάβει πρωτοβουλίες και να έχει την ευθύνη. Για αυτό, λοιπόν, σας λέω ότι, παρ’ ότι υπήρχε σε εξέλιξη διαγωνισμός ΣΔΙΤ και παρ’ ότι υπήρχε ήδη σχέδιο σύμβασης και ολοκληρωμένη -αν θέλετε- διαδικασία επιλογής αναδόχου, ζητήσαμε να αποφασιστεί από την τοπική αυτοδιοίκηση το μοντέλο της διαχείρισης. Κάναμε νέο περιφερειακό σχεδιασμό και, αφού η τοπική αυτοδιοίκηση δέχτηκε το μοντέλο του προηγούμενου διαγωνισμού –γιατί έπρεπε να αναλάβει την ευθύνη η τοπική κοινωνία, θέλουμε υπεύθυνες τοπικές κοινωνίες-, διαπραγματευτήκαμε με τον υποψήφιο ανάδοχο, έτσι ώστε να μειωθεί το ποσοστό των απορριμμάτων που πηγαίνουν στις όποιες μονάδες -γιατί είναι αρκετές οι μονάδες του σχεδίου διαχείρισης-, να μειωθεί το κόστος για τον πολίτη της Πελοποννήσου κατά περίπου 5 εκατομμύρια ευρώ. Μάλιστα πρέπει να σας πω ότι το ποσοστό των απορριμμάτων, πλέον, που θα πηγαίνουν στις μονάδες αυτές θα είναι το 37%, κάτι που δίνει τεράστια περιθώρια ανακύκλωσης, ύψους 63%, στους δήμους και στις τοπικές κοινωνίες, έτσι ώστε όχι μόνο να μειώσουν το κόστος, γιατί δεν θα πληρώνουν το τέλος διαχείρισης, αλλά να μειώσουν και το κόστος μεταφοράς και να πάρουν πρώτες ύλες. Διότι, με πρόσφατο νόμο που κάναμε με το Υπουργείο Εσωτερικών, δώσαμε τη δυνατότητα στους δήμους να πουλάνε τα υλικά αυτά και να τα έχουν ως έσοδα στις ανταποδοτικές υπηρεσίες, άρα να μειώσουν και το κόστος διαχείρισης.

Άρα, με πρωτοβουλία της αυτοδιοίκησης και σεβόμενοι τον δικό της ρόλο και δικαίωμα στη διαχείριση απορριμμάτων, διαφοροποιηθήκαμε, τροποποιήσαμε και βελτιώσαμε τη σύμβαση αυτή –αφού τη δέχτηκε η αυτοδιοίκηση- και έχουμε σήμερα μια δυνατότητα να πούμε στους πολίτες της Πελοποννήσου ότι κλείνουν οριστικά την πύλη και την πόρτα στο παρελθόν των χωματερών. Δεν θα είναι η καθυστερημένη περιφέρεια διαχείρισης απορριμμάτων. Ακόμα και αυτό το έργο που προκηρύχθηκε –όπως προκηρύχθηκε- από τις προηγούμενες κυβερνήσεις, τροποποιήθηκε και συμφωνήθηκε να μεταφερθεί από την περιφέρεια στους δήμους, με πολύ μικρότερο κόστος και με μικρότερη δυναμικότητα, για να έχουν τη δυνατότητα να κάνουν πραγματική ανακύκλωση οι δήμοι.

Θα συνεχίσω στη δευτερομιλία μου.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Κύριε Καραθανασόπουλε, έχετε τον λόγο για τη δευτερολογία σας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, βεβαίως είναι φανερό ότι το Κομμουνιστικό Κόμμα Ελλάδας δεν υπερασπίζει την υπάρχουσα κατάσταση. Αυτό έλειπε! Εδώ πέρα μιλάει καθαρά για τις συγκεκριμένες ευθύνες που υπάρχουν, τις ανεξέλεγκτες χωματερές και το ζήτημα ότι δεν υπάρχει ολοκληρωμένος περιφερειακός εθνικός σχεδιασμός διαχείρισης των απορριμμάτων, ο οποίος να ανταποκρίνεται στις σύγχρονες ανάγκες. Ο κόμπος έφτασε στο χτένι, με αποτέλεσμα να υλοποιηθεί πολύ πιο γρήγορα η πολιτική της Ευρωπαϊκής Ένωσης για εμπορευματοποίηση των απορριμμάτων.

Από αυτή την άποψη είναι φανερές οι ευθύνες που έχουν οι δήμοι, οι περιφέρειες, οι παλαιότερες κυβερνήσεις και ενδεχομένως και η σημερινή για την κατάσταση που έχει διαμορφωθεί, με λιγότερες βεβαίως, ευθύνες η σημερινή Κυβέρνηση, γιατί βρήκε αυτό το τοπίο. Αλλά, παρ’ όλα αυτά, υπάρχουν συγκεκριμένες ευθύνες, την ίδια στιγμή –το ξέρετε και εσείς πολύ καλύτερα από μένα- που υπάρχουν όλες οι τεχνικές και οι επιστημονικές εξελίξεις, που μπορεί να υπάρχει πραγματικά διαχείριση των απορριμμάτων που να προστατεύει το περιβάλλον, να είναι πολύ φθηνή και να εξυπηρετεί τα λαϊκά στρώματα.

Όμως, σε αυτές τις τεχνικές, οι οποίες δεν εφαρμόζονται ή για να εφαρμοστούν πάντα μπαίνει μέσα ο παράγοντας του κέρδους, τότε αρχίζουν να εγκυμονούν κίνδυνοι: πρώτον, αν θα τηρηθούν οι περιβαλλοντολογικοί όροι που υπάρχουν, δεύτερον, το κόστος, το οποίο είναι απλησίαστο για τον λαό, θα ακριβύνει πάρα πολύ. Από αυτή την άποψη το εργοστάσιο το οποίο διαμορφώνει την επεξεργασία των απορριμμάτων με τη μέθοδο ΣΔΙΤ είναι μια πολύ ακριβή μέθοδος για τα λαϊκά στρώματα, παρά τις προσπάθειες τις οποίες κάνετε να περιορίσετε αυτό το κόστος κατά 5 εκατομμύρια ευρώ. Παρ’ όλα αυτά, θα εκτινάξει, θα αυξήσει το κόστος διαχείρισης των απορριμμάτων για την ευρύτερη περιοχή.

Για το δεύτερο στοιχείο, βεβαίως, ως ΚΚΕ δεν έχουμε καμμία αντίρρηση: βιομηχανία, προστασία της υγιεινής και της ασφάλειας στους χώρους εργασίας, προστασία του περιβάλλοντος. Άλλο τώρα εάν το αστικό σύστημα, το καπιταλιστικό κράτος, μεταφέρει παραγωγικές δραστηριότητες σε άλλες χώρες ή το αξιοποιεί για μια σειρά ζητήματα, που βεβαίως δεν σχετίζονται με την υπόθεση προστασίας του περιβάλλοντος. Γιατί το λέω αυτό;

Γνωρίζουμε την επιστολή που στείλατε στους κατοίκους. Όμως, στον εθνικό σχεδιασμό για τη διαχείριση των απορριμμάτων υπάρχει συγκεκριμένη διάταξη, η οποία λέει ότι σε χώρους που υπήρχαν παλιά λιγνιτικά και τώρα είναι ανενεργά, μπορεί να δημιουργηθούν χώροι υγειονομικής ταφής επικίνδυνων απορριμμάτων.

Τέτοιοι χώροι στην Ελλάδα δεν είναι πάρα πολλοί. Είναι στα λιγνιτικά πεδία στη βόρεια Ελλάδα και είναι και η Μεγαλόπολη. Άρα, λοιπόν, από τη στιγμή που υπάρχει ως διατύπωση δεν την αποποιεί κατ’ ανάγκη. Ένα αυτό.

Γιατί το λέμε αυτό; Δεν λέμε ότι δεν πρέπει να γίνουν τέτοιοι χώροι. Αλλά πρέπει να γίνουν με τέτοιους όρους και προϋποθέσεις, που να σέβονται το περιβάλλον. Με έναν χωροταξικό σχεδιασμό που θα αποτρέπει και θα απορρίπτει τη λογική της χρήσης γης προς όφελος του κέρδους. Στην περιοχή υπάρχουν σημαντικά στοιχεία που μιλάνε για έναν τεράστιο υπόγειο υδροφόρο ορίζοντα που τροφοδοτεί συνολικά την Πελοπόννησο και τον κίνδυνο μόλυνσης του υδροφόρου αυτού ορίζοντα.

Tο τρίτο στοιχείο, το οποίο ανησυχεί ακόμα περισσότερο τους κατοίκους, κύριε Υπουργέ, είναι η διάθεση που έχει η Εθνική Τράπεζα της Ελλάδας με επιστολή της στις 16-1-2018 να μεταφέρει τον αμίαντο που υπάρχει στην περιοχή του Δρέπανου στην Πάτρα από την παλιά «ΑΜΙΑΝΤΙΤ» στη Μεγαλόπολη. Για το συγκεκριμένο ζήτημα υπάρχει απόφαση στις 7-11-2011 του τότε αποκεντρωμένου που ανάγκαζε την Εθνική Τράπεζα να μεταφέρει τον αμίαντο που υπήρχε στην «AMIANTIT» στο εξωτερικό. Όπως έκανε και η ΔΕΗ, όπως είπατε εσείς. Παρ’ ότι προσπάθησαν να αναστείλουν αυτή την απόφαση, το 4ο τμήμα του Συμβουλίου της Επικρατείας, με απόφαση του 2017, έβγαλε νόμιμη την απόφαση του αποκεντρωμένου του 2011, ότι είναι υποχρεωμένη η Εθνική Τράπεζα να μεταφέρει τον αμίαντο στο εξωτερικό. Άρα, λοιπόν, διαμορφώνεται αυτό το περιβάλλον. Για αυτόν ακριβώς τον λόγο υπάρχει κι αυτή η ανησυχία. Η ανησυχία και αγωνία εστιάζονται. Είναι βεβαρημένη η περιοχή εκεί.

Δεύτερον, η ιδιωτικοποίηση θα επιβαρύνει ενδεχόμενα περιβαλλοντικά την περιοχή.

Τρίτο ζήτημα είναι η διαχείριση απορριμμάτων και τα επικίνδυνα απόβλητα σε περιοχή με υδροφόρο ορίζοντα πλούσιο.

Όλα αυτά τα ζητήματα δημιουργούν συνθήκες ανησυχίας, κύριε Υπουργέ, πολύ περισσότερο που οι όποιες προδιαγραφές μπορεί να μην τηρηθούν στην πορεία. Το ξέρετε πολύ καλά.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ, κύριε Καραθανασόπουλε.

Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Είπα εξαρχής, κύριε Πρόεδρε, ότι είναι πολύ ενδιαφέρουσα η συζήτηση. Θα μπορούσαμε να συζητάμε και σε μια πολύ μεγαλύτερη διαδικασία. Να το κάνουμε, κύριε Καραθανασόπουλε, και σε άλλα επίπεδα.

Είναι η συμμετοχή του ιδιωτικού τομέα που δημιουργεί κινδύνους για το περιβάλλον; Έχουμε εμπειρία όλα αυτά τα χρόνια από τη χώρα μας.

Οι χωματερές στην Πελοπόννησο δεν έγιναν από τον ιδιωτικό τομέα. Έγιναν από την αυτοδιοίκηση και από την πολιτεία. Οι αποθέσεις στον περιβάλλοντα χώρο των βιομηχανιών έγιναν από τον ιδιωτικό τομέα. Θεωρώ, λοιπόν, ότι δεν μπορούμε να χρωματίζουμε και να αποδίδουμε την ευθύνη μόνο σε έναν τομέα της οικονομίας, της κοινωνίας για τα προβλήματα του περιβάλλοντος. Αυτά χαρακτηρίζουν όλη την ελληνική κοινωνία. Εγώ θα έλεγα ότι την ευθύνη πρέπει να την έχει πρώτα απ’ όλα η πολιτεία. Γιατί από εκεί ξεκινάει η εφαρμογή του περιβαλλοντικού ελέγχου, της περιβαλλοντικής επιθεώρησης και των περιβαλλοντικών κανόνων.

Υπάρχει πράγματι πρόβλεψη στον εθνικό σχεδιασμό, ώστε στα χρησιμοποιημένα λιγνιτωρυχεία να υπάρχουν μονάδες για τη διαχείριση των αποβλήτων των μονάδων της ΔΕΗ και του αμιάντου που προσβάλλουν την εργασία στις μονάδες αυτές, όταν αυτές αποξηλώνονται. Εγώ, λοιπόν, θα συμφωνούσα -όχι για την περιοχή της Μεγαλόπολης, γιατί για εκεί δεν έχω κάποια πρόταση- να έχουμε κι έναν άλλον κανόνα. Σε αυτές τις περιοχές που θέλουν αποκατάσταση και περιβαλλοντική προστασία να μη μεταφέρονται απόβλητα βιομηχανικά και επικίνδυνα από άλλες περιοχές. Να το δούμε αυτό. Είναι μια ενδιαφέρουσα πρόταση.

Βάλατε το θέμα της «AMIANTIT». Εγώ θέλω να πω και να ενημερώσουμε ότι υπάρχει απάντηση της ΔΕΗ, που αρνείται να δεχθεί τα απόβλητα αυτά. Πρώτα απ’ όλα, διότι δεν υπάρχει μονάδα. Σας είπα ότι η μονάδα αδειοδοτήθηκε το 2011, αλλά δεν κατασκευάστηκε. Και, παρ’ ότι υπήρξε αυτή η επιστολή της Εθνικής Τράπεζας, η ΔΕΗ έχει αρνηθεί. Δεν υπάρχει ανάγκη νέου κύκλου ανησυχίας και συζητήσεων.

Επειδή όμως είστε από την Αχαΐα, πρέπει να σας πω ότι έχει έρθει ο Δήμαρχος της Πάτρας στο γραφείο μαζί με τον Περιφερειάρχη -ως αυτοδιοίκηση, ανεξαρτήτως των πολιτικών χώρων- και ζήτησαν να βρούμε λύση για την «AMIANTIT», γιατί ακόμα κι αυτή η παλιά έγκριση που υπάρχει για την «AMIANTIT» δεν έχει υλοποιηθεί, με αποτέλεσμα τώρα τα επικίνδυνα απόβλητα να είναι εκτεθειμένα στην «AMIANTIT». Αυτό είναι ένα αδιέξοδο που και εμείς και η τοπική κοινωνία πρέπει να το λύσουμε. Γιατί, αν κάποιος αποφασίζει να υλοποιήσει ένα σχέδιο 50 εκατομμυρίων ευρώ, που δεν υπάρχουν, ο αμίαντος θα μείνει εκτεθειμένος όπως έχει μείνει τόσα χρόνια στην «AMIANTIT». Αυτό θα το συζητήσουμε ξανά με μια άλλη ευκαιρία. Όμως έχει αρνηθεί η ΔΕΗ, διότι δεν υπάρχει μονάδα.

Θέλω να πω, όμως, για τους κατοίκους της περιοχής ότι πρέπει να ξέρουν ότι η διαπραγμάτευσή μας όχι μόνο μείωσε κατά 5 εκατομμύρια το κόστος στη διαχείριση των αστικών απορριμμάτων, όχι μόνο μείωσε τις ποσότητες που βγαίνουν στις μονάδες κεντρικής διαχείρισης, αλλά έδωσε πέντε σταθμούς μεταφόρτωσης από δημόσιες επενδύσεις στην Πελοπόννησο, έτσι ώστε το κόστος μεταφοράς για τους πολίτες, που σας νοιάζει –και καλά κάνετε και σας νοιάζει- να είναι μικρότερο, τα δημοτικά τέλη χαμηλότερα –κάτι που οι προηγούμενες κυβερνήσεις δεν είχαν διαπραγματευτεί και δεν είχαν διεκδικήσει, γιατί μπορούσε να τροποποιηθεί το ΣΔΙΤ προς όφελος των δήμων και της περιφέρειας- και ταυτόχρονα έχουμε εξασφαλίσει την εγκατάσταση ενός φωτοβολταϊκού πάρκου, που θα δίνει και ρεύμα στις τοπικές κοινωνίες, οι οποίες έχουν -αν θέλετε- κάποιες επιπτώσεις.

Όμως, θέλω να συμφωνήσουμε μαζί ότι θα είμαστε πολύ αυστηροί όλοι από όλους τους χώρους των κομμάτων του δημοκρατικού τόξου, να μην υπάρχουν επιπτώσεις σε κανέναν υδροφορέα. Μπορούν να γίνουν ασφαλή έργα, ακόμα και στο κέντρο των πόλεων. Αυτή την επιστήμη την καινούργια, την καινοτομία και τη γνώση του περιβάλλοντος, που την έχει η Ευρώπη, πρέπει να τη διεκδικήσει και η Ελλάδα, γιατί έχει τους επιστήμονες. Δεν λέω ότι θα γίνει τίποτα σε επίπεδο πόλης. Δεν θα γίνει. Λέω, όμως, ότι υπάρχουν παραδείγματα που πρέπει να αξιοποιήσουμε εμείς στο επίπεδο της καινοτομίας, να παράγουμε ωφέλιμες ύλες από τα απορρίμματα, να τροφοδοτήσουμε την κυκλική οικονομία. Διότι σήμερα το 83% των υλικών που μπαίνουν στην οικονομία μας πηγαίνουν σε χωματερές. Χάνουμε, δηλαδή, το 83% της ύλης που εισέρχεται στην οικονομία μας και μια οικονομία που έχει ανάγκη από εργασία και προϊόν.

Όσον αφορά, όμως, τα λιγνιτωρυχεία της περιοχής της Μεγαλουπόλεως -γιατί είναι το τρίτο σκέλος της ερώτησής σας-, θέλω να σας πω ότι η ΔΕΗ έχει καταβάλει όλες τις αποζημιώσεις για την περιοχή αυτή. Είναι μεν ιδιοκτησία της, αλλά επιδιώκει την αποκατάσταση των εδαφών προς όφελος της τοπικής κοινωνίας και πρέπει να σας πω ότι και οι διαμορφώσεις των επιφανειών και οι καλλιέργειες και οι δασώσεις που γίνονται εκεί είναι προς όφελος της τοπικής κοινωνίας. Μάλιστα, εδώ έχω πληροφορία ότι στις περιοχές εκεί, στις αποθέσεις, δηλαδή, και τις περιοχές των ορυχείων, έχουν ήδη ολοκληρωθεί δενδροφυτεύσεις με εκατόν ογδόντα χιλιάδες δένδρα και έχουν δοθεί σε αγρότες, με συμβολικό τίμημα, αρκετές χιλιάδες στρέμματα. Για παράδειγμα, πέντε χιλιάδες στρέμματα έχουμε με δασικά είδη και δύο χιλιάδες στρέμματα με γεωργικές εκτάσεις. Πρόσφατα ολοκληρώθηκαν δεκατρία αγροτεμάχια οκτακοσίων δεκαπέντε στρεμμάτων στα Κυπαρίσσια. Έχουμε τέτοια νούμερα, δηλαδή. Δεκατέσσερα αγροτεμάχια το 2016 στο Λιγνιτικό Κέντρο Μεγαλόπολης δόθηκαν για καλλιέργεια βρόμης και κριθαριού.

Υπάρχει, δηλαδή, και μια συνεργασία με τον πρωτογενή τομέα και τις τοπικές κοινωνίες, για να γίνεται, μέσα από την αποκατάσταση των λιγνιτικών πεδίων, ενίσχυση και του πρωτογενούς τομέα.

Σε κάθε περίπτωση –και θέλω να κλείσω, γιατί έχω πάρει αρκετό χρόνο, κύριε Πρόεδρε-, θέλω να πω ότι η διαχείριση των απορριμμάτων δεν λέμε ότι είναι ένα εύκολο θέμα. Είναι ένα θέμα που χρειαζόταν περισσότερη πολιτική βούληση στο παρελθόν και ίσως και οικονομική ενίσχυση, εννοώ δημόσιες επενδύσεις. Πολλές φορές υπήρχε ο εύκολος τρόπος είτε τη χωματερής είτε να πούμε ότι θα τα πάρει όλα ο ιδιωτικός τομέας. Εμείς υποστηρίζουμε ότι είναι αρμοδιότητα και ευθύνη της τοπικής αυτοδιοίκησης και είναι τοπικός πόρος τα απορρίμματα και πρέπει να ενισχύεται η δυνατότητα της αυτοδιοίκησης να διαχειριστεί τα απορρίμματα, για να ενισχύσει και τις τοπικές κοινωνίες.

Νομίζω ότι σε αυτή την κατεύθυνση, που είναι και σύμφωνη με την ευρωπαϊκή στρατηγική για την κοινωνία της ανακύκλωσης, μπορούμε να βρούμε κοινό βηματισμό.

Σας ευχαριστώ, κύριε Καραθανασόπουλε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Προχωρούμε στην πρώτη με αριθμό 1259/6-3-2018 επίκαιρη ερώτηση πρώτου κύκλου της Βουλευτού Β΄ Πειραιά του Συνασπισμού Ριζοσπαστικής Αριστεράς κ. Εύης Καρακώσταπρος τον Υπουργό Περιβάλλοντος και Ενέργειας, σχετικά με την αποκατάσταση του Χώρου Ανεξέλεγκτης Διάθεσης Αποβλήτων (ΧΑΔΑ) Σχιστού.

Κυρία Καρακώστα, έχετε τον λόγο για την πρωτολογία σας.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Να καλημερίσω κι εγώ τον Υπουργό και να πω ότι έχουμε κάτι παρόμοιο με το προηγούμενο θέμα, αλλά είναι αρκετά σοβαρό.

Πράγματι, θίξατε το πώς δημιουργήθηκαν αυτά τα σοβαρά ζητήματα σχετικά με τη διαχείριση των αποβλήτων. Στην περιοχή μου, που είναι η περιοχή του Σχιστού, που ανήκει στο Πέραμα και στο Κερατσίνι, αλλά έχει αναφορά σε πάρα πολλούς δήμους, από το 1979, χωρίς έλεγχο βεβαίως, εναποτίθετο ο φωσφογύψος που προερχόταν από τα εργοστάσια των λιπασμάτων και τα εργοστάσια παραγωγής γύψου. Εκεί, λοιπόν, από το 1979 και για είκοσι περίπου χρόνια εναποτίθετο αυτό το προϊόν, το οποίο είναι ένα ραδιενεργό υλικό. Το 2006 ανατέθηκε στον ΠΕΣΥΔΑΠ, που είναι ο Περιβαλλοντικός Σύνδεσμος Δήμων Αθηνών και Πειραιώς, ο οποίος έχει αναφορά σε δεκαοκτώ δήμους, μέσα στους οποίους είναι και ο Δήμος Πειραιά και ο Δήμος Αθήνας. Μεγάλοι δήμοι, δηλαδή, πέρα από όλους τους δήμους της Β΄ Πειραιά κ.λπ.. Κατά τη διάρκεια της δεκαετίας που η μελέτη και η αδειοδότηση είχαν ισχύ, από το 2006, και η οποία αναφερόταν σε τέσσερις φάσεις, εκτελέστηκαν οι τρεις. Πρόκειται για μια επιφάνεια εκατόν είκοσι πέντε στρεμμάτων και έχουν ήδη ολοκληρωθεί περίπου τα ογδόντα τρία στρέμματα.

Πρόκειται για ένα πάρα πολύ σοβαρό έργο. Θέλω να διευκρινίσω εδώ ότι αυτός ο ΧΑΔΑ δεν έχει οργανικά υλικά -έχει σημασία, θα το εξηγήσω και παρακάτω-, έχει μόνο υλικό φωσφογύψου. Αυτό είναι σε σκόνη, όταν έχουμε ανέμους διαχέεται στην πόλη και επίσης, όταν το κεφάλι του είναι ένα κομμάτι που δεν έχει ολοκληρωθεί, μπαίνει το νερό της βροχής και στον υδροφόρο ορίζοντα, όπως είπαμε και στο προηγούμενο έργο, και δημιουργεί προβλήματα.

Επειδή, λοιπόν, αυτό το έργο αφορά άμεσα την υγεία του γενικού πληθυσμού και του υδροφόρου υπόγειου ορίζοντα και επειδή υπάρχουν σε αυτή τη φάση διαθέσιμοι χωματισμοί για την επικάλυψη αυτού του έργου δωρεάν από την «ΑΤΤΙΚΟ ΜΕΤΡΟ» και επειδή η περιφέρεια έχει ήδη βάλει στον προϋπολογισμό της 1 εκατομμύριο ευρώ για να αγοράσουμε μεμβράνες, θέλουμε τη διευκόλυνση σας και σας ρωτάμε:

Σε ποιες ενέργειες θα προβείτε, ώστε να εκδώσει η Αποκεντρωμένη Διοίκηση Αττικής άδεια αποπεράτωσης για την αποκατάσταση του έργου; Σημειωτέον ότι έχει κατατεθεί από το 2015 αυτή η αίτηση, εμπρόθεσμα, βεβαίως, και σύμφωνα με τις υποδείξεις της.

Επίσης, ποιο είναι το χρονοδιάγραμμα για την ολοκλήρωση αυτής της αποκατάστασης των εκατόν είκοσι πέντε στρεμμάτων του ΧΑΔΑ Σχιστού;

Καθώς υπάρχει η προηγούμενη από 7-1-2006 απόφαση της Περιφέρειας Αττικής, με την οποία χορηγείται άδεια περιβαλλοντικής αποκατάστασης του ΧΑΔΑ στη θέση Λακκώματα Σχιστού του Δήμου Περάματος της Νομαρχιακής Αυτοδιοίκησης Πειραιά, πώς διασφαλίζεται η συνέχεια της διοίκησης αλλά και η προστασία του περιβάλλοντος, στην περίπτωση που τμήμα του χώρου αυτού χαρακτηριστεί ως ανενεργό λατομείο, όπως τώρα τελευταία ζητάει η αποκεντρωμένη, προκειμένου να συνεχιστεί αυτό το έργο;

Είναι πολύ σοβαρό το να αντιμετωπίσουμε τη διοίκηση και τις αγκυλώσεις της, προκειμένου να λυθούν αυτά τα πολύ σοβαρά προβλήματα και να υπάρχει και μια συνέχεια της δημόσιας διοίκησης.

Αυτά θα ήθελα να πω σε πρώτη φάση και συνεχίζουμε.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κυρία Καρακώστα.

Παρακαλώ, κύριε Υπουργέ, έχετε τον λόγο για την πρωτολογία σας.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία Καρακώστα, να σας ευχαριστήσω για αυτή την ερώτηση, η οποία πρέπει και εγώ να ομολογήσω ότι φέρνει στην επιφάνεια ένα θέμα ιδιαίτερα πολύπλοκο, και ελπίζω να κάνουμε ένα βήμα σήμερα για την επίλυσή του, γιατί αρκετά χρόνια ταλαιπωρεί την περιοχή. Και είναι ένα θέμα το οποίο συνδέεται με αυτά που συζητάγαμε και στην προηγούμενη ερώτηση, με τη διαχείριση των αποβλήτων.

Στην περίπτωση αυτή, πράγματι, είναι απόβλητα επαγγελματικών δραστηριοτήτων κατά πλειοψηφία. Από τους έντεκα εκατομμύρια τόνους, τουλάχιστον οι δέκα είναι σίγουρα από φωσφογύψο, που εδώ και χρόνια απορρίπτονταν στην περιοχή. Αν δεν κάνω λάθος, το 1979 ξεκίνησε αυτή η μίσθωση του χώρου από το Ταμείο Εθνικού Στόλου, έτσι ώστε να παραλάβει τα υλικά αυτά. Αυτή η απόρριψη γινόταν επί είκοσι χρόνια, δηλαδή από το 1979 μέχρι το 1999 γινόταν η απόρριψη αυτή των υπολειμμάτων της βιομηχανίας λιπασμάτων, ενώ ταυτόχρονα είχαμε και απόρριψη μέχρι το 2006 διάφορων αποβλήτων, τα περισσότερα από τα οποία ήταν από κατασκευές και κατεδαφίσεις, όπως λένε οι αναφορές.

Πρέπει και εγώ να συμφωνήσω μαζί σας ότι αυτή η αποκατάσταση δεν έγινε από τον ρυπαίνοντα. Αυτό είναι ένα πρώτο σημαντικό θέμα, το οποίο πρέπει να το πούμε στο Κοινοβούλιο. Δεν έγινε από τον ρυπαίνοντα η αποκατάσταση, αλλά ανέλαβε ο σύνδεσμος των δήμων την αποκατάσταση. Καλώς έκανε ο σύνδεσμος των δήμων και ανέλαβε την αποκατάσταση και καλώς κάνει και η πολιτεία και η περιφέρεια και χρηματοδοτούν σήμερα.

Πρέπει, όμως, να επισημάνουμε ότι αυτή η λογική διαχείρισης όπου ο ρυπαίνων δεν πληρώνει και όπου ο ρυπαίνων ρυπαίνει μόνο και φεύγει και τον καλύπτει η πολιτεία, είναι ίσως ένα από τα στοιχεία της κακοδαιμονίας της ελληνικής πολιτικής που μας έφερε μέχρι εδώ σήμερα, της μεγάλης κρίσης που ζήσαμε και των μεγάλων αλλαγών που γίνονται, που αυτή τη στιγμή τα πληρώνει όλος ο ελληνικός λαός.

Δεν έχουμε, βέβαια, πρόστιμο στην περιοχή του Σχιστού. Κάτι είναι και αυτό, γιατί σε όλη την υπόλοιπη Ελλάδα πρέπει να σας πω ότι έχουμε πληρώσει περίπου 50 εκατομμύρια ευρώ για πρόστιμα χωματερών, διότι η Ελλάδα κυριαρχούταν από χωματερές και αυτή ήταν, αν θέλετε, μια απεικόνιση πολιτικών επιλογών και καθυστέρησης.

Ο Περιβαλλοντικός Σύλλογος των Δήμων Αθηναίων και Πειραιώς, όμως, ανέλαβε την αποκατάσταση με την ΚΥΑ 50910/2013. Αυτή η άδεια περιβαλλοντικής αποκατάστασης είχε τέσσερις φάσεις και για να μην τα πολυλογώ, έχουν ολοκληρωθεί, όπως είπατε και εσείς, τρεις. Μετά από αρκετές καθυστερήσεις του έργου αυτού, γνωρίζω ότι έχει υποβληθεί μία μελέτη επικαιροποίησης και τροποποίησης της άδειας αποκατάστασης και από το 2015 ξεκινούν κάποια γραφειοκρατικά προβλήματα στην επίλυση του έργου.

Να πω, λοιπόν, ότι για εμάς υπάρχει εγκεκριμένη μελέτη κι έχουμε το σχέδιο αποκατάστασης σε τέσσερις φάσεις. Υπάρχει κίνδυνος ή θέμα που έχει προκύψει από τη μη συνεπή υλοποίηση της μελέτης; Να το πούμε δημόσια, όχι. Έχουμε κάνει ειδικά προγράμματα παρακολούθησης. Γίνεται monitoring στην περιοχή και για τις καθιζήσεις και για το βιοαέριο και για τον υδροφορέα και από την Ελληνική Επιτροπή Ατομικής Ενέργειας. Γιατί καλό είναι τα ξεκαθαρίσουμε αυτά προς την τοπική κοινωνία. Δεν υπάρχει αυτή τη στιγμή πρόβλημα ασφάλειας, δημόσιας υγείας ή οτιδήποτε άλλο.

Άρα εκτιμούμε ότι σε επίπεδο περιβαλλοντικό και τεχνικό μπορούμε να συνεχίσουμε από το προηγούμενο σημείο της αποκατάστασης. Διότι μπαίνει ένα ερώτημα, αν έχει υλοποιηθεί όλη η μελέτη αποκατάστασης ή όχι. Θεωρούμε, λοιπόν, ολοκληρωμένη κατά τα τρία τέταρτα την αποκατάσταση και υπολείπεται το ένα τέταρτο.

Γνωρίζω ότι αρχειοθετήθηκε η αίτηση του συνδέσμου των δήμων για την ολοκλήρωση της τέταρτης φάσης και κρίθηκε ότι η περιοχή αυτή αντιστοιχεί στα ενεργά λατομεία. Ξέρετε, όμως, αυτό που χρειάζεται να πούμε κι εμείς, γιατί πρέπει να πάρουμε την πολιτική ευθύνη, είναι ότι ένα περιβαλλοντικό πρόβλημα δεν αρχειοθετείται. Παρ’ ότι μπορεί μία υπηρεσία να χρησιμοποιεί αυτόν τον όρο, εμείς ξέρουμε ότι απέναντι στην κοινωνία και στο περιβάλλον πρέπει να δηλώσουμε ότι το περιβαλλοντικό πρόβλημα της μη ολοκλήρωσης της αποκατάστασης στο Σχιστό δεν αρχειοθετείται. Άρα πρέπει να ολοκληρωθεί.

Και ο μόνος τρόπος για να ολοκληρωθεί δεν είναι ως μη αποκατεστημένο λατομείο που δεν έχει ιδιοκτήτη, γιατί ήταν ένας χώρος που δόθηκε από το Ταμείο Στόλου στα λιπάσματα και παραιτήθηκε από το 1999, αν δεν κάνω λάθος, από αυτή τη δραστηριότητα. Σήμερα έχουμε την υποχρέωση να το αποκαταστήσουμε και ως δημόσιο χώρο είτε είναι αυτοδιοίκηση είτε περιφέρεια είτε πολιτεία.

Εφόσον, λοιπόν, υπάρχει και η χρηματοδότηση και ο φορέας διατίθεται να ολοκληρώσει την αποκατάσταση, θεωρούμε ότι το έργο πρέπει να ξαναγυρίσει από το αρχείο και να ολοκληρωθεί με βάση την αποκατάσταση της κοινής υπουργικής απόφασης 50910. Αυτό είναι ένα κομβικό ζήτημα για το οποίο πρέπει να συνεργαστούμε με το Υπουργείο Εσωτερικών και την αποκεντρωμένη, διότι πρέπει να υλοποιηθεί από την αποκεντρωμένη. Η αρμόδια υπηρεσία για την αδειοδότηση είναι η αποκεντρωμένη. Εμείς, ως Υπουργείο περιβάλλοντος και Ενέργειας, θα συνηγορήσουμε και θα υπερασπιστούμε και θα πιέσουμε προς αυτή την κατεύθυνση.

Το πρώτο, όμως, που θέλω να σας δηλώσω –γιατί θα πω και τις λεπτομέρειες στη δευτερομιλία μου- είναι ότι δεν μπορεί να αρχειοθετηθεί ένα θέμα ολοκλήρωσης αποκατάστασης, ότι πρέπει η αποκατάσταση να ολοκληρωθεί και ότι η συγκυρία σήμερα των διαθέσιμων πόρων αλλά και της περιβαλλοντικής ανάγκης αποκατάστασης, γιατί το έργο θα είναι επικίνδυνο αν δεν ολοκληρωθεί, επιβάλλει να ολοκληρωθεί το έργο. Άρα πρέπει να αρθεί από το αρχείο και να συνεχιστεί στο πλαίσιο της αρχικής μελέτης αποκατάστασης.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Κυρία Καρακώστα, έχετε τον λόγο για τη δευτερολογία σας.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Ευχαριστώ πολύ τον κύριο Υπουργό που ανέλυσε εξαιρετικά το θέμα που μας ενδιαφέρει.

Για εμάς είναι πάρα πολύ σημαντικό, για την περιοχή μας, αλλά και για τον ευρύτερο χώρο, όπως είπα προηγουμένως. Εδώ έχουμε να αντιμετωπίσουμε αγκυλώσεις υπηρεσιών. Πιθανά, αυτό να είναι πιο δύσκολο να αντιμετωπιστεί από την πολιτική άποψη, την οποία αντιλαμβάνομαι ότι ως Υπουργείο έχετε, κι έχετε σαφή άποψη γι’ αυτό.

Οι αγκυλώσεις των υπηρεσιών περιγράφονται σε ένα χαρτί που θα καταθέσω για τα Πρακτικά, το οποίο περιγράφει ακριβώς τη συνολική αλληλογραφία που έχει γίνει μεταξύ του ΠΕΣΥΔΑΠ και της αποκεντρωμένης διοίκησης. Πρόκειται, δηλαδή, για μια αλληλογραφία ανάμεσα στο 2015 και στο σήμερα, η οποία περιλαμβάνει τετρακόσιες δεκαεπτά ημέρες ερωτήσεων και απαντήσεων. Είναι ένα τραγικό σημείο για τη λύση των προβλημάτων, πραγματικά.

Ξεκινήσαμε με αγκυλώσεις του τύπου ότι αυτός ο ΧΑΔΑ μπορεί να παράγει βιοαέριο, πράγμα αδύνατον, διότι δεν έχει οργανικά υλικά, έχει αδρανές υλικό. Έκαναν ειδική μελέτη από το Πολυτεχνείο για να αποδείξουν ότι δεν υπάρχει βιοαέριο. Από εκεί ξεκινώντας, διατηρώντας τον τίτλο ΧΑΔΑ, φτάσαμε σε ένα έγγραφο της αποκεντρωμένης διοίκησης τον Δεκέμβριο του 2017 να αλλάζει τον τίτλο του και από ΧΑΔΑ να τον κάνει λατομική ζώνη. Προσέξτε, στη λατομική ζώνη δεν είναι υποχρεωμένοι, παραδείγματος χάριν, να βάλουν μεμβράνες. Άρα, λοιπόν, θα έχουμε μία αποκατάσταση έργου σαν λατομείο, χωρίς μεμβράνες. Άρα ο υδροφόρος ορίζοντας θα συνεχίζει να έχει το αντίστοιχο πρόβλημα.

Δεν είναι δυνατόν μια διοίκηση να πληρώνει επί τρεις συνεχείς φάσεις, να τις αναγνωρίζει, να κάνει παραλαβή προσωρινή, παραλαβή οριστική, να πληρώνει και μετά να λέει ότι το έργο δεν τελέστηκε σωστά. Είναι σοβαρές παραλήψεις αυτές της διοίκησης, τις οποίες, ειλικρινά, παραλάβαμε, αλλά έχει μεγάλη σημασία να αντιμετωπίσουμε κιόλας.

Επ’ αυτού, λοιπόν, έχει πολύ μεγάλη σημασία η συνεργασία των φορέων, έτσι ώστε να τελειώσουμε.

Έχω δε να σας πω ότι έφτασα σήμερα μετά από τόσες μέρες να σας κάνω αυτή την ερώτηση, διότι υπήρξε μια πλήρης αγανάκτηση μετά τη δική μου προσπάθεια αλλά και των φορέων. Έχουμε, δηλαδή, καλέσει την αποκεντρωμένη διοίκηση και τους φορείς της, στον τόπο αυτό, σε συνάντηση των δεκαοκτώ δήμων μαζί με τον περιφερειάρχη, λέμε ότι το πρόβλημα είναι τόσο σοβαρό για τις περιοχές μας, εκφράζουμε την αγωνία μας και ζητάμε τη λύση -όλο αυτό ενάμιση χρόνο πριν- έχει επέμβει ο Υπουργός Ναυτιλίας, κ. Κουρουμπλής με πρωτοβουλία του, μιας και είναι στην περιοχή και μιας και δέχεται τις πιέσεις μας και αυτός ως Υπουργός για να λύσουμε αυτό το πρόβλημα και παρ’ όλα αυτά φτάνουμε στο σημείο να αλλάζει ο τίτλος ΧΑΔΑ και να γίνεται λατομείο.

Οι συνεννοήσεις, δηλαδή, που έχουν γίνει δύο χρόνια τώρα με συμβουλές της υπηρεσίας, να αλλάζουμε μελέτες, να προωθούμε μελέτες, να πληρώνει το ΠΕΣΥΔΑΠ, δηλαδή οι δήμοι, χρήματα προκειμένου να ακολουθήσουν τις συμβουλές της αποκεντρωμένης διοίκησης και όλο αυτό να μην έχει τέλος. Σε αυτό ζητάμε πραγματικά με ένταση και με αγωνία να λύσετε το πρόβλημα.

Προσέξτε τι αντιμετωπίζουμε πέρα από το περιβαλλοντικό πρόβλημα. Τα χώματα του μετρό τελειώνουν, διότι το μετρό στον Πειραιά τελειώνει. Άρα θα επιβαρυνθούν οι δήμοι ένα τεράστιο κόστος. Και η περιφέρεια η οποία αναγνωρίζει το έργο ως πολύ σημαντικό, δεν μπορεί να κρατά στον προϋπολογισμό της ένα εκατομμύριο για τρία και τέσσερα χρόνια, όπως αντιλαμβάνεστε.

Άρα, λοιπόν, ζητάμε μια άμεση λύση στο πλαίσιο το πολύ των δύο μηνών.

Ευχαριστώ πολύ.

(Στο σημείο αυτό η Βουλευτής κ. Ευαγγελία (Εύη) Καρακώστα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κυρία Καρακώστα.

Είναι ενδιαφέρουσα η ερώτηση, κύριε Υπουργέ. Και οι τετρακόσιες επιστολές που άκουσα, έχουν και αυτές τη σημειολογία τους.

Ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κοιτάξτε, το ιστορικό είναι αυτό. Το ακούσαμε όλοι.

Εμείς ξέρουμε ότι αυτή τη στιγμή στην περιοχή έχουμε ένα έργο το οποίο από το 2006 έως το 2015 η διοίκηση το αντιμετώπιζε ως υποκατάσταση ΧΑΔΑ. Καλώς ή κακώς ήταν έτσι. Είπα ότι έπρεπε ο ρυπαίνων να πληρώνει. Δεν πλήρωσε. Είπα ότι ίσως έπρεπε να δοθεί αλλού η διάθεση των αποβλήτων φωσφογύψου το 1979. Αυτά όλα δεν έγιναν. Πάντως από το 2006 μέχρι το 2015 αντιμετωπίζεται ως υποκατάσταση ΧΑΔΑ και κατά τα ¾ έχει γίνει.

Μπορεί να ήταν ένα παλιό ενεργό λατομείο στην περιοχή. Πάντως εμείς θεωρούμε ότι τα ενεργά λατομεία –και υπάρχει σχετική διάταξη νόμου- μπορούν να είναι χώροι όπου διατίθενται απόβλητα αδρανή και επεξεργασμένα όπως αυτά που είναι εκεί. Και αυτό νομοθετικά είναι καλυμμένο.

Σε κάθε περίπτωση, όμως, εμείς ερχόμαστε να τοποθετηθούμε ως πολιτική ηγεσία. Λέμε, λοιπόν, ότι το έργο πρέπει να ολοκληρωθεί. Εφόσον το έχουν αναλάβει οι δήμοι και ο σύνδεσμός τους επιδεικνύει τη βούληση αποκατάστασης, πρέπει να την αξιοποιήσουμε. Εφόσον η περιφέρεια έχει 1 εκατομμύριο ευρώ, πρέπει και αυτό να αξιοποιηθεί. Έχουμε, δηλαδή, και τη βούληση και τον φορέα και τη χρηματοδότηση.

Άρα, λοιπόν, εμείς συνηγορούμε και θα συνεργαστούμε με το Υπουργείο Εσωτερικών, ώστε το έργο να συνεχιστεί ως αποκατάσταση ΧΑΔΑ ή ως αποκατάσταση ρυπασμένου χώρου εν πάση περιπτώσει, γιατί αυτή είναι και η πραγματικότητα. Δεν είναι ανάγκη να κολλήσουμε –να το πω έτσι- στον χαρακτηρισμό του ως ενεργό λατομείο. Γιατί η αποκατάσταση και ως ενεργό λατομείο παραμένει σημαντική.

Έχουμε την αρμοδιότητα –είναι εδώ και ο Υπουργός- και των λατομείων Δεν έχουμε πρόβλημα να πούμε πως ό,τι και εάν είναι, πρέπει να αποκατασταθεί. Δεν πρέπει να παραμείνει διότι και πιθανή –αν θέλετε- μεταφορά αερούμενων σωματιδίων έχουμε, αλλά τίθεται και σε κίνδυνο η πιθανή πλημμυρική κατάσταση των υπολοίπων τμημάτων της αποκατάστασης.

Άρα, λοιπόν, εμείς λέμε ότι ασχέτως του ποια είναι η κατάσταση και χωρίς να κολλάμε σε πιθανές –αν θέλετε- γραφειοκρατικές ή τυπικές ορολογίες, πρέπει να σταματήσει αυτή η διελκυστίνδα. Εμείς συμφωνούμε ότι το έργο πρέπει να ολοκληρωθεί ως αποκατάσταση ΧΑΔΑ με βάση την ΚΥΑ 50910, με βάση το αρχικό σχέδιο για την τέταρτη κυψέλη, το τέταρτο στάδιο, με τη χρηματοδότηση της περιφέρειας και με τον σύνδεσμο των δήμων υπεύθυνο να παραλάβει και πιθανά υπολείμματα ανενεργά και διαθέσιμα για την κατάσταση αυτή. Και αυτό θα το κρίνει η μελέτη και ο σύνδεσμος των δήμων. Εμείς θα παρέμβουμε σε αυτή την περίπτωση για να συνεχιστεί το έργο και θα αναλάβουμε ενέργειες μετά τη δική σας ερώτηση με το Υπουργείο Εσωτερικών και την αποκεντρωμένη για την καλύτερη περιβαλλοντική και άμεση λύση του προβλήματος.

Διότι, και αυτό είναι ένα από τα ζητήματα που μας έχουν μείνει ανοικτά. Πρέπει να κλείσει. Είναι πολύ κοντά στην πρωτεύουσα, είναι πολύ σημαντικός χώρος. Τον χρειαζόμαστε και πρέπει να δώσουμε καλά παραδείγματα στην τοπική κοινωνία. Η αποκατάσταση του χώρου αυτού και ένα περιβαλλοντικό πάρκο στην περιοχή αυτή και η φύτευση που θα γίνει, είναι απόδειξη στην κοινωνία ότι τα πράγματα μπορούν να γίνουν και αλλιώς. Και σε αυτό θα επιμείνουμε.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Προχωρούμε στην επόμενη επίκαιρη ερώτηση, την οποία θα απαντήσει ο Υπουργός Περιβάλλοντος και Ενέργειας, κ. Γεώργιος Σταθάκης.

Είναι η τρίτη με αριθμό 1184/28-2-2018 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας με θέμα: «Άρση κορεσμένου ηλεκτρικού δικτύου Πελοποννήσου».

Κύριε Μανιάτη, έχετε τον λόγο για την πρωτολογία σας και ελπίζω να λυθεί και αυτό το θέμα, γιατί πολλά χρόνια το ακούω.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε, και ελπίζω σήμερα με την απάντηση του ο Υπουργός να μας πει ότι μπορεί να άρει τον κορεσμό της Πελοποννήσου.

Κύριε Υπουργέ, το 2014 πήραμε μια νομοθετική πρωτοβουλία, η οποία δίνει μια τεράστια ώθηση στη σύγχρονη, την ψηφιακή γεωργία, τη μοντέρνα γεωργία, τη γεωργία ακριβείας με βάση την οποία μπορεί να μειωθεί κατά τουλάχιστον 60% το κόστος καλλιέργειας αγροτικών προϊόντων με την αξιοποίηση νέων τεχνολογιών.

Το 2014 τι κάναμε; Νομοθετήσαμε για πρώτη φορά, η πρώτη κυβέρνηση σε επίπεδο Ευρώπης, κατά προτεραιότητα και κατ’ εξαίρεση οι τοπικοί οργανισμοί εγγείων βελτιώσεων της χώρας**,** οι τετρακόσιοι ΤΟΕΒ, στους οποίους είναι ενταγμένοι τριακόσιες χιλιάδες Έλληνες αγρότες, να μπορούν να βάλουν φωτοβολταϊκές μονάδες, ώστε να μειώσουν το κόστος της ενέργειας του ηλεκτρικού κατά 60%.

Την ίδια στιγμή πρέπει να σας πω ότι κάναμε μια μελέτη στην Αργολίδα, στο νομό μου. Ο μέσος αγρότης της Αργολίδας πληρώνει περίπου 6.000 ευρώ μόνο για ρεύμα κάθε χρόνο για να ποτίσει τα χωράφια του. Στην Αργολίδα έχουμε πάνω από δέκα τοπικούς οργανισμούς εγγείων βελτιώσεων, στους οποίους είναι ενταγμένοι πάνω από τρεις χιλιάδες αγρότες. Μιλούμε για μια παρέμβαση, η οποία σε όλη την Ελλάδα, στους τριακόσιους ΤΟΕΒ, και ειδικά στην Αργολίδα, μπορεί να μειώσει δραστικά το κόστος καλλιέργειας και να δώσει μια μεγάλη ανάσα στους αγρότες.

Δυστυχώς, η Κυβέρνηση, κύριε Υπουργέ, δεν το επιτρέπει γιατί λέει ότι το δίκτυο της Πελοποννήσου είναι κορεσμένο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η Κυβέρνηση;

**ΙΩΑΝΝΗΣ ΜΑΝΙΑΤΗΣ:** Η Κυβέρνηση το λέει.

Ακούστε, λοιπόν, τώρα γιατί κάνετε λάθος. Το 2012, λοιπόν, η Ρυθμιστική Αρχή Ενέργειας αποφάσισε ότι το δίκτυο της Πελοποννήσου είναι κορεσμένο και αυτό γιατί; Γιατί το 2012 οι μονάδες που λειτουργούσαν και οι μονάδες που είχαν πάρει άδεια λειτουργίας είχαν 1.900 MW. Κρατήστε τον αριθμό αυτόν, 1.900 MW. Άρα στα 1.900 MW έχουμε πλαφόν.

Σήμερα, κύριε Υπουργέ, ξέρετε πόσα λειτουργούν, γιατί λόγω της κρίσης, που την έκανε χειρότερη ο ΣΥΡΙΖΑ, πολλοί άνθρωποι δεν δουλεύουν και πολλές επενδύσεις δεν έχουν γίνει; Σήμερα από τα 1.900 MW, που ήταν το κορεσμένο, λειτουργούν 1.200 MW και έχουν προσφορά σύνδεσης φωτοβολταϊκά άλλα 200 MW. Συνολικά, λοιπόν, σήμερα που μιλάμε, αυτά που λειτουργούν και αυτά που αναμένεται να λειτουργήσουν είναι 1.400 MW.

Κύριε Υπουργέ, από τα 1.900 MW που είναι το ανώτατο όριο μέχρι τα 1.400 MW που λειτουργούν και αναμένεται να λειτουργήσουν, περισσεύουν για τους αγρότες της Πελοποννήσου και της Αργολίδας 500 MW και το τονίζω. Άρα μπορεί και πρέπει τώρα με ευθύνη της Κυβέρνησης να κληθούν η Ρυθμιστική Αρχή Ενέργειας, οι αρμόδιοι φορείς και να άρουν το κορεσμένο.

Και, ξέρετε, γιατί έχετε μια ακόμη υποχρέωση να το άρετε; Διότι στο δεκαετές πρόγραμμα του ΑΔΜΗΕ –υποτίθεται, δεν ξέρω σε ποιον βαθμό η Κυβέρνησή σας θα το υλοποιήσει- έχετε δεσμευθεί να φτιάξετε και μια καινούργια γραμμή από τη Μεγαλόπολη μέχρι το Αντίρριο, που θα πρέπει να είναι έτοιμη η γραμμή αυτή το δεύτερο εξάμηνο του 2018 και η οποία θα χωρέσει άλλα 400 MW.

Σύνολο, κύριε Υπουργέ, για να συνοψίσω: Σήμερα που μιλάμε, μέσα στο 2018, η Κυβέρνηση έχει τη δυνατότητα να δώσει άδειες στους αγρότες της Αργολίδας και της Πελοποννήσου συνολικότερα να εγκαταστήσουν όσες μονάδες φωτοβολταϊκών και αιολικών θέλουν, διότι πολύ απλά, σήμερα που μιλάμε έχουμε περιθώριο για άλλα 500 MW και μέχρι το τέλος της χρονιάς θα έχουμε περιθώριο για άλλα 400 MW και επομένως, συνολικά, 900 MW.

Επειδή όμως αυτά για να γίνουν, θέλουν αποφάσεις της Κυβέρνησης και ταυτόχρονα θέλουν και μια στήριξη για να χρηματοδοτηθούν οι συγκεκριμένες δράσεις, χρήσιμο θα ήταν με αυτή την απόφαση, που ελπίζω ότι θα πάρει ο αρμόδιος Υπουργός, να συνεννοηθεί και με τον Υπουργό Αγροτικής Ανάπτυξης της Κυβέρνησης, ώστε να εντάξει αυτές τις πρωτοβουλίες των τοπικών οργανισμών εγγείων βελτιώσεων και των μεμονωμένων αγροτών ή ομάδων αγροτών μέσα στο πρόγραμμα αγροτικής ανάπτυξης ή και–το τονίζω αυτό- στο πακέτο Γιούνκερ, στο οποίο τέτοιου είδους δράσεις μπορούν άριστα να ενταχθούν, διότι έχουν χρηματοδότηση του ιδιωτικού τομέα, αγρότες, δάνειο από τράπεζες που μπορεί να παρθεί και χρηματοδότηση από το δημόσιο τομέα, από το καινούργιο ΕΣΠΑ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, με μεγάλο ενδιαφέρον θα ακούσουμε την απάντησή σας στην πρωτολογία σας.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν έχω την παραμικρή επιφύλαξη ότι οι προηγούμενες κυβερνήσεις ήταν καταπληκτικές στον σχεδιασμό, μοναδικές! Μοναδικές, δηλαδή αυτό θα είναι μάθημα για πολλές δεκαετίες!

Ο κ. Μανιάτης μάς είπε ότι έβαλε τον συμψηφισμό. Τον έβαλε τον συμψηφισμό. Μας είπε ότι αδειοδότησε τις ΑΠΕ της Πελοποννήσου. Βεβαίως και αδειοδοτήθηκαν χιλιάδες ΑΠΕ της Πελοποννήσου. Ιδρύθηκε στη Μεγαλόπολη ο σταθμός φυσικού αερίου της ΔΕΗ. Τεράστια επένδυση! Δεν υπήρχε, όμως, δίκτυο. Το 2012 δεν υπήρχε δίκτυο! Το επαναλαμβάνω, το 2012!

Όταν μπαίνει, λοιπόν, το 2015 σε λειτουργία η μονάδα φυσικού αερίου της ΔΕΗ, την έχουμε σε μη εμπορική χρήση, δοκιμαστική χρήση ακόμη. Δεν έχει πού να δώσει το ρεύμα. Καταπληκτικός σχεδιασμός; Πειστήκατε; Οι άδειες των ΑΠΕ έμειναν άδειες των ΑΠΕ, οι ΤΟΕΒ δεν μπορούσαν να κάνουν απολύτως τίποτα και τα σχέδια του ΑΔΜΗΕ –αυτά παραλάβαμε, τα δικά σας σχέδια παραλάβαμε- έλεγαν ότι για το 2020 και το 2022 και τα κάναμε 2019 και 2021, για να αποκατασταθεί η διασύνδεση της Πελοποννήσου.

Άρα απορώ πώς έρχεστε εδώ και δημαγωγείτε για τα πεπραγμένα του δικού σας σχεδιασμού, τον οποίο προσπαθούμε να διορθώσουμε με χίλια ζόρια και με βάση την επιτάχυνση που έχει γίνει από τον ΑΔΜΗΕ υποσχόμαστε ότι η πρώτη διασύνδεση θα συνδέσει τη Μεγαλόπολη με τη δυτική Ελλάδα 400 KW, που θα επιτρέψει την πλήρη απορρόφηση του φυσικού αερίου της ΔΕΗ -αυτό που μόλις είπατε είναι να κλείσουμε τη Μεγαλόπολη, για να βάλουμε μερικές ΑΠΕ, δεν γίνονται αυτά τα πράγματα και η δεύτερη θα τη συνδέσει το 2021 με την Κόρινθο. Αυτές οι δύο θα δημιουργήσουν τις προϋποθέσεις, πρώτον, να δουλεύει πλήρως η μονάδα της Μεγαλόπολης με βάση τις δυνατότητές της και να αρχίσει να αποδίδει και για τη ΔΕΗ και δεύτερον, να ενσωματώσουμε όλες τις άδειες των ΑΠΕ που έχουμε δώσει συν το επιπρόσθετο μεγάλο μέρος που υπολογίζουμε ότι θα δημιουργηθεί με ΑΠΕ από τις ενεργειακές κοινότητες, για τις οποίες ενεργειακές κοινότητες ο νόμος μας είναι κομμένος και ραμμένος στα μέτρα των ΤΟΕΒ.

Το 2019, λοιπόν. Υπομονή έναν χρόνο. Πρέπει να πληρώνουμε για πολλά χρόνια τους δικούς σας σχεδιασμούς. Τους δικούς μας θα τους δοκιμάσουν στο μέλλον, αλλά σας διαβεβαιώ: Αδειοδοτήσεις χωρίς προϋποθέσεις, ώστε να έχουν νόημα αυτές οι αδειοδοτήσεις, εμείς δεν κάνουμε.

**ΠΡΟΕΔΡΕΥΩΝ (Δημήτριος Καμμένος):** Το ενδιαφέρον μου παραμένει, κύριε Μανιάτη, να σας ακούσω τώρα.

Κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Χαίρομαι πάρα πολύ που έχω απέναντί μου έναν Υπουργό, που έχει τη δυνατότητα να κάνει λογικά και χρονικά άλματα, χαοτικού όμως χαρακτήρα!

Ακούστε, κύριε Πρόεδρε, την απάντηση στην πολύ χαμογελαστή απάντηση που προσπάθησε να μου δώσει ο κύριος Υπουργός.

Κύριε Υπουργέ, επειδή είστε τρία χρόνια Κυβέρνηση, μπορείτε να μας πείτε τι ακριβώς έχετε κάνει εσείς, για να υλοποιήσετε τη γραμμή υψηλής τάσης που συνδέει τη Μεγαλόπολη με το Αντίρριο και τη Μεγαλόπολη με την Κόρινθο, που οι δυο αυτές γραμμές θα συνεισφέρουν 1.000 MW;

Μπορείτε, επίσης, να μας πείτε τι ακριβώς έχετε κάνει έτσι ώστε να απαντήσετε στο έγγραφο της Ρυθμιστικής Αρχής Ενέργειας, της δικής σας; Ξέρετε εδώ δυστυχώς, ο δικός σας καθρέφτης σάς αποκαλύπτει. Πριν λίγες βδομάδες, μου απαντήσατε στο ίδιο ερώτημα. Kαι η Ρυθμιστική Αρχή Ενέργειας, η δική σας, με δική σας υπογραφή λέει στο έγγραφο που μου έστειλε ότι έχω στείλει τρεις επιστολές στους φορείς του ηλεκτρισμού που εσείς εποπτεύετε και τους κάνει τεράστιες, σημαντικές παρατηρήσεις για τις αδικαιολόγητες καθυστερήσεις στην υλοποίηση των γραμμών υψηλής τάσης.

Θα καταθέσω το έγγραφο της δικής σας Ρυθμιστικής Αρχής Ενέργειας που λέει ότι με ευθύνη σας -και εδώ είναι πια η ευθύνη της πολιτικής ηγεσίας- τρία χρόνια δεν έχει γίνει απολύτως τίποτα.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επανέρχομαι, λοιπόν, κύριε Πρόεδρε, και λέω: Μπορεί η σημερινή Κυβέρνηση να επαίρεται ότι πατά πάνω στα γερά θεμέλια που άφησε η προηγούμενη κυβέρνηση, αλλά αυτό που δεν έχει κανένα δικαίωμα να κάνει είναι να δεσμεύει το μέλλον των Ελλήνων αγροτών και ειδικά των αγροτών της Πελοποννήσου, διότι ουσιαστικά τρία χρόνια που κυβερνάει η Κυβέρνηση ΣΥΡΙΖΑ - ΑΝΕΛ δεν έχει γίνει απολύτως τίποτα. Και προκαλώ τον Υπουργό να μου πει ποια βήματα έχει κάνει η Κυβέρνησή του, αυτά τα τρία χρόνια, προκειμένου σήμερα να έχει γίνει πράξη η άρση του κορεσμένου;

Kαι επειδή, λοιπόν, ο κύριος Υπουργός ανέφερε και τη μονάδα της Μεγαλόπολης, θα ήθελα να του πω ότι η μονάδα της Μεγαλόπολης είναι 800 MW, λειτουργεί στα 500 MW από το 2015. Εδώ και τρία χρόνια, ξέρετε ότι έπρεπε να είχατε επισπεύσει την πιο προωθημένη γραμμή που ήταν «Μεγαλόπολη - Αντίρριο» και δεν έχετε κάνει τίποτα. Γι’ αυτό και δεν μου λέτε τίποτα για το τι έχει γίνει τρία χρόνια. Θα έπρεπε να έχει υλοποιηθεί, όπως θα έπρεπε να είχε υλοποιηθεί και η γραμμή «Μεγαλόπολη - Κόρινθος».

Και για να σας δώσω κι ένα παράδειγμα για να δείτε πόσο πιο πολύ πρέπει να ψάξετε τους φορείς που εποπτεύετε; Ο δικός σας ΑΔΜΗΕ προέβλεπε την υλοποίηση της γραμμής υψηλής τάσης «Μεγαλόπολη -Αντίρριο» να την τελειώσει το 2018, φέτος. Ξέρετε τι μου λένε πληροφορίες μου από μέσα; Ότι θα το πάει έξι και οκτώ μήνες παραπίσω. Και αυτό είναι ένα από τα θέματα, για τα οποία υπάρχει σύγκρουση εσωτερικά, ανάμεσα στη Ρυθμιστική Αρχή Ενέργειας και τον ΑΔΜΗΕ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα καλούσα, λοιπόν, τον Υπουργό να το δει ο ίδιος, γιατί εγώ πιστεύω ότι μερικά πράγματα –όχι μερικά- πολλές φορές ξεφεύγουν από τον Υπουργό. Και επειδή οι δικοί σας φορείς σάς δίνουν κατευθύνσεις πώς πρέπει να κινηθείτε, θεωρώ ότι μπορείτε άμεσα να προχωρήσετε στην άρση του κορεσμένου του δικτύου Πελοποννήσου και άμεσα να δώσετε εντολές στο φορέα που εποπτεύετε, τον ΑΔΜΗΕ, για να υλοποιήσει το ταχύτερο δυνατό τις δύο γραμμές υπερυψηλής τάσης, ώστε να απελευθερωθεί το δίκτυο της Πελοποννήσου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Μανιάτη.

Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Χαίρομαι που ο κ. Μανιάτης αναγνώρισε το αδιέξοδο του σχεδιασμού τους, διότι από το 2012 είναι κορεσμένο. Μέχρι το 2015 αδειοδοτούσαν ό,τι υπήρχε και δεν υπήρχε, χωρίς να μπορούν να το υλοποιήσουν. Χαίρομαι που το αναγνωρίζετε αυτό.

**ΙΩΑΝΝΗΣ ΜΑΝΙΑΤΗΣ:** Όχι πάντα. Κορεσμένο ήταν μέχρι το 2012 που σταμάτησε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Πάμε στην περίφημη γραμμή. Δεν μας είπατε πότε ήταν σχεδιασμένη να ολοκληρωθεί και καθυστέρησε. Ήταν σχεδιασμένη να ολοκληρωθεί η γραμμή το 2015 και καθυστέρησε; Στα τέλη του 2018 ήταν να ολοκληρωθεί. Και όχι μόνο ήταν να ολοκληρωθεί στα τέλη του 2018 –και θα ολοκληρωθεί, επαναλαμβάνω, το είπα, στις αρχές του 2019-, αλλά κληρονομήσαμε και δεκάδες προβλήματα σε σχέση με αυτή την γραμμή. Θυμούμαι πολύ καλά το ένα και κύριο: Η γραμμή αφορούσε παραχωρήσεις από το Πανεπιστήμιο Πατρών και άλλα τεχνικά προβλήματα πολύ σύνθετα, τα οποία μάλιστα χρειάστηκαν μέχρι και νομοθετικές ρυθμίσεις για να επιλυθούν. Άρα η ιδέα της καθυστέρησης δεν υπάρχει.

Η ΡΑΕ καλά κάνει και πιέζει τον ΑΔΜΗΕ. Πρέπει, όμως, να επαναλάβω ότι ο ΑΔΜΗΕ βρίσκεται σε μια περίοδο μεγάλης επιτάχυνσης των έργων, των διασυνδέσεων. Και επαναλαμβάνω: Πρώτον, αυτόν τον μήνα ολοκληρώθηκε και θα εγκαινιαστεί εν λειτουργία η διασύνδεση των Κυκλάδων. Δεύτερον, σε έναν χρόνο από σήμερα το θέμα της Πελοποννήσου θα είναι σε πλήρη λειτουργία.

Και τρίτον, όσον αφορά το μεγάλο έργο της διασύνδεσης Κρήτης-Πελοποννήσου, επίκειται η προκήρυξή του το αμέσως επόμενο διάστημα.

Συνεπώς είμαστε σε μια άλλη φάση και με τα έργα των διασυνδέσεων και με τα έργα υποδομής του ΑΔΜΗΕ, καθώς η ίδια η εταιρεία πλέον νομίζω ότι βρίσκεται σε έναν πολύ διαφορετικό ρυθμό, τρόπο λειτουργίας, σε σχέση με αυτό που ήταν στο παρελθόν και παρήγαγε όλα αυτά τα προβλήματα.

Επαναλαμβάνω για τους αγρότες της Πελοποννήσου, όπως και για όλους τους Πελοποννήσιους. Είναι πολύ πρόσφατο το περιφερειακό συνέδριο στην Πελοπόννησο. Νομίζω ότι εκεί τέθηκαν όλα τα θέματα για τα μεγάλα έργα υποδομής και στον ενεργειακό τομέα, το φυσικό αέριο και πολλά άλλα, τα οποία θα μας δοθεί η δυνατότητα να συζητήσουμε στη συνέχεια. Είμαστε ένα βήμα πριν από το τέλος της μεγάλης ενεργειακής αναβάθμισης της Πελοποννήσου και της επίλυσης προβλημάτων που είχαν συσσωρευθεί για αρκετά χρόνια.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό για την απάντησή του.

Επόμενη είναι η δεύτερη με αριθμό 1262/6-3-2018 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας με θέμα: «Διακοπή λειτουργίας του ΑΗΣ Αμυνταίου - Φιλώτα της ΔΕΗ στον Νομό Φλώρινας».

Κύριε Αντωνιάδη, έχετε τον λόγο για δύο λεπτά για την πρωτολογία σας.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, πριν διαβάσω την ερώτηση, σας λέω ότι για εμάς είναι αξίωμα το θέμα της συνέχισης της λειτουργίας του Ατμοηλεκτρικού Σταθμού ΑΗΣ Αμυνταίου - Φιλώτα στον Νομό Φλώρινας με οποιοδήποτε κόστος και με οποιονδήποτε τρόπο.

Εδώ και τρία χρόνια ήταν γνωστό στην Κυβέρνηση και στο Υπουργείο σας ότι ο ΑΗΣ Αμυνταίου - Φιλώτα λειτουργούσε με συγκεκριμένο πλαφόν στον αριθμό ωρών λειτουργίας, ο οποίος έληγε στα τέλη του 2018 με αρχές του 2019.

Ενώ βρισκόταν, λοιπόν, σε γνώση σας ο συγκεκριμένος περιορισμός, δεν κάνατε τίποτα επί τρία χρόνια για να βρείτε αφ’ ενός μεν εναλλακτική λύση για τη λειτουργία της τηλεθέρμανσης του Δήμου Αμυνταίου, αφ’ ετέρου παράταση λειτουργίας του συγκεκριμένου σταθμού μέσα από τον μηχανολογικό εκσυγχρονισμό και, επίσης, την περιβαλλοντική αναβάθμισή του, προκειμένου να λειτουργήσει για άλλα δεκαπέντε με είκοσι χρόνια.

Τώρα βρισκόμαστε μπροστά σε ένα πλήρες αδιέξοδο το οποίο μόνο αρνητικές συνέπειες προμηνύει για την περιοχή και όχι μόνο. Κινδυνεύουν να χαθούν περίπου τρεις χιλιάδες θέσεις εργασίας, με όλες τις περιμετρικές υποστηρικτικές θέσεις, οι οποίες είναι ζωτικής σημασίας για την περιοχή.

Κύριε Υπουργέ, αναλαμβάνετε πλήρως την ευθύνη της διακοπής λειτουργίας του σταθμού, εξαιτίας της αδιαφορίας ή της ανικανότητας, η οποία μόνο όλεθρο σκορπίζει στην περιοχή.

Σας ερωτώ: Έχετε λύση για παράταση ζωής του ΑΗΣ Αμυνταίου - Φιλώτα και σε ποιες ενέργειες πρόκειται να προβείτε άμεσα για την επίτευξη αυτής; Δεύτερον, ποια λύση έχετε για την τηλεθέρμανση του Δήμου Αμυνταίου σε περίπτωση οριστικής παύσης λειτουργίας του σταθμού ΑΗΣ Αμυνταίου - Φιλώτα -όπως ξέρετε, δεν έχει δοθεί παράταση- για τα τρία χρόνια της μεταβατικής περιόδου ως την οριστική λύση;

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ τον κ. Αντωνιάδη.

Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ας ξεκινήσουμε από το άλφα: Η Κυβέρνησή σας είχε σχεδιάσει πότε θα αποσυρθούν οι μονάδες της ΔΕΗ. Και όταν εμείς παραλάβαμε, διαπίστωσα ότι η μονάδα, στην οποία αναφέρεστε, είχε απόσυρση, τέλος λειτουργίας, στα τέλη του 2018. Αυτό είχατε επιλέξει καλώς ή κακώς. Δεν με ενδιαφέρει ούτε με απασχολεί.

Αφού, λοιπόν, έχετε βάλει στον σχεδιασμό και έχει εγκρίνει η Ευρωπαϊκή Επιτροπή ότι το Αμύνταιο φεύγει στα τέλη του 2018, έρχεστε και μας λέτε: «Τι κάνατε τρία χρόνια;». Ως προς τι; Εσείς έχετε σχεδιάσει την απόσυρση της μονάδας.

Έρχομαι στο τι κάνουμε εμείς τώρα. Τρία πράγματα κάνουμε: Πρώτον, κάναμε αίτημα να παραταθεί η λειτουργία από δεκαεπτάμισι χιλιάδες ώρες σε τριάντα δύο χιλιάδες ώρες. Δύο φορές κάναμε το αίτημα. Δεν το εγκρίνει η επιτροπή. Αυτό είναι το ένα.

Έχουμε ανοίξει έναν κύκλο διαλόγου, προκειμένου να βρούμε μια λύση στο θέμα αυτό. Πάει το ένα θέμα.

Το δεύτερο θέμα είναι πως αφού υπήρξε η απόφαση του Ευρωπαϊκού Δικαστηρίου και αφού πάρθηκε η απόφαση και διαπραγματευθήκαμε την αποεπένδυση 40% των λιγνιτικών μονάδων της ΔΕΗ -και τελικά αποφασίστηκε οι μονάδες που θα δοθούν από τη ΔΕΗ να είναι η Φλώρινα και η Μεγαλόπολη-, το Αμύνταιο μετά από σοβαρή πίεση δική μας, έμεινε έξω από το σχέδιο αποεπένδυσης μεν, αλλά η συμφωνία με την Κομισιόν λέει ότι «μπορείτε να κάνετε ό,τι θέλετε το Αμύνταιο». Αυτό σημαίνει ότι μπορεί να αναβαθμιστεί το Αμύνταιο και να πάρει άλλα δεκαπέντε χρόνια λειτουργίας και να μην συνυπολογίζεται στο πακέτο της αποεπένδυσης 40% των λιγνιτών. Αυτό διαπραγματευτήκαμε. Άρα, ανοίξαμε ξανά το κεφάλαιο «Αμύνταιο», εκεί που ήταν κλειστό.

Ας πάμε στο τρίτο και τελευταίο θέμα. Αφού ανοίξαμε ξανά, λοιπόν, το θέμα του Αμυνταίου, επειδή θέλουμε να διατηρηθεί, θέλουμε να γίνει η επένδυση, θέλουμε να διατηρηθούν οι θέσεις εργασίας και πετύχαμε να μην συνυπολογίζονται στο 60%, που μένει στη ΔΕΗ, προχωράμε σε διαδικασίες απόλυτα θεσμικές για το ποιος είναι ο καλύτερος τρόπος να επιλεγεί και να διερευνηθεί η επένδυση στο Αμύνταιο και η παράταση λειτουργίας του για δεκαπέντε χρόνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όπως ξέρετε, έχουν γίνει προς την Κυβέρνηση και προς τη ΔΕΗ τρεις επιχειρηματικές προτάσεις, σύμφωνα με τις οποίες προτείνονται διάφοροι τρόποι, με τους οποίους το Αμύνταιο μπορεί να πάρει αυτήν την παράταση ζωής, μέσα από την επένδυση. Η ΔΕΗ τις εξετάζει όλες. Όλα θα γίνουν με θεσμικό τρόπο. Η Κυβέρνηση τις εξετάζει όλες και θα πάρουμε αποφάσεις σύντομα, που όλες συγκλίνουν στην αρχική επιτυχία που είχαμε. Αυτή αφορά την προσπάθειά μας, δηλαδή, να μην αποσυρθεί το Αμύνταιο στα τέλη του 2018, όπως είχε επιλέξει η κυβέρνηση σας, και να βρεθεί ένας επενδυτικός τρόπος, με τον οποίον θα παραταθεί η ζωή του για δεκαπέντε χρόνια, θα γίνει μεγάλη επένδυση περιβαλλοντικής αναβάθμισης, που είναι γύρω στα 100 με 120 εκατομμύρια και να βρεθεί μια λύση στο θέμα αυτό το οποίο καλύπτει φυσικά και την τηλεθέρμανση.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Ορίστε, κύριε Αντωνιάδη, έχετε τον λόγο για τη δευτερολογία σας.

**ΙΩΑΝΝΗΣ ΑΝΤΩΝΙΑΔΗΣ:** Κύριε Υπουργέ, πολύ σωστά είπατε ότι ήταν πολιτική επιλογή της προηγούμενης κυβέρνησης. Η πολιτική επιλογή λοιπόν αυτή κρίθηκε, κατακρίθηκε και καταψηφίστηκε. Η κυβέρνηση αυτή ήρθε στην Αντιπολίτευση και ήρθατε εσείς με υπόσχεση ότι θα συνεχίσει να λειτουργεί. Άρα, αυτός ο οποίος πρέπει να απολογείται είστε εσείς για το τι κάνετε τρία χρόνια. Έτσι; Άρα, μη ζητάτε να απολογηθώ εγώ για το τι πρότεινε η προηγούμενη κυβέρνηση.

Έρχομαι, λοιπόν, και λέω πολύ σύντομα πως στην περιοχή εκεί επικρατεί ένα μικρό αλαλούμ. Κατ’ αρχάς, υπάρχει η Αχλάδα στην οποία δραστηριοποιείται ένας ιδιώτης. Έχει σημαντικότατα περιβαλλοντικά προβλήματα. Και σας λέω ότι η περιοχή θα αντιμετωπίσει περιβαλλοντικά προβλήματα και από τον ιδιώτη και από τη ΔΕΗ. Δεν υπάρχουν δεσμευμένα κονδύλια. Αύριο πτωχεύει ο ιδιώτης και έχει φύγει, η ΔΕΗ που δεν έχει χρήματα, πτωχεύει και έχει φύγει. Από πού θα βρεθούν αυτά τα χρήματα; Από τον κρατικό κορβανά; Δεν πρέπει να είναι δεσμευμένα υπό την εποπτεία του κράτους, για να γίνει η αποκατάσταση, να τα έχουμε στα χέρια μας εκεί τα λεφτά;

Άρα, λοιπόν, προβλήματα στην Αχλάδα γενικότερα με τη μετεγκατάσταση και με το περιβάλλον. Υπάρχουν ουσιαστικά δύο οικισμοί: Ανάργυροι, Βαλτόνερα. Αυτά τα δύο χωριά είναι οικισμοί οι οποίοι έχουν κάτω από πεντακόσιους κατοίκους.

Θυμάμαι ακόμα χθες, τον Αύγουστο του 2016, που συναντηθήκαμε με τον προκάτοχό σας, τον κ. Σκουρλέτη και έλεγε ότι σε τρεις μήνες θα υπογραφεί το προεδρικό διάταγμα. Και είμαστε τώρα Μάρτιο του 2018 και ακόμα δεν έχει υπογραφεί, ενώ έχει προηγηθεί και η κατολίσθηση και όλα τα συναφή. Υπάρχουν σοβαρά προβλήματα που πρέπει να τα δείτε και για τους Αναργύρους και τα Βαλτόνερα.

Έρχομαι και στο θέμα της Μελίτης και της Βεύης, το οποίο εκκρεμεί εδώ και τόσα χρόνια. Δεν είναι τωρινό. Δεν ξέρει η περιοχή τι πρόκειται να γίνει. Ακούμε για ιδιωτικοποίηση, που σημαίνει ότι το μάρμαρο πάλι θα το πληρώσουν οι τοπικοί φορείς. Εμείς τι λέμε;

Αυτό που πρέπει να συμπεριλάβετε εσείς και η κάθε κυβέρνηση, επειδή αυτός ο πλούτος είναι αναντικατάστατος και θέλει εκατομμύρια χρόνια για να δημιουργηθεί ξανά -και μιλάω για τον λιγνίτη- είναι το εξής: Πρώτον, σε σχέση με την απασχόληση, όλοι οι ντόπιοι εργαζόμενοι να απασχολούνται και, δεύτερον, θέλουμε κάποια αντισταθμιστικά, όπως είναι το δωρεάν ηλεκτρικό ρεύμα. Διότι πληρώνει η ΔΕΗ 750 εκατομμύρια ευρώ στα νησιά –Μύκονο, Ρόδο, Κρήτη, Κέρκυρα- και τα δικά μας τα παιδιά πηγαίνουν και δουλεύουν σερβιτόροι εκεί ή Γερμανία και δεν βάζετε 50 εκατομμύρια ευρώ στα 750 εκατομμύρια ευρώ για να έχουν τουλάχιστον δωρεάν ηλεκτρικό ρεύμα, με ένα οικονομικό επιστέγασμα, κάτω από 30.000. Δώστε στις επιχειρήσεις και στους αγρότες 50% μείωση. Το αφήνω και αυτό.

Ζητάμε, κύριε Υπουργέ, από εσάς να συμπεριλάβετε στον ενεργειακό σας σχεδιασμό, στο ενεργειακό μείγμα, ο λιγνίτης να αντιστοιχεί στο 30%, για να μπορεί να ενταχθεί και το Αμύνταιο μέσα, όπως το ξέρετε καλά. Επίσης, ζητάμε η συνολική παραγωγή να είναι πάνω από 17 τεραβατώρες (TWh) -όπως τις λένε- για να είμαστε σίγουροι ότι θα ενταχθεί το Αμύνταιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εν πάση περιπτώσει, όμως, σας άκουσα που είπατε ότι υπάρχει πολιτική βούληση από την Κυβέρνησή σας να συνεχίσει να λειτουργεί. Πλην, όμως, ο χρόνος περνάει. Εάν δεν πάρετε την παράταση τώρα τον Οκτώβριο, δεν υπάρχει εναλλακτική λύση για την τηλεθέρμανση και θα βρεθούμε μπροστά σε αδιέξοδο. Δηλαδή, είναι προβλήματα υπαρκτά.

Ολοκληρώνω λέγοντας ότι ειλικρινά κι άλλες φορές έχουμε συζητήσει για την περιοχή, αλλά δεν υπάρχει ένα συγκεκριμένο όραμα, ένα σχέδιο. Άλλα έλεγε ο κ. Σκουρλέτης, άλλα έλεγε ο κ. Λαφαζάνης και άλλα λέτε εσείς. Ακολουθείτε μια πολιτική «τραβάτε με κι ας κλαίω» ή «βλέποντας και κάνοντας» και τις συνέπειες τις πληρώνει περιοχή η οποία δεν φταίει σε τίποτα.

Το πιο βασικό που σας λέω είναι ο διάλογος. Διάλογο με ποιόν κάνετε, κύριε Υπουργέ; Με τους επουράνιους θεούς; Έχετε κάνει διάλογο με την τοπική κοινωνία; Ήρθατε μια φορά; Σας το έχω ζητήσει πενήντα φορές. Δεν είναι ανάγκη να δεσμευθείτε. Ελάτε μια φορά στην περιοχή με τους δημάρχους, με τους Βουλευτές, με τον αντιπεριφερειάρχη, με κάποιους συλλόγους, με τους εκπροσώπους των κοινοτήτων και ανοίξτε έναν διάλογο, ώστε να ξέρετε τι ζητάει περιοχή, να μας πείτε τι σκέπτεστε εσείς και κάπου νομίζω ότι θα συμφωνήσουμε στη μέση.

Αυτό που σας ζητάω, λοιπόν, δεν είναι τόσο οι συγκεκριμένες λύσεις που πρέπει να υπάρχουν. Βάλτε τον διάλογο μέσα στο λεξιλόγιό σας, για να βρεθούν επιτέλους λύσεις. Πέρασαν τα τρία χρόνια. Θα έρθει η Νέα Δημοκρατία τον Φθινόπωρο και εννοείται ότι αυτή θα πληρώσει το σπασμένο μάρμαρο. Εκεί το πάτε.

**ΠΡΟΕΔΡΕΥΩΝ (Δημήτριος Καμμένος):** Με όλο τον σεβασμό, κύριε Υπουργέ, δώστε μου μισό λεπτό. Μέχρι να διαλευκάνουμε τους διαλόγους με τον επουράνιο Θεό και τι θα γίνει τον Σεπτέμβριο,επιτρέψτε μου να κάνω μια ανακοίνωση.

Τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθητές και μαθήτριες και επτά εκπαιδευτικοί συνοδοί τους από την Πειραϊκή Ένωση Γονέων και Κηδεμόνων Φίλων ΑΜΕΑ.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και έξι εκπαιδευτικοί-συνοδοί τους από το 3ο Γυμνάσιο Μεγάρων.

Η Βουλή, παιδιά, σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, μετά τη συνομιλία σας με το υπερπέραν, έχετε τον λόγο για να απαντήσετε στον κ. Αντωνιάδη.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Στη χειμαρρώδη δευτερολογία του ο κ. Αντωνιάδης έθεσε τόσα πολλά θέματα που απορώ σε ποια πρέπει να απαντήσω, γιατί τα έθεσε με όρους τίτλων.

Θα ξεκινήσω, όμως, με τις ταξιδιωτικές μου συνήθειες. Επισκέπτομαι την περιοχή σας τον τελευταίο έναν χρόνο σχεδόν κάθε μήνα. Δεν μπορώ να σκεφτώ έναν μήνα που να μην έχω έρθει στην Κοζάνη, ή στην Πτολεμαΐδα, ή στην Καστοριά κ.ο.κ., σίγουρα πάντως πιο συχνά από τα Χανιά που είναι ο τόπος καταγωγής μου. Άρα, σε σχέση με την ιδέα ότι δεν κάνουμε διάλογο, θα σας έλεγα ότι κάνουμε καταπληκτικό διάλογο.

Πρώτα από όλα, σας θυμίζω ότι την Τετάρτη πήραμε την απόφαση με την Κομισιόν για αποεπένδυση και την επόμενη Τετάρτη ήμασταν στο Περιφερειακό Συμβούλιο για να συζητήσουμε ανοιχτά τη νέα πραγματικότητα με το σύνολο της περιοχής κ.ο.κ. Άρα, απορώ γιατί υπονοήσατε ότι δεν γίνεται διάλογος, ότι δεν είναι διαρκής κ.λπ..

Δεύτερον, όσον αφορά τα θέματα που θέσατε για την περιοχή, έχει βγει το φθηνό ρεύμα. Ήταν δική μας πρωτοβουλία να υπάρχει οριζόντια έκπτωση για το σύνολο των νοικοκυριών στη δυτική Μακεδονία. Είναι η πρώτη φορά που συμβαίνει αυτό.

Είναι μια μεγάλη απόφαση η οποία θα χρηματοδοτηθεί από τον δημόσιο προϋπολογισμό. Και ήταν μια μεγάλη επιτυχία και της περιφέρειας, που ήταν πάγιο αίτημά της και της δικής μας πλευράς, που βρήκε έναν τρόπο πολύ αποτελεσματικό για να δώσει οριζόντια έκπτωση στην περιοχή που έχει όντως υποστεί τη μεγάλη περιβαλλοντική επιβάρυνση όλες αυτές τις δεκαετίες που παράγει για λογαριασμό του συνόλου σχεδόν της χώρας.

Τρίτον. Επιμέρους θέματα, όπως είναι το ορυχείο της Βεύης, όπως είναι τα προβλήματα που έχει η Αχλάδα κ.ο.κ., δεν είναι ότι δεν έχουν συζητηθεί, δεν έχουν επικεντρωθεί στο ποια είναι τα προβλήματα καθενός απ’ αυτούς, αλλά η απάντηση στη λύση στο θέμα της Βεύης είναι «κοντός ψαλμός αλληλούια». Όσον αφορά στο θέμα της Βεύης, έρχεται ο νόμος για το τι θα περάσει στο πακέτο αποεπένδυσης από τη ΔΕΗ. Τέλη Μάρτη θα έρθει το νομοσχέδιο, οπότε εκεί θα δείτε και τι θα συμβεί με το ορυχείο της Βεύης.

Δεν νομίζω ότι μπορούμε να μην αναγνωρίσουμε ότι στην περιοχή έχει γίνει ένας πολύ μεγάλος διάλογος για τη μεταβατική αυτή περίοδο που βρίσκεται η ΔΕΗ, ότι έχουν επιλυθεί προβλήματα οικισμών τα οποία επίσης ήταν χρονίζοντα και τα λύσαμε με έναν τρόπο πολύ γρήγορο και πολύ αποτελεσματικό και ότι τα πάγια αιτήματα της Περιφέρειας Δυτικής Μακεδονίας, όπως είναι το φθηνότερο ρεύμα και άλλα, έχουν ήδη ικανοποιηθεί.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον Υπουργό.

Προχωρούμε στην τέταρτη με αριθμό 1209/1-3-2018 επίκαιρη ερώτηση δεύτερου κύκλου του Βουλευτή Αργολίδος της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Υλοποίηση δικτύου φυσικού αερίου στην Πελοπόννησο».

Ορίστε, κύριε Μανιάτη, έχετε τον λόγο για να αναπτύξετε την επίκαιρη ερώτηση.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, θα σας πω μια μικρή ιστορία για την Περιφέρεια Πελοποννήσου και τον Νομό Αργολίδας. Θυμηθήκατε την Πελοπόννησο και την Αργολίδα μόλις πριν λίγες μέρες για να κάνουν το αναπτυξιακό συνέδριο στην Τρίπολη, όπου είπατε διάφορα πράγματα ενδιαφέροντα, που όμως κρύβουν μια βαθιά υποκρισία. Και εξηγούμαι.

Οι κακοί που κυβερνούσαν το 2010 ως και το τέλος του 2014 πήραν μια μεγάλη απόφαση. Να υλοποιήσουν έναν αγωγό υψηλής πίεσης φυσικού αερίου από την Κόρινθο μέχρι τη Μεγαλόπολη συνολικού κόστους 130 εκατομμυρίων ευρώ, έτσι ώστε να λειτουργήσει εργοστάσιο φυσικού αερίου στη Μεγαλόπολη, τα 800 MW, προκειμένου η Πελοπόννησος να δώσει ευστάθεια στο σύστημα ηλεκτρισμού. Αυτά, επίσης οι «κακοί» που κυβερνούσαν πριν από εσάς, τα είχαν πάρει απόφαση.

Όμως, από το 2011 αυτοί οι «κακοί» προέβλεψαν και είπαν στο άρθρο 179 του ν.4001, για την ολοκλήρωση του αγωγού φυσικού αερίου της Πελοποννήσου από την Κόρινθο στη Μεγαλόπολη: «Μόλις ολοκληρωθεί ο αγωγός, υποχρεούται το κράτος να δημιουργήσει εταιρεία παροχής αερίου Πελοποννήσου για να δώσει φυσικό αέριο στην Κόρινθο, το Άργος, το Ναύπλιο, την Τρίπολη, την Καλαμάτα και την Σπάρτη». Τι γίνεται τώρα;

Το 2015 τέλειωσε ο αγωγός, κύριε Πρόεδρε. άρχισε να τροφοδοτεί πιλοτικά με φυσικό αέριο τη μονάδα της Μεγαλόπολης. Άρα, το 2015, το 2016, το 2017, επί τρία χρόνια ο κ. Τσίπρας και η Κυβέρνησή του κοιμόντουσαν. Δεν ασχολήθηκαν καθόλου με το δίκτυο φυσικού αερίου της Πελοποννήσου που όφειλαν να το έχουν δημιουργήσει από το 2015.

Και έρχεται τώρα ο κλαυσίγελος και η υποκρισία. Πριν λίγες μέρες στο συνέδριο της Τρίπολης, ο κ. Τσίπρας εξήγγειλε δίκτυα φυσικού αερίου για την Πελοπόννησο. Την υποχρέωσή του εδώ και τρία χρόνια που την έχει απολύτως αγνοήσει τη μετασχηματίζει σε υπόσχεση για το μέλλον. Εδώ είναι η τεράστια υποκρισία. Έχει νόημα αυτό που συζητούμε; Είναι κορυφαίο, κύριε Πρόεδρε, κύριε Υπουργέ, για την οικονομία της Πελοποννήσου και ειδικά της Αργολίδας.

Θα σας δώσω τρεις αριθμούς για τη μελέτη που έχουμε κάνει για την Αργολίδα. Το δίκτυο της Αργολίδας, Άργος - Ναύπλιο, θα εξυπηρετήσει επτά χιλιάδες κεντρικές θερμάνσεις, μονοκατοικίες και διαμερίσματα, χίλιες μικρομεσαίες επιχειρήσεις, ξενοδοχεία, εστιατόρια, συσκευαστήρια, βιοτεχνίες και εκατόν πενήντα δημόσια κτήρια, τα δύο νοσοκομεία του νομού, όλα τα σχολεία και ούτω καθεξής. Θα έχουμε μείωση του κόστους ηλεκτρικού ρεύματος, λόγω του φυσικού αερίου, κατά 40%.

Πόσο κάνει όλο αυτό; Με βάση τα στοιχεία τα δικά μας, το δίκτυο φυσικού αερίου στην Αργολίδα μπορεί να υλοποιηθεί τώρα -και αυτό ζητάμε, κύριε Υπουργέ, να ξεκινήσει να υλοποιείται μέσα στο 2018- με μόλις 4,5 εκατομμύρια δημόσια δαπάνη. Πού θα βρεθούν αυτά τα λεφτά; Τα χρήματα αυτά μπορούν να βρεθούν όπως βρέθηκαν για την Περιφέρεια Δυτικής Ελλάδος, ορθά -ορθότατα, τονίζω- από το Πρόγραμμα Δημοσίων Επενδύσεων.

Σημειώνω το εξής: Τα δίκτυα αυτά είχαν ενταχθεί ως πρόταση στο πακέτο Γιούνκερ, στην πρόταση που η «κακή» προηγούμενη κυβέρνηση είχε αποστείλει στο πακέτο Γιούνκερ με συνολικό προϋπολογισμό για όλα τα ενεργειακά 2,5 δισεκατομμύρια. Δυστυχώς, όμως, η «σώφρων» Κυβέρνηση με επικεφαλής τον κ. Βαρουφάκη το πρώτο εξάμηνο του 2015 απέσυρε όλη την πρόταση για όλο το πακέτο Γιούνκερ -και τα ενεργειακά και τα αγροτικά και τα άλλα- και για δυόμισι τουλάχιστον χρόνια η Ελλάδα κοιμόταν στο πακέτο Γιούνκερ.

Έρχομαι, λοιπόν, κύριε Υπουργέ και σας ζητώ ευθέως αυτό που ο κ. Τσίπρας εξήγγειλε στο Αναπτυξιακό Συνέδριο της Περιφέρειας Πελοποννήσου στην Τρίπολη ως δέσμευσή του, που θα αρχίσει να υλοποιείται μετά από κάποια χρόνια. Επειδή είναι ηθική και πολιτική υποχρέωση του κ. Τσίπρα προσωπικά να την υλοποιήσει τη δέσμευση αυτή άμεσα, δεδομένου ότι έχει καθυστερήσει τρία χρόνια, σας ζητώ να βοηθήσετε και εσείς προσωπικά ώστε να ξεκινήσει μέσα στο 2018 η υλοποίηση των δικτύων φυσικού αερίου στην Αργολίδα και σε όλους τους νομούς της Περιφέρειας Πελοποννήσου, γιατί με τον τρόπο αυτό θα δοθεί μια σημαντική ώθηση και στην τοπική οικονομία, αλλά και στα νοικοκυριά τα οποία στενάζουν από τις αυξημένες τιμές του πετρελαίου. Τονίζω ότι θα υπάρξει μείωση του κόστους λειτουργίας των επιχειρήσεων και της καθημερινής διαβίωσης των νοικοκυριών κατά 40%.

Πρόκειται για τη μεγαλύτερη επένδυση που μπορεί να γίνει, η οποία πια μπορεί να γίνει. Τονίζω ότι το διάστημα που κυβερνούσαν οι προηγούμενοι «κακοί» ο αγωγός αυτός φυσικού αερίου είχε απέναντί του όλες τις δυνάμεις του ΣΥΡΙΖΑ και στην Κορινθία και στην Αργολίδα και στην Αρκαδία. Σε όλα τα δημοτικά συμβούλια, σε όλα τα περιφερειακά συμβούλια οι τοπικές δυνάμεις του ΣΥΡΙΖΑ ήταν απέναντι. Δεν πειράζει, όμως, ας ξεχάσουμε τα ημαρτημένα. Ας δούμε από δω και πέρα τι θα κάνουμε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε. Να προχωρήσουμε και θα τα πείτε στη δευτερολογία τα υπόλοιπα.

Παρακαλώ, κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Είναι καταπληκτικός ο κ. Μανιάτης, διότι ό,τι δεν είχε καν σκεφτεί το ΠΑΣΟΚ γίνεται τώρα πραγματικότητα και πρέπει με κάποιον τρόπο να το εγγράψει.

Είπε το καταπληκτικό επιχείρημα ότι το φυσικό αέριο στην Πελοπόννησο ήταν σχεδιασμένο. Ούτε στην Πελοπόννησο υπήρχε φυσικό αέριο -ο αγωγός φτιάχτηκε για να πάει φυσικό αέριο στη Μεγαλόπολη, στη μονάδα- ούτε στη δυτική Μακεδονία που περνάει ο TAP υπήρχε κανένας σχεδιασμός να δοθεί φυσικό αέριο στις πόλεις της δυτικής Μακεδονίας. Το μόνο που υπήρχε σχεδιασμένο -γιατί εγώ είμαι δίκαιος άνθρωπος- ήταν το κομμάτι του TAP στην ανατολική Μακεδονία και Θράκη.

Ωραία. Ερχόμαστε εμείς λοιπόν -χωρίς τώρα φαντασιακά σχέδια που δεν είχατε ποτέ, Γιούνκερ και όλα αυτά, τα παρακάμπτω- όταν το φυσικό αέριο στην Ελλάδα ήταν ταυτισμένο με Αθήνα, Θεσσαλονίκη και το κομμάτι που σας είπα, ανατολική Μακεδονία και Θράκη, και κάνουμε τρία πράγματα:

Πρώτο πράγμα, επαναδιαπραγματευόμαστε τον TAP και ανοίγουμε δύο εξόδους στη δυτική Μακεδονία, το οποίο σημαίνει ότι σε όλο τον άξονα, πλέον, της Βόρειας Ελλάδας θα αποκτήσουν δεκαοκτώ πόλεις πρόσβαση στο φυσικό αέριο. Πράξη πρώτη. Δεδομένο αυτό. Έγινε επαναδιαπραγμάτευση του TAP, τα δύο σημεία εξόδου έγιναν τέσσερα και ούτω καθεξής και στη δυτική Μακεδονία μπήκαν μπρος τα σχέδια για να πάει το φυσικό αέριο σε πολλές πόλεις.

Δεύτερη πράξη αυτό που κάναμε προχθές στην Πελοπόννησο για έξι πόλεις. Θα φτιαχτούν δίκτυα φυσικού αερίου στην Κόρινθο, στο Άργος, στο Ναύπλιο, στην Τρίπολη, στην Καλαμάτα και στην Σπάρτη. Άρα, το τοπίο φυσικό αέριο σε είκοσι, τριάντα ελληνικές πόλεις είναι καινούργιο, σχεδιάστηκε τώρα.

Πάμε τώρα στο ποιος θα το κάνει και πώς.

Όσον αφορά αυτή την εταιρεία παροχής αερίου Πελοποννήσου που σκεφτήκατε και είπατε ότι ο νόμος προέβλεπε ότι κάποτε θα γίνει και κάποια εταιρεία φυσικού αερίου, έχω να πω το εξής: Εμείς ιδρύσαμε τη ΔΕΔΑ υπόλοιπης Ελλάδας -εμείς!- για να υλοποιήσει τα σχέδια εκτός Αθήνας και Θεσσαλονίκης της ανάπτυξης του φυσικού αερίου, όλα τα σχέδια, και αυτό το μια Ενότητα που είχατε πει και τις δύο Ενότητες που προστέθηκαν τελευταία και που δίνουν πλέον φυσικό αέριο σε πάρα πολλές πόλεις.

Το τρίτο και επίμαχο θέμα είναι η χρηματοδότηση αυτών των έργων. Όπως καλά γνωρίζετε, εάν υπήρχε υπόνοια όλων αυτών που λέτε στο παρελθόν τα περιφερειακά σχέδια θα είχαν αποτυπώσει την επέκταση του φυσικού αερίου. Ξέρετε κανένα περιφερειακό σχέδιο το οποίο να έχει αποτυπώσει αυτήν τη διάσταση; Τώρα τις αποτυπώνουν, διότι η χρηματοδότηση πρέπει να περάσει μέσα από την αναθεώρηση και των περιφερειακών σχεδίων και είμαστε σε συνεχή επαφή με τις περιφέρειες που θα ευνοηθούν από την νέα πραγματικότητα και έχουμε άριστες σχέσεις, για να υλοποιηθούν τα έργα.

Ποιος χρηματοδοτεί; Η Ευρωπαϊκή Τράπεζα Επενδύσεων. Υπογράψαμε τη συμφωνία για τη δανειοδότηση της πρώτης Ενότητας Ανατολικής Μακεδονίας - Θράκης και επακολουθούν αντίστοιχα χρηματοδοτικά πρωτόκολλα και για τη δυτική Μακεδονία και για την Πελοπόννησο.

Νομίζω ότι πρέπει να συμφωνήσετε, επιτέλους, ότι κάποια πράγματα γίνονται, γίνονται συγκροτημένα, σχεδιασμένα και αποτελεσματικά και να αφήσετε τα περί υποκρισίας και ανικανότητας. Διότι εντάξει να τα λέγατε το πρώτο εξάμηνο. Τώρα όμως, τρία χρόνια μετά, ακούγεται βαρετό.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ,επειδή μου είστε πολύ συμπαθής, σας συμπονώ πραγματικά, γιατί είστε υποχρεωμένος να δικαιολογήσετε πράγματα αδικαιολόγητα.

Κατ’ αρχάς χάρηκα πάρα πολύ που επιτέλους αναγνωρίζετε ότι ο TAP, που τον πολεμήσατε, είναι ένα χρήσιμο έργο και χαίρομαι πάρα πολύ που αναγνωρίζετε επίσης ότι είχαν γίνει κάποια βήματα.

Ξέρετε, όμως, τι ξεχνάτε και μάλλον πρέπει να το ελέγξετε με τους συμβούλους σας; Ξεχνάτε ότι το 2011 στο άρθρο 179 του ν.4001 εμείς είχαμε προβλέψει δύο εταιρείες παροχής αερίου: και την Εταιρεία Παροχής Πελοποννήσου και, δυστυχώς για εσάς, και την Εταιρεία Παροχής Αερίου Δυτικής Μακεδονίας. Και ήταν υποχρέωσή σας να τις έχετε φτιάξει αυτές τις δύο εταιρείες από το 2015 και δεν έχετε κάνει τίποτα. Και προχωράτε τώρα και δεσμεύεστε για άλλα πράγματα.

Χαίρομαι πάρα πολύ που είπατε ότι δεν υπάρχει ο περιφερειακός σχεδιασμός. Κύριε Υπουργέ μου, ξέρετε ότι τα περιφερειακά χωροταξικά σχέδια που σας παραδόθηκαν το 2015 σε απόλυτη ωριμότητα τα έχετε αφήσει να κοιμούνται και μόνο το Περιφερειακό Χωροταξικό της Κρήτης έχετε εγκρίνει;

Σας ερωτώ, το Περιφερειακό Χωροταξικό της Περιφέρειας Πελοποννήσου το έχετε εγκρίνει τρία χρόνια που είναι έτοιμο; Το Περιφερειακό Χωροταξικό της Περιφέρειας Δυτικής Μακεδονίας το έχετε εγκρίνει, που τρία χρόνια είναι έτοιμο; Όχι. Κατά συνέπεια, δεν θα βρείτε υποδομές, αφού δεν προχωράτε στην έγκριση των περιφερειακών χωροταξικών σχεδίων.

Πρέπει να σας πω και κάτι άλλο. Μας μιλήσατε για την ΔΕΔΑ, η οποία θα φτιάξει τα δίκτυα. Προφανώς. Τι είναι η ΔΕΔΑ; Ένα κομμάτι της ΔΕΠΑ, αποχωρίστηκε. Όπως θα το έκανε η ΔΕΠΑ, έτσι προφανώς μετά την αλλαγή της νομοθεσίας το κάνει η ΔΕΔΑ.

Το ερώτημά μου, όμως, είναι άλλο και δεν μου απαντήσατε, κύριε Υπουργέ. Προφανώς και πρέπει να γίνουν τα δίκτυα. Προφανώς, έστω και με καθυστέρηση πρέπει να προχωρήσει και να γίνει πράξη αυτή η κατά τρία χρόνια καθυστερημένη δέσμευση του Πρωθυπουργού.

Η ερώτησή μου είναι άλλη. Αυτήν την υποχρέωσή σας απέναντι στους κατοίκους της Πελοποννήσου και τους κατοίκους της Αργολίδας θα ξεκινήσετε να την υλοποιείτε από το 2018, ναι ή όχι;

Γιατί, διαφορετικά, μαζί με τα τρία χρόνια που έχουν περάσει, θα πρέπει οι κάτοικοι της Πελοποννήσου και της Αργολίδας να περιμένουν άλλα δυο-τρία χρόνια προκειμένου να επωφεληθούν από το φυσικό αέριο, που ήταν υποχρέωση της Κυβέρνησης να τους το έχει χορηγήσει από το 2015.

Κι επειδή είπατε και για το πακέτο Γιούνκερ, δείτε λίγο τα χαρτιά σας, κύριε Υπουργέ. Ως Κυβέρνηση αποσύρατε τις προτάσεις μας για το πακέτο Γιούνκερ την εποχή της διαπραγμάτευσης με τους σηκωμένους κόκκινους γιακάδες, της διαπραγμάτευσης Βαρουφάκη και κάνατε δυόμισι χρόνια να το ξανακαταθέσετε.

Δεν αποδίδω σε εσάς ευθύνες. Οι ευθύνες είναι του Πρωθυπουργού. Όταν, όμως, άλλες χώρες, ειδικά στο ζήτημα των δικτύων φυσικού αερίου, έχουν προχωρήσει κι έχουν εντάξει, ζητήστε τουλάχιστον από τις υπηρεσίες σας να σας βοηθήσουν κι έστω και τώρα, μαζί και σε συνεργασία με τις τοπικές κοινωνίες, με την Περιφέρεια Πελοποννήσου, με την Περιφέρεια Δυτικής Μακεδονίας και τις υπόλοιπες χρηματοδοτήσεις που υπάρχουν, να προχωρήσουν γρήγορα, ταχύτατα, αυτά τα δίκτυα τα οποία έχει βαθιά ανάγκη και η τοπική οικονομία, αλλά και το νοικοκυριό, στην Αργολίδα και στην Πελοπόννησο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Μανιάτη.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Να ξεκινήσω για το περίφημο σχέδιο Γιούνκερ της προηγούμενης κυβέρνησης επειδή ήμουν Υπουργός Οικονομίας, δίπλα στον κ. Βαρουφάκη εκείνη την εποχή, οπότε έχω πλήρη εικόνα για το τι ήταν το σχέδιο Γιούνκερ που είχατε υποβάλει. Ήταν ένας κατάλογος έργων -400 δισεκατομμυρίων, δεν θυμάμαι πόσα- ανύπαρκτων και μηδενικής ωρίμανσης.

**ΙΩΑΝΝΗΣ ΜΑΝΙΑΤΗΣ:** Ήταν 25 δισεκατομμύρια, όχι 400 δισεκατομμύρια.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Τρία χρόνια μετά, η Ελλάδα παραμένει μία από τις πρώτες χώρες στην Ευρώπη -το έχουμε καταθέσει κατ’ επανάληψη- σε απορρόφηση πόρων Γιούνκερ. Αυτό τι σημαίνει; Σημαίνει ότι η παρούσα Κυβέρνηση αξιοποίησε το σχέδιο Γιούνκερ, ωριμάζοντας έργα τα οποία εντασσόντουσαν διαδοχικά σε αυτό. Επαναλαμβάνω, τα στοιχεία για το 2016 και το 2017 έχουν κατατεθεί κατ’ επανάληψη στη Βουλή.

Άρα, αυτή η δημαγωγία περί Γιούνκερ και «έτοιμων σχεδίων, τα οποία για κάποιον λόγο δεν έγιναν, λόγω Βαρουφάκη κ.λπ.», είναι μια εξωπραγματική εικόνα, διότι το σχέδιο Γιούνκερ, με την εκκίνησή του, έθετε τους όρους έργων που έχουν υψηλό βαθμό ωρίμανσης. Όλα τα άλλα ήταν χωρίς αντικείμενο.

Στο δεύτερο θέμα, για τα περιφερειακά σχέδια, έχετε δίκιο ότι υπήρξε καθυστέρηση σε αρκετά από αυτά. Αντιμετωπίσαμε ένα πρόβλημα, όμως, το οποίο είναι υπαρκτό και το έχουμε ξαναπεί. Το Σ.τ.Ε. ακύρωσε ειδικά χωροταξικά, τα οποία είχαν συνυπολογιστεί, ως όφειλαν, στα περιφερειακά σχέδια. Άρα, η αναπροσαρμογή των περιφερειακών σχεδίων, διατηρώντας πλήρως το πνεύμα και την ουσία των περιφερειακών σχεδίων, -όπως είχαν γίνει από τις περιφέρειες, ενσωματώνοντας κομμάτια από τα ειδικά χωροταξικά, πλέον όχι ως ειδικά χωροταξικά που έχουν ακυρωθεί από το Σ.τ.Ε., αλλά ως κανόνες που ενσωματώνονται εντός των περιφερειακών σχεδίων- έφτιαξε μία μεγάλη γραφειοκρατική διαδικασία, που τελικά ολοκληρώνεται.

Η δέσμευσή μας είναι ότι μέσα στους επόμενους έξι μήνες θα έχουν προχωρήσει όλα σε βαθμό στον οποίο θα μπορούν να δημοσιοποιηθούν.

Κλείνοντας να πω ότι σε κάθε περίπτωση διαφαίνεται πως υπάρχει ισχυρή βούληση από όλους μας τώρα -για να μην επεκτείνω την αντιπαράθεση- ότι τα έργα φυσικού αερίου πρέπει να προχωρήσουν, ότι είναι μεγάλης σημασίας για τις πόλεις μας και ότι θα συμβάλουν οπωσδήποτε και στην ενεργειακή αναβάθμιση και στην ενεργειακή απόδοση και στην ανταγωνιστικότητα της περιφέρειας.

Συνεπώς, νομίζω ότι το βασικό μέλημα παραμένει.

Η ΔΕΔΑ έχει δεσμευτεί ότι τα έργα θα ξεκινήσουν όχι το 2018, αλλά το 2019 και το 2020 στην Πελοπόννησο. Κοινή μέριμνά μας είναι να προχωρήσουν.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Θα σας ανακοινώσω μία αίτηση άδειας απουσίας από έναν συνάδελφο.

«Κύριε Πρόεδρε, διά της παρούσης αιτούμαι ολιγοήμερη άδεια απουσίας στο εξωτερικό κατά το χρονικό διάστημα 9 Μαρτίου έως 19 Μαρτίου 2018, σύμφωνα με το άρθρο 76 παράγραφοι 3 και 4 του Κανονισμού».

Είναι ο συνάδελφος κ. Ιωάννης Αϊβατίδης από την Κοινοβουλευτική Ομάδα της Χρυσής Αυγής.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Θα αναγνώσω τώρα τις ερωτήσεις που δεν θα συζητηθούν.

Η δεύτερη με αριθμό 1261/6-3-2018 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας και Ανάπτυξης, με θέμα: «Βιωσιμότητα του Εργοστασίου της Ελληνικής Βιομηχανίας Ζάχαρης της Ορεστιάδας», δεν θα συζητηθεί λόγω κωλύματος και συγκεκριμένα εξαιτίας ανειλημμένων υποχρεώσεων του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση.

Η πρώτη με αριθμό 1266/6-3-2018 επίκαιρη ερώτηση δευτέρου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομίας και Ανάπτυξης, με θέμα: «Χρηματοδότηση δικτύων ύδρευσης Νομού Ηρακλείου», δεν θα συζητηθεί λόγω κωλύματος και συγκεκριμένα εξαιτίας ανειλημμένων υποχρεώσεων του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση.

Η τρίτη με αριθμό 1230/5-3-2018 επίκαιρη ερώτηση δευτέρου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον ΥπουργόΟικονομίας και Ανάπτυξης, με θέμα: «Προβάλλει εκ νέου επείγουσα η ανάγκη νομοθετικής ρύθμισης των στεγαστικών δανείων σε ελβετικό φράγκο», δεν θα συζητηθεί λόγω κωλύματος και συγκεκριμένα εξαιτίας ανειλημμένων υποχρεώσεων του Υπουργού Οικονομίας και Ανάπτυξης κ. Ιωάννη Δραγασάκη.

Η πρώτη με αριθμό 1983/11-12-2017 ερώτηση του κύκλου των αναφορών - ερωτήσεων του Βουλευτή Δράμας της Νέας Δημοκρατίας κ.Δημητρίου Κυριαζίδηπρος τον Υπουργό Μεταναστευτικής Πολιτικής, με θέμα: «Με ποια διαδικασία πραγματοποιήθηκε η ανάθεση στους «ΓΙΑΤΡΟΥΣ ΤΟΥ ΚΟΣΜΟΥ» της φροντίδας της υγείας των προσφύγων του Κέντρου φιλοξενίας στην ΒΙΠΕ Δράμας;», δεν θα συζητηθεί λόγω κωλύματος, εξαιτίας Προγραμματισμένου Συμβουλίου Υπουργών στις Βρυξέλλες του Υπουργού Μεταναστευτικής Πολιτικής κ. Δημητρίου Βίτσα.

Η δεύτερη με αριθμό 1139/92/13-11-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρράπρος τον ΥπουργόΜεταναστευτικής Πολιτικής,με θέμα: « Αδικαιολόγητη καθυστέρηση στη σύνταξη και δημοσιοποίηση των 3μηνιαίων εκθέσεων πεπραγμένων της Αρχής Προσφυγών κατά των αποφάσεων της Υπηρεσίας Ασύλου», δεν θα συζητηθεί λόγω κωλύματος, εξαιτίας προγραμματισμένου Συμβουλίου Υπουργών στις Βρυξέλλες του Υπουργού Μεταναστευτικής Πολιτικής κ. Δημητρίου Βίτσα.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 11.37΄λύεται η συνεδρίαση για την προσεχή Δευτέρα 12 Μαρτίου 2018 και ώρα 17.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 6/5/26-10-2017 επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**