(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΓ΄

Παρασκευή 22 Ιουνίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων και αναφορών - ερωτήσεων της Δευτέρας 25 Ιουνίου 2018, σελ.   
2. Συζήτηση επικαίρων ερωτήσεων:  
 α) Προς τον Υπουργό Ναυτιλίας και Νησιωτικής Πολιτικής:  
 i. με θέμα: «Δρομολογιακή σύνδεση της Λήμνου και του Αγίου Ευστρατίου», σελ.   
 ii. με θέμα: «Αξιοποίηση Χρηματοδοτήσεων από Ταμείο Ευρωπαϊκής Ένωσης για την προμήθεια νέων σκαφών του Λιμενικού Σώματος-Ελληνικής Ακτοφυλακής για την ενίσχυση της επιτήρησης των θαλασσίων συνόρων, την αποτελεσματική έρευνα και διάσωση και την καταπολέμηση του εγκλήματος στη θάλασσα», σελ.   
 β) Προς τον Υπουργό Παιδείας, Έρευνας και Θρησκευμάτων, με θέμα να εγκριθεί η απόφαση του Πανεπιστημίου Κρήτης για ίδρυση Σχολής Διοίκησης Επιχειρήσεων και Τουρισμού, σελ.   
 γ) Προς τον Υπουργό Μεταναστευτικής Πολιτικής:  
 i. σχετικά με τη «λήψη μέτρων προκειμένου να αποσυμφορηθούν τα νησιά του Ανατολικού Αιγαίου και ιδιαίτερα η Λέσβος», σελ.

ii. με θέμα «Τραγικές συνθήκες στο Κέντρο Υποδοχής και Ταυτοποίησης (ΚΥΤ) Φυλακίου Ορεστιάδας, σελ.  
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Ο Υπουργός Οικονομικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Μεταναστευτικής Πολιτικής, Ναυτιλίας και Νησιωτικής Πολιτικής, οι Αναπληρωτές Υπουργοί Εσωτερικών, Οικονομικών και η Υφυπουργός Οικονομικών κατέθεσαν στις 21-6-2018, σχέδιο νόμου: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849/ΕΕ) και άλλες διατάξεις», σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΓΑΒΡΟΓΛΟΥ Κ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΑΘΑΝΑΣΙΟΥ Χ. , σελ.  
ΒΙΤΣΑΣ Δ. , σελ.  
ΓΑΒΡΟΓΛΟΥ Κ. , σελ.  
ΔΕΛΗΣ Ι. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΡΟΥΜΠΛΗΣ Π. , σελ.  
ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΓ΄

Παρασκευή 22 Ιουνίου 2018

Αθήνα, σήμερα στις 22 Ιουνίου 2018, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των επικαίρων ερωτήσεων, επιτρέψτε μου να ανακοινώσω προς το Σώμα ότι ο Υπουργός Οικονομικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Μεταναστευτικής Πολιτικής, Ναυτιλίας και Νησιωτικής Πολιτικής, οι Αναπληρωτές Υπουργοί Εσωτερικών, Οικονομικών και η Υφυπουργός Οικονομικών κατέθεσαν στις 21-6-2018, σχέδιο νόμου: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της οδηγίας 2015/849/ΕΕ) και άλλες διατάξεις».

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 25 Ιουνίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1830/19-6-2018 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας, με θέμα: «Ρύθμιση των υποχρεώσεων των ΔΕ Νοσηλευτών/Νοσηλευτριών και των δικαιωμάτων που απορρέουν από αυτές».

2. Η με αριθμό 1823/18-6-2018 επίκαιρη ερώτηση του Βουλευτή Δωδεκανήσου τη Νέας Δημοκρατίας κ. Εμμανουήλ Κόνσολα προς την Υπουργό Τουρισμού, με θέμα: «Αναβάθμιση της τουριστικής εκπαίδευσης».

3. Η με αριθμό 1831/19-6-2018 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαρούλας (Χαράς) Κεφαλίδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Απονομή χάριτος σε ποινικούς κατάδικους προκειμένου να διοριστούν ή να πάρουν άδεια ασκήσεως επαγγέλματος».

4. Η με αριθμό 1829/18-6-2018 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Περί των αξιόποινων και εθνικά επιζήμιων συμπεριφορών του Δημάρχου Θεσσαλονίκης Γιάννη Μπουτάρη».

5. Η με αριθμό 1810/13-6-2018 επίκαιρη ερώτηση του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκά προς τον Υπουργό Οικονομικών, με θέμα: «Δραματική αύξηση διοδίων».

Β. ΕΠΙΚΑΙΡΕΣ ΕΡΩΤΗΣΕΙΣ Δευτέρου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1824/18-6-2018 επίκαιρη ερώτηση του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον Υπουργό Υγείας, με θέμα: «Η ανεπάρκεια της Κυβέρνησης οδηγεί σε υγειονομική βόμβα λόγω του HIV».

2. Η με αριθμό 1800/12-6-2018 επίκαιρη ερώτηση του Βουλευτή Ιωαννίνων του Συνασπισμού Ριζοσπαστικής Αριστεράς κ. Χρήστου Μαντά προς τον Υπουργό Υγείας, με θέμα: «Παγκόσμια ημέρα αιμοδότη και Εθνικό Κέντρο Αιμοδοσίας (Ε.ΚΕ.Α.)».

3. Η με αριθμό 1805/12-6-2018 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας».

4. Η με αριθμό 1754/5-6-2018 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, με θέμα: «Η διοικητική αυτονόμηση του Νοσοκομείου Διδυμοτείχου προϋποθέτει τη θωράκισή του με προσωπικό και εξοπλισμό».

5. Η με αριθμό 1729/30-5-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Φοροδοτική ικανότητα των Ελλήνων».

6. Η με αριθμό 1731/30-5-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, με θέμα: «Περαιτέρω διευκρινίσεις επί του αμετάθετου στις Ένοπλες Δυνάμεις».

7. Η με αριθμό 1706/25-5-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (Ο.Δ.ΔΗ.Χ.) με την επενδυτική τράπεζα Rothschild».

8. Η με αριθμό 1588/3-5-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Σχετικά με το μέλλον της Ελληνικής Αμυντικής Βιομηχανίας».

9. Η με αριθμό 1538/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας».

10. Η με αριθμό 1539/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Περί της συμμετοχής ενστόλων στρατιωτικών σε κομματική πορεία του ΚΚΕ».

11. Η με αριθμό 1518/17-4-2018 επίκαιρη ερώτηση του Η΄ Αντιπροέδρου της Βουλής και Ανεξάρτητου Βουλευτή Β΄ Πειραιά κ. Δημητρίου Καμμένου προς τον Υπουργό Οικονομικών, σχετικά με τα προβλήματα τεσσάρων εκατομμυρίων δανειοληπτών.

12. Η με αριθμό 1753/5-6-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Οικονομικών, με θέμα: «Απόδοση θαλασσίου μετώπου ή «μετωπικός» εμπαιγμός».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2925/172/25-1-2018 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, με θέμα: «Ελλείψεις ιατρικού προσωπικού των νοσοκομείων και κέντρων υγείας».

2. Η με αριθμό 3195/5-2-2018 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Στελέχωση του Γενικού Νοσοκομείου Δράμας με αναισθησιολόγους και των Κέντρων Υγείας του νομού με ιατρονοσηλευτικό προσωπικό».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν πέντε ερωτήσεις. Πριν ξεκινήσουμε θα σας ανακοινώσω ποιες από τις επίκαιρες ερωτήσεις του σημερινού δελτίου δεν θα συζητηθούν.

Η πρώτη με αριθμό 1821/18-6-2018 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Κωνσταντίνου Τζαβάραπρος τον Υπουργό Οικονομίας και Ανάπτυξης, με θέμα: «Εφαρμογή του κανονισμού 679/2016 περί προσωπικών δεδομένων στις εταιρείες ενημέρωσης οφειλετών», δεν θα συζητηθεί λόγω κωλύματος του ερωτώντος Βουλευτή.

Η όγδοη με αριθμό 1730/30-5-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Παιδείας, Έρευνας και Θρησκευμάτων, με θέμα: «Έλλειμμα δημοκρατικής εκπροσώπησης φοιτητών στο ΕΑΠ», δεν θα συζητηθεί λόγω κωλύματος του ερωτώντος Βουλευτή.

Η δεύτερη με αριθμό 1802/12-6-2018 επίκαιρη ερώτηση δεύτερου κύκλου του Βουλευτή Κορινθίας της Νέας Δημοκρατίας κ. Χρίστου Δήμαπρος τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση, ο οποίος λείπει σε υπηρεσιακό ταξίδι.

Η τρίτη με αριθμό 4297/12-3-2018 ερώτηση του κύκλου αναφορών-ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρράπρος τον ΥπουργόΟικονομίας και Ανάπτυξης,σχετικά με τις προθέσεις της κυβέρνησης των ΗΠΑ να επιβάλλει εισαγωγικούς δασμούς και τις επιπτώσεις του μέτρου στις ελληνικές εξαγωγές, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση, ο οποίος λείπει σε υπηρεσιακό ταξίδι.

Επίσης, η τρίτη με αριθμό 1773/8-6-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρράπρος τον ΥπουργόΟικονομίας και Ανάπτυξης, με θέμα: «Ανατρέπει η Κυβέρνηση, προς χάριν των πιστωτών, το νομοθετημένο δίχτυ προστασίας της παύσης παραγωγής τόκων των οφειλών των υπερχρεωμένων νοικοκυριών;», δεν θα συζητηθεί λόγω κωλύματος του Υφυπουργού Οικονομίας και Ανάπτυξης κ. Πιτσιόρλα. Αιτία: ανειλημμένες υποχρεώσεις.

Επίσης, η τέταρτη με αριθμό 1801/12-6-2018 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ.Αθανασίου Παπαχριστόπουλουπρος τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Τηλεοπτικές Άδειες», δεν θα συζητηθεί λόγω κωλύματος του Υπουργού Ψηφιακής Πολιτικής, ο οποίος θα συμμετέχει σε συνέδριο στη Ρόδο.

Η έβδομη με αριθμό 1741/4-6-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Περιβάλλοντος και Ενέργειας, με θέμα: «Περί της νομιμότητας αδειοδότησης του μεταλλείου Σκουριών», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Σταθάκη. Αιτία: φόρτος εργασίας.

Τέλος, η πρώτη με αριθμό 6058/17-5-2018 ερώτηση του κύκλου των αναφορών και ερωτήσεων του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ.Ιωάννη Κουτσούκου προς τον Υπουργό Περιβάλλοντος και Ενέργειας, με θέμα: «Απειλεί η ΔΕΗ τους ΤΟΕΒ με διακοπή ρεύματος. Σε κίνδυνο οι καλλιέργειες», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Σταθάκη. Αιτία: φόρτος εργασίας.

Αρχίζουμε, λοιπόν, με την πρώτη με αριθμό 1822/18-6-2018 επίκαιρη ερώτηση δεύτερου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Ναυτιλίας και Νησιωτικής Πολιτικής, με θέμα: «Δρομολογιακή σύνδεση της Λήμνου και του Αγίου Ευστρατίου».

Κύριε Αθανασίου, έχετε δύο λεπτά, για να αναπτύξετε την ερώτησή σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Καλημέρα σε όλους του παρισταμένους.

Κύριε Υπουργέ, όπως γνωρίζετε, η δρομολογιακή σύνδεση του Αγίου Ευστρατίου και της Λήμνου είναι ένα ζωτικής σημασίας θέμα, το οποίο σας έχει απασχολήσει βεβαίως και ύστερα από την πρόσφατη επίσκεψη που σας είχαν κάνει οι Δήμαρχοι Λήμνου και Αγίου Ευστρατίου.

Τώρα, όσον αφορά τα θερινά δρομολόγια, έχουν ήδη ξεκινήσει και ικανοποιούν τους τοπικούς φορείς και αυτό, πράγματι, το αναγνωρίζουμε. Είχε γίνει μια καλή προσπάθεια, κυρίως, επί υπουργίας Βαρβιτσιώτη, συνέχισε και ο κ. Δρίτσας και τώρα επί των ημερών σας, τα δρομολόγια αυτά τα θερινά είναι ικανοποιητικά.

Φέτος, όμως, δρομολογήθηκε το επιβατηγό και οχηματαγωγό «ΔΙΑΓΟΡΑΣ» στην άγονη γραμμή, την οποία εξυπηρετούσε πέρυσι, όπως γνωρίζετε, το «ΝΗΣΟΣ ΡΟΔΟΣ» μετά τη συγχώνευση των δύο μεγάλων εταιρειών, της «Blue Star» και της «Hellenic Seaways». Το «ΔΙΑΓΟΡΑΣ» είναι ένα πλοίο που αναπτύσσει μεγίστη ταχύτητα 20 κόμβων. Δεν ξέρουμε βέβαια κατά πόσο χρονικά θα ικανοποιούνται οι επιχειρηματίες, οι κάτοικοι και οι επισκέπτες που θα επισκέπτονται το νησί. Θα το διαπιστώσουμε, όμως, αν θα ανταποκριθεί στις απαιτήσεις μας αυτές με τα δρομολόγια τα οποία θα γίνουν.

Γνωρίζω, βέβαια, ότι εσείς δεν μπορείτε τώρα να κάνετε αλλαγές στα φετινά θερινά δρομολόγια και αυτό εναπόκειται στη διακριτική ευχέρεια της αναδόχου εταιρείας, όπως συγχωνεύτηκε τώρα, αν θα δεχθεί δηλαδή να γίνουν αλλαγές, αφού η σύμβαση που υπογράψατε δεν προβλέπει παρέμβαση του Υπουργείου και αυτό είναι κάτι το οποίο πρέπει να το πω εκ προοιμίου.

Επανέρχεται, όμως, η πρόταση που υπέβαλλαν οι δυο δήμαρχοι σε σας και στα απαιτούμενα χαρακτηριστικά των πλοίων που πρέπει να υπάρχουν. Ίσως θα πρέπει στη νέα προκήρυξη να συμπεριληφθούν αυτά τα χαρακτηριστικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα πάρω λίγο χρόνο από τη δευτερολογία μου.

Το πρώτο είναι ότι το ανώτατο προσφερόμενο από το Υπουργείο σας μίσθωμα επιτρέπει δρομολόγηση πλοίων Γ΄ κατηγορίας. Η παράκληση είναι να πηγαίνουν πλοία Β΄ κατηγορίας.

Σήμερα η γραμμή Λαύριο – Άγιος Ευστράτιος – Λήμνος εξυπηρετείται από τον «ΠΗΓΑΣΟ», που είναι έτους κατασκευής, αν θυμάμαι καλά, 1977, δηλαδή προ σαράντα ετών, η μεγίστη ταχύτητά του είναι είκοσι κόμβοι και με άσχημες καιρικές συνθήκες πέφτει πάρα πολύ.

Μπορεί, κύριε Υπουργέ, το μίσθωμα να αυξάνεται με την αλλαγή κατηγορίας, αλλά, όπως διαβεβαιώσατε τους δύο δημάρχους, τα χρήματα μπορούν να βρεθούν και να ισχύσει πλέον ο όρος αυτός στις νέες προκηρύξεις. Οπότε ένα σημαντικό θέμα είναι η αλλαγή της κατηγορίας.

Το δεύτερο είναι ότι ο «ΠΗΓΑΣΟΣ» διαθέτει μόνο είκοσι οκτώ κλίνες και αυτό ειδικά για τις θερινές περιόδους είναι πάρα πολύ δύσκολο. Θα έπρεπε να υπάρχει ένα πλοίο το οποίο να έχει περίπου ογδόντα με εκατό κλίνες.

Η διάρκεια της σύμβασης έχει καθοριστεί για ένα έτος. Αίτημα είναι αν μπορούν οι συμβάσεις αυτές να γίνονται για τρία χρόνια, ούτως ώστε να γίνεται και ο κατάλληλος προγραμματισμός.

Επίσης πρέπει να προβλεφθεί στους γενικούς όρους της προκήρυξης η αντικατάσταση του πλοίου σε περίπτωση ακινησίας. Είχαμε πάρα πολλά παραδείγματα για διάφορους λόγους όπου υπήρξαν δυσλειτουργίες στα δρομολόγια αυτά με την ακινησία των πλοίων, η οποία μπορεί να οφείλεται σε ποικίλους λόγους.

Θα ήθελα να σας παρακαλέσω, κύριε Υπουργέ, να το δείτε αυτό στις νέες συμβάσεις σας, να προβλέπουν τι θα γίνεται σε περίπτωση που ένα πλοίο μπαίνει σε ακινησία, δηλαδή να υποχρεώνεται η ανάδοχη εταιρεία, η πλοιοκτήτρια εταιρεία να αντικαθιστά το πλοίο.

Υπάρχει και ένα τελευταίο ζήτημα που θέλω να θέσω. Θα πρέπει να εξετάσουμε κατά πόσο πρέπει να αποσυνδεθεί από το δρομολόγιο αυτό που σας είπα, δηλαδή «Λαύριο - Άγιος Ευστράτιος – Λήμνος» η ενδιάμεση στάση στα Μεστά, που δημιουργεί ένα μεγάλο πρόβλημα και πολλές φορές παρατηρείται μια καθυστέρηση δέκα με δώδεκα ώρες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κυρία Πρόεδρε, κυρίες και κύριοι συνάδελφοι, κάθε πρωτοβουλία και κάθε αναφορά που επιχειρεί να αναδείξει προβλήματα που υπάρχουν στο συγκοινωνιακό δίκτυο του Αιγαίου και ενδιαφέρουσα είναι και χρήσιμη. Γι’ αυτό θεωρώ την προσπάθεια του αγαπητού συναδέλφου χρήσιμη.

Το Αιγαίο είναι ένας χώρος που για πολλούς και διαφόρους λόγους υπάρχει ενδιαφέρον από όλους μας και πρέπει να υπάρχει ενδιαφέρον. Πρέπει οι πολίτες που ζουν στα εκατόν δεκατέσσερα νησιά της χώρας να αισθάνονται ότι υπάρχει ισοπολιτεία. Επίσης πρέπει να ομολογήσουμε ότι το ελληνικό κράτος όλα αυτά τα χρόνια έκανε προσπάθειες -δεν μπορεί να το αμφισβητήσει κανείς- αλλά παρουσίασε και πολλά κενά και πολύ μεγάλες αδυναμίες.

Το Υπουργείο Ναυτιλίας έχει ξεδιπλώσει μια επεξεργασμένη πολιτική, για να διεκδικήσει επί της αρχής το δικαίωμα να υλοποιηθεί, επιτέλους, από την Ευρώπη η περίφημη εδαφική συνοχή. Και επ’ αυτού, μπορώ να πω αρκετά πράγματα, αλλά δεν είναι η ώρα.

Έχουμε, όμως, το συγκοινωνιακό δίκτυο, το ακτοπλοϊκό δίκτυο στο Αιγαίο. Οφείλουμε να μην ξεχνούμε τι γινόταν στο Αιγαίο, το πώς τα χρήματα των περίφημων άγονων γραμμών, που εγώ θα τις πω «αρτηρίες ζωής», αξιοποιόντουσαν και περισσότερο ως αποτέλεσμα φαινόταν ότι εξυπηρετούσε τους εφοπλιστές, παρά τους ανθρώπους, παρά τους κατοίκους των νησιών.

Αυτό άλλαξε τα τελευταία τρία χρόνια. Γι’ αυτό και δεν υπάρχουν σοβαρές διαμαρτυρίες, γιατί συνεχώς αναβαθμίζουμε το ακτοπλοϊκό δίκτυο με νέες γραμμές. Και φέτος, έχουμε αναβαθμίσει το δίκτυο για άλλη μια φορά τα τελευταία τρία χρόνια, για να μπορέσουμε, πραγματικά, να καλύψουμε τα κενά.

Τώρα θα αναφερθώ σε ό,τι αφορά τα συγκεκριμένα ερωτήματα του αγαπητού συναδέλφου. Έχουμε τρεις γραμμές, που συνδέουν την Καβάλα, τη Λήμνο, τη Μυτιλήνη και άλλα νησιά. Έχουμε άλλες τρεις γραμμές, που συνδέουν το Λαύριο, τη Μυτιλήνη και τον Άη Στράτη. Και έχουμε έξι γραμμές που συνδέουν τον Άη Στράτη με τη Λήμνο. Ήδη είμαστε σε προκήρυξη άλλης μιας γραμμής. Έχουμε, δηλαδή, τα τελευταία δύο χρόνια αυξήσει κατά δύο γραμμές τη σύνδεση Λήμνου και Άη Στράτη.

Βεβαίως, θα μπορούσε να πει κανείς ότι είναι επαρκής. Εγώ υποστηρίζω ότι θα μπορούσε να είναι ακόμα καλύτερα. Πιστεύω ότι η έβδομη γραμμή θα βελτιώσει ακόμα περισσότερο τα πράγματα.

Σε ό,τι αφορά το ωράριο, αγαπητέ μου συνάδελφε, ξέρετε πάρα πολύ καλά ότι τα δρομολόγια αυτά ορίζονται μέσα από μια διαδικασία που γίνεται περίπου τον Νοέμβριο κάθε χρόνου.

Αυτήν τη στιγμή έχουν εκδοθεί εισιτήρια, έχουν εκδοθεί προγράμματα. Δεν είναι εύκολο εμείς να παρέμβουμε στο ωράριο, που έχει οριστεί. Είναι ένα θέμα, το οποίο θέλει μια προετοιμασία τη συγκεκριμένη περίοδο, που γίνονται οι διεργασίες αυτές.

Και η αλλαγή πλοίου, με βάση τον Κανονισμό, δεν είναι εύκολο να γίνει τώρα. Πρέπει αυτά τα πράγματα, αφού επισημανθούν -τα κρατούμε και από τη δική σας αναφορά, αλλά και από τους αγαπητούς δημάρχους- να τα δούμε, στα πλαίσια του αρμόδιου συμβουλίου και την κατάλληλη ώρα.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Χαράλαμπος Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Πράγματι, κι εγώ αναγνώρισα στην αρχή ότι δεν μπορεί να γίνει αυτό τώρα. Είναι στη διακριτική ευχέρεια της εταιρείας, λόγω του ότι έχουν αρχίσει και τα θερινά δρομολόγια. Απλώς, αυτό που ζήτησα είναι να ληφθούν υπόψη οι προτάσεις των δύο δημάρχων, του Δημάρχου Λήμνου κ. Μαρινάκη και της κ. Κακαλή, της Δημάρχου του Αγίου Ευστρατίου για τη νέα σύμβαση, την οποία θα υπογράψετε.

Βεβαίως, είπα ότι υπάρχει μια βελτίωση τα τελευταία χρόνια. Θα συμφωνήσω κι εγώ μαζί σας ότι πράγματι, όπως είπα και στην αρχή, τόσο ο κ. Βαρβιτσιώτης όσο και ο κ. Δρίτσας, όσο κι εσείς σήμερα έχετε προβεί σε βελτιώσεις, πράγμα το οποίο δεν το αρνούμαστε. Απλώς, θα ήθελα να λάβετε υπόψη αυτές τις προτάσεις των δύο δημάρχων στη νέα σύμβαση, ούτως ώστε να βελτιωθούν έτι περαιτέρω τα δρομολόγια, ειδικά όσον αφορά το δρομολόγιο Λαυρίου-Αγίου Ευστρατίου και Λήμνου, γιατί έτσι ενισχύεται πάρα πολύ και το τουριστικό προϊόν, το οποίο έχει τόση πολύ ανάγκη η χώρα. Πολύ περισσότερο, που σήμερα η οικονομική κρίση μαστίζει τη χώρα και ειδικά, πιο πολύ ακόμα το βόρειο Αιγαίο γενικώς, λόγω του μεταναστευτικού, αλλά βεβαίως και λόγω της κατάργησης των μειωμένων συντελεστών ΦΠΑ, που η παρούσα Κυβέρνηση έχει επιβάλει.

Να σας θυμίσω για το θέμα αυτό -όταν ένα πλοίο αποσύρεται από τη γραμμή- ότι τον Μάιο του 2015 ο Άγιος Ευστράτιος έμεινε χωρίς ακτοπλοϊκή σύνδεση με την ηπειρωτική χώρα για πάνω από έναν μήνα, γιατί το πλοίο αυτό, που εκτελούσε το δρομολόγιο Λαύριο–Άγιος Ευστράτιος-Λήμνος-Καβάλα είχε ακινητοποιηθεί, λόγω επίσχεσης εργασίας. Τότε ο κ. Δρίτσας έκανε, βέβαια, προσπάθειες, αλλά αδυνατούσε να βρει λύση, ώστε να τοποθετηθεί άλλο πλοίο.

Η παράκληση, λοιπόν, είναι να υποχρεώνεται στη νέα σύμβαση η ναυτιλιακή εταιρεία -όπως συγχωνεύτηκε τώρα, που είναι κολοσσός- να αντικαθιστά το πλοίο αυτό, όταν τίθεται σε ακινησία. Αυτό είναι το αίτημά μας και θα ήθελα να το δείτε με προσοχή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει Υπουργός Ναυτιλίας και Νησιωτικής Πολιτικής κ. Παναγιώτης Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κυρία Πρόεδρε, πράγματι η επισήμανση που γίνεται από τον αγαπητό συνάδελφο είναι σωστή και χρήσιμη. Τα τελευταία χρόνια, υπάρχει ένα καθεστώς από την ισχύουσα νομοθεσία, που δεν επιτρέπει την αλλαγή του πλοίου, όταν υπάρχει πλοίο σε ακινησία. Λοιπόν, πρέπει να αλλάξει. Πράγματι, πρέπει να αλλάξει αυτό το καθεστώς, που επισήμανε ο κ. Αθανασίου.

Το λαμβάνουμε πολύ σοβαρά υπ’ όψιν, γιατί και εμάς μας έχει απασχολήσει. Και προσωπικά, είχα ερωτηματικά στη συζήτηση με τις υπηρεσίες. Γιατί δηλαδή πρέπει να υπάρχει κενό, όταν υπάρχει ακινησία; Θα πρέπει να υπάρχει αντικατάσταση. Σας διαβεβαιώνω ότι θα φέρω διάταξη στη Βουλή, κύριε Αθανασίου για να λύσουμε αυτό το ζήτημα.

Τώρα, θέλω επίσης με την ευκαιρία αυτή, κυρία Πρόεδρε, να πω στο Σώμα ότι, έπειτα από απόφαση του Πρωθυπουργού, όταν επισκέφθηκε τη Νήσο Νίσυρο και τη δέσμευση, επιτέλους, έπειτα από σαράντα χρόνια να ψηφίσει η Βουλή των Ελλήνων το περίφημο μεταφορικό ισοδύναμο, αυτό είναι μία πραγματικότητα. Την ερχόμενη εβδομάδα πιστεύω ότι η Βουλή των Ελλήνων, επιτέλους, θα συνέλθει και θα συζητήσει το νομοσχέδιο αυτό.

Είμαι βέβαιος ότι μέσα από έναν γόνιμο διάλογο -γιατί, όπως είπα στην αρχή, πιστεύω ότι το Αιγαίο είναι μία υπόθεση, που όλους μας ενδιαφέρει κι έχουμε όλοι το ίδιο ενδιαφέρον και την ίδια αγωνία να κάνουμε ό,τι το καλύτερο, για να υπάρχει ισοπολιτεία, να αισθάνεται ο πολίτης αυτών των νησιών ότι υπάρχει αυτό το ενδιαφέρον της ελληνικής πολιτείας- και σε ένα τέτοιο πνεύμα και επίπεδο συνεργασίας, πραγματικά, με τη συνεισφορά της κάθε πλευράς, θα μπορούμε να βελτιώσουμε ακόμα περισσότερο και θα κάνουμε το μεταφορικό ισοδύναμο πιο λειτουργική διαδικασία, προς όφελος των νησιωτών μας.

Έρχεται την ερχόμενη εβδομάδα αυτή η υπόθεση του μεταφορικού ισοδυνάμου, που θα είναι άλλη μία συμβολή, ουσιαστική όμως, στο να μειώσουμε το αίσθημα του ελλείματος ισοπολιτείας, που αισθάνονται οι κάτοικοι των νησιών στο Αιγαίο.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Προχωράμε στην επόμενη ερώτηση που θα απαντήσει ο Υπουργός Ναυτιλίας, η οποία είναι η ένατη με αριθμό 1674/21-5-2018 επίκαιρη ερώτηση δεύτερου κύκλου του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Ναυτιλίας και Νησιωτικής Πολιτικής, με θέμα: «Αξιοποίηση Χρηματοδοτήσεων από Ταμεία Ευρωπαϊκής Ένωσης για την προμήθεια νέων σκαφών του Λιμενικού Σώματος-Ελληνικής Ακτοφυλακής για την ενίσχυση της επιτήρησης των θαλασσίων συνόρων, την αποτελεσματική έρευνα και διάσωση και την καταπολέμηση του εγκλήματος στη θάλασσα».

Κύριε Πλακιωτάκη, έχετε τον λόγο για δύο λεπτά.

**ΙΩΑΝΝΗΣ ΠΛΑΚΙΩΤΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, με το άρθρο 52, του ν.4504/2017, για τη δομή δυνάμεων και τον εξοπλισμό σε μέσα του Λιμενικού Σώματος, αποφασίζει πλέον το ΚΥΣΕΑ, σύμφωνα, βέβαια, με εισήγηση του αρμοδίου Υπουργού Ναυτιλίας και Νησιωτικής Πολιτικής.

Με αυτή τη νομοθετική σας πρωτοβουλία, πιστεύαμε κι εμείς ότι αναγνωρίζεται πλέον ο επιχειρησιακός, κυρίως, ρόλος του Λιμενικού Σώματος στη διαφύλαξη και προάσπιση των εθνικών και κυριαρχικών δικαιωμάτων της χώρας μας, των θαλασσίων συνόρων, την έρευνα και διάσωση, την πρόληψη της εγκληματικότητα στη θάλασσα. Άρα, είσαστε σε μία διαδικασία -αργά βέβαια- αλλά τουλάχιστον με στοιχειώδη τρόπο, να ενισχύσετε το Λιμενικό Σώμα με προσωπικό και με μέσα.

Κι όλα αυτά, κύριε Υπουργέ, γίνονται σε μία περίοδο, όπου γνωρίζετε πολύ καλά ότι υπάρχει αύξηση των μεταναστευτικών ροών. Ο παριστάμενος Υπουργός κ. Βίτσας, παραδέχθηκε ότι το μόνο το πρώτο τρίμηνο του 2018 υπάρχει αύξηση 33%, σε σχέση με το 2017. Υπάρχει αυξημένη προκλητικότητα από πλευράς των γειτόνων μας, με αποκορύφωμα, βέβαια, τον εμβολισμό του ΠΑΘ 090 στα Ίμια.

Επίσης, γνωρίζουμε πολύ καλά ότι η τουρκική ακτοφυλακή εξοπλίζεται σε πολύ μεγάλο και σημαντικό βαθμό με μέσα και προσωπικό. Είναι μάλιστα σε πρόγραμμα δέκα Stealth, που κυρίως, όσοι γνωρίζουν πολύ καλά, προορίζονται για την έρευνα και διάσωση στο Αιγαίο. Γνωρίζει πολύ καλά και ο κ. Βίτσας κι όσοι έχουμε θητεύσει στο Υπουργείο Εθνικής Άμυνας ότι η έρευνα και διάσωση είναι η κεντρική αποστολή, τουλάχιστον από πλευράς της γείτονος χώρας, και μέσω αυτού αμφισβήτησης των εθνικών και κυριαρχικών δικαιωμάτων της χώρας μας από τον 25ο παράλληλο και βέβαια, η δημιουργία σύγχυσης στη διεθνή κοινότητα.

Το ερώτημα, λοιπόν, κύριε Υπουργέ, είναι το εξής: Με δεδομένο ότι έχουν εξασφαλιστεί από την προηγούμενη κυβέρνηση κονδύλια πάνω από 270 εκατομμύρια ευρώ, μεταξύ των οποίων από το ταμείο Εσωτερικής Ασφάλειας η χρηματοδότηση τριών σκαφών Abeking για 45 εκατομμύρια ευρώ, από το ταμείο Αλιείας χρηματοδότηση για την αγορά δέκα σκαφών τύπου «Εξακοσάρια», καθώς και δέκα φουσκωτά σκάφη.

Επίσης, το κορυφαίο και ξεχωριστό πρόγραμμα στο συνολικό εξοπλιστικό του Λιμενικού Σώματος αποτελεί το Ολοκληρωμένο Σύστημα Θαλάσσιας Επιτήρησης, που συνδυάστηκε με το ΓΕΕΘΑ, προϋπολογισμού 60 εκατομμυρίων ευρώ, το οποίο θα μπορεί να αποτυπώσει σε πραγματικό χρόνο εικόνα για όλα τα νότια και ανατολικά σύνορα της χώρας μας.

Άρα, το ερώτημα είναι: Ποια είναι τα χρονοδιαγράμματα των διαγωνιστικών διαδικασιών, προκειμένου να μη χαθούν πολύτιμοι πόροι; Γνωρίζετε πολύ καλά ότι αυτό είναι το κεντρικό ερώτημα.

Ενδεικτικά θα σας πω ότι από το Ταμείο Αλιείας δεν έχει ολοκληρωθεί ακόμη η διαδικασία ένταξης στο ΠΔΕ. Και βέβαια, τριάμισι χρόνια μετά, το Λιμενικό Σώμα δεν έχει εξοπλιστεί ούτε με ένα πλωτό σκάφος, προκειμένου να εκπληρώσει την αποστολή του.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κυρία Πρόεδρε, εγώ εκλαμβάνω και πάλι την πρωτοβουλία του συναδέλφου ως θετική και με καλή διάθεση και αγωνία ενδεχομένως, για την υλοποίηση προγραμμάτων, που πρέπει πραγματικά να φτάσουν στο πέρας τους για να εξοπλίσουν το Λιμενικό Σώμα, με απαραίτητα μέσα.

Πρέπει, όμως, προηγουμένως να πω ότι εάν παρακολουθήσει κανείς τα δεδομένα του Λιμενικού Σώματος τα τελευταία τρία χρόνια, θα δει μια ραγδαία αύξηση των μέσων, που διαθέτει το Λιμενικό Σώμα, από πλευράς σκαφών.

Πώς έγινε αυτό; Έγινε γιατί ακριβώς κάναμε μια εργώδη προσπάθεια να αξιοποιήσουμε παρκαρισμένα σκάφη για χρόνια. Γι’ αυτό θα δείτε ότι σχεδόν, κύριε συνάδελφε, έχει διπλασιαστεί ο αριθμός των σκαφών που χρησιμοποιεί τα τελευταία χρόνια το Λιμενικό Σώμα, είτε αλλάζοντας τη νομοθεσία για σκάφη που κατάσχονται με διάφορους τρόπους και τα μεταφέρουμε, για να χρησιμοποιούνται από το Λιμενικό Σώμα ή έχουν επισκευαστεί σκάφη, που για πάρα πολλά χρόνια ήταν παρκαρισμένα.

Σε ό,τι αφορά το πρόγραμμα, ξέρετε καλύτερα από εμένα, γιατί προϋπήρξατε Υπουργός ότι στην Ελλάδα είναι δυσκολότερο να προετοιμάζεις μια διαδικασία από το να την υλοποιείς. Αυτή είναι η αλήθεια σε όλα τα έργα. Γιατί έχουν διαδικασίες, προβλέπουν οι νόμοι ότι πρέπει να τηρηθούν διαδικασίες, διαβουλεύσεις, παρατηρήσεις και πάλι από την αρχή.

Τώρα, όμως, μπορώ με μεγάλη βεβαιότητα να σας πω τα εξής: Είχατε προγραμματίσει να αγοραστούν δύο σκάφη, τα λεγόμενα τριαντάμετρα σκάφη. Στην ουσία είναι τριάντα έξι μέτρα. Σήμερα έχει προγραμματιστεί αυτά να είναι έξι και όχι δύο. Για τα δύο, λοιπόν -για να ηρεμήσει η αγωνία σας- έχει υπογραφεί η σύμβαση, έχει υλοποιηθεί όλη η διαδικασία. Για ένα μέρος απ’ αυτά τα δύο εμείς προσπαθούμε να κατασκευαστούν στην Ελλάδα. Είναι και αυτό εξαιρετικά σημαντικό και θετικό, το να έχει η χώρα τεχνογνωσία. Άρα, λοιπόν, είναι δύο συν δύο από το ίδιο πρόγραμμα και συν δύο από το πρόγραμμα μεταφορών. Γι’ αυτά, τα χρήματα είναι εξασφαλισμένα. Η διαδικασία έχει ολοκληρωθεί. Μπορούμε να προχωρήσουμε πάρα πολύ γρήγορα.

Επίσης, τα δέκα από τα δεκαεννιάμετρα -τα οποία υπήρχαν πράγματι στο πρόγραμμα- έχουν γίνει δεκαεπτά από πηγές και του προγράμματος μεταφορών. Άρα, λοιπόν, και γι’ αυτά η διαδικασία βγαίνει στον αέρα μέσα στον Ιούνιο με Ιούλιο, συν δέκα φουσκωτά, συν άλλα τρία πλωτά τα οποία θα χρησιμοποιούνται και για ασθενοφόρα.

Άρα, λοιπόν, έχουμε ένα σημαντικό κύκλο αρκετών σκαφών τα οποία θα ενισχύσουν το Λιμενικό Σώμα είτε αυτό δραστηριοποιείται στην προωθημένη γραμμή επιτήρησης -που έχει αυτό τον ρόλο πλέον το Λιμενικό Σώμα- είτε στην καταπολέμηση του εγκλήματος στη θάλασσα που μπορεί να αφορά ναρκωτικά, όπλα, τσιγάρα. Και νομίζω ότι υπάρχει, είναι ζωντανή η προσπάθεια και είναι εμφανής η προσπάθεια που γίνεται και σε αυτόν τον τομέα.

Σε ό,τι αφορά το ΕΣΟΘΕ, πράγματι το ΕΣΟΘΕ είναι ένα πολύ σημαντικό πρόγραμμα. Είναι ένα καινούργιο υψηλής τεχνογνωσίας σύστημα που θα έχει την επιτήρηση όλης της γραμμής της παραμεθορίου. Και πρέπει να σας διαβεβαιώσω ότι γίνεται προσπάθεια να βρεθούν οι πόροι ώστε αυτό να κυκλώσει, με την καλή έννοια του όρου, όλη τη χώρα και προς την Κρήτη και προς το Ιόνιο. Αυτό το πρόγραμμα θα είναι στον αέρα, πιστεύω, μέχρι τον Σεπτέμβριο. Δηλαδή έχει γίνει όλη η διεργασία και η διαδικασία που απαιτείται.

Αυτά, ξέρετε, είναι χρονοβόρες διαδικασίες δυστυχώς. Όλοι θα θέλαμε αυτά τα προγράμματα να προχωρούν γρήγορα, αλλά ξέρετε πολύ καλύτερα και από εμένα ότι υπάρχουν διαδικασίες, δυσκαμψίες. Θέλει προσπάθεια, προετοιμασία, για να φτάσει κανείς στο τελικό αποτέλεσμα. Ωστόσο θέλω να σας διαβεβαιώσω ότι πιστεύω ότι μέχρι τον Σεπτέμβριο και αυτό το πρόγραμμα θα βγει στον αέρα, όπως και άλλα προγράμματα που επεξεργαζόμαστε και έχουμε εντάξει σε χρηματοδοτικούς ευρωπαϊκούς δρόμους που θα βγουν στη διαδικασία υλοποίησής τους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, καλύψατε και τη δευτερολογία σας. Ήσασταν αναλυτικός.

Τον λόγο έχει ο κ. Πλακιωτάκης για τρία λεπτά.

**ΙΩΑΝΝΗΣ ΠΛΑΚΙΩΤΑΚΗΣ:** Κύριε Υπουργέ, δυστυχώς, με επιβεβαιώσατε. Τριάμισι χρόνια μετά δεν έχετε καταφέρει να πάρετε φουσκωτό.

Ξέρετε γιατί άργησε η προμήθεια των τριαντάμετρων, που όντως ολοκληρώθηκε η αξιολόγηση των τεχνικών προδιαγραφών; Διότι ενάμιση χρόνο είχατε θέσει σε δημόσια διαβούλευση τις τεχνικές προδιαγραφές του συγκεκριμένου σκάφους και τι καταφέρατε; Το μόνο που καταφέρατε είναι να αυξήσετε την ταχύτητα του συγκεκριμένου σκάφους από τα 32 ναυτικά μίλια στα 35.

Και μάλιστα τι κάνατε; Αφαιρέσατε τα drones από τον βασικό εξοπλισμό του συγκεκριμένου σκάφους, που γνωρίζετε πολύ καλά ότι τα drones μπορούν σε σημαντικό βαθμό να βοηθήσουν στη θαλάσσια επιτήρηση, όταν ήταν ένα συγκεκριμένο σκάφος το οποίο είχε πάρει την υψηλότερη βαθμολογία πανευρωπαϊκά, στερώντας από άλλες ανταγωνίστριες χώρες την προμήθεια του συγκεκριμένου σκάφους.

Βεβαίως, δεν θέλω να σας θυμίσω τι είχατε πει στην Ολομέλεια της Βουλής, ότι τα συγκεκριμένα σκάφη μπορεί δυνητικά να ναυπηγηθούν και στην Ελλάδα.

Επίσης, θέλω να σας ρωτήσω αν έχετε προβλέψει ικανό αριθμό στελεχών του Λιμενικού Σώματος τα οποία θα παρακολουθούν την όλη διαδικασία ναυπήγησης των συγκεκριμένων σκαφών.

Για τα δεκατρία σκάφη πάνω από τα δεκαπέντε μέτρα δεν ακούσαμε τίποτα. Για την προμήθεια σταθμών αναμετάδοσης σήματος θέσης των πλοίων, για τα AIS, δεν ακούσαμε τίποτα. Βαρύγδουπες μόνο ανακοινώσεις για την πάταξη του λαθρεμπορίου ακούσαμε, αλλά περί του συγκεκριμένου έργου τίποτα, όπως, βεβαίως, και για το έργο αναβάθμισης του VTMIS.

Τώρα για το ΕΣΟΘΕ, κύριε Υπουργέ, οι τεχνικές προδιαγραφές ήταν έτοιμες από τον Ιούλιο του 2017 και γνωρίζετε πάρα πολύ καλά ότι με το συγκεκριμένο σύστημα μπορεί να υπάρχει εξορθολογισμός των περιπολικών σκαφών του Λιμενικού Σώματος και γενικότερα απόκτηση συγκριτικού πλεονεκτήματος στην επιτήρηση των θαλασσίων συνόρων.

Εσείς, όμως, τι δεχτήκατε; Προσέξτε τώρα το λάθος σας: Κατ’ αρχάς, δεχτήκατε στο συγκεκριμένο έργο να συμπεριληφθεί ένα ετερόκλητο πλην, όμως, αναγκαίο έργο του Υπουργείου Εθνικής Άμυνας για εγκατάσταση τετρακοσίων ογδόντα χιλιάδων οπτικών ινών, που αφορά το Ενοποιημένο Εθνικό Σύστημα του Υπουργείου Εθνικής Άμυνας, ο διαγωνισμός του οποίου απέτυχε, 6 εκατομμυρίων ευρώ. Μάλιστα, στο συγκεκριμένο έργο διπλασιάστηκε στα 12 εκατομμύρια ευρώ. Με αποτέλεσμα ποιο; Το έργο αυτό, δηλαδή το ΕΣΟΘΕ, να περιοριστεί στα κινητά συστήματα επιτήρησης από επτά σε δύο.

Και όλα αυτά, κύριε Υπουργέ, γίνονται την ώρα που σε επίπεδο Ευρωπαϊκής Ενώσεως συζητάμε -και το γνωρίζει και ο κ. Βίτσας πάρα πολύ καλά- και έχουμε αυξημένα κονδύλια, τριπλασιασμό σχεδόν των κονδυλίων, και για τον τομέα της μετανάστευσης και για τον τομέα φύλαξης θαλασσίων συνόρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Άρα, κύριε Υπουργέ, το θέμα είναι να για να μη χαθούν -αυτή είναι η αγωνία μου- κοινοτικά κονδύλια, σκοπεύετε να ενισχύσετε τη συγκεκριμένη υπηρεσία του Υπουργείου σας με επιπλέον προσωπικό; Αυτό είναι το συγκεκριμένο ερώτημα και περιμένω την απάντησή σας.

Ευχαριστώ πάρα πολύ, κυρία Πρόεδρε, για την ανοχή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, ο κ. Πλακιωτάκης έβαλε νέα στοιχεία.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύρια Πρόεδρε, κύριε συνάδελφε, όλοι έχουμε την ίδια αγωνία, να εξοπλιστεί το Λιμενικό Σώμα με τα καταλληλότερα μέσα. Πρέπει να σας διαβεβαιώσω ότι αυτό γίνεται με μεγάλη σπουδή από όλα τα στελέχη του Υπουργείου Ναυτιλίας.

Ωστόσο πρέπει να σας διαβεβαιώσω ότι δεν πρόκειται, όχι να χαθεί ούτε ένα ευρώ, αλλά διευρύνονται οι πόροι και οι πηγές για να μπορέσει πραγματικά το Λιμενικό Σώμα να αποκτήσει τα καλύτερα δυνατά μέσα.

Εγώ θα έλεγα ότι κάποια στιγμή μπορεί να κάνουμε μια συζήτηση και στη Βουλή για όλο αυτό το πρόγραμμα που υλοποιούμε σε ό,τι αφορά τον εξοπλισμό του Λιμενικού Σώματος. Και βεβαίως, προετοιμάζουμε την ομάδα, η οποία θα έχει την ευθύνη παρακολούθησης, υλοποίησης όλων αυτών των προγραμμάτων από τη στιγμή που πλέον θα γίνουν οι κατοχυρώσεις στους αναδόχους.

Θέλω, επίσης, να σας πω ότι πριν από λίγες ημέρες, έπειτα από την εποχή που δημιουργήθηκε η FRONTEX, επισκέφθηκα τη Βαρσοβία. Ήταν η πρώτη φορά που πήγε Έλληνας Υπουργός στη Βαρσοβία. Και ξέρετε, πήγα, γιατί ακριβώς διαπίστωσα ότι όλα αυτά τα χρόνια υπάρχει μια άνιση μεταχείριση της FRONTEX σε σχέση με άλλες χώρες που χρειάζεται ενίσχυση η ακτοφυλακή τους.

Η Ελλάδα, λοιπόν, στην πρώτη γραμμή επιτήρησης –και οφείλει να το γνωρίζει η Βουλή- έχει διαθέσει πενήντα σκάφη και η FRONTEX μας έχει στείλει περίπου τα είκοσι σκάφη.

Εδώ υπάρχει ένα ζήτημα, πώς αξιοποιούνται τα σκάφη αυτά. Εμείς θεωρούμε ότι η Ελλάδα θα πρέπει να έχει μια μεγαλύτερη υποστήριξη και στην κάλυψη των εξόδων των σκαφών, ενός μέρους των σκαφών αυτών, αλλά και τα στελέχη που έχουμε στην πρώτη γραμμή, που είναι περίπου χίλια διακόσια στελέχη του Λιμενικού Σώματος και είναι στελέχη που πρέπει να τύχουν και από μεριάς της FRONTEX ενός ιδιαίτερου ενδιαφέροντος και μιας ιδιαίτερης ενίσχυσης. Και το διεκδικούμε, γιατί δεν μπορεί αυτή τη στιγμή στη FRONTEX να υπάρχουν εξήντα μία θέσεις ευθύνης τα τελευταία δέκα χρόνια και να μην υπάρχει ένας Έλληνας.

Όλα αυτά, λοιπόν, τα έχουμε αναδείξει στη συζήτηση που κάναμε. Τους τα καταθέσαμε γραπτώς και ενημερώσαμε και τον αρμόδιο Επίτροπο, τον κ. Αβραμόπουλο, και πλέον ανοίγει και με τη FRONTEX το ζήτημα της ίσης μεταχείρισης της Ελλάδος σε σχέση με άλλες χώρες, όπως προείπα και δεν χρειάζεται να κάνω ιδιαίτερη αναφορά.

Θέλω, λοιπόν, να σας διαβεβαιώσω. Άλλωστε, εγώ είμαι διατεθειμένος, όποτε θέλετε να έρθετε στο Υπουργείο -το έχω πει και στη Βουλή και σε άλλους συναδέλφους που έχουν την αρμοδιότητα για τα θέματα της ναυτιλίας γενικά αλλά και του Λιμενικού Σώματος- να ενημερωθείτε και από του ανθρώπους του Λιμενικού Σώματος και από εμάς, διότι υποχρέωσή μας είναι να ενημερώνουμε και τα κόμματα και την Εθνική Αντιπροσωπεία συνολικά για την δραστηριότητα και να ακούμε βεβαίως, και τις παρατηρήσεις και τις συστάσεις. Δεν θεωρούμε ότι κατέχουμε τη μοναδική αλήθεια, ούτε ορθοτομούμε τον λόγο της αληθείας.

Είμαστε ανοιχτοί σε έναν διάλογο, γιατί έχουμε, αν θέλετε, τη γενναιότητα να αναγνωρίζουμε το ίδιο ενδιαφέρον και από τις άλλες πλευρές για τα ζητήματα αυτά που είναι ζητήματα εθνικά.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα θα συζητηθεί η δεύτερη με αριθμό 5603/3-5-18 ερώτηση του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, με θέμα να εγκριθεί η απόφαση του Πανεπιστημίου Κρήτης για ίδρυση Σχολής Διοίκησης Επιχειρήσεων και Τουρισμού.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Κυρία Πρόεδρε, κύριε Υπουργέ, είναι γραπτή η ερώτηση η οποία δεν απαντήθηκε από το Υπουργείο και για αυτό έρχεται ως αναπάντητη να συζητηθεί στη Βουλή. Είναι πάρα πολύ συγκεκριμένη.

Υπάρχει μια διαδικασία ίδρυσης τμημάτων, μετά από αίτημα των πανεπιστημίων και το Πανεπιστήμιο Κρήτης έχει προβεί στην απαραίτητη απόφαση, προκειμένου να ιδρυθεί Σχολή ή Τμήμα Διοίκησης Επιχειρήσεων και Τουρισμού στο Πανεπιστήμιο Κρήτης. Προφανώς μέσα στο γενικότερο ζήτημα της σχολής θα υπάρχει το Τμήμα Τουρισμού. Θα ήθελα να μας πείτε εάν προτίθεστε να αξιοποιήσετε αυτήν την απόφαση και να κινήσετε τη διαδικασία, ούτως ώστε να ιδρυθεί αυτό το Τμήμα Τουρισμού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γαβρόγλου, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κυρία Πρόεδρε.

Εκ παραδρομής, προφανώς, δεν ζητήσατε συγγνώμη που κάθομαι σαράντα πέντε λεπτά και περιμένω, λόγω της παρουσίας σας στην τηλεόραση. Καλό είναι να σεβόμαστε αλλήλους ως προς τη διαχείριση του χρόνου μας.

Έρχομαι στην ερώτησή σας. Να ξεκαθαρίσουμε το εξής: Η πρόταση του Πανεπιστημίου Κρήτης είναι να ιδρυθεί Σχολή Τουρισμού. Σχολή μπορεί να ιδρυθεί με ένα τμήμα, ο νόμος το επιτρέπει, αλλά θα έπρεπε να έχουμε μια πρόταση ποια είναι τα τμήματα που είναι κάτω από τη σχολή. Τέτοια πρόταση δεν έχει έρθει, άρα υπάρχει ένα σοβαρό θέμα επάρκειας της συγκεκριμένης πρότασης.

Το δεύτερο είναι το εξής: Όπως θα έχετε αντιληφθεί, σε όλη την Ελλάδα προχωράμε σε κάποιες διαδικασίες συνεργειών ανάμεσα στα πανεπιστήμια, τα ΤΕΙ και τα ερευνητικά κέντρα και όλων των ειδών τις δραστηριότητες που γίνονται στις διάφορες περιφέρειες. Θέλουμε να εξασφαλίσουμε τη μέγιστη δυνατή συναίνεση για το επόμενο βήμα που θα σημαδέψει την ανώτατη εκπαίδευση για τα επόμενα δέκα, δεκαπέντε χρόνια.

Καταθέτουμε σήμερα το νομοσχέδιο για το Ιόνιο Πανεπιστήμιο και το ΤΕΙ Ιονίων Νήσων, όπως και το νομοσχέδιο για το Πανεπιστήμιο των Ιωαννίνων και το ΤΕΙ Ηπείρου. Υπήρξαν εξαντλητικές συζητήσεις, υπήρξαν επιστημονικά πορίσματα, υπήρξαν συζητήσεις σε όλα τα επίπεδα. Ακόμη και τα άτομα τα οποία διαφωνούν με αυτό το εγχείρημα, δεν διαφωνούν με τη διαδικασία που ακολουθήθηκε και τις συναινέσεις τις οποίες έχουμε καταλήξει.

Η συγκεκριμένη πρόταση μάς έρχεται με μια απόφαση της Συγκλήτου με δεκατρία άτομα «ΥΠΕΡ» και δώδεκα «ΚΑΤΑ». Αυτό δεν σηματοδοτεί μια συναίνεση του πανεπιστημίου για την ίδρυση της σχολής. Θα ήθελα, λοιπόν, να βρούμε τρόπους για να προχωρήσει το εγχείρημα Τμήματος -όχι Σχολής- Τουρισμού στην Κρήτη, αλλά να προχωρήσει με συναινετικές διαδικασίες και με τα άτομα που ασχολούνται με αυτήν την υπόθεση να έχουν συμφωνήσει για το επόμενο βήμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, νομίζω ότι υπάρχει μια προϊστορία σε σχέση με το Τμήμα Τουρισμού στο Πανεπιστήμιο Κρήτης. Με νομοθετική πρωτοβουλία δική σας ιδρύθηκαν δύο τμήματα τουρισμού, ένα στο Πανεπιστήμιο Πειραιά και ένα στο Πανεπιστήμιο Αιγαίου στη Χίο.

Τότε σας είχαμε προτείνει να ιδρυθεί -με τον ίδιο ακριβώς τρόπο- τμήμα τουρισμού στο Πανεπιστήμιο Κρήτης, μιας και η Κρήτη είναι -είτε το θέλουμε είτε όχι-, κατ’ εξοχήν περιοχή που έχει την οικονομική δραστηριότητα του τουρισμού.

Επομένως, πιστεύω ότι το ζήτημα μπορεί να ξεπεραστεί με διαφορετικούς τρόπους.

Υπήρχε, βέβαια, και πρωτύτερα μια απόφαση του Υπουργού Παιδείας - αν δεν κάνω λάθος του κ. Λοβέρδου- για την ίδρυση ξενόγλωσσου τμήματος.

Και μιας και συζητάμε το θέμα του τμήματος τουρισμού, αν έχετε την καλοσύνη να μας πείτε αν αυτό είναι μέσα στα σχέδιά σας να ενεργοποιηθεί.

Βέβαια, θα πρέπει να πω ότι το θέμα της εκπαίδευσης της τουριστικής, χρειάζεται μια γενικότερη εξέταση που έχει να κάνει και με τη συναρμοδιότητα με το Υπουργείο Τουρισμού και με τις σχολές που έχει το ίδιο το Υπουργείο Τουρισμού υπό την ευθύνη του και δεν ανήκουν στο Υπουργείο Παιδείας. Μια ενοποίηση, δηλαδή, του χάρτη τουριστικής εκπαίδευσης, ίσως θα ήταν αναγκαία.

Σε κάθε περίπτωση, όπως και να καταλήξουν τα πράγματα, νομίζω ότι ένα τμήμα τουρισμού στην Κρήτη, σε επίπεδο πανεπιστημίου και βεβαίως με τα αντίστοιχα ερευνητικά προγράμματα, δεν θα ήταν κάτι ξέταιρο, παράταιρο ή μη αναγκαίο. Το αντίθετο μάλιστα. Και γι’ αυτό θα ήθελα να σας παρακαλέσω να εξετάσετε αυτήν την πρόταση του Πανεπιστημίου Κρήτης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όντως έχουμε προχωρήσει στην επανεργοποίηση δύο τμημάτων, που επί προηγούμενης κυβέρνησης καταργήθηκαν. Και αναφέρομαι στο περίφημο σχέδιο «ΑΘΗΝΑ» που ακόμη δεν μπορούμε να ξεμπλέξουμε και μας έφερε στο χείλος του γκρεμού. Αυτό ήταν στο Πανεπιστήμιου του Πειραιά και στο Πανεπιστήμιο του Αιγαίου, όπως είπατε, στη Χίο. Αυτά όντως τα ιδρύσαμε ξανά, τα δραστηριοποιήσαμε ξανά, γιατί ήταν και μέρος προγράμματος σπουδών άλλων τμημάτων.

Το δεύτερο είναι ότι με το νομοσχέδιο που θα καταθέσουμε σήμερα, όπως σας είπα, ιδρύουμε τμήμα τουρισμού στην Κέρκυρα, στο Ιόνιο Πανεπιστήμιο.

Το τρίτο θέμα έχει σχέση με την Κρήτη. Είναι προφανές ότι ένα τμήμα τουρισμού θα «ταίριαζε» στην Κρήτη. Το βασικό είναι να το κάνουμε με τέτοιες προϋποθέσεις, ώστε αυτό το τμήμα να είναι βιώσιμο. Πώς θα γίνει αυτό; Πρέπει να έχουμε μια μελέτη βιωσιμότητας, πρέπει να έχουμε μια σοβαρή συναίνεση από την πανεπιστημιακή κοινότητα, διότι αυτήν τη στιγμή μια πρόταση -όπως σας είπα- του 2012, 2013 δεν συνιστά συναίνεση. Βεβαίως, είδα ότι στη δευτερολογία σας μιλήσατε για τμήμα και όχι σχολή. Προφανώς προς τα εκεί προσανατολιζόμαστε και προφανώς, ο φυσικός χώρος είναι το Ρέθυμνο με τα άλλα γνωστικά πεδία.

Τώρα, θέλει μεγάλη προσοχή αν θα είναι αγγλόφωνο ή όχι. Λέω «μεγάλη προσοχή», διότι υπάρχει μια συγκεκριμένη νομοθεσία την οποία εμείς έχουμε φέρει για πρώτη φορά -για να σταματήσει αυτή η σπέκουλα, ότι εμάς δεν μας ενδιαφέρουν τα αγγλόφωνα- και η οποία έχει σχέση με συγκεκριμένες συμβάσεις που πρέπει να γίνουν με το Διεθνές Πανεπιστήμιο της Θεσσαλονίκης.

Και κάτι τελευταίο: Στην πρόταση που γίνεται από το Πανεπιστήμιο Κρήτης λέει ότι «για την προσέλκυση φοιτητών και πόρων από την ευρύτερη αγορά…»- κ.λπ. –«…Νοτιοανατολικής Μεσογείου, Βαλκανίων και Ασίας, το προτεινόμενο πρόγραμμα σπουδών θα έχει σαφή διεθνή προσανατολισμό και θα είναι αυτοχρηματοδοτούμενο». Αυτά πρέπει να τα προσέξουμε. Δηλαδή, τι θα κάνουμε; Θα έχουμε δίδακτρα; Θα μπαίνουν και Έλληνες φοιτητές με δίδακτρα; Δεν μπορεί με μια λέξη, μέσα σε τέσσερις σελίδες, να περνάμε κάτι το οποίο ενδεχομένως κάποιοι να το θέλουν, αλλά δεν είναι η επιλογή της πολιτείας.

Εμείς, λοιπόν, λέμε «ναι» στην ίδρυση ενός τέτοιου τμήματος, το οποίο θέλει μια άλλη απόφαση και άλλου είδους έκθεση. Και αυτό θα εντάσσεται στην δημόσια, δωρεάν ανώτατη εκπαίδευση της χώρας μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θα συζητηθεί η πέμπτη με αριθμό 1751/5-6-2018 επίκαιρη ερώτηση δεύτερου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Μεταναστευτικής Πολιτικής, σχετικά με τη «λήψη μέτρων προκειμένου να αποσυμφορηθούν τα νησιά του ανατολικού Αιγαίου και ιδιαίτερα η Λέσβος».

Στην επίκαιρη ερώτηση του κυρίου συναδέλφου θα απαντήσει ο Υπουργός Μεταναστευτικής Πολιτικής κ. Δημήτριος Βίτσας.

Κύριε Αθανασίου, έχετε τον λόγο για δύο λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Κύριε Υπουργέ, παρά τις κατά καιρούς προσωπικές δεσμεύσεις σας για να διαχειριστείτε το οξύτατο αυτό πρόβλημα, το μεταναστευτικό, που κυριαρχεί στα ελληνικά νησιά και ειδικά στο βόρειο Αιγαίο, με αποκορύφωμα βέβαια τη Λέσβο, η κατάσταση σήμερα έχει ξεφύγει από κάθε έλεγχο.

Θα σας αναφέρω μερικά νούμερα. Αυτήν τη στιγμή στο νησί της Λέσβου φιλοξενούνται πάνω από έντεκα χιλιάδες άτομα. Τα καταγεγραμμένα άτομα είναι σχεδόν εννέα χιλιάδες εννιακόσια, αλλά στην πραγματικότητα είναι έντεκα χιλιάδες. Μάλιστα, δεν μπορούν να καταμετρηθούν όχι μόνο εκεί, αλλά σε ολόκληρη την Ελλάδα. Αυτός ο αριθμός είναι εξωπραγματικός για το νησί. Πρέπει να σας πω ότι οι επτά χιλιάδες πεντακόσιοι απ’ αυτούς διαμένουν –ορθότερα, στοιβάζονται- στο κέντρο υποδοχής της Μόριας, το οποίο έχει χωρητικότητα τρεις χιλιάδες οκτακόσια πενήντα δύο άνετα κρεβάτια. Υπάρχουν χίλια εκατόν ογδόντα τρία άτομα στο Καρά Τεπέ με τα σημερινά δεδομένα και σε άλλες δομές περίπου χίλια διακόσια άτομα.

Για να γίνει αντιληπτό αυτό, αρκεί να σας πω ότι τα 2/7 του πληθυσμού της πόλεως –γιατί εκεί είναι όλες οι δομές- είναι μετανάστες κυρίως και δευτερευόντως πρόσφυγες. Έτσι, συνολικά περίπου στο 1/9 του νησιού κατοικούν μετανάστες.

Αυτό, όμως, που προκαλεί εντύπωση είναι η δήλωση στις 8 Ιουνίου του διοικητή του κέντρου υποδοχής Μόριας, του κ. Βαφέα, ο οποίος επίσημα μάς ανακοίνωσε ότι χίλια πεντακόσια άτομα έχουν τη δυνατότητα να μετακινηθούν, σύμφωνα με την άρση του γεωγραφικού περιορισμού, αλλά εν τούτοις δεν έχουν μετακινηθεί. Καταθέτω τη σχετική του δήλωση, όπως είναι δημοσιευμένη.

(Στο σημείο αυτό ο Βουλευτής κ. Χαράλαμπος Αθανασίου καταθέτει την προαναφερθείσα δήλωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, εντός των κέντρων υποδοχής έχουν επανέλθει τα αντίσκηνα, αλλά και στα παρακείμενα αγροκτήματα υπάρχουν συνεχή περιστατικά παραβατικότητας, καθώς και συγκρούσεις μεταξύ αλλοθρήσκων και ετεροθρήσκων στην ίδια θρησκεία, εννοώ από απόψεως δογματικής πίστης. Η κατάσταση έχει φθάσει σε ένα αδιέξοδο και υπάρχει μία ανασφάλεια στους κατοίκους. Υπήρχαν περιορισμένες συγκρούσεις μεταξύ των κατοίκων και των μεταναστών, αλλά και μεταξύ των μεταναστών και έτσι διαταράσσεται η κοινωνική συνοχή και η ασφάλεια των πολιτών.

Μάλιστα, υπάρχει και η τελευταία έκθεση της CPT. Θα την έχετε υπ’ όψιν σας. Η CPT είναι ένας Οργανισμός της Ευρωπαϊκής Ένωσης, ο οποίος ασχολείται με την πρόληψη των βασανιστηρίων και της απάνθρωπης συμπεριφοράς. Αυτή η έκθεση, λοιπόν, είναι τραγική όσον αφορά την περιγραφή της κατάστασης που επικρατεί στα νησιά μας και ειδικά στη Λέσβο. Την καταθέτω και αυτή, για να υπάρχει στα Πρακτικά.

(Στο σημείο αυτό ο Βουλευτής κ. Χαράλαμπος Αθανασίου καταθέτει την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, κύριε Υπουργέ, η δράση των μη κυβερνητικών οργανώσεων εκτός των κέντρων υποδοχής είναι ανεξέλεγκτη και συνεχώς ξεφυτρώνουν νέες δομές ως έκτακτη λύση για αποσυμφόρηση των καταστημάτων υποδοχής. Αυτές οι δομές είναι χωρίς προγραμματισμό, γίνονται με μεγάλη προχειρότητα, χωρίς διαβούλευση, χωρίς σχέδιο χωροθέτησης, με αποτέλεσμα να διακυβεύεται η υγεία των κατοίκων των γύρω περιοχών και των ίδιων των μεταναστών, αλλά και η ασφάλεια των κατοίκων και βεβαίως η οικονομία του τόπου.

Θα σας πω ότι τελευταία, μετά τα επεισόδια που έγιναν μεταξύ Κούρδων και Αράβων –θα τα ξέρετε βέβαια- έχουν πάει στην περιοχή της Λάρσου 250 άτομα. Έφυγαν βέβαια μερικοί. Δημιουργείται, δηλαδή, ένα άτυπο κέντρο υποδοχής στη Λάρσο, αλλά υπάρχει και το ΠΙΚΠΑ που είναι δίπλα στο αεροδρόμιο. Η πρώτη εντύπωση για έναν ξένο που θα έλθει είναι αυτή. Είναι ακριβώς δίπλα στο αεροδρόμιο και φαίνεται. Από τους πεντακόσιους που πήγαν, σήμερα είναι εκεί τριακόσιοι είκοσι πέντε. Βεβαίως, στη Σκαμιά πήγαν Κούρδοι, οι οποίοι απομακρύνθηκαν.

Πάντως, προκαλεί εντύπωση το ότι υπάρχει μια ασυνεννοησία μεταξύ των Υπουργείων, το δικό σας και αυτό της Ναυτιλίας, σχετικά με το ποιοι είναι αρμόδιοι να ελέγχουν τις μη κυβερνητικές οργανώσεις εκτός των κέντρων υποδοχής. Υπάρχουν δύο αντιφατικές απαντήσεις σε σχετικές ερωτήσεις που έκανα. Ο μεν κ. Κουρουμπλής λέει ότι ανήκει σε εσάς, ενώ εσείς απαντάτε ότι ανήκει στον κ. Κουρουμπλή.

Το ζήτημα, επομένως, κύριε Υπουργέ, είναι ποιος, επιτέλους, θα ελέγξει αυτές τις μη κυβερνητικές οργανώσεις που λειτουργούν ανεξέλεγκτα και ως κράτος εν κράτει μέσα στα νησιά μας και ειδικά στη Λέσβο.

Ένα τελευταίο θέμα είναι τι θα γίνει με την επιτάχυνση της διαδικασίας ασύλου -πρωτοβάθμια και δευτεροβάθμια-, αλλά και με τις διοικητικές διαδικασίες οι οποίες καθυστερούν πάρα πολύ. Στον Α΄ βαθμό τα πράγματα είναι σχετικά καλά. Δεν είναι καλά στο Β΄ βαθμό, όπως θα ξέρετε. Και, επιπλέον, καθυστερούν πάρα πολύ οι διοικητικές διαδικασίες, εννοώντας το πότε θα διεκπεραιωθούν οι αιτήσεις, οι ενστάσεις οι οποίες γίνονται για το δευτεροβάθμιο όργανο. Όλη αυτή η ολοκλήρωση των διαδικασιών καθυστερεί πάρα πολύ.

Βεβαίως, αυτό έχει ως αποτέλεσμα να έχουν δυσφημιστεί πάρα πολύ τα νησιά μας και ειδικά η Λέσβος, να ματαιώνονται οι πτήσεις τσάρτερ, να μην έχει προσαράξει μέχρι τώρα κανένα κρουαζιερόπλοιο. Επίσης, οι tour operator αποθαρρύνουν τους επισκέπτες να έρχονται στη Λέσβο, με αποτέλεσμα, κύριε Υπουργέ, να βρίσκονται σε απόγνωση οι ξενοδόχοι, οι επαγγελματίες, οι εστιάτορες και γενικώς οι ταξιδιωτικοί πράκτορες. Υπάρχει, συνεπώς, μια εκτεταμένη αίσθηση ανασφάλειας στα νησιά μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αθανασίου, καλύψατε και τη δευτερολογία σας.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ευχαριστώ, κύριε Αθανασίου. Ευχαριστώ, κυρία Πρόεδρε.

Βέβαια, η ερώτηση είναι έτσι διατυπωμένη όπου μπορούμε να κάνουμε μια συνολική συζήτηση για το μεταναστευτικό, αλλά είναι λίγο δικαιολογημένο. Εγώ, λοιπόν, θα σας πω τα εξής:

Στο δεύτερο δεκαήμερο του Μαρτίου βρέθηκα στην Λέσβο πρώτη φορά σαν Υπουργός Μεταναστευτικής Πολιτικής, για πολλοστή φορά συμμετέχοντας στην Κυβέρνηση. Μίλησα με όλους τους εκπροσώπους των θεσμών και, βεβαίως, αποτύπωσα ξανά την υπάρχουσα κατάσταση. Στις 2 και 3 Μαΐου, στο πλαίσιο του Αναπτυξιακού Συνεδρίου του Βορείου Αιγαίου, υπήρχε μια ιδιαίτερη θεματική όπου εγώ ανακοίνωσα -και συζητήσαμε διεξοδικά με τους φορείς- ένα σχέδιο αποσυμπίεσης των νησιών, με πρώτη και κύρια φροντίδα μας τη Λέσβο και τη Σάμο.

Στις 15 Μαΐου ψηφίστηκε ο νόμος, που αφορά και την επιτάχυνση των διαδικασιών ασύλου. Μέσα σε αυτόν τον ένα μήνα -σας λέω ένα στοιχείο- αυξήθηκαν κατά 50% οι επιδόσεις και οι αποφάσεις του Α΄ βαθμού. Το να προχωρήσουμε τόσο γρήγορα, δηλαδή σε έναν μήνα -όπως ξέρετε και έχετε και την εμπειρία- έχει τη σημασία του. Δεν λέω ότι λύνει το ζήτημα.

Συγχρόνως, αυτήν την περίοδο δημιουργούνται κινητές ομάδες εργασίας για την παροχή ασύλου, που κατά κύριο λόγο εστιάζονται στη Λέσβο και ολοκληρώνονται και οι διαδικασίες με το Υπουργείο Δικαιοσύνης, ώστε οι επιτροπές προσφυγών από δώδεκα να γίνουν είκοσι. Τέσσερις από αυτές θα αφορούν αποκλειστικά τη Λέσβο.

Συγχρόνως έγιναν και άλλα πράγματα. Ξεπεράσαμε όλες τις απαράδεκτα βασανιστικές χρονικά διαδικασίες του ελληνικού δημοσίου όσον αφορά τον βιολογικό καθαρισμό. Ήδη έχει εγκριθεί, έχει υπογραφεί και ξεκινάει η διαδικασία του κύριου έργου, μαζί με τέσσερα υποέργα, που θα διευκολύνει, όχι μόνο το κέντρο υποδοχής και ταυτοποίησης, αλλά και ολόκληρη την περιοχή. Αναρτήθηκε και ελπίζω ότι ήδη έχουν ξεκινήσει να δίνονται οι αποζημιώσεις στους κατοίκους της Λέσβου.

Δεν θέλω να πω ότι τα πράγματα είναι καλά. Ίσα-ίσα στη Λέσβο -και πρέπει να σας το πω, να το έχετε και αυτό σαν στοιχείο- υπάρχουν επτακόσιοι είκοσι ένας περισσότεροι αιτούντες άσυλο από το τέλος του 2017. Και αναφέρομαι στο πόσοι έχουν έρθει, πόσοι ως ευάλωτοι έχουν φύγει, πόσοι έχουν επιστραφεί εθελοντικά ή με βάση την κοινή δήλωση Ευρωπαϊκής Ένωσης και Τουρκίας.

Όπως, όμως, είχα πει πριν τρεις μήνες, το Υπουργείο Μεταναστευτικής Πολιτικής θα περάσει ένα δύσκολο καλοκαίρι -έτσι το είχα πει- γιατί υπάρχει μια γενικότερη συζήτηση. Βέβαια, τα μέσα μαζικής ενημέρωσης έβγαλαν το Υπουργείο Μεταναστευτικής Πολιτικής και έμειναν στο δύσκολο καλοκαίρι. Όμως, η προσπάθεια είναι συνεχής και τον στόχο που έχουμε, ώστε στη Μόρια στο τέλος του καλοκαιριού, δηλαδή στο τέλος Σεπτεμβρίου, να έχουμε τρεισήμισι χιλιάδες ανθρώπους από τις επτά χιλιάδες και πλέον που υπάρχουν αυτή τη στιγμή, νομίζω ότι θα μπορέσουμε να τον καταφέρουμε.

Αυτό συνδυάζεται με το τι κάνουμε και στην ηπειρωτική Ελλάδα. Αυτό συνδυάζεται με το πώς προχωράνε οι διαδικασίες. Άλλωστε, γνωρίζετε ότι τώρα ήρθαν διακόσιοι εννιά νέοι μόνιμοι υπάλληλοι στην υπηρεσία ασύλου και θα υπάρξει και προκήρυξη για άλλους διακόσιους, οι οποίοι θα είναι στην υπηρεσία ασύλου και στην ΥΠΥΤ.

Συνέβησαν γεγονότα -όπως το γεγονός που αναφέρατε- κατά τα οποία άνθρωποι με διαφορετικά θρησκεύματα συγκρούστηκαν μεταξύ τους, όχι όμως μόνο για τη θρησκεία. Υπάρχουν κι άλλα ζητήματα που έχουν να κάνουν ιδιαίτερα με τον πόλεμο στο Αφρίν. Όπως γνωρίζετε, όταν συμβαίνει κάτι μπορεί να συμβεί σε μια ώρα, σε μια στιγμή, αλλά η διαχείρισή του δεν γίνεται με έναν αυτόματο τρόπο.

Θέλω να ευχαριστήσω τους ανθρώπους του ΠΙΚΠΑ που συνέβαλλαν, παρά τις δυσκολίες, ώστε να είναι μαζεμένοι και με ευταξία. Θέλω να πω ότι δεν θεωρώ σκόπιμες τις δικαστικές διώξεις, που έχουν υποβληθεί και τις γνωρίζετε. Δεν λύνονται στα δικαστήρια τέτοια ζητήματα. Έχει εξομαλυνθεί η κατάσταση κι αυτή τη στιγμή προσανατολιζόμαστε στη Λάρσο.

Μου δίνεται η ευκαιρία να ανασκευάσω το ψεύδος, ότι το Υπουργείο Μεταναστευτικής Πολιτικής είπε πως θα αφαιρείται η δυνατότητα εξέτασης ασύλου από τους Κούρδους πρόσφυγες, οι οποίοι ήταν εκτός Μόριας. Αυτό που είπαμε εμείς είναι ότι όσοι δεν είναι στη Μόρια, χάνουν τη σειρά τους και επανέρχονται ξανά στο τέλος, το οποίο είναι φυσιολογικό.

Ελπίζουμε -και δουλεύουμε προς αυτή την κατεύθυνση- ότι θα εξομαλυνθεί πλήρως στη Λάρσο η κατάσταση με βάση το πρόγραμμά μας και της απομάκρυνσης των ευάλωτων από το νησί.

Αναφέρατε, επίσης, μια σειρά πραγμάτων για τις ΜΚΟ. Όπως γνωρίζετε, στη Λέσβο υπάρχει ένα συντονιστικό. Μάλιστα, την εμπειρία αυτού του συντονιστικού την ολοκληρώνουμε τώρα έτσι ώστε να εφαρμοστεί σε όλα τα νησιά. Μια από τις ευθύνες του θα είναι για τα εκτός ΚΥΤ ο συντονισμός σε σχέση και με τις μη κυβερνητικές οργανώσεις. Ξέρετε, ότι στα Πάμφιλα μια μη κυβερνητική οργάνωση πήγε να ανοίξει έναν χώρο και σε συνεννόηση με τον Δήμαρχο της Λέσβου, κ. Γαληνό και την περιφερειάρχη την κ. Καλογήρου, πήραμε όλα τα απαραίτητα μέτρα ώστε αυτό να μην γίνει.

Στη δευτερολογία μου επιτρέψτε μου -γιατί ήδη μιλάω επτά λεπτά- να αναφέρω κι ονομαστικά ποιες είναι οι μη κυβερνητικές οργανώσεις, οι οποίες λειτουργούν εντός της Μόριας.

**ΧΑΡΑΛΑΜΠΟΣ ΑΘΑΝΑΣΙΟΥ:** Τις ξέρουμε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Έχει μια σημασία να τις ακούσει ο κόσμος.

**ΠΡΟΕΔΡΕΟΥΣΑ (Αναστασία Χριστοδουλοπούλου):** Κοιτάξτε, η συζήτηση για το προσφυγικό και το μεταναστευτικό απαιτεί συνεδριάσεις, ημερίδες και σοβαρή συζήτηση. Καταλαβαίνετε ότι δεν μπορούν να εξαντληθούν τα θέματα στη διαδικασία του κοινοβουλευτικού ελέγχου.

Ήμουν χαλαρή, αλλά τώρα στη δευτερολογία παρακαλώ να σεβαστείτε τον χρόνο.

Κύριε Αθανασίου, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Πράγματι, κυρία Πρόεδρε, είναι θέματα σοβαρά που θέλουν χρόνο. Όμως, είναι και μερικά ζητήματα που όταν είναι τόσο πιεστικά για τα νησιά μας, με τη δυσφήμιση που έχουν υποστεί και την οικονομική κατάρρευση, όχι μόνο από το μεταναστευτικό, αλλά και από άλλους παράγοντες, οι επίκαιρες ερωτήσεις είναι επίκαιρες πράγματι.

Κύριε Υπουργέ, πράγματι, είχατε πει και στο 14ο αναπτυξιακό συνέδριο του κόμματός σας, που έγινε στην Μυτιλήνη, ότι στη Μόρια θα μείνουν μόνο τρεισήμισι χιλιάδες άτομα. Δεν μας είπατε, όμως, πού θα πάνε και δεν είδαμε πού μπορούν να πάνε.

Βέβαια, είδαμε ότι κάνατε ότι κάνατε μια αποσυμφόρηση στην Πάτρα. Δεν μπορώ, να καταλάβω, όμως, γιατί δεν έγινε κάτι παρόμοιο και για τη Λέσβο. Αντίθετα, είδαμε να δημιουργούνται τρία νέα κέντρα υποδοχής -τα ανέφερα προηγουμένως-, ένα στη Συκαμινέα, από την οποία, βέβαια, έχουν φύγει οι Κούρδοι, στη Λάρσο και δίπλα από το αεροδρόμιο. Συνεπώς δεν ξέρουμε γιατί δεν υλοποιήθηκε αυτή η εξαγγελία σας να μείνουν μόνο τρεισήμισι χιλιάδες και να αποσυμφορηθεί το νησί.

Επιτρέψτε μου να σας πω, λοιπόν, αν και όπως ξέρετε σας εκτιμώ ιδιαίτερα, ότι οι μέχρι τώρα ενέργειές σας δεν δείχνουν κάτι τέτοιο, δηλαδή πρόθεση της Κυβέρνησης και δική σας για την αποσυμφόρηση της Λέσβου και των άλλων νησιών. Αντιθέτως, σύμφωνα με τα επίσημα στοιχεία, τα οποία αναρτώνται κάθε μέρα, βλέπουμε ότι έχουμε μια συνεχιζόμενη ροή στα νησιά μας. Και, βεβαίως, τα κέντρα υποδοχής ασφυκτιούν αυτήν τη στιγμή.

Να πω μόνο ότι μέχρι τις 6 Απριλίου ή τις 16 Απριλίου- δεν έχει σημασία- φέτος εισήλθαν χίλια άτομα στη Λέσβο. Υπήρχε μια βραδιά που εισήλθαν διακόσια ογδόντα επτά άτομα σε ένα εικοσιτετράωρο. Δεν θα έπρεπε, επομένως, το Υπουργείο σας να έχει ήδη αποσυμφορήσει τα νησιά, κύριε Υπουργέ -το λέμε τόσον καιρό- για να μπορέσει να ανασάνει λίγο και ο κόσμος.

Τώρα, πρέπει να σας επιστήσω την προσοχή ότι μετά τη δήλωση του Υπουργού Εξωτερικών της Τουρκίας, του κ. Τσαβούσογλου, ότι δεν θα εφαρμόζει πια τη δήλωση αυτή της Ευρωπαϊκής Ένωσης και Τουρκίας, υπάρχει μια έντονη ανησυχία για το τι θα γίνει. Γι’ αυτό βλέπουμε ότι αυτή τη στιγμή υπάρχει και μια ένταση των ανεξέλεγκτων μεταναστευτικών ροών προς το νησί.

Θα ήθελα να μας πείτε αν σας απασχολεί αυτό το θέμα, αν έχετε καμμία επαφή με την Τουρκία, με τον ομόλογό σας, για να δούμε πού βρίσκεται αυτή η κατάσταση. Η δήλωση, βέβαια, αυτή του Υπουργού Εξωτερικών, έχει λάβει σάρκα και οστά; Πού βρίσκεται; Εμείς έχουμε την εντύπωση ότι έχουμε μια ένταση αυτήν τη στιγμή και έρχονται πάρα πολλοί στη Λέσβο. Μέχρι και χθες το απόγευμα έβγαινε κόσμος.

Θέλω να σας πω το εξής: Βλέπετε σήμερα τι γίνεται. Λύσεις τις οποίες είχαμε προτείνει από το 2015, με το εθνικό σχέδιο δράσης μας, ως Νέα Δημοκρατία, έρχονται τώρα να υλοποιηθούν από την Ευρωπαϊκή Ένωση, ενώ θα μπορούσατε τόσο καιρό να έχετε πάρει κι εσείς μερικά μέτρα, από αυτά που λέγαμε. Δεν έχει σημασία το ποιος τα λέει, διότι εμείς δεν λέγαμε μέτρα για να αντιπολιτευτούμε την Κυβέρνηση. Προτείναμε μέτρα για να επιλυθεί το μεταναστευτικό ζήτημα. Δεν έχει σημασία, λοιπόν, ποιος τα προτείνει. Αν είναι ένα θετικό μέτρο, πρέπει να το υποστηρίζουν όλες οι παρατάξεις. Είδατε ότι και σε πρόσφατα νομοσχέδια, στα οποία είχα την τιμή να είμαι εισηγητής, πάρα πολλές διατάξεις -νομοσχέδια ολόκληρα- η Νέα Δημοκρατία τις στήριξε γιατί ενδιαφέρεται για το συμφέρον της χώρας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Κυρία Πρόεδρε, μισό λεπτό, τελείωσα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μια ερώτηση είναι. Βάζετε κι άλλες δέκα ερωτήσεις.

**ΧΑΡΑΛΑΜΠΟΣ ΑΘΑΝΑΣΙΟΥ:** Κυρία Πρόεδρε, είμαι στα τρία λεπτά και είκοσι πέντε δευτερόλεπτα και μου λέτε να ολοκληρώσω. Δεν χάθηκε ο κόσμος. Ακούστε αυτό μονάχα.

Ακούστε τι κάνουν τώρα οι Ευρωπαίοι. Έρχονται οι ηγέτες δέκα κρατών της Ευρωπαϊκής Ένωσης -θα συναντηθούν τώρα την Κυριακή στις Βρυξέλλες, έχω σημειώσεις από τα δημοσιεύματα του ξένου Τύπου και των site- οι οποίοι θα λάβουν, λέει, μέτρα για την ανάσχεση της παράνομης μετανάστευσης προς την Ευρώπη για να περιορίσουν τις μετακινήσεις των αιτούντων άσυλο. Και δεν αναφέρομαι στις χώρες του Βίζενγκραντ, οι οποίες απέρριψαν το αίτημα -όπως ξέρετε- ανακατανομής των προσφύγων. Μιλάω για δέκα ευρωπαϊκές χώρες, όπου δεν είναι καμμιά χώρα από το Βίζενγκραντ. Τι μέτρα προτείνουν;

Πρώτον, όχι λήψη μέτρων μονομερώς και ασυντόνιστα από όλες τις χώρες. Αυτό είναι σωστό και έπρεπε να έχει γίνει. Ειδικά για τη διαδικασία ασύλου, έπρεπε να υπάρχει μια ενιαία ρύθμιση, ένα ενιαίο νομοθέτημα για όλη την Ευρώπη, πράγμα που το λέω εδώ και τρία χρόνια.

Δεύτερον, αποτελεσματική φύλαξη των συνόρων -αυτό λένε όλοι, το λέμε εμείς τρία χρόνια και δεν έχει γίνει- με σύγχρονο εξοπλισμό -δεν εννοώ πολεμικό εξοπλισμό, αλλά εξοπλισμό με τεχνικά μέσα για την παρακολούθηση- ούτως ώστε μέχρι το 2020 τα πρόσωπα, που θα απασχολούνται στην ακτοφυλακή να πάνε στις δέκα χιλιάδες.

Τρίτον, συνεργασία για τον σκοπό αυτό της Ευρωπαϊκής Ένωσης με τις χώρες της Αφρικής, Τυνησία, Μαρόκο, Νίγηρα κ.λπ..

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει. Αυτά τώρα θα τα συζητήσει η Σύνοδος Κορυφής, θα σας τα απαντήσει ο κ. Βίτσας;

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τότε γιατί τα λέτε;

**ΧΑΡΑΛΑΜΠΟΣ ΑΘΑΝΑΣΙΟΥ:** Τα λέω για να γίνουν σαφή…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τα ξέρουν οι πολίτες. Διαβάζουν τις εφημερίδες.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν τα ξέρουν, κυρία Πρόεδρε. Τι σας πειράζει δηλαδή;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όλο ανοίγετε καινούργια θέματα και ο κ. Βίτσας για να σας απαντήσει θέλει μισή ώρα. Δεν το καταλαβαίνετε;

**ΧΑΡΑΛΑΜΠΟΣ ΑΘΑΝΑΣΙΟΥ:** Ο κύριος Υπουργός από τρία λεπτά μίλησε επτάμισι και δεν είπατε τίποτα. Αυτό δεν σας πείραξε. Και σας πειράζει τώρα...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν καταλαβαίνω γιατί δεν μπορείτε να είστε συνοπτικοί.

**ΧΑΡΑΛΑΜΠΟΣ ΑΘΑΝΑΣΙΟΥ:** Θέλει, λοιπόν, να καταπολεμήσει και τις δευτερογενείς μετακινήσεις των μεταναστών.

Και βεβαίως, όπως είπα, κύριε Υπουργέ, μέχρι να ολοκληρωθεί αυτό, πρέπει να στελεχώσετε τις επιτροπές ασύλου, ειδικά πρωτοβάθμιες, ούτως ώστε να έχουμε μια ταχύτερη, όσο το δυνατόν, αποσυμφόρηση των νησιών, διότι η κατάσταση δεν πάει άλλο. Ο κόσμος υποφέρει, η οικονομία τους βρίσκεται σε άθλια κατάσταση, χώρια από τα άλλα ζητήματα της υγείας και της εγκληματικότητος, η οποία βρίσκεται σε έξαρση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Αθανασίου, η θέση της ελληνικής Κυβέρνησης για τη διαχείριση του προσφυγικού -μεταναστευτικού είναι πολύ σαφής και πολύ συγκεκριμένη, ότι πρέπει να διαμορφωθούν νόμιμοι δρόμοι μετανάστευσης, ώστε να χτυπηθούν οι διακινητές και ότι πρέπει να υπάρχει αναγκαστικός καταμερισμός του βάρους σε όλες τις χώρες της Ευρωπαϊκής Ένωσης. Αυτό είναι το κεντρικό, αυτό που θα συνεχίσουμε να λέμε και είναι αυτό που δίνει λύση.

Όλα τα άλλα, και πολύ περισσότερο η αντιμετώπιση του προσφυγικού-μεταναστευτικού με στρατιωτικούς όρους, όπως ακούω να προτείνονται, είναι μνήμες που μας έρχονται από τον Β΄ Παγκόσμιο Πόλεμο ή μετά τον Β΄ Παγκόσμιο Πόλεμο. Η άποψή μας είναι ότι πρέπει εξαρχής να απορριφθούν. Το ζήτημα των συνόρων θα πρέπει να έχει να κάνει με το αν ισχύει ή όχι η Συνθήκη της Γενεύης και το Πρωτόκολλο της Νέας Υόρκης -δεν λέω για εσάς...

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν αναιρείται αυτό.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** …ή αν υπάρχει μόνο μια διαδικασία, η οποία αντιμετωπίζει ανθρώπους οι οποίοι ψάχνουν για καταφύγιο ως εισβολείς. Πάνω σ’ αυτό το πλαίσιο θέλουμε να γίνει η συζήτηση και να μην αλλάξει η ατζέντα στην Ευρωπαϊκή Ένωση ή όπου γης.

Όσον αφορά στη Λέσβο, η οποία είναι πρώτη μας προτεραιότητα –και το ξέρετε-, πρώτον, είπα ότι θέλουμε να φτάσουμε και θα φτάσουμε ως το τέλος του Σεπτεμβρίου.

Δεύτερον, δεν έχει καμμία σχέση η Λέσβος με την Πάτρα. Στην Πάτρα υπήρχε ένας άτυπος καταυλισμός ο οποίος θα γεννούσε δευτερογενείς ροές.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν είπα ότι δεν κάνατε καλά. Καλά κάνατε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Αφήστε με να τα πω εγώ, όμως.

Αυτοί οι άνθρωποι μεταφέρθηκαν με ευταξία σε δομές. Ανέφερα ότι πρέπει να δημιουργήσουμε καινούργιες δομές. Ποια είναι η αλήθεια για τη Λέσβο; Σας είπα ότι στη Λέσβο έχουν μπει, από την αρχή του χρόνου, αιτούντες άσυλο έξι χιλιάδες επτακόσιοι είκοσι έξι και έξι χιλιάδες πέντε με διάφορους τρόπους. Οι τρόποι είναι: ευαλωτότητα, από τη μία μεριά, πήραν άσυλο κάποιοι άνθρωποι από την άλλη μεριά, εθελοντικές επιστροφές και επιστροφές με βάση την κοινή δήλωση, είναι οι έξι χιλιάδες πέντε.

Αυτό προσπαθούμε τώρα να το φτιάξουμε. Δεν μπορεί να γίνει από τη μια μέρα στην άλλη. Κανένας δεν έχει ένα μαγικό ραβδί. Αν σταματήσουν οι πόλεμοι θα είναι ένα διαφορετικό πράγμα. Αν παρθούν μέτρα ανάπτυξης για τις περιοχές αυτές πάλι θα είναι ένα διαφορετικό πράγμα.

Άρα, αυτό είναι το κεντρικό ζήτημα, απλώς επιμένω και νομίζω ότι είναι πολύ σπουδαία και η μίνι σύνοδος της Κυριακής, αλλά και η σύνοδος στο τέλος της άλλης εβδομάδας, σε σχέση με το προσφυγικό-μεταναστευτικό για όλη την Ευρώπη και για το πού θα γύρει η πλάστιγγα.

Τώρα, όσον αφορά σ’ αυτό που μου είπατε, θα σας δώσω εγώ την κατάσταση, για να μην τρώμε τον χρόνο να διαβάζουμε ποιες είναι οι ΜΚΟ -φαντάζομαι ότι τις έχετε-, αλλά σας είπα ότι το κεντρικό ζήτημα είναι να κρατήσουμε ψηλά τις αξίες μας, να διαχειριστούμε αυτό το πράγμα, να φτιάξουμε στην ενδοχώρα τα αναγκαία -θα απαντήσω και στην επόμενη ερώτηση, σε σχέση με αυτά-, όπως είναι οι χώροι υποδοχής και να αυξήσουμε και τους χώρους φιλοξενίας σε διαμερίσματα.

(Στο σημείο αυτό ο Υπουργός Μεταναστευτικής Πολιτικής κ. Δημήτριος Βίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΑΡΑΛΑΜΠΟΣ ΑΘΑΝΑΣΙΟΥ:** Όσον αφορά στους χίλιους πεντακόσιους με τον γεωγραφικό...

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Για αυτό σας απαντώ, για τους χίλιους πεντακόσιους, γιατί δεν έχουν γεωγραφικό περιορισμό, όμως οι ίδιοι οι άνθρωποι, ενώ έχουν το δικαίωμα να πάρουν το πρώτο πλοίο και να φύγουν, επειδή δεν έχουν χρήματα οι ίδιοι και επειδή μπαίνουν σε μια διαδικασία ανάμεσα σε εμάς και στην Ύπατη Αρμοστεία, μαζί δηλαδή, σε συνεργασία, έρχονται με έναν συγκεκριμένο ρυθμό, ώστε να έχουν τα κατάλληλα καταλύματα και στην ηπειρωτική Ελλάδα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε. Ήταν πολύ ενδιαφέροντα αυτά που ειπώθηκαν, αλλά ο χρόνος είναι αμείλικτος.

Προχωράμε στην τελευταία επίκαιρη ερώτηση που θα συζητηθεί σήμερα, η οποία είναι η έκτη με αριθμό 1748/5-6-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Μεταναστευτικής Πολιτικής, με θέμα «Τραγικές συνθήκες στο Κέντρο Υποδοχής και Ταυτοποίησης (ΚΥΤ) Φυλακίου Ορεστιάδας».

Κύριε Δελή, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Η επικαιρότητα της σημερινής μας ερώτησης είναι δεδομένη, κύριε Υπουργέ, γιατί εξ όσων γνωρίζουμε, τίποτα δεν έχει αλλάξει στο Κέντρο Υποδοχής και Ταυτοποίησης του Φυλακίου Ορεστιάδας από την επίσκεψή μας εκεί μαζί με κλιμάκιο του ΚΚΕ πριν από έναν μήνα.

Ποιες είναι οι συνθήκες, λοιπόν, στο συγκεκριμένο κέντρο; Μπορεί κάποιος να τις πει και απαράδεκτες, αλλά και επικίνδυνες για τους εκατοντάδες πρόσφυγες. Δεν είναι μόνο ότι και αυτό το κέντρο είναι υπερπλήρες, όπως όλα βέβαια τα Κέντρα Υποδοχής Προσφύγων. Συγκεκριμένα σ’ αυτό είναι διπλάσιοι αυτήν τη στιγμή σε σχέση με την χωρητικότητά του. Οι εγκαταστάσεις σε αυτό το κέντρο κλειστού τύπου είναι ανεπαρκείς, ακατάλληλες και θα έλεγε κάποιος, επειδή το επισκέφθηκα, ότι έχει την εικόνα Αλκατράζ με τα συρματοπλέγματα που υπάρχουν παντού, όχι μόνο στην εξωτερική του περίφραξη, αλλά και στο εσωτερικό του.

Επιπλέον, δεν υπάρχει ούτε αποχετευτικό σύστημα, με αποτέλεσμα τα λύματα να τρέχουν εδώ και εκεί, μέσα και έξω από το κέντρο. Μάλιστα, να πούμε εδώ ότι σ’ αυτό το κέντρο, ο μισός πληθυσμός είναι ανήλικα παιδιά, που ζουν μέσα σ’ αυτές τις απαράδεκτες συνθήκες. Από αυτά τα ανήλικα παιδιά μάλιστα τα περισσότερα είναι και ασυνόδευτα.

Σε ό,τι αφορά τώρα στο προσωπικό του κέντρου οι ελλείψεις είναι πολύ μεγάλες. Έντεκα μόνιμοι και είκοσι οκτώ συμβασιούχοι που κάνουν συνέχεια διπλοβάρδιες για να βγει η δουλειά. Δεν μπορεί, όπως καταλαβαίνετε, να συνεχιστεί αυτό. Και αυτοί οι εργαζόμενοι υφίστανται τις συνέπειες από αυτές τις απαράδεκτες και άθλιες συνθήκες που υπάρχουν στο συγκεκριμένο κέντρο.

Να πούμε, επίσης, ότι από τον Φλεβάρη, εδώ και τέσσερις δηλαδή μήνες, δεν υπάρχει ούτε γιατρός, ούτε ψυχολόγος, ούτε κοινωνικός λειτουργός, αφού έληξαν οι συμβάσεις τους και δεν έχει προσληφθεί κάποιος. Συνεπώς, δεν υπάρχει και καμμία ιατρική ή ψυχοκοινωνική υποστήριξη. Υπάρχουν μονάχα δύο νοσοκόμες και αυτές από τα οκτάμηνα προγράμματα του ΟΑΕΔ για τις πιο άμεσες ανάγκες, για να παραπέμπουν τα περιστατικά που προκύπτουν στο Κέντρο Υγείας Ορεστιάδας και στο Νοσοκομείο Διδυμοτείχου.

Η ερώτησή μας είναι πολύ συγκεκριμένη, κύριε Υπουργέ. Θα θέλαμε να μας πείτε τι θα κάνετε και πότε για να βελτιωθούν αυτές οι υποδομές στο συγκεκριμένο κέντρο, να ενισχυθεί αυτό το κέντρο με το αναγκαίο προσωπικό και βεβαίως μετά την υποδοχή και την ταυτοποίηση αυτών των ανθρώπων, των προσφύγων, να μεταφερθούν σε κατάλληλους, ανθρώπινους χώρους προσωρινής φιλοξενίας σε κέντρα ανοικτού, βεβαίως, τύπου μακριά φυσικά από τα σύνορα και όχι σε άλλες δομές στη βόρειο Ελλάδα, που φαντάζομαι το γνωρίζετε και εσείς ότι είναι υπερπλήρεις, με τελικό σκοπό βεβαίως να διευκολυνθεί η μετακίνησή τους στις χώρες προορισμού που θέλουν να πάνε.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Δελή, είναι γνωστό ότι η διαχείριση του προσφυγικού - μεταναστευτικού είναιτόσο δυναμική που ένας μήνας είναι πολύς καιρός.

Να σας πω το εξής, επειδή είχατε κάνει την ερώτηση και είχα κάνει μια προετοιμασία για την περασμένη εβδομάδα. Την περασμένη εβδομάδα στο ΚΥΤ φυλακίου ήταν διακόσιοι πενήντα οκτώ άνθρωποι οι οποίοι έκαναν αίτηση ασύλου. Χθες ήταν διακόσιοι έντεκα. Η δυναμικότητα του είναι διακόσιοι σαράντα, όπως πιθανόν σας έχουν ενημερώσει. Είναι δύσκολες συνθήκες. Θα σας απαντήσω.

Την ίδια στιγμή στο φυλάκιο της Αστυνομίας -ξέρετε ότι υπάρχει ένα διπλό σύστημα, δηλαδή υπάρχει το φυλάκιο της Αστυνομίας- το οποίο είχε μια εξαιρετική πίεση τον Απρίλιο κι είχαμε φτάσει σε χίλιους διακόσιους ανθρώπους, εχθές ήταν ενενήντα ένας. Άρα, ήθελα να δείξω ότι είναι δυναμική η διαδικασία. Από τους διακόσιους πενήντα οκτώ της προηγούμενης εβδομάδας οι εκατόν δύο, αν θυμάμαι καλά, ήταν ανήλικοι, εκ των οποίων αυτήν τη στιγμή είναι εβδομήντα δύο. Δηλαδή οι τριάντα μεταφέρθηκαν, όπως θα μεταφερθούν και οι υπόλοιποι, σε δομές και ξενοδοχειακές μονάδες. Και έχει μεγάλη σημασία ότι κάναμε δύο συναντήσεις, μία στην Κωνσταντινούπολη και μία στην Αθήνα σε υψηλό επίπεδο με τους Τούρκους αντίστοιχους, ακριβώς για να εξετάσουμε πως είναι δυνατόν να μειωθούν οι ροές, ιδιαίτερα στον Έβρο, γιατί υπάρχουν προβλήματα όπως αυτά που λέτε και δείχνουν από την άλλη μεριά τη δυσκολία των ανθρώπων που διαχειρίζονται, αλλά και την αυτοθυσία και την αυταπάρνηση των ανθρώπων που διαχειρίζονται και κάνουν διπλοβάρδιες πολλές φορές, όπως το λέτε. Ένας κόσμος απ’ αυτούς που προσλαμβάνεται τώρα θα πάει στο φυλάκιο, που έχει μεγάλη σημασία.

Εγώ θα μείνω, για να μην τρώω χρόνο, σε δύο ζητήματα. Στη διαδικασία του υπερπληθυσμού κατά τον Απρίλιο και τον Μάιο, πέρα από τις δυσκολίες στο να προχωράει αντιμετωπίσαμε και δύο καινούργια ζητήματα. Το ένα ζήτημα είναι το αποχετευτικό δίκτυο, το οποίο αυτήν τη στιγμή βελτιώνεται και έχουν υπογραφεί οι συμβάσεις ώστε για έναν χρόνο και με τη χρηματοδότηση από την Ευρωπαϊκή Ένωση να λυθεί. Το ζήτημα βέβαια είναι το σταμάτημα των ροών, το να μην έχουμε ροές. Και το δεύτερο ζήτημα είναι ότι λόγω αυτής της ροής στα Διαβατά και στα Λαγκαδίκια υπάρχει ένα υπερπληθυσμός.

Αντιμετώπιση αυτού του ζητήματος είναι ότι από τη μια μεριά ανοίξαμε τα Οινόφυτα, από την άλλη μεριά ανοίγουμε ένα δεύτερο κέντρο φιλοξενίας, το οποίο θα λειτουργήσει ως transition, δηλαδή θα περνάνε από εκεί ώστε να αποσυμφορηθούν. Ιδιαίτερα στο δεύτερο, στη βόρεια Ελλάδα, θα πάνε μόνο κουρδικής ιθαγένειας. Και το τρίτο είναι ότι ήδη ενοικιάζουμε δύο μεγάλους χώρους, ώστε να δημιουργήσουμε μέσα στην ηπειρωτική Ελλάδα δύο χιλιάδες νέες θέσεις φιλοξενίας. Ανεβάζουμε από είκοσι πέντε χιλιάδες σε τριάντα χιλιάδες τις θέσεις και πετυχαίνουμε τη στήριξη του προγράμματος «ESTIA» και δημιουργούμε κι ένα νέο πρόγραμμα, που γι’ αυτό έχουμε και τη συνδρομή της Ύπατης Αρμοστείας και του Διεθνούς Οργανισμού Μετανάστευσης, γι’ αυτούς τους ανθρώπους που έχουν πάρει άσυλο αλλά διαμένουν ως αιτούντες άσυλο.

Η προσπάθειά μας είναι συνεχής σ’ αυτήν την κατεύθυνση. Όσον αφορά στα υγειονομικά -και επιτρέψτε μου να τα πω- υπάρχει μια μεγάλη δυσκολία. Για τους επόμενους τέσσερις μήνες αναλαμβάνουν επιπλέον βοήθεια και κάτω από την καθοδήγηση και την εποπτεία του ΚΕΕΛΠΝΟ οι Γιατροί Χωρίς Σύνορα για τέσσερις μήνες. Μετά από τους Γιατρούς Χωρίς Σύνορα για δεκαοκτώ μήνες αναλαμβάνει ο Ερυθρός Σταυρός, σε συνεργασία με το ΚΕΕΛΠΝΟ. Με τη λήξη αυτής της διαδικασίας αναλαμβάνει πλήρως το ΚΕΕΛΠΝΟ, ώστε να υπάρχει και η κατάλληλη ιατροφαρμακευτική φροντίδα των ανθρώπων που διαμένουν, ελπίζω για πολύ μικρό χρονικό διάστημα και είναι σαφές ότι δεν πρόκειται να γίνουν ούτε καταυλισμοί ούτε χώροι φιλοξενίας σ’ όλη τη Θράκη.

Αυτό πρέπει να είναι σαφές και το λέω όχι για εσάς, το λέω για να το ακούσουν και στη Θράκη, γιατί πολλές φορές διάφορα συμφέροντα εκεί το ανεβάζουν, το κατεβάζουν κ.λπ..

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Ευχαριστώ.

Άκουσα την απάντησή σας, κύριε Υπουργέ και διέκρινα μια γενικολογία σε σχέση με τα συγκεκριμένα ζητήματα που βάλαμε για τις συνθήκες πιο συγκεκριμένα αυτού του κέντρου στο Φυλάκιο της Ορεστιάδας. Είπατε ότι θα βελτιωθεί το αποχετευτικό σύστημα του κέντρου, επειδή έχουν υπογραφεί οι συμβάσεις. Το ζήτημα, όπως ξέρετε, επείγει και δεν ξέρω πόσο θα διαρκέσει αυτή η διαδικασία μέχρι να υλοποιηθούν αυτές οι συμβάσεις και μέχρι να γίνει το έργο.

Είπατε ότι θα δημιουργηθούν και άλλα κέντρα για να υποδεχθούν τους πρόσφυγες. Στέκομαι, όμως, σε αυτό που είπατε στην αρχή, ότι αυτήν τη στιγμή έχουν μειωθεί οι ροές. Ξέρετε, κι εσείς το είπατε, ότι οι ροές είναι ένα δυναμικό πράγμα και ότι οξύνονται και αμβλύνονται. Αυτή τη στιγμή μπορεί να μην είναι τόσο οξυμένες, αλλά τίποτα δεν μπορεί αν εγγυηθεί ότι δεν θα αυξηθούν το επόμενο διάστημα, όπως έγινε τους μήνες του Απριλίου και του Μαΐου λόγω της επέμβασης, βεβαίως, της Τουρκίας στο Αφρίν.

Επίσης, κρατάω και μας προβληματίζει αυτό που είπατε σε σχέση με την ιατροφαρμακευτική περίθαλψη αυτών των ανθρώπων, ότι θα ανατεθεί στους «Γιατρούς Χωρίς Σύνορα», μία μη κυβερνητική οργάνωση και μετά θα έρθει το ΚΕΕΛΠΝΟ, μετά θα έρθει η πολιτεία, αν και όποτε βέβαια έρθει.

Θέλω να σταθώ, όμως, κύριε Υπουργέ, ιδιαίτερα στα παιδιά που υπάρχουν στο κέντρο αυτό και τα οποία αποτελούν, όπως είπα στην αρχή της τοποθέτησής μου, τον μισό περίπου πληθυσμό. Ξέρετε, έχω ιδία άποψη. Έχω επισκεφθεί το κέντρο πριν από έναν μήνα περίπου. Οι συνθήκες στις οποίες βρίσκονται τα παιδιά, κύριε Υπουργέ, δεν θυμίζουν σε τίποτα παιδί. Είναι μία φυλακή πραγματική. Δεν υπάρχει το παραμικρό παιχνίδι, αυτό που θα θύμιζε έστω και λίγο παιδική ηλικία.

Έχει σημασία εδώ να πούμε ότι μετά την κατάθεση αυτής της επίκαιρης ερώτησής μας και τη δημοσιοποίηση που πήρε στον Έβρο, σηκώθηκε ένα μεγάλο κύμα αλληλεγγύης από σχολεία, από φορείς, από σωματεία, από απλούς ανθρώπους. Αυτό τιμά, βεβαίως, τους κατοίκους του Έβρου, αλλά δεν μπορεί να κρύψει τις ευθύνες και την ολιγωρία της Κυβέρνησης σε σχέση με το πώς αντιμετωπίζει αυτά τα παιδιά.

Αρκετά από αυτά τα παιδιά, πάνω από εκατό -εσείς είπατε ότι τώρα είναι εβδομήντα, παίζει ο αριθμός- είναι ασυνόδευτα. Πρέπει να πούμε εδώ ότι υπολογίζονται σε περίπου τέσσερις χιλιάδες τα ασυνόδευτα παιδιά που βρίσκονται στη χώρα μας και οι δομές που μπορούν να τα φιλοξενήσουν επαρκούν μόνο για χίλια εκατόν είκοσι πέντε, αν δεν κάνω λάθος. Τα υπόλοιπα πού θα πάνε; Περιμένουν κι αυτά, λοιπόν, εκεί στο κέντρο, αυτά τα εβδομήντα ή τα εκατό, για τρεις-τέσσερις μήνες μέχρι να βρεθεί κάποια δομή να τα φιλοξενήσει.

Θέλω να πω για τους εργαζόμενους, στους οποίους νομίζω δεν αρκούν τα λόγια παρηγοριάς και συμπάθειας. Έτσι είναι, έχουμε μιλήσει μαζί τους, δίνουν τον καλύτερό τους εαυτό οι άνθρωποι. Να σας πούμε ότι το βανάκι με το οποίο μεταφέρονται από την Ορεστιάδα -μένουν στην Ορεστιάδα, είναι είκοσι χιλιόμετρα από το φυλάκιο- οι ίδιοι το συντηρούν με τα δικά τους έξοδα, δεν υπάρχουν οδηγοί. Είναι μία κατάσταση δηλαδή την οποία εμείς την κρίνουμε ως απαράδεκτη.

Επιπλέον, εξαιτίας της έλλειψης προσωπικού στο συγκεκριμένο κέντρο, αλλά και αλλού, καθυστερούν και οι διαδικασίες ταυτοποίησης των προσφύγων, ενώ να μην μιλήσουμε καλύτερα για το άσυλο, το οποίο χορηγείται με το σταγονόμετρο. Ο νόμος στον οποίο αναφερθήκατε πιο πριν στην ερώτηση του κ. Αθανασίου έβαλε ακόμα περισσότερους περιορισμούς και εμπόδια στη χορήγηση του ασύλου, με μεγαλύτερη αυστηρότητα, αφού με την παραμικρή ολιγωρία ενός πρόσφυγα ο οποίος μπορεί να χάσει μία προθεσμία, κινδυνεύει ακόμα και με απέλαση.

Νομίζω πως το ότι δεν γίνεται καμμία αναφορά στη Σύμβαση της Γενεύης, η οποία ήταν βεβαίως προϊόν και αποτύπωνε άλλους συσχετισμούς, της δεκαετίας του 1950, ούτε από την Κυβέρνηση ούτε από την Ευρωπαϊκή Ένωση -άλλωστε η ελληνική Κυβέρνηση ψηφίζει και στηρίζει όλες τις αποφάσεις- νομίζω ότι πρέπει να προβληματίσει κάθε άνθρωπο από τη στιγμή, βεβαίως, που και η Ευρωπαϊκή Ένωση και το ΝΑΤΟ και η ελληνική Κυβέρνηση που συμμετέχει σε αυτούς του οργανισμούς είναι οι βασικοί πρωτεργάτες για τη δημιουργία αυτών των προσφυγικών ρευμάτων, που εγκλωβίζονται επιπλέον στα νησιά με τη γνωστή συμφωνία της Ευρωπαϊκής Ένωσης με την Τουρκία.

Περιμένουμε στη δευτερολογία σας πιο συγκεκριμένες απαντήσεις για τα συγκεκριμένα ερωτήματα, σε σχέση με το κέντρο υποδοχής και ταυτοποίησης φυλακίου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κατ’ αρχάς, κύριε Δελή, κάποιοι δούλεψαν πάρα πολύ ώστε οι χίλιοι τριακόσιοι του Απριλίου να γίνουν διακόσιοι έντεκα τον Ιούνιο. Οι όροι διαβίωσης έχουν να κάνουν και με αυτό. Όσο περισσότερος κόσμος είναι, τόσο χειρότερα θα διαβιοί. Αυτό είναι το ένα.

Δεύτερον, όσον αφορά τα ιατροφαρμακευτικά, οι «Γιατροί χωρίς Σύνορα» αναλαμβάνουν την 1η Ιουλίου για τέσσερις μήνες και μετά ο Ερυθρός Σταυρός -πάντοτε κάτω από την εποπτεία του ΚΕΕΛΠΝΟ γίνονται αυτά, δεν ξέρω τι μπορεί να είναι πιο συγκεκριμένο- και αμέσως μετά αναλαμβάνει πλήρως το ΚΕΕΛΠΝΟ. Αυτή είναι και η διαδικασία μετάβασης από την έκτακτη βοήθεια στην τακτική βοήθεια που δίνεται στη χώρα.

Επίσης, σας είπα ότι τη συγκεκριμένη ημερομηνία, πριν από μία εβδομάδα, ήταν εκατόν δύο ασυνόδευτα ανήλικα. Αυτή τη στιγμή είναι εβδομήντα δύο. Ακριβώς γιατί αναγνωρίζουμε ότι υπάρχει αυτή η δυσκολία και προσπαθούμε να τη λύσουμε, μεταφέρονται σε ξενοδοχεία ή σε δομές. Συγχρόνως αυτή την στιγμή ο αριθμός που αναφέρατε για χίλια εκατόν ογδόντα έξι, για την ακρίβεια, είναι σε δομές της κοινωνικής αλληλεγγύης και άλλα επτακόσια ασυνόδευτα ανήλικα είναι σε ξενοδοχειακές μονάδες. Και αυτό που προσπαθούμε να κάνουμε είναι να διαμορφώσουμε άλλες δύο χιλιάδες θέσεις για ασυνόδευτα ανήλικα, πέραν του γεγονότος ότι ένας αρκετά μεγάλος αριθμός –σας πληροφορώ- είναι στη διαδικασία ενηλικίωσης. Γιατί μιλάμε ότι τα ασυνόδευτα ανήλικα είναι μέχρι δεκαοκτώ ετών.

Εγώ δεν έχω καταλάβει πώς ο νόμος δυσκολεύει. Ο νόμος δημιουργεί συνθήκες να γίνονται ταχύτερα οι διαδικασίες αλλά όχι πρόχειρα. Είναι προς όφελος και των ανθρώπων οι οποίοι έρχονται στην Ελλάδα και κάνουν αίτηση ασύλου.

Εξήγησα σε αυτήν τη διαδικασία ότι δεν φτάνει ο νόμος, αλλά χρειάζονται και διοικητικές πράξεις και ενδυνάμωση του προσωπικού. Μέσα σε αυτήν την ενδυνάμωση του προσωπικού ήδη παίρνονται μέτρα ώστε να δυναμώσουν και οι δομές του φυλακίου. Το φυλάκιο, όμως, δεν κάνει άσυλο. Κάνει καταγραφή, κάνει ταυτοποίηση. Οπότε δεν μπορούμε να στέλνουμε εκεί ομάδες ασύλου. Το βασικό είναι πώς θα μπορούμε στη Θεσσαλονίκη και σε όλες τις περιοχές της βορείου Ελλάδας να ολοκληρώνουμε τις διαδικασίες πιο γρήγορα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ήταν εντός του χρόνου ο κύριος Υπουργός.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 11.37΄ λύεται η συνεδρίαση για την προσεχή Δευτέρα 25 Ιουνίου 2018 και ώρα 17.30΄ με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 23/15/28-3-2018 επίκαιρης επερώτησης, σύμφωνα με την ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**