(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΑ΄

Τρίτη 11 Σεπτεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:  
 i. Η Υπουργός Πολιτισμού και Αθλητισμού και οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Διοικητικής Ανασυγκρότησης, καθώς και ο Αναπληρωτής Υπουργός Οικονομικών κατέθεσαν στις 7-9-2018 σχέδιο νόμου: « Ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης», σελ.   
 ii. Ο Υπουργός Υγείας και οι Υπουργοί Παιδείας, Έρευνας και Θρησκευμάτων και Οικονομικών καθώς και ο Αναπληρωτής Υπουργός Υγείας κατέθεσαν στις 10-9-2018 σχέδιο νόμου: «Κύρωση της Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του ελληνικού Δημοσίου για την ενίσχυση και αναβάθμιση των υποδομών στον τομέα της Υγείας», σελ.   
2. Κατάθεση πρότασης νόμου: Ο Βουλευτής της Ένωσης Κεντρώων κ. Ιωάννης Σαρίδης κατέθεσε στις 7-9-2018 πρόταση νόμου: «Τροποποίηση και συμπλήρωση του ν. 3226/2004 «Παροχή νομικής βοήθειας σε πολίτες χαμηλού εισοδήματος και άλλες διατάξεις» -Αναπροσαρμογή κριτηρίων υπαγωγής στον Νόμο και διεύρυνση του πεδίου εφαρμογής του», σελ.   
3. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΔΑΒΑΚΗΣ Α. , σελ.  
ΗΛΙΟΠΟΥΛΟΣ Π. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Ν. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
ΨΑΡΙΑΝΟΣ Γ. , σελ.  
  
Β. Επί του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης:  
ΑΣΗΜΑΚΟΠΟΥΛΟΥ Ά. , σελ.  
ΓΑΒΡΟΓΛΟΥ Κ. , σελ.  
ΓΡΗΓΟΡΑΚΟΣ Λ. , σελ.  
ΔΑΒΑΚΗΣ Α. , σελ.  
ΗΓΟΥΜΕΝΙΔΗΣ Ν. , σελ.  
ΗΛΙΟΠΟΥΛΟΣ Π. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΒΑΔΕΛΛΑΣ Δ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΝΑΣΤΑΣΗΣ Α. , σελ.  
ΚΡΕΤΣΟΣ Ε. , σελ.  
ΞΥΔΑΚΗΣ Ν. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΗΛΙΟΥ Γ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Ν. , σελ.  
ΣΥΝΤΥΧΑΚΗΣ Ε. , σελ.  
ΤΖΑΒΑΡΑΣ Κ. , σελ.  
ΧΑΡΙΤΣΗΣ Α. , σελ.  
ΨΑΡΙΑΝΟΣ Γ. , σελ.  
  
ΠΑΡΕΜΒΑΣΕΙΣ:  
ΧΑΡΑΚΟΠΟΥΛΟΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΑ΄

Τρίτη 11 Σεπτεμβρίου 2018 (πρωί)

Αθήνα, σήμερα στις 11 Σεπτεμβρίου 2018, ημέρα Τρίτη και ώρα 10.13΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Γ΄ σύνθεση) για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Θα ήθελα να κάνω κάποιες ανακοινώσεις προς το Τμήμα πριν μπούμε στην ημερήσια διάταξη.

Η Υπουργός Πολιτισμού και Αθλητισμού και οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Διοικητικής Ανασυγκρότησης, καθώς και ο Αναπληρωτής Υπουργός Οικονομικών κατέθεσαν στις 7-9-2018 σχέδιο νόμου: «Ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης».

Παραπέμπεται στην αρμόδια Διαρκή Επιτροπή.

Ο Βουλευτής της Ένωσης Κεντρώων κ. Ιωάννης Σαρίδης κατέθεσε στις 7-9-2018 πρόταση νόμου: «Τροποποίηση και συμπλήρωση του Νόμου 3226/2004 (ΦΕΚ 24/Α/4.2.2004) “Παροχή νομικής βοήθειας σε πολίτες χαμηλού εισοδήματος και άλλες διατάξεις” - Αναπροσαρμογή κριτηρίων υπαγωγής στον Νόμο και διεύρυνση του πεδίου εφαρμογής του».

Παραπέμπεται στην αρμόδια Διαρκή Επιτροπή.

Ο Υπουργός Υγείας και οι Υπουργοί Παιδείας, Έρευνας και Θρησκευμάτων και Οικονομικών, καθώς και ο Αναπληρωτής Υπουργός Υγείας κατέθεσαν στις 10-9-2018 σχέδιο νόμου: «Κύρωση της Σύμβασης Δωρεάς μεταξύ του Ιδρύματος «Κοινωφελές Ίδρυμα Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας».

Η Διάσκεψη των Προέδρων αποφάσισε στη συνεδρίασή της στις 10 Σεπτεμβρίου 2018, η συζήτηση του νομοσχεδίου να γίνει σε μία συνεδρίαση ενιαία επί της αρχής, των άρθρων, των τροπολογιών και του συνόλου.

Συμφωνεί το Τμήμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Τμήμα συνεφώνησε.

Πριν δώσω τον λόγο στον εισηγητή της Πλειοψηφίας κ. Απόστολο Καραναστάση για δεκαπέντε λεπτά, θέλω να πω ότι όσοι θέλετε να εγγραφείτε ως ομιλητές θα πρέπει να προσέρχεστε εδώ, γιατί το σύστημα δεν λειτουργεί ηλεκτρονικά.

Τον λόγο έχει ο κ. Καραναστάσης για δεκαπέντε λεπτά.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Κύριε Πρόεδρε, κύριε Υπουργέ, κύριε Αναπληρωτή Υπουργέ, κυρίες και κύριοι συνάδελφοι, το συζητούμενο νομοσχέδιο αποτελεί κατά κάποιον τρόπο τη φυσική συνέχεια και ολοκλήρωση της ρύθμισης που ξεκίνησε με την ΚΥΑ το 2017 των Υπουργών Εσωτερικών, Ψηφιακής Πολιτικής, Τηλεπικοινωνιών και Ενημέρωσης, με τίτλο «Επιχορηγούμενη δορυφορική πρόσβαση των μονίμων κατοίκων των απομακρυσμένων περιοχών της χώρας στους ελληνικούς τηλεοπτικούς σταθμούς ελεύθερης λήψης».

Με αυτήν την κοινή υπουργική απόφαση επιχειρήθηκε, φέροντας μάλιστα θετικό αποτέλεσμα, η επίλυση του προβλήματος της έλλειψης επίγειας ψηφιακής τηλεοπτικής κάλυψης σε συγκεκριμένες απομακρυσμένες και εθνικά ευαίσθητες περιοχές των Νομών Έβρου, Δωδεκανήσου, Ξάνθης, Ροδόπης, Σάμου και Χίου.

Όπως θα αναφέρω όμως και πιο κάτω, το πρόβλημα δεν εμφανίζεται μόνο σε απομακρυσμένες και εθνικά ευαίσθητες περιοχές. Με το παρόν, λοιπόν, σχέδιο νόμου επιχειρείται για πρώτη φορά στη χώρα μας να επιλυθεί το υφιστάμενο πρόβλημα επίγειας ψηφιακής τηλεοπτικής κάλυψης στο σύνολο της ελληνικής επικράτειας.

Το υφιστάμενο πρόβλημα το οποίο προανέφερα είναι γνωστό -πιστεύω- σε όλους μας. Περιληπτικά μπορεί κάποιος να το περιγράψει ως εξής: Το 2009 ξεκίνησε σταδιακά στη χώρα μας η μετάβαση από την επίγεια αναλογική τηλεοπτική εκπομπή στην επίγεια ψηφιακή τηλεοπτική ευρυεκπομπή. Η ως άνω μετάβαση ολοκληρώθηκε οριστικά το 2014. Με την ολοκλήρωση της ψηφιακής τηλεοπτικής μετάβασης της χώρας μας το 96,2% περίπου του συνολικού πληθυσμού της απέκτησε πρόσβαση μέσω της επίγειας ψηφιακής εκπομπής στα προγράμματα των ελληνικών τηλεοπτικών σταθμών.

Ταυτόχρονα η δυνατότητα μη ψηφιακής πρόσβασης στο εγχώριο τηλεοπτικό προϊόν αποκλείστηκε πλήρως για το σύνολο της επικράτειας. Σταμάτησε δηλαδή να εκπέμπει σε αναλογική μετάδοση. Συνεπώς το υπόλοιπο 3,8% του συνολικού πληθυσμού της χώρας -το οποίο αφορά κυρίως πολίτες που κατοικούν και δραστηριοποιούνται σε δύσβατες και απομακρυσμένες περιοχές της νησιωτικής και ηπειρωτικής ελληνικής επικράτειας- έμεινε χωρίς οποιοδήποτε είδος πρόσβασης στα ελληνικά τηλεοπτικά κανάλια.

Σύμφωνα με τα επίσημα στοιχεία της απογραφής του πληθυσμού και κατοικιών το 2011 από την ΕΛΣΤΑΤ, το πρόβλημα αγγίζει άμεσα περίπου 411.000 πολίτες, οι οποίοι απαρτίζουν 217.000 κατ’ εκτίμηση νοικοκυριά. Στους πολίτες αυτούς συγκαταλέγονται εκτός των μονίμων κατοίκων απομακρυσμένων ηπειρωτικών και νησιωτικών περιοχών της ελληνικής επικράτειας, που παρουσιάζουν συγκεκριμένες γεωμορφολογικές ιδιαιτερότητες, και κάτοικοι μη απομακρυσμένων περιοχών στις οποίες παρουσιάζεται το ίδιο πρόβλημα, δηλαδή έλλειψη επίγειας ψηφιακής τηλεοπτικής τους κάλυψης από το υφιστάμενο δίκτυο.

Επιτρέψτε μου όμως εδώ να πω, κύριε Πρόεδρε, επειδή στις συζητήσεις στην αρμόδια επιτροπή το σύνολο σχεδόν των φορέων προς ακρόαση είχαν θετική γνώμη, πως ακούστηκε από πλευράς της Αντιπολίτευσης, κυρίως της Νέας Δημοκρατίας, ότι το πρόβλημα ήταν περίπου λυμένο από την Κυβέρνησή της, ότι καθυστερήσαμε να το ρυθμίσουμε, ότι αυτοί θα το ρύθμιζαν καλύτερα και ότι -άκουσον-άκουσον!- φταίει η ΕΡΤ γιατί ως κρατικό κανάλι –είναι στα Πρακτικά αυτό που λέω τώρα- δεν φρόντισε να καλύψει για τις δικές της συχνότητες το 98% της επικράτειας, όπως συμβαίνει στα ευρωπαϊκά κρατικά κανάλια.

Να υπενθυμίσω στο Τμήμα και στον ελληνικό λαό τα πεπραγμένα των προηγούμενων κυβερνήσεων.

Είναι γνωστό ότι πριν από μερικά χρόνια η τότε συγκυβέρνηση Νέας Δημοκρατίας και ΠΑΣΟΚ εισήγαγε νόμο που καθόριζε τα του ψηφιακού επίγειου τηλεοπτικού σήματος και προχώρησε στη διενέργεια σχετικού διαγωνισμού για την ανάδειξη αναδόχου. Ταυτόχρονα, με το αισχρό «μαύρο» που επέβαλε στην ΕΡΤ, τον μόνο δημόσιο φορέα που είχε και την υποδομή και την τεχνογνωσία για να συμμετάσχει στον διαγωνισμό, την απέκλεισε από αυτόν ξεκαθαρίζοντας το τοπίο υπέρ του σχήματος που δημιούργησαν τα μεγάλα τότε ιδιωτικά κανάλια της χώρας. Πήγαμε έτσι σε έναν διαγωνισμό με έναν διαγωνιζόμενο για τις πανελλαδικές συχνότητες και σε έναν μικρότερο για τις περιφερειακές με κανέναν διαγωνιζόμενο. Κατακυρώθηκε τότε η άδεια πανελλαδικής εμβέλειας στον μοναδικό συμμετέχοντα και του δώσαμε δώρο, όπως προσφυώς προέβλεπε ο τότε νόμος, και τις περιφερειακές, αφού για αυτές δεν είχε ενδιαφερθεί κανείς.

Σε οποιαδήποτε πολιτισμένη και ευνομούμενη χώρα του κόσμου ο διαγωνισμός αυτός θα είχε φυσικά κηρυχθεί άγονος.

Εδώ πρέπει να σημειώσουμε ότι με τον τότε νόμο προβλεπόταν ασυμβίβαστο μεταξύ της ιδιότητας του ιδιοκτήτη τηλεοπτικού καναλιού και αυτής του παρόχου υπηρεσίας δικτύου. Όμως, το σχήμα υπέρ του οποίου κατακυρώθηκε ο διαγωνισμός δεν ήταν παρά συνεταιρισμός ιδιοκτητών καναλιών, πράγμα που επίσης θα έπρεπε να οδηγήσει σε ακύρωση του διαγωνισμού. Τότε η Εθνική Επιτροπή Τηλεπικοινωνιών και Ταχυδρομείων οχυρώθηκε πίσω από το σόφισμα ότι πρόκειται για διαφορετικά νομικά πρόσωπα και έκανε δεκτό το αποτέλεσμα του διαγωνισμού. Μιλάμε, συνεπώς, για μια διαδικασία «αμαρτωλή» που οδήγησε σε ένα στρεβλό αποτέλεσμα, το οποίο πρέπει να αναταχθεί.

Αποτέλεσμα της μονοπωλιακής κατάστασης που δημιουργήθηκε ήταν η καταστρατήγηση βασικών προβλέψεων του τότε νόμου, όπως παραδείγματος χάριν η γεωγραφική και πληθυσμιακή κάλυψη του ελλαδικού χώρου και η σύμπτωση των περιφερειακών ζωνών συχνοτήτων με τις αντίστοιχες γεωγραφικές και διοικητικές. Έτσι αντί για τη δημιουργία διακοσίων εβδομήντα πέντε σημείων εκπομπής η «DIGEA» υλοποίησε, με την ανοχή της τότε Κυβέρνησης, μόνο εκατόν πενήντα έξι σημεία. Στην περιφέρεια, δε, έχουμε περιπτώσεις όπου τα κανάλια -λέω για συγκεκριμένη περιοχή εγώ- της Στερεάς δεν τα βλέπει όλη η Στερεά Ελλάδα, αλλά μπορεί να δει κανάλια της Πελοποννήσου και τανάπαλιν.

Επιπρόσθετα, η παραχώρηση του δημοσίου αγαθού των συχνοτήτων σε έναν μόνο πάροχο δημιούργησε ή ευνοεί τη δημιουργία σχέσεων διαπλοκής οικονομικών, πολιτικών και άλλων συμφερόντων. Υπάρχουν, συνεπώς, ευθύνες τόσο στην πλευρά της αναδόχου εταιρείας όσο και στην πλευρά της πολιτείας και συγκεκριμένα στα όργανα που είχαν την υποχρέωση της επίβλεψης και παραλαβής του έργου της «DIGEA», ευθύνες που φυσικά πρέπει να αναζητηθούν.

Επανερχόμενος στα του νομοσχεδίου επισημαίνω ότι βασικός του στόχος είναι η άμεση και οριστική επίλυση του ως άνω ζητήματος με την άρση του υφιστάμενου αποκλεισμού των μονίμων κατοίκων των περιοχών εκτός τηλεοπτικής κάλυψης του συνόλου της ελληνικής επικράτειας από την πρόσβασή τους στα προγράμματα κατ’ ελάχιστον των ελληνικών τηλεοπτικών σταθμών ελεύθερης λήψης εθνικής εμβέλειας και η άμβλυνση του υφιστάμενου ψηφιακού χάσματος και της ανισότητας που αυτό δημιουργεί μεταξύ των πολιτών της χώρας και των γεωγραφικών τμημάτων.

Στόχος, λοιπόν, είναι η ολοκλήρωση της ψηφιακής τηλεοπτικής μετάβασης της χώρας μας σύμφωνα με τις επιταγές και τις οδηγίες της Ευρωπαϊκής Ένωσης.

Περνώντας επιγραμματικά στα κύρια άρθρα του νομοσχεδίου επισημαίνω ότι με το άρθρο 3 καθορίζονται οι φορείς που συμμετέχουν στην υλοποίηση του έργου. Ο σαφής καθορισμός των σχετικών αρμοδιοτήτων διευκολύνει ουσιωδώς την άμεση και αποτελεσματική υλοποίηση του έργου, τη διασφάλιση της ομαλής και απρόσκοπτης ολοκλήρωσής του, καθώς και την παρακολούθηση τόσο κατά το στάδιο της υλοποίησης όσο και μετά το πέρας αυτής. Οι φορείς αυτοί είναι η Γενική Γραμματεία Τηλεπικοινωνιών και Ταχυδρομείων, οι δήμοι στην περιφέρεια των οποίων υπάγονται περιοχές εκτός τηλεοπτικής κάλυψης, για αυτές που κάνουμε αυτή τη στιγμή τη ρύθμιση, και τα Κέντρα Εξυπηρέτησης Πολιτών, καθώς και η Εθνική Επιτροπή Τηλεπικοινωνιών και Ταχυδρομείων με συνδρομητικό ρόλο και προσδιορίζονται οι αρμοδιότητές τους.

Ειδικά για τη Γενική Γραμματεία Τηλεπικοινωνιών και Ταχυδρομείων προβλέπεται ότι ως φορέας κεντρικού συντονισμού ελέγχει μέσω της διενέργειας δειγματοληπτικών ελέγχων την ορθή άσκηση των αρμοδιοτήτων των φορέων υλοποίησης του έργου και την τήρηση των υποχρεώσεων των παρόχων και διασφαλίζει την ομαλή χρηματοδότηση του έργου.

Με το άρθρο 4 ορίζονται ως δικαιούχοι οι μόνιμοι κάτοικοι των περιοχών εκτός τηλεοπτικής κάλυψης. Ποιοι είναι αυτοί οι δικαιούχοι; Επισημαίνεται ότι μόνιμος κάτοικος συγκεκριμένης περιοχής χαρακτηρίζεται ο πολίτης που έχει την κύρια και μόνιμη εγκατάστασή του σε αυτήν κατά τέτοιον τρόπο ώστε ο ως άνω τόπος να έχει καταστεί σύμφωνα με τη βούλησή του το σταθερό κέντρο των εν γένει βιοτικών του σχέσεων.

Είναι βέβαιο ότι ο κύριος Υπουργός θα εξετάσει και τις περιπτώσεις που κάποιος μοιράζει τον χρόνο κατοικίας του μεταξύ των αστικών περιοχών και των περιοχών αυτών οι οποίες αντιμετωπίζουν το πρόβλημα λήψης.

Όσον αφορά τον προσδιορισμό των περιοχών εκτός τηλεοπτικής κάλυψης, αυτός πραγματοποιείται και φαίνεται στο Παράρτημα του σχεδίου νόμου. Έχει προχωρήσει μέσω της διαβούλευσης και ο κατάλογος φυσικά είναι ανοιχτός και ίσως σε αυτήν την περίπτωση θα πρέπει να ξαναδούμε, κύριε Υπουργέ, και κάποιους δημόσιους φορείς ή χώρους στους οποίους συνωστίζονται άτομα, όπως είναι τα ΚΑΠΗ κι όπως είναι τα σχολεία, στους οποίους θα μπορούσαμε να δώσουμε τη δυνατότητα να έχουν αυτή την ψηφιακή κάλυψη.

Πρέπει να διευκρινίσουμε ότι η παροχή των υπηρεσιών πρόσβασης του έργου πραγματοποιείται λόγω της ειδικής φύσης των παρεχομένων υπηρεσιών ανά νοικοκυριό και όχι ανά δικαιούχο.

Στο άρθρο 5 αναφέρονται οι κατηγορίες και εξειδικεύονται οι βασικότερες υποχρεώσεις των παρόχων που έχουν δικαίωμα να συμμετέχουν στην υλοποίηση του έργου, χορηγώντας στους δικαιούχους πολίτες τις υπηρεσίες πρόσβασης στα προγράμματα των ελληνικών τηλεοπτικών σταθμών που αναφέρονται.

Η συμμετοχή κάθε ενδιαφερόμενου παρόχου είναι ελεύθερη και ισότιμη, εφόσον φυσικά ο ενδιαφερόμενος πάροχος πληροί τις προβλεπόμενες προϋποθέσεις συμμετοχής και εκπληρώνει τις καθορισμένες υποχρεώσεις του.

Η χρονική διάρκεια των παρεχόμενων υπηρεσιών πρόσβασης ορίζεται οκταετής και μπορεί να τροποποιείται με υπουργική απόφαση. Κατά τη διάρκεια της εν λόγω χρονικής περιόδου ο πάροχος υποχρεούται -και εδώ είναι ένα ερώτημα που έχει τεθεί κατά τη διάρκεια της ακρόασης των φορέων- να παρέχει στους δικαιούχους του έργου τις υπηρεσίες ανεξαρτήτως της οποιασδήποτε μεταβολής στο ιδιοκτησιακό ή νομικό καθεστώς αυτού ή τη θέση αυτού σε εκκαθάριση ή αναγκαστική διαχείριση ή την κήρυξή του σε πτώχευση.

Στο άρθρο 6 προσδιορίζεται ο τρόπος απόκτησης των υπηρεσιών του έργου και ειδικότερα προβλέπεται η παροχή δημόσιας επιχορήγησης ανώτατου χρηματικού ποσού 110 ευρώ σε κάθε δικαιούχονοικοκυριό, η οποία μπορεί να εξαργυρωθεί μόνο μια φορά από το νοικοκυριό αυτό προς πάροχο της ελεύθερης επιλογής του από τον οποίο θα λάβει τις προαναφερθείσες υπηρεσίες πρόσβασης στο εγχώριο τηλεοπτικό προϊόν.

Και για να μην υπάρχουν παρανοήσεις διευκρινίζω ότι η Κυβέρνηση επιδοτεί τον εξοπλισμό για την λήψη των ελεύθερων καναλιών είτε είναι από το δορυφορικό κάτοπτρο, το LNB και τους δέκτες, που υπάρχουν στις πλατφόρμες των παρόχων, και όχι για τις συνδρομητικές τους υπηρεσίες, εκτός από αυτά φυσικά που είναι ελεύθερα. Σε αυτά συναριθμούνται και όλα τα επίγεια ελεύθερα ελληνικά κανάλια και τα περιφερειακά κανάλια που έχει ο κάθε πάροχος. Για τον σκοπό αυτό το ποσό επιδότησης, γιατί αναφέρθηκε και αυτό, κρίνεται απολύτως επαρκές.

Στο άρθρο 9 προβλέπεται ότι οι σχετικές υπηρεσίες πρόσβασης δύναται να χορηγηθούν στον δικαιούχο με κάθε διαθέσιμο τεχνολογικό μέσο, αρκεί αυτός να εγγυάται την αξιόπιστη και ποιοτική παροχή τους στον τελικό χρήστη.

Ποιες είναι αυτές οι αξιόπιστες και ποιοι είναι αυτοί οι τρόποι κάλυψής τους; Είναι η δορυφορική μέσα από τις δύο πλατφόρμες -αυτές είναι οι δύο πλατφόρμες που λέμε, είναι η «NOVA» και είναι και η «COSMOTE TV»-, η επίγεια κάλυψή τους, όπως είναι αυτή τη στιγμή η «DIGEA», και δίνεται και η δυνατότητα να γίνεται και διαδικτυακή κάλυψη όσων το επιθυμούν.

Όλα τα σχόλια και οι παρατηρήσεις, που είχαν γίνει στη διαμόρφωση του προτεινόμενου νομοσχεδίου, το οποίο είχε τεθεί σε δημόσια ηλεκτρονική διαβούλευση μέσω του OpenGov, έχουν ληφθεί υπ’ όψιν.

Τέλος, πρέπει να πούμε ότι από τις διατάξεις του προτεινόμενου νομοσχεδίου προκαλείται ετήσια δαπάνη στην Εθνική Επιτροπή Τηλεπικοινωνιών και Ταχυδρομείων ύψους 1 εκατομμυρίου ευρώ από την κατ’ έτος επιχορήγηση του Ελληνικού Διαστημικού Οργανισμού, που θα καλυφθεί από το αποθεματικό της επιτροπής.

Επίσης, προκαλείται εφάπαξ δαπάνη του κρατικού προϋπολογισμού από τη δημόσια επιχορήγηση των δικαιούχων για την πρόσβαση στην παροχή υπηρεσιών από τηλεοπτικούς σταθμούς ελεύθερης λήψης εθνικής εμβέλειας. Η εν λόγω δαπάνη ανέρχεται στο ποσό των 24 εκατομμυρίων ευρώ πλέον του ΦΠΑ. Δίνεται η δυνατότητα πληρωμής της μέσα από το Πρόγραμμα Δημοσίων Επενδύσεων ή από το αποθεματικό της Εθνικής Επιτροπής Τηλεπικοινωνιών και Ταχυδρομείων.

Κύριε Πρόεδρε, κύριε Υπουργέ, κύριε Αναπληρωτά Υπουργέ, κυρίες και κύριοι συνάδελφοι, η τηλεοπτική κάλυψη σε όλη τη χώρα θα επιτρέψει στους πολίτες να συμμετέχουν ισότιμα και να απολαμβάνουν τα οφέλη των υπηρεσιών που προσφέρουν οι τηλεοπτικοί πάροχοι. Η συνταγματική υποχρέωση της Πολιτείας να άρει την άδικη κατάσταση που δημιουργήθηκε σε βάρος μερίδας των πολιτών της είναι προφανής. Θεωρώ, συνεπώς, επιβεβλημένη την ψήφιση του παρόντος νομοσχεδίου.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο τώρα έχει η κυρία Άννα - Μισέλ Ασημακοπούλου, εισηγήτρια από τη Νέα Δημοκρατία.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, βλέπω τουϊτάρετε από την live μετάδοση της ομιλίας του Πρωθυπουργού στο Ευρωκοινοβούλιο. Ελπίζω ο κ. Τσίπρας, που μιλάει για το μέλλον της Ευρώπης, να μην τους προτείνει όταν κάνουν δημοψηφίσματα να εφαρμόζουν τα ανάποδα ή να βάλουμε πανευρωπαϊκά capital controls!

Έρχομαι στο νομοσχέδιο. Ξεκινάω, κύριε Πρόεδρε, κυρίες και κύριοι συνάδελφοι, κύριοι Υπουργοί, με τρία πράγματα στα οποία συμφωνούμε.

Πρώτον, διαχρονικά αποδεικνύεται ότι η πληροφορία, όπως και αν την ορίσει αυτή την πληροφορία κανείς, είτε είναι η πιο μικρή πληροφορία είτε είναι σήμερα τα λεγόμενα Big Data, είναι δύναμη. Η διάχυση της πληροφορίας συνιστά ουσιώδη προϋπόθεση για την αποτελεσματική λειτουργία της δημοκρατίας, κατατείνει στη διαμόρφωση ενημερωμένων πολιτών και, τελικά, στην εγκαθίδρυση μιας γνήσιας δημοκρατίας με ενημερωμένους και ισχυρούς πολίτες.

Δεύτερον, συμφωνούμε ότι το δικαίωμα του πολίτη στην πληροφόρηση καθιερώνεται στο Ελληνικό Σύνταγμα, και συγκεκριμένα στα άρθρα 5Α και 14. Μπορεί να ακούγεται αυτονόητο, αλλά συμφωνούμε σε αυτό.

Η Νέα Δημοκρατία, μια παράταξη η οποία είναι πιστή στις αξίες της συνταγματικής νομιμότητας, στηρίζει το δικαίωμα του πολίτη στην ενημέρωση και στην πολυφωνία και αντιμάχεται κάθε προσπάθεια δημιουργίας συνθηκών ελέγχου των μέσων ενημέρωσης, από όπου και αν προέρχεται αυτή η προσπάθεια.

Τρίτον, συμφωνούμε ότι οι λεγόμενες «λευκές περιοχές» -για όσους παρακολουθούν για πρώτη φορά τη συζήτηση για το νομοσχέδιο, αυτές είναι οι περιοχές στην Επικράτεια που δεν έχουν τηλεοπτικό σήμα- προέκυψαν από τη μετάβαση στην επίγεια ψηφιακή ευρυεκπομπή και ότι η ελληνική Πολιτεία έχει υποχρέωση να καλύψει αυτές τις περιοχές.

Άρα, κύριε Υπουργέ, «παραβιάζετε ανοιχτές θύρες» όταν ζητάτε να συμφωνήσουμε επί της αρχής στο να υπάρχει ισότιμη πρόσβαση ακόμα και στο πιο δύσβατο σημείο της Επικράτειας και ιδίως στα ακριτικά σημεία της πατρίδας μας, στους ελληνικούς τηλεοπτικούς σταθμούς ελεύθερης λήψης εθνικής εμβέλειας.

Επί των τριών αυτών σημείων, λοιπόν, επί της αρχής, για να μην υπάρχει καμμία παρεξήγηση, δεν έχουμε κάτι να συζητήσουμε. Οι πολιτικές μας διαφωνίες γύρω από αυτό το θέμα ξεκινούν από το παρελθόν, από το πώς και γιατί προέκυψαν αυτές οι λεγόμενες «λευκές περιοχές».

Η Ελλάδα, όπως είπε και ο εισηγητής σας, είχε κοινοτική και διεθνή υποχρέωση, αρχικά μέχρι τις 31-12-2012 και κατόπιν εξαιρετικής παρέκκλισης μέχρι την 1-11-2014, να θεσμοθετήσει τη μετάβαση από την ξεπερασμένη αναλογική μετάδοση του τηλεοπτικού προγράμματος στη βελτιωμένη και σύγχρονη τεχνολογία της ψηφιακής μετάδοσης.

Επίσης, είχε υποχρέωση να αποδώσει το λεγόμενο ψηφιακό μέρισμα των συχνοτήτων, αυτό ήταν και μνημονιακή υποχρέωση, για να δώσει επιπλέον φάσμα στις εταιρίες κινητής τηλεφωνίας και να επιτρέψει την ανάπτυξη υπηρεσιών ευρυζωνικού γρήγορου ίντερνετ, 4G, κλπ. σε απομακρυσμένες περιοχές. Δεν μπαίνω σε λεπτομέρειες για τον διαγωνισμό που ανέδειξε την «DIGEA» τον Φεβρουάριο του 2014, θα αναφέρω, όμως, ότι από τον διαγωνισμό μπήκαν 18,6 εκατομμύρια ευρώ στα κρατικά ταμεία. Αυτό είναι το υψηλότερο τίμημα στην Ευρώπη για την εν λόγω υπηρεσία, δηλαδή για επίγειο δίκτυο ψηφιακής ευρυεκπομπής. Εν συνεχεία, τον Οκτώβριο του 2014 που έγινε διαγωνισμός για το ψηφιακό μέρισμα των 800 MHz, μπήκαν με εκπλειστηρίασμα 381.114.000 ευρώ. Δηλαδή, κυρίες και κύριοι συνάδελφοι, συνολικά από όλη αυτή την ιστορία μπήκαν στα δημόσια ταμεία περίπου 400 εκατομμύρια ευρώ.

Κάλυψη τηλεοπτικού σήματος 100% σε όλη την επικράτεια δεν μπορεί να επιτευχθεί για τεχνικούς λόγους. Δεν υπάρχει πουθενά αυτό το πράγμα. Μάλιστα, ο μέσος όρος πληθυσμιακής κάλυψης στην Ευρώπη είναι 92%. Στην Ελλάδα ο όρος κάλυψης σύμφωνα με τις μετρήσεις της ΕΕΤ είναι 96,2%. Υπάρχουν δηλαδή 3,8% λευκές περιοχές για τις οποίες, ως είχε υποχρέωση, η Κυβέρνηση της Νέας Δημοκρατίας είχε μεριμνήσει εντάσσοντας σε κοινοτικό πρόγραμμα την ολοκληρωτική κάλυψη για την ανατολική Μακεδονία, τη Θράκη και τα νησιά του Βορείου Αιγαίου. Είχε μεριμνήσει για ολοκληρωτική κάλυψη, χωρίς διαχωρισμό αν θα βλέπεις περιφερειακά κανάλια, αν θα τα βλέπεις αν είσαι μόνιμος κάτοικος, αν θα τα βλέπεις αν πίνεις καφέ στο ΚΑΠΗ και με χρήματα κοινοτικά χωρίς να επιβαρύνει τον κρατικό προϋπολογισμό. Μάλιστα ο φάκελος αυτός είχε γίνει μέσα σε επτά μήνες και το μόνο που έμενε όταν αναλάβατε την εξουσία, ήταν να βάλει μια υπογραφή ο προκάτοχός σας, κύριε Υπουργέ, ο κ. Σπίρτζης.

Επειδή στις επιτροπές άκουσα μια επιχειρηματολογία η οποία λέει ότι η ένταξη έγινε τον Ιανουάριο του 2015, λίγες μέρες πριν από τις εκλογές, τι επιχείρημα είναι αυτό; Μέμφεστε, δηλαδή, την προηγούμενη Κυβέρνηση ότι δούλευε μέχρι την τελευταία στιγμή με στοχοπροσήλωση στη διασφάλιση του δημοσίου συμφέροντος; Επειδή δεν είχαμε κατεβάσει τα μολύβια εν όψει τον εκλογών, για να μην χαθούν κοινοτικά κονδύλια και πόροι και να βρείτε εσείς έτοιμη μια λύση, αυτό είναι κακό ξαφνικά; Κι έρχεστε εσείς, απεντάσσετε το έργο και μετά από τρεισήμισι χρόνια φέρνετε ένα νομοσχέδιο για να λύσετε ένα πρόβλημα το οποίο το βρήκατε λυμένο.

Επειδή ο εισηγητής σας και πολλοί συνάδελφοι του ΣΥΡΙΖΑ στις τοποθετήσεις τους στις επιτροπές, μίλησαν για το θέμα της «DIGEA» –ευθύνες, λέει, πρέπει να αποδοθούν- σας θυμίζω ότι ο κ. Σπίρτζης είχε κάνει προσφυγή κατά της ολομέλειας της ΕΕΤ για το θέμα αυτό και η προσφυγή αυτή με απόφαση του εισαγγελέα αρχειοθετήθηκε ως ουσία αβάσιμη. Ποιες ευθύνες συζητάτε τώρα, όταν έχει εγκριθεί αυτό το θέμα; Φτάνει, λοιπόν, η πολιτική καραμέλα ότι για όλα φταίνε οι προηγούμενοι. Επιτέλους φτύστε την.

Μετά από τρεισήμισι χρόνια παλινωδιών ιδεοληψίας και ανικανότητας καυχιέστε, λοιπόν, σήμερα που φέρνετε μια λύση η οποία όχι μόνο δεν είναι άμεση και οριστική επίλυση του προβλήματος, αλλά έχει μικρότερη κάλυψη, μεγαλύτερο κόστος και πληρώνεται από τον κρατικό κορβανά.

Θα μου πεις τώρα, καυχιέστε γι’ αυτό όταν καυχιέστε για το μεγαλύτερο πολιτικό σας στραπάτσο, την αδειοδότηση των τηλεοπτικών καναλιών με τον περίφημο νόμο σας που κρίθηκε αντισυνταγματικός από το ΣτΕ, τον οποίο αντί να καταργήσετε ολοσχερώς, αργά και βασανιστικά επί δυο χρόνια τώρα ξηλώσατε με δέκα τροποποιήσεις. Δώδεκα από τα δεκαπέντε άρθρα τροποποιήσατε.

Μπήκαν 400 εκατομμύρια ευρώ στον κρατικό κορβανά από τη «DIGEA» και το ψηφιακό μέρισμα και εσείς καυχιέστε γιατί; Ότι υποχρεωθήκατε να επιστρέψετε 85 εκατομμύρια ευρώ που είχατε πάρει σαν προκαταβολή και τώρα θα πάρετε 3,5 επί 5 εκατομμύρια φέτος προκαταβολή; Όταν με τροπολογία ξέρουμε όλοι ότι το Νοέμβριο του 2017 μειώσατε στο 5% από το 20% το συντελεστή φορολόγησης των τηλεοπτικών διαφημίσεων;

Μας φέρατε ένα χαρτί για το πόσα έχουν εισρεύσει από τις κρατικές διαφημίσεις. Για φέρτε μας ένα χαρτί να μας πείτε πόσα χάθηκαν από τη μείωση της φορολογίας από το 20% στο 5%, πόσα θα παίρνατε. Και βέβαια, αυτό το κάνατε για τα εθνικά κανάλια, γιατί τα περιφερειακά κανάλια, όπως φαίνεται και από αυτό το νομοσχέδιο, είναι δεύτερης κατηγορίας. Δεν μας ενδιαφέρει και πολύ για τα περιφερειακά κανάλια.

Και τολμάτε εσείς τώρα να μας μιλάτε για φωτογραφικό διαγωνισμό της «DIGEA», εσείς που δεχθήκατε τα βοσκοτόπια του Καλογρίτσα ως εγγύηση για τον διαγωνισμό για τις τηλεοπτικές άδειες.

Τα τέσσερα εμβληματικά ψηφιακά έργα που έχει εξαγγείλει ο κ. Τσίπρας τα έχετε κάνει διαχειριστικό μπαλάκι του πινγκ πονγκ μεταξύ του Υπουργείου σας και της ΕΔΕΤ. Τη μία μέρα η ΕΔΕΤ είναι καλή για να κάνει τη διαχείριση, την άλλη επιστρέφει η διαχείριση του έργου στο Υπουργείο. Γιατί άραγε;

Εσείς βγάλατε προκήρυξη για το εμβληματικό έργο «Ευφυής γεωργία» στη δημόσια διαβούλευση και οι ενδιαφερόμενοι φορείς λένε ότι αποκλείει δεκάδες ελληνικές επιχειρήσεις που ασχολούνται με το αντικείμενο. Και διαβάζω: «Η προκήρυξη είναι φωτογραφική σε σημείο που μπορούν και οι ελάχιστα καταρτισμένοι να το καταλάβουν».

Και αυτό δεν το λέω εγώ, κύριε Υπουργέ. Δεν το λένε καν οι ενδιαφερόμενοι φορείς, που ας πούμε ότι υπάρχει μια ιδιοτέλεια στα επιχειρηματικά συμφέροντα που κινούνται γύρω από αυτό. Το λέει ο τομέας αγροτικού του ΣΥΡΙΖΑ. Αυτό λέει.

Και για το έργο «Barcode» στον Τύπο –άλλο εμβληματικό έργο- το διοικητικό συμβούλιο της ΕΔΕΤ έχει αναθέσει –βλέπω στη «ΔΙΑΥΓΕΙΑ»- σε ειδική επιτροπή εμπειρογνωμόνων να εξετάσει κατά πόσο οι προδιαγραφές του έργου είναι φωτογραφικές, αφού υπάρχει μόνο μία συγκεκριμένη εταιρεία στην αγορά που έχει τη συγκεκριμένη συσκευή σάρωσης του «Barcode» και κανένας άλλος δεν μπορεί να κατέβει.

Αυτός, παρεμπιπτόντως, κύριε εισηγητά, είναι ένας διαγωνισμός στον οποίο υπάρχει μόνο ένας ενδιαφερόμενος, όπως στη «DIGEA». Αυτός, όμως, δεν είναι φωτογραφικός και σκανδαλώδης –για όνομα του Θεού!- γιατί αυτός είναι δικός σας.

Όσον αφορά στα μέσα ενημέρωσης, ο στόχος σας ήταν πάντα ένας και εξακολουθεί να είναι ένας, ο έλεγχος των μέσων ενημέρωσης. Αυτό ήταν το πλάνο, αυτό είναι και τώρα.

Εξάλλου, το συνταγματικό δικαίωμα των πολιτών να έχουν άρτια ενημέρωση δεν ισχύει για όσους επιλέγουν να βλέπουν κανάλια που δεν μεταδίδουν ενημέρωση όπως εσείς θεωρείτε ότι πρέπει να μεταδίδεται. Για παράδειγμα, ο ΣΚΑΪ. Ο ΣΚΑΪ παίρνει άδεια, αλλά εσείς δεν πάτε, γιατί κόπτεσθε για την πληρότητα της ενημέρωσης των πολιτών.

Για τα εμβληματικά έργα, λοιπόν, για τα οποία θα έχουμε την ευκαιρία να συζητήσουμε στον κοινοβουλευτικό έλεγχο, ας θυμηθούμε τη φράση του κ. Κριμιζή που είπε φεύγοντας από τη NASA, «follow the money».

Και παρεμπιπτόντως, προφανώς δεν ψηφίζουμε το άρθρο 12 με το οποίο δίνεται 1 εκατομμύριο ευρώ τον χρόνο στην «ελληνική NASA», στον ΕΛΔΟ για τα έξοδα των μελών που υπηρετούν. Έτσι για αρχή, ξεκινάμε με το 1 εκατομμύριο ευρώ.

Εν κατακλείδι, κύριε Πρόεδρε, προφανώς συμφωνούμε με τη νομοθετική πρωτοβουλία να καλυφθούν οι «λευκές περιοχές», διότι πρόκειται για ένα υπαρκτό πρόβλημα, το οποίο πολλάκις έχουν αναδείξει και οι εκλεκτοί συνάδελφοι της Νέας Δημοκρατίας - Βουλευτές των περιοχών που πλήττονται από αυτό το πρόβλημα, διότι πρώτοι εμείς σπεύσαμε να το λύσουμε.

Και επί της αρχής ψηφίζουμε «παρών». Γιατί; Διότι έχουμε σοβαρές αμφιβολίες και σοβαρές ενστάσεις για την αποτελεσματικότητα της λύσης που προτείνετε.

Και κωδικοποιώ τις ενστάσεις μας: Η πηγή χρηματοδότησης είναι η πρώτη. Η πηγή χρηματοδότησης θα έπρεπε να είναι τα κοινοτικά κονδύλια και όχι το πρόγραμμα δημοσίων επενδύσεων, κύριε Υπουργέ. Και για να μην μας λέτε ότι δεν υπάρχουν άλλες λύσεις ή πιο οικονομικές λύσεις, ακόμα και αν θέλετε να χρησιμοποιήσετε το πρόγραμμα δημοσίων επενδύσεων ή κρατικά χρήματα, σκεφθήκατε την περίπτωση που θα μπορούσε να διατεθεί από το δημόσιο στην «DIGEA» δορυφορική χωρητικότητα από αυτόν που έχει δωρεάν η «HELLAS SAT» για τη δορυφορική μεταφορά τηλεοπτικού σήματος; Έναντι αυτής της παροχής η «DIGEA» θα μπορούσε να αναλάβει την παροχή δωρεάν πρόσβασης –ένα κλειδί, δηλαδή- στους πολίτες που δεν έχουν ελεύθερη πρόσβαση. Και σε αυτή την περίπτωση, ακόμα και αν θέλατε να επιδοτήσετε τον εξοπλισμό, αυτό θα ήταν πάρα πολύ φθηνότερο. Πιο σημαντικό, όμως, είναι ότι θα είχαμε πλήρη και διαρκή κάλυψη της υπηρεσίας για όλους.

Δεύτερη ένσταση είναι η επάρκεια και συμμετοχή των παρόχων. Είναι εξασφαλισμένη η συμμετοχή των παρόχων, κύριε Υπουργέ; Και οι υπηρεσίες που θα προσφέρουν πόση διάρκεια θα έχουν τελικά; Θα είναι επαρκείς;

Δεν ήρθαν οι πάροχοι στην ακρόαση φορέων. Διαβάζω την επιστολή της «COSMOTE» που απεστάλη έναντι της παρουσίας τους στην ακρόαση φορέων. Εκεί λέει: «Δεν θα πρέπει η δημόσια επιχορήγηση σε συνάρτηση με τη χρονική διάρκεια της παροχής υπηρεσιών να υπολείπεται του κόστους των παροχών». Δηλαδή; Νομίζω ότι είναι ένας κομψός τρόπος να πουν ότι με αυτά τα λεφτά δεν βγαίνουν για να παρέχουν αυτή την υπηρεσία για οκτώ χρόνια. Αυτό διαβάζω εγώ.

Η «NOVA» και η «FORTHNET» δεν ήρθαν και δεν έφεραν και κάποιο υπόμνημα. Δεν είναι δυνατόν να μη μιλήσατε μαζί τους. Δεν ξέρετε τι σκοπεύουν να κάνουν; Αυτοί θεωρούν ότι μπορούν με αυτό το κουπόνι να καλύψουν υπηρεσίες για οκτώ χρόνια; Δεν ξέρω, κύριε Υπουργέ. Δεν ήρθαν στην ακρόαση φορέων. Εσείς, όμως, κύριε Υπουργέ, δεν μπορεί να μην έχετε μιλήσει μαζί τους. Κάτι παραπάνω θα ξέρετε. Αν έχετε την ευγενή καλοσύνη, διαφωτίστε μας ως προς τις προθέσεις της «NOVA».

Πληρότητα ενημέρωσης. Δεν συμμετέχουν όλα τα κανάλια, μόνο τα περιφερειακά, που είναι πάνω στην πλατφόρμα. Έτσι δεν είναι; Βεβαίως απευθύνεται μόνο στους μόνιμους κατοίκους. Τα περιφερειακά κανάλια, λοιπόν, είναι οι φτωχοί συγγενείς. Όσοι έχουν λεφτά για να προβάλλονται από τους παρόχους, αυτοί έχουν ενημέρωση. Για τους υπόλοιπους, δεν πειράζει. Βέβαια, όλοι πληρώνουν τον φόρο διαφήμισης χωρίς έκπτωση, αλλά ενημέρωση δικαιούνται μόνο οι μόνιμοι κάτοικοι και όχι αυτοί που πηγαίνουν δύο-τρεις μήνες το καλοκαίρι. Όμως, όλοι πληρώνουν το τέλος για την ΕΡΤ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, με την ανοχή σας, θέλω να κάνω μία σύντομη αναφορά στα άρθρα για ένα λεπτό. Ως προς το άρθρο 11, κύριε Υπουργέ, δεν αισθάνομαι ότι έχουμε λάβει επαρκή εξήγηση για ποιο λόγο αναλαμβάνει το Υπουργείο την εποπτεία των ΜΑΝ. Με την ευκαιρία, να σας ρωτήσω αν θέλετε να επεκταθείτε. Για τα μητροπολιτικά δίκτυα οπτικών ινών ποιο είναι το ποσό που πληρώνει και το κράτος για τη συντήρηση του δικτύου, με βάση τη σύμβαση του έχει γίνει μεταξύ του ΟΤΕ και του Υπουργείου;

Όσον αφορά το άρθρο 12, που είναι η επιδότηση στον ΕΛΔΟ, προφανώς το καταψηφίζουμε.

Όσον αφορά το άρθρο 15, για την κατάργηση της ταυτότητας των εκδοτών, τι να σας πω; Το μόνο που μπορώ να πω εδώ είναι ότι το εκλαμβάνω ως μία μικρόψυχη επίδειξη πολιτικής ισχύος.

Φέρατε χθες το βράδυ μία τροπολογία. Κατ’ αρχάς, τι είναι αυτά τα τερτίπια; Έχει μέσα ένα κομμάτι για τα οπτικοακουστικά, που είναι σχεδόν ένα καινούργιο νομοσχέδιο. Δεν έχουμε αντίρρηση. Εμείς είμαστε θετικοί σε αυτό το νομοσχέδιο, όταν το φέρετε και δεν έχουμε καμμία αντίρρηση να συζητήσουμε λεπτομερώς πώς μπορεί να βελτιωθεί, γιατί είναι πολύ σημαντικό για τη χώρα.

Μη το φέρνετε τώρα σε τροπολογία. Φέρτε το να το συζητήσουμε, αφού ουσιαστικά νομοθετείτε και πάλι. Όμως, το γκρουπάρετε αυτό με ένα σοκαριστικό άρθρο, που έχει να κάνει με την απόλυτα φωτογραφική μετάθεση ή απόσπαση στα γραφεία τύπου στο εξωτερικό. Δεν υπάρχει το πόσο φωτογραφικό είναι αυτό!

Για να καταλάβει ο κόσμος, αυτοί που θα υπηρετούν τώρα στο εξωτερικό, ενώ έπαιρναν δεκαπέντε μόρια για να μιλούν μία ξένη γλώσσα, τώρα παίρνουν οκτώ. Δεν είναι σημαντικό πια να μιλάς μία ξένη γλώσσα για να πας στο εξωτερικό. Όταν είχαν διδακτορικά έπαιρναν τέσσερα μόρια, τώρα παίρνουν δύο.

Και τι γίνεται; Διπλασιάζονται σχεδόν τα μόρια που παίρνουν για τη συνέντευξη. Γιατί άραγε; Για να ευνοήσετε τους δικούς σας. Το φέρνετε αυτό μαζί με την ενίσχυση των οπτικοακουστικών; Για να μας πείτε τι; Ότι ψηφίσαμε το ένα και δεν ψηφίσαμε το άλλο; Τι είναι αυτά τα πράγματα; Είναι σοβαρή νομοθέτηση αυτή;

Όσον αφορά τα υπόλοιπα άρθρα, για να μη χρονοτριβώ, θα τοποθετηθούμε διά της ψήφου μας.

Εν κατακλείδι –και ευχαριστώ για την ανοχή σας, κύριε Πρόεδρε- αυτό είναι ένα νομοσχέδιο δίκαιο, αλλά δεν γίνεται πράξη. Μοιράζετε κουπόνια από ιδεοληψία και ανικανότητα. Με τη γνωστή σας ανευθυνότητα, αδιαφορείτε παντελώς για την αποτελεσματικότητα αυτής της καθαρά προεκλογικής παροχής.

Αδιαφορείτε για τα περιφερειακά κανάλια. Αδιαφορείτε για την πληρότητα ενημέρωσης των πολιτών, αλλά να ξέρετε ότι οι πολίτες δεν περιμένουν από εσάς πια ενημέρωση. Είναι ενήμεροι πλέον και θα σας ενημερώσουν και εσάς διά της ψήφου τους στην κάλπη.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Γρηγοράκος, εισηγητής της Δημοκρατικής Συμπαράταξης.

**ΛΕΩΝΙΔΑΣ ΓΡΗΓΟΡΑΚΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα κληθήκαμε να συζητήσουμε το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης για την πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς της ελεύθερης λήψης και εθνικής εμβέλειας.

Είναι γεγονός ότι τα προηγούμενα χρόνια και στον νομό μου είχαμε τεράστια προβλήματα. Νομίζω ότι αυτό το νομοσχέδιο είναι προς τη σωστή κατεύθυνση. Μελετώντας, όμως, το νομοσχέδιο πρέπει να δει κανείς ότι η πολιτική ηγεσία του Υπουργείου ή αυτοί οι οποίοι έγραψαν το νομοσχέδιο δεν πρέπει να έχουν πολύ μεγάλη σχέση με την πραγματικότητα. Αυτό το λέω γιατί όσο και να προσπάθησα, κάτι τέτοιο δεν το διαπίστωσα. Το μόνο που αβίαστα προκύπτει από αυτό το σχέδιο νόμου είναι ότι πολλά από τα άρθρα του έχουν σχέση με πελατειακές λογικές. Με άλλα λόγια, επιχειρούν μέσα από τα άρθρα του για άλλη μία φορά να κάνουν άγρα ψήφων. Όπως όλες βέβαια οι πολιτικές της Κυβέρνησης ΣΥΡΙΖΑ - ΑΝΕΛ, έτσι και αυτή μοναδικό μέλημα έχει να αποσπάσει την εύνοια κάποιων πολιτών υποσχόμενη κάποια μικρά ανταποδοτικά οφέλη, ιδίως στην περιφέρεια.

Θα επανέλθω σε λίγο στο νομοσχέδιο, γιατί θέλω τώρα να σχολιάσω την επικαιρότητα.

Συνάδελφοι της Συμπολίτευσης, οι ΣΥΡΙΖΑ - ΑΝΕΛ έχουν συμπληρώσει περίπου τριάμισι χρόνια στο πηδάλιο της εξουσίας. Όπως κάθε κυβέρνηση, έτσι και η δική σας έχει αφήσει το αποτύπωμά της στη χώρα, στην κοινωνία και στην οικονομία. Το αποτύπωμά σας είναι απολύτως αρνητικό. Όσο και να προσπαθήσετε να το ωραιοποιήσετε, το μόνο που θα επιτυγχάνετε είναι να εκτίθεστε διαρκώς στη συνείδηση των Ελλήνων πολιτών.

Αλήθεια, σκέφτεστε τι μπορείτε να πείτε στους ψηφοφόρους σας –αφήστε τους ψηφοφόρους των άλλων κομμάτων- για το έργο που έχετε επιτελέσει; Γνωρίζετε ότι τα μνημόνια δεν έφεραν την κρίση, αλλά επιμένετε να μιλάτε για τα μνημόνια. Πολλά χρόνια το διατυμπανίζετε και ακόμα δεν το έχετε διορθώσει. Δεν έχετε δεχθεί, δηλαδή, εσείς οι ίδιοι ότι συνέβη ακριβώς το αντίθετο, ότι δηλαδή η κρίση έφερε τα μνημόνια. Ακόμα, όμως, εσείς συνεχίζετε να μιλάτε γι’ αυτό που είχατε πει τότε στον ελληνικό λαό και επιμένετε να κοροϊδεύετε τους Έλληνες πολίτες, οι οποίοι πιθανόν να μην το έχουν αντιληφθεί ακόμα.

Κανένας σοβαρός άνθρωπος δεν μπορεί να υποστηρίξει ότι όσα συνέβησαν τα χρόνια της Μεταπολίτευσης ήταν όλα σωστά και τέλεια. Εγώ το έχω επανειλημμένα τονίσει αυτό. Δεν τα κάναμε όλα καλά, κάναμε πολλά λάθη, γι’ αυτό ο λαός μάς έφερε εκεί που μας έφερε. Μιλώ ειδικά για το κόμμα μου. Υπήρξαν στρεβλώσεις, ανακολουθίες, αμφιταλαντεύσεις και βέβαια υπήρξαν προβλήματα φθοράς και διαφθοράς.

Εντούτοις, αγαπητοί συνάδελφοι, η Ελλάδα μετά το 1974 κατόρθωσε να ανήκει στις τριάντα πλουσιότερες χώρες του κόσμου. Το γεγονός αυτό είναι αναμφισβήτητο. Δεν μπορεί να το αμφισβητήσει κάποιος. Άλλωστε, στα χρόνια αυτά κάναμε το μεγάλο άλμα να μπούμε στην ΕΟΚ με την αταλάντευτη επιμονή του Κωνσταντίνου Καραμανλή. Στη συνέχεια, ο Ανδρέας Παπανδρέου επισφράγισε το τέλος μιας ανώμαλης πολυετούς μετεμφυλιακής περιόδου. Ο διχασμός των Ελλήνων σε «μιάσματα» και «εθνικόφρονες» έγινε παρελθόν.

Μην το συνεχίζετε το θέμα, δηλαδή όποιος δεν σας αρέσει είναι ακροδεξιός.

Το υποτυπώδες κοινωνικό κράτος θεμελιώθηκε μετά το 1981, με τις ανεπάρκειές του, τις αγκυλώσεις του, κ.λπ.. Η συνέχεια είναι γνωστή. Η χώρα μας έκανε πράξη αυτό που ο πρώην Πρωθυπουργός Κώστας Καραμανλής είχε αποκαλέσει «όνειρο θερινής νυκτός». Μπήκε με το σπαθί της στην ΟΝΕ, με την εύστοχη και αποτελεσματική καθοδήγηση του Κώστα Σημίτη.

Τα ιστορικά γεγονότα δεν διαγράφονται, δεν διαστρεβλώνονται, δεν απομονώνονται. Το πώς φτάσαμε στην κρίση το γνωρίζετε όλοι σας, αλλά δεν το ομολογείτε. Το χειρότερο, όμως, είναι ότι εσκεμμένα το συγκαλύπτετε για λόγους μικροπολιτικής σκοπιμότητας. Εσείς του ΣΥΡΙΖΑ, που προβάλλετε τις αξίες και τις αρχές της Αριστεράς, αρνείστε να αποδώσετε τις ευθύνες σ’ αυτούς που τις έχουν. Βέβαια, η άρνησή σας έχει αντάλλαγμα την υπόγεια υποστήριξη μιας μερίδας νέων «Καραμανλικών» στην Κυβέρνησή σας. Εξ άλλου, σήμερα ο κ. Καμμένος είπε ότι αυτός εκπροσωπεί τον «Καραμανλισμό». Αυτή ήταν η σημερινή του δήλωση. Η περιβόητη δε υπουργοποίηση της κ. Παπακώστα είναι «όλα τα λεφτά». Όσον αφορά δε της Μαριλίζας, όταν πήγε σε έναν Υπουργό, της έκλεισε την πόρτα και τώρα κάθονται και οι δύο στο ίδιο τραπέζι! Πως αλλάζουν οι καιροί!

Ακούστε, κύριε Υπουργέ, η αξιοπρέπεια είναι ένα θέμα αυστηρώς προσωπικό. Τίποτα άλλο. Αυτή είναι η απάντησή μου στο θέμα της κυρίας αυτής. Έχουμε την περιβόητη, λοιπόν, υπουργοποίηση της κυρίας που τότε αποκαλούσε αμοραλιστή τον Υπουργό και τώρα την έχετε και συζητάτε μαζί της στο ίδιο υπουργικό τραπέζι.

Κάτι έχω διδαχθεί και εγώ από την Αριστερά. Υπάρχει η ανάγκη της ιστορικής μνήμης. Ωστόσο εσείς αυτή τη μνήμη την έχετε κάνει «κουρελού». Τι να πρωτοθυμηθώ; Την περιβόητη συνεργασία σας με τον Καμμένο, προκειμένου να κουμπώσετε την παρουσία σας στην εξουσία; Την αμαχητί παράδοση και όλα αυτά που συνέβησαν προχθές στη Θεσσαλονίκη;

Δεν σας ενοχλεί το γεγονός ότι επτά έως οκτώ Βουλευτές και στελέχη των ΑΝΕΛ έχουν υπουργοποιηθεί; Μόνο ένας-δύο έχουν μείνει εδώ στην Κοινοβουλευτική Ομάδα. Αυτή σας η συμπόρευση με τη λαϊκίστικη εθνικιστική ακροδεξιά υπαγορεύεται από κάποια πολιτική αρχών; Δεν νομίζω. Διαπνέεται καθαρά μόνο από ένα πολιτικό ήθος το οποίο τουλάχιστον η Αριστερά δεν το είχε τα προηγούμενα χρόνια.

Κυρίες και κύριοι, το πώς μια λαϊκίστικη εθνικιστική ομάδα ανέλαβε τα ηνία της χώρας είναι και αυτό γνωστό. Με όπλο το ψέμα μπορέσατε να πείσετε μια σημαντική μερίδα των εκλογέων. Και τι δεν είπατε! Είπατε ότι θα καταργήσετε το μνημόνιο με έναν νόμο. Είπατε ότι ο ΕΝΦΙΑ δεν αλλάζει, αλλά καταργείται. Είπατε ότι δεν θα παραχωρήσετε τον εθνικό πλούτο στους τοκογλύφους. Όμως, έρχεστε και δεσμεύετε εκατό χρόνια την Ελλάδα, είκοσι πέντε δισεκατομμύρια κρατικής περιουσίας, αν δεν μπορέσουμε να πληρώσουμε τη μία δόση. Όλα τα δώσατε. Σας ενοχλεί που σας τα λέμε;

Ο αγώνας της μνήμης με τη λήθη, έλεγε πριν πολλά χρόνια ο Μίλαν Κούντερα, είναι άγνωστος και είναι ένας αγώνας για την εξουσία. Φαίνεται πλέον καθαρά ότι η βουλιμία σας για την εξουσία είναι το πραγματικό και μοναδικό σας «είναι». Το κακό, όμως, είναι ότι αυτή η χώρα οπισθοδρόμησε επί της Κυβέρνησης ΣΥΡΙΖΑ-ΑΝΕΛ. Το κεκτημένο των θυσιών που είχαμε πετύχει μέχρι το 2014 το εξοβέλισε η μανιώδης αγωνία σας να αναλάβετε τη διακυβέρνηση του τόπου.

Να θυμηθώ ότι σήμερα απεκαλύφθη ότι παράγγειλαν ο πρόεδρος και ο αντιπρόεδρος της Εθνικής Τράπεζας αυτοκίνητα των 700.000 ευρώ, όταν εδώ έβγαινε ο κ. Κουρουμπλής και έλεγε ότι θα βγάλει σε δημοπρασία το αυτοκίνητο του Βενιζέλου; Αυτά δεν λέγατε; Αυτά. Τα έχετε αγκαλιά.

Το τραγικό εξάμηνο της πρώτης θητείας σας έχει πάψει να το υποστηρίζει ακόμα και ο ίδιος ο Πρωθυπουργός, επιλέγοντας τη γνωστή πρακτική της γαργάρας. Το τι ακολούθησε μετά δε αποδεικνύεται με την τακτική «κάνω το ψέμα αλήθεια», «κάνω κωλοτούμπα όποτε θέλω».

Επειδή, λοιπόν, δηλώνετε ακόμα Αριστεροί, να σας υπενθυμίσουμε την περίφημη φράση του Μάο Τσετούνγκ ότι η πράξη είναι το μόνο κριτήριο της αλήθειας. Από πράξεις και αλήθεια δεν έχετε καμμία σχέση. Όλα τα άλλα είναι η διαστρέβλωση της πραγματικότητας, φληναφήματα και πρωτίστως επικοινωνιακές πιρουέτες.

Το πιο πρόσφατο παράδειγμα είναι η ομιλία και η συνέντευξη του Πρωθυπουργού στη Θεσσαλονίκη. Ξέροντας ότι η Κυβέρνησή του έχει υποστεί μια πρωτοφανή πολιτική και κοινωνική ασφυξία, το μόνο που επιδιώκει είναι να καλλιεργεί τη δική του εικονική πραγματικότητα. Η αποτίμηση για την ομιλία του και τις απαντήσεις που έδωσε στη συνέντευξη Τύπου, έχει γίνει από τον ελληνικό λαό. Ουδείς σοβαρός πολίτης δεν υιοθετεί την υπερχειλίζουσα αυταρέσκεια του Πρωθυπουργού, όπως έγινε με τους πανηγυρισμούς σας για το αποκαλούμενο τέλος των μνημονίων.

Όλες οι δημοσκοπήσεις καταγράφουν ένα ποσοστό 70% με 75% το οποίο θεωρεί ότι η χώρα μας παραμένει ακόμα στη μέγγενη των μνημονίων. Άλλωστε, οι χθεσινές δηλώσεις κορυφαίων παραγόντων των δανειστών το επιβεβαιώνουν. Όπως υποστηρίζει ο επικεφαλής Κλάους Ρέγκλινγκ, χωρίς εφαρμογή μεταρρυθμίσεων δεν εφαρμόζεται η ελάφρυνση του χρέους.

Όποιες παροχές και να δώσετε, λοιπόν, το δυσμενές κλίμα που έχει καταγραφεί για την Κυβέρνηση Τσίπρα-Καμμένου δεν πρόκειται να αλλάξει. Εξ άλλου, εγώ το έχω ζήσει ως Βουλευτής αυτό. Ό,τι παροχές και να κάναμε προεκλογικά, δεν μας άκουγε κανείς. Η φθορά των πολιτικών πραγμάτων έχει πάρει τον δρόμο της. Οι εκλογές, όποτε και να γίνουν, θα σφραγίσουν το τέλος της πλέον ανερμάτιστης, ανίκανης και ανεπαρκούς Κυβέρνησης που έχει υπάρξει στον τόπο από το 1974.

Επανέρχομαι στο νομοσχέδιο, θέλοντας να επισημάνω το εξής. Όπως έχει διευκρινίσει και ο συνάδελφός μου, ο οποίος ήταν στις επιτροπές κατά τη διάρκεια των κοινών συνεδριάσεων, το σχέδιο νόμου βεβαίως είναι κατ’ αρχάς θετικό διότι επιδιώκει να επιλύσει το πρόβλημα που αντιμετωπίζει περίπου το 4% των κατοίκων της χώρας, δηλαδή περίπου 400.000 άτομα οι οποίοι στερούνται σήμερα πρόσβαση στην τηλεοπτική κάλυψη ως προς τους τηλεοπτικούς σταθμούς εθνικής εμβέλειας. Στον Νομό Λακωνίας υπάρχουν χωριά τα οποία πραγματικά δεν είχαν πρόσβαση στην ΕΡΤ1, ΕΡΤ2, ΕΡΤ3, στα εθνικά κανάλια. Φανταστείτε δηλαδή τι γίνεται με τα ιδιωτικά.

Το συγκεκριμένο πρόβλημα πρέπει να επιλυθεί, διότι έχει να κάνει με την ισονομία απέναντι στους Έλληνες πολίτες και την παροχή των ίσων δικαιωμάτων στην πρόσβαση στην ενημέρωση και την ψυχαγωγία.

Παρ’ όλα αυτά, με το παρόν σχέδιο νόμου δεν επιλύονται ουσιαστικά προβλήματα. Αν και παρουσιάζει όλα τα απαραίτητα βήματα που ορίζουν οι αρμόδιοι φορείς για την επίτευξη έργου, όπως οι δικαιούχοι που είναι ιδιώτες, μόνιμοι κάτοικοι των περιοχών που προσδιορίζονται στο παράρτημα, η διαδικασία που παρακολουθεί, οι προθεσμίες και όλα τα υπόλοιπα είναι ασαφέστατα και κανείς δεν ξέρει πώς θα υλοποιηθούν. Το Υπουργείο εναποθέτει σε ιδιώτες τη δική του υποχρέωση να καλύψει όλη την ελληνική επικράτεια με τηλεοπτικό σήμα.

Το μόνο ουσιαστικό που κάνει το Υπουργείο, σύμφωνα με το άρθρο 6 του σχεδίου νόμου, είναι να επιδοτήσει με ένα μικρό ποσό των 110 ευρώ -και μάλιστα εφάπαξ- όσους δεν έχουν σήμερα σήμα για να βρουν και να πληρώσουν μόνοι τους τον πάροχο της αρεσκείας τους. Το γνωρίζουμε καλά πλέον ότι η λογική επιδομάτων είναι η αγαπημένη σας ψηφοθηρική μέθοδος. Είναι, όμως, η ασφαλέστερη και οικονομικότερη επιλογή για τη συγκεκριμένη περίπτωση και ειδικά για αυτούς τους ανθρώπους οι οποίοι δεν έχουν τηλεοπτική κάλυψη να πάρουν τα 110 ευρώ;

Σας είχαμε ρωτήσει, ως Δημοκρατική Συμπαράταξη, κατά τη διάρκεια της συζήτησης του νομοσχεδίου το εξής: Πώς πιστοποιείτε ότι όσοι δικαιούχοι θα παραλάβουν το επίδομα των 110 ευρώ θα έρθουν σε επαφή με τον ιδιώτη πάροχο; Δηλαδή, ποιες είναι οι εγγυήσεις εκείνες του νομοσχεδίου οι οποίες μας δείχνουν ότι τελικά το έργο αυτό θα υλοποιηθεί; Πώς θα εξασφαλίσετε ότι το έργο θα υλοποιηθεί στο ακέραιο για να μη χαθούν τα λεφτά του ελληνικού λαού; Πώς θα γίνει να μην υπάρχει καμμία αμφιβολία ότι το έργο θα έχει υλοποιηθεί και θα έχει αποτελεσματική συμμετοχή από τις δύο εταιρείες ή τουλάχιστον από τον έναν πάροχο;

Ξεκάθαρη απάντηση δεν έχουμε πάρει, κύριε Υπουργέ. Την περιμένουμε.

Κυρίες και κύριοι συνάδελφοι της Συμπολίτευσης, στο Κεφάλαιο Β΄ του νομοσχεδίου που υπάρχουν οι λοιπές ρυθμίσεις ακολουθείτε την αγαπημένη σας τακτική. Φέρνετε επιπλέον ρυθμίσεις ουσιαστικού χαρακτήρα χωρίς να έχουν περάσει αυτά από διαβούλευση. Έτσι, στο άρθρο 11 ανατίθεται στη Γενική Γραμματεία Τηλεπικοινωνιών και Ταχυδρομείων η εποπτεία, η διαχείριση, η συντήρηση, η εκμετάλλευση και η αξιοποίηση των μητροπολιτικών δικτύων οπτικών ινών, τα οποία ανήκουν στους ΟΤΑ και έχουν χρηματοδοτηθεί από εθνικούς και ενωσιακούς πόρους.

Βέβαια, η Γενική Γραμματεία μπορεί να έχει τον εποπτικό έλεγχο. Γιατί, όμως, πρέπει να μεταβιβαστεί στις συγκεκριμένες αρμοδιότητες των ΟΤΑ και στη Γενική Γραμματεία; Γιατί πρέπει να γίνει αυτό το πράγμα; Δεν μπορεί να το κρατήσει κάποιος άλλος αυτό; Γιατί να πάμε, δηλαδή, στους οργανισμούς τοπικής αυτοδιοίκησης;

Επίσης, στο άρθρο 12 ορίζεται το ποσό του 1 εκατομμυρίου ευρώ ως ετήσια επιχορήγηση του Ελληνικού Διαστημικού Οργανισμού από το αποθεματικό της Εθνικής Επιτροπής Τηλεπικοινωνιών μετά από απόδοση στον κρατικό προϋπολογισμό του προβλεπόμενου ποσού του εθνικού αποτελέσματος της επιτροπής και την κάλυψη λειτουργικών και αναπτυξιακών αναγκών του οργανισμού.

Όπως τοποθετηθήκαμε στην επιτροπή, κάτω από το πρίσμα των τελευταίων αποκαλύψεων για τον ΕΛΔΟ από το παρελθόν του Προέδρου κ. Κριμιζή, στο άρθρο 12 παράγραφος 2 θεωρούμε εξωφρενική τη συγκεκριμένη επιδότηση. Ακόμα θεωρούμε ότι δεν είναι δόκιμη η δυνατότητα τροποποίησης του ποσού με υπουργική απόφαση.

Στο άρθρο 13 δίνεται η δυνατότητα συνυπηρέτησης υπαλλήλου του Υπουργείου Ψηφιακής Πολιτικής με σύζυγο ή συμβιούντα που υπηρετεί στην Ευρωπαϊκή Ένωση με απόσπαση. Γιατί, όμως, κάτι τέτοιο να ισχύει μόνο για τους υπαλλήλους του συγκεκριμένου Υπουργείου; Δεν υπάρχουν άλλοι υπάλληλοι σε άλλα Υπουργεία που έχουν τα ίδια προβλήματα;

Γιατί δεν το γενικεύετε, κύριε Υπουργέ, και το φέρνετε μόνο για το δικό σας Υπουργείο; Αυτή η διάταξη είναι φωτογραφική, όπως είναι φωτογραφική και η διάταξη για την τροπολογία που φέρνετε, την οποία εμείς δεν θα την ψηφίσουμε, σε αντίθεση με τις δύο τροπολογίες του Υπουργείου Παιδείας, τις οποίες θα ψηφίσουμε.

Τέλος, σύμφωνα με το άρθρο 15, καταργείται το άρθρο 9 του ν.1798/1951, σύμφωνα με το οποίο μέλη της Ένωσης Ιδιοκτητών Εφημερίδων μπορούν να εφοδιάζονται με ειδική ταυτότητα, η οποία τους δίνει τα δικαιώματα που παρέχονται στα μέλη της Ένωσης Ιδιοκτητών Εφημερίδων Αθηνών. Θεωρούμε ότι μια τέτοια διάταξη μπορεί να προκαλέσει κάποια προβλήματα στα ήδη υπάρχοντα μέλη της συγκεκριμένης κατηγορίας.

Κυρίες και κύριοι συνάδελφοι, εμείς το νομοσχέδιο αυτό θα το ψηφίσουμε επί της αρχής και θα επιφυλαχθούμε για τα άρθρα στην ειδική συζήτηση που θα γίνει.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει τώρα ο κ. Ηλιόπουλος από τη Χρυσή Αυγή.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ, κύριε Πρόεδρε.

Καλή αγωνιστική περίοδο εύχομαι σε όλους τους Έλληνες, γιατί θα χρειαστεί δυστυχώς να κατέβουν πολλές φορές στον δρόμο για να διεκδικήσουν το αυτονόητο. Σε άλλες χώρες ο κόσμος κατεβαίνει για διάφορα ζητήματα. Στην Ελλάδα ενώσατε όλους τους Έλληνες να διαμαρτυρηθούν για το αυτονόητο, ότι η Μακεδονία είναι ελληνική. Το βλέπετε κάθε μέρα ότι οι Έλληνες σας το δηλώνουν με κάθε τρόπο ότι δεν θα σας αφήσουν να ξεπουλήσετε τη Μακεδονία μας.

Πήγε σήμερα ο Πρόεδρος της Βουλής και έκανε μια κατάπτυστη δήλωση -και έτσι θα ήθελα να ξεκινήσω- λέγοντας τα εξής: «Δεν χαρίζουμε καμμία γλώσσα. Βλέπετε να μιλάει κανένας μακεδονικά στην Ελλάδα»;

Απορώ που το λέει ο κ. Βούτσης, που εκπροσωπεί τους Έλληνες, τους ελληνόφωνους -πείτε το όπως θέλετε- Βουλευτές στο Ελληνικό Κοινοβούλιο. Γιατί δεν μπορεί να έχεις εθνική συνείδηση και να λες ότι δεν παραχωρούμε τη γλώσσα, επειδή δεν υπάρχουν μακεδονικά. Σαφώς οι Μακεδόνες μιλάνε ελληνικά, αλλά δεν υπάρχει καμμία μακεδονική γλώσσα που να ανήκει στους γυφτοσκοπιανούς, οι οποίοι προσπαθούν να μας πάρουν ό,τι μπορούν. Βλέπετε ότι όλες οι ξένες δυνάμεις προσπαθούν με κάθε τρόπο…

**ΠΡΟΕΔΡΕΥΩΝ (Γεώργιος Βαρεμένος):** Αυτοί οι χαρακτηρισμοί είναι για το Ελληνικό Κοινοβούλιο;

**ΠΑΝΑΓΙΩΤΗΣ ΗΛΙΟΠΟΥΛΟΣ:** Για ποιο λέτε, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Για το «γυφτο…».

**ΠΑΝΑΓΙΩΤΗΣ ΗΛΙΟΠΟΥΛΟΣ:** Εντάξει, τους Σκοπιανούς.

**ΠΡΟΕΔΡΕΥΩΝ (Γεώργιος Βαρεμένος):** Μήπως σας εκπροσωπεί και ο κύριος που ήταν στη φωτογραφία, στο συλλαλητήριο;

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ποια φωτογραφία, κύριε Πρόεδρε; Δεν ξέρω ποια εννοείτε.

**ΠΡΟΕΔΡΕΥΩΝ (Γεώργιος Βαρεμένος):** Τη γνωστή.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Εμένα με εκπροσωπούσαν οι Έλληνες που κρατούσαν ελληνικές σημαίες και εσάς σας εκπροσωπούσε η αστυνομική καταστολή των παιδιών, των γερόντων με άπειρα χημικά που ρίξατε τις προηγούμενες μέρες. Εμένα με εκπροσωπούσε το παιδάκι που δάκρυζε από τα δακρυγόνα και φορούσε την ελληνική σημαία στην πλάτη. Αν λέτε γι’ αυτήν τη φωτογραφία, κύριε Πρόεδρε, με εκπροσωπεί απόλυτα που η γιαγιά του τού σκούπιζε τα μάτια. Αυτή τη φωτογραφία φέρνω στο μυαλό μου και μου σηκώνεται η τρίχα. Δεν ξέρω για ποια φωτογραφία λέτε.

**ΠΡΟΕΔΡΕΥΩΝ (Γεώργιος Βαρεμένος):** Ξέρετε καλά για ποια φωτογραφία λέω. Ξέρετε πολύ καλά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δεν ξέρω για καμμία άλλη φωτογραφία, πέραν του παιδιού που δάκρυζε από τα δακρυγόνα και φορούσε την ελληνική σημαία στην πλάτη.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε, παρακαλώ.

**ΠΑΝΑΓΙΩΤΗΣ ΗΛΙΟΠΟΥΛΟΣ:** θα ήθελα, κύριε Πρόεδρε, να μας πείτε τι εννοούσε, αφού εσείς προεδρεύετε σήμερα, ο κ. Βούτσης. Πείτε μας ξεκάθαρα, γιατί λέει ότι δεν παραχωρούνται…

**ΠΡΟΕΔΡΕΥΩΝ (Γεώργιος Βαρεμένος):** Ο κ. Βούτσης τα είπε για όσους γνωρίζουν ελληνικά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δεν παραχωρούμε γλώσσα, λέει…

**ΠΡΟΕΔΡΕΥΩΝ (Γεώργιος Βαρεμένος):** Τους άλλους δεν μπορεί να τους καλύψει, όσους δεν γνωρίζουν ελληνικά. Προχωρήστε, παρακαλώ τώρα.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δεν καταλαβαίνω τι λέτε. Ο κ. Βούτσης είπε ότι δεν παραχωρούμε γλώσσα και οι Σκοπιανοί πανηγυρίζουν γιατί πήραν σαν γλώσσα τα μακεδονικά. Υπάρχουν μακεδονικά; Είναι μακεδονικά αυτά που μιλούν οι Σκοπιανοί, κύριε Πρόεδρε; Τους έχετε ακούσει; Μπορείτε να τους καταλάβετε; Αν ήσασταν από τη βόρεια Ελλάδα εσείς, αν ήσασταν Μακεδόνας, θα μπορούσατε να καταλάβετε αυτά που λένε οι Σκοπιανοί; Έχετε ακούσει διάλογο Σκοπιανών; Σαφώς και μιλάνε μια γλώσσα σλάβικη, μια παραλαβή σλάβικης γλώσσας, η οποία δεν έχει καμμία σχέση με τα ελληνικά. Και γι’ αυτό πανηγυρίζουν ότι κατοχύρωσαν την μακεδονική γλώσσα, όπως πανηγυρίζουν ότι έχουν πάρει και μακεδονική εθνικότητα, υπηκοότητα. Και βέβαια, για όλα αυτά εσείς είσαστε υπέρ και γι’ αυτό έχετε φέρει αυτή τη συμφωνία στο ελληνικό Κοινοβούλιο. Ας ελπίσουμε να σώσουν τα προσχήματα οι Σκοπιανοί, εκεί έχουμε φτάσει, και να καταψηφίσουν αυτοί. Δεν περιμένουμε από εσάς κάτι καλύτερο. Μήπως σώσουν τα προσχήματα οι ίδιοι οι Σκοπιανοί και αρνηθούν αυτήν τη συμφωνία.

Μιλάμε για κανάλια και βέβαια θα θέλαμε και εμείς να πιάνουν τα ελληνικά κανάλια, και όχι τα ελληνόφωνα που εκπέμπουν σήμερα, σε ολόκληρη την Ελλάδα, ούτως ώστε οι Έλληνες να ενημερώνονται σωστά, να ψυχαγωγούνται.

Αλλά για ποια κανάλια μιλάμε σήμερα; Τα κανάλια που από το πρωί μέχρι το βράδυ παίζουν αμεταγλώττιστα τα τούρκικα σήριαλ, για να ακούγεται, όπως μας το έχει επιβάλει ο σουλτάνος Ερντογάν, η τουρκική γλώσσα σε κάθε σπίτι από το πρωί μέχρι το βράδυ; Τα κανάλια που έχουν φιμώσει την τρίτη πολιτική δύναμη της πατρίδας μας και δεν ακούγεται η απάντηση στις λάσπες και στα ψέματα εναντίον της τρίτης πολιτικής δύναμης που μας εκτοξεύετε από το πρωί μέχρι το βράδυ; Να μιλήσουμε για την ΕΡΤ, που όταν ο Νίκος Μιχαλολιάκος, ο Αρχηγός της τρίτης πολιτικής δύναμης, πάει να μιλήσει, εκείνη την ώρα οι υπάλληλοι, τα κομματόσκυλα της ΕΡΤ κάνουν απεργία, για να φιμώσουν την Χρυσή Αυγή και τον Νίκο Μιχαλολιάκο;

Για ποια κανάλια μιλάμε; Για τα κανάλια που τόσα χρόνια είναι κοινό μυστικό σε ολόκληρη την Ελλάδα ότι όποιος είχε άδεια για να έχει σταθμό πανελλήνιας εμβέλειας, μαζί με αυτόν έπαιρνε δώρο και δημόσια έργα; Ή μήπως δεν τα ξέρετε αυτά όλοι εδώ μέσα; Ή μήπως κάνετε ότι ζείτε σε άλλη χώρα και ότι δεν έχουν περάσει μπροστά σας, από όλους τους Βουλευτές, αυτές οι εικόνες;

Σε αυτά τα κανάλια, λοιπόν, για εμάς ένα χρώμα τους αξίζει, το μαύρο, όχι να παίζουν και σε μισό εκατομμύριο παραπάνω Έλληνες. Σαφώς, βέβαια, είμαστε υπέρ αυτοί οι τετρακόσιες πενήντα χιλιάδες Έλληνες με μια εθνική διακυβέρνηση Χρυσής Αυγής να ενημερώνονται σωστά, να ψυχαγωγούνται σωστά και να έχουν όλα όσα συνταγματικά δικαιούνται ως Έλληνες πολίτες, όπως έχουν όλοι οι άλλοι στην υπόλοιπη χώρα.

Βέβαια το ΚΚΕ έχει στήσει στασίδι στον «ΣΚΑΪ». Αυτοί είναι οι αντικαπιταλιστές οι δικοί σας, της Αριστεράς. Από το πρωί μέχρι το βράδυ παίζετε στα κανάλια των νταβατζήδων, όπως λέγατε. Δεν έχουν κόψει κανέναν από εσάς του δήθεν «δημοκρατικού», του δήθεν «συνταγματικού» τόξου. Δεν σας έχουν αποκλείσει, γιατί εξυπηρετείτε όλοι μαζί, είτε δεξιοί είτε αριστεροί -εντός πάρα πολλών εισαγωγικών- τα συμφέροντά τους.

Βέβαια εμείς έχουμε μια πολύ μεγάλη διαφορά μαζί σας. Τα δικά μας συμφέροντα δεν συμπίπτουν με αυτά των καναλαρχών. Αυτή είναι η διαφορά μας και ότι από εμάς θα ακούτε μόνο αλήθειες και από αυτούς δεν θα ακούσετε μισή αλήθεια, γιατί θέλουν να χειραγωγούν τον ελληνικό λαό. Εμείς θα είμαστε εντελώς αντίθετοι στο να συνεχίσουν να το κάνουν αυτό.

Είχατε πει ότι θα καταργούσατε τα ΜΑΤ και ότι θα αφοπλίζατε την Ελληνική Αστυνομία. Αντ’ αυτού, την έχετε εξοπλίσει παραπάνω, την έχετε κάνει αστακό και την έχετε βάλει να χτυπάει αθώα ελληνόπουλα, να χτυπάει γέροντες που κρατούν την ελληνική σημαία. Επειδή εσείς μισείτε την ελληνική σημαία, επειδή εσείς μισείτε καθετί εθνικό, έχετε βάλει και τα όργανα του κράτους να σας υπερασπιστούν.

Για να βγει ο κ. Τσίπρας, ο λαοφιλής, ο λαοπρόβλητος αυτός Πρωθυπουργός της Ελλάδας, που ανέβηκε στη Θεσσαλονίκη με τόσες παροχές και έταζε τα πάντα στους πάντες! Γιατί δεν βγαίνει να τα πει; Έπρεπε να πάει στο «Βελλίδειο»; Θα μπορούσε να πάει στον Λευκό Πύργο και να επικοινωνήσει άμεσα με τους Έλληνες πολίτες, αφού τους έταζε τόσα πολλά πράγματα. Γιατί; Γιατί να μην αγαπούν έναν άνθρωπο, ο οποίος τους δίνει τόσες παροχές, τόσα επιδόματα; Θα μπορούσε να το κάνει, όπως θα μπορούσατε και εσείς, κύριε Πρόεδρε. Όλοι μπορείτε να βγείτε και να τα επικοινωνήσετε άμεσα, όχι πίσω από διμοιρίες ΜΑΤ, όχι πίσω από κλούβες.

Έχετε ξαναδεί ποτέ, κύριε Πρόεδρε, τόσες κλούβες παρατεταγμένες στη Θεσσαλονίκη να κάνουν έναν σιδερένιο φραγμό για να μην εκφράσει ο Έλληνας πολίτης τη δημοκρατική του συμπάθεια στον Πρωθυπουργό της χώρας; Εμείς δεν τα έχουμε ξαναδεί.

Θα σχολιάσω λίγο γρήγορα την επικαιρότητα, γιατί τρέχουν πάρα πολλά πράγματα.

Όταν ήσασταν αντιπολίτευση, θέλατε να διώξετε την τρόικα τότε. Μετά την κάνατε «θεσμούς». Θέλατε να την διώξετε από τα Υπουργεία. Την πήγατε στο χλιδάτο «Χίλτον». Τώρα, όμως, μαθαίνουμε ότι θα την πάρετε, κύριε Υπουργέ, από το «Χίλτον» και θα την ξαναπάτε στο Γενικό Λογιστήριο του Κράτους. Θα την ξαναβάλετε στα Υπουργεία, εσείς που θα διώχνατε τους θεσμούς, την τρόικα, όπως θέλετε πείτε το. Υποτίθεται ότι έφυγαν στις 20 Αυγούστου, αλλά μπαίνουν ακόμα πιο βαθιά στο ελληνικό κράτος. Ο Πρωθυπουργός της χώρας παροχολογούσε στην Έκθεση Θεσσαλονίκης και κατευθείαν, μετά από δύο ημέρες, ήρθαν τα κοράκια του διεθνούς συστήματος να σας ελέγξουν, να δουν αν είστε καλά παιδιά!

Στη Σουηδία, βέβαια, την επόμενη μέρα των παροχολογιών και των αερολογιών του Τσίπρα, οι Σουηδοί πατριώτες έδειξαν τον δρόμο, είπαν: «Δεν πάει άλλο!». «Δεν πάει άλλο! Έχετε γεμίσει ισλαμιστές ολόκληρη την Ευρώπη». Η Ευρώπη πρέπει να παραμείνει χριστιανική, να παραμείνει πιστή στους θεσμούς της πατρίδας, της οικογένειας και της θρησκείας. Αυτό το δείχνει κάθε χώρα. Τον τελευταίο έναν, ενάμιση χρόνο, όπου γίνονται εκλογές, οι Ευρωπαίοι πατριώτες σηκώνουν το ανάστημά τους και ήδη πλησιάζουν σε όλες τις χώρες –όπως, καλή ώρα, θα γίνει και στην Ελλάδα- το 20%. Αυτό σημαίνει ότι ο ευρωπαϊκός λαός ξυπνάει.

Έχετε χτυπήσει τα αντανακλαστικά όλων των Ευρωπαίων πατριωτών με όλα αυτά που έχετε κάνει με την παγκοσμιοποίηση. Έχετε γεμίσει την Ευρώπη με ισλαμιστές και το αντάλλαγμα που σας δίνουν γι’ αυτήν τη φιλοξενία είναι να πηγαίνουν να ανατινάζονται στα σχολεία, να πηγαίνουν να ανατινάζονται στα μετρό! Αυτό είναι το «ευχαριστώ» τους! Πάντα αυτοί ήταν. Θέλουν να έρθουν να αλώσουν την Ευρώπη. Δεν θέλουν να ζήσουν σε μία Ευρώπη όπως ήταν. Θέλουν να κάνουν την Ευρώπη Αφρική και Ασία.

Δεν θα τους το επιτρέψουμε. Εδώ είναι Ευρώπη. Εδώ έχουμε άλλες αξίες. Εδώ πιστεύουμε στον χριστιανισμό. Εδώ πιστεύουμε στην οικογένεια. Τα κανάλια -μια που είναι και το νομοσχέδιο σχετικό- από το πρωί μέχρι το βράδυ και την οικογένεια και τον χριστιανισμό τα λοιδορούν, τα ξεφτιλίζουν. Από το πρωί μέχρι το βράδυ μας μιλούν για ομοφυλόφιλους, για υιοθεσίες παιδιών από ομόφυλα ζευγάρια.

Όλα αυτά υποστηρίζονται, όλα αυτά είναι πολιτικά ορθά σύμφωνα με εσάς. Για εμάς δεν είναι, εμείς θέλουμε την οικογένεια όπως την ξέραμε. Τα έχουμε πει και στα σχετικά νομοσχέδια. Αυτά, λοιπόν, τα κανάλια που προωθούν όλες αυτές τις ανωμαλίες της φύσης, εμείς δεν πρόκειται να τα ανεχθούμε, να τα κάνουμε δεκτά, πόσω μάλλον να τα επεκτείνουμε.

Αλλά και στην ουσία του νομοσχεδίου, δίνετε 110 ευρώ, ένα ουσιαστικά «χαρτζιλίκι». Και φθάνει βέβαια αυτό -δεν φαίνεται-, γιατί ό άλλος λέει «εντάξει, 110 ευρώ είναι». Δεν είναι έτσι όμως. Είναι 110 ευρώ που, αν μαζευτούν, μας κάνουν 24 εκατομμύρια ευρώ. Και για να τα βάλουμε κάτω, γιατί το κράτος δεν δίνει λιγότερα χρήματα, ούτως ώστε να βάλει αναμεταδότες παντού, σε ολόκληρη την Ελλάδα για να μπορούν να εξυπηρετούνται και αυτοί οι άνθρωποι; Και ξαναλέω, όχι γι’ αυτά τα κανάλια, αλλά για τα επόμενα κανάλια, τα οποία θα εκπέμπουν με μια εθνική διακυβέρνηση.

Η «DIGEA» είχε υποσχεθεί ότι θα βάλει τριακόσιους πενήντα έξι αναμεταδότες. Τελικά, με κυβερνήσεις ΠΑΣΟΚ και Νέας Δημοκρατίας το 2012, έβαλε ακριβώς τους μισούς. Δεν τους ενδιέφερε να εξυπηρετήσουν το ελληνικό κοινό, τους ενδιέφερε το κέρδος, όπως ενδιαφέρει την κάθε εταιρεία.

Και θα κλείσω με μια αποστροφή από τη χθεσινή συνέντευξη του Τσίπρα, που είπε ότι το ασφαλιστικό πρόβλημα θα το λύσει ο θάνατος των γερόντων. Ήταν τόσο κυνικός. Μασούσε λίγο τα λόγια του βέβαια. Δεν μπορούσε να το πει όπως το σκεφτόταν, δεν μπορούσε να το πει όπως του έβγαινε. Τα μάσησε λίγο τα λόγια του, αλλά τελικά το είπε: «η προσωπική διαφορά στις συντάξεις και η επιβίωση του ασφαλιστικού θα έλθει όταν πεθάνουν οι συνάνθρωποί μας, που βρίσκονται πάνω από τα εβδομήντα έτη». Δεν ντρέπεστε και δεν ντρέπεστε, γιατί η ιδεολογία σας και η ιδεοληψία της Αριστεράς, η οποία κρύβει μέσα της άπειρη κακία για τον συνάνθρωπο, αυτά σας λέει. Αυτά σας διδάσκουν τόσα χρόνια στα «πανεπιστήμια» της ΚΝΕ και σε όλα τα κομματικά όργανα που έχετε περάσει όλοι εσείς. Όχι, εμείς δεν θα γίνουμε τόσο κακοί, όπως έγινε ο Τσίπρας, ώστε να ευχηθούμε τον θάνατό σας. Προς θεού! Εμείς λέμε ότι όταν αφανιστεί από το πολιτικό σύστημα όλη αυτή η «συμμορία», που λυμαίνεται τη χώρα τα τελευταία σαράντα πέντε χρόνια -γιατί είστε η ίδια συμμορία, δεν αλλάζει κάτι, παρά μόνο τα ονόματά σας- όταν λοιπόν φύγετε από το προσκήνιο, όταν πολιτικά τελειώσετε, τότε θα μπορέσει να αναστηθεί η πατρίδα μας, να εξυγιανθεί και επιτέλους να ανατείλει η Χρυσή Αυγή του Ελληνισμού.

**ΠΡΟΕΔΡΕΥΩΝ (Γεώργιος Βαρεμένος):** Λόγω μιας έκτακτης υποχρέωσης, θα προηγηθεί ο κ. Παπαχριστόπουλος, γιατί πρέπει να αποχωρήσει.

Ελάτε, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Άλλο ένα χειροπιαστό παράδειγμα τι θα πει ψεύτικη είδηση και πως αναπαράγεται είναι αυτή η αποστροφή που επικαλέστηκε ο προηγούμενος ομιλητής, ότι ο Πρωθυπουργός εννοούσε το φυσικό θάνατο κάποιων για να λυθεί. Καμμία σχέση το ένα με το άλλο. Όσοι ήμαστε παρόντες σε αυτήν την ομιλία, έχουμε μια άλλη εντύπωση. Είναι μια χειροπιαστή απόδειξη πραγματικής διαστρέβλωσης της πραγματικότητας.

Ίσως δεν είμαι ο πιο κατάλληλος να το εξηγήσω, αλλά θα ήθελα να πω το εξής: Τη στιγμή που οι στόχοι με σαφήνεια μπορούν να πιαστούν, δηλαδή το πλεόνασμα να είναι 3,5%, είναι φυσιολογικό -αυτό είπε ο Πρωθυπουργός- να μην χρειαστεί να κοπούν οι συντάξεις και να το διαπραγματευτούμε αυτό με τους δανειστές. Αυτό παραποιήθηκε από τα sites και τους πρόθυμους εκφραστές τους, ότι ο Πρωθυπουργός εννοούσε τη φυσική εξόντωση των συνταξιούχων. Δεν θέλω να χρησιμοποιήσω οξείες εκφράσεις. Σταματάω εδώ και πιστεύω ότι θα σας τα πει και ο ίδιος ο Υπουργός.

Θα ήθελα κάτι άλλο να σχολιάσω γιατί ήμουν στη Θεσσαλονίκη και επειδή δεν υπήρχε τάξη, δεν κυκλοφορούσα από εκεί που έμενα εγώ για να πάω στο «Βελλίδειο», πέρασα σχεδόν από όλες τις συγκεντρώσεις. Πέρασα από τους αναρχικούς στην Εγνατία, είχα περάσει πριν από τη ΓΣΕΕ και μετά αναγκαστικά πέρασα και από κάτω.

Θα ήταν πρώτη είδηση αν υπήρχε κόσμος πάνω από δεκαπέντε χιλιάδες. Δεν υπήρχε. Δεν έγινε πρώτη είδηση. Κάποιοι επικαλέστηκαν παλιές φωτογραφίες. Δεν έβγαιναν, όμως, γιατί τους ανακάλυπταν και το θέμα «πνίγηκε». Οι άνθρωποι που ήταν εκεί και διαδήλωναν είχαν εκτραπεί. Εγώ λέω με σεβασμό ότι κάποιοι ίσως να ήθελαν να πάνε σ’ αυτήν την εκδήλωση και το σέβομαι κιόλας. Μ’ αυτά που γίνονταν, ήταν αδύνατο να πάνε. Νομίζω ότι αυτή η ιστορία έχει ημερομηνία λήξης και κάποιοι το έχουν ήδη καταλάβει και γι’ αυτό και δεν τη «σήκωσαν». Σταματάω εδώ.

Έρχομαι στο νομοσχέδιο. Έζησα από κοντά όλες τις μέρες τις προσπάθειες που κάνει αυτή η Κυβέρνηση για να φτιάξουμε καινούργιο ΕΣΡ. Ήμουν παρών από την πρώτη μέχρι την τελευταία μέρα. Πόση λύσσα! Στην αρχή υπήρχε μια καλή πρόθεση. Θυμίζω τα γεγονότα. Ήταν τότε που η Νέα Δημοκρατία δεν είχε Αρχηγό κι εμείς το σεβαστήκαμε. Είχαν πει: «Παιδιά, να εκλέξουμε Αρχηγό και μετά πάμε και στο ΕΣΡ». Καμμία αντίρρηση. Αφού έγινε η εκλογή Αρχηγού, άλλαξε η γραμμή και είχαμε μια λυσσώδη αντίδραση να μη γίνει ΕΣΡ. Μπορεί κάποιος να μας απαντήσει για ποιον λόγο; Έτσι, λογικά να μας απαντήσει, γιατί, ρε παιδιά, δεν θέλατε να γίνει ΕΣΡ; Θέλετε να σας θυμίσω τι εμπόδια βάζατε κάθε μέρα, όχι βεβαίως όλα τα κόμματα, αλλά τουλάχιστον το κόμμα της αξιωματικής αντιπολίτευσης;

Θέλω, επίσης, να φρεσκάρω τη μνήμη κάποιων σχετικά με το τι κουβέντα έγινε για το περίφημο Ινστιτούτο της Φλωρεντίας. Τι έλεγε αυτό το ινστιτούτο; «Παιδιά, δεν χωράνε περισσότερες από τέσσερις με πέντε άδειες». Τι ακούσαμε; Τα έχω μπροστά μου και έχω μπροστά μου και το τι έλεγαν οι Βουλευτές. Δεν θέλω να ξύσω πληγές. Τι εκτροπές λέγανε, τι φασισμό λέγανε, τι απίστευτα πράγματα ακούσαμε για το αυτονόητο. Αυτό έλεγε το Ινστιτούτο της Φλωρεντίας. Τέσσερις με πέντε άδειες έλεγε. Τι λέγατε; Θυμάστε; Τα έχω μπροστά όλα τα ονόματα, γιατί ήμουν στην επιτροπή και έχω το ελάττωμα να είμαι πολύ επιμελής και να κρατάω όλες τις σημειώσεις. Εκτροπή δημοκρατική κ.λπ..

Κάτι άλλο: «Κακώς έγινε» -λέει- «αυτός ο διαγωνισμός έτσι». Πώς θα ξέραμε το τίμημα και πώς αποφασίστηκε αυτό το τίμημα; Θέλω να θυμίσω, για κάποιους που έχουν ασθενική μνήμη, ότι το 2010 ομόφωνη απόφαση του Συμβουλίου της Επικρατείας λέει: «Κύριοι, παρανομείτε. Τελειώστε μ’ αυτήν την ιστορία». Δεν μπορεί αυτοί οι άνθρωποι να κυκλοφορούν χωρίς άδεια τόσες δεκαετίες. Ομόφωνη απόφαση του Συμβουλίου της Επικρατείας. Για εμάς τους φουκαράδες –συγχωρήστε μου την έκφραση- το πρώτο πράγμα που πρέπει να κάνεις είναι να διαλέξεις ένα ΕΣΡ. Δεν γινόταν. Ποιος κωλυσιεργούσε και γιατί; Θα μας απαντήσετε; Ποιος κωλυσιεργούσε; Είχαμε κατευθυνόμενη ενημέρωση για είκοσι χιλιάδες χρόνια, όπου ο Ψυχάρης δεν μίλαγε καν με Υπουργούς. Δεν καταδεχόταν να μιλήσει με Υπουργούς, αυτός που έπαιρνε δάνεια όπως ήθελε, όπως και άλλοι πολλοί. Δεν θέλω να ξύσω πληγές. Τι σας εμπόδιζε να κάνετε το αυτονόητο, αυτό που σας έλεγε η ομόφωνη απόφαση του Συμβουλίου της Επικρατείας;

Ήρθε μια άλλη απόφαση, λοιπόν –τη ζήσαμε και αυτή- που ακύρωσε τον διαγωνισμό, γιατί πράγματι τον διαγωνισμό δεν μπορούσε να τον κάνει η Γενική Γραμματεία, ο κ. Κρέτσος, αλλά έπρεπε να τον κάνει το ΕΣΡ. Πόσο πιο πολύ σεβασμό μπορεί να δείξει κάποιος; Σεβάστηκε αυτήν την απόφαση. Κριτική μπορούμε να της κάνουμε, αλλά δεν διανοήθηκε κανείς να μην εφαρμοστεί η απόφαση της δικαιοσύνης. Εφαρμόστηκε. Αναβλήθηκε, ακυρώθηκε ο διαγωνισμός. Κάποιοι θριαμβολόγησαν τότε. Η Κυβέρνηση επέμεινε, όμως, με χίλια εμπόδια που τα βάζατε εσείς. Εξελέγη το ΕΣΡ και ο Πρόεδρος του ΕΣΡ προτάθηκε από εσάς. Πόσο περισσότερη δημοκρατία, πόσο περισσότερη διαφάνεια, που είχαμε ακούσει τα χίλια μύρια για εκτροπές;

Την προηγούμενη εβδομάδα είδα τον Υπουργό με χαρά να φέρνει πλέον μετά από καιρό το σχέδιο νόμου. Θέλει αρετή και τόλμη, έλεγε ο Κάλβος, η ελευθερία. Εγώ λέω ότι θέλει αρετή, τόλμη και υπομονή η ελευθερία και η δημοκρατία. Προσθέτω και τη λέξη υπομονή, ιώβεια υπομονή.

Χρησίμευσε εκείνος ο νόμος που ακυρώθηκε; Ναι. Πώς μάθαμε ποιο θα ήταν το τίμημα; Ακούγαμε χτυπήματα 70.000.000 και 76.000.000. Πώς θα το ξέραμε αυτό; Ξέρετε τι λέγατε; «Δεν χρειάζονται άδειες». Τα έχω εδώ μπροστά μου. Άλλοι λέγανε ότι χρειάζονται δώδεκα, δεκατρείς, δεκαπέντε άδειες. Άρες, μάρες, κουκουνάρες, για να το πω έτσι.

Κι ήρθε η πραγματικότητα και σας προσγείωσε σε αυτό που έλεγε από την αρχή η κυβέρνηση. Τέσσερις με πέντε άδειες. Μία άδεια έμεινε ορφανή. Και οι δύο από αυτούς που πήραν άδεια, επειδή είναι τετρακόσιοι οι εργαζόμενοι με θωρακισμένα όλα τα εργασιακά τους δικαιώματα, ίσως δεν μπορούν να τα βρουν και θέλουν να συνεργαστούν. Καμμιά αντίρρηση.

Ποιος δικαιώνεται; Ποιος είναι η χειρότερη κυβέρνηση; Αυτός που πήρε 150 εκατομμύρια; Άλλη μια ανακρίβεια. Έχει εισπράξει 150 εκατομμύρια από τον φόρο συχνοτήτων, που είναι νομοθετημένος πολλά χρόνια. Τι σας εμπόδιζε να το παίρνετε κι εσείς; Ποιος σας εμπόδιζε να πάρετε τουλάχιστον αυτόν τον φόρο; Έπρεπε να περάσουν από το 2010, που είχε νομοθετηθεί, τόσα χρόνια για να πάρει 150.000.000 η άχρηστη Κυβέρνηση -έτσι δεν τη λέτε;-, αυτή που κάνει τόσο μεγάλη ζημιά.

Είναι υποχρεωμένοι και το ξέρετε να δώσουν από 35.000.000 ευρώ ο καθένας σε βάθος δεκαετίας. Καμμιά αντίρρηση. Τα 3.500.000 ευρώ πρέπει να τα δώσουν σύντομα. Αν δεν τα δώσουν, το ξέρετε πάρα πολύ καλά, ανακαλείται η άδειά τους. Είναι απλά πράγματα που ισχύουν σε όλη την Ευρωπαϊκή Ένωση εκτός από μία χωρά που λεγόταν Ελλάδα. Είναι πολλοί που απορούν για τη λέξη κανονικότητα και λένε τι είναι αυτά που μας λέτε; Ναι, αυτό λέμε, κανονικότητα.

Για τον φόρο συχνοτήτων, επίσης, ανεξάρτητα από το τίμημα των αδειών, πληρώνουν. Ξέρετε πόσα έχει χάσει το ελληνικό δημόσιο από αυτή την περίεργη ανοχή σας; Μισό δισεκατομμύριο, για να τα ακούμε. Και όποιος έχει αντίρρηση να μας το πει με νούμερα. Μισό δισεκατομμύριο έχει χάσει.

Μπορούσατε να το έχετε εισπράξει. Γιατί; Για να έχετε κατευθυνόμενη πληροφόρηση, να έχετε τις περίφημες ψεύτικες ειδήσεις, σαν κι αυτή που είδαμε πρόσφατα με τον θάνατο του μεγάλου σκηνοθέτη, του Γαβρά, σαν κι αυτά που βλέπουμε από αυτούς που σιτιζόντουσαν στο πρυτανείο του ΚΕΕΛΠΝΟ. Οι ίδιοι άνθρωποι που τα έπαιρναν από το ΚΕΕΛΠΝΟ και δεν μας εξήγησε κανείς γιατί τα παίρνανε και που δεν παίρνουν φράγκο μετά το 2015, είναι οι ίδιοι άνθρωποι που πολεμάνε με λύσσα αυτήν την Κυβέρνηση σήμερα. Οι ίδιοι είναι, ολόιδιοι.

Εγώ παρ’ όλα αυτά δεν ισοπεδώνω και χαιρετίζω το γεγονός ότι επί της αρχής δεν νομίζω να υπάρχει Έλληνας Βουλευτής που να διαφωνεί ότι πρέπει κι αυτές τις τετρακόσιες έντεκα χιλιάδες να τις καλύψουμε. Εγώ πιστεύω ότι είναι περισσότεροι, γιατί δεν είναι μόνο οι δύσβατες περιοχές, είναι περιοχές όπως ένας λόφος που ο ένας πιάνει κι ο άλλος δεν πιάνει. Εκεί δεν σας κάνω κριτική και το 96% εγώ το χαιρετίζω. Δεν σας κάνω κριτική γι’ αυτό. Δεν έπρεπε, όμως, να καλυφθεί ότι και το υπόλοιπο 3,8%; Ήταν ή δεν ήταν παρωδία ο διαγωνισμός της «DIGEA»; Ήταν ή δεν ήταν εγκληματικό σας λάθος να κλείσετε την ΕΡΤ; Ναι ή όχι; Πείτε μας! Αν έχετε το θάρρος πείτε: «Ναι, το πίστευα το έκανα και έπρεπε να το κάνω». Δεν μιλάτε, γιατί σας ακούει κόσμος και θα σας ακούει για πολύ καιρό.

Έχω, όμως, μερικές αντιρρήσεις και θέλω να τις πω. Το Εθνικό Συμβούλιο Ραδιοτηλεόρασης υπάρχει. Θα πρέπει να πιάσει δουλειά. Θέλω να θυμίσω ένα περιστατικό το οποίο οι παλιότεροι μπορεί να το θυμούνται. Η Bobbie Battista ήταν μία διάσημη δημοσιογράφος του CNN. Μια φορά, λοιπόν, σε μία συνέντευξη που έκανε στον πόλεμο του Κόλπου του πατέρα Μπους, είπε μία λάθος, μία ψεύτικη είδηση. Ζήτησε συγγνώμη την επόμενη μέρα σε όλους τους τόνους. Εξαφανίστηκε από το «CNN». Δεν ξαναφάνηκε ποτέ. Όλοι είχαμε απορία πώς αυτή η φοβερή δημοσιογράφος δεν υπάρχει.

Έχουμε την πρόθεση, Υπουργέ, σε αυτό το κομμάτι, να είμαστε δίκαιοι; Το λέω για άλλη μία φορά: όχι λογοκρισία. Υπάρχει τρόπος να κάνουμε σκληρή αντιπολίτευση, αλλά όχι με ψέματα, όχι με ανακρίβειες, όχι με υπερβολές. Δεν πρέπει ο δημοσιογράφος να παίρνει την ευθύνη των όσων λέει; Όχι μόνο παραίτηση, όχι απόλυση, όχι τίποτα δεν έγινε εδώ, αλλά ούτε καν μία συγγνώμη, έστω ψεύτικη. Έχω μπροστά μου πάνω από σαράντα ψεύτικες ειδήσεις τον τελευταίο καιρό. Δεν έχω χρόνο. Είναι πολλές.

Θέλω να πιστεύω σε αυτό το βήμα, όπου πράγματι είναι μετά τον Αύγουστο ένα από τα πρώτα νομοσχέδια της εποχής μετά τα μνημόνια, που κανείς δεν θριαμβολόγησε, γιατί όλοι ξέρουμε και είμαστε προσγειωμένοι ότι ξεκινάει μία καινούργια ιστορία. Ήταν ένα μικρό πρώτο βήμα οι εξαγγελίες του Πρωθυπουργού. Για όνομα του θεού! Κανείς δεν είπε ότι λύθηκαν όλα τα προβλήματα.

Εγώ για παράδειγμα –για εσάς μπορεί να μην λέει τίποτα- χάρηκα όταν άκουσα ότι θα προσληφθούν τρεις χιλιάδες άνθρωποι για ηλικιωμένους και ΑΜΕΑ για το πρόγραμμα «Βοήθεια στο σπίτι». Το ζητάω δεκαετίες. Χάρηκα που άκουσα για τις τέσσερις χιλιάδες πεντακόσιες προσλήψεις για τα ειδικά σχολεία. Η λέξη «κοινωνικό κράτος» υπάρχει στο μυαλό σας; Ξέρετε τι είναι; Αυτό είναι χειροπιαστή απόδειξη!

Θα αναφέρω δύο ακόμα παραδείγματα. Τι ήταν αυτό το πράγμα με τους μισθούς πείνας παιδιών που είναι κάτω από είκοσι πέντε χρονών; Για ποιον λόγο έγινε; Να μας το εξηγήσει κάποιος. Για όσους δεν ξέρετε, σας λέω ότι ο μέσος όρος ηλικίας των chief manager του Μπιλ Γκέιτς είναι είκοσι έξι χρονών. Αυτούς τους ανθρώπους τους αποτρέπατε, τους διώχνατε. Και έρχεται -δεν είπα ότι λύθηκε, αλλά γίνεται ένα μικρό, πρώτο βήμα- και για τις εισφορές τους και κυρίως για τον μισθό τους. Από πού και ως πού; Τι είναι αυτοί, παρίες;

Σχετικά με τις συλλογικές διαπραγματεύσεις που τις είχατε ξεχάσει, ξέρουν όλοι ότι με αυτήν την ιστορία ανεβαίνουν όλοι οι μισθοί των εργαζομένων. Ναι, είναι αναπτυξιακό μέτρο. Όταν δεν μπορεί να καταναλώσει ο άλλος, βουλιάζει όλη η αγορά. Το ξέρει όλος ο κόσμος.

Τελειώνοντας ήθελα να πω ότι ήταν πάρα πολύ σεμνός ο Πρωθυπουργός με το θέμα των συντάξεων. Επενδύσατε εκεί. Θυμάμαι τον Κωστή Χατζηδάκη που ήταν έτοιμος να κλάψει μέσα σε αυτήν την Αίθουσα όταν ο Μοσκοβισί από αυτό το Βήμα άφησε να εννοηθεί ότι το συζητάμε. «Τι λέτε; Εδώ είναι στο πρόγραμμά μας, είναι ψηφισμένο». Έτσι του είπε. Σε τι ποντάρατε για να επιβιώσετε; Στην πτώχευση των Ελλήνων πολιτών; Λάθος, λοιπόν, επένδυση κάνατε. Μεγάλο λάθος!

Ο Πρωθυπουργός –και καλά κάνει- και οι Υπουργοί πρέπει να σέβονται αυτά που υπογράφουν. Εξήγησε ότι κύριος στόχος μας είναι το 3,5%. Όταν μας το επέβαλε το ΔΝΤ δεν ήταν σίγουρο ότι θα το πιάσουμε. Εμείς θα αποδείξουμε ότι το πιάνουμε.

Ορθά κοφτά, λοιπόν, λέω από αυτό εδώ το Βήμα -το έχω κάνει μήνες πριν-και ας εκτεθώ ότι ούτε μισό ευρώ συνταξιούχου δεν θα κοπεί. Βάλτε το καλά στο μυαλό σας. Ήταν λάθος το τελευταίο σας αποκούμπι ή μάλλον το προτελευταίο σας. Γιατί το τελευταίο σας ήταν η Μακεδονομάχοι που θα κατέβαιναν στη Θεσσαλονίκη. Τα χάσατε και τα δύο.

Συγγνώμη για την ένταση. Ευχαριστώ που με ακούσατε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο Συντυχάκης από το ΚΚΕ.

**ΕΜΜΑΝΟΥΗΛΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Το κύριο μέρος του σχεδίου νόμου, τα πρώτα δέκα άρθρα του πρώτου κεφαλαίου, αφορούν διατάξεις σχετικά με την εξασφάλιση ψηφιακού τηλεοπτικού σήματος των μόνιμων κατοίκων των περιοχών...

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Συντυχάκη, χίλια συγγνώμη σας ζητάω.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Συντυχάκη.

Ορίστε, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριοι συνάδελφοι, πρέπει να πάω σε μία δυσάρεστη υποχρέωση και θέλω να ρωτήσω τον Πρόεδρο αν μπορώ να ψηφίσω τώρα, γιατί θα φύγω. Πρέπει να πάω σε μία κηδεία, η οποία μάλιστα έγινε και πρωτοσέλιδο στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ». Έχω αυτήν τη δυνατότητα; Μπορώ να ψηφίσω και επί της αρχής και επί των άρθρων και να φύγω; Ψηφίζω «ναι» επί της αρχής, επί των άρθρων και των τροπολογιών.

**ΠΡΟΕΔΡΕΥΩΝ (Γεώργιος Βαρεμένος):** Ψήφιση δεν μπορεί να υπάρξει, πρόθεση απλώς. Δεν μπορεί να έρθει κάποιος άλλος από το κόμμα σας;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν υπάρχει άλλος. Είμαι μόνο εγώ στα Τμήματα. Ο Κώστας Ζουράρις χειρουργείται. Αυτόν αντικατέστησα και καλώς τον αντικατέστησα.

**ΠΡΟΕΔΡΕΥΩΝ (Γεώργιος Βαρεμένος):** Δεν γίνεται, όμως.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Το ανώτατο όριό μου είναι 12.15΄. Η κηδεία είναι στο Κιάτο και είναι ακριβώς μία ώρα και είκοσι πέντε λεπτά για να φτάσω ως εκεί. Γι’ αυτόν τον λόγο ζητώ συγγνώμη. Ποτέ δεν βάζω τα προσωπικά μου, αλλά δεν γίνεται διαφορετικά.

**ΠΡΟΕΔΡΕΥΩΝ (Γεώργιος Βαρεμένος):** Δείτε αν υπάρχει κάποιος άλλος.

**ΑΘΑΝΑΣΙΟΣ ΔΑΒΑΚΗΣ:** Μπορεί το Προεδρείο την ώρα της ψηφοφορίας να πει…

**ΠΡΟΕΔΡΕΥΩΝ (Γεώργιος Βαρεμένος):** Καλώς, καλώς, κύριε Παπαχριστόπουλε. Θα ληφθεί υπ’ όψιν η ψήφος σας.

Συνεχίστε, κύριε Συντυχάκη.

**ΕΜΜΑΝΟΥΗΛΛ ΣΥΝΤΥΧΑΚΗΣ:** Επανέρχομαι στο σχέδιο νόμου που το κύριο μέρος του αφορά διατάξεις σχετικά με την εξασφάλιση τηλεοπτικού ψηφιακού σήματος των μόνιμων κατοίκων των περιοχών, που σήμερα είναι εκτός ψηφιακής τηλεοπτικής κάλυψης. Είναι οι λεγόμενες «λευκές περιοχές».

Στο ερώτημα εάν πρέπει όλοι οι κάτοικοι της χώρας ανεξαιρέτως και όλες οι γεωγραφικές περιοχές της νησιωτικής και της ηπειρωτικής Ελλάδας να έχουν ψηφιακή τηλεοπτική κάλυψη, δεν υπάρχει κανείς να μην απαντήσει θετικά. Είναι κάτι που ήδη έπρεπε να έχει πραγματοποιηθεί.

Αν το παρόν σχέδιο νόμου υπηρετούσε αυτόν τον σκοπό, δηλαδή την υλοποίηση του έργου με τη χρηματοδότηση και την αξιοποίηση των υποδομών αποκλειστικά με την ευθύνη του κράτους, τότε το ΚΚΕ δεν θα είχε καμμία αντίρρηση να το υπερψηφίσει.

Ο τελικός στόχος, όμως, δεν είναι αυτός. Η Κυβέρνηση επιδιώκει «με ένα σμπάρο δύο τρυγόνια». Με πρόσχημα την εξασφάλιση τηλεοπτικού σήματος στους μόνιμους κατοίκους δύσβατων περιοχών, οι οποίοι μέχρι σήμερα ήταν εκτός τηλεοπτικής κάλυψης, μετατρέπει την ανάγκη σε ευκαιρία των επιχειρηματικών ομίλων για να επεκτείνουν τις μπίζνες τους, να αβγατίσουν τα κέρδη τους με ζεστό κρατικό χρήμα, που προέρχεται από τους σκληρά φορολογούμενους εργαζόμενους.

Το δέλεαρ αυτής της ρύθμισης είναι η δημόσια εφάπαξ επιδότηση, κατ’ ανώτατο όριο 110 ευρώ ανά δικαιούχο για οκτώ χρόνια. Πρόκειται για ευνοϊκή ρύθμιση προς όφελος των ιδιωτικών εταιρειών, διευρύνοντας το πελατολόγιό τους, με την εμπλοκή, μάλιστα, στην υλοποίηση του έργου των δήμων και των Κέντρων Εξυπηρέτησης Πολιτών, μετατρέποντάς τους σε συνεργάτες και διεκπεραιωτές των συμφερόντων των ιδιωτικών εταιρειών.

Κατά την άποψή μας, πρόκειται για επιλογή που αντανακλά την προσήλωση της Κυβέρνησης στη στρατηγική της Ευρωπαϊκής Ένωσης και στις επιδιώξεις των επιχειρηματικών ομίλων για διασφάλιση της ανταγωνιστικότητας και της απρόσκοπτης κερδοφορίας τους, τη δημιουργία ευνοϊκού επενδυτικού κλίματος σε βάρος των λαϊκών συμφερόντων.

Γι’ αυτόν τον λόγο, το ΚΚΕ θα ψηφίσει «παρών» στο σχέδιο νόμου.

Εν τω μεταξύ, προκύπτουν αρκετά ερωτηματικά για το πώς θα εξασφαλιστεί η αποτελεσματικότερη και σίγουρη μεταφορά τηλεοπτικού σήματος σε όλους τους κατοίκους, σε όλες τις γεωγραφικές περιοχές της χώρας, χωρίς χρονικούς περιορισμούς και επιπλέον επιβαρύνσεις των δικαιούχων από τη στιγμή που φεύγει από την κρατική ευθύνη.

Να υπενθυμίσω, εκτός τηλεοπτικής ψηφιακής -και τώρα που μιλάμε- είναι ένα αρκετά μεγάλο μέρος του πληθυσμού της χώρας σε αρκετές περιοχές και όχι μόνο το 3,8% του πληθυσμού ή οι τετρακόσιες έντεκα χιλιάδες κάτοικοι που αναφέρει το σχέδιο νόμου.

Ποια είναι όμως τα ερωτηματικά που χρήζουν απάντησης; Η Κυβέρνηση με το σχέδιο νόμου παραπέμπει τα πάντα στις υπουργικές αποφάσεις. Αρκεί ένα εφάπαξ ποσό των 110 ευρώ για να ικανοποιήσει την ανάγκη των κατοίκων για τηλεοπτικό σήμα; Εμείς λέμε όχι. Είναι ένα πολύ μικρό μέρος από το συνολικό κόστος πληρωμής για την παροχή σήματος, από την εμπειρία που υπάρχει.

Δεύτερον, η παροχή του εφάπαξ ποσού των 110 ευρώ έχει ισχύ οχτώ χρόνια. Γιατί; Πώς θα διασφαλιστεί η συνεχής και απρόσκοπτη παροχή σήματος στους δικαιούχους; Αυτό που λέει το σχέδιο νόμου περί συνταγματικού δικαιώματος, γιατί να έχει περιορισμένη χρονική διάρκεια οχτώ έτη και όχι να είναι συνεχής και απρόσκοπτη;

Τρίτον, οι εταιρείες πάροχοι -όσο γνωρίζουμε- δεν διαθέτουν όλοι το ίδιο ενιαίο πακέτο ή να το πω διαφορετικά καμμία εταιρεία δεν έχει ολοκληρωμένο πακέτο. Η κάθε μία έχει και διαφορετικό πακέτο παροχής υπηρεσιών, προγραμμάτων με προσφορές, με περιορισμούς που διαφοροποιούν το κόστος. Ποιος διασφαλίζει ότι οι δικαιούχοι δεν θα πέσουν θύματα εκμετάλλευσης των εταιρειών μέσα από υποτιθέμενες προσφορές - πακέτα που κρύβουν παγίδες. Τα συμβόλαια σε πάροχο δεν είναι ελεύθερα πακέτα για να αλλάζουν κατά τη θέληση του πελάτη χωρίς συνέπειες. Ποιος προστατεύει τους κατοίκους από τις εταιρείες, οι οποίες με γνώμονα το κέρδος θα επιδιώξουν να κλείνουν συμβόλαια που προϋποθέτουν την παροχή επιπλέον προγραμμάτων, ποδοσφαίρου, κινηματογράφου και άλλα, αυξάνοντας έτσι το κόστος κατά πολύ;

Το σημείο πέντε του άρθρου 5 αναφέρει ότι «οι πάροχοι του έργου μπορούν να προσφέρουν στους δικαιούχους δωρεάν ή έναντι καταβολής σαφώς ορισμένου χρηματικού ποσού επιπρόσθετες ή συμπληρωματικές υπηρεσίες πέραν των προβλεπόμενων υπηρεσιών». Ουσιαστικά τι μας λέει; Μας λέει ότι τα 110 ευρώ είναι ένα μόνο μέρος του κόστους των υπηρεσιών που καλούνται να παρέχουν οι εταιρείες -από εκεί και πάνω το ποσό θα καταβάλουν οι δικαιούχοι- ενώ με το πέρας της οχταετίας, αν και εφόσον δεν τροποποιηθεί με απόφαση του Υπουργού, λογικά οι εταιρείες θα έχουν εξασφαλίσει και δεσμεύσει την πελατεία τους, άρα, και τα κέρδη τους. Επιπλέον, υπάρχουν πολλές παράμετροι γι α τις οποίες δεν αναφέρει τίποτα το σχέδιο νόμου.

Γιατί προσδιορίζονται στο σχέδιο νόμου ως δικαιούχοι μόνο οι μόνιμοι κάτοικοι των περιοχών λόγω ιδιωτικών σχέσεων με την περιοχή, όπως λέει το σχέδιο νόμου, που είναι εκτός τηλεοπτικής κάλυψης; Δεν μας κάλυψε η απάντηση του Υπουργού ότι θα το δούμε στο μέλλον.

Για παράδειγμα ο αναπληρωτής εκπαιδευτικός που οι πολιτικές σας τον έχουν εξαναγκάσει να περιπλανιέται ανά την Ελλάδα, οι εργαζόμενοι για παράδειγμα στα Σώματα Ασφαλείας, οι στρατιωτικοί που μετατίθενται αλλεπάλληλα σε διάφορες περιοχές της χώρας, πώς θα έχουν το δικαίωμα άμεσης πρόσβασης στους τηλεοπτικούς δέκτες και με τι κόστος;

Αντίστοιχα βέβαια ζητήματα προκύπτουν και για στρατιωτικές εγκαταστάσεις φυλάκια, νοσοκομεία, άλλους δημόσιους χώρους. Κάποιος που έχει ένα εξοχικό ή πατρικό σπίτι και το επισκέπτεται το καλοκαίρι, τα Χριστούγεννα ή το Πάσχα σε μία από τις περιοχές που δεν έχει σήμα, αυτός δεν έχει ιδιωτική σχέση με τη συγκεκριμένη περιοχή; Δεν δικαιούται επιχορήγηση για την εξασφάλιση τηλεοπτικού σήματος; Εμείς λέμε ότι πρέπει να ενταχθούν όλες αυτές οι κατηγορίες συμπολιτών στους δικαιούχους.

Τι θα γίνει όμως με τις παλιές εγκαταστάσεις, με τους αναμεταδότες που έχει λήξει η χρήση τους; Ποια είναι η νέα τεχνολογία που θα επιλεγεί; Ποιος θα την επιλέξει και γιατί; Ποιος είναι ο υπόχρεος που οφείλει να μεταφέρει το σήμα; Ποιος θα κάνει την εγκατάσταση των νέων μηχανημάτων και την επιλογή αυτών; Ποιος θα κάνει τη συντήρηση; Ποιος αναλαμβάνει την ηλεκτροδότηση της εγκατάστασης; Πρέπει να υπάρχουν συγκεκριμένες άδειες; Ποιος την πληρώνει; Μέσα σε ποιο οικόπεδο;

Για όλα αυτά -πώς θα γίνουν, από ποιους, ποιος πληρώνει το κόστος, ποιο είναι το τελικό κόστος για τον δικαιούχο- δεν αναφέρει τίποτα το σχέδιο νόμου. Αν υπάρχει οποιαδήποτε μεταβολή στα συμφωνηθέντα με τον πάροχο, αν για παράδειγμα χρεοκοπήσει ο πάροχος, πώς θα τον υποχρεώσει να συνεχίσει να παρέχει υπηρεσίες στους δικαιούχους; Τι θα γίνει με τη μεταφορά σήματος σε ιδιαιτέρως απομακρυσμένες και προβληματικές περιοχές; Για να πάει για παράδειγμα ο τεχνικός από τα Χανιά στη Γαύδο δεν τον φθάνουν τα 50 ευρώ με 70 ευρώ μεταφορικά, βάλε διαμονή, διατροφή, συντήρηση και ένα σωρό άλλα έξοδα. Εκτός αν έχουν οι εταιρείες τους τεχνικούς εργαζομένους μεροδούλι, μεροφάι, ανασφάλιστους, με απλήρωτη υπερωριακή απασχόληση για να βγάζουν οι εταιρείες από τη μύγα ξύγκι.

Και σε πολλές άλλες περιοχές -τουλάχιστον εγώ στην Κρήτη γνωρίζω πάρα πολλές περιοχές απομακρυσμένες- είναι φύση αδύνατον να φτάσει μέχρι εκεί ή να καλυφθεί με το κόστος των 110 ευρώ.

Αυτά, όμως, αποτελούν μέρος του συνολικού κόστους που, προφανώς, δεν καλύπτονται με τα 110 ευρώ εφάπαξ, ούτε είναι διατεθειμένες οι εταιρείες να τα καλύψουν. Να, λοιπόν, πώς εξασφαλίζουν σίγουρη πελατεία οι εταιρείες! Να πώς οι ανάγκες για ενημέρωση και πληροφόρηση γίνονται το μέσο για την κερδοφορία των επιχειρηματικών ομίλων! Να πώς το κράτος και οι κυβερνήσεις τους υπηρετούν με τον καλύτερο δυνατό τρόπο!

Επιπλέον, είναι ερώτημα: Γιατί όχι ανοιχτός διαγωνισμός κι όποιος δώσει την καλύτερη προσφορά; Προφανώς, γίνεται με το προτεινόμενο πλαίσιο ικανοποιώντας όλες τις ιδιωτικές εταιρείες παρόχους.

Το ΚΚΕ, βέβαια, δεν περιορίζει την κριτική του και τη διαφωνία του στο ποιος είναι καλύτερος πάροχος και αυτός να κατοχυρώσει το έργο, αλλά στο γεγονός ότι το αστικό κράτος και οι κυβερνήσεις του ούτε θέλουν ούτε μπορούν να διασφαλίσουν την ισότιμη, δωρεάν και αντικειμενική πρόσβαση του λαού στην ενημέρωση και στην πληροφόρηση.

Το άρθρο 1, που αφορά τους σκοπούς και τις γενικές αρχές του παρόντος σχεδίου νόμου, είναι αποκαλυπτικό ως προς τις προθέσεις της Κυβέρνησης. Κι αναφέρει: «Το πλαίσιο επίτευξης της πρόσβασης των κατοίκων στους τηλεοπτικούς δέκτες διέπεται από τις αρχές της διαφάνειας, της διασφάλισης του υγειούς και αποτελεσματικού ανταγωνισμού προς όφελος του τελικού χρήστη, της ισότιμης συμμετοχής στην επικοινωνία και πληροφόρηση».

Τα επιχειρηματικά συμφέροντα, που έχουν ως γνώμονα το κέρδος, δεν μπορούν αντικειμενικά να διασφαλίσουν ούτε την ισότιμη συμμετοχή ούτε την αντικειμενικότητα στην ενημέρωση. Εκείνο που ενδιαφέρει τα επιχειρηματικά συμφέροντα είναι η εκμετάλλευση των λεγόμενων «ψηφιακών φιλέτων».

Η υποχρέωση μετάβασης στην ψηφιακή εκπομπή βασίζεται στις αποφάσεις της Ευρωπαϊκής Ένωσης από το 2009 προκειμένου οι συχνότητες να απελευθερώνονται, να παραχωρηθούν στα μονοπώλια του οπτικοακουστικού και διαδικτυακού τομέα, προκειμένου να υπάρξει, όπως λέει η ίδια, ταχεία οικονομική ανάκαμψη.

Σύμφωνα με εκτιμήσεις της Ευρωπαϊκής Ένωσης, η αξιοποίηση του ψηφιακού μερίσματος μπορεί να επιφέρει εκατοντάδες δισεκατομμύρια ευρώ και γι’ αυτό, όπως αναφέρει η σχετική έκθεση της Ευρωπαϊκής Ένωσης, οι χώρες της πρέπει να επισπεύσουν τη μετάβαση στην ψηφιακή τηλεόραση και οι εθνικές Αρχές να αξιοποιήσουν το ψηφιακό μέρισμα προς όφελος του ανταγωνισμού, ώστε να ανοίξει η αγορά σε νέους επιχειρηματίες και νέες υπηρεσίες, μεγιστοποιώντας τον αντίκτυπο στην οικονομία.

Στη χώρα μας το φιλέτο του ψηφιακού μερίσματος εκτιμάται ότι αγγίζει τα 50 δισεκατομμύρια, το οποίο, βέβαια, λυμαίνονται οι επιχειρήσεις που το εκμεταλλεύονται, αποκομίζοντας υψηλά κέρδη. Όπως οι προηγούμενες κυβερνήσεις της Νέας Δημοκρατίας και του ΠΑΣΟΚ, έτσι και η σημερινή ενισχύει τους μεγαλοεπιχειρηματίες που ελέγχουν τα μέσα μαζικής ενημέρωσης. Άλλωστε, όλες οι κυβερνητικές κινήσεις και αποφάσεις εναρμονίζονται με τις επιταγές της Ευρωπαϊκής Ένωσης. Η αιτιολογική έκθεση είναι σαφής: «Η υλοποίηση του προκείμενου εγχειρήματος αποτελεί, εκτός των άλλων, σημαντικό βήμα, σύμφωνα με τις επιταγές της Ευρωπαϊκής Ένωσης», αναφέρει.

Όπως έγινε το 2009, που ξεκίνησε σταδιακά στη χώρα μας η μετάβαση από την αναλογική ευρυεκπομπή στην ψηφιακή και ολοκληρώθηκε το 2014, όπου παραδόθηκε στα χέρια μεγαλοεπιχειρηματιών και μεγαλοεκδοτών, έχοντας τη δυνατότητα να κόβουν και να ράβουν την ενημέρωση και την ψυχαγωγία στα μέτρα των συμφερόντων τους, έτσι και με το παρόν σχέδιο νόμου επεκτείνεται ο έλεγχος της επίγειας ψηφιακής τηλεοπτικής ευρυεκπομπής στο 100% της επικράτειας.

Αντιπαρερχόμαστε, βέβαια, τα περί «ισοτιμίας στην ενημέρωση». Δεν έχει κανένα ουσιαστικό αντίκρισμα το συνταγματικά κατοχυρωμένο δικαίωμα των πολιτών στην επικοινωνία και στην πληροφόρηση.

Για το πόσο αστείο είναι το επιχείρημα της ισότιμης ενημέρωσης, θα σας θυμίσω ότι τον Νοέμβριο του 2017 προχωρήσατε στην κατάργηση της ταχυδρομικής έκπτωσης μέσω των ΕΛΤΑ, των ταχυδρομείων, τη διακίνηση μέχρι τετρακοσίων αντιτύπων ανά έκδοση που ίσχυε επί δεκαετίες για τα έντυπα, εφημερίδες και περιοδικά, περιφερειακά και τοπικά, αλλά και κλαδικά. Οδηγήσατε ιστορικές εφημερίδες που είχαν αδιάληπτους χρόνιους δεσμούς με τον λαό είτε να κλείσουν είτε να αναστείλουν ή πρόκειται να αναστείλουν τη λειτουργία τους, όταν για παράδειγμα μία μηνιαία τοπική εφημερίδα για να διακινήσει τετρακόσια αντίτυπα θα πρέπει να πληρώσει 540 ευρώ ταχυδρομικά τέλη. Πόσο απαγορευτικό για την επιβίωσή της!

Συγκεκριμένο παράδειγμα είναι η εφημερίδα «ΑΛΗΘΕΙΑ», η παλιότερη τοπική εφημερίδα των Χανίων, με συνολικά εξήντα επτά χρόνια κυκλοφορίας και χιλιάδες συνδρομητές, όχι μόνο στην Κρήτη. Η μόνη περίοδος που σταμάτησε να εκδίδεται είναι η περίοδος της Χούντας, όπου απαγορεύτηκε η κυκλοφορία της ως το βασικό ενημερωτικό όργανο του Κομμουνιστικού Κόμματος στην περιοχή.

Απορρίψατε την τροπολογία του ΚΚΕ με την οποία ζητούσαμε την επαναφορά της ταχυδρομικής έκπτωσης του επαρχιακού Τύπου χωρίς να υπάρχει καμμία αιτιολογία από την πλευρά της Κυβέρνησης και εσάς, κύριε Υπουργέ. Επαναφέρουμε το ζήτημα και σας καλούμε να το επανεξετάσετε, μιας και λέτε ότι μπήκαμε στην κανονικότητα της μεταμνημονιακής εποχής, και να προχωρήσετε άμεσα στην αποκατάσταση αυτής της αδικίας.

Επανερχόμαστε λέγοντας ότι δεν υπάρχουν ισότιμες αρχές, ούτε αμβλύνεται το ψηφιακό χάσμα και η ανισότητα στην ενημέρωση και την ψυχαγωγία όσων βρίσκονται υπό τον έλεγχο των επιχειρηματικών ομίλων. Και σε αυτό το επίπεδο αναμετρούνται δύο αντιλήψεις, δύο στρατηγικές. Η πρώτη είναι της Κυβέρνησης, της Ευρωπαϊκής Ένωσης και των επιχειρηματικών συμφερόντων που θεωρεί την επικοινωνία, την ενημέρωση, το ψηφιακό μέρισμα, το φάσμα των συχνοτήτων σαν εμπόρευμα και από την άλλη είναι η στρατηγική που υπηρετεί το ΚΚΕ και θεωρεί δημόσια αγαθά και κοινωνικό δικαίωμα την πληροφόρηση και την ενημέρωση. Γι’ αυτό άλλωστε ως ΚΚΕ θεωρούμε ότι η διέξοδος βρίσκεται στην κοινωνικοποίηση των βασικών μέσων παραγωγής, στον κεντρικό σχεδιασμό και τον εργατικό έλεγχο.

Αυτό πρακτικά σημαίνει ότι πρέπει να υπάρξει ενιαίος κρατικός φορέας επικοινωνιών που μπορεί να διασφαλίσει φθηνότερη, ευκολότερη, ταχύτερη και ασφαλή πρόσβαση όλων των πολιτών σε ένα μεγάλο εύρος μέσων και υπηρεσιών και να εντάξει την ευρυζωνικότητα στο πλαίσιο της καθολικής υπηρεσίας.

Οι συχνότητες και οι επικοινωνίες γενικά είναι δημόσιο αγαθό, όπως και τα ηλεκτρονικά μέσα μαζικής ενημέρωσης. Όσο είναι στα χέρια ιδιωτών, θα αποτελούν πεδίο για κερδοσκοπία και όπλο ενάντια στον λαό.

Στο κεφάλαιο Β΄ και σε σχέση με το άρθρο 12 επιτρέψτε μου να πω ότι η παράγραφος 1 του άρθρου σχετικά με σειρά απαγορεύσεων προκειμένου να διασφαλιστεί το απόρρητο των επικοινωνιών, είναι ιδιαίτερα προβληματική.

Στον καπιταλισμό, κατά την άποψή μας, η προστασία του απόρρητου των επικοινωνιών είναι τελείως προσχηματική. Κατ’ αρχάς το ίδιο το νομοθετικό πλαίσιο ξεκινώντας από το Σύνταγμα, περιλαμβάνει διατάξεις που δίνουν το δικαίωμα στο αστικό κράτος –δεν υπάρχει ουδέτερο κράτος- να παρακολουθεί κάθε επικοινωνία, όταν το θεωρεί απαραίτητο. Ο «τρομονόμος» που επιτρέπει τις κατά το δοκούν παρακολουθήσεις και οι συνεχείς αποκαλύψεις από τα βαλιτσάκια της ΕΥΠ και της Ελληνικής Αστυνομίας αποδεικνύει πως δεν παρέχεται κανενός είδος προστασία του απορρήτου των επικοινωνιών από το αστικό κράτος.

Οι συνακροάσεις στα γραφεία του ΚΚΕ που τάχα δεν μπορούν να αντιμετωπιστούν από το αστικό κράτος και οι αποκαλύψεις που έρχονται στο φως για γενικευμένα φαινόμενα παρακολουθήσεων -για τις οποίες ποιείτε τη νήσσαν- όπως και η πρόσφατη απόφαση δικαστηρίου όπου απεφάνθη ότι ο θάνατος Τσαλικίδη ήταν δολοφονία, αποδεικνύουν ότι το αστικό κράτος όχι μόνο δεν μπορεί να διασφαλίσει το απόρρητο των τηλεπικοινωνιών, αλλά θεωρεί δικό του αποκλειστικό δικαίωμα να το καταστρατηγεί με γνώμονα την ανάγκη προστασίας των ταξικών συμφερόντων που αυτό υπηρετεί.

Κατά την άποψή μας ο νούμερο ένα εχθρός των εργαζομένων είναι αυτό το αστικό κράτος και η παρούσα διάταξη που φέρατε και έρχεται να ισχυροποιήσει τον κατασταλτικό του χαρακτήρα. Σε αυτό το πλαίσιο κινείται και η διατύπωση του σημείου β) σε συνδυασμό με τις γενικευμένες αρμοδιότητες που δίνετε στην Κυβέρνηση να αποφασίζει το είδος του εξοπλισμού, η διάθεση του οποίου είναι παράνομη και διώκεται.

Οι διατυπώσεις καθιστούν παράνομη ακόμη και τη διάθεση του εξοπλισμού που σε ολόκληρο τον κόσμο θεωρείται αμιγώς εκπαιδευτικός, όπως ο εξοπλισμός τύπου GNU-RADIO. Άλλωστε, η υποκρισία περί διασφάλισης των δεδομένων αποδεικνύεται πως τη συλλογή, την επεξεργασία και τη λογοκρισία προσωπικών δεδομένων των εργαζομένων, στην οποία προβαίνουν μεγάλοι μονοπωλιακοί όμιλοι και οι τράπεζες, όχι μόνο δεν την καταπολεμάτε, αλλά δεν χάνετε και την ευκαιρία να την εξυμνήσετε.

Και τελειώνω, κύριε Πρόεδρε, με τον Ελληνικό Διαστημικό Οργανισμό και το ποσό του 1.000.000 ευρώ που δίνετε από το αποθεματικό. Η άποψη του ΚΚΕ σχετικά με την ίδρυση του Ελληνικού Οργανισμού Διαστήματος είναι διατυπωμένη και γνωστή.

Η Κυβέρνηση ουσιαστικά συστήνει ένα ακόμα γραφείο πώλησης δικαιωμάτων. Τα είχαμε πει και στο σχετικό σχέδιο νόμου. Η μοναδική δραστηριότητα αυτού του οργανισμού θα είναι η εμπορική αξιοποίηση δεδομένων από ευρωπαϊκά προγράμματα και η πώληση των διαστημικών δικαιωμάτων της χώρας. Θα συμβάλλει στην παραπέρα ιδιωτικοποίηση, εμπορευματοποίηση του διαστήματος, στην υποταγή των τεχνολογικών, διαστημικών εφαρμογών, της επιστήμης και της έρευνας, στην ανταγωνιστικότητα των μονοπωλιακών ομίλων και την κερδοφορία τους, στη στρατιωτικοποίηση του διαστήματος και την ενίσχυση της καταστολής σε βάρος του εργατικού - λαϊκού κινήματος.

Κατά συνέπεια, δεν μπορούμε να συμφωνήσουμε με την επιχορήγηση του ενός εκατομμυρίου ευρώ, ανεξάρτητα αν είναι λίγα ή πολλά τα χρήματα, γιατί ακριβώς δεν έχει καμμία σχέση με την έρευνα και τις λαϊκές ανάγκες.

Επιφυλάσσομαι για τις τροπολογίες, κύριε Πρόεδρε, στη δευτερολογία.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Ψαριανός.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Έχουμε μία προοδευτική Κυβέρνηση η οποία παρέλαβε από τον μεγαλοδύναμο ένα απίστευτο δώρο. Ανέβηκε πάνω στο κύμα, ας πούμε ως σέρφερ, της αγανάκτησης, της οργής κ.λπ., κατέλαβε την εξουσία και είχε τη δυνατότητα να επιφέρει μερικές σοβαρότατες βελτιώσεις στον τρόπο που λειτουργεί το πολιτικό σύστημα, η χώρα, το κράτος, το δημόσιο, ο ιδιωτικός τομέας, τα εργασιακά, η δικαιοσύνη, η παιδεία, η υγεία, οι σχέσεις κράτους-εκκλησίας. Είχε τη δυνατότητα να κάνει μεγάλες αλλαγές, αυτές που χρειαζόταν η χώρα πριν της τις υπαγορεύσουν διάφοροι τρισάθλιοι δανειστές, που μας εκβιάζουν και μας πίνουν το αίμα με το μπουρί της σόμπας.

Η Κυβέρνηση αυτή, λοιπόν, δεν εφάρμοσε ένα τέτοιο πρόγραμμα ή δεν προσπάθησε να δει πώς γίνεται αλλού, σε άλλες προοδευτικές χώρες. Και δεν εννοώ τη Βόρεια Κορέα, τη Βενεζουέλα ή την Αργεντινή που θα θέλαμε να είμαστε, όπως έχουμε δηλώσει ως κυβερνήτες της χώρας και όχι στο καφενείο. Αν προσπαθούσε, θα έβλεπε πώς λειτουργεί ένα ευνομούμενο καθεστώς, μία ευρωπαϊκή χώρα αφού έχουμε την κατάρα να είμαστε σε αυτήν την καταραμένη Ευρώπη που μας εκμεταλλεύεται, και μας ζορίζει και μας εκβιάζει και δεν είχαμε την τύχη να είμαστε σε καμμία Αφρικανική Ένωση ή στις λατινοαμερικάνικες αριστερές ή δεξιές χούντες.

Τι θα μπορούσαμε να κάνουμε; Μπορεί να σκεφτεί ένας μέσος προοδευτικός Έλληνας ευρωπαίος πολίτης, φιλελεύθερος προοδευτικός και σχεδόν αριστερός και να πει ότι «ένα, δύο, τρία, τέσσερα». Πού έχει καλή παιδεία; Η Φινλανδία. Κάνουμε copy paste, που λένε και οι Υπουργοί. Το παίρνουμε και το κάνουμε. Το εφαρμόζουμε, βέβαια, με βάση τις ιδιαιτερότητες του κλίματος, της χώρας, του λαού, της πολιτείας, της ιστορίας.

Πού έχει φροντίδα για τον πολιτισμό; Σε οποιοδήποτε επίπεδο, σε οποιονδήποτε τομέα. Ποια χώρα στην Ευρώπη έχει την καλύτερη λειτουργία της δικαιοσύνης; Το Λουξεμβούργο; Πάρ’ το και κάν’ το.

Ποιος έχει την καλύτερη φροντίδα των ραδιοτηλεοπτικών μέσων; Η Αγγλία με το «BBC»; Η Ιταλία με τις «RAI»; Ποια χώρα από τις ευρωπαϊκές; Το Βέλγιο. Πάρ’ το και κάν’ το.

Γιατί κάνουμε συνέχεια πειράματα και μάλιστα πειράματα από το κακό στο χειρότερο; Για τον πολιτισμό κάνουμε διάφορες μεθοδεύσεις και βελτιώσεις. Κάθε Υπουργός αισθάνεται υποχρεωμένος να κάνει κάποια πράγματα και αλλάζει όλα τα προηγούμενα και κάνει κάποια άλλα καινούργια που είναι εντελώς «γεια σου», αν μου επιτρέπετε την έκφραση.

Το ίδιο γίνεται στην παιδεία. Στην παιδεία η Φινλανδία, ας πούμε, που την αναφέρουμε συχνά ως παράδειγμα, από το 1961 έως σήμερα έχει αλλάξει πενήντα κυβερνήσεις αριστερές, δεξιές, αριστεροδεξιές, φιλελεύθερες, προοδευτικοφιλελεύθερες, κεντροαριστερές, κεντροδεξιές και έχει κάνει μία εκπαιδευτική μεταρρύθμιση, μία! Στην Ελλάδα κάθε Υπουργός κάνει στην καθισιά του τρεις - τέσσερις, αισθάνεται υποχρεωμένος. Ο προηγούμενος έχει κάνει τρεις; Θα κάνω εγώ τέσσερις. Αλλάζουμε, πηγαίνουμε τις εξετάσεις μπρος-πίσω, το γυμνάσιο στο λύκειο, το εξατάξιο το κάνουμε δύο, γυμνάσιο - λύκειο κ.λπ.. Κάνουμε διάφορα τέτοια πειράματα συνεχώς και μετά έρχεται ο επόμενος και κάνει τα επόμενα πειράματα, αντί να πάρουμε να δούμε πώς λειτουργεί κάτι άλλο αλλού.

Το ίδιο συμβαίνει και με τα ραδιοτηλεοπτικά. Θα έπρεπε να δούμε πώς το κάνουν οι πολιτισμένες χώρες και οι κανονικοί άνθρωποι. Ρωτάνε το Ινστιτούτο του Βλαδιβοστόκ, του Ουλάν Μπατόρ, της Κουάλα Λουμπούρ να τους πει πόσες άδειες χωράνε στις ψηφιακές συχνότητες; Βάζουν σαράντα μέρες έγκλειστους στα κάτεργα με ράντζα, ας πούμε, και με κάτι σαντουϊτσάκια τους ενδιαφερόμενους επενδυτές για κανάλια και ραδιοσταθμούς; Τους κρεμάνε στους κρίκους και τους βασανίζουν για να πουν αν θα φέρονται καλά στην Κυβέρνηση, στην εκάστοτε κυβέρνηση, ή όχι, για να δούμε αν θα τους δώσουμε άδεια; Και το κάνουν αυτό σαράντα ημέρες και μετά καταρρέει ως χάρτινος πύργος και πάμε πάλι φτου και από την αρχή, ενώ μπορούμε από την αρχή να πούμε πέντε πράγματα: Θα δώσουμε δέκα άδειες, θα δώσουν από 10 εκατομμύρια ο καθένας ίσα, δεν έχουμε πλειστηριασμούς άλλος 40, άλλος 70 και μετά τα παίρνουμε πίσω και άντε βρες τα με τα βοσκοτόπια και όλα αυτά, κύριε Υπουργέ. Δίνουμε δέκα άδειες και παίρνουμε 15 εκατομμύρια από τον καθένα και προχωράμε και δίνουμε τις άδειες στους ενδιαφερόμενους. Δεν ήταν και πενήντα, δεν ήταν και εκατό οι ενδιαφερόμενοι για τις πανελλαδικές άδειες. Ήταν διακόσιοι, πόσοι ήταν; Μπορεί να ήταν έξι, οκτώ, δέκα, δώδεκα. Δώσε δώδεκα, δώσε δεκατρείς, χωράνε, γίνονται. Το ινστιτούτο, ας πούμε, της Ταναναρίβης τι μπορεί να προσφέρει στον πλούσιο προβληματισμό μας;

Μπορούμε να δούμε πώς γίνεται αλλού και να το κάνουμε. Αν μας αρέσει το Καράκας, να δούμε πώς το κάνουν στο Καράκας και να το κάνουμε. Αν μας αρέσει η Πιονγιάνγκ –δεν ξέρω ποιος- να το δούμε πώς γίνεται, πώς το κάνουν εκεί οι άνθρωποι, οι σύντροφοι και να το εφαρμόσουμε, αλλά προσαρμοσμένο βέβαια στην ελληνική πραγματικότητα και στις ιδιαιτερότητες του ελληνικού κράτους, που μεγαλουργεί επί εκατόν ογδόντα πέντε χρόνια, βρίζοντας πάντα τους ξένους για όποια καταστροφή μας έχει συμβεί. Βρίζουμε τους ξένους και τους καταριόμαστε για τον εμφύλιο, για τη χούντα, για τη Μικρασιατική Καταστροφή, για το Κυπριακό, για τη δολοφονία του Καποδίστρια. Για όλα μας φταίνε συνέχεια οι ξένοι, για τους μισούς φταίνε οι άλλοι μισοί, γι’ αυτούς φταίνε εκείνοι, γι’ αυτούς φταίνε οι άλλοι και για όλους μαζί φταίνε οι ξένοι, ενώ εμείς δεν φταίμε ποτέ. Έχουμε δοκιμάσει όλες τις συνταγές αποτυχίας -αντιγράφοντας και ξένους αποτυχημένους-, χωρίς να προσπαθήσουμε να δούμε ποιος πέτυχε κάτι κάπου και να προσπαθήσουμε όχι να τα αντιγράψουμε, αλλά να το εφαρμόσουμε εδώ.

Ο Υπουργός Παιδείας κάποτε μου είχε απαντήσει σχετικά με τη Φινλανδία και για μεγάλα εκπαιδευτικά ιδρύματα και συστήματα. Μου είπε ότι υπάρχουν ατέλειες και ότι υποφέρουν και εκεί τα συστήματα και ότι δεν είναι, ας πούμε, και τα καλύτερα. Σε λίγο θα αρχίζουν να μας κλέβουν και ιδέες, θα στέλνουν κατασκόπους για να δουν πώς το κάνουμε εμείς για να μπορέσουν και να λειτουργήσουν οι άνθρωποι, κύριε Υπουργέ της Παιδείας, που μας ακούτε.

**ΚΩΝΣΤΑΝΤΊΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν είναι παράλογο αυτό που λέτε. Είναι το μόνο λογικό που είπατε.

**ΓΡΗΓΟΡΙΟΣ ΨΑΡΙΑΝΟΣ:** Σας ευχαριστώ πάρα πολύ. Νομίζω ότι έχουν αρχίσει ήδη. Έχω δει κάποιους κατασκόπους που έρχονται και ψάχνουν πώς το κάνουμε.

**ΚΩΝΣΤΑΝΤΊΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν είναι ανάγκη να κατασκοπεύσουμε.

**ΓΡΗΓΟΡΙΟΣ ΨΑΡΙΑΝΟΣ:** Ερευνητές, μελετητές της παιδείας έρχονται να δουν πώς το κάνει ο Υπουργός Παιδείας στην Ελλάδα και τσακ, το βάζουν στη Νορβηγία.

**ΚΩΝΣΤΑΝΤΊΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εσείς θεωρείτε ότι η Φινλανδία δεν έκανε τίποτα;

**ΓΡΗΓΟΡΙΟΣ ΨΑΡΙΑΝΟΣ:** Πολύ καλά το κάνετε.

Ξέρετε, η παιδεία εδώ πέρα είναι για τους μαθητές, τους σπουδαστές και τους φοιτητές. Δεν είναι γι’ αυτούς που την ασκούν, καθώς και για τα δικαιώματα και τα προνόμια και τα επιδόματα και τα κόλπα για όσους ασκούν μία δήθεν παιδεία, που δεν είναι ούτε καν εκπαίδευση και που κάθε έξι, οκτώ μήνες, δεκαπέντε, είκοσι τέσσερις μήνες την αλλάζουν.

Πάλι με τη διαδικασία του επείγοντος κατατέθηκε τη Δευτέρα το βράδυ και Τρίτη πρωί μπήκε στην επιτροπή ένα νομοσχέδιο το οποίο επιχειρεί να επιλύσει το πρόβλημα της ψηφιακής τηλεοπτικής απομόνωσης και του αποκλεισμού από την ενημέρωση και την ψυχαγωγία που δημιούργησε η στρεβλή μετάβαση από την αναλογική στην ψηφιακή τηλεόραση με τον ισχύοντα χάρτη συχνοτήτων, διότι έγινε χωρίς να ληφθεί επαρκώς υπ’ όψιν το συμφέρον των πολιτών.

Είναι ένα νομοσχέδιο που αφορά περίπου στο 4% των κατοίκων της χώρας, δηλαδή, περίπου τετρακόσιες χιλιάδες άτομα και που γενικά κινείται σε σωστή κατεύθυνση, προσπαθώντας να επιλύσει ένα υπαρκτό πρόβλημα, να αντιμετωπίσει το πρόβλημα αυτό και πάλι αποσπασματικά με έναν τρόπο πελατειακό, με φωτογραφικά συστήματα και κόλπα, με επιλογές από την Κυβέρνηση για μία ακόμη φορά μιας επιδοματικής πολιτικής. Είναι ένα νομοσχέδιο που θα μπορούσε να συζητηθεί επί δύο – τρεις μήνες, να καταλήξουμε σε κάποια συμπεράσματα και όχι Δευτέρα το βάζουμε στο φούρνο και Τρίτη μεσημέρι το βγάζουμε και το τρώμε καυτό.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Πάντως, έχουμε κάνει τρεις επιτροπές για το νομοσχέδιο.

**ΓΡΗΓΟΡΙΟΣ ΨΑΡΙΑΝΟΣ:** Έχουμε κάνει πολλές επιτροπές, αλλά έχουν περάσει μήνες από το προηγούμενο νομοσχέδιο που συζητούσαμε και από το προ-προηγούμενο νομοσχέδιο που συζητούσαμε και δεν είδαμε τα πράγματα με πραγματικούς και όχι με παραμορφωτικούς φακούς.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Όχι, όχι, για το συγκεκριμένο νομοσχέδιο.

**ΓΡΗΓΟΡΙΟΣ ΨΑΡΙΑΝΟΣ:** Δεν είδαμε τα πράγματα πώς είναι πραγματικά και πώς τα βλέπουν άλλες πολιτισμένες χώρες.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Τρεις συνεδριάσεις!

**ΓΡΗΓΟΡΙΟΣ ΨΑΡΙΑΝΟΣ:** Αντικείμενο συζήτησης αποτελεί το αν θα πρέπει να αφορά μόνο στους μόνιμους κατοίκους ή σε όλες τις κατοικίες αυτών των περιοχών, οι οποίες ηλεκτροδοτούνται, πληρώνουν ΕΝΦΙΑ και τέλος υπέρ της «ΕΡΤ». Όσον αφορά το τέλος υπέρ της «ΕΡΤ», κάποια στιγμή θα πρέπει να το συζητήσουμε αυτό. Υπάρχουν σπίτια που δεν έχουν ούτε ραδιόφωνο, ούτε τηλεοράσεις. Υπάρχουν σταθμοί ηλεκτροδότησης για ποτιστικά συστήματα σε χωράφια, στις «Κωπαΐδες» της Ελλάδας που πληρώνουν «ΕΡΤ», ενώ δεν έχουν τηλεόραση. Έχουν ηλεκτροδότηση για να ποτίζουν. Δεν έχουν ούτε τηλεόραση, ούτε ραδιόφωνο, ούτε τίποτα.

Υπάρχουν αυτοκίνητα που έχουν τηλεόραση μέσα στο αυτοκίνητο και δεν πληρώνουν, γιατί δεν έχουν ηλεκτροδότηση, δεν έχουν λογαριασμό της ΔΕΗ. Έχουν ραδιόφωνο στο αυτοκίνητο και ακούν, αλλά δεν πληρώνουν «ΕΡΤ», άσχετα από το αν ακούν ή βλέπουν «ΕΡΤ» ή οποιοδήποτε άλλο κανάλι, άσχετα και από το σύστημα που η «ΕΡΤ» και πληρώνεται από όλους τους λογαριασμούς ηλεκτροδότησης της χώρας από οποιουσδήποτε πολίτες, είτε βλέπουν είτε δεν βλέπουν, και παίρνει και διαφήμιση. Είναι κάπως αθέμιτος ανταγωνισμός. Γιατί, επειδή είμαι εγώ τσάτσος των ιδιωτικών καναλιών και είμαι πράκτορας διαφόρων συμφερόντων; Πρέπει να πούμε ότι η «ΕΡΤ» και πληρώνεται από τους πολίτες, θέλουν δεν θέλουν, βλέπουν δεν βλέπουν, ακούν δεν ακούν, και έχει και διαφήμιση. Τα άλλα κανάλια έχουν μόνο διαφήμιση, την κυνηγούν και δεν πληρώνονται από κανέναν. Δεν μπορούν εκεί, ας πούμε, να γίνουν διάφορες ρουσφετολογικές δοσοληψίες.

Υπάρχει θέμα με τον ορισμό του μόνιμου κατοίκου. Είναι ασαφές το πώς προκύπτει ο μόνιμος κάτοικος και γιατί κάποιος ο οποίος πηγαίνει στο σπίτι, στο χωριό του για πέντε μήνες δεν έχει δικαίωμα να έχει αυτή την παροχή.

Η μάνα μου, η θεία σου, ο ξάδερφος του άλλου που πηγαίνει στη Λειβαδιά ή στον Κομοτηνή, πηγαίνει τέσσερις - πέντε μήνες ή ανά δύο δίμηνα, κάθεται ένα μήνα και ξαναφεύγει, γιατί δεν έχει το δικαίωμα και πρέπει να είναι μόνιμος κάτοικος. Ποιος ορίζει τους μόνιμους κατοίκους; Γιατί οι δήμοι να πιστοποιούν τη μόνιμη κατοικία και τα ΚΕΠ, δεδομένου ότι από τη φορολογική δήλωση προκύπτει η κύρια κατοικία; Γιατί δεν θεωρείται αυτή μόνιμη κατοικία και ανοίγονται παράθυρα να θεωρείται μόνιμη με την πιστοποίηση του δήμου, χωρίς να γίνεται σαφές με τι κριτήρια πραγματοποιείται αυτή η πιστοποίηση;

Γιατί δίνεται νομοθετική εξουσιοδότηση που τροποποιεί τις περιοχές οι κάτοικοι των οποίων είναι δικαιούχοι; Αυτές οι περιοχές δεν είναι συγκεκριμένες; Πόσες από τις περιοχές που σήμερα δεν έχουν πρόσβαση έχουν μείνει εκτός; Αφήνετε ανοικτό το ενδεχόμενο ενσωμάτωσης νέων περιοχών με συνεπακόλουθο κόστος που δεν μπορεί να υπολογιστεί. Δεν υπάρχει έκθεση, δεν μπορούμε να υπολογίσουμε πώς θα το μετρήσουμε αυτό.

Σημειώνουμε ότι ενώ η χρονική διάρκεια των παρεχόμενων υπηρεσιών πρόσβασης ορίζεται οκταετής, προβλέπεται δυνατότητα τροποποίησης με υπουργική απόφαση. Πάρα πολλά πράγματα γίνονται πλέον με υπουργική απόφαση ή με κοινές υπουργικές αποφάσεις ή με προσωπική παρέμβαση ή τροποποίηση ή με ισοβισμό στο θέμα του οποιουδήποτε υπουργού, ισοβισμό στη διαχείριση του θέματος.

Δεν είναι καταχρηστικού τύπου η διάταξη που προβλέπεται, η οποία υποχρεώνει τον πάροχο να συνεχίσει να προσφέρει τις υπηρεσίες του, ακόμη και αν έχει αλλάξει η θέση του και μπορεί να είναι σε καθεστώς εκκαθάρισης, αναγκαστικής διαχείρισης ή πτώχευσης; Πώς μπορεί να συμβεί αυτό;

Πρέπει να διευκρινιστεί, επίσης, ποιες ακριβώς δαπάνες καλύπτει η δημόσια επιχορήγηση των 110 ευρώ. Δεν το διευκρινίζετε. Δεν αναφέρετε καν τον τρόπο με τον οποίο θα ελεγχθεί από τις αρμόδιες αρχές ότι η επιχορήγηση που θα δοθεί στους δικαιούχους θα διατεθεί για το σκοπό του έργου και όχι για άλλους σκοπούς.

Όχι σε τροποποίηση του προϋπολογισμού του έργου με κοινή υπουργική απόφαση, γιατί έτσι δίνεται η δυνατότητα και πάλι σε έναν Υπουργό, σε όποιον Υπουργό, στον κάθε Υπουργό, να αυθαιρετεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από την Έκθεση του Γενικού Λογιστηρίου του Κράτους μόνο το ποσό της επιχορήγησης δικαιούχου ανέρχεται σε 24 εκατομμύρια ευρώ, ενώ δεν ξέρουμε ποιο είναι το κόστος υλοποίησης και λειτουργίας του πληροφοριακού συστήματος, εκτέλεσης του έργου και των απαραίτητων ενεργειών δημοσιότητας και ενημέρωσης για συναφείς δαπάνες. Υπάρχει κάποια μελέτη που περιγράφει τη λογική του εγχειρήματος;

Μια Γενική Γραμματεία μπορεί να έχει έναν εποπτικό έλεγχο, αλλά οι Οργανισμοί Τοπικής Αυτοδιοίκησης μπορούν να εκμεταλλευθούν και να αξιοποιήσουν καλύτερα τις υποδομές από ό,τι η Γενική Γραμματεία σε τοπικό επίπεδο. Αυτό είναι κάτι που μπορεί να κάνει ο Οργανισμός Τοπικής Αυτοδιοίκησης και όχι μια ακόμη Γενική Γραμματεία ή μια υπάρχουσα Γενική Γραμματεία.

Δίνεται ένα υψηλό ποσό, το 1 εκατομμύριο ευρώ τον χρόνο, δηλαδή, για τον Ελληνικό Διαστημικό Οργανισμό, χωρίς να γνωρίζουμε πού θα πάνε όλα αυτά τα χρήματα.

Οι προκηρύξεις που διενεργούνται αυτή την περίοδο στον εν λόγω οργανισμό λέγεται ότι είναι πάλι φωτογραφικές. Προκύπτει και από τα συμφραζόμενα και από τα συμπεριφραζόμενα και από τα συμπεριγραφόμενα ότι το διδακτορικό δίπλωμα, ας πούμε, δίνει πέντε μόρια, ενώ η συνέντευξη δίνει σαράντα, γιατί είναι δικός μας αυτός και θα περάσει. Ενώ τα τέσσερα διδακτορικά δίνουν τέσσερα επί πέντε, είκοσι μόρια. Δεν μετράει πάρα πολύ αυτό. Η συνέντευξη έχει πολύ περισσότερη και μεγαλύτερη βαρύτητα.

Εδώ, επίσης, πρέπει να πούμε ότι η Διεύθυνση Στρατηγικού Σχεδιασμού, ως μια από τις πλέον απαιτητικές διευθύνσεις, θα έπρεπε να έχει ως προϊσταμένους υπαλλήλους με τα ανώτερα δυνατά προσόντα. Άρα, θα έπρεπε να στελεχωθεί η διοίκησή της από υπαλλήλους με ελάχιστα προσόντα κατηγορίας και με επιθυμητά επιπλέον.

Έχω τρία τελευταία γενικότερα ερωτήματα. Πώς τεκμηριώνετε/αι -και με «ε» και με «αι»- ότι η λύση μέσω κρατικών επιχορηγήσεων στους δικαιούχους και μέσω αυτών σε γνωστές εταιρείες είναι η καλύτερη; Γιατί δεν καλύπτεται και το υπόλοιπο 4% της επικράτειας με τον τρόπο που ήδη καλύπτεται το 96%;

Γιατί δεν περιλαμβάνονται και μη μόνιμοι κάτοικοι -εξοχικά, πατρικά- των μη καλυπτόμενων περιοχών; Αυτοί δεν πληρώνουν ΕΡΤ και ΕΝΦΙΑ; Αν υπάρχουν και άλλες περιοχές εκτός κάλυψης ή αν ενταχθούν και μη μόνιμοι κάτοικοι στο πρόγραμμα, υπάρχουν τα χρήματα για την υλοποίηση;

Γιατί δεν είχε φροντίσει εξ αρχής η «DIGEA» να καλύψει ολόκληρη την επικράτεια και ειδικά τις ευαίσθητες περιοχές που βρίσκονται κοντά στην Τουρκία και βλέπουν τουρκική ή βουλγάρικη ή αλβανική ή οποιαδήποτε άλλη τηλεόραση, αλλά όχι ελληνική;

Θα αναγκαστεί η πλειονότητα των Ελλήνων να αγοράσει ξανά αποκωδικοποιητές για τις καινούργιες τηλεοράσεις που αγόρασε πριν από λίγο καιρό με αρκετά μεγάλα για την κρίση που περνάμε χρηματικά ποσά, για να μπορεί να μεταβεί στο νέο ψηφιακό σήμα;

Αυτά είναι μερικά ερωτήματα, που πρέπει να απαντηθούν.

Θέλω να κλείσω λέγοντας πάλι ότι είτε είναι ο κ. Παππάς είτε είναι ο κ. Ψαριανός είτε είναι ο κ. Ξυδάκης είτε είναι ο κ. Γαβρόγλου, δεν είναι ανάγκη να ανακαλύψουμε τη φωτιά, τον τροχό ή το υνί και το αλέτρι και τις θεριζοαλωνιστικές μηχανές ψηφιακής τεχνολογίας. Μπορούμε να δούμε πώς το κάνουν οι άλλοι, που τα έχουν καταφέρει καλά, και να αντιγράψουμε ή να εφαρμόσουμε εδώ το σύστημα που εκεί έχει πετύχει και είναι πρότυπο.

Σε οποιαδήποτε ευρωπαϊκή χώρα μπορούμε να βρούμε πολύ καλά πράγματα και να τα πάρουμε εδώ και να είμαστε περήφανοι και ως Έλληνες και ως Ευρωπαίοι και ως εκσυγχρονιστές και ως μεταρρυθμιστές και ως αριστεροί και ως προοδευτικοί άνθρωποι και ως όλα.

Πρέπει να αποδεχθούμε ότι είμαστε Ευρώπη και ότι θέλουμε να είμαστε περισσότερο Ευρωπαίοι από ό,τι είμαστε και όχι να λοξοκοιτάζουμε στο Μπουένος - Άιρες, στη Νέα Υόρκη, στη Βομβάη, στο Τόκιο και στη Μπαρμπαριά, στο Καράκας, στη Βενεζουέλα ή στην Αργεντινή.

Επίσης πρέπει να σταματήσουμε συνολικά όλοι, σε όλες τις παρατάξεις, να δείχνουμε κάτι ξένους που μας φταίνε για ό,τι έχουμε κάνει εδώ πέρα. Όλες οι μεγάλες καταστροφές που μας έχουν συμβεί μας έχουν συμβεί επειδή εμείς ήμασταν υπεύθυνοι για αυτές. Κανείς δεν τις προκάλεσε. Αντίθετα, άλλοι βοήθησαν αυτή τη χώρα. Και χωρίς τη βοήθεια άλλων πιο πολιτισμένων και φίλα προσκείμενων χωρών, που είναι πιο φιλέλληνες αυτοί από ό,τι είμαστε εμείς, αυτή η χώρα δεν θα τα είχε βγάλει πέρα και μπορεί να είχε διαλυθεί κιόλας. Αυτό πρέπει να το συνειδητοποιήσουμε και να το ξέρουμε και να είμαστε από εδώ και πέρα πολύ πιο προσεκτικοί στον τρόπο που σχεδιάζουμε το μέλλον των παιδιών μας, το οποίο έχουμε ήδη υποθηκεύσει και τους έχουμε καταχρεώσει ήδη.

Επιμέρους για τα άρθρα θα τα πούμε. Άλλα θα ψηφίσουμε κι άλλα όχι. Επί της αρχής θα ψηφίσουμε «παρών» στο νομοσχέδιο. επίσης, «παρών» θα ψηφίσουμε και στις τρεις τροπολογίες, οι οποίες πάλι έρχονται με τη διαδικασία της τροπολογιομηχανής, που κοτσάρουμε τρεις, πέντε, είκοσι, τριάντα πέντε, όσες μπορούμε και σφηνώνουμε τροπολογίες σε άσχετα ή ημισχετικά νομοσχέδια.

Ευχαριστώ πολύ.

Καλή σεζόν να έχουμε από την καινούργια σύνοδο που θα αρχίσει μετά από αυτό το θερινό Τμήμα!

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Καβαδέλλας, ειδικός αγορητής της Ένωσης Κεντρώων.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Με τη διαδικασία του επείγοντος και πάλι έχουμε ένα νομοσχέδιο το οποίο φαίνεται κατ’ αρχάς θετικό πλην όμως υπάρχουν λάθη, παραλείψεις, «φωτογραφικά» άρθρα. Εκατοντάδες χωριά βρίσκονται εκτός κάλυψης και είναι λογικό αυτό. Δεν μπορεί ποτέ να επιτευχθεί κάλυψη 100%, άρα η προσέγγιση είναι λάθος. Δηλαδή ο τρόπος που προσπαθούμε, μέσω της επίγειας διάδοσης του σήματος να καλύψουμε όλη την επικράτεια, είναι από τη φύση του λάθος, διότι μπορεί να έχω δίπλα μου μια μεγάλη πολυκατοικία ή έναν λοφίσκο και εγώ στερούμαι της δυνατότητας να έχω κανονική λήψη.

Ο κόσμος προχωράει, η τεχνολογία προχωράει, το Διάστημα πλέον υπόσχεται αδιατάρακτη παροχή υπηρεσιών. Πρέπει, λοιπόν, να ακολουθήσουμε άλλη οδό, αυτή της δορυφορικής εκπομπής της ελεύθερης λήψης. Θα μου πείτε ότι εδώ τίθεται θέμα δικαιωμάτων, διότι μπορεί την ελεύθερη λήψη να τη λάβει κάποιος ας πούμε στη Γερμανία. Κι εδώ μπορεί να υπάρξει λύση, όταν στον χρήστη έχουμε χορηγήσει μια κάρτα με συγκεκριμένο κωδικό που η εταιρεία η οποία θέλει τη στιγμή εκείνη να διαδώσει ελεύθερα το σήμα μπορεί να ξεκλειδώσει την κάρτα του συγκεκριμένου χρήστη ο οποίος βρίσκεται μέσα στην ελληνική επικράτεια και να έχει μια άριστη λήψη. Επομένως είναι μια οικονομική μέθοδος πλην όμως δεν περνάει από τα χέρια και από την τσέπη αυτών των μεγαλομεσαζόντων, όπως πιθανόν είναι η «DIGEA». Δεν το λέω σίγουρα, ερευνητικά το παρουσιάζω.

Έτσι, λοιπόν, μπορείτε να μεταδίδετε αυτά που θέλετε, τα δήθεν υψίστης σημασίας, γιατί εγώ είδα εδώ στα υψίστης σημασίας ότι θα δείχνουν κάτι ποδόσφαιρα. Βεβαίως καλός είναι και ο αθλητισμός, καλό είναι και το ποδόσφαιρο, αλλά με εντυπωσίασε που στα πρώτα θέματα υψίστης σημασίας ήταν κάτι μπάλες, κάτι γήπεδα κ.λπ..

Δεν επιθυμείτε να φέρετε τη λύση του Διαστήματος ως λύση για κάλυψη 100% της επικράτειας κι έτσι χάνετε τη μπάλα. Μπορεί ο καθένας να μεταδίδει μέσω Διαστήματος και να μην έχετε τον έλεγχο. Δηλαδή μπορεί να έχει κάποιος άδεια από την Ιταλία και να παίζει ελληνικό πρόγραμμα. Πώς θα του το απαγορεύσετε;

Άρα, κύριε Υπουργέ, θέλετε να ελέγχετε τα κανάλια μέσω ενός ΕΣΡ, το οποίο θα δίνει τέσσερις-πέντε άδειες.

Μιλάγατε για αντιπροσωπευτικότητα στο ΕΣΡ. Τι σας εμπόδισε να μπουν και τα μικρότερα κόμματα εκεί μ’ έναν εκπρόσωπο, έτσι, για το καλώς έχειν, να δείξετε ότι είσαστε δημοκράτες; Πού είναι η αντιπροσώπευση, ας πούμε, της Ένωσης Κεντρώων;

Σας ξέφυγε ο «ΣΚΑΪ» και πήρε άδεια. Δεν μπορούσατε να το αποφύγετε. Τον λέγατε «βοθροκάναλο». Δεν μπορέσατε, γιατί είχε τα εχέγγυα ο σταθμός και κάνετε πογκρόμ τώρα σ’ ένα κανάλι το οποίο έχει επίσημη άδεια του ελληνικού κράτους. Κι εσείς είστε Κυβέρνηση και οφείλετε εσείς πρώτοι τον νόμο να τον τηρείτε και να τον εφαρμόζετε με ευλάβεια. Το να αρνείστε και να απαγορεύετε στους Βουλευτές σας και στα στελέχη σας να παρουσιάζονται σε ένα οποιοδήποτε κανάλι -δεν λέω τώρα για τον «ΣΚΑΪ»- το οποίο έχει άδεια από την Αρχή την οποία το ελληνικό κράτος έχει εξουσιοδοτήσει, είναι ένα μεγάλο λάθος σας. Είναι σαν το λάθος παλιά της Νέας Δημοκρατίας, που δεν ήθελε να αναγνωρίσει ως Πρόεδρο της Δημοκρατίας τον κ. Σαρτζετάκη.

Ο αξιόλογος κατά τ’ άλλα προηγούμενος ομιλητής των ΑΝΕΛ είπε για τέσσερα-πέντε κανάλια, με βάση μια έκθεση ενός πανεπιστημίου της Ιταλίας. Έλεγε για τέσσερα κατ’ αρχάς κανάλια. Τώρα έγιναν πέντε, γιατί το «MEGA» απλώς δεν μπόρεσε να αδειοδοτηθεί. Είκοσι τέσσερα, τριάντα τέσσερα. Ξέρετε πόσα κανάλια εθνικής εμβέλειας και υψηλής ευκρίνειας έχει η Ιταλία; Είκοσι οχτώ κανάλια εθνικής εμβέλειας και υψηλής ευκρίνειας και καμμιά εικοσαριά άλλα. Το σύνολο είναι τετρακόσια-εξακόσια κανάλια.

Ένας δορυφόρος, ας πούμε, ο «Hotbird 13Ε» έχει φορτωμένα επάνω χίλια διακόσια κανάλια και θα μπορούσε να έχει και παραπάνω. Δεν υπάρχει περιορισμός, όπως θέλετε να παρουσιάσετε για να ελέγχετε τα πράγματα, ούτε στη χωρητικότητα των συχνοτήτων. Υπάρχει, βεβαίως, ένας περιορισμός, αλλά αυτός αγγίζει τις εκατοντάδες κανάλια.

Τι θέλετε, λοιπόν; Αν είχατε περισσότερα κανάλια, θα είχατε και περισσότερα έσοδα. Θα μπορούσατε να πάρετε, ας πούμε, 50 εκατομμύρια από τον καθένα και να είχατε δέκα. Θα είχατε 500 εκατομμύρια. Λέμε τώρα ένα παράδειγμα.

Όμως, τι θέλετε; Θέλετε μια ΕΡΤ που να έχει αχρωματοψία και βλέπει μόνο κόκκινα από τη μια μεριά -αριστερά βλέπει πάντα η ΕΡΤ- και μια ΕΡΤ που την πληρώνουν και τα χοιροστάσια. Καταλάβατε; Στο τέλος θα μείνουν μόνο τα χοιροστάσια να πληρώνουν την ΕΡΤ, γιατί δεν αξίζει τίποτα παραπάνω η ΕΡΤ. Και θα σας πω γιατί δεν αξίζει. Γιατί είναι θρασύτατο λιβανιστήρι σας. Πρώτη φορά έχω δει τέτοιο πράγμα. Ακόμα και οι δικτάτορες, ο Παπαδόπουλος και ο Παττακός -κανείς δεν θα ξέρει για τον Παττακό- είχανε στις ειδήσεις τον κομμουνιστή τον Κάρτερ και τον αριστερό τον κ. Καψή.

Η ΕΡΤ, λοιπόν, δεν είδε τίποτα από τις διαδηλώσεις για τη Μακεδονία μας. Υποτίμησε αυτούς τους απλούς ανθρώπους που βγήκαν στον δρόμο ή τους χαρακτήρισε πατριδοκάπηλους, ακροδεξιούς κ.λπ.. Κάτι παιδάκια δέκα χρόνων είναι ακροδεξιοί;

Εν πάση περιπτώσει, για τη Μακεδονία μας δεν βλέπετε τίποτα και για τον «Ρουβίκωνα» δεν βλέπετε, γιατί είναι τα «δικά σας παιδιά». Δεν θέλετε να μιλάτε για τα αίσχη τους. Εγώ δεν έχω μάθει να έχει συλληφθεί κανένας από αυτούς. Δεν ξέρω, μπορεί να έχει συλληφθεί, αλλά τους πάτε με ταξί σπίτι.

Έχετε, ας πούμε, αυτό το πρότυπο της κουβανικής τηλεόρασης, του Μαδούρο και σε λίγο θα εξελιχθείτε και θα γίνετε σαν αυτόν τον Κιμ Γιονγκ Ουν, που οι παρουσιαστές κλαίνε μόλις το όνομά του, με δάκρυα πολλά.

Η ΕΡΤ, λοιπόν, λειτουργεί καταχρηστικά ως προς τον σκοπό της. Θα σας πω γιατί. Έχει έξι εφτά πολιτικές εκπομπές επί διακόσιες μέρες τον χρόνο.

Δεν θα έπρεπε ο κάθε Βουλευτής να παρουσιαστεί εκεί, όπως έχει δικαίωμα, επτά φορές τον χρόνο; Η ΕΡΤ παίρνει τα χρήματα όλου του ελληνικού λαού. Πέρα από ορισμένους Βουλευτές, που τους επιτρέπει το σύστημα, δεν έχω δει άλλους να παρουσιάζονται στις εκπομπές σας, της δικής σας ΕΡΤ. Επίσης, δεν βλέπω να παρουσιάζονται εκεί κόμματα εκτός Βουλής, λες και αυτά δεν έχουν κάποιο λόγο ή κάτι να πουν. Εγώ στο τέλος της τετραετίας θα μηνύσω τους διευθυντές γιατί έκαναν κατάχρηση της κομματικής τους θέσης εκεί.

Υπάρχουν λοιπόν για την ΕΡΤ Βουλευτές δύο κατηγοριών, δύο ταχυτήτων. Με κάλεσαν και εμένα μια φορά κατά λάθος. Δεν θυμάμαι αν ήταν Πρωτομαγιά και δεν έβρισκαν κάποιον άλλον. Έτυχε και πήγα και τους κατήγγειλα τα αίσχη τους. Με ρώτησαν γιατί, επειδή είπα ότι η ΕΡΤ είναι εκτροφείο πολλών αργόμισθων. Με ρώτησαν λοιπόν «γιατί το λέτε αυτό»; Γιατί εκείνη τη Δευτέρα που πήγα, ήταν τρεις κοπέλες που έβαφαν δήθεν αυτόν που παρουσιαζόταν -στην ΕΡΤ στην Αγία Παρασκευή- και μία άλλη που μπήκε και συζητούσε μαζί τους.

Με ρώτησαν λοιπόν: «Πού βλέπετε ότι εμείς εδώ έχουμε αργόμισθους»; Τους είπα λοιπόν: «Το πρωί που ήρθα, ήταν να με βάψουν τρεις κοπέλες και ήρθε και μία τέταρτη και μιλούσαν στις εφτά η ώρα το πρωί». Μετά βέβαια δεν με ξανακάλεσαν. Με έβλεπαν με μισό μάτι καθώς έφευγα, ούτε γεια δεν μου είπαν.

Εσείς είστε φιλομαδουρικοί, θαυμαστές του Κάστρο και των άλλων τυράννων και δεν ξέρετε από δημοκρατία. Αυτό το εφαρμόζετε τακτικότατα. Ανοίγω την τηλεόραση και ακούω λιβανιστήρια. Κλείνω αμέσως την ΕΡΤ. Μη γελάτε, γιατί έτσι είναι.

Σας λείπει η σοβαρότητα, σας λείπει η δημοκρατική αντίληψη. Εφαρμόζετε αριστερές ακραίες τακτικές γιατί η Αριστερά, όποτε πήρε την εξουσία, προσπάθησε να την επιβάλει με αντιδημοκρατικούς τρόπους, ενώ επαγγελλόταν τη δημοκρατία. Αυτό βέβαια έγινε παντού, δεν μπορείτε να το αμφισβητήσετε. Γίνεται ακόμα και σήμερα.

Σας λείπει λοιπόν η σοβαρότητα και δεν θέλετε το νοικοκύρεμα. Βέβαια, και η Νέα Δημοκρατία και το ΠΑΣΟΚ δεν μπορώ να πω ότι άφησαν αυτές τις δεκαετίες να περάσουν εποικοδομητικά όσον αφορά τη διάδοση του τηλεοπτικού σήματος σε όλη την επικράτεια.

Εμείς πιστεύουμε ότι για την ολοκληρωτική κάλυψη της Ελλάδος, για την κάλυψη των «λευκών περιοχών» πρέπει να δούμε τα πράγματα με διαφορετική προσέγγιση. Πρέπει να δώσουμε το σήμα εκ του Διαστήματος, το οποίο μπορεί να πηγαίνει σε κάθε σπίτι ασχέτως αν έχει ή όχι μπροστά του λόφο και έτσι δεν θα έχουμε την επιλογή μεταξύ μονίμων και περιστασιακών κατοίκων. Τι θα κάνουν οι περιστασιακοί κάτοικοι; Θα πηγαίνουν να «κάνουν μάτι» στο σπίτι των άλλων για να δουν μια εκπομπή που τους ενδιαφέρει; Δεν έχουν δικαιώματα; Έχουν μισά δικαιώματα σε σχέση με τους άλλους, επειδή είναι τις μισές μέρες εκεί;

Μιλήσαμε λοιπόν για διαφορετική προσέγγιση όσον αφορά τη διάδοση. Ως προς τη χρηματοδότηση έχουμε μεγάλες αντιρρήσεις, γιατί ζητούμε να καλυφθούν από κονδύλια της Ευρωπαϊκής Ένωσης. Η Ευρωπαϊκή Ένωση έχει. Και αν δεν έχει να διαθέσει ανάλογα κονδύλια και προγράμματα, να ζητήσουμε τέτοιο πρόγραμμα.

Η Ελλάδα έχει ένα μειονέκτημα. Δεν είναι μία χώρα αρκετά πεδινή, έχει πολλά βουνά, λόφους κ.λπ.. Δεν καταλαβαίνω γιατί να μεταδίδονται μόνο τα κανάλια εθνικής εμβέλειας και στις «λευκές περιοχές». Ο τοπικός χαρακτήρας δηλαδή ενός καναλιού δεν μπορεί να αναδείξει τα προβλήματα μιας περιοχής;

Πώς αντιλαμβάνεσθε εσείς την αποκέντρωση με αυτή τη λογική; Μόνο με τα μεγάλα κανάλια, τα κανάλια των κροίσων. Θέλατε μάλιστα να είναι και λίγα τα κανάλια για να πάνε στους κροίσους. Το Κομμουνιστικό Κόμμα το βλέπει αλλιώς. Εμείς το βλέπουμε διαφορετικά. Εσείς θέλετε οι κροίσοι να έχουν κανάλια.

Οι μεσαίοι που προσπαθούν και επιτυγχάνουν; Ως σήμερα προσπάθησαν και αρκετοί που δεν είχαν τα χρήματα των κροίσων, που δεν ήταν εφοπλιστές, που δεν είχαν αναλάβει να κατασκευάσουν δρόμους και λιμάνια. Τα κατάφεραν και αυτοί καλά στην τηλεόραση και ειδικά στην επαρχία. Αυτούς όμως τους εξαιρούμε, τους εκδότες της επαρχίας.

Επί των άρθρων θα μιλήσω στην επόμενη αγόρευσή μου. Έχω πάρα πολλά να πω και δεν μου φθάνει ο χρόνος. Θα πω χαρακτηριστικά ότι θέλετε να κάνετε προσλήψεις με βάση -ας πούμε- κάποια μπόνους του τύπου «θα πάρεις σαράντα μονάδες εσύ που είσαι “κολλητός”», θα πεις «καλημέρα σας, είμαι “κολλητός” και θα πάρεις σαράντα», «εγώ έχω δύο διδακτορικά διπλώματα», «πέντε και πέντε κάνουν δέκα, πάρε δέκα εσύ, σαράντα ο “κολλητός”».

Αυτά είναι γελοιότητες. Αυτά πρέπει οι ίδιοι να τα διαγράψετε, γιατί σας εκθέτουν στον ελληνικό λαό, σας εκθέτουν και δημόσια. Δεν υπήρχε περίπτωση να το αφήσουμε και να μην το χαρακτηρίσουμε έκτρωμα αυτό το πράγμα.

Η ανάγκη, λοιπόν και η διάδοση του τηλεοπτικού σήματος μάς βρίσκει σύμφωνους, αλλά ο τρόπος με τον οποίο σκοπεύετε να το υλοποιήσετε δεν καλύπτει 100% την επικράτεια. Δεν είναι ο πλέον σύγχρονος. Δεν είναι η τελειωτική λύση. Θα φθάσουμε στην εκ του Διαστήματος εκπομπή κάποτε. Κάντε το από τώρα, για να μην κάνουμε άλλα πράγματα φέτος και άλλα πράγματα μετά από πέντε χρόνια και μπαίνει ο ελληνικός λαός σε έξοδα.

Διαφωνούμε, λοιπόν, με τα οικονομικά, με τον τρόπο της ανάθεσης.

Επί της αρχής θα ψηφίσουμε «ναι» και στις επόμενες αγορεύσεις μου θα τοποθετηθώ επαρκέστερα.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός κ. Γαβρόγλου, για να παρουσιάσει μία τροπολογία.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Θα μιλήσω για δύο τροπολογίες. Η μία έχει σχέση με τη συμπλήρωση των κενών και κενούμενων θέσεων των προϊσταμένων των Κέντρων Εκπαιδευτικής και Συμβουλευτικής Υποστήριξης, των λεγόμενων ΚΕΣΥ. Απλώς προτείνουμε ένα πιο ορθολογικό σύστημα, αντί να υπάρχουν πάρα πολλοί πίνακες ανά ΚΕΣΥ να υπάρχει ένας ανά περιφέρεια, ώστε αν υπάρχουν κάποια κενά, να μπορεί κάποιος να πάει από τον πίνακα της περιφέρειας στο συγκεκριμένο ΚΕΣΥ, υπό τις προϋποθέσεις, προφανώς, που θέλει κ.λπ..

Το δεύτερο στοιχείο της πρώτης τροπολογίας έχει σχέση με την προκήρυξη που κάνουμε συνήθως αρχές Νοεμβρίου για την κάλυψη των κενών σε κάποια «δύσκολα» σχολεία. Πολλές φορές κάποιοι αναπληρωτές καθηγητές δεν θέλουν να πάνε σε σχολεία τα οποία είναι δυσπρόσιτα, μακριά, κ.λπ.. Κάνουμε έναν δεύτερο κύκλο προκηρύξεων και εκεί λέμε ακριβώς τα σχολεία τα οποία έχουν ανάγκες. Άρα, δηλώνουν, ξέρουν ακριβώς πού θα πάνε. Δεν είναι σαν την πρώτη προκήρυξη. Λέμε ότι αν παραιτηθούν και από εκεί και από αυτά τα σχολεία, τότε δεν έχουν δικαίωμα να βάλουν υποψηφιότητα για δύο χρόνια, γιατί αυτό ταράζει το σύστημα. Ειδικά στο θέμα της δεύτερης προκήρυξης πρέπει να είμαστε πάρα πολύ αυστηροί. Στην πρώτη προκήρυξη δεν ισχύει. Αν κάποιος παραιτηθεί, προφανώς έχει το δικαίωμα να βάλει υποψηφιότητα όλες τις επόμενες χρονιές. Διότι έγινε μία παρεξήγηση -μία παρερμηνεία μάλλον- και διάφορα sites θεώρησαν ότι επαναφέρουμε μία διάταξη που εμείς οι ίδιοι είχαμε καταργήσει.

Η δεύτερη τροπολογία έχει σχέση με το Μειονοτικό Γυμνάσιο - Λύκειο Ξάνθης. Εδώ κυριολεκτικά διορθώνουμε μία ανορθογραφία. Το γυμνάσιο - λύκειο ιδρύθηκε το 1965 με μία υπουργική απόφαση και μία απόφαση του νομάρχη τότε. Δεν υπάγεται στις διατάξεις ενός νόμου του 1977 που ρυθμίζει τα των μειονοτικών σχολείων. Τώρα, για ποιον λόγο δεν υπάγεται περίπου είναι αδύνατο να το κατανοήσουμε. Ούτε η πολιτεία τότε τους πίεσε ούτε και οι ίδιοι θέλησαν να το κάνουν. Αυτό έχει ως αποτέλεσμα να μην υπάρχει μία νόμιμη άδεια λειτουργίας. Επί δεκαετίες δεν λειτουργεί νόμιμα. Ανανεώνεται με διάφορες…

**ΜΑΞΙΜΟΣ ΧΑΡΑΚΟΠΟΥΛΟΣ:** Ιδιωτικό είναι, κύριε Υπουργέ;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Μάλιστα, είναι ιδιωτικό. Το 1977 ψηφίστηκε ο νόμος που ρυθμίζει τα της μειονοτικής εκπαίδευσης, περιλαμβανομένων και των ιδιωτικών.

Εμείς, λοιπόν, λέμε ότι πρέπει, πρώτον, να συγκροτηθεί μία επιτροπή, που θα ζητήσει κανονική άδεια λειτουργίας. Σε αυτή πρέπει να συμμετέχουν ο διευθυντής, ο υποδιευθυντής, ένας μηχανικός του ΚτΥπ, κάποιος από τη Διεύθυνση Δημόσιας Υγείας και προφανώς ο διευθυντής Δευτεροβάθμιας Εκπαίδευσης της Ξάνθης, ώστε να πάρει το συγκεκριμένο σχολείο κανονική άδεια λειτουργίας, δηλαδή να νομιμοποιηθεί, και να γίνουν και οι όποιες παρεμβάσεις στο κτήριο.

Το δεύτερο που λέμε είναι ότι αυτό θα πρέπει να διοικείται, όπως το αντίστοιχο γυμνάσιο – λύκειο της Κομοτηνής, από μία τριμελή επιτροπή στην οποία θα συμμετέχουν εκλεγμένοι εκπρόσωποι των γονέων και κηδεμόνων.

Αυτή την τροπολογία καταθέτουμε. Νομίζουμε ότι ορθολογικοποιείται μια κατάσταση που ήταν «στον αέρα» -για να χρησιμοποιήσω μια πιο λαϊκή έκφραση- και προφανώς είμαι στη διάθεσή σας για τις όποιες διευκρινίσεις.

Να σημειώσω ότι σήμερα είναι η έναρξη της σχολικής χρονιάς σε 13,5 χιλιάδες σχολεία και νηπιαγωγεία. Σύμφωνα με την ενημέρωση που είχαμε λίγο πριν έρθω στη Βουλή από τους περιφερειακούς διευθυντές, είναι μία εξαιρετικά ομαλή χρονιά. Βρίσκονται στις θέσεις τους είκοσι χιλιάδες αναπληρωτές, ο Πρωθυπουργός ανακοίνωσε τους μόνιμους διορισμούς τεσσερισήμισι χιλιάδων εκπαιδευτικών, που είναι μια πάρα πολύ σημαντική αρχή. Είναι μια κανονικότητα την οποία νομίζω ότι δεν πιστώνεται μόνον η Κυβέρνησή μας, αλλά και ολόκληρη η κοινωνία και κυρίως οι εκπαιδευτικοί μας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός Εσωτερικών κ. Χαρίτσης.

**ΑΛΕΞΑΝΔΡΟΣ ΧΑΡΙΤΣΗΣ (Υπουργός Εσωτερικών):** Ευχαριστώ, κύριε Πρόεδρε.

Θα παρουσιάσω μία τροπολογία, με την οποία προχωράμε σε μια σειρά ρυθμίσεων που αφορούν δύο πολύ σημαντικά, επείγοντα και κρίσιμα ζητήματα: αφ’ ενός την απρόσκοπτη μεταφορά μαθητών πρωτοβάθμιας και δευτεροβάθμιας εκπαίδευσης από και προς τα σχολεία και αφ’ ετέρου την ομαλή εφαρμογή του προγράμματος «Εναρμόνιση επαγγελματικής και οικογενειακής ζωής», του προγράμματος χρηματοδότησης, δηλαδή, των βρεφονηπιακών σταθμών.

Όσον αφορά, λοιπόν, το πρώτο ζήτημα, τη μεταφορά δηλαδή των μαθητών, η τροπολογία προβλέπει κατ’ αρχάς την επέκταση μέχρι το τέλος του έτους, στις 31-12-2018, της δυνατότητας της Οικονομικής Επιτροπής των Περιφερειών που προκήρυξαν τους διαγωνισμούς -οι περιφέρειες είναι οι αναθέτουσες αρχές- για τη μεταφορά των μαθητών να αποφασίζει την ανάθεση της εκτέλεσης των σχετικών δρομολογίων σε προσωρινούς μειοδότες, προσωρινούς αναδόχους, εφόσον δεν έχουν ολοκληρωθεί οι διαγωνισμοί με την υπογραφή των σχετικών συμβάσεων.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Επίσης παρατείνεται με απόφαση της Οικονομικής Επιτροπής των Περιφερειών η εκτέλεση των συμβάσεων αυτών, που ήταν σε ισχύ μέχρι τις 30-6-2018 μέχρι το τέλος του χρόνου, μέχρι τις 31 Δεκεμβρίου, σε περίπτωση που δεν έχουν αναδειχθεί μειοδότες στους εκκρεμείς διαγωνισμούς, ενώ οι δαπάνες μεταφοράς οι οποίες πραγματοποιούνται από την έναρξη του σχολικού έτους 2018 - 2019 μέχρι και τη σύναψη της σχετικής σύμβασης μεταφοράς καταβάλλονται νόμιμα, εφόσον ο οικείος περιφερειάρχης βεβαιώνει με σχετική πράξη του την εκτέλεση της μεταφοράς μαθητών και εφόσον βεβαίως το ύψος της δαπάνης συμφωνεί με την απόφαση ανάθεσης της οικείας Οικονομικής Επιτροπής της Περιφέρειας.

Τέλος, σε σχέση με το ζήτημα αυτό αντιμετωπίζεται το πρόβλημα που ανέκυψε σχετικά με την πραγματοποίηση από τις περιφέρειες δαπανών σχετικών με τη μεταφορά μαθητών κατά το πρώτο εξάμηνο του 2017 και το 2018. Σε ορισμένες περιπτώσεις οι δεσμεύσεις στις οποίες είχαν προχωρήσει οι περιφέρειες δεν επαρκούσαν για την πλήρη κάλυψη της συνολικής δαπάνης που απαιτήθηκε. Δίνεται, λοιπόν, η δυνατότητα εκκαθάρισης και πληρωμής των εν λόγω δαπανών σε βάρος των πιστώσεων των περιφερειών του τρέχοντος οικονομικού έτους.

Οι παραπάνω αυτές διατάξεις ισχύουν αναδρομικά από 30-6-2018.

Σε σχέση με το δεύτερο θέμα, δηλαδή με το πρόγραμμα εναρμόνισης, με την παράγραφο 2 της τροπολογίας διασφαλίζεται ότι για το σχολικό έτος 2018 - 2019 θα καταβληθούν ομαλά και απρόσκοπτα η μισθοδοσία και οι ασφαλιστικές εισφορές των εργαζομένων που απασχολούνται στο πρόγραμμα αυτό, στο πρόγραμμα της εναρμόνισης, με συμβάσεις εργασίας ιδιωτικού δικαίου ορισμένου χρόνου στους ΟΤΑ, έτσι ώστε να μην υπάρχει κανένα πρόβλημα στην εύρυθμη λειτουργία αυτού του πολύ σημαντικού προγράμματος.

Θα μου επιτρέψετε, κλείνοντας, να κάνω και ένα σχόλιο, γιατί, όπως πληροφορήθηκα και στο Υπουργείο Εσωτερικών, οι διατάξεις αυτές επανέρχονται προς ψήφιση στη Βουλή με μια περιοδικότητα όλα αυτά τα χρόνια. Νομίζω ότι αυτό το οποίο χρειάζεται να γίνει είναι να βρεθεί μια μόνιμη λύση στα ζητήματα αυτά. Είναι ζητήματα πάρα πολύ κρίσιμα, που έχουν να κάνουν με τη ζωή των παιδιών και τη ζωή χιλιάδων οικογενειών. Δεν μπορούμε κάθε χρόνο να τρέχουμε τελευταία στιγμή για να καλύψουμε αυτές τις ανάγκες.

Μόλις χθες υπογράψαμε μια ΚΥΑ η οποία βελτιώνει το σχετικό θεσμικό πλαίσιο, ενώ και από τον προκάτοχό μου στο Υπουργείο Εσωτερικών, τον κ. Πάνο Σκουρλέτη, έγιναν σημαντικές ενέργειες το τελευταίο διάστημα, έτσι ώστε να μπορούμε να έχουμε ένα θεσμικό πλαίσιο το οποίο θα επιτρέπει και εργαλεία τα οποία θα μας δίνουν τη δυνατότητα για μια μόνιμη λύση σε αυτό το ζήτημα.

Αύριο έχουμε συνάντηση με την ένωση περιφερειών. Θα καλέσω, λοιπόν και τις περιφέρειες, που, ως αναθέτουσες αρχές βεβαίως έχουν και την ευθύνη υλοποίησης αυτού του πολύ σημαντικού έργου, αλλά και τα συναρμόδια Υπουργεία, το Υπουργείο Παιδείας και το Υπουργείο Μεταφορών, να κάτσουμε από κοινού και να βρούμε μια μόνιμη λύση σε αυτό το πρόβλημα, για να μην αναγκαζόμαστε κάθε φορά να επανερχόμαστε με διατάξεις οι οποίες έχουν περιορισμένη χρονική ισχύ.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δώσω τώρα τον λόγο στον Υφυπουργό Ψηφιακής Πολιτικής κ. Κρέτσο.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κυρία Πρόεδρε.

Κυρίες και κύριοι Βουλευτές, σήμερα συζητούμε ένα νομοσχέδιο που περίμεναν με ιδιαίτερη ανυπομονησία εκατοντάδες χιλιάδες συμπολίτες μας στην περιφέρεια. Σήμερα συζητούμε για μια πρωτοβουλία που διορθώνει μια παθογένεια του παρελθόντος η οποία άφησε χωρίς τηλεοπτικό σήμα τρεισήμισι χιλιάδες «λευκές» -εντός εισαγωγικών η λέξη- περιοχές και τουλάχιστον τετρακόσιες έντεκα χιλιάδες πολίτες. Εγώ πιστεύω ότι ίσως είναι περισσότεροι και από πεντακόσιες χιλιάδες.

Αυτή την παθογένεια ερχόμαστε εμείς να διορθώσουμε, αντιμετωπίζοντας οριστικά το μαύρο -χωρίς εισαγωγικά- της συγκυβέρνησης Νέας Δημοκρατίας και ΠΑΣΟΚ στους τηλεοπτικούς δέκτες εκατοντάδων χιλιάδων συμπολιτών μας κατά τη μετάβαση στο ψηφιακό σήμα. Διότι δεν είναι εδώ η κ. Άννα - Μισέλ, που πρέπει να ξέρει ότι η μετάβαση στο ψηφιακό σήμα δεν φέρνει πάντοτε προβλήματα και παθογένειες και αυτά δεν έρχονται ως «μάννα εξ ουρανού».

Δυστυχώς είναι μια πραγματικότητα αυτή που μας προσβάλλει ως πολιτεία. Συζητούμε ακόμη το 2018 αν οι κάτοικοι απομακρυσμένων περιοχών θα έχουν πρόσβαση στην πληροφόρηση και στην ψυχαγωγία. Το συζητούμε, βέβαια, διότι, όπως είπα, τίποτα δεν έρχεται από ένα ιστορικό κενό, διότι ακριβώς η μετάβαση στο ψηφιακό σήμα έγινε από τους προκατόχους μας με έναν τρόπο ιδιαίτερα αδιαφανή, αναποτελεσματικό και προκλητικό, κάτι το οποίο αποδέχονται και ομολογούν και οι ίδιοι οι Βουλευτές της Νέας Δημοκρατίας και του ΠΑΣΟΚ, που από το 2015 μάς έχουν πραγματικά βομβαρδίσει με συνεχείς ερωτήσεις, πιέζοντας για την εκ των υστέρων λύση. Αιτήματα, εκκλήσεις, επιστολές λαμβάνουμε ακόμη και από δημάρχους που μόνο από την Κυβέρνηση δεν είναι.

Κυρίες και κύριοι, ο διαγωνισμός για τον πάροχο δικτύου αποδείχθηκε μια παρωδία και η μετάβαση στο ψηφιακό σήμα εξαιρετική προβληματική. Αυτό δεν είναι μια αξιολογική τοποθέτηση. Είναι ένα lifestyle fact το οποίο βιώνουν χιλιάδες συμπολίτες μας.

Όμως, επειδή άκουσα και την κ. Ασημακοπούλου να σκαλίζει αυτό το θέμα, να θυμίσουμε σε όλους ότι ήταν ένας διαγωνισμός με έναν συμμετέχοντα, με τίμημα την ελάχιστη τιμή εκκίνησης -περίπου 18 εκατομμύρια ευρώ- και μάλιστα, στους όρους προκήρυξης προέβλεπε ότι, αν υπάρχει ένας υποψήφιος, θα πάμε με την ελάχιστη τιμή εκκίνησης. Άρα, ως δημόσιοι λειτουργοί τόσο πολύ ενδιαφέρονταν να διασφαλίσουν το δημόσιο συμφέρον.

Καταλαβαίνω ότι οι καναλάρχες κάνουν τη δουλειά τους, αλλά όσοι δρουν ως λειτουργοί του δημοσίου συμφέροντος πρέπει να το αποδεικνύουν στην πράξη και όχι με λόγια και κραυγές και με μια σύμβαση, βέβαια, δεσμευτική για δεκαπέντε χρόνια. Ήταν ένας διαγωνισμός –υποτίθεται- με δημοπρασία, χωρίς δημοπρασία. Έδωσε, λοιπόν, στην «DIGEA», στους καναλάρχες, το δικαίωμα εκμετάλλευσής ενός σημαντικού δικτύου και, μάλιστα –προσέξτε εδώ την πρόκληση- με προβλέψεις επιμερισμού του επιχειρηματικού ρίσκου και εγγυημένης κερδοφορίας.

Αυτό είναι πρόκληση για την κοινωνία, αλλά και για όλους τους επιχειρηματίες αυτής της χώρας. Δεν υπήρξε ποτέ κανένας άλλος διαγωνισμός ο οποίος να προβλέπει εγγυημένη κερδοφορία και μάλιστα που να αφορά ένα δημόσιο αγαθό: το φάσμα. Αυτό το λέω, επειδή ακούσαμε και πάρα πολλά ανέκδοτα, ότι το φάσμα είναι απεριόριστο κ.λπ..

Εσείς, κύριε Καβαδέλλα, έχετε μπερδέψει τη δορυφορική τηλεόραση με την επίγεια ψηφιακή. Θα σας κάνουμε ένα φροντιστήριο κάποια στιγμή να το καταλάβετε.

**ΔΗΜΗΤΡΙΟΣ ΚΑΒΑΔΕΛΛΑΣ:** Εγώ θα σας κάνω.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Επίσης προκλητικό ήταν ότι δέκα ημέρες μετά τη λήξη της διαβούλευσης, ως διά μαγείας αλλοιώθηκε ο χάρτης συχνοτήτων. Από τα διακόσια εβδομήντα πέντε κέντρα εκπομπής, που θα μας έφερναν κάλυψη 98%, πήγαμε στα εκατόν πενήντα έξι κέντρα εκπομπής. Και ακόμα η Νέα Δημοκρατία δεν μας έχει απαντήσει το γιατί. Γιατί το κάνατε αυτό; Ποιον και τι εξυπηρετήσατε; Με ποιον τρόπο εξυπηρετήσατε το δημόσιο συμφέρον; Οι μεγαλοκαναλάρχες, λοιπόν, πήραν το περιεχόμενο, πήραν και δίκτυο. Έλεγξαν πλήρως το ραδιοτηλεοπτικό τοπίο και όλη τη σφαίρα της κυκλοφορίας και της παραγωγής της ενημέρωσης, χωρίς να τους έχετε δώσει άδειες περιεχομένου. Μάλιστα, μαζί με τις τράπεζες επιχειρήσατε να διευκολύνετε και τη «DIGEA», αυτή την κοινοπραξία η οποία το πρώτο τίμημα καταβολής για το ψηφιακό σήμα το έδωσε μόλις το 2017.

Επειδή άκουσα την κ. Άννα - Μισέλ να πανηγυρίζει για το πρώτο ψηφιακό μέρισμα, ήθελα να της θυμίσω ότι ήταν υποχρέωση της χώρας. Η Κομισιόν παρακαλούσε από το 2011 να το κάνουν όλες οι κυβερνήσεις και αυτοί δεν έκαναν τίποτα. Μάλλον ακριβέστερα, έκαναν πάρα πολλά, δηλαδή έκλεισαν την ΕΡΤ, έκλεισαν το Ινστιτούτο Οπτικοακουστικών Μέσων, έκλεισαν το Εθνικό Οπτικοακουστικό Αρχείο, έβγαλαν ένα χάρτη «τσάτρα πάτρα», άλλαξαν τα Κέντρα Λήψης Εκπομπής κατά το δοκούν, για να διευκολύνουν του καναλάρχες στη ρήτρα κερδοφορίας και βέβαια να επιμερίσουν το ρίσκο σε βάρος όλων όσοι είχαν να πληρώσουν αυτό που λέμε ΑΟΤ, δηλαδή την ανώτατη τιμή, δηλαδή τα περιφερειακά κανάλια.

Άρα έχετε κάνει πάρα πολλά τα τελευταία χρόνια. Το πιο χυδαίο, όμως, ήταν ότι κάνοντας μια σύμβαση με το ελληνικό δημόσιο, κάνατε με νόμιμο τρόπο μια κατάσταση «Γιάννης κερνάει, Γιάννης πίνει», από τη μια τσέπη στην άλλη. Και, βέβαια, ως διά μαγείας το 2013 κλείνει και η ΕΡΤ. Ήταν ένα βίαιο, βάρβαρο, αιφνίδιο χτύπημα στην ελευθεροτυπία και στις ζωές των ανθρώπων οι οποίοι εργάζονταν εκεί.

Και να μην ξαναμιλήσετε έτσι, κύριε Καβαδέλλα. Δεν σας τιμά να λέτε για χοιροστάσια, όταν μιλάτε για τους ανθρώπους που δουλεύουν στην ΕΡΤ. Είναι ντροπή σας αυτό το πράγμα.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι, δεν είναι ντροπή μου. Είναι δική σας ντροπή.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Είναι ντροπή σας να μιλάτε έτσι για τους εργαζόμενους.

Τέλος πάντων, η ΕΡΤ με το κλείσιμό της είναι αναγκασμένη στη συνέχεια, μην έχοντας ολοκληρώσει τον διαγωνισμό και για τους πομπούς –και θα δούμε τι έχει συμβεί και μ’ αυτό το θέμα- να νοικιάσει υπηρεσίες από τη «DIGEA» και να δίνει περίπου 2,5 εκατομμύρια τον χρόνο, από την ώρα βέβαια που άνοιξε.

Ακούσαμε και άλλα ανέκδοτα από την κ. Ασημακοπούλου σήμερα, η οποία πραγματικά δεν ξέρω με ποιο θράσος μιλάει –πολιτικό θράσος εννοώ, δεν έχω τίποτα προσωπικό μαζί της- και λέει για εμάς ότι μετά από τριάμισι χρόνια κάνουμε παλινωδίες. Ποιες παλινωδίες; Δεν είναι εδώ η κ. Ασημακοπούλου. Ποιος άνοιξε την ΕΡΤ; Ποιος τελείωσε την ιστορία με την οδηγία για τα οπτικοακουστικά μέσα υπέρ των Ελλήνων δημιουργών; Ποιος κατοχύρωσε τηλεοπτικές συχνότητες με τους γείτονές μας, για να χωράνε περισσότερα κανάλια, ασχέτως βέβαια αν δεν υπάρχει επιχειρηματικό ενδιαφέρον; Επτά άδειες προκήρυξε το ΕΣΡ, με το ζόρι πέντε. Ποιος δεν ξέχασε να βάλει την υπογραφή του για τα τέλη χρήσεως συχνοτήτων; Ήταν τόσο πολύ απασχολημένοι οι άνθρωποι της συγκυβέρνησης και δεν μπορούσαν να βάλουν μια υπογραφή; Σαράντα εκατομμύρια είναι αυτά!

Αυτές, λοιπόν, είναι οι προκλήσεις. Έχουμε αλλάξει πλήρως το θεσμικό πλαίσιο λειτουργίας των μέσων μαζικής ενημέρωσης. Το λέω με αυτοπεποίθηση. Όσα δεν κάνατε τριάντα χρόνια στον χώρο της ενημέρωσης και της ψυχαγωγίας, τα κάναμε εμείς. Δεν κάνετε ούτε μια «friendly policy» να κατοχυρώσετε τα εθνικά δικαιώματα και στο θέμα των ψηφιακών συχνοτήτων και στο θέμα των υποδομών. Βέβαια ξεχάσατε να καταλογίσετε τα τέλη χρήσης συχνοτήτων, όπως ξεχάσατε να εφαρμόσετε και τον ειδικό φόρο τηλεόρασης, αυτό το περιβόητο 20% του νόμου του πρώτου μνημονίου, του ν.3845/2010.

Συγγνώμη για την έντασή μου. Όμως, καμμιά φορά νομίζω ότι πρέπει όσοι έρχονται στη Βουλή να είναι και λίγο προετοιμασμένοι και να ξέρουν και για τι μιλάμε.

Αυτά, λοιπόν, είναι το παρελθόν. Ξέρω, όμως, ότι πρέπει να κοιτάξουμε μπροστά. Νομίζω ότι το παρόν νομοσχέδιο έρχεται να βάλει τις βάσεις για να ξεπεράσουμε το πρόβλημα του αποκλεισμού των χιλιάδων συμπολιτών μας από το αγαθό της ενημέρωσης, της ψυχαγωγίας και της εκπαίδευσης.

Θέλω, επίσης, να πω ότι το νομοσχέδιο αυτό, το νομοσχέδιο της καθολικής τηλεοπτικής κάλυψης, έρχεται πολύ κοντά στην πρόσφατη απόφαση του ΕΣΡ για την αδειοδότηση των πέντε πανελλαδικής εμβέλειας τηλεοπτικών σταθμών. Άρα θα μου επιτρέψετε να θεωρήσω ότι κλείνει ένας σημαντικός και μεγάλος κύκλος στο τηλεοπτικό τοπίο, ο οποίος, όμως, βεβαίως δεν προσβάλλει την αστική δημοκρατία μας, διότι ήταν ένα τοπίο που λειτουργούσε παράνομα και με ασυδοσία για δεκαετίες.

Θέλω, επίσης, να πω ότι για πρώτη φορά μετά από τριάντα χρόνια, πέρα από την αδειοδότηση, πέρα πλέον από το ότι καλύπτουμε τα βασικά προβλήματα κάλυψης των πολιτών στο ψηφιακό τηλεοπτικό σήμα, πέραν του ότι η δημόσια τηλεόραση λειτουργεί και καινοτομεί –ιδιαίτερα στον χώρο του ψηφιακού ραδιοφώνου, της υβριδικής τηλεόρασης και έχει αυτή τη στιγμή ίσως το πιο δυνατό Video on Demand κανάλι– συνεχίζουμε ακόμη πιο δυναμικά στην προσπάθειά μας να προσελκύσουμε οπτικοακουστικές παραγωγές και επενδύσεις από το εξωτερικό και βεβαίως να προσπαθήσουμε να ταξιδέψει η ελληνική μυθοπλασία από την Ελλάδα στο εξωτερικό.

Στο πλαίσιο αυτό, λοιπόν, και βέβαια με την επιτυχία που έχει γνωρίσει το μέτρο -έναν χρόνο περίπου πριν ψηφίσαμε αυτόν τον νόμο, ο νόμος εφαρμόζεται εδώ και τέσσερις με πέντε περίπου μήνες- η χώρα, μπορούμε να τo πούμε με πολύ μεγάλη αυτοπεποίθηση, έχει καταφέρει να μπει στον χάρτη των πιο ελκυστικών χωρών όσον αφορά την οπτικοακουστική παραγωγή. Και εμείς αυτό θα το ενισχύσουμε ακόμη περισσότερο, προβλέποντας στη συγκεκριμένη τροπολογία, στο πρώτο της άρθρο, την αύξηση του ορίου ενίσχυσης των επενδυτικών σχεδίων από το 25% στο 35%, παρακαλώ, του συνόλου των επιλέξιμων δαπανών της παραγωγής -οι περισσότερες χώρες είναι μεταξύ 25% έως 40%- και προβλέποντας την κατάργηση του ανώτατου ορίου στο ποσό της επιχορήγησης, που μέχρι σήμερα ήταν τα 5 εκατομμύρια.

Τέλος, κάτι πάρα πολύ σημαντικό, διότι θα διευκολύνει στην αντιμετώπιση προβλημάτων ρευστότητας, ιδιαίτερα για τις μικρές επιχειρήσεις και τους ανεξάρτητους παραγωγούς, είναι ότι προβλέπουμε τη δυνατότητα εκχώρησης του ποσού της επιχορήγησης σε ελληνικές τράπεζες για την παροχή δανείου.

Κεντρικός μας στόχος παραμένει η ανάπτυξη. Το άνοιγμα της οπτικοακουστικής βιομηχανίας στην Ελλάδα είναι κάτι το οποίο έχει πολλαπλά οφέλη και για την εθνική οικονομία και για την τοπική και την περιφερειακή ανάπτυξη.

Θέλω να το πω, και θα το λέω συνέχεια, στην τηλεόραση, στον κινηματογράφο, στα animation, στα video games απασχολούνται περισσότερες από εκατόν πενήντα επαγγελματικές κατηγορίες. Είναι κλάδοι οι οποίοι γνωρίζουν συνεχή αύξηση. Και θεωρούμε ότι αυτός ο κλάδος, η οπτικοακουστική βιομηχανία, η δημιουργική βιομηχανία, πρέπει να έχει πολύ κεντρική και ξεκάθαρη θέση στον μεταμνημονιακό βηματισμό της Ελλάδας. Είναι ζήτημα το οποίο το θέλουμε και για λόγους οικονομικής ανάπτυξης αλλά και για λόγους δημοκρατίας.

Και βέβαια αύξηση των ευκαιριών στους νέους ανθρώπους και τη δημιουργική κοινότητα. Εδώ απαιτούνται συνέργειες, απαιτείται επίδειξη ωριμότητας από όλους. Είναι μια εθνική υπόθεση. Και πιστεύουμε ότι πολύ σύντομα η Ελλάδα θα γίνει ένας ισχυρός περιφερειακός παίκτης στον χώρο της οπτικοακουστικής παραγωγής, αντί ένας καταναλωτής τουρκικών σαπουνόπερων, διότι αυτό ουσιαστικά έχουμε καταντήσει.

Στον τομέα των οπτικοακουστικών, επίσης, στο τρίτο άρθρο της τροπολογίας προβλέπεται και ότι ο καθορισμός των αθλητικών και πολιτιστικών εκδηλώσεων μείζονος σημασίας για την κοινωνία, σύμφωνα με τα κριτήρια που έχει θέσει και η Ευρωπαϊκή Ένωση με την οδηγία 13/2010, θα γίνει με την έκδοση προεδρικού διατάγματος. Με την υιοθέτηση της διάταξης αυτής καθίσταται δυνατή η ολοκλήρωση μιας ακόμα σημαντικής πρωτοβουλίας του Υπουργείου, που θα διορθώσει τα κακώς κείμενα της περασμένης περιόδου.

Η κατάρτιση του καταλόγου των εκδηλώσεων αυτών, των εκδηλώσεων δηλαδή που πρέπει να προβάλλονται και από την Pay TV, από τη συνδρομητική τηλεόραση, αλλά και από τα ελεύθερης λήψης κανάλια, πραγματοποιήθηκε για πρώτη φορά και ολοκληρώθηκε με δημόσιο και διαφανή τρόπο, με δημόσια διαβούλευση, με όλους τους εμπλεκόμενους φορείς και έχει ήδη σταλθεί στην Κομισιόν προς έγκριση.

Τέλος, με το δεύτερο άρθρο της τροπολογίας προτείνονται τροποποιήσεις στα κριτήρια μοριοδότησης για την επιλογή των πλέον άξιων και κατάλληλων υπαλλήλων που θα στελεχώσουν τα γραφεία Τύπου και επικοινωνίας στις πρεσβείες μας στο εξωτερικό, με βάση πάντα τις επιταγές της αξιοκρατίας, της αναλογικότητας, της ισότητας και της αντικειμενικότητας. Όποιος έχει διαφωνία επ’ αυτού, όπως η κ. Άννα – Μισέλ Ασημακοπούλου, η οποία υπερασπίζεται στο συγκεκριμένο σημείο τον νόμο Παππά, διότι ο προηγούμενος νόμος ήταν ο ν.3166/2003 και έδινε την απόλυτη ευχέρεια στον εκάστοτε Γενικό Γραμματέα να καθορίζει υπηρεσιακές ανάγκες και να στέλνει με άλλου είδους κριτήρια τους ανθρώπους που θέλει στο εξωτερικό, μπορεί να το διαπιστώσει.

Θέλω να πω, βέβαια, ότι και αυτές οι αλλαγές δεν προέκυψαν στο κενό ούτε μας ήρθε ξαφνικά μία ωραία ημέρα να κάνουμε αυτές τις αλλαγές. Είναι κάτι το οποίο βελτιστοποιεί τον τρόπο μετάθεσης και απόσπασης των ανθρώπων που υπηρετούν στα γραφεία Τύπου και επικοινωνίας στο εξωτερικό, είναι κάτι το οποίο προκύπτει από τις προτάσεις που κατέθεσαν ήδη οι εργαζόμενοι και είναι κάτι το οποίο πατάει και ενσωματώνει ακόμη περισσότερο, αν θέλετε, τις διατάξεις του ν.4369/2016 για τη δημόσια διοίκηση και τον τρόπο αξιολόγησης των υπαλλήλων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε υπερβεί τον χρόνο κατά πολύ.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Το ξέρω, αλλά ο κ. Ψαριανός μίλησε είκοσι λεπτά. Θα μου επιτρέψετε δυο λεπτά, για να ολοκληρώσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είχατε εννέα λεπτά. Κατά λάθος σάς έδωσα πέντε λεπτά.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Συγγνώμη, μία κατανόηση για την απειρία μου. Είναι η πρώτη φορά που μιλάω στη Βουλή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλή αρχή.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ πολύ.

Άκουσα πολύ ενδιαφέρουσες παρατηρήσεις και από τον κ. Ψαριανό και από τον κ. Καραναστάση, όσον αφορά το πώς ορίζουμε τον μη μόνιμο κάτοικο. Νομίζω ότι εδώ πρέπει να υπάρχει μία προσέγγιση στην εφαρμοστική ΚΥΑ του νόμου, διότι όντως υπάρχουν και εξοχικά σε αυτή τη χώρα, έχουμε υψηλό ποσοστό ιδιοκατοίκησης και πρέπει κάπως να καλυφθεί αυτό.

Επίσης, πολύ ενδιαφέρον είναι αυτό που λέχθηκε, αν δεν κάνω λάθος, από τον κ. Καραναστάση, ότι η μονάδα εφαρμογής του μέτρου δεν πρέπει να είναι μόνο του νοικοκυριού. Μπορεί να υπάρχουν και άλλοι συλλογικοί χώροι συνεύρεσης. Νομίζω ότι η κ. Ασημακοπούλου μίλησε για τα ΚΑΠΗ. Θα μπορούσαμε να πούμε και για τα σχολεία κ.λπ..

Επειδή έχω παραβιάσει τον χρόνο, θα σταματήσω εδώ.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και εμείς ευχαριστούμε, κύριε Κρέτσο. Καλή συνέχεια.

Κύριε Υπουργέ, κύριε Παππά, θέλετε να πάρετε τώρα τον λόγο, για να αρχίσουν μετά οι ομιλητές; Θα μιλήσουν μετά οι Βουλευτές. Έχετε και άλλο χρόνο. Θέλετε να τον ενοποιήσετε;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ναι, κυρία Πρόεδρε, να τον ενοποιήσουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τότε περνάω στον κατάλογο των ομιλητών. Είναι τρεις προς δύο.

Τον λόγο έχει ο κ. Παπαηλιού για επτά λεπτά.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, είναι γνωστό ότι η μετάβαση από το αναλογικό στο ψηφιακό τηλεοπτικό σήμα υπήρξε σταδιακή και κατέληξε στην ψηφιακή τηλεοπτική κάλυψη του 96,2% του συνολικού πληθυσμού της χώρας. Ακάλυπτο έμεινε το 3,8%, το οποίο αφορά κυρίως πολίτες που κατοικούν σε περιοχές με γεωμορφολογικές ιδιαιτερότητες, περιοχές δύσβατες, απομακρυσμένες και ορεινές της ηπειρωτικής αλλά και της νησιωτικής Ελλάδας. Αυτές είναι οι λεγόμενες «λευκές περιοχές». Οι πολίτες αυτών των περιοχών δεν έχουν ακόμη και σήμερα τη δυνατότητα πρόσβασης στο εγχώριο τηλεοπτικό προϊόν.

Η εξέλιξη αυτή υπήρξε αποτέλεσμα του δήθεν διαγωνισμού για την ανάθεση του συγκεκριμένου έργου ανάδειξης του παρόχου δικτύου και την επιλογή, ουσιαστικά την απευθείας ανάθεση στην «DIGEA», δηλαδή στην κοινοπραξία των καναλαρχών.

Είχε προηγηθεί, το επαίσχυντο «μαύρο» της ΕΡΤ και ο αποκλεισμός της τελευταίας από τον σχετικό διαγωνισμό. Η υπογραφείσα σχετική σύμβαση, για διάρκεια δεκαπέντε χρόνων μάλιστα, άφηνε ολόκληρες περιοχές της χώρας τηλεοπτικά ακάλυπτες στο έλεος της «DIGEA», αφού της επέτρεπε να το πράττει, δηλαδή να αυθαιρετεί.

Το υπό κρίση νομοσχέδιο αποσκοπεί στην κάλυψη αυτών των «λευκών περιοχών», των περιοχών που δεν καλύπτονται από το ψηφιακό τηλεοπτικό σήμα. Μέχρι τώρα ορισμένες από αυτές, οι μεθοριακές, καλύπτονταν από χορήγηση αναμεταδοτών από το Υπουργείο Ψηφιακής Πολιτικής.

Έτσι, για πρώτη φορά με το παρόν νομοσχέδιο θεσμοθετείται το νομικό πλαίσιο για την επίτευξη τηλεοπτικής κάλυψης του συνόλου της ελληνικής επικράτειας, μέσω της εξασφάλισης της πρόσβασης των μονίμων κατοίκων των περιοχών εκτός τηλεοπτικής κάλυψης στα προγράμματα των ελληνικών τηλεοπτικών σταθμών ελεύθερης λήψης εθνικής εμβέλειας και των ελληνικών τηλεοπτικών σταθμών ελεύθερης λήψης περιφερειακής εμβέλειας, που πληρούν τις εκάστοτε προϋποθέσεις νόμιμης λειτουργίας.

Το προτεινόμενο έργο υλοποιείται μέσω της παροχής δημόσιας επιχορήγησης, εφάπαξ, χρηματικού ποσού 110 ευρώ για μια φορά, στους δικαιούχους πολίτες, ανά δικαιούχο νοικοκυριό, οι οποίοι επιλέγουν ελεύθερα τον πάροχο από τον οποίο θα λαμβάνουν τις προαναφερθείσες υπηρεσίες πρόσβασης στο εγχώριο τηλεοπτικό προϊόν. Με αυτόν τον τρόπο επιχειρείται η άμεση και οριστική επίλυση αυτού του ζητήματος και επιτυγχάνεται η ακύρωση της ανισότητας που αυτό δημιουργεί μεταξύ των πολιτών της χώρας και μεγάλων γεωγραφικών τμημάτων αυτής.

Σε αυτό το πλαίσιο και βάσει των αρχών της ισότιμης αντιμετώπισης και συμμετοχής, της διαφάνειας, της διασφάλισης του υγιούς και αποτελεσματικού ανταγωνισμού προς όφελος του τελικού χρήστη, παρέχεται στους συγκεκριμένους πολίτες η έμπρακτη δυνατότητα να ασκήσουν απόλυτα το συνταγματικά κατοχυρωμένο δικαίωμά τους στην επικοινωνία, στην πληροφόρηση, στον πολιτισμό, στην ψυχαγωγία, μέσω της εξασφάλισης πρόσβασής τους στα προγράμματα ελληνικών τηλεοπτικών σταθμών εθνικής και περιφερειακής εμβέλειας.

Έτσι μειώνεται το ψηφιακό χάσμα μεταξύ των πολιτών της χώρας και γεωγραφικών τμημάτων αυτής, ενισχύεται τεχνολογικά η περιφέρεια και οι πολίτες που ζουν μόνιμα και δραστηριοποιούνται σε αυτή, εξοικειώνονται οι δικαιούχοι με τις σύγχρονες ψηφιακές υπηρεσίες και τεχνολογίες.

Κυρίες και κύριοι συνάδελφοι, δικαιούχοι του έργου είναι οι μόνιμοι κάτοικοι των περιοχών εκτός τηλεοπτικής κάλυψης. Επισημαίνεται ότι μόνιμος κάτοικος συγκεκριμένης περιοχής χαρακτηρίζεται ο πολίτης που έχει την κύρια και μόνιμη εγκατάστασή του σε αυτή κατά τέτοιον τρόπο, ώστε ο τόπος αυτός να καταστεί, σύμφωνα με τη βούλησή του, το σταθερό κέντρο των εν γένει βιοτικών του σχέσεων. Η πιστοποίηση της μόνιμης κατοικίας γίνεται από τη δημοτική αρχή.

Όμως, εδώ πρέπει να επισημανθεί -το επισήμανε και ο αρμόδιος Υφυπουργός- ότι υπάρχει σημαντικό ζήτημα και σημαντικό κενό για το θέμα των μόνιμων κατοίκων. Ειδικά για τα χωριά και τους οικισμούς του Νομού Αρκαδίας, από τον οποίο προέρχομαι, το θέμα των μονίμων κατοίκων δεν πρέπει να αντιμετωπιστεί στενά. Στα χωριά αυτά διαμένουν για χρονικό διάστημα οκτώ, εννέα και δέκα μηνών πολλοί, ιδίως συνταξιούχοι και όχι μόνο, και τους τρεις-τέσσερις μήνες του χειμώνα, από τον Δεκέμβριο μέχρι τον Μάρτιο, φεύγουν για την Αθήνα ή άλλα αστικά κέντρα. Είναι αυτό που λένε «Πάσχα στο χωριό και Χριστούγεννα στην πόλη». Για αυτούς πρέπει να υπάρξει πρόβλεψη, ώστε να καλύπτονται τηλεοπτικά ως μόνιμοι κάτοικοι.

Μια δεύτερη παρατήρηση είναι ότι στο επισυναπτόμενο στο παρόν νομοσχέδιο παράρτημα των χωριών και οικισμών εκτός τηλεοπτικής κάλυψης δεν υπάρχουν πολλά χωριά και οικισμοί, τουλάχιστον, του Νομού Αρκαδίας. Πρόκειται για χωριά του ορεινού όγκου, των Δήμων της Βόρειας Κυνουρίας, της Γορτυνίας, χωριά των πρώην Δήμων Ηραίας, Δημητσάνας, Κοντοβάζαινας, Τρικολώνων, Τροπαίων, αλλά και της Μεγαλόπολης, χωριά των πρώην Δήμων Φαλαισίας, Γόρτυνος και Μεγαλόπολης.

Σε συνεννόηση με τις δημοτικές αρχές, αυτή η παράλειψη πρέπει να αρθεί -και μάλιστα αμέσως και χωρίς αναβολή- με υπουργική απόφαση, για την έκδοση της οποίας να εξουσιοδοτηθεί με το παρόν νομοσχέδιο ο αρμόδιος Υπουργός.

Κυρίες και κύριοι συνάδελφοι, το παρόν νομοσχέδιο αποτελεί τον κρίκο μιας αλυσίδας νομοθετικών παρεμβάσεων που αποσκοπούν στην πρακτική εφαρμογή των αρχών της δημοκρατίας, της ίσης μεταχείρισης, της διαφάνειας, της υπηρέτησης του δημοσίου συμφέροντος. Η ψήφισή του συμπίπτει με την αδειοδότηση για δέκα χρόνια πέντε τηλεοπτικών σταθμών εθνικής εμβέλειας από το ΕΣΡ βάσει του ν.4339/2015.

Μετά από δεκαετίες τηλεοπτικής ανομίας και αυθαιρεσίας και πλέον μετά από λυσσαλέο πόλεμο των καναλαρχών και των συμμάχων τους πολιτικών δυνάμεων, της Νέας Δημοκρατίας και του ΠΑΣΟΚ, το τηλεοπτικό τοπίο ρυθμίζεται, αποκτώντας νομιμοποίηση. Οι αδειοδοτηθέντες τηλεοπτικοί σταθμοί οφείλουν να εκπληρώσουν τις επιταγές του νόμου, να καταβάλουν το τίμημα, εν προκειμένω το τίμημα των 35 εκατομμυρίων ευρώ για τη χρήση του δημοσίου αγαθού των συχνοτήτων, να απασχολούν τετρακόσιους μισθωτούς εργαζόμενους, να τηρούν τις τεχνικές προδιαγραφές για τις εγκαταστάσεις τους, την προβολή δελτίων ειδήσεων ενενήντα λεπτών το εικοσιτετράωρο, εκπομπών για τον πολιτισμό, τις ποσοστώσεις ευρωπαϊκού - ξένου προγράμματος. Πρόκειται –επαναλαμβάνω και τελειώνω- για νίκη της δημοκρατίας, της ίσης μεταχείρισης, της διαφάνειας και της υπηρέτησης του δημοσίου συμφέροντος.

Αυτό δεν σημαίνει ότι το θέμα των τηλεοπτικών σταθμών και των προγραμμάτων τους σταματά εδώ. Και αυτό επιβάλλεται από την κοινωνική αποστολή τους. Ο έλεγχος τήρησης της νομιμότητας και των συνταγματικών επιταγών του άρθρου 15 του Συντάγματος, δηλαδή της αρχής της αντικειμενικής και με ίσους όρους ενημέρωσης, της εξασφάλισης της ποιοτικής στάθμης των προγραμμάτων, πρέπει να επιβεβαιώνεται συνεχώς. Τα συμφέροντα που βρίσκονται πίσω από τα κανάλια είναι ισχυρά και, όπως φαίνεται από τη συνεχιζόμενη στάση τους –όργιο προπαγάνδας, η προβολή συνεχώς fake news κ.λπ.–, δεν το βάζουν κάτω. Προσδοκούν στην παλινόρθωση της ασυδοσίας, της αυθαιρεσίας, της ανομίας, της διαπλοκής. Όμως έχουν «γνώσιν οι φύλακες» και εν προκειμένω φύλακες είναι η μεγάλη κοινωνική πλειοψηφία του ελληνικού λαού, που δεν θα το επιτρέψει.

Σας ευχαριστώ.

(Χειροκροτήματα από την π2τέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Δαβάκης, Βουλευτής της Νέας Δημοκρατίας, για επτά λεπτά.

**ΑΘΑΝΑΣΙΟΣ ΔΑΒΑΚΗΣ:** Κύριοι Βουλευτές, ο τρόπος που η Κυβέρνηση για μία ακόμη φορά νομοθετεί, είναι η κλασική σχέση αυτής με το Κοινοβούλιο και τη νομοθετική πρωτοβουλία. Ποια σχέση, δηλαδή; Ότι ενώ η Αντιπολίτευση, η Νέα Δημοκρατία, θέλει ή συμφωνεί κατ’ αρχήν με τον επιδιωκόμενο σκοπό, ο τρόπος, τα μέσα, όπως αυτά περιγράφονται από τα άρθρα και τη γενικότερη εμφάνιση αυτού του νομοσχεδίου, μας κάνουν να καταφύγουμε σε ένα αξιοπρεπές «παρών», εξαιτίας του ότι δεν συμμορφώνεστε.

Πολύ εύστοχα η συνάδελφος κ. Ασημακοπούλου ανέφερε ότι κάνετε παραβίαση ανοικτών θυρών όσον αφορά τον τρόπο και την προσπάθειά σας να μας πείσετε για τον επιδιωκόμενο σκοπό σας, ανοικτών θυρών γιατί η μεγάλη λαϊκή παράταξη της Νέας Δημοκρατίας, η οποία δεν χρειάζεται φροντιστήριο για τις συνταγματικές επιταγές, για το δικαίωμα του πολίτη στην πληροφορία, για όλα αυτά που συνθέτουν απλά και βασικά πράγματα, αντιστέκεται στη χρονικά καθυστερημένη, βιαστική, πρόχειρη και κακοσχεδιασμένη λύση που φέρνετε μ’ αυτό το νομοσχέδιο. Υπάρχουν οι «λευκές περιοχές», όπως αυτές εμφανίζονται στον τόπο μας ημών των Βουλευτών της ελληνικής περιφέρειας, όπως προανέφερε και ο συνάδελφος από την Αρκαδία. Κανένας δεν διαφωνεί ότι αυτοί οι άνθρωποι έχουν τα ίδια δικαιώματα στην πρόσβαση, στην πληροφορία, εν πάση περιπτώσει στο να βλέπουν τηλεόραση.

Είμαι και εγώ προσωπικός μάρτυς, έχω την εμπειρία των δίκαιων παραπόνων που έχουν όλες οι περιοχές του τόπου μου, της Λακωνίας, ιδιαίτερα η περιοχή του Οιτύλου, της περιοχής του Δήμου Ανατολικής Μάνης, μια περιοχή επί παραδείγματι με έντονο τουριστικό χαρακτήρα ήπιας ανάπτυξης τουρισμού με σεβασμό στο περιβάλλον, που δυστυχώς δεν έχει τηλεοπτικό σήμα. Όλα τα χωριά της περιοχής του Οιτύλου δεν έχουν τηλεοπτικό σήμα -δεν σας κομίζω γλαύκας εις Αθήνας- όπως συμβαίνει σε πάρα πολλές περιοχές του Δήμου Ανατολικής Μάνης, της Λακωνίας και ευρύτερα της ελληνικής περιφέρειας.

Έρχεστε, λοιπόν, με αυτόν τον τρόπο να δώσετε μια λύση και μια ευοίωνη προοπτική στο να δοθεί σήμα σε αυτές τις περιοχές. Εγώ, όμως, οφείλω να σας αναφέρω πέντε ερωτήματα που ανακύπτουν από την απλή μελέτη αυτού του νομοθετήματος.

Πρώτο ερώτημα: Γιατί αυτή η μεγάλη καθυστέρηση στη λήψη μέτρων για την επέκταση του δικτύου επίγειας ψηφιακής εκπομπής; Η βέλτιστη και πιο διαρκής λύση είναι -όπως όλοι γνωρίζουμε και περισσότερο οι τεχνικοί- οι επίγειοι σταθμοί. Επίγειους σταθμούς δεν έχουμε. Ήδη από την εποχή που εσείς μας στηλιτεύατε για τα γεωγραφικά κενά στον τελικό χάρτη, είχατε τον χρόνο να το κάνετε. Θα περίμενε, λοιπόν, κανείς ότι μια από τις πρώτες ενέργειες τις δικές σας θα ήταν η ρύθμιση των χαρτών συχνοτήτων και η προώθηση της κατασκευής κέντρων ψηφιακής εκπομπής ή έστω σταθμών συμπληρωματικής κάλυψης στις «λευκές περιοχές», με σκοπό να επεκταθεί γεωγραφικά το ψηφιακό σήμα, τουλάχιστον στις περιοχές που δεν υπάρχει.

Αντιθέτως, το σχέδιο της υπουργικής απόφασης για την αναθεώρηση των χαρτών συχνοτήτων αναρτήθηκε στη σελίδα του Υπουργείου μόλις στα τέλη Αυγούστου του τρέχοντος έτους, με τρία και πλέον έτη καθυστέρησης και με προφανή σκοπό να συμπληρώσει την κατάθεση του σχεδίου νόμου που μας έχετε φέρει.

Η επέκταση των επίγειων σταθμών εκπομπής προβλέπεται άλλωστε και στο σημερινό νομοσχέδιο στο άρθρο 9, παράγραφος 1, με μόνη διαφορά το γεγονός ότι μετά την ψήφιση του νομοσχεδίου τα έξοδα αντί για την «DIGEA» θα επιβαρύνουν την ΕΡΤ, όπως αναφέρει το άρθρο 5, παράγραφος 3.

Με άλλα λόγια, με το νομοσχέδιο που κρατούμε στα χέρια μας η ΕΡΤ θα αναλάβει το κόστος της παροχής του σήματος των ιδιωτικών σταθμών στις κεραίες όσων δικαιούχων επιλέξουν τη λύση της επίγειας εκπομπής, πραγματοποιώντας με αυτόν τον τρόπο μια ιδιότυπη χορηγία προς την ιδιωτική τηλεόραση.

Ένα δεύτερο ερώτημα που συνέχει όλους τους νοήμονες ανθρώπους και αναφέρθηκε προηγουμένως είναι το εξής: Γιατί περιορίζεται η δημόσια επιχορήγηση μόνο στους μόνιμους κατοίκους εντός των «λευκών περιοχών»; Τι σημαίνει σήμερα «μόνιμοι κάτοικοι» στην ελληνική περιφέρεια, όταν οι αποστάσεις έχουν μικρύνει, όταν υπάρχουν οι διπλοκάτοικοι, όταν υπάρχει αυτός ο οποίος δηλώνει μόνιμη κατοικία στην Αθήνα, αλλά περισσότερο καιρό πλέον περνάει στο χωριό του, ο συνταξιούχος, ο στρατιωτικός, αυτός που παίρνει μετάθεση; Δεν δικαιούται αυτός μιας παροχής καλύψεως να μπορεί να βλέπει τηλεόραση; Ο αστυνομικός, ο εκπαιδευτικός, ο δάσκαλος, όλοι αυτοί οι άνθρωποι που δεν αναφέρουν τον τόπο όπου εργάζονται, όπου δραστηριοποιούνται επαγγελματικά ως τόπο μόνιμης κατοικίας, αλλά και για τους οποίους και εσείς δεν προβλέπετε στο συγκεκριμένο νομοσχέδιο, δεν το δικαιούνται;

Το τρίτο ερώτημα αφορά τα περιφερειακά κανάλια που δεν είναι ενταγμένα στην πλατφόρμα κάποιου παρόχου. Το άρθρο 5, στην παράγραφο 2, ουσιαστικά εξαιρεί από τη ρύθμιση τα περιφερειακά κανάλια που δεν έχουν ήδη εξασφαλίσει πρόσβαση σε παρόχους, στρεβλώνοντας τον τηλεοπτικό ανταγωνισμό σε τοπικό επίπεδο. Τι θα γίνει με αυτό; Δεν δίνει απάντηση το νομοσχέδιο.

Τέταρτον, ποιες εγγυήσεις υπάρχουν ότι η παροχή τηλεοπτικού προϊόντος μέσω του ίντερνετ μπορεί να υποστηρίξει με επάρκεια την επέκταση του τηλεοπτικού σήματος σε όλο το εύρος των «λευκών περιοχών»; Μπορεί το νομοσχέδιο να δίνει τυπικά τη δυνατότητα στους δικαιούχους να λαμβάνουν το τηλεοπτικό προϊόν μέσω ίντερνετ, αλλά πρακτικά αυτή η επιλογή, κύριε Υπουργέ, να μην υπάρχει για ένα πολύ μεγάλο τμήμα των νοικοκυριών που βρίσκονται σε δυσπρόσιτες ή ακριτικές περιοχές. Με άλλα λόγια και λαμβάνοντας υπ’ όψιν τις προβλέψεις για τους επίγειους σταθμούς εκπομπής, το πρακτικό αποτέλεσμα αυτού του νόμου θα είναι να στρέψει τους πολίτες αποκλειστικά και μόνο στα δορυφορικά πιάτα ως την πιο άμεσα διαθέσιμη λύση.

Ένα πέμπτο ερώτημα είναι τι γίνεται με τις περιοχές που βρίσκονται σε αρχαιολογικές ζώνες. Δεν μπορεί σε ένα χωριό το οποίο βρίσκεται, επί παραδείγματι, σε μια περιοχή υπό την οπτική γωνία της Αρχαιολογικής Υπηρεσίας να τοποθετηθούν πιάτα. Έχει ερωτηθεί το Υπουργείο Πολιτισμού; Υπάρχουν –όπως πολύ καλά γνωρίζετε- αρχαιολογικές περιοχές, παραδοσιακοί οικισμοί οι οποίοι έχουν μια ιδιαίτερη προστασία από την Αρχαιολογική Υπηρεσία. Τι θα γίνει με τα τηλεοπτικά πιάτα σε αυτές τις περιοχές;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Κλείνοντας, θέλω να πω ξανά αυτό με το οποίο άρχισα, ότι αυτά τα πέντε ερωτήματα - κενά στο νομοσχέδιο, μη προβλέψεις επί του νομοσχεδίου, καταδεικνύουν την προχειρότητα με την οποία νομοθετεί η Κυβέρνηση, παρά τις αβλεψίες του παρελθόντος. Μερικές από αυτές -θα συμφωνήσω- ανέφερε προηγουμένως ο κ. Κρέτσος. Αλλά αυτό φαίνεται σε όποιον το μελετήσει και το ξεφυλλίσει. Το ζήτημα, λοιπόν, που καλούμαστε να αντιμετωπίσουμε είναι το ποιος είναι ο καλύτερος, ο πιο διαρκής και ο πιο αξιόπιστος τρόπος για να επεκταθεί το τηλεοπτικό σήμα όλων των καναλιών ελεύθερης πρόσβασης σε όλους τους κατοίκους όλων των γεωγραφικών περιοχών.

Πολύ φοβάμαι ότι το συγκεκριμένο νομοσχέδιο είναι ένα ημίμετρο, το οποίο δεν δίνει λύση στο πρόβλημα. Πολλές περιοχές της ελληνικής περιφέρειας, ένα μεγάλο μέρος των περιοχών αυτών, εντάσσεται στις «λευκές περιοχές».

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Τον λόγο έχει ο κ. Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, μια μεγάλη γυναίκα του Ελληνισμού, η Αλίκη Χιωτοπούλου - Μαραγκοπούλου, η πρώτη γυναίκα πρύτανης στη χώρα μας, με τεράστια ανιδιοτελή συμβολή στον αγώνα για τα δικαιώματα του ανθρώπου, μια γυναίκα στην οποία η χώρα μας οφείλει πολλά, έφυγε πριν από λίγες ημέρες.

Όσο και αν παρακολούθησα, μόνον η ΕΡΤ μίλησε για τη ζωή της. Μόνο η ΕΡΤ πρόβαλε τις δηλώσεις του Προέδρου της Βουλής και του Πρωθυπουργού για την προσφορά της. Μόνο η ΕΡΤ ενέταξε στο πρόγραμμά της μια εκπομπή, από συνέντευξή της το 1982, στη μνήμη της.

Σίγουρα στην Αλίκη Μαραγκοπούλου, που συνδύαζε μοναδική επιστημοσύνη, ασίγαστο πάθος και σπάνια αγωνιστικότητα, αξίζουν πολλά περισσότερα, αλλά σίγουρα, ακόμα και αυτό το παράδειγμά που ανέφερα, είναι μια ένδειξη γιατί σήμερα χρειαζόμαστε την ΕΡΤ, γιατί σήμερα χρειαζόμαστε μια δημόσια τηλεόραση στην υπηρεσία του πολίτη, γιατί σήμερα χρειαζόμαστε μια δημόσια τηλεόραση στην υπεράσπιση της αξιοπρέπειας και της τιμής αυτού του τόπου, γιατί σήμερα έχει αξία να μπει μια τάξη σε ένα αντιδημοκρατικό τηλεοπτικό τοπίο που κυριάρχησε επί δεκαετίες.

Κυρίες και κύριοι συνάδελφοι, με το σχέδιο νόμου που σε λίγο θα ψηφίσουμε, κατά τη γνώμη μου, αποκαθιστούμε μια αδικία, εκπληρώνουμε τη συνταγματική μας υποχρέωση για ισότιμη αντιμετώπιση των πολιτών όλης της επικράτειας στον τομέα της πρόσβασης στο ελληνικό τηλεοπτικό ψηφιακό προϊόν πανελλήνιας εμβέλειας.

Σήμερα εξασφαλίζουμε νομοθετικά την πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς. Σήμερα, σε αυτές τις συνθήκες, εξασφαλίζεται η αναγκαία χρηματοδότηση, τα 25 εκατομμύρια ευρώ, ένα από την ΕΕΤΤ και 24 από τον κρατικό προϋπολογισμό με τη δυνατότητα είτε από το Πρόγραμμα Δημοσίων Επενδύσεων είτε από τα αποθεματικά της ΕΕΤΤ.

Παράλληλα, η ψήφιση του νομοσχεδίου έρχεται σε μια σημαντική συγκυρία. Έρχεται σε μια στιγμή που ορίζονται οι πέντε οριστικές –πλέον- άδειες, με έσοδα για το δημόσιο, με έναν εξασφαλισμένο μίνιμουμ αριθμό εργαζομένων, των οποίων τα εργασιακά δικαιώματα είναι, επίσης, εξασφαλισμένα. Μια εκκρεμότητα δηλαδή που σερνόταν επί δεκαετίες, επιτέλους, επιλύεται.

Για όσους μέχρι σήμερα δυσπιστούν, νομίζω ότι έχει σημασία αυτό που είπε ο Υπουργός στις επιτροπές, από την αρχή του 2015 και μετά έχουν εισπραχθεί από τέλη χρήσης συχνοτήτων και φόρων διαφήμισης 148 εκατομμύρια ευρώ. Με μια φράση για όποιον κάνει ή όντως κάτι δεν καταλαβαίνει, σήμερα οι ιδιοκτήτες των καναλιών βάζουν το χέρι στην τσέπη.

Θα ήθελα να σημειώσω, κυρίες και κύριοι συνάδελφοι, ότι το σημερινό νομοσχέδιο είναι το πρώτο μετά το τέλος των προγραμμάτων, το πρώτο μετά το τέλος της δημοσιονομικής προσαρμογής. Έτσι, έστω και συμβολικά, εγκαινιάζεται μία άλλη εποχή, που η αποκατάσταση των αδικιών θα είναι στο επίκεντρο.

Στη συζήτηση που προηγήθηκε, τόσο στις επιτροπές όσο και εδώ σήμερα, τέθηκαν, ωστόσο, ορισμένα ερωτήματα τα οποία παραμένουν αναπάντητα, τουλάχιστον από τα κόμματα της Αντιπολίτευσης, της Αξιωματικής και όχι μόνο.

Αλήθεια, γιατί δεν εισπράττατε, κύριοι συνάδελφοι, τον φόρο χρήσης των συχνοτήτων; Πρόχειροι υπολογισμοί μιλάνε για μισό δισεκατομμύριο. Γιατί όχι απλά δεν θέλατε, αλλά αντιδράσατε με έναν έντονο, επίμονο, λυσσώδη, θα έλεγα, τρόπο στη συγκρότηση του Εθνικού Συμβουλίου Ραδιοτηλεόρασης; Γιατί δεν θέλατε -δεν χρειάζονται, μας λέγατε- τηλεοπτικές άδειες;

Είπε ο ίδιος, ο προηγούμενος ομιλητής, ότι κανένας δεν διαφωνεί, όλοι θα ήθελαν πραγματικά να μην υπάρχουν «λευκές περιοχές» στην Ελλάδα. Ωραία. Τότε, γιατί αποδεχθήκατε τον διαγωνισμό-παρωδία της «DIGEA»; Γιατί αποδεχθήκατε την παρωδία-δράση της στον ελληνικό χώρο; Γιατί το «μαύρο» στην ΕΡΤ;

Τελικά, γιατί όλη αυτή η λυσσαλέα επίθεση στον Υπουργό Ψηφιακής Πολιτικής και, μέσω του προσώπου του, η λυσσαλέα επίθεση στην Κυβέρνηση γι’ αυτά που κάνει;

Νομίζω ότι η απάντηση είναι απλή και μία. Αυτό που μας διακρίνει από την πολιτική της συντηρητικής παράταξης δεν είναι το αν θέλουμε τις «λευκές» ή όχι περιοχές ή πόσες περιοχές της Ελλάδας θέλουμε να είναι «λευκές». Νομίζω, κυρίες και κύριοι συνάδελφοι -και κλείνω με αυτό, κυρία Πρόεδρε- ότι με το παρόν σχέδιο νόμου ολοκληρώνεται η προσπάθεια της Κυβέρνησης, έτσι ώστε, τελικά, ναι, κόβεται ή, αν το θέλετε οι πιο απαιτητικοί, έστω μπαίνουν οι βάσεις για να κοπεί ο ομφάλιος λώρος της διαπλοκής των ανθρώπων των μέσων μαζικής επικοινωνίας με τους ανθρώπους της πολιτικής εξουσίας.

Αυτό είναι που ουσιαστικά ανεχθήκατε και γι’ αυτό αποδεχθήκατε όλα αυτά τα «γιατί» που ρώτησα προηγουμένως. Αυτό είναι που μας διακρίνει από εσάς!

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε συνάδελφε.

Τώρα τον λόγο έχει ο κύριος Υπουργός, για να ακολουθήσουν οι Κοινοβουλευτικοί Εκπρόσωποι.

Θα σας δώσω δεκαοκτώ λεπτά, κύριε Παππά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κυρία Πρόεδρε.

Κυρίες και κύριοι Βουλευτές, κύριε Υπουργέ, κυρία Πρόεδρε, έφτασε η μέρα που συζητάμε το πρώτο νομοσχέδιο μετά την έξοδο της χώρας από τα προγράμματα. Και είναι, νομίζω, κρίσιμο και σημαδιακό ότι και αυτό το νομοσχέδιο, αυτός ο νόμος, πάει να κλείσει μία πληγή μνημονιακή, να διορθώσει, δηλαδή, μία πραγματικότητα η οποία ακριβώς διαμορφώθηκε επειδή η χώρα βρισκόταν στο καθεστώς των μνημονίων, επειδή πιάστηκε σε πολύ μεγάλη αδυναμία το πολιτικό σύστημα, επειδή πάρα πολύ ισχυρά συμφέροντα κατάφεραν να πατήσουν τη δημοκρατία μας στο σβέρκο και να κατοχυρώσουν με τίμημα εξευτελιστικό το δίκτυο μετάδοσης των προγραμμάτων, το δίκτυο των κεραιών της ψηφιακής τηλεόρασης και, βεβαίως, να διαιωνίσουν, δυστυχώς, το καθεστώς της μη αδειοδότησης.

Έρχεται, λοιπόν, η πρωτοβουλία μας να δώσει το δικαίωμα στους πολίτες οι οποίοι δεν χωράγανε, καταφανώς, στο business plan του ιδιώτη που ανέλαβε να αναπτύξει το δίκτυο, να έχουν πρόσβαση στο τηλεοπτικό σήμα. Είναι τετρακόσιες χιλιάδες άνθρωποι, εκατόν εξήντα χιλιάδες νοικοκυριά, κυρίες και κύριοι Βουλευτές.

Είναι, βέβαια, λίγο οξύμωρο να συζητάμε αυτή τη στιγμή για τις νέες τεχνολογίες, τις τεχνολογικές αιχμές, τις συνδεσιμότητες υψηλής ταχύτητας, να ανεβαίνουν στη Θεσσαλονίκη πάνω από εκατόν είκοσι νεοφυείς επιχειρήσεις, εργαστήρια ρομποτικής, νέα παιδιά, τα οποία όχι δεν έχουν να ζηλέψουν, θα σας έλεγα ότι είναι ζηλευτά από αντίστοιχες προσπάθειες στο εξωτερικό, κι εμείς εδώ στο ελληνικό Κοινοβούλιο να είμαστε αναγκασμένοι να συζητάμε τον τρόπο με τον οποίο οι συμπολίτες μας σε δύσκολες περιοχές θα αποκτήσουν πρόσβαση στις συμβατικές τεχνολογίες, στις τεχνολογίες οι οποίες είναι ώριμες.

Θέλω να πω ότι διαφαίνεται μία δυνατότητα να υπερψηφιστεί από διευρυμένη πλειοψηφία αυτό το νομοσχέδιο. Και αυτό θέλω να το χαιρετίσω.

Βεβαίως, βεβαιότατα, θα πάρει πάρα πολύ καιρό να μπορέσουμε να συγκλίνουμε στο πώς βλέπουμε το τηλεοπτικό και το μιντιακό παρελθόν. Εδώ υπάρχουν πάρα πολλές θεμελιώδεις αποκλίσεις, νομίζω, αλλά υπάρχει και μία πολύ επίμονη πραγματικότητα. Έχει ολοκληρωθεί μια διαδικασία αδειοδότησης, η οποία θα πρέπει να κάνει άπαντες να ξανασκεφτούν και ενδεχομένως και να αναθεωρήσουν κάποιους από τους ακραίους χαρακτηρισμούς τους οποίους επέλεξαν να χρησιμοποιήσουν εναντίον μας, όταν απέναντι σε θεούς και δαίμονες λέγαμε το αυτονόητο και αυτό που κατέγραφαν οι επανειλημμένες αποφάσεις του Συμβουλίου της Επικρατείας.

Μιλάμε για τρεισήμισι χιλιάδες οικισμούς, λοιπόν, και για το 3,8% του συνολικού πληθυσμού. Και αυτό το νομοσχέδιο είναι ένα τρίτο βήμα στην ομαλοποίηση του τηλεοπτικού τοπίου. Τι τηλεοπτικό τοπίο παραλάβαμε; Δημόσιος ραδιοτηλεοπτικός τομέας παρίας, χωρίς πρόγραμμα, με ανταποδοτικό τέλος –θυμίζω- 4,25 ευρώ. Ήταν 4,25 ευρώ! Και η κριτική που δεχόμασταν όταν ανοίγαμε την ΕΡΤ ήταν ότι δεν βγαίνει το οικονομικό πλάνο με 3 ευρώ, που θέλαμε να βάλουμε το ανταποδοτικό τέλος. Και τώρα ακούμε γκρίνιες και διαμαρτυρίες. Νομίζετε ότι μπορείτε να εργαλειοποιείτε την ΕΡΤ στην πολιτική αντιπαράθεση.

Προφανώς, προφανέστατα, κάποιοι δεν θα ήθελαν η ΕΡΤ να έχει πάρει τα δικαιώματα των μισών ποδοσφαιρικών ομάδων της Superleague, της A΄ Εθνικής και να έχει τη δυνατότητα για σοβαρές θεαματικότητες. Προφανώς, προφανέστατα, κάποιοι την ενημέρωση την αντιλαμβάνονται με διαφορετικό τρόπο. Ήταν, όμως, ο δημόσιος ραδιοτηλεοπτικός φορέας, ο πρώτος που ενημέρωνε τον ελληνικό λαό, όταν είχαμε παγκόσμιας κλίμακας γεγονότα. Θυμάμαι χαρακτηριστικά στα τελευταία κτυπήματα των Δυτικών στη Συρία ότι εάν δεν υπήρχε η ΕΡΤ, αυτό που θα μάθαιναν οι Έλληνες πολίτες, θα το μάθαιναν μέσω μίας μονόλεπτης σύνδεσης κάποιου ιδιωτικού καναλιού κατά τις οκτώ το πρωί. Και όταν λέω σύνδεση, δεν εννοώ με τη Συρία, με το μέρος που έγινε το συμβάν, αλλά με τη διπλανή αίθουσα, με το στούντιο. Αυτή θα ήταν η ενημέρωση.

Η ΕΡΤ ήταν σε κανονική ροή προγράμματος και ειδήσεων στις τρεις και μισή τα ξημερώματα. Και αυτό το αγαθό είναι ανεκτίμητο και έχει κόστος. Και αποφασίσαμε όλοι μαζί ως δημοκρατική πολιτεία να το καταβάλουμε. Δεν μπορεί να μπαίνει στο ζύγι του business plan η ενημέρωση των πολιτών, ειδικά όταν πρόκειται για τέτοια μεγάλα γεγονότα. Το φαντάζεστε; Έκανε ο κ. Ηγουμενίδης μία αναφορά στο πώς συμπεριφέρθηκαν κάποιοι και κάποιοι όχι στη συγχωρεμένη, κ. Μαραγκοπούλου. Υπάρχουν χιλιάδες τέτοια παραδείγματα.

Θα έλεγα, λοιπόν, ότι θα πρέπει να το ξανασκεφτούν και να το ξανασκεφτείτε και στην Αξιωματική Αντιπολίτευση, διότι λέτε ότι θα πάτε το ανταποδοτικό τέλος στο 1,5 ευρώ. Αυτό σημαίνει ότι η ΕΡΤ δεν θα έχει τη δυνατότητα να επενδύσει ούτε σε μυθοπλασία ούτε θα έχει τη δυνατότητα να προσφέρει στους Έλληνες πολίτες δωρεάν ένα αγαθό, το οποίο δυστυχώς κάποιες πολιτικές επιλογές τού το στέρησαν. Και μιλάω για το καταπληκτικό και πιο δημοφιλές άθλημα σε όλον τον κόσμο, το ποδόσφαιρο. Και αυτό να το γνωρίζουν και οι ποδοσφαιρικές ομάδες, να το γνωρίζουν και οι φίλαθλοι.

Δεν καταλαβαίνω με ποια έπαρση ερχόμαστε εδώ και ζητάμε και τα ρέστα απ’ αυτή την Κυβέρνηση για τον φόρο διαφήμισης; Ακούστηκε ως κριτική ότι θα το μειώσουμε. Τι έγινε το 2010 - 2014; Γιατί δεν εισπράχθηκαν 250 εκατομμύρια έως 300 εκατομμύρια από τον φόρο διαφήμισης, που ήταν ψηφισμένος; Ποια χεράκια είδαν ή βρήκαν τον στυλό και την πένα πολύ βαριά για να βάλουν την υπογραφή του καταλογισμού; Ποια τηλέφωνα σηκώθηκαν; Θα τα μάθουμε αυτά ποτέ; Και ερχόμαστε εδώ πραγματικά να κουνάμε και το δάχτυλο σε αυτή την Κυβέρνηση;

Πρέπει να ήταν, κυρίες και κύριοι Βουλευτές, από τις πρώτες υπογραφές που έβαλε ο υποφαινόμενος κατ’ εντολήν του Πρωθυπουργού, ο καταλογισμός του φόρου διαφήμισης, 150 εκατομμύρια στο δημόσιο ταμείο. Τα στοιχεία μας τα έδωσε προχθές η Ανεξάρτητη Αρχή Δημοσίων Εσόδων. Αυτά τα λεφτά δεν είχαν εισπραχθεί και θα εισπραχθούν τώρα και 170 εκατομμύρια από τις άδειες και 120 εκατομμύρια από τον μειωμένο φόρο διαφήμισης. Μας ρωτάνε γιατί τον μειώσαμε. Σας κανείς ότι εμείς έχουμε κάποια μονομανία, κάποια μανία φορολόγησης των καναλιών; Τίποτα τέτοιο. Βεβαίως και θέλουμε να υπάρχει χώρος και για αξιοπρεπείς αμοιβές και χώρος για επενδύσεις στην οπτικοακουστική παραγωγή. Και θεμελιώνουμε και τα κατάλληλα εργαλεία. Τα είπε ο Υφυπουργός πιο πριν, ο Λευτέρης Κρέτσος. Δεκαεπτά παραγωγές μυθοπλασίας ήδη έχουν δρομολογηθεί για φέτος. «κοιλιά» η ελληνική τηλεόραση είχε μηδέν μυθοπλασία. Και ο κόσμος έβλεπε τούρκικα και επαναλήψεις. Πώς τα μηδενίζουμε, λοιπόν, όλα με τόση ευκολία;

Η ΕΡΤ βεβαίως έχει κάνει τα βήματα, ολοκλήρωσε και τον διαγωνισμό για την προμήθεια νέων πομπών και από 1-1-2019 δεν θα έχει ανάγκη να της μεταφέρει το σήμα της κανένας. Και αυτό είναι πολύ σημαντικό, όχι για λόγους απλώς οικονομικούς, επειδή θα γλιτώσει και 1,6 εκατομμύρια ευρώ τον χρόνο αλλά και για λόγους αυτονόητους, θα έλεγα. Ο δημόσιος ραδιοτηλεοπτικός φορέας πρέπει να είναι σε θέση να μεταφέρει το σήμα του σε όλη την επικράτεια.

Έχουμε κάνει βεβαίως δεκάδες ταξίδια σε όλη την επικράτεια. Το ξέρετε και εσείς, το γνωρίζετε οι Βουλευτές της επαρχίας και είμαι βέβαιος ότι όπως και εμένα και εσάς θα σας πιάνουν από το μανίκι πολίτες και γι’ αυτό έχουμε παραλάβει δεκάδες ερωτήσεις από Βουλευτές όλων των παρατάξεων για το πότε θα καλυφθεί αυτή η μεγάλη ανάγκη.

Υπάρχουν κάποιες ενστάσεις για το πώς θα γίνει η δράση, πώς θα αναπτυχθεί, πώς θα ξεπεραστούν τα προβλήματα. Με συγχωρείτε πολύ, αλλά η δράση είναι μία δράση η οποία έχει εφαρμοστεί επιτυχώς στη Θράκη και στο Ανατολικό Αιγαίο, στους Αρκιούς, στους Λειψούς, στο Αγαθονήσι, τον Εχίνο, σε αυτές τις περιοχές που η πολιτεία θεώρησε ότι δεν έχει καμμία υποχρέωση να παρέχει στους πολίτες το τηλεοπτικό σήμα.

Ερωτηθήκαμε γιατί δεν προκρίνουμε άλλες τεχνολογικές εναλλακτικές. Το νομοσχέδιο είναι κατά τους τύπους και κατά το γράμμα του τεχνολογικά ουδέτερο. Μπορεί να υπάρξει επιλογή. Είναι προφανές ότι με την ελευθερία αυτή που δίνεται ο πολίτης ανάλογα με τις υπάρχουσες υποδομές θα επιλέξει την οδό που θα τον κάνει πολύ πιο γρήγορα να έχει το τηλεοπτικό σήμα. Τα γνωρίζουμε πάρα πολύ καλά τα προβλήματα της συνδεσιμότητας και γιατί είχαν καθυστερήσει και τα έργα τα οποία αυτή τη στιγμή επιταχύνονται.

Άρα, λοιπόν, καλύπτεται το κόστος του εξοπλισμού για οκτώ χρόνια. Δεν υπάρχει θέμα μη μετάδοσης αδειοδοτημένου σταθμού, διότι νομοθετείται το λεγόμενο must carry και must give, δηλαδή ο πάροχος δικτύου είναι υποχρεωμένος να το μεταδώσει στο σήμα του αδειοδοτημένου και ο πάροχος περιεχομένου είναι υποχρεωμένος να δώσει το περιεχόμενό του στον πάροχο δικτύου για να το μεταφέρει. Δεν έχει να κάνει σε τίποτα η εμπορική σχέση, η συμφωνία ή η ασυμφωνία που μπορεί να έχει ένας πάροχος δικτύου με έναν αδειοδοτημένο πάροχο περιεχομένου στην προκειμένου περίπτωση. Είναι υποχρεωμένος και ο ένας και άλλος το περιεχόμενο αυτό να φτάσει στους πολίτες, οι οποίοι με δημόσιο χρήμα και επιδότηση θα έχουν την πρόσβαση στο τηλεοπτικό προϊόν.

Πραγματικά λυπάμαι, βέβαια, να ακούω ξανά και ξανά -επειδή έχουν δοθεί αυτές οι απαντήσεις, κυρίες και κύριοι Βουλευτές- ότι είχε δρομολογήσει η προηγούμενη κυβέρνηση τη λύση του προβλήματος. Εντάξει, κάποια στιγμή νομίζω ότι τα πράγματα πρέπει να τα συζητάμε και με όρους λογικής. Ξανά και ξανά επανέρχεστε και λέτε ότι είχατε ένα πρόγραμμα έτοιμο -γραμμένο στο γόνατο, θα μου επιτρέψετε να σας πω, για να μην πω στη χαρτοπετσέτα- το οποίο -ω του θαύματος!- το καταθέσατε 23 Ιανουαρίου του 2015. Την ώρα που μιλούσε δηλαδή ο Σαμαράς στο Σύνταγμα και έκανε την κεντρική του προεκλογική, οι υπηρεσίες δουλεύανε και καταθέταν ένα πρόγραμμα.

Και προφανώς, προφανέστατα, απεντάχθηκε διότι δεν υπήρχε περίπτωση να χρηματοδοτηθεί, πράγμα που μας το απάντησαν και οι αρμόδιες υπηρεσίες αργότερα.

Κοιτάξτε να δείτε, κυρίες και κύριοι συνάδελφοι, νομίζω ότι η χώρα έχει μπει σε μια καινούργια φάση. Είναι απολύτως σαφές και από τις εξαγγελίες του Πρωθυπουργού στη Θεσσαλονίκη, από το γεγονός, δηλαδή, ότι τελείωσαν τα μνημόνια και υπάρχει ο δημοσιονομικός χώρος για να υπάρχουν οι αναγκαίες διορθώσεις και βελτιώσεις και οι μεταβολές που πρέπει να υπάρξουν.

Θα σας έλεγα ότι πρέπει να κάνουμε όλοι μια προσπάθεια να μετατοπίσουμε λίγο την κουβέντα και να χαμηλώσουμε και λίγο τους τόνους, διότι αντιλαμβάνομαι ότι για το παρελθόν θα δυσκολευτούμε πάρα πολύ να συμφωνήσουμε, αλλά θα πρέπει λίγο για το μέλλον να συζητήσουμε επί προγραμμάτων.

Περίμενα να ακούσω εδώ από όσους ξιφούλκησαν εναντίον της Κυβέρνησης, λέγοντας ότι είναι η χειρότερη κυβέρνηση όλων των εποχών, που έφερε το χειρότερο μνημόνιο, έχει καταστρέψει τη χώρα -η οποία χώρα είχε διασωθεί όταν είχε ανεργία 27% και τώρα που έχει 19,1% είναι κατεστραμμένη- θα περίμενα να ακούσω πραγματικά σε ένα-ένα από τα μέτρα τα οποία θα γίνουν νόμος του κράτους με τον προϋπολογισμό, εάν υπάρχει συμφωνία ή διαφωνία.

Και να σας πω και κάτι, γιατί πρέπει να υπάρχει και λίγο μεγάλη καρδιά στην πολιτική; Βρίστε μας. Ορίστε, εξαντλήστε όλους τους δυνατούς χαρακτηρισμούς. Δεν μπορεί να σιωπάτε για τα άλλα όμως. Να μειωθεί ή να μην μειωθεί ο ΕΝΦΙΑ, τον οποία φέρατε χωρίς εντολή; Σε αυτό δεν μπορούμε τώρα να λέμε μισόλογα. Να μειωθούν ή να μην μειωθούν οι ασφαλιστικές εισφορές για τους αυτοαπασχολούμενους; Ολόκληρα κινήματα κάνατε. Έχετε καταραστεί τον Κατρούγκαλο εκατοντάδες φορές.

Αυτό αφορά κυρίως, θα έλεγα, τους συναδέλφους από το Κίνημα Αλλαγής, όπου εκεί θα περίμενα να γίνει η ανταλλαγή απόψεων στο επίπεδο των προγραμμάτων. Διότι γνωρίζω ότι με τη Νέα Δημοκρατία υπάρχει πραγματικά χάος προγραμματικό και αυτό δεν χάνει ευκαιρία να μας το θυμίζει.

Έρχεται, βεβαίως, ως δικαιωμένη, όταν δεν χρησιμοποιεί fake news. Ο Τραμπ, λέει, είπε έξι φορές τα Σκόπια Μακεδονία. Τα έχει αναγνωρίσει από το 1992, αν δεν κάνω λάθος, με το συνταγματικό όνομα. Με αυτό έγινε ο κακός χαμός στα διαδίκτυα και στα μέσα κοινωνικής δικτύωσης.

Ταξιδεύσαμε, λέει, με το κυβερνητικό αεροσκάφος για τη Θεσσαλονίκη. Με ειδικά ναυλωμένο τρένο πήγαμε. Και αυτό έγινε επιχείρημα αντιπαράθεσης. Πραγματικά, δηλαδή, εκπλήσσομαι. Νομίζω ότι αυτά θυμίζουν τα επιχειρήματα του τύπου ότι ο Φλαμπουράρης οδηγούσε εκείνο το ταχύπλοο στην Αίγινα που είχε γίνει το δυστύχημα και, βεβαίως, ο δύσμοιρος παππούς που βλέπει τον εαυτό του από το 2011 να παρουσιάζεται κάθε χρόνο ως διαδηλωτής που έκανε διαδήλωση προχθές. Αυτού του επιπέδου η αντιπαράθεση γίνεται και γίνεται από ανθρώπους οι οποίοι θα κοσμήσουν και τα ψηφοδέλτιά σας. Θα το καλωσορίσουμε γιατί θα εμπλουτίσουν τον πολιτικό μας διάλογο, νομίζω, και την αντιπαράθεση.

Κοιτάξτε, η Νέα Δημοκρατία δεν μπορεί να έρχεται εδώ και να θεωρεί εαυτόν δικαιωμένο ούτε για την πορεία των προγραμμάτων ούτε για το θέμα των αδειών ούτε, βεβαίως, για το θέμα του «μακεδονικού». Ποια είναι η θέση σας για το «μακεδονικό»; Θα γίνουν εκλογές σε έναν χρόνο. Θα διεκδικήσετε ψήφο για να ακυρώσετε τη συμφωνία; Θα διεκδικήσετε ψήφο για να ακυρώσετε την αδειοδότηση των τηλεοπτικών σταθμών η οποία έγινε; Θα διεκδικήσετε ψήφο για να πάτε ξανά σε πιστοληπτική γραμμή; Αυτό το θεωρώ απολύτως βέβαιο, διότι το πρόγραμμά σας είναι αδύνατο να γίνει αποδεκτό από την πλειονότητα του λαού σε συνθήκες ομαλότητας.

Τι έρχεστε και λέτε τώρα; Έρχεστε και πασάρετε για το ασφαλιστικό μία λύση η οποία έχει καταρρεύσει παταγωδώς όπου εφαρμόστηκε. Το κράτος αποσύρεται de facto από την ασφάλιση και προσθέτει δύο πυλώνες –τον τρίτο πυλώνα δεν χρειάζεται να τον κάνει τίποτα. Και τι κάνει; Κάνει τον δεύτερο, τον επικουρικό πυλώνα και αυτόν ιδιωτικό. Το 50% των συνταξιούχων στη Χιλή πρέπει να συνεχίσει να δουλεύει με αυτό το ωραίο σύστημα το οποίο εφήρμοσε ο Πινοσέτ.

Θα μου επιτρέψετε να πω ότι πιστεύω βαθιά πως ήταν σκόπιμη η σχετικοποίηση της δικτατορίας του Πινοσέτ. Όπως σκόπιμο είναι και το να ανεβαίνει κανείς σε αυτό εδώ το Βήμα και να συγκρίνει αυτή την Κυβέρνηση με δικτατορίες. Αυτό, δυστυχώς, αποτελεί μια σκοπιμότητα, η οποία είναι στρατηγική για την ακροδεξιά πτέρυγα της Νέας Δημοκρατίας, η οποία ακριβώς επιθυμεί στα μάτια και στις καρδιές του κόσμου να σχετικοποιήσει τις δικτατορίες.

Λυπάμαι πάρα πολύ, αλλά νομίζω ότι ο κόσμος έχει καταλάβει ότι εδώ προγραμματικά υπάρχουν δύο εντελώς διαφορετικές στρατηγικές. Το σύνθημα του ΕΦΚΑ είναι «όλοι μαζί πιο δυνατοί», το σύνθημα του δικού σας ασφαλιστικού είναι «o σώζων εαυτόν σωθήτω». Το σύνθημα το δικό μας για την ψηφιακή πολιτική είναι «το αύριο, σήμερα για όλους», ενώ οι δικές σας πολιτικές άφησαν στο «μαύρο» τους ανθρώπους, οι οποίοι δεν μπορούσαν να δουν τηλεοπτικό σήμα. Υπάρχουν όλες οι δυνατότητες ο πολιτικός διάλογος να βελτιωθεί, να αναβαθμιστεί και να γίνει στη βάση πολιτικών επιχειρημάτων.

Θα σας έλεγα ότι υπάρχει το θετικό υπόβαθρο της αποσυμπίεσης από την ύπαρξη προγραμμάτων. Η χώρα έχει βγει από τα μνημόνια. Μπορεί, λοιπόν, κάθε κόμμα να απλώσει το πρόγραμμά του μπροστά στον ελληνικό λαό.

Εσείς έχετε μία δέσμευση, να δικαιολογήσετε όλα όσα κάνατε μέχρι το 2014. Αυτό θα σας ακολουθεί και με αυτή την πραγματικότητα και τα προγραμματικά προτάγματα θα αναμετρηθείτε, βεβαίως, με την δημοκρατική προοδευτική αριστερή παράταξη και ο λαός θα αποφανθεί, όπως έχει αποφανθεί και στο παρελθόν, ότι θα συνεχίσει αυτή την πορεία ανάκαμψης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα αρχίζει ο κύκλος των Κοινοβουλευτικών Εκπροσώπων.

Κύριε Ξυδάκη, θα δώσω πρώτα τον λόγο στον κ. Τζαβάρα, που τον ζήτησε, και μετά ακολουθείτε εσείς.

Κύριε Τζαβάρα, έχετε τον λόγο για δώδεκα λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κυρία Πρόεδρε.

Κύριε Υπουργέ, πριν αναφερθώ σε εσάς, θα κάνω μία αναφορά στη σημερινή ομιλία του Πρωθυπουργού στο Ευρωκοινοβούλιο. Πραγματικά, είναι ίσως από τις πιο μελανές στιγμές στην ιστορία των εμφανίσεων των Ελλήνων Πρωθυπουργών σε διεθνείς οργανισμούς να εμφανίζεται Πρωθυπουργός της χώρας και να μεταφέρει στο Ευρωπαϊκό Κοινοβούλιο τις εσωκομματικές αντιπαλότητες, μάλλον τις κομματικές αντιπαλότητες, που σοβούν στο εσωτερικό.

Η πιο αλγεινή εικόνα σήμερα εμφανίστηκε στο Ευρωκοινοβούλιο, όχι τόσο από το γεγονός ότι δεν προκάλεσε το ενδιαφέρον πολλών Ευρωβουλευτών η ομιλία του Πρωθυπουργού, αλλά κυρίως γιατί βρήκε την ευκαιρία, προκειμένου να υποχωρήσει άτακτα σε αυτά που άκουγε από αυτούς που του προσαγόρευαν και του απέδιδαν ως Πρωθυπουργό μια συγκεκριμένη διαδρομή στα τέσσερα χρόνια, να προσπαθήσει να στραφεί εναντίον του κ. Μητσοτάκη. Αυτό δεν είναι σοβαρή πολιτική, αυτό δεν είναι εθνική πολιτική και κυρίως για να έρθω σε εσάς, κύριε Υπουργέ, αυτό δεν είναι μια πολιτική που συνεχίζει μια προσπάθεια της κυβέρνησης Σαμαρά για να φτάσουμε τότε, που εσείς μας κατηγορείτε, σε ένα ξέφωτο που είχε πράγματι να παρουσιάσει μια οικονομική σταθεροποίηση και ανάπτυξη και είχε πράγματι οδηγήσει τη χώρα σε μια καθαρή έξοδο από τα μνημόνια.

Σημείωσα το γεγονός ότι κάνατε πολύ προσεκτική της λέξης «πρόγραμμα» και της λέξης «μνημόνιο». Πράγματι, ο νόμος που φέρνετε είναι ο πρώτος νόμος μετά τη λήξη του προγράμματος διάσωσης, του προγράμματος, αν θέλετε, χρηματοπιστωτικής διευκόλυνσης, δεν ήταν, όμως, στις 20 Αυγούστου το τέλος των μνημονίων και το ξέρετε πολύ καλά.

Γιατί αν είχατε κάνει τον κόπο να διαβάσετε αυτό το MOU, όπως λέτε εσείς στα ελληνικά, θα βλέπατε ότι οι συνέπειες και οι υποχρεώσεις που έχετε αναλάβει με το μνημόνιο δεν έχουν λήξει ακόμα. Αυτό που έληξε είναι η υποχρέωση των εταίρων να μας χρηματοδοτούν με φθηνό επιτόκιο. Επιτέλους, λοιπόν, να σταματήσει όλη αυτή η ιστορία που σκόπιμα συγχέει τις πληροφορίες. Και τη λέξη τη χρησιμοποιώ πολύ επιλεκτικά και θα σας εξηγήσω στη συνέχεια.

Γιατί δεν κάνετε τίποτε άλλο σε αυτήν εδώ την Αίθουσα, αλλά και όπου σας δίνεται βήμα, ακόμα και μέσα από την ΕΡΤ που είπατε, να συγχέετε με έναν τρόπο πονηρό και επικίνδυνο τη χρήση των πληροφοριών. Μεταξύ αυτών, λοιπόν, είχα τώρα την ευκαιρία να σας μιλήσω για τη διάκριση μεταξύ μνημονίου και προγράμματος.

Υπάρχει και κάτι άλλο. Κύριε Υπουργέ, δεν γνωρίζετε ότι στις 20 Φεβρουαρίου η Κυβέρνησή σας, με Πρωθυπουργό τότε τον κ. Τσίπρα και Υπουργό Οικονομικών τον κ. Βαρουφάκη, έχει υπογράψει δήλωση που η πρώτη πρόταση αυτής της δήλωσης λέει ότι «αναγνωρίζουμε τις μεγάλες προσπάθειες που έκανε η κυβέρνηση Σαμαρά για την έξοδο της χώρας από την κρίση»; Δεν γνωρίζετε, επίσης, ότι η πρώτη παράγραφος αυτού που υπογράψατε, επίσης τον Αύγουστο του 2015, αναφέρεται ακριβώς στα ίδια γεγονότα και αναγνωρίζει ακριβώς τη μεγάλη και ουσιαστική συμβολή που είχε η κυβέρνηση της Νέας Δημοκρατίας, η κυβέρνηση του Σαμαρά και του Βενιζέλου, στο να μπορέσουμε να βγούμε από τα δεινά της οικονομικής κρίσης;

Γιατί, λοιπόν, έρχεστε εδώ σήμερα και αντί να μιλήσετε γι’ αυτό το πόνημα το νομοθετικό που φέρνετε, αρχίζετε εδώ και μας εγκαλείτε, λες και τίποτα άλλο δεν έχει για εσάς σημασία και αξία, από το να μπορέσετε να ορθοποδήσετε μετά τις 23 Ιουλίου του 2018; Γιατί όλοι, κύριε Υπουργέ, ξέρουν ότι μετά από εκείνο το βράδυ της 23ης Ιουλίου του 2018 δεν υπάρχει στην Ελλάδα κυβέρνηση. Δεν υπάρχει κυβέρνηση που να έχει ουσιαστική δημοκρατική νομιμοποίηση, που να έχει ηθική νομιμοποίηση, όταν ο ίδιος ο Πρωθυπουργός της χώρας, μετά από ένα τραγικό γεγονός, από μια τραγωδία κυριολεκτική, που κάηκαν σχεδόν εκατό άνθρωποι, εμφανίζεται στα τηλεοπτικά κανάλια και υποδύεται ως ηθοποιός έναν ρόλο, που οπωσδήποτε κι εσείς κρίνετε, πιστεύω εκ των υστέρων, ότι δεν αξίζει σε Πρωθυπουργό της χώρας που είναι δημοκρατικά εκλεγμένος.

Υπάρχει, όμως, και κάτι άλλο. Αναφερθήκατε στην ΕΡΤ. Πράγματι, η ΕΡΤ είναι ένα κανάλι που χρησιμοποιεί χρήματα φορολογουμένων για να κάνει εκπομπές και κανένας δεν βάλλει, αν θέλετε, σήμερα εναντίον της ΕΡΤ, για το γεγονός ότι είναι δημόσια τηλεόραση. Εμείς βάλλουμε κατά της ΕΡΤ στον βαθμό και στην έκταση που πλέον παριστάνει μια κρατική τηλεόραση, που μόνο προπαγάνδα σκορπάει. Και επειδή δεν θέλω να είμαι άδικος με τους ανθρώπους που εργάζονται στην ΕΡΤ, πολλούς εκ των οποίων τους τιμώ, πολλές φορές είμαι από εκείνους τους Βουλευτές που δέχομαι τις προτάσεις τους και εμφανίζομαι στην ΕΡΤ, γιατί πράγματι το θεωρώ υποχρέωσή μου ως Βουλευτής του ελληνικού Κοινοβουλίου, προνομιακά να πηγαίνω σε μια δημόσια τηλεόραση, σε μια τηλεόραση που χρηματοδοτείται από τα λεφτά του ελληνικού λαού.

Αλλά υπάρχει ένα όριο, κύριε Υπουργέ. Δυστυχώς χθες το απόγευμα έτυχε να παρακολουθώ μια εκπομπή ενημέρωσης. Μια εκπομπή, στην οποία με περισπούδαστο ύφος κάποιοι βαθυστόχαστοι διανοητές ήθελαν να πείσουν όσους τους άκουγαν ότι η Νέα Δημοκρατία ταυτίζεται με τη δικτατορία του Πινοσέτ.

Και σας ερωτώ, κύριε Υπουργέ:

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ο Βουλευτής σας τα είπε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα σας εξηγήσω και για τον Βουλευτή μου.

Ο κύριος Βουλευτής μας, ο κ. Καραγκούνης, που είναι ένας αξιόλογος Βουλευτής και νομικός, πράγματι είπε κάτι το οποίο παρερμηνεύθηκε και το ξέρετε πολύ καλά, γιατί τώρα θα σας εξηγήσω αυτό που σας είπα περί της σκόπιμης σύγχυσης που καλλιεργείται, με την επιτήδεια χρήση ανακριβών πληροφοριών.

Από το να φτάσει στο σημείο, λοιπόν, εχθές η ΕΡΤ να μιλάει για την πλήρη ταύτιση του Πινοσέτ με τη Νέα Δημοκρατία, μέχρι του σημείου να κάτσουμε να κουβεντιάσουμε για το ποια είναι η προσφορά της Νέας Δημοκρατίας στη δημιουργία ενός δημοσίου ασφαλιστικού συστήματος, υπάρχει πολύ μεγάλη απόσταση.

Γιατί υπάρχει απόσταση; Γιατί ακριβώς δεν σέβεται εκείνος που προσπαθεί να ταυτίσει τη Νέα Δημοκρατία ή να συσχετίσει τη Νέα Δημοκρατία με τον Πινοσέτ, δηλαδή να συσχετίσει το κόμμα που αποκατέστησε τη δημοκρατία στην Ελλάδα, το κόμμα δηλαδή που άνοιξε μια καινούρια ιστορική σελίδα δημοκρατίας μετά τη Νύχτα των Συνταγματαρχών στην Ελλάδα, ότι αυτό ήταν η Νέα Δημοκρατία και ο Κωνσταντίνος Καραμανλής. Δεν ήταν κανένας Αριστερός.

Εδώ θα σας διορθώσω. Εμείς δεν ταυτίζουμε το κόμμα σας, που πράγματι είναι εκλεγμένο δημοκρατικό κόμμα, με δικτατορίες. Εμείς όχι. Και προσωπικά εγώ από το Βήμα της Βουλής σας εγκαλώ ως εκπροσώπους της ιδεολογίας του κρατισμού. Εμείς είμαστε η φιλελεύθερη παράταξη και εσείς είσαστε οι κρατιστές.

Ακριβώς εξαιτίας αυτού του κρατισμού, που επικράτησε με τη δικιά σας την παρότρυνση, την ενθάρρυνση, τη διεκδίκηση, τη μανία -αν θέλετε- της Μεταπολίτευσης, υπήρξαν σε αυτόν τον τόπο και παθογένειες. Σε αυτόν τον τόπο υπήρξε ένα υπερτροφικό κράτος, το οποίο δυστυχώς ήταν αναποτελεσματικό, γιατί εσείς το κράτος -το αστικό όπως λέτε- ποτέ δεν το αντιμετωπίσατε ως τίποτα άλλο, εκτός από έναν μηχανισμό αναδιανομής εισοδημάτων. Εισοδήματα που αποκτούσαν εκείνοι που δημιουργικά παρήγαγαν σε αυτόν τον τόπο, για να τα δίνετε εσείς ως επιδόματα εκεί που θέλετε. Γι’ αυτό σας εγκαλούμε, κύριε Υπουργέ.

Αντιθέτως, όμως, εσείς, δεν κάνετε καμμία διάκριση σε αυτές τις πολύ λεπτές έννοιες, σε αυτές τις συγκεκριμένες πληροφορίες, και προσπαθείτε μέσω της προπαγάνδας την οποία έχετε στήσει σε πολλές εκπομπές της ΕΡΤ να δημιουργείτε αυτού του είδους τη σύγχυση σε έναν λαό που πια έχει αποφανθεί και για την ποιότητά σας και για την αξία σας ως Κυβέρνησης.

Υπάρχει, όμως, και κάτι άλλο. Σήμερα το πρωί στο ΕΠΑΛ των Αγίων Αναργύρων ο Υπουργός Παιδείας, ο κ. Γαβρόγλου, έκανε μια εξαγγελία. Απευθυνόμενος στους μαθητές είπε ότι από του χρόνου θα ξεκινάνε τα μαθήματα στις εννέα το πρωί και με αυτόν τον τρόπο «θα κοιμόμαστε λίγο πιο πολύ». Χειροκροτήθηκε πράγματι από τα παιδιά.

Εδώ είναι η διαφορά μας, κύριε Υπουργέ. Εδώ φαίνεται ότι εσείς είστε το κόμμα που ως όραμά του έχει να εγκαταστήσει σε όλη την κοινωνία «το φάντασμα του μεγάλου ύπνου». Αυτό θέλετε να κάνετε. Θέλετε να «αποκοιμίσετε» όλους τους Έλληνες και γι’ αυτό χρησιμοποιείτε επιτήδεια λέξεις, πληροφορίες και έννοιες στην πιο συγκεχυμένη, στην πιο αόριστη και στην πιο γενική τους μορφή.

Αυτή είναι η διαφορά μας. Εμείς είμαστε το κόμμα της ελευθερίας και της δικαιοσύνης. Είμαστε η έκφραση του φιλελευθερισμού, που καταδικάζει κάθε μορφής δικτατορίες είτε είναι του Πινοσέτ είτε είναι οποιουδήποτε άλλου «πατερούλη». Δεν έχουμε κανέναν λόγο εμείς να μπαίνουμε σε αυτού του είδους τα προβλήματα, που πράγματι σας μπερδεύουν πολλές φορές.

Τη στιγμή που θέλετε να εμφανιστείτε σήμερα ότι είστε μια Κυβέρνηση που έχει έναν κομμουνιστή -όπως είπε προχθές- Πρωθυπουργό, εντούτοις βρισκόσαστε στη χειρότερη οδύνη που μπορεί να υπάρξει για έναν τέτοιο Πρωθυπουργό. Είναι υποχρεωμένος να λαμβάνει μέτρα, τα οποία δεν πιστεύει, γιατί δεν είναι σύμφωνα με την ιδεολογία του. Είναι μέτρα ανοικτής αγοράς και ελεύθερης οικονομίας. Είναι μέτρα σεβασμού -δυστυχώς δεν το πετυχαίνετε συνέχεια- των φιλελεύθερων θεσμών. Γι’ αυτό ακριβώς ισχύει αυτό που έλεγε ο Ηρόδοτος κάποτε για τον Πλάτωνα: «Εχθίστη οδύνη των εν ανθρώποισι αύτη, πολλά φρονέοντα μηδενός κρατέειν». Καταρρέετε, λοιπόν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου δώσετε δύο λεπτά, κυρία Πρόεδρε.

Κι αν θέλετε, θα σας πω και μια άλλη αιτία που αποδεικνύει γιατί, αντί να χρησιμοποιείτε με ακρίβεια τις λέξεις και τις πληροφορίες, προτιμάτε να περιορίζετε τη γλωσσική στήριξη της παιδείας, καθώς η παιδεία δεν ενημερώνει η παιδεία μορφώνει. Η παιδεία δεν είναι πληροφορίες, η παιδεία είναι κοινωνικές σημασίες.

Έχετε, πράγματι, μια πολύ μεγάλη δυσανεξία στις θεμελιώδεις κοινωνικές σημασίες που συγκροτούν και κρατάνε αυτόν τον τόπο μέσα στη διάρκεια της ιστορίας του ενωμένο κοινωνικά. Ξέρετε γιατί; Αυτό φαίνεται. Σας είπα ότι ομνύει στο όραμα του μεγάλου ύπνου ο κ. Γαβρόγλου. Αυτό φαίνεται και από μια τελευταία απόφασή του, να καταργήσει τα λατινικά, να καταργήσει δηλαδή τον έναν εκ των δύο πυλώνων, στους οποίους στηρίζεται όλο το σύστημα του δυτικού κόσμου, από το οποίο έχουν προκύψει οι αιώνιες και αμετάβλητες αλήθειες, που πραγματικά μας δίνουν το δικαίωμα σήμερα να λέμε -και σ’ εσάς βεβαίως- ότι είμαστε ελεύθερος κόσμος, πολιτισμένος κόσμος.

Και δεν είναι λίγο αυτό -και θα καταλήξω, κυρία Πρόεδρε- γιατί απέναντι σε αυτή την ΕΡΤ, που σας την περιέγραψα προηγουμένως, που τις πληροφορίες τις χρησιμοποιεί τεχνηέντως για να δημιουργεί πολιτικά συμπεράσματα που δεν ισχύουν, με την κατάργηση των λατινικών συμβαίνει και το εξής: Καταργήθηκε, παραδείγματος χάριν, ένα από τα πιο μεγάλα δημοκρατικά κείμενα που υπάρχουν στην ιστορία του πολιτισμού. Είναι ο πρώτος λόγος που εκφώνησε στις 7 Νοεμβρίου του 63 π.Χ. ο Κικέρωνας στη Σύγκλητο εναντίον του Σέργιου Λεύκιου Κατιλίνα, αυτού του συνωμότη, δηλαδή, ο οποίος τότε είχε σχεδιάσει να καταλάβει την εξουσία, να δολοφονήσει συγκλητικούς και να δολοφονήσει και αυτόν τον ίδιο τον ύπατο, που τότε για το έτος ’63 ήταν ο Κικέρωνας.

Σε αυτή ακριβώς την ομιλία υπάρχει μια περιώνυμη φράση, αυτή που την ξέρετε κι εσείς, παρ’ όλο που μπορεί να πιστεύετε ότι τα λατινικά είναι άσκοπος κόπος, όπως το πιστεύει ο κ. Γαβρόγλου, ή είναι ένα μάθημα που γίνεται για να ασκεί τον μαθητή στην παπαγαλία και όχι να τον εντάσσει μέσα στο πλαίσιο των κοινωνικών σημασιών, επάνω στις οποίες έχει οικοδομηθεί ο σύγχρονος κόσμος.

Σε αυτόν, λοιπόν, τον λόγο υπάρχει αυτή η μνημειώδης φράση του Κικέρωνα: «O tempora, o mores». Αυτήν ακριβώς την αφιερώνω και σ’ εσάς και στον κύριο Πρωθυπουργό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για το νομοσχέδιο δεν είπατε, αλλά δεν πειράζει.

Ο κύριος Υπουργός έχει τον λόγο για να υποστηρίξει μία τροπολογία.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κυρία Πρόεδρε.

Είναι μια τροπολογία, μία προτεινόμενη διάταξη, που αφορά στην Ειδική Επιτροπή Ελέγχου της Ειδικής Διαχείρισης ΕΡΤ Ανώνυμης Εταιρείας, που καταργήθηκε το 2013.

Η προτεινόμενη διάταξη δίνει τη δυνατότητα υποβολής από την επιτροπή αυτή, πέραν του τελικού πορίσματος, και ενδιάμεσων εκθέσεων κατά τη διάρκεια του ελέγχου στους αρμόδιους Υπουργούς, στον Υπουργό Οικονομικών και Ψηφιακής Πολιτικής. Με τον τρόπο αυτόν ενισχύεται η αποτελεσματικότητα αλλά και η διαφάνεια κατά τη λειτουργία και το έργο της ανωτέρω ειδικής επιτροπής. Επομένως πρόκειται για μια αναγκαία τροποποίηση.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Παρακαλώ, κύριε Θεοχαρόπουλε, έχετε τον λόγο για δώδεκα λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ**: Κύριοι Υπουργοί, κυρίες και κύριοι Βουλευτές, σήμερα ο Πρωθυπουργός από το Στρασβούργο ενώπιον του Ευρωπαϊκού Κοινοβουλίου παρουσίασε το success story της Κυβέρνησής του.

Και θα εξηγήσω ποιο είναι το πρόβλημα, γιατί αυτά τα λέμε πολλές φορές εδώ και στο εσωτερικό πεδίο. Όταν πηγαίνεις, όμως, στο Ευρωπαϊκό Κοινοβούλιο, παρουσιάζεις και τα προβλήματα και τις πολύ μεγάλες δυσκολίες που έχει η χώρα σου για να μπορείς να διαπραγματευθείς αποτελεσματικά.

Πώς θα διαπραγματευθείς αποτελεσματικά από εδώ και στο εξής, όταν λες ότι όλα πάνε καλά στο εργασιακό πεδίο, ότι μείωσες την ανεργία, ότι δεν υπάρχει κανένα πρόβλημα; Υπονομεύεις την ίδια τη διαπραγμάτευση, ιδίως εκεί όπου υπάρχουν ευήκοα ώτα, ιδίως στο Ευρωκοινοβούλιο όπου υπάρχουν πολιτικές δυνάμεις για να ακούσουν.

Το δεύτερο είναι ότι βεβαίως δεν μιλάς με μία λογική με την οποία δεν καταλαβαίνεις ότι εκπροσωπείς όλη τη χώρα. Δεν χωρίζεις τις περιόδους, δεν μιλάς κατηγορώντας πολιτικές δυνάμεις.

Μίλησε ο Πρωθυπουργός για όλα τα δεινά του τόπου που ήρθαν από το 2010 έως το 2014 και ως διά μαγείας λύθηκαν την τριετία της διακυβέρνησής σας και ξέχασε εντελώς την πενταετία 2004 - 2009, λες και δεν υπήρχαν τα δίδυμα ελλείμματα της χώρας και όλη η κρίση, λες και δεν ήρθαν τα μνημόνια κάπως το 2010, δεν προήλθαν από μια διαχείριση το 2004 - 2009 και από έναν κρατισμό.

Και κύριε Κοινοβουλευτικέ Εκπρόσωπε της Νέας Δημοκρατίας, ο κρατισμός υπήρχε και εκείνη την πενταετία και ιδίως τη διετία 2007 - 2009, που αύξησε πάρα πολύ τις δημόσιες δαπάνες και τα ελλείμματα.

Όλα αυτά δεν υπήρχαν, γιατί αυτό που ένοιαζε τον Πρωθυπουργό σήμερα είναι το πώς θα καταλογίσει στις δυνάμεις της Αντιπολίτευσης ευθύνες στο Ευρωκοινοβούλιο, στο οποίο έπρεπε να μιλάει, όμως, ως εκπρόσωπος της χώρας. Δεν αντιλαμβάνεται, λοιπόν, ότι δεν υπάρχει συνέχεια του κράτους με αυτόν τον τρόπο.

Ένα δεύτερο θέμα, προτού προχωρήσω και σε αυτά που είπατε, κύριε Υπουργέ, είναι η έναρξη της σχολικής χρονιάς. Να ευχηθούμε καλή και δημιουργική χρονιά σε όλους τους μαθητές.

Να πούμε ότι χρειάζονται τομές σε όλες τις βαθμίδες της εκπαίδευσης, γενναίες αλλαγές, για να μπορέσει να επιτελέσει τον ρόλο της. Δεν πάει καλά. Όσο και να θέλετε να παρουσιάζετε τα αυτονόητα ως μεταρρύθμιση υπάρχουν σοβαρά προβλήματα τόσο στην πρωτοβάθμια όσο και στη δευτεροβάθμια εκπαίδευση.

Πρέπει να σκύψουμε και όλες οι πολιτικές δυνάμεις και με εθνική συνεννόηση -γιατί είναι ένα θέμα εθνικής συνεννόησης αυτό- και όχι με λαϊκισμό, διότι περί λαϊκισμού πρόκειται, όταν και σήμερα το πρωί πράγματι ο Υπουργός Παιδείας κ. Γαβρόγλου το μόνο που είχε να πει στους μαθητές είναι «θα σας κάνω να κοιμάστε μία ώρα περισσότερο και να έρχεστε για μάθημα στις εννέα το πρωί». Βέβαια, δεν είπε τι θα κάνει με τις δημόσιες υπηρεσίες, με τον κόσμο που δουλεύει και στέλνει τα παιδιά του στο σχολείο. Έχει σκοπό η Κυβέρνηση να μεταφέρει το ωράριο παντού; Όχι, βέβαια! Αυτή είναι άλλη μία ανακοίνωση στο πλαίσιο του να χαϊδεύω αυτιά, χωρίς να έχω σχέδιο, χωρίς να έχω πρόγραμμα.

Δυστυχώς έτσι κινείται η Κυβέρνησή σας σε όλα τα επίπεδα.

Και έρχομαι σε ορισμένα τα οποία αναφέρατε σήμερα, κύριε Υπουργέ. Πράγματι, πρέπει να γίνεται προγραμματική η συζήτηση. Και επειδή μιλήσατε και για το Κίνημα Αλλαγής και είπατε ότι πρέπει να γίνει προγραμματική, εμείς σας καλούμε συνεχώς για προγραμματική συζήτηση σε όλα τα επίπεδα, σε όλα τα θέματα -θα έλεγα- σε ένα-ένα τα θέματα για να τα συζητήσουμε.

Για να δούμε ορισμένα τα οποία θέσατε: Θέσατε το θέμα της φορολόγησης. Είναι άδικη η φορολόγηση ή δεν είναι; Είναι. Πρέπει να υπάρξουν γενναίες αλλαγές; Ναι! Εσείς δεν λέγατε ότι θα καταργήσετε τον ΕΝΦΙΑ και εμείς σας λέγαμε προσοχή στο πώς θα προχωρήσουμε σε αυτές τις αλλαγές, γιατί χρειάζεται ένα σχέδιο με τους εταίρους; Τώρα λέτε ότι θα μειώσετε τον ΕΝΦΙΑ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Το ψηφίσατε και εσείς τότε! Δεν το ψηφίσατε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα σας απαντήσω.

Τώρα λέτε ότι θα τον μειώσετε τον ΕΝΦΙΑ. Μα, πέρυσι, όταν σας είπαν οι δυνάμεις της Αντιπολίτευσης ότι θα μειώσουμε τον ΕΝΦΙΑ και ότι ήταν στόχος να μειωθεί ο ΕΝΦΙΑ, βγήκε ο κ. Τσίπρας και είπε ότι είναι λαϊκισμός αυτό.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα την ψηφίσετε όμως τώρα τη μείωση;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εσείς, η Κυβέρνησή σας, μιλούσε το προηγούμενο χρονικό διάστημα μόνο για κατάργηση. Και επειδή αναφερθήκατε στα κινήματα, το κίνημα «Δεν πληρώνω» φαντάζομαι ότι εσείς το είχατε ενστερνιστεί και ο κ. Χαρίτσης που πριν από λίγο καθόταν πίσω σας.

Να μιλάμε με τον ίδιο τρόπο. Και επειδή αναφέρετε το τι κάνει το Κίνημα Αλλαγής, να σας πω ότι εμείς κάνουμε προγραμματική αντιπολίτευση. Δεν έχουμε κάνει στείρα αντιπολίτευση, ακόμα και σήμερα στο νομοσχέδιό σας.

Όμως, να σας πω κάτι ακόμη; Ψηφίζαμε, όταν φέρατε εδώ πέρα την επιστροφή ορισμένων χρημάτων από τα πολλά που πήρατε εκείνη τη χρονική περίοδο στους συνταξιούχους. Από εμάς πέρασαν τα προοδευτικά νομοθετήματα, η κατάργηση της υποχρεωτικότητας στη σαρία, το σύμφωνο συμβίωσης και όλα αυτά στα οποία αναφέρθηκε σήμερα ο κ. Τσίπρας στο Ευρωκοινοβούλιο. Μίλησε για την Κυβέρνησή του. Ποια Κυβέρνησή του; Αφού ο εταίρος σας, οι ΑΝΕΛ, τα καταψήφισαν όλα αυτά με τις ρατσιστικές τους θέσεις. Εμείς τα ψηφίσαμε. Και σήμερα καλείτε και λέτε τι θα ψηφίσει το Κίνημα Αλλαγής και τι όχι. Ποιος τα ψήφισε όλα αυτά τα νομοθετήματα;

Στη συνέχεια θα μιλήσω για τα θέματα των αδειών στα οποία αναφερθήκατε.

Κυρίες και κύριοι Βουλευτές, στον απόηχο των βαρύγδουπων δηλώσεων του Πρωθυπουργού, με τις οποίες για άλλη μία φορά θέλησε να προβάλει μια εικονική πραγματικότητα επιτυχίας, συζητούμε σήμερα ένα νομοσχέδιο το οποίο κινείται σε θετική κατεύθυνση.

Εμείς το ψηφίζουμε επί της αρχής, κύριε Υπουργέ. Δεν ασκούμε στείρα αντιπολίτευση, όπως σας έλεγα μόλις πριν. Παρουσιάζει, όμως, και τα αρνητικά χαρακτηριστικά του νομοθετικού έργου της Κυβέρνησης, στα οποία κάνουμε αντιπολίτευση και στα οποία θέλουμε να πάρουμε απαντήσεις. Δεν μας εκπλήσσουν, βέβαια, οι καθυστερήσεις, η απουσία χρονοδιαγραμμάτων, η αποσπασματικότητα, η εξάρτηση της υλοποίησης των ρυθμίσεων από την έκδοση πολλών υπουργικών αποφάσεων, που όλοι γνωρίζουμε πόσο καθυστερούν, ακόμη και στην περίπτωση που εκδοθούν -πολλές φορές δεν προχωρεί η έκδοσή τους-, η τροποποίηση ακόμα και πρόσφατων νόμων της Κυβέρνησης που ενισχύει την εν γένει έλλειψη ολοκληρωμένης προετοιμασίας των νομοσχεδίων. Πρόκειται για πρακτικές που πραγματικά αντιπροσωπεύουν την Κυβέρνηση.

Αυτή η Κυβέρνηση έχει ουσιαστικά αποτύχει σε όλους τους τομείς. Αυτό σας το έχουμε αναδείξει βήμα βήμα. Έχει επιφέρει κάποιες αλλαγές, οι οποίες, όμως, δεν συνιστούν μεταρρυθμίσεις. Εκτός αν συνεχίζουμε να κακοποιούμε τον όρο «μεταρρυθμίσεις». Δεν είναι μεταρρυθμίσεις ούτε οι απορρυθμίσεις, αλλά ούτε οι απλές ρυθμίσεις. Η Κυβέρνηση βαφτίζει «κοινωνική» την επιδοματική πολιτική ανακύκλωσης της φτώχειας, διευρύνει τις υποαμειβόμενες και ευέλικτες μορφές απασχόλησης και την εργασιακή ανασφάλεια και ταυτοχρόνως καλεί τις άλλες δυνάμεις να απαντήσουν αν συντάσσονται με τις αλλαγές αυτές της απορρύθμισης της εργασίας.

Για να το ξεκαθαρίσουμε, για να μιλήσουμε προγραμματικά, εμείς θέλουμε την επαναφορά του κοινοτικού κεκτημένου στα εργασιακά αυτή τη χρονική στιγμή, να μπορέσουμε να προχωρήσουμε στις διαπραγματεύσεις με την Ευρωπαϊκή Ένωση για την επαναφορά του κοινοτικού κεκτημένου και ταυτοχρόνως να μιλήσουμε ξεκάθαρα, να πούμε ότι αυτή τη στιγμή υπάρχουν μισθοί των 300 και 400 ευρώ. Έτσι μειώνεται η ανεργία από το 27% στο 20% στα στοιχεία. Αυτό πρέπει να το λύσουμε. Αυτές δεν είναι βιώσιμες θέσεις εργασίας.

Για να φέρουμε τον κόσμο πίσω στη χώρα μας θα πρέπει να δημιουργηθεί ένα υγιές παραγωγικό μοντέλο ανάπτυξης και μια ιδιωτική οικονομία όχι κρατικοδίαιτη, η οποία θα παράγει νέες θέσεις εργασίας. Μόνο έτσι θα φύγουμε από την κρίση, μόνο έτσι θα μας εμπιστευθούν οι αγορές, μόνο έτσι θα ξεπεράσουμε τα σημερινά αδιέξοδα.

Ο κ. Τσίπρας, βέβαια, γνωρίζει ότι δεν θα είναι στην Κυβέρνηση τα επόμενα χρόνια για να τηρήσει τα υποσχεθέντα. Οπότε πραγματικά δεν του στοιχίζει τίποτα η παροχολογία. Και θα σας πω γιατί μιλάω για παροχολογία και για μια προσπάθεια να δημιουργήσει σύγχυση στους πολίτες; Διότι πάει στη ΔΕΘ και ανακοινώνει μέτρα όχι για την επόμενη χρονιά, αλλά μέτρα που αφορούν την επόμενη τετραετία, τα οποία μπορεί να τα κοστολογεί σε 3,5 δισεκατομμύρια ευρώ, αλλά αφορούν την τετραετία και όχι μόνο, για παράδειγμα, τα 800 εκατομμύρια περίπου, που είναι το κόστος των μέτρων του έτους. Με αυτόν τον τρόπο προσπαθεί και πάλι να κοροϊδέψει τους πολίτες. Αυτό μπορούσε να το κάνει αν είχαμε προεκλογική περίοδο των δύο μηνών, αλλά δεν έχει σχέση με τη ΔΕΘ, στην οποία ουσιαστικά θα έπρεπε να πει τι θα κάνει αυτήν τη χρονιά.

Όπως ανέφερα και στην αρχή της ομιλίας μου, το νομοσχέδιο κινείται σε θετική κατεύθυνση. Παραμένουν, όμως, αρκετά ανοιχτά ζητήματα και αρκετά ερωτήματα ως προς την πληρότητα του νομοσχεδίου και τον χρονικό ορίζοντα υλοποίησής του.

Βέβαια, κύριε Παππά, δεν μπορούμε να μοιραστούμε την ευτυχία σας για την ψήφιση ενός πρώτου «μεταμνημονιακού νομοσχεδίου», όπως το βαφτίσατε και σήμερα και στις επιτροπές. Το μόνο που έχει λήξει είναι η δανειακή σύμβαση. Τα μέτρα και η εποπτεία είναι εδώ. Στην κυριολεξία είναι εδώ. Από εχθές γίνεται έλεγχος πεπραγμένων και μελλοντικών σχεδίων της Κυβέρνησής σας.

Πριν προχωρήσω σε κάποια πιο συγκεκριμένα ζητήματα, θα ήθελα να σταθώ και σε ένα άλλο σημείο.

Κύριε Υπουργέ, επιχαίρετε για την καινούρια φάση της τηλεόρασης και για την απόφαση του Εθνικού Συμβουλίου Ραδιοτηλεόρασης, που ανακήρυξε πέντε αδειούχους. Να σας θυμίσω ότι όταν σας λέγαμε ότι είναι αντισυνταγματικός ο ορισμός χωρίς την αρμοδιότητα του Εθνικού Συμβουλίου Ραδιοτηλεόρασης και ότι είναι εντελώς αντισυνταγματική αυτή η διαδικασία, δεν ακούγατε κανέναν. Προχωρήσατε σε μία διαδικασία, η οποία ήταν εμφανώς αντισυνταγματική.

Είπατε ότι θα πρέπει η Αντιπολίτευση να το ξανασκεφτεί για όλα αυτά που έχουν γίνει μετά από τις επαναλαμβανόμενες αποφάσεις του Σ.τ.Ε.. Μία από τις αποφάσεις του Σ.τ.Ε. είναι ότι δεν μπορούσατε να προχωρήσετε χωρίς το Εθνικό Συμβούλιο Ραδιοτηλεόρασης, όπως σας λέγαμε εκείνη την περίοδο.

Να συνεχίσω; Να πω ότι το βράδυ που εκδόθηκε η απόφαση του Συμβουλίου της Επικρατείας, η τότε αρμόδια Κυβερνητική Εκπρόσωπος κατήγγειλε το Συμβούλιο της Επικρατείας και όλες τις αποφάσεις του, σε μία ταραχή που υπήρχε εκείνο το βράδυ. Μπορεί να τα έχετε ξεχάσει, αλλά εμείς όχι.

Πήραμε συγκεκριμένες πρωτοβουλίες. Μιλάω για εμάς, τη Δημοκρατική Συμπαράταξη. Δεν μιλάω για άλλες δυνάμεις της Αντιπολίτευσης οι οποίες δεν βοήθησαν εκείνη την περίοδο να συγκροτηθεί Εθνικό Συμβούλιο Ραδιοτηλεόρασης. Κάνατε μία αποτυχημένη πρόταση διασύνδεσης πάλι με την πενταετία 2004 – 2009, τον Βύρωνα Πολύδωρα. Σας είπαμε να την αποσύρετε. Την αποσύρατε. Κάναμε άλλες προτάσεις. Συγκροτήθηκε και με δική μας πρωτοβουλία τότε, παρά την άρνηση αρχικά της Νέας Δημοκρατίας, το ΕΣΡ. Η δική μας στάση οδήγησε τελικά στην απεμπλοκή.

Εμείς θέλαμε να μπει τάξη σε ένα άναρχο ραδιοτηλεοπτικό τοπίο και αυτό προσπαθήσαμε να κάνουμε από την πρώτη στιγμή, αλλά με την απαιτούμενη σοβαρότητα και υπευθυνότητα. Εμείς θέλουμε να υπάρχει τηλεοπτικό τοπίο το οποίο θα είναι ρυθμισμένο με δικαιοσύνη και με τις αποφάσεις του Συμβουλίου της Επικρατείας και με το ΕΣΡ να επιτελεί τον ρόλο του.

Και κάτι ακόμα, γιατί μιλάμε για την ΕΡΤ: Γνωρίζετε, κύριε Υπουργέ, ότι είμαι από τα στελέχη εκείνα τα οποία παραιτήθηκαν από την Κυβέρνηση, έφυγαν από την καρέκλα της εξουσίας τη μέρα που έκλεισε η ΕΡΤ και μπήκε το «μαύρο» και γνωρίζετε πολύ καλά ότι ξέρω όλη αυτή τη διαδρομή. Μάλιστα, την επόμενη περίοδο οι δυνάμεις της Αντιπολίτευσης πηγαίναμε στην Αγία Παρασκευή, όταν δεν λειτουργούσε με αυτόν τον τρόπο που λειτουργούσε.

Θέλω να σας πω κάτι. Επιχαίρετε αυτή τη στιγμή για τη λειτουργία της ΕΡΤ; Νομίζετε ότι λειτουργεί καλά; Νομίζετε ότι δεν έχει τις προηγούμενες παθογένειες του πολιτικού συστήματος; Δεν πρέπει να κάνουμε μια ανεξάρτητη πραγματικά δημόσια ραδιοτηλεόραση, την οποία δεν θα την ενδιαφέρει μόνο να αναπαράγει την κυβερνητική προπαγάνδα, όποια και να είναι αυτή; Έχουμε πετύχει κάτι σε αυτή την αλλαγή; Τίποτα απολύτως. Εδώ χρειάζεται μια μεταρρύθμιση. Δεν υπήρξε μια τέτοια μεταρρύθμιση.

Συγκεκριμένα, ως προς το νομοσχέδιο, στον λίγο χρόνο που έχω θα πω ότι είναι εμφανές πως η χορήγηση αυτού του εφάπαξ ποσού αποτελεί -θα μου επιτρέψετε- μια απόδειξη της επιδοματικής πολιτικής την οποία με περίσσεια επιμέλεια η Κυβέρνηση συντηρεί. Παραμένει το γενικό ερώτημα: Για ποιον λόγο γίνεται διαχωρισμός στην ακολουθούμενη μέθοδο μεταξύ των εν λόγω περιοχών και της υπόλοιπης επικράτειας και γιατί δεν επελέγη ο ανοικτός διαγωνισμός;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μας είπατε ότι δεν μπορεί να υπάρξει μεγαλύτερη διαφάνεια από το να δίνεις στον πολίτη τη δυνατότητα να επιλέγει τον πάροχο της επιλογής του. Δηλαδή, η μέθοδος που ακολουθήθηκε στην υπόλοιπη επικράτεια δεν ήταν και τόσο διαφανής; Αυτό μας λέτε;

Όσον αφορά στην ανάθεση στη Γενική Γραμματεία Τηλεπικοινωνιών και Ταχυδρομείων της εποπτείας, διαχείρισης, συντήρησης, εκμετάλλευσης και αξιοποίησης των μητροπολιτικών δικτύων οπτικών ινών, τα οποία ανήκουν στους ΟΤΑ και έχουν χρηματοδοτηθεί από εθνικούς ή και ενωσιακούς πόρους, αναρωτιέται κανείς από ποια στοιχεία προκύπτει ότι οι ΟΤΑ ήταν αναποτελεσματικοί στη διαχείριση των δικτύων, ώστε να περάσει η αρμοδιότητα αυτή σήμερα στη Γενική Γραμματεία Τηλεπικοινωνιών και Ταχυδρομείων. Μήπως δεν τίθεται θέμα αποτελεσματικότητος, αλλά βούλησης και μόνο της Κυβέρνησης για έλεγχο; Η Γενική Γραμματεία θα μπορούσε να περιοριστεί στην εποπτεία.

Το μεγάλο και διαχρονικό αίτημα της Αριστεράς είναι η αποκέντρωση και η μεταφορά πόρων και αρμοδιοτήτων. Ούτε μία νέα αρμοδιότητα δεν έχετε μεταβιβάσει στην αυτοδιοίκηση, γιατί «παραχωρώ αρμοδιότητες» σημαίνει «παραχωρώ και εξουσία, δεν έχω τον απόλυτο έλεγχο». Όχι μόνο δεν μεταβιβάζετε, αλλά αφαιρείτε και υφιστάμενες αρμοδιότητες.

Προβληματισμό προκαλεί και η ετήσια επιχορήγηση του 1 εκατομμυρίου ευρώ του Ελληνικού Διαστημικού Οργανισμού από το αποθεματικό της Εθνικής Επιτροπής Τηλεπικοινωνιών και Ταχυδρομείων, η οποία μάλιστα θα μπορεί να τροποποιείται με υπουργική απόφαση. Γιατί αυτό; Υποθέτω ότι προς τα πάνω θα τροποποιείται, καθώς, όπως λέτε, κύριε Υπουργέ, στις επιτροπές ο προϋπολογισμός είναι πενιχρός και δεν μπορεί να γίνει σοβαρή διαστημική πολιτική με αυτόν τον προϋπολογισμό του 1 εκατομμυρίου ευρώ κατ’ έτος. Πιθανώς και να είναι έτσι. Όμως, δεν πρέπει λόγω των γνωστών συγκυριών να χτίσετε προτεραιότητες; Έχουμε καλύψει όλες τις επίγειες ανάγκες μας, ώστε να διαθέτουμε τέτοια ποσά για τις διαστημικές;

Προβληματισμό, επίσης, δημιουργεί η επί της ουσίας μείωση των προσόντων των υποψηφίων προϊσταμένων των Διευθύνσεων των Γραφείων Τύπου και Επικοινωνίας. Από τη μια πλευρά, μιλάμε για θέση υψηλών τυπικών και ουσιαστικών προσόντων και από την άλλη, μειώνετε τα απαιτούμενα προσόντα. Εξισωτισμός προς τα κάτω λέγεται αυτό.

Κυρίες και κύριοι Βουλευτές, τους τελευταίους μήνες γίναμε πράγματι μάρτυρες της διαδρομής της Κυβέρνησης από τη φιέστα του Ζαππείου στο επικοινωνιακό σόου της Ιθάκης. Έλειπε το ντεκόρ του Καμμένου, αλλά ουσιαστικά το ίδιο ήταν. Αυτό αποτελεί τη μεγαλύτερη απόδειξη για το γεγονός ότι η κρίση είναι εδώ, είναι βαθιά, δεν είναι μόνο οικονομική, είναι κυρίως κοινωνική και πολιτισμική και η ουσιαστική έξοδος από την κρίση δεν είναι μια εύκολη υπόθεση, καθώς απαιτεί όχι μόνο πολιτική αλλαγή -αυτή δεν φτάνει-, αλλά χρειάζονται και ρήξεις με κατεστημένες νοοτροπίες και συμπεριφορές, ρήξεις που αυτή η Κυβέρνηση επικαλέστηκε για να πάρει την εξουσία και όχι μόνο δεν τις πραγματοποίησε, αλλά συντήρησε και διεύρυνε τις νοοτροπίες που καταδίκαζε.

Όμως, η πολιτική αλλαγή και η εθνική συνεννόηση είναι ο μόνος δρόμος για την υπέρβαση των σημερινών αδιεξόδων. Επιβάλλεται να γίνει όχι σήμερα, όχι τώρα, αλλά χθες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο τώρα τον έχει ο Κοινοβουλευτικός Εκπρόσωπος του ΣΥΡΙΖΑ κ. Ξυδάκης.

**ΝΙΚΟΛΑΟΣ ΞΥΔΑΚΗΣ:** Ευχαριστώ πολύ, κυρία Πρόεδρε και ευχαριστώ και τους συναδέλφους που παρέστησαν σήμερα στην εναρκτήρια συνεδρίαση του Γ΄ Θερινού Τμήματος και τους συναδέλφους Κοινοβουλευτικούς Εκπροσώπους μεταξύ άλλων για τις αφορμές και τα ερωτήματα τα οποία απηύθυναν και στο Τμήμα και σε μένα προσωπικά. Θα πρέπει να συνεχίσουμε αυτόν τον διάλογο.

Ο κ. Θεοχαρόπουλος και ο κ. Τζαβάρας είχαν κάποιες ενστάσεις για την παρουσία του Πρωθυπουργού σήμερα στο Συμβούλιο της Ευρώπης ενώπιον των Βουλευτών. Δεν κατάλαβα ακριβώς τις ενστάσεις κυρίως του κ. Τζαβάρα, διότι δείχνουν μία αγνόηση της πολιτικής κατάστασης στην Ευρώπη αυτή τη στιγμή.

Ο Αλέξης Τσίπρας ασφαλώς και πρωτίστως μιλά ως Πρωθυπουργός μιας χώρας πληγωμένης που βγαίνει από την κρίση ενώπιον των Ευρωπαίων ομολόγων Βουλευτών εκπροσώπων των ευρωπαϊκών λαών. Μιλά γι’ αυτήν την πολύχρονη περιπέτεια και για το πώς προσπαθεί να ορθοποδήσει μετά την τυπική λήξη του μνημονιακού καταναγκασμού που μας έβαλαν οι Ευρωπαίοι εταίροι δανειστές. Υπάρχει κι αυτό το ενδιαφέρον, αυτή η αντίφαση, η θεμελιώδης αντινομία στον πυρήνα της Ευρωπαϊκής Ένωσης, όπου η εταιρεία, η συντροφία της Ευρώπης μπορεί να γίνει και φυλακή. Έγινε για την Ελλάδα, για την Πορτογαλία, για την Ιρλανδία, για την Κύπρο.

Πόνεσαν οι λαοί, κύριε Τζαβάρα. Δεν ευχαριστήθηκαν.

Επίσης, όμως, ο Έλληνας Πρωθυπουργός τυχαίνει να είναι ο ηγέτης της ελληνικής Αριστεράς και ίσως η πιο προβεβλημένη εν εξουσία προσωπικότητα της Ευρωπαϊκής Αριστεράς. Σας θυμίζω ότι στην Ευρώπη κυβερνήσεις Αριστεράς υπάρχουν μόνο στην Ελλάδα και στην Πορτογαλία. Υπάρχει ο μεγάλος συνασπισμός, το φάντασμα του μεγάλου SPD, του μεγαλύτερου κόμματος της Αριστεράς τον 19ο και τον 20ο αιώνα, το οποίο σύρεται πίσω από την κ. Μέρκελ. Σύρεται και η κ. Μέρκελ πίσω από το AfD.

Κύριε Τζαβάρα, χάνετε τη μεγάλη εικόνα. Αυτή τη στιγμή, η μεγάλη αγωνία στον δημοκρατικό κόσμο, στη δημοκρατική Ευρώπη, στη σοσιαλδημοκρατική, την κεντροαριστερή, την αριστερή δημοκρατική Ευρώπη, στη ρεπουμπλικανική συντηρητική Ευρώπη είναι η αγωνία για την άνοδο του νεοφασισμού. Αυτό πού το πάτε; Το έχετε καταλάβει; Ο Τσίπρας μιλάει εκ μέρους της δημοκρατικής Αριστεράς, της δημοκρατικής Ευρώπης έναντι των Κουρτς, Όρμπαν, των νεοφασιστών που ανεβαίνουν στη Σουηδία, των νεοφασιστών που αλωνίζουν στην Ολλανδία, στην Αυστρία, στην Ιταλία πλάι μας και των νεοφασιστών που είναι υπόδικοι και υποψήφιοι κατάδικοι στην Ελλάδα. Βάλτε αυτό στον λογαριασμό σας.

Βάλτε το κι εσείς, κύριε Θεοχαρόπουλε, διότι εκπροσωπείτε το κόμμα της Δημοκρατικής Αριστεράς εν τέλει και όχι το κόμμα της απολιτικής νεοφιλελεύθερης «governance», ένα τίποτα, τραπεζίτες και τεχνοκράτες να κυβερνούν τις χώρες χωρίς πολιτική νομιμοποίηση. Σκεφτείτε το αυτό, διότι αυτό διακυβεύεται. Και σήμερα, η πολιτική ομιλία του κ. Τσίπρα μπορεί να έχει και προσωπικά χαρακτηριστικά, καθώς ήταν και ένα είδος προσωπικής δικαίωσης, διότι ήταν ο παρίας της Ευρώπης το 2015 και τώρα είναι ένας ηγέτης ο οποίος σήκωσε τον λαό του στην πλάτη του και συνομιλεί με τους άλλους Ευρωπαίους ηγέτες και Πρωθυπουργούς. Πόσοι απ’ αυτούς που ήταν τον Γενάρη του 2015 είναι τώρα στο Ευρωπαϊκό Συμβούλιο ηγετών; Ο Γιουνκέρ, ο οποίος αναγνώρισε τον Τσίπρα, απέρχεται. Ο Ρέντσι που τον στήριξε, εξαφανίστηκε στην Ιταλία. Έχουν γίνει πολλά πράγματα.

Όμως, στη σημερινή ομιλία του κ. Τσίπρα θέλω να κρατήσετε αυτό. Είναι 11η Σεπτεμβρίου. Ο Τσίπρας έκανε μία υπόμνηση στον Σαλβαδόρ Αλιέντε, στη μεγάλη προσωπικότητα της σοσιαλιστικής φαντασίας των μεγάλων ηττημένων που αφήνουν παρακαταθήκες νίκης. Ο δικός σας συνάδελφος έκανε υπόμνηση στον Πινοσέτ, σ’ αυτόν που πετούσε τους ανθρώπους από τα ελικόπτερα.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Τι σχέση έχει αυτό τώρα; Ελάτε τώρα!

**ΝΙΚΟΛΑΟΣ ΞΥΔΑΚΗΣ:** Από άγνοια; Από κουταμάρα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σοβαρευτείτε τώρα!

**ΝΙΚΟΛΑΟΣ ΞΥΔΑΚΗΣ:** Στην πολιτική μετρούν όλα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τι σχέση έχει τώρα μ’ αυτό; Σταματήστε, επιτέλους! Τόσο πολύ έχετε σαλέψει;

**ΝΙΚΟΛΑΟΣ ΞΥΔΑΚΗΣ:** Κύριε Τζαβάρα, να τα πείτε στον συνάδελφό σας αυτά. Εγώ δεν σας διέκοψα. Να είστε πιο κόσμιος.

Κυρία Πρόεδρε, προστατέψτε με γιατί ο κόσμιος κ. Τζαβάρας με διακόπτει.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Συγγνώμη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν χρειάζεται προστασία εδώ.

**ΝΙΚΟΛΑΟΣ ΞΥΔΑΚΗΣ:** Είπατε και κάτι άλλα περί δικτατορίας και φιλελευθερισμού. Η παράδοση της Αριστεράς στον ΣΥΡΙΖΑ και της Ανανεωτικής Αριστεράς είναι παράδοση η οποία αναδεικνύεται από τη σύγκρουση με τον σταλινισμό, από τη σύγκρουση με τον κρατισμό.

Γεννιέται το ’68, μαζί με τη σοβιετική εισβολή στην Πράγα. Γεννιέται από μια σύγκρουση για την εθνική και ευρωπαϊκή φύση του κομμουνισμού. Γεννιέται μαζί με τα κινήματα του ευρωκομμουνισμού. Γεννιέται με τις μεγάλες ιδέες, τις μεγάλες φαντασίες οι οποίες δεν υλοποιήθηκαν, αλλά γονιμοποίησαν την ευρωπαϊκή σκέψη, την πολιτική σκέψη. Γεννιέται με τις μεγάλες ιδέες του Ενρίκο Μπερλινγκουέρ, του Λούτσιο Μάγκρι, της Λουτσιάνα Καστελίνα. Ήμασταν προχθές μαζί στη Σύρο και συζητούσαμε για αυτά τα θέματα.

Αυτές είναι οι παραδόσεις της ελληνικής ανανεωτικής Αριστεράς και με αυτές μπόλιασε την ελληνική πολιτική ζωή και την ελληνική πολιτική σκέψη. Τα γνωρίζετε αυτά. Αυτό όμως που μάλλον δεν γνωρίζετε ή μάλλον σας ξεφεύγει, σας διαφεύγει, είναι ότι η παράδοση του βάρβαρου πελατειασμού και του βάρβαρου κρατισμού είναι η παράδοση της παρατάξεως της Δεξιάς, όχι μόνο από τα χρόνια του Μεσοπολέμου στη σύγκρουση με τον βενιζελικό εκσυγχρονισμό, αλλά στον μεταπόλεμο, στο μετεμφυλιακό κράτος. Είναι οι χυδαιότητες των πρώην δωσίλογων που γινόντουσαν βουλευτές της ΕΡΕ. Οι «Παπαδόπουλοι» από το Κιλκίς και από τη Δράμα. Εδώ ήταν και τους κατήγγειλαν και οι κεντρώοι Βουλευτές και οι ΕΔΑΐτες. Είναι η χυδαιότης όλης της εργαλειακής χρήσης του κράτους και της δημοκρατικής πολιτείας από μια κομματοκρατορία.

Ο Γιαννακόπουλος και ο Αλέκος Σακελάριος δεν είχαν υπ’ όψιν τους ούτε την ΕΔΑ, ούτε την Αριστερά όταν τη δεκαετία του ’60 έγραφαν τον «Μαυρογιαλούρο». Τα κόμματα την κυβερνώσα ΕΡΑ είχαν υπ’ όψιν τους. Και στα χρόνια της Μεταπολίτευσης, με τη μανία του κρατισμού, για κρατισμό κατηγόρησαν τον Κωνσταντίνο Καραμανλή και τον Αναστάση Παπαληγούρα που κρατικοποιούσαν τις εταιρείες του Ανδρεάδη τη μία πίσω από την άλλη.

Άρα, όταν αρχίζετε να μιλάτε για κρατισμούς θα πρέπει να κοιτάξετε στον καθρέφτη της δικής σας παρατάξεως. Και αφού κοιτάξετε στον καθρέφτη του κρατισμού, της πελατειακότητας και της εργαλειακής κατάχρησης της δημοκρατικής πολιτείας από τους κομματάρχες και τους φύλαρχους με τις μαγκούρες που μάζευαν ψήφους στα καφενεία των ορεινών χωριών, πάτε να δείτε και στους καθρέφτες της οικογενειοκρατίας, του νεποτισμού της δεύτερης και τρίτης γενιάς, τους υποκόμητες και τους βαρονέτους που παίρνουν τα δαχτυλίδια πάππου προς πάππον και τις εκλογικές πελατείες. Και να δείτε επίσης την παράδοση των χουντικών και των νεοφασιστών οι οποίοι εμφιλοχωρούν όχι μόνο στις παρυφές πλέον, αλλά και στην καρδιά της δικής σας παρατάξεως.

Η δική μας παράταξη, η παράταξη της Αριστεράς, είναι η παράταξη της ελευθερίας, του κοινοτισμού και του ελευθέρως σκέπτεσθαι. Έχει πληρώσει με αίμα και από τους ολοκληρωτισμούς του σταλινισμού και από τους ολοκληρωτισμούς των λεγόμενων «νικητών των εμφυλίων συρράξεων». Διδάγματα περί αγώνων ελευθερίας δεν θα κάνετε στην Αριστερά και μάλιστα στην ανανεωτική Αριστερά!

Ευχαριστώ για τις αφορμές που μου δώσατε για να βάζουμε και μερικά πράγματα στη θέση τους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα τον λόγο έχει ο κ. Παναγιώταρος από τη Χρυσή Αυγή.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κυρία Πρόεδρε.

Σαν σήμερα το 2001 έγινε η τρομοκρατική επίθεση στους Δίδυμους Πύργους στην Αμερική και ήταν η αφορμή για έναν πόλεμο υποτίθεται του δυτικού κόσμου κατά της ισλαμιστικής τρομοκρατίας. Αλλά μάλλον όλα αυτά ήταν υποκριτικά διότι στην πορεία είδαμε ότι δεν κυνηγούσαν επί της ουσίας τους ισλαμιστές, τους τζιχαντιστές, αλλά πολεμούσαν όλους όσους τους κατεδίωκαν και ειδικότερα κάποια συγκεκριμένα κράτη, όπως ήταν το Ιράκ, η Λιβύη, η Συρία, το Ιράν και άλλα, που δεν άφηναν να σηκώσει κεφάλι ο κάθε τζιχαντιστής, ο κάθε ισλαμιστής.

Και γιατί το λέμε αυτό; Διότι αυτές τις ημέρες στη Συρία, στην Ιντλίμπ, επίκειται μια τεράστια μάχη, μια μεγάλη επίθεση απ’ αυτούς που πραγματικά πολεμάνε τους ισλαμιστές και τους τζιχαντιστές και που η Ελλάδα, μαθαίνουμε, το βλέπουμε βέβαια -και φαίνεται και από τις δηλώσεις των αξιωματούχων της εδώ και πολλά χρόνια-, δεν είναι με το μέρος αυτών που θα συνθλίψουν τους ισλαμιστές, αλλά επί της ουσίας είναι με το μέρος αυτών που τους υποστηρίζουν. Στην προκειμένη περίπτωση βλέπουμε με διάφορα προσχήματα οι Ηνωμένες Πολιτείες, το ΝΑΤΟ και ο λοιπός δυτικός κόσμος, ο οποίος έχει πληγεί ανεπανόρθωτα από τους ισλαμιστές, μαζί τους και η Ελλάδα με την φρεγάτα «ΕΛΛΗ», να εμπλέκονται σε δύσκολα, φουρτουνιασμένα νερά.

Την ίδια υποκρισία, βέβαια, βλέπουμε και από την Κυβέρνησή σας. Πόσα λιωμένα «Nike» και «Timberland» είχατε καταναλώσει, λιώσει στις πορείες από και προς την Αμερικάνικη Πρεσβεία όταν φωνάζατε «φονιάδες των λαών, Αμερικάνοι»! Κι όταν η Αστυνομία και τα ΜΑΤ έκαναν τοίχο και σας παρεμπόδιζαν στο να προσεγγίσετε την Πρεσβεία, τους κατονομάζατε ως «μπάτσους, γουρούνια, δολοφόνους» και χρησιμοποιούσατε διάφορα άλλα κοσμητικά επίθετα. Και απ’ όλα αυτά φτάσατε στο σημείο να μετατραπείτε στις πλέον αποτυχημένες πολιτικές, τονίζω, «εταίρες» των πολιτικών σας νταβατζήδων, οι οποίοι πλέον έχουν νέα ονόματα: Ηνωμένες Πολιτείες, Ευρωπαϊκή Ένωση, Γερμανία, Τουρκία. Κι όταν λέμε «αποτυχημένες εταίρες» εννοούμε ότι ούτε καν εισπράττετε κάτι για όλα όσα δίνετε και τα κερατιάτικα τα δίνει ο «νταβατζής» αλλού: στους Σκοπιανούς, στους Τούρκους και οπουδήποτε αλλού.

Είδαμε τις γεωπολιτικές κινήσεις σας, κινήσεις θλιβερές, υποτέλειας, όταν απελάσατε κάποιους Ρώσους, λέτε, διπλωμάτες, διότι τάχα έκαναν παρεμβάσεις στο εσωτερικό της χώρας, ενώ βλέπουμε τον Πρέσβη των Ηνωμένων Πολιτειών να γυροφέρνει οπουδήποτε ανά την ελληνική επικράτεια, να κάνει δηλώσεις, να δίνει οδηγίες, παραινέσεις ή οτιδήποτε άλλο κι αυτό να μη θεωρείται παρέμβαση στα εσωτερικά της χώρας.

Είδαμε για δεύτερη φορά να μη δίνετε βίζα στον Μητροπολίτη της Αγίας Πετρούπολης, ο οποίος ήθελε να πάει στο Άγιο Όρος.

Είδαμε τις απίστευτες παραχωρήσεις σας, που θα είναι και το τέλος σας, στο σκοπιανό, που δώσατε τα πάντα, γη και ύδωρ στους Σκοπιανούς, απλώς και μόνο επειδή σας το είπαν οι νέοι σας πολιτικοί νταβατζήδες. Θα συνεχίσετε να το κάνετε αυτό, γιατί οι παρενέργειες στο σκοπιανό, όπου εμπλέκονται και Αλβανοί, θα συνεχιστούν με τα διάφορα ζητήματα και διενέξεις που έχουμε με τους Αλβανούς.

Θάβετε το βορειοηπειρωτικό ζήτημα και απ’ ό,τι όλα δείχνουν, ετοιμάζεστε να δώσετε, να παραχωρήσετε πολλά δικαιώματα και στους Αλβανούς, στους Τσάμηδες και σ’ όλους αυτούς οι οποίοι εχθρεύονταν την πατρίδα μας για δεκαετίες.

Όσο για τους Τούρκους, βλέπουμε τι συμβαίνει στη Θράκη με τους μουφτήδες, με την αναγνώριση επί της ουσίας της τουρκικής γλώσσας, με το γεγονός ότι αλωνίζουν όσο ποτέ άλλοτε στο παρελθόν οι πράκτορες από το Τουρκικό Προξενείο Κομοτηνής, που θα έπρεπε να το έχετε κλείσει, χθες μάλιστα. Όλα αυτά δείχνουν την υποτέλειά σας και μάλιστα χωρίς κανένα αντάλλαγμα.

Αυτούς λοιπόν τους «φονιάδες των λαών», όπως τους λέγατε, μαζί με τα ΜΑΤ, ζητούσατε -όπως είχε πει και ο κ. Τσίπρας σε μια συνέντευξη στη Μυτιλήνη το 2008 -θα την καταθέσω για τα Πρακτικά- να τους αφοπλίσετε. Ζητούσατε τον αφοπλισμό της Αστυνομίας και την κατάργηση των ΜΑΤ. Απ’ αυτό το σημείο φτάσατε να τους έχετε και τους μεν και τους δε μαζί με τον 6ο Στόλο, με τα drones, με διάφορα αεροσκάφη, με πλοία να σας φυλάνε στη Διεθνή Έκθεση Θεσσαλονίκης από τις ενέργειες, από τις πράξεις «αγάπης» ολόκληρου του ελληνικού λαού, ειδικότερα της Βορείου Ελλάδος, για όσα έχετε κάνει μέχρι τώρα για το λεγόμενο σκοπιανό ζήτημα και να σας προστατεύουν από τις εκδηλώσεις «λατρείας».

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ δεν μπορούμε να μη σχολιάσουμε τα όσα είπε ο κ. Βούτσης, ότι «Δεν υπάρχει μακεδονική γλώσσα. Ποιο είναι το πρόβλημά σας;». Δεν υπάρχει μακεδονική γλώσσα, όπως δεν υπάρχει και θρακική γλώσσα, όπως δεν υπάρχει ηπειρωτική γλώσσα. Υπάρχουν σε ολόκληρη την Ελλάδα τοπικές διάλεκτοι και ιδιώματα. Μακεδονική γλώσσα δεν υπάρχει ούτε από την άλλη πλευρά των συνόρων, γιατί πολύ απλά αυτό το οποίο μιλούν οι Σκοπιανοί, οι οποίοι θέλουν να καπηλευτούν τα πάντα από την ιστορία, την παράδοσή μας και όχι μόνο, αλλά και εδαφικά -γιατί είναι το επόμενο βήμα-, είναι σλαβικά και μόνο σλαβικά και οι ίδιοι το αναγνωρίζουν. Ήταν ατυχέστατη δήλωση και άκρως αντεθνική του Προέδρου της Βουλής.

Ατυχέστατη ήταν και η δήλωση του Πρωθυπουργού κ. Τσίπρα, ο οποίος είπε ότι η Μακεδονία εμπεριέχει γεωγραφικό προσδιορισμό. Αυτό είναι βούτυρο στο ψωμί του αλυτρωτισμού των γειτόνων μας. Είναι κάτι το οποίο χρησιμοποιούν εδώ και δεκαετίες και μέσω αυτού προσπαθούν να επιτύχουν όλα τα υπόλοιπα.

Δυστυχώς, τα ιδεολογικά αντεθνικά σας κόμπλεξ δεν σας αφήνουν να σκεφτείτε ούτε εθνικά, ούτε λογικά, ούτε γεωπολιτικά, ούτε γεωστρατηγικά. Στη δεδομένη στιγμή οι Σκοπιανοί έχουν απόλυτη ανάγκη την Ελλάδα και τους δίνετε το οk χωρίς κανένα απολύτως αντάλλαγμα για να μπουν στο ΝΑΤΟ ή για άλλους λόγους. Θα μπορούσατε να είχατε λύσει αυτό το ζήτημα με το να επιβάλετε μια ονομασία που δεν θα έπληττε καθόλου την ιστορία και τα συμφέροντα της πατρίδας μας, αλλά δεν το κάνετε αυτό διότι δεν το κατέχετε κιόλας. Από τη στιγμή που δεν έχετε πατριωτισμό και συνείδηση -διεθνιστές είστε άλλωστε και το διαφημίζετε- δεν σας ενδιαφέρουν όλα αυτά. Πολλοί διαδήλωναν προχθές στη Θεσσαλονίκη και τους χαρακτηρίζατε ακροδεξιούς, φασίστες, τραμπούκους. Απ’ ό,τι είδαν όλοι -όχι φυσικά από την ΕΡΤ, αλλά από οπουδήποτε αλλού- εκτός απ’ αυτούς που μπορεί να έβαζαν κάποιες φωτογραφίες πενταετίας, δεκαετίας ή οτιδήποτε άλλο, ήταν ηλικιωμένοι, ηλικιωμένες, οικογένειες, παιδιά, ιερωμένοι. Όλοι αυτοί, λοιπόν, μέχρι τώρα δεν βγήκαν επί της ουσίας στους δρόμους μετά από τριάμισι μνημόνια για να διαμαρτυρηθούν για τις περικοπές των συντάξεων, των μισθών τους, για τον ΕΝΦΙΑ, για οτιδήποτε άλλο, αλλά βγήκαν για τα εθνικά ζητήματα, αυτά που στον σχεδιασμό σας δεν τα είχατε προβλέψει ούτε εσείς, ούτε οι Αμερικανοί πάτρωνές σας, ούτε κανένας άλλος, διότι –επαναλαμβάνουμε- ως διεθνιστές δεν το αντιλαμβάνεστε.

Ακούσαμε πολλές ωραίες δηλώσεις, αλλά πλάκα είχε η δήλωση ενός στελέχους του ΣΥΡΙΖΑ του κ. Τριγάζη. Ο κ. Τριγάζης είπε: «Δεν έχουμε πρόβλημα με όλους τους Αμερικανούς. Υπάρχουν και εργάτες Αμερικάνοι». Αυτούς φέρατε για να κάνετε τα διάφορα deals! Το καταθέτουμε για τα Πρακτικά.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να θυμηθούμε και μία ατάκα του 2014, όταν ο συγκυβερνήτης σας κ. Καμμένος, τουίταρε και διαμαρτυρόταν γιατί κάποιοι τροχονόμοι τού παρεμπόδιζαν την είσοδο προς τη ΔΕΘ. Το καταθέτουμε κι αυτό στα Πρακτικά.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φτάνουμε στην εμφάνιση του Πρωθυπουργού στη Διεθνή Έκθεση Θεσσαλονίκης. Υπήρξε πολύς κόπος, καθυστέρηση, εισπνοές από τόνους χημικών που ρίξατε για όσους βρίσκονταν εντός της ΔΕΘ. Ήταν αυτά που στηλιτεύατε κάποτε, που θέλατε να απαγορέψετε, να καταργήσετε ή οτιδήποτε άλλο. Είδαμε μια παροχολογία, η οποία δεν είχε τέλος. Βέβαια, στη συντριπτική τους πλειοψηφία όλα αυτά τα οποία λέτε, ότι θα επιστρέψετε τα χρωστούμενα σε στρατιωτικούς, δικαστικούς και άλλους, είναι αποφάσεις δικαστηρίων, του Σ.τ.Ε. πιο συγκεκριμένα, τα οποία απλώς είστε υποχρεωμένοι να τα επιστρέψετε. Όσο κουτόχορτο και αν μασάνε πολλοί, ακόμα και αυτοί έχουν αντιληφθεί την απελπισμένη προσπάθειά σας να παρουσιάσετε κάποια πράγματα, που ούτως ή άλλως θα γίνουν, ως έργα και ημέρες της Κυβέρνησής σας.

Το διατυμπανίζετε όλοι, λέγοντας ότι είναι το πρώτο νομοσχέδιο μετά την έξοδό μας από τα μνημόνια και μιλούσατε συνεχώς για την έξοδο από τα μνημόνια, αλλά υπάρχουν οι νόμοι και τα όσα έχετε ψηφίσει τα προηγούμενα έτη, η επιτροπεία και ο έλεγχος για ενενηνταεπτάμισι χρόνια πλέον αυτής της χώρας ή μέχρι την αποπληρωμή του εβδομήντα και πλέον τοις εκατό του χρέους, που τελειωμό δεν έχει. Θα έχουμε συνεχώς τους «νταβατζήδες» πάνω από το κεφάλι μας. Οι μόνιμοι ελεγκτές του ESM για το χρέος θα εγκατασταθούν τώρα πλέον μόνιμα. Ίσως να έρχεται αυτό και πιο φθηνά από το να πηγαινοέρχονται και να πληρώνουμε και τα διάφορα «HILTON». Όλα αυτά, αλλά και η μόνιμη κηδεμονία, άλλα λένε.

Ακούσαμε διάφορα για το ασφαλιστικό και από τον κύριο Πρωθυπουργό και από άλλα στελέχη της Κυβερνήσεώς σας, με πλέον κορυφαίο αυτό που ειπώθηκε προχθές, την ατυχέστατη δήλωση, που σας καθιστά και τη χαρά του κάθε νεκροθάφτη, περί του προσδόκιμου ζωής στα εβδομήντα, σαν να λέτε ότι εντάξει, μετά τα εβδομήντα θα πεθάνουν οι ηλικιωμένοι, οπότε αν κάνουμε κάτι μπακαλίστικους υπολογισμούς, θα ψιλοβγεί το ασφαλιστικό. Βέβαια, εκτός απ’ αυτό το τραγικό που είπατε καθαρά και ξάστερα, είναι και το γεγονός ότι μάλλον ούτε και με απλή αριθμητική δεν καταλαβαίνετε την αποτυχία του συστήματός σας, γιατί θα γίνουν και άλλοι εβδομηντάρηδες και το χειρότερο είναι ότι δεν θα υπάρχουν εικοσάρηδες και τριαντάρηδες για να τροφοδοτούν το ασφαλιστικό σύστημα, πολύ απλά γιατί οι περισσότεροι έφυγαν στο εξωτερικό και δεν θα είναι εδώ πλέον, γιατί δεν υπάρχει ανάπτυξη και δεν υπάρχουν δουλειές με τη δημογραφική κατάρρευσή σας και ούτε οι νέοι Έλληνες, που θέλετε να φέρετε στην πατρίδα μας, πρόκειται να το αλλάξουν αυτό.

Για τις τράπεζες, που ακούσαμε διάφορα, η δήλωση του Πρωθυπουργού λέει όχι πώς θα τις διευκολύνουμε τεχνητά, αλλά πώς οι τράπεζες θα διευκολύνουν την ιδιωτική πρωτοβουλία. Εμείς έχουμε να κάνουμε δύο σχόλια: Όπως διαβάσαμε και θα το διαβάσατε και εσείς, η Εθνική Τράπεζα θα χρηματοδοτήσει -λέει- τους νέους αγοραστές της ΔΕΣΦΑ. Δηλαδή δεν έχουν λεφτά και θα τους δώσει η Εθνική Τράπεζα από τα ανακεφαλαιοποιημένα χρήματα του ελληνικού λαού. Ωραία ιδιωτική πρωτοβουλία! Μου θυμίζει τον Κοσκωτά που είχε αγοράσει την Τράπεζα Κρήτης χωρίς λεφτά και πήγε μετά και πλήρωσε με τα λεφτά της Τράπεζας. Ωραία επιχειρηματικά deals!

Εδώ βέβαια να δούμε και το πόσο ωραία λειτουργούν οι τράπεζες και για τα νέα δάνεια προς τη Νέα Δημοκρατία, αγαπητοί Βουλευτές της Νέας Δημοκρατίας! Το 2016 τσιμπήσατε άλλα 25 εκατομμύρια ευρώ και τα προσθέσατε στα άλλα 225 εκατομμύρια ευρώ φέσι που έχει φορέσει στον ελληνικό λαό μαζί με τα άλλα διακόσια τόσα εκατομμύρια του ΠΑΣΟΚ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κυρία Πρόεδρε, να χρησιμοποιήσω και τη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίστε.

**ΗΛΙΑΣ ΠΑΝΑΓΙΩΤΑΡΟΣ:** Την ίδια ώρα ο κ. Γεωργιάδης έλεγε ότι έπρεπε να γίνει κούρεμα, να γίνουν διάφορα για να εξαφανιστούν αυτά τα 225 εκατομμύρια ευρώ.

Αντίθετα, η Χρυσή Αυγή παρά το γεγονός ότι δεν έχουμε χρηματοδότηση, δεν έχουμε τίποτε απολύτως, δεν χρωστάμε σε κανέναν, δεν έχουμε δάνεια και είμαστε τρίτη πολιτική δύναμη.

Καυχιέστε για την ανεργία ότι είναι στο 19%, αλλά επιμελώς ξεχνάτε το γεγονός ότι η ημιαπασχόληση πλέον τείνει να γίνει η συντριπτική πλειοψηφία όλων όσων εργάζονται, το γεγονός ότι στην ανεργία δεν καταμετρώνται οι μακροχρόνια άνεργοι και το γεγονός ότι καμμιά τετρακοσαριά χιλιάδες Έλληνες πολίτες έχουν φύγει στο εξωτερικό -ήταν άνεργοι εδώ- και πλέον δεν λογίζονται.

Καλά, όσο για την ανάπτυξη, σε άλλη συζήτηση θα καταθέσουμε τις προτάσεις της Χρυσής Αυγής τις οποίες, κύριε Παππά, δεν θα τις ακούσετε σήμερα το βράδυ από τη ΔΕΘ όπου θα κάνει την ομιλία του ο κ. Μιχαλολιάκος, γιατί από ό,τι φαίνεται για μια ακόμα φορά η ΕΡΤ, που την πληρώνουν όλοι οι Έλληνες πολίτες, δεν θα παίξει την ομιλία του κ. Μιχαλολιάκου, με διάφορα προσχήματα και διάφορες δικαιολογίες.

Όσο για τη Νέα Δημοκρατία, θα πάει ο κ. Μητσοτάκης στη ΔΕΘ και θα υποσχεθεί και αυτός λαγούς με πετραχήλια. Λέει «θα σας μειώσουμε, όταν και εάν και εφόσον». Ακούσαμε τον κ. Τζαβάρα να λέει ότι είναι το κόμμα της ιδιωτικής πρωτοβουλίας. Ναι, με τους εκατοντάδες χιλιάδες διορισμούς που έκανε όλα αυτά τα χρόνια ή με τους διαγωνισμούς που κάνατε για να ξεπουλήσετε την περιουσία του ελληνικού λαού και διαγωνισμούς με έναν μόνο ενδιαφερόμενο, σαν να είμαστε η Βόρεια Κορέα. Ωραία ιδιωτική πρωτοβουλία, κύριοι της Νέας Δημοκρατίας, είτε έχει να κάνει με το Ελληνικό, είτε έχει να κάνει με την «COSCO», είτε έχει να κάνει με τη «FRAPPORT», είτε έχει να κάνει με τα τρένα είτε με οτιδήποτε άλλο! Και μην ξεχάσουμε βέβαια, καθώς μιλάτε για ιδιωτική πρωτοβουλία, τους καλύτερους επενδυτές σας, τους μικροομολογιούχους, που με το PSI τούς στείλατε στον αγύριστο, στον τάφο, τους ξεφτιλίσατε.

Είπατε ότι είστε και το κόμμα της δικαιοσύνης. Να θυμηθούμε, βέβαια, το ωραίο κόμμα δικαιοσύνης που ήσασταν με τον «Παναθηναϊκάκια» που έπαιρνε τηλέφωνο ή τον Σαμαρά που έπαιρνε τηλέφωνο τον «Παναθηναϊκάκια» για να στείλουν στη φυλακή τους Βουλευτές της Χρυσής Αυγής ή με τον ίδιο τον Μπάμπη που έπαιρνε την προϊσταμένη των Πρωτοδικών για τον κ. Μιχαλολιάκο μην τυχόν και δεν τον προφυλακίσει και όλα αυτά.

Για να μην πούμε για το «μακεδονικό» όπου εύχεστε να το περάσει η σημερινή Πλειοψηφία και να μην πέσει αυτή η καυτή πατάτα στα χέρια σας, διότι τότε τελειώσατε.

Για το νομοσχέδιο είπε ο εισηγητής μας ό,τι ήταν να πει. Θα τελειώσω με τα όσα είπε σήμερα το πρωί στην Ευρωβουλή ο κ. Τσίπρας όπου έκρουε τον κώδωνα του κινδύνου, του νεοφασισμού, του ρατσισμού, της ξενοφοβίας, του εθνικισμού και οτιδήποτε άλλου. Δεν μπορούν να αντιληφθούν πλέον όλοι αυτοί οι κύριοι στην Ευρώπη ότι εσείς, μαζί και οι της Νέας Δημοκρατίας, -γιατί είστε οι δύο όψεις του ίδιου αποτυχημένου, ξοφλημένου νομίσματος-, η Ευρώπη των τραπεζιτών, των απάτριδων, των ΜΚΟ, των τοκογλύφων, τελειώνει. Η Ευρώπη των λαών και των πατρίδων έρχεται!

Ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελευταίος ομιλητής είναι ο κ. Καραθανασόπουλος, Κοινοβουλευτικός Εκπρόσωπος από το ΚΚΕ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Τελικά σηκώνεται κουρνιαχτός σε αυτήν την Αίθουσα και θα σηκώνετε κουρνιαχτός γιατί όσο περισσότερο θα μοιάζετε Νέα Δημοκρατία και ΣΥΡΙΖΑ κατά κύριο λόγο- τόσο περισσότερο θα φωνάζετε. Και εάν αυτή η εκτίμηση του ΚΚΕ είναι υπερβολική, ας δούμε και τα συγκεκριμένα και να μη μιλάμε γενικόλογα.

Κατ’ αρχάς για το νομοσχέδιο, δεν υπάρχουν συγκεκριμένες διαφορές, αλλά και συνολικότερα για τη λογική και την τακτική την οποία ακολουθεί η Κυβέρνηση στο τηλεοπτικό τοπίο για παράδειγμα.

Τι έκανε η Κυβέρνηση για το τηλεοπτικό τοπίο; Ξαναμοίρασμα της «πίτας», για να στηρίξει συγκεκριμένους επιχειρηματικούς ομίλους ενδεχομένως, για να διαμορφώσει ένα πιο ευνοϊκό περιβάλλον, για να διευκολύνει τις συμπράξεις ανάμεσα στους επιχειρηματικούς ομίλους και από την άλλη μεριά, βεβαίως, για να διαμορφώσει μια κρατική ΕΡΤ η οποία θα αποτελεί λιβανιστήρι της κάθε Κυβέρνησης και της σημερινής σήμερα και αύριο της αυριανής.

Από αυτήν την άποψη, έχουμε αναδιαμόρφωση και ξαναμοίρασμα της «πίτας» στο τηλεοπτικό τοπίο, αλλά και από την άλλη μεριά, εφόσον προχώρησε ο διαγωνισμός για τις άδειες, στήριξη των επιχειρήσεων που δραστηριοποιούνται στις τηλεοράσεις και μάλιστα στήριξη με έναν πρωτοφανή τρόπο. Δεν μειώσατε τον φόρο διαφήμισης από το 20% στο 5%; Τι σημαίνει αυτό πρακτικά; Ότι θα τους δώσετε πίσω πολλαπλάσια στη δεκαετία από αυτά που θα σας δώσουν για τις άδειες. Αν δεν είναι αυτό ενίσχυση από την πίσω πόρτα των καναλαρχών, τους οποίους πριν φωνάζατε, τότε τι άλλο μπορεί να θεωρηθεί ότι είναι;

Όπως επίσης, οι επιδοτήσεις που με τη συγκεκριμένη τροπολογία φέρνετε για τις οπτικοακουστικές παραγωγές, ακόμα δηλαδή μεγαλύτερες επιδοτήσεις. Και βεβαίως δεν μιλάμε για τους καλλιτέχνες και τους δημιουργούς, αλλά για τις εταιρείες που εκμεταλλεύονται το έργο των δημιουργών και των καλλιτεχνών, αυτές επιδοτούνται. Επιδοτείτε δηλαδή και στηρίζετε τις εταιρείες παραγωγής και όχι βεβαίως τους δημιουργούς και τους καλλιτέχνες.

Βεβαίως, το συγκεκριμένο νομοσχέδιο δεν κάνει τίποτε άλλο παρά να είναι το τυράκι στη φάκα, τα 110 ευρώ. Και η φάκα ποια είναι; Η πελατεία που ετοιμάζει για τις τετρακόσιες ή πεντακόσιες χιλιάδες, όσοι είναι αυτοί, που είναι σήμερα αποκλεισμένοι από το να μπορούν να παρακολουθούν την τηλεόραση. Τους ετοιμάζετε ως πελατεία για τους παρόχους οι οποίοι θα προχωρήσουν στο επόμενο διάστημα. Αυτές, λοιπόν, είναι οι στρατηγικές σας επιλογές, το πώς θα στηρίξετε επί της ουσίας τα επιχειρηματικά συμφέροντα.

Η επόμενη μέρα, την οποία εξήγγειλε ο κύριος Πρωθυπουργός και με επίσημο τρόπο από τη Διεθνή Έκθεση Θεσσαλονίκης, δεν αλλάζει για τους εργαζόμενους και τα λαϊκά στρώματα από την προηγούμενη μέρα. Για παράδειγμα, μπορεί τυπικά να τελείωσαν τα μνημόνια, αλλά τα μνημόνια βαραίνουν τον ελληνικό λαό και τους εργαζόμενους. Όλοι οι μνημονιακοί νόμοι ισχύουν. Κανένας αντεργατικός, αντιλαϊκός μνημονιακός νόμος δεν έχει αλλάξει. Σε ισχύ παραμένουν ακόμη τα προνομοθετημένα αντιλαϊκά μέτρα, για τη νέα μείωση των συντάξεων, για τη νέα μείωση του αφορολόγητου και πάνω από όλα σε ισχύ παραμένουν τα ματωμένα πρωτογενή πλεονάσματα μέχρι τουλάχιστον το 2060, τα οποία ακριβώς και σηματοδοτούν τον χαρακτήρα της αντιλαϊκής επίθεσης η οποία θα κλιμακωθεί, όπως επίσης και η ενισχυμένη εποπτεία όσον αφορά το κατά πόσον η Κυβέρνηση εκπληρώνει τους στόχους και τις δεσμεύσεις. Άλλωστε, η χθεσινή δήλωση του κ. Ρέγκλινγκ δεν αφήνει κανένα απολύτως ενδοιασμό.

Ο κύριος Πρωθυπουργός τι τόνισε στη ΔΕΘ -και όχι μόνο στη ΔΕΘ- αλλά και σήμερα στο Ευρωπαϊκό Κοινοβούλιο; Ότι θα συνεχίσουμε και θα τηρήσουμε τις δεσμεύσεις και τις συμφωνίες, τις οποίες έχουμε αναλάβει απέναντι στους δανειστές, την Ευρωπαϊκή Ένωση, το Διεθνές Νομισματικό Ταμείο και τους λοιπούς.

Αυτές οι μεταρρυθμίσεις, οι καπιταλιστικές αναδιαρθρώσεις, επί της ουσίας δεν κάνουν τίποτε άλλο, παρά να δημιουργούν αυτό, το οποίο τόνισε ο κύριος Πρωθυπουργός στη Διεθνή Έκθεση της Θεσσαλονίκης: ένα ακόμα πιο ευνοϊκό περιβάλλον για τους επιχειρηματικούς ομίλους. Τι σημαίνει ακόμα πιο ευνοϊκό επιχειρηματικό περιβάλλον; Ότι θα πρέπει να θωρακιστεί η ανταγωνιστικότητα των ελληνικών επιχειρήσεων. Πώς τη θωρακίζετε; Με φοροαπαλλαγές, μειώσεις της φορολογίας των επιχειρήσεων και μάλιστα, με προκλητικό και σκανδαλώδη τρόπο, από το υπερπλεόνασμα –λέτε- των δημοσιονομικών εσόδων.

Ποιοι καταβάλλουν αυτό το υπερπλεόνασμα; Οι εργαζόμενοι, οι συνταξιούχοι, τα λαϊκά στρώματα. Και κάνετε μια αναδιανομή από τους λιγότερο φτωχούς, προς όφελος των πλουσίων, προς όφελος των κεφαλαιοκρατών, μέσα από αυτή τη διαδικασία. Μια τέτοια ταξική, βαθιά αντιλαϊκή πολιτική κάνετε, μέσα από τις επιδοτήσεις, τις αυξημένες επιδοτήσεις που δίνετε στους επιχειρηματίες και στα επενδυτικά τους σχέδια -η τροπολογία στην οποία αναφέρθηκα πριν δεν χωράει καμμία αμφισβήτηση- μέσα από τη δημιουργία και τη διαμόρφωση νέων πεδίων δράσης για το μεγάλο κεφάλαιο και το υπερσυσσωρευμένο κεφάλαιο, το οποίο υπάρχει, μέσα από τις ιδιωτικοποιήσεις, όπου βεβαίως πουλάτε πολύ φθηνά, για να μπορέσει ακριβώς να διασφαλιστεί και να θωρακιστεί η κερδοφορία.

Ο βασικός, παράγοντας όμως, θωράκισης της ανταγωνιστικότητας των επιχειρηματικών ομίλων είναι η αύξηση της εκμετάλλευσης των εργαζόμενων. Κι αυτά τα οποία λέει ο Πρωθυπουργός περί ανάκτησης της εργασίας αποτελούν «άδειο πουκάμισο» και μια τεράστια κοροϊδία για την ίδια την εργατική τάξη.

Γιατί αποτελούν «άδειο πουκάμισο»; Γιατί έχετε διατηρήσει και διατηρείτε όλο το αντεργατικό πλαίσιο, το οποίο διαμόρφωσε η Νέα Δημοκρατία με το ΠΑΣΟΚ –όλο, δεν αλλάξατε τίποτε- το οποίο διαμόρφωσε συνθήκες εργασιακής ζούγκλας, ενίσχυσε ακόμη περισσότερο την εργοδοτική αυθαιρεσία και τρομοκρατία στους χώρους δουλειάς. Και όπου όλα αυτά δεν χτυπάνε το εργατικό κίνημα, υπάρχει ο πέλεκυς της δικαιοσύνης. Κάθε απεργία ή σχεδόν κάθε απεργία κηρύσσεται παράνομη και καταχρηστική.

Και όχι μόνο διατηρήσατε αυτό το συγκεκριμένο αντεργατικό νομικό πλαίσιο, αλλά το ενισχύσατε περαιτέρω. Πώς το ενισχύσατε; Το ενισχύσατε, πρώτον, μέσα από τις αντιδραστικές ανατροπές στο ασφαλιστικό σύστημα, όπου επί της ουσίας καταργήσατε τον κοινωνικό χαρακτήρα της ασφάλισης, και, δεύτερον, μέσα από τα μεγαλύτερα εμπόδια που βάζετε στην κήρυξη της απεργίας. Να, λοιπόν, πώς θωρακίζετε ακόμη περισσότερο τους επιχειρηματικούς ομίλους!

Και τώρα, ότανέχετε κάνει δικό σας, έχετε υιοθετήσει τον «νόμο Βρούτση», που αποτελεί το απαύγασμα των αντεργατικών νόμων, -δεν υπάρχει πιο αντεργατικό μέτρο από τον «νόμο Βρούτση»- τι λέτε; Λέτε ότι θα καθορίζεται με κυβερνητική απόφαση ο κατώτερος μισθός. Άρα, τη διαπραγμάτευση, η οποία έρχεται ανάμεσα στους εργαζόμενους και στους εργοδότες, που είναι αποτέλεσμα σκληρής διαπάλης, ταξικής και αγωνιστικής δράσης των εργαζόμενων για τον καθορισμό του κατώτερου μισθού, την πετάτε στο καλάθι των αχρήστων.

Η Κυβέρνηση, με κριτήρια συγκεκριμένα, θα καθορίζει τον κατώτερο μισθό. Ποια θα είναι αυτά τα κριτήρια; Πρώτον, διασφάλιση της ανταγωνιστικότητας, άρα της καπιταλιστικής κερδοφορίας και, δεύτερον, επίπεδο ανεργίας. Όσο πιο ψηλά είναι η ανεργία, τόσο χαμηλότεροι οι μισθοί, λες και φταίνε οι μισθοί για τους ανέργους, αθωώνοντας έτσι τους εργοδότες, που επί της ουσίας, είναι δικές τους επιλογές να κλείνουν τις επιχειρήσεις και να τις μεταφέρουν αλλού για να κερδίζουν. Με αυτόν τον τρόπο, επί της ουσίας, συκοφαντείτε το εργατικό κίνημα, όταν ζητά αυξήσεις των μισθών.

Έτσι, λοιπόν, όποιες προσαρμογές και αν κάνετε στον κατώτερο μισθό από 1-1-2019 -ήδη σπεύσατε να δηλώσετε, για να μην τρομάξετε τους εργοδότες, ότι θα μειώσετε ταυτόχρονα τις ασφαλιστικές εισφορές για τους νέους εργαζόμενους, 50% και 100% για δύο χρόνια- από τη μία τσέπη, υποτίθεται, θα δώσουν, αλλά από την άλλη θα πάρουν περισσότερα. Είναι άμεση στήριξη της επιχειρηματικής δράσης.

Το ίδιο έχει να κάνει και με τις κλαδικές συμβάσεις. Η περίφημη επεκτατικότητα των κλαδικών συμβάσεων, όταν η μεγάλη πλειοψηφία των κλάδων έχει κλαδικές συμβάσεις. Γιατί δεν έχει; Γιατί είναι δημιούργημα του νομοθετικού πλαισίου, που το αφήνετε ανέπαφο και όταν οι εργοδότες δεν προσέρχονται στις συζητήσεις. Δεύτερον, όταν επαφίεται στην καλή διάθεση των εργοδοτών, αν καταθέσουν οι εργοδότες μητρώο, για να φανεί το 50% συν ένα. Γιατί αν δεν έχει το 50% συν ένα, δεν επεκτείνεται.

Από την άλλη μεριά, όμως, είναι γνωστό ότι όποιες κλαδικές συμβάσεις υπάρχουν -με κορυφαίο το παράδειγμα του τουρισμού, όπου υπάρχει κλαδική σύμβαση και δεν εφαρμόζεται παρά σε ελάχιστα ξενοδοχεία- τι είναι; Δεν καλύπτουν όλους αυτούς, οι οποίοι είναι εποχικά, ευκαιριακά εργαζόμενοι με την ευέλικτη μορφή εργασίας. Στον τουρισμό υπάρχουν δεκατέσσερις διαφορετικές συμβάσεις εργασίας. Αποτελεί το εργαστήρι της ευελιξίας στην αγορά εργασίας και κάθε τόσο η φαντασία τους οργιάζει.

Άρα, λοιπόν, δεν καλύπτονται ούτε οι μερικά απασχολούμενοι ούτε οι απασχολούμενοι με διάφορες ευέλικτες μορφές απασχόλησης ούτε οι συμβασιούχοι χρόνου-έργου ούτε πολύ περισσότερο, οι ενοικιαζόμενοι εργαζόμενοι, που όλες αυτές οι κατηγορίες αποτελούν ένα πολύ μεγάλο κομμάτι του εργατικού δυναμικού. Ούτε από τον κατώτερο μισθό καλύπτονται ούτε από την κλαδική σύμβαση καλύπτονται. Όταν, για παράδειγμα, το 50% των νέων εργαζόμενων είναι μερικά απασχολούμενοι και αμείβονται τον με 378 ευρώ το μήνα, μεικτά. Αυτή είναι η πραγματικότητα, την οποία βιώνουν.

Από αυτή την άποψη, λοιπόν, είναι φανερό ότι με την επίθεση, την οποία κάνετε απέναντι στην εργατική τάξη θέλετε να θωρακίσετε και την ανταγωνιστικότητά των επιχειρηματικών ομίλων. Ο μόνος τρόπος και για την καπιταλιστική ανάπτυξη και για τη θωράκιση είναι να υπάρχει ένα προαπαιτούμενο.

Ποιο είναι το ένα και μοναδικό, βασικό προαπαιτούμενο; Ένα φθηνό, ευέλικτο, αναλώσιμο εργατικό δυναμικό, χωρίς δικαιώματα. Για να είμαστε καθαροί, η όποια βελτίωση της θέσης της εργατικής τάξης, η όποια ανάκτηση των απωλειών δεν θα προέλθει από καμμία καλή διάθεση της Κυβέρνησης, της όποιας κυβέρνησης, αλλά θα προέλθει μόνο μέσα από τη δική τους πάλη, από την κλιμάκωση των αγώνων, από την ενίσχυση του ταξικού προσανατολισμού, βάζοντας στο επίκεντρο τον πραγματικό αντίπαλο.

Γιατί, όπως είπα και στην αρχή, όσο περισσότερο μοιάζετε μεταξύ σας, τόσο περισσότερο θα φωνάζετε και θα τσακώνεστε. Από τη μία μεριά η Νέα Δημοκρατία βγάζει όλο της το μίσος απέναντι στην εργατική τάξη, απέναντι στα δικαιώματα των εργαζόμενων, απέναντι στις διεκδικήσεις της εργατικής τάξης. Ακολουθεί, βεβαίως, και το ΠΑΣΟΚ σε αυτήν την κατηφόρα. Τι θέλει να κάνει; Θέλει, βεβαίως, σε συνδυασμό με τη δική σας προπαγάνδα να μειώσει τις απαιτήσεις της εργατικής τάξης, να καλεί τους εργαζόμενους και τα λαϊκά στρώματα να βολεύονται με τα διάφορα ψίχουλα, να μην διεκδικούν, να μην απαιτούν. Γι’ αυτό ακριβώς και συκοφαντείτε το εργατικό κίνημα.

Δεύτερον, είναι μια βολική για εσάς αντιπαράθεση. Και οι χαρακτηρισμοί περί χούντας κ.λπ. καλό σας κάνουν και σας δίνουν χαρακτηριστικά, τα οποία δεν έχετε. Όπως, για παράδειγμα, ότι είστε κομμουνιστές. Εάν είναι δυνατόν! Εσείς έχετε διακόψει με τον κομμουνισμό εδώ και δεκαετίες. Και μάλιστα, ήταν συνειδητή επιλογή να διακόψετε με τον κομμουνισμό. Στην αρχή μετατραπήκατε σε ένα ευρωκομμουνιστικό κόμμα –υποτίθεται- για να μπερδεύτε τον κόσμο, συκοφαντώντας, όμως, τη Σοβιετική Ένωση και το κομμουνιστικό κίνημα. Και όταν αυτό ανατράπηκε, δεν διστάσατε να ποδοπατήσετε σύμβολα, ιδανικά και οράματα και να τα πετάξετε στο καλάθι των αχρήστων. Μάλιστα, για να έχετε και τη στήριξη των διαφόρων ιμπεριαλιστών. Και σήμερα αυτή την στήριξη την ανταποδίδετε, πλουσιοπάροχα, γινόμενοι σημαιοφόροι των Αμερικάνων και του ΝΑΤΟ στην περιοχή. Μιλάω για την Κυβέρνηση Τσίπρα, η οποία μάλιστα αποκάλεσε τον Τράμπ, τον Πρόεδρο των Ηνωμένων Πολιτειών, «διαβολικά καλό».

Και απ’ αυτήν την άποψη, συκοφαντούν με αυτήν την κριτική που σας κάνουν περί κομμουνιστών και το κομμουνιστικό κίνημα και το ΚΚΕ, που είναι ο πραγματικός αντίπαλος. Και μάλιστα, σήμερα ο κυβερνητικός σας εκπρόσωπος, για να δώσει ακόμη μία φορά διαπιστευτήρια, τι έκανε; Έφερε πάλι στην επικαιρότητα την αντιδραστική θεωρία της Ευρωπαϊκής Ένωσης περί δύο άκρων, μιλώντας περί ολοκληρωτισμών. Εκεί σας κατάντησε το κυνήγι του να γίνετε αρεστοί από την αστική τάξη και τους διαφόρους εκπροσώπους των ιμπεριαλιστικών οργανισμών, να αναμασάτε δηλαδή την κατεξοχήν ιμπεριαλιστική θεωρία «περί δύο άκρων». Απ’ αυτήν την άποψη, λοιπόν, είναι βολική η αντιπαράθεση, όχι μόνο γι’ αυτά, αλλά και γιατί σας πιέζουν να φέρετε πιο γρήγορα τις αντιδραστικές μεταρρυθμίσεις.

Βγήκε πριν από λίγο ο Κοινοβουλευτικός Εκπρόσωπος του ΠΑΣΟΚ, του ΚΙΝΑΛ, όπως το λένε σήμερα, κ. Θεοχαρόπουλος και είπε να επανέλθει στην αγορά εργασίας το ευρωπαϊκό κεκτημένο. Θα μας πείτε ποιο είναι το ευρωπαϊκό κεκτημένο; Είναι τα μέτρα Σρέντερ στις αρχές της δεκαετίας του 2000; Είναι μήπως τα μέτρα που παίρνει σήμερα ο φίλος σας ο Μακρόν στην Γαλλία; Είναι μήπως τα αντεργατικά μέτρα στην Ιταλία ή στην Ολλανδία; Αυτά αντιγράφετε και εφαρμόζετε και εδώ, στην Ελλάδα. Αυτό είναι το ευρωπαϊκό κεκτημένο, η ανασφάλεια στην εργασία και οι φθηνοί εργαζόμενοι.

Και απ’ αυτήν την άποψη, δεν μας έκανε εντύπωση η ομιλία του κ. Τσίπρα σήμερα στο Ευρωκοινοβούλιο. Αποτέλεσε μια μνημειώδη ομιλία αθώωσης της Ευρωπαϊκής Ένωσης και της λυκοσυμμαχίας της. Μάλιστα, έφτασε στο σημείο να συκοφαντήσει κάθε κριτική και κάθε φωνή εναντίον της Ευρωπαϊκής Ένωσης, τσουβαλιάζοντας την κριτική των κομμουνιστών με τις ακροδεξιές ομάδες και τα «γκρουπούσκουλα», που αποτελούν άλλωστε και επιλογές του ίδιου του συστήματος, για να τα χρησιμοποιήσουν την κατάλληλη στιγμή.

Απ’ αυτή την άποψη, λοιπόν, είναι φανερό, κυρίες και κύριοι, κυρία Πρόεδρε -και ευχαριστώ για τον παραπάνω χρόνο που μου δώσατε- ότι ο λαός δεν πρόκειται να δει άσπρη μέρα, εάν δεν φροντίσει να απεγκλωβιστεί από τις μυλόπετρες του συστήματος, εάν δεν φροντίσει να χειραφετηθεί απ’ αυτή την πολιτική και τα συμφέροντα του κεφαλαίου, τα οποία ακριβώς του κάνουν την κάθε μέρα όλο και πιο μαύρη. Και πρέπει απ’ αυτήν άποψη να οργανώσει την πάλη του, να συγκρουστεί με τον πραγματικό αντίπαλο, να εμπιστευθεί και να στηρίξει το ΚΚΕ.

Βεβαίως, για το νομοσχέδιο πολύ πιο αναλυτικά και ολοκληρωμένα μίλησε ο εισηγητής μας και για την αρχή και για τα άρθρα και για τις τροπολογίες. Και θα εκφραστούμε και με την ψήφο μας. Θα ψηφίσουμε «παρών» επί της αρχής. Και στα άρθρα θα τοποθετηθούμε συγκεκριμένα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Θέλει κάποιος από τους αγορητές να δευτερολογήσει; Κανείς.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Έχω μια απλή νομοτεχνική βελτίωση. Στο τέλος του τίτλου του σχεδίου νόμου προστίθεται η φράση «και άλλες διατάξεις».

(Στο σημείο αυτό ο Υπουργός κ. Νικόλαος Παππάς καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(να μπει η σελ. 209)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας και άλλες διατάξεις».

Ερωτάται το Τμήμα: Γίνεται δεκτό το νομοσχέδιο επί της αρχής;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Οι ΑΝΕΛ έχουν κάνει τη δήλωση ότι ψηφίζουν επί της αρχής «ΝΑΙ».

Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων. Οι ΑΝΕΛ έχουν δηλώσει ότι υπερψηφίζουν και επί των άρθρων το νομοσχέδιο.

Ερωτάται το Τμήμα: Γίνεται δεκτό το άρθρο 1 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 2 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 3 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 4 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 5 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 6 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 7 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 8 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 9 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 10 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 11 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 12 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΛΕΩΝΙΔΑΣ ΓΡΗΓΟΡΑΚΟΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 13 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΛΕΩΝΙΔΑΣ ΓΡΗΓΟΡΑΚΟΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 14 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Τμήμα: Γίνεται δεκτό το άρθρο 15 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΛΕΩΝΙΔΑΣ ΓΡΗΓΟΡΑΚΟΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 15 έγινε δεκτό ως έχει κατά πλειοψηφία.

Οι ΑΝΕΛ έχουν δηλώσει ότι ψηφίζουν «ΝΑΙ» και σε όλες τις τροπολογίες.

Ερωτάται το Τμήμα: Γίνεται δεκτή η τροπολογία με γενικό αριθμό 1737 και ειδικό 45 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 1737 και ειδικό 45 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Τμήμα: Γίνεται δεκτή η τροπολογία με γενικό αριθμό 1738 και ειδικό 46 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΛΕΩΝΙΔΑΣ ΓΡΗΓΟΡΑΚΟΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 1738 και ειδικό 46 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Τμήμα: Γίνεται δεκτή η τροπολογία με γενικό αριθμό 1739 και ειδικό 47 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΛΕΩΝΙΔΑΣ ΓΡΗΓΟΡΑΚΟΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 1739 και ειδικό 47 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Τμήμα: Γίνεται δεκτή η τροπολογία με γενικό αριθμό 1740 και ειδικό 48 ως έχει;

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 1740 και ειδικό 48 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Τμήμα: Γίνεται δεκτή η τροπολογία με γενικό αριθμό 1741 και ειδικό 49 ως έχει;

**ΑΝΑΣΤΑΣΙΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 1741 και ειδικό 49 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Τμήμα: Γίνεται δεκτό το ακροτελεύτιο άρθρο;

**ΑΝΑΣΤΑΣΙΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας και άλλες διατάξεις» έγινε δεκτό επί της αρχής και επί των άρθρων.

Ερωτάται το Τμήμα: Γίνεται δεκτό το νομοσχέδιο και στο σύνολο;

**ΑΝΑΣΤΑΣΙΟΣ ΚΑΡΑΝΑΣΤΑΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΡΗΓΟΡΙΟΣ ΨΑΡΙΑΝΟΣ:** Παρών.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 224α)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, παρακαλώ το Τμήμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το Τμήμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Τμήματος και ώρα 15.07΄ λύεται η συνεδρίαση για σήμερα Τρίτη 11 Σεπτεμβρίου 2018 και ώρα 18.00΄, με αντικείμενο εργασιών του Τμήματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**