(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΣΤ΄

Τρίτη 25 Σεπτεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Μ. Γεωργιάδη, σελ.   
3. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, την 21-09-2018: Ποινική δικογραφία που αφορά στον Πρωθυπουργό, Αλέξη Τσίπρα, ποινική δικογραφία που αφορά στους: α) Υπουργό Υγείας, Ανδρέα Ξανθό και β) Αναπληρωτή Υπουργό Υγείας, Παύλο Πολάκη και ποινική δικογραφία που αφορά στους διατελέσαντες Υπουργούς: α) Υπουργό Εθνικής Οικονομίας, Γιάννο Παπαντωνίου, β) Υπουργό Ανάπτυξης, Νικόλαο Χριστοδουλάκη και γ) Υφυπουργό Ανάπτυξης, Αλέξανδρο Καλαφάτη, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Πέμπτης 27 Σεπτεμβρίου 2018, σελ.   
2. Συζήτηση επικαίρων ερωτήσεων:  
 α) Προς τoν Υπουργό Περιβάλλοντος και Ενέργειας, με θέμα: «Εφτακόσια πενήντα εκατομμύρια (750.000.000), ευρώ ο «λογαριασμός» της ανικανότητας του κ. Τσίπρα», σελ.   
 β) Προς τον Υπουργό Υποδομών και Μεταφορών, με θέμα: «Ορατός πλέον ο κίνδυνος να μείνει η Ηλεία εκτός του εθνικού δικτύου των αυτοκινητοδρόμων με βάση τις μεθοδεύσεις της Κυβέρνησης στον πολύπαθο δρόμο Πάτρα-Πύργος», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:  
 α) Οι Υπουργοί Υγείας, Οικονομικών, Περιβάλλοντος και Ενέργειας, οι Αναπληρωτές Υπουργοί Υγείας και Οικονομικών, καθώς και η Υφυπουργός Οικονομικών, κατέθεσαν στις 24 Σεπτεμβρίου του 2018 σχέδιο νόμου: «Κύρωση Σύμβασης Δωρεάς μεταξύ του Κοινωφελούς Ιδρύματος «ΑΛΕΞΑΝΔΡΟΣ Σ. ΩΝΑΣΗΣ», του Ωνάσειου Καρδιοχειρουργικού Κέντρου (Ω.Κ.Κ.) και του Ελληνικού Δημοσίου και Λοιπές Διατάξεις», σελ.   
 β) Οι Υπουργοί Τουρισμού, Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών και Μεταναστευτικής Πολιτικής, κατέθεσαν στις 24 Σεπτεμβρίου του 2018 σχέδιο νόμου «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στο Δρόμο του Μεταξιού», σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Ενσωμάτωση στην ελληνική νομοθεσία της Οδηγίας 2015/637/ΕΕ του Συμβουλίου της 20ης Απριλίου 2015 (EEL 106/24-4-2015)», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
ΚΟΥΤΣΟΥΚΟΣ Γ. , σελ.  
  
Β. Επί των επικαίρων ερωτήσεων:  
ΚΟΥΤΣΟΥΚΟΣ Γ. , σελ.  
ΣΚΡΕΚΑΣ Κ. , σελ.  
ΣΠΙΡΤΖΗΣ Χ. , σελ.  
ΣΤΑΘΑΚΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΣΤ΄

Τρίτη 25 Σεπτεμβρίου 2018

Αθήνα, σήμερα στις 25 Σεπτεμβρίου 2018, ημέρα Τρίτη και ώρα 18.04΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Γ΄ σύνθεση) για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-9-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΕ΄ συνεδριάσεώς του, της Πέμπτης 20 Σεπτεμβρίου 2018, σε ό,τι αφορά την ψήφιση στο σύνολο του σχεδίου νόμου: «Κύρωση της Σύμβασης Δωρεάς μεταξύ του Ιδρύματος «Κοινωφελές Ίδρυμα Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις»)

Κυρίες και κύριοι συνάδελφοι, έχω την τιμή να ανακοινώσω στο Τμήμα το δελτίο επικαίρων ερωτήσεων της Πέμπτης 27 Σεπτεμβρίου 2018.

ΕΠΙΚΑΙΡΕΣ ΕΡΩΤΗΣΕΙΣ (Άρθρα 29 παράγραφος 1 και 130 παράγραφος 8 του Κανονισμού της Βουλής)

1. Η με αριθμό 59/24-9-2018 επίκαιρη ερώτηση του Βουλευτή Αττικής της Νέας Δημοκρατίας κ.Γεωργίου Βλάχουπρος τον Υπουργό Παιδείας, Έρευνας και Θρησκευμάτων,με θέμα: «Ειδική ρύθμιση για τους μαθητές των πληγεισών περιοχών από την πυρκαγιά της 23ης Ιουλίου 2018».

2. Η με αριθμό 55/20-9-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Παιδείας, Έρευνας και Θρησκευμάτων,με θέμα: «Ελλείψεις εκπαιδευτικών στα Δωδεκάνησα με την έναρξη της σχολικής χρονιάς».

3. Η με αριθμό 58/24-9-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την Υπουργό Εργασίας, Κοινωνικής Ασφάλισης & Κοινωνικής Αλληλεγγύης, με θέμα: «Για τη μη καταβολή της αποζημίωσης απόλυσης των ωρομίσθιων εκπαιδευτικών του ΟΑΕΔ και τη συνεχιζόμενη εργασιακή τους ομηρία».

4. Η με αριθμό 56/20-9-2018 επίκαιρη ερώτηση του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκάπρος τον Υπουργό Περιβάλλοντος και Ενέργειας, με θέμα: «Αίτηση αποζημίωσης ύψους 750 εκατομμυρίων από την εταιρεία “Ελληνικός Χρυσός” προς το ελληνικό δημόσιο».

5. Η με αριθμό 60/24-9-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, με θέμα: «Είναι υποχρεωτικός ή όχι ο εμβολιασμός;».

6. Η με αριθμό 50/17-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς την Υπουργό Προστασίας του Πολίτη,με θέμα: «Αναίτια βία άσκησε η ΕΛ.ΑΣ. στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών».

7. Η με αριθμό 51/18-9-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Παιδείας, Έρευνας και Θρησκευμάτων,με θέμα: «Να μην κλείσει κανένα τμήμα, τομέας ή ειδικότητα ΕΠΑΛ».

8. Η με αριθμό 43/13-9-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Μωραΐτη προς τον Υπουργό Υγείας, με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας».

9. Η με αριθμό 33/5-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εξωτερικών, με θέμα: «Υπήρξε εμπλοκή των ΗΠΑ στο σκοπιανό ζήτημα;».

Θα ήθελα να κάνω κάποιες ανακοινώσεις, πριν προχωρήσουμε στις δύο επίκαιρες ερωτήσεις που θα συζητηθούν στην αποψινή συνεδρίαση.

Οι Υπουργοί Υγείας, Οικονομικών, Περιβάλλοντος και Ενέργειας, οι Αναπληρωτές Υπουργοί Υγείας και Οικονομικών καθώς και η Υφυπουργός Οικονομικών κατέθεσαν στις 24 Σεπτεμβρίου του 2018 σχέδιο νόμου: «Κύρωση Σύμβασης Δωρεάς μεταξύ του Κοινωφελούς Ιδρύματος “ΑΛΕΞΑΝΔΡΟΣ Σ. ΩΝΑΣΗΣ”, του Ωνάσειου Καρδιοχειρουργικού Κέντρου (Ω.Κ.Κ.) και του Ελληνικού Δημοσίου και Λοιπές Διατάξεις».

Οι Υπουργοί Τουρισμού, Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών και Μεταναστευτικής Πολιτικής, κατέθεσαν στις 24 Σεπτεμβρίου του 2018 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στο Δρόμο του Μεταξιού».

Παραπέμπονται στις αρμόδιες Διαρκείς Επιτροπές.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών «Ενσωμάτωση στην ελληνική νομοθεσία της Οδηγίας 2015/637/ΕΕ του Συμβουλίου της 20ης Απριλίου 2015 (EEL 106/24.4.2015)».

Τέλος, ο υποφαινόμενος ζητεί άδεια διήμερης απουσίας στο εξωτερικό για προσωπικούς λόγους. Το Τμήμα εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Τμήμα ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Μάριος Γεωργιάδης):**Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την πρώτη με αριθμό 54/19-9-2018 επίκαιρη ερώτηση του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Περιβάλλοντος και Ενέργειας,με θέμα: «Εφτακόσια πενήντα εκατομμύρια (750.000.000) ευρώ ο “λογαριασμός” της ανικανότητας του κ. Τσίπρα». Θα απαντήσει ο Υπουργός Περιβάλλοντος και Ενέργειας, ο κ. Σταθάκης.

Κύριε Σκρέκα, έχετε δύο λεπτά στη διάθεσή σας για την πρωτολογία.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Κύριε Υπουργέ, η σημερινή επίκαιρη ερώτηση έχει να κάνει με έναν σημαντικό κλάδο, ο οποίος συνεισφέρει τα μέγιστα στην ελληνική οικονομία και αφορά τον κλάδο της εξόρυξης.

Ο κύκλος εργασιών του εξορυκτικού κλάδου στην Ελλάδα το 2014, κύριε Υπουργέ, υπολογιζόταν στα 2,3 δισεκατομμύρια ετησίως. Οι θέσεις εργασίας που στηρίζονται στον εξορυκτικό κλάδο, αν συνυπολογίσουμε και την εξόρυξη του λιγνίτη, χωρίς την οποία δεν θα μπορούσαμε να έχουμε ηλεκτροπαραγωγή, από λιγνίτη, φθάνουν τις εκατόν δεκαοκτώ χιλιάδες.

Το τελευταίο διάστημα, δυστυχώς, οι Έλληνες είναι μάρτυρες κάποιων, κατά την άποψή μας, επιπόλαιων χειρισμών της Κυβέρνησης απέναντι στην πιο ευρηματική και στην πιο μεγάλη επένδυση στον εξορυκτικό κλάδο που έχει πραγματοποιηθεί στη χώρα μας τα τελευταία χρόνια και αφορά την επένδυση στις Σκουριές της Χαλκιδικής. Μετά από δυόμισι χρόνια καθυστερήσεων, προχωρήσατε πριν από λίγους μήνες σε επίλυση κάποιων διαφορών με διαιτησία, η οποία δυστυχώς για το ελληνικό δημόσιο κατέληξε εις βάρος του, σε σχέση με τις αιτιάσεις που εσείς είχατε προτάξει.

Το θέμα είναι, όμως, ότι οι εκδόσεις των αδειών «ρουτίνας», έτσι όπως αναφέρονται στα δημοσιεύματα, έχουν καθυστερήσει και αποτέλεσμα του τελευταίου είναι η προ μηνός εξώδικη αίτηση του επενδυτή, που ζητά την άμεση συμμόρφωση του ελληνικού δημοσίου με τις υποχρεώσεις που απορρέουν από τη σύμβαση και ταυτόχρονα με αυτό ζητά περίπου 770 εκατομμύρια ευρώ ως αποζημίωση διαφυγόντων κερδών για την καθυστέρηση της έκδοσης των αδειών τα τελευταία τρία χρόνια.

Ερωτώ, λοιπόν, κύριε Υπουργέ: Για ποιον λόγο δεν έχουν εκδοθεί από εσάς οι σχετικές άδειες, με αποτέλεσμα να απειλείται σήμερα το ελληνικό δημόσιο να πληρώσει αποζημιώσεις εκατοντάδων εκατομμυρίων ευρώ στον επενδυτή;

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σκρέκα.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Νομίζω ότι πρέπει να ξεκαθαριστεί ευθύς εξαρχής ποιο είναι το διακύβευμα, ποια είναι η επένδυση και ποιες είναι οι συμβατικές απαιτήσεις δημοσίου και εταιρείας, οι οποίες κατέληξαν στη διαιτησία.

Η επένδυση αφορά τρία κομμάτια, την Ολυμπιάδα, τις Σκουριές και την καθετοποιημένη μονάδα παραγωγής καθαρών μετάλλων. Είναι ενιαίο επενδυτικό σχέδιο. Η εταιρεία δεν είχε πείσει το δημόσιο όσον αφορά την ικανότητά της και τη δυνατότητα να καθετοποιήσει την επένδυση και αυτό αποτέλεσε το αντικείμενο της διαιτησίας, το αν και κατά πόσον, δηλαδή, η εταιρεία τηρεί τις συμβατικές της υποχρεώσεις απέναντι στη σύμβαση, η οποία μιλά καθαρά για την καθετοποίηση των δραστηριοτήτων της.

Η διαιτησία απεφάνθη ότι υπάρχουν μεν καθυστερήσεις από την πλευρά της εταιρείας, καθώς και τεχνικές ελλείψεις, οι οποίες δεν δικαιολογούν όμως καταγγελία της σύμβασης από την πλευρά του δημοσίου. Αυτή είναι η δικαίωση που υπονοήσατε. Ταυτόχρονα, αναγνώρισε προς όφελος του δημοσίου ότι η καθετοποίηση είναι ένα αναπόσπαστο κομμάτι του επενδυτικού σχεδίου και συνεπώς σωστά το δημόσιο μεριμνά, ούτως ώστε να υπάρξει βεβαιότητα και σαφές χρονοδιάγραμμα ως προς την υλοποίηση αυτού του έργου. Υπό αυτούς τους όρους νομίζω ότι η διαιτησία κατέληξε.

Να υπενθυμίσω τώρα και το δεύτερο σκέλος, ποιες είναι οι επενδύσεις και ποια είναι η λειτουργία της εταιρείας μέχρι σήμερα. Το Υπουργείο έχει αδειοδοτήσει πλήρως και λειτουργεί κανονικά το μεταλλείο της Ολυμπιάδας. Οι τελευταίες άδειες, όπως ξέρετε, δόθηκαν πριν από έναν χρόνο. Είναι σε πλήρη λειτουργία και έχουν γίνει οι αναγκαίες επενδύσεις. Συνεπώς το ένα σκέλος της επένδυσης λειτουργεί κανονικά, όπως επίσης έχουν δοθεί πρόσφατα και οι αδειοδοτήσεις για το «Μαδέμ Λάκο».

Στην επαύριο της διαιτησίας ξεκίνησε ένας διάλογος ανάμεσα στην εταιρεία και το Υπουργείο, ο οποίος αφορούσε στο πώς θα μπορούσαμε, με βάση την απόφαση της διαιτησίας στην οποία αυστηρά κινούμαστε και ως Υπουργείο, να επιταχύνουμε και να έλθουμε σε συμφωνία με την εταιρεία, αναφορικά με μία σειρά από μέριμνες-δεσμεύσεις που απορρέουν από την πλευρά της εταιρείας, προκειμένου να καταλήξουμε σε μια συμφωνία.

Εν μέσω αυτού του διαλόγου, η εταιρεία προχώρησε σε εξώδικο. Δεν προσέφυγε στη δικαιοσύνη. Αυτό που συζητάμε είναι εξώδικο, που θεωρεί ότι η εταιρεία λόγω της καθυστέρησης ορισμένων αδειών –επαναλαμβάνω ότι οι Σκουριές συνδέονται άμεσα με την καθετοποίηση και την ολοκλήρωση του επενδυτικού σχεδίου- έχει διαφυγόντα κέρδη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Πρώτον, είναι εξώδικο και δεν ξέρω καν αν θα απαντήσω. Έχω ζητήσει τη γνώμη του Νομικού Συμβουλίου του Κράτους. Δεν νομίζω ότι είναι κάτι που έχει δεσμευτικό ή νομικό χαρακτήρα ή παράγει νομικά αποτελέσματα. Αυτό πρέπει να είναι σαφές, για να μην υπάρχει η παραμικρή εντύπωση ότι αυτή τη στιγμή έχει ανοίξει κάποια νομική απαίτηση απέναντι στο ελληνικό δημόσιο.

Είναι σαφές ότι είναι ένα εξώδικο. Όπως ξέρετε, το εξώδικο μπορεί να το απαντήσει το ΥΠΕΝ ή μπορεί να μην το απαντήσει καθόλου. Πάντως, δεν παράγει νομικές συνέπειες. Άρα είναι μία κίνηση που έκανε η εταιρεία και θα κριθεί επ’ αυτού, αλλά δεν παράγει…

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, να σας υπενθυμίσω ότι έχετε και δευτερολογία.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κλείνω, κύριε Πρόεδρε.

Συνεπώς απέναντι σ’ αυτό η θέση μας παραμένει η ίδια. Συνεχίζουμε τον διάλογο και θεωρώ ότι στο πλαίσιο της συμφωνίας και του θεμιτού διαλόγου θα βρεθούν αμοιβαία αποδεκτές λύσεις.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ορίστε, κύριε Σκρέκα, έχετε στη διάθεσή σας τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Υπουργέ, αν μου επιτρέπετε, δυστυχώς την ώρα που η Κυβέρνησή σας παρεμποδίζει, βάζει εμπόδια στο να εξελιχθεί μια επένδυση και με αυτόν τον τρόπο στερεί από το κράτος έσοδα, την ίδια ώρα οφείλω να σας πω ότι οι ελεύθεροι επαγγελματίες βυθίζονται και βουλιάζουν κάτω από τους τραγικούς φόρους που εσείς τους έχετε επιβάλει.

Δυστυχώς, η ανάπτυξη και η ελπίδα πρέπει να σας πω ότι δεν έρχονται ούτε μέσα από κομματικές ιδεοληψίες ούτε μέσα από αγκυλώσεις. Είναι αδιανόητο σήμερα, κύριε Υπουργέ, οι Έλληνες να φτωχοποιούνται, όταν η Ελλάδα διαθέτει έναν θησαυρό ορυκτού πλούτου, τον οποίο δυστυχώς αρνείται η σημερινή Κυβέρνηση να τον αξιοποιήσει με όρους αειφορίας, διατηρησιμότητας και, φυσικά, προστασίας του περιβάλλοντος.

Εδώ θέσατε ένα δίλημμα, το οποίο πραγματικά δεν μπορεί να το καταλάβει ένας άνθρωπος ο οποίος σκέφτεται λογικά. Ο επενδυτής έρχεται και λέει στην Κυβέρνησή σας, στην ελληνική πολιτεία και στο ελληνικό δημόσιο «παρακαλώ πολύ, δώστε μου τις άδειες που καθυστερείτε για να ολοκληρώσω την επένδυση που είναι μια καθετοποιημένη επένδυση, η οποία θα παράγει τελικά προϊόντα» και εσείς έρχεστε και του λέτε «όχι, δεν σου δίνουμε τις άδειες για να ολοκληρώσεις την επένδυση, απόδειξέ μας ότι θες να κάνεις την επένδυση».

Το ερώτημα είναι πάρα πολύ απλό: Γιατί δεν δίνετε τις άδειες, έτσι όπως προβλέπεται, έτσι όπως ορίζει η σύμβαση σε τελευταία ανάλυση, προκειμένου να ολοκληρώσει την επένδυση, να δαπανήσει άλλο ένα μισό δισεκατομμύριο ευρώ, να δουλέψουν τουλάχιστον χίλιοι επιπλέον εργαζόμενοι κατά τη φάση της κατασκευής και να δημιουργηθούν τουλάχιστον επτακόσιες μόνιμες θέσεις εργασίας τα επόμενα χρόνια; Και, αν τελικά το παραγόμενο αποτέλεσμα δεν είναι αυτό το οποίο προβλέπεται από τη σύμβαση που έχετε υπογράψει εσείς ως Κυβέρνηση και εκείνος έχει αποδεχτεί ως επενδυτής, να έρθετε και να ζητήστε τα ρέστα. Να του βάλετε ίσως ποινές, να του πείτε να διορθώσει το τελικό αποτέλεσμα, αλλά τέλος πάντων να λειτουργεί αυτή η επένδυση.

Καταλαβαίνετε, λοιπόν, ότι «όποιος δεν θέλει να ζυμώσει δέκα μέρες κοσκινίζει».

Εσείς, κύριε Υπουργέ, δεν θέλετε να προχωρήσει αυτή η επένδυση. Το ερώτημα είναι συγκεκριμένο. Αυτή η επένδυση, όπως θέλω να υπενθυμίσω, έχει κριθεί δεκαοκτώ φορές από το Σ.τ.Ε.. Υπάρχει μια διαιτησία που λέει ότι δεν έχει αντισυμβατική συμπεριφορά ο επενδυτής. Είναι μια επένδυση από την οποία τα επόμενα χρόνια το ελληνικό κράτος περιμένει πολλά δισεκατομμύρια έσοδα σε φόρους και εισφορές. Χιλιάδες εργαζόμενοι σήμερα εργάζονται εκεί και αύριο κινδυνεύει η θέση τους, αν αυτή η επένδυση δεν ολοκληρωθεί, και φοβούνται για τη δουλειά τους.

Εδώ οφείλετε κάποιες απαντήσεις. Πρώτον, σε ποιες ενέργειες θα προβείτε ως προς αυτό το ενδεχόμενο –για το οποίο εσείς λέτε ότι δεν έχει κανένα ενδιαφέρον- αυτό το εξώδικο, το οποίο κατά την άποψή μας είναι, δυστυχώς, μια προειδοποίηση; Φυσικά, ελπίζουμε σε καμμία περίπτωση να μη χρειαστεί το ελληνικό δημόσιο να πληρώσει ούτε ένα ευρώ σε έναν επενδυτή και σε μια επένδυση από την οποία όφειλε να έχει δισεκατομμύρια έσοδα. Δεν πρέπει να πληρώσει και από πάνω στον επενδυτή.

Για να αποφευχθεί, λοιπόν, ένα ενδεχόμενο να πληρώσει το ελληνικό δημόσιο έστω και ένα ευρώ, τι προτίθεστε εσείς ως αρμόδιος Υπουργός να κάνετε για να αποτρέψετε αυτό το ενδεχόμενο; Θα είστε εσείς υπεύθυνος, κύριε Υπουργέ, προσωπικά; Αναλαμβάνετε την πολιτική ευθύνη, εφόσον στο μέλλον μπορεί να υπάρξει έστω και μια ελάχιστη, απευκταία, πιθανότητα το ελληνικό δημόσιο να πληρώσει έστω και ένα ευρώ στον εν λόγω επενδυτή;

Δεύτερον, αληθεύει ή όχι ότι δεν προχωράτε στην έκδοση των απαιτούμενων αδειών γιατί σας τραβάνε το λουρί κάποιες δικές σας κομματικές οργανώσεις, οι οποίες είχαν δυστυχώς παρασύρει ένα συγκεκριμένο κοινό στην εν λόγω περιοχή που τώρα βλέπει ότι άλλη είναι η αλήθεια; Για αυτόν τον λόγο εσείς δεν μπορείτε να πάτε κόντρα σ’ αυτούς που σήκωσαν το λάβαρο τότε της αντίδρασης και να εκδώσετε αυτές τις άδειες. Να μας απαντήστε, λοιπόν, αν είναι θέμα κομματικό αυτό για το οποίο εσείς εμποδίζετε αυτή την επένδυση.

Τέλος, πώς πιστεύετε, κύριε Υπουργέ, ότι μπορεί να έρθει η ανάπτυξη και να σταματήσει να φτωχοποιείται ο ελληνικός λαός και η μεσαία τάξη, να σταματήσουν οι άνθρωποι να φεύγουν στο εξωτερικό για να έχουν μια καλύτερη ζωή, όταν εσείς τη μεγαλύτερη επένδυση αυτή τη στιγμή στον εξορυκτικό κλάδο και στον κλάδο της μεταλλουργίας στη χώρα την εμποδίζετε –συγγνώμη που θα το πω– με αιτιάσεις και δικαιολογίες που δεν έχουν καμμία βάση;

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σκρέκα.

Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Το ότι υπάρχουν διαφορετικές απόψεις για την επένδυση είναι γνωστό, αλλά δεν διατρέχουν μόνο τον ΣΥΡΙΖΑ, διατρέχουν και τη Νέα Δημοκρατία. Ρωτήστε τον τοπικό Βουλευτή σας να ανατρέξει στις δηλώσεις της κ. Μπακογιάννη και σε πολλές άλλες δηλώσεις. Άρα απορώ γιατί κομματικοποιείτε το όλο θέμα.

Νομίζω ότι η πραγματικότητα για τα κέρδη και τις ζημίες για το ελληνικό δημόσιο έχει ως εξής. Θα συμφωνήσετε μαζί μου ότι, αν η επένδυση περιοριστεί στην εξόρυξη και εξαγωγή της πρώτης ύλης στο εξωτερικό, τα οφέλη για το ελληνικό δημόσιο και με βάση τις πληρωμές, τα royalties που πληρώνουν με βάση την ισχύουσα απόφαση είναι σχεδόν μηδενικά. Παράγονται κάποιοι φόροι. Όμως, όπως καταλαβαίνετε, τα οφέλη είναι μηδενικά, καθώς το μεγάλο όφελος για την ελληνική οικονομία θα είναι η καθετοποίηση, η οποία θα προσθέσει τις εκατό μονάδες. Το 80% είναι η καθετοποίηση.

Άρα θεωρώ ότι δεν υπάρχει καμμία πλευρά η οποία δεν θα συμφωνούσε, διότι τα μεγάλα οφέλη προκύπτουν από αυτό. Από εκεί και πέρα, είναι λογική η μέριμνα του δημοσίου να προσπαθεί να διαμορφώσει τις συνθήκες αυτό να πραγματοποιηθεί μετά βεβαιότητας.

Δεύτερον, τούτου δοθέντος, επειδή τα οφέλη του ελληνικού δημοσίου προκύπτουν από αυτό, είναι λίγο αμφίσημο το επιχείρημά σας για τα διαφυγόντα κέρδη από κάποιες καθυστερήσεις της εταιρείας για νέες επενδύσεις που δεν έχει κάνει. Δηλαδή, διαφυγόντα κέρδη για επενδύσεις που δεν έχει κάνει! Αν είχε κάνει επενδύσεις και καθυστερούσαν, να το καταλάβω.

Με το ίδιο επιχείρημα στην ίδια ακριβώς βάση το δημόσιο, εφόσον δεν έχει καλυφθεί για την καθετοποίηση, θα μπορούσε να θέσει θέμα διαφυγόντων κερδών, διότι έχουμε δραματική καθυστέρηση τεχνικής επάρκειας και τεχνικών μελετών και ολοκλήρωσης της επένδυσης, η οποία θα έθετε στο μέλλον, κατά τη δήλωσή σας, θέμα διαφυγόντων κερδών για το ελληνικό δημόσιο.

Συνεπώς δεν είναι αυτό το επίμαχο, κατά τη γνώμη μας, θέμα. Το επίμαχο, κατά τη γνώμη μας, θέμα και γι’ αυτό πήγαμε συναινετικά στη διαιτησία, ήταν ακριβώς να διευκρινιστούν η τήρηση από κάθε πλευρά των υποχρεώσεών της και η προσπάθεια να μεγιστοποιήσουν το δημόσιο συμφέρον από αυτή την ιστορία.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Πριν προχωρήσουμε στην επόμενη ερώτηση, να διαβάσω τις ερωτήσεις που δεν θα συζητηθούν.

Δεν θα συζητηθεί η τρίτη με αριθμό 50/17-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς την Υπουργό Προστασίας του Πολίτη, με θέμα: «Αναίτια βία άσκησε η ΕΛ.ΑΣ. στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών».

Δεν θα συζητηθούν οι παρακάτω τρεις ερωτήσεις, λόγω κωλύματος των αρμοδίων Υπουργών. Και για τις τρεις ερωτήσεις ο λόγος είναι ο φόρτος εργασίας.

Δεν θα συζητηθεί η τέταρτη με αριθμό 51/18-9-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Να μην κλείσει κανένα τμήμα, τομέας ή ειδικότητα ΕΠΑΛ», λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου.

Δεν θα συζητηθεί η πέμπτη με αριθμό 43/13-9-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Μωραΐτη προς τον Υπουργό Υγείας, με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας», λόγω κωλύματος του Αναπληρωτή Υπουργού Υγείας κ. Παύλου Πολάκη.

Επίσης δεν θα συζητηθεί η έκτη με αριθμό 33/5-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εξωτερικών, με θέμα: «Υπήρξε εμπλοκή των ΗΠΑ στο σκοπιανό ζήτημα;», λόγω κωλύματος του Υφυπουργού Εξωτερικών κ. Μάρκου Μπόλαρη.

Για όλα τα παραπάνω υπάρχει και σχετική επιστολή για τα κωλύματα από τη Γραμματεία της Κυβερνήσεως.

Περνάμε στη τελευταία επίκαιρη ερώτηση για την αποψινή συνεδρίαση, την οποία θα απαντήσει ο Υπουργός Υποδομών και Μεταφορών κ. Χρήστος Σπίρτζης.

Είναι η δεύτερη με αριθμό 52/19-9-18 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Υποδομών και Μεταφορών με θέμα «Ορατός πλέον ο κίνδυνος να μείνει η Ηλεία εκτός του εθνικού δικτύου των αυτοκινητοδρόμων, με βάση τις μεθοδεύσεις της Κυβέρνησης στον πολύπαθο δρόμο Πάτρα – Πύργος».

Κύριε Κουτσούκο, έχετε δυο λεπτά για την πρωτολογία σας.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κάναμε μαύρα μάτια να σας δούμε, κύριε Υπουργέ. Από τις 8 Φεβρουαρίου έχετε να εμφανιστείτε στη Βουλή για να απαντήσετε στις ερωτήσεις μου σε σχέση με τον πολύπαθο δρόμο Πάτρα – Πύργος. Στις 17 Απριλίου, όταν δεν είχατε απαντήσει σε γραπτή μου ερώτηση, στείλατε τον κ. Μαυραγάνη και στη συνέχεια, όταν επανήλθε η Βουλή τον Σεπτέμβρη, στις 13 Σεπτεμβρίου, δηλώσατε κώλυμα και στις 18 Σεπτεμβρίου επίσης κυβερνητικές υποχρεώσεις.

Αυτά μπορούμε να τα συγχωρέσουμε, εν πάση περιπτώσει, σας έχουμε συγχωρέσει κι άλλα. Εκείνο όμως που οφείλω να στηλιτεύσω, κύριε Υπουργέ, είναι ότι μας αποκλείσατε από τη σύσκεψη που πραγματοποιήσατε στις 17 Σεπτεμβρίου με τους φορείς της Περιφέρειας Δυτικής Ελλάδας. Και το χειρότερο είναι ότι επικαλεστήκατε ως δικαιολογία απέναντι στο ερώτημα του περιφερειάρχη ότι εμείς είμαστε της Αντιπολίτευσης και έχουμε κοινοβουλευτικό έλεγχο, λες και οι κυβερνητικοί δεν έχουν κοινοβουλευτικό έλεγχο. Δηλαδή, μια δικαιολογία αντικοινοβουλευτική, που δείχνει και έναν ολοκληρωτικό χαρακτήρα στην αντίληψή σας. Αλλά δεν μας προκαλεί εντύπωση, γιατί βλέπουμε ότι διολισθαίνει η Κυβέρνηση σε τέτοιες πρακτικές.

Δεν λυπόμαστε για σας. Λυπόμαστε περισσότερο για τους συναδέλφους Βουλευτές της Πλειοψηφίας που ανέχονται τέτοιες πρακτικές, να ξεχωρίζονται οι συνάδελφοι σε αυτούς της Συμπολίτευσης και σε αυτούς της Αντιπολίτευσης. Εν πάση περιπτώσει, ήρθατε σήμερα εδώ.

Τα ερωτήματα που έχουν τεθεί είναι γνωστά. Είστε ο μακροβιότερος μνημονιακός Υπουργός. Έχετε την ευθύνη της κατάτμησης του έργου ή της αναβολής μιας δημοπρασίας. Εδώ που έχουμε φτάσει σήμερα, με μια πληθώρα δημοσιευμάτων, πρέπει να απαντήσετε σε ορισμένα απλά ερωτήματα. Ποιοι εργολάβοι από όσους είχαν υποβάλει προσφορές στις οκτώ εργολαβίες έχουν αποκλειστεί; Ποιοι είναι τελικά οι μειοδότες των οκτώ εργολαβιών; Για να μάθουμε κι εμείς. Πότε οι εργολαβίες θα πάνε στο Ελεγκτικό Συνέδριο; Πόσες εργολαβίες θα πάνε στο Ελεγκτικό Συνέδριο; Πότε θα συμβασιοποιηθούν και πότε θα ξεκινήσουν τα έργα; Εφόσον ξεκινήσουν με το καλό, πότε θα τελειώσουν, μια και οι συμβατικές προθεσμίες είναι σαράντα δύο μήνες;

Περιμένουμε τις απαντήσεις σας, λοιπόν. Δεν τις περιμένω μόνο εγώ, αλλά όλος ο λαός της δυτικής Ελλάδας και της Ηλείας και παρακαλώ να είστε όσο μπορείτε πιο συγκεκριμένος και ει δυνατόν πιο κοντά στην πραγματικότητα και ειλικρινής, γιατί όσα έχετε πει μέχρι τώρα έχουν όλα διαψευστεί.

Ευχαριστώ, λοιπόν, και περιμένω.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κουτσούκο.

Κύριε Υπουργέ, έχετε τρία λεπτά στη διάθεσή σας.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Κουτσούκο, δεν ήξερα ότι με αγαπάτε τόσο πολύ που θεωρείτε ότι κάνατε μαύρα μάτια για να με δείτε, επειδή σας απάντησε ο Υφυπουργός κ. Μαυραγάνης. Αν και δεν θυμάμαι ιστορικά να με αγαπάτε τόσο πολύ. Έχουμε συνυπάρξει και στον ίδιο κομματικό χώρο, όταν υπήρχε ΠΑΣΟΚ, όταν ήσασταν γραμματέας του συνδικαλιστικού του ΠΑΣΟΚ. Να σας φρεσκάρω τη μνήμη. Και προφανώς δεν σας απέκλεισα από την ενημέρωση. Υπήρχε ένα αίτημα του κ. Αποστόλη Κατσιφάρα, του περιφερειάρχη δυτικής Ελλάδας για να ενημερωθεί και ο ίδιος και η τοπική αυτοδιοίκηση για την πορεία των διαγωνισμών του έργου Πάτρα - Πύργος και βέβαια για την ολοκλήρωση του οδικού άξονα στη συνέχεια από τον Πύργο, δηλαδή τον οδικό άξονα Πύργος - Καλό Νερό και Καλό Νερό - Τσακώνα καθώς και για άλλα έργα της περιοχής.

Καλέσαμε όλους τους δήμους και το Τεχνικό Επιμελητήριο Δυτικής Ελλάδας. Είπαμε ότι δεν γίνεται στην ίδια ενημέρωση να έρθουν Βουλευτές της Αντιπολίτευσης.

Δεν το ζητήσατε εσείς. Είναι ανοικτή η πόρτα του Υπουργείου για οποιονδήποτε πολίτη, πόσο μάλλον για τους Βουλευτές της Αντιπολίτευσης, για να ενημερωθούν αναλυτικά και για το τι έχει γίνει και για το τι είχε γίνει.

Θα επιχειρήσω, λοιπόν, να σας κάνω γρήγορα μια ενημέρωση, γιατί φαντάζομαι ότι κάποιοι δήμαρχοι ή κάποιοι φορείς σάς ενημέρωσαν για το τι συζητήθηκε εκεί, αλλά η ενημέρωση δεν έγινε από εμένα, έγινε από τους υπηρεσιακούς του Υπουργείου, έγινε από τους μελετητές, από τους υπηρεσιακούς διαχρονικά -δεν είχαμε εμείς βάλει άλλους υπηρεσιακούς από αυτούς που είχαν οι άλλες κυβερνήσεις- για να ξέρουν και οι περιφερειακές και οι δημοτικές αρχές το τι είχε γίνει και πώς δουλεύονταν οι πολίτες της Ηλείας τόσα χρόνια απ’ όσους τους έλεγαν ότι θα κάνουν το έργο Πάτρα - Πύργος.

Τα λέω, λοιπόν, εν τάχει. Με τον ν.4219/2013 αποφασίστηκε η εξαίρεση του τμήματος Πάτρα – Πύργος - Τσακώνα από τη σύμβαση παραχώρησης. Αυτό ήταν ένα στρατηγικό λάθος και από τότε αρχίζει η περιπέτεια αυτού του έργου, διότι δεν είχατε ενημερώσει τότε τον κόσμο ότι αυτός ο διαγωνισμός για να βγει ξανά, για να χρηματοδοτηθεί, θα πρέπει να εξεταστεί από την αρχή η βιωσιμότητα αυτού του έργου, όχι της Ολυμπίας Οδού, αλλά του έργου Πάτρα - Πύργος. Και δουλεύατε τον κόσμο οι προηγούμενες κυβερνήσεις ότι έχετε διασφαλίσει και χρηματοδότηση.

Προφανώς, όχι μόνο δεν είχε διασφαλιστεί χρηματοδότηση, αλλά είχε κατευθυνθεί και ο διαγωνισμός σε συγκεκριμένους εργολάβους μεγάλων εταιρειών και υπήρχε και προσφυγή της μίας εταιρείας που ήθελε να συμμετέχει στον διαγωνισμό και ασφαλιστικά μέτρα, γιατί δεν είχε πλήρη στοιχεία για τα διαστασιολογικά στοιχεία του έργου, γιατί είχε βγει το έργο κατ’ αποκοπή. Ένα τεμάχιο.

Όπως, λοιπόν, ενημέρωσαν οι μελετητές στη συνέχεια, είχαμε νέες μελέτες, είχαμε αλλαγές ποσοτήτων, είχαμε αλλαγές σε κρίσιμα μεγέθη του διαγωνισμού και αλλαγή της περιβαλλοντικής μελέτης.

Τα άκουσαν αυτά οι δήμαρχοι, όχι από την πολιτική ηγεσία του Υπουργείου, αλλά από τους μελετητές και τους υπηρεσιακούς. Άκουσαν, επίσης, ότι δεν θα γινόταν ποτέ έγκριση μεγάλου έργου, γιατί το όριο που βάζει η Ευρωπαϊκή Επιτροπή είναι είκοσι χιλιάδες οχήματα για μέση ημερήσια κυκλοφορία και το πολύ-πολύ να κάνουμε μια έκπτωση δεκαπέντε χιλιάδες, γιατί είχε βγει από το έργο της παραχώρησης. Αυτό το κριτήριο, όμως, το ξέρανε όσοι απένταξαν το κομμάτι Πάτρα - Πύργος το 2013. Το ήξεραν.

Επομένως, όπως αποδείχθηκε και από τις μελέτες βιωσιμότητας που έγιναν στη συνέχεια και με τον Οργανισμό «JASPERS», που είναι ο επίσημος σύμβουλος της Ευρωπαϊκής Επιτροπής, αν δεν είχαμε εκπτώσεις της τάξης του 50%, αν δεν αυξάναμε τον ανταγωνισμό, αν μέναμε σε αυτά που υπήρχαν τα προηγούμενα χρόνια, με εκπτώσεις του 0% έως 20% που έδωσαν οι μεγάλες εταιρείες στον συγκεκριμένο διαγωνισμό, προφανώς το έργο που θα εγκρινόταν δεν ήταν αυτοκινητόδρομος, ήταν μία λωρίδα και ΛΕΑ ανά κατεύθυνση χωρίς διαχωριστικό διάζωμα. Δηλαδή θα ήταν ένας δρόμος που δεν θα διασφάλιζε την ασφάλεια και αυτό που θέλαμε για την περιοχή.

Όπως ξέρετε, την έγκριση του μεγάλου έργου τη λάβαμε τον Μάιο του 2018 από την Ευρωπαϊκή Επιτροπή.

Το καταθέτω στα Πρακτικά.

(Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα σενάρια που ζητήθηκαν από την Ευρωπαϊκή Επιτροπή ήταν από μία λωρίδα και ΛΕΑ χωρίς διαχωριστική νησίδα και έγιναν συγκεκριμένες προβλέψεις και μελέτες και χειρισμοί για να πάρουμε την έγκριση, που δεν θα έπαιρνε ποτέ η χώρα έγκριση γι’ αυτό το κομμάτι του δρόμου και το έγκλημα που έγινε να βγει έξω από τον διαγωνισμό που θα είχε ολοκληρωθεί τώρα. Αυτή θα ήταν η κατάληξη.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, να σας υπενθυμίσω ότι έχετε και δευτερολογία, οπότε αν θέλετε, συντομεύετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν πειράζει. Να τα έχει όλα υπ’ όψιν του ο κ. Κουτσούκος, ο αγαπητός συνάδελφος.

**ΠΡΟΕΔΡΕΥΩΝ (Μάριος Γεωργιάδης):** Απλά δεν θέλω να αδικήσω τον κ. Κουτσούκο για τον χρόνο που έχει.

**ΓΙΑΝΝΗΣ ΚΟΥΤΣΟΥΚΟΣ:** Οι δυο μας είμαστε.

**ΠΡΟΕΔΡΕΥΩΝ (Μάριος Γεωργιάδης):** Οι δυο μας είμαστε, αλλά έχουμε και υπηρεσίες εδώ που περιμένουν να σχολάσουν.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, για το έργο ξέρετε, έχουν ακουστεί πολλά.

**ΠΡΟΕΔΡΕΥΩΝ (Μάριος Γεωργιάδης):** Ναι, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ότι το έχουμε στήσει, ότι ο Καλογρίτσας πήρε τέσσερα τμήματα για να κάνει κανάλι, ότι έβαζε τα βοσκοτόπια.

**ΠΡΟΕΔΡΕΥΩΝ (Μάριος Γεωργιάδης):** Οφείλω να επισημάνω ότι ήδη είμαστε στα έξι λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Και ο κ. Κουτσούκος τα έλεγα αυτά.

**ΠΡΟΕΔΡΕΥΩΝ (Μάριος Γεωργιάδης):** Συνεχίστε, κύριε Υπουργέ. Απλά σας το υπενθυμίζω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν πειράζει. Ας καθίσουμε εδώ, να ενημερωθούν οι πολίτες, όπως ενημερώθηκαν και οι δήμαρχοι, ο περιφερειάρχης και ο κ. Κουτσούκος, ο οποίος τα ξέρει όλα αυτά που λέω.

Πάμε, λοιπόν, να δούμε τι έχει γίνει μέχρι σήμερα. Μετά τον Μάιο του 2018 η υπηρεσία κάλεσε τους μειοδότες να αιτιολογήσουν τις προσφορές τους και οι οποίοι κατέθεσαν αιτιολογήσεις. Μέχρι στιγμής, λοιπόν –όχι οι πέντε που ρωτάτε-, οι έξι ολοκληρώνονται. Οι πέντε έχουν ολοκληρωθεί, για τη μία τρέχουν οι ημερομηνίες μήπως υπάρχει προσφυγή και τις επόμενες ημέρες η μία ολοκληρώνεται, από ό,τι μας ενημερώνει η υπηρεσία και η επιτροπή διαγωνισμού για τη δουλειά που έχει κάνει. Συγκεκριμένα τα τμήματα: πρώτο, τέταρτο, πέμπτο, έκτο, έβδομο και όγδοο -αν θέλετε να σας τα πω και αναλυτικά-, οδεύουν προς την ολοκλήρωση. Στην ενημέρωση που είχαμε στους φορείς τοπικής αυτοδιοίκησης Α΄ και Β΄ βαθμού και στο Τεχνικό Επιμελητήριο Δυτικής Ελλάδας, οι υπηρεσιακοί έβαλαν έναν στόχο, το επόμενο εικοσαήμερο να ολοκληρωθεί το δεύτερο και το τρίτο. Από ό,τι μας ενημερώνει η υπηρεσία, γιατί εμείς δεν παρεμβαίνουμε στη δουλειά της επιτροπής και των υπηρεσιακών, στους διαγωνισμούς για τα τμήματα δεύτερο και τρίτο δεν εγκρίθηκαν οι αιτιολογήσεις του πρώτου μειοδότη και έχουν καλέσει τον δεύτερο, προκειμένου να αιτιολογήσει τις εισροές και από ό,τι σήμερα με ενημέρωσαν κατέθεσε στοιχεία για την αιτιολόγηση.

Άρα για να γράφουν διάφορα όσοι έγραφαν τριάμισι χρόνια τώρα: η εταιρεία «ΤΟΞΟΤΗΣ Α.Ε.» του κ. Καλογρίτσα έχει φέρει εγγυητική για το τέταρτο τμήμα. Μένει το πρακτικό του πρώτου τμήματος που είναι μειοδότης. Για τις άλλες δύο απορρίφθηκε από την επιτροπή. Και περιμένουμε να δούμε αν ο δεύτερος μειοδότης θα φέρει μια αιτιολόγηση που θα εγκριθεί από την επιτροπή, αλλιώς θα πάμε στον τρίτο. Όπως τα λέγαμε, κύριε Κουτσούκο, από την αρχή. Ακριβώς όπως τα λέγαμε από την αρχή, όταν κάποιοι κατηγορούσαν συλλήβδην την Κυβέρνηση. Οι υπόλοιποι έξι διαγωνισμοί είναι ανά δύο έργα σε διαφορετικούς μειοδότες, όπως ήταν κι ο πολιτικός στόχος που είχαμε, δηλαδή να μην πάει το έργο σε έναν με χαμηλή έκπτωση, γιατί δεν θα γινόταν ποτέ και δεν θα έπαιρνε ποτέ έγκριση από τα όργανα της Ευρωπαϊκής Επιτροπής, αλλά να έχουμε πολλούς αναδόχους που ταυτόχρονα θα υλοποιήσουν το έργο.

Άρα ο στόχος μας είναι να πιέσουμε την επιτροπή να ολοκληρώσει να έχει κάνει καλή δουλειά, ώστε να μην έχουμε άλλες εμπλοκές. Από ό,τι βλέπετε, στα τέσσερα δεν έχουμε. Και τέλος Οκτωβρίου λογικά θα έχουμε και τους οκτώ διαγωνισμούς ώριμους, προκειμένου και οι οκτώ να πάνε στο Ελεγκτικό Συνέδριο. Αν δεν τα έχουμε μέχρι τον χρόνο που σας λέω, θα επανεξετάσουμε -σε σύσκεψη που θα γίνει στο Υπουργείο με τους φορείς τοπικής αυτοδιοίκησης- το αν πρέπει να στείλουμε τους έξι και να αφήσουμε τους δύο που δεν θα έχει ολοκληρωθεί η δουλειά. Η εκτίμηση μας, όμως, είναι ότι θα έχει ολοκληρωθεί.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Κουτσούκο, έχετε τρία λεπτά. Καταλαβαίνω ότι έχετε πολλά να καλύψετε και θα έχετε τη σχετική ανοχή, γιατί είναι μόλις δύο ερωτήσεις.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Απόλυτη ανοχή.

**ΠΡΟΕΔΡΕΥΩΝ (Μάριος Γεωργιάδης):** Αν ήταν περισσότερες ερωτήσεις, δεν θα είχα την δυνατότητα να σας δώσω όλη αυτή την ελαστικότητα.

Ελάτε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Θα χρειαζόμουν πολλή ώρα, αν έπρεπε να κάνω μία αναδρομή της τετράχρονης περίπου θητείας του κ. Σπίρτζη στο Υπουργείο Μεταφορών, ξεκινώντας από την ακύρωση ενός δημοπρατημένου έργου και την κατάτμησή του σε οκτώ εργολαβίες, που εγκλώβισε το έργο και εγκλώβισε και τον ίδιο σε μια αδιέξοδη τακτική.

Παρ’ ότι του έχουν υποβληθεί πολλές προτάσεις διεξόδου, αυτός επιμένει στον ίδιο δρόμο. Όμως, εκείνο που έχει σημασία για τον ίδιο είναι πως δείχνει μια εμμονή σε αυτή την πρακτική, την οποία χαρακτήρισα νωρίτερα ως διολίσθηση στον ολοκληρωτισμό, να αποκλείει με τσαμπουκά τους Βουλευτές της Αντιπολίτευσης από τις συσκέψεις και να καλεί της Συμπολίτευσης, λες και είναι δικαίωμά του και δεν καταλαβαίνει ότι είναι περαστικός από εκεί. Αυτό είναι θέμα δημοκρατικής τάξης και τον χαρακτηρίζει προσωπικά.

Επειδή ο κύριος Υπουργός επικαλέστηκε την παλαιότερη γνωριμία μας, να επισημάνω ότι έχει πολύ επιλεκτική μνήμη. Ξέχασε να πει ότι ο Γιώργος Παπανδρέου το 2010 τον είχε υπεύθυνο και έδινε τα χρίσματα στους δημάρχους. Μαζί με τα χρίσματα έκανε και άλλες πολιτικές, αλλά δεν είναι της παρούσης τώρα.

Ερχόμαστε στο προκείμενο. Τι τον ρώτησα εγώ; Πότε θα ξεκινήσουν τα έργα και αν θα πάνε και οι οκτώ εργολαβίες στο Ελεγκτικό Συνέδριο. Ο κύριος Υπουργός μάς είπε ότι δεν είναι απολύτως βέβαιος ότι θα πάνε και οι οκτώ εργολαβίες στο Ελεγκτικό Συνέδριο, γιατί ο εκλεκτός της Κυβέρνησης, ο κ. Καλογρίτσας, έχει αποκλειστεί στις δύο εργολαβίες, στη δεύτερη και στην τρίτη. Έτσι θα κληθεί ο δεύτερος και μετά τον δεύτερο, ενδεχόμενα να κληθεί και ο τρίτος μειοδότης. Έτσι προβλέπει η διαδικασία.

Κατά συνέπεια και επειδή τώρα βρισκόμαστε δυόμισι χρόνια μετά τη δημοπράτηση της δεύτερης εργολαβίας, που έγινε στις 17 Μαΐου, είναι δυνατόν να μην αμφισβητούμε ότι το έργο στη διάρκεια της θητείας του κ. Σπίρτζη ως Υπουργού μπορεί να ξεκινήσει, δηλαδή ότι θα εγκριθούν από το Ελεγκτικό Συνέδριο, θα υπογραφούν οι συμβάσεις και θα ξεκινήσουν τα έργα;

Το αμφισβητούμε ευθέως. Διότι ό,τι έχει πει εδώ ο κύριος Υπουργός έχει διαψευσθεί. Είναι ο ίδιος που έβαλε τον κ. Τσίπρα τον Φεβρουάριο να πει από την Πάτρα ότι το έργο θα ξεκινήσει το καλοκαίρι. Ο κ. Τσίπρας προφανώς από εσάς πήρε την ενημέρωση, κύριε Υπουργέ. Προφανώς τον παγιδεύσατε.

Είστε εσείς ο ίδιος που είχατε πει ότι θα ξεκινήσουν τα έργα το 2017. Είστε εσείς ο ίδιος που είχατε πει ότι θα ολοκληρωθούν οι δημοπρασίες μέσα στο 2016, ότι το 2015 θα ξεκινήσουν οι δημοπρασίες. Έχετε πει τόσα και τόσα. Δεν θέλω να τα χαρακτηρίσω ψέματα, όμως είναι αναλήθειες, αυτοδιαψεύσεις. Το κάνατε γιατί θέλατε κατά κάποιον τρόπο να ενσωματώσετε την οργή των πολιτών σε μία δική σας λογική.

Εμένα δεν με ενδιαφέρει. Εσείς μπορεί να λέτε ότι φταίνε οι προηγούμενοι. Επίσης μπορείτε να λέτε ότι οι υπηρεσιακοί εξήγησαν στους δημάρχους πώς έπρεπε να γίνει το έργο. Είναι οι ίδιοι υπηρεσιακοί που δημοπράτησαν το έργο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Και το προηγούμενο και την παραχώρηση.

**ΓΙΑΝΝΗΣ ΚΟΥΤΣΟΥΚΟΣ:** Αυτοί δεν το δημοπράτησαν; Δεν δημοσιεύτηκε στην Εφημερίδα των Ευρωπαϊκών Κοινοτήτων η δημοπράτηση του έργου; Δώστε μου, λοιπόν, μια εξήγηση. Πότε τα λέμε σωστά, την προηγούμενη φορά ή τώρα;

Εν πάση περιπτώσει, το συγκεκριμένο θέμα είναι καθημερινό για τους πολίτες της Ηλείας. Προφανώς δεν διαβάζετε τον Τύπο της Ηλείας. Έχετε δεκάδες ανοικτές επιστολές. Εμένα με συγκλόνισε η επιστολή του προέδρου των ατόμων με αναπηρία του Νομού Ηλείας, που είπε ότι πρέπει να κλείσει αυτός ο ανοικτός τάφος, η εκατόμβη των θυμάτων. Μπορεί να ευθύνονται οι προηγούμενοι, αλλά έχετε και εσείς ευθύνη για τα δεκάδες θανατηφόρα ατυχήματα.

Εκείνο που εγώ θέλω να μείνει από αυτή τη συζήτηση –αν μπορεί να μείνει κάτι, κύριε Υπουργέ- είναι το γεγονός ότι, πρώτον, κατά πάσα πιθανότητα δεν θα πάμε τις οκτώ εργολαβίες, αλλά θα πάμε τις έξι. Μακάρι να πάμε τις οκτώ. Εγώ το εύχομαι. Δεν θέλω να συνεχίζεται αυτή η υπόθεση.

Θα σας καταλογίσω έτσι και αλλιώς την ευθύνη για τα τέσσερα χρόνια καθυστέρηση. Άλλοι Υπουργοί θα κόψουν τις κορδέλες, αν γίνει ποτέ το έργο. Εύχομαι να μην έρθει ο επόμενος Υπουργός και να βγάλει μια εργολαβία–σκούπα, όπως έγινε με την Αμβρακία, και να ενοποιήσει τις οκτώ εργολαβίες. Γιατί λέτε ότι θα ξεκινήσει η πρώτη εργολαβία, δηλαδή θα έχουμε δρόμο από την Πάτρα μέχρι τα Δουναίικα και μετά θα ξεκινήσει η τέταρτη, η πέμπτη και η έκτη, δηλαδή να έχουμε δρόμο από τα Σαγαίικα μέχρι την Πάτρα. Ε, αυτό δεν είναι αυτοκινητόδρομος! Και δεν νομίζω να είναι αυτή η φιλοδοξία σας.

Κατά συνέπεια λυπάμαι που σας έφερα μετά από έξι μήνες στη Βουλή, αλλά η σημερινή συζήτηση δεν είχε καμμία ουσιαστική απάντηση για τους πολίτες της Ηλείας που αγωνιούν αν θα ξεκινήσει επιτέλους αυτός ο δρόμος. Και, φυσικά, για μας, την ευθύνη την έχετε εσείς αποκλειστικά και η Κυβέρνηση.

Ευχαριστώ για τη μικρή ανοχή, κύριε Πρόεδρε. Ήταν μόνο δύο λεπτά.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο για τρία λεπτά με σχετική ανοχή.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Θα ξεκινήσω από το τελευταίο.

Το τελευταίο, κύριε Κουτσούκο, λέει ότι εμείς παίρνουμε την ευθύνη που γίνεται ο δρόμος ως αυτοκινητόδρομος, διότι με τα εγκλήματα χειρισμού του έργου που είχαν γίνει στο παρελθόν, δεν θα είχαμε ούτε διαχωριστική λωρίδα και θα είχαμε μία λωρίδα και ΛΕΑ από τη μία κατεύθυνση και μία λωρίδα και ΛΕΑ από την άλλη. Δυστυχώς αυτά ήταν τα εγκλήματα που έγιναν το 2013 που κάποιοι ψήφισαν να βγει αυτό το τμήμα από την παραχώρηση.

Ακόμα μεγαλύτερη ευθύνη –για να τα λέμε όλα και να μην έχετε μόνο εσείς την ευθύνη που κάνετε και την επίκαιρη ερώτηση- έχουν αυτοί που έκαναν τον αρχικό διαγωνισμό και «μπαλαμούτιασαν» τα νούμερα. Όταν λέμε «μπαλαμούτιασαν τα νούμερα», έδωσαν τέτοιες τιμές που αναφέρει η έκθεση του Ευρωπαϊκού Ελεγκτικού Συνεδρίου, δεν τα λέμε εμείς. Πάρτε την έκθεση του Ευρωπαϊκού Ελεγκτικού Συνεδρίου για τα έργα παραχωρήσεων, όπως είχαν γίνει και όπως αναθεωρήθηκαν, για να ενημερωθείτε και εσείς και όλοι οι υπόλοιποι για το πώς γίνονταν τα έργα, πόσο κόστιζαν και ποιες ήταν οι μαύρες τρύπες.

Εκτός από την αδυναμία που ιστορικά μου έχετε, ξέρετε ότι εγώ μπορεί να είχα διαφωνίες μαζί σας και όταν ήμασταν στον ίδιο χώρο και όταν χώρισαν οι δρόμοι μας, αλλά δεν θα σας είχα θίξει ούτε σε προσωπικό ούτε σε ηθικό επίπεδο, κάτι που κάνετε εσείς όλα αυτά τα χρόνια. Τώρα, όμως, που αποκαλύπτεται ότι τελικά οι εκλεκτοί ήταν των προηγούμενων κυβερνήσεων, σας είδα να κρατάτε μια άλλη στάση σε αυτή την Αίθουσα, μια τελείως διαφορετική στάση.

Για να δούμε, λοιπόν, αν έχουμε ακύρωση του προηγούμενου διαγωνισμού. Έχουμε ακύρωση του διαγωνισμού που είχατε βγάλει εσείς, γιατί ποτέ δεν θα γινόταν το έργο ως αυτοκινητόδρομος και ποτέ δεν θα ολοκληρωνόταν ο διαγωνισμός. Αυτό το λέει η Κυβέρνηση; Όχι. Το λένε οι μελέτες που κατατέθηκαν μετά και η έγκριση της Ευρωπαϊκής Επιτροπής. Με 0% έως 12% έκπτωση ή ως 20% έκπτωση που έδωσαν στην κατάτμηση που λέτε εσείς –που δεν είναι κατάτμηση- δεν θα εγκρινόταν το έργο ως αυτοκινητόδρομος. Είναι τόσο απλό. Αυτό έβγαλε η μελέτη κόστους-οφέλους.

Δεύτερον, είναι κατάτμηση; Όχι βέβαια. Είναι οκτώ διαγωνιστικές διαδικασίες, αυτοτελείς όπως προβλέπεται στην ευρωπαϊκή νομοθεσία –γι’ αυτό και έχει εγκριθεί από παντού- και προφανώς δεν θα γίνει το πρώτο τμήμα για να γίνει το επόμενο, αλλά θα ξεκινήσουν οκτώ εργολαβίες ταυτόχρονα.

Είναι διολίσθηση ότι με τσαμπουκά αποκλείσαμε τους Βουλευτές της Αντιπολίτευσης; Ζητήσατε ποτέ εσείς ενημέρωση; Με πήρατε ποτέ τηλέφωνο; Δεν έχετε το τηλέφωνό μου; Το τηλέφωνό μου δεν έχει αλλάξει.

Από το 2010 που αναφέρατε προηγουμένως, κύριε Κουτσούκο, από τότε που ήμουν στην επιτροπή επί Γιώργου Παπανδρέου για την τοπική αυτοδιοίκηση, δεν έχει αλλάξει το κινητό μου. Πάρτε με όποτε θέλετε να σας ενημερώσω και εσείς και οποιοσδήποτε άλλος Βουλευτής ή πολίτης θέλει.

Ξέρετε ποιο πράγμα είναι διολίσθηση; Διολίσθηση είναι αυτά που ζήσαμε τριάμισι χρόνια. Διολίσθηση είναι να λες στους πολίτες ότι δεν κάνουν τον διαγωνισμό όπως έπρεπε, ότι ακύρωσαν τον διαγωνισμό για ένα έργο που δεν θα γινόταν ποτέ. Αυτό είναι διολίσθηση.

Επίσης, χαίρομαι ειλικρινά όταν αγωνιάτε για το ότι παγιδεύσαμε τον Πρωθυπουργό να πει λάθος ημερομηνία. Ακούστε, δεν είναι λάθος η ημερομηνία που είχαμε πει. Δεν περιμέναμε από τότε που κατατέθηκε οριστικά ο εγκεκριμένος -από τον Οργανισμό «JASPER»- φάκελος της Ευρωπαϊκής Επιτροπής ότι θα κάνει τέσσερις μήνες για να πάρουμε την έγκριση ούτε περιμέναμε ότι η αιτιολόγηση των οκτώ μειοδοτών στους διαγωνισμούς θα είχε από την υπηρεσία και από την επιτροπή τόσο προσεκτική και λεπτομερή δουλειά, για να μην έχει πρόβλημα ο διαγωνισμός στη συνέχεια.

Όπως έχετε παρατηρήσει, εμείς τελειώνουμε τα έργα, κύριε Κουτσούκο. Δεν κάνουμε έργα χωρίς μελέτες, πρόχειρα, «στο πόδι», όπως είχε προγραμματιστεί το Πάτρα - Πύργος, χωρίς ακριβείς ποσότητες, με λάθος ποσότητες εσκεμμένα, και χωρίς διαγωνισμούς, όπως είναι ο δρόμος της Μεσαράς ή η Παραϊόνια Οδός που χρειάζονται μετά εργολαβίες-σκούπα.

Ευτυχώς κάναμε ένα σχέδιο νόμου που, αν μη τι άλλο, διαφυλάσσει το δημόσιο συμφέρον από τέτοιες πρακτικές είτε των υπηρεσιακών είτε άλλων.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Έχω την τιμή να ανακοινώσω στο Τμήμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την 21-9-2018:

Ποινική δικογραφία που αφορά στον Πρωθυπουργό, Αλέξη Τσίπρα, ποινική δικογραφία που αφορά στους: α) Υπουργό Υγείας, Ανδρέα Ξανθό και β) Αναπληρωτή Υπουργό Υγείας, Παύλο Πολάκη και ποινική δικογραφία που αφορά στους διατελέσαντες Υπουργούς: α) Υπουργό Εθνικής Οικονομίας, Γιάννο Παπαντωνίου, β) Υπουργό Ανάπτυξης, Νικόλαο Χριστοδουλάκη και γ) Υφυπουργό Ανάπτυξης, Αλέξανδρο Καλαφάτη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Τμήματος και ώρα 18.50΄ λύεται η συνεδρίαση για την προσεχή Πέμπτη 27 Σεπτεμβρίου 2018 και ώρα 9.30΄, με αντικείμενο εργασιών του Τμήματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**