(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ε΄

Πέμπτη 4 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο Πεύκης, το 2ο Δημοτικό Σχολείο Ελληνικού, το Ολλανδικό Λύκειο Χετ Ρέντενς, το Γυμνάσιο Νεμέας και το Ολλανδικό Σχολείο "ROELANDS LYCEUM", σελ.   
3. Ανακοινώνεται έγγραφο της Μονάδας Π.Σ.Ε.Α. και Πολιτικής Προστασίας προς τον Πρόεδρο της Βουλής, με το οποίο ενημερώνει ότι την Τρίτη 9 Οκτωβρίου 2018 θα γίνει δοκιμαστική ενεργοποίηση του συνόλου των σειρήνων συναγερμού Πολιτικής Άμυνας, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 6 Οκτωβρίου 2018, σελ.   
2. Συζήτηση επικαίρων ερωτήσεων προς τον Υπουργό Αγροτικής Ανάπτυξης και Τροφίμων:  
 i. με θέμα: «Προβλήματα αιγοπροβατοτρόφων από τη συνεχή πτώση της τιμής του γάλακτος», σελ.   
 ii. με θέμα: «Το Brexit έχει αντίκτυπο στη φέτα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ι) Κεντρικά Αποθετήρια Τίτλων, ΙΙ) Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/2258 και άλλες διατάξεις και ΙΙΙ) Λοιπές διατάξεις του Υπουργείου Οικονομικών», σελ.   
   
ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.

ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΔΕΝΔΙΑΣ Ν. , σελ.  
ΔΗΜΗΤΡΙΑΔΗΣ Δ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΜΑΝΤΑΣ Χ. , σελ.  
ΠΑΠΑΝΑΤΣΙΟΥ Α. , σελ.  
ΧΟΥΛΙΑΡΑΚΗΣ Γ. , σελ.  
  
Β. Επί των επικαίρων ερωτήσεων:  
ΚΑΤΣΑΝΙΩΤΗΣ Α. , σελ.  
ΜΩΡΑΪΤΗΣ Ν. , σελ.  
ΤΕΛΙΓΙΟΡΙΔΟΥ Ο. , σελ.  
  
Γ. Επί του σχεδίου νόμου του Υπουργείου Οικονομικών:  
ΒΑΡΔΑΛΗΣ Α. , σελ.  
ΒΕΣΥΡΟΠΟΥΛΟΣ Α. , σελ.  
ΓΑΒΡΟΓΛΟΥ Κ. , σελ.  
ΓΕΩΡΓΙΑΔΗΣ Μ. , σελ.  
ΔΕΝΔΙΑΣ Ν. , σελ.  
ΔΗΜΗΤΡΙΑΔΗΣ Δ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΒΑΔΕΛΛΑΣ Δ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΡΑΣ Γ. , σελ.  
ΚΑΤΣΙΚΗΣ Κ. , σελ.  
ΚΟΥΤΣΟΥΚΟΣ Γ. , σελ.  
ΜΑΝΤΑΣ Χ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΕΤΡΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΤΣΑΚΑΛΩΤΟΣ Ε. , σελ.  
ΧΟΥΛΙΑΡΑΚΗΣ Γ. , σελ.  
ΨΑΡΙΑΝΟΣ Γ. , σελ.  
  
ΠΑΡΕΜΒΑΣΕΙΣ:  
ΒΕΣΥΡΟΠΟΥΛΟΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ε΄

Πέμπτη 4 Οκτωβρίου 2018

Αθήνα, σήμερα στις 4 Οκτωβρίου 2018, ημέρα Πέμπτη και ώρα 9.45΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-10-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Δ΄ συνεδριάσεώς του, της Τετάρτης 3 Οκτωβρίου 2018, σε ό,τι αφορά την ψήφιση στο σύνολο του σχεδίου νόμου: «Θέματα υδατοδρομίων, αστικών οδικών μεταφορών και λοιπές διατάξεις».)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 5 Οκτωβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 9/1-10-2018 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Χαρακτηριστική αδιαφορία του Υπουργού Παιδείας για τη Σαμοθράκη και τον Έβρο. Δεν ενέταξε το Νησί της Νίκης στην ευνοϊκή ρύθμιση για την εισαγωγή μαθητών πληγέντων περιοχών σε ΑΕΙ-ΤΕΙ».

2. Η με αριθμό 3/1-10-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά.»

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 10/1-10-2018 επίκαιρη ερώτηση του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014 - 2020».

2. Η με αριθμό 16/2-10-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Μεταναστευτικής Πολιτικής, με θέμα «Όξυνση του Προσφυγικού Προβλήματος στην Λέσβο».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από το σημερινό δελτίο επικαίρων ερωτήσεων δεν θα συζητηθούν, σύμφωνα με σχετική επιστολή του Γραμματέα της Κυβέρνησης, οι κάτωθι επίκαιρες ερωτήσεις:

Η δεύτερη με αριθμό 1/1-10-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων».

Η πρώτη με αριθμό 7/1-10-2018 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτουπρος τον Υπουργό Υποδομών και Μεταφορών, με θέμα: «Χρήση εκτάσεων ΓΑΙΑΟΣΕ στο Δήμο Αγίων Αναργύρων - Καματερού», λόγω κωλύματος των αρμοδίων Υπουργών, συγκεκριμένα λόγω κωλύματος του Υπουργού Υποδομών και Μεταφορών κ. Σπίρτζη, αφού έχει επίσημη προγραμματισμένη συνάντηση με Ευρωπαία Επίτροπο.

Η δεύτερη με αριθμό 4/1-10-2018 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος τον Υπουργό Εξωτερικών, με θέμα: «Συνεχίζεται το πογκρόμ κατά των Ελλήνων στη Χιμάρα», εξαιτίας κωλύματος του Αναπληρωτή Υπουργού Εξωτερικών κ. Γεωργίου Κατρούγκαλου, λόγω απουσίας του στο εξωτερικό.

Επίσης, δεν θα συζητηθεί η τρίτη με αριθμό 6/1-10-2018 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. ΝικολάουΚούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», λόγω απουσίας του κ. Κατρούγκαλου στο εξωτερικό.

Προχωράμε, λοιπόν, σε δύο ερωτήσεις, στις οποίες θα απαντήσει η Υφυπουργός Αγροτικής Ανάπτυξης και Τροφίμων κ. Ολυμπία Τελιγιορίδου.

Αρχίζουμε με την τρίτη με αριθμό 15/2-10-2018 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτηπρος τον Υπουργό Αγροτικής Ανάπτυξης και Τροφίμων,με θέμα: «Προβλήματα αιγοπροβατοτρόφων από τη συνεχή πτώση της τιμής του γάλακτος».

Ορίστε, κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Για μια φορά ακόμη το ΚΚΕ φέρνει στη Βουλή τα οξυμμένα προβλήματα των φτωχών και μεσαίων κτηνοτρόφων της χώρας, ιδιαίτερα των αιγοπροβατοτρόφων που σήμερα βρίσκονται σε πλήρη κατάρρευση, σε βίαιο ξεκλήρισμα.

Αυτή η άσχημη κατάσταση είναι αποτέλεσμα της πολιτικής που υπηρετεί τα συμφέροντα των μεγάλων γαλακτοβιομηχανιών, των καρτέλ στην αγορά του γάλακτος, αλλά και του κρέατος. Μέσα στην ελεύθερη αγορά που έχει τον Θεό σας οι κτηνοτρόφοι συνθλίβονται στις μυλόπετρες του ανταγωνισμού για μεγαλύτερο κέρδος, για να φθάσει φθηνή πρώτη ύλη στις βιομηχανίες.

Αυτή την κατάσταση την επιδεινώνει παραπέρα η νόμιμη και παράνομη εισαγωγή γάλακτος.

Οι παραγωγοί, κυρία Υφυπουργέ, βρίσκονται σε απόγνωση από όλα τα παραπάνω, αλλά και από το ότι η τιμή του γάλακτος κατρακυλάει τα τελευταία χρόνια. Βρίσκεται πολύ κάτω και από το κόστος παραγωγής, που σήμερα φθάνει στα 90 λεπτά.

Και το χειρότερο ακόμα είναι ότι βρισκόμαστε σχεδόν δύο μήνες πριν βρεθούμε στην αιχμή της παραγωγής της νέας χρονιάς και οι παραγωγοί δεν ξέρουν πόσο και πότε θα πληρωθούν.

Και εδώ επιβεβαιώνεται η θέση του ΚΚΕ, όταν γινόταν η συζήτηση πριν από λίγους μήνες στη Βουλή στο νομοσχέδιο στο οποίο λέγατε ότι θα πληρώνονται τα νωπά και ευαλλοίωτα προϊόντα σε εξήντα μέρες. Τι έχουμε σήμερα; Εμείς είχαμε τονίσει τότε ότι πουθενά και ποτέ στον καπιταλισμό οι άνθρωποι του μόχθου και τα συμφέροντα των επιχειρηματιών δεν πάνε παρέα. Και τι έχουμε σήμερα; Κάνουν λογαριασμούς οι παραγωγοί και παίρνουν επιταγές για τη σοδειά που παρέδωσαν μετά από τρεις, τέσσερις και πέντε μήνες. Δηλαδή, τι έχουμε; Έχουμε εκατόν πενήντα μέρες αντί για εξήντα μέρες.

Και το ακόμα χειρότερο είναι ότι αρκετοί παραγωγοί -στην Αιτωλοακαρνανία, για παράδειγμα, είναι δεκάδες- έχουν παραδώσει την παραγωγή τους και βρίσκουν κλειστές πόρτες, δεν μπορούν να κάνουν λογαριασμούς για την παραγωγή που παρέδωσαν την προηγούμενη χρονιά.

Και απ’ ό,τι φαίνεται τα βάσανα των φτωχών κτηνοτρόφων και αγροτών δεν έχουν τέλος. Το Υπουργείο Αγροτικής Ανάπτυξης είχε αναρτήσει στο διαδίκτυο για δημόσια διαβούλευση ευθυγραμμιζόμενο με τις απαιτήσεις της Ευρωπαϊκής Ένωσης τον Κανονισμό 1305/2013. Έτσι, έχουμε, κυρία Υφυπουργέ, νέα οριοθέτηση με φυσικούς περιορισμούς και φυσικά μειονεκτήματα σε κάποιες περιοχές, εκτός ορεινών περιοχών. Υπάρχει, δηλαδή, ένας κατάλογος και ένας χάρτης, που αφήνουν έξω αρκετές περιοχές σε όλη τη χώρα.

Κυρία Υφυπουργέ να απαντήσετε στο εξής: Αυτός ο χάρτης αφήνει εκατοντάδες τοπικά και δημοτικά διαμερίσματα εκτός. Οι κτηνοτρόφοι των περιοχών αυτών θα συνεχίσουν να παίρνουν εξισωτική αποζημίωση μετά το 2019; Αν δεν παίρνουν, θα είναι γι’ αυτούς η χαριστική βολή γιατί πραγματικά πρόκειται για φτωχούς κτηνοτρόφους, με μικρό κλήρο, μικρές μονάδες.

Να απαντήσετε, επίσης, κυρία Υφυπουργέ, και στα ερωτήματα που θέτουμε με την ερώτησή μας:

Πώς θα προστατεύσετε τους παραγωγούς από τις εξευτελιστικές τιμές και να οριστούν τιμές επιβίωσης αυτών των ανθρώπων;

Θα πάρετε μέτρα για το κόστος παραγωγής, για φθηνό πετρέλαιο, για φθηνό ρεύμα και για μια σειρά από άλλα ζητήματα που αναφέρουμε στην ερώτησή μας;

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, πραγματικά κατανοώ τη σημασία που έχει η ερώτησή σας. Την κατανοώ, γιατί πράγματι ο κλάδος της αιγοπροβατοτροφίας είναι ένας από τους πιο σημαντικούς κλάδους της αγροτικής παραγωγής και μπορεί να αποτελέσει έναν από εκείνους τους τομείς που θα βοηθήσουν στην οικονομική ανάπτυξη της χώρας.

Το κρίσιμο ζήτημα που θέτετε για τις τιμές του γάλακτος πράγματι είναι πολύ σημαντικό, γιατί αυτήν τη στιγμή υπάρχει μία πίεση από τις γαλακτοβιομηχανίες προς τους αιγοπροβατοτρόφους, ώστε η τιμή του γάλακτος να είναι χαμηλή.

Καταλαβαίνετε ότι δεν μπορούμε στο πλαίσιο του ανταγωνισμού να δούμε αυτό το θέμα, να ορίσουμε εμείς ποια θα είναι η τιμή του γάλακτος από τις γαλακτοβιομηχανίες. Αρμόδια αρχή γι’ αυτό το θέμα είναι η Επιτροπή Ανταγωνισμού. Να σας επισημάνω ότι, αν πράγματι στοιχειοθετείται το γεγονός ότι υπάρχει συγκρότηση καρτέλ ή κατάχρηση της δεσπόζουσας θέσης από την πλευρά των γαλακτοβιομηχανιών, η Επιτροπή Ανταγωνισμού είναι υποχρεωμένη να επέμβει. Αυτό σημαίνει ότι πρέπει να υπάρχουν συγκεκριμένα στοιχεία από τα οποία θα προκύπτει το συγκεκριμένο θέμα.

Ως Υπουργείο Αγροτικής Ανάπτυξης θα ήθελα να σας πω ότι είμαστε αποφασισμένοι να στηρίξουμε τον μικρό παραγωγό και το κάνουμε αυτό πιέζοντας και εμείς από τη δική μας πλευρά, ώστε να τηρείται η νομιμότητα και οι κανόνες. Για παράδειγμα, θα σας πω ότι γίνονται έλεγχοι όσον αφορά το γάλα για τη διαπίστωση παραβάσεων. Οι έλεγχοι αυτοί γίνονται κυρίως από τον «ΕΛΓΟ ΔΗΜΗΤΡΑ».

Υπάρχει διασύνδεση με το σύστημα ΑΡΤΕΜΙΣ. Νομίζω ότι αυτό είναι πάρα πολύ σημαντικό, ώστε να προσπαθήσουμε να αντιμετωπίσουμε αυτό το θέμα διαπιστώνοντας τις αντίστοιχες παραβάσεις και επιβάλλοντας τις αντίστοιχες κυρώσεις. Αυτό σημαίνει ότι από το Υπουργείο Αγροτικής Ανάπτυξης υπάρχει μία υποχρεωτική δήλωση μηνιαίων αιτήσεων - δηλώσεων εισκομίσεων γάλακτος, όπως και μηνιαίων αιτήσεων - δηλώσεων ισοζυγίου γάλακτος.

Μάλιστα σε αυτό το σημείο να σας πω ότι ετοιμάζουμε τώρα μια καινούρια υπουργική απόφαση, η οποία πιστεύω ότι θα σας εκπλήξει θετικά, με την έννοια ότι προσπαθούμε να βελτιώσουμε την υπάρχουσα νομική βάση και να ορίσουμε αυστηρότερα κριτήρια και αυστηρότερα πρόστιμα στους ειδικούς ελέγχους.

Να πω επίσης ότι όσον αφορά την αντιμετώπιση του οικονομικού προβλήματος των παραγωγών, δίνουμε ιδιαίτερη βάση στη στήριξη των ομάδων παραγωγών και μέσα από το καινούριο πρόγραμμα αγροτικής ανάπτυξης ενισχύονται οι ομάδες παραγωγών, ώστε με συνεργασία και συντονισμένα να μπορέσουν να αντιμετωπίσουν αυτά τα χτυπήματα που δέχονται από τη μείωση της τιμής του γάλακτος.

Θέλω, όμως, να σας πω ότι για να μπορέσουμε να βελτιώσουμε την οικονομική κατάσταση των αιγοπροβατοτρόφων δεν αρκεί να δούμε την τιμή του γάλακτος. Πρέπει να μειώσουμε το κόστος παραγωγής και σ’ αυτόν τον τομέα νομίζω ότι πρέπει να είμαστε στην κατεύθυνση, για παράδειγμα, της μείωσης του ενεργειακού κόστους με την αξιοποίηση των νέων τεχνολογιών.

Αυτά είναι θέματα που ενισχύονται από τη δική μας πλευρά με το καινούργιο πρόγραμμα αγροτικής ανάπτυξης. Νομίζω ότι σ’ αυτό θα βοηθούσε ίσως μία προσπάθεια που κάνουμε τώρα στο Υπουργείο Αγροτικής Ανάπτυξης για τη δημιουργία ενός παρατηρητηρίου κόστους παραγωγής.

Όσον αφορά την αύξηση του εισοδήματος των αιγοπροβατοτρόφων, αλλά και συνολικότερα των ανθρώπων της αγροτικής παραγωγής, υπάρχουν και οι γενικότερες προτάσεις της Κυβέρνησης. Να σας θυμίσω τις εξαγγελίες του Πρωθυπουργού στη Διεθνή Έκθεση Θεσσαλονίκης. Προς αυτήν την κατεύθυνση θα νομοθετηθεί άμεσα η μείωση των ασφαλιστικών εισφορών και η κατάργηση του τέλους επιτηδεύματος για τους συνεταιρισμένους αγρότες.

Νομίζω ότι θα πρέπει να στοχεύουμε κυρίως στο να έχουμε ένα καλό προϊόν και μία σωστή μεταποίηση, που θα δίνει την υπεραξία που πρέπει να ενσωματωθεί στο αγροτικό εισόδημα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μωραΐτη, έχετε τον λόγο για τη δευτερολογία σας.

**ΝΙΚΟΛΑΟΣ ΜΩΡΑΪΤΗΣ:** Κυρία Υφυπουργέ, η τοποθέτησή σας δεν απαντάει στα μεγάλα προβλήματα που αντιμετωπίζουν οι φτωχοί και μεσαίοι κτηνοτρόφοι της χώρας.

Τι μας είπατε; Ότι παίρνετε μέτρα για την προστασία των κτηνοτρόφων, ότι γίνονται έλεγχοι από την αρμόδια Επιτροπή Ανταγωνισμού. Έχουν χορτάσει οι κτηνοτρόφοι από λόγια. Είναι εμπαιγμός και κοροϊδία να λέτε ότι γίνονται όλα αυτά. Σας διαψεύδουν τα αποτελέσματα, η άσχημη κατάσταση και η εξαθλίωση που βιώνουν οι κτηνοτρόφοι. Απόδειξη είναι αυτό που αναφέραμε ως προς τις τιμές του γάλακτος, που κάθε χρόνο είναι και πιο χαμηλές. Τα τρία τελευταία χρόνια έχουν πέσει πάνω από 20% αυτές οι τιμές και στο γάλα και στο κρέας. Απόδειξη όλων αυτών είναι τα στοιχεία που δίνουμε στην ερώτηση.

Άρα, η πολιτική σας είναι αυτή που υπηρετεί τα μονοπώλια και τις μεγάλες καπιταλιστικές επιχειρήσεις. Δεν το λέμε εμείς, το λέει η EUROSTAT. Για παράδειγμα, την περίοδο από το 2005 έως το 2013 -και μη μου πείτε ότι δεν αφορά τη δική σας διακυβέρνηση, γιατί τα πράγματα έχουν επιδεινωθεί σήμερα, είναι ακόμη χειρότερα- πετάχτηκαν έξω από την παραγωγή τριάντα τρεις χιλιάδες τετρακόσιοι ενενήντα προβατοτρόφοι και σαράντα οκτώ χιλιάδες εννιακόσιοι αιγοτρόφοι, δηλαδή πάνω από το 33% των κτηνοτρόφων της χώρας. Η εγκατάλειψη συνεχίζεται με γοργούς ρυθμούς το τελευταίο διάστημα.

Αν επικρατήσουν αυτές οι τιμές, σε συνδυασμό με αυτό για το οποίο δεν απαντήσατε –και σας καλούμε να απαντήσετε στη δευτερολογία σας- σε ό,τι αφορά τη νέα οριοθέτηση των περιοχών και τη νέα εξισωτική αποζημίωση, θα υπάρξει βίαιο μαζικό ξεκλήρισμα.

Από την άλλη πλευρά επιβεβαιώνεται αυτό που λέμε. Τι έγινε δηλαδή; Αυτό το διάστημα, ναι μεν, βγήκαν βίαια έξω από την παραγωγή οι κτηνοτρόφοι, αλλά εισήλθαν στην παραγωγή οι μεγάλες καπιταλιστικές επιχειρήσεις. Την ίδια χρονική περίοδο αποτελούσαν το 6% και σήμερα είναι πάνω από το 35%. Επομένως, αποδεικνύεται περίτρανα πώς λειτουργούν τα καρτέλ και ποιον υπηρετεί η πολιτική σας. Γιατί πραγματικά οκτώ μονοπώλια λυμαίνονται περίπου το 40% της παραγωγής. Αυτή είναι η πραγματικότητα. Όπως είπα άλλωστε, αυτά είναι στοιχεία του αστικού κράτους.

Εδώ συμβαίνει και το άλλο. Ενώ οι κτηνοτρόφοι πωλούν πάμφθηνα τα προϊόντα τους, από την άλλη μεριά οι λαϊκές οικογένειες, τα πλατιά λαϊκά στρώματα δεν μπορούν να πλησιάσουν αυτά τα προϊόντα, γιατί πωλούνται πανάκριβα στη λαϊκή κατανάλωση.

Επομένως, όλα αυτά τα αφηγήματα, η μεταμνημονιακή σας εποχή, η δίκαιη ανάπτυξη γίνονται πραγματικά συντρίμμια, θρύψαλα μπροστά σε αυτό που βιώνουν οι άνθρωποι του μόχθου, οι κτηνοτρόφοι.

Είπατε ότι θα παρθούν μέτρα. Εμείς λέμε καθαρά ότι σε αυτό το εκμεταλλευτικό σύστημα δεν μπορεί να είναι όλοι κερδισμένοι, όπως λέει ο ΣΥΡΙΖΑ. Πραγματικά, δίνετε μάχη να αθωώσετε το καπιταλιστικό σύστημα. Δεν μπορεί να έχουμε τιμές που να αφήνουν εισόδημα στους παραγωγούς και από την άλλη να πλουτίζουν και οι επιχειρήσεις, γιατί ποτέ και πουθενά αυτά τα κέρδη δεν μοιράστηκαν στους αγρότες και συγκεκριμένα στους κτηνοτρόφους.

Τι άλλο μας είπατε, κυρία Υφυπουργέ; Ότι παροτρύνετε τον κόσμο να κάνει ομάδες παραγωγών. Και το προηγούμενο διάστημα τους παροτρύνατε να κάνουν διεπαγγελματικές οργανώσεις και στο γάλα. Ξέρετε τι τους λέτε; Να πάνε τα πρόβατα με τους λύκους. Αυτό ακριβώς τους λέτε, γιατί όπου έγιναν τέτοιες διεπαγγελματικές, αποδείχτηκε ότι ήταν ένα εργαλείο για να εγκλωβίσει περισσότερο τους κτηνοτρόφους και να γίνεται έλεγχος της παραγωγής από τα μονοπώλια. Αυτό, όπως είπα, έγινε σε μία σειρά από περιοχές και προϊόντα που έγιναν διεπαγγελματικές.

Τώρα εμείς λέμε καθαρά ότι υπάρχει δρόμος που πραγματικά μπορεί να δώσει ανάσα στους βιοπαλαιστές κτηνοτρόφους και αγρότες. Είναι η πάλη, η σύγκρουση με την Ευρωπαϊκή Ένωση, γιατί στη χώρα μας –το αναφέρατε, βέβαια, εσείς από άλλη σκοπιά- υπάρχουν αντικειμενικές προϋποθέσεις για την ανάπτυξη όλων των κλάδων της κτηνοτροφίας προκειμένου να καλύψουν τις σύγχρονες διατροφικές ανάγκες του λαού μας. Πράγματι, έχουμε αρνητικό ισοζύγιο στον αγροτικό τομέα και ένα μεγάλο μέρος από αυτά τα προϊόντα που εισάγουμε προέρχονται κυρίως από κτηνοτροφικά προϊόντα.

Εμείς καλούμε τους κτηνοτρόφους να πάρουν την υπόθεση στα χέρια τους, να δώσουν τον αγώνα τους και να παλέψουν πραγματικά για να δοθούν λύσεις στα αυξημένα προβλήματα.

Σας ρωτάμε ξανά, κυρία Υφυπουργέ –διότι αυτό είναι σημαντικό και θέλουμε να απαντήσετε συγκεκριμένα- αν αυτοί εδώ που είναι στο χάρτη θα παραμείνουν έξω από την εξισωτική. Υπάρχει αγωνία σε όλη τη χώρα. Σας λέω, μάλιστα, ενδεικτικά ότι στη δυτική Ελλάδα και πιο συγκεκριμένα στην Ηλεία και στην Αιτωλοακαρνανία, για παράδειγμα, είναι εκατό τοπικά διαμερίσματα έξω από τον νέο προσδιορισμό. Αυτό το περιμένουν με αγωνία οι κτηνοτρόφοι όλης της χώρας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Ειλικρινά, μου κάνει εντύπωση που ακούω από Βουλευτή της Αριστεράς να λέει ότι η πρόταση της Κυβέρνησης για τις ομάδες παραγωγών είναι μία πρόταση που δεν είναι προς το συμφέρον τους και είναι εναντίον τους.

Εμείς πιστεύουμε στη συλλογικότητα και στη συνεργασία και θεωρούμε ότι η συνεργασία των αγροτών δείχνει την ισχύ εν τη ενώσει. Μέσα από αυτές τις ομάδες, κατά τη δική μας αντίληψη, μπορεί να έχουμε οικονομικά βιώσιμες επιχειρήσεις οι οποίες μπορούν να ανταγωνιστούν καλύτερα σ’ αυτό το πράγματι δύσκολο περιβάλλον. Οι ομάδες παραγωγών θα βοηθήσουν στην αύξηση της παραγωγικότητας, στη μείωση του κόστους παραγωγής και στην καλύτερη διαπραγμάτευση και για τις τιμές των προϊόντων.

Γι’ αυτό θεωρώ, λοιπόν, πάρα πολύ σημαντικό το μέτρο και όλους αυτούς τους στόχους που έχει το πρόγραμμα Αγροτικής Ανάπτυξης για τη στήριξη των ομάδων παραγωγών που θα μπορούν να αξιοποιήσουν την τεχνολογία, την ευφυή γεωργία, την εκπαίδευση και όλα αυτά.

Στο συγκεκριμένο ερώτημα που κάνετε για την επαναχάραξη των μειονεκτικών περιοχών υπάρχει ένας ευρωπαϊκός κανονισμός από το 2013, όπως γνωρίζετε, σύμφωνα με τον οποίο είμαστε υποχρεωμένοι να κάνουμε την επαναχάραξη αυτών των περιοχών, γιατί το Μέτρο 10.1 και 10.2 δεν μπορεί να συνεχίσει να υπάρχει με τα ίδια κριτήρια. Εάν δεν γίνει η επαναχάραξη των μειονεκτικών περιοχών, πιστεύω ότι γνωρίζετε πολύ καλά ότι από 1-1-2019 δεν θα υπάρχει η εξισωτική στη χώρα.

Θέλω να ξεκαθαρίσω ότι στόχος του Υπουργείου μετά και τη δημόσια διαβούλευση που έγινε είναι να μην υπάρξει πραγματικά καμμία μειονεκτική περιοχή έξω από τον κατάλογο. Λαμβάνουμε υπ’ όψιν όλα τα σχόλια που έχουν γίνει στη διαβούλευση. Περιμένουμε, αν έχετε και στη δική σας περιοχή αλλά και συνολικότερα, τεκμηριωμένες προτάσεις, γιατί κάποιες περιοχές που φαίνονται στον χάρτη ότι απεντάσσονται πρέπει να είναι μέσα και είμαστε διατεθειμένοι να συνδιαμορφώσουμε αυτόν τον χάρτη.

Θα πρέπει, όμως, να καταλάβετε ότι είμαστε και υποχρεωμένοι να κάνουμε αυτήν την επαναχάραξη. Οι υπηρεσίες, αλλά και η πολιτική ηγεσία του Υπουργείου Αγροτικής Ανάπτυξης, είναι στη διάθεσή σας, ώστε πράγματι όπου υπάρχει αδικία να μη συντελεστεί και να την αποκαταστήσουμε.

Όσον αφορά τώρα τα στοιχεία που δίνετε, θα μου επιτρέψετε να σας πω ότι είναι στοιχεία που αφορούν το 2005 μέχρι το 2013. Δεν το λέω για να αποποιηθώ τις ευθύνες της δικής μας Κυβέρνησης. Απλώς, σας λέω ότι τα στοιχεία σας αναφέρονται σε προηγούμενη Κυβέρνηση και σε προηγούμενες πολιτικές ηγεσίες.

Εγώ θα ήθελα να σας αναφέρω τα επίσημα στοιχεία που έχω από τον «ΕΛΓΟ-ΔΗΜΗΤΡΑ», με βάση τους παραγωγούς του πρόβειου και γίδινου γάλακτος και τις ποσότητες που αυτοί παρέδωσαν με βάση τις δηλώσεις εισκομίσεων και των ισοζυγίων.

Έτσι, το 2013 είχαμε δεκατέσσερις χιλιάδες τριακόσιους επτά παραγωγούς για το γίδινο γάλα και τριάντα εννέα χιλιάδες επτακόσιους εβδομήντα τρεις παραγωγούς για το πρόβειο. Το 2017 είχαμε δεκαπέντε χιλιάδες έντεκα παραγωγούς για το γίδινο, δηλαδή περίπου χίλιοι περισσότεροι και σαράντα μία χιλιάδες ενενήντα εννιά παραγωγούς για το πρόβειο, δηλαδή περίπου δύο χιλιάδες παραγωγοί περισσότεροι.

Προφανώς, η κατάσταση έχει πάρα πολλά προβλήματα και σ’ αυτό έχετε δίκιο. Σας είπα, όμως, ότι η πρόθεση της πολιτικής ηγεσίας είναι να βοηθήσει σ’ αυτό το πρόβλημα. Γι’ αυτό σας είπα και πριν ότι ετοιμάζουμε μια καινούργια υπουργική απόφαση για τους ελέγχους στο γάλα, η οποία θα είναι αυστηρή και νομίζω ότι θα βάζει όρους και κανόνες ώστε να μην μπορούν να υπάρχουν αυτά τα φαινόμενα από την πλευρά των γαλακτοβιομηχανιών. Στηρίζουμε τους μικρούς αγρότες και τους μεσαίους αιγοπροβατοτρόφους. Και θα δείτε στην πορεία ότι πράγματι η προσπάθειά μας αυτή είναι ειλικρινής και δεν μένει στα λόγια.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε τώρα στην επόμενη επίκαιρη ερώτηση. Πρόκειται για την πρώτη με αριθμό 8/1-10-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Αγροτικής Ανάπτυξης και Τροφίμων, με θέμα: «Το Brexit έχει αντίκτυπο στη φέτα».

Κύριε Κατσανιώτη, εγώ νόμιζα ότι η φέτα είναι στη Θεσσαλία και αλλού, αλλά βλέπω ότι έχει και η Αχαΐα φέτα.

Ορίστε, έχετε τον λόγο.

**ΑΝΔΡΕΑΣ ΚΑΤΣΑΝΙΩΤΗΣ:** Κύριε Πρόεδρε, η δυτική Ελλάδα, η Αχαΐα, η Αιτωλοακαρνανία και η Ηλεία είναι η μεγαλύτερη Περιφέρεια σε παραγωγή φέτας στην Ελλάδα.

Πριν ξεκινήσω δεν θα μπορούσα να μην ευχηθώ «καλή επιτυχία» στην κυρία Υφυπουργό, γιατί πήγε σε ένα Υπουργείο που ο απερχόμενος Υπουργός, ο μακροβιότερος μνημονιακός Υπουργός Γεωργίας τα έχει κάνει θάλασσα.

Μια και μιλήσατε για στοιχεία του «ΕΛΓΟ-ΔΗΜΗΤΡΑ», θα έχει πολύ μεγάλο ενδιαφέρον, κυρία Υπουργέ, να δούμε τα στοιχεία της ΕΛΣΤΑΤ, γιατί είπατε ότι αφορά προηγούμενες κυβερνήσεις. Το 2009 μέχρι και το 2016 –με τον ίδιο ρυθμό με εξαίρεση το 2013 που σταθεροποιήθηκε λίγο- έχουμε μείωση του ζωικού κεφαλαίου, έχουμε μείωση των καλλιεργήσιμων εκτάσεων κατά 4,4 εκατομμύρια στρέμματα. Το 12% των παραγωγικών εκτάσεων της χώρας που ήταν για αγροτική χρήση έχει σταματήσει να καλλιεργείται. Και επαναλαμβάνω, με τον ίδιο ρυθμό. Δεν ήταν οι προηγούμενες ή οι τωρινές κυβερνήσεις.

Μπαίνοντας στο σημερινό θέμα, ξέρουμε ότι αυτή τη στιγμή έχουν ξεκινήσει μεγάλες συζητήσεις που αφορούν το Brexit και την Ευρωπαϊκή Ένωση. Ξέρουμε επίσης ότι οι Βρυξέλλες προτείνουν να υιοθετηθεί από το Λονδίνο μια, στην ουσία, προστασία των προϊόντων γεωγραφικής ένδειξης και προϊόντων ονομασίας προέλευσης αντίστοιχη με αυτή που ισχύει για την Ευρωπαϊκή Ένωση. Αυτά τα προϊόντα, εκτός από τη φέτα, είναι και μια σειρά από προϊόντα και ελληνικού ενδιαφέροντος και ευρωπαϊκού.

Δυστυχώς μαθαίνουμε, αυτό φαίνεται να λέει ο διαπραγματευτής κ. Μπαρνιέ, ότι υπάρχει πρόβλημα. Αντιλαμβάνεστε ότι σε μια αγορά σαν την αγγλική εάν η φέτα μας έχει πρόβλημα ή δημιουργηθεί πρόβλημα και δεν κατοχυρωθεί, τι ζημιά και τι αντίκτυπο μπορεί να έχει στις εξαγωγές μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και μιλάμε για ένα προϊόν που ο κύκλος των ανθρώπων που εργάζεται γύρω απ’ αυτό στην Ελλάδα είναι πάνω από τριακόσιες χιλιάδες. Αντιλαμβάνεστε πώς θα χρησιμοποιηθεί από τη βιομηχανία απέναντι στους παραγωγούς ένα τέτοιο ενδεχόμενο. Εάν έχουμε εικόνα τι γίνεται με τις διαπραγματεύσεις και εάν έχουμε εναλλακτικό σχέδιο, θα δούμε τι μπορούμε να κάνουμε. Ξέρουμε ότι δεν μπορεί να γίνει απευθείας συμφωνία με τη Μεγάλη Βρετανία. Υπάρχει σχέδιο; Υπάρχει κάποιο εναλλακτικό σχέδιο για το οποίο ετοιμαζόμαστε ήδη;

Να είστε καλά!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Κύριε συνάδελφε, αφού αρέσκεστε να ακούτε στοιχεία, να δώσω κι εγώ κάποια στοιχεία τα οποία δείχνουν ότι πράγματι η φέτα είναι ένα εξαγώγιμο προϊόν, το οποίο είναι πάρα πολύ σημαντικό και ίσως είναι η κορωνίδα των προϊόντων ΠΟΠ και ΠΓΕ της χώρας μας.

Αυτή τη στιγμή η Ελλάδα διακινεί το 28% παγκοσμίως της ζήτησης σε φέτα. Μιλάμε, λοιπόν, για έναν τζίρο που αγγίζει περίπου τα 350 εκατομμύρια ευρώ και τους σαράντα πέντε τόνους. Το υπόλοιπο 72% της παγκόσμιας κατανάλωσης γίνεται από άλλου είδους τυριά: απομιμήσεις, λευκά τυριά και κυρίως από ΗΠΑ, Καναδά, Νότιο Αφρική, Κίνα κ.λπ..

Θέλω να σας τονίσω για την ιστορία ότι η ελληνική Κυβέρνηση έδωσε όλες τις δυνάμεις της για την προστασία της φέτας. Να σας θυμίσω, για παράδειγμα, ότι στις 15 Φεβρουαρίου 2017 στην Ολομέλεια του Ευρωπαϊκού Κοινοβουλίου στο Στρασβούργο, που ψηφίστηκε η CETA, οι Ευρωβουλευτές της δικής σας παράταξης ήταν αυτοί που ψήφισαν αυτή τη συμφωνία, σε αντίθεση με τους ευρωβουλευτές του ΣΥΡΙΖΑ. Σύμφωνα, λοιπόν, με τα άρθρα 20, 21 της CETA, παράγραφοι 1 και 2, επιτρέπεται για ένα μεταβατικό στάδιο γι’ αυτούς που έχουν ήδη άδεια να παράγεται ελληνική φέτα στον Καναδά. Καταλαβαίνετε, λοιπόν, πόσο σημαντικό είναι, όχι στα λόγια, αλλά στην πράξη, να βοηθάμε σε αυτά τα θέματα.

Και τώρα έρχομαι στο σχέδιο αποχώρησης της Μεγάλης Βρετανίας από την Ευρωπαϊκή Ένωση: Η διαδικασία αυτή ορίζεται σύμφωνα με το άρθρο 50, το οποίο έχει ενεργοποιηθεί με τη Συνθήκη της Λισαβόνας για την Ευρωπαϊκή Ένωση το 2007. Οι διαπραγματεύσεις γίνονται από τις αρμόδιες υπηρεσίες της Ευρωπαϊκής Ένωσης με επικεφαλής, όπως πολύ σωστά είπατε, τον κ. Μπαρνιέ. Θέλω να σας πω ότι υπάρχει ένα αμοιβαίο συμφέρον ανάμεσα στην Ευρωπαϊκή Ένωση και το Ηνωμένο Βασίλειο να προστατευθούν τα προϊόντα ΠΟΠ και ΠΓΕ. Και λέω ότι είναι αμοιβαίο αυτό το συμφέρον, γιατί και η Ευρωπαϊκή Ένωση έχει συμφέρον να προστατευθούν τα δικά της προϊόντα που αγγίζουν περίπου τρεις χιλιάδες τον αριθμό, αλλά το ίδιο συμφέρον έχει και το Ηνωμένο Βασίλειο. Ας πούμε χαρακτηριστικά, το σκωτσέζικο ουίσκι, είναι ένα ΠΟΠ προϊόν για τη Μεγάλη Βρετανία που θέλει να το προστατεύσει.

Η Ευρωπαϊκή Ένωση, λοιπόν, διαπραγματεύεται συνολικά αυτό το θέμα. Η χώρα μας είναι μέλος της Ευρωπαϊκής Ένωσης. Νομίζω ότι η διαπραγμάτευση αυτή θα είναι προς όφελος των χωρών της Ευρωπαϊκής Ένωσης. Πιστεύω ότι θα καταλήξουμε σε μια ισορροπημένη συμφωνία με τη Μεγάλη Βρετανία, ώστε να κινείται η συμφωνία αυτή στο πλαίσιο της εξυπηρέτησης των συμφερόντων της Ευρωπαϊκής Ένωσης, όσον αφορά την προστασία των προϊόντων ΠΟΠ και ΠΓΕ.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσανιώτη, έχετε τον λόγο.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κύριε Πρόεδρε.

Κυρία Υφυπουργέ, όντως τα στοιχεία που αφορούν τις εξαγωγές μας είναι αυτά. Δεν περίμενα, όμως, να μην μου πείτε ένα στοιχείο: Πόσους τόνους φέτα εξαγάγαμε στον Καναδά.

Η δική σας Κυβέρνηση, ο προηγούμενος Υπουργός, σήκωσε ένα θέμα που στην ουσία βοήθησε να μειωθεί η τιμή και να πιέσει η βιομηχανία τους παραγωγούς για να μειώσουν την τιμή στο γάλα, λέγοντάς τους ότι χάσαμε την αγορά του Καναδά. Ξέρετε πόσο είναι; Δείτε το. Αυτό που πρέπει να έχουμε στο μυαλό είναι πώς πραγματικά θα προστατεύσουμε τους Έλληνες παραγωγούς αιγοπρόβειου γάλακτος. Θα επιμείνω ότι το εθνικό προϊόν δεν είναι η φέτα. Είναι το αιγοπρόβειο γάλα, από το οποίο παράγεται η φέτα. Χωρίς αυτό δεν έχουμε φέτα.

Δεν ξέρω τι σας κάνει να αισθάνεστε σίγουρη ότι όλα θα πάνε καλά με τις διαπραγματεύσεις με τη Μεγάλη Βρετανία. Εγώ στη θέση σας θα προσπαθούσα να βρω εναλλακτικές. Για παράδειγμα, όλο αυτό το διάστημα που οι διαπραγματεύσεις συνεχίζονται, η ελληνική Κυβέρνηση έχει κάνει μια καμπάνια στη Μεγάλη Βρετανία για να υπενθυμίσει στους Άγγλους καταναλωτές -τώρα που έχουμε το δικαίωμα- ότι η φέτα είναι μόνο ελληνική; Έχει μπει το Enterprise Greece, που μέσα εκεί υπάρχει ο Οργανισμός Προώθησης Εξαγωγών, να κάνει in store promotion στη Μεγάλη Βρετανία, έτσι ώστε να βοηθήσει το προϊόν μας; Δεν θα πήγαινε χαμένο, ξέρετε. Αν όλα πήγαιναν καλά και παίρναμε τη συμφωνία, κέρδος θα είχαμε.

Τελειώνοντας, να πω ότι αυτό που έχει τη μεγαλύτερη σημασία είναι να προστατεύσουμε το προϊόν. Αυτό πρέπει να έχουμε όλοι στο μυαλό μας. Σε αυτή την κατεύθυνση πρέπει να κινούμαστε. Αν δεν έχει καλή τιμή το γάλα στον παραγωγό, δεν μπορεί να έχει μέλλον. Δεν μπορεί να έχει μέλλον αν οι τιμές πιέζονται τόσο πολύ.

Διεπαγγελματική φέτας: Την έχετε στο συρτάρι. Η Διεπαγγελματική της φέτας θα μπορούσε πραγματικά να είναι η προμετωπίδα στην προώθησή της όλο αυτό το διάστημα στη Μεγάλη Βρετανία. Υπάρχουν κονδύλια που χάνονται, υπάρχουν δυνατότητες που χάνονται. Μπείτε σε αυτήν την κατεύθυνση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Απ’ ό,τι αντιλαμβάνομαι, λοιπόν, η ψήφος της Νέας Δημοκρατίας για τη CETA δεν αφορούσε μόνο τις πωλήσεις στον Καναδά. Θέλω, λοιπόν, να σας πω ότι από τις αρχές του 2015 που γίναμε Κυβέρνηση έχουμε συμμετέχει σε πολλά διεθνή φόρα και η προσπάθειά μας ήταν να προστατεύσουμε τα προϊόντα γεωγραφικών ενδείξεων και ανάμεσα σε αυτά το προϊόν της φέτας, το οποίο είναι ένα χαρακτηριστικό ελληνικό προϊόν.

Όσον αφορά για το πώς θα εξελιχθεί η σχέση της Ευρωπαϊκής Ένωσης με το Ηνωμένο Βασίλειο, αντιλαμβάνεστε ότι δεν μπορούμε να το γνωρίζουμε με απόλυτη ακρίβεια. Ακόμη, για παράδειγμα, δεν γνωρίζουμε αν θα υπάρξει ή όχι συμφωνία με το Ηνωμένο Βασίλειο. Ο στόχος και η προσπάθεια της Ευρωπαϊκής Ένωσης είναι να υπάρξει η συμφωνία αυτή, να υπάρξει η κατοχύρωση μέσω αυτής της συμφωνίας των προϊόντων ΠΟΠ και ΠΓΕ και νομίζω ότι αυτό είναι προς το συμφέρον, όπως σας είπα και στην πρωτολογία μου, και των δύο πλευρών.

Θέλω, επίσης, να σας πω ότι όσον αφορά τις διμερείς σχέσεις και τη διαφήμιση των προϊόντων μας είναι πράγματα που γίνονται από την ελληνική Κυβέρνηση μέσω των συναρμόδιων Υπουργείων. Και όσον αφορά το πώς χειρίζεται η χώρα τη διαπραγμάτευση ανάμεσα στην Ευρωπαϊκή Ένωση και τη Μεγάλη Βρετανία αρμόδιο και εποπτεύον, αν το θέλετε, για αυτό είναι το Υπουργείο Εξωτερικών, που ανάλογα με τα θέματα έχει και τις συνεργασίες με τα συναρμόδια Υπουργεία.

Είμαστε στην κατεύθυνση που βρίσκεται αυτήν τη στιγμή η ομάδα διαπραγμάτευσης της Κοινότητας, στην κατεύθυνση δηλαδή να υπάρξει μια επωφελής και ισόρροπη συμφωνία με τη Μεγάλη Βρετανία. Εάν παραδόξως η συμφωνία αυτή δεν υπάρξει, καταλαβαίνετε ότι δεν μπορούμε σήμερα και ειδικά σε αυτήν την Αίθουσα και σε αυτήν την ερώτηση να συζητήσουμε θέματα διαχείρισης αβεβαιοτήτων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ι) Κεντρικά Αποθετήρια Τίτλων, ΙΙ) Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/2258 και άλλες διατάξεις και ΙΙΙ) Λοιπές διατάξεις του Υπουργείου Οικονομικών».

Η Διάσκεψη των Προέδρων αποφάσισε στη συνεδρίασή της στις 27 Σεπτεμβρίου 2018 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Απ’ ό,τι βλέπω, ο καθένας θα έρθει να υποστηρίξει τη δική του τροπολογία, ο κ. Γαβρόγλου και ο κ. Πετρόπουλος. Πάρα ταύτα, όσοι εκ των εισηγητών, μέχρι να έρθουν οι Υπουργοί, θέλετε να τοποθετηθείτε και επί των τροπολογιών, μπορείτε να το κάνετε. Στο τέλος, μετά την παρουσίαση από τους Υπουργούς, θα έχετε και έναν μικρό χρόνο δευτερολογίας, είτε για το νομοσχέδιο είτε κυρίως για τις τροπολογίες, αν ακούσετε κάτι που σας ενδιαφέρει και θα πρέπει να το σχολιάσετε.

Υποθέτω ότι συμφωνείτε με την εισήγηση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Τον λόγο έχει ο εισηγητής του ΣΥΡΙΖΑ κ. Δημήτριος Δημητριάδης για δεκαπέντε λεπτά.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το παρόν νομοσχέδιο προέρχεται από το Γ΄ θερινό Τμήμα της Βουλής και ολοκληρώνεται στην αρχή αυτής της νέας Περιόδου. Εύχομαι καλή αρχή και καλή επιτυχία στις εργασίες της νέας Περιόδου.

Είναι μια περίοδος κανονικότητας αυτή στην οποία έχουμε εισέλθει από το καλοκαίρι, μια κανονικότητα που εκφράζεται και μόνο από το γεγονός ότι είχαμε μετά από πάρα πολλά χρόνια θερινά Τμήματα. Κανονικότητα είναι το γεγονός ότι καταρτίζουμε προϋπολογισμό μετά από πάρα πολλά χρόνια ως ελληνική Κυβέρνηση στην Ευρωπαϊκή Επιτροπή. Η κανονικότητα έχει να κάνει με την οικονομία και με την εξομάλυνση μιας σειράς οικονομικών μεγεθών, τα οποία μας βεβαιώνουν ή μας πείθουν για τη θετική προοπτική της ανάπτυξης της χώρας μας και για το ότι μπαίνουμε πράγματι σε μια νέα εποχή που καθορίζεται, κατά τη γνώμη μου, κατ’ αρχάς από μία κανονικότητα.

Η σημερινή συνεδρίαση έρχεται επίσης σε μια εποχή που κάνουμε σταθερά, αλλά σοβαρά βήματα στην έξοδο από την κρίση. Έχουμε βγει από τα μνημόνια, όπως προείπα. Το οικονομικό κλίμα βελτιώνεται μέρα με τη μέρα, πράγμα που καταδεικνύεται και από διάφορα στοιχεία, που κατατέθηκαν το τελευταίο διάστημα όχι μόνο από τις επίσημες υπηρεσίες της χώρας, αλλά και από τους διεθνείς συνομιλητές, τους ευρωπαίους εταίρους, τις αρμόδιες ευρωπαϊκές επιτροπές, όπως παραδείγματος χάριν το ότι η ανεργία τον Ιούνιο του 2018 καταγράφηκε για πρώτη φορά στο 19,1%, πέφτοντας περίπου οκτώ μονάδες σε σχέση με το 2013, κάτι που μας κάνει αισιόδοξους, χωρίς να σημαίνει πως έχουμε πετύχει τον στόχο για τη μεγάλη μείωση της ανεργίας που απαιτείται για τη χώρα μας και για λόγους ανάπτυξης, αλλά και για λόγους ουσίας και βιοτικού επιπέδου του ελληνικού λαού.

Επιπλέον, ο δείκτης ιδιωτικής κατανάλωσης βρίσκεται σε μια ανοδική τροχιά, όπως επίσης σημαντική άνοδο παρουσιάζουν και οι εισαγωγές. Αυτή ακριβώς η άνοδος και η δυνατότητα αντικατοπτρίζεται και στον προϋπολογισμό που κατατέθηκε τη Δευτέρα για να συζητηθεί στις αρμόδιες επιτροπές της Βουλής.

Το νομοσχέδιο συναρθρώνεται σε τρία κυρίως μέρη. Το πρώτο αφορά προσαρμογές της ελληνικής νομοθεσίας σε οδηγίες της Ευρωπαϊκής Ένωσης και πιο συγκεκριμένα για τα κεντρικά αποθετήρια τίτλων και την οδηγία 2016/2258 για τις ανταλλαγές φορολογικών πληροφοριών στην καταπολέμηση παράνομων δραστηριοτήτων εντός Ευρωπαϊκής Ένωσης. Επίσης, διευθετεί μια σειρά από ζητήματα που προκύπτουν από την καθημερινότητα της διακυβέρνησης και κυρίως είναι της αρμοδιότητας του Υπουργείου Οικονομικών.

Όσον αφορά τα κεντρικά αποθετήρια τίτλων, προσαρμόζεται στην ελληνική νομοθεσία, στις διατάξεις του κανονισμού 909/2014 του Ευρωπαϊκού Κοινοβουλίου και του Συμβουλίου της 23ης Ιουλίου 2014 σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων. Ο κανονισμός 909/2014, ο γνωστός και ως CSDR, θεσπίζει ενιαίες απαιτήσεις για τον διακανονισμό των χρηματοοικονομικών μέσων, καθώς και για την οργάνωση και λειτουργία των κεντρικών αποθετηρίων τίτλων στην Ευρωπαϊκή Ένωση.

Οι κινητές αξίες που τηρούνται σήμερα στο σύστημα άυλων τίτλων του ελληνικού κεντρικού αποθετηρίου τίτλων είναι πλήρως αποϋλοποιημένες ήδη από το 1999-2000. Ο αποκλειστικός τύπος λογαριασμού τελικού επενδυτή που υιοθετήθηκε στην Ελλάδα από τότε, ενοποίησε τον διακανονισμό για την τήρηση του μητρώου των μετόχων. Οι επιταγές του CSDR απαιτούν τη χρήση μικτού υποδείγματος τήρησης λογαριασμών, με δυνατότητα επιλογής από τους επενδυτές μεταξύ τύπων λογαριασμών. Για τον λόγο αυτό θεσμοθετείται η χρήση του συλλογικού λογαριασμού.

Οι διατάξεις του σχεδίου νόμου αποσκοπούν στην προσαρμογή του εθνικού δικαίου αναφορικά με το σύστημα άυλων τίτλων, όπως λειτουργεί ήδη υπό το εθνικό μονοπώλιο του κεντρικού αποθετηρίου αξιών ως διαχειριστή του συστήματος άυλων τίτλων.

Το υπάρχον σύστημα λειτουργεί κατά βάση με διαχωρισμό ανά πελάτη υπό τις κύριες θεσμικές προβλέψεις ότι μέτοχος είναι ο εγγεγραμμένος στα αρχεία του κεντρικού αποθετηρίου τίτλων. Οι μεταβιβάσεις άυλων τίτλων διενεργούνται με καταχωρήσεις στα αρχεία –άρθρο 39-, καθώς και οι άυλοι τίτλοι τηρούνται επ' ονόματι ενός εκάστου επενδυτή, δηλαδή μερίδα επενδυτή, στο σύστημα άυλων τίτλων και όχι επ’ ονόματι των συμμετεχόντων υπό το πρότυπο του συλλογικού λογαριασμού. Επομένως, απαιτείται να τροποποιηθούν όλες εκείνες οι διατάξεις της κείμενης νομοθεσίας που στηρίζονται σε αυτές τις προβλέψεις, ώστε να καταστεί εφικτή η προσαρμογή τους στα νέα δεδομένα που εισάγει ο CSDR.

Τέλος, με τις διατάξεις του νομοσχεδίου επιχειρείται η ενοποίηση και ομογενοποίηση των ρυθμίσεων της κείμενης νομοθεσίας αναφορικά με το σύστημα άυλων τίτλων, ώστε η προσαρμογή με το ενωσιακό μέτρο να συμπεριλάβει τα ειδικότερα νομικά χαρακτηριστικά του ελληνικού συστήματος.

Τα κυριότερα σημεία του πρώτου μέρους τα έχουμε συζητήσει στις επιτροπές ανά άρθρο. Επειδή δεν θα μας πάρει ο χρόνος, δεν θα αναφερθώ επιμέρους.

Το δεύτερο κομμάτι του συγκεκριμένου νομοσχεδίου αφορά την οδηγία 2016/2258 της Ευρωπαϊκής Ένωσης και αφορά την πρόσβαση φορολογικών αρχών σε πληροφορίες για την καταπολέμηση της νομιμοποίησης εσόδων από παράνομες δραστηριότητες.

Με τις διατάξεις του άρθρου 31 πραγματοποιείται η ενσωμάτωση στο Ελληνικό Δίκαιο της οδηγίας 2016/2258 σχετικά με την πρόσβαση των φορολογικών αρχών κάθε κράτους μέλους της Ευρωπαϊκής Ένωσης στους μηχανισμούς, στις διαδικασίες, στα έγγραφα και τις πληροφορίες για την καταπολέμηση της νομιμοποίησης εσόδων από παράνομες δραστηριότητες, προκειμένου να διασφαλιστεί η ορθή και απρόσκοπτη εφαρμογή της διοικητικής συνεργασίας μέσω της αυτόματης ανταλλαγής πληροφοριών μεταξύ κρατών-μελών της Ευρωπαϊκής Ένωσης για τους δικαιούχους χρηματοοικονομικών λογαριασμών με βάση το παγκόσμιο πρότυπο του ν.4170/2013, όπως τροποποιήθηκε από τις διατάξεις του ν.4378/2016.

Η παρούσα οδηγία τροποποιεί την αρχική οδηγία της Ευρωπαϊκής Ένωσης 2011/16 η οποία εφαρμόζει το παγκόσμιο πρότυπο για την αυτόματη ανταλλαγή πληροφοριών περί χρηματοοικονομικών λογαριασμών σε φορολογικά θέματα εντός Ευρωπαϊκής Ένωσης και διασφαλίζει ότι οι πληροφορίες σχετικά με τους δικαιούχους χρηματοοικονομικών λογαριασμών κοινοποιούνται στο κράτος-μέλος κατοικίας του δικαιούχου.

Όσον αφορά στο άρθρο 32, με τη διάταξη αυτή θεσπίζεται η πρόσβαση των φορολογικών αρχών, δηλαδή της ΑΑΔΕ, στους μηχανισμούς, στα έγγραφα, στις διαδικασίες και στις πληροφορίες που ορίζονται στις διατάξεις της οδηγίας 2015/849 της Ευρωπαϊκής Ένωσης, που κυρώθηκε πρόσφατα με τον ν.4557/2018.

Το τρίτο μέρος αφορά ένα σύνολο διατάξεων του Υπουργείου Οικονομικών και συγκεκριμένα την καθημερινότητα του πολίτη. Στο άρθρο 34 τροποποιείται ο ν.4428/2016 και γίνονται οι απαραίτητες διορθώσεις των παραπομπών που προέρχονται στο παράτημα του κοινού προτύπου αναφοράς του τρίτου άρθρου του ν.4428/2016.

Στο άρθρο 35 τροποποιείται το άρθρο 14 του Κώδικα Φορολογίας Εισοδήματος, που αφορά τις κατηγορίες εισοδήματος από μισθωτή εργασία και συντάξεις που απαλλάσσονται από τον φόρο. Με την προτεινόμενη ρύθμιση προβλέπεται η απαλλαγή από τον φόρο του 65% της πτητικής αποζημίωσης που λαμβάνουν οι πιλότοι της Πολιτικής Αεροπορίας κατ’ αντιστοιχία με τη φορολογική μεταχείριση του πτητικού επιδόματος των Ενόπλων Δυνάμεων.

Σαφής βούλησή μας με αυτό το άρθρο είναι η προσπάθειά μας να ενισχύσουμε και να στηρίξουμε τον εθνικό αερομεταφορέα και μάλιστα σε μια περίοδο όπου η ακόμη και πιο έντονη αύξηση του τουριστικού ρεύματος συνδυάζεται με επενδύσεις, που προγραμματίζονται από τις εταιρείες αερομεταφορών και θα βοηθήσουν να πετύχουμε σε αυτό το ζήτημα -των αερομεταφορών- μια σημαντική ανάπτυξη με πολύ μεγαλύτερους δεσμούς από ό,τι είχαμε μέχρι σήμερα.

Στο άρθρο 36 έχουμε επιστροφή φόρου εισοδήματος και ΦΠΑ. Με την προτεινόμενη διάταξη επιταχύνεται η διαδικασία της επιστροφής φόρου εισοδήματος νομικών προσώπων και νομικών οντοτήτων ή φόρου προστιθέμενης αξίας φυσικών προσώπων ή νομικών προσώπων και νομικών οντοτήτων μέχρι του συνολικού ποσού των 10.000 ευρώ σε εκκρεμείς ανά δικαιούχο και ανά φορολογία κατά την ημερομηνία δημοσίευσης του παρόντος με υποθέσεις ελέγχου, με απώτερο στόχο την ενίσχυση της οικονομικής δραστηριότητας.

Η επιστροφή διενεργείται άμεσα για αιτήματα, που ανέρχονται μέχρι το ποσό των 10.000 ευρώ. Σε περίπτωση που εκκρεμεί έλεγχος για περισσότερα του ενός αιτήματα ανά δικαιούχο, η επιστροφή διενεργείται άμεσα, εφόσον τα συνολικά αιτήματα του δικαιούχου ανέρχονται μέχρι και του ποσού των 10.000 ευρώ ανά φορολογία. Δεν θεωρούνται εκκρεμείς οι υποθέσεις για τις οποίες έχει εκδοθεί προσωρινός διορθωτικός προσδιορισμού φόρου. Τέλος, σε μεταγενέστερο χρόνο θα μπορεί να διενεργείται δειγματοληπτικός έλεγχος των επιστροφών αυτών.

Με τη διάταξη αυτή οι επιχειρήσεις αποκτούν επιπρόσθετη ρευστότητα, μειώνεται ο όγκος των απαιτούμενων γραφειοκρατικών διαδικασιών, με αποτέλεσμα να διευκολύνεται η οικονομική δραστηριότητα εν γένει.

Διασφαλίζεται όμως ταυτόχρονα και το δικαίωμα των φορολογικών αρχών να διεξάγουν επίσης δειγματοληπτικά σε μεταγενέστερο χρόνο ελέγχους, διαφυλάττοντας μ’ αυτόν τον τρόπο το δημόσιο συμφέρον.

Στο άρθρο 37 τροποποιείται το άρθρο 54Α του Κώδικα Φορολογικής Διαδικασίας όπου με το ισχύον θεσμικό πλαίσιο ο φορολογούμενος που είχε οφειλές από φόρους ακίνητης περιουσίας ΦΑΠ ή ΕΝΦΙΑ μπορούσε να μεταβιβάσει ένα ακίνητο εφόσον, πρώτον, εξοφλούσε τον φόρο που αντιστοιχούσε στο συγκεκριμένο ακίνητο ή, δεύτερον, με παρακράτηση του συμβολαιογράφου από το τίμημα του φόρου του μεταβιβαζόμενου ακινήτου. Προϋπόθεση σε κάθε περίπτωση για την εκτέλεση του συμβολαίου ήταν η αποπληρωμή των υπολοίπων φόρων ακινήτων. Με την προτεινόμενη ρύθμιση, λοιπόν, δίνεται η δυνατότητα στον φορολογούμενο να παρακρατείται το τίμημα του συγκεκριμένου φόρου των ακινήτων από τον συμβολαιογράφο κατά τη σύνταξη του συμβολαίου. Μιλάμε για τον φόρο που αντιστοιχεί σε ΦΑΠ και ΕΝΦΙΑ.

Στο άρθρο 38 τροποποιείται το άρθρο 3 του ν.4223/2013 όπου απαλλάσσονται από τον ΕΝΦΙΑ το έτος 2018 τα δικαιώματα επί του συνόλου της ακίνητης περιουσίας των προσώπων που απεβίωσαν εξαιτίας των πυρκαγιών που έπληξαν τις περιοχές της Περιφέρειας Αττικής την 23η και 24η Ιουλίου 2018 ανεξάρτητα από το πού βρίσκεται η περιουσία αυτή. Είναι το ελάχιστο που μπορούμε να κάνουμε, που μπορεί να γίνει σε μια σειρά από μέτρα που έχουν παρθεί και πρέπει να παρθούν για την έμπρακτη στήριξη από τη μεριά της πολιτείας προς τους πληγέντες αυτή την καταστροφική και αποφράδα ημερομηνία.

Το άρθρο 39 είναι συνέχεια του άρθρου 38 στην ουσία, κινείται στο ίδιο πνεύμα. Αφορά τη στήριξη πυροπλήκτων της 23ης και 24ης Ιουλίου 2018 στην Περιφέρεια Αττικής. Με την προτεινόμενη διάταξη ορίζεται ότι οι συνταξιούχοι των οποίων η σύνταξη εξακολουθεί να κανονίζεται και να καταβάλλεται από το δημόσιο και οι οποίοι έχουν κύρια ή δευτερεύουσα κατοικία ή φιλοξενούνται σύμφωνα με το έντυπο Ε1 της δήλωσης φορολογίας εισοδήματος των φορολογικών ετών 2016 και 2017 σε περιοχές της Περιφέρειας Αττικής οι οποίες επλήγησαν επίσης από τις πυρκαγιές της 23ης και 24ης Ιουλίου 2018 θα λάβουν από το δημόσιο ανάλογη οικονομική ενίσχυση με αυτή των συνταξιούχων του ΕΦΚΑ, δηλαδή δυο ακαθάριστες μηνιαίες συντάξεις Ιουλίου 2018, με την ίδια ακριβώς διαδικασία. Με αυτό το άρθρο επίσης ερχόμαστε να συνδράμουμε στην έμπρακτη στήριξη για την ενίσχυση των πληγέντων.

Στο άρθρο 40 τροποποιείται η διάταξη του ν. 4270/2014 όπου ειδικότερα απλοποιείται η διαδικασία λογιστικής καταγραφής των επιστροφών των αδιάθετων υπολοίπων, των χρηματικών ενταλμάτων προ πληρωμής, ώστε αυτές να μην γίνονται στις ΔΟΥ αλλά στον λογαριασμό του ελληνικού δημοσίου που διατηρεί στην Τράπεζα της Ελλάδος.

Στο άρθρο 41 τροποποιούνται οι διατάξεις του ν.4314/2014, τροποποιούνται τα άρθρα 11 και 12 του ν.4314/2014 προκειμένου να επικαιροποιηθούν μετά τη θέση σε ισχύ του νέου οργανισμού του Υπουργείου Οικονομικών με την οποία έγινε αναδιάρθρωση των υπηρεσιών της Γενικής Γραμματείας Δημοσιονομικής Πολιτικής στην οποία υπάγεται η ΕΔΕΛ. Ειδικότερα στο άρθρο 11 του ν. 4314 ορίζεται η ΕΔΕΛ ως αρχή ελέγχου για όλα τα ευρωπαϊκά προγράμματα του ΕΣΠΑ 2014-2020 και του ευρωπαϊκού προγράμματος «Αλιεία και Θάλασσα 2014-2020» επίσης. Επιπλέον, δε, καθορίζεται και η σύνθεση αυτής καθώς και οι αρμοδιότητές της.

Στο άρθρο 42 έχουμε τροποποίηση διατάξεων του ν.4549/2018 όπου τροποποιούνται τα άρθρα 91, 93 και 102. Δεν είναι πολύ σημαντικές αυτές οι αλλαγές. Είναι πιο πολύ νομοτεχνικές.

Με τις προτεινόμενες διατάξεις του άρθρου 43 καθορίζεται η αποζημίωση για τα μέλη συλλογικών οργάνων -Επιτροπή Ανταγωνισμού, Ομάδες Εργασίας και Διοίκησης Έργου- που συγκροτήθηκαν με κύριο έργο την επισκόπηση δαπανών των Υπουργείων και των εποπτευόμενων φορέων τους στο πλαίσιο συνεργασίας της Ελληνικής Δημοκρατίας με την Υπηρεσία Υποστήριξης Διαρθρωτικών Μεταρρυθμίσεων της Ευρωπαϊκής Επιτροπής, η οποία θα επιβαρυνθεί εξ ολοκλήρου βέβαια με την κάλυψη της προκαλούμενης δαπάνης.

Στο άρθρο 44 ρυθμίζονται ζητήματα μισθολογικής κατάταξης των μετατασσομένων υπαλλήλων από κατώτερη σε ανώτερη κατηγορία εκπαίδευσης. Ειδικότερα, ο χρόνος υπηρεσίας που πρέπει να ληφθεί υπ’ όψιν για τη μισθολογική κατάταξη και εξέλιξη στα μισθολογικά κλιμάκια της ανώτερης εκπαιδευτικής βαθμίδας. Αποσαφηνίζεται, λοιπόν, ο τρόπος υπολογισμού αυτού του χρόνου υπηρεσίας και είναι ο συνολικός χρόνος προϋπηρεσίας. Έστω ότι ένας ΔΕ έχει απασχοληθεί για δέκα έτη, στην περίπτωση που μεταβεί από ΔΕ σε ΠΕ κατηγορία μένει να υπολογιστεί προς την κατάταξή του ως ΠΕ το χρονικό διάστημα της δεκαετίας.

Στο άρθρο 45 εξομοιώνονται μισθολογικά οι υπάλληλοι του Υπουργείου Οικονομικών με σχέση εργασίας δημοσίου και ιδιωτικού δικαίου αορίστου χρόνου που έχουν διοριστεί ή μεταταχθεί μετά την 1-11-2011 με όσους υπηρετούσαν πριν την ανωτέρω ημερομηνία, καθώς και σε εποπτευόμενα απ’ αυτό νομικά πρόσωπα δημοσίου δικαίου, στην Ελληνική Στατιστική Αρχή, στην Ανεξάρτητη Αρχή Δημοσίων Εσόδων, καθώς και στο Νομικό Συμβούλιο του Κράτους ως διοικητικό προσωπικό.

Ειδικότερα, προβλέπεται η χορήγηση στο σύνολο των εν λόγω υπαλλήλων της προσωπικής διαφοράς του άρθρου 27 του ν.4354/2015 κατ’ εφαρμογή της συνταγματικής αρχής της ισότητας, δεδομένου ότι πρόκειται για υπαλλήλους οι οποίοι παρέχουν τις ίδιες ακριβώς υπηρεσίες και ασκούν παρόμοια καθήκοντα με όσους υπηρετούσαν ήδη πριν την κρίσιμη αυτή ημερομηνία.

Εδώ υπάρχει και μια τροπολογία από το Υπουργείο για την οποία, κύριε Πρόεδρε, επιφυλάσσομαι να τοποθετηθώ στη δευτερολογία μου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στο άρθρο 46 επιδιώκεται η μείωση της επιβάρυνσης του έργου του Νομικού Συμβουλίου του Κράτους και των μελών του, η οποία οφείλεται στο γεγονός ότι με την ένταξη στις ρυθμίσεις του ν.3869/2010 και των χρεών προς το ελληνικό δημόσιο φυσικών προσώπων στερούμενων πτωχευτικής ικανότητας, ενώπιον των ειρηνοδικείων όλης της χώρας ασκήθηκε από ενδιαφερομένους και εκκρεμεί μεγάλος αριθμός σχετικών αιτήσεων, δεκαέξι χιλιάδες περίπου. Οι υποθέσεις αυτές δεν παρουσιάζουν σημαντικά νομικά και πραγματολογικά ζητήματα για τα μέλη του Νομικού Συμβουλίου του Κράτους, επομένως μπορούν να αποκατασταθούν επαρκώς από υπαλλήλους της αρμόδιας Οικονομικής Αρχής και άρα δεν είναι απαραίτητη η παρουσία τους.

Κύριε Πρόεδρε, θα μου επιτρέψετε να μιλήσω για ένα λεπτό ακόμη, γιατί από τη συζήτηση στις επιτροπές γι’ αυτό ακριβώς το νομοσχέδιο προέκυψαν δύο ζητήματα που, ακριβώς επειδή η κριτική στο εν λόγω νομοσχέδιο ήταν -θα έλεγα- ιδιαίτερα θετική από τη μεριά της Αντιπολίτευσης, αναδείχθηκαν είτε με αφορμή την τροπολογία που κατέθεσε ο κ. Κουτσούκος για λογαριασμό του ΚΙΝΑΛ είτε από την παρέμβαση του εισηγητή της Αξιωματικής Αντιπολίτευσης κ. Βεσυρόπουλου. Αναδείχθηκαν, λοιπόν, δύο ζητήματα για τα οποία θα ήθελα να πω επιγραμματικά δυο λόγια.

Το πρώτο αφορά τις συντάξεις, τα αντίμετρα και τον προϋπολογισμό. Με την κατάθεση του προϋπολογισμού έγινε φανερό ότι όλη αυτή η φιλολογία για το τι θα συμβεί την 1-1-2019 για τη δήθεν μείωση των συντάξεων και όλα τα σχετικά απλώς έχει καταπέσει στο κενό. Δεν υφίσταται τέτοια εκδοχή. Το αποδεικνύει η κατάρτιση του προϋπολογισμού για το έτος 2019 και η σύμφωνη γνώμη του αρμόδιου επικεφαλής της Ευρωπαϊκής Επιτροπής, ο οποίος είπε πως ακριβώς επειδή το μέτρο είναι μόνο δημοσιονομικό και οι δημοσιονομικοί στόχοι ήδη έχουν επιτευχθεί κι έχει εξασφαλιστεί η επιτυχία των δημοσιονομικών στόχων για το πλεόνασμα του 3,5%, δεν συντρέχει κάποιος λόγος μείωσης της προσωπικής διαφοράς. Διότι μόνο αυτό αφορούσε η εν λόγω νομοθετική πρωτοβουλία. Δεν συντρέχει, λοιπόν, κανένας λόγος ώστε η προσωπική διαφορά να καταργηθεί, άρα δεν συντρέχει κανένας λόγος τελικά μείωσης του ποσού της σύνταξης γι’ αυτήν τη μερίδα των συνταξιούχων.

Όσον αφορά την τροπολογία του κ. Κουτσούκου…

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε με αυτό, κύριε συνάδελφε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κλείνω, κύριε Πρόεδρε.

Όσον αφορά, λοιπόν, την τροπολογία του κ. Κουτσούκου μιλάει για μεταβίβαση δέκα χιλιάδων ακινήτων στην Εταιρεία Συμμετοχών και Περιουσίας του Δημοσίου.

Οφείλουμε να ξεκαθαρίσουμε ότι δεν υπάρχει μεταβίβαση, υπάρχει μετάβαση για έλεγχο ως προς τη μεταβίβαση, όπου από τον έλεγχο σαφώς και ρητά εξαιρούνται όλα εκείνα τα ακίνητα που εκπληρούν δημόσιους σκοπούς, όπως αναλυτικά αναφέρεται στην αρμόδια υπουργική απόφαση.

Ευχαριστώ πολύ και για την ανοχή σας, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις εκπαιδευτικοί συνοδοί τους από το 1ο Γενικό Λύκειο Πεύκης (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πάντως, αν μου επιτρέπετε ένα σχόλιο, από το 1990 που είμαι στο Κοινοβούλιο, αλλά, απ’ ό,τι έψαξα στα Πρακτικά, και από τη Μεταπολίτευση πρώτη φορά κατατίθεται προϋπολογισμός με δύο σενάρια. Αυτό δεν έχει ξαναγίνει ποτέ στο ελληνικό Κοινοβούλιο.

Τον λόγο έχει ο εισηγητής της Νέας Δημοκρατίας κ. Βεσυρόπουλος.

**ΧΡΗΣΤΟΣ ΜΑΝΤΑΣ:** Μπορώ να μιλήσω, κύριε Πρόεδρε; Κάνατε μια παρέμβαση, κύριε Πρόεδρε και θα ήθελα να μιλήσω.

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσετε, κύριε Μαντά, μετά τον εισηγητή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του νομοσχεδίου για την προσαρμογή της ελληνικής νομοθεσίας στις διατάξεις του κανονισμού ΕΕ 909/2014 του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων, συμπίπτει με την κατάθεση του προσχεδίου του προϋπολογισμού από την Κυβέρνηση, που καταρρίπτει τον μύθο περί εξόδου από τα μνημόνια ή «καθαρής εξόδου».

Μέσα από το προσχέδιο του προϋπολογισμού η μόνη βεβαιότητα που προκύπτει είναι οι φόροι και η απόλυτη ταύτισή τους με την Κυβέρνηση του κ. Τσίπρα. Αναρωτιέται κανείς τι άλλο χρειάζεται για να αντιληφθεί η Κυβέρνηση ότι έχει εξαντληθεί η φοροδοτική ικανότητα των πολιτών. Η απάντηση του κ. Τσίπρα βεβαίως είναι οι φόροι, οι κατασχέσεις και οι πλειστηριασμοί. Το αφήγημα της «καθαρής εξόδου» κατέρρευσε ήδη στις αγορές, αφού χθες το επιτόκιο του δεκαετούς ελληνικού ομολόγου αυξήθηκε στο 4,43%, ποσοστό που είναι απαγορευτικό για έξοδο στις αγορές.

Μέσα σε αυτές τις ζοφερές συνθήκες για τη χώρα, που επιβαρύνονται ακόμα περισσότερο με τις μεθοδεύσεις της Κυβέρνησης στο θέμα των Σκοπίων, γίνεται η συζήτηση του νομοσχεδίου, με το οποίο δημιουργείται ένα κοινό ευρωπαϊκό πλαίσιο διακανονισμού αξιογράφων, αλλά και λειτουργίας των κεντρικών αποθετηρίων.

Επισημαίνω ότι η προσαρμογή της ελληνικής νομοθεσίας στις διατάξεις του κανονισμού ΕΕ 909/2014 του Ευρωπαϊκού Κοινοβουλίου και του Συμβουλίου της 23ης Ιουλίου 2014 θα έπρεπε ήδη να έχει γίνει, αλλά έρχεται με σημαντική καθυστέρηση στη Βουλή με ευθύνη της Κυβέρνησης, που αποδεικνύει για μια ακόμη φορά την προχειρότητα η οποία την χαρακτηρίζει στον τομέα του κοινοβουλευτικού έργου.

Η καθυστέρηση αυτή έχει επιπτώσεις, αφού όλο αυτό το διάστημα δημιουργήθηκε ένα κλίμα ανησυχίας και ανασφάλειας στους θεσμικούς επενδυτές από τη στιγμή που η χώρα μας ήταν από τις λίγες χώρες της Ευρωπαϊκής Ένωσης που είχε καθυστερήσει να ενσωματώσει στην εθνική της νομοθεσία τον συγκεκριμένο κανονισμό που δημιουργεί ένα κοινό ευρωπαϊκό πλαίσιο διακανονισμού αξιογράφων.

Ο στόχος που τέθηκε από την Ευρωπαϊκή Ένωση με τον συγκεκριμένο κανονισμό είναι η απελευθέρωση των υπηρεσιών που παρέχονται από κεντρικά αποθετήρια τίτλων ως φορείς διακανονισμού της τήρησης κινητών αξιών σε λογιστική μορφή, σε πανευρωπαϊκό επίπεδο, προκειμένου να δημιουργηθεί ένα ενιαίο πανευρωπαϊκό πλαίσιο διακανονισμού αξιογράφων, το οποίο θα επιτρέπει σε κάθε επενδυτή της Ένωσης να επενδύει σε ευρωπαϊκά αξιόγραφα με τους ίδιους όρους και χρησιμοποιώντας τις ίδιες διαδικασίες.

Ουσιαστικά δηλαδή ο στόχος που τίθεται σε επίπεδο Ευρωπαϊκής Ένωσης είναι η διαμόρφωση ενιαίων κανόνων για όλες τις χώρες-μέλη και τα κεντρικά αποθετήρια τίτλων όλων των κρατών-μελών της Ευρωπαϊκής Ένωσης, τα οποία θα πρέπει να ξεκινήσουν μια νέα διαδικασία αδειοδότησης από τις επιτροπές κεφαλαιαγοράς, ενώ το κανονιστικό πλαίσιο για τη λειτουργία τους υπάγεται σε νέους και ενιαίους κανόνες και ρυθμίσεις.

Επισήμανα, όμως, στην ομιλία μου στην επιτροπή ότι με τον τρόπο που η Κυβέρνηση φέρνει αυτό το νομοσχέδιο υπάρχουν τα εξής ζητήματα:

Πρώτον, δεν ρυθμίζεται με σαφήνεια ο χρόνος κτήσης των εμπράγματων δικαιωμάτων στους συλλογικούς λογαριασμούς, με αποτέλεσμα να δημιουργούνται συνθήκες ανασφάλειας ως προς τον χρόνο κτήσης της κυριότητας, ενώ δεν προβλέπονται και οι συνέπειες της μη καταχώρισης από τους διαμεσολαβητές, κάτι που αποτελεί παράβαση της υποχρέωσης που έχουν.

Στο παρόν νομοσχέδιο, ενώ για τους τίτλους που τηρούνται απευθείας στο αποθετήριο ορίζεται πότε διενεργείται η μεταβίβαση, για τους τίτλους που τηρούνται σε συλλογικούς λογαριασμούς ορίζεται μόνο η υποχρέωση των διαμεσολαβητών να εγγράψουν τη μεταβίβαση, χωρίς να διευκρινίζεται πότε επέρχεται η μεταβίβαση.

Δεύτερον, η εποπτεία των καταχωρίσεων σε συλλογικούς λογαριασμούς από την Επιτροπή Κεφαλαιαγοράς δεν μπορεί να ασκηθεί αποτελεσματικά από τη στιγμή που οι καταχωρίσεις γίνονται στα βιβλία αλλοδαπών θεματοφυλάκων. Με αυτόν τον τρόπο υπάρχει ο κίνδυνος να καθυστερούν ή να παραλείπονται καταχωρίσεις μεταβιβάσεων, με αποτέλεσμα να τίθενται σε κίνδυνο τα δικαιώματα των επενδυτών και να υπάρχει ενδεχόμενη απώλεια εσόδων.

Σας το είπα στην επιτροπή, σας το λέω και τώρα, θα πρέπει ως προς τα συγκεκριμένα ζητήματα να οριστεί ρητώς ο τρόπος κτήσης και όχι μόνο απόδειξης της κυριότητας επί των άυλων αξιών στο νομοσχέδιο.

Τρίτον, είναι εύλογη η παρατήρηση που κάνουμε για το άρθρο 17, για την ταυτοποίηση των μετόχων που είναι καταχωρημένοι σε συλλογικούς λογαριασμούς. Η διάκριση μεταξύ ανωνύμων και ονομαστικών μετοχών, ως προς την αποκάλυψη των μετόχων, δεν συνάδει με το δικαίωμα όλων των εκδοτών και όχι μόνο των ονομαστικών μετοχών να γνωρίζουν τους μετόχους τους. Ένα δικαίωμα που απορρέει και από τη δεύτερη οδηγία για τα δικαιώματα των μετόχων, την SRD II, η οποία θα ενσωματωθεί άμεσα στο εθνικό δίκαιο το επόμενο διάστημα.

Καλό είναι, λοιπόν, να δείτε και αυτήν την παράμετρο.

Κυρίες και κύριοι συνάδελφοι, το νομοσχέδιο στα υπόλοιπα άρθρα του, εκτός της προσαρμογής της ελληνικής νομοθεσίας στον ευρωπαϊκό κανονισμό, έχει ως σημείο αναφοράς διάσπαρτες, αποσπασματικές και άσχετες μεταξύ τους διατάξεις φορολογικού και δημοσιονομικού περιεχομένου.

Θα αναφερθώ σε ορισμένες από αυτές:

Με τα άρθρα 31, 32 και 33 ενσωματώνεται στο εθνικό δίκαιο η οδηγία 2016/2258 του Συμβουλίου της 6ης Δεκεμβρίου 2016 σχετικά με την τροποποίηση της οδηγίας 2011/16/ΕΕ για τη διευκόλυνση πρόσβασης των φορολογικών αρχών σε πληροφορίες, για να μην χρησιμοποιείται το χρηματοπιστωτικό σύστημα για τη νομιμοποίηση εσόδων από παράνομες δραστηριότητες.

Η Νέα Δημοκρατία έχει πρωτοστατήσει σε αυτήν την προσπάθεια συνεργασίας των φορολογικών αρχών ως κυβέρνηση και είναι δεδομένη η θέση της. Η Κυβέρνηση, όμως, έχει ευθύνες από τη στιγμή που καθυστέρησε να ενσωματώσει τη συγκεκριμένη οδηγία στο εθνικό δίκαιο και αυτό αποδεικνύεται από το γεγονός ότι προβλέπεται η αναδρομική ισχύς των διατάξεων αυτών από την 1-1-2018.

Η διάταξη για την άμεση επιστροφή φόρου μέχρι του ύψους του ποσού των 10.000 ευρώ ανά φορολογία και δικαιούχο, εφόσον δεν έχει εκδοθεί προσωρινός διορθωτικός προσδιορισμός φόρου, που προβλέπεται στο άρθρο 36, έχει δύο παραμέτρους. Η πρώτη είναι ότι η διάταξη αυτή κατατίθεται γιατί καταγράφεται σαφής υστέρηση των στόχων για την επιστροφή φόρων. Η δεύτερη είναι πολύ πιο ουσιαστική από τη στιγμή που η συγκεκριμένη ρύθμιση δεν έχει πάγιο χαρακτήρα, αλλά έχει πεδίο εφαρμογής μόνο για τις εκκρεμείς κατά την ημερομηνία δημοσίευσης του παρόντος υποθέσεις ελέγχου επιστροφής όπως αναφέρεται. Γιατί; Γιατί πολύ απλά οι υποθέσεις που θα καταστούν εκκρεμείς ακόμη και την επομένη ημέρα της δημοσίευσης του ΦΕΚ τίθενται εκτός της συγκεκριμένης ρύθμισης.

Εμείς είμαστε θετικοί. Τι πιο απλό, όμως, από το να θεσμοθετηθεί ένα μόνιμο και ορθολογικό θεσμικό πλαίσιο για την επιτάχυνση των επιστροφών φόρου αντί να κατατίθενται αποσπασματικές ρυθμίσεις που είναι και ατελείς;

Θετικά αντιμετωπίζουμε τις διατάξεις του άρθρου 37, με τις οποίες δίνεται η δυνατότητα χορήγησης του πιστοποιητικού ΕΝΦΙΑ για μεταβίβαση συγκεκριμένου ακινήτου με παρακράτηση και απόδοση του συνολικά οφειλόμενου ποσού κύριων και πρόσθετων φόρων και προσαυξήσεων για το σύνολο των ακινήτων για το οποίο υπάρχει σχετική υποχρέωση και όχι μόνο για το μεταβιβαζόμενο ακίνητο.

Το ίδιο ισχύει και για το άρθρο 38 για την απαλλαγή από τον ΕΝΦΙΑ των θανόντων στις πυρκαγιές της Αττικής, αλλά και για το άρθρο 39 με το οποίο επεκτείνονται τα μέτρα ενίσχυσης για τους πυρόπληκτους συνταξιούχους και στους συνταξιούχους του δημοσίου, με την υποσημείωση ότι θα έπρεπε να το είχατε προβλέψει στην αρχική ρύθμιση που κατατέθηκε.

Στο άρθρο 42 για λόγους συνέπειας θα ψηφίσουμε «παρών», όπως είχαμε πράξει αιτιολογώντας τη στάση μας κατά τη συζήτηση του πολυνομοσχεδίου. Με τις διατάξεις του συγκεκριμένου άρθρου ο Υπουργός Οικονομικών παρέχει με απόφασή του την εγγύηση του ελληνικού δημοσίου προς ημεδαπά ή αλλοδαπά χρηματοπιστωτικά ιδρύματα, οργανισμούς ή κοινοπραξίες αυτών και οργανισμούς δημοσίου δικαίου για δάνεια, εγγυητικές επιστολές, αντεγγυήσεις, πιστώσεις και κάθε άλλο χρηματοδοτικό μέσο που χορηγούν υπέρ ιδιωτικών επιχειρήσεων, επαγγελματιών και συνεταιριστικών οργανώσεων, καθώς και κρατικών φορέων δημοσίου ή ιδιωτικού ή μεικτού δικαίου.

Αντίθετα, η Νέα Δημοκρατία θα καταψηφίσει το άρθρο 43 με το οποίο καταβάλλεται αποζημίωση με απόφαση του Υπουργού Οικονομικών, κατά παρέκκλιση των κείμενων διατάξεων, στα μέλη των συλλογικών οργάνων που συγκροτήθηκαν με αποφάσεις των οικείων Υπουργών κατά τα έτη 2016 και 2017, για την επισκόπηση δαπανών των Υπουργείων και των εποπτευόμενων φορέων τους.

Το καταψηφίζουμε για τρεις λόγους. Πρώτον, γιατί είναι παράδοξο και καινοφανές η Κυβέρνηση να θεσμοθετεί αύξηση δαπανών για την αμοιβή των μελών επιτροπών που υποτίθεται ότι ασχολήθηκαν με την μείωση των δαπανών του δημοσίου. Δεύτερον, γιατί δεν τίθεται όριο σε αυτές τις δαπάνες, αλλά θα καθοριστούν με απλή απόφαση του Υπουργού. Και τρίτον, γιατί στο νέο οργανόγραμμα του Υπουργείο Οικονομικών, που εσείς φέρατε, συστάθηκε στη Γενική Γραμματεία Δημοσιονομικής Πολιτικής μια νέα διεύθυνση αξιολόγησης δράσεων γενικής κυβέρνησης υπό τη Γενική Διεύθυνση Δημοσιονομικής Πολιτικής και Προϋπολογισμού, με στόχο τον σχεδιασμό, τον συντονισμό, την υλοποίηση και την αξιολόγηση γενικών θεμάτων επισκοπήσεων δαπανών φορέων Γενικής Κυβέρνησης, δηλαδή που θα είχε αυτό ακριβώς το έργο για το οποίο εσείς θεσμοθετείτε νέες και πρόσθετες δαπάνες.

Η Νέα Δημοκρατία θα υπερψηφίσει το άρθρο 45 για τη χορήγηση της προσωπικής διαφοράς, της παραγράφου 1 του άρθρου 27 του ν.4354/2015, στους υπαλλήλους με σχέση εργασίας δημοσίου δικαίου ή ιδιωτικού δικαίου αορίστου χρόνου, συμπεριλαμβανομένων των αποφοίτων της Εθνικής Σχολής Δημόσιας Διοίκησης και Αυτοδιοίκησης, που έχουν διοριστεί ή μεταταχθεί μετά την 1-11-2011 ως και την ημερομηνία δημοσίευσης του υπό ψήφιση νόμου στις υπηρεσίες του Υπουργείου Οικονομικών και των εποπτευόμενων από αυτό νομικών προσώπων δημοσίου δικαίου.

Για το άρθρο 46, όμως, ζητήσαμε -προκειμένου να ψηφίσουμε θετικά- να υπάρξει γνωμοδότηση του Επιστημονικού Συμβουλίου της Βουλής ως προς τη συνταγματικότητα της συγκεκριμένης διάταξης που επιτρέπει να γίνεται η εκπροσώπηση του δημοσίου ενώπιον του ειρηνοδικείου από υπάλληλο της αρμόδιας Υπηρεσίας Φορολογικής Διοίκησης και όχι πλέον από μέλος του Νομικού Συμβουλίου του Κράτους. Και αυτό γιατί υπάρχει η αίσθηση ότι προσκρούει η συγκεκριμένη διάταξη στο άρθρο 100Α του Συντάγματος.

Κυρίες και κύριοι συνάδελφοι, η Κυβέρνηση -κατά τη συνήθη πρακτική της- προέβη στην κατάθεση εκπρόθεσμων τροπολογιών ακόμα και χθες το βράδυ, μια εξόχως αντικοινοβουλευτική συμπεριφορά που η Κυβέρνηση ΣΥΡΙΖΑ - ΑΝΕΛ την έχει μετατρέψει σε κανόνα.

Ακόμα και η τροπολογία για την αύξηση της μοριοδότησης για τις μετεγγραφές φοιτητών με χαμηλό εισόδημα, που είναι η μοναδική που θα μπορούσε να δικαιολογηθεί, να έχει νομιμοποιητική βάση και να στηριχθεί από όλους μας, είναι ατελής, αφού θα έπρεπε να προβλέπει και την αύξηση της μοριοδότησης για τους φοιτητές που είναι μέλη πολύτεκνων οικογενειών.

Θα μπορούσαμε, επίσης, να συζητήσουμε την τροπολογία για το Ηλεκτρονικό Μητρώο Πλοίων για τα σκάφη αναψυχής, το οποίο είχε θεσμοθετηθεί από την προηγούμενη κυβέρνηση το 2014, αλλά εδώ και τέσσερα σχεδόν χρόνια δεν είχε ενεργοποιηθεί με ευθύνη της Κυβέρνησης. Οι ρυθμίσεις, όμως, που περιέχονται στην τροπολογία θα μπορούσαν να έρθουν σε ένα ξεχωριστό νομοσχέδιο που θα αντιμετώπιζε συνολικά τα ζητήματα του θαλάσσιου τουρισμού.

Φέρνετε, επίσης, τροπολογία με την οποία παρατείνετε για δεύτερη φορά το μεταβατικό στάδιο για την αποζημίωση της Καθολικής Ταχυδρομικής Υπηρεσίας, όταν από τον Ιανουάριο του 2015 δεν έχετε κάνει απολύτως τίποτα. Ούτε την έκδοση της ΚΥΑ για τον επιμερισμό του κόστους της Καθολικής Ταχυδρομικής Υπηρεσίας στους φορείς παροχής ταχυδρομικής υπηρεσίας δεν καταφέρατε να εκδώσετε.

Σε ό,τι αφορά στην παροχή στοιχείων των φορολογουμένων σε διατραπεζικές εταιρείες ή νομικά πρόσωπα δημοσίου δικαίου, το θέμα είναι πολύ σοβαρό για να έρθει με μια τροπολογία και μάλιστα με αυτού του είδους τις πρακτικές. Θα πρέπει να υπάρξει γνωμοδότηση της Ανεξάρτητης Αρχής Προστασίας Προσωπικών Δεδομένων, ώστε να εξασφαλιστεί το φορολογικό απόρρητο και ότι αυτά τα στοιχεία που θα δοθούν θα είναι τα απολύτως απαραίτητα και δεν θα υπάρχει ο κίνδυνος περαιτέρω διαρροής.

Είναι σαφές ότι εμείς δεν μπορούμε να νομιμοποιήσουμε αυτή την πρακτική κατάθεσης άσχετων τροπολογιών και μάλιστα την 12η ώρα.

Κυρίες και κύριοι συνάδελφοι, η Νέα Δημοκρατία σε ένα ακόμα νομοσχέδιο λειτουργεί εποικοδομητικά και με όρους ευθύνης απέναντι στη χώρα και τους πολίτες. Δεν περιμένουμε να εκτιμηθεί αυτό από την Κυβέρνηση ΣΥΡΙΖΑ-ΑΝΕΛ που έχει μετατρέψει τη διχαστική λογική σε καθημερινή πρακτική.

Η Κυβέρνηση επιχειρεί να μείνει γαντζωμένη στην εξουσία με κάθε τρόπο, έστω και με την ανασύνθεση της κοινοβουλευτική πλειοψηφίας, με τρόπους που δεν περιποίουν τιμή στο δημοκρατικό μας πολίτευμα. Έχουμε ακούσει, μάλιστα, από κυβερνητικούς κύκλους καινοφανείς θεωρίες, όπως αυτή της διατήρησης μιας κυβέρνησης μειοψηφίας.

Η λύση είναι μία: Θα πρέπει να δοθεί άμεσα ο λόγος στους πολίτες, από τη στιγμή που η δυσαρμονία ανάμεσα στη Κυβέρνηση και στην ελληνική κοινωνία ποτέ άλλοτε δεν ήταν στον βαθμό που είναι σήμερα. Την κρίση των πολιτών ό,τι κι αν κάνει η Κυβέρνηση δεν θα την αποφύγει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΜΑΝΤΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για ένα λεπτό, κύριε Μαντά.

**ΧΡΗΣΤΟΣ ΜΑΝΤΑΣ:** Παίρνω τον λόγο, κύριε Πρόεδρε, επειδή κάνατε μία αναφορά στο προσχέδιο του προϋπολογισμού, ότι αυτό είναι πρωτοφανές. Θέλω να ενημερώσω κι εσάς και το Σώμα για ένα-δύο βασικά πράγματα, για να κάνουμε την αντιπαράθεση πάνω σε πραγματικά ζητήματα που υπάρχουν.

**ΠΡΟΕΔΡΕΥΩΝ (Νικήτας Κακλαμάνης):** Εάν έχετε να μου πείτε ότι έκανα λάθος, πάρτε τον λόγο. Επί της ουσίας για τον προϋπολογισμό δεν κάνουμε κουβέντα σήμερα.

**ΧΡΗΣΤΟΣ ΜΑΝΤΑΣ:** Όχι. Επειδή κάνατε μία παρατήρηση, όμως, νομίζω ότι…

**ΠΡΟΕΔΡΕΥΩΝ (Νικήτας Κακλαμάνης):** Είναι σωστή ή λάθος; Εάν είναι λάθος, πείτε μου «κάνατε λάθος», έχει ξαναγίνει. Όχι να μιλήσετε για τον προϋπολογισμό τώρα.

**ΧΡΗΣΤΟΣ ΜΑΝΤΑΣ:** Δεν μιλάω για τον προϋπολογισμό.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Δεν έχω βάλει χρόνο. Επαφίεμαι στην πειθαρχία σας και στη σοβαρότητά σας.

**ΧΡΗΣΤΟΣ ΜΑΝΤΑΣ:** Με θετική διάθεση, λοιπόν, κύριε Πρόεδρε, ήθελα να σας ενημερώσω για το εξής. Το προσχέδιο του προϋπολογισμού περιλαμβάνει ένα σενάριο βάσης -όχι βασικό σενάριο, επαναλαμβάνω, ένα σενάριο βάσης- και τις προτιθέμενες παρεμβάσεις από την πλευρά της Κυβέρνησης.

Αυτό συμβαίνει, κύριε Πρόεδρε, -αυτό κυρίως ήθελα να πω- διότι από το 2010, όταν κάποιες πολιτικές δυνάμεις μάς είχαν βάλει με τα μπούνια στα μνημόνια, τα Ευρωπαϊκά Εξάμηνα, που είχαν αρχίσει να ισχύουν από τότε, διαμορφώνουν μία μορφή στους προϋπολογισμούς όλων των χωρών της Ευρωπαϊκής Ένωσης με αυτόν τον τρόπο, δηλαδή, με ένα σενάριο βάσης και τις προτιθέμενες παρεμβάσεις που προτείνουν όλες οι κυβερνήσεις της Ευρωπαϊκής Ένωσης στη διαδικασία του Ευρωπαϊκού Εξαμήνου. Αυτό ήθελα να εξηγήσω.

Και να πω μία ακόμα κουβέντα και τελειώνω, γιατί είναι ουσιαστικό αυτό, κύριε Πρόεδρε. Όταν λέτε κάτι, θέλω να το εξηγήσω. Οφείλω από τη δική μας πλευρά να το εξηγήσω.

**ΠΡΟΕΔΡΕΥΩΝ (Νικήτας Κακλαμάνης):** Το εξηγήσατε.

**ΧΡΗΣΤΟΣ ΜΑΝΤΑΣ:** Τελειώνω με το εξής: Θα ήταν εντελώς άστοχο για οποιαδήποτε κυβέρνηση πάνω σε ένα σενάριο βάσης, που είναι μια τυπική διαδικασία που αποτυπώνει τα μέχρι τότε δεδομένα, να μην έλεγε ότι δεν θα κάνει καμμία παρέμβαση, ότι θα πήγαινε διακοπές ή –δεν ξέρω- κάτι άλλο.

Περί αυτού, λοιπόν, πρόκειται. Γιατί έχουν γραφτεί πολλά γι’ αυτό, ότι υπάρχουν διπλά βιβλία, διπλά σενάρια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Μαντά. Πάντως ευχαριστώ που με επιβεβαιώσατε ως προς το τυπικό τουλάχιστον, ότι γίνεται για πρώτη φορά. Προχωράμε.

Τον λόγο έχει ο κ. Ιωάννης Κουτσούκος από τη Δημοκρατική Συμπαράταξη.

**ΓΙΑΝΝΗΣ ΚΟΥΤΣΟΥΚΟΣ:** Έχω εκλεγεί ως Γιάννης, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εγώ λέω ό,τι βλέπω γραμμένο. Ξέρεις ότι εγώ σε φωνάζω λίγο πιο απλά λόγω φιλίας.

**ΓΙΑΝΝΗΣ ΚΟΥΤΣΟΥΚΟΣ:** Δεν είναι τυπική η παρατήρηση, είναι ουσιαστική.

Ευχαριστώ, κύριε Πρόεδρε.

Ένιωσε την ανάγκη ο κ. Μαντάς να παίξει τον ρόλο του Υπουργού Οικονομικών. Είναι εδώ η εκπρόσωπος του Υπουργείου Οικονομικών. Μπορούσε να μας το εξηγήσει, κύριε Μαντά.

Λέει πουθενά η διαδικασία των εξαμήνων ότι θα καταθέτουμε ένα προσχέδιο με δύο σενάρια όπου στο ένα λέει ότι κόβουμε τις συντάξεις και στο άλλο ότι δεν τις κόβουμε;

**ΧΡΗΣΤΟΣ ΜΑΝΤΑΣ:** Τίποτα δεν έχετε καταλάβει.

**ΓΙΑΝΝΗΣ ΚΟΥΤΣΟΥΚΟΣ:** Δεν έχουμε καταλάβει ότι προσπαθείτε να κοροϊδέψετε τον ελληνικό λαό; Νομίζετε ότι δεν το έχουμε καταλάβει αυτό;

Και εν πάση περιπτώσει, εάν είστε στοιχειωδώς σοβαροί, θα μας πείτε τι σχέδιο θα στείλετε στις 15 του Οκτώβρη στις Βρυξέλλες; Διότι δεν μπορεί να καταθέτετε στη Βουλή ένα προσχέδιο με δύο σενάρια και στις 15 του Οκτώβρη να στείλετε άλλο!

**ΠΡΟΕΔΡΕΥΩΝ (Νικήτας Κακλαμάνης):** Αγαπητέ Γιάννη λίγο πιο χαμηλόφωνα, γιατί υπάρχει αντήχηση με τα καινούργια μικρόφωνα και δεν ακούγεσαι καλά. Δεν υπάρχει λόγος.

**ΓΙΑΝΝΗΣ ΚΟΥΤΣΟΥΚΟΣ:** Δεν θα έκανα αυτή την παρέμβαση, αλλά ο κ. Μαντάς βιαζόταν…

**ΠΡΟΕΔΡΕΥΩΝ (Νικήτας Κακλαμάνης):** Να ζωντανέψει λίγο η συνεδρίαση!

**ΓΙΑΝΝΗΣ ΚΟΥΤΣΟΥΚΟΣ:** Εν πάση περιπτώσει, κύριε Πρόεδρε, αυτό το νομοσχέδιο προσφέρεται για να κάνουμε μία συζήτηση σε δύο θέματα που άπτονται του νομοσχεδίου. Αυτά που είπε ο κ. Μαντάς δεν άπτονται. Θα τα κουβεντιάσουμε την άλλη εβδομάδα που θα έρθει στην επιτροπή το προσχέδιο του προϋπολογισμού.

Η πρώτη παρατήρηση που πρέπει να κάνει κάποιος μια και το νομοσχέδιο έχει για τίτλο τα αποθετήρια της κεφαλαιαγοράς, είναι ότι σήμερα είναι η επόμενη μέρα της «μαύρης» Τετάρτης, όπου αποδείχτηκε όχι μόνο η ρηχότητα της λειτουργίας της ελληνικής αγοράς αλλά και το γεγονός ότι η Κυβέρνηση βρίσκεται αλλού.

Μας λέει, δηλαδή, η Κυβέρνηση ότι βγήκαμε από τα μνημόνια, ότι έχουμε μία καθαρή έξοδο και αποδεικνύεται τόσο η ρηχότητα και η επικινδυνότητα που υπάρχει στην αγορά όσο και το γεγονός ότι η Επιτροπή Κεφαλαιαγοράς δεν μπορεί να ελέγξει τις εξελίξεις –πρόσφατα είχαμε το σκάνδαλο της «FOLLI FOLLIE»- και βέβαια όλα αυτά γίνονται την πλάτη του ελληνικού λαού.

Και όπως γνωρίζουμε όλοι, στο τέλος του 2014 η κεφαλαιοποίηση των ελληνικών τραπεζών -τις μετοχές των οποίων κατείχε το Ταμείο Χρηματοπιστωτικής Σταθερότητας, δηλαδή, το ελληνικό δημόσιο- ήταν 25 δισεκατομμύρια. Και αυτά τα 25 δισεκατομμύρια έχουν κάνει φτερά χάρη στην πολιτική της Κυβέρνησης του ΣΥΡΙΖΑ.

Είναι έτσι, κύριε Μαντά;

**ΧΡΗΣΤΟΣ ΜΑΝΤΑΣ:** Όχι.

**ΓΙΑΝΝΗΣ ΚΟΥΤΣΟΥΚΟΣ:** Εάν δεν είναι έτσι, να μας το πείτε. Να μας πείτε ποια είναι η κεφαλαιοποίηση των τεσσάρων συστημικών τραπεζών μετά απ’ όσα έχετε κάνει με την πολιτική σας αυτά τα τελευταία χρόνια. Αυτό είναι το ένα που θα μας επέτρεπε να κάνουμε μία σοβαρή συζήτηση για το τι πρέπει να γίνει σε αυτόν τον τόπο, για να μην παίζουμε εκλογικά παιχνίδια και τίθεται η χώρα σε τεράστιους επιτοκιακούς κινδύνους. Και ουσιαστικά με τις μεθοδεύσεις της η Κυβέρνηση υπονομεύει το έδαφος για την ίδια τη χώρα και άρα αναδεικνύεται επί της ουσίας μια πολιτική εθνικής συνεννόησης και κοινωνικής συναίνεσης, για να βγάλει τη χώρα από τα αδιέξοδα. Αυτό είναι το κεντρικό μήνυμα όσων έγιναν χθες και όσων θα γίνουν τις επόμενες μέρες.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, κύριε Κουτσούκο για τη διακοπή.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο Πρόγραμμα «Εργαστήρι Δημοκρατίας», είκοσι μία μαθήτριες και μαθητές και ένας συνοδός εκπαιδευτικός από το 2ο Δημοτικό Σχολείο Ελληνικού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Η δεύτερη παρατήρηση έχει να κάνει με το κλείσιμο της ομιλίας του εισηγητή της Πλειοψηφίας κ. Δημητριάδη. Αναφέρθηκε στη δική μας τροπολογία, της Δημοκρατικής Συμπαράταξης, σε σχέση με την ακύρωση της πράξης του κ. Τσακαλώτου να μεταβιβάσει δέκα χιλιάδες εκατόν δέκα εννιά ακίνητα από το ελληνικό δημόσιο στην Εταιρεία Ακινήτων Δημοσίου, η οποία είναι θυγατρική του υπερταμείου.

Είπαμε και στην επιτροπή, που είχε την καλοσύνη ο κ. Τσακαλώτος να έρθει και να μας απαντήσει, ότι κάνουμε μία προσπάθεια να βοηθήσουμε την Κυβέρνηση να διορθώσει το λάθος της. Διότι παραδέχθηκε ο κ. Τσακαλώτος ότι έχουν γίνει λάθη και το είπε και η κυρία Μυρσίνη Ζορμπά.

Εκείνο που δεν έχει καμμία λογική είναι αυτό που μόλις είπε ο εισηγητής της Πλειοψηφίας ότι, δηλαδή, είναι μία πράξη προς μετάβαση για έλεγχο. Φαίνεται ότι δεν έχουμε τελειώσει τα ίδια ελληνικά σχολεία με τον ΣΥΡΙΖΑ, διότι το ΦΕΚ 2320 λέει στην παράγραφο 1: «Μεταβιβάζονται κατ’ άρθρο 96 και ούτω καθ’ εξής». Λέει «μεταβιβάζονται»!

**ΔΗΜΗΤΡΙΟΣ ΔΗΜΗΤΡΙΑΔΗΣ:** Εφόσον ελεγχθούν.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δημητριάδη, μιλήσατε και δεν σας διέκοψε κάποιος. Ακούστε τον αντίλογο. Στη δευτερολογία σας θα απαντήσετε.

**ΓΙΑΝΝΗΣ ΚΟΥΤΣΟΥΚΟΣ:** Ξέρω ότι ενοχλείστε, αλλά θα μάθετε να ακούτε. Λέει «μεταβιβάζονται» και αν δεν το έχετε πάρει χαμπάρι, δείτε τι έχει γίνει σε όλη την ελληνική περιφέρεια.

Εχθές έμαθα ότι συνεδρίασε το δημοτικό συμβούλιο του Δήμου Λάρισας και ζητάει να ακυρωθεί η πράξη για εκατόν ενενήντα ακίνητα. Αυτό γίνεται σε όλη την Ελλάδα, διότι ξέρουν οι άνθρωποι ότι τα ακίνητα που είναι στο ελληνικό δημόσιο και δεν είναι προστατευόμενα, όπως η Κνωσσός για παράδειγμα που μπήκε κατά λάθος, είναι ακίνητα του ελληνικού δημοσίου που είναι δημόσιας χρήσης. Είναι νοσοκομεία, είναι κέντρα υγείας, είναι πλατείες, είναι αγροτεμάχια. Λοιπόν, ποιος είναι ο λόγος αυτά να πάνε στο Υπερταμείο; Υπάρχει κάποιος άλλος λόγος;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Εξαιρούνται.

**ΓΙΑΝΝΗΣ ΚΟΥΤΣΟΥΚΟΣ:** Δεν εξαιρούνται.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δημητριάδη, με συγχωρείτε, αλλά είναι η τελευταία φορά που παρεμβαίνω.

**ΓΙΑΝΝΗΣ ΚΟΥΤΣΟΥΚΟΣ:** Δεν υπάρχουν στην εξαίρεση αυτά. Στην εξαίρεση είναι οι αρχαιολογικοί χώροι. Το καταλάβατε; Διαβάστε το άρθρο 196 παράγραφος 4. Τα ίδια σχολεία τελειώσαμε, τα ελληνικά σχολεία εδώ. Δεν τελειώσαμε κάτι άλλο. Τα ίδια διαβάζουμε.

Λοιπόν, πάψτε να υπερασπίζεστε μια πολιτική που είναι λάθος. Και μάλιστα πάψτε να λέτε ότι αντιδρούμε, επειδή θα φανούν οι λαμογιές των τοπικών αρχόντων. Μα, οι τοπικοί άρχοντες διεκδικούσαν να είναι καταγεγραμμένα και είναι καταγεγραμμένα αυτά.

Και εν πάση περιπτώσει, για να τελειώσω με αυτό το ζήτημα, έχουμε καταθέσει ερώτηση και θέλω, κύριε Μαντά, να δω την ευαισθησία σας και όχι να με διακόπτετε, όταν δεν σας αρέσει.

**ΧΡΗΣΤΟΣ ΜΑΝΤΑΣ:** Σας διέκοψα εγώ;

**ΓΙΑΝΝΗΣ ΚΟΥΤΣΟΥΚΟΣ:** Έχουμε καταθέσει ερώτηση από 11 Σεπτεμβρίου και ζητάμε να μας δώσετε την περιγραφή των δέκα χιλιάδων εκατόν δέκα εννιά ακινήτων που μεταφέρθηκαν με τους κωδικούς του ΚΑΕΚ. Γιατί; Για να μην μάθουν οι τοπικές κοινωνίες;

Εγώ σας λέω, λοιπόν, ποια ήταν η πρακτική των προηγούμενων κυβερνήσεων, αγαπητοί συνάδελφοι του ΣΥΡΙΖΑ. Θα σας δείξω την απάντηση του κ. Μανιάτη σε ερώτηση δικού σας συναδέλφου, που είχε την περιγραφή των ακινήτων, και λέει «πείτε μας και τους κωδικούς» και η κυβέρνηση ενήργησε με διαφάνεια.

Εσείς γιατί κατεβάσατε από την ιστοσελίδα της ΕΤΑΔ την περιγραφή των ακινήτων; Τι πολιτική αδιαφάνειας και μεθοδεύσεων είναι αυτή; Αυτά που συμβαίνουν σ’ αυτήν τη χώρα είναι πρωτοφανή.

Περιμένουμε, λοιπόν, την απάντηση, γιατί η κοινοβουλευτική προθεσμία λήγει αύριο. Αλλά να ξέρετε ότι θα επανέλθουμε. Έχετε μία ευθύνη απέναντι στη Βουλή και στον ελληνικό λαό. Υπερασπιστείτε την πολιτική σας, αλλά με διαφάνεια, μην κρυβόσαστε.

Το νομοσχέδιο, κυρίες και κύριοι συνάδελφοι, είναι ιδιαίτερα επίκαιρο μετά τις εξελίξεις που συμβαίνουν στην κεφαλαιαγορά και στην ελληνική αγορά, καθώς αλλάζει ουσιαστικά τον τρόπο με τον οποίο οι τίτλοι των μετόχων κατατίθενται και διαφυλάσσονται, και είναι αποτέλεσμα ενός ευρωπαϊκού κανονισμού και μιας ευρωπαϊκής οδηγίας.

Να το περιγράψω λίγο πιο απλά, για να μας καταλάβει και ο κόσμος. Μέχρι σήμερα υπάρχει ένα κρατικό μονοπώλιο, είναι το κεντρικό αποθετήριο τίτλων που λειτουργούσε ως θυγατρική του ελληνικού χρηματιστηρίου και λειτουργεί κάτω από την εποπτεία της Επιτροπής Κεφαλαιαγοράς. Εκεί κατατίθενται όλοι οι άυλοι τίτλοι και εκεί υπάρχουν οι ατομικοί λογαριασμοί του κάθε Έλληνα πολίτη επενδυτή που αγοράζει και πουλάει τίτλους.

Πρέπει να υπάρχει διαφάνεια σ’ αυτήν τη διαδικασία και πρέπει να υπάρχουν εγγυητικοί μηχανισμοί, καθώς το αποθετήριο συμβάλλει στη διατήρηση των συναλλακτικών αξιών, διασφαλίζει την ορθή λειτουργία των χρηματοπιστωτικών αγορών και προσφέρει στους συμμετέχοντες τις εγγυήσεις ότι οι συναλλαγές τους εκτελούνται σωστά και έγκαιρα ακόμα και στην περίοδο ακραίων καταστάσεων και πιέσεων, όπως είναι αυτές παραδείγματος χάριν που ζήσαμε χθες.

Η Ευρωπαϊκή Ένωση, συζητώντας τον τρόπο για να αντιμετωπίσει αυτό το ζήτημα σε πανευρωπαϊκό επίπεδο, εκτίμησε ότι δεν χρειάζεται, μια και είμαστε στην ενιαία αγορά, να υπάρχει ένα ενιαίο αποθετήριο τίτλων, αλλά έδωσε τη δυνατότητα στις εθνικές αρχές να εποπτεύουν επιμέρους αποθετήρια τα οποία, όμως, είναι πλέον επιχειρήσεις του ιδιωτικού δικαίου και θα έλεγα ότι είναι κερδοσκοπικού χαρακτήρα επιχειρήσεις, διότι έχουν μία προμήθεια και βγάζουν ένα αποτέλεσμα.

Έτσι, λοιπόν, στην Ελλάδα, όταν αυτό το νομοθέτημα θα τεθεί σε ισχύ, αύριο με τις διαδικασίες που προβλέπει το άρθρο 1 έως 30 πρέπει να πιστοποιηθούν τα κεντρικά αποθετήρια μεταξύ των οποίων είναι και το αποθετήριο της Επιτροπής Κεφαλαιαγοράς. Πρέπει και αυτό να πιστοποιηθεί.

Ποια είναι τα ζητήματα που γεννιούνται και για τα οποία καλέσαμε την Κυβέρνηση να μας πει τι μέριμνα έχει για να ενισχύσει την κεφαλαιαγορά και να πάρει μέτρα έναντι του σκληρού ανταγωνισμού -γιατί εδώ θα έρθουν Γάλλοι, Άγγλοι, Γερμανοί, ό,τι θέλεις θα έρθουν, για να φτιάξουν δικά τους αποθετήρια; Απάντηση δεν πήραμε.

Είναι, κατά την γνώμη μου, κυρίες και κύριοι συνάδελφοι, το θέμα που συνδέεται με τη διαφάνεια, διότι τώρα με βάση αυτό το νομοθέτημα περνάμε από τους ατομικούς λογαριασμούς στους συλλογικούς λογαριασμούς. Και όπως μας είπαν εκπρόσωποι των επενδυτών που ήρθαν στην επιτροπή, εδώ υπάρχει ένα θέμα διαφάνειας των συναλλαγών. Δηλαδή, μέχρι σήμερα όλες οι ελεγκτικές αρχές, φορολογικές και άλλες, είχαν τη δυνατότητα, αλλά και οι επενδυτές, να έχουν μια πρόσβαση στους ατομικούς λογαριασμούς. Στη διαδικασία των συλλογικών λογαριασμών αυτό δεν φαίνεται να έχει αντιμετωπιστεί. Αυτό είναι ένα κεντρικό ζήτημα.

Από εκεί και πέρα, εγώ δεν έχω κάποιο πρόβλημα με τη «μετάφραση» και την αντιστοίχιση των διατάξεων, καθώς, όπως μας είπαν από την Επιτροπή Κεφαλαιαγοράς και την Τράπεζα της Ελλάδος, συμμετείχαν στη Νομοπαρασκευαστική Επιτροπή που λειτουργούσε από πέρυσι. Έπρεπε να έχει έρθει αυτό το νομοθέτημα αλλά δεν ήρθε. Εν πάση περιπτώσει, έχω την εκτίμηση ότι έχουν την τεχνογνωσία, καθώς η Βουλή των Ελλήνων δεν την έχει να αποτυπώσει όλα αυτά τα τεχνικά χαρακτηριστικά σε διατάξεις νόμου.

Το ζήτημα που έθεσα και στην επιτροπή, ρωτώντας την Επιτροπή Κεφαλαιαγοράς, είναι αυτό των μεταβατικών διατάξεων του άρθρου 29 και των ειδικών λογαριασμών.

Τι κάνει το άρθρο 29; Φροντίζει με τις μεταβατικές διατάξεις να περάσουμε από το προηγούμενο καθεστώς στο σημερινό. Εκεί πρέπει να εκκαθαριστούν όλες οι παλιές υποθέσεις -όλοι οι σκελετοί που υπάρχουν στην ντουλάπα- χρεοκοπημένων εταιρειών, εταιρειών που έκλεισαν για λόγους παράβασης των κανόνων κ.ο.κ. και δεν είμαι σε θέση και ούτε ήταν σε θέση εκεί να μου πουν αν αυτή η διαδικασία θα εγγυηθεί τα συμφέροντα ορισμένων επενδυτών, καθώς προβλέπεται ότι μετά από λίγο καιρό, αν δεν εμφανιστεί ο ενδιαφερόμενος, θα πάμε σε πλειστηριασμούς τίτλων και θα χάσουν κάποιοι τα δικαιώματά τους.

Γι’ αυτό σε αυτό το άρθρο εμείς θα κρατήσουμε επιφύλαξη, γιατί δεν έχουμε πλήρη εικόνα των διαδικασιών και των ρυθμίσεων και δεν επέτρεψε, θα έλεγα, η συζήτηση να φωτιστεί πλήρως η επιτροπή και κατά συνέπεια και η Ολομέλεια. Φαντάζομαι ότι κανένας από τους συναδέλφους της Ολομέλειας δεν έχει τη δυνατότητα σε αυτά τα τεχνικά στοιχεία να τοποθετηθεί με πλήρη γνώση αν αυτό που λέει είναι σωστό ή λάθος.

Τα υπόλοιπα άρθρα του νομοσχεδίου είναι το κομμάτι αυτό που κάνει επέκταση της οδηγίας του 2016, της οδηγίας 2258 της 6ης Δεκεμβρίου 2016, την οποία έχουμε κυρώσει εδώ με μια σειρά νόμους. Με αυτήν την οδηγία μπορούν να έχουν πρόσβαση στα στοιχεία όλες οι αρχές που ασχολούνται με το ξέπλυμα του «μαύρου» χρήματος, της διαδικασίας της φορολογικής αποφυγής κ.ο.κ.. Το κρίνω σωστό, αν και κατά την γνώμη μου, όπως είπα και στην επιτροπή, αυτό θα ήταν αυτονόητο.

Τώρα το νομοσχέδιο έχει μια σειρά άρθρων που προσπαθεί να λύσει ορισμένα προβλήματα. Τα περισσότερα είναι στη σωστή κατεύθυνση. Έχουμε ορισμένες επιφυλάξεις, αλλά δεν μας επιτρέπει ο χρόνος να αναφερθούμε αναλυτικά σε αυτά. Θα τοποθετηθούμε, αν μας δοθεί ο λόγος, στη δευτερολογία μας. Θέλω να τοποθετηθώ κατά κύριο λόγο στο άρθρο 45.

Τι κάνει με το άρθρο 45 το Υπουργείο Οικονομικών; Έρχεται να λύσει ένα παλιό ζήτημα, το οποίο το είχαμε θέσει πάρα πολλοί από εμάς -το είχα θέσει κι εγώ με τροπολογία μου το προηγούμενο διάστημα- που έλεγε το εξής: Στο Υπουργείο Οικονομικών έχουμε υπαλλήλους δύο ταχυτήτων. Έχουμε τους υπαλλήλους που έχουν κρατήσει την προσωπική διαφορά και έχουμε και τους νεοδιορισμένους υπαλλήλους ή τους νεομεταταχθέντες υπαλλήλους, οι οποίοι με πάρα πολύ υψηλά προσόντα, ιδίως οι νεοδιορισμένοι, με μεταπτυχιακά, με διδακτορικά, με εμπειρία σε ελεγκτικές εταιρείες έχουν τεράστια διαφορά αποδοχών, παρά το γεγονός ότι κάνουν και πολύ καλή δουλειά.

Το Υπουργείο έρχεται να το λύσει αυτό με έναν τρόπο, ο οποίος αφήνει κενά. Και αυτά τα κενά τέθηκαν και από τους εκπροσώπους των εργαζομένων στην Επιτροπή Οικονομικών της Βουλής. Έρχεται το Υπουργείο και βάζει ημερομηνία λήξης. Αυτό, όμως, σημαίνει ότι η διαδικασία της καινούργιας προκήρυξης που είναι σε εξέλιξη αύριο, σε λίγες ημέρες, θα μας δημιουργήσει πάλι υπαλλήλους δύο ταχυτήτων. Οι μετατάξεις που είναι σε εξέλιξη πάλι θα μας δημιουργήσουν υπαλλήλους δύο ταχυτήτων. Πέραν τούτου, αφήνει κενό σε ορισμένους χώρους οι οποίοι είχαν την ίδια πολιτική αμοιβών και τις ίδιες προσωπικές διαφορές με το Υπουργείο Οικονομικών. Ο ένας χώρος από αυτούς είναι το Ελεγκτικό Συνέδριο, ο άλλος χώρος είναι το Υπουργείο Οικονομίας. Μπορεί να είναι και κάτι άλλο που έχει διαλάθει την προσοχή μας.

Υποστήριξα, όμως, στην επιτροπή και το υποστηρίζω και τώρα ότι ανεξάρτητα αν θα ψηφίσουμε τη διάταξη, γιατί λύνει ένα επιμέρους θέμα, δεν είναι σωστή θεσμικά και δεν κλείνει, αλλά ανοίγει θέματα.

Θα έλεγα, λοιπόν, ότι με μία νομοτεχνική βελτίωση με βάση την τροπολογία που είχα καταθέσει εδώ κι έναν χρόνο αυτή η ρύθμιση μπορεί να γίνει πάγια ρύθμιση και να μην έχει ανάγκη η Βουλή και ο Υπουργός Οικονομικών κάθε φορά να έρχεται πίσω από τις εξελίξεις. Διότι οι νέες προσλήψεις, οι νέες μετατάξεις και οι διαφορές που υπάρχουν θα δημιουργούν κάθε φορά αυτήν την ανάγκη και την πίεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Πήραμε εχθές το βράδυ ένα σωρό τροπολογίες. Φαντάζομαι ότι, όταν μιλήσουν οι Υπουργοί, θα μας δώσετε για ένα λεπτό τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Θα έχετε δευτερολογία.

**ΓΙΑΝΝΗΣ ΚΟΥΤΣΟΥΚΟΣ:** Ωραία, κύριε Πρόεδρε. Άρα, θα τελειώσω εδώ. Θα μιλήσω μετά για τις κυβερνητικές τροπολογίες που κατατέθηκαν χθες το βράδυ. Είπα ότι εμείς, ως ΠΑΣΟΚ, ως Δημοκρατική Συμπαράταξη και ως Κίνημα Αλλαγής, όσον αφορά στις οδηγίες και τις εφαρμογές κανονισμών στη χώρα μας έχουμε συνέπεια και σοβαρότητα, έχουμε μια σταθερή άποψη και τις υπερψηφίζουμε. Η επιφύλαξή μας αφορά στα άρθρα και οι διαφορές μας αφορούν στη στρατηγική της Κυβέρνησης. Σε κάθε περίπτωση θα τις δούμε, ιδίως όταν μας δίνει αφορμές ο Κοινοβουλευτικός Εκπρόσωπος του ΣΥΡΙΖΑ, παρεμβαίνοντας πριν από τις ομιλίες μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Επειδή έχουν γραφτεί μόνο δύο ομιλητές, έχουμε την πολυτέλεια οι εισηγητές και οι αγορητές να έχουν μια πεντάλεπτη δευτερολογία, είτε επί των τροπολογιών ή για ό,τι άλλο θέλουν να τοποθετηθούν, εν πάση περιπτώσει, αφού ολοκληρωθεί ο κύκλος των ομιλιών.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, επειδή ο κ. Κουτσούκος αναφέρθηκε σε εμένα, οφείλω να απαντήσω.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσετε. Εκτός αν θέλετε επί προσωπικού τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όχι, δεν είναι επί προσωπικού. Είναι επί πολιτικού.

**ΠΡΟΕΔΡΕΥΩΝ (Νικήτας Κακλαμάνης):** Ωραία, έχετε τον λόγο για δύο λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Έρχομαι κι εγώ να επιβεβαιώσω αυτά που ανέφερε ο κ. Μαντάς πριν, ότι πραγματικά από το 2010 στο προσχέδιο του προϋπολογισμού σε όλα τα κράτη της Ευρωπαϊκής Ένωσης για το ευρωπαϊκό εξάμηνο υπάρχει το σενάριο βάσης. Μπαίνοντας λίγο και στην ουσία, να πω τι είναι το σενάριο βάσης.

Το σενάριο βάσης είναι ό,τι υπήρχε στο μεσοπρόθεσμο. Από εκεί και μετά, ό,τι έχει νομοθετηθεί μέχρι το προσχέδιο του προϋπολογισμού αποτελεί το σενάριο βάσης. Αλίμονο αν η κάθε κυβέρνηση δεν θα είχε κάποια άλλη πρόταση και αλίμονο αν δεν θα ήθελε να υλοποιήσει τη δική της πολιτική σε μια νορμάλ κατάσταση, όπως είμαστε τώρα, που πλέον δεν είμαστε στα μνημόνια που ήμασταν από το 2010 μέχρι σήμερα.

Νομίζω ότι αγνοείτε αυτή τη διάταξη, γιατί ακριβώς από το 2010 μέχρι σήμερα η χώρα μας δεν ήταν σε κανονική κατάσταση. Από εδώ και μετά, σε κανονική κατάσταση, όπως είμαστε τώρα, έτσι θα είναι όλα τα προσχέδια των προϋπολογισμών μας.

Θα αναφερθώ λίγο και στο κομμάτι που…

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, δεν θα κάνετε αγόρευση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όχι, δεν θα κάνω αγόρευση. Θα μιλήσω μέσα στα δύο λεπτά που μου δώσατε.

**ΠΡΟΕΔΡΕΥΩΝ (Νικήτας Κακλαμάνης):** Το ότι είναι δύο οι εγγεγραμμένοι ομιλητές δεν σημαίνει…

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Αναφορικά με τα δέκα χιλιάδες ακίνητα, κύριε Πρόεδρε, στα οποία αναφέρθηκε ο κ. Κουτσούκος, θα πρέπει να το κάνουμε ξεκάθαρο: Δεν μεταβιβάζονται ούτε και θα μπορούσαν, άλλωστε.

Μιλάτε πάντοτε για την υπουργική απόφαση και για τον νόμο. Κατ’ αρχάς, στην υπουργική απόφαση υπάρχει και δεύτερο άρθρο. Στο δεύτερο άρθρο είναι οι κατηγορίες των ακινήτων, που δεν είναι δυνατόν να μεταβιβαστούν και είναι ξεκάθαρες και στο άρθρο 2 της υπουργικής απόφασης, όπως, επίσης, και στον νόμο της ΕΕΣΥΠ.

Θα αναφερθώ στις εξαιρέσεις. Οι εξαιρέσεις, δηλαδή όσα δεν μεταβιβάζονται σε καμμιά περίπτωση, είναι: αιγιαλοί, παραλίες, παρόχθιες εκτάσεις, υδρότοποι, περιοχές Ραμσάρ, περιοχές NATURA, αρχαιολογικοί χώροι, αμιγώς δασικές εκτάσεις κ.λπ.. Επίσης, πράγματα εκτός συναλλαγής, όπως πλατείες, πεζοδρόμια, δρόμοι, αιγιαλοί, λιμάνια, όρμοι, λίμνες, καθώς και άλλα κοινόχρηστα, δηλαδή όλα όσα είναι προορισμένα για την εξυπηρέτηση των δημοσίων, δημοτικών, κοινοτικών ή θρησκευτικών σκοπών.

Συμπερασματικά, καμμιά μεταφορά ακινήτου δεν συντελείται, αν δεν συντρέχει περίπτωση της παραγράφου 4. Και το ξέρετε πάρα πολύ καλά.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, κλείστε παρακαλώ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Για να ολοκληρωθεί η μετεγγραφή, πρέπει να γίνει η μετεγγραφή στο υποθηκοφυλακείο της κάθε περιοχής. Δεν έχει γίνει σε καμμία περιοχή αυτό και εκτός αυτού, η υπουργική απόφαση το λέει ξεκάθαρα ότι εξετάζεται η μεταβίβαση.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, κλείστε σας παρακαλώ. Κλείστε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Συνεχίζοντας θα ήθελα να πω ότι αυτή είναι η νομοθεσία του υπερταμείου. Εσείς με τη νομοθεσία του ΤΑΙΠΕΔ έχετε δώσει αρχαιολογικούς χώρους, οι οποίοι είναι καταγεγραμμένοι αυτήν τη στιγμή και στα υποθηκοφυλάκεια και όπου αλλού πρέπει. Αναφέρομαι στους χώρους του Υπουργείου Πολιτισμού.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε καταλάβει ότι υπάρχει Προεδρεύων;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τώρα ακούστε τι θα σας πω. Εσείς σήμερα τυχαίνει να εκπροσωπείτε την Κυβέρνηση. Είτε θετικά είτε αρνητικά για μια αναφορά στο πρόσωπό σας, εφόσον δεν είναι ύβρις, δεν μπορείτε να μου ζητάτε τον λόγο να απαντάτε. Θα τα καταγράφετε και στο τέλος που έχετε -δόξα τω θεώ- είκοσι λεπτά, απαντάτε σε όλα και με μία ανοχή να απαντήσετε περισσότερο. Όμως, όχι κάθε φορά που γίνεται αναφορά στο όνομά σας να ζητάτε τον λόγο και να μιλάτε ανά πέντε λεπτά. Αυτό δεν θα γίνει.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Παρακαλώ, κύριε Πρόεδρε, θα μπορούσα να έχω τον λόγο ;

**ΠΡΟΕΔΡΕΥΩΝ (Νικήτας Κακλαμάνης):** Εσείς τι θέλετε, κύριε Δημητριάδη;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Επειδή αναφέρθηκε ο κ. Κουτσούκος σε μένα…

**ΠΡΟΕΔΡΕΥΩΝ (Νικήτας Κακλαμάνης):** Ωραία. Θα τα πείτε στη δευτερολογία σας. Δεν σας έβρισε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Συγγνώμη, αλλά χρησιμοποίησε την έκφραση «αν γνωρίζουμε ελληνικά, αν μιλάμε, αν διαβάζουμε τα ίδια πράγματα». Θέλω τον λόγο για δέκα δευτερόλεπτα μόνο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για ένα λεπτό και τελειώνουν αυτές οι παρεμβάσεις.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Μάλιστα.

Για τα ελληνικά, λοιπόν, που, ενδεχομένως, γνωρίζουμε ή δεν γνωρίζουμε, διαβάζω την υπουργική απόφαση επί λέξει: «Από τη μεταβίβαση εξαιρούνται όσα τυχόν από τα ανωτέρω ακίνητα…» -αυτά που είναι προς μεταβίβαση δηλαδή- «…εμπίπτουν στις εξαιρέσεις της παραγράφου 4 του άρθρου 196…»

**ΠΡΟΕΔΡΕΥΩΝ (Νικήτας Κακλαμάνης):** Τα είπε η Υπουργός σας, κύριε Δημητριάδη. Για το όνομα του θεού!

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ακριβώς. Άρα ξέρουμε ελληνικά. Δεν υπάρχει λόγος να μιλάμε προσβλητικά ο ένας προς τον άλλον εδώ μέσα. Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ πολύ, δεν θα συμβεί ξανά αυτό και το ξεκαθαρίζω. Μόνο σε προσωπικό ή υβριστικό σχόλιο όποιος συνάδελφος θέλει θα έχει τον λόγο..

Προχωράμε με τον ειδικό αγορητή της Χρυσής Αυγής κ. Ιωάννη Σαχινίδη.

Κύριε Σαχινίδη, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Ευκαιρίας δοθείσης, όταν θα πάρει τον λόγο η κυρία Υπουργός, θα πρέπει να μας απαντήσει ακριβώς πάνω σε αυτά που αναφέρθηκε.

Το δεύτερο άρθρο που αναφέρατε αφαιρεί κάποιους κωδικούς. Για ποιο λόγο είχαν μπει, όμως; Υπήρχε περίπτωση να περάσουν; Δεν μπορέσατε να προνοήσετε από την αρχή να το αποφύγετε όλο αυτό;

Επειδή αναφερθήκατε και στο προσχέδιο του προϋπολογισμού, θα πρέπει να εξηγήσετε στον ελληνικό λαό πώς επί των ημερών σας αυξήθηκε το εξωτερικό χρέος κατά είκοσι και πλέον δισεκατομμύρια. Πώς γίνεται να μπήκαμε στα μνημόνια με χρέος 129% του ΑΕΠ και σήμερα να βγαίνουμε με χρέος 195%; Είναι απλά μαθηματικά και ο ελληνικός λαός δεν τα καταλαβαίνει. Θα πρέπει να τα εξηγήσετε.

Σχετικά με το σχέδιο νόμου, δεν θα αναφερθώ στα δύο πρώτα μέρη που αφορούν τα άρθρα 1 έως 30 από το Πρώτο Μέρος και τα άρθρα 30 έως 34 από το Δεύτερο Μέρος. Θα αναφερθώ στο Τρίτο Μέρος και στο άρθρο 35, που αναφέρει την απαλλαγή κατά ποσοστό 65% από τον φόρο ή πτητική αποζημίωση που καταβάλλεται στους πιλότους της Πολιτικής Αεροπορίας ή της υπηρεσίας Πολιτικής Αεροπορίας. Δεν αναφέρει, όμως, πουθενά πόση θα είναι η εκτιμώμενη δαπάνη για τον κρατικό προϋπολογισμό.

Επιπλέον, θεωρούμε ότι θα ήταν προτιμότερο για ευνόητους και προφανείς λόγους να θεωρούνταν θέμα ύψιστης προτεραιότητας η αύξηση των αποδοχών και των επιδομάτων των ιπταμένων της Πολεμικής Αεροπορίας και οι σχετικές φοροαπαλλαγές, οι οποίες θα αφορούσαν τους πιλότους των Ενόπλων Δυνάμεων ως μία πρόσθετη ενίσχυση. Θα το καταψηφίσουμε το άρθρο 35.

Το άρθρο 36 αναφέρεται σε εκκρεμείς κατά την ημερομηνία δημοσίευσης του νόμου υποθέσεις ελέγχου επιστροφής φόρου εισοδήματος νομικών προσώπων και νομικών οντοτήτων ή φόρου προστιθέμενης αξίας φυσικών προσώπων ή νομικών προσώπων και νομικών οντοτήτων, εφόσον το συνολικό αιτηθέν ποσό των εκκρεμών αιτήσεων ανέρχεται μέχρι το ύψος των 10.000 ευρώ ανά φορολογία και ανά δικαιούχο. Η επιστροφή διενεργείται άμεσα με την επιφύλαξη των περί παραγραφής διατάξεων.

Η διάταξη είναι ανεπαρκής, κυρία Υπουργέ. Το κράτος έχει εξελιχθεί σε έναν πρώτης τάξεως μπαταχτσή στις οφειλές του προς τους πολίτες, προκειμένου να πετύχει τα πολυπόθητα πλεονάσματα. Αυτή, όμως, η νόμιμη υπεξαίρεση που διαπράττει αναίσχυντα το κράτος σε βάρος των πολιτών του πρέπει κάποια στιγμή να σταματήσει. Τα ημίμετρα, όπως η εν λόγω διάταξη, δεν αρκούν, ενώ το ποσό των 10.000 ευρώ που ορίζεται ότι μπορεί να επιστραφεί άμεσα είναι εξοργιστικά χαμηλό και αποτελεί κοροϊδία προς τις επιχειρήσεις και τους επιχειρηματίες, οι οποίοι έχουν καταστραφεί και έχουν οδηγηθεί στο λουκέτο λόγω της ασυνέπειας του κράτους στις πληρωμές του.

Ζητάμε άμεση εξόφληση όλων των οφειλών του κράτους προς φυσικά και νομικά πρόσωπα, χωρίς προσκόμματα και γραφειοκρατικές διαδικασίες. Είναι η μόνη λύση για να μπορέσει να επανεκκινηθεί η αγορά. Όλα τα υπόλοιπα είναι στάχτη στα μάτια εν όψει των επικείμενων εκλογών. Θα ψηφίσουμε «παρών» στο συγκεκριμένο άρθρο.

Στο άρθρο 37 είναι δυνατή η μετά από αίτηση του υπόχρεου χορήγηση πιστοποιητικού ΕΝΦΙΑ για μεταβίβαση συγκεκριμένου ακινήτου με παρακράτηση και απόδοση του συνολικά οφειλόμενου ποσού κύριων και πρόσθετων φόρων και προσαυξήσεων για όλα τα ακίνητα για τα οποία είναι υπόχρεος. Οποιαδήποτε ρύθμιση διευκολύνει ή απλοποιεί τη διαδικασία μεταβίβασης ακινήτου είναι σε θετική κατεύθυνση. Δυστυχώς, όμως, ημίμετρα και αποσπασματικές ρυθμίσεις, όπως η εν λόγω διάταξη, δεν αρκούν για να ζωντανέψουν την αγορά των ακινήτων, η οποία έχει εντελώς απονεκρωθεί λόγω των μνημονιακών πολιτικών διαχρονικά των κυβερνήσεων την τελευταία δεκαετία. Το καταψηφίζουμε.

Ιδιαίτερης προσοχής πρέπει να τύχει και το άρθρο 38, με το οποίο απαλλάσσονται από τον ΕΝΦΙΑ τα ακίνητα των θανόντων από τη φονική πυρκαγιά στο Μάτι για το έτος 2018. Σε ένα ιδιαίτερα κρίσιμο θέμα, στο οποίο η συμπαράσταση της πολιτείας θα έπρεπε να είναι αποφασιστική, διαρκής και αποτελεσματική, η Κυβέρνηση για ακόμα μία φορά επιδεικνύει ασυγχώρητη επιπολαιότητα και προχειρότητα.

Η διατύπωση της εν λόγω ρύθμισης προκαλεί πολλά σοβαρά ερωτήματα, τα οποία είπαμε και στις επιτροπές, κυρία Υπουργέ: Τι θα γίνει με τις προγενέστερες τυχόν υφιστάμενες οφειλές ΕΝΦΙΑ για τα συγκεκριμένα ακίνητα; Για τα επόμενα έτη θα υφίσταται υποχρέωση καταβολής ΕΝΦΙΑ για αυτά τα ακίνητα; Η διάταξη αναφέρεται μόνο σε θανόντες. Για ποιον λόγο δεν υπάρχει πρόβλεψη και για την ακίνητη περιουσία των δεκάδων τραυματιών, εγκαυματιών, των οποίων η ζωή σημαδεύτηκε και καταστράφηκε εκείνη την ημέρα; Θα ψηφίσουμε «παρών».

Στο άρθρο 39 η έκτακτη οικονομική ενίσχυση σε πυρόπληκτους συνταξιούχους των περιοχών της Περιφέρειας Αττικής, οι οποίες επλήγησαν από τις πυρκαγιές της 23ης και 24ης Ιουλίου 2018, είναι δύο ακαθάριστες μηνιαίες συντάξεις για τον μήνα Ιούλιο του 2018. Παρέχεται και σε όσους πληγέντες δικαιούνται πολεμική σύνταξη ή σύνταξη αναπήρου πολίτη ειρηνικής περιόδου ή σύνταξη εθνικής αντίστασης. Η ως άνω διάταξη επεκτείνει τα έκτακτα μέτρα ενίσχυσης των πυροπαθών συνταξιούχων σε μεγαλύτερο αριθμό πληγέντων συμπολιτών μας. Θα την υπερψηφίσουμε.

Στα άρθρα 40 και 41 τροποποιούνται και συμπληρώνονται τεχνικής φύσεως διατάξεις. Θα ψηφίσουμε «παρών».

Στο άρθρο 42 προβλέπεται η παροχή με απόφαση του Υπουργού Οικονομικών της εγγύησης του ελληνικού δημοσίου προς ημεδαπά ή αλλοδαπά χρηματοπιστωτικά ιδρύματα, οργανισμούς, ή κοινοπραξίες αυτών και οργανισμούς δημοσίου δικαίου για δάνεια, εγγυητικές επιστολές, αντεγγυήσεις, πιστώσεις και κάθε άλλο χρηματοδοτικό μέσο που χορηγούν υπέρ ιδιωτικών επιχειρήσεων, επαγγελματιών και συνεταιριστικών οργανώσεων, καθώς και κρατικών φορέων δημοσίου ή ιδιωτικού μεικτού δικαίου.

Δεν θεσπίζονται ασφαλιστικές δικλείδες και δεν παρέχεται κανένα εχέγγυο για το ότι η Κυβέρνηση θα λειτουργήσει με διαφάνεια, αμερόληπτη κρίση και αντικειμενικότητα στην επιλογή των φυσικών και νομικών προσώπων που θα ευνοηθούν από την παροχή εγγύησης του ελληνικού δημοσίου.

Πολλώ δε μάλλον, όταν η σχετική απόφαση θα λαμβάνεται αποκλειστικά και μόνο από τον αρμόδιο Υπουργό, χωρίς τη συμμετοχή -έστω και γνωμοδοτική- οποιουδήποτε άλλου φορέα ή εποπτικού οργάνου του δημοσίου, προκειμένου να μπορεί να υπάρχει έλεγχος και εποπτεία στις σχετικές υπουργικές αποφάσεις. Καταψηφίζουμε και αυτό το άρθρο.

Στο άρθρο 43 έχουμε ακόμη μία περίπτωση φωτογραφικής διάταξης, η οποία αποσκοπεί στην εξυπηρέτηση του κομματικού στρατού της Κυβέρνησης και των ημετέρων στο δημόσιο τομέα, και μάλιστα με επιβάρυνση των φορολογουμένων, το ύψος της οποίας δεν προσδιορίζεται ούτε κατ’ εκτίμηση από την έκθεση του Γενικού Λογιστηρίου του Κράτους. Καταψηφίζουμε και αυτό το άρθρο.

Με το άρθρο 44 ευνοούνται οι υπάλληλοι της συγκεκριμένης κατηγορίας, σε αντίθεση με προγενέστερες κρίσεις του Ελεγκτικού Συνεδρίου, σύμφωνα με τις οποίες ήταν μη νόμιμη η μισθολογική αναγνώριση του συνόλου της προϋπηρεσίας που διανύθηκε με προσόν κατώτερης εκπαιδευτικής κατηγορίας. Πρόκειται για άλλη μία περίπτωση νομοθέτησης με ρουσφετολογικά κριτήρια, στην προσπάθεια της Κυβέρνησής σας να αποφύγετε την επερχόμενη εκλογική σας συντριβή. Θα καταψηφίσουμε και αυτό το άρθρο.

Με το άρθρο 45, μέσω της χορήγησης της προσωπικής διαφοράς, αυξάνονται οι αποδοχές των υπαλλήλων του Υπουργείου Οικονομικών και των εποπτευόμενων φορέων. Σε αυτήν την περίπτωση, όπως και στο προηγούμενο άρθρο, έχουμε μία ύστατη και απέλπιδα προσπάθεια της Κυβέρνησης, προφανώς, όπως ανέφερα και πριν, εν όψει των επικείμενων εκλογών, για να αποφύγει την εκλογική της εξαφάνιση, μοιράζοντας δωράκια δεξιά και αριστερά και αυξάνοντας τους μισθούς των ήδη προνομιούχων δημοσίων υπαλλήλων, την ίδια ώρα που η πλειοψηφία των Ελλήνων συμπολιτών μας πένεται. Θα καταψηφίσουμε και αυτό το άρθρο.

Σκοπός της διάταξης του άρθρου 46 υποτίθεται ότι είναι η ελάφρυνση των μελών του Νομικού Συμβουλίου του Κράτους. Πλην όμως, με τα όσα προτείνονται, είναι σίγουρο ότι η εκπροσώπηση του ελληνικού δημοσίου ενώπιον των δικαστικών αρχών στις συγκεκριμένες περιπτώσεις, εκ των πραγμάτων θα υποβαθμιστεί και μάλιστα σε πολύ μεγάλο βαθμό, εφόσον στις πλείστες των περιπτώσεων το δημόσιο θα εκπροσωπείται στις δικαστικές αίθουσες, όχι από νομικούς, αλλά από υπαλλήλους με ελάχιστη ή ανύπαρκτη γνώση νομικών. Καταψηφίζουμε και αυτό το άρθρο.

Θα αναφερθώ, τώρα, στις τροπολογίες και συγκεκριμένα στην τροπολογία με γενικό αριθμό 1763 και ειδικό 260 του Υπουργείου Παιδείας. Με την εν λόγω τροπολογία, κατ’ αρχάς, ρυθμίζονται θέματα διοικητικής και συνδικαλιστικής φύσεως και λειτουργίας διαφόρων υπηρεσιών, συμβουλίων, υπαγόμενων στο Υπουργείο Παιδείας και του Κεντρικού Υπηρεσιακού Συμβουλίου Διοικητικού Προσωπικού, ως συντονιστικού οργάνου.

Πρόκειται για ρυθμίσεις, που στην ουσία ενδιαφέρουν αποκλειστικά και μόνο τους επαγγελματίες συνδικαλιστές, οι οποίοι δυστυχώς λυμαίνονται τον χώρο της εκπαίδευσης.

Επιπλέον, ορίζεται ότι ενισχύονται στη μοριοδότηση οι φοιτητές με πολύ χαμηλό εισόδημα, μέχρι 3.000 ευρώ, προκειμένου να αποκτήσουν το δικαίωμα της μετεγγραφής.

Πλην όμως, η ίδια προστασία πρέπει να ισχύσει και για τα πιο χαμηλά εισοδήματα έως και 10.000 - 12.000 ευρώ, τα οποία αποτελούν και την πλειοψηφία των σχετικών περιπτώσεων.

Τέλος, με την προτεινόμενη τροπολογία εισάγεται ρύθμιση, η οποία ορίζει ότι οι μουσουλμάνοι πολίτες της Θράκης έχουν τη δυνατότητα να επιλέξουν την υπαγωγή τους στη δικαιοδοσία των διοικητικών δικαστηρίων, αντί για αυτή του μουφτή, χωρίς να απαιτείται η προηγούμενη έκδοση προεδρικού διατάγματος.

Η εν λόγω ρύθμιση αποτελεί ημίμετρο και στην πράξη θα αποδειχθεί αναποτελεσματική, εφόσον δυστυχώς οι κύκλοι του Τούρκικου Προξενείου της Θράκης δρουν ανεξέλεγκτοι και πιέζουν τους Έλληνες μουσουλμάνους της μειονότητας.

Μοναδική και αποτελεσματική λύση για να αντιμετωπιστεί το πρόβλημα θα είναι επιτέλους κάποια στιγμή να θεσπίσετε, χωρίς εξαιρέσεις και αστερίσκους, την υποχρεωτική υπαγωγή όλων των Ελλήνων πολιτών ανά την επικράτεια στη δικαιοδοσία των αστικών δικαστηρίων. Καταψηφίζουμε και αυτή την τροπολογία.

Με την προτεινόμενη τροπολογία με γενικό αριθμό 1770 και ειδικό 263 επιβαρύνεται ο κρατικός προϋπολογισμός με 30.000.000 ευρώ, προκειμένου να καλυφθεί το κόστος παροχής καθολικής ταχυδρομικής υπηρεσίας για τα έτη 2016 - 2017. Πρόκειται για κατασπατάληση δημοσίου χρήματος σε φορείς, οι παροχές των οποίων δεν είναι αντίστοιχες της ενίσχυσης που λαμβάνουν από το κράτος. Διαπιστώνεται η πλήρης αδυναμία του συγκεκριμένου τομέα να λειτουργήσει σε υγιείς βάσεις και η πλήρης εξάρτησή του από την κρατική οικονομική συνδρομή.

Για τις υπόλοιπες τροπολογίες -δεν ξέρουμε και ποιες θα γίνουν δεκτές- θα αναφερθώ στη δευτερολογία μου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Σαχινίδη.

Να δώσω τον λόγο -μια και ήρθε στη Βουλή και για να το έχουν υπ’ όψιν τους οι υπόλοιποι τέσσερις αγορητές- για πέντε λεπτά, στον κ. Γαβρόγλου, για την τροπολογία του.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Θα ήθελα να αναφερθώ στην τροπολογία που έχει σχέση με τη θητεία στα υπηρεσιακά συμβούλια, τα οποία τώρα είναι και επιφορτισμένα με επιλογές κάποιων στελεχών εκπαίδευσης.

Αυτό, όμως, για το οποίο θα ήθελα να πω δυο λόγια παραπάνω είναι οι επόμενες δύο τροπολογίες. Η πρώτη έχει σχέση με την αύξηση των μορίων για παιδιά από οικογένειες με πολύ χαμηλό εισόδημα. Μέχρι σήμερα τετραμελής οικογένεια, που είχε εισόδημα μέχρι 12.000 ευρώ, το παιδί έπαιρνε πέντε μόρια, το αυξάνουμε σε έξι μόρια. Είναι μία μεγάλη αύξηση. Το ένα μόριο επιπλέον ακούγεται ως ελάχιστο, αλλά με αυτόν τον τρόπο, αν είχαμε, παραδείγματος χάριν, τα περσινά νούμερα, θα είχαν μετεγγραφεί πεντακόσια εξήντα άτομα παραπάνω απ’ ό,τι τώρα.

Ξέρετε ότι οι μετεγγραφές είναι πολύ περίπλοκο ζήτημα. Σε ορισμένα τμήματα πάει πάρα πολύς κόσμος νομίμως, αλλά και εμείς πάρα πολλές φορές υπερβαίνουμε τον νόμο, προσπαθώντας, ειδικά για παιδιά με μεγάλα προβλήματα υγείας, να είμαστε κάπως ευνοϊκότεροι, δηλαδή τα τμήματα, στα οποία θα εισαχθούν, να μπορούν να υπερβούν το 15% που ορίζει ο νόμος. Πάντως με αυτήν την τροπολογία ενισχύουμε τα παιδιά οικογενειών με χαμηλό εισόδημα, όπως ακριβώς είχαμε κάνει πέρσι και τις μετεγγραφές των αδελφών.

Έρχομαι τώρα στο θέμα της σαρίας, Θυμάστε ότι στη Βουλή είχε ψηφιστεί ένας νόμος από όλες τις πτέρυγες της Βουλής, εκτός της Χρυσής Αυγής. Δεν θα επαναλάβω το σκεπτικό του νόμου. Θα σημειώσω, όμως, ότι είχαμε πει τότε ότι η έναρξη της ισχύος του νόμου να είναι μετά τη δημοσίευση του προεδρικού διατάγματος. Για το περιεχόμενο του προεδρικού διατάγματος συγκροτήσαμε μία επιτροπή, για την οποία όλα τα κόμματα υπέδειξαν εκπροσώπους. Αυτή η επιτροπή συνεδρίασε για αρκετό καιρό. Έτσι καθυστέρησε η διαμόρφωση του κειμένου του προεδρικού διατάγματος, το οποίο τώρα έχει πάρει τον δρόμο του προς το Συμβούλιο της Επικρατείας. Στο μεταξύ ο νόμος της προαιρετικότητας, που ψηφίσαμε όλοι μαζί, δεν εφαρμοζόταν, καθώς αναμενόταν η έκδοση του προεδρικού διατάγματος. Εμείς προτείνουμε να αρχίσει να εφαρμόζεται μετά τη δημοσίευσή του στην Εφημερίδα της Κυβερνήσεως, εν αναμονή του προεδρικού διατάγματος. Έτσι και αλλιώς δεν αλλάζει τίποτα ως προς την εφαρμογή του νόμου, παρά μόνον για τον εκσυγχρονισμό των μουφτειών.

Αυτές είναι οι τροπολογίες. Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ και εγώ.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κυρία Υπουργέ, ξεκινώντας θα θέλαμε να καταγγείλουμε αυτήν τη βιομηχανία κατάθεσης τροπολογιών της τελευταίας στιγμής και μάλιστα νύχτα. Πρόκειται για τροπολογίες που δεν έχουν τυπικό χαρακτήρα, αλλά αφορούν και ουσιαστικά ζητήματα.

Θα ήθελα να ξεκινήσω με ένα από αυτό, γιατί είναι και ένα ερώτημα από την πλευρά μας.

Τι προσπαθείτε να κάνετε, για παράδειγμα, με την τροπολογία 1775/265; Στην αιτιολογική έκθεση λέτε ότι, με στόχο τη χρηματοπιστωτική σταθερότητα και τη μείωση των επισφαλειών, δίνετε τη δυνατότητα να δίνουν στοιχεία σε διατραπεζικές εταιρείες που διαχειρίζονται αρχεία δεδομένων οικονομικής συμπεριφοράς. Δίνετε το δικαίωμα σε νομικά πρόσωπα του δημοσίου, δηλαδή σε ΔΕΚΟ, δημοτικές επιχειρήσεις, ΕΥΔΑΠ, ΔΕΗ, να δίνουν στοιχεία για το πώς αποπληρώνονται ή όχι κάθε είδους λογαριασμοί από τα λαϊκά στρώματα, ακόμα και για τα δημοτικά τέλη.

Ρωτάμε το εξής: Πρόκειται για μέσο πίεσης των λαϊκών στρωμάτων, έτσι ώστε να πάνε να αποπληρώσουν οφειλές για τα κόκκινα δάνεια; Αν πρόκειται γι’ αυτό, η γνώμη μας είναι ότι πρέπει να αποσυρθεί η συγκεκριμένη τροπολογία.

Έρχομαι τώρα στο νομοσχέδιο. Κατ’ αρχάς, δεν είναι έκπληξη το γεγονός ότι όλοι οι εισηγητές μέχρι τώρα αναφέρθηκαν κυρίως στο τρίτο μέρος που αφορά τις λοιπές διατάξεις του νομοσχεδίου. Και λέω ότι δεν μας εκπλήσσει, γιατί στα δύο πρώτα μέρη του νομοσχεδίου όλοι συμφωνείτε, και η Κυβέρνηση και τα κόμματα της Αντιπολίτευσης.

Το πρώτο μέρος του νομοσχεδίου αφορά τα κεντρικά αποθετήρια τίτλων και περιέχει ρυθμίσεις, που ουσιαστικά τι κάνουν; Απελευθερώνουν τις υπηρεσίες που παρέχονται από τα κεντρικά αποθετήρια τίτλων ως φορείς διακανονισμού της τήρησης κινητών αξιών σε λογιστική μορφή σε όλη την Ευρωπαϊκή Ένωση καταργώντας το κρατικό μονοπώλιο.

Η ελληνική νομοθεσία προσαρμόζεται με αυτή της Ευρωπαϊκής Ένωσης, μία προσαρμογή που είναι αναγκαία ώστε να λειτουργήσει ενιαία το συνολικό μοντέλο λειτουργίας των άυλων τίτλων σε όλη την Ευρωπαϊκή Ένωση. Μία τέτοια προσαρμογή είναι αναγκαία, γιατί το αποθετηριακό σύστημα της χώρας μας πρέπει να πάρει υπ’ όψιν του τα νέα μέτρα απελευθέρωσης που επιβάλλονται σε αυτόν τον τομέα από την Ευρωπαϊκή Ένωση και που στόχο έχουν να αυξηθεί η ασφάλεια και η αποτελεσματικότητα του αποθετηριακού συστήματος, να κάνει πιο ορθολογικές και κατ’ επέκταση, να καταστήσει πιο ανταγωνιστικές τις υπηρεσίες τήρησης τίτλων σε όλες τις χώρες της Ευρωπαϊκής Ένωσης.

Γιατί είναι κάτι τέτοιο απαραίτητο και σε ποιους; Θέλουν να δημιουργηθεί ένα ενιαίο πλαίσιο σε όλη την Ευρωπαϊκή Ένωση, με το οποίο θα γίνονται αυτοί οι διακανονισμοί και θα μπορεί ο κάθε επενδυτής, σε όποια χώρα της Ευρωπαϊκής Ένωσης, να επενδύει σε ευρωπαϊκά αξιόγραφα.

Σ’ αυτή την κατεύθυνση θέλουν να καθαρίσουν τον δρόμο από κάθε εμπόδιο για τη δράση του κεφαλαίου γιατί, όπως γνωρίζετε, μέχρι σήμερα στην Ευρωπαϊκή Ένωση δεν υπάρχει ενιαία ρύθμιση για θέματα δικαιωμάτων επί τίτλων και αυτά ορίζονται από τις νομοθεσίες των κρατών-μελών, οι οποίες βεβαίως διαφέρουν από χώρα σε χώρα.

Αν πάρει κανείς υπ’ όψιν του ότι οι διασυνοριακές διακρατήσεις και μεταβιβάσεις τίτλων θα αυξηθούν τα επόμενα χρόνια, έχει μεγάλη σημασία να υπάρχουν –για το κεφάλαιο βέβαια- σαφείς κανόνες μεταξύ των επενδυτών που αφορούν την κυριότητα επί των τίτλων που διακρατούνται σε λογαριασμούς που τηρούν τα κεντρικά αποθετήρια τίτλων.

Τι άλλο, κατά τη γνώμη μας, προσπαθεί να κάνει; Θέλει να διαμορφώσει συνθήκες ώστε η ελληνική αγορά τίτλων να γίνει πιο ελκυστική στους ξένους επενδυτές, στα ξένα κεφάλαια χρηματοδότησης, αλλά και στις επιχειρήσεις, ντόπιες και ξένες, που επιζητούν λύσεις αποϋλοποίησης των τίτλων τους για την καλύτερη πρόσβασή τους σε μηχανισμούς τέτοιας χρηματοδότησης.

Αυτό προσπαθεί να το κάνει προωθώντας γενικότερα την απελευθέρωση των υπηρεσιών που παρέχονται από τα κεντρικά αποθετήρια τίτλων καταργώντας, όπως είπα και στην αρχή, το εθνικό μονοπώλιο του Κεντρικού Αποθετηρίου Αξιών ως διαχειριστή του συστήματος άυλων τίτλων, ζήτημα που έχει να κάνει και με την ανάπτυξη του ανταγωνισμού.

Ακόμη καθιερώνει μία ουσιαστική διαφορά με το μέχρι σήμερα ισχύον νομοθετικό πλαίσιο. Ποια είναι αυτή η διαφορά; Καθιερώνει τους συλλογικούς λογαριασμούς που πλέον μπορούν να χρησιμοποιηθούν –γιατί μέχρι τώρα δεν υπήρχε τέτοια δυνατότητα- και μέσω αυτών των λογαριασμών ομάδες επενδυτών να δραστηριοποιούνται στο Ελληνικό Χρηματιστήριο.

Επομένως, γίνεται φανερό ότι εδώ δεν έχουμε να κάνουμε με μία απλή προσαρμογή της νομοθεσίας της Ευρωπαϊκής Ένωσης και εκσυγχρονισμού της ελληνικής νομοθεσίας, αλλά με ουσιαστικά μέτρα που απελευθερώνουν ακόμη περισσότερο τη δράση του κεφαλαίου και διευκολύνουν την ελεύθερη κίνηση του κεφαλαίου στην ενιαία καπιταλιστική αγορά της Ευρωπαϊκής Ένωσης.

Ο στόχος τέτοιων ρυθμίσεων ποιος είναι; Θέλουν κατ’ αρχάς να ενισχύσουν τη χρηματιστηριακή αγορά, ιδίως την αγορά άυλων τίτλων, το τμήμα δηλαδή της πιο επιθετικής κερδοσκοπίας του κεφαλαίου. Επιδιώκουν τη μεγαλύτερη συγκέντρωση των μονοπωλιακών χρηματιστικών ομίλων που δραστηριοποιούνται στον κλάδο, τη διασφάλιση της κερδοφορίας τους και την ενίσχυση της θέσης τους στους ενδοϊμπεριαλιστικούς ανταγωνισμούς που μαίνονται, να ενισχύσουν τη δυνατότητα αυτών που κατέχουν τα κεφάλαια του χρήματος και που είναι παράσιτα, που απομυζούν υπεραξία που έχει παραχθεί στην άλλη άκρη του κόσμου, από εκεί που έχουν τοποθετήσει τα κεφάλαιά τους. Να, αυτός είναι ο σύγχρονος μονοπωλιακός καπιταλισμός της μετοχικής καπιταλιστικής ιδιοκτησίας στα μέσα παραγωγής.

Το νομοσχέδιο, όμως, δεν μένει μόνο σε αυτά. Στο Δεύτερο Κεφάλαιο, για παράδειγμα, υιοθετούνται μέτρα που αποβλέπουν στην ενίσχυση των επιχειρήσεων. Για παράδειγμα, εισάγονται ρυθμίσεις που επιτρέπουν τη χρήση υπηρεσιών αποϋλοποίησης τίτλων και από μη εισηγμένες επιχειρήσεις ή όπως στο Τέταρτο Κεφάλαιο εισάγει ειδικά προνόμια για τους επενδυτές, όταν οι κινητές αξίες τους τηρούνται μέσω συνολικών λογαριασμών για την προστασία των επενδυτών έναντι των κινδύνων πτώχευσης ή άλλης αφερεγγυότητας του διαμεσολαβητή.

Οι εργαζόμενοι και τα λαϊκά στρώματα που μας ακούν ας σκεφτούν ποιους αφορούν αυτά τα θέματα που ρυθμίζει το συγκεκριμένο νομοσχέδιο. Αφορούν τα πιστωτικά και άλλα χρηματοοικονομικά ιδρύματα που η δραστηριότητές τους σχετίζονται με την τήρηση τίτλων, τους εκδότες τίτλων, τις επιχειρήσεις που επενδύουν σε τίτλους, αυτούς που διαχειρίζονται αγορές σε τίτλους, των επενδυτών και γενικά την κεφαλαιαγορά. Αφορούν, επίσης, επιχειρήσεις που επιζητούν χρηματοδότηση μέσω έκδοσης τίτλων και τη διάθεσή τους στο κοινό, τις εισηγμένες επιχειρήσεις αλλά και εκείνες που θα κάνουν χρήση του άυλου συστήματος, χωρίς την εισαγωγή ή τη χρήση ανάλογης χρηματοδότησης. Τέλος, αφορούν και επιχειρήσεις που μπορεί να λειτουργούν στο εξωτερικό και να συνδέονται με την ελληνική αγορά στο πλαίσιο χρήσης υπηρεσιών καταχώρησης που μπορεί να παρέχει το εθνικό κεντρικό αποθετήριο τίτλων. Τους μόνους που δεν αφορούν είναι οι εργαζόμενοι και τα λαϊκά στρώματα.

Απ’ όλα τα παραπάνω προκύπτει αβίαστα το συμπέρασμα για ποιους νοιάζεστε και για ποιους νομοθετείτε. Τα επιχειρήματα που ακούστηκαν περί δήθεν ρύθμιση της αγοράς, διαφάνειας των συναλλαγών και περιορισμού της κερδοσκοπίας απλώς αποτελούν προσπάθεια χειραγώγησης και αποπροσανατολισμού του λαού από το κύριο. Σας ενδιαφέρει η καπιταλιστική ανάπτυξη και σε αυτήν την κατεύθυνση για εσάς είναι σημαντική οι επενδυτές που επενδύουν σε τίτλους, αλλά και άλλα κεφάλαια που διενεργούν σχετικές επενδύσεις. Το ενδιαφέρον σας επικεντρώνεται στις επιχειρήσεις που επιζητούν χρηματοδότηση μέσω της έκδοσης τίτλων και της διάθεσής τους στο κοινό σε εισηγμένες επιχειρήσεις, αλλά και σε εκείνες που κάνουν χρήση του άυλου αυτού συστήματος για την εισαγωγή ή τη χρήση ανάλογης χρηματοδότησης.

Τέλος, αυτό που κυρίως σας ενδιαφέρει είναι τα εργαλεία που παίζουν κεντρικό ρόλο στην καπιταλιστική ανάπτυξη, όπως είναι οι επενδύσεις και η κερδοφορία του κεφαλαίου, δηλαδή αυτό που σας ενδιαφέρει είναι τα πιστωτικά ιδρύματα και οι επιχειρήσεις επενδύσεων αλλά και γενικότερα τα χρηματοοικονομικά ιδρύματα που λειτουργούν στη χώρα μας.

Με το Δεύτερο Μέρος του νομοσχεδίου με τις προτεινόμενες διατάξεις εναρμονίζεται η ελληνική νομοθεσία με την οδηγία της Ευρωπαϊκής Ένωσης 2258/2016, μία οδηγία που αφορά την υποχρεωτική αυτόματη ανταλλαγή πληροφοριών στον φορολογικό τομέα. Δεν είναι η πρώτη φορά που διάφοροι ιμπεριαλιστικοί οργανισμοί, όπως είναι η Ευρωπαϊκή Ένωση, το παγκόσμιο φόρουμ του ΟΟΣΑ, οι G20, έχουν αποφασίσει διάφορες δράσεις και στα πλαίσια αυτών των δράσεων επιδιώκουν τον εκσυγχρονισμό της νομοθεσίας με σκοπό, όπως λένε, την καταπολέμηση της φοροδιαφυγής και της φοροαποφυγής.

Ως Κομμουνιστικό Κόμμα έχουμε διατυπώσει κατά καιρούς σε ανάλογες προσπάθειες ενσωμάτωσης οδηγιών της Ευρωπαϊκής Ένωσης και εκσυγχρονισμού της νομοθεσίας ότι όλο αυτό το ενδιαφέρον της Ευρωπαϊκής Ένωσης και των άλλων ιμπεριαλιστικών οργανισμών καθώς και όλων των κομμάτων του ευρωμονόδρομου είναι υποκριτικό.

Κι αυτό γιατί; Διότι από τη στιγμή που αποδέχεσαι τις τέσσερις ελευθερίες του Μάαστριχτ –την ελευθερία κίνησης κεφαλαίων, εμπορευμάτων, υπηρεσιών, αλλά και εργαζομένων- από τη στιγμή που το κυνήγι του μέγιστου ποσοστού κέρδους είναι η επιδίωξη του κεφαλαίου, πολύ μικρή αποτελεσματικότητα θα έχεις όποια μέτρα κι αν πάρεις.

Βεβαίως, όλοι σας λέτε και μάλιστα σε όλους τους τόνους, πως θέλετε να χτυπήσετε τη φοροδιαφυγή. Χρόνια τώρα εξαγγέλθηκαν διάφορα μέτρα που δήθεν θα την καταπολεμούσαν. Ενσωματώθηκαν μια σειρά από οδηγίες της Ευρωπαϊκής Ένωσης. Όμως, από την εμπειρία έχει αποδειχθεί πως όσες φορές εξαγγέλλονταν τέτοια μέτρα, στην πράξη αυτό που είχαμε ήταν η παραπέρα κλιμάκωση της φοροεπιδρομής στα λαϊκά στρώματα.

Άρα η πάταξη της φοροδιαφυγής χρησιμοποιήθηκε κυρίως ως πρόσχημα. Αυτό έγινε γιατί η απελευθέρωση της κίνησης κεφαλαίων δημιούργησε ευνοϊκότερους όρους για την ύπαρξη φορολογικών παραδείσων. Από την άλλη μεριά, όλοι αυτοί οι κανόνες, οι διάφορες οδηγίες της Ευρωπαϊκής Ένωσης σχεδιάζονται κατά τρόπο ώστε να μη θέτουν φραγμούς στην ανάπτυξη ή τις επενδύσεις, προκειμένου να μη δημιουργούν ανταγωνιστικά μειονεκτήματα για τις επιχειρήσεις της Ένωσης, όπως επίσης και για να ελαχιστοποιούν το κόστος για τον διοικητικό φόρτο των επιχειρήσεων.

Μπορεί με τη συγκεκριμένη οδηγία να θεσπίζεται η πρόσβαση των φορολογικών αρχών κάθε κράτους-μέλους της Ευρωπαϊκής Ένωσης στους μηχανισμούς, στις διαδικασίες, στα έγγραφα και στις πληροφορίες, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, όπως οι ίδιοι λέτε στη σελίδα 14 της αιτιολογικής έκθεσης. Όμως, αυτό που μένει ιδιαίτερα στο απυρόβλητο για άλλη μια φορά, είναι οι νόμιμες και προκλητικές φοροαπαλλαγές του κεφαλαίου που πληρώνει ο λαός με άγρια φοροεπιδρομή.

Με λίγα λόγια, η φορολογική πολιτική Ευρωπαϊκής Ένωσης και όλων των ελληνικών κυβερνήσεων μέχρι τώρα υπηρετεί ακριβώς αυτή τη θεμελιώδη στρατηγική της ενίσχυσης με κάθε τρόπο της κερδοφορίας του κεφαλαίου. Την ίδια στιγμή που νομοθετείτε απαλλαγή του κεφαλαίου από φόρους και υποχρεώσεις, με –εντός εισαγωγικών- «αναπτυξιακούς» και πληθώρα άλλους νόμους προκλητικών φοροαπαλλαγών, επιδοτήσεων και ενισχύσεων στους επιχειρηματικούς ομίλους, όπως κάνει η συγκεκριμένη Κυβέρνηση των ΣΥΡΙΖΑ - ΑΝΕΛ, την ίδια ώρα λεηλατείτε το πενιχρό λαϊκό εισόδημα με αβάσταχτη άμεση και έμμεση φορολογία, μείωση μισθών και συντάξεων, κατάργηση κοινωνικών δικαιωμάτων.

Ο εργαζόμενος λαός πρέπει να ξεμπερδεύει με την κοροϊδία περί δίκαιης κατανομής βαρών στον καπιταλισμό, διεκδικώντας την κοινωνικοποίηση των μονοπωλίων και του πλούτου που ο ίδιος παράγει.

Επειδή δεν υπάρχει χρόνος να αναφερθώ στο τρίτο κομμάτι που αφορά τις λοιπές διατάξεις, στη δευτερολογία θα αναφερθούμε σε συγκεκριμένα άρθρα με τα οποία διαφωνούμε στο συγκεκριμένο μέρος του νομοσχεδίου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Βαρδαλή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και δυο εκπαιδευτικοί συνοδοί τους από το 1ο Γενικό Λύκειο Πεύκης (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πριν δώσω τον λόγο στον κ. Παπαχριστόπουλο, θα μιλήσει ο κ. Πετρόπουλος για πέντε λεπτά, προκειμένου να μας αναπτύξει την τροπολογία του. Αμέσως μετά θα λάβει ο κ. Παπαχριστόπουλος τον λόγο.

Ορίστε, κύριε Πετρόπουλε, έχετε τον λόγο για πέντε λεπτά από τη θέση σας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Θα ήθελα πολύ σύντομα να πω κάτι που νομίζω πως όλες οι πτέρυγες θα κατανοήσουμε με τον ίδιο τρόπο. Πρέπει να δώσουμε τη δυνατότητα να μη χάνει στελέχη ο ΕΦΚΑ, ενώ στο μεταξύ δεν έχει γίνει το οργανόγραμμα το οποίο επίκειται να οργανωθεί, όπως και το ψηφιακό οργανόγραμμα, ώστε να μπορεί και ο ΕΦΚΑ να δέχεται στελέχη με την κινητικότητα. Επειδή δεν υπάρχει το οργανόγραμμα, μόνο φεύγουν και δεν παίρνει ο ΕΦΚΑ. Ο ΕΦΚΑ είναι πρώτος σε αποχώρηση και μετακίνηση στελεχών προς άλλους φορείς. Πρόκειται για εκατόν είκοσι πέντε με την πρώτη περίπτωση της υποβολής των αιτήσεων και διακόσιους πενήντα τέσσερις τη δεύτερη φορά. Η εκροή στελεχών, για να το πούμε έτσι, είναι τριπλάσια στον πίνακα σε σχέση με τον δεύτερο κατά σειρά μεγαλύτερο φορέα σε εκροές στελεχών.

Μάλιστα, επειδή περίπου το 44% είναι πανεπιστημιακής και τεχνολογικής εκπαίδευσης από το προσωπικό που υπηρετεί στον ΕΦΚΑ και στο ΕΤΕΑΕΠ, αντιλαμβάνεστε ότι στη σειρά που φεύγουν με την κινητικότητα, φεύγουν κυρίως στελέχη αυτής της κατηγορίας της πανεπιστημιακής και τεχνολογικής εκπαίδευσης. Και είναι ένας φορέας ο οποίος χρειάζεται ειδίκευση, είναι άνθρωποι με ειδίκευση, δεν βγάζει συντάξεις ο οποιοσδήποτε υπάλληλος, πρέπει να έχει και γνώσεις. Αυτό δυσκολεύει πάρα πολύ το έργο μας για την ολοκλήρωση της προσπάθειας που κάνουμε για τη συντομότερη έκδοση συντάξεων στον ελληνικό λαό, μετά από τόσες πολλές καθυστερήσεις που υπήρξαν από το παρελθόν.

Και γι’ αυτόν τον λόγο θα παρακαλούσα να γίνει δεκτή αυτή η τροπολογία από όλες τις πτέρυγες. Είναι ζήτημα μιας σωστής διαχείρισης στην βάση των αναγκών που έχουν προκύψει στον χώρο της ασφάλισης.

Αυτά θέλω να πω, κύριε Πρόεδρε.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και εμείς ευχαριστούμε για την συντομία.

Ορίστε, κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Σας ευχαριστώ, κύριε Πρόεδρε.

Χάρηκα που άκουσα τον Υπουργό Παιδείας, τον κ. Γαβρόγλου, που λαβαίνει σοβαρά υπ’ όψιν την οικονομική κατάσταση κάποιων φοιτητών, γιατί είναι ένα αίτημα που σχεδόν έχει αποκτήσει τεράστιες διαστάσεις. Πολύ λίγες οικογένειες μπορούν να συντηρούν ένα δεύτερο σπίτι εκτός από το κανονικό τους και νομίζω ότι είναι προς τη θετική κατεύθυνση η μοριοδότηση για τη μετακίνηση αυτών των φοιτητών κοντά στο σπίτι τους.

Το δεύτερο που έχει σχέση με το νομοσχέδιο, που είπαμε πάρα πολλά και στις Επιτροπές, πιστεύουμε ότι με την καινούργια τροπολογία, εκτός από τους υπαλλήλους του Υπουργείου Οικονομικών, της ΕΤΑΕ, της ΕΛΣΤΑΤ, του Νομικού Συμβουλίου του Κράτους, του Ταμείου Παρακαταθηκών και της Επιτροπής Κεφαλαιαγοράς, θα είναι και οι υπάλληλοι του Ελεγκτικού Συνεδρίου και νομίζω ότι το δικαιούνται.

Θέλω ακόμη να αναδείξω από αυτό το νομοσχέδιο ένα σημείο που, κατά τη γνώμη μου, είναι πάρα πολύ σημαντικό. Ταλαιπωρείται η χώρα μας από διαφθορά και διαπλοκή πολλές δεκαετίες τώρα. Πρόσβαση, λοιπόν, αποκτούν οι φορολογικές αρχές σε όλες τις πληροφορίες: τραπεζικού, μετοχικού, ασφαλιστικού χαρακτήρα, ακόμη και στα ασφαλιστήρια, στο πλαίσιο της καταπολέμησης του ξεπλύματος «βρώμικου» χρήματος. Ένας πρώην Υπουργός πιστεύω ότι έχει καινούργια προβλήματα με αυτή την ιστορία. Είναι χαρακτηριστικό ότι η φορολογική διοίκηση θα αποκτήσει πρόσβαση στο μητρώο πραγματικών δικαιούχων, το οποίο είναι υποχρεωμένες να τηρούν όλες οι ανώνυμες εταιρείες.

Δεν θέλω να κάνω περισσότερα σχόλια για το παρόν νομοσχέδιο, για το οποίο εμείς συμφωνούμε σχεδόν απόλυτα. Είναι σε θετική κατεύθυνση. Επειδή, όμως, θέματα της οικονομίας είναι στην επικαιρότητα, εγώ κρίνω σκόπιμο να αναφέρω τα εξής, διότι δεν είμαστε εδώ πέρα καμμία γραφειοκρατική ομάδα, νομίζω ότι η επικαιρότητα καίει, είναι αυτή που ακούν όλοι οι πολίτες και περιμένουν από εμάς να ακούσουν μία γνώμη. Μπήκε ένα θέμα, λοιπόν, με τις μετοχές τραπεζών. Θέλω εδώ να πω τα εξής: Είναι πρώτο θέμα στον Τύπο και θέλω απλά να θυμίσω μερικά χαρακτηριστικά να δούμε εάν δικαιολογείται ή όχι αυτή η δήθεν φοβερή ανησυχία για τις τραπεζικές μετοχές. Θέλω, λοιπόν, να θυμίσω τα εξής: Εκτός του ότι οι μακροοικονομικοί δείκτες στη χώρα είναι θετικοί, παράδειγμα, έχει μειωθεί η ανεργία -όχι πολύ, αλλά έχει μειωθεί- έχει κατέβει κάτω από 20%, οι δείκτες εμπιστοσύνης επίσης είναι θετικοί για όλη τη χώρα. Γενικά υπάρχει μία βελτίωση σε όλους, σχεδόν, τους οικονομικούς δείκτες. Δεν θέλω να θυμίσω ότι το 15,1% ήταν το έλλειμμα στην αρχή, το 2009 και σήμερα είναι πλεόνασμα, μικρό μεν, αλλά είναι πλεόνασμα.

Θα μπορούσα να πω πάρα πολλά. Αυτό που έχει μεγάλη σημασία για τις τράπεζες είναι ότι πριν λίγο καιρό, τον Μάιο, τα stress tests για τις τράπεζες ήταν όλα θετικά. Θέλω ακόμη να θυμίσω ότι οι δείκτες κεφαλαιακής επάρκειας επίσης ήταν θετικοί. Ακόμη και τα κόκκινα δάνεια που όλοι γνωρίζουν, όλοι πιστεύουν ότι είναι ένα πρόβλημα, ξεπέρασαν τον στόχο το πρώτο εξάμηνο του 2018. Δηλαδή, υπήρχε και εκεί θετική κίνηση, παρότι τα κόκκινα δάνεια είναι υπαρκτά.

Οι καταθέσεις αυξάνονται μήνα με τον μήνα. Κάποιοι στεναχωριούνται, αλλά τα νούμερα, ότι γυρίζουν πλέον δισεκατομμύρια στις τράπεζες, είναι γεγονός. Ο ELA, ο έκτακτος μηχανισμός ενίσχυσης της ρευστότητας των τραπεζών, είχε σαν αποτέλεσμα να μηδενιστεί για δύο τράπεζες και να είναι έτοιμος να μηδενιστεί για άλλες δύο. Όλα αυτά συνηγορούν στο ότι είναι λίγο περίεργο; Εγώ θα έλεγα όχι. Ένα πρακτορείο, το «Bloomberg», και άλλες φορές έχει δώσει εξετάσεις. Αλλά δεν υπάρχει μόνο το «Bloomberg». Υπάρχει και η «Morgan Stanley». Υπάρχουν και άλλοι, που έχουν εντελώς αντίθετη άποψη. Είναι κάτι που πρέπει να μας ανησυχεί; Σίγουρα το λαμβάνουμε υπ’ όψιν. Εγώ, όμως, πιστεύω –και επιτρέψτε μου να εκτεθώ- ότι πολύ σύντομα θα δείτε να διορθώνεται αυτή η κατάσταση. Και όταν λέω σύντομα, πιστεύω ότι μπορεί να μην χρειαστεί ούτε μία εβδομάδα για να το δούμε αυτό.

Θέσαμε ένα ερώτημα σε αυτούς που κινδυνολογούν. Η εικόνα του Χρηματιστηρίου αντιστοιχεί στην πραγματική εικόνα των τραπεζών και της οικονομίας; Για πείτε μου. Εγώ λέω όχι. Δεν παίζω ποτέ Χρηματιστήριο, όπως και πολλοί από εσάς εδώ. Δεν παίζει κανένας ίσως. Συμβαίνει συχνά; Πάρα πολύ συχνά. Μάλιστα, χρησιμοποιούν και ωραίες λέξεις, όπως «διόρθωση» και κάτι τέτοια. Θέλω να πιστεύω ότι πολύ σύντομα αυτό το θέμα θα λυθεί.

Αναφέρονται πάρα πολύ στο 4% –περίπου- για τα δεκαετή ομόλογα. Πράγματι δεν είναι το καλύτερο δυνατό. Ξέρουμε, όμως, όλοι ότι υπάρχει μια χαίνουσα πληγή που λέγεται «ιταλική οικονομία». Δεν είναι η ελληνική οικονομία το πρόβλημα. Σας είπα τι συμβαίνει στην ελληνική οικονομία. Μοιραία, σε επίπεδο παγκοσμιοποίησης, η μία οικονομία παρασύρει την άλλη. Δεν θριαμβολόγησε κανείς. Ψυχραιμία. Πολύ σύντομα πιστεύω ότι θα διορθωθεί και αυτό.

Θέλω, επίσης, να θυμίσω ότι πρόσφατα ο Αμερικανός Υπουργός Εμπορίου ενημέρωσε επίσημα τον Πρωθυπουργό για τη συγκατάθεση του Υπουργείου Οικονομικών των Ηνωμένων Πολιτειών στη διοίκηση του EBRD, ώστε η τελευταία να επεκτείνει την επενδυτική δραστηριότητά της στην Ελλάδα μέχρι το 2025. Το ποσό; Γύρω στα 2 δισεκατομμύρια.

Θέλω ακόμα να θυμίσω μερικά πράγματα που πιστεύω ότι παίζουν ρόλο. Χθες, ξέρετε, πέρασε αθόρυβα ένα νομοσχέδιο. Είναι, όμως, κάτι που εγώ το ζω. Και το ζουν αυτοί που ζούνε στα νησιά. Περάσαμε, ξέρετε, ένα νομοσχέδιο για τα υδατοδρόμια.

Η Ελλάδα είναι νησιωτική χώρα. Η νησιωτικότητα έχει υποτιμηθεί. Δεν λέω ότι κάποιοι από αυτούς δεν έχουν στον ήλιο μοίρα. Δηλαδή, αν συμβεί ένα επείγον περιστατικό, δεν αντιμετωπίζεται. Χρόνια ζητάνε τα υδατοδρόμια, ειδικά νησιά που δεν έχουν αεροδρόμια και που είναι δύσκολο να γίνουν. Εδώ και εκατό χρόνια, σας πληροφορώ από το 1920, είχε ξεκινήσει αυτή η ιστορία. Κυβερνούσαν, ξανακυβερνούσαν. Αυτή η Κυβέρνηση, όμως, σηκώνει αυτή τη στιγμή τη λέξη «ανάπτυξη». Γιατί αυτό σημαίνει τα εκατό καινούργια που μπορεί να γίνουν. Και ξεκινάνε το 2019. Δεν είναι απλό. Δεν είμαστε γραφειοκράτες. Κάτι γίνεται σε αυτή τη χώρα. Και το αναφέρω γιατί θεωρώ ότι στις κουβέντες του τύπου «να φύγετε, να πάτε από εκεί που ήρθατε, είστε η πιο χυδαία Κυβέρνηση, είστε η χειρότερη Κυβέρνηση» η απάντηση είναι: στοιχεία.

Θεωρώ ακόμα σκόπιμο να πω το εξής: Η Αξιωματική Αντιπολίτευση θα πρέπει να είναι προσεκτική. Συνελήφθη πάρα πολλές φορές να λέει ανακρίβειες. Είμαι πολύ προσεκτικός στις εκφράσεις μου. Τι ακούσαμε; Ότι από τα 1,6 δισεκατομμύρια φαγωθήκανε λεφτά. Και βγαίνει με τον πιο επίσημο τρόπο η Ευρωπαϊκή Ένωση και λέει: «Όχι, δεν υπάρχει τέτοιο πράγμα». Και ακούσαμε ότι «τα αρχαία πηγαίνουν στο υπερταμείο, τα πουλάνε, πουλάνε την Ακρόπολη». Και γελάει, βέβαια, κάθε πικραμένος.

Το τελευταίο αποκούμπι αυτής της Αξιωματικής Αντιπολίτευσης ήταν οι συντάξεις και το αφορολόγητο.

Με τον πιο επίσημο τρόπο, λοιπόν, όχι μόνο ο Σεντένο, όχι μόνο ο Μοσκοβισί, αλλά και ο ίδιος ο Ρέγκλιν, είπαν: «Παιδιά, δεν είναι διαρθρωτικό μέτρο, είναι δημοσιονομικό. Δεν μας επηρεάζει. Πιάστε το 3,5% και τελεία». Να το ακούσουν οι συνταξιούχοι, γιατί είναι πάνω από ενάμιση εκατομμύριο οι άνθρωποι που τους αφορά αυτό και δεν μπορεί να ακούνε ψευδείς ειδήσεις από το πρωί ως το βράδυ, ψεύτικες ειδήσεις. Λυπάμαι που ανεβάζω τους τόνους. Αυτό αφορά ανθρώπους φτωχούς. Δεν κόβονται, λοιπόν, οι συντάξεις. Τι να κάνουμε; Κάποιοι στεναχωριούνται. Επειδή κάπου έχουν αρχίσει να το καταπίνουν αυτό, το καινούργιο επιχείρημα είναι ότι είναι προσωρινό μέτρο. Όχι, δεν είναι προσωρινό. Δεν είναι αναβολή, είναι ακύρωση, είναι οριστική ακύρωση κι ας εκτεθώ εγώ.

Θέλω ακόμα να αναδείξω δύο σημεία και μιλάω πάντα με στοιχεία. Δεν έχουμε ξανακούσει να γίνεται άρση ασυλίας ενός Ευρωβουλευτή για εξακόσιες χιλιάδες που χρωστάει στο ελληνικό δημόσιο. Δεν έχουμε επίσης ξανακούσει, ακούμε για πρώτη φορά ότι ένας άλλος Βουλευτής κάνει μήνυση σε μια πολυεθνική γιατί δήθεν τον διασύρει. H «Novartis», ξέρετε, είναι ένας κολοσσός απίστευτος που έχει παραδεχθεί αυτά που κάνει. Η ίδια τα έχει παραδεχθεί και έχει συνεργαστεί με το FBI γι’ αυτά που κάνει. Δεν ξέρω αν είναι κίνηση απελπισίας. Εγώ εύχομαι να δικαιωθεί κιόλας αυτός ο Βουλευτής, αλλά φοβάμαι ότι είναι κίνηση απελπισίας.

Επίσης θέλω να αναφερθώ σε ένα γεγονός πολύ νωπό και πρόσφατο, γιατί ακούω καθημερινά την Αξιωματική Αντιπολίτευση να ζητάει εκλογές. Ανέβηκαν πάλι στα κεραμίδια, επειδή έγινε αυτό που έγινε στο Χρηματιστήριο. «Εκλογές τώρα». Ναι; Για ποιον λόγο;

Ακούστε λίγο. Έχω μπροστά μου τα στοιχεία και μιλάω πάντα με στοιχεία. Είμαι πολύ προσεκτικός. Υπάρχουν δύο πορίσματα. Είμαι στην Επιτροπή του ΚΕΕΛΠΝΟ, του «Ερρίκος Ντυνάν» και της «Novartis». Οικονομικά στοιχεία είναι όλα αυτά. Οικονομικό είναι το νομοσχέδιο. Ζητάμε να δούμε ποιο είναι το οικονομικό status και πώς το καταλαβαίνουν κάποιοι. Δύο πορίσματα έχουμε. Το ένα είναι του μικτού κλιμακίου ελέγχου σε διοικητικό επίπεδο από τη Γενική Επιθεωρήτρια Δημόσιας Διοίκησης κ. Παπασπύρου. Το άλλο –προσέξτε το- είναι των εισαγγελέων διαφθοράς για το ΚΕΕΛΠΝΟ, που αξιοποιεί και το πόρισμα του μικτού κλιμακίου ελέγχου. Εμείς τα έχουμε αυτά, τα έχουμε δει. Δεν θέλω να πω περισσότερα. Κάποιοι αισθάνονται ότι σφίγγει ο κλοιός γύρω από τον λαιμό τους και πιστεύω ότι δεν αντιδρούν ψύχραιμα. Αντιδρούν λίγο απελπισμένα.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Εγώ τελειώνω. Δεν θέλω να πω άλλα. Εννοείται ότι εμείς συμφωνούμε με το νομοσχέδιο και όλες τις τροπολογίες και θα το υπερψηφίσουμε.

Απλά θέλω να ξαναθυμίσω ότι αυτή η χώρα δεν άξιζε να χρεοκοπήσει. Αυτή η χώρα –δεν είναι υπερβολή- όσοι πραγματικά την αγαπάνε και την έχουν τιμήσει, θα πουν ότι είναι το «φιλέτο» του πλανήτη από κάθε άποψη, γεωγραφική, γεωπολιτική, ό,τι θέλετε. Δεν άξιζε το σύνολο των πολιτών να χάσει το ένα τέταρτο της περιουσίας του. Για όσους δεν θυμούνται και έχουν ασθενική μνήμη, η χώρα παρελήφθη χρεοκοπημένη και γίνεται μια γιγάντια προσπάθεια. Σ’ αυτή την προσπάθεια εγώ λέω ότι χρειαζόμαστε όλοι. Δεν θεωρώ ότι σ’ όλα τα κόμματα είναι όλοι ίδιοι. Είναι λίγοι αυτοί που έχουν κάνει παρατυπίες, για να μην πω καμμιά βαρύτερη κουβέντα. Νομίζω ότι η προσπάθεια από εδώ και πέρα πρέπει να είναι κοινή. Η χώρα πρέπει να επανέλθει. Αν αναφέρθηκα στα υδατοδρόμια, καθίστε και σκεφτείτε. Πολλές τέτοιες κινήσεις γίνονται τον τελευταίο καιρό και μ’ αυτό το νομοσχέδιο η χώρα να γίνει πάλι κανονική. Είναι χρέος όλων μας, όπως είναι χρέος όλων μας αν η μητέρα μας, ο αδελφός μας, το παιδί μας έχει παρανομήσει, να αποστασιοποιηθούμε κατά μείζονα λόγο από άτομα που λένε ότι είναι φίλοι μας ή ανήκουμε στο ίδιο κόμμα.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαχριστόπουλο.

Θα ήθελα να ενημερώσω το Σώμα ότι μόνο δύο ομιλητές έχουν εγγραφεί στον κατάλογο. Αφού μιλήσουν και οι Κοινοβουλευτικοί Εκπρόσωποι και η Υπουργός, θεωρώ ότι θα ολοκληρώσουμε σύντομα τη συνεδρίαση.

Ο κ. Ψαριανός έχει τον λόγο για δεκαπέντε λεπτά.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Γίνεται μια ολόκληρη συζήτηση τώρα τελευταία, εδώ και αρκετό καιρό, από τον Αύγουστο, για την έξοδο από τα μνημόνια -την περίφημη-, την επιστροφή στη υλοποίηση της λαϊκής βούλησης από διάφορες ομάδες και από σύνολο μικρών και μεγαλύτερων ομάδων, για τα δίκαια αιτήματα, για τα κεκτημένα και όλα αυτά, ότι επιτέλους γυρίζουμε σε συνθήκες εθνικής κυριαρχίας και δεν μας δίνουν οδηγίες, κανένας -μην πω καμμιά λέξη- εκβιαστής, τοκογλύφος, δανειστής, ο οποίος μας υποχρεώνει να επιβάλλουμε άδικα μέτρα τα οποία εμείς δεν θέλουμε, γι’ αυτό επιβάλλουμε ακόμα αδικότερα από αυτά που μας επιβάλλουν κ.λπ.. Ευτυχώς τέλειωσε τώρα αυτό. Βγαίνουμε από τα μνημόνια.

Εδώ πρέπει να βάλω έναν αστερίσκο για να πω ότι από τα μνημόνια βγαίνουν αυτοί, δεν βγαίνουμε εμείς. Σταματάνε να τα σκάνε, δηλαδή σταματάνε να χρηματοδοτούν. Εμείς πρέπει να υλοποιήσουμε κατά γράμμα ό,τι έχουμε ψηφίσει και αποφασίσει. Αυτοί γλιτώνουν το βάρος να μας έχουν σαν το μικρό, το απροσάρμοστο, το οποίο πρέπει να διορθώσει τα πράγματα όπως του λένε αυτοί οι εκβιαστές, οι τρισάθλιοι τύποι, οι μερκελιστές και όλοι αυτοί, που μας επιβάλανε διάφορες ιστορίες να κάνουμε, που είναι πολύ άδικες. Είναι πράγματα, δηλαδή, τα οποία έπρεπε να έχουμε κάνει εμείς από μόνοι μας εδώ και δέκα, είκοσι, τριάντα, σαράντα χρόνια σε όλη τη διάρκεια, όχι της Μεταπολίτευσης, λάθος το λέμε, γιατί δεν είναι σαράντα χρόνια Μεταπολίτευση, είναι από τη Μεταπολίτευση μέχρι σήμερα. Η Μεταπολίτευση ήταν μόνο από το ’74-’75, άντε μέχρι στις εκλογές του ’77. Από εκεί και πέρα, είναι μια κανονική περίοδος που η χώρα έπρεπε να προσαρμοστεί στις συνθήκες που σε υποχρεώνουν η συμπόρευσή σου με τους άλλους ευρωπαίους εταίρους σου σε σχέση συνεργασίας, οι ελληνικές νομοθεσίες και τα ελληνικά συστήματα να διαφοροποιηθούν και να είναι πιο σύννομα με το ευρωπαϊκό σύνολο και όλα αυτά τα πράγματα. Είναι πράγματα τα οποία έπρεπε να έχουν κάνει όλες οι προηγούμενες κυβερνήσεις. Καμμία δεν έκανε ακριβώς αυτά που όφειλε να κάνει και φθάνουμε τώρα να ανεβαίνουμε στο κύμα του λαϊκισμού, να καταγγέλλουμε και να καταχεριάζουμε αυτούς τους Ευρωπαίους, τους έτσι, τους «μπήξε» και τους «δείξε», μέχρι που κάνουμε τις κωλοτούμπες πιρουέτες και αρχίζουμε και υπογράφουμε, ψηφίζουμε πολύ πιο σκληρά πράγματα από αυτά που ζητάνε αυτοί.

Ευτυχώς, όμως, όλη αυτή η τραγική περίοδος των μνημονίων, των «επάρατων», με τους «επαχθείς όρους» και τα υπόλοιπα, αυτά που έχουμε συνηθίσει να ακούμε και να λέμε, τελείωσε, οπότε μπορούμε να κάνουμε ό,τι θέλουμε εμείς. Άρα, δεν θα περιμένουμε από κανέναν –μην πω καμμιά λέξη πάλι- να μας πει εάν θα κόψουμε ή δεν θα κόψουμε. Δεν θα τις κόψουμε τις συντάξεις και μάλιστα θα εξομοιώσουμε προς τα πάνω τις συντάξεις, προς αυτούς που έπαιρναν δύο, τρεις και τέσσερις συντάξεις και ακόμα δεν έχουν μειωθεί αυτές. Μιλάμε για τις συντάξεις κάτι γιαγιάδων και παππούδων που έπαιρναν 400 ευρώ να τους τα κάνουμε 320 ευρώ μέχρι να περιμένουν να πεθάνουν.

Εμείς, λοιπόν, επειδή έχουμε λαϊκή κυριαρχία, εθνική ανεξαρτησία και βγήκαμε από τα μνημόνια, δεν θα κόψουμε τις συντάξεις, κυρία Μέρκελ και κύριοι της ευρωπαϊκής νομενκλατούρας κ.λπ.. Δεν θα κόψουμε καμμία σύνταξη. Θα δώσουμε αυξήσεις στις συντάξεις και θα επαναφέρουμε τους μισθούς εκεί που ήταν, όλους και όχι στα 751ευρώ. Επειδή η εθνική κυριαρχία είναι πιο δυνατή τώρα από ό,τι ήταν πριν, θα κάνουμε τον βασικό μισθό 1.000 ευρώ και μπόνους και επιδόματα 200 ευρώ για κάθε έναν που έχει καθαρά χέρια. Ξέρετε, είναι αυτά τα επιδόματα που έδιναν έγκαιρης προσέλευσης στην υπηρεσία. «Πάρε ένα κατοστάρικο! Τι ώρα φεύγεις; Μια ώρα αργότερα και ας έχεις φύγει τρεις ώρες νωρίτερα, γιατί κάποιος άλλος σου έχει χτυπήσει την κάρτα κ.λπ.; Πάρε τέσσερα κατοστάρικα». Αυτά, λοιπόν, θα τα κάνουμε όλα μόνοι μας, επειδή έτσι γουστάρουμε και επειδή έχουμε εθνική ανεξαρτησία και δεν κρεμόμαστε από κανέναν –μην πω αυτή τη λέξη που ήθελα να πω και δύο, τρεις φορές πριν και που αρχίζει από «κ».

Αυτή είναι η ιστορία, αυτό το φοβερό δημοφιλές παραμύθι για «καφενόβιους», «αφελείς», «ανόητους», οπαδούς, χούλιγκαν διαφόρων ομάδων και κομμάτων, για τους ημέτερους –είτε με «η» είτε με «υ» δεν με ενδιαφέρει.

Εγώ δεν ήμουν «ημέτερος» ούτε «υμέτερος» κανενός –πολύ περισσότερο βέβαια «υμέτερος». Αυτή είναι η σύγχρονη Ελλάδα που έχει ρίξει την ανεργία γιατί δίνει μισθούς σε κάτι εποχιακούς, με αποσπασματική απασχόληση. Παίρνει ο άλλος 120 ευρώ, κάτι σαν εξτραδάκι, αλλά βγαίνει από τους πίνακες της ανεργίας. Δεν είναι πια, έχουμε ρίξει την ανεργία!

Όλα αυτά μπορούμε να τα κάνουμε χωρίς να ενσωματώνουμε στη νομοθεσία μας τις ευρωπαϊκές οδηγίες που μας δίνουν. Τι τα θέλουμε αυτά; Να τους τα στείλουμε όλα πίσω. Οι 4225/1996 και 3264/2012. Πάρτε τα. Εμείς θα κάνουμε το δικό μας σύστημα. Τι οδηγίες να ενσωματώσουμε, κύριοι συνάδελφοι, της ευρωπαϊκής νομενκλατούρας. Είναι πολύ ωραίες αυτές οι λέξεις. Τις λέγαμε και τις πιπιλίζαμε επί χρόνια. Κι ανεβήκαμε πάνω στο σερφ, πάνω στο κύμα, σαν παγκόσμιοι πρωταθλητές. Πήραμε την εξουσία. Μαζευτήκαμε όλες οι ομαδούλες από το ΠΑΣΟΚ, τη Νέα Δημοκρατία, όλες οι φράξιες του ΣΥΡΙΖΑ, του συνασπισμού, γκρουπούσκλα. Μαζευτήκαμε όλοι μαζί και φτιάξαμε ένα συμπούρμπουλο το οποίο τακτοποιεί πελατάκια. Και τώρα θα ενσωματώσουμε οδηγίες; Γιατί;

Έχουμε εθνική ανεξαρτησία, έχουμε μια λαϊκή κυβέρνηση εκλεγμένη από όλες τις πλευρές. Είναι μια πρώτη φορά αριστερή Κυβέρνηση αλλά είναι μέσα και η Δεξιά και το ΠΑΣΟΚ και η Ακροδεξιά. Όλα μαζί είναι μέσα. Άρα, εκφράζετε το σύνολο του ελληνικού λαού και των πελατολογίων όλων αυτών των κομμάτων του συμπούρμπουλου, οπότε θα κάνουμε εμείς τα προγράμματά μας από εδώ και πέρα. Θα διορίσουμε τα υπόλοιπα ανιψάκια μας και τον Χιούι και τον Ντιούι και τον Λιούι που δεν τους έχουμε διορίσει ακόμα. Θα διορίσουμε ξαδέρφια, κουμπάρες, φιλενάδες, χορεύτριες, ό,τι μπορούμε, μέχρι να γίνουν εκλογές μην τυχόν και πάρουμε κανένα ποσοστάκι και ρεφάρουμε. Ωραία είναι αυτά. Πολύ ωραία είναι, ελληνικέ λαέ.

Εδώ έχουμε ένα σχέδιο νόμου που έρχεται με τη διαδικασία περίπου του επείγοντος πάλι, να ρυθμίσει διάφορα πράγματα που αποτελείται από τρία μέρη. Το πρώτο και το δεύτερο είναι προσαρμογή της ελληνικής νομοθεσίας στους ευρωπαϊκούς κανονισμούς. Αυτό που έπρεπε τώρα είναι να τους έχουμε κοπανίσει στο κεφάλι. Θα έπρεπε να λέμε: «Παρατήστε μας ήσυχους. Δεν ενσωματώνουμε τίποτα, δεν αλλάζουμε τίποτα. Τα δικά μας πράγματα θα φτιάξουμε και να τα αφήσετε αυτά που ξέρετε, κύριοι της νομεκλατούρας».

Στο πρώτο και το δεύτερο μέρος, λοιπόν, έχουμε τέτοια. Εμείς οι γερμανοτσολιάδες, οι δοσίλογοι και οι οπαδοί του ευρωμονόδρομου –λείπει το ΚΚΕ- οι ευρωλιγούρηδες θα ψηφίσουμε το πρώτο και το δεύτερο μέρος. Κι αν ο λαός μας καταγγείλει και διαλέξει μια επόμενη κυβέρνηση που είναι ακόμα πιο προοδευτική και αριστερή από την τρέχουσα αριστεροδεξιοπασοκοψεκασμένη, θα προχωρήσουμε όλοι ενωμένοι στα πεπρωμένα της φυλής κ.λπ., etc.

Αυτά όλα για την ενσωμάτωση και την προσαρμογή της ελληνικής νομοθεσίας και των κανονισμών σε σχέση με τις οδηγίες που στέλνουν αυτές οι νομενκλατούρες –ας φωνάξω κι εγώ λίγο, να μην φωνάζει μόνο ο Παπαχριστόπουλος- και που οδηγούν τον λαό στην ανέχεια, ενώ ο λαός έχει τα δικά του συστήματα και τις δικές του ομαδούλες που μπορεί να τακτοποιεί στα πανεπιστήμια, στην υγεία, στην πρόνοια, στους διορισμούς, στα ρουσφέτια, σε όλους τους τομείς και μπορεί να προχωρήσει από μόνος του στα πεπρωμένα της φυλής και δεν χρειάζεται οδηγίες από κανέναν «κερ...» –να μην ξαναπώ τη λέξη αυτή για τέταρτη φορά.

Στο τρίτο μέρος κάνουμε τέτοιες τακτοποιήσεις εθνικής ανεξαρτησίας και δίνουμε λεφτουδάκια εν όψει εκλογών, επιδόματα, πτητικά επιδόματα σε πιλότους που δεν πετάνε. Παίρνουν επιδόματα οι βατραχάνθρωποι, οι διάφοροι από τις Ένοπλες Δυνάμεις που κάνουν σκληρά πράγματα. Μάλιστα, παίρνουν 700 ευρώ, 800 ευρώ, 1.000 ευρώ άνθρωποι που μπορεί να χάσουν τη ζωή τους την άλλη μέρα γιατί δεν κάθονται σε ένα γραφείο να ξύνονται. Κάνουν πολύ άγρια και σκληρά πράγματα. Ένα μεγάλο μέρος παλιών μου συντρόφων όταν ακούν Ένοπλες Δυνάμεις ή ένστολοι τους ανεβαίνει το αίμα στο κεφάλι γιατί θεωρείται ότι έχουν μια ιδιαίτερη μεταχείριση. Δεν έχουν καμμία ιδιαίτερη μεταχείριση, σε σχέση με αυτό που κάνουν!

Όμως, όταν δίνεις επιδόματα στους πιλότους της Πολιτικής Αεροπορίας ή στις Ένοπλες Δυνάμεις ή στους δικαστικούς ή σε διάφορες ειδικές κατηγορίες που θεωρούνται πιο ίσες από τους υπόλοιπους –γιατί όλοι είμαστε ίσοι εκτός από μερικούς που είναι ακόμα πιο ίσοι- όταν λοιπόν δίνεις τέτοια επιδόματα, για παράδειγμα, στους πιλότους, τα δίνεις στους πιλότους. Δεν τα δίνεις σε αυτούς που δηλώνουν ή ήταν πιλότοι και κάθονται σε ένα γραφείο και μπορεί να πάνε, μπορεί και να μην πάνε, αλλά θα παίρνουν πτητικό επίδομα.

Γιατί; Διότι κάποιος μας έχει ζητήσει να τακτοποιήσουμε αυτή την περιοχή των εργαζομένων και των απασχολούμενων και πρέπει να την τακτοποιήσουμε γιατί μάθαμε ότι έχει κάτι «πελατάκια» εκεί πέρα.

Τέτοιες κατηγορίες εργαζομένων και απασχολούμενων υπάρχουν πάρα πολλές, σε όλες τις περιοχές και όλες αυτές μαζί κάνουν το σύνολο του ελληνικού λαού. Να δώσουμε, λοιπόν, πτητικό επίδομα σε όλον τον ελληνικό λαό, ο οποίος πετάει δεν πετάει, το πτητικό επίδομα το έχει ανάγκη. Όπως και ο γάιδαρος. Πετάει ο γάιδαρος; Δεν πετάει, αλλά ας πάρει ένα πτητικό επίδομα, δεν χάθηκε ο κόσμος.

Τέτοιες ρυθμίσεις έχουμε. Δεν θέλω αναλυτικά να λέω ένα-ένα και τα άρθρα και τις τροποποιήσεις και τις τροπολογίες. Σχετικά με τις τροπολογίες: Έρχονται πάλι τέσσερις τροπολογίες. Μέχρι να τελειώσουμε τη συζήτηση μπορεί να έχουν έρθει είκοσι επτά. Χθες -ας πούμε- ήρθαν τρεις στην καθισιά μας. Είχαμε δύο τροπολογίες στις επιτροπές, που ήρθαν στο τέλος των επιτροπών μετά την ακρόαση φορέων, από τις οποίες τη μία μόνο συζητήσαμε ακροθιγώς και στα γρήγορα -στα όρθια που λέμε- και μετά ήρθαν εδώ πέρα -το χαρτί ήταν ζεστό, δεν μπορούσες να το πιάσεις, μόλις είχε βγει με τα κουλουράκια από τον φούρνο- άλλες δύο, τρεις, τροπολογίες. Δεν προλάβαινες να τις διαβάσεις ούτε για πλάκα. Τι να ψηφίσουμε γι’ αυτές τις τροπολογίες; Κάποιος θέλει να τακτοποιήσει τροπολογίες ή περιοχές τακτοποιήσεων και τις φέρνει και τις χώνει.

Έχουμε μία, ας πούμε, μία σύναψη συμφωνίας με το Κουβέιτ για να αναπνέουμε εναλλάξ, λίγο αυτοί, λίγο εμείς. Είναι δίκαιη η συμφωνία, ερχόμαστε, την ψηφίζουμε, την υπογράφουμε και πίσω από αυτή έρχονται κάτι τροπολογίες που χώνουν, μπάζουν, επιδόματα από κάτω από το τραπέζι, από δίπλα, από παραδίπλα, που δεν ξέρουμε αν θα τα δεχτεί η Ευρωπαϊκή Ένωση και η ευρωζώνη και η νομενκλατούρα, αλλά εμείς θα τα πούμε τώρα, θα τα ψηφίσουμε και μπορεί και να μην τα δώσουμε αν δεν μας αφήσει η νομενκλατούρα.

Κατ’ αρχάς, πρέπει να απαλλαγούμε από αυτή. Το ξαναλέω, για πέμπτη φορά. Απαλλαγήκαμε. Βγήκαμε από τα μνημόνια, τους διαολοστέλνουμε, τελειώσαμε. Θα κάνουμε ό,τι γουστάρουμε.

Έχουμε τέτοιες ρυθμίσεις. Για παράδειγμα, κάηκαν ενενήντα εννιά άνθρωποι στο Μάτι. Αντί να ψάξουμε να βρούμε ευθύνες, κουκουλώσαμε την ιστορία κάτω από τα καμένα και τα μπαζωμένα με την αιτιολογία ότι εκεί ήταν κάτι αυθαίρετα. Μα, στον Βουτζά δεν ήταν αυθαίρετα, ούτε όλο το Μάτι είναι αυθαίρετα. Το μισό Μάτι είναι νομίμως ρυμοτομημένο κανονικά, το κομμάτι του, όπως βλέπουμε τη θάλασσα, αριστερά, προς τον Άγιο Αντρέα, προς τον Μαραθώνα. Η ζούγκλα στο Μάτι έχει αυθαίρετα και μέσα στις ρεματιές, γι’ αυτό καήκανε εκεί οι άνθρωποι και δεν μπορούσαν να βγουν στη θάλασσα, γιατί είχαμε αφήσει να γίνουν τα σπίτια και οι βιλίτσες και τα νομίμως ή παρανόμως αποκτηθέντα παραθαλάσσια οικοπεδάκια φράγμα προς τον κόσμο και έμεναν κάτι μονοπατάκια τέτοια που ήταν κάτι μικρά ρεματάκια, τα οποία έγιναν σκαλοπατάκια για να βγαίνει ο κόσμος στη θάλασσα. Εκεί στριμώχτηκε ο κόσμος, καήκανε εκεί οι μισοί και όσοι πρόλαβαν, οι είκοσι έξι, βγήκαν σε εκείνο το οικόπεδο το καταραμένο και καήκανε οι άνθρωποι εκεί, πάνω από τα βράχια της θάλασσας.

Αυτό βεβαίως είναι για να κατεδαφίσουμε τα αυθαίρετα και να τακτοποιήσουμε τις χρήσεις γης, το κτηματολόγιο, το δασολόγιο, να τακτοποιήσουμε όλα αυτά που έκανε η επάρατη Δεξιά και οι απατεώνες «σοσιαληστές» κ.λπ.. Να τα τακτοποιήσουμε τώρα που είμαστε εμείς στα πράγματα.

Και θα αρχίσουμε πράγματι και θα γκρεμίζουμε τα αυθαίρετα. Ως τώρα, από ό,τι ξέρω, έχουν γκρεμιστεί γύρω στο ενάμιση εκατομμύριο αυθαίρετα από τον Ιούλιο που έγινε η φωτιά και η καταστροφή στο Μάτι και στην Κινέτα και στον Βουτζά.

Προχθές είδα στο YouTube, εκεί το έχουν ανεβάσει, ότι κατεδάφισαν ένα παράπηγμα από αυτά που κατεδαφίζονται από μόνα τους μόλις φυσήξει. Πήγαν κάτι μπουλντόζες εκεί και το σαρώσανε.

Θέλουμε να τακτοποιήσουμε πράγματα πραγματικά και όχι ομαδούλες και να κάνουμε κόλπα; Ας τα κάνουμε. Δεν διαφωνεί κανένας, διαφωνούν μόνο κάποιοι οι οποίοι είναι βολεμένοι με αυτό το σύστημα ως τώρα του άκρατου κρατισμού και της τακτοποίησης.

Είπα και χθες ότι η Σταδίου -ένας εμβληματικός δρόμος όχι μόνο της Αθήνας και της Αττικής, αλλά ολόκληρης της χώρας- είναι ένας νεκρός δρόμος. Αριστερά και δεξιά δεν υπάρχει μαγαζί ανοιχτό, δεν υπάρχει εταιρεία που να δουλεύει. Δεν υπάρχει τίποτα. Είναι νεκρός δρόμος. Τι υπάρχει; Μόνο δημόσιες υπηρεσίες και οργανισμοί και παραρτήματα οργανισμών δημοσίων υπηρεσιών και Υπουργείων στα ψηλά πατώματα. Αυτοί ευημερούν.

Έχουμε πιει τα αίμα του κάθε φουκαρά που ξεσκίζεται για να έχει ένα μαγαζάκι για να έχουμε μπει εμείς ως νταβατζήδες με 80% συμμετοχή στο μαγαζάκι του φουκαρά, του πίνουμε το αίμα, για να διορίζουμε τον Χιούι, τον Λιούι, τον Ντιούι, τον Καρακώστα και την Παπαβαγγέλω, επειδή είναι κολλητάρια μας.

Αυτό είναι το σύστημα του «Κατσαπλιαδιστάν» που θέλει να γίνει Ευρωπαϊκή Ένωση, ενώ είναι μια Σομαλία που γεωγραφικά ανήκει στην Ευρώπη και το φέρει και βαρέως που ανήκει στην Ευρώπη, γιατί είναι η καταραμένη νομενκλατούρα, οι βρωμο-Ευρωπαίοι, που θα μας πείτε εσείς τι θα κάνουμε! Και καταγγέλλει την τρόικα που μια τρόικα έφτιαξε αυτή τη χώρα.

Η Επανάσταση του 1821, που λέμε για την εθνική ανεξαρτησία και ταράζομαι, είναι ένα παραμύθι που πουλάνε στον κόσμο. Επαναστάσεις ξεκίνησαν και τον προηγούμενο αιώνα από τους Φιλικούς και απέτυχαν. Η Επανάσταση του 1821 συνετρίβη. Ως το 1827 η χώρα ήταν κολυμπηθρόξυλα, κρανίου τόπος. Στην Πελοπόννησο δεν υπήρχε κάτοικος, είχαμε καταστραφεί. Και ήρθε η τρόικα του Ναβαρίνου, για δικά της συμφέροντα, και έφτιαξε αυτό το κρατίδιο. Βρήκε τον καλύτερο Έλληνα κυβερνήτη που υπήρχε και τον έφερε να κυβερνήσει το ελληνικό κρατίδιο, τον Καποδίστρια, κι εμείς τον καθαρίσαμε μέσα σε ενάμιση χρόνο.

Από τότε, αλωνίζουμε. Παίρνουμε δάνεια, τα «τρώμε», χρωστάμε, δεν δίνουμε τίποτα, πουλάμε τσαμπουκά και μαγκιά. Για όλα φταίνε οι ξένοι κι εμείς είμαστε κάτι αδικημένοι, κάτι φουκαράδες που μας ταπεινώνουν και μας πίνουν το αίμα και αυτοί οι «κερ...»… Δεν θα το πω πέμπτη φορά. Αυτοί φταίνε για όλα.

**ΠΡΟΕΔΡΕΥΩΝ (Μάριος Γεωργιάδης):** Κύριε Ψαριανέ, σας υπενθυμίζω ότι είστε στα δεκαοκτώ λεπτά.

**ΓΡΗΓΟΡΙΟΣ ΨΑΡΙΑΝΟΣ:** Ναι, κύριε Πρόεδρε.

Για τον εμφύλιο έφταιγαν οι ξένοι, για το Κυπριακό έφταιγαν οι ξένοι, για τη χούντα έφταιγαν οι ξένοι, για τη μικρασιατική καταστροφή έφταιγαν οι ξένοι, για τις ήττες του 1897 οι ξένοι έφταιγαν. Για όλα τα δεινά που έχουν γίνει στη χώρα έφταιγαν οι ξένοι. Και αυτά τα έλεγαν αριστεροί, δεξιοί, κεντρώοι, πασόκοι και πουλάνε ακόμα αυτό το παραμύθι. Και αυτό το παραμύθι όσο πουλιέται και τρώγεται από «σανοφάγους», όλοι αυτοί οι πωλητές, από όλες τις παρατάξεις, θα φτιάχνουν μια συγκυβέρνηση σαν αυτή που έχουμε και τη χαιρόμαστε και έβγαλε τη χώρα από τα μνημόνια και διαολόστειλε τους κερατάδες τους ξένους. Το λέω στο τέλος.

Ευχαριστώ.

Θα ψηφίσουμε το πρώτο και το δεύτερο μέρος, για το τρίτο επιφυλασσόμαστε, πάμε προς το «όχι».

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε.

Τελευταίος εκ των εισηγητών και ειδικών αγορητών είναι ο κ. Καβαδέλλας. Μετά έχουμε δύο ομιλητές και τους Κοινοβουλευτικούς Εκπροσώπους, την Υπουργό και προχωράμε.

Ορίστε, κύριε συνάδελφε, έχετε τον λόγο για δεκαπέντε λεπτά.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ, πολύ κύριε Πρόεδρε.

Η Ένωση Κεντρώων, μιας που ανέφερε ο κ. Ψαριανός για τους ξένους, λέει ότι φταίμε εμείς. Φταίτε εσείς όπως κυβερνήσατε και θα έπρεπε εμείς οι ίδιοι να είχαμε προβλέψει και να είχαμε διορθώσει τα πράγματα πολύ πριν έρθουν οι άλλοι και μας δείξουν το πώς.

Σήμερα θα μιλήσουμε για οικονομικά. Είναι μεγάλη πρόκληση ο προϋπολογισμός, όπως τον φέρνετε. Πρώτη φορά βλέπω προϋπολογισμό, ο οποίος είναι αλλήθωρος. Και «θα σας κόψουμε συντάξεις», κοιτάζουμε δεξιά και «δεν θα σας κόψουμε συντάξεις», κοιτάζουμε αριστερά. Όλοι θα μπούμε στο «κρεβάτι του Προκρούστη» μέχρι να πεθάνουν οι εβδομηντάρηδες για να σωθεί ο προϋπολογισμός και η Κυβέρνηση.

Σήμερα, λοιπόν, κατά βάση θα συζητήσουμε τροπολογίες της τελευταίας στιγμής και το σχέδιο νόμου του Υπουργείου Οικονομικών με πρώτο μέρος τα κεντρικά αποθετήρια τίτλων, δεύτερο μέρος την προσαρμογή της ελληνικής νομοθεσίας στις διατάξεις της οδηγίας της Ευρωπαϊκής Ένωσης 2016/2258 και άλλες διατάξεις και τρίτο μέρος τις λοιπές διατάξεις του Υπουργείου Οικονομικών.

Η Ένωση Κεντρώων είναι το κόμμα που πιστεύει στη σύγκλιση του νομικού πλαισίου των οικονομιών και των λοιπών υπηρεσιών εντός των χωρών της Ευρωπαϊκής Ένωσης και παρίσταται με θετική στάση σε κάθε προσπάθεια σύγκλισης. Μας προβληματίζετε σοβαρά, όμως, με την πάγια πρακτική σας να εμπλέκετε και άλλα θέματα σε κάθε νομοσχέδιο, όπως τροπολογίες, ρυθμίσεις για ιπταμένους που δεν ίπτανται και διάφορες άλλες φοροαπαλλαγές και φορορρυθμίσεις.

Υπάρχουν και ζητήματα τα οποία μας προβληματίζουν, όπως είναι η μεταβίβαση των δέκα χιλιάδων εκατόν δεκαεννιά ακινήτων, τα οποία εκτός μνημονίου τα τοποθετήσατε στον κουβά των απαιτήσεων των δανειστών. Τι συνέβη; Τι συνεννόηση υπήρξε; Εμείς θα σας δώσουμε αυτά τα ακίνητα, εσείς θα μας δώσετε τις συντάξεις; Δεν ξέρω για ποιο λόγο, αλλά μπήκαν εκτός μνημονίων, μπήκαν με τη δική μας καλή θέληση, τα βάλαμε όλα.

Μεταξύ αυτών κατ’ αρχάς δεν υπήρχαν εξαιρέσεις, έγιναν τόσο βιαστικά τα πράγματα. όπου ετέθησαν στον ίδιο κουβά και οι αρχαιολογικοί χώροι. Μας δώσατε, βεβαίως, εξηγήσεις αργότερα. Με νεότερες αποφάσεις σας αφαιρέσατε κάποιους κωδικούς, αλλά εμείς δεν γνωρίζουμε τι αντιπροσωπεύουν αυτοί οι κωδικοί. Ποιος γνωρίζει ποια ακίνητα θα εξαιρεθούν μια και στο ΦΕΚ της απόφασης αναφέρονται, όπως είπα, κωδικοποιημένα και ουδείς δύναται να γνωρίζει τις αντιστοιχίσεις των τίτλων, πρέπει να ψάξει πολύ για να βρει την άκρη.

Πάντως για ακόμη μια φορά και ενώ η νομοπαρασκευαστική επιτροπή της Βουλής είχε έτοιμο αυτό το νομοσχέδιο προς ψήφιση -εδώ και ενάμιση χρόνο ήταν στα συρτάρια σας μέσα- και ενώ αποτελούσε απαραίτητη προϋπόθεση αυτή η ενσωμάτωση στην ελληνική νομοθεσία για να προχωρήσουμε μπροστά, να συγκλίνουμε με την Ευρώπη –ήταν υποχρέωση αμέσου ενδιαφέροντος των εταίρων μας, διότι έτσι δημιουργείται ένα αξιόπιστο πλαίσιο διευθέτησης αξιογράφων- εσείς, όπως πάντα, χωρίς καμμία αξιολόγηση το φέρνετε κάποια στιγμή, τελευταία στιγμή συνήθως, προς ψήφιση.

Πρακτικά, κατά το νομοσχέδιο, μετά τη ψήφιση θα δύναται ο οιοσδήποτε επενδυτής να επενδύει σε ευρωπαϊκά αξιόγραφα βάσει κανόνων και διεργασιών που υπακούουν στους ίδιους νόμους για όλα τα κράτη-μέλη της Ευρωπαϊκής Ένωσης που έχουν ενθυλακώσει το σχετικό νομοθέτημα.

Υπάρχουν, βεβαίως, κάποιες αντιφάσεις και ασάφειες. Υπάρχουν κάποιες περίεργες διεργασίες και εύλογα ρωτάμε πώς προσδιορίζεται ο χρόνος απόκτησης των εμπραγμάτων δικαιωμάτων όσον αφορά λογαριασμούς συλλογικής μορφής;

Στο αποθετήριο τίτλων κατά την απευθείας μεταβίβαση σημειώνεται η χρονική στιγμή της πράξης, ενώ στους συλλογικούς λογαριασμούς κατά τη μεταβολή δεν υπάρχει κάποια χρονική σήμανση, δεν αναγράφεται η χρονική στιγμή της πράξης. Ακόμα πιο δύσκολο θα ήταν να παρακολουθήσουμε πράξεις ανάλογες σε αποθετήρια της αλλοδαπής.

Υπάρχει κι ένα άλλο θέμα, το οποίο πρέπει να το δείτε σοβαρά. Θα θέσουμε την προσοχή σας στην ανάγκη στήριξης του Χρηματιστηρίου, γιατί τα αποθετήρια τίτλων θα του στερήσουν χαρτοφυλάκια και πράξεις. Εκεί πρέπει να βάλουμε όλοι πλάτη.

Περνώντας στα φορολογικά ζητήματα, έχουμε να παρατηρήσουμε την προχειρότητα με την οποία νομοθετείτε, αδικώντας μερίδα των πολιτών. Σύμφωνα, λοιπόν, με το άρθρο 36, και λόγω απαιτήσεων των μνημονίων, υποχρεούστε για άμεση επιστροφή φόρων. Το νομοθέτημα, όμως, δεν καλύπτει όλες τις περιπτώσεις, μιας και περιλαμβάνονται μόνο οι έως δημοσίευση του ΦΕΚ περιπτώσεις. Οι υπόλοιποι ας πάνε να βρούνε το δίκιο τους.

Είναι έντονες οι αντιρρήσεις μας για την αδικία που επιχειρείται δια του άρθρου 38, όπου υπάρχει πρόβλεψη απαλλαγών ΕΝΦΙΑ μόνο για τους θανόντες. Λες και οι θανόντες έχουν μεγαλύτερη ανάγκη από τους πολυτραυματίες, που το δράμα συνεχίζεται.

Κάνετε και κάποια επέκταση επί των συνταξιούχων. Αυτοί οι πολυεγκαυματίες, οι πολυτραυματίες, αυτοί οι οποίοι θα πεθάνουν σε δύο, τρεις, τέσσερις μήνες, σε έναν χρόνο, γιατί η υγεία τους έχει κλονιστεί σοβαρά, οι άλλοι που έχασαν τα πάντα, αυτοί που δεν θα έχουν κατοικία για χρόνια και θα πληρώνουν για ΕΝΦΙΑ, θα πηγαίνουν εκεί να βλέπουν κάτι κολώνες που έχουν μείνει και θα πηγαίνουν μετά στην εφορία να τα ακουμπάνε.

Ζητούμε επέκταση του ευεργετήματος σε κάθε περίπτωση, όπως περιγράφονται ανωτέρω, δηλαδή, σε ανθρώπους που έχουν υποστεί μεγάλη οικονομική ζημία, έχασαν το σπίτι τους, στους τραυματίες, στους εγκαυματίες και για όσο διάστημα διαρκεί το πρόβλημα τους, ακόμα δηλαδή κι αν έχει κάποιος μόνιμη βλάβη υγείας. Εξαιτίας της κακής λειτουργίας του κράτους καταστράφηκαν αυτοί οι άνθρωποι, εξαιτίας των δικών μας ενεργειών. Υπάρχουν, λοιπόν, άνθρωποι οι οποίοι έχουν μόνιμη βλάβη υγείας, έχουν αδυναμία επισκευής της ακίνητης περιουσίας, η οποία κάηκε, καταστράφηκε και δεν έχουν τα χρήματα –και σε περίοδο κρίσης- να φέρουν εις πέρας αυτό το έργο.

Φέρνετε πάλι απανωτές τροπολογίες εν ψυχρώ. Κάποια στιγμή πρέπει να πρυτανεύσει η λογική. Παρ’ όλα αυτά, θα αποδεχθούμε την πρόκληση προς όφελος των πολιτών. Δυστυχώς, πρέπει κι εμείς να παίξουμε το παιχνίδι αυτό όπως το βάζετε στον αγώνα.

Εμείς, όπως έχουμε πει επανειλημμένα, συμπορευόμαστε με το δίκαιο και αντιπολιτευόμαστε το άδικο. Για αυτό θα πούμε «ναι» στην τροπολογία νούμερο 1, την τροπολογία 1763/260/2-10-2018. Αφορά τη ρύθμιση θεμάτων αρμοδιότητας του Υπουργείου Παιδείας, Έρευνας και Θρησκευμάτων και περιλαμβάνει τρεις διαφορετικές ρυθμίσεις.

Η πρώτη ρυθμίζει την προσαρμογή των υπηρεσιακών συμβουλίων στα νέα οργανογράμματα του Υπουργείου Παιδείας, Έρευνας και Θρησκευμάτων. Η δεύτερη προβλέπει μεγαλύτερη μοριοδότηση στις μετεγγραφές φοιτητών για τις ευάλωτες οικονομικά ομάδες. Η τρίτη αφορά το θέμα της υπαγωγής των μουσουλμάνων Ελλήνων πολιτών στα ελληνικά πολιτικά δικαστήρια, για τις οικογενειακές και κληρονομικές τους υποθέσεις, σε περίπτωση που ένα από τα δύο μέρη δεν επιθυμεί την υπαγωγή στη δικαιοδοσία του μουφτή.

Για εμάς είναι θέμα εφαρμογής της αρχής της ισότητας ενώπιον του νόμου όλων των Ελλήνων πολιτών και ιδίως του δικαιώματος προσφυγής τους στη δικαιοσύνη επί ίσοις όροις, χωρίς διακρίσεις φύλου ή θρησκεύματος. Είναι θετική η διάταξη για τις γυναίκες μουσουλμάνες, οι οποίες υπό τον ιερό νόμο της σαρίας θα είχαν λιγότερα δικαιώματα από τους άνδρες σε περίπτωση που θα υπήρχε κάποια διχογνωμία.

Όσο αφορά την τροπολογία υπ’ αριθμόν 1770/263/3-10-2018, δεν θα είμαστε ευχάριστοι προς εσάς. Αφορά την τροποποίηση του άρθρου 8 του ν.4053/2012. Προβλέπει την παράταση για δύο ακόμη έτη, για το 2016-2017, της κάλυψης από τον κρατικό προϋπολογισμό μέρους της αποζημίωσης της καθολικής ταχυδρομικής υπηρεσίας από το επαληθευμένο από την Εθνική Επιτροπή Τηλεπικοινωνιών και Ταχυδρομείων καθαρό κόστος παροχής αυτής. Προκαλείται πρόσθετη δαπάνη στον κρατικό προϋπολογισμό ύψους 30 εκατομμυρίων ευρώ, τώρα, σε τόσο δύσκολους καιρούς.

Για τις λοιπές τροπολογίες που ήρθαν μόλις τώρα, δεν έχουμε να πούμε πολλά πράγματα. Ίσως μέχρι την ψήφιση να έχουμε πιο καλή εικόνα.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κ. Καβαδέλλα.

Τον λόγο έχει ο κ. Σαρίδης από την Ένωση Κεντρώων. Αμέσως μετά είναι ο κ. Καρράς και μετά θα πάρει τον λόγο η κυρία Υπουργός, για να συνεχίσουμε με τους Κοινοβουλευτικούς Εκπροσώπους.

Ορίστε, κύριε Σαρίδη, έχετε τον λόγο για επτά λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, επί τρία χρόνια, από τότε που άρχισε να γράφεται δηλαδή το κοινοβουλευτικό κομμάτι της ιστορίας της Ένωσης Κεντρώων μέχρι και σήμερα, επιμένουμε να προβάλλουμε σταθερά την ανάγκη για πολιτική σταθερότητα και σε κάθε ευκαιρία επαναλαμβάνουμε το κοινωνικό αίτημα για πολιτική συνεργασία, για κοινοβουλευτική συναίνεση και για εθνική συνεννόηση.

Επί τρία ολόκληρα χρόνια δεν κουραζόμαστε να παρουσιάζουμε το ίδιο ακριβώς επιχείρημα, πως, δηλαδή, για να ανατραπούν τα όσα απαράδεκτα επιβλήθηκαν στους Έλληνες, χρειάζονται τόσοι Βουλευτές όσοι ήταν εκείνοι που τον Αύγουστο του 2015 ψήφισαν κόντρα στη βούληση των Ελλήνων τη συνέχιση των μνημονίων.

Κυρίες και κύριοι συνάδελφοι, σταθείτε για ένα λεπτό και σκεφτείτε την εικόνα που παρουσιάζουμε ως Κοινοβούλιο. Στο μοναδικό πράγμα που κατάφερε το ελληνικό Κοινοβούλιο να πετύχει τόσο υψηλή ομοφωνία, ήταν στην υπερψήφιση των μνημονίων από διακόσιους είκοσι πέντε Βουλευτές. Η τελευταία φορά που η πλειοψηφία συμφώνησε σε κάτι, ήταν τον Αύγουστο του 2015 και αυτό το κάτι ήταν η ανατροπή του αποτελέσματος του μοναδικού δημοψηφίσματος που κάναμε μέσα σε σαράντα χρόνια. Αυτή είναι η εικόνα που βλέπουν οι πολίτες. Έχουν κάθε δικαίωμα, λοιπόν, να πιστεύουν πως δεν είμαστε ικανοί να συνεργαστούμε για τίποτε άλλο, παρά μόνο να υποκύπτουμε σε εκβιασμούς.

Κυρίες και κύριοι συνάδελφοι, χρειάστηκαν διακόσιοι είκοσι πέντε Βουλευτές για να επιβληθούν τα μνημόνια και χρειάζονται μόλις εκατόν πενήντα ένας για να τα εφαρμόσουν. Τα επέβαλλαν διακόσιοι είκοσι πέντε Βουλευτές και εκατόν πενήντα ένας Βουλευτές τα διαχειρίζονται. Πόσοι πιστεύετε χρειάζονται για να ανατραπούν; Γιατί δεν τολμάμε καν σε αυτή την Αίθουσα να αναρωτηθούμε πόσοι Βουλευτές χρειάζονται για να ανατραπούν τα μνημόνια;

Δυστυχώς, αυτό που εγώ καταλαβαίνω είναι πως δεν τολμάμε να ανοίξουμε τη συζήτηση για το πώς θα μπορούσαν να αλλάξουν τα πράγματα, γιατί τότε θα πρέπει να παραδεχθούμε ανοιχτά στον ελληνικό λαό ότι αυτό που ξέρουμε πως πρέπει να κάνουμε είναι και το μόνο που δεν σκοπεύουμε να κάνουμε, δηλαδή να συνεργαστούμε.

Δυστυχώς, για όσον καιρό δεν καταφέρνουμε να ενωθούμε, ημέρες όπως η χθεσινή θα στοιχειώνουν τους εφιάλτες μας. Χωρίς πολιτική σταθερότητα το τραπεζικό σύστημα είναι εκτεθειμένο στις ορέξεις των κάθε είδους αρπακτικών.

Προχωρώ τώρα στον σχολιασμό ορισμένων εκ των τροπολογιών που βρήκαν τον δρόμο τους και μπήκαν και σε αυτό το νομοσχέδιο.

Ξεκινώ με την τροπολογία με γενικό αριθμό 1763 και ειδικό 260 υπό τον τίτλο: «Ρύθμιση θεμάτων αρμοδιότητας του Υπουργείου Παιδείας». Η επιτάχυνση της διαδικασίας που καθιστά την εφαρμογή του μουσουλμανικού νόμου στη χώρα μας προαιρετική, σε αντίθεση με τα όσα απαράδεκτα συνέβαιναν μέχρι και εχθές, μέχρι και σήμερα είναι θετικό μέτρο και κινείται προς τη σωστή κατεύθυνση, όπως άλλωστε και κάθε πρόβλεψη, κάθε πρόνοια που ανοίγει την πόρτα των ελληνικών δικαστηρίων στους Έλληνες μουσουλμάνους και δεν τους αντιμετωπίζουν ως ένα ξένο σώμα.

Έχω πει και θα ξαναπώ ότι η δράση του τουρκικού προξενείου πρέπει να περιοριστεί. Ένας από τους τρόπους που μπορούμε να το πετύχουμε αυτό είναι να σπάσουμε το κατεστημένο της σαρίας.

Η τροπολογία με γενικό αριθμό 1775 και ειδικό 265 στο δεύτερο μέρος της προβλέπει τη διεύρυνση των κατηγοριών εκείνων των νομικών προσώπων στις οποίες θα επιτρέπονται να χορηγούνται απόρρητα στοιχεία και πληροφορίες φορολογουμένων από πρόσωπα που τους έχουν ανατεθεί αρμοδιότητες ή καθήκοντα της φορολογικής διοίκησης.

Αυτή την τροπολογία, κυρία Υπουργέ, θα πρέπει να την εξηγήσετε αναλυτικά στους Έλληνες πολίτες. Δεν μπορεί ένα τόσο σημαντικό θέμα να περνάει στα ψιλά. Τι ακριβώς θα ισχύει, δηλαδή, από εδώ και πέρα; Τι δικαιώματα πρόσβασης έχουν στα προσωπικά δεδομένα των πολιτών αυτοί που αποκτούν τα δικαιώματα αυτά με την τροπολογία μιας νύχτας; Ποιοι είναι αυτοί που θα ξέρουν για εμάς όσα ξέρει το ελληνικό δημόσιο για εμάς; Έχω την πεποίθηση ότι έχετε πολλά να εξηγήσετε με αυτή την τροπολογία.

Κλείνω την εισήγησή μου με μια αναφορά στα άρθρα του τρίτου μέρους του νομοσχεδίου, που αφορούν τους πυρόπληκτους της ανατολικής Αττικής. Κανείς δεν διαφωνεί, το έχουμε πει πάρα πολλές φορές από αυτή την Αίθουσα, πως οφείλουμε να σταθούμε δίπλα στους συμπολίτες μας που επλήγησαν ανεπανόρθωτα. Για αυτόν ακριβώς τον λόγο αναρωτιέμαι γιατί το Υπουργείο Οικονομικών δεν έχει προχωρήσει στην έκδοση υπουργικής απόφασης με την οποία θα αξιοποιούνται τα χρήματα που έχει συγκεντρωμένα για αυτόν ακριβώς τον σκοπό ο κ. Τσακαλώτος στον λογαριασμό της εισφοράς του ν.128/1975.

Αν θέλει η κυρία Υπουργός, αν έχει την ευγενή καλοσύνη, ας πληροφορήσει το Σώμα για το πώς αυτά τα χρήματα θα αξιοποιηθούν υπέρ των πληγέντων συμπολιτών μας όχι μόνο στην ανατολική Αττική, όχι μόνο στη Μάνδρα, αλλά και γενικά σε κάθε φυσική καταστροφή.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαρίδη.

Τον λόγο έχει ο κ. Καρράς για επτά λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, το νομοσχέδιο αυτό καθαυτό το κρίνω τεχνικού χαρακτήρα και νομίζω ότι μπορώ να μην σταθώ αυτή τη στιγμή. Έχει ήδη πει ο κ. Κουτσούκος αρκετά και θα πουν και οι συνάδελφοι.

Μένω, όμως, στο γνωστό ζήτημα των τροπολογιών. Και αυτό το κάνω όχι για να επαναλάβω τα γνωστά σχόλια, ότι παραβιάζεται το Σύνταγμα ή ο Κανονισμός της Βουλής, λόγω του ασχέτου μεταξύ των, αλλά βλέπω ότι τίθενται σημαντικά προβλήματα και ζητήματα, τα οποία αφορούν και ατομικά δικαιώματα των Ελλήνων μουσουλμάνων, κάτω από μία τροπολογία η οποία αφορά ζητήματα υπαλλήλων του Υπουργείου Παιδείας και έρχεται και μπαίνει και μία τρίτη παράγραφος.

Να θυμίσω ότι τον Γενάρη φέτος έγινε μία μεταβολή της νομοθεσίας στο ζήτημα της δικαιοδοσίας των μουφτήδων για τους Έλληνες μουσουλμάνους.

Ρυθμίστηκε –έγινε μια πρόοδος τότε- ότι θα μπορούν να καταφεύγουν στα τακτικά πολιτικά δικαστήρια, να εφαρμόζεται το αστικό δίκαιο, δηλαδή το κοινό δίκαιο όλων των Ελλήνων, για να επιλύουν διαφορές οικογενειακού και κληρονομικού δικαίου.

Μάλιστα, τότε τέθηκε και ένα ζήτημα, ότι, επειδή δεν μπορεί να αφαιρεθεί το δικαίωμα από τον ιεροδίκη, τον μουφτή, να ασκεί δικαιοδοτικά καθήκοντα σε εκείνους που το επιθυμούν, θα αναλαμβάνει να κρίνει τις υποθέσεις των μουσουλμάνων συμπατριωτών μας, όταν και οι δύο, με κοινή δήλωσή τους, θα απευθύνονται σε αυτόν και ζητούν να επιλύσει τις διαφορές του οικογενειακού ή κληρονομικού δικαίου, με βάση τον ιερό μουσουλμανικό νόμο.

Ετέθη ένα ζήτημα, ότι η εφαρμογή αυτών των διατάξεων θα άρχιζε από την ώρα που θα εκδίδετο το προεδρικό διάταγμα που προέβλεπε ο νέος νόμος. Βεβαίως, κύριε Πρόεδρε, κάνω την παρένθεση και λέω ότι δεν τα αναφέρω για να ακουστούν από τον Υπουργό Παιδείας –ο οποίος έφερε την τροπολογία και απεχώρησε-, αλλά τα αναφέρω για να καταγραφούν στα Πρακτικά.

Τότε ετέθη το ζήτημα αν θα εκδοθεί και αν υπήρχε πρόθεση να εκδοθεί το προεδρικό διάταγμα. Είχα την εικόνα ότι δεν ήταν στις προθέσεις της Κυβέρνησης να επιλύσει σύντομα το θέμα και γι’ αυτό κατέθεσα τότε, αρχές του Γενάρη, μια τροπολογία, στην οποία έλεγα ότι, αν θέλετε πραγματικά να βελτιώσετε τη θέση των ανθρώπων αυτών, οι οποίοι είναι μουσουλμανικού θρησκεύματος αλλά Έλληνες πολίτες, να θέσετε στο νομοσχέδιο προθεσμία εντός της οποίας θα εκδοθεί το προεδρικό διάταγμα, ούτως ώστε να γνωρίζουν τι δικαιώματα έχουν. Τότε θεώρησα το προεδρικό διάταγμα άκρως επείγον και άκρως απαραίτητο για τον εξής λόγο: το προεδρικό διάταγμα δεν θα ήταν τυπικό, αλλά θα καθόριζε τη δικονομία που θα τηρούσε ο μουφτής όταν οι διαφορές άγοντο ενώπιόν του για να εφαρμόσει τη σαρία, δηλαδή ζητήματα τα οποία πρέπει η ελληνική πολιτεία να καλύψει, γιατί η δικονομία, τουλάχιστον για τους νομικούς, είναι μείζον ζήτημα προστασίας ατομικών δικαιωμάτων.

Καταθέτω στα Πρακτικά την προαναφερθείσα τροπολογία.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σιγή επί της τροπολογίας μου από την Κυβέρνηση. Προχωρήσαμε και αφέθηκε. Και μάλιστα είπε τότε ο κ. Γαβρόγλου, και έχει καταγραφεί στα Πρακτικά, ότι πρέπει να κάνουμε μια τομή, ένα βήμα, για να απευθύνονται στα πολιτικά δικαστήρια, διότι εκ των μουσουλμάνων συμπατριωτών μας το 70% με 75% απευθύνονται στον ιεροδίκη.

Θέλω να θυμίσω και κάτι παραπέρα, ότι απασχολήθηκε τότε και η Επιστημονική Υπηρεσία της Βουλής, η οποία είπε «ναι, να εκδοθεί το προεδρικό διάταγμα, είναι μέσα στα πλαίσια του Συντάγματος», αλλά επιπλέον υπέδειξε προς τη Βουλή και την Κυβέρνηση να επιχειρήσουν μια κωδικοποίηση του ιερού μουσουλμανικού νόμου, ο οποίος είναι κυρίως άγραφος και ερμηνεύεται κατά το δοκούν από τους μουφτήδες και, επομένως, δεν προασπίζει τα δικαιώματα ισότητος, κυρίως των γυναικών και των ανηλίκων. Θα ήταν, λοιπόν, μια σημαντική πρόοδος.

Έρχομαι σήμερα στην Αίθουσα και βλέπω τροπολογία του κ. Γαβρόγλου, ο οποίος λέει ότι δεν έχει εκδοθεί το προεδρικό διάταγμα, αλλά όσοι θέλουν να πηγαίνουν στα πολιτικά δικαστήρια. Πώς όμως θα ασκεί τα δικαιώματά του το 70%-75% των μουσουλμάνων συμπολιτών μας που απευθύνεται στον μουφτή;

Δεν λύνει το πρόβλημα εκείνων που θα παραμείνουν στη δικαιοδοσία του μουφτή. Λύνει το πρόβλημα σχετικά με το ποια δικονομία, ποια δικαιώματα θα έχουν; Θα το συζητούσα για τους άντρες, χωρίς να κάνω διάκριση γένους και φύλου, αλλά θα θυμίσω το εξής: Ο ιερός μουσουλμανικός νόμος έχει κάποιες διατάξεις οι οποίες πολλές φορές δεν αρμόζουν στις σύγχρονες εποχές. Μπορεί τότε να εξυπηρετούσε την κοινωνία και τη διαβίωση ή ακόμη και τη μουσουλμανική θρησκεία.

Το διαζύγιο, το οποίο ζητά ο σύζυγος με τον ιερό μουσουλμανικό νόμο, δίνει δικαίωμα στη γυναίκα για τρεις μήνες μόνο διατροφή, φταίει δεν φταίει, και μετά την εγκαταλείπει. Σχετικά με τα παιδιά: Όταν τα παιδιά είναι ανήλικα, έχουν ελάχιστη προστασία στα κληρονομικά δικαιώματα. Είπαμε, λοιπόν, να βάλουμε μια τάξη.

Επανέρχομαι, λοιπόν, για να πω ότι έρχεται ο κ. Γαβρόγλου και μας λέει σήμερα ότι το προεδρικό διάταγμα δεν το χρειαζόμαστε. Έτσι μας λέει εμμέσως. Αφού, λοιπόν, δεν το χρειαζόμαστε, κάνω και εγώ μια αναδρομή, για να δω πότε το ξεκίνησε. Ο νόμος ψηφίστηκε στις 8 Ιανουαρίου 2018. Το σχέδιο του προεδρικού διατάγματος το ξεκίνησε στις 28 Αυγούστου 2018 και το έθεσε υπό διαβούλευση, η οποία τελείωσε στις 7 Σεπτεμβρίου 2018. Γιατί χάθηκε τόσος χρόνος;

Δεύτερον, ποια είναι η ανάγκη σήμερα για να απεμπολήσουμε, να εγκαταλείψουμε εκείνες τις διατάξεις που είναι απαραίτητες για να καθορίσουμε τους δικονομικούς κανόνες που θα εφαρμόζουν οι ιεροδίκες;

Έχω μια υποψία -από την περιρρέουσα ατμόσφαιρα, συζητείται, ακούγεται, δεν ξέρω αν είναι ακριβές- ότι ασκούνται πιέσεις ακόμη και για αιρετούς μουφτήδες. Πρέπει να θυμίσω ότι σήμερα ο μουφτής ορίζεται ως ανώτατος κρατικός λειτουργός και ασκεί τα δικαιώματά του και τα καθήκοντά του, και τα θρησκευτικά και τα δικαιοδοτικά. Εάν, λοιπόν, συνδέονται όλα αυτά τα γεγονότα, θα εξακολουθήσουμε στο τελευταίο σημείο της Ευρώπης να εφαρμόζουμε τη μη κωδικοποιημένη σαρία, τη μη καταγεγραμμένη;

Νομίζω, λοιπόν, ότι η διάταξη αυτή δεν θα έπρεπε να έρθει από τον κ. Γαβρόγλου σήμερα. Διότι ενώ τότε -και το ανέφερε σήμερα στην ομιλία του- ψηφίστηκε σχεδόν από όλες τις πτέρυγες της Βουλής η διάταξη αυτή, σήμερα εγκαταλείπεται και γυρίζουμε πίσω.

Δεν θέλω να πιστεύω ότι είναι αποτέλεσμα πιέσεων διεθνών παραγόντων. Πολλά ακούμε τελευταία. Θέλω μόνο να πω, ότι δεν αρμόζει στην ελληνική πολιτεία, το 2018, να μην έχει κατοχυρώσει ακόμα ατομικά δικαιώματα οικογενειακού και κληρονομικού δικαίου στις γυναίκες και τα παιδιά των οικογενειών που θρησκεύονται το μουσουλμανικό δόγμα.

Νομίζω, λοιπόν, ότι, αν ήθελε ο κ. Γαβρόγλου -είναι απών- να φέρει και να υποστηρίξει την τροπολογία αυτή, θα έπρεπε τουλάχιστον ταυτόχρονα να έφερνε και την προθεσμία εντός της οποίας το Υπουργείο Παιδείας θα εδεσμεύετο να ορίσει ουσιαστικούς και δικονομικούς κανόνες προστασίας. Δεν το έπραξε αυτό και μπαίνει στη σκέψη μου ότι υποκρύπτονται και εδώ πιέσεις. Ακούσαμε για πολλές μεταβολές, οι οποίες απειλούνται. Ας μην το πούμε ακόμα, αλλά περιμένουμε να δούμε αν θα επιβεβαιωθεί η υποψία μου ή όχι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καρρά.

Τον λόγο έχει η Υφυπουργός Οικονομικών κ. Παπανάτσιου για την πρωτολογία της, για δεκαοκτώ λεπτά. Αμέσως μετά, ξεκινάμε με τους Κοινοβουλευτικούς Εκπροσώπους, μετά πάμε στις δευτερολογίες και συνεχίζουμε με την ψηφοφορία.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κατ’ αρχάς, θα ξεκινήσω με την κατάθεση νομοτεχνικών βελτιώσεων στο σχέδιο νόμου που συζητάμε σήμερα. Θα αναφερθώ σε δύο, που είναι οι πιο σημαντικές.

Η μια είναι στην παράγραφο 1 του άρθρου 45 του σχεδίου νόμου. Στη ρύθμιση για την προσωπική διαφορά των εργαζομένων στο Υπουργείο Οικονομικών προστίθεται και το Υπουργείο Οικονομίας και Ανάπτυξης, όπως επίσης και οι εργαζόμενοι στο Ελληνικό Δημοσιονομικό Συμβούλιο και το Ελεγκτικό Συνέδριο.

Στην παράγραφο 2 του άρθρου 46 γίνεται μια βελτίωση για τους προϊσταμένους των ΔΟΥ, που πρέπει να παρευρίσκονται στον εξωδικαστικό. Σε αυτές τις περιπτώσεις, ο προϊστάμενος της παραπάνω υπηρεσίας, της ΔΟΥ δηλαδή, παρίσταται ενώπιον του δικαστηρίου σε όλα τα στάδια της διαδικασίας, με γραπτή δήλωσή του, η οποία αποστέλλεται με τον φάκελο απόψεων της υπηρεσίας προς τη γραμματεία του δικαστηρίου.

Σε ειδικές περιπτώσεις υποθέσεων, που παρουσιάζουν ιδιαίτερα νομικά προβλήματα, η ανωτέρω υπηρεσία μπορεί να ζητήσει αιτιολογημένα τον ορισμό, ως εκπροσώπου, μέλους του Νομικού Συμβουλίου του Κράτους ή δικηγόρου σε έδρες πρωτοδικείων που δεν λειτουργεί γραφείο του Νομικού Συμβουλίου του Κράτους. Οι υπόλοιπες νομοτεχνικές είναι τυπικές. Τις καταθέτω. Ευχαριστώ.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ

(Να μπουν οι σελίδες 147-148)

(ΑΛΛΑΓΗ ΣΕΛΙΔΑΣ)

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ερχόμαστε τώρα στο νομοσχέδιο.

Κυρίες και κύριοι Βουλευτές, στο νομοσχέδιο που συζητείται σήμερα κεντρικό ζήτημα αποτελεί η προσαρμογή του πλαισίου λειτουργίας του κεντρικού αποθετηρίου τίτλων στα νέα ευρωπαϊκά δεδομένα. Στόχος είναι να προσαρμοστεί το εθνικό δίκαιο, όπως λειτουργεί σήμερα, υπό το εθνικό μονοπώλιο του κεντρικού αποθετηρίου αξιών με τις διατάξεις του κανονισμού της Ευρωπαϊκής Ένωσης 909/2014.

Παράλληλα, στο νομοσχέδιο εισάγονται και άλλες σημαντικές διατάξεις, που αφορούν την περαιτέρω βελτίωση του πλαισίου για την αντιμετώπιση του ξεπλύματος μαύρου χρήματος, νέα μέτρα ενίσχυσης των πληγέντων από τις πυρκαγιές και άλλες διατάξεις φορολογικού χαρακτήρα.

Πιο συγκεκριμένα, προβλέπεται η άμεση επιστροφή του φόρου εισοδήματος νομικών προσώπων ή φόρου προστιθέμενης αξίας φυσικών προσώπων και νομικών προσώπων μέχρι του συνολικού ποσού των 10.000 ευρώ σε υποθέσεις που είναι εκκρεμείς κατά την ημερομηνία δημοσίευσης του παρόντος νόμου.

Δεν θεωρούνται εκκρεμείς οι υποθέσεις για τις οποίες έχει εκδοθεί προσωρινός διορθωτικός προσδιορισμός φόρου. Ας δούμε τι θέλουμε να πετύχουμε με τη διάταξη αυτή. Οι επιχειρήσεις αποκτούν επιπρόσθετη ρευστότητα, ενώ μειώνεται ο όγκος των απαιτούμενων γραφειοκρατικών διαδικασιών, με αποτέλεσμα να διευκολύνεται η οικονομική δραστηριότητα. Διασφαλίζεται, όμως, ταυτόχρονα και το δικαίωμα των φορολογικών αρχών να διεξάγουν δειγματοληπτικά, σε μεταγενέστερο χρόνο, ελέγχους, διαφυλάσσοντας με αυτόν τον τρόπο το δημόσιο συμφέρον. Επίσης, δίνεται η δυνατότητα στους ελεγκτές να απαλλαχθούν από πολλές υποθέσεις ήσσονος σημασίας, με αποτέλεσμα να εστιάσουν σε υποθέσεις επιστροφής φόρου άνω των 10.000 ευρώ αλλά και σε άλλους σημαντικότερους ελέγχους.

Η διαδικασία αυτή συμβάλλει σημαντικά και στη μείωση των ληξιπρόθεσμων οφειλών του δημοσίου προς τους πολίτες. Την επαναλαμβάνουμε, μετά την επιτυχία που είχε η προηγούμενη διάταξη. Δεν τη φέρνουμε, όμως, μόνιμα, όπως τέθηκε ένα ζήτημα από τον Εκπρόσωπο της Αξιωματικής Αντιπολίτευσης, γιατί θεωρούμε ότι σε αυτή την περίπτωση δίνουμε μια δυνατότητα σε φορολογούμενους να προσπαθούν οι επιστροφές να είναι κάτω από τις 10.000 ευρώ για να αποφεύγουν τον έλεγχο. Δεν θέλουμε να παγιώσουμε αυτή την κατάσταση. Πιστεύουμε ότι, όσο μειώνονται οι οφειλές, θα μπορούν να ελέγχονται κανονικά και δεν θα χρειάζεται να γίνεται αυτό στο επόμενο διάστημα.

Η επόμενη διάταξη έχει να κάνει με την περίπτωση μεταβίβασης ακινήτου. Προβλέπεται η δυνατότητα, εφόσον ο πολίτης το επιθυμεί, η φορολογική αρχή να παρακρατεί με τη σύμφωνη γνώμη του το συνολικό οφειλόμενο ποσό του φόρου ακίνητης περιουσίας ή του ΕΝΦΙΑ για όλα τα ακίνητα, χωρίς να χρειάζεται κάποια ρύθμιση. Μέχρι σήμερα, ένας φορολογούμενος που θέλει να μεταβιβάσει ένα ακίνητο και έχει οφειλές σε φόρους ακίνητης περιουσίας από άλλα ακίνητα μπορεί να προχωρήσει στη μεταβίβαση, μόνο εφόσον έχει κάνει ρύθμιση του υπολειπόμενου φόρου που αφορά τα άλλα ακίνητά του και πρέπει να προσκομίσει το αντίστοιχο πιστοποιητικό.

Ας δούμε τι κάνουμε τώρα με την προτεινόμενη διάταξη. Στη διαδικασία μεταβίβασης, το ποσό των υπολειπόμενων φόρων από άλλα ακίνητα μπορεί να παρακρατείται από τον συμβολαιογράφο και να αποδίδεται μέσα σε αποκλειστική προθεσμία τριών ημερών. Με τον τρόπο αυτό, διασφαλίζονται οι συναλλαγές των πολιτών αλλά και τα συμφέροντα του δημοσίου.

Επίσης, με το παρόν νομοσχέδιο, ενσωματώνεται στο Ελληνικό Δίκαιο η οδηγία 2016/2258 της Ευρωπαϊκής Ένωσης. Θεσμοθετείται η πρόσβαση των φορολογικών αρχών κάθε κράτους-μέλους της Ευρωπαϊκής Ένωσης στους μηχανισμούς, τις διαδικασίες, τα έγγραφα και τις πληροφορίες των κρατών-μελών της Ευρωπαϊκής Ένωσης, στο πλαίσιο της καταπολέμησης της νομιμοποίησης εσόδων από παράνομες δραστηριότητες. Διασφαλίζεται, δηλαδή, η ορθή και απρόσκοπτη εφαρμογή της διοικητικής συνεργασίας μεταξύ των κρατών-μελών μέσω της αυτόματης ανταλλαγής πληροφοριών και τους δικαιούχους χρηματοοικονομικών λογαριασμών με βάση το παγκόσμιο πρότυπο.

Επιπλέον, στο νομοσχέδιο αυτό η Κυβέρνηση εισάγει και άλλα μέτρα για τους συμπολίτες μας που επλήγησαν από τις καταστροφικές πυρκαγιές του Ιουλίου, σε συνέχεια δέσμης προηγούμενων μέτρων. Συγκεκριμένα, προβλέπεται η απαλλαγή από τον ΕΝΦΙΑ του 2018 για τα πρόσωπα που απεβίωσαν εξαιτίας των πυρκαγιών του καλοκαιριού, για το σύνολο της περιουσίας αυτών, ανεξάρτητα του τόπου που βρίσκονται τα ακίνητα.

Ορίζεται, επίσης, ότι οι συνταξιούχοι, των οποίων η σύνταξη εξακολουθεί να κανονίζεται και να καταβάλλεται από το δημόσιο και οι οποίοι έχουν κύρια ή δευτερεύουσα κατοικία ή φιλοξενούνται, σύμφωνα με το έντυπο Ε1 της φορολογικής δήλωσης ετών 2016-2017, σε περιοχές της Περιφέρειας Αττικής οι οποίες επλήγησαν από τις πυρκαγιές, θα λάβουν από το δημόσιο ανάλογη οικονομική ενίσχυση με αυτή των συνταξιούχων του ΕΦΚΑ, δηλαδή δύο ακαθάριστες μηνιαίες συντάξεις μηνός Ιουλίου 2018 με την ίδια ακριβώς σχετική διαδικασία.

Τέλος, με τη διάταξη του νομοσχεδίου διορθώνεται μια σημαντική μισθολογική ανισότητα που αφορούσε ένα τμήμα υπαλλήλων του Υπουργείου Οικονομικών και με τη νομοτεχνική που κάνουμε τώρα και του Υπουργείου Οικονομίας.

Συγκεκριμένα, εξομοιώνονται μισθολογικά όσοι υπάλληλοι υπηρέτησαν στο Υπουργείο Οικονομικών ή στα εποπτευόμενα νομικά πρόσωπα δημοσίου δικαίου, στην ΑΑΔΕ, στο Ελεγκτικό Συνέδριο, στο δημοσιονομικό, με τους υπαλλήλους που υπηρετούσαν στο Υπουργείο πριν από την 1η Νοεμβρίου 2011.

Ειδικότερα, προβλέπεται η χορήγηση στο σύνολο των εν λόγω υπαλλήλων της προσωπικής διαφοράς του άρθρου 27 του ν.4354/2015, κατ’ εφαρμογή της συνταγματικής αρχής της ισότητας και με δεδομένο ότι πρόκειται για υπαλλήλους οι οποίοι παρέχουν τις ίδιες υπηρεσίες και ασκούν όμοια καθήκοντα με όσους υπηρετούσαν πριν από την κρίσιμη ημερομηνία.

Θέλω να πω στο σημείο αυτό ότι η μισθολογική διαφορά που υπήρχε μεταξύ εργαζομένων των ίδιων φορέων, που παρείχαν ίδιες υπηρεσίες, είχαν ίδια καθήκοντα και αρκετά συχνά είχαν και τα ίδια προσόντα -πολλές φορές μπορεί να είχαν και περισσότερα προσόντα- δημιουργούσε ζήτημα αδικίας, το οποίο οδηγούσε σε αρνήσεις διορισμού, παραιτήσεις εργαζομένων και διαρροή προς τον ιδιωτικό τομέα, γεγονός που με τη σειρά του προκαλούσε μεγάλο πρόβλημα στον ίδιο τον σχεδιασμό και στο έργο των υπηρεσιών των Υπουργείων και της ΑΑΔΕ, σε πόστα νευραλγικά για την άσκηση της φορολογικής διοίκησης, τη διενέργεια ελέγχων και τη λειτουργία των υπηρεσιών του δημοσίου. Έτσι, με τη διάταξη αυτή διορθώνεται μια μισθολογική αδικία, που συμβάλλει και στην καλύτερη λειτουργία της δημόσιας διοίκησης.

Θέλω να αναφερθώ στην απαλλαγή από τον φόρο του 65% της πτητικής αποζημίωσης. Εδώ θα πρέπει να τονίσουμε ότι τη λαμβάνουν οι πιλότοι της Πολιτικής Αεροπορίας και της Υπηρεσίας Πολιτικής Αεροπορίας. Διευκρινίστηκε και τονίζεται ότι αυτή αφορά αποκλειστικά και μόνο όσους εκτελούν πτήσεις. Δεν αφορά οποιουσδήποτε άλλους εργαζόμενους σ’ αυτές τις υπηρεσίες. Το δείχνει, άλλωστε, και το όνομα της αποζημίωσης ότι είναι πτητική αποζημίωση. Δεν μπορεί να είναι κάτι άλλο.

Θα αναφερθώ και στις τροπολογίες που έχουμε καταθέσει. Η τροπολογία με γενικό αριθμό 1775 και ειδικό αριθμό 265 αφορά το Ηλεκτρονικό Μητρώο Πλοίων. Θα ήθελα να πω για το συγκεκριμένο ότι πραγματικά είχε νομοθετηθεί το 2014 από τις προηγούμενες κυβερνήσεις, αλλά δεν είχε υλοποιηθεί. Ερχόμαστε σήμερα και το υλοποιούμε. Θα καταγράφονται σ’ αυτό τα τουριστικά πλοία και σκάφη αναψυχής. Γίνεται πράξη.

Ήδη αυτή τη στιγμή γίνονται οι δοκιμαστικές καταχωρίσεις στην ΑΑΔΕ. Έχει γίνει το συγκεκριμένο μητρώο με αξιοποίηση της σύγχρονης τεχνολογίας από υπαλλήλους της Γενικής Γραμματείας Πληροφορικών Συστημάτων, της ΑΑΔΕ και του Υπουργείου Ναυτιλίας και Νησιωτικής Πολιτικής, χωρίς να καταφύγουμε σε ανάδοχο εταιρεία.

Είναι εγκατεστημένο στην ΑΑΔΕ και θα ενημερώνεται με τη συνεργασία των πολιτών, του Υπουργείου Ναυτιλίας και της Ανεξάρτητης Αρχής Δημοσίων Εσόδων. Θεωρούμε ότι είναι μια ακόμη σημαντική λειτουργία, που εκσυγχρονίζει τη δημόσια διοίκηση και συμβάλλει στην ανάπτυξη του θαλάσσιου τουρισμού, ενός τομέα που αποτελεί συγκριτικό πλεονέκτημα της χώρας μας.

Θεωρείται ότι δημιουργεί ένα ενιαίο και σύγχρονο σύστημα καταγραφής και παρακολούθησης των τουριστικών πλοίων. Θα χαρτογραφούνται τα πάσης φύσεως πλοία που χρησιμοποιούνται για τουρισμό και αναψυχή, αυτά στα οποία γίνεται ιδιωτική χρήση, αλλά και αυτά που αφορούν επαγγελματική εκμετάλλευση στο πλαίσιο του θαλάσσιου τουρισμού.

Επίσης, επιτυγχάνουμε και απλούστευση των διαδικασιών για τους ιδιοκτήτες και όσους δραστηριοποιούνται στον τομέα αυτόν, αλλά έχουμε και τη δυνατότητα και σαν διοίκηση να έχουμε την εξαγωγή στατιστικών στοιχείων για την οργάνωση, τον σχεδιασμό και των κεντρικών πολιτικών μας για τον θαλάσσιο τουρισμό.

Θα ήθελα να συμπληρώσω στο συγκεκριμένο σημείο ότι τα υπόλοιπα πλοία αναψυχής και μικρά σκάφη τα οποία είναι υπόχρεα για την πληρωμή του τέλους πλοίων αναψυχής και ημερόπλοιων θα καταχωρίζονται σε ηλεκτρονική εφαρμογή που θα λειτουργήσει στην ΑΑΔΕ για τον σκοπό αυτό.

Επίσης, το επόμενο διάστημα, τις επόμενες ημέρες, θα έχουμε και την κοινή υπουργική απόφαση, η οποία θα πάρει ΦΕΚ, για την εφαρμογή του τέλους πλοίων αναψυχής και ημερόπλοιων. Είναι κάτι που χρονίζει. Είναι ένα τέλος που θα διευρύνει τη φορολογική βάση. Έχει ολοκληρωθεί και σύντομα θα αρχίσει να ισχύει.

Το ηλεκτρονικό μητρώο πλέον έρχεται να υποστηρίξει τον γενικότερο σχεδιασμό της Κυβέρνησης για την ανάπτυξη του θαλάσσιου τουρισμού. Για να γίνει πράξη αυτό, χρειάζεται ο ηλεκτρονικός εκσυγχρονισμός του δημοσίου, η κατάλληλη υποστήριξη του ανθρώπινου δυναμικού, των δημοσίων υπηρεσιών και η προσαρμογή στις εξελίξεις της τεχνολογίας.

Στη συγκεκριμένη τροπολογία φέρνουμε μόνο ό,τι ήταν απαραίτητο για τη λειτουργία του ηλεκτρονικού μητρώου και γι’ αυτό εκσυγχρονίζεται το νομοθετικό πλαίσιο, βλέποντας και την εφαρμογή του.

Στην τροπολογία με γενικό αριθμό 1770 και ειδικό 263 ερχόμαστε να τροποποιήσουμε το άρθρο 8 του ν.4053/2012, που όριζε μεταβατικό στάδιο τα έτη 2013, 2014 και 2015. Το επεκτείνουμε στα έτη 2016 και 2017.

Τελειώνοντας, κυρίες και κύριοι συνάδελφοι, θα ήθελα να πω ότι η σημερινή συνεδρίαση έρχεται σε μια στιγμή κατά την οποία η Ελλάδα κάνει σταδιακά αλλά σταθερά βήματα προς την έξοδο από την κρίση. Το οικονομικό κλίμα βελτιώνεται μέρα με τη μέρα, πράγμα το οποίο καταδεικνύεται από διαφορετικά στοιχεία που κατατέθηκαν το τελευταίο διάστημα. Η ανεργία τον Μάιο καταγράφηκε στο 19,5%, πέφτοντας περίπου οκτώ μονάδες σε σχέση με το 2013. Και φυσικά, δεν πέφτει στα επίπεδα που επιδιώκουμε, αλλά πάντως είναι ένα σαφές στοιχείο για το ότι έχουμε μείωση. Ο δείκτης ιδιωτικής κατανάλωσης βρίσκεται σε ανοδική τροχιά, ενώ αξιοσημείωτη άνοδο παρουσιάζουν και οι εξαγωγές μας.

Αυτή η φάση στην οποία είμαστε αντικατοπτρίζεται και στο προσχέδιο του προϋπολογισμού που καταθέσαμε τη Δευτέρα. Αναφέρθηκα και πριν, θα αναφερθώ και πάλι. Στο προσχέδιο φαίνεται ξεκάθαρα ότι υπάρχει ο δημοσιονομικός χώρος ώστε το μέτρο για την περικοπή των συντάξεων να μην εφαρμοστεί και παράλληλα να ενσωματωθούν και τα θετικά μέτρα που εξήγγειλε ο Πρωθυπουργός στη Διεθνή Έκθεση Θεσσαλονίκης για το 2019.

Κατανοούμε την αγωνία της Αντιπολίτευσης, που θέτει τεχνικά επιχειρήματα, καθώς μέρα με τη μέρα ο στόχος που έχει θέσει η Κυβέρνηση για ακύρωση του μέτρου των συντάξεων φαίνεται να επιτυγχάνεται. Τους συνιστούμε ψυχραιμία.

Συνεχίζουμε με στόχο να βγούμε από την κρίση και να βάλουμε τα θεμέλια για την αυτόνομη πορεία της χώρας, για μία ανάπτυξη που δεν θα αφορά μόνο τους λίγους, αλλά και την κοινωνική πλειοψηφία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Παναγιώταρος, αμέσως μετά ο Κοινοβουλευτικός Εκπρόσωπος της Νέας Δημοκρατίας κ. Δένδιας και έπειτα θα συνεχιστεί η διαδικασία.

Ορίστε, κύριε συνάδελφε, έχετε τον λόγο για δώδεκα λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ πολύ, κύριε Πρόεδρε.

Πριν να ξεκινήσω, θα ήθελα να κάνω ένα μικρό σχόλιο και να εκφράσω μία απορία, σχετικά με μία έκθεση που γίνεται στη Βουλή για τον ήρωα Πλουμπίδη, τον οποίο μας τον παρουσιάζουν ως τον μέγα απελευθερωτή της πόλεως των Αθηνών κ.λπ..

Ένα δημοσίευμα της «ΑΥΓΗΣ» της εποχής -δεν ξέρουμε τώρα αν το διαψεύσετε ή όχι-, της εφημερίδας σας, λέει ότι κατηγορείτε τον Πλουμπίδη, ο οποίος παρεμπιπτόντως είχε καταδικαστεί εις θάνατον ως πράκτορας της Σοβιετικής Ενώσεως, ότι ήταν πράκτορας της Ασφάλειας. Και θα πρέπει επιτέλους να αποφασίσετε τι ήταν από όλα αυτά, αν ήταν πράκτορας της Σοβιετικής Ενώσεως, πράκτορας της Ασφάλειας, ή λαϊκός ήρωας, όπως λέτε τώρα εσείς.

Το καταθέτω για τα Πρακτικά.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά το εν λόγω οικονομικό νομοσχέδιο, αυτό συζητείται την επομένη της αναμενόμενης «χρηματιστηριακής σφαλιάρας» στο αρρωστημένο τραπεζικό σύστημα, το οποίο μας δείχνει ότι η οικονομία αυτής της χώρας είναι όχι απλώς σαθρή, αλλά είναι μία πυραμίδα ούτε καν σε πήλινα πόδια.

Βλέπουμε ότι οι τράπεζες, οι οποίες θεωρείτε και λέτε ότι είναι η ραχοκοκαλιά της οικονομίας, οι οποίες στα χρόνια μέχρι και το μνημόνιο είχαν πάρει κρατικές εγγυήσεις που άγγιζαν τα 200 δισεκατομμύρια ευρώ, στα χρόνια των μνημονίων πήραν μέσω των ανακεφαλαιοποιήσεων γύρω στα 45 δισεκατομμύρια ευρώ κρατική ενίσχυση, δανεικά χρήματα, ενώ ο ελληνικός λαός με τα μνημόνια έφτυνε αίμα, έτσι ώστε οι αποτυχημένοι τραπεζίτες που οδηγούσαν τις τράπεζες σε χρεοκοπία να παίρνουν ανάσα ξανά και ξανά. Και όχι μόνον αυτό, αλλά και να επιβραβεύονται με το να διορίζονται σε άλλες θέσεις, με το να παίρνουν δουλειές του δημοσίου και όλα αυτά. Και φυσικά στο τέλος ο ελληνικός λαός, η Ελλάδα, η ελληνική οικονομία «πλήρωσε τη νύφη».

Είναι οι τράπεζες αυτές που καταπατούν και το Σύνταγμα και τους νόμους, όταν έχουν να κάνουν με μικρούς δανειολήπτες, καθώς το κράτος δεν εφαρμόζει τους νόμους, όπως το άρθρο 95 που ορίζει ότι οι τελεσίδικες αποφάσεις δικαστηρίων –και είναι πάμπολλες υπέρ δανειοληπτών- θα έπρεπε αυτομάτως να λογίζονται ως νόμος του κράτους και το κράτος, η κεντρική διοίκηση να κινείται προς αυτή την κατεύθυνση. Αυτό φυσικά δεν το κάνετε. Αντίθετα κάποιοι υπερβολικά μεγάλοι «καρχαρίες», οι οποίοι έπαιρναν τεράστια δάνεια, δεν τα αποπλήρωσαν ποτέ και στην πορεία βγήκαν αλώβητοι, ατσαλάκωτοι και επί της ουσίας όλοι σχεδόν ατιμώρητοι.

Έγινε συζήτηση και σήμερα από κάποιον προλαλήσαντα σχετικά με την παράνομη εισφορά του ν.128/1975, από την οποία μαζεύτηκε ένας κουμπαράς, ένα πολύ μεγάλο ποσό. Αναρωτήθηκε ένας Βουλευτής πριν πού είναι αυτά τα λεφτά σήμερα, τα οποία θα μπορούσαν να δοθούν σε πυρόπληκτους ή σε άλλους οι οποίοι έχουν πρόβλημα. Τα λεφτά αυτά έχουν φαγωθεί εδώ και πάρα πολύ καιρό. Αυτός ο κωδικός έχει χρησιμοποιηθεί για να κλειστούν αυτές οι τρύπες που δεν κλείνουν με τίποτα και πουθενά.

Και εδώ δράττομαι της ευκαιρίας για να κάνω ένα μικρό σχόλιο στα όσα είπε προχθές ο κ. Μητσοτάκης -δεν θυμάμαι πού- ο οποίος με βαρύγδουπο ύφος έλεγε ότι η Νέα Δημοκρατία θα κυνηγήσει τους κακοπληρωτές και τους μπαταχτσήδες οι οποίοι ζούσαν, ζουν και βασιλεύουν εις βάρος του ελληνικού λαού.

Βεβαίως θα μπορούσαμε και εμείς να πούμε να δει, πρώτον, τα οικονομικά του κόμματός του. Όταν παρέλαβε, χρωστούσε η Νέα Δημοκρατία γύρω στα 225 εκατομμύρια ευρώ, κάτι θαλασσοδάνεια που ψάχνουν τρόπο να τα εξαφανίσουν. Πέραν, όμως, των 225 εκατομμυρίων, επί προεδρίας του κ. Μητσοτάκη η Νέα Δημοκρατία δανείστηκε άλλα 25 εκατομμύρια και φυσικά χωρίς καμμία απολύτως εγγύηση, γιατί είναι πρακτικώς αδύνατο να αποπληρωθούν όλα αυτά. Για να μην πούμε για τα δάνεια του «ΚΗΡΥΚΑ ΧΑΝΙΩΝ» κ.λπ..

Το εν λόγω νομοσχέδιο, πέραν των οικονομικών διατάξεων, άρθρων κ.λπ. έχει και το κεφάλαιο «άλλες διατάξεις». Κάποιες αφορούν τους πυρόπληκτους στο Μάτι και στον Βουτζά. Δεν θέλουμε να είμαστε μάντεις αρνητικών εξελίξεων, αλλά, αν κρίνουμε από τις αποζημιώσεις που θα έπρεπε να έχουν πάρει οι πληγέντες στη Μάνδρα όχι πέρυσι, αλλά πριν από τρία χρόνια, το 2015, και ακόμα δεν τις έχουν πάρει, και δούμε πού βρίσκονται οι πάσης φύσεως αποζημιώσεις των πληγέντων στη Μάνδρα πέρυσι, μάλλον καταλαβαίνουμε τι θα γίνει και με τις αποζημιώσεις των πληγέντων στο Μάτι, στον Βουτζά και στις άλλες περιοχές οι οποίες καταστράφηκαν από τη φοβερή αυτή πυρκαγιά πριν από μερικούς μήνες.

Στο σημείο αυτό θα ήθελα να κάνω μία μικρή διόρθωση. Εκ παραδρομής ο εισηγητής μας στην τροπολογία που αφορά τους μουφτήδες έπρεπε να πει ότι ψηφίζουμε «παρών». Θα το πει εξάλλου και ο ίδιος μετά στην ψήφιση κατ’ άρθρον. Αυτό έγινε εκ παραδρομής.

Βέβαια μιλάμε για μία οικονομία που δεν έχει μέλλον και το έχουμε πει πολλές φορές και σας το λένε και οι ειδικοί -κάποτε το λέγατε και εσείς ως Αντιπολίτευση- και με φορολογία της τάξης του 40% και 45%, με ασφαλιστικές εισφορές οι οποίες φτάνουν μέχρι το 26% των εσόδων, με απίστευτη γραφειοκρατία, με φόρους παντού, με μία κατάσταση στην οποία δεν μπορεί να αναπνεύσει κανένας ελεύθερος επαγγελματίας, οι μικρομεσαίοι, η ραχοκοκαλιά της οικονομίας, ανάπτυξη δεν πρόκειται να υπάρχει ποτέ και για τίποτα ό,τι και αν λέτε, ό,τι και αν κάνετε.

Σας διαψεύδουν συνεχώς τα στατιστικά στοιχεία άλλων κρατών, όμορων κρατών ή κρατών εντός Ευρωπαϊκής Ένωσης, όπως είναι η αδερφή χώρα Κύπρος, στην οποία με μία φορολογία της τάξης του 12,5% βλέπει συνεχώς να πηγαίνουν επιχειρηματίες από όλον τον κόσμο, να εγκαθιδρύουν τις εταιρείες τους εκεί και τα έσοδα αυτής της χώρας να εκτοξεύονται.

Το ίδιο δείχνουν τα στατιστικά και για τη Ρουμανία, μία χώρα που ανταγωνίζεται την Κύπρο στο ζήτημα των φορολογικών δεικτών, στον ΦΠΑ και σε όλα όσα θα έπρεπε εμείς εδώ –αν και εφόσον θέλουμε να δούμε μία άσπρη μέρα- να τα έχουμε βάλει σε πρώτη γραμμή. Όχι.

Όμως, εμείς, εσείς ως Κυβέρνηση, ως χώρα παραμυθιάζετε τον κόσμο συνεχώς. Το τελευταίο παραμύθι σας είναι η έξοδος από τα μνημόνια, με το οποίο φυσικά δεν πείσατε ούτε τους εαυτούς σας. Είδαμε τι έγινε και τι θα εξελιχθεί με τις τράπεζες, βλέπουμε τι γίνεται με διάφορους δείκτες. Είδαμε προχθές έναν παγκόσμιο δείκτη, όπου είμαστε μαζί με τη Ζιμπάμπουε σε ζητήματα -αν δεν κάνω λάθος- οικονομικής ελευθερίας για το τι μπορεί να κάνει ένας επιχειρηματίας.

Επίσης, αυτό το περίφημο τελευταίο παραμύθι σας περί της εξόδου από τα μνημόνια, συνεχώς μέρα με την ημέρα, με δραματικό τρόπο αυτοδιαψεύδεται εις βάρος φυσικά των Ελλήνων πολιτών. Είδαμε και το απίστευτο, εκτός από το brain drain, τη φυγή των νέων Ελλήνων στο εξωτερικό, γιατί εδώ δεν μπορούν να βρουν δουλειά ενώ έξω βρίσκουν και μπορούν να αποκατασταθούν οι ίδιοι και οι οικογένειές τους, να έχουμε και τη φυγή τώρα της τρίτης ηλικίας, να υπάρχουν Έλληνες πολίτες τρίτης ηλικίας στη βόρεια Ελλάδα, οι οποίοι μπορούν να φύγουν και να πάνε να ζήσουν στη Βουλγαρία κατά κύριο λόγο, κοντά από τα σπίτια τους, γιατί πολύ απλά η καθημερινότητα τους έρχεται πολύ πιο φθηνά και με τις μικρές συντάξεις που παίρνουν, μπορούν να επιβιώσουν εκεί, ενώ εδώ φυσικά δεν υπάρχει αυτή η περίπτωση.

Όπως και να έχει -το έχουμε ξαναπεί- αν δεν υπάρχει έθνος η οικονομία δεν μας λέει τίποτα.

Βλέπουμε τις διαθέσεις σας και στο μεγαλύτερο εθνικό ζήτημα που προσπαθείτε αυτή τη στιγμή να κλείσετε, το λεγόμενο «σκοπιανό». Με απίστευτες μεθοδεύσεις εις βάρος της συντριπτικής πλειονότητας του ελληνικού λαού, θέλετε να κάνετε τη χάρη σε κάποιους άλλους και μάλιστα χωρίς κανένα αντάλλαγμα. Είστε τραγικοί! Δεν είστε καλοί ούτε στη γεωπολιτική ούτε στη γεωστρατηγική, αν υποθέσουμε ότι αυτή τη βάζετε πιο πάνω από τα εθνικά ζητήματα.

Βλέπουμε ότι δέχεστε μία συμφωνία, η οποία κατά 95% είναι προς όφελος των γειτόνων και εις βάρος της Ελλάδος, των συμφερόντων μας, της βόρειας Ελλάδος, της Μακεδονίας μας και όλων όσων εμπεριέχονται σε αυτήν.

Εδώ θα θέλαμε να πούμε ότι στην προκειμένη περίπτωση οι Ηνωμένες Πολιτείες είναι αυτές οι οποίες θέλουν να επιβάλουν το κλείσιμο αυτής της διένεξης, όπως και να είναι. Αντί να επιβάλετε εσείς, σαν Ελλάδα, το κλείσιμο της συμφωνίας με τον τρόπο που εμείς θέλουμε, επιβάλλοντας ένα όνομα το οποίο δεν θα πετάει στον κάλαθο των αχρήστων χιλιάδες χρόνια ελληνικής ιστορίας και όχι μόνο, δεχτήκατε ένα όνομα το οποίο εξυπηρετεί τον αλυτρωτισμό των γειτόνων μας, δεχτήκατε μακεδονική εθνότητα, μακεδονική γλώσσα, δεχτήκατε τα πάντα. Ανοίξατε τον ασκό του Αιόλου και κανείς δεν ξέρει πότε και πώς θα κλείσει αυτός.

Το γεγονός που δείχνει την κατάντια της ελληνικής εξωτερικής πολιτικής έγκειται στο ότι περιμέναμε να αποτύχει το δημοψήφισμα στα Σκόπια, προκειμένου να καταρρεύσει αυτή η μεθόδευση εις βάρος της Ελλάδος, όπως και έγινε. Είχαμε διαξιφισμούς μεταξύ στελεχών της Κυβέρνησής σας, που κάποιοι έλεγαν ότι το δημοψήφισμα ήταν αποτυχημένο και άλλοι επιτυχημένο. Ο κ. Τσίπρας μάλιστα έστειλε και συγχαρητήρια στον κ. Ζάεφ.

Ο Υπουργός Εξωτερικών της Ελλάδος, ο κ. Κοτζιάς, με πολλά ερωτηματικά -είναι αυτό που κυκλοφορεί ευρέως στα διπλωματικά σαλόνια, ότι τα Σκόπια έχουν δύο Υπουργούς Εξωτερικών και η Ελλάδα δεν έχει κανέναν- να λέει «θα δούμε, ναι μεν αλλά».

Η ουσία είναι ότι θα έπρεπε να έχετε πάρει την πρωτοβουλία των κινήσεων στα χέρια σας, να έχετε κλείσει αυτό το εθνικό ζήτημα, το οποίο όπως φαίνεται άγγιξε όλους τους Έλληνες, στη συντριπτική τους πλειονότητα και τους έβγαλε στους δρόμους. Ό,τι δεν κατάφεραν τρία και πλέον μνημόνια, μεσοπρόθεσμα, δυσβάσταχτα μέτρα, ΕΝΦΙΑ και οτιδήποτε άλλο, το καταφέρατε με αυτή την προδοτική συμφωνία, να βγάλετε εκατομμύρια Έλληνες στους δρόμους, όχι μόνο της Ελλάδος, αλλά σε ολόκληρη την υφήλιο.

Απ’ ό,τι όλα δείχνουν, αυτός ο κόσμος θα βγει ξανά και ξανά. Δεν θα κουραστεί να βγαίνει μέχρι να έρθει το επιθυμητό, δηλαδή να μην υπάρξει προδοσία και παράδοση του ονόματος της Μακεδονίας μας.

Φανταστείτε -και κλείνω, κύριε Πρόεδρε- την ξεφτίλα της εξωτερικής πολιτικής να τα μαθαίνουμε από τα «non paper» των Σκοπιανών και από διαρροές σκόπιμες, τις οποίες τις θέλατε και εσείς! Φανταστείτε πόσο πολύ θέλατε να γίνει αυτή η διαρροή που έδειχνε την κ. Σπυράκη με «τη γίδα στην πλάτη» να μιλά με τον Πρωθυπουργό των Σκοπίων και να λένε τα δικά τους. Δεν το θέλατε, αλλά όποιος έπρεπε να το διαβάσει διάβασε το τι ειπώθηκε μεταξύ του Σκοπιανού Πρωθυπουργού και των Αρχηγών των κομμάτων της Αντιπολίτευσης στα Σκόπια, οι οποίοι έλεγαν ότι είναι εύκολος ο Τσίπρας, ότι ο Τσίπρας δεν έχει ορκισθεί και άρα δεν έχει πρόβλημα να λέει άλλα εδώ και άλλα εκεί, ο Τσίπρας το ένα, ο Τσίπρας το άλλο.

Αυτοί είστε! Ήταν το όνειρό σας, βέβαια, το 1949 να ξεπουλήσετε τη Μακεδονία. Δεν το καταφέρατε και το προσπαθείτε τώρα. Το σίγουρο είναι ότι και τώρα, για μια ακόμα φορά θα αποτύχετε.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παναγιώταρο.

Η Υφυπουργός κ. Παπανάτσιου έχει ζητήσει τον λόγο για ένα λεπτό, προκειμένου να κάνει κάποιες διευκρινίσεις.

Αμέσως μετά θα ακολουθήσει ο κ. Δένδιας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα χρειασθώ μόνο ένα λεπτό, κύριε Πρόεδρε.

Συγγνώμη που παίρνω πάλι τον λόγο, αλλά δεν στήριξα την τροπολογία με γενικό αριθμό 1775 στο δεύτερο μέρος της. Επειδή τέθηκαν και ερωτήματα, αυτό το λέω για να μην αφήνουμε κάτι αναπάντητο.

Όσον αφορά την τροποποίηση του άρθρου 17 του Κώδικα Φορολογικής Διαδικασίας, στις περιπτώσεις αυτές το απόρρητο σίγουρα είναι εκείνο το οποίο παραμένει ούτως ή άλλως. Γίνεται αποκλειστικά και μόνο με σκοπό την ενημέρωση των αρχείων των εταιρειών και όχι για άλλη χρήση και δίνονται μόνο τα στοιχεία, δεν δίνονται άλλες πληροφορίες. Δίνονται μόνο τα στοιχεία τα οποία μπορούν και να τα πάρουν από τον ίδιο τον φορολογούμενο.

Θα σας πω τώρα για ποιον λόγο δίνονται όλα αυτά τα στοιχεία. Κατ’ αρχάς, αυτό συμβάλλει στην τήρηση αξιόπιστου αρχείου από μέρους των εταιρειών με ακριβείς πληροφορίες και μειώνει τυχόν επισφάλειες προς όφελος των συναλλασσομένων, ώστε να μην οδηγούνται σε προβλήματα τα λάθος άτομα, να μη λαμβάνονται μέτρα απ’ αυτές τις εταιρείες εναντίον ατόμων που δεν έχουν αντίστοιχα οικονομικά χαρακτηριστικά, εισόδημα κ.λπ..

Επίσης, προϋπόθεση για τη χορήγηση αυτών των στοιχείων είναι αφ’ ενός η υποβολή πλήρως αιτιολογημένου αιτήματος από το εκάστοτε νομικό πρόσωπο για χορήγηση συγκεκριμένων στοιχείων μητρώου και αφ’ ετέρου η εξυπηρέτηση του δημοσίου συμφέροντος. Δεν υποκρύπτει τίποτα άλλο.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό για τις διευκρινίσεις.

Ο Κοινοβουλευτικός Εκπρόσωπος της Νέας Δημοκρατίας κ. Δένδιας έχει τον λόγο για δώδεκα λεπτά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Τις ευχαριστίες μου, κύριε Πρόεδρε.

Κυρίες και κύριοι συνάδελφοι, σπανίως ασχολούμαι -ξεκινώ απ’ αυτό- με τη Χρυσή Αυγή, δεν τρώω την ώρα μου. Όμως, δεν μπορώ παρά να παρατηρήσω τους «Φιλιππικούς» περί προστασίας της Μακεδονίας από έναν πολιτικό χώρο η ιστορική έκφραση του οποίου υπό τον ναζισμό και την κατοχή παρέδωσε τη Μακεδονία στους Βούλγαρους. Η μεγαλύτερη εθνική απειλή που έζησε η Μακεδονία ήταν η βουλγαρική κατοχή και ο ναζισμός έδωσε τη Μακεδονία στους Βούλγαρους.

Έρχονται, λοιπόν, οι εκπρόσωποι του ναζισμού στην Ελλάδα τώρα και εμφανίζονται να ζητάνε και τα ρέστα!

Ειλικρινώς, εάν κανείς δεν έχει αυτό που λέμε «μνήμη χρυσόψαρου» και ακούει αυτά τα πράγματα, όσο κι αν δεν έχει καμμία έννοια να εκνευριστεί –διότι ο εκνευρισμός προϋποθέτει και αξιολόγηση του τοποθετουμένου- πραγματικά του δημιουργείται μια έκπληξη για τον τρόπο που μπορεί να εκφράζεται κάποιος σε αυτή τη χώρα.

Ας αναφερθώ τώρα στα πιο τετριμμένα.

Κυρίες και κύριοι συνάδελφοι, κυρία Υπουργέ, παραλείψατε να μας ευχηθείτε, γιατί σήμερα είναι τα γενέθλια της Νέας Δημοκρατίας. Συμπληρώνουμε σαράντα τέσσερα χρόνια ζωής.

**ΧΡΗΣΤΟΣ ΜΑΝΤΑΣ:** Χρόνια πολλά!

(Γέλωτες στην Αίθουσα)

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Είμαι βέβαιος ότι δεν το κάνατε εκ προθέσεως.

Έχω να πω ότι είναι πάρα πολύ καλό το ότι συμβαίνει αυτό με ένα νομοθέτημα που αποτελεί προσαρμογή της ελληνικής νομοθεσίας σε έναν κανονισμό και σε μια οδηγία, διότι ιστορικά η Νέα Δημοκρατία περηφανεύεται μεταξύ άλλων για δύο τεράστια επιτεύγματα, την αποκατάσταση της δημοκρατίας, μιας σύγχρονης ευρωπαϊκής δημοκρατίας, το 1974 από τον Κωνσταντίνο Καραμανλή και την είσοδο της Ελλάδας στην ευρωπαϊκή οικογένεια με την υπογραφή του Κωνσταντίνου Καραμανλή και του Γεωργίου Ράλλη το 1979.

Άρα πολύ ωραία σήμερα συζητάμε για ένα ενιαίο ευρωπαϊκό πλαίσιο διακανονισμού κινητών αξιών. Αυτή είναι η καλή πλευρά, ότι το σύνολο σχεδόν των κομμάτων, η συντριπτική πλειονότητα του δημοκρατικού τόξου πιστεύει στην Ενωμένη Ευρώπη, στο μέλλον της προοπτικής της χώρας μας σε αυτήν.

Βέβαια, για το ίδιο το νομοθέτημα τοποθετήθηκε, οφείλω να πω εξαιρετικά λεπτομερειακά, ο επιμελής εισηγητής μας κ. Απόστολος Βεσυρόπουλος. Δεν έχει έννοια να τα επαναλάβω και να κουράσω. Όμως, κυρία Υπουργέ -και είναι κρίμα γιατί χάσαμε τη μεγάλη χαρά της παρουσίας στην Αίθουσα του κυρίου Υπουργού Οικονομικών, ο οποίος ήρθε ευγενώς να σας ακούσει και σωφρόνως να αποχωρήσει αμέσως μετά για να μην τα ακούσει- εν πάση περιπτώσει, δεν συζητάμε στην Αίθουσα σε μια ευνοϊκή συγκυρία για την ευρύτερη οικονομική κατάσταση στη χώρα.

Α, καλώς τον! Πάνω που έλεγα για εσάς, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τα καλύτερα φαντάζομαι!

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κάπου θα κρυφακούγατε, κύριε Υπουργέ, μου φαίνεται.

Είμαι πολύ προσεχτικός, όταν μιλάω για το Χρηματιστήριο και ακόμα -δύο φορές- πιο προσεχτικός, όταν μιλάω για το τραπεζικό σύστημα της χώρας. Είχαμε χθες τη συγκεκριμένη εξέλιξη στο Χρηματιστήριο όσον αφορά τις τραπεζικές μετοχές. Σήμερα υπάρχει μια σχετικά θετική αντίδραση του δείκτη -θα το έχετε σίγουρα πληροφορηθεί- όμως, μου λένε ότι σε μεγάλο βαθμό αυτό οφείλεται σε μια είδηση που υπάρχει. Υπάρχει μια διαρροή και εμφανίζεται ως υπόθεση στο «BLOOMΒERG» περί κυβερνητικής παρέμβασης και δημιουργίας κάποιου φορέα ο οποίος θα μπορέσει να «βοηθήσει» το τραπεζικό σύστημα; Όλα αυτά τα διατυπώνω ερωτηματικά, κύριε Υπουργέ. Έχει μεγάλη σημασία να μας πείτε εάν πραγματικά σκέφτεστε να κάνετε κάτι, εάν μένετε παρατηρητές, εάν θεωρείτε ότι έχουν όλα καλώς ή κάτι άλλο. Διότι πίσω από όλα αυτά, τα οποία βλέπουμε στις τράπεζες, υπάρχει μια τεράστια κυβερνητική αστοχία, κυβερνητική αστοχία μεταξύ άλλων πολλών αστοχιών, αλλά εδώ συγκεκριμένα αφορά τον μη χειρισμό του τεράστιου ζητήματος των κόκκινων δανείων.

Όταν το 2014 εισηγήθηκα έναν νόμο για το ζήτημα των κόκκινων δανείων, ο οποίος μάλιστα ήταν το ένα τρίτο περίπου της αρχικής άποψής μου για τον συνολικό χειρισμό του θέματος, υπήρχαν άλλα δύο κομμάτια, το ένα αφορούσε τα στεγαστικά κ.λπ.. Αυτά είναι θέματα της τότε διαφωνίας μου με τον τότε Υπουργό Οικονομικών. Εν πάση περιπτώσει, ο ΣΥΡΙΖΑ ως Αντιπολίτευση ήρθε και υποσχόταν τότε τα πάντα στους πάντες. Έλεγε δηλαδή -το θυμάστε- «δεν υπάρχει κανένας λόγος να ενταχθείτε στον νόμο Δένδια, γιατί εμείς θα φέρουμε ένα καλύτερο νομοθέτημα, θα υπάρξει κούρεμα δανείων, θα χαρίσουμε, θα φτιάξουμε».

Δεν έγινε τίποτα από αυτά. Μείνατε περίπου δύο χρόνια σε αμηχανία, βεβαίως ακυρώνοντας το προηγούμενο πλαίσιο, διότι κανείς δεν θα πήγαινε να ενταχθεί σε ένα πλαίσιο, όταν κάποιος του υπόσχεται κάτι με το οποίο θα του χαρίσει τα δάνεια, περάσατε νομοθετήματα. Φαίνεται καθαρά ότι με τα νομοθετήματα που περάσατε δεν έχετε καταφέρει τίποτα αξιόλογο, με αποτέλεσμα αυτή τη στιγμή να αντιμετωπίζουμε κρίση στον τραπεζικό τομέα. Και ας μην κοροϊδευόμαστε, η οποιαδήποτε κρίση -έστω και η πιο μικρή- στον τραπεζικό τομέα θέτει σε συνολική διακινδύνευση την οικονομία μιας χώρας. Θα ήθελα, λοιπόν, πάρα πολύ να ακούσω τι έχει να πει για αυτό ο Υπουργός Οικονομικών.

Έρχομαι τώρα πέρα από αυτά στα ευρύτερα ζητήματα της πρωτοφανούς κατάθεσης, παρ’ ότι ο Κυβερνητικός Εκπρόσωπος του ΣΥΡΙΖΑ προσπάθησε να εξηγήσει τι συμβαίνει εδώ και να το παρουσιάσει ως κάτι λογικό. Για να καταλάβουμε, υπάρχει προηγούμενο κατάθεσης εναλλακτικού σχεδίου; Βεβαίως υπάρχει το σχέδιο βάσης. Σωστά μας το είπατε, κύριε συνάδελφε. Όμως, τέτοιο προηγούμενο εναλλακτικού σχεδίου ευρωπαϊκό υπάρχει, ή είναι σύνηθες, ή το έχουμε δει κάποια άλλη φορά, ή το έχει κάνει κάποιος άλλος;

**ΧΡΗΣΤΟΣ ΜΑΝΤΑΣ:** Στο μεσοπρόθεσμο.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Απολύτως.

Εσείς λοιπόν, θεωρείτε φυσιολογικό να καταθέτουμε ένα σενάριο, να καταθέτουμε ένα δεύτερο σενάριο, φαντάζομαι και ένα τρίτο σενάριο, κύριε Υπουργέ, και ένα τέταρτο και ένα πέμπτο και ένα έκτο και να αντιμετωπίζουμε την κατάθεση του προσχεδίου του προϋπολογισμού, όχι ως υποβολή της κυβερνητικής πρότασης, βεβαίως δεκτική συζήτησης με τους Ευρωπαίους εταίρους;

Άλλωστε κάτι τέτοιο συμβαίνει στη γείτονα Ιταλία εις βλάβην της ευρύτερης ευρωπαϊκής οικονομίας, αλλά αυτό δεν είναι το θέμα. Όμως, επιφυλάσσετε στον εαυτό σας τη δυνατότητα να καταθέτετε διαφορετικά σχέδια, ακριβώς για να σας δώσουν -θα μου επιτρέψετε να σας πω- την «ελαφρώς» λαϊκιστική δυνατότητα να απευθυνθείτε στο εκλογικό Σώμα και, όπως συνήθως κάνετε, να του λέτε και το άσπρο και το μαύρο και το κίτρινο και το κόκκινο και το πράσινο και το μπλε και ό,τι βολεύει και ό,τι δεν βολεύει και ό,τι σας αρέσει και ό,τι δεν αρέσει και να πορευόμαστε σαν ένας όμιλος συζητητών, ωσάν να ήμασταν γενικά σύλλογος συζήτησης διαφόρων θεμάτων και όχι εθνικό Κοινοβούλιο, το οποίο πρέπει να τοποθετείται επί συγκεκριμένων θέσεων.

Αυτό δε το οποίο είναι ιδιαίτερα -πρέπει να σας πω- ενοχλητικό είναι ότι το εναλλακτικό σας σενάριο προϋποθέτει θυσία των ελαφρύνσεων, τις οποίες είχατε υποσχεθεί εσείς, δηλαδή της μείωσης του κατώτατου φορολογικού συντελεστή από το 22% στο 20%, την κατάργηση της εισφοράς αλληλεγγύης για τα εισοδήματα μέχρι τις 30.000 ευρώ, τα 450 εκατομμύρια ευρώ από την επιδότηση ενοικίου. Και μάλιστα οφείλω να σας πω ότι μου έκανε…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εσείς λέγατε ότι δεν υπάρχει.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Μπράβο, μου έκανε φοβερή εντύπωση η απίστευτη παραδοξολογία, για την οποία δεν συγκρατηθήκατε, την πετάξατε και τώρα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κοροϊδεύετε; Στεναχωριέστε για κάτι που δεν υπάρχει;

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, δεν ακούγεστε.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Ενώ συνήθως δεν διακόπτετε, τώρα δεν μπορέσατε να συγκρατηθείτε. Είστε τόσο ευχαριστημένος με αυτή την παραδοξολογία την οποία έχετε σκεφτεί, που αμέσως πρέπει να την πετάξετε στον κοινοβουλευτικό διάλογο!

Δηλαδή, λέτε: «Μα τι είναι αυτά που λέτε; Εσείς λέγατε ότι δεν υπάρχουν. Άρα εμείς που τώρα τα θυσιάζουμε δεν κάνουμε κάτι κακό, αφού θυσιάζουμε το ανύπαρκτο». Μα, αν συμφωνείτε εσείς ότι ήταν ανύπαρκτο, γιατί τα υποσχεθήκατε; Να καταλάβω, δηλαδή, πού στέκεστε. Διότι σε δύο βάρκες, κύριε Υπουργέ, δεν είναι δυνατόν να στέκεστε. Πρέπει να αποφασίσετε μια μέθοδο συζήτησης.

Εν πάση περιπτώσει, τη δική σας πρόταση συζητάμε τώρα, όχι τις δικές μας απόψεις. Επί της δικής σας πρότασης, λοιπόν, αυτά τα οποία εσείς εισηγείστε τα αναιρείτε. Λοιπόν, μπορώ να καταλάβω ποιο από τα δύο σενάρια, το βασικό ή το εναλλακτικό, είναι αυτό το οποίο επιθυμείτε. Να ξέρουμε τι συμβαίνει. Και διότι εάν αυτό το οποίο επιθυμείτε είναι αυτό που είναι το σενάριο βάσης, όπως είπε ο αγαπητός κύριος συνάδελφος προηγουμένως, τότε από εκεί και πέρα δεν υπάρχει κανένας λόγος για όσα μας λέγατε πριν, να μας υπόσχεστε, δηλαδή, περικοπές, ελαφρύνσεις και όλα τα σχετικά. Όλα αυτά, ξέρετε, τα παιχνίδια έχουν ένα λογικό όριο και το λογικό όριο το οποίο προσεγγίζει είναι η υπομονή της ελληνικής κοινωνίας σε όσα έχετε κάνει όλον αυτόν τον καιρό.

Όλα αυτά τελειώνουν. Θέλετε να τελειώσουν σε έναν μήνα, θέλετε να τελειώσουν σε δύο μήνες, θέλετε να τελειώσουν σε τέσσερις μήνες, θέλετε να το τραβήξετε όσο θέλετε; Ξέρετε, οφείλω να σας εξομολογηθώ κάτι. Για εμάς, είναι το καλύτερο διάστημα, διότι μπορούμε και δημιουργούμε την ελπίδα, την αισιοδοξία, τη δυνατότητα. Άρα παρατείνοντας την παραμονή σας στην εξουσία, παρατείνετε στην πραγματικότητα τη δική μας ευχαρίστηση και τη δική σας δυστυχία. Διότι κάθε μέρα που περνάει, τα πράγματα χειρότερα θα γίνονται για εσάς. Καλύτερα δεν πρόκειται να γίνονται. Το κακό είναι ότι θα γίνονται χειρότερα και για την ελληνική κοινωνία.

Δεν θα αναφερθώ σε όλες τις τροπολογίες. Θα αναφερθεί στο τέλος ως προς την ψήφιση ο εισηγητής μας. Θέλω απλώς να κάνω μια παρατήρηση για το θέμα του Νομικού Συμβουλίου του Κράτους. Νομίζω ότι πάσχει η διάταξη. Δεν διαφωνώ στο σκεπτικό. Καταλαβαίνω ότι δεν υπάρχει το ανθρώπινο δυναμικό για τις πάρα πολλές παραστάσεις ενώπιον του ειρηνοδικείου. Φοβάμαι, όμως, ότι η διάταξη όπως είναι πάσχει. Και αυτό το οποίο αναφέρεται στην αιτιολογική έκθεση του νόμου περί ανάλογης εφαρμογής του ανακριτικού συστήματος που ισχύει στη διοικητική δικονομία, φοβάμαι ότι δεν μπορεί να σταθεί. Επειδή αυτό το πράγμα δεν είναι πολιτικό, θα πρότεινα να υπάρχει μια μεγαλύτερη και σοβαρότερη έρευνα από τους νομικούς της Κυβέρνησης.

Το άλλο πράγμα στο οποίο θέλω να τοποθετηθώ αφορά την πρώτη από τη σειρά των τροπολογιών, την τροπολογία με γενικό αριθμό 1763 και ειδικό 260, η οποία είναι εκπρόθεσμη, τα συνήθη κυβερνητικά. Εντάξει, τα έχουμε πει, αυτή η Κυβέρνηση σε αυτό δεν πρόκειται να σοβαρευτεί, ας ελπίσουμε η επόμενη, η δική μας κυβέρνηση να μπορέσει να αποκαταστήσει τη νομοθετική σοβαρότητα στη διαδικασία. Εδώ αναφέρομαι στο τμήμα της τροπολογίας, διότι έρχεται με δύο διαφορετικά θέματα μέσα. Το πρώτο είναι θετικό. Θα τοποθετηθεί ο εισηγητής μας. Δεν έχουμε αντίρρηση. Έτσι, όμως, όπως έρχεται η τροπολογία, με το θέμα των μουφτήδων μέσα, δεν μπορούμε να την ψηφίσουμε.

Έρχεται εδώ ο Υπουργός Παιδείας προηγουμένως και λέει: «Θα προχωρήσουμε στην εφαρμογή της διάταξης χωρίς την έκδοση του προεδρικού διατάγματος». Όμως, μαζί δεν είχαμε συμφωνήσει ότι απαιτείται το προεδρικό διάταγμα; Εδώ δεν τα είχαμε συμφωνήσει, σε αυτή την Αίθουσα; Τι άλλαξε; Θέλω να καταλάβω.

Μάλιστα, τι μας λέει; Μας λέει ότι έχουμε στείλει για επεξεργασία στο Συμβούλιο της Επικρατείας το προεδρικό διάταγμα που αφορά τη διαδικασία ενώπιον των μουφτήδων, αλλά παρά ταύτα έρχομαι εγώ και λέω να εφαρμοστεί η διάταξη αύριο το πρωί. Γιατί; Μπορούμε να καταλάβουμε το γιατί; Δεν μας εδόθη καμμία σοβαρή εξήγηση.

Το θέμα είναι εξαιρετικά σημαντικό, εθνικά σημαντικό, όχι πολιτικά σημαντικό ή κομματικά σημαντικό, αλλά υπάρχουν αυτά τα περίεργα –θα μου επιτρέψετε να πω- περί μη εφαρμογής κ.λπ. και ταχείας και μέσα σε τροπολογία και μάλιστα σε τι τροπολογία; Σε τροπολογία που είναι κρυμμένο κάτω από άλλη θετική διάταξη. Όλα αυτά βάζουν την Αντιπολίτευση σε πολύ μεγάλες σκέψεις.

Ακριβώς επειδή είναι θέμα δυνάμει εθνικό, δεν θέλω να επεκταθώ επ’ αυτού. Σας λέω ευθέως ότι δεν μπορούμε να ψηφίσουμε αυτή την τροπολογία υπ’ αυτές τις παραμέτρους. Σας ζητώ να τη σπάσετε στα δύο και να κρατήσετε το πάνω κομμάτι που αφορά τα συγκεκριμένα θέματα της μοριοδότησης, του οικογενειακού εισοδήματος κ.λπ., ώστε να τα δούμε θετικά. Είμαστε έτοιμοι να το συζητήσουμε θετικά και να αφήσετε το θέμα του μουφτή. Αν θέλετε, να ενημερώσετε την Αντιπολίτευση για τον λόγο που φέρνετε διάταξη ξαφνικά, διότι όπως στο σκοπιανό, έτσι και σε όλα τα θέματα έχετε ως Κυβέρνηση την τάση εν κρυπτώ και παραβύστω να αποφασίζετε και να φέρνετε διατάξεις στη Βουλή.

Σας λέω, λοιπόν, επειδή ακριβώς εδώ είναι εθνικό το θέμα, να πάρετε πίσω την τροπολογία ή, αν θέλετε, σπάστε τη ώστε να ψηφιστεί η μισή, πάρτε το άλλο κομμάτι πίσω, ενημερώστε μας, αν θέλετε εκτός της Αιθούσης, για το τι συμβαίνει πίσω απ’ αυτό και από εκεί και πέρα να έλθουμε και να τα συζητήσουμε όλα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δένδια.

Έχει ζητήσει τον λόγο ο Υπουργός κ. Τσακαλώτος για κάποιες διευκρινίσεις και αμέσως μετά θα μιλήσει ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα χρειαστώ τρία-τέσσερα λεπτά, κύριε Πρόεδρε.

Το πρώτο που θα ήθελα να πω είναι ότι δεχόμαστε όλες τις κυβερνητικές τροπολογίες. Το λέω αυτό για τα Πρακτικά.

Θέλω να μιλήσω για ένα μόνο λεπτό για τον προϋπολογισμό και μετά θα μιλήσω για τις τράπεζες, που είναι ένα σημαντικό θέμα.

Ένα πράγμα που μου έχει κάνει φοβερή εντύπωση για όλο το κίνημα «Μένουμε Ευρώπη» είναι το πόσα λίγα ξέρει για την Ευρώπη. Μου κάνει εντύπωση το ότι είναι φιλοευρωπαίοι, γιατί δεν φαίνεται να ξέρουν πώς δουλεύει η Ευρώπη, τι κανόνες έχει η Ευρώπη, πώς λειτουργεί η Ευρώπη. Μου λέει ο κ. Δένδιας: «Πότε είχε ξαναγίνει αυτό, ποια χώρα το έχει ξανακάνει αυτό;». Πρέπει να ενημερώσω τον κ. Δένδια ότι από το 2010 που ήμασταν εμείς σε πρόγραμμα, άρα δεν μας αφορούσε, υπάρχει το ευρωπαϊκό εξάμηνο.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Ολόκληρο πείτε το, όχι το μισό!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κάθε χώρα κάθε χρόνο καταθέτει ένα προσχέδιο στην Κομισιόν, στο οποίο υπάρχει το σενάριο βάσης και το τι θέλει να κάνει η κυβέρνηση. Κάθε χώρα, κάθε χρόνο. Εμείς είναι η πρώτη χρονιά που το κάναμε, γιατί είχαμε δύο κόμματα που διέλυσαν την Ελλάδα και τη χρεοκόπησαν. Ήμασταν σε προγράμματα και άρα δεν ήμασταν στο ευρωπαϊκό εξάμηνο από το 2010.

Δεύτερον: Το σενάριο βάσης είναι σενάριο βάσης. Αυτό τώρα είναι θέμα οικονομικών, όχι θέμα της Ευρώπης. Δεν είναι το βασικό σενάριο. Βασικό σενάριο σημαίνει με τι εσύ δουλεύεις και τι θέλεις να κάνεις. Είναι το σενάριο βάσης που έχουν όλες οι χώρες, όχι μόνο στον προϋπολογισμό τώρα αλλά και στο μεσοπρόθεσμο. Δείτε τούς πίνακες του ελληνικού μεσοπρόθεσμου και όλων των άλλων ευρωπαϊκών χωρών. Έχουν το βασικό σενάριο, το σενάριο βάσης. Τι λέει αυτό; Αν δεν κάνουμε τίποτα, αν δεν αλλάξουμε κανέναν φόρο, καμμία κοινωνική ασφαλιστική εισφορά, καμμία δαπάνη είτε προς τα πάνω είτε προς τα κάτω, ποιο θα είναι το αποτέλεσμα; Το αποτέλεσμα για εμάς, αν μου έδινε ο Αλέξης Τσίπρας τρεις μήνες διακοπές μετά απ’ αυτό που έχουμε τραβήξει και αν δεν φέρναμε κανένα νομοσχέδιο, θα σήμαινε ότι θα είχαμε πρωτογενές πλεόνασμα 4,1% ή 4,3%, μου φαίνεται. Άρα αυτό είναι το πρωτογενές πλεόνασμα που έχουμε.

Μάθατε πώς δουλεύει η Ευρώπη, πώς είναι το εξάμηνο, πώς δουλεύουμε. Άρα αυτό που κάνουμε εμείς δεν είναι εναλλακτικά σενάρια. Εμείς καταθέτουμε τι θέλουμε να κάνουμε. Αυτό που θέλουμε να κάνουμε αντιμετωπίζει και τη μη μείωση των συντάξεων, έχει κομμάτι από τα αντίμετρα και πώς θα αντιμετωπίσουμε όλα τα άλλα τα αντίμετρα. Εδώ είμαστε να τα πούμε.

Επιτρέψτε μου για ένα, δύο λεπτά να μιλήσω για τις τράπεζες, γιατί είναι πολύ σοβαρό το θέμα. Ο εκπρόσωπος του ΚΙΝΑΛ για άλλη μια φορά μάς εξέπληξε αρνητικά εκφράζοντας μια τέτοια πολιτική για τις τράπεζες. Σπεκουλάρει σε αυτό το θέμα και πραγματικά με σόκαρε η παρέμβαση του κ. Θεοδωράκη. Δεν ξέρω αν την ακούσετε, αλλά ήταν πολύ χαμηλότερα από ό,τι περιμένω από οποιονδήποτε κοινοβουλευτικό άνθρωπο μέσα σε αυτή τη Βουλή. Ο κ. Δένδιας, όμως, ήταν πολύ σοβαρός.

Η δική μου άποψη για τις τράπεζες, κύριε Δένδια, είναι πολύ σαφής. Έχουμε τέσσερα θετικά πράγματα που έχουν γίνει το τελευταίο καιρό για τις τράπεζες. Οι δύο από τις τέσσερις τράπεζες δεν έχουν πια ELA, δηλαδή δεν έχουν την επείγουσα παροχή ρευστότητας. Για τις δύο άλλες θα τελειώσει αυτό τα Χριστούγεννα. Όλες οι τράπεζες φτάσανε στους στόχους για τα NPLs, για τα κόκκινα δάνεια και όχι μόνο έφτασαν, αλλά το ξεπέρασαν. Όλες οι τράπεζες πέρασαν τα stress tests. Σήμερα γράφουν οι «FINANCIAL TIMES» -το έγραψε και o οίκος «MORGAN STANLEY» εχθές- ότι είναι με επάρκεια κεφαλαιοποιημένες. Όλες οι τράπεζες έχουν επιστροφή καταθέσεων.

Αυτά είναι τα θεμελιακά δεδομένα. Αυτά είναι που κοιτάνε και πρέπει να κοιτάνε, όχι αυτοί που κάνουν σπέκουλα, όχι αυτοί που σορτάρουν αλλά οι επενδυτές που μακροπρόθεσμα κοιτάνε και θέλουν να βγάλουν λεφτά. Οι ελληνικές τράπεζες είναι σε πολύ καλή θέση. Έχουν πολλές προκλήσεις μπροστά τους και γι’ αυτό με ρωτήσατε αν νομίζουμε ότι όλα πάνε καλά. Βεβαίως πρέπει να συνεχίσουν αυτόν τον αγώνα να μειώσουν τα κόκκινα δάνεια.

Εμείς έχουμε δημιουργήσει –και δεν είναι εδώ ο κ. Μαντάς ή κάποιος άλλος για να με βοηθήσουν να βρω καλή ελληνική λέξη γι’ αυτό- ένα thinking capacity, δηλαδή έχουμε δημιουργήσει θεσμούς που γρήγορα μπορεί να αντιμετωπίσουν οποιοδήποτε πρόβλημα, που είναι και τα Υπουργεία και η Τράπεζα της Ελλάδας, και το ΤΧΣ και βέβαια η Ένωση Τραπεζών, που αντιμετωπίζουν προβλήματα. Αν δεν δουλεύει, για παράδειγμα, το εξωδικαστικό, πώς μπορεί να δουλέψει καλύτερα, πώς μπορούμε να το ξεμπλοκάρουμε με καινούργιες ιδέες που τυχόν μπαίνουν στο τραπέζι και τις συζητάμε. Έχουμε μια Κυβέρνηση που έχει αυτή την επίβλεψη, συζητάει με όλους και συναινετικά όλοι μαζί νομίζουμε ότι αυτή η πρόκληση των κόκκινων δανείων είναι εντελώς αντιμετωπίσιμη.

Άρα θα σας παρακαλούσα όλους εδώ -και τώρα δεν μιλάω σε σας, γιατί, όπως είπα, ήσασταν προσεκτικοί- να μη λέτε ότι οι τράπεζες καταρρέουν και ότι είναι σε χάλια κατάσταση. Δεν είναι σωστό και όχι μόνο δεν είναι σωστό, αλλά δεν είναι και αλήθεια και αυτό είναι το πιο σημαντικό.

Σε σχέση με αυτό που λέγεται ότι όσο μένει ο ΣΥΡΙΖΑ θα είναι χειρότερα για τον ΣΥΡΙΖΑ, εγώ έχω μια άλλη πρόβλεψη. Το 2019 θα έχουμε μεγαλύτερη ανάπτυξη από ό,τι είχαμε το 2018, ενώ το 2018 είχαμε μεγαλύτερη από το 2017. Το 2019 θα έχουμε περισσότερους ανθρώπους στην απασχόληση από ό,τι είχαμε το 2018 και το 2018 από ό,τι το 2017. Το 2019 θα έχουμε περισσότερες επενδύσεις από ό,τι είχαμε το 2018 και το 2017. Και, στο κάτω-κάτω, αν πίστευα το αντίθετο, δεν θα συζητούσα για εκλογές.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Τσακαλώτο.

Τον λόγο έχει ο Κοινοβουλευτικός Εκπρόσωπος της Δημοκρατικής Παράταξης κ. Θεοχαρόπουλος.

Κύριε Υπουργέ, θα ήθελα να κάνω μια διευκρίνιση. Αναφέρατε πριν ως εκπρόσωπο του ΚΙΝΑΛ τον κ. Θεοδωράκη. Ο κ. Κουτσούκος είναι.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ο κ. Κουτσούκος, ναι. Δεν ήταν σωστή η παρέμβασή του.

**ΠΡΟΕΔΡΕΥΩΝ (Μάριος Γεωργιάδης):** Απλώς μια διευκρίνιση κάνω, γιατί είπατε «ο κ. Θεοδωράκης».

Ελάτε, κύριε συνάδελφε, έχετε δώδεκα λεπτά στη διάθεσή σας.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα ζητούσα και εγώ τη διευκρίνιση στη συνέχεια, αλλά θα τοποθετηθούμε. Θα τα πούμε όλα τα θέματα σε σχέση με την τοποθέτηση.

Κυρίες και κύριοι Βουλευτές, πράγματι σήμερα έχουμε υπερβεί το νομοσχέδιο, το οποίο είναι σε θετική κατεύθυνση και το έχουμε πει και στις επιτροπές. Σε μια άλλη λογική από αυτή που είχε ο ΣΥΡΙΖΑ, όταν ήταν στην αντιπολίτευση, εμείς, όταν υπάρχουν κάποια θετικά στοιχεία, τα λέμε και τα ψηφίζουμε.

Εδώ έχουμε έναν κατάλογο για το τι έχει καταψηφίσει ο ΣΥΡΙΖΑ για τα συγκεκριμένα θέματα της φοροδιαφυγής, που έχει το νομοσχέδιο. Σας τα είπαμε και στις επιτροπές. Όμως, εν πάση περιπτώσει, δεν είναι αυτό το νόημα σήμερα. Νομίζω ότι οι εξελίξεις είναι σημαντικές.

Να πω για το θέμα των αγορών πρώτα απ’ όλα. Κύριε Υπουργέ, όταν οι αγορές πάνε καλά, λέτε «μπράβο» στην Κυβέρνηση και όταν δεν πάνε καλά, φταίνε οι κερδοσκόποι; Τουλάχιστον να κρατήσουμε το ίδιο επιχείρημα για την Κυβέρνησή σας. Σας ακούμε συνεχώς να βγάζετε non paper στα οποία, όταν πάνε καλά, όταν οι αγορές αναβαθμίζουν, έχετε διθυράμβους.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δικό μου;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μιλάω για τα non paper του Μαξίμου. Τώρα αν δεν σας εκφράζει το επικοινωνιακό επιτελείο του Μαξίμου, είναι ένα άλλο θέμα. Βρείτε τα στην Κυβέρνησή σας. Έχω συγκεκριμένα πολλά. Και δεν μπορείτε να τα αμφισβητήσετε.

Όταν δεν πάνε καλά, κατηγορείτε μόνο τις αγορές και τους κερδοσκόπους. Εν πάση περιπτώσει, διαλέξτε επιχείρημα. Όμως, και ως προς τη χθεσινή διαρροή που είδα από την Κυβέρνησή σας για το τι πρέπει να κάνετε από εδώ και στο εξής, αυτά ουσιαστικά δεν τα έχετε κάνει. Δεν έχει λυθεί το θέμα των κόκκινων δανείων, για παράδειγμα. Εμείς έχουμε κάνει προτάσεις για να επιλυθεί. Σε καμμία εκδοχή της νεοφιλελεύθερης λογικής, αλλά ούτε και της δικής σας δεν λύνεται το πρόβλημα των κόκκινων δανείων. Λέτε στη διαρροή που έδωσε χθες η Κυβέρνησή σας -για να καθησυχάσετε- πάλι για τα κόκκινα δάνεια.

Ο Τσίπρας έλεγε -εκτός αν το αμφισβητείτε κι αυτό- «θα βαρέσω τα νταούλια και οι αγορές θα χορέψουν». Δεν σας αρέσει τώρα, αλλά το είπατε πριν από πέντε χρόνια. Τουλάχιστον να πείτε «κάναμε λάθος τότε, όταν μιλούσαμε μ’ αυτόν τον τρόπο».

Επίσης, σας λέμε το εξής: Βεβαίως και υπάρχουν κερδοσκοπικές λογικές και βεβαίως όλα αυτά εμείς τα έχουμε επισημάνει πολλές φορές, κύριε Υπουργέ.

Πήρατε πίσω την έκφραση «καθαρή έξοδος». Δεν ξανάκουσα τη λέξη «καθαρή έξοδος» από την Κυβέρνησή σας και τους Υπουργούς σας. Δεν θυμάμαι αν εσείς προσωπικά τη χρησιμοποιούσατε. Τελευταία πάντως δεν την έχω ακούσει. Με διθυράμβους λέγατε ότι όλα πάνε καλά. Να θυμηθώ τη φιέστα Τσίπρα - Καμμένου στο Ζάππειο για το συγκεκριμένο θέμα αμέσως μετά. Δείχνουν ότι αυτά δεν ισχύουν. Δεν υπάρχει εμπιστοσύνη. Στις αγορές δεν θέλετε να βγείτε για να δανειστεί η χώρα μας; Εκεί δεν θα βγείτε; Πού θα βγείτε; Αυτό δεν θεωρείτε επιτυχία; Πώς θα βγείτε, όταν υπάρχει μια τέτοια κατάσταση αυτή τη στιγμή;

Αμφισβήτηση αυτή τη στιγμή και στο τραπεζικό σύστημα. Βεβαίως να στηρίξουμε όλοι μας το τραπεζικό σύστημα της χώρας και προσοχή στο τι λέμε δημοσίως όλοι μας, γιατί αυτά είναι ευαίσθητα θέματα. Όσοι έχουμε έναν λόγο, ο οποίος ακούγεται, πρέπει να προσέχουμε πολύ. Όμως, ταυτοχρόνως χρειάζεται να προχωρήσουμε και σε αλλαγές. Αυτά όλα σας τα λέμε και σας τα έχουμε πει πάρα πολλές φορές.

Εν πάση περιπτώσει, οι χθεσινές εξελίξεις δείχνουν ότι δεν είναι κανένας δρόμος εύκολος. Δεν έχουμε υπερβεί την κρίση. Δεν την έχουμε υπερβεί. Καμμία έξοδος στις αγορές δεν θα είναι εύκολη. Σας τα έλεγε κάποια στιγμή ο Διοικητής της Τράπεζας της Ελλάδας, ο κ. Στουρνάρας. Σας έλεγε ότι δεν θα είναι εύκολη αυτή η πορεία. Τον κατηγορήσατε. Καθυβρίσατε τον κ. Στουρνάρα. Μαθαίνουμε μάλιστα ότι στις συσκέψεις που κάνετε ούτε καν την άποψη τού καθ’ ύλην αρμόδιου, που σχετίζεται με το συγκεκριμένο θέμα της Ευρωπαϊκής Κεντρικής Τράπεζας, δεν έχετε πάρει αυτές τις μέρες. Μαθαίνουμε ότι και στις συσκέψεις στο Μαξίμου ούτε τον καθ’ ύλην αρμόδιο της Ευρωπαϊκής Κεντρικής Τράπεζας δεν έχετε. Εκτός κι αν δεν τον αφορά κι αυτό το θέμα. Ή επειδή είστε σε διάσταση, δεν τον καλείται καν στο συγκεκριμένο ζήτημα;

Πάμε στον προϋπολογισμό. Έχω κρατήσει αυτό που χαρακτηριστικά είπατε, δηλαδή ότι κάποιοι δεν ξέρουν πώς λειτουργεί η Ευρώπη. Αυτό πραγματικά με παραξένεψε. Τουλάχιστον τα λέτε σε κόμματα και σε ανθρώπους, που μόνο σ’ αυτό δεν θα έπρεπε να αναφέρεστε. Αναφερθήκατε συνολικά στην Αντιπολίτευση. Τώρα έχετε γίνει στην Κυβέρνησή σας και γνώστες όλου του συστήματος στην Ευρώπη και στο πώς λειτουργεί!

Αναφερθήκατε σε αυτό που σας λέμε, δηλαδή ότι είναι πρωτοφανές αυτό που κάνετε στον προϋπολογισμό σας. Τι κάνατε; Υπογράψατε εσείς με την τρόικα –όπως θέλετε ονομάστε την, αλλά το ίδιο είναι- τη μείωση των συντάξεων και μετά από δυο μήνες φέρατε δύο εναλλακτικά σενάρια στον προϋπολογισμό. Αυτό τι σχέση έχει με τη μόνιμη διαδικασία η οποία υπάρχει με τα σενάρια βάσης; Το άλλο είναι μια μόνιμη διαδικασία του προϋπολογισμού που κατατίθεται σε όλες τις χώρες της Ευρωπαϊκής Ένωσης.

Εσείς αυτή τη στιγμή υπογράφετε ως Κυβέρνηση τη μείωση των συντάξεων και σε δυο-τρεις μήνες φέρνετε δύο εναλλακτικά σενάρια. Ένα για έξω και ένα για μέσα!

**ΧΡΗΣΤΟΣ ΜΑΝΤΑΣ:** Δεν σου αρέσει;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Το θέμα είναι ότι κοροϊδεύετε τον ελληνικό λαό. Δεν είναι σε ποιον αρέσει και τι αρέσει. Κοροϊδεύετε τον ελληνικό λαό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μπορείτε να μου εξηγήσετε πού είναι η κοροϊδία;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αλλά είστε, κύριε Υπουργέ, στον δρόμο που χάραξε ο Μαρξ. Πράγματι, αυτός είναι ο δρόμος.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, δεν ακούγεστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** «Αυτές είναι οι αρχές μου. Αν δεν σας αρέσουν, εντάξει, έχω κι άλλες». Αλλά, πράγματι, αυτή είναι η λογική του κωμικού Γκράουτσο Μαρξ και όχι του Καρλ Μαρξ!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πού είναι η κοροϊδία, μπορείς να μου εξηγήσεις;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Στο ότι υπογράψατε κάτι δύο μήνες πριν και στο ότι λέτε, μετά από δύο μήνες, ότι υπάρχουν αυτά τα δύο σενάρια, χωρίς να πείτε την αλήθεια στον ελληνικό λαό. Είναι τόσο καθαρό αυτό που σας λέω και σας λέμε και όλοι και δεν μπορείτε να το καταλάβετε. Και, βεβαίως, αν θέλετε να δείτε την κοροϊδία, δείτε τους πίνακες 2.1 και 2.2, αλλά και τους πίνακες 2.7 και 2.8 του προϋπολογισμού, που το πιστοποιούν.

Αλλά, πέρα από το θέμα των συντάξεων, κύριε Υπουργέ, μου λέτε τώρα ποια είναι η κοροϊδία, όταν λέγατε στο αφορολόγητο ότι θα παραιτηθείτε αν μειωθεί το αφορολόγητο; Μειώθηκε στο μισό, είστε κι εσείς στη θέση σας και υπογράψατε ξανά νέα μείωση του αφορολόγητου; Και μου λέτε ποια είναι η κοροϊδία; Μόνιμη είναι η κοροϊδία της Κυβέρνησής σας. Μόνιμη. Και στα κόμματα της Αντιπολίτευσης και στον ελληνικό λαό. Αλλά, τουλάχιστον μην έρχεστε ως τιμητές, για να μπορέσει να γίνει μια συζήτηση βάσει των προβλημάτων που υπάρχουν στην ελληνική οικονομία.

Κατά τη δική μας άποψη, το προσχέδιο του προϋπολογισμού καταρρίπτει πλήρως το αφήγημά σας περί καθαρής εξόδου της χώρας από τη σκληρή επιτροπεία. Αποδεικνύει ότι η Κυβέρνηση νομίζει, αυτό που σας είπα ακριβώς, δηλαδή ότι μπορείτε να κοροϊδεύετε του πολίτες. Στηρίζεται μόνο στη συνέχιση της υπερφορολόγησης των νοικοκυριών και των επιχειρήσεων. Μείωση που καταγράφεται και στους ρυθμούς των επενδύσεων ακόμα και στη χρηματοδότηση της οικονομίας. Σε αυτά πρέπει να απαντήσετε όλο το επόμενο χρονικό διάστημα και εννοώ στις επιτροπές και στην Ολομέλεια που θα γίνει η συζήτηση. Και σήμερα, όμως, αν θέλετε να μας δώσετε κάποιες απαντήσεις, μήπως μας πείσετε σε ορισμένα θέματα, εδώ είμαστε. Αν μπορείτε να μας πείσετε για τις επενδύσεις και για όλα αυτά τα οποία μειώνονται. Αλλά και για τα πλεονάσματα, 3,5%, τα δυσβάσταχτα πρωτογενή πλεονάσματα 3,5%.

Ποια οικονομική πολιτική, κύριε Τσακαλώτε, λέει ότι μοναδικός στόχος αυτής της Κυβέρνησης είναι να πετυχαίνεις πρωτογενή πλεονάσματα 3,5%; Εκεί που δεν θέλατε τα πλεονάσματα όταν ήσασταν στην αντιπολίτευση -δεν είχαμε μία δήλωσή σας ότι θέλετε τα πλεονάσματα της Κυβέρνησης προεκλογικά- να έχετε κάνει μοναδικό στόχο το 3,5% και να υπερφορολογείτε για να το πετύχετε. Να έχετε κάνει κι ένα ασφαλιστικό που πρέπει να αλλάξει ριζικά, να το έχετε κάνει ουσιαστικά φορολογικό νομοσχέδιο.

Σας έχουμε πει ποια είναι η δική μας θέση, ότι το πρωτογενές πλεόνασμα και οι στόχοι πρέπει να μειωθούν και να φτάσουν στο 2% για όλη την επόμενη πενταετία και να μη βάζουμε υπερβολικούς στόχους που στραγγίζουν την οικονομία.

Όταν σας τα έλεγε και σας τα έγραφε στις διάφορες αναλύσεις του και το Γραφείο Προϋπολογισμού της Βουλής αυτά, ουσιαστικά, φωνάζατε εναντίον του Γραφείου Προϋπολογισμού της Βουλής. Αλλά και άλλα θέματα που συζητήθηκαν, πριν έρθετε εσείς εδώ, και με την Υφυπουργό. Μάλιστα, είδα εισηγητή του ΣΥΡΙΖΑ, Κοινοβουλευτικό Εκπρόσωπο του ΣΥΡΙΖΑ και την Υπουργό να φωνάζουν, γιατί έχει γίνει θέμα από την Αντιπολίτευση ότι δεν έχει αποσαφηνιστεί το θέμα των δέκα χιλιάδων εκατόν δεκαεννέα ακινήτων του δημοσίου και μάλιστα άκουσα την Υπουργό να δίνει στοιχεία και τα στοιχεία που έδινε είναι αυτά που είπε και ο εισηγητής της Δημοκρατικής Συμπαράταξης, για παράδειγμα, ότι δεν υπάρχει εξαίρεση για τα μουσεία. Στους αρχαιολογικούς χώρους υπάρχει μόνο. Καμμία απάντηση δεν πήραμε.

Δεύτερον, αντί να τα λέει αυτά προς εμάς, ας τα πει προς την Υπουργό Πολιτισμού που είπε ότι «πράγματι, κάναμε λάθος». Θα μπορούσαμε να το είχαμε κάνει καλύτερα αυτό το σύστημα. Δεν είπε βέβαια ότι έγινε στοχευμένα. Αλλά είπε ότι «θα μπορούσαμε να το έχουμε προβλέψει». Ε, ούτε αυτό δεν λέει η Κυβέρνησή σας, ο εισηγητής του ΣΥΡΙΖΑ και ούτω καθεξής, ότι θα μπορούσε να έχει προβλεφθεί καλύτερα. Δηλαδή, το βλέπει η Υπουργός Πολιτισμού και κατηγορεί η Υπουργός Οικονομικών την Αντιπολίτευση για το γεγονός ότι το στηλιτεύει και το ανακαλύπτει; Ότι δεν είχατε προχωρήσει σε αυτή την πρόβλεψη;

Κυρίες και κύριοι Βουλευτές, κύριε Υπουργέ, δεν μπορούμε να βγούμε από την κρίση με αυτόν τον τρόπο. Πείτε μου ποιες διαρθρωτικές μεταρρυθμίσεις στην οικονομία και στον τρόπο λειτουργίας αυτή τη στιγμή της οικονομίας έχουν γίνει στη χώρα για να μπορέσουμε να βγούμε από την κρίση; Γιατί αν θεωρείτε ότι το πρόβλημα είναι μόνο λογιστικό στη χώρα, δεν είναι. Και είναι και διαχρονικά, αν θέλετε, τα προβλήματα σε πολλούς τομείς της οικονομίας.

Τι έχει αλλάξει, από το να κυνηγούμε στόχους πρωτογενών πλεονασμάτων με την υπερφορολόγηση; Ή νομίζει κάποιος ότι τους πετυχαίνουμε τους στόχους με την ανάπτυξη αυτή τη στιγμή; Δεν μπορούμε να βγούμε από την κρίση όσο συνεχίζεται αυτή η αδιέξοδη πολιτική και όσο συνεχίζεται μία πολιτική η οποία, ουσιαστικά, αποτελεί κοροϊδία.

Άκουγα τους προηγούμενους μήνες τους Βουλευτές σας και το κόμμα σας να μιλάνε στα κανάλια και να μη λένε ότι έχουν ως στόχο το να μη μειωθούν οι συντάξεις.

Εμείς σας καταθέσαμε εδώ στη Βουλή, αν θέλετε τη δική μας θέση, ότι δεν πρέπει να περικοπούν οι συντάξεις. Είμαστε ξεκάθαροι σε αυτό. Και είπαμε: «Διαπραγματευτείτε αποτελεσματικά για να μη γίνονται αυτά με μονομερείς ενέργειες», αυτή είναι η θέση μας. Όμως, εσείς το υπογράψατε, λέγατε επί δύο μήνες παντού: «Δεν θα μιλήσουμε γι’ αυτό, έχουμε υπογράψει τη μείωση των συντάξεων, θα το δούμε όταν θα έρθει η ώρα». Όταν ήρθε η ώρα, καταθέσατε δύο εναλλακτικά σενάρια.

Και σε όλα τα θέματα, όλο το προηγούμενο χρονικό διάστημα, μας αποδεικνύετε ότι αυτά τα οποία γίνονται, ουσιαστικά δεν είναι εις βάρος των υψηλών στρωμάτων, είναι εις βάρος των χαμηλών στρωμάτων, διότι μειώνετε το αφορολόγητο στο ποσό στο οποίο το μειώνετε. Μιας και είστε εδώ, πείτε μας τουλάχιστον: Έχετε σκοπό και σε αυτό, κάποια στιγμή, να καταθέσετε διπλά σενάρια στην ελληνική Βουλή; Πώς θα χειριστείτε τη νέα μείωση του αφορολόγητου; Γιατί ακούμε και εσάς, την Κυβέρνησή σας, και τους Βουλευτές σας, παρά το γεγονός ότι υπογράφετε τη μείωση του αφορολόγητου, να δηλώνετε παντού ότι, όσον αφορά το αφορολόγητο, θα έρθει στην ώρα της η συζήτηση. Αυτό δεν λέτε; Δεν έχετε πάρει κάποια δέσμευση και σε αυτό.

Λοιπόν, δεν γίνεται να προχωρήσουμε έτσι, χρειάζεται μια αποτελεσματική πολιτική και επειδή σας είδα στις επιτροπές –διάβασα τα πρακτικά των επιτροπών- ότι έχετε όψιμες ανησυχίες και για τη σοσιαλδημοκρατία...

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Στην Ελλάδα, όχι στην Ευρώπη.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Στην Ελλάδα, μάλιστα, όχι στην Ευρώπη. Αν είναι δυνατόν να έχετε ασπαστεί εσείς τις ευρωπαϊκές αρχές της σοσιαλδημοκρατίας, που μιλάνε για κράτος δικαίου, για ανεξάρτητες αρχές, για μη επιδοματική ανακύκλωση της φτώχειας, ότι δεν τα παίρνω από όλους για να δώσω ψίχουλα με επιδόματα, αλλά φτιάχνω τομείς στην παιδεία, στην υγεία και εκεί που πρέπει, που είναι πραγματικά τομείς οι οποίοι μπορούν να ενισχύσουν την κοινωνία στη χώρα μας! Και, βέβαια, στους άλλους τομείς το κράτος ασκεί σκληρή εποπτεία, αλλά δεν παράγει ουσιαστικά το ίδιο αλλά αφήνει την υγιή παραγωγική δραστηριότητα να υπάρξει.

Σε τι από όλα αυτά εσείς έχετε σχέση με τη σοσιαλδημοκρατία; Και προς τι αυτές οι όψιμες, πραγματικά, ανησυχίες; Έχει πει κανείς από εσάς ότι είναι σοσιαλδημοκράτης; Έχετε πει ότι θέλετε να γυρίσετε στη σοσιαλδημοκρατία; Δεν το έχετε πει ποτέ, διότι δεν ασπάζεστε τις αρχές μας, της Ευρωπαϊκής Σοσιαλδημοκρατίας. Προσπαθείτε να καπηλευτείτε ουσιαστικά ό,τι σας ενδιαφέρει. Προσκολλάστε στην Ευρωπαϊκή Ένωση κάθε φορά εκεί που σας συμφέρει, από την κ. Μέρκελ, στην Ευρωπαϊκή Σοσιαλδημοκρατία κ.ο.κ..

Η Ευρωπαϊκή Σοσιαλδημοκρατία, λοιπόν, είναι απέναντι στις αδιέξοδες πολιτικές, δογματικής λιτότητας, οι οποίες εφαρμόζονται σήμερα στη χώρα μας και δεν μπορείτε να τις ασπάζεστε αλά καρτ. Συνεχίζετε και έχετε μια τέτοια πολιτική σε όλα αυτά τα θέματα. Και να σας πω και κάτι; Όταν θα γυρίσετε στην αντιπολίτευση, μετά τις εκλογές, και πάλι φοβάμαι ότι θα γυρίσετε στον αντιπολιτευτικό λαϊκισμό σας ως κυβέρνηση...

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εσείς πού θα είστε; Στη Νέα Δημοκρατία;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εμείς θα είμαστε ενισχυμένοι, θα έχουμε ανατρέψει τους πολιτικούς συσχετισμούς απέναντι στον ΣΥΡΙΖΑ και στη Νέα Δημοκρατία, οι οποίοι πρέπει να ηττηθούν.

Επειδή έχετε και τα γενέθλια σας, αγαπητοί συνάδελφοι της Νέας Δημοκρατίας, και αναφερθήκατε στα επιτεύγματα της Νέας Δημοκρατίας, κλείνοντας δεν μπορώ να μην πω πού οφείλονται και ορισμένες παθογένειες στη χώρα μας. Διότι ξεχάσατε την πενταετία Καραμανλή, 2004-2008. Αν και ο κ. Δένδιας –και θέλω να το τονίσω- με την αναφορά του στη Χρυσή Αυγή και με τη σύλληψη των ανθρώπων της Χρυσής Αυγής πραγματικά τον τιμά –προσωπικά εννοώ- και η αναφορά που έκανε και ο τρόπος που είχε χειριστεί τότε αυτό το θέμα.

Λέω, όμως, ότι δεν αναφερθήκατε στα «επιτεύγματα» της Νέας Δημοκρατίας, που είναι το πώς μπήκε η χώρα στην κρίση το 2004-2009 που φτάσαμε στα δίδυμα ελλείμματα και, βέβαια, στο πώς χειριστήκατε όλη αυτή την περίοδο τα ζητήματα αυτά και εσείς. Να σας θυμίσω τον λαϊκισμό των Ζαππείων. Ο λαϊκισμός δεν έχει χρώμα. Είτε είναι δεξιός είτε είναι αριστερός, είναι λαϊκισμός. Δυστυχώς κι εσείς στο κόμμα σας έχετε επιδοθεί σε έναν λαϊκισμό άλλου είδους, αλλά πάντως λαϊκισμό.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Θεοχαρόπουλε.

Κύριε Υπουργέ, θέλετε διευκρινίσεις;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Για πόσο;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν έχω μιλήσει.

**ΠΡΟΕΔΡΕΥΩΝ (Μάριος Γεωργιάδης):** Το ξέρω ότι δεν έχετε μιλήσει. Έχει μιλήσει, όμως, η κ. Παπανάτσιου στον χρόνο που δικαιούστε.

Δεν θέλετε να ακούσετε και τους υπόλοιπους Κοινοβουλευτικούς; Αν πει κάτι ο κ. Κατσίκης, ο κ. Μαντάς ή ο κ. Καραθανασόπουλος, θα θέλετε μετά να απαντήσετε κι εκεί.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Νομίζω ότι οι συνάδελφοι του ΚΚΕ θα πουν εποικοδομητικά πράγματα και δεν θα χρειαστεί να απαντήσω, οπότε δεν ανησυχώ.

**ΠΡΟΕΔΡΕΥΩΝ (Μάριος Γεωργιάδης):** Είστε σίγουρος ότι θα πουν υπέρ της Κυβέρνησης;

Ελάτε, κύριε Υπουργέ, για να μην καθυστερούμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Η αλήθεια είναι ότι πρέπει να φύγω σύντομα. Δεν το κάνω από αγένεια, ούτε για να καθυστερώ τη Βουλή.

**ΠΡΟΕΔΡΕΥΩΝ (Μάριος Γεωργιάδης):** Παρακαλώ, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Θεοχαρόπουλε, όπως λέτε και στη Βέροια, υπάρχει «the bottom line». Το «bottom line» είναιη ουσία των πραγμάτων.

Για έναν, ενάμιση χρόνο λέτε εσείς και η Νέα Δημοκρατία ότι είναι μούφα ότι βγαίνουμε από το πρόγραμμα, ότι είναι λάθος ότι θα έχουμε ελευθερία κινήσεων. Και πού το στηρίζατε αυτό; Στις συντάξεις.

Για ενάμιση χρόνο βάλατε όλα τα αυγά σας σε αυτό το καλάθι, λέγατε ότι αποδεικνύει ότι δεν βγαίνουμε και δεν έχουμε καθαρή έξοδο, επειδή θα μειωθούν οι συντάξεις. Αυτό λέγατε. Μπορώ να σας φέρω χιλιάδες εφημερίδες με χιλιάδες λόγους και από το ΠΑΣΟΚ και από το ΚΙΝΑΛ και από τη Νέα Δημοκρατία. Χτίσατε όλο το αφήγημά σας λέγοντας ότι θα κοπούν οι συντάξεις, άρα δεν έχουμε καθαρή έξοδο. Δεν φταίω εγώ γι’ αυτό.

Και μάλιστα ο κ. Δένδιας, που έχει πολύ καλή μνήμη, θα ξέρει ότι σας προειδοποιούσα γι’ αυτό. Σας έλεγα και στον προϋπολογισμό πέρσι: Μη βάζετε όλα τα αυγά σας σε αυτό το μοναδικό καλάθι. Γιατί, τι θα κάνετε, αν δεν μειωθούν οι συντάξεις;

Τώρα καταλαβαίνω ότι με βηματάκια «τσούκου-τσούκου-τσούκου» λέτε κάτι άλλο. Έχετε ενσωματώσει και έχετε φοβηθεί ότι υπάρχει πιθανότητα -μεγάλη, μικρή;- ότι μάλλον δεν θα μειωθούν οι συντάξεις και αποδεικνύει ότι δεν έχουμε καθαρή έξοδο από τις αγορές, επειδή δεν μπορούμε να βγούμε στις αγορές αυτή τη στιγμή που γίνεται ο χαμός στην Ιταλία και στις αναδυόμενες αγορές και γενικά. Εκεί είναι το καινούργιο καλάθι; Εκεί θα βάλετε όλα τα αυγά σας; Να το ξέρουμε εάν είναι αυτό. Να μου πείτε ποια είναι η απόδειξη ότι δεν έχουμε καθαρή έξοδο. Να το πείτε. Πριν λέγατε οι συντάξεις. Τώρα εγώ καταλαβαίνω ότι το παίρνετε πίσω. Εάν οι συντάξεις δεν μειωθούν, δεν θα βγείτε να πείτε ότι έχουμε καθαρή έξοδο. Άρα όλη αυτή η επένδυση πάει χαμένη. Έτσι καταλαβαίνω εγώ. Διορθώστε με εάν δεν είναι έτσι.

Τι θα πείτε από εδώ και πέρα; Θα πείτε ότι δεν βγαίνουμε στις αγορές; Και άμα βγούμε στις αγορές τι θα πείτε; Άρα ποιος κοροϊδεύει ποιόν; Εμείς δουλέψαμε για δύο χρόνια για να αλλάξουμε μια πολιτική που τη θεωρήσαμε άδικη τότε και το είπαμε. Το είπα εγώ πρώτος βγαίνοντας από το Eurogroup της Μάλτας. Δουλέψαμε δύο χρόνια γι’ αυτό. Δεν κοροϊδέψαμε κανέναν.

Εμείς ξέρουμε πόσο έχει υποφέρει ο λαός, ξέραμε ότι δεν ήταν σωστή πολιτική να μειωθούν οι συντάξεις και είμαστε πολύ κατά στο να το κάνουμε. Κανέναν δεν κοροϊδέψαμε, γιατί έχουμε μεγάλη ανησυχία γι’ αυτόν τον λαό και κάναμε μεγάλη προσπάθεια να αντιστρέψουμε ό,τι τον έχει ταλαιπωρήσει. Οπότε μη μας λέτε εμάς ότι κοροϊδέψαμε τον λαό, γιατί εμείς προσπαθήσαμε να μη μειωθούν οι συντάξεις. Εσείς παίζετε με τον πόνο τους, για να κερδίσετε και έναν πόντο στην πολιτική σκακιέρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό για τις διευκρινίσεις.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα τον λόγο για ένα λεπτό, για να απαντήσω.

**ΠΡΟΕΔΡΕΥΩΝ (Μάριος Γεωργιάδης):** Δεν μπορούμε να μπούμε σε διαδικασία ερωταπαντήσεων.

(Θόρυβος στην Αίθουσα)

Ακούστε, αγαπητοί συνάδελφοι, θα πρέπει να απαντήσει μετά και ο Υπουργός. Δεν σας έχει θίξει. Δεν υπάρχει ζήτημα επί προσωπικού.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ένα λεπτό θα ήθελα, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ένα λεπτό μου ζήτησε, κύριε Θεοχαρόπουλε και ο κ. Δένδιας πριν και δεν του έδωσα τον λόγο. Έχετε δικαίωμα δευτερολογίας, αν θέλετε, να τοποθετηθείτε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεν θα τη χρησιμοποιήσω. Δεν γίνεται, κύριε Πρόεδρε, τώρα πρέπει να δώσω την απάντηση.

**ΠΡΟΕΔΡΕΥΩΝ (Μάριος Γεωργιάδης):** Να συνεχίσουμε λίγο τη διαδικασία. Περιμένει και ο κ. Κατσίκης.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μα, ρώτησε κάτι, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Δεν είναι ότι ρώτησε κάτι. Δεν μπορείτε να απαντήσετε τώρα και να μπούμε σε διαδικασία διαλόγου αυτή τη στιγμή. Μπορείτε να περιμένετε και να απαντήσετε μετά. Θα πρέπει να απαντήσει μετά και ο κύριος Υπουργός.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Η διαδικασία του διαλόγου είναι πυλώνας της δημοκρατίας...

**ΠΡΟΕΔΡΕΥΩΝ (Μάριος Γεωργιάδης):** Κύριε Θεοχαρόπουλε, βοηθήστε τη διαδικασία.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, είμαι Κοινοβουλευτικός Εκπρόσωπος. Δεν πήρα τον λόγο πέρα από την ομιλία μου. Δεν θέλω δευτερολογία.

**ΠΡΟΕΔΡΕΥΩΝ (Μάριος Γεωργιάδης):** Εγώ το καταλαβαίνω αυτό που λέτε. Βοηθήστε λίγο επί της διαδικασίας.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα είχαμε ολοκληρώσει, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Θα θέλει και ο κ. Δένδιας να πάρει τον λόγο μετά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ας τον πάρει, έτσι είναι η δημοκρατία.

**ΠΡΟΕΔΡΕΥΩΝ (Μάριος Γεωργιάδης):** Δεν είναι το θέμα να τον πάρει. Έτσι είναι η δημοκρατία, έτσι είναι η διαδικασία όμως! Περιμένετε να μιλήσει ο κ. Κατσίκης, να μιλήσει και ο κ. Καραθανασόπουλος, να ολοκληρώσουμε τη διαδικασία και μετά...

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αν πάμε σε δευτερολογίες, περισσότερο θα καθυστερήσουμε.

**ΠΡΟΕΔΡΕΥΩΝ (Μάριος Γεωργιάδης):** Ας καθυστερήσουμε περισσότερο, τι να κάνουμε; Μην μπούμε σε αυτή τη διαδικασία τώρα. Καταλαβαίνετε πώς το λέω.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όχι.

**ΠΡΟΕΔΡΕΥΩΝ (Μάριος Γεωργιάδης):** Θα πρέπει να απαντήσει και ο Υπουργός μετά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ένα λεπτό να απαντήσω και να κάνω μια ερώτηση. Δεν θέλω περισσότερο χρόνο.

**ΠΡΟΕΔΡΕΥΩΝ (Μάριος Γεωργιάδης):** Κύριε Θεοχαρόπουλε, περιμένετε να κάνω μια ανακοίνωση και να σας δώσω αυτό το λεπτό. Καταλαβαίνετε ότι δυσχεραίνετε αυτή τη στιγμή τη διαδικασία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τέσσερις εκπαιδευτικοί συνοδοί τους από το Ολλανδικό Λύκειο Χετ Ρέντενς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Θεοχαρόπουλε, έχετε τον λόγο για ένα λεπτό. Να είστε σύντομος, για να βοηθήσετε τη διαδικασία.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κι εγώ θα ήθελα τον λόγο, κύριε Πρόεδρε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Βεβαίως.

Κύριε Υπουργέ, είπατε ότι λέγαμε πως δεν θα βγούμε από την κρίση λόγω των συντάξεων. Σας λέγαμε ότι δεν θα βγούμε από την κρίση…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ότι δεν θα υπάρχει καθαρή έξοδος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κοιτάξτε. Να σας δώσω μια απάντηση κι αν θέλετε, απαντήστε μου. Εγώ δεν έχω πρόβλημα.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, θα απαντήσετε μετά ό,τι θέλετε, σας παρακαλώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Λέμε, λοιπόν, ότι αυτό που έχετε υπογράψει είναι ένα σκληρό πρόγραμμα, ουσιαστικά, για όλη αυτή την πενταετία που έρχεται, με δεσμεύσεις για τη χώρα πρωτογενών πλεονασμάτων 3,5%, με μειώσεις αφορολόγητου, με πάρα πολλά θέματα, που συνιστούν ουσιαστικά ένα σκληρό πρόγραμμα, σκληρή εποπτεία.

Σας λέγαμε, λοιπόν, ότι όλο αυτό το βιώνουν οι Έλληνες πολίτες κι έχει πολλές πτυχές, έχει και τις συντάξεις μέσα, έχει και το αφορολόγητο μέσα. Κι όλα αυτά οδηγούν στη μη έξοδο από την κρίση, καθώς ουσιαστικά βρισκόμαστε σε ένα νέο δημοσιονομικό, σκληρό πρόγραμμα μέχρι, τουλάχιστον, το 2022. Αυτό, λοιπόν, που σας λέγαμε προσπαθήσατε τώρα να το αλλοιώσετε.

Δεν έχουμε βγει από την κρίση, κύριε Υπουργέ. Δεν έχουμε βγει από την κρίση. Και σας το λέω αυτό, καθώς αποδεικνύεται από τη φορολογική πολιτική, από το ασφαλιστικό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα σας φέρω στοιχεία γι’ αυτό.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ρωτήστε έναν πολίτη, αν βγαίνετε έξω, αν νομίζει ότι έχουμε βγει σήμερα από την κρίση και από τη σκληρή εποπτεία.

**ΠΡΟΕΔΡΕΥΩΝ (Μάριος Γεωργιάδης):** Κύριε Θεοχαρόπουλε, είναι ξεκάθαρο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ποιος κοροϊδεύει τον ελληνικό λαό, κύριε Υπουργέ; Όταν έχετε δηλώσει εσείς προσωπικά ότι δεν θα μειωθεί το αφορολόγητο και το αφορολόγητο μειώθηκε στο μισό, τουλάχιστον θα έπρεπε να είμαστε πολύ προσεκτικοί όταν χρησιμοποιούμε διάφορα λόγια.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, είναι ξεκάθαρο αυτό που είπατε. Ολοκληρώστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είπατε ή δεν είπατε ότι δεν θα μειωθεί το αφορολόγητο, κύριε Υπουργέ; Απαντήστε σε αυτό.

**ΠΡΟΕΔΡΕΥΩΝ (Μάριος Γεωργιάδης):** Κύριε Θεοχαρόπουλε, τα είπατε και στην ομιλία σας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Scripta manent. Τώρα τα βάλατε όλα τα αυγά σας σε αυτό το καλάθι. Δεν φταίω εγώ. Σας προειδοποίησα. Να με ακούτε άλλη φορά!

**ΠΡΟΕΔΡΕΥΩΝ (Μάριος Γεωργιάδης):** Εντάξει, κύριε Υπουργέ. Τα είπατε κι εσείς. Ας προχωρήσουμε.

Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Κατσίκης για δώδεκα λεπτά. Αμέσως μετά ο κ. Καραθανασόπουλος και ο κ. Μαντάς και ολοκληρώνουμε με τους Κοινοβουλευτικούς Εκπροσώπους.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριοι συνάδελφοι, αντηχεί ακόμη στ’ αυτιά μου αυτό που η Αντιπολίτευση δήλωσε στις προγραμματικές δηλώσεις, μετά την ορκωμοσία μας σε αυτή την περίοδο της κοινοβουλευτικής μας θητείας, σύμφωνα με το οποίο η εποικοδομητική αντιπολίτευση συνίσταται στο ότι θα συναινούν οι συνάδελφοι Βουλευτές και οι Αρχηγοί των πολιτικών παρατάξεων σε οτιδήποτε εξυπηρετεί τη χώρα, διευκολύνει τους Έλληνες πολίτες, θα συντάσσονται με αυτό, θα ομονοούν και θα ψηφίζουν.

Και αυτό που συνιστά μία αρχή, πολλάκις, εκπεφρασμένη από όλους τους Αρχηγούς των πολιτικών παρατάξεων του ελληνικού Κοινοβουλίου σήμερα –κι όχι μόνο σήμερα αλλά ίσως σήμερα περισσότερο από ποτέ άλλοτε- έρχεται αρνούμενο θα έλεγα, όταν δηλώσεις από αυτό το Βήμα, αναφορικά με την ελπίδα των Ελλήνων περί της μη περικοπής των συντάξεών τους, γίνονται θέμα πολιτικής αντιπαράθεσης μέσα από στοιχεία δημαγωγίας και λαϊκισμού που συνθέτουν τη συμπεριφορά συναδέλφων, δυστυχώς, προβάλλοντας κατ’ αυτόν τον τρόπο το κομματικό όφελος, δυναμιτίζοντας την ελπίδα των συνταξιούχων και των Ελλήνων, η οποία εκπορεύεται μέσα από μία φιλότιμη και ειλικρινή προσπάθεια αυτής της Κυβέρνησης, να πάρει πίσω ένα μέτρο -που, πραγματικά, όλοι ψηφίσαμε- αυτό της περικοπής των συντάξεων.

Όσο περνάει ο χρόνος, τόσο περισσότερο βλέπουμε ότι αυτή η προσπάθεια μάλλον οδεύει σε επιτυχία, αφού και οι Ευρωπαίοι αρχίζουν σιγά σιγά προς τούτο να συναινούν και τα δημοσιονομικά μας μας επιτρέπουν να αναστείλουμε ή να καταργήσουμε, αν θέλετε, αυτό το μέτρο, να μην περικόψουμε τις συντάξεις, να μην επιφέρουμε, σε συνέχεια των δικών σας οικονομικών πληγμάτων, και άλλα πλήγματα στις ελληνικές οικογένειες, στα ελληνικά νοικοκυριά.

Και παρά το ότι αυτό με θλίβει –εγώ δεν είμαι τίποτα, ο ελάχιστος του Κοινοβουλίου είμαι- κάνω μια σύσταση σε όλους να σταματήσουν αυτή την πολιτική προπαγάνδα, η οποία, πραγματικά, είπα και επαναλαμβάνω, κομματικό όφελος εξυπηρετεί κι όχι εθνικό συμφέρον.

Κύριε Υπουργέ, κυρίες και κύριοι συνάδελφοι, θα ήθελα να πω δυο λόγια μόνο, και θα είμαι και σύντομος, για το παρόν σχέδιο νόμου, το οποίο όπως πολλάκις αναφέρθηκε συναρθρώνεται σε τρία μέρη.

Τα δύο πρώτα αφορούν προσαρμογές της ελληνικής νομοθεσίας σε οδηγίες της Ευρωπαϊκής Ένωσης. Και πιο συγκεκριμένα το πρώτο στο Κεντρικό Αποθετήριο Τίτλων, το δεύτερο στην οδηγία 2225/2016 για τις ανταλλαγές φορολογικών πληροφοριών, στην καταπολέμηση παράνομων δραστηριοτήτων εντός της Ευρωπαϊκής Ένωσης και το τρίτο διευθετεί λοιπά ζητήματα του Υπουργείου Οικονομικών αναφορικά με τα κεντρικά αποθετήρια τίτλων. Προσαρμόζεται η ελληνική νομοθεσία στις διατάξεις του κανονισμού 909/2014 του Ευρωπαϊκού Κοινοβουλίου και του Συμβουλίου της 23ης Ιουλίου του 2014, σχετικά με τη βελτίωση διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων.

Ειδικότερα ορίζεται ότι τα κεντρικά αποθετήρια τίτλων, θα λειτουργήσουν με τη μορφή ανώνυμης εταιρείας με την άδεια της Επιτροπής Κεφαλαιαγοράς, στην οποία οφείλουν να υποβάλλουν τις εκθέσεις των ορκωτών ελεγκτών, ενώ επίσης οφείλουν να έχουν κανονισμό λειτουργίας, ο οποίος θα εγκρίνεται από την Επιτροπή Κεφαλαιαγοράς.

Το δεύτερο μέρος του σχεδίου νόμου αφορά στην ενσωμάτωση στο Ελληνικό Δίκαιο της οδηγίας της Ευρωπαϊκής Ένωσης 2016/2258, όσον αφορά την πρόσβαση των φορολογικών αρχών σε πληροφορίες για την καταπολέμηση της νομιμοποίησης εσόδων από παράνομες δραστηριότητες, προκειμένου να διασφαλιστεί η ορθή και απρόσκοπτη εφαρμογή της διοικητικής συνεργασίας μέσω της αυτόματης ανταλλαγής πληροφοριών μεταξύ κρατών-μελών της Ευρωπαϊκής Ένωσης για τους δικαιούχους χρηματοοικονομικών λογαριασμών.

Κύριοι συνάδελφοι, έχουμε τονίσει ουκ ολίγες φορές απ’ αυτό το Βήμα, πως η θέσπιση ενός νομικού πλαισίου βασισμένου στην ενίσχυση της διαφάνειας, μπορεί να λειτουργήσει ως ισχυρός αποτρεπτικός παράγοντας παράνομων και εγκληματικών δραστηριοτήτων, καθιστώντας το ενωσιακό και Εθνικό Δίκαιο αποτελεσματικότερο στη διαχείριση των νέων απειλών κατά της ασφάλειας των κρατών μελών.

Αναφορικά τέλος με τις διατάξεις που περιλαμβάνονται στο τρίτο μέρος, γίνεται ευκρινής η ανθρωπιστική προσέγγιση της πολιτείας, απέναντι στους συμπολίτες μας που επλήγησαν πρόσφατα από τις καταστροφικές πυρκαγιές του Ιουλίου, όπως αναφέρεται τόσο στο άρθρο 38 όσο και στο άρθρο 39.

Απαλλάσσονται από τον ΕΝΦΙΑ του έτους 2018 για το σύνολο της περιουσίας τους, τα πρόσωπα που απεβίωσαν εξαιτίας των πυρκαγιών που έπληξαν τις περιοχές της Περιφέρειας Αττικής –περιοχές όπου διακονώ το κοινοβουλευτικό μου αξίωμα ορκισμένος να υπηρετώ τους συμπολίτες μου- βιώνοντας το θρήνο που έλαβε η χώρα στο Μάτι της Ραφήνας και του Μαραθώνα, πλήττοντας την κύρια ή τη δευτερεύουσα κατοικία των ανθρώπων και αριθμώντας ενενήντα εννέα απώλειες ζωών. Αυτοί θα λάβουν από το δημόσιο δύο ακαθάριστες μηνιαίες αποδοχές πέραν των 5.000 και των 8.000 ευρώ που έχουν λάβει –και ακόμη δίδεται- αλλά και των δεκάδων εκατομμυρίων τα οποία συγκεντρώνονται με τη ελπίδα της επανέγερσης των κατοικιών που επλήγησαν, καταστράφηκαν είτε μερικώς είτε ολοσχερώς από τις πυρκαγιές. Και αυτό -εάν θέλετε- το κρίνω ως ένα δείγμα κοινωνικής πολιτικής αυτής της Κυβέρνησης κόντρα σε ανάλγητες κοινωνικές τακτικές του παρελθόντος.

Κύριε Υπουργέ, θα ήθελα να εκφράσω μία ένσταση, μελετώντας την με γενικό αριθμό 1775 και ειδικό 265 τροπολογία σε ό,τι αφορά το δεύτερο άρθρο της, που σχετίζεται με την τροποποίηση του ν.4174/2013 αναφορικά με τον Κώδικα Φορολογικής Διαδικασίας.

Ακριβώς αυτό το άρθρο το οποίο πάει να τροποποιήσει τον προαναφερθέντα νόμο, δεν στοιχειοθετεί επαρκώς αυτό το οποίο πάει να κάνει, δηλαδή την αναγκαιότητα διεύρυνσης της χορήγησης απόρρητων φορολογικών στοιχείων.

Και εδώ θέλω ειλικρινά λίγο την προσοχή σας κατά τη στιγμή αυτή που θα αναπτύξω τις αντιρρήσεις μου ιδιαίτερα σχετικά με τη διεύρυνση φορολογικών στοιχείων σε φορείς που δεν ανήκουν στη γενική κυβέρνηση.

Ειλικρινά δεν μπορώ να αντιληφθώ, για ποιον λόγο θα χορηγούνται από την Ανεξάρτητη Αρχή Δημοσίων Εσόδων συγκεκριμένα στοιχεία Μητρώου Φορολογουμένων, σε διατραπεζικές εταιρείες που δεν ανήκουν, σημειώνω, καν σε φορείς της γενικής κυβέρνησης. Ούτε μπορώ να αντιληφθώ, πώς διασφαλίζεται με τον τρόπο αυτόν το δημόσιο συμφέρον, γιατί αυτό λέει το συγκεκριμένο άρθρο σε αυτή την τροπολογία, δηλαδή ότι διασφαλίζεται το δημόσιο συμφέρον. Αντίθετα κρίνω πως είναι σαφές ότι διασφαλίζεται, κυρίως, το συμφέρον των πιστωτικών ιδρυμάτων και ότι οι δικές τους επισφάλειες μειώνονται πρωτίστως. Άλλωστε αυτό αποτελεί και τον βασικό λόγο ίδρυσης των διατραπεζικών εταιρειών.

Όπως, επίσης, κύριε Υπουργέ, δεν είναι σαφές ποιο είναι το εύρος των διατραπεζικών εταιρειών και, κυρίως, των πιστωτικών και χρηματοδοτικών ιδρυμάτων χάρις των οποίων γίνεται η διαχείριση των αρχείων. Ενδεχομένως πρόκειται και για αλλοδαπά πιστωτικά ιδρύματα, προς τα οποία είναι ορατός ο κίνδυνος να διοχετεύονται στοιχεία φορολογουμένων χωρίς εχέγγυα και καθ’ υπέρβαση του προβλεπόμενου πλαισίου.

Περαιτέρω η ενημέρωση των αρχείων και των δεδομένων που τηρούν οι εν λόγω εταιρείες δεν θεωρούμε ότι αποτελεί επαρκή αιτιολογία, ώστε να αίρεται το απόρρητο εν προκειμένω και μάλιστα χωρίς καμμιά άλλη προϋπόθεση ή διαδικασία. Στο σχέδιο νόμου δεν γίνεται καμμιά αναφορά για τον τρόπο χορήγησης των στοιχείων, την υποβολή αιτήματος, τη συμπλήρωση εντύπου ούτε ότι η ικανοποίηση των αιτημάτων επαφίεται στην κρίση της φορολογικής διοίκησης.

Εξάλλου ουδόλως μπορεί να ελεγχθεί ότι τα στοιχειά αυτά δεν θα χρησιμοποιηθούν για οποιονδήποτε αλλότριο, θα έλεγα, σκοπό πλην της ενημέρωσης των αρχείων. Προφανώς υπάρχουν και άλλοι τρόποι να πραγματοποιηθεί η ενημέρωση αυτή, ενώ είναι πιθανό πρόσβαση στα στοιχεία αυτά να έχουν ή να αποκτήσουν και άλλα συνεργαζόμενα με τις διατραπεζικές εταιρείες πρόσωπα, ιδιώτες, εταιρείες, δικηγορικά γραφεία κ.λπ., με συνέπεια να αίρεται άμεσα το απόρρητο για πολύ μεγαλύτερο εύρος προσώπων κατά τρόπο που δεν αιτιολογείται από τη διάταξη.

Ως προς την προτεινόμενη περίπτωση ιστ΄ σελίδα 3 του σώματος της τροπολογίας, σας διαβάζω το εδάφιο: «Προβλέπεται ότι η φορολογική διοίκηση δύναται να χορηγεί τα στοιχεία και τις πληροφορίες Μητρώου Φορολογουμένων σε νομικά πρόσωπα δημοσίου δικαίου, σε δημόσιες επιχειρήσεις ή επιχειρήσεις νομικών προσώπων δημοσίου δικαίου, αμιγείς ή μεικτές επιχειρήσεις ΟΤΑ και στους συνδέσμους δήμων, σε δημόσιους οργανισμούς καθώς και σε νομικά πρόσωπα ιδιωτικού δικαίου». Αυτό λέει, χωρίς να το έχω ολοκληρώσει, η περίπτωση ιστ΄.

Θεωρούμε κατ’ αρχάς ότι δεν είναι νομοτεχνικά ορθή και ότι συγχέεται και κατά μεγάλο μέρος επικαλύπτεται με την περίπτωση ιε΄.

Σημειώνεται, τέλος, ότι από τις προτεινόμενες διατάξεις διαπιστώνεται μία σύγχυση, αγαπητέ κύριε Υπουργέ, ως προς την έννοια του δημοσίου συμφέροντος, ενώ διαφαίνεται ότι με αυτές δεν σκοπείται το συμφέρον της Ανεξάρτητης Αρχής Δημοσίων Εσόδων αλλά των φορέων προς τους οποίους θα διοχετεύονται τα στοιχεία. Άλλωστε τα στοιχεία που συγκεντρώνει η φορολογική διοίκηση, αποσκοπούν στην εκτέλεση του κρατικού προϋπολογισμού και όχι στην εξυπηρέτηση των συμφερόντων άλλων φορέων και ιδίως ιδιωτών.

Και εάν στην περίπτωση ιστ΄ πρόκειται εν μέρει για δημόσιους, με την ευρύτερη έννοια, φορείς, στην περίπτωση ιε΄ πρόκειται αποκλειστικά για ιδιώτες και εξυπηρέτηση ιδιωτικών συμφερόντων, γεγονός που καθιστά άκρως επισφαλή αλλά και επικίνδυνη τη χορήγηση στοιχείων σε αυτούς, δεδομένου μάλιστα ότι τα εν λόγω στοιχεία δεν τηρούνται πρωτογενώς από τη φορολογική διοίκηση, αλλά έχουν προσκομιστεί σε αυτή για συγκεκριμένο λόγο και αποκλειστικά για φορολογικούς σκοπούς.

Θεωρούμε ιδιαίτερα επικίνδυνη τη διεύρυνση του φορολογικού απορρήτου, τη στιγμή μάλιστα που η Ευρωπαϊκή Ένωση έχει θέσει ιδιαίτερους όρους ως προς την προστασία των προσωπικών δεδομένων και της ιδιωτικής ζωής των πολιτών. Συγκεκριμένα δε η παροχή στοιχείων όπως όνομα και επώνυμο της μητέρας, αριθμός ταυτότητας, οικογενειακή κατάσταση, διεύθυνση κατοικίας, ταχυδρομικός κώδικας κ.λπ., σε οποιονδήποτε, θα μπορούσε να θέσει σε κίνδυνο ακόμη και την οικογένεια του ατόμου. Επιπλέον σε περιοχές με έναν μόνο ταχυδρομικό κώδικα είναι εμφανής και η κατοικία του φυσικού προσώπου.

Τελειώνοντας, θέλω να παρακαλέσω ή νομοτεχνικά να την βελτιώσετε χωρίς να εξυπηρετούνται από αυτή τη διάταξη ιδιωτικά συμφέροντα μέσα από διεύρυνση φορολογικών απορρήτων προς ιδιωτικές εταιρείες και άλλους επιχειρηματικούς ομίλους, ή, κύριε Υπουργέ, να αποσύρετε αυτή τη διάταξη.

Ευχαριστώ, κύριε Πρόεδρε για την ανοχή σας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κατσίκη.

Απομένουν από τους Κοινοβουλευτικούς Εκπροσώπους ο κ. Καραθανασόπουλος που θα πάρει τον λόγο τώρα και αμέσως μετά είναι ο κ. Μαντάς και ολοκληρώνουμε και τη διαδικασία των Κοινοβουλευτικών. Έχουμε τις δευτερολογίες και, αν θέλει να κλείσει, να τοποθετηθεί ο κύριος Υπουργός για να προχωρήσουμε στην ψηφοφορία. Υπολογίζουμε ότι μέχρι τις 16.00΄ θα έχουμε ολοκληρώσει τη διαδικασία.

Κύριε Καραθανασόπουλε, έχετε τον λόγο για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Και εγώ σε αυτή την τροπολογία θα ήθελα να αναφερθώ, κύριε Υπουργέ. Αναφέρθηκε και ο εισηγητής μας βάζοντας μια σειρά ερωτηματικά, γιατί και η κ. Παπανάτσιου στην προσπάθειά της να απαντήσει, μίλησε για διασταύρωση απλά και μόνο στοιχείων, για να μη γίνονται λάθη.

Όμως γεννά ερωτηματικά, ως προς το μήπως είναι ακριβώς η απαρχή μιας προσπάθειας κλιμάκωσης της πίεσης σε υπερχρεωμένα νοικοκυριά είτε σε τράπεζες είτε σε δήμους είτε σε δημοτικές επιχειρήσεις είτε σε επιχειρήσεις δημόσιες, να ασκηθεί μια πίεση για να μπορούν πιο γρήγορα να καλύπτουν τις οφειλές τους. Και το λέμε αυτό, ακριβώς, γιατί δημιουργεί ερωτηματικά. Για παράδειγμα έγινε αναφορά για τις διατραπεζικές εταιρείες που διαχειρίζονται αρχεία. Ένα άλλο παράδειγμα είναι το εξής: Ξέρουμε πολύ καλά ότι η ΔΕΗ -που είναι μέσα σε αυτούς τους φορείς που θα δίνονται τα απόρρητα στοιχεία- συνεργάζεται με εισπρακτικά γραφεία για τους οφειλέτες της. Άρα δημιουργούνται βάσιμα ερωτήματα κατά τη γνώμη μας. Δεν μπορούν να δικαιολογηθούν με τον όρο της «διασταύρωσης στοιχείων» και κατά τη γνώμη μας πρέπει να αποσυρθούν αυτές οι διατάξεις που προβλέπονται στη συγκεκριμένη τροπολογία για την τροποποίηση του άρθρου 17 του Κώδικα Φορολογικής Διαδικασίας.

Πηγαίνοντας στα γενικότερα ζητήματα. Βεβαίως για το νομοσχέδιο τοποθετήθηκε αναλυτικά ο εισηγητής μας. Θα σταθώ περισσότερο σε αυτή την βολική αντιπαράθεση, η οποία επαναλαμβάνεται και θα κλιμακώνεται και θα οξύνεται όσο πλησιάζει η περίοδος των εκλογών. Μπήκαμε, άλλωστε, σε μια παρατεταμένη προεκλογική περίοδο. Είναι μια βολική αντιπαράθεση που διευκολύνει την Κυβέρνηση, τη στιγμή που η Κυβέρνηση συνεχίζει και μάλιστα με ιδιαίτερη επάρκεια και επιτυχία την πολιτική των κυβερνήσεων της Νέας Δημοκρατίας και του ΠΑΣΟΚ, συνεχίζει, δηλαδή, την πολιτική που ικανοποιεί σε όλα τα επίπεδα τις ανάγκες των επιχειρηματικών ομίλων, τις ανάγκες του κεφαλαίου στη φάση της ανάκαμψης της καπιταλιστικής οικονομίας, τη στιγμή που πολύ περισσότερο η Κυβέρνηση αποτελεί τον σημαιοφόρο των αμερικανονατοϊκών σχεδιασμών στην περιοχή, τη στιγμή, δηλαδή, που δίνει γη και ύδωρ στους αμερικανονατοϊκούς ιμπεριαλιστικούς σχεδιασμούς, για να υλοποιήσουν τους σχεδιασμούς τους στην ευρύτερη περιοχή.

Για παράδειγμα έγινε μια ολόκληρη συζήτηση -τοποθετήθηκε και ο κύριος Υπουργός- για τις δύο εκδοχές του προσχεδίου. Δηλαδή αν ήταν τρεις, τέσσερις ή πέντε θα άλλαζε κάτι; Αναφέρομαι στα δύο σενάρια στο σενάριο βάσης και στο εναλλακτικό. Αλλάζει κάτι ως προς τον χαρακτήρα του προϋπολογισμού είτε το ένα είτε το άλλο σενάριο; Δεν είναι αντιλαϊκός και στις δύο του εκδοχές ο προϋπολογισμός; Δεν αποτελεί το προσχέδιο του κρατικού προϋπολογισμού κλιμάκωση της αντιλαϊκής επίθεσης;

Δεν αποτελεί ο κρατικός προϋπολογισμός ένα εργαλείο αναδιανομής του κοινωνικά παραγόμενου πλούτου; Ο κρατικός προϋπολογισμός τα παίρνει από τους πολλούς για να τα δώσει στους λίγους. Αυτό κάνετε.

Μάλιστα είναι φανερό ότι πρόκειται για κλιμάκωση αντιλαϊκής επίθεσης, ακόμη κι αν πάρουμε το εναλλακτικό, το ευνοϊκό, για εσάς σενάριο. Από ποιους έχει όλα αυτά τα φορολογικά έσοδα; Από έναν κόσμο ο οποίος έχει πληρώσει όλα τα προηγούμενα χρόνια τεράστια ποσά στις εφορίες, έχει υποστεί μειώσεις στις συντάξεις του -είναι κλοπή των συντάξεων, δεν είναι μειώσεις- και μειώσεις στους μισθούς του και σήμερα καλείται να πληρώσει ακόμη περισσότερα στη φορολογία. Από τον ίδιο δηλαδή κόσμο, τα λαϊκά εισοδήματα, που επιβαρύνονται όλα τα προηγούμενα χρόνια, και σήμερα συνεχίζετε να παίρνετε το βασικό κομμάτι, το 95% των φορολογικών εσόδων.

Επί της ουσίας αυτή ακριβώς η καταλήστευση του λαϊκού εισοδήματος οδηγεί στα ματωμένα πρωτογενή πλεονάσματα και στον δημοσιονομικό χώρο, όπως ονομάζεται, για να μπορείτε να κάνετε τα παιχνίδια με τις διάφορες παροχές. Δηλαδή -και εδώ πέρα είναι η ουσία, αν θέλετε, της κριτικής μας- στο εναλλακτικό σενάριο ενώ ματώνετε τον λαό για να πιάσει αυτά τα πρωτογενή πλεονάσματα, δίνετε κίνητρα για να θωρακιστεί η ανταγωνιστικότητα των επιχειρηματικών ομίλων. Γιατί μη μου πείτε ότι είναι διαφορετικό αυτό.

Έχετε οργανώσει μία τεράστια φοροεπιδρομή στα λαϊκά στρώματα και κάνετε επιδότηση -λέει- των ασφαλιστικών εισφορών. Δηλαδή από τα χρήματα του εργαζόμενου, του συνταξιούχου που τα φορολογείτε, θα δώσετε επιδότηση στους επιχειρηματικούς ομίλους, για τις ασφαλιστικές εισφορές των εργαζομένων έως είκοσι τεσσάρων χρονών. Ποιοι κερδίζουν από αυτή τη διαδικασία; Πληρώνει ο φορολογούμενος για να καρπωθεί ο κεφαλαιοκράτης.

Με τις ίδιες διατάξεις, πάλι, λέτε ότι θα μειώσετε τον φορολογικό συντελεστή των διανεμόμενων κερδών από 15% σε 10%. Αλήθεια; Πληρώνει, δηλαδή, ο συνταξιούχος, για να μειώσει τη φορολογία του κεφαλαιοκράτη, όσον αφορά τα κέρδη, ο οποίος θα πληρώνει 10% φόρο για τα κέρδη που έχει, ενώ το κατώτερο κλιμάκιο εισοδήματος ενός φυσικού προσώπου που είναι είτε συνταξιούχος είτε εργαζόμενος, είναι 22%; Και το λέτε χωρίς ντροπή αυτό το πράγμα; Ποιον εξυπηρετεί, λοιπόν, αυτή η φοροεπιδρομή; Βάζετε τον λαό να ματώνει, για να μειώνετε την φορολογία των κεφαλαιοκρατών.

Την ίδια ακριβώς λογική έχει η μείωση του φορολογικού συντελεστή για τα νομικά πρόσωπα από το 29% στο 25% σταδιακά -κάθε έτος 1%. Η ίδια λογική είναι. Αυτή, λοιπόν, είναι η αναδιανομή την οποία κάνετε, από τους λιγότερο φτωχούς προς όφελος των πλουσίων. Είναι μια σκληρή ταξική αναδιανομή.

Και λέτε εδώ πέρα ότι πρέπει ο λαός να αποδεχθεί αυτή την υπόθεση; Η αντιπαράθεση για το αν θα μειωθούν ή όχι οι συντάξεις είναι μια σκιαμαχία. Το λέμε καθαρά. Και όλα αυτά τη στιγμή που έχουν χάσει οι συνταξιούχοι πάνω από το 1/3 των συντάξιμων αποδοχών τους, και επί κυβερνήσεων Νέας Δημοκρατίας και ΠΑΣΟΚ και επί Κυβερνήσεων ΣΥΡΙΖΑ και ΑΝΕΛ. Δεν γίνεται καμμιά αναπλήρωση των απωλειών, παρ’ ότι ήρθε η ανάκαμψη, παρ’ ότι αλλάζουμε σελίδα όπως ισχυρίζεστε.

Όχι μόνο δεν θα έχουν αναπλήρωση των απωλειών τους αλλά θα πρέπει να ζούνε με αυτή την κλοπή που έχετε κάνει στις συντάξεις τους, και, βεβαίως, με την κατάργηση της προσωπικής διαφοράς να επικρέμεται ως δαμόκλειος σπάθη πάνω από τα κεφάλια των συνταξιούχων. Γιατί μπορεί να μη γίνει τώρα αλλά μπορεί να γίνει μετά από έξι μήνες ή να υπάρχει ως απειλή.

Το βασικό, όμως, το οποίο θέλετε να επιτύχετε και για το οποίο δίνει χέρι βοηθείας και η Νέα Δημοκρατία και το ΠΑΣΟΚ, είναι να μειωθούν οι απαιτήσεις των εργαζομένων και να βολεύονται με τα ψίχουλα. Επιδιώκετε, δηλαδή, να αποδεχθούν οι εργαζόμενοι, τα λαϊκά στρώματα, οι συνταξιούχοι, τη λογική «να σε κάψω, Γιάννη, να σ’ αλείψω λάδι». Θέλετε, δηλαδή, να δέχονται τις μειώσεις στους μισθούς, τις μειώσεις στις συντάξεις, στο όνομα της θωράκισης της δημοσιονομικής πειθαρχίας και της ανταγωνιστικότητας των επιχειρηματικών ομίλων και να βολεύονται με ορισμένα ψίχουλα επιδοματικής λογικής.

Αντίστοιχη είναι και η συζήτηση που γίνεται για την υπόθεση των τραπεζών και τις εξελίξεις τις οποίες έχουμε στο χρηματοπιστωτικό σύστημα.

Τι συγκαλύπτει αυτή η αντιπαράθεση η βολική; Συγκαλύπτει τις αβεβαιότητες για τις οικονομικές εξελίξεις και στο επίπεδο της ελληνικής οικονομίας αλλά και στη διεθνή καπιταλιστική οικονομία. Πρόκειται, δηλαδή, για μια ασθενική ανάκαμψη και μάλιστα όταν υπάρχουν αυτή τη στιγμή τριβές σε συγκεκριμένες οικονομίες που είναι στη γειτονιά μας -όπως στην Ιταλία και την Τουρκία- και όταν κλιμακώνεται ένας εμπορικός πόλεμος ανάμεσα στις Ηνωμένες Πολιτείες και στην Ευρωπαϊκή Ένωση, ανάμεσα στις Ηνωμένες Πολιτείες και στην Κίνα, μέσα από τη λογική του προστατευτισμού που επηρεάζει το διεθνές εμπόριο, άρα μειώνει ακόμη περισσότερο τις προσδοκίες, όταν πρόκειται και εκφράζεται μια γενικότερη γεωστρατηγική αντιπαράθεση και σύγκρουση ανάμεσα στις μεγάλες ιμπεριαλιστικές δυνάμεις με επίκεντρο το ξαναμοίρασμα των αγορών και τον έλεγχο του χρηματοπιστωτικού συστήματος. Δεν υπάρχουν εδώ αντιτιθέμενα συμφέροντα ανάμεσα στην Ευρωπαϊκή Κεντρική Τράπεζα και στα αμερικάνικα funds για τον έλεγχο των ελληνικών τραπεζών; Δεν εκφράζονται τέτοιους είδους συγκρούσεις;

Άρα, λοιπόν, θέλετε να συγκαλύψετε όλα αυτά, να πείτε ότι κάτι δεν υπάρχει, να μειώσετε όλη αυτή την κατάσταση. Πάνω απ’ όλα, όμως, θέλετε να αξιοποιήσετε την κατάσταση και τις εξελίξεις στο χρηματοπιστωτικό σύστημα ως μέσο πίεσης στους υπερχρεωμένους δανειολήπτες, για να βάλουν πλάτη, να μειωθούν οι επισφάλειες των τραπεζών, τα κόκκινα δάνεια, άρα δηλαδή να σφίξουν ακόμη περισσότερο το ζωνάρι για τη σωτηρία των τραπεζών και του χρηματοπιστωτικού συστήματος.

Αυτή είναι η φιλοσοφία και η λογική της πολιτικής σας, η οποία ακριβώς θυσιάζει την ικανοποίηση των λαϊκών αναγκών στον βωμό της σωτηρίας είτε των τραπεζών είτε συνολικότερα του καπιταλιστικού συστήματος και των επιχειρηματικών ομίλων. Άρα, λοιπόν, δεν πρέπει να δοθεί καμμιά ανοχή από τους εργαζόμενους και καμμιά επανάπαυση για το τι τους έχετε ετοιμάσει για μετά.

Πάνω απ’ όλα δεν πρέπει να δοθεί καμμιά ανοχή και επανάπαυση, όταν εμπλέκεται η χώρα όλο και πιο βαθιά σε αυτούς τους σκληρούς ιμπεριαλιστικούς ανταγωνισμούς στην ευρύτερη περιοχή, όπου το θερμόμετρο ανεβαίνει, οι κίνδυνοι του πολέμου έρχονται όλο και πιο κοντά στη γειτονιά μας και η Ελλάδα αποτελεί τον σημαιοφόρο. Μετατρέπετε την Ελλάδα, η Κυβέρνηση του ΣΥΡΙΖΑ και των ΑΝΕΛ, σε προκεχωρημένο φυλάκιο του αμερικάνικου ιμπεριαλισμού. Ο Αμερικάνος πρέσβης αλωνίζει από Υπουργεία σε πόλεις. Χθες πήγε στην Αλεξανδρούπολη και απαίτησε η βάση που θα είναι εκεί, όσον αφορά τα ελικόπτερα, να μπορεί να ασκεί και ηλεκτρονικό πόλεμο, για να ελέγχει τα στενά απέναντι στη ρωσική επιρροή και στάση. Έχετε ουσιαστικά μετατρέψει την αμερικάνικη πρεσβεία σε δεύτερο σπίτι σας.

Έτσι, λοιπόν, σε μια περίοδο που το ΝΑΤΟ κλιμακώνει τις πολεμικές απειλές απέναντι στη Ρωσία, φέρνει στρατό, κάνει μεγάλες στρατιωτικές ασκήσεις, η Ελλάδα αποδεικνύεται σημαιοφόρος αυτών των σχεδιασμών στην ευρύτερη περιοχή, μόνο και μόνο για να αναβαθμιστεί η γεωπολιτική θέση της Ελλάδος. Δηλαδή για ποιον λόγο; Για να μπορέσουν οι ελληνικοί επιχειρηματικοί όμιλοι να πάρουν ένα μεγαλύτερο κομμάτι από τις φέτες και τις ευκαιρίες τις οποίες ανοίγονται στα Δυτικά Βαλκάνια και στην ευρύτερη περιοχή. Άρα, λοιπόν, είναι κοινή η μήτρα που βάζει τον ελληνικό λαό σε κίνδυνο να ματώσει στην κυριολεξία είτε τον «ματώνει» καθημερινά μέσα από την ολομέτωπη επίθεση που δέχεται στο βιοτικό του επίπεδο και στα εργασιακά δικαιώματα.

Από αυτή την άποψη πρέπει η εργατική τάξη και τα πλατιά λαϊκά στρώματα να συγκρουστούν με την πραγματική αιτία. Και δεν είναι ούτε η αδυναμία της σημερινής Κυβέρνησης ή οι προθέσεις της επόμενης, αλλά επί της ουσίας είναι η πολιτική που εξυπηρετεί τις ανάγκες του κεφαλαίου, γιατί αυτοί βρίσκονται πίσω από την επιδείνωση της θέσης των λαϊκών στρωμάτων και των λαών. Και, ακριβώς, πρέπει να απαλλαγούν από αυτούς τους σχεδιασμούς και να συγκρουστούν με τα συμφέροντα του κεφαλαίου και τις πολιτικές της Ευρωπαϊκής Ένωσης, ισχυροποιώντας με αποφασιστικότητα τους αγώνες, τον ταξικό προσανατολισμό του κινήματος αλλά και το ΚΚΕ.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, πενήντα μαθητές και μαθήτριες και τρεις συνοδοί εκπαιδευτικοί από το Γυμνάσιο Νεμέας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο για ένα λεπτό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θέλω να κάνω μια διευκρίνιση σε μια λέξη που είπε ο κ. Καραθανασόπουλος.

Εμείς ποτέ δεν έχουμε κρύψει ότι είναι δύσκολα τα πράγματα και ότι οι συσχετισμοί στην Ευρώπη, όπως κι εσείς τους αναλύσατε, ήταν εναντίον μας. Ό,τι προσπαθήσαμε να κάνουμε και προσπαθούμε να κάνουμε, είναι εντός αυτών των συσχετισμών.

Όμως χρησιμοποιήσατε μια λέξη που θέλω να τη διορθώσετε. Είπατε ότι η επίθεση και η αναδιανομή ενάντια στα συμφέροντα –αν το θυμάμαι καλά- κλιμακώνεται. Αυτό είναι λάθος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η αντιλαϊκή επίθεση κλιμακώνεται, είπα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** «Η αντιλαϊκή επίθεση κλιμακώνεται». Η λέξη κλιμακώνεται είναι που με ενδιαφέρει. Δεν θυμάμαι ποιο ήταν το άλλο που είπατε, αν ήταν ο κόσμος της εργασίας ή τα λαϊκά στρώματα. Αυτό δεν είναι σωστό, είναι λάθος.

Δηλαδή είναι σωστό να πείτε ότι το 3,5% πρωτογενές πλεόνασμα είναι πολύ ψηλό και αυτό δημιουργεί πολλά προβλήματα στα λαϊκά στρώματα. Αυτό είναι σωστό. Δεν είναι, όμως, σωστό, αφού έχουμε ήδη φτάσει στο 3,5%, να λέτε ότι κλιμακώνεται.

Ίσα-ίσα αν δείτε το προσχέδιο του προϋπολογισμού και έχετε και στο πίσω μέρος του μυαλού σας το μεσοπρόθεσμο, θα ξέρετε ότι από το 2019 και πέρα ο δημόσιος τομέας είναι υπέρ των λαϊκών στρωμάτων. Δεν κλιμακώνεται. Κάθε χρόνο θα είναι επεκτατική η πολιτική. Φέτος είναι 750 που είναι στο προσχέδιο, είναι 250 που ήταν από τα αντίμετρα που είχαμε δημοσιονομικό χώρο το 2018 που συνεχίζονται, είναι αυτό που είναι στο προσχέδιο για τα νοσοκομεία και για τη στέγαση. Όλα αυτά μαζί είναι υπέρ των λαϊκών στρωμάτων.

Άρα δεν διαφωνώ ότι μπορούμε να συζητήσουμε τους συσχετισμούς. Μπορούμε να συζητήσουμε ότι είναι πολύ υψηλοί οι στόχοι μας αλλά δεν μπορείτε να πείτε ότι κλιμακώνεται. Δεν είναι σωστό. Αυτόν τον χρόνο, το 2019, θα δούμε πόσο θα είναι ακριβώς. Θα είναι 1 με 1,2 δισεκατομμύρια επεκτατική πολιτική, που το μεγάλο κομμάτι πάει στα λαϊκά στρώματα.

Αυτή τη διευκρίνιση ήθελα να κάνω.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο για τριάντα δευτερόλεπτα. Μια διευκρίνιση θέλω να κάνω. Να εξηγήσω στον κύριο Υπουργό πού βρίσκεται το «κλιμακώνεται». Θέλω να καταλάβει πώς το εννοούμε εμείς, γιατί φεύγει ο κύριος Υπουργός.

**ΠΡΟΕΔΡΕΥΩΝ (Μάριος Γεωργιάδης):** Έφυγε ο κύριος Υπουργός.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να το ακούσει έστω ο κ. Μαντάς.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Καραθανασόπουλε, έχετε τον λόγο για ένα λεπτό. Δεν σας στερώ τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θέλω να πω το εξής: Γιατί λέμε ότι κλιμακώνεται η αντιλαϊκή επίθεση, κύριε Πρόεδρε; Λέμε γιατί ακριβώς και στο προσχέδιο του προϋπολογισμού η Κυβέρνηση εκφράζει τις ευχαριστίες της στον λαό, που υποβλήθηκε σε τεράστιες θυσίες όλα τα προηγούμενα χρόνια.

Όμως το ευχαριστώ αυτό δεν πιάνει καθόλου τόπο. Γιατί; Γιατί θα συνεχίζει να υποβάλλεται σε τεράστιες θυσίες και τα επόμενα χρόνια και τις επόμενες δεκαετίες, μέχρι το 2060, με τα πρωτογενή πλεονάσματα, με τη φορολογική επιδρομή που γίνεται, με την επίθεση στο βιοτικό του επίπεδο.

Γι’ αυτό λέμε ότι είναι κλιμάκωση. Δεν είναι μια χρονιά και τέλειωσε. Είναι ότι όλα αυτά έρχονται συσσωρευμένα στα βάρη που έχει υποστεί ο λαός και φορτώνεται και ένα βαρίδι παραπάνω. Αυτή είναι η ουσία του ζητήματος και αυτό το κάνει για να θωρακιστεί η ανταγωνιστικότητα του κεφαλαίου και να γίνει αναδιανομή προς όφελος των επιχειρηματικών ομίλων.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Είναι ξεκάθαρο, κύριε Καραθανασόπουλε, και το είπατε και στην ομιλία σας.

Κύριε Μαντά, έχετε τον λόγο για δώδεκα λεπτά και αμέσως μετά να ετοιμαστούν όσοι επιθυμούν να δευτερολογήσουν για να ολοκληρώσουμε τη διαδικασία.

**ΧΡΗΣΤΟΣ ΜΑΝΤΑΣ:** Θα προσπαθήσω να σχολιάσω μερικά πράγματα που ακούστηκαν γενικότερα και με αφορμή το νομοσχέδιο και την ενσωμάτωση της οδηγίας που συζητάμε σήμερα.

Να πω ότι δεν υπάρχει αμφιβολία -ακούστηκε σχεδόν από τις περισσότερες πλευρές του δημοκρατικού τόξου- ότι έχουμε εδώ θετικές διατάξεις. Και οι λοιπές διατάξεις αλλά και οι τροπολογίες νομίζω ότι είναι σε θετική κατεύθυνση και θα φανεί αυτό και στις ψηφοφορίες. Απ’ ό,τι κατάλαβα, οι περισσότερες θα ψηφιστούν από το μεγαλύτερο τμήμα της Βουλής. Λύνουν προβλήματα δηλαδή. Λύνουν συγκεκριμένα προβλήματα.

Θέλω να κάνω μία μικρή αναφορά σε αυτό που έθεσε ο κ. Δένδιας, για να εξηγήσω σε σχέση με την τροπολογία του Υπουργείου Παιδείας.

Κύριε Δένδια, θα ήθελα να σας πω ότι…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Να σπάσει θέλουμε.

**ΧΡΗΣΤΟΣ ΜΑΝΤΑΣ:** Περιμένετε να εξηγήσω.

Όπως θυμάστε, ο νόμος που τροποποιούσε –αν θυμάμαι καλά- τον ν.1920/1991, ο ν.4511/2018 που μιλούσε για τα δικαιοδοτικά δικαιώματα των μουφτήδων της Θράκης εντός της ελληνικής έννομης τάξης έτυχε μιας ευρείας υποστήριξης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Αυτό το οποίο συμβαίνει τώρα για να είμαστε σαφείς –το λέει και στην αιτιολογική έκθεση, αυτό θα προσπαθήσω να επαναλάβω και να εξηγήσω- είναι ότι, πράγματι, προβλεπόταν ένα προεδρικό διάταγμα. Πράγματι αυτό έχει καθυστερήσει. Αυτή τη στιγμή έχει υποβληθεί στο Σ.τ.Ε. για γνωμοδότηση. Αυτό το οποίο απλά κάνει η τροπολογία, είναι να ξεκινήσει την εφαρμογή του νόμου από τώρα. Η ουσία είναι ότι υπάρχουν αιτήματα από τη μουσουλμανική κοινότητα -επειδή δεν έχει ολοκληρωθεί η έκδοση του προεδρικού διατάγματος έως την έναρξη του τρέχοντος δικαστικού έτους- να μπορούν να προσφύγουν στα ελληνικά δικαστήρια. Περί αυτού πρόκειται.

Νομίζω ότι είναι μία τροπολογία η οποία δεν αλλάζει τον νόμο –που επαναλαμβάνω ότι έτυχε μιας ευρείας υποστήριξης- αλλά επιταχύνει την εφαρμογή του. Σας είπα σε ποιο στάδιο βρίσκεται το προεδρικό διάταγμα. Νομίζω ότι από τη στιγμή που συμφωνείτε με την ουσία του νόμου, πρέπει να προχωρήσουμε. Γι’ αυτό έκανα και αυτή την περαιτέρω εξήγηση, όσο μπορούσα, βεβαίως, και μέσα από την αιτιολογική έκθεση.

Προσυπογράφω προφανώς και την αναφορά του κ. Δένδια στο ναζιστικό μόρφωμα, που έχει το θράσος να μιλάει με αυτόν τον τρόπο για τα εθνικά ζητήματα.

Θα ήθελα, όμως, να πω ειδικότερα στον Κοινοβουλευτικό Εκπρόσωπο της Αξιωματικής Αντιπολίτευσης ότι η μέριμνα του να μην αναζωπυρωθούν εθνικιστικά στερεότυπα και ακροδεξιές προσεγγίσεις σε ένα τόσο μεγάλο ζήτημα, πρέπει να προσεχθεί.

Φαντάζομαι ότι καταλαβαίνετε για τι μιλάω, διότι και στη Νέα Δημοκρατία, τουλάχιστον, εγώ -προφανώς όχι από την πλειοψηφία των στελεχών της, αλλά από πολύ προβεβλημένα στελέχη που έχουν κρίσιμους ρόλους στον χώρο της Αξιωματικής Αντιπολίτευσης- καταλαβαίνω ότι υπάρχει μία πίεση να πάμε σε αυτή την κατεύθυνση εθνικιστικών αναδιπλώσεων μη λύσης και διαιώνισης του προβλήματος με τη γείτονα χώρα, που δεν βρίσκει ευήκοα ώτα ούτε στο ίδιο το Ευρωπαϊκό Λαϊκό Κόμμα στο οποίο ανήκετε.

Μιλήσατε λίγο πριν για τα δύο μεγάλα επιτεύγματα της Νέας Δημοκρατίας, αλλά σε αυτό το κρίσιμο σημείο, σε αυτή την κρίσιμη στιγμή, νομίζω ότι πρέπει με έναν συνετό και συνεπή τρόπο, να δούμε πώς θα ανοίξει ο δρόμος για την επίλυση αυτού του προβλήματος. Και σας καλώ να συμβάλετε σε αυτό.

Τώρα πάω παρακάτω. Έγινε μια ορισμένη συζήτηση για τον προϋπολογισμό και την οικονομική πολιτική γενικά. Δεν θα πω τίποτα για τα θέματα του Χρηματιστηρίου και των τραπεζών. Νομίζω ότι ο Υπουργός Οικονομικών κ. Ευκλείδης Τσακαλώτος έδωσε μία σαφή απάντηση. Πιστεύω και ελπίζω και στις δευτερολογίες οι εισηγητές να είναι μετρημένοι, όπως πρέπει να είμαστε μετρημένοι σε αυτό το θέμα που είναι κρίσιμο και ευαίσθητο και το καταλαβαίνουμε όλοι. Νομίζω ότι ήταν πλήρης και επαρκής η απάντηση του Ευκλείδη Τσακαλώτου.

Θα ήθελα, όμως, να πω μερικά συμπεράσματα, που βγάζω εγώ από τις ομιλίες των άλλων πολιτικών δυνάμεων, σε σχέση και με την ουσία της οικονομικής πολιτικής και με το πώς εξελίσσονται τα πράγματα.

Η Νέα Δημοκρατία βρίσκεται σε στρατηγικό αδιέξοδο. Δεν μπορεί να χωνέψει ότι έχουμε βγει από τη σκληρή επιτροπεία των μνημονίων. Η αλήθεια είναι ότι βρισκόμαστε μεταμνημονιακά σε ενισχυμένη εποπτεία, με ό,τι σημαίνει αυτό. Το παράδειγμα της προσέγγισής μας στο θέμα των συντάξεων είναι απολύτως προς αυτήν την κατεύθυνση και δεν είναι καθόλου παράδοξο, αλλά και άλλα πολλά παραδείγματα, όπως η εφαρμογή της επεκτασιμότητας στις συλλογικές συμβάσεις, η οποία ήδη έδωσε ήδη σε χιλιάδες εργαζόμενους, που δεν καλύπτονταν από τις κλαδικές συμβάσεις, τη δυνατότητα αύξησης σημαντικής του μισθού τους. Κλείνω αυτήν την παρένθεση και συνεχίζω.

Ακριβώς αυτό το οποίο κάνει η Κυβέρνηση και το αποτυπώνει και ο προϋπολογισμός –σας εξηγήσαμε πώς ακριβώς λειτουργεί ο προϋπολογισμός και νομίζω ότι πρέπει να συζητάμε σε μία κοινή βάση να το ξεκαθαρίσουμε αυτό- και δείχνει αυτήν την κατεύθυνση, ότι τώρα πια μετά τα μνημόνια, μετά την έξοδο από το πρόγραμμα -όχι χωρίς δυσκολίες και προβλήματα ποτέ δεν είπαμε ότι ως διά μαγείας έχουν αλλάξει όλα- μπορούμε να κάνουμε πολύ συγκεκριμένα βήματα, απτά βήματα βελτίωσης της θέσης του που θα τα δει στην καθημερινότητά του ο ελληνικός λαός. Έχουμε κάνει ήδη πολλά, αλλά τώρα πια μπορούμε να κάνουμε πολύ περισσότερα και αυτά είναι πολύ συγκεκριμένα, αποτυπωμένα στο σχέδιο του προϋπολογισμού. Θα έχουμε την ευκαιρία να τα συζητήσουμε.

Το στρατηγικό αδιέξοδο της Νέας Δημοκρατίας είναι ότι δεν μπορεί να εξηγήσει ούτε στον εαυτό της ούτε στον ελληνικό λαό ούτε στην Ευρώπη πώς κρατάει μία τέτοια στάση απέναντι σε μια πολιτική, η οποία έβγαλε τη χώρα από τα προγράμματα και το μείγμα της οποίας, έτσι όπως αποτυπώνεται και στον προϋπολογισμό, δίνει νέες δυνατότητες.

Το ΚΙΝΑΛ, κατά τη γνώμη μου, βρίσκεται σε πλήρη σύγχυση. Δεν ξέρει με ποιον να πάει και ποιον να αφήσει. Δεν ξέρει πού πατάει και πού βρίσκεται. Και το λέω αυτό, διότι ξαφνικά υψώνονται οι τόνοι και υιοθετούνται θέσεις, όπως στην πρωτολογία του εισηγητή του ΚΙΝΑΛ, ειδικά με το τραπεζικό σύστημα -άλλες πολιτικές δυνάμεις τις απέφυγαν- οι οποίες, τουλάχιστον εμένα, με ξενίζουν με τους τόνους που αναπτύσσονται και εν πάση περιπτώσει, δεν νομίζω ότι αν το δει κανείς πολύ προσεκτικά τα συγκεκριμένα θέματα που τέθηκαν και από τον εισηγητή του ΚΙΝΑΛ και από τον Κοινοβουλευτικό Εκπρόσωπο σε έναν βαθμό είναι προφάσεις εν αμαρτίαις, για να το πω έτσι πολύ απλά.

Μια πολιτική δύναμη που, όπως και οι άλλες πολιτικές δυνάμεις, το παλιό δικομματικό σύστημα, που οδήγησε τη χώρα σε μείωση κατά ένα τέταρτο του εθνικού της εισοδήματος, σε εκτόξευση της ανεργίας στο 27%, στο να καταστρέψει εν καιρώ ειρήνης την κοινωνία ολόκληρη, θα έπρεπε, κατά τη γνώμη μου, να κρατάει λίγο πιο χαμηλούς τόνους, σε σχέση με αυτό που συμβαίνει σήμερα. Να κάνει σκληρή κριτική, αλλά επί των πραγματικών δεδομένων. Αυτή είναι μία απαίτηση, που προσωπικά εκφράζω, για να μπορούμε να κάνουμε έναν γόνιμο διάλογο, με επιχειρήματα.

Επίσης, νομίζω ότι από την πλευρά του ΚΚΕ ακούστηκε μια κριτική, που θα την χαρακτήριζα κριτική του Μεσοπολέμου. Θα μου πείτε: Δεν είμαστε σε συνθήκες που μοιάζουν με τον Μεσοπόλεμο;

Θα μπορούσε κανείς να το συζητήσει και πώς ακριβώς διαρθρώνονται τα διάφορα δεδομένα στη διεθνή και ευρωπαϊκή σκηνή, που έχουν ομοιότητες κ.λπ.. Όμως η κριτική του στην οικονομική πολιτική της Κυβέρνησης και ιδιαίτερα στο θέμα του προϋπολογισμού, νομίζω ότι είναι μία κριτική μεσοπολέμου, ταυτίζοντας μία δύναμη της Ριζοσπαστικής Αριστεράς, σχεδόν με ό,τι πιο αντιδραστικό υπάρχει σε ευρωπαϊκό επίπεδο και μη βλέποντας αυτό, που νομίζω ότι βλέπει η πλειοψηφία του ελληνικού λαού, ότι η αυτή η Κυβέρνηση, ο ΣΥΡΙΖΑ, κάνει ό,τι μπορεί μέσα στις δεδομένες συνθήκες και σε μία αντιξοότητα, που νομίζω ότι όλοι την καταλαβαίνουμε, των ευρωπαϊκών και διεθνών συσχετισμών, έτσι ώστε να ανοίξει καινούργιους δρόμους για τη χώρα.

Η ουσία, κυρίες και κύριοι συνάδελφοι, είναι –και νομίζω ότι αυτός είναι ο πυρήνας όλης αυτής θα έλεγα της κριτικής, που κάποιες στιγμές ακούγεται σαν ανερμάτιστη κριτική- ότι εν τοις πράγμασι, βρισκόμαστε σε μία νέα περίοδο, επαναλαμβάνω όχι χωρίς δυσκολίες, όχι χωρίς προβλήματα, αλλά αυτή η νέα περίοδος δίνει πραγματική και απτή προοπτική στην κοινωνική πλειοψηφία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Με την παρέμβαση του κ. Μαντά ολοκληρώθηκε ο κύκλος των ομιλιών των Κοινοβουλευτικών Εκπροσώπων, οπότε περνάμε τώρα στις δευτερολογίες.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Βεβαίως, κύριε Δένδια.

Μετά από εσάς, υπάρχει άλλος Κοινοβουλευτικός που θα ήθελε να δευτερολογήσει, για να κλείσουμε αυτόν τον κύκλο και να περάσουμε στις δευτερολογίες των εισηγητών-αγορητών;

**ΧΡΗΣΤΟΣ ΜΑΝΤΑΣ:** Κύριε Πρόεδρε, θα κρατήσω κι εγώ αυτή τη δυνατότητα, αλλά μπορεί να μην τη χρησιμοποιήσω. Θέλω απλά, να ακούσω τι θα πει ο κ. Δένδιας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μαντά, έχετε κάθε δικαίωμα να ζητήσετε να δευτερολογήσετε ή να παρέμβετε. Δεν σας στερεί κανείς το δικαίωμα αυτό.

Ορίστε, κύριε Δένδια, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Στην πραγματικότητα, πρέπει να αναφερθώ σε ορισμένα θέματα, που ελέχθησαν από τον Υπουργό Οικονομικών, ο οποίος αντικαταστάθηκε στα κυβερνητικά έδρανα. Δεν λέω ότι έγινε επί τούτου, αλλά θα με ενδιέφερε ο περαιτέρω αντίλογός του, γιατί έχετε παρατηρήσει, κύριε Χουλιαράκη, ότι ο Υπουργός των Οικονομικών τοποθετείται κατά τη διάρκεια της συζητήσεως στο Κοινοβούλιο και ο Κανονισμός μας εμποδίζει να ανταπαντήσουμε σε αυτά που λέει.

Κατ’ αρχήν, απέφυγε η Κυβέρνηση, παρ’ ότι το έθεσα ευθέως, να μας συγχαρεί για τα τεσσαρακοστά τέταρτα γενέθλιά μας. Μόνο από την Αίθουσα δεχτήκαμε τις ευχές. Φαντάζομαι ότι ο κ. Χουλιαράκης, αν μιλήσει, θα φροντίσει να μας ευχηθεί.

Μάλιστα, μια και είναι μια Κυβέρνηση της Αριστεράς, ως προς το νομοθέτημα, επικαλέστηκα τα δύο τεράστια σημαντικά βήματα που κάναμε, την αποκατάσταση της δημοκρατίας και την είσοδο στην Ευρώπη. Όσον αφορά, όμως, τον ευρύτερο διάλογο με την Αριστερά, νομίζω ότι αξίζει να μνημονεύσουμε και τον Κωνσταντίνο Μητσοτάκη, ο οποίος εν τη πράξει, οδήγησε τη χώρα σε εθνική συμφιλίωση, σχηματίζοντας και υποστηρίζοντας μία Κυβέρνηση, στην οποία μετείχε και η Αριστερά και μάλιστα, το Κομμουνιστικό Κόμμα Ελλάδος.

Το δεύτερο που θέλω να πω, είναι ότι ο Υπουργός Οικονομικών διακατέχεται από μία παιδική καυχησιολογία. Κάθε φορά που κάποιος από τους συναδέλφους του λέει κάτι, σηκώνεται και του λέει, με το καθηγητικό ύφος μάλιστα –που το έχει εξ επαγγέλματος, δεν το κάνει από κακία πρέπει να πω- «δεν ξέρετε εσείς πολύ καλά την Ευρώπη, δεν καταλαβαίνετε πολύ καλά τους ευρωπαϊκούς μηχανισμούς».

Αυτό θα ήταν χαριτωμένο, αν δεν είχε το εξής τραγικό, κυρίες και κύριοι συνάδελφοι. Αν η Κυβέρνηση ήξερε τόσο καλά την Ευρώπη και αντιλαμβανόταν τόσο καλά τους συσχετισμούς και τους ευρωπαϊκούς μηχανισμούς, μήπως θέλετε να μας εξηγήσετε πώς οδηγηθήκατε στην πανωλεθρία του 2015, την οποία πληρώσαμε πανάκριβα; Μην πάμε τώρα σε ποσοτικοποιήσεις της λέξης «πανάκριβα», γιατί μπορεί εκεί να διαφωνήσουμε, αλλά, εν πάση περιπτώσει, την πληρώσαμε πανάκριβα. Μάλιστα, ο κ. Τσακαλώτος τότε, ο οποίος τώρα μας εξηγεί πόσο καλά έχει μάθει την Ευρώπη, μετείχε σε αυτήν την Κυβέρνηση.

Εγώ ανήκω σε αυτούς που διαβάζουν ανεξαρτήτως αν συμφωνώ ή αν εκτιμώ τον συγγραφέα. Αξίζει να δείτε το βιβλίο του κ. Βαρουφάκη, πώς αναφέρεται στον κ. Τσακαλώτο και την αρχική φάση της συμμετοχής του σ’ αυτήν την Κυβέρνηση και τη συμφωνία τους στην ολομέτωπη επίθεση εναντίον της Ευρώπης, που φαίνεται να ξέρουν τόσο καλά, ώστε να καταλήξουμε στο συγκεκριμένο τραγικό για τη χώρα αποτέλεσμα.

Θα αναφερθώ τώρα στην κριτική, που ασκείτε σε μας, στη Νέα Δημοκρατία. Μας λέει κάθε φορά ο Υπουργός των Οικονομικών «Όλες οι προβλέψεις σας έχουν πέσει έξω, όλα τα σενάριά σας δεν επαληθεύτηκαν. Άλλα λέγατε και άλλα σας βγαίνουν. Δεν έχετε ως Αντιπολίτευση λόγο ύπαρξης και στέρεο σενάριο».

Θα τα πάρω με τη σειρά. Εμείς καταλαβαίνουμε ότι κάθε κυβέρνηση πιέζεται, πόσω μάλλον μια κυβέρνηση, που δημοσκοπικά πιέζεται πάρα πολύ, δηλαδή, όταν έχεις μια δημοσκοπική διαφορά δέκα, δώδεκα μονάδες από την Αντιπολίτευση.

Το καταλαβαίνω, κύριε Υπουργέ. Δεν είναι εύκολο. Κάθε μέρα έχεις βαρίδια στα πόδια. Όμως, ποια ήταν τα σενάρια της Κυβέρνησης, που πέτυχαν κατ’ αρχήν; Εγώ δεν θέλω να θυμίσω στον Υπουργό Οικονομικών τη δήλωση παραίτησής του. Το θυμάστε. Εν πάση περιπτώσει, το είπε. Δεν θέλω να τον φέρω σε δύσκολη θέση. Όμως, για να το πει στην Αίθουσα –δεν είναι απλό, εγώ δεν νομίζω ότι είναι ανεύθυνος γενικά- σημαίνει ότι το δικό του βασικό σενάριο ήταν ότι θα αποφύγει τη μείωση του αφορολόγητου. Δεν υπάρχει κανένας Υπουργός Οικονομικών στα συγκαλά του, ο οποίος έρχεται και λέει «Αν μειωθεί, εγώ θα παραιτηθώ», αν δεν προβλέπει ότι δεν θα μειωθεί. Πώς, λοιπόν, ο ίδιος άνθρωπος έχει κάνει κολοσσιαία αστοχία, που αφορά υπό όρους και την ίδια τη δική του πολιτική ύπαρξη; Πώς έρχεται και λέει μετά στην Αντιπολίτευση «Κύριοι, δεν σας βγήκε το σενάριο»;

Δεύτερο θέμα είναι η έξοδος από την επιτροπεία.

Κυρίες και κύριοι συνάδελφοι της κυβερνητικής πλειοψηφίας, ένα λεπτό, «Στάκα, Τούρκο, να γεμίσω». Το παρουσιάζετε ωσάν να είναι μια επιτυχία σας, ως κάτι το οποίο κατορθώσατε, ως έγινε δι’ ενεργεία σας.

Θα με συγχωρήσετε να σας πω –επειδή εγώ δικηγόρος είμαι, έτσι βγάζω το ψωμί μου, έτσι ζω την οικογένειά μου- ότι αυτή ήταν μια σύμβαση, η οποία έληξε. Δεν τη διακόψατε. Δεν πετύχατε αποτελέσματα, που να επιτρέψουν τη διακοπή της. Απλώς έληξε η σύμβαση. Ονομάζετε επιτυχία σας και καυχησιολογείτε για ένα πράγμα, που έχει μόνο χρονική διάσταση. Τελείωσε η σύμβαση. Αυτό δεν συνιστά δική σας επιτυχία, απλώς συνέβη. Το ερώτημα είναι την ώρα που τελειώνει αυτή η σύμβαση, σε τι θέση βρισκόμαστε, την ώρα που τελειώνει αυτή η σύμβαση τι όρους εποπτείας παίρνουμε, την ώρα που τελειώνει αυτή η σύμβαση σε τι θέση βρίσκεται η ελληνική κοινωνία. Σ’ αυτό καλείστε να απαντήσετε και όχι στις ευρύτερες καυχησιολογίες.

Εν πάση περιπτώσει, επειδή δεν θέλω να καθυστερήσω περισσότερο, κύριε Πρόεδρε, θέλω να σας πω και κάτι ακόμα. Λέτε στη Νέα Δημοκρατία ότι δεν έχει σενάριο ως Αντιπολίτευση. Ο ΣΥΡΙΖΑ αποτελεί την κλασική περίπτωση του κατ’ αρχήν λαϊκιστικού επιχειρήματος, το οποίο μέσα από μια κρίση πετυχαίνει μια ευκαιριακή πλειοψηφία –μειοψηφία αριθμητικά, αλλά κοινοβουλευτική πλειοψηφία- και από εκεί και πέρα, χωρίς κανένα σενάριο, χωρίς κανένα «raison d' être» χρησιμοποιεί οποιοδήποτε μέσο παραμονής και διαιώνισης στην εξουσία.

Εκτός αν μου πείτε ότι συνιστά προγραμματική σας θέση η συνεργασία με την «υπερδεξιά» –για να μη χρησιμοποιήσω αρνητική έκφραση- των Ανεξάρτητων Ελλήνων, με την οποία δεν συμφωνείτε σε τίποτα. Σε τίποτα! Δεν έχετε κοινό λόγο. Ξεχάστε τα θέματα της Μακεδονίας και πάμε στα θέματα της οικογένειας. Συμφωνείτε σε τίποτα αναφορικά με τις απόψεις σας στο οικογενειακό δίκαιο με το συγκεκριμένο κόμμα; Αναφερόμενοι στα θέματα της ελευθερίας του ατόμου, συμφωνείτε σε τίποτα με το συγκεκριμένο κόμμα; Ας πάμε στα θέματα οποιασδήποτε κοινωνικής έκφρασης και εκδήλωσης. Συμφωνείτε σε τίποτα με το συγκεκριμένο κόμμα; Ακόμα και στα θέματα της Εκκλησίας, συμφωνείτε σε τίποτα με το συγκεκριμένο κόμμα; Πείτε μας, ποιο είναι το ελάχιστο στοιχείο, που σας επιτρέπει να βρίσκεστε κάτω από την ίδια σκέπη στη διακυβέρνηση;

Θέλετε, όμως, να αφήσουμε τους ΑΝΕΛ; Σας τα έχουν πει πάρα πολλές φορές; Ας πάμε στο ευρωπαϊκό πλαίσιο. Ανήκατε στο κόμμα της Αριστεράς, από το οποίο μάλιστα ο κ. Μελανσόν ζήτησε να σας πετάξουν έξω;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δένδια, σας παρακαλώ να ολοκληρώνουμε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Τελειώνω σε μισό λεπτό, κύριε Πρόεδρε. Σας ευχαριστώ. Δεν θέλω να καταχραστώ της καλοσύνης σας και της ευγένειάς σας.

Ξεχάστε το αυτό. Συγχρόνως, πηγαίνετε ως παρατηρητές στο σοσιαλιστικό κόμμα και επιδιώκετε και εκεί να γίνετε μέλος και να βγάλετε το ΚΙΝΑΛ, ασκώντας όποια ευρωπαϊκή επιρροή μπορείτε, ναι ή όχι; Τι είστε;

Και κάνετε και το ακόμα πιο αστείο. Εμφανίζεστε ενώπιον του Προέδρου Τραμπ, ως θαυμαστές του. Με συγχωρείτε, εντάξει, μιλήσαμε για σημαίες ευκαιρίας. Έχουμε δει πολλά σ’ αυτή τη ζωή, σ’ αυτό το Κοινοβούλιο, σ’ αυτή τη χώρα. Όμως, για τον θεό! Έχετε υπερβεί κάθε όριο!

Υπ’ αυτήν την έννοια, τα σημερινά μας γενέθλια έχουν σημασία, πέρα από τον επετειακό τους χαρακτήρα, διότι αυτή η χώρα πρέπει να έχει κάποιες σταθερές και διότι χωρίς σταθερές συγκεκριμένων κομμάτων με συγκεκριμένες απόψεις, με τη συνέπειά τους, με την παρουσία τους στη δημόσια ζωή, η κοινωνία προσλαμβάνει το λανθασμένο παράδειγμα.

Σχετικοποιεί την πολιτική, σχετικοποιεί τους πολιτικούς, τους απορρίπτει καθ’ ολοκληρίαν και πηγαίνει και σε εκφάνσεις, οι οποίες είναι καθολικά απαράδεκτες και ελπίζω και πιστεύω ότι θα μπορέσουν να εκλείψουν από το Ελληνικό Κοινοβούλιο.

Σας ευχαριστώ πολύ.

**ΧΡΗΣΤΟΣ ΜΑΝΤΑΣ:** Θα ήθελα να ζητήσω τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τώρα σε ποιον να δώσω τον λόγο; Στον κ. Χουλιαράκη ή στον κ. Μαντά, ως Κοινοβουλευτικό Εκπρόσωπο;

**ΧΡΗΣΤΟΣ ΜΑΝΤΑΣ:** Εγώ, εγώ.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο ο κ. Υπουργός. Συνεννοηθείτε πώς θέλετε.

**ΧΡΗΣΤΟΣ ΜΑΝΤΑΣ:** Εγώ να μιλήσω πρώτα και μετά ο κ. Χουλιαράκης.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Θα δώσουμε τον λόγο πρώτα στον κ. Μαντά.

Κύριε Υπουργέ, μετά τον κ. Μαντά, θέλετε τον λόγο ή θέλετε στο τέλος, αφού τοποθετηθούν οι αγορητές και οι εισηγητές;

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Για ένα λεπτό μόνο θα ήθελα να μιλήσω μετά τον κ. Μαντά.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Μαντά, θα εξαντλήσετε όλο τον χρόνο της δευτερολογίας σας;

**ΧΡΗΣΤΟΣ ΜΑΝΤΑΣ:** Όχι, θα είμαι σύντομος.

**ΠΡΟΕΔΡΕΥΩΝ (Γεώργιος Λαμπρούλης):** Το δικαιούστε, δεν είναι θέμα.

Ορίστε, έχετε τον λόγο.

**ΧΡΗΣΤΟΣ ΜΑΝΤΑΣ:** Για τα οικονομικά θέματα και για το τι συνέβη το 2015 μετά τον εκτροχιασμό του προγράμματος της Νέας Δημοκρατίας, που ποτέ δεν μπόρεσε να φτάσει σε αυτή την περιβόητη ημερομηνία, δεν θα πω πολλά πράγματα, γιατί τα έχουμε πει πολλές φορές και φαντάζομαι ότι ίσως και ο κ. Χουλιαράκης μπορεί να τοποθετηθεί σε αυτό.

Όμως, επειδή υπήρξε μία γενικότερη αναφορά, από ψυχής θα έλεγα, από τον κ. Δένδια για την ταυτότητα του κόμματός μας και την ανησυχία του για το πόσο αριστεροί είμαστε και το πόσο ριζοσπάστες αριστεροί είμαστε, θα ήθελα να πω δύο κουβέντες και να εξηγήσω μερικά πράγματα, επειδή πιθανά την Ολομέλειά μας την παρακολουθεί και ο ελληνικός λαός ή κάποιοι άνθρωποι, εν πάση περιπτώσει.

Και ειδική αναφορά έγινε σε σχέση με τη συνεργασία μας με το Κόμμα των Ανεξάρτητων Ελλήνων και οι απορίες του κ. Δένδια και ο τρόπος που τοποθέτησε τα διάφορα πράγματα είναι για να πει ότι είμαστε, εν πάση περιπτώσει, ένα κόμμα, μία πολιτική δύναμη παντός καιρού που πάμε με όλα, τα βρίσκουμε με όλους και σε κάθε περίπτωση, όλο αυτό το κάνουμε για να συνεχίσουμε να διατηρούμε την κυβερνητική εξουσία. Για την άλλη εξουσία, ας μην μιλήσουμε, είναι μια άλλη συζήτηση.

Θέλω να πω, λοιπόν, απαντώντας σε αυτά, ότι ο κ. Δένδιας, ο οποίος νομίζω ότι έχει μία μετριοπαθή προσέγγιση στα πράγματα, δεν μπορεί να αντιληφθεί ορισμένα όρια και οριοθετήσεις, οι οποίες υπάρχουν ή και ορισμένες τοποθετήσεις, που υπάρχουν από την πλευρά του ΣΥΡΙΖΑ, γιατί μάλλον δεν υπήρξε ποτέ στην πορεία της ζωής του, δεν πέρασε από τον χώρο της Αριστεράς, εκτός αν κάνω λάθος …

**ΓΡΗΓΟΡΙΟΣ ΨΑΡΙΑΝΟΣ:** Ποτέ δεν είναι αργά.

**ΧΡΗΣΤΟΣ ΜΑΝΤΑΣ:** …και δεν καταλαβαίνει μερικά πράγματα, τα οποία για κάποιους, που εν πάση περιπτώσει ίσως έχουν περάσει από τον χώρο της Αριστεράς μπορεί να είναι πιο κοινός τόπος. Και θα πω δύο, τρία πιο συγκεκριμένα πράγματα:

Πρώτον, το να κάνεις συνεργασία με ένα κόμμα με το οποίο έχεις σημαντικότατες διαφορές σε ιδεολογικά ζητήματα και σε πολλές προσεγγίσεις της κοινωνικής ζωής, αλλά με ένα συγκεκριμένο πρόγραμμα για την έξοδο από τα μνημόνια και αυτήν την οικονομική πολιτική, η οποία εφαρμόσθηκε τα προηγούμενα χρόνια και για την πάταξη των εστιών της διαφθοράς, της διαπλοκής κ.λπ., νομίζω ότι δεν είναι ούτε πρωτοφανές σε ευρωπαϊκό επίπεδο –δεν μιλάω μόνο για τη χώρα μας, αλλά και εδώ υπάρχουν ανάλογα ιστορικά δεδομένα, που φαντάζομαι ότι μπορεί να τα ανασύρει από τη μνήμη του ο κ. Δένδιας- αλλά πολύ περισσότερο είναι απολύτως σαφές ότι από την πρώτη στιγμή εμείς από τη δική μας πλευρά, αλλά και το Κόμμα των Ανεξάρτητων Ελλήνων, με το οποίο έχουμε μία ειλικρινή συνεργασία, δεν τα κρύψαμε αυτά τα πράγματα, τα είπαμε με σαφήνεια. Και μάλιστα αυτά, στην πορεία της διαδρομής εκδηλώνονται σε κάποιες συγκεκριμένες περιπτώσεις νομοσχεδίων, διατάξεων κ.λπ..

Όμως, αυτό το οποίο έχει στοχοποιήσει στην ουσία η Νέα Δημοκρατία, δεν είναι τάχα να μας κάνει πιο προοδευτικούς, πιο αριστερούς, πιο συνετούς. Αυτό που έχει βάλει στο στόχαστρο, είναι να σπάσει αυτή την κυβερνητική συνεργασία, για να πάνε στις πολυπόθητες εκλογές. Θα πάμε κύριε Δένδια, μην βιάζεστε, το Φθινόπωρο του 2019. Λίγοι μήνες έμειναν.

Μην βιάζεστε, διότι όσο βιάζεστε, τόσο περισσότερα λάθη κάνετε και έτσι δεν καταλαβαίνετε ούτε τη στάση μας απέναντι στις Ηνωμένες Πολιτείες της Αμερικής ούτε τη στάση μας απέναντι στη Ρωσία -όπως δεν την καταλαβαίνουν κι άλλοι- ούτε τη στάση μας απέναντι στην Κίνα και δεν καταλαβαίνετε τι πάει να πει μια άσκηση πολιτικής, η οποία είναι πολυεπίπεδη, έχει στοχεύσεις και λύνει προβλήματα, όπως το πρόβλημα με την Πρώην Γιουγκοσλαβική Δημοκρατία της Μακεδονίας, που νομίζω ότι πρέπει όλες οι δυνάμεις του δημοκρατικού τόξου να συμβάλουν, για να βάλουμε ένα τέλος σε αυτήν την περιπέτεια.

Νομίζω ότι η προσπάθεια να εμφανιστεί ο ΣΥΡΙΖΑ σαν ένα κόμμα παντός καιρού ή σε σύγχυση ή δεν ξέρω και τι άλλο, μάλλον είναι στην πλευρά της Αξιωματικής Αντιπολίτευσης. Δεν μας αφορά –και μπορούμε να κάνουμε μια πολύ-πολύ συγκεκριμένη συζήτηση και στον δημόσιο διάλογο, για να δούμε τι ακριβώς συμβαίνει στο κάθε ένα επιμέρους ζήτημα- και την επιστρέφουμε, θα έλεγα, διότι αυτό το κύριο πράγμα το οποίο, δυστυχώς για τον κ. Δένδια, έχει να αντιμετωπίσει στο εσωτερικό του -όχι σε συνεργασία με ένα άλλο κόμμα- είναι οι εθνικιστικές και ακροδεξιές απόψεις που, δυστυχώς, έχουν πάρει το πάνω χέρι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε ζητήσει τον λόγο. Δύο λεπτά σας αρκούν;

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργών Οικονομικών):** Μάλιστα. Ευχαριστώ, κύριε Πρόεδρε.

Ο κ. Δένδιας χαρακτήρισε την ολοκλήρωση του τρίτου προγράμματος οικονομικής προσαρμογής σαν μια διαδικασία προδιαγεγραμμένη να ολοκληρωθεί, όπως κάθε συμβόλαιο που λήγει. Εγώ θα θυμίσω ότι αντίστοιχα συμβόλαια έληξαν με το τέλος του πρώτου προγράμματος, αλλά δυστυχώς χρειάστηκαν και δεύτερα. Τέτοια συμβόλαια έληξαν με το τέλος του δεύτερου προγράμματος, αλλά αναπόφευκτα χρειάστηκαν τρίτα, ενώ το καλοκαίρι του 2018 η λήξη του τρίτου συμβολαίου δεν χρειάστηκε τέταρτο.

Και δεν χρειάστηκε τέταρτο για τους εξής λόγους, και αυτό σημαίνει έξοδος από το πρόγραμμα: Πρώτον, τα δημόσια οικονομικά έχουν μπει πια σε τροχιά βιώσιμη. Δεν νομίζω ότι αυτό μπορείτε να το αμφισβητήσετε. Δεν νομίζω ότι κανείς μπορεί να αμφιβάλλει πια γι’ αυτό. Εξαιτίας αυτού, η αβεβαιότητα που ταλαιπώρησε τη χώρα για αρκετά χρόνια -και μιλάω κυρίως για τον ακραίο κίνδυνο του Grexit- υποχώρησε, έφυγε. Η πιστοληπτική ικανότητα της χώρας αναβαθμίζεται βήμα-βήμα όλο τον τελευταίο χρόνο. Το κόστος δανεισμού έχει μειωθεί από το 11% στο 4%. Παραμένει υψηλό, σημαντικά χαμηλότερο από ότι ήταν πριν από ένα, δύο, τρία ή περισσότερα χρόνια και με προοπτική να μειωθεί ακόμα παραπάνω, μόλις οι αναταράξεις στην Ευρώπη, εξαιτίας της Ιταλίας, αλλά και των αναδυόμενων οικονομιών της Τουρκίας και της Αργεντινής υποχωρήσουν. Πάνω απ’ όλα, η οικονομική ανάκαμψη έχει δρομολογηθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μιλάμε για το έκτο τρίμηνο θετικών ρυθμών. Η ανεργία μειώνεται και το προσχέδιο προϋπολογισμού που κατατέθηκε στη Βουλή τη Δευτέρα -τελειώνω, κύριε Πρόεδρε- ήταν το πρώτο προσχέδιο προϋπολογισμού από το 2010, που αποτυπώνει αλλαγή στο μείγμα δημοσιονομικής πολιτικής, σε κατεύθυνση φιλική στη μεγέθυνση, που ενισχύει την κοινωνική προστασία, που επεκτείνει αντί να περιστέλλει. Αυτά ορίζουν το τέλος του προγράμματος και όχι η ημερομηνία λήξης ενός συμβολαίου.

Όμως, μια και είμαι στο Βήμα, κύριε Πρόεδρε, θα ήθελα να ευχηθώ χρόνια πολλά στη Νέα Δημοκρατία για τα σαράντα τέσσερα χρόνια της. Οι επέτειοι είναι πάντα μια καλή αφορμή για αναστοχασμό. Νομίζω ότι η Νέα Δημοκρατία θα ήταν καλό να αναστοχαστεί για ποιον λόγο η σημερινή της μορφή διαφέρει τόσο από τη Νέα Δημοκρατία του Παναγιώτη Κανελλόπουλου, του Παναγή Παπαληγούρα, του Κωνσταντίνου Τσάτσου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ τον κύριο Υπουργό.

Συνεχίζουμε με τις παρεμβάσεις, τις δευτερολογίες των εισηγητών και αγορητών. Πρώτος έχει τον λόγο ο κ. Δημητριάδης.

Ορίστε, έχετε τον λόγο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Θα ήθελα να αναφέρω τρία πράγματα στη δευτερολογία μου. Το πρώτο αφορά αυτό καθ’ αυτό το νομοσχέδιο και την κριτική που έγινε για το νομοσχέδιο, που οφείλω να ομολογήσω ότι ήταν μια κριτική αξιολόγηση ικανοποιητική, θετική και έδειξε πως έχουμε τις δυνατότητες στη νέα εποχή που μπήκαμε η συζήτηση στο Κοινοβούλιό μας να γίνεται με όρους ποιοτικότερους, να γίνεται με όρους συναίνεσης και προοπτικής για τα συμφέροντα του ελληνικού λαού και της ελληνικής κοινωνίας.

Αυτή ακριβώς η συζήτηση ανέδειξε, όμως, άλλους δύο τομείς, έναν που αφορά τη συζήτηση, που έγινε στις επιτροπές, αλλά και ό,τι επήλθε από τις τροπολογίες που καταθέσαμε.

Το τρίτο θέμα είναι το γεγονός ότι αυτή ακριβώς η συζήτηση έχει κάποια επίδικα, τα οποία έπονται και αφορούν τον προϋπολογισμό, όπου είχαμε μια σειρά τοποθετήσεων, οι οποίες προκαταβολικά προσπαθούσαν να προεξοφλήσουν πράγματα, που πραγματικά δεν ισχύουν, οπότε οφείλω απλά να πω μερικά βασικά πράγματα.

Όσον αφορά τις τροπολογίες, που έχουν κατατεθεί και την κουβέντα που παρήχθη όλη αυτήν την περίοδο στις επιτροπές, αλλά και σήμερα στην Ολομέλεια, με την τροπολογία, που κατέθεσε το ΚΙΝΑΛ, που αφορά τη μεταφορά των δέκα χιλιάδων ΚΑΕΚ, δηλαδή ακινήτων, στο υπερταμείο, το οποίο ονομάζει «μεταβίβαση ακινήτων», νομίζω ότι καταδείχθηκε και αποδείχθηκε από τη διαδικασία στο Κοινοβούλιό μας ότι δεν είναι μεταβίβαση, μέχρις ότου ολοκληρωθεί ο έλεγχος αυτών των ακινήτων για το εάν είναι ή όχι συμβατά με τη μεταβίβασή τους στο υπερταμείο. Εφόσον γίνει αυτός ο έλεγχος και εξαιρεθούν όλα εκείνα τα ακίνητα δημοσίου συμφέροντος απ’ αυτές τις δέκα χιλιάδες ΚΑΕΚ, τότε θα ολοκληρωθεί η μη μεταβίβαση των ακινήτων στο υπερταμείο.

Ένα άλλο θέμα, αφορά την τροπολογία για το Μητρώο Πλοίων. Πράγματι, είναι ιδιαίτερα σημαντικό το ότι έχουμε ένα μητρώο πλοίων, το οποίο όχι μόνο κανονικοποιεί μια διαδικασία, η οποία δεν υπήρχε, αλλά ταυτόχρονα φέρνει και έσοδα στο ελληνικό δημόσιο και λειτουργεί ως ένας πυλώνας, ως μία αναπτυξιακή προοπτική για τη νησιωτικότητα και τον τουρισμό, η οποία σε συνδυασμό με το χθεσινό νομοσχέδιο για τα υδατοδρόμια, το οποίο έχει ολοκληρωθεί, μπορούμε βάσιμα να ελπίζουμε πως πράγματι μπορεί να απογειώσει στη συνέχεια και την επικοινωνία στη νησιωτική ενδοχώρα μας, η οποία είναι πάρα πολύ σημαντική για τη χώρα μας, αλλά και τις αναπτυξιακές δυνατότητες είτε σε σχέση με τον τουρισμό είτε σε σχέση με αυτήν καθ’αυτήν την οικονομία της νησιωτικής ανάπτυξης.

Ένα άλλο θέμα αφορά την κατάργηση της προσωπικής διαφοράς για τους υπαλλήλους του Υπουργείου Οικονομικών, όπου υπάρχει τροπολογία η οποία ενσωματώνει σ’ αυτήν την κατάργηση της προσωπικής διαφοράς και τους υπαλλήλους του Δημοσιονομικού Συμβουλίου, τους υπαλλήλους του Υπουργείου Οικονομίας και Ανάπτυξης και του Ελεγκτικού Συνεδρίου.

Εδώ οφείλω να καταθέσω στην Ολομέλεια, ακριβώς γιατί ήμουν ο εισηγητής της Πλειοψηφίας, ότι υπάρχουν ακόμα δύο ομάδες εργαζομένων, που άπτονται αυτού του ζητήματος της προσωπικής διαφοράς, οι οποίες όμως δεν είναι της άμεσης αρμοδιότητας του Υπουργείου Οικονομικών. Είναι ένα υπόλοιπο ομάδων των γραμματειών του Υπουργείου Οικονομίας και Ανάπτυξης και του Ελληνικού Οργανισμού Φαρμάκου. Αυτό δεν ήμασταν σε θέση να το αντιμετωπίσουμε, σε σχέση με τη συγκεκριμένη τροπολογία, αλλά προφανώς, είναι στην οπτική μας, για να μπορέσουμε να το δούμε στη συνέχεια, γιατί πραγματικά, έχει πολύ μεγάλη σημασία.

Το τέταρτο ζήτημα που προέκυψε από την ακροαματική διαδικασία αφορά τις συντάξεις. Η παραφιλολογία και η αναμονή της Αξιωματικής Αντιπολίτευσης και του ΚΙΝΑΛ ότι τελικά, σύμφωνα με τη δέσμευσή μας πριν από δύο χρόνια, θα καταργηθεί από τις συντάξεις από 1-1-2019 η προσωπική διαφορά γι’ αυτούς τους συνταξιούχους που την έχουν, δεν έχει ευοδωθεί. Έχει καταργηθεί –νομίζω- με τον πιο σοβαρό και υπεύθυνο τρόπο. Το είπαν και οι διεθνείς συνομιλητές μας από την Ευρωπαϊκή Ένωση. Ο κ. Σεντένο συγκεκριμένα το ξεκαθάρισε, αλλά υπάρχει και η δική μας επιχειρηματολογία, δηλαδή ότι είναι μια ρύθμιση αμιγώς δημοσιονομική και όχι αναπτυξιακή και ακριβώς επειδή έχουμε πετύχει τους δημοσιονομικούς στόχους, δεν συντρέχει κανένας λόγος να καταργηθεί η προσωπική διαφορά σε εκείνη τη μερίδα των συνταξιούχων. Έτσι πιστεύουμε ότι αυτή η διαδικασία θα ολοκληρωθεί με επιτυχία, αλλά συνδυάζεται –και πάω στο τελευταίο κομμάτι- με την επιχειρηματολογία της Αξιωματικής Αντιπολίτευσης και του ΚΙΝΑΛ, κυρίως που αφορά τον προϋπολογισμό.

Όπως είχα πει και στην ομιλία μου στην εισαγωγή για το νομοσχέδιο, ήδη έχουμε μπει σε μια εποχή κανονικότητας. Με λίγα λόγια, είναι μια εποχή μετάβασης από την φαυλότητα του παρελθόντος σε αυτό που είναι κοινωνικά δίκαιο. Τουλάχιστον αυτή είναι η προσπάθειά μας και αυτός είναι ο πολιτικός μας στόχος.

Ο δε προϋπολογισμός, τον οποίο έχουμε καταθέσει και για πρώτη φορά είναι δικός μας, από προσαρμοστικός που ήταν μέχρι σήμερα -γιατί προσαρμοζόταν σε μια σειρά υποχρεώσεις που είχε η χώρα και δεσμεύσεις λόγω των προγραμμάτων και του μνημονίου που ήταν συνδεδεμένη- γίνεται επεκτατικός και ως προς τη δομή του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε ένα λεπτό.

Διότι, παρ’ όλο που έχουμε πράγματι συμφωνήσει σε πλεονάσματα 3,5% -τα οποία, σημειωτέον, τα πετυχαίνουμε εδώ και τρία χρόνια και είναι βέβαιον και το αποδέχονται όλοι οι διεθνείς συνομιλητές μας στην Ευρωπαϊκή Ένωση ότι μπορούμε να το πετύχουμε και το 2019 και το 2020 και το 2021 και το 2022- επειδή το πλεόνασμα θα είναι 4,2%, αυτήν τη διαφορά του 0,7% στο πλεόνασμα μπορούμε να τη χρησιμοποιήσουμε για τις τομές, που έχουμε ανάγκη σε επίρρωση αυτής της επεκτατικότητας. Με λίγα λόγια, μπορούμε να κάνουμε μειώσεις εκεί που πραγματικά είναι σημαντικό να γίνουν, και το κάνει ο προϋπολογισμός. Δηλαδή, ο ΕΝΦΙΑ μειώνεται μεσοσταθμικά μέχρι 30% μέσα σε δύο χρόνια, στις ασφαλιστικές εισφορές σε μια σειρά κατηγορίες, στη φορολογία εισοδήματος, στην επιδότηση ασφαλιστικών εισφορών των νέων. Ακόμα, έχουμε το γεγονός της αλλαγής της αναλογίας των προσλήψεων, από ένα προς τρία, που ήταν πάει στο ένα προς ένα από την ενίσχυση της υγείας.

Με λίγα λόγια, το 2019 για εμάς είναι ένα έτος μιας μεγάλης στροφής από τις πολιτικές της υποταγής στις πολιτικές της αξιοπρέπειας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο εισηγητής από τη Νέα Δημοκρατία κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Θα χρειαστώ ένα λεπτό, κύριε Πρόεδρε, γιατί έχω τοποθετηθεί και αιτιολογήσει τη στάση μας για τις τροπολογίες στην πρωτολογία μου, τόσο εγώ όσο και ο κ. Δένδιας, ο Κοινοβουλευτικός Εκπρόσωπος της Νέας Δημοκρατίας.

Θα επαναλάβω, κύριε Υπουργέ, αυτό που έχουμε ζητήσει και από τον Υπουργό που αποχώρησε. Για να ψηφίσουμε την τροπολογία του Υπουργείου Παιδείας με γενικό αριθμό 1763 και ειδικό 260, θέλουμε να «σπάσει» η τροπολογία και να φύγει η τρίτη παράγραφος, που μιλάει για θέματα για τους μουφτήδες της Θράκης, γιατί η πρώτη παράγραφος της τροπολογίας αυτής έχει θετικές διατάξεις. Μιλάει για την αύξηση της μοριοδότησης στις μεταγραφές των φοιτητών, με χαμηλό εισόδημα και θέλουμε να την ψηφίσουμε, αν και εδώ είναι ατελής και είπαμε ότι έπρεπε να προβλέπει και αύξηση της μοριοδότησης για τους φοιτητές μέλη πολύτεκνων οικογενειών.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βεσυρόπουλο.

Τον λόγο έχει ο ειδικός αγορητής από τη Δημοκρατική Συμπαράταξη κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Θα ήθελα να κάνω μια τυπική παρατήρηση και προς τον κ. Δένδια και προς τον εκπρόσωπο του ΣΥΡΙΖΑ. Το λογότυπο του «Κινήματος Αλλαγής» δεν επιδέχεται παρερμηνείες. Εμείς τη Νέα Δημοκρατία δεν τη λέμε ούτε «Ν.Δ.» ούτε «Ν», «Δ». Το ίδιο ισχύει και για τον ΣΥΡΙΖΑ. Παρακαλώ, λοιπόν, να μας αντιμετωπίζουν με ευπρέπεια.

Έρχομαι τώρα στα θέματα. Κύριε Πρόεδρε, δεν θα ασχοληθώ με τον ιταμό τρόπο που ο Υπουργός Οικονομικών αντιμετωπίζει τους πολιτικούς του αντιπάλους. Αυτό δεν αφορά εμένα προσωπικά, αν και έκανε προσωπική αναφορά σε μένα και με μπέρδεψε λίγο με τον Θεοδωράκη και τους άλλους. Είπε τελικά, ότι εννοεί τον Κουτσούκο. Όμως, αυτό το κάνει και με τους άλλους. Θα σταθώ μόνο στην ουσία, γιατί τα θέματα είναι πάρα πολύ σοβαρά.

Εγώ δεν καταστροφολόγησα από το Βήμα. Εγώ, πρώτον, καταλόγισα τις ευθύνες της Κυβέρνησης του ΣΥΡΙΖΑ για την απώλεια των 25 δισεκατομμυρίων ευρώ του Ταμείου Χρηματοπιστωτικής Σταθερότητας, του ΤΧΣ, που είχε τις μετοχές των ελληνικών τραπεζών και οι οποίες εξανεμίστηκαν. Και με αφορμή τη χθεσινή μαύρη Τετάρτη είπα ότι υπάρχει πρόβλημα αβεβαιότητας και ανασφάλειας στην ελληνική οικονομία, ότι είναι ρηχή η αγορά και ότι προφανώς η ανάλυση του Μαξίμου χθες πως ό,τι συνέβη ήταν γιατί υπήρξε κερδοσκοπική επίθεση, είναι λειψή. Μπορεί να υπήρξε και κερδοσκοπική επίθεση. Πάντως με τζίρο 100 εκατομμύρια ευρώ δεν μπορεί να υπάρχουν αυτά τα αποτελέσματα.

Και θέλω να τονίσω τώρα -και γι’ αυτό το θέτω- ότι εμείς ως ΠΑΣΟΚ, ως Δημοκρατική Συμπαράταξη, ως Κίνημα Αλλαγής, ουδέποτε κινδυνολογήσαμε και ουδέποτε είπαμε στους επενδυτές: «Μην έρθετε στην Ελλάδα, γιατί δεν ξέρετε τι θα πάθετε». Αυτά τα έκανε ο ΣΥΡΙΖΑ.

Θέλω, κύριε Υπουργέ, να διαβάσετε προσεκτικά την ανακοίνωση της κ. Γεννηματά μετά από τη συνάντηση με την Ένωση των Ελληνικών Τραπεζών σήμερα και να σας καλέσω με βάση αυτό να πάρετε τις ευθύνες σας, γιατί δεν μπορούμε να κρύβουμε το πρόβλημα κάτω από το χαλί. Οι αγορές βλέπουν πολύ καλύτερα από μερικούς από εμάς και πρέπει να πάρετε αποφάσεις. Η πρότασή μας εμάς είναι για τη λεγόμενη «bad bank». Ήδη το «BLOOMBERG», που διάβαζα προ ολίγου, έχει ένα σενάριο μιας παρόμοιας πρότασης ενός οχήματος ειδικού σκοπού. Πάρτε τις αποφάσεις σας, μην ξορκίζετε το πρόβλημα. Εάν θέλετε να συνεννοηθούμε, εδώ είναι Βουλή, να έρθετε με νηφαλιότητα και χωρίς τη λογική του «να χρεώσουμε τους πολιτικούς μας αντιπάλους».

Το δεύτερο θέμα που έθιξε ο κ. Τσακαλώτος έχει να κάνει με το ότι εμείς επενδύσαμε στη μη περικοπή των συντάξεων. Του ξαναθυμίζω ότι καταψηφίσαμε τον νόμο Κατρούγκαλου, καταψηφίσαμε τον επαναϋπολογισμό των συντάξεων, την περικοπή της προσωπική διαφοράς. Έχουμε καταθέσει πρόταση νόμου, η αντιπροσωπεία μας το έθεσε στην τρόικα και εγώ προσωπικά με τον κ. Κεγκέρογλου στην αντιπροσωπεία του SPD, γιατί θεωρούμε ότι όχι μόνο δεν πρέπει να περικοπεί η προσωπική διαφορά, αλλά πρέπει να ανατραπεί ο νόμος Κατρούγκαλου, γιατί οι μειώσεις είναι εδώ μπροστά μας.

Και επειδή ο κ. Χουλιαράκης μίλησε για το συμβόλαιο που έληξε, θα ήθελα να πω το εξής. Κύριε Υπουργέ, με τη σεμνότητα και την ευγένεια που σας διακρίνει, θέλω να παρατηρήσω ότι βρισκόμαστε σε ένα συμβόλαιο διαρκείας. Έχει ημερομηνία λήξης το 2022 σε σχέση με τα υπερ-πλεονάσματα, το 2032, το 2060 και σε σχέση με το υπερταμείο έχει το 2125, πιο προσγειωμένα.

Έρχομαι τώρα σε ένα ζήτημα στο οποίο αναφέρθηκε ο εισηγητής του ΣΥΡΙΖΑ, γιατί έχουμε καταθέσει τη σχετική τροπολογία. Για να μην ξαναμαλώνουμε -δεν θέλω- ας απαντήσει ο κ. Τσακαλώτος στην ερώτησή μας και να καταθέσει τα στοιχεία των δέκα χιλιάδων εκατόν δέκα εννέα ακινήτων, για να μάθει και ο κ. Μαντάς ποια είναι στα Γιάννενα, να μάθει και ο συνάδελφος εισηγητής ποια είναι στην εκλογική του περιφέρεια και μετά να δούμε αν πάνε ή δεν πάνε. Είναι στοιχειώδης συνταγματική και κοινοβουλευτική του υποχρέωση.

Κατά τη συνήθη πρακτική της Κυβέρνησης, έχουμε σοβαρές τροπολογίες. Η μία τροπολογία είναι αυτή που ενώ είχαμε ένα νομοσχέδιο για τα τουριστικά σκάφη, έρχεται και λέει ότι αναστέλλει την εφαρμογή του μητρώου, ενώ έπρεπε να έχει εφαρμόσει το μητρώο των τουριστικών σκαφών. Και σε αυτή την τροπολογία έχει μια ρύθμιση που έχει να κάνει με το φορολογικό απόρρητο.

Προσέξτε, δεν μπορεί να περνάνε τόσο εκ του πονηρού και απαλά τα ζητήματα του φορολογικού απορρήτου, διότι όταν χαλαρώνεις το φορολογικό απόρρητο, κλείνεις το μάτι σε εκείνον που κάνει φοροδιαφυγή. Πρέπει να υπάρχει εμπιστοσύνη στη φορολογική αρχή. Και ρωτήσαμε και δεν έχουμε πάρει απάντηση στο εξής: Οι διατραπεζικές ενώσεις είναι εταιρείες των τραπεζών που θα κάνουν εισπράξεις; Είναι εισπρακτικές εταιρείες; Περί τίνος πρόκειται και ποια είναι η ανάγκη να υπάρξει αυτή η ρύθμιση; Απάντηση δεν έχουμε πάρει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ό,τι αφορά τη ρύθμιση για τον ΕΦΚΑ, εδώ αποδεικνύεται η προχειρότητα της Κυβέρνησης. Λειτουργεί ο ΕΦΚΑ εδώ και δύο χρόνια, δεν έχει ακόμα οργανισμό, θέλουν να φύγουν οι υπάλληλοι και τι λέει η ρύθμιση; Ότι θα περνάει από το γραφείο του Προέδρου και του Διοικητή. Δηλαδή αν είναι να φύγουν τριακόσιοι που έχουν κάνει αίτηση, να διαλέξουμε ποια είναι τα ρουσφέτια του ΣΥΡΙΖΑ και να αφήσουμε τους άλλους εκεί να βολοδέρνουν. Ε, όχι! Αυτή η ρύθμιση είναι επικίνδυνη. Αν θέλετε, αναστείλετε τη διαδικασία των μετατάξεων, ώσπου να γίνει η διαδικασία του οργανισμού.

Σχετικά με τις άλλες δύο τροπολογίες, θέλω να πω ότι θα τις ψηφίσουμε. Πρόκειται γι’ αυτή που αναφέρεται στα μόρια για τις μεταγραφές. Καλό θα ήταν να είχαμε ακούσει και τους πολύτεκνους, αλλά και γι’ αυτήν που αναφέρεται στην τροποποίηση του ν.4053 για τις υπηρεσίες κοινής ωφέλειας.

Και έρχομαι σε μια τελευταία παρατήρηση και τελειώνω. Απερρίφθη μετά πολλών επαίνων η τροπολογία μας σχετικά με το να μην ενσωματώνεται στην προσωπική διαφορά το επίδομα της παραμεθορίου. Κύριε Υπουργέ, είστε του Γενικού Λογιστηρίου, ρωτήστε να σας το πουν. Όπως, επίσης, και η τροπολογία μας με την οποίαν εφαρμόζουμε την απόφαση του Συμβουλίου της Επικρατείας για το επίδομα θέση ευθύνης στους προϊσταμένους των νοσηλευτικών υπηρεσιών.

Με αυτά, κύριε Πρόεδρε, ολοκλήρωσα και σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ, κύριε Κουτσούκο.

Τον λόγο έχει ο ειδικός αγορητής της Χρυσής Αυγής κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, ένα από τα επιχειρήματα που σας βοήθησε να έρθετε στην εξουσία ήταν η υπόσχεση που είχατε δώσει να διαγράψετε το επονείδιστο χρέος. Μάλιστα, είχατε συγκροτήσει και ειδική επιτροπή στη Βουλή για να υπολογίσει και το ακριβές κούρεμα.

Έχουν περάσει τέσσερα ολόκληρα χρόνια, κύριε Υπουργέ και η Κυβέρνησή σας έχει προσθέσει στο χρέος της Ελλάδας επιπλέον 20 δισεκατομμύρια ευρώ, κάτι το οποίο αναφέρεται στο προσχέδιο του προϋπολογισμού στο οποίο αναφέρθηκε και προηγουμένως ο Υπουργός Οικονομικών, ο κ. Τσακαλώτος. Συγκεκριμένα, το χρέος της κεντρικής διοίκησης εκτιμάται ότι στο τέλος του 2018 θα ανέλθει στα 357,250 δισεκατομμύρια ευρώ ή στο 195,1% του ΑΕΠ έναντι 329,9 δισεκατομμυρίων ευρώ ή 184,7% του ΑΕΠ που ήταν το 2014.

Μπορεί η Κυβέρνησή σας να υποστηρίζει ότι αυτή η αύξηση του χρέους μέσα στο 2018 είναι προσωρινή και οφείλεται στη δημιουργία των ταμειακών διαθέσιμων ασφαλείας ή αλλιώς «cash buffer», όπως λέγονται, και είναι προσωρινή. Ο δανεισμός, όμως, κύριε Υπουργέ, έχει γίνει και δυστυχώς οι τόκοι τρέχουν.

Επειδή, όμως, ο ελληνικός λαός δεν καταλαβαίνει αυτές τις ορολογίες, όπως αυτή που ανέφερα προηγουμένως, το «cash buffer», τα «μεσοπρόθεσμα», τα «μακροπρόθεσμα» και εσείς, όπως και όλοι οι προκάτοχοί σας, δεν έχετε μπει καν στον κόπο να εξηγήσετε τι ακριβώς σημαίνουν και τι ακριβώς κάνετε.

Εξηγήστε σε έναν απλό πολίτη, σε έναν άνθρωπο ο οποίος δεν έχει πάρα πολλές γνώσεις πώς γίνεται πριν από οκτώ χρόνια να μπήκαμε -και έκανα ερώτηση προηγουμένως και στην κ. Παπανάτσιου- στα μνημόνια με χρέος 128% του ΑΕΠ και σήμερα να έρχεται η Συγκυβέρνησή σας και να μας λέει ότι βγαίνουμε από τα μνημόνια με το χρέος στο εξωτερικό να έχει ανέβει στο 195% του ΑΕΠ. Αυτό για να το πιστέψουμε θα πρέπει να πιστέψουμε ότι ζούμε σε μια ουτοπία, κύριε Υπουργέ. Δώστε μας μια απάντηση σχετικά με το πώς γίνεται με το 128% του ΑΕΠ χρέος να μπαίνουμε στα μνημόνια και να βγαίνουμε με το 195%. Είναι πράγματα τα οποία χρήζουν εξηγήσεων.

Έγινε μια αναφορά από τον Κοινοβουλευτικό Εκπρόσωπο της Κυβέρνησης στη δευτερολογία του σχετικά με το ότι θα πρέπει να μπει ένα τέλος σχετικά με την περιπέτεια στο σκοπιανό. Κανείς, όμως, από το λεγόμενοδημοκρατικό τόξο ή συνταγματικό τόξο, όπως λέγεστε, δεν έχει μπει στη διαδικασία ή στον κόπο να εξηγήσει και σε εμάς, αλλά και στον ελληνικό λαό που μας παρακολουθεί, ποιο ακριβώς είναι το πρόβλημα που έχει η Ελλάδα στο σκοπιανό και ποια θα είναι τα προβλήματα που θα αντιμετωπίσουμε εάν δεν λυθεί. Εάν είναι να το λύσετε με τη συμφωνία των Πρεσπών, μη σώσει και λυθεί ποτέ.

Μάλιστα, έγινε και από την Υπουργό, την κ. Παπανάτσιου, μια αναφορά πως κάποιοι εντός του Κοινοβουλίου δεν δικαιούνται να μιλούν για τη Μακεδονία κάνοντας αναφορά σε ιδεολογικούς προγόνους. Δικός μας ιδεολογικός πρόγονος ήταν ο εθνάρχης Μεταξάς και ο Ίων Δραγούμης. Οι δικοί σας ιδεολογικοί πρόγονοι, οι σύντροφοι είναι αυτοί που υπέγραψαν το σύμφωνο Ρίμπεντροπκαι Μολότοφ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής από το Κομμουνιστικό Κόμμα, ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Εγώ θα σταθώ στην ουσία των ζητημάτων που θίγει το συγκεκριμένο νομοσχέδιο που συζητάμε. Παρακολούθησα με προσοχή τη συζήτηση τόσο στις επιτροπές όσο και σήμερα στην Ολομέλεια. Επιχαίρει η Κυβέρνηση ότι βρήκε -και πράγματι έτσι είναι- μια συναίνεση και από την πλειοψηφία των κομμάτων της Αντιπολίτευσης, τόσο από τη Νέα Δημοκρατία όσο και από τη Δημοκρατική Συμπαράταξη, το Ποτάμι, την Ένωση Κεντρώων. Το ψηφίζουν.

Ποια ήταν η κύρια επιχειρηματολογία αυτών των κομμάτων που συμφωνούν με το συγκεκριμένο νομοσχέδιο, όπως προωθεί η Κυβέρνηση; Συμφωνούμε, λέει, στο βασικό, ότι είμαστε κόμμα που συμφωνεί με την Ευρωπαϊκή Ένωση και άρα δεν μπορούμε να μην ψηφίσουμε οδηγίες που έρχονται από εκεί.

Είναι σωστό αυτό; Προφανώς είναι σωστό. Έτσι είναι. Και δεν είναι ένα απλό ζήτημα, μια απλή συμφωνία, αλλά μια συμφωνία σε ένα στρατηγικής κατεύθυνσης ζήτημα.

Αυτή η συμφωνία σας, όμως, σε αυτό το στρατηγικό θέμα, όπως είναι η Ευρωπαϊκή Ένωση, δεν μπορεί να κρύψει και μία συμφωνία σε ένα άλλο στρατηγικής σημασίας ζήτημα. Ποιο είναι αυτό; Για να δούμε, τι κάνει το συγκεκριμένο νομοσχέδιο που συζητάμε; Απελευθερώνει τις υπηρεσίες των Κεντρικών Αποθετηρίων Τίτλων; Τις απελευθερώνει. Συμφωνείτε όλοι σας σε αυτό; Συμφωνείτε. Σε τι συμφωνείτε, δηλαδή; Συμφωνείτε στην ακόμη περισσότερο ελεύθερη δράση του κεφαλαίου. Σε αυτό συμφωνείτε. Συμφωνείτε στη διευκόλυνση παραπέρα της ελεύθερης κίνησης των κεφαλαίων, να μην υπάρχει εμπόδιο. Συμφωνείτε, επίσης, στο να γίνει πιο ελκυστική η αγορά τίτλων στη χώρα μας στους επενδυτές, ντόπιους και ξένους. Αυτά λέει η αιτιολογική έκθεση. Δεν τα λέμε εμείς.

Άρα δεν είστε μόνο ευρωλάγνοι, όπως ακούστηκε σε αυτή την Αίθουσα, αλλά συμφωνείτε και στην ουσία στον δρόμο, στον τρόπο που είναι οργανωμένη η οικονομία, που στο κέντρο της προσοχής της έχει την ελεύθερη δράση του κεφαλαίου, με σκοπό το μέγιστο ποσοστό κέρδους. Αυτή είναι η συμφωνία που θέλετε να κρύψετε, λέγοντας μόνο ότι «επειδή συμφωνούμε με την Ευρωπαϊκή Ένωση, άρα ψηφίζουμε και το συγκεκριμένο νομοσχέδιο».

Το δεύτερο που θέλω να επισημάνω στον χρόνο που μου μένει είναι το εξής. Κατ’ αρχάς να σας πω ότι συμφωνούμε με ορισμένα άρθρα του Τρίτου Μέρους, λοιπές διατάξεις κ.λπ.. Αναφέρομαι στα άρθρα 35, 36, 37, 38, 39, 44 και 45, τα οποία θα τα ψηφίσουμε. Συμφωνούμε ιδιαίτερα με το άρθρο 45, γιατί βελτιώθηκε και με τις νομοτεχνικές βελτιώσεις που κατατέθηκαν. Άλλωστε το είχαμε επισημάνει κατά τη συζήτηση στις επιτροπές και λήφθηκε υπ’ όψιν, συμπεριλαμβάνει δηλαδή και άλλες υπηρεσίες του δημοσίου και το Υπουργείο Οικονομίας και Ανάπτυξης.

Θα ήθελα να σημειώσω δύο-τρία ζητήματα και να αναφερθώ σε δύο-τρεις τροπολογίες. Πρώτον, όσον αφορά τα άρθρα 38 και 39 που αναφέρονται στην αποκατάσταση συγκεκριμένων ζητημάτων που θίγουν τα άρθρα αυτά στην πυρκαγιά της Αττικής. Συμφωνούμε, θα τα ψηφίσουμε. Όσα, όμως, έγιναν μέχρι τώρα στο συγκεκριμένο ζήτημα, όσα εξαγγέλθηκαν ότι θα γίνουν, δεν αντιμετωπίζουν στην ολότητά του το πρόβλημα.

Εμείς από την αρχή, σαν Κομμουνιστικό Κόμμα της Ελλάδας, μιλήσαμε για άμεση αποζημίωση και των κατοίκων και των επαγγελματιών της περιοχής στο 100% της συνολικής ζημιάς. Στη συζήτηση στην επιτροπή επισημάναμε και μια σειρά ζητήματα που μένουν σήμερα που συζητάμε ανοιχτά και που ζητούν άμεση λύση, χωρίς καθυστέρηση. Θα ήθελα να πω -δεν θέλω να τα επαναλάβω, εν πάση περιπτώσει, όποιος θέλει να λύσει προβλήματα μπορεί να ανατρέξει στο τι είπε το ΚΚΕ και στα Πρακτικά της συζήτησης των επιτροπών- ότι από αυτή τη σκοπιά είναι κρίσιμο τα λαϊκά στρώματα της περιοχής να απαιτήσουν με τους αγώνες τους να διεκδικήσουν την αντιμετώπιση προβλημάτων που αφορούν συνολικά την περιοχή. Και αντιμετωπίζουν λαϊκά προβλήματα όπως είναι η αντιπλημμυρική προστασία, η ύπαρξη νοσοκομείου στην Ανατολική Αττική, ζητήματα σχολικών υποδομών κ.λπ..

Χρειάζεται, κατά τη γνώμη μας, η λαϊκή οργανωμένη παρέμβαση και δράση για την ανατροπή της πολιτικής που εντείνει την εμπορευματοποίηση της γης και των δασών.

Ένα λεπτό, κύριε Πρόεδρε, για να κλείσω με τις τροπολογίες.

Όσον αφορά την τροπολογία με γενικό αριθμό 1763/260 του Υπουργείου Παιδείας, εδώ και εμείς έχουμε ένσταση με την εξής έννοια. Υπάρχουν θετικά τα οποία θέλουμε να ψηφίσουμε και υπάρχουν άρθρα μέσα στην ίδια τροπολογία για τα οποία έχουμε επιφυλάξεις. Για παράδειγμα, συμφωνούμε με τις μετεγγραφές και θέλουμε να το ψηφίσουμε. Όπως συμφωνούμε και με την άμεση προσφυγή στην ελληνική έννομη τάξη από τη μουσουλμανική μειονότητα. Στα άλλα δύο, όμως, έχουμε επιφυλάξεις. Καλό είναι να διαχωριστούν. Σε κάθε περίπτωση, εμείς θα ψηφίσουμε τη συγκεκριμένη τροπολογία. Θέλω, όμως, να επισημάνω ότι στα υπόλοιπα δύο έχουμε επιφυλάξεις και θα ψηφίζαμε «παρών», αν ψηφίζονταν χωριστά.

Για την τροπολογία 1770/263, που αφορά την αποζημίωση της καθολικής υπηρεσίας για τα έτη 2016 και 2017 για τα ΕΛΤΑ, εμείς συμφωνούμε. Και αυτήν θα την ψηφίσουμε. Κοιτάξτε, όμως, να δείτε. Αυτό είναι αποτέλεσμα της απελευθέρωσης και εδώ των ταχυδρομικών υπηρεσιών. Δίνουμε 15 εκατομμύρια ανά έτος για να καλύψουμε τι; Τις άγονες, τις παραμεθόριες περιοχές, για να γίνεται εκεί το έργο, για να υπάρχει και εκεί υποκατάστημα των ΕΛΤΑ. Το κόστος, όμως, αυτό δεν καλύπτεται, με αποτέλεσμα αργά ή γρήγορα να δημιουργηθεί πρόβλημα στο μέλλον και να αρχίσουν να κλείνουν υποκαταστήματα στις παραμεθόριες περιοχές. Συμφωνούμε, βεβαίως, να δοθούν αυτά τα 15 εκατομμύρια, αλλά η γνώμη μας είναι ότι είναι λίγα. Αυτή είναι άποψή μας.

Και τέλος θα αναφερθώ στις μετατάξεις του ΕΦΚΑ. Συμφωνούμε ότι ο φορέας ήδη είναι ελλειμματικός σε προσωπικό. Εάν, όμως, χρειάζεται απόσπαση ή μετάταξη σε εξαιρετικές περιπτώσεις -όπως παραδείγματος χάριν λόγους υγείας που επικαλούνται- γιατί αυτό θα πρέπει να είναι υπόθεση του Υπουργού και να μην κρίνεται από το υπηρεσιακό συμβούλιο με συγκεκριμένα κριτήρια και όχι γενικώς και αορίστως;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής από το Ποτάμι κ. Ψαριανός.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Είπαμε ότι σε αυτό το νομοσχέδιο το πρώτο και το δεύτερο Μέρος θα το ψηφίσουμε στο σύνολό τους, γιατί είναι ενσωμάτωση οδηγιών ή βελτιώσεις, υποχρεώσεων της χώρας απέναντι στους Ευρωπαίους εταίρους.

Στο Τρίτο Μέρος έχουμε διάφορες τακτοποιήσεις. Είπα και στην πρωτολογία μου ότι το πτητικό επίδομα που δίδεται στο άρθρο 35 δεν μπορεί να δίνεται σε όλους, παρά μόνο σε όσους πραγματικά το δικαιούνται. Αλλιώς να παίρνουμε όλοι οι εργαζόμενοι και οι απασχολούμενοι παντού πτητικά επιδόματα και όχι μόνο στην Υπηρεσία Πολιτικής Αεροπορίας αυτοί που δεν πετάνε να παίρνουν πτητικό επίδομα.

Στο άρθρο 36 εάν και είναι θετική ρύθμιση η επίσπευση της επιστροφής των χρωστούμενων από το κράτος τόσο σε νομικά όσο και φυσικά πρόσωπα, όλοι γνωρίζουμε ότι το κράτος χρωστάει πάνω από 3 δισεκατομμύρια στους ιδιώτες έως τώρα. Ήταν 2,7 δισεκατομμύρια και προστέθηκαν τώρα άλλα 300 εκατομμύρια. Το κράτος χρωστάει στους ιδιώτες και σε πολίτες τους, σε φυσικά και νομικά πρόσωπα, πάνω από 3 δισεκατομμύρια. Να τακτοποιηθούν αυτές οι επιστροφές των χρωστούμενων σε όλους τους πολίτες και όχι κατ’ επιλογήν σε κάποιες ομάδες που είναι φιλικά προσκείμενες ή που μας ενδιαφέρουν ή που ανήκουν στο πελατολόγιό μας.

Στο άρθρο 38 απαλλάσσονται από τον ΕΝΦΙΑ τα ενενήντα εννέα θύματα από την καταστροφική φωτιά στο Μάτι, στον Νέο Βουτζά και στην περιοχή εκεί. Οι τραυματίες και οι διασωθέντες έχουν πολύ μεγαλύτερη ανάγκη ενίσχυσης παρά οι κληρονόμοι θανόντων, που έχουν περιουσίες που δεν έπαθαν τίποτα ή που είναι σε άλλες περιοχές. Δεν είναι δίκαιη αυτή η διάταξη. Είναι απλώς ένα λαϊκίστικο φιλοδώρημα, για να καλύψουμε τις ευθύνες μας που αφήσαμε να γίνει αυτή η καταστροφή και δεν πήραμε τα μέτρα που έπρεπε να πάρουμε. Και τώρα δίνουμε ένα χαρτζιλίκι στους θανόντες και όχι σε αυτούς που διασώθηκαν ή που είναι τραυματίες ή που ζουν και έχασαν τις περιουσίες τους.

Στο άρθρο 44 ένας προσληφθείς το 2000 ως απόφοιτος λυκείου εάν αποκτήσει πτυχίο πανεπιστημίου το 2010, θα παίρνει αναδρομικά σαν να είχε το πτυχίο από το 2000 ή από το 1990 εάν πάρει το πτυχίο έως το 2018. Αυτή η διάταξη είναι επίσης άδικη -γιατί είναι αναδρομική για μελλοντικούς πτυχιούχους ή για αυτούς που πήραν πτυχίο πρόσφατα- το να παίρνουν, δηλαδή, αναδρομικά από τότε που ξεκίνησαν να δουλεύουν, ενώ ήταν απόφοιτοι λυκείου. Είναι επίσης μια άδικη και ειδικού τύπου διάταξη που δεν ξέρω τι ακριβώς υποκρύπτει. Μπορεί να υποκρύπτει, ας πούμε, και περιπτώσεις σαν την κυρία στα Χανιά, δημόσια υπάλληλος, που είχε πλαστό πτυχίο και αθωώθηκε γιατί, λέει, το πλαστό πτυχίο το πλαστογράφησε για να μην αισθάνεται μειονεκτικά απέναντι στους άλλους που ήταν νομίμως πτυχιούχοι με κανονικά πτυχία. Αυτή η διάταξη, να παίρνουν αναδρομικά ως πτυχιούχοι ανωτάτων σχολών άνθρωποι που πήραν το πτυχίο τους προχθές, είναι επίσης εκτός λογικής.

Και στις επιτροπές και στην πρωτολογία μου αναφέρθηκα σε κάποια πράγματα τα οποία πρέπει να τα ρυθμίσουμε, αλλά πρέπει να ρυθμιστούν δίκαια. Αν φτάσουμε στο σημείο να πούμε μάλιστα ότι βγήκαμε από τα μνημόνια και την κρίση, πρέπει να τα κάνουμε όλα και να κάνουμε ό,τι θέλουμε, να δώσουμε στους πάντες τα πάντα. Διότι υπάρχει, είπαμε, εθνική ανεξαρτησία και λαϊκή κυριαρχία, έχουμε βγει από την επιτήρηση και τη σκληρή εποπτεία των τοκογλύφων δανειστών που μας εκβιάζανε τόσα χρόνια. Τώρα είμαστε ελεύθεροι. Μπορούμε να κάνουμε ό,τι θέλουμε, ρουσφέτια, προσλήψεις, να δίνουμε αυξήσεις.

Και για τις συντάξεις, γιατί τώρα συζητάμε αν συμφωνούν ή όχι οι Ευρωπαίοι για την περικοπή ή την άρση της περικοπής των συντάξεων; Για τις συντάξεις ψηφίσαμε, ψηφίσατε την περικοπή των συντάξεων και τώρα ψάχνετε να απελευθερωθείτε από τη δική σας ψήφο και να πείσετε ή να «ψήσετε» τους εταίρους μας, αυτούς τους εκβιαστές, ότι «εντάξει μωρέ, το ψηφίσαμε, αλλά ας αρθεί τώρα η περικοπή των συντάξεων την οποία ψηφίσαμε».

Και λέει ο προϋπολογισμός αυτός -ο οποίος είναι ένας προϋπολογισμός «ή θα βρέξει ή θα χιονίσει ή καλό καιρό θα κάνει», δεν είναι ένας προϋπολογισμός του Ιανού με δυο πρόσωπα, αλλά έχει τρία-τέσσερα- θα προσπαθήσουμε να προχωρήσουμε στην άρση της περικοπής των συντάξεων, που την έχουμε ψηφίσει, και δεν θα κάνουμε σε αντιστάθμισμα αυτά που έχουμε πει ότι θα κάνουμε. Ή θα κάνουμε αυτά που έχουμε πει ότι θα κάνουμε και θα περικόψουμε τις συντάξεις. Ή το ένα ή το άλλο, δηλαδή, κοροϊδευόμαστε εδώ. Πάει να πει, σε απλά ελληνικά, ότι τις συντάξεις αν δεν τις κόψουμε δεν θα κοπούν, ε και αν κοπούν κοπήκανε. Δεν καταλαβαίνουμε ακριβώς αυτήν τη λογική και τα παζάρια που γίνονται σε αυτά τα επίπεδα.

Πρέπει να πω ότι η καθαρή έξοδος στις αγορές δεν υπάρχει. Δεν υπάρχει καμμία έξοδος στις αγορές διότι οι αγορές εκεί που τους παίζαμε ζουρνάδες, νταούλια και μπουζουκομπαγλαμάδες, τώρα μας παίζουν κάτι σαξόφωνα απ’ έξω και κάτι κοντραμπάσα. Και είδαμε τι έγινε τώρα με την αναταραχή στις τράπεζες, για την οποία λέει η Κυβέρνηση «δεν πειράζει μωρέ, δεν έγινε τίποτα, δεν συμβαίνει. Είναι μία απλή κίνηση των αγορών απέναντι…» κ.λπ..

Δηλαδή, μου θυμίζει αυτό που είχαμε πει όταν κάναμε τα capital control, ότι σε δύο μήνες θα αρθούν τα capital control, δεν θα υπάρχουν. Και έλεγα εγώ προσωπικά και διάφοροι άλλοι στα κανάλια ότι τα capital control -και όχι capital controls, γιατί δεν βάζουμε «s» πληθυντικό στην ελληνική εκφορά των λέξεων- θα κρατήσουν πάνω από δύο χρόνια. Και «τρώγαμε ξύλο» στα κανάλια γιατί μας λέγανε όλοι οι υπεύθυνοι Υπουργοί, Υφυπουργοί και Βουλευτές των ΣΥΡΙΖΑΝΕΞΕΛ ότι για δύο μήνες είναι τα capital control, τα οποία μάλιστα μας τα επιβάλανε οι ξένοι, δεν τα κάναμε εμείς μόνοι μας.

Όλα αυτά τα παραμύθια πρέπει να τα πάρουμε όλα πίσω και να αρχίσουμε να λέμε από την αρχή κάποιες αλήθειες. Να λέμε, ας πούμε, ότι εξαπατηθήκαμε, ότι έχουμε αυταπάτες, ότι προσπαθούμε να κάνουμε πράγματα, αλλά δεν μπορούμε να τα κάνουμε ή αν μπορούμε, τώρα που είμαστε ελεύθεροι και απαλλαγμένοι από την επιτήρηση και την εποπτεία, δεν τα κάνουμε. Να κάνουμε το πρόγραμμα παροχών με τα επιδόματα και όλα αυτά τα κόλπα που γίνονταν τόσα χρόνια από όλους σε ειδικές ομάδες πελατών, ενώ το κοινωνικό σύνολο υπέστη τρομακτική βλάβη και η χώρα καταστράφηκε, ακριβώς από τέτοιες ιδιαίτερες προτιμήσεις και φροντίδες σε ειδικές ομαδούλες.

Αντί να κοιτάμε, λοιπόν, πώς θα βολεύουμε διάφορα «πελατάκια», τους δικούς μας και να παίρνουμε από τον ιδιωτικό τομέα φόρους και να πληρώνουμε διάφορους «μπαγλαμάδες» στις υπηρεσίες που έχουμε τώρα και τους βάζουμε από εδώ και από εκεί σε προσλήψεις και ρουσφέτια, να δούμε αντικειμενικά πώς μπορούμε να προχωρήσουμε στην ανάπτυξη της χώρας, σε μια οικονομική ανάπτυξη που θα είναι για όλους το καλύτερο που μπορεί να μας συμβεί από εδώ και πέρα και για εμάς και για τα παιδιά μας και να έχουμε μια ανάπτυξη πραγματική και να σταματήσουμε να λέμε αν υπάρχει δίκαιη ή άδικη ανάπτυξη. Κάθε ανάπτυξη είναι δίκαιη και ωφελεί όλους, και τους μεγαλοκαρχαρίες του κεφαλαίου και τους εργαζόμενους και τους απλούς πολίτες και την πλουτοκρατία και τις λαϊκές οικογένειες, και αποφεύγουμε τα τσεκουρώματα και τις λέξεις που χρησιμοποιούμε συνέχεια για να εντυπωσιάζουμε και να γινόμαστε δημοφιλείς στα καφενεία. Πρέπει να αρχίσουμε να μιλάμε επί αληθών μεγεθών και προοπτικών και να μη χαϊδεύουμε αυτιά ή να παινεύουμε και να φροντίζουμε και να δίνουμε φιλοδωρήματα σε ειδικές ομαδούλες πελατών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ψαριανέ, ολοκληρώστε.

**ΓΡΗΓΟΡΙΟΣ ΨΑΡΙΑΝΟΣ:** Θέλω να σας πω ότι η καθαρή έξοδος στις αγορές δεν υπάρχει και οι συντάξεις πρέπει να μας πείτε ξεκάθαρα αν θα κοπούν και δεν θα κάνουμε τα άλλα που υποσχεθήκαμε ή αν δεν κοπούν και θα κάνουμε τα άλλα που υποσχεθήκαμε ή το αντίστροφο. Να αποφασίσουμε να μιλήσουμε καθαρά, να σταματήσουμε να πουλάμε παραμύθι και να δίνουμε σε χαμηλή τιμή σανό σε σανοφάγους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για ένα λεπτό και μετά θα προχωρήσουμε στη ψηφοφορία.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Κύριε Πρόεδρε, ευχαριστώ πολύ.

Θα ήθελα να κάνω μια - δύο διευκρινίσεις. Πρώτα από όλα, σε σχέση με το προσχέδιο του προϋπολογισμού έχει ειπωθεί -θα το επαναλάβω για ακόμη μια φορά- ότι το προσχέδιο ενσωματώνει ένα μόνο σενάριο για την άσκηση της δημοσιονομικής πολιτικής το 2019. Είναι ο πίνακας 2.8, 2.9. Η δομή –αν θέλετε, η μορφή- του προσχεδίου διαφέρει από αυτή προηγούμενων προσχεδίων πράγματι. Έχει ένα σενάριο βάσης που ενσωματώνει ό,τι έχει ήδη νομοθετηθεί, χωρίς νέες παρεμβάσεις. Έχει έναν δεύτερο πίνακα που περιγράφει τι προτίθεται να νομοθετήσει η Κυβέρνηση για το 2019 και εν τέλει έχει τον πίνακα 2.8 που, όπως είπα, περιγράφει, αποτυπώνει τη δημοσιονομική πολιτική του 2019.

Όμως το προσχέδιο του προϋπολογισμού για πρώτη φορά φέτος θα πρέπει, επειδή ακριβώς ολοκληρώθηκε το πρόγραμμα με επιτυχία και η χώρα είναι πια εκτός προγραμμάτων οικονομικής προσαρμογής, να κατατεθεί στο πλαίσιο του Ευρωπαϊκού Εξαμήνου. Ευρωπαϊκό Εξάμηνο σημαίνει πλαίσιο συντονισμού των δημοσιονομικών πολιτικών των κρατών - μελών της Ευρωπαϊκής Νομισματικής Ένωσης. Θα πρέπει να κατατεθεί ώστε να το επεξεργαστεί η Ευρωπαϊκή Επιτροπή, να συμφωνηθεί με την Ευρωπαϊκή Επιτροπή, ακριβώς όπως θα κάνει και για όλους τους άλλους προϋπολογισμούς των χωρών - μελών της Ευρωπαϊκής Νομισματικής Ένωσης. Αυτή είναι η διαδικασία, κύριε Ψαριανέ. Το ότι τελείωσε το πρόγραμμα δεν σημαίνει ότι μπορεί κανείς να κάνει ό,τι θέλει. Η Ευρωπαϊκή Νομισματική Ένωση συνεπάγεται προνόμια, συνεπάγεται και υποχρεώσεις. Και η υποχρέωσή σου ανεξάρτητα αν είναι η Ελλάδα, είναι η Γερμανία, είναι η Γαλλία…

**ΓΡΗΓΟΡΙΟΣ ΨΑΡΙΑΝΟΣ:** Άρα δεν τελείωσε το πρόγραμμα.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Προφανώς τελείωσε. Αυτό εξηγώ.

Ευρωπαϊκό Εξάμηνο σημαίνει συντονισμός δημοσιονομικών πολιτικών όλων των κρατών - μελών της Ευρωζώνης είτε είχαν είτε δεν είχαν είτε έχουν πρόγραμμα. Αυτό πρέπει να γίνει κατανοητό. Σε άλλους δεν αρέσει, σε άλλους αρέσει. Σε αυτούς που αρέσει, αυτοί είναι οι κανόνες.

Σταματώ εδώ την ομιλία μου. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κύριο Υπουργό.

Πριν περάσουμε στην ψηφοφορία, επιτρέψτε μου να κάνω δυο ανακοινώσεις στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και πέντε εκπαιδευτικοί συνοδοί τους από το ολλανδικό σχολείο «ROELANDS LYCEUM».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η δεύτερη ανακοίνωση αφορά έγγραφο της Μονάδας ΠΣΕΑ και Πολιτικής Προστασίας προς τον Πρόεδρο της Βουλής και κατ’ επέκταση προς ενημέρωση της Ολομέλειας. Η ενημέρωση έγκειται στη δοκιμαστική ενεργοποίηση του συνόλου των σειρήνων συναγερμού Πολιτικής Άμυνας την Τρίτη 9 Οκτωβρίου 2018, με ώρα έναρξης 11.00΄ και ώρα λήξης 11.05΄. Δηλαδή, θα διαρκέσει πέντε λεπτά.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Ψαριανέ;

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, θα ήθελα να πω μισή κουβέντα για τις τροπολογίες, στις οποίες παρέλειψα να αναφερθώ.

**ΠΡΟΕΔΡΕΥΩΝ (Γεώργιος Λαμπρούλης):** Είχατε δέκα λεπτά στη διάθεσή σας.

**ΓΡΗΓΟΡΙΟΣ ΨΑΡΙΑΝΟΣ:** Όχι, πρέπει να πω τη θέση μας για τις τροπολογίες. Σε κάποια σημεία και κάποια άρθρα ή περιοχές των τροπολογιών συμφωνούμε και σε άλλα όχι. Γι’ αυτό έρχονται έτσι μισό-μισό, μισό να συμφωνείς, μισό όχι, για να αναγκάζεσαι να τις ψηφίσεις. Εκεί που συμφωνούμε, θα θέλαμε να ξεχωρίζουν, για να τα ψηφίσουμε.

Επειδή, όμως, έχουμε μια βιομηχανία τροπολογιών και έρχονται κατά σύστημα και κατά συρροήν σε κάθε νομοσχέδιο δεκάδες τροπολογίες, ζεστές, μόλις βγαίνουν από τον φούρνο, τελευταία στιγμή, που ούτε προλαβαίνουμε να τις δούμε -αυτές προλάβαμε και τις είδαμε λίγο σήμερα- θα ψηφίσουμε «παρών» σε όλες.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Ψαριανέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Ι) Κεντρικά Αποθετήρια Τίτλων, ΙΙ) Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/2258 και άλλες διατάξεις και ΙΙΙ) Λοιπές διατάξεις του Υπουργείου Οικονομικών».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, σαράντα έξι άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να «κυλίσετε» την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν προς ψήφιση. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |
| --- | --- | --- | --- | --- |
| Ι) Κεντρικά Αποθετήρια Τίτλων,.....,ΙΙΙ) Λοιπές διατάξεις του Υπουργείου Οικονομικών | | | | |
|  | Ημ/νία: | 4/10/2018 |  |  |
|  | Κωδικός: | 2018104 |  |  |
|  | Επί της Αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΠΡΝ |  |
|  |  |  |  |  |
|  | Άρθρο 1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 4 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 5 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 6 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 7 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 8 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 9 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 10 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 11 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 12 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 13 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 14 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 15 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 16 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 17 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 18 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 19 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΠΡΝ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 20 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΠΡΝ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 21 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | OXI |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 22 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 23 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 24 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 25 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | ΝΑΙ |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 26 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 27 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 28 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 29 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 30 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | ΝΑΙ |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 31 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 32 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 33 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 34 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 35 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | ΝΑΙ |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | OXI |  |
| ΕΝ. ΚΕΝΤΡΩΩΝ: | |  | ΠΡΝ |  |
|  |  |  |  |  |
|  | Άρθρο 36 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | ΠΡΝ |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | ΠΡΝ |  |
|  |  |  |  |  |
|  | Άρθρο 37 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | ΠΡΝ |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 38 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | ΝΑΙ |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | ΠΡΝ |  |
|  |  |  |  |  |
|  | Άρθρο 39 ως έχει ΟΜΟΦΩΝΑ | | |  |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | ΝΑΙ |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 40 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΠΡΝ |  |
| Χ.Α: |  |  | OXI |  |
| Κ.Κ.Ε: |  |  | ΠΡΝ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 41 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΠΡΝ |  |
| ΔΗ.ΣΥ: |  |  | ΠΡΝ |  |
| Χ.Α: |  |  | OXI |  |
| Κ.Κ.Ε: |  |  | ΠΡΝ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | OXI |  |
|  |  |  |  |  |
|  | Άρθρο 42 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΠΡΝ |  |
| ΔΗ.ΣΥ: |  |  | ΠΡΝ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | OXI |  |
|  |  |  |  |  |
|  | Άρθρο 43 όπως τροποιηθήκε ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | OXI |  |
| ΔΗ.ΣΥ: |  |  | OXI |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | OXI |  |
|  |  |  |  |  |
|  | Άρθρο 44 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΠΡΝ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | OXI |  |
| ΕΝ. ΚΕΝΤΡΩΩΝ: | |  | OXI |  |
|  |  |  |  |  |
|  | Άρθρο 45 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Άρθρο 46 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΠΡΝ |  |
| ΔΗ.ΣΥ: |  |  | ΠΡΝ |  |
| Χ.Α: |  |  | OXI |  |
| Κ.Κ.Ε: |  |  | ΠΡΝ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | OXI |  |
|  |  |  |  |  |
|  | Υπουργική Τροπολογία 1763/260 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | OXI |  |
| ΔΗ.ΣΥ: |  |  | ΝΑΙ |  |
| Χ.Α: |  |  | ΠΡΝ |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | ΝΑΙ |  |
|  |  |  |  |  |
|  | Υπουργική Τροπολογία 1770/263 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | OXI |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | ΝΑΙ |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | OXI |  |
|  |  |  |  |  |
|  | Υπουργική Τροπολογία 1774/264 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | OXI |  |
| ΔΗ.ΣΥ: |  |  | OXI |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | OXI |  |
|  |  |  |  |  |
|  | Υπουργική Τροπολογία 1775/265 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | OXI |  |
| ΔΗ.ΣΥ: |  |  | ΠΡΝ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΠΡΝ |  |
| ΕΝ. ΚΕΝΤΡΩΩΝ: | |  | OXI |  |
|  |  |  |  |  |
|  | Ακροτελεύτιο Άρθρο ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | ΝΑΙ |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΠΡΝ |  |
|  |  |  |  |  |
|  | Επί του Συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | |
| ΣΥΡΙΖΑ: |  |  | ΝΑΙ |  |
| Ν.Δ: |  |  | OXI |  |
| ΔΗ.ΣΥ: |  |  | ΝΑΙ |  |
| Χ.Α: |  |  | OXI |  |
| Κ.Κ.Ε: |  |  | OXI |  |
| ΑΝ.ΕΛ: |  |  | ΝΑΙ |  |
| ΠΟΤΑΜΙ: |  |  | ΝΑΙ |  |
| ΕΝ. ΚΕΝΤΡΩΩΝ: | |  | ΠΡΝ |  |

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Οικονομικών: «Ι) Κεντρικά Αποθετήρια Τίτλων, ΙΙ) Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/2258 και άλλες διατάξεις και ΙΙΙ) Λοιπές διατάξεις του Υπουργείου Οικονομικών» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 300α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 16.02΄ λύεται η συνεδρίαση για αύριο, ημέρα Παρασκευή 5 Οκτωβρίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**