(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΣΤ΄

Παρασκευή 5 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 8 Οκτωβρίου 2018, σελ.   
3. Συζήτηση επικαίρων ερωτήσεων:  
 α) Προς τον Υπουργό Παιδείας, Έρευνας και Θρησκευμάτων, με θέμα: «Χαρακτηριστική αδιαφορία του Υπουργού Παιδείας για τη Σαμοθράκη και τον Έβρο. Δεν ενέταξε το Νησί της Νίκης στην ευνοϊκή ρύθμιση για την εισαγωγή μαθητών πληγέντων περιοχών σε ΑΕΙ-ΤΕΙ», σελ.   
 β) Προς τον Υπουργό Μεταναστευτικής Πολιτικής, με θέμα: « Όξυνση του Προσφυγικού Προβλήματος στη Λέσβο», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Παιδείας, Έρευνας και Θρησκευμάτων, Εξωτερικών, Οικονομικών και Πολιτισμού και Αθλητισμού, ο Αναπληρωτής Υπουργός Παιδείας, Έρευνας και Θρησκευμάτων καθώς και οι Υφυπουργοί Εξωτερικών και Πολιτισμού και Αθλητισμού κατέθεσαν την 4/10/2018 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΙΤΣΑΣ Δ. , σελ.  
ΓΑΒΡΟΓΛΟΥ Κ. , σελ.  
ΔΗΜΟΣΧΑΚΗΣ Α. , σελ.  
ΘΕΟΧΑΡΗΣ Θ. , σελ.  
ΚΡΕΜΑΣΤΙΝΟΣ Δ. , σελ.  
  
Β. Επί των επικαίρων ερωτήσεων:  
ΒΙΤΣΑΣ Δ. , σελ.  
ΓΑΒΡΟΓΛΟΥ Κ. , σελ.  
ΔΗΜΟΣΧΑΚΗΣ Α. , σελ.  
ΘΕΟΧΑΡΗΣ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΣΤ΄

Παρασκευή 5 Οκτωβρίου 2018

Αθήνα, σήμερα στις 5 Οκτωβρίου 2018, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-10-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ε΄ συνεδριάσεώς του, της Πέμπτης 4 Οκτωβρίου 2018, σε ό,τι αφορά την ψήφιση στο σύνολο του σχεδίου νόμου: «Ι) Κεντρικά Αποθετήρια Τίτλων, ΙΙ) Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/2258 και άλλες διατάξεις και ΙΙΙ) Λοιπές διατάξεις του Υπουργείου Οικονομικών».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδας τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 8 Οκτωβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 11/1-10-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Προστασίας του Πολίτη, με θέμα: «Έλλειμμα ασφάλειας στην πόλη των Αθηνών».

2. Η με αριθμό 13/2-10-2018 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Γιατί δεν κάνετε δεκτή την τροπολογία της ΔΗΣΥ για τη λειτουργία χώρων ιατρικώς εποπτευόμενης χρήσης ψυχότροπων ουσιών; Μπορεί να εκπονηθεί εθνικό σχέδιο δράσης κατά των ναρκωτικών δίχως εθνικό συντονιστή;».

3. Η με αριθμό 2/1-10-2018 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη Συμφωνία των Πρεσπών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 12/1-10-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς».

2. Η με αριθμό 5/1-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Καζάνι έτοιμο να εκραγεί το κρατίδιο των Σκοπίων».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από το σημερινό δελτίο επικαίρων ερωτήσεων δεν θα συζητηθούν σύμφωνα με σχετική εντολή του Γραμματέα της Κυβέρνησης, οι κάτωθι επίκαιρες ερωτήσεις.

Η δεύτερη με αριθμό 3/1-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά», λόγω κωλύματος της αρμόδιας Υφυπουργού.

Η πρώτη με αριθμό 10/1-10-2018 επίκαιρη ερώτηση δεύτερου κύκλου του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020», λόγω κωλύματος του Υφυπουργού Οικονομίας και Ανάπτυξης κ. Γιαννακίδη ο οποίος βρίσκεται σε κυβερνητική αποστολή.

Αρχίζουμε με την πρώτη με αριθμό 9/1-10-2018 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Χαρακτηριστική αδιαφορία του Υπουργού Παιδείας για τη Σαμοθράκη και τον Έβρο. Δεν ενέταξε το νησί της Νίκης στην ευνοϊκή ρύθμιση για την εισαγωγή μαθητών πληγέντων περιοχών σε ΑΕΙ-ΤΕΙ».

Θα απαντήσει ο Υπουργός Παιδείας, Έρευνας και Θρησκευμάτων κ. Γαβρόγλου.

Παρακαλώ, κύριε Δημοσχάκη, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η Σαμοθράκη πριν από έναν χρόνο υπέστη βιβλικές καταστροφές λόγω ακραίων καιρικών φαινομένων. Το αποτέλεσμα ήταν να υποστούν ανεπανόρθωτες ζημιές σε υποδομές, δίκτυα, σχολεία, κτήρια, επιχειρήσεις αλλά και στις ίδιες τις κατοικίες τους. Το ηθικό των κατοίκων καταρρακώθηκε, κύριε Πρόεδρε, τότε. Έφυγα από την Αθήνα και επισκέφτηκα άμεσα το νησί και διαπίστωσα πραγματικά ότι αυτή η καταστροφή ήταν βιβλική.

Ακόμη σήμερα μαζεύουν τα συντρίμμια τους και προσπαθούν να σταθούν στα πόδια τους. Το ελάχιστο που σας ζήτησαν, κύριε Υπουργέ, δεκαέξι οικογένειες του νησιού ήταν να συμπεριληφθούν τα παιδιά τους στην ευνοϊκή ρύθμιση της πριμοδότησης των μαθητών πληγεισών περιοχών από ακραία καιρικά φαινόμενα για την είσοδό τους στα ανώτατα εκπαιδευτικά ιδρύματα της χώρας στο πλαίσιο των πανελλαδικών εξετάσεων.

Σας το ζήτησε ο τοπικός δήμος με σχετικό αίτημά του από τις 4 Απριλίου. Σας το ζήτησα κι εγώ μέσα από τον κοινοβουλευτικό έλεγχο, καταθέτοντας γραπτή ερώτηση και μάλιστα την ημέρα που εκδώσατε τη σχετική απόφαση. Ήλπιζα να σας προλάβαινα. Οφείλατε να απαντήσετε σε είκοσι πέντε μέρες, σύμφωνα με τον Κανονισμό της Βουλής.

Κύριε Πρόεδρε, αδιαφόρησε ο κύριος Υπουργός και δεν απήντησε σε έναν Βουλευτή του ελληνικού Κοινοβουλίου, όπως οφείλει σύμφωνα με τον ελληνικό νόμο. Και μάλιστα υποχρεώθηκα εκ των πραγμάτων, λόγω ευθύνης που με διακρίνει και λόγω αγάπης που έχω στο νησί και την πατρίδα μου, την εκλογική μου περιφέρεια, να καταθέσω επίκαιρη ερώτηση και να φέρω το θέμα αυτό στην Ολομέλεια ενώ θα μπορούσε να λυθεί με μια απόφαση συμπληρωματική ή ακόμα και να καθυστερούσε για μία μέρα σε ό,τι αφορά στην έκδοση της σχετικής απόφασης.

Σήμερα θα πρέπει να εξηγήσετε πάνω απ’ όλα σε όλους τους πολίτες της Σαμοθράκης, κυρίως στα παιδιά και τις οικογένειές τους, για ποιο λόγο δεν τους συμπεριλάβατε στην απόφαση που εκδώσατε, όπως κάνατε με τα παιδιά της Μάνδρας, της Νέας Περάμου και της Κω. Δεν ζητούν χάρη, αλλά ούτε ελεημοσύνη. Ζητούν αυτό που δικαιούνται βάσει του ν.4521/2018, όπως προβλέπεται στο σχετικό άρθρο 42 το οποίο υπερψήφισε όλη η Βουλή των Ελλήνων.

Δυστυχώς εσείς στρέφετε για μια ακόμα φορά, κύριε Υπουργέ, την πλάτη σας στον Έβρο και τη Θράκη. Κι αυτό εισπράττει ο λαός μας και οι θεσμικοί παράγοντες, λαμβάνοντας υπ’ όψιν και άλλες πολιτικές σας αποφάσεις που έχουν σχέση με την περιοχή μας.

Μπορείτε σας παρακαλώ να εξηγήσετε στους κατοίκους της Σαμοθράκης με ποιο σκεπτικό δεν συμπεριλάβατε το νησί της Νίκης, έστω και εκ των υστέρων, στην υπουργική σας απόφαση για πριμοδότηση εισαγωγής μαθητών του τοπικού λυκείου στα ανώτατα εκπαιδευτικά ιδρύματα, όπως προβλέπει η σχετική νομοθεσία;

Ευχαριστώ, κύριε Πρόεδρε.

**ΠΡΟΕΔΡΕΥΕΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε. Θα παρακαλούσα τον κ. Δημοσχάκη στη δευτερολογία του να μου πει ποιες άλλες αποφάσεις αδικούν, υποβαθμίζουν –δεν θυμάμαι τη λέξη που χρησιμοποιήσατε- την περιοχή του Έβρου και της Θράκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Με πολλή χαρά. Να μας δώσετε τον χρόνο, κύριε Πρόεδρε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Με πολλή χαρά λέτε. Κι εγώ με πολλή χαρά το ακούω.

Κύριε Δημοσχάκη, πόσες μέρες ήταν κλειστά τα σχολεία στη Σαμοθράκη λόγω αυτού του προβλήματος; Το γνωρίζετε;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ :** Για πολύ καιρό.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Οι δυο μέρες κατά τη γνώμη σας είναι πολύς καιρός;

Γιατί το λέω αυτό; Επειδή επικαλεστήκατε το ελληνικό Κοινοβούλιο και τους Βουλευτές του, θα πρέπει όλοι να προστατεύσουμε ορισμένες ευνοϊκές διατάξεις που υπάρχουν.

Την Παρασκευή, όπως ενδεχομένως να γνωρίζετε, τα σχολεία όλης της χώρας έκλεισαν λόγω του προβλήματος των καιρικών φαινομένων που είχαμε. Τι θα κάνουμε του χρόνου; Θα δώσουμε σε όλα τα παιδιά της Ελλάδας ευνοϊκές διατάξεις για να μπαίνουν στα πανεπιστήμια; Όταν λέμε ευνοϊκές διατάξεις, δεν είναι μια τυπική εφαρμογή ενός νόμου. Ζητάω, λοιπόν, από τον δήμαρχο να μου πει συγκεκριμένα πράγματα. Το ζήτησα και δεν υπήρξε. Ο δήμαρχος έστειλε τον Απρίλιο, όπως αναφέρατε, μία επιστολή. Η επιστολή λέει «σας παρακαλώ, σύμφωνα με τον νόμο τάδε, την τάδε εγκύκλιο κ.λπ., να προχωρήσετε σ’ αυτό». Ευχαριστώ πολύ τον κύριο δήμαρχο. Ξέρω με ποιους νόμους πρέπει να προχωρήσουμε. Από τον δήμαρχο, από τον περιφερειακό διευθυντή, από όλους τους υπόλοιπους εμείς ζητάμε να μας πουν λεπτομέρειες αυτών των καταστροφών, ώστε να μπορέσουμε να εφαρμόσουμε τον νόμο.

Αναφερθήκατε στη Μάνδρα. Είναι δυνατόν να συγκρίνετε τη Μάνδρα; Είχαμε νεκρούς. Είχαμε μήνες ολόκληρους για να μπει μια τοπική κοινωνία σε κανονικότητα. Θα σας πω και για τη Μάνδρα κάτι που δεν μας τιμά πολλές φορές ως κοινωνία. Προχωρήσαμε στην ευνοϊκή διάταξη. Ανακαλύπτουμε λοιπόν, ότι υπάρχουν αλλαγές μόνιμης κατοικίας στη διάρκεια αυτού του διαστήματος. Άνθρωποι που ήταν αλλού στα καλά καθούμενα εμφανίζονται σε μόνιμη κατοικία στη Μάνδρα. Λέω, λοιπόν, ότι υπάρχει ένα ποσοστό στην κοινωνία μας που κάθε φορά προσπαθεί να εκμεταλλευθεί μια διάταξη που ο πυρήνας της είναι σωστός.

Σας καλώ, λοιπόν, να καλέσετε κι εσείς τον δήμαρχο –εγώ του το είπα, δεν το έκανε- να καλέσετε τον περιφερειακό διευθυντή, να μας πουν, όχι σύμφωνα με ποιο νόμο πρέπει να προχωρήσουμε, αλλά ποια ήταν τα συγκεκριμένα κρούσματα, όχι πρόσωπα. Για παράδειγμα «αυτός ο δρόμος δεν άνοιξε, άρα τα σχολεία ήταν δύσβατα» κ.λπ. και να προχωρήσουμε. Αλλιώτικα, αυτοϋπονομευόμαστε ως προς την εφαρμογή και λειτουργία τέτοιων διατάξεων.

Σας ευχαριστώ.

**ΠΡΟΕΔΡΕΥΕΩΝ (Δημήτριος Κρεμαστινός):** Κύριε Δημοσχάκη, έχετε τον λόγο για τρία λεπτά για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υπουργέ, εκπλήσσομαι. Ο νόμος που εισήχθη στη Βουλή και ψηφίστηκε ήρθε από εσάς. Και τον υπερψηφίσαμε όλοι. Μάλιστα καταθέτω για τα Πρακτικά της Βουλής και τη γραπτή μου ερώτηση την οποία προανέφερα στην πρωτολογία μου αλλά και το σχετικό άρθρο το οποίο δεν προβλέπει αν είναι δύο μέρες ανοιχτό ή κλειστό το σχολείο. Προβλέπει αν όλη η περιοχή έχει κηρυχθεί, κύριε Πρόεδρε, σε κατάσταση έκτακτης ανάγκης. Για να κηρυχθεί μια περιοχή σ’ αυτήν την κατάσταση, πρέπει να αποφασίσει ο τοπικός δήμος, να συμφωνήσει η περιφέρεια και να έρθει στη Γενική Γραμματεία Πολιτικής Προστασίας που αποτελεί το ανώτατο όργανο τέτοιων καταστάσεων, ακραίων καιρικών φαινομένων που προκαλούν ζημιές.

(Στο σημείο αυτό ο Βουλευτής κ. Αναστάσιος Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι μόνο το σχολείο. Το σπίτι λειτουργεί; Ο δρόμος είναι ανοιχτός; Τρόφιμα υπάρχουν; Φως υπάρχει; Για όνομα του θεού. Φτάσατε στο σημείο να καταδικάσετε δεκαέξι παιδιά επειδή δεν ήταν συνεπείς ή δεν γνώριζαν οι τοπικές υπηρεσίες, ο δήμος ότι δεν ήταν πλήρη τα δικαιολογητικά του; Ή δεν ήταν πλήρης η δευτεροβάθμια εκπαίδευση του νομού; Σας καταθέτει και σας χτυπάει την καμπάνα προληπτικά για να είστε συνεπής εσείς ως Υπουργός ο οποίος ηγείστε της παιδείας, ηγείστε όλων των παιδιών και να λύσετε το πρόβλημα το οποίο απασχολεί μια οικογένεια, απασχολεί ένα νησί, έναν νομό, μια περιφέρεια. Σήμερα έρχεστε και λέτε «πήρα τη ζυγαριά και μέτρησα αν λειτούργησε ή δεν λειτούργησε το σχολείο».

Για την οικονομία της συζήτησης θα δεχθώ ότι άργησε να αποστείλει τα δικαιολογητικά, ότι δεν κινήθηκαν οι αρμόδιες υπηρεσίες του δήμου όσο γρήγορα θα έπρεπε. Εσείς ως Υπουργείο, αφού έχετε συμπεριλάβει το συγκεκριμένο άρθρο σας στον νόμο, δεν θα έπρεπε να είχατε στη διάθεσή σας μια λίστα από περιοχές που έχουν πληγεί το 2017 κι αν είχαν κηρυχθεί σε κατάσταση έκτακτης ανάγκης, να ζητούσατε όλα εκείνα τα οποία ήταν απαραίτητα για να στοιχειοθετήσετε την απόφασή σας; Τρεις περιοχές ήταν σε όλη τη χώρα. Τις ανέφερα. Τέταρτη ήταν η Σαμοθράκη. Αν πάμε σήμερα στη Σαμοθράκη, θα νομίσετε ότι τα καίρια πλήγματα που δέχθηκε το νησί είναι δέκα ημερών. Κι όμως οι ζημιές ακόμα δεν έχουν αποκατασταθεί.

Εν πάση περιπτώσει, εγώ θα ήθελα στη δευτερολογία σας να απευθυνθείτε σε έναν μαθητή της Γ΄ Λυκείου που αποφοίτησε τον Ιούνιο. Να του πείτε ότι αν δεν συμπληρώσετε την απόφασή σας, δεν εισέρχεται στο Τμήμα Μουσικών Σπουδών της Κέρκυρας. Αν δεν το πράξετε, θα φύγει στη Γερμανία ως νεομετανάστης στα πλαίσια του Brain Drain.

Επίσης, ένας άλλος μαθητής, ο οποίος για δεύτερη χρονιά έδωσε εξετάσεις στο πλαίσιο των πανελλαδικών, ως φοιτητής του Πολυτεχνείου Ξάνθης, πετυχαίνοντας το 91% του τελευταίου εισαχθέντος, πετυχαίνει στην Ιατρική της Αλεξανδρούπολης. Παρακαλώ να του απαντήσετε. Εγώ δεν μπορώ να του απαντήσω. Δεν έχω δύναμη ψυχής να του απαντήσω. Στην οικογένειά του και στο νησί και σε όλη την κοινωνία.

Κύριε Πρόεδρε, αυτή η συζήτηση σήμερα παρακολουθείται από όλον τον Έβρο, από όλη τη Σαμοθράκη. Το αίτημα είναι πάγιο, είναι δίκαιο, είναι τεκμηριωμένο. Θα είστε άδικος ως Υπουργός Παιδείας έναντι αυτών των παιδιών να μην προβείτε άμεσα, χθες, από τις 21 του μηνός, σε μία συμπληρωματική απόφαση. Στο πλαίσιο του Διοικητικού Δικαίου έχετε το δικαίωμα να το πράξετε, έχετε όλα τα στοιχεία. Σας εύχομαι να πάρετε δικαία και ορθή απόφαση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε και πάλι τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κατ’ αρχάς, είχα μείνει με την εντύπωση ότι θα λέγατε ποιες πολιτικές μας είναι ενάντια στον Έβρο, το οποίο δεν είπατε. Βεβαίως, η σιωπή κρίνεται και αυτή. Ελπίζω, όταν θα στείλετε στον κόσμο τον οποίο στέλνετε το βίντεο της δικής σας τοποθέτησης, να συνοδεύεται και από τη δική μου δήλωση.

Πραγματικά χάσατε μία ευκαιρία και δυστυχώς μένει έωλη η δική σας τοποθέτηση ότι οι πολιτικές μας έχουν σαν στόχο την υποβάθμιση του Έβρου, ενώ ξέρουμε όλοι ότι συμβαίνει το ακριβώς αντίθετο.

Δεύτερον, θα σας παρακαλούσα να λύσουμε το πρόβλημα αυτό επί της ουσίας. Μου λέτε ότι ένα παιδί που είναι στο Πολυτεχνείο της Ξάνθης ξαναέδωσε εξετάσεις για να πάει στην Ιατρική της Αλεξανδρούπολης, δεν μπήκε, αλλά εάν τυχόν κάνουμε αυτήν τη ρύθμιση, θα μπει.

Προσέξτε, είναι ένα παιδί που πήγε στο Πολυτεχνείο της Ξάνθης. Σωστά; Και θέλει να πάει στην Ιατρική της Αλεξανδρούπολης…

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Είναι όνειρο ζωής.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Είναι όνειρο ζωής να πάει στην Αλεξανδρούπολη, ενώ το γιατί πήγε στο Πολυτεχνείο της Ξάνθης μού είναι ολίγον αδιευκρίνιστο. Αλλά δεν τα έχω με αυτό το παιδί. Εγώ αυτό που λέω είναι αν η τοπική κοινωνία, πράγματι, έχει λόγους. Εγώ δεν αμφισβητώ αυτά που μου είπατε, αλλά δεν μπορούμε να στέλνουμε και όπως καταλαβαίνετε έναν από το Υπουργείο να ελέγχει τι, πώς κ.λπ. ούτε σε κάθε οικογένεια ούτε σε κάθε χώρο. Τεκμηριωμένα, λοιπόν, εγώ προτείνω να δούμε πού υπήρχαν τα προβλήματα, τι χαρακτήρα είχαν αυτά τα προβλήματα. Θα σας παρακαλούσα αμφότεροι να προστατεύσουμε όλες εκείνες τις διατάξεις, οι οποίες έχουν σαν στόχο να βοηθήσουν επί της ουσίας, διότι, όπως ξέρετε, η εξαίρεση τείνει να γίνει ο κανόνας σε αυτήν τη χώρα.

Κάνω, λοιπόν, μία έκκληση και σε σας να προστατέψετε το κύρος των νόμων και να μπορούν να εφαρμοστούν επί της ουσίας. Εγώ δεν λέω ότι αυτά τα παιδιά δεν έχουν αδικηθεί, αλλά από τα έγγραφα και τις μαρτυρίες που έχουμε μέχρι τώρα, δεν προκύπτει αυτό. Μπορεί να είναι ελλιπή τα έγγραφα, μπορεί να είναι ελλιπείς οι μαρτυρίες. Πεδίο δόξης λαμπρό να έρθουν επί της ουσίας και είναι εντελώς προφανές ότι ο νόμος μας επιτρέπει να προχωρήσουμε. Δεν λέμε ότι δεν θα προχωρήσουμε. Αλλά θέλει –επιμένω- μία προστασία του κύρους των διατάξεων που έχουμε και είναι οι διατάξεις τέτοιου τύπου που ξεχωρίζουν ή εξαιρούν κάποιες καταστάσεις. Αλλιώτικα, επιμένω, οι εξαιρέσεις κοντεύουν να γίνουν ο κανόνας.

**ΠΡΟΕΔΡΕΥΩΝ (Δημήτριος Κρεμαστινός):** Έχω την τιμή να ανακοινώσω στο Σώμα ότι οι Υπουργοί Παιδείας, Έρευνας και Θρησκευμάτων, Εξωτερικών, Οικονομικών και Πολιτισμού και Αθλητισμού, ο Αναπληρωτής Υπουργός Παιδείας, Έρευνας και Θρησκευμάτων καθώς και οι Υφυπουργοί Εξωτερικών και Πολιτισμού και Αθλητισμού κατέθεσαν στις 4-10-2018 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα».

Παραπέμπεται στην αρμόδια Διαρκή Επιτροπή.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Δημοσχάκη, ο Κανονισμός δεν επιτρέπει περαιτέρω συζήτηση. Μπορείτε να συζητήσετε με τον Υπουργό…

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Για την οικονομία του χρόνου, εγώ δεν…

**ΠΡΟΕΔΡΕΥΩΝ (Δημήτριος Κρεμαστινός):** Μπορείτε να συζητήσετε με τον Υπουργό ιδιαιτέρως τώρα ευχαρίστως.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Θέλω να πω ότι εγώ για την οικονομία του χρόνου και για τον σκοπό που ήρθαμε, γι’ αυτό και δεν απήντησα.

**ΠΡΟΕΔΡΕΥΩΝ (Δημήτριος Κρεμαστινός):** Σύμφωνοι. Αλλά είναι ο Κανονισμός αυτός.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Όχι ότι άλλαξα γραμμή. Απλώς όμως, κατά παράβαση του Κανονισμού, επειδή αφορούν τα θέματα μία ολόκληρη ανατολική Μακεδονία και Θράκη, επιγραμματικά αν μπορώ να τα αναφέρω και μπορεί ο Υπουργός…

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά μπαίνουμε σε μια άλλη φάση κοινοβουλευτική.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Όχι, δεν τον καταγγέλλω, απλώς μπορεί να διορθώσει ορισμένα πράγματα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εσείς είπατε…

**ΠΡΟΕΔΡΕΥΩΝ (Δημήτριος Κρεμαστινός):** Ευχαρίστως. Συζητήστε τα με τον Υπουργό εδώ ιδιαιτέρως.

Κύριε Υπουργέ, η παράκλησή μου είναι να εφαρμόσουμε τον Κανονισμό όλοι.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εγώ συμφωνώ μαζί σας.

**ΠΡΟΕΔΡΕΥΩΝ (Δημήτριος Κρεμαστινός):** Όχι, δεν το λέω για σας. Διότι κι ένας άλλος Βουλευτής μετά θα ζητήσει το ίδιο και μπαίνουμε σε μια άλλη ιστορία.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έχετε απόλυτο δίκιο.

Εγώ λέω ότι χωρίς δική μας πρωτοβουλία υπήρξε μια κατηγορία ότι οι πολιτικές μας είναι ενάντια στον Έβρο. Ζήτησα, λοιπόν, πολύ ήρεμα, ο κ. Δημοσχάκης να μας πει ποιες είναι αυτές. Υποσχέθηκε πριν στη δευτερολογία του ότι θα το πει. Δεν το είπε. Το ξέχασε; Δεν το γνωρίζει; Δεν με ενδιαφέρει. Λέω να σταματήσουμε εδώ και να κάνει μια επερώτηση επί των πολιτικών μας για τον Έβρο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Δεν το ξέχασα. Αντιθέτως, μάλιστα, ήθελα να δώσω τόνο και έμφαση στο θέμα για το οποίο σήμερα βρεθήκαμε στην Ολομέλεια.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Δημοσχάκη, να σταματήσουμε εδώ.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στη δεύτερη επίκαιρη ερώτηση δεύτερου κύκλου, την με αριθμό 16/2-10-2018, του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρη προς τον Υπουργό Μεταναστευτικής Πολιτικής, με θέμα: «Όξυνση του Προσφυγικού Προβλήματος στη Λέσβο».

Θα απαντήσει ο Υπουργός Μεταναστευτικής Πολιτικής, ο κ. Βίτσας.

Παρακαλώ, κύριε Θεοχάρη, έχετε τον λόγο για την ερώτησή σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Τις τελευταίες μέρες παρακολουθούμε την κατάσταση όλοι μας στη Μόρια. Bέβαια εγώ την παρακολουθώ εδώ και πάρα πολύ καιρό. Βρέθηκα πέρυσι μαζί με την περιφερειάρχη βορείου Αιγαίου και είδαμε την κατάσταση εκεί, η οποία δεν ήταν καθόλου καλή.

Η κατάσταση από τότε έχει επιδεινωθεί πάρα πολύ και κυρίως αυτό κάνει μια πολύ μεγάλη ζημιά, κύριε Υπουργέ, στη δημόσια εικόνα της χώρας μας. Έχετε κι εσείς παρακολουθήσει τα δημοσιεύματα του γερμανικού τύπου, τα δημοσιεύματα στην άλλη μεριά του Ατλαντικού, που μιλάνε για τις καταστάσεις τις οποίες βιώνουν ανήλικα παιδιά, ευάλωτοι πληθυσμοί, όπως γυναίκες ασυνόδευτες, όπως έφηβοι κ.λπ.. Η κατάσταση, λοιπόν, και στη Μόρια και στη Λέσβο, που είναι το θέμα της ερώτησής μου, η κατάσταση όμως και στη Χίο, ακόμα χειρότερα η κατάσταση στη Σάμο, φαίνεται πως είναι ανεξέλεγκτη.

Έχουμε δύο ζητήματα, κατά την άποψή μου, τα οποία πρέπει να τα λύσει το Υπουργείο. Η απόφασή σας είναι για την αποσυμφόρηση μέσω της μεταφοράς των ανθρώπων. Βλέπουμε ότι αυτή δεν προχωράει με τους ρυθμούς που έχετε υποσχεθεί. Έχετε σκοπό να βάλετε περισσότερα δρομολόγια; Έχετε σκοπό να κάνετε άλλες ενέργειες, ώστε αυτή η διαδικασία να επιταχυνθεί; Αλλά από την άλλη, έχουμε δύο ουσιαστικά και μεγάλα προβλήματα πιο μακροπρόθεσμα, διότι η αποσυμφόρηση των νησιών απλώς ενθαρρύνει τους διακινητές να φέρουν και άλλους σε αυτά τα νησιά και συνεπώς δεν είναι μια μόνιμη λύση.

Το ζήτημα είναι τι κάνουμε με τα ΚΥΤ, τα κέντρα υποδοχής και ταυτοποίησης, τα οποία έχουν μετατραπεί πια σε στρατόπεδα παραμονής αυτών των ανθρώπων; Δηλαδή έχουμε υποδομές φτιαγμένες για έναν στόχο, οι οποίες μετατρέπονται σε υποδομές που χρησιμοποιούνται για διαφορετικό στόχο, άρα δεν μπορούν να αντεπεξέλθουν. Από πάνω έχουμε πέντε, έξι και επτά φορές περισσότερο πληθυσμό από αυτόν για τον οποίο έχουν φτιαχτεί. Άρα, θέλουμε να δούμε τα σχέδιά σας. Θα φτιάξετε και άλλα κέντρα υποδοχής και ταυτοποίησης; Θα μετατρέψετε τα κέντρα υποδοχής και ταυτοποίησης σε μονιμότερες δομές; Τι άλλο σκοπεύει να κάνει το Υπουργείο; Αλλά κυρίως -και είναι το πιο σημαντικό - το Υπουργείο, η Κυβέρνηση αυτή, έχει ψηφίσει ένα νομοθετικό πλαίσιο επιτάχυνσης των διαδικασιών ασύλου. Τι έχει γίνει με αυτό; Γιατί δεν εφαρμόζεται στην πράξη και για ποιον λόγο δεν μπορούμε να δώσουμε αυτή τη μόνιμη λύση, που είναι μόνο μέσω της γρήγορης εξέτασης των αιτήσεων του ασύλου;

Σας ευχαριστώ, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ευχαριστώ, κύριε Πρόεδρε.

Κύριε Θεοχάρη, δεν έχω καμμία αμφιβολία ότι είστε από τους Βουλευτές που παρακολουθούν μόνιμα την κατάσταση στο προσφυγικό και όχι από τους Βουλευτές που κινητοποιούνται ή κάνουν ερωτήσεις όταν παίρνει δημοσιότητα το θέμα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Από 31 Αυγούστου έκανα την ερώτηση.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θέλω να σας πω το εξής, εγώ ο ίδιος έχω πει ότι η κατάσταση στα νησιά και ιδιαίτερα στη Σάμο, στη Μόρια και στη Λέσβο είναι οριακή, από πολύ δύσκολη έως οριακή. Το έχετε ακούσει πολλές φορές από τον Απρίλιο και μετά.

Και ποιοι είναι οι λόγοι; Οι λόγοι είναι:

Πρώτον, οι αυξημένες ροές του 2018, κατά 50% παραπάνω στα νησιά το καλοκαίρι του 2018. Το δεύτερο είναι ότι είναι κλειστά τα σύνορά μας προς βορρά. Δεν είναι αυτός ο ψόγος, ο ψόγος είναι ότι δεν υπάρχει κανένα πρόγραμμα αυτή τη στιγμή, είτε μετεγκατάστασης είτε μεταφοράς. Και το τρίτο κομμάτι είναι ότι μια σειρά προγραμματισμούς που είχαμε κάνει, καλύφθηκαν –μιλάω για την άνοιξη του 2018- από τις πολύ αυξημένες ροές του Απριλίου από τον Έβρο. Συγκριτικά θα σας αναφέρω ότι ολόκληρο το 2016 από τον Έβρο πέρασαν τρεις χιλιάδες τριακόσιοι άνθρωποι, το 2017 πέντε χιλιάδες πεντακόσιοι και το 2018, έως τώρα, περίπου δώδεκα χιλιάδες. Άρα, καλύφθηκε αυτό. Θα θυμόσαστε ότι τότε συζητάγαμε μια δύσκολη κατάσταση και στη Θεσσαλονίκη.

Το 2017 πρέπει να σας πω ότι μετακινήθηκαν εκτός Λέσβου τέσσερις χιλιάδες τριακόσιοι εξήντα πέντε άνθρωποι, ενώ μέχρι στιγμής, το 2018 έχουν μετακινηθεί πέντε χιλιάδες τετρακόσιοι σαράντα ένας. Αλλά έχουμε, όπως και εσύ προείπατε, τις αυξημένες ροές. Πρέπει να τονίσω ότι μόνο τον μήνα Σεπτέμβριο μετακινήθηκαν δύο χιλιάδες διακόσιοι δέκα τέσσερις άνθρωποι από τη Λέσβο.

Εδώ πρέπει να πω κάτι, που μάλλον είναι ασάφεια στην ερώτησή σας. Ξέρετε ότι στη Λέσβο υπάρχει ένα σύστημα με τρεις γενικότερες δομές, δηλαδή το Καρά Τεπέ, που χωράει περίπου χίλιους διακόσιους ανθρώπους και δεν βάζουμε ούτε έναν παραπάνω, τα διαμερίσματα υπό την ευθύνη της Ύπατης Αρμοστείας και η Μόρια. Η Μόρια -ενώ όλα τα άλλα είναι σταθερά πάντοτε- είναι αυτή, που δέχεται το μεγαλύτερο βάρος και λειτουργεί ως συγκοινωνούν δοχείο με τα άλλα. Δεν θέλουμε να χαλάσουμε το Καρά Τεπέ κ.λπ..

Οπότε έρχομαι στο πρώτο. Δεν σκεφτόμαστε να υπάρχει και άλλο κέντρο υποδοχής και ταυτοποίησης είτε στη Λέσβο είτε στα άλλα νησιά. Τα πράγματα, που σκεφτόμαστε -και όχι απλά τα σκεφτόμαστε, τα έχουμε αποφασίσει- είναι δύο: Το ένα είναι στη Σάμο να κλείσουμε αυτό το Κέντρο και να φτιάξουμε ένα καινούριο, αυτό είναι και το έχουμε πει. Και το δεύτερο, που είναι σημαντικό, είναι η αποσυμφόρηση των νησιών. Η αποσυμφόρηση των νησιών, βέβαια, συνδέεται με τις ροές, αλλά πρέπει κάποια στιγμή να φτάσουμε σε ένα σημείο μηδέν, ακολουθώντας την κοινή δήλωση Ευρωπαϊκής Ένωσης–Τουρκίας. Ποιο είναι το σημείο μηδέν; Εκεί που θα αντιστοιχείται, grosso modo, η δυναμικότητα του ΚΥΤ με τους ανθρώπους, που θα διαμένουν σε αυτό. Αυτό είναι το βασικό θέμα.

Έχουμε πάρει από τη Μόρια δύο χιλιάδες διακόσιους. Τον Μάιο ήταν κάτι παραπάνω από επτά χιλιάδες άνθρωποι. Αυτή τη στιγμή που μιλάμε, είναι κάτι λιγότερο από επτάμισι χιλιάδες άνθρωποι και τις επόμενες μέρες, μέχρι 15 του μήνα -σας μιλάω για σημερινή πρωινή αναφορά, ο αριθμός είναι πιο μικρός, αλλά εγώ παραμένω, γιατί είναι οι δύσκολες οι συνθήκες- θα πάρουμε άλλους χίλιους τριάντα από τη Μόρια. Θα συνεχιστεί αυτό το πρόγραμμα, ώσπου να φτάσουμε εκεί που είπα. Αυτό είναι νομίζω, πολύ βασικό.

Τρίτον, δεν θεωρούμε αυτή τη στιγμή ότι το πρόβλημά μας είναι τα δρομολόγια των πλοίων. Σε κάθε περίπτωση, είμαστε σε μια συνεννόηση με το Υπουργείο Ναυτιλίας και αν χρειαστεί, και σας το λέω πιο καθαρά, με τη Χίο. Στη Χίο υπάρχουν εκατοντάδες άνθρωποι, οι οποίοι έχουν άρση περιορισμού, αλλά επιλέξαμε να αποσυμπιέσουμε πρώτα τη Μόρια και μετά να πάμε στη Χίο. Έχουμε πάρει κόσμο από τη Χίο. Βέβαια, κάθε φορά που λέω αριθμούς εγώ, φοβάμαι αυτό που λέτε κι εσείς. Γιατί, ξέρετε, δεν μας παρακολουθεί μόνο ο κόσμος που ενδιαφέρεται για το προσφυγικό ή ο κόσμος των νησιών, μας παρακολουθούν και οι οργανωμένες εγκληματικές ομάδες των traffickers, αυτό είναι το βασικό μου θέμα.

Tέλος, μέσα στο καλοκαίρι, έχουν αυξηθεί κατά 30% οι αποφάσεις ασύλου, κατά 50% οι επιδόσεις, που ήταν ένα μεγάλο μας πρόβλημα, και πλέον συναποφασίσαμε με τις επιτροπές –δεν το αποφάσισα δηλαδή, ήταν δική τους πρόταση - δύο επιτροπές να ασχολούνται μόνο με τα νησιά και μόλις έρθουν οι οκτώ καινούριες επιτροπές, που θα έρθουν στις 15, να έχουμε επιτροπές για τη Λέσβο μοναδικά.

Ο στόχος μας -και κλείνω με αυτό, κύριε Πρόεδρε- είναι να ολοκληρώνεται γρήγορα η διαδικασία, γιατί σε μικρό χρονικό διάστημα φτάνουμε στο να έχουμε πάρει όλους τους ανθρώπους, που αυτή τη στιγμή έχουν άρση του γεωγραφικού περιορισμού. Πρέπει, όμως, για να ολοκληρωθεί η διαδικασία, ώστε αυτές οι χιλιάδες που είπα, που θα έχουμε τη δυνατότητα από τα μέσα Οκτωβρίου και μετά να τους πάρουμε στην ηπειρωτική Ελλάδα, να υπάρχουν. Θέλω να ολοκληρωθεί το κομμάτι κοινής δήλωσης Ευρωπαϊκής Ένωσης-Τουρκίας με αυτούς που δεν δικαιούνται διεθνούς προστασίας και πρέπει να επιστραφούν.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Θεοχάρη, έχετε τον λόγο και πάλι για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Θέλω να ευχαριστήσω και τον κύριο Υπουργό για την εμπεριστατωμένη απάντηση. Η κατάσταση, όπως και να το κάνουμε, είναι πάρα πολύ δύσκολη. Το ξέρετε πολύ καλά και το Υπουργείο κινητοποιήθηκε τις τελευταίες ημέρες και έχει προσπαθήσει να βελτιώσει την κατάσταση αυτή, γιατί έβγαλε η Περιφέρεια Βορείου Αιγαίου σχετικές αποφάσεις, βάζοντας μάλιστα, ακόμα και πρόστιμα. Έχω τα διάφορα σχετικά με αυτές τις αποφάσεις και τα δελτία Τύπου, που έβγαλε η Περιφέρεια. Η υγειονομική κατάσταση στην οποία βρίσκονται τα κέντρα υποδοχής και ταυτοποίησης και το γεγονός ότι γύρω από αυτά έχουν δημιουργηθεί ad hoc καταυλισμοί και τα λήμματα πηγαίνουν σε χειμάρρους και παραπόταμους και καταστρέφουν τους υδροφόρους ορίζοντες, δημιουργούν καταστάσεις, οι οποίες εγκυμονούν κινδύνους για τη δημόσια υγεία στα νησιά αυτά.

Ο υπερπληθυσμός είναι πολύ μεγάλος. Κάποιοι τον υπολογίζουν, ακόμα και στο 50% των μονίμων κατοίκων του νησιού. Συνεπώς, καταλαβαίνουμε ότι αυτό δημιουργεί μια πίεση σε όλες τις υποδομές των νησιών.

Χαίρομαι πολύ που κατ’ αρχάς έχετε ξεκινήσει τις διαδικασίες να αποσυμφορηθούν αυτά, για να φτάσετε στο σημείο μηδέν, που είπατε. Βέβαια, μου είπατε ότι αυτό θα γίνει σύμφωνα με τις αρχές της κοινής δήλωσης Ευρωπαϊκής Ένωσης-Τουρκία, πράγμα το οποίο είναι μάλλον αναληθές, με την έννοια ότι αυτή η κοινή δήλωση απαγορεύει ρητά την αποσυμφόρηση και τη μετακίνηση προς την ενδοχώρα, ακριβώς γιατί υπάρχει ο φόβος ότι θα ενισχυθούν με αυτό τον τρόπο οι ροές όπως το αναφέρατε κι εσείς και το είπα κι εγώ στην πρωτολογία μου.

Συνεπώς το κρίσιμο ζήτημα είναι τα κέντρα υποδοχής και ταυτοποίησης. Είπατε, ενδεχομένως με τον φόβο του πολιτικού κόστους, ότι δεν θα δημιουργήσετε άλλα κέντρα υποδοχής και ταυτοποίησης, όμως, το διεθνές περιβάλλον, κύριε Υπουργέ, είναι ευμετάβλητο. Τους επόμενους μήνες θα έχουμε την οριστική –αν και δεν μπορούμε να πούμε τίποτα οριστικό στη Συρία- διευθέτηση του ζητήματος της Ιντλίμπ. Ανάλογα με το πώς αυτή θα πάει μπορεί να έχουμε αύξηση των ροών από τη Συρία προς την Τουρκία, έναν υπερπληθυσμό ο οποίος προφανώς θα δημιουργήσει πίεση στις ροές και προς τη χώρα μας.

Είναι επίσης θετικό από την άλλη μεριά, για να μην λέμε μόνο τα αρνητικά, ότι τα όποια προβλήματα ο πρόεδρος Ερντογάν έχει με τις Ηνωμένες Πολιτείες, σημαίνουν ότι δίνει έμφαση στις καλύτερες σχέσεις με την Ευρωπαϊκή Ένωση. Άρα ενδεχομένως να χρησιμοποιήσει με φειδώ το εργαλείο αυτό που ξέρουμε ότι το χρησιμοποιεί ως εργαλείο της εξωτερικής πολιτικής και πίεσης, δηλαδή να ανοίγει τις ροές, να χαλαρώνει τους ελέγχους, ώστε να έρχονται περισσότεροι στα νησιά μας.

Όλα αυτά τα πράγματα δεν πρέπει να τα παραγνωρίζουμε. Άρα το ζήτημα με τα κέντρα υποδοχής και ταυτοποίησης, το πόσα έχουμε και πόσα δεν έχουμε, πρέπει να το εξετάσετε σύμφωνα με τις ροές των ανθρώπων τους οποίους έχουμε, γιατί το να είναι ανεξέλεγκτη η κατάσταση, δημιουργεί στην πραγματικότητα μεγαλύτερο πρόβλημα στην τοπική κοινωνία και είναι πολύ εύκολο αυτό, κατά την άποψή μου, να εξηγηθεί ότι αν χρειάζεται για να είναι ανθρώπινες οι συνθήκες, αλλά κυρίως για να μην δημιουργούν προβλήματα υγειονομικής ή άλλης φύσεως στα νησιά, πρέπει να φτιαχτούν ενδεχομένως και άλλα κέντρα υποδοχής και ταυτοποίησης, αλλά κυρίως πρέπει να επιταχύνετε αυτές τις διαδικασίες.

Χαίρομαι, διότι άκουσα συγκεκριμένα βήματα και συγκεκριμένα αποτελέσματα σε σχέση με την υλοποίηση της επιτάχυνσης. Δεν χαίρομαι, γιατί δεν άκουσα από εσάς -και θέλω να το ακούσω, αν μπορείτε, στη δευτερολογία σας- συγκεκριμένους στόχους.

Πόσες μέρες θέλει το Υπουργείο να διαρκεί η εξέταση σε πρώτο βαθμό; Πόσες μέρες θέλει το Υπουργείο να διαρκεί η εξέταση των εφέσεων, ώστε να μπορέσουμε να τους βρούμε και αυτούς τους ανθρώπους;

Ξέρετε ότι έχουμε πρόβλημα, τελειώνουν οι διαδικασίες, δίνουμε ή δεν δίνουμε άσυλο και δεν μπορούμε να το επιδώσουμε, γιατί δεν μπορούμε να το βρούμε. Αυτό το πρόβλημα με τη μεταφορά στην ενδοχώρα θα πολλαπλασιαστεί ως πρόβλημα, διότι καταλαβαίνετε ότι στην ενδοχώρα μπορεί να βρει τρύπα από τα σύνορα, είναι πολύ πιο δύσκολο να τον βρούμε.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ πολύ να ολοκληρώσετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ολοκληρώνω, κύριε Πρόεδρε.

Συνεπώς είναι κρίσιμο ζήτημα η διαδικασία του ασύλου να επιταχυνθεί και περιμένω τους στόχους. Είναι σημαντικό ζήτημα να μην είστε δογματικός για τα κέντρα υποδοχής και ταυτοποίησης, ώστε να υπάρχουν αρκετά για να καλύψουν αυτούς τους ανθρώπους και να μην δημιουργούν προβλήματα στην υπόλοιπη τοπική κοινωνία.

Τέλος, είναι κρίσιμο ζήτημα στο ενδιάμεσο να υπάρξει μέριμνα, ώστε να υπάρχουν όχι απλώς κέντρα υποδοχής και ταυτοποίησης αλλά και μόνιμες δομές όπως το Καρά Τεπέ, το οποίο έχει λειτουργήσει άψογα μέχρι τώρα και προφανώς η απόφαση να μην του δίνετε ούτε έναν παραπάνω από τους χίλιους διακόσιους είναι σημαντικό στην επιτυχία αυτή. Θα πρέπει, λοιπόν, να υπάρξουν και άλλα τέτοια κέντρα, ώστε να μπορέσουμε να καλύψουμε τις ανάγκες που η χώρα μας πρέπει να καλύψει.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε και πάλι τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Θεοχάρη,ο στόχος μας είναι να ολοκληρώνεται η ταχεία διαδικασία σε ενενήντα ημέρες. Αυτός είναι ο στόχος μας. Δεν σημαίνει ότι αυτό γίνεται αυτήν τη στιγμή. Και όταν λέω η ταχεία διαδικασία, εννοώ η πρώτη εξέταση του ασύλου και στον βαθμό που υπάρχει προσφυγή και η δεύτερη εξέταση. Τώρα αν πάει ο άλλος στο Διοικητικό Εφετείο, αυτό είναι μια άλλη ιστορία. Αυτό είναι το πρώτο.

Το δεύτερο που θέλω να σας πω είναι ότι η κοινή δήλωση Ευρωπαϊκής Ένωσης - Τουρκίας προβλέπει τρεις, θα έλεγε κανείς, διεξόδους. Η μία διέξοδος είναι να πάρει ο άλλος άσυλο. Η δεύτερη είναι να κριθεί ως ευάλωτος, δηλαδή είτε είναι ανήλικος είτε έχει κάποιου είδους –ας την ονομάσω- ασθένεια ή ψυχική διαταραχή και η τρίτη είναι οι επιστροφές. Άρα και αυτούς που παίρνουμε, αυτοί που έρχονται στην ηπειρωτική χώρα είτε έχουν πάρει άσυλο είτε έχουν κριθεί ευάλωτοι. Οφείλω να πω ότι οι περισσότεροι είναι ευάλωτοι.

Υπάρχει και το άλλο πρόβλημα, που μπορεί και να μην το ξέρετε. Υπάρχουν άνθρωποι που έχουν πάρει άσυλο και δεν τους βρίσκουμε για να τους επιδώσουμε το γεγονός ότι έχουν πάρει άσυλο, όχι γιατί έχουν φύγει, αλλά γιατί φοβούνται ποια είναι η απόφαση τις περισσότερες φορές. Υπάρχει, δηλαδή και αυτό το πρόβλημα.

Θέλω να πω και κάτι ακόμα. Κατ’ αρχάς και εγώ έχω πάρει ως μη όφειλα την ευθύνη για τον βιολογικό καθαρισμό της Μόριας. Επιτέλους -το λέω για άλλη μια φορά- αυτό το έργο ξεκίνησε και βεβαίως θα ολοκληρωθεί. Συγχρόνως, λέω ότι δεν είναι ζήτημα πολιτικού κόστους.

Υπάρχει, βέβαια, ένα ζήτημα αντίδρασης των τοπικών κοινωνιών, οι οποίες φοβούνται ότι με αυτόν τον τρόπο όλοι θα μένουν στα νησιά αν φτιάχνουμε ξανά κέντρα υποδοχής και ταυτοποίησης κλπ., κλπ..

Η προσωπική μου πεποίθηση είναι ότι προτιμώ να επιταχυνθούν οι διαδικασίες ασύλου, παρά να φτιάχνουμε συνέχεια κέντρα υποδοχής και ταυτοποίησης, που με εξαίρεση τη Σάμο -το ξαναλέω, αλλά λέω κιόλας ότι απλά το προσδιορίζω χρονικά δεν εννοώ τίποτα- όπου μετά την επίσκεψη του κ. Μητσοτάκη, την επόμενη μέρα, έφτασαν διακόσιοι τριάντα έξι άνθρωποι. Το λέω για να το προσδιορίσω χρονικά, για να είμαστε και εντάξει μεταξύ μας.

Εκτός από τη Σάμο, όπου το ΚΥΤ που είχε φτιαχτεί ήταν για επτακόσιους ανθρώπους και θα το κλείσουμε και θα φτιάξουμε ένα άλλο, τα άλλα είναι και από άποψη θέσεων αρκετά μεγάλα, δηλαδή τρεισήμισι χιλιάδες στη Μόρια, χίλιοι διακόσιοι στη Χίο και πάει λέγοντας. Να μην πω για την Κω τώρα.

Άρα, σε αυτήν την κατεύθυνση τι κάνουμε τώρα για να το επιταχύνουμε; Πρώτον, διαμορφώνουμε κινητές μονάδες να πάνε να βοηθήσουν στην αποσυμφόρηση. Δεύτερον, παίρνουμε περισσότερο κόσμο και εντάξαμε και τον EASO στη διαδικασία των ευαλωτότητας και των τελικών αποφάσεων. Και τρίτον, κάνουμε περισσότερες επιτροπές εστιασμένες στα νησιά. Αυτή είναι η μέγιστη προσπάθειά μας.

Λέω, όμως, για να είμαι εντάξει και με εσάς και με το ελληνικό Κοινοβούλιο, ότι στο βαθμό που δεν υπάρχει ένα σχέδιο ανακατανομής του βάρους στην Ευρώπη, αυτή η διαδικασία για τις πέντε χώρες πρώτης υποδοχής (Ισπανία, Μάλτα, Ιταλία, Ελλάδα, Κύπρος) έχει κοντά ποδάρια. Το ξέρετε και εσείς ότι ένα νέο μεγάλο πρόβλημα στην Ευρώπη αυτήν τη στιγμή είναι η Κύπρος, η οποία μπορεί να έχει μικρό αριθμό -δηλαδή μικρότερο από τη Μόρια έχει η Κύπρος- αλλά δυσβάστακτο για τη χώρα και τις υποδομές της. Άρα, σε αυτήν την κατεύθυνση θα συνεχίσουμε να δουλεύουμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Πείτε μας δύο λόγια για το πώς πάνε οι επιστροφές.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Οι επιστροφές είναι λίγες. Είναι περισσότερες οι εθελοντικές επιστροφές.

Είδα τον κ. Γκράντι από την Ύπατη Αρμοστεία του ΟΗΕ και τον κ. Βιτορίνο, ο οποίος είναι ο νέος Διευθυντής του Διεθνούς Οργανισμού Μετανάστευσης. Σήμερα το πρωί συναντήθηκα και με τον κ. Στυλιανίδη. Με τον κ. Αβραμόπουλο ως Επίτροπο έχουμε μόνιμη επικοινωνία, συναντιόμαστε κάθε τόσο.

Ο στόχος μας είναι να αυξηθούν από τη μια μεριά οι εθελοντικές επιστροφές. Μάλιστα, μίλησα χθες τυχαίως και με τον Υπουργό του Αφγανιστάν στη Γενεύη για αυτό το πράγμα. Και το δεύτερο ζήτημα είναι να προχωρήσουν οι διαδικασίες των επιτροπών προσφυγών πιο γρήγορα, ώστε να ολοκληρωθεί η διαδικασία των επιστροφών και σε σχέση με την κοινή δήλωση Ευρωπαϊκής Ένωσης - Τουρκίας.

Πρέπει να πω, βέβαια -και με συγχωρείτε, κύριε Πρόεδρε- ότι οι επιστροφές είναι το πιο δύσκολο πράγμα. Όλοι θυμόσαστε ότι τον Αύγουστο του 2018 υπέγραψα με τον κ. Ζεεχόφερ μια διαχειριστική συμφωνία ότι όσοι φτάνουν στα γερμανοαυστριακά σύνορα και έχουν EURODAC στην Ελλάδα από 1-7-2017, μπορούν εντός σαράντα οκτώ ωρών να επιστρέφονται στην Ελλάδα. Από τότε μέχρι τώρα, δηλαδή κοντά δύο μήνες, έχουν επιστραφεί δύο. Αναφέρω το παράδειγμα με τη Γερμανία για να καταλάβουμε πόσο δύσκολο είναι.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 10.52΄ λύεται η συνεδρίαση για την προσεχή Δευτέρα 8 Οκτωβρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**