(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΕ΄

Δευτέρα 12 Νοεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Γ. Κουμουτσάκου και Γ. Αμυρά, σελ.   
2. Ανακοινώνεται ότι τη συνεδρίαση παρακολουθούν μαθητές από το Γυμνάσιο Πάτμου, σελ.   
3. Ανακοινώνεται ότι με την υπ’ αρ. 14018/8813 από 12 Νοεμβρίου 2018, απόφαση του Προέδρου της Βουλής συγκροτήθηκε η Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων της Ειδικής Μόνιμης Επιτροπής Ισότητας Νεολαίας και Δικαιωμάτων του Ανθρώπου, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Συνεπιμέλεια τέκνων», σελ.   
 β) Προς τον Υπουργό Οικονομικών: με θέμα: « Ένταξη του Νομού Πέλλας στην Α’ Ζώνη για τη χορήγηση του Επιδόματος Πετρελαίου Θέρμανσης», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 12-11-2018 σχέδιο νόμου: «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
  
Β. Επί των επικαίρων ερωτήσεων:  
ΚΑΛΟΓΗΡΟΥ Μ. , σελ.  
ΛΟΒΕΡΔΟΣ Α. , σελ.  
ΠΑΠΑΝΑΤΣΙΟΥ Α. , σελ.  
ΤΖΑΚΡΗ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΕ΄

Δευτέρα 12 Νοεμβρίου 2018

Αθήνα, σήμερα στις 12 Νοεμβρίου 2018, ημέρα Δευτέρα και ώρα 18.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς θα ήθελα να κάνω γνωστό στο Σώμα ότι δεν θα συζητηθεί η τέταρτη με αριθμό 99/24-10-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας».

Δεύτερον, δεν θα συζητηθεί η όγδοη με αριθμό 55/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου -Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά».

Ακόμη, δεν θα συζητηθεί η ένατη με αριθμό 2/1-10-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου -Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών».

Επίσης, δεν θα συζητηθούν λόγω κωλύματος των αρμοδίων Υπουργών οι εξής ερωτήσεις:

Η δεύτερη με αριθμό 127/5-11-2018 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών, με θέμα: «Παραχώρηση στο Υπερταμείο ακινήτων του δημοσίου στα Δωδεκάνησα», δεν θα συζητηθεί λόγω φόρτου εργασίας του Υπουργού κ. Τσακαλώτου.

Η τρίτη με αριθμό 129/5-11-2018 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Διαδικασία αδειοδότησης και αναδρομικής φορολόγησης των εταιριών διαδικτυακού στοιχηματισμού», δεν θα συζητηθεί εξαιτίας φόρτου εργασίας του Υπουργού κ. Τσακαλώτου.

Η τέταρτη με αριθμό 132/6-11-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/1975 για την αρωγή των πυρόπληκτων της Ανατολικής Αττικής», δεν θα συζητηθεί εξαιτίας φόρτου εργασίας του Υπουργού κ. Τσακαλώτου.

Η πέμπτη με αριθμό 136/6-11-2018 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. ΓεωργίουΛαμπρούληπρος τον Υπουργό Οικονομικών, με θέμα: «Για τους απολυμένους εργαζόμενους των Ενώσεων Αγροτικών Συνεταιρισμών (ΕΑΣ) Λάρισας, Ελασσόνας, Φαρσάλων», δεν θα συζητηθεί εξαιτίας φόρτου εργασίας του Υπουργού κ. Τσακαλώτου.

Η δεύτερη με αριθμό 131/6-11-2018 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ.Γιάννη Κουτσούκουπρος τον Υπουργό Οικονομικών**,** με θέμα: «Γιατί αρνείται να απαντήσει το Υπουργείο Οικονομικών για το υπόλοιπο του «Ταμείου Μολυβιάτη»;», δεν θα συζητηθεί εξαιτίας φόρτου εργασίας του Υπουργού κ. Τσακαλώτου.

Η πρώτη με αριθμό 128/5-11-2018 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος -Αδώνιδος Γεωργιάδηπρος τον Υπουργό Υγείαςσχετικά με το ραδιοφάρμακο, δεν θα συζητηθεί λόγω κωλύματος του αρμόδιου Αναπληρωτή Υπουργού Υγείας κ. Πολάκη.

Αρχίζουμε με την έκτη με αριθμό 101/25-10-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδουπρος τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Συνεπιμέλεια τέκνων».

Κύριε Λοβέρδο, έχετε τον λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σηκώνομαι για να απευθυνθώ στον κύριο Υπουργό σε slow motion, γιατί χθες έτρεξα τα σαράντα δύο χιλιόμετρα του Μαραθωνίου και στέλνω ένα μήνυμα από την Αίθουσα αυτή σε όλους τους ανθρώπους ανεξαρτήτως ηλικίας ότι η άθληση είναι σήμερα το καλύτερο φάρμακο για τις μακροχρόνιες ασθένειες και τη συνιστώ ανεπιφύλακτα χωρίς καθένας και κάθε μια από εμάς να ξεπερνάει τα όριά του και να φτάνει στα όρια της αλαζονείας.

Θέλω με την ευκαιρία να συγχαρώ τον Πρόεδρο του ΣΕΓΑΣ, τον κ. Παναγόπουλο, γιατί έχει καταστήσει αυτό το γεγονός του αυθεντικού Μαραθωνίου -αυτή είναι η αυθεντική διαδρομή- ένα παγκόσμιο γεγονός όχι μόνο αθλητικό, αλλά που αφορά την οικονομία της χώρας, γιατί χιλιάδες άνθρωποι από όλο τον πλανήτη και οι οικογένειές τους αυτές τις ημέρες είναι εδώ.

Κύριε Υπουργέ, δεν ξέρω αν είναι η πέμπτη ή η έκτη φορά που είμαι στην Αίθουσα αυτή για το θέμα της συνεπιμελείας, πάντως είστε ο τρίτος Υπουργός στον οποίο απευθύνομαι στην Κυβέρνηση Τσίπρα.

Ο πρώτος Υπουργός, ο κ. Παναγιωτόπουλος, μου είχε δώσει δύο μηνύματα. Το πρώτο μήνυμα είναι ότι επίκειται η αναμόρφωση του οικογενειακού δικαίου, πραγματικά αναμενόμενο νομοπαρασκευαστικό και νομοθετικό εν τέλει γεγονός. Και στο πλαίσιο αυτό, κατά δεύτερον, ότι η συνεπιμέλεια μελετάται, διότι οι σύγχρονες τάσεις στο οικογενειακό δίκαιο στην περίπτωση που το ζευγάρι δεν μπορεί να συνεχίσει από κοινού την ανατροφή του παιδιού και διαρρηγνύονται οι εσωτερικές σχέσεις θέλουν και οι δύο γονείς να έχουν επιμέλεια στο παιδί τους καθόσον αυτό μεγαλώνει.

Ο Υπουργός έλεγε ότι και τα δύο επίκεινται. Δεν ήταν βέβαιος εάν θα δεχτεί τη συνεπιμέλεια, ήταν κοντά. Τον ξαναρώτησα μετά από κάποιους μήνες γιατί πέρασε πολύς καιρός και δεν είχαμε αποτελέσματα και μου έδωσε ένα χρονοδιάγραμμα μηνών Μαρτίου - Απριλίου του 2016. Δεν υπήρξε συνέχεια, γιατί ανασχηματίστηκε.

Έκανα δυο ερωτήσεις στον κ. Κοντονή. Στην πρώτη ήταν αρνητικός, αφήνοντας μια χαραμάδα ελπίδας και στη δεύτερη ήταν απολύτως αρνητικός.

Σας ρωτώ, κύριε Υπουργέ: Πρώτα απ’ όλα θα καταθέσετε σχέδιο οικογενειακού δικαίου; Και δεύτερον, συμπεριλαμβάνεται στο σχέδιο αυτό η συνεπιμέλεια ως σύγχρονη μορφή επιμέλειας ανηλίκων;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κύριος Υπουργός.

**ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Επειδή έχετε στην ερώτησή σας εκθέσεις, σκέψεις αναφορικά με το πρόβλημα, να πω ότι συνυπογράφω. Πράγματι, -και το ζούμε καθημερινά- η λύση ενός γάμου ή η διάσταση σε έναν γάμο προκαλούν, μεταξύ άλλων συνεπειών, το κύριο και κατά τη γνώμη μου το πιο προβληματικό ζήτημα που έχει να κάνει με τον τρόπο που αντιμετωπίζονται τα τέκνα. Και αυτός είναι –εκτιμώ- ο σκληρός πυρήνας και της συζήτησης αυτής αλλά και της επίλυσης ενός τόσο σημαντικού προβλήματος. Γιατί, πραγματικά εκεί υπάρχει ένας –επιτρέψτε μου τον όρο- παραγκωνισμός μεταξύ αντιδίκων γονέων, που πολλές φορές ξεχνούν ακριβώς ότι στο τέλος αυτός που μπορεί είτε να ωφεληθεί είτε να βλαφτεί είναι το ίδιο το παιδί.

Υπάρχουν δύο σκέλη. Το πρώτο σκέλος έχει να κάνει με την αναμόρφωση του οικογενειακού δικαίου. Γνωρίζετε καλύτερα από εμένα, κύριε Λοβέρδο, ότι πράγματι –επειδή αναφερθήκατε και στον Μαραθώνιο- οι μεταρρυθμίσεις που έχουν να κάνουν με το οικογενειακό δίκαιο είναι ένας αγώνας μαραθωνίου.

Η μεγάλη μεταρρύθμιση έγινε το 1983. Έκτοτε υπήρξε μία μεταρρύθμιση, που αφορούσε το δίκαιο της υιοθεσίας το 1996. Από το 1983, δηλαδή, φτάσαμε στο 1996! Και μετά είχαμε μία πρώτη νομοπαρασκευαστική την περίοδο του κ. Καστανίδη το 2010. Δεν κατέληξε, όμως, -ενώ παρατάθηκαν οι εργασίες της επιτροπής- σε συγκεκριμένο αποτέλεσμα.

Υπήρξε μία δική μας παρέμβαση όσο αφορά το δίκαιο της αναδοχής με πρόσφατο νόμο του 2018. Το γνωρίζετε. Υπήρξαν τα θέματα του συμφώνου συμβίωσης μετά την καταδίκη της χώρας μας και η επέκταση του συμφώνου συμβίωσης.

Οπότε ως προς το πρώτο ερώτημα για το τι σκοπεύουμε να κάνουμε σε σχέση με την αναμόρφωση του οικογενειακού δικαίου, σας απαντώ: Η νομοπαρασκευαστική ξεκίνησε στις 14-02-2018 του 2018. Θα καταθέσω και την υπουργική απόφαση.

(Στο σημείο αυτό ο Υπουργός κ. Μιχαήλ Καλογήρου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τώρα, τον Σεπτέμβριο, με το που ανέλαβα τα καθήκοντα, υπήρξε παράταση μέχρι τον Μάρτιο του 2019. Άρα, κύριε Λοβέρδο, καταληκτική ημερομηνία είναι ο Μάρτιος του 2019.

Με ενημέρωσαν τα μέλη της νομοπαρασκευαστικής επιτροπής ότι εάν ολοκληρώσουν τις εργασίες τους και νωρίτερα, θα μου υποβάλουν το σχέδιο και πριν τον Μάρτιο του 2019.

Θα είμαι σύντομος, κύριε Πρόεδρε, και θα επανέλθω και στη δευτερολογία μου.

Ποιο είναι το θέμα όσο αφορά με αυτό που αποκαλούμε «συνεπιμέλεια»; Τι έχουμε –γιατί από εκεί πρέπει να ξεκινήσουμε- σήμερα; Έχουμε το ζήτημα της λεγόμενης από κοινού επιμέλειας. Προβλέπεται η από κοινού επιμέλεια; Πράγματι προβλέπεται. Πώς καθορίζεται αυτή; Καθορίζεται με δύο τρόπους. Ο πρώτος είναι με τη συναινετική διαδικασία, δηλαδή με τη συμφωνία των δύο γονέων ως προς την από κοινού άσκησης της επιμέλειας. Ο δεύτερος τρόπος είναι να ανατεθεί η από κοινού επιμέλεια με δικαστική απόφαση σε περιπτώσεις αντιδικίας.

Ποια προβλήματα -και πράγματι και ως προς αυτό είναι και επίκαιρη και σημαντική η ερώτηση που έχετε υποβάλει- δημιουργούνται; Πολλές φορές και το προϊόν της συναίνεσης και τα αποτελέσματα -αυτά δηλαδή που διατάσσει η δικαστική απόφαση σε επίπεδο άσκησης από κοινού επιμέλειας- δεν τηρούνται ή δημιουργούνται νέα προβλήματα.

Απ’ αυτή την εμπειρία, λοιπόν, που έχουμε, -δηλαδή, το τι συμβαίνει στις περιπτώσεις από κοινού άσκησης επιμέλειας και σε όλα τα προβλήματα που δημιουργούνται στα θέματα της επικοινωνίας, στα θέματα των αποφάσεων που έχουν να κάνουν με την εκπαίδευση ή με προβλήματα υγείας των παιδιών- φαίνεται τελικά πολλές φορές να μην τηρούνται οι δικαστικές αποφάσεις ή η συναινετική λύση που έχει βρεθεί στους διαδίκους.

Άρα, τι προκαλεί αυτό κατά την άποψή μου; Προκαλεί την ανάγκη νομοθέτησης σε αυτό το πλαίσιο που σας είπα, δηλαδή, στο νέο οικογενειακό δίκαιο, που ετοιμάζεται από τη νομοπαρασκευαστική επιτροπή να έρθει να λύσει αυτά τα ζητήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα γίνω πιο συγκεκριμένος στη δευτερολογία μου. Νομίζω, όμως, ότι είναι πολύ σημαντικό πως κατά την ολοκλήρωση των εργασιών της νομοπαρασκευαστικής επιτροπής θα κληθούμε όλοι να συμμετέχουμε σε έναν διάλογο, στη λεγόμενη διαβούλευση. Και εκεί νομίζω ότι θα είναι σημαντική η συμμετοχή όλων των κοινοβουλευτικών κομμάτων.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, από αυτήν τη συζήτηση της επίκαιρης ερώτησης φαίνεται ότι δεν θα χαθεί χρόνος, δηλαδή χρόνος κοινοβουλευτικός εδώ. Διότι κανένα από τα επιχειρήματα-άλλοθι άλλων Υπουργών δεν μεταχειρίστηκε ο παρών Υπουργός. Άρα ξεκινάμε από μία πάρα πολύ θετική βάση.

Θέλω να του πω ότι η πρώτη και γενναία και μεγάλη μεταρρύθμιση του οικογενειακού δικαίου έγινε το 1983 από την κυβέρνηση του Ανδρέα Παπανδρέου. Είναι ιστορική αυτή η αλλαγή και παραμένει σε πολλά σημεία της εν ισχύι ακόμη.

Η νέα κυβέρνηση, εκείνη, μέσα σε δύο χρόνια έκανε μεγάλες τομές. Τούτη η Κυβέρνηση έχει τέσσερα χρόνια σε ένα θέμα δικαιωμάτων, που υποτίθεται ότι ήταν ένας προνομιακός χώρος αυτού του πολιτικού χώρου που σήμερα κυβερνά, και δεν έχει γίνει κάτι. Ακούω τώρα και αιφνιδιάζομαι ότι η επιτροπή για τον οικογενειακό κώδικα ξαναέγινε, επανασυγκροτήθηκε, δηλαδή, τον Μάρτιο του 2018.

Τα λέω καλά;

**ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι.

**ΑΝΔΡΕΑΣ ΛΟΒΕΡΔΟΣ:** Οι προηγούμενες επιτροπές;

Ο κ. Παναγιωτόπουλος έλεγε ότι τελειώνουμε. Όλες αυτές οι προηγούμενες επιτροπές κρίθηκαν άχρηστες; Δεν έκαναν καλά τη δουλειά τους; Τόσα χρόνια περάσανε. Και τώρα δίδεται μια νέα ημερομηνία ευτυχώς μέσα στον παρόντα εκλογικό κύκλο και προ των ευρωεκλογών και των άλλων ποιος ξέρει πόσων εκλογών τον Μάρτιο του 2019. Το κρατάω.

Θέλω, όμως, να πω στον Υπουργό ότι το πρόβλημά μας, όπως σωστά το είπε, δεν είναι πρόβλημα τόσο νομοθεσίας όσο εφαρμογής της νομοθεσίας μακράς και συνεχούς. Επί πολλά χρόνια συνεχώς, η νομολογία βλέπει εν τέλει πρακτικά η επιμέλεια του τέκνου να ανήκει μόνο στη μητέρα. Η νομολογία, δεν λέω η νομοθεσία. Η πρακτική, δηλαδή, είναι αυτή. Και τα δράματα είναι πάρα πολλά.

Από τη στιγμή που πήρα πάνω μου το θέμα αυτό -και με έχει βοηθήσει πάρα πολύ ο κ. Αμυράς- δεν μπορώ να σας περιγράψω, κύριε Πρόεδρε. Σε όλες τις πόλεις της Ελλάδας που πηγαίνω για πολιτικές ομιλίες έρχονται ένας ή δύο άνθρωποι και μου λένε «λύστε αυτό το πρόβλημα». Υπάρχουν δράματα που προκύπτουν από την ασυμφωνία του διαζευγμένου ζευγαριού που πρέπει να λυθούν με βάση την ισότητα.

Άρα, λοιπόν, ακούμε με θετικό τρόπο το ότι τον Μάρτιο του 2018 έχουμε ένα νέο χρονοδιάγραμμα. Είναι το τρίτο συνεχές, αλλά εν πάση περιπτώσει το έχουμε. Ανήκει μέσα στον παρόντα εκλογικό κύκλο άρα μπορούμε να μετράμε εβδομάδες μέχρι να φτάσουμε τον Μάρτιο αρκεί να είμαστε καλά.

Σας ρωτώ: Με πιο συγκεκριμένους, νομικούς όρους στη δευτερολογία σας, ως Υπουργός Δικαιοσύνης, στον τομέα της συνεπιμέλειας τι είναι αυτό που θα κομίσετε ως αλλαγή που περιμένει ο κόσμος και που εσείς έχετε σκεφτεί;

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Μάλιστα.

Είναι ένα ερώτημα, κύριε Υπουργέ. Έχετε τον λόγο.

**ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Λοβέρδο, για να είμαστε ακριβείς και να είμαστε και ακριβοδίκαιοι, να πούμε ότι στο μεσοδιάστημα η Κυβέρνηση αυτή δεν έμεινε αδρανής όσον αφορά τα θέματα οικογενειακού δικαίου.

**ΑΝΔΡΕΑΣ ΛΟΒΕΡΔΟΣ:** Σωστό. Τα ψηφίσαμε άλλωστε.

**ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι θέλω να πω; Σας είπα πριν ότι υπήρξε η νομοπαρασκευαστική Καστανίδη της οποίας το αποτέλεσμα δεν προχώρησε. Εσείς, ενδεχομένως, να ξέρετε κάτι σε σχέση με αυτό. Τι έγινε, όμως, στο μεσοδιάστημα;

Στο μεσοδιάστημα έγινε η νομική αναγνώριση ταυτότητας φύλου, έγινε η επέκταση του συμφώνου συμβίωσης και ο νόμος για την αναδοχή του 2018. Και αυτά είναι κομμάτια νομοθεσίας, που αφορούν στο οικογενειακό δίκαιο και συνεπώς η δουλειά που έχει γίνει –συλλογικά, κυβερνητικά- αναφορικά με τα ζητήματα αυτά κάλυψε αυτούς τους τρεις άξονες με τα νομοθετήματα τα οποία ήδη έχουν ψηφιστεί και αυτό είναι το πρώτο κρατούμενο.

Άρα, υπάρχει η συγκρότηση νομοπαρασκευαστικής τον Φλεβάρη του 2018 και συνεχίζει, όπως σας είπα, το ανώτερο μέχρι τον Μάρτη του 2019, που θα έρθει να ρυθμίσει συνολικά τα ζητήματα αυτά.

Σε ποια κατεύθυνση; Πρέπει πρώτα απ’ όλα, κύριε Λοβέρδο, να συνεννοηθούμε στο τι εννοούμε συνεπιμέλεια. Γιατί το λέω αυτό; Γιατί αντιλαμβάνεστε ότι τα θέματα της από κοινού άσκησης επιμέλειας, η λεγόμενη συνεπιμέλεια, είναι εξαιρετικά ευαίσθητη όσον αφορά την πράξη, δηλαδή το πώς θα εφαρμοστεί.

Υπάρχουν καθαρά ζητήματα. Ποια είναι τα καθαρά ζητήματα; Τα καθαρά ζητήματα είναι ένα πάγιο αίτημα το οποίο πράγματι απευθύνουν κυρίως οι πατέρες -με τους εκπροσώπους των ενώσεων τους θα συναντηθώ το επόμενο διάστημα-, καθώς είναι γεγονός πως είτε δεν τηρούνται οι δικαστικές αποφάσεις είτε ο ίδιος ο νόμος παραβλέπει σημαντικές πτυχές όσον αφορά την αποδυνάμωσή τους κατά την άσκηση της επιμέλειας από τη μητέρα, στην οποία κατά το πλείστον, τις περισσότερες φορές, πράγματι, αναθέτει το δικαστήριο την επιμέλεια.

Αυτά τα θέματα έχουν να κάνουν με την εκπαίδευση, με τις αποφάσεις που πρέπει να ληφθούν από κοινού από τους γονείς σε σχέση με τα ζητήματα μόρφωσης. Υπάρχουν ειδικά θέματα που αφορούν στην υγεία παιδιών που αντιμετωπίζουν προβλήματα υγείας όπου και εκεί θα πρέπει να δίνεται και στους δύο η συναπόφαση όσον αφορά στον τρόπο επίλυσης τέτοιων σημαντικών προβλημάτων.

Άλλα προβλήματα, τα οποία έχουν προκύψει στην πράξη τα τελευταία χρόνια, έχουν να κάνουν με τη μετοίκηση παιδιών με τις μαμάδες τους όχι μόνο σε άλλη πόλη, αλλά σε άλλη χώρα. Οπότε θα πρέπει να ρυθμιστεί και αυτό το ζήτημα. Πού μετοικούν ακριβώς προς το εξωτερικό;

Υπάρχει ένα πολύ ευαίσθητο ζήτημα, στο οποίο μπορούμε να συνεχίσουμε αυτόν τον διάλογο με όλους τους δυνατούς τρόπους, αναφορικά με την εναλλασσόμενη διανυκτέρευση, με την εναλλασσόμενη κατοικία. Αυτό είναι το πιο ευαίσθητο κομμάτι το οποίο χρειάζεται συζήτηση και το βλέπει και με προσοχή η νομοπαρασκευαστική, γιατί εκεί υπάρχουν θέματα της επιστημονικής κοινότητας, δηλαδή η επιστημονική κοινότητα καταθέτει προτάσεις, παιδοψυχίατροι κ.λπ., αν αυτό είναι ένα θετικό ή ένα προβληματικό ζήτημα, το να μένει ένα παιδί δεκαπέντε μέρες με τον έναν γονιό και δεκαπέντε μέρες με τον άλλο. Αυτό νομίζω είναι το πιο κομβικό σημείο στη συζήτηση αυτή και εκεί μπορεί να υπάρξουν διαφορετικές προτάσεις και απόψεις. Υπάρχουν τα ψηφίσματα του Συμβουλίου της Ευρώπης, τα οποία πρέπει να ληφθούν υπ’ όψιν, και υπάρχουν και οι αποφάσεις του Ευρωπαϊκού Δικαστηρίου Δικαιωμάτων του Ανθρώπου, οπότε όλο αυτό πρέπει να λάβει υπ’ όψιν του όλα αυτά, προκειμένου να υπάρξει και μια τουλάχιστον συζήτηση για να δούμε που θα οδηγήσει, τι θα μας πει η νομοπαρασκευαστική επιτροπή σε σχέση με την εναλλασσόμενη κατοικία. Φαντάζομαι ότι θα επανέλθετε και θα επανέλθω και εγώ. Θα ακολουθήσουν οι συναντήσεις με τις ενώσεις.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Θέλω να κάνω, κύριε Πρόεδρε, αν μου επιτρέπετε, ένα τελευταίο σχόλιο και είναι πολύ σημαντικό, επειδή υπάρχουν πολλές φορές συζητήσεις πίσω από την πόρτα. Δηλαδή, στις επισκέψεις που γίνονται και στις Κοινοβουλευτικές Ομάδες και στους Βουλευτές και στο Υπουργείο υπάρχουν τοποθετήσεις οι οποίες μετά βλέπουμε να αλλάζουν ή να μεταμορφώνονται με κάποιο τρόπο στη δημόσια συζήτηση. Καλό είναι σε ένα θέμα που είναι τόσο ευαίσθητο, γιατί –επαναλαμβάνω- σε αυτό που συμφωνούμε και αφορά στη ζωή χιλιάδων παιδιών, τουλάχιστον σε αυτό το σημείο, καλό είναι να είμαστε όλοι ευθυτενείς σε σχέση με τις δημόσιες συζητήσεις μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 12-11-2018 σχέδιο νόμου: «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση».

Παραπέμφθηκε στην αρμόδια Διαρκή Επιτροπή.

Κυρίες και κύριοι συνάδελφοι, έχω την τιμή να σας ανακοινώσω ότι με την υπ’ αρ. 14018/8813 από 12 Νοεμβρίου 2018, απόφαση του Προέδρου της Βουλής συγκροτήθηκε η Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων της Ειδικής Μόνιμης Επιτροπής Ισότητας Νεολαίας και Δικαιωμάτων του Ανθρώπου.

Η σχετική απόφαση έχει αναρτηθεί στην «Κοινοβουλευτική Διαφάνεια» και θα καταχωρισθεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 20 και 21)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, στο σημείο αυτό θα ανακοινώσω τις επίκαιρες ερωτήσεις που δεν θα συζητηθούν λόγω κωλύματος των αρμοδίων Υπουργών.

Η τρίτη με αριθμό 100/25-10-2018 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Προστασίας του Πολίτη με θέμα: «Με δεμένα χέρια η Ελληνική Αστυνομία ενώ ανθεί η παρανομία στα ελληνικά πανεπιστήμια», δεν θα συζητηθεί λόγω κωλύματος της κυρίας Υπουργού.

Η πέμπτη με αριθμό 110/29-10-2018 επίκαιρη ερώτηση δεύτερου κύκλου του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Προστασίας του Πολίτη με θέμα: «Νέα έξαρση των κρουσμάτων βίας από περιθωριακούς χώρους», δεν θα συζητηθεί λόγω κωλύματος της κυρίας Υπουργού.

Η έβδομη με αριθμό 68/16-10-2018 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Χουλιαράκη, ο οποίος βρίσκεται εκτός Ελλάδας.

Η δέκατη με αριθμό 36/8-10-2018 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών με θέμα: «Επισκόπηση δαπανών φορέων Γενικής Κυβέρνησης», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Χουλιαράκη, ο οποίος βρίσκεται εκτός Ελλάδας.

Θα συζητηθεί η πρώτη με αριθμό 130/6-11-2018 επίκαιρη ερώτηση πρώτου κύκλου της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Οικονομικών με θέμα: «Ένταξη του Νομού Πέλλας στην Α΄ Ζώνη για τη χορήγηση του επιδόματος πετρελαίου θέρμανσης».

Κυρία Τζάκρη, έχετε τον λόγο για δύο λεπτά.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κυρία Υπουργέ, από τις 15 Οκτωβρίου έχει ξεκινήσει η διανομή του πετρελαίου θέρμανσης, οι τιμές του οποίου σε σύγκριση με πέρυσι είναι κατά 20% ακριβότερες εξαιτίας της αύξησης των διεθνών τιμών του πετρελαίου. Ακριβώς επειδή το Υπουργείο Οικονομικών γνωρίζει ότι αυτή η εξέλιξη είναι δυσμενής για μία μεγάλη κατηγορία των πολιτών, κυρίως της βόρειας Ελλάδας, σκέφτεται, επανεξετάζει την αύξηση του κονδυλίου του προϋπολογισμού για το επίδομα θέρμανσης από την υπεραπόδοση του πλεονάσματος, έτσι ώστε να αντισταθμιστεί πλήρως η αύξηση των διεθνών τιμών.

Να πω, βεβαίως, ότι η κατανομή των περιφερειακών ενοτήτων της χώρας σε διάφορες κλιματικές ζώνες δεν έχει γίνει, κυρία Υπουργέ, με αντικειμενικά κριτήρια, με αποτέλεσμα ο Νομός Πέλλας να είναι ενταγμένος στη Β΄ Ζώνη, παρά το γεγονός μεσοσταθμικά παρουσιάζει χαμηλότερες θερμοκρασίες απ’ αυτές του Νομού Σερρών, που είναι ενταγμένος στην Α΄ Ζώνη και οι πολίτες του απολαμβάνουν υψηλότερο ανώτατο όριο επιδοτούμενων λίτρων πετρελαίου ανά τετραγωνικό κύριας κατοικίας.

Από μία απλή ματιά στα στοιχεία που είχα καταθέσει, κυρία Υπουργέ, στο Υπουργείο Οικονομικών –είναι στοιχεία της Εθνικής Μετεωρολογικής Υπηρεσίας, του Κέντρου Μετεωρολογικών Ερευνών, του ΚΕΜΕ του ΕΛΓΑ- προκύπτει ότι είναι κάτι περισσότερο από επιβεβλημένη η ένταξη του Νομού Πέλλας στην Α΄ Ζώνη, από τη Β΄ στην οποία βρέθηκε, με εντελώς, θα έλεγα, παράλογα κριτήρια και ανεπιτυχώς με αποφάσεις της προηγούμενης κυβέρνησης.

Τι λένε, επομένως, αυτά τα στοιχεία της Εθνικής Μετεωρολογικής Υπηρεσίας και πιο συγκεκριμένα τα ημερήσια φύλλα καταγραφής θερμοκρασιών για την περίοδο από το 2015 μέχρι το 2018 και για τους μήνες από τον Οκτώβριο μέχρι τον Απρίλιο; Τα στοιχεία δείχνουν ότι η μέση μηνιαία θερμοκρασία ελάχιστης ημερήσιας θερμοκρασίας στον σταθμό της Έδεσσας και των Σερρών ήταν για την Έδεσσα 4,36 βαθμοί Κελσίου και για τις Σέρρες 4,43 βαθμοί Κελσίου.

Επίσης, με βάση τα ημερήσια φύλλα καταγραφής θερμοκρασίας του ΚΕΜΕ προκύπτει ότι κατά την ίδια περίοδο, από το 2015 έως το 2018 και για τους μήνες πάλι από Οκτώβριο μέχρι Απρίλιο, η μέση μηνιαία τιμή της ελάχιστης ημερήσιας θερμοκρασίας σε διάφορους σταθμούς της Έδεσσας και των Σερρών ήταν για τα Γιαννιτσά 5,67 βαθμοί Κελσίου, για τους Γαλατάδες 5,07 βαθμοί Κελσίου, για την Αριδαία 4,67 βαθμοί Κελσίου, για τη Βεγορίτιδα 3,42 βαθμοί Κελσίου, για την Κερασιά 3,03 βαθμοί Κελσίου και για τις Σέρρες ήταν 4,27 βαθμοί Κελσίου, για την Κερκίνη 6,11 βαθμοί Κελσίου και για την Κοίμηση Θεοτόκου των Σερρών 5,70 βαθμοί Κελσίου.

Επομένως, από τη μελέτη των παραπάνω στοιχείων προκύπτει ότι είναι, όπως είπα προηγουμένως, άμεσα επιβεβλημένη η ένταξη του Νομού Πέλλας στη Β΄ Ζώνη από τη Γ΄ Ζώνη, ακριβώς για να αποκατασταθεί η αδικία εις βάρος των λαϊκών στρωμάτων του Νομού Πέλλας απ’ αυτήν την ένταξη. Άλλωστε, κυρία Υπουργέ, το Υπουργείο Οικονομικών και εσείς προσωπικά έχετε πει ότι το Υπουργείο επανεξετάζει τη χορήγηση του επιδόματος θέρμανσης, ώστε αυτό να γίνεται με πιο δίκαιο τρόπο.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Ο Βουλευτής κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από 12 Νοεμβρίου 2018 έως 13 Νοεμβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Γεώργιος Αμυράς ζητεί άδεια ολιγοήμερης απουσίας στο εξωτερικό από 28 Νοεμβρίου 2018 έως 3 Δεκεμβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Κυρία Υφυπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Ξεκινώντας θα ήθελα να σημειώσω ότι πρωταρχικός μας στόχος και βασικό κριτήριο για την κυβερνητική πολιτική ήταν και είναι η κατά το μέγιστο δυνατό ανακούφιση των πολιτών που έχουν πληγεί από τις δημοσιονομικές δυσχέρειες που χαρακτηρίζουν επί πολλά συναπτά έτη τη ζωή της χώρας μας.

Όπως όλοι γνωρίζουμε, κατά τα τελευταία χρόνια έχει ληφθεί μια σειρά μέτρων με θετικό δημοσιονομικό πρόσημο, στο πλαίσιο της προσπάθειας που καταβλήθηκε, προκειμένου η χώρα μας να ξεπεράσει την οικονομική κρίση και να αποκτήσει μια υγιή και ισχυρή οικονομική και δημοσιονομική ζωή και λειτουργία.

Παρά ταύτα, όμως, είναι δεδομένο ότι μια από τις βασικές προτεραιότητες του Υπουργείου Οικονομικών αποτελεί η δικαιότερη δυνατή κατανομή του επιδόματος θέρμανσης, όπως ακριβώς αναφέρατε, κυρία Τζάκρη, στην πρωτολογία σας, λαμβάνοντας πάντοτε υπ’ όψιν μας τα τρέχοντα δημοσιονομικά δεδομένα.

Από την πρώτη στιγμή ανάληψης καθηκόντων από την Κυβέρνησή μας εκφράστηκε ρητώς η βούλησή μας για την εξασφάλιση όσο το δυνατόν περισσότερων πόρων για την παροχή του εν λόγω επιδόματος στους συμπολίτες μας που το έχουν πραγματικά ανάγκη.

Ειδικότερα με απόφαση των Υπουργών Οικονομικών, ορίζονται κάθε έτος οι δικαιούχοι, οι προϋποθέσεις αλλά και η διαδικασία για τη χορήγηση του επιδόματος θέρμανσης. Η Κυβέρνησή μας, βάσει εισοδηματικών αλλά και περιουσιακών κριτηρίων, καθορίζει τη διαδικασία και τους όρους χορήγησης του επιδόματος θέρμανσης.

Προς τον ίδιο σκοπό, σύμφωνα με αναλυτικές κλιματικές μελέτες που έχουν διενεργηθεί στο παρελθόν, ορίστηκαν τέσσερις κλιματικές ζώνες στην ελληνική επικράτεια, με διαφορετική ανώτερη επιτρεπόμενη ποσότητα επιδότησης για την κάθε μία.

Στο σημείο αυτό θα ήθελα να τονίσω ότι ήδη στην υπουργική απόφαση του 2016 και στην μετέπειτα του 2017 περιλαμβάνεται ρητώς η πρόβλεψη οι δήμοι, που κατά τις διατάξεις του νόμου του «ΚΑΛΛΙΚΡΑΤΗ» ορίζονται σαν ορεινοί, να εντάσσονται στην αμέσως επόμενη ανώτερη ζώνη από αυτή του νομού στον οποίο ανήκουν.

Η ρύθμιση αυτή έγινε ακριβώς με γνώμονα τη βέλτιστη κατανομή των διαθέσιμων πόρων και το ποσό που υπάρχει για το επίδομα πετρελαίου θέρμανσης, καθότι δόθηκε κάποια δυνατότητα στις ορεινές περιοχές των νομών αυτών, που είναι σε κάποιες άλλες ζώνες, να εντάσσονται στην αμέσως επόμενη, γιατί πραγματικά οι ορεινοί δήμοι έχουν χαμηλότερες θερμοκρασίες.

Εδώ θα ήθελα, βέβαια, να πω, ότι με τον ν.4555/2018, τον «ΚΛΕΙΣΘΕΝΗ», όπως όλοι γνωρίζουμε, προστέθηκε νέο άρθρο στον νόμο του «ΚΑΛΛΙΚΡΑΤΗ» και έκτοτε σαν ορεινοί δήμοι νοούνται πλέον των ήδη καθορισμένων από τον «ΚΑΛΛΙΚΡΑΤΗ» και εκείνοι που το 50% των κοινοτήτων τους χαρακτηρίζονται σαν ορεινές στο Μητρώο Δήμων, Κοινοτήτων και Οικισμών της Ελληνικής Στατιστικής Αρχής.

Σύμφωνα, λοιπόν, με αυτή η νέα ρύθμιση, περιοχές που δεν είχαν χαρακτηριστεί σαν ορεινές από τις αρμόδιες αρχές τώρα, εφόσον το 50% των κοινοτήτων τους χαρακτηρίζονται ορεινές, θα εντάσσονται στην επόμενη ανώτερη κλιματική ζώνη και θα λαμβάνουν αυξημένη επιδότηση για το πετρέλαιο θέρμανσης.

Κύριε Πρόεδρε, επειδή βλέπω ότι ο χρόνος μου έχει τελειώσει, θα συνεχίσω στη δευτερολογία μου τα υπόλοιπα.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρία Υπουργέ, υπάρχουν συγκεκριμένοι αντικειμενικοί λόγοι που υπαγορεύουν την ένταξη του Νομού Πέλλας στην Α΄ ζώνη από τη Β΄, στην οποία βρίσκεται βάσει της συγκεκριμένης κατανομής των κλιματικών ζωνών της χώρας, στην οποία αναφερθήκατε και εσείς.

Η Κυβέρνησή μας, σε ό,τι αφορά το επίδομα θέρμανσης, εξακολούθησε να εφαρμόζει το ίδιο μοντέλο που εφάρμοσαν οι προηγούμενες κυβερνήσεις. Το μοντέλο αυτό στηρίζεται ακριβώς στην κατανομή των περιφερειών της χώρας, των νομών της χώρας σε τέσσερις κλιματικές ζώνες, επί τη βάσει όμως της μέσης τιμής θερμοκρασίας που πήρε από την Εθνική Μετεωρολογική Υπηρεσία.

Με βάση αυτές τις τιμές της Εθνικής Μετεωρολογικής Υπηρεσίας και των στοιχείων του ΚΕΜΕ, που σας έχω προσκομίσει στο γραφείο σας, αλλά μπορώ και να καταθέσω για τις ανάγκες των Πρακτικών, προκύπτει ότι ο Νομός Πέλλας έχει χαμηλότερες μέσες θερμοκρασίες από αυτές των Σερρών, που υπάγονται στην Α΄ κλιματική ζώνη.

(Στο σημείο αυτό η Βουλευτής κ .Θεοδώρα Τζάκρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο της Γραμματείας της Διεύθυνσης Στενογραφίας και Πρακτικών της Βουλής).

Θεωρώ, κυρία Υπουργέ, ότι είναι επιβεβλημένη η ένταξη του Νομού Πέλλας για λόγους αντικειμενικούς. Ακριβώς το ίδιο συνέβη επί των ημερών της δικής μας Κυβέρνησης και σε άλλους νομούς. Επειδή, όπως αντιλαμβάνεστε, με αυτόν τον τρόπο που σας λέω, σήμερα αποδεικνύεται στην πράξη ότι η κατανομή των περιφερειών στις διάφορες κλιματικές ζώνες δεν έγινε με κριτήρια αντικειμενικά και σε κάθε περίπτωση δεν έγινε με αυστηρώς επιστημονικά κριτήρια, έχουν εμφιλοχωρήσει αδικίες, οι οποίες διορθώθηκαν.

Για παράδειγμα, διορθώθηκε η αδικία στην περίπτωση του Νομού Σερρών, που ανέβηκε από τη Β΄ ζώνη στην Α΄ ζώνη. Διορθώθηκε στην περίπτωση του Νομού Ιωαννίνων, που επίσης ανέβηκε από τη Β΄ ζώνη στην Α΄ ζώνη. Το ίδιο έγινε και με τη δική σας εκλογική περιφέρεια, κυρία Υπουργέ, τη Μαγνησία, όπου από τη Γ΄ ζώνη, επειδή ακριβώς είχαν εμφιλοχωρήσει τέτοιου είδους αδικίες, σε ό,τι αφορά τις μέσες θερμοκρασίες, ανέβηκε στη Β΄ ζώνη. Πολύ ορθώς έγινε αυτό, διότι δεν είναι δυνατόν η Μαγνησία να βρίσκεται στην ίδια κλιματική ζώνη με την Περιφέρεια Αττικής.

Το ίδιο ακριβώς ζητώ να συμβεί και με την Πέλλα, επί τη βάσει συγκεκριμένων μετρήσιμων αντικειμενικών στοιχείων. Το υλικό αυτό είναι συγκεκριμένο και δεν είναι τυχαίο. Δηλαδή, δεν έγινε μόνο για μια χρονιά. Έγινε για τρεις συνεχόμενες χρονιές. Αυτό σημαίνει ότι δεν έτυχε, κυρία Υπουργέ, αλλά ότι αυτή είναι η συνήθης κατάσταση.

Ο Νομός Πέλλας είναι ένας από τους βορειότερους νομούς της χώρας. Όλοι οι γύρω νομοί, ο Νομός Φλώρινας, ο Νομός Σερρών, που σας είπα προηγουμένως, ο Νομός Δράμας υπάγονται στην Α΄ ζώνη, πλην του Νομού Πέλλας. Ο Νομός Πέλλας περικυκλώνεται από πολύ μεγάλους ορεινούς όγκους. Είναι το Βόρας - Καϊμακτσαλάν, η Τζένα, το Πίνοβο, το Πάικο. Οι μέσες θερμοκρασίες, στις περισσότερες αυτές περιοχές, τους περισσότερους μήνες του χρόνου είναι κάτω από το μηδέν, με στοιχεία συγκεκριμένα. Αυτό σημαίνει ότι απαιτείται θέρμανση επτά μήνες τον χρόνο. Ακόμα και στις περιοχές που θεωρούνται πεδινές, όπως τα Γιαννιτσά, εξαιτίας της υψηλής υγρασίας, τα φαινόμενα του παγετού είναι πάρα πολύ συχνά καθ’ όλη τη διάρκεια του χρόνου.

Υπάρχει, όμως κι ένας δεύτερος λόγος, εξίσου σημαντικός, που υπαγορεύεται η ένταξη του Νομού Πέλλας στην Α΄ ζώνη από τη Β΄ ζώνη. Ο λόγος αυτός είναι περιβαλλοντικός. Λόγω των αυξημένων τιμών του πετρελαίου, μια πολύ μεγάλη κατηγορία πολιτών αναγκάζεται να καταφύγει σε εναλλακτικές μορφές θέρμανσης, όπως οι ξυλόσομπες και τα τζάκια, με αποτέλεσμα αυτή τη στιγμή, στα δάση της Πέλλας να συντελείται μια πραγματική οικολογική καταστροφή, κυρία Υφυπουργέ. Τα φαινόμενα, τα κρούσματα της παράνομης υλοτομίας είναι καθημερινά, σύμφωνα με στοιχεία των δύο δασαρχείων, της Έδεσσας και της Αλμωπίας, με αποτέλεσμα αυτή τη στιγμή τα δάση μας, στην κυριολεξία, να καταστρέφονται.

Επομένως, και γι’ αυτόν τον πρόσθετο λόγο, αλλά και για λόγους μετρήσιμους, αντικειμενικούς, που έχουν σχέση με συγκρίσιμα στοιχεία, σε σύγκριση με νομούς, που αυτή τη στιγμή υπάγονται στην Α΄ ζώνη, κυρία Υπουργέ, νομίζω ότι θα πρέπει να προχωρήσει και η ένταξη του Νομού Πέλλας στην Α΄ ζώνη και για οικονομικούς λόγους. Όπως αντιλαμβάνεστε, είναι πάρα πολύ σημαντικοί οι λόγοι, πολλώ δε μάλλον που τα νοικοκυριά –το γνωρίζετε κι εσείς- και οι οικογένειες ζορίζονται, εξαιτίας των οικονομικών συνθηκών που επικρατούν. Θα ήταν μια πραγματική ανάσα για τα νοικοκυριά της Πέλλας να μπορούσε να γίνει αυτή η ένταξη του νομού στην Α΄ ζώνη, όπου υπάρχουν, όπως γνωρίζετε πολύ καλά, αυτά τα αυξημένα όρια επιδότησης ανά τετραγωνικό μέτρο κύριας κατοικίας. Θα ήταν μια πραγματική ανάσα. Νομίζω, πραγματικά, τη δικαιούμαστε και την αξίζουμε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, δέκα πέντε μαθήτριες και μαθητές και δύο συνοδοί εκπαιδευτικοί από το Γυμνάσιο της Πάτμου.

Η Βουλή τους καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Υφυπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Σε συνέχεια των όσων ανέφερα στην πρωτολογία μου, θα ήθελα να επισημάνω τα εξής: Σύμφωνα με το Μητρώο Δήμων, Κοινοτήτων και Οικισμών της Ελληνικής Στατιστικής Αρχής του 2011, από τις ογδόντα εννέα κοινότητες του Νομού Πέλλας, οι πενήντα οκτώ χαρακτηρίζονται ως πεδινές, οι δέκα ως ημιορεινές και οι είκοσι μία ως ορεινές. Από αυτές τις είκοσι μία, οι περισσότερες ανήκουν διοικητικά στον Δήμο της Έδεσσας, στον οποίο παρουσιάζονται και οι χαμηλότερες θερμοκρασίες του νομού, σύμφωνα και με τα διαλαμβανόμενα στην ερώτησή σας.

Ως εκ τούτου, ο Δήμος Έδεσσας πιθανότατα στη φετινή κατανομή του επιδόματος πετρελαίου θέρμανσης θα ενταχθεί σε ανώτερη κλιματική ζώνη, δηλαδή στην Α΄ ζώνη, η οποία λαμβάνει και τη μέγιστη επιδότηση.

Για τους χαρακτηρισμένους ορεινούς δήμους, κατόπιν της προαναφερθείσας νομοθετικής ρύθμισης της Κυβέρνησης, αναμένουμε επίσημα στοιχεία από το αρμόδιο Υπουργείο Εσωτερικών, προκειμένου να προβούμε σε σχετική αναπροσαρμογή της υπό έκδοσης απόφασης του Υπουργείου μας, λαμβάνοντας πάντα υπ’ όψιν μας τη δημοσιονομική συγκυρία της χώρας.

Καταλήγοντας, θα πρέπει να σημειώσω ότι το Υπουργείο Οικονομικών, στο πλαίσιο άσκησης της βέλτιστης δυνατής κοινωνικής και οικονομικής πολιτικής, προβαίνει ήδη στη μελέτη της δυνατότητας αύξησης του ποσού, όπως και εσείς αναφέρατε στην πρωτολογία σας, που θα δοθεί για το επίδομα θέρμανσης ή για την ένταξη νομών σε ανώτερες κλιματικές ζώνες, επεξεργαζόμενο ταυτόχρονα τα κριτήρια λήψης του επιδόματος και λαμβάνοντας υπ’ όψιν και την αύξηση, που παρατηρείται σε διεθνές επίπεδο στην τιμή του αργού πετρελαίου.

Στο πλαίσιο αυτό, βέβαια, και αφού προκύψει ο δημοσιονομικός χώρος, που θα μας το επιτρέψει, η Κυβέρνηση προτίθεται να προχωρήσει στην επανεκτίμηση του συνολικού ποσού, που θα δοθεί για το επίδομα πετρελαίου θέρμανσης για το 2018-2019, με σκοπό την ενίσχυση των πιο αδύναμων κοινωνικών ομάδων και πάντα με γνώμονα την ενίσχυση της οικονομικής ζωής της χώρας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε.

Στο σημείο αυτό ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 18.40΄ λύεται η συνεδρίαση για την προσεχή Τετάρτη 14 Νοεμβρίου 2018 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ειδική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**