(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΗ΄

Παρασκευή 16 Νοεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μέλη από τον Σύνδεσμο Προστασίας Παιδιών και ΑΜΕΑ, σελ.   
3. Αναφορά από τον Πρόεδρο της Βουλής κ. Ν. Βούτση στην Επέτειο της 17ης Νοεμβρίου για την εξέγερση του Πολυτεχνείου, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 19 Νοεμβρίου 2018, σελ.   
3. Συζήτηση επίκαιρης ερώτησης προς τον Υπουργό Παιδείας, Έρευνας και Θρησκευμάτων, με θέμα: «Παραμονή και αναβάθμιση της Νοσηλευτικής Σχολής του Πανεπιστημίου Πελοποννήσου στη Σπάρτη», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί της επίκαιρης ερώτησης:  
ΓΑΒΡΟΓΛΟΥ Κ. , σελ.  
ΔΑΒΑΚΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΗ΄

Παρασκευή 16 Νοεμβρίου 2018

Αθήνα, σήμερα στις 16 Νοεμβρίου 2018, ημέρα Παρασκευή και ώρα 10.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-11-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΖ΄ συνεδριάσεώς του, της Πέμπτης 15 Νοεμβρίου 2018, σε ό,τι αφορά την ψήφιση στο σύνολο: Α) του Απολογισμού Δαπανών της Βουλής, οικονομικού έτους 2017, Β) του Σχεδίου Προϋπολογισμού Δαπανών της Βουλής, οικονομικού έτους 2019, Γ) της Κύρωσης: α) της από 29 Ιουνίου 2018 Πράξης Νομοθετικού Περιεχομένου «Παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο» (Α΄115), β) της από 24 Ιουλίου 2018 Πράξης Νομοθετικού Περιεχομένου «Σύσταση ειδικού λογαριασμού για την αρωγή πληγέντων από τις πυρκαγιές που ξέσπασαν σε περιοχές της Επικράτειας στις 23 και 24 Ιουλίου 2018» (Α΄135), γ) της από 26 Ιουλίου 2018 Πράξης Νομοθετικού Περιεχομένου «Έκτακτα μέτρα για τη στήριξη των πληγέντων και την αποκατάσταση ζημιών από τις πυρκαγιές που έπληξαν περιοχές της Περιφέρειας Αττικής στις 23 και 24 Ιουλίου 2018» (Α΄138) και δ) της από 10 Αυγούστου 2018 Πράξης Νομοθετικού Περιεχομένου «Επείγοντα μέτρα για την εκτέλεση πράξεων κατεδάφισης και την αποκατάσταση ζημιών από τις πυρκαγιές της 23ης και 24ης Ιουλίου 2018» (Α΄149) και άλλες διατάξεις».)

Κυρίες και κύριοι συνάδελφοι, σήμερα η διαδικασία προβλέπει ανάγνωση αναφορών και συζήτηση επίκαιρων ερωτήσεων.

Αρχίζοντας τη συνεδρίαση με απόφαση της Διάσκεψης των Προέδρων θα γίνει μια αναφορά από τον Προεδρεύοντα, δηλαδή εμένα εν προκειμένω, στην επέτειο της 17ης Νοεμβρίου για την εξέγερση του Πολυτεχνείου.

Θα ήθελα να ξεκινήσω διαβάζοντάς σας το Δελτίο Τύπου που βγάζει σήμερα η Βουλή.

«Η Βουλή τίμησε την επέτειο της εξέγερσης του Πολυτεχνείου.

Κοινοβουλευτική αντιπροσωπεία, τιμώντας τους αγωνιστές του Πολυτεχνείου, προσήλθε σήμερα το πρωί και κατέθεσε στεφάνι στον περίβολο, αφού ομάδα αγνώστων εμπόδισε τους Βουλευτές να εισέλθουν στο μνημείο του Πολυτεχνείου. Επικεφαλής της Κοινοβουλευτικής Αντιπροσωπείας ήταν ο κ. Θεόδωρος Δρίτσας, ως εκπρόσωπος του Προέδρου της Βουλής».

Ο κ. Δρίτσας έκανε την ακόλουθη δήλωση: «Η Βουλή των Ελλήνων, έστω και υπό αυτές τις συνθήκες, κατέθεσε το στεφάνι της στον περίβολο του Πολυτεχνείου. Οι αγώνες για τη δημοκρατία, οι αγώνες της εξέγερσης του Πολυτεχνείου, ένωσαν δυνάμεις πολύ διαφορετικές σε έναν στόχο που έφερε αποτέλεσμα.

Οι καιροί επιτάσσουν και στις σημερινές συνθήκες, στις μεγάλες δυσκολίες που αντιμετωπίζει η κοινωνία μας, ο λαός και ο τόπος μας, το μήνυμα του Πολυτεχνείου να είναι μήνυμα αγωνιστικής, προωθητικής διεκδίκησης και όχι διχασμού».

Στην Κοινοβουλευτική Αντιπροσωπεία μετείχαν οι Βουλευτές Αφροδίτη Θεοπεφτάτου, Αννέτα Καββαδία, Νικόλαος Μανιός, Χρήστος Μαντάς, Αριστείδης Μπαλτάς και Δημήτρης Ρίζος και εξ όσων γνωρίζω, ήταν και αντιπροσωπεία του Συλλόγου των Υπαλλήλων της Βουλής, που από χθες είχε καλέσει προς τούτο.

Κυρίες και κύριοι συνάδελφοι, σαράντα πέντε χρόνια μετά την εξέγερση του Νοέμβρη στο Πολυτεχνείο, είναι κοινή και στέρεη μέσα στον χρόνο η συλλογική μνήμη και πεποίθηση για την ιστορική προσφορά αυτού του γεγονότος, που είχε πανευρωπαϊκή και παγκόσμια απήχηση, όχι μόνο για την πτώση της δικτατορίας, αλλά και για τη διαμόρφωση μιας δημοκρατικής συνείδησης και τη δημοκρατική διαπαιδαγώγηση των μετέπειτα γενεών μέχρι σήμερα, αλλά βέβαια και για την ίδια τη στερέωση της δημοκρατίας όλα αυτά τα χρόνια.

Η απότιση φόρου τιμής στα θύματα της εξέγερσης, –ενδεικτικά αναφέρω τα νέα παιδιά τότε, Μιχάλη Μυρογιάννη και Διομήδη Κομνηνό, σήμερα είναι μαζί μας πάλι εδώ η αδελφή του- όπως στα θύματα σε όλη τη διάρκεια της επτάχρονης τυραννίας, είναι η ελάχιστη υποχρέωση του ελληνικού Κοινοβουλίου.

Η νοηματοδότηση σε κάθε συγκυρία των συνθημάτων για «Ψωμί-Παιδεία-Ελευθερία», των δημοκρατικών, αντιδικτατορικών, αντιφασιστικών αιτημάτων και βέβαια του ευρύτερου πλαισίου που στοχοποιούσε τον ιμπεριαλισμό, τους πολέμους και τις τεράστιες κοινωνικές ανισότητες, είναι στοιχεία μίας ιστορίας που γράφτηκε με αίμα, με αυτοθυσία και με ένα εξαιρετικά αυτόνομο μαζικό κίνημα, που αγκάλιασε ο ελληνικός λαός και στο οποίο έπαιξαν καθοριστικό, σημαντικό ρόλο αντιστασιακές οργανώσεις, ιδιαίτερα από τον χώρο της Αριστεράς.

Η πραγματική νοηματοδότηση στην τιμή προς την εξέγερση του Νοέμβρη έχει σήμερα στην καρδιά της την ανάγκη να συστρατευθούν όλες οι δημοκρατικές δυνάμεις στην Ευρώπη και στην Ελλάδα στον αγώνα ενάντια όσων απεργάζονται κεκαλυμμένα ή απροκάλυπτα, ομολογημένα ή ανομολόγητα, νέες φασιστικές εκτροπές, νέες επικίνδυνες περιχαρακώσεις και διχασμούς, νέες πολεμικές συγκρούσεις.

Πρέπει να συνεγείρουμε και να συστρατευθούμε με όλους όσους βλέπουν ότι διαμορφώνονται ισχυρές δυνάμεις που στοχοποιούν τους πρόσφυγες και τους μετανάστες για να οικοδομούν μία Ευρώπη φρούριο, σε όσους με αυτό το πρόσχημα οικοδομούν εθνικές, εθνικιστικές, ξενοφοβικές αναδιπλώσεις και ορθώνουν καινούρια σύνορα που βαθαίνουν και τις κοινωνικοταξικές συγκρούσεις και επιχειρούν να αποδομήσουν τις αξίες της αλληλεγγύης, της δημοκρατίας, της συνύπαρξης ανάμεσα σε πολιτισμούς, σε λαούς και σε θρησκείες.

Έχει σημασία, επίσης, να δυναμώνουμε τους αγώνες που φέρνουν στην επιφάνεια τη συστηματική προσπάθεια για εκφασισμό στην καθημερινότητα των ίδιων των κοινωνιών μας, τη θρασεία επανάκαμψη στο προσκήνιο νέων και παλαιότερων ταγμάτων εφόδου και βίας εναντίον κάθε διαφορετικού στο χρώμα, στην προέλευση, στις ιδιαίτερες προτιμήσεις της ζωής, δηλαδή, στον ρατσισμό στην πράξη, ενάντια μάλιστα επιλεκτικά στις πιο αδύναμες και ευπαθείς ομάδες εγχώριων και ξένων συμπολιτών μας.

Έχει μεγάλη σημασία για την ίδια τη δημοκρατία μας και την ίδια τη δημοκρατική εξέλιξη σε όλες τις πτυχές με επίκεντρο και την κοινωνική δημοκρατία και την ισονομία να μην αφήνουμε ανοικτές πόρτες και παράθυρα στη συγκρότηση ή την αναβίωση επικίνδυνων αναθεωρητικών, ιστορικών, προπαγανδιστικών μηχανισμών που διοχετεύουν το δηλητήριο της λήθης και των ψεύτικων αφηγημάτων για την ηρωποίηση δωσίλογων, χουντικών, φιλοναζιστών σε όλη την Ευρώπη και βεβαίως στη χώρα μας, που έχει τη δική της εντελώς ιδιαίτερη ιστορική διαδρομή και το δικό της παγκόσμιας αναγνώρισης πάνθεον αγώνων, ηρωικών μορφών, εξεγέρσεων, με εμβληματική, κορυφαία στιγμή την ίδια την εξέγερση του Νοέμβρη.

Η Βουλή των Ελλήνων έχει προχωρήσει στη δημοσιοποίηση και έκδοση σε συνεργασία με την Βουλή των Αντιπροσώπων της Κύπρου όλων των πρακτικών του φακέλου της Κύπρου. Θεωρώ ότι είναι μια ουσιαστική συνεισφορά απ’ όλο το δημοκρατικό φάσμα των πολιτικών δυνάμεων του τόπου, για να επικοινωνήσουν οι νέες γενιές, όχι μόνο μ’ αυτή καθ’ εαυτή τραγωδία της Κύπρου -που τελικά αποτέλεσε την δραματική αφορμή για την πτώση της δικτατορίας το καλοκαίρι του 1974- αλλά κυρίως για να δουν ανάγλυφα όλοι τις ιστορικές εγκληματικές ευθύνες των χουντικών, των πραξικοπηματιών και γενικότερα των ανελεύθερων καθεστώτων της εποχής που οδήγησαν στο να στρωθεί το έδαφος, να δώσουν ευκαιρία και πρόσχημα για την τουρκική επέμβαση και για τη συνεχιζόμενη επί σαράντα τέσσερα χρόνια τραγική κατάσταση στη Μεγαλόνησο.

Γι’ αυτό αποτελεί απίστευτη θρασεία ενέργεια η με κάθε τρόπο και σε κάθε ευκαιρία υπεράσπιση από τους πολιτικούς νοσταλγούς και υποστηρικτές των τότε πραξικοπηματιών μέσα στην ίδια τη Βουλή των πεπραγμένων και των εγκληματικών τους ευθυνών.

Η έμπνευση που έδωσαν οι αγώνες του αντιδικτατορικού μαζικού και φοιτητικού κινήματος και ιδιαίτερα η εξέγερση του Νοέμβρη, συνάδελφοι και συναδέλφισσες, διεύρυνε σαφέστατα τα όρια των ίδιων των δημοκρατικών και κοινωνικών αγώνων. Προικοδότησε με το αναφαίρετο δικαίωμα κάθε πολίτη, εργαζόμενο, νεολαίο, αλλά και κάθε πολιτική συλλογικότητα για να εκδηλώνει σε οριακές στιγμές που θίγεται η ίδια η λαϊκή κυριαρχία και το κοινό συνταγματικό πλαίσιο, το δικαίωμα στην αντίσταση, την απείθεια, τη μη υποταγή στη χειραγώγηση εξωθεσμικών και παραθεσμικών λειτουργιών και εξουσιών, που απειλούν διαχρονικά τα ίδια τα δικαιώματα και την υπόσταση των πολιτών.

Η παρακαταθήκη αυτή δεν περικλείεται σε στερεότυπα, δεν μπαίνει σε μαυσωλείο, δεν έχει ιδιοκτήτες, δεν κλείνεται μέσα σε συγκυρίες και δεν επιδέχεται τους παντοειδείς εκφοβισμούς, που προσδοκούν να την αφοπλίσουν ως μία κινητήρια δύναμη τελικά των κοινωνικών, πολιτικών εξελίξεων και της ίδιας της δημοκρατίας και της ιστορίας.

Η θωράκιση με τη νομοθεσία και στο πλαίσιο του Συντάγματος και των διαδοχικών αναθεωρήσεών του είναι ένα σήμα ότι υπάρχουν δυνάμεις που εργάζονται ώστε να συμπυκνωθεί και σε θεσμικό επίπεδο η δημοκρατία, οι ελευθερίες, η αλληλεγγύη, ο σεβασμός στον άνθρωπο και ο σεβασμός στους αγώνες που προσδοκούν την ανατροπή των κοινωνικών ανισοτήτων και διαιρέσεων και που θέλουν να βάλουν φραγμό σε νέους πολέμους, αλλά και στην ενθάρρυνση όλων των δυνάμεων που συγκροτούν τις νεοφασιστικές εστίες στην Ευρώπη και στη χώρα μας.

Ένα μικρό σχόλιο, τελειώνοντας. Είναι σαφές, είναι αυτονόητο για όλους μας ότι το Πολυτεχνείο, όταν τιμάται η εξέγερση του Νοέμβρη, δεν μπορεί να έχει κλειστές πόρτες, ιδιαίτερα σε όσους θέλουν να το τιμήσουν, και έχουν παρακαταθήκες και δικαίωμα για να κάνουν κάτι τέτοιο. Αυτό είναι αυτονόητο. Διότι κλειστές πόρτες δείχνουν και κλειστά αυτιά και κλειστούς ορίζοντες στις εξελίξεις και στο μέλλον. Αυτό σαν μία παρακαταθήκη από του Βήματος της Βουλής.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, καλημέρα σας.

Μετά την αναφορά στην 17η Νοέμβρη και στην ανθεκτικότητα αυτής της Επετείου προχωρούμε κατευθείαν στην ανάγνωση των αναφορών.

Παρακαλείται η Βουλευτής κ. Αφροδίτη Θεοπεφτάτου να ανακοινώσει τις αναφορές προς το Σώμα:

(Ανακοινώνονται προς το Σώμα από την κ. Αφροδίτη Θεοπεφτάτου, Βουλευτή Κεφαλληνίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ.17 α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ.17 β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς να πούμε ότι σήμερα θα συζητηθεί μόνο μία από τις ερωτήσεις, λόγω κωλύματος των αρμοδίων Υπουργών. Για να μη σας καθυστερήσω, θα σας διαβάσω στη συνέχεια ποιες δεν θα συζητηθούν, για να μπούμε κατευθείαν στην ερώτηση που θα συζητηθεί.

Θα συζητηθεί λοιπόν η δεύτερη με αριθμό 798/20-8-2018 ερώτηση του κύκλου αναφορών και ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκηπρος τον Υπουργό Παιδείας, Έρευνας και Θρησκευμάτων, με θέμα: «Παραμονή και αναβάθμιση της Νοσηλευτικής Σχολής του Πανεπιστημίου Πελοποννήσου στη Σπάρτη».

Ορίστε, κύριε Δαβάκη, έχετε τον λόγο για δύο λεπτά για να αναπτύξετε την ερώτησή σας.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κυρία Πρόεδρε.

Κύριε Υπουργέ, αντικείμενο όπως προελέχθη από την κυρία Πρόεδρο της σημερινής μου κοινοβουλευτικής παρέμβασης, είναι ένα σημαντικό, καυτό, θα έλεγα, ζήτημα για τη Λακωνία, που αφορά τη –εντός πολλών εισαγωγικών θέλω να πιστεύω- «μεταφορά» στην Τρίπολη της λειτουργούσας Νοσηλευτικής Σχολής του Πανεπιστημίου Πελοποννήσου στη Σπάρτη.

Στις αρχές του καλοκαιριού, τον Ιούλιο του 2018, η τακτική συνέλευση της νοσηλευτικής σχολής του πανεπιστημίου έκρινε σκόπιμο να μεταφερθεί η σχολή στην Τρίπολη εξαιτίας συγκεκριμένων λόγων, τους οποίους ανέφερε. Αυτό βέβαια, σύμφωνα με πληροφορίες, χωρίς να έχει γίνει ευρύτερα ή θεσμικά γνωστή στους θεσμικούς ή τους τοπικούς φορείς αυτού του είδους η απόφαση.

Θέλω να τονίσω στην αρχή της ομιλίας μου ότι από το 2005, που ιδρύθηκε η σχολή αυτή, μέχρι σήμερα, δηλαδή σχεδόν 13 χρόνια, η σχολή έχει δημιουργήσει μία ευοίωνη προοπτική για το αντικείμενο με το οποίο απασχολείται. Έχει επαρκείς και νεόδμητες εγκαταστάσεις, όπως προφανώς θα γνωρίζετε. Έχει καταρτισμένο και ενεργό διδακτικό, αλλά και διοικητικό προσωπικό, σύγχρονο και ευέλικτο πρόγραμμα σπουδών, μία ενεργή ερευνητική ατζέντα και το μέχρι τώρα αποτυπωθέν εκπαιδευτικό έργο είναι πολύ σημαντικό.

Πιστεύω ότι θα είναι ένα κακό όνειρο, ας το χαρακτηρίσω έτσι, για να μη χρησιμοποιήσω μια πιο δυσμενή έκφραση, αυτή η απόφαση της τακτικής συνέλευσης του τμήματος νοσηλευτικής. Πιστεύω ότι η περίφημη και πολλαπλώς εκφρασθείσα σε αυτή την Αίθουσα πολιτική βούληση πρέπει να υπάρξει, παρά το γεγονός ότι όντως –και θα συναινέσω προς αυτό- μπορεί να υπάρχουν κάποια συγκεκριμένα προβλήματα, όπως το βασικό που επικαλείται η τακτική συνέλευση, η κλινική εκπαίδευση των φοιτητών, διασυνδεδεμένη με το τοπικό μας νοσοκομείο.

Εν πάση περιπτώσει, πιστεύω ότι ακόμη και τώρα αυτή η υπόθεση, η δεύτερη νοσηλευτική σχολή –και κλείνω, κυρία Πρόεδρε- που λειτουργεί στη χώρα μας πρέπει να ενισχυθεί με βάση και με φωτισμό, αν θέλετε, της διασύνδεσής της με το νοσοκομείο, δίνοντάς του τη δυνατότητα να υπάρξει η κλινική εκπαίδευση των φοιτητών.

Περιμένω με αγωνία, όπως όλοι οι Λάκωνες την απάντησή σας. Δεν θέλω να το διασυνδέσετε με τοπικιστικού χαρακτήρα αίτημα, διότι νομίζω ότι όλα αυτά που είπα από το 2005, μέχρι και σήμερα, κατατείνουν στο ότι η νοσηλευτική της Σπάρτης πρέπει να συνεχίσει να βρίσκεται στη Σπάρτη, διότι έχει τα εχέγγυα και τα τεκμήρια να το κάνει.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν δώσω τον λόγο στον κύριο Υπουργό, θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μέλη από τον Σύνδεσμο Προστασίας Παιδιών και ΑΜΕΑ.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κυρία Πρόεδρε.

Στους προβληματισμούς που εξέφρασε ο Πρόεδρος της Βουλής, σχετικά με τη σημερινή ημέρα, θα ήθελα να προσθέσω ότι ένα από τα πράγματα που δεν πρέπει να ξεχαστεί, και πάρα πολλές φορές όταν συμβολοποιούνται ιστορικά γεγονότα ξεχνιέται, είναι η καθημερινότητα που οδήγησε στο τελικό αποτέλεσμα. Η καθημερινότητα, λοιπόν, του Πολυτεχνείου τότε ήταν ένας ύμνος στη Δημοκρατία και τις δημοκρατικές διαδικασίες και αυτό ξεχνιέται απ’ όλους που σήμερα θεωρούν ότι είναι οι αποκλειστικοί εκφραστές μιας τέτοιας παράδοσης.

Κύριε Δαβάκη, το ερώτημά σας θίγει πολλά ζητήματα. Καταλαβαίνω ότι δεν θέλετε να με ρωτήσετε για την πανεπιστημιακή κλινική, γιατί αυτό δεν είναι αρμοδιότητα του Υπουργείου Παιδείας, είναι αρμοδιότητα…

**ΑΘΑΝΑΣΙΟΣ ΔΑΒΑΚΗΣ:** Βεβαίως, το γνωρίζω.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Επειδή το έχετε στη γραπτή ερώτησή σας, είναι αρμοδιότητα των πανεπιστημίων και απλώς το Υπουργείο συναινεί.

Κοιτάξτε εδώ τι γίνεται. Υπάρχει η γενική συνέλευση των καθηγητών, οι οποίοι αποφάσισαν τη μεταφορά της Νοσηλευτικής στην Τρίπολη και υπάρχει μια αρνητική θέση, ας πούμε, παραγόντων της τοπικής κοινωνίας, για να μην το γενικεύουμε.

Εδώ, λοιπόν, τίθεται για μια ακόμη φορά κάτι που μας ταλαιπωρεί πάρα πολλά χρόνια. Ποιος τελικά αποφασίζει για το μέλλον της ανώτατης εκπαίδευσης; Αποφασίζουν οι δήμοι, οι μητροπολίτες ή αποφασίζουν οι ακαδημαϊκοί, μαζί με την πολιτεία; Το «αποφασίζουν» δεν σημαίνει ότι δεν ακούν τους υπόλοιπους, αλλά έχουμε, όπως γνωρίζετε, μια πάρα πολύ αρνητική εμπειρία, διότι ο προγραμματισμός της ανώτατης εκπαίδευσης σε όλη τη χώρα έγινε μετά από πιέσεις τοπικοτήτων, όπου ιδρύθηκαν τμήματα και αφέθηκαν στο έλεός τους.

Αυτό, λοιπόν, που προσπαθούμε να κάνουμε -και το ολοκληρώσαμε στο Ιόνιο, το ολοκληρώσαμε στα Γιάννενα με το ΤΕΙ Ηπείρου και καταθέσαμε νομοσχέδιο τώρα, το οποίο θα ψηφιστεί και έχει σχέση με το Πανεπιστήμιο της Θεσσαλίας, με το ΤΕΙ Θεσσαλίας, με το ΤΕΙ Στερεάς, το Πανεπιστήμιο Αθηνών κλπ.- είναι δύο πράγματα. Πρώτον, να ανοίξουμε μια εξαιρετικά σημαντική συζήτηση για το μέλλον των πανεπιστημίων, η οποία έχει να γίνει εδώ και πάρα πολλές δεκαετίες και μέρος αυτής της συζήτησης είναι οι συνέργειες με τα ΤΕΙ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Το ίδιο, λοιπόν, πράγμα κάνουμε και στην Πελοπόννησο. Δηλαδή, έχει συγκροτηθεί μια ομάδα εργασίας, στην οποία υπάρχει μόνο ένας εκπρόσωπος του Υπουργείου και υπάρχουν εκπρόσωποι του Πανεπιστημίου Πελοποννήσου και του ΤΕΙ Πελοποννήσου, που τους έχουν υποδείξει τα ίδια τα Ιδρύματα. Περιμένουμε, λοιπόν, το πόρισμα αυτής της επιτροπής και με βάση αυτό το πόρισμα θα πάρουμε τις πολιτικές αποφάσεις. Δεν θέλουμε να το κάνουμε αντίστροφα.

Τώρα, δεν σημαίνει ότι οι πολιτικές αποφάσεις, που θα παρθούν είναι είτε ειλημμένες είτε ότι θα είναι σε δραματική σύγκρουση με τις προτάσεις της επιτροπής. Ακριβώς αυτό προσπαθήσαμε και το καταφέραμε στο Ιόνιο, αυτό καταφέραμε στα Γιάννενα μαζί με το ΤΕΙ Ηπείρου και μάλιστα, με εξαιρετικά αποτελέσματα και στα δύο, αυτό καταφέραμε στη Θεσσαλία και στη Στερεά, ένα εξαιρετικά σύνθετο εγχείρημα και αυτό που καταθέτουμε διαφέρει από τις προτάσεις της επιτροπής, που όμως ήταν η βάση για συζήτηση.

Λέω, λοιπόν, να περιμένουμε να μας έρθουν τα πορίσματα και θα συνεκτιμηθούν εκεί όλα τα υπόλοιπα ζητήματα. Αυτό θα παρακαλούσα και νομίζω ότι είναι μια διαδικασία, που η πολιτεία την ακολουθεί και δέχεται τα συμπεράσματά της, νομίζω, για πρώτη φορά μετά τη Μεταπολίτευση. Δεν υπάρχει κάτι που το Υπουργείο να επιβάλει από τα πάνω, αλλά υπάρχει μια διαδικασία από τα κάτω, συνεκτιμώντας, όπως είπα, και τις τοπικές ιδιαιτερότητες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δαβάκη, έχετε τον λόγο για τρία λεπτά.

**ΑΘΑΝΑΣΙΟΣ ΔΑΒΑΚΗΣ:** Σας ευχαριστώ, κυρία Πρόεδρε.

Θα συμφωνήσω με τον κύριο Υπουργό. Νομίζω ότι το μέλλον των πανεπιστημίων δεν το καθορίζουν ούτε οι μητροπολίτες ούτε οι δήμαρχοι, ούτε οι Βουλευτές με την περίφημη δαμόκλειο σπάθη του πολιτικού κόστους. Το καθορίζουν, όπως πολύ σωστά είπατε, η πανεπιστημιακή κοινότητα και η πολιτεία.

Εγώ, λοιπόν, τώρα ζητώ τη συνδρομή της πολιτείας, διενεργουμένης της διαδικασίας εκδόσεως του πορίσματος, για να έρθω στα λόγια σας. Διότι, εάν δεν συμπράξει η πολιτεία στο βασικό πρόβλημα, που είναι η κλινική εκπαίδευση των φοιτητών, εάν δεν συμπράξει κατά τη διάρκεια αυτή, φοβούμαι, κύριε Υπουργέ, ότι το πόρισμα θα είναι αυτό που φοβόμαστε, που απευχόμαστε.

Εγώ πιστεύω ότι για να μπορέσει η πανεπιστημιακή κοινότητα να διατυπώσει ένα θετικό προς αυτό που ζητούμε εμείς –και εδώ εκφράζω τη βούληση της τοπικής κοινωνίας ως θεσμικός παράγοντας και εκπρόσωπος αυτής- πρέπει παράλληλα να υπάρξει συνδρομή της πολιτείας. Πρέπει να υπάρξει συνδρομή της πανεπιστημιακής κοινότητας, η οποία αδυνατεί, εφ’ όσον δεν μπορεί να γίνει κλινική εκπαίδευση και της πολιτείας, όπως είπατε.

Και το λέω αυτό, γιατί υπάρχουν ορισμένα δεδομένα. Στις 17 Οκτωβρίου, περίπου πριν έναν χρόνο, συναντιέστε με τον συνάδελφο Βουλευτή της κυβερνώσας Πλειοψηφίας και νυν Υπουργό κ. Αραχωβίτη και αναφέρετε την πρόθεσή σας να αναβαθμιστεί η Νοσηλευτική Σχολή στη Σπάρτη και να δημιουργηθεί πανεπιστημιακή κλινική. Δεν το συζητάμε, διότι λείπει, δεν είναι εδώ ο Υπουργός Υγείας.

Επίσης, αναφερθήκατε σε ένα δελτίο Τύπου, που κυκλοφόρησε μετά τη συνάντησή σας, το οποίο έλεγε ότι μπορεί να ενδυναμωθεί αυτή η υπόθεση και με εκπαιδευτικά ανθρωποειδή, τα περίφημα human patient simulators. Και συζητήθηκε η δυνατότητα προμήθειας αυτών των ανθρωποειδών, για να γίνεται δηλαδή κλινική πρακτική άσκηση πάνω σε νεκροτομές και τα λοιπά με κοινοτικούς πόρους. Φαίνεται, δηλαδή, ότι υπάρχει μία πρόθεση της πολιτείας να ενισχύσει τη Νοσηλευτική Σχολή με διαφόρους τρόπους. Και αυτή τη χαιρετίζουμε.

Από την άλλη πλευρά, πρέπει να υπάρξει μία σημαντική παρέμβαση με την περίφημη πολιτική βούληση. Θέλει η σημερινή πολιτεία, η Κυβέρνηση, να συνεχίσει να υπάρχει η Νοσηλευτική στη Σπάρτη, διασυνδεδεμένη με το Νοσοκομείο της Σπάρτης; Εάν θέλει, πρέπει να ξεκινήσει με μία σημαντική προσπάθεια -και με τη διοίκηση του νοσοκομείου, που προσπαθεί- να αναβαθμίσει την κλινική εκπαίδευση των φοιτητών άμεσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο ακόμα χρόνο, κυρία Πρόεδρε.

Και νομίζω ότι μπορείτε να το κάνετε με μία καλή συνεργασία.

Εάν αφήσουμε έρημο το ζήτημα στην επιτροπή που αναφέρατε, στην ομάδα εργασίας, για να διατυπώσει το πόρισμα, θα πει απλά η ομάδα εργασίας ότι δεν έχουμε καλή κλινική εκπαίδευση, διότι το νοσοκομείο δεν την παρέχει για τον τριτοετή, τεταρτοετή φοιτητή, με αποτέλεσμα να οδηγηθούμε στο δυσμενές, όπως προανέφερα, αποτέλεσμα.

Αυτό ήθελα να παρακαλέσω, αυτό ήθελα να διατυπώσω. Πιστεύω ότι ως πανεπιστημιακός καταλαβαίνετε ότι είναι κρίμα μία σχολή δεκατριών χρόνων να βρίσκεται σε αυτό το μετέωρο βήμα. Νομίζω ότι μπορεί να υπάρξει μία ευοίωνη προοπτική για τη σχολή με τη δική σας παρέμβαση.

Κλείνοντας –και πιστεύω ότι είναι εύκολο να είστε πρόχειρος- θέλω να αναφερθώ –και θα ήθελα μία απάντηση γι’ αυτό, επειδή σας έχω τώρα και κάνατε την τιμή στη Βουλή να παρευρεθείτε και είστε ο μοναδικός Υπουργός- στα κενά των σχολείων.

Έχουμε τριάντα κενά στη Λακωνία σημαντικών ειδικοτήτων, όπως φιλολόγων. Υπάρχει κινητοποίηση στην Αρεόπολη, στο Γυμνάσιο και Λύκειο Αρεοπόλεως στη Μάνη. Υπάρχει έγγραφο του Σχολείου της Νεαπόλεως, του ΕΠΑΛ της Νεαπόλεως –θα ήθελα να το πω αυτό- στο οποίο αναφέρεται ότι βασικές ειδικότητες δεν υπάρχουν.

Είχατε πει στην αρχή της σχολικής χρονιάς ότι δεν υπάρχει κανένα κενό. Εντάξει, μπορεί να το λέμε πολλές φορές αυτό, αλλά πρέπει να το δείτε ειδικά για τη Λακωνία, όπου υπάρχουν τριάντα κενά σημαντικών ειδικοτήτων.

Ευχαριστώ για την ανοχή σας, κυρία Πρόεδρε και περιμένω με αγωνία και τις δύο απαντήσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ελπίζω να μην έχω πει εγώ τη λέξη «ανθρωποειδή», διότι σε αυτό το πλαίσιο που την αναφέρατε δεν είναι μία καλή λέξη.

**ΑΘΑΝΑΣΙΟΣ ΔΑΒΑΚΗΣ:** Είναι δελτίο Τύπου του...

Το καταθέτω στα Πρακτικά.

(Στο σημείο αυτό ο Βουλευτής κ. Αθανάσιος Δαβάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν νομίζω να είναι δικό μου δελτίο Τύπου. Το λέω τώρα χάριν αστεϊσμού.

Κοιτάξτε, χαίρομαι, κατ’ αρχάς, που συμφωνούμε στο πώς πρέπει να χαράσσεται η εκπαιδευτική πολιτική για τα ανώτατα εκπαιδευτικά ιδρύματα. Έχει μεγάλη σημασία να φύγουμε από αμαρτίες του παρελθόντος με συναίνεση.

Έτσι όπως έγιναν τα πράγματα, κοροϊδεύουμε την ελληνική κοινωνία. Προσπαθούμε πραγματικά να ξεμπλέξουμε ένα κουβάρι που έχει δημιουργηθεί. Υπεύθυνα είναι πρόσωπα και πολιτικές. Ξέρω ότι υπήρχαν αντιδράσεις από διαφορετικούς χώρους. Το σημειώνω αυτό για να μην ισοπεδώνουμε τα πάντα.

Να συμφωνήσουμε και οι δύο ότι ο στόχος πρέπει να είναι η αναβάθμιση της νοσηλευτικής. Άλλο είναι η αναβάθμιση της νοσηλευτικής, άλλο είναι η αναβάθμιση της νοσηλευτικής στη Σπάρτη. Είναι δύο διαφορετικά πράγματα. Το πρώτο είναι ένα ακαδημαϊκό διακύβευμα, το δεύτερο είναι ένα μεικτό διακύβευμα, ακαδημαϊκό και τοπικό.

Είναι προφανές ότι δεν θα πάμε στην όποια δραματική λύση πριν εξαντλήσουμε τις δυνατότητες αναβάθμισης εκεί που είναι. Αυτό δηλαδή σημαίνει παρέμβαση στο νοσοκομείο της Σπάρτης.

**ΑΘΑΝΑΣΙΟΣ ΔΑΒΑΚΗΣ:** Αυτό ζητάμε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Μόνο που αυτό δεν είναι κάτι τεχνικό. Δεν υπάρχει ιατρική σχολή, για να γίνει πανεπιστημιακή κλινική. Υπάρχουν τέτοιου είδους προβλήματα. Να συμφωνήσουμε, όμως, ότι ο στόχος μας είναι η αναβάθμιση του τμήματος. Αυτό δεν σημαίνει ότι η Σπάρτη θα μείνει χωρίς νοσηλευτική σχολή, αν τυχόν αποφασιστεί αυτή η λύση, αν και σας λέω ότι πέρα από την απόφαση αυτή στην οποία αναφερθήκατε, δεν υπάρχει τίποτε άλλο.

Πάντως να ξέρετε ότι ο νόμος για την ανώτατη εκπαίδευση δημιουργεί για πρώτη φορά και άλλου είδους δομές, όπως, παραδείγματος χάριν, τα διετή προγράμματα σπουδών, στα οποία μπορούν να πάνε τα παιδιά από τα ΕΠΑΛ χωρίς εξετάσεις και θα παίρνουν για πρώτη φορά ευρωπαϊκά πιστοποιητικά επαγγελματικών προσόντων. Αυτά θα πρέπει να τα ενισχύσουμε πάρα πολύ. Πάρα πολλές πόλεις το θεωρούν κάτι υποτιμητικό. Δεν υπάρχει κάτι υποτιμητικό στην εκπαίδευση των παιδιών μας. Πρέπει όλοι να συμφωνήσουμε σε αυτό.

Τελειώνω με το ερώτημα που θέσατε με το σκεπτικό «αφού είναι εδώ ο Υπουργός, ας τον ρωτήσω και για τα άλλα».

Να συμφωνήσουμε πάλι κάτι οι δυο μας, γιατί βλέπω ένα κλίμα συναίνεσης. Φέτος τα πράγματα ήταν καλύτερα από πέρυσι, πέρυσι ήταν καλύτερα από πρόπερσι. Αυτό είναι ένα «βελάκι» προς μία κατεύθυνση, που νομίζω ότι όλοι μας θέλουμε να έχουμε.

Λόγω διοικητικών προβλημάτων σε όλη την Ελλάδα, υπάρχει παρά πολλές φορές μια αδυναμία να γνωρίζει κανείς τον ακριβή αριθμό των κενών. Αν δεν κάνω λάθος, την Τετάρτη δημοσιεύθηκε στην «Εφημερίδα της Κυβερνήσεως» η δυνατότητα να πάρουμε άλλους χίλιους αναπληρωτές. Με αυτούς θα καλυφθούν τα κενά σε όλη την Ελλάδα. Δυστυχώς, πολλές φορές υπάρχουν δυσκολίες επικοινωνίας επί της ουσίας με ορισμένους διευθυντές εκπαίδευσης, που, για λόγους που μόνον οι ίδιοι μπορούν να τους καταλάβουν, αντί να μας δίνουν τον ακριβή αριθμό, μας δίνουν πολύ περισσότερα κενά. Εμείς γνωρίζοντας τις τοπικές συνθήκες εκτιμάμε ότι δεν είναι τόσο πολλά. Ορισμένες φορές πέφτουμε έξω και προκαλείται αυτό το πρόβλημα. Πάντως από τη Δευτέρα, από μεθαύριο θα λυθεί και το θέμα των κενών σε όλη την Ελλάδα.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και τους δύο.

Τώρα θα αναγνώσω τις ερωτήσεις που δεν θα απαντηθούν λόγω κωλύματος των αρμοδίων Υπουργών.

Η πρώτη με αριθμό 147/12-11-2018 επίκαιρη ερώτηση πρώτου κύκλου του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020», δεν θα συζητηθεί λόγω κωλύματος του Υφυπουργού Οικονομίας και Ανάπτυξης κ. Στάθη Γιαννακίδη, ο οποίος βρίσκεται σε κυβερνητική αποστολή.

Η δεύτερη με αριθμό 143/12-11-2018 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα, ο οποίος βρίσκεται στη Θεσσαλονίκη.

Η πρώτη με αριθμό 148/12-11-2018 επίκαιρη ερώτηση δεύτερου κύκλου του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν από τις δημοτικές εκλογές, προκαλώντας σύγχυση και αναστάτωση», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση. Αιτία: Ανειλημμένες υποχρεώσεις.

Η τρίτη με αριθμό 117/30-10-2018 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Επικρατείας, με θέμα: «Άμεση αντιμετώπιση των προβλημάτων της εξαγωγικής εταιρείας αγροτικών προϊόντων της Αργολίδας GERFA – Γ.Ν. Φραγκίστας – 2.000 παραγωγοί, 400 και 700 εργαζόμενοι στον αέρα», δεν θα συζητηθεί λόγω κωλύματος του Υπουργού Επικρατείας κ. Αλέξανδρου Φλαμπουράρη. Αιτία: Φόρτος εργασίας.

Η πρώτη με αριθμό 124/18-7-2018 ερώτηση του κύκλου αναφορών και ερωτήσεων του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Περιβάλλοντος και Ενέργειας, με θέμα: «Τροποποίηση του άρθρου 116 του ν.4495/2017, αναφορικά με προσθήκες ή μετατροπές που έχουν τελεστεί σε κτίσματα παραδοσιακών οικισμών, όπως η παλιά πόλη και η περιοχή Σαμακώβ στην Ξάνθη», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γιώργου Σταθάκη, ο οποίος είναι σε κυβερνητική αποστολή στο εξωτερικό.

Η τέταρτη με αριθμό 121/1-11-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων», δεν θα συζητηθεί.

Η πέμπτη με αριθμό 74/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση», δεν θα συζητηθεί.

Η έκτη με αριθμό 53/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου», δεν θα συζητηθεί.

Η έβδομη με αριθμό 20/3-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο», δεν θα συζητηθεί.

Η δεύτερη με αριθμό 140/6-11-2018 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εσωτερικών, με θέμα: «Θα υπάρξει τροποποίηση της ΚΥΑ 6.1714/5.1504/2016 με θέμα: “Προώθηση της απασχόλησης μέσω προγραμμάτων κοινωφελούς χαρακτήρα στο πλαίσιο του ΕΣΠΑ 2014-2020 για όλους τους ωφελούμενους, όπως έγινε και για τους εργαζόμενους σε δήμους και υπηρεσίες αποδοχής, ασύλου και διαχείρισης;”», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 19 Νοεμβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού Βουλής)

1. Η με αριθμό 149/12-11-2018 επίκαιρη ερώτηση του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ορθή υλοποίηση του Ολοκληρωμένου Συστήματος Διαχείρισης Δικαστικών Υποθέσεων Πολιτικής και Ποινικής Δικαιοσύνης».

2. Η με αριθμό 142/6-11-2018 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας,με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού».

3. Η με αριθμό 153/13-11-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα προβλήματα του Γενικού Νοσοκομείου Λάρισας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 150/12-11-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτηπρος τον Υπουργό Εθνικής Άμυνας, με θέμα: «Αναξιοποίητο παραμένει το πρώην 409 ΓΣΝ Πατρών».

2. Η με αριθμό 127/5-11-2018 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών, με θέμα: «Παραχώρηση στο υπερταμείο ακινήτων του δημοσίου στα Δωδεκάνησα».

3. Η με αριθμό 129/5-11-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Διαδικασία αδειοδότησης και αναδρομικής φορολόγησης των εταιριών διαδικτυακού στοιχηματισμού».

4. Η με αριθμό 132/6-11-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν128/75 για την αρωγή των πυρόπληκτων της ανατολικής Αττικής».

5. Η με αριθμό 136/6-11-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Οικονομικών,με θέμα: «Για τους απολυμένους εργαζόμενους των Ενώσεων Αγροτικών Συνεταιρισμών (ΕΑΣ) Λάρισας, Ελασσόνας, Φαρσάλων».

6. Η με αριθμό 128/5-11-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας,σχετικά με το ραδιοφάρμακο.

7. Η με αριθμό 131/6-11-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκουπρος τον Υπουργό Οικονομικών, με θέμα: «Γιατί αρνείται να απαντήσει το Υπουργείο Οικονομικών για το υπόλοιπο του “Ταμείου Μολυβιάτη”;».

8. Η με αριθμό 100/25-10-2018 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Προστασίας του Πολίτη, με θέμα: «Με δεμένα χέρια η Ελληνική Αστυνομία ενώ ανθεί η παρανομία στα ελληνικά πανεπιστήμια».

9. Η με αριθμό 99/24-10-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας».

10. Η με αριθμό 55/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά».

11. Η με αριθμό 2/1-10-2018 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη Συμφωνία των Πρεσπών».

12. Η με αριθμό 109/29-10-2018 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, με θέμα: «Καταγγελία σε βάρος του Διοικητή του νοσοκομείου Κιλκίς για βιαιοπραγία σε εργαζόμενη».

13. Η με αριθμό 11/1-10-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Προστασίας του Πολίτη, με θέμα: «Έλλειμμα ασφάλειας στην πόλη των Αθηνών».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 10.53΄ λύεται η συνεδρίαση για την προσεχή Δευτέρα 19 Νοεμβρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**