(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΖ΄

Τετάρτη 19 Δεκεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Γενικό Λύκειο Αμαρουσίου, το 8ο Δημοτικό Σχολείο Θήβας, το 3ο Γυμνάσιο Άργους και το Γυμνάσιο Αιγείρας Αχαΐας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 20 Δεκεμβρίου 2018, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Επείγουσες ρυθμίσεις του Υπουργείου Περιβάλλοντος και Ενέργειας - Κύρωση της από 20-11-2018 Σύμβασης μεταξύ του Ελληνικού Δημοσίου και των εταιρειών ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ, με την οποία τροποποιείται η από 23-11-1999 Σύμβαση για την εκμετάλλευση Υδρογονανθράκων στη θαλάσσια περιοχή του Θρακικού Πελάγους μεταξύ του Ελληνικού Δημοσίου και της ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ που κυρώθηκε με τον ν. 2779/1999 (Α’ 296) και άλλες διατάξεις», σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών και Μεταφορών: «Κύρωση της από 11/12/2018 Συμφωνίας Τροποποίησης Διατάξεων της από 31 Μαΐου 2007 Σύμβαση Παραχώρησης για το έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδας (Ε65)», που κυρώθηκε με το ν.3597/2017, όπως αυτή τροποποιήθηκε: α) με την από 28/11/2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν.4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α’ 269) και β) με την από 19/12/2013 «Συμφωνία Τροποποίησης Διατάξεων της από 28/11/2013 Συμφωνία Τροποποίησης Διατάξεων Συμβάσης Παραχώρησης» που κυρώθηκε με το άρθρο 44 του ν.4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α’ 176)», σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΑΡΒΑΝΙΤΙΔΗΣ Γ. , σελ.  
ΒΑΡΔΑΛΗΣ Α. , σελ.  
ΒΛΑΧΟΣ Γ. , σελ.  
ΚΑΜΑΤΕΡΟΣ Η. , σελ.  
ΚΑΡΡΑΣ Γ. , σελ.  
ΚΑΣΙΔΙΑΡΗΣ Η. , σελ.  
ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.  
ΜΗΤΑΡΑΚΗΣ Π. , σελ.  
ΠΕΤΡΟΠΟΥΛΟΣ Α. , σελ.  
ΣΑΧΙΝΙΔΗΣ Ι. , σελ.  
ΣΚΡΕΚΑΣ Κ. , σελ.  
ΣΤΑΘΑΚΗΣ Γ. , σελ.  
  
Β. Επί του σχεδίου νόμου του Υπουργείου Περιβάλλοντος και Ενέργειας:  
ΑΜΥΡΑΣ Γ. , σελ.  
ΑΡΒΑΝΙΤΙΔΗΣ Γ. , σελ.  
ΒΑΡΔΑΛΗΣ Α. , σελ.  
ΓΕΩΡΓΙΑΔΗΣ Μ. , σελ.  
ΔΗΜΗΤΡΙΑΔΗΣ Δ. , σελ.  
ΖΑΡΟΥΛΙΑ Ε. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΜΑΤΕΡΟΣ Η. , σελ.  
ΚΑΣΙΔΙΑΡΗΣ Η. , σελ.  
ΚΑΤΣΑΦΑΔΟΣ Κ. , σελ.  
ΚΑΤΣΙΚΗΣ Κ. , σελ.  
ΚΟΥΤΣΟΥΚΟΣ Γ. , σελ.  
ΜΑΝΙΑΤΗΣ Ι. , σελ.  
ΜΠΟΥΚΩΡΟΣ Χ. , σελ.  
ΞΥΔΑΚΗΣ Ν. , σελ.  
ΠΕΤΡΟΠΟΥΛΟΣ Α. , σελ.  
ΠΟΛΑΚΗΣ Π. , σελ.  
ΡΗΓΑΣ Π. , σελ.  
ΣΑΝΤΟΡΙΝΙΟΣ Ν. , σελ.  
ΣΑΧΙΝΙΔΗΣ Ι. , σελ.  
ΣΚΡΕΚΑΣ Κ. , σελ.  
ΣΤΑΘΑΚΗΣ Γ. , σελ.  
ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΖ΄

Τετάρτη 19 Δεκεμβρίου 2018

Αθήνα, σήμερα 19 Δεκεμβρίου 2018, ημέρα Τετάρτη και ώρα 12.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-12-2018 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΜΒ΄ συνεδριάσεώς του της Τετάρτης 12 Δεκεμβρίου 2018, της ΜΓ΄ συνεδριάσεώς του της Πέμπτης 13 Δεκεμβρίου 2018, της ΜΔ΄ συνεδριάσεώς του της Παρασκευής 14 Δεκεμβρίου 2018, της ΜΕ΄ συνεδριάσεώς του της Δευτέρας 17 Δεκεμβρίου 2018 και της ΜΣΤ΄ συνεδριάσεώς του της Τρίτης 18 Δεκεμβρίου 2018, στις οποίες περιλαμβάνεται η συζήτηση και ψήφιση του Κρατικού Προϋπολογισμού οικονομικού έτους 2019).

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Επείγουσες ρυθμίσεις του Υπουργείου Περιβάλλοντος και Ενέργειας  - Κύρωση της από 20.11.2018 Σύμβασης μεταξύ του Ελληνικού Δημοσίου και των εταιρειών ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ, με την οποία τροποποιείται η από 23.11.1999 Σύμβαση για την εκμετάλλευση Υδρογονανθράκων στη θαλάσσια περιοχή του Θρακικού Πελάγους μεταξύ του Ελληνικού Δημοσίου και της ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ  που κυρώθηκε με τον ν. 2779/1999 (Α΄ 296) και άλλες διατάξεις».

Το παραπάνω νομοσχέδιο, μετά από απόφαση που έλαβε η Διαρκής Επιτροπή Παραγωγής και Εμπορίου και ύστερα από πρόταση του αρμόδιου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Θα ήθελα να σας υπενθυμίσω ότι, σύμφωνα με την απόφαση της Διάσκεψης των Προέδρων στη συνεδρίασή της στις 17 Δεκεμβρίου 2018, η συζήτηση επί της αρχής και επί των άρθρων θα ολοκληρωθεί σε μια συνεδρίαση, διάρκειας, κατ’ ανώτατο όριο, δέκα ωρών.

Στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους, καθώς και ένας ανεξάρτητος Βουλευτής. Η ομιλία τους περιορίζεται στο μισό του χρόνου, που προβλέπεται από τα άρθρα 97 και 103 του Κανονισμού της Βουλής.

Προτείνω, λοιπόν, σύμφωνα με τον Κανονισμό της Βουλής, να οριστεί ένας ομιλητής από κάθε Κοινοβουλευτική Ομάδα, καθώς και ένας ομιλητής από τους ανεξάρτητους Βουλευτές. Τέλος, προτείνω η συζήτηση επί της αρχής και επί των άρθρων να είναι ενιαία.

Ως προς τους χρόνους ομιλίας, προτείνω, οι εισηγητές και οι ειδικοί αγορητές να έχουν χρόνο ομιλίας οκτώ (8) λεπτών, οι αρμόδιοι Υπουργοί δέκα (10) λεπτών, οι τυχόν λοιποί Υπουργοί και Υφυπουργοί πέντε (5) λεπτών, ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ, καθώς και ο Πρόεδρος της Κοινοβουλευτικής Ομάδας της Νέας Δημοκρατίας δέκα (10) λεπτών, οι Πρόεδροι των υπολοίπων Κοινοβουλευτικών Ομάδων οκτώ (8) λεπτών. Οι Κοινοβουλευτικοί Εκπρόσωποι προτείνω να έχουν χρόνο ομιλίας έξι (6) λεπτών και τέλος, οι ορισθέντες από το κόμμα τους ομιλητές πέντε (5) λεπτά. Το Σώμα συμφωνεί με την παραπάνω πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το Σώμα συνεφώνησε.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Πρόεδρε, θα ήθελα να ρωτήσω σχετικά με τις τροπολογίες, εάν θα δοθεί ο λόγος σε Βουλευτές, για να τις υποστηρίξουν ή να πάρουν τον λόγο για τις τροπολογίες, οι οποίες κατατέθηκαν μετά τη διαδικασία.

**ΠΡΟΕΔΡΕΥΩΝ (Αναστάσιος Κουράκης):** Αυτό δεν προβλέπεται, αλλά συνήθως ακολουθούμε αυτήν την πρακτική, γιατί έχει ένα λειτουργικό αποτέλεσμα, να μπορεί δηλαδή να αναπτύξει μια τροπολογία, η οποία σε δυο γραμμές δεν φαίνεται. Θα το κάνουμε.

Επομένως, προχωρούμε.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Πρόεδρε, θα υπάρξει δέσμευση, εάν θα ισχύσει αυτό;

**ΠΡΟΕΔΡΕΥΩΝ (Αναστάσιος Κουράκης):** Το Προεδρείο έχει συνέχεια. Για δυο λεπτά θα δίνεται ο χρόνος, για να αναπτυχθεί. Δεν ανοίγει κατάλογος ομιλητών, θα πρέπει να το δηλώσουν αυτοί, οι οποίοι έχουν οριστεί και να ενημερώσουν τις υπηρεσίες ποιοι είναι για να μιλήσουν.

**ΓΕΩΡΓΙΟΣ ΑΜΥΡΑΣ:** Δευτερολογίες θα έχουμε, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Ναι, τρία λεπτά θα είναι οι δευτερολογίες.

Να προχωρήσουμε με τον εισηγητή του ΣΥΡΙΖΑ.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ανοίξει κατάλογος Βουλευτών επί των τροπολογιών;

**ΠΡΟΕΔΡΕΥΩΝ (Αναστάσιος Κουράκης):** Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχω καταθέσει εμπρόθεσμη τροπολογία και θέλω να την υποστηρίξω.

**ΠΡΟΕΔΡΕΥΩΝ (Αναστάσιος Κουράκης):** Όχι, είναι η διαδικασία…

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ο Κανονισμός, εάν μου επιτρέπετε, δεν προβλέπει διαφορετική αντιμετώπιση τροπολογιών, έστω και αν είναι κατεπείγον το νομοσχέδιο, δεδομένου ότι το κατεπείγον έχει ξεπεραστεί και με έξι υπουργικές τροπολογίες, άσχετες προς το κύριο θέμα του νομοθετήματος. Νομίζω, λοιπόν, ότι πρέπει να προχωρήσουμε.

**ΠΡΟΕΔΡΕΥΩΝ (Αναστάσιος Κουράκης):** Κύριε Καρρά, κατάλογος ομιλητών στο κατεπείγον δεν ανοίγει, γιατί καταλαβαίνετε τι θα γινόταν.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Όχι, επί των τροπολογιών. Για όσους έχουν καταθέσει. Έχω καταθέσει εμπρόθεσμη τροπολογία, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Σε εσάς θα δοθεί ο λόγος, αλλά δεν θα υπάρξει γενικευμένη συζήτηση.

**ΓΕΩΡΓΙΟΣ ΒΛΑΧΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ο κατάλογος έχει ανοίξει. Εγώ έχω εγγραφεί ήδη. Πρώτο αυτό.

Δεύτερον, δεν μπορούμε να μην μιλήσουμε για τις τροπολογίες. Κοιτάξτε, αυτή η διαδικασία, που έρχεται ένα νομοσχέδιο ως κατεπείγον και εκεί βάζουμε τροπολογίες, αυτές οι τροπολογίες, και φωτογραφικές να μην είναι, ποιος να μας πιστέψει ότι είναι σωστές; Μπορεί να γίνεται νομοθετικό έργο έτσι; Δηλαδή, όποιος θέλει; Είπαμε, πάμε για εκλογές, αλλά όλα στο τσουβάλι;

**ΠΡΟΕΔΡΕΥΩΝ (Αναστάσιος Κουράκης):** Για όλα υπάρχει μια εξήγηση. Προφανώς, υπάρχει εξήγηση για το γιατί επιλέγεται αυτός ο δρόμος, ο οποίος, θα συμφωνήσω μαζί σας…

**ΓΕΩΡΓΙΟΣ ΒΛΑΧΟΣ:** Όχι, να μην έχει τροπολογίες.

**ΠΡΟΕΔΡΕΥΩΝ (Αναστάσιος Κουράκης):** …ότι δεν είναι η ορθόδοξη κοινοβουλευτική πρακτική.

**ΓΕΩΡΓΙΟΣ ΒΛΑΧΟΣ:** Εάν θέλετε να κρατήσουμε το κατεπείγον, για να είμαστε έντιμοι, να μην έχει τροπολογίες.

**ΝΟΤΗΣ ΜΗΤΑΡΑΚΗΣ:** Σωστό είναι αυτό, να μην έχει τροπολογίες.

**ΠΡΟΕΔΡΕΥΩΝ (Αναστάσιος Κουράκης):** Δεν μπορεί να γίνει αυτό, βέβαια…

**ΓΕΩΡΓΙΟΣ ΒΛΑΧΟΣ:** Εάν έχει τροπολογίες, τουλάχιστον να μας δοθεί ο λόγος να πούμε την ένστασή μας, να μας ακούσει ο κόσμος και να μας κρίνει.

**ΠΡΟΕΔΡΕΥΩΝ (Αναστάσιος Κουράκης):** Θα δοθεί ο λόγος, για να μιλήσει όποιος θέλει, αλλά δεν θα υπάρχει κατάλογος ομιλητών με την έννοια που είπαμε. Προφανώς, θα διευκολυνθεί η συζήτηση γιατί επί της ουσίας έχετε δίκιο. Δεν είναι μια ορθή κοινοβουλευτική πρακτική, η οποία όμως ακολουθείται.

**ΓΕΩΡΓΙΟΣ ΒΛΑΧΟΣ:** Το θέμα είναι να το βρούμε το δίκιο.

**ΠΡΟΕΔΡΕΥΩΝ (Αναστάσιος Κουράκης):** Θα κάνουμε μια προσπάθεια να το αμβλύνουμε, όσο γίνεται.

Να προχωρήσουμε με τον εισηγητή του ΣΥΡΙΖΑ, κ. Ηλία Καματερό.

Έχετε τον λόγο για οκτώ λεπτά. Και να σεβόμεθα τους χρόνους, αν έχετε την καλοσύνη.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προς τι οι διαμαρτυρίες; Δεν νομίζω ότι απαγορεύεται να έρθουν τροπολογίες στο κατεπείγον, όταν αφορούν σε άρθρα που δίνουν παράταση προθεσμιών κ.λπ.. Υπάρχουν αντιπροτάσεις για παράταση της προθεσμίας διαφορετική. Και αν δείτε, οι περισσότερες -για να μην πω το σύνολό τους- είναι σ’ αυτή την κατεύθυνση. Εν πάση περιπτώσει, να μην χάνω τον χρόνο μου.

Μετά το τέλος της χθεσινής μαραθώνιας συνεδρίασης της Ολομέλειας της Βουλής για την κορυφαία συζήτηση του προϋπολογισμού –είναι η πρώτη συνεδρίαση μετά από αυτή τη διαδικασία- ερχόμαστε σήμερα να συζητήσουμε ένα κατεπείγον νομοσχέδιο. Ουσιαστικά, κάνουμε έναν αγώνα δρόμου, έναν αγώνα ταχύτητας, για να προλάβουμε κάποια πράγματα. Είναι αδύνατον να μην συνδέσουμε τη σημερινή διαδικασία με αυτή την κορυφαία συζήτηση, που έγινε στον προϋπολογισμό. Με ποια έννοια; Ότι αναδείχθηκε στη συζήτηση του προϋπολογισμού ότι εδώ μιλάμε πια, βγαίνοντας από τα μνημόνια, για ξεκαθάρισμα δύο διαφορετικών πολιτικών, τις οποίες έχουμε αρχίσει να βλέπουμε εδώ και μήνες όταν καλούμαστε εδώ να ψηφίσουμε κυρίως θετικά μέτρα. Και ο προϋπολογισμός δεν είχε κανένα αρνητικό μέτρο.

Αυτό είναι φυσιολογικό. Δημιουργεί έναν εκνευρισμό στην Αντιπολίτευση. Και έτσι, δικαιολογείται η απαράδεκτη χθεσινή συμπεριφορά του Αρχηγού της Αξιωματικής Αντιπολίτευσης, που εμένα τουλάχιστον, ως έναν Βουλευτή, που πρώτη φορά εκλέχθηκα τα τελευταία χρόνια, με έκανε να αισθανθώ ότι είμαι παρείσακτος, παρίας μέσα σ’ αυτή τη Βουλή, αφού είναι ιδιοκτησία κάποιων οικογενειών και έχουν το δικαίωμα να συμπεριφέρονται, όπως θέλουν, χωρίς να λαμβάνουν υπόψη τους ούτε Προεδρεία ούτε τίποτα. Εν πάση περιπτώσει, θα υποχρεωθούν να το καταπιούν το ποτήρι, γιατί ο λαός μάς έστειλε εδώ, όχι για να ασκούμε αυτή την πολιτική, που ασκούσαν αυτοί τόσα χρόνια, αλλά μια τελείως διαφορετική πολιτική. Κι αυτό, όπως είπα και πριν, άρχισε να φαίνεται.

Να δούμε ποια νομοσχέδια είναι κατεπείγοντα τώρα, τις τελευταίες ημέρες του χρόνου, για να δούμε μέσα απ’ αυτά τι γίνεται; Επιτρέψτε μου, έτσι, σε ένα λεπτό, μια ευρύτερη ενημέρωση για το τι συζητιέται αυτή τη στιγμή, αυτές τις μέρες στη Βουλή. Εκτός από το δικό μας νομοσχέδιο, που είναι κατεπείγον -και θα πω τώρα γι’ αυτό- συζητιέται ένα κατεπείγον νομοσχέδιο για το μεταναστευτικό. Κι επειδή αρέσκεστε συνέχεια να κατηγορείτε και εσείς η υπόλοιπη Αντιπολίτευση την Κυβέρνησή μας για ανικανότητα, για προχειρότητα, κ.λπ. -εσείς οι ικανοί, που τα κάνατε όλα σωστά- για να δούμε στο μεταναστευτικό τι θα κάνατε, αν ήσασταν και αν δεν ήταν ο ΣΥΡΙΖΑ; Μήπως αυτά που έκανε και ο Δήμαρχός μας στην Κω, όπου πάνω από δέκα, δώδεκα χιλιάδες μετανάστες ήταν στην παραλία και στα πάρκα της πόλης και το πληρώσαμε ακριβά το 2015 και το 2016, με τη δική σας άποψη για το μεταναστευτικό; Και καλύψατε αυτήν εδώ την πολιτική εσείς ως Νέα Δημοκρατία και άλλα κόμματα, δυστυχώς.

Συζητιέται, επίσης, ένα άλλο νομοσχέδιο για τους αυτοκινητόδρομους, που είναι κι αυτό κατεπείγον. Πάλι θα μας κατηγορήσετε για προχειρότητα και για ανικανότητα, όταν βρήκαμε τους αυτοκινητόδρομους σταματημένους, τα έργα να μην μπορούν να προχωρήσουν και με σκανδαλώδεις συμβάσεις και ρυθμίσεις; Εγώ έπεσα από τα σύννεφα, όταν συμμετέχοντας λίγο πριν στην αρμόδια επιτροπή, άκουσα ότι μόνο για τέλος συντήρησης, για επιδότηση συντήρησης ενός κομματιού ενός δρόμου, είχατε συμφωνήσει να δώσετε 1,7 δισεκατομμύρια. Και η Κυβέρνησή μας, με διαπραγματεύσεις γλίτωσε, όχι μόνο αυτό, αλλά εκατοντάδες εκατομμύρια, σε αντίθεση με τις δικές σας συμβάσεις. Και πολύ περισσότερο, τελείωσε και εγκαινίασε κιόλας αυτά εδώ τα έργα.

Μέσα, λοιπόν, και από το νομοσχέδιο, που συζητάμε σήμερα, πάλι φαίνεται αυτή η διαφορετική πολιτική, που εμείς ακολουθούμε και που σας εκνευρίζει. Τι συζητάμε σήμερα στο νομοσχέδιό μας;

Είναι πρώτα-πρώτα ρυθμίσεις για το Κτηματολόγιο. Για να δούμε εδώ, εσείς οι ικανοί, που κάνατε σοβαρή δουλειά και με σχεδιασμό, τι κάνατε για το Κτηματολόγιο όλα αυτά τα χρόνια; Πρόστιμα τρώμε από την Ευρωπαϊκή Ένωση, γιατί έπρεπε να το είχαμε τελειώσει. Για να μην πω ότι είναι ένα απαραίτητο εργαλείο, για να μπορεί κανένας να σχεδιάσει σοβαρά και σωστά σ’ αυτήν εδώ τη χώρα.

Κι εσείς που είστε υπέρ των επενδύσεων, πόσο φροντίσατε να έχετε πολύ καθαρό το πεδίο, για να προσελκύσετε ικανούς και σωστούς επενδυτές; Άλλους επενδυτές ήσασταν ικανοί να προσελκύσετε. Αυτούς που ήθελαν να τα αρπάξουν και να σηκωθούν να φύγουν.

Οι ρυθμίσεις, λοιπόν, για το Κτηματολόγιο αφορούν μια παράταση, η οποία είναι απαραίτητη, για να μπορούν να ολοκληρωθούν σε κάποιες περιοχές, λόγω προβλημάτων που είχαν δημιουργηθεί. Και γι’ αυτό είναι κατεπείγον, επειδή νοιαζόμαστε να τελειώσει το Κτηματολόγιο και δεν το αφήνουμε έτσι, όπως επίσης και ζητήματα που ρυθμίζουν τη διοίκηση του Κτηματολογίου.

Πάμε σε ένα άλλο θέμα, που ρυθμίζει το νομοσχέδιο. Ρυθμίζει ζητήματα ενεργειακά. Τα ενεργειακά, όπου ξέρουμε εσείς τι είχατε κάνει: Τα είχατε όλα, για να πάνε σε ιδιώτες. Κι εμείς, με πολλές προσπάθειες και παρά τις δεσμεύσεις που είχαμε, τις αρνητικές, προσπαθήσαμε και κρατάμε τον δημόσιο έλεγχο, στις περισσότερες περιπτώσεις των ενεργειακών θεμάτων.

Γίνονται, λοιπόν, ρυθμίσεις και σ’ αυτά. Θα ξεχωρίσω μόνο ένα-δύο, λόγω έλλειψης χρόνου. Είναι πολύ σοβαρή η χρηματοδότηση δράσεων στήριξης, που πρέπει να ψηφίσουμε και είναι επείγον. Αφορά κυρίως τις περιοχές Κοζάνη, Φλώρινα και Μεγαλόπολη, όπου γίνεται μια μετάβαση από τη λιγνιτική περίοδο. Σιγά-σιγά, καταργούνται οι λιγνίτες, οπότε πρέπει μέχρι το 2020 να χρηματοδοτηθούν αυτές εδώ οι δράσεις. Έτσι, το νομοσχέδιο που συζητάμε τώρα, προβλέπει πώς αυτό θα γίνει, όσο γίνεται πιο δίκαια και πιο γρήγορα.

Γίνονται, επίσης, ρυθμίσεις, που αφορούν στο «Εξοικονομώ κατ’ Οίκον» όσον αφορά τον υπολογισμό, το πώς θα καθορίζεται ο προϋπολογισμός, για να είναι ριζική ή όχι η ανακαίνιση ενός κτηρίου, που είναι απαραίτητο για να προχωρήσουμε. Δίδεται μια παράταση προθεσμίας υποβολής των δηλώσεων των κατ’ επάγγελμα αγροτών παραγωγής ενέργειας. Ξέρουμε οι άνθρωποι τις δυσκολίες, που είχαν και δεν προφταίνουν. Παρ’ όλο που είναι ολιγοήμερη η προθεσμία, νομίζω ότι τους εξυπηρετεί. Και είναι απαραίτητο.

Γίνονται, επίσης, ρυθμίσεις σε πολεοδομικά ζητήματα. Πάλι εδώ, στα πολεοδομικά και τα χωροταξικά, θέλετε να δούμε τον δικό σας σχεδιασμό και σε ποια κατεύθυνση ήταν; Ή τη δική σας την προχειρότητα, για την οποία κατηγορείτε εμάς; Ποια να πιάσουμε; Τα χωροταξικά σχέδια, τα οποία είτε δεν υπήρχαν είτε καταρρίφθηκαν; Ή τις πολεοδομικές μελέτες; Ή τα περιφερειακά χωρικά σχέδια, τα οποία, παρ’ όλο ότι υπήρχαν ήταν στα ντουλάπια κι εμείς έχουμε αρχίσει και τα εγκρίνουμε; Τώρα δίνουμε ακόμα και χρηματοδότηση για να προχωρήσουν τα τοπικά χωρικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα, δύο λεπτά, κύριε Πρόεδρε.

Είναι αναγκαία και δίδεται μέσα από το νομοσχέδιο παράταση της ισχύος των αδειών των σεισμοπλήκτων. Καταλαβαίνετε την αναγκαιότητα για να προλάβουν οι άνθρωποι να ολοκληρώσουν την αποκατάσταση των ζημιών.

Δίνονται, επίσης, παρατάσεις σε εσωτερικές προθεσμίες στο νομοσχέδιο, που ρυθμίζει πολεοδομικά ζητήματα και τακτοποιήσεις αυθαιρέτων. Λέω «εσωτερικές» -το επαναλαμβάνω- για να προλάβω τυχόν παρεξηγήσεις. Δεν αφορά σε παράταση της τελικής προθεσμίας δηλώσεων για τακτοποίηση αυθαιρέτων, αλλά εσωτερικές προθεσμίες, των οποίων η ανάγκη προκύπτει μέσα από τις δυσκολίες, που είχαν τα ηλεκτρονικά συστήματα. Ειρήσθω εν παρόδω, κι εμείς αυτό κάνουμε. Και σ’ αυτό πρόχειρα το κάνουμε, και σ’ αυτό χωρίς σχέδιο, που όλα σιγά-σιγά γίνονται ηλεκτρονικά και διευκολύνεται, όχι μόνο η πάταξη της γραφειοκρατίας και η συντόμευση του χρόνου, αλλά πάνω απ’ όλα η διαφάνεια.

Ρυθμίζονται, επίσης, ζητήματα, όπως είναι, για την ανέγερση κτηρίων εκπαίδευσης και υγείας, ακριβώς επειδή εμείς ενδιαφερόμαστε να γίνονται γρήγορα τέτοιες κατασκευές των κτηρίων εκπαίδευσης και υγείας, χωρίς να χρειάζεται η τροποποίηση του ρυμοτομικού σχεδίου, πάντα μέσο στο πλαίσιο των υπόλοιπων όρων δόμησης, συντελεστών που ισχύουν.

Δίνεται παράταση στην ισχύ των υπουργικών αποφάσεων για τις περιοχές Εμείς ενδιαφερόμαστε να τις προστατεύσουμε και εσείς ως τώρα ούτε καν ένα διάταγμα δεν έχετε βγάλει για την προστασία περιοχών . Και χρειάζεται αυτή η παράταση για να προστατευθούν μέχρι να ολοκληρωθούν και να εκδοθούν τα προεδρικά διατάγματα.

Επίσης, είναι πολύ σημαντικό να δούμε τι γίνεται με τον οικισμό Αγίων Αναργύρων, που μεταφέρεται. Πάλι είναι επείγουσα ανάγκη και ενδιαφέρον δικό μας πώς θα μεταφερθούν δίκαια οι άνθρωποι, πώς θα αποκατασταθούν, πώς θα αποζημιωθούν. Γι’ αυτό ρυθμίζονται ζητήματα αποζημιώσεων και απόδοσης οικοπέδων.

Τελειώνω, κύριε Πρόεδρε, με το τελευταίο μέρος του νομοσχέδιου, που αφορά στην παράταση παραχώρησης. Είναι η πέμπτη παράταση, που δίνεται -αλλά είναι απαραίτητη- μέχρι το 2020 για τον χώρο αποθήκευσης φυσικού αερίου στη «Νότια Καβάλα» μέχρι να προετοιμαστεί το ΤΑΙΠΕΔ για τον απαραίτητο διαγωνισμό για την λειτουργία αυτού του χώρου.

Έτσι, λοιπόν, θα υποστείτε το επόμενο διάστημα αυτόν τον καταιγισμό προτάσεων, τις επείγουσες τροποποιήσεις και τροπολογίες, που πρέπει να έρχονται, για να αποκαταστήσουμε αυτά, που εσείς ως τώρα ήσασταν και ανίκανοι να κάνετε και με προχειρότητα κάνατε -και πολλές φορές, όχι μόνο με ανικανότητα και με προχειρότητα, αλλά και με σκοπιμότητα, με την οποία κινείστε μέσα σ’ αυτό το θολό τοπίο, με τον δικό σας τρόπο, που ξέρετε με πολύ μεγάλη ικανότητα, να διαχειρίζεστε ως τώρα.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 20 Δεκεμβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

Η με αριθμό 226/17-12-2018 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Δημητρίου Βέττα προς τον Υπουργό Αγροτικής Ανάπτυξης και Τροφίμων, με θέμα: «Προβλήματα πληρωμής σχετικά με τη μη επιλεξιμότητα των αγροτεμαχίων».

Η με αριθμό 228/17-12-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, με θέμα: «Ποια είναι η στρατηγική του Υπουργείου Πολιτισμού και Αθλητισμού για τη διαχείριση του πολιτιστικού αποθέματος;».

Η με αριθμό 227/17-12-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση ελαιοπαραγωγών και άλλων παραγωγών για τις ζημιές που υπέστησαν».

Η με αριθμό 234/18-12-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Σοβαρά προβλήματα των εργαζομένων στις επιχειρήσεις συμφερόντων “ΖΟΥΡΑ”».

Η με αριθμό 225/14-12-2018 επίκαιρη ερώτηση του Θ΄ Αντιπροέδρου της Βουλής και Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς την Υπουργό Πολιτισμού και Αθλητισμού, με θέμα: «Χρηματοδότηση του Πανελλήνιου Συνδέσμου Τυφλών από τα ακαθάριστα έσοδα της ιδιωτικής τηλεόρασης».

Η με αριθμό 218/12-12-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Το Γηροκομείο Αθηνών βρίσκεται σε οριακή κατάσταση».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

 Η με αριθμό 229/17-12-2018 επίκαιρη ερώτηση του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, με θέμα: «Μεγάλες και αδικαιολόγητες καθυστερήσεις στην πορεία υλοποίησης της επέκτασης του Αναβάλου προς Κουτσοπόδι, Μυκήνες, Μοναστηράκι, Φίχτια και Ερμιονίδα».

Η με αριθμό 232/18-12-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «12ετής βιώσιμη και μόνιμη ρύθμιση μόνο για υφιστάμενες ληξιπρόθεσμες οφειλές ασφαλιστικών εισφορών».

Η με αριθμό 223/13-12-2018 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Γεωργίου Λαζαρίδη προς την Υπουργό Πολιτισμού και Αθλητισμού, με θέμα: «Μεγάλες καθυστερήσεις στις εργασίες για την ανάδειξη του αρχαιολογικού μνημείου του Λόφου Καστά».

Η με αριθμό 193/30-11-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Την συνδιαχείριση του Αιγαίου προωθεί η Κυβέρνηση».

Η με αριθμό 120/1-11-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών».

Η με αριθμό 75/16-10-2018 επίκαιρη ερώτηση του Βουλευτή Α΄ Πειραιώς  του Λαϊκού Συνδέσμου – Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων».

Η με αριθμό 1/1-10-2018 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων».

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κ. Χρήστος Μπουκώρος, εισηγητής της Νέας Δημοκρατίας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κύριε Υπουργέ, παρά το γεγονός ότι πρόκειται για ένα νομοσχέδιο, που αποτελεί συρραφή τροπολογιών, όπως συνομολογήσατε κι εσείς κατά τη διάρκεια της επιτροπής, δεν θα αποφύγουμε και σήμερα, απ’ ό,τι φαίνεται, τον καταιγισμό των τροπολογιών. Είναι ένα νομοσχέδιο, που όλα τα άρθρα του είναι τροπολογίες, εφόσον τροποποιούν άρθρα προηγουμένων νόμων, και νέες τροπολογίες κατά τη συζήτηση του νομοσχεδίου. Αυτός είναι ένας πολύ κακός τρόπος νομοθέτησης. Το επισημαίνουμε. Το υπογραμμίζουμε.

Έχει τη συνομιλία του ο κύριος Υπουργός και δεν με προσέχει.

Λέω, κύριε Υπουργέ, ότι παρ’ ότι κι εσείς συνομολογήσατε ότι πρόκειται για νομοσχέδιο τροπολογιών, δεν θα αποφύγουμε και σήμερα τον καταιγισμό νέων τροπολογιών. Πρέπει κάποια στιγμή, να σταματήσει αυτή η ιστορία. Να υπάρχει καλύτερος προγραμματισμός, καλύτερος σχεδιασμός. Εγώ δεν λέω ότι είναι αποκλειστικά δικές σας οι ευθύνες. Είναι και των προηγούμενων κυβερνήσεων. όμως, για τον τρόπο που νομοθετεί αυτό το Σώμα, είμαστε όλοι υπόλογοι. Έχετε σπάσει κάθε ρεκόρ.

Επί της αρχής είμαστε θετικοί στο νομοσχέδιο. Βεβαίως, έχουμε σοβαρές επιφυλάξεις, για πολλά άρθρα. Ρυθμίζει το νομοσχέδιο κάποια ζητήματα της αγοράς ηλεκτρικής ενέργειας, πολεοδομικά ζητήματα, ζητήματα του Κτηματολογίου και ανανεώνει τη σύμβαση για την παραχώρηση της υπόγειας αποθήκης στην περιοχή της Καβάλας, όπως είναι και ο τίτλος του νομοσχεδίου.

Στο άρθρο 1 η παράταση προθεσμίας άσκησης αγωγής για ανακριβείς εγγραφές στα δεκαπέντε έτη είναι θεμιτή, κύριε Υπουργέ. Να δώσουμε χρόνο σε όλους αυτούς τους ανθρώπους. Σε ορισμένες περιοχές όμως, έχουν προκύψει ιδιαίτερα προβλήματα, όπως στην περιοχή της Ανατολικής Αττικής και προβλήματα, που ενδεχομένως δεν γνωρίζετε, όπως η μη εγγραφή στο Κτηματολόγιο τουλάχιστον εφτακοσίων περιουσιών, με ευθύνη του αναδόχου. Κι αυτοί οι άνθρωποι τώρα είναι «στον αέρα», κυριολεκτικά.

Η τροπολογία που φέρνει ο κ. Καρράς κινείται στη θετική κατεύθυνση και θα έπρεπε να τη δείτε. Θα έπρεπε να δείτε και τη φωνή αγωνίας του μηνύματος του Υποθηκοφύλακα Μαραθώνα για το συγκεκριμένο θέμα. Φαντάζομαι ότι το έχετε λάβει κι εσείς. Είναι εκατοντάδες άνθρωποι και πρέπει με κάποιον τρόπο να ρυθμιστεί το ζήτημα αυτό. Είναι οπωσδήποτε σε θετική κατεύθυνση οι διατάξεις αυτές για το Κτηματολόγιο.

Βεβαίως, διαφωνούμε κάθετα με το άρθρο 2. Είναι οι προχειρότητες της Κυβέρνησης. Αναγκάσατε τους δικηγόρους του Κτηματολογίου να αποποιηθούν -για πρώτη φορά, αν δεν κάνω λάθος, στην ιστορία της δημόσιας διοίκησης- τη δικηγορική τους ιδιότητα. Κάποιοι απ’ αυτούς, αποχώρησαν. Πήγαν στην αγορά. Τώρα ενδεχομένως κάποιοι, σας πλησίασαν και θέλουν να επιστρέψουν. Τους ζητάτε να καταβάλουν την αποζημίωση. Όλα αυτά δεν δείχνουν έναν σχεδιασμό. Και, εν πάση περιπτώσει, από τους εξήντα είχατε φροντίσει οι δώδεκα να διατηρήσουν τη δικηγορική τους ιδιότητα, ενώ οι υπόλοιποι σαράντα οκτώ όχι. Οι διατάξεις εκείνες είχαν σχολιαστεί.

Στο άρθρο 3 οπωσδήποτε θα πούμε «ναι», γιατί είναι υποχρέωση της ελληνικής πολιτείας να επιταχύνει, να σταθεί αρωγός, να βοηθήσει τη μετάβαση των λιγνιτικών περιοχών στη νέα εποχή. Δεν διευκρινίζετε όμως συγκεκριμένα ποσά. Δεν αναλαμβάνετε συγκεκριμένες δεσμεύσεις, κύριε Υπουργέ, για το πώς θα ενισχυθούν αυτές οι περιοχές. Πέρυσι τέτοιον καιρό, δεκαπέντε Βουλευτές της Νέας Δημοκρατίας είχαμε επισκεφθεί τις περιοχές της Δυτικής Μακεδονίας και συζητήσαμε αναλυτικά με τους φορείς εκεί. Είναι το αίτημα ισχυρό και είναι και δίκαιο το αίτημα να ενισχυθούν αυτές οι περιοχές για τη μετάβασή τους. Η Νέα Δημοκρατία θα το στηρίξει διαχρονικά, μέχρι να ολοκληρωθεί αυτή η μετάβαση των τοπικών οικονομιών.

Στο άρθρο 4 έχουμε επιφυλάξεις. Θα θέλαμε να ψηφίσουμε όλη αυτή την αλλαγή, γιατί διευκολύνει την αλυσίδα είσπραξης του συγκεκριμένου τέλους. Αλλά ως συνήθως, η Κυβέρνηση πονηρά σκεπτόμενη στο ίδιο άρθρο βάζει κι άλλες διατάξεις. Δηλαδή, τι σχέση έχει, κύριε Υπουργέ, η αλλαγή της αλυσίδας είσπραξης του τέλους με τις αποσπάσεις των υπαλλήλων της ΔΕΗ, που είναι στο τέλος του άρθρου; Γι’ αυτό προσανατολιζόμαστε στο «παρών». Έχουμε επιφύλαξη.

Το άρθρο 5 αναφέρεται στον προσδιορισμό της αξίας των κτηρίων. Αναθέτει στον Υπουργό τον προσδιορισμό της αξίας των ακινήτων. Μας λένε οι συνεργάτες σας ότι υπάρχουν κάποιοι μηχανισμοί. Δεν αμφιβάλλουμε. Οπωσδήποτε πρέπει να προσδιορίζεται η αξία του ακινήτου, προκειμένου να ενταχθεί σε προγράμματα ενεργειακής αναβάθμισης. Μια ριζική ανακαίνιση θεωρείται εκείνη, που καλύπτει παρεμβάσεις αξίας 25% και άνω. Για τον μηχανισμό ζητάμε κάποιες διευκρινίσεις. Δεν ελέχθη στην επιτροπή. Πιστεύουμε ότι με τη σημερινή σας τοποθέτηση θα μας εξηγήσετε και για τον μηχανισμό προσδιορισμού της αξίας ακινήτου, που θα είναι δική σας αρμοδιότητα.

Στο άρθρο 6 είμαστε θετικοί. Τροποποιείται η αδειοδοτική διαδικασία των σταθμών ΑΠΕ, που συμμετέχουν σε ανταγωνιστικές διαδικασίες υποβολής προσφορών. Επίσης, θεωρούμε εύλογες τις παρατάσεις των οριστικών προσφορών σύνδεσης, που παρέχονται στα φωτοβολταϊκά.

Κρίνουμε αναγκαία τη ρύθμιση του άρθρου 7, καθώς εκτιμάται ότι θα δοθεί η δυνατότητα να ληφθεί από τους κατόχους των σταθμών ΑΠΕ ένα σημαντικό μέρος του κόστους του ειδικού έργου Πολυπόταμος-Νέα Μάκρη. Οπότε θα υποστηρίξουμε το συγκεκριμένο άρθρο.

Έχουμε σοβαρές επιφυλάξεις για το άρθρο 8.

Το άρθρο 9 δίνει μια πολύ μικρή παράταση στους αγρότες παραγωγούς ρεύματος με το net metering, που είτε για λόγους υγείας είτε για άλλους λόγους, είχαν χάσει τις προθεσμίες. Σας είπα και στις επιτροπές, κύριε Υπουργέ, ότι η παράταση είναι λίγων ημερών, μέχρι 31 Δεκεμβρίου.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** ...(δεν ακούστηκε)

**ΧΡΗΣΤΟΣ ΜΠΟΥΚΩΡΟΣ:** Μπορείτε να το πάτε μέχρι 31 Μαρτίου, όπως ίσχυε και πέρυσι;

**ΝΙΚΟΛΑΟΣ ΠΑΠΑΔΟΠΟΥΛΟΣ:** …(δεν ακούστηκε)

**ΧΡΗΣΤΟΣ ΜΠΟΥΚΩΡΟΣ:** Για τους αγρότες μιλάμε, κύριε Παπαδόπουλε.

Στο άρθρο 10 έχουμε επιφυλάξεις.

Tο άρθρο 11, το οποίο διευκολύνει οπωσδήποτε τους κατοίκους κτισμάτων για τις επισκευές από τις πυρόπληκτες περιοχές κ.λπ. θα το ψηφίσουμε γιατί οφείλουμε να τους ενισχύσουμε.

Όσον αφορά το άρθρο 12, ενώ έχει κάποιες θετικές προβλέψεις, χρειάζεται να επισημάνουμε ότι είναι η δεύτερη φορά, που δίνεται παράταση. Και ξέρετε, όταν για όλα τα ζητήματα δίνεται παράταση, παράταση, παράταση, δεν δείχνει ότι η δημόσια διοίκηση λειτουργεί, το αντίθετο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και στο άρθρο 13 παρ’ ότι θέλουμε να πούμε «ναι», κύριε Υπουργέ, γιατί λέει εδώ για την κατάργηση των προστίμων για τις πυρόπληκτες περιοχές κ.λπ., οπωσδήποτε πρέπει να τους διευκολύνουμε. Έρχεστε και βάζετε τρεις-τέσσερις διατάξεις στο ίδιο άρθρο και σας λέω ένα μόνο παράδειγμα: Για εργασίες μικρής κλίμακας, κάποιος, που είναι ενταγμένος στο Πρόγραμμα «Εξοικονομώ ΙΙ», γλιτώνει τα πρόστιμα. Το διπλανό διαμέρισμα, που δεν είναι ενταγμένο σε κανένα πρόγραμμα, θεωρείται παραβάτης και πληρώνει τα πρόστιμα.

Είναι και κάποιες άλλες διατάξεις που είναι προβληματικές. Ο χρόνος δεν επαρκεί να τις αναλύσουμε πλήρως. Το άρθρο 14, επίσης. Φέρνετε την παράκαμψη των χρήσεων γης για ανέγερση μονάδων υγείας ή μονάδων εκπαίδευσης. Αυτή η διάταξη μπορεί να δημιουργήσει τερατογενέσεις στο μέλλον. Μπορεί να έρθουν ιδιώτες σε μικρές τουριστικές περιοχές να παραβούν τις χρήσεις γης, να χτίσουν διαγωνιστικά κέντρα. Εμείς δεν είμαστε εναντίον των επενδύσεων, κύριε Υπουργέ -για να το ξέρετε-, αλλά είμαστε εναντίον της νόθευσης του ανταγωνισμού, άλλους όρους για τον έναν, άλλους όρους για τον άλλον. Επιταχύνει και διευκολύνει, το αναγνωρίζουμε, αλλά θα πούμε «παρών» και κοιτάξτε πώς θα το διευκρινίσετε, γιατί οι δύο διαζευκτικές προϋποθέσεις που βάζει είναι η ύπαρξη ρυμοτομικού σχεδίου προ του 1923 ή ρυμοτομικό σχέδιο σε οικισμό κάτω των δύο χιλιάδων κατοίκων ή το ένα ή το άλλο δηλαδή. Αλλά εκεί θα παρεισφρήσουν, οπωσδήποτε, και άλλα ζητήματα, αν δεν το διευκρινίσετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα το διευκρινίσω.

**ΧΡΗΣΤΟΣ ΜΠΟΥΚΩΡΟΣ:** Στο άρθρο 15 είμαστε αρνητικοί.

Βεβαίως, κύριε Πρόεδρε, δεν είναι επαρκής ο χρόνος για να αναφερθούμε ούτε και επιγραμματικά για το κάθε άρθρο. Είναι είκοσι δύο άρθρα και τελικά θα καταντήσουμε να ανακοινώνουμε τον τίτλο του κάθε άρθρου και τι αφορά.

Στο άρθρο 16 αντιλαμβανόμαστε ότι υποκρύπτεται η χρηματοδότηση της διασύνδεσης των νησιών, οπότε το βλέπουμε θετικά.

Και το άρθρο 17, η πρόβλεψη για ύπαρξη μνημονίων των αρμόδιων Υπουργείων με το Υπουργείο Πολιτισμού για τις αρχαιολογικές έρευνες και μελέτες, κινείται στη θετική κατεύθυνση και ό,τι προωθεί τη συνεργασία των Υπουργείων κινείται σε θετική κατεύθυνση. Αυτό είναι ευχή όλων των Ελλήνων, όχι δική μας, κύριε Υπουργέ, να δούμε επιτέλους τα Υπουργεία να συνεργάζονται σε όλα τα ζητήματα. Αλλά, ξέρετε, όλοι το εύχονται, εσείς το νομοθετείτε κιόλας τώρα, αλλά ποτέ δεν συμβαίνει.

Τα άρθρα 18 και 19 αφορούν τον οικισμό Αναργύρων. Είμαστε «υπέρ» ξεκάθαρα. Πρέπει να αποκατασταθούν αυτοί οι άνθρωποι. Μάλιστα, η Νέα Δημοκρατία θα καταθέσει ενδεχομένως και μία τροπολογία να απαλλαγούν από ΕΝΦΙΑ. Έχουν χάσει τα σπίτια τους. Μένουν σε σπίτια που έχει μισθώσει η ΔΕΗ. Τα σπίτια παρουσιάζουν ρωγμές, είναι ακατάλληλα προς κατοίκηση και χρήση. Γενικότερα, δεν πρέπει να πληρώνουν ΕΝΦΙΑ αυτοί οι άνθρωποι.

Με το άρθρο 20, κύριε Υπουργέ, για πολλοστή φορά -τρίτη ή τέταρτη νομίζω- που δίνεται παράταση στις διώξεις για το ΙΓΜΕ κ.λπ.. Στη λογική των παρατάσεων θα εκφράσουμε επιφυλάξεις.

Το άρθρο 21 για την δυνατότητα στο Κέντρο Ανανεώσιμων Πηγών Ενέργειας είμαστε θετικοί, γιατί οπωσδήποτε ο ρόλος του είναι σημαντικός.

Και στο άρθρο 22 που έχει να κάνει με τη σύμβαση, εξηγήσαμε και στις επιτροπές ότι είναι ένα έργο ωφέλιμο και οικονομικά και γεωστρατηγικά. Βεβαίως, εσείς επεκτείνετε τη σύμβαση που έληξε 23 Νοεμβρίου με τους ιδιώτες και καλά κάνετε, γιατί δεν πρέπει να επωμιστεί τα έξοδα συντήρησης το ελληνικό δημόσιο. Ωστόσο ένα περιουσιακό στοιχείο παραχωρήθηκε, θέλουμε να πιστεύουμε εμείς στο ΤΑIΠΕΔ, προκειμένου να αξιοποιηθεί και να αναθερμάνει τα πενιχρά οικονομικά μας, να μας βοηθήσει. Αυτό καθυστερεί. Θα έπρεπε να έχουν προχωρήσει πιο γρήγορα οι διαδικασίες. Γενικώς, είναι ένα έργο μεγάλης γεωπολιτικής σημασίας, ξέρετε. Με τους υφιστάμενους αγωγούς εκεί, με την πιθανότητα δημιουργίας σταθμού επαναεριοποίησης στην Αλεξανδρούπολη, είναι ένα έργο που έρχεται να κουμπώσει σε μία ομάδα έργων που ενισχύουν τη χώρα και την Ανατολική Μακεδονία γεωπολιτικά και ενεργειακά.

Σας ευχαριστώ και θα επανέλθω και στη δευτερολογία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μπουκώρο, εισηγητή της Νέας Δημοκρατίας.

Τον λόγο έχει ο ειδικός αγορητής από τη Δημοκρατική Συμπαράταξη ο κ. Γεώργιος Αρβανιτίδης.

Ορίστε, κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι χθεσινές τεχνικές εντάσεις μεταξύ της Κυβέρνησης και της Αξιωματικής Αντιπολίτευσης στη συζήτηση για τον προϋπολογισμό δείχνουν πόσο ανεπίδεκτοι μαθήσεως είναι και οι δύο. Λαϊκίστικες κορώνες από τη μία, αυταρχικές συμπεριφορές και υπεροψίες από την άλλη, έδωσαν και πήραν σε γνωστές σκιαμαχίες μεταξύ ΣΥΡΙΖΑ και Νέας Δημοκρατίας. Ένας μικρός δικομματισμός που πασχίζει να γίνει μεγάλος με κοκορομαχίες. Δεν κατάλαβε κανείς τους τίποτα όλα αυτά τα χρόνια της κρίσης. Δεν κατάλαβαν ότι αυτές οι πρακτικές είναι που οδήγησαν τους Έλληνες πολίτες να αποστρέφονται τον πολιτικό κόσμο. Δεν κατάλαβαν ότι έτσι έχασε σε αξιοπιστία η χώρα. Ο ΣΥΡΙΖΑ και η Νέα Δημοκρατία έχουν την πολυτέλεια να καυγαδίζουν σήμερα, γιατί η δική μας παράταξη κράτησε τη χώρα όρθια τη στιγμή που έπρεπε, τότε που τα νομοσχέδια με κατεπείγουσες διαδικασίες ήταν πραγματικά κατεπείγουσες, κύριε Υπουργέ, για να έρθω και στο σημερινό μας νομοσχέδιο. Δεν ήταν μια κύρωση σύμβασης, κάποιες σκόρπιες ρυθμίσεις, άντε και κάποιες παρατάσεις προθεσμιών για να βαφτίσουμε ως κατεπείγον ένα νομοσχέδιο.

Άκουσα και την επιχειρηματολογία σας στην επιτροπή. Και εσείς και ο κ. Καματερός κάνατε μία φιλότιμη προσπάθεια, προκειμένου να δικαιολογήσετε τον τρόπο λειτουργίας και νομοθέτησής σας, χρεώνοντας το σε κακούς χειρισμούς. Το επιχείρημα ήταν ότι «αφού υπάρχουν ρυθμίσεις που είναι απαραίτητες να γίνουν, γιατί μας λέτε ότι κάνουμε λάθος στη διαδικασία;». Το αφήγημα αυτό το έχουμε χωνέψει τέσσερα χρόνια τώρα και μάλλον πρέπει να το βελτιώσετε, γιατί τελικά, δυστυχώς, υποτιμάτε τη νοημοσύνη μας, ειδικά όσων εκ των Βουλευτών ζήσαμε σε αυτήν εδώ την Αίθουσα και τα πέτρινα χρόνια, τότε που κάποιοι άλλοι ήταν απέναντι. Και δεν φτάνει μόνο η κακώς νοούμενη κατεπείγουσα διαδικασία, αλλά φέρνετε και ένα σωρό υπουργικές τροπολογίες με προεκλογικό άρωμα.

Αναφορικά με το νομοσχέδιο, μετά λοιπόν από αυτόν τον προϋπολογισμό, τον επεκτατικό, τον μεταμνημονιακό, δυστυχώς, όπως σας είπα και στην επιτροπή, δεν μπορέσατε να επεκτείνετε το 2018, για να χωρέσετε μέσα στα χρονικά του όρια όλες τις νομοθετικές εκκρεμότητες τις οποίες έχετε ανοιχτές. Έπρεπε να φτάσουμε στο παρά ένα για να έρθει μία συρραφή ρυθμίσεων, χωρίς ακρόαση φορέων. Για ποιον λόγο να γίνει αυτό; Τι σας εμπόδιζε να το φέρετε πριν, ενώ εδώ και έναν μήνα έχετε ανακοινώσει ότι ήταν έτοιμη σύμβαση; Αποφασίσατε, λοιπόν, να φέρετε μία συρραφή διαφορετικών ρυθμίσεων, οι οποίες είχαν επανειλημμένα εξαγγελθεί από σας.

Έχετε δίκιο, το είπατε και στην επιτροπή ότι είστε πολύ αναλυτικός, ιδιαίτερα στις παρουσιάσεις των πολιτικών σας, με τα προβλήματα όμως και τις προθεσμίες να έχουν συσσωρευτεί επικίνδυνα για το κτηματολόγιο, για τα ενεργειακά, τα πολεοδομικά, τα περιβαλλοντικά, το ΙΓΜΕ, ακόμα και για αυτήν την ίδια τη σύμβαση. Ενώ θα έπρεπε να συζητήσουμε αναλυτικά, για παράδειγμα σε σχέση με την αξιοποίηση της υπόγειας αποθήκευσης του φυσικού αερίου και το ρόλο του ΤΑΙΠΕΔ σε αυτό, επιλέγετε γρήγορες διαδικασίες, fast track, για την παράταση της σύμβασης. Και είναι μία σύμβαση που, κύριε Καματερέ, αυτοί οι προηγούμενοι, οι «κακοί», πρέπει να σας θυμίσω ότι με Υπουργό Ενέργειας τον Βαγγέλη Βενιζέλο δρομολογήσαμε στον Πρίνο την αξιοποίηση του μοναδικού κοιτάσματος το οποίο είναι σε λειτουργία στη χώρα, με τη συμμετοχή των εργαζομένων. Αυτά για να θυμόσαστε με ποιο τρόπο υπήρξαν πραγματικές επιλογές στη χώρα, που της δίνουν το δικαίωμα να σχεδιάζει το νέο της ενεργειακό μέλλον.

Θέλω, κύριε Υπουργέ, να σας προειδοποιήσω, και σας καλώ να δεσμευτείτε σήμερα ενώπιον μας ότι το 2019 δεν θα ανοίξει με τον ίδιο τρόπο, μία που έχουν συσσωρευτεί ένα σωρό θέματα δικά σας, να μην τρέχουμε πάλι fast track τελευταία στιγμή. Έχετε μπροστά σας τη ΔΕΠΑ, το ΙΓΜΕ. Δεν επιτρέπεται βέβαια να επιλέξετε πάλι και σε αυτές τις διαδικασίες τοποθέτησης την ίδια διαδικασία της τελευταίας στιγμής, γιατί πάλι θα έχουμε προβλήματα που θα πρέπει να αντιμετωπίσουμε. Σας είπα και στην επιτροπή ότι σας έτυχε να διαχειρίζεστε πολύ σοβαρά θέματα αυτήν την περίοδο με μεγάλες οριακότητες. Ας το κάνουμε, λοιπόν, σ’ αυτήν την Αίθουσα με την απαιτούμενη σοβαρότητα.

Ο ενεργειακός τομέας δεν αξίζει μια τέτοια αντιμετώπιση, μια αντιμετώπιση που χαρακτηρίζεται από καθυστερήσεις και αναβλητικότητα, για να μην πω προχειρότητα, με συνεχείς παρατάσεις στα χρονοδιαγράμματα, τα οποία δεν τηρούνται.

Όπως είπα και στην επιτροπή, επειδή το νομοσχέδιο περιέχει πολλές τεχνικές ρυθμίσεις, θα σταθώ πολιτικά και σε κάποιες τελευταίες εξελίξεις, οι οποίες σχετίζονται άμεσα ή έμμεσα με όσα ρυθμίζονται εδώ σήμερα. Στη συνέχεια θα κάνω ορισμένες μόνο επισημάνσεις για τα άρθρα του νομοσχεδίου.

Θα ξεκινήσω, όπως και στην επιτροπή, με το θέμα της διασύνδεσης της Κρήτης και του Eurasia Interconnector που, όπως επεσήμανα, στην ουσία αναγνωρίσατε κι εσείς χθες ότι τον αφορούν τα άρθρα 16 και 21.

Τα ερωτήματα, λοιπόν, παραμένουν. Ποιος θα χρηματοδοτήσει τη σύνδεση; Το έργο θα είναι κοινού ενδιαφέροντος ή όχι; Ποιος ευθύνεται για τις καθυστερήσεις; Θα είναι έτοιμο έγκαιρα ή πάλι θα τρέχουμε την τελευταία στιγμή; Γενικότερα πώς προχωράει η αναβάθμιση των δικτύων, μικρών και μεγάλων; Είναι μια ευκαιρία και σήμερα δημόσια να μας πείτε τις απόψεις σας.

Όσον αφορά τα blackout, θα συνεχίζονται χειμώνα και καλοκαίρι μέχρι το τέλος της χρονιάς, κύριε Υπουργέ; Χθες είχαμε και σήμερα ακόμα έχουμε στα βόρεια και τα νότια προάστια της Αθήνας διακοπές ρεύματος. Αν έχετε εικόνα, θα σας παρακαλούσαμε να μας ενημερώσετε.

Το δεύτερο πολύ βασικό θέμα είναι η μετάβαση στη μεταλιγνιτική εποχή των περιοχών που επί δεκαετίες ζούσαν από λιγνίτη. Εδώ, κύριε Υπουργέ, επιτρέψτε μου να πω ότι θα πρέπει να διαμορφώσουμε πολιτικές, δίνοντας έμφαση στο θέμα αυτό με θετική οπτική και όχι με αρνητική, με αισιόδοξη ματιά, βλέποντας τι έχουν να κερδίσουν αυτές οι περιοχές και όχι τι χάνουν. Είναι πολύ σημαντική αυτή η προσέγγιση για την κοινωνική συνοχή και η αποδοχή εκ μέρους των κατοίκων των περιοχών αυτών του όποιου σχεδιασμού.

Δυστυχώς και εδώ βλέπουμε μια κοντόφθαλμη λογική. Προβλέπεται μια βραχυπρόθεσμη και χωρίς σχεδιασμό δράση για τη μεταλιγνιτική εποχή που αφορά τα έτη 2019 και 2020. Αυτό δεν είναι μακροχρόνιος σχεδιασμός που χρειάζονται αυτές οι περιοχές για να νιώσουν ότι κάτι θετικό μπορεί να προκύψει. Εμείς σχεδιάζουμε και πιστεύουμε ότι η μετάβαση αυτών των περιοχών θα πρέπει να έχει ολοκληρωθεί μέχρι το 2030, ανεξάρτητα από το αν κάποιες λιγνιτικές μονάδες παραμένουν σε λειτουργία το 2030 ή όχι.

Σας ζήτησα, λοιπόν, και στην επιτροπή πιο συγκεκριμένα στοιχεία για κάθε μια περιοχή, την Κοζάνη, τη Φλώρινα, τη Μεγαλόπολη. Αναφέρατε, αν θυμάμαι, ένα ποσό εξήντα εκατομμυρίων ευρώ για όλες τις περιοχές την επόμενη διετία. Εξειδικεύστε το. Πείτε μας τι σχεδιάζετε και σε ποια περιοχή. Νομίζω ότι και αυτό το σχέδιο μετάβασης στη μεταλιγνιτική εποχή πρέπει να αποτυπωθεί και στο εθνικό σχέδιο για την ενέργεια και το κλίμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρησιμοποιήσω και τον χρόνο της δευτερολογίας μου, κύριε Πρόεδρε.

Η δέσμευση της χώρας για την ενεργειακή μετάβαση πρέπει να είναι ξεκάθαρη και να έχει κοινωνικό πρόσημο και βέβαια να είναι συνδεδεμένη με τα εθνικά γεωπολιτικά συμφέροντα. Το λέω αυτό, κύριε Υπουργέ, σε σχέση με τις μόλις προχθεσινές ανακοινώσεις της τουρκικής Αρχής Ατομικής Ενέργειας, η οποία χορήγησε περιορισμένη άδεια λειτουργίας σε εταιρεία πυρηνικής ενέργειας της Τουρκίας που διαχειρίζεται τον ατομικό σταθμό στο Ακούγιου και νομίζω ότι είναι ένα πολύ σημαντικό θέμα, στο οποίο θα μπορούσατε να μας δημοσιοποιήσετε τη στάση της ελληνικής πλευράς ή την προσέγγισή της.

Το τρίτο θέμα είναι το θέμα του ΔΕΣΦΑ και της ΔΕΠΑ. Σε μια εβδομάδα έρχεται και υποτίθεται ότι θα πρέπει να έχει ολοκληρωθεί η μεταβίβαση των μετοχών του ΔΕΣΦΑ και στις αρχές του νέου έτους θα φέρετε νομοσχέδιο για τη ΔΕΠΑ. Χθες οι εργαζόμενοι στις κρατικές εταιρείες αερίου είχαν απεργία για το θέμα αυτό και έχει φτάσει ο κόμπος στο χτένι. Δεν έχει ξεκαθαριστεί ακόμα το εργασιακό καθεστώς των εργολαβικών εργαζομένων. Δεν γνωρίζουμε τις προθέσεις σας για την υπογραφή συλλογικής σύμβασης εργασίας για τους μόνιμους πριν τη μεταβίβαση των μετοχών. Υποθέτω ότι περιμένετε να διαβουλευτείτε με τον εθνικό μας αντιπρόσωπο της ενέργειας, τον κ. Πετσίτη. Αυτά θα τα πούμε την Παρασκευή.

Σήμερα θέλω να συζητήσουμε σε κλίμα Οξφόρδης, όπως είπε και ο Πρωθυπουργός, και αναμένω συγκεκριμένες απαντήσεις στα τρία κεντρικά πολιτικά θέματα που έθεσα στον τομέα ενέργειας.

Όσον αφορά τις επιμέρους ρυθμίσεις του νομοσχεδίου, στα άρθρα 1 και 2 ο συνάδελφος κ. Καρράς νομίζω ότι έχει δίκιο. Έχει καταθέσει μια τροπολογία για ακόμα πιο ορθολογική και αντικειμενική ρύθμιση του ζητήματος της προθεσμίας άσκησης αγωγής για είκοσι χρόνια. Έχω προσωπική εκτίμηση για την εξέλιξη του Κτηματολογίου στις περιοχές του δήμου, αν θέλετε. Αυτήν την περίοδο γίνεται. Δεν έχουμε φτάσει ούτε στο 50%, αφού έχουν εξαντληθεί όλες οι παρατάσεις και όλες οι ημερομηνίες. Ούτε το 50% των ανθρώπων δεν έχουν καταθέσει τα δικαιολογητικά τους στο Κτηματολόγιο. Αυτό είναι κάτι πολύ σοβαρό. Υπάρχουν πολλές υποχρεώσεις που προκύπτουν εξαιτίας όλης αυτής της εξέλιξης. Νομίζω ότι πρέπει να δείτε ιδιαιτέρως αυτό το θέμα και να υιοθετήσετε την τροπολογία του κ. Καρρά για είκοσι χρόνια.

Πρέπει επίσης να σας πω ότι θα ψηφίσω «παρών» στα συγκεκριμένα άρθρα, καθώς υπάρχουν έντονοι προβληματισμοί όσον αφορά την ορθότητα των διατάξεων, όπως έχουν διατυπωθεί, όσο και για την υπουργοκεντρική οπτική στο άρθρο 2.

Στο άρθρο 3 θεσπίζεται η επιβολή του τέλους του 3% για πάνω από 20 MW και πάνω από 400 στρέμματα. Σας ρώτησα και στην επιτροπή και περιμένω απάντηση. Είναι κατανοητό αυτό και σωστά κάνετε τη ρύθμιση αυτή, αλλά για τις περιπτώσεις όπου τα 400 στρέμματα αθροίζουν μικρούς ιδιοκτήτες που είναι στα 400 στρέμματα και είναι πολύ μικρότερης δυναμικότητας τα δικά τους πάρκα, τους αφορά και αυτούς, γιατί αυτό θα ήταν ιδιαίτερα άδικο.

Όσον αφορά τα άρθρα 6, 7 και 8 σχετικά με τις παρατάσεις αδειών για τα έργα ΑΠΕ και ΣΗΘΥΑ, παραμένει το ερώτημα σε ποια έργα αφορούν αυτές οι παρατάσεις. Σας ζήτησα να μας δώσετε και κατάλογο, αν είναι δυνατόν, για να καταλάβουμε τελικά ποια αναγκαιότητα επιβάλλει αυτήν την παράταση.

Στο άρθρο 14 θα πρέπει να δείτε πολύ προσεκτικά τις ενστάσεις αντισυνταγματικότητας της έκθεσης του Επιστημονικού Συμβουλίου της Βουλής και τις διευκρινίσεις που προτείνει. Πολύ φοβάμαι ότι ενώ υπάρχει καλή πρόθεση από πλευράς σας, μπορεί να μπλοκάρει στην πράξη αυτή η ρύθμιση.

Στο άρθρο 18 ανατίθεται στην Περιφέρεια Δυτικής Μακεδονίας η διαδικασία απαλλοτρίωσης οικισμών στο Αμύνταιο λόγω των κατολισθήσεων που είχαν γίνει πριν από δύο χρόνια, θέμα για το οποίο σας είχα καταθέσει και ερώτηση. Το ερώτημα είναι αν υπάρχει συγκεκριμένη χρονική δέσμευση για το πότε θα εκδοθεί η ΚΥΑ, ώστε άμεσα να αντιμετωπιστεί το πρόβλημα.

Σχετικά με τις τροπολογίες, θα ήθελα να μιλήσω για μια τροπολογία όσον αφορά το θέμα του Υπουργείου Εργασίας. Μακάρι να ήταν ο κ. Πετρόπουλος εδώ και νομίζω ότι οφείλει να έλθει, διότι η μείωση που προκύπτει από τις προσωπικές διαφορές –και σωστά γίνεται- πιθανόν να προκαλέσει σοβαρά μειωμένα ποσά στον ΑΚΑΓΕ και στον ΕΟΠΥΥ. Επειδή η έκθεση του Γενικού Λογιστηρίου του Κράτους δεν αναφέρει ποια θα είναι αυτά τα υπολειπόμενα ποσά όσον αφορά τον ΑΚΑΓΕ και τον ΕΟΠΥΥ, νομίζω ότι ο κ. Πετρόπουλος πρέπει να έλθει στη Βουλή και να πει ποια ποσά είναι αυτά και πώς θα καλυφθούν.

Κλείνω ευχόμενος, κύριε Υπουργέ, το 2019 να έλθει με καλύτερο προγραμματισμό για την Κυβέρνηση εκ μέρους σας. Εύχομαι τόσο εσείς όσο και η Νέα Δημοκρατία να έχετε λάβει τα σωστά μηνύματα όσον αφορά τον τρόπο με τον οποίον πρέπει να γίνει η πολιτική αντιπαράθεση από εδώ και πέρα.

Να είστε καλά. Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον ειδικό αγορητή από τη Δημοκρατική Συμπαράταξη κ. Αρβανιτίδη.

Θα παρακαλούσα τον κ. Σαχινίδη και τον κ. Βαρδαλή για μια μικρή αλλαγή, ώστε να προηγηθεί ο κ. Κατσίκης, ο οποίος έχει μια άλλη κοινοβουλευτική υποχρέωση και πρέπει να φύγει.

Συμφωνείτε, κύριοι συνάδελφοι;

**ΙΩΑΝΝΗΣ ΣΑΧΙΝΙΔΗΣ:** Μάλιστα.

**ΑΘΑΝΑΣΙΟΣ ΒΑΡΔΑΛΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Σας ευχαριστώ πολύ.

Κύριε Κατσίκη, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ θερμά, κύριε Πρόεδρε, εσάς και τους συναδέλφους για την παραχώρηση της προτεραιότητας. Σοβαροί λόγοι προκάλεσαν την απόφασή μου να παρακαλέσω γι’ αυτό.

Κύριε Υπουργέ, κύριοι συνάδελφοι, μετά την υπερψήφιση χθες του πρώτου μεταμνημονιακού προϋπολογισμού, δικαιώνονται οι θέσεις των Ανεξαρτήτων Ελλήνων για τη συνεργασία τους με τον ΣΥΡΙΖΑ. Η διέξοδος βήμα-βήμα από την οικονομική κρίση αποτελούσε και αποτελεί για εμάς μία από τις προεκλογικές μας δεσμεύσεις, η οποία σήμερα υλοποιείται. Προς αυτήν την κατεύθυνση κινούμεθα. Συνεχίζουμε σήμερα το έργο μας και προχωράμε σε συνεχείς ρυθμίσεις και βελτιώσεις του νομοθετικού πλαισίου, όπως φαίνεται και στο σημερινό σχέδιο νόμου του Υπουργείο Περιβάλλοντος και Ενέργειας.

Για το αυστηρό περιεχόμενο του παρόντος σχεδίου νόμου δεν θα κάνω εκτενή αναφορά, κύριοι συνάδελφοι, καθώς θεωρώ ότι έχουν δοθεί επαρκείς εξηγήσεις κατά την προηγούμενη συνεδρίαση στις αρμόδιες Επιτροπές Παραγωγής και Εμπορίου από τον ίδιο τον Υπουργό, τον κ. Σταθάκη.

Oι προτεινόμενες διατάξεις που αναφέρονται στον τομέα της ενέργειας, όπως η κατάργηση του τέλους προμηθευτή, η κατάργηση του τέλους λιγνίτη, οι μειωμένες χρεώσεις του ειδικού τέλους μείωσης εκπομπών αερίων ρύπων στους λογαριασμούς ηλεκτρικού ρεύματος που πληρώνουν οι αγρότες και οι βιομηχανίες, καθώς και η στήριξη μετάβασης σε ένα νέο μοντέλο, λιγότερο ρυπογόνο των τοπικών οικονομιών που μέχρι σήμερα βασίζονται στην εξόρυξη λιγνίτη, πιστεύω πως είναι αναγκαίες ρυθμίσεις που πρέπει να θεσμοθετηθούν, προκειμένου η χώρα να προχωρήσει μπροστά.

Στην ίδια φιλοσοφία κινούνται και οι αλλαγές που αφορούν την παράταση προθεσμίας υποβολής δηλώσεων, των κατ’ επάγγελμα αγροτών, αλλά και οι παρατάσεις που δίδονται για τακτοποίηση αυθαίρετων κατασκευών. Ειδικά δε, για το τελευταίο, πιστεύω πως η παράταση που δίδεται μέχρι 31 Δεκεμβρίου 2019 στην ισχύ των αδειών επισκευής κτισμάτων σεισμόπληκτων και πυρόπληκτων περιοχών, αλλά και η παράταση κατά τρία έτη της ισχύος των οικοδομικών αδειών και των αδειών δόμησης που εκδόθηκαν και λήγουν από 1ης Μαρτίου 2016 έως και 31 Δεκεμβρίου 2018 είναι μέτρα δίκαια και επιβεβλημένα.

Κοινωνικά δίκαιη, επίσης και επιβεβλημένη λύση δίδεται και στο πρόβλημα του οικισμού Αναργύρων του Δήμου Αμυνταίου στη Φλώρινα, μέσω των άρθρων 17 και 18. Γνωρίζουμε όλοι μας τα προβλήματα που δημιουργήθηκαν μετά την κατολίσθηση του ορυχείου Αμυνταίου που έγινε στις 10 Ιουνίου του 2017 και είχε ως αποτέλεσμα να συμπαρασύρει μέρος του χωριού Ανάργυροι και να προκαλέσει ζημιές στους δρόμους και στα δίκτυα της περιοχή. Η εκκένωση του χωριού των Αναργύρων και η μετεγκατάσταση των κατοίκων σε άλλη περιοχή είναι η μοναδική αλλά και η ενδεδειγμένη λύση και για τον λόγο αυτό, δια του παρόντος σχεδίου νόμου, η Περιφέρεια Δυτικής Μακεδονίας ορίζεται ως φορέας υλοποίησης της απαλλοτρίωσης του οικισμού του Δήμου Αμυνταίου, μέσω πιστώσεων του Προγράμματος Δημοσίων Επενδύσεων, προκειμένου να προχωρήσει η όλη διαδικασία και οι συνάνθρωποί μας να νοιώσουν και πάλι ασφαλείς κάνοντας μια νέα αρχή.

Τέλος, αναφορικά με το δεύτερο μέρος και συγκεκριμένα για την περιοχή υπόγειας αποθήκης φυσικού αερίου «Νότια Καβάλα», όπως ορίζει το άρθρο 22 του σχεδίου νόμου παρατείνεται μέχρι το 2020 η διάρκεια άδειας εκμετάλλευσης της «Νότιας Καβάλας» με δυνατότητα παράτασης ενός ακόμη έτους και ως την 23η Νοεμβρίου 2021, εφόσον αιτηθεί ο ανάδοχος και εκδοθεί η ανάλογη απόφαση από τον Υπουργό Περιβάλλοντος και Ενέργειας.

Παράλληλα, σύμφωνα με το περιεχόμενο της υπό κύρωσης τροποποίησης, στην περίπτωση που ολοκληρωθεί η διαγωνιστική διαδικασία που θα διεξαγάγει το Ταμείο Αξιοποίησης Ιδιωτικής Περιουσίας του δημοσίου σχετικά με την παραχώρηση του δικαιώματος χρήσης ανάπτυξης και εκμετάλλευσης ως χώρου αποθήκευσης φυσικού αερίου του υπόγειου φυσικού χώρου της περιοχής υπόγειας αποθήκης φυσικού αερίου «Νότια Καβάλα» πριν από το πέρας της άδειας εκμετάλλευσης που προβλέπεται, τότε θα ακολουθήσει -όπως ορίζεται- η συγκεκριμένη χρήση. Η τροποποίηση αυτή έρχεται σε συνέχεια αντίστοιχων τροποποιήσεων της σύμβασης που έχει γίνει στο παρελθόν. Μάλιστα πρόκειται για την πέμπτη κατά σειρά, δεδομένου ότι το κοίτασμα φυσικού αερίου «Νότια Καβάλα» δεν έχει εξαντληθεί, συνεχίζεται η εκμετάλλευσή του και συνδέεται λειτουργικά προς το κοίτασμα πετρελαίου του Πρίνου.

Σε κάθε περίπτωση, όμως, προβλέπεται η αξιοποίηση και του υπόγειου φυσικού χώρου που προκύπτει εκ του σχεδόν εξαντληθέντος κοιτάσματος φυσικού αερίου «Νότια Καβάλα» ως χώρου αποθήκευσης φυσικού αερίου, γεγονός που εκτιμάται πως θα συμβάλλει στην ενίσχυση της ενεργειακής επάρκειας της χώρας και της ευρύτερης γεωγραφικής περιοχής στη διασφάλιση των απαραίτητων στρατηγικών αποθεμάτων και στην αύξηση των επιπέδων ασφαλείας του εφοδιασμού της χώρας.

Κύριε Πρόεδρε, κυρίες και κύριοι συνάδελφοι, οι Ανεξάρτητοι Έλληνες υπερψηφίζουμε το παρόν σχέδιο νόμου κατ’ άρθρο, επί της αρχής και στο σύνολό του και τις κατατεθείσες τροπολογίες που το συνοδεύουν, καθώς διαπιστώνουμε, κύριε Υπουργέ, πως θεραπεύονται τεχνικής φύσεως αγκυλώσεις και επιλύονται οικονομικής διαχείρισης προβλήματα και εκκρεμότητες που εντοπίζονται σε επιμέρους ειδικά θέματα αρμοδιότητας του Υπουργείου Περιβάλλοντος και Ενέργειας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς, κύριε Κατσίκη.

Προχωρούμε στον κατάλογο όπως είναι στη σειρά. Τον λόγο έχει ο ειδικός αγορητής του Λαϊκού Συνδέσμου Χρυσή Αυγή, κ. Ιωάννης Σαχινίδης.

Κύριε Σαχινίδη, έχετε τον λόγο για οκτώ λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Όπως ανέφερα και στην επιτροπή, σχετικά με το άρθρο 22 που ανέφερε και ο προλαλήσας της Συγκυβέρνησής σας, τον μόνο λόγο που δεν ακούσαμε ως δικαιολογία είναι η οικολογική συνείδηση. Αφού θα αδειάσει ο χώρος που υπάρχει το φυσικό αέριο -λόγω οικολογικής συνείδησης-, θα επιστρέψετε πίσω στη φύση αυτό που παίρνετε. Σχετικά, όμως, με αυτό το άρθρο 22 -αυτό που δεν αναφέρθηκε- εντύπωση μας κάνει η παρούσα Συγκυβέρνηση που φέρνει μία τροποποιητική σύμβαση μεταξύ του δημοσίου και των «Energean Oil and Gas» και «Καβάλα Oil». Το λέω αυτό, διότι το 2013 που είχε έρθει η πρώτη τροποποιητική σύμβαση, ΣΥΡΙΖΑ και Ανεξάρτητοι Έλληνες είχαν ζητήσει την απόσυρση της κύρωσης. Κύριε Υπουργέ, είχατε ασκήσει δριμεία κριτική για τη συμβολή της Ενεργειακής Αιγαίου και είχατε τονίσει πως η σύμβαση αυτή σημαίνει, καταδίκη στον εφιάλτη της ανεργίας για εκατοντάδες οικογένειες του Νομού Καβάλας, οικονομικό μαρασμό της περιοχής και ούτε μία στάλα πετρελαίου που θα μπορούσε να εκμεταλλευτεί το ελληνικό δημόσιο. Μάλιστα, ο Πρόεδρος των Ανεξάρτητων Ελλήνων είχε καταγγείλει τη σύμβαση παράνομη, ως άκυρη, πως πωλείται δημόσιος πλούτος και ικανοποιούνται συγκεκριμένα συμφέροντα, υπολείπεται δόλος και άνομα συμφέροντα. Αντίστοιχα, ο δικός σας τότε αγορητής του ΣΥΡΙΖΑ είχε καταγγείλει την πρόθεση της τότε κυβέρνησης Σαμαρά-Βενιζέλου να εξυπηρετεί τα συμφέροντα επίδοξων ερευνητών εκμεταλλευτών των υδρογονανθράκων και όχι τα συμφέροντα του δημοσίου. Η σύμβαση αυτή αποδεικνύει ότι για ακόμα μια φορά η χώρα μας δυστυχώς είναι προτεκτοράτο των Βρυξελλών και ότι λογικά είμαστε το μοναδικό κράτος όπου υπάρχουν ξένες εταιρείες που έχουν την αποκλειστικότητα για να κάνουν την έρευνα, τη διαχείριση ή τη διάθεση του πλούτου που απορρέει από την εκμετάλλευση των ενεργειακών κοιτασμάτων -τώρα και με την επίσημη εμπλοκή του ΤΑΙΠΕΔ. Φυσικά και θα καταψηφίσουμε.

Στα άρθρα, κύριε Πρόεδρε, δεν θα αναφερθώ. Αλλά επειδή δεν ξέρουμε και ποιες τροπολογίες θα γίνουν δεκτές, θα έπρεπε να προηγηθεί μάλλον ο κύριος Υπουργός. Θα αναφερθώ σε μια συγκεκριμένη τροπολογία, με αριθμό 1868 και ειδικό 211. Να έχετε υπ’ όψιν σας ότι πρέπει να αποσύρετε τον νόμο που ψηφίστηκε στο σχέδιο νόμου της ενσωμάτωσης της οδηγίας 2014/24 του Ευρωπαϊκού Συμβουλίου και του Ευρωπαϊκού Κοινοβουλίου στις 16-4-2018. Αυτός ήταν ο ν.4574 με ΦΕΚ 192Α στις 14-11-2018 και είχε γίνει ως άρθρο 16. Έρχεστε σήμερα με αυτήν τροπολογία και θέλετε να ρυθμίσετε θέματα αρμοδιότητας του Υπουργείου Εσωτερικών. Τροποποιείτε διατάξεις του ν.4071/2012 σχετικά με το σύστημα διακυβέρνησης των ΟΤΑ. Η τροπολογία που είχατε φέρει και έγινε νόμος του κράτους απήλασε από τις εταιρείες των δήμων από κάθε ποινική και αστική ευθύνη όσους είχαν διοικήσει. Εάν δεν αποσυρθεί αυτός ο νόμος, αν δεν τον καταργήσετε, δεν υπάρχει περίπτωση η Χρυσή Αυγή να υπερψηφίσει οτιδήποτε θα έχει σχέση με διαχείριση των δημοτικών επιχειρήσεων, είτε είναι ύδρευσης-αποχέτευσης, είτε κάποιας άλλης μορφής.

Κάτι τέτοιο ακούστηκε στη χθεσινή συζήτηση και ψήφιση του προϋπολογισμού του 2019. Δυστυχώς δεν θα μπορούσα να το αναφέρω στην ομιλία μου, διότι δεν ήξερα ότι δεν θα αναφερθεί κανείς, από κανένα κόμμα. Ακούστηκε κάτι σχετικά με τις αναδρομικές διεκδικήσεις οι οποίες αφορούσαν απόλυτα και τη χθεσινή συζήτηση για τον προϋπολογισμό του 2019. Χθες συζητήθηκε για τελευταία μέρα και ψηφίστηκε ο προϋπολογισμός του 2019. Είναι ένας προϋπολογισμός ο οποίος σε καμμία περίπτωση δεν προϋπολόγισε το δημοσιονομικό κόστος που θα προκύψει από τις οικονομικές διεκδικήσεις των αναδρομικών, οι οποίες θα προκύψουν και θα προστεθούν στις ήδη υπάρχουσες από τις υπόλοιπες επικίνδυνες αποφάσεις του Συμβουλίου Επικρατείας, σχετικά με τις νέες προσφυγές που πρόκειται να γίνουν. Θα πρέπει να πάρει απόφαση η Συγκυβέρνησή σας ότι είστε αναγκασμένοι να έρθετε σε σύγκρουση με τους δανειστές, διότι θα πρέπει να καταργήσετε ή σε κάποια άλλη περίπτωση να διατηρήσετε μέτρα ύψους 6 δισεκατομμυρίων ευρώ.

Σε περίπτωση, μάλιστα, που τεθεί θέμα διεκδίκησης αναδρομικών σε μεγαλύτερο βάθος χρόνου, τα ποσά που θα προκύψουν θα είναι πλέον μη διαχειρίσιμα από τη Συγκυβέρνησή σας. Αυτό σε συνδυασμό με μια δέσμευση που έχετε υπογράψει και μάλιστα και μια δήλωση δέσμευσης του κ. Μητσοτάκη ότι το ελληνικό κράτος έχει συνέχεια, για πρωτογενή πλεονάσματα 3,5% ως το 2022, καταλαβαίνετε πόσο θα διογκωθεί αυτό το πρόβλημα.

Έχετε, λοιπόν, να αντιμετωπίσετε τρεις κατηγορίες αναδρομικών οικονομικών διεκδικητών. Η πρώτη έχει να κάνει με τα δώρα του δημοσίου, η δεύτερη με τη δέκατη τρίτη και δέκατη τέταρτη σύνταξη και η τρίτη με τις περικοπές των συντάξεων.

Εδώ προκύπτει, όμως, ένα πάρα πολύ σοβαρό ζήτημα, το οποίο θα πρέπει να απαντηθεί και από εσάς, από τη Συγκυβέρνησή σας, αλλά και από τους επίδοξους διεκδικητές της εξουσίας, της Νέας Δημοκρατίας, της λαϊκής Δεξιάς, όπως επαίρεται, κάτι το οποίο όμως δεν αναφέρθηκε από τη Νέα Δημοκρατία στη συζήτηση για τον προϋπολογισμό: Ενώ έχει επισημανθεί, όπως ανέφερα και πριν, η σοβαρότητα αυτού του θέματος και από το Ελληνικό Δημοσιονομικό Συμβούλιο, αλλά και από την Ευρωπαϊκή Επιτροπή, η οποία σας έχει χτυπήσει επανειλημμένα το καμπανάκι, δεν ανέφερε κανείς τίποτα στη χθεσινή συζήτηση και τις προηγούμενες μέρες. Μάλιστα, εντύπωση μάς προκαλεί ότι στον κατάλογο οι ομιλητές από την πλευρά της Νέας Δημοκρατίας ήταν εξήντα εννέα στον αριθμό, κανείς, όμως, δεν αναφέρθηκε σε αυτό το ζήτημα. Το θέμα, όμως, είναι ότι η επόμενη κυβέρνηση θα είναι αυτή που θα αναγκαστεί να συμμορφωθεί και να εκτελέσει τις δικαστικές αποφάσεις. Περιμένουμε να μας πείτε την αλήθεια, τι ακριβώς κρύβετε εσείς σήμερα ως Συγκυβέρνηση, αλλά και οι επίδοξοι εραστές της εξουσίας που θέλουν να κυβερνήσουν, διότι κατά τη συνήθη πρακτική σας θα έρθετε και θα μας πείτε ξανά ότι βρήκατε καμένη γη.

Εδώ είναι καταφανέστατο ότι πρόκειται να υπάρξει ένα τεράστιο δημοσιονομικό έλλειμμα. Πώς προτίθεται, είτε η δική σας Κυβέρνηση είτε αυτή που θα προκύψει, να καλύψει αυτό το έλλειμμα; Θα πάρετε κι άλλα μέτρα; Θα μας φέρετε και άλλα μνημόνια;

Η μόνη ξεκάθαρη λύση, λοιπόν, σε όλα αυτά και οι μόνοι που λένε αλήθεια σε αυτή την Αίθουσα είναι η Χρυσή Αυγή. Εάν δεν υπάρξει μια εθνική κυβέρνηση με τη Χρυσή Αυγή, δυστυχώς η Ελλάδα θα συνεχίσει στον κατήφορο.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, να κάνω μια ανακοίνωση προς το Σώμα.

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών και Μεταφορών «Κύρωση της από 11-12-2018 Συμφωνίας Τροποποίησης Διατάξεων της από 31 Μαΐου 2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδας (Ε65)», που κυρώθηκε με τον ν.3597/2007 (Α΄ 168), όπως αυτή τροποποιήθηκε: α) με την από 28-11-2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν.4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α΄ 269) και β) με την από 19-12-2013 «Συμφωνία Τροποποίησης Διατάξεων της από 28-11-2013 Συμφωνίας Τροποποίησης Διατάξεων Συμβάσης Παραχώρησης» που κυρώθηκε με το άρθρο 44 του ν.4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α΄ 176)».

Προχωρούμε με τον ειδικό αγορητή του Κομμουνιστικού Κόμματος Ελλάδας, κ. Αθανάσιο Βαρδαλή για οκτώ λεπτά.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κύριε Υπουργέ, θα ξεκινήσω με μια τροπολογία που έχει καταθέσει το Κομμουνιστικό Κόμμα της Ελλάδας και αφορά τα ΕΑΣ, τα Ελληνικά Αμυντικά Συστήματα, ζητώντας να τροποποιηθεί ο ν.4446/2016, γιατί πρώτα από όλα γνωρίζετε ότι η συγκεκριμένη εταιρεία βρέθηκε διάδοχος της προηγούμενης κατάστασης, κληρονομώντας μεγάλα χρέη και χωρίς να έχει τη δυνατότητα χρηματοδότησης από το τραπεζικό σύστημα.

Βασικός μέτοχος είναι το ελληνικό δημόσιο. Λόγω του ότι χρειάζεται φορολογική και ασφαλιστική ενημερότητα για να συνεχίσει τη λειτουργία της, λειτουργία που κατά τη γνώμη μας είναι απαραίτητη γιατί συνδέεται και με την αμυντική ικανότητα της χώρας και για να γίνει δυνατή η συνέχιση της λειτουργίας της, προτείνουμε αυτή την τροποποίηση μέσα από την τροπολογία που καταθέσαμε και ζητούμε να την κάνετε δεκτή.

Τώρα, σχετικά με το νομοσχέδιο, θα ήθελα να πω τα εξής. Πρώτος και βασικός στόχος είναι να ενσωματώσει μια σειρά ρυθμίσεις που αφορούν την ενέργεια, με σκοπό βεβαίως την προώθηση παραπέρα της απελευθέρωσης της αγοράς ενέργειας να κάνει πιο ελκυστικές τις λιγνιτικές μονάδες της ΔΕΗ για τους «επενδυτές».

Κουμπώνει με τον καλύτερο τρόπο με το ευρωπαϊκό πλαίσιο περί ανταγωνισμού, αλλά και το εθνικό σχέδιο για την ενέργεια και το κλίμα, σχέδιο που θα μπορούσε κανείς να πει πολλά βέβαια, αλλά θα συζητηθεί έτσι κι αλλιώς και το επόμενο χρονικό διάστημα, στο οποίο αποτυπώνονται οι βασικοί στόχοι της ενεργειακής πολιτικής, στους οποίους θα ακολουθήσει η χώρα μας μέχρι το 2030 και που έχει συνταχθεί μέσα από διάλογο με εκπροσώπους των επιχειρηματικών ομίλων του χώρου της ενέργειας και ικανοποιεί το σύνολο των αξιώσεών τους η Κυβέρνηση.

Μόνο να σκεφτεί κανείς -θα σταθώ στην πλευρά που έχει σχέση με το νομοσχέδιο- ότι αυτό το σχέδιο για την ενέργεια και το κλίμα περιορίζει τη συμμετοχή του λιγνίτη έως το 2030 στο 17% και ανεβάζει το ποσοστό των ΑΠΕ στο 55%. Αυτός ο στόχος εκτιμάται περίπου ότι θα προσελκύσει επενδύσεις γύρω στα 32 δισεκατομμύρια ευρώ. Να πού βρίσκεται, λοιπόν, το ζήτημα για τα κέρδη των επιχειρηματικών ομίλων που δραστηριοποιούνται στον συγκεκριμένο κλάδο.

Τόσο η Κυβέρνηση, όσο και τα άλλα κόμματα της Αντιπολίτευσης, συμφωνούν απόλυτα σε αυτή την κατεύθυνση. Στην απελευθέρωση δηλαδή της αγοράς ενέργειας, στην ιδιωτικοποίηση των μονάδων της ΔΕΗ, στο πέρασμα στη μεταλιγνιτική εποχή, το άνοιγμα του δρόμου για την προσέλκυση νέων επενδύσεων.

Τι να πρωτοθυμηθεί κανείς; Γιατί η απελευθέρωση αγοράς ενέργειας δεν ξεκίνησε τώρα. Τους ισχυρισμούς όλων ότι η «πράσινη ανάπτυξη», η στροφή στις ανανεώσιμες πηγές ενέργειας θα οδηγούσε στην προστασία του περιβάλλοντος και στην αναβάθμιση της ζωής όλων μας; Ότι θα έρθουν επενδύσεις, θα έχουμε ανάπτυξη και όλοι θα έχουμε οφέλη από αυτήν την ανάπτυξη; Τώρα έχουμε εμπειρία.

Η ριμάδα η ζωή έφερε πολλές οικογένειες μπροστά στο φάσμα της ενεργειακής φτώχειας: Ρεύμα πανάκριβο, απολύσεις, εργολάβοι, απλήρωτοι εργαζόμενοι, ευέλικτες εργασιακές σχέσεις, μειώσεις μισθών και αλλά. Και από την άλλη, πράγματι υπήρξε ανάπτυξη της παραγωγικότητας και ανάπτυξη βεβαίως των κερδών των επιχειρηματικών ομίλων στην ενέργεια. Άλλωστε, το ίδιο ακριβώς συμβαίνει παντού στον κόσμο και το ίδιο συμβαίνει σε όλες τις χώρες της Ευρωπαϊκής Ένωσης, όπου έχει προχωρήσει η απελευθέρωση της αγοράς ενέργειας. Εδώ έχουμε φτάσει, να αυξάνεται η παραγωγή ενέργειας και ταυτόχρονα οι λαϊκές οικογένειες να μην έχουν ρεύμα και θέρμανση.

Το ΚΚΕ, από την πρώτη στιγμή, αποκάλυψε αυτήν την αλήθεια. Καλούμε, λοιπόν, τους εργαζόμενους στον κλάδο, αλλά και συνολικά τον ελληνικό λαό να βγάλουν τα συμπεράσματά τους από αυτήν, αξιοποιώντας και τη δική τους εμπειρία, να δώσουν απάντηση στην κοροϊδία, οργανώνοντας την πάλη τους ενάντια στο σύνολο του πλαισίου της απελευθέρωσης της αγοράς ηλεκτρικής ενέργειας, γιατί το κακό δεν πρόκειται να σταματήσει εδώ.

Η Κυβέρνηση συνεχίζει τη διαπραγμάτευση με τους επιχειρηματικούς ομίλους για την πώληση των λιγνιτικών μονάδων και σε αυτήν δεν είναι καθόλου απίθανο, μάλιστα θα λέγαμε είναι το πιο πιθανό, να ξανανοίξουν ζητήματα για θέσεις εργασίας, για το καθεστώς των εργασιακών σχέσεων, προκειμένου να γίνουν ακόμα πιο ελκυστικές και να προχωρήσει η πώληση.

Σε αυτή την κατεύθυνση δηλαδή της διευκόλυνσης της πώλησης των λιγνιτικών μονάδων είναι και η κατάργηση του τέλους του λιγνίτη. Πρόκειται για ένα δωράκι της τάξης των 30 εκατομμυρίων κάθε χρόνο σε αυτούς που θα αγοράσουν λιγνιτικές μονάδες. Μειώνετε τη λιγνιτική δραστηριότητα και κουνάτε στα μούτρα του λαού της δυτικής Μακεδονίας και της Μεγαλόπολης καθρεφτάκια και χάντρες. Αναφέρομαι στον τοπικό πόρο, που δήθεν θα ενισχύσει την παραγωγική ανασυγκρότηση αυτών των περιοχών για να περάσουν στη μεταλιγνιτική εποχή. Πρόκειται για έναν πόρο που τον δίνετε για να αποδεχθεί ο λαός της περιοχής, των περιοχών αυτών, την αντιλαϊκή σας πολιτική της απελευθέρωσης της αγοράς ηλεκτρικής ενέργειας και το πέρασμα στη μεταλιγνιτική εποχή.

Η επιδίωξή σας είναι η ενσωμάτωση του λαού σε αυτούς ακριβώς τους αντιλαϊκούς στόχους, να υιοθετήσει, δηλαδή, ο λαός τους στόχους των επιχειρηματικών ομίλων ως δικούς του στόχους και έτσι να υλοποιηθούν αυτοί χωρίς αντιστάσεις ή με τις μικρότερες αντιστάσεις.

Αναφέρεστε σε αναπτυξιακές ευκαιρίες της περιοχής, τα συγκριτικά πλεονεκτήματα της, κρύβοντας ότι όλα αυτά τα σχέδια αγνοούν εσκεμμένα το γεγονός ότι βασικό κριτήριο για την οποιαδήποτε επένδυση σε οποιονδήποτε κλάδο της οικονομίας είναι το μέγιστο ποσοστό κέρδους και ότι οι νόμοι της αγοράς είναι αυτοί που θα καθορίσουν την επιθυμία για επενδύσεις.

Τα χρήματα αυτά, λοιπόν, θα πάνε για να στηρίξουν -το λέτε οι ίδιοι- «βιώσιμες» επενδύσεις, δηλαδή πρόκειται για επιχορηγήσεις και πάλι στους επιχειρηματικούς ομίλους να κάνουν επενδύσεις σε άλλους κλάδους. Από τις όποιες επενδύσεις γίνουν σε αυτές τις περιοχές κανένα, μα κανένα, όφελος δεν πρόκειται να έχουν οι εργαζόμενοι και ο λαός.

Στην ομαλή λειτουργία του τομέα των διαγωνισμών των ΑΠΕ κινείται και η κατάργηση της απαλλαγής των παραγωγών ηλεκτρικής ενέργειας από φωτοβολταϊκούς σταθμούς. Πρόκειται για μια ρύθμιση που διευκολύνει να προχωρήσουν οι επενδύσεις επιχειρηματικών ομίλων σε αιολικούς και φωτοβολταϊκούς σταθμούς.

Ολοκληρώνοντας -δεν υπάρχει και χρόνος με βάση τη διαδικασία που επιλέξατε- θα ήθελα να σταθώ και σε ορισμένες ρυθμίσεις που τις θεωρούμε σημαντικές.

Το άρθρο 17 κινείται στη λογική του ξεμπλοκαρίσματος της επιτάχυνσης των μεγάλων δημόσιων έργων, ώστε να γίνονται ταχύτατα οι δουλειές των μεγαλοεπιχειρηματιών του συγκεκριμένου τομέα, να διευκολυνθούν ώστε τα οποία αρχαιολογικά ευρήματα να μην αποτελούν εμπόδιο.

Η αναστολή των κατασχέσεων στο ΙΓΜΕ -τα είπαμε και στην επιτροπή- για τρίτη φορά φανερώνει πλέον ξεκάθαρα τον εμπαιγμό εργαζομένων και συνταξιούχων. Πρώτα εκβιασμοί για να συμβιβαστούν οι εργαζόμενοι και οι συνταξιούχοι και μετά αναβολή από τρίμηνο σε τρίμηνο για να εισπράξουν έστω και τα υπόλοιπα χρήματα. Συνεχίζετε την προσπάθειά σας για δημιουργία μικρού και ευέλικτου ΙΓΜΕ στην υπηρεσία των επιχειρηματικών ομίλων.

Τέλος, για τη σύμβαση παραχώρησης εκμετάλλευσης υδρογονανθράκων του Θρακικού Πελάγους με την «ΚΑΒΑΛΑ OIL» είμαστε κάθετα αντίθετοι. Τα δικαιώματα εκμετάλλευσης και αποθήκευσης έχουν περάσει στα χέρια του ΤΑΙΠΕΔ από το 2011 για χρονικό διάστημα έως πενήντα χρόνια μετά την αδειοδότηση του έργου της υπόγειας αποθήκευσης. Η συγκεκριμένη επένδυση, όπως και το LNG στην Αλεξανδρούπολη εντάσσονται στη στρατηγική της Ευρωπαϊκής Ένωσης για σταδιακή απεξάρτηση ή μείωση της εξάρτησης από το φυσικό ρωσικό αέριο. Στο παιχνίδι μπαίνει και το σχιστολιθικό φυσικό αέριο των ΗΠΑ. Όπως όλο το ενεργειακό παιχνίδι, έτσι και η συγκεκριμένη επένδυση εντάσσεται στο συνολικότερο γεωπολιτικό παζάρι και γι’ αυτό οι Αμερικανοί δηλώνουν συχνά-πυκνά το ζωηρό τους ενδιαφέρον για τα λιμάνια της Αλεξανδρούπολης και της Καβάλας. Τα συμφέροντα που συγκρούονται εδώ είναι τεράστια και τα σενάρια είναι πάρα πολλά. Η παράταση που δίνεται έχει να κάνει με την προώθηση ακριβώς αυτών των σχεδίων.

Με βάση όλα τα παραπάνω εμείς θα καταψηφίσουμε το συγκεκριμένο νομοσχέδιο.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Βαρδαλή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι έξι μαθήτριες και μαθητές και δύο εκπαιδευτικοί συνοδοί από το 3ο Γενικό Λύκειο Αμαρουσίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσουμε τους μαθητές και τις μαθήτριες ότι παρακολουθούν μια συνεδρίαση συζήτησης ενός νομοσχεδίου. Όπως ξέρετε, σε αυτήν εδώ την Αίθουσα, την Ολομέλεια της Βουλής, γίνονται δύο λειτουργίες. Η μία είναι η ψήφιση νόμων που είναι νόμοι του κράτους και η δεύτερη είναι ο κοινοβουλευτικός έλεγχος, δηλαδή ελέγχεται η κυβέρνηση από τους Βουλευτές όλων των κομμάτων και είναι υποχρεωμένη να απαντήσει με μια συγκεκριμένη διαδικασία.

Σήμερα, λοιπόν, έχουμε την ψήφιση ενός νομοσχεδίου. Μιλούν Βουλευτές από τα διάφορα κόμματα και στο τέλος της διαδικασίας γίνεται μία ψηφοφορία και το νομοσχέδιο γίνεται νόμος.

Τον λόγο έχει ο κ. Γεώργιος Αμυράς, ειδικός αγορητής από το Ποτάμι, για οκτώ λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Είδατε, αγαπητές σπουδάστριες και αγαπητοί σπουδαστές, πόσο αναλυτικό και καλό Προεδρεύοντα έχουμε σήμερα στη συνεδρίαση. Σας έβαλε στο κλίμα και τώρα ας έρθουμε στο ψαχνό.

Τροπολογίες, κύριε Υπουργέ, τροπολογίες. Λοιπόν, έχουμε πέντε υπουργικές και επτά βουλευτικές. Θα ήθελα να ξέρω ποιες θα κάνετε αποδεκτές και ποιες όχι από τις βουλευτικές.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Τώρα θα μου δώσει χρόνο ο κύριος Πρόεδρος και θα τις πω.

**ΓΕΩΡΓΙΟΣ ΑΜΥΡΑΣ:** Θα με διευκόλυνε πάρα πολύ αν μας έλεγε τώρα απλώς ποιες βουλευτικές κάνει δεκτές.

**ΠΡΟΕΔΡΕΥΩΝ (Αναστάσιος Κουράκης):** Θα μας πει στη συνέχεια, μετά τον κ. Γεωργιάδη φαντάζομαι.

**ΓΕΩΡΓΙΟΣ ΑΜΥΡΑΣ:** Γιατί όχι τώρα; Σας πειράζει, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Όχι βέβαια. Αν θέλετε μετά να πάρετε τον λόγο για ένα σύντομο σχολιασμό, θα σας τον δώσω...

**ΓΕΩΡΓΙΟΣ ΑΜΥΡΑΣ:** Ωραία, θα τον πάρω. Θα είχε πάντως περισσότερη αποδοτικότητα η συζήτηση εάν ξέραμε επί ποιων τροπολογιών θα μιλούσαμε ή όχι στην πραγματική τους διάσταση.

Λοιπόν, εγώ έρχομαι σε δύο από τις βουλευτικές τροπολογίες. Πρώτον, στην τροπολογία του κ. Καρρά από τη Δημοκρατική Συμπαράταξη για την ανάγκη θέσπισης ενιαίας εικοσαετούς αποκλειστικής προθεσμίας για τα ακίνητα που δεν δηλώθηκαν στο Κτηματολόγιο. Εμείς την βλέπουμε θετικά στο Ποτάμι.

Και έρχομαι και σε μια άλλη βουλευτική από συνάδελφό του ΣΥΡΙΖΑ για παράταση άδειας λειτουργίας λατομείων σχιστόλιθου. Δεν είναι κάπως περίεργο σε ένα κατεπείγον νομοσχέδιο με τροπολογία να έρχεται μια τέτοια απόφαση; Τόσο εύκολα, δηλαδή, θα παρατείνουμε τις άδειες λειτουργίας λατομείων;

Δεν είμαι σίγουρος αν είναι καλή ή κακή. Δεν παίρνω θέση ειλικρινά. Αρνούμαι, όμως, να την διαβάσω πραγματικά. Και αρνούμαι να τοποθετηθώ επί της ουσίας, διότι για ένα λατομείο, που είναι μια ειδική περίπτωση, όταν ακόμα ο λατομικός νόμος δεν υπάρχει, εδώ έχουμε τον ίδιο νόμο τριάντα, σαράντα χρόνια.

Λοιπόν, όχι, κύριε Υπουργέ, εγώ θα σας έλεγα αυτή την τροπολογία να μην την κάνετε δεκτή και ας έρθει με την κανονική διαδικασία να την συζητήσουμε με την ηρεμία μας και να τοποθετηθούμε.

Τώρα, η «στάρλετ» τροπολογία της βραδιάς είναι άλλη. Ποια είναι; Είναι η τροπολογία με την οποία επιτρέπονται οι απευθείας αναθέσεις σε έργα, προμήθειες, μεταφορά προσωπικού για τη διενέργεια εκλογών. Και εδώ βγάζουμε είδηση. Ο κ. Σταθάκης ξέρει πότε θα γίνουν οι εκλογές μάλλον. Γελάει ο κ. Σταθάκης. Θα μας πείτε πότε θα γίνουν οι εκλογές; Δεν ξέρετε;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Για τις δημοτικές ξέρω.

**ΓΕΩΡΓΙΟΣ ΑΜΥΡΑΣ:** Για τις δημοτικές ξέρω και εγώ να σας πω. Εγώ έχω να σας πω και πότε θα γίνουν οι ευρωεκλογές. Να μας πείτε εσείς πότε θα γίνουν οι Βουλευτικές.

Εν πάση περιπτώσει ήταν μια μνημονιακή υποχρέωση, αυτά τα τρισκατάρατα μνημόνια είχαν υποχρεώσει την ελληνική πολιτεία να μην προχωράει σε απευθείας αναθέσεις προμήθειας υλικών, συμβάσεων και λοιπά και λοιπά για τον εκλογικό κύκλο και την εκλογική διαδικασία.

Βγήκαμε από το μνημόνιο, μας λέτε ο πρώτος μεταμνημονιακός προϋπολογισμός και το πρώτο που κάνατε για να ξεφύγετε από τη μνημονιακή επιτήρηση είναι να επιτρέψετε απευθείας αναθέσεις. «Όχι» λέμε εμείς σε αυτήν την τροπολογία.

Και έρχομαι τώρα στο σχέδιο νόμου, το οποίο σχέδιο νόμου τα έχει όλα και συμφέρει εδώ που τα λέμε. Έχει λίγο από όλα, είναι σαν ένα όμορφο περιβόλι κάπου στις Κυκλάδες. Λοιπόν, έχει μέσα διατάξεις για Κτηματολόγιο, διατάξεις για ενεργειακά, διατάξεις για πολεοδομικά, λοιπές διατάξεις και μια κύρωση σύμβασης για την Καβάλα και τις υπόγειες δεξαμενές εκεί.

Έχουμε, λοιπόν, ένα σύνολο άσχετων διατάξεων. Όσον αφορά στις ανανεώσιμες πηγές ενέργειας, οι ρυθμίσεις είναι ολίγον τι δαιδαλώδεις, γενικά το πλαίσιο λειτουργίας και θέσπισης κανόνων είναι προβληματικό για αυτήν τη δραστηριότητα.

Για το Κτηματολόγιο τι να πει κανείς, θα έπρεπε να έχει λυθεί εδώ και πολλά χρόνια και θα συμφωνήσουμε σε αυτό.

Για τα πολεοδομικά και τα αυθαίρετα, εδώ έχετε την εφαρμοσμένη πεπατημένη συνταγή, δηλαδή παρατάσεις, αλλαγές προθεσμιών χωρίς αιτιολογήσεις, χρονοβόρες δαιδαλώδεις διαδικασίες. Έχω κουραστεί σε αυτά τα λίγα χρόνια που είμαι Βουλευτής να βλέπω τις κυβερνήσεις αφ’ ενός να λένε: «Έξω τα αυθαίρετα» και από την άλλη να φέρνουν σωρεία τροπολογιών, ρυθμίσεων και τα λοιπά που να εξυπηρετούν τη λογική της αυθαίρετης δόμησης. Εμείς στο Ποτάμι θα ψηφίσουμε «όχι» σε όλες αυτές τις διατάξεις περί αυθαιρέτων.

Έρχομαι τώρα -γιατί ο χρόνος περνάει λόγω της διαδικασίας του κατεπείγοντος- σε μερικά ερωτήματα και τα είχα πει και στην επιτροπή.

Αγαπητέ Υπουργέ, έρχομαι στο άρθρο 2, για το Κτηματολόγιο, για τον ορισμό προέδρου, γενικού διευθυντή και μελών διοικητικού συμβουλίου με υπουργική απόφαση.

Δεν μου απαντήσατε ποια θα είναι τα κριτήρια αυτής της τοποθέτησης, τα κριτήρια αξιολόγησης. Εμείς, στο Ποτάμι, θεωρούμε ότι πρέπει οποιοσδήποτε μπαίνει σε θέση διοίκησης του ευρύτερου ή του στενού δημόσιου τομέα να μπαίνει με αξιοκρατικά κριτήρια, να έχουν τη δυνατότητα ίσης πρόσβασης διεκδίκησης μιας τέτοιας υπεύθυνης θέσης όλοι οι πολίτες.

Τώρα, το άρθρο 3 αφορά τη σύσταση Επιτροπής Επιμερισμού και τη σύσταση Επιτροπής Ενστάσεων για τα ποσοστά από τα έσοδα που θα προκύψουν από το εμπόριο των αδιάθετων εκπομπών ρύπων. Με τι κριτήρια ο Υπουργός ορίζει τα μέλη, τους γραμματείς και τους προέδρους αυτών των επιτροπών; Δεν μου δώσετε απάντηση στην προηγούμενη συνεδρίαση.

Έρχομαι στο άρθρο 4, για το προσωπικό της ΔΕΗ και των θυγατρικών της. Η απόσπαση, μας λέει αυτό το άρθρο, σε φορείς του δημοσίου από τη ΔΕΗ λογίζεται ως πραγματική υπηρεσία σε οργανική θέση. Σας ρώτησα και στη συνεδρίαση της επιτροπής, αλλά απάντηση δεν πήρα και ελπίζω να μου απαντήσετε τώρα. Πόσοι είναι αυτοί οι υπάλληλοι της ΔΕΗ που είναι αποσπασμένοι σε άλλες θέσεις και σε ποιες θέσεις; Είναι, επίσης, αποσπασμένοι σε πολιτικά γραφεία, υπουργικά ή Βουλευτών; Παρακαλούμε να μας το απαντήσετε.

Επίσης, με το άρθρο 10 μειώνετε τον χρόνο για την αίτηση χορήγησης άδειας ανεξάρτητου συστήματος φυσικού αερίου, που αντί για δεκαοκτώ μήνες, το πάτε στους δώδεκα. Είναι θετικό. Η έκθεση δεν γράφει κάτι. Θα ήθελα κάποια διευκρίνιση γι’ αυτό. Μαζί σας είμαι σε αυτό, όσο πιο γρήγορα τόσο το καλύτερο.

Έρχομαι και στο άρθρο 16, για επιχορήγηση της ΔΕΗ, πλέον και ΑΔΜΗΕ, από εθνικούς ή κοινοτικούς πόρους. Υπάρχει μια αοριστία στην αξιοποίηση αυτών των χρημάτων. Στην απάντησή σας στο ίδιο ερώτημα που είχα θέσει στη συνεδρίαση της επιτροπής είχατε πει ότι η επιχορήγηση αυτή γίνεται για τη διαχείριση υπηρεσιών γενικού δημοσίου συμφέροντος. Πιο ασαφής, γίνεσαι Βαρουφάκης. Θα ήθελα συγκεκριμένα να μας πείτε για την επιχορήγηση ΔΕΗ και ΑΔΜΗΕ, επιπλέον. Με ποια κριτήρια θα γίνει η αξιοποίηση των χρημάτων; Πού θα πάνε αυτά τα χρήματα και για ποιον λόγο;

Σας θυμίζω ότι η ΔΕΗ έχει να καλύψει τα τεράστια χρέη των πελατών της, 2,8 δισεκατομμύρια ευρώ ληξιπρόθεσμα. Η ΔΕΗ είναι πιο «κόκκινη» και από το ίδιο το κόκκινο χρώμα. Και βρίσκεται υπό διερεύνηση η ΔΕΗ και η διοίκησή της, διότι στο πρώτο εξάμηνο του 2017 παρουσίαζε στοιχεία κερδοφορίας, αλλά τελικά απεδείχθη ότι υπήρχε μεγάλη ζημία, ύψους 249,5 εκατομμυρίων ευρώ.

Αυτά είχα να σας πω για το νομοσχέδιο. Εμείς είμαστε θετικοί. Σας είπα ποια δεν θα ψηφίσουμε. Ό,τι έχει σχέση με αυθαίρετα δεν τα ψηφίζουμε. Θα τα καταψηφίσουμε, δηλαδή. Και για τα υπόλοιπα θα τοποθετηθούμε άρθρο με το άρθρο.

Θα ήθελα κάποιες απαντήσεις γι’ αυτά τα πολύ συγκεκριμένα ερωτήματα που σας ξανά έθεσα.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ο Υπουργός Περιβάλλοντος και Ενέργειας, κ. Γεώργιος Σταθάκης, έχει τον λόγο για δέκα λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αγαπητές και αγαπητοί συνάδελφοι, είναι γεγονός ότι έχουμε δύο ενότητες θεμάτων οι οποίες έρχονται υπό τη μορφή του κατεπείγοντος, πρωτίστως και κυρίως διότι υπάρχει θέμα χρόνου, εννοώ το τέλος του έτους, και μία σειρά από αυτές τις ρυθμίσεις οφείλουν να καλυφθούν.

Δεύτερον, είναι αλλαγές οι οποίες θέλουμε να εφαρμοστούν από 1-1-2019. Ένα μεγάλο μέρος από αυτές τις ρυθμίσεις -και θα μου δοθεί στη συνέχεια η δυνατότητα να το επιβεβαιώσω- ήταν σε μια διαδικασία και έγκρισης από την Ευρωπαϊκή Ένωση και την Κομισιόν και ταυτόχρονα είναι ρυθμίσεις που εκπορεύονται από το θεσμικό πλαίσιο και τις μεγάλες αλλαγές που έχουν γίνει στον τομέα της ενέργειας και της χωροταξίας. Αυτές οι δύο ενότητες είναι, ουσιαστικά, και τα μέτρα τα οποία λαμβάνουμε.

Θα ξεκινήσω από τον τομέα της ενέργειας και τις μεγάλες, τις πιο σημαντικές αλλαγές που έρχονται με αυτές τις ρυθμίσεις. Τα πιο πολλά μέτρα από αυτά τα είχαμε προαναγγείλει, δηλαδή είχαν τεθεί στον δημόσιο διάλογο και ήταν γνωστά. Ξεκινάω από το πιο σημαντικό και το πιο βασικό, την κατάργηση του τέλους προμηθευτή και την κατάργηση του τέλους του λιγνίτη. Όπως ξέρετε, ο ειδικός λογαριασμός για τις ΑΠΕ έχει πλέον εξυγιανθεί πλήρως. Υπενθυμίζεται ότι το 2015 τον παραλάβαμε με πολύ μεγάλα ελλείμματα.

Θα συνεχίσουμε να διαφωνούμε με τον κ. Μανιάτη για το ακριβές ποσό. Εμείς λέμε ότι 700 εκατομμύρια ήταν το έλλειμμα το 2015, ο κ. Μανιάτης το κατεβάζει στα 300 εκατομμύρια, αν θυμάμαι καλά.

**ΙΩΑΝΝΗΣ ΜΑΝΙΑΤΗΣ:** Ήταν 166 εκατομμύρια.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η ουσία, όμως, παραμένει ότι το 2015 η παρούσα Κυβέρνηση είχε ένα δίλημμα για το πώς θα κλείσει αυτό το έλλειμμα. Ή θα αύξανε το ΕΤΜΕΑΡ, δηλαδή τη χρέωση των καταναλωτών, ή θα εισήγαγε έναν νέο θεσμό, τον θεσμό του τέλους προμηθευτή και αυτό το κενό να καλυφθεί κατά κύριο λόγο από τους προμηθευτές. Υπήρχε η φοβία ότι θα το μετακύλιαν στους καταναλωτές, αλλά οι τιμές του ρεύματος δεν αυξήθηκαν το 2015, το 2016, το 2017 και το 2018. Το αντίθετο, μάλιστα, μειώθηκαν σε δύο διαδοχικές χρονιές κατά μέσο όρο 6%.

Άρα, το μέτρο λειτούργησε χωρίς να επιβαρυνθούν οι καταναλωτές και έχοντας εξισορροπήσει πλέον τον ειδικό λογαριασμό των ΑΠΕ και υπενθυμίζω, έχοντας μειώσει το χρόνο αποπληρωμής των παραγωγών ΑΠΕ από τους δέκα μήνες που τον βρήκαμε στους τρεις. Δηλαδή, εντός των ενενήντα ημερών πλέον, οριακά, αποδίδονται τα χρήματα στους παραγωγούς ΑΠΕ, επιλύοντας ένα ακόμα μεγάλο πρόβλημα.

Σήμερα είμαστε στην ευχάριστη θέση να καταργήσουμε το τέλος προμηθευτή. Αυτό θα έχει πολλά οφέλη σε όλους, στην εύρυθμη λειτουργία, φυσικά, του ενεργειακού τομέα, στη ΔΕΗ που θα αποκτήσει μια επιπρόσθετη ρευστότητα 200-225 εκατομμύρια και φυσικά θα δημιουργεί επιπρόσθετη ασφάλεια, επαναλαμβάνω, στον λογαριασμό του ΕΛΑΠΕ.

Καταργούμε και το τέλος λιγνίτη, το οποίο θεσπίστηκε το 2012 και αντιστοιχεί σε 2 ευρώ ανά MWh.

Ταυτόχρονα, προχωράμε σε μια ακόμα ρύθμιση που αφορά το σχήμα των μειωμένων χρεώσεων του ΕΤΜΕΑΡ. Κατά σύμπτωση, σήμερα ήρθε η έγκριση από την Κομισιόν του σχήματός του ΕΤΜΕΑΡ. Άρα, αυτό το οποίο ψηφίζουμε θα ισχύσει από 1-1-2019. Ήρθε σήμερα η έγκριση για το νέο σχήμα του ΕΤΜΕΑΡ -την καταθέτω και για τα Πρακτικά-, το οποίο διατηρεί ένα ειδικό καθεστώς ενίσχυσης μειωμένου ΕΤΜΕΑΡ για ένα μεγάλο μέρος του παραγωγικού τομέα της χώρας, αγρότες, βιομηχανίες κ.λπ.. Το νέο σχήμα αυτό εγκρίνεται με τη ρύθμιση που κάνουμε σήμερα. Θα βγει η επίσημη υπουργική απόφαση αμέσως τις επόμενες μέρες μετά την έγκριση για να λυθεί το θέμα αυτό.

(Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, το Εθνικό Ταμείο Δίκαιης Μετάβασης είναι το τρίτο θέμα που εισάγουμε. Εδώ, όπως ξέρετε, αφορά την χρηματοδότησή του. Δεν είναι το μοναδικό εργαλείο για την μεταλιγνιτική περίοδο, είναι ένα σημαντικό, όμως, βήμα. Υπενθυμίζω ότι με βάση τις ρυθμίσεις που υπάρχουν εδώ, θα δημιουργηθεί ένα αποθεματικό με βάση το 6% περίπου της τάξης των 60 εκατομμυρίων την πρώτη τριετία.

Σε άλλα σημεία των άρθρων θα ήθελα να σταθώ για την εξομοίωση του 3% των φωτοβολταϊκών με τα μεγάλα αιολικά πάρκα. Είναι μία ρύθμιση την οποία εισάγουμε. Άρα, και τα μεγάλα φωτοβολταϊκά θα πληρώνουν 3% για τις τοπικές κοινωνίες ακριβώς διατηρώντας ίσο ανταγωνισμό κυρίως στους διαγωνισμούς, που υπενθυμίζω είναι χωριστά αιολικά και χωριστά φωτοβολταϊκά, αλλά τώρα πια είναι και κοινοί διαγωνισμοί ανεξαρτήτως αν είναι φωτοβολταϊκά ή αιολικά. Άρα, το 3% αποτελεί ίση αντιμετώπιση των δύο τεχνολογιών.

Υπάρχουν διάφορες παρατάσεις ρυθμίσεων, που αφορούν τον ενεργειακό τομέα. Δεν θα σταθώ σε αυτές. Στους κατ’ επάγγελμα αγρότες δίνεται μικρή παράταση. Επαναλαμβάνω ότι έχουν πάρει ήδη μεγάλη παράταση. Οι αγρότες θέλουν ένα «κλικ» να κάνουν για να παίρνουν τις αποζημιώσεις τους. Πρέπει να το κάνουν. Υπενθυμίζω ότι δεν πρέπει να δοθεί άλλη παράταση. Είναι ένα σημείο κομβικό. Έχουν πάρει αρκετές παρατάσεις. Εάν υπάρχουν θέματα, αυτά πλέον πρέπει να αντιμετωπιστούν άμεσα. Δεν υπάρχει δυνατότητα περαιτέρω παρατάσεων.

Μία τελευταία τροπολογία που είναι σημαντική, αφορά τα ανταποδοτικά τέλη των ΑΠΕ. Αυτά δεν είχαν δοθεί ποτέ. Δόθηκαν το 2016 και το 2017 για την περίοδο 2010 - 2014, τα πρώτα. Εδώ προσδιορίζονται επακριβώς θέματα που είχαν να κάνουν με την οριοθέτηση και προσδιορίζεται επακριβώς σε ποιες κοινότητες κατανέμονται τα χρήματα εντός του δήμου.

Θα σταθώ σε ένα τελευταίο θέμα που τέθηκε από πολλούς ομιλητές. Αφορά τον τρόπο υπολογισμού της αξίας της κτηριακής μονάδας για τον χαρακτηρισμό μιας ανακαίνισης ως ριζικής. Εδώ παραπέμπει ουσιαστικά σε μία υπουργική απόφαση. Ο στόχος είναι ενεργειακός, δεν είναι χωροταξικός ή άλλος. Αυτό είναι σαφές.

**ΧΡΗΣΤΟΣ ΜΠΟΥΚΩΡΟΣ:** Ο μηχανισμός;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ο μηχανισμός αυτός ουσιαστικά τι λέει; Θα βγει με υπουργική απόφαση.

Ενδιαφέρει η αξία του κτηρίου που προκύπτει από το κόστος οικοδόμησης, η χρήση του κτηρίου, η ωφέλιμη επιφάνεια, το οριακό κόστος ριζικής ανακαίνισης, το κόστος που ισούται με το 25%, δαπάνη ανακαίνισης κελύφους κτηρίου, δαπάνη ανακαίνισης τεχνικών συστημάτων κτηρίου, μέγιστη δαπάνη ανακαίνισης και ούτω καθ’ εξής. Άρα, πρόκειται για μία παραμετρική εξίσωση, η οποία εισάγει τους πέντε-έξι βασικούς συντελεστές, προκειμένου να προσδιορίσουμε αυτόν τον τρόπο. Επαναλαμβάνω, ο στόχος είναι ενεργειακού χαρακτήρα.

Μπαίνω στον τομέα της χωροταξίας. Να υπενθυμίσω ότι εδώ οι βασικές αλλαγές αφορούν κάποιες ρυθμίσεις για το Κτηματολόγιο. Δεν θα ξανανοίξουμε τη συζήτηση για τους νομικούς του Κτηματολογίου, νομίζω ότι έχει λήξει. Αφορά θέματα τροπολογιών που επιβάλλονται.

Η μεγάλη τομή αφορά το πρωτόκολλο συμμόρφωσης για τα αυθαίρετα. Ουσιαστικά, πρακτικά με την κείμενη νομοθεσία και τα πρόστιμα, όπως υπάρχουν, η επιλογή κάποιου που έφτιαξε αυθαίρετο μετά το 2011 ή κάποιου που έχει αυθαίρετο που δεν εντάσσεται στον νόμο περί ταυτοποίησης είναι μία: να το αυτοκατεδαφίσει. Αυτό, λοιπόν, το πρωτόκολλο συμμόρφωσης ουσιαστικά εισάγει τη διαδικασία με την οποία θα γίνεται το πρωτόκολλο αυτοκατεδάφισης. Κατ’ επέκταση θα σβήνονται όλα τα βάρη πάνω στο συγκεκριμένο ακίνητο που προέκυψαν από την αυθαιρεσία του.

Προφανώς υπάρχουν ειδικές μέριμνες για τις πυρόπληκτες περιοχές.

Υπάρχουν και κάποιες ρυθμίσεις για αυτούς που είχαν ενταχθεί στον προηγούμενο νόμο περί αυθαιρέτων και είχαν ζητήσει όσον αφορά την ηλεκτρονική τους ενσωμάτωση, μιας και όλα γίνονται ηλεκτρονικά πλέον και στον νόμο περί ταυτοποίησης αυθαιρέτων. Αλλά, όπως όλοι ξέρετε, από τις 15 Οκτώβρη όλοι οι Έλληνες πλέον εκδίδουν με ηλεκτρονικό τρόπο τις άδειες για τα ακίνητά τους, για τα σπίτια που θα κτίσουν, για οτιδήποτε. Άρα, οπουδήποτε στην Ελλάδα και να κτίζουν μπαίνουν στο ηλεκτρονικό σύστημα και εισάγουν τα στοιχεία της αδειοδότησης του κτηρίου και η έκδοση της άδειας γίνεται ηλεκτρονικά.

Στον πρώτο μήνα εφαρμογής έχουμε ρεκόρ ηλεκτρονικών αδειών, κάτι που φαινόταν αδύνατο. Ο Έλληνας πολίτης πλέον δεν χρειάζεται να πηγαίνει στην πολεοδομία για να αδειοδοτήσει το κτήριό του με οτιδήποτε αυτό συνεπάγεται -υποθέτω μόνο καλά.

Τώρα, θα σταθώ σε κάποια άλλα επιμέρους άρθρα, γιατί τέθηκαν ζητήματα και θα ενσωματώσω και κάποιες παρατηρήσεις.

Ρυθμίσεις για την ανέγερση κτηρίων εκπαίδευσης και υγείας. Άκουσα πολύ προσεκτικά τις παρατηρήσεις του εισηγητή της Νέας Δημοκρατίας. Νομίζω ότι θα προσθέσουμε τον όρο «δημοσίων κοινωφελών κτηρίων εκπαίδευσης και υγείας», που επιλύει αυτό το θέμα.

Ο ΑΔΜΗΕ, όπως ξέρετε -δεν θα ανοίξουμε πάλι τη συζήτηση τώρα για τη μεγάλη διασύνδεση, είναι διευκρίνηση- μετά την απόσχιση του κλάδου επιχορηγείται από εθνικούς και κοινοτικούς πόρους για διαχείριση υπηρεσιών γενικού δημοσίου συμφέροντος του και Προγράμματος Δημοσίων Επενδύσεων. Δηλαδή τη μικρή διασύνδεση της Κρήτης, που υπεγράφη η σύμβαση τώρα, την κάνει ο ΑΔΜΗΕ και έχει πόρους ΕΣΠΑ 25%, Ευρωπαϊκή Τράπεζα Επενδύσεων και ούτω καθ’ εξής.

Ο ΑΔΜΗΕ διατηρήθηκε υπό δημόσιο έλεγχο, όπως ξέρετε. Το 51% παρέμεινε στο δημόσιο. Ανατρέψαμε την ιδιωτικοποίηση που υπήρχε πριν, που ήταν κατά πλειοψηφία σε ιδιώτη. Ο ΑΔΜΗΕ, λοιπόν, προχωράει τα έργα με μεγάλη ταχύτητα και μεγάλη αποτελεσματικότητα μαζί με τον στρατηγικό επενδυτή και θα συνεχίσει να το κάνει. Υπολογίζουμε ότι το 2024 ο ΑΔΜΗΕ θα είναι ακριβώς διπλάσιος σε αξία και λειτουργία απ’ ό,τι ήταν το 2015.

Μιλάμε για πολύ μεγάλη επέκταση και απαντάω και στα ερωτήματα της ανάπτυξης των υποδομών για ηλεκτρικές διασυνδέσεις. Τελείωσε η «ΚΥΚΛΑΔΕΣ Ι», υπεγράφη η μικρή διασύνδεση, έληξε ο διαγωνισμός των «ΚΥΚΛΑΔΩΝ ΙΙ», θα προκηρυχθεί ο διαγωνισμός των «ΚΥΚΛΑΔΩΝ ΙΙΙ» και στη μεγάλη διασύνδεση, νομίζω ότι είμαστε έτοιμοι πλέον και πολύ κοντά στο πρώτο τρίμηνο του 2019 να προκηρύξουμε και τη μεγάλη διασύνδεση της Κρήτης. Είναι έργα τεράστιας εμβέλειας και σημασίας.

Για το Υπουργείο Πολιτισμού υπάρχει, νομίζω, μεγάλη συναίνεση.

Η Περιφέρεια Δυτικής Μακεδονίας να αναλάβει να επιταχύνει όλες τις διαδικασίες για τον οικισμό των Αναργύρων υπάρχει μεγάλη συναίνεση.

Για το ΙΓΜΕ, το επανέλαβα στην επιτροπή, βρήκαμε ρύθμιση όπου το 100% των συνταξιούχων που διεκδικούσαν έχουν συνυπογράψει και αποδεχθεί την πρόταση για την αποζημίωσή τους με το 60% των απαιτήσεών τους και όρο να αποσύρουν τις δικαστικές τους διεκδικήσεις. Επαναλαμβάνω το 100% έχει συναινέσει. Μάλλον είναι υπερβολικός ο όρος περί εκβιασμού των συνταξιούχων. Ήταν μία λύση λογική, η οποία τελικά έγινε αποδεκτή απ’ όλες τις πλευρές.

Για το ΚΑΠΕ υπάρχει συναίνεση.

Θα κλείσω με τις τροπολογίες που γίνονται αποδεκτές.

Πάμε στην τροπολογία με αριθμό 1862 του Βουλευτή κ. Μπαλωμενάκη. Πέραν από το ότι είναι Χανιώτης και δεν μπορώ να αρνηθώ σε συντοπίτη μου…

(Γέλωτες στην Αίθουσα)

…ουσιαστικά αφορά μια επέκταση, κυρίως για τους συνεταιρισμούς που έχει εκδοθεί από τις οικείες αποκεντρωμένες διοικήσεις ότι δεν έχει εγκριθεί στις περιοχές αυτές γενικό πολεοδομικό σχέδιο, ΣΧΟΟΑΠ, δεν έχουν αλλάξει ουσιωδώς τα πολεοδομικά δεδομένα των περιοχών αυτών και εξακολουθεί να υπάρχει η αναγκαιότητα πολεοδόμησης τους. Ουσιαστικά πρόκειται για μια παράταση για να ολοκληρωθούν οι πολεοδομικές μελέτες από οικοδομικούς συνεταιρισμούς.

Υπενθυμίζω ότι και στο θέμα των οικοδομικών συνεταιρισμών είχαμε ρεκόρ εγκρίσεων τα τελευταία τρία χρόνια και ένα μεγάλο μέρος από αυτές ξεμπλόκαρε, βγήκαν καλές μελέτες, έχουν εγκριθεί και προχωράνε. Νομίζω ότι μια παράταση, για να ολοκληρώσουν και άλλοι που είναι έτοιμοι, είναι καλό και θετικό.

Βέβαια, πολλοί οικοδομικοί συνεταιρισμοί έχουν ακόμη προβλήματα, δασικά και άλλα, τα οποία δεν επιλύονται, οπότε ό,τι μπορούσε να προχωρήσει προχωράει και ό, τι δύναται σήμερα, ας πάρει μια παράταση να προχωρήσει.

Η δεύτερη τροπολογία που κάνω αποδεκτή αφορά τροπολογία του Βουλευτή του ΣΥΡΙΖΑ, κ. Καματερού, του εισηγητή μας. Ουσιαστικά τι κάνει αυτή η τροπολογία; Είναι η τροπολογία με γενικό αριθμό 1863, η οποία δίνει παράταση προθεσμίας και άσκηση για διόρθωση ανακριβούς πρώτης εγγραφής στο Κτηματολόγιο για τρεις ακόμα μήνες για τις περιοχές που κτηματογραφήθηκαν πριν το 2006 και η αρχική δεκατετραετής προθεσμία έλεγε εντός του 2018. Εδώ η αρχή μας ήταν δεκατέσσερα χρόνια συν ένας χρόνος. Μία κατηγορία από αυτούς ήταν δεκατέσσερα χρόνια συν εννιά μήνες. Ουσιαστικά αποκαθιστούμε και λέμε δεκατέσσερα χρόνια συν έναν χρόνο και για αυτή την κατηγορία. Άρα, η τροπολογία με αριθμό 1863 γίνεται αποδεκτή.

Η τρίτη τροπολογία είναι η τροπολογία με αριθμό 1872. Δίνεται ένα έτος προθεσμία στα λατομεία σχιστολιθικών πλακών, ώστε να συμμορφωθούν στο νέο αδειοδοτικό πλαίσιο. Όπως ξέρετε, έχει βγει ο νέος Κώδικας, η νέα νομοθεσία για τα ορυκτά και τα λατομεία. Ο λατομικός νόμος, λοιπόν, είναι σύγχρονος. Δεν έχουν προσαρμοστεί. Κατά κύριο λόγο είναι της Καρύστου αυτές οι δραστηριότητες. Θα πάρουν έναν χρόνο παράταση.

**ΧΡΗΣΤΟΣ ΜΠΟΥΚΩΡΟΣ:** Είναι βουλευτική;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Είναι βουλευτική. Οι προτείνοντες Βουλευτές είναι οι εξής: Πρατσώλης, Ακριώτης, Αποστόλου, Εμμανουηλίδης, Λιβανίου, Μορφίδης, Παπαφιλλίπου.

Κυρίες και κύριοι συνάδελφοι, η επόμενη τροπολογία θέλει την προσοχή σας, γιατί είναι σημαντική. Πρόκειται για την τροπολογία με αριθμό 1873. Προέρχεται από τον Βουλευτή του ΣΥΡΙΖΑ κ. Δημητριάδη και επιτρέπει τη δυνατότητα μετακίνησης του προσωπικού από τις εταιρείες που έχουν αποσχιστεί και είναι στο στάδιο της αποεπένδυσης στις λιγνιτικές μονάδες στη Μεγαλόπολη και στη Φλώρινα. Δίνει τη δυνατότητα μετακίνησης προσωπικού από τις εταιρείες αυτές προς τη ΔΕΗ και τονΔΕΔΔΗΕ, εθελούσια και με τη σύμφωνη γνώμη των διοικήσεων των δυο εταιριών.

Αυτή η τροπολογία γίνεται στο πλαίσιο φυσικά της διαδικασίας της αποεπένδυσης και επιτρέπει σε εργαζόμενους με αίτημά τους…

**ΚΩΝΣΤΑΝΤΙΝΟΣ ΣΚΡΕΚΑΣ:** Σε όλους όσοι θέλουν;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Νομίζω ότι ήταν σαφής η τοποθέτησή μου. Έχουν το δικαίωμα να κάνουν αίτηση και να…

**ΧΡΗΣΤΟΣ ΜΠΟΥΚΩΡΟΣ:** Οι φορείς υποδοχής τι θα πουν;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η μετακίνηση συναποφασίζεται από τη ΔΕΗ και τον ΔΕΔΔΗΕ. Αυτές γίνονται αποδεκτές.

Προχωράω σε αυτές που δεν γίνονται αποδεκτές. Δεν γίνεται αποδεκτή η τροπολογία με αριθμό 1861 των Βουλευτών του ΚΚΕ για τα Ελληνικά Αμυντικά Συστήματα. Είναι ένα θέμα για το οποίο δεν υπάρχει και από την πλευρά μου επίσημη ενημέρωση.

Επίσης, δεν γίνεται αποδεκτή η πρόταση, αν και συμφωνούμε επί της ουσίας, για την απαλλαγή από τον ΕΝΦΙΑ των κτισμάτων που έχουν πληγεί από φυσική καταστροφή. Είναι η τροπολογία με τον αριθμό 1855, αν το διαβάζω καλά, των κ. Αντωνιάδη και Κασαπίδη. Είναι θεμιτό το αίτημα. Έχει ήδη μεταφερθεί και εξετάζεται από το γραφείο της κ. Παπανάτσιου και την Ανεξάρτητη Αρχή Δημοσίων Εσόδων. Άρα, είναι θεμιτό, αλλά περιμένουμε να ολοκληρωθεί μέσα από τη διαδικασία αυτή και όχι μέσα από τροπολογία.

Επίσης, δεν γίνεται αποδεκτή η επέκταση προθεσμίας από τα δεκατέσσερα χρόνια συν ένα έτος, από τα δεκαπέντε χρόνια. Είναι η τροπολογία με τον αριθμό 1856 του κ. Καρρά. Σε είκοσι χρόνια η δεκαπενταετία, όπως ξέρετε, είναι παραπάνω από επαρκής για την τακτοποίηση των ιδιοκτησιακών ζητημάτων των πολιτών και του δημοσίου –επαναλαμβάνω- μετά το τέλος της κτηματογράφησης. Άρα, προτείνουμε να παραμείνουμε στο νομοσχέδιο όπως έχει, που είναι τα δεκαπέντε έτη. Νομίζω ότι τα είπα όλα.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Περιβάλλοντος και Ενέργειας, κ. Σταθάκη.

Θα έλεγα ότι μπορούμε να πάμε στους ομιλητές με πρώτο ομιλητή τον κ. Δημήτριο Δημητριάδη από τον ΣΥΡΙΖΑ.

Κύριε συνάδελφε, έχετε τον λόγο για πέντε λεπτά.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παρόν νομοσχέδιο είναι κατεπείγον και ο κυριότερος λόγος που είναι κατεπείγον είναι γιατί ουσιαστικά είναι ένα κομμάτι προνοιών και δράσεων του Υπουργείου Ενέργειας, το οποίο προετοιμαζόταν για ένα ενιαίο νομοσχέδιο το οποίο θα είχε επίκεντρο τη γεωθερμία, αλλά λόγοι χρονικοί και αναγκών διακυβέρνησης επιβάλουν να συντμηθεί αυτό το νομοσχέδιο στην παρούσα του μορφή για να προλάβουμε κάποιες ημερομηνίες και κάποια ζητήματα που αφορούν την άμεση διακυβέρνηση και τρέχουν και, όπως ξέρετε, στο ζήτημα της ενέργειας είναι πολλά. Και είναι πολλά γιατί κατ’ αρχάς έχουμε κληρονομήσει μια σειρά από στρεβλώσεις και δεύτερον, υπάρχουν και οι ανάγκες ενός νέου πεδίου στην Ευρωπαϊκή Ένωση, πεδίο ανταγωνισμού στην Ευρωπαϊκή Ένωση, και πρέπει η χώρα μας και οι παραγωγικές διαδικασίες στην ενέργεια να προσαρμοστούν σε αυτήν την κατεύθυνση.

Άρα, η επίταση και η επιτάχυνση των διαδικασιών πάνω σε μια σειρά από προβλήματα της καθημερινότητας της διακυβέρνησης σε ζητήματα ενέργειας είναι επιτακτική και ως εκ τούτου, είναι και αυτό το νομοσχέδιο το οποίο είναι ένα σύνολο άρθρων σε διάφορες ενότητες.

Αυτές οι ενότητες αφορούν, κατ’ αρχάς, το Κτηματολόγιο, αφορούν την παράταση των οικοδομικών αδειών κατά τρία χρόνια, αφορούν μια ευνοϊκότερη ρύθμιση σε ζητήματα πολεοδομικά για κτήρια υγείας και παιδείας, όπου πρόσθεσε ο κύριος Υπουργός ότι θα βάλουμε τη διευκρίνιση «δημόσιων κτηρίων» για να μην υπάρχουν παρανοήσεις.

Πρόσφατα, είχαμε και την επιβεβαίωση, συμφωνεί δηλαδή η Ευρωπαϊκή Ένωση στο νέο σχήμα για το ΤΙΜΕΑΡ. Αφορά το Εθνικό Ταμείο Δίκαιης Μετάβασης, στο οποίο θα αναφερθώ ειδικότερα στη συνέχεια, και τα ανταποδοτικά τέλη από ΑΠΕ σε δήμους και κοινότητες, δηλαδή διευκρινίσεις πάνω σε αυτό το ζήτημα.

Ένα άρθρο το οποίο έχει μια διττή σημασία και θα ήθελα με αυτό να ξεκινήσω, είναι αυτό που αφορά τη μεταβίβαση του δικαιώματος, αφού, βέβαια, εξασφαλιστούν τα χρήματα από το Πρόγραμμα Δημοσίων Επενδύσεων -αφορά το έτος 2018 και για αυτό είναι επείγον, γιατί πρέπει να προλάβουμε- από το ΠΔΕ προς την Περιφέρεια Δυτικής Μακεδονίας για να διεκπεραιώσει αυτή με τη σειρά της το ζήτημα της αναγκαστικής απαλλοτρίωσης της κοινότητας των Αναργύρων του Δήμου Αμυνταίου.

Είναι διττό το παράδειγμα και έχει τη σημασία του, γιατί πρώτον επιταχύνει τη διαδικασία του να πάρουν κάποιοι τα χρήματα, ταυτόχρονα όμως δίνει τη δυνατότητα -και ένα παράδειγμα αυτό- στην περιφερειακή αυτοδιοίκηση και στην Περιφέρεια Δυτικής Μακεδονίας να λειτουργήσει με έναν αποκεντρωμένο τρόπο, με όρους άμεσης δημοκρατίας και να αποδείξει για μία ακόμη φορά και συγκεκριμένα η Περιφέρεια Δυτικής Μακεδονίας, αλλά και γενικότερα οι περιφέρειες της χώρας ότι μπορούν να αναλάβουν μία σειρά δράσης προς διευκόλυνση της άμεσης δημοκρατίας και της εξυπηρέτησης του πολίτη σε ζητήματα διακυβέρνησης.

Έτσι, λοιπόν, αυτό το διπλό όφελος ικανοποιείται. Έχουμε από τη μια γρήγορη εκτέλεση, δηλαδή πολύ πιο γρήγορα οι κάτοικοι θα πάρουν τα χρήματά τους και έχουμε και την αποκέντρωση σε ζητήματα διακυβέρνησης.

Μια και είμαστε στο πεδίο των λιγνιτών παίρνουμε και μία δεύτερη πρωτοβουλία, επίσης, η οποία επιλύει ένα συγκεκριμένο ζήτημα που αφορά μία αναγκαστική απαλλοτρίωση, την αναγκαστική απαλλοτρίωση της κοινότητας Παντοκώμης του Δήμου Κοζάνης αυτή τη φορά, η οποία θα μετεγκατασταθεί σε ένα συγκεκριμένο χώρο και ως εκ τούτου χρειάζεται μία ρύθμιση και αυτό κάνουμε με το συγκεκριμένο άρθρο 19, ώστε η κήρυξη των δικαιούχων να γίνεται με τέτοιο τρόπο, ώστε να επιτρέπεται πριν από την οριστική απόφαση της αποκεντρωμένης διοίκησης. Όταν η αποκεντρωμένη διοίκηση αποφασίσει οριστικά, στη συνέχεια θα μπορεί να γίνεται δεύτερη κλήρωση και να ικανοποιούνται όλοι οι δικαιούχοι, όσον αφορά την τελεσιδικία τους.

Στο ζήτημα του Ελληνικού και παραμένω έχουμε μία επιπλέον πρωτοβουλία, που αφορά -στο πλαίσιο της άρσης στρεβλώσεων γίνονται όλα αυτά- τα λιγνιτικά πεδία και είναι το ότι το τέλος λιγνίτη σταματάει πλέον να επιβάλλεται, ακριβώς για να βάλει το λιγνίτη εκεί που του αξίζει στον ανταγωνισμό και να μην έχει επιπρόσθετες επιβαρύνσεις και επιβαρύνει περισσότερο και τελικά και τον οικιακό καταναλωτή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, και ολοκληρώνω.

Το δεύτερο είναι ότι σε αντιστάθμισμα αυτής ακριβώς της διαδικασίας και της διόρθωσης των στρεβλώσεων, επιβάλλεται ενεργειακό τέλος 3% σε μεγάλες επενδύσεις ΑΠΕ, οι οποίες μέχρι σήμερα εξαιρούνταν από αυτή τη διαδικασία και άρα δεν ευνοούσαν τον ανταγωνισμό.

Με λίγα λόγια έχουμε μία σειρά από μικρές παρεμβάσεις και κανόνες, οι οποίοι διευκολύνουν το ενιαίο πεδίο ανταγωνισμού, διευκολύνουν την ενιαία αγορά την ενεργειακή και διευκολύνουν τον ανταγωνισμό να γίνεται με ίσους όρους και με ίσους κανόνες.

Είχα υποσχεθεί να το πω στην ομιλία μου -θα το πω με λίγα λόγια, γιατί έχει παρέλθει ο χρόνος- ότι το εθνικό ταμείο δίκαιης μετάβασης που θεσμοθετήσαμε και προβλέπει σε πρώτη φάση μέσα στην τριετία να διαθέσει ένα ποσό της τάξεως των 60 εκατομμυρίων, το οποίο προκύπτει από τις εξοικονομήσεις και τη χρηστή διαχείριση που κάναμε στα ζητήματα του ΕΛΑΠΕ, μας δίνει τη βεβαιότητα ότι σε συνδυασμό με τα προβλεπόμενα από το πρόγραμμα του ΠΔΕ του 2130 από τα δικαιώματα των εκπομπών των αερίων του θερμοκηπίου, θα έχουμε ένα σημαντικό ποσό, που θα πάει στη στήριξη των δράσεων γι’ αυτές τις περιοχές που έχουν λιγνιτική παραγωγή, δηλαδή, ώστε η μεταστροφή της οικονομίας αποδρομής άνθρακα σε νέες οικονομικές δραστηριότητες, να είναι πιο ομαλή, να είναι δικαιότερη και να έχει μεγαλύτερες δυνατότητες σωστής και δίκαιης ανάπτυξης.

Ένα ζήτημα που αφορά την περιοχή μου, κύριε Πρόεδρε, είναι το γεγονός ότι κατατέθηκε μία τροπολογία από Βουλευτές της Νέας Δημοκρατίας για τον ΕΝΦΙΑ των κατοίκων των Αναργύρων. Είναι κάτι το οποίο το έχουμε προβλέψει εδώ και έξι μήνες, διότι αφορά στην ουσία τον ΕΝΦΙΑ του 2018. Αφορά την τρέχουσα χρονιά. Ήδη είναι στον …

**ΧΡΗΣΤΟΣ ΜΠΟΥΚΩΡΟΣ:** Γιατί το φέρνετε σήμερα;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Θα σας πω, κύριε συνάδελφε.

**ΧΡΗΣΤΟΣ ΜΠΟΥΚΩΡΟΣ:** Αναγνωρίστε και σε μας κάτι.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Είναι ευχάριστη οποιαδήποτε πρωτοβουλία είναι επί δικαίου. Αυτό ακριβώς εξηγώ. Την υιοθετήσαμε ήδη εδώ και ένα εξάμηνο, γιατί βρίσκεται στη διεύθυνση ΑΑΔΕ, ακριβώς για να υλοποιηθεί. Σε κάθε περίπτωση, επειδή η ΑΑΔΕ είναι ανεξάρτητη αρχή, είμαστε εδώ για να πάρουμε από κοινού πρωτοβουλία, εάν τυχόν δεν ικανοποιηθεί αυτή η ανάγκη. Αλλά θα σας πω κάτι. Στη διαδικασία και των δύο οικισμών –εννοώ και των Αγίων Αναργύρων, αλλά και της Παντοκώμης- έχουν γίνει δεκάδες λαϊκές συνελεύσεις σε ζητήματα, που αφορούν πραγματικά προβλήματα, σημαντικές υποθέσεις, που αφορούν κυριολεκτικά τη ζωή και το μέλλον των κατοίκων αυτών των κοινοτήτων. Σε αυτές, λοιπόν, τις διαδικασίες οι άνθρωποι σήμερα -ποτέ δεν είναι αργά βέβαια- οι οποίοι δείχνουν και φαίνεται να ενδιαφέρονται σφόδρα και ξαφνικά, δεν πάτησαν ποτέ, δεν συμμετείχαν ποτέ. Ποτέ δεν είναι αργά και είναι ευχάριστο παρ’ όλα αυτά το γεγονός ότι συμφωνούμε στο ότι πρέπει να παρθούν δράσεις επί δικαίου για τη διευθέτηση των προβλημάτων αυτών των …

**ΧΡΗΣΤΟΣ ΜΠΟΥΚΩΡΟΣ:** Στα Υπουργεία πίεζαν, κύριε συνάδελφε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Σας ευχαριστώ πολύ, να είστε καλά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημητριάδη.

Το λόγο έχει ο κ. Κωνσταντίνος Κατσαφάδος από τη Νέα Δημοκρατία, για πέντε λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, όλες τις προηγούμενες μέρες κατά τη διάρκεια της συζήτησης για τον προϋπολογισμό, σύσσωμη η κοινοβουλευτική ομάδα του ΣΥΡΙΖΑ προσπαθούσε να μας πείσει ότι περάσαμε σε μία μεταμνημονιακή φάση. Όλοι λέγατε ότι ο νέος προϋπολογισμός είναι ο πρώτος προϋπολογισμός, ο οποίος είναι απαλλαγμένος από τα μνημόνια. Η τακτική, όμως, την οποία ακολουθείτε είναι ίδια με αυτήν την οποίαν ακολουθήσατε κατά την περίοδο των μνημονίων σε ό,τι έχει να κάνει με τη νομοθέτηση. Και για να εξηγηθώ, κύριε Υπουργέ, δεν μπορώ να καταλάβω πώς είναι δυνατόν με τη διαδικασία του κατεπείγοντος να φέρνετε ένα νομοσχέδιο που ο τίτλος του δεν έχει καμμία σχέση με την πραγματικότητα. Γιατί ό,τι έχει να κάνει με τη σύμβαση, απασχολεί ελάχιστα άρθρα, ενώ όλα τα άλλα τα άρθρα είναι μία συρραφή και ένα χωνευτήρι από εκκρεμότητες, από ερασιτεχνικές νομοθετικές πρωτοβουλίες, τις οποίες είχατε αναλάβει κατά το παρελθόν και επιτρέψτε μου να πω ότι, αναδύεται ένα έντονο άρωμα και εξυπηρετήσεων και ρουσφετιών, αλλά και τακτοποιήσεων καταστάσεων, οι οποίες είναι αποτέλεσμα της δικιάς σας διαχείρισης.

Δυστυχώς, όμως, κύριε Υπουργέ, αυτή η προσπάθεια την οποία κάνετε, βλέπουμε ότι δεν θα έχει τέλος. Βέβαια, ο κ. Καματερός που δεν είναι αυτή τη στιγμή μέσα στην Αίθουσα, όταν πήρε τον λόγο αναρωτήθηκε γιατί δημιουργούμε θόρυβο και λέμε ότι πρέπει να σταματήσει αυτή η διαδικασία, ότι δεν γίνεται την ώρα την οποία συζητείται ο προϋπολογισμός να έχουμε επιτροπή που είναι, αν θέλετε, η ανώτερη κοινοβουλευτική διαδικασία του έτους και να φέρνουμε ένα νομοσχέδιο με τόσα διαφορετικά θέματα και αναρωτήθηκε, λες και δεν ήταν εδώ κατά τη διάρκεια της προηγούμενης κοινοβουλευτικής θητείας του 2012 με 2015, που όταν εμείς, την ώρα που η χώρα έπρεπε να σταθεί όρθια στα πόδια της φέρναμε νομοσχέδια με τη διαδικασία του κατεπείγοντος, η κ. Κωνσταντοπούλου, η πρώην συντρόφισσά σας με τον κ. Λαφαζάνη κάνανε επανάσταση. Αυτή είναι η πραγματικότητα.

Μελετώντας το συγκεκριμένο νομοσχέδιο, λοιπόν, το μόνο που μπορούμε να διαπιστώσουμε είναι, ότι είναι ένα νομοσχέδιο το οποίο είναι σκούπα, αφού προσπαθεί να λύσει θέματα τα οποία, όπως σας είπα, και στην αρχή της τοποθέτησής μου, σε πάρα πολλά σημεία οφείλονται σε σας.

Περιέχει, λοιπόν, θέματα από το κτηματολόγιο και ρυθμίσεις για τα αυθαίρετα, μέχρι και ζητήματα τα οποία αφορούν ρυθμίσεις για το τέλος των φωτοβολταϊκών, το τέλος το οποίο επιβάλλατε εσείς, το τέλος λιγνίτη και μία σειρά θέματα τα οποία είναι άσχετα με τη σύμβαση την οποία θα έπρεπε να συζητήσουμε.

Αλήθεια, κύριε Υπουργέ, όταν σας λέγαμε ότι είναι ερασιτεχνικός ο τρόπος και δημιουργούνται προβλήματα έτσι όπως νομοθετούσατε για το κτηματολόγιο, εσείς διαφωνούσατε. Να ρωτήσω με το παρατηρητήριο τι γίνεται σε ό,τι έχει να κάνει με τα αυθαίρετα; Έχουν στελεχωθεί επιτροπές;

Να σας πω ότι για την Ύδρα -γιατί εγώ μιλάω με παραδείγματα- μέσα από όλη αυτή τη διαδικασία των επιτροπών και υποεπιτροπών, τις οποίες έχετε κάνει που σας είχαμε πει ότι είναι πάρα πολύ δύσκολο να στελεχωθούν, αυτή τη στιγμή δεν μπορεί να εκδοθεί μία οικοδομική άδεια. Και επειδή βγήκατε και πανηγυρίσατε ότι πλέον γίνεται ηλεκτρονικά η έκδοση οικοδομικών αδειών, από ποιον το πήρατε αυτό; Ήταν έτοιμο το 2015 μέσα από το Τεχνικό Επιμελητήριο να γίνει; Καθυστερήσατε τρία χρόνια, κύριε Υπουργέ; Και αυτή η καθυστέρηση για ποιον λόγο έγινε; Προφανώς, λόγω των ιδεοληψιών σας. Αυτή είναι η πραγματικότητα.

Σε ό,τι έχει να κάνει -για να μιλήσουμε και για κάποια θέματα, τα οποία θεωρούμε ότι χρήζουν μιας ιδιαίτερης προσοχής και θέλουμε και κάποιες διευκρινίσεις σε αυτά- με το άρθρο 5, κύριε Υπουργέ, με το οποίο εξουσιοδοτείται ο εκάστοτε υπουργός Περιβάλλοντος και Ενέργειας, να καθορίσετε τον τρόπο υπολογισμού της αξίας του κτιρίου ή της κτηριακής μονάδας για τον χαρακτηρισμό μιας ανακαίνισης ως ριζικής ανακαίνισης, καθώς και κάθε άλλη λεπτομέρεια. Όπως είπε και ο εισηγητής μας ο κ. Μπουκώρος, το 25% της αξίας του κτηρίου, προκειμένου να τεθεί ριζική ανακαίνιση του κτηρίου, θα πρέπει να οριστεί με υπουργική απόφαση.

Μας είπατε ότι υπάρχει ένας μηχανισμός. Δεν μας τον εξηγείτε. Θέλω να πιστεύω ότι στη δευτερολογία σας -γιατί στην πρωτολογία σας που άκουσα με μεγάλη προσοχή, δεν αναφερθήκατε σ’ αυτό- θα μας εξηγήσετε ποιος είναι αυτός ο μηχανισμός και με ποιον τρόπο θα γίνεται.

Για το άρθρο 14, που πάλι σας είχαμε κρούσει τον κώδωνα του κινδύνου στην επιτροπή, αλλά και στην αρχή της συζήτησης σήμερα, εν μέρει μας καλύπτει η προσθήκη την οποία κάνετε σε ό,τι έχει να κάνει με το δημόσιο, αλλά θα πρέπει να δούμε εάν αυτό καλύπτει και όταν προσφύγει κάποιος πολίτης στο Σ.τ.Ε., εάν δηλαδή θα μπορεί να υπάρχει κρατική κάλυψη πάνω σ’ αυτό. Νομίζω ότι θα πρέπει να το δείτε από νομικής άποψης, ούτως ώστε να μην έχουμε άλλα προβλήματα.

Σε ό,τι έχει να κάνει με την κοινότητα Αναργύρων του Νομού Φλώρινας, είκοσι μήνες καθυστερήσατε, κύριε Υπουργέ. Αυτή είναι η πραγματικότητα. Είκοσι μήνες ταλαιπωρούνται αυτοί οι άνθρωποι. Δυστυχώς, τα αντανακλαστικά σας δεν ήταν αυτά τα οποία θα έπρεπε για όλους αυτούς τους πολίτες, οι οποίοι εδώ και είκοσι μήνες, μετά την κατολίσθηση, έχουν υποστεί όλη αυτή την ταλαιπωρία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου για ένα λεπτό, κύριε Πρόεδρε.

Δεν είναι και ο κ. Δημητριάδης στην Αίθουσα, που μίλησε για κινητοποιήσεις και όλα αυτά. Δεν ξέρω, οι Βουλευτές του ΣΥΡΙΖΑ, όταν πηγαίνουν στις λαϊκές συνελεύσεις, έχουν και παρουσιολόγιο και παίρνουν απουσίες ποιοι άλλοι συνάδελφοι βρίσκονται σ’ αυτές τις συγκεντρώσεις ή δεν βρίσκονται; Δεν μπορώ να το καταλάβω αυτό.

Εδώ υπάρχει μία τροπολογία, κύριε Υπουργέ, η οποία είναι κοινωνικά δίκαιη. Είναι δυνατόν να πληρώνει κάποιος ΕΝΦΙΑ για ένα ακίνητο το οποίο είναι κατεστραμμένο, για ένα ακίνητο το οποίο δεν είναι λειτουργικό ή για μία αγροτική επιχείρηση; Και καθόμαστε και συζητάμε και λέμε, θα μιλήσουμε με την ανεξάρτητη αρχή, για να δούμε; Όταν είναι για κάποιο άλλο ρουσφετάκι, όμως, δεν υπάρχουν ούτε ανεξάρτητες αρχές ούτε τίποτα, υπάρχει το δίκαιο αίτημα του πολιτικού μας φίλου. Αυτή η πραγματικότητα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κλείνοντας, προφανώς και συμφωνούμε σε ό,τι έχει να κάνει με τη σύμβαση, η οποία είναι μεταξύ του ελληνικού δημοσίου και των εταιρειών για την εκμετάλλευση των υδρογονανθράκων στη θαλάσσια περιοχή του Θρακικού Πελάγους. Νομίζουμε ότι αυτό αναβαθμίζει γεωπολιτικά και οικονομικά την ευρύτερη περιοχή της Μακεδονίας και την Ελλάδα ακόμα. Νομίζουμε ότι μπορεί ο συγκεκριμένος χώρος και σε σχέση με το ΤΑP, αλλά και με τους άλλους αγωγούς να δημιουργήσει έναν ισχυρό πόλο και για επενδύσεις και για ανάπτυξη στην περιοχή. Θεωρούμε, βέβαια -γιατί αυτά ήταν πράγματα τα οποία είχαν ξεκινήσει από την προηγούμενη κυβέρνηση- ότι πραγματικά αναβαθμίζεται η περιοχή και μπορεί η περιοχή της ανατολικής Θράκης να αποτελέσει έναν τόπο, μία περιοχή που θα μπορεί να είναι ένας σοβαρός ρυθμιστής σε ό,τι έχει να κάνει με τα ενεργειακά σε όλα τα Βαλκάνια.

Αυτά ήθελα να πω, κύριε Πρόεδρε, και σας ευχαριστώ πάρα πολύ για τον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κατσαφάδο.

Η Κοινοβουλευτική Εκπρόσωπος της Χρυσής Αυγής κ. Ζαρούλια έχει τον λόγο.

**ΕΛΕΝΗ ΖΑΡΟΥΛΙΑ:** Ευχαριστώ.

Χθες το βράδυ, ακούγοντας την ομιλία του κ. Τσακαλώτου, δεν μπορώ παρά να συμφωνήσω μαζί του στα περί μίσους, που βλέπει. Μόνο που αυτό το μίσος εκπορεύεται -δύσκολη λέξη-, derives from, για να το πω και στη γλώσσα του, να το καταλάβει, από τους ομοϊδεάτες του εναντίον των Ελλήνων.

Αυτό το μίσος είναι έκδηλο και από τον οικονομικό πόλεμο, που υφίσταται ο ελληνικός λαός, μέσω της άγριας φορολογίας και των μνημονίων, από τις κατασχέσεις των κατοικιών τους, που ψευδώς υποστήριζαν οι Συριζαίοι, όντας στην αντιπολίτευση, ότι θα τους προστάτευαν τα σπίτια, ενώ τώρα φρόντισαν να είναι στα χέρια των τραπεζιτών, από τους πάσης φύσεως αριστεριστές, που κάθε τόσο καταστρέφουν με μένος και λύσσα ό,τι βρουν μπροστά τους, καίνε, σπάνε αυτοκίνητα συμπολιτών μας, που από τυφλό μίσος επιτίθενται στις αστυνομικές δυνάμεις, από την αδιαφορία και ολιγωρία αυτού του κράτους προς τους συμπατριώτες μας που έχουν πληγεί από ακραία καιρικά φαινόμενα και όχι μόνο. Και το είδαμε αυτό χαρακτηριστικά, όταν είδαμε τον κ. Τσίπρα, αυτόν τον καταληψία κομμουνιστή, αλλά «κολλητό» των Αμερικανών, που παριστάνει τον Πρωθυπουργό όλων των Ελλήνων, ενώ στην πραγματικότητα νομίζει ότι είναι ακόμη στην ΚΝΕ, όταν επισκέφτηκε το Μάτι, να ρωτάει τους συμβούλους του για κάποιον πληγέντα που του απηύθυνε τον λόγο εάν αυτός είναι δικός τους.

Σε αυτό το σημείο θεωρώ σκόπιμο να δούμε τι πιστεύουν τα «συντρόφια» σε ό,τι αφορά τη βία, οι οπαδοί του Λένιν, του Τρότσκι, του Μαρξ. «Η βία είναι η μαμή της ιστορίας», έλεγε ο Μαρξ. «Τα μεγάλα προβλήματα της πολιτικής ελευθερίας και της ταξικής πάλης λύνονται σε τελευταία ανάλυση μόνο με τη βία», Λένιν. «Μία επανάσταση δεν εδραιώνεται χωρίς τρομοκρατία, γενική αποδιοργάνωση ή ακόμη και ανελέητες καταστροφές, όπως είναι αδύνατον να κάνεις ομελέτα χωρίς να σπάσεις αυγά», Μπουχάριν. «Το ζήτημα σε ποιον θα ανήκει η εξουσία σ’ αυτήν τη χώρα, που πάει να πει αν η μπουρζουαζία θα επιζήσει ή θα εξαφανιστεί, δεν θα λυθεί με αναφορές στα άρθρα του Συντάγματος, αλλά με την προσφυγή σε κάθε μορφής βία», Τρότσκι. «Μην ψάχνετε στην έρευνα στοιχεία ή αποδείξεις ότι ο κατηγορούμενος ενήργησε με λόγια και με έργα ενάντια στη σοβιετική εξουσία. Ερώτηση πρώτη: Σε ποια τάξη ανήκει; Αυτή η ερώτηση θα πρέπει να καθορίζει την τύχη του κατηγορουμένου. Αυτή είναι η ουσία της κόκκινης τρομοκρατίας», Λάτσις, επικεφαλής της Τσέκα.

Ας έρθουμε τώρα και στην πατρίδα μας και ας πούμε πώς έχει βιώσει ο Λαϊκός Σύνδεσμος-Χρυσή Αυγή, το τρίτο πολιτικό κόμμα της χώρας μας, το μίσος και τη βία από τους μπολσεβίκους. Τον Ιανουάριο του 2018 είχαμε, τουλάχιστον, δύο δολοφονικές επιθέσεις. Η μία ήταν σε νόμιμα εκλεγμένο περιφερειακό σύμβουλο στην Κρήτη, τον κ. Γιώργο Σπυρόπουλο και η άλλη ήταν στον Βουλευτή μας, τον κ. Γερμενή.

Είχαμε εμπρηστική επίθεση κατά οχήματος συναγωνιστή στην Ξάνθη. Θα καταθέσω εδώ για τα Πρακτικά, για του λόγου το αληθές, σχετικό έγγραφο.

Είχαμε θρασύδειλη τρομοκρατική επίθεση εναντίον του συναγωνιστή Μιχάλη Αρβανίτη, ο οποίος ήταν και Βουλευτής μας, με ισχυρό εκρηκτικό μηχανισμό στο γραφείο του, στις 18 Φεβρουαρίου του 2018. Προσπάθησαν να υποβαθμίσουν αυτή την επίθεση, κάνοντας λόγο για γκαζάκια. Όμως, η έκταση της καταστροφής δεν αφήνει καμία αμφιβολία ότι επρόκειτο για εκρηκτικό, εμπρηστικό μηχανισμό μεγάλης ισχύος.

Δολοφονική επίθεση παρακρατικών στα γραφεία της κεντρικής διοικήσεως της Χρυσής Αυγής -θα το καταθέσω και αυτό για τα Πρακτικά- στις 31 Μαρτίου του 2017.

Η ατιμωρησία οπλίζει τους παρακρατικούς. Εμπρηστικό χτύπημα σε αυτοκίνητο στελέχους της Χρυσής Αυγής στα δυτικά προάστια στις 2 Σεπτεμβρίου του 2017. Και αυτό θα το καταθέσω στα Πρακτικά.

Παρακρατικοί επιτέθηκαν και λήστεψαν περιφερειακό σύμβουλο της Ελληνικής Αυγής. Η ΕΛ.ΑΣ. αρνήθηκε να προβεί σε συλλήψεις, με άνωθεν εντολή. Αυτό έγινε την 1η Σεπτεμβρίου του 2017.

Επίσης, υπήρξε δολοφονική επίθεση αριστερής παρακρατικής συμμορίας στα γραφεία της Χρυσής Αυγής στον Ασπρόπυργο. Άνανδρη δολοφονική επίθεση σε βάρος τριών μελών του κόμματός μας από είκοσι και πλέον αριστερούς κουκουλοφόρους τρομοκράτες, με την απόλυτη ανοχή της Κυβέρνησης και των κρατικών αρχών, σημειώθηκε στις 15 Ιουνίου του 2017, πριν το άνοιγμα των γραφείων μας στον Ασπρόπυργο. Θα το καταθέσω. Ανάμεσα σ’ αυτούς τους τραυματίες ήταν και μία κοπέλα, για την οποία ο Γενικός Γραμματέας της Χρυσής Αυγής κ. Νικόλαος Μιχαλολιάκος χθες κατέθεσε στην Ολομέλεια, για τα Πρακτικά, τη σχετική φωτογραφία, η οποία κοπέλα δέχτηκε σφοδρή επίθεση με σφυριά, με αποτέλεσμα να υποστεί σοβαρά κατάγματα στο χέρι και να δεχθεί επικίνδυνα χτυπήματα στο σώμα και το κεφάλι.

Την 1η Νοεμβρίου είχαμε τη δολοφονία του Γιώργου και του Μάνου στα γραφεία των βορείων προαστίων. Οι δολοφόνοι, καίτοι γνωστοί στα ακροαριστερά κυκλώματα, παραμένουν ασύλληπτοι.

Είμαι σίγουρη ότι μου έχουν διαφύγει πολλές ακόμη πράξεις «αγάπης» απ’ αυτούς που είναι κατά της βίας και ενάντια στο μίσος.

Μιας και διανύουμε τον μήνα Δεκέμβριο, έναν μήνα βεβαρημένο από προδοσία από την Αριστερά, που και σ’ αυτό αναφέρθηκε συγκεκριμένα ο Γενικός Γραμματέας της Χρυσής Αυγής, Νικόλαος Μιχαλολιάκος, χθες με στοιχεία, δεν θέλω να πλατειάσω. Θέλω μόνο να προσθέσω ένα προσωπικό στοιχείο. Το κενοτάφιο του παππού μου είναι άδειο. Και αυτό, διότι αφιονισμένοι μπολσεβίκοι, μαρξιστές, μπήκαν στο σπίτι του τον Δεκέμβριο του 1944 και τον πήραν. Ο πατέρας μου έψαξε παντού, όπου τους πήγαιναν και τους έσφαζαν τα κομμούνια. Δεν τον βρήκε ποτέ.

Ο κομμουνισμός είναι συνώνυμο της βίας, της τρομοκράτησης, του σκοταδισμού, της ανελευθερίας. Μία ματιά να ρίξετε στις φυλακές, θα βρείτε αριστεριστές της τρομοκρατικής εγκληματικής οργάνωσης «17 Νοέμβρη» και όχι μόνον, καταδικασμένους δολοφόνους και άλλα φυντάνια της «κόκκινης» τρομοκρατίας. Μην αναφέρεστε, λοιπόν, στη Χρυσή Αυγή σαν το κόμμα του μίσους. Το μίσος είναι σταλινικό, μαρξιστικό, λενινιστικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώνετε, παρακαλώ.

**ΕΛΕΝΗ ΖΑΡΟΥΛΙΑ:** Μισό λεπτό, κύριε Πρόεδρε και σας ευχαριστώ για την ανοχή σας.

**ΠΡΟΕΔΡΕΥΩΝ (Γεώργιος Λαμπρούλης):** Είναι στενά τα χρονικά περιθώρια, γι’ αυτό σας πιέζω.

**ΕΛΕΝΗ ΖΑΡΟΥΛΙΑ:** Έχετε απόλυτο δίκιο, ολοκληρώνω σε μισό λεπτό.

Αυτό το μίσος και κυρίως μίσος για οτιδήποτε ελληνικό, για κακή τους μοίρα, έχετε ενσταλάξει στις ψυχές των παιδιών μας, που ευτυχώς, όμως, πλην ελαχίστων εξαιρέσεων, όπως βλέπουμε εδώ στη φωτογραφία που θα καταθέσω στα Πρακτικά, που απειλούν με ξύλο τα ελληνόπουλα, κρατώντας δολοφονικά στειλιάρια, δεν καταφέρατε να δηλητηριάσετε την πλειοψηφία της ελληνικής μαθητιώσας νεολαίας, η οποία βγήκε στους δρόμους και διαδήλωσε για ένα μέγα εθνικό θέμα, την ελληνικότητα της Μακεδονίας μας.

Φυσικά και δεν είδαμε στις καταλήψεις αυτών των μαθητών να γίνεται ούτε ένας βανδαλισμός, σε αντίθεση με αυτά που έχουμε συνηθίσει να βλέπουμε όλα τα περασμένα χρόνια από το μίσος των κόκκινων καταληψιών, που σπάνε θρανία, ηλεκτρονικούς υπολογιστές και ζημιώνουν το κράτος. Το δε μίσος σας απέναντι σε αυτά τα παιδιά -βλέπετε, δεν έχουν μπαμπά Υπουργό- επειδή κρατάνε την ελληνική σημαία και δεν την καίνε όπως τα δικά σας παιδιά, φαίνεται, αφού επιβάλλετε κυρώσεις σε αυτά τα παιδιά, ενώ φυσικά αφήνετε ελεύθερα όλα τα παραβατικά στοιχεία που την καίνε. Ό,τι έχει σχέση με Ελλάδα το μισείτε, ενώ αντίθετα δεν ενοχλείστε…

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κυρία Ζαρούλια. Σας παρακαλώ τώρα, επτάμισι λεπτά μιλάτε.

**ΕΛΕΝΗ ΖΑΡΟΥΛΙΑ:** Μία κουβέντα, κύριε Πρόεδρε.

Δεν ενοχλείστε από τον εθνικισμό της Αλβανίας, των Τούρκων, των Σκοπιανών. Είστε επικίνδυνοι για την πατρίδα. Θέλετε να αποχαυνώσετε την νεολαία, και μέσα στο πλαίσια αυτά νομιμοποιήσατε και το χασίσι, διότι, ως γνωστόν, το αδύναμο σώμα δεν μάχεται, το αδύναμο μυαλό δεν σκέπτεται. Μην πιάνετε στο στόμα σας ό,τι πιο αγνό υπάρχει σήμερα στην Ελλάδα. Μέσα από την νιότη, η Χρυσή Αυγή του ελληνισμού σιγά-σιγά ανατέλλει.

Σας ευχαριστώ πολύ, κύριε Πρόεδρε.

(Στο σημείο αυτό η Βουλευτής κ. Ελένη Ζαρούλια καταθέτει για τα Πρακτικά τα προαναφερθέντα έγγραφα και την προαναφερθείσα φωτογραφία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και τρεις συνοδοί εκπαιδευτικοί από το 8ο Δημοτικό Σχολείο Θήβας.

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μανιάτης για πέντε λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο για μία νομοτεχνική βελτίωση.

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, κύριε Μανιάτη, γιατί ο κύριος Υπουργός θέλει να κάνει μια νομοτεχνική βελτίωση.

**ΙΩΑΝΝΗΣ ΜΑΝΙΑΤΗΣ:** Παρακαλώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κάνω ορισμένες νομοτεχνικές βελτιώσεις.

Θα ήθελα να επισημάνω ότι είναι αυτή που συζητήσαμε. Και δεύτερον, όσον αφορά τη μεταφορά της διαχείρισης του ειδικού λογαριασμού από τον ΑΔΜΗΕ στον φορέα ο οποίος τον διαχειρίζεται τώρα, που ήταν 1-1-2019, το κάνουμε 1-4-2019, δίνοντας ένα τρίμηνο για να γίνει πιο ομαλά η μεταφορά. Αυτές είναι οι δύο βασικές αλλαγές. Όλα τα άλλα είναι δευτερεύοντα.

(Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 98)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Μανιάτης έχει τον λόγο.

Κύριε Πετρόπουλε, αμέσως μετά θα σας δώσω τον λόγο για την τροπολογία.

**ΙΩΑΝΝΗΣ ΜΑΝΙΑΤΗΣ:** Κύριε Πετρόπουλε, τι να κάνουμε; Ξέρουμε την τροπολογία που έχετε καταθέσει. Ο Κοινοβουλευτικός μας Εκπρόσωπος θα σας ερωτήσει και θα σας απαντήσει.

Αγαπητέ, κύριε Σταθάκη, πραγματικά εγώ σας χαίρομαι, κάθε φορά που καταθέτετε νομοσχέδιο, γιατί έχουμε τη δυνατότητα να συζητήσουμε μαζί σας με αυτή την ειδική σχέση του χωροχρόνου που υπάρχει στη λειτουργία της Κυβέρνησής σας.

Επειδή ο εισηγητής μας ο Γιώργος Αρβανιτίδης τα είπε με πολλή σαφήνεια και τεκμηρίωση, εγώ θα αρκεστώ από αυτό το νομοσχέδιο να αναφερθώ σε δύο μόνο ή τρία ζητήματα.

Το πρώτο σχετίζεται με την υπόγεια αποθήκη φυσικού αερίου και πρέπει να το ξεκαθαρίσω από την αρχή, διότι η υπόγεια αποθήκη φυσικού αερίου στην Καβάλα είναι μία σπουδαία προίκα της γεωπολιτικής αναβάθμισης της χώρας. Ήταν μέχρι το 2011 ένα ξεχασμένο στοιχείο αυτής της γεωπολιτικής προίκας. Το 2011, λοιπόν, ξεκινήσαμε -Κυβέρνηση ΠΑΣΟΚ, για να μην ξεχνιόμαστε- και μελετήσαμε για πρώτη φορά τι γίνεται με το υπόγειο αυτό κοίτασμα, το οποίο σημειώνω έχει χωρητικότητα ένα δισεκατομμύριο κυβικά μέτρα φυσικού αερίου, ένα BCM. Είναι δηλαδή μία σπουδαία παρέμβαση.

Εδώ, αγαπητές και αγαπητοί συνάδελφοι, θα καταθέσω την πρώτη μελέτη που εκπονήσαμε, την πρώτη μελέτη που εκπονήθηκε ποτέ από το ελληνικό δημόσιο, τέλος 2011 αρχές 2012, για την μετατροπή του εξαντλημένου κοιτάσματος φυσικού αερίου του Πρίνου της νότιας Καβάλας σε ένα νέο εργαλείο άσκησης γεωπολιτικής στη χώρα, σε συνδυασμό με τις υπόλοιπες πρωτοβουλίες.

Να σημειώσω ότι στο σύνολο της Ευρωπαϊκής Ένωσης υπάρχουν σήμερα που μιλούμε εκατόν είκοσι έξι υπόγειες αποθήκες. Η Ελλάδα δεν έχει καμμία. Ξεκινήσαμε, λοιπόν, το 2011-2012 και μελετήσαμε για πρώτη φορά με το Εθνικό Μετσόβιο Πολυτεχνείο τις δυνατότητες αξιοποίησης. Παρακαλώ, τις καταθέτω για τα Πρακτικά και να δοθούν και στον κύριο Υπουργό.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη συνέχεια έγινε ένα λάθος, πολιτικό λάθος, από την Κυβέρνηση. Ενώ μέχρι τότε η αρμοδιότητα ανήκε στο Υπουργείο Περιβάλλοντος, δυστυχώς για λόγους ταχύτητας μεταφέρθηκε στο ΤΑΙΠΕΔ και συνεχίζει να είναι στο ΤΑΙΠΕΔ και δεν έχει γίνει τίποτα. Το 2014, λοιπόν, Απρίλιο του 2014, εκπονήθηκε η δεύτερη και πλήρης πια μελέτη από έναν διεθνή οίκο, την «POYRY», έναν μεγάλο οίκο, κατ’ ανάθεση της ΔΕΠΑ και του ΔΕΣΦΑ. Στο σύνολο των εκατόν πενήντα, περίπου, σελίδων καταγράφονται οι δυνατότητες αξιοποίησης αυτού του υπογείου κοιτάσματος. Παρακαλώ, το καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ, λοιπόν, τίθεται το ερώτημα: Το 2014 ολοκληρώθηκαν οι μελέτες. 2015 ΣΥΡΙΖΑ, 2016 ΣΥΡΙΖΑ, 2017 ΣΥΡΙΖΑ, 2018 ΣΥΡΙΖΑ. Τι έκανε ο ΣΥΡΙΖΑ, δήθεν ενδιαφερόμενος, για τη γεωπολιτική αναβάθμιση της χώρας, όταν την ίδια στιγμή καταψηφίζει τον αγωγό TAP, είναι απέναντι στον αγωγό EASTMED; Και όπως είπε χθες η Πρόεδρος του Κινήματος Αλλαγής, Φώφη Γεννηματά, ήσασταν απέναντι και σε όλες τις γεωπολιτικές ενεργειακές στρατηγικές συνεργασίες που είχαμε ξεκινήσει και με το Ισραήλ το 2011 και με την Αίγυπτο το 2013-2014. Και τώρα ερχόμαστε να κάνουμε τι; Να ομολογήσει η Κυβέρνηση ότι ακόμη και σ’ αυτό, που τα βρήκε όλα έτοιμα, και απέμενε ένα μόνο, να προκηρύξει δηλαδή έναν διεθνή διαγωνισμό για να αναλάβει ο ενδιαφερόμενος επενδυτής να υλοποιήσει μία επένδυση της τάξης των 400.000.000 ευρώ -γιατί μιλάμε για μία επένδυση 400.000.000 ευρώ- δυστυχώς δεν έκανε τίποτε τέσσερα χρόνια και πάμε για μία ακόμη παράταση.

Κύριε Υπουργέ, ο χαμένος χρόνος για την Κυβέρνησή σας μπορεί να έχει μηδενική αξία, είναι όμως υπερπολύτιμος εθνικός πατριωτικός χρόνος και δεν έχετε κανένα δικαίωμα να τον σπαταλάτε έτσι.

Έχω και μια δεύτερη παρατήρηση, αγαπητοί συνάδελφοι. Ξέρετε, επειδή συμπαθώ τον κύριο Υπουργό, με απογοητεύει όταν ένας άνθρωπος με αστική παιδεία και ακαδημαϊκός λέει ψέματα, όπως λέει ο κ. Τσίπρας και ο κ. Καμμένος. Δεν θέλω να συμβαίνει αυτό. Ο κ. Σταθάκης, λοιπόν, και σήμερα επανέλαβε κάτι που τον έχω παρακαλέσει να μην το επαναλαμβάνει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μανιάτη, ολοκληρώστε.

**ΙΩΑΝΝΗΣ ΜΑΝΙΑΤΗΣ:** Τελειώνω, κύριε Πρόεδρε.

Λέει ότι όταν ανέλαβε ο ΣΥΡΙΖΑ το 2015 το έλλειμμα των Ανανεώσιμων Πηγών Ενέργειας ήταν 800.000.000 ευρώ. Το έχει πει τρεις-τέσσερις φορές στη Βουλή, το έχει πει και καμμιά δεκαριά φορές σε συνεντεύξεις του. Καταθέτω για τρίτη φορά το εξώφυλλο του λογαριασμού του ΛΑΓΗΕ Μάρτιος 2015, Κυβέρνηση ΣΥΡΙΖΑ, που λέει σε συγκεκριμένη σελίδα ότι το συγκεκριμένο έλλειμμα των ΑΠΕ στην αρχή του 2014 ήταν 238.000.000 και το μειώσαμε μέσα σε αυτό το έτος κατά 72.000.000 και το παραδώσαμε στην Κυβέρνηση ΣΥΡΙΖΑ στα 166.000.000 μόνο, που σημαίνει ότι από μόνος του ο λογαριασμός μηδενιζόταν σε ενάμιση χρόνο. Κύριε Υπουργέ, σας παρακαλώ θερμά μετά και την για τρίτη φορά κατάθεση του συγκεκριμένου αριθμού να συμφωνήσουμε στο εξής: Όταν η αλήθεια και η πραγματικότητα διαφωνεί με εσάς, δεν είμαι εγώ αυτός που φταίω. Πιθανά να φταίει η αλήθεια και η πραγματικότητα. Τα ντοκουμέντα, όμως, αποδεικνύουν του λόγου το αληθές για τη δική μας επιχειρηματολογία.

Ευχαριστώ πολύ, αγαπητές και αγαπητοί συνάδελφοι.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Να δώσουμε τον λόγο στον κ. Πετρόπουλο, για μία τροπολογία που θέλει να υποστηρίξει και μετά θα μιλήσει ο Κοινοβουλευτικός Εκπρόσωπος της Νέας Δημοκρατίας κ. Σκρέκας και θα συνεχίσουμε επί του καταλόγου.

Έχετε τον λόγο για τρία λεπτά, κύριε Υπουργέ, για την ανάπτυξη της τροπολογίας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα ήθελα, κύριε Πρόεδρε, αν υπάρχει και κάποια ερώτηση, να απαντήσω, γιατί θα αναγκαστώ να φύγω μετά εκτός Αθηνών.

**ΠΡΟΕΔΡΕΥΩΝ (Γεώργιος Λαμπρούλης):** Αν υπάρχουν ερωτήσεις, βεβαίως.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η διάταξη αφορά στην καταβολή, στον τρόπο υπολογισμού της εισφοράς αλληλεγγύης και της εισφοράς για την υγεία.

Επειδή μέχρι τώρα, μέχρι τον ν.4387, ο ΑΚΑΓΕ και οι εισφορές για την υγεία υπολογίζονταν στα αρχικά ποσά των συντάξεων που καταβάλλονταν πριν συμβούν οι διαδοχικές περικοπές που μεσολάβησαν από τα μνημόνια των προηγούμενων κυβερνήσεων -και άρα ήταν παρακρατήσεις σε ποσό που δεν εισέπρατταν οι ασφαλισμένοι-, αυτό πρέπει να διορθωθεί οριστικά. Εμείς ήδη κάναμε κάποιες διορθώσεις στην πράξη, επιστρέφοντας τις εισφορές που κακώς είχαν παρακρατηθεί. Ρυθμίζεται μ’ αυτόν τον τρόπο -διότι από 1η Ιανουαρίου του 2019 θα καταβληθούν, χωρίς περικοπές πλέον, όλες οι συντάξεις που είχαν προσωπικές διαφορές- το θέμα του ύψους της παρακράτησης των εισφορών για τον ΑΚΑΓΕ και τον ΕΟΠΥΥ.

Για να εξηγηθώ και να γίνει κατανοητό: ο ΑΚΑΓΕ και η εισφορά υγείας για τον ΕΟΠΥΥ, γι’ αυτές τις συντάξεις εξακολουθούσαν να υπολογίζονται επί του αρχικώς καταβαλλόμενου προ των περικοπών ποσού. Και πρέπει, λοιπόν, να ρυθμιστεί νομοθετικά, ώστε να γίνεται σαφές ότι το ποσό που υπολογίζεται ως βάση για τις εισφορές αυτών των κατηγοριών είναι το πραγματικό ποσό που καταβάλλεται και όχι των προ μνημονιακών περικοπών. Υπάρχει όμως η περίπτωση, γιατί έχει συμβεί αυτό, κάποιες συντάξεις που καταβάλλονται μετά τον Απρίλιο του 2016, μετά τον ν.4387, να παρουσίασαν μία διαφορά, διότι, σύμφωνα με τον ν.4387, αν ξεπερνά το 20%, καταβάλλεται το ήμισυ την πρώτη χρονιά, το 1/3 κ.ο.κ.. Και εκεί προέκυπτε μια διαφορά.

Σε αυτές τις περιπτώσεις, γι’ αυτές τις συντάξεις δεν θα παρακρατηθεί εισφορά και το ποσό που προκύπτει ως οφειλή των ασφαλισμένων για ΑΚΑΓΕ και ΕΟΠΥΥ θα καταβάλλεται από τον κρατικό προϋπολογισμό. Αυτό λέει η διάταξη.

**ΧΡΗΣΤΟΣ ΜΠΟΥΚΩΡΟΣ:** Ποια διάταξη είναι αυτή, κύριε Υπουργέ;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι η διάταξη στην τροπολογία με γενικό αριθμό 1870 και ειδικό 212.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουτσούκο, θέλετε να θέσετε κάποιες ερωτήσεις. Ορίστε, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, αν μου απαντήσει ο Υπουργός, ενδεχομένως δεν θα χρειαστεί να κάνω και χρήση της τοποθέτησης που συμφωνήσαμε το πρωί με το Προεδρείο επί των τροπολογιών, μιας και είναι γνωστό ότι οι τροπολογίες έχουν έρθει μετά την κατάθεση του νομοσχεδίου και τη συζήτησή του ως κατεπείγον.

Κύριε Υπουργέ, θα ήθελα να σας θέσω τρία ερωτήματα.

Το πρώτο ερώτημα συνδέεται με το γεγονός ότι, όπως προκύπτει από τη διατύπωση της τροπολογίας, οι νέες συντάξεις μετά τον επανυπολογισμό είναι μειωμένες. Οι παλιές συντάξεις, μετά τον επανυπολογισμό είναι μειωμένες. Διότι, αν δεν ήταν μειωμένες δεν θα προέκυπτε μικρότερη εισφορά υπέρ ΑΚΑΓΕ, που λέει η παράγραφος 2 ότι θα την αποδώσει ο ΕΦΚΑ.

Άρα το πρώτο ερώτημα είναι: πόσα χρήματα είναι η απώλεια εσόδων του ΑΚΑΓΕ; Εγώ δεν μπορώ να κάνω υπολογισμό. Όμως το μυαλό μου πάει στην έκθεση του Γενικού Λογιστηρίου του Κράτους που έλεγε ότι η προσωπική διαφορά που δεν περικόπηκε τελικά ήταν 2.700.000.000. Πάνω εκεί θα υπολογίσουμε την απώλεια των εσόδων του ΑΚΑΓΕ; Να μας πείτε, 100.000.000, 200.000.000, 500.000.000; Γιατί το Γενικό Λογιστήριο του Κράτους δεν το λέει. Και εδώ πρέπει να μας πείτε και με ποιον τρόπο θα καταβληθεί στον ΑΚΑΓΕ: ανά μήνα, στο τέλος του έτους;

Το δεύτερο ερώτημα είναι: αφού ο ΕΦΚΑ θα έχει απώλεια, διότι θα καταβάλει αυτά τα χρήματα, που διαμορφώνεται πλέον το πλεόνασμα του;

Και το τρίτο και πιο σημαντικό -κατά την άποψή μου- ερώτημα είναι: αυτές οι εισφορές, που θα είναι μειωμένες για τους συνταξιούχους υπέρ ΑΚΑΓΕ και υπέρ ΕΟΠΥΥ, θα αποδοθούν, κύριε Υπουργέ, στους συνταξιούχους, ως αντιστάθμισμα της αυξημένης κράτησης που επέβαλε η Κυβέρνησή σας ή θα τις ενσωματώσετε στην προσωπική διαφορά;

Θα ήθελα μία καθαρή απάντηση, να τη μάθει η Βουλή και να την ξέρουν και οι συνταξιούχοι, γιατί το δίκαιο και το σωστό είναι αυτή η διαφορά να πάει στους λογαριασμούς των συνταξιούχων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ, κύριε Κουτσούκο.

Κύριε Πετρόπουλε, θα ήθελε ο κ. Αμυράς να σας ρωτήσει κάτι.

**ΓΕΩΡΓΙΟΣ ΑΜΥΡΑΣ:** Με κάλυψε ο κ. Κουτσούκος.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Άρα δεν υπάρχουν άλλες ερωτήσεις.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πρώτα από όλα, εμείς δεν είπαμε ποτέ ότι όλες οι συντάξεις παίρνουν αύξηση.

Κύριε Μπουκώρο, ακούσατε εσείς ποτέ να πούμε ότι όλες οι συντάξεις παίρνουν αύξηση; Είπαμε ότι από τις ήδη καταβαλλόμενες συντάξεις που δεν περικόπτονται, εξακόσιες είκοσι χιλιάδες από αυτές παίρνουν αύξηση. Αυτό είπαμε και αυτό αποδεικνύει ότι οι νέες συντάξεις που χορηγούνται, επίσης παίρνουν αύξηση. «Νέες συντάξεις» που χορηγούνται, δεν είπαμε «ή νέες συντάξεις». Ελληνικά κατανοούμε όλοι φαντάζομαι με τον σωστό τρόπο. Δεν λέω «όλες», λέω «συντάξεις». Και οι συντάξεις αυτές είναι εκείνες οι οποίες έχουν υψηλή ανταποδοτικότητα λόγω καταβολής μεγάλων εισφορών. Και έχουμε ήδη πει ότι οι χαμηλές συντάξεις μέχρι 600 ευρώ, αυτές που κυρίως έπαιρναν το ΕΚΑΣ, έχουν μία προσαύξηση περίπου κατά 98 ευρώ. Έχουμε έναν μετριασμό της απώλειας που είχαν οι συντάξεις αυτές και μαζί με τα άλλα, τα συνοδά μέτρα που υποστηρίζουν τα ευάλωτα στρώματα, προσπαθούμε να καλύψουμε εκείνες τις απώλειες που προκλήθηκαν στο προηγούμενο διάστημα. Άρα δεν βγαίνει συμπέρασμα. Είναι αυθαίρετο αυτό που είπατε, κύριε Κουτσούκο, ότι προκύπτει μείωση των συντάξεων.

Δεύτερον, θα ξέρετε -το έχουμε πει και έχουμε δώσει λογαριασμό γι’ αυτό- ότι επιστρέψαμε 375.000.000 ευρώ στους ασφαλισμένους, οι οποίοι κατέβαλαν παραπάνω από την οφειλόμενη εισφορά σε ΕΟΠΥΥ και ΑΚΑΓΕ. Επιστρέψαμε 375.000.000 μέσα σε δύο χρόνια. Αυτά καταβάλλονταν επί πέντε έτη σε εσάς, με τις δικές σας ρυθμίσεις, κακώς, και ήλθαμε και το λύσαμε το πρόβλημα. Άρα δεν νομίζω ότι υπάρχει κάποιος λόγος να ανησυχείτε για το τι θα γίνει και πότε ακριβώς θα πληρωθούν αυτά τα ποσά από τον δημόσιο προϋπολογισμό.

Τρίτον, σκοπός μας είναι να διατηρηθούν ακέραιες στο ύψος που καταβάλλονταν αυτές οι συντάξεις, όσες ήταν αυτές. Και αυτόν το σκοπό έχει αυτή η διάταξη, οι τυχόν διαφορές να καλύπτονται από τον κρατικό προϋπολογισμό, μέσα από τη διαδικασία που προβλέπει η διάταξη.

Τέταρτον, δεν υπάρχει περίπτωση επηρεασμού των αποθεματικών του ΕΦΚΑ, διότι είναι λογαριασμοί που εισπράττει ο ΕΦΚΑ γι’ αυτούς, ο ΕΟΠΥΥ και το ΑΚΑΓΕ. Το ΑΚΑΓΕ είναι πάνω από 9.000.000.000 ήδη, αν δεν κάνω λάθος. Είναι ένας λογαριασμός ο οποίος, σύμφωνα με τον νόμο ίδρυσης του ΑΚΑΓΕ, θα μπορούσε από το 2019 να καταβάλει ποσά προς υποβοήθηση των συντάξεων στη βάση της αλληλεγγύης των γενεών. Δεν προβλέπουμε μέσα στο 2019 από τον προϋπολογισμό, αν διαβάσετε, να αφαιρέσουμε κανένα ποσό από το ΑΚΑΓΕ, μένει εκεί. Και επομένως, ο ΑΚΑΓΕ λειτουργεί με έναν τρόπο εγγυητικό, όπως λειτουργούσε. Κανένα έλλειμμα για τον ΕΦΚΑ και όλα καλά. Αφού και εσείς συμφωνείτε στη μη μείωση των συντάξεων μη θέτετε θέματα.

**ΓΙΑΝΝΗΣ ΚΟΥΤΣΟΥΚΟΣ:** Αυξήσεις θα πάρουν οι συνταξιούχοι;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τόση ώρα τι σας λέω; Προκύπτουν αυξήσεις σε εκείνες τις περιπτώσεις που πράγματι κατέβαλαν εισφορές. Προκύπτουν, σε σύγκριση με το παλιό σύστημα. Τα έχουμε δώσει αυτά τα στοιχεία κατ’ επανάληψη. Έχουμε δώσει και αριθμούς. Θα αποτυπωθεί και στο ποσό που θα πάρουν στις 19 και στις 21 οι συνταξιούχοι και θα το δείτε εκεί. Ήδη αποτυπώνεται σε μεγάλο βαθμό στις ήδη καταβληθείσες συντάξεις.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ευχαριστούμε τον κύριο Υπουργό. Είχα ανακοινώσει ότι μετά τον κ. Πετρόπουλο θα μιλήσει ο κ. Σκρέκας. Όμως, επειδή ήδη ζήτησαν τον λόγο ο κ. Σαντορινιός και ο κ. Χαρίτσης για τροπολογίες, βλέπω και τον κ. Πολάκη ότι μπήκε στην Αίθουσα για τη δική του τροπολογία, να δώσουμε προτεραιότητα στους Υπουργούς, να αναπτύξουν τις τροπολογίες. Οι ομιλητές εκ του καταλόγου είναι δύο ακόμα και οι Κοινοβουλευτικοί Εκπρόσωποι από την εικόνα που έχει το Προεδρείο έως τώρα είναι τρεις που θα μιλήσουν ή θα παρέμβουν.

Οπότε να ξεκινήσουμε από τον κ. Σαντορινιό.

**ΗΛΙΑΣ ΚΑΜΑΤΕΡΟΣ:** Και μια σύντομη δευτερολογία να έχουμε για στήριξη των τροπολογιών, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Αυτό είναι για μετά. Αυτό ισχύει. Δεν αναφέρθηκα σ’ αυτό. Ίσα ίσα επιβεβαίωσα αυτό που ειπώθηκε και προηγουμένως από τον κ. Κουτσούκο για τις δευτερολογίες, που έχει αποφασιστεί από το πρωί, κατά παράβαση του Κανονισμού.

Κύριε Σαντορινιέ, για να μην χάνουμε χρόνο, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και** **Νησιωτικής Πολιτικής):** Όπως γνωρίζετε, με τον ν.4551/2018 έχει ενταχθεί, έχει καθιερωθεί το μέτρο του μεταφορικού ισοδυνάμου. Όπως προβλέπεται και στον νόμο, η τροπολογία είναι η με γενικό αριθμό 1874 και ειδικό 2016.

Επαναλαμβάνω ότι με τον ν.4551 έχει ξεκινήσει να λειτουργεί το μέτρο του μεταφορικού ισοδυνάμου. Το μεταφορικό ισοδύναμο έχει στην ουσία τρεις πυλώνες, τη μεταφορά, την επιδότηση των εισιτηρίων των νησιωτών, την επιδότηση των αγαθών από και προς τα νησιά και την επιδότηση των καυσίμων. Μέχρι στιγμής δεν είχε ξεκινήσει η επιδότηση των καυσίμων. Με την τροπολογία που φέρνουμε κάνουμε τις απαραίτητες νομικές αποσαφηνίσεις, προκειμένου να ξεκινήσει η επιδότηση των καυσίμων στα μικρά και απομακρυσμένα νησιά ως πολιτική εφαρμογή και στη συνέχεια θα συνεχίσει η κανονική εφαρμογή σε όλα τα νησιά.

Μιας που μου δίνεται η ευκαιρία, θα πω ότι από 1η Ιανουαρίου του 2019 ξεκινά η κανονική εφαρμογή σε όλη τη νησιωτική Ελλάδα για τα άλλα δύο μέτρα, δηλαδή για τα εισιτήρια και τα εμπορεύματα.

Τι προβλέπει η τροπολογία; Ορίζουμε τους πρατηριούχους ως δικαιούχους, προκειμένου να πάρουν την επιδότηση του κόστους. Η επιδότηση αυτή, με βάση τους υπολογισμούς που έχουμε κάνει, θα φέρει την τιμή στα μικρά και στα απομακρυσμένα νησιά στο ύψος απόκλισης 10 με 15 λεπτά –το πολύ- σε σχέση με τον μέσο όρο της Αττικής. Άρα, καταλαβαίνετε ότι μιλάμε για μια πολύ σημαντική αλλαγή στο κόστος διαβίωσης των νησιωτών. Ο έλεγχος θα γίνεται από το παρατηρητήριο τιμών υγρών καυσίμων. Μέσα στην τροπολογία προβλέπεται και ο τρόπος με τον οποίον θα ελέγχεται, καθώς και οι διοικητικές κυρώσεις.

Θα μου επιτρέψετε, κύριε Πρόεδρε, κλείνοντας να πω ότι τα νησιά τα οποία αφορά είναι το Αγαθονήσι, η Αλόννησος, η Αμοργός, η Ανάφη, η Αντίπαρος, η Αστυπάλαια, η Ίος, η Ικαρία, η Κάρπαθος, η Κάσος, η Κέα, η Κίμωλος, τα Κύθηρα, η Κύθνος, οι Λειψοί, η Λέρος, η Μεγίστη, η Μήλος, η Νίσυρος, η Πάτμος, η Σαμοθράκη, η Σέριφος, η Σίκινος, η Σίφνος, η Σκιάθος, η Σκόπελος, η Σκύρος, η Σύμη, η Τήλος, η Φολέγανδρος, οι Φούρνοι και τα Ψαρά. Αμέσως μετά την πιλοτική εφαρμογή, αυτό θα εφαρμοστεί σ’ όλη τη νησιωτική Ελλάδα.

Ευχαριστώ.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, ερωτήσεις θα κάνουμε μετά;

**ΠΡΟΕΔΡΕΥΩΝ (Γεώργιος Λαμπρούλης):** Ας τοποθετηθούν οι Υπουργοί και να κάνετε ερωτήσεις μετά, με την παράκληση να παραμείνουν οι Υπουργοί στην Αίθουσα και να δεχθούν ενδεχόμενες ερωτήσεις.

Κύριε Χαρίτση, έχετε τον λόγο. Έχετε τρεις τροπολογίες. Θα σας παρακαλούσα να είστε σύντομος.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Θα είμαι πάρα πολύ σύντομος, κύριε Πρόεδρε.

Όντως είναι τρεις οι τροπολογίες. Η πρώτη είναι η 1867 και αφορά στην επαναφορά σε ισχύ της παραγράφου 2 του άρθρου 130 του π.δ.26/2012. Ουσιαστικά πρόκειται για μια πάγια ρύθμιση σε σχέση με την εκλογική διαδικασία και τη δυνατότητα να γίνονται απευθείας αναθέσεις στην προμήθεια του εκλογικού υλικού. Αυτή ήταν μια διάταξη που ίσχυε σε όλες τις εκλογικές αναμετρήσεις. Καταργήθηκε με τον ν. 4412/2016 και την επαναφέρουμε για τις επερχόμενες εκλογές, έτσι ώστε να μην υπάρχει καμμία καθυστέρηση στην προμήθεια του αναγκαίου εκλογικού υλικού.

Η δεύτερη τροπολογία είναι η 1871. Αφορά στο μέτρο της διοικητικής υποστήριξης. Τι είναι η διοικητική υποστήριξη; Σύμφωνα με το άρθρο 94 του ν.3852/2010, μεταβιβάστηκαν αρμοδιότητες στους ΟΤΑ, στους φορείς της τοπικής αυτοδιοίκησης και με τον ίδιο νόμο με την παράγραφο 2 του άρθρου 95 οι σχετικές αρμοδιότητες ασκούνται υποχρεωτικά από τον δήμο της έδρας του νομού σε περίπτωση αδυναμίας του οικείου δήμου να εκπληρώσει τις σχετικές υπηρεσίες. Το ως άνω μέτρο βρίσκεται από τότε σε ισχύ μέσω διαδοχικών παρατάσεων. Από τη μεριά της Κυβέρνησης έχει γίνει μια πάρα πολύ μεγάλη προσπάθεια, έτσι ώστε σ’ αυτό το διάστημα να μπορέσουν όλοι οι δήμοι να έχουν τους υλικούς και θεσμικούς όρους για την αυτοδύναμη εκπλήρωση των υποχρεώσεών τους ως προς όλες τις υπηρεσίες τους.

Μιας και είμαστε εδώ και είναι και ο Υπουργός κ. Σταθάκης, αναφέρω ενδεικτικά τα Παρατηρητήρια Ελέγχου Δομημένου Περιβάλλοντος Δόμησης και τις πρωτοβουλίες για την ενίσχυση των δήμων με εξειδικευμένο επιστημονικό προσωπικό. Γνωρίζετε πάρα πολύ καλά ότι βρίσκεται σε εξέλιξη μια προκήρυξη 118 θέσεων επιστημονικού προσωπικού για μικρούς ορεινούς και νησιωτικούς δήμους. Το επόμενο διάστημα θα προχωρήσουμε και σε νέες προκηρύξεις θέσεων επιστημονικού προσωπικού για τεχνικές υπηρεσίες των δήμων μετά από συνεννόηση με το Υπουργείο Διοικητικής Ανασυγκρότησης.

Παρ’ όλα αυτά, όμως, παρά τα βήματα που έχουν γίνει, υπάρχουν πολλές περιπτώσεις δήμων που ακόμα δεν έχουν διαμορφώσει τους απαραίτητους όρους, ώστε να μπορούν αυτοδυνάμως να ανταποκριθούν σ’ όλες τους τις υποχρεώσεις. Έτσι, δίνουμε μια προσωρινή παράταση του μέτρου αυτής της διοικητικής υποστήριξης μέχρι και την 31η Δεκεμβρίου 2019, ούτως ώστε να διασφαλιστεί η αδιατάρακτη παροχή των σχετικών υπηρεσιών προς όλους τους πολίτες, όλους τους δημότες και των 325 δήμων της χώρας.

Η τρίτη τροπολογία είναι η 1868. Αφορά στις δημοτικές επιχειρήσεις ύδρευσης και αποχέτευσης. Με την προτεινόμενη διάταξη εντάσσουμε και τις ΔΕΥΑ στην πάγια ρύθμιση που υπάρχει για τους δήμους και τις περιφέρειες από το 2012 με τον ν.4071/2012 και θεσπίζεται η δυνατότητα να εγγράφονται όμοιες ή ομοειδείς δαπάνες σε ξεχωριστές πιστώσεις κατά ειδικό φορέα και ΚΑΕ στον προϋπολογισμό, εφόσον ασφαλώς αφορούν διαφορετικές περιφερειακές ή δημοτικές ενότητες. Αυτό διευκόλυνε πάρα πολύ τους δήμους και τις περιφέρειες, τους ΟΤΑ, στην κατάρτιση και εκτέλεση των προϋπολογισμών τους, δηλαδή η εγγραφή ομοειδών ή όμοιων δαπανών. Την ίδια ρύθμιση κάνουμε τώρα και για τις ΔΕΥΑ. Τις εντάσσουμε στο ίδιο καθεστώς. Αυτές, μάλιστα, μετά και τη συγχώνευσή τους με τον «ΚΑΛΛΙΚΡΑΤΗ» το 2010, έχουν διευρύνει τις αρμοδιότητές τους, καλύπτοντας χωρικά περισσότερους του ενός καποδιστριακούς δήμους, όπως συνέβαινε στο παρελθόν. Αυτή είναι μια διάταξη, η οποία θα διευκολύνει τις δημοτικές επιχειρήσεις ύδρευσης και αποχέτευσης στην εκτέλεση του έργου τους και στην καταγραφή και εκτέλεση των δαπανών τους.

Αυτές είναι οι τροπολογίες, κύριε Πρόεδρε. Εφόσον υπάρχουν ερωτήσεις, θα παραμείνω για να δοθούν διευκρινίσεις.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Πολάκης για να αναπτύξει την τροπολογία του Υπουργείου Υγείας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ.

Πρόκειται για την τροπολογία με γενικό αριθμό 1865 με ειδικό 209. Με τις διατάξεις αυτές δίνεται παράταση από τη λήξη τους μέχρι το τέλος του 2018 στις μετακινήσεις του προσωπικού, των φορέων παροχής υπηρεσιών υγείας που έχουν μετακινηθεί με απόφαση των οικείων διοικητών των ΥΠΕ είτε στα πλαίσια της ίδιας υγειονομικής περιφέρειας είτε ανάμεσα σε δύο υγειονομικές περιφέρειες. Ο λόγος που γίνεται αυτή η ρύθμιση είναι γιατί έχει δημιουργηθεί πρόβλημα με την πληρωμή κάποιων συναδέλφων που έχουν μετακινηθεί και οι επίτροποι του Ελεγκτικού Συνεδρίου δεν αναγνωρίζουν τις αποφάσεις των διοικητών μόνο, αλλά θέλουν και τη συγκεκριμένη νομοθετική ρύθμιση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριοι συνάδελφοι, θα θέσετε ερωτήσεις;

**ΗΛΙΑΣ ΚΑΣΙΔΙΑΡΗΣ:** Θα ήθελα τον λόγο, κύριε Πρόεδρε.

**ΚΩΝΣΤΑΝΤΙΝΟΣ ΣΚΡΕΚΑΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να υποβάλετε ερώτηση, κύριε Σκρέκα; Ερωτώ επειδή είστε ο επόμενος ομιλητής.

**ΚΩΝΣΤΑΝΤΙΝΟΣ ΣΚΡΕΚΑΣ:** Θα μιλήσω μετά ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Γεώργιος Λαμπρούλης):** Προηγούνται οι ειδικοί αγορητές και οι εισηγητές, οπότε τον λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Χαρίτση, προς εσάς είναι η ερώτηση για την τροπολογία με την οποία θα επιτρέπονται απευθείας αναθέσεις για προμήθεια, αγορά κ.λπ. εκλογικού υλικού.

Η ερώτησή μου έχει να κάνει με το εξής. Είχα νωρίτερα μια αντίστοιχη στιχομυθία με τον κ. Σταθάκη: Αφού οι εθνικές εκλογές θα γίνουν τον Σεπτέμβριο ή τον Οκτώβριο του 2019, γιατί φέρνετε από τώρα διάταξη για παρέκκλιση; Αφορά επίσης τις ευρωεκλογές και τις δημοτικές εκλογές; Απλά θέλω να καταλάβω το εξής: Εάν οι εκλογές γίνουν στην ώρα τους, θα προλάβαινε το Υπουργείο σας με την τακτική διαδικασία να εξοπλιστεί και να είμαστε έτοιμοι για εκλογές; Αυτό είναι το ερώτημά μου και είναι πολύ συγκεκριμένο, δηλαδή αν το Υπουργείο σας θα προλάβαινε μέσα σε έναν χρόνο από τώρα να είναι έτοιμο για τις εκλογές. Για ποιον λόγο απευθείας αναθέσεις; Τι έχετε στο μυαλό σας, κύριε Χαρίτση; Θα μας δώσετε και την ημερομηνία των εκλογών;

Ευχαριστώ.

**ΗΛΙΑΣ ΚΑΣΙΔΙΑΡΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Σκρέκας ήθελε να κάνει κάποιες ερωτήσεις. Συνεννοηθείτε ποιοι θα κάνετε τις ερωτήσεις. Θα τις μαζέψουμε, ώστε να ρωτήσει ένας από κάθε Κοινοβουλευτική Ομάδα.

**ΗΛΙΑΣ ΚΑΣΙΔΙΑΡΗΣ:** Είναι πολύ συγκεκριμένη και πολύ σύντομη η ερώτησή μου.

**ΠΡΟΕΔΡΕΥΩΝ (Γεώργιος Λαμπρούλης):** Δεν απευθύνομαι σε εσάς. Στη Νέα Δημοκρατία απευθύνομαι.

Ορίστε, έχετε τον λόγο, κύριε Κασιδιάρη.

**ΗΛΙΑΣ ΚΑΣΙΔΙΑΡΗΣ:** Εδώ η αιτιολογική έκθεση είναι συγκεκριμένη. Το λέω επειδή είδα κάποια νοήματα από την πλευρά των Υπουργών. Αφορά Στο κείμενο για τη νομοθεσία για την εκλογή Βουλευτών, όχι Ευρωβουλευτών, ούτε δημοτικών συμβούλων, ούτε περιφερειακών συμβούλων. Άρα, λοιπόν, εδώ αναφέρεται συγκεκριμένα το κείμενο σε βουλευτικές εκλογές. Άρα το ερώτημα είναι σαφές: Πάμε σε βουλευτικές εκλογές;

Διότι, αν ακούσουμε αυτά που λένε οι Υπουργοί κατά καιρούς, οι βουλευτικές εκλογές θα γίνουν Σεπτέμβριο με Οκτώβριο. Έρχεται ένας άλλος Υπουργός, όμως, σήμερα και μας λέει ότι πρέπει να γίνουν απευθείας αναθέσεις, να δοθούν απευθείας χρήματα -ενδεχομένως με αδιαφάνεια, γιατί όπου υπάρχει απευθείας ανάθεση υπάρχει αδιαφάνεια- και λέει: «Πρέπει να πιεστούμε, να βιαστούμε, γιατί είναι πιεσμένα τα χρονικά πλαίσια». Να δοθεί αυτή η απάντηση. Είναι πιεσμένα τα χρονικά όρια για τη διεξαγωγή βουλευτικών εκλογών; Πάμε άμεσα σε βουλευτικές εκλογές; Γιατί αυτό ειπώθηκε πριν από λίγο. Αυτό να ξεκαθαριστεί.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Χαρίτση, η διεξαγωγή για την προμήθεια τέτοιου υλικού, ως γνωστόν, ήταν μνημονιακή υποχρέωση της χώρας. Με ποιο επιχείρημα έρχεστε τώρα; Γιατί μιλάμε για δαπάνες σημαντικές. Δεν μιλάμε για ασήμαντες δαπάνες. Λέει κάποια πράγματα η αιτιολογική έκθεση, αλλά τι είναι αυτό που σας επιβάλλει να αλλάξετε μία δέσμευση η οποία -αν θέλετε- εξοικονομούσε πόρους για το δημόσιο;

Διότι οι εκλογικές δαπάνες, κύριε Υπουργέ, στο σύνολό τους, είναι κάποια εκατομμύρια ευρώ. Δεν μιλάμε για κάποιες χιλιάδες ευρώ. Θα θέλαμε πειστικές εξηγήσεις.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπουκώρο.

Κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, αυτές οι απευθείας αναθέσεις πράγματι ήταν μνημονιακή υποχρέωση εξοικονόμησης. Το αλλάζετε και το φέρνετε τώρα, μια στιγμή που δημιουργεί υπόνοιες, αλλά θα ήθελα να κάνω μια συγκεκριμένη ερώτηση:

Από τη στιγμή που θα ψηφιστεί σήμερα, πόσος καιρός θα χρειαστεί για να υλοποιηθεί η συγκεκριμένη δράση; Γιατί αν πρόκειται για ένα δίμηνο από δω και στο εξής, δεν μπορώ να καταλάβω γιατί δεν το φέρνετε τον Ιούνιο ή τον Μάιο και αποφασίζετε και το φέρετε από τώρα. Να μας δώσετε το ακριβές χρονικό πλαίσιο που χρειάζεται για τις απευθείας αναθέσεις –που υπολογίζετε, εννοώ- για να εφαρμοστεί αυτή η διαδικασία. Καταλαβαίνετε ότι είναι κρίσιμο, για να καταλάβουμε τον τρόπο σκέψης σας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Θεοχαρόπουλε.

Κύριε Σκρέκα, εσείς θα κάνετε ερωτήσεις τώρα ή κατά τη διάρκεια της τοποθέτησής σας;

**ΚΩΝΣΤΑΝΤΙΝΟΣ ΣΚΡΕΚΑΣ:** Τώρα για να είναι και ο κύριος Υπουργός εδώ, ο κ. Σαντορινιός.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Υπουργέ, αναφορικά με το ισοδύναμο, θα σας θέσω συγκεκριμένες ερωτήσεις και θα θέλαμε να μας απαντήσετε.

Στην αιτιολογική έκθεση, στην παράγραφο 5, αναφέρεται ότι δίνεται εξουσιοδότηση στον Υπουργό Ναυτιλίας και Νησιωτικής Πολιτικής και στον Υπουργό Οικονομίας και Ανάπτυξης για τον καθορισμό των βασικών στοιχείων που πρέπει να ρυθμιστούν προκειμένου να υλοποιηθεί το μέτρο του μεταφορικού ισοδύναμου για τα καύσιμα. Δίνεται, δηλαδή, η εξουσιοδότηση σε εσάς και στον Υπουργό Οικονομίας και Ανάπτυξης να προσδιορίσετε σε μελλοντικό χρόνο τις ρυθμίσεις, τη διαδικασία και τον τρόπο με τον οποίο θα λειτουργήσει το μέτρο.

Κατ’ αρχάς, αυτή η τροπολογία είναι -θα τη χαρακτηρίσω εγώ- προεκλογικού χαρακτήρα, γιατί δεν μπορεί να λειτουργήσει το μεταφορικό ισοδύναμο αύριο. Γιατί αν μπορούσε να δουλέψει αύριο αυτή η διαδικασία, αυτή η μεθοδολογία, δεν θα χρειαζόταν εξουσιοδότηση σε εσάς και στον Υπουργό Οικονομίας και Ανάπτυξης να πάρει τις ανάλογες υπουργικές αποφάσεις και να προσδιορίσει πώς θα γίνεται αυτό. Αφού φέρατε αυτήν την τροπολογία, εμείς θα θέλαμε να μας εξηγήσετε πώς ακριβώς θα λειτουργήσει αυτός ο μηχανισμός.

Έχουμε αυτήν τη στιγμή ένα βενζινάδικο, ένα πρατήριο καυσίμων…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκρέκα, μην επεκτείνεστε με την ερώτηση σε λεπτομέρειες. Κάνατε την ερώτηση. Έχετε άλλες ερωτήσεις;

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, εάν μου επιτρέπετε, επειδή έχουμε χρόνο, θα ήθελα να προσδιορίσω το περιεχόμενο της ερώτησης, για να έχουμε και την ανάλογη απάντηση.

**ΠΡΟΕΔΡΕΥΩΝ (Γεώργιος Λαμπρούλης):** Χρόνο δεν έχουμε. Άλλες ερωτήσεις έχετε σε άλλους Υπουργούς;

**ΚΩΝΣΤΑΝΤΙΝΟΣ ΣΚΡΕΚΑΣ:** Έχω, βέβαια, άλλη μια ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Διατυπώστε τις ερωτήσεις μας. Μην χρονοτριβούμε.

**ΚΩΝΣΤΑΝΤΙΝΟΣ ΣΚΡΕΚΑΣ:** Πρώτον, πηγαίνει ένα αυτοκίνητο για ανεφοδιασμό σε ένα πρατήριο καυσίμων. Πώς προσδιορίζεται εάν είναι μόνιμου κατοίκου ή επισκέπτη του νησιού;

Δεύτερον, πώς θα διασφαλίσετε ότι δεν θα έχουμε μια καταστρατήγηση αυτού του μέτρου; Δηλαδή, πώς θα διασφαλίσετε ότι οι ποσότητες των καυσίμων που στη συνέχεια θα έχουν επιδότηση και την οποία θα αναλαμβάνει ο πρατηριούχος να μειώσει την τιμή λιανικής που πουλάει, θα προωθούνται μόνο σε μόνιμους κατοίκους και όχι σε επισκέπτες. Πώς δεν θα δημιουργήσουμε μια γκρίζα περιοχή, ενός μελλοντικού λαθρεμπορίου που μπορεί να λάβει χώρα, έχοντας αυτήν τη σημαντική διαφορά από την λιανική πώληση και από την επιδοτούμενη λιανική πώληση;

Επίσης, θα ήθελα να ρωτήσω τον κύριο Υπουργό Εσωτερικών αυτό το οποίο είπα και ο εισηγητής μας και το οποίο είναι πάρα πολύ σωστό. Αυτήν τη στιγμή φέρνετε μια τροπολογία και λέτε: «Επιβάλλεται η ταχύτατη διεκπεραίωση των σχετικών εργασιών και η σύναψη των απαιτούμενων συμβάσεων για την ολοκλήρωση των βουλευτικών εκλογών». Έχουμε έναν χρόνο –σχεδόν- μέχρι να λήξει η συνταγματική περίοδος της διακυβέρνησης χώρας από την παρούσα Κυβέρνηση. Δεν σας φτάνουν εννέα μήνες για να ολοκληρώσετε τις διαδικασίες; Δεν γνωρίζατε ότι θα έχουμε εκλογές το 2019 και προχωράτε σε απευθείας αναθέσεις;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Οι ερωτήσεις ήταν πολλές, αλλά ουσιαστικά ήταν παρεμφερείς και περιστρέφονταν γύρω από το ίδιο θέμα.

Για να συνεννοηθούμε και επειδή προσπάθησαν κάποιοι Βουλευτές να δημιουργήσουν εντυπώσεις χωρίς να υπάρχει ουσία, πρόκειται –επαναλαμβάνω- για μια πάγια διάταξη, για μια διαδικασία η οποία ακολουθείται σε όλες τις προεκλογικές αναμετρήσεις. Και θα ήθελα να συμβουλεύσω όσους Βουλευτές προέρχονται από κόμματα τα οποία έχουν θητεύσει στην κυβέρνηση, να ρωτήσουν τους συναδέλφους τους οι οποίοι είχαν θητεύσει στο Υπουργείο Εσωτερικών και να τους ενημερώσουν για του λόγου το αληθές.

Οι διαδικασίες προμήθειας του εκλογικού υλικού είναι διαδικασίες σύνθετες. Το Υπουργείο δεν ξεκινάει τώρα να δουλέψει. Δουλεύει ήδη εδώ και πάρα πολύ καιρό σε συνεργασία με τις περιφέρειες και τους δήμους σ’ όλη τη χώρα, για να μπορέσει να ανταποκριθεί στις υποχρεώσεις του και μέσω αυτής της διαδικασίας διασφαλίζουμε ότι δεν θα υπάρξει το παραμικρό πρόβλημα στην προμήθεια του υλικού. Γιατί γνωρίζετε πάρα πολύ καλά ότι σε μια περίπτωση διαγωνισμού, είναι πολλές οι φορές –το έχουμε δει σε πάρα πολλά έργα και προμήθειες- που υπάρχουν διαδικασίες ενστάσεων, χρονοβόρες και διαδικασίες οι οποίες καθυστερούν. Δεν έχουμε την πολυτέλεια σε καμμία περίπτωση όταν μιλάμε για εθνικές βουλευτικές εκλογές, να υπάρξει η οποιαδήποτε αμφιβολία ως προς την έγκαιρη προμήθεια όλου του απαραίτητου εκλογικού υλικού. Εμείς αυτό διασφαλίζουμε. Εδώ και καιρό δουλεύει εγκαίρως σε αυτήν την κατεύθυνση.

Όλα τα υπόλοιπα τα οποία ακούστηκαν σε σχέση με τον χρόνο διεξαγωγής των εκλογών δεν έχουν σχέση με την πραγματικότητα. Οι εθνικές εκλογές θα διεξαχθούν τον Οκτώβριο του 2019, όπως είναι ο σχεδιασμός της Κυβέρνησης.

Εμείς από τη μεριά μας ως Υπουργείο Εσωτερικών οφείλουμε να κάνουμε όλη την απαραίτητη τεχνική προετοιμασία και αυτό κάνουμε και με τη συγκεκριμένη διάταξη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χαρίτση.

Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Θα έλεγα ότι είναι εύλογα τα ερωτήματά σας. Το μόνο που δεν είναι εύλογο είναι αυτό που λέτε για προεκλογική παροχή. Γιατί, πρώτον, αν είναι προεκλογική παροχή η οποία δεν μπορεί να υλοποιηθεί, τότε τι προεκλογική παροχή μπορεί να είναι;

Δεύτερον, όλοι οι συνάδελφοί σας κ. Σκρέκα, το καλοκαίρι και συγκεκριμένα τον Ιούνιο που ψηφίσαμε τον νόμο περί μεταφορικού ισοδυνάμου, λέγανε ότι δεν πρόκειται ποτέ να εφαρμοστεί. Ο νόμος έχει εφαρμοστεί από την 1η Ιουλίου του 2018 και αυτήν τη στιγμή εφαρμόζεται για τα εισιτήρια και για τα εμπορεύματα σε σαράντα εννιά νησιά και από την 1η του Γενάρη σε όλη τη νησιωτική χώρα.

Αυτό που έμενε ήταν η εφαρμογή για τα καύσιμα. Με ρωτάτε γιατί γίνεται με κοινή υπουργική απόφαση.

**ΚΩΝΣΤΑΝΤΙΝΟΣ ΣΚΡΕΚΑΣ:** Ποιος είναι ο μηχανισμός σας ρώτησα.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Θα σας απαντήσω γιατί γίνεται με κοινή υπουργική απόφαση. Γιατί πρέπει να οριστούν ορισμένες τεχνικές λεπτομέρειες οι οποίες, αν μπουν σε νόμο, καταλαβαίνετε ότι κάθε φορά θα πρέπει να τροποποιούμε νόμους. Επομένως, δεν είναι εύκολο κάθε φορά να έρχεσαι στη Βουλή για να αλλάξεις μία μικρή τεχνική λεπτομέρεια. Γι’ αυτό υπάρχουν άλλωστε και οι κοινές υπουργικές αποφάσεις στο νομικό μας δίκαιο.

Πώς είναι ο μηχανισμός; Δεν αφορά τους νησιώτες. Αφορά τα πρατήρια των καυσίμων και το καύσιμο που πουλάνε σε οποιονδήποτε νησιώτη ή μη νησιώτη ο οποίος βρίσκεται στο νησί.

Άρα δηλαδή και εσείς όταν θα πάτε στην Αλόννησο, μιας που είστε εκεί κοντά και ο κύριος Μπουκώρος, θα πάτε και θα βάλετε με την επιδότηση αυτή. Δηλαδή η τιμή του καυσίμου στην Αλόννησο θα είναι το πολύ δέκα με δεκαπέντε λεπτά από τον μέσο όρο της τιμής του καυσίμου στην Αττική. Αυτό είναι.

Πώς θα γίνει; Απλό. Κάθε φορά που θα παίρνει ο πρατηριούχος μία ποσότητα καυσίμου, με κάποια κριτήρια που έχουν να κάνουν με την απόσταση, με το αν υπάρχουν πολλά πρατήρια στο νησί και αν υπάρχουν εγκαταστάσεις αποθήκευσης, θα υπάρχει ένα συγκεκριμένο ποσό ανά λίτρο που θα επιδοτείται. Θα μας στέλνει το τιμολόγιο, πόσα κυβικά έβαλε, και θα παίρνει τα λεφτά. That’s it. Τόσο απλά.

**ΚΩΝΣΤΑΝΤΙΝΟΣ ΣΚΡΕΚΑΣ:** Και αν αυτός έχει...

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Ακούστε με, κύριε Σκρέκα.

Ελέγχεται, λοιπόν, από το πρατήριο τιμών και αν δεν εφαρμόζει την τιμή αυτή, τότε αναζητείται η επιδότηση που έχει πάρει και του επιβάλλεται και πρόστιμο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκρέκα, ελάτε στο Βήμα, διότι είστε ο επόμενος ομιλητής, ως Κοινοβουλευτικός Εκπρόσωπος.

**ΚΩΝΣΤΑΝΤΙΝΟΣ ΣΚΡΕΚΑΣ:** Έχω ένα ερώτημα, κύριε Πρόεδρε, γιατί δεν θέλουμε να μπλέξουμε...

**ΠΡΟΕΔΡΕΥΩΝ (Γεώργιος Λαμπρούλης):** Πάλι για το ίδιο θέμα; Δεν καλυφτήκατε δηλαδή από την απάντηση;

**ΚΩΝΣΤΑΝΤΙΝΟΣ ΣΚΡΕΚΑΣ:** Φανταστείτε ότι ένα πρατήριο καυσίμων...

**ΠΡΟΕΔΡΕΥΩΝ (Γεώργιος Λαμπρούλης):** Για το ίδιο θέμα; Για την τροπολογία του κ. Σαντορινιού;

**ΚΩΝΣΤΑΝΤΙΝΟΣ ΣΚΡΕΚΑΣ:** Τι είπε ο κύριος Υπουργός, κύριε Πρόεδρε; Είπε ότι το πρατήριο καυσίμων θα δηλώνει τις ποσότητες που έχει πουλήσει και με βάση τις ποσότητες...

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Δεν είπα αυτό, κύριε Σκρέκα. Τι δεν καταλάβατε;

**ΚΩΝΣΤΑΝΤΙΝΟΣ ΣΚΡΕΚΑΣ:** Αυτό είπατε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, εξηγήστε πιο συγκεκριμένα.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Λέω ποσότητες, τη στιγμή που προμηθεύεται μία ποσότητα καυσίμου, θα στέλνει το τιμολόγιο αυτό στη Γενική Γραμματεία Αιγαίου, πόσα κυβικά καύσιμο πήρε, θα υπολογίζεται το ποσό της επιδότησης και εντός μηνός θα του αποστέλλει το ποσό της επιδότησης. Αυτό είπα.

**ΚΩΝΣΤΑΝΤΙΝΟΣ ΣΚΡΕΚΑΣ:** ...(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκρέκα, σας παρακαλώ, μην το πάμε έτσι. Ελάτε στο Βήμα. Έχετε τον λόγο τώρα ως Κοινοβουλευτικός και τοποθετηθείτε και επ’ αυτού. Έχετε τον λόγο στο πλαίσιο που σας δίνεται από τον Κανονισμό με βάση τη διαδικασία, να παρέμβετε.

**ΚΩΝΣΤΑΝΤΙΝΟΣ ΣΚΡΕΚΑΣ:** Σε ό,τι αφορά την τελευταία τροπολογία που έχει φέρει ο κ. Σαντορινιός, ο αρμόδιος Υπουργός, θέλω να πω, κύριε Υπουργέ, το εξής: Με ένα τιμολόγιο αγοράς μίας ποσότητας καυσίμων που θα έχει ένα πρατήριο καυσίμων σε ένα νησί, με βάση το τιμολόγιο αγοράς αυτής της ποσότητας, χωρίς να ξέρουμε αυτή η ποσότητα πού διατέθηκε και πώς διατέθηκε, εσείς θα δίνετε μία επιδότηση ανά λίτρο, κι εσείς πιστεύετε ότι αυτός είναι ένας μηχανισμός ο οποίος εξασφαλίζει την ορθή χρήση αυτών των χρημάτων και ότι τα χρήματα των φορολογούμενων Ελλήνων πολιτών δεν θα πάνε στους μελλοντικούς λαθρέμπορους που εσείς σήμερα με αυτήν την τροπολογία έρχεστε και δημιουργείτε; Γιατί αυτή είναι η πραγματικότητα. Πώς θα διασφαλίσετε ότι αυτήν την ποσότητα της αγοράς, χωρίς να έχετε τα τιμολόγια πώλησης, χωρίς να ξέρετε πού έχει προωθηθεί αυτή η ποσότητα καυσίμων, πώς ξέρετε ότι αυτό το πράγμα δεν θα επιστρέψει αυτή η ποσότητα καυσίμων στην ενδοχώρα, χρησιμοποιώντας την επιδότηση την οποία θα επωμιστούν όλοι οι Έλληνες πολίτες;

Συγχαρητήρια στην Κυβέρνησή σας. Δημιουργείτε νέους λαθρέμπορους καυσίμων, χρησιμοποιώντας τα χρήματα των βαριά φορολογούμενων Ελλήνων πολιτών. Και έρχεστε και πανηγυρίζετε. Συγχαρητήρια για αυτόν τον μηχανισμό.

Επίσης, επειδή ακούστηκαν πάρα πολλά, κύριε Πρόεδρε και κύριοι συνάδελφοι, σε ό,τι αφορά τον ενεργειακό χάρτη αυτής της χώρας, το ενεργειακό σύστημα από τον αρμόδιο Υπουργό, θέλω να σας πω ότι έχω πει πολλές φορές, κύριοι συνάδελφοι, το έχω αναφέρει και στον ίδιο τον Υπουργό Ενέργειας και Περιβάλλοντος ότι το ενεργειακό σύστημα και ο ενεργειακός κλάδος δεν είναι κάτι για το οποίο θα πρέπει να περηφανεύεται η Κυβέρνηση ΣΥΡΙΖΑ. Αυτά τα οποία έχουν γίνει στον ενεργειακό κλάδο είναι πράγματα τα οποία δεν έγιναν ποτέ στη χώρα επί σαράντα χρόνια. Αυτήν τη στιγμή το ενεργειακό σύστημα της χώρας είναι σε οριακό σημείο και είναι, καλώς ή κακώς, πριν την καταστροφή.

Εξηγούμαι: Έρχεται πολλές φορές και μιλάει ο αρμόδιος Υπουργός και λέει ότι εμείς ερχόμαστε και βοηθήσαμε τις αναλώσιμες πηγές ενέργειας, βρήκαμε χρήματα για να χρηματοδοτήσουμε αυτόν τον ειδικό λογαριασμό, ώστε να κλείσουμε ένα έλλειμμα το οποίο δήθεν ήταν πολύ μεγάλο.

Ήρθε εδώ προηγουμένως ο εισηγητής από το ΚΙΝΑΛ και είπε ότι το δήθεν μεγάλο έλλειμμα το οποίο επικαλείται η Κυβέρνηση «ΣΥΡΙΖΑΝΕΛ» ήταν καλυμμένο ήδη, σύμφωνα με τις ανακοινώσεις του ίδιου του ρυθμιστή, και δεν θα χρειαζόταν οποιαδήποτε επιπλέον παρέμβαση για να καλυφθεί αυτή η χρηματοδότηση.

Όχι μόνον αυτό, αλλά μόλις αναλάβατε τη διακυβέρνηση της χώρας, κύριε Υπουργέ, και ο τότε Υπουργός Ενέργειας, ο κ. Λαφαζάνης, ήρθε και μείωσε το ΕΤΜΕΑΡ, γιατί εκείνος είχε πει ότι οι χρεώσεις του ΕΤΜΕΑΡ ήτανε υπέρ του δεόντως αρκετές και ικανοποιητικές για να καλύψουν τον ειδικό λογαριασμό που κατευθύνεται προς τις αναλώσιμες πηγές ενέργειας.

Άρα η ίδια η δική σας πρακτική, τέσσερα χρόνια πριν, αποδεικνύει αυτό που είπε πριν και ο κ. Μανιάτης, ότι δηλαδή ήταν καλυμμένος ο λογαριασμός και δεν χρειαζόταν περισσότερα χρήματα. Άρα το ότι έρχεστε σήμερα και μειώνετε τη χρέωση του προμηθευτή, η οποία προέκυψε από τη δική σας διακυβέρνηση, επειδή εσείς ήρθατε και μειώσατε το ΕΤΜΕΑΡ το 2015, επειδή εσείς ακολουθήσατε την ενεργειακή στρατηγική, ουσιαστικά είναι κάτι το οποίο δεν έχει καμία ουσία και κανένα θέμα με την πραγματικότητα.

Πάμε Στην κατάργηση του λιγνιτικού τέλους. Για ποιον λόγο καταργείτε το λιγνιτικό τέλος; Κατ’ αρχάς, να πούμε ότι αυτό το τέλος, αυτά τα έσοδα κατευθύνονταν στις τοπικές κοινωνίες όπου εκεί λειτουργούν λιγνιτικές παραγωγικές μονάδες και ως αντιστάθμισμα δίνατε αυτό το τέλος, αυτά τα χρήματα στους οικείους δήμους, στις οικίες περιοχές.

Ουσιαστικά καταργείτε αυτό το τέλος μόνο και μόνο, κύριοι Υπουργοί, για να κάνετε πιο ελκυστικές ακόμα αυτές τις λιγνιτικές μονάδες τις οποίες εδώ και έξι μήνες προσπαθείτε να πωλήσετε και δεν υπάρχει αγοραστής. Δεν είναι, όμως, μόνον αυτό. Δεν είναι ότι καταργείτε το λιγνιτικό τέλος, αλλά έρχεστε και φέρνετε και μια τροπολογία, πονηρά-πονηρά. Γιατί το ότι έχετε πάρει διαζύγιο με την πραγματικότητα και με την αλήθεια, αυτό το ξέρουμε, αλλά λέγαμε ότι θα έχετε μάθει από τα παθήματά σας, αλλά συνεχίζεται, δυστυχώς, να είσαστε πονηρούληδες.

Τι λέτε εδώ σε μία τροπολογία που φέρατε; Φέρατε μια τροπολογία η οποία δίνει τη δυνατότητα μετακίνησης προσωπικού, που σήμερα εργάζεται στις υπό πώληση μονάδες, Μελίτη και Μεγαλόπολης, εφόσον κάνουν αίτηση αυτοί οι εργαζόμενοι και εφόσον εγκριθεί η αίτησή τους από εσάς ουσιαστικά, από μία επιτροπή που εσείς θα ορίσετε, οι αρμόδιες εταιρείες η ΔΕΗ και η ΔΕΔΔΗΕ. Δίνετε λοιπόν τη δυνατότητα μετακίνησης προσωπικού από τις μονάδες που πουλάτε, προς τη ΔΕΗ και τη ΔΕΔΔΗΕ.

Δεν λέτε ότι όποιος θέλει να μετακινηθεί, θα εγκρίνετε τη μετακίνησή του. Άρα τι είναι αυτό; Πάτε μόνο για τους πελάτες σας, πάτε μόνο για τους ψηφοφόρους σας, μόνο για αυτούς οι οποίοι θα προσκυνήσουν στον ΣΥΡΙΖΑ και θα ζητήσουν να μετακινηθούν και μόνον αυτούς θα εγκρίνετε, γιατί για τους άλλους δεν σας ενδιαφέρει.

Υπάρχει χειρότερη τροπολογία από αυτήν που φέρνετε; Αυτό είναι κοροϊδία. Και όχι μόνο αυτό, αλλά για άλλη μία φορά αποδεικνύει το πόσο χρεωκοπημένο είναι σχέδιο αποεπένδυσης που λέτε, δηλαδή το σχέδιο πώλησης των λιγνιτικών μονάδων, από τη στιγμή που καταργείτε το λιγνιτικό τέλος που επιβάρυνε τις υπό επένδυση μονάδες και μεταφέρετε και προσωπικό για να τις ελαφρύνετε ακόμη περισσότερο από τα βάρη. Και πού το πάτε αυτό το προσωπικό, κύριε Υπουργέ; Το μεταφέρετε στη ΔΕΗ. Και πώς είναι η οικονομική κατάσταση της ΔΕΗ σήμερα, κύριε Υπουργέ; Από 4 εκατομμύρια κέρδη την ημέρα που είχε το 2014, έχει ένα εκατομμύριο ζημιές την ημέρα το 2018 και περιμένουμε να δούμε τα οικονομικά αποτελέσματα.

Θα χρειαστώ ένα-δυο λεπτά, κύριε Πρόεδρε, αν επιτρέπετε.

Περιμένουμε να δούμε πότε θα ανακοινώσετε τα οικονομικά αποτελέσματα για το ενιάμηνο του 2018. Και μιλάτε και πανηγυρίζετε για τις συνδέσεις. Τι πανηγυρίζετε; Η μία διασύνδεση των Κυκλάδων ήταν ένα έργο το οποίο σε δύο χρόνια της Νέας Δημοκρατίας, 2012 - 2014, οραματίστηκε, σχεδιάστηκε έγινε ο διαγωνισμός, έγινε η ανάθεση του έργου και ξεκίνησε να κατασκευάζεται, στα δύο χρόνια.

Εσείς καθυστερήσατε ενάμιση χρόνο να κατασκευάσετε το έργο και ήρθατε πανηγυρικά να το εγκαινιάσετε πριν από μισό χρόνο, χρεώνοντας τους Έλληνες φορολογούμενους πολίτες με υπηρεσίες κοινής ωφέλειας περίπου 40 εκατομμύριων ευρώ από την καθυστέρηση αυτή.

Άρα για τι πανηγυρίζετε; Για τη μικρή διασύνδεση; Για να καταλάβετε πόσο καλά τα έχετε κάνει, ακόμα δεν έχετε κάνει αίτηση στην Ευρωπαϊκή Επιτροπή για να πάρετε 148 εκατομμύρια που είναι η επιδότηση από το ΕΣΠΑ. Το ξέρετε και έρχεστε και πανηγυρίζετε εδώ πέρα για τη μικρή διασύνδεση, όταν ακόμα δεν έχετε κάνει αίτηση ως ελληνική πολιτεία να πάρετε τα 148 εκατομμύρια, που είναι έτοιμα χρήματα και τα οποία σας περιμένουν στο ΕΣΠΑ;

Και πανηγυρίζετε ότι κάνατε επί τέσσερα χρόνια έναν διαγωνισμό, που δεν είναι και ολόκληρος ο διαγωνισμός, γιατί για το εναέριο τμήμα δεν έχει ακόμα ολοκληρωθεί ο διαγωνισμός, για το τμήμα δηλαδή της Πελοποννήσου που φτάνει στην άκρη του ποιοτικού συστήματος. Άρα για άλλη μία φορά κοροϊδεύετε και εξαπατάτε τον κόσμο και πανηγυρίζετε για κάτι το οποίο κανείς δεν θα τολμούσε να το κάνει.

Και πάμε στη μεγάλη διασύνδεση και αυτό είναι πολύ σημαντικό, κύριε Πρόεδρε, θα ήθελα ένα λεπτό. Η μεγάλη διασύνδεση είναι μεγάλο πρόβλημα. Η Ελλάδα από το 2013 με ψήφο στηρίζει τη μεγάλη διασύνδεση και τη σύνδεση της Ελλάδας μέσω της Κρήτης με την Κύπρο και το Ισραήλ αργότερα.

Το Σεπτέμβριο η ΡΑΕ, αν και είχε εγκαίρως ειδοποιηθεί από την Επιτροπή, αγνόησε τη νομική ερμηνεία του άρθρου του Κανονισμού που διέπει την υλοποίηση και λειτουργία των PCI, δηλαδή των έργων μεγάλης σημαντικότητας της Ευρωπαϊκής Επιτροπής, και προχώρησε στην έκδοση δύο αποφάσεων σύμφωνα με τις οποίες ανέθετε στον ΑΔΜΗΕ την υλοποίηση του έργου Κρήτη - Αττική, παραβιάζοντας ταυτόχρονα και τους όρους του μνημονίου συνεργασίας που είχε υπογραφεί μεταξύ του ΑΔΜΗΕ και της EuroΑsia Interconnector τον Οκτώβριο του 2017. Δηλαδή επί δικής σας διακυβέρνησης είχε υπογραφεί αυτό το μνημόνιο συνεργασίας. Ενώ η Επιτροπή πρότεινε έναν οδικό χάρτη που προσέφερε λύση σε όλα τα προβλήματα που είχαν προκύψει μέχρι τότε και εξασφάλιζε τις συνθήκες ώστε η διασύνδεση Κρήτης - Κύπρου να είναι τεχνικά και οικονομικά εφικτή, παρόλο που όλα τα κυπριακά μέρη τότε είχαν συμφωνήσει με την πρόταση της Επιτροπής, η ελληνική πλευρά δυστυχώς όμως συνεχίζει να βασίζεται στις αποφάσεις της ΡΑΕ, τις οποίες η Επιτροπή έχει επανειλημμένως τονίσει, κύριε Υπουργέ, ότι παραβιάζουν τον Κανονισμό TEN - E για τα PCI.

Και η επιτροπή, σύμφωνα με δημοσιεύματα, έστειλε στις 13 Δεκεμβρίου πριν από λίγες μέρες ...

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκρέκα, σας παρακαλώ ολοκληρώστε.

**ΚΩΝΣΤΑΝΤΙΝΟΣ ΣΚΡΕΚΑΣ:** Ένα λεπτό, κύριε Πρόεδρε, γιατί είναι πολύ σημαντικό, γιατί αφορά δυστυχώς χρήματα που μπορεί να κληθούν να πληρώσουν οι Έλληνες φορολογούμενοι και μιλάμε για χρήματα τα οποία μπορεί να ξεπεράσουν τα 300 εκατομμύρια ευρώ.

Ενώ, λοιπόν, η επιτροπή έστειλε στις 13 Δεκεμβρίου, πριν από λίγες μέρες, κάνοντας ξεκάθαρη άλλη μία φορά τη θέση της, προειδοποιώντας για τις ρυθμιστικές και οικονομικές συνέπειες που μπορεί να έχει η ελληνική πολιτεία και άρα οι Έλληνες φορολογούμενοι και ενώ υπάρχει η ανησυχία έναρξης διαδικασίας από την Ευρωπαϊκή Επιτροπή κατά της Ελλάδος παραβίασης του Κανονισμού, η οποία μπορεί να καταλήξει στο Ευρωπαϊκό Δικαστήριο, ενώ ο φορέας υλοποίησης ήδη έχει κάνει έφεση σε αποφάσεις της ΡΑΕ και θα συνεχίσει ίσως και σε άλλους δρόμους και αυτό μπορεί να δημιουργήσει καθυστερήσεις στην υλοποίηση του έργου, αλλά και εμπόδια στην πιθανή χρηματοδότηση από την EIB και EBRD, θέλω να σας πω το εξής, κύριε Υπουργέ: Για ποιον λόγο κάνατε όλα αυτά τα πράγματα κινδυνεύοντας το έργο να απενταχθεί από τον κατάλογο σημαντικών έργων, η διασύνδεση Αττικής - Κρήτης να χάσει έως 300 εκατομμύρια ευρώ, τα οποία θα χρειαστεί να πληρώσουν στη συνέχεια οι Έλληνες φορολογούμενοι πολίτες;

Έρχονται και λένε κάποια στελέχη σας ότι αυτό το έργο μπορεί να ενταχθεί στην επόμενη προγραμματική περίοδο, κοροϊδεύοντας τον κόσμο, γιατί στην επόμενη προγραμματική περίοδο δεν προβλέπεται ότι θα μπορούν να χρηματοδοτηθούν τέτοια έργα διασύνδεσης, εκτός αν μόνο μεταφέρουν ηλεκτρική ενέργεια που προέρχεται από ανανεώσιμες πηγές ενέργειας.

Έρχεστε και αφήνετε την Κύπρο έρμαιο. Τι θα γίνει γεωπολιτικά αν η βόρεια Κύπρος έρθει και συνδεθεί ηλεκτρικά με την Τουρκία;

Δεν λέτε τίποτα για όλο αυτό και έρχεστε, κύριε Υπουργέ και πανηγυρίζετε και ζητάτε να σας δώσουμε συγχαρητήρια για αυτά που έχετε πετύχει. Γιατί δεν προχωράτε σε αυτήν τη λύση που η Ευρωπαϊκή Επιτροπή έχει ορίσει; Τι είπε; Μία επιτροπή να ορίσει κοινές προδιαγραφές για το έργο και να προχωρήσει το έργο. Τι σας έχει πιάσει πρεμούρα και δεν θέλετε να προχωρήσετε σε μία τέτοια λύση; Τι κρύβετε από πίσω, τι υποκρύπτετε;

Και θα είσαστε αποκλειστικά υπεύθυνοι ως Κυβέρνηση αν τελικά το έργο απενταχθεί και χάσει 300 εκατομμύρια κοινοτικά χρήματα. Και αν εσείς πιστεύετε ότι μπορεί να πάρετε 300 εκατομμύρια από το ΕΣΠΑ, θα σας πω ότι τα έργα...

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, πολύ, κύριε Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ:** Τελειώνω, κύριε Πρόεδρε.

Τα χρήματα τα οποία προέρχονται από το ΣΕΔ, από το ταμείο για τη διασυνδεσιμότητα της Ευρώπης είναι χρήματα τα οποία είναι πέρα και πάνω από το ΕΣΠΑ. Άρα η Ελλάδα θα χάσει 300 εκατομμύρια που δεν τα έχει σήμερα και η υπόλοιπη διασύνδεση Κρήτης - Κύπρου θα χάσει 700 εκατομμύρια ίσως, που δεν τα έχει σήμερα. Αυτά καταφέρατε μέχρι τώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τρεις εκπαιδευτικοί συνοδοί τους από το 3ο Γυμνάσιο Άργους.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα οι Υπουργοί θέλουν να απαντήσουν.

Ορίστε, κύριε Σταθάκη, έχετε τον λόγο για ένα λεπτό. Παρακαλώ να είστε σύντομος.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Σύντομος με αυτά που βάζει η Νέα Δημοκρατία;

**ΠΡΟΕΔΡΕΥΩΝ (Γεώργιος Λαμπρούλης):** Προσπαθήστε τελοσπάντων να είστε σύντομος.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν περίμενα αυτήν την μεταστροφή του κ. Σκρέκα. Επιβεβαιώνεται: Είναι πολύ επικίνδυνες για το εθνικό συμφέρον οι απόψεις της Νέας Δημοκρατίας, πάρα πολύ επικίνδυνες. Και το εννοώ και θα σας το πω ευθέως και χωρίς καμμιά περιστροφή.

Αυτήν τη στιγμή υπάρχει ένα μείζον έργο, το PCI της τριπλής διασύνδεσης, το οποίο από το 2014 που έχει ξεκινήσει αυτή η Κυβέρνηση έβαλε έναν απαράβατο όρο για το εθνικό τμήμα αυτού του τριπλού έργου, το εθνικό, το μη διασυνοριακό δηλαδή, το Αττική - Κρήτη.

Η μόνη κόκκινη γραμμή που έβαλε η παρούσα Κυβέρνηση είναι ότι ο φορέας υλοποίησης αυτού του τμήματος θα έχει 51% ΑΔΜΗΕ -ελληνικό δημόσιο- και 39%, μειοψηφία δηλαδή, του EuroAsia και του Project Promoter.

Αυτήν την κόκκινη γραμμή την συνυπέγραψε ο EuroAsia τον Οκτώβριο του 2017 και αυτό είναι το MOU, που όχι μόνο δημιουργεί αυτό το οποίο αποτελούσε αναπόφευκτο κανόνα της Ευρωπαϊκής Ένωσης ότι στα διασυνοριακά έργα το εντός των συνόρων το αναλαμβάνει ο επίσημος φορέας, ο εθνικός, βλέπε ΑΔΜΗΕ, στη Γερμανία βλέπε κάτι άλλο, αλλά και στο διασυνοριακό κομμάτι διατηρεί την πρωτοκαθεδρία αυτός ο οποίος προωθεί το project, ο promoter, Κρήτη – Κύπρος, ο EuroAsia.

Αυτή, λοιπόν, τη βασική αρχή, που υπάρχει σε όλα τα PCI και την οποία ως χώρα εθνική υπερασπιστήκαμε, την συνυπέγραψε ο EuroAsia τον Οκτώβρη του 2017. Από την ημέρα εκείνη μέχρι την απόφαση της ΡΑΕ συνέβησαν τα εξής απλά πράγματα και απορώ γιατί ευθυγραμμίζεστε με απόψεις οι οποίες θίγουν -επαναλαμβάνω- την ουσία του επιχειρήματος.

Από τον Οκτώβρη έπρεπε να είχε καταλήξει η συμφωνία των εταίρων για το σχήμα αυτό που σήμερα ονομάζεται «Αριάδνη», 51% ΑΔΜΗΕ, 39% EuroAsia, 11% επενδυτές. Τον Απρίλιο, τέσσερις μήνες μετά, η ΡΑΕ έρχεται και βγάζει μία κίτρινη κάρτα και λέει: «Εσείς τι κάνετε; Πού είναι το shareholders agreement; Πώς προωθείτε το έργο στο οποίο σας ενέκρινα;». Και όχι μόνον ενέκρινε το MOU η ΡΑΕ, αλλά οι δύο αποφάσεις των ΡΑΕ Κύπρου και Ελλάδας λένε: «Εγκρίνουμε το Κρήτη - Κύπρος υπό τον όρο εφαρμογής του MOU». Το PCΙ χωρίς το MOU δεν υπάρχει σε κανένα του κομμάτι. Είναι σαφές; Σαφέστατo.

Έρχεται, λοιπόν, τον Απρίλιο η ΡΑΕ και λέει: «Τι κάνετε, παιδιά; Πού είναι η πρόοδος; Εγώ το 2022 θέλω να έχει ρεύμα η Κρήτη από την Αττική. Γιατί καθυστερείτε;»

Αναγκάζεται τότε να γίνουν διαπραγματεύσεις από τον Απρίλιο μέχρι τον Ιούλιο παρουσία της Κομισιόν, προκειμένου να φτιάξουμε το shareholders agreement, όπου και η Κομισιόν διαπιστώνει ότι οι θέσεις που διατυπώνονται από το EuroAsia είναι εξωπραγματικές.

Να σας υπενθυμίσω ότι ζητούσε καταστατικές πλειοψηφίες, ενώ είναι μειοψηφών, η πλευρά του ΑΔΜΗΕ έδινε τα πλήρη καταστατικά δικαιώματα που προβλέπει ο νόμος, 34%, συν επαυξημένες αρμοδιότητες και κατέληξαν σε αδιέξοδο τον Ιούλιο του 2018.

Τον Ιούλιο του 2018 κλείνει η διετία του PCI, σύμφωνα με τον ευρωπαϊκό φορέα. Στα δύο χρόνια καθυστέρησης στο PCΙ, η ΡΑΕ αποκτά το δικαίωμα να αναθέσει σε αυτόν που θεωρεί ότι θα υλοποιήσει το έργο. Και αυτό έκανε με την απόφασή της τον περασμένο Σεπτέμβρη, που ανέθεσε το έργο στο «Αριάδνη», τον φυσικό δηλαδή συνεχιστή του MOU, το οποίο είχε στα χέρια της και τίποτα άλλο δεν είχε.

Υπάρχει μία νομική διαμάχη με την Κομισιόν για την ερμηνεία αυτών των δύο θεμάτων για το πότε έληξε η διετία του PCI και η ΡΑΕ αποκτά το δικαίωμα. Έληξε τον Ιούλιο ή λήγει στις 31 Δεκεμβρίου; Αυτή είναι η διαφορά. Και η ΡΑΕ, όπως ξέρετε, στην απόφασή της λέει: «Κάντε την «Αριάδνη» μέχρι 10 Δεκέμβρη, για είκοσι μία μέρες δεν θα γκρεμιστεί το σύμπαν». Όποια ερμηνεία και να πάρετε, είτε της ΡΑΕ είτε της Κομισιόν, το διακύβευμα στερείται περιεχομένου. Άρα, η καθυστέρηση είναι σαφής, μονόπλευρη και απορώ γιατί εσείς έρχεστε σήμερα και μας σηκώνεται το δάχτυλο και μας λέτε «γιατί καθυστερείτε».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ ολοκληρώστε όσο μπορείτε πιο σύντομα.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ολοκληρώνω.

Πάμε τώρα στο δεύτερο επιχείρημα σας, στο ποιος αποφασίζει. Θα μας πείτε ποιος αποφασίζει; Αποφασίζει η Ρυθμιστική Αρχή Ενέργειας ή αμφισβητείτε τον ρόλο της Ρυθμιστικής Αρχής Ενέργειας να αποφασίζει, να κρίνει και να παίρνει τις αποφάσεις της με βάση τον καταστατικό ρόλο το οποίον έχει; Με ποιον ευθυγραμμίζεστε; Υπάρχει μια διαμάχη για την ερμηνεία με την Κομισιόν. Δεν υπήρξε καμμία διαμάχη για την τεχνική επιτροπή, σας διαβεβαιώ, δεν είναι αυτό το θέμα.

Το θέμα είναι πάρα πολύ. Ποιος αναγνωρίζει αυτά τα δεδομένα. Η απάντησή μου είναι πάρα πολύ απλή. Δεν υπάρχει κανένα θέμα. Εάν ο EuroAsia, που ήταν τυπικά ο project promoter, τηρώντας το MOU, την απόφαση της ΡΑΕ, έγραφε μία πρόταση που λέει «αναγνωρίζω την «Αριάδνη» ως φορέα υλοποίησης του έργου», όλα τα προβλήματα θα λύνονταν. Αυτή την πρόταση δεν την γράφει, για διάφορους λόγους δικούς του, δεν μας πολυενδιαφέρει κιόλας.

Πάμε τώρα στα περί απώλειας χρημάτων της Ελλάδας ή όχι. Για το κομμάτι Κρήτη-Αττική η Κρήτη πληρώνει 450 εκατομμύρια τον χρόνο ΥΚΩ. Όχι η Κρήτη, όλοι εμείς πληρώνουμε 450 εκατομμύρια για να έχει ρεύμα η Κρήτη. Η διασύνδεση Αττικής-Κρήτης είναι ένα έργο 1 δισεκατομμυρίου, δηλαδή η απόσβεση του έργου θα γίνει σε τρία χρόνια. Το PCI χρηματοδοτεί, κατά αναλογία, τα αποδοτικά και τα μη αποδοτικά τμήματα ενός έργου. Το Ηράκλειο-Αττική είναι εμπορικά βιώσιμο. Άρα η χρηματοδότηση θα είναι σχετικά μικρή. Πολύ μεγάλη θα είναι στο μη εμπορικό κομμάτι, το Κρήτη-Κύπρος, που δεν έχει εμπορική βιωσιμότητα. Άρα η ιδέα και το ψεύδος που αναπαράγετε -και με εκπλήσσετε- ότι θα χάσει 400 εκατομμύρια δεν ισχύει.

Τρίτο θέμα: Η μικρή διασύνδεση, που δεν είναι PCI, πήρε 25% ΕΣΠΑ ή όχι; Πήρε. Άρα στην ιδέα ότι αποκλειόμαστε από την ευρωπαϊκή χρηματοδότηση, επειδή σε ένα θέμα ύψιστου εθνικού συμφέροντος έχουμε κρατήσει σωστή κατεύθυνση από την αρχή μέχρι το τέλος, νομίζω ότι μπαίνετε σε επικίνδυνα μονοπάτια. Δεν ξέρω ποιανού τα συμφέροντα θέλετε να εκπροσωπήσετε, αλλά εάν θέλετε να εκπροσωπείτε τέτοια συμφέροντα, πήρατε πολύ λανθασμένη ατραπό.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκρέκα, θέλετε τώρα να απαντήσετε. Μην πάμε τώρα σε μία διαδικασία αντιπαραθέσεων. Περιμένουν υπομονετικά και άλλοι ομιλητές και Κοινοβουλευτικοί Εκπρόσωποι.

Καταλαβαίνω την ανάγκη να παρέμβετε. Θα σας δώσω δύο λεπτά. Να σεβαστείτε τον χρόνο αυτό, για να ακολουθήσουν μετά και οι τοποθετήσεις των υπολοίπων.

**ΚΩΝΣΤΑΝΤΙΝΟΣ ΣΚΡΕΚΑΣ:** Κατ’ αρχάς, κύριε Πρόεδρε, αν μου επιτρέπετε, να πω ότι λυπάμαι βαθύτατα που ο Υπουργός, για να δικαιολογήσει την ανεπάρκεια της Κυβέρνησής του, καταλήγει στη συκοφαντία. Θα του ζητήσω να πάρει πίσω το τελευταίο που είπε, την τελευταία φράση του. Εγώ δεν είπα ποτέ ότι εκείνος μπορεί να εκπροσωπεί άλλα συμφέροντα -που πολλά συζητιούνται στην αγορά και στα διάφορα δημοσιογραφικά τραπέζια-, γιατί δεν πιστεύω ότι πρέπει να φτάσουμε εκεί τον πολιτικό διάλογο.

Εκείνο που ξέρω είναι ότι στάλθηκε επιστολή από την Κομισιόν στη ΡΑΕ και η τελευταία γραμμή λέει ότι αν συνεχίσουν να εφαρμόζουν τις αποφάσεις της ΡΑΕ, οι οποίες αντίκεινται στην νομοθεσία, τότε υπάρχει πιθανότητα να υπάρξουν σοβαρές οικονομικές συνέπειες και ρυθμιστικές συνέπειες στην Ελλάδα. Κι όλα αυτά είναι πράγματα τα οποία στο τέλος έρχεται και τα πληρώνει ο Έλληνας, αυτός ο οποίος προσπαθεί να επιβιώσει με την οικογένειά του, προσπαθώντας να βρει εισόδημα σε μία εποχή που είναι δύσκολο να βρεις εισόδημα και να βρεις δουλειά.

Άρα όταν με ευκολία πετάνε μία δυνατότητα η Ελλάδα να πάρει 300 εκατομμύρια ευρώ για να υλοποιήσει ένα έργο, την μεγάλη διασύνδεση Αττικής- Κρήτης, η οποία δεν θα έχει αποσβεστική αξία τα 400 εκατομμύρια ΥΚΩ, γιατί πριν θα έχει κατασκευαστεί η μικρή διασύνδεση, που σε συνδυασμό με τις ανανεώσιμες πηγές ενέργειας που είναι πάνω στην Κρήτη και σε συνδυασμό με κάποια ελάχιστα εργοστάσια που λειτουργούν στην Κρήτη και παράγουν ενέργεια με ντίζελ ή με μαζούτ, για την ασφάλεια εφοδιασμού, σχεδόν καλύπτουν το 80% της επάρκειας της Κρήτης, δεν θα είναι αυτά τα ΥΚΩ τα οποία θα πρέπει να αποσβέσουν αυτό το έργο και το ξέρετε πολύ καλά.

Με τον τρόπο που μιλήσατε παραπλανάτε και τους Βουλευτές που σας ακούνε, γιατί θα είναι πολύ λιγότερα τα ΥΚΩ για να αποσβέσουν αυτό το μεγάλο έργο. Γι’ αυτό θα πρέπει να χρησιμοποιήσουμε έστω και ένα ευρώ πέρα και πάνω από το ΕΣΠΑ.

Εγώ σας είπα -και τελειώνω, κύριε Πρόεδρε- ότι η μικρή διασύνδεση είναι να πάρει 148 εκατομμύρια από το ΕΣΠΑ, γιατί ήταν ένα έργο το οποίο μπορούσε να χρηματοδοτηθεί, γιατί εμείς είχαμε προβλέψει το 2014 τα προγράμματα που στείλαμε στην Ευρωπαϊκή Επιτροπή να μπορούν να χρηματοδοτηθούν με τέτοια έργα διασυνδεσιμότητος.

Σας είπα, όμως, πολύ συγκεκριμένα και κάνατε ότι δεν το ακούσατε ότι στη νέα προγραμματική περίοδο -γιατί από εκεί εσείς, τα δικά σας στελέχη λένε ότι θα χρηματοδοτηθεί η μεγάλη διασκέδαση, αν μπορέσει να χρηματοδοτηθεί- σύμφωνα με τις πληροφορίες που έχουμε, δεν θα μπορούν να είναι χρηματοδοτούμενα τέτοια έργα.

Άρα εδώ το μόνο το οποίο εξυπηρετούμε, κύριε Πρόεδρε, είναι το δημόσιο συμφέρον και το συμφέρον των φτωχών και των πολλών, που σήμερα πληρώνουν λογαριασμούς ΔΕΗ και ρεύματος που δεν μπορούν να πληρώσουν. Έχουν φτάσει τα ληξιπρόθεσμα της ΔΕΗ στα 3 δισεκατομμύρια και δεν κάνει τίποτα η Κυβέρνηση για να μειώσει αυτό το κόστος. Αντίθετα, κατέστρεψε τη ΔΕΗ κι αυτό πολύ φοβάμαι ότι τελικά θα είναι εις βάρος των Ελλήνων καταναλωτών.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Να δώσουμε τον λόγο στον κ. Ρήγα για να αναπτύξει δύο τροπολογίες του Υπουργείου Άμυνας.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Θέλω κι εγώ να δώσω μία απάντηση για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σαντορινιέ, κι εσείς απάντηση; Δόθηκαν οι απαντήσεις. Μην επανερχόμαστε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Είπε ότι φτιάχνουμε λαθρεμπόρους.

**ΠΡΟΕΔΡΕΥΩΝ (Γεώργιος Λαμπρούλης):** Να προτάξουμε τον κ. Ρήγα. Είναι δύο τροπολογίες, οι οποίες ούτε καν ανακοινώθηκαν, ούτε καν συζητήθηκαν.

Κύριε Ρήγα, έχετε τον λόγο.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Η μία τροπολογία αφορά ρύθμιση για τα Ελληνικά Αμυντικά Συστήματα. Είναι η δυνατότητα χορήγησης στην εταιρεία αποδεικτικών φορολογικής και ασφαλιστικής ενημερότητας για ένα επιπλέον εξάμηνο. Νομίζω ότι την έχετε διαβάσει. Εκείνο που θέλω να σας επισημάνω -και για να μην υπάρξουν από τη μεριά της Αντιπολίτευσης κορώνες σαν αυτές που ακούω εδώ και ώρα για άλλα θέματα– είναι τα εξής: Πρώτον, θέλω να τους θυμίσω ότι τα ΕΑΣ είχαν οδηγηθεί προς πώληση. Αυτή ήταν η αντίληψη την οποία είχαμε. Εμείς καταφέραμε και κρατήσαμε, γιατί είναι στο κομμάτι της Ελληνικής Αμυντικής Βιομηχανίας, να παραμένουν γιατί μας είναι χρήσιμοι.

Δεύτερον, υπάρχουν σκελετοί στα ντουλάπια, τους οποίους και σε άλλες περιόδους και οι προηγούμενοι Αναπληρωτές Υπουργοί είχαν αναφέρει.

Έχουμε καταφέρει αυτήν την περίοδο να κρατήσουμε το ανθρώπινο δυναμικό στην εταιρεία για να γίνει μια μεγάλη προσπάθεια να ολοκληρωθούν οι συμβάσεις οι οποίες υπάρχουν σε εξέλιξη. Αλλά για να γίνουν όλα αυτά -όπως καταλαβαίνετε, η κατάσταση ήταν τραγική, όπως και σε άλλες εταιρείες όταν παραλάβαμε την Κυβέρνηση- είναι ανάγκη να υπάρξει αυτή η τροπολογία.

Όσον αφορά τη δεύτερη τροπολογία, έχει να κάνει με την πληρωμή των ληξιπρόθεσμων οφειλών των στρατιωτικών νοσοκομείων και του Νοσηλευτικού Ιδρύματος του Μετοχικού Ταμείου Στρατού, το ΝΙΜΤΣ, και των στρατιωτικών φαρμακείων. Αυτό έχει να κάνει με τα ληξιπρόθεσμα τα οποία έχουν υπάρξει.

Θέλω να σας επισημάνω τρία πράγματα. Πρώτον, ότι ο μεγάλος αριθμός έκτακτων περιστατικών υγειονομικής περίθαλψης που υπάρχει, και αυτό αφορά όλα τα νοσοκομεία, και η αντιμετώπισή τους δεν έδιναν τη δυνατότητα να τηρηθούν όλες οι νόμιμες διαδικασίες οι χρονικές.

Δεύτερον, υπήρξαν σημαντικές μειώσεις το 2010 και έπειτα των σχετικών προϋπολογισμών των Γενικών Επιτελείων και υπάρχουν οφειλές από τον ΕΟΠΥΥ. Όμως –για να προλάβω- αυτές οι οφειλές έχουν μεγιστοποιηθεί όσον αφορά την εκπλήρωσή τους την τελευταία περίοδο.

Επίσης, να επισημάνω ότι η προτεινόμενη νομοθετική ρύθμιση δεν θα επιφέρει πρόσθετη οικονομική επιβάρυνση στον κρατικό προϋπολογισμό, για να μην έχουμε κάποιες άλλες σκέψεις. Γιατί η εξόφληση όλων των δαπανών θα γίνει και θα καλυφθεί από τις πιστώσεις του προϋπολογισμού του Υπουργείου Εθνικής Άμυνας.

Τέλος, και κλείνω, κύριε Πρόεδρε, όλη αυτήν την περίοδο έχουν γίνει πολλές συσκέψεις με όλα τα νοσοκομεία και με τις ηγεσίες των επιτελείων, ώστε να εξασφαλίσουμε την ελαχιστοποίηση των οφειλών αυτών, λόγω των αναγκών που προκύπτουν, με τον καλύτερο εξορθολογισμό όσον αφορά τις διαδικασίες των ανοικτών διαγωνισμών. Γιατί υπάρχουν και εκεί δυσκολίες, γιατί στους διαγωνισμούς δεν εμφανίζονται εταιρείες και δεν ολοκληρώνονται. Άρα αυτό είναι μία δυσκολία που υπάρχει μέσα από την αγορά. Επίσης, θέλω να πω ότι αυτό έχει ελαχιστοποιηθεί στον μεγαλύτερο βαθμό την τελευταία περίοδο.

Άρα κλείνω και επανέρχομαι στο ότι μέσα από τον προϋπολογισμό αυτόν εκπληρώνεται αυτή η διαδικασία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ήδη θέλουν να θέσουν κάποια ερωτήματα και ο κ. Μπουκώρος και ο κ. Θεοχαρόπουλος και ο κ. Βαρδαλής. Στην πορεία θα δούμε αν υπάρχει άλλος.

Τον λόγο έχει ο κ. Μπουκώρος για να θέσει τα ερωτήματά του.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ζητώ την κατανόησή σας, αλλά σε ένα νομοσχέδιο, που αποτελεί συρραφή τροπολογιών, έχουμε σημαντικές τροπολογίες.

**ΠΡΟΕΔΡΕΥΩΝ (Γεώργιος Λαμπρούλης):** Είναι κατανοητό. Κάντε τις ερωτήσεις, δεν χρειάζεται αυτός ο πρόλογος.

**ΧΡΗΣΤΟΣ ΜΠΟΥΚΩΡΟΣ:** Όχι, αλλά πρέπει, μιας και παρίσταται ακόμα ο κ. Σαντορινιός, να γίνει μία ακόμα σημαντική διευκρίνιση.

Αλλά απευθύνομαι στον κ. Ρήγα και λέω ότι στην τροπολογία δεν έρχεται κανείς να αμφισβητήσει την προσφορά ούτε του ΝΙΜΤΣ ούτε των στρατιωτικών φαρμακείων ούτε του Κέντρου Προμηθειών του Ναυτικού κ.λπ.. Έρχεται να καλύψει ένα μεγάλο διάστημα, από τον Οκτώβριο του 2017 μέχρι τον Αύγουστο του 2018, κάποιες προμήθειες, αντιδραστήρια και πάσης φύσεως δαπάνες με μια προϋπόθεση μόνο: τα συγκεκριμένα κονδύλια να είναι στον προϋπολογισμό των συγκεκριμένων φορέων.

Αν ήταν έτσι, κύριε Υπουργέ, δεν θα χρειαζόταν κανένας τρόπος προμηθειών του δημόσιου. Θα δίναμε έναν προϋπολογισμό στον φορέα και θα λέγαμε «αξιοποιήστε τον όπως θέλετε».

Και, εν πάση περιπτώσει, να δεχθούμε την προσφορά όλων αυτών των φορέων, αλλά το να έρχεται το Γενικό Λογιστήριο του Κράτους και να σας λέει ότι το επισπεύδον Υπουργείο δεν έχει προσδιορίσει το ύψος των συγκεκριμένων δαπανών τρεις μήνες αργότερα από το διάστημα το οποίο καλύπτεται και για ένα διάστημα πολύ μεγάλο, περίπου δέκα μηνών, αν υπολογίζω σωστά -Οκτώβριος 2017 - Αύγουστος του 2018- γιατί αυτή η προχειρότητα; Τι δυνατότητες δίνει; Είναι αυτή η διαχείριση συμβατή με το δημόσιο λογιστικό, κύριε Υπουργέ;

Και σε εσάς, κύριε Σαντορινιέ, δεν είναι απλό το θέμα. Μιας και είστε εδώ, θέλουμε ακόμη μία διευκρίνιση και την επικεντρώνω ως εξής: Εμείς είχαμε ζητήσει εκσυγχρονισμό του νομοσχεδίου. Άρα δεν μπορούμε να ψηφίζουμε διατάξεις που έρχονται σε ένα νομοσχέδιο όπως είναι το μεταφορικό ισοδύναμο, το οποίο θεωρούμε ότι πάσχει.

Σας κατηγορώ, κύριε Υπουργέ, ότι είναι προεκλογικά πυροτεχνήματα.

**ΠΡΟΕΔΡΕΥΩΝ (Γεώργιος Λαμπρούλης):** Το ερώτημα ποιο είναι, κύριε Μπουκώρε;

**ΧΡΗΣΤΟΣ ΜΠΟΥΚΩΡΟΣ:** Ναι, ερώτημα, βεβαίως. Το ερώτημα θα το ακούσετε, κύριε Πρόεδρε, αμέσως τώρα.

Αν δεν είναι προεκλογικά πυροτεχνήματα, πώς διασφαλίζετε ότι θα περάσει αρχικά στον τελικό καταναλωτή; Γιατί βγάζετε με την τροπολογία σας το εδάφιο που σας υποχρέωνε να δημοσιεύσετε την ΚΥΑ εντός διμήνου; Αυτό να μας το απαντήσετε.

Και γιατί αναθέτετε στον Υπουργό, δηλαδή στον εαυτό σας, όλες τις προϋποθέσεις για την επιδότηση των καυσίμων στο πλαίσιο του μεταφορικού ισοδυνάμου;

Είστε νομοθέτης, κύριε Υπουργέ; Διότι εδώ μιλάμε για σημαντικές ρυθμίσεις που έχουν να κάνουν με δημόσιους πόρους και θα ήθελα και σοβαρές απαντήσεις κυρίως για την ΚΥΑ και, κατά δεύτερον, για την αρμοδιότητα που παραπέμπεται στους Υπουργούς.

Ξέρετε τι κάνετε, κύριε Υπουργέ; Λίγο πριν τις εκλογές που έρχονται ρίχνετε το μπαλάκι και θα πείτε ότι «εμείς νομοθετήσαμε το μεταφορικό ισοδύναμο και στα καύσιμα, αλλά η Νέα Δημοκρατία που ήρθε δεν το εφαρμόζει». Αυτό θέλετε να πείτε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Θεοχαρόπουλος σχετικά με το Υπουργείο Άμυνας.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, πέραν του γεγονότος ότι για τη συγκεκριμένη τροπολογία πρέπει να δείτε λίγο την επιχειρηματολογία για την κατάθεση της τροπολογίας, που είναι, μεταξύ άλλων, και το συμβόλαιο για την πώληση του οικοπέδου στην Ελευσίνα που έχει ήδη γίνει, συνεπώς υπάρχει ένα ζήτημα το οποίο θα έπρεπε να το δείτε σε σχέση με την επιχειρηματολογία που αναπτύσσετε στο κείμενο, θέλω να σας ρωτήσω κάτι, γιατί δεν είμαστε εδώ σε ένα περιβάλλον αποστειρωμένο.

Σήμερα έξω από τη Βουλή διαμαρτύρονται οι εργαζόμενοι από τα ναυπηγεία της Ελευσίνας και είστε εδώ σήμερα. Είναι εβδομήντα άνθρωποι.

Ξέρετε, είχαμε κάνει μια πολύ μεγάλη προσπάθεια, κύριε Πρόεδρε, με τον κ. Βίτσα, τον Αναπληρωτή Υπουργό, και είχε περάσει μια διακομματική τότε ουσιαστικά τροπολογία, η οποία έλυνε το θέμα για πεντακόσιους εργαζόμενους για το 70% που παίρνουν και πληρώνονται κάθε μήνα. Ξέρουμε την ιστορία όλοι, την ξέρετε και εσείς καλύτερα.

Τώρα εβδομήντα εργαζόμενοι έχουν να πληρωθούν από τον Μάιο. Διαμαρτύρονται, απ’ ό,τι γνωρίζουμε. Μας είπαν ότι δέκα ημέρες προσπαθούν να βρουν κάποιον από το Υπουργείο Εθνικής Άμυνας και δεν τους απαντάτε καν στα τηλέφωνα. Σήμερα ήρθαν να διαμαρτυρηθούν έξω από τη Βουλή.

Ρωτάω, λοιπόν, με την αρμοδιότητα που έχετε, τι συμβαίνει. Γιατί τα θέματα της εργασίας, νομίζω, πρέπει να είναι στο προσκήνιο. Και γιατί για αυτούς τους εβδομήντα εργαζόμενους δεν έχει επιλυθεί το ζήτημα με παρόμοιο τρόπο, όπως είχε επιλυθεί με τους πεντακόσιους εργαζόμενους στο πρόβλημα που υπάρχει σε σχέση με τα ναυπηγεία της Ελευσίνας, το οποίο το γνωρίζετε, το γνωρίζουμε και προσπαθούμε να δώσουμε λύσεις.

Αλλά αυτή τη στιγμή βλέπουμε ότι η Κυβέρνηση δεν συνομιλεί καν με τους εργαζόμενους στο συγκεκριμένο θέμα. Αν μπορείτε, να δώσετε μία απάντηση, γιατί νομίζω ότι είναι κρίσιμο, με την ευκαιρία που είστε εδώ σήμερα.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Έχω ένα ερώτημα που αφορά τα ΕΑΣ.

Ξέρετε ότι έχουμε καταθέσει αντίστοιχη τροπολογία για τα ΕΑΣ, ως Κομμουνιστικό Κόμμα Ελλάδας. Εγώ μπορώ να καταλάβω ότι δεν θέλετε να ψηφίσετε τη δική μας και καταθέτετε τη δική σας.

Το ερώτημα είναι το εξής: Γιατί δίνετε αυτή τη δυνατότητα για άλλους έξι μήνες; Προφανώς γνωρίζετε ότι δεν είναι η πρώτη φορά που έρχεται τέτοια διευθέτηση. Έχει γίνει και στο παρελθόν και είναι σίγουρο ότι μετά από έξι μήνες θα ξαναχρειαστεί αυτό. Στη δική μας τροπολογία η πρόταση είναι να δοθεί για έναν χρόνο. Ποια η αναγκαιότητα να μείνουμε στους έξι μήνες; Αυτό ρωτάω.

Επειδή δεν ξέρω αν θα πάρω τον λόγο μετά, εμείς θα την ψηφίσουμε. Δεν βάζω αυτό το ζήτημα. Αλλά να μην έχουμε μετά από έξι μήνες το ίδιο πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Τέθηκαν τα ερωτήματα στον κ. Ρήγα.

Κύριε Ρήγα, επειδή τα ερωτήματα είναι περισσότερα προς εσάς, να προτάξουμε τον κ. Σαντορινιό, γιατί ήθελε και πριν να απαντήσει σε κάτι άλλο; Και μετά έχετε τον λόγο εσείς.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Ναι, κύριε Πρόεδρε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Ευκαιρία να κάνω δύο παρατηρήσεις. Τελικά αποδεικνύεστε μνημονιακότεροι των μνημονίων. Μόνο αυτό έχω να σας πω. Αυτά που θέσατε δεν τα έθεσαν ούτε οι θεσμοί, όταν τον Ιούνιο συζητήσαμε το συγκεκριμένο μέτρο.

**ΧΡΗΣΤΟΣ ΜΠΟΥΚΩΡΟΣ:** Τη δημοσιοποίηση της ΚΥΑ γιατί την αφαιρείτε;

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Δεύτερον, τα ίδια ακριβώς λέγατε και για τα εισιτήρια των επιβατών και για τα εμπορεύματα. Αλλά ξεκίνησε το μεταφορικό ισοδύναμο, ένα αίτημα των νησιωτών επί χρόνια. Και περιμένω να δω πώς θα μιλήσετε εσείς, κύριε Μπουκώρο, στους νησιώτες, που είναι και ψηφοφόροι σας.

**ΧΡΗΣΤΟΣ ΜΠΟΥΚΩΡΟΣ:** Αφήστε τη δική μου επικοινωνία.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Ξεκίνησε, κύριε Μπουκώρο, και είναι πραγματικότητα.

Δεύτερον, μόλις ανακαλύψατε τους μεγάλους λαθρεμπόρους των καυσίμων, τους νέους λαθρεμπόρους. Ο κ. Σκρέκας μάς είπε ότι έτσι θα γίνει η λαθρεμπορία. Μα, δεν υπάρχει σύστημα εισροών-εκροών στα πρατήρια; Τι είναι αυτά τα πράγματα που λέτε;

**ΧΡΗΣΤΟΣ ΜΠΟΥΚΩΡΟΣ:** Εγώ σας ρώτησα…

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Λέτε τους ανθρώπους, τους πρατηριούχους των καυσίμων, λαθρεμπόρους…

**ΧΡΗΣΤΟΣ ΜΠΟΥΚΩΡΟΣ:** Εσείς το λέτε τώρα.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μη διακόπτετε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Όχι, ο κ. Σκρέκας τους ανέφερε.

Να είμαστε λίγο σοβαροί. Υπάρχει σύστημα εισροών-εκροών. Δεν χρειάζεται τίποτα απολύτως, διότι ελέγχονται και από τη Γενική Γραμματεία Καταναλωτή και Εμπορίου και ελέγχονται όλα τα καύσιμα που εισέρχονται και εξέρχονται από τα πρατήρια.

Τώρα, γιατί η ΚΥΑ; Το απάντησα και πριν. Γιατί είναι τεχνικές λεπτομέρειες οι οποίες δεν μπορούν να ρυθμιστούν με νόμο γιατί κάθε φορά θα έπρεπε να τροποποιείται ο νόμος. Το ίδιο κάναμε και στα εισιτήρια. Το ίδιο κάναμε και στα εμπορεύματα.

Γιατί καταργήσαμε την υποχρέωση έκδοσης δύο μηνών; Γιατί δεν καταφέραμε να την πετύχουμε. Έπρεπε εντός δύο μηνών από την ημερομηνία ψήφισης του νόμου να βγει η ΚΥΑ. Δεν προλάβαμε και γι’ αυτόν τον λόγο φέρνουμε αυτή τη ρύθμιση και προχωράμε σε νέα ΚΥΑ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κ. Σαντορινιό.

Κύριε Ρήγα, έχετε τον λόγο.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Ξεκινώ από τον κ. Βαρδαλή.

Κύριε Βαρδαλή, δεν είναι θέμα ότι δεν θέλαμε να ψηφίσουμε την τροπολογία. Σας το λέω με ειλικρίνεια. Ήταν ήδη έτοιμη η τροπολογία αυτή, εδώ και μέρες προσπαθούσαμε να ολοκληρώσουμε αυτή τη διαδικασία. Δεν είναι θέμα και χαίρομαι που συμφωνούμε.

Τώρα το θέμα του εξαμήνου. Γιατί; Γιατί γίνεται μεγάλη προσπάθεια ώστε να υπάρχει αυτός ο εξορθολογισμός που σας είπα και να είναι και πιεστικό αυτό σε έναν βαθμό και προς τη διοίκηση και προς το κομμάτι όλων των στελεχών να μπορέσουν να προχωρήσουν όλες αυτές τις συμβάσεις οι οποίες υπάρχουν.

Εάν χρειαστεί, και εφόσον χρειαστεί, το ίδιο θα κάνουμε. Είμαστε αποφασισμένοι. Νομίζω ότι το καταλαβαίνετε πλήρως ότι εμείς βγάλαμε έξω αυτές τις εταιρείες από όλη αυτή την ιστορία, την περιπέτεια την άσχημη την οποία περάσαμε γιατί τις θεωρούμε κρίσιμες για την πατρίδα μας και για την οικονομία.

Δεύτερον, καταφέρνουμε να κρατήσουμε όλες αυτές τις θέσεις εργασίας και είμαι ο τελευταίος που θα μιλήσω γι’ αυτό.

Έρχομαι τώρα στον κ. Θεοχαρόπουλο.

Κύριε Θεοχαρόπουλε, όσο διάστημα ήμουν πάνω, δέχθηκα τους πάντες και για κομμάτια που δεν είναι στην αρμοδιότητά μου. Δηλαδή, τι εννοώ; Δεν είναι αρμοδιότητες του Υπουργείου, γιατί θέλω να γνωρίζετε ότι αυτό δεν σημαίνει ότι αποφεύγω το συλλογικό της Κυβέρνησης, για να είμαστε καθαροί.

Άρα ό,τι αφορά το κομμάτι των εργαζομένων -που κάποιοι έχουν αλλεργία, ξέρετε πάρα πολύ καλά τη Νέα Δημοκρατία με τους εργαζόμενους και πώς θέλουν να κλείσουν εταιρείες- ή, εν πάση περιπτώσει, όσον αφορά αυτό το κομμάτι που είπατε με τα ναυπηγεία της Ελευσίνας, τι είχαν και τι περιπέτεια περνάμε με αυτά, με όλους αυτούς τους περίεργους και τις περίεργες συναλλαγές τις οποίες έκαναν και τις δώσαμε.

Πάμε, λοιπόν, επί της ουσίας. Έχουν ενημερωθεί οι εργαζόμενοι -σήμερα ήδη ενημερώθηκαν, γιατί εγώ είχα Υπουργικό Συμβούλιο από το πρωί και τώρα είμαι εδώ, αλλά έχουν ενημερωθεί και από τον διευθυντή του πολιτικού μου γραφείου και, μάλιστα, εδώ και μέρες- ότι και οι εβδομήντα εργαζόμενοι θα ενταχθούν και θα πληρωθούν, απλώς αφήστε μου ένα περιθώριο να ολοκληρώσουμε τη διαδικασία για τις πληρωμές τους, πώς θα γίνει.

Τρίτον, δεν ήταν αυτοί οι εβδομήντα μέσα στην τριμερή, η οποία είχε γίνει, και είχαν συμφωνήσει τότε όλοι οι εργαζόμενοι και το σωματείο για τον αριθμό των εργαζομένων οι οποίοι θα έμπαιναν μέσα από τη συμφωνία της τριμερούς η οποία είχε γίνει, δηλαδή ναυτικό, κυβέρνηση και σωματείο. Άρα τους παίρνουμε και αυτούς τους εβδομήντα εργαζόμενους και τους εξασφαλίζουμε. Εντάξει, καλά κάνατε και το βάλατε, απλώς…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πότε θα πληρωθούν…

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, μη διακόπτετε.

Κύριε Ρήγα, συνεχίστε.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Είπα, κύριε Θεοχαρόπουλε, αφήστε μου ένα περιθώριο μικρού διαστήματος και θα επιλυθεί άμεσα, χωρίς πολλά-πολλά, θα είναι μέσα διά της ίδιας διαδικασίας, την οποία έχουμε και εμείς. Το εξασφαλίζω και το εξασφαλίζουμε. Τελεία, λοιπόν, σε αυτό και να είναι ενήμεροι οι εργαζόμενοι -φαντάζομαι μέσα από τη δημόσια δήλωση, αυτή που κάνω- γιατί έχουν ενημερωθεί, σας επαναλαμβάνω, από προηγούμενες ημέρες γι’ αυτό το θέμα.

Τέλος, σε ό,τι αφορά τα νοσοκομεία, όταν εξηγώ ότι αυτές οι οφειλές δεν θα επιβαρύνουν τον προϋπολογισμό, άρα εκ του ιδίου προϋπολογισμού.

**ΧΡΗΣΤΟΣ ΜΠΟΥΚΩΡΟΣ:** Σας ρώτησα…

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Ακούστε με, κύριε Μπουκώρο.

Με το σύνολο, λοιπόν, της ηγεσίας και των νοσοκομείων και των επιτελείων αυτό που προσπαθούμε να κάνουμε είναι να βελτιώσουμε την κατάσταση όσο είναι δυνατόν, γιατί δεν είναι εύκολο. Και δεν είναι εύκολο για τον εξής απλό λόγο: γιατί υπάρχουν πάρα πολλά αναγκαία ιατρικά και φαρμακευτικά υλικά, τα οποία πρέπει να γίνουν ανά πάσα στιγμή και δεν μπορούν να προϋπολογιστούν.

Τέλος, σας είπα ότι εγώ έχω πιέσει και το τελευταίο διάστημα για να πάμε…

**ΧΡΗΣΤΟΣ ΜΠΟΥΚΩΡΟΣ:** Δεν σας ρώτησα αυτό.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Αφήστε, κύριε Μπουκώρο. Μη με διακόπτετε. Θα πάρετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Εγώ ένα πράγμα σας ρώτησα…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, μη διακόπτετε. Κατ’ αρχάς δεν καταγράφεται τίποτα.

Συνεχίστε, κύριε Ρήγα.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Άρα εγώ απαιτώ -και απαίτησα- και από όλα τα επιτελεία και από όλες τις υπηρεσίες και τα νοσοκομεία αυτό να μειωθεί όσο το δυνατόν περισσότερο την επόμενη περίοδο. Είναι αυτές οι διαδικασίες οι οποίες υπάρχουν.

Εγώ σας λέω -και κλείνω- ότι αυτή η προσπάθεια γίνεται. Μην προσπαθείτε να πείτε ούτε να προσβάλετε τους ανθρώπους των επιτελείων ή των νοσοκομείων ούτε την Κυβέρνηση ότι δεν λύνει…

**ΧΡΗΣΤΟΣ ΜΠΟΥΚΩΡΟΣ:** …(δεν ακούστηκε)

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Αφήστε, κύριε Μπουκώρο. Σας το εξήγησα.

**ΠΡΟΕΔΡΕΥΩΝ (Γεώργιος Λαμπρούλης):** Υπάρχει μια εκκρεμότητα από την αρχή της διαδικασίας. Δεν έχει τοποθετηθεί η Ένωση Κεντρώων διά του ειδικού αγορητή της. Άρα καλούμε στο Βήμα τον κ. Γεωργιάδη, ειδικό αγορητή της Ένωσης Κεντρώων. Μετά θα ακολουθήσει ο κ. Κασιδιάρης και όποιος Κοινοβουλευτικός Εκπρόσωπος επιθυμεί και μετά θα περάσουμε στις δευτερολογίες εισηγητών, ειδικών αγορητών. Θα λάβει τον λόγο όποιος επιθυμεί.

Κύριε συνάδελφε, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κύριε Πρόεδρε. Ευχαριστώ και όλους τους συναδέλφους για την παραχώρηση της θέσης που είχαν προγραμματίσει, τουλάχιστον, γι’ αυτή την ώρα, αλλά, δυστυχώς, με όλη αυτή τη διαδικασία και την κακή νομοθέτηση, την αντικανονικότητα, θα μπορούσα να πω, της νομοθέτησης από την Κυβέρνηση ΣΥΡΙΖΑ-ΑΝΕΛ έχουμε καταλήξει να τρέχουμε από επιτροπή κατεπείγοντος σε Ολομέλεια κατεπείγοντος, σε διάφορες άλλες επιτροπές κ.ο.κ., για να προλάβουμε να είμαστε και εμείς συνεπείς σε όλες τις υποχρεώσεις.

Το χειρότερο απ’ όλα είναι ότι έρχονται και τροπολογίες. Σαν σχέδια νόμου είναι αυτές οι τροπολογίες που φέρνετε. Δεν προλαβαίνουμε να τα διαβάσουμε εδώ για να μπορέσουμε να απαντήσουμε έστω θετικά ή να μπορέσουμε να τοποθετηθούμε και να γίνει ένας γόνιμος διάλογος. Μας οδηγείτε στο να ψηφίσουμε «παρών», ώστε ούτε να αδικήσουμε τους ανθρώπους, οι οποίοι ευνοούνται και τις επιχειρήσεις ή τους κλάδους που αφορούν αυτές οι τροπολογίες ούτε, βέβαια, αν είναι κάποιες οι οποίες περνάτε μέσα στα νομοσχέδια, που να είναι ρουσφετολογικού χαρακτήρα, να μπορέσουμε να συγκαταθέσουμε και εμείς εάν διαφωνούμε.

Το χειρότερο είναι ότι αυτή τη στιγμή έχουμε φτάσει, με την ταλαιπωρία αυτή των τελευταίων ημερών που ζήσαμε όλοι με τον προϋπολογισμό του κράτους που καταθέσατε, να έχουμε να συζητάμε γι’ αυτό το σχέδιο νόμου σε κατεπείγουσα μορφή και να καταθέτετε και άλλο ένα σχέδιο νόμου για τον Ε65, πάλι σε μορφή κατεπείγοντος. Λες και αυτά σας ήλθαν τώρα και δεν τα έχετε προγραμματίσει.

Και το επιχείρημα που ακούστηκε μάλιστα στην επιτροπή από τον Υπουργό είναι ότι το σχέδιο νόμου αποκτά τον χαρακτήρα του κατεπείγοντος υπό το βάρος δύο παραγόντων: ο πρώτος παράγοντας αφορά τις εξελίξεις στον ενεργειακό τομέα. Αναφέρομαι στο θέμα των εν εξελίξει αποκρατικοποιήσεων και γενικά στο θέμα της αποκρατικοποίησης του 40% του λιγνιτικού δυναμικού της ΔΕΗ.

Μα, αυτό είναι επιχείρημα κατά του χαρακτηρισμού ως κατεπείγοντος, δεδομένου ότι η ίδια η Κυβέρνηση έχει αποφασίσει να φρενάρει όλες τις αποκρατικοποιήσεις εν όψει της προεκλογικής εκστρατείας.

Η επένδυση στο Ελληνικό καρκινοβατεί. Το αεροδρόμιο «Ελευθέριος Βενιζέλος» είναι σε αναμονή, η προβλήτα κρουαζιέρας στον Πειραιά ακόμα περιμένει και όσο για τις λιγνιτικές μονάδες είναι η τρίτη φορά που έχει αναβληθεί η προθεσμία στον διαγωνισμό, ενώ ένα προχθεσινό δημοσίευμα μιλάει για παζάρια της Κυβέρνησης με επενδυτές και την Ευρωπαϊκή Ένωση όσον αφορά τη ΔΕΗ.

Καταθέτω το σχετικό δημοσίευμα.

(Στο σημείο αυτό ο Βουλευτής και Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε κανέναν, κύριε Υπουργέ και κύριοι συνάδελφοι της Κυβέρνησης, που υποτίθεται ότι βιάζεται για τα κατεπείγοντα, να κάνει με το πάσο του παζάρια για τους ενδεχόμενους επενδυτές; Να το καταλάβω, δηλαδή, αυτό.

Ο δεύτερος παράγοντας για το κατεπείγον που ισχυρίστηκε ο κύριος Υπουργός είναι ότι οτιδήποτε εντάσσεται στο σημερινό νομοσχέδιο έχει ως χρονικό ορίζοντα τις 31 Δεκεμβρίου του τρέχοντος έτους και εκ των πραγμάτων αποκτά τη σημασία του κατεπείγοντος. Καταπληκτική λογική. Δηλαδή, δεν καταφέρατε όσα θέλατε σαράντα επτά μήνες που είσαστε στη διακυβέρνηση και τα βαφτίσατε όλα ως κατεπείγοντα, για να τα περάσουμε μέσα στις γιορτές, την τελευταία εβδομάδα πριν κλείσει το Κοινοβούλιο.

Αυτές δεν είναι πρακτικές καλής νομοθέτησης που θέλετε να πατάξετε και που κατηγορούσατε τις προηγούμενες κυβερνήσεις. Αν θέλετε, δείξτε τουλάχιστον εσείς το παράδειγμα να προχωράμε σε λογική διαδικασίας συζητήσεως και εντός των επιτροπών και εντός του Κοινοβουλίου, για να μπορούμε να περνάμε όλα τα σχέδια νόμου μέσα από έναν εποικοδομητικό διάλογο και όχι με μία επιτροπή, χωρίς δημόσια διαβούλευση και με μία ημέρα στην Ολομέλεια.

Μάλιστα, το Υπουργείο κάνει λόγο για ένα ξεχασμένο αιώνια, σχεδόν εξαντλημένο, κοίτασμα φυσικού αερίου. Ξαφνικά τώρα το θυμήθηκαν οι αρμόδιοι και ως εκ θαύματος θα εξαντληθεί, ακριβώς τη στιγμή που θα ψηφιστεί η μετατροπή σε υπόγειο αποθηκευτικό χώρο. Πραγματικά, εμείς ως Ένωση Κεντρώων τέτοιες δικαιολογίες δεν τις θεωρούμε σοβαρές.

Επομένως, σε ό,τι έχει να κάνει με το δεύτερο μέρος του σχεδίου νόμου, δηλαδή το άρθρο 22, εμείς θα ψηφίσουμε «παρών», για να διευκολύνουμε την κατασκευή του πιθανότατα χρήσιμου -δεν διαφωνούμε σε αυτό- υπόγειου αποθηκευτικού χώρου, εάν φυσικά εξαντληθεί κάποια στιγμή και αυτό το ανεξάντλητο κοίτασμα που εμποδίζει το έργο.

Υπενθυμίζω ότι ο Υπουργός -με την ευκαιρία που βρίσκεστε εδώ, κύριε Υπουργέ, να μου απαντήσετε- ακόμη δεν μου έχει απαντήσει ποιες είναι οι δαπάνες που λειτουργούν εις βάρος του πράσινου ταμείου και αναφέρω τη σελίδα 10 της έκθεσης του Γενικού Λογιστηρίου του Κράτους, καθώς μιλάμε για ένα συνολικό ετήσιο ποσό επιβάρυνσης και πρέπει να γίνεται μία ορθή χρήση και να μην υπάρχει σπατάλη πόρων.

Όσον αφορά το ετερόκλητο πλήθος σκόρπιων ρυθμίσεων για είκοσι παρατάσεις, όπως αναφέρθηκε, για τις δήθεν επείγουσες αλλαγές που είναι σε εξέλιξη, δηλαδή, χωροταξικά, το Κτηματολόγιο, το δομημένο περιβάλλον, την αυθαίρετη δόμηση, τους αιγιαλούς και διάφορα άλλα, είναι σε μία μορφή -και συγγνώμη που θα πω την έκφραση- «όλα τα σφάζω, όλα τα μαχαιρώνω», μέσα στο κατεπείγον.

Θέλουμε μία σοβαρότητα και έναν διάλογο γι’ αυτό. Θα το πω για άλλη μία φορά. Υπάρχουν ανάμεσά τους σημαντικά ευαίσθητα ζητήματα, όπως η μείωση του κόστους των καταναλωτών μέσω ΕΤΜΕΑΡ, η κατάργηση του τέλους λιγνίτη, τα συνολικά 60 εκατομμύρια ευρώ για τρία χρόνια που θα πάνε στο Ταμείο Μετάβασης για τις λιγνιτικές περιοχές, όπως εσείς ο ίδιος, κύριε Υπουργέ, έχετε υπολογίσει, τα ανταποδοτικά τέλη ΑΠΕ που παίρνουν οι δήμοι και οι καταναλωτές και οι εξαιρέσεις σε περιπτώσεις κατεδάφισης σε σεισμόπληκτες περιοχές ή πυρόπληκτες.

Ωστόσο και δεδομένου ότι σχεδόν και τα είκοσι ένα άρθρα του πρώτου μέρους, καθώς και το νέο εικοστό τρίτο άρθρο, απαιτούν πραγματικά πολλές ώρες και δεν μπορούν να συζητηθούν μέσα σε λίγες ώρες στην Ολομέλεια, δεν μας αφήνετε χρόνο να μελετήσουμε, όπως σας το είπα και στην αρχή, και να διαχωρίσουμε τις δίκαιες ρυθμίσεις από τις, αν υπάρχουν, ρουσφετολογικές προεκλογικές ρυθμίσεις.

Το καλύτερο που μπορούμε να κάνουμε, εν όψει και του πνεύματος των Χριστουγέννων, είναι να ψηφίσουμε «παρών», με την ελπίδα ότι δεν θα έχουμε και άλλες τροπολογίες μέχρι το τέλος της Ολομέλειας. Θα τοποθετηθούμε και στη σχετική διαδικασία της ψηφοφορίας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κ. Γεωργιάδη.

Ο κ. Κασιδιάρης έχει τον λόγο.

**ΗΛΙΑΣ ΚΑΣΙΔΙΑΡΗΣ:** Θα ξεκινήσω με μία πάρα πολύ κρίσιμη παρατήρηση. Όσοι ανεβαίνουν σε αυτό το Βήμα, πρέπει να είναι πάρα πολύ προσεκτικοί σε εθνικά ζητήματα. Άκουσα πριν από λίγο τον Κοινοβουλευτικό Εκπρόσωπο της Νέας Δημοκρατίας να κάνει αναφορά σε «βόρεια Κύπρο». Δεν υπάρχει βόρεια Κύπρος, υπάρχουν κατεχόμενα. Όπως δεν υπάρχει βόρεια Μακεδονία, υπάρχουν Σκόπια. Όπως δεν υπάρχει νότια Αλβανία, υπάρχει Βόρειος Ήπειρος. Όσοι μιλάνε σε αυτό εδώ το Βήμα, δεν μιλάνε σε καφενείο, μιλάνε στην Εθνική Αντιπροσωπεία. Και δεν μπορεί να δίνουν επιχειρήματα στους εχθρούς της Ελλάδος και να μιλούν σε βάρος της Ελλάδος.

Επαναλαμβάνω, λοιπόν, και κλείνω αυτό το ζήτημα. Δεν υπάρχει βόρεια Κύπρος, αυτά τα λένε οι Τούρκοι, υπάρχουν κατεχόμενα. Δεν υπάρχει βόρεια Μακεδονία, υπάρχουν Σκόπια. Δεν υπάρχει νότια Αλβανία, υπάρχει Βόρειος Ήπειρος, η οποία χειμάζεται από τον εθνικισμό των Αλβανών και δυστυχώς η Κυβέρνηση του εθνομηδενισμού κωφεύει.

Πάμε στο νομοσχέδιο, που δεν είναι νομοσχέδιο, έχει μετατραπεί σε πολυνομοσχέδιο. Έχουν κατατεθεί επτακόσιες τροπολογίες, έχει παρελάσει εδώ μέσα σήμερα το μισό Υπουργικό Συμβούλιο, όλη αυτή η διαδικασία είναι εντελώς αντικανονική.

Η ουσία του νομοσχεδίου αφορά την εταιρεία «ΚΑΒΑΛΑ-OIL». Αφορά, δηλαδή, ένα μείζον εθνικό ζήτημα που είναι τα πετρέλαια του Πρίνου. Για δεκαετίες ακούγαμε ότι είναι ένα πολύ μικρό κοίτασμα, ένα ασήμαντο κοίτασμα. Παρ’ όλα αυτά, ο Πρίνος συνεχίζει και σήμερα και δίνει πετρέλαιο. Για την ιστορία να πω ότι ξεκίνησε να δίνει πετρέλαιο αυτό το κοίτασμα στην Ελλάδα, να παράγει χρήμα για την Ελλάδα, επί μιας στρατιωτικής κυβερνήσεως, στις αρχές της δεκαετίας του ’70 και αυτός ήταν, ενδεχομένως, και ο λόγος -δηλαδή, η εξόρυξη πετρελαίου από τον Πρίνο- που έπεσε η συγκεκριμένη στρατιωτική κυβέρνηση. Γι’ αυτό εδώ και μία δεκαετία η Χρυσή Αυγή μιλάει για το φυσικό αέριο της ελληνικής αποκλειστικής οικονομικής ζώνης. Στις αρχές μάς λέγατε γραφικούς και χουντικούς, όταν αναφερόμασταν σε αυτό το τεράστιο ζήτημα, το οποίο μπορεί να λύσει το οικονομικό πρόβλημα της Ελλάδος. Σήμερα έχουν έρθει όλοι οι διεθνείς οικονομικοί οίκοι, έχουν έρθει όλοι οι επαΐοντες, έχουν έρθει όλες οι μεγάλες πετρελαϊκές εταιρείες που εκπροσωπούν κράτη και διεκδικούν κέρδη από τα κοιτάσματα της ελληνικής αποκλειστικής οικονομικής ζώνης.

Ήδη στην Ανατολική Μεσόγειο το Ισραήλ, η Κύπρος, η Αίγυπτος παράγουν φυσικό αέριο. Η μόνη χώρα που δεν τολμά να ανακηρύξει ΑΟΖ -και αυτή είναι μία πολιτική εγκληματική, για την οποία ευθύνεται εξίσου και ο ΣΥΡΙΖΑ και οι προκάτοχοί του, το ΠΑΣΟΚ και η Νέα Δημοκρατία- και δεν παράγει φυσικό αέριο, είναι η Ελλάδα, δυστυχώς.

Η Χρυσή Αυγή από το 2012 έχει καταθέσει πρόταση νόμου για μονομερή ανακήρυξη αποκλειστικής οικονομικής ζώνης στην Ελλάδα, που θα μας έδινε την ευκαιρία να προχωρήσουμε σε εκμετάλλευση των μεγάλων πλουτοπαραγωγικών πηγών της χώρας μας.

Ο νόμος που συζητείται σήμερα, αντί να μιλάει για παραγωγή υδρογονανθράκων, μιλάει για αποθήκη υδρογονανθράκων στο βόρειο Αιγαίο, που θα ξεπουληθεί μάλιστα μέσω του ΤΑΙΠΕΔ, στο οποίο έχει παραχωρηθεί παρανόμως και αντισυνταγματικά όλη η εθνική περιουσία της Ελλάδος. Και εγώ δηλώνω από αυτό εδώ το Βήμα πως μόλις η Χρυσή Αυγή κυβερνήσει, θα εθνικοποιήσει το ΤΑΙΠΕΔ και ο πλούτος της Ελλάδος θα εκμεταλλεύεται αποκλειστικά και μόνο από τον Έλληνα πολίτη. Η εκμετάλλευση των ορυκτών μας θα είναι μόνο για το κέρδος των Ελλήνων. Αυτή είναι εθνική πολιτική.

Είδατε πως αν υπάρχει μία πραγματικά εθνική κυβέρνηση, μπορεί να επιβληθεί σε βάρος των συμφερόντων των Ευρωπαίων τοκογλύφων. Ύψιστο παράδειγμα η περίπτωση του Σαλβίνι, που η Ιταλία σήμερα έχει κερδίσει, που πάει σε έναν προϋπολογισμό που έχει γίνει αποδεκτός από τις Βρυξέλλες με 2% έλλειμμα. Και ο Σαλβίνι, ο οποίος είναι εθνικός ηγέτης και έχει κάνει κυρίαρχη την πατρίδα του, πανηγυρίζει, σε αντίθεση με τον Ντομπρόβσκις ο οποίος κλαψουρίζει σήμερα και λέει ότι αυτή δεν είναι μία ιδανική λύση για την Ευρώπη. Ιδανική λύση για την Ευρώπη είναι μόνο αυτά που ψήφιζαν εδώ ο ΣΥΡΙΖΑ το 2015 μαζί με τις υπόλοιπες πτέρυγες, γιατί και ΠΑΣΟΚ και Νέα Δημοκρατία ψήφισαν το τρίτο μνημόνιο, πλην της Χρυσής Αυγής.

Τον Σαλβίνι, βέβαια, τον στηρίζει η βαριά βιομηχανία της Ιταλίας. Έχει βαριά βιομηχανία η Ιταλία, έχει την «ΕΝΙ» που παράγει ενέργεια, έχει αυτοκινητοβιομηχανίες, σε αντίθεση με την Ελλάδα όπου οι μόνοι επιχειρηματίες είναι κάτι κρατικοδίαιτα λαμόγια που έχουν επιβληθεί στην οικονομική ζωή της χώρας με δανεικά και με κλεμμένα λεφτά.

Δυο λόγια μόνο για τα ενεργειακά ελληνικά κοιτάσματα, που εις ό,τι αφορά την περιοχή της νοτίου Κρήτης, σύμφωνα με την Deutsche Bank, μπορεί να δώσουν κέρδη 420 εκατομμυρίων ευρώ. Ο καθηγητής Φώσκολος του Πολυτεχνείου της Κρήτης μιλάει για διπλάσια κέρδη. Τη στιγμή που η Κύπρος μπορεί να προχωρήσει σε παραγωγή τεσσάρων τρισεκατομμυρίων κυβικών μέτρων φυσικού αερίου, το Ισραήλ σε οκτώ τρισεκατομμύρια κυβικά μέτρα φυσικού αερίου, σε εννέα τρισεκατομμύρια κυβικά μέτρα φυσικού αερίου η Αίγυπτος, η Ελλάδα μπορεί να παράγει μόνο από τα κοιτάσματα νοτίως της Κρήτης είκοσι επτά τρισεκατομμύρια κυβικά μέτρα φυσικού αερίου. Αυτός είναι ένας θησαυρός, τον οποίο και οφείλουμε να εκμεταλλευτούμε.

Δυο λόγια για την τροπολογία που αφορά τις βουλευτικές εκλογές.

Κατ’ αρχάς την καταψηφίζουμε, γιατί η απευθείας ανάθεση είναι απαράδεκτη. Πρέπει να γίνεται ένας διαφανής διαγωνισμός σε κάθε περίπτωση που το δημόσιο είναι να δώσει λεφτά σε κάποιον ιδιώτη.

Σε ό,τι αφορά, όμως, το θέμα που τέθηκε περί πρόωρων εκλογών, εμείς προβλέπουμε ότι δεν πρόκειται να γίνουν πρόωρες εκλογές. Το «παίζουμε» και στοίχημα, εάν θέλετε. Θα αργήσουν να γίνουν οι εκλογές, γιατί τον Τσίπρα και τον Καμμένο, για να τους σηκώσεις από τις καρέκλες, χρειάζεται γκρέιντερ, χρειάζεται να φέρετε τον σύντροφό σας Μπόμπολα, τον φίλο σας Μπόμπολα, με όλες τις μπουλντόζες της εταιρείας «ΑΚΤΩΡ» και πάλι δεν πρόκειται να σηκώσει από τις καρέκλες αυτούς οι οποίοι σήμερα με τον εθνομηδενισμό τους έχουν καταστρέψει την Ελλάδα.

Θα πάμε, όμως, σε ευρωεκλογές τον Μάιο, που η Χρυσή Αυγή ασφαλώς και θα ξαναείναι η τρίτη πολιτική δύναμη και θα έχει διψήφια ποσοστά, θα είναι πολύ πάνω από το 10%.

Και να κλείσω με αυτό. Έχουμε τις αυτοδιοικητικές εκλογές. Εις ό,τι αφορά τον Δήμο Αθηναίων, ο Λαϊκός Σύνδεσμος - Χρυσή Αυγή μού έκανε την τιμή να τον εκπροσωπώ, να είμαι εγώ υποψήφιος για τη Δημαρχία της Αθήνας και θέτω ένα ερώτημα κλείνοντας: Τι θα γίνει με τον υποψήφιο του ΣΥΡΙΖΑ; Περιμέναμε κάτι μήνες να ακούσουμε ποιος θα είναι ο υποψήφιος του ΣΥΡΙΖΑ στον Δήμο της Αθήνας. Πετάχτηκε σήμερα ένα όνομα. Αργήσατε, φοβηθήκατε, γιατί -θα κάνω εδώ μία αποκάλυψη- έχετε ήδη μετρήσεις και βλέπετε σ’ αυτές τις μετρήσεις ότι ο ΣΥΡΙΖΑ στην πρωτεύουσα της Ελλάδος είναι κάτω από τη Χρυσή Αυγή. Η Χρυσή Αυγή περνάει τον ΣΥΡΙΖΑ στην πρωτεύουσα της Ελλάδος. Αυτό θα καταγραφεί στην κάλπη στις 26 Μαΐου και θα είναι πολύ μεγάλο το μήνυμα, το οποίο θα δώσει τεράστια άνοδο στον Λαϊκό Σύνδεσμο σε εθνικό επίπεδο. Θα περάσουμε τον ΣΥΡΙΖΑ στην πρωτεύουσα της Ελλάδος στις προσεχείς εκλογές. Θα εξοντώσουμε αρχικά τον εθνομηδενισμό της Αριστεράς, για να πάμε εν συνεχεία να αναμετρηθούμε σε μία τελική αναμέτρηση με τον εθνομηδενισμό της ψευτοδεξιάς, που είναι εξίσου επικίνδυνος και επιζήμιος για την πατρίδα.

Μόνο με μία εθνική πατριωτική κυβέρνηση του Λαϊκού Συνδέσμου - Χρυσή Αυγή θα υπάρξει ανεξάρτητη εξωτερική και οικονομική πολιτική, θα μπορέσει η Ελλάδα να εκμεταλλευτεί απόλυτα, προς όφελος του λαού της, τις πλουτοπαραγωγικές πηγές της, θα μπορέσει η Ελλάδα να σταθεί στα πόδια της και να γίνει κυρίαρχη δύναμη στην Ανατολική Μεσόγειο.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες μαθητές και δύο συνοδοί εκπαιδευτικοί από το Γυμνάσιο Αιγείρας Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώθηκε και ο κατάλογος των ομιλητών. Πριν περάσουμε στις δευτερολογίες, όπως έχει αποφασιστεί, κύριε Ξυδάκη, είστε ο μοναδικός Κοινοβουλευτικός Εκπρόσωπος, που δεν έχει μιλήσει και εάν ενδεχομένως θέλετε να παρέμβετε, θα έχετε τον λόγο. Μετά θα ξεκινήσουν οι δευτερολογίες.

**ΝΙΚΟΛΑΟΣ ΞΥΔΑΚΗΣ:** Ναι, κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ξυδάκη, έχετε τον λόγο.

**ΝΙΚΟΛΑΟΣ ΞΥΔΑΚΗΣ:**  Ευχαριστώ, κύριε Πρόεδρε.

Παίρνω τον λόγο με αφορμή τα όσα ακούστηκαν σ’ αυτή την Αίθουσα για κάποιες ρυθμίσεις που έρχονται, έστω με τη μορφή του κατεπείγοντος, γιατί τελειώνει η χρονιά και πρέπει να ρυθμιστούν.

Αυτό το οποίο βλέπουμε είναι ότι με όλο το αντιπολιτευτικό μένος και τις κραυγές, οι οποίες είναι άνευ επιχειρημάτων και άνευ πραγματολογικών στοιχείων, η Αριστερά, υβριζόμενη από πολλές πτέρυγες εδώ, και από τους ακροδεξιούς και από την τυπική Δεξιά, η οποία χρησιμοποιεί πλέον τα συνθήματα του χρυσαυγιτισμού, αλλά και από τις παλιές δυνάμεις του Κέντρου και της Κεντροαριστεράς, αυτό που κάνει μέσα στη δυσκολότατη πορεία ανόρθωσης και εξόδου από τη μνημονιακή υπαγωγή είναι ότι επιχειρεί επιτέλους ένα πρόγραμμα ορθολογικού εκσυγχρονισμού, ένα πρόγραμμα αστικού εκσυγχρονισμού, το οποίο επί πολλά έτη είχε μείνει πίσω ή δεν υπήρχε καν στους σχεδιασμούς ή καρκινοβατούσε. Οι δασικοί χάρτες, η πίεση για επίσπευση του περίφημου Κτηματολογίου, οι χωροταξικές, η χωροθέτηση βιομηχανικών πάρκων είναι στοιχεία που, άνευ αυτών, δεν μπορεί να υπάρξει παραγωγικός ιστός και παραγωγική ανασυγκρότηση.

Δύο πράγματα σημαντικά, τα οποία ακούστηκαν μέσα σ’ αυτή την Αίθουσα, αυτή τη στιγμή είναι η διασύνδεση των νησιών με τον εθνικό κορμό στην ενέργεια. Μας είπε ο κ. Σκρέκας πριν ότι το είχαν προχωρήσει, το είχαν κάνει, είχε προκηρυχθεί. Δεν είχε γίνει, έγινε. Αυτό λέμε. Δεν ξέρω ποιοι τσακώνονταν τα περασμένα χρόνια για τις προδιαγραφές των καλωδίων και για το ποιος θα πάρει τη δουλειά, το θέμα είναι ότι αυτή τη στιγμή συνδέθηκαν οι Κυκλάδες και εντάσσεται στο Πρόγραμμα Δημοσίων Επενδύσεων το τεράστιο έργο της διασύνδεσης της Αττικής με την Κρήτη.

Αυτά είναι παραγωγική ανασυγκρότηση, αυτά είναι όραμα για την Ελλάδα μετά το μνημόνιο, μετά τη χρεοκοπία, για μία Ελλάδα που θα παράγει πλούτο, αισιοδοξία και εθνική αυτοπεποίθηση.

Αποδεικνύεται ότι η υβριζόμενη Κυβέρνηση από την ακροδεξιά υστερία, που διακατέχει πλέον τη συντηρητική παράταξη, είναι μία Κυβέρνηση η οποία προχωρά με ρεαλισμό, διευθετεί δύσκολα ζητήματα, έχει γνώση της πραγματικότητας, έχει διαρκώς το αυτί της στραμμένο στις ανάγκες της κοινωνικής πλειοψηφίας. Και, επιπλέον, με όσα ακούστηκαν και χθες σ’ αυτή την Αίθουσα και απ’ αυτό το Βήμα από τον Αρχηγό της Αξιωματικής Αντιπολίτευσης, η Αριστερά είναι η δύναμη, που εκτός του ορθολογικού εκσυγχρονισμού του δημοκρατικού κράτους, είναι ο φυσικός εγγυητής της δημοκρατίας, ο φυσικός εγγυητής της ανανέωσης των θεσμών και της θεσμικής υγείας και ο φυσικός ανανεωτής και υποστηρικτής της μεγάλης κοινωνικής πλειοψηφίας.

Δεν μπορώ να καταλάβω με ποιο κοινωνικό και οικονομικό πρόγραμμα, με όλες αυτές τις «φούσκες» και τα πινοσετικής εμπνεύσεως πυροτεχνήματα για ιδιωτική ασφάλιση, ιδιωτική εκπαίδευση, ιδιωτικό αέρα που θα αναπνέουμε, ιδιωτικοποίηση των πάντων, ακόμα και αυτά που δεν υποχρεωθήκαμε από τη μνημονιακή τυραννία να τα πράξουμε, τι είναι αυτά που υπόσχεστε σ’ έναν λαό, ο οποίος βγαίνει από μία ιστορική περιπέτεια και ετοιμάζεται να ανοίξει τα φτερά του σε μία πορεία ανασυγκρότησης.

Δεν θα ακολουθήσουμε σ’ αυτές τις κραυγές, τις εν τέλει αντιδημοκρατικές και ανιστόρητες. Δεν θα ακολουθήσουμε τις κραυγές του κ. Σαμαρά, που αντιγράφει συστηματικά τον χρυσαυγιτισμό, ακόμη και λέξη-λέξη τα συνθήματα. Δεν θα ακολουθήσουμε την αλαζονεία των πορφυρογέννητων και των κακομαθημένων, που δεν σέβονται ούτε τους αντιπροσωπευτικούς θεσμούς ούτε τις παραδόσεις του κοινοβουλευτισμού αυτής της εύθραυστης, αλλά εν τέλει ανθεκτικής και δυναμικής Ελληνικής Δημοκρατίας και της Μεταπολίτευσης.

Το μόνο που έχουμε να πούμε, ακόμη και για τις απρέπειες που εκτόξευσε ο κ. Μητσοτάκης χθες εναντίον του Προέδρου της Βουλής, στο πρόσωπο του Προέδρου της Βουλής και στον ίδιο τον θεσμό, είναι εάν νομίζει ότι αδικείται, ας καταθέσει μία πρόταση μομφής και να δούμε πόσοι από τους τριακόσιους Βουλευτές θα ψηφίσουν εναντίον του Νίκου Βούτση, ότι είναι αντιδημοκρατικός, ότι είναι μεροληπτικός και ότι δεν είναι ένας από τους πιο επιτυχημένους και δίκαιους Προέδρους στη μεταπολιτευτική Τρίτη Ελληνική Δημοκρατία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ξυδάκη.

Οπότε μπορούμε να περάσουμε τώρα στις δευτερολογίες.

Θα ξεκινήσουμε με εσάς, κύριε Καματερέ. Έχετε τον λόγο για τρία λεπτά.

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, έγινε πάλι πολλή κουβέντα, για το γιατί έρχονται ως κατεπείγοντα τα νομοσχέδια και τόσες πολλές τροπολογίες κ.λπ..

Αυτό γινόταν και γίνεται και εφόσον πρέπει, καλό είναι να γίνεται. Εγώ θα ήθελα να τονίσω, όμως, ότι οι τροπολογίες που φέρνει ο καθένας, και πολύ περισσότερο σαν έκταση, υπέρ ποιων γίνονται. Εάν δούμε μία-μία και τις τροπολογίες και τις αναβολές που γίνονται στις προθεσμίες, στις παρατάσεις, θα δούμε ότι όλες μα όλες, γίνονται υπέρ είτε των πολιτών είτε κατ’ επέκταση και άμεσα υπέρ των συμφερόντων του δημοσίου, σε αντίθεση με άλλους που έως τα τώρα χρησιμοποιούσαν όλα αυτά εδώ τα εργαλεία, για να εξυπηρετήσουν εν μία νυκτί και σε τροπολογίες που πέρναγαν νύχτα συμφέροντα κάποιων άλλων. Ξέρουμε παραδείγματα, δεν έχω χρόνο να τα πω, τα λέμε σε άλλη συζήτηση και για το πώς σε μία νύχτα μπορούσαν να ξεπουληθούν νοσοκομεία και για το πώς κηρύσσονταν χωρίς δίωξη, όσοι έδιναν τα δανεικά και αγύριστα στα κόμματα και όλα αυτά που παρακολουθούμε το τελευταίο διάστημα.

Αντίθετα ας μας πουν μία απ’ αυτές τις τροπολογίες που έρχονται σήμερα, μία από τις παρατάσεις των προθεσμιών που δεν είναι υπέρ των πολιτών. Ποια δεν είναι;

Δεν είναι οι άδειες για τους σεισμόπληκτους; Δεν είναι τα μέτρα στήριξης των περιοχών Κοζάνης, Φλώρινας, Μεγαλόπολης για τη μεταλιγνιτική περίοδο; Δεν είναι η μεταφορά του οικισμού των Αγίων Αναργύρων; Δεν είναι η παράταση προθεσμίας, για να κάνουν τις δηλώσεις τους οι αγρότες παραγωγοί ηλεκτρικής ενέργειας;

Πιο πολύ ήθελα να μείνω στη δευτερολογία μου, επειδή ήρθε η τροπολογία για το μεταφορικό ισοδύναμο και, βέβαια, δεν μου έκανε εντύπωση η αμηχανία των εκπροσώπων της Νέας Δημοκρατίας, όταν έρχονται τέτοια μέτρα. Πάλι δεν ψηφίζουν. Κακό δικό τους γιατί το μεταφορικό ισοδύναμο είναι ένα από τα μέτρα τα οποία είναι τομές όσον αφορά τη βοήθεια των νησιωτών, αίρει την απομόνωσή τους, αποκαθιστά μία μεγάλη αδικία στο κόστος των μεταφορικών. Αυτό το έχουμε δει έξι μήνες τώρα περίπου, που υλοποιείται στους επιβάτες και στα εμπορεύματα. Τώρα είναι επείγον ή δεν είναι και ποιους ωφελεί; Γιατί πρέπει να έρθει τώρα; Γιατί πρέπει να εφαρμοστεί από την 1η του Γενάρη. Γιατί δεν ερχόταν ως τα τώρα; Ένας Θεός ξέρει, και δεν μπορείτε να φανταστείτε τι δυσκολίες υπήρχαν και υπάρχουν στο να βρεις πρώτα-πρώτα τα στοιχεία, για το γιατί τα καύσιμα στα νησιά είναι τόσο πολύ πιο ακριβά. Γιατί εξαρτώνται, όπως είπε και ο κύριος Υπουργός, από πολλά πράγματα, όπως από τις δεξαμενές και από το πόσες εταιρείες δραστηριοποιούνται εκεί -και μάλιστα παρουσιάζονται μεγάλες διαφορές από νησί σε νησί- αλλά και από την κακή λειτουργία ή τις παρανομίες, να το πω, στη διακίνηση των καυσίμων.

Άρα ήταν πολύ δύσκολο και είναι μεγάλο κατόρθωμα ότι από τον Γενάρη του 2019 θα εφαρμοστεί το μεταφορικό ισοδύναμο και στα καύσιμα, που δίνει τη δυνατότητα στα πρατήρια, να πωλούν το λίτρο το πολύ 10 με 15 λεπτά πάνω από τη μέση τιμή της Αττικής. Αυτό ξέρετε τι σημαίνει; Ξέρετε ότι έχουμε νησιά, που η τιμή είναι πάνω από 2 ευρώ το λίτρο, επομένως σημαίνει μία έκπτωση τουλάχιστον 20% και παραπάνω. Ποιος και μάλιστα εν μέσω κρίσης τόλμησε όλα αυτά τα τελευταία χρόνια να κάνει μία τέτοια μείωση; Ποιος τόλμησε να κάνει μείωση στα εισιτήρια των επιβατών πάνω από 40%, που ισχύει και εφαρμόζεται αυτή τη στιγμή στα νησιά; Ποιος τόλμησε να κάνει μείωση πάνω από 50% στη μεταφορά των εμπορευμάτων, που ισχύει και εφαρμόζεται αυτή εδώ την περίοδο; Ό,τι και να λέτε εσείς, ρωτήστε τους νησιώτες, για να δουν ποιοι είναι αυτοί που νομοθετούν. Θα σας έρχονται και έκτακτα και θα έρχονται και πολλές τροπολογίες. Κουράζεστε το ξέρω. Θα κουραστείτε να ψηφίζετε θετικά μέτρα, τώρα που βγήκαμε από το μνημόνιο. Πηγαίνετε να ρωτήσετε τους νησιώτες και όλους τους πολίτες, ποιοι ωφελούνται από αυτές εδώ τις τροπολογίες σε αντίθεση με εσάς.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Μπουκώρο, έχετε εσείς τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, μέχρι σήμερα τα νομοσχέδια που συνήθως φέρνει η Κυβέρνηση ΣΥΡΙΖΑ - ΑΝΕΛ, κατά παράβαση των όσων προβλέπει ο συνταγματικός νομοθέτης, αποτελούνται κατά κύριο λόγο από άρθρα, τα οποία δεν έχουν καμμία συνάφεια μεταξύ τους.

Ο επισπεύδων Υπουργός στο σημερινό νομοσχέδιο έκανε την αντίστροφη πορεία. Ομαδοποίησε δύο-τρεις κατηγορίες άρθρων, αλλά οι διατάξεις εντός των άρθρων δεν έχουν καμμία συνάφεια μεταξύ τους σε πολλές των περιπτώσεων. Είναι το ίδιο, αν θέλετε, κατακριτέο, κύριε Υπουργέ.

Βεβαίως αποδεχθήκατε και στις επιτροπές και στην Ολομέλεια ότι όλα αυτά τα ζητήματα που ρυθμίζονται, θα μπορούσαν να ήταν αντικείμενο τροπολογιών, αλλά τα συμπυκνώσατε σε ένα νομοσχέδιο, προκειμένου να ρυθμιστούν ορισμένα ζητήματα. Η «σούπα» χάλασε από την παρέλαση του μισού Υπουργικού Συμβουλίου, κύριε Υπουργέ, που ο καθένας εδώ από τους συναδέλφους σας Υπουργούς έφερε μία ρύθμιση για σημαντικά ζητήματα, που αν θέλετε εκπέμπουν έντονα το άρωμα των επερχόμενων εκλογών. Και δεν είναι μόνο οι προμήθειες προεκλογικού υλικού του κ. Χαρίτση, ο οποίος ήρθε και μας είπε ότι είναι μία πάγια ρύθμιση. Αν ήταν πάγια ρύθμιση, σε ισχύ δηλαδή, γιατί την επανακαταθέτει σήμερα για ψήφιση; Σημαίνει ότι δεν ίσχυε η ρύθμιση μέχρι τώρα, για να ξέρουμε και τι λέμε. Και το να λέει πολιτικά καλυπτόμενος ο κύριος Υπουργός Εσωτερικών ότι αυτό γινόταν πάντα, δεν δίνει κανένα συγχωροχάρτι, γιατί εσείς είστε εκεί σε αυτά τα έδρανα και λέτε πως κάνετε αυτό που δεν γινόταν πάντα. Κάνετε κάτι άλλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο κ. Σαντορινιός έρχεται και μας φέρνει το μεταφορικό ισοδύναμο στα καύσιμα. Και το χαρακτηρίζουμε προεκλογικό κι αυτό το μέτρο, γιατί δεν πρόκειται να εφαρμοστεί. Και δεν πρόκειται να εφαρμοστεί, γιατί από την τροπολογία υπάρχει απάλειψη της υποχρέωσης του Υπουργού, να δεσμευτεί διά της τροπολογίας ότι θα δημοσιοποιήσει την κοινή υπουργική απόφαση για την εφαρμογή του μέτρου εντός διμήνου. Αν, δηλαδή, προκηρυχθούν εκλογές πριν τον Μάιο, ο κ. Σαντορινιός και η Κυβέρνησή σας θα μπορούν να κερδοσκοπούν πολιτικά και να λένε ότι «εμείς εφαρμόσαμε το μεταφορικό ισοδύναμο για τα νησιά», χωρίς, βεβαίως, να μπορεί να αποδειχθεί κάτι τέτοιο, και θα επιρρίπτουν τις ευθύνες στην επόμενη κυβέρνηση, που και εσείς και εμείς γνωρίζουμε ποια θα είναι. Θα είναι αυτή της Νέας Δημοκρατίας με Πρωθυπουργό τον Κυριάκο Μητσοτάκη.

Εκτός αυτού εξαιρεί το Υπουργείο Εμπορικής Ναυτιλίας νησιά τα οποία επλήγησαν από την μεταναστευτική κρίση, και Υπουργέ -Σάμος, Χίος, Λέσβος- πρωτίστως δεν υπάρχει καμμία δέσμευση, διότι μετατρέπει τον εαυτό του σε νομοθέτη ο κύριος Υπουργός και λέει «θα βάλουμε τις προϋποθέσεις για το μεταφορικό ισοδύναμο», χωρίς καμμία δέσμευση, καμμία απολύτως δέσμευση ότι θα περάσει στον τελικό αποδέκτη-καταναλωτή, που εμείς συμφωνούμε, ναι είναι και ο μόνιμος κάτοικος των νησιών, είναι και ο επισκέπτης των νησιών. Υπάρχουν μηχανισμοί που θα μπορούσε όλο αυτό να είναι ξεκάθαρο, να μην αφήνει «παραθυράκια» και, κυρίως, να περνάει η μείωση των τιμών με τα χρήματα των Ελλήνων φορολογουμένων στον τελικό αποδέκτη, που είναι ο καταναλωτής των καυσίμων.

Με τούτα και με τα άλλα, κύριε Υπουργέ, ρυθμίζετε με το νομοσχέδιο και τις τροπολογίες πολεοδομικές άδειες, ζητήματα αγοράς ενέργειας, μεταφορά προσωπικού στη ΔΕΗ και σε άλλους οργανισμούς, προσπαθείτε να βάλετε τα πρατήρια υγρών καυσίμων στο παιχνίδι, διευθετείτε ζητήματα των ΟΤΑ, των ΔΕΥΑ και θα μπορούσα να πω κατηγορίες πολλές επαγγελματιών εργαζομένων. Περιμένατε -τώρα σας έπιασε πρεμούρα- λίγες μέρες πριν το τέλος του έτους να το κάνετε, και για ρυθμίσεις που αφορούν το επόμενο έτος και θα μπορούσαν να γίνουν και αργότερα και άλλες που θα μπορούσαν να γίνουν και νωρίτερα. Ίσως να μην έχετε αποφασίσει πότε, ακριβώς, θα γίνουν εκλογές, αλλά όλο αυτό που κάνετε σήμερα εδώ, δείχνει ότι η Κυβέρνηση προετοιμάζεται για παν ενδεχόμενο. Ενδεχομένως να μην ξέρει και ο κ. Τσίπρας πότε θα του προκύψουν εκλογές και όλοι γνωρίζουμε τους λόγους. Ετοιμάζεται, όμως, για κάθε ενδεχόμενο. Αυτό είναι το νόημα του σημερινού νομοσχεδίου σε συνδυασμό με τις τροπολογίες που κατατέθηκαν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ο κ. Σαχινίδης έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Σχετικά με τις τροπολογίες. Για την τροπολογία 1876/218 που αφορά την εφαρμογή του μεταφορικού ισοδύναμου, έχουμε να πούμε ότι πρώτα από όλα μας κάνει μεγάλη εντύπωση, κύριε Υπουργέ, ότι εντός εξαμήνου αλλάζετε έναν δικό σας νόμο. Θα μπορούσατε εξαρχής να περιλάβετε και τα καύσιμα στο αρχικό σχέδιο νόμου, εκτός αν πήρατε τώρα την άδεια από τους δανειστές και το πράττετε.

Δεν αντιλαμβανόμαστε, ωστόσο, γιατί να είναι τόσο πιλοτική εφαρμογή του μέτρου για έξι μόνο μήνες και γιατί μόνον για ορισμένα νησιά. Ή πράξτε κάτι σωστά ή μην το κάνετε καθόλου. Οι νησιώτες, βεβαίως, έχουν και τη μεγαλύτερη οικονομική επιβάρυνση σε ό,τι αφορά τις μετακινήσεις τους. Δυστυχώς, όμως, δεν είναι τα μόνα προβλήματα που αντιμετωπίζουν. Αντιμετωπίζουν και την αθρόα λαθρομετανάστευση, την εγκατάλειψή τους από το επίσημο κράτος σχεδόν σε όλα τα επίπεδα και επιπλέον την υπέρμετρη για τα δεδομένα φορολόγησή τους. Για τους λόγους αυτούς θα ψηφίσουμε «παρών» στη συγκεκριμένη τροπολογία.

Σχετικά με την τροπολογία με γενικό αριθμό 1865 και ειδικό 209, θα ψηφίσουμε «παρών», καθώς θεωρούμε πως θα πρέπει να παρέχονται μεν υπηρεσίες στους εν λόγω φορείς υγειονομικού ενδιαφέροντος, αλλά όχι σε ένα σύστημα υγείας όπως το έχετε καταντήσει εσείς, με διορισμένο το δικό σας κομματικό πελατολόγιο και χιλιάδες λαθρομετανάστες να εξυπηρετούνται κατά προτεραιότητα σε βάρος των Ελλήνων πολιτών.

Σχετικά με την τροπολογία με γενικό αριθμό 1867 και ειδικό 210, εδώ οι ως άνω διατάξεις ενδέχεται να επιβαρύνουν τον κρατικό προϋπολογισμό και τον προϋπολογισμό των Οργανισμών Τοπικής Αυτοδιοίκησης πρώτου και δεύτερου βαθμού λόγω πιθανής μη επίτευξης χαμηλότερου δυνατού κόστους.

Τα παραπάνω δικαιολογούνται με το πρόσχημα ότι η διεξαγωγή της εκλογικής διαδικασίας πραγματοποιείται σε συγκεκριμένο, προβλεπόμενο από το Σύνταγμα και τον νόμο χρονικό πλαίσιο χωρίς δυνατότητα παρέκκλισης από αυτό. Εδώ θα καταψηφίσουμε, καθώς θεωρούμε πως αν λειτουργούσε κάτι τέλος πάντων σωστά σε αυτή τη χώρα, που έχει ως ιερή αγελάδα τις κοινοβουλευτικές διαδικασίες, θα έπρεπε να είναι τουλάχιστον αυτό. Δηλαδή απομένουν αρκετοί μήνες για τη διεξαγωγή των τριών εκλογικών διαδικασιών, αυτοδιοικητικών, εθνικών και ευρωεκλογών, ώστε να προβείτε στις απαραίτητες ενέργειες προμήθειας εκλογικού υλικού με τις προβλεπόμενες διαδικασίες ή τουλάχιστον θα έπρεπε να έχετε φροντίσει αρκετά νωρίτερα γι’ αυτό. Για ποιον λόγο ο Έλληνας πολίτης να επιβαρύνεται με δαπάνες, οι οποίες προκύπτουν από τη δική σας ανικανότητα;

Επίσης εντύπωση προκαλεί η επαναφορά διατάξεων που ψηφίστηκαν επί κυβερνήσεως Νέας Δημοκρατίας και καταργήσατε εσείς οι ίδιοι με δικό σας νόμο. Άλλωστε νομίζω ότι δεν είναι η πρώτη φορά που πάμε σε εκλογές, γιατί δεν υπάρχει ούτε πρόβλεψη κόστους ενδεχόμενης επιβάρυνσης στον προϋπολογισμό. Πρώτη φορά πάμε σε εκλογές; Δεν γνωρίζετε περίπου πόσο θα κοστίσει;

Σχετικά με την τροπολογία με γενικό αριθμό 1868 και ειδικό 211,θα την καταψηφίσουμε όπως ανέφερα και στην πρωτολογία μου, αν και συμφωνούμε με την εύρυθμη λειτουργία των ΔΕΥΑ, αλλά υπό την προϋπόθεση αυτές να παραμείνουν δημόσιες και όχι ιδιωτικές, καθώς η παροχή ύδρευσης και αποχέτευσης είναι δημόσιο αγαθό και ως τέτοιο πρέπει να αντιμετωπίζεται. Δυστυχώς, όμως, είχατε φέρει έναν νόμο εσείς όπου απαλλάσσατε όλα τα διοικητικά συμβούλια από ποινικές και αστικές ευθύνες κατά τη διάρκεια διαχείρισής τους. Δηλαδή αυτοί που είτε καταχράστηκαν δημόσιο χρήμα είτε έκαναν κακές επιλογές, θα μείνουν στο απυρόβλητο.

Και κλείνω με την τροπολογία με γενικό αριθμό 1870 και ειδικό 212. Θα ψηφίσουμε «παρών», καθότι πρόκειται για μία αρκετά αόριστη καθαρά λογιστική ρύθμιση, στην οποία δεν είναι απολύτως ξεκάθαρο, αν θα υπάρξει επιβάρυνση του κρατικού προϋπολογισμού ή των συνταξιούχων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τρεις εκπαιδευτικοί συνοδοί τους από το Γυμνάσιο Αιγείρας Αχαΐας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε. Δεν θα σταθώ στην τροπολογία που αφορά τα ΕΑΣ. Ουσιαστικά μέσα από το ερώτημα βάλαμε και τη θέση μας. Η γνώμη μας παραμένει ότι θα έπρεπε να ήταν μεγαλύτερο το χρονικό διάστημα.

Θέλω να σταθώ σε δύο-τρεις τροπολογίες, που δεν είχαμε τη δυνατότητα βάσει του χρόνου να αναφερθούμε. Κατ’ αρχάς στην τροπολογία με αριθμό 1873 που αφορά τη μετακίνηση των εργαζομένων από τη «ΜΕΛΙΤΗ Α.Ε.» και τη «ΜΕΓΑΛΟΠΟΛΗ Α.Ε.», στη ΔΕΗ και στον ΔΕΔΔΗΕ. Γιατί γίνεται τώρα; Κατά βάση είναι για να διευκολυνθεί η πώληση των λιγνιτικών μονάδων και όσοι εργαζόμενοι περισσεύουν, να μπορέσουν να πάνε εν πάση περιπτώσει στον ΔΕΔΔΗΕ και στη ΔΕΗ. Εμείς θα ψηφίσουμε «παρών» σε αυτή την τροπολογία, γιατί σε καμμία περίπτωση δεν θέλουμε να έχουν επιπτώσεις οι εργαζόμενοι από την πώληση των λιγνιτικών μονάδων. Ψηφίζουμε «παρών», γιατί διαφωνούμε πλήρως με την πώληση, την ιδιωτικοποίηση και την απελευθέρωση της αγοράς ενέργειας. Γι’ αυτόν, λοιπόν, τον λόγο θέλω να διευκρινίσω την ψήφο μας.

Για τη δεύτερη τροπολογία την 1870/212 που αφορά τον τρόπο παρακράτησης υπολογισμού της εισφοράς αλληλεγγύης, κατ’ αρχάς να σας θυμίσω –νομίζω ότι είναι γνωστό- ότι εμείς διαφωνούμε με αυτό το χαράτσι και πρέπει να καταργηθεί. Τι να ψηφίζουμε; Τον διαφορετικό τρόπο υπολογισμού του; Δεν φθάνει που κόψατε όλες τις συντάξεις, διατηρείτε κι αυτό το χαράτσι έστω και με άλλον τρόπο υπολογισμού. Θα την καταψηφίσουμε, γιατί διαφωνούμε με την ουσία του ζητήματος.

Για την τροπολογία του Υπουργείου Υγείας θα ήθελα να πω το εξής: Κατ’ αρχάς δίνει παράταση σε έναν νόμο, τον ν.3868/2010, τον οποίο είχε ψηφίσει η Νέα Δημοκρατία, τον είχε τροποποιήσει το ΠΑΣΟΚ, και τώρα ο ΣΥΡΙΖΑ τον εφαρμόζει στη μεταμνημονιακή εποχή. Δηλαδή τη μετακίνηση των υπαλλήλων, των εργαζομένων χωρίς τη δική τους θέληση. Εμείς είμαστε ενάντια στην υλοποίηση ενός τέτοιου μέτρου. Μετά όμως τις διευκρινίσεις του κυρίου Υπουργού -γιατί μας έκανε κι εντύπωση, καθώς μιλάμε για μία παράταση δέκα-δώδεκα ημερών δηλαδή μέχρι το τέλος του Δεκέμβρη-ότι υπάρχουν συμβάσεις που έχουν λήξει και οι εργαζόμενοι δεν έχουν πάρει ή δεν μπορούν να πάρουν τα δεδουλευμένα τους, λόγω του ότι δεν εγκρίνονται από τον πάρεδρο, εμείς θα το ψηφίσουμε γι’ αυτόν τον λόγο. Γενικότερα, όμως, ήθελα να πω ότι διαφωνούμε συνολικά.

Ήθελα να επισημάνω, το είπαμε και στην επιτροπή, αλλά και πάλι λόγω χρόνου δεν καταφέραμε στην πρωτολογία να το πούμε, συμφωνούμε με την μετεγκατάσταση των Αναργύρων και αυτά που προβλέπουν τα δύο σχετικά άρθρα θα τα ψηφίσουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βαρδαλή, με τον οποίο ολοκληρώθηκε και ο κύκλος των δευτερολογιών των εισηγητών και ειδικών αγορητών.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, δεν θα δευτερολογήσουμε;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Σκρέκα;

**ΚΩΝΣΤΑΝΤΙΝΟΣ ΣΚΡΕΚΑΣ:** Οι Κοινοβουλευτικοί Εκπρόσωποι δεν θα δευτερολογήσουν;

**ΠΡΟΕΔΡΕΥΩΝ (Γεώργιος Λαμπρούλης):** Δεν προβλέπεται δευτερολογία. Η δευτερολογία στους εισηγητές και ειδικούς αγορητές –το είπα και το επαναλαμβάνω, καθώς το είπατε το πρωί και με τον άλλο Προεδρεύοντα- δόθηκε κατ’ εξαίρεση λόγω των τροπολογιών. Δόθηκε η δυνατότητα στους εισηγητές να δευτερολογήσουν για τις τροπολογίες. Τέθηκαν αρκετά ερωτήματα από εσάς και από άλλους Βουλευτές στους Υπουργούς για τις τροπολογίες. Πάλι για τις τροπολογίες θέλετε να μιλήσετε; Θέλετε κάτι συγκεκριμένο;

**ΚΩΝΣΤΑΝΤΙΝΟΣ ΣΚΡΕΚΑΣ:** Όπως νομίζετε, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εάν θέλετε κάτι συγκεκριμένο, ενδεχομένως να σας δώσω τον λόγο για ένα-δύο λεπτά, να κάνετε την παρέμβασή σας.

**ΚΩΝΣΤΑΝΤΙΝΟΣ ΣΚΡΕΚΑΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να πείτε κάτι συγκεκριμένο; Ευχαρίστως δεν το απαγορεύω.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε να κάνετε κάποια παρέμβαση;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Για ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ναι, έχετε τον λόγο. Γι’ αυτό σας ερωτώ, για να κλείσουμε τη συζήτηση.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Νομίζω ότι ξεπερνώντας όλα τα θέματα που είχαν τεθεί και στην επιτροπή και στην Ολομέλεια για τη διαδικασία, φτάνοντας πλέον στη στιγμή που καλούμαστε να τοποθετηθούμε ευθέως στην ουσία των τριών θεμάτων που περιλαμβάνει το παρόν νομοσχέδιο, πρέπει να καταλήξουμε στο ότι για τη συντριπτική πλειοψηφία των ρυθμίσεων που γίνονται και στον ενεργειακό τομέα και στα θέματα της χωροταξίας και φυσικά στην παράταση της άδειας της Καβάλας, συντρέχουν ισχυροί λόγοι ότι πρέπει να υπάρχει μία μεγάλη συναίνεση στη Βουλή, διότι είναι μέτρα τα οποία έχουν θετικό χαρακτήρα, ρυθμίζουν διάφορα επιμέρους κομμάτια, αλλά όλα έχουν τη σημασία τους, έχουν ένα θετικό πρόσημο, δεν υπάρχει κάποια ιδιόρρυθμη, ιδιότυπη διάταξη, τροπολογία, που να έχει κάτι το αμφίσημο ή οτιδήποτε άλλο.

Επαναλαμβάνω, η αποσπασματικότητα μπορεί να υπάρχει ως στοιχείο, αλλά οι ρυθμίσεις είναι μέρος ενός συνόλου αλλαγών που γίνονται και στην ενέργεια στον ενεργειακό τομέα μεγάλες τομές και φυσικά στον τομέα της χωροταξίας, όπου οι τομές είναι πολλές και γρήγορες. Με αυτό το πνεύμα θα ήθελα να καλέσω τη Βουλή να τοποθετηθούμε με θετικό τρόπο, να είναι ένα ισχυρό μήνυμα ότι αυτού του τύπου οι ρυθμίσεις, επί της ουσίας έχουν θετικό πρόσημο και θα βοηθήσουν την επίλυση θεμάτων και τη μετεξέλιξη και του ενεργειακού τομέα και των τομέων της χωροταξίας.

Για τα θέματα που παρεισέφρησαν στη συζήτηση και υψώθηκαν πολύ οι τόνοι από τον κ. Σκρέκα κι από μένα, νομίζω ότι δεν επιδέχεται παρεξηγήσεων αν ειπώθηκε μία διατύπωση παραπανίσια.

Σας ευχαριστώ για τη συζήτηση, ακριβώς όπως έγινε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ευχαριστούμε τον κύριο Υπουργό.

**ΑΘΑΝΑΣΙΟΣ ΒΑΡΔΑΛΗΣ:** Κύριε Πρόεδρε, θα ήθελα μια διευκρίνιση.

**ΠΡΟΕΔΡΕΥΩΝ (Γεώργιος Λαμπρούλης):** Σας ακούμε.

**ΑΘΑΝΑΣΙΟΣ ΒΑΡΔΑΛΗΣ:** Τα άρθρα είναι είκοσι τέσσερα τώρα στο σώμα που μας έδωσαν. Προφανώς έχει προστεθεί μια τροπολογία ως άρθρο 23. Ποια τροπολογία είναι αυτή που έχει μπει;

**ΓΕΩΡΓΙΟΣ ΑΜΥΡΑΣ:** H 1854/203 είναι.

**ΠΡΟΕΔΡΕΥΩΝ (Γεώργιος Λαμπρούλης):** Έχει ενσωματωθεί η τροπολογία στο τελευταίο άρθρο; Αυτό εννοείτε;

**ΓΕΩΡΓΙΟΣ ΑΜΥΡΑΣ:** H 1854/203 έχει γίνει άρθρο 23.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Έχει ενσωματωθεί στο νομοσχέδιο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ποια είναι η σειρά;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρε, είναι τα άρθρα, οι υπουργικές τροπολογίες, οι βουλευτικές τροπολογίες και το ακροτελεύτιο άρθρο. Η σειρά είναι αυτή. Η τροπολογία 1854/203 έγινε δεκτή στην επιτροπή, οπότε ενσωματώθηκε ως άρθρο στο νομοσχέδιο.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα να κάνω μια δήλωση για τις τροπολογίες.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Εκ μέρους του Ποταμιού αναφέρω ότι εμείς θα καταψηφίσουμε όλες τις τροπολογίες, όχι γιατί συμφωνούμε ή διαφωνούμε -εν προκειμένω διαφωνούμε- στο περιεχόμενο, αλλά για τη διαδικασία που ακολουθήθηκε με «καταιγίδα» τροπολογιών σε ένα κατεπείγον σχέδιο νόμου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Επείγουσες ρυθμίσεις του Υπουργείου Περιβάλλοντος και Ενέργειας – Κύρωση της από 20.11.2018 Σύμβασης μεταξύ του Ελληνικού Δημοσίου και των εταιρειών ENERGEAN OIL AND GAS – ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ, με την οποία τροποποιείται η από 23.11.1999 Σύμβαση για την εκμετάλλευση Υδρογονανθράκων στη θαλάσσια περιοχή του Θρακικού Πελάγους μεταξύ του Ελληνικού Δημοσίου και της ΚΑΒΑΛΑ OIL AΝΩΝΥΜΗ ΕΤΑΙΡΕΙΑ που κυρώθηκε με το ν. 2779/1999 (Α΄ 296) και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επαναλαμβάνω ότι η ψηφοφορία περιλαμβάνει την αρχή του νομοσχεδίου, είκοσι τρία άρθρα, δώδεκα τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται έως τέσσερα άρθρα προς ψήφιση και για να ψηφίσετε και τα υπόλοιπα, θα πρέπει να κυλίσετε την οθόνη αφής. Στο πάνω μέρος δεξιά στις οθόνες εμφανίζεται κάθε φορά ο αριθμός των άρθρων που απομένουν για ψήφιση. Σημαντικό είναι να βεβαιώνεστε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο, αλλά και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| **Ημ/νία: 19/12/2018** |
| Επείγουσες ρυθμίσεις του Υπουργείου Περιβάλλοντος και Ενέργειας - Κύρωση της από 20.11.2018 Σύμβασης μεταξύ του Ελληνικού Δημοσίου και των εταιρειών ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ, με την οποία τροποποιείται η από 23.11.1999 Σύμβαση για την εκμετάλλευση Υδρογονανθράκων στη θαλάσσια περιοχή του Θρακικού Πελάγους μεταξύ του Ελληνικού Δημοσίου και της ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ  που κυρώθηκε με το ν.2779/1999 (Α΄ 296) και άλλες διατάξεις» |
| Επί της Αρχής ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: OXI |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: ΝΑΙ |
| Κ.Κ.Ε: ΠΡΝ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Υπουργική Τροπολογία 1865/209 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Υπουργική Τροπολογία 1867/210 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Υπουργική Τροπολογία 1868/211 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Υπουργική Τροπολογία 1870/212 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Υπουργική Τροπολογία 1871/213 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Υπουργική Τροπολογία 1874/216 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Υπουργική Τροπολογία 1875/217 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Υπουργική Τροπολογία 1876/218 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: ΠΡΝ |
| Κ.Κ.Ε: ΠΡΝ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Βουλευτική Τροπολογία 1862/207 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Βουλευτική Τροπολογία 1863/208 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Βουλευτική Τροπολογία 1872/214 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Βουλευτική Τροπολογια 1873/215 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Ακροτελεύτιο άρθρο (ως έχει) ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΑΝ.ΕΛ: ΝΑΙ |
| ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |

Ο Πρόεδρος

|  |  |
| --- | --- |
| **ΚΑΜΑΤΕΡΟΣ ΗΛΙΑΣ** | **ΣΥΡΙΖΑ** |
| **ΜΠΟΥΚΩΡΟΣ ΧΡΗΣΤΟΣ** | **Ν.Δ.** |
| **ΑΡΒΑΝΙΤΙΔΗΣ ΓΕΩΡΓΙΟΣ** | **ΔΗ.ΣΥ** |
| **ΣΑΧΙΝΙΔΗΣ ΙΩΑΝΝΗΣ** | **Χ.Α** |
| **ΒΑΡΔΑΛΗΣ ΑΘΑΝΑΣΙΟΣ** | **Κ.Κ.Ε** |
| **ΚΑΤΣΙΚΗΣ ΚΩΝΣΤΑΝΤΙΝΟΣ** | **ΑΝ.ΕΛ** |
| **ΑΜΥΡΑΣ ΓΕΩΡΓΙΟΣ** | **ΠΟΤΑΜΙ** |
| **ΓΕΩΡΓΙΑΔΗΣ ΜΑΡΙΟΣ** | **ΕΝ. ΚΕΝΤΡΩΩΝ** |

1/13

**Σελ.**

13/13

**Σελ.**

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Περιβάλλοντος και Ενέργειας: «Επείγουσες ρυθμίσεις του Υπουργείου Περιβάλλοντος και Ενέργειας - Κύρωση της από 20.11.2018 Σύμβασης μεταξύ του Ελληνικού Δημοσίου και των εταιρειών ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ, με την οποία τροποποιείται η από 23.11.1999 Σύμβαση για την εκμετάλλευση υδρογονανθράκων στη θαλάσσια περιοχή του Θρακικού Πελάγους μεταξύ του Ελληνικού Δημοσίου και της ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ που κυρώθηκε με το ν.2779/1999 (Α΄ 296) και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολο και έχει ως εξής:

(Να καταχωριστεί το κείμενο του νομοσχεδίου σελίδα 212α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 16.51΄ λύεται η συνεδρίαση για αύριο, ημέρα Πέμπτη 20 Δεκεμβρίου 2018 και ώρα 9.30΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με τις συμπληρωματικές ημερήσιες διατάξεις που σας έχουν διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**