(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ν΄

Δευτέρα 7 Ιανουαρίου 2019 (Απόγευμα)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. Π. Μηταράκη, Χ. Μπουκώρου και Ν. Αθανασίου, σελ.   
3. Ανακοινώνεται ότι το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης, υπέβαλε στη Βουλή το κείμενο της Διεθνούς Σύστασης Εργασίας με αριθμό 205 και τίτλο: "Σύσταση σχετικά με την Απασχόληση και Αξιοπρεπή Εργασία για την ειρήνη και την προσαρμογή" που υιοθετήθηκε από την 106η Διεθνή Συνδιάσκεψη Εργασίας (Ιούνιος 2017)", σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης προς τον Υπουργό Εθνικής Άμυνας, με θέμα: "Αναξιοποίητο παραμένει το πρώην 409 Γενικό Στρατιωτικό Νοσοκομείο Πατρών", σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:   
α) Ο Υπουργός Παιδείας, Έρευνας και Θρησκευμάτων, ο Αντιπρόεδρος της Κυβέρνησης και Υπουργός Οικονομίας και Ανάπτυξης και οι Υπουργοί Εσωτερικών, Οικονομικών, Υγείας, Διοικητικής Ανασυγκρότησης , Πολιτισμού και Αθλητισμού, Αγροτικής Ανάπτυξης και Τροφίμων, οι Αναπληρωτές Υπουργοί Παιδείας, Έρευνας και Θρησκευμάτων και Οικονομικών, καθώς και οι Υφυπουργοί Οικονομίας και Ανάπτυξης, Παιδείας, Έρευνας και Θρησκευμάτων και Πολιτισμού και Αθλητισμού, κατέθεσαν στις 28-12-2018 σχέδιο νόμου: "Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις", σελ.   
β) Ο Υπουργός Εθνικής Άμυνας, ο Υπουργός Οικονομικών και ο Αναπληρωτής Υπουργός Εξωτερικών κατέθεσαν στις 4.1.2019 σχέδιο νόμου: "Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος του ανωτέρω Μνημονίου", σελ.   
2. Κατάθεση Εκθέσεως Διαρκούς Επιτροπής.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Άμυνας: "Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος του ανωτέρω Μνημονίου", σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
  
Β. Επί της επίκαιρης επερώτησης:  
ΚΑΤΣΑΝΙΩΤΗΣ Α. , σελ.  
ΚΟΛΛΙΑ - ΤΣΑΡΟΥΧΑ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ν΄

Δευτέρα 7 Ιανουαρίου 2019

Αθήνα, σήμερα στις 7 Ιανουαρίου 2019, ημέρα Δευτέρα και ώρα 18.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-12-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΘ΄ συνεδριάσεώς του, της Παρασκευής 21 Δεκεμβρίου 2018, σε ό,τι αφορά την ψήφιση στο σύνολο του σχεδίου νόμου: «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής και άλλες διατάξεις).

Οι Βουλευτές κύριοι Νότης Μηταράκης και Χρήστος Μπουκώρος από τη Νέα Δημοκρατία και ο κ. Νάσος Αθανασίου από τον ΣΥΡΙΖΑ ζητούν άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τις ζητηθείσες άδειες.

Επίσης, θα ήθελα να ανακοινώσω στο Σώμα ότι ο Υπουργός Παιδείας, Έρευνας και Θρησκευμάτων, ο Αντιπρόεδρος της Κυβέρνησης και Υπουργός Οικονομίας και Ανάπτυξης και οι Υπουργοί Εσωτερικών, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Αγροτικής Ανάπτυξης και Τροφίμων, οι Αναπληρωτές Υπουργοί Παιδείας, Έρευνας και Θρησκευμάτων και Οικονομικών, καθώς και οι Υφυπουργοί Οικονομίας και Ανάπτυξης, Παιδείας, Έρευνας και Θρησκευμάτων και Πολιτισμού και Αθλητισμού, κατέθεσαν στις 28-12-2018 σχέδιο νόμου: «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις».

Ο Υπουργός Εθνικής Άμυνας, ο Υπουργός Οικονομικών και ο Αναπληρωτής Υπουργός Εξωτερικών κατέθεσαν στις 4-1-2019 σχέδιο νόμου: «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος του ανωτέρω Μνημονίου».

Παραπέμπονται στις αρμόδιες Διαρκείς Επιτροπές.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος του ανωτέρω Μνημονίου».

Τέλος, το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης υπέβαλε στη Βουλή το κείμενο της Διεθνούς Σύστασης Εργασίας με αριθμό 205 και τίτλο: «Σύσταση σχετικά με την Απασχόληση και Αξιοπρεπή Εργασία για την ειρήνη και την προσαρμογή», που υιοθετήθηκε από την 106η Διεθνή Συνδιάσκεψη Εργασίας (Ιούνιος 2017)».

Οι ενδιαφερόμενοι συνάδελφοι μπορούν να ζητήσουν αντίγραφα από τη Διεύθυνση Νομοθετικού Έργου της Βουλής.

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε τη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα τα εξής:

Η πρώτη με αριθμό 240/3-1-2019 επίκαιρη ερώτηση πρώτου κύκλου της Βουλευτού Α΄ Πειραιώς του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Πρόβλημα στέγασης υπηρεσιών δικαστικού μεγάρου Πειραιά», δεν θα συζητηθεί λόγω κωλύματος του Υπουργού Δικαιοσύνης.

Η δεύτερη με αριθμό 238/3-1-2019 επίκαιρη ερώτηση πρώτου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζήπρος τον Υπουργό Οικονομικών,με θέμα: «Άλαλο το Υπουργείο Οικονομικών για τα μνημεία και τα ακίνητα μεγάλης ιστορικής και πολιτισμικής αξίας, που πέρασαν στο υπερταμείο», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου.

Η τέταρτη με αριθμό 242/3-1-2019 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Οικονομικών, σχετικά «με την εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ)- Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου.

Η τρίτη με αριθμό 241/3-1-2019 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Θα προστατεύσει τελικά το κράτος τους συμπολίτες μας ιδιοκτήτες κατοικιών, που ταλαιπωρούνται από άδικες διεκδικήσεις του δημοσίου, οι οποίες προβάλλονται μέσω της Κτηματογράφησης;», δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου εξαιτίας φόρτου εργασίας.

Η με αριθμό 3143/281/7-11-2018 ερώτηση και αίτηση κατάθεσης εγγράφων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά «με τη λειτουργία της Οφθαλμολογικής Κλινικής του Γενικού Νοσοκομείου Δράμας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη εξαιτίας φόρτου εργασίας.

Υπάρχει και η σχετική επιστολή του γραμματέα του Υπουργικού Συμβουλίου, που επιβεβαιώνει τις αιτίες της απουσίας των παραπάνω Υπουργών.

Θα συζητηθεί μία μόνο ερώτηση, η πρώτη με αριθμό 239/3-1-2019 επίκαιρη ερώτηση δευτέρου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εθνικής Άμυνας, με θέμα: «Αναξιοποίητο παραμένει το πρώην 409 Γενικό Στρατιωτικό Νοσοκομείο Πατρών».

Στην ερώτηση θα απαντήσει η Υφυπουργός Εθνικής Άμυνας κ. Μαρία Κόλλια - Τσαρουχά.

Ορίστε, κύριε Κατσανιώτη, έχετε τον λόγο.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κύριε Πρόεδρε.

Κυρία Υπουργέ, θα ήθελα να σας δώσω ένα πολύ μικρό ιστορικό των τελευταίων δύο ετών για το 409 Γενικό Στρατιωτικό Νοσοκομείο Πατρών. Τον Απρίλιο του 2017, στην ουσία τελείωσε η μετεγκατάσταση, γιατί φιλοξενούσε ένα τμήμα του νοσοκομείου «Ο Άγιος Αντρέας». Το νοσοκομείο επεκτάθηκε, η νέα πτέρυγα ήταν έτοιμη. Από το τέλος Απριλίου - αρχές Μαΐου του 2017 πια, η μετεγκατάσταση στο κεντρικό κτήριό του, «Ο Άγιος Αντρέας», έχει τελειώσει. Από τότε ξεκίνησαν κάποιες συζητήσεις για το τι πρόκειται να συμβεί με το συγκεκριμένο ακίνητο, ένα κτήριο που βρίσκεται πολύ κοντά στο κέντρο της πόλης, μεγάλο κτήριο, το οποίο έχει φιλοξενήσει δομές υγείας στο παρελθόν.

Τον Ιούλιο, μετά από επίκαιρη ερώτηση στον κ. Βίτσα, είχαν συζητήσει το ενδεχόμενο έτσι ώστε να υπάρξει μια δομή πρωτοβάθμιας υγείας ως στρατιωτικό νοσοκομείο, μια και η περιοχή έχει πάρα πολλούς στρατιωτικούς, σώματα ασφαλείας. Πρόκειται για την ευρύτερη περιοχή –Μεσολόγγι, Ανδραβίδα, Άραξος- που θα μπορούσε, πραγματικά, να βοηθήσει τους εκεί υπηρετούντες.

Με έκπληξη το Υπουργείο μού είπε ότι τελικά, ενώ ο κ. Βίτσας ήταν θετικός, ότι δεν μπορεί να γίνει. Τελειώνοντας, πριν από τον Οκτώβριο του 2018, μετά από συνάντηση που είχα με τον διοικητή της 6ης ΥΠΕ, της 6ης υγειονομικής περιφέρειας, μου ανέφερε ότι υπάρχει σκέψη να φτιαχτεί μια δομή υγείας στο συγκεκριμένο νοσοκομείο.

Αυτό που ρωτώ είναι το εξής: Υπάρχει κάποια τέτοια πρόταση στο Υπουργείο σας έτσι ώστε να έχουμε μια καινούργια δομή υγείας από 6η ΥΠΕ; Υπάρχει κάποια σκέψη από εσάς έτσι ώστε αυτό το ακίνητο, το οποίο έχει γίνει με χρήματα του Έλληνα φορολογούμενου, να μη μένει ρημαγμένο; Διότι περνάμε από εκεί, το βλέπουμε κλεισμένο, το βλέπουμε με σύρματα και πραγματικά, πρέπει να ξαναπάρει ζωή.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εθνικής Άμυνας):** Κύριε συνάδελφε, θα ήθελα να ευχηθώ και εγώ καλή χρονιά, με υγεία για το νέο έτος και καλό έργο στη Βουλή των Ελλήνων.

Από ό,τι είδα και από τον φάκελο, από ό,τι είπατε και εσείς και όπως ενημερώθηκα, κύριε συνάδελφε και δεν θα μακρηγορήσω, γιατί φαίνεται ότι πρόκειται για ένα γνωστό θέμα που το παρακολουθείτε -και αυτό το θεωρώ πολύ σημαντικό- και έχετε τη συνέχεια της εξέλιξης της υπόθεσης, έχετε λάβει ήδη δύο απαντήσεις στο πλαίσιο του κοινοβουλευτικού ελέγχου, με θέμα την αξιοποίηση αυτού του πρώην 409 Γενικού Στρατιωτικού Νοσοκομείου Πατρών. Είναι μια ερώτηση προς τον πρώην ΑΝΥΕΘΑ, τον κ. Βίτσα, με αντίστοιχη επίκαιρη ερώτηση και πιο πρόσφατα, με γραπτή σας ερώτηση προς τον πιο πρόσφατο πρώην ΑΝΥΕΘΑ, τον κ. Κουβέλη.

Τι έχει συμβεί, λοιπόν; Τον Ιανουάριο του 2018 ολοκληρώθηκε η παράδοση - παραλαβή του ακινήτου του θέματος από το Υπουργείο Υγείας στο ΤΕΘΑ. Έχει δοθεί στο ΤΕΘΑ, δηλαδή, το νοσοκομείο αυτό με ένα έγγραφο της 15ης Ιανουαρίου με ένα πρωτόκολλο παράδοσης-παραλαβής.

Συμπεριλήφθηκε, λοιπόν, αυτό στους πίνακες των ακινήτων που δεν χρησιμοποιούνται πλέον από τον ελληνικό Στρατό για στρατιωτικούς σκοπούς, προκειμένου να αξιοποιηθεί από την Υπηρεσία Αξιοποίησης Ακίνητης Περιουσίας των Ενόπλων Δυνάμεων, τη γνωστή ΥΠΑΑΠΕΔ.

Λόγω, όμως, μιας μη ορθής αρχικής καταχώρησης του υπ’ όψιν ακινήτου στο Εθνικό Κτηματολόγιο ως κυριότητας του ελληνικού δημοσίου, όπως προβλέπει ο νόμος, δεν είναι δυνατή η αξιοποίησή του άμεσα. Γι’ αυτόν τον λόγο το ΤΕΘΑ έχει ήδη προβεί στις απαιτούμενες ενέργειες για τη διόρθωση αυτής της εσφαλμένης εγγραφής και σύντομα εκτιμούμε ότι το ζήτημα θα διευθετηθεί.

Θα ήθελα να σας ξεκαθαρίσω σε αυτό το σημείο ότι παρά τα διαμειφθέντα σε αυτήν την αίθουσα το ΤΕΘΑ μέχρι σήμερα δεν έχει λάβει κανένα αίτημα από το Υπουργείο Υγείας, όπως και εσείς το είπατε -και πιθανόν να ήταν μια πολύ καλή λύση- προκειμένου να παραχωρηθεί εκ νέου ως νοσοκομείο το υπ’ όψιν ακίνητο. Επομένως, το Υπουργείο Εθνικής Άμυνας θα έπρεπε να το παραχωρήσει –και σε αυτό το σημείο συμφωνούμε πως δεν πρέπει να αφεθεί αυτή η περιουσία στο έλεος της φυσικής φθοράς- και αποφασίστηκε ότι αυτό το νοσοκομείο, το 409 Γενικό Στρατιωτικό Νοσοκομείο Πατρών, θα αξιοποιηθεί από την ΥΠΑΑΠΕΔ με βάση τον ν.4407/2016, μόλις διευθετηθεί αυτό το τυπικό σφάλμα, που αναφέρθηκε προηγουμένως, με το Κτηματολόγιο.

Έτσι, κλείνοντας, η ενημέρωσή μου προς εσάς είναι πως το πρώην Γενικό Στρατιωτικό Νοσοκομείο έχει επιλεχθεί από την ΥΠΑΑΠΕΔ για άμεση αξιοποίηση ως ιδιωτική κλινική –έτσι τουλάχιστον το προγραμματίζει αυτή η υπηρεσία, η ΥΠΑΑΠΕΔ, ως ιδιωτική κλινική μέσω ηλεκτρονικού πλειοδοτικού διαγωνισμού, όπως προβλέπει ο νόμος. Μάλιστα, με απόφαση του Συμβουλίου Άμυνας, πάλι κατά τα προβλεπόμενα από τον νόμο, εγκρίθηκαν οι όροι του ηλεκτρονικού πλειοδοτικού διαγωνισμού για τη μίσθωση αυτού του ακινήτου με τιμή εκκίνησης 660.000 ευρώ, δηλαδή 55.000 τον μήνα, ως ετήσιο μίσθωμα για είκοσι έτη. Αυτό σημαίνει ότι θα πρέπει να βρεθεί κάποιος ενδιαφερόμενος ιδιώτης, προκειμένου με τις προβλεπόμενες διαδικασίες του νόμου να το αναλάβει, να το αξιοποιήσει και να γίνει μία κλινική.

Αυτό, λοιπόν, θα πρέπει να το πιστωθεί και να το χρεωθεί το Υπουργείο Άμυνας ως θετικό, ότι αξιοποιεί και πολύ γρήγορα μάλιστα προς όφελος του στρατεύματος όποια ακίνητα έχουν χαρακτηριστεί ότι δεν χρειάζονται για τις ανάγκες του Στρατού.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ θα ήθελα να διευκρινιστεί το εξής: Αν κατάλαβα καλά, λόγω ολιγωρίας του Υπουργείου Υγείας, αυτό το ακίνητο του Υπουργείου Εθνικής Άμυνας, αφού δεν ενδιαφέρθηκε το Υπουργείο Υγείας, ορθώς, για να το αξιοποιήσετε, το βγάλατε σε πλειοδοτικό διαγωνισμό, για να γίνει ιδιωτική κλινική.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εθνικής Άμυνας):** Αν μου επιτρέπετε, κύριε Πρόεδρε, όχι λόγω ολιγωρίας, αλλά λόγω επιλογής σχεδιασμού.

**ΠΡΟΕΔΡΕΥΩΝ (Νικήτας Κακλαμάνης):** Ολιγωρία είναι αυτό. Δεν θα ήθελε να χρησιμοποιηθεί ένα έτοιμο κτήριο για κέντρο υγείας αστικού τύπου. Αυτό κατάλαβα εγώ ως γιατρός. Εν πάση περιπτώσει, δεν θα τσακωθούμε γι’ αυτό.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εθνικής Άμυνας):** Δεν είμαστε αρμόδιοι.

**ΠΡΟΕΔΡΕΥΩΝ (Νικήτας Κακλαμάνης):** Δεν ευθύνεται το Υπουργείο Εθνικής Άμυνας. Είναι ξεκάθαρο αυτό.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εθνικής Άμυνας):** Ναι, ναι, αλίμονο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κατσανιώτη, έχετε τον λόγο.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κύριε Πρόεδρε.

Κυρία Υπουργέ, πραγματικά, νομίζω ότι στο συγκεκριμένο θέμα, επειδή είναι ένα θέμα που το έχω παρακολουθήσει, έχω βρει και ανταπόκριση –οφείλω να το πω- από το Υπουργείο Εθνικής Άμυνας. Είναι εδώ, απαντάει. Όμως, δεν έχω βρει το ίδιο από το Υπουργείο Υγείας.

Όπως είπε και ο Πρόεδρος πριν από λίγο, είναι μια μεγάλη μονάδα –γιατί πραγματικά μιλάμε για ένα πολύ μεγάλο κτήριο- που το έχουμε πληρώσει όλοι. Αν το Υπουργείο Υγείας θεωρεί ότι δεν του κάνει και μέχρι τώρα δεν έκανε καμμία κίνηση, παρ’ ότι έκανε τοπικές συνεντεύξεις Τύπου –και μιλάω για την 6η ΥΠΕ- ότι το χρειάζεται, θα συμφωνήσω ότι το Υπουργείο Εθνικής Άμυνας δεν έχει καμμία ευθύνη.

Από τη δική μου πλευρά, όταν ένα ακίνητο, το οποίο –επιμένω- είναι επένδυση του Έλληνα πολίτη μπορεί πραγματικά να φέρει παραπάνω κέρδος και να ξαναζωντανέψει, για μένα είναι πραγματικά πολύ ευχάριστο. Και επειδή αυτή η Κυβέρνηση δεν μας έχει συνηθίσει σε τέτοιου τύπου διαδικασίες, δηλαδή το να ψάχνει να βρει ιδιώτες επενδυτές να πάρουν ένα ακίνητο, να το αξιοποιήσουν και να το χρησιμοποιήσουν, πραγματικά με χαροποιεί.

Αυτό όμως, που θα ήθελα να ξέρω -και χωρίς πραγματικά να θέλω να πιέσω καταστάσεις- είναι ένα χρονοδιάγραμμα. Δηλαδή, αυτό θα μπορέσει να βγει σε έναν μήνα, σε πέντε μήνες, σε έξι μήνες, σε έναν χρόνο σε αυτόν τον ηλεκτρονικό πλειστηριασμό; Ή έχει να κάνει μόνο με το τεχνικό πρόβλημα;

Και κάτι ακόμα. Αν το Υπουργείο Υγείας επανέλθει και πει «δεν το ήξερα και με ενδιαφέρει», θα παγώσει αυτή η διαδικασία ή πραγματικά έχει δρομολογηθεί και θα πάει μέχρι τέλους;

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εθνικής Άμυνας):** Κι εγώ ευχαριστώ.

Είναι θέματα τα οποία, βέβαια, άπτονται και της αρμοδιότητας προφανώς του Υπουργείου Υγείας. Σε ό,τι αφορά την ΥΠΑΑΠΕΔ υπάρχει μια προβλεπόμενη διαδικασία. Δεν μπορώ να σας πω αυτήν τη στιγμή αν θα σταματήσει, αλλά λογικό είναι ότι προηγείται το δημόσιο ενδιαφέρον αν κριθεί έτσι. Από τη στιγμή όμως, που έχει περάσει ξανά στα χέρια, ας το πω πολύ απλά, αυτής της υπηρεσίας του Υπουργείου Εθνικής Άμυνας, αυτή και το Στρατιωτικό Συμβούλιο θα αποφασίσουν αν θα δοθεί πίσω για δημόσιο σκοπό. Έχει ξεκινήσει η διαδικασία. Άρα, έχει περάσει ένας χρόνος ικανός για να αποφασίσει το Υπουργείο Υγείας αν θα το αξιοποιούσε ως κέντρο υγείας αστικού τύπου ή οτιδήποτε άλλο, ως δομή δηλαδή του Υπουργείου Υγείας.

Επομένως, θεωρώ ότι έχουμε μπει στη διαδικασία αξιοποίησης από την ΥΠΑΑΠΕΔ. Άρα οποιαδήποτε άλλη κουβέντα, θεωρώ ότι δεν μπορεί να συμβεί. Και να ευχόμαστε να βρεθεί κάποιος ιδιώτης και είναι ευχής έργον. Καλώς ή κακώς υπάρχει και η ιδιωτική πρωτοβουλία στα θέματα της υγείας.

Σχετικά με το σχόλιο σας για τις επενδύσεις, θα ήθελα να πω ότι μακάρι να γίνονται επενδύσεις στη χώρα. Δεν είναι ολιγωρία μόνο αυτής της Κυβέρνησης η οποιαδήποτε αδυναμία. Δυστυχώς, ακόμα στη χώρα μας, παρ’ όλο που πέρασε -αν και έχουμε ακόμα- αυτή η κρίση-, οι επενδύσεις δεν έγιναν στο βαθμό και με την ταχύτητα που είχαμε και έχουμε ανάγκη, όχι μόνο γιατί δεν ήθελαν κάποιοι πολιτικοί –αυτό δεν το πιστεύω-, αλλά κυρίως γιατί ο κρατικός μηχανισμός ή τέλος πάντων οι διαδικασίες που προβλέπονται δεν γίνονται με τη δέουσα ταχύτητα για να μπορέσουν να γίνουν τα βήματα προς την εξέλιξη των επενδύσεων.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση της επίκαιρης ερώτησης.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 18.17΄ λύεται η συνεδρίαση για την προσεχή Τετάρτη 9 Ιανουαρίου 2019 και ώρα 9.30΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος του ανωτέρω Μνημονίου», σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**