(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΔ΄

Δευτέρα 14 Ιανουαρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Μνεία στον θανόντα Δημήτριο Σιούφα, πρώην Πρόεδρο της Βουλής των Ελλήνων και Υπουργό και έκφραση συλλυπητηρίων στην οικογένειά του, σελ.   
2. Ανακοινώνεται επιστολή του Πρωθυπουργού κ. Αλέξη Τσίπρα προς τον Πρόεδρο της Βουλής κ. Νικόλαο Βούτση, με την οποία αιτείται να επαναδιαβεβαιωθεί η εμπιστοσύνη της Βουλής προς την Κυβέρνηση, σελ.   
3. Έγκριση της απόφασης της Διάσκεψης των Προέδρων, σύμφωνα με την οποία η μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Παιδείας, αναβάλλεται για την Πέμπτη 17 Ιανουαρίου 2019, μετά τη συζήτηση επικαίρων ερωτήσεων του Κοινοβουλευτικού Ελέγχου, σελ.   
4. Ανακοινώνεται ψήφισμα του Διοικητικού Συμβουλίου του Συλλόγου των υπαλλήλων της Βουλής για την αναγγελία του θανάτου του πρώην Υπουργού και πρώην Προέδρου της Βουλής Δημητρίου Σιούφα, σελ.   
5. Ανακοινώνονται δύο επιστολές του Προέδρου της Κοινοβουλευτικής Ομάδας των Ανεξάρτητων Ελλήνων κ. Πάνου Καμμένου προς τον Πρόεδρο της Βουλής κ. Νικόλαο Βούτση, με την οποία δηλώνει ότι η Βουλευτής κ. Έλενα Κουντουρά και ο Βουλευτής κ. Βασίλειος Κόκκαλης δεν ανήκουν, από την 14η Ιανουαρίου 2019, στην Κοινοβουλευτική Ομάδα "ΑΝΕΞ ΆΡΤΗΤΟΙ ΕΛΛΗΝΕΣ-Εθνική Πατριωτική Δημοκρατική Συμμαχία", σελ.   
6. Ανακοινώνεται επιστολή του Βουλευτή κ. Βασιλείου Κόκκαλη προς τον Πρόεδρο της Βουλής κ. Νικόλαο Βούτση, με την οποία δηλώνει ότι αποχωρεί, από τις 12 Ιανουαρίου 2019, από την Κοινοβουλευτική Ομάδα των Ανεξάρτητων Ελλήνων, σελ.   
7. Αναφορά στα επεισόδια τα οποία έλαβαν χώρα κατά τη διάρκεια της διαδήλωσης των αναπληρωτών εκπαιδευτικών, σελ.   
8. Επί διαδικαστικού θέματος, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΝΔΡΙΑΝΟΣ Ι. , σελ.  
ΒΟΡΙΔΗΣ Μ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί της αναφοράς στα επεισόδια τα οποία έλαβαν χώρα κατά τη διάρκεια της διαδήλωσης των αναπληρωτών εκπαιδευτικών:  
ΦΙΛΗΣ Ν. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΔ΄

Δευτέρα 14 Ιανουαρίου 2019

Αθήνα, σήμερα 14 Ιανουαρίου 2019, ημέρα Δευτέρα και ώρα 12.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Θα ξεκινήσω με μνεία στο θανόντα Δημήτριο Σιούφα. Σε λίγη ώρα, όπως ξέρετε, η οικογένειά του, η Βουλή και ο πολιτικός κόσμος της χώρας θα αποχαιρετήσουν τον πρώην Πρόεδρο της Βουλής των Ελλήνων και Υπουργό Δημήτριο Σιούφα, που έφυγε αιφνίδια από κοντά μας, μετά από μια τόσο σημαντική παρουσία και προσφορά στα δημόσια πράγματα της χώρας.

Το ότι τα τελευταία χρόνια δεν ήταν Βουλευτής, δεν σήμαινε ότι δεν ήταν πάντα παρών. Ήταν αρωγός όλων των πρωτοβουλιών της Βουλής. Ήταν και στο Διοικητικό Συμβούλιο του Ιδρύματος της Βουλής και κατέθετε προτάσεις. Επίσης δώρισε το πολιτικό του αρχείο στη Βουλή και δεν έλειψε από καμμία εκδήλωση της Βουλής.

Ήταν πάντα παρών, διακριτικός, σεμνός, τρυφερός, και είναι από τους ανθρώπους που όλοι συνομολογούν ότι τίμησε τον ρόλο του από όποια θέση και αν υπηρέτησε, χωρίς πολιτική σκοπιμότητα, χωρίς πολιτική εμπάθεια. Ήταν ένας άνθρωπος του μέτρου, και γι’ αυτό νομίζω ότι όλη η Βουλή τον συμπαθούσε και τον τιμούσε.

Σε λίγη ώρα, σε μία ώρα από τώρα που θα γίνει ο αποχαιρετισμός, θα είμαστε όλοι εκεί. Εκφράζουμε τα συλλυπητήριά μας στην οικογένειά του, στο κόμμα του και στους ανθρώπους που τον αγάπησαν. Νομίζω ότι εν καιρώ η Βουλή θα βρει τον τρόπο να τον τιμήσει. Αυτή ήταν η πρώτη ανακοίνωση.

Προχωρώ στη δεύτερη ανακοίνωση.

Κυρίες και κύριοι συνάδελφοι, έχω την τιμή να σας ανακοινώσω την επιστολή που υπέβαλε την Κυριακή 13 Ιανουαρίου 2019 ο Πρωθυπουργός κ. Αλέξης Τσίπρας προς τον Πρόεδρο της Βουλής, η οποία έχει ως εξής:

«Αξιότιμε, κύριε Πρόεδρε,

Σας γνωστοποιώ την πρόθεσή μου, να ζητήσω την επαναβεβαίωση της εμπιστοσύνης της Βουλής των Ελλήνων στη Κυβέρνησή μου, σύμφωνα με το άρθρο 84 του Συντάγματος και το άρθρο 141 του Κανονισμού της Βουλής.

Σας παρακαλώ, όπως εκκινήσετε άμεσα τις διαδικασίες για την έναρξη της συζήτησης στην Ολομέλεια της Βουλής».

(Η προαναφερθείσα επιστολή κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 4)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, με την επιστολή του Πρωθυπουργού με την οποία αιτείται να επαναδιαβεβαιωθεί η εμπιστοσύνη της Βουλής προς την Κυβέρνηση, θα καταρτιστεί και θα σας διανεμηθεί ειδική ημερήσια διάταξη, σύμφωνα με το Σύνταγμα και τον Κανονισμό της Βουλής, με αντικείμενο τη συζήτηση και ψηφοφορία επί της προτάσεως του Πρωθυπουργού για παροχή ψήφου εμπιστοσύνης, η οποία θα ξεκινήσει αύριο Τρίτη 15 Ιανουαρίου 2019 και ώρα 10.00΄.

Στη συνέχεια έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα ΤΕΙ Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις».

Πριν λίγο ολοκληρώθηκε η Διάσκεψη των Προέδρων και σύμφωνα με απόφασή της η συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Παιδείας, αναβάλλεται για την προσεχή Πέμπτη 17 Ιανουαρίου 2019, μετά τη συζήτηση των επικαίρων ερωτήσεων του κοινοβουλευτικού ελέγχου. Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα συνεφώνησε.

Επίσης έχουμε ψήφισμα του Διοικητικού Συμβουλίου του Συλλόγου των Υπαλλήλων της Βουλής για την αναγγελία του θανάτου του πρώην Υπουργού και πρώην Προέδρου της Βουλής Δημητρίου Σιούφα:

«Το διοικητικό συμβούλιο συνήλθε έκτακτα και εκφράζει τη θλίψη για τον θάνατο του μεγάλου πολιτικού άνδρα, που υπηρέτησε με συνέπεια και ανιδιοτέλεια τόσο τη δημοκρατία όσο και το δημόσιο συμφέρον, κερδίζοντας τον σεβασμό και την αγάπη όλων. Αποφάσισε ομόφωνα να σταλεί στεφάνι και να παρακολουθήσει την εξόδιο ακολουθία με τιμητική αντιπροσωπεία από μέλη του συμβουλίου του Συλλόγου των Υπαλλήλων της Βουλής, να ανακοινωθεί το παρόν ψήφισμα στην Ολομέλεια της Βουλής και να τηρηθεί ενός λεπτού σιγής στη συνεδρίαση του διοικητικού συμβουλίου».

Εμείς νομίζω ότι δεν πρέπει να τηρήσουμε ενός λεπτού σιγή, πριν ολοκληρωθεί η νεκρώσιμη ακολουθία. Δεν νοείται χρονικά αυτό.

Επίσης θα σας διαβάσω δύο επιστολές του Προέδρου της Κοινοβουλευτικής Ομάδας των Ανεξαρτήτων Ελλήνων, που απευθύνονται στον Πρόεδρο της Βουλής.

Στην πρώτη επιστολή αναφέρεται το εξής:

«Σας δηλώνω ότι η Βουλευτής Έλενα Κουντουρά του Αλεξάνδρου, από σήμερα 14 Ιανουαρίου 2019, δεν ανήκει στην Κοινοβουλευτική Ομάδα «ΑΝΕΞΑΡΤΗΤΟΙ ΕΛΛΗΝΕΣ - Εθνική Πατριωτική Δημοκρατική Συμμαχία».

(Η προαναφερθείσα επιστολή κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 8)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στη δεύτερη επιστολή αναφέρεται το εξής:

«Σας δηλώνω ότι ο Βουλευτής Κόκκαλης Βασίλειος του Κωνσταντίου, από σήμερα 14 Ιανουαρίου 2019, δεν ανήκει στην Κοινοβουλευτική Ομάδα «ΑΝΕΞΑΡΤΗΤΟΙ ΕΛΛΗΝΕΣ - Εθνική Πατριωτική Δημοκρατική Συμμαχία».»

(Η προαναφερθείσα επιστολή κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 10)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τέλος, σε δήλωση του κ. Βασίλειου Κόκκαλη προς τον Πρόεδρο της Βουλής –η οποία έχει, βέβαια, ημερομηνία 12 Ιανουαρίου, ενώ οι άλλες έχουν ημερομηνία 14 Ιανουαρίου- αναφέρεται το εξής:

«Με την παρούσα δηλώνω ότι από σήμερα αποχωρώ από την Κοινοβουλευτική Ομάδα των Ανεξαρτήτων Ελλήνων (ΑΝΕΛ)».

(Η προαναφερθείσα επιστολή κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 12)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μετά, λοιπόν, από τις ανακοινώσεις που σας ανέγνωσα, νομίζω ότι μπορούμε να λύσουμε τη συνεδρίασή μας για αύριο…

**ΝΙΚΟΛΑΟΣ ΦΙΛΗΣ:** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Φίλη, αν και δεν προβλέπεται σ’ αυτή τη διαδικασία, έχετε τον λόγο.

**ΝΙΚΟΛΑΟΣ ΦΙΛΗΣ:** Θα ήθελα, μια και είμαστε σε συνεδρίαση, να εκφράσουμε την έντονη αντίθεσή μας και την κατηγορηματική μας στάση απέναντι στα φαινόμενα βίας, τα οποία ξετυλίχθηκαν προχθές στη διαδήλωση εναντίον των αναπληρωτών εκπαιδευτικών από δυνάμεις της ΕΛΑΣ, και είχαν, επίσης, ως αποτέλεσμα τον τραυματισμό ενός συναδέλφου, του κ. Δελή του ΚΚΕ.

Νομίζω ότι το Σώμα πρέπει να είναι σαφές -όχι μόνο ως προς την καταδίκη αλλά και στην προειδοποίηση- ότι η επανάληψη τέτοιων φαινομένων τα οποία θίγουν άμεσα τη Δημοκρατία, θα πρέπει να τύχουν της σκληρής νόμιμης αντιμετώπισης.

Ευχαριστώ.

**ΜΑΥΡΟΥΔΗΣ ΒΟΡΙΔΗΣ:** Δεν προβλέπεται τέτοια διαδικασία!

**ΙΩΑΝΝΗΣ ΑΝΔΡΙΑΝΟΣ:** Τέσσερα χρόνια κυβερνάτε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Φίλη, επειδή θα υπάρχει αύριο Ολομέλεια, νομίζω ότι αξίζει τον κόπο να είναι παρόντες όλοι οι Βουλευτές. Ήδη η πρώτη αντίδραση ήταν της ίδιας της Υπουργού Δημόσιας Τάξης. Φυσικά και εκφράζουμε τη συμπάθειά μας προς τον συνάδελφό μας για την κακοποίηση που υπέστη, αλλά νομίζω ότι καλό θα ήταν να το συζητήσουμε αύριο και να είναι σύσσωμοι εδώ οι Βουλευτές.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 12.21΄ λύεται η συνεδρίαση για αύριο, ημέρα Τρίτη 15 Ιανουαρίου 2018 και ώρα 10.00΄.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**