(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΗ΄

Δευτέρα 4 Μαρτίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Γ. Καρρά, Π. Σκουρλέτη, Α. Καστόρη και Γ. Αρβανιτίδη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης προς την Υπουργό Προστασίας του Πολίτη, με θέμα: «Ανεπαρκής αστυνόμευση-υψηλή εγκληματικότητα στου Δήμους της Δυτικής Αθήνας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Ο Υπουργός Περιβάλλοντος και Ενέργειας, ο Αντιπρόεδρος της Κυβέρνησης και ο Υπουργός Οικονομίας και Ανάπτυξης, οι Υπουργοί Εσωτερικών, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Υποδομών και Μεταφορών, Αγροτικής Ανάπτυξης και Τροφίμων, Τουρισμού, οι Αναπληρωτές Υπουργοί Οικονομικών, Υγείας, Οικονομίας και Ανάπτυξης, Περιβάλλοντος και Ενέργειας, καθώς και οι Υφυπουργοί Οικονομίας και Ανάπτυξης, Οικονομικών και Περιβάλλοντος και Ενέργειας κατέθεσαν την 1η Μαρτίου 2019 σχέδιο νόμου: « Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
ΚΑΜΜΕΝΟΣ Δ. , σελ.  
ΚΑΡΡΑΣ Γ. , σελ.  
  
Β. Επί της επίκαιρης ερώτησης:  
ΓΕΡΟΒΑΣΙΛΗ Ό. , σελ.  
ΚΑΜΜΕΝΟΣ Δ. , σελ.  
ΚΑΡΡΑΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΗ΄

Δευτέρα 4 Μαρτίου 2019

Αθήνα, σήμερα στις 4 Μαρτίου 2019, ημέρα Δευτέρα και ώρα 18.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Στη σημερινή συνεδρίαση θα συζητηθεί μία μόνο ερώτηση, αλλά πρώτα επιτρέψτε μου να ανακοινώσω τις επίκαιρες ερωτήσεις που δεν θα συζητηθούν.

Η πέμπτη με αριθμό 349/11-2-2019 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας αναφορικά με το ραδιοφάρμακο, δεν θα συζητηθεί λόγω κωλύματος του κυρίου Βουλευτή.

Η δεύτερη με αριθμό 382/26-2-2019 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης κ. Μιχαήλ Τζελέπη προς την Υπουργό Προστασίας του Πολίτη, με θέμα «Αυξημένη η παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών», δεν θα συζητηθεί λόγω κωλύματος του κυρίου Βουλευτή.

Επίσης, δεν θα συζητηθούν λόγω κωλυμάτων των αρμοδίων Υπουργών οι ακόλουθες ερωτήσεις:

Η πρώτη με αριθμό 384/26-2-2019 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας, με θέμα «Εκκρεμότητες σχετικές με την Πρωτοβάθμια Φροντίδα Υγείας στον Νομό Ηρακλείου και την επέκταση της Μονάδας Εντατικής Παρακολούθησης Καρδιοπαθών (ΜΕΠΚ) στο Πανεπιστημιακό Γενικό Νοσοκομείο Ηρακλείου (ΠΑΓΝΗ)», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού, εξαιτίας ανειλημμένων υποχρεώσεων.

Η δεύτερη με αριθμό 390/26-2-2019 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ιάσoνα Φωτήλα προς τον Υπουργό Υγείας, με θέμα «"Χωρίς τέλος" το αδιέξοδο με τον οικογενειακό ιατρό», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού, εξαιτίας ανειλημμένων υποχρεώσεων.

Η τρίτη με αριθμό 375/20-2-2019 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδου προς τον Υπουργό Εθνικής Άμυνας, με θέμα «Συμμετοχή της Ελλάδας στην αμυντική συνεργασία της Ευρωπαϊκής Ένωσης», δεν θα συζητηθεί λόγω κωλύματος του Υπουργού Εθνικής Άμυνας κ. Ευάγγελου Αποστολάκη, εξαιτίας φόρτου εργασίας που αφορά την επικείμενη επίσημη επίσκεψη της Υπουργού Εθνικής Άμυνας της Γερμανίας στην Αθήνα.

Η ένατη με αριθμό 328/4-2-2019 επίκαιρη ερώτηση δεύτερου κύκλου του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εθνικής Άμυνας, με θέμα «Κρίσεις της Ανώτατης Ηγεσίας στις Ένοπλες Δυνάμεις (ΕΔ)», δεν θα συζητηθεί, δεδομένου ότι ο Υπουργός Εθνικής Άμυνας έχει απαντήσει εμπρόθεσμα γραπτώς από τις 12 Φεβρουαρίου 2019 την υπ’ αριθμόν 5111/29-1-2019, όμοια ως προς τα συζητούμενα ερώτηση του ίδιου Βουλευτή.

Η τέταρτη με αριθμό 380/25-2-2019 επίκαιρη ερώτηση δεύτερου κύκλου του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Εθνικής Άμυνας, σχετικά με «την έκθεση ανάλυσης κινδύνου για το 2019 της "Frontex", όπου εμφαίνεται ότι η μεταναστευτική πίεση παραμένει υψηλή στα εξωτερικά σύνορα της Ευρωπαϊκής Ένωσης», δεν θα συζητηθεί λόγω αναρμοδιότητας, καθόσον σύμφωνα με το ισχύον θεσμικό πλαίσιο οι αρμοδιότητες της ερώτησης εμπίπτουν στα Υπουργεία Προστασίας του Πολίτη, Ναυτιλίας και Νησιωτικής Πολιτικής και Μεταναστευτικής Πολιτικής.

Η πρώτη με αριθμό 391/26-2-2019 επίκαιρη ερώτηση δευτέρου κύκλου του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Οικονομικών, με θέμα «Υγιείς ξενοδοχειακές επιχειρήσεις κινδυνεύουν με "λουκέτο" λόγω καταλογισμού ΦΠΑ», δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου, εξαιτίας κυβερνητικής αποστολής.

Η έκτη με αριθμό 355/12-2-2019 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας.

Η έβδομη με αριθμό 350/11-2-2019 επίκαιρη ερώτηση δευτέρου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, με θέμα «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας.

Η όγδοη με αριθμό 351/11-2-2019 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα «Η σκοπιμότητα και η μεθόδευση της μεταφοράς στο Υπερταμείο κατ’ απαίτηση των δανειστών πενήντα ενός ακινήτων του δημοσίου στον Δήμο Πύργου», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας.

Η πρώτη με αριθμό 2932/31-10-2018 ερώτηση του κύκλου των αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα «Αποδέσμευση του Δημοτικού Κλειστού Γυμναστηρίου "Νίκης 2ου Λυκείου" Αγίας Βαρβάρας από το Υπερταμείο», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας.

Η δέκατη με αριθμό 316/29-1-2019 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, εξαιτίας φόρτου εργασίας.

Η ενδέκατη με αριθμό 332/5-2-2019 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με «τα χρόνια προβλήματα της Ψυχιατρικής κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, εξαιτίας φόρτου εργασίας.

Η δωδέκατη με αριθμό 329/4-2-2019 επίκαιρη ερώτηση δευτέρου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα «Δημιουργία Τμήματος Βραχείας Νοσηλείας / Ογκολογικής Κλινικής στο Γενικό Νοσοκομείο Δράμας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, εξαιτίας φόρτου εργασίας.

Η δέκατη τρίτη με αριθμό 322/4-2-2019 επίκαιρη ερώτηση δεύτερου κύκλου του Βουλευτή Λαρίσης της Δημοκρατικής Συμπαράταξης κ. Κωνσταντίνου Μπαργιώτα προς τον Υπουργό Υγείας, με θέμα «Υπερκοστολογήσεις με τα χημικοθεραπευτικά σκευάσματα», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, εξαιτίας φόρτου εργασίας.

Η δέκατη τέταρτη με αριθμό 262/9-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα «Επιτακτική ανάγκη αυξήσεως της στρατιωτικής θητείας», δεν θα συζητηθεί.

Πριν προχωρήσουμε στη συζήτηση της ερώτησης, ο κ. Δημήτριος Καμμένος έχει ζητήσει τον λόγο.

Κύριε συνάδελφε, έχετε τον λόγο για ένα λεπτό.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πάρα πολύ.

Κύριε Πρόεδρε, με την άδειά σας θα ήθελα να διαμαρτυρηθώ για την ακύρωση της ερώτησής μου και τη δήλωση του Υπουργού Εθνικής Αμύνης ως αναρμόδιου. Είχα καταθέσει την ερώτηση στις 25 Φεβρουαρίου 2019, μετά την έκθεση της Frontex για την πίεση που υφιστάμεθα ως χώρα στα εξωτερικά μας σύνορα και δη, από πεζές διελεύσεις μεταναστών και ειδικά στον Έβρο. Ο κ. Βίτσας είχε μιλήσει για μία αύξηση της τάξης του 284%, σε σχέση με το προηγούμενο έτος. Αυτά είναι στοιχεία και του Υπουργείου Μεταναστευτικής Πολιτικής αλλά και της Frontex.

Η ερώτησή μου εστάλη στο Υπουργείο Εθνικής Αμύνης με τρία πολύ συγκεκριμένα ερωτήματα: Εφόσον έχουν αυξηθεί οι διελεύσεις από δεκαοκτώ χιλιάδες έως είκοσι χιλιάδες άτομα πεζή από τον Έβρο, ποια είναι η ευθύνη του Υπουργείου Εθνικής Αμύνης για τη φύλαξη των συνόρων; Και ξαναλέω, πέρασαν πεζή από τον Έβρο.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, μην αναπτύξουμε το θέμα της ερώτησης. Σας έδωσα τον λόγο για να καταθέσετε τη δική σας ένσταση.

**ΔΗΜΗΤΡΙΟΣ ΚΑΜΜΕΝΟΣ:** Καταθέτω τη διαμαρτυρία μου, για να καταγραφεί στα Πρακτικά. Θεωρώ άμεσα και απόλυτα αρμόδιο το Υπουργείο Εθνικής Αμύνης να απαντήσει στο πώς περνούν πεζή δεκαοκτώ έως είκοσι χιλιάδες -κατά δήλωση του κ. Βίτσα- μετανάστες από φυλασσόμενα σύνορα του Έβρου. Βεβαίως, ακολούθησα τον Κανονισμό της Βουλής και κατέθεσα την ερώτηση πάλι στο Υπουργείο Μεταναστευτικής Πολιτικής, το οποίο δεν ξέρω αν είναι αρμόδιο. Μου είπαν ότι είναι αρμόδιο. Για τον λόγο αυτό ήθελα απλώς να καταθέσω τη διαμαρτυρία μου. Νομίζω ότι είναι λάθος. Το Υπουργείο Εθνικής Αμύνης πρέπει να απαντήσει στο πώς διέρχονται πεζή χιλιάδες άνθρωποι από τα σύνορα που φυλάσσονται.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, έχει καταγραφεί.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα κι εγώ τον λόγο για μία παρέμβαση.

**ΠΡΟΕΔΡΕΥΩΝ (Μάριος Γεωργιάδης):** Κύριε Καρρά, θα σας δώσω τον λόγο. Θα συνδυάσουμε τον χρόνο. Θα έχω ανοχή για να τεκμηριώσετε και το θέμα της ερώτησης, η οποία είναι αναπάντητη.

Προχωρούμε, λοιπόν, τώρα στη συζήτηση της τρίτης με αριθμό 385/26-2-2019 επίκαιρης ερώτησης δεύτερου κύκλου του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς την Υπουργό Προστασίας του Πολίτη, με θέμα: «Ανεπαρκής αστυνόμευση - υψηλή εγκληματικότητα στου δήμους της δυτικής Αθήνας».

Στην επίκαιρη ερώτηση θα απαντήσει η Υπουργός Προστασίας του Πολίτη κ. Όλγα Γεροβασίλη.

Κύριε συνάδελφε, θα σας δώσω τρία λεπτά, αντί για δύο, για την πρωτολογία σας, οπότε θα μπορέσετε να αναπτύξετε και το θέμα της ερώτησης, η οποία δεν έχει απαντηθεί εδώ και αρκετό χρονικό διάστημα.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Σε σχέση με την επίκαιρη ερώτηση, κύριε Πρόεδρε, η Κοινοβουλευτική Ομάδα της Δημοκρατικής Συμπαράταξης είχε καταθέσει προς την κυρία Υπουργό επίκαιρη επερώτηση από τις 10 Οκτωβρίου 2018 και ζητούσαμε να συζητηθεί το θέμα της έξαρσης της εγκληματικότητας και της ανασφάλειας των πολιτών ευρύτερα. Δεν απαντήθηκε η επίκαιρη επερώτηση μας. Εν τω μεταξύ προέκυψαν νεότερα στοιχεία, ειδικότερα για την περιοχή της δυτικής Αθήνας, όπου υπήρξαν ανακοινώσεις για ανεπαρκή αστυνόμευση και υψηλή εγκληματικότητα στους δήμους της δυτικής Αθήνας.

Θέλω να διευκρινίσω το εξής, κυρία Υπουργέ: Όταν λέω «υψηλή εγκληματικότητα» διευκρινίζω ότι δεν αναφέρομαι σε κακουργήματα. Αναφέρομαι στην τρέχουσα καθημερινή εγκληματικότητα που υπάρχει στις περιοχές της δυτικής Αθήνας και είναι οι κλοπές, οι διαρρήξεις. Λόγω ανεπαρκούς στελέχωσης των διευθύνσεων και τμημάτων της Αστυνομίας υπάρχει ένα ζήτημα, το οποίο καταγγέλθηκε και από τους ίδιους τους εκπροσώπους των αστυνομικών -αναφέρομαι σε συνδικαλιστικά όργανα- ότι υπάρχει μεγάλη έλλειψη προσωπικού. Ιδιαίτερα τα τμήματα ασφαλείας, τα περισσότερα, τη νύχτα δεν λειτουργούν. Δεν υπάρχει κίνηση μέσα στους δρόμους από αστυνομικά οχήματα, παρά ελάχιστη. Αυτή η κατάσταση έχει δημιουργήσει πρόβλημα υψηλής εγκληματικότητας. Επαναλαμβάνω ότι δεν αναφέρομαι σε κακουργήματα. Είναι κατ’ εξαίρεση τα κακουργήματα, απ’ όσο έχω υπ’ όψιν μου. Εκείνο, όμως, που τρομάζει τον κόσμο είναι μη γίνει μία παραβίαση στο σπίτι του, στο κατάστημα του. Αυτά τα φαινόμενα είναι καθημερινά.

Θα επικαλεστώ, κύριε Πρόεδρε, τα εξής στοιχεία, τα οποία θεωρώ ότι το αποδεικνύουν. Δημοσιογραφική έρευνα αναφέρει ότι είναι αποδεκατισμένα τα τμήματα ασφαλείας και ότι βάζουν λουκέτο τις νύχτες. Ανακοίνωση των δημάρχων της δυτικής Αθήνας: «Υπάρχουν βράδια που δεν περπατάς άνετα». Μάλιστα, λέει ο Δήμαρχος της Αγίας Βαρβάρας: «Υπάρχει ανάγκη αστυνομικής παρουσίας, ειδικά σε περιόδους οικονομικής κρίσης που παρατηρείται αύξηση της εγκληματικότητας, στην περιοχή μας». Στον Δήμο Ιλίου σημειώθηκε ένα περιστατικό επίθεσης σε οδηγό λεωφορείου. Υπάρχει ένα σημείο στα όρια του Δήμου Καματερού, όπου υπάρχει ένα πρόβλημα -θα το ξέρετε, κυρία Υπουργέ- μιας εισαγόμενης -ας την ονομάσω έτσι- εγκληματικότητας από το Ζεφύρι ή από τις Αχαρνές, όπου όταν πιέζονται οι μικροεγκληματίες, κατεβαίνουν σε περιοχές, όπου δεν υπάρχει επαρκής αστυνόμευση, για να συνεχίσουν τη δράση τους ανενόχλητα. Μάλιστα, εδώ αναφέρεται ότι σε αυτόν τον δρόμο λειτουργούν μικρές επιχειρήσεις, όπως φούρνοι, που δέχονται συνεχώς επιθέσεις.

Παράλληλα, θα έλεγα το εξής, κύριε Πρόεδρε, για να το συνδέσω και με το επίκαιρο της ερώτησής μου: Έχω δημοσίευμα όπου αναφέρει ότι στο Χαϊδάρι ζουν εφιαλτικές νύχτες στην οδό Καραϊσκάκη από κλοπές και διαρρήξεις και ότι δεν υπάρχει προστασία από την Αστυνομία. Αντίστοιχα, κύριε Πρόεδρε, υπάρχει αναφορά σε δημοσίευμα στην Αγία Βαρβάρα όπου γίνεται λόγος για διαρρήξεις στον εμπορικό δρόμο σε καταστήματα.

Επίσης, έχω τίτλο εδώ -και βλέπω ότι είναι ελεγμένα τα στοιχεία- όπου αναφέρει ότι το Ίλιον είναι στο έλεος ληστών και παραβατικών ομάδων και ότι με φόβο ζουν οι κάτοικοι και οι καταστηματάρχες. Άλλο δημοσίευμα προχθές, στις 26 Φεβρουαρίου αναφέρει: «Διάρρηξη σε κοσμηματοπωλείο στο Ίλιον».

Τα δεδομένα αυτά, κυρία Υπουργέ, δείχνουν έναν υψηλό βαθμό, όχι κακουργηματικής εγκληματικότητας -θέλω να είμαι ξεκάθαρος σε αυτό το σημείο και γι’ αυτό το επαναλαμβάνω- αλλά πράξεων καθημερινής εγκληματικότητας, οι οποίες έχουν στοιχεία βίας εξ ορισμού, με την έννοια, όπως είπα, κύριε Πρόεδρε, της παραβίασης ή διάρρηξης του σπιτιού ή του καταστήματος τη νύχτα. Και δεν υπάρχει δυνατότητα να καταφύγει κανείς στην Αστυνομία. Και να το καταγγείλει, θα του πουν «έλα, την άλλη μέρα».

Με τις σκέψεις αυτές και με τα στοιχεία αυτά θα πρέπει, κυρία Υπουργέ, να μας δώσετε εξηγήσεις. Γιατί υπάρχει αυτή η υποστελέχωση; Ποια μέτρα προτίθεται το Υπουργείο υπό τη δική σας ηγεσία να λάβει, ώστε να εξαλειφθεί το φαινόμενο αυτό;

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καρρά.

Κυρία Υπουργέ, έχετε τον λόγο για τρία λεπτά.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Ευχαριστώ, κύριε Πρόεδρε.

Νομίζω σήμερα έχουμε την άνεση να μιλήσουμε και με την ευκαιρία να πούμε και δυο πράγματα παραπάνω με τον κ. Καρρά για τα γενικότερα ζητήματα, που για λόγους πρακτικούς δεν απαντήθηκαν, όχι για κάποιον άλλο λόγο. Το αντίθετο. Επίσης, είμαι σίγουρη ότι μπορώ μαζί σας να κάνω μία πολύ παραγωγική συζήτηση.

Δεν μπορώ, φυσικά, να παραγνωρίσω ότι οι περιοχές της δυτικής Αττικής, με τις ιδιαιτερότητες που όλοι γνωρίζουμε, αντιμετωπίζουν οξυμμένα προβλήματα έκνομων συμπεριφορών και δράσεων. Θέλω να πω, όμως, ότι αυτά είναι ζητήματα, όπως ξέρετε κι εσείς, τα οποία έχουν δομηθεί με έναν τρόπο στη διάρκεια πάρα πολλών ετών. Αναφέρομαι στις ιδιαιτερότητες που οδήγησαν σε ομαδοποιήσεις και έτσι πιο οργανωμένες μορφές παραβατικότητας, χωρίς ποτέ να έχουν αντιμετωπιστεί εν τη γενέσει τους, κάτι το οποίο θα ήταν και το πιο εύκολο και το πιο αποδοτικό. Και μιλάω για πολλά προηγούμενα χρόνια.

Το ζήτημα της ασφάλειας είναι πολύ ψηλά στην ατζέντα στην επικαιρότητα σήμερα και συχνά έρχεται και επανέρχεται, άλλοτε δικαιολογημένα και άλλοτε για λόγους καθαρά μικροπολιτικούς και εντυπωσιασμού.

Θα ήθελα να μου επιτρέψετε, με δεδομένο ότι σήμερα ο Πρόεδρος της Αξιωματικής Αντιπολίτευσης επισκέφθηκε το Αστυνομικό Τμήμα Ακροπόλεως για να συμπαρασταθεί στους αστυνομικούς εκεί, εξαιτίας του ότι είχαμε μία επίθεση τις προηγούμενες μέρες με μολότοφ, να πω από αυτό το Βήμα ότι οι συνεργάτες του κ. Μητσοτάκη θα τον καταστρέψουν, διότι ξέχασαν ότι το Αστυνομικό Τμήμα της Ακροπόλεως έκλεισε επί Νέας Δημοκρατίας επί υπουργίας του κ. Δένδια. Το αστυνομικό τμήμα έκλεισε το 2014 μετά από αλλεπάλληλες εμπρηστικές επιθέσεις που δεχόταν και που δεν ήταν δυνατόν να αντιμετωπιστούν. Τότε χρησιμοποιήθηκε το πρόσχημα ότι είχε καταγγελθεί από τη Διεθνή Αμνηστία για συνθήκες κράτησης. Ούτε η πραγματική αιτία τιμούσε την τότε ηγεσία ούτε, βεβαίως, το πρόσχημα.

Επίσης, να θυμίσω ότι ο κ. Μητσοτάκης, που σήμερα διαμαρτύρεται για όλα αυτά, κατήργησε τη Δημοτική Αστυνομία σε μία νύχτα, χωρίς μάλιστα να περάσει τις αρμοδιότητες στην Αστυνομία. Τότε δημιουργήθηκε τεράστιο κενό στη δράση της Ελληνικής Αστυνομίας. Η Δημοτική Αστυνομία ήταν αποτέλεσμα αιτημάτων πολιτών, των δήμων, του συνδικαλιστικού κινήματος των αστυνομικών, ακριβώς διότι το θέμα της ασφάλειας είναι πολύ πιο μεγάλο και αφορά πολύ περισσότερους από αυτή καθαυτή τη δράση της Αστυνομίας, η οποία, βεβαίως, έχει καθοριστικό ρόλο στα ζητήματα ασφάλειας. Το θέμα, όμως, είναι πιο συνολικό και αφορά την τοπική αυτοδιοίκηση, την κοινωνία των πολιτών, φορείς και, βεβαίως, την Ελληνική Αστυνομία.

Το όψιμο, λοιπόν, ενδιαφέρον που εμφανίστηκε σήμερα, η Ελληνική Αστυνομία από την πλευρά της το αντιμετωπίζει και με σχέδιο και με επιχειρησιακή αποτελεσματικότητα, παρ’ όλο που αναγνωρίζουμε κι εμείς, βεβαίως, ότι η Αστυνομία έχει προβλήματα υποστελέχωσης. Θυμίζω ότι επί κ. Μητσοτάκη έξι χιλιάδες επτακόσιες οργανικές θέσεις της Ελληνικής Αστυνομίας καταργήθηκαν σε μία νύχτα.

Και στη συνέχεια σήμερα, κάποιες πολιτικές δυνάμεις, η Νέα Δημοκρατία, αν υποθέσουμε ότι έρθει στα πράγματα, σε σχέση με τον κανόνα του ένα προς ένα -που εμείς με κόπο καταφέραμε για να μπορέσουμε ακριβώς να καλύψουμε και να στελεχώσουμε κρίσιμους τομείς του κοινωνικού κράτους- ζητά την επαναφορά του ένα προς πέντε. Δεν το ζητάει. Είναι προγραμματική δήλωση. Αυτά όλα σημαίνουν ότι έχουμε μπλέξει τα πράγματα.

Επίσης, άκουσα σήμερα «είτε υψηλής έντασης είναι η βία είτε χαμηλής έντασης είναι η βία, είναι το ίδιο». Και καταλαβαίνω τώρα και ερμηνεύω γιατί ο κ. Μητσοτάκης δεν αντέδρασε ή προσπάθησε να συγκαλύψει τον σύμβουλό του κ. Γεωργιάδη όταν καταδικάστηκε για παιδεραστία. Διότι χαμηλή παραβατικότητα και υψηλή παραβατικότητα είναι το ίδιο. Η βία είναι το ίδιο. Έτσι ερμηνεύεται.

Άκουσα και το -πάλι για βία πρόκειται- «να τολμήσει ο Πρωθυπουργός να πάει χωρίς κλούβες και ΜΑΤ στη Μακεδονία». Αυτό λέγεται υποκίνηση σε βίαιες πράξεις. Και δεν άκουσα αυτές τις μέρες τίποτα για τη μεγάλη επιχείρηση που εξάρθρωσε κύκλωμα διακοσίων πενήντα ανθρώπων, οι οποίοι δρούσαν με ληστείες σε σπίτια, κλοπές, ναρκωτικά στο κέντρο της Αθήνας. Έγινε επιχείρηση στην κατάληψη της Αραχώβης και σε άλλα σπίτια σε μία μέρα. Γι’ αυτή τη μεγάλη επιχείρηση δεν είπε ούτε ένας «συγχαρητήρια» στην Ελληνική Αστυνομία. Και ξέρετε τι σημαίνει διακόσια πενήντα άτομα να φύγουν από τις ληστείες, τις κλοπές, τα ναρκωτικά.

Αυτά, λοιπόν, για τη μεγάλη εικόνα. Κι επίσης, για τη μεγάλη εικόνα, για να σας καλύψω και το κομμάτι του κέντρου της Αθήνας, να πούμε δυο πράγματα με την ευκαιρία.

Στο κέντρο της Αθήνας υλοποιείται το σχέδιο «ΠΕΡΣΕΑΣ», το οποίο έχει και εξειδικεύσεις και με συνεργασία πολλών δυνάμεων της Αστυνομίας διαφορετικών διευθύνσεων. Έχει ήδη ξεκινήσει και έχει διαμορφώσει σιγά-σιγά μια άλλη εικόνα στο κέντρο της Αθήνας -μπορεί να τη δει ο καθένας- και γύρω από το Οικονομικό Πανεπιστήμιο που είχαμε τα προβλήματα, στο Πεδίο του Άρεως, στου Φιλοπάππου, στο Μοναστηράκι, στην περιοχή της Νομικής Σχολής. Ήδη η εικόνα αυτή έχει αλλάξει με συντονισμένο σχέδιο και δράση της Ελληνικής Αστυνομίας.

**ΠΡΟΕΔΡΕΥΩΝ (Μάριος Γεωργιάδης):** Κυρία Υπουργέ, έχετε και δευτερολογία.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Σταματάω και στη δευτερολογία θα δώσω αναλυτικά τα στοιχεία τα οποία μου ζητήσατε για τη δυτική Αττική.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, να ευχαριστήσω την κυρία Υπουργό για την ενημέρωση, αλλά να θυμίσω ότι δεν είμαι απολογητής του κ. Μητσοτάκη ούτε ακολουθούμε τις θέσεις του και την πολιτική την οποία χαράζει στα θέματα της ασφάλειας.

Συνεπώς, μπορεί να είναι ενδιαφέρουσα η συζήτηση πάνω σε αυτά τα σημεία, καταλαβαίνετε, όμως, όπως κι εσείς δέχεστε, ότι το αντικείμενο της ερώτησής μου είναι διαφορετικό, διότι αφορά εντοπισμένα τους δήμους της δυτικής Αθήνας κι όχι για το κέντρο της Αθήνας και την ευρύτερη περιοχή.

Μιλάω για διαφορετικής μορφής εγκληματικότητα. Ίσως είναι η τέταρτη φορά που το λέω, κύριε Πρόεδρε. Δεν μίλησα για βαριά εγκληματικότητα, δεν μίλησα για ναρκωτικά. Μίλησα για την καθημερινότητα της ασφάλειας των πυκνοκατοικημένων αυτών περιοχών, όπου πολλές φορές κάποιος φοβάται -εγώ δεν ξέρω αν κινδυνεύει- να κυκλοφορήσει και πολύς κόσμος κλείνεται στα σπίτια του.

Και γιατί προκύπτει αυτό, κυρία Υπουργέ; Διότι, από τα στοιχεία -δεν μπορείτε να τα αμφισβητήσετε κι εσείς- βλέπουμε στα αστυνομικά τμήματα ποια είναι η δύναμη που πρέπει να έχει το καθένα -τα τμήματα ασφαλείας ή τα τμήματα τάξης- και πώς είναι υποστελεχωμένα. Βεβαίως, η τετραετία η οποία πέρασε, επιτρέψτε μου να πω, δεν σας δίνει άλλοθι για να αναχθούμε στο παρελθόν, επαναλαμβάνοντας και πάλι ότι δεν είμαι απολογητής του κ. Μητσοτάκη, ούτε πρόκειται να γίνω ποτέ και οφείλω να το πω αυτό.

Θυμίζω, λοιπόν, κυρία Υπουργέ, σε εσάς δημοσίευμα της εφημερίδας «ΚΑΘΗΜΕΡΙΝΗ» που μας λέει τα εξής και δεν έχουν αμφισβητηθεί με απάντηση του Υπουργείου, με ημερομηνία 30 Ιανουαρίου 2019: «Στο Αιγάλεω το Αστυνομικό Τμήμα έχει οργανική σύνθεση εκατόν είκοσι άτομα, υπηρετούν πενήντα πέντε, στο Αστυνομικό Τμήμα Ιλίου που έχει εξήντα πέντε οργανικές θέσεις, υπηρετούν τριάντα οκτώ». Είναι πραγματικά κενά αυτά, δεν μπορούν να αμφισβητηθούν και δεν συνδέονται με τα ζητήματα του παρελθόντος. Έχουν βγει από τις παραγωγικές σχολές της Αστυνομίας σημαντικός αριθμός αποφοίτων. Κάθε χρόνο βγαίνουν νέοι αστυνομικοί που μπορούν να κατευθυνθούν και σε αυτά.

Και ξέρετε κάτι, κυρία Υπουργέ -και πρέπει να το πω-, η έλλειψη αστυνόμευσης δεν αφορά μόνο την καταστολή πλέον στις περιοχές αυτές. Μας ενδιαφέρει και η πρόληψη. Και η πρόληψη του εγκλήματος δεν γίνεται με το να τους συλλάβουμε. Η πρόληψη γίνεται με την ασφάλεια που δημιουργείται στον κόσμο, τους ανθρώπους, να αισθάνονται ότι υπάρχει παρουσία της Αστυνομίας κι επιπλέον, να λειτουργεί αποτρεπτικά για παράνομες πράξεις, για παρανομίες.

Αυτή την πρόληψη ζητάμε για την περιοχή της δυτικής Αθήνας, με την παρουσία περιπολικών, την επάνδρωση-στελέχωση των αστυνομικών τμημάτων, ούτως ώστε ο υποψήφιος παραβάτης να αισθάνεται την «ανάσα» του νόμου.

Για την έλλειψη αστυνόμευσης μάλιστα άκουσα μία χαρακτηριστική έκφραση προχθές. «Υποαστυνόμευση» το ονόμασαν. Κι εδώ θα μου επιτρέψετε, κύριε Πρόεδρε, να κάνω μία παρένθεση στην ερώτηση, με μία εμπειρία δικαστηριακή, του νομικού.

Ξέρετε, κυρία Υπουργέ -το γνωρίζετε κι εσείς οπωσδήποτε- ότι όταν υπάρχει υποαστυνόμευση, υποκαθιστούν τις ελλείψεις αυτές κάποιες μικρές «μαφίες» στην κάθε γειτονιά, με την έννοια της προστασίας που εξασφαλίζουν στα μαγαζιά ότι δεν θα γίνουν αντικείμενο κλοπών έναντι οικονομικών ανταλλαγμάτων. Έχουμε φτάσει στις περιοχές αυτές στην υποκατάσταση της δημόσιας δύναμης από τις μικρές αυτές «μαφίες», ας τις ονομάσουμε, οι οποίες είναι οι γνωστές προστασίες ότι «ξέρεις, το κατάστημά σου δεν κινδυνεύει, το σπίτι σου δεν κινδυνεύει, διότι εγώ θα έχω ένα μικρό αντάλλαγμα ή ένα μεγαλύτερο, ανάλογα και την περιουσιακή δυνατότητα του ιδιοκτήτη» και θα παρέχει την προστασία επ’ αμοιβή και θα στερείται της προστασίας της δημόσιας δύναμης της Αστυνομίας.

Κανείς δεν μπορεί να αμφισβητήσει την προσπάθεια που γίνεται και από πλευράς των αστυνομικών, αλλά οι ελλείψεις αυτές, κυρία Υπουργέ, για να τελειώσω, μου δίνουν τη δυνατότητα να σας πω το εξής. Μετά τέσσερα χρόνια, πολλά για το παρελθόν και τη διάλυση των τμημάτων έχουν ακουστεί. Μετά τέσσερα χρόνια, όμως, θεωρώ ότι δεν είναι επαρκής δικαιολογία να τα επικαλούμεθα και πάλι ως επιχειρήματα για να δικαιολογήσουμε κενά ή ελλείψεις για τον εξής λόγο.

Η κοινωνία είναι ζωντανή, οι κοινωνίες ζουν. Αν, λοιπόν, επικαλούμεθα πάντοτε ελλείψεις και ελλείμματα του παρελθόντος, ούτως ώστε να μεταφέρουμε την ευθύνη σε άλλους, καταλαβαίνετε ότι πλέον δεν δρούμε. Τα τέσσερα, λοιπόν, αυτά χρόνια, εγώ θα επιμείνω, έπρεπε να έχει υπάρξει επίλυση του ζητήματος. Σας έδωσα νομίζω χαρακτηριστικά παραδείγματα και θα αναφερθώ στην δευτερολογία μου σε τελευταία παραδείγματα.

**ΠΡΟΕΔΡΕΥΩΝ (Μάριος Γεωργιάδης):** Κύριε Καρρά, κλείστε σιγά-σιγά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Τελειώνω, κύριε Πρόεδρε.

Δεν θέλω να αναφερθώ βέβαια και σε περιστατικά βίας που υπήρχαν στον αθλητισμό στο Αιγάλεω, διότι το θεωρώ ότι δεν συνδέεται με το αντικείμενο της ερώτησής μου. Είναι ένα άλλο γεγονός η αθλητική βία. Απλώς με έφερε η φορά της συζήτησης να το επικαλεστώ κι αυτό που λέει «κουκουλοφόροι μπήκαν μέσα σε έναν αγώνα μπάσκετ». Για όνομα του Θεού, δεν υπάρχει ευγενέστερο άθλημα από το μπάσκετ. Παρ’ όλα αυτά, μπήκαν κουκουλοφόροι.

Θα περιμένω πλήρεις απαντήσεις, κυρία Υπουργέ, σχετικά με την περιοχή της δυτικής Αθήνας, των επτά δήμων εκεί που ζουν αυτή την αγωνία οι κάτοικοί τους.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καρρά.

Τον λόγο έχει η κυρία Υπουργός.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Μάριος Γεωργιάδης):** Να είστε καλά.

Ορίστε, κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Καρρά, ναι, βεβαίως, τα ανέφερα όλα αυτά για το παρελθόν, διότι ξέρετε ότι από τότε, από το 2014 που συζητάμε μέχρι και σήμερα, οι μνημονιακοί περιορισμοί δεν επέτρεπαν το άνοιγμα του αριθμού των προσλήψεων. Με αυτήν την έννοια το ανέφερα και ότι αυτές οι χιλιάδες θέσεις που καταργήθηκαν τότε δεν ήταν δυνατόν να αναπληρωθούν. Γι’ αυτό το ανέφερα, χωρίς αυτό να σημαίνει…

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Συγχωρείστε με, στις παραγωγικές σχολές…

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Στις παραγωγικές σχολές ο αριθμός είναι πολύ μικρός και συμπληρώνεται κάθε χρόνο. Αυτοί οι άνθρωποι μπαίνουν στη σχολή κάθε χρόνο, αλλά δυστυχώς ο αριθμός είναι μικρός σε σχέση με τις υποχρεώσεις της Ελληνικής Αστυνομίας που όσο προχωράμε γίνονται όλο και περισσότερες, για λόγους που δεν είναι της στιγμής να τους αναλύσουμε.

Όμως, καταλαβαίνετε κι εσείς ότι οι ανάγκες απαιτούν περισσότερη δουλειά από την πλευρά της Αστυνομίας από ό,τι ήταν πριν αρκετά χρόνια και δεν συμβαδίζουν ανάλογα οι ανάγκες με το τι έχουμε στη διάθεσή μας να κάνουμε.

Παρ’ όλα αυτά, προσπάθειες έγιναν. Η μεγάλη προσπάθεια ήταν να βγάλουμε -και έγινε τελευταίως- εκατοντάδες αστυνομικούς τον τελευταίο μήνα από επιτελικές θέσεις, γραφεία κ.λπ. για να τους έχουμε στον δρόμο.

Το σχέδιο «ΠΕΡΣΕΑΣ», που υλοποιείται από τον Νοέμβριο, είναι το σχέδιο ορατής αστυνόμευσης. Είναι ακριβώς αυτό το οποίο λέτε, αποτροπή δηλαδή, βεβαίως και καταστολή, μιας μικρής, χαμηλής παραβατικότητας, αλλά κυρίως αποσκοπεί στο να δράσει αποτρεπτικά και να δει και ο πολίτης τον αστυνομικό δίπλα του. Αυτή είναι μια προσπάθεια που έχει ξεκινήσει και γίνεται και τα αποτελέσματα είναι ορατά.

Δεν είπα ότι λύσαμε τα προβλήματα. Είπα, όμως, ότι έχουμε βελτιωθεί.

Με δεδομένα αυτά τα σχέδια, να σας πω τα νούμερα για τη δυτική Αττική. Οι μεταβολές στις κλοπές και στις διαρρήξεις ήταν το 2017 οκτώ χιλιάδες τετρακόσιες τριάντα επτά, το 2018 ήταν έξι χιλιάδες εννιακόσιες έντεκα. Η μείωση είναι 18% περίπου.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Συγχωρείστε με. Η μικρή εγκληματικότητα δεν καταγγέλλεται γιατί δεν βρίσκεται.

**ΠΡΟΕΔΡΕΥΩΝ (Μάριος Γεωργιάδης):** Κύριε Καρρά, δεν ακούγεστε. Δεν καταγράφεται κάτι.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Σας είπα για κλοπές και διαρρήξεις καταγεγραμμένες. Αυτό εννοώ.

Όσον αφορά τις κλοπές, από τεσσερισήμισι χιλιάδες που είχαμε το 2017 είχαμε τρεις χιλιάδες το 2018. Επίσης, είχαμε μείωση και σε κλοπές τροχοφόρων και σε ληστείες ακόμη είχαμε μείωση.

Εν πάση περιπτώσει, αυτά είναι τα πραγματικά γεγονότα με ποσοστά τα οποία δείχνουν την τάση, αλλά δεν σημαίνει ότι λύθηκαν και τα προβλήματα.

Για την αντιμετώπιση της κατάστασης, όπως είπατε και εσείς, πραγματικά χρειάζονται και συνέργειες και των φορέων και των δημοτικών αρχών, πρωτοβουλίες πολιτών, συλλόγων, όπως φωτισμός των δρόμων, χρήση περιοχών και άλλα και όλα αυτά μπορούν να δράσουν αποτρεπτικά στην εγκληματικότητα.

Από τον Μάιο του 2015, λοιπόν, η Αστυνομία έχει εφαρμόσει ένα ειδικό σχέδιο αστυνόμευσης για την περιοχή της δυτικής Αττικής, λαμβάνοντας υπ’ όψιν τις υπάρχουσες ανάγκες. Δημιουργήθηκε η Αστυνομική Υποδιεύθυνση Δυτικής Αττικής. Έχω ήδη υπογράψει τη σχετική απόφαση για την τοποθέτηση του αστυνομικού διευθυντή εκεί. Αυτό θα γίνει εντός των επόμενων ημερών. Το μέτρο αυτό σε συνδυασμό και με το πρόγραμμα «ΠΕΡΣΕΑΣ», το οποίο είναι σε εφαρμογή, εκτιμούμε ότι θα ενισχύσει την αστυνόμευση στην περιοχή.

Στη δυτική Αττική δραστηριοποιούνται καθημερινά τρεις εποχούμενες ομάδες γενικής αστυνόμευσης και συνεργεία ελέγχου παρεμπορίου. Στις περιοχές Φυλής, Ζεφυρίου και Ασπροπύργου επιχειρεί ειδική ομάδα αποτελούμενη και από έξι αστυνομικούς ακόμη. Στις περιοχές Αχαρνών, Περιστερίου, Αγίων Αναργύρων, Καματερού εφαρμόζεται ο θεσμός του αστυνομικού της γειτονιάς. Στις περιοχές Μάνδρας, Μεγάρων εφαρμόζεται ο θεσμός των κινητών αστυνομικών μονάδων. Πραγματοποιούνται τακτικές ειδικές επιχειρησιακές δράσεις και εξορμήσεις από μεικτές ομάδες για την αστυνόμευση σε πιο ευαίσθητες περιοχές, όπως, παραδείγματος χάριν, οι καταυλισμοί Ρομά. Δραστηριοποιούνται σε εικοσιτετράωρη βάση Ομάδες Πρόληψης και Καταστολής Εγκληματικότητας, οι ΟΠΚΕ, δίκυκλη αστυνόμευση από την ομάδα ΔΙΑΣ, ομάδες ελέγχου και πρόληψης τροχαίων ατυχημάτων.

Στον Δήμο Αχαρνών ενισχύθηκε η αστυνομική παρουσία με την ίδρυση και λειτουργία τμήματος αστυνομικών επιχειρήσεων. Στην περιοχή του Δήμου Φυλής έχει τεθεί από το 2016 σε ισχύ μνημόνιο συνεργασίας μεταξύ της Ελληνικής Αστυνομίας και του Δήμου Φυλής.

Στις τακτικές μεταθέσεις του έτους 2019 –επίκεινται τον Ιούνιο- θα καλυφθούν οι οργανικές θέσεις με πενήντα πέντε υπαστυνόμους, αρχιφύλακες, υπαρχιφύλακες και αστυφύλακες και τριάντα ειδικούς φρουρούς.

Επίσης, η Γενική Αστυνομική Διεύθυνση Δυτικής Αττικής θα ενισχυθεί και με νεοπροαχθέντες αρχιφύλακες.

Σε ό,τι αφορά το περιστατικό της ληστείας που αναφέρατε, προφανώς γνωρίζετε ότι οι δράστες εντοπίστηκαν και συνελήφθησαν την επόμενη μέρα και οδηγήθηκαν στον εισαγγελέα.

Όπως είπαμε και επαναλαμβάνω, θα βγάλουμε πολλούς αστυνομικούς και βγάζουμε καθημερινά αστυνομικούς από γραφεία και από υπηρεσίες, που μπορούν να λειτουργήσουν και διαφορετικά, στον δρόμο, για την αντιμετώπιση αυτής της μικρής παραβατικότητας, για την οποία μιλάτε.

Έχουμε ήδη προχωρήσει στη μείωση του δυναμικού των επιτελείων όλων των υπηρεσιών που εδρεύουν στην Αττική και συνεχίζουμε μεθοδικά στην ίδια λογική. Προσπαθούμε να το κάνουμε και αυτό με έναν τρόπο ισορροπημένο, διότι δεν περισσεύουν κάπου οι αστυνομικοί στα αλήθεια. Δεν είναι τόσο μεγάλος ο αριθμός τους.

Τα αποτελέσματα σας τα είπα, ότι δηλαδή καταγράφεται μια πτωτική τάση αυτής της καθημερινής παραβατικότητας.

Η εγκληματικότητα και η παραβατικότητα και στη δυτική Αττική, όπως και παντού, θέλει σχέδιο και επιχειρησιακή αποτελεσματικότητα. Αυτό ακριβώς κάνει η Ελληνική Αστυνομία. Θέλει σχέδιο, το οποίο δεν είναι στατικό, αλλά διαρκώς διαμορφώνεται με βάση τα δεδομένα.

Χωρίς πολλά λόγια και εντυπωσιασμούς η δουλειά γίνεται. Θα προσπαθήσουμε κι άλλο. Δεν είναι απλά τα πράγματα και δεν είναι απλό να λέει κάποιος ότι η Ελληνική Αστυνομία μπορεί να δράσει σε μια μέρα και να εξαφανίσει το έγκλημα και την παραβατικότητα. Είναι μια διαρκής άσκηση.

Εγώ, ας πούμε, προτιμώ στη λογική μου ότι μια επιχείρηση φέρνει αποτελέσματα όταν αποδεδειγμένα έχει συλλήψεις, όχι προσαγωγές. Οι προσαγωγές μπορεί να είναι και ένας τυχαίος άνθρωπος. Δηλαδή, ο αριθμός των προσαγωγών δεν είναι ένα ικανοποιητικό νούμερο, είναι για το θέαμα. Οι συλλήψεις –και το ξέρετε καλά- είναι αυτές που δένουν μια υπόθεση και έχουν πραγματικούς ενόχους. Σε αυτήν τη λογική κινείται και το Αρχηγείο και ο Αρχηγός της Ελληνικής Αστυνομίας, δηλαδή η φυσική ηγεσία.

Βεβαίως, αυτό το αστείο, το οποίο λέγεται και ακούγεται, ότι η πολιτική ηγεσία ούτε λίγο ούτε πολύ τα έχει κάνει πλακάκια με τους κακοποιούς όποιας μορφής, νομίζω ότι είναι ένα αστείο επιχείρημα. Το να φοβίζει κάποιος την κοινωνία επιπλέον από αυτό που της συμβαίνει, επιπλέον από τη βία των μνημονίων που έζησε, που έχει και αυτήν τη μορφή μέσα για την οποία συζητάμε σήμερα, νομίζω ότι είναι μια απλή προσπάθεια να βάλουν τον φόβο στις ψυχές των ανθρώπων. Ο φοβισμένος πολίτης δεν είναι ενεργός πολίτης, είναι χειραγωγήσιμος πολίτης. Αυτό επιδιώκουν.

Αυτό, λοιπόν, δεν πρόκειται να το ακολουθήσουμε σε αυτήν τη λογική. Θα κάνουμε όλες τις προσπάθειες. Θα δουλέψουμε με όλες μας τις δυνάμεις για να κάνουμε τον Έλληνα πολίτη ασφαλή. Είναι συστατικό της δημοκρατίας. Είναι πολύ σοβαρό το ζήτημα για να παίζει κάποιος με αυτό.

Όμως, δεν θα υποκύψουμε στον μεγάλο θόρυβο και, όπως είπαμε, τα θετικά δεν λέγονται, οι μεγάλες ειδήσεις δεν ανακοινώνονται. Ίσα-ίσα που επιλεκτικά από το αστυνομικό δελτίο τραβάνε κάποια γεγονότα και τα μίντια και δημιουργούν ένα κλίμα. Έχει επιλέξει ένα κομμάτι του πολιτικού συστήματος, επειδή στο πεδίο της οικονομίας χάνει, να παίξει στο πεδίο της ανασφάλειας και του φόβου. Είναι και αμετανόητοι. Δεν γίνεται.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Εσκεμμένα άφησα τόσο χρόνο, διότι είναι και μείζον το θέμα και επίκαιρο, οπότε δόθηκαν απαντήσεις.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αν μου επιτρέπετε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Είναι εκτός διαδικασίας, κύριε Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Να αναφέρω για τα στατιστικά ότι δεν γίνονται καταγγελίες για μικροπαραβατικότητα.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, δεν ακούγεστε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρακαλώ, κύριε Πρόεδρε, καταθέτω για τα Πρακτικά ορισμένα έγγραφα.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, ο Υπουργός Εσωτερικών κ. Παναγιώτης Σκουρλέτης Γεώργιος ζητεί άδεια ολιγοήμερης απουσίας του στο εξωτερικό από την Παρασκευή 8 Μαρτίου 2019 έως τη Δευτέρα 11 Μαρτίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, ο Βουλευτής κ. Αστέριος Καστόρης ζητεί άδεια ολιγοήμερης απουσίας του στο εξωτερικό τις ίδιες ημέρες. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Τέλος, ο Βουλευτής Β΄ Θεσσαλονίκης της Δημοκρατικής Συμπαράταξης κ. Γεώργιος Αρβανιτίδης ζητεί άδεια ολιγοήμερης απουσίας του στο εξωτερικό για κομματικούς λόγους εκπροσώπησης της Κοινοβουλευτικής Ομάδας της Δημοκρατικής Συμπαράταξης στο Συνέδριο SPD της Γερμανίας από τις 13 Μαρτίου 2019 έως τις 16 Μαρτίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Ο Υπουργός Περιβάλλοντος και Ενέργειας, ο Αντιπρόεδρος της Κυβέρνησης και ο Υπουργός Οικονομίας και Ανάπτυξης, οι Υπουργοί Εσωτερικών, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Υποδομών και Μεταφορών, Αγροτικής Ανάπτυξης και Τροφίμων, Τουρισμού, οι Αναπληρωτές Υπουργοί Οικονομικών, Υγείας, Οικονομίας και Ανάπτυξης, Περιβάλλοντος και Ενέργειας, καθώς και οι Υφυπουργοί Οικονομίας και Ανάπτυξης, Οικονομικών και Περιβάλλοντος και Ενέργειας κατέθεσαν την 1η Μαρτίου 2019 σχέδιο νόμου: «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις».

Το ως άνω σχέδιο νόμου έχει χαρακτηριστεί από την Κυβέρνηση ως επείγον και έχει παραπεμφθεί στην αρμόδια Διαρκή Επιτροπή.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα τον λόγο για ένα λεπτό, σχετικά με την ερώτηση που δεν απαντήθηκε.

**ΠΡΟΕΔΡΕΥΩΝ (Μάριος Γεωργιάδης):** Νόμιζα ότι αναφερθήκατε πριν. Έχετε τον λόγο, σύντομα όμως, για να ολοκληρώσουμε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα είμαι πολύ σύντομος, κύριε Πρόεδρε.

Όταν ετέθη το θέμα της δέσμευσης ακινήτων από το υπερταμείο περιελήφθησαν και ακίνητα στην περιοχή της δυτικής Αθήνας και συγκεκριμένα το κλειστό γυμναστήριο στο οποίο αθλείται η νεολαία, το Κέντρο Ημερήσιας Φροντίδας Ηλικιωμένων, στα οποία η διαχείριση γίνεται από τους δήμους, αλλά επειδή δεν είχαν μεταγραφή...

**ΠΡΟΕΔΡΕΥΩΝ (Μάριος Γεωργιάδης):** Μην αναπτύξετε την ερώτηση τώρα. Μόνο την ένστασή σας, σας παρακαλώ.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Η ένστασή μου είναι ότι ενώ ζήτησα από 31-10-2018 απάντηση από τον Υπουργό Οικονομικών, κ. Τσακαλώτο, να τοποθετηθεί στο θέμα, ετέθη μετά σαν τρίτου κύκλου λόγω μη απάντησης εντός μηνός. Επί οκτώ συνεχείς συνεδριάσεις έχει δηλώσει φόρτο εργασίας. Κατόπιν αυτού διαμαρτυρόμενος, έχω απευθυνθεί στον Πρόεδρο της Βουλής για τα προσήκοντα μέτρα του Κανονισμού.

**ΠΡΟΕΔΡΕΥΩΝ (Μάριος Γεωργιάδης):** Καταγράφηκε, κύριε Καρρά, ευχαριστούμε πάρα πολύ.

Να ευχηθούμε χρόνια πολλά και δημοσίως στον Πρόεδρο κ. Βούτση και τον κ. Μητσοτάκη. Ευχές σε όλους, χρόνια πολλά, καλή συνέχεια και καλή ξεκούραση σε όλους σας.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 18.41΄ λύεται η συνεδρίαση για αύριο, ημέρα Τρίτη 5 Μαρτίου 2019 και ώρα 9.30΄, με αντικείμενο εργασιών του Σώματος, κοινοβουλευτικό έλεγχο: συζήτηση επί της εκθέσεως της Διακομματικής Κοινοβουλευτικής Επιτροπής «για το δημογραφικό», σύμφωνα με το άρθρο 45 παράγραφος 22 του Κανονισμού της Βουλής, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**