(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΙΖ΄

Δευτέρα 6 Μαΐου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται επιστολή του Πρωθυπουργού κ. Αλέξη Τσίπρα προς τον Πρόεδρο της Βουλής κ. Νικόλαο Βούτση με θέμα: «Κυβερνητική Μεταβολή», σελ.   
3. Ανακοινώνονται επιστολές προς τον Πρόεδρο της Βουλής κ. Νικόλαο Βούτση, δήλωσης παραίτησης από το βουλευτικό αξίωμα των κ.κ. Βουλευτών:  
 α) Ευάγγελου - Βασιλείου Μεϊμαράκη, σελ.   
 β) Άννας Μισέλ Ασημακοπούλου, σελ.   
 γ) Αικατερίνης Μάρκου, σελ.   
4. Ανακοινώνεται επιστολές προς τον Πρόεδρο της Βουλής, μη αποδοχής της βουλευτικής έδρας των κ.κ.:  
 α) Αργύρη Ντινόπουλου, σελ.   
 β) Ιωάννη Μιχελάκη, σελ.   
5. Ορκωμοσία (με θρησκευτικό όρκο) των Βουλευτών κ.κ. Πάνου Παναγιωτόπουλου, Ζωής Ράπτη και Νικόλαου Νυφούδη, σελ.   
6. Ανακοινώνεται ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές της Κοινοβουλευτικής του Ομάδας υπέβαλαν πρόταση δυσπιστίας κατά του Αναπληρωτή Υπουργού Υγείας κ. Παύλου Πολάκη σύμφωνα με τις διατάξεις των άρθρων 84, παράγραφος 2 του Συντάγματος και 142 του Κανονισμού της Βουλής, σελ.   
7. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Η Υπουργός Εργασίας Κοινωνικής Ασφάλισης και Κοινωνικής Αλληλεγγύης, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Παιδείας, Έρευνας και Θρησκευμάτων, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Αναπληρωτές Υπουργοί Εργασίας, Κοινωνικής Ασφάλισης και Αλληλεγγύης, Οικονομικών, Υγείας, καθώς και Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας και Ανάπτυξης, Παιδείας, Έρευνας και Θρησκευμάτων, Οικονομικών και Πολιτισμού και Αθλητισμού κατέθεσαν σήμερα 6-5-2019 σχέδιο νόμου: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους ΟΤΑ α' βαθμού, συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις», σελ.   
   
ΠΡΟΕΔΡΕΥΩΝ   
ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί της πρόταση δυσπιστίας:  
ΔΡΑΓΑΣΑΚΗΣ Ι. , σελ.  
ΜΗΤΣΟΤΑΚΗΣ Κ. , σελ.  
  
Β. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
ΠΑΠΑΘΕΟΔΩΡΟΥ Θ. , σελ.  
  
ΠΑΡΕΜΒΑΣΕΙΣ:  
ΒΟΡΙΔΗΣ Μ. , σελ.  
ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΙΖ΄

Δευτέρα 6 Μαΐου 2019

Αθήνα, σήμερα στις 6 Μαΐου 2019, ημέρα Δευτέρα και ώρα 18.21΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-4-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΣΤ΄ συνεδριάσεώς του, της Μεγάλης Τρίτης 23 Απριλίου 2019, σε ό,τι αφορά την ψήφιση στο σύνολο του σχεδίου νόμου: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις».)

Πριν προχωρήσουμε, έχω να κάνω κάποιες ανακοινώσεις προς το Σώμα.

Η Υπουργός Εργασίας Κοινωνικής Ασφάλισης και Κοινωνικής Αλληλεγγύης, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Παιδείας, Έρευνας και Θρησκευμάτων, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Αναπληρωτές Υπουργοί Εργασίας, Κοινωνικής Ασφάλισης και Αλληλεγγύης, Οικονομικών, Υγείας, καθώς και Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας και Ανάπτυξης, Παιδείας, Έρευνας και Θρησκευμάτων, Οικονομικών και Πολιτισμού και Αθλητισμού κατέθεσαν σήμερα 6-5-2019 σχέδιο νόμου: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους ΟΤΑ α΄ βαθμού, συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις».

Το ως άνω σχέδιο νόμου έχει χαρακτηριστεί από την Κυβέρνηση ως επείγον.

Παραπέμπεται στις αρμόδιες Διαρκείς Επιτροπές.

Επίσης, έχω την τιμή να ανακοινώσω στο Σώμα ότι έχει έρθει στο Προεδρείο επιστολή του Πρωθυπουργού κ. Αλέξη Τσίπρα προς τον Πρόεδρο της Βουλής των Ελλήνων με θέμα την κυβερνητική μεταβολή, η οποία έχει ως εξής:

«Κύριε Πρόεδρε, έχουμε την τιμή να παρακαλέσουμε όπως ανακοινώσετε στο Σώμα ότι:

Α) Με το 39/4-5-2019 προεδρικό διάταγμα που δημοσιεύτηκε στο ΦΕΚ 68/4-5-2019, έγινε αποδεκτή η παραίτηση που υπέβαλε η κ. Έλενα Κουντουρά του Αλεξάνδρου από τη θέση της Υπουργού Τουρισμού και απαλλάχθηκε από τα καθήκοντά της.»

**ΙΩΑΝΝΗΣ ΤΡΑΓΑΚΗΣ:** Και της Βουλευτού;

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, ησυχία.

«Β) Με το 40/4-5-2019 προεδρικό διάταγμα που δημοσιεύτηκε στο ΦΕΚ 68/4-5-2019 διορίστηκε ο Αθανάσιος Θεοχαρόπουλος του Στεφάνου στη θέση του Υπουργού Τουρισμού.

Ο Πρωθυπουργός Αλέξιος Τσίπρας»

(Η προαναφερθείσα επιστολή κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 4)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Πριν εισέλθω στην ανακοίνωση των επίκαιρων ερωτήσεων του σημερινού δελτίου που δεν θα συζητηθούν, θα ήθελα να σας διαβάσω τις επιστολές δήλωσης παραίτησης από το βουλευτικό αξίωμα των Βουλευτών κ.κ. Ευάγγελου - Βασιλείου Μεϊμαράκη, Άννας - Μισέλ Ασημακοπούλου και Αικατερίνης Μάρκου που απευθύνονται στον Πρόεδρο της Βουλής.

Η πρώτη επιστολή του κ. Ευάγγελου Μεϊμαράκη έχει ως εξής:

«Αξιότιμε κύριε Πρόεδρε της Βουλής, ολοκληρώνεται σήμερα ο κύκλος μιας τριαντάχρονης ανελλιπούς κοινοβουλευτικής παρουσίας μου με την έναρξη της προεκλογικής περιόδου για τις ευρωεκλογές. Όπως είχα προαναγγείλει, συνεπής στις αρχές και τις αξίες με τις οποίες πορεύομαι στην πολιτική μου διαδρομή, υποβάλλω σήμερα την παραίτησή μου από τη θέση του Βουλευτού της Β΄ Αθηνών, κάνοντας πράξη την προσωπική και πολιτική δέσμευσή μου να μην κάνω χρήση της διάταξης με την οποία αίρεται το ασυμβίβαστο μεταξύ Βουλευτή και υποψήφιου Ευρωβουλευτή. Για μένα η ηθική στην πολιτική ήταν και είναι αξιακός κανόνας. Θέλω να ευχαριστήσω διαχρονικά όλους τους συναδέλφους Βουλευτές για την έως τώρα άριστη συνεργασία μας, τους υπαλλήλους και το επιστημονικό προσωπικό της Βουλής για τη στήριξή τους κατά τη διάρκεια της θητείας μου στην Προεδρία του ελληνικού Κοινοβουλίου.

Θέλω, κυρίως, να ευχαριστήσω θερμά όλους τους πολίτες της Β΄ Αθηνών για την εμπιστοσύνη τους όλα αυτά τα χρόνια, που με αναδείκνυαν στις πρώτες θέσεις του ψηφοδελτίου της Νέας Δημοκρατίας για να υπηρετώ τα συμφέροντα του ελληνικού λαού.

Με το πνεύμα της ενότητας, της συνεννόησης, της σύνθεσης και της συλλογικής προσπάθειας θα συνεχίσω να αγωνίζομαι για την Ελλάδα και την Ευρώπη.

Με τιμή, Βαγγέλης Μεϊμαράκης.»

(Η προαναφερθείσα επιστολή του κ. Ευάγγελου Μεϊμαράκη κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 7)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Η επιστολή της κ. Ασημακοπούλου έχει ως εξής:

«Αξιότιμε κύριε Πρόεδρε,

Αποτελεί μεγάλη τιμή για εμένα να υπηρετώ τα τελευταία επτά χρόνια το ελληνικό Κοινοβούλιο αρχικά ως Βουλευτής Ιωαννίνων και κατόπιν ως Βουλευτής Β΄ Αθηνών.

Εν όψει της υποψηφιότητάς μου για το Ευρωπαϊκό Κοινοβούλιο με τη Νέα Δημοκρατία στις εκλογές της 26ης Μαΐου και παρ’ όλο που, σύμφωνα με τον πρόσφατα ψηφισμένο νόμο, δεν συνιστά κώλυμα η ιδιότητα του Βουλευτή του ελληνικού Κοινοβουλίου για την ανακήρυξή του ως υποψηφίου μέλους του Ευρωπαϊκού Κοινοβουλίου, σας υποβάλλω με την παρούσα επιστολή την παραίτησή μου από το βουλευτικό αξίωμα.

Με εκτίμηση, Άννα - Μισέλ Ασημακοπούλου.»

(Η προαναφερθείσα επιστολή της κ. Άννας - Μισέλ Ασημακοπούλου κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 9)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Η επιστολή της κ. Μάρκου έχει ως εξής:

«Αξιότιμε κύριε Πρόεδρε,

Με την παρούσα επιστολή θα ήθελα να σας δηλώσω ότι, συνεπής με τη δέσμευσή μου ότι δεν θα κάνω χρήση της τροπολογίας που αίρει το ασυμβίβαστο Βουλευτή και υποψηφίου Ευρωβουλευτή, την οποία καταψήφισα και για λόγους ηθικής τάξεως και αρχών που με αυτές πορεύτηκα εδώ και επτά χρόνια στο ελληνικό Κοινοβούλιο, παραιτούμαι από το βουλευτικό αξίωμα, ώστε να συμμετάσχω ως υποψήφια στις ευρωεκλογές της 26ης Μαΐου 2019.

Ευχαριστώ θερμά όλους τους συναδέλφους Βουλευτές αλλά και τους εργαζόμενους και το επιστημονικό προσωπικό της Βουλής για τη συνεργασία που είχαμε όλα τα προηγούμενα χρόνια.

Τέλος, ευχαριστώ τους πολίτες της Β΄ Θεσσαλονίκης, που με τίμησαν με την ψήφο τους και την εμπιστοσύνη τους.

Με εκτίμηση, Κατερίνα Μάρκου.»

(Η προαναφερθείσα επιστολή της κ. Κατερίνας Μάρκου κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 11)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, θα ήθελα να σας διαβάσω τις επιστολές μη αποδοχής της βουλευτικής έδρας των κυρίων Αργύρη Ντινόπουλου και Ιωάννη Μιχελάκη, που απευθύνονται προς τον Πρόεδρο της Βουλής.

Η επιστολή του κ. Αργύρη Ντινόπουλου έχει ως εξής:

«Κύριε Πρόεδρε,

Σας υποβάλλω την παραίτησή μου από τη βουλευτική έδρα, την οποία καταλαμβάνω ως πρώτος επιλαχών μετά την παραίτηση του Ευάγγελου Μεϊμαράκη.

Παρά το γεγονός ότι δεν υφίσταται ασυμβίβαστο μεταξύ του βουλευτικού αξιώματος και της ιδιότητας του υποψηφίου δημάρχου, θεωρώ ότι λόγοι πολιτικής δεοντολογίας δεν μου επιτρέπουν να καταλάβω τη βουλευτική έδρα.

Για την απόφασή μου αυτή έχω ενημερώσει από την 22α Μαρτίου 2019 τον Πρόεδρο της Νέας Δημοκρατίας κ. Κυριάκο Μητσοτάκη.

Με εκτίμηση, Αργύρης Ντινόπουλος»

(Η προαναφερθείσα επιστολή του κ. Αργύρη Ντινόπουλου κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 13)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Η επιστολή του κ. Ιωάννη Μιχελάκη έχει ως εξής:

«Αξιότιμε κύριε Πρόεδρε,

Με την παρούσα επιστολή θα ήθελα να σας γνωστοποιήσω ότι δεν επιθυμώ να ορκιστώ Βουλευτής ως επιλαχών με το κόμμα της Νέας Δημοκρατίας στην εκλογική περιφέρεια Β΄ Αθηνών.

Με εκτίμηση, Γιάννης Μιχελάκης.»

(Η επιστολή του κ. Ιωάννη Μιχελάκη κατατίθεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 15)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Τις βουλευτικές έδρες καταλαμβάνουν ο κ. Πάνος Παναγιωτόπουλος, η κ. Ζωή Ράπτη και ο κ. Νικόλαος Νυφούδης.

Κυρίες και κύριοι συνάδελφοι, ξεκινούμε την ορκωμοσία. Από ό,τι έχω ενημερωθεί, και οι τρεις συνάδελφοι θα ορκιστούν με θρησκευτικό όρκο.

Καλούνται οι συνάδελφοι κ. Πάνος Παναγιωτόπουλος, κ. Ζωή Ράπτη και κ. Νικόλαος Νυφούδης να προσέλθουν και να δώσουν τον νενομισμένο όρκο ενώπιον του εκπροσώπου της Εκκλησίας.

(Στο σημείο αυτό προσέρχονται οι Βουλευτές κ. Πάνος Παναγιωτόπουλος, κ. Ζωή Ράπτη και κ. Νικόλαος Νυφούδης και δίνουν τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου».)

Άξιοι, άξιοι!

**ΟΛΟΙ ΟΙ ΒΟΥΛΕΥΤΕΣ:** Άξιοι, άξιοι!

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, στο σημείο αυτό θα ήθελα να σας ανακοινώσω ότι στο σημερινό δελτίο επικαίρων ερωτήσεων υπήρχαν προγραμματισμένες προς συζήτηση δύο ερωτήσεις, οι οποίες δεν θα συζητηθούν για λόγους που θα αναφέρω ευθύς αμέσως.

Συγκεκριμένα, η πρώτη με αριθμό 495/2-5-2019 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Θεοχάρη (Χάρη) Θεοχάρη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων με θέμα: «Αναπάντητα ερωτήματα για την νυν Γενική Γραμματέα Διαφθοράς», δεν θα συζητηθεί λόγω κωλύματος του αρμόδιου Αναπληρωτή Υπουργού Δικαιοσύνης, Διαφάνειας και Ανθρωπίνων Δικαιωμάτων κ. Δημητρίου Παπαγγελόπουλου, εξαιτίας φόρτου εργασίας.

Επίσης, η πρώτη με αριθμό 496/2-5-2019 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Υγείας με θέμα: «Επίλυση σοβαρών εκκρεμών ήταν σχετικά με την έγκριση ειδικών θεραπειών», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, εξαιτίας φόρτου εργασίας.

Κυρίες και κύριοι συνάδελφοι, συνεχίζουμε με την ανακοίνωση της πρότασης δυσπιστίας κατά του Αναπληρωτή Υπουργού Υγείας κ. Παύλου Πολάκη και τη μετατροπή αυτής σε ψήφο εμπιστοσύνης.

Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του υπέβαλαν πρόταση δυσπιστίας κατά του Αναπληρωτή Υπουργού Υγείας κ. Παύλου Πολάκη, σύμφωνα με τις διατάξεις των άρθρων 84, παράγραφος 2 του Συντάγματος και 142 του Κανονισμού της Βουλής.

Η προαναφερθείσα πρόταση δυσπιστίας παρελήφθη από το Προεδρείο και θα καταχωριστεί στα Πρακτικά της σημερινής συνεδρίασης.

(Στο σημείο αυτό καταχωρίζεται στα Πρακτικά η προαναφερθείσα πρόταση δυσπιστίας, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 19-27)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, διαπιστώνεται ότι η πρόταση δυσπιστίας είναι υπογεγραμμένη από τον απαιτούμενο ελάχιστο αριθμό Βουλευτών, όπως προβλέπεται από το άρθρο 142 του Κανονισμού της Βουλής. Υπογράφεται τουλάχιστον από το 1/6 των Βουλευτών, δηλαδή πενήντα Βουλευτές. Κατά συνέπεια υπάρχει ο απαραίτητος αριθμός Βουλευτών και θα πρέπει να προχωρήσουμε τη διαδικασία.

Το Σύνταγμα και ο Κανονισμός της Βουλής ορίζουν ότι από την υποβολή της πρότασης δυσπιστίας η Βουλή διακόπτει τις εργασίες της για δύο ημέρες, εκτός αν η Κυβέρνηση ζητήσει αμέσως την έναρξη της διαδικασίας.

Απευθύνομαι, κατ’ αρχάς, προς τον Πρόεδρο της Νέας Δημοκρατίας και Αρχηγό της Αξιωματικής Αντιπολίτευσης για την τοποθέτηση του. Στη συνέχεια θα απευθυνθώ προς τον Αντιπρόεδρο της Κυβέρνησης τον κ. Δραγασάκη -ο οποίος βλέπω πως είναι εδώ- για να απαντήσει εκ μέρους της Κυβέρνησης.

Κύριε Πρόεδρε, έχετε τον λόγο.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, βρισκόμαστε σήμερα εδώ, για να συζητήσουμε ένα γεγονός που απασχολεί εδώ και αρκετές μέρες την ελληνική κοινωνία και είναι στον δικό της θυμό που σήμερα ανταποκρινόμαστε, όχι μόνο από δημοκρατικό καθήκον αλλά και από ανθρώπινη ευαισθησία, γιατί η χυδαία επίθεση ενός Υπουργού της Κυβέρνησης απέναντι σε ένα μαχητή της ζωής προκάλεσε δικαίως την οργή των πολιτών.

Η απάνθρωπη στάση ενός Υπουργού Υγείας απέναντι σ’ έναν νέο επιστήμονα συνάδελφό του με αναπηρία δεν έχει προηγούμενο. Η αυταρχική συμπεριφορά ενός Βουλευτή που αντί να απολογείται και να ζητάει συγγνώμη, καταφεύγει σε ύβρεις, ξεσηκώνει το φιλότιμο των Ελλήνων. Όταν ο ίδιος ο Πρωθυπουργός σπεύδει να καλύψει όλα αυτά και μάλιστα με απόλυτο τρόπο, τότε το ζήτημα αποκτά άλλη διάσταση. Αφορά συνολικά το ήθος και το ύφος της εξουσίας, όπως την ασκούν αυτοί που την κατέχουν σήμερα.

Είναι υποχρέωσή μας να ενεργοποιήσουμε όλα τα κοινοβουλευτικά όπλα για να αναδείξουμε το θέμα αυτό, υποχρέωσή μας όχι μόνο απέναντι στον Στέλιο αλλά και απέναντι στην ίδια τη δημοκρατία η οποία πλήττεται από τέτοιες συμπεριφορές, και τελικά διαβρώνεται όταν αυτές επαναλαμβάνονται και γίνονται πολιτική πρακτική. Γι’ αυτά θα μιλήσουμε σήμερα αλλά και τις επόμενες μέρες.

Θυμίζω τα γεγονότα που μας έφεραν μέχρι εδώ.

Στις 20 Απριλίου ο υποψήφιος Ευρωβουλευτής της Νέας Δημοκρατίας Στέλιος Κυμπουρόπουλος με μια δημόσια ανάρτησή του δηλώνει το αυτονόητο, ότι δηλαδή ο ίδιος ως γιατρός και ως άτομο με πολύ σοβαρά κινητικά προβλήματα, από τη θέση του Ευρωβουλευτή, δεν θα διεκδικήσει φιλανθρωπίες και χάρες αλλά ίσες ευκαιρίες. Τι μας λέει ο Στέλιος; Ότι τα μόρια και τα επιδόματα δεν αρκούν. Αποτελούν απαραίτητα θετικά μέτρα αλλά είναι αρνητικά μέτρα. Άνθρωποι με τεράστιες δυσκολίες σαν τη δική του, αυτό που χρειάζονται είναι κοινές αφετηρίες με τους υπόλοιπους αλλά και κοινές ευκαιρίες σε όλη τους τη ζωή. «Διεκδικώ το αδύνατο», έγραφε ο Στέλιος με αφοπλιστική ειλικρίνεια. Και τότε εντελώς απρόκλητα ο Αναπληρωτής Υπουργός Υγείας δημοσιεύει το ΦΕΚ του νόμιμου διορισμού του Στέλιου Κυμπουρόπουλου ως ψυχίατρου. Τι του ζητά με το γνωστό του αγοραίο ύφος; «Αφού δεν θέλεις χάρες, ας στεκόσουν κι εσύ στην ουρά για το ΕΣΥ όπως οι άλλοι γιατροί». Μάλιστα ο κ. Πολάκης είχε το θράσος να πει στον Στέλιο ότι θα έπρεπε να ντρέπεται, αποσιωπώντας μάλιστα ότι αυτός ο αριστούχος της Ιατρικής πέρασε επτά αξιολογήσεις, πριν ασκήσει το δικαίωμά του στην εργασία ως άτομο με ειδικές ανάγκες. Διαστρεβλώνει όμως ταυτόχρονα και την ουσία της θέσης του, γιατί άλλο έλεγε ο Στέλιος. Έλεγε ότι δεν αρκούν οι θετικές διακρίσεις αλλά ότι χρειάζεται μια συνολική αλλαγή κουλτούρας απέναντι στην αναπηρία.

Το θέμα, όπως θα ανέμενε κανείς, προκαλεί πολιτική θύελλα. Ο ιατρικός σύλλογος καταδικάζει τον κ. Πολάκη, η Ομοσπονδία ΑΜΕΑ τον καταγγέλλει για ρατσισμό, ακόμα και ο υποψήφιος του ΣΥΡΙΖΑ Αντώνης Ρέλλας τάσσεται στο πλευρό του Στέλιου. Την άμεση αντίδραση της Νέας Δημοκρατίας ακολούθησε σύσσωμη η δημοκρατική Αντιπολίτευση. Βουλευτές ανάμεσά τους ο κ. Φίλης –τον βλέπω σήμερα παρόντα- καταγγέλλουν έλλειψη δημοκρατικού ήθους και άλλοι πάλι διαχωρίζουν ανοικτά και δημόσια τη θέση τους από τον κ. Πολάκη, κάνοντας λόγο πότε για λάθος, πότε για ολίσθημα, πότε για ωμό και ακραίο κυνισμό, πότε για έλλειψη ανθρωπιάς.

Η υπόθεση με δική μας πρωτοβουλία φτάνει στη Βουλή, όπου εγώ ο ίδιος ανακοινώνω ότι η Νέα Δημοκρατία θα καταθέσει πρόταση δυσπιστίας κατά του συγκεκριμένου Υπουργού. Δεν χρειάζεται να σας πω ότι οπουδήποτε στον πολιτισμένο κόσμο η διαδικασία αυτή θα ήταν περιττή, γιατί από την πρώτη στιγμή ένας τέτοιος πολιτικός θα είχε πάει σπίτι του.

(Χειροκροτήματα από την πτέρυγα της Νέας Δημοκρατίας)

Εδώ, όμως, Τσίπρας και Πολάκης είναι ένα και το αυτό. Ο Πρωθυπουργός όχι μόνο δικαιολόγησε τη συμπεριφορά του αλλά έσπευσε να ταυτιστεί απόλυτα και συνειδητά μαζί του. Σηκώθηκε εδώ αρκετά εκνευρισμένος -πρέπει να πω- μετά την παρέμβασή μου, να μας πει ότι στηρίζει τον κ. Πολάκη και τα κάνει αυτά γιατί είναι αψύς, λέει, και Σφακιανός. «Τη μομφή εναντίον του εγώ τη θεωρώ μομφή κατά της Κυβέρνησης». «Αψύς Σφακιανός». Προσέβαλε έτσι όλους τους Κρητικούς.

Κυρίες και κύριοι συνάδελφοι, του ΣΥΡΙΖΑ, πηγαίνω στα Σφακιά από μικρός. Έχω πολλούς φίλους. Ποιος σας είπε ότι οι Σφακιανοί, οι Χανιώτες, οι Κρητικοί είναι σαν τον κ. Πολάκη;

(Χειροκροτήματα από την πτέρυγα της Νέας Δημοκρατίας)

Και τι σχέση έχει η κρητική λεβεντιά και περηφάνεια με έναν θρασύδειλο πολιτικό τραμπούκο;

Πάνω απ’ όλα, όμως, η επιλογή του κ. Τσίπρα να πάρει ακόμα μια φορά στην πλάτη του τον κ. Πολάκη, βάζει ξανά εσάς -όλους τους Βουλευτές της Συμπολίτευσης- να αναμετρηθείτε με την πολιτική αλλά και με την προσωπική σας αξιοπρέπεια. Έτσι όμως ο Πρωθυπουργός έδειξε για άλλη μια φορά το πραγματικό του πρόσωπο και επιβεβαίωσε πλήρως αυτό που λέμε εδώ και καιρό ότι ο Τσίπρας είναι Πολάκης. Δεν υπάρχει ύφος Πολάκη. Υπάρχει μόνο ήθος Τσίπρα.

Το είπα και προχθές. Ο κ. Τσίπρας μου θυμίζει κάτι ρώσικες κούκλες, τις μπαμπούσκες. Τις ανοίγεις και πέφτεις όλο πάνω σε νέες μεταμφιέσεις. Μέχρι που καταλήγεις κάποια στιγμή στην τελευταία κούκλα. Αυτή δεν ανοίγει άλλο. Κι αυτή η κούκλα έχει το πρόσωπο του Παύλου Πολάκη. Άλλωστε, ο κ. Τσίπρας φρόντισε να επιβεβαιώσει τον στενό του δεσμό μαζί του κάνοντας δημόσια διακοπές τις ημέρες του Πάσχα. Με τον κ. Πολάκη έκανε διακοπές. Ούτε με τον κ. Ξανθό, που είναι ο πολιτικός του προϊστάμενος και Βουλευτής Ρεθύμνου, ούτε με τον κ. Σταθάκη. Πάντα με τον κ. Πολάκη.

Το ερώτημα, λοιπόν, αφορά όλους εσάς, Βουλευτές του ΣΥΡΙΖΑ και δήθεν ανεξάρτητοι που στηρίζετε την Κυβέρνηση. Είστε κι εσείς όλοι σας Πολάκηδες; Κι αυτό τελικά θα φανεί στην κοινοβουλευτική διαδικασία η οποία ξεκινάει σήμερα: Αν είστε, δηλαδή, με τους πολλούς ή αν είστε με τους Πολάκηδες. Αν είστε με την ανθρωπιά, με την αλληλεγγύη, με την αξιοσύνη, με την αξιοκρατία, ή με τον αυταρχισμό και με την φασίζουσα αλαζονεία.

Θα σας το πω όπως το αισθάνομαι, κύριοι Βουλευτές του ΣΥΡΙΖΑ. Νομίζω ότι κι εσείς αξίζετε καλύτερα από τον κ. Πολάκη.

Κυρίες και κύριοι συνάδελφοι, καταθέτουμε πρόταση δυσπιστίας κατά του Παύλου Πολάκη γιατί με την πολιτική του συμπεριφορά έχει υπερβεί κάθε δημοκρατικό όριο. Στην αρχή μπορεί κάποιοι να τον θεωρούσαν απλά γραφικό όταν φωτογραφιζόταν με τα πιστόλια του. Μερικοί ίσως και να τον ανέχτηκαν όταν ομολογούσε ότι εξαπατούσε την εφορία ως δήμαρχος. Κι άλλοι πάλι μπορεί να γελούσαν μαζί του με τις ανορθόγραφες μαντινάδες του και με τα «κόπι-πάστε» (copy-paste) που εκστόμιζε.

Όμως, το ποτήρι όχι απλά γέμισε, ξεχείλισε. Και το παράδειγμά του πια είναι και τοξικό και επικίνδυνο. Και η δημόσια συμπεριφορά του δεν είναι πια θέμα αισθητικής, είναι θέμα δημοκρατικής τάξης.

Καταθέτουμε πρόταση δυσπιστίας κατά του Παύλου Πολάκη, όχι μόνο γιατί είναι ανάξιος Υπουργός, που απέτυχε στην υγεία, όπως αποδεικνύουν τα διαλυμένα νοσοκομεία και οι διορισμοί κομματικών του φίλων παντού. Θυμίζω ότι είχε τοποθετήσει και ως διοικητή νοσοκομείου ιδιοκτήτη συνεργείου αυτοκινήτων. Και θυμίζω ότι εκείνος εξέθεσε τη χώρα στην Ευρώπη, όταν επιτέθηκε με αναίδεια στον Ευρωπαίο Επίτροπο Υγείας, επειδή έκανε το προφανές: τον εγκάλεσε ο άνθρωπος, επειδή είδε τον Υπουργό Υγείας της Ελλάδος να καπνίζει, ο ίδιος, σε κλειστό χώρο.

Καταθέτουμε πρόταση δυσπιστίας κατά του Παύλου Πολάκη, γιατί προσωποποιεί τον κυνισμό και τη χυδαιότητα στη δημόσια ζωή. Είναι ο πολιτικός που παρανομεί, πυροβολώντας, κρατώντας διπλά βιβλία, ακυρώνοντας διαγωνισμούς με το έτσι θέλω. Είναι ο πολιτικός, προσέξτε, ο οποίος συνεχίζει δικαστικές μάχες, ακόμα και με ανθρώπους που δεν βρίσκονται πια στη ζωή, που απέκρυψε μαζί με τον κ. Τσίπρα τα θύματα που ήξερε ότι υπήρχαν στο Μάτι το βράδυ της 23ης Ιουλίου και που τώρα έβαλε στο στόχαστρό του έναν αγωνιστή της ζωής. Έναν άνθρωπο, που με το παράδειγμά του, με τη μαχητικότητά του -όχι τώρα, θυμίζω, από τότε που ήταν αριστούχος μαθητής στο σχολείο- εμψυχώνει όχι μόνο αυτούς που έχουν τις ίδιες δυσκολίες με αυτόν, εμψυχώνει όλους μας. Και το μάθημα που μας δίνει ο Στέλιος Κυμπουρόπουλος είναι ότι δεν το βάζουμε ποτέ κάτω, ότι όλα, όλα μπορούν να αντιμετωπιστούν αν υπάρχει θέληση.

Καταθέτουμε λοιπόν, πρόταση δυσπιστίας κατά του Παύλου Πολάκη γιατί ενσαρκώνει την αυθαιρεσία και τον αυταρχισμό. Δεν υπάρχει προηγούμενο Υπουργού που να απειλεί δικαστές για να φυλακίσουν αντιπάλους τους, ώστε να μείνει ο ίδιος στην εξουσία. Ούτε έχει υπάρξει άλλος πολιτικός που απείλησε ότι «θα θάψει τρία μέτρα κάτω από τη γη» εκπροσώπους του Τύπου. Και είναι και ο μόνος βέβαια, ο οποίος είχε την πρωτοβουλία να καταγράψει παράνομα στο τηλέφωνο τη συνομιλία του με τον κεντρικό τραπεζίτη για δάνειο το οποίο πήρε με τουλάχιστον υπόπτους όρους.

Όλα αυτά δεν αντιμετωπίζονται ούτε με προσχηματικές θρασύδειλες ανασκευές ούτε φυσικά καταφεύγοντας θρασύδειλα στη βουλευτική ασυλία, διότι ο «πολλά βαρύς» κ. Πολάκης κρύβεται πίσω από το άρθρο 86 και τη βουλευτική ασυλία, όταν του ασκούνται δημόσιες κατηγορίες.

(Χειροκροτήματα από την πτέρυγα της Νέας Δημοκρατίας)

Κάνει αυτήν την κατάχρηση, βέβαια, με τη συνενοχή πάντα της κυβερνητικής πλειοψηφίας.

Κυρίες και κύριοι Βουλευτές, όταν ο νταής Πολάκης επιτίθεται στον γιατρό Στέλιο Κυμπουρόπουλο, ναι, είναι χυδαίος και άξεστος. Όταν προσβάλλει έναν ήρωα της ζωής, που βρίσκεται πάνω σε καροτσάκι, τότε είναι άθλιος και άνανδρος. Όταν, όμως, μια τέτοια πρωτοφανή συμπεριφορά την ενστερνίζεται ο ίδιος ο Πρωθυπουργός, τότε η απειλή υπερβαίνει την κομματική αντιπαράθεση. Τότε έχουμε μπροστά μας το τέρας για το οποίο μιλούσε ο Μάνος Χατζιδάκις, δηλαδή το πρόσωπο του φασισμού, με το οποίο μια κοινωνία δεν μπορεί ποτέ να συμβιβαστεί. Γι’ αυτό και καταθέτουμε την πρόταση μομφής. Γιατί ο «πολακισμός» δεν έχει θέση στην Ελλάδα του 21ου αιώνα.

(Χειροκροτήματα από την πτέρυγα της Νέας Δημοκρατίας)

Η Ελλάδα αξίζει καλύτερα, οι Έλληνες αξίζουμε καλύτερα. Είμαστε καλύτεροι, δεν μας εκφράζουν αυτές οι συμπεριφορές. Και ο συγκεκριμένος Υπουργός ενσαρκώνει σε όλη του την πολιτική διαδρομή το ανατριχιαστικό σύνθημα «ή εμείς ή αυτοί», «ή τους τελειώνουμε ή μας τελειώνουν». Στα μάτια του ο Στέλιος, ο κάθε Στέλιος δεν είναι απλά ένας πολιτικός αντίπαλος, είναι κάτι χειρότερο. Είναι ένας διαφορετικός άνθρωπος, είναι απλά κάποιος ο όποιος δεν είναι μαζί του.

Το κυριότερο, όμως, είναι ένας άξιος άνθρωπος, δηλαδή διαφορετικός από τον ίδιο. Άρα, επειδή είναι διαφορετικός, είναι και εχθρός.

Ακριβώς, όμως, αυτή η οχύρωση στη μετριότητα, αυτή η παρερμηνεία του ωμού ως λαϊκό και η προβολή της παρανομίας ως δήθεν αυθεντικότητας είναι τα συστατικά του αυταρχισμού. Γιατί η ταύτιση της αξιοσύνης με τον ελιτισμό εμποδίζει τελικά την πρόοδο. Κι όπως η βία αποτελεί τελικά το όριο που χωρίζει την άγρια ζούγκλα από την οργανωμένη κοινωνία, έτσι κι ο αυταρχισμός του Πολάκη είναι τελικά το σύνορο με την ίδια τη δημοκρατία.

Ας μη φοβόμαστε, λοιπόν, τις λέξεις. Ο «πολακισμός» είναι φασισμός! Γι’ αυτό και μια δημοκρατική Βουλή οφείλει να τον καταδικάσει, για λόγους αρχής, για λόγους ουσίας. Στο άθλιο αυτό τελευταίο επεισόδιο συμπυκνώνεται, ή μάλλον συρρικνώνεται, όλη η αντιδημοκρατική, διχαστική αντίληψη αυτών που ηγούνται του ΣΥΡΙΖΑ και θέλουν να διαχέεται το πολιτικό μίσος την κοινωνία, διότι το αντιλαμβάνονται ως μέσο επιβολής των επιδιώξεών τους.

Κυρίες και κύριοι Βουλευτές, το «αρχή άνδρα δείκνυσι» ισχύει για τον Παύλο Πολάκη, ισχύει όμως και για τον κ. Τσίπρα. Το πρόβλημα τώρα μεταφέρεται σε εσάς, σε κάθε Βουλευτή ξεχωριστά. Θα προστατεύσετε την προσωπική σας αξιοπρέπεια; Όσοι, κύριε Φίλη, καταδικάσατε την άθλια συμπεριφορά του Υπουργού θα καταπιείτε εδώ μέσα τα λόγια τα οποία είπατε; Κι όσοι προσχωρήσατε πρόσφατα σε μια πλειοψηφία κουρελού, δεσμεύεστε πάντα από αυτήν τη δήλωση την οποία είχατε υπογράψει; Θα δεχθείτε, με άλλα λόγια, να γίνετε αχθοφόροι της κυβερνητικής καρέκλας του Πολάκη για λίγο καιρό ακόμα;

Κάθε άνθρωπος, κάθε πολιτικός γράφει τη δική του ιστορία. Μην το ξεχνάτε. Ο καθένας μας πορεύεται στη ζωή με τα δικά του μεγάλα ή μικρά «ναι», τα δικά του μεγάλα ή μικρά «όχι». Επειδή είναι και η πρώτη συνεδρίαση της Βουλής με την Κυβέρνηση σε καινούργια σύνθεση, κύριε Δραγασάκη, οφείλω να συγχαρώ και τον νέο Υπουργό Τουρισμού. Φανταζόμουν ότι θα έκανε την πρώτη του εμφάνιση εδώ να απολαύσει λίγο τα βουλευτικά έδρανα.

(Χειροκροτήματα από την πτέρυγα της Νέας Δημοκρατίας)

Απολαύστε, λοιπόν, κύριε Θεοχαρόπουλε, τις λίγες εβδομάδες που θα μείνετε στο πόστο σας. Χαρείτε το, γιατί για να φτάσετε εκεί που φτάσατε κάνατε πραγματικά πολλά. Ως Αρχηγός ενός κόμματος διοριστήκατε Βουλευτής άλλου κόμματος, για να προχωρήσετε τελικά στη δύναμη τρίτου κόμματος. Όλα αυτά για την καρέκλα φυσικά. Είστε ο μόνος Υπουργός Κυβέρνησης την οποία προ μηνών εσείς ο ίδιος είχατε καταψηφίσει. Συγχαρητήρια, λοιπόν, και στον κ. Τσίπρα για τις πολύ ευρηματικές επιλογές του!

Είναι φανερό πια, νομίζω φαίνεται κι από τα πρόσωπά σας, ότι είστε σε μια κυνική λογική διαχείρισης της ήττας σας. Μετά τους ενοικιαζόμενους Βουλευτές, καταφεύγετε τώρα και σε Υπουργούς με χρονομίσθωση. Κάνετε τον ΣΥΡΙΖΑ λίγο κάτι σαν Airbnb! Ένα μόνο μη ξεχνάτε. Το συμβόλαιό σας λήγει στις 26 Μαΐου!

(Χειροκροτήματα από την πτέρυγα της Νέας Δημοκρατίας)

Η απομάκρυνσή σας από την εξουσία δεν είναι απλά προϋπόθεση για να πάει η χώρα μπροστά, για να γίνουν οι ζωές των Ελλήνων καλύτερες. Είναι απαραίτητη προϋπόθεση για να αποκατασταθεί η ποιότητα της δημοκρατίας μας, είναι προϋπόθεση για να ξαναγίνει η Ελλάδα μια κανονική χώρα.

Κύριοι του ΣΥΡΙΖΑ, οι εκλογές κρίνονται συχνά στα στοιχειώδη. Όσο πιο απλό είναι το δίλημμα, τόσο πιο καθαρό. Σε τέτοια διλήμματα είχατε ομολογουμένως, κύριε Αντιπρόεδρε της Κυβέρνησης, εξειδίκευση. «Ή τους τελειώνουμε ή μας τελειώνουν, ή με τις ελίτ ή με τον λαό, ή με το παλιό ή με το νέο, ή με την πρόοδο ή με τη συντήρηση». Τώρα πια που όλα αυτά τα διλήμματα κατέρρευσαν, έμεινε ένα απλό δίλημμα με το οποίο οι πολίτες θα πάνε στην κάλπη: «Με την Ελλάδα των πολλών ή με τον ΣΥΡΙΖΑ των Πολάκηδων». Την απάντηση θα τη δώσουν οι πολίτες το βράδυ της 26ης Μαΐου.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Νικήτας Κακλαμάνης):** Απευθύνομαι προς την Κυβέρνηση για να απαντήσει στον Αρχηγό της Αξιωματικής Αντιπολίτευσης και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη.

Τον λόγο έχει εκ μέρους της Κυβέρνησης ο παριστάμενος Αντιπρόεδρος και Υπουργός Οικονομίας και Ανάπτυξης, κ. Ιωάννης Δραγασάκης.

Ορίστε, κύριε Αντιπρόεδρε, έχετε τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, κυρίες και κύριοι συνάδελφοι, νομίζω ότι αυτό που ζούμε σήμερα έχει μια μοναδικότητα στην πολιτική ιστορία της χώρας μας και όχι μόνο. Αναφέρομαι στο γεγονός ότι βρισκόμαστε ακριβώς είκοσι μέρες πριν από τις κρίσιμες ευρωεκλογές και είκοσι μέρες πριν από τις επίσης κρίσιμες εκλογές για την τοπική και περιφερειακή αυτοδιοίκηση.

Βρισκόμαστε εν όψει σημαντικών εξελίξεων και αποφάσεων και η Κυβέρνηση επιλέγει όχι να φέρει προς συζήτηση το θέμα Πολάκη, το οποίο θα το συζητήσουμε, όπως θα πω στη συνέχεια, αλλά αποκλείοντας όλα τα άλλα θέματα, αποσυνδέοντας τη συζήτηση από όλα τα άλλα θέματα. Θα μου επιτρέψετε, λοιπόν, αντί άλλης απάντησης να παρατηρήσω…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Στην Κυβέρνηση αναφέρεστε; Εκτός και εάν μας έχετε κάνει ήδη κυβέρνηση.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, όπως οι συνάδελφοι του ΣΥΡΙΖΑ δεν έβγαλαν κιχ και σεβάστηκαν τον Πρόεδρο του κόμματος της Νέας Δημοκρατίας, παρακαλώ και εσείς σιωπή!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Δεν με ενοχλεί τίποτα, κύριε Πρόεδρε. Καταλαβαίνω τι παίζεται και πιστεύω ότι θα φανεί στη συνέχεια.

Εγώ, λοιπόν, θέλω να σημειώσω τα εξής: Βρισκόμαστε –επαναλαμβάνω- είκοσι μέρες πριν από μια πολύ κρίσιμη εκλογική αναμέτρηση, που αφορά το μέλλον της Ευρώπης, της Ελλάδας και της τοπικής αυτοδιοίκησης. Έχουμε μια Ευρώπη, η οποία έχει μπει σε φάση οικονομικής επιβράδυνσης, πριν ακόμα συνέλθει από την προηγούμενη σφοδρότατη οικονομική κρίση, ενώ υπάρχουν κίνδυνοι να ενισχυθούν δυνάμεις αντιδραστικής οπισθοδρόμησης, οι οποίες δεν δηλώνουν ότι είναι κατά της κάθε μορφής ενοποίησης της Ευρώπης. Και τέλος, το Brexit έχει ανοίξει ερωτήματα, τα οποία ακόμα δεν έχουν απαντηθεί.

Έτσι, αυτές οι ευρωεκλογές αποκτούν μια ειδική βαρύτητα για όλους και όλες, κάτι που δεν έχει συζητηθεί επαρκώς μέχρι τώρα στην Ελλάδα, καθώς ακόμα και τώρα -όπως είδαμε και όπως ακούσαμε- λίγες μέρες πριν από τις εκλογές η Αξιωματική Αντιπολίτευση σαν να θέλει να σπρώξει τη συζήτηση και την πολιτική αντιπαράθεση στη σφαίρα της μικροπολιτικής και των επικοινωνιακών εντυπώσεων.

Την ίδια ώρα η Ελλάδα ανακτά αναβαθμισμένο ρόλο στην Ευρώπη και τα Βαλκάνια. Στο εσωτερικό της χώρας η πολιτική της Κυβέρνησης, αξιοποιώντας τους βαθμούς ελευθερίας και αξιοπιστίας που έχουμε κερδίσει, δημιουργεί προϋποθέσεις για τη βαθμιαία επούλωση των πληγών από την κρίση, την αποκατάσταση αδικιών και τη θεμελίωση για πρώτη φορά συνθηκών και προϋποθέσεων για μια βιώσιμη, δίκαιη και χωρίς αποκλεισμούς ανάπτυξη.

Τέλος, έχουμε τις εκλογές στην αυτοδιοίκηση. Και εδώ οι νέες αρχές που για πρώτη φορά θα προκύψουν με το σύστημα της απλής αναλογικής θα έχουν να αξιοποιήσουν νέους πόρους και νέους ρόλους, τους οποίους έχει εξασφαλίσει και έχει θεσπίσει η παρούσα Κυβέρνηση.

Επίσης, αυτές οι νέες αρχές την επόμενη τετραετία-πενταετία θα έρθουν να συμβάλουν αποφασιστικά στον σχεδιασμό της νέας προγραμματικής περιόδου. Αυτό είναι το πλαίσιο, με πολύ λίγα λόγια, μέσα στο οποίο διεξάγεται η σημερινή μας συζήτηση.

Σε αυτό το πολιτικό πλαίσιο, λοιπόν, θα περίμενε κάποιος όλες οι πολιτικές δυνάμεις να συμβάλουν σε έναν διάλογο ουσίας, προβάλλοντας το όποιο δικό τους σχέδιο έχουν για την επόμενη ημέρα. Και ενώ ο Πρωθυπουργός έχει ζητήσει επανειλημμένα να γίνει ένας δημόσιος διάλογος για όλα αυτά τα θέματα, η Νέα Δημοκρατία επιλέγει να καταθέσει πρόταση δυσπιστίας κατά του Αναπληρωτή Υπουργού Υγείας για μια δήλωση που έγινε και η οποία κρίθηκε και κρίνεται από την κοινωνία και απ’ όλους. Δεν είναι κάτι το οποίο έγινε κρυφά, με αδιαφάνεια. Είναι γνωστή η δήλωση, είναι γνωστές οι δικές του διευκρινίσεις, είναι δεδομένη και είναι δικαίωμα του καθενός να έχει τη δική του άποψη.

Με τον τρόπο αυτόν, αλλά και με την όλη στάση της, η Νέα Δημοκρατία, σε εμένα τουλάχιστον, δίνει την εντύπωση ότι θέλει να αποφύγει τα κρίσιμα επίδικα των πολλαπλών εκλογικών αναμετρήσεων. Και κάτι το χειρότερο, η Νέα Δημοκρατία αξιοποιεί ένα από τα ισχυρότερα όπλα κοινοβουλευτικού ελέγχου που έχει η εκάστοτε αντιπολίτευση, όχι για να προκαλέσει μια συζήτηση πάνω στους μισθούς, πάνω στους φόρους, πάνω στις επενδύσεις, πάνω σε μια σειρά κρίσιμα θέματα, αλλά για να αποφύγει αυτή τη συζήτηση, προσπαθώντας να την προσανατολίσει μονομερώς και μονόπλευρα σε μια δήλωση ενός Υπουργού.

Εμείς, όμως, έχουμε την εντύπωση ότι, χωρίς να υποτιμούμε αυτό το συγκεκριμένο θέμα, μαζί με αυτό, σημασία για τους πολίτες έχουν, παραδείγματος χάριν, οι εκατόν είκοσι δόσεις, που σήμερα κατατέθηκε το νομοσχέδιο και θα συζητηθεί από την Τετάρτη στην επιτροπή της Βουλής, σημασία έχουν οι διαρκείς αναβαθμίσεις της χώρας από τους πιστοληπτικούς οίκους. Και θα άξιζε μια συζήτηση με ποιον τρόπο αυτές οι αναβαθμίσεις και αυτές οι βελτιώσεις μπορούν να μεταφραστούν σε στήριξη του εισοδήματος και της απασχόλησης.

Στα πλαίσια αυτά βεβαίως έχει τεράστια σημασία να συζητήσουμε για τα ΑΜΕΑ και την πολιτική απέναντί τους στη χώρα μας τα τελευταία σαράντα χρόνια, αλλά και τα τελευταία τέσσερα χρόνια. Και βεβαίως να συζητήσουμε για το ελληνικό φιλότιμο και για την αξιοπρέπεια και από τι επλήγη όλα αυτά τα χρόνια η αξιοπρέπεια της κοινωνίας. Δεν υπάρχει κάτι για εμάς ταμπού ή δεν υπάρχει θέμα το οποίο να μας δημιουργεί δυσχέρεια. Όλα τα θέματα που απασχολούν την κοινωνία και τους πολίτες για εμάς είναι θέματα τα οποία μπορούν και πρέπει να συζητηθούν.

Σχετικά με το αφορολόγητο. Μου έκανε εντύπωση που δεν υπήρξε καμμία αναφορά από τον Πρόεδρο της Νέας Δημοκρατίας για το θέμα αυτό, ενώ θα περίμενε κανείς να το αξιοποιήσει ως μια ευκαιρία για να συνδέσει τη δήλωση του Πρωθυπουργού ότι δεν θα μειωθεί το αφορολόγητο με τις δικές του προτάσεις για φορολογικές ελαφρύνσεις.

Αλλά τι συμβαίνει εδώ; Συμβαίνει ότι η Νέα Δημοκρατία και ορισμένοι οικονομολόγοι τουλάχιστον, που τη στηρίζουν, είχαν επενδύσει στη μείωση του αφορολόγητου ορίου, είχαν προϋπολογίσει έσοδα από αυτή τη μείωση περίπου 2 δισεκατομμυρίων και με αυτά τα 2 δισεκατομμύρια υπολόγιζαν να κάνουν φορολογικές ελαφρύνσεις και γι’ αυτό τώρα δυσκολεύονται να μιλήσουν ακόμα και για το υποτιθέμενο προνομιακό θέμα που είχαν ως τώρα αναδείξει στην πορεία της εκλογικής μάχης και, όπως είπα, βεβαίως και για τους Υπουργούς, για το έργο τους, τα πάντα.

Εμείς πιστεύουμε, λοιπόν, ότι η μεγάλη πλειοψηφία της κοινωνίας ενδιαφέρεται για όλα αυτά τα θέματα και για αυτό πιστεύω ότι η συζήτηση πρέπει να γενικευθεί. Και αυτό το νόημα έχει και είχε η δήλωση του Πρωθυπουργού ότι εμείς θέλουμε και ζητούμε να γίνει συζήτηση για ψήφο εμπιστοσύνης προς την Κυβέρνηση.

Δεν είναι απλώς μια αντιπαράθεση τακτικής, αλλά είναι μια διέξοδος ουσίας, είκοσι ημέρες πριν από τις εκλογές να μπορέσουν ακριβώς οι Βουλευτές και όλο το Σώμα να συζητήσουμε για όλα αυτά τα θέματα. Είναι θέματα που αφορούν την καθημερινότητα των πολιτών, θέματα που αφορούν την προοπτική της οικονομίας και της κοινωνίας. Πρέπει να έχουμε ευχέρεια χρόνου και οι τρεις ημέρες που θα ακολουθήσουν νομίζω θα είναι επαρκής χρόνος, για να μπορέσουμε να θίξουμε και να συζητήσουμε όλα αυτά τα θέματα, ακόμα και να συγκρίνουμε προγράμματα, εκλογές έχουμε.

Ποιο είναι το πρόγραμμα της Νέας Δημοκρατίας για την Ευρώπη; Ποιο είναι το πρόγραμμά της για την Ελλάδα, αφού θέλει να γίνουν και δημοψήφισμα οι ευρωεκλογές για την Ελλάδα;

Είναι μια ευκαιρία να συγκρίνουμε προγράμματα και οι πολίτες να διευκολυνθούν σε ό,τι αφορά τις επιλογές τους. Ως εκ τούτου, εκ μέρους του Πρωθυπουργού ζητώ από το Σώμα και από τον Πρόεδρο της Βουλής να ξεκινήσει η συζήτηση για την πρόταση εμπιστοσύνης, που καταθέτω, την ερχόμενη Τετάρτη, σύμφωνα με τον Κανονισμό της Βουλής και το Σύνταγμα.

Προσωπικά, κύριε Μητσοτάκη, ακούγοντάς σας και σήμερα, πείστηκα πλήρως ότι το θέμα σας, το πρόβλημά σας, δεν είναι ο Πολάκης. Το πρόβλημά σας είναι ο Τσίπρας και η απήχηση που έχει και στον λαό και στον κόσμο ευρύτερα, στην Ευρώπη. Το πρόβλημά σας…

(Θόρυβος από την πτέρυγα της Νέας Δημοκρατίας)

Σας παρακαλώ, ακούστε με.

Το πρόβλημά σας είναι ο ΣΥΡΙΖΑ, διότι εσείς πιστεύετε ότι ήταν ένα ατύχημα. Κάποιος από εσάς το είπε «ιστορικό ατύχημα».

**ΜΑΥΡΟΥΔΗΣ ΒΟΡΙΔΗΣ:** Θα το διορθώσουμε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ο λαός διορθώνει τα ατυχήματα.

Όμως, αποδεικνύεται ότι ήταν αποτέλεσμα ανάγκης της κοινωνίας, η οποία ανάγκη παραμένει και ενισχύεται.

Το πρόβλημά σας, κύριε Μητσοτάκη, είναι ότι αυτή η Κυβέρνηση δημιούργησε τις δυνατότητες για να αρχίσει να επιλύει προβλήματα του λαού. Ήδη επιλύσαμε αρκετά. Ήδη όλες οι δηλώσεις, όλες οι εξαγγελίες του Πρωθυπουργού στη Διεθνή Έκθεση της Θεσσαλονίκης έχουν νομοθετηθεί και υλοποιούνται. Ήδη ανακοινώσαμε μετά από βασανιστική προεργασία, που έπρεπε να γίνει, τις εκατόν είκοσι δόσεις. Νομίζω ότι έχουμε φτάσει στο σημείο που να μπορούμε να αρχίσουμε να συζητάμε ακόμη και για φορολογικές ελαφρύνσεις, τώρα, από αυτές που εσείς υπόσχεσθε να υλοποιήσετε, αν ποτέ σας δοθεί η δυνατότητα, αφού αποκτήσετε αξιοπιστία στην Ευρώπη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Κύριε Πρόεδρε, δεν επιτρέπεται. Θα σας δώσω τον λόγο για λίγο, γιατί βάσει του Κανονισμού είναι ειδική ημερήσια διάταξη. Βεβαίως, αν θελήσει να απαντήσει ο κ. Δραγασάκης, θα έχει και αυτός τον λόγο.

Κύριε Πρόεδρε, έχετε τον λόγο για δυο-τρία λεπτά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Αντιπρόεδρε, με τον σεβασμό που έχω στο πρόσωπό σας, αν κάποιος άκουγε την ομιλία σας και έπρεπε να της βάλει βαθμό, θα της έβαζε, όπως έλεγαν στην Έκθεση, «μηδέν», γιατί ήσασταν εκτός θέματος.

Ήσασταν εκτός θέματος, διότι η Νέα Δημοκρατία κατέθεσε μια πρόταση δυσπιστίας κατά ενός Υπουργού, με μια επιχειρηματολογία την οποία εξηγήσαμε με απόλυτη σαφήνεια, διότι θεωρούμε τη συμπεριφορά του κ. Πολάκη ευθέως προσβλητική για τη δημοκρατική τάξη και θεωρούμε αυτό ακόμη πιο σημαντικό από τα οικονομικά ζητήματα τα οποία εσείς θίξατε.

Γιατί, κύριε Δραγασάκη, δεν αφήνετε να συζητηθεί η πρόταση δυσπιστίας ως πρόταση δυσπιστίας και μετά να έλθουμε στη Βουλή με δική σας πρωτοβουλία να συζητήσουμε για την Ευρώπη, για τις ευρωεκλογές;

Θα σας πω γιατί: Γιατί φοβάστε ότι μέχρι και οι βολικοί και συνεργάσιμοι Βουλευτές του ΣΥΡΙΖΑ μπορεί να μην αντέξουν σε μια ψηφοφορία που θα αφορά μόνο τον κ. Πολάκη να ακολουθήσουν την κυβερνητική γραμμή και να εκφραστούν με αυτόν τον τρόπο και να ψηφίσουν όπως στην πραγματικότητα αισθάνονται.

Πράγματι, ο Πολάκης δεν είναι δικό μας πρόβλημα, δικό σας πρόβλημα είναι. Είναι δικό σας πρόβλημα, αλλά είναι πρόβλημα συνολικά και της ελληνικής κοινωνίας.

Βέβαια, δεν μπορώ να αφήσω ασχολίαστο, και κλείνω με αυτό, κύριε Πρόεδρε, το γεγονός ότι ο λαλίστατος κ. Τσίπρας, ο οποίος επιδιώκει συνέχεια αντιπαραθέσεις, ανέθεσε σε εσάς το πικρό ποτήρι να πρέπει να ανέβετε στο Βήμα και με εμφανή τη δυσκολία στα λόγια σας να υπερασπιστείτε αυτή την πολιτική επιλογή, ενώ ο ίδιος απέδρασε για άλλη μια φορά από τη Βουλή, όταν γνώριζε ότι θα ξεκινούσε αυτή η συζήτηση τη Δευτέρα, για να πάει να κάνει μια ομιλία στην άλλη άκρη της πατρίδας μας.

Εν πάση περιπτώσει, όμως, κύριε Δραγασάκη, καταλαβαίνω τη δύσκολη θέση, στην οποία κι έχετε περιέλθει εσείς προσωπικά. Είστε ένας αξιοπρεπής άνθρωπος, όπως πιστεύω ότι αξιοπρεπείς είναι και αρκετοί συνάδελφοι του ΣΥΡΙΖΑ, που δεν μπορούν να ταυτιστούν με αυτό το οποίο εκφράζει ο «πολακισμός», τον οποίο έχει αγκαλιάσει ο κ. Τσίπρας.

Κατά συνέπεια δεν μπορώ να μην κλείσω, αφιερώνοντάς σας τους στίχους του Καβάφη: «Κι αν δεν μπορείς να κάμεις τη ζωή σου όπως την θέλεις, τούτο προσπάθησε τουλάχιστον, όσο μπορείς μην την εξευτελίζεις».

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αντιπρόεδρε, έχετε τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Σας έδωσα την εντύπωση ότι είχα ένα πικρό ποτήρι να χειριστώ, κύριε Μητσοτάκη; Πραγματικά το πιστεύετε αυτό;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ναι. Φοβάμαι, πως ναι!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ωραία! Το θέμα, κύριε Μητσοτάκη, είναι: ποιο είναι το θέμα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Το θέμα είναι αυτό που βάζουμε εμείς.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Το θέμα είναι με ποιο θέμα θα πάμε στις εκλογές. Το θέμα είναι, λοιπόν, εάν θα πάμε στις εκλογές με τα προβλήματα της κοινωνίας και με το ήθος της Κυβέρνησης και με το ήθος των Υπουργών, και των δικών μας και των δικών σας Βουλευτών κ.λπ. ή εάν θα πάμε στις εκλογές κρύβοντας τα προβλήματα, αποσιωπώντας τα θέματα, αποφεύγοντας έναν διάλογο ουσίας, πώς δηλαδή στη σημερινή φάση που είμαστε, έξω από τα μνημόνια, με βαθμούς ελευθερίας, με κάποιες δυνατότητες στα χέρια μας, με αποθέματα που μας θωρακίζουν τουλάχιστον ως έναν βαθμό, πώς όλα αυτά θα μετατραπούν σε δύναμη προόδου για ολόκληρη την κοινωνία.

Αυτό είναι το θέμα για εμάς. Και εκεί μέσα πείτε ό,τι θέλετε για τον Πολάκη, για τον όποιον Πολάκη κ.λπ..

Άρα βαθμολογήστε όσο θέλετε τη δική μου ομιλία, αλλά εσείς –βεβαίως, δεν το κάνετε από άγνοια, κάποιοι λόγοι σας οδήγησαν σε αυτό- μιλούσατε από το πρωί ως το βράδυ για την οικονομία, από το πρωί έως το βράδυ για τις επενδύσεις. Λέγατε ότι ο ΣΥΡΙΖΑ και οι επενδύσεις είναι δύο ανόμοια, ασύμβατα πράγματα.

(Θόρυβος από την πτέρυγα της Νέας Δημοκρατίας)

**ΑΘΑΝΑΣΙΟΣ ΜΠΟΥΡΑΣ:** Αυτά ισχύουν!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Μιλούσατε για φορολογία, για όλα αυτά και αντί να έρθετε τώρα με τα προνομιακά, υποτίθεται, θέματά σας, λέτε, «τα ξεχνάμε αυτά, να συζητήσουμε διότι το φιλότιμο του ελληνικού λαού δεν είχε άλλη πληγή και άλλη αιτία για να πληγωθεί, παρά μόνο τώρα και μόνο με το θέμα Πολάκη».

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριοι συνάδελφοι!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Εμείς, εγώ προσωπικά και όλοι μας κατανοούμε ότι αυτό που κάνετε διέπεται από επικοινωνιακά κίνητρα. Το ερμηνεύουμε ως αποτέλεσμα των δυσκολιών που έχετε και γι’ αυτό εμείς θα απαντήσουμε σε αυτά που κάνετε συζητώντας ό,τι θέλετε για Πολάκη και συμπεριφορές, αλλά συζητώντας και για τις λύσεις που μπορούμε άμεσα, αλλά και με προοπτική να διασφαλίσουμε για τον ελληνικό λαό.

Ο κ. Θεοχαρόπουλος, κύριε Μητσοτάκη, δεν ήταν δεξιός ούτε ήταν μέλος του κόμματος του κ. Καρατζαφέρη. Ο άνθρωπος ήταν αριστερός και είμαστε σε μια φάση που οι αριστεροί επανασυσπειρώνονται στον ΣΥΡΙΖΑ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Με καρέκλα ή χωρίς;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Είμαστε σε μια φάση που οι προοδευτικές δυνάμεις συμμαχούν με τον ΣΥΡΙΖΑ, διότι ανησυχούν και προβληματίζονται για τον κίνδυνο που αντιπροσωπεύει η δική σας πολιτική και οι δικές σας απόψεις.

(Χειροκροτήματα από την πτέρυγα του ΣΥΡΙΖΑ)

Άρα σε δύο μέρες θα έχουμε τη δυνατότητα να μπούμε στην ουσία των θεμάτων.

Ευχαριστώ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαθεοδώρου, δεν έχετε τον λόγο. Δεν προβλέπεται από τον Κανονισμό.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Το γνωρίζω, κύριε Πρόεδρε. Ζητώ τον λόγο μόνο για ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Δεν προβλέπεται από τον Κανονισμό και δεν θα κάνω άλλη παρέκκλιση.

Κυρίες και κύριοι συνάδελφοι, εφόσον κατά τον Κανονισμό της Βουλής υπεβλήθη πρόταση για παροχή ψήφου εμπιστοσύνης στην Κυβέρνηση με προφορική δήλωση του Αντιπροέδρου της Κυβέρνησης και Υπουργού Οικονομίας και Ανάπτυξης κ. Ιωάννη Δραγασάκη εκ μέρους του Πρωθυπουργού κ. Αλέξη Τσίπρα, ο οποίος στη συνεδρίαση της Ολομέλειας της Βουλής τη Μεγάλη Τρίτη, 23 Απριλίου 2019, επίσης προφορικά δήλωσε ότι οποτεδήποτε καταθέσει πρόταση δυσπιστίας ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης είτε προς τον Υπουργό της Κυβέρνησης είτε προς την Κυβέρνηση συνολικά, θα ζητήσει την εμπιστοσύνη της Βουλής, σύμφωνα με την παράγραφο 4 του άρθρου 141 του Κανονισμού της Βουλής, που ορίζει ότι η Κυβέρνηση μπορεί και οποτεδήποτε άλλοτε να ζητήσει ψήφο εμπιστοσύνης της Βουλής με γραπτή ή προφορική δήλωση του Πρωθυπουργού στη Βουλή, στην περίπτωση αυτή, η πρόταση εμπιστοσύνης εγγράφεται επίσης σε ειδική ημερήσια διάταξη. Η συζήτηση αρχίζει μετά δύο ημέρες από την υποβολή της και τερματίζεται με ψηφοφορία, σύμφωνα με την προηγούμενη παράγραφο.

Διακόπτουμε, λοιπόν, τη συζήτηση και θα επανέλθουμε με ειδική ημερήσια διάταξη για τη συζήτηση μετά από δύο ημέρες –συγκεκριμένα, την Τετάρτη στις 18.00΄- της προτάσεως παροχής ψήφου εμπιστοσύνης στην Κυβέρνηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 19.15΄ λύεται η συνεδρίαση για την προσεχή Τετάρτη, 8 Μαΐου 2019 και ώρα 18.00΄, με αντικείμενο εργασιών του Σώματος: συζήτηση και ψηφοφορία επί της προτάσεως του Πρωθυπουργού για παροχή ψήφου εμπιστοσύνης στην Κυβέρνηση, σύμφωνα με τα άρθρα 84 του Συντάγματος και 141 του Κανονισμού της Βουλής, σύμφωνα με την ειδική ημερήσια διάταξη.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**