(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΜΓ΄

Τετάρτη, 01 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 19ο Γενικό Λύκειο Αθήνας, το 9ο ΕΠΑΛ Πειραιά, το 2ο Γυμνάσιο Αίγινας, το Γυμνάσιο Βλαχιώτη Λακωνίας, το Γενικό Λύκειο Θεσπιών Βοιωτίας, το 1ο Γυμνάσιο Πάτρας και από το Επαγγελματικό Λύκειο Αταλάντης Φθιώτιδος, σελ.   
2. Ανακοινώνεται επιστολή της κ. Αρετής Παπαϊωάννου, Βουλευτή Β' Θεσσαλονίκης, προς τον Πρόεδρο του Ελληνικού Κοινοβουλίου κ. Κωνσταντίνο Τασούλα με την οποία μας γνωστοποιεί την αποχώρησή της από την Κοινοβουλευτική Ομάδα της «Πλεύσης Ελευθερίας - Ζωή Κωνσταντοπούλου», σελ.   
3. Αναφορά στις εξελίξεις στη Μέση Ανατολή, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Παιδείας, Θρησκευμάτων και Αθλητισμού:   
 i. με θέμα: «Πρόβλημα απουσίας εξετάσεων ελληνομάθειας για μειονοτικούς αποφοίτους τουρκικών πανεπιστημίων», σελ.   
 ii. με θέμα: «Κατοχύρωση των επαγγελματικών δικαιωμάτων των πτυχιούχων των προγραμμάτων Διαχείρισης Εκκλησιαστικών Κειμηλίων των Ανώτατων Εκκλησιαστικών Ακαδημιών (Α.Ε.Α)», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:   
 i. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις», σελ.   
 ii. Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ)», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις», σελ.

3. Κατάθεση σχεδίου νόμου:

Οι Υπουργοί Ανάπτυξης, Εθνικής Οικονομίας και Οικονομικών, Περιβάλλοντος και Ενέργειας, Δικαιοσύνης και Ψηφιακής Διακυβέρνησης κατέθεσαν σήμερα 1-11-2023, σχέδιο νόμου «Ενσωμάτωση της Οδηγίας της Ευρωπαϊκής Ένωσης 2021/2101 του Ευρωπαϊκού Κοινοβουλίου και του Συμβουλίου της 24ης Νοεμβρίου 2021 για την τροποποίηση της Οδηγίας 2013/34 όσον αφορά στη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα - Επικαιροποίηση εθνικής νομοθεσίας για τις υποχρεώσεις δημοσιότητας των εταιρειών και άλλες επείγουσες διατάξεις»

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗΣ Ο., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στις εξελίξεις στη Μέση Ανατολή  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΒΕΛΟΠΟΥΛΟΣ Κ. , σελ.   
 ΓΕΡΟΒΑΣΙΛΗ Ό. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΩΤΗΣ Χ. , σελ.   
 ΚΤΕΝΑ Α. , σελ.   
 ΛΑΜΠΡΟΥΛΗΣ Γ. , σελ.   
 ΜΕΤΑΞΑΣ Κ. , σελ.   
 ΜΗΤΣΟΤΑΚΗΣ Κ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΦΙΛΗΣ Α. , σελ.   
 ΠΟΥΛΟΥ Π. , σελ.   
 ΣΥΝΤΥΧΑΚΗΣ Ε. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.   
  
Β. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΤΖΟΣ Δ. , σελ.   
 ΜΠΟΥΡΑΣ Α. , σελ.   
 ΠΑΦΙΛΗΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΛΑΚΗΣ Π. , σελ.   
 ΤΑΣΟΥΛΑΣ Κ. , σελ.   
 ΦΑΜΕΛΛΟΣ Σ. , σελ.   
  
Γ. Επί προσωπικού θέματος:  
 ΚΕΡΑΜΕΩΣ Ν. , σελ.   
 ΠΟΛΑΚΗΣ Π. , σελ.   
 ΣΤΙΓΚΑΣ Β. , σελ.   
  
Δ. Επί των επικαίρων ερωτήσεων:  
 ΜΑΚΡΗ Ζ. , σελ.   
 ΝΑΤΣΙΟΣ Δ. , σελ.   
 ΠΑΠΑΔΟΠΟΥΛΟΣ Ν. , σελ.   
  
Ε. Επί του σχεδίου νόμου του Υπουργείου Εσωτερικών:  
 ΑΘΑΝΑΣΙΟΥ Χ. , σελ.   
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΑΝΤΩΝΙΟΥ Μ. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΕΤΤΑ Κ. , σελ.   
 ΒΟΛΟΥΔΑΚΗ Σ. , σελ.   
 ΒΟΡΙΔΗΣ Μ. , σελ.   
 ΓΕΡΟΒΑΣΙΛΗ Ό. , σελ.   
 ΓΙΩΡΓΟΣ Ι. , σελ.   
 ΔΕΛΗΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΟΣΧΑΚΗΣ Α. , σελ.   
 ΔΟΥΔΩΝΗΣ Π. , σελ.   
 ΖΕΜΠΙΛΗΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΕΤΑΝΟΣ Χ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΓΚΟΥΝΗΣ Κ. , σελ.   
 ΚΑΤΣΩΤΗΣ Χ. , σελ.   
 ΚΕΡΑΜΕΩΣ Ν. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΤΡΩΝΙΑΣ Γ. , σελ.   
 ΚΟΥΒΕΛΑΣ Δ. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΤΕΝΑ Α. , σελ.   
 ΚΤΙΣΤΑΚΗΣ Ε. , σελ.   
 ΚΥΡΙΑΖΙΔΗΣ Δ. , σελ.   
 ΚΥΡΙΑΚΗΣ Σ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΤΣΟΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΣ Ε. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΕΤΑΞΑΣ Κ. , σελ.   
 ΜΗΤΣΟΤΑΚΗΣ Κ. , σελ.   
 ΜΙΧΑΗΛΙΔΗΣ Σ. , σελ.   
 ΜΟΥΛΚΙΩΤΗΣ Γ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΣ Θ. , σελ.   
 ΠΑΦΙΛΗΣ Α. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
 ΠΟΥΛΟΥ Π. , σελ.   
 ΡΟΥΝΤΑΣ Γ. , σελ.   
 ΣΑΡΑΚΗΣ Π. , σελ.   
 ΣΑΡΑΚΙΩΤΗΣ Ι. , σελ.   
 ΣΙΜΟΠΟΥΛΟΣ Ε. , σελ.   
 ΣΚΟΝΔΡΑ Α. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΣΤΑΡΑΚΑ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΤΣΑΒΔΑΡΙΔΗΣ Λ. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΑΡΑΛΑΜΠΟΓΙΑΝΝΗ Π. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΟΥ Ρ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΣΤ. ΠΑΡΕΜΒΑΣΕΙΣ:  
 ΔΑΒΑΚΗΣ Α. , σελ.   
 ΚΑΛΑΦΑΤΗΣ Σ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΤΡΑΓΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΓ΄

Τετάρτη 1η Νοεμβρίου 2023

Αθήνα, σήμερα την 1η Νοεμβρίου 2023, ημέρα Τετάρτη και ώρα 8.33΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. Γεωργίου Γεωργαντά.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα. Αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Νεφέλη Χατζηϊωαννίδου, Βουλευτή Επικρατείας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής ενημερώνει το Σώμα τα εξής:

«Προς τη Βουλή των Ελλήνων, Ειδική Γραμματεία του Προέδρου της Βουλής.

Με την παρούσα σας ενημερώνουμε σχετικά με τη συζήτηση των επικαίρων ερωτήσεων στο πλαίσιο κοινοβουλευτικού ελέγχου την Τετάρτη 1η Νοεμβρίου 2023 ότι η υπ’ αριθμόν 291/26-10-2023 επίκαιρη ερώτηση και υπ’ αριθμόν 742/15-9-2023 κατ’ άρθρο 130 παράγραφος 5 του Κανονισμού της Βουλής, θα απαντηθούν από την Υφυπουργό Παιδείας, Θρησκευμάτων και Αθλητισμού, κ. Ζωή Μακρή.

Παρακαλούμε, όπως προβείτε στις δέουσες ενέργειες».

Ξεκινάμε με την πρώτη με αριθμό 291/26-10-2023 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Νατσιού προς τον Υπουργό Παιδείας, Θρησκευμάτων και Αθλητισμού με θέμα: «Πρόβλημα απουσίας εξετάσεων ελληνομάθειας για μειονοτικούς αποφοίτους τουρκικών πανεπιστημίων».

Θα απαντηθεί από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Ο Πρόεδρος Δημοκρατικού Πατριωτικού Κινήματος – ΝΙΚΗ έχει τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Ευχαριστώ, κύριε Πρόεδρε.

Κυρία Υπουργέ, στη Θράκη υπάρχει ένα σοβαρό πρόβλημα που συνδέεται με τους μουσουλμάνους Έλληνες πολίτες, οι οποίοι αποφοιτούν από τουρκικά πανεπιστήμια και επιστρέφουν για να εργαστούν στην ιδιαίτερη πατρίδα τους.

Το πρόβλημα αυτό είναι η εξόφθαλμα ελλιπής ελληνομάθειά τους, κάτι που εμποδίζει την σωστή επικοινωνία τους με τους πλειονοτικούς συναδέλφους και άλλους εμπλεκόμενους.

Το θέμα αποκτά διαστάσεις, ιδίως με γιατρούς και νοσηλευτές που εργάζονται σε δημόσιες δομές υγείας, καθώς εκεί με ένα πιθανό λάθος στη χρήση της γλώσσας διακυβεύεται και αυτή η ζωή των ασθενών.

Τα παραδείγματα τέτοιων καταστάσεων είναι πολύ γνωστά, κοινός τόπος για τους Θρακιώτες στην Ξάνθη και ιδίως στην Κομοτηνή.

Με βάση τα έως σήμερα ισχύοντα ο οργανισμός που είναι υπεύθυνος για την αναγνώριση τίτλων σπουδών της αλλοδαπής είναι ο Διεπιστημονικός Οργανισμός Αναγνώρισης Τίτλων Ακαδημαϊκών –ΔΟΑΤΑΠ το αρκτικόλεξο- στο Μητρώο του οποίου είναι καταχωρημένα ογδόντα πέντε ανώτατα ιδρύματα της Τουρκίας. Εκεί κατατίθενται τα δικαιολογητικά και αναγνωρίζεται η ισοτιμία του τίτλου σπουδών, χωρίς να γίνει καμμία εξέταση για την ελληνομάθεια του αιτούντος. Κατόπιν, ο Πανελλήνιος Ιατρικός Σύλλογος χορηγεί τη βεβαίωση άσκησης ιατρικού επαγγέλματος είτε εφόσον ο αιτών διαθέτει πιστοποιητικό ελληνομάθειας επιπέδου Β2 είτε γιατί είναι απόφοιτος δευτεροβάθμιας εκπαίδευσης στην Ελλάδα, εφόσον δεν προηγήθηκε σχετική εξέταση από τον ΔΟΑΤΑΠ.

Εδώ, λοιπόν, δημιουργείται το πρόβλημα. Τα μειονοτικά σχολεία που λειτουργούν στη Θράκη είναι γνωστό πως κάθε άλλο παρά ελληνομαθείς αποφοίτους παράγουν, ενώ και στα δημόσια σχολεία υπάρχει ανάλογη κατάσταση. Όταν, λοιπόν, ένας απόφοιτος μειονοτικού σχολείου δευτεροβάθμιας εκπαιδεύσεως σπουδάζει τέσσερα με έξι χρόνια στην Τουρκία και ενδεχομένως να ζει και σε έναν οικισμό όπου η ελληνική γλώσσα δεν ακούγεται, οι δυνατότητες επικοινωνίας στην ελληνική γλώσσα είναι αμφισβητούμενες. Είναι λογικό ότι θα επικοινωνήσει στη γλώσσα με την οποία μεγάλωσε και όταν θα εργάζεται παραδείγματος χάριν σε δημόσιο νοσοκομείο, δημιουργώντας, όμως, έτσι πρόβλημα στο υπόλοιπο προσωπικό και φυσικά, στους πλειονοτικούς ασθενείς.

Ερωτάται, λοιπόν, ο αρμόδιος Υπουργός πότε καταργήθηκαν οι εξετάσεις ελληνομάθειας για τους αποφοίτους των τουρκικών πανεπιστημίων και δεύτερον, αν συμφωνεί το Υπουργείο με την αναγκαιότητα θέσπισης εξετάσεων ελληνομάθειας για τους απόφοιτους τουρκικών πανεπιστημίων με βάση την καθημερινή εμπειρία στη Θράκη.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, καλημέρα και καλό μήνα!

Κύριε Πρόεδρε, κύριε συνάδελφε, θα σας πω τι ισχύει για τη μειονοτική εκπαίδευση στην Ελλάδα. Θα σας πω τι ισχύει για τον ΔΟΑΤΑΠ και στη δευτερολογία μου πότε γίνονται εξετάσεις ελληνομάθειας.

Όπως είμαι σίγουρη ότι ξέρετε, η μειονοτική εκπαίδευση στη χώρα μας ακολουθεί τη γενική εκπαιδευτική πολιτική, αλλά έχει και ιδιαίτερα νομικά κείμενα και μια ειδική νομοθεσία. Υπάρχει κατ’ αρχάς η αρχή της διακρατικής αμοιβαιότητας και οι Έλληνες μουσουλμάνοι έχουν το δικαίωμα στη σύσταση μειονοτικών σχολείων.

Η εκπαίδευση των μελών της μουσουλμανικής μειονότητας της Θράκης στηρίζεται στη Συνθήκη της Λωζάνης του 1923. Με αυτή τέθηκε το βασικό νομικό πλαίσιο λειτουργίας των μειονοτικών σχολείων. Αυτό το νομικό πλαίσιο συμπληρώθηκε με τις διατάξεις της Μορφωτικής Συμφωνίας του 1951, αυτή εν συνεχεία κυρώθηκε με τον ν.2073/1952, αλλά καταργήθηκε με την Ελληνοτουρκική Συμφωνία για την Πολιτιστική Συνεργασία του 2000. Το ισχύον νομικό καθεστώς είναι το Πρωτόκολλο το Μορφωτικό της 20ης Δεκεμβρίου του 1968 και η Ελληνοτουρκική Συμφωνία για Πολιτιστική Συνεργασία της 4ης Φεβρουαρίου 2000.

Πέρα από αυτά, έχουμε και τη νομική δέσμευση και από διεθνή κείμενα για την προστασία των μειονοτήτων. Θα σας αναφέρω το Διεθνές Σύμφωνο για τα Ατομικά και Πολιτικά Δικαιώματα του ΟΗΕ το 1966, τη Σύμβαση του ΟΗΕ για τα Δικαιώματα του Παιδιού το 1989, το Σύμφωνο για τα Οικονομικά, Κοινωνικά και Πολιτικά Δικαιώματα του ΟΗΕ το 1966, την Ευρωπαϊκή Σύμβαση των Δικαιωμάτων του Ανθρώπου. Και στην εθνική νομοθεσία οι βασικοί νόμοι που ρυθμίζουν το καθεστώς λειτουργίας των μειονοτικών σχολείων είναι ο ν.694/1977 περί μειονοτικών σχολείων της μουσουλμανικής μειονότητος εις την δυτικήν Θράκην, όπου στο άρθρο 5 παράγραφος 6 καθορίζεται -και προσέξτε αυτό, κύριε Πρόεδρε!- η ισοτιμία των μειονοτικών σχολείων με αυτά της δημόσιας εκπαίδευσης, σύμφωνα με την αρχή της διακρατικής αμοιβαιότητας που ανέφερα και στην αρχή και επίσης, ρυθμίζονται και από τον ν.695/1977 περί ρυθμίσεως θεμάτων τινών του διδακτικού προσωπικού των μειονοτικών σχολείων και της Ειδικής Παιδαγωγικής Ακαδημίας.

Θέλω, επίσης, να τονίσω εδώ ότι η φοίτηση των μουσουλμάνων Ελλήνων πολιτών στα μειονοτικά σχολεία δεν είναι ούτε υποχρεωτική ούτε μονόδρομος, όχι η φοίτηση γενικώς, η φοίτηση στα μειονοτικά σχολεία. Μπορούν, εάν το επιθυμούν, να επιλέξουν ένα δημόσιο σχολείο. Στα μειονοτικά σχολεία, αν τα επιλέξουν -και τα επιλέγουν οι μειονοτικοί μαθητές- εφαρμόζεται δίγλωσσο πρόγραμμα με αναλογία ωρών που ορίζεται από το Μορφωτικό Πρωτόκολλο του 1968 που σας ανέφερα και πριν. Οι απόφοιτοι των μειονοτικών σχολείων της Θράκης έχουν ισότιμο τίτλο με τον αντίστοιχο των δημοσίων σχολείων της χώρας και κατά το ΑΣΕΠ αυτό συνιστά, αποδεικνύει άριστη γνώση της ελληνικής γλώσσας. Επίσης, υπάρχουν πολλοί οι οποίοι έχουν τελειώσει τα μειονοτικά σχολεία, έχουν φοιτήσει στα δικά μας ανώτατα εκπαιδευτικά ιδρύματα και έχουν αποφοιτήσει και εργάζονται στη χώρα.

Για τις εξετάσεις της ελληνομάθειας που ρωτάτε πότε καταργήθηκαν, θα σας πω ότι δεν υπήρχαν ποτέ, διότι ο ΔΟΑΤΑΠ δεν έχει αρμοδιότητα να διενεργεί εξετάσεις ελληνομάθειας για όσους καταθέτουν αίτηση να αναγνωριστούν οι αλλοδαποί τίτλοι και η ακαδημαϊκή ισοδυναμία των αλλοδαπών τίτλων. «Και η αναγνώριση των ακαδημαϊκών τίτλων σπουδών» –σας το διαβάζω ακριβώς όπως είναι διατυπωμένο- «της Ιατρικής και της Οδοντιατρικής που χορηγούνται από αναγνωρισμένα πανεπιστήμια του εξωτερικού εκτός των χωρών της Ευρωπαϊκής Ένωσης διενεργείται με εξετάσεις σε μαθήματα, όπως ορίζεται με τον τρόπο με τον οποίο εξασφαλίζεται το αδιάβλητο και με ειδικές διαδικασίες με μια απόφαση η οποία τα περιλαμβάνει. Διεξάγονται στην ελληνική γλώσσα, αφορούν όλους τους αποφοίτους των πτυχίων Ιατρικής από χώρες εκτός της Ευρωπαϊκής Ένωσης και δεν είναι, βεβαίως, ξεχωριστές για αυτούς που είναι από τα τουρκικά πανεπιστήμια».

Τώρα, σε ό,τι αφορά τους επαγγελματικούς φορείς, όπως ο Ιατρικός Σύλλογος ή άλλοι ενδεχομένως, επαγγελματικοί σύλλογοι, αυτοί χορηγούν την άδεια ασκήσεως επαγγέλματος, αλλά δεν είναι αρμοδιότητα του δικού μας Υπουργείου αλλά άλλων Υπουργείων να υποδείξουμε πώς θα γίνουν οι εξετάσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Πρόεδρε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Περιγράφω ένα πρόβλημα υπαρκτό, κυρία Υπουργέ, που συμβαίνει κυρίως στα νοσοκομεία της Θράκης. Το πρόβλημα είναι γενικά μεγάλο και γίνεται μεγαλύτερο στα παιδιά που αποφοιτούν από μειονοτικά σχολεία πρωτοβάθμιας και δευτεροβάθμιας εκπαίδευσης, όπου η πλημμελής εκμάθηση της ελληνικής γλώσσας είναι ο κανόνας. Άλλωστε, το πρόγραμμα εκπαίδευσης μουσουλμανοπαίδων με επιστημονικά υπεύθυνες τις κυρίες Φραγκουδάκη και Δραγώνα, αυτό το πρόβλημα κλήθηκε να αντιμετωπίσει λειτουργώντας επί είκοσι επτά χρόνια, άλλο αν το πέτυχε.

Επίσης, η ιατρική ορολογία είναι ένα μέγα θέμα που δεν μπορεί κανείς να το αγνοήσει. Ο απόφοιτος της Ιατρικής, παράδειγμα, Αδριανούπολης, που ήδη ήξερε πολύ λίγα ελληνικά για την καθημερινή συνεννόηση, πώς θα συνεννοηθεί στο Νοσοκομείο της Κομοτηνής; Δεν πρέπει να υπάρχει μία εγγύηση ότι το μπορεί;

Γνωρίζει το Υπουργείο τα καθημερινά προβλήματα που δημιουργούνται –μιλάω για την καθημερινότητα τώρα- από τη χρήση της τουρκικής γλώσσας για ιατρονοσηλευτικά ζητήματα από μέρους κάποιων τουρκόφωνων υγειονομικών; Γνωρίζει το προ δωδεκαετίας περίπου έγγραφο του τότε διοικητή του Νοσοκομείου Κομοτηνής κ. Χατζηνέστορος, ο οποίος ζητούσε από τους εργαζομένους τη χρήση μόνο της επίσημης γλώσσας του κράτους; Πέρασαν τόσα χρόνια και το πρόβλημα δεν λύνεται και χειροτερεύει. Γνωρίζετε, παραδείγματος χάριν, ότι ιδιώτης γιατρός που προεδρεύει σε μειονοτικό σωματείο και κάνει δηλώσεις περί τουρκικού λαού και τουρκικής μειονότητας στη Θράκη και ο οποίος εργάζεται με μπλοκάκι στο Νοσοκομείο Ξάνθης μιλάει επιδεικτικά, παρουσία όλων, στην τουρκική γλώσσα, σαν να λέει «όποιος δεν κατάλαβε, πρόβλημά του!»;

Πιστεύει το Υπουργείο ότι η χρήση άλλων γλωσσών από την επίσημη εγκυμονεί κινδύνους για τη λειτουργία των δομών υγείας και την υγεία των ασθενών; Τι σκοπεύει να κάνει σχετικά;

Δεν είναι μόνο, όμως, η άγνοια της ελληνικής που σπρώχνει τη χρήση των τουρκικών στα νοσοκομεία, αλλά και η προσπάθεια από τους γνωστούς προξενικούς κύκλους να καθιερώσουν τη μητρική τους γλώσσα ως de facto επίσημη. Χαρακτηριστικό παράδειγμα ο Πρόεδρος του Συλλόγου Επιστημόνων Μειονότητας, Σωματείο που συκοφαντεί τακτικά την πατρίδα μας σε διεθνή συνέδρια και fora: Εργάζεται με μπλοκάκι στο Νοσοκομείο Ξάνθης και μιλάει πάντα εις επήκοον όλων τούρκικα την ώρα της εργασίας.

Να κληθούν οι διοικήσεις των νοσοκομείων να υπενθυμίσουν το αυτονόητο, οι υπηρεσιακές συζητήσεις να γίνονται μόνο στη μητρική μας γλώσσα, στην επίσημη γλώσσα του κράτους. Το επιβάλλουν –νομίζω- και λόγοι εθνικοί. Και να γίνει και επαναφορά -θα έλεγα- ή, αν δεν υπήρχε, να θεσπιστεί η ελληνομάθεια για τις εξαιρετικές αυτές περιπτώσεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Νομίζω ότι το νομικό πλαίσιο το περιέγραψα όσο πιο καλά μπορούσα και είναι κατανοητό σε όλους, ακόμη και σε εκείνους οι οποίοι δεν είναι νομικοί.

Σε ό,τι αφορά τις παρατηρήσεις σας που εκφεύγουν της αρμοδιότητος του Υπουργείου, αντιλαμβάνεστε ότι δεν θα απαντήσω. Θα περιοριστώ -γιατί αυτό οφείλω να κάνω- στο κείμενο της γραπτής σας ερώτησης και θα πω πολύ λίγες κουβέντες, κύριε Πρόεδρε, για τις εξετάσεις ελληνομάθειας, γιατί και για αυτές ρωτά ο Πρόεδρος της Νίκης.

Οι εξετάσεις ελληνομάθειας δεν αφορούν σε Έλληνες πολίτες που κατέχουν απολυτήριο λυκείου. Σας το είπα στην πρωτολογία μου, το επαναλαμβάνω και τώρα. Αυτό ισχύει στο ελληνικό εκπαιδευτικό σύστημα. Αυτοί που έχουν αποφοιτήσει, λοιπόν, από τα ελληνικά λύκεια δεν υποβάλλονται σε εξετάσεις πιστοποίησης ελληνομάθειας. Τεκμαίρεται και για τον ΑΣΕΠ ότι η ελληνομάθεια ισχύει γι’ αυτούς, είτε έχουν φοιτήσει σε μειονοτικό είτε σε ελληνικό δημόσιο σχολείο, γιατί είναι ακριβώς το ίδιο.

Οι εξετάσεις ελληνομάθειας -επειδή μου λέτε για το ΔΟΑΤΑΠ- που διενεργούνται από το Κέντρο Ελληνικής Γλώσσας, το ΚΕΓ, το οποίο είναι νομικό πρόσωπο ιδιωτικού δικαίου μη κερδοσκοπικού χαρακτήρα, εδρεύει στη Θεσσαλονίκη, ιδρύθηκε το ΄92, προβλέφθηκε στο άρθρο 26 του ν.2083/92 με διάφορες τροποποιήσεις που έχουν γίνει με προεδρικά διατάγματα -να μην κουράζω τώρα το Σώμα-, εποπτεύεται από το Υπουργείο Παιδείας Θρησκευμάτων και Αθλητισμού, εκδίδονται αποφάσεις σύμφωνα με τις οποίες γίνονται οι εξετάσεις, με τον τρόπο με τον οποίο διενεργούνται, οι δεξιότητες στις οποίες εξετάζονται, είναι επίσημος φορέας χορήγησης πιστοποιητικών ελληνομάθειας, έχει και υποφορείς, δηλαδή εξεταστικά κέντρα. Δεν χρειάζεται να επιμείνουμε περισσότερο σε αυτό. Σε κάθε περίπτωση οι εξετάσεις -όπως σας είπα και πριν και επανέλαβα και τώρα- δεν αφορούν τους αποφοίτους των λυκείων της ελληνικής επικράτειας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζουμε με την πρώτη με αριθμό 742/15-9-2023 ερώτηση από τον κύκλο των αναφορών και ερωτήσεων του Βουλευτή Β΄ Θεσσαλονίκης της Κ.Ο. «Νίκη» κ. Νικόλαου Παπαδόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Κατοχύρωση των επαγγελματικών δικαιωμάτων των πτυχιούχων των προγραμμάτων Διαχείρισης Εκκλησιαστικών Κειμηλίων των Ανώτατων Εκκλησιαστικών Ακαδημιών (Α.Ε.Α)».

Θα απαντήσει η Υφυπουργός Παιδείας Θρησκευμάτων και Αθλητισμού, κ. Ζωή Μακρή.

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κυρία Υπουργέ, πραγματικά όταν μου δόθηκε αυτή η ενημέρωση για αυτές τις σχολές αισθάνθηκα πραγματικά ότι υπάρχει μια μεγάλη αδικία. Πρόκειται για τους αποφοίτους των σχολών των Ανωτάτων Εκκλησιαστικών Ακαδημιών που διαχειρίζεται τα εκκλησιαστικά κειμήλια και τις αρχαιότητες. Αυτοί είναι πτυχιούχοι ΑΕΙ, τετραετούς φοίτησης, αναγνωρισμένοι επισήμως από το κράτος και διαθέτουν αναγνωρισμένα προσόντα από το Υπουργείο Εργασίας από το 2013. Εν τούτοις στερούνται -παραδόξως- του δικαιώματος της επαγγελματικής άσκησης της ειδικότητάς τους ως ελεύθεροι επαγγελματίες και δεν μπορούν να εργαστούν ούτε στον δημόσιο, ούτε στον ιδιωτικό τομέα, ούτε να λάβουν μέρος σε ΑΣΕΠ, σε νομικά πρόσωπα δημοσίου δικαίου, ιδιωτικού δικαίου, ούτε μπορούν να οριστούν σαν εκπαιδευτές στη μεταδευτεροβάθμια εκπαίδευση.

Ειδικότερα, οι πτυχιούχοι των προγραμμάτων των Ανωτάτων Εκκλησιαστικών Ακαδημιών δεν έχουν μέχρι σήμερα ενταχθεί -αυτό είναι το πρόβλημα- σε μισθολογική βαθμίδα, δηλαδή, δεν ξέρει κανείς πώς θα το αμείψει αν τους προσλάβει και ως εκ τούτου δεν έχουν κατοχυρωθεί επαγγελματικά δικαιώματα και δεν μπορούν να λάβουν άδεια ασκήσεως επαγγέλματος, παρ’ όλο που ρητά ο νόμος ιδρύσεως αυτών των ιδρυμάτων το προβλέπει και το ζητά να το κάνει το Υπουργείο.

Επιπροσθέτως, ο ιδρυτικός νόμος έχει μια ατυχή διάταξη μέσα που ορίζει ότι αυτοί οι απόφοιτοι πρέπει να προσλαμβάνονται μόνο στην Εκκλησία. Η Εκκλησία βέβαια όταν το αντιλήφθηκε αυτό, αντέδρασε με σειρά επιστολών στο Υπουργείο από τη Διαρκή Ιερά Σύνοδο -θα σας τα καταθέσω στα Πρακτικά- εν τούτοις τίποτα δεν έγινε και οι απόφοιτοι αυτών των σχολών έχουν καταδικαστεί σε μια υποχρεωτική ανεργία.

Ρωτούμε, λοιπόν, το αρμόδιο Υπουργείο: Θα καταργήσετε αυτήν την επίμαχη ατυχή διάταξη που ορίζει ότι αυτοί οι άνθρωποι πρέπει να προσλαμβάνονται μόνο από τις δομές της Εκκλησίας; Δεύτερον, θα δώσετε σε αυτούς που αποφοίτησαν ήδη από αυτές τις σχολές μισθολογική βαθμίδα, ώστε να μπορούν οι άνθρωποι να προσληφθούν, να μπορούν να κατοχυρώσουν τα επαγγελματικά τους δικαιώματα, να μπορούν να εργαστούν βάσει του π.δ.104 του 2014 στη συντήρηση των πολιτιστικών αγαθών;

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, να τα ξεκαθαρίσουμε λίγο, γιατί έχω την αίσθηση ότι δεν είναι ξεκάθαρο στην ερώτησή σας -ίσως και να σας αδικώ όμως-, ότι είναι άλλο πράγμα το εθνικό πλαίσιο προσόντων και άλλο τα επαγγελματικά δικαιώματα. Γιατί λέτε ότι οι πτυχιούχοι των προγραμμάτων διαχείρισης εκκλησιαστικών κειμηλίων των Ανωτάτων Εκκλησιαστικών Ακαδημιών αν και διαθέτουν επισήμως αναγνωρισμένα προσόντα μέσω του μητρώου εθνικού πλαισίου προσόντων στερούνται παραδόξως του δικαιώματος επιχειρηματικής άσκησης της ειδικότητάς τους.

Να πούμε, λοιπόν, ότι το εθνικό πλαίσιο προσόντων είναι εργαλείο μέσα από ένα σύνολο κοινών αρχών και διαδικασιών που διευκολύνει την ταξινόμηση των προσόντων, δηλαδή των τίτλων σπουδών που χορηγούνται σε μια χώρα, τη σύγκριση μεταξύ τους και την αντιστοίχισή τους με άλλους εθνικούς και διεθνείς τίτλους. Εν προκειμένω, το πτυχίο για το οποίο μας ρωτάτε έχει ενταχθεί στο επίπεδο «6» του ελληνικού πλαισίου προσόντων και έχει αντιστοιχηθεί στο επίπεδο «6» και του ευρωπαϊκού πλαισίου προσόντων. Αυτό δεν συνδέεται με την κατοχύρωση συγκεκριμένων επαγγελματικών δικαιωμάτων, γιατί η απόδοση των επαγγελματικών δικαιωμάτων είναι αρμοδιότητα των καθ’ ύλην αρμόδιων Υπουργείων σε συνεργασία με το εκπαιδευτικό ίδρυμα. Εν προκειμένω η αδειοδότηση για την άσκηση του επαγγέλματος του συντηρητή αρχαιοτήτων και έργων τέχνης ανήκει στην αρμοδιότητα του Υπουργείου Πολιτισμού και το προβλέπει αυτό ο ν.2557/97 στην παράγραφο 6 του άρθρου 9. Εκεί ορίζεται, λοιπόν, σε ό,τι αφορά τα επαγγελματικά δικαιώματα αυτό που και εσείς είπατε ότι οι απόφοιτοι των Ανωτάτων Εκκλησιαστικών Ακαδημιών προσλαμβάνονται αποκλειστικώς στις υπηρεσίες της Ορθόδοξης Εκκλησίας στην Ελλάδα. Από την προηγούμενη, όμως, θητεία της Κυβέρνησης Μητσοτάκη είχαμε προβλέψει εμείς ως Υπουργείο να διευρυνθούν σημαντικά οι δυνατότητες αυτών των αποφοίτων. Με τον ν.4863/21 και στο άρθρο 164 προβλέπεται η δυνατότητα των πτυχιούχων αυτών των προγραμμάτων να κατατάσσονται στο Τμήμα Συντήρησης Αρχαιοτήτων και Έργων Τέχνης της Σχολής Εφαρμοσμένων Τεχνών και Πολιτισμού του Πανεπιστημίου Δυτικής Αττικής με κατατακτήριες εξετάσεις που διενεργούνται με επιμέλεια του τμήματος υποδοχής. Έτσι, λοιπόν, τους δίνεται η δυνατότητα να συνεχίσουν τις σπουδές τους στο αντικείμενο της συντήρησης αρχαιοτήτων και έργων τέχνης και διευρύνουν και τα επαγγελματικά τους δικαιώματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Υπουργέ, μόλις τώρα είπατε δηλαδή, ότι καταργήσατε αυτούς τους αποφοίτους που σπούδασαν, που μόχθησε η ελληνική οικογένεια, που μόχθησε το κράτος να τους παρέχει ανώτατη εκπαίδευση τεσσάρων χρόνων και τους πετάτε στον κάλαθο των αχρήστων. Είναι δυνατόν;

Τι ζητούν οι άνθρωποι; Λέτε να ξαναδώσουν εξετάσεις και ξανά φτου και από την αρχή. Οι άνθρωποι ζητούν μόνο να εφαρμοστεί ο νόμος του ελληνικού κράτους που ίδρυσε αυτές τις σχολές, να τους δοθεί μια μισθολογική βαθμίδα, να μπορέσουν να εργαστούν. Τι έκαναν αυτοί οι άνθρωποι; Έκαναν το αίτημά τους σε δικηγόρο -θα σας το καταθέσω-, σας το ζήτησαν με αίτημα, το αρνήθηκε το Υπουργείο. Τώρα βρίσκεται στο Σ.τ.Ε.. Το καταλαβαίνετε; Είναι δυνατόν μια ομάδα Ελλήνων αποφοίτων για να βρει τα επαγγελματικά της δικαιώματα να καταφεύγει στο Σ.τ.Ε.;

Επίσης ακόμα και η Εκκλησία -όπως λέει ο νόμος- να τους προσλαμβάνει, πώς θα τους προσλάβει, αφού δεν υπάρχει μισθολογική βαθμίδα; Ως τι θα τους πληρώνει; Είναι σοβαρές οι ελλείψεις. Η συνταγματική υποχρέωση του κράτους -άρθρο 22- είναι να διευκολύνει την πρόσβαση στην εργασία των Ελλήνων πολιτών των αποφοίτων των πανεπιστημίων μας. Επίσης η Εκκλησία ρητά σας ζήτησε με επανειλημμένες επιστολές από τη Διαρκή Ιερά Σύνοδο –θα σας τα καταθέσω στα Πρακτικά- από το 2018 ως το 2021, αλλά τίποτε δεν έγινε.

Και τέλος, όπως είπατε, καταργήσατε τις σχολές αυτές, δηλαδή πονάει κεφάλι, κόβει το κεφάλι. Τι θα γίνουν αυτοί οι πτυχιούχοι; Μπορείτε να μου απαντήσετε; Τους πετάμε, τους διώχνουμε; Ξέρετε ότι σε άλλες χώρες μπορούν να βρουν δουλειά, στην Αγγλία, στην Κύπρο, στη Γερμανία, στην Τουρκία; Εδώ δεν έχουν στον ήλιο μοίρα, εδώ δεν έχουν πού την κεφαλήν κλίναι. Είναι δυνατόν να τα επιτρέψουμε αυτά και θέλουμε να αποφύγουμε και το «brain drain» με αυτούς τους τρόπους, με αυτές τις μεθόδους; Συγχαρητήρια στο Υπουργείο μας.

Ευχαριστώ πολύ.

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Νομίζω δεν με παρακολουθήσατε, γιατί κατηγορήσατε ότι το Υπουργείο δεν εφαρμόζει τον νόμο. Εφαρμόζουμε τους νόμους και με βάση αυτούς πορευόμαστε. Μάλιστα, διευρύναμε τις επαγγελματικές δυνατότητες, όπως σας είπα, γιατί τους δώσαμε τη δυνατότητα με κατατακτήριες εξετάσεις να σπουδάσουν ξανά, όχι από την αρχή, αλλά να μπουν από το πέμπτο εξάμηνο και μετά, να δώσουν ορισμένες εξετάσεις, όπως καθορίζει η σχολή και να διευρυνθούν οι δυνατότητές τους οι επαγγελματικές.

Σας διευκρίνισα ότι τα επαγγελματικά δικαιώματα δεν δίδονται από το Υπουργείο Παιδείας, αλλά από το Υπουργείο Πολιτισμού. Νομίζω τα ακούσατε αυτά.

Σε ό,τι αφορά, τώρα, τα τυπικά προσόντα -γιατί αυτό το αντιλαμβάνεται κανείς στην ερώτηση, βέβαια δεν το είπατε στην προφορική σας τοποθέτηση- αν μπορούν να ενταχθούν στους κλάδους και στις ειδικότητες του εκπαιδευτικού προσωπικού πρωτοβάθμιες και δευτεροβάθμιες. Εγώ θα σας απαντήσω, παρ’ ότι δεν το θίξατε στην τοποθέτησή σας: Υπάρχουν ειδικές νομοθετικές διατάξεις, διαφορετικές από τους υπόλοιπους δημοσίους υπαλλήλους. Αυτά τα τυπικά προσόντα έχουν καθορισθεί ήδη από το 85. Με το 18 ενώθηκαν, ενοποιήθηκαν, ορισμένοι κλάδοι, εξακολουθούν να υφίστανται οι προϋποθέσεις και τα προσόντα διορισμού, στα οποία δεν εμπίπτουν εκείνοι που έχουν ολοκληρώσει το πρόγραμμα της διαχείρισης εκκλησιαστικών κειμηλίων και Ανωτάτων Εκκλησιαστικών Ακαδημιών.

Δώσαμε τη δυνατότητα, όπως σας είπα, να διευρύνουν τα ακαδημαϊκά τους προσόντα, δώσαμε τη δυνατότητα να συνεχίσουν τις σπουδές χωρίς ιδιαίτερη επιβάρυνση, όχι ξανά από την αρχή όπως είπατε.

Σε ό,τι αφορά τα επαγγελματικά δικαιώματα, σας εξήγησα ότι αυτό το θέμα είναι αρμοδιότητα του Υπουργείου Πολιτισμού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία Υπουργέ.

Στο σημείο αυτό ολοκληρώθηκε η συζήτηση των επίκαιρων ερωτήσεων.

Μετά από ολιγόλεπτη διακοπή, θα εισέλθουμε στη συζήτηση του νομοθετικού έργου.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται η συνεδρίαση.

Προτού μπούμε στο νομοσχέδιο, έχω να κάνω κάποιες ανακοινώσεις προς το Σώμα:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις».

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ)».

Τέλος, υπάρχει επιστολή της κ. Αρετής Παπαϊωάννου, Βουλευτού Β΄ Θεσσαλονίκης, προς τον Αξιότιμο Πρόεδρο του ελληνικού Κοινοβουλίου κ. Κωνσταντίνο Τασούλα, με την οποία ενημερώνει για την απόφασή της να αποχωρήσει από την Κοινοβουλευτική Ομάδα της «Πλεύσης Ελευθερίας - Ζωή Κωνσταντοπούλου».

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 28)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις».

Η Διάσκεψη των Προέδρων αποφάσισε στη συνεδρίασή της στις 26Οκτωβρίου 2023 τη συζήτηση του νομοσχεδίου σε μία έως δύο συνεδριάσεις, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας, κ. Κωνσταντίνος Καραγκούνης για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε ένα νομοσχέδιο το οποίο φέρνει πολύ σημαντικές αλλαγές στον τρόπο επιλογής των διοικήσεων των φορέων και περαιτέρω στην αξιολόγησή τους.

Το νομοσχέδιο ενισχύει την αξιοκρατία, ενισχύει την αντικειμενικότητα και τη διαφάνεια. Και αυτό που επαναλάβαμε πάρα πολλές φορές στις επιτροπές είναι ότι αυτή η νομοθετική πρωτοβουλία δίνει την ευκαιρία σε όλα τα κόμματα να συμφωνήσουμε στα ελάχιστα αυτονόητα των αναγκαίων αλλαγών που πρέπει να γίνουν στο πολύ ευαίσθητο ζήτημα της επιλογής των διοικήσεων και να βελτιώσουμε ουσιαστικά το ισχύον νομικό πλαίσιο.

Είπα και στις προηγούμενες τοποθετήσεις μου, στις επιτροπές, ότι στη συντριπτική πλειοψηφία των μετρήσεων της κοινής γνώμης, οι πολίτες απαιτούν να διασφαλίζεται η αξιοκρατία και η διαφάνεια στον δημόσιο τομέα, ο κόσμος ζητά να μπαίνει ο κατάλληλος άνθρωπος στην κατάλληλη θέση και δεν θα μπορούσε να είναι διαφορετικά τα πράγματα όταν, κυρίες και κύριοι συνάδελφοι, οι ανάγκες της σύγχρονης δημόσιας διοίκησης απαιτούν γνώση, απαιτούν εξειδίκευση και εμπειρία.

Οι διοικήσεις καλούνται σήμερα να αντεπεξέλθουν σε πολύ απαιτητικές συνθήκες, να παίρνουν πολύ σημαντικές αποφάσεις για τον φορέα τους. Πάρτε για παράδειγμα την εμπειρία της πανδημίας, το συζητήσαμε στις επιτροπές, και το έργο που είχαν να επιτελέσουν για παράδειγμα οι διοικήσεις των νοσοκομείων εκείνη την περίοδο, που έπρεπε σε πολύ μικρό χρονικό διάστημα να οργανώσουν μια νέα πραγματικότητα, μια πολύ απαιτητική πραγματικότητα και σύνθετη. Και εκ των υστέρων φαντάζομαι ότι όλοι αναγνωρίζουμε πόσο αναγκαίο ήταν να έχουμε διοικητές με ειδικές δεξιότητες, για να αντιμετωπίσουμε αυτήν την πρωτόγνωρη κατάσταση. Και με αυτήν την έννοια γίνεται εύκολα αντιληπτό ότι πέρασαν οι εποχές όπου τοποθετούντο διοικητές με μόνο προσόν την πρόσβαση στην οποιαδήποτε κυβέρνηση. Και δεν κάνω αναφορά σε κανένα προηγούμενο παράδειγμα.

Όπως επίσης δεν μπορεί αυτός που διοικεί να μην αξιολογείται και να μην του επιβάλλεται η στοχοθεσία, να κρίνεται δηλαδή, αν πετυχαίνει τους στόχους και να αμείβεται γι’ αυτό. Και αν από την άλλη αποτυγχάνει να υφίσταται και τις συνέπειες, κάτι που μέχρι τώρα, κυρίες και κύριοι συνάδελφοι, ποτέ δεν συνέβαινε.

Η στοχοθεσία δεν μπορεί να αφορά μόνο τον ίδιο τον ιδιωτικό τομέα, γιατί έτσι το έχουμε συνηθίσει, αλλά πολύ περισσότερο το δημόσιο, διότι εδώ έχουμε να κάνουμε με τα χρήματα του ελληνικού λαού, έχουμε να κάνουμε με τα χρήματα των φορολογουμένων τα οποία πρέπει μια ευνομούμενη πολιτεία να τα σέβεται και να τα φυλάει ως κόρη οφθαλμού.

Οφείλουμε, λοιπόν, να δημιουργήσουμε τις προϋποθέσεις για να επιλέγονται οι καλύτεροι, οι αποτελεσματικότεροι και οι πιο ικανοί. Διότι μόνο έτσι θα μπορέσουμε να χτυπήσουμε τις χρόνιες παθογένειες της δημόσιας διοίκησης, να χτυπήσουμε τις πελατειακές σχέσεις, την κομματικοποίηση, τα φαινόμενα διαφθοράς, τον υδροκεφαλισμό των δημοσίων υπηρεσιών, την ανορθολογική και ανισομερή κατανομή των στελεχών της δημόσιας διοίκησης.

Είχαμε την ευκαιρία πολλές φορές να τονίσουμε στις επιτροπές τόσο εγώ όσο βεβαίως και η κυρία Υπουργός ότι δεν θέλουμε να δημιουργήσουμε διοικήσεις που θα μετατρέπονται υπό μία έννοια σε έναν μηχανισμό γραφειοκρατικό, διεκπαιρεωτικό, διαδικαστικό, χωρίς να υπάρχει στόχευση, χωρίς να υπάρχουν στόχοι, χωρίς να υπάρχει σχέδιο, χωρίς να υπάρχει επαγγελματισμός, χωρίς να υπάρχει ευθύνη, χωρίς να υπάρχει κοινωνική ευθύνη. Να υπάρχουν δηλαδή, κίνητρα για τις διοικήσεις. Και αυτό μπορεί να γίνει μόνο αν εισάγουμε στην επιλογή αυτών των στελεχών περισσότερα φίλτρα αξιοκρατίας και αξιοσύνης και γι’ αυτό πολύ σωστά το νομοσχέδιο συνθέτει ένα πολύ αποτελεσματικό συγκερασμό τόσο των τυπικών όσο και των ουσιαστικών προσόντων, δηλαδή της εμπειρίας στο αντικείμενο της δουλειάς, αλλά και της ακαδημαϊκής γνώσης, τα τυπικά προσόντα, που και αυτά βεβαίως, είναι απαραίτητα.

Επομένως, γι’ αυτό θεωρώ ότι είναι πολύ σημαντική αυτή η νομοθετική πρωτοβουλία. Διότι ας μην γελιόμαστε, καμμία σχετική μεταρρύθμιση δεν μπορεί να παράγει ουσιαστικά αποτελέσματα αν δεν αντιμετωπίσει ριζικά το πρόβλημα που μόλις σας περιέγραψα αφ’ ενός και αφ’ ετέρου να δημιουργήσει τις συνθήκες για μια πραγματική αναδιοργάνωση και εκσυγχρονισμό της δημόσιας διοίκησης, ώστε να μπορεί να εξυπηρετήσει πραγματικά τον πολίτη, να είναι δηλαδή μια διοίκηση φιλική προς τον πολίτη, να μετασχηματίσει τη δημόσια διοίκηση και να αποτελέσει πραγματικό μοχλό ανάπτυξης και προόδου.

Τι κάνει λοιπόν, αυτό το νομοσχέδιο, κυρίες και κύριοι συνάδελφοι; Κάνει το αυτονόητο που προβλέπεται από το άρθρο 103 παράγραφος 7 του Συντάγματος, που προσέξτε, ρητά προβλέπει την αναγκαστική εμπλοκή του ΑΣΕΠ στις διαδικασίες πρόσληψης και μάλιστα, όπως ρητά αναφέρει το άρθρο του Συντάγματος, με αυξημένες εγγυήσεις διαφάνειας και αξιοκρατίας. Δηλαδή, τα πρόσθετα φίλτρα που εισάγει το νομοσχέδιο. Διότι, με αυτόν τον τρόπο διασφαλίζουμε ότι ο κάθε πολίτης πρώτα από όλα θα τυγχάνει σεβασμό των προσόντων του στο πλαίσιο πράγματι μιας ίσης μεταχείρισης, σε μια διαγωνιστική διαδικασία και υπό το καθεστώς αντικειμενικής και αμερόληπτης εξέτασης αυτών που προβλέπεται όταν συμμετέχει ο ΑΣΕΠ. Διότι όπως είπαμε και στις επιτροπές, το είπε και η Υπουργός, μέλη του ΑΣΕΠ προεδρεύουν στις επιτροπές επιλογής στελεχών για φορείς πανελλαδικής εμβέλειας και στα νοσοκομεία, το ΑΣΕΠ διεξάγει δειγματοληπτικό έλεγχο για τους φορείς με περιορισμένη γεωγραφική εμβέλεια, ενώ το τεστ δεξιοτήτων που θα κληθούν να περάσουν απαραίτητα, προσέξτε κυρίες και κύριοι συνάδελφοι, υποψήφιοι προς επιλογή και πρόσληψη στους φορείς διοίκησης ως αναγκαίο αξιολογικό βήμα για την επόμενη φάση και πάλι αυτή η διαδικασία διεξάγεται από το ΑΣΕΠ.

Δεύτερο πολύ σημαντικό, η ομαδοποίηση των φορέων ανάλογα με το είδος και το εύρος των αρμοδιοτήτων. Διότι δεν είναι δυνατόν να ακολουθείς την ίδια διαδικασία για ένα φορέα πανελλαδικής εμβέλειας, με έναν φορέα τοπικής. Δεν γίνεται να έχεις την ίδια διαδικασία για το Εθνικό Κέντρο Δημόσιας Διοίκησης και Αυτοδιοίκησης με μια δημόσια βιβλιοθήκη σε ένα χωριό.

Τρίτον, εισάγουμε το τεστ δεξιοτήτων, την πιο σημαντική πρόβλεψη του νομοσχεδίου. Ένας πολύ πετυχημένος θεσμός που ισχύει παντού στην Ευρώπη, σε όλες τις δυτικές χώρες, στην Ισπανία, στην Ιταλία, στις Ηνωμένες Πολιτείες, στον Καναδά, σε όλους τους διεθνείς οργανισμούς, σε όλους τους κοινοτικούς οργανισμούς, στις πολυεθνικές αλλά βεβαίως, και στις δικές μας μεγάλες εταιρείες που μπαίνει ένα πολύ σημαντικό φίλτρο.

Τέταρτον, εισάγουμε πλέον ξεκάθαρες και ευέλικτες διαδικασίες και κυρίως σαφή χρονοδιαγράμματα, με σαφείς προθεσμίες για την ολοκλήρωση της επιλογής των διοικήσεων. Διότι έγινε σχετική κριτική από τα κόμματα της Αντιπολίτευσης, ότι δήθεν υπάρχει αστάθεια διαδικασιών. Ακριβώς το αντίθετο συμβαίνει. Προβλέπεται η προθεσμία υποβολής των υποψηφιοτήτων, πότε εκδίδεται η πρόσκληση ενδιαφέροντος, ποια η διαδικασία συμμετοχής στην επιλογή των οργάνων κ.ο.κ..

Πέμπτον, εισάγουμε επαρκή και κατάλληλα on-off κριτήρια τυπικών προσόντων, που σε συνδυασμό με το τεστ δεξιοτήτων το οποίο σας ανέφερα, αποτελούν τη βασική μοριοδότηση ενός υποψηφίου. Κι αυτό θέλω να το τονίσω στους πολίτες που μας ακούν αυτήν τη στιγμή, αλλά και στους συναδέλφους που δεν είναι μέλη της Επιτροπής Δημόσιας Διοίκησης και δεν είχαν δηλαδή την ευκαιρία να ακούσουν αυτά που είπαμε και στις επιτροπές.

Προσέξτε, για να καταλάβετε πώς λειτουργεί αυτός ο νέος μηχανισμός αξιολόγησης. Πριν πάει υποψήφιος να περάσει από συνέντευξη, είμαστε δηλαδή στην πρώτερη φάση της συνέντευξης και της αξιολόγησης, μπορεί να πάρει δύο χιλιάδες διακόσια μόρια από τα συνολικά τρεις χιλιάδες, που είναι το ανώτατο όριο που μπορεί να λάβει ο υποψήφιος. Η συνέντευξη πόσα δίνει; Στη δεύτερη φάση οκτακόσια μόρια. Μάλιστα, όπως μας είπε ο πρόεδρος του ΑΣΕΠ, ποτέ η βαθμολόγηση από τη συνέντευξη δεν περνάει τα πεντακόσια με εξακόσια μόρια. Και βεβαίως πάντα στην αξιολόγηση της συνέντευξης υπάρχει ομόφωνη απόφαση όλων των συμμετεχόντων στην επιτροπή. Διότι ακούσαμε και από κάποιους συναδέλφους ότι, τέλος πάντων, υπάρχουν δείγματα μεροληψίας στη συνέντευξη.

Προσέξτε και κάτι ακόμα. Μόνο αν περάσει στην πρώτη φάση μπορεί να προχωρήσει στη συνέντευξη. Δηλαδή, κλήση σε συνέντευξη δέχονται μόνο οι πρώτοι επτά από τους δεκαπέντε που βγαίνουν από την πρώτη φάση. Μιλάμε για τις ομάδες Α΄ και Γ΄ και μετέπειτα μόνο τρεις προς επιλογή από τον Υπουργό. Και βεβαίως αντίστοιχα για την ομάδα Β΄ μόνο οι πρώτοι επτά και μετέπειτα οι τρεις προς την τελική επιλογή. Και ποιοι συμμετέχουν σε αυτές τις επιτροπές επιλογής; Μέλη του ΑΣΕΠ, μέλη του ΝΣΚ και βεβαίως μέλη ΔΕΠ.

Καταλαβαίνουμε και έχουμε αντίληψη πόσο σημαντικά αλλάζει ο τρόπος επιλογής και αξιολόγησης. Κάντε μια απλή σύγκριση, κυρίες και κύριοι συνάδελφοι, αυτών των διαδικασιών που προβλέπει αυτό το νομοσχέδιο, με τις διαδικασίες που προβλεπόταν από τα προηγούμενα νομοθετικά πλαίσια, για να καταλάβετε πόσο μεγάλη διαφορά υπάρχει.

Πολύ σημαντική επίσης είναι πρόβλεψη για τη συνάφεια, ένα από τα πιο σημαντικά στοιχεία για τα κριτήρια και την επιτυχία ενός υποψηφίου, ακριβώς γιατί θα πρέπει ο υποψήφιος να έχει εργαστεί και να έχει εκπαιδευτεί σε ένα αντικείμενο σχετικό προς το αντικείμενο της θέσης, γιατί δεν είναι το ίδιο να έχεις πολλά κριτήρια σε διαφορετικά γνωστικά αντικείμενα ή ανάλογη εργασιακή εμπειρία και να μην έχεις καμμία συνάφεια και την απαίτηση της θέσης, γιατί τελικά αυτό θα κριθεί σε όλες τις περιπτώσεις και σε όλες τις διαδικασίες αξιολόγησης.

Είναι, λοιπόν, τόσο πολύ αυξημένα τα εχέγγυα αντικειμενικής και αξιοκρατικής επιλογής που πράγματι βοηθά το νομοσχέδιο και οι νέες διαδικασίες ώστε να επιλεγεί ο καλύτερος, διότι έγινε επίσης πολύ μεγάλη συζήτηση για το ζήτημα του διδακτορικού στα πλαίσια της συνεκτίμησης στη συνέντευξη και όχι στα καθαρά τυπικά προσόντα, όπως προβλέπει το νομοσχέδιο. Ειπώθηκε πολύ σωστά. Δεν ψάχνουμε διοικητές για να κάνουν ακαδημαϊκή καριέρα, αλλά για να μπορέσουν να αντεπεξέλθουν στις πολύ δύσκολες απαιτήσεις. Αυτό μας ενδιαφέρει. Μας ενδιαφέρει η ουσία, γι’ αυτό και τα κριτήρια αξιολόγησης μένουν τόσο εξειδικευμένα στην ουσία. Αυξάνουμε περαιτέρω τη θητεία των οργάνων από τρία σε τέσσερα χρόνια για να έχουν πολύ περισσότερο χρόνο να ολοκληρώσουν το έργο τους.

Βέβαια, στις διατάξεις του νομοσχεδίου προβλέπεται το πολύ σημαντικό κεφάλαιο της στοχοθεσίας. Διότι, κυρίες και κύριοι συνάδελφοι, για πρώτη φορά μπαίνουν ποιοτικοί και ποσοτικοί στόχοι με συγκεκριμένους δείκτες απόδοσης. Οι διοικήσεις των φορέων θα υπογράφουν τα συμβόλαια απόδοσης με μετρήσιμα στοιχεία και θα αξιολογείται αν πιάνουν τους στόχους, οπότε αν πιάνουν τους στόχους θα υπάρχει αμοιβή επιβράβευσης και παροχή επιβράβευσης, αν όχι τότε θα υπάρχει δυνατότητα αντικατάστασης.

Πράγματι αυτό θα λειτουργεί πρώτα απ’ όλα προς όφελος του ιδίου του υποψηφίου, του κρινόμενου, γιατί θα ξέρει ότι αν πιάνει τους στόχους, οι οποίοι θα είναι σαφείς, συγκεκριμένοι και μετρήσιμοι, κανείς δεν πρόκειται να τον αμφισβητήσει και κανείς δεν πρόκειται να τον αδικήσει.

Κυρίες και κύριοι συνάδελφοι, αυτά είναι τα βασικά σημεία τα οποία σας περιέγραψα για το νομοσχέδιο. Και επιτρέψτε μου να θέσω ένα ερώτημα που αφορά τα κόμματα της Αντιπολίτευσης που τάχθηκαν κατά του νομοσχεδίου και τα κόμματα της Αντιπολίτευσης που έχουν επιφυλαχθεί.

Ρωτώ συνάδελφοι της Αντιπολίτευσης: Το νομοσχέδιο που φέρνουμε βελτιώνει το υπάρχον νομικό πλαίσιο; Δίνει περισσότερες ή λιγότερες εγγυήσεις αξιοκρατίας και διαφάνειας; Εκσυγχρονίζει τις διαδικασίες; Βάζει υψηλότερα στάνταρ αντικειμενικότητας; Αυτά είναι τα ερωτήματα που καλούμαστε να απαντήσουμε για να τοποθετηθείτε αναλόγως στις ψηφοφορίες.

Την απάντηση σε αυτά τα ερωτήματα, κυρίες και κύριοι συνάδελφοι, δεν χρειάζεται να τη δώσω εγώ, ούτε η Υπουργός, ούτε ο Πρωθυπουργός που θα έρθει σε λίγο να τοποθετηθεί. Την απάντησή μας την έδωσαν προχθές οι φορείς και, μάλιστα, αυτοί που θα κληθούν να εφαρμόσουν εν τοις πράγμασι το εν λόγω νομοσχέδιο. Οι φορείς περίπου στο σύνολό τους εκφράστηκαν θετικά για το νομοσχέδιο και επισήμαναν την αναγκαιότητα να ψηφιστεί ως μια σημαντική βελτίωση του υπάρχοντος πλαισίου.

Επιτρέψτε μου να σας πω ότι το ίδιο θέλουν και οι πολίτες που πράγματι αναζητούν να δουν αλλαγές, να δουν βελτιώσεις, να δουν έναν εκσυγχρονισμό του πλαισίου με μεγάλα εχέγγυα αξιοκρατίας.

Από την άλλη, δυστυχώς, δεν ακούσαμε από τα κόμματα συγκεκριμένες προτάσεις. Ακούσαμε μια γενικόλογη και ασαφή κριτική, ειδικά από τον ΣΥΡΙΖΑ ο οποίος, όσο κι αν προκλήθηκε, δεν μας είπε ποια είναι η βασική τους κριτική. Δεν μας είπε σε τι ακριβώς διαφωνεί με το νομοσχέδιο. Μάλιστα, εξηγήσαμε, και το λέμε και σήμερα στην Ολομέλεια, ότι η μόνη συναφής νομοθετική πρωτοβουλία που έφερε ο ΣΥΡΙΖΑ είναι ο ν.4369/2006. Πρόκειται για έναν νόμο που, όπως μας είπε και ο Πρόεδρος του ΑΣΕΠ -δεν το λέμε εμείς μόνο, αλλά οι αρμόδιοι θεσμικοί φορείς- ποτέ δεν εφαρμόστηκε. Το ερώτημα είναι πολύ απλό και ξεκάθαρο: Συνεχίζει ο ΣΥΡΙΖΑ να στηρίζει αυτόν τον νόμο; Και αν συνεχίζει να τον υποστηρίζει και να θεωρεί ότι είναι ένας καλός νόμος, ότι δηλαδή ήταν μια πρωτοβουλία που διασφάλιζε την αξιοκρατία και την αντικειμενικότητα, τότε πράγματι, κυρίες και κύριοι συνάδελφοι του ΣΥΡΙΖΑ, δεν έχετε παρά να ακούσετε τον Πρόεδρο του ΑΣΕΠ και τους άλλους θεσμικούς φορείς και να ψηφίσετε δύο φορές αυτό το νομοσχέδιο. Διότι είναι απόλυτα σαφές ότι τα κριτήρια αυστηροποίησης, μόνο και μόνο με την εμπλοκή του ΑΣΕΠ, σας υποχρεώνει να αναγνωρίσετε ότι το σύστημα αξιολόγησης γίνεται πολύ πιο αξιοκρατικό και πολύ πιο αντικειμενικό.

Εμείς πάντως, κυρίες και κύριοι συνάδελφοι, δεν έχουμε κανένα πρόβλημα να αναγνωρίσουμε ότι όταν φέραμε τον δικό μας νόμο το 2020, που έκανε πράγματι σημαντικά βήματα αντικειμενικότητας των διαδικασιών, διαπιστώσαμε ότι υπάρχουν πολύ σημαντικά περιθώρια βελτίωσης και φέρνουμε τώρα αυτό το νομοσχέδιο και κάνουμε κάποιες σημαντικότατες αλλαγές.

Εσείς, κυρίες και κύριοι του ΣΥΡΙΖΑ, γιατί δεν κάνετε το ίδιο να αναγνωρίσετε με γενναιότητα ότι πράγματι αυτό το νομοσχέδιο κάτι περισσότερο και κάτι καλύτερο προβλέπει σε σχέση με την αυστηροποίηση των κριτηρίων επιλογής των διοικήσεων, ότι τα κάνει πιο αυστηρά και πιο αντικειμενικά;

Αποδείξτε ότι δεν είστε κολλημένοι με την άρνηση και τη στείρα αντίδραση. Σας το είπα και χθες, καλό είναι να κάνετε κριτική, για εμάς είναι καλοδεχούμενη. Θα ήταν, όμως, εξίσου καλό να επιδιώκουμε και την πολιτική συναίνεση σε κάποια πράγματα, διότι έτσι βοηθάμε ως πολιτικό σύστημα να δομηθεί κάτι πολύ σημαντικό, που είναι η κοινωνική συναίνεση, να περνάει αυτό στους πολίτες για να εφαρμόζεται. Και αν πράγματι θέλουμε να προχωρήσουμε σε μεταρρυθμίσεις, καλό θα είναι να συμφωνούμε τουλάχιστον σε κάποια αυτονόητα.

Επαναλαμβάνω. Μην ακούτε εμάς, κυρίες και κύριοι της Αντιπολίτευσης, ακούστε τους φορείς ως το ελάχιστο κριτήριο αντικειμενικής προσέγγισης για την αναγκαιότητα του νομοσχεδίου.

Σας καλώ, λοιπόν, να υπερψηφίσετε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η εισηγήτρια του ΣΥΡΙΖΑ, κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Αξιότιμη κυρία Υπουργέ, κυρία Υφυπουργέ, κυρίες και κύριοι συνάδελφοι, το Νοέμβριο του 2019 ο κ. Βορίδης, Υπουργός της τότε κυβέρνησης Μητσοτάκη και μετέπειτα Υπουργός Εσωτερικών, σε δημόσια τοποθέτησή του σχετικά με τις έντονες αντιδράσεις για τον διορισμό των διοικητών στα νοσοκομεία από τη Νέα Δημοκρατία, δήλωσε κυνικά: «Προφανώς εγκαλούμαστε, γιατί δεν διορίσαμε ανθρώπους του ΣΥΡΙΖΑ. Δηλαδή, ποιους να βάλουμε; Τους ξένους»;

Τέσσερα χρόνια μετά δεν έχει αλλάξει στο παραμικρό ούτε στη νοοτροπία της Κυβέρνησης ούτε στο σχεδιασμό ούτε στις αποφάσεις ούτε στα πρόσωπα των διοικήσεων. Το επιτελικό κράτος της Νέας Δημοκρατίας δημιουργήθηκε, συντηρείται και ελέγχεται από γαλάζια παιδιά χωρίς αξιοκρατία όμως, χωρίς διαφάνεια, χωρίς κοινωνική λογοδοσία και έλεγχο.

Σήμερα, μάλιστα, έρχεστε να επικυρώσετε δια της νομοθετικής οδού τον δήθεν αξιοκρατικό τρόπο επιλογής των διοικήσεων. Φέρνετε έτσι προς ψήφιση ένα νομοσχέδιο για την αλλαγή, άγνωστου ακόμη σε εσάς αριθμού φορέων του δημοσίου, μιλάτε για φίλτρα on - off, τεστ δεξιοτήτων και ελάχιστα τυπικά προσόντα, σε μια διαδικασία επιλογής, στην οποία τον πρώτο και τελευταίο λόγο έχει η Κυβέρνηση.

Στις επιτροπές που συστήνετε ο ΑΣΕΠ έχει μια διακοσμητική θέση και οι υπόλοιπες τέσσερις παραχωρούνται σε μετακλητούς της Κυβέρνησης, οι οποίες πλειοψηφικά επιλέγουν τον καταλληλότερο. Αυτοί είναι οι διακηρυγμένοι και σαφείς στόχοι του υπό συζήτηση νομοσχεδίου, δύο τον αριθμό. Πρώτον, να συνεχίσουν να διοικούν οι γαλάζιοι κομματάρχες και δεύτερον, να ενισχυθεί ο ασφυκτικός συγκεντρωτικός έλεγχος των ροών του χρήματος από το Μέγαρο Μαξίμου.

Από την πλευρά του, βέβαια, ο Πρωθυπουργός μας ενημέρωσε από το Tik Tok ότι ξεκινάει την επανάσταση. Και η Υπουργός Εσωτερικών σε ένα μπαράζ τηλεοπτικών εμφανίσεων, συνεντεύξεων, παρεμβάσεων στα κοινωνικά δίκτυα, διαφημίζει τη σχεδιαζόμενη αλλαγή του τρόπου επιλογής των διοικήσεων στο δημόσιο τομέα. Φιλότιμη προσπάθεια, πράγματι σας το αναγνωρίζουμε αυτό.

Ποιον, όμως, μπορείτε να πείσετε όταν επί πέντε χρόνια υπάρχει αυτό το προηγούμενο της Κυβέρνησής σας, όταν επί πέντε χρόνια διορίζετε και παύετε όποιον θέλετε, όταν δεν εφαρμόζετε τους νόμους που οι ίδιοι, εσείς ψηφίσατε, όταν δεν υποβάλλεστε σε κανέναν έλεγχο και καμμία λογοδοσία, όταν παντού βασιλεύει η λογική των απευθείας αναθέσεων, όταν το δημόσιο χρήμα κατασπαταλείται και χάνεται σε μαύρες τρύπες;

Ο σημερινός Πρωθυπουργός, μάλλον, ξεχνάει ότι ως Υπουργός Διοικητικής Μεταρρύθμισης υπήρξε ο πιο ένθερμος οπαδός και συνεχιστής των παραδόσεων, των πρακτικών του κομματικού κράτους. Κατά τη διάρκεια της υπουργικής του θητείας καθαίρεσε εν μία νυκτί το σύνολο των προϊσταμένων της δημόσιας διοίκησης, ώστε να μπορέσει να διορίσει με απευθείας αναθέσεις. Στη συνέχεια, βέβαια, το παράδειγμα του το μιμήθηκαν και οι μετέπειτα Υπουργοί της δικής του Κυβέρνησης. Απέλυσε σε μία νύχτα καθηγητές τεχνικής εκπαίδευσης, σχολικούς φύλακες. Θυμάστε. Έθεσε σε διαθεσιμότητα δημοτικούς αστυνομικούς. Κατήργησε και συγχώνευσε νομικά πρόσωπα με ένα και μόνον προεδρικό διάταγμα. Αυτά είναι μόνο μερικά από τα έργα και τις ημέρες και του τότε -αν θυμάστε- μεγάλου μεταρρυθμιστή στη δημόσια διοίκηση. Και πάλι, βέβαια, μιλούσε για διάφανο και απολύτως αξιοκρατικό σύστημα αξιολόγησης.

Ας επανέλθω, όμως, στη σημερινή Κυβέρνηση, που εχθρεύεται και απεχθάνεται κάθε είδους έλεγχο και καλοπροαίρετο έλεγχο, κάθε μορφή θεσμικών αντίβαρων της εξουσίας. Γιατί τι άλλο μπορούμε να σκεφτούμε όταν από την πρώτη μέρα της διακυβέρνησης του 2019 -όχι τώρα- ο κ. Μητσοτάκης πήρε υπό την εποπτεία του τη Δημόσια Ραδιοτηλεόραση, όταν πήρε υπό την εποπτεία του την ΕΥΠ;

Τι να πρωτοπούμε για την ΑΔΑΕ και τις πρωτοφανείς σε βάρος του Προέδρου και των μελών της διώξεις; Τι μπορούμε να κάνουμε για τις καταχωνιασμένες εκθέσεις του Συνηγόρου του Πολίτη και για τη συνεχή υποβάθμιση και απαξίωση του ΑΣΕΠ; Γιατί η Κυβέρνηση δεν αξιοποιεί το πόρισμα της έκθεσης του ΑΣΕΠ του 2021, που έχει στα χέρια της; Γιατί δεν στελεχώνει με προσωπικό και δεν ενισχύει με τις αναγκαίες υλικοτεχνικές υποδομές τον ΑΣΕΠ, ώστε να αντεπεξέρχεται στο μεγάλο φόρτο, τον οποίο καλείται καθημερινά να διαχειριστεί;

Είναι προφανές ότι δεν περιμένουμε κάποια απάντηση. Θα την είχαμε ακούσει, άλλωστε, από την αξιότιμη κυρία Υπουργό όλες τις προηγούμενες ημέρες κατά τη συζήτηση του νομοσχεδίου στην αρμόδια επιτροπή. Δυστυχώς, αρέσκεται να επαναλαμβάνει μεγαλοστομίες περί δήθεν αξιοκρατίας και διαφάνειας. Και εδώ θα είμαστε να παρακολουθούμε το πόσο τελικώς θα επιτευχθούν όλοι αυτοί οι φιλόδοξοι στόχοι. Μακάρι να επιτευχθούν, αλλά πολύ αμφιβάλλουμε γι’ αυτό.

Κυρία Υπουργέ, διατελέσατε επί μία τετραετία Υπουργός Παιδείας και αντί να καταθέσετε σήμερα καινοτόμες προτάσεις για τη σύμπραξη και τη συνέργεια της δημόσιας διοίκησης με τα πανεπιστήμια, την έρευνα και την επιστημονική γνώση, έρχεστε με το νομοσχέδιό σας να απαξιώσετε και να υποβαθμίσετε τους διδακτορικούς τίτλους σπουδών και προσπαθείτε κιόλας να μας πείσετε ότι αυτό είναι και το σωστό.

Τα ίδια και με την ΕΣΔΔΑ, την πιο παραγωγική σχολή στελεχών του δημοσίου. Υποβάθμιση και απαξίωση παρά τη μικρή βελτίωση που θελήσατε να κάνετε. Αφού, όμως, έχετε τους δικούς σας μετακλητούς τι να τους κάνετε τους απόφοιτους της ΕΣΔΔΑ; Και αφού η Προεδρία της Κυβέρνησης αναγορεύεται σε ρυθμιστή της όλης διαδικασίας επιλογής προσωπικού ο κύκλος του Πρωθυπουργού θα έχει τον πλήρη έλεγχο σε όλες τις βαθμίδες της διοίκησης, σε όλους τους φορείς του δημοσίου. Δεν θα επανέλθω για τα επιμέρους στοιχεία για την κριτική. Τρεις μέρες σας αναλύσαμε πλήρως όλα τα στοιχεία.

Ο Πρόεδρος του ΣΥΡΙΖΑ, ο κ. Στέφανος Κασσελάκης, όμως, κατέθεσε την πιο ξεκάθαρη και αξιοκρατική πρόταση για την επιλογή των διοικήσεων, να περάσουν οι διαδικασίες επιλογής των διοικήσεων στον πλήρη έλεγχο του ΑΣΕΠ χωρίς καμμία παρέμβαση της εκάστοτε κυβέρνησης. Αυτό σημαίνει αριστεία για εμάς. Αυτό είναι η πραγματική επανάσταση στη δημόσια διοίκηση. Έτσι μόνο μπορούμε να πετάξουμε τον κομματισμό και το ρουσφέτι έξω από το δημόσιο τομέα.

Έτσι φέρνουμε, αν θέλετε, οξυγόνο αξιοκρατίας και διαφάνειας στη λειτουργία του δημοσίου.

Δεύτερον, να υιοθετηθούν οι προτάσεις της έκθεσης του ΑΣΕΠ του 2021. Το πόρισμα είναι στα χέρια σας. Προφανώς το γνωρίζετε. Διαφορετικά, αν δεν το γνωρίζετε, μπορείτε να το μάθετε. Εμείς θεωρούμε ότι το γνωρίζετε, απλώς δεν επιθυμείτε να το αξιοποιήσετε.

Τρίτον, να γίνεται διαρκής αξιολόγηση της διοίκησης με συμβόλαια απόδοσης, επίτευξης στόχων με βάση τα στρατηγικά κυβερνητικά σχέδια, δηλαδή, τετραετές στρατηγικό σχέδιο και όχι ετήσιο σχέδιο. Άλλο τετραετές, άλλο μακροπρόθεσμος στρατηγικός προγραμματισμός και άλλο ετήσιο σχέδιο. Δεν μπορούμε να μιλάμε για σχέδιο.

Τέλος, να υπάρχει κοινωνικός έλεγχος και λογοδοσία των πεπραγμένων μέσα από ένα πλαίσιο κοινωνικού ελέγχου στο οποίο θα συμμετέχουν με συμβουλευτικό ρόλο και με αξιοποίηση των σύγχρονων τεχνικών της συμβουλευτικής δημοκρατίας, δηλαδή πάνελ πολιτών και δομημένα ερωτηματολόγια, τρεις διαφορετικές κατηγορίες stakeholders: Πρώτον, το προσωπικό του οργανισμού. Δεύτερον, οι συναφείς προς το αντικείμενο διοίκησης φορείς της επιστημονικής και ερευνητικής κοινότητας. Τρίτον, φορείς της κοινωνίας των πολιτών, δηλαδή, οργανώσεις ασθενών για τα νοσοκομεία ή της τοπικής αυτοδιοίκησης, όταν η δράση του οργανισμού έχει βέβαια τοπική αναφορά.

Η Κυβέρνηση σαφώς δεν έχει στο νομοσχέδιό της τίποτα από τα παραπάνω. Πώς θα μπορούσε άλλωστε; Αφού δεν επιδιώκει την αποπολιτικοποίηση της δημόσιας διοίκησης -όσο κι αν το λέει στον τίτλο του νομοσχεδίου-, δεν επιδιώκει την τεχνοκρατική ειδίκευση, δεν επιδιώκει την ταχεία και αποδοτική λειτουργία του οργανισμού, ούτε την πλήρη ανεξαρτησία του δημοσίου από κομματικούς και γραφειοκρατικούς θύλακες. Επιμένει, όμως, στα αναχρονιστικά, οπισθοδρομικά μοντέλα ευνοιοκρατίας και κομματικού ρουσφετιού, βάζοντας έναν μανδύα εκσυγχρονισμού, έναν μανδύα αξιοκρατίας και μεταρρυθμιστικής προσπάθειας και επιδίωξης.

Με το προς ψήφιση νομοσχέδιο πετυχαίνετε, όμως, και κάτι καλό. Καταρρίπτετε τον δικό σας μύθο περί εκσυγχρονιστικής δεξιάς, μένοντας προσηλωμένοι στις βασικές σας αξίες: ευνοιοκρατία, κομματοκρατία και αδιαφάνεια στο δημόσιο. Αυτή άλλωστε είναι διαχρονικά η πετυχημένη συνταγή της Νέας Δημοκρατίας.

Αυτό το ιδιότυπο καθεστώς που είχε εγκαθιδρύσει η Κυβέρνηση της Νέας Δημοκρατίας είναι η επιθυμία μας να αλλάξει ο ΣΥΡΙΖΑ-Προοδευτική Συμμαχία με την αξιοκρατική στελέχωση της δημόσιας διοίκησης σε όλες τις βαθμίδες, με αναλογικές και ισότιμες μισθολογικές αναβαθμίσεις, με ενδυνάμωση της ανεξαρτησίας και του ρόλου του ΑΣΕΠ, με την προώθηση κοινωνικής λογοδοσίας, με ενίσχυση του ρόλου της κοινωνίας των πολιτών, με την επαναφορά του Εθνικού Συστήματος Υγείας στην πρώτη γραμμή, στην υπηρεσία του οποίου έχει ανάγκη, για να μην γινόμαστε διαρκώς θεατές στο ίδιο έργο από τα Τέμπη μέχρι τη Ρόδο, από τη Θεσσαλία μέχρι τη Δαδιά να βλέπουμε έναν διαλυμένο κρατικό μηχανισμό όπου κανένας ποτέ δεν φέρει καμμία ευθύνη και παντού επικρατεί η συγκάλυψη και η ανοχή.

Κλείνοντας, θέλω να πω ότι η καλή λειτουργία της δημόσιας διοίκησης, κυρίες και κύριοι συνάδελφοι, η διαφάνεια και η λογοδοσία είναι ποιοτικοί δείκτες της λειτουργίας του δημοκρατικού πολιτεύματος. Η Κυβέρνηση της Νέας Δημοκρατίας επιλέγει, όμως, και πάλι τις εύκολες λύσεις, αυτές που κρατούν τον κρατικό μηχανισμό καθηλωμένο και αδύναμο να εξελιχθεί προς όφελος της κοινωνίας. Δεν διαθέτει, άλλωστε, την αναγκαία πολιτική βούληση. Το απέδειξε εδώ και πέντε χρόνια και θα το αποδείξει, δυστυχώς, και με το σημερινό νομοσχέδιο που θα παραμείνει και αυτό γράμμα κενό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο τώρα έχει ο ειδικός αγορητής του ΠΑΣΟΚ κ. Παναγιώτης Δουδωνής.

**ΠΑΝΑΓΙΩΤΗΣ ΔΟΥΔΩΝΗΣ:** Κυρίες και κύριοι συνάδελφοι, νιώθω πως κάθε συζήτηση σε αυτήν εδώ την Αίθουσα, αυτούς τους μήνες, είναι μια συζήτηση για τη χρήση των λέξεων, για τη χρήση, την ερμηνεία και την παρερμηνεία των λέξεων από την Κυβέρνηση και βέβαια, για τον τρόπο με τον οποίο αυτό επιδρά στις ίδιες τις ζωές μας, αλλά και στη διάρθρωση και δομή του ίδιου του κράτους.

Οι κρίσιμες λέξεις σήμερα είναι αυτές που αναφέρονται στην αρχή της αιτιολογικής έκθεσης, κυρία Υπουργέ: Η αντικειμενικότητα και η αμεροληψία. Ας δούμε, λοιπόν, πώς πραγματώνεται και πώς κακοποιούνται από την άλλη, αυτές οι λέξεις στο υπάρχον και κατατεθέν νομοσχέδιο. Ας το δούμε χωρίς χρονοτριβή, κάνοντας αυτό που μας πρότεινε να κάνουμε ο κ. Καραγκούνης, χωρίς να το κάνει ο ίδιος, συγκρίνοντας με το ισχύον έως σήμερα νομοθετικό πλαίσιο, με τον ν.4735/2020.

Και θα το κάνουμε αυτό, όχι μόνον γιατί προκληθήκαμε, αλλά γιατί βλέπουμε ότι δεν έχετε καμμία διάθεση να το κάνετε εσείς. Αφού, λοιπόν, δεν το κάνετε εσείς, θα το κάνουμε εμείς, για να δούμε την ιστορία των παρερμηνειών και της κακοποιητικής χρήσης των λέξεων της αντικειμενικότητας και της αμεροληψίας.

Σημείο πρώτον: «Η τελική επιλογή του επιτυχόντος εξακολουθεί να γίνεται από τον Υπουργό, από τους συναρμόδιους Υπουργούς ή με πράξη του Υπουργικού Συμβουλίου». Διαλέγει, δηλαδή, μεταξύ των τριών, μεταξύ του «τριπροσώπου», όπως είπαμε, για να χρησιμοποιήσουμε και τον εκκλησιαστικό όρο.

Σημείο δεύτερον. Στο έως αύριο ισχύον νομοθετικό πλαίσιο, οι επιλογές γίνονται από επιτροπές που αποτελούνταν κατά πλειοψηφία από τεχνοκρατικά μέλη. Τώρα τι συμβαίνει με τις αλλαγές που φέρνετε; Οι Επιτροπές Επιλογής Στελεχών του Δημοσίου θα αποτελούνται κατά πλειοψηφία από γενικούς ή ειδικούς γραμματείς. Οι μετακλητοί, δηλαδή, θα αναλάβουν την αξιοκρατία. Αυτή είναι και η ουσία του νομοσχεδίου. Μεταφέρει τον κομματισμό και τον πελατειασμό από την τελική επιλογή στην προεπιλογή. Και μιλάμε πια και επισήμως για την αξιοκρατία των γενικών γραμματέων και των μετακλητών υπαλλήλων. Αυτή είναι η αξιοκρατία και η αντικειμενικότητα και η αμεροληψία την οποία επικαλείστε σήμερα!

Σημείο τρίτο: Η μοριοδότηση των τυπικών εκπαιδευτικών προσόντων. Στο μέχρι αύριο ισχύον νομοθετικό πλαίσιο υπήρχε μια ισορροπία μοριοδότησης τυπικών εκπαιδευτικών προσόντων και συνέντευξης: Οκτακόσια μόρια για τα μεν, οκτακόσια μόρια για την δε. Τι κάνετε τώρα; Μειώνετε στα εξακόσια μόρια τη μοριοδότηση των τυπικών εκπαιδευτικών προσόντων, διατηρώντας στα οκτακόσια την συνέντευξη. Άρα, η αναλογία οκτακόσια προς οκτακόσια, γίνεται αναλογία εξακόσια προς οκτακόσια, κατά των τυπικών εκπαιδευτικών προσόντων και υπέρ της προσωπικής συνέντευξης. Αυτή είναι η αξιοκρατία, η αντικειμενικότητα και η αμεροληψία της Κυβέρνησης της Νέας Δημοκρατίας!

Σημείο τέταρτο και συναφές προς το τρίτο: Καταργείτε την μοριοδότηση του διδακτορικού στα τυπικά εκπαιδευτικά προσόντα. Στο προηγούμενο νομοθετικό πλαίσιο, το έως αύριο ισχύον, όπως μας πρότεινε ο κ. Καραγκούνης να κάνουμε, έχουμε μοριοδότηση του διδακτορικού τίτλου σπουδών με τριακόσια πενήντα μόρια. Στο από αύριο ισχύον δικό σας νομοθετικό πλαίσιο, στο σημερινό νομοσχέδιο, καταργείται η μοριοδότηση του διδακτορικού στα τυπικά εκπαιδευτικά προσόντα.

Και επειδή επιγενομένως προς την χθεσινή συζήτηση, προέκυψε η έκθεση της Επιστημονικής Υπηρεσίας της Βουλής, σας παραπέμπω στη σελίδα 9 της έκθεσης της Επιστημονικής Υπηρεσίας της Βουλής, που λέει ότι: «Ο μη συνυπολογισμός του διδακτορικού στη μοριοδότηση των τυπικών εκπαιδευτικών προσόντων συνιστά και δημιουργεί προβληματισμό σε σχέση με τις αρχές της ισότητας και της αξιοκρατίας».

Το νομοσχέδιο που φέρνετε τάχα για να υπηρετήσετε τις αρχές της ισότητας και της αξιοκρατίας εγείρει τον προβληματισμό πως δημιουργεί μια ακόμα χειρότερη κατάσταση σε σχέση με αυτήν που ίσχυε με βάση τον δικό σας προηγούμενο νόμο του 2020.

Και βέβαια ο μη συνυπολογισμός του διδακτορικού, η πλήρης παραγνώριση της αξίας του δεν είναι κάτι τυχαίο. Θυμάστε τι έλεγε ο Οικονομικός Σύμβουλος του Πρωθυπουργού, ο κ. Πατέλης. Διαβάζω: «Εγώ δηλαδή, δεν θα προσλάμβανα κάποιον με διδακτορικό αν μου έκανε αίτηση γιατί δείχνει πως είναι πιθανώς ένας άνθρωπος που δεν έχει απαραίτητα όρεξη για δουλειά».

Καταθέτω τη δήλωση του κ. Πατέλη για τα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η φιλοσοφία σας και αυτό είναι το σχέδιό σας: Η απαξίωση όλης της γενιάς των νέων ακαδημαϊκών που βρίσκονται στο εξωτερικό αυτή τη στιγμή και θέλουν να επιστρέψουν στη χώρα και να προσφέρουν. Για εσάς οι τίτλοι σπουδών τους και ιδίως ο ανώτερος ακαδημαϊκά τίτλος σπουδών που είναι το διδακτορικό –γιατί έτσι είναι, τι να κάνουμε;- δεν έχει καμμία απολύτως αξία και τουναντίον, όπως μας αποκάλυψε ο κ. Πατέλης, αποτελεί και αντικίνητρο για εσάς για την πρόσληψή του σε μια ανώτερη θέση αλλά και μάλιστα και σε οποιαδήποτε θέση, κατά την επεκτατική ερμηνεία του κ. Πατέλη, ο οποίος παρεμπιπτόντως έχει διδακτορικό τίτλο σπουδών οπότε την απαξιωτική αναφορά του στα διδακτορικά την εκλαμβάνουν ως αυτό που λέγεται στη λογική «πρόταση αυτοαναφοράς».

Δεν είστε λοιπόν, κυρίες και κύριοι συνάδελφοι της κυβερνητικής πλειοψηφίας, η Κυβέρνηση της αριστείας. Είστε η Κυβέρνηση της φιλαυτίας, είστε η Κυβέρνηση της ηυξημένης αυτοπεποίθησης και της μειωμένης αποτελεσματικότητας. Αυτό είστε, για να ακριβολογούμε.

Σημείο πέμπτο, η απαξίωση της Εθνικής Σχολής Δημόσιας Διοίκησης. Εξισωνόταν η Εθνική Σχολή Δημόσιας Διοίκησης με τον μεταπτυχιακό τίτλο σπουδών. Η κυρία υπουργός είπε ότι θα το αλλάξει, αλλά αναρωτιέμαι: Αλλάζει επειδή έγινε αντιληπτό το λάθος ή γιατί υποχωρεί η σκόπιμη υποβάθμιση κάτω από τη γενική κατακραυγή;

Σημείο έκτο, οι προϋποθέσεις που τίθενται είναι εξαιρετικά χαμηλές. Σας αναφέρω χαρακτηριστικά: «γνώση ή της αγγλικής ή της γαλλικής ή της ιταλικής ή της ισπανικής γλώσσας». Μπορεί δηλαδή ένας διοικητής ενός πολύ μεγάλου φορέα του δημοσίου να μη γνωρίζει καν την αγγλική γλώσσα. Και πώς θα μιλάει με τεχνοκράτες του εξωτερικού; Όλα λοιπόν είναι πάρα πολύ χαμηλά ως προϋποθέσεις.

Και μάλιστα, στο σημείο έβδομο, τη συνάφεια την ορίζει ο Υπουργός. Είπατε ότι την ορίζει το ΑΣΕΠ. Έχει σύμφωνη γνώμη το ΑΣΕΠ. Μπορεί να συμφωνήσει ή να διαφωνήσει, αλλά δεν μπορεί να προτείνει να αλλάξει, κυρία Υπουργέ, που είστε και έγκριτη νομικός και τα ξέρετε αυτά. Οπότε δεν δεχόμαστε ότι την έχει το ΑΣΕΠ. Την έχει ο Υπουργός την απόφαση περί συνάφειας.

Σημείο όγδοο, προϋποθέσεις γενικά χαμηλές, πλην μίας: η δεκαετής εργασιακή εμπειρία. Προσέξτε, δεκαετής εργασιακή εμπειρία –ενώ προβλεπόταν πενταετής από το προηγούμενο νομοσχέδιο, κύριε Καραγκούνη, αφού θέλετε συγκρίσεις-, η οποία –ποιους αποκλείει;- αποκλείει τη γενιά του brain drain. Αν δε έχουν κάνει και το λάθος να έχουν κάνει διδακτορικό, καταστράφηκαν! Δεν αξίζουν τίποτα για εσάς! Αυτοί είναι οι μόνοι τους οποίους αποκλείετε. Πολύ χαμηλό κατώφλι, με εξαίρεση έναν και μόνο όρο.

Και το τελευταίο σημείο, το οποίο το συζητήσαμε αναλυτικώς. Είχαμε και τις διαφωνίες μας, κυρία Υπουργέ. Αναφέρατε στην επιτροπή ότι θα το αλλάξετε, αλλά θέλω να σας αναφέρω ένα επιπλέον στοιχείο: η μεταβατική κάλυψη των θέσεων. Σας ανέφερα τη σχέση του άρθρου 10 παράγραφος 2 με το άρθρο 15. Είχαμε μια διαφωνία. Παραδεχτήκατε, στην ουσία, το λάθος σας.

Όμως, έρχεται τη χθεσινή ημέρα η έκθεση της Επιστημονικής Υπηρεσίας της Βουλής. Παρακαλώ να ανατρέξετε και να δείτε τι λέει εκεί σε σχέση με την πολυετή παραμονή των ιδίων προσώπων σε θέσεις διοίκησης σε σχέση με το άρθρο 15 την τελευταία του παράγραφο.

Και μετά από όλα αυτά τα σημεία που σας παρέθεσα, έρχεστε εσείς και μας παρουσιάζετε ως υποχρεωμένους να υπερψηφίσουμε το νομοσχέδιό σας. Για ποιο λόγο; Βασισμένοι σε τι; Στη γραπτή διαδικασία; Είναι καλοδεχούμενη. Αρκεί όμως να ανατρέψει αυτή τη γενική κακή και ειδική κακή εικόνα σε σχέση με τις προς το χειρότερο μεταβολές που επιφέρετε; Και πρέπει να είμαστε βέβαιοι. Μας διαβεβαιώνετε. Μας ορκίζεστε ότι χρησιμοποιούμε τους όρους με την ίδια έννοια; Τους όρους «αξιοκρατία», «αντικειμενικότητα», «αμεροληψία»;

Ζητά «λευκή επιταγή» από την Αντιπολίτευση και ιδίως από τη δημοκρατική παράταξη η Κυβέρνηση που θέλησε να ελέγξει τα πάντα στο δημόσιο βίο της χώρας απονευρώνοντας κάθε λογική ελέγχου;

Ας ξεκινήσουμε από τα ειδικά. Ο κ. Μητσοτάκης στο ιδιαίτερα αγαπητό γι’ αυτόν μέσο Tik Tok ανακοίνωσε την κατάθεση του νομοσχεδίου και είπε ότι δεν θα τοποθετούνται στις διοικήσεις νοσοκομείων πολιτευτές αποτυχημένοι. Τα ίδια έλεγε όμως και το 2019 ξέρετε και λίγους μήνες μετά την ανάληψη της πρωθυπουργίας του διαπιστώσαμε ότι ο διοικητής του Νοσοκομείου της Καρδίτσας ήταν ένας ογδοντάχρονος πρώην πολιτευτής, ο οποίος όταν ρωτήθηκε πώς βρέθηκε εκεί, απήντησε το εξής. Διαβάζω: «Παρακάλεσα τον κ. Μητσοτάκη να με βάλει διοικητή στο Νοσοκομείο Καρδίτσας».

Έπειτα, έχω εδώ μια φωτογραφία του Πρωθυπουργού από το 2020 με τον τότε διοικητή του Νοσοκομείου της Κέρκυρας. Ο διοικητής, κατά την επίσκεψη του Πρωθυπουργού στην Κέρκυρα, προσέφερε ως δώρο –ακούστε, ως δώρο- στον Πρωθυπουργό ένα πορτρέτο του. Η ανώτερη μορφή κομματισμού είναι η προσωπολατρεία.

Η φωτογραφία λοιπόν με το πορτρέτο του Πρωθυπουργού κατατίθεται για τα Πρακτικά της Βουλής για να τύχει καλλιτεχνικής αξιολόγησης από τον Έφορο Έργων Τέχνης της Βουλής κ. Θεόδωρο Κουτσογιάννη. Την πολιτική αξιολόγηση την έχουμε κάνει εμείς και είναι ιδιαίτερα επιβαρυντική για εσάς.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, είναι μόνο τα νοσοκομεία; Είναι μόνο το γεγονός ότι το 40% των προϊσταμένων στο δημόσιο έχουν τοποθετηθεί με ανάθεση; Είναι το σύνολο του δημοσίου βίου της χώρας που θέλησε να ελέγξει ο κ. Μητσοτάκης. Γι’ αυτό και η απαίτηση, γι’ αυτό και ο στόχος για δεκατρείς στις δεκατρείς περιφέρειες συμπεριλαμβανομένης της Θεσσαλίας. Γι’ αυτό και ο στόχος για όλες τις εκλογικές περιφέρειες πριν, αλλά γι’ αυτό και ο στόχος για όλους τους τρεις μεγάλους δήμους μετά.

Ως προς τις περιφέρειες και τους δήμους βέβαια, την απάντηση την έδωσε ο ελληνικός λαός με τη γρηγορότερη μεταστροφή τα τελευταία δύο χιλιάδες χρόνια! Η γρηγορότερη μεταστροφή της κοινής γνώμης εντός μιας εβδομάδας. Δεν το έχουμε ξαναδεί αυτό. Μόνο μεταξύ Κυριακής των Βαΐων και Μεγάλης Παρασκευής έχει υπάρξει τέτοια μεταστροφή της κοινής γνώμης.

Και το σύνολο του δημοσίου βίου περιλαμβάνει βέβαια όχι μόνο τους δήμους, όχι μόνο τις διοικήσεις των φορέων που συζητούμε σήμερα, όχι μόνο τις περιφέρειες, όχι μόνο τις εκλογικές περιφέρειες που έπρεπε να βαφτούν πάση θυσία μπλε, αλλά και τις ανεξάρτητες αρχές -έως και εκεί φτάσατε- και δη τις συνταγματικώς προστατευόμενες και κατοχυρωμένες ανεξάρτητες αρχές.

Γι’ αυτό και αλλάξατε την πλειοψηφία σας στη Διάσκεψη των Προέδρων κατά την αναθεώρηση του Κανονισμού της Βουλής, όταν και επισημάναμε ότι γίνεται για να καταστρατηγηθεί η συνταγματική επιταγή. Γι’ αυτό και θεωρήσατε το «16 στα 27» ως 3/5 κατά παραβίαση οποιασδήποτε μαθηματικής, συνταγματικής ή οποιασδήποτε άλλης λογικής. Γι’ αυτό και οι επιθέσεις στους επικεφαλής των ανεξαρτήτων αρχών.

Και έρχεστε να απαιτήσετε συναίνεση από ποιους; Η ιστορική μας πορεία, η διαδρομή μας δεν μας επιτρέπει να σας την παράσχουμε. Έρχεστε να ζητήσετε συναίνεση από την παράταξή του νόμου Πεπονή και του ΑΣΕΠ; Έρχεστε να ζητήσετε συναίνεση από την παράταξη που εκσυγχρόνισε τους δημοσίους φορείς με το ν.2414/1996 της κυβέρνησης του Κώστα Σημίτη; Έρχεστε να ζητήσετε συναίνεση γι’ αυτά εδώ από την παράταξη του opengov και της «ΔΙΑΥΓΕΙΑΣ» που έφερε η kυβέρνηση του Γιώργου Παπανδρέου;

Όχι, κυρίες και κύριοι συνάδελφοι της κοινοβουλευτικής Πλειοψηφίας. Η ιστορία μας, η πορεία μας, η μεταρρυθμιστική και εκσυγχρονιστική διαδρομή μας δεν μας επιτρέπει να σας παράσχουμε αυτή τη συναίνεση στο λάθος και στην παρερμηνεία των εννοιών.

Σήμερα είμαστε παρόντες στα βαφτίσια του πελατειακού κράτους ως «αξιοκρατία». Πάντα άξιοι! Είστε κοινωνοί και κουμπάροι! Να σας ζήσει το όνομα, αλλά εμείς θα καταψηφίσουμε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Βασίλειος Μεταξάς.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, μετά από τον πολυήμερο αποκλεισμό και τους δολοφονικούς βομβαρδισμούς στην πολύπαθη Λωρίδα της Γάζας, το κράτος -δολοφόνος του Ισραήλ και η αντιδραστική κυβέρνηση Νετανιάχου, με τη στήριξη των Ηνωμένων Πολιτειών, του ΝΑΤΟ και της Ευρωπαϊκής Ένωσης προχώρησε σε ολομέτωπη στρατιωτική επιχείρηση με αεροπορικές, ναυτικές και χερσαίες δυνάμεις, δολοφονώντας τον παλαιστινιακό λαό. Όλες αυτές τις μέρες πραγματοποιούνται συνεχή εγκλήματα, μια γενοκτονία, που έχει οδηγήσει σε χιλιάδες νεκρούς, κυρίως παιδιά, χιλιάδες τραυματίες, προκαλώντας τεράστιο κύμα προσφυγιάς και ξεριζωμού. Μόλις χθες είχαμε τη σφαγή στη Τζαμπαλίγια με πάνω από τετρακόσιους νεκρούς, μια νέα εκατόμβη.

Το ΚΚΕ καταδικάζει την πολύχρονη κατοχή τού ισραηλινού κράτους και τα εγκλήματα που διαπράττει συστηματικά σε βάρος του παλαιστινιακού λαού. Η επιθετικότητα του κράτους του Ισραήλ στρέφεται και κατά του ίδιου του ισραηλινού λαού. Ο ελληνικός λαός με τις μεγαλειώδεις συγκεντρώσεις σε όλη τη χώρα βρίσκεται ενεργά στο πλευρό του λαού της Παλαιστίνης και αυτό θα συνεχίσει να κάνει, παρά την απαράδεκτη και προκλητική στάση της ελληνικής Κυβέρνησης, που συμπαραστέκεται στο θύτη και κατακτητή, το κράτος του Ισραήλ, απορρίπτοντας ακόμη και αυτά τα ψηφίσματα στον ΟΗΕ για κατάπαυση του πυρός, εμπλέκοντας τη χώρα στους αμερικανονατοϊκούς σχεδιασμούς, στο πλευρό της στρατιωτικής μηχανής του Ισραήλ. Δίπλα και ο ΣΥΡΙΖΑ και το ΠΑΣΟΚ που με την υιοθέτηση των ανιστόρητων προσχημάτων του Ισραήλ και τις πολιτικές των ίσων αποστάσεων και της εξίσωσης θύτη και θύματος, δίνουν άλλοθι στο κατοχικό κράτος. Με ευθύνη όλων σας έχει μείνει στα χαρτιά η ομόφωνη απόφαση της Βουλής από το 2015 για αναγνώριση του κράτους της Παλαιστίνης στα σύνορα του 1967.

Λέμε το εξής: Τώρα που κάθε ώρα που περνάει ένας λαός αφανίζεται, καλούμε να δυναμώσει ο αγώνας ώστε να σταματήσει κάθε διευκόλυνση προς τις Ηνωμένες Πολιτείες και το Ισραήλ. Να μην αξιοποιηθεί το αεροδρόμιο της Ελευσίνας, η Σούδα, η Νέα Αγχίαλος και οι υποδομές της χώρας μας. Να επιστρέψουν όλες οι ελληνικές φρεγάτες που βρίσκονται κοντά στην περιοχή της σύγκρουσης στη Μέση Ανατολή. Λέμε ότι η σωστή μεριά της ιστορίας είναι με τους λαούς που αγωνίζονται.

Κυρίες και κύριοι, τις προηγούμενες μέρες κατά τη διάρκεια της συζήτησης του νομοσχεδίου «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις» στην αρμόδια επιτροπή της Βουλής, επιβεβαιώθηκαν οι εκτιμήσεις μας σε σχέση με τον σκοπό της συγκεκριμένης ρύθμισης ότι είναι τμήμα μιας συνολικής και στρατηγικής κατεύθυνσης που αφορά γενικότερα το κράτος και τους δημόσιους οργανισμούς.

Αποτελεί συνέχεια αντίστοιχων νομοθετημάτων όπως του ν.4622/2019 για το λεγόμενο επιτελικό κράτος και του ν.4940/2022 με τον οποίο έγινε ακόμα πιο αντιδραστικό το σύστημα αξιολόγησης των δημοσίων υπαλλήλων, αλλά και νομοθετημάτων προηγούμενων κυβερνήσεων, όπως ο νόμος Βερναρδάκη του ΣΥΡΙΖΑ, ο ν.4369/2016 και προγενέστερων του ΠΑΣΟΚ που αποκαλύπτουν πως υπάρχει ένα ενιαίο νήμα που συνδέει Νέα Δημοκρατία, ΣΥΡΙΖΑ και ΠΑΣΟΚ. Και αυτό είναι η προσαρμογή του κράτους στις τωρινές ανάγκες της καπιταλιστικής ανάπτυξης ώστε μέσω και του δημοσίου, με τις συμπράξεις δημόσιου-ιδιωτικού τομέα, με τα νομικά πρόσωπα ιδιωτικού δικαίου, με την πιο συστηματική αξιοποίηση ιδιωτικοποίησης υπηρεσιών, τις εργολαβίες κ.λπ., να ανοίξει ζωτικός χώρος για τη διοχέτευση κεφαλαίων που λιμνάζουν και ψάχνουν πεδία υψηλής κερδοφορίας, να στηριχθεί η ανταγωνιστικότητα των επιχειρηματικών ομίλων και μάλιστα σε συνθήκες μεγάλης αβεβαιότητας για την καπιταλιστική οικονομία, κάτι που απαιτεί και αντίστοιχη προσαρμογή στη δομή και τη λειτουργία και των δημόσιων οργανισμών, τον στρατηγικό τους σχεδιασμό και φυσικά την αξιολόγησή τους και την αντίστοιχη επιλογή και αξιολόγηση των διοικητών και προέδρων τους.

Έτσι, λοιπόν, κατά τη γνώμη μας, η ουσία του νομοσχεδίου βρίσκεται στα άρθρα που περιγράφουν τα λεγόμενα σχέδια δράσης, την αξιολόγηση των οργάνων διοίκησης και το σύστημα κινήτρων και ανταμοιβής τους. Σε αυτά τα άρθρα αναδεικνύεται όλο το ασφυκτικό θεσμικό πλαίσιο που θέλει να προωθήσει η Κυβέρνηση και μέσα από τα νομικά πρόσωπα του δημοσίου. Οι φορείς καλούνται να θεσπίσουν ετήσιους μετρήσιμους στόχους, με κριτήρια επιχείρησης -αναφέρονται μέσα στο νομοσχέδιο φράσεις όπως κέρδη, ζημίες, διαρθρωτικές αλλαγές, προσλήψεις και αποχωρήσεις προσωπικού- σταθμίζοντας το κόστος και το όφελος ως βασική αρχή λειτουργίας. Όπου φυσικά κόστος λογίζεται οτιδήποτε σχετίζεται με τις ανάγκες του λαού και όφελος οτιδήποτε συμβάλλει στην κερδοφορία του κεφαλαίου. Εισάγονται, δηλαδή, εργαλεία ανάλυσης, μέθοδοι προγραμματισμού και ελέγχου δανεισμένοι από την αγορά με ό,τι αυτό συνεπάγεται τελικά ως αποτύπωμα για τις ανάγκες του λαού.

Τα τελευταία χρόνια ο λαός μας έχει έρθει πολλές φορές αντιμέτωπος με τα αποτελέσματα αυτής της πολιτικής σας, τις συνέπειες των δικών σας κριτηρίων αξιολόγησης του δημοσίου, που οδηγούν σε ένα κράτος ικανότατο στην προώθηση των συμφερόντων των λίγων και επιλεκτικά ανίκανο να εξασφαλίσει τα στοιχειώδη για τους πολλούς. Πρόσφατα είχαμε τις πλημμύρες, τις πυρκαγιές, τα Τέμπη, τους επικίνδυνους αθλητικούς χώρους και άλλα τραγικά παραδείγματα της πολιτικής σας.

Ας δούμε πιο συγκεκριμένα το παράδειγμα των νοσοκομείων, μιας και στο ίδιο το νομοσχέδιο το ξεχωρίζετε. Το να λειτουργούν τα νοσοκομεία με αυτά τα ιδιωτικοοικονομικά κριτήρια που περιγράφετε και στο νομοσχέδιο σαν να πρόκειται για ανώνυμες εταιρείες, σημαίνει πως δεν θα έχουν πρόσβαση στην υγεία όσοι δεν μπορούν να πληρώσουν. Σημαίνει πως οι αποφάσεις για την περίθαλψη ή την κατάλληλη θεραπεία ενός ασθενούς δεν θα λαμβάνονται με ιατρικά, αλλά με οικονομικά κριτήρια. Τα ετήσια σχέδια δράσης, τα τετραετή στρατηγικά σχέδια των νοσοκομείων θα σχεδιάζονται πάνω σε μια εγκληματική πολιτική στον χώρο της υγείας που έχετε δρομολογήσει όλες οι κυβερνήσεις τα προηγούμενα χρόνια και η Νέα Δημοκρατία και το ΠΑΣΟΚ και ο ΣΥΡΙΖΑ με την εμπορευματοποίηση υπηρεσιών, τη μετατροπή σε νομικά πρόσωπα ιδιωτικού δικαίου, τις συγχωνεύσεις, το κλείσιμο τμημάτων και μονάδων, τη διάλυση της πρωτοβάθμιας φροντίδας υγείας, τη μετατροπή κάθε ιατρικής πράξης σε εμπορική με το σύστημα DRG και άλλα πολλά.

Σε ένα τέτοιο νοσοκομείο, ένα τέτοιο σύστημα υγείας που μάλιστα θέλετε να κάνετε ακόμα πιο αντιλαϊκό, ακόμα πιο φιλικό στην επιχειρηματικότητα, όπως λέτε, άρα και εχθρικό για τον λαό, χρειάζεται ένας διοικητής μάνατζερ, όπως γράφετε στο νομοσχέδιο. Εμείς λέμε ότι θα είναι ένα golden boy, τοποτηρητής της εγκληματικής σας πολιτικής, που δεν θα είναι εκεί για να εξασφαλίσει από τη θέση ευθύνης για την πλήρη κάλυψη των αναγκών του λαού, των ασθενών, με υψηλού επιπέδου δωρεάν υπηρεσίες υγείας και περίθαλψης, αλλά που θα τα βάζει στο ζύγι του κόστους-οφέλους, που θα τα αντιμετωπίσει με τους νόμους της αγοράς, τους νόμους της προσφοράς και ζήτησης, όπως είπε η Κοσμήτορας της Σχολής Επιστημών Υγείας του ΠΑΔΑ στην ακρόαση φορέων και που θα αποφασίζει, όπως γλαφυρά τόνισε, το ποια θεραπεία θα επιλεχθεί με βάση τη σχέση κόστους και θεραπείας.

Θα προωθεί τη δοκιμασμένη πλέον πολιτική σας που στερεί από τα νοσοκομεία χιλιάδες γιατρούς, νοσηλευτές, προσωπικό καθαριότητας, εξειδικευμένα ιατρικά μηχανήματα, με συνέπεια να εξοντώνεται το υπάρχον προσωπικό και να τίθεται σε κίνδυνο η υγεία των ασθενών, που μετατρέπει τους ασθενείς σε πελάτες.

Επιμένουμε. Ανέφερε ο εισηγητής της Νέας Δημοκρατίας το παράδειγμα της πανδημίας. Νομίζετε ότι ξέχασε ο λαός τι κάνατε εκείνη την περίοδο, τα νοσοκομεία μιας νόσου, τη σκανδαλώδη στήριξη στα κοράκια της ιδιωτικής υγείας. Γι’ αυτό και λέμε ότι αυτό συνεχίζεται τώρα. Και τι θέλετε; Θέλετε ένα διοικητή που θα βάζει στην ιατρική επιστήμη για τη μπίζνα. Αυτό θέλετε! Αυτό κρύβεται πίσω και από την αντιπαράθεση σε σχέση με τα τυπικά εκπαιδευτικά προσόντα και τα ουσιαστικά προσόντα, δηλαδή την εμπειρία σε αντίστοιχες θέσεις μάνατζερ, την ικανότητα του υποψήφιου να μπορεί στην καθημερινότητα να ποδοπατάει την ιατρική επιστήμη για χάρη της αγοράς, της κερδοφορίας και μάλιστα χωρίς ενδοιασμούς.

Ένας τέτοιος διοικητής θα υπογράφει το λεγόμενο συμβόλαιο απόδοσης με τον αρμόδιο Υπουργό. Η αξιολόγηση της πορείας του, το σύστημα κινήτρων, τα μπόνους, το σύστημα κυρώσεων, οι απολύσεις, όλα αυτά θα είναι και τα εργαλεία για την πιο γρήγορη και αποτελεσματική προώθηση αυτών των συγκεκριμένων στοχεύσεων.

Γιατί ιδίως όταν μιλάμε για αξιολόγηση, εννοούμε τη δική σας αγοραία αξιολόγηση που δεν έχει καμμία σχέση με την ανάγκη επιστημονικής, τεχνικής, επαγγελματικής στήριξης των δημοσίων υπαλλήλων όλων των επιπέδων ώστε οι ίδιοι και οι κρατικές κοινωνικές υπηρεσίες να γίνουν καλύτερες, σύγχρονες, πιο ποιοτικές στην παροχή αναβαθμισμένων υπηρεσιών για τα λαϊκά δικαιώματα. Δεν έχει ως σκοπό η δική σας αξιολόγηση και η πολιτική σας την ικανοποίηση των διευρυμένων λαϊκών αναγκών ή την εξάλειψη των αιτιών που έχουν οδηγήσει στην υποβάθμιση των υπηρεσιών αλλά το αντίθετο.

Τα νέα golden boys που φέρνετε στο δημόσιο θα αξιολογούνται για το αν εφαρμόζουν μια εγκληματική πολιτική, την πολιτική σας. Οπότε και θα τους δίνετε και τα παχυλά μπόνους όταν το κάνουν, ενώ θα κραδαίνετε και πάνω από το κεφάλι τους την απειλή της απόλυσης μη τυχόν ξεφύγει και κανένας. Γιατί τα χρονοδιαγράμματα είναι σφιχτά, οι επιχειρηματικοί όμιλοι γκρινιάζουν για τις καθυστερήσεις της μεγαλύτερης προσαρμογής στις απαιτήσεις τους. Αυτούς υπηρετείτε και με το συγκεκριμένο νομοσχέδιο.

Η δε πρόβλεψη για αξιολόγηση των διοικητών και από τους προϊσταμένους των οργανικών μονάδων των νομικών προσώπων των οποίων προΐστανται, δεν είναι τίποτε άλλο παρά η προσπάθειά σας να γίνουν οι αντιλαϊκές και απαράδεκτες στοχεύσεις σας, τα σχέδια επιχειρηματικής δράσης, μπούσουλας σε κάθε επίπεδο λειτουργίας των δημοσίων οργανισμών. Γιατί με αυτά τα στημένα κριτήρια θα αξιολογούν οι προϊστάμενοι τις διοικήσεις. Αυτό είναι. Και μην πάτε να προσδώσετε εδώ στοιχεία δήθεν αντικειμενικότητας ή πλουραλισμού στην αξιολόγησή σας. Εξάλλου δεν είναι λίγα τα παραδείγματα προϊσταμένων που αξιολογήθηκαν από τους κάτω με μηδέν και μετά βγήκαν διευθυντές.

Αυτό που ζητάτε είναι η απαρέγκλιτη συμμόρφωση και προώθηση της πολιτικής σας, η λειτουργία των δημοσίων οργανισμών με εργαλεία επιχειρηματικών ομίλων. Είναι προφανές ότι ο κατάλληλος άνθρωπος για μια τέτοια θέση είναι ένα golden boy, το ξαναλέμε. Γι’ αυτό και οι εξαγγελίες σας ότι με το νέο σύστημα επιλογής διοικήσεων, που εισηγείστε, θα εξασφαλιστεί η αξιοκρατία και η διαφάνεια. Είναι η γνωστή και χιλιοειπωμένη πούδρα για να κρύψει αυτόν τον βασικό σας σκοπό, αυτόν τον βασικό σας στόχο.

Και σε ό,τι έχει να κάνει με αυτή την φρασεολογία και στο παρόν νομοσχέδιο, «αξιοκρατία, διαφάνεια» -διαβάζουμε- «αμεροληψία, αντικειμενικότητα», δεν έχετε πρωτοτυπήσει κιόλας. Αν ανατρέξει κανείς στα Πρακτικά της Βουλής θα βρει πολλές παρόμοιες υποσχέσεις από παλιότερους επίδοξους μεταρρυθμιστές.

Όμως λέμε το εξής. Πείτε το όπως πραγματικά είναι. Γιατί εδώ που τα λέμε και στο διά ταύτα, στο ζήτημα επιλογής με το παρόν νομοσχέδιο έχετε κρατήσει όλα τα παράθυρα ανοιχτά ώστε να μπορεί να υπάρξει παρέμβαση σε κάθε στάδιο και να προωθούνται στην επόμενη φάση οι αρεστοί υποψήφιοι και κομματικά και επιχειρηματικά. Μια χαρά κρατάτε ανοιχτές δικλίδες ασφαλείας. Η τελική επιλογή γίνεται από τον Υπουργό. Η πλειοψηφία των μελών στις επιτροπές επιλογής προέρχονται από την εκάστοτε κυβέρνηση.

Αξιοποιείτε τον ΑΣΕΠ που διενεργεί τις εξετάσεις -θα το πούμε- ως φερετζέ. Διενεργεί τις εξετάσεις, αλλά τα αποτελέσματα είναι κρυφά. Δεν μπορεί να γίνει ένσταση και τα αξιολογούν αυτές οι επιτροπές επιλογής με την κυβερνητική πλειοψηφία, που αποφασίζουν ποιοι θα πάνε για συνέντευξη. Οι όποιες μάλιστα επιτροπές επιλογής έχουν και τετραετή θητεία, που μπορεί και να ανανεωθεί με απόφαση του αρμόδιου Υπουργού. Αυτή είναι η αντικειμενικότητα που εισάγετε και εσείς στο νομοσχέδιο!

Εδώ προσπαθήσατε να προσδώσετε αντικειμενικά κριτήρια μέχρι και στη συνέντευξη και στην αξιολόγηση της προσωπικότητας. Μέχρι και σε αυτό είπατε ότι είναι αντικειμενικά τα κριτήρια, η αξιολόγηση της προσωπικότητας από τη συνέντευξη. Και στα λεγόμενα τεστ δεξιοτήτων εδώ προσπαθήσατε να δώσετε αντικειμενικά κριτήρια, να παρουσιάσετε ότι γενικά και ουδέτερα εξετάζουν τον παραγωγικό και επαγωγικό συλλογισμό, γενικά την ικανότητα στην αντιμετώπιση δύσκολων καταστάσεων. Δεν είναι έτσι. Έχουν σαφές περιεχόμενο ερωτήσεων, σαφή προσανατολισμό ώστε να εξετάζουν συγκεκριμένες δεξιότητες, το αν ο υποψήφιος έχει εμπεδώσει και μπορεί να εφαρμόσει τη στρατηγική σας, που δένεται μια χαρά με τις πιο αντιδραστικές θέσεις και απόψεις και με συγκεκριμένο ιδεολογικό πρόσημο. Τέτοιο είναι το περιεχόμενο αυτών των μορφών εξέτασης που αξιοποιείτε, όπως είναι ενδεικτικά τα αντίστοιχα τεστ στο χώρο της δημόσιας εκπαίδευσης.

Το σίγουρο είναι ότι βάζετε πολλές δικλίδες ασφαλείας τόσο στην επιλογή των νέων διοικητών όσο και στα σχέδια δράσης και την αξιολόγησή τους, ώστε να μη μπορεί να ξεφύγει κανένας ούτε στο ελάχιστο από την υλοποίηση των μέτρων που θα ενισχύσουν την ιδιωτικοοικονομική λειτουργία των δημόσιων οργανισμών με τραγικές συνέπειες για το λαό. Γι’ αυτό λέμε ότι από το πρώτο μέχρι και το τελευταίο άρθρο το νομοσχέδιο, που συζητάμε, επιχειρεί να προσαρμόσει τους δημόσιους οργανισμούς και το θεσμικό πλαίσιο που διέπει την επιλογή των διοικήσεων των φορέων του σε ακόμα πιο αντιδραστική κατεύθυνση. Και γι’ αυτούς τους λόγους το ΚΚΕ το καταψηφίζει.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο και για την τήρηση του χρόνου.

Κυρίες και κύριοι συνάδελφοι γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και τρεις συνοδοί εκπαιδευτικοί από το 19ο Γενικό Λύκειο Αθήνας.

Η Βουλή τούς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής της Κοινοβουλευτικής Ομάδας της Ελληνικής Λύσης κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, αξιότιμοι συνάδελφοι και αξιότιμες συναδέλφισσες. εκφράσαμε τη στάση της Ελληνικής Λύσης κατά τη διάρκεια της συζήτησης στις επιτροπές σχετικά με το νομοσχέδιο για την αναμόρφωση του συστήματος επιλογής των διοικήσεων των δημοσίων οργανισμών και των κρατικών εταιρειών. Εκφράσαμε τις επιφυλάξεις μας, γιατί ακριβώς βιώνουμε μία εμπειρία από τη Μεταπολίτευση και εντεύθεν το πώς στελεχώνεται ο κρατικός μηχανισμός τόσο σε επίπεδο διοικητικών συμβουλίων όσο ακριβώς και στη στελέχωσή τους με το προσωπικό αυτών.

Γνωρίζουμε άριστα -και δεν κρυβόμαστε πίσω από το δάκτυλό μας- ότι για τους δημόσιους οργανισμούς και για τις κρατικές εταιρείες επικρατεί το καθεστώς της κομματοκρατίας. Η επιλογή γίνεται όχι μόνο στα διοικητικά συμβούλια, αλλά και στις προσλήψεις με καθαρά κομματικά κριτήρια. Όσες προσπάθειες και αν έκανε η πολιτεία να διασφαλίσει την αξιοκρατία στην επιλογή του προσωπικού, καταρρίφθηκαν, δημιουργώντας «παράθυρα» από την κυβέρνηση, από την κάθε κυβέρνηση, από όλα τα κόμματα τα οποία σχημάτισαν κυβερνήσεις από τη Μεταπολίτευση είτε πρόκειται για τη Νέα Δημοκρατία είτε για το ΠΑΣΟΚ είτε για τον ΣΥΡΙΖΑ.

Χαρακτηριστικό παράδειγμα ενός μεγάλου «παραθύρου» για προσλήψεις στο δημόσιο ήταν το περιβόητο ΚΕΕΛΠΝΟ, το οποίο μετονομάστηκε σε ΕΟΔΥ. Τότε, λοιπόν, και μέχρι και σήμερα δινόταν η δυνατότητα σε προσλήψεις για το ΚΕΕΛΠΝΟ και αμέσως μετά μετατάσσονταν στις δημόσιες υπηρεσίες, στους δημόσιους οργανισμούς, στα Υπουργεία και σε κρατικές εταιρείες. Με ένα απλό βιογραφικό, χωρίς να πληρούνται οι στοιχειώδεις τυπικές προϋποθέσεις, προσλαμβάνονταν στο ΚΕΕΛΠΝΟ και μετά μετατάσσονταν. Έτσι, λοιπόν, είχαμε ένα μεγάλο «παράθυρο», από το οποίο γινόντουσαν κομματικές προσλήψεις.

Ποιοι αναλάμβαναν τις διοικήσεις των δημοσίων οργανισμών και των κρατικών εταιρειών; Είτε πρόσωπα τα οποία ανήκαν στο κυβερνητικό κόμμα και είχαν αποτύχει να εκλεγούν ως Βουλευτές είτε κομματικά στελέχη που υπηρετούσαν τον κομματικό μηχανισμό του κυβερνώντος κόμματος είτε ήταν πρόσωπα πολιτικά που ήταν στο περιβάλλον ενός Υπουργού. Αυτά τα πρόσωπα, τα περισσότερα εξ αυτών, απέτυχαν στη διαχείριση των δημοσίων οργανισμών και των κρατικών εταιρειών. Και όχι μόνο απέτυχαν, αλλά πολλές φορές είχαν και δόλο στην αποτυχία τους.

Γιατί ακριβώς γνωρίζετε άριστα ότι οι κυβερνήσεις με το άλλοθι ότι βρίσκονται σε τέλμα οι δημόσιοι οργανισμοί και οι κρατικές εταιρείες εκποιήθηκαν. Παραχωρήθηκε η διαχείρισή τους σε ιδιώτες, εκποιώντας ακριβώς δημόσιο πλούτο. Είναι χαρακτηριστικό παράδειγμα ο ΟΠΑΠ, ο οποίος ήταν ένα εξασφαλισμένο έσοδο για τον κρατικό προϋπολογισμό και εκποιήθηκε σε ιδιώτες για ψίχουλα.

Το αντίστοιχο συνέβη και με τους οργανισμούς λιμένων. Εκποιήσαμε λιμάνια, αεροδρόμια, τα πάντα γιατί απέτυχαν εκείνοι που ανέλαβαν τη διαχείρισή τους, τη διοίκησή τους. Απέτυχαν σε τέτοιο βαθμό, λοιπόν, που ακριβώς αποτέλεσε άλλοθι για την εκποίηση της δημόσιας περιουσίας.

Αξιότιμες και αξιότιμοι συνάδελφοι, όλα αυτά τα φαινόμενα οδήγησαν σε ένα άλλο παρακμιακό φαινόμενο, αυτό της κλεπτοκρατίας. Όταν τοποθετούσαν αυτούς τους ανίκανους για να διαχειριστούν δημόσιους οργανισμούς και κρατικές εταιρείες λεηλατήθηκε το δημόσιο χρήμα. Γνωρίζετε πολύ καλά πώς γίνονται οι συμβάσεις έργου, πώς γίνονται οι αναθέσεις και οι προμήθειες. Πίσω από αυτά κρυβόταν λεηλασία δημοσίου χρήματος και αυτό γινόταν με την ανοχή της κυβέρνησης, γιατί αυτούς τους επέλεγε ακριβώς για να εξυπηρετήσουν τέτοιους ιδιοτελείς σκοπούς.

Ποιο είναι το αποτέλεσμα; Το αποτέλεσμα είναι να έχουμε έναν κρατικό μηχανισμό, ο οποίος δεν είναι φιλικός στον πολίτη, ο οποίος δεν υπηρετεί το δημόσιο συμφέρον, ο οποίος δεν προάγει την κανονικότητα και την εύρυθμη λειτουργία της αγοράς. Διότι όλοι μας έχουμε έρθει σε επαφή με δημόσιους οργανισμούς και έχουμε αισθανθεί ότι αυτοί που τους υπηρετούν εχθρεύονται τον πολίτη. Είναι ένας πολύπλοκος γραφειοκρατικός μηχανισμός και όταν καλείται να αντιμετωπίσει είτε οικονομικές κρίσεις είτε φαινόμενα καταστροφικά, όπως τα Τέμπη, όπως και με τις πλημμύρες, τότε βλέπουμε τις αδυναμίες του, βλέπουμε ότι δεν μπορεί να διαχειριστεί καμμιά κρίση και καμμία έκτακτη κατάσταση.

Έρχεται, λοιπόν, τώρα η Κυβέρνηση να μας πει με ένα νομοσχέδιο ότι επιτέλους θα επαναφέρει στον τόπο μας, στην πατρίδα μας την αξιοκρατία. Αυτό το κάνει αναδιαμορφώνοντας το νομοθετικό πλαίσιο. Όμως στην πραγματικότητα θεσπίζει παράλληλα εκείνες τις ασφαλιστικές δικλίδες, ώστε στο τέλος να επιλέγονται πρόσωπα τα οποία είναι φιλικά προς την Κυβέρνηση και όχι αξιοκρατικά. Διότι η ηγεσία δεν επιλέγεται μόνο με τεστ δεξιοτήτων, δεν επιλέγεται μέσα από μία συνέντευξη. Θα πρέπει να έχει τα χαρακτηριστικά του ηγέτη για τα οποία δεν είναι εχέγγυο κανένας τίτλος σπουδών, καμμία συνέντευξη, κανένα τεστ δεξιοτήτων. Η ηγεσία είναι ένα σύνθετο χαρακτηριστικό, είναι ένα χάρισμα το οποίο ελάχιστοι το έχουν. Αυτοί οι οποίοι θα τους επιλέξουν με τις διαδικασίες που θα τους επιλέξουν δεν μπορεί να το διασφαλίσει το παρόν νομοσχέδιο.

Τι θέλει στην πραγματικότητα η Κυβέρνηση; Θέλει να αποκτήσει ορισμένα πρόσωπα τα οποία θα τολμούσα να τα χαρακτηρίσω ότι είναι «β» κατηγορίας και ανήκουν στον κομματικό τους κύκλο και στη θέση τους να βάλει εκείνους οι οποίοι τους ονομάζουν τεχνοκράτες, τα golden boys. Ο λαός μας όμως γνωρίζει πολύ καλά και έχει την εμπειρία από αυτά τα golden boys. Το έχουμε διαπιστώσει για παράδειγμα στη ΔΕΗ. Ξέρουμε πάρα πολύ καλά αν είναι αποτελεσματικοί ή όχι. Είναι οι λεγόμενοι χαρτογιακάδες. Θέλουν, λοιπόν, στη θέση τους να βάλουν χαρτογιακάδες, οι οποίοι θα εξυπηρετήσουν και την οικονομική ολιγαρχία, αλλά όμως και την αυθαιρεσία της Κυβέρνησης. Θέλουν να ποδηγετήσουν στην πραγματικότητα τους δημόσιους οργανισμούς και τις κρατικές εταιρείες.

Γιατί, αξιότιμοι συνάδελφοι και συναδέλφισσες, ένα ευρωπαϊκό κράτος έχει συγκεκριμένες σχολές οι οποίες βγάζουν τα στελέχη διοίκησης στη δημόσια διοίκηση. Και ποιες είναι αυτές οι σχολές; Στη Γαλλία γνωρίζετε άριστα ότι είναι η περιβόητη σχολή ΕΝΑ, που όχι μόνο αποφοιτούν εκείνα τα στελέχη τα οποία στελεχώνουν στη συνέχεια τους δημόσιους οργανισμούς, αλλά από αυτή τη σχολή προέρχονται και οι περισσότεροι πρόεδροι της Γαλλίας.

Άρα, λοιπόν, κυρία Υπουργέ, όταν λέτε ότι «εμείς ζητάμε να το περιορίζουμε από εκεί» σας επιστρέφουμε το ερώτημα: Γιατί ακριβώς η ελληνική πολιτεία θέσπισε και δημιούργησε και συγκρότησε την Εθνική Σχολή Δημόσιας Διοίκησης και Αυτοδιοίκησης; Ποιος ήταν ο σκοπός; Ο σκοπός δεν ήταν ότι από αυτή τη σχολή θα αποφοιτούν εκείνα τα στελέχη από τα οποία θα επιλέγει η κυβέρνηση τη στελέχωση των διοικήσεων των δημοσίων οργανισμών και των κρατικών εταιρειών; Δεν θα έπρεπε να είναι μία σχολή η οποία το επίπεδο της θα ήταν τόσο υψηλό, ώστε να καταρτίζονται και να συγκροτούνται εκείνες οι προσωπικότητες που να έχουν τα ηγετικά χαρακτηριστικά, οι οποίοι θα έχουν εμπεδώσει τι σημαίνει υπηρετώ το δημόσιο συμφέρον, οι οποίοι θα γνωρίζουν πώς θα προάγουν και θα αναπτύξουν έναν δημόσιο οργανισμό προς όφελος όλων των πολιτών, όλων των Ελλήνων;

Θέλουμε να δημιουργήσουμε ένα κράτος το οποίο να είναι ισχυρό. Η Ελληνική Λύση δεν θέλει την εκποίηση του κράτους σε ιδιώτες. Δεν θα γίνει η πατρίδα μας ιδιωτική εταιρεία. Εμείς θέλουμε ένα κράτος το οποίο να διαθέτει δημόσιους οργανισμούς οι οποίοι να υπηρετούν τον πολίτη, να σέβονται τον πολίτη, να ξέρουν τα στελέχη ενός οργανισμού κρατικού ότι κάθε μέρα δίνουν τη μάχη για την πρόοδο, για την κοινωνική ευημερία. Να ξέρουν ότι υπηρετούν την πατρίδα. Ο καθένας θα έχει τη νοοτροπία εκείνη η οποία θα εμπνέεται από την εθνική συνείδηση και από το κοινό καλό, όχι για το ίδιον όφελος, όχι για ιδιοτελείς σκοπούς, όχι για το εγώ, αλλά για το εμείς.

Άρα, λοιπόν, θα πρέπει η κυβέρνηση η οποία θέλει πραγματικά να στελεχώσει τη δημόσια διοίκηση να ενισχύσει και να αναδιαρθρώσει την Εθνική Σχολή Δημόσιας Διοίκησης και Αυτοδιοίκησης, ώστε πραγματικά να επιτελέσει τον σκοπό της, δηλαδή οι απόφοιτοί της να στελεχώνουν τη δημόσια διοίκηση.

Πάμε στα νοσοκομεία. Γνωρίζουμε άριστα ότι η δημόσια υγεία είναι ένας πυλώνας για την κοινωνική ευημερία. Όλοι μας όμως, όσοι ακριβώς είχαν την ατυχία να προστρέξουν σε δημόσια νοσοκομεία για την αποκατάσταση της υγείας τους, διαπιστώνουμε ότι για να κάνεις ένα χειρουργείο θα έπρεπε να μπεις σε μία λίστα αναμονής. Είναι αδιανόητο στο 2023 να υπάρχει λίστα αναμονής, χρόνος αναμονής για την αποκατάσταση της υγείας ενός πολίτη. Και τι άλλο γνωρίζουμε; Ότι βυθίσατε τα δημόσια νοσοκομεία, τοποθετώντας πρόσωπα τα οποία δεν γνωρίζουν ποια είναι η νοοτροπία των γιατρών, αλλά το μόνο που γνωρίζουν καλά, αυτό που μαθαίνουν πρώτα από όλα, είναι πώς γίνονται οι προμήθειες.

Εάν θέλουμε, λοιπόν, να πατάξουμε το φακελάκι, να αναβαθμίσουμε την δημόσια υγεία, θα πρέπει να επιλέξουμε διοικήσεις οι οποίες να γνωρίζουν τον χώρο της υγείας, να έχουν εκείνες τις ευαισθησίες που να μπορούν να προσεγγίσουν τόσο τον ασθενή όσο και το ιατρικό και νοσηλευτικό προσωπικό. Και θα πρέπει πάνω από όλα να κάνουν διαχείριση του δημοσίου χρήματος με σεβασμό στον Έλληνα φορολογούμενο πολίτη.

Ποια σχολή μπορεί να τροφοδοτήσει τις ηγεσίες των δημοσίων νοσοκομείων; Έχουμε μία σχολή. Η πρότασή μας είναι οι απόφοιτοι της Εθνικής Σχολής Δημόσιας Υγείας, εκείνοι να έχουν προτεραιότητα για τη στελέχωση των διοικητικών συμβουλίων. Θεωρούμε ότι ο σκοπός ίδρυσής της και ύπαρξής της είναι ακριβώς να επιτελούν και συμβουλευτικό έργο στον εκάστοτε Υπουργό Υγείας, αλλά και στην πραγματικότητα και στην ουσία να εκπαιδεύουν στελέχη για να μπορέσουν να στελεχώσουν τα νοσοκομεία.

Τι συμβαίνει όμως στην Εθνική Σχολή Δημόσιας Υγείας; Υπάρχει μία διασύνδεση με τις φαρμακευτικές εταιρείες. Υπάρχει μία διασύνδεση με φαρμακευτικά συμφέροντα. Πάνω από όλα, λοιπόν, η Κυβέρνηση οφείλει να κόψει κάθε δεσμό που έχει η Εθνική Σχολή Δημόσιας Υγείας και όσοι υπηρετούν αυτή με τα φαρμακευτικά συμφέροντα. Να την επαναπροσανατολίσει στο δημόσιο συμφέρον και αφού αναδιαρθρώσετε το επίπεδο σπουδών στην Εθνική Σχολή Δημόσιας Υγείας οι απόφοιτοί της να στελεχώνουν τα κρατικά νοσοκομεία.

Εμείς ως Ελληνική Λύση θέλουμε να υπάρχει αξιοκρατία, επιδιώκουμε την αντικειμενική αξιολόγηση όλων των στελεχών που θα στελεχώνουν τους δημόσιους οργανισμούς και τις κρατικές εταιρείες. Εμείς πιστεύουμε στην αξιοκρατία, πιστεύουμε στην αξιολόγηση. Γιατί εμείς εμπιστευόμαστε όλους τους Έλληνες πολίτες. Δεν τους διακρίνουμε και δεν τους διαχωρίζουμε με κομματικά χρώματα. Εμάς μας ενώνει η ελληνική σημαία. Εμάς μας ενώνει η πατρίδα μας. Εμείς θέλουμε τους Έλληνες να είναι πρωταγωνιστές στην κοινωνική πρόοδο και όλοι πρέπει να συμμετέχουν σε αυτό. Πρέπει να επιλέγουμε αυτούς που μπορούν να υπηρετήσουν με τον καλύτερο τρόπο. Δεν αρκούν μόνο οι τίτλοι σπουδών. Πρέπει κάποιος να έχει τη νοοτροπία τού να υπηρετεί την πατρίδα.

Εμείς, λοιπόν, θεωρούμε ότι αυτό το νομοσχέδιο είναι ένα προσχηματικό νομοσχέδιο. Δεν κατοχυρώνει την αξιοκρατία, δεν επιδιώκει την αναμόρφωση του κρατικού μηχανισμού, γι’ αυτό και θα το καταψηφίσουμε.

Σε ό,τι αφορά την τροπολογία η οποία κατατέθηκε και ανακουφίζει τους πληγέντες στη Θεσσαλία, αλλά και τους σφουγγαράδες στην Κάλυμνο και φυσικά τη στελέχωση της πολιτικής προστασίας εκεί ναι, αυτό το θεωρούμε θετικό και αυτό θα το υπερψηφίσουμε.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Κοινοβουλευτική Ομάδα των Σπαρτιατών κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι Βουλευτές, μία από τις διαχρονικές παθογένειες του ελληνικού δημοσίου είναι η κομματικοποίηση, η οποία δυστυχώς τα τελευταία σαράντα εννιά χρόνια επικρατεί στο ελληνικό δημόσιο, με αποτέλεσμα τη δυσλειτουργία, αλλά και τις διαχρονικές παθογένειες του ελληνικού δημοσίου, αλλά και την αναποτελεσματικότητα του κρατικού μηχανισμού.

Αυτό το βλέπουμε παντού. Το είδαμε και στα νοσοκομεία, όπου δυστυχώς και η παρούσα Κυβέρνηση διόρισε κομματικά στελέχη. Αναφέρθηκε μάλιστα ένας ογδοντάχρονος στο νοσοκομείο Καρδίτσας, όπου έγινε πραγματικά θέμα. Υπήρξε μάλιστα ένας συνάδελφός μου από τη Νέα Δημοκρατία και είπε: «Μα, τον αντικαταστήσαμε». Μα, αυτό έλειπε, κύριοι! Δεν έπρεπε να έχει τοποθετηθεί καθόλου. Ένας ογδοντάχρονος μπορεί να ασκήσει καθήκοντα σε τέτοια ηλικία;

Δεύτερον, επειδή μίλησαν για νοσοκομεία, να μην το θίξουμε τώρα, είναι ακανθώδες ζήτημα, πέρα από τις διοικήσεις, ξέρετε, πρέπει και τα νοσοκομεία να έχουν εξοπλισμό, γιατρούς και κυρίως να έχουν και μια καλή κτηριακή υποδομή. Όταν υπάρχουν νοσοκομεία όπως του Κιλκίς, που καταρρέουν σοβάδες αυτή τη στιγμή και όταν υπάρχουν νοσοκομεία, όπως της Ξάνθης, όπου δεν έχουν γιατρούς δεν υπάρχει κανένα σύστημα υγείας σοβαρό. Αυτό πρέπει να το δείτε πέρα από τις διοικήσεις.

Επίσης θέλω να πω και το εξής: Αυτή η αναξιοκρατία που επικρατεί στην Ελλάδα τα τελευταία χρόνια και κυρίως ο κομματικός τρόπος προσλήψεων είναι και ο βασικός λόγος για τον οποίο έγινε το λεγόμενο brain drain. Πάρα πολλοί αξιόλογοι νέοι φεύγουν στο εξωτερικό γιατί έχουν απαυδήσει, και ξέρω πολλούς. Ξέρετε τι μου λένε; «Δεν θα γυρίσουμε ποτέ πίσω». Γιατί; «Γιατί βαρεθήκαμε να ζητάμε από τον κάθε κομματάρχη και τον κάθε Βουλευτή χάρη στο δημόσιο». Μου το έχουν πει πάρα πολλοί νέοι. Είναι πάρα πολύ σύνθετο θέμα και πρέπει να το δείτε.

Τρίτον, επί του νομοσχεδίου, λοιπόν, να πω το εξής. Λέτε ότι θα θεσπίσετε ένα νέο σύστημα επιλογής διοικήσεων φορέων του δημοσίου τομέα. Παρά τις τυμπανοκρουσίες περί αξιοκρατίας και διαφάνειας δεν βλέπω στις λεπτομέρειες να τηρείται αυτό εδώ. Να τονίσουμε ότι πριν από λίγο καιρό στο κανάλι της Βουλής η παρουσιάστρια μου είχε πει «Είστε υπέρ της αξιοκρατίας; Ναι, βεβαίως ασφαλώς είμαστε. Άρα», λέει, «φαντάζομαι, αν το φέρει η κυρία Υπουργός, η κ. Κεραμέως το νομοσχέδιο, θα το υπερψηφίσετε». Και της είπα «Κοιτάξτε, θέλω να το δω, διότι στις λεπτομέρειες κρίνεται ο πρωταθλητής, όπως γίνεται και στον αθλητισμό».

Δυστυχώς, κυρία Υπουργέ, στις λεπτομέρειες υπάρχει πρόβλημα. Αρχής γενομένης από τον βασικό λόγο: η τελική επιλογή του επικρατέστερου υποψηφίου από τους τρεις επικρατέστερους γίνεται από τον Υπουργό. Και θέλω να ρωτήσω, πώς διασφαλίζετε την αξιοκρατία έτσι; Φανταστείτε να είστε ένας υποψήφιος, να έχετε περάσει όλη τη διαδικασία, να έχετε αριστεύσει, να πάει το αποτέλεσμα στον Υπουργό και να λέει «Εγώ επιλέγω αυτόν, γιατί έτσι μου αρέσει. Εσύ μπορεί να είσαι αριστούχος, να έχεις αριστεύσει, αλλά εγώ θα επιλέξω αυτόν». Σκεφτείτε, πώς είναι αριστεία έτσι; Είναι αριστεία αυτό εδώ; Αριστεία σημαίνει ο καλύτερος παίρνει την καλύτερη θέση -έτσι γίνεται- χωρίς παρέμβαση κανενός.

Δεύτερον, έχουμε την Επιτροπή Επιλογής Μελών. Εκεί, λοιπόν, κατά τα τρία πέμπτα βλέπουμε μετακλητούς υπαλλήλους να κάνουν την επιλογή. Για ποιον λόγο γίνεται αυτό; Είχαμε πει αυτά εδώ να απαλειφθούν. Είχαμε πει βάλτε τεχνοκρατικούς φορείς, βάλτε ειδικούς επιστήμονες εγνωσμένου κύρους, βάλτε κάτι άλλο. Όχι κατά τα τρία πέμπτα κρατικούς φορείς. Πώς διασφαλίζεται έτσι η αξιοκρατία; Πάλι υπάρχει παρέμβαση. Πάλι υπάρχουν δικλίδες ασφαλείας.

Επίσης υπερτονίζεται η συνέντευξη σε βάρος άλλων προσόντων και μάλιστα αξιολογείται η προσωπικότητα. Θέλω να ρωτήσω με ποια κριτήρια αξιολογείται. Πώς αξιολογείται η προσωπικότητα ενός ανθρώπου; Πώς ακριβώς, τι θα δείτε δηλαδή; Αυτό είναι κάτι το θόλο και κάτι γενικό και αόριστο, κάτι ασαφές. Αυτό θα πρέπει να αλλάξει. Πρέπει να γνωρίζουμε τα τυπικά προσόντα.

Και επειδή μιλήσαμε για τυπικά προσόντα, να πω ότι υποβαθμίζεται τελείως το διδακτορικό. Το διδακτορικό ξέρετε πράγματι δεν είναι πανάκεια, θα συμφωνήσω, όμως δεν παύει να είναι τίτλος σπουδών, ένας τίτλος σπουδών ο οποίος απεκτήθη με κόπο. Πάρα πολλοί νέοι που πήγαν στο εξωτερικό έχουν κοπιάσει ξέρετε. Μην το υποβαθμίζουμε τελείως, μην πετάμε στα σκουπίδια τον κόπο τους. Αυτό θα πρέπει να τονιστεί.

Επίσης μου λέτε για πενταετή συναφή εργασιακή εμπειρία με το αντικείμενο και θέλω να ρωτήσω πώς απεκτήθη η εργασιακή εμπειρία. Μήπως την πενταετή εμπειρία είναι κάποιοι οι οποίοι την απέκτησαν με κομματική θέση, που διορίστηκαν κομματικά; Αυτό βεβαίως δεν προσδιορίζεται καθόλου.

Επίσης λέτε για τις ξένες γλώσσες διαζευκτικά «είτε αγγλικής είτε γαλλικής είτε ισπανικής είτε ιταλικής». Δηλαδή, υπάρχει περίπτωση κάποιος να αναλάβει μια θέση νευραλγική και να μην ξέρει αγγλικά; Η Αγγλική είναι η lingua franca, είναι η διεθνής γλώσσα. Δεν θα μπορεί να επικοινωνήσει. Πώς θα γίνει αυτό; Ένας που μιλάει ισπανικά και δεν μιλάει αγγλικά θα μπορέσει να μιλήσει με τεχνοκράτες που μιλάνε αγγλικά; Το λέω γιατί έχω διδαχτεί τέσσερις ξένες γλώσσες. Σας λέω ότι χωρίς τα αγγλικά δεν μπορείς να επιβιώσεις όχι μόνο ως διευθυντής, γενικώς δεν μπορείς να επιβιώσεις γενικότερα στον κόσμο.

Τέλος, θα ήθελα να πω ότι βλέπω πως ακόμα και τώρα η Εθνική Σχολή Δημόσιας Διοίκησης υποβαθμίζεται. Ξέρετε αυτή η σχολή θεσπίστηκε και ιδρύθηκε για να στελεχώνει την κρατική διοίκηση, αυτός είναι ο σκοπός της. Δεν λέμε να είναι το μοναδικό κριτήριο και να είναι μόνο αυτοί που θα προκρίνονται. Αναφέρθηκε η Γαλλία, αναφέρθηκαν και άλλες χώρες. Εκεί τα νομικά πρόσωπα δημόσιας διοίκησης, οι δημόσιοι φορείς στελεχώνονται από τις σχολές. Γιατί δεν το κάνουμε και εδώ; Δεν λέω να είναι μόνο από εκεί. Θα πρέπει όμως να γίνεται και μια πρόκληση για αυτούς τους υποψήφιους. Για αυτό τις έχουμε. Για αυτό ιδρύθηκε αυτή η σχολή. Πρέπει κάποτε να γίνει και εδώ αυτό.

Τέλος, ήθελα να πω και κάτι ακόμα. Έχει φέρει μια τροπολογία στο σχέδιο νόμου. Θα ήθελα ο αρμόδιος Υπουργός να ήταν εδώ να την υποστηρίξει. Δεν ήταν στις επιτροπές ούτε σήμερα. Δεν πρόκειται καν να τη σχολιάσουμε. Καλό θα ήταν να υπάρχει. Είναι κάτι το οποίο εμένα μου προκαλεί άσχημη εντύπωση.

Τελειώνοντας θα πω το εξής: Επειδή θεωρώ ότι το νομοσχέδιο δεν εξυπηρετεί πλήρως την αξιοκρατία -έχει κάποια θετικά, όπως το τεστ δεξιοτήτων- αλλά βλέπω ότι στις λεπτομέρειες υπάρχει πρόβλημα, εγώ θέλω να πω ότι θα περιμέναμε κάποιο νομοσχέδιο που πραγματικά να κατοχυρώνει πλήρως την αξιοκρατία. Εμείς ως Σπαρτιάτες οραματιζόμαστε ένα δημόσιο σύγχρονο, ένα δημόσιο το οποίο δεν θα εξαρτάται από τα κόμματα, ένα δημόσιο όπως σε άλλες χώρες, όπως για παράδειγμα το Βέλγιο. Παλιά ξέρετε το Βέλγιο επί έναν χρόνο δεν είχε κυβέρνηση. Όμως το δημόσιο λειτουργούσε κανονικά. Ξέρετε γιατί; Επειδή ήταν αξιοκρατικό, γιατί ήταν απεξαρτημένο πλήρως από τα κόμματα. Εμείς αυτό θέλουμε. Επειδή όμως δεν το βλέπουμε, θα καταψηφίσουμε το νομοσχέδιο.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ τον κύριο συνάδελφο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα πέντε μαθήτριες και μαθητές και τρεις συνοδοί εκπαιδευτικοί από το 9ο ΕΠΑΛ Πειραιά.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης κ. Γεώργιος Αποστολάκης. Παρακαλώ, κύριε συνάδελφε, ο χρόνος ξεκινάει τώρα.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κυρία Υπουργέ, κύριοι συνάδελφοι, σε κάθε αλλαγή κυβέρνησης είμαστε στο ίδιο έργο θεατές. Αλλαγή διοικήσεων στα νομικά πρόσωπα και στις θέσεις ευθύνης της δημόσιας διοίκησης. Αλλάζει η κυβέρνηση; Αλλάζει και η ηγεσία τους. Με διάφορους τρόπους η εκάστοτε κυβέρνηση, και τώρα αυτή της Νέας Δημοκρατίας, σπεύδει να διακόψει τη συνέχεια της δημόσιας διοίκησης, να διώξει τους άλλους και να διορίσει τους ημετέρους. Είναι πολύ δυσάρεστο και καταστροφικό θεσμικά το γεγονός ότι στη χώρα μας η θεσμική συνέχεια διακόπτεται βίαια και αλαζονικά με κάθε κυβερνητική αλλαγή, που φιλοδοξεί ματαίως να τα αλλάξει όλα και να αρχίσει από την αρχή λες και πίσω μας είναι μόνον ερείπια και όχι ένας ζωντανός οργανισμός, ένα κράτος που ζει και λειτουργεί ακατάπαυστα και συντηρεί μια χώρα και έναν λαό. Η χώρα που δεν έχει θεσμική μνήμη και κυβερνιέται συνέχεια τυχαία και χώρα που κυβερνιέται τυχάρπαστα και ευκαιριακά δεν έχει μέλλον.

Η Κυβέρνηση σήμερα με το υπό ψήφιση νομοσχέδιο έρχεται να αντικαταστήσει τις ομολογημένα από την ίδια αποτυχημένες ρυθμίσεις του ν.4735/2020, προσποιούμενη ότι καταργεί πλέον τους απευθείας διορισμούς των διοικητών, ότι δήθεν η επιλογή τους θα γίνεται αντικειμενικά και χωρίς κομματικές προτιμήσεις.

Δεν είναι, όμως, αλήθεια αυτό. Mε τον τρόπο που χτίζονται τα κριτήρια επιλογής, σε συνδυασμό με το ότι τα μέλη της επιτροπής επιλογής θα είναι κατά πλειοψηφία στελέχη του κυβερνώντος κόμματος, και πάλι θα επιλέγονται τα «δικά μας παιδιά». Στη διαδικασία επιλογής κυριαρχεί η κυβέρνηση.

Πολύ όμορφα ακούγεται ότι θα υπάρχουν τεστ δεξιοτήτων, μοριοδότηση τυπικών προσόντων, δομημένη συνέντευξη. Στην επιτροπή, όμως για την επιλογή, από τους τελικούς δεκαπέντε των επτά και σε συνέχεια από αυτούς των τριών επικρατέστερων υποψηφίων, θα πλειοψηφούν τα κυβερνητικά στελέχη και θα μειοψηφούν οι ανεξάρτητες αρχές. Ιδού η Κερκόπορτα εισόδου για τα γαλάζια παιδιά! Από τους τρεις πάλι επικρατέστερους, τον άριστο -ή μήπως τον αρεστό;- θα επιλέγει ο Υπουργός και φυσικά, θα επιλέξει τον εκλεκτό της κυβέρνησης, τον δικό της. Κοροϊδία αξιοκρατίας, εμπαιγμός της έννοιας της ακομμάτιστης διοίκησης.

Θα προχωρήσω, όμως, σε μία τεχνοκρατική αξιολόγηση του νομοσχεδίου, με βάση τρεις θεματικούς άξονες. Πρώτος άξονας: Αποκομματικοποίηση της δημόσιας ζωής. Το νομοσχέδιο πρέπει να κριθεί όχι μόνο από το αν καθιερώνει διαδικασίες πάγιες, αντικειμενικές και απρόσκοπτες, σαν και αυτές -ας πούμε- του ΑΣΕΠ, αλλά και από το αν οι διαδικασίες αυτές υπηρετούν πράγματι την αξιοκρατία, όχι μόνο από την άποψη των τυπικών προσόντων, αλλά και από την άποψη κυρίως των ουσιαστικών προσόντων.

Τα διευθυντικά στελέχη οφείλουν να είναι απογαλακτισμένα από κάθε είδους κομματικές ή πολιτικές εξαρτήσεις. Συγχρόνως, όμως, θα πρέπει να είναι και τα πλέον ικανά πρόσωπα για την ανάληψη τέτοιων θέσεων ευθύνης, ικανά να οργανώσουν και να προγραμματίσουν δράσεις, να διαχειριστούν καταστάσεις και να διευθύνουν μια υπηρεσία νομικού προσώπου, λόγου χάριν ενός νοσοκομείου με στόχο την αποτελεσματική εκπλήρωση της δημόσιας αποστολής. Το πάγιο αίτημα της πολιτικά και κομματικά ουδέτερης διοίκησης -ένα αίτημα κλασικό, αυτονόητο και πολύ παλιό- παραμένει ακόμη, δυστυχώς και στις ημέρες μας, επιτακτικό και επίκαιρο.

Σε ό,τι αφορά ειδικά τους διοικητές των νομικών προσώπων, αυτοί θα πρέπει να είναι οι αποτελεσματικοί και κομβικοί μάνατζερ της διοίκησης, αχρωμάτιστοι και αυτοί πολιτικά και κομματικά με εμπειρία στη διοίκηση και με αποδεδειγμένες διευθυντικές ικανότητες. Αυτό είναι το πρωταρχικό κριτήριο βάσει του οποίου θα κριθεί το παρόν νομοσχέδιο. Η διασφάλιση της συνταγματικής θεσμικής ανεξαρτησίας της δημόσιας διοίκησης από την πολιτική εξουσία και η εγγύηση της πολιτικής ουδετερότητάς της.

Εφόσον, όμως, η επιλογή των διοικητών, πεντακοσίων και πλέον φορέων του δημοσίου, στο κρίσιμο σημείο επιλογής των επτά επικρατέστερων θα γίνει από μία επιτροπή στην οποία θα πλειοψηφούν κυβερνητικά στελέχη, η αξιοκρατία και πάλι θα υποχωρήσει μπροστά στη μεθοδευμένη κομματοκρατία, διότι στη στελέχωση των επιτροπών σκόπιμα πλειοψηφούν τα κυβερνητικά στελέχη, με έμφαση -τονίζω- ότι στο παρόν νομοσχέδιο τα κυβερνητικά στελέχη είναι τρία, έναντι δύο των ανεξάρτητων αρχών. Δηλαδή, ακόμα χειρότερα από το σύστημα του προηγούμενου νόμου, όπου οι κυβερνητικοί ήταν μόνο δύο.

Στο τέλος τον «άριστο», εντός εισαγωγικών, εκ των τριών, θα τον επιλέξει ο Υπουργός. Αν, βέβαια, καταφέρει και μπει στην τριάδα κάποιος που δεν είναι του κόμματος, δεν τρέφω καμμία ελπίδα ότι θα επιλεγεί, θα επιλεγεί ο «δικός μας» άνθρωπος. Είναι φανερό ότι, αν και το παρόν νομοσχέδιο δείχνει να σπάει τις απευθείας αναθέσεις των διοικήσεων σε κομματικά πρόσωπα, ο κυβερνητικός παράγοντας επιλογής παραμένει ισχυρός. Ο δε Υπουργός, ο τελικός κριτής.

Επομένως, το παρόν νομοσχέδιο δεν υπηρετεί τον άξονα της αποπολιτικοποίησης, της αποκομματικοποίησης της δημόσιας διοίκησης. Υπηρετεί την κομματοκρατία.

Άξονας δεύτερος: Οικοδόμηση ικανοτήτων. Διάπλαση ικανών και όχι απλώς τυπικά προσοντούχων διευθυντών. Ο άξονας αυτός αναφέρεται στην οικοδόμηση ή διάπλαση ικανοτήτων σε ό,τι αφορά τη διαχείριση του ανθρώπινου δυναμικού και ειδικά, κατά την επιλογή προϊσταμένων. Ικανότητες που έχει απόλυτη ανάγκη η ελληνική δημόσια διοίκηση. Για να ανακαλυφθούν, όμως, και να αξιολογηθούν οι προσωπικές ικανότητες, απαιτείται να δοθεί έμφαση στην αξιολόγηση των ουσιαστικών προσόντων των υποψηφίων διευθυντών και στην αντιστροφή του βάρους της αξιολόγησης από τα τυπικά στα ουσιαστικά προσόντα.

Η εκτίμηση των προσόντων πρέπει να επικεντρώνεται, κυρίως, στην αξιολόγηση των προσωπικών ικανοτήτων των ατομικών επιδόσεων και της εν γένει εργασιακής φυσιογνωμίας του κάθε υποψηφίου διευθυντή.

Η ελληνική δημόσια διοίκηση δεν πάσχει από έλλειψη προσοντούχων στελεχών εφοδιασμένων με πτυχία πανεπιστημιακά, μεταπτυχιακά και διδακτορικά. Πάσχει από έλλειψη ικανών στελεχών, στελεχών πεπειραμένων, με διαπιστωμένες ικανότητες αποτελεσματικής διαχείρισης και διοίκησης σχεδιασμού πολιτικών και απόδοσης έργου.

Τα τυπικά προσόντα είναι καλά και απαραίτητα για την πρόσληψη και τον διορισμό, αλλά δεν είναι αρκετά για την επιλογή των ικανότερων και αποδοτικότερων.

Η γραπτή εξέταση που προβλέπεται και μπορεί να αποδώσει έως 800 βαθμούς και θα καθορίσει τη σειρά των πρώτων δεκαπέντε επιτυχόντων, αποκλείοντας σαν χωνί, όπως είπε και η κυρία Υπουργός, τις εκατοντάδες των υποψηφίων, προβλέπεται με εξαιρετική ασάφεια -μάλλον, σκόπιμη- για να μπορεί να αποκλειστεί ο μέγας όγκος των υποψηφίων και να περιοριστεί στους τελικούς δεκαπέντε. Θα είναι ένα γραπτό τεστ δεξιοτήτων είτε με τη μέθοδο των πολλαπλών επιλογών ή άλλου είδους κλειστού τύπου ερωτήσεων είτε με συνδυασμό και των δύο. Προβλέπω ότι θα ανθίσουν νέου τύπου φροντιστήρια υποψηφίων διοικητών.

Στη συνέχεια για όσους περάσουν στους δεκαπέντε, δίνεται υπερβολική βαρύτητα στη μοριοδότηση των τυπικών προσόντων και στη συνέντευξη. Για παράδειγμα, στο άρθρο 7 μοριοδοτούνται τα τυπικά προσόντα, μεταπτυχιακά, ξένες γλώσσες, δεύτερο πτυχίο, συνολικά έως 600 μόρια.

Επισημαίνω ως αρνητικό σημείο ότι παραλείπεται η μοριοδότηση του διδακτορικού. Λαμβάνεται απλά υπ’ όψιν στη μοριοδότηση της συνέντευξης. Η κτήση, όμως, ενός διδακτορικού, κατά τεκμήριο, προϋποθέτει πολύχρονη μελέτη, έρευνα και ενασχόληση στο αντικείμενο. Δεν είναι ένα απλό θεωρητικής φύσης τυπικό προσόν, όπως το μεταπτυχιακό.

Η εργασιακή εμπειρία μοριοδοτείται κατά ανώτατο όριο με οκτακόσια μόρια και η δομημένη συνέντευξη, επίσης στο ίδιο όριο των 700 μορίων. Η αξιολόγηση της εργασιακής, εν γένει, φυσιογνωμίας του υποψηφίου διευθυντή, που προκύπτει από την αξιολόγηση της απόδοσής του και της, εν γένει, εργασιακής του φυσιογνωμίας, υποβαθμίζεται αδικαιολόγητα. Υπερέχει το σύνολο της μοριοδότησης από τα τυπικά προσόντα και τη δομημένη συνέντευξη, που γίνεται κατά κανόνα από νομικούς και όχι από ειδικούς ή πεπειραμένους μάνατζερ της δημόσιας διοίκησης.

Ευνοούνται οι φορτωμένοι με τυπικά προσόντα και εκείνοι εκ των επτά επιλεχθέντων που θα πριμοδοτηθούν με πολλά μόρια από τη συνέντευξη. Δηλαδή, οι «ημέτεροι»,δεδομένου ότι η πλειοψηφία των κριτών είναι κυβερνητικοί και οι συνεντεύξεις έχουν καταντήσει πρόσφορο πεδίο σκόπιμων και ασαφών ερμηνειών.

Χρειάζεται αντιστροφή του βάρους των κριτηρίων, ώστε να δοθεί η δέουσα σημασία και η υπεροχή στην αξιολόγηση των ουσιαστικών προσόντων, φυσικά μέσα από διαδικασίες που θα είναι θωρακισμένες απέναντι στην αυθαιρεσία και την υποκειμενική κρίση του κάθε κριτή.

Φοβούμαι, ότι η προβλεπόμενη δομημένη συνέντευξη θα αποβεί το μέσο πριμοδοτήσεως των αρεστών του κυβερνώντος κόμματος. Η Νίκη πιστεύει το εξής: Η εργασιακή φυσιογνωμία των διευθυντών που πρέπει να στελεχώσουν τα νομικά πρόσωπα του δημοσίου, θα πρέπει να αποτυπωθεί ως φυσιογνωμία μάνατζερ δημοσίων υπηρεσιών ή διευθυντών διαχειριστών αυτών των δημόσιων οργανισμών ικανών να διαμορφώνουν πολιτικές και να θέτουν στόχους προς επίτευξη για τις δημόσιες υπηρεσίες, να καταστρώνουν προγράμματα και να σχεδιάζουν δράσεις και να παρακολουθούν, βέβαια, την υλοποίησή τους.

Τέλος, νομίζω ότι πρέπει να μπει ένα ανώτατο όριο ηλικίας για τους υποψηφίους, λόγου χάριν τα εξήντα έτη. Με θλίψη ενθυμούμαι ογδοντάχρονο συνταξιούχο καθηγητή που διόρισε η προηγούμενη Κυβέρνηση της Νέας Δημοκρατίας ως Διοικητή στο Νοσοκομείου Καρδίτσας.

Επίσης, να μη λαμβάνεται υπ’ όψιν προϋπηρεσία διοικητή που επιτεύχθηκε κατόπιν απευθείας κομματικού διορισμού με το προ ισχύσαν καθεστώς, γιατί έτσι θα πλεονεκτούν σε εμπειρία και πάλι οι «ημέτεροι».

Άξονας τρίτος: Διοίκηση προσανατολισμένη στην επίτευξη αποτελεσμάτων. Είναι ορθό ότι κύρια βάση για την αξιολόγηση των διοικητών των θεσμικών προσώπων πρέπει να είναι η αξιολόγηση της απόδοσής τους. Πρέπει να τίθενται συγκεκριμένοι στόχοι σε κάθε δημόσια υπηρεσία, ούτως ώστε οι διοικητές να κρίνονται και να αξιολογούνται, με βάση συγκεκριμένα μετρήσιμα και τεκμηριωμένα στοιχεία. Θεωρούμε θετικό σημείο την πρόβλεψη για στοχοθεσία στα άρθρα 11 έως 14 του νομοσχεδίου.

Καθίσταται, επιτέλους, σαφές ότι η αποστολή της διοίκησης δεν είναι μόνο η τυφλή εφαρμογή του νόμου, αλλά και η επίτευξη των στόχων της δημόσιας αποστολής της. Ένας διοικητής πλέον κρίνεται και αξιολογείται ως προς τον βαθμό στον οποίο επιτυγχάνει τους δημόσιους στόχους που έχει θέσει η κυβέρνηση στο πλαίσιο των αρμοδιοτήτων του. Σε περίπτωση δε που διαπιστωθεί απόκλιση από τα υποβληθέντα και εγκριθέντα από τον αρμόδιο Υπουργό ετήσια σχέδια δράσης, θα παύεται από τα καθήκοντά του με βάση εισήγηση του αρμόδιου Υπουργού προς το Υπουργικό Συμβούλιο.

Προβληματική ίσως μπορεί να αποδειχθεί η πρόβλεψη του άρθρου 13 για τη δυνατότητα ανταμοιβής -μπόνους παραγωγικότητας- σε ποσοστό 20% του ετήσιου βασικού μισθού στους διοικητές που πετυχαίνουν τους στόχους. Δεν λέω, είναι ένα καλό κίνητρο και τα κίνητρα βοηθούν στην παραγωγή έργου. Πολλοί, όμως, διατυπώνουν την επιφύλαξη ότι το μέτρο μπορεί να κατασκευάσει μία νέα γενιά golden boys του δημοσίου με επιπλέον αμοιβές για υποχρεώσεις, όμως, που έτσι κι αλλιώς οφείλουν να υλοποιήσουν με τον μισθό τους. Η προσωπική μου γνώμη είναι ότι καλό είναι το μέτρο, αρκεί η κρίση να μην ανήκει μόνο στον Υπουργό που μπορεί να μεροληπτεί υπέρ κάποιου διοικητή, αλλά να υπάρχει δυνατότητα έκφρασης έστω απλής γνώμης και άλλου σχετικού φορέα, λόγου χάριν του προσωπικού, του Επιμελητήριου και άλλων.

Ποια είναι τώρα η πρόταση της Νίκης; Είναι καιρός να μπει ένα τέλος σε απευθείας αναθέσεις στις επιλογές μάνατζερ του δημοσίου, είτε οι αναθέσεις αυτές γίνονταν κατά τον παρελθόντα τρόπο με ευθεία επιλογή και ανάθεση από τον Υπουργό είτε γίνονται με έμμεση επιλογή πάλι από τον Υπουργό με τον φερετζέ του διαγωνισμού, της μοριοδότησης και της συνέντευξης, που προσχηματικά το παρόν νομοσχέδιο μεθοδεύει για να επιτύχει τον ίδιο σκοπό.

Θα μπορούσαν, άραγε, να απορροφηθούν αλλαγές στην κατεύθυνση της πλήρους αποκομματικοποίησης τέτοιων διορισμών; Ναι και υπάρχει ήδη κατατεθειμένη πρόταση από το ίδιο το ΑΣΕΠ, την οποία η Κυβέρνηση σκόπιμα παραθεωρεί. Πρόκειται για το γνωστό πόρισμα Παπατόλια. Κατόπιν εσωτερικής πρωτοβουλίας του ΑΣΕΠ συγκροτήθηκε μια «επιτροπή σοφών», στελεχωμένη με μέλη της ανεξάρτητης αρχής. Συντονιστής της επιτροπής ήταν ο Σύμβουλος του ΑΣΕΠ Απόστολος Παπατόλιας, με αντικείμενο την αναοριοθέτηση των αρμοδιοτήτων του ΑΣΕΠ στην επιλογή των επιτελικών στελεχών του δημοσίου. Η επιτροπή αυτή είχε ουσιαστικά προτείνει στον τότε Υπουργό Εσωτερικών κ. Μάκη Βορίδη την κατάργηση των διορισμών με υπουργική επιλογή και απόφαση και αντ’ αυτής την επιλογή διοικητών από μια εξωκυβερνητική επιτροπή -τρία μέλη ΑΣΕΠ, ένα μέλος του Νομικού Συμβουλίου του Κράτους και ο αρμόδιος υπηρεσιακός γραμματέας- με αποκλειστικό κριτήριο τη βαθμολογία του υποψηφίου με βάση τα τυπικά προσόντα και τη συνέντευξη. Θα πρέπει, βέβαια, να συμπληρωθεί η πρόταση και με συνυπολογισμό ως βασικότερο κριτήριο της εργασιακής εμπειρίας. Τότε θα μπορέσουμε να μιλήσουμε για ακομμάτιστη και αξιοκρατική επιλογή, κάτι το οποίο δεν εξασφαλίζει το παρόν νομοσχέδιο και γι’ αυτό το καταψηφίζουμε ως ένα ακόμη εργαλείο στη διάθεση της κομματοκρατίας.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο και για την τήρηση του χρόνου.

Οφείλω να σας πω στο σημείο αυτό, κύριοι συνάδελφοι, ότι έχουν εγγραφεί εβδομήντα επτά ομιλητές και καταλαβαίνετε ότι πρέπει να δείξουμε όλοι μια πειθαρχία στον χρόνο μας.

Και τώρα τον λόγο έχει η ειδική αγορήτρια από την Πλεύση Ελευθερίας κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πριν αναφερθώ στη στάση μας και στις θέσεις της Πλεύσης Ελευθερίας, όπως αυτές διατυπώθηκαν στις προηγηθείσες συνεδριάσεις, θα ήθελα με έμφαση να εστιάσω επικριτικά στη σχεδιασμένη πρακτική των συνεχόμενων συνεδριάσεων, χωρίς να διατίθεται ο σχετικός χρόνος επώασης των προβληματισμών που ανιχνεύονται κατά τη διάρκεια των συζητήσεων. Ούτε εμείς, ούτε το αρμόδιο Υπουργείο μπορεί να προσεγγίσει όπως αρμόζει τις τοποθετήσεις μας, προκειμένου για την καλύτερη και ουσιαστικότερη επεξεργασία.

Δεν θα μπορούσα επίσης να ξεκινήσω την τοποθέτησή μου προτού δηλώσω την καταδίκη της Πλεύσης Ελευθερίας στη στάση της Κυβέρνησης στο ψήφισμα του Οργανισμού Ηνωμένων Εθνών σχετικά με τον πόλεμο στη Γάζα. Δεν είμαστε υπέρ της Χαμάς, υπερασπιζόμαστε, όμως, μέχρι κεραίας τα δικαιώματα του παλαιστινιακού λαού.

Καλούμε την Κυβέρνηση που εξέθεσε τη χώρα μας με ψήφο αποχής στο παραπάνω ψήφισμα και με την επίσκεψη του Πρωθυπουργού στο Ισραήλ να λάβει ακόμα και τώρα μία στάση ευθύνης, να καταγγείλει τις μαζικές δολοφονίες του κράτους του Ισραήλ σε παραβίαση των διατάξεων του διεθνούς δικαίου, να ζητήσει την παύση της εθνοκάθαρσης που επιχειρείται με τον πιο βίαιο τρόπο που έχει γνωρίσει η ανθρωπότητα, με τον εγκλωβισμό 2,3 εκατομμυρίων Παλαιστινίων στη μεγαλύτερη υπαίθρια φυλακή και τόπο μαζικής εξόντωσης του κόσμου. Το έγκλημα πολέμου είναι αισθητό και τελείται στον ίδιο χρόνο που η Κυβέρνηση αναγνωρίζει τον πόλεμο στην Ουκρανία ως ικανό λόγο να πλήξει τα οικονομικά δεδομένα των τηλεοπτικών σταθμών της χώρας. Με υπουργική απόφαση στις 24-10 το Δημόσιο Ταμείο αναλαμβάνει να πληρώσει με το υπέρλαμπρο ποσό των 6,8 εκατομμυρίων ευρώ για λογαριασμό των επτά ιδιωτικών καναλιών πανελλαδικής εμβέλειας τις εισφορές τους στον Δημοσιογραφικό Οργανισμό Επικουρικής Ασφάλισης και Περίθαλψης.

Κύριε εισηγητή της Πλειοψηφίας, αλήθεια, σέβεστε τα χρήματα των φορολογουμένων; Η αιτία που η Κυβέρνηση οδηγήθηκε σε αυτή την απόφαση είναι το γεγονός ότι οι ως άνω επιχειρήσεις επλήγησαν ιδιαιτέρως κατά την πρόσφατη οικονομική διαταραχή που προκλήθηκε από τη ρωσική επίθεση της Ουκρανίας και τις κυρώσεις που επιβλήθηκαν από την Ευρωπαϊκή Ένωση και τους διεθνείς εταίρους, καθώς και τα αντίμετρα που ελήφθησαν. «Α λά καρτ» η ευαισθητοποίηση της Κυβέρνησης και δεικτική της εκκωφαντικά στρεβλής και επικίνδυνης πολιτικής που ασκεί, εξαγοράζοντας τη φιλοκυβερνητική στάση των μέσων μαζικής επικοινωνίας και εκθέτοντας τον ελληνικό λαό σε κίνδυνο έμμεσης και άμεσης εμπλοκής στην, σε παγκόσμιο επίπεδο, εξελισσόμενη τραγωδία.

Κυρίες και κύριοι συνάδελφοι, θα ήθελα από το Βήμα της Βουλής να ευχαριστήσω την κυρία Υπουργό για το γεγονός ότι έλαβε υπ’ όψιν της πολλές από τις παρατηρήσεις μας στο υπό ψήφιση νομοσχέδιο, προκειμένου για τη βελτίωση διατάξεών του, μεταξύ άλλων σε σχέση με το ζήτημα του χρόνου ειδοποίησης των υποψηφίων για τη συνέντευξη που αφορά σε μέρος της όλης διαδικασίας μοριοδότησης, σε σχέση με την ανάγκη εκτίμησης της προσωπικότητας και της ψυχικής υγείας του εξεταζόμενου, ώστε να δημιουργείται ένα φίλτρο προστασίας απολύτως βαρύνουσας σημασίας ως προς τη μέτρηση της ανθρώπινης συμπεριφοράς και τον αντίκτυπό της στις θέσεις υψηλών καθηκόντων.

Επίσης, στη σωστή κατεύθυνση καθιερώθηκε η γραπτή εξέταση στο άρθρο 6.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ, λίγο ησυχία.

Συγγνώμη, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Στο άρθρο 7 σταθήκαμε επικριτικοί στη διαφορά των μεταπτυχιακών τίτλων στη μοριοδότησή τους, στην εξίσωση του μεταπτυχιακού τίτλου σπουδών με τίτλο από την Εθνική Σχολή Δημόσιας Διοίκησης και Αυτοδιοίκησης, αλλά αναμένουμε βελτιώσεις σύμφωνα με τις δηλώσεις της Υπουργού.

Όμως, επειδή η διαπίστωση που αποτελεί κοινή παραδοχή ότι η Δημόσια Διοίκηση νοσεί όχι μόνο από την υποχρηματοδότηση και την υποστελέχωση, αλλά και από την άσκηση άγονης και δυσλειτουργικής εξουσίας, εξουσίας που δεν διαπνέεται από τους κανόνες χρηστής διοίκησης, τις αριστοτελικές αρχές και τους ενιαίους κανόνες ηθικής, θα ήθελα να υπογραμμίσω ότι δεν αναγνωρίζουμε στο νομοσχέδιο οποιαδήποτε πρόβλεψη για τις προβληματικές σε πολλές περιπτώσεις από κάθε άποψη προσωρινές διοικήσεις των νομικών προσώπων δημοσίου δικαίου. Πώς, εκτός από αξιολόγηση, θα συμβεί άμεσα και με ταχείς ρυθμούς η προκήρυξη κάλυψης των θέσεων αυτών;

Αν αυτό το νομοσχέδιο είναι μία ισχυρή δόση ανάταξης και μεταβολής συνθηκών στη Δημόσια Διοίκηση, με προορισμό οι υπηρεσίες του δημοσίου να εξυπηρετούν κατ’ ουσία και άμεσα τους πολίτες, εμείς δεν θα είχαμε λόγο να διαφωνήσουμε, γιατί τα προβλήματα στον κορμό των υπηρεσιών του δημοσίου είναι δαιδαλώδη και θα αναφέρω χαρακτηριστικά παραδείγματα.

«Ελληνικό Κτηματολόγιο»: Η προσωρινή διοίκηση του νομικού προσώπου δημοσίου δικαίου «Ελληνικό Κτηματολόγιο» στελεχώνεται από ανθρώπους που δεν έχουν σχέση με το αντικείμενο της νομικής επιστήμης. Πώς εξυπηρέτησε τη συνάφεια που επικαλείστε η επιλογή αυτών των προσώπων στον φορέα του Κτηματολογίου; Το χρονοδιάγραμμα απόδοσης του έργου μετά από είκοσι οκτώ ολόκληρα χρόνια καθυστερήσεων με κατασπατάληση του δημοσίου χρήματος αλλά και των χρηματοδοτήσεων από την Ευρωπαϊκή Ένωση και τους ξένους οίκους του εξωτερικού, χωρίς ελέγχους της ποιότητας των παραδοτέων από τους αναδόχους, χωρίς αξιολόγηση των διοικούντων, χωρίς παρεμβάσεις στο έγκλημα που έχει συντελεστεί σε βάρος της περιουσίας των Ελλήνων πολιτών και του ελληνικού δημοσίου, με λάθη και παραλείψεις που αποτελούν εκρηκτικό μηχανισμό για το επιτελικό κράτος, αφορά σε σύντομη προθεσμία, όπως γνωρίζετε, μέχρι δηλαδή το τέλος του έτους 2025. Πώς γίνεται να μη σας ενδιαφέρει τι είδους προσωρινή διοίκηση έχει το νομικό πρόσωπο δημοσίου δικαίου «Ελληνικό Κτηματολόγιο» μέχρι να έρθει νέα διοίκηση μέσω ΑΣΕΠ; Πώς γίνεται να μένετε σε εφησυχασμό, δηλώνοντας ότι θα αξιολογηθεί η διοίκηση αυτή; Είναι ακατάλληλοι άνθρωποι σε θέσεις καίριας σημασίας για την έκθεση της χώρας μας απέναντι στον ελληνικό λαό, αλλά και σε οποιονδήποτε καλώς εννοούμενο επενδυτή. Είναι ξεκάθαρα κομματικά στελέχη που αγνοούν πλήρως τις συνθήκες κάτω από τις οποίες έχουν κληθεί να επιμεληθούν την παράδοση ενός κεφαλαιώδους σημασίας για τον ελληνικό λαό έργου.

Ο διορισμός του κ. Σακαρέτσιου ως Προέδρου στο νομικό πρόσωπο δημοσίου δικαίου «Ελληνικό Κτηματολόγιο» είναι χαρακτηριστικό παράδειγμα παραβίασης της συνταγματικής επιταγής για την πολιτική ουδετερότητα και τη θεσμική ανεξαρτησία του φορέα. Δεν διέθετε ούτε καν τα απαιτούμενα πτυχία και την εργασιακή εμπειρία και σίγουρα δεν πληρούσε κριτήριο συνάφειας, εκτός αν συνάφεια θεωρήθηκε ότι διετέλεσε διευθυντής του γραφείου του Υφυπουργού Ψηφιακής Διακυβέρνησης κ. Κυρανάκη, με ιδιότητα κομματικού στελέχους της Νέας Δημοκρατίας και άλλοτε εκδότη της εφημερίδας «Ο Νεοδημοκράτης».

Θα έπρεπε να είχε ληφθεί πρόνοια για αντικατάσταση των προσωρινών διοικήσεων άμεσα με αξιοκρατικά και αντικειμενικά κριτήρια. Αυτός είναι πολύ ουσιαστικός λόγος προβληματισμού για το νομοσχέδιο, που δεν λύνει τα ζέοντα προβλήματα του σήμερα, αλλά προβάλλει αφηρημένα στο απώτερο μέλλον ένα λειτουργικό μοντέλο δημόσιας διοίκησης που θα εξασφαλίσει ευδαιμονία στους πολίτες και ποιοτικότερη ζωή με κυβερνητική προεπιλογή και καθοδήγηση.

Στα δημόσια νοσοκομεία, το Εθνικό Σύστημα Υγείας είναι υπό διάλυση. Προγραμματισμένα χειρουργεία διακόπτονται, αναστέλλεται η λειτουργία ιατρείων και οι ασθενείς γνωρίζουν πρωτοφανείς καταστάσεις που δεν προσιδιάζουν σε οργανωμένο κράτος. Το Νοσοκομείο «Παπανικολάου» στη Θεσσαλονίκη, το «Βενιζέλειο» Νοσοκομείο Ηρακλείου Κρήτης, το Νοσοκομείο Βόλου, αποτελούν πρόσφατα παραδείγματα που είδαν το φως της δημοσιότητας και δεν είναι τα μόνα.

Ποια είναι η θέση της Κυβέρνησης και ποια μέτρα έχετε λάβει για την αντιμετώπιση του εν λόγω προβλήματος, που χρήζει άμεσης λύσης; Δεν ενδιαφέρουν οι ζωές των Ελλήνων πολιτών, των κατοίκων αυτής της χώρας; Μπορείς να πεις σε έναν ασθενή «περίμενε να δρομολογηθεί η νέα διοίκηση του νοσηλευτικού ιδρύματος μέσω ΑΣΕΠ, μετά την ψήφιση του νομοσχεδίου μας, τη δημοσίευσή του στο ΦΕΚ, την προκήρυξη για εξετάσεις, τον διαγωνισμό, την έκδοση αποτελεσμάτων και μετά θα χειρουργηθείς, γιατί θα συμβεί με τη νέα διοίκηση, να διοριστούν γιατροί αναισθησιολόγοι, γιατροί ειδικοτήτων που λείπουν;». Πεθαίνει ο ασθενής. Δεν ενδιαφέρει;

Δημόσιες και δημοτικές βιβλιοθήκες είναι υποστελεχωμένες. Αποτελούν πνεύμονα ζωής για πολλές περιοχές της Ελλάδας, ειδικά για τις πιο απομακρυσμένες. Στο Βαθύ της Σάμου λειτουργεί μια εξαιρετική δημόσια βιβλιοθήκη, η οποία διαθέτει ένα πλούσιο βαρυσήμαντο ιστορικό αρχείο. Η Σάμος της ανατολικής Μεσογείου, τα θαλάσσια σύνορά μας με τη γείτονα χώρα, τόπος υποδοχής προσφύγων, αποτελεί ένα κόσμημα για την Ελλάδα και διαθέτει σπάνιο υλικό καθώς υπήρξε η μοναδική ηγεμονία για πολλά χρόνια πριν την ένωσή της με την υπόλοιπη χώρα. Δεν θα έπρεπε να έχει στελεχωθεί από ανθρώπινο δυναμικό; Πώς θα ενισχυθεί η παιδεία και ο πολιτισμός με την ενεργοποίηση των πολιτών, αν όχι με την υποβοήθηση του κράτους, την αρωγή της διοίκησης;

Το εν λόγω νομοσχέδιο έρχεται σε μια στιγμή που η Κυβέρνηση θριαμβολογεί για την άνοδο της επενδυτικής βαθμίδας, επιχαίρει δηλαδή για την ευκολότερη πρόσβαση των πολιτών και των επιχειρήσεων στον τραπεζικό δανεισμό με χαμηλότερα επιτόκια που θα έχουν ενισχυμένη καταναλωτική δύναμη, άρα καταφυγή στον δανεισμό με διαφορετικά κριτήρια από πλευράς πιστοληπτικής αξιολόγησης.

Αν μαζί με την πλασματική εικόνα του «καλώς έχει» μιας οικονομίας που μαστίζεται από τη φτώχεια, από την εγκατάλειψη, την περιφρόνηση του ανέστιου, την καταδίωξη του δανειολήπτη, με τις παράνομες πρακτικές των τραπεζιτών ή των εταιρειών τους διαχείρισης απαιτήσεων που παραμένουν αλώβητοι, την εξαθλίωση από την επιδρομή των καιρικών φαινομένων που βρήκαν σύμμαχο την έλλειψη πολιτικής προστασίας, την απουσία πρόληψης και ενεργητικής παρέμβασης σε όσα η κοινωνία έχει ανάγκη, επιχειρείτε με την ψήφιση νέων διατάξεων την αλλαγή προφίλ του ελληνικού δημοσίου ως προς τη φερεγγυότητα και την ασφάλεια στην παροχή υπηρεσιών, λυπάμαι, αλλά μας βρίσκετε επιφυλακτικούς.

Κυρία Υπουργέ, συμφωνούμε με την πρόθεση να ενισχύσετε την αποτελεσματικότητα της απόδοσης των οργάνων της δημόσιας διοίκησης, με την προϋπόθεση συμμετοχής στη διαδικασία επιλογής του άρθρου 5 του νομοσχεδίου, που θέτει ως προσόν τη δεκαετή, τουλάχιστον, εργασιακή εμπειρία. Όμως, έστω ότι καλόπιστα δεχόμαστε τη σημασία της εμπειρίας τού υποψηφίου, από την άλλη, το συγκεκριμένο προαπαιτούμενο-περιορισμός θέτει εκτός διαγωνισμού νέους επιστήμονες ηλικίας τριάντα πέντε έως σαράντα ετών, οι οποίοι αναζητούν τον επαγγελματικό τους προσανατολισμό σε χώρες της Ευρωπαϊκής Ένωσης. Πρόκειται για την κατηγορία νέων που βίωσαν στην πιο κρίσιμη παραγωγική τους ηλικία την πολυετή κρίση στη χώρα μας, Διεθνές Νομισματικό Ταμείο, μνημόνια, πανδημία, και τους κλείνουμε την πόρτα από τη δημόσια διοίκηση τιμωρητικά, αντί να τους έλξουμε, ειδικά όταν οι συνθήκες που βιώνουμε -και ανέλυσα παραπάνω- δημιουργούν αντικίνητρα στον τρόπο που οραματίζονται το μέλλον τους στη χώρα μας.

Μιλώντας για μεταρρυθμιστικές τομές, θα πρέπει να είμαστε σε θέση να προβάλλουμε το αποτέλεσμα των ρυθμίσεων που προτείνουμε στο εγγύς μέλλον, να είμαστε σε θέση να πούμε πότε θα υλοποιηθεί το σχέδιο για να ανακουφίσει τους πολίτες από προβλήματα που απορρέουν από την υποστελέχωση και τις ελλείψεις σε ανθρώπινο κατάλληλο δυναμικό.

Το εγχείρημα, λοιπόν, σε πραγματικό χρόνο προσκρούει στο γεγονός ότι ακόμα και εκατοντάδες φορείς, που πλαισιώνουν το έργο μιας κυβέρνησης και συμβάλλουν στη βελτίωση των συνθηκών ζωής των πολιτών, δεν είναι γνωστό. Θα πρέπει να κληθούν μέσα από πραγματικά φίλτρα αξιοκρατίας, αντικειμενικότητας, διαφάνειας και λογοδοσίας, αφού, όμως, γίνει γνωστή η κατηγοριοποίηση αυτών και το είδος των φορέων που θα λογοδοτούν σε κάθε περίπτωση στο πώς θα βοηθήσουν το έργο μιας κυβέρνησης.

Το άρθρο 12 χρήζει βελτίωσης, όπως σας είπαμε, ως προς την εξειδίκευση και καλύτερη επεξεργασία της αξιολόγησης τους. Σε ό,τι αφορά όχι μόνο τα κριτήρια, αλλά και τις κυρώσεις που θα πρέπει να είναι άμεσες. Μας καλέσατε να καταθέσουμε σχετική πρόταση νόμου ως προς το εν λόγω άρθρο. Επί του πρόχειρου και για παράδειγμα μπορούμε να προτείνουμε τον προγραμματισμό τριμηνιαίων αξιολογήσεων, με προοπτική την προσπάθεια βελτίωσης των υπό κρίση διοικητών. Αν η βελτίωση δεν είναι ορατή στο επίπεδο της ικανοποιητικής απόδοσης σε σχέση με τους τεθέντες στόχους, τότε ναι, ας επέρχεται η λήξη της θητείας, αζημίως. Δεν θα αναλάβουμε την ευθύνη ωστόσο στην ταχύτατη επεξεργασία του σχεδίου νόμου και μάλιστα χωρίς να έχουμε την απαραίτητη τεχνογνωσία και εμπειρία ως προς την ολοκληρωμένη και τεκμηριωμένα ορθή πρότασή μας να προτείνουμε μια τέτοια μεταβολή του νομοσχεδίου.

Θα επαναλάβω ότι το γεγονός που τα νομοσχέδια επί σκοπώ συζητούνται σε χρόνους που αναιρούν τη σκοπιμότητα των περισσότερων συνεδριάσεων, αφού δεν υπάρχει ικανό διάστημα ουσιαστικής επεξεργασίας, είναι εξόχως προβληματικό και δυσχεραίνει το κοινοβουλευτικό έργο.

Σχετικά με το άρθρο 14, που αναφέρεται σε κυρώσεις, κρίνουμε ότι η διάταξη θα λειτουργήσει αρνητικά ως προς τον αντίκτυπο του αποτελέσματος της αναστολής στους πολίτες, με κίνδυνο την καταστρατήγηση της αρχής της χρηστής διοίκησης και την ανατροπή του αποτελέσματος που σκοπείται. Το γεγονός ότι φέρνετε μία προκήρυξη αντί περισσοτέρων στην προκήρυξη θέσεων στα νοσοκομεία, είναι στη σωστή κατεύθυνση και η εργονομία πρέπει να αποτελεί μέλημα και πρόνοια στη λήψη αποφάσεων. Το προαπαιτούμενο, όμως, της πενταετούς προϋπηρεσίας σε θέση διοίκησης, μήπως αποτελεί φωτογραφική διάταξη επανεπιλογής παλαιών διοικητών, άρα και κομματικών στελεχών ή υποστηρικτών; Γιατί ακόμα να μην έχει καθιερωθεί ένα ανώτατο όριο ηλικίας υποχρεωτικής αποχώρησης; Γιατί πρέπει να διαθέτουμε υπέργηρο διευθυντικό προσωπικό, ενώ εξαναγκάζουμε τους νέους σε μετανάστευση;

Θα έπρεπε να διαχέεται στο νομοσχέδιο η αρχή της ισότιμης ευκαιρίας για όλους, με στοχοπροσήλωση στους νέους και στην έλξη των επιστημόνων που έχουν μεταναστεύσει. Περιμένουμε με ενδιαφέρον την πράξη, λοιπόν, του Υπουργικού Συμβουλίου, η οποία θα αναφέρει όλα τα νομικά πρόσωπα και την κατηγοριοποίηση.

Έχουμε διατυπώσει την αρνητική μας στάση στην πολιτική επιλογή του Υπουργού ενός εκ των επιτυχόντων για τη στελέχωση του οργάνου, κατά το άρθρο 4, δεδομένου ότι αναιρείται η αρχή της αμεροληψίας και της αντικειμενικότητας.

Κατά το ίδιο πνεύμα, είμαστε ιδιαίτερα επικριτικοί στη σύνθεση της Επιτροπής Επιλογής Υποψηφίων που αφορά σε τρία από τα πέντε μέλη σε επιλογές της κυβέρνησης. Στο βαθμό που τα εν λόγω άρθρα αποτελούν τους βραχίονες του εν λόγω νομοσχεδίου, μαζί με όσα άλλα άρθρα κινούνται στην ίδια γραμμή που θέτει εν αμφιβολία την αντικειμενική κρίση, μας προβληματίζει και για τη στάση μας συνολικά.

Ένα νομοσχέδιο που εγγυάται τη διαφάνεια και την αξιοκρατία, αρχές που διαπνέουν την ιδρυτική διακήρυξη της Πλεύσης Ελευθερίας, είναι αυτό που θα θέλαμε ειλικρινά, αλλά, δυστυχώς, θεωρούμε ότι είναι ακόμα προβληματικές πολλές διατάξεις. Εκτιμούμε τις αλλαγές που έγιναν και εξαγγέλθηκαν από την Υπουργό, με βάση τις παρατηρήσεις μας και συνολικά τη στάση της κυρίας Υπουργού, όμως τα μέχρι σήμερα πεπραγμένα της Κυβέρνησης δεν μας επιτρέπουν να είμαστε αισιόδοξοι στο πεδίο της διαφάνειας και της αξιοκρατίας, με τρανό κρούσμα τον εντελώς πρόσφατο διορισμό στο Εθνικό Συμβούλιο Ραδιοτηλεόρασης και στα μέλη της Αρχής Διασφάλισης του Απορρήτου των Επικοινωνιών.

Θα επιφυλαχθούμε μέχρι τέλους για τη στάση μας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε, για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το 9ο Επαγγελματικό Λύκειο Πειραιά Β΄ Τμήμα».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε τώρα στον κατάλογο των ομιλητών.

Τον λόγο έχει ο συνάδελφος κ. Παπαθανάσης Αθανάσιος.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κυρία Υπουργέ, κυρίες και κύριοι συνάδελφοι, βρισκόμαστε σήμερα εδώ ενώπιον του ελληνικού λαού προκειμένου να συζητήσουμε και να κυρώσουμε ένα νομοσχέδιο στο οποίο θα έπρεπε επί της αρχής όλοι να συμφωνούμε, γιατί αποτελεί μια προσπάθεια εξορθολογισμού της δημόσιας διοίκησης με κριτήρια αξιοκρατίας και στόχο τη χρηστή διοίκηση, την έννοια η οποία αποτελεί συνταγματική αρχή, που δεσμεύει και διατρέχει την άσκηση της δημόσιας διοίκησης σε όλα τα κλιμάκια της από την τοπική επαφή με τον πολίτη έως την κεντρική Κυβέρνηση. Είναι πραγματικά απογοητευτικό κόμματα που θέλουν να είναι κόμματα εξουσίας ή έχουν κυβερνήσει στο παρελθόν να ανακαλύπτουν διαδικαστικά ζητήματα και να υπεκφεύγουν της ουσίας και της αρχής του νομοσχεδίου, κινούμενα αποκλειστικά και μόνο από αντιπολιτευτική διάθεση και μικροπολιτική λογική.

Εδώ, κυρίες και κύριοι συνάδελφοι, στον ναό της Δημοκρατίας βρισκόμαστε για να αναλαμβάνουμε ευθύνες και να κάνουμε τομές που έχει ανάγκη η κοινωνία και απαιτούν οι πολίτες.

Τα πράγματα είναι απλά. Έχουμε να συγκρίνουμε εν τοις πράγμασι μια κατάσταση διαχρονική και προτεραία με αυτή που θα διαμορφωθεί από το νομοσχέδιο αυτό και εντεύθεν, αλλάζοντας ουσιαστικά το τοπίο στον τρόπο επιλογής των προσώπων που θα ηγούνται οργανισμών που παράγουν κυβερνητική διοικητική δραστηριότητα, αλλά και για αυτούς με εξειδικευμένη ή τοπική δραστηριότητα. Κατ’ αρχάς το σχέδιο νόμου που έχουμε μπροστά μας πραγματοποιείται για πρώτη φορά στην ιστορία της ελληνικής διοίκησης μια πρώτη κατηγοριοποίηση του συνόλου των φορέων. Στόχος είναι να ομαδοποιηθούν αναλογικά με το είδος των αρμοδιοτήτων τους. Δεν θα ακολουθείται πια η ίδια διαδικασία για έναν φορέα πανελλαδικής εμβέλειας, όπως το Εθνικό Κέντρο Δημόσιας Διοίκησης και Αυτοδιοίκησης και έναν τοπικό φορέα, όπως μια δημόσια βιβλιοθήκη σε μια πόλη για τη βέλτιστη αξιοποίηση ανθρώπινων πόρων και του ΑΣΕΠ.

Επιπλέον, οι αυξημένες απαιτήσεις και αυστηρά ελάχιστα «on/off» προσόντα, όπως το πτυχίο, η εργασιακή εμπειρία σε συνάφεια προς το αντικείμενο δραστηριότητας του φορέα ή την άσκηση διοίκησης από τη μια και με τα καινοτόμα ψηφιακά εργαλεία αξιολόγησης τεστ δεξιοτήτων από την άλλη που εφαρμόζονται για πρώτη φορά οριζοντίως στον δημόσιο τομέα, εξασφαλίζεται η απαραίτητη ισορροπία μεταξύ τυπικών και ουσιαστικών προσόντων. Αξίζει να σημειωθεί ότι τα τεστ αυτά αξιολογούν ικανότητες και δεξιότητες που σχετίζονται με συγκεκριμένες εμπειρίες ή γνώσεις και χρησιμοποιούνται στον δημόσιο τομέα σε περισσότερες από πενήντα χώρες του κόσμου, όπως η Ισπανία, η Ιταλία, η Κύπρος, το Ηνωμένο Βασίλειο, οι Ηνωμένες Πολιτείες, η Αυστραλία, η Νέα Ζηλανδία και ο Καναδάς και διεθνείς οργανισμούς, όπως η Ευρωπαϊκή Επιτροπή, το Ευρωπαϊκό Κοινοβούλιο, η Ευρωπαϊκή Τράπεζα Επενδύσεων, καθώς και από μεγάλες εταιρείες διεθνώς και στην Ελλάδα.

Το νομοσχέδιο αφορά περισσότερες από εξακόσιες θέσεις προέδρων, αντιπροέδρων, διοικητών, αναπληρωτών διοικητών και υποδιοικητών, διευθυνόντων και εντεταλμένων συμβούλων σε φορείς του δημοσίου τομέα, νομικά πρόσωπα δημοσίου δικαίου και νομικά πρόσωπα ιδιωτικού δικαίου για τα οποία η επιλογή των διοικήσεων ανήκει στην κυβέρνηση.

Το αναφέρω ενδεικτικά εδώ, διότι ακούστηκε και η μομφή ότι δεν προβλέπεται ο αριθμός των θέσεων, ότι το είδος αυτών -όπως οι πρόεδροι και οι αντιπρόεδροι- αποτελεί ένα μειοψηφικό κομμάτι του συνολικού αριθμού των ανθρώπων που εργάζονται και υπηρετούν στους φορείς και άλλες παρόμοιες έωλες αναφορές.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Σε αυτό το σημείο θα ήθελα να καθησυχάσω τους συναδέλφους της Αντιπολίτευσης ότι η προσπάθεια εκσυγχρονισμού και αναδιάρθρωσης της δημόσιας διοίκησης δεν σταματάει εδώ, αλλά συνεχίζεται. Θα αλλάξουμε πλήρως την κρατούσα ιδεολογική ώσμωση του ελληνικού δημοσίου, γιατί αυτό απαιτεί η κοινωνία, ένα κράτος που εξελίσσεται από τον ανταγωνισμό και επιβραβεύει το καλύτερο.

Παραμένουμε πιστοί στις προεκλογικές μας δεσμεύσεις και στο όραμα του Πρωθυπουργού μας για αξιολόγηση και αξιοκρατία παντού. Οι αλλαγές γίνονται και θα συνεχίσουν να γίνονται σε όλα τα επίπεδα της δημόσιας διοίκησης, αλλάζοντας το ύφος και τον τρόπο λειτουργίας της, εντάσσοντας διαρκώς περισσότερες δικλίδες ασφαλείας, για περισσότερη διαφάνεια, αξιοκρατία και έλεγχο αποτελεσματικότητας. Με μικρά και σταθερά βήματα έρχονται οι μεγάλες αλλαγές και αυτό ακριβώς ισχύει γι’ αυτό το νομοσχέδιο.

Το ΑΣΕΠ ενισχύει το αδιάβλητο της διαδικασίας. Μέλη του ΑΣΕΠ προεδρεύουν των επιτροπών επιλογής στελεχών για φορείς πανελλαδικής εμβέλειας και νοσοκομεία, ενώ για τους φορείς με περιορισμένη γεωγραφική εμβέλεια διεξάγεται δειγματοληπτικός έλεγχος από το ΑΣΕΠ. Θεσμοθετούνται κοινές διαδικασίες επιλογής ανά ομάδα φορέων του δημοσίου τομέα με δίκαια και διαφανή κριτήρια. Παράλληλα, αυξάνεται η διάρκεια θητείας των διοικήσεων από τρία σε τέσσερα έτη ώστε να έχουν ικανότερο χρόνο για την ολοκλήρωση του έργου τους και να είναι εναρμονισμένες με τις κοινοβουλευτικές θητείες. Θεσπίζονται ετήσια σχέδια δράσης για κάθε φορέα τα οποία περιλαμβάνουν προγραμματισμό δράσεων, ποιοτικούς και ποσοτικούς στόχους με συγκεκριμένους δείκτες απόδοσης.

Οι διοικήσεις των φορέων υπογράφουν συμβόλαια απόδοσης με τον αρμόδιο Υπουργό στην αρχή της θητείας τους. Οι διοικήσεις αξιολογούνται σε ετήσια βάση και ανάλογα με την επίτευξη ή μη των τεθέντων στόχων υπάρχει η δυνατότητα επιβράβευσης, μπόνους παραγωγικότητας ή παύσης με απόφαση του αρμόδιου Υπουργού κατόπιν υποβολής σχετικού φακέλου τεκμηρίωσης στην Προεδρία της Κυβέρνησης, διασφαλίζοντας τη λογοδοσία.

Εμείς, κυρίες και κύριοι συνάδελφοι, έχουμε πάρει μια λαϊκή εντολή η οποία είναι και πολύ νωπή και η οποία μας επιβάλλει να αγωνιστούμε, ώστε να ανατρέψουμε καθετί σαθρό, αναχρονιστικό και επιβαρυντικό για τη λειτουργία του ελληνικού κράτους, ακόμη και αν αυτό δεν είναι μόνο πρόσωπα ή διαδικασίες, αλλά νοοτροπίες. Σε αυτό θα κριθούμε και γι’ αυτόν τον σκοπό θα δώσουμε τον καλύτερο μας εαυτό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Καλείται τώρα στο Βήμα ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας, κ. Κυριάκος Μητσοτάκης, για να τοποθετηθεί επί του νομοσχεδίου για το νέο σύστημα επιλογής διοικήσεων φορέων του δημοσίου και ενίσχυση της αποτελεσματικότητας τους.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ευχαριστώ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο για τον τρόπο ανάδειξης των διοικήσεων στον ευρύτερο δημόσιο τομέα πιστεύω ότι συνιστά μια πραγματική τομή στη σχέση κυβερνήσεων και του πολιτικού συστήματος με τον κρατικό μηχανισμό, γιατί καθιερώνοντας ένα αξιοκρατικό πλαίσιο τον στεγανοποιεί πλέον από γνωστές κομματικές παρεμβάσεις. Απελευθερώνει έτσι για πρώτη φορά τις υπηρεσίες και τη λειτουργία τους και δημιουργεί τις συνθήκες ώστε αυτές να εξυπηρετούν αποκλειστικά και μόνο τον πολίτη.

Με τις νέες ρυθμίσεις οι διοικητές εκατοντάδων νομικών προσώπων δημοσίου και ιδιωτικού δικαίου παύουν πια να είναι αποκλειστική προσωπική επιλογή του Υπουργού, όπως σε μεγάλο βαθμό ίσχυε μέχρι πρόσφατα. Στο εξής η ιεραρχία του διοικητικού κορμού της χώρας δεν θα καθορίζεται μόνο από την Κυβέρνηση, αλλά και από τις ικανότητες και την εμπειρία των υποψηφίων, πάντα σε σχέση με τις ανάγκες του τομέα στον οποίον καλούνται να υπηρετήσουν. Είναι μια κατεύθυνση που δρομολογήθηκε και πάλι με δικό μας νόμο την προηγούμενη τετραετία, ο οποίος έκανε τα πρώτα βήματα για να αποδεσμεύσει το δημόσιο από την εκάστοτε κυβέρνηση. Σήμερα ερχόμαστε και βελτιώνουμε, ενισχύουμε αυτό το θεσμικό πλαίσιο και κάνουμε πιστεύω μια καίρια μεταρρύθμιση στον συνολικό τρόπο λειτουργίας της δημόσιας διοίκησης, ξεπερνώντας πλέον προβλήματα εφαρμογής τα οποίο είχαμε εντοπίσει στο προηγούμενο νομοθετικό πλαίσιο και ολοκληρώνουμε αυτή τη σημαντική παρέμβαση. Από τον έως τώρα κοινοβουλευτικό διάλογο αναδείχθηκαν -νομίζω- όλες οι σημαντικές πτυχές αυτής της νέας πρωτοβουλίας.

Επιτρέψτε μου να εστιάσω σε τέσσερις που πιστεύω ότι αναδεικνύουν τη βούληση μας, τη φιλοδοξία μας, να βελτιώσουμε ουσιαστικά την απόδοση της κρατικής μηχανής, αλλά να μπορέσουμε να προσελκύσουμε και στον ευρύτερο δημόσιο τομέα στελέχη τα οποία ενδεχομένως στο παρελθόν να αποθαρρυνόντουσαν από τις ισχύουσες ή παλιές πρακτικές επιλογές στελεχών.

Από τη μια πλευρά, λοιπόν, θέτουμε πια συγκεκριμένους στόχους και από την άλλη εισάγουμε διαδικασίες που απελευθερώνουμε τις δυνάμεις της δημόσιας διοίκησης, ώστε το έργο της να γίνει πιο παραγωγικό.

Ας αναφέρω, λοιπόν, σύντομα τις σημαντικές τομές, οι οποίες εισάγονται με το προς ψήφιση νομοσχέδιο και οι οποίες έχουν παρουσιαστεί ήδη εκτενώς και από την Υπουργό και από τον εισηγητή μας, αλλά και από τους συναδέλφους μας στην επιτροπή και στην αρχή της συζήτησης στην Ολομέλεια.

Πρώτον, η ευθύνη πια της πρώτης αξιολόγησης των σχεδόν εξακοσίων επικεφαλής των δημοσίων φορέων περνάει πια στο Ανώτατο Συμβούλιο Επιλογής Προσωπικού. Και μάλιστα, αυτή τη βασική σφραγίδα αξιοκρατίας συνοδεύουν πια και ουσιαστικά εχέγγυα για να μπορούμε ταυτόχρονα με την αξιοκρατία να έχουμε και γρήγορα αποτελέσματα. Για παράδειγμα, οι οργανισμοί πια χωρίζονται σε οργανισμούς πανελλαδικής και τοπικής εμβέλειας, ενώ μια τρίτη ειδική κατηγορία -θα μιλήσω στη συνέχεια γι’ αυτό- αφορά τα νοσοκομεία μας. Και έτσι θα γίνεται ειδικά για τα νοσοκομεία μια συνολική προκήρυξη αντί για τις εκατοντάδες που γινόντουσαν μέχρι σήμερα, για κάθε θέση ξεχωριστά. Και μάλιστα, συζητώντας με την Υπουργό και θέτοντας τους στόχους εφαρμογής της νομοθεσίας μετά την ψήφιση της, απόλυτη προτεραιότητα της Κυβέρνησης είναι να ξεκινήσουμε με αυτή την πρώτη προκήρυξη για τους διοικητές των νοσοκομείων με φιλοδοξία αυτή να έχει εκδοθεί σίγουρα πριν το τέλος του χρόνου.

Επίσης, για να μην χάνεται χρόνος οι αξιολογήσεις μπορούν πια να προχωρούν ταυτόχρονα από διαφορετικές επιτροπές. Ήταν κι αυτό ένα πρόβλημα του υφιστάμενου νομοθετικού πλαισίου. Και σε κάθε περίπτωση, όλα τα στάδια ελέγχου θα έχουν πια συγκεκριμένες αυστηρές προθεσμίες, μέσα στις οποίες αυτές θα πρέπει να έχουν ολοκληρωθεί. Με άλλα λόγια, αντιμετωπίζεται τόσο το πρόβλημα των διαδοχικών επιλογών όσο και των ενστάσεων που μέχρι σήμερα άνοιγαν διαρκώς νέους γραφειοκρατικούς κύκλους, με τα πάντα πια να εντάσσονται σε ένα σαφές χρονοδιάγραμμα.

Βήμα δεύτερο και πολύ σημαντικό: ποιο είναι το προφίλ των υποψηφίων που ζητούμε να αξιολογήσουμε, για να στελεχώσουν φορείς του ευρύτερου δημόσιου τομέα. Τα στελέχη που διεκδικούν την ηγεσία ενός φορέα πρέπει να έχουν σπουδές και εργασιακή εμπειρία που με κάποιο τρόπο να πιστοποιεί συνάφεια με το αντικείμενό τους. Και πρέπει να έχουν, ναι, και μία εύλογη εμπειρία, να έχουν δοκιμαστεί για ένα ικανό διάστημα σε θέσεις ευθύνης, διοικητικές θέσεις, έτσι ώστε να μπορούν να συνδυάζουν τη θεωρία με την πράξη, να διατηρούν επαφή με διεθνείς καλές πρακτικές, έτσι ώστε να μπορούν να τις αξιοποιούν αυτές στον στίβο του ελληνικού δημοσίου.

Νομίζω ότι είναι καιρός πια να βάλουμε ένα οριστικό τέλος σε μια πρακτική που -ας μην κοροϊδευόμαστε, να είμαστε ειλικρινείς με τους πολίτες οι οποίοι μας ακούν- συνέβαινε για πολλές δεκαετίες στη χώρα μας, να επιλέγονται παραδείγματος χάριν διοικητές νοσοκομείων κομματικοί φίλοι ή αυτή η επιλογή να γίνεται σε συνεννόηση με τους τοπικούς Βουλευτές, χωρίς να υπηρετείται το μείζον και το μείζον εν προκειμένω είναι να τοποθετηθεί ο κατάλληλος άνθρωπος στην κατάλληλη θέση.

Τα λέω αυτά όχι για να ζητήσω ετεροχρονισμένα ευθύνες όσο για να τονίσω ότι αυτές είναι παθογένειες δεκαετιών, να σταθώ αυτοκριτικά στο όνομα όλων των κυβερνήσεων -μην κοροϊδευόμαστε, αυτά γινόντουσαν από όλες τις κυβερνήσεις- που κατά καιρούς υπέκυψαν σε αυτές αν όχι οριζόντια, σίγουρα κατά περίπτωση. Νομίζω όμως, ότι έχει έρθει πια η ώρα όλοι μαζί να κάνουμε ένα σημαντικό βήμα για την αποκομματικοποίηση του κράτους. Και ακριβώς αυτή την προσπάθεια υπηρετεί το νομοσχέδιο το οποίο συζητούμε σήμερα.

Τρίτη καινοτομία του νέου συστήματος είναι ένα εργαλείο το οποίο χρησιμοποιείται κατά κόρον από διεθνείς οργανισμούς, από άλλες δημόσιες διοικήσεις του εξωτερικού, χρησιμοποιείται κατά κόρον από τον ιδιωτικό τομέα. Το χρησιμοποιούν στη χώρα μας όλες οι μεγάλες επιχειρήσεις. Μιλάω για τα δομημένα τεστ δεξιοτήτων, τα οποία αφορούν βασικές δεξιότητες, την ικανότητα διαχείρισης μιας κρίσης, τις βασικές αρχές της διοίκησης και ουσιαστικά να δούμε κατά το πόσο οι άνθρωποι αυτοί μπορούν να ανταποκρίνονται στις αυξημένες απαιτήσεις που συνεπάγονται σήμερα οι θέσεις ευθύνης. Και επειδή άκουσα και μία έντονη κριτική για τα τεστ δεξιοτήτων, θα πω μόνο ότι όποιος έχει εμπιστοσύνη στις δυνατότητές του δεν έχει τίποτα να φοβηθεί από μια τέτοια διαδικασία. Είναι δοκιμασμένη διαδικασία, επαναλαμβάνω, σε δημόσιες διοικήσεις του εξωτερικού και στον ιδιωτικό τομέα. Έχει έρθει η ώρα πια και στη χώρα μας να μπορούμε να εισάγουμε τέτοια σύγχρονα εργαλεία διαχείρισης ανθρώπινου δυναμικού και στην ελληνική δημόσια διοίκηση.

Όπως είπα ο στόχος είναι σαφής, να τοποθετείται ο κατάλληλος άνθρωπος στην κατάλληλη θέση, ώστε να είναι μετά κατάλληλο και το έργο το οποίο θα παράγει ο κάθε φορέας και αυτός είναι και ένας λόγος που υπάρχει και ο θεσμός της συνέντευξης από την Επιτροπή Επιλογής. Σε αυτή όμως, θα μετέχουν μόνο οι επτά από τους δεκαπέντε επικρατέστερους, με βάση τα κριτήρια του ΑΣΕΠ, ένα πρόσθετο στοιχείο που διασφαλίζει, δηλαδή, την καλύτερη δυνατή τελική απόφαση.

Με άλλα λόγια για να εξηγήσω ακόμα πιο απλά το σύστημα, το οποίο προκρίνουμε: Πρώτα, θα υπάρχουν τα λεγόμενα on-off κριτήρια, βασικά κριτήρια καταλληλότητας αν κάποιος υποψήφιος πληροί κάποιες βασικές προδιαγραφές για να μπορεί να θεωρηθεί ότι είναι υποψήφιος. και σε αυτά τα on-off κριτήρια ανάλογα και με το μέγεθος του οργανισμού θα λαμβάνονται υπόψη οι σπουδές και η εργασιακή εμπειρία, πάντα με τη σχετική συνάφεια. Από εκεί και πέρα ένα διπλό σύστημα αξιολόγησης με μοριοδότηση από τον ΑΣΕΠ, συμπεριλαμβάνει υπ’ όψιν του τα στοιχεία του τεστ δεξιοτήτων. Και ναι, η συνέντευξη είναι κι αυτή απολύτως απαραίτητη. Είναι ένα δοκιμασμένο εργαλείο για να μπορέσουν αυτοί, οι οποίοι θα κάνουν τη συνέντευξη να κρίνουν άλλες δεξιότητες, οι οποίες τελικά δεν μπορούν να εκτιμηθούν από άλλους τρόπους αξιολόγησης προσώπων.

Το τέταρτο βήμα, στο οποίο αποδίδω εξίσου μεγάλη σημασία είναι ο δρόμος για την επίτευξη του τελικού αποτελέσματος άπαξ και κάνουμε την επιλογή των νέων διοικήσεων. Οι νέοι διοικητές των οργανισμών του δημοσίου θα πρέπει μαζί με τους πολιτικούς προϊσταμένους να καταρτίζουν ετήσια σχέδια δράσης και να προσδιορίζουν και μετρήσιμους στόχους. Θα πρέπει να δεσμεύονται από συμβόλαια αξιολόγησης και με βάση αυτά θα αξιολογούνται κάθε χρόνο. Και ναι, αν πετυχαίνουν ή και αν ξεπερνούν τους χρόνους, θα μπορούν να επιβραβεύονται με πριμ παραγωγικότητας, όταν πράγματι η απόδοσή τους υπερβαίνει τη στοχοθεσία η οποία έχει τεθεί από κοινού με τον πολιτικό προϊστάμενο. Ή θα μπορούν και να απομακρύνονται εάν αποτυγχάνουν σε όσα ανέλαβαν να κάνουν. Αλλά για να το πω αυτό, όταν απομακρύνεται κάποιος γιατί δεν πέτυχε τους στόχους, ο Υπουργός στη συνέχεια είναι υποχρεωμένος να επιλέξει από τους δύο εναπομείναντες, τους οποίους η διαδικασία έχει προκρίνει, ώστε να γνωρίζει ότι δεν μπορεί στη συνέχεια να ξεκινήσει τη διαδικασία από την αρχή ή να επιλέξει όποιον αυτός θέλει. Θα είναι πάντα περιορισμένος από αυτό το μικρό υποσύνολο τριών υποψηφίων, τους οποίους η διαδικασία έχει κρίνει ότι και οι τρεις θα ήταν κατάλληλοι για να μπορέσουν να φέρουν εις πέρας την αποστολή της συγκεκριμένης θέσης.

Με άλλα λόγια, το νομοσχέδιο παραπέμπει σε όσους ξέρουν και μπορούν, στους ικανούς, να εργαστούν και να διακριθούν και όχι σε εκείνους που αναζητούν ένα δημόσιο πόστο απλά για να βολευτούν. Πολύ περισσότερο όταν έχουμε υψηλές απαιτήσεις από τους επικεφαλής κρατικών οργανισμών, που διαχειρίζονται δημόσιο χρήμα, αναλαμβάνουν βαριές ευθύνες. Γι’ αυτό και η διαφάνεια θα πρέπει να ξεκινά από την κορυφή της κεντρικής διοίκησης και να φθάνει στη βάση της, έχοντας μετατραπεί σε χειροπιαστό έργο.

Θα έλεγα λοιπόν, κυρίες και κύριοι συνάδελφοι, ότι οι νέες ρυθμίσεις θα μπορούσαν να αποδοθούν με τέσσερις λέξεις: ανεξαρτησία, ικανότητα, έλεγχος και αποτελεσματικότητα. Είναι μια μεγάλη προσπάθεια για το ελληνικό δημόσιο να απεξαρτηθεί από κομματικά συμφέροντα, αλλά κυρίως να αποκτήσει νέα στελέχη, άξια στελέχη, σε κρίσιμες θέσεις, να εισάγει νέες μορφές σύγχρονου μάνατζμεντ, με σαφείς προτεραιότητες, σαφείς στόχους, προσανατολισμένο πάντα στην εξυπηρέτηση του πολίτη και όλα αυτά με καθαρούς κανόνες και κυρίως με ανοιχτά χαρτιά.

Προσέξτε όμως, εδώ έχουμε μία σημαντική διαφορά με κάποιες απόψεις τις οποίες άκουσα να εκφράζονται από στελέχη της Αντιπολίτευσης.

Με τη σημερινή μεταρρύθμιση το κράτος απελευθερώνεται, το κράτος δεν αυτονομείται, γι’ αυτό και η πολιτική ευθύνη εξακολουθεί να βαραίνει τον πολιτικό προϊστάμενο, τον Υπουργό, ο οποίος έχει την αρμοδιότητα του κάθε φορέα. Η ευθύνη της τελικής επιλογής ανάμεσα, όπως είπα, σε ένα υποσύνολο τριών υποψηφίων, ανήκει, και πρέπει κατά την άποψή μας να εξακολουθεί να ανήκει, στον πολιτικό προϊστάμενο, αλλιώς θα μιλούσαμε για κάτι άλλο. Θα μιλούσαμε για διοίκηση τεχνοκρατών, μακριά από τον έλεγχο της κοινωνίας, τα τυχόν λάθη να μετακυλίονται και μετά να χάνονται σε έναν λαβύρινθο συνυπευθυνότητας, σε έναν λαβύρινθο που συχνά ξέρουμε ότι καταλήγει και σε ένα χάος ανευθυνότητας.

Το ξαναλέω, λοιπόν, ο αρμόδιος Υπουργός επιλέγει τον υποψήφιο που θεωρεί καταλληλότερο ανάμεσα στους τρεις κορυφαίους που θα υποδεικνύει η επιτροπή από τα επτά της τελικής επιλογής, ύστερα από τα πολλαπλά στάδια αυτής της διαδικασίας. Και βέβαια ο Υπουργός, ο πολιτικός προϊστάμενος, είναι αυτός που θα εγκρίνει τα σχέδια, τους στόχους και τους προϋπολογισμούς των διοικήσεων. Ο ίδιος άλλωστε είναι αυτός ο οποίος τελικά θα αξιολογεί και τους διοικητές και θα εξετάζει την πορεία υλοποίησης των στόχων και αυτός ο οποίος θα προχωρεί στην επιβράβευση ή και στον έλεγχο των αρμοδίων σε περίπτωση που οι στόχοι δεν έχουν επιτευχθεί.

Με άλλα λόγια, η αξιοκρατία και η αξιολόγηση εισάγονται για να προστατεύουν το κράτος, όσο και τα στελέχη που θα καταλαμβάνουν κομβικές θέσεις στο δημόσιο, η μεν πολιτεία εντάσσοντας στο δυναμικό της ένα ικανό δυναμικό ανθρώπων, το οποίο θα μπορεί να βελτιώσει τις υπηρεσίες της, οι δε τεχνοκράτες αποκτώντας ένα πεδίο δράσης με ανοιχτό ορίζοντα, χωρίς να εξαρτώνται από πιθανές αλλαγές Υπουργών, που μπορεί πάντα να συμβαίνουν στη διάρκεια μιας κυβερνητικής θητείας, αλλά με μοναδικό κριτήριο πάντα τη συγκεκριμένη στοχοθεσία, την παραγωγή θετικού έργου υπέρ του πολίτη.

Ο βασικός λόγος που προχωρούμε σε αυτή τη διαδικασία, κυρίες και κύριοι συνάδελφοι, είναι για να μπορέσουμε να καταστήσουμε την ελληνική διοίκηση ελκυστικότερη σε ανθρώπους με γνώσεις και εμπειρία που μέχρι σήμερα δίσταζαν να εμπλακούν στα γρανάζια της.

Καταλαβαίνω απόλυτα την επιφυλακτικότητα αυτή. Σκεφτείτε ένα νέο παιδί το οποίο παραδείγματος χάριν μπορεί να έχει σπουδάσει επιστήμες υγείας, να έχει κάποια προϋπηρεσία στον ιδιωτικό τομέα, αλλά που δεν έχει καμμία πολιτική παρέμβαση ή που θεωρεί δικαίως ή αδίκως το δικό του το μυαλό ότι κι αν εμπλακεί σε αυτή τη διαδικασία δεν θα κριθεί ποτέ τελικά αξιοκρατικά, διότι πάντα κάπου θα κοπεί στην πορεία διότι θα υπάρξει κάποια πολιτική παρέμβαση.

Ακριβώς σ’ αυτούς τους ανθρώπους πρέπει να μιλήσουμε σήμερα και να τους πούμε: «Ναι, δείτε τις προκηρύξεις, θέστε υποψηφιότητα και αξιολογηθείτε αντικειμενικά». Η επιτυχία τελικά του νομοσχεδίου θα κριθεί από τη δυνατότητά μας να φέρουμε περισσότερους τέτοιους ανθρώπους μέσα στο οικοσύστημα της δημόσιας διοίκησης. Κάποιοι από αυτούς μπορεί να είναι άνθρωποι που απέκτησαν εμπειρία στο εξωτερικό και θέλουν να επαναπατριστούν για να προσφέρουν στον τόπο, αλλά και στελέχη που υπηρετούν στον ιδιωτικό τομέα θα έχουν τη δυνατότητα πια και αυτά να συμβάλλουν στη δημόσια ζωή. Και τα στελέχη του ιδιωτικού τομέα, συνηθισμένα σε άλλους τρόπους αξιολόγησης, πιο αξιοκρατικούς, είναι τα πρώτα τα οποία θα πρέπει να πειστούν ότι πράγματι αυτή η νέα διαδικασία θα πληροί τις υψηλές προϋποθέσεις αξιοκρατίας τις οποίες θέτουμε. Βάζουμε ψηλά τον στόχο και τον πήχη των προσδοκιών μας και πρέπει να είμαστε σίγουροι ότι ακριβώς θα μπορέσουμε αυτόν τον πήχη να τον ξεπεράσουμε με ένα μεγάλο άλμα, με μια μεγάλη φυγή προς τα εμπρός.

Είναι μια αλλαγή παραδείγματος σε ένα κράτος το οποίο δεν είναι πια λάφυρο των κομμάτων, δεν είναι οι υπηρεσίες του πεδία διορισμών και βολέματος ημετέρων και με παγιωμένο άλλοθι πάντα την ανώνυμη γραφειοκρατία. Η ανώνυμη γραφειοκρατία γίνεται τελικά η εξουσία του κανενός, γι’ αυτό και πρέπει να υπάρχει ξεκάθαρη πολιτική λογοδοσία.

Έχω τονίσει ότι κατά την πρώτη τετραετία ανακουφίσαμε την κοινωνία από φόρους και βάρη που της είχε επιβάλει η προηγούμενη κυβέρνηση, ενώ παράλληλα ανατάξαμε μια καθηλωμένη οικονομία, διαχειριζόμενοι στην πορεία αλλεπάλληλες πολύ σοβαρές κρίσεις. Και πράγματι η Ελλάδα του 2023 είναι μια χώρα πολύ διαφορετική, τολμώ να πω, πολύ καλύτερη από την Ελλάδα του 2019. Πρωταγωνιστεί στην Ευρώπη σε ρυθμούς ανάπτυξης, στη μείωση της ανεργίας, στη μείωση του δημόσιου χρέους, απέκτησε επενδυτική βαθμίδα, όπως ακριβώς είχα δεσμευτεί προεκλογικά. Είχα πει ότι εντός τριών μηνών η Ελλάδα θα αποκτήσει επενδυτική βαθμίδα και την αποκτήσαμε.

(Χειροκροτήματα από την πτέρυγα της Νέας Δημοκρατίας)

Κι αυτή είναι μια επιτυχία όχι μόνο της Κυβέρνησης, αλλά όλης της χώρας και όλου του ελληνικού λαού, το γεγονός ότι έκλεισε πια ένα πολύ επώδυνο και τραυματικό κεφάλαιο με την πλήρη κανονικοποίηση πια του τρόπου με τον οποίο οι αγορές βλέπουν το ελληνικό αξιόχρεο.

Ταυτόχρονα, το διαθέσιμο εισόδημα έχει βελτιωθεί. Είναι ένα σημαντικό ανάχωμα απέναντι στη διεθνή ακρίβεια και θα εξακολουθούμε να στηρίζουμε το διαθέσιμο εισόδημα με μόνιμες αυξήσεις, αλλά και με στοχευμένες ενισχύσεις στους πιο ευάλωτους. Όμως, ξέρω πολύ καλά ότι οι προσδοκίες των πολιτών είναι πολύ περισσότερες.

Αν λοιπόν στην πρώτη μας θητεία χρέος ήταν να θεραπεύσουμε τις πληγές του άμεσου παρελθόντος, στη δεύτερη θητεία οφείλουμε να ξεριζώσουμε τις αιτίες που τις προκαλούν. Και σ’ αυτόν τον στόχο κατατείνουν και οι νέες ρυθμίσεις τις οποίες εισηγούμαστε σήμερα για τον ευρύτερο δημόσιο τομέα. Είναι μια όψη μόνο του πολυδύναμου εκσυγχρονισμού για τον οποίο είχα την ευκαιρία να μιλήσω και στις Προγραμματικές Δηλώσεις της Κυβέρνησης, πριν από περίπου εκατόν είκοσι ημέρες.

Είναι ένα σχέδιο που δεν αφορά μόνο το δημόσιο, τις αυξήσεις μισθών και συντάξεων που έρχονται, που είναι πολύ σημαντικές -για πρώτη φορά οι δημόσιοι υπάλληλοι θα δουν σημαντικές αυξήσεις μετά από δώδεκα χρόνια- ούτε στις θεσμικές αλλαγές που ήδη δρομολογούνται στην υγεία και στην εργασία.

(Χειροκροτήματα από την πτέρυγα της Νέας Δημοκρατίας)

Παρεμβαίνουμε πια στον πυρήνα του κράτους που συνδέεται με την καθημερινότητά του από την παροχή υπηρεσιών στα νοσοκομεία, την ασφάλιση, τις συγκοινωνίες, γι’ αυτό και η σημερινή νομοθετική πρωτοβουλία δεν συνιστά μόνο μια κίνηση εξορθολογισμού του τρόπου λειτουργίας της διοίκησης. Είναι μια συνειδητή πολιτική επιλογή, ώστε ελεύθερη πια από πελατειακές δεσμεύσεις να στρατευθεί στην υπηρεσία του πολίτη.

Έχουμε αποδείξει, κυρίες και κύριοι συνάδελφοι, ότι μπορούμε να αλλάξουμε τα κακώς κείμενα. Έχουμε αποδείξει ότι το Ελληνικό Κράτος, ναι, μπορεί να αλλάξει και δεν είναι πάντα δέσμιο αγκυλώσεων και παθογενειών που έρχονται από το βαθύ παρελθόν.

Θυμηθείτε τον gov.gr, το πώς ξεκίνησε και τι επανάσταση κατάφερε να συντελέσει στις σχέσεις του πολίτη και του επιχειρηματία με το κράτος. Θυμηθείτε την εκστρατεία εμβολιασμού, το πώς καταφέραμε και διεκπεραιώσαμε με μια άρτια οργανωμένη εκστρατεία την οποία σχεδιάσαμε από το μηδέν χρησιμοποιώντας αυτές τις κρατικές δομές τις οποίες ο κόσμος συχνά κριτικάρει. Θυμηθείτε το παράδειγμα -έχει μεγάλη αξία- του νέου ΕΦΚΑ όταν κάναμε μια σειρά από παρεμβάσεις και χρησιμοποιήσαμε ουσιαστικά και τον ΕΦΚΑ ως ένα εργαστήρι δοκιμών και τεχνικών του σύγχρονου μάνατζμεντ, παραδείγματος χάρη με καλύτερη επιβράβευση δημοσίων υπαλλήλων και επίτευξη στόχων που είναι απολύτως μετρήσιμη. Κάτι αντίστοιχο ακριβώς θα γίνει τώρα και με τις παρεμβάσεις που θα κάνουμε με το Κτηματολόγιο.

Ο σκοπός λοιπόν είναι αυτή την εμπειρία πια να μπορέσουμε να τη γενικεύσουμε σε όλες τις εκφάνσεις της λειτουργίας του κράτους.

Κυρίες και κύριοι Βουλευτές, δεν θα σταθώ σε κάποιες αστήρικτες κατηγορίες από πλευράς αντιπολίτευσης περί ευνοιοκρατίας και κομματισμού, καθώς νομίζω ότι οι ίδιες οι ρυθμίσεις του νομοσχεδίου το καταρρίπτουν. Τι κομματισμός είναι αυτός όταν τελικά ο πολιτικός προϊστάμενος δεν μπορεί να παρεμβαίνει καθόλου έως ότου του έρθουν στο γραφείο του τρία βιογραφικά; Και αυτό θα γίνει με την ενεργή εμπλοκή του ΑΣΕΠ.

Το ίδιο εύκολα ξεπερνώ και ενστάσεις για τη συνέντευξη. Ξέρετε, κυρίες και κύριοι συνάδελφοι, τα έχω ακούσει πάρα πολλές φορές αυτά από την εποχή που ήμουν Υπουργός Διοικητικής Μεταρρύθμισης. Δεν υπάρχει κανένας σοβαρός τρόπος αξιολόγησης προσωπικού στον κόσμο -να μου δείξετε έναν- που να μην συμπεριλαμβάνει κάποια στιγμή, κάπου μια διαδικασία φυσικών ερωτο-απαντήσεων, συνέντευξης δηλαδή, με κάποιον ο οποίος θα μπορεί να αξιολογήσει όλα αυτά τα οποία δεν μπορεί να δει ενδεχομένως στο χαρτί από ένα βιογραφικό ή από ένα τεστ.

Και βέβαια η συνέντευξη μοριοδοτείται πολύ συγκεκριμένα. Δεν είναι αυτή που μπορεί να αλλάξει όλα τα δεδομένα.

Όλα αυτά είναι καθορισμένα και τα έχει εξηγήσει η κυρία Υπουργός πολύ αναλυτικά. Και βέβαια, θεωρώ ανάξια σχολιασμού κάποια τα οποία ακούστηκαν από επίσημα χείλη, ελπίζω να μην τα ξανακούσουμε σήμερα, ότι οι διοικητές πρέπει να επιλέγονται από το προσωπικό ή από τους συνδικαλιστές. Τα έχουμε δει αυτά, τα δοκιμάσαμε στην πράξη. Όχι, ευχαριστώ αυτές τις εποχές τις αφήσαμε για καλά πίσω μας.

(Χειροκροτήματα από την πτέρυγα της Νέας Δημοκρατίας)

Επαναλαμβάνω ότι μέχρι τα τέλη του έτους -και εκεί θα δοκιμαστεί το νέο νομοσχέδιο στην πράξη- θα γίνει η πρώτη μεγάλη προκήρυξη για τους διοικητές των επικεφαλής των νοσοκομείων.

Και κάτι ακόμα, το οποίο νομίζω ότι είναι σημαντικό και θα ήθελα να το εξαγγείλω σήμερα. Νομίζω ότι γίνεται μία εύλογη κριτική για τις απολαβές ανθρώπων τους οποίους καλούμαστε να προσελκύσουμε από τον ιδιωτικό τομέα, με απολαβές οι οποίες αντικειμενικά είναι πολύ, πολύ χαμηλότερες από τις απολαβές του ιδιωτικού τομέα. Κάτι πρέπει να κάνουμε γι’ αυτό.

Προφανώς και το δημόσιο δεν μπορεί ποτέ να πληρώνει τις ίδιες απολαβές με τον ιδιωτικό τομέα. Δεν συμβαίνει πουθενά, με κάποιες εξαιρέσεις, όπως ενδεχομένως η Σιγκαπούρη, που έχει τελείως άλλα συστήματα αμοιβής του πολιτικού προσωπικού. Όμως, είναι μια πραγματικότητα αυτή ότι αν θέλουμε να προσελκύσουμε, παραδείγματος χάριν, κάποιο στέλεχος του ιδιωτικού τομέα για να του ζητήσουμε να πάει διοικητής σε ένα νοσοκομείο, οι αμοιβές δεν μπορούν να είναι τόσο χαμηλές όσες είναι σήμερα και γι’ αυτό και θα αυξήσουμε τις αμοιβές των διοικητών των οργανισμών εθνικής εμβέλειας και των μεγάλων νοσοκομείων στο ύψος των απολαβών του Γενικού Γραμματέα.

(Χειροκροτήματα από την πτέρυγα της Νέας Δημοκρατίας)

Είναι μια σημαντική αναβάθμιση και αντίστοιχη αύξηση θα υπάρχει και για τους διοικητές των μικρότερων οργανισμών. Και, βέβαια, θα ήθελα να προσθέσω σε αυτό τη δυνατότητα να παίρνει κανείς ακόμα μεγαλύτερες απολαβές σε περίπτωση που επιτυγχάνει στόχους. Σε αυτή την περίπτωση θα μπορεί να αμείβεται και με το πριμ παραγωγικότητας.

Είναι, λοιπόν, καιρός μπροστά στις προκλήσεις του 21ου αιώνα ο τόπος να αποκτήσει έναν διοικητικό κορμό που να συμβαδίζει με την εποχή και τις ανάγκες της. Δεν είναι εύκολο να αλλάξουν δομές, διαδικασίες, συμπεριφορές, αντιλήψεις, προκαταλήψεις, που έχουν διαμορφωθεί εδώ και δεκαετίες. Νομίζω, όμως, ότι η αρχή έγινε. Δεν χωρούν άλλες αναβολές. Η μεταρρύθμιση η δικιά μας είναι ταυτόχρονα μία μεταρρύθμιση που θα έχει αντίκτυπο στην καθημερινότητα όλων των Ελλήνων πολιτών.

Σας ζητώ, λοιπόν, να στηρίξετε τουλάχιστον επί της αρχής το νομοσχέδιο του Υπουργείου Εσωτερικών, με το οποίο γίνεται ένα καθοριστικό πρώτο βήμα σε αυτή την κατεύθυνση. Είναι κάτι το οποίο το χρωστάμε στη χώρα, έχει ανάγκη να κινητοποιήσει όλες τις αναπτυξιακές της δυνάμεις. Κυρίως έχει την ανάγκη να μπορέσει να επιστρατεύσει και να προσελκύσει στην ευρύτερη δημόσια σφαίρα, όπως είπα, νέους ανθρώπους, οι οποίοι μέχρι στιγμής έβλεπαν την εμπλοκή τους με το ευρύτερο δημόσιο με πολύ μεγάλη επιφυλακτικότητα. Και σε αυτούς τους ανθρώπους συχνά αυτό το οποίο ακούγαμε και η κριτική που μας ασκούσαν δεν αφορούσε μόνο τις αμοιβές, αφορούσε τις ευκαιρίες, την αξιοκρατία, την αντιμετώπιση ακριβώς αυτών των προκαταλήψεων ότι τελικά εάν σήμερα είσαι άξιος, αλλά δεν ξέρεις κάποιον, δεν έχεις τη δυνατότητα να διακριθείς στο δημόσιο.

Αυτό πάμε να σπάσουμε. Αυτό υπηρετεί το νομοσχέδιο. Το χρωστάμε πρώτα και πάνω από όλα σε αυτούς τους νέους ανθρώπους που θέλουμε να προσελκύσουμε. Το χρωστάμε, όμως, πάνω από όλα στους πολίτες που θέλουν το κράτος δίπλα τους, με καλύτερες υπηρεσίες, με απόλυτη διαφάνεια, με ανταπόκριση, με φιλικό πρόσωπο. Και πιστεύω ότι το νομοσχέδιο το οποίο συζητούμε σήμερα κάνει ένα σημαντικό βήμα σε αυτή την κατεύθυνση.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις συνοδοί από το 9ο Επαγγελματικό Λύκειο Πειραιά,( τρίτοτμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, τη συνεδρίαση παρακολουθούν και δύο παλαιότεροι αγαπητοί συνάδελφοι, ο κ. Γιώργος Καλαντζής της Καβάλας και ο κ. Σταύρος Παπαδόπουλος της Δράμας.

(Χειροκροτήματα από όλες τις πτέρυγες της Βουλής)

Καλώ τώρα στο Βήμα τον κ. Σωκράτη Φάμελλο, Επικεφαλής της Κοινοβουλευτικής Ομάδας του ΣΥΡΙΖΑ εκ μέρους της Αξιωματικής Αντιπολίτευσης για τη δική του παρέμβαση στο νομοσχέδιο.

Ορίστε, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Πρωθυπουργέ, κυρίες και κύριοι Υπουργοί. Κατ’ αρχάς οφείλω να καλωσορίσω τον κ. Μητσοτάκη στη Βουλή μετά από δύο μήνες απουσίας. Πρέπει να το σημειώσουμε αυτό.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και μάλιστα, επειδή μας βλέπουν και οι πολίτες της Θεσσαλίας, να υπενθυμίσουμε και στον κ. Μητσοτάκη ότι τελευταία φορά τον είδαμε εδώ στη προ ημερησίας συζήτηση για τις πυρκαγιές, που τον σύραμε να έρθει, τέλος Αυγούστου και έκτοτε δεν έχει απαντήσει, γιατί δεν κάνουμε εδώ μία συζήτηση για τη Θεσσαλία και τις καταστροφές, για τους πολίτες που υποφέρουν, που δεν έχουν δοθεί ακόμα αποζημιώσεις, που υπάρχει σοβαρό πρόβλημα αστεγίας, που υπάρχει σοβαρό πρόβλημα στις υποδομές.

Ξέρουμε, κύριε Μητσοτάκη, γιατί δεν θέλετε. Γιατί δεν έχετε απαντήσεις ούτε για τις αιτίες ούτε για την αντιμετώπιση. Εμείς επιμένουμε πάντως. Η πόρτα είναι ανοιχτή, όποτε θέλετε και δεν φοβάστε, εδώ είμαστε για να κάνουμε αυτή τη συζήτηση, όπως χρειάζεται για την κοινωνία της Θεσσαλίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κύριε Πρωθυπουργέ, όμως, οφείλω να σας πω αναγνωρίζοντας τη μεγάλη σοβαρότητα ενός λόγου στην αίθουσα του Κοινοβουλίου ότι μου έκανε ιδιαίτερη εντύπωση ότι ο Πρωθυπουργός της Ελλάδας, μιας χώρας πυλώνα της ειρήνης και της σταθερότητας δεν είπε κουβέντα για αυτά που γίνονται στη γειτονιά μας και στη Γάζα. Και το θεωρώ πρόβλημα αυτό, κύριε Πρωθυπουργέ. Όπως θεωρώ ότι υπάρχουν και πολλά προβλήματα στο επίπεδο της εξωτερικής πολιτικής.

Έχω τονίσει επανειλημμένως και την προηγούμενη εβδομάδα ελπίζω να ενημερωθήκατε ότι εδώ στο νομοσχέδιο του Τουρισμού κάναμε μία παρέμβαση και θα την ξανακάνω πολύ περιληπτικά, μια και είστε παρών. Είναι απόλυτα καταδικαστέες οι τρομοκρατικές ενέργειες της Χαμάς κατά αμάχων, αλλά δεν υπάρχει και νομιμοποίηση σε επιχειρήσεις που δημιουργούν ακόμα περισσότερους νεκρούς Παλαιστίνιους αμάχους. Δεν μπορεί το αναγνωρισμένο δικαίωμα στην αυτοάμυνα να παραβιάζει βάναυσα το Ανθρωπιστικό Δίκαιο.

Θεωρούμε ότι η Ελλάδα θα έπρεπε να στηρίζει με όλες της τις δυνάμεις τις πρωτοβουλίες του Γενικού Γραμματέα του ΟΗΕ για άμεση κατάπαυση του πυρός. Για τον ΟΗΕ μιλάμε, κύριε Πρωθυπουργέ, για αποτροπή της ανθρωπιστικής κρίσης και για απελευθέρωση των ομήρων, για επανεκκίνηση των συνομιλιών, για τερματισμό της κατοχής και για την επίλυση με ειρηνικό τρόπο της σύγκρουσης στη σύρραξη στη βάση των συνόρων του ’67, όπως ακριβώς έχουμε πει όλοι, όπως λέει και ο Οργανισμός Ηνωμένων Εθνών με πρωτεύουσα του παλαιστινιακού κράτους τα Ανατολικά Ιεροσόλυμα, κάτι το οποίο είναι και η διαχρονική διπλωματική θέση της χώρας μας. Είναι στρατηγικό λάθος με επικίνδυνες προεκτάσεις για την χώρα μας και θα έλεγα ότι είναι ντροπή για τον ελληνικό λαό και την ιστορία μας και τον πολιτισμό και την ιστορία της Ελλάδας ο Έλληνας Πρωθυπουργός να μην ακολουθεί την ισορροπημένη στάση που έχουν άλλες χώρες της Ευρώπης, η Γαλλία, η Πορτογαλία, η Ισπανία, να συναντά μόνο τον Πρόεδρο του Ισραήλ και όχι και τον Πρόεδρο της Παλαιστινιακής Αρχής, να δηλώνει πως ότι και αν συμβεί, πρέπει να συμβεί χωρίς μεγάλο ανθρώπινο κόστος, λες και δεν έχει αξία η κάθε ανθρώπινη ζωή, που μπορούμε και εμείς ως συνάνθρωποι να σώσουμε ή ότι η ανθρωπιστική εκεχειρία πρέπει να επιβληθεί όταν είναι απαραίτητη. Όχι, τώρα πρέπει να επιβληθεί η ανθρωπιστική εκεχειρία. Να μην καταδικάζετε το θάνατο αμάχων στη Μονή του Αγίου Πορφυρίου, να απέχει η Ελλάδα από το ψήφισμα του ΟΗΕ για την ανθρωπιστική εκεχειρία και την κατάπαυση του πυρός, να το ξεκαθαρίσουμε. Το συμφέρον της Ελλάδας επιβάλλει να προωθήσουμε την ειρήνη και μόνο την ειρήνη, τη σταθερότητα, το διεθνές δίκαιο στην περιοχή και της χώρας μας, στη γειτονιά μας, όχι να βασιζόμαστε στη μονοδιάστατη εξωτερική πολιτική του δεδομένου συμμάχου εις βάρος των συμφερόντων της χώρας μας.

Κύριε Μητσοτάκη, γνωρίζουμε, όμως, για ποιο λόγο ήρθατε σήμερα εδώ. Ήρθατε για να αλλάξετε λίγο την εικόνα της Κυβέρνησης. Να αλλάξετε την εικόνα και την ατζέντα της ακρίβειας ή της ανασφάλειας που υπάρχει σε όλα τα επίπεδα της ελληνικής κοινωνίας. Αυτό κάνατε και στις προγραμματικές δηλώσεις και το συνεχίζετε. Οι λογογράφοι σας έχουν συνέπεια σε αυτό.

Η ασκούμενη πολιτική, όμως, της Κυβέρνησης και αυτό το τρίμηνο, αλλά και τα τελευταία τέσσερα χρόνια έχει αποδείξει ακριβώς το αντίθετο. Και θα σας πω το πρώτο και μεγάλο πρόβλημα που έχουμε. Απομακρύνετε την Ελλάδα από το ευρωπαϊκό κεκτημένο και αυτό είναι πάρα πολύ σοβαρό πρόβλημα. Δεν συγκλίνουμε με την Ευρώπη. Αποκλίνουμε και απομακρυνόμαστε. Δεν γνωρίζω αν τελικά είναι αυτή η πραγματική μεταρρύθμιση που έχετε στο μυαλό σας, δηλαδή μια αρνητική μεταρρύθμιση. Γιατί -και να το κάνω ξεκάθαρο- δεν νομίζω ότι μπορεί να ισχυριστεί κάποιος ότι σε μια ευρωπαϊκή χώρα και σε ένα κράτος δικαίου απειλείται ο αρχηγός μιας ανεξάρτητης αρχής και μάλιστα απειλείται δημόσια και με ωμότητα από στελέχη της Κυβέρνησής σας, όπως κατήγγειλε ο κ. Ράμος, στην Επιτροπή LIBE του Ευρωκοινοβουλίου.

Όπως, επίσης, κύριε Μητσοτάκη, δεν μπορώ να δεχτώ ότι διώκονται στην Ελλάδα μέλη μιας ανεξάρτητης αρχής γιατί ασκούν όχι μόνο το δικαίωμα τους, αλλά και τη συνταγματική τους υποχρέωση, όπως γίνεται και μάλιστα με εντολή του προηγούμενου εισαγγελέα του Αρείου Πάγου. Και εσείς τα λέτε αυτά «δημοκρατικό εκσυγχρονισμό» γιατί γίνονται στην Ελλάδα.

Όπως, επίσης, δεν μπορώ να δεχτώ ότι στη χώρα μας η Κυβέρνηση με το ακροδεξιό δεκανίκι της Ελληνικής Λύσης παρενέβη με μαθηματικές αλχημείες και άλλαξε τη σύνθεση μιας ανεξάρτητης αρχής, μία μέρα μόνο πριν από τη διενέργεια συνεδρίασης, που θα επέβαλλε πρόστιμο στην ΕΥΠ για τις παράνομες παρακολουθήσεις, για τις οποίες και το Μαξίμου είναι μπλεγμένο. Και αυτό έχει αποδειχτεί.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όσο και αν είναι δύσκολη αυτή η συζήτηση, οφείλω να ομολογήσω ότι υπάρχει ένας εκσυγχρονισμός. Ότι βγάλατε στις δώδεκα η ώρα το βράδυ το ΦΕΚ για να προλάβετε να αλλάξετε τη σύνθεση της αρχής. Σε αυτά είστε γρήγοροι, ταχύτατοι!

**ΠΑΝΑΓΙΩΤΗΣ ΔΟΥΔΩΝΗΣ:** Ήταν μία το βράδυ.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μπορεί να ήταν και μία η ώρα το βράδυ, κύριε Δουδωνή. Δεν αμφισβητώ τη διαπίστωσή σας.

Όλα αυτά μας γεννούν πολύ σοβαρές ανησυχίες για τη χώρα μας, γιατί εκθέτουν την Ελλάδα στο εξωτερικό. Μας εκθέτετε, κύριε Μητσοτάκη! Δεν θέλουμε η Ελλάδα να γίνεται αντικείμενο συζήτησης στις επιτροπές του Ευρωκοινοβουλίου. Δεν θέλουμε να γίνεται συζήτηση για το κράτος δικαίου στην Ελλάδα, να υπάρχει η πρόταση για συγκρότηση ξανά νέας εξεταστικής επιτροπής στο Ευρωκοινοβούλιο.

Και πρέπει να το πω ότι στηρίζοντας τη δικαιοσύνη, μας δημιουργούν ανησυχίες οι καθυστερήσεις της δικαιοσύνης. Και εδώ πρέπει να πει και την άποψή του και ο Υπουργός Δικαιοσύνης. Παράδειγμα: Είναι δυνατόν, εδώ και δεκαοκτώ μήνες, να μην έχουν κληθεί ως μάρτυρες οι θιγόμενοι και οι καταγγέλλοντες; Ο κ. Ανδρουλάκης δεν έχει κληθεί, ο κ. Κουκάκης δεν έχει κληθεί, η κ. Σίφορντ δεν έχει κληθεί. Προσέξτε, ενώ καλούνται ως διωκόμενοι, μέλη της ανεξάρτητης αρχής! Προσέξτε την αντίφαση!

Ταυτόχρονα, εδώ και πολλούς μήνες τουλάχιστον, από τα δημοσιεύματα προκύπτει από τον Φεβρουάριο επισήμως από την Αρχή για την Προστασία των Προσωπικών Δεδομένων, δεν έχει γίνει διασταύρωση πορισμάτων δύο ανεξάρτητων αρχών. Ήταν ενενήντα δύο τηλέφωνα που είχαν δεχθεί εισβολή-επίθεση από κακόβουλο λογισμικό και ήταν παρακολουθούμενοι από την ΕΥΠ με εντολές και σύνδεση με το Μαξίμου. Είναι παραδεχθέντα όλα αυτά από εσάς με παραιτήσεις. Είναι δεδομένα όλα αυτά και τα είχατε καταγγείλει κιόλας ως απαράδεκτα. Εσείς το είχατε πει, γι’ αυτό και μας κάνει και εντύπωση. Γιατί αυτοί οι οποίοι εσείς είπατε ότι ήταν απαράδεκτη η επιλογή τους να παρακολουθούν τον κ. Ανδρουλάκη δεν έχουν ακόμα κληθεί; Για ποιον λόγο; Εσείς το είπατε. Δεν το είπαμε εμείς. Εμείς είπαμε πολλά περισσότερα, οφείλω να πω.

Αυτά, λοιπόν, είναι ζητήματα τα οποία μας δημιουργούν σοβαρές ανησυχίες. Και να προσθέσω και κάτι, δεν ξέρω αν σας σας αρέσει, αλλά είστε Πρωθυπουργός σε μια χώρα όπου έχουν προκύψει πληροφορίες ότι παρακολουθείται για πάνω από έναν χρόνο ο αρχηγός του στρατεύματος. Δεν οφείλει η δικαιοσύνη και η Κυβέρνηση να δώσουν κάποιες απαντήσεις.

Παράδειγμα, αν ισχύουν τα λεγόμενα -γιατί προφανώς ακόμα εξετάζεται ο φάκελος- ότι υπήρχε παράνομη -εγώ θα πω: ξεκάθαρα παράνομη- επισύνδεση και επίθεση στο τηλέφωνο του κ. Ανδρουλάκη ή του κ. Φλώρου, θα απαντήσει κάποιος στους Έλληνες πολίτες αν υπάρχει θέμα εθνικής ασφάλειας; Αυτό επικρέμαται. Πρέπει κάποιος να τοποθετηθεί. Δεν θα τοποθετηθεί κάποιος; Δεν θα λυθεί αυτό το ζήτημα; Θα υπάρχει ζήτημα εθνικής ασφάλειας στη χώρα μας και θα το ακούνε και οι κακόβουλοι ή κακοπροαίρετοι έξω από τα σύνορα της χώρας μας; Αυτό δεν είναι ένα ζήτημα που σας ενδιαφέρει;

Ή δεν σας ενδιαφέρει ότι από τις λίστες που διακινούνται για το «Predator» υπάρχουν μέσα ο Υπουργός Άμυνας, ο Υπουργός Εξωτερικών ή και η εισαγγελέας της ΕΥΠ; Δεν σας ενδιαφέρουν αυτά; Μήπως σας ενδιαφέρει τουλάχιστον ότι ένα διακεκριμένο για εσάς στέλεχός σας που ήταν υπεύθυνο και του προεκλογικού αγώνα, ελέγχεται με μία ΕΔΕ στο Υπουργείο Εξωτερικών όταν ως Γενικός Γραμματέας του Υπουργείου Εξωτερικών ήταν υπεύθυνος της εξαγωγής του κακόβουλου λογισμικού σε άλλες χώρες; Διότι δεν φτάνει το κακό που έχει γίνει στην Ελλάδα, είμαστε και εξαγωγείς σε άλλες χώρες. Αυτά δεν σας απασχολούν καθόλου;

Τελικά πρέπει να πω ότι το δεύτερο στοιχείο αριστείας, μετά την ταχεία έκδοση του ΦΕΚ, είναι ότι όλοι παρακολουθούνται στην Ελλάδα. Κι αυτό πιθανά ένα στοιχείο αριστείας είναι του κ. Μητσοτάκη.

Εμείς αυτές τις ανησυχίες τις εκφράσαμε χθες θεσμικά, συνταγματικά και στην εισαγγελέα του Αρείου Πάγου και ξεκαθαρίσαμε ότι εμείς θέλουμε ισχυρή δικαιοσύνη, ταχεία απόδοση της δικαιοσύνης και αποκατάσταση του αισθήματος δικαίου στη ελληνική κοινωνία, γιατί σήμερα με αυτά που κάνετε, κύριε Μητσοτάκη, κύριε Πρωθυπουργέ, δυστυχώς, έχετε φθείρει το αίσθημα δικαίου στην κοινωνία. Δεν ξέρω αν το πιστεύετε ή αν το αισθάνεστε.

Ξέρετε ότι οι Έλληνες πολίτες, η ελληνική επιχειρηματικότητα, αλλά και η ξένη επιχειρηματικότητα αισθάνονται ότι κάτι πάει στραβά στην Ελλάδα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το βλέπω!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Το βλέπετε…

Ξέρετε, αυτή η ειρωνεία και η υπεροψία είναι ένα στοιχείο της πολιτικής του κ. Μητσοτάκη. Τα βλέπει όλα αυτά και κάθεται…

**ΘΕΟΦΙΛΟΣ ΞΑΝΘΟΠΟΥΛΟΣ:** Άπραγος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Αυτό ακριβώς κάνει ο κ. Μητσοτάκης. Θα έλεγα κάτι χειρότερο, κύριε Ξανθόπουλου. Είναι, δυστυχώς, ένα σχέδιο του Μαξίμου το οποίο υλοποιείται σε όλα τα πεδία. Διότι είτε στη δημοκρατία, είτε στις ανεξάρτητες αρχές, είτε στο επίπεδο της επιλογής διοικητών του δημοσίου για διάφορες θέσεις, ένα είναι το σχέδιο του κ. Μητσοτάκη: Να έχει την εξουσία για να μοιράζει στους κολλητούς του Μαξίμου τα προϊόντα της εργασίας των Ελλήνων και των επιχειρηματιών, δηλαδή το οικονομικό προϊόν της Ελλάδος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έχουν την εξουσία για να μοιράζουν στους κολλητούς τους τις χρηματοδοτήσεις του Ταμείου Ανάκαμψης, τα λεφτά του ΕΣΠΑ, τις απευθείας αναθέσεις με το πρόσχημα του COVID. Γι’ αυτό ακριβώς θέλουν να παρεμβαίνουν με αντιδημοκρατικούς όρους και στους θεσμούς και στο δημόσιο.

Και νομίζω ότι αυτό συνδέεται και με τις μεγάλες παραβιάσεις του κράτους δικαίου και των δημοκρατικών κεκτημένων στη χώρα μας. Και οι παρακολουθήσεις συνδέονται με όλο αυτό το κύκλωμα της οικονομικής ωφέλειας κολλητών εις βάρος της Ελλάδας, της οικονομίας της και της κοινωνίας της.

Για ποιον λόγο, άραγε, να ακολουθείται στην Ελλάδα η στρατιωτική ηγεσία, οι πολιτικοί αντίπαλοι, επιχειρηματίες, δημοσιογράφοι, αλλά και το μισό Υπουργικό Συμβούλιο. Δεν ξέρουμε! Κάποιος πρέπει να απαντήσει. Δεν σας φαίνεται σημαντική και κρίσιμη αυτή η ερώτηση;

Όσο, λοιπόν, φιλελεύθερος και ψευτο-εκσυγχρονιστής θέλει να φαίνεται ο κ. Μητσοτάκης, στα λόγια θέλει να νέμεται την εξουσία για να νέμονται και τη διαχείριση της οικονομίας οι κολλητοί. Αυτό, δυστυχώς, είναι το αποτέλεσμα. Η αντίληψη του κράτους ως λάφυρο φάνηκε, όταν με το πρόσχημα του COVID γίνονταν οι απευθείας αναθέσεις ή από τον τρόπο που μοιράζονται τα κονδύλια από το Ταμείο Ανάκαμψης όταν το 86% των δανείων το παίρνουν μόνο τριάντα έξι μεγάλες εταιρείες και μάλιστα χωρίς να έχουν αναπτυξιακή στρατηγική, γιατί κι αυτή την αναίρεσαν ενώ υπήρχε το 2018 και το 2019.

Τι συμβαίνει, όμως, στο επίπεδο της κοινωνίας, ενώ οι κολλητοί του κ. Μητσοτάκη νέμονται τους πόρους της χώρας μας και τους δημόσιους και σε έναν βαθμό και τους ιδιωτικούς;

Προσέξτε και το ιδιωτικό χρέος, προσέξτε και τα κόκκινα δάνεια πώς εξελίσσονται. Σύμφωνα με την EUROSTAT βλέπω -και από έγκριτα μέσα ενημέρωσης- ότι ο πληθωρισμός στην Ελλάδα τον Οκτώβριο ξαναμπήκε σε ανοδική τροχιά 3,9%, ενώ στην Ευρώπη είναι 2,9% κι ενώ υπάρχει καθοδική πορεία σε άλλες χώρες εμείς είμαστε σε ανοδική πορεία. Αυτό δεν είναι δεδομένο της οικονομίας που πρέπει να αξιολογήσουμε; Και ενώ το εισόδημα των πολιτών συνεχώς μειώνεται, η Κυβέρνηση δεν παρεμβαίνει στα φαινόμενα αισχροκέρδειας, αρνείται να μειώσει τον ΦΠΑ και τον ειδικό φόρο κατανάλωσης.

Φταίει τώρα η Επιτροπή Ανταγωνισμού για τον κ. Σκρέκα. Προσέξτε, είπαν ότι φταίει η Επιτροπή Ανταγωνισμού, ενώ δεν νομοθετούν εργαλεία για να υπάρχει, παραδείγματος χάριν, περιορισμός του πληθωρισμού απληστίας, να υπάρχει περιορισμός της μεγάλης ψαλίδας μεταξύ του επιτοκίου χορηγήσεων και του επιτοκίου καταθέσεων στις τράπεζες. Δεν κάνουν καμμία παρέμβαση, αλλά φταίει η Επιτροπή Ανταγωνισμού. Πάλι μια ανεξάρτητη αρχή την οποία αφήνουν χωρίς στελέχη, για να ξέρουμε ακριβώς τι γίνεται.

Την ίδια ώρα βλέπουμε, με τα στοιχεία που βλέπουμε από τον ΟΟΣΑ, ότι τα επιχειρηματικά κέρδη στην Ελλάδα αυξήθηκαν υπερδιπλάσια από το κόστος εργασίας. Άρα σε σχέση με τον πληθωρισμό μειώνεται το διαθέσιμο εισόδημα, ενώ αυξάνονται τα υπερκέρδη και μάλιστα ο πληθωρισμός απληστίας. Δηλαδή τα κέρδη που προκύπτουν και δημιουργούν τα υψηλά κόστη στην αγορά. Γιατί η αύξηση των τιμών, ο πληθωρισμός, κατά 50% οφείλεται στα επιχειρηματικά κέρδη όχι στο κόστος. Το άλλο μισό μόνο είναι το κόστος. Άρα μπορεί να μειωθεί το επίπεδο των κερδών. Και βλέπουμε να υπάρχουν φθηνότερες ή χαμηλότερες τιμές σε κάποια αγαθά στον πρωτογενή τομέα, αλλά ακριβότερες τιμές τελικά στον καταναλωτή.

Είναι γεγονός ότι αφού θέλετε να διαχειρίζεστε έτσι την εξουσία, να γίνεται δηλαδή μία πρακτικά κατασπατάληση του δημοσίου χρήματος κατ’ εντολή του Μαξίμου, πρέπει να φέρετε κι ένα νομοσχέδιο για να αλλάζουν οι διοικήσεις με βάση κομματικές εντολές και μάλιστα με μια διαδικασία fast track.

Και δεν μπορώ να μην το πω, κυρία Κεραμέως. Μας κάνει ιδιαίτερη εντύπωση ότι χθες το απόγευμα τελείωσαν οι επιτροπές και σήμερα είμαστε στην Ολομέλεια. Αν θέλετε να κάνουμε μία συζήτηση, θα δίνατε λίγο χρόνο για να υπάρχει μία απόσταση μεταξύ της πρώτης και της τέταρτης συνεδρίασης της επιτροπής, να υπάρχει μία απόσταση μεταξύ της τελευταίας συνεδρίασης της επιτροπής και της Ολομέλειας. Όχι, εσείς τα βάλατε όλα σε μια βδομάδα γρήγορα, γιατί πρακτικά δεν έχετε διάθεση διαλόγου και δεν έχετε διάθεση συζήτησης.

Είναι γεγονός πάντως ότι το τελευταίο διάστημα -και οφείλω να το σημειώσω αυτό- στη δεύτερη θητεία Μητσοτάκη τα φαινόμενα αυτοδιάψευσης είναι πάρα πολλά. Την προηγούμενη βδομάδα στο νομοσχέδιο του Υπουργείου Τουρισμού καταργήσατε δύο διατάξεις που είχατε ψηφίσει εσείς την προηγούμενη τετραετία, το ένα για τις «ΙΑΜΑΤΙΚΕΣ ΠΗΓΕΣ Α.Ε.» και το άλλο για την επιτροπή -τη λεγόμενη και του σκανδάλου- για το ναυάγιο της Ζακύνθου.

Και τώρα τι φέρνετε; Την αποκαθήλωση των νόμων που είχατε εσείς νομοθετήσει και κυρίως του ν.4735/2020 -αν δεν κάνω λάθος- τον οποίο νομοθετήσατε και δεν εφαρμόσατε. Έρχεται δηλαδή η κ. Κεραμέως να μας πει ότι οι προηγούμενοι Υπουργοί Εσωτερικών δεν έκαναν τη δουλειά τους, άρα ο κ. Μητσοτάκης και η ίδια βέβαια που τους ψήφισε τους νόμους αυτούς γιατί ήταν εδώ και ψήφιζε.

Να ξεκαθαρίσουμε λιγάκι ποια είναι η διαφορά μας. Εμείς θέλουμε μια ισχυρή πολιτεία, η ισχυρή πολιτεία να έχει και να περιγράφει, αν θέλετε, ένα αναπτυξιακό κράτος με στρατηγική, με σύγχρονα εργαλεία, με καινοτομία, ανθρώπινο, αλλά και ανθεκτικό απέναντι στις μεγάλες κρίσεις και προφανώς να ακολουθεί τους κανόνες δικαίου και του ΑΣΕΠ. Άρα θέλουμε ένα ισχυρό στελεχωμένο ΑΣΕΠ, μια ανεξάρτητη και τεχνοκρατική παρέμβαση στην επιλογή και στην αξιολόγηση των καλύτερων για τις θέσεις ευθύνης.

Η Νέα Δημοκρατία τι θέλει για το δημόσιο; Θα μου επιτρέψετε, κύριε Μητσοτάκη, να σας δώσω μερικά παραδείγματα για να είναι εύληπτο και να είναι κατανοητό γιατί εσείς με μεγάλα λόγια μπορεί να μπερδεύετε την κουβέντα ή τουλάχιστον να βοηθάτε τα μέσα ενημέρωσης που πήραν και άλλη ενίσχυση τώρα να δημιουργούν ένα ωραίο προφίλ σε εσάς. Η λίστα Πέτσα κάνει καλά τη δουλειά της διαχρονικά.

Παράδειγμα, λοιπόν. Σήμερα, κυρίες κύριοι Βουλευτές και κύριε Μητσοτάκη, είναι 1η Νοεμβρίου. Σήμερα λοιπόν και «καλό μήνα» βεβαίως, δυστυχώς δεν μπορούμε να ευχηθούμε «καλό μήνα» γιατί δεν εξασφαλίζετε εσείς τις δυνατότητες αυτές για δυόμισι χιλιάδες συμβασιούχους πυροσβέστες που σήμερα απολύθηκαν! Από σήμερα λοιπόν με επιλογή του κ. Μητσοτάκη δυόμισι χιλιάδες εκπαιδευμένοι, αξιολογημένοι πυροσβέστες της χώρας μας που έδωσαν τη μάχη των πυρκαγιών απολύθηκαν, δυόμισι χιλιάδες,…

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

…είναι οι συμβασιούχοι πυροσβέστες -και προσέξτε το παράλογο-, ενώ τρεις χιλιάδες εξακόσια κενά έχει το οργανόγραμμα της Πυροσβεστικής που έγινε επί Κυβέρνησης του κ. Μητσοτάκη. Για να καταλάβετε λίγο ποια είναι η αριστεία. Τελικά, είναι προφανές ότι δεν έχετε ούτε ιερό ούτε όσιο.

(Θόρυβος - διαμαρτυρίες από την πτέρυγα της Νέας Δημοκρατίας)

**ΣΤΑΥΡΟΣ ΚΑΛΑΦΑΤΗΣ:** Έληξε η σύμβασή τους ή απολύθηκαν;

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Δεν είναι διάλογος εδώ τώρα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Προσέξτε τώρα. Διαμαρτύρονται για να επιβεβαιώσουν την αμαρτία τους. Δηλαδή, διαμαρτύρονται οι Βουλευτές της Νέας Δημοκρατίας -για να καταλαβαίνουν και οι πολίτες που μας βλέπουν- για να επιβεβαιώσουν την αμαρτία τους. Τι λένε; «Έληξε η σύμβασή τους». Γιατί εμείς τι είπαμε;

**ΣΤΑΥΡΟΣ ΚΑΛΑΦΑΤΗΣ:** Ότι απολύθηκαν!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είπαμε ότι δυόμισι χιλιάδες συμβασιούχοι δασοπυροσβέστες…

**ΣΤΑΥΡΟΣ ΚΑΛΑΦΑΤΗΣ:** Ότι ενώ ήταν σε σύμβαση, απολύθηκαν!

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ ησυχία! Μη διακόπτετε!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Συγγνώμη, συγγνώμη, διορθώνω.

Δυόμισι χιλιάδες πυροσβέστες λέει ότι δεν είναι μόνο για τις δασικές πυρκαγιές…

**ΣΤΑΥΡΟΣ ΚΑΛΑΦΑΤΗΣ:** Άλλα είπατε, ότι απολύθηκαν!

**ΠΡΟΕΔΡΟΣ (Κωνσταντίνος Τασούλας):** Λέει «διορθώνω». Παρακαλώ!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):**  …είναι από σήμερα στο ταμείο ανεργίας -δεν είναι από σήμερα στο ταμείο ανεργίας, κύριε Γαβρήλο;- …

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ησυχία!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** …γιατί σταμάτησε η σύμβασή τους και δεν εργάζονται από σήμερα -άρα ουσιαστικά είναι στον δρόμο-, ενώ έχει τρεις χιλιάδες εξακόσια κενά η Πυροσβεστική.

**ΑΘΑΝΑΣΙΟΣ ΔΑΒΑΚΗΣ:** Άλλο αυτό!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ωραία. Δεν θέλετε να πω τη λέξη «απολύονται». Ωραία, ωραία. Ας κάνουμε λοιπόν την πραγματική συζήτηση για να μην μπλέξετε εσείς με τα φαινόμενα της συζήτησης. Δυόμισι χιλιάδες εργαζόμενοι πυροσβέστες μέχρι χτες από σήμερα είναι στο ταμείο ανεργίας με δική σας επιλογή…

**ΣΤΑΥΡΟΣ ΚΑΛΑΦΑΤΗΣ:** Δική τους επιλογή.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** …και δεν προσφέρουν υπηρεσίες στην Πυροσβεστική που έχει τρεις χιλιάδες εξακόσια κενά. Το καταλαβαίνετε αυτό; Είναι δικιά σας επιλογή αυτή.

Προσέξτε τώρα το επόμενο ζήτημα, για να μιλήσουμε για το δημόσιο…

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

Με συγχωρείτε, κύριε Φάμελλο, ένα λεπτό.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ναι, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Μη διακόπτετε. Γιατί διαμαρτύρεστε; Η ακριβολογία και το να είμαστε εντός θέματος δεν είναι τα ατού αυτής της Αιθούσης. Μην διαμαρτύρεστε, λοιπόν.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, θα μπορούσαμε να μιλήσουμε για πολλά ατού της Αίθουσας και για πολλά ζητήματα εφαρμογής του Κανονισμού. Θα με οδηγήσετε να θυμηθώ πολλές επιστολές που έχετε λάβει από μένα και στις οποίες δεν έχετε ούτε καν απαντήσει ούτε καν ανταποκριθεί. Προτιμώ όμως να μείνω επί του νομοσχεδίου γιατί αυτό θέλουν οι Έλληνες πολίτες να ακούν και σέβομαι τον ρόλο μου.

**ΠΡΟΕΔΡΟΣ (Κωνσταντίνος Τασούλας):** Ακριβώς, ακριβώς.

(Θόρυβος από την πτέρυγα της Νέας Δημοκρατίας)

**ΣΤΑΥΡΟΣ ΚΑΛΑΦΑΤΗΣ:** Δεκαπέντε λεπτά δεν μιλήσατε για το νομοσχέδιο!

**ΠΡΟΕΔΡΟΣ (Κωνσταντίνος Τασούλας):** Ησυχία!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, να παραμείνουμε στο θέμα. Είναι σοβαρή η διαδικασία και θέλω να την σεβαστούμε.

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριοι συνάδελφοι!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Δεύτερο ζήτημα που αποδεικνύει τι δημόσιο θέλει ο κ. Μητσοτάκης. Ενώ έχει η ελληνική πολιτεία στα χέρια της επιστημονικά εργαλεία, τα οποία παραδόθηκαν από την κυβέρνηση του ΣΥΡΙΖΑ για την πρόληψη πυρκαγιών και τον αντιπλημμυρικό κίνδυνο, όχι απλά δεν τα εισήγαγε στην διοίκηση της Πολιτικής Προστασίας, αλλά έφτασαν στελέχη της Νέας Δημοκρατίας -θυμηθείτε την κ. Βούλτεψη- να κατηγορούν τους επιστήμονες οι οποίοι είχαν προβλέψει τα κλιματικά φαινόμενα στη Θεσσαλία και είχαν προειδοποιήσει για τον πλημμυρικό κίνδυνο. Αυτό δεν είναι θέμα αριστείας και στελέχωσης του δημοσίου;

Μιλάει, επίσης, η Κυβέρνηση για αξιοκρατία στο δημόσιο που έχει αφήσει χωρίς οργανόγραμμα το Υπουργείο Κλιματικής Κρίσης και Πολιτικής Προστασίας. Και μιλάμε μετά για αξιοκρατία στο δημόσιο.

Ή μήπως είναι εκσυγχρονισμός το ότι αφήσατε το ΕΚΑΒ χωρίς στελέχωση τέσσερα χρόνια και η πρώτη επιλογή της Κυβέρνησής σας ήταν μια πράξη νομοθετικού περιεχομένου για να μεταφέρετε στρατιωτικούς και πυροσβέστες για τα ασθενοφόρα που δεν είχαν οδηγούς; Αυτό είναι η αριστεία. Μάλιστα. Είναι πάρα πολλά που μπορούμε να πούμε.

Όμως εγώ, κύριε Μητσοτάκη, για να μπω στο προκείμενο και στο συγκεκριμένο και να δώσω και κάποιες απαντήσεις, οφείλω να πω ότι -σε αντίθεση με ό,τι είπατε σε τοποθέτησή σας- το νομοσχέδιο αυτό νομοθετεί τον κομματισμό στη δημόσια διοίκηση. Όλα αυτά που έλεγε ο κ. Βορίδης το ’19 ότι δεν μπορούμε να βάλουμε ξένους, τους δικούς μας θα βάλουμε στις διοικήσεις, έρχεται σήμερα η Κυβέρνηση και τα νομοθετεί. Έρχεται η κ. Κεραμέως λέγοντας ακριβώς τα αντίθετα στην εισηγητική έκθεση, να νομοθετήσει ότι στο δημόσιο πλέον και σε θέσεις ευθύνης θα επιλέγονται τα πρόσωπα με βάση επιτροπές όπου την πλειοψηφία θα έχουν κυβερνητικά στελέχη.

Άρα το επιχείρημα και σύνθημα του κ. Μητσοτάκη «ο κατάλληλος άνθρωπος στην κατάλληλη θέση» ξέρετε πρακτικά τι σημαίνει; «Το κατάλληλο στέλεχος της Νέας Δημοκρατίας στην κατάλληλη θέση», για να υπάρχει απόλυτος κομματισμός στο δημόσιο, να υπάρχει απόλυτο ρουσφέτι στο δημόσιο και να γίνεται ανάθεση και πάρτι με τα λεφτά των Ελλήνων πολιτών στο δημόσιο με τις ευλογίες του κ. Μητσοτάκη!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό είναι «ο κατάλληλος άνθρωπος στην κατάλληλη θέση». Ξέρετε πώς το λέγαμε αυτό παλιά; «Αν έχεις μπάρμπα στην Κορώνη, μπορεί να κάνεις τη δουλειά σου». Αυτό νομοθετεί. Ε, δεν είναι περίεργο; Είναι περίεργο το ότι έρχεται να νομοθετήσει με το μανδύα του εκσυγχρονισμού κάτι που κάνανε με αισχρό τρόπο τα στελέχη της Δεξιάς χρόνια στην Ελλάδα. Νομοθετεί το ρουσφέτι, νομοθετεί τον κομματισμό και επίσης εισάγει και το φόβο στην ελληνική κοινωνία και στη δημόσια διοίκηση και στην κοινωνία.

Τι έχει κάνει, πρακτικά; Έχει ένα νέο πλαίσιο προϊσταμένων -και θέλω να μου πείτε γι’ αυτό- στο ν.4674 τον οποίο νομοθετήσατε και πρέπει να έχετε εφαρμόσει στο 1% των θέσεων ευθύνης. Δεύτερον, το νέο νόμο που κάνατε μετά, το ν.4735 -δεν τον εφαρμόσατε-, που έχει να κάνει με την επιλογή διοικήσεων στα νομικά πρόσωπα. Τρίτον, τον αριθμό των μετακλητών που εκτοξεύθηκε σε επίπεδα ρεκόρ, αλλά αυξήθηκαν και οι αμοιβές τους περίπου 70%. Τέταρτον, την παράκαμψη του ΑΣΕΠ, επίσης, επί Νέας Δημοκρατίας. Πέμπτον, την παρέμβαση στο έργο των ανεξάρτητων αρχών και, έκτον, την πανδημία των αναθέσεων.

Αυτά είναι τα χαρακτηριστικά που έγιναν στον δημόσιο τομέα: κομματισμός, αναξιοκρατία, πελατειακό κράτος και τώρα νομοθέτηση του κομματισμού. Και βέβαια όλα αυτά παράλληλα δεν είναι παρά και ένα αυταρχικό κράτος.

Προσέξτε. Δεν είναι μόνο αναποτελεσματικό, όπως το βιώνουμε στα νοσοκομεία, όπως το βιώνουμε στις δημόσιες υποδομές ή τα θέματα πολιτικής προστασίας. Είναι και μία Κυβέρνηση η οποία υποβιβάζει συνεχώς την αξιοκρατία, τη διαφάνεια, τη λογοδοσία, την αμεροληψία. Γιατί; Διότι έρχεται να επιβάλλει και τον φόβο στους δημοσίους υπαλλήλους, αλλά και στην υπόλοιπη κοινωνία γιατί τους λέει ότι αν δεν βολευτείτε και δεν ησυχάσετε, θα βρείτε μία μετάθεση σε άγονο νησί -που λέγαμε παλιά-, δεν θα λάβετε ποτέ θέση προϊσταμένου. Γιατί; Διότι πολύ απλά οι γενικοί γραμματείς και τα μετακλητά στελέχη του Μαξίμου θα επιλέγουν το αν θα γίνεις προϊστάμενος ή διοικητής σε ένα νομικό πρόσωπο και έτσι τελικά θα κάνει κουμάντο παντού το Μαξίμου.

Δεν είναι μόνο η Νέα Δημοκρατία. Πολλές φορές αφαιρούνται και αρμοδιότητες και από τους Υπουργούς για να τις μεταφέρουν στο Μαξίμου γι’ αυτό βάζουν και Γενικό Γραμματέα του Μαξίμου μέσα στην πενταμελή επιτροπή και καταργείται η πλειοψηφία των τεχνοκρατών ή των ανεξάρτητων -αν θέλετε- προσώπων στις επιτροπές επιλογής προσωπικού.

Και έρχεται ο κ. Μητσοτάκης και μας λέει ότι αυτό είναι επανάσταση. Τι είναι επανάσταση; Το να υποχωρούμε σε ένα κομματικό κράτος ή είναι εκσυγχρονισμός το να υπάρχουν μόνο μετακλητά στελέχη που επιλέγουν μέσα από συνεντεύξεις που δεν είναι δομημένες και με υποχώρηση των τυπικών προσόντων ακόμα και των σπουδών ή ακόμα και των σχέσεων συνάφειας γιατί κι αυτά υποχωρούν; Αυτό είναι εκσυγχρονισμός;

Βαθύτατος αναχρονισμός είναι γιατί κατεβαίνει ο πήχης στα ουσιαστικά προσόντα, κατεβαίνει στα επιστημονικά προσόντα, κατεβαίνει ακόμα και σε περίεργους προσδιορισμούς της συνάφειας και τελικά ακόμα και στις υγειονομικές μονάδες ξεχνάνε ότι στην Ελλάδα υπάρχουν δομές που δίνουν μεταπτυχιακούς τίτλους, που δίνουν ειδικές γνώσεις και δίνουν δυνατότητες να συνδυάζει κάποιος την επιστήμη της ιατρικής ή γενικά του υγειονομικού κλάδου με τη διοίκηση υγειονομικών μονάδων. Τα ξεχνάνε όλα αυτά.

Και να πω και κάτι ακόμα. Μιλάτε εσείς για εκσυγχρονισμό. Για ποιο λόγο, παραδείγματος χάριν, δεν έχει γίνει μέχρι τώρα αξιολόγηση των επιτελικών στελεχών; Δεν υπήρχε μία αξιολόγηση, αν δεν κάνω λάθος, στα συμβόλαια απόδοσης του επιτελικού κράτους; Υπήρχε. Πού είναι η αξιολόγηση και για τους γραμματείς;

Με τα σχέδια δράσης δεν είναι υποχώρηση αυτό που γίνεται; Ενώ τα σχέδια δράσης έπρεπε να έχουν τετραετή μακροπρόθεσμο ορίζοντα και να κρίνονται τα επιτελικά στελέχη, τώρα τον κατεβάζετε στα μονοετή, δηλαδή, βλέπετε μια κοντόφθαλμη διαχείριση. Είναι ξεκάθαρο, λοιπόν, ότι αφήνετε πίσω τους δικούς σας νόμους, αφήνετε πίσω ακόμα και την τεχνοκρατική, επιστημονική προσέγγιση και επεκτείνετε τον συγκεντρωτισμό του επιτελικού κράτους παντού.

Τι σημαίνει, όμως, ταυτόχρονα ότι εφαρμόζετε λογικές φόβου και αυταρχισμού. Τώρα πια οι εργαζόμενοι δεν επιτρέπεται να μιλάνε. Δεν μπορούν να συνδικαλίζονται αν θέλουν να πάρουν μια θέση και μια εξέλιξη. Δεν μπορούν να έχουν καθαρό μυαλό και καθαρή σταδιοδρομία. Και ξέρετε σε αυτό η κ. Κεραμέως μας έχει δώσει και ένα πολύ αρνητικό παράδειγμα στη θητεία της. Θέλω να αναφερθώ στον απαράδεκτο διορισμό συμβούλων στα υπηρεσιακά συμβούλια, τότε που υπήρχε μία μεγάλη αποχή της τάξης του 95% του εκπαιδευτικού σώματος που έγινε όταν ήταν Υπουργός Παιδείας τον Νοέμβρη του 2020. Είναι στο ιστορικό της κ. Κεραμέως. Δεν μπορεί να σβήσει αυτό. Ήταν μια βιαστική και πρόχειρη διαδικασία η οποία βρήκε απέναντί της όλη την εκπαιδευτική κοινότητα κι όταν επιλέχθηκαν ακόμα και άτομα που δεν ήθελαν αυτή τη θέση και τους επιβλήθηκαν, αν θέλετε, αυτές οι επιλογές. Τότε δεν υπήρχε δυνατότητα μεταβατικότητας ούτε διαλόγου. Το νομοσχέδιο, βέβαια, μέσα προβλέπει ότι για τα γαλάζια παιδιά υπάρχουν παραθυράκια μεταβατικότητας, υπάρχει δυνατότητα συνέχισης θητειών. Για κάποιους γαλάζιους δεν ισχύουν όλα αυτά.

Είναι γεγονός ότι υπάρχουν πολύ μεγάλες διαφορές, κύριε Μητσοτάκη, στην άποψή μας για το κράτος και για τη δημόσια διοίκηση και είναι σημαντικό να γίνονται αυτές συζήτηση στη Βουλή για να καταθέτουμε τις διαφορές μας. Ξέρετε ποια είναι η βασική διαφορά; Εμείς κινούμαστε με βάση τα συμφέροντα της κοινωνίας και της χώρας και με βάση τα προτάγματα και τα προστάγματα της επιστήμης.

Εσείς κινείστε με βάση τα συμφέροντα. Τα συμφέροντα που είναι πίσω από την Κυβέρνησή σας είναι τα συμφέροντα που σας λένε με ποιον τρόπο πρέπει να νέμεται η οικονομική εξουσία της Ελλάδας, το κράτος. Γι’ αυτό και προχωράτε σε ένα πελατειακό και κομματικό κράτος.

Εμείς κάναμε, παρ’ ότι σε μνημόνια, παρ’ ότι σε χρεοκοπία, πολλές προσπάθειες για να υπάρχει αξιοκρατία στη δημόσια διοίκηση. Γιατί υπήρχε τότε στρατηγική για τη δημόσια διοίκηση.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, λίγο τον χρόνο. Έχετε ξεπεράσει κατά πολύ και την ομιλία του Πρωθυπουργού σε χρόνο. Σας παρακαλώ.

**ΙΩΑΝΝΗΣ ΤΡΑΓΑΚΗΣ:** Και εκτός θέματος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Υπήρχε τότε διαδικασία προκήρυξης και για τους διευθυντές νοσοκομείων με μεγάλο αριθμό υποψηφίων, με καλά βιογραφικά. Γιατί εμείς επιλέξαμε τότε να υπάρξει και ένα ποσοστό που συνέχισε τη θητεία του και δεν βάλαμε κομματικά κριτήρια ούτε απειλήσαμε ποτέ να υπάρχουν τέτοιες επιλογές. Είχαμε, επίσης, στρατηγική, τη δομημένη συνέντευξη, είχαμε κρίσεις προϊσταμένων. Δώσαμε μάχη για να υπάρχει διαφάνεια και αξιοκρατία.

Τώρα, βέβαια, αυτό που θα επικρατήσει είναι η γαλάζια κομματική ταυτότητα. Νομοθετείτε, λοιπόν, την αναξιοκρατία και τον κομματισμό. Δεν το λέμε, όμως, εμείς. Θα μου επιτρέψετε να σας θυμίσω κι ας απαντήσετε όταν πάρετε τον λόγο μετά. Υπάρχει μία τοποθέτηση νομίζω του κ. Σαλμά για τον διοικητή του Νοσοκομείου Αγρινίου και έχω το δημοσίευμα. «Καρφιά για τον Πλεύρη από τον κ. Σαλμά». Έχουμε την ευρεία δημοσιοποιημένη με την τοποθέτηση του κ. Πατέρα του ογδοντάχρονου Διοικητή στο Νοσοκομείο της Καρδίτσας. Έχουμε δημοσιεύματα για τους προέδρους των ΝΟΔΕ στην Ήπειρο, στην Άρτα και στην Πρέβεζα. Έχουμε πάρα πολλά δημοσιεύματα.

Ξέρετε, όμως, ταυτόχρονα τι μας ανησυχεί; Γιατί μας τα είπε και η ΠΟΕΔΗΝ σε συνάντηση που κάναμε. Ενώ προσπαθείτε να κάνετε ένα νομοσχέδιο για να βάλετε διοικητές και στις υγειονομικές μονάδες, ταυτόχρονα μειώνεται συνέχεια το προσωπικό των υγειονομικών μονάδων και αποχωρεί προσωπικό και μειώνεται το δυναμικό της δημόσιας υγείας κατ’ αρχάς γιατί με αυτούς τους μισθούς δε μπορεί να τα βγάλει πέρα. Και μην μιλάτε τώρα για ένα επίδομα που δόθηκε στους δημοσίους υπαλλήλους πολύ χαμηλότερο από την πολύ μεγάλη μείωση των μισθών που έχει γίνει. Γιατί πρέπει να μας μιλήσετε, αν θέλετε μιλήσουμε για την υγεία, για τους επικουρικούς, για τους συμβασιούχους, για τα βαρέα-ανθυγιεινά, για όλα αυτά τα οποία δεν γίνονται στα νοσοκομεία.

Ξέρετε τι βλέπουμε, δυστυχώς, κύριε Μητσοτάκη, στα νοσοκομεία; Βλέπουμε μία δραματική κατάσταση, αναβολή χημειοθεραπειών στο Αντικαρκινικό Νοσοκομείο, αναστολή λειτουργίας χειρουργείων στο «Παπανικολάου» στη Θεσσαλονίκη, διακοπή προγραμματισμένων χειρουργείων στο «Βενιζέλειο», κατασπατάληση δημοσίου χρήματος στο «Αγία Όλγα».

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, έχουμε συμφωνήσει όλα τα κόμματα να υπάρχει ένας σεβασμός στον χρόνο. Έχετε ξεπεράσει κατά πολύ τον χρόνο. Σας παρακαλώ όσο πιο ήπια μπορώ. Σας παρακαλώ. Είμαστε Βουλή με οκτώ κόμματα. Τηρούμε τον χρόνο, αν δεν μπορούμε να τηρήσουμε το εντός θέματος τουλάχιστον. Σας παρακαλώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ολοκληρώνω, κύριε Πρόεδρε.

Κι αφού μιλάμε για διοικητές σε υγειονομικές μονάδες -γιατί αυτό είναι το θέμα μας- βλέπω απομάκρυνση του διοικητή του «Μεταξά» μετά τις καταγγελίες, καρατόμηση του διοικητή του «Αγία Όλγα», παραίτηση μέσα σε επτά μέρες του διοικητή από το «Βενιζέλειο». Όλα αυτά είναι πολιτική του κ. Μητσοτάκη. Αυτά, λοιπόν, είναι τα βασικά μας προβλήματα.

Κλείνω, κύριε Πρόεδρε, λέγοντας το εξής. Σε μια εποχή μεγάλων προκλήσεων η χώρα έχει ανάγκη από ένα κράτος οργανωμένο και αποτελεσματικό. Κι αυτό προφανώς δεν ανταποκρίνεται στα προηγούμενα τέσσερα χρόνια της Κυβέρνησης Μητσοτάκη όπου η Ελλάδα φτωχαίνει και από δημοκρατικές αξίες και στην πραγματική οικονομία.

Η κατάσταση είναι κρίσιμη και η εκτεταμένη κρίση ανασφάλειας φάνηκε σε πάρα πολλούς τομείς το καλοκαίρι. Φαίνεται στα ταμεία των σουπερμάρκετ, φαίνεται στα ταμεία των τραπεζών που γεμίζουν, αλλά και στα ταμεία των επιχειρήσεων που αδειάζουν.

Η αλλαγή, όμως, πρέπει να γίνει σε όλους τους τομείς και στο επίπεδο του κράτους δικαίου και των επίπεδο των διοικήσεων των οργανισμών και στο επίπεδο της ενίσχυσης…

**ΠΡΟΕΔΡΟΣ (Κωνσταντίνος Τασούλας):** Και στην τήρηση του χρόνου. Σας παρακαλώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Και στις δημοκρατικές και πολιτικές διαδικασίες, κύριε Πρόεδρε, που πρέπει να σεβαστούμε. Αυτός ο σεβασμός πρέπει να γίνει μέσα και έξω από τη Βουλή.

Εμείς, λοιπόν, κύριε Πρόεδρε, δηλώνουμε ότι από τη μεριά μας, από τη μεριά του ΣΥΡΙΖΑ - Προοδευτική Συμμαχία, κάνουμε ό,τι είναι δυνατόν για μια γρήγορη επανεκκίνηση για να ανταποκριθούμε στις ανάγκες της κοινωνίας και στις ανάγκες και στην ευθύνη του ρόλου της Αξιωματικής Αντιπολίτευσης. Γιατί θέλουμε να καταθέσουμε -και κάνουμε και σήμερα από αυτό το Βήμα- την πρότασή μας για μια προοδευτική διέξοδο της κοινωνίας.

Γιατί σίγουρα, κύριε Πρόεδρε -και κλείνω- ο κομματισμός και η αναξιοκρατία δεν μπορεί να είναι το όνειρο της νεολαίας μας. Δεν μπορεί να αναστραφεί η απώλεια που έχουμε εγκεφάλων προς το εξωτερικό από τον κομματισμό και το ρουσφέτι του κ. Μητσοτάκη. Κύριε Μητσοτάκη, τα όνειρα και τις ανάγκες της νεολαίας, αλλά και γενικά της κοινωνίας, δεν μπορείτε ούτε να τα φοβίσετε ούτε να τα φυλακίσετε. Γι’ αυτό και τα φοβάστε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και πέντε εκπαιδευτικοί συνοδοί τους από το 2ο Γυμνάσιο Αίγινας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επαναλαμβάνω, όσο άχαρο και στενάχωρο να είναι αυτό, ότι δεν είναι δυνατόν να μην τηρούμε τον χρόνο, μετά την εύλογη ανοχή που συνήθως δίνεται στους πολιτικούς Αρχηγούς. Είναι οκτώ τα κόμματα σε αυτή τη Βουλή. Δεν βγαίνει αυτή η ιστορία. Πρέπει να το καταλάβουμε όλοι. Δεν μπορεί να μιλάει ο Αρχηγός της Αντιπολιτεύσεως διπλάσιο χρόνο από τον Πρωθυπουργό. Δεν γίνεται. Παρακαλώ για τη συμπαράστασή σας σε αυτό το θέμα. Δεν έχει να κάνει με το τι κόμμα είμαι εγώ. Έχει να κάνει με την εύρυθμη λειτουργία της Βουλής. Δεν βγαίνει αυτή η συμπεριφορά.

Με συγχωρείτε, κύριε Ανδρουλάκη. Είναι η σειρά σας. Καλώ στο Βήμα τον Πρόεδρο της Κοινοβουλευτικής Ομάδας του ΠΑΣΟΚ, τον κ. Νίκο Ανδρουλάκη για τη δική του παρέμβαση, για τα δικά του δεκαπέντε λεπτά.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, συζητάμε σήμερα για ένα νομοσχέδιο που σύμφωνα με τον Πρωθυπουργό ενισχύει την αξιοκρατία στον δημόσιο τομέα. Όμως, η Κυβέρνηση της Νέας Δημοκρατίας για άλλη μια φορά κακοποιεί τις λέξεις. Όλα στο βωμό της επικοινωνίας.

Για μας η αξιοκρατία δεν είναι απλά μια λέξη, μια ιδέα ή ένα σύνθημα. Είναι ο τρόπος άσκησης εξουσίας που έχει στόχο να βελτιώσει την καθημερινότητα κάθε Έλληνα πολίτη, τη διαφάνεια στη χρήση των δημόσιων πόρων, την ταχύτητα και την ποιότητα στις υπηρεσίες. Γιατί ένα κράτος αξιοκρατίας είναι ένα αποτελεσματικό κράτος, είναι ένα κράτος που προστατεύει τον πολίτη, ενισχύοντας το αίσθημα της ασφάλειας.

Κι εδώ έχουμε χρέος σε αυτή τη συζήτηση για την αξιοκρατία και τη διαφάνεια να αναλογιστούμε -γιατί εμείς δεν ξεχνάμε- το έγκλημα στα Τέμπη. Χθες το απόγευμα συναντήθηκα με κάποιους συγγενείς των θυμάτων της τραγωδίας που σίγουρα θα μπορούσε να είχε αποφευχθεί, αν το κράτος λειτουργούσε κανονικά. Τι είχαμε εμείς στη δική μας περίπτωση; Είχαμε έναν σταθμάρχη που έβαλε πολιτικό μέσο να διοριστεί -ακόμα δεν μας έχετε πει ποιος πολιτευτής ή Βουλευτής της Νέας Δημοκρατίας έκανε το ρουσφέτι του επίμαχου σταθμάρχη- αλλά και μία σύμβαση για την τηλεδιοίκηση που οι κομματικές διοικήσεις του ΟΣΕ την άφηναν από το 2016 να λιμνάζει.

Υπήρχαν καμπανάκια, προειδοποιήσεις, όπως το πόρισμα της Αρχής Διαφάνειας, αλλά ο τότε Υπουργός, ο κ. Καραμανλής, το κρατούσε στο συρτάρι του αντί να το παραπέμψει στις δικαστικές αρχές.

Χρειάστηκε να υπάρξει παρέμβαση του Ευρωπαίου εισαγγελέα για να κινηθεί η δικαιοσύνη.

Άκουσα και τον Αρχηγό του ΣΥΡΙΖΑ να λέει απευθυνόμενος σε συγγενείς των θυμάτων ότι τα δύο τρένα συγκρούστηκαν ξεκάθαρα από ανθρώπινο παράγοντα. Παράξενα πράγματα. Υιοθέτησε το αφήγημα της Νέας Δημοκρατίας, αλλά δεν προκαλεί εντύπωση. Εδώ προηγήθηκε ο επικοινωνιακός βραχίονας του ΣΥΡΙΖΑ πριν από λίγες εβδομάδες, που υιοθέτησε ένα άλλο αφήγημα της Νέας Δημοκρατίας για τις υποκλοπές, περί Κίνας, προσπαθώντας να κάνει τα θύματα, θύτες. Αυτή είναι η χειρότερη μορφή καταπάτησης των ανθρωπίνων δικαιωμάτων!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά τα τρολ τα καταδικάζετε μόνο όταν χτυπάνε συντρόφους σας. Όταν τα ίδια τρολ χτυπάνε πολιτικούς σας αντιπάλους, τότε απλά κάνουν τη δουλειά τους! Όχι! Εμείς θέλουμε διαφάνεια, θέλουμε ποιοτικό δημόσιο λόγο. Γι’ αυτό είμαστε εδώ με τη στάση μας, με το ήθος μας, με τη συνέπειά μας!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά ακούσαμε ότι στα είκοσι τέσσερα του δεν είχε ο Αρχηγός του ΣΥΡΙΖΑ διαμορφώσει τις ιδεολογικές του πεποιθήσεις. Πριν από τρεις μέρες λοιπόν που αθώωσε την Κυβέρνηση του κ. Μητσοτάκη για το έγκλημα των Τεμπών, πάλι δεν ήξερε; Για να τελειώνουμε με αυτή την ιστορία, το τέλος, το πραγματικό, έχει χρέος να το δώσει η δικαιοσύνη. Για μας δεν ήταν ανθρώπινο λάθος η τραγωδία στα Τέμπη. Γι’ αυτό το θέτω σε αυτή τη συζήτηση. Είναι μια βαρύτατη θεσμική αποτυχία του κράτους μας, που οφείλουμε να μεταρρυθμίσουμε με ριζοσπαστικό τρόπο, αν θέλουμε να προσφέρουμε ποιοτικές υπηρεσίες στους πολίτες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τα επόμενα εικοσιτετράωρα η Κοινοβουλευτική Ομάδα του ΠΑΣΟΚ θα καταθέσει αίτημα σύστασης προανακριτικής επιτροπής στη βάση της δικογραφίας του Ευρωπαίου εισαγγελέα, για να διερευνηθούν οι όποιες ποινικές ευθύνες των αρμοδίων Υπουργών, οι οποίοι έχουν ευθύνη και οι οποίοι με τις αβουλίες τους, με τα λάθη τους άφησαν την επίμαχη Σύμβαση 717 στις καλένδες. Εάν είχε υλοποιηθεί στην ώρα της -μια σύμβαση με κάθε ευρώ από ευρωπαϊκά χρήματα- το πιθανότερο αυτοί οι νέοι άνθρωποι συμπολίτες μας σήμερα να βρισκόταν στη ζωή. Έχουμε χρέος απέναντι στους ανθρώπους αυτούς που έχασαν άδικα τη ζωή τους, απέναντι στις οικογένειές τους, να κάνουμε ό,τι μπορούμε για να πληρώσουν όσοι έχουν ευθύνες γι’ αυτή την τραγωδία.

Αγαπητοί συνάδελφοι, το αίσθημα ασφάλειας και σιγουριάς του πολίτη συναρτάται με ένα πλέγμα πολιτικών παρεμβάσεων, που καλύπτουν πολλούς και διαφορετικούς τομείς της πολιτικής ζωής και πρώτα απ’ όλα το ίδιο το κράτος δικαίου. Εδώ λοιπόν έχουμε μια άλλη υπόθεση, που δείχνει ότι υπονομεύεται ευθέως το κράτος δικαίου. Είναι η προσπάθεια συγκάλυψης του σκανδάλου των υποκλοπών, που συστηματικά προσπαθείτε να επιβάλλετε. Τις τελευταίες ημέρες είχαμε σοκαριστικές αποκαλύψεις. Ο Πρόεδρος της ΑΔΑΕ καταγγέλλει στο Ευρωπαϊκό Κοινοβούλιο ότι δέχθηκε απειλές, ότι στοχοποιήθηκε από μέλη της Κυβέρνησης. Πρώην μέλη και στελέχη αυτής της Ανεξάρτητης Αρχής που αντικαταστάθηκαν σε μία νύχτα, απειλούνται με δίωξη. Γιατί; Γιατί έκαναν τη δουλειά τους; Αυτό σημαίνει κανονική ευρωπαϊκή χώρα; Αυτό σημαίνει φιλελεύθερη παράταξη, να απειλείτε όσους κάνουν τη δουλειά τους;

Και βέβαια είναι και το αποκούμπι σας κύριε Μητσοτάκη, το ακροδεξιό σας αποκούμπι, ο κύριος Βελόπουλος, που τα κάνατε πλακάκια μια μέρα πριν συνεδριάσει η ανεξάρτητη αρχή και αποφασίσει για το θέμα του προστίμου στην ΕΥΠ, γιατί όπως αναφέρει η αρχή αυτή, δεν συνεργάστηκε για να δώσει στοιχεία. Έγκυρα μέσα ενημέρωσης όπως το «ΒΗΜΑ» έγραψαν για το επικείμενο πρόστιμο στην ΕΥΠ.

Δεν τα διαβάσατε αυτά τα άρθρα που εμείς διαβάσαμε και ήρθαμε στη Βουλή να τα καταγγείλουμε, για να προλάβουμε το έγκλημα της συγκάλυψης, για να γίνει επιτέλους η σύγκριση μεταξύ της λίστας Μενουδάκου και των επισυνδέσεων της ΕΥΠ; Για να δούμε ποιος έχει το «Predator», ποιος το χρησιμοποιούσε, ποιος είναι το πραγματικό παρακράτος που έχει πρωταγωνιστή το Μέγαρο Μαξίμου.

Αφήστε λοιπόν, κύριε Βελόπουλε, τώρα τα εμβόλια, τις κηραλοιφές, τις επιστολές του Ιησού και πείτε εδώ στον ελληνικό λαό ποια ήταν τα κίνητρά σας να δώσετε τη δυνατότητα στον Μητσοτάκη να αλώσει την ανεξάρτητη αρχή; Εδώ στον ελληνικό λαό! Ποια ήταν τα κίνητρά σας;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**...(Δεν ακούστηκε).

**ΠΡΟΕΔΡΟΣ (Κωνσταντίνος Τασούλας):** Παρακαλώ, μην διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**…όλα τα δάνεια…(δεν ακούστηκε)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Είναι ρυθμισμένα τα δάνεια, κύριε Βελόπουλε. Τα ρυθμίσαμε τα δάνεια αυτά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Να μας πείτε εσείς ποια είναι τα κίνητρά σας που δώσατε στήριξη στη Νέα Δημοκρατία λίγες ώρες πριν τη συνεδρίαση να αλωθεί η ανεξάρτητη αρχή!

(Θόρυβος στην Αίθουσα)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε…(δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ! Δεν ακούγεστε έτσι κι αλλιώς και δεν γράφεται στα Πρακτικά.

Θα έχετε τον λόγο μετά, τον οποίον έχετε πάντα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο κ. Φλωρίδης, ο λαλίστατος Υπουργός Δικαιοσύνης της Νέας Δημοκρατίας, τι είχε πάθει εκείνο το βράδυ και έμεινε ξάγρυπνος μέχρι τόσο αργά; Συνήθως περνούσαν κάποιες μέρες για να υπογραφεί και να υπάρξει η αλλαγή των μελών σε αυτές τις αρχές. Αλλά μεσάνυχτα, τρεις η ώρα τη νύχτα, τέτοια αγρυπνία;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι αποδεικνύουν όλα αυτά; Είστε ικανοί για όλα. Για εσάς δεν υπάρχουν όρια κύριε Μητσοτάκη! Μπροστά στην εξουσία σας ο σκοπός αγιάζει τα μέσα και ο τρόπος που χρησιμοποιείτε τη θέση του Πρωθυπουργού είναι επικίνδυνος για τη δημοκρατία, τους θεσμούς και το κράτος δικαίου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Η αγωνία λοιπόν εκείνης της νύχτας δείχνει την ενοχή σας. Είστε ένοχος και εσείς και το Μέγαρο Μαξίμου για αυτό το παρακράτος των υποκλοπών. Και έχετε το θράσος να θέλετε να αυτοπαρουσιάζεστε και ως η φιλοευρωπαϊκή δύναμη, επιστρατεύοντας τέτοιες πρακτικές. Σταθερά απομακρύνετε την Ελλάδα από το ευρωπαϊκό πλαίσιο και τις ευρωπαϊκές αξίες σεβασμού των θεσμών. Όλα τα θυσιάζετε στο βωμό της εξουσίας.

Καθημερινά δημοσιεύονται αποκαλύψεις, ότι αυτά που μετ’ επιτάσεως αρνιόταν η Κυβέρνηση, ότι δηλαδή υπάρχει ένα κοινό κέντρο παρακολουθήσεων «Predator» και ΕΥΠ, είναι αλήθεια.

Μάλιστα μάθαμε πως η κ. Βλάχου, η εισαγγελέας της ΕΥΠ που υπέγραφε περί εθνικών κινδύνων και θα παρακολουθούσε –έλεγε στις επιτροπές της Βουλής- μέχρι και την Πρόεδρο της Δημοκρατίας, είχε στοχοποιηθεί και αυτή με «Predator». Ας έρθει τώρα να μας μιλήσει η κ. Βλάχου στην Επιτροπή Θεσμών και Διαφάνειας για να δούμε ποιοι είναι οι εκβιαστές και ποιοι είναι οι εκβιαζόμενοι.

Θέλω βέβαια να ακούσω και από εσάς τους κυρίους του ΣΥΡΙΖΑ εάν αποδέχεστε τις αθλιότητες και όσα γράφονται, που υιοθετούν απολύτως τις δικαιολογίες της Νέας Δημοκρατίας, δηλαδή, «Κίνες», δήθεν νομικά λάθη. Ξέρετε υπάρχουν έγκριτοι νομικοί στην Κοινοβουλευτική Ομάδα του ΣΥΡΙΖΑ, ας ενημερώσουν αυτούς τους παρακρατικούς επικοινωνιακούς μηχανισμούς. Γιατί εμείς είμαστε οι πρώτοι που πήγαμε στη δικαιοσύνη και είμαστε οι πρώτοι που σηκώσαμε το φάκελο του Μενουδάκου στη Βουλή των Ελλήνων, όταν κάποιοι από εσάς κρύβονταν.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Χθες ζήτησα από τον Άρειο Πάγο με νέο μου υπόμνημα να διερευνηθεί πόσοι ήμασταν τελικά κοινοί στόχοι «Predator» και ΕΥΠ, αλλά και ποιος κρύβεται πίσω από τις συνεχιζόμενες συμπτώσεις. Γιατί παράλληλα είχαμε ακόμα ένα τυχαίο γεγονός. Τη στιγμή που δύο αρμόδιοι εισαγγελείς πρωτοδικών ήταν έτοιμοι να διασταυρώσουν την ύπαρξη αυτού του ενιαίου κέντρου, η εισαγγελέας του Αρείου Πάγου στο όνομα της δήθεν αναβάθμισης της υπόθεσης και της επιτάχυνσης της διαδικασίας, τους αφαιρεί την υπόθεση. Είναι εμφανής η αγωνία της συγκάλυψης.

Το στόχαστρο δεν είναι μόνο οι ανεξάρτητες αρχές. Είναι η διαφάνεια, η λογοδοσία. Είναι το ίδιο το κράτος δικαίου. Και αν για κάποιους στα κυβερνητικά έδρανα ο σεβασμός του κράτους δικαίου είναι μια πολυτέλεια, για εμάς είναι η βασική προϋπόθεση ευημερίας του ελληνικού λαού.

Κυρίες και κύριοι συνάδελφοι, η ασφάλεια του πολίτη σημαίνει και προστασία της αγοραστικής τους δύναμης, του εισοδήματός του, για να μπορεί να προγραμματίσει το μέλλον του με ακρίβεια, με σιγουριά και προσδοκία.

Η Κυβέρνηση έχει αποτύχει παταγωδώς να επιτύχει την τροχιά σύγκλισης με τον ευρωπαϊκό μέσο όρο στο βιοτικό επίπεδο των Ελλήνων. Παρά την πολύ θετική εξέλιξη με τη σταδιακή ανάκτηση της επενδυτικής βαθμίδας, η χώρα βρίσκεται πέντε σκαλοπάτια κάτω από εκεί που βρισκόταν το 2008 από τους οίκους αξιολόγησης. Έχουμε λοιπόν πολύ μεγάλο δρόμο μπροστά μας, δύσκολο δρόμο, να καλύψουμε και απαιτούνται άλματα όχι απλώς βήματα. Απαιτείται πάνω απ’ όλα δημοσιονομική υπευθυνότητα. Απαιτείται σχέδιο για βιώσιμη ανάπτυξη που να είναι ανθεκτική στις παγκόσμιες αναταραχές.

Η δική σας ανάπτυξη αποδεικνύεται κάθε φορά ευάλωτη. Γιατί; Γιατί είναι για τους λίγους. Μια ανάπτυξη για τους λίγους δεν είναι μια ανάπτυξη ανταγωνιστική, με καλές θέσεις εργασίας, ώστε να είναι ανθεκτική στις παγκόσμιες αναταραχές. Γι’ αυτό κάθε φορά που έχουμε μια κρίση περιφερειακή ή παγκόσμια οι επιπτώσεις στην Ελλάδα είναι πολλαπλάσιες συγκριτικά με άλλα ευρωπαϊκά κράτη. Οι μισθοί αποκλίνουν αντί να συγκλίνουν με αυτούς της Ευρωζώνης και τα πραγματικά εισοδήματα μειώνονται συνεχώς. Η χώρα μας έχει τον χαμηλότερο ονομαστικό μισθό στην Ευρωζώνη και τον τρίτο χαμηλότερο στην Ευρωπαϊκή Ένωση.

Ο Πρωθυπουργός μετά από σχεδόν είκοσι οκτώ μήνες σταθερής ανόδου στις τιμές των τροφίμων στέλνει ένα δήθεν αυστηρό μήνυμα στις πολυεθνικές ότι η Ελλάδα δεν είναι μπανανία. Τους επιτρέπει όμως τόσους μήνες να πωλούν ακριβότερα τα προϊόντα τους και τις υπηρεσίες τους σε σχέση με τις υπόλοιπες αγορές. Ακούστε λοιπόν, τους τελευταίους τρεις μήνες μόλις οκτώ πρόστιμα έχουν επιβληθεί και μάλιστα ένα από αυτά είναι στο ακριτικό Αγαθονήσι. Η ΔΙΜΕΑ παραμένει υποστελεχωμένη. Τα στοιχεία της EUROSTAT επιβεβαιώνουν ότι η Ελλάδα είναι πρωταθλήτρια στις αυξήσεις σε μια σειρά βασικών αγαθών και υπηρεσιών. Γι’ αυτό σας έκανα επίκαιρη ερώτηση, και περιμένω να απαντήσετε για τον χρόνο συνεδρίασης, για το κόστος της στέγης, που συνεχίζει να καλπάζει.

Τα παρακάτω στοιχεία είναι αποκαλυπτικά. Την τριετία 2019-2022 η τιμή του φυσικού αερίου εκτοξεύθηκε κατά 191,5%, φέρνοντας την Ελλάδα στην πρώτη θέση ως προς την τιμή αύξησης, ενώ στο συγκεκριμένο διάστημα στην Ευρωπαϊκή Ένωση υπήρχε χαμηλότερη τιμή. Για την αύξηση της τιμής ελαιολάδου φταίνε, λέει, οι διεθνείς συγκυρίες. Ναι, υπάρχει πρόβλημα, όμως την ίδια περίοδο η τιμή ελαιολάδου μειώθηκε κατά 10,4% στην Ευρωζώνη και στη χώρα μας αυξήθηκε κατά 6,2%. Στις επικοινωνίες οι χρεώσεις στην Ευρωζώνη μειώθηκαν κατά 11,7% και στην Ελλάδα αυξήθηκαν περίπου κατά 3,8%. Στα αμνοερίφια η αύξηση στην Ευρωζώνη ήταν στο 18,1% και στην Ελλάδα 31,4%. Ο πληθωρισμός της απληστίας σπάει κάθε ρεκόρ στη χώρα μας. Τον Οκτώβριο μάλιστα έχουμε υψηλότερο πληθωρισμό κατά 1% σε σχέση με τον μέσο όρο της Ευρωζώνης. Ακόμα και εκπρόσωποι μεγάλων επιχειρήσεων λένε ανοιχτά ότι οι τιμές αυξάνουν γιατί υπάρχει κερδοσκοπία.

Σαν να μην έφτανε η αισχροκέρδεια στην αγορά το ίδιο το κράτος κερδοσκοπεί εις βάρος του πολίτη. Πρακτικά οι έμμεσοι φόροι ως ποσοστό των φορολογικών εσόδων αγγίζουν το 60% και η αναλογία έμμεσων και άμεσων φόρων είναι εξαιρετικά άδικη για την πλειονότητα της ελληνικής κοινωνίας και ιδιαίτερα τους πιο ευάλωτους Έλληνες.

Γι’ αυτούς τους λόγους υποστηρίζουμε πως το κράτος πρέπει να αλλάξει με σχέδιο και λογοδοσία, με ριζοσπαστικές μεταρρυθμίσεις που το φέρνουν στην ευρωπαϊκή πρωτοπορία και όχι με νόμους που το καταδικάζει να είναι ουραγός. Το κράτος μας οφείλει να γίνει εγγυητής μιας καλύτερης διαβίωσης, μιας καλύτερης προοπτικής, με λιγότερες ανισότητες, με περισσότερες ευκαιρίες, με μεγαλύτερη ασφάλεια, με ισχυρό Εθνικό Σύστημα Υγείας, με καλύτερη παιδεία για τα παιδιά μας.

Εσείς όμως το θέλετε λάφυρο στα χέρια σας. Μάλιστα μετατρέπετε τις θέσεις ευθύνης σε αντίδωρο πολιτικής συναλλαγής και τη γραφειοκρατία που υπάρχει σε εργασιακή ύλη για ρουσφέτια. Τι είναι αυτά τα δύο; Η διαιώνιση χρόνιων παθογενειών που δεν θέλετε να αντιμετωπίσετε.

Γι’ αυτό εμείς τι λέμε; Τέσσερις βασικές προτάσεις πυξίδα των ριζοσπαστικών μεταρρυθμίσεων που χρειάζεται το ελληνικό κράτος. Πρώτον, διαφάνεια. Όλες οι αποφάσεις στη «ΔΙΑΥΓΕΙΑ» χωρίς καμμία εξαίρεση. Αξιοκρατία, καμμία πρόσληψη στο δημόσιο εκτός ΑΣΕΠ. Αποκομματικοποίηση του κράτους. Τι σημαίνει; Όχι αυτά που φέρνετε σήμερα, φύλλο συκής, περιτύλιγμα αναξιοκρατίας. Αποκομματικοποίηση του κράτους σημαίνει καθολικά όλοι οι διοικητές οργανισμών νοσοκομείων να επιλέγονται με ανοιχτό διεθνή διαγωνισμό και πενταετή θητεία. Αυτό σημαίνει αξιοκρατία και όχι παιχνίδια αδιαφάνειας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και βέβαια κάτι που σας ενοχλεί ιδιαίτερα, όπως φαίνεται από τις πρακτικές σας: Ενίσχυση των ανεξάρτητων αρχών. Σήμερα συζητάμε για το σχέδιο νόμου του Υπουργείου Εσωτερικών. Μιλάμε ουσιαστικά για τον τρόπο επιλογής της κορυφής της διοικητικής πυραμίδας, την επιλογή των διοικήσεων των φορέων του δημοσίου τομέα. Η συγκεκριμένη νομοθετική πρωτοβουλία καταδεικνύει ότι έχετε απωλέσει οποιαδήποτε μεταρρυθμιστική πνοή, αν ποτέ είχατε τέτοια πνοή. Δεν διαθέτετε καμμία ορμή ρηξικέλευθων αλλαγών ούτε διάθεση για βαθιές τομές, που έχει ανάγκη η δημόσια διοίκηση στην Ελλάδα. Αντιθέτως, κινείται στην πεπατημένη μικροδιευθετήσεων, τη διατήρηση εσωτερικών ισορροπιών, εξυπηρέτησης συμφερόντων, του πελατειασμού και της αναξιοκρατίας, παθογένειες που, όπως είπα πριν, πρέπει να αντιμετωπίσουμε.

Αλλά εδώ χρειάζεται μεταρρυθμιστική ατζέντα για να υπάρξει απάντηση σε όλα αυτά. Τίποτα δεν κάνατε στην πρώτη σας θητεία, ίσα-ίσα απευθείας αναθέσεις και οριζόντιες παροχές χωρίς αντικειμενικά κριτήρια. Χάθηκαν δισεκατομμύρια από αυτές τις πρακτικές. Θέλει λοιπόν μια βαθύτερη κουλτούρα για να επιβάλεις την αξιοκρατία και τη διαφάνεια στον δημόσιο τομέα.

Μάλιστα μιλάτε για τα δημοσιονομικά της χώρας, και κάνω μία παρένθεση, παρουσιάζοντας πολλές φορές τη δημοσιονομική ευελιξία που μας έδωσε η Ευρωπαϊκή Ένωση λόγω της πανδημίας ως ευνοϊκές δημοσιονομικές συνθήκες, υπονοώντας ή λέγοντας ευθέως ότι είναι επιτυχία της Κυβέρνησης. Είναι μία εξαπάτηση για κάθε Ελληνίδα και κάθε Έλληνα αυτό το αφήγημα και να είστε σίγουροι ότι θα το βρείτε σύντομα μπροστά σας. Γι’ αυτό κτυπώ συνεχώς το καμπανάκι του Ταμείου Ανάκαμψης, το οποίο ήταν μια μοναδική ευκαιρία για την ανάπτυξη της χώρας. Από εδώ και στο εξής χωρίς τις ευέλικτες δημοσιονομικές συνθήκες που επικράτησαν στην Ευρωπαϊκή Ένωση λόγω της πανδημίας, θα φανούν οι πραγματικές δυνατότητες και οι προθέσεις της Κυβέρνησης σε πολύ μεγάλα θέματα δημοσιονομικά.

Οι πανηγυρισμοί σας δεν μπορούν να αποκρύψουν ότι η εκτίναξη του κρατικού χρέους έφτασε 405 δισεκατομμύρια. Και βέβαια τα νέα βάρη των αυξήσεων των τόκων των εξυπηρετήσεων είναι πάρα πολύ επώδυνα. Επίσης, λέτε ότι μειώσατε είκοσι επτά φόρους του ΣΥΡΙΖΑ, ωστόσο το 2022, το 2023 και πλέον το 2024, με βάση το προσχέδιο του προϋπολογισμού, οι Έλληνες θα πληρώσουν πολύ περισσότερους φόρους επί αγαθών και υπηρεσιών. Αυτή είναι ολόκληρη η εικόνα και όχι μόνο η μια πλευρά του νομίσματος, όπως θέλετε να παρουσιάζετε.

Για εμάς τα πράγματα ήταν εξαρχής ξεκάθαρα. Δεν τρέφουμε αυταπάτες. Η Κυβέρνηση των «αρίστων» αποδείχθηκε ως η Κυβέρνηση των ελίτ. Το επιτελικό κράτος είναι στην πραγματικότητα ένα κράτος αδιαφάνειας που πλήγωσε βαθιά το κράτος δικαίου με τον πολυδύναμο δήθεν εκσυγχρονισμό που κακοποιήθηκε ευθέως και αποδεικνύεται ένας παντοδύναμος παλαιοκομματισμός. Ενώ η πολυδιαφημισμένη αποτελεσματικότητα χάθηκε στον λαβύρινθο της διασποράς των ευθυνών και της ευθυνοφοβίας.

Με αφορμή λοιπόν τη συζήτηση για το παρόν νομοσχέδιο πρέπει να καταλάβουμε και εμείς και ο ελληνικός λαός ποια παράταξη έκανε τις μεγάλες μεταρρυθμίσεις στο κράτος. Ποια είναι αυτή η παράταξη που έφερε την αξιοκρατία, που προσπάθησε να φέρει την αξιοκρατία, που έκανε μεταρρυθμίσεις, βρίσκοντας πάντα εμπόδιο σε αυτές τις μεταρρυθμίσεις την παράταξή σας και όχι μόνο την παράταξή σας, αλλά και άλλες παρατάξεις;

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, σας θυμίζω το θέμα του χρόνου και σας παρακαλώ και εσάς να με βοηθήσετε σε αυτή την τήρηση. Είπατε για την κουλτούρα των θεσμών.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Έχω μιλήσει περισσότερο από το διπλάσιο; Όχι.

**ΠΡΟΕΔΡΟΣ (Κωνσταντίνος Τασούλας):** Έχετε μιλήσει παραπάνω, όσο παραπάνω μίλησε και ο Πρωθυπουργός. Από εδώ και πέρα μιλάτε παραπάνω από τον Πρωθυπουργό. Αυτό είναι το θέμα. Πρέπει να τηρήσω μία δύσκολη ισορροπία. Πρέπει να σεβόμαστε τους θεσμούς. Θεσμός είναι η τήρηση του χρόνου.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, επειδή διακόψατε και τον κ. Φάμελλο…

**ΠΡΟΕΔΡΟΣ (Κωνσταντίνος Τασούλας):** Με συγχωρείτε, ένα λεπτό, να τελειώσω. Θεσμός είναι να είμαστε εντός θέματος.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ή θα υπάρχει αυτό που μου είπατε, ο άγραφος κανόνας του διπλάσιου χρόνου ή θα μας πείτε ότι απαγορεύεται να μιλάμε παραπάνω από τον κ. Μητσοτάκη, που δεν το δεχόμαστε. Θα μας πείτε, λοιπόν, έναν κανόνα γενικό, ώστε να τον τηρούμε όλοι μας, όπως συμβαίνει και σε άλλα κοινοβούλια.

**ΠΡΟΕΔΡΟΣ (Κωνσταντίνος Τασούλας):** Να τηρούμε τον χρόνο μας, είναι πολύ απλό!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Όχι διπλό χρόνο, αλλά όποτε μιλάει λιγότερο από τον διπλό χρόνο ο κ. Μητσοτάκης, απαγορεύεται να μιλάνε όλοι οι υπόλοιποι.

**ΠΡΟΕΔΡΟΣ (Κωνσταντίνος Τασούλας):** Εντάξει, εντάξει.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Να μας το πείτε από την επόμενη συνεδρίαση να το τηρήσουμε ευλαβικά αν αφορά όλους τους Προέδρους…

**ΠΡΟΕΔΡΟΣ (Κωνσταντίνος Τασούλας):** Τι να πω, κύριε Πρόεδρε, τώρα καταλαβαινόμαστε, βοηθήστε με στην τήρηση του χρόνου. Αυτό τα λέει όλα!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Συνεχίζω.

Οι μεγαλύτερες, λοιπόν, μεταρρυθμίσεις για αυτό που συζητάμε σήμερα ήταν πρώτα ο ν.2190/1994 της κυβέρνηση του ΠΑΣΟΚ του Ανδρέα Παπανδρέου, ο λεγόμενος νόμος Πεπονή για τη σύσταση του ΑΣΕΠ. Είναι ο νόμος που έφερε τα πρώτα ισχυρά βήματα αξιοκρατίας στο δημόσιο. Και βέβαια, η επόμενη Κυβέρνηση του 1996 του Κώστα Σημίτη που έκανε ελάχιστα απαιτούμενα προσόντα για τον διορισμό, σε θέση διευθύνοντα συμβούλου δημοσίων επιχειρήσεων και οργανισμών, τον ν.2414/1996, τομή,επίσης, με την αναβίωση του 2001 και την αναφορά της υπαγωγής των προσλήψεων στον έλεγχο της ανεξάρτητης αρχής, δυνάμει του άρθρου 103 παράγραφος 7 που συνταγματοποίησε τον ρόλο και τις βασικές αρμοδιότητες του ΑΣΕΠ. Και βέβαια, η κυβέρνηση του ΠΑΣΟΚ του 2009 του Γιώργου Παπανδρέου που εισήγαγε τον «OpenGove», την ανοικτή διακυβέρνηση, τη διαύγεια και τη διαβούλευση, για να ακούγονται όλες οι κοινωνικές δυνάμεις. Αυτές είναι οι τομές που για μας είναι πυξίδα.

Να δούμε, λοιπόν, τώρα η δική σας Κυβέρνηση τι έχει κάνει. Το 2020 ψηφίσατε νόμο για την επιλογή των διοικήσεων των φορέων του δημοσίου τομέα. Όμως, εφαρμόστηκε μόνο σε οκτώ περιπτώσεις. Άρα, γιατί τον ψηφίσατε; Μάλιστα, αμέσως μετά τις εκλογές του Ιουνίου τρέξατε να διορίσετε τον πρόεδρο του Πράσινου Ταμείου, έναν υποψήφιο Ευρωβουλευτή της Νέας Δημοκρατίας ως πρόεδρο στην ΕΥΔΑΠ. Τον πρώην Γραμματέα του κόμματός σας. Μάλλον οαρμόδιος Υπουργός δεν έχει καταλάβει τι σημαίνει αξιοκρατία. Μιλώντας επί του παρόντος νομοσχεδίου, θα σταθώ σε ορισμένα σημεία, μιας και δεν έχουμε πολύ χρόνο, που καταδεικνύουν το θέμα του πελατειασμού που σας διακατέχει.

Πρώτον, για ποιον λόγο οι προϋποθέσεις που τίθενται για τους διοικητές κάποιων νοσοκομείων, καθώς και την επιτροπή αξιολόγησης, υπολείπονται σε αυστηρότητα των οργανισμών που περιλαμβάνονται στην κατηγορία άλφα; Μήπως για να μπορείτε να τοποθετείτε από το παράθυρο αποτυχημένους πολιτευτές σας, όπως κάνατε και το 2019; Παράδειγμα, ο συνταξιούχος εκπαιδευτικός και πολιτευτής της Νέας Δημοκρατίας στο Νοσοκομείο της Καρδίτσας;

Σοβαρή, επίσης, αδυναμία του νομοσχεδίου είναι η μειοψηφική συμμετοχή του ΑΣΕΠ στη διαδικασία. Για ποιον λόγο; Σύμφωνα με το άρθρο 8, η προεπιλογή οργάνων διοίκησης θα λαμβάνει χώρα από επιτροπές επιλογής στελεχών του δημοσίου ανά Υπουργείο. Ακούσατε, λοιπόν, ποιος είναι πολυδύναμος εκσυγχρονισμός, κατά την άποψη του κ. Μητσοτάκη;

Για όλες τις περιπτώσεις στην προεπιλογή την πλειοψηφία θα την έχουν Γενικοί Γραμματείς που διορίζονται από την κυβέρνηση και είναι πολιτικά στελέχη. Το ΑΣΕΠ θα έχει μόνο ένα μέλος. Άρα, τι αξιοκρατία; Εσείς φέρνετε την κομματικοκρατία από την προεπιλογή. Η αλλαγή αυτή είναι, μάλιστα, υπαναχώρηση από τον προηγούμενο νόμο που είχατε ψηφίσει, όπου η πλειοψηφία των επιτροπών ήταν μη κομματική, μη πολιτική. Συνεπώς, αντί να αποκομματικοποιείτε το κράτος, εσείς κάνετε την επιλογή των διοικήσεων να είναι ξανά κομματικό λάφυρο.

Όσον αφορά τα απαιτούμενα προσόντα, η εργασιακή εμπειρία στον τομέα ευθύνης είναι βεβαίως πάρα πολύ σημαντική προτεραιότητα, όπως και η επάρκεια, αλλά και η κατοχή διδακτορικού τίτλου είναι ένα πολύ σημαντικό προσόν. Δεν μπορεί να συνεκτιμάται μόνο στο πλαίσιο της συνέντευξης, δίχως να υπάρχει μοριοδότηση. Που πήγε η αριστεία; Ο νόμος σας του 2020 προέβλεπε ρητά τη μοριοδότηση του διδακτορικού τίτλου, ως τυπικού εκπαιδευτικού προσόντος με τριακόσια πενήντα μόρια.

Πώς δικαιολογεί τώρα η Κυβέρνησή σας αυτή τη μεταστροφή; Γιατί το κάνετε; Μηδέν μόρια το διδακτορικό. Συμμερίζεστε, συνεπώς, την άποψη που εξέφρασε ο κ. Πατέλης, αν δεν κάνω λάθος, ότι κάνουν -λέει- διδακτορικό, όσοι απαραιτήτως δεν έχουν όρεξη για δουλειά, λες και το διδακτορικό δεν έχει δουλειά!

Επίσης, ανατρέπετε -και αυτό είναι ένα θέμα, να μας απαντήσετε γιατί το κάνετε- την ισορροπία μοριοδότησης τυπικών εκπαιδευτικών προσόντων και συνέντευξης. Αλλάζετε την αναλογία υπέρ της συνέντευξης. Εξακόσια μόρια τα τυπικά προσόντα, οκτακόσια η συνέντευξη, ενώ προηγουμένως είχαν τα ίδια μόρια. Γιατί το κάνετε αυτό;

Επειδή δεν έχουμε πολύ χρόνο, θα σταματήσω εδώ, …

**ΠΡΟΕΔΡΟΣ (Κωνσταντίνος Τασούλας):** Καθόλου σχεδόν, κύριε Πρόεδρε, σας παρακαλώ.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα σταματήσω εδώ, κύριε Πρόεδρε, …

**ΠΡΟΕΔΡΟΣ (Κωνσταντίνος Τασούλας):** Ευχαριστώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** …αλλά θέλω να κάνω μόνο για ένα λεπτό μία παρέμβαση για το θέμα της Μέσης Ανατολής. Μόνο ένα λεπτό!

Για εμάς η καταδίκη της Χαμάς είναι ανεπιφύλακτη, γιατί δεν είναι μόνο μια τρομοκρατική οργάνωση -για να τελειώνει αυτό το επικοινωνιακό παιχνίδι- είναι η βαρβαρότητα της οργάνωσης αυτής και των πράξεών της. Είναι πέρα από την ανθρώπινη φύση. Δεν την καταδικάζουμε, λοιπόν, απλώς ως μια τρομοκρατική οργάνωση, αλλά με πρακτικές ισλαμικού κράτους, την καταδικάζουμε ως μια βαρβαρότητα του σύγχρονου κόσμου. Είναι ξένες αυτές οι πρακτικές από την ανθρώπινη φύση. Όμως, οφείλουμε καθολικά αγαπητοί συνάδελφοι να περιφρουρούμε τις ανθρώπινες αξίες, χωρίς να μπαίνουν στο ζύγι πολιτικών συσχετισμών η προστασία των αμάχων, των παιδιών.

Οανθρωπισμός δεν μπορεί να τίθεται υπό αίρεση, υπό επιφύλαξη. Δυστυχώς, η χώρα μας απείχε από το ψήφισμα του ΟΗΕ. Τι έλεγε αυτό το ψήφισμα; Άμεση ανθρωπιστική εκεχειρία στην περιοχή. Ψήφισε η Γαλλία, η Ισπανία, η Πορτογαλία, το Βέλγιο κ.α. Δεν ψήφισαν άλλες χώρες -δικαίωμά τους!- αλλά στις πόσες χιλιάδες θύματα παιδιά και αμάχους πρέπει να ψηφίσουμε υπέρ της ανθρωπιστικής εκεχειρίας; Στις πόσες χιλιάδες;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και το λέω αυτό, διότι η παράταξή μας -γιατί αυτές οι τοποθετήσεις δεν είναι ad hoc τοποθετήσεις, έχουν μια ιστορική ρίζα- το ΠΑΣΟΚ καλλιέργησε και δημιούργησε μια σταθερή σχέση με τον αραβικό κόσμο, με μεγάλες πρωτοβουλίες του ιδρυτή μας Ανδρέα Παπανδρέου, σε συνεργασία με τον Γιασέρ Αραφάτ.

Πετύχαμε η Ελλάδα να γίνει πρότυπο, συνώνυμο αρχών αξιών, πράγμα που γνωρίζεται διεθνώς, όμως και αυτή η παράταξη είναι αυτή που δεν εμπόδισε και δημιούργησε, εργάστηκε για να υπάρχει η στρατηγική σχέση με το Ισραήλ, με Πρωθυπουργό τον Γιώργο Παπανδρέου. Μια συμμαχία που θεωρούμε ότι πρέπει να συνεχίσει να υπάρχει σε αυτή την ευαίσθητη περιοχή της Μέσης Ανατολής. Όμως, μπορούμε να σταθούμε σωστά, από τη σωστή πλευρά της ιστορίας, υπηρετώντας και τον ανθρωπισμό και τις αξίες μας και τη στρατηγική της χώρας και όχι να κάνετε, ακόμη και σε αυτό το κορυφαίο θέμα διχαστικά επικοινωνιακά παιχνίδια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γιατί για μας, βεβαίως, το Ισραήλ έχει δικαίωμα στην αυτοάμυνα, μετά από ένα τέτοιο βάρβαρο τρομοκρατικό χτύπημα αδιανόητο. Βεβαίως! Αλλά η χώρα μας έχει χρέος να σταθεί στο Οργανισμό Ηνωμένων Εθνών στην πλευρά του σεβασμού των ανθρωπίνων δικαιωμάτων και της προστασίας των αμάχων και των παιδιών. Έτσι έμαθε η χώρα μας στα χρόνια της Μεταπολίτευσης, έτσι οφείλουν να εργάζονται όλα τα κόμματα που είναι στην Κυβέρνηση.

Σας ευχαριστώ πολύ συνάδελφοι!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε.

Ο κ. Κουτσούμπας είναι σε φάση ανάρρωσης, του ευχόμαστε περαστικά.

Ξαναλέω για ένα λεπτό, είναι πολύ άχαρο να διακόπτω πολιτικούς Αρχηγούς, αλλά δεν είναι δυνατόν να μην βοηθάμε εις την ομαλή ροή της συζήτησης σε μια Βουλή που είναι οκτωκομματική. Δεν μπορεί να μιλούν οι Αρχηγοί των μικρότερων κομμάτων περισσότερο εμφανώς χρόνο από τον Πρωθυπουργό. Δεν είναι δυνατόν να κατηγορείται ο Πρωθυπουργός γιατί δεν μίλησε εκτός θέματος. Δεν σεβόμαστε το άρθρο 66 που ζητά από τον ομιλητή να μην απομακρύνεται από το υπό συζήτηση θέμα!

Εγώ καταλαβαίνω ότι υπάρχει επικαιρότητα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, θα ήθελα τον λόγο. Αδιανόητο αυτό που λέτε!

**ΠΡΟΕΔΡΟΣ (Κωνσταντίνος Τασούλας):** Μισό λεπτό, να τελειώσω. Τώρα μιλάω εγώ, κύριε Πρόεδρε! Επιτρέψτε μου! Έχω και εγώ έναν ρόλο εδώ πέρα! Δεν είμαι για να σας εξυπηρετώ μόνο, είμαι και για να καθοδηγώ τη διαδικασία. Δεν είμαι μόνο για να εξυπηρετώ εδώ, πρέπει να με εξυπηρετείτε και εσείς.

Το «εντός θέματος» είναι θεσμός. Ο χρόνος είναι θεσμός. Αντιλαμβανόμεθα όλοι ότι η επικαιρότητα, το «εκτός θέματος» δηλαδή, μπορεί να πιάσει το 1/4, το 1/3 μιας ομιλίας, αλλά να πιάσει το σύνολο της ομιλίας είναι εκτός θεσμών και δεν μπορούμε αυτό να το συνεχίσουμε επ’ άπειρον και να παριστάνω εγώ ότι δεν καθοδηγώ την ομαλή ροή της συζητήσεως.

Επαναλαμβάνω ότι θέλω τη βοήθειά σας. Αν δεν την έχω, θα προσπαθήσω μόνος μου να τηρήσω τον Κανονισμό. Η κουλτούρα των θεσμών –για να δανειστώ την ωραία έκφραση του κ. Ανδρουλάκη- περιλαμβάνει τον χρόνο και το «εντός θέματος», μας αρέσει ή δεν μας αρέσει. Πρέπει να διευκολύνουμε τη ροή των συζητήσεων και να μας παρακολουθεί ο κόσμος με ενδιαφέρον.

Κύριε Πρωθυπουργέ, παρακαλώ, να λάβετε τον λόγο για τη δευτερολογία σας.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, θα ήθελα ένα λεπτό τον λόγο επί της διαδικασίας.

Πρέπει να μπουν κάποιοι κοινοί κανόνες, έχετε απόλυτο δίκιο.

**ΠΡΟΕΔΡΟΣ (Κωνσταντίνος Τασούλας):** Φανταστείτε να μην συμφωνούσατε μαζί μου τι θα γινόταν.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Πείτε μας ποιοι είναι αυτοί οι κοινοί κανόνες, ώστε να υπάρχει απόλυτη τήρηση του χρόνου από όλους.

**ΠΡΟΕΔΡΟΣ (Κωνσταντίνος Τασούλας):** Ο Κανονισμός είναι οι κοινοί κανόνες!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ένα λεπτό, δεν εφαρμόζεται, δεν τον εφαρμόζετε, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Ναι, εντάξει.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Όταν ήρθα στην πρώτη μου ομιλία –ακούστε λίγο- επειδή –ξέρετε- εγώ έχω μάθει από το Ευρωπαϊκό Κοινοβούλιο, τήρησα τον χρόνο που έλεγε το καντράν. Εσείς είπατε «το διπλάσιο», σήμερα μας λέτε «δεν είναι το διπλάσιο, είναι λιγότερο από τον κ. Μητσοτάκη». Πείτε μας πόσο χρόνο έχουμε στη διάθεσή μας.

**ΠΡΟΕΔΡΟΣ (Κωνσταντίνος Τασούλας):** Ωραία, εντάξει.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Και δεύτερον, λέτε ότι ανοίγουμε θέματα. Μα, ανοίγουμε θέματα πέρα από το θέμα της συνεδρίασης, γιατί ο Πρωθυπουργός έρχεται στη Βουλή μια φορά το δίμηνο.

**ΠΡΟΕΔΡΟΣ (Κωνσταντίνος Τασούλας):** Τα είπα αυτά.

Εντάξει, εντάξει, ο Πρωθυπουργός φταίει για όλα!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αν ερχόταν συχνότερα, θα τα λέγαμε αυτά τα θέματα…

**ΠΡΟΕΔΡΟΣ (Κωνσταντίνος Τασούλας):** Εντάξει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θα ήθελα τον λόγο για μισό λεπτό, μισό δευτερόλεπτο.

**ΠΡΟΕΔΡΟΣ (Κωνσταντίνος Τασούλας):** Όχι, τώρα θα μιλήσει ο Πρωθυπουργός. Έλεος, έλεος, έλεος! Παρακαλώ, κύριε Βελόπουλε, ακούγεστε περισσότερο από τον καθένα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παραβιάζετε τον Κανονισμό!

**ΠΡΟΕΔΡΟΣ (Κωνσταντίνος Τασούλας):** Όχι, όχι, δεν τον παραβιάζουμε, τον τηρούμε ευλαβικά, δεν ακούγεστε τώρα, δεν γράφεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ζητήστε την άδειά μας, να του τη δώσουμε. Αυτό κάνετε, παραβιάζετε τον Κανονισμό!

**ΠΡΟΕΔΡΟΣ (Κωνσταντίνος Τασούλας):** Ευχαριστώ. Δικαιούται να δευτερολογήσει.

Ευχαριστούμε, ευγνώμων.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν ευχαριστούμε.

Ορίστε, κύριε Πρωθυπουργέ, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εάν είχε τηρηθεί ο χρόνος, κύριε Βελόπουλε, θα μπορούσαμε να ολοκληρώσουμε τον κύκλο της συνεδρίασης ακούγοντας και τη δικιά σας παρέμβαση.

Να ξεκαθαρίσουμε, λοιπόν, ορισμένα πράγματα, κύριε Φάμελλε και κύριε Ανδρουλάκη, για τα ζητήματα που έχουν να κάνουν με τον Κανονισμό της Βουλής.

Θα ξεκινήσω με τον κ. Ανδρουλάκη. Μιλήσατε τριάντα λεπτά, για το νομοσχέδιο μιλήσατε τρία. Λοιπόν, εδώ δεν είναι βήμα άσκησης γενικής έκθεσης ιδεών. Είναι Κοινοβούλιο, υπάρχει Κανονισμός, υπάρχει η ημερήσια διάταξη και οφείλετε να την τηρείτε.

(Χειροκροτήματα από την πτέρυγα της Νέας Δημοκρατίας)

Το ίδιο ισχύει και για τον κ. Φάμελλο ο οποίος μίλησε τέσσερα λεπτά για το νομοσχέδιο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Α, ναι, ε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μιας και αναφέρεστε, λοιπόν, στον κοινοβουλευτικό έλεγχο και στην παρουσία μου στη Βουλή, γιατί ξεκινήσατε, κύριε Φάμελλε, με κάποιες ειρωνικές μομφές σχετικά με τη συχνότητα με την οποία έρχομαι στο Κοινοβούλιο, πρώτον, την προηγούμενη τετραετία η παρουσία μου στο Κοινοβούλιο και οι αντιπαραθέσεις μου με τους πολιτικούς Αρχηγούς σε επίπεδο Αρχηγών ήταν πολύ πιο συχνές από οποιαδήποτε άλλη φάση θυμάμαι εγώ τουλάχιστον τα είκοσι χρόνια που είμαι Βουλευτής.

**ΙΩΑΝΝΗΣ ΤΡΑΓΑΚΗΣ:** Και τα πενήντα χρόνια που είμαι εγώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σεβάστηκα απόλυτα τη διαδικασία του κοινοβουλευτικού ελέγχου, απάντησα σε όλες τις προ ημερησίας συζητήσεις, προκάλεσα πολλές εγώ ο ίδιος και -δόξα τω Θεώ!- δεν μπορούμε να κατηγορηθούμε ότι δεν είχαμε έναν ζωντανό κοινοβουλευτικό διάλογο την προηγούμενη τετραετία.

Για πάμε να δούμε λίγο, λοιπόν, τι έχει γίνει αυτές τις εκατόν είκοσι μέρες.

Πόσες επίκαιρες ερωτήσεις έχετε καταθέσει στον Πρωθυπουργό, κύριε Φάμελλε; Μηδέν! Μηδέν!

(Χειροκροτήματα από την πτέρυγα της Νέας Δημοκρατίας)

Και έρχεστε εδώ πέρα και εγκαλείτε εμένα γιατί δεν έρχομαι να σας απαντήσω.

Πόσες έχετε καταθέσει, κύριε Ανδρουλάκη; Μία. Δεν είναι ότι έχετε καταθέσει δέκα ερωτήσεις -ας το πούμε- και με εγκαλείτε εμένα γιατί δεν έρχομαι να σας απαντήσω.

Άρα, το ποιος κρύβεται από τη Βουλή ή μπορεί να αισθάνεται άβολα από αυτό το πλαίσιο της ζωντανής αντιπαράθεσης χωρίς γραμμένες πρωτολογίες ας το κρίνουν οι πολίτες οι οποίοι μας ακούν.

Έχουμε μία υποχρέωση να σεβαστούμε τον Κανονισμό. Προφανώς υπάρχουν ζητήματα επικαιρότητας τα οποία απασχολούν τη Βουλή και είναι λογικό.

Συνήθως το κάνουμε αυτό –ξέρετε- κύριε Ανδρουλάκη, στις δευτερολογίες. Εδώ πέρα δεν είναι «bon pour l’ Orient». Στο Ευρωκοινοβούλιο δεν τα κάνατε αυτά. Σας έκοβαν τον χρόνο στο ένα ή στα τρία λεπτά, διότι αυτοί ήταν οι κανόνες της Αίθουσας.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Για εσάς δεν ισχύει αυτό;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έρχεστε εδώ πέρα, λοιπόν, μιλάτε επί παντός επιστητού και μετά εγκαλείτε και τον Πρόεδρο της Βουλής γιατί σας ζητά το αυτονόητο, να είμαστε πιο συγκρατημένοι στη διαχείριση του χρόνου ακριβώς…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Πρώτη φορά που μίλησα με ειρωνευόσασταν…

**ΠΡΟΕΔΡΟΣ (Κωνσταντίνος Τασούλας):** Ναι, αλλά πάλι δεν γίνεται έτσι, δεν είστε παρέα τώρα. Ομιλεί ο Πρωθυπουργός.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …για να μπορούμε να ακούμε και τα μικρότερα κόμματα γιατί είμαστε μία οκτακομματική Βουλή.

Έρχομαι τώρα, λοιπόν, για να επιχειρήσω εγώ, κύριε Πρόεδρε, αυτή τη φορά να τηρήσω τον χρόνο και να δώσω -όσο αυτό είναι εφικτό- το καλό παράδειγμα, στα θέματα τα οποία ετέθησαν στις πρωτολογίες των πολιτικών Αρχηγών, μη σχετιζόμενα με το νομοσχέδιο.

Ως προς τη στάση μας σχετικά με το ζήτημα της μεγάλης κρίσης η οποία έχει προκύψει στη Μέση Ανατολή, ήμασταν απολύτως σαφείς από την πρώτη στιγμή και επαναλαμβάνω αυτά τα οποία έχω πει σε πολλές ευκαιρίες εντός και εκτός Ελλάδος: Η Ελλάδα από την πρώτη στιγμή αναγνώρισε στο Ισραήλ το αυτονόητο δικαίωμα της αυτοάμυνας μετά την -όντως θα συμφωνήσω μαζί σας- ανατριχιαστική, φρικιαστική, πρωτοφανή επίθεση την οποία δέχτηκε από μία τρομοκρατική οργάνωση εντός των εδαφών του. Είπαμε, όμως, ταυτόχρονα ότι επειδή το Ισραήλ είναι μία δημοκρατία, ο πήχης του σεβασμού των ανθρωπίνων δικαιωμάτων είναι προφανώς διαφορετικός από τον μη πήχη μίας τρομοκρατικής οργάνωσης. Είπαμε, λοιπόν, ότι η αντίδραση του Ισραήλ θα πρέπει να λάβει υπ’ όψιν το Διεθνές Δίκαιο και το Διεθνές Ανθρωπιστικό Δίκαιο.

Διαχωρίσαμε απόλυτα τη Χαμάς από τον παλαιστινιακό λαό και από την παλαιστινιακή αρχή η οποία διοικεί τη Δυτική Όχθη, ισχυριζόμενοι και εμείς, όπως πολλοί άλλοι, ότι η Χαμάς είναι μία τρομοκρατική οργάνωση που δεν εκφράζει τον παλαιστινιακό λαό, τον ζημιώνει βαθύτατα με τη συνολική της δράση, δεν αποτελεί συνομιλητή κανενός και η δράση της όχι απλά πρέπει να καταδικαστεί, αλλά πρέπει να ηττηθεί.

Ισχυριστήκαμε από την πρώτη στιγμή και δώσαμε μεγάλη έμφαση στην ανάγκη να υπάρξουν όχι απλά ανθρωπιστικοί δίοδοι, αλλά και ανθρωπιστικές παύσεις, διακοπή δηλαδή των πολεμικών επιχειρήσεων, προκειμένου να υποστηριχθούν οι άμαχοι της Γάζας. Είναι τραγικές οι εικόνες -θέλω να είμαι απολύτως σαφής- οι οποίες αυτή τη στιγμή εκπέμπονται από τα μέσα μαζικής ενημέρωσης από τη Γάζα. Χιλιάδες άνθρωποι, παιδιά χάνουν τη ζωή τους από μία επίθεση η οποία έχει κλιμακωθεί πέραν των ορίων που θα περίμενε κανείς -το λέω ευθέως και ανοιχτά- να λογίζεται ως λελογισμένη αντίδραση σε μία επίθεση που δέχτηκε το Ισραήλ. Και ήμασταν απολύτως σαφείς σε αυτό.

Δουλέψαμε και μιλήσαμε με όλες τις αραβικές χώρες με τις οποίες εξακολουθούμε να είμαστε αξιόπιστοι συνομιλητές. Ήμουν από τους ελάχιστους Πρωθυπουργούς που βρέθηκαν και στο Κάιρο και στο Ισραήλ και στο Κάιρο είδα τον Πρόεδρο Αμπάς, όπως του συνομίλησα και στο τηλέφωνο.

Ήταν ο Πρόεδρος Αμπάς στο Κάιρο, κύριε Ανδρουλάκη και κύριε Φάμελλε!

(Χειροκροτήματα από την πτέρυγα της Νέας Δημοκρατίας)

Και από την πρώτη στιγμή η Ελλάδα δεν άλλαξε τη θέση της περί της ανάγκης πολιτικής επίλυσης του παλαιστινιακού προβλήματος στη λογική των δύο κρατών. Αυτά τα έχουμε πει με απόλυτη σαφήνεια.

Συνεργαζόμαστε με τον Οργανισμό Ηνωμένων Εθνών και με άλλες χώρες για να δούμε πώς μπορούμε να αποστείλουμε ελληνική ανθρωπιστική βοήθεια στη Γάζα και να εξασφαλίσουμε ότι αυτή θα φτάσει σε αυτούς που την έχουν μεγαλύτερη ανάγκη το συντομότερο δυνατόν.

Και ναι, δεν υπερψηφίσαμε ένα ψήφισμα το οποίο, κατά την άποψή μας, δεν ήταν ισορροπημένο. Αυτή είναι η άποψη της χώρας. Δεν ήμασταν μόνοι, η πλειοψηφία των ευρωπαϊκών χωρών θεώρησαν το ίδιο, ότι αυτό το συγκεκριμένο ψήφισμα, από τη στιγμή που δεν μπορέσαμε να ενσωματώσουμε την τροπολογία του Καναδά που έκανε ρητή αναφορά στην καταδίκη της Χαμάς ως τρομοκρατικής οργάνωσης, δεν ήταν ισορροπημένο και εν τέλει, δεν εναρμονιζόταν και με τα εθνικά συμφέροντα, τα οποία εθνικά συμφέροντα σέβονται αφ’ ενός τη στρατηγική σχέση την οποία έχουμε με το Ισραήλ, αλλά ταυτόχρονα αναγνωρίζουν απόλυτα το δικαίωμα του παλαιστινιακού λαού στη δημιουργία ανεξάρτητου κράτους που δεν θα υπονομεύει την ασφάλεια και τη σταθερότητα του κράτους του Ισραήλ.

Και βέβαια, είναι και όλη η πίεση την οποία έχουμε ασκήσει στο Ισραήλ αυτή τη στιγμή και εμείς με τις όποιες δυνατότητές μας, έτσι ώστε να υπάρξει σεβασμός στα ανθρώπινα δικαιώματα και να μην χάνονται αδικαιολόγητα ζωές στη Λωρίδα της Γάζας.

Αλήθεια, κύριε Ανδρουλάκη, ήρθατε και μας είπατε για τη μεγάλη πολιτική παρακαταθήκη του ΠΑΣΟΚ και αναφερθήκατε στις εποχές του Ανδρέα Παπανδρέου και του Γιασέρ Αραφάτ, δεκαετία ’80, ισχυριζόμενος ότι ήταν ισορροπημένες οι σχέσεις της χώρας τότε με την ευρύτερη γειτονιά μας;

(Χειροκροτήματα από την πτέρυγα της Νέας Δημοκρατίας)

Διότι, θέλω να σας θυμίσω -γιατί δεν τα θυμάστε, μάλλον, καλά- ότι επί εποχής Ανδρέα Παπανδρέου η Ελλάδα ήταν η μόνη χώρα -η μόνη χώρα- η οποία δεν είχε αναγνωρίσει επίσημα το κράτος του Ισραήλ. Και εσείς έρχεστε και ισχυρίζεστε τώρα, κάνοντας αναφορά σε εκείνη την περίοδο, ότι ήταν ισορροπημένη πολιτική.

(Χειροκροτήματα από την πτέρυγα της Νέας Δημοκρατίας)

Επομένως, ή δεν τα ξέρετε, οπότε καλά θα κάνετε να ενημερωθείτε και να διαβάσετε λίγο περισσότερο για την ιστορία του κόμματός σας ή πολύ απλά είστε εκτός θέματος κάνοντας αυτήν τη συγκεκριμένη αναφορά. Προσέξτε, δεν αναφέρθηκα σε άλλους αρχηγούς του ΠΑΣΟΚ, που τήρησαν μια πιο ισορροπημένη στάση.

Το κράτος του Ισραήλ αναγνωρίστηκε με απόφαση του Κωνσταντίνου Μητσοτάκη τον Απρίλιο του 1990 και ήμασταν η τελευταία ευρωπαϊκή χώρα που αναγνωρίσαμε το Ισραήλ.

(Χειροκροτήματα από την πτέρυγα της Νέας Δημοκρατίας)

Και εσείς επανέρχεστε σε αυτή την περίοδο. Τι να σας πω τώρα; Από εκεί και πέρα, ο καθένας ας βγάλει τα συμπεράσματά του.

Λοιπόν, έρχομαι τώρα στα υπόλοιπα θέματα στα οποία αναφέρθηκαν οι αξιότιμοι ομιλητές.

Σας ακούω, κύριε Φάμελλε και κύριε Ανδρουλάκη…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ – Κινήματος Αλλαγής):** Απλά, πριν τον Ανδρέα Παπανδρέου ήταν ο Κωνσταντίνος Καραμανλής.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι, αλλά δεν είχε πάρει αγκαλιά τον Γιασέρ Αραφάτ ο Κωνσταντίνος Καραμανλής. Έτσι δεν είναι;

(Χειροκροτήματα από την πτέρυγα της Νέας Δημοκρατίας)

Επιβαρύνετε τη θέση σας. Μην το συνεχίσετε αυτό γιατί έχετε άδικο στο συγκεκριμένο.

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διακοπές!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ακούω, λοιπόν, την επιχειρηματολογία και του κ. Φάμελλου και του κ. Ανδρουλάκη και μου θυμίζει κάτι εφήβους που αποκτούν τον πρώτο τους δίσκο. Μην έχοντας, λοιπόν, άλλο δίσκο να ακούσουν –τουλάχιστον στην ηλικία μας είχαμε ακόμα δίσκους- ακούνε συνέχεια το ίδιο πράγμα, την ίδια μουσική, το ίδιο τροπάριο.

Ο μεν κ. Φάμελλος αποκλίνεται από την Ευρώπη, συμφέροντα, «Μητσοτάκης Α.Ε.». Εσείς, κύριε Ανδρουλάκη, μία μονοθεματική εμμονή -επιτρέψτε μου, να το πω- με θέματα κράτους δικαίου, επαναφορά στο θέμα των υποκλοπών. Τα ίδια ακριβώς λέγατε πριν από τις εκλογές και η Νέα Δημοκρατία πήρε 41%, εσείς πήρατε 17% και εσείς πήρατε 12%.

(Χειροκροτήματα από την πτέρυγα της Νέας Δημοκρατίας)

Αλλάξτε τροπάρι, επιτέλους. Δεν θα σας υποδείξω εγώ τι θα πείτε, αλλά διευρύνετε λίγο την γκάμα σας. Μην είστε τόσο, επιτέλους, μονοθεματικοί σε θέματα τα οποία καταλαβαίνω ότι σας αφορούν προσωπικά, αλλά για τα οποία έχουμε μιλήσει πολλές φορές και εδώ είμαστε να ξαναμιλήσουμε. Επιτέλους, αναλογιστείτε ότι μεταξύ του πριν και του μετά, δηλαδή του τι συνέβαινε την προηγούμενη τετραετία και του μετά, μεσολάβησε η κρίση του ελληνικού λαού που τα έβαλε όλα αυτά τα θέματα στη ζυγαριά, όπως έχω πει πολλές φορές, και τα θετικά τα οποία πετύχαμε και τα σφάλματά μας και τις δύσκολες στιγμές και τις φορές που αναγνωρίσαμε λάθη. Και από εκεί και πέρα, ο ελληνικός λαός έκανε μια πολιτική ετυμηγορία.

Αυτό ως προς την πολιτική διάσταση του θέματος, η οποία δεν υποκαθιστά σε καμμία περίπτωση το ανεξάρτητο έργο της δικαιοσύνης. Η κάλπη δεν ξεπλένει ένα ενδεχόμενο αδίκημα. Αυτό είναι δουλειά της δικαιοσύνης να το ερευνήσει, αλλά γιατί να παρέμβουμε; Γιατί παρεμβαίνουμε αυτή τη στιγμή στο έργο της δικαιοσύνης; Εσείς κάνατε μια ολόκληρη ανάλυση, μας είπατε περίπου ότι ξέρατε –ξέρατε, κατάλαβα εγώ- ότι θα ασκηθούν διώξεις, ότι κάτι θα κάνουν οι ανακριτές και γι’ αυτό η υπόθεση πήγε σε ανώτατο δικαστήριο. Εσείς πού τα ξέρατε όλα αυτά; Μας είπατε ότι ξέρατε ότι η ΑΔΑΕ θα βάλει πρόστιμο. Εσείς πού το ξέρατε αυτό; Πού το ξέρατε; Σας ρωτώ εγώ…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ – Κινήματος Αλλαγής):** Διαβάζουμε εφημερίδες, κύριε Μητσοτάκη. Υπάρχουν εφημερίδες που δεν γράφουν ό,τι θέλετε.

**ΠΡΟΕΔΡΟΣ (Κωνσταντίνος Τασούλας):** Όχι διακοπές, όχι διακοπές!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αν είναι τόσο ανεξάρτητη αυτή η αρχή και αν δεν είναι «σουρωτήρι» με ανοιχτό δίαυλο επικοινωνίας με τον ΣΥΡΙΖΑ, πού τα ξέρατε, επιτέλους, όλα αυτά εσείς, για να τα γνωρίζετε;

Και εν πάση περιπτώσει, μιας και μιλάμε για την ΑΔΑΕ και για την ανίερη συμμαχία που μας κατηγορήσατε ότι αναπτύξαμε με τον κ. Βελόπουλο, κοιτάξτε, μπορείτε να μας κατηγορείτε για το ανάποδο. Το ανάποδο ισχύει. Πόσους μήνες είχε λήξει η θητεία των μελών της ΑΔΑΕ; Πόσους μήνες; Εννιά, δέκα, έντεκα; Δεν είμαι σίγουρος. Και ακριβώς επειδή δεν θέλαμε να κατηγορηθούμε προεκλογικά ότι αλλάζουμε, με βάση τον Κανονισμό της Βουλής και αυτό το οποίο ορίζει ο Κανονισμός της Βουλής…

Δηλαδή θέλατε εσείς -είναι σύννομο με το κράτος δικαίου- μέλη των οποίων η θητεία έχει λήξει εδώ και πολλούς μήνες να παραμένουν στη θέση τους, επειδή εσάς σας βολεύει πολιτικά. Και αυτό είναι συμβατό με το κράτος δικαίου, είναι απολύτως φυσιολογικό, είναι νορμάλ να γίνεται αυτό επειδή σας βολεύει.

Λοιπόν, κοιτάξτε, κύριε Ανδρουλάκη, μια και καλή, επειδή για τα θέματα του κράτους δικαίου έχω κουραστεί να ακούω την «υποχώρηση της Ελλάδος», η «Ελλάδα είναι περίπου Μπανανία στα θέματα» αυτά κ.λπ.. Προέρχεστε από την Ευρωβουλή και γνωρίζετε πολύ καλά ότι υπάρχει ένας τελικός κριτής, ο οποίος κρίνει την αποτελεσματικότητα και τις επιδόσεις όλων των κρατών μελών ως προς τα θέματα κράτους δικαίου και αυτή είναι η ευρωπαϊκή επιτροπή. Τα γνωρίζει καλά και ο Κοινοβουλευτικός μας Εκπρόσωπος, ο οποίος υπήρξε Υπουργός Δικαιοσύνης. Συνεργαστήκαμε σε πολλά θέματα με την επιτροπή για τα οποία δεχτήκαμε δικαιολογημένες υποδείξεις. Λοιπόν, η Ελλάδα στα θέματα κράτους δικαίου, σύμφωνα με την Ευρωπαϊκή Επιτροπή, σημειώνει διαρκή πρόοδο.

(Χειροκροτήματα από την πτέρυγα της Νέας Δημοκρατίας)

Αυτό λέει η Ευρώπη. Τώρα το τι λέτε εσείς, ο κ. Ράμμος και όποιος άλλος μπορεί να έχει τη δική του ατζέντα, αφορά εσάς και τους συνομιλητές σας. Αυτό λέει η Ευρωπαϊκή Επιτροπή.

Τώρα, κύριε Φάμελλε, ως προς όλα αυτά τα οποία λέτε για το πόσο αποκλίνουμε από την Ευρώπη και στα θέματα των οικονομικών επιδόσεων, έχω να σας πω τα εξής: Την προηγούμενη εβδομάδα βρέθηκαν στην Ελλάδα όλοι οι κεντρικοί τραπεζίτες της Ευρωζώνης και η Ελλάδα εισέπραξε μια σειρά από εξαιρετικά κολακευτικά σχόλια από αυτούς, οι οποίοι -θέλω να θυμίσω ότι- υπήρξαν από τους αυστηρότερους επικριτές μας, από αυτούς που σε ένα βαθμό μπορεί να θεωρηθούν και συνυπεύθυνοι για το γεγονός ότι η Ελλάδα πλήρωσε πολύ βαρύ τίμημα λιτότητας τη δύσκολη περίοδο μετά τη χρεοκοπία της. Και έρχονται όλοι και αναγνωρίζουν την τεράστια πρόοδο της χώρας. Το γεγονός ότι η Ελλάδα σήμερα είναι πρωταγωνίστρια στην ανάπτυξη, από εκεί που ήταν ουραγός, ότι η ανεργία διαρκώς αποκλιμακώνεται, ότι προσελκύουμε πια σημαντικές ξένες επενδύσεις, ότι ναι, ανακτήσαμε την επενδυτική βαθμίδα. Το λέτε σαν να είναι κάτι φυσιολογικό και εύκολο.

Γιατί δεν το έκαναν οι προηγούμενοι, τότε, αν ήταν τόσο εύκολο;

(Χειροκροτήματα από την πτέρυγα της Νέας Δημοκρατίας)

Ήμασταν συνεπείς, είπαμε ότι θα ανακτήσουμε την επενδυτική βαθμίδα, βρισκόμαστε τρεις μήνες μετά τις εκλογές και το πετύχαμε και έχουμε πολλή δουλειά να κάνουμε ακόμα. Βεβαίως και υπάρχουν μεγάλα προβλήματα. Γνωρίζουμε πολύ καλά τον πόνο των νοικοκυριών, ειδικά των ασθενέστερων νοικοκυριών, και τη δύσκολη μάχη αντιμετώπισης της ακρίβειας, η οποία δεν αντιμετωπίζεται με λύσεις που μπορεί να φαίνονται εύκολες, όπως η μείωση του ΦΠΑ, αλλά χρειάζεται πολλή και συστηματική δουλειά και θα συνεχίσουμε να την κάνουμε. Υπάρχουν μάχες που θα χάσουμε και μάχες που θα κερδίσουμε. Αυτό, όμως, δεν μπορεί να ακυρώσει τη συνολική εικόνα προόδου της χώρας και σημαντικής βελτίωσης της εικόνας της, σε σχέση με το πού βρισκόταν πριν από κάποια χρόνια.

Τώρα, να κλείσω με κάποιες αναφορές στο νομοσχέδιο.

Κύριε Πρόεδρε, συγγνώμη, ξέφυγα λίγο στον χρόνο, αλλά αναγκάστηκα στη δευτερολογία μου να απαντήσω σε όλα αυτά τα οποία είπατε εκτός νομοσχεδίου. Αν δεν μιλούσατε γι’ αυτά, δεν θα μιλούσα κι εγώ.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, είμαι βέβαιος πως θα τελειώσετε σύντομα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναφερθήκατε, κύριε Ανδρουλάκη, στην ανάγκη -και μας το είπατε με στόμφο- να υπάρχει διεθνής διαγωνισμός. Έτσι δεν είπατε; Ε, αυτό κάνουμε. Αυτό κάνουμε.

(Διαμαρτυρίες από την πτέρυγα του ΠΑΣΟΚ – Κινήματος Αλλαγής)

Η προκήρυξη η οποία θα βγει είναι, ουσιαστικά, μια πρόσκληση εκδήλωσης ενδιαφέροντος για όσους, εντός και εκτός Ελλάδος, θέλουν να συμμετέχουν σε αυτή τη διαδικασία με πολύ συγκεκριμένες προδιαγραφές. Αυτό δεν είναι; Είναι κάτι διαφορετικό;

Όχι, κύριε Ανδρουλάκη. Κάνουμε, λοιπόν, ακριβώς αυτό το οποίο μας υποδεικνύετε με τις προϋποθέσεις και τους όρους που έχουμε θέσει. Αναφερθήκατε στη συνέντευξη. Στα οκτακόσια μόρια η συνέντευξη, από πόσα συνολικά; Πόσα μόρια είναι αυτά τα οποία δεν σχετίζονται με τη συνέντευξη; Ξέρετε; Είπατε εξακόσια μόρια. Λάθος. Είναι χίλια διακόσια, γιατί σε αυτά συμπεριλαμβάνεται και το τεστ των δεξιοτήτων και όλη η αξιολόγηση που δεν αφορά στη συνέντευξη. Άρα, ας έχουμε μία αίσθηση του πόσο ισορροπημένο είναι το σύστημα, τελικά, το οποίο καλούμαστε να εφαρμόσουμε.

Και κλείνω με τη μνημειώδη φράση του κ. Φάμελλου, ο οποίος μας είπε πώς ο ΣΥΡΙΖΑ μέσα στη μεγαλοθυμία του και στη διάθεσή του να μην δώσει καμμία ένδειξη, να μην περάσει καν από το μυαλό ως υπονοούμενο ότι μπορεί να έχει οποιαδήποτε κομματική αντιπαράθεση με τους προηγούμενους, πώς κρατήσατε –λέει- τους διοικητές των νοσοκομείων.

Λοιπόν, νέα τροπολογία του Υπουργού Υγείας, κ. Κουρουμπλή, που κατατέθηκε στη Βουλή 24 Ιουνίου του 2015, προβλέπει την παύση των διοικητών και αναπληρωτών διοικητών των νοσοκομείων του ΕΣΥ με νόμο. Ε, να θυμάστε τουλάχιστον αυτά που έχετε κάνει!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, θα ήθελα τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τρεις εκπαιδευτικοί συνοδοί από το Γυμνάσιο Βλαχιώτη Λακωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ήθελα να κάνω –έφυγε ο Πρωθυπουργός- μια διόρθωση. Έκανε ένα λάθος ο Πρωθυπουργός. Δεν είχε λήξει η θητεία των συγκεκριμένων μελών της ΑΔΑΕ εννέα μήνες πριν την αλλαγή. Είχε λήξει δεκαοκτώ μήνες πριν την αλλαγή.

(Χειροκροτήματα από την πτέρυγα της Νέας Δημοκρατίας)

Προφανώς αντιλαμβάνεται κανείς ότι δεν μπορούσε να γίνει αλλαγή την ζέουσα περίοδο, την εντελώς επίδικη περίοδο του θορύβου για το σοβαρό αυτό ζήτημα, προφανώς δεν μπορούσε να γίνει αλλαγή αρχές του έτους που ήταν οιονεί προεκλογικό, αλλά προφανώς και κάποτε έπρεπε να γίνει. Έχουμε τρία προφανή. Πρέπει να τα παραδεχτούμε και τα τρία.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Όχι, όχι. Ποιο είναι το «επί προσωπικού»;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα καταλάβετε τώρα.

**ΠΡΟΕΔΡΟΣ (Κωνσταντίνος Τασούλας):** Ένα λεπτό. Ζήτησε τον λόγο επί προσωπικού ο κ. Ανδρουλάκης. Παρακαλώ να πείτε επί ένα λεπτό ποιο είναι το προσωπικό, για να δω αν πρέπει να πάρετε τον λόγο. Πείτε μου ποιο είναι το προσωπικό.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο κ. Μητσοτάκης λέει ότι εμείς προτείνουμε ανοιχτό διεθνή διαγωνισμό, που είναι αλήθεια. Αυτό μόνο προτείνουμε, όμως; Εμείς προτείνουμε και η αξιολόγηση να γίνει από ανεξάρτητη επιτροπή.

**ΠΡΟΕΔΡΟΣ (Κωνσταντίνος Τασούλας):** Αυτό είναι ο ορισμός του προσωπικού! Τι χιούμορ είναι αυτό, κύριε Πρόεδρε; Πού το είδατε το προσωπικό;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Είναι γκεμπελισμός.

**ΠΡΟΕΔΡΟΣ (Κωνσταντίνος Τασούλας):** Σας παρακαλώ. Τι σχέση έχει αυτό; Ακούνε και οι νεότεροι συνάδελφοι και θα ζητάνε τον λόγο επί προσωπικού για τέτοιες εντελώς άσχετες αφορμές.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ακούστε με ένα λεπτό.Θεωρώαδιανόητο…

Όχι. Δεν μπορεί Πρόεδρος κόμματος να κάνει τέτοια παραβίαση του Κανονισμού. Επιτρέψτε μου να σας προστατέψω, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Είναι αδιανόητοο Πρωθυπουργός να λέει ότι ό,τι λέμε εμείς μπαίνει στο ίδιο καλάθι με αυτό που είπε ο πρόεδρος μιας ανεξάρτητης αρχής.

**ΠΡΟΕΔΡΟΣ (Κωνσταντίνος Τασούλας):** Δεν είναι επί του προσωπικού αυτό. Ρωτήστε τον διακεκριμένο συνταγματολόγο δίπλα σας, τον κ. Δουδωνή, εξέχων συνταγματολόγος, να σας πει ότι δεν υπάρχει θέμα επί προσωπικού.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Δηλαδή ψέγει ο Πρωθυπουργός της χώρας αυτά που είπε δημοσίως ο Πρόεδρος…

**ΠΡΟΕΔΡΟΣ (Κωνσταντίνος Τασούλας):** Έληξε, έληξε. Δεν ακούγεστε και δεν γράφονται.

Παρακαλώ τον λόγο έχει ο κ. Βελόπουλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, έχω ζητήσει τον λόγο επί της διαδικασίας.

**ΠΡΟΕΔΡΟΣ (Κωνσταντίνος Τασούλας):** Όχι, όχι, ελάτε τώρα, αυτά είναι τεχνάσματα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Γιατί δεν τηρείτε την αρχή;

**ΠΡΟΕΔΡΟΣ (Κωνσταντίνος Τασούλας):** Ελάτε, κύριε Βελόπουλε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, δεν κάνω τέχνασμα.

**ΠΡΟΕΔΡΟΣ (Κωνσταντίνος Τασούλας):** Τέλοςτα τεχνάσματα, ούτε επί προσωπικού ούτε επί της διαδικασίας.

Τον λόγο έχει ο κ. Βελόπουλος για τη δική του ομιλία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μίλησε ο κύριος Πρωθυπουργός δευτερολογία. Δικαιούμαι και εγώ σύμφωνα με τη κοινοβουλευτική σειρά.

**ΠΡΟΕΔΡΟΣ (Κωνσταντίνος Τασούλας):** Θα πάρετε τον λόγο στη δευτερολογία σας. Θα τελειώσουν οι υπόλοιποι Αρχηγοί.

Ελάτε, κύριε Βελόπουλε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, ξανακρύβετε τον κύριο Πρωθυπουργό. Τον κρύβετε και τον προστατεύετε, κύριε Πρόεδρε;

**ΠΡΟΕΔΡΟΣ (Κωνσταντίνος Τασούλας):** Ελάτε, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τώρα θα ακούσετε τα επί προσωπικού, κύριε Φάμελλε. Τώρα θα ακούσει ο κ. Φάμελλος και ο κ. Ανδρουλάκης τι σημαίνει προσωπικού. Αλλά φεύγει ο κ. Ανδρουλάκης. Γιατί εγώ του λέω ότι είναι ψεύτης. Λέει ψέματα. Το ΠΑΣΟΚ δεν πληρώνει ούτε ένα ευρώ. Αυξήθηκαν τα χρέη τους και είπε ψέματα μέσα στη Βουλή. Σε λίγο οι αποδείξεις με τον ισολογισμό του ΠΑΣΟΚ.

(Χειροκροτήματα από την πτέρυγα της Ελληνικής Λύσης)

Έχουμε να πούμε πολλά, γιατί είχαμε παρενέργειες των εμβολίων από τον κ. Ανδρουλάκη σήμερα και ψιλοζαλίστηκε λίγο και μας τα μπέρδεψε.

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ, αυτό δεν χρειάζεται να λεχθεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει, παρενέργειες είπα.

**ΠΡΟΕΔΡΟΣ (Κωνσταντίνος Τασούλας):** Δεν χρειάζεται. Δεν ελέχθη αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μα ακούσαμε ύβρεις, λάσπη, διαγκωνισμό για την κεντροδεξιά μεταξύ του ΠΑΣΟΚ, του ΣΥΡΙΖΑ και του Πρωθυπουργού και κανείς δεν ενδιαφέρεται για τον Έλληνα, την Ελλάδα, τον πολίτη. Τους ενδιαφέρει η Κεντροδεξιά, ποιος θα αλώσει την Κεντροδεξιά και διαγκωνίζονται γι’ αυτό.

(Χειροκροτήματα από την πτέρυγα της Ελληνικής Λύσης)

Και βέβαια θα ήθελα να πω στον κ. Φάμελλο, ο οποίος φυγομαχεί και ο κ. Ανδρουλάκης ως συνήθως, αφού μίλησε για ακροδεξιά να του υπενθυμίσουμε ότι τους ναζιστές των Αζόφ ο κ. Φάμελλος, το κόμμα του, ο ΣΥΡΙΖΑ, το ΠΑΣΟΚ και η Νέα Δημοκρατία χειροκροτούσαν εδώ μέσα τους ναζί, όχι η Ελληνική Λύση.

(Χειροκροτήματα από την πτέρυγα της Ελληνικής Λύσης)

Και πρέπει να του υπενθυμίσουμε και κάτι ακόμα, γιατί ο κ. Ανδρουλάκης ασχολήθηκε με την εργασία μου και είναι λογικό και είναι τιμή μου όταν ένας άεργος πολιτικός, που δεν έχει δουλέψει ποτέ στη ζωή του και έχει δεκάδες ακίνητα -και δεν ξέρω πώς τα βρήκε-, κάνει κριτική στην εργασία ενός άλλου πολιτικού Αρχηγού. Εγώ δεν ήμουν ποτέ παιδί του κομματικού σωλήνα. Δεν ήμουν ποτέ παιδί του Βενιζέλου, του ΠΑΣΟΚ και οποιουδήποτε κόμματος και κομματικού σωλήνα, χωρίς να εργάζομαι. Επί τριάντα έτη εργάζομαι και είναι τιμή μου. Αυτός να μας πει πού έχει τα ακίνητα και πού τα βρήκε, γιατί μια ζωή από το δημόσιο τρεφόταν.

(Χειροκροτήματα από την πτέρυγα της Ελληνικής Λύσης)

Είπε, λοιπόν, ότι ρύθμισε τα δάνειά του. Για να ακούσουμε και την αλήθεια. Εδώ είμαστε: Ισολογισμός του ΠΑΣΟΚ και ρωτώ τον πλέον αδαή, τον οποιοδήποτε νομικό που ξέρει λίγα νομικά ή λίγους ισολογισμούς. Το 2021 το ΠΑΣΟΚ χρωστούσε 356 εκατομμύρια ευρώ. Το 2022 χρωστάει 398 εκατομμύρια ευρώ. Το 2023 θα φτάσει 430 εκατομμύρια ευρώ. Ποια ρυθμισμένα, βρε ψεύτη; Πού λέτε ψέματα, στον ελληνικό λαό και στο ελληνικό Κοινοβούλιο; Καμμία ρύθμιση από τον κ. Ανδρουλάκη. Λέει ψέματα ως συνήθως, συνηθισμένος, καθ’ έξιν και κατ’ εξακολούθηση.

Το καταθέτω στα Πρακτικά της Βουλής.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αφού το πάει έτσι, αύριο το πρωί -θα το σκεφτώ- θα δώσω εντολή στον κ. Σαράκη και στους νομικούς μας να προσφύγουν και στην ΑΔΑΕ και στις τράπεζες, να ελέγξουν γιατί δεν πλειστηριάζουν το ΠΑΣΟΚ, όπως πλειστηριάζουν τα σπίτια των πολιτών οι τράπεζες και γιατί έχει ασυλία το ΠΑΣΟΚ. Με ποια εγγύηση το ΠΑΣΟΚ υπάρχει; Γιατί για να κάνεις ρύθμιση, πρέπει να έχεις εγγύηση, κάτι. Τι έχει εγγύηση το ΠΑΣΟΚ, το 11% -με το ζόρι- που θα πάει 7% με τη λογική του και την τακτική του; Δυστυχώς φοβάμαι ότι έτσι όπως κάνει ο κ. Ανδρουλάκης δεν λέει απλά ψέματα, όχι, συνεχίζει στον κατήφορο της λάσπης και της λοιδορίας. Απαξιούμε, λοιπόν, να ασχοληθούμε με το ΠΑΣΟΚ; Γιατί; Όπως έλεγε και ο Ανδρέας Παπανδρέου, βρίσκεται στο χρονοντούλαπο της ιστορίας το ΠΑΣΟΚ και η τακτική αυτή. Να τα ξεκαθαρίσουμε λίγο.

(Χειροκροτήματα από την πτέρυγα της Ελληνικής Λύσης)

Δυστυχώς, αν μιλάτε επί προσωπικού, θα μιλάμε επί προσωπικού. Δεν έχω με κανέναν τίποτα, αλλά μας βλέπουν νέα παιδιά και δεν μπορεί Πρόεδρος κόμματος εδώ να λέει ψέματα, να ψεύδεται συνειδητά και να μην περιμένει και απάντηση.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Πάμε τώρα στο δεκανίκι. Το ΠΑΣΟΚ έχει ψηφίσει το 60% των νομοσχεδίων την προηγούμενη περίοδο της Νέας Δημοκρατίας. Πλησιάζει το ίδιο νούμερο τώρα και ομιλεί για δεκανίκια; Δεκανίκια της Νέας Δημοκρατίας γίνατε εσείς και μέμφεστε τους άλλους; Σοβαρολογείτε τώρα;

(Χειροκροτήματα από την πτέρυγα της Ελληνικής Λύσης)

Και πάμε στον ΣΥΡΙΖΑ, ο οποίος κατηγορεί τους άλλους για υποκλοπές, αλλά απ’ ό,τι φαίνεται είναι διασυνδεδεμένος με τις μυστικές υπηρεσίες. Ο ΣΥΡΙΖΑ έχει την παγκόσμια πρωτοτυπία να αποκαλύψει στο Κοινοβούλιο πριν έναν μήνα ότι θα μου επέβαλε η εφορία πρόστιμο 150 χιλιάδων ευρώ. Ακόμα περιμένω. «Θα»! Ψάχνω στην εφορία, με ελέγχει -κανένα πρόβλημα-, όλα καλά και τώρα, λοιπόν, ο ΣΥΡΙΖΑ λέει ότι θα επέβαλλε η ΑΔΑΕ πρόστιμο στην ΕΥΠ 100.000 ευρώ. Κοιτάξτε, ή είστε πράκτορες μυστικών υπηρεσιών ή προφήτες. Επειδή δεν σας κόβω για πολύ χριστιανούς, το δεύτερο αποκλείεται. Πάμε στο πρώτο, λοιπόν. Αν, λοιπόν, λέτε «θα επέβαλε» πρόστιμο, σημαίνει ότι από κάπου το μάθατε, από κάπου το ξέρετε. Για να μας πείτε, λοιπόν, από πού το μάθατε εσείς του ΣΥΡΙΖΑ; Ποιος σας το είπε, ο Ράμμος, η ΕΥΠ; Ποιος σας το είπε, επιτέλους; Πείτε ποιος σας το είπε!

Και μια ερώτηση στον κ. Ανδρουλάκη. Γιατί ο κ. Ανδρουλάκης δεν έκανε μήνυση στον Πρωθυπουργό, στον κ. Δημητριάδη, αφού αυτοί ήταν οι υπεύθυνοι για τις παρακολουθήσεις και μιλούσε γενικόλογα; Και δεν είναι ανωμοτί, δεν είναι κατηγορούμενοι πλέον, αλλά είναι μάρτυρες.

(Χειροκροτήματα από την πτέρυγα της Ελληνικής Λύσης)

Ποιον θέλει να καλύψει ο κ. Ανδρουλάκης, τον Πρωθυπουργό; Ποιον θέλει να καλύψει, τον Δημητριάδη; Γιατί; Αφού ήξερε ο ίδιος ότι παρακολουθούνταν, υπήρχε επιβεβαίωση, έγγραφη. Ποιος είναι υπεύθυνος, λοιπόν; Ο Πρωθυπουργός. Ποιος είναι υπεύθυνος; Ο Δημητριάδης. Γιατί δεν έκανε μήνυση σε αυτούς; Αλλά είπαμε, «Γιάννης κερνάει, Γιάννης πίνει», είναι το ΠΑΣΟΚ, μια από εδώ, μια από εκεί, ο μπαλαντέρ του συστήματος. Αυτά με την Ελληνική Λύση κομμένα. Δεν θα ράβετε τα ψέματά σας όπως σας βολεύει εδώ μέσα.

(Χειροκροτήματα από την πτέρυγα της Ελληνικής Λύσης)

Περιμένω ακόμα ονόματα. Από πού τα μάθατε όλα αυτά; Όχι cookbook, ονόματα θέλω. Επίσης, γιατί εδώ είναι το ζητούμενο, επικαλείστε όλοι τον κ. Ράμμο. Έχει μάθει η νεολαία εδώ ποιος είναι ο Ράμμος; Θα σας πω εγώ παιδιά μου, ποιος είναι ο Ράμμος που επικαλείται το ΠΑΣΟΚ και ο ΣΥΡΙΖΑ ως θέσφατο. Είναι η επίκληση, αν θέλετε, στην αυθεντία. Ο Ράμμος! Ο Ράμμος! Ο Ράμμος, παιδιά μου, ήταν ο πρώτος δικαστής με άλλους τρεις, που ενώ με απόφαση δικαστηρίου κόπηκαν οι συντάξεις των Ελλήνων, αυτός έκανε προσφυγή και δικαιώθηκε να μην του κοπεί η σύνταξη! Τόσο φερέγγυος είναι ο Ράμμος! Ο κ. Ράμμος! Για να ξέρουμε με ποιους έχουμε να κάνουμε.

(Χειροκροτήματα από την πτέρυγα της Ελληνικής Λύσης)

Και γιατί δεν μιλάει ο Ράμμος; Ας πει ο Ράμμος, τον προκαλούμε, ποιοι τον επηρεάζουν, γιατί τον επηρεάζουν, ποιοι τον απειλούν, ποια μέλη τον απειλούν, να ξέρουμε κι εμείς επιτέλους ποιοι είναι οι κακοί. Τα νέα μέλη δηλαδή που μπήκαν τον εκβιάζουν; Γιατί τον εκβιάζουν; Αντιδρούν; Γιατί αντιδρούν; Γιατί; Κάτι συμβαίνει! Να μας πει ο ίδιος. Να έχει το θάρρος. Γιατί δεν το λέει; Και στην τελική ο άνδρας, ο πολιτικός, ο δικαστής, ο Τερτσέτης, ο Πολυζωίδης, αν είχε τα κότσια αυτά ο κ. Ράμμος θα είχε παραιτηθεί. Παραιτήσου, λοιπόν! Γιατί δεν παραιτείσαι;

(Χειροκροτήματα από την πτέρυγα της Ελληνικής Λύσης)

Ρωτώ γιατί δεν παραιτείται; Αφού δεν λέει ονόματα. Να μας πει ονόματα. Να μας ζητήσει να έλθει εδώ να μας μιλήσει, να μας πει ποιοι είναι αυτοί που τον επηρεάζουν, ποιοι τον απειλούν αν τον απειλούν. Γιατί από παραμύθι χόρτασαν οι Έλληνες, δυστυχώς, και ο δράκος πέθανε όμως.

Πάμε και στα υπόλοιπα. Τι θέλατε τελικά; Ρωτώ το ΠΑΣΟΚ και τον ΣΥΡΙΖΑ. Έληξε η θητεία τους ναι ή όχι; Έπρεπε την παράνομη ύπαρξη τους η Ελληνική Λύση να την στηρίξει, όταν ταυτοχρόνως θέλετε να στηρίξετε τους αριστερούς που βολέψατε εσείς, οι δικοί σας άνθρωποι, γιατί αυτοί στις ανεξάρτητες αρχές δικοί τους είναι, του ΣΥΡΙΖΑ και του ΠΑΣΟΚ. Ήθελαν τους ψευτοαριστερούς λοιπόν, να είναι στις ανεξάρτητες αρχές, κάτι τύποι σαν τον Κουτρομάνο, σαν τον κ. Ράμμο και τα υπόλοιπα μέλη που παίρνουν 5, 6 χιλιάρικα και κάνουν το κομμάτι τους. Εμείς ψευτοαριστερούς δεν θα στηρίξουμε ποτέ! Τους ξηλώσαμε στο ΕΣΡ και είμαστε περήφανοι γι’ αυτό. Τελεία και παύλα. Για να ξέρουμε τι λέμε.

(Χειροκροτήματα από την πτέρυγα της Ελληνικής Λύσης)

Και πάμε και στα υπόλοιπα. Να δούμε λοιπόν, για τον ΣΥΡΙΖΑ, ποιος είναι δεκανίκι. Ο κ. Φάμελλος, που είναι από τη Θέρμη στη Θεσσαλονίκη, είχε μια έλλειψη μνήμης. Εγώ το θυμάμαι, μπορεί να κάνω και λάθος, ήταν σε άλλο κόμμα στην αρχή, μετά πήγε κάπου αλλού, εν πάση περιπτώσει δεν έχει σημασία. Θα του πω κάτι πολύ απλό. Τι ξέχασε; Αυτό που ξέχασε είναι η πολιτική σοβαρότητα. Στοχοποίησε ένα ολόκληρο κόμμα, την Ελληνική Λύση, χαρακτηρίζοντάς την ακροδεξιά. Κι εγώ ρωτώ τον κ. Φάμελλο: Πραξικόπημα έκανε η Ελληνική Λύση ή πριν λίγο καιρό επιχείρησε το κόμμα του και αυτός ο ίδιος να κάνουν πραξικόπημα, όταν βράδυ ψήφισαν ΑΣΕΠ, νύχτα, για να βολέψουν και να διορίσουν στο δημόσιο τα παιδιά του ΣΥΡΙΖΑ, του ΠΑΣΟΚ και της Νέας Δημοκρατίας; Οι τρεις τους συμφώνησαν, μαζί. Κανείς δεν μίλησε, κανένας.

Πάμε σε ένα άλλο πραξικόπημα. Θυμάται ο ΣΥΡΙΖΑ και ο κ. Φάμελλος τι έκανε τον Ιούνιο του 2019 πριν τις εκλογές; Να του θυμίσουμε εμείς. Έχει μια πλημμελή γνώση, μνήμη, κρίση, αντίληψη, άποψη. Λίγες μέρες πριν τις εκλογές του 2019 ο ΣΥΡΙΖΑ επιχείρησε να αντικαταστήσει όλον τον Άρειο Πάγο. Πραξικοπηματικά, το έκανε. Το έκανε σε προεκλογική περίοδο. Γιατί δεν πέτυχε το πραξικόπημα; Γιατί υπήρχε ο Παυλόπουλος που δεν υπέγραψε. Αυτοί είναι οι φασίστες. Αυτός είναι φασισμός. Την ανώτατη δικαιοσύνη προεκλογικά να την ξηλώνεις, κύριοι του ΣΥΡΙΖΑ, κύριε Φάμελλε, για να βολέψεις τα δικά σου ανομήματα και να τα ξεπλύνεις.

(Χειροκροτήματα από την πτέρυγα της Ελληνικής Λύσης)

Και να θυμίσουμε και στον ΣΥΡΙΖΑ, κυρία Υπουργέ, το βουλκανιζατέρ της Σαντορίνης.

**ΡΑΛΛΙΑ ΧΡΗΣΤΙΔΟΥ:** Είχε πτυχίο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είχε πτυχίο βουλκανιζατέρ. Και τον έκαναν διοικητή του νοσοκομείου. Εντάξει, ας σοβαρευτούμε λίγο. Να αλλάξουμε τα λάστιχα, να αλλάξουμε τις ζάντες. Στο σπίτι του κρεμασμένου δεν μιλάνε για σκοινί. Το πόσο αξιοκρατικός ήταν ο ΣΥΡΙΖΑ μπορώ να σας πω από ένα απλό παράδειγμα, σε λίγο. Αν διαβάσετε λίγο την «Εφημερίδα των Συντακτών» θα καταλάβετε. Επειδή δεν θέλω να αναλωθώ άλλο στον ΣΥΡΙΖΑ θα σας πω το εξής: διαβάζω ακροθιγώς τι λέει η «Εφημερίδα των Συντακτών» για τον ΣΥΡΙΖΑ και τον κ. Κασσελάκη, γιατί άλλα λέει ο Κασσελάκης και άλλα λέει ο Φάμελλος. Έρχονται εδώ μιλούν για δημόσιο, για τους δημοσίους υπαλλήλους, τους χαϊδεύουν τα αυτιά, μιλάει για τους 2,5 χιλιάδες δασοπυροσβέστες που τους έκανε πυροσβέστες, αλλά ο κ. Κασσελάκης λέει άλλα, είναι φιλελεύθερος και εδώ μπερδεύεται το πράγμα. Αντιλαμβάνομαι την ιδεολογική σύγχυση. Αυτό που δεν μπορώ να αντιληφθώ όμως και το λέω με στοιχεία, είναι πώς είναι δυνατόν να αποκαλείς ακροδεξιούς ή φασίστες εσύ, που πρόδωσες τη Μακεδονία με την προδοτική συμφωνία των Πρεσπών, πώς είναι δυνατόν να έχεις το θράσος διά να ομιλείς;

(Χειροκροτήματα από την πτέρυγα της Ελληνικής Λύσης)

Και γι’ αυτό στη Μακεδονία τα επίχειρα τα πήρε.

Κασσελάκης, «Εφημερίδα των Συντακτών». Το διαβάζω, δεν χρειάζεται να πω κάτι άλλο. Ο κ. Κασσελάκης ήταν υπέρ της μείωσης των μισθών, υπέρ των ιδιωτικών πανεπιστημίων και λέει μετά: «Εγώ δεν τα θυμάμαι αυτά. Ήμουν είκοσι τεσσάρων χρόνων». Όσοι είστε είκοσι τεσσάρων χρόνων, μην θυμάστε τίποτα παιδιά. Έχετε το δικαίωμα μετά τον Κασσελάκη. «Ήμουν ένα παιδί που δούλευε σκληρά». Και πού δούλευε; Στην «GOLDMAN SACHS», όπως ο ίδιος λέει, με το γνωστό Swap του Σημίτη. Κάπου εκεί, εκείνη την εποχή πρέπει να ήταν.

Εν πάση περιπτώσει δεν θα κάνω άλλες προσωπικές αναφορές, όχι. Θα το αποφύγω γιατί πιέζει ο χρόνος, να πάμε στα σοβαρά. Θα πάμε στον Έλληνα Πρωθυπουργό τώρα. Είπε ο Πρωθυπουργός ότι κατήργησε φόρους. Βέβαια να ξέρετε παιδιά, εδώ υπάρχει μια συμφωνία. Μιλά ο Πρωθυπουργός, μιλάνε οι Αρχηγοί και μετά ακολουθεί ο Πρωθυπουργός, αλλά υπό την ανοχή του Προέδρου μιλάει ο Πρωθυπουργός, μιλάνε οι δύο Αρχηγοί και μετά φεύγουν όλοι. Έτσι λειτουργεί η Βουλή για να σας τα λέμε όλα, εδώ και πολύ καιρό. Γιατί ο Πρωθυπουργός σέβεται μόνο τους δύο που συνομιλεί μαζί τους. Τους συναντά, συζητάει και εδώ δήθεν μαλώνουν. Μην τα πιστεύετε αυτά. Εικόνα είναι, παιδιά μου. Η εικόνα για να βλέπετε στην τηλεόραση. Η ουσία είναι ότι συμφωνούν σε όλα όλοι τους. Αυτή είναι η αλήθεια.

(Χειροκροτήματα από την πτέρυγα της Ελληνικής Λύσης)

Είπε λοιπόν, ο Πρωθυπουργός ότι μείωσε τη φορολογία. Ποια φορολογία μείωσε; Ο ΦΠΑ παραμένει υψηλότερος στην Ευρώπη. Δηλαδή λέει, οι αγορές μας έδωσαν επενδυτική βαθμίδα! Επαίρεται! Χαίρεται εδώ, μας το λέει και ακούει το παιδί από πάνω και λέει μας δώσανε επενδυτική βαθμίδα. Σαν να ανεβήκαμε κατηγορία στο ποδόσφαιρο, από τη β΄ εθνική πήγαμε στη Super League, ξέρω εγώ, πώς τα λένε. Δεν είναι έτσι, παιδιά μου. Οι δανειστές μας έδωσαν επενδυτική βαθμίδα για να μπορούμε να δανειζόμαστε και να τους πληρώνουμε. Αλλιώς δεν θα μπορούσαν να πληρωθούν. Δηλαδή οι δανειστές μας, μας έδωσαν τη βαθμίδα, παιδιά μου, για να πάρει χρήμα το κράτος και να ξαναπληρώσουμε τα δάνειά μας. Για κανέναν άλλον λόγο.

Μίλησε για αύξηση εισοδήματος ο Πρωθυπουργός. Πραγματικά ζει σε άλλη χώρα. Περιμένουν οι γονείς των παιδιών ένα pass να πάρουν για να μπορέσουν να δώσουν στα παιδιά τους 5 και 10 ευρώ. Και αυτό το λέει αύξηση εισοδήματος; Μα όλα αυτά τα έσοδα είναι είτε δανεικά είτε υπερφορολόγηση από τον ΦΠΑ. Απλά πράγματα είναι. Ο ελληνικός λαός δεν είναι υποχρεωμένος να τα ξέρει.

Δεν θα πω για το νομοσχέδιο, τα είπε πολύ καλά ο εισηγητής μας. Απλά θα υπενθυμίσω κάτι στον Πρωθυπουργό. Δηλαδή το 2020 φέρατε ένα νομοσχέδιο. Σας λέγαμε δεν είναι καλό το νομοσχέδιο, μην το φέρνετε. Το φέρατε με το ζόρι. Και λέτε τώρα, ξαναφέρνουμε νομοσχέδιο, σε δύο χρόνια που αφορά το ίδιο θέμα, αλλά αυτό είναι καλύτερο από το προηγούμενο. Λοιπόν ή αποτυχημένο ήταν το νομοσχέδιό σας και αποτυχημένοι εσείς ή είστε ανίκανοι. Δεν υπάρχει άλλο πράγμα να πω. Ή αποτυχημένο το νομοσχέδιο και εσείς ή ανίκανοι. Δεν μπορεί κάθε δύο χρόνια να φέρνετε νομοσχέδια. Είμαστε το κράτος με τους περισσότερους νόμους. Τόσους νόμους δεν έχω δει ποτέ στη ζωή μου. Έχω ταξιδέψει στη Γερμανία, στην Αγγλία, στη Γαλλία. Τέτοια πολυνομία δεν υπάρχει πουθενά. Αυτά είναι τα αυτονόητα που πρέπει να συζητήσουμε σοβαρά εδώ μέσα.

Και δεν θα μιλήσω για τα αξιοκρατικά και τα κομματικά κριτήρια. Θα πω κάτι απλό. Ακούστε τώρα. Μιλάει για αξιοκρατία ο Πρωθυπουργός. Μάλιστα. Τουρκία, δεκαεπτά υπουργούς. Γερμανία, δεκαπέντε υπουργούς. Ηνωμένο Βασίλειο, τριάντα υπουργούς. Γαλλία, δεκαπέντε υπουργούς. Αυτούς τους υπουργούς έχουν αυτές οι χώρες παιδιά μου. Πολωνία, είκοσι υπουργούς. Τσεχία δεκαεπτά υπουργούς. Βέλγιο, είκοσι πέντε υπουργούς. Ελλάδα, παιδιά μου, πόσους έχουμε; Ξέρετε; Έχουμε εξήντα δύο Υπουργούς! Έχουμε εξήντα δύο Υπουργούς, εξήντα δύο διευθυντές, εξήντα δύο γενικούς γραμματείς, εξήντα δύο οδηγούς, άλλους διακόσιους υπαλλήλους. Αυτό είναι το κράτος τους. Γι’ αυτό δουλεύετε για το μέλλον σας, για να υπάρχουν αυτές οι οικογένειες.

Όχι λοιπόν! Αυτό θα το σταματήσουμε!

(Χειροκροτήματα από την πτέρυγα της Ελληνικής Λύσης)

Τα παιδιά αυτά θα έχουν άλλο μέλλον, ισότιμο, αξιοκρατικό και δεν θα τους κοροϊδεύει κανένας. Ποια αξιοκρατία με εξήντα δύο Υπουργούς; Σοβαρά μιλάμε τώρα; Είναι Κυβέρνηση αυτή;

Πάμε τώρα και στο επιτελικό κράτος. Οι ταυτότητες, οι περιβόητες που αρνούμαστε να παραλάβουμε και δεν θα τις παραλάβουμε ποτέ, είναι απευθείας ανάθεση, κυρία Υπουργέ, να το δείτε. Έχω καταγγελία από την εφημερίδα «Πελοπόννησος», ότι θέλησε να εκδώσει ΑΦΜ στην εφορία Πατρών και οι υπάλληλοι της ΔΟΥ δεν μπόρεσαν να το εξυπηρετήσουν.

Ξέρετε, κυρία Υπουργέ, γιατί; Μου βγάζετε νέες ταυτότητες. Πάλι στο πόδι κάνατε τη δουλειά. Γιατί το πληροφοριακό σύστημα της ΑΑΔΕ δεν δεχόταν τα στοιχεία. Ο αριθμός της νέας ταυτότητας περιλαμβάνει ένα γράμμα του αλφαβήτου και οκτώ αριθμητικά ψηφία. Οι παλιές ταυτότητες είχαν δύο γράμματα της αλφαβήτου και έξι αριθμητικά στοιχεία. Ο αριθμός της νέας ταυτότητας συγχέεται με τον αριθμό των νέων διαβατηρίων, που είναι ίδιας μορφής. Μπάχαλο τα κάνατε. Θα το βρείτε μπροστά σας κι αυτό. Σας προειδοποιούμε. Αλλάξτε το. Πάλι μπάχαλο τα κάνατε. Πάλι αποτυχία έχετε. Και κάνατε και ανάθεση. Ο κολλητός της Κυβέρνησης πήρε 80 εκατομμύρια για να εκδώσει τις ταυτότητες. Εμείς το καταγγείλαμε, όχι μόνο γιατί πιστεύουμε στον Χριστό και θέλουμε κάτι άλλο, αλλά στο δημοκρατικό δικαίωμα να παραλάβουμε ή να μην παραλάβουμε κάτι που θέλουμε ή δεν θέλουμε. Τελεία και παύλα.

(Χειροκροτήματα από την πτέρυγα της Ελληνικής Λύσης)

Πάμε στη δημόσια διοίκηση. Έχω κάνει μία ερώτηση σε όλα τα Υπουργεία και δεν μου απαντάει κανείς. Τους ρωτάω: Πόσους χώρους νοικιάζουν τα Υπουργεία και οι περιφέρειες και οι δήμοι; Ξέρει κανείς στην Ελλάδα; Ξέρετε πόσα δισεκατομμύρια σπαταλώνται αδίκως σε ενοικιάσεις χώρων πολιτών της Νέας Δημοκρατίας;

Συνέβη σε εμένα προσωπικά. Μου το κατήγγειλε φίλος. Τον βγάζουν από το γραφείο που είχε και έδινε 2.000 ευρώ και του ζητάνε 7.000 ευρώ γιατί είχε συμφωνήσει με τον Υπουργό της Νέας Δημοκρατίας και το νοικιάζει στα τελωνεία τώρα. Είναι εκατοντάδες εκατομμύρια ευρώ. Υπάρχουν ακίνητα του ελληνικού δημοσίου που ρημάζουν. Υπάρχουν στρατόπεδα που μπορούν να μπουν εκεί οι υπηρεσίες. Γιατί να σπαταλάμε δισεκατομμύρια ευρώ; Ρωτώ όλους σας: Για ποιον λόγο;

Και επειδή μίλησε για μείωση εφορίας ο Πρωθυπουργός, θα δώσω ένα παράδειγμα για να καταλάβετε. Λέτε ότι μειώσατε την εφορία. Οι φόροι είναι ανταποδοτικοί. Πληρώνω φόρους για να έχω καλή παιδεία, δωρεάν παιδεία, ιδιωτική παιδεία, τα παιδιά να μην πηγαίνουν φροντιστήριο. Όταν το παιδί πηγαίνει στο φροντιστήριο είναι σαν να πληρώνω φόρο. Αφού δεν μου παρέχεις σωστή παιδεία, δεν μου παρέχεις σωστή υγεία, θα πάω στον ιδιώτη γιατρό, θα πάω στον ιδιώτη στο φροντιστήριο και αυτό φόρος είναι. Τι να κάνω τώρα;

Επίσης, καταγγέλλονται ότι υπάρχουν κόπτες σε διάφορες αιματολογικές, και όχι μόνο εξετάσεις, κυρία Υπουργέ.

Κύριε Πρωθυπουργέ, γενική αίματος μόνο ανά τέσσερις μέρες. Αν κάποιος έχει ανάγκη να κάνει νωρίτερα, δεν μπορεί. Η εξέταση γίνεται μόνο σε δημόσια δομή, σε νοσοκομείο ή κέντρο υγείας. Αν πας ιδιωτικά, δεν σε αποζημιώνει ο ΕΟΠΥΥ, κύριε Πρωθυπουργέ. Υπάρχει σχετικό ΦΕΚ. Ο κόφτης μπήκε και στη Β΄ χοριακή. Μια έγκυος κάνει Β΄ χοριακή κάθε δύο μέρες, κύριε Πρωθυπουργέ, για να είναι σίγουρος και ο γιατρός ο ίδιος.

Κύριε Πρωθυπουργέ, έχουμε δημογραφικό πρόβλημα. Αντί να δώσετε κίνητρα, μειώνετε κι αυτές τις εξετάσεις. Γιατί το κάνετε αυτό; Γιατί δολοφονείτε την Ελλάδα και τους Έλληνες;

(Χειροκροτήματα από την πτέρυγα της Ελληνικής Λύσης)

Επίσης, ήσασταν Υπουργός Παιδείας, κυρία Κεραμέως. Ο νόμος απαγορεύει τη μεταγραφή δύο δίδυμων παιδιών που σπουδάζουν αλλού; Επιστολή - καταγγελία γονέως. Έχει δύο παιδιά δίδυμα, τα οποία πέρασαν στο πανεπιστήμιο και δεν υπάρχει στον νόμο τίποτα, σιγή ιχθύος. Γιατί; Πόσες τέτοιες περιπτώσεις υπάρχουν;Πόσα δίδυμα; Δείτε το.

Τα απλά δεν μπορούν να λύσουν, παιδιά μου, οι άνθρωποι, πόσο μάλλον τα δύσκολα. Αυτό είναι το πρόβλημα.

Πάμε και στα σοβαρότερα. Ήρθε εδώ ο κ. Ανδρουλάκης και ο κ. Φάμελλος. Περίμενα κι εγώ να μιλήσουμε λίγο για τα ελληνοτουρκικά, για τα εθνικά θέματα. Όμως, εδώ υπάρχει ομερτά. Υπάρχει συμφωνία κυρίων να μην μιλάει κανείς για τα εθνικά θέματα. Σας ενδιαφέρει η Γάζα και όχι η Βόρειος Ήπειρος. Σας ενδιαφέρει η Γάζα και όχι τα σύνορά μας.

(Χειροκροτήματα από την πτέρυγα της Ελληνικής Λύσης)

Αυτό είναι το πρόβλημα και αναγκάζομαι να σηκώσω φωνή, γιατί αντιδράτε από κάτω. Δεν λέω κάτι άλλο, λέω να συζητήσουμε για τα εθνικά θέματα. Ξέρετε ότι αυτή τη στιγμή που μιλάμε η Τουρκία εξέδωσε ΝΟΤΑΜ για τη Ζουράφα, για την Λαδοξέρα; Αντί να γίνει μια σύσκεψη πολιτικών Αρχηγών, πάει ο κ. Κασελάκης να συναντήσει τον κ. Μητσοτάκη σε στυλ life style, να το δείξουν τα πρωινάδικα και να περάσει η ώρα.

Χρειάζεται έκτακτη σύσκεψη πολιτικών Αρχηγών αν ισχύουν τα δημοσιεύματα ότι οι Τούρκοι θα κάνουν δοκιμή S-400 στη Ζουράφα, στη Λαδοξέρα που είναι γεμάτη από πετρέλαιο. Υπάρχουν ομιλίες μου στη Βουλή του 2007, 2008 και 2009.

Είναι γεμάτη πετρέλαιο η Ελλάδα, γεμάτη φυσικό αέριο, ναύαρχέ μου. Πες στον Πρωθυπουργό να τρυπήσει την Ελλάδα να βρει το φυσικό αέριο και το πετρέλαιο, να πάρουν λεφτά τα παιδιά μας και οι γονείς τους οι Έλληνες και όχι να πληρώνω εγώ στη Ρωσία διπλάσια και τριπλάσια τιμή για να φέρνετε by pass από τη Βουλγαρία. Άλλο έγκλημα.

(Χειροκροτήματα από την πτέρυγα της Ελληνικής Λύσης)

Πόσα εγκλήματα να απαριθμήσει κανείς σ’ αυτή τη χώρα, εκούσια ή ακούσια;

Και αφού ο Πρωθυπουργός χθες είπε ότι ο Ερντογάν είναι στη λάθος πλευρά της ιστορίας με τη Γάζα, πώς στις 7 Δεκεμβρίου τον καλεί να συνομιλήσουν στη Θεσσαλονίκη; Να μην πατήσει Τούρκος στη Θεσσαλονίκη στις 7 Δεκεμβρίου. Αν ο Πρωθυπουργός ο ίδιος λέει ότι η Τουρκία είναι στη λάθος πλευρά της ιστορίας, γιατί τον καλεί;

Ερώτηση θέτω. Απάντηση δεν θα πάρω, γι’ αυτό έφυγε. Ήξερε τι θα ρωτήσω ο Πρωθυπουργός δυστυχώς. Φτάνει στο σημείο ο Ερντογάν να λέει ότι οι Σαράντα Εκκλησιές στη Θεσσαλονίκη είναι η Γάζα τους. Καλά, δεν το συζητώ ότι είναι ανόμοια η σύγκριση, αλλά είναι η Γάζα τους οι Σαράντα Εκκλησιές; Και να δεχτούμε τον κ. Ερντογάν με κόκκινα χαλιά στη Θεσσαλονίκη; Και δεν μιλάει ούτε ο Ανδρουλάκης ούτε ο Φάμελλος, κανείς; Γιατί αυτή η σιωπή των ενόχων; Τι έχουν συμφωνήσει τα τρία κόμματα για τα εθνικά θέματα και δεν το λένε στον ελληνικό λαό; Έχουν συμφωνήσει κάτι, ναι ή όχι; Ρωτώ. Θα χτυπήσουν ελληνικό έδαφος στη Λαδοξέρα και δεν μιλάει κανείς. Γιατί; Έβγαλαν NOTAM. Παραδίδω στα Πρακτικά της Βουλής την τουρκική NOTAM. NOTAM σημαίνει προειδοποίηση -ξέρετε, ναύαρχέ μου- για ασκήσεις. Η άσκηση περιλαμβάνει βολή S-400 στη Λαδοξέρα. Δηλαδή βολή σε ελληνικό έδαφος. Το αντιλαμβανόμαστε ή δεν καταλαβαίνουμε τι γίνεται γύρω μας;

Πάμε και στο άλλο. Το Σαββατοκύριακο, μακεδονομάχε Πλεύρη, στη Θεσσαλονίκη -Πού είναι οι μυστικές υπηρεσίες; Μόνο να παρακολουθούν τους άλλους ξέρουν;- έγινε συνέδριο του Παπαστρατιά για την ψευτομακεδονική μειονότητα, για την ψευτοβλάχικη μειονότητα, την ψευτοτουρκική μειονότητα.

Θα καταθέσω στα Πρακτικά της Βουλής τα έγγραφα.

Δεν υπήρχε δείγμα αποτροπής από την ελληνική Κυβέρνηση ή ανατροπής αυτής της προδοτικής συνεδρίασης. Συνέδριο διεθνές ήταν. Το τι ελέχθη εκεί μέσα δεν το φαντάζεστε, φίλες και φίλοι. Απίστευτα πράγματα λέχθηκαν. Το κατήγγειλα, κύριε Πλεύρη.

Θα το διαβάσετε, κύριε Πλεύρη, στα Πρακτικά της Βουλής.

Και αυτό θα πάει στα Πρακτικά.

Το συνέδριο ήταν τρεις μέρες. Έλεγαν τα δικά τους. Για καταπίεση Μακεδόνων, για καταπίεση Βλάχων. Ποιων; Των Βλάχων! Των εθνικών ευεργετών του έθνους; Κι αυτό ακούστηκε.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, έχετε ξεπεράσει τα είκοσι τρία λεπτά, από τα δεκαπέντε που έχετε. Οφείλω να κάνω την παρατήρηση αυτή καθώς και πως δεν είπατε τίποτα για το σημερινό σχέδιο νόμου και θα σας παρακαλέσω να ολοκληρώσετε. Να υπενθυμίσω ότι το Βουλευτήριο είναι και για τους Βουλευτές. Εγώ θα το λέω και όποιος θέλει ας με παρεξηγεί. Από εβδομήντα έξι εγγεγραμμένους μίλησε μόνο ένας, γι’ αυτό θα παρακαλέσω να συντομεύετε με τον χρόνο, όπως έκανε ο Πρόεδρος της Βουλής πριν από λίγο στους προηγούμενους Αρχηγούς. Θα το κάνω και σε εσάς και θα το κάνω και στους επόμενους. Κατ’ αρχάς παράκληση θερμή να ολοκληρώνετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχετε φάει δυόμισι λεπτά από την ομιλία μου και λέτε…

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Ακούστε λίγο. Στα είκοσι τρία λεπτά και εννέα δευτερόλεπτα σας διέκοψα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επειδή υπάρχει, δυστυχώς για εσάς, η τηλεόραση να σας πω πως ο κ. Φάμελλος μίλησε τριάντα πέντε λεπτά, τριάντα λεπτά περίπου ο…

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Μην επιμένετε. Αν θέλετε τους χρόνους, να σας τους πω. Μίλησε είκοσι επτά λεπτά ο Πρωθυπουργός, τριάντα λεπτά και πενήντα δευτερόλεπτα ο κ. Φάμελλος, τριάντα ένα λεπτά και τρία δευτερόλεπτα ο κ. Ανδρουλάκης. Παράκληση θερμή λοιπόν.

Και πράγματι σας «έφαγα» ένα λεπτό, αλλά συνεχίστε και ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι ένα, στα τρία πάμε.

Το καταλάβατε, παιδιά μου; Όταν ενοχλούμε, πρέπει να μη μιλούμε. Εμείς θα μιλούμε. Πάμε στα λακωνικά…

**ΠΡΟΕΔΡΕΥΩΝ (Αθανάσιος Μπούρας):** Με συγχωρείτε, αλλά μην παραποιείτε τα λεγόμενα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αφήστε με να μιλήσω.

Κύριε Τασούλα, σε παρακαλώ πάρα πολύ. Αφήστε με να μιλήσω, σας λέω. Πάμε στη Θεσσαλία.

**ΠΡΟΕΔΡΕΥΩΝ (Αθανάσιος Μπούρας):** Για το σχέδιο νόμου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα με καθοδηγήσετε τι θα πω; Θα καθοδηγήσετε τον ομιλητή;

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Θα καθόμαστε μέχρι να…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, σας παρακαλώ προστατέψτε με.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Όλα καλά θα πάνε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όλα θα πάνε καλά, αλλά σήμερα έχει παρενέργειες ο Προεδρεύων!

Πάμε στην ουσία. Πάμε στη Θεσσαλία. Θα διαβάσω το πόρισμα που κατατέθηκε και το οποίο είναι ενδεικτικό του τι έγινε εκεί και τι θα συμβεί. Για τα αίτια που ο «Ντάνιελ» προκάλεσε θανάτους και καταστροφές σημειώνει: «Όσοι είχαν την κατά τον νόμο υποχρέωση να προστατεύουν την ανθρώπινη ζωή, γνώριζαν από το 2018…» Ποιος ήταν το 2018 κυβέρνηση; Ο ΣΥΡΙΖΑ. Ωραιότατα. Και συνεχίζω: «…από τους χάρτες επικινδυνότητας πλημμύρας του Υπουργείου Ενέργειας και Περιβάλλοντος».

Για τους πολίτες αναφέρει τα εξής στο πόρισμα: «Τους άφησαν αβοήθητους κατά τις κρίσιμες πρώτες ώρες του καιρικού φαινομένου έως και την απομάκρυνσή τους από τις διασωστικές δυνάμεις. Δεν μερίμνησαν εγκαίρως να διασώσουν τους δεκαεπτά νεκρούς».

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το κράτος, η πολιτεία, δεν λέω η Κυβέρνηση απλά, πάω σε ένα μεγαλύτερο πλαίσιο, δεν οργάνωσε τη διάσωση. Καθηγητής Βαφείδης: «Ο Παγασητικός τελειώνει». Έκαναν έρευνα στον Παγασητικό Κόλπο. Οι βλάβες που έχει υποστεί ο Παγασητικός Κόλπος είναι ανήκεστες. Δεν θα να επανορθωθούν τουλάχιστον τα επόμενα δύο, τρία χρόνια. Λέει: «Στο δυτικό, κεντρικό και ανατολικό τμήμα του Παγασητικού Κόλπου σε βάθη εξήντα έως εκατό μέτρων μετρήθηκαν φυσικοχημικά και βιολογικά χαρακτηριστικά της υδάτινη στήλης. Τα πρώτα αποτελέσματα έδειξαν μια σαφή εισροή γλυκού νερού στο επιφανειακό στρώμα του Παγασητικού. Αποτέλεσμα: Θερμοκρασία στο επιφανειακό στρώμα ελαφρώς αυξημένη, περίπου 24 με 25 βαθμούς, αλατότητα ελαφρώς μειωμένη, κυμάνθηκε από 33% έως 35%». Απαιτούνται, λέει ο επιστήμονας, άμεσα έργα εν όψει του χειμώνα. Αν σε αυτό το διάστημα δεν επισπεύσουν τα έργα και οι καθαρισμοί θα βρεθούμε αντιμέτωποι με ακόμη χειρότερες καταστάσεις. Μιλάμε για τεράστια καταστροφή.

Απευθύνω έκκληση στους Έλληνες: Όσοι μπορέσετε να ταξιδέψετε τα Χριστούγεννα, ένα διήμερο, ένα τριήμερο, πηγαίνετε στα Άγραφα, στον Έβρο, στη Ρόδο, πηγαίνετε στο μαγευτικό Πήλιο στα ορεινά που λειτουργεί ακόμη και τώρα. Βοηθήστε τους κατοίκους στη Ρόδο που υπέστησαν τεράστια ζημιά. Μην πηγαίνετε στο εξωτερικό. Αποφύγετέ το. Βοηθήστε την Ελλάδα και τους Έλληνες. Βοηθήστε τα Ελληνόπουλα να μείνουν εκεί, στα ορεινά, στην επαρχία.

Κλείνοντας, θα ήθελα, κύριε Πλεύρη, να σας πω πώς γίνονται οι κομπίνες. Ακούστε, παιδιά, πώς γίνονται οι κομπίνες στην Ελλάδα, γιατί πιέζει ο Πρόεδρος. Γιατί μιλάει για αξιοκρατία ο Πρωθυπουργός, μιλάει για διαφάνεια. Τι συμβαίνει, λοιπόν, με τα καφέ των κρατικών μουσείων; Ξέρετε, κύριε Πλεύρη;

Να σας πω εγώ τώρα. Τι ωραίο διαγωνισμό κάνατε! Μα, τι έξυπνο διαγωνισμό! Πόσο το θέλουμε; Το θέλουμε 1.55 ύψος. Πόσα κιλά; Το θέλουμε εβδομήντα πέντε κιλά. Πόσο θέλουμε εκείνο; Τόσο. Αυτός είναι ο διαγωνισμός. Φωτογραφικά πήγε σε κάποιον. Και σας λέω ότι οι χώροι των αναψυκτηρίων των κρατικών μουσείων ανήκουν στο κράτος.

Τι έκανε, λοιπόν, η Κυβέρνηση της Νέας Δημοκρατίας, η κ. Μενδώνη; Αντί να πάει σε κάθε ένα ξεχωριστά κυλικείο στα μουσεία να κάνει διαγωνισμό να βγάλουμε και περισσότερα λεφτά, τα μοίρασε σε τρεις ενότητες και όχι χωριστά, τρεις ενότητες. Και τέθηκαν οι εξής όροι για να λάβεις μέρος στον διαγωνισμό: Η ανάδοχος εταιρεία εστίασης να έχει την τελευταία πενταετία ετήσιο κύκλο εργασιών άνω του 1 εκατομμυρίου, να έχει περισσότερα υποκαταστήματα σε δύο τουλάχιστον περιφέρειες. Άλλη φωτογραφία!

Μόνο τρεις εταιρείες μπόρεσαν να έχουν αυτές τις προϋποθέσεις. Και ο Γρηγοράκος, «ο Γρηγόρης» έτρεξε γρήγορα. Ποιος τα πήρε; Ο «Γρηγόρης»! Τα καταστήματα «Γρηγόρης», φίλος της Κυβέρνησης. Παιδιά μου, σύμπτωση είναι αυτό, σύμπτωση! Μία από τις πολλές συμπτώσεις της Νέας Δημοκρατίας. Έτυχε ο «Γρηγόρης», φίλος της Κυβέρνησης, να είναι γρηγορότερος, να είναι πιο γρήγορος από όλους!

Και πάμε τώρα σε ένα άλλο μεγάλο σκάνδαλο. Είναι δυνατόν να δίνετε άδειες σε εταιρείες μικροπιστώσεων, κύριε Πλεύρη, στην όποια εταιρεία η μία είναι συγγενικό πρόσωπο του Πρωθυπουργού μέχρι το 2019, 2020 -το αφήνω αυτό, σύμπτωση- αλλά στην άλλη να ηγείται Αλβανός μαφιόζος; Δεν ξέρετε ποια είναι; Να σας την πω τώρα. Είναι η εταιρεία που δίνει δάνεια σε Έλληνες. Ακούστε. Είναι η εταιρεία «Fondi Besa». Επιτρέψατε σε αυτήν την εταιρεία, λοιπόν, αλβανικών συμφερόντων, που έχει σχέση με ναρκωτικά ή με μαφία, όπως τουλάχιστον καταγγέλλεται από τον Τύπο, να έχει άδεια και να δίνει δάνεια σε Έλληνες; Ένα από τα μεγαλύτερα ιδρύματα στα Βαλκάνια, είκοσι εννέα χιλιάδες πελάτες, 100 εκατομμύρια κεφάλαιο -ακούστε- από το 1994 λειτουργεί στην Αλβανία, εκτελεστικός διευθυντής ο Μπαϊράμ Μουτσάι. Αυτός εδώ ο κύριος να λειτουργεί, λοιπόν, και να δανείζει και όταν έκανε έρευνα ένας δημοσιογράφος γι’ αυτόν στα Τίρανα, συμπτωματικά έπεσε στο κενό, γλίστρησε. Από τον όγδοο όροφο, λέει, έπεσε και σκοτώθηκε.

Αυτούς, ρε παιδιά θέλετε; Αυτές είναι οι επενδυσάρες σας; Αυτός είναι ο πρόεδρός τους, άλλος. Γι’ αυτό οι αγκαλιές με τον Ράμα; Γι’ αυτό ο Αβραμόπουλος πήγε στη Δερβιτσάνη; Γι’ αυτό τον αγκαλιάσατε τον Ράμα; Αντί να απαιτήσετε αυτή τη στιγμή παύση χρηματοδοτικών πρωτοκόλλων προς την Αλβανία, να απελευθερωθεί ο Μπελέρης; Γι’ αυτό τα κάνατε;

(Χειροκροτήματα από την πτέρυγα της Ελληνικής Λύσης)

Και κλείνω εδώ, γιατί όντως έφαγα τον χρόνο του Προέδρου, λέγοντας το εξής. Θα πούμε τώρα αλήθειες για το Ισραήλ. Εμείς τολμάμε να λέμε αλήθειες. Είναι φίλοι μας η Χαμάς; Όχι. Ποτέ δεν ήταν. Πάντοτε τηρούσε ανθελληνική στάση η Χαμάς. Πάντοτε! Δείτε τα ψηφίσματα. Δείτε τι έκανε με τα κατεχόμενα. Δείτε τι έκανε με το τζαμί όταν έγινε η Αγία Σοφία στην Κωνσταντινούπολη. Πάντα ήταν ανθέλληνες.

Θα σας πω, όμως, τι έλεγε ο Έρασμος: «Ο πόλεμος είναι η πιο σκοτεινή αθλιότητα για την οποία είναι ικανή η ανθρώπινη φύση». Και αυτό που κάνει σήμερα το Ισραήλ είναι ό,τι χειρότερο μπορεί να κάνει o άνθρωπος, να σκοτώνει γυναικόπαιδα. Είναι λάθος. Και αυτό θα το καταγγείλουμε όλοι μας εδώ μέσα. Δεν μπορείς να σφάζεις γυναικόπαιδα, επειδή σου επιτέθηκε ο άλλος. Αυτό δεν είναι αυτοάμυνα. Αυτό λέγεται σφαγή.

Υπάρχει, όμως, το δικαίωμα ενός κυρίαρχου κράτους να υπάρχει. Δύο κράτη, λοιπόν. Αυτή είναι η μόνη διαρκής βιώσιμη λύση. Δύο κράτη, Παλαιστινίων και κυρίως Ισραηλινών.

(Χειροκροτήματα από την πτέρυγα της Ελληνικής Λύσης)

Και στο μυαλό να θυμάστε κάτι. Άλλο Χαμάς, άλλο Παλαιστίνιοι. Και να σας πω και κάτι άλλο. Άλλο Ισραήλ και άλλο Εβραίοι. Ξεκαθαρίστε στο μυαλό ορισμένα πράγματα μερικοί. Άλλο το θρήσκευμα, άλλο το κράτος.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ πολύ, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι σημαντικό αυτό για το Ισραήλ.

Για παράδειγμα θα σας διαβάσω τι λέει ο Αβίσλεϊμ, Ισραηλινός ιστορικός για το Ισραήλ. Λέει: «Άλλο αντισημιτισμός, άλλο αντισιωνισμός». Εξηγεί γιατί το Ισραήλ επίτηδες συγχέει τις δύο έννοιες, για να λασπώνει όσους ασκούν κριτική στην κατοχή της Παλαιστίνης. Αυτά λέει Ισραηλινός, Εβραίος.

Και αυτό που πρέπει να καταλάβετε είναι το εξής και ρωτάω την Κυβέρνηση και δεν είναι εδώ ο Πρωθυπουργός: Ισχύει ότι συμφώνησε ο Πρωθυπουργός της χώρας να φέρει Παλαιστινίους στην Ελλάδα, ναι ή όχι; Έχει κάνει συμφωνία;

Θέλω να ακούσω τον κ. Βορίδη, να το λέει εδώ μέσα. Γιατί μου είχατε πει και για τον Μπελέρη, κύριε Βορίδη, ότι κάνατε μυστική διπλωματία και θα απελευθερωθεί και κάνατε πατάτα, κουβά πήγατε. Ξαναβγείτε τώρα να ξαναπάτε κουβά. Πείτε μου ότι δεν κάνατε συμφωνία, γιατί αυτοί οι κουβάδες καμμία φορά κάνουν ζημιά στο πολιτικό σας προφίλ και είναι μεγαλοαστικό ξέρετε.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κύριε συνάδελφε, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, σας ευχαριστώ για την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε. Πήρατε περισσότερο χρόνο από όλους.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ θερμά και υποκλίνομαι.

Μια είναι η λύση, η ελληνική. Και μπορεί η Ελλάδα να ορθοποδήσει με την Ελληνική Λύση!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθήτριες και μαθητές και τρεις εκπαιδευτικοί από το Γενικό Λύκειο Θεσπιών Βοιωτίας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας των Σπαρτιατών κ. Στίγκας.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο σάς παρακαλώ, για να απαντήσω στην παρέμβαση του κ. Βελόπουλου.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν μπορείτε τώρα να πάρετε τον λόγο. Θα απαντήσετε στην τοποθέτησή σας. Πρέπει να ολοκληρωθούν οι ομιλίες των Αρχηγών.

**ΔΗΜΗΤΡΙΟΣ ΜΑΝΤΖΟΣ:** Να απαντήσω στην παρέμβαση...

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να κάνετε παρέμβαση σε αυτό το στάδιο.Θααπαντήσετε, όταν θα πάρετε τον λόγο. Δεν μπορείτε τώρα, γιατί περιμένουν τουλάχιστον οι μισοί ακόμα πολιτικοί Αρχηγοί. Ήδη πήγε η ώρα σχεδόν 14.00΄, είναι εγγεγραμμένοι εβδομήντα έξι συνάδελφοι και μίλησε μόνο ένας. Και ξαναλέω εγώ που είμαι πολλά χρόνια Βουλευτής ότι πρέπει κάποτε να μιλάνε οι Βουλευτές σε αυτόν τον ιερό χώρο, γιατί έτσι λέγεται Βουλή των Ελλήνων, δηλαδή των Βουλευτών. Να μη γίνεται κατάχρηση, να γίνεται κανονική χρήση.

Ορίστε, κύριε Πρόεδρε, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, εγώ θα δώσω το καλό παράδειγμα. Και ως Σπαρτιάτης, έχουμε και εμείς οι Σπαρτιάτες ένα αγαπημένο ρητό, το «λακωνίζειν εστί φιλοσοφείν». Άρα λίγα λόγια και καλά και χωρίς φασαρία να πούμε λίγα πράγματα εδώ.

Κατ’ αρχάς θέλω να καλωσορίσω όλα τα παιδιά που βρίσκονται εδώ σήμερα και ειδικά τα παιδιά από τις Θεσπιές, από τη Βοιωτία. Σας καλωσορίζω ιδιαιτέρως, διότι και εμένα η καταγωγή μου είναι από τη Λιβαδειά. Επομένως είμαστε συντοπίτες. Χαίρομαι που είσαστε σήμερα εδώ.

Υπάρχει ένα μεγάλο θέμα τώρα των τελευταίων ημερών και όπως γνωρίζετε τα πυρά εδώ μέσα στο Κοινοβούλιο τα δεχόμαστε εμείς οι Σπαρτιάτες.

Γνωρίζετε όλοι αυτό που έγινε με την εισαγγελία, που καλεί τους Βουλευτές των Σπαρτιατών να καταθέσουν, αλλά δεν είναι μόνο αυτό, αγαπητές κυρίες και κύριοι. Είναι ότι εμείς θα ακολουθήσουμε τη διαδικασία και θα πάνε οι Βουλευτές στην Επιτροπή Δεοντολογίας και στη συνέχεια θέλουν να καταθέσουν. Δεν υπάρχει κανένα θέμα. Το μεγάλο θέμα, όμως, είναι η λάσπη που δεχόμαστε συνεχώς εμείς οι Σπαρτιάτες, λες και για τα προβλήματα όλης της χώρας φταίμε μόνο εμείς.

Επομένως είναι ανεπίτρεπτο να κατασκευάζονται δημοσιεύματα από υποτιθέμενους έγκυρους δημοσιογράφους πολιτικών εφημερίδων, παράδειγμα σας λέω τώρα, τα οποία είναι ανακριβή, ψευδή στοιχεία, παραπληροφορώντας τον ελληνικό λαό.

Ένα απλό παράδειγμα θα πω και αναφέρομαι σε δημοσίευμα της εφημερίδας «ΤΑ ΝΕΑ» στις 31-10-23, σχετικά με τη δικαστική έρευνα που διέταξε εισαγγελέας του Αρείου Πάγου, για τους Βουλευτές των Σπαρτιατών. Το δημοσίευμα-μύθευμα αναφέρει ότι οι δύο καταθέσεις μου στην εισαγγελία παρουσιάζουν διαφορές, καθώς η δεύτερη έγινε αφότου τάχα τα βρήκα εγώ με τους Βουλευτές. Όπως αντιλαμβάνεστε, η δεύτερη κατάθεσή μου ήταν απλώς συμπληρωματική της πρώτης και δεν υπάρχει ουδεμία διαφοροποίηση.

Είναι άλλωστε γνωστές οι δηλώσεις Σκουρλέτη για τα δολοφονικά τρολ και τα fake news, που σπιλώνουν ανθρώπους, ιδέες, συνειδήσεις παραπληροφορώντας τον ελληνικό λαό. Καλό θα ήταν, αν λέγονται κάποιοι «έγκριτοι δημοσιογράφοι», προτού κατασκευάσουν σενάρια επιστημονικής φαντασίας -που δεν γνωρίζω αν κάτι τέτοιο συμβαίνει από σκοπιμότητα ή αμέλεια- να διασταυρώνουν τις πληροφορίες τους και να ελέγχουν τις πηγές τους. Αυτό λέγεται «δημοκρατία». Κάποιοι φαίνεται, όμως, ότι το έχουν ξεχάσει.

Το γραφείο Τύπου των Σπαρτιατών είναι στη διάθεσή τους -λέμε τώρα- για οποιαδήποτε διευκρίνιση. Αλλιώς θα αναγκαστούμε, προκειμένου να υπερασπιστούμε το δίκιο μας, να καταφύγουμε στη δικαιοσύνη. Εμείς πάντως είμαστε αποφασισμένοι να βάλουμε τέλος στην παραφιλολογία και στην παραπλάνηση. Και όλα αυτά δεν είναι καθόλου τυχαία, γιατί όπως θα δείτε παρακάτω, η Κυβέρνηση με κάποια κόμματα «δεκανίκια» είναι συγκοινωνούντα δοχεία στη λάσπη.

Μέσα σε όλα αυτά διαβάσαμε πρόσφατα, πριν από λίγες ημέρες, δημοσιεύματα ότι ο Έλληνας φορολογούμενος θα πληρώσει επτά εκατομμύρια ευρώ για τα πανελλαδικά κανάλια. Η Κυβέρνηση υπέγραψε σχετική απόφαση με την αιτιολογία ότι οι τηλεοπτικοί σταθμοί επλήγησαν -άκουσον, άκουσον- από τον πόλεμο στην Ουκρανία. Πώς επλήγησαν, δηλαδή; Τι έχασαν; Τις εξαγωγές; Τι έχασαν; Τα εμπορεύματα; Τι έχασαν; Δεν μπορώ να το καταλάβω αυτό. Ίσα-ίσα, αν το πάρουμε δημοσιογραφικά, οι δημοσιογράφοι και τα κανάλια είχαν και περισσότερη δουλειά. Αυτό είναι όλο.

Στην ουσία, η Κυβέρνηση πληρώνει με τα χρήματα του ελληνικού δημοσίου, δηλαδή των φορολογουμένων, τις εισφορές των πανελλαδικών καναλιών, για το 2022 στον Δημοσιογραφικό Οργανισμό Επικουρικής Ασφαλίσεως και Περίθαλψης. Το πιο εξωφρενικό είναι ότι η Κυβέρνηση καλύπτει τις ασφαλιστικές εισφορές μόνο των πανελλαδικών καναλιών. Αυτό δεν είναι σύμπτωση. Δηλαδή, μόνο αυτά τα επτά κανάλια επλήγησαν από τον πόλεμο στην Ουκρανία; Και όπως είπα και πριν, πώς επλήγησαν; Τα περιφερειακά, που είναι τοπικά κανάλια, δεν είχαν απώλειες;

Μετά αναρωτιέται κανείς γιατί αυτά τα επτά κανάλια είναι υπέρ της Κυβέρνησης. Αυτό λέγεται παραπληροφόρηση και εξαπάτηση του ελληνικού λαού. Κι όλα αυτά την ώρα που οι πλημμυροπαθείς στη Θεσσαλία δίνουν μεγάλη μάχη για να λάβουν μία πενιχρή βοήθεια του κράτους, ενώ οι πυρόπληκτοι του περασμένου καλοκαιριού έχουν ήδη κυριολεκτικά ξεχαστεί.

Εδώ, αγαπητοί συνάδελφοι, δεν τίθεται μόνο θέμα διάκρισης και αδικίας, αλλά με τις επιλεκτικές πριμοδοτήσεις σας καθιστάτε κάποιους μη ωφελούμενους πολίτες, της ίδιας επαγγελματικής κατηγορίας ή όχι, να δίνουν καθημερινή μάχη επιβίωσης. Κατ’ αυτόν τον τρόπο, όπως αντιλαμβάνεστε, πλήττεται η δημοκρατία και το σύνολο του ελληνικού λαού.

Αν κάποιοι εξαπατούν τους πολίτες -το επαναλαμβάνω- είναι η Κυβέρνηση και μόνο η Κυβέρνηση και όχι κάποιοι άλλοι που προσπαθούν να βρουν εξιλαστήρια θύματα ότι εξαπάτησαν τον ελληνικό λαό. Αυτά θα αποδειχθούν.

Κι επειδή αναφέρθηκα σε ξεχασμένους πολίτες, θέλω να τονίσω το τραγικό γεγονός που οι περισσότεροι -και ιδίως η Κυβέρνηση- το έχουν ξεχάσει. Διαπιστώνω ότι έχουν περάσει οκτώ μήνες και η υπόθεση δεν έχει προχωρήσει καθόλου. Δεν έχει γίνει λόγος για απόδοση ευθυνών και μέχρι σήμερα δεν έχει συγκροτηθεί ουδεμία εξεταστική επιτροπή ώστε να διεξαχθεί έρευνα σε βάθος. Εμείς οι Σπαρτιάτες, στις 29 Οκτωβρίου 2023, αποστείλαμε επιστολή σε όλα τα κόμματα της Αντιπολίτευσης εκφράζοντας τη δυσαρέσκειά μας τόσο για την αποσιώπηση του γεγονότος όσο και για την έλλειψη δραστικών μέτρων από την Κυβέρνηση για το τραγικό δυστύχημα.

Αγαπητοί συνάδελφοι, ο ελληνικός λαός, όπως αντιλαμβάνεστε, δεν ξεχνά και περιμένει. Το κουκούλωμα είναι παρωχημένη τακτική όλων των κυβερνήσεων διαχρονικά. Και όπως πολύ καλά έχετε καταλάβει, οι πολίτες είναι πια έτοιμοι για την όποια «ανατροπή» όταν διαπιστώσουν ότι δέχονται κοροϊδία.

Και εσείς στην Κυβέρνηση, κύριε Βορίδη, το είδατε με την τεράστια αποχή και τις «σφαλιάρες» που φάγατε όσον αφορά τις περιφερειακές και δημοτικές εκλογές. Τα χειρότερα έρχονται. Θα το δείτε στην πορεία.

Αλλά τι να περιμένει κανείς, όπως λέγεται, ακόμη μια φορά όταν οι άνθρωποι από τα Τέμπη ήρθαν στο γραφείο μου και μου είπαν επί λέξει ότι ανώτατοι δικαστικοί τους είπαν: «Τι ψάχνετε τώρα να βρείτε;». Είναι δυνατόν να λέγεται από δικαστικούς σε ανθρώπους χαροκαμένους: «Τι ψάχνετε να βρείτε;». Το δίκιο τους ψάχνουν να βρουν, να δικαιωθούν οι ψυχές αυτών των αθώων ανθρώπων. Πενήντα επτά άνθρωποι πέθαναν σε αυτή την τρομερή τραγωδία.

Αν διαβάσετε τον φάκελο θα τρομάξετε και από τις παραλείψεις και από τις ευθύνες κάποιων ανεύθυνων. Οι περισσότεροι δικαστές, όμως, έχουν πιάσει το νόημα της μεθοδολογίας σας, ότι θέλετε να κουκουλώσετε το θέμα και θεωρούν βεβαίως περιττές οποιεσδήποτε προσπάθειες απόδοσης ευθυνών.

Εμείς σχεδόν καθημερινά δεχόμαστε έγγραφα υπογεγραμμένα από συγγενείς των θυμάτων που ζητούν να μη συγκαλυφθεί αυτό το τρομερό έγκλημα. Θα προσπαθήσουμε να το κρατήσουμε στην επικαιρότητα και περιμένω από τους αγαπητούς συναδέλφους της Αντιπολίτευσης, μέσω της επιστολής που στείλαμε, να μας πουν τις δικές τους προτάσεις και τους προτρέπουμε να καταθέσουμε από κοινού, πάντα ιεραρχικά, δηλαδή να ηγηθεί αυτής της προσπάθειας ο ΣΥΡΙΖΑ ως Μείζων Αντιπολίτευση, για να συγκροτηθεί επιτέλους εξεταστική επιτροπή.

Οφείλουμε να γίνουμε αρωγοί για να λάμψει η αλήθεια αν θέλουμε να θεωρούμε τους εαυτούς μας ευνομούμενους πολίτες και να δικαιωθούν οι ψυχές των πενήντα επτά αθώων θυμάτων του τραγικού, όπως είπαμε, αυτού δυστυχήματος.

Θα ήθελα να πω δυο λόγια σχετικά και με ένα τρομοκρατικό χτύπημα που πέρασε στα ψιλά -επόμενο ήταν- και έγινε τα ξημερώματα της 28ης Οκτωβρίου στην οικία του Βουλευτή των Σπαρτιατών κ. Δημητροκάλη και είναι ηλίου φαεινότερο ότι πρόκειται για προσπάθεια εκμηδένισης των πατριωτικών ιδεών, καθώς και εξόντωσης όποιων προσπαθούν να αντιπαλέψουν το υπάρχον σύστημα.

Με λύπη μας διαπιστώσαμε ότι κανένα πολιτικό κόμμα δεν καταδίκασε το γεγονός και κανένας δεν πήρε θέση για τη στοχοποίηση ως πατριωτικό κόμμα. Αυτό είναι ανεπίτρεπτο για τη Δημοκρατία και το Σύνταγμα. Αν γίνει τέτοια ενέργεια σε οποιοδήποτε κόμμα, που εύχομαι μέσα από την καρδιά μου να μη συμβαίνουν τέτοια γεγονότα, τι θέση περιμένετε να πάρουμε εμείς οι Σπαρτιάτες; Το αντιλαμβάνεστε; Θα πάρουμε τη σωστή θέση που αρμόζει σε πραγματικούς Έλληνες.

Επομένως ως Σπαρτιάτες ζητούμε την ομόφωνη καταδίκη της τρομοκρατικής επίθεσης από όλα τα κόμματα του ελληνικού Κοινοβουλίου, αν θέλετε, κυρίες και κύριοι συνάδελφοι, να υπερασπίζεστε την έννοια της δημοκρατίας και να την εννοείτε όπως όταν την επικαλείστε.

Επίσης, σε αυτό το σημείο, μιας που μιλάμε για τρομοκρατικές ενέργειες, θα ήθελα να αναφερθώ σε ένα τραγικό γεγονός που συνέβη πριν από δέκα χρόνια και λέω για τη δολοφονία των δύο παιδιών στη λεωφόρο Ηρακλείου.

Σήμερα κλείνουν δέκα χρόνια από αυτή την τραγωδία. Δύο νέα παιδιά. Δεν έχει σημασία από πού προέρχονται, από ποιον χώρο πολιτικό. Ήταν δύο αθώα θύματα, που τους εκτέλεσαν κυριολεκτικά και μέχρι σήμερα δεν έχει βρεθεί κανένας δολοφόνος και κανένας δεν έχει πληρώσει γι’ αυτό το έγκλημα.

Πριν αναφέρει κάτι κάποιος ή κάποιοι από εδώ μέσα ή δημοσιογράφοι που μας αγαπάνε ιδιαίτερα και κάποια κανάλια, θα ήθελα να πω ότι με πονάει ιδιαίτερα αυτό το γεγονός, όπως με πονά κάθε γεγονός που έχει να κάνει με την τρομοκρατία. Γιατί όλοι θα θυμόσαστε οι δολοφόνοι της Αριστεράς, η «17 Νοέμβρη», είχαν δολοφονήσει πάρα πολλούς συνανθρώπους μας. Κανένας όμως δεν έχει δικαίωμα να ρωτήσει αν είναι αριστερός, αν είναι δεξιός, κεντρώος και πάει λέγοντας.

Και, επίσης, θα ήθελα να αναφέρω ότι με την οικογένεια Φουντούλη, με τον Λάμπρο Φουντούλη και τη γυναίκα του την Κωνσταντίνα, έχουμε μια ιδιαίτερη φιλία και μια ιδιαίτερη σχέση πολλών ετών και να σας γνωστοποιήσω και την τραγωδία που περνά αυτή η οικογένεια διότι έχει ένα παιδάκι ΑΜΕΑ που η ζωή του έχει ημερομηνία λήξης. Με τον Λάμπρο Φουντούλη έχουμε μιλήσει πάρα πολλές φορές καθώς και με τη γυναίκα του, όπως είπα, και είχαν στήριγμα τον Γιώργο, ώστε -όταν θα έφευγαν αυτοί από τη ζωή- να είχε αυτό το παιδάκι ένα στήριγμα αδελφικό. Όμως, η μοίρα τα έφερε διαφορετικά.

Ήθελα λίγο να αναφερθώ και στο νομοσχέδιο. Ωραία στα λόγια οι προτάσεις του κυρίου Πρωθυπουργού για τη δημόσια διοίκηση και τις θέσεις των επικεφαλής. Κάτι τέτοιο όμως δεν μπορεί να θεωρηθεί ως ικανοποιητική λύση, γιατί δεν σημαίνει πως αν κάποιος είναι μορφωμένος, αν έχει γνώσεις και είναι αξιόλογος, μπορεί να κάνει για διοικητική θέση και να πάει μπροστά τον χώρο αυτόν που βρίσκεται.

Όμως ακόμη κι αυτό αν προσπεράσουμε, ξέρουμε πολύ καλά όλοι μας πώς λειτουργεί το επιτελικό κράτος. Μην κρυβόμαστε πίσω από το δάχτυλό μας. Τα νοσοκομεία είναι χωρίς πόρους, χωρίς προσωπικό, χωρίς τον απαραίτητο ιατρικό εξοπλισμό. Συνεπώς ένας κούκος δεν φέρνει την άνοιξη. Ο όποιος διοικητής έχει τις καλύτερες ικανότητες έναντι άλλων, με όλα αυτά τα προβλήματα δεν μπορεί να φέρει εις πέρας κανένα έργο. Και αν υποθέσουμε ότι κάποιος μπορεί να τα καταφέρει, ξέρουμε πολύ καλά ποια είναι η κατάληξή του. Και αυτά να τα ακούνε τα νέα τα παιδιά, ότι αυτός ο ικανός Έλληνας, αυτός ο ικανός διοικητής, μόλις αλλάξει η κυβέρνηση θα φύγει από το παράθυρο.

Η δική μας θέση είναι ότι θα έπρεπε να υπάρχουν προτάσεις και από άλλα κόμματα. Κι εμείς γνωρίζουμε κάποιους ανθρώπους που πιθανόν να είναι ικανοί, να έχουν ένα πολύ καλό βιογραφικό και στη συνέχεια να μπορούν να αναλάβουν μια δημόσια θέση. Όταν ακούγονται απόψεις, όλο και κάτι εποικοδομητικό μπορεί να προκύψει.

Πιστεύουμε, επίσης, στη σύσταση μιας μεικτής επιτροπής, η οποία θα μπορεί να αξιολογεί τις δυνατότητες και τα προσόντα ενός εν δυνάμει διοικητικού στελέχους.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Πρόεδρε, για τη συνέπεια στον χρόνο.

Πριν καλέσω στο Βήμα τον κ. Νατσιό, θα ήθελα να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και δύο συνοδοί εκπαιδευτικοί από το πρώτο τμήμα του 1ου Γυμνασίου Πάτρας, καθώς επίσης και είκοσι έξι μαθήτριες και μαθητές και δύο συνοδοί εκπαιδευτικοί από το δεύτερο τμήμα του 1ου Γυμνασίου Πάτρας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Το λόγο τώρα έχει ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Μιας και έχουμε γυμνασιόπαιδα και όσο εργαζόμουν ως δάσκαλος, ξεκινούσα πάντα τη σχολική χρονιά κάνοντας ένα δώρο στους μαθητές μου αναφερόμενος σε ένα ιδρυτικό κείμενο του ελληνικού κράτους, τον περίφημο λόγο που εκφώνησε ο Θεόδωρος Κολοκοτρώνης το 1838 -Οκτώβρης μήνας ήταν- όταν τον προσκάλεσε ο μεγάλος δάσκαλος του γένους, ο Γεώργιος Γεννάδιος, στο μοναδικό τότε 1ο Γυμνάσιο Αθηνών.

Είπε σπουδαία πράγματα, αγαπητά μου παιδιά, ο ελευθερωτής μας ο Κολοκοτρώνης σε αυτόν τον λόγο και σας προτρέπω να τον διαβάσετε. Είπε και την περίφημη φράση «όταν επιάσαμε τα άρματα, είπαμε πρώτα υπέρ πίστεως και έπειτα υπέρ πατρίδος».

Όμως, θα απομονώσω μια παράγραφο, η οποία είναι επίκαιρη για όλους μας. «Παιδιά μου, να μην έχετε πολυτέλεια, να μην πηγαίνετε εις τους καφενέδες. Να δοθείτε εις τας σπουδάς σας. Να σκλαβωθείτε εις τα γράμματά σας».

Είναι η μόνη σκλαβιά που αρμόζει σε εμάς τους Έλληνες. Αλλά σε ποια γράμματα; Μας τα λέει ο Ελύτης. «Πρωί-πρωί χαράματα κόβω απ’ τον ήλιο γράμματα, στη γλώσσα που διαβάζουνε οι αγράμματοι και αγιάζουνε». Ποια είναι η γλώσσα που διαβάζουν οι αγράμματοι και αγιάζουν; Είναι η γλώσσα του Πλάτωνα, η γλώσσα του Μεγάλου Βασιλείου, η γλώσσα του Κολοκοτρώνη, η γλώσσα του Παπαδιαμάντη. Αυτή να σπουδάζετε.

(Χειροκροτήματα από την πτέρυγα της Νίκης)

Και συνεχίζω από την ομιλία του Κολοκοτρώνη: «Να ακούετε τας συμβουλάς των διδασκάλων και γεροντοτέρων και, κατά την παροιμία, «μύρια ήξευρε και χίλια μάθαινε»». Και προσέξτε μια φράση του Θεόδωρου Κολοκοτρώνη που αναφέρεται σε όλες τις γενιές των Ελλήνων: «Η προκοπή σας και η μάθησή σας να μη γίνει σκεπάρνι μόνο διά το άτομό σας, αλλά να κοιτάζη το καλό της κοινότητος και μέσα εις το καλό αυτό ευρίσκεται και το δικό σας».

Ο Θεόδωρος Κολοκοτρώνης, δηλαδή, μας μιλάει, μας κανοναρχεί, για την αρετή της ομόνοιας, της αλληλεγγύης, που πρέπει να έχουμε μεταξύ μας οι νεοέλληνες.

Κυρίες και κύριοι συνάδελφοι, νομίζω θα πρέπει όχι να ευχηθούμε, αλλά να προσευχηθούμε για καλό μήνα. Άραγε ποιες θα είναι οι στατιστικές που θα ανακοινωθούν για τον μήνα Οκτώβριο για τον λαό μας;

Έγινε γνωστό αυτές τις ημέρες από την Ελληνική Αστυνομία ότι έγιναν χίλιες τριακόσιες πενήντα τρεις συλλήψεις ανηλίκων για εγκλήματα που ήταν ανήκουστα άλλες εποχές, μεταξύ αυτών -παρακαλώ- και δεκαεπτά βιασμοί. Για ανήλικους μιλάμε. Σημειωτέον ότι σαράντα μία Πολιτείες της Αμερικής ετοιμάζουν βαριές μηνύσεις εναντίον της «ΜΕΤΑ», του γίγαντα των κοινωνικών δικτύων Facebook και Instagram, με την κατηγορία ότι εσκεμμένα εκθέτουν την πνευματική υγεία των παιδιών και κυρίως κάτω των δεκατριών ετών.

Όμως, η εδώ Κυβέρνηση δεν ανησυχεί. Θα τα λύσει όλα με ακόμη περισσότερο ψηφιοποίηση, αφού το Υπουργείο Παιδείας ετοιμάζει και μαθήματα «κονσέρβα» για να τα βλέπουν οι μαθητές στο σπίτι, ενώ παράλληλα έχουμε και τον άλλο σπουδαίο εκπαιδευτή, τον «τρίτο γονέα», όπως προσφυώς ονομάστηκε η τηλεόραση και το διαδίκτυο. Και θυμάμαι πολλές φορές όταν τα παιδιά μετέφεραν γνώσεις εξωσχολικές μέσα στη σχολική αίθουσα, ξεκινούσαν τον λόγο τους με την εξής κοινότοπη φράση: «κύριε, είδα στην τηλεόραση, κύριε, διάβασα στο διαδίκτυο». Είναι ένα τεράστιο πρόβλημα που πρέπει να μας ανησυχήσει όλους μας, η εξάρτηση των νέων παιδιών από τις νέες τεχνολογίες.

Αγαπητοί μου, ας κάνουμε μια μικρή αναφορά για τα θέματα οικονομίας. Κάθε μήνα σταθερά, όλη τη χρονιά, έχουμε τη δεύτερη χειρότερη θέση στην Ευρώπη στα θέματα της ανεργίας -10,9% η Ελλάδα, 6,4% η Ευρωζώνη- και στους νέους έως είκοσι τεσσάρων ετών -21,9% η Ελλάδα, 14,4% η Ευρωζώνη-, σύμφωνα με πρόσφατα στοιχεία της EUROSTAT.

Μήπως θα έχουμε κάποια βελτίωση στο καθημερινό τραπέζι της οικογένειας; Την τελευταία διετία τα βασικά είδη διατροφής έχουν αυξηθεί σωρευτικά κατά 30% και εξακολουθούν να αυξάνονται επί είκοσι οκτώ συνεχόμενους μήνες.

Ο απλός κόσμος όχι μόνο περιορίζει τις αγορές στα απολύτως απαραίτητα, αλλά έχει φτωχύνει και τις διατροφικές του συνήθειες, μειώνοντας τη δαπάνη για το κρέας, τα γαλακτοκομικά και τα λαχανικά και αντικαθιστώντας τα με ψωμί και όσπρια. Η ακρίβεια στα τρόφιμα αφορά το 25%-35% της μηνιαίας δαπάνης ενός νοικοκυριού. Ακόμη χειρότερα, για περισσότερο από ένα στα τέσσερα νοικοκυριά, σχεδόν 2,7 εκατομμύρια Έλληνες που ζουν με κίνδυνο φτώχειας ή κοινωνικού αποκλεισμού, δεν είναι εύκολο να περικόψουν από κάτι άλλο για να εξασφαλίσουν το καθημερινό τραπέζι.

Το πάγωμα τιμών και η τιμωρία της αισχροκέρδειας είναι σημεία κλειδιά. Οι τιμές λιανικής αυξάνουν ταχύτερα από τις τιμές χονδρικής και αυτό ονομάστηκε προσφυώς πληθωρισμός απληστίας. Το ΔΝΤ απέδωσε τον πληθωρισμό της Ευρωζώνης το περασμένο έτος κατά 45% στα επιχειρηματικά κέρδη, κατά 40% στο κόστος εισαγομένων και κατά 25% στους μισθούς. Αν δεν τιμωρήσετε την αισχροκέρδεια, κάνετε μια τρύπα στο νερό.

Την ίδια ώρα η τιμή της βενζίνης στην Ελλάδα παραμένει από τις υψηλότερες στην Ευρώπη. Η δε μείωση στο κόστος ενέργειας των νοικοκυριών, εφόσον προκύπτει από κρατικά επιδόματα που τελικά γίνονται εξωτερικός δανεισμός, σημαίνει ότι κλέβουμε από τα εγγόνια μας για να επιβιώσουμε. Αν δεν βρίσκετε φθηνή ενέργεια, σας προτείνουμε να εξορύξετε το ελληνικό πετρέλαιο. Ή μήπως σκοπεύετε να το χαρίσετε στους Τούρκους; Αυτές τις ημέρες η ελληνική βραχονησίδα Ζουράφα, με στρατηγική θέση στο βόρειο Αιγαίο, αναγγέλθηκε από την Τουρκία επισήμως, διεθνώς και εγγράφως ότι ανήκει στην τουρκική κυριαρχία.

Επιπλέον, είναι αδιανόητη και η αντίδραση της ελληνικής Κυβέρνησης στις τουρκικές ορέξεις, όπως διαβάζουμε, ότι σκοπεύετε να διευκολύνετε την ανεξέλεγκτη μετακίνηση των Τούρκων πολιτών με ετήσιες ανανεούμενες βίζες σε επτά κρίσιμα νησιά του ανατολικού Αιγαίου, τη Ρόδο, τη Λέσβο, τη Σάμο, τη Χίο, την Κω, τη Λέρο και το Καστελόριζο. Άραγε, κατά την αναλογία της χρυσής βίζας, αυτή θα την αποκαλέσετε «γαλάζια βίζα» για να θυμίζει τη γαλάζια πατρίδα που ονειρεύεται ο νεοοθωμανός Ερντογάν;

Και, βεβαίως, επίσης προ ελαχίστων ημερών, σπεύσατε να συγχαρείτε -απαράδεκτο- για την τουρκική κυβέρνηση για τα εκατό χρόνια από την ίδρυση της λεγόμενης Τουρκικής Δημοκρατίας, καταπίνοντας αμάσητα όσα είπε στην πανηγυρική του ομιλία ο Πρόεδρος Ερντογάν, ονειρευόμενος ή καλύτερα ορεγόμενος τη Θεσσαλονίκη. Όμως, η Τουρκική Δημοκρατία στήθηκε πάνω στις γενοκτονίες των χριστιανικών πληθυσμών της Μικράς Ασίας, του Πόντου και της Θράκης.

Σας προτείνουμε, λοιπόν, να τους θυμίζετε αυτά τα τελευταία εκατό χρόνια ιστορίας με τις λέξεις Κωνσταντινούπολη, Ίμβρος, Τένεδος και Κύπρος. Εκατό χρόνια εγκλημάτων λέγονται. Σας προτείνουμε, επίσης, να ακούσετε τι είπε ο Κούρδος Βουλευτής Σιρί Σακίκ μέσα στο τουρκικό κοινοβούλιο γι’ αυτή την επέτειο, εξιστορώντας ο Κούρδος Βουλευτής τον συστηματικό, πολιτικό, βιολογικό και πολιτιστικό διωγμό που υφίστανται πολλά εκατομμύρια Κούρδων της Τουρκίας. Να τους λέτε συχνά τη λέξη «Κουρδιστάν», όταν κουνούν το δάκτυλο μας στην πατρίδα. Μην ντρέπεστε τη λέξη «Κουρδιστάν». Έχει να ειπωθεί πολλά χρόνια εδώ στο ελληνικό Κοινοβούλιο.

Και, βέβαια, για τη στάση μας στην Τουρκία δανείζομαι κάτι που είπε ένας εξαιρετικός Κύπριος ποιητής, ο Κυριάκος Χαραλαμπίδης, ο οποίος σε μια συνέντευξή του στην αρχή του έτους είπε τα εξής, μεταξύ των άλλων, σε μία αποστροφή του λόγου του: «Όταν το 1965, αν θυμάμαι καλά, ο αείμνηστος πρεσβευτής Βύρων Θεοδωρόπουλος πήγε ως νέος πρέσβης στην Άγκυρα, ένας παλαίμαχος Σουηδός πρεσβευτής του είπε: «Άκου παιδί μου. Στη συναναστροφή σου με Τούρκους δεν πρέπει να ξεχνάς τρία πράγματα: Πρώτον, τα θέλουν όλα δικά τους. Δεύτερον, δεν παραχωρούν τίποτε. Και, τρίτον, λένε συνεχώς ψέματα»». Αυτό νομίζω δεν έχει αλλάξει από τότε.

Τι να πούμε και για την κ. Λαγκάρντ που σας απένειμε τα εύσημα για την ελληνική οικονομία. Όμως, απένειμε τα εύσημα και στους Σκοπιανούς για τη «μακεδονική» τους -άκουσον, άκουσον, ψευτομακεδονική- τους γλώσσα. Αυτό δεν θα το ξεχάσουμε. Θα σας θυμίζουμε σε κάθε ευκαιρία την προδοσία, την εξαπάτηση του ελληνικού λαού και τη δολοφονία της αλήθειας που διαπράττετε ως Νέα Δημοκρατία, ως γαλάζια θα έλεγα συνέχεια του ΣΥΡΙΖΑ. Έχουν γίνει εκατοντάδες παραβιάσεις της κατάπτυστης Συνθήκης των Πρεσπών από το κρατίδιο των Σκοπίων. Γιατί δεν την καταγγέλλετε; Φοβάστε κάποιον ή εξαρτάστε από κάποιον;

Θέλω, κύριοι συνάδελφοι, να αναφερθώ δι’ ολίγων στην πολύνεκρη τραγωδία των Τεμπών. Θα το πω δυστύχημα γιατί δεν ήταν ατύχημα. Ήταν ένα έγκλημα συλλογικής ευθύνης από συγκλίνουσες παραλείψεις τόσο των ήδη κατηγορούμενων διοικητικών στελεχών όσο και πολιτικών προσώπων. Και αναφέρομαι συγκεκριμένα και στον τότε Υπουργό Συγκοινωνιών κ. Κωνσταντίνο Καραμανλή, ο οποίος αν και γνώριζε ότι τα αναγκαία έργα σιδηροδρομικής ασφάλειας είχαν εγκαταλειφθεί και τηλεδιοίκηση δεν υπήρχε, διαβεβαίωνε με κομπορρημοσύνη το επιβατικό κοινό ψευδώς για την ασφάλεια των τρένων.

Χθες, όπως ειπώθηκε, συναντήσαμε τους εκπροσώπους του συλλόγου των συγγενών των θυμάτων -χαροκαμένοι άνθρωποι- και ακούσαμε με σοβαρότητα και υπευθυνότητα τα παράπονά τους για τη βραδυπορία του ανακριτικού έργου. Τους διαβεβαιώνουμε ότι παρακολουθούμε διά των συνεργατών μας την εξέλιξη. Τους διαβεβαιώνουμε ότι δεν θα επιτρέψουμε να αποβεί σε βάρος της ανακάλυψης της ουσιαστικής αλήθειας. Διαμαρτυρόμαστε μαζί τους προς τον κύριο Υπουργό Δικαιοσύνης και τους αρμόδιους δικαστικούς λειτουργούς που εποπτεύουν την ανάκριση για την καθυστέρηση που παρατηρείται και απαιτούμε την επίσπευση. Διαμαρτυρόμαστε μαζί τους γιατί ακόμη η δικαιοσύνη δεν ερευνά την κατηγορία σε βάρος του περιφερειάρχη κ. Αγοραστού για απόπειρα συγκάλυψης αποδεικτικών στοιχείων με το τσιμέντωμα του χώρου της σύγκρουσης.

Απαιτούμε από το Υπουργείο Δικαιοσύνης να περιλάβει, στο πλαίσιο του νομοσχεδίου για την επιτάχυνση της δικαιοσύνης που εξήγγειλε, ρύθμιση ώστε η υπόθεση των Τεμπών να παραπεμφθεί απευθείας στο ακροατήριο με τη διαδικασία της σύμφωνης γνώμης εισαγγελέα και προέδρου, ώστε να αποφευχθεί η καθυστέρηση της ενδιάμεσης διαδικασίας της παραπομπής με βούλευμα, που είναι βέβαιο ότι ως συνέπεια θα έχει την αποφυλάκιση λόγω παρέλευσης του δεκαοκτάμηνου των δύο προσωρινά κρατούμενων κατηγορουμένων. Μια τέτοια κατάληξη θα είναι βέβαια προσβολή στη μνήμη των νεκρών και ένα ακόμη τραύμα στην ψυχή των συγγενών τους.

Τους διαβεβαιώνουμε, επίσης, ότι επιθυμούμε να συσταθεί προανακριτική επιτροπή με βάση τη δικογραφία που Ευρωπαίος εισαγγελέας απέστειλε στο ελληνικό Κοινοβούλιο σχετικά με τις αλλεπάλληλες παρατάσεις στη Σύμβαση 717 για την εγκατάσταση τηλεδιοίκησης στο σιδηροδρομικό δίκτυο, ώστε να ερευνηθούν και ποινικές ευθύνες των αρμοδίων Υπουργών.

Δεν ακούμε, βέβαια, και αρνητικά την εκδήλωση πρόθεσης της Κοινοβουλευτικής Ομάδας του ΠΑΣΟΚ - Κινήματος Αλλαγής να καταθέσει αίτημα για συγκρότηση προανακριτικής επιτροπής που ανακοίνωσε στις 18-10-2023 ο κ. Ανδρουλάκης.

Έρχομαι με λίγα λόγια και στο σημερινό νομοσχέδιο. Σήμερα συζητούμε για τη νέα γενιά golden boys του δημοσίου, δηλαδή το πώς θα συνεχίσετε να αναδεικνύετε διοικητές φορέων του δημοσίου τομέα από τον κομματικό σωλήνα, αλλά με περιτύλιγμα αξιοκρατικής -δήθεν- επιλογής. Αντικαθιστάτε τις αποτυχημένες ρυθμίσεις του ν.4735/2020 προσποιούμενοι ότι καταργείτε πλέον τους απευθείας διορισμούς των διοικητών και ότι δήθεν η επιλογή τους θα γίνεται αντικειμενικώς και χωρίς κομματικές προτιμήσεις.

Όμως τόσο η δομή των κριτηρίων επιλογής των υποψηφίων όσο και η σύνθεση της επιτροπής επιλογής αποκαλύπτουν τις προθέσεις σας. Μιλάτε για τεστ δεξιοτήτων, μοριοδότηση τυπικών προσόντων, δομημένη συνέντευξη. Η επιτροπή όμως που θα επιλέξει από τους δεκαπέντε, τους επτά κι από αυτούς τους επικρατέστερους τρεις, είναι μία επιτροπή στην οποία θα πλειοψηφούν τα κυβερνητικά στελέχη και θα μειοψηφούν οι ανεξάρτητες αρχές. Αυτή είναι η πρώτη κερκόπορτα για τα «γαλάζια» παιδιά.

Από τους τρεις πάλι επικρατέστερους υποψηφίους, ακόμη κι αν τυχόν έχει ξεμείνει κάποιος ακομμάτιστος, η τελική επιλογή του «αρίστου» ανήκει στον Υπουργό. Δηλαδή πάλι θα έχουμε επικεφαλής εκλεκτό της Κυβέρνησης. Πρόκειται για εμπαιγμό της νοημοσύνης μας, όταν μιλάτε για ακομμάτιστη διοίκηση. Αυτό αγγίζει εξάλλου τον πυρήνα του αντικειμενικού στόχου της Νίκης, που είναι η κατάργηση της κομματοκρατίας.

Η κομματοκρατία, αγαπητοί μου, είναι η παράλογη επιρροή των κομματικών μηχανισμών στο κράτος και στην κοινωνία. Ελέγχοντας τις θεσμικές εξουσίες του κράτους οι κομματικοί μηχανισμοί μετατρέπονται σε σουπερμάρκετ -θα έλεγα- πελατειακών σχέσεων με την κοινωνία. Για τη Νίκη είναι κρίσιμη η διασφάλιση της συνταγματικής, θεσμικής ανεξαρτησίας της δημόσιας διοίκησης από την πολιτική εξουσία και η εγγύηση της πολιτικής ουδετερότητάς της.

Η επιλογή διοικητών κρατικών φορέων και ιδρυμάτων σαφώς πρέπει να προέρχεται από τους καλύτερους, τους άριστους και αυτό σημαίνει όχι από τους «ημέτερους». Για εμάς οι υποψηφιότητες πρέπει να αφορούν αποκλειστικά σχετικούς με το αντικείμενο υποψηφίους, ενώ η υποψηφιότητα να συνοδεύεται από υποβολή οράματος, πλάνου και στρατηγικής για το ίδρυμα που θέλει να αναλάβει.

Η τελική επιλογή οφείλει να γίνεται από επιτροπή σοφών και καταξιωμένων του κλάδου, ενώ η πολιτική ηγεσία θα πρέπει απλώς να μπορεί να έχει δικαίωμα βέτο επί της τελικής επιλογής για αντικειμενικούς λόγους. Αυτό όμως είναι αδιανόητο να το νομοθετήσει ένα κόμμα που με τα σημερινά δεδομένα θεωρείται κόμμα εξουσίας.

Έχετε τόσο εναγκαλιστεί με την ιδέα της εξουσίας, των πελατειακών σχέσεων, της εξόφλησης προσωπικών επιταγών, που σας φαίνεται αδιανόητο να ρυθμίσετε έτσι τα πράγματα που να διασφαλιστεί -επαναλαμβάνουμε- η αξιοκρατία.

Κυρίες και κύριοι συνάδελφοι, σε αυτή την Αίθουσα κάποιες φορές έχει ακουστεί η φράση «διαχωρισμός Κράτους και Εκκλησίας». Η Νίκη έρχεται για πρώτη φορά στην ελληνική πολιτική ιστορία να σας μιλήσει για έναν άλλο διαχωρισμό, τον διαχωρισμό κράτους και κομμάτων. Η συνείδηση του απλού λαού σίγουρα ακούει με ανακούφιση αυτόν τον διαχωρισμό. Η δική σας συνείδηση αντέχει να τον ακούσει;

Δείξτε στην πράξη, λοιπόν, ότι αγαπάτε αυτή την πατρίδα και αυτόν τον λαό. Τα κόμματα δεν γίνεται να είναι βαρίδια του κρατικού μηχανισμού. Αφήστε να αναδεικνύονται τα άξια παιδιά του λαού μας στη διοίκηση του κράτους. Ας έχουμε ως μόνα κριτήρια την εντιμότητα, την ικανότητα και την πίστη στις αξίες του ελληνικού λαού, την αρχοντιά του, το φιλότιμό του, την αξιοπρέπειά του, την ηθική του ακεραιότητα. Αυτές είναι οι μεγάλες αξίες του. Γιατί δεν πρέπει να ξεχνάμε ούτε στιγμή ότι υπάρχουμε και βρισκόμαστε εδώ μόνο για τον ελληνικό λαό και το ελληνικό έθνος και για κανέναν άλλον.

Πριν από λίγες μέρες γιορτάσαμε το «ΟΧΙ» του ελληνικού λαού στην ιταλική ιταμότητα και επίθεση. Ένα «όχι», λοιπόν, πρέπει συνεχώς να λέει και ο λαός μας και απέναντι στους Τούρκους αλλά και όσους προσπαθούν να υπονομεύσουν την υπόστασή του.

Σας ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Πρόεδρε.

Ζήτησε κι έχει τον λόγο ο Υπουργός Επικρατείας κ. Βορίδης.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, έχω ζητήσει τον λόγο για τη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Δεν έχουν τελειώσει οι πρωτολογίες. Για το ΚΚΕ, παραδείγματος χάριν, θα πρωτολογίσει ο Κοινοβουλευτικός τους Εκπρόσωπος. Ίσως έρθει και η κ. Κωνσταντοπούλου.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, είμαι εδώ και περιμένω να τελειώσουν οι υπόλοιποι Αρχηγοί.

**ΠΡΟΕΔΡΕΥΩΝ (Αθανάσιος Μπούρας):** Να δώσουμε όμως τον λόγο τώρα στον κύριο Υπουργό.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, δεν είναι έτσι. Παραβιάζετε τον Κανονισμό.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν παραβιάζω τον Κανονισμό.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είναι προφανές ότι παραβιάζετε ξανά τον Κανονισμό. Εγώ αποχωρώ! Είναι προσβλητικό αυτό που κάνετε. Το κάνετε δεύτερη φορά.

Παραβιάζετε τον Κανονισμό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν παραβιάζω τον Κανονισμό.

Τον λόγο έχει ο Υπουργός Επικρατείας κ. Βορίδης. Θα είναι σύντομος, παρέμβαση κάνει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε. Ούτως ή άλλως θα είναι σύντομη η παρέμβαση και εστιασμένη σε δυο-τρία συγκεκριμένα θέματα τα οποία άκουσα.

Πρώτον, άκουσα ξανά τον Πρόεδρο του ΠΑΣΟΚ να θέτει ζητήματα κράτους δικαίου, τα οποία συνδέονται κυρίως με το θέμα της συγκρότησης της ΑΔΑΕ. Η κριτική εστιάζεται σε δυο-τρία σημεία. Το πρώτο σημείο στο οποίο ασκείται κριτική είναι γιατί διαμορφώθηκε η πλειοψηφία που απαιτείται κατά τον Κανονισμό της Βουλής και κατά το Σύνταγμα με τη σύμπραξη με την Ελληνική Λύση.

Ακούστε, δεν καταλαβαίνω το περιεχόμενο αυτής της κριτικής καθόλου. Θα θυμίσω τα εξής: Για να οριστεί ο Πρόεδρος του ΑΣΕΠ, υπήρξε τότε συμφωνία με το ΠΑΣΟΚ. Ο κ. Ζαχαριάδης, τότε Βουλευτής του ΣΥΡΙΖΑ, είχε σηκωθεί και με κατηγορούσε στην Επιτροπή Εσωτερικών εκείνη την εποχή, γιατί κατά τη γνώμη του, έκανα κάτι απαράδεκτο, δηλαδή, διαμόρφωσα μια πλειοψηφία τότε με το ΠΑΣΟΚ.

Εν συνεχεία είχαμε να διορίσουμε -θυμίζω- μέλη της διοίκησης του ΑΣΕΠ στην ολομέλειά του. Ήταν αρκετά μάλιστα. Αν θυμάμαι καλά, ήταν γύρω στα δεκατρία. Τότε η πλειοψηφία διαμορφώθηκε σε συμφωνία με τον ΣΥΡΙΖΑ. Σηκώθηκε τότε το ΠΑΣΟΚ -ο κ. Κωνσταντινόπουλος συγκεκριμένα- και με κατηγορούσε για τη συμφωνία με τον ΣΥΡΙΖΑ.

Στην τοποθέτηση τώρα της ΑΔΑΕ και του ΕΣΡ διαμορφώθηκε η πλειοψηφία με την Ελληνική Λύση. ΠΑΣΟΚ και ΣΥΡΙΖΑ με κατηγορούν γι’ αυτή την πλειοψηφία! Κατηγορούν την Κυβέρνηση.

Συγγνώμη να συνεννοηθούμε ότι οι πλειοψηφίες προφανώς διαμορφώνονται, σύμφωνα κάθε φορά με τους συσχετισμούς που διαμορφώνονται στη Διάσκεψη των Προέδρων. Δεν είναι καλές και κακές, ανάλογα με το αν συμμετέχει ο ΣΥΡΙΖΑ τη μία, το ΠΑΣΟΚ την άλλη, η Ελληνική Λύση την τρίτη. Άρα, λοιπόν, αυτό το επιχείρημα θα πρέπει να μείνει στην άκρη.

Επίσης κάτι σημαντικό. Κριτική για τα πρόσωπα δεν ακούστηκε στη Διάσκεψη των Προέδρων, δηλαδή να σηκώσει κάποιος το χέρι του και να πει «δεν μου αρέσει αυτός, είναι ακατάλληλος, δεν διαλέξατε καλά πρόσωπα μαζί με τον Βελόπουλο». Αυτό δεν ακούστηκε. Οι τοποθετήσεις ήταν «όχι δεν έχουμε να πούμε τίποτα για τα πρόσωπα, αλλά γιατί βρήκατε αυτή τη συμφωνία;». Αυτό δεν γίνεται και δεν γίνεται γιατί είναι εξωθεσμικό. Εσείς που επικαλείστε το κράτος δικαίου, μας λέτε πράγματα που καμμία σχέση δεν έχουν με την εφαρμογή του Κανονισμού της Βουλής και του Συντάγματος.

**ΠΑΝΑΓΙΩΤΗΣ ΔΟΥΔΩΝΗΣ:** Το δεκαέξι στα είκοσι επτά;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αυτό δεν ακούστηκε σήμερα και δεν θα το αναπτύξω. Αν θέλετε, όμως, να το αναπτύξω.

**ΠΑΝΑΓΙΩΤΗΣ ΔΟΥΔΩΝΗΣ:** Ακούστηκε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εάν ακούστηκε, να σας το αναπτύξω, να το πούμε και αυτό.

Δεύτερο σημείο κριτικής: Δεν αρκούσε η πλειοψηφία εφόσον τα 3/5 είναι 16,2 -έτσι διαμορφώνεται πλειοψηφία στη διάσκεψη- και χρειάζονταν δεκαεπτά. Σωστά; Αυτή είναι η κριτική.

Δύο ζητήματα είναι εδώ. Διαβάστε ξανά το Σύνταγμα επιμελώς. Θα δείτε ότι μιλάει για πλειοψηφία των 3/5 Δεν χρησιμοποιείται η φράση «τουλάχιστον τριών πέμπτων». Αυτό είναι το ένα.

Δεύτερον, θέλετε να εφαρμόσουμε τον Κώδικα Διοικητικής Διαδικασίας; Πάμε, λοιπόν, να εφαρμόσουμε τον Κώδικα Διοικητικής Διαδικασίας αν θεωρείτε ότι εφαρμόζεται στα interna corporis της Βουλής, ό,τι θέλετε.

Εάν θέλετε να εφαρμόσουμε, όμως, τον Κώδικα Διοικητικής Διαδικασίας για τη συγκρότηση συλλογικών οργάνων και τον τρόπο απόφασης, ο Κώδικας Διοικητικής Διαδικασίας μάς λέει ότι όταν από κλάσμα προκύπτει μη ακέραιος αριθμός, τότε, για να ληφθεί απόφαση, στρογγυλοποιείται στο κατώτερο, αν είναι κάτω από το μισό ή στο ανώτερο, αν είναι πάνω το μισό.

**ΠΑΝΑΓΙΩΤΗΣ ΔΟΥΔΩΝΗΣ:** Υπουργέ, το 110 παράγραφος 4 λέει για πλειοψηφία τουλάχιστον τριών πέμπτων.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Δουδωνή.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν σας αρέσει η εφαρμογή του Κώδικα Διοικητικής Διαδικασίας, σωστά, μην τον εφαρμόσετε. Θέλετε να πούμε ότι είναι εσωτερικό ζήτημα του Κοινοβουλίου, μη ελεγχόμενο δικαστικώς; Θέλετε να το πούμε αυτό; Ό,τι θέλετε.

**ΠΑΝΑΓΙΩΤΗΣ ΔΟΥΔΩΝΗΣ:** Δεν είναι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όμως, κάτι πρέπει να αποφασίσετε να πείτε. Εάν πάτε με την εφαρμογή της συγκρότησης των συλλογικών οργάνων, υπάρχει αυτός ο κανόνας. Εάν πάτε με τα interna corporis της Βουλής, εφαρμόζεται η κρίση της πλειοψηφίας έτσι όπως ερμηνεύει η Βουλή. Ό,τι από τα δύο θέλετε, όμως.

**ΔΗΜΗΤΡΙΟΣ ΜΑΝΤΖΟΣ:** Εάν πάμε στη βούληση του αναθεωρητικού νομοθέτη;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εγώ δεν ξέρω τι θέλετε. Θα μας τα πείτε, όπου είναι να τα πείτε. Εδώ που τα είπατε, πάντως, αυτά προκύπτουν.

Πάμε στο τρίτο επιχείρημα. Το τρίτο επιχείρημα ήταν ότι η σπουδή αντικαταστάσεως φανερώνει δολιότητα. Γιατί το φέρατε γρήγορα και μάλιστα εκδώσατε και το ΦΕΚ -πότε το εκδώσαμε;- το βράδυ αργά;

**ΘΕΟΦΙΛΟΣ ΞΑΝΘΟΠΟΥΛΟΣ:** Μεταμεσονυκτίως.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σωστά, σωστά.

**ΠΑΝΑΓΙΩΤΗΣ ΔΟΥΔΩΝΗΣ:** Ξενύχτηδες!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σωστά, σωστά. Να ρωτήσω κάτι: Τι είναι εκείνο που μας αποδίδετε; Ποια είναι η δολιότητα; Συνέχεται με ένα περιστατικό της επόμενης ημέρας. Την επόμενη ημέρα υπήρχε μία συνεδρίαση, που είχε δημοσιολογηθεί ότι υπήρχε ως θέμα της συνεδριάσεως της Ολομέλειας η επιβολή προστίμου στην ΕΥΠ για την άρνηση, αν θυμάμαι καλά -το λέω με επιφύλαξη αυτό, δεν το θυμάμαι-, παροχής πληροφοριών.

**ΠΑΝΑΓΙΩΤΗΣ ΔΟΥΔΩΝΗΣ:** Εσείς δεν είστε που μας ρωτούσατε πού το μάθαμε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δύο λεπτά. Θα σας πω. Εδώ λέω από τη συζήτηση που προκύπτει, από την αναμεταξύ μας συζήτηση είναι αυτό που λέω.

**ΠΑΝΑΓΙΩΤΗΣ ΔΟΥΔΩΝΗΣ:** Μάλιστα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Προσέξτε, λοιπόν. Τώρα λέτε αυτό. Άρα τι συμπεραίνετε, για να έχει νόημα ο συλλογισμός σας; Γιατί αυτός ο συλλογισμός είναι έωλος. Συμπεραίνετε ότι η πλειοψηφία της ΑΔΑΕ στην Ολομέλεια, έτσι όπως ήταν τότε διαμορφωμένη, θα επέβαλε πρόστιμο. Σωστά; Λέτε, μάλιστα, ότι αυτή ήταν και η εισήγηση του Προέδρου. Σωστά; Άρα, λοιπόν, για να το αποφύγετε αυτό, λέτε στην Κυβέρνηση, σπεύσατε να αλλάξετε τη σύνθεση. Έτσι δεν είναι;

**ΔΗΜΗΤΡΙΟΣ ΜΑΝΤΖΟΣ:** Τις εφημερίδες διαβάζουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι, ναι, θα δούμε.

**ΠΑΝΑΓΙΩΤΗΣ ΔΟΥΔΩΝΗΣ:** Άλλες διαβάζουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και όταν δεν τις διαβάζουμε, μας τις λέτε εσείς που τις διαβάζετε.

Πάμε τώρα σε αυτή τη σκέψη σας. Αυτό έχει ένα λογικό κενό. Ποιο είναι αυτό; Ότι εσείς γνωρίζετε ποια θα είναι η απόφαση της Ολομελείας. Διότι, εάν δεν γνωρίζετε ούτε εσείς την απόφαση της Ολομελείας, όπως δεν τη γνωρίζω και εγώ, τότε για μία μη γνωστή απόφαση Ολομελείας δεν μπορεί να έχω δόλιο σκοπό. Δεν γίνεται. Είτε ξέρουμε την απόφαση της Ολομελείας και δεν μας συμφέρει και σπεύδουμε να την αλλάξουμε είτε δεν την ξέρουμε, οπότε δεν είναι αυτός ο σκοπός της αλλαγής.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν την ξέρετε, αλλά τη σιγουρεύετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν την ξέρουμε, λοιπόν, όπως δεν την ξέρετε και εσείς. Εγώ να δεχθώ ότι εδώ είμαστε όλοι καλόπιστοι και σεβόμαστε την ανεξαρτησία της αρχής. Δεν έχουμε κουβέντες υπόγειες να πηγαινοέρχονται. Κανένας. Έτσι δεν είναι; Δεν τα κάνουμε αυτά εδώ. Σωστά. Και επειδή δεν τα κάνουμε αυτά εδώ, κανείς δεν ξέρει την επικείμενη απόφαση. Δολιότης, λοιπόν, δεν υπάρχει, αλλά αντιθέτως υπάρχει ένα καθήκον. Θεσμικό καθήκον.

**ΔΗΜΗΤΡΙΟΣ ΜΑΝΤΖΟΣ:** Αποβραδίς.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ποιο είναι το καθήκον το θεσμικό; Κάτι που βραδύνει δεκαοκτώ μήνες και που λειτουργεί με ληγμένες τις θητείες να έχω ένα όργανο, το οποίο να έχει νόμιμη συγκρότηση, να έχει το κύρος της ενεργούς θητείας, για να πάρει την όποια απόφαση θέλει.

**ΠΑΝΑΓΙΩΤΗΣ ΔΟΥΔΩΝΗΣ:** Νομιμότατη είναι η συγκρότηση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι, ναι, έχετε δίκιο.

Το κύρος είπα, λοιπόν -διορθώνω- της ενεργούς θητείας. Δηλαδή, μιας θητείας η οποία είναι ισχυρή τώρα, δεν έχει λήξει δεκαοκτώ μήνες και δεν ξέρω και τον λόγο γιατί επιμένετε, αφού δεν ξέρετε την απόφαση, να διατηρούμε μία θητεία που έχει λήξει.

Προσέξτε τώρα, γιατί εσείς που είστε υπερασπιστές και οι κήνσορες του κράτους δικαίου, με τη στάση σας έχετε ακριβώς δημιουργήσει υποψίες για την ακεραιότητα της αρχής. Η στάση σας είναι και θα πω τώρα εδώ ο κ. Παφίλης, για να πάμε στην ωραία μας παλιά συζήτηση…

**ΑΘΑΝΑΣΙΟΣ ΠΑΦΙΛΗΣ:** Θα σας τα πω μετά εγώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Στην ωραία μας παλιά συζήτηση για την αξιολογική ουδετερότητα των ανεξάρτητων αρχών.

**ΑΘΑΝΑΣΙΟΣ ΠΑΦΙΛΗΣ:** Τι να σας πω!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Επειδή το ΚΚΕ δεν το πιστεύει, δεν πιστεύει την ουδετερότητα…

**ΑΘΑΝΑΣΙΟΣ ΠΑΦΙΛΗΣ:** Γιατί; Το πιστεύει κανείς άλλος;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** …και επειδή ασκεί κριτική ως προς αυτό, βεβαίως και βρίσκει έρεισμα η στάση του ΚΚΕ στις δικές σας τοποθετήσεις και στον τρόπο που αντιμετωπίζει τις ανεξάρτητες αρχές. Επιβεβαιώνετε αυτή την κριτική, ενώ αντιθέτως η δική μας η στάση είναι η θεσμικά ορθή. Έκανε την αλλαγή θητειών ανθρώπων που έχουν λήξει οι θητείες τους εδώ και δεκαοκτώ μήνες και έγινε με τον τρόπο που έπρεπε να γίνει.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού)

Κλείνω, κύριε Πρόεδρε.

Μισή κουβέντα για την Προκαταρκτική. Άκουσα -νομίζω, άκουσα καλά- ότι σκέπτεται το ΠΑΣΟΚ…

**ΘΕΟΦΙΛΟΣ ΞΑΝΘΟΠΟΥΛΟΣ:** Προκαταρκτική;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η φράση που χρησιμοποιείται στον Κανονισμό είναι «προκαταρκτική», αλλά ορθώς κατ’ αποτέλεσμα λειτουργεί ως προανακριτική. Παρά ταύτα, χρησιμοποιώ την ορολογία του Κανονισμού.

Στη θέση σας αυτή, θέλω απλώς να συνεννοηθούμε για κάτι. Αυτή είναι πρόταση, για να κινηθεί η ποινική δίωξη εις βάρος Υπουργών. Είναι πρόταση για να κινηθεί η ποινική δίωξη εις βάρος Υπουργών.

**ΠΑΝΑΓΙΩΤΗΣ ΔΟΥΔΩΝΗΣ:** Προκαταρκτική εξέταση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ερευνά…

**ΠΑΝΑΓΙΩΤΗΣ ΔΟΥΔΩΝΗΣ:** Προ της ποινικής διώξεως.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δυο λεπτά, κύριε Δουδωνή.

Ερευνά αυτή η πρόταση ποινικές ευθύνες προσωποποιημένες. Θα πείτε: Κατηγορούνται ο άλφα και ο βήτα Υπουργός και μάλιστα με προσδιορισμένα τα ποινικά τους αδικήματα. Αυτό είναι. Όμορφα! Περιμένουμε να τη δούμε, αλλά να ξέρετε ότι αυτό πρέπει να υποστηρίζει η όποια πρόταση και αυτό είναι που θα συζητήσει το ελληνικό Κοινοβούλιο.

Βάζω αυτή τη διευκρίνιση, για να πω -ίσως εκ περισσού σε γνώστες, το λέω για μη γνώστες- ότι δεν είναι εξεταστική των πραγμάτων επιτροπή. Δεν είναι να συζητήσουμε τι τυχόν έγινε, είναι ότι είπαμε και καταλήξαμε ότι πάντως κάτι βλέπουμε από πλευράς ποινικών ευθυνών. Ενδείξεις απλές, ισχυρές, μη ισχυρές, αποχρώσες; Κάτι, όμως, βλέπουμε για τις ποινικές ευθύνες. Αυτό, λοιπόν, είναι που περιμένουμε να μας φέρετε, για να τοποθετηθούμε επ’ αυτού.

Τρίτο και τελευταίο και κλείνω.

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώστε με αυτό, κύριε Υπουργέ, παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ολοκληρώνω, κύριε Πρόεδρε, ευχαριστώ.

Κύριε Πρόεδρε των Σπαρτιατών, άκουσα ένα παράπονο, αν το κατάλαβα καλά, για μία διαδικασία που κινείται εις βάρος των Βουλευτών του κόμματός σας. Η απάντηση εδώ είναι η εξής: Η αίτηση για την κίνηση της ποινικής διώξεως ή κατ’ αρχήν της προκαταρκτικής εξετάσεως και ενδεχομένως, εάν κριθεί από τις αρμόδιες δικαστικές αρχές της ποινικής διώξεως, έχει προκριθεί από δικές σας ενέργειες πρωτίστως και κυρίως. Εσείς από το Βήμα είπατε αυτά που είπατε για τη σχέση με τον καταδικασμένο για ηγεσία εγκληματικής οργανώσεως και δη της Χρυσής Αυγής Κασιδιάρη. Εσείς τα έχετε πει αυτά.

Επομένως αυτή η διαδικασία στον Άρειο Πάγο, την οποία έρχεται να τη χειριστεί τώρα η Επιτροπή Δεοντολογίας στο Κοινοβούλιο αφετηριάζεται από δικές σας θέσεις, από δικές σας τοποθετήσεις από αυτά που είπατε σε αυτό το Βήμα και επομένως, δεν χωρεί παράπονο.

Κατά τα λοιπά, η θέση της Κυβερνήσεως είναι μία και ξεκάθαρη για όλα τα ζητήματα βίας κατά οποιουδήποτε προσώπου: Όχι απλώς είναι καταδικαστέα, αλλά η Κυβέρνηση έχει την υποχρέωση να ερευνά, να ελέγχει και να προσπαθεί να βρει τους ενόχους πίσω από κάθε τέτοια ενέργεια βίας. Αυτό ισχύει προς πάσα κατεύθυνση, ισχύει για όλους, ισχύει για όλους τους Έλληνες πολίτες, προφανώς ισχύει και για τους Βουλευτές τους ελληνικού Κοινοβουλίου.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δύο συνοδοί εκπαιδευτικοί από το Επαγγελματικό Λύκειο Αταλάντης Φθιώτιδος.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Παφίλη, ένα λεπτό.

Πριν μπείτε στην Αίθουσα, υπήρξε ένας διάλογος με τον Πρόεδρο της Κοινοβουλευτικής Ομάδας του ΣΥΡΙΖΑ, τον κ. Φάμελλο.

**ΑΘΑΝΑΣΙΟΣ ΠΑΦΙΛΗΣ:** Τον άκουσα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τότε, λοιπόν, επειδή δεν σας έβλεπα, είπα ότι μετά τον Υπουργό θα πάρει τον λόγο. Βεβαίως, επειδή και ο Πρόεδρος της Βουλής είπε και ευχήθηκε και για λογαριασμό όλων μας περαστικά στον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας, τον κ. Κουτσούμπα, δικαιούστε, όποιο κόμμα δεν έκανε την πρωτομιλία του, να πάρει την πρωτομιλία ο Κοινοβουλευτικός Εκπρόσωπος. Όμως, για να διευκολύνετε εμένα, αν θέλετε, να δώσω πρώτα τον λόγο στον κ. Φάμελλο και αμέσως μετά να πάρετε τον λόγο. Αν δεν θέλετε, το δικαιούστε.

**ΑΘΑΝΑΣΙΟΣ ΠΑΦΙΛΗΣ:** Δεν είμαι μικρόψυχος, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εν πάση περιπτώσει, εγώ σας ευχαριστώ πολύ και τον λόγο για τη δευτερομιλία του έχει ο κ. Φάμελλος.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν υπήρξε προσωπικό. Το παρακολουθώ εγώ, προσωπικό δεν σημαίνει κάτι που αναφέρεται. Θέλω να διαβάσετε το άρθρο 68 του Κανονισμού και θα δείτε τι σημαίνει προσωπικό.

Ορίστε, κύριε Φάμελλε, έχετε τον λόγο για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κατ’ αρχάς θέλω να διατυπώσω εντός των Πρακτικών μία παρατήρηση: Ο Κανονισμός δεν είναι λάστιχο ούτε έχει προσωπικές αναγνώσεις. Ο Κανονισμός επιβάλλει να μιλούν οι Πρόεδροι των Κοινοβουλευτικών Ομάδων πριν από τους Υπουργούς και κακώς δόθηκε ο λόγος στον κ. Βορίδη, με βάση τον Κανονισμό, όχι με βάση την απαίτηση του κ. Βορίδη. Δεν το χρεώνω στον κ. Βορίδη.

Επίσης, κακώς ο Πρόεδρος της Βουλής δεν ακολούθησε τη διαδικασία της κοινοβουλευτικής τάξης στην απόδοση λόγου στους κοινοβουλευτικούς Αρχηγούς μετά τη δευτερολογία του κυρίου Πρωθυπουργού. Άρα, εγώ παίρνω τώρα τη δευτερολογία μου γιατί δεν πρέπει να στερούμε από τα κοινοβουλευτικά Πρακτικά τις τοποθετήσεις μας, όπως επιχείρησε, δυστυχώς, εμμέσως ο Πρόεδρος με την καθυστέρηση, γιατί ήθελε να φυγαδεύσει ακόμη μία φορά τον Πρωθυπουργό.

Πρώτο σημείο της δευτερολογίας: Άκουσα τον κύριο Πρόεδρο της Βουλής να λέει ότι είναι θεσμός το αν η τοποθέτηση ενός κοινοβουλευτικού προσώπου είναι εντός ή εκτός θέματος.

Λοιπόν, κυρίες και κύριοι Βουλευτές, εγώ θέλω να ξεκαθαρίσω κάτι: Θεσμός είναι η ανθρώπινη ζωή, θεσμός είναι η δημοκρατία, θεσμός είναι η ειρήνη και αν κάποιος τοποθετείται για θέματα δημοκρατίας, ζωής και ειρήνης, επιβάλλεται να τοποθετηθεί στο ελληνικό Κοινοβούλιο και όχι να τηρεί μια γραφειοκρατία που επικαλείται για να καλύψει τον Πρωθυπουργό ο Πρόεδρος της Βουλής.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το κράτος δικαίου είναι θεσμός και αυτό παραβιάζεται στην Ελλάδα. Και αν κάποιος είναι εκτός θεσμών, είναι ο κ. Μητσοτάκης, κύριε Βορίδη, και αυτό σημειώστε το για να το μεταφέρετε, αφού είστε πολλές φορές μεταφορέας μηνυμάτων του κ. Μητσοτάκη εδώ.

Δεύτερο ζήτημα, το οποίο είναι πολύ σημαντικό: Είπε ο κ. Μητσοτάκης για μένα και για τον κ. Ανδρουλάκη ότι παίζουμε συνέχεια τον ίδιο δίσκο, μονότονη μουσική.

Αναρωτιέμαι, κύριε Πρόεδρε: Είναι μονότονη μουσική το Σύνταγμα; Είναι μονότονη μουσική το κράτος δικαίου; Μήπως είναι η μόνη μουσική που πρέπει να ακούμε, η μόνη μουσική που πρέπει να έχουμε στο στόμα μας; Γιατί η Κυβέρνηση δεν την έχει αυτή τη μουσική. Αυτό ενοχλεί τον κ. Μητσοτάκη, να μιλάμε ξεκάθαρα. Εμείς, λοιπόν, θα παίζουμε αυτή τη μονότονη μουσική και θα ακούμε αυτή τη μουσική.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μπορεί η δημοκρατική μουσική να μην είναι οικεία στα αυτιά σας, σε μας είναι πάρα πολύ οικεία και θα συνεχίσουμε να υπερασπιζόμαστε κάθε λέξη του Συντάγματος, όπως θα μιλάμε με τη μονότονη μουσική της ακρίβειας, με τη μονότονη μουσική της υπεράσπισης των δικαίων της χώρας, γιατί αυτό είναι η ταυτότητα, γιατί αυτό είναι η αποστολή που μας έδωσαν οι Έλληνες πολίτες.

Τρίτο ψέμα που είπε ο κ. Μητσοτάκης ή τρίτη φορά που τοποθετήθηκε ψευδώς, τα υπόλοιπα τα είπε και ο Πρόεδρος της Βουλής, δεν τα χρεώνω όλα στον κ. Μητσοτάκη: Δεν κάναμε -λέει- κοινοβουλευτικό έλεγχο, δεν του έχουμε κάνει ερωτήσεις. Από ό,τι βλέπω εδώ, στις 13-9-2023 -κοντεύουν δύο μήνες, ενάμισης έχει περάσει- κάναμε επίσημο αίτημα στη Βουλή για συζήτηση για τη Θεσσαλία, γιατί είπε ότι δεν κάναμε κοινοβουλευτικό έλεγχο. Γιατί δεν ήρθε να το συζητήσει; Επειδή τα γραπτά μένουν, τα λόγια έρχονται και φεύγουν. Εμείς ζητήσαμε να έρθετε εδώ σε επίπεδο πολιτικών Αρχηγών και όχι μόνο σε μία διμερή συζήτηση, όλοι μαζί να το συζητήσουμε. Δεν το ήθελε ο κ. Μητσοτάκης, έχει κρυφτεί, αλλά τα προβλήματα είναι στη Θεσσαλία. Δεν είπε κουβέντα για αποζημιώσεις που δεν έχουν δοθεί ακόμα. Δεν είπε κουβέντα για την αστεγία. Εγώ τα έβαλα, έχουμε ακόμα φιλοξενούμενους υπερήλικες σε γυμναστήρια. Σας αρέσει αυτό και δεν το φέρνετε στη Βουλή; Χώρια τις υποδομές οι οποίες αυτή τη στιγμή είναι ανοιχτές στην περιοχή της Θεσσαλίας. Δεν το φέρνει στη Βουλή, όμως και μας λέει ότι δεν καταθέσαμε αίτημα. Ψάξτε λίγο τα Πρακτικά, 13-9!

Για να μην αναφερθώ σε άλλα πράγματα που έγιναν. Να έρθει στη Βουλή δεν ήξερε ο κ. Μητσοτάκης να το συζητήσουμε. Ο κ. Αυγενάκης, όμως, εκβίαζε προεκλογικά τους πολίτες της Θεσσαλίας, συνδέοντας τις επιδοτήσεις με την ψήφο στον αγαπημένο σας, τον κ. Αγοραστό!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πολύ σοφά ο ελληνικός λαός τον τιμώρησε, πολύ σοφά! Όμως, εδώ στη Βουλή να έρθουμε να τα συζητήσουμε όλα αυτά.

Επόμενο θέμα: Μας είπατε, ο κ. Μητσοτάκης, ότι αναφέρθηκα τέσσερα λεπτά μόνο στο νομοσχέδιο. Εγώ αναρωτιέμαι: Οι παραιτήσεις των διοικητών των νοσοκομείων, επειδή το θέμα είναι η επιλογή διοικητών, δεν είναι του νομοσχεδίου θέμα; Η λειτουργία των νοσοκομείων και η χρεοκοπία των νοσοκομείων δεν είναι του νομοσχεδίου θέμα; Γιατί μιλάμε για τις διοικήσεις οι οποίες κρίνονται με την επίδοση και απόδοση. Δεν είναι θέμα του νομοσχεδίου; Μετράει τον χρονοδιακόπτη μόνο εκεί που τον συμφέρει ο κ. Μητσοτάκης. Αυτά που λέμε εμείς και ενδιαφέρουν τους πολίτες δεν τον ενδιαφέρουν αυτόν. Βέβαια, γιατί να τον ενδιαφέρουν τα εκατό ράντζα που υπάρχουν σε μεγάλο αττικό νοσοκομείο; Γιατί να τον ενδιαφέρει ότι το 40% των χειρουργείων της Ελλάδας δεν λειτουργεί γιατί δεν υπάρχουν στελέχη; Γιατί να τον ενδιαφέρει ότι έχουμε στοιχεία από την ΠΟΕΔΗΝ ότι διακόσιοι έως τριακόσιοι εργαζόμενοι φεύγουν κάθε μήνα από το Εθνικό Σύστημα Υγείας; Δεν τον ενδιαφέρουν, εκτός θέματος μάς έβγαλε ο κ. Μητσοτάκης.

Πέμπτο ζήτημα: Ακούσαμε μια μισή απάντηση για τη Γάζα. Όσον αφορά τα θέματα της Χαμάς και την καταδίκη, το έχουμε πει, δεν μας είπε γιατί δεν ζήτησε ραντεβού με την Παλαιστινιακή Αρχή. Δεν τοποθετήθηκε, δεν απάντησε σε σοβαρά θέματα εξωτερικής πολιτικής, ούτε μας έπεισε, βέβαια, γιατί μείναμε έξω από ένα ψήφισμα του ΟΗΕ για την ανθρωπιστική βοήθεια και την ανθρωπιστική εκεχειρία στην περιοχή.

Όμως, εγώ αυτό που θέλω να πω, μιας και άνοιξε ζητήματα εξωτερικής πολιτικής και προσπάθησε να ανοίξει και θέματα και του αειμνήστου Ανδρέα Παπανδρέου, θέλω να ρωτήσω το εξής, μιας και σας ενδιαφέρει με την ευρύτητα του όρου -ουσιαστική ευρύτητα- η εξωτερική πολιτική: Εκείνες οι τρεις συμφωνίες με τη Βόρεια Μακεδονία πότε θα έρθουν στο Κοινοβούλιο; Αν θέλετε να ανοίξουμε την κουβέντα για το τι έκαναν όλες οι πολιτικές αρχές στη χώρα μας τόσα χρόνια, θέλουμε να ρωτήσουμε: Τα συμφέροντα της χώρας θέλετε να τα υπερασπιστούμε; Θα φέρετε εδώ πέρα τις συμφωνίες που είναι προς όφελος της χώρας, ή εξαιτίας των δικών σας εσωκομματικών προβλημάτων καθυστερείτε δικαιώματα και συμφέροντα της χώρας; Γιατί τα Βαλκάνια δεν είναι μία περιοχή στην οποία έχουν λυθεί όλα τα θέματα ειρήνης και συνεργασίας και εμείς θέλουμε να προχωρούν προς όφελος της χώρας μας και της ειρήνης και της σταθερότητας. Γι’ αυτό, βέβαια, δεν περιμένω ποτέ καμμία απάντηση από τον κ. Μητσοτάκη.

Είπε, όμως, ότι τον χειροκρότησαν οι τραπεζίτες της Ευρωπαϊκής Κεντρικής Τράπεζας. Ε, πιθανά και οι τραπεζίτες οι Έλληνες θα τον χειροκροτήσουν. Όταν οι ελληνικές τράπεζες είναι τρίτες στα κέρδη στην Ευρωπαϊκή Ένωση και όταν υπάρχει τέτοια τεράστια απόκλιση των επιτοκίων δανεισμού με τα επιτόκια χορηγήσεων, μπορεί να τον χειροκροτήσουν. Η ελληνική επιχειρηματικότητα, όμως, τον χειροκροτεί που δεν έχει πρόσβαση στον δανεισμό ή που δεν έχει πρόσβαση στο Ταμείο Ανάκαμψης ή που δεν έχει οφέλη από την επενδυτική βαθμίδα; Τα ελληνικά νοικοκυριά τον χειροκροτούν; Γιατί σε αυτά απολογούμαστε, κύριε Βορίδη, δεν απολογούμαστε μόνο στην Ευρωπαϊκή Κεντρική Τράπεζα και δεν μπορεί να χρησιμοποιούμε μόνο αυτά που μας συμφέρουν, γιατί αυτή είναι η πραγματικότητα της οικονομίας.

Όμως, εγώ θα ήθελα να πω τι δεν ακούσαμε από τον κ. Μητσοτάκη. Πήρε τον λόγο για τη δευτερολογία. Κουβέντα για τις δυόμισι χιλιάδες πυροσβέστες που είναι άνεργοι από σήμερα, κουβέντα! Δεν είπατε κουβέντα πουθενά. Κουβέντα για τους οδηγούς στρατιώτες και πυροσβέστες στο ΕΚΑΒ, κουβέντα! Κουβέντα για τα θέματα, λοιπόν, του δημοσίου τομέα. Κουβέντα για το ότι αγνοείτε και υποτιμάτε την επιστήμη, με πρώτη την κ. Βούλτεψη. Κουβέντα για τα αντιπλημμυρικά σχέδια. Κουβέντα για το ότι το Υπουργείο Κλιματικής Κρίσης δεν έχει οργανόγραμμα. Κουβέντα! Και, φυσικά, κουβέντα για όλα τα μεγάλα θέματα της υγείας, αλλά συζητάμε για διοικητές στις υγειονομικές μονάδες. Αυτή είναι η πραγματικότητα την οποία ζήσαμε εμείς.

Ακούσαμε για μία τροπολογία του κ. Κουρουμπλή, που, όμως, ήρθε στη συνέχεια νόμος και μετά από δεκαέξι μήνες διακυβέρνησης αξιολογήθηκαν οι διοικήσεις. Είπε για κάτι το οποίο δεν εφαρμόστηκε ο κ. Μητσοτάκης. Και οι διοικήσεις αξιολογήθηκαν μετά από δεκαέξι μήνες και το 15% έμεινε. Αυτή είναι η πραγματικότητα. Μισές αλήθειες για να καλυφθεί, έψαχνε να βρει δικαιολογία για κάτι που έγινε το 2015. Το ότι είναι Πρωθυπουργός τεσσεράμισι χρόνια δεν τον ενδιαφέρει. Δεν πρέπει να απολογηθεί γι’ αυτό το οποίο υπάρχει στα νοσοκομεία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και σας είπα, το 40% των χειρουργείων δεν λειτουργεί γιατί δεν έχουν προσωπικό. Και μιλάμε για διοικητές υγειονομικών μονάδων. Εν πάση περιπτώσει, είναι από αυτά τα περίεργα.

Θέλω να πω και κάτι, γιατί αναφερθήκατε, κύριε Βορίδη, και εσείς και ο Πρόεδρος του ΠΑΣΟΚ, σε ένα θέμα για τα Τέμπη. Εγώ θέλω να πω ότι το θέμα χρειάζεται πάρα πολύ μεγάλη προσοχή. Αν κάποιος επιλέξει να συζητήσει για τα Τέμπη μόνο για τη σύμβαση 717, ξεχνάει το ρουσφέτι και τον σταθμάρχη, ξεχνάει ότι το τοπικό κέντρο τηλεδιοίκησης δεν λειτουργούσε από το καλοκαίρι του ’19 λόγω πυρκαγιάς, ξεχνάει ότι υπάρχει ένα πρόβλημα του κεντρικού κέντρου που δεν έβλεπε δευτεροβάθμια τον τηλεέλεγχο και πολλά ακόμα και πιθανά και τη δικαστική έρευνα που εξελίσσεται. Θέλει προσοχή. Εγώ λέω ότι θέλει προσοχή, γιατί δεν πρέπει να απαλλάξουμε από τις ευθύνες κάποιους που είναι στην Κυβέρνηση της Νέας Δημοκρατίας.

Κλείνω, κύριε Πρόεδρε, και ευχαριστώ τον Κανονισμό που μου δίνει το δικαίωμα, επιτέλους, να κάνω δευτερολογία, λέγοντας το εξής: Ο κ. Μητσοτάκης, δυστυχώς, ακόμη μια φορά χρησιμοποίησε το επιχείρημα του 41% για να δικαιολογήσει ακόμα και την παραβίαση του Συντάγματος. Και εγώ αναρωτιέμαι, το 41% δίνει δικαίωμα σε μία Κυβέρνηση να υποτιμά τους δημοκρατικούς κανόνες; Το 41% στις εκλογές δίνει δικαίωμα σε μια Κυβέρνηση να δημιουργεί ανασφάλεια έστω και σε έναν Έλληνα πολίτη, όχι σε εκτεταμένες περιοχές, έστω και σε έναν Έλληνα πολίτη; Το 41% δίνει τη δυνατότητα στη νέα Κυβέρνηση να μην ασχολείται με τα προβλήματα της κοινωνίας και να μην απολογείται για τα λάθη της;

Λοιπόν, εγώ θέλω να το ξεκαθαρίσω. Ο ΣΥΡΙΖΑ - Προοδευτική Συμμαχία είναι εδώ και θα είναι και μέσα και έξω από τη Βουλή. Θα κάνει αντιπολίτευση, θα είναι η Αξιωματική Αντιπολίτευση και δεν θα σας κάνουμε τη χάρη να λέμε μόνο αυτά που σας συμφέρουν. Θα τα ακούτε όλα και εδώ και έξω.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ξέρετε, τώρα, έχουμε πολλαπλασιάσει δυνάμεις και έχουμε πολλαπλασιάσει δυνάμεις και έξω από τη Βουλή και στο κόμμα μας και θα πρέπει να απολογείστε, κύριε Βορίδη, όχι να βρίσκετε επιχειρήματα.

Εμείς, λοιπόν, θα αναδεικνύουμε τα προβλήματα, όσο και αν χρησιμοποιείτε την καραμέλα του 41%, θέλω να ξέρετε κάτι, έχουμε κοινοβουλευτισμό και δεν έχουμε πλειοψηφικό σύστημα. Εμείς, λοιπόν, θα είμαστε εδώ και ό,τι και να λέτε δεν μπορείτε να μας στερήσετε τον λόγο και θα μας ακούει και η κοινωνία.

Ευχαριστώ, κύριε Πρόεδρε και κύριε Παφίλη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κύριε Παφίλη, πριν πάρετε τον λόγο, ένα λεπτό να προσδιορίσω τα επόμενα βήματα, για να μπούμε σε μια τάξη, γιατί θα έχουμε διάρκεια μέχρι και μετά τα μεσάνυχτα.

Δεν κατάλαβα προσωπικό θέμα, αλλά είμαι υποχρεωμένος από τον Κανονισμό να δώσω τον λόγο για ένα λεπτό, όχι για να τοποθετηθείτε, κύριε Πρόεδρε, κύριε Στίγκα, αλλά για να εξηγήσετε σε τι έγκειται το προσωπικό. Και τότε θα αποφασίσω αν θα σας δώσω τον λόγο να το αναπτύξετε.

Έχετε τον λόγο για ένα λεπτό, για να μας πείτε σε τι έγκειται το προσωπικό.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν θέλω να αντιδικήσω, απλά ο κ. Βορίδης δεν είπε την αλήθεια. Είπε ψέματα. Δεν έχω παράπονο, κύριε Βορίδη, δεν το είπα σαν παράπονο «γιατί θα καταθέσουμε». Είστε και δικηγόρος και πρέπει να καταλαβαίνετε σε απόλυτο βαθμό τι λέει ένας άλλος άνθρωπος. Είπατε ότι εγώ από το Βήμα της Βουλής προκάλεσα -λέτε- τη δικαιοσύνη κ.λπ.. Ναι, όντως, έτσι είναι. Δεν είπα, όμως, δεν αναφέρθηκα πουθενά στο όνομα Κασιδιάρη, που όλοι σας το βλέπετε στον ύπνο σας και δεν με ενδιαφέρει. Δεν το έχω αναφέρει πουθενά, κύριε Βορίδη. Επομένως ούτε στην κυρία εισαγγελέα το ανέφερα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** (…Δεν ακούστηκε)

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν έχει σημασία. Αυτό θα το κρίνει η δικαιοσύνη. Εσείς τι είστε, δικαστικός; Δεν κατάλαβα. Εσείς κόβετε, τεμαχίζετε, αποφασίζετε και βγάζετε έτοιμο εμπόρευμα. Άλλωστε έχετε όπλα στα χέρια σας, αλίμονο.

Και ένα τελευταίο, κύριε Πρόεδρε. Χαίρομαι ιδιαίτερα, βέβαια, που καταδικάζετε τις τρομοκρατικές ενέργειες, αλλά στην περίπτωση των Σπαρτιατών αργήσατε έξι μέρες. Την Παρασκευή το πρωί ή το Σάββατο, νομίζω, έγινε η τρομοκρατική ενέργεια. Εσείς τώρα αναφερθήκατε. Και ήθελα να γνωρίζω, η Νέα Δημοκρατία έβγαλε ανακοίνωση γι’ αυτό;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τώρα τον λόγο αμέσως θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Παφίλης, τον οποίο και καλώ στο Βήμα.

Αμέσως μετά έχει ζητήσει από πολλή ώρα και θα πάρει τον λόγο για μια παρέμβαση, όπως τη δικαιούται ως Κοινοβουλευτικός Εκπρόσωπος, της τάξεως των δύο-τριών λεπτών, δηλαδή, ο κ. Μάντζος. Στη συνέχεια, εφόσον δεν έρθει μέχρι εκείνη την ώρα η κ. Κωνσταντοπούλου, που είναι Πρόεδρος κόμματος και άρα όποτε έρθει και ζητήσει θα πάρει τον λόγο, θα συνεχίσουμε με τον κατάλογο των Βουλευτών - ομιλητών. Γιατί, το ξαναλέω, είναι εβδομήντα έξι εγγεγραμμένοι και μίλησε μόνο ένας.

Κύριε Παφίλη, μετά από αυτόν τον λόγο τον δικό μου…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, εμένα να με διαγράψετε από τον κατάλογο…

**ΠΡΟΕΔΡΕΥΩΝ (Αθανάσιος Μπούρας):** Όποιος θέλει μπορεί να διαγράφεται.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** …διότι οι Βουλευτές δεν μπορούμε πια να μιλήσουμε στο Κοινοβούλιο.

**ΠΡΟΕΔΡΕΥΩΝ (Αθανάσιος Μπούρας):** Ωραία, τι να κάνουμε τώρα; Να κόψουμε τον λόγο στους Αρχηγούς;

Γίναμε κακοί προς τους Αρχηγούς, το είδατε. Δεχτήκαμε, τόσο ο Πρόεδρος όσο και εγώ όσο προεδρεύω, επικρίσεις για την παρατήρηση όσον αφορά τον χρόνο και το αν κάποιος είναι εντός θέματος.

Λοιπόν, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κυρία Αναγνωστοπούλου, τα παράπονα όχι στον δήμαρχο, αλλά στον Κανονισμό της Βουλής και στους Αρχηγούς σας κ.λπ..

Τώρα μπαίνω στον πειρασμό να κάνω σχολιασμούς. Ακούω, παραδείγματος χάριν, «εγώ καμμία σχέση με τον Κασιδιάρη». Το βράδυ των εκλογών «ευχαριστούμε τον Κασιδιάρη που ήταν, όχι το ντίζελ, αλλά η κηροζίνη για να μπούμε στη Βουλή». Το άκουσε όλη η Ελλάδα. Άρα μην κοροϊδευόμαστε εδώ τώρα. Μην κοροϊδευόμαστε! Είναι γνωστό, πασίγνωστο, πέρα από όλα τα υπόλοιπα και την άποψη που έχουμε εμείς.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Δεύτερο σχόλιο: Ακούσαμε μια δικηγορική αντιπαράθεση του κ. Βορίδη με το ΠΑΣΟΚ, κυρίως, για ανεξάρτητες αρχές, για το κράτος δικαίου κ.λπ.. Μας δουλεύετε; Ποιες ανεξάρτητες αρχές; Ποιες ανεξάρτητες αρχές; Εμείς είμαστε αντίθετοι με τις ανεξάρτητες αρχές, πρώτον, γιατί δεν είναι ανεξάρτητες. Γιατί δεν είναι ανεξάρτητες; Για δύο λόγους: Ο ένας είναι ότι τις βγάζει η εκάστοτε κυβέρνηση, με ή χωρίς συμμαχίες. Έτσι δεν είναι, κύριε Βορίδη; Και ο δεύτερος είναι ότι λειτουργούν σε ένα συγκεκριμένο θεσμικό πλαίσιο, το οποίο είναι καθορισμένο και δεν μπορούν να βγουν. Δεν μπορεί να πει, δηλαδή, ο Πρόεδρος, παραδείγματος χάριν, της Επιτροπής Λιμένων ότι «εγώ δεν ιδιωτικοποιώ τα λιμάνια». Έφυγε. Άρα πρέπει να κινείται στο πλαίσιο του «νόμου» και λοιπά και λοιπά.

Άρα αυτό το συνδικαλιστικό έγινε για να αποφύγει το πολιτικό, γιατί αυτή είναι η ουσία. Και εσείς το ίδιο κάνατε, απαντήσατε νομικίστικα, λες και ήμασταν σε αίθουσα δικαστηρίου «δεν άκουσα, κύριε Πρόεδρε, κ.λπ.». Λοιπόν, το κάνατε για να αποφύγετε το πολιτικό. Και το πολιτικό είναι ένα, ότι όλοι σας -και ΣΥΡΙΖΑ και Νέα Δημοκρατία και ΠΑΣΟΚ, βέβαια- συμφωνείτε σε όλα αυτά τα οποία είπα προηγούμενα.

Δεύτερο σχόλιο που θέλω να κάνω είναι για τα Τέμπη. Εδώ γίνεται και μια δημαγωγία «συναντηθήκαμε με αυτούς, κ.λπ.». Και εμείς συναντηθήκαμε. Λοιπόν; Πρέπει να το πούμε εδώ στη Βουλή ότι συναντηθήκαμε; Την ουσία να δούμε για τα Τέμπη. Εμείς θα πάρουμε πρωτοβουλίες για εξεταστική. Το σκεφτόμαστε πώς και τι. Γιατί; Το πρόβλημα δεν είναι να φορτώσουμε στον σταθμάρχη, ο οποίος μπορεί να έχει ευθύνες, και σε οποιαδήποτε άλλον. Και αυτό είναι ένα θέμα. Το πρόβλημα, όμως, είναι ποια πολιτική είναι αυτή που ακολούθησαν όλες -μα όλες- οι κυβερνήσεις, όλα αυτά τα χρόνια, για να έχουμε Τέμπη; Ποια πολιτική ακολουθεί η Ευρωπαϊκή Ένωση, που μας πουλάτε παραμύθια εδώ πέρα, που το 10% μόνο των βασικών και κεντρικών γραμμών έχει σύγχρονα μέσα παρακολούθησης; Και τι λέει η έκθεση των σιδηροδρόμων; Ότι αρνούνται οι εταιρείες να τα βάλουν αυτά τα συστήματα, γιατί έχουν κόστος και μειώνονται τα κέρδη. Και βαράτε και παλαμάκια για την Ευρωπαϊκή Ένωση. Αυτή είναι η λογική που θα πω και στο τέλος: το κέρδος και το όφελος.

Όσο για τα ελληνικά νοικοκυριά, που είπε ο κ. Φάμελλος, που πραγματικά βρίσκονται στην καρμανιόλα, μήπως έχει να μας πει τίποτα για το ποιος έκανε τον νόμο για τα funds; Μήπως έχει να μας πει τίποτα για το ποιος έκανε τον νόμο για τους πλειστηριασμούς; Μήπως έχει να μας πει ποιος ήταν εκείνος που έκανε ιδιώνυμο αδίκημα αυτούς που μπαίνουν μπροστά στους πλειστηριασμούς και ξέρετε ποιοι είναι, συνδικάτα, εμείς και άλλος κόσμος; Έχει να μας πει τίποτα γι’ αυτό, να κάνει καμμία αυτοκριτική; Διότι αυτό αξιοποίησε η Νέα Δημοκρατία, έφερε τροποποιήσεις στον Ποινικό Κώδικα και προχώρησε και παραπέρα.

Όμως θέλουμε εμείς, σε αντίθεση με όλους σας -και εννοώ σε πολιτικό επίπεδο- να εκφράσουμε από αυτό το Βήμα, μαζί με τις εκατοντάδες εκατομμύρια ανθρώπων σε όλο τον κόσμο και με τις εκατοντάδες χιλιάδες ανθρώπους, λαό, στην Ελλάδα, στον παλαιστινιακό λαό, ο οποίος παλαιστινιακός λαός υφίσταται πρωτοφανή βαρβαρότητα, σφαγείο κυριολεκτικά, γενοκτονία από το Ισραήλ με τη στήριξη Ηνωμένων Πολιτειών και ΝΑΤΟ και με την ελληνική εμπλοκή. Πάνω από οκτώμισι χιλιάδες οι νεκροί στη Γάζα, μαζί και με άλλους πλησιάζουν τις δέκα χιλιάδες και σε αυτά, αθεόφοβοι -τρεισήμισι χιλιάδες παιδιά, επιβεβαιωμένα, έχουν σκοτωθεί μέσα σε είκοσι μέρες-, καλά, δεν έχετε κουβέντα να πείτε;

Τι λέτε για τους σφαγιασμούς των νηπίων της Χαμάς; Εμείς με τη Χαμάς δεν έχουμε καμμία σχέση ούτε συμφωνούμε πολιτικά, ιδεολογικά και με μεθόδους. Ωστόσο μιλάτε για τη σφαγή, η οποία αποδείχθηκε μούφα, κατασκευασμένες ειδήσεις από όλα τα κανάλια τα πληρωμένα και τα επηρεαζόμενα και από το Ισραήλ και από την κυβέρνηση. Γιατί; Πώς βγήκε αυτό; Μια δημοσιογράφος είπε. Δεν τα ξέρει ο ελληνικός λαός, γι’ αυτό τα λέω. Και όταν στρίμωξαν τη δημοσιογράφο, λέει: «Όχι, δεν είδα τίποτα, κάποιος στρατιώτης μού είπε ότι έγινε η σφαγή». Όπως και για πάρα πολλά άλλα που βγαίνουν στην επιφάνεια, δηλαδή ποιος χτύπησε κιμπούτς, κ.λπ., καθημερινά και δεν τα βγάζουν οι Παλαιστίνιοι ούτε η Χαμάς. Τα βγάζουν δυτικά μέσα ενημέρωσης για τους δικούς τους λόγους.

Γι’ αυτά, λοιπόν, δεν βγάζετε κουβέντα; Τρεισήμισι χιλιάδες παιδιά, νήπια, έφηβοι, μικρότεροι από εφήβους έχουν σκοτωθεί. Ισοπεδώνονται ολόκληρες συνοικίες, ολόκληρες πόλεις. Είναι αυτό έγκλημα πολέμου ή όχι; Και τι λέτε, στην καλύτερη περίπτωση; Για παράδειγμα, σήμερα δεν μπορείτε να πείτε μια κουβέντα τι έγινε στην Τζαμπαλίγια; Τι συνέβη εκεί; Βομβάρδισαν έναν προσφυγικό καταυλισμό. Τετρακόσιοι νεκροί και πάνω ήταν οι τραυματίες, άμαχοι, σφαγείο. Άστε τι ανακοινώνει ο τάδε αρχηγός. Δηλαδή αξίζει ο θάνατος τετρακοσίων ανθρώπων γι’ αυτό που λέει το Ισραήλ; Το χειρότερο, το πιο κυνικό και αισχρό και πρόκληση απέναντι σε κάθε άνθρωπο που θέλει να σέβεται τον εαυτό του, ποια ήταν η απάντηση αξιωματούχου στρατιωτικού του Ισραήλ, επίσημη ενημέρωση; «Ναι, χτυπήσαμε, ναι, υπάρχουν άμαχοι νεκροί, αλλά τους είπαμε να φύγουν». Να πάνε πού; Πού να πάνε, αλήθεια, κυκλωμένοι από έναν πάνοπλο στρατό; Και γι’ αυτό δεν μιλάει κανένας σήμερα, κουβέντα για όλα αυτά. Κυνισμός αισχρός.

Εμείς δεν έχουμε έκπληξη. Αυτός είναι ο ιμπεριαλισμός, αυτοί είναι οι σύμμαχοί σας, αυτή είναι η σωστή πλευρά της ιστορίας κατά τη γνώμη σας. Είναι η δολοφονία, η γενοκτονία ενός λαού ολόκληρου, που δεν γίνεται σήμερα, αλλά γίνεται πενήντα και παραπάνω χρόνια και δεν βγάζετε κουβέντα κυριολεκτικά για όλα αυτά.

Και βέβαια ίσες αποστάσεις όλοι σας, και ο ΣΥΡΙΖΑ και το ΠΑΣΟΚ. Τώρα πάτε να τα γυρίσετε, αλλά δεν βγαίνει αυτό, από την πρώτη στιγμή, λες και αυτό ήταν κεραυνός εν αιθρία, όλα αυτά που έγιναν, λες και η επίθεση της Χαμάς όπως έγινε και με βάση όλη την ιστορία δυόμισι εκατομμύρια άνθρωποι, αποκλεισμένοι είκοσι χρόνια, τι θα κάνουν στο τέλος; Δεν θα αντέξουν άλλο. Και βέβαια ισχύουν πάρα πολύ άσχημα πράγματα. Αλλά όμως ένα είναι το θέμα: Ο ελληνικός λαός -και να το ξέρετε και θα το πληρώσετε όλοι σας ακριβά- είναι με τους Παλαιστίνιους, είναι με έναν λαό που αγωνίζεται πάρα πολλά χρόνια, πάνω από μισό αιώνα, για να αποκτήσει ένα κράτος, ένα κράτος που -εσείς που είστε με το Διεθνές Δίκαιο- έχει αποφασιστεί από τον ΟΗΕ, ανεξάρτητο παλαιστινιακό κράτος, πραγματικά ανεξάρτητο. Κράτος σημαίνει όλα, σημαίνει και ο στρατός, σημαίνει δικιά του κυβέρνηση, σημαίνει υποδομές και παρ’ όλα αυτά βρίσκεται υπό κατοχή.

Μίλησε κανένας ποτέ για τους εποικισμούς; Δεν είναι παράνομοι; Δεν είναι παραβίαση του Διεθνούς Δικαίου το ότι το Ισραήλ προχωράει χιλιόμετρα, χτίζει σπίτια, εξοπλίζει έποικους που δολοφονούν και τώρα αλλά και όλο το προηγούμενο διάστημα; Και αυτά τα βγάζουν ξένα περιοδικά και δεν είναι του Κομμουνιστικού Κόμματος. Αυτό παλεύει, τη δική του πατρίδα, πάνω από πενήντα χρόνια. Και τώρα ίσες αποστάσεις, ο θύτης και το θύμα, τώρα το δικαίωμα της αυτοάμυνας.

Αλήθεια, πώς νιώθετε να λέτε «δικαίωμα αυτοάμυνας», κύριε Υπουργέ και κύριοι της Νέας Δημοκρατίας και οι υπόλοιποι, με τις τρεισήμισι χιλιάδες παιδιά στον τάφο; Πώς νιώθετε; Αυτοάμυνα είναι αυτή ή γενοκτονία; Πώς νιώθετε με όλη αυτή την ισοπέδωση; Πώς νιώθετε που έχουν στερήσει νερό, ηλεκτρικό ρεύμα, που πίνουν αλμυρό νερό, ακατάλληλο, μια ολόκληρη πολιτεία -τι πολιτεία- με δυόμισι εκατομμύρια ανθρώπους; Αυτό τι είναι, αυτοάμυνα του Ισραήλ; Αλήθεια; Να αλλάξουμε τότε το νόημα των λέξεων.

Εμείς, λοιπόν, καλούμε τον ελληνικό λαό να δυναμώσει τον αγώνα του κι άλλο. Να απευθυνθώ και στα μέσα ενημέρωσης, ας σταματήσουν το θάψιμο, γιατί αυτοί θα ξεφτιλιστούν. Γιατί κάθε μέρα έχει λαό, έχει χιλιάδες, εκατοντάδες χιλιάδες στον δρόμο, που υποστηρίζουν τους Παλαιστίνιους, που εκφράζουν την αλληλεγγύη στην Παλαιστίνη. Λέμε, λοιπόν, την Κυριακή στις 11.00΄ στο Σύνταγμα να εκφραστεί πάλι αυτή η συμπαράσταση που υπάρχει.

Γιατί το λέτε, αλλά δεν έχει κανένα νόημα πια. Λέτε και εσείς ότι η μοναδική λύση είναι η δημιουργία ανεξάρτητου, βιώσιμου παλαιστινιακού κράτους στα σύνορα του ’67, με πρωτεύουσα την Ανατολική Ιερουσαλήμ. Στην πράξη τι κάνετε, όμως; Το αντίθετο ακριβώς. Το λέτε, αυτό είναι το φύλλο συκής. Αυτό είναι και έμμεση στήριξη στο Ισραήλ. Είναι ντροπή, κηλίδα και στην ιστορία η θέση της Κυβέρνησης της Νέας Δημοκρατίας στο ψήφισμα του ΟΗΕ. Τι ζήτησε το ψήφισμα; Ανθρωπιστική παύση πυρός. Ούτε αυτό; Τόσο πολύ με το Ισραήλ και με τον Νετανιάχου; Μα τόσο πολύ; Γιατί; Γιατί δεν ήταν σωστό, αν εσύ είσαι αλληλέγγυος με τα θύματα και όλα αυτά τα οποία λέτε, να ψηφίσει ναι, να υπάρξει τώρα κατάπαυση του πυρός, να αρχίσουν διαπραγματεύσεις για την υλοποίηση αυτής της απόφασης;

Το δίλημμα, λοιπόν, και απευθυνόμαστε στον κόσμο περισσότερο, είναι: με τους λαούς που αγωνίζονται ή με τους δολοφόνους του, με τους στυγνούς, αισχρούς δολοφόνους του; Όχι μόνο στην Παλαιστίνη, αλλά στη Γιουγκοσλαβία, στο Ιράκ. Πού είναι τα βιολογικά όπλα του Ιράκ; Πού είναι; Εκεί εσείς, κολλημένοι. Γιατί; Γιατί αυτά είναι τα συμφέροντα όχι της χώρας, αλλά της αστικής τάξης της χώρας, που θέλει και αυτή στην αναδιανομή της λείας να κερδοσκοπήσουν. Εμείς, λοιπόν, είμαστε -περήφανοι και χωρίς υποσημειώσεις και εισαγωγές- με το σύνθημα: «Λευτεριά στον λαό της Παλαιστίνης».

Θα πω δυο λόγια για το νομοσχέδιο. Έφυγε βέβαια ο κ. Βορίδης. Το νομοσχέδιο τι λέει; «Νέο σύστημα διοικήσεων φορέων του δημόσιου τομέα, ενίσχυση της αποτελεσματικότητάς τους και λοιπές διατάξεις». Μάλιστα, συμφωνούμε, καλός είναι ο τίτλος. Το βασικό ερώτημα είναι το εξής: Αποτελεσματικότητα για ποιον, για τον λαό; Μην πούμε τι γίνεται για τον λαό. Μην πούμε «πυρκαγιές», «πλημμύρες», να μην πούμε «τα άθλια νοσοκομεία» και όλα τα υπόλοιπα. Άρα γι’ αυτούς δεν είναι ούτε αφορά αυτούς. Αφορά άλλους. Με ποια πολιτική; Την πολιτική των ιδιωτικοποιήσεων, των εργολάβων, της εγκατάλειψης του δημόσιου τομέα, με την πολιτική της γιγάντωσης του ιδιωτικού τομέα, παραδείγματος χάριν, όχι μόνο στον τομέα της υγείας, αλλά και αλλού.

Και το λέω αυτό, κυρίες και κύριοι του ΣΥΡΙΖΑ και του ΠΑΣΟΚ, γιατί η αντιπαράθεσή σας είναι στα επιμέρους. Στο κεντρικό θέμα, που αφορά την πολιτική και τον χαρακτήρα αυτού του κράτους, δεν λέτε τίποτα. Τι λέτε; Ότι μπορούμε να φτιάξουμε δίκαιο κράτος μέσα σε ένα κράτος που είναι σκληρά κρατικό και υπηρετεί τα συμφέροντα των λίγων, του κεφαλαίου και που είναι η κινητήρια δύναμη σύμφωνη με εσάς της οικονομίας. Εκεί κάνετε την κριτική.

Εμείς, λοιπόν, θα φύγουμε από αυτό. Και λέμε το εξής: ότι η Νέα Δημοκρατία έχει στρατηγική και δεν είναι στρατηγική Μητσοτάκη, όπως σας αρέσει να τη φορτώνετε στον Μητσοτάκη. Είναι οι αλλαγές που έχει ανάγκη το καπιταλιστικό σύστημα σήμερα, που δεν έχω ακούσει λέξη γι’ αυτό, για να δημιουργήσει έναν δημόσιο τομέα με καλύτερες προϋποθέσεις για να υπηρετεί την καπιταλιστική ανάπτυξη, η οποία στηρίζεται στο μεγάλο κεφάλαιο, στους μεγάλους επιχειρηματικούς ομίλους. Και, βέβαια, παραπονέθηκε ο κ. Κασσελάκης σήμερα ότι δεν γίνεται δίκαιη μοιρασιά. Τα παίρνουν λίγοι, πρέπει να πάρουν και οι υπόλοιποι που αδικούνται.

Αυτό, λοιπόν, είναι το κεντρικό θέμα και η Νέα Δημοκρατία -συνεχίζοντας τους νόμους και του ΠΑΣΟΚ και της Νέας Δημοκρατίας- πάει και λίγο παραπέρα, ίσως λίγο απότομα, γιατί θέλει να οικοδομήσει τέτοια δημόσια διοίκηση που να είναι στην υπηρεσία των επιχειρηματιών. Ψέμα;

Για να δούμε ένα παράδειγμα, όχι οικονομικό, αλλά έχει σχέση με την οικονομία.

Φτιάξατε ή όχι δικαστήρια πολυτελείας; Ο κοσμάκης τραβιέται δύο και τρία και πέντε χρόνια για να πάρει μια αποζημίωση. Και εσείς φτιάξατε δικαστήρια πολυτελείας με νόμο που ήταν και προαπαιτούμενο -και πρέπει να το δούμε αυτό- του Ταμείου Ανάκαμψης, που να μπορούν μέσα σε μια εβδομάδα να εκδικάζουν, παρακάμπτοντας και αξιοποιώντας το καινούργιο θεσμικό πλαίσιο, τις επιχειρηματικές επενδύσεις. Έτσι δεν είναι; Έτσι ακριβώς είναι. Έτσι, λοιπόν, φέρνετε αντιστοίχιση του δημόσιου τομέα…

Αυτή είναι η στρατηγική, δεν είναι θέμα αν το λέει ο Μητσοτάκης ή ο Κασσελάκης ή ο Ανδρουλάκης. Είναι όλου του συστήματος σε όλη την Ευρωπαϊκή Ένωση, σε όλο τον καπιταλιστικό κόσμο να μπορέσει να εναρμονιστεί ο δημόσιος τομέας συνολικά για να υπηρετήσει αυτή την πολιτική. Και εδώ είναι η μεγάλη σύγκρουση. Λέτε για την ανταγωνιστικότητα του κεφαλαίου, το να μπορούν να μπουν μέσα στον δημόσιο τομέα, για να βγάλουν κέρδη οι μεγαλοεπιχειρηματίες -αυτό γίνεται- και γιγαντώνεται από πάρα πολλές πλευρές.

Δεύτερον, ποια θα είναι τα κριτήρια τα αντικειμενικά, όπως λέτε, κυρία Υπουργέ, και τα είπε ο κ. Μητσοτάκης τρεις, τέσσερις φορές και θα κρίνονται οι διευθυντές και οι άλλοι. Ποια θα είναι; Θα είναι η μόρφωση, σύμφωνοι. Θα είναι οι ικανότητες που έχουν να διευθύνουν. Να το πω έτσι. Θα είναι και, βέβαια, η κλασική συνέντευξη, που βάζει και τη σφραγίδα. Μάλιστα. Ποιος θα τους κρίνει αυτούς; Το ΑΣΕΠ. Μάλιστα. Το ΑΣΕΠ θα προτείνει τρεις και θα αποφασίζει η κυβέρνηση. «As usual», που λένε και σε γνήσια ελληνικά. Ακριβώς αυτή είναι η αντικειμενικότητα.

Με ποια κριτήρια όμως θα διορίζεται ένας διοικητής, παραδείγματος χάριν, σε ένα νοσοκομείο; Με τα κριτήρια του «Νοσοκομείο Α.Ε.». Δηλαδή, για να το πω πιο πρακτικά και να το καταλαβαίνει ο κόσμος, ποιος θα είναι καλός διοικητής κατά την άποψή σας; Αυτός που θα κάνει τον προϋπολογισμό, θα τον φτιάχνει καλά και θα είναι εντάξει ο προϋπολογισμός ή θα είναι αυτός που θα τον κάνει ελλειμματικό, γιατί θα λέει «χρειάζομαι γιατρούς, χρειάζομαι ιατρικά μηχανήματα, χρειάζομαι νοσηλευτές, χρειάζομαι, χρειάζομαι, χρειάζομαι…»; Γιατί αυτά είναι τα προβλήματα. Τα προβλήματα δεν είναι ο μάνατζερ. Τα προβλήματα είναι το με ποια πολιτική θα δουλεύει αυτός ο μάνατζερ και η πολιτική η δική σας είναι ακριβώς αυτή. Θυσιάζουμε -να το πω πολύ πρακτικά- τις λαϊκές ανάγκες στον βωμό του κέρδους.

Και είναι μόνο στα νοσοκομεία; Τι θέλουν τα νοσοκομεία σήμερα; Τα είπαν κι άλλοι. Έχετε συναίσθηση τι συμβαίνει; Έχετε συναίσθηση ότι κλείνετε συνέχεια τμήματα; Έχετε συναίσθηση ότι οι γιατροί έχουν φθάσει στα όριά τους και ότι λείπουν πάρα πολλοί; Έχετε συναίσθηση ότι οι νοσηλευτές δεν αντέχουν άλλο; Έχετε συναίσθηση ότι ο κόσμος ξοδεύει μια περιουσία για να πάει στο ιδιωτικό, γιατί αλλιώς θα πεθάνει; Το λέω έτσι ωμά. Έχετε. Αλλά αυτό δεν ενδιαφέρει την πολιτική. Σε αυτό το σύστημα αυτό που ενδιαφέρει είναι το κόστος και το όφελος. Αυτό που ενδιαφέρει δεν είναι η ιατρική επιστήμη, αλλά είναι το ακριβό φάρμακο, παραδείγματος χάριν.

**ΠΡΟΕΔΡΕΥΟΥΣΑ (Όλγα Γεροβασίλη):** Συγγνώμη, κύριε Παφίλη.

Ενημερώνω, επειδή υπάρχουν διαμαρτυρίες για τον χρόνο, ότι ο κ. Παφίλης δικαιούται να μιλήσει περισσότερο εξαιτίας του ότι ο κ. Κουτσούμπας δεν μπορούσε να είναι σήμερα στην Ολομέλεια. Γι’ αυτό και έχει υπερβεί τον χρόνο, με άδεια του Προεδρείου.

**ΑΘΑΝΑΣΙΟΣ ΠΑΦΙΛΗΣ:** Μην γκρινιάζετε, δώδεκα λεπτά πρωτομιλία, έξι λεπτά δευτερολογία, τρία λεπτά τριτολογία.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίστε, κύριε Παφίλη.

**ΕΥΑΓΓΕΛΟΣ ΛΙΑΚΟΣ:** Ενημερώστε, όμως, ότι δεν θα ξαναμιλήσετε μέχρι αύριο.

**ΑΘΑΝΑΣΙΟΣ ΠΑΦΙΛΗΣ:** Δεν ξαναμιλάω!

Όμως, αυτά συμβαίνουν μόνο στον τομέα της υγείας; Αλήθεια, τι συμβαίνει με τις πλημμύρες; Γιατί πνίγηκε η Θεσσαλία; Και επειδή δεν θέλω να αναλύσω όλα τα υπόλοιπα, το 2017 -ΣΥΡΙΖΑ στην κυβέρνηση αλλά δεν έχει σημασία- κατατέθηκε μελέτη η οποία προέβλεπε το τι μπορεί να γίνει στη Θεσσαλία και η οποία είχε τρία σενάρια. Το πρώτο έλεγε να μείνουν όπως είναι τα έργα, το οποίο απορρίφθηκε. Το δεύτερο έλεγε να γίνουν ορισμένες παρεμβάσεις που δεν πρόκειται να αντιμετωπίσουν το πρόβλημα και το τρίτο έλεγε ότι πρέπει να γίνουν έργα στρατηγικά -θα το πω έτσι απλά-, τα οποία θα μπορέσουν να λύσουν οριστικά το πρόβλημα με βάση τις μελέτες που υπάρχουν για τη Θεσσαλία, τις ιδιομορφίες, τα βουνά, την Κάρλα και όλα τα υπόλοιπα.

Όμως, το τρίτο σενάριο λέει απορρίπτεται λόγω κόστους. Και σας ερωτώ. Εσείς από τον ΣΥΡΙΖΑ, που ήσασταν κυβέρνηση, ή από το ΠΑΣΟΚ ή από τη Νέα Δημοκρατία τι κάνατε; Το τρίτο και ουσιαστικό το απορρίψατε. Γιατί; Κόστος-όφελος. Αυτή είναι η λογική του συστήματος. Κόστος είναι η ανθρώπινη ζωή, κόστος είναι η περιουσία, κόστος είναι να καταστρέφεται ένας κόσμος ολόκληρος γιατί έχει κόστος να φτιάξουν τέτοια έργα και κόστος είναι να κερδίζουν τα μεγάλα συμφέροντα.

Αλλά δεν πρόκειται για εξαίρεση. Τα ίδια συμβαίνουν και με τις σιδηροδρομικές γραμμές. Να σας πω, οι ελεγκτές εναέριας κυκλοφορίας έχουν μεγάλη κραυγή. «Δεν αντέχουμε άλλο! Είμαστε λίγοι, είναι σύνθετα τα καθήκοντα και είμαστε όλη την ώρα με την ψυχή στα δόντια για να γίνει μεγάλο αεροπορικό ατύχημα.». Τόσα χρόνια το λένε. Γιατί δεν κάνετε προσλήψεις; Γιατί δουλεύουν δωδεκάωρο και δεκατετράωρο; Φαντάζεστε έναν άνθρωπο πάνω στο κομπιούτερ να κανονίζει την εναέρια κυκλοφορία δώδεκα ώρες; Τα ίδια κάνατε κι εσείς από τον ΣΥΡΙΖΑ για τους μηχανοδηγούς, που τους πήγατε εννέα μέρες με δωδεκάωρα. Αν έχετε αμφιβολία, να σας τα φέρω.

Άρα, για να τελειώνουμε, όλα αυτά τα οποία γίνονται με γρήγορους, άγριους ρυθμούς ή όχι δεν διαφέρουν από τη γενική στρατηγική του συστήματος. Αυτή εφαρμόζει και η Νέα Δημοκρατία. Η προσπάθεια που κάνουν τα άλλα κόμματα να τα φορτώσουν τάχα μόνο στη Νέα Δημοκρατία; Ενώ στην Ευρώπη; Τι σου λέει; Σου λέει εδώ παίρνουμε τη διεθνή εμπειρία. Ποια διεθνή εμπειρία; Της Σοβιετικής Ένωσης, δυστυχώς, δεν υπάρχει. Αν έπαιρναν αυτή την εμπειρία, θα την πάρει ο κόσμος και θα γίνει σοσιαλισμός. Γιατί; Για την υγεία και την παιδεία που μιλάτε, ακόμα και οι αντίπαλοι έλεγαν ότι δεν υπάρχει προηγούμενο και ούτε πρόκειται να γίνει ποτέ στον καπιταλισμό. Και δεν τα λέμε εμείς. Ήταν δωρεάν, δημόσια, ανεβασμένη, τα πάντα.

Επομένως η εμπειρία η διεθνής είναι από αυτό που ακολουθούν και όλες οι καπιταλιστικές χώρες στην Ευρωπαϊκή Ένωση και αλλού. Και εσείς τι λέτε στον κόσμο; Ότι μπορεί να έχουμε αξιοκρατία. Ναι, ανάλογα τι βάζεις για το ποιος είναι άξιος. Μπορεί να έχουμε δικαιοσύνη, μπορεί να έχουμε κράτος δικαίου. Ένα καπιταλιστικό κράτος που αυτό που το κινεί είναι η λογική του κέρδους και όχι τα λαϊκά συμφέροντα.

Εμείς, λοιπόν, είμαστε με τα λαϊκά συμφέροντα. Εμείς λέμε ότι αυτό το κράτος μπορεί και πρέπει να ανατραπεί και στη θέση του να μπει ένα εργατικό λαϊκό κράτος, που θα κινείται με γνώμονα την κάλυψη των ανθρωπίνων αναγκών και όχι την αύξηση των κερδών.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε κι εμείς, κύριε Παφίλη.

Τον λόγο έχει για τρία λεπτά ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε. Και ευχαριστώ και τους συναδέλφους μου. Η παρέμβασή μου θα είναι μόνο για τρία λεπτά. Δεν θα την έκανα αν δεν είχαμε ακούσει όλα αυτά την τελευταία μία ώρα και πλέον, διότι μετά το ρεσιτάλ αλαζονείας του κυρίου Πρωθυπουργού, το οποίο θα σχολιάσουμε στη συνέχεια, είχαμε και το ρεσιτάλ σοφιστείας εκ μέρους του Υπουργού Επικρατείας κ. Βορίδη σε πολύ σημαντικά ζητήματα της τρέχουσας κοινοβουλευτικής δραστηριότητας.

Πρώτον, ακούσαμε τον κ. Βορίδη σχεδόν να καταφεύγει έως και στον Κώδικα Διοικητικής Διαδικασίας για να δικαιολογήσει τα αδικαιολόγητα. Είναι ένα το εργαλείο το οποίο θα έπρεπε ο κύριος Υπουργός Επικρατείας να χρησιμοποιήσει για να ερμηνεύσει τι θέλει το Σύνταγμα όταν αξιώνει τα 3/5 στη Διάσκεψη των Προέδρων. Θέλει τη μεγαλύτερη δυνατή διακομματική συναίνεση.

Η βούληση του αναθεωρητικού νομοθέτη λοιπόν -σέβομαι τον κ. Παφίλη που δεν θέλει τους νομικισμούς, αλλά χρειάζεται και ο νόμος και το Σύνταγμα σε αυτή την πολιτική επιχειρηματολογία- θέλει τη μέγιστη δυνατή διακομματική συναίνεση.

Δεύτερον, μας έψεξε -κι εκεί που είμαστε θύματα, θα γίνουμε ξανά θύτες- ότι είμαστε εμείς που παραβιάζουμε το κράτος δικαίου, ότι δήθεν γνωρίζουμε εμείς κάτι το οποίο έχει δημοσιολογηθεί και γραφτεί σε εφημερίδες, ότι δηλαδή υπάρχει εισήγηση του προέδρου μιας ανεξάρτητης αρχής για επιβολή προστίμου σε μια κρατική υπηρεσία, την ΕΥΠ. Λέμε, λοιπόν, καθαρά ότι δεν γνωρίζουμε ποια θα ήταν η απόφαση. Γνωρίζουμε όσα γνωρίζετε, γιατί θεωρώ ότι διαβάζετε κι εκείνες τις εφημερίδες που δεν σας αρέσει το περιεχόμενό τους, εκτός από τις άλλες. Εσείς, όμως, τι θέλατε και γυρεύατε μία εκκρεμότητα δεκαοκτώ μηνών, όπως ομολογείτε, να την αλλάξετε και να τη θεραπεύσετε κατά το δοκούν και κατά το συμφέρον την προηγούμενη ακριβώς της κρίσιμης αποφάσεως; Τι θέλατε ει μη μόνον να ξέρετε τελικά ποια θα είναι η απόφαση την επόμενη ημέρα;

Τρίτον, από την παρουσία του κ. Βορίδη και του κ. Φάμελλου όσον αφορά τα Τέμπη. Υπάρχει το άρθρο 86 του Συντάγματος. Υπάρχει αυτή η περίφημη διάταξη για την ποινική ευθύνη των Υπουργών και υπάρχει κάποιος και κάτι που κάτι είδε. Άκουσα τον κ. Βορίδη να λέει: «Κάποιος, κάτι, αν είδε». Ο «κάποιος» είναι ο Ευρωπαίος εισαγγελέας. Το «κάτι» είναι μια δικογραφία που έχει έρθει από τον Ιούλιο, παρακαλώ, στη Βουλή. Τι θέλετε να κάνουμε; Να αφήσουμε μια δικογραφία στο τέλμα, μπας και παραγραφεί και κανένα αδίκημα ή θέλετε ως Εθνική Αντιπροσωπεία, Βουλή των Ελλήνων, να κάνουμε το καθήκον μας και να μετρηθούμε όλες και όλοι με τη στάση μας σε αυτή εδώ τη θέση; Κανένας και τίποτα δεν ξεχνιέται. Υπάρχουν οι θεσμοί και οι τρόποι να αποδοθεί η δικαιοσύνη.

Και θέλω να αναφερθώ σε δύο σημεία, αντί πολλών, κυρία Πρόεδρε, με την ανοχή σας, για όσα είπε ο κ. Βελόπουλος νωρίτερα. Είπε ότι απαξιώνει να μιλήσει για το ΠΑΣΟΚ. Και μίλησε δέκα λεπτά. Σκεφτείτε να μην απαξίωνε το ΠΑΣΟΚ. Αυτό είναι δικό μου σχόλιο.

Είναι σαφές δε και πολύ προβληματικό και ντροπιαστικό, έστω στη ροή του λόγου του, να μιλά και να απευθύνεται σε ένα κοινοβουλευτικό κόμμα χρησιμοποιώντας τον όρο «αναπηρικό καροτσάκι». Δεν είδα ευαισθησία από το Προεδρείο της Βουλής για τη χρήση του κοινοβουλευτικού λόγου, την οποία είδαμε σε μεγάλη αφθονία το προηγούμενο δίωρο για τη χρήση του κοινοβουλευτικού χρόνου. Αυτή η αναφορά προσβάλλει το αναπηρικό κίνημα και προσβάλλει όλους τους συμπολίτες μας με αναπηρία. Θα έπρεπε αυτό να διαγραφεί από τα Πρακτικά με ευθύνη και πρωτοβουλία του ίδιου εκείνου που το εκστόμισε, του Προέδρου της Ελληνικής Λύσης. Είναι ντροπιαστικό.

Δύο μύθοι οι οποίοι πρέπει να καταρριφθούν και με αφορμή την παρουσία του κ. Βελόπουλου:

Πρώτος μύθος: «Ο κ. Ανδρουλάκης δεν έκανε ό,τι έπρεπε για την υπόθεση των υποκλοπών». Και το λέω αυτό γιατί ο κ. Βελόπουλος αναπαράγει μια προπαγάνδα από στρατευμένη μερίδα του Τύπου. Η μηνυτήρια αναφορά, και η κύρια και η συμπληρωματική, η προσφυγή του στο Ευρωπαϊκό Δικαστήριο των Δικαιωμάτων του Ανθρώπου, οι πολλές παρουσίες του εδώ στην ελληνική Βουλή και στο Ευρωπαϊκό Κοινοβούλιο είναι το μάξιμουμ των θεσμικών μέσων που έχει ένας πολίτης, όχι μόνο πολιτικός Αρχηγός, για να υπερασπιστεί τον εαυτό του και τη δημοκρατία μας από αυτού του είδους τις μεθοδεύσεις.

Δεύτερος μύθος: «Το ΠΑΣΟΚ και τα δάνειά του». Τα έχουμε ρυθμίσει όλα και όλα τηρούνται και εξυπηρετούνται απαρέγκλιτα. Ας ρωτήσει και τον όψιμο συνεργάτη του κ. Μητσοτάκη για τα δάνεια της Νέας Δημοκρατίας. Επίσης, ας μας πει τις δικές του οφειλές από τα πρόστιμα του Εθνικού Συμβουλίου Ραδιοτηλεόρασης μήπως προσπάθησε να τις ρυθμίσει με την αγαστή συνεργασία στη Διάσκεψη των Προέδρων;

Και κλείνω συνδυαστικά. Από τον κ. Βορίδη και τον κ. Βελόπουλο προκύπτει, κυρία Πρόεδρε, ότι δεν έχει καμμία δυσκολία η Ελληνική Λύση τελικά, όπως περιμέναμε να είχε, να δικαιολογήσει τη συνέργειά της. Το είπε ορθά κοφτά τι έγινε σε αγαστή συνεργασία. «Ξηλώσαμε τους ψευτοαριστερούς των ανεξάρτητων αρχών».

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν ειπώθηκε τέτοιο πράγμα.

**ΔΗΜΗΤΡΙΟΣ ΜΑΝΤΖΟΣ:** Έχετε αναλάβει συνήγορος υπεράσπισης του κ. Βελόπουλου; Έχει φτάσει και σε αυτό το σημείο η συνεργασία;

**ΔΗΜΗΤΡΙΟΣ ΚΥΡΙΑΖΙΔΗΣ:** Όχι, για εσάς…

**ΔΗΜΗΤΡΙΟΣ ΜΑΝΤΖΟΣ:** Σας διαβάζω τι είπε ο όψιμος συνεταίρος σας: «Ξηλώσαμε μαζί τους ψευτοαριστερούς των ανεξάρτητων αρχών σε ΑΔΑΕ και Εθνικό Συμβούλιο Ραδιοτηλεόρασης».

Προκύπτει, λοιπόν, κυρία Πρόεδρε, ότι η συνεργασία της Νέας Δημοκρατίας και της Ελληνικής Λύσης δεν ήταν μόνο στο επίπεδο της αλλαγής της σύνθεσης της ΑΔΑΕ και του Εθνικού Συμβουλίου Ραδιοτηλεόρασης μέσα στη μαύρη νύχτα, αλλά ήταν και στην εκστρατεία -η οποία ακόμα και σήμερα είναι σε πλήρη εξέλιξη- αποδόμησης, κακοποίησης και δολοφονίας χαρακτήρων των επικεφαλής των ανεξάρτητων αρχών και των ίδιων των ανεξάρτητων αρχών και της θεσμικής ανεξάρτητης λειτουργίας τους. Αυτή είναι η αγαστή, πλην αδέξια, συνεργασία της Δεξιάς. Να τη χαίρεστε.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τρία λεπτά ο κ. Χήτας, Κοινοβουλευτικός Εκπρόσωπος της Ελληνικής Λύσης, και στη συνέχεια θα μπούμε στον κατάλογο των ομιλητών, για να συνεχίσουμε με την κ. Αναγνωστοπούλου.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Ορθώς μπερδευτήκατε και είπατε Κίνημα Αλλαγής - ΠΑΣΟΚ. Δύο ονόματα, δύο ΑΦΜ, μία ιστορία όμως. Είναι δύο τα ονόματα, δύο τα ΑΦΜ, και παραπάνω είναι τα ΑΦΜ, και μία ιστορία.

Κύριε Μάντζο, καταλαβαίνω τον δύσκολο ρόλο που έχουμε ως Κοινοβουλευτικοί Εκπρόσωποι να υπερασπιζόμαστε τα κόμματά μας, αλλά θα πρέπει, όταν παίρνετε τον λόγο στη Βουλή των Ελλήνων, να μάθετε να λέτε αλήθειες.

Πρώτον, δεν γνωρίζετε εάν έχει διαγράψει ή όχι από τα Πρακτικά την έκφραση για το αναπηρικό καροτσάκι. Άρα φροντίστε πρώτα να μάθετε και μετά να εκφράζεστε.

**ΔΗΜΗΤΡΙΟΣ ΜΑΝΤΖΟΣ:** Έχει γίνει;

**ΚΩΝΣΤΑΝΤΙΝΟΣ ΧΗΤΑΣ:** Δεν το ξέρετε.

Δεύτερον, λέτε για έναν μύθο. Στην περίπτωση της ΑΔΑΕ που ο Τύπος έγραφε ότι υπήρχε μια ειλημμένη απόφαση για πρόστιμο στην ΕΥΠ, τα δημοσιεύματα του Τύπου τα ενστερνίζεστε. Για την περίπτωση του κ. Ανδρουλάκη, όμως, είπατε ότι υπάρχει μια μερίδα του Τύπου η οποία υποστηρίζει αυτά. Αυτά δεν τα πιστεύετε. Άρα τον Τύπο τον πιστεύετε αλά καρτ.

Πάμε, όμως, στα σοβαρά.

Κύριε Μάντζο, σας έχω εδώ ένα πολύ ενδιαφέρον χαρτί. Θα το επανακαταθέσουμε στα Πρακτικά. Πανελλήνιο Σοσιαλιστικό Κίνημα, ΠΑΣΟΚ. Για το Θεό! Ισολογισμός, 31 Δεκεμβρίου 2022. Σφραγιδάρες, τα πάντα, και υπογραφές. Σύνολο χρεών του ΠΑΣΟΚ από τραπεζικά δάνεια. Το ΠΑΣΟΚ χρωστάει 398 εκατομμύρια ευρώ και έχετε το θράσος να μας κουνάτε το δάχτυλο μέσα στη Βουλή; Τώρα θα τα ακούσετε.

Ξανά στα Πρακτικά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, κύριε Μάντζο, και θα τα ακούσετε τώρα, τι βλέπω εδώ; Στις 30-11-2020 -εμείς ήμασταν εδώ, κύριε Μάντζο, εσείς δεν ήσασταν, το κόμμα σας ήταν- τρία τακτικά μέλη και τρία αναπληρωματικά μέλη άλλαξαν στην ΑΔΑΕ και ψήφισε το ΠΑΣΟΚ. Τι συναλλαγή κάνατε εδώ; Για πείτε μας λίγο. Σας πιάνουμε με τη γίδα στην πλάτη στις 4 Μαρτίου του 2021, όταν αλλάζει ο αντιπρόεδρος του ΕΣΡ και ένα μέλος του ΕΣΡ και ψηφίζει το ΠΑΣΟΚ. Σας ματαπιάνουμε με τη γίδα στην πλάτη και κάνετε δόλιες συνεργασίες, μάλλον, με την κυβέρνηση όταν αντικαθίστανται έξι σύμβουλοι, ένας αντιπρόεδρος και ένας πρόεδρος στο ΑΣΕΠ, και βολεύουμε και κοσμάκη με το ΑΣΕΠ, κύριε Μάντζο, και υπερψηφίζει μόνο το ΠΑΣΟΚ. Με τις ψήφους του ΠΑΣΟΚ περνάνε. Εδώ τι έχουμε; Υπόγειες συναλλαγές; Εδώ τι έχουμε; Deal; Στις 27 Ιουλίου, κύριε Μάντζο, με τις ψήφους μόνο του ΠΑΣΟΚ αντικαθίσταται στο ΑΣΕΠ ένας αντιπρόεδρος κι ένας σύμβουλος. Μόνο με δικές σας ψήφους περνάει και αυτή η αντικατάσταση. Στις 29 Ιουλίου του 2021 μόνο με το ΠΑΣΟΚ τρία τακτικά μέλη και έξι αναπληρωματικά στην Αρχή Προστασίας Δεδομένων Προσωπικού Χαρακτήρα. Και ΑΣΕΠ, ΑΣΕΠ, ΑΣΕΠ και με ΣΥΡΙΖΑ στις 30-6-2022 και στις 13-10-2022 με τις ψήφους του ΣΥΡΙΖΑ περνάνε οι αλλαγές στα τακτικά μέλη στο ΑΣΕΠ.

Τι κάνετε εδώ ο ΣΥΡΙΖΑ και το ΠΑΣΟΚ; Πείτε μας λίγο. Εξηγήστε μας, γιατί πραγματικά έχετε γίνει εμμονικοί. Να ενημερώσουμε ΠΑΣΟΚ και ΣΥΡΙΖΑ ότι το πρόβλημά σας δεν είμαστε εμείς. Μην κάνετε αντιπολίτευση σε εμάς. Σε αυτούς κάνετε αντιπολίτευση. Έχετε χαθεί. Έχετε ενάμιση μήνα εμμονή με την Ελληνική Λύση.

Ναι, κύριε Μάντζο, όταν λέμε ξηλώσαμε, ξηλώσαμε εμείς, η Ελληνική Λύση, το αντιχριστιανικό, ανθελληνικό ΕΣΡ. Το καταλαβαίνετε;

Επίσης, κύριε Μάντζο, θα προσφύγουμε νομικά…

**ΠΡΟΕΔΡΕΥΟΥΣΑ (Όλγα Γεροβασίλη):** Προσέξτε τους χαρακτηρισμούς, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** …εάν δεν έρθετε μετά το τέλος να δείτε τα πληρωμένα πρόστιμα από την τσέπη του, από τη δουλειά του, του Προέδρου μας, του ΕΣΡ. Το καταλαβαίνετε; Γιατί, δυστυχώς, για εσάς ο δικός μας ο Πρόεδρος εργάζεται. Ούτε Ευρωβουλευτής ήτανε ούτε άεργος ήτανε ούτε παιδί του πολιτικού σωλήνα ήτανε ούτε τίποτα. Τιμή μας και καμάρι μας που ο Πρόεδρός μας δουλεύει και δεν θα είναι αεριτζής, λέω σαν κάποιους άλλους, αν υπάρχουν αυτοί.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και δύο συνοδοί εκπαιδευτικοί από το Επαγγελματικό Λύκειο Αταλάντης Φθιώτιδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Αναγνωστοπούλου, έχετε τον λόγο για επτά λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Θα ήθελα να ζητήσω συγγνώμη από τον Κοινοβουλευτικό Εκπρόσωπο του ΚΚΕ, τον κ. Παφίλη. Απλώς να του πω ότι φώναξα και όταν ήταν να μιλήσει ο κ. Φάμελλος. Φωνάζω πάντα, γιατί με οκτώ κόμματα είναι δύσκολο πια για τους Βουλευτές να μιλάνε. Για τον οποιονδήποτε το λέω, οπότε να μην το παίρνει προσωπικά. Έφυγε, αλλά θα το ακούσει, το ξέρω.

Θέλω να ξεκινήσω με ένα πράγμα, γιατί σήμερα εδώ ακούσαμε πολλά και διάφορα και κατά τη γνώμη μου επικίνδυνα. Είπε ο Πρωθυπουργός από αυτό το Βήμα ότι εδώ δεν είναι αίθουσα ανάπτυξης έκθεσης ιδεών για να λέει ο καθένας ότι θέλει. Τον σιγοντάρισε σε αυτό και ο Πρόεδρος της Βουλής.

Και αναρωτιέμαι: Στην Ολομέλεια ο καθένας και η καθεμία από εμάς, πολύ περισσότερο οι πολιτικοί Αρχηγοί, οι Κοινοβουλευτικοί Εκπρόσωποι, αλλά και ο οποιοσδήποτε ή η οποιαδήποτε Βουλευτής δεν έχουμε το δικαίωμα και δεν κρινόμαστε από αυτούς που μας έχουν ψηφίσει και από αυτές, αλλά και στα Πρακτικά που μένουν για την ιστορία του τόπου, για το τι λέμε; Από πότε στην Ολομέλεια δεχόμαστε υποδείξεις από τον Πρωθυπουργό και συνηγορεί σε αυτή την κατεύθυνση ο Πρόεδρος της Βουλής; Μου φαίνεται άκρως επικίνδυνο και άκρως προσβλητικό. Εδώ στην Ολομέλεια όταν μάλιστα τρέχουν και γεγονότα πάρα, πάρα πολύ σημαντικά δεν μπορούν οι Αρχηγοί των κομμάτων, οι Κοινοβουλευτικοί Εκπρόσωποι, ακόμα και εμείς δεν μπορούμε να μη μιλήσουμε και να πούμε τη γνώμη μας, να πούμε την άποψή μας. Είναι σαν να μην τοποθετούμαστε. Μας ακούν οι πολίτες.

Αυτή τη στιγμή στη Λωρίδα της Γάζας διαπράττονται εγκλήματα πολέμου. Δεν μπορούμε να μιλήσουμε γι’ αυτά; Τώρα, σε πραγματικό χρόνο διαπράττονται και δεν θα μιλήσουμε γι’ αυτά; Δεν θα πούμε έστω το στοιχειώδες από πού κι ως πού η χώρα μας κάνει αποχή από το ψήφισμα της Γενικής Συνέλευσης του ΟΗΕ για την ανθρωπιστική εκεχειρία, λες και ήταν κάτι το τόσο φοβερό; Από πού και ως πού η Ελλάδα χρεώνεται αυτό που αποφάσισε η Κυβέρνηση και εμείς οι υπόλοιποι που εκπροσωπούμε ένα μικρό ή μεγάλο κομμάτι των πολιτών του ελληνικού λαού δεν έχουμε δικαίωμα να τοποθετηθούμε και να πούμε τη γνώμη μας στην Ολομέλεια και ας μην ακούμε αυτά τα οποία δεν υπάρχουν ούτε καν στη διπλωματική γλώσσα, όχι στην πολιτική και την ανθρώπινη ούτε καν στη διπλωματική; Δημιουργική αποχή δεν υπάρχει πουθενά στη διπλωματική γλώσσα.

Άρα, λοιπόν, ας σταματήσει αυτή η επικίνδυνη ατραπός και ας σταματήσει και αυτό το υπονομευτικό της ίδιας της δημοκρατίας. Έγιναν εκλογές, τόσο πήρατε εσείς, τόσο πήραμε εμείς. Άρα το θέμα των υποκλοπών τελείωσε. Άρα το ένα τελείωσε, το άλλο τελείωσε και δεν θα μιλάτε. Θα μιλάμε για ότι θέλουμε και γι’ αυτό που εμείς θεωρούμε ότι μας έστειλε ο ελληνικός λαός εδώ.

Ας πάμε τώρα στο νομοσχέδιο. Θα πω πολύ λίγα πράγματα. Έχουν ειπωθεί αρκετά και από την εισηγήτριά μας και από τον Πρόεδρο της Κοινοβουλευτικής Ομάδας, άρα θα πω λίγα πράγματα. Θα ξεκινήσω με ένα.

Η Νέα Δημοκρατία έχει έναν εκπληκτικό τρόπο να δίνει άλλο περιεχόμενο στις λέξεις και άλλο εντελώς νόημα. Η ουσία, όμως, και ο πυρήνας της πολιτικής της και στην πρώτη θητεία της και σε αυτή, τη δεύτερη, είναι ένας και μοναδικός: ο απόλυτος έλεγχος της δημόσιας διοίκησης για υλοποίηση συγκεκριμένης πολιτικής. Στην προηγούμενη φάση η αριστεία έγινε η σημαία αυτής της Κυβέρνησης. Αριστεία τι σήμαινε για τη δημόσια διοίκηση; Βάζουμε αυτούς που θέλουμε για να κάνουν, να επιτελέσουν, με τον πιο άριστο τρόπο, τον πιο αποτελεσματικό, αυτά που θέλει το επιτελικό κράτος.

Ποιο είναι το κορυφαίο παράδειγμα μιας τέτοιας αποτελεσματικής αριστείας, όπως την εννοεί η Κυβέρνηση; Ο κ. Κοντολέων, όπου έφτασε εδώ η ίδια η Κυβέρνηση να αλλάξει τον νόμο και τα κριτήρια για να μπορέσει να νομιμοποιήσει την επιλογή ενός ανθρώπου ο οποίος δεν είχε κανένα κριτήριο γι’ αυτή τη θέση. Άρα, λοιπόν, η λέξη αριστεία στη γλώσσα της Νέας Δημοκρατίας και στον πυρήνα της πολιτικής -δεν αναφέρω όλα τα άλλα παραδείγματα- είναι «είμαι άριστος για να επιτελέσω αυτό που θέλει η Κυβέρνηση».

Ποιος είναι ο πυρήνας σε αυτό το νομοσχέδιο; Ότι εδώ η δημόσια διοίκηση δεν είναι για να είναι υπηρέτης του λαού και για να γίνει μοχλός ανάπτυξης, μοχλός υπεράσπισης - προώθησης του κοινωνικού κράτους, αλλά πρέπει να γίνει μοχλός αποτελεσματικής, όπως την εννοεί η Νέα Δημοκρατία, απορρόφησης κονδυλίων και διοχέτευσης του χρήματος.

Και αυτό κάνει. Αλλά ακόμα και σε αυτό, όπως έκανε και με τον Κοντολέοντα, μικραίνει πάρα πολύ τα κριτήρια, μην τυχόν και της ξεφύγει κάτι. Γιατί δεν μπορώ να καταλάβω ότι στις επιτροπές είναι μετακλητοί, είναι άνθρωποι του Μαξίμου, πλήρης, ασφυκτικός έλεγχος. Δεν μπορώ να καταλάβω γιατί το διδακτορικό δεν είναι μέσα στα προσόντα, δεν μοριοδοτείται με τον τρόπο που θα πρέπει να μοριοδοτηθεί. Δεν μπορώ να καταλάβω γιατί η προφορική συνέντευξη -το καταλαβαίνουμε φυσικά, για να μην περάσει στη ζούλα κανένας που δεν θέλουμε- μοριοδοτείται παραπάνω από ό,τι όλα τα άλλα κριτήρια.

Είναι πασιφανές ότι η Νέα Δημοκρατία αποφασίζει πραγματικά να στραγγαλίσει τη διοίκηση σε μια στιγμή που αυτή η χώρα αυτό που έχει ανάγκη είναι από περισσότερη δημόσια διοίκηση. Πρέπει να προσληφθούν υπάλληλοι. Σε όποιον δημόσιο τομέα και να πάτε, σε όποιο νομικό πρόσωπο δημοσίου δικαίου, σε οποιονδήποτε θα δείτε ένα πράγμα, ότι λείπει κόσμος. Για να εξυπηρετήσει τι; Για να εξυπηρετήσει τον λαό, γιατί αυτό πρέπει να κάνει η δημόσια διοίκηση.

Άρα απέχουμε πάρα πολύ το ένα πνεύμα από το άλλο. Αυτό το νομοσχέδιο φέρνετε. Θα το ονομάσετε και αξιοκρατικό και αποτελεσματικό και αντικειμενικό και όλα αυτά! Αλλά, δεν κρύβεται ένα πράγμα: Το βαθύ χέρι του επιτελικού κράτους είναι, με αυτά τα αποτελέσματα που έχουμε δει μέχρι σήμερα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Γεώργιος Μουλκιώτης, Βουλευτής του ΠΑΣΟΚ - Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η δραστική βελτίωση της οργάνωσης και της λειτουργίας των δημοσίων φορών, η αντιμετώπιση της τεχνοκρατικής ανεπάρκειας, της πελατειακής λογικής και της διαφθοράς είναι βασική προϋπόθεση υπεράσπισης του δημοσίου συμφέροντος. Και, βεβαίως, ο διαρκής εκσυγχρονισμός των δημόσιων φορέων αποτελεί μια αναγκαία συνθήκη κάθε βιώσιμης ανάπτυξης. Νομίζω, λοιπόν, ότι κανένας από εμάς εδώ σε αυτή την Αίθουσα δεν έχει διαφορετική άποψη από αυτά που είπα.

Το σημερινό νομοσχέδιο ανταποκρίνεται σε αυτά τα παραπάνω ζητούμενα; Προφανώς η ερώτηση είναι ρητορική, κυρία Υπουργέ. Είναι ρητορική, διότι, όπως τόνισε και ο ειδικός αγορητής μας, ο κ. Δουδωνής, το υπό συζήτηση σχέδιο νόμου δεν συνιστά μια μεταρρύθμιση στην κατεύθυνση της αξιοκρατίας, της διαφάνειας, της λογοδοσίας και της αμεροληψίας. Τώρα, το ότι η Κυβέρνηση αυτοαναιρείται δεν αποτελεί πια και κάποια πρωτοτυπία. Το κάνει κατ’ επανάληψη. Και στην περίπτωση της επιλογής των διοικήσεων στον δημόσιο τομέα τα πράγματα είναι πλέον ξεκάθαρα.

Κυρίες και κύριοι συνάδελφοι, το επιχείρημα της Κυβέρνησης είναι ότι αξιολογούν στην πράξη τα νομοθετήματα και ό,τι δεν λειτουργεί το βελτιώνουν. Μάλιστα! Τώρα, στην περίπτωση του σημερινού νομοσχεδίου, η βελτίωση την οποία ισχυρίζονται ότι φέρνουν ισούται με την αλλαγή του νομοθετικού πλαισίου που η ίδια η κυβέρνηση του κ. Μητσοτάκη θέσπισε με το ν.4735/2020. Κι αυτό η Κυβέρνηση του κ. Μητσοτάκη το έχει κάνει.

Και αναρωτιέμαι, πώς αξιολόγησε τις επιπτώσεις ενός τέτοιου νομοθετήματος, το οποίο έχει αναφερθεί ότι έχει εφαρμοστεί μόλις οκτώ φορές. Πώς έγινε αυτό; Υπάρχει κάποια αξιολόγηση, αφού παρήλθε η τριετία, όπως προβλέπει το άρθρο 56 του ν.4622/2019 για το υποτιθέμενο επιτελικό κράτος; Αν υπάρχει, ας τη δούμε. Αν υπάρχει!

Είναι σαφές, όμως, ότι χωρίς καμμία αξιολόγηση η Κυβέρνηση προχωρά στην αλλαγή της αλλαγής την οποία υποτίθεται ότι έκανε. Κάνει, δηλαδή, μία ακόμα «τομή», όπως αυταρέσκεται να λέει και αναφέρεται συχνά ο κ. Μητσοτάκης, προς μια υποτιθέμενη μεταρρυθμιστική, αξιοκρατική και αμερόληπτη κατεύθυνση.

Στην πραγματικότητα, όμως, τι έρχεται και κάνει τώρα με αυτή τη νέα νομοθετική πρωτοβουλία; Ούτε λίγο ούτε πολύ, κυρίες και κύριοι συνάδελφοι, εδραιώνει ένα σύστημα επιλογής διοικήσεων και αυτό το σύστημα πολιτικό όχι μόνο ως προς την τελική επιλογή -καθώς η επιλογή αυτή γίνεται από τον Υπουργό και τους αρμόδιους Υπουργούς ή το Υπουργικό Συμβούλιο-, αλλά κυρίως ως προς την προεπιλογή.

Και εδώ είναι το μείζον ζήτημα, διότι η προεπιλογή η οποία γίνεται από επιτροπές των οποίων η πλειοψηφία αποτελείται από γενικούς και ειδικούς γραμματείς, δηλαδή από μετακλητούς, δηλαδή από αυτούς που διορίζει η κυβέρνηση. Αυτό είναι το θέμα της προεπιλογής. Είναι τακτοποιημένη η προεπιλογή από διορισμένους της κυβέρνησης.

Με άλλα λόγια, δηλαδή, σε αυτό το στάδιο θα έχει γίνει ήδη η επιλογή αυτών που αρέσκονται να επιλέγουν στην επόμενη φάση και η τελική επιλογή θα είναι μεταξύ των «ημετέρων». Αν γίνεται ή δεν γίνεται έτσι, θα το ακούσουμε και αυτό.

Η Κυβέρνηση, λοιπόν, τεχνηέντως παρουσιάζει διατάξεις τεχνικές για να στηρίξει τη ρητορική της περί ενός νομοθετήματος που έρχεται να εδραιώσει αδιάβλητες διαδικασίες στην επιλογή των διοικήσεων φορέων του δημοσίου. Έτσι λέει. Γνωρίζουμε, όμως, όλοι -όπως και ο λαός μας- ότι ο διάβολος στις λεπτομέρειες κρύβεται. Στην προκειμένη περίπτωση ποιες είναι οι λεπτομέρειες;

Πρώτον, τίθενται ταυτόχρονα χαμηλά και υψηλά κριτήρια για τη δυνατότητα συμμετοχής στον διαγωνισμό. Χαμηλά κριτήρια, παραδείγματος χάριν, ως προς την επάρκεια γνώσεων ξένης γλώσσας και υψηλά κριτήρια ως προς την εργασιακή εμπειρία. Ναι ή όχι; Ναι. Το αποτέλεσμα είναι αφ’ ενός να ελλοχεύει κίνδυνος ο διοικητής, παραδείγματος χάριν, του «Ευαγγελισμού» να μη γνωρίζει την αγγλική γλώσσα -γιατί γνωρίζει μόνο την ιταλική- και αφ’ ετέρου να αποκλείεται εξαρχής η γενιά του brain drain, γιατί δεν έχει αυτή την προϋπηρεσία που πρέπει να έχει και δεν μπορεί να συμμετέχει στον διαγωνισμό, διότι αντικειμενικά στερείται της εργασιακής εμπειρίας. Άρα τι σημαίνει αυτό το νομοσχέδιο; Για να δούμε και τη γενιά του brain drain, η οποία δεν αναφέρεται πουθενά σήμερα εδώ.

Δεύτερη λεπτομέρεια: Η συνέντευξη ανατρέπει τη μοριοδότηση των αντικειμενικών κριτηρίων, υπερισχύοντας σε βαρύτητα των τυπικών εκπαιδευτικών προσόντων. Πολύ απλά: Τα απαιτούμενα εκπαιδευτικά προσόντα, ενώ με τον νόμο του 2020, τον δικό σας, της Νέας Δημοκρατίας, μοριοδοτούνταν με οκτακόσια μόρια, σύμφωνα με τη διάταξη που θέλετε τώρα να ψηφίσετε μοριοδοτούνται με εξακόσια μόρια.

Τρίτη λεπτομέρεια, τρίτο ζήτημα: Ενώ πάλι στον ισχύοντα νόμο 4735/20 προβλεπόταν ρητά η μοριοδότηση του διδακτορικού τίτλου, σαν τυπικού εκπαιδευτικού προσόντος, τριακόσια πενήντα μόρια, από δω και στο εξής η κατοχή του διδακτορικού τίτλου θα συνεκτιμάται -προσέξετε- μόνο στο πλαίσιο της συνέντευξης και στο σκέλος της καταλληλότητας για τη θέση. Γι’ αυτό μόνο θα συνεκτιμάται, για τίποτα άλλο. Και ρωτάμε: Αυτή είναι η αριστεία την οποία επιδιώκει η Κυβέρνηση;

Και τι σας λέει, κυρία Υπουργέ, κι εδώ θέλω την προσοχή σας, η Επιστημονική Υπηρεσία της Βουλής; Το διαβάσετε στις παρατηρήσεις. Λέει, λοιπόν, η Επιστημονική Υπηρεσία της Βουλής: «Δημιουργείται προβληματισμός ως προς την τήρηση των αρχών της ισότητας και της αξιοκρατίας και συγκεκριμένα εκ της μη συμπερίληψης του διδακτορικού τίτλου σπουδών στα επιδοτούμενα εκπαιδευτικά προσόντα».

Και επ’ αυτού, κυρία Υπουργέ, επειδή το λέει η Επιστημονική Υπηρεσία της Βουλής θα θέλαμε μια σαφή τοποθέτησή σας, να μας πείτε ποια είναι η άποψη της Κυβέρνησης σε αυτά που λέει η Επιστημονική Υπηρεσία της Βουλής.

Κυρίες και κύριοι συνάδελφοι της Συμπολίτευσης, καταλήγοντας λέω ότι δεν είναι ευχάριστο για μας, για το ΠΑΣΟΚ, για την παράταξη που, είτε σας αρέσει είτε δεν σας αρέσει, έχει κάνει τα πρώτα βήματα ως προς τα εμπρός σε σχέση με την εδραίωση της αρχής της αμεροληψίας και της αξιοκρατίας στον δημόσιο τομέα και με τον εμβληματικό νόμο Πεπονή και με τη σύσταση του ΑΣΕΠ και με τον ν.2414/96, που προέβλεπε τα ελάχιστα απαιτούμενα προσόντα για διορισμό σε θέσεις διευθύνοντος συμβούλου δημοσίων υπηρεσιών και οργανισμών, αλλά βεβαίως και με την εισαγωγή του opengov από την κυβέρνηση Παπανδρέου. Θυμάστε πώς την κρίνατε τότε; Και έρχεστε τώρα και την ακολουθείτε κατά πόδας.

Να τα θυμάστε και να κάνετε την αυτοκριτική και να κοιτάζεστε, διότι δεν είναι θεμιτό ούτε ευχάριστο να καταψηφίζουμε εμείς μια νομοθετική πρωτοβουλία που έστω μόνο στον τίτλο αναφέρεται σε μια υποτιθέμενη ενίσχυση της αποτελεσματικότητας του δημοσίου τομέα.

Δεν είναι ευχάριστο για μας. Δυστυχώς, όμως, κύριοι και κυρίες Υπουργοί, είναι μονόδρομος. Είναι μονόδρομος όταν εισάγετε και εισηγείστε διατάξεις που αυτό που καταφέρνουν μόνο είναι να διαιωνίζουν ξεκάθαρα το καθεστώς του πελατειασμού.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής, ο κ. Χρήστος Κατσώτης, Βουλευτής του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Ο σύντροφος Παφίλης μίλησε για τις εξελίξεις στην Παλαιστίνη, την απαράδεκτη στάση της Κυβέρνησης, που υποστηρίζει τη γενοκτονία των Παλαιστινίων από το κράτος-δολοφόνο του Ισραήλ. Αυτούς στηρίζουν και τα γεράκια του πολέμου, οι ΗΠΑ, το ΝΑΤΟ, η Ευρωπαϊκή Ένωση, που μαζί με το κράτος του Ισραήλ προχωρούν τα σχέδιά τους στην περιοχή, στο πλαίσιο του ανταγωνισμού με άλλα ιμπεριαλιστικά κέντρα για τον έλεγχο των πηγών πλούτου και των δρόμων μεταφοράς.

Αυτούς στηρίζει η Κυβέρνηση της Νέας Δημοκρατίας και εμπλέκει τη χώρα με παραχώρηση, εκτός όλων των βάσεων και της 112 Πτέρυγας Μάχης της Ελευσίνας, με τους Πάτριοτ στη Σαουδική Αραβία, με τη φρεγάτα «ΨΑΡΑ» στην περιοχή και δεν γνωρίζουμε τι άλλες συμφωνίες έκανε με τον Μπίμπι, όπως αποκάλυψε, τον σφαγέα Νετανιάχου. Έχει δημοσιευτεί ότι θα βοηθήσει ακόμα και για τον εκτοπισμό των Παλαιστινίων από τη Γάζα για να έρθει στην κατοχή του Ισραήλ.

Δίνετε διαπιστευτήρια προσήλωσης στον αμερικανονατοϊκό σχεδιασμό στο πλαίσιο του κράτους και της κυβέρνησης του Ισραήλ, που έχει βαμμένα τα χέρια της με το αίμα πάνω από εκατό χιλιάδων ανθρώπων στην περιοχή, στην Παλαιστίνη. Τους σφαγείς στηρίζετε.

Πριν από οκτώ χρόνια ο ΣΥΡΙΖΑ έβαλε τις βάσεις και μετά η Νέα Δημοκρατία σφίγγει όλο και περισσότερο τη στρατηγική σχέση της Ελλάδας με το Ισραήλ και μαζί με την Κύπρο αποτελούν την αιχμή του ευρωατλαντικού σχεδιασμού στην περιοχή της Μέσης Ανατολής και του Περσικού Κόλπου.

Είναι άθλια αυτή η στάση της Κυβέρνησης και υπαγορεύεται από τα συμφέροντα και τις συμμαχίες της αστικής τάξης. Είναι σε πλήρη διάσταση με την αλληλεγγύη που εκφράζουν χιλιάδες λαού και νεολαίας όλες αυτές τις ημέρες στον παλαιστινιακό λαό. Συγκρούεται με τον δίκαιο αγώνα των Παλαιστινίων ενάντια στην κατοχή, με το δικαίωμά τους να έχουν πατρίδα.

Το ΚΚΕ, οι χιλιάδες του λαού που εκφράζει την αλληλεγγύη του με τη συμμετοχή του στις συγκλονιστικές διαδηλώσεις στηρίζουν τον λαό της Παλαιστίνης στον αγώνα του για ανεξάρτητο κράτος στα σύνορα του 1967 με πρωτεύουσα την Ανατολική Ιερουσαλήμ. Να σταματήσει κάθε εμπλοκή της χώρας μας. Να σταματήσει κάθε διευκόλυνση στο κράτος δολοφόνο. Αυτή είναι η σωστή πλευρά της ιστορίας και καλούμε τον λαό την Κυριακή στο Σύνταγμα και σε άλλες πόλεις της χώρας στο μεγάλο ποτάμι αλληλεγγύης στον παλαιστινιακό λαό.

Έρχομαι στο νομοσχέδιο. Ο ειδικός αγορητής του ΚΚΕ, ο σύντροφος Βασίλης Μεταξάς, με επάρκεια ανέδειξε τις θέσεις μας και επιτρέψτε μου να πω ορισμένες πλευρές.

Αλήθεια, αφού είναι τόσο σημαντικό το νομοσχέδιό σας, κυρία Υπουργέ, όπως ισχυρίζεστε, ότι θα επιλέγονται οι καλύτεροι, γιατί πριν από μια βδομάδα διορίσατε τον νέο διοικητή του ΕΦΚΑ και τον υποδιοικητή και δεν περιμένατε τώρα να διοριστεί, με αυτό το σημαντικό νομοσχέδιο και τη σωστή επιλογή σας; Ποια είναι η πηγή, αλήθεια, της αναξιοκρατίας και της αδιαφάνειας; Ο λαός διόριζε μέχρι σήμερα τις διοικήσεις των δημόσιων φορέων ή οι κυβερνήσεις;

Το κριτήριο επιλογής είναι ένα και κυριαρχεί, με όποιον τρόπο αποφασίζετε κάθε φορά την τοποθέτηση στους δημόσιους οργανισμούς. Αυτό είναι το πόσο ικανός, πρόθυμος και αποφασισμένος είναι ο υποψήφιος διοικητής να προωθήσει στον όποιο τομέα την πολιτική που αξιώνει το κεφάλαιο και βέβαια γίνεται πολιτική της κυβέρνησης.

Γιατί τα νοσοκομεία είναι σε άθλια, σε τραγική κατάσταση άραγε; Επειδή λείπουν οι μάνατζερ; Πώς θα βελτιωθούν οι παρεχόμενες υπηρεσίες, όταν λείπουν οκτώ χιλιάδες γιατροί και είκοσι χιλιάδες νοσηλευτικό προσωπικό, όταν λείπει εξοπλισμός ιατρικός, τεχνολογικός, αναλώσιμα, ακόμη και σεντόνια για το κρεβάτι του ασθενή; Οι διοικητές σε τι θα αξιολογούνται; Στο πώς θα επιτυγχάνουν οικονομία κλίμακας, προφανώς σε βάρος των εργαζομένων και των υπηρεσιών προς τον λαό, στο πώς θα βρίσκουν χορηγούς για να καλύψουν τις ανάγκες, στο πώς θα εξοντώνονται γιατροί και νοσηλευτικό προσωπικό με τις ατέλειωτες εφημερίες ή στο πώς θα διεκδικεί προσλήψεις του αναγκαίου προσωπικού, την αναγκαία χρηματοδότηση για την κάλυψη των αναγκών σε εξοπλισμό, υλικά και σε συντήρηση των υποδομών και άλλα;

Ο διοικητής, για παράδειγμα, της ΔΥΠΑ -του πρώην ΟΑΕΔ- σε τι θα αξιολογείται; Στο πώς στηρίζονται οι άνεργοι, στο πώς αξιοποιεί τα αποθεματικά του πρώην ΟΕΚ για εργατικές κατοικίες ή στο πώς θα προσφέρει φτηνό εργατικό δυναμικό στους εργοδότες;

Η πολιτική σας δεν αφήνει αναπάντητα τα ερωτήματα. Η στήριξη της καπιταλιστικής ανάπτυξης από όλες τις εκδοχές του κράτους, με τη λειτουργία του και τις προτεραιότητες να προσαρμόζονται στις αξιώσεις των μεγάλων επιχειρηματικών ομίλων σε βάρος της ζωής του λαού, απαντά στις επιλογές σας. Αυτή την πολιτική στηρίζει η εφαρμογή της λογικής του κόστους-οφέλους, που καταλήγει σε εγκλήματα, όπως στα Τέμπη, στη Θεσσαλία οι πλημμύρες και οι θάνατοι από τις πλημμύρες, στον Έβρο, στην Εύβοια, στη Ρόδο, καθημερινά με τα εργοδοτικά εγκλήματα στους χώρους δουλειάς.

Κατά τα άλλα, η ανεξάρτητη Επιθεώρηση Εργασίας λειτουργεί προς όφελος των εργαζομένων. Το ζει ο λαός στην καθημερινότητά του, που πληρώνει τα κέρδη ενάντια στις ανάγκες του, ακόμη και τις βασικές.

Αυτή την πολιτική υπηρετούν η κεντρική κυβέρνηση, η περιφερειακή και τοπική διοίκηση και τα νομικά πρόσωπα του δημοσίου. Όλα είναι κράτος, όπως σημείωσε και η Υπουργός. Αυτό λέμε και εμείς, αποκαλύπτοντας όσους μιλούν για αυτοδιοίκηση. Ο ισχυρισμός ότι μπορεί τάχα να υπάρξει κρατική διακυβέρνηση, κρατικές δημόσιες υπηρεσίες που να υπηρετούν τόσο τα συμφέροντα του κεφαλαίου όσο και της εργατικής τάξης του λαού αποκαλύπτεται ιστορικά ότι είναι απατηλός.

Το νομοσχέδιο προβλέπει σχέδια δράσης των φορέων στη βάση της πολιτικής της Κυβέρνησης. Οι φορείς καλούνται να θεσπίσουν ρεαλιστικούς στόχους και να σταθμίσουν το κόστος και το όφελος. Ποιος όμως καθορίζει σήμερα τι είναι ρεαλιστικό; Οι αντικειμενικές δυνατότητες της εποχής ή οι ανάγκες του κεφαλαίου; Ποιος αποφασίζει τι θα προσμετρηθεί ως κόστος και τι ως όφελος; Τελικά ποιος είναι αυτός που μόνιμα πληρώνει και ποιος είναι αυτός που μόνιμα ωφελείται από την εφαρμογή αυτής της πολιτικής;

Η αλήθεια είναι ότι η εργατική τάξη και τα λαϊκά στρώματα γενικά αντιμετωπίζουν διαρκώς τον ίδιο εχθρό: τη δικτατορία του κεφαλαίου, που γίνεται όλο και πιο επιθετική απέναντι στα δικαιώματα και τις ανάγκες τους. Μελετά, εκσυγχρονίζει τα όπλα του, βελτιώνει την οργάνωσή του, αξιοποιεί τη νέα τεχνολογία. Η άρχουσα τάξη των καπιταλιστών απέδειξε ότι είναι έτοιμη να διαπράξει τα μεγαλύτερα εγκλήματα σε βάρος του λαού, προκειμένου να εδραιώσει, να θωρακίσει και να διατηρήσει την εξουσία της.

Όμως, ό,τι και αν κάνει το σύστημα, δεν πρόκειται να κρύψει τη μεγάλη αλήθεια, ότι θα μπορούσαμε να ζούμε πολύ καλύτερα αν οι ανάγκες μας δεν θυσιάζονταν καθημερινά στον βωμό του κέρδους των μεγάλων ομίλων. Οι όποιες μεταρρυθμίσεις -που τις προβάλλετε ως σημαντικές- δεν αφορούν τον λαό και τις ανάγκες του, όπως και αυτή που εισάγετε σήμερα. Αυτό το κράτος, αυτό το δημόσιο δεν είναι για όλους, δεν είναι ουδέτερο. Υπηρετεί τους λίγους σε βάρος των πολλών. Θα γίνεται όλο και πιο εχθρικό απέναντι στον λαό αλλά και σε άλλους λαούς.

Γι’ αυτό είναι ανάγκη σήμερα ο αγώνας για ριζικές ανατροπές, για ένα άλλο κράτος, που θα βάζει μπροστά τις ανάγκες του λαού και όχι τα κέρδη του κεφαλαίου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει η κ. Σοφία Ασημακοπούλου, Βουλευτής της Ελληνικής Λύσης.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, χαρακτηριστικά και δυστυχώς διαχρονικά στοιχεία της ταυτότητας της ελληνικής δημόσιας διοίκησης είναι η κομματική επιρροή, ο υπερσυγκεντρωτικός χαρακτήρας της και η επιρροή ανάμεσα στο κράτος και στον πολίτη.

Υποτίθεται ότι το νέο πλαίσιο που προωθείται θα στηρίζεται στις αρχές της αμεροληψίας και της αξιοκρατίας για την επιλογή διοικήσεων στον δημόσιο τομέα με όρους διαφάνειας, αντικειμενικότητας και ταχύτητας, που διασφαλίζουν την επιλογή του κατάλληλου προσώπου για την κατάλληλη θέση.

Πόσο οξύμωρο, από τη μία, να μας λέτε αυτό και, από την άλλη, να μας λέτε ότι η τελική επιλογή θα γίνεται με απόφαση Υπουργού ή με κοινή απόφαση των συναρμόδιων Υπουργών ή με πράξη του Υπουργικού Συμβουλίου. Μιλάμε για θέσεις τεράστιας ευθύνης και χρειάζονται ενισχυμένοι μηχανισμοί αξιολόγησης.

Για να μην πούμε και για τις επιτροπές επιλογής που θα συγκροτούνται, μεταξύ άλλων, ενδεικτικά για την ομάδα α΄ και από τον αρμόδιο γενικό ή ειδικό γραμματέα του εποπτεύοντος Υπουργείου ή, εφόσον δεν υφίσταται, άλλον γενικό ή ειδικό γραμματέα ή τον υπηρεσιακό γραμματέα του ίδιου Υπουργείου μετά από πρόταση του αρμόδιου Υπουργού, έναν γενικό ή ειδικό γραμματέα της Προεδρίας της Κυβέρνησης μετά από πρόταση του αρμόδιου Υπουργού για τη διασφάλιση της συνοχής του κυβερνητικού έργου και τον Γενικό Γραμματέα Δημόσιας Διοίκησης του Υπουργείου Εσωτερικών ή στην περίπτωση ανώνυμων εταιρειών του δημοσίου έναν γενικό ή ειδικό γραμματέα του Υπουργείου Εθνικής Οικονομίας και Οικονομικών.

Προσπαθείτε με κάθε τρόπο και με κάθε μέσο να κάνετε τις διαδικασίες να φαίνονται αντικειμενικές και διαφανείς, αλλά δυστυχώς φαίνεται ότι με το παρόν στα ίδια θα καταλήξουμε. Παρά τις υποσχέσεις περί επιτελικότητας, οι περισσότεροι κρατικοί μηχανισμοί -ανεξάρτητα από τη νομική μορφή τους- δεν μπορούν να υπηρετήσουν αποτελεσματικά τον σκοπό για τον οποίο δημιουργήθηκαν.

Γινόμαστε καθημερινά μάρτυρες μιας συνεχούς αδυναμίας παροχής ικανοποιητικών υπηρεσιών και αδυναμίας χειρισμού επιχειρησιακά απαιτητικών καταστάσεων, με σημαντικές επιπτώσεις στις ζωές των Ελλήνων πολιτών, καταλήγοντας τελικά στο συμπέρασμα ότι η επιχειρούμενη πολιτική του επιτελικού κράτους δεν οδηγεί στην απόλυτη αποτελεσματικότητά του.

Για να μιλήσουμε για αποτελεσματικό κράτος, χρειάζονται μακρόπνοο όραμα, δομημένος σχεδιασμός, ουσιαστικά και όχι επιφανειακά κριτήρια και, κυρίως, χρειάζεται να εξυπηρετείται το δημόσιο συμφέρον. Και επειδή το παρόν έχει να κάνει και με τις διοικήσεις των πολύπαθων δημόσιων νοσοκομείων, θα πρέπει να επισημανθεί ότι κάθε διαδικασία παροχής υπηρεσιών υγείας πρέπει ομοίως να σχεδιάζεται με σκοπό την επίτευξη της μέγιστης αποτελεσματικότητας, γεγονός το οποίο προϋποθέτει τη βελτιστοποίηση των διαθέσιμων πόρων.

Θα θέλαμε να κάνουμε ειδική αναφορά σε κάτι, μιας και απαξιώσατε να μας απαντήσετε μέσω του κοινοβουλευτικού ελέγχου. Σύμφωνα με τα όσα ισχύουν ως σήμερα -το άρθρο 20 του ν.4735/2020, όπως τροποποιήθηκε με το άρθρο 64 του ν.4886/2022-, οι πρόεδροι, αντιπρόεδροι, διοικητές, αναπληρωτές διοικητές, υποδιοικητές, διευθύνοντες ή εντεταλμένοι σύμβουλοι των νομικών προσώπων δημοσίου δικαίου, καθώς και των νομικών προσώπων ιδιωτικού δικαίου των οποίων η επιλογή ανήκει στην Κυβέρνηση -με εξαίρεση τους φορείς που υπάγονται στο πεδίο εφαρμογής του κεφαλαίου Β΄ του ν.3429/2005 και τους φορείς του άρθρου 13α του ν.4310/2014- επιλέγονται σύμφωνα με τη διαδικασία του παρόντος, μη θιγομένης πάντως της διαδικασίας κοινοβουλευτικής ακρόασης ή παροχής γνώμης, όπου αυτή προβλέπεται σύμφωνα με την κείμενη νομοθεσία κατά τα ειδικότερα οριζόμενα στον Κανονισμό της Βουλής.

Σύμφωνα με το άρθρο 4 του ν.3966/2011, όπως εκείνο τροποποιήθηκε με το άρθρο 54 του ν.4547/2018, ως προς το διοικητικό συμβούλιο του Ινστιτούτου Εκπαιδευτικής Πολιτικής, το διοικητικό συμβούλιο του ΙΕΠ είναι επταμελές και συγκροτείται με απόφαση του Υπουργού Παιδείας, Έρευνας και Θρησκευμάτων. Ως προς την επιλογή του προέδρου του ΙΕΠ, το οποίο είναι νομικό πρόσωπο ιδιωτικού δικαίου σύμφωνα με τον ν.3966/2011, με το άρθρο 1 σχετικά με την ίδρυση Ινστιτούτου Εκπαιδευτικής Πολιτικής δεν ακολουθήθηκε η διαδικασία που προβλέπεται από τα άρθρα 20 έως 23 του ν.4547/2020, αν και δεν ανήκει στις εξαιρέσεις του εν λόγω νόμου ως προς τους φορείς που υπάγονται στο πεδίο εφαρμογής του κεφαλαίου Β΄ του ν.3429/2005 και τους φορείς του άρθρου 13α του ν.4310/2014, ο οποίος είναι μεν μεταγενέστερος, πλην όμως δεν φαίνεται να τίθεται σχετική εξαίρεση αναφορικά με τις ήδη ρυθμισμένες διαδικασίες εκλογής των διοικήσεων των νομικών προσώπων από προγενέστερο νόμο.

Άλλο παράδειγμα είναι ο ΕΟΠΠΕΠ, ο οποίος επίσης αποτελεί νομικό πρόσωπο ιδιωτικού δικαίου που ανήκει στον ευρύτερο δημόσιο τομέα, σύμφωνα με το άρθρο 13 του ν.4115/2013.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελικά, ποια είναι τα νομικά πρόσωπα δημοσίου δικαίου καθώς και τα νομικά πρόσωπα ιδιωτικού δικαίου των οποίων η επιλογή διοίκησης ανήκει στην Κυβέρνηση και για τα οποία οι πρόεδροι, αντιπρόεδροι, διοικητές, αναπληρωτές διοικητές, υποδιοικητές, διευθύνοντες ή εντεταλμένοι σύμβουλοι πρέπει να επιλέγονται σύμφωνα με τη διαδικασία που ορίζουν τα άρθρα 20 έως 23 του ν.4735/ 2020 που ισχύει μέχρι σήμερα;

Επαναλαμβάνω ότι είχαμε καταθέσει σχετική ερώτηση στις 8 Αυγούστου του 2023, κυρία Υπουργέ, η οποία έως σήμερα είναι αναπάντητη. Τι θα γίνει με την επιλογή προέδρου του ΙΕΠ στο μέλλον, ύστερα από την ψήφιση του παρόντος; Τα ίδια με το παρελθόν; Διότι συνέχεια ψηφίζετε νομοσχέδια, αλλά εφαρμογή και αλλαγές δεν βλέπουμε.

Κλείνοντας, εμείς στην Ελληνική Λύση θέλουμε ένα κράτος το οποίο να εγγυάται και να εξασφαλίζει αδιαλείπτως ένα αποτελεσματικό πλέγμα υπηρεσιών και υποδομών, με στόχο πάντοτε την ευημερία των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Ευάγγελος Λιάκος, Βουλευτής της Νέας Δημοκρατίας.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ, κυρία Πρόεδρε.

Αγαπητή Υπουργέ, στη σημερινή εποχή καλούμαστε να ανταποκριθούμε σε πολυδιάστατες προκλήσεις, που δεν αφήνουν περιθώριο σε κανέναν μας να παραμείνει στάσιμος και προσκολλημένος σε πρακτικές και ιδεοληψίες του παρελθόντος. Σε αυτές τις προκλήσεις ο δημόσιος τομέας για πολλά χρόνια αδυνατούσε να αντεπεξέλθει. Στις συναλλαγές με το δημόσιο οι πολίτες βρίσκονταν αντιμέτωποι με το εξής παράδοξο: Βρίσκονταν αντιμέτωποι με ένα δημόσιο το οποίο αδυνατούσε να αντεπεξέλθει στον βασικό λόγο ύπαρξής του. Δεν μπορούσε να είναι αποτελεσματικό και να παρέχει το μέγιστο της ποιότητας των υπηρεσιών του στους πολίτες. Και δεν είμαι σίγουρος αν η σωστή λέξη είναι «μπορούσε» ή «ήθελε». Οι διαχρονικές παθογένειες της ελληνικής δημόσιας διοίκησης -μην κοροϊδευόμαστε- νομίζω ότι είναι γνωστές σε όλους μας: ανορθολογική κατανομή των στελεχών, κομματικοποίηση, πελατειακές σχέσεις.

Αυτή την κατάσταση κλήθηκε να αντιμετωπίσει ο Πρωθυπουργός Κυριάκος Μητσοτάκης και οι Υπουργοί Εσωτερικών από το 2019 έως και σήμερα. Ο Πρωθυπουργός μίλησε από την πρώτη στιγμή για τις σημαντικές μεταρρυθμιστικές τομές στη δημόσια διοίκηση που πρέπει να γίνουν και να έχουν ως στόχο τη βέλτιστη αξιοποίηση του ανθρώπινου δυναμικού, τόσο των γνώσεων όσο και της εμπειρίας του, ώστε οι υπηρεσίες προς τους πολίτες να γίνουν πιο ποιοτικές και αποτελεσματικές. Και αυτό ακριβώς κάνουμε.

Στο σημερινό νομοσχέδιο, λοιπόν, προβλέπεται η δημιουργία ενός νέου, ευέλικτου και πιο στοχευμένου συστήματος επιλογής διοικήσεων φορέων του δημοσίου, ενώ συγχρόνως υπάρχουν και διατάξεις που έχουν στόχο την αξιολόγησή τους. Τους δύο αυτούς βασικούς άξονες και τις επιμέρους διατάξεις ανέλυσαν στις τοποθετήσεις τους τόσο ο εισηγητής μας όσο και η Υπουργός στις επιτροπές.

Εμένα θα μου επιτρέψετε να σταθώ περισσότερο στους στόχους αυτών των μεταρρυθμιστικών τομών αλλά και στη συνολική αλλαγή νοοτροπίας που επιχειρεί η Κυβέρνηση και με το σημερινό νομοσχέδιο, γιατί, κυρίες και κύριοι συνάδελφοι, στόχος της Κυβέρνησης είναι η οικοδόμηση ενός πιο αποτελεσματικού κράτους, το οποίο θα βρίσκεται πάντα στην υπηρεσία του πολίτη. Και έχουμε ήδη κάνει σημαντικά βήματα προς αυτή την κατεύθυνση. Η ψηφιοποίηση των παρεχόμενων υπηρεσιών, που ξεκίνησε τα χρόνια της πανδημίας και συνεχίζει μέχρι και σήμερα, αποτελεί ένα χαρακτηριστικό παράδειγμα. Νομίζω θα συμφωνήσουμε όλοι ότι, αν πριν από πέντε χρόνια μάς έλεγε κάποιος ότι με ένα «κλικ» θα μπορούσαμε να έχουμε στο χέρι μας οποιοδήποτε πιστοποιητικό από οποιαδήποτε υπηρεσία, θα τον θεωρούσαμε τρελό.

Αυτό, όμως, συμβαίνει αυτή τη στιγμή και αυτό δείχνει ότι αυτή η μεταρρύθμιση ήταν μια βαθύτατα δημοκρατική μεταρρύθμιση, διότι, πρώτον, όλοι οι πολίτες απολαμβάνουν ακριβώς την ίδια εξυπηρέτηση από το ελληνικό δημόσιο, ανεξαρτήτως οποιουδήποτε οικονομικού ή κοινωνικού κριτηρίου. Ξέρετε πόσοι εργαζόμενοι για να συνδιαλλαγούν με το δημόσιο έχαναν ώρες εργασίας, πολλές φορές και μέρες και χωρίς πάντα το αποτέλεσμα να είναι το επιθυμητό; Κατά δεύτερον, εξαλείφεται οποιαδήποτε περίπτωση ύποπτης δοσοληψίας και δεν χρειάζεται να έχεις κανέναν γνωστό για να κάνεις τη δουλειά σου.

Όλα τα παραπάνω λύθηκαν με την ψηφιοποίηση των κρατικών υπηρεσιών, ένα αδιαμφισβήτητο «success story» της Κυβέρνησης της Νέας Δημοκρατίας.

Και πάλι, όμως, δεν σταματήσαμε εκεί. Αντιληφθήκαμε εγκαίρως τη νέα πραγματικότητα που δημιουργεί η έλευση της τεχνητής νοημοσύνης. Ο ίδιος ο Πρωθυπουργός στις προγραμματικές δηλώσεις τοποθετήθηκε λέγοντας ότι κράτος και πολίτες οφείλουμε να οργανώσουμε την υποδοχή της τεχνητής νοημοσύνης, πριν αυτή καταστεί καθημερινή πραγματικότητα ερήμην ημών. Όπως άλλωστε γνωρίζετε, έχει ήδη συσταθεί συμβουλευτική επιτροπή για θέματα τεχνητής νοημοσύνης, ώστε κι αυτό το σύγχρονο μέσο να ενταχθεί στην εθνική στρατηγική εκσυγχρονισμού και μετασχηματισμού του ελληνικού κράτους.

Όπως καταλαβαίνετε, αγαπητοί συνάδελφοι, δεν μπορούμε να μιλάμε για κράτος δύο ταχυτήτων. Για να μη συμβεί αυτό, απαιτούνται τομές και τόλμη. Εμείς υποσχεθήκαμε στους Έλληνες πολίτες να τολμήσουμε και αυτό ακριβώς κάνουμε.

Σήμερα συζητάμε ένα από τα ελάχιστα νομοσχέδια που έχουν έρθει προς ψήφιση στην Εθνική Αντιπροσωπεία το οποίο δεν επιδέχεται καμμία κριτική πολιτικού οφέλους. Είναι μια σημαντική στιγμή μιας τεράστιας προσπάθειας που γίνεται τα τελευταία χρόνια και αφορά την αλλαγή νοοτροπίας στην άσκηση της δημόσιας διοίκησης. Αφορά τις σχέσεις σεβασμού που θέλουμε να ξαναχτίσουμε με τους Έλληνες πολίτες. Συζητάμε για την ποιότητα της δημόσιας διοίκησης και την ενίσχυση της αξιοκρατίας στην επιλογή διοικητών και υψηλόβαθμων στελεχών στον δημόσιο τομέα.

Η αξιοκρατία αποτελεί θεμελιώδη αρχή για τη διαφάνεια, την αποτελεσματικότητα και την εμπιστοσύνη των πολιτών στο κράτος. Η επιλογή των διοικητών και των υψηλόβαθμων στελεχών του δημόσιου τομέα πρέπει να βασίζεται σε αντικειμενικά κριτήρια, όπως η εκπαίδευση, η εμπειρία, η εξειδίκευση και η ικανότητα. Οι πολίτες αξίζουν να έχουν στη διοίκησή τους άτομα που είναι καλύτερα προετοιμασμένα και πιο ικανά στο να λαμβάνουν αποφάσεις που επηρεάζουν τη δική τους ζωή. Ένα πάγιο αίτημα της ελληνικής κοινωνίας σήμερα πραγματοποιείται και αυτό είναι άλλη μια απόδειξη ότι τόσο ο Πρωθυπουργός όσο και η Κυβέρνηση ακούν και αντιλαμβάνονται τις ανάγκες των πολιτών και ανταποκρίνονται άμεσα σε αυτές.

Ο δεύτερος άξονας είναι η αξιολόγηση, επίσης ένα πάγιο αίτημα της ελληνικής κοινωνίας, ένα αίτημα, όμως, που έμεινε ανεκπλήρωτο, καθώς κανείς από τις προηγούμενες κυβερνήσεις δεν διέθετε την αναγκαία πολιτική βούληση για να το εφαρμόσει. Εμείς, όμως, τη διαθέτουμε και γι’ αυτό θεσπίζουμε τα ετήσια σχέδια δράσης για κάθε φορέα, τα συμβόλαια απόδοσης και την ετήσια αξιολόγηση. Με αυτό τον τρόπο οι διοικήσεις των φορέων θα είναι υψηλότερης ποιότητας και θα διαθέτουν περισσότερες δυνατότητες. Σε συνδυασμό μάλιστα με την αυξημένη διαφάνεια και αντικειμενικότητα στο στάδιο της επιλογής τους, αλλά και τη συνεχή αξιολόγηση οι πολίτες θα απολαμβάνουν καλύτερες δημόσιες υπηρεσίες και ταχύτερη εξυπηρέτηση. Αυτή είναι η συνολική αλλαγή νοοτροπίας στην οποία αναφέρθηκα στην αρχή της τοποθέτησής μου. Στόχος μας είναι η μετατροπή του δημόσιου τομέα από μεγάλο ασθενή σε σύγχρονο, λειτουργικό και αποτελεσματικό.

Κλείνοντας, κυρίες και κύριοι συνάδελφοι, γνωρίζουμε όλοι ότι για πολλά χρόνια υπήρχε δυστυχώς στη χώρα μας η αντίληψη ότι τίποτα δεν μπορεί να αλλάξει στον δημόσιο τομέα. Η αλήθεια είναι ότι είχαμε έναν δημόσιο τομέα συνώνυμο της ταλαιπωρίας για τους πολίτες. Αυτό, όμως, έχει αρχίζει και αλλάζει. Το σημερινό νομοσχέδιο είναι ένα πολύ καλό νομοσχέδιο το οποίο θα συντελέσει στην οριστική αλλαγή του ελληνικού δημοσίου.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής, ο Βουλευτής της Νέας Δημοκρατίας, κ. Σπάνιας Αριστοτέλης.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κυρία Πρόεδρε, κυρία Υπουργέ, κυρίες και κύριοι συνάδελφοι, εγώ θα πρωτοτυπήσω σήμερα και θα μιλήσω μόνο για το νομοσχέδιο, θα ασχοληθώ μόνο με αυτό.

Σήμερα συζητάμε για το νέο σύστημα επιλογής διοικήσεων φορέων του δημόσιου τομέα. Γιατί παρεμβαίνουμε; Τα κριτήρια επιλογής των διοικήσεων των φορέων του δημοσίου σύμφωνα με το ισχύον νομοθετικό πλαίσιο, πλέον δεν ανταποκρίνονται στις ειδικές ανάγκες κάποιων θέσεων. Η μοριοδότηση μόνο των τυπικών προσόντων και τα κοινά κριτήρια για όλες τις θέσεις δημιουργούν κενά διοίκησης σε πολλούς φορείς του δημοσίου, με μεγάλα προβλήματα και δυσκολίες στην αξιολόγηση της αποδοτικότητας και της αποτελεσματικότητας των οργάνων διοίκησης. Οι απαιτήσεις των θέσεων ευθύνης είναι διαφορετικές κατά φορέα και η αξιολόγηση των ουσιαστικών προσόντων, των δεξιοτήτων, της ικανότητας πάνω στη διοίκηση και στη διαχείριση κρίσεων αποτελούν πλέον τα βασικά σημεία επιλογής. Εκτός αυτού, η διαδικασία επιλογής και η διευθέτηση όλων των διαδικασιών σήμερα γίνεται από μία μόνο επιτροπή επιλογής από το ΑΣΕΠ, δημιουργώντας δικαιολογημένα μεγάλες καθυστερήσεις στην ολοκλήρωση των διαδικασιών.

Για τους λόγους αυτούς θεσπίζεται ένα σύγχρονο σύστημα διαλογής και επιλογής ατόμων, με συγκεκριμένα κριτήρια, συγκεκριμένες διαδικασίες και, το βασικότερο, με μεγάλη εξειδίκευση και αξιολόγηση πάνω σε συγκεκριμένους, προγραμματισμένους, κοινής αποδοχής και συμφωνίας στόχους.

Έτσι, λοιπόν, έχουμε την ομαδοποίηση των φορέων. Αυτά τα νομικά πρόσωπα ομαδοποιούνται σύμφωνα με το εύρος και το είδος των αρμοδιοτήτων τους σε τρεις ομάδες: Στην πρώτη υπάγονται τα νομικά πρόσωπα, οι αρμοδιότητες των οποίων εκτείνονται σε όλη την επικράτεια, καθώς και οι υγειονομικές περιφέρειες. Στη δεύτερη ομάδα υπάγονται τα νομικά πρόσωπα, οι αρμοδιότητες των οποίων έχουν ειδικό χαρακτήρα ή εκτείνονται σε συγκεκριμένες περιοχές. Στην τρίτη υπάγονται τα νοσοκομεία.

Για πρώτη φορά καθιερώνεται το τεστ δεξιοτήτων στον δημόσιο τομέα εξασφαλίζοντας ισορροπία μεταξύ τυπικών και ουσιαστικών προσόντων, δίδοντας το δικαίωμα επιλογής με βάση τις ιδιαιτερότητες των νομικών προσώπων. Γίνεται ταχεία ολοκλήρωση της διαδικασίας με συγκεκριμένες πλέον προθεσμίες. Εκκινείται από το εποπτεύουν Υπουργείο τέσσερις μήνες πριν κενωθεί η προηγούμενη θέση. Το Υπουργείο το διαβιβάζει στο Ανώτερο Συμβούλιο Επιλογής Προσωπικού, το οποίο στις επόμενες δέκα εργάσιμες ημέρες δίνει τη σύμφωνη ή όχι γνώμη του. Βλέπουμε μια δομημένη διαδικασία που δημιουργεί ορισμένες άλλες καταστάσεις όσον αφορά τον χρόνο που θα διαρκέσει όλη η διαδικασία.

Καθιερώνεται επίσης ετήσια αξιολόγηση των διοικήσεων και ανάλογα με την επίτευξη ή μη των συγκεκριμένων στόχων έχουμε πλέον τη δυνατότητα είτε ανταμοιβής με το μπόνους παραγωγικότητας είτε άμεσης λήξης της θητείας τους και αντικατάστασή τους μετά από εισήγηση του αρμόδιου Υπουργού στο Υπουργικό Συμβούλιο. Εντός δύο μηνών οι διοικητές πρέπει να υποβάλλουν προς τον εποπτεύοντα Υπουργό ετήσια σχέδια δράσης, τα οποία περιλαμβάνουν προγραμματισμό, καινοτομίες, διορθωτικές αλλαγές, συνοπτικό προϋπολογισμό, κατάσταση και αριθμό προσωπικού και εκτιμώμενες αποχωρήσεις και μη, κατάσταση ποιοτικών και ποσοτικών στόχων της διοίκησης, γίνεται έγκριση του σχεδίου βάσει του προηγούμενου άρθρου 11 και υπογράφεται του συμβολαίου απόδοσης που αναρτάται στην ιστοσελίδα του Υπουργείου. Τα ανώτερα πρόσωπα των οργάνων διοίκησης αξιολογούνται σε ετήσια βάση για την επίδοσή τους.

Δημιουργείται, όπως όλοι καταλαβαίνετε, μια διαδικασία, ένα σύστημα κινήτρων και ανταμοιβής και αν δεν πετύχουν τους στόχους είναι δυνατή η άμεση λήξη της θητείας τους αζημίως.

Κυρίες και κύριοι συνάδελφοι, γίνεται λόγος για ένα δομημένο σχέδιο επιλογής προσώπων με αξιοκρατία με διαφάνεια του πλαισίου που επιτρέπει τη σωστή επιλογή βάσει προσόντων και κριτηρίων, με μια ολοκληρωμένη προσέγγιση για την ανάπτυξη μιας μεθόδου προώθησης τέτοιων ατόμων που μπορούν να σηκώσουν το βάρος και τις απαιτήσεις της συγκεκριμένης θέσης ευθύνης.

Ο διαχωρισμός και η κατανομή των προσώπων σε τρεις ομάδες δημιουργεί μια εντροπία στο νέο σύστημα, όπου η κατανομή γίνεται βάσει των αρμοδιοτήτων και των σκοπών τού κάθε φορέα, κάτω, βέβαια, από τον έλεγχο του ΑΣΕΠ, που με την εμπλοκή του ως ελεγκτικού οργάνου εγγυάται τον μηχανισμό για την ορθή εφαρμογή της διαδικασίας. Η όλη διαδικασία προσφέρει τη δυνατότητα σχεδιασμού ενός εργασιακού προφίλ μοναδικού για κάθε υποψήφιο με την εφαρμογή για πρώτη φορά γραπτής εξέτασης που επιτρέπει τη διαπίστωση των δεξιοτήτων αφού συνδυαστούν φυσικά και με τα τυπικά προσόντα, την εμπειρία και, τέλος, τη δομημένη συνέντευξη ως μια δοκιμασία που θα συμπληρώσει την εικόνα των υποψηφίων. Βάσει όλων αυτών θα μπορούμε να κρίνουμε την αποτελεσματικότητα, την ικανότητα ανταπόκρισης του υποψηφίου στις απαιτήσεις των θέσεων ευθύνης.

Η εφαρμογή, λοιπόν, του νέου συστήματος επιλογής που χρησιμοποιεί καινοτόμα ψηφιακά εργαλεία αξιολόγησης, συγκεκριμένες προθεσμίες για το σύνολο των φορέων, ετήσια σχέδια δράσης με ποιοτικούς και ποσοτικούς στόχους, τα οποία υπογράφονται στην αρχή της θητείας των διοικήσεων, εγκρίνονται και αναρτώνται στην ιστοσελίδα του εποπτεύοντος Υπουργείου, και με την αύξηση της θητείας, που δίνεται πλέον ικανό διάστημα για την ολοκλήρωση του έργου τους, δημιουργεί ένα μητρώο ανθρώπινου δυναμικού που ο κάθε Υπουργός μπορεί από αυτό να επιλέξει για διοικητικές θέσεις εκείνους που κατά την άποψή του μπορούν να συνεννοηθούν να προωθήσουν με τον καλύτερο τρόπο το κυβερνητικό έργο.

Οι δεσμεύσεις, κυρίες και κύριοι συνάδελφοι, είναι για να τηρούνται. Η Κυβέρνηση Μητσοτάκη δεσμεύτηκε για ένα σύγχρονο και αποτελεσματικό δημόσιο με κέντρο τον πολίτη, απελευθερωμένο από γραφειοκρατικές αγκυλώσεις, με ανθρώπους στη διοίκηση των φορέων ικανούς, οπλισμένους με τις απαραίτητες δεξιότητες και προσόντα. Η θέσπιση, λοιπόν, του νέου αυτού λειτουργικού και διαφανούς πλαισίου επιλογής διοικήσεων των φορέων του δημοσίου αποτελεί ακριβώς τη λύση του προβλήματος, δημιουργώντας τις συνθήκες εκείνες για την καταλληλότερη επιλογή προσώπων.

Κυρίες και κύριοι συνάδελφοι, θεωρώ ότι το συγκεκριμένο σχέδιο νόμου θα στηριχθεί και θα ψηφισθεί από μια ευρεία πλειοψηφία του Σώματος, γιατί αποτελεί πραγματικά μια σημαντική και πολύτιμη παρέμβαση που εγγυάται έναν δίκαιο και ξεκάθαρο μηχανισμό επιλογής εξακοσίων περίπου ατόμων οι οποίοι θα αναλάβουν καίριες διοικητικές δημόσιες θέσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο Κοινοβουλευτικός Εκπρόσωπος του κόμματος Νίκη.

Έχετε τον λόγο, κύριε Ρούντα, για έξι λεπτά, με δεδομένο ότι έχει τοποθετηθεί και ο Πρόεδρός σας.

**ΓΕΩΡΓΙΟΣ ΡΟΥΝΤΑΣ:** Αξιότιμη κυρία Πρόεδρε, αξιότιμη κυρία Υπουργέ, κυρία Υφυπουργέ, αξιότιμοι κύριοι συνάδελφοι, αισίως πλέον ολοκληρώθηκαν και οι τέσσερις συνεδριάσεις της αρμόδιας επιτροπής για την επεξεργασία του παρόντος νομοσχεδίου και ύστερα από τις ουσιαστικές κατά την κρίση μας τοποθετήσεις σύσσωμης της Αντιπολίτευσης πλέον βρισκόμαστε πριν από την ψήφιση του παρόντος νομοσχεδίου. Και για να είμαι δίκαιος, θα ήθελα να επιβραβεύσω την πρωτοβουλία της αξιότιμης κυρίας Υπουργού να μας καλέσει προ της ενάρξεως των επιτροπών για ενημέρωση. Θεωρούμε ότι είναι ένα γεγονός το οποίο τιμά και ενισχύει τον θεσμό της διαβούλευσης.

Επί του νομοσχεδίου, όμως, θα θέλαμε να σταθούμε σε δύο σημεία περισσότερο, αφ’ ενός μεν γιατί οι εξαίρετοι συνάδελφοι από όλα τα υπόλοιπα κόμματα έχουν τοποθετηθεί πολύ αναλυτικά και εύστοχα και αφ’ ετέρου γιατί θεωρούμε ότι αυτά τα σημεία είναι τόσο κρίσιμα, γιατί από τη φύση τους εξαρτάται όχι μόνο η αποτελεσματικότητα, αλλά και η αποδοτικότητα και η επιτυχία ή όχι όλου του νομοσχεδίου.

Το πρώτο σημείο είναι η σύσταση των επιτροπών επιλογής στελεχών και για τις τρεις κατηγορίες νομικών προσώπων και το δεύτερο είναι ο τελικός τρόπος επιλογής και διορισμού του προσώπου το οποίο θα κληθεί να διοικήσει το εκάστοτε νομικό πρόσωπο. Θεωρούμε ότι είναι κυριολεκτικά τα κρισιμότερα σημεία αυτά, δεδομένου ότι, όπως χαρακτηριστικά έχει αναφερθεί από την Κυβέρνηση, εισάγεται γενικά ένα νέο σύστημα αξιολόγησης προκειμένου να βρεθεί και να τοποθετηθεί ο καταλληλότερος άνθρωπος στην καταλληλότερη θέση. Αλλά ακόμα και να θεωρήσουμε καλόπιστα ότι,, όντως θεσμοθετούνται πολλά πρόσθετα φίλτρα, όπως για παράδειγμα διαδικασίες αξιολόγησης δεξιοτήτων, μοριοδότηση τυπικών προσώπων, δομημένη συνέντευξη και άλλα, εντούτοις το ζήτημα της σύστασης των επιτροπών επιλογής των στελεχών καθώς και ο τελικός τρόπος επιλογής και διορισμού των οργάνων διοικήσεως θεωρούμε ότι αναιρεί και καταργεί συθέμελα όλη τη νομοθετική πρωτοβουλία.

Η Κυβέρνηση κατά την κρίση μας έχει αυτοαναιρεθεί από τη στιγμή κατά την οποία έθεσε το νομοσχέδιο αυτό σε διαβούλευση, γιατί φανερώνει και αποδεικνύει ότι η ισχύουσα κυβερνητική αντίληψη και θεώρηση περί δημόσιας διοίκησης εδράζεται στον συγκεντρωτισμό. Είναι το λεγόμενο πρόβλημα της κομματοκρατίας, το οποίο δηλητηριάζει σύσσωμη τη λειτουργία του κράτους και καθιστά σταδιακά τη δημοκρατία μας ασθενική και ελλειμματική. Είναι αυτή η ψευδαίσθηση παντοδυναμίας και η επιθυμία για ισχύ, η οποία φανερώνεται συγγνωστά ή ασύγγνωστα σε πολλές εκφάνσεις της πολιτικής της Κυβέρνησης. Εξάλλου εκφράστηκε και στις επιτροπές εκ μέρους της Κυβέρνησης η πεποίθηση ότι οι θέσεις των οργάνων αυτών είναι κυβερνητικές και όχι διοικητικές. Προφανώς θεωρούν ότι η διοίκηση είναι μια προέκταση, ένα εργαλείο, ότι είναι κτήμα της Κυβέρνησης και θα πρέπει να ελέγχεται πλήρως. Θεωρεί ότι θα πρέπει να ελέγχεται πλήρως τόσο η προεπιλογή όσο και η τελική επιλογή.

Με την ίδια ακριβώς συγκεντρωτική λογική και στο προηγούμενο νομοσχέδιο για την αναμόρφωση των ΟΤΑ, τον ν.5056/2023, προέβη η Κυβέρνηση σε μια οριζόντια και απροϋπόθετη κατάργηση οργάνων της τοπικής αυτοδιοίκησης δίνοντας μεν υπερβολική δύναμη στους δήμους, καθιστώντας τους, όμως, ευάλωτους στις εκάστοτε κομματικές επιρροές. Όπως αναφέρει το άρθρο 1 τού υπό ψήφιση νομοσχεδίου, σκοπός είναι η διαμόρφωση ενός πλαισίου επιλογής των διοικήσεων των νομικών προσώπων του δημοσίου τομέα κατ’ εφαρμογή των συνταγματικών αρχών της ισότητας και της αξιοκρατίας. Και μάλιστα στην, όντως, καλογραμμένη ανάλυση των συνεπειών ρυθμίσεως αναφέρεται ότι η αξιολογούμενη ρύθμιση στηρίζεται στις αρχές της αμεροληψίας και της αξιοκρατίας, με όρους διαφάνειας και αντικειμενικότητας. Δηλαδή η Κυβέρνηση μάς λέει ότι σκοπός της φερόμενης προς ψήφιση ρύθμισης είναι η εδραίωση της ισότητας, της αξιοκρατίας και της αμεροληψίας, της διαφάνειας και της αντικειμενικότητας. Είναι όμως έτσι; Είναι δυνατόν να πιστέψει ο ελληνικός λαός ότι προάγονται αυτές οι αρχές όταν, πρώτον, τα μέλη των επιτροπών επιλογής και για τις τρεις κατηγορίες νομικών προσώπων αποτελούνται κατά πλειοψηφία από στελέχη του κυβερνώντος κόμματος;

Στην πρώτη ομάδα η πενταμελής επιτροπή αποτελείται από ένα μέλος του ΑΣΕΠ, από ένα νομικό σύμβουλο του κράτους, από τον γενικό γραμματέα του οικείου Υπουργείου, από έναν γενικό γραμματέα της Προεδρίας της Κυβερνήσεως και από γενικούς γραμματείς της δημόσιας διοικήσεως, δηλαδή αναλογία 2 προς 3.

Στην δεύτερη ομάδα η τριμελής επιτροπή αποτελείται από τον γενικό γραμματέα του οικείου Υπουργείου ως πρόεδρο, τον γραμματέα της οικείας αποκεντρωμένης διοικήσεως και από ένα μέλος ΔΕΠ ή ιδιώτη πραγματογνώμονα. Δηλαδή και εδώ έχουμε αναλογία 1 προς 2.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρακαλώ την ανοχή σας, κυρία Πρόεδρε.

Στην τρίτη ομάδα η επίσης τριμελής επιτροπή θα αποτελείται από ένα μέλος του ΑΣΕΠ, από έναν γενικό γραμματέα του Υπουργείου και τον διοικητή της οικείας ΥΠΕ, ο οποίος και αυτός θα τυγχάνει της κυβερνητικής εύνοιας γιατί, όπως ξεκάθαρα λέει μέσα το νομοσχέδιο, θα επιλεγεί με την ίδια διαδικασία.

Και δεύτερον, είναι δυνατόν να πιστέψει κάποιος ότι οι προαναφερόμενες αρχές της ισότητας, της διαφάνειας και της αξιοκρατίας προωθούνται, όταν στο τέλος με απόφαση του αρμόδιου Υπουργού τελικά επιλέγεται και διορίζεται ο ένας εκ των τριών τελικών υποψηφίων οι οποίοι θα έχουν προκύψει ως οι πλέον καλύτεροι με βάση και τα περιβόητα φίλτρα; Αυτό και αν είναι ο ορισμός της νομοθετικής αυτοαναίρεσης! Τότε ποιος ο λόγος να υπάρχουν αυτά τα φίλτρα; Ποια είναι η αξία τους όταν την τελική επιλογή την έχει ο Υπουργός; Είναι ολοφάνερο ότι παραβιάζονται από την ίδια την Κυβέρνηση τα φίλτρα τα οποία η ίδια θέτει.

Η απάντηση η οποία δόθηκε κατά τη διάρκεια της συζήτησης στις επιτροπές, ότι δήθεν ο αρμόδιος Υπουργός θέλει να επιλέξει το άτομο με το οποίο θα συνεργαστεί καλύτερα, θεωρούμε ότι δεν ευσταθεί. Εξάλλου κι ο Πρωθυπουργός το πρωί είπε ότι και οι τρεις τελικοί οι οποίοι θα προκύψουν είναι εξίσου ικανοί. Άρα για ποιον λόγο να επιλέξει ο Υπουργός και να μην επιλεχθεί ο άριστος των αρίστων με βάση τη βαθμολογία και τα μόρια; Προφανώς γιατί η Κυβέρνηση δεν επιθυμεί τον άριστο, αλλά επιθυμεί τον αρεστό. Δεν διαμορφώνεται ένα ολοκληρωμένο πλαίσιο επιλογής, όπως λέει και η ανάλυση συνεπειών ρυθμίσεως, αλλά ένα ολοκληρωτικό πλαίσιο επιλογής. Έχουμε μια εμπλοκή της πολιτικής εξουσίας με τη δημόσια διοίκηση, με όρους πλήρους εξαρτήσεως. Και φυσικά αυτή η ποιότητα νομοθέτησης δεν συμβάλλει σε καμμία περίπτωση στη βελτίωση των δεικτών δημοκρατίας.

Εμείς προτείναμε και στις επιτροπές να επιλεχθεί στην τελική φάση επιλογής ο καλύτερος από τους τρεις με βάση τη βαθμολογία, χωρίς να επιλέγει ο Υπουργός. Όμως βλέπουμε μια εμμονή σε αυτή τη διαδικασία, γιατί θεωρούμε ότι εκεί φαίνεται και η εμμονή της Κυβέρνησης για εξουσία.

Εχθές μας ετέθη στην επιτροπή -και κλείνω με αυτό, σεβόμενος και τους επόμενους ομιλητές- ότι πρέπει να τοποθετηθούμε σοβαρά και να απαντήσουμε στον ελληνικό λαό γιατί δεν ψηφίζουμε το νομοσχέδιο αυτό. Απαντούμε, λοιπόν, ευθαρσώς ότι δεν θέλουμε να στηρίξουμε την κομματοκρατία, η οποία διαιωνίζεται και η οποία εν προκειμένω καλύπτεται με δήθεν φίλτρα κριτηρίων. Όμως η Κυβέρνηση θα τολμήσει να απαντήσει ξεκάθαρα στον ελληνικό λαό, γιατί στηρίζει τη διαιώνιση των κομματικών σωλήνων δηλητηριάζοντας τη δημόσια διοίκηση με την κομματική επιρροή; Δεν το νομίζω.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος – ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Λάζαρος Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κυρία Πρόεδρε.

Κυρία Υφυπουργέ, κυρίες και κύριοι συνάδελφοι, σήμερα στην Ολομέλεια της Βουλής συζητάμε για ένα νομοσχέδιο-τομή στη δημόσια διοίκηση, ένα σχέδιο νόμου που εισάγει ένα σύγχρονο, ακόμη πιο ευέλικτο και ακόμη πιο στοχευμένο σύστημα επιλογής και αξιολόγησης των διοικήσεων των φορέων του δημοσίου τομέα, συμπυκνώνοντας στις διατάξεις του τα σημαντικότερα από τα χαρακτηριστικά που οφείλει να συμπεριλαμβάνει η σύγχρονη διοίκηση: την αξιοκρατία και την κινητροδότηση, την αντικειμενικότητα, τη διαφάνεια, αλλά και τη λογοδοσία.

Είναι ένα νομοσχέδιο που τύποις αφορά σε περισσότερες από εξακόσιες θέσεις προέδρων, διοικητών και επιτελικών στελεχών σε φορείς του δημόσιου τομέα, για τους οποίους η επιλογή των διοικήσεων ανήκει στην Κυβέρνηση. Στην ουσία, όμως, αφορά στο σύνολο των πολιτών, γιατί η διοίκηση στο δημόσιο δεν επιδρά μόνο στην κουλτούρα του προσωπικού των υπηρεσιών, αλλά αντανακλά στους ίδιους τους πολίτες και είτε ταλαιπωρεί τη ζωή τους είτε την απλουστεύει, με την ποιότητα των υπηρεσιών που τους προσφέρει και με τον βαθμό της εμπιστοσύνης που εμπνέει στους πολίτες.

Τι φέρνει, όμως, στην πράξη το παρόν σχέδιο νόμου; Ένας πρώτος άξονας είναι η αναβάθμιση των απαιτήσεων για κάθε θέση διοίκησης με διαδικασία επιλογής μάλιστα που τίθεται υπό το ΑΣΕΠ, ακυρώνοντας κάθε απόπειρα του οποιουδήποτε καλοθελητή για δήθεν αναξιοκρατία στις επιλογές διοικήσεων και για δήθεν κυβερνητικούς δάκτυλους.

Γιατί συμβαίνει αυτό; Μα επειδή τα αυξημένα αλλά και τα προαπαιτούμενα προσόντα των στελεχών που θα επιλέγονται από εδώ και στο εξής θα αποτελούν μια σημαντική δικλίδα ασφαλείας ότι οι υποψήφιοι πληρούν τις ελάχιστες προδιαγραφές για να ανταποκριθούν στις απαιτήσεις των θέσεων που διεκδικούν, αλλά και επειδή, πέρα από τα τυπικά προσόντα, θα εισάγονται πλέον οριζόντια, καινοτόμα ψηφιακά εργαλεία, όπως το τεστ δεξιοτήτων, που θα αναδεικνύουν κρίσιμα στοιχεία της προσωπικότητας των υποψηφίων που σχετίζονται με την εργασία τους.

Ένας δεύτερος άξονας είναι ο εξορθολογισμός της αξιολόγησης των διοικήσεων. Γιατί; Μα γιατί η αξιολόγηση είναι γράμμα κενό, χωρίς συμβόλαια απόδοσης, που θα συνδέουν την επίτευξη ή μη των στόχων με τη δυνατότητα είτε για πρόσθετη οικονομική αμοιβή είτε για αντικατάσταση, αλλά και γιατί η συνολική αξιολόγηση είναι ελλιπής, χωρίς ετήσια σχέδια δράσης για κάθε φορέα, χωρίς απολογισμό και προγραμματισμό δράσεων, χωρίς συγκεκριμένους ποσοτικούς στόχους, που να μπορούν οι διοικήσεις να τους υλοποιούν σε εύλογο χρονικό διάστημα, ο οποίος στο νομοσχέδιο ορίζεται στα τέσσερα από τα τρία χρόνια που ισχύουν μέχρι σήμερα.

Στο παρόν νομοσχέδιο, όμως, δεν διαφαίνονται μόνο οι ουσιαστικές κυβερνητικές παρεμβάσεις για ένα πιο αποτελεσματικό πρότυπο διοίκησης, συμβατό με τις απαιτήσεις της ελληνικής κοινωνίας, αποκαλύπτονται και οι μεγάλες διαφορές ανάμεσα στην Κυβέρνηση της Νέας Δημοκρατίας, που προσπαθεί να βελτιώνει και να προσαρμόζει τις πολιτικές της στις προκλήσεις των καιρών, και από την άλλη στην Αντιπολίτευση, που προσπαθεί πεισματικά να βρει λόγους να ανεβαίνει στα κάγκελα της στείρας άρνησης.

Φέρνουμε περισσότερες καινοτομίες στη δημόσια διοίκηση με το νομοσχέδιο εν έτει 2023; Εσείς, κυρίες και κύριοι της Αντιπολίτευσης, μας κατηγορείτε ότι δεν τα μεριμνήσαμε όλα εν έτει 2020 στον νόμο που φέραμε και ψηφίσαμε τότε, λες και η ζωή δεν προχωράει, λες και ο κόσμος όταν κάνει κάτι δεν μπορεί να το εξελίξει, να το ρυθμίσει, να το επικαιροποιήσει.

Ενσωματώνουμε με καλή πίστη στο νομοσχέδιο πολλές προτάσεις των φορέων, που έτσι κι αλλιώς αποφάνθηκαν με θετικά λόγια για αυτό στην αρμόδια Επιτροπή της Βουλής, που έχω την τιμή να προεδρεύω. Εσείς μας ψέγετε ότι αρκούμαστε σε τεχνικού χαρακτήρα αλλαγές, λες και δεν είναι ουσιαστικές οι παρατηρήσεις που δίκαια ενσωματώσαμε, όπως η επιπλέον μοριοδότηση των μεταπτυχιακών των αποφοίτων της Εθνικής Σχολής Δημόσιας Διοίκησης και Αυτοδιοίκησης, η υποχρέωση μαγνητοφώνησης των συνεντεύξεων, ο χρόνος ειδοποίησης για τις συνεντεύξεις, η ενιαία δομή των βιογραφικών.

Μας λέτε ότι το νομοθέτημα είναι ελλιπές. Ποιοι; Εσείς, κυρίες και κύριοι της Αξιωματικής Αντιπολίτευσης, που ούτε προτάσεις καταθέσατε ούτε και τη δική σας σχετική νομοθετική ρύθμιση με τον ν.4369 υλοποιήσατε, η οποία έτσι κι αλλιώς ήταν σε λάθος κατεύθυνση. Τι ακριβώς θέλετε πια; Καταλαβαίνετε τι δεν ψηφίζετε; Συνειδητοποιείτε γιατί είστε γενικώς κατά των πάντων και «όχι σε όλα»;

Δηλαδή για να καταλάβω, δεν θέλετε εμπλοκή του ΑΣΕΠ, που διοργανώνει, εφαρμόζει τα τεστ, ελέγχει τις προκηρύξεις και προεδρεύει στις επιτροπές; Λέτε όχι στο τεστ δεξιοτήτων, που ήδη εφαρμόζεται στις Ένοπλες Δυνάμεις, στα Σώματα Ασφαλείας, στην Υπηρεσία Πολιτικής Αεροπορίας; Επιμένετε στην πρόταση του νέου Προέδρου του ΣΥΡΙΖΑ, του κ. Κασσελάκη, ότι οι διοικητές των νοσοκομείων πρέπει να εκλέγονται από το προσωπικό;

Εμείς βέβαια, κυρίες και κύριοι συνάδελφοι της Αντιπολίτευσης, δεν θα ασχοληθούμε με μάχες αντιπολιτευτικών χαρακωμάτων. Εμείς ενδιαφερόμαστε για τις ανάγκες της κοινωνίας. Διότι η Κυβέρνηση της Νέας Δημοκρατίας βρίσκεται στο προσκήνιο για να λύσει τα προβλήματα του κόσμου και όχι για να θρέφεται από του κόσμου τα προβλήματα μήπως και έρθει στο προσκήνιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Καλλιόπη Βέττα, Βουλευτής του ΣΥΡΙΖΑ - Προοδευτική Συμμαχία.

**ΚΑΛΛΙΟΠΗ ΒΕΤΤΑ:** Ευχαριστώ, κυρία Πρόεδρε.

Κυρίες και κύριοι συνάδελφοι, το σημερινό νομοσχέδιο συνιστά για άλλη μια φορά παραχάραξη της πραγματικότητας αλλά και παραπλάνηση των πολιτών. Η επικοινωνιακή προσπάθεια της Κυβέρνησης να παραστήσει ότι ενδιαφέρεται και μεριμνά για τον εκσυγχρονισμό δομών και υπηρεσιών βρίσκεται στο απόγειό της, ως συνέχεια βέβαια των αντίστοιχων νομοθετημάτων που έχουν προηγηθεί. Μια σειρά από νομοσχέδια στους τομείς της εργασίας, της οικονομίας, του περιβάλλοντος, της πρόνοιας και της κοινωνικής αλληλεγγύης είχαν ως τίτλο και προμετωπίδα τη δικαιοσύνη, την ανάπτυξη, την ισότητα ευκαιριών και μια σειρά από άλλες περισπούδαστες αναφορές. Στην πράξη, όμως, τι είχαμε; Είχαμε καταστρατήγηση δικαιωμάτων, κατάργηση κεκτημένων, διάλυση προστατευτικών διατάξεων και χαμήλωμα του πήχη παντού.

Σήμερα, στην ίδια λογική, συζητούμε το νέο σύστημα επιλογής διοικήσεων φορέων στον δημόσιο τομέα. Εδώ αξίζει να γίνει μια πολύ σύντομη αναφορά στο τι αντικαθιστά το «νέο» -μέσα βέβαια σε πολλά εισαγωγικά- αυτό σύστημα. Ως γνωστόν την περίοδο της Μεταπολίτευσης η Νέα Δημοκρατία και το ΠΑΣΟΚ διαγωνίζονταν αλλήλους για το ποιος θα σημειώσει νέα ρεκόρ στην εξυπηρέτηση κομματικών συμφερόντων με την τοποθέτηση των αρεστών τους στις διοικήσεις των εποπτευόμενων φορέων. Και βέβαια δεν είναι μακρινό το παράδειγμα με τον ογδοντάχρονο πολιτευτή, που με περισσή αλαζονεία και άγνοια κινδύνου δήλωνε ότι ο ίδιος ο κ. Μητσοτάκης τού είχε υποσχεθεί θέση διοικητή σε νοσοκομείο γιατί μπορούσε να φέρει ψήφους, λέει, στο κόμμα του.

Η κυβέρνηση του ΣΥΡΙΖΑ για πρώτη φορά στην ιστορία με τον ν.4369/2016 θέσπισε ότι οι διοικήσεις των νομικών προσώπων θα επιλέγονταν από ένα μητρώο στελεχών του δημοσίου έπειτα από ανοικτή προκήρυξη και επιλογή από ένα όργανο στο οποίο πλειοψηφούσαν μη κυβερνητικά στελέχη. Η Νέα Δημοκρατία, αντί να προχωρήσει στην περαιτέρω εφαρμογή του νόμου, τον κατήργησε και τον αντικατέστησε με τον ν.4735/2020, ο οποίος, βέβαια, δεν εφαρμόστηκε σχεδόν καθόλου και σήμερα καταργείται. Δεν είναι ότι βελτιώνεται, όπως μας είπε ο κύριος συνάδελφος πριν.

Αλλάζει άραγε κάτι με το σημερινό νομοσχέδιο; Η Κυβέρνηση ισχυρίζεται πως ναι, ότι εισάγει μια αντικειμενική διαδικασία με κατάθεση βιογραφικών, μοριοδότηση, ανεξάρτητο έλεγχο κ.λπ..

Μια μικρή παρένθεση εδώ: Η Κυβέρνηση δεν μπορεί αυτή τη στιγμή να απαντήσει καν σε μια απλή ερώτηση, «Πόσοι φορείς εμπίπτουν σε αυτή τη διαδικασία επιλογής;», «Ποιος είναι ο ακριβής αριθμός των εποπτευόμενων φορέων;». Αυτή είναι η επιτελικότητά σας τελικά.

Ξαναγυρνώ, όμως, στην ουσία του νομοσχεδίου. Εμείς, από την πρώτη μέρα, ισχυριζόμαστε πως αποτελεί ένα επικοινωνιακό πυροτέχνημα και δεν θα λειτουργήσει στην κατεύθυνση της αξιοκρατίας και της ισότητας ευκαιριών. Και εξηγούμαι, παραθέτοντας την κριτική μας για συγκεκριμένα σημεία: Πρώτον, το πεδίο εφαρμογής του νόμου αφορά μόνο τους προέδρους και τους αντιπροέδρους οργανισμών. Τα μέλη δηλαδή των διοικητικών συμβουλίων των εποπτευόμενων φορέων, που είναι και η πλειοψηφία, θα εξακολουθήσουν να διορίζονται από τους αρμόδιους υπουργούς.

Δεύτερον, τα κριτήρια συμμετοχής στους διαγωνισμούς είναι ιδιαίτερα χαμηλά, καθώς τα απαιτούμενα πέντε χρόνια εμπειρίας σε συναφές αντικείμενο είναι ελάχιστη προϋπηρεσία.

Τρίτον, η διακρίβωση δεξιοτήτων στις εξετάσεις που θα γίνονται, δεν ορίζονται με σαφές τρόπο, ενώ η απαγόρευση ενστάσεων από τους συμμετέχοντες εγείρει σοβαρά ζητήματα διαφάνειας.

Τέταρτον, μεγάλα ερωτηματικά προκύπτουν για τον ορισμό της συνάφειας, δηλαδή της προϋπηρεσίας στον ιδιωτικό τομέα και ομοίως στις αντιστοιχίσεις των θέσεων. Ασάφεια που μπορεί να υποκρύπτει πολλά για τις βλέψεις του νομοθέτη.

Έπειτα, το πέμπτο σημείο που θα ήθελα να σταθώ, είναι ότι έχουμε πλήρη απαξίωση της Εθνικής Σχολής Δημόσιας Διοίκησης και αυτοδιοίκησης που δεν έχει κανέναν αυξημένο ρόλο ούτε ειδική μοριοδότηση των αποφοίτων της.

Το έκτο σημείο που θα ήθελα να σταθώ είναι ότι οι υποψήφιοι στη διαδικασία της συνέντευξης παίρνουν έως οκτακόσια μόρια τη στιγμή που το δεύτερο μεταπτυχιακό δίνει εκατό πενήντα μόρια και η άριστη γνώση ξένης γλώσσας σαράντα πέντε.

Τέλος, ποιος την κάνει τη συνέντευξη, άρα ποιος έχει τελικά τον κομβικό ρόλο σε αυτή την επιλογή; Μια επιτροπή που τα κυβερνητικά στελέχη έχουν αυξημένη και απόλυτη πλειοψηφία. Σε αυτό το σημείο τελειώνει βέβαια κάθε συζήτηση για το νομοσχέδιο, τη δικαιοσύνη και την αξιοκρατία.

Στόχος της Νέας Δημοκρατίας ήταν, είναι και θα είναι ο πλήρης έλεγχος των εποπτευόμενων φορέων. Νομοθετείτε με λίγα λόγια τον κομματισμό.

Για την κοινοβουλευτική ιστορία να αναφέρω ότι προκαλείται εντύπωση με τη διάταξη του άρθρου 10 για τη θητεία των διοικήσεων, καθώς με μια απλή απόφαση Υπουργού προβλέπεται τετραετής ανανέωσή της, χωρίς νέο διαγωνισμό, ενώ με το άρθρο 13 προβλέπεται μπόνους στόχων 20% στις διοικήσεις χωρίς να γίνεται καμμία μνεία για τους εργαζόμενους σε αυτούς τους φορείς.

Το συμπέρασμα είναι ένα, η Κυβέρνηση αντί να μεριμνήσει και να απολογηθεί για το τι συμβαίνει με το ΟΑΚΑ ας πούμε, με το «Βενιζέλειο» Νοσοκομείο, που οι πράξεις και οι παραλείψεις των αρμοδίων Υπουργών και των τοποθετημένων διοικητικών συμβουλίων εγείρουν κινδύνους για τη δημόσια ασφάλεια, την υγεία και την επιβίωση των πολιτών, φέρνει νομοσχέδια με παραπλανητικούς τίτλους που σε τελευταία ανάλυση επιτρέπουν και διογκώνουν την κυβερνητική ασυδοσία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Κυρίες και κύριοι συνάδελφοι, το παρόν νομοσχέδιο δεν εξασφαλίζει την ισότητα ευκαιριών, την αξιοκρατία στο δημόσιο τομέα και την κατάργηση του πελατειακού κράτους. Αντίθετα λειτουργεί επικοινωνιακά, διαστρεβλώνει και παραπλανά τόσο τους πολίτες όσο και τους ενδιαφερόμενους τους υποψηφίους.

Ο νόμος του ΣΥΡΙΖΑ ήταν αξιοκρατικός και διαφανής καθώς προέβλεπε ότι η μη κυβερνητική πλειοψηφία θα δημιουργούσε ένα μητρώο στελεχών από το οποίο θα αντλούνταν μάλλον οι διοικήσεις των εποπτευόμενων φορέων.

Το σημερινό νομοσχέδιο είναι πισωγύρισμα με περιτύλιγμα καινοτομίας, παλαιοκομματισμού, με φτιασίδωμα αξιοκρατίας. Διαβεβαιώνει τους πολίτες και ειδικά τους νέους που μας ακούν ότι μπορούμε να παλέψουμε ώστε η αυθαιρεσία, η παραπλάνηση και ο εμπαιγμός θα τελειώσουν.

Στο μέλλον η αξιοκρατία και η διαφάνεια μπορούν να γίνουν πραγματικότητα, όχι όπως σήμερα, δηλαδή ένα «αδειανό πουκάμισο» και «κενό γράμμα».

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η κ. Ασημίνα Σκόνδρα, Βουλευτής της Νέας Δημοκρατίας.

**ΑΣΗΜΙΝΑ ΣΚΟΝΔΡΑ:** Κυρία Πρόεδρε, κυρία Υπουργέ, κυρίες και κύριοι συνάδελφοι, τα τελευταία σαράντα χρόνια στην Ελλάδα, ανεξαρτήτως ποιος κυβερνούσε, υπήρχε ένα θολό τοπίο ως προς την επιλογή των προσώπων που πλαισίωναν την κεντρική διοίκηση, Κοινώς πώς, ποιοι και με ποια κριτήρια επιλέγονταν σε όλους τους μεγάλους οργανισμούς, νοσοκομεία, δημόσιες δομές και ούτω καθεξής.

Για να μην κρυβόμαστε πίσω από το δάχτυλό μας, η συνήθης πρακτική ήταν στις θέσεις αυτές να τοποθετούνται άνθρωποι που είχαν καλές σχέσεις και αποτελεσματική επικοινωνία με την εκάστοτε κυβέρνηση. Και παρά τα τυπικά προσόντα που ζητούνταν από τον ν.4735/2020 της Νέας Δημοκρατίας, η καχυποψία παρέμεινε.

Αυτός ήταν και ένας από τους κύριους λόγους που ο δημόσιος τομέας αποτελούσε ένα πεδίο συνεχούς κριτικής, όχι μόνο αναφορικά με το ποιος αποφασίζει και γιατί, αλλά και επί της ουσίας για την αποτελεσματικότητα και την αποδοτικότητά του.

Σήμερα, έχουμε στα χέρια μας το νομοσχέδιο του Υπουργείου Εσωτερικών που αδιαμφισβήτητα ταράζει τα νερά της δημόσιας διοίκησης και φέρνει νέα δεδομένα στην διαδικασία επιλογής των διοικήσεων φορέων του δημοσίου.

Θα πρέπει να πω συγχαρητήρια στην κυρία Υπουργό που επιχειρεί να θεσμοθετήσει τα αυτονόητα για τη διαδικασία αυτή, διαφάνεια, αξιοκρατία, ισότητα, αντικειμενικότητα, αξιολόγηση και προσέλκυση ανθρώπων με υψηλά προσόντα και υψηλούς στόχους.

Διότι, για να πετύχει κάποιος τους στόχους του οργανισμού που καλείται να διοικήσει, οφείλει πρώτα ο ίδιος να έχει θέσει υψηλούς στόχους για τον εαυτό του και την επαγγελματική του διαδρομή.

Τα βασικά προσόντα που προβλέπονται αποτελούν μια δικλίδα ασφαλείας και μια πρώτη διαβεβαίωση ότι οι θέσεις ευθύνης στο ευρύτερο δημόσιο, από δω και στο εξής θα καταλαμβάνονται από στελέχη που έχουν διαγράψει μια αξιοσημείωτη πορεία στον επιστημονικό και εργασιακό τους βίο.

Κυρίες και κύριοι συνάδελφοι, στις επιτροπές έγινε από την Αντιπολίτευση μια -αναμενόμενη μεν, αδύναμη δε- προσπάθεια στηλίτευσης και αποδυνάμωσης του νομοσχεδίου. Στόχος, να υποβαθμιστεί όχι μόνο η αξία των προβλεπόμενων ρυθμίσεων, αλλά και να ακυρωθεί ο ανεξάρτητος και ο αδιάβλητος χαρακτήρας της υπό νομοθέτησης διαδικασίας.

Δηλαδή, προσπάθησαν οι αγαπητοί συνάδελφοι, ειδικότερα από τον ΣΥΡΙΖΑ και το ΠΑΣΟΚ, να πείσουν ότι δήθεν στρουθοκαμηλίζουμε και ότι δεν έχουμε τόσο αγαθές προθέσεις, ότι το νομοσχέδιο είναι σχεδιασμένο για να διατηρήσει τις κακές πρακτικές του παρελθόντος. Δεν εντυπωσιάστηκαν ούτε από τα τεστ δεξιοτήτων ούτε από την εμπλοκή του ΑΣΕΠ ούτε από τις πολλαπλές επιτροπές επιλογής στελεχών ούτε –βεβαίως- από τη στοχοθεσία και την συνεχή παρακολούθηση του έργου των διοικήσεων. Δεν είχαν, όμως, τίποτα να αντιπροτείνουν, ως συνήθως δηλαδή. Αναμφίβολα η κριτική εκτός από θεμιτή, είναι και καθήκον της Αντιπολίτευσης. Όμως, ακόμα μεγαλύτερο καθήκον είναι η προάσπιση της αλήθειας και του δημοσίου συμφέροντος.

Αγαπητοί συνάδελφοι, με το να ακυρώνετε και να απορρίπτετε ένα τέτοιο ρηξικέλευθο νομοσχέδιο, για το οποίο ήδη μιλά θετικά όλη η κοινωνία, αφ’ ενός επαναλαμβάνεστε και αφ’ ετέρου κλείνετε το μάτι στο κομματικό κράτος.

Η προσπάθεια να μας πείσετε ότι δήθεν ο ΣΥΡΙΖΑ επιχείρησε να διορθώσει τις παθογένειες του διαβλητού και μεροληπτικού τρόπου επιλογής στελεχών στο δημόσιο, ούτε εσάς τους ίδιους κατόρθωσε να πείσει, πόσο μάλλον να πείσει τους Έλληνες πολίτες, όταν μάλιστα, κατά δική σας ομολογία, ευσεβής πόθος και φιλοδοξία σας ήταν να ελέγξετε τους αρμούς της εξουσίας. Ξέρετε, σημαντικό γρανάζι σε αυτούς τους αρμούς της εξουσίας, είναι και οι διοικήσεις των κεντρικών δομών του κράτους.

Τρανταχτό παράδειγμα είναι ότι νομοθετήσατε σχετικά -για να ρίξετε στάχτη στα μάτια- αλλά δεν εφαρμόσατε ποτέ τους νόμους σας, σε αντίθεση με την Κυβέρνηση της Νέας Δημοκρατίας. Όταν παραδώσατε, για παράδειγμα, η Νέα Δημοκρατία άφησε τις διοικήσεις της δικής σας επιλογής των νοσοκομείων να ολοκληρώσουν τη θητεία τους. Και ευτυχώς δεν ακολουθήσαμε το δικό σας παράδειγμα που όταν αναλάβατε το 2015 απαιτήσατε τις παραιτήσεις των διοικητών. Φανταστείτε τι θα γινόταν αν έβρισκε ο COVID τα νοσοκομεία μας ακέφαλα. Αλίμονο!

Κυρίες και κύριοι συνάδελφοι, με το παρόν η Κυβέρνηση δίνει μια νέα προοπτική στους φορείς του δημοσίου, σε νομικά πρόσωπα δημοσίου δικαίου και ιδιωτικού δικαίου, νοσοκομεία, εθνικούς οργανισμούς, στάδια και αθλητικά κέντρα, ώστε να γίνουν πιο αποτελεσματικοί και να ανεβάσουν το επίπεδο των παρεχομένων υπηρεσιών τους προς τους πολίτες. Δίνει μια νέα προοπτική και σε στελέχη του ιδιωτικού και δημοσίου τομέα να διεκδικήσουν ισότιμα, με διαφάνεια και χωρίς παρεμβάσεις τη θέση που επιθυμούν, ώστε με τα τυπικά και ουσιαστικά τους προσόντα να συμβάλουν σε μια αποδοτικότερη διοίκηση.

Κλείνοντας, θα ήθελα να τονίσω, κυρία Πρόεδρε, ότι η φιλοσοφία του νομοσχεδίου ακολουθεί την ευρύτερη φιλοσοφία της Κυβέρνησης για τη βελτίωση όλων των διαδικασιών, των θεσμικών λειτουργιών και των υπηρεσιών του στενού και του ευρύτερου δημόσιου τομέα. Ο εκσυγχρονισμός, η ψηφιοποίηση, η προσέλκυση ξένων επενδύσεων, το brain gain, η αναδιάρθρωση και εξυγίανση των δημοσίων υπηρεσιών και η μακροπρόθεσμη νομοθέτηση συνθέτουν ένα πολυσχιδές και πρωτοποριακό πλαίσιο, που στοχεύει στη συνολική αναβάθμιση της εικόνας και των επιδόσεων του ελληνικού κράτους.

Γι’ αυτό δεσμευτήκαμε στους Έλληνες πολίτες, αυτό ακριβώς υλοποιούμε. Και σε αυτό, αυτονόητο θα ήταν να έχουμε συμμάχους στο Κοινοβούλιο και όχι αντιπάλους, αντιπάλους της κάθε καλής πρακτικής που φέρνουμε, εχθρούς της προόδου και της ανάπτυξης και τελικά, εχθρούς των ίδιων των πολιτών, εφόσον με τη στάση τους τα κόμματα της Αντιπολίτευσης καλλιεργούν και προστατεύουν τον κομματικό μανδύα του συστήματος.

Είναι σαφές ότι με αυτό το σχέδιο νόμου η Κυβέρνηση του Κυριάκου Μητσοτάκη αποδεικνύει το θάρρος και την τόλμη της, κάνοντας πράξη τη δέσμευσή μας για ένα σύγχρονο και αποτελεσματικότερο δημόσιο, με αυξημένες απαιτήσεις, απαραίτητες δεξιότητες και σαφείς, μετρήσιμους στόχους προς επίτευξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Γεώργιος Κοτρωνιάς, Βουλευτής της Νέας Δημοκρατίας.

**ΓΕΩΡΓΙΟΣ ΚΟΤΡΩΝΙΑΣ:** Αξιότιμη κυρία Πρόεδρε, κυρία Υφυπουργέ, κυρίες και κύριοι Βουλευτές, το νομοσχέδιο του Υπουργείου Εσωτερικών: «Νέο σύστημα επιλογής διοικήσεων φορέων του δημόσιου τομέα, ενίσχυση της αποτελεσματικότητάς τους και λοιπές διατάξεις είναι ένα νομοσχέδιο που καταδεικνύει με τον πλέον σαφή τρόπο την προσήλωση της Κυβέρνησής μας στις αναγκαίες μεταρρυθμιστικές τομές στη δημόσια διοίκηση, μεταρρυθμιστικές τομές οι οποίες θα είναι προς όφελος των πολιτών, καθώς μέσα από τη σωστή αξιοποίηση του ανθρώπινου δυναμικού της δημόσιας διοίκησης, οι υπηρεσίες που θα παρέχονται στον πολίτη θα είναι κατά το μέγιστο αποτελεσματικές και ποιοτικές. Διότι κράτος, προφανώς, δεν είναι μόνο το δημόσιο και οι Οργανισμοί Τοπικής Αυτοδιοίκησης, αλλά και οι δεκάδες, οι εκατοντάδες φορείς που η λειτουργία τους επηρεάζει τη ζωή όλων μας.

Το εν λόγω νομοσχέδιο καινοτομεί στην επιλογή των διοικήσεων σε φορείς του δημοσίου τομέα, σε νομικά πρόσωπα δημοσίου και ιδιωτικού τομέα. Συγκεκριμένα, μέχρι σήμερα είναι γνωστό ότι η επιλογή πλήρωσης θέσεων προέδρων, αντιπροέδρων, διοικητών, διευθυνόντων και εντεταλμένων συμβούλων ανήκει στην εκάστοτε κυβέρνηση. Πλέον, η διαδικασία αυτή θα υπάγεται στο ΑΣΕΠ, προσθέτοντας μάλιστα μια σειρά παραμέτρων αντικειμενικότητας, αξιοκρατίας, διαφάνειας και αποτελεσματικότητας.

Κυρίες και κύριοι συνάδελφοι, είναι αυτονόητο ότι για κάθε κομβική θέση διοίκησης φορέα του δημοσίου θέλουμε, ως πολίτες, τον πιο ικανό. Σε αυτό το πλαίσιο, λοιπόν, κινείται το εν λόγω σχέδιο νόμου, ώστε να επιλέγονται στελέχη με ικανότητες και προσόντα. Αυτή η επιλογή μπορεί να γίνει μόνο στο πλαίσιο της διαφάνειας και της αξιοκρατίας.

Το νομοσχέδιο προσεγγίζει αποτελεσματικά ένα από τα ζητούμενα της δημόσιας διοίκησης, που είναι η όσο το δυνατόν μεγαλύτερη αποτελεσματικότητα του συστήματος και αυτό επιτυγχάνεται μέσα από διαδικασίες επιτάχυνσης που έχουν προβλεφθεί στο εν λόγω νομοσχέδιο.

Επίσης, ένα άλλο πολύ σημαντικό ζητούμενο της εύρυθμης λειτουργίας των φορέων της δημόσιας διοίκησης αποτελεί η αξιολόγηση των διοικήσεων και η στοχοθεσία, που οι μεταρρυθμίσεις που φέρνει το νομοσχέδιο προς αυτόν τον τομέα θεωρώ πως είναι ιδιαίτερα καινοτόμες, εύστοχες και ριζοσπαστικές. Είναι πλέον επιτακτική η ανάγκη δημιουργίας ενός σύγχρονου συστήματος διοίκησης, που θα ανταποκρίνεται στις προσδοκίες, αλλά και στις απαιτήσεις και στις προκλήσεις της κοινωνίας.

Το εν λόγω νομοσχέδιο κινείται σε δύο βασικούς άξονες: Ο πρώτος έχει να κάνει, όπως προείπα, με τον τρόπο που επιλέγονται οι διοικήσεις των δημοσίων φορέων, που μάλιστα εντάσσεται και άλλη παράμετρος, αυτή της κατηγοριοποίησης ανάλογα με το εύρος και το είδος των αρμοδιοτήτων του φορέα. Η λογική αυτή της κατηγοριοποίησης έγκειται στην άποψη πως θα πρέπει να είναι διαφορετική η διαδικασία επιλογής στελεχών για φορέα εθνικής εμβέλειας και διαφορετική για πιο περιορισμένης εμβέλειας φορείς, όπως είναι τοπικοί φορείς. Όλοι οι υποψήφιοι για τις θέσεις θα πρέπει να κατέχουν υποχρεωτικά πτυχίο ανώτατης εκπαίδευσης, να είναι πολύ καλοί γνώστες ξένης γλώσσας, να έχουν δεκαετή εργασιακή εμπειρία, εκτός από τα νοσοκομεία με λιγότερες από τετρακόσιες κλίνες, όπου προαπαιτούμενη είναι οκταετής εμπειρία και εκτός από τους φορείς τοπικής εμβέλειας, στους οποίους προαναφέρθηκα, όπου απαιτείται εξαετής εμπειρία.

Στο πλαίσιο, μάλιστα, εναρμόνισης με τα διεθνή πρότυπα εντάσσονται τα τεστ δεξιοτήτων στον δημόσιο τομέα. Πέραν, λοιπόν, των τυπικών προσόντων που είναι και προαπαιτούμενα για την πλήρωση μιας θέσης και που αναφέρονται αποκλειστικά στις γνώσεις, με τα τεστ δεξιοτήτων μπορούμε να συμπεράνουμε το πώς συμπεριφέρονται οι έχοντες θέσεις ευθύνης σε συγκεκριμένες εργασιακές καταστάσεις. Είναι πάρα πολλά τα παραδείγματα ανθρώπων σε θέσεις ευθύνης -και πιστέψτε με, επειδή έχω ασκήσει διοίκηση, ως δήμαρχος, επί τέσσερις τετραετίες συνεχώς σε έναν μεγάλο δήμο- που, ενώ πληρούν τα τυπικά προσόντα, όταν μπαίνουν στην ουσία της αξιολόγησης και της επιλογής, δείχνουν ότι δεν έχουν ουσιαστικά προσόντα για τη συγκεκριμένη θέση.

Με όλα αυτά τα φίλτρα, καθώς και με τον κυρίαρχο ρόλο του ΑΣΕΠ στην όλη διαδικασία είμαστε βέβαιοι πως σε θέσεις ευθύνης θα έχουμε πλέον ανθρώπους που, πέραν των τυπικών, θα έχουν και τα ουσιαστικά προσόντα.

Επίσης, εντάσσεται στο σχέδιο νόμου η ενοποίηση προκηρύξεων από την οποία θα προκύπτει μια δεξαμενή στελεχών. Μέσα από αυτή τη διαδικασία, που θα εφαρμόζονται τα κριτήρια, τα τεστ δεξιοτήτων και υπό τον απόλυτο έλεγχο του ΑΣΕΠ, θα προκύπτουν οι τρεις επικρατέστεροι για τις θέσεις ευθύνης.

Μιλήσαμε για τον πρώτο άξονα του νομοσχεδίου, αυτόν του τρόπου επιλογής.

Ως προς τον δεύτερο άξονα, αυτός έχει να κάνει με την αξιολόγηση αυτών των διοικήσεων. Κινούμενοι, λοιπόν, σε αυτό το πλαίσιο, θεσπίζονται μέσω του νομοσχεδίου ετήσια σχέδια δράσης για κάθε φορέα. Αυτά τα σχέδια θα περιλαμβάνουν ποιοτικούς και ποσοτικούς στόχους, προγραμματισμό δράσεων, καινοτόμες δράσεις και ιδέες. Ο επικεφαλής θα υπογράφει ένα συμβόλαιο απόδοσης το οποίο θα αναρτάται στην ιστοσελίδα του εποπτεύοντος Υπουργείου και θα αναφέρει τη στοχοθεσία και τις δράσεις. Οι διοικήσεις θα ελέγχονται σε ετήσια βάση για το κατά πόσο έχουν πετύχει τους στόχους. Στην περίπτωση επίτευξης των στόχων ανοίγει η δυνατότητα για οικονομικό μπόνους, ενώ στην περίπτωση μη επίτευξης των στόχων ανοίγει η δυνατότητα αντικατάστασης του στελέχους. Η θητεία των διοικήσεων αυξάνεται σε τέσσερα από τα τρία χρόνια που ήταν μέχρι σήμερα, ώστε να υπάρχει ικανός χρόνος για να ολοκληρωθεί το έργο.

Κλείνοντας, θέλω να τονίσω ότι σε αυτή τη δεύτερη θητεία της Κυβέρνησής μας αυτό είναι το τρίτο νομοσχέδιο του Υπουργείου Εσωτερικών και θεωρώ πως το συγκεκριμένο νομοσχέδιο έρχεται να διορθώσει τα κακώς κείμενα που χρονίζουν στη δημόσια διοίκηση. Στέλνει, μάλιστα, ένα σαφές μήνυμα τόσο εντός όσο και εκτός της Ελλάδος ότι αλλάζουμε, θέλουμε διοικήσεις ποιότητας, που θα έχουν προκύψει μέσα από αδιάβλητες διαδικασίες, διοικήσεις που θα βάζουν τον πήχη ψηλά και θα είναι αρωγοί στον πολίτη και όχι ευκαιρίες της εκάστοτε κυβέρνησης, όπως γινόταν επί σειρά ετών, για να ικανοποιεί τις φιλοδοξίες αποτυχημένων πολιτευτών ή κομματικών στελεχών.

Με το νομοσχέδιο αυτό κάνουμε ένα βήμα προς τα εμπρός για μια δημόσια διοίκηση που αξίζει στους Έλληνες πολίτες και πιστεύω πως όλες οι πτέρυγες της Βουλής θα πρέπει να το υπερψηφίσουν.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο κ. Δημήτριος Κυριαζίδης, Βουλευτής της Νέας Δημοκρατίας.

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Πρόεδρε, κυρία Υφυπουργέ, συναδέλφισσες, συνάδελφοι, αποτελεί κοινή παραδοχή ότι ο επί δεκαετίες ακολουθούμενος τρόπος επιλογής των διοικήσεων των φορέων του δημοσίου δεν διασφάλιζε την υπό όρους αξιοκρατίας τοποθέτηση των καταλληλότερων, δεν διασφάλιζε, ως έχει πολλές φορές αποδειχθεί, στην πράξη την υπό όρους διαφάνειας και αντικειμενικότητας επιλογή των προσώπων εκείνων που, από πλευράς προσόντων, εμπειρίας και ικανοτήτων, ήταν ικανοί να φέρουν σε πέρας το εξαιρετικώς απαιτητικό έργο της διοίκησης ενός φορέα κατά τρόπο αποτελεσματικό και πρέποντα.

Χωρίς να θέλω να απομειώσω ή να ισοπεδώσω τις προσπάθειες και το έργο των διοικήσεων που όλα αυτά τα έτη έχουν διέλθει από το δημόσιο, ήρθε επιτέλους η ώρα να αλλάξει ριζικά το σύστημα επιλογής, εισάγοντας κριτήρια και διαδικασίες αντικειμενικές, που σκοπό έχουν, υπό τις εγγυήσεις ανεξάρτητης αρχής και επιτροπών, να επιλέγονται οι αξιότεροι. Η χώρας μας έχει ανάγκη από μια σύγχρονη και λειτουργική δημόσια διοίκηση, συγκροτούμενη από διοικήσεις που θα επιλέγονται κατά τρόπο που θα ενισχύει την εμπιστοσύνη του πολίτη σε αυτήν. Για τον λόγο ακριβώς αυτό, δεν μπορώ παρά ένθερμα να υποστηρίξω το υπό ψήφιση νομοσχέδιο του Υπουργείου Εσωτερικών, το οποίο, πέραν των άλλων, θεσμοθετεί για πρώτη φορά και την υποχρέωση προγραμματισμού και στοχοθεσίας και προεχόντως την αξιολόγηση στο έργο των οργάνων διοίκησης.

Κυρίες και κύριοι συνάδελφοι, η αρχή της αξιοκρατίας, η οποία απορρέει από το άρθρο 5 του Συντάγματος, υπαγορεύει, η πρόσβαση σε δημόσιες θέσεις και αξιώματα να γίνεται με κριτήρια που συνάπτονται με την προσωπική αξία και την ικανότητα των ενδιαφερομένων για την κατάληψή τους υπό καθεστώς αντικειμενικότητας και διαφάνειας. Η προσωπική αξία και η ικανότητα ενός εκάστου, η επιλογή και η τοποθέτηση διοικήσεων αποτελεί μια ριζοσπαστική τομή στο σύστημα λειτουργίας της ενεργού διοίκησης, την οποία οφείλουμε όλοι να υποστηρίξουμε.

Πράγματι οι διατάξεις του συζητούμενου σχεδίου νόμου εισάγουν μια καίρια ποιοτική και ουσιαστική αναβάθμιση του συστήματος επιλογής και λειτουργίας των διοικήσεων, το οποίο παράλληλα πραγματώνει για πρώτη φορά και την αρχή της πολιτικώς ουδέτερης διοίκησης, δηλαδή της διοίκησης εκείνης η οποία ως οργάνωση και στελέχωση επιβάλλεται και από το άρθρο 29 παράγραφος 3 και το άρθρο 57 παράγραφος 3 του Συντάγματος. Παρέχει τις εγγυήσεις αντικειμενικής εκτέλεσης του νόμου, πέρα και πάνω από πολιτικές και κομματικές σκοπιμότητες, πραγματώνοντας έτσι τη θεμελιώδη αρχή του κράτους δικαίου, αλλά και την αμερόληπτη δράση της δημόσιας διοίκησης.

Ακούμε καθημερινά όλοι μας «δεν υπάρχει κράτος», «δεν υπάρχει δημόσιο». Γίνεται ένα σημαντικό βήμα αυτή τη φορά, το οποίο, κατά τη συζήτηση στη Διαρκή Επιτροπή, το είχαμε, αν θέλετε, κατά κάποιον τρόπο, υιοθετήσει όλοι μας. Δεν γίνονται σημαντικά βήματα από αυτό που ίσχυε εχθές; Πέστε μου. Δεν είναι κάτι πολύ πιο θετικό από αυτό που ίσχυε μέχρι χθες; Το είδαμε, αν θέλετε, και στην πράξη, αναφορικά με την Αξιωματική Αντιπολίτευση, τον ΣΥΡΙΖΑ, που κατηγορεί εδώ σήμερα και απορώ για ποιο λόγο. Ακούσαμε και επικεφαλής των πολιτικών κομμάτων που εκπροσωπούνται στο Κοινοβούλιο να συζητάνε περί ανέμων και υδάτων, αλλά στο περιεχόμενο του νομοσχεδίου δεν υπεισήλθαν καθόλου. Είδαμε τι έγινε και το 2015, που με μια τροπολογία του συναδέλφου Κουρουμπλή -Υπουργού τότε- καταργήθηκαν όλες οι διοικήσεις, και επί έξι μήνες οι διοικήσεις νοσοκομείων και άλλων φορέων ήταν χωρίς διοίκηση. Αντιλαμβανόμαστε τι ακριβώς συμβαίνει. Και επιλέξαμε τον εργαζόμενο στο βουλκανιζατέρ στη Σαντορίνη ως διοίκηση. Αυτή ήταν η επιλογή σας. Είδαμε, όμως, και τους πληθέντες φορείς, που στο σύνολό τους τοποθετήθηκαν θετικά υπέρ αυτού του νομοσχεδίου, που δεν είναι κατευθυνόμενοι από την Κυβέρνηση.

Θα ήθελα να αναφερθώ και στη συναδέλφισσα του ΣΥΡΙΖΑ, την εισηγήτρια, η οποία είπε: «εμείς θα καθιερώσουμε τον ΑΣΕΠ». Μα, είναι καθιερωμένος ήδη, και επιβάλλεται εδώ και ενισχύεται η λειτουργία του. Και συγκεκριμένα, κατά το άρθρο 4 του σχεδίου νόμου, υπάρχει ουσιαστική εμπλοκή του ΑΣΕΠ ήδη από το στάδιο της πρόσκλησης εκδήλωσης ενδιαφέροντος, η οποία εκδίδεται κατόπιν της σύμφωνης γνώμης του ΑΣΕΠ.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Είναι ενδεικτική της πολιτικής βούλησης της Κυβέρνησης να δομήσει το σύστημα επιλογής εξαρχής υπό ένα καθεστώς αντικειμενικότητας και διαφάνειας, το οποίο επικυρώνεται από την περαιτέρω ουσιαστική εμπλοκή της ανεξάρτητης αρχής στον έλεγχο των τυπικών προσόντων των υποψηφίων, στην διεξαγωγή, σύμφωνα με το άρθρο 6, γραπτής εξέτασης, στη μοριοδότηση των ενδιαφερομένων και στην έκδοση των αποτελεσμάτων. Τα δε προβλεπόμενα στο άρθρο 7 κριτήρια επιλογής και η βαθμολόγησή τους, συμπεριλαμβανομένης και της δομημένης συνέντευξης, συμπληρώνουν κατά τρόπο αντικειμενικό τον αξιοκρατικό χαρακτήρα της όλης διαδικασίας επιλογής.

Αρκεί όμως, κυρίες και κύριοι συνάδελφοι, μια αξιοκρατική επιλογή για να έχουμε μια αποτελεσματική και σύγχρονη διοίκηση; Και βέβαια όχι. Χωρίς δικλίδες ασφαλείας, που ανάγονται στην ύπαρξη και υλοποίηση ορισμένου σχεδίου δράσης, και χωρίς περαιτέρω ουσιαστική αξιολόγηση του παραγόμενου έργου, δεν μπορούμε να μιλάμε για ολοκληρωμένη μεταρρύθμιση. Για τον λόγο αυτό ορθά στα άρθρα 11 και 12 του νομοσχεδίου, εισάγονται πρωτοποριακές διατάξεις, οι οποίες θεσμοθετούν την αρχή του προγραμματισμού και της λογοδοσίας των επιλεγόμενων διοικήσεων. Σε αυτή την κατεύθυνση ο καθορισμός των ετήσιων στρατηγικών στόχων και δράσεων, μέσα μάλιστα από μια δημόσια αναφορά και γνωστοποίηση προς τους πολίτες της απόδοσης, μόνο θετικά μπορεί να αποτιμηθεί. Στο πλαίσιο δε αυτό τα θεσπιζόμενα κίνητρα και οι ανταμοιβές στο άρθρο 13 ως προς την επίτευξη των στόχων, συμπληρώνουν αξιοκρατικά το σύστημα επιλογής, μέσα από την επιβράβευση όσων διοικήσεων καταφέρουν στην πράξη να λειτουργήσουν αποτελεσματικά προς όφελος του δημοσίου συμφέροντος και της κοινωνίας μας εν γένει.

Συναδέλφισσες και συνάδελφοι, σας ευχαριστώ. Και πιστεύω ότι μέσα σας θεωρείτε ότι γίνεται ένα θετικό, σημαντικό βήμα σήμερα, αναφορικά με τη λειτουργία της δημόσιας διοίκησης. Και εύχομαι, κυρία Υπουργέ, να προχωρήσουμε σε ρυθμίσεις και αξιολογήσεις στον ευρύτερο δημόσιο τομέα. Έχουμε χρέος ως Κυβέρνηση πράγματι στην καθημερινότητα να το αποδείξουμε και αυτό, όπως κάνουμε σήμερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Κυριαζίδη.

Τον λόγο έχει τώρα ο κ. Στράτος Σιμόπουλος από τη Νέα Δημοκρατία για επτά λεπτά.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Το μακρινό 1991 ο Χρήστος Μαρκόπουλος έγραψε το βιβλίο με τίτλο: «Η κυριαρχία των πρώτων». Ως «πρώτους» δεν ορίζει τους καλύτερους, αλλά αυτούς που από επιδίωξη βρισκόταν πάντα πολύ κοντά σε μια δημόσια θέση, και την καταλάμβαναν πάρα πολύ γρήγορα, ανεξάρτητα αν είχαν τα τυπικά προσόντα για τη συγκεκριμένη θέση. Από το 1991 μέχρι σήμερα δεν άλλαξαν πολλά πράγματα. Άλλαξε βέβαια το 2020 μια διαδικασία, η οποία στην κυριολεξία μέχρι τώρα έφερνε σε θέσεις ευθύνης ημετέρους Υπουργών, κομματικά στελέχη και πολιτευτές, χωρίς αυτό να σημαίνει ότι οι επιλογές ήταν πάντα κακές. Όχι. Πολλές φορές ήταν και καλές.

Χαρακτηριστικό παράδειγμα που πρέπει να το πούμε μέσα στην Αίθουσα είναι οι διοικήσεις των νοσοκομείων κατά τη διάρκεια της πανδημίας. Θεωρώ ότι οι διοικήσεις των νοσοκομείων κατά τη διάρκεια της πανδημίας πέτυχαν πάρα πολύ, κάτω από πάρα πολύ δύσκολες συνθήκες. Όπως και να έχει όμως, ήταν μία διαδικασία η οποία δεν ήταν διαφανής, δεν ήταν αξιοκρατική. Αυτή τη διαδικασία την αλλάξαμε το 2020, την αλλάζουμε και σήμερα. Και αλλάζει αυτή τη διαδικασία η Κυβέρνηση ενώ –και κανείς δεν μπορεί να το αμφισβητήσει- είναι κυρίαρχη στο πολιτικό σκηνικό. Φέρνει μια ρύθμιση για την οποία μπορεί να κατηγορηθεί ότι δεν θα έχει, δεν θα βάλει τους δικούς της ανθρώπους στις διοικήσεις των δημοσίων φορέων, και το κάνει με έναν τρόπο αξιοκρατικό.

Προσοντολόγιο αυστηρό, γραπτός διαγωνισμός, προφορικές εξετάσεις, τεστ δεξιοτήτων και στο τέλος επιλογή ανάμεσα από τρία πρόσωπα, στην κυριολεξία διαδικασία ιδιωτικού τομέα.

Έρχομαι στην Αξιωματική Αντιπολίτευση. Ακούω από το πρωί τους ισχυρισμούς της. Απορώ στο τέλος πώς δεν ζήτησε η Αξιωματική Αντιπολίτευση να έχει εκπρόσωπο στην επιτροπή και βέβαια να έχει και δικαίωμα βέτο. Συγχαρητήρια που αυτό δεν το ζητήσατε μέχρι τώρα.

Έρχομαι, όμως, και στον εισηγητή του ΠΑΣΟΚ. Πιθανώς μέχρι να τον ακούσω να είχα και λίγες αμφιβολίες για το νομοσχέδιο. Όταν τον άκουσα, κατάλαβα ότι δεν πρέπει να έχω καμμία. Ναι, σωστή είναι η διάρθρωση των επιτροπών, σωστά δεν υπάρχει ιδιαίτερο μπόνους, ιδιαίτερα μόρια γι’ αυτούς που έχουν διδακτορικό. Μπορεί να είσαι εξαιρετικός καθηγητής, αλλά αυτό δεν σημαίνει ότι είσαι πολύ καλός στο να διοικήσεις. Είναι διαφορετικά πράγματα. Αυτό πρέπει να το καταλάβετε. Επίσης, πολύ σωστά έχει περισσότερο από την πενταετή εμπειρία ως ένα επιπλέον προσόν.

Περίμενα να επιβραβεύσετε την Υπουργό, την Κυβέρνηση, εμάς για το ρίσκο που παίρνουμε. Ξέρετε, η Κυβέρνηση παίρνει ένα ρίσκο σήμερα. Ποιο είναι το ρίσκο αυτό; Θα αναφέρω ένα-δύο ενδεικτικά παραδείγματα. Φαντάζεστε μέσα στις επιλογές των τριών ατόμων για το Ινστιτούτο Εκπαιδευτικής Πολιτικής –ας πούμε- να υπάρχουν πρόσωπα τα οποία πιστεύουν ότι στη Σμύρνη έγινε συνωστισμός; Φαντάζεστε σε μια δημόσια υπηρεσία, η οποία θέλει να αξιοποιήσει τα ακίνητά της, να υπάρχει διοίκηση η οποία διαφωνεί; Μπορεί βέβαια να μου πείτε ότι θα υπάρχει κάθε χρόνο η δυνατότητα αξιολόγησης. Και ρωτώ: Αν κάποιος από τους επιλεγέντες, τις διοικήσεις εκείνη την ώρα προσφύγει στα δικαστήρια ισχυριζόμενος ότι δεν φταίει αυτός, θα μπορούσε άνετα να τηρήσει το συμβόλαιό του, αλλά φταίει ο υπόλοιπος δημόσιος τομέας, τι θα γίνει; Άρα παίρνουμε ρίσκα γνωρίζοντας ακόμη ότι οι υπόλοιποι που θα περιλαμβάνονται μέσα στα διοικητικά συμβούλια μπορεί να έχουν επιλεγεί με τον παλαιό τρόπο, μπορεί να είναι εκπρόσωποι φορέων, μπορεί να είναι εκπρόσωποι της τοπικής αυτοδιοίκησης και μέσα από αυτό να υπάρχουν προβλήματα στη διοίκηση.

Ναι, παίρνουμε τα ρίσκα. Η χώρα χρειάζεται να πάει μπροστά και η χώρα πάει μπροστά και με ρίσκα, τα οποία η Υπουργός, η Κυβέρνηση και η Συμπολίτευση τα αναλαμβάνουν και περιμέναμε να μας χειροκροτήσετε γι’ αυτές τις επιλογές.

Σας ζητώ, λοιπόν, να υπερψηφίσετε το νομοσχέδιο, αν και εγώ πιστεύω, κυρία Υπουργέ, ότι θα έπρεπε να υπήρχαν περισσότερες δυνατότητες σ’ ένα ευρύτερο πλαίσιο επιλογών για κάθε Υπουργό.

Επίσης, θεωρώ ότι για να προσελκύσουμε περισσότερο άξιους ανθρώπους από την κοινωνία, πρέπει να αυξήσουμε τους μισθούς, πρέπει να αυξήσουμε τους μισθούς ακόμη και των γενικών γραμματέων κι ας μας κατηγορούν ότι προσλαμβάνουμε golden boys.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε πολύ.

Τον λόγο έχει η Αντιπρόεδρος της Βουλής κ. Όλγα Γεροβασίλη.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ευχαριστώ πολύ.

Κυρίες και κύριοι συνάδελφοι, κυρία Υπουργέ, επιτρέψτε μου να ξεκινήσω με τις δραματικές εξελίξεις στη γειτονιά μας και να πω ότι τα εγκλήματα πολέμου της Χαμάς επ’ ουδενί δεν δικαιολογούν εγκλήματα πολέμου στη Γάζα από το Ισραήλ. Είναι απαράδεκτη και αντίθετη με τη φιλειρηνική παράδοση της χώρας μας η επιλογή του κ. Μητσοτάκη να απέχει η Ελλάδα από το ψήφισμα του ΟΗΕ για ανθρωπιστική εκεχειρία.

Μπαίνω στο νομοσχέδιο. Τον Μάιο του 2018 -ήμουν Υπουργός Διοικητικής Ανασυγκρότησης ακόμη τότε- ολοκληρώθηκε με επιτυχία η τέταρτη αξιολόγηση για τη δημόσια διοίκηση, καθώς οι θεσμοί τότε αναγνώρισαν την πρόοδο στις σχετικές μεταρρυθμίσεις. Παρά τις πρωτοφανείς δυσκολίες, τους δημοσιονομικούς περιορισμούς, κάναμε σημαντικό έργο, βάζοντας τις βάσεις για μια σύγχρονη δημόσια διοίκηση με τη δημιουργία του ενιαίου συστήματος κινητικότητας, την ηλεκτρονική αξιολόγηση, τη δημιουργία ψηφιακών οργανογραμμάτων και περιγραμμάτων θέσεων εργασίας με τη θέσπιση και εφαρμογή αξιοκρατικού συστήματος επιλογής προϊσταμένων, με την εμπλοκή του ΑΣΕΠ σε όλες τις διαδικασίες που αφορούν το ανθρώπινο δυναμικό, με την καθιέρωση της δομημένης συνέντευξης.

Μένω λίγο σε αυτό. Ξέρουμε όλοι ότι η συνέντευξη αποτελεί μεν αναγκαία συνθήκη για την επιλογή στελεχών της διοίκησης στην ελληνική πραγματικότητα, όμως ξέρουμε επίσης όλοι ότι ήταν συνυφασμένη με κομματικές παρεμβάσεις και γενικευμένη καχυποψία. Η εισαγωγή της έννοιας «δομημένη» με την έκδοση σχετικού εγχειριδίου τότε -το καταθέτω στα Πρακτικά για διευκόλυνση και ενημέρωση συναδέλφων- αποτέλεσε ένα σημαντικό βήμα για να περιοριστεί στο ελάχιστο ο υποκειμενισμός της διαδικασίας.

(Στο σημείο αυτό η Δ΄ Αντιπρόεδρος της Βουλής κ. Όλγα Γεροβασίλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίσαμε με τη δημιουργία του Εθνικού Μητρώου Επιτελικών Στελεχών, τον κανόνα 1 προς 1 στις προσλήψεις-αποχωρήσεις και, κυρίως, με ολοκληρωμένη και συνεκτική πολιτική για το δημόσιο τομέα που αποτυπώθηκε και στην εθνική στρατηγική για τη διοικητική μεταρρύθμιση 2017-2019.

Στη συνέχεια ήρθε η Κυβέρνηση της Νέας Δημοκρατίας, της αριστείας, της αξιοκρατίας. Ήταν διακηρύξεις της αυτές. Αλλά τι έκανε η Κυβέρνηση; Αναφέρω κατ’ αρχάς τέσσερα ονόματα. Τα θυμόμαστε όλοι: Κοντολέων, Πατέρας, Διαμαντάρης, Λούλης. Υπάρχουν κι άλλα. Τους θυμάστε. Ο πρώτος, διοικητής της ΕΥΠ χωρίς πτυχίο και αλλάξατε και τον νόμο για να τον τοποθετήσετε. Ο δεύτερος, διοικητής Nοσοκομείου Καρδίτσας για μερικές χιλιάδες ψήφους που είχε φέρει στο ψηφοδέλτιο. Ο τρίτος, Υφυπουργός Εξωτερικών με δήθεν μεταπτυχιακό από το γνωστό Columbia. O τέταρτος, Γενικός Γραμματέας του Υπουργείου Τουρισμού χωρίς πτυχίο ανώτατης σχολής. Στρατιές «γαλάζιων» μετακλητών, στελεχών, «τσουνάμι» απευθείας αναθέσεων, κατασπατάληση δημοσίου χρήματος.

Αυτά κάνατε, εν ολίγοις, την τετραετία που πέρασε στην πρώτη σας θητεία και, αφού είχαν περάσει τα τρία χρόνια από τον προηγούμενο νόμο, ψηφίσατε και δεν εφαρμόσατε ποτέ νόμο του 2020, τον ν.4735 και σήμερα μας λέτε τα ίδια. Τα ίδια και τότε. «Βάζουμε «φίλτρα» αξιοκρατίας, διαφάνειας, αντικειμενικότητας», είπε η Υπουργός σήμερα. Το ίδιο διατυπώθηκε και τότε. Δεν εφαρμόστηκε αυτός ο νόμος ποτέ.

Έρχεται τώρα ο καινούργιος νόμος και τι λέει; Επιλογή διοικήσεων από πενταμελή ή τριμελή συμβούλια στα οποία η απόλυτη πλειοψηφία, δηλαδή τρία πέμπτα ή δύο τρίτα ανά περίπτωση, θα αποτελείται από κυβερνητικά στελέχη και μάλιστα στα πενταμελή θα υπάρχει και εκπρόσωπος της Προεδρίας της Κυβέρνησης για να διασφαλιστεί ότι δεν θα ξεφύγει τίποτε. Χρησιμοποιείτε τη μειοψηφική συμμετοχή εκπροσώπων του ΑΣΕΠ και όχι την πλειοψηφική και του Νομικού Συμβουλίου του Κράτους ως επίφαση προφανώς της αξιοκρατίας. Άλλο ένα κρίσιμο θέμα είναι η υποβάθμιση ουσιαστικών προσόντων, δηλαδή η εξίσωση της αποφοίτησης από τη Σχολή Δημόσιας Διοίκησης με οποιοδήποτε μεταπτυχιακό και η μη μοριοδότηση διδακτορικών.

Να συμφωνήσουμε βέβαια ότι τα τυπικά προσόντα δεν λένε πάντα την αλήθεια από μόνα τους. Αλλά αναρωτιέμαι: Ένας υποψήφιος για διοικητής νοσοκομείου με διδακτορικό στα οικονομικά της υγείας να μην πάρει ένα μόριο, όταν η συνέντευξη παίρνει οκτακόσια μόρια; Νομίζω ότι αυτή είναι μια περίεργη αντίληψη για την αξιοκρατία. Νομίζω, κυρία Υπουργέ, ότι αυτό πρέπει να το ξαναδείτε. Και εννοώ με συνάφεια, δεν εννοώ διδακτορικά χωρίς συνάφεια.

**ΝΙΚΗ ΚΕΡΑΜΕΩΣ (Υπουργός Εσωτερικών):** Συνυπολογίζεται.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ξαναδείτε αυτό το σημείο.

Ο κομματικός έλεγχος, λοιπόν, είναι –νομίζω- μια αντίληψη καθεστωτική που δεν νομίζω ότι έχει καμμία σχέση με σύγχρονη ευρωπαϊκή πολιτεία.

Είναι βέβαιο ότι εδώ έχουν παρέμβει οι Ευρωπαίοι για να αλλάξετε ρότα και να φέρετε αυτό το νομοσχέδιο σήμερα. Το θεωρώ βέβαιο. Και γιατί το θεωρώ βέβαιο; Διότι, ήδη, στην έκθεση της ενισχυμένης εποπτείας τον Νοέμβριο του 2019, μετά τον νόμο του επιτελικού κράτους, οι θεσμοί σάς έλεγαν ότι πρέπει να επαναφέρετε την ανοικτή διαδικασία επιλογής για τους διοικητές νομικών προσώπων δημοσίου δικαίου –νοσοκομεία- και νομικών προσώπων ιδιωτικού δικαίου. Μέχρι πότε; Μέχρι τον Μάιο του 2020. Γιατί; Για να διασφαλιστούν τα επιτεύγματα, τα αποτελέσματα της δικής μας διακυβέρνησης για την αποκομματικοποίηση της δημόσιας διοίκησης. Αυτά λέει η έκθεση. Να την καταθέσω και αυτή στα Πρακτικά.

(Στο σημείο αυτό η Δ΄ Αντιπρόεδρος της Βουλής κ. Όλγα Γεροβασίλη καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελικά, ο πολυδιάστατος εκσυγχρονισμός του κ. Μητσοτάκη δεν είναι τίποτε άλλο από τον μονοδιάστατο παλαιοκομματισμό της Δεξιάς. Το είδαμε με τον πιο τραγικό τρόπο στα Τέμπη με τους ρουσφετολογικούς διορισμούς και τις κομματικές τοποθετήσεις στους οργανισμούς. Το βλέπουμε αυτές τις ημέρες στον ΟΠΕΚΕΠΕ σε βάρος του αγροτικού κόσμου της χώρας.

Κυρίες και κύριοι συνάδελφοι της Νέας Δημοκρατίας και της Κυβέρνησης, δεν αφήνετε να αναπνεύσουν οι δημιουργικές δυνάμεις του τόπου. Και μετά αναρωτιόμαστε γιατί φεύγουν οι νέοι στο εξωτερικό. Για να βρουν άλλες ευκαιρίες, ίσες ευκαιρίες.

Η κορωνίδα της καθεστωτικής αντίληψης είναι βεβαίως η κακοποίηση του κράτους δικαίου με το σκάνδαλο των υποκλοπών για να ελέγχετε και τη ροή χρήματος και πληροφοριών, για να μην ξεφύγει τίποτε. Και υπό τον φόβο των ποινικών ευθυνών κάνετε τα πάντα προκειμένου να συγκαλυφθεί το σκάνδαλο. Επιχειρείτε, βεβαίως, να καταστήσετε συνεργό και τη δικαιοσύνη και σήμερα διώκονται μέλη της Ανεξάρτητης Αρχής της ΑΔΑΕ που ερευνούσαν το σκάνδαλο, αντί να διώκονται οι ενορχηστρωτές του σκανδάλου. Δεν θα επιτρέψουμε τη συγκάλυψη, όχι εμείς, ο δημοκρατικός κόσμος της χώρας δεν θα το επιτρέψει και θα υπερασπιστεί το κράτος δικαίου και τη δημοκρατία.

Κυρίες και κύριοι συνάδελφοι, -και κλείνω, κύριε Πρόεδρε- το νομοσχέδιο δεν φέρνει καμμία αξιοκρατία και καινοτομία. Το μόνο που εξασφαλίζει είναι ότι οι «γαλάζιοι» κομματάρχες θα συνεχίσουν να διοικούν τον κρατικό μηχανισμό. Σας καλώ να αλλάξετε νοοτροπία. Η χώρα πρέπει να πάει μπροστά. Στην εποχή μεγάλων προκλήσεων έχουμε ανάγκη περισσότερο από ποτέ έναν σύγχρονο δημόσιο τομέα που θα λειτουργεί με κανόνες αξιοκρατίας, διαφάνειας, αποτελεσματικότητας και κυρίως οι κατάλληλοι άνθρωποι στις κατάλληλες θέσεις. Το οφείλουμε στους νέους ανθρώπους που εγκαταλείπουν απογοητευμένοι τη χώρα και το οφείλουμε βεβαίως στο μέλλον αυτού του τόπου.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο κ. Κωτσός Γεώργιος.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κυρία Υπουργέ, αγαπητές και αγαπητοί συνάδελφοι, συνηθίζαμε να λέμε ότι μία από τις μεγαλύτερες παθογένειες του public management στην Ελλάδα ήταν το ίδιο το δημόσιο, ένα δημόσιο πλαδαρό, αργοκίνητο, δυσκίνητο, πολλές φορές εχθρικό προς τον πολίτη που όφειλε και οφείλει να υπηρετεί και να είναι προτεραιότητά του και κυρίως ένα δημόσιο που λειτουργούσε αρνητικά ακόμη και στην επενδυτική και αναπτυξιακή προοπτική της χώρας μας. Διότι εάν κάποιος έμπλεκε και εμπλεκόταν στα γρανάζια και στους διαδρόμους πολλών δημόσιων φορέων, αργούσε πάρα πολύ να πάρει απάντηση, να έχει αποτέλεσμα, να έχει το επιθυμητό γι’ αυτόν ζήτημα.

Αυτό, λοιπόν, κάνουμε σήμερα. Ερχόμαστε με το παρόν νομοσχέδιο, υλοποιώντας μία ακόμη προεκλογική μας δέσμευση για τη δημιουργία ενός σύγχρονου, ενός αποτελεσματικού, ενός γρήγορου, ενός ευέλικτου δημόσιου τομέα, με αυξημένες απαιτήσεις, με απαραίτητες δεξιότητες, με σαφείς αλλά και μετρήσιμους στόχους ως προς τα πρόσωπα που θα στελεχώνουν τις διοικήσεις των δημόσιων φορέων. Ένα δημόσιο που θα ανταποκρίνεται στις απαιτήσεις της σύγχρονης εποχής, που θα ανταποκρίνεται στις απαιτήσεις και στις προσδοκίες των πολιτών, ένα δημόσιο που θα είναι πραγματικά υπηρέτης της κοινωνίας.

Τι είναι αυτό τελικά που θέλουμε από το ελληνικό δημόσιο, από τους δημόσιους φορείς; Θέλουμε ένα δημόσιο σύγχρονο, αποτελεσματικό, ευέλικτο, φιλικό προς τον πολίτη, φιλικό προς τον οποιονδήποτε συναλλάσσεται μαζί του; Θέλουμε περισσότερη διαφάνεια και αξιοκρατία; Επιθυμούμε να έχουμε υγιή κίνητρα για κρίσιμες θέσεις ευθύνης που αναλαμβάνουν να διοικήσουν σημαντικούς δημόσιους φορείς; Θέλουμε να έχουμε τη δυνατότητα να προσελκύσουμε, αλλά και να αξιοποιήσουμε αξιόπιστο, σοβαρό αλλά και ταυτόχρονα με προσόντα ανθρώπινο δυναμικό για να υπηρετήσει τους δημόσιους φορείς; Και θέλουμε επιτέλους να σταματήσουμε τον σφιχτό εναγκαλισμό του κόμματος με τα στελέχη της δημόσιας διοίκησης, αλλά και ταυτόχρονα να μην αποποιηθεί παντελώς ο επιχειρησιακός μηχανισμός από το πολιτικό προσωπικό που, αν θέλετε, δίνει τον τόνο, δίνει την προοπτική, το όραμα στη λειτουργία ενός κράτους, χωρίς να αυτονομείται δηλαδή παντελώς ο επιχειρησιακός μηχανισμός από το πολιτικό προσωπικό.

Όλα αυτά, λοιπόν, έρχεται να θεσμοθετήσει το παρόν νομοσχέδιο. Να δώσει τη δυνατότητα αξιοκρατικών κριτηρίων, αξιόπιστων κριτηρίων επιλογής των ανθρώπων που θα υπηρετήσουν τους δημόσιους φορείς, αλλά και ταυτόχρονα αυτοί οι άνθρωποι που θα κληθούν να υπηρετήσουν σε καίριες θέσεις να κωπηλατούν στην ίδια κατεύθυνση που θα έχει επιλέξει και που επιλέγει το πολιτικό προσωπικό. Συγκεκριμένα, λοιπόν, οι στόχοι του νομοσχεδίου που σήμερα συζητούμε είναι η αναβάθμιση των απαιτήσεων για κάθε θέση και φορέα του δημοσίου, ώστε τα στελέχη που θα επιλέγονται να έχουν αυξημένα προσόντα, να έχουν όραμα, να έχουν διάθεση και προφανώς στόχο να υπηρετήσουν μια σαφή πολιτική κατεύθυνση που δίνεται από τον πολιτικό τους προϊστάμενο. Να ενισχυθεί βεβαίως η αξιοπιστία και η διαφάνεια, όπως και η αξιοκρατία και να πετύχουμε μέσα από όλα αυτά μεγαλύτερη αποτελεσματικότητα, ταχύτητα, αλλά και υπηρέτηση του δημοσίου συμφέροντος και της κοινωνίας με τον καλύτερο δυνατό τρόπο. Και πάνω απ’ όλα, να έχουμε και στοχοπροσήλωση, στοχοθέτηση αλλά και συγκεκριμένα χρονοδιαγράμματα για να επιτύχουμε τους κάθε φορά στόχους που θα θέτουμε, είτε σε επίπεδο κυβέρνησης είτε σε επίπεδο λειτουργίας των δημόσιων φορέων.

Το νέο, λοιπόν, πλαίσιο επιλογής των διοικήσεων των φορέων του δημοσίου εισάγει μια σειρά από καινοτομίες. Αναβαθμίζει τη διαδικασία επιλογής των διοικήσεων, διαμορφώνει ένα νέο πλαίσιο στοχοθεσίας και αξιολόγησης, τόσο απαραίτητη για την εύρυθμη, αποτελεσματική και γρήγορη λειτουργία των δημόσιων φορέων. Η επιλογή των διοικήσεων μέχρι τώρα -το γνωρίζετε όλοι σαν συνάδελφοι- γινόταν με πολύ συγκεκριμένα κριτήρια που υπάκουαν στις επιλογές της εκάστοτε κυβέρνησης. Και η συνήθης πρακτική πια ήταν; Να επιλέγονται από το πολιτικό προσωπικό που δεν είχε την τύχη να εκλεγεί ή να έχει ευτυχές αποτέλεσμα στις εκλογές άνθρωποι για να υπηρετήσουν αυτές τις θέσεις του ευρύτερου δημοσίου.

Τώρα τι κάνουμε; Εισάγουμε μια σειρά από αντικειμενικά, από αξιόπιστα κριτήρια υπό την αιγίδα του Ανωτάτου Συμβουλίου Επιλογής Προσωπικού, προκειμένου να διασφαλιστεί και η αξιοκρατία, αλλά και η σαφής επιλογή των καλυτέρων με βάση συγκεκριμένα αντικειμενικά στοιχεία, αλλά και με διάγνωση μέσα από τη συνέντευξη της διάθεσής τους να προσφέρουν, του οράματος που έχουν για τη συγκεκριμένη θέση ή για τις θέσεις που καλούνται να υπηρετήσουν και βεβαίως η τελική επιλογή ανάμεσα στους τρεις καλύτερους αυτής της διαδικασίας να ανήκει στον πολιτικό προϊστάμενο, ο οποίος έχει και την ευθύνη λειτουργίας του συγκεκριμένου Υπουργείου και προφανώς και την ευθύνη για την τελική επιλογή του προσώπου που θα κληθεί να υπηρετήσει στη συγκεκριμένη θέση. Γιατί μαζί με το συγκεκριμένο επιχειρησιακό στέλεχος που θα έχει μέσα από την αξιολόγηση τη δυνατότητα να αποδείξει το αν μπορεί και έχει τη δυνατότητα να υπηρετήσει όλους αυτούς τους στόχους, και ο πολιτικός προϊστάμενος αναλαμβάνει και αυτός την ευθύνη μέσα από την επιλογή μέσα από την τριάδα της αποτελεσματικότητας και της καλύτερης δυνατής επιλογής των συγκεκριμένων προσώπων.

Κυρίες και κύριοι συνάδελφοι, καταλαβαίνω τις διαφορετικές ιδεολογικές προσεγγίσεις που υπάρχουν κάθε φορά ως προς αυτή την κατεύθυνση. Ποιος είναι ο μεγάλος στόχος, η μεγάλη εικόνα μας, όμως; Nα δημιουργήσουμε έναν επιχειρησιακό δημόσιο μηχανισμό αντάξιο της κοινωνίας, των συμπολιτών μας, αλλά και των οραμάτων και των διακυβευμάτων της σύγχρονης εποχής, όπως είπα και στην αρχή ένα δημόσιο, αποτελεσματικό, διάφανο, με διάθεση να προσφέρει, με ταχύτητα, που θα υπηρετήσει την κοινωνία και τους πολίτες.

Αυτό επιδιώκουμε μέσα από το συγκεκριμένο νομοσχέδιο και σας θέλουμε συμμάχους, σας θέλουμε κοντά μας, για να μπορέσουμε πραγματικά να παραδώσουμε μια Ελλάδα πολύ καλύτερη από αυτή που έχουμε παραλάβει και στις επόμενες γενιές και στο αύριο. Εμείς είμαστε αποφασισμένοι να το κάνουμε, εσείς μένει να το δείξετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε πολύ.

Τον λόγο έχει ο κ. Χριστοδουλάκης Μανώλης από το ΠΑΣΟΚ - Κίνημα Αλλαγής.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είμαστε σήμερα εδώ για να συζητήσουμε για τον δημόσιο τομέα και ευαγγελιζόμαστε όλοι την ανάγκη να εμπεδώσουμε τη διαφάνεια και την αξιοκρατία σε αυτόν. Όμως, για να είμαστε ειλικρινείς δεν ξεκινάμε όλοι από την ίδια αφετηρία.

Το λέω αυτό γιατί εμείς είμαστε η παράταξη που θέσπισε το ΑΣΕΠ από το 1994, ενώ εσείς ήσασταν απέναντι, εμείς είμαστε η παράταξη η οποία έφερε τη «ΔΙΑΥΓΕΙΑ» στον δημόσιο τομέα, ενώ εσείς την είχατε καταψηφίσει, εμείς είμαστε η παράταξη που θεσμοθέτησε την ανοικτή διακυβέρνηση και το «ΟpenGov», όταν πάλι είχατε πει «όχι», χαϊδεύοντας μικροκομματικά τους θύλακες της οπισθοδρόμησης μέσα στο κράτος.

Είναι σημαντικό, λοιπόν, να μην ξεχνάμε ποια είναι η στάση του καθενός διαχρονικά σε καθένα από τα ζητήματα αυτά, όχι για να αποδώσουμε τα εύσημα ή για να δικαιωθούμε ιστορικά, αλλά πολύ περισσότερο γιατί η συνέπεια και η αξιοπιστία του καθενός από εμάς κρίνεται από την πλευρά της ιστορίας που διάλεξε σε όλα αυτά τα σημαντικά σταυροδρόμια της πολιτικής ιστορίας του τόπου.

Εμείς ήμασταν στη σωστή πλευρά της ιστορίας. Εσείς πολλές φορές δεν ήσασταν, όπως, για παράδειγμα, δεν ήσασταν τον μακρινό Οκτώβριο του 2013, όταν ο τότε Υπουργός Διοικητικής Μεταρρύθμισης και νυν Πρωθυπουργός επιχείρησε με νομοθετική ρύθμιση να καταργήσει τη «ΔΙΑΥΓΕΙΑ», που την απέσυρε μετά από τις αντιδράσεις του ΠΑΣΟΚ.

Εμείς, λοιπόν, είμαστε αυτοί οι οποίοι πιστεύουμε βαθιά και όχι συγκυριακά στην ανάγκη για τη διαφάνεια και την αξιοκρατία στον δημόσιο τομέα.

Πιστεύουμε ότι οφείλει να υπάρχει μια διαφανής και αξιοκρατική δημόσια διοίκηση, η οποία θα λειτουργεί προς το συμφέρον του πολίτη, η οποία θα δίνει ίσες ευκαιρίες ανέλιξης και σταδιοδρομίας και η οποία, κυρίες και κύριοι συνάδελφοι, θα μπορεί να εμπεδώνει ακριβώς τους δεσμούς εμπιστοσύνης με την κοινωνία, η οποία θα λειτουργεί ως μοχλός προόδου και ανάπτυξης.

Εμείς, λοιπόν, είμαστε η παράταξη η οποία είχε και έχει την πολιτική βούληση εκείνη να συγκρουστεί με τον πελατειασμό, με την κομματικοποίηση, με τη διαφθορά στο κράτος, να το πληρώσει με κόστος και μεγάλο πάρα πολλές φορές χωρίς να το ζυγίσει, να χτυπηθεί με τα συμφέροντα εκείνα και με τα παρασιτικά συστήματα που διαιωνίζουν ακριβώς τις πελατειακές σχέσεις και λογικές, αλλά και την αντίληψη ότι όλα γίνονται με μέσο.

Για να έρθω και στο σημερινό νομοσχέδιο, είμαστε η παράταξη, η οποία από την πρώτη στιγμή έθεσε την ανάγκη να υπάρξει ένα σταθερό θεσμικό πλαίσιο που θα διέπει την επιλογή και την αξιολόγηση των οργάνων διοίκησης του κράτους με πραγματική διαφάνεια και αξιοκρατία, με ανοικτό δημόσιο διεθνή διαγωνισμό, με αντικειμενικά κριτήρια, όχι μόνο για τα νοσοκομεία, αλλά για όλους τους δημόσιους οργανισμούς και φορείς που ασκούν διοίκηση.

Και προκαλούμε, λοιπόν, τη μεταρρυθμιστική Κυβέρνηση: Φέρτε τα όλα αυτά μαζί για να τα ψηφίσουμε και να κριθεί ο καθένας από εμάς μετά και για το θάρρος του, αλλά και για την ειλικρίνεια των προθέσεών του. Αλλιώς, σταματήστε να διαρρηγνύετε τα ιμάτιά σας ότι κόπτεσθε δήθεν για την αξιοκρατία στον δημόσιο τομέα όταν ο κεντρικός πυλώνας των αποσπασματικών σας πρωτοβουλιών αφορά ρυθμίσεις για τα δικά σας παιδιά.

Στη διοίκηση θέλουμε τους καλύτερους, όχι τους καλύτερους νεοδημοκράτες, γιατί, δυστυχώς, αυτό ενέχει σοβαρούς κινδύνους, είναι επιζήμιο για τη δημοκρατία, γιατί διαρρηγνύει ακριβώς το συμβόλαιο εμπιστοσύνης με τον ελληνικό λαό.

Για παράδειγμα, το 2021 εσείς φέρατε και ψηφίσατε την κατάργηση του ορίου των τριών μηνών για τη μεταβατική κάλυψη θέσης ύστερα από πρόωρη λήξη της θητείας ενός προσώπου. Αυτές οι θέσεις πλέον καλύπτονται επ’ αόριστον από τους δικούς σας ευνοούμενους για όλα τα νομικά πρόσωπα, ακόμα και για τις ευαίσθητες θέσεις των διοικήσεων των νοσοκομείων. Και αυτό από μόνο του προσδιορίζει ακριβώς, δυστυχώς, το έλλειμμα της αξιοπιστίας ως προς τις προθέσεις σας για τον δημόσιο τομέα.

Μας λέτε ότι το νομοσχέδιο αυτό προωθεί την ισότητα και την αξιοκρατία. Ο στόχος της ισότητας αναιρείται, καταργείται εν τη γενέσει του, όταν φέρνετε την κατηγοριοποίηση των νομικών προσώπων και εμείς σας λέμε το εξής απλό: Ισότητα, διαφάνεια και αξιοκρατία παντού, οριζόντια, χωρίς αστερίσκους και όχι κατά περίπτωση. Δεν γίνεται να υπάρχουν άλλα κριτήρια με βάση την κατηγοριοποίηση των νομικών προσώπων, γιατί εμείς δεν πιστεύουμε σε κρατικές δομές πρώτης και δεύτερης κατηγορίας.

Αλήθεια, σε τι εξυπηρετεί η διαφοροποίηση των κριτηρίων επιλογής των διοικήσεων των νοσοκομείων ανάλογα με τον αριθμό των κλινών; Στα μεγάλα θέλουμε αξιοκρατικά τους καλύτερους, σε αυτά που έχουν τριακόσιες πενήντα κλίνες; Έτσι συμβιβαζόμαστε και με τους αναξιοκρατικά μέτριους; Άρα η ισότητα πάει περίπατο.

Για να δούμε και την αξιοκρατία: Πώς ακριβώς η συνέντευξη, η ίδια συνέντευξη που ακολουθείται πιστά και σταθερά ως πρακτική από το 2005, εγγυάται με περισσότερο αντικειμενικό τρόπο την αποτύπωση της επάρκειας ενός προσώπου να διοικήσει έναντι της αξιολόγησης των τυπικών του προσόντων; Είστε συνεπείς. Με συνέπεια πριμοδοτείτε την πρώτη έναντι των δεύτερων, με συνέπεια υπηρετείτε την κομματικοποίηση του δημοσίου τομέα και, μάλιστα, όταν οι επιτροπές της επιλογής των διοικήσεων έχουν ως πλειοψηφία πολιτικά στελέχη απ’ ευθείας διοριζόμενα από την ίδια την Κυβέρνηση. Αποτελεί θεσμική προσβολή να μετατρέπετε το ΑΣΕΠ σε μειοψηφικό τροχονόμο των πελατειακών σας επιδιώξεων αντί να του δίνετε τον καθοριστικό και πρωταγωνιστικό ρόλο που προτείνουμε εμείς.

Κλείνω, κύριε Πρόεδρε, με το εξής: Για εμάς στο ΠΑΣΟΚ η αξιοκρατία και η διαφάνεια στον δημόσιο τομέα και στο κράτος δεν είναι ένα βίντεο στο Tik Tok, είναι ένα ταυτοτικό ζήτημα για τη δημοκρατία και τους θεσμούς που τη διέπουν. Το κράτος δεν είναι λάφυρο για φίλους και κολλητούς, αλλά πρέπει να είναι εργαλείο που θα δουλεύει για τους πολλούς, θα είναι μοχλός κοινωνικής ευημερίας. Και, φυσικά, εμείς δεν το βλέπουμε αποσπασματικά και εργαλειακά, από τη μία, να κοπτόμαστε για την αξιοκρατία σε αυτό και, από την άλλη, συστηματικά να απαξιώνουμε τους θεσμούς που διέπουν τη δημοκρατική του λειτουργία εκφυλίζοντας τις ανεξάρτητες αρχές για να συγκαλύψουμε σκάνδαλα στον βωμό του κράτους δικαίου, στον βωμό των ανθρωπίνων δικαιωμάτων, στον βωμό της ποιότητας της δημοκρατίας.

Όπως σας είπαμε εδώ και αρκετούς μήνες, σε κάθε ένα από αυτά θα μας βρίσκετε σταθερά και συστηματικά απέναντι.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Μάξιμος Χαρακόπουλος από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, κυρίαρχη απαίτηση των πολιτών είναι ο εκσυγχρονισμός του κράτους, η ίαση των χρόνιων παθογενειών του, η ανάδειξη της αξιοκρατίας παντού, η επικράτηση της διαφάνειας και της χρηστής διοίκησης. Ασφαλώς δεν πρόκειται για καινοφανή διαπίστωση. Το όραμα της υπέρβασης μιας βαλκανικής δυσανεξίας, της απαλλαγής από την ασφυκτική κομματοκρατία και τις πελατειακές σχέσεις στη λειτουργία του κράτους έχει μακρά ιστορία. Ασφαλώς έχουν γίνει σοβαρά βήματα προς αυτήν την κατεύθυνση και από διάφορες κυβερνήσεις. Θεωρώ ιδιαίτερα θετικό ότι οι πρόνοιες του υπό συζήτηση νομοσχεδίου για την επιλογή διοικήσεων φορέων του δημοσίου τελούν υπό την σύμφωνη γνώμη του ΑΣΕΠ ενός θεσμού καταξιωμένου διαχρονικής αξιοπιστίας που ίσταται υπεράνω των κομματικών αντιδικιών. Και επειδή άνθρωποι βρίσκονται πίσω από τους νόμους μακάρι ο εμπνευστής του ΑΣΕΠ, ο σεμνός, ο έντιμος και συνάμα μαχητικός Αναστάσης Πεπόνης να αποτελεί παράδειγμα προς όλους μας και ιδιαίτερα προς νεότερους πολιτικούς, ώστε να μην ενδίδουν στη φαυλότητα.

Κυρίες και κύριοι συνάδελφοι, η κατάθεση του συγκεκριμένου νομοσχεδίου είναι και αναγνώριση ότι πρέπει να γίνουν ακόμη σημαντικά βήματα ώστε επιτέλους να πιάσουμε τα υψηλά ευρωπαϊκά πρότυπα. Αυτό πιστεύω πως ήταν και το ουσιαστικό μήνυμα των πρόσφατων εθνικών εκλογών: να κινηθούμε με γοργά βήματα, ει δυνατόν με άλματα, προς έναν πολυδιάστατο εκσυγχρονισμό που θα αλλάξει τις σχέσεις κράτους πολίτη. Για να συμβεί αυτό απαραίτητη προϋπόθεση είναι και η εμπέδωση υψηλών, απαιτητικών κριτηρίων στις διοικήσεις των οργανισμών και των φορέων του δημοσίου. Η χώρα, δόξα τω Θεώ, διαθέτει πλειάδα ανθρώπων με προσόντα, με πτυχία, με εμπειρίες, με ικανότητες και όρεξη για εργασία. Όποιος αμφιβάλλει ας δει τι πετυχαίνουν οι συμπατριώτες μας στο εξωτερικό, όπου δυστυχώς ακόμη μεταναστεύουν. Για το πώς θα γίνει η επιλογή δεν χρειάζεται να ανακαλύψουμε τον τροχό. Υπάρχει η ευρωπαϊκή και η διεθνής εμπειρία. Θεωρώ, λοιπόν, ότι το νομοσχέδιο του Υπουργείου Εσωτερικών έρχεται να απαντήσει ακριβώς σε αυτές τις ανάγκες, ώστε η πολιτική αντιπαράθεση να μην εξαντλείται σε επιχειρήματα για το αν είναι ικανότερος ο ιδιοκτήτης βουλκανιζατέρ που προτείνατε εσείς από έναν υπερήλικα που προτείναμε στο παρελθόν εμείς για τη θέση διοικητού νοσοκομείου. Δεν τιμά κανέναν μας αυτή η συζήτηση.

Κυρίες και κύριοι συνάδελφοι, το προτεινόμενο σύστημα επιλογής των προσώπων που θα καταλάβουν διοικητικές θέσεις τελεί υπό την εποπτεία του ΑΣΕΠ με ενισχυμένες και άλλες δικλείδες ασφαλείας για την πλέον αξιοκρατική αλλά και αποτελεσματική επιλογή των υποψηφίων. Όπως ειπώθηκε και από τους εκπροσώπους των φορέων, το να διοικήσεις και να συνεργάζεσαι απαιτεί και άλλες ικανότητες. Άλλωστε αυτό είναι κάτι γνωστό στον ιδιωτικό τομέα από τον οποίο πρέπει να αντλήσουμε θετικά παραδείγματα. Ορθώς, λοιπόν, εκτός από τα πτυχία προσμετράται και η εργασιακή εμπειρία αλλά και τεστ ικανοτήτων που δείχνουν περισσότερα για την προσωπικότητα των υποψηφίων από τους τίτλους σπουδών.

Θεωρώ ιδιαίτερα θετική την αλλαγή που ανακοίνωσε η Υπουργός, ότι δεν θα εξισώνεται η αποφοίτηση από την Εθνική Σχολή Δημόσιας Διοίκησης και Αυτοδιοίκησης με έναν απλό τίτλο μεταπτυχιακών σπουδών. Νομίζω όμως ότι δεν πρέπει να υποτιμάται ούτε η διδακτορική εργασία που είναι αρκετά σύνθετη και για την οποία δεν υπάρχει μοριοδότηση αλλά απλώς συνεκτιμάται στη συνέντευξη. Ελπίζω, κυρία Υπουργέ, να υπάρχει διόρθωση και για τα διδακτορικά μετά και την έκθεση της Επιστημονικής Υπηρεσίας της Βουλής.

Αυτό βεβαίως που θα αποτελέσει αλλαγή σελίδας στον τρόπο λειτουργίας της δημόσιας διοίκησης, αν δεν υπάρξει υπαναχώρηση -επειδή έχουμε δει πολλά στη Βουλή- είναι η υπογραφή συμβολαίου απόδοσης με την ανάληψη των καθηκόντων του επιλεγόμενου υποψηφίου με μετρήσιμους ποσοτικούς δείκτες που θα αποδεικνύουν την πρόοδο που συντελέστηκε σε συγκεκριμένα χρονικά διαστήματα, με πρόβλεψη για μπόνους στην περίπτωση που τους πετυχαίνει ή τους υπερκαλύπτει αλλά και με δυνατότητα ανάκλησης του συγκεκριμένου διοικητή ή προέδρου εφόσον δεν έχει πετύχει τους συμφωνημένους στόχους. Δεν ξέρω αν υπήρξε ανάλογη πρόνοια με την υπογραφή συμβολαίου απόδοσης στον ΟΠΕΚΕΠΕ όπου ο αρμόδιος Υπουργός Αγροτικής Ανάπτυξης δημόσια αξιώνει την παραίτηση του διοικητή και η οποία, όπως διαβάζουμε στα μέσα μαζικής ενημέρωσης, δεν υποβάλλεται. Δεν ξέρω πώς μπορεί να λειτουργεί ομαλά ένας οργανισμός αν δημόσια υπάρχει τέτοια σύγκρουση κορυφής και πώς φτάσαμε σε αυτήν μετά την προβληματική πληρωμή των αγροτικών επιδοτήσεων. Όμως, αν μη τι άλλο, δείχνει ότι δεν ισχύει και η ισοπεδωτική κριτική μέρους της Αντιπολίτευσης για γαλάζιες επιλογές.

Κύριε Πρόεδρε, επιτρέψτε μου δύο λόγια με αφορμή την τροπολογία για την ενίσχυση όσων επλήγησαν από τα ακραία καιρικά φαινόμενα, τις πλημμύρες του Σεπτεμβρίου, τις πρωτόγνωρες πλημμύρες στη Θεσσαλία. Η πολιτεία όπως δεσμεύτηκε ο Πρωθυπουργός ενισχύει από τον κρατικό προϋπολογισμό τον ΕΛΓΑ προκειμένου να στηρίξει αγρότες και κτηνοτρόφους και ορθώς οι ενισχύσεις αυτές είναι αφορολόγητες και ακατάσχετες. Οι ζημιές όμως είναι τεράστιες. Η απόγνωση περισσεύει. Η αποζημίωση για αποζημιώσεις πρέπει να είναι στο πραγματικό μέγεθος της ζημιάς και να καταβληθούν χθες. Οι προκαταβολές που ανακοινώθηκαν αναμφίβολα είναι γενναίες και όλοι αναμένουν το ίδιο γενναίο να είναι και το ύψος της τελικής αποζημίωσης. Δυστυχώς, ακόμη και σήμερα σχεδόν δύο μήνες από την καταστροφή υπάρχουν πολίτες που πνίγηκαν στη λάσπη και δεν έλαβαν την πρώτη αρωγή των 6.600 ευρώ. Η πληγωμένη Θεσσαλία πρέπει να ορθοποδήσει και για να γίνει αυτό χρειάζεται ολοκληρωμένο σχέδιο που αναμένουμε.

Ολοκληρώνω, κύριε Πρόεδρε. Στο υπό συζήτηση νομοσχέδιο θεωρώ ότι είναι περιττές οι μικροκομματικές αψιμαχίες και οι επικοινωνιακοί τακτικισμοί. Όλοι συμφωνούμε ότι χρειαζόμαστε μια πιο αποτελεσματική πιο αξιοκρατική, πιο σύγχρονη δημόσια διοίκηση. Η νομοθετική πρωτοβουλία του Υπουργείου Εσωτερικών που βεβαίως μπορεί να επιδέχεται βελτιώσεων, όπως υποστηρίχθηκε από την Αντιπολίτευση, αναμφίβολα κινείται προς αυτή τη σωστή κατεύθυνση. Γι’ αυτό και πιστεύω ότι αξίζει να στηριχθεί από όλες τις πτέρυγες της Βουλής.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ.

Για να έχετε μια εικόνα να σας πω ότι θα φτάσουμε περίπου μέχρι το νούμερο 60, τον κ. Παναγιωτόπουλο Ανδρέα, γύρω στις 12 το βράδυ.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ισχυρίζεται η Νέα Δημοκρατία ότι αυτό το σύστημα επιλογής που φέρνει για τις διοικήσεις των φορέων του δημοσίου το χαρακτηρίζει η διαφάνεια, η αξιοκρατία και η αμεροληψία. Ισχυρίζεται, δηλαδή, ότι οι πρόεδροι και οι διοικητές των δημοσίων οργανισμών οι οποίοι θα προΐστανται στον χώρο τους στην εφαρμογή της αντιλαϊκής κυβερνητικής πολιτικής, θα επιλέγονται αμερόληπτα διαφανώς και αξιοκρατικά. Έχει άραγε σημασία αυτό; Η διαδικασία, δηλαδή, επιλογής. Ασφαλώς και έχει και δεν την υποτιμούμε ούτε αδιαφορούμε γι’ αυτήν. Ίσα - ίσα. Θεωρούμε όμως ότι πρωταρχική σημασία έχει το ποια πολιτική θα κληθούν να υπηρετήσουν όλοι αυτοί οι διοικούντες χωρίς βέβαια να ξεχνάμε ότι η εφαρμογή της σύγχρονης αντιλαϊκής πολιτικής σήμερα από τον κρατικό μηχανισμό απαιτεί και νέες μεθόδους και τα κατάλληλα βέβαια εκείνα πρόσωπα που θα την τρέξουν σε κάθε τομέα του δημοσίου, του κράτους.

Αυτό, όμως, ξέρετε, αυτήν την πολιτική δεν την καθιστά αυτομάτως και φιλολαϊκή, όπως αντίστοιχα η ψηφιοποίηση του κράτους, για παράδειγμα, δεν αναιρεί τον ταξικό χαρακτήρα αυτού του κράτους. Αντίθετα τον ενισχύει. Ορισμένα παραδείγματα αρκούν για του λόγου το αληθές. Ας πάρουμε ένα νοσοκομείο, οποιοδήποτε, μικρό ή μεγάλο. Όταν αυτό λειτουργεί ολοένα και περισσότερο ως επιχείρηση και πουλά την υγεία ως εμπόρευμα στον λαό, είτε με άμεσες πληρωμές, είτε έμμεσα μέσω των ασφαλιστικών ταμείων, προκειμένου να αυξήσει τα έσοδά του βέβαια, ώστε αυτό το νοσοκομείο να εξαρτάται όλο και λιγότερο από τον κρατικό προϋπολογισμό, λες και αυτός ο προϋπολογισμός δεν βασίζεται στους φόρους του λαού, τότε πείτε μου ο διοικητής αυτού του νοσοκομείου, του κάθε νοσοκομείου-επιχείρηση, τι ακριβώς θα κάνει; Θα φροντίζει για τη δωρεάν υγεία του λαού ή θα μεριμνά για τα έσοδα του νοσοκομείου του, αντιμετωπίζοντας τους ασθενείς ως πελάτες που αυξάνουν αυτά τα έσοδα και βέβαια μειώνοντας τα έξοδα-κόστη αυτού του νοσοκομείου-επιχείρησης, είτε για το προσωπικό, είτε για τις υποδομές του; Η απάντηση, βεβαίως, είναι γνωστή. Τη ζούμε.

Θα δώσω και ένα άλλο παράδειγμα. Ο διοικητής του ΟΑΕΔ –τώρα ΔΥΠΑ- θα φροντίζει τα εκατοντάδες εκατομμύρια αυτού του οργανισμού που είναι οι κρατήσεις, δηλαδή ο ιδρώτας και το αίμα της εργατικής τάξης; Θα φροντίζει ο όποιος διοικητής του να μην υπάρχουν, ας πούμε, οι κόφτες στα επιδόματα ανεργίας και να τα παίρνουν αυτά τα επιδόματα όλοι οι άνεργοι ή μήπως θα αγρυπνεί και θα ακονίζει αυτούς τους κόφτες να επιτρέπουν μόνο στο 10% των ανέργων να παίρνουν αυτό το επίδομα και θα μοιράζει αυτά τα εκατοντάδες εκατομμύρια σε μεγαλοεπιχειρηματίες, τάχα μου για την ενεργητική αντιμετώπιση ή επιδότηση της εργασίας;

Πώς το είπε ο Μπρεχτ στις «Ιστορίες του κ. Κόινερ»; Ρώτησαν, λέει, έναν εργάτη στο δικαστήριο αν ήθελε να δώσει τον πολιτικό ή τον θρησκευτικό όρκο και εκείνος αποκρίθηκε: «Είμαι άνεργος». Αυτό δεν το είπε μονάχα από αφηρημάδα. Με αυτήν την απάντηση τους έδωσε να καταλάβουν ότι τέτοιες ερωτήσεις –τέτοιοι διοικητές, συμπληρώνω εγώ- μπορεί να μην έχουν γι’ αυτόν, για τον άνεργο δηλαδή, καμμία σημασία.

Ας πάμε και στον πολιτισμό. Ο διευθυντής ενός μουσείου –ξέρετε εσείς, από αυτά που κάνατε πρόσφατα νομικά πρόσωπα σαν αυτό της Ακρόπολης- θα φροντίζει για την καθολική πρόσβαση σε αυτό το μουσείο του λαού ή θα νοιάζεται για την επιχειρηματική και εμπορική λειτουργία αυτού του μουσείου που διευθύνει και για το πόσα εισιτήρια θα κοπούν ώστε να αυξηθούν τα έσοδά του, γιατί, βλέπετε, το κράτος δεν του δίνει όσα χρειάζεται;

Και βέβαια, τι να σου κάνει και ο καλύτερος διευθυντής να είναι στη Διεύθυνση Πολιτικής Προστασίας της Περιφέρειας Αττικής, παραδείγματος χάριν, με είκοσι τρεις μόνιμους και δεκαπέντε συμβασιούχους εργαζόμενους όλους κι όλους για τις επείγουσες ανάγκες μιας περιφέρειας που συγκεντρώνει πάνω-κάτω τον μισό πληθυσμό της χώρας; Τι να σου κάνει; Ή το άλλο. Σκεφτείτε έναν δασάρχη σε ένα δασαρχείο όπως αυτό το Δασαρχείο του Σουφλίου, ας πούμε, που για οκτακόσιες χιλιάδες στρέμματα δάσους, ανάμεσά τους και αυτό της Δαδιάς, να έχει τέσσερις –τέσσερις μονάχα!- δασοφύλακες, με διακόσιες χιλιάδες στρέμματα να αναλογούν για φύλαξη για κάθε δασοφύλακα!

Μετά από όλα αυτά, αλήθεια, για την Κυβέρνηση αυτή είναι σήμερα η προτεραιότητά της στο δημόσιο, το πώς θα επιλέγονται δηλαδή οι πρόεδροι και οι διοικητές των κρατικών φορέων; Αυτό είναι το άμεσο; Αυτό είναι που λείπει; Δεν σας απασχολούν οι τεράστιες ελλείψεις σε προσωπικό σε όλα τα δημόσια νοσοκομεία και τις κοινωνικές δομές; Η επιλογή στελεχών είναι που επείγει;

Για να δούμε λίγο και τα βασικά κυβερνητικά επιχειρήματα που συνοψίζονται σε τρεις λέξεις, βαριές λέξεις:

Διαφάνεια. Πού τη βλέπετε αυτήν, όταν δεν δημοσιοποιούνται ούτε καν τα αποτελέσματα του γραπτού διαγωνισμού δεξιοτήτων από τον ΑΣΕΠ;

Αμεροληψία. Πού ακριβώς, αλήθεια, βρίσκεται αυτή; Πάντως, όχι στις καθοριστικές επιτροπές επιλογής στελεχών του δημοσίου ανά Υπουργείο, οι οποίες τελούν υπό τον απόλυτο έλεγχο της εκάστοτε πολιτικής ηγεσίας.

Και, βέβαια, αξιοκρατία. Πώς, όμως, ακριβώς εξυπηρετείται αυτή; Αλήθεια, με ποια κριτήρια; Με τη μοριοδότηση της προσωπικότητας; Θα αξιολογήσετε προσωπικότητα με έως διακόσια πενήντα μόρια από τα οκτακόσια της δομημένης συνέντευξης; Και για να έχουμε και καλό ερώτημα, στο πλαίσιο αυτής της δομημένης συνέντευξης –που δεν είναι καθόλου υποθετική ερώτηση, θα γίνονται αυτές οι ερωτήσεις- στην ερώτηση σε έναν υποψήφιο διοικητή νοσοκομείου για το από πού αντλεί ή πρέπει να αντλεί τα έσοδά του ένα νοσοκομείο, ποια θα είναι η σωστή απάντηση; Για σας θα είναι «από τον λαό, από τους ασθενείς πελάτες». Για τον λαό, όμως, θα είναι «από τον κρατικό προϋπολογισμό». Δεν υπάρχει, λοιπόν, μία σωστή απάντηση. Ταξικά προσδιορίζεται το σωστό μίας απάντησης.

Ή μήπως με τη γραπτή εξέταση διακρίβωσης δεξιοτήτων τα οποία σχετίζονται, όπως εσείς γράφετε, ακούστε, «με τον συλλογισμό», θα κρίνετε τον συλλογισμό και την αποτελεσματικότητα και την ικανότητα ανταπόκρισης στις απαιτήσεις θέσεων ευθύνης; Και όλα αυτά με τον φερετζέ του ΑΣΕΠ που στο κάτω-κάτω πάντα υπηρετούσε και υπηρετεί την κυρίαρχη κυβερνητική πολιτική και δεν είναι κανένα ουδέτερο όργανο;

Αποτελεσματικότητα, όμως, αλήθεια, για ποιον; Για τις ανάγκες του λαού; Όχι βέβαια. Για τις ανάγκες της κυβερνητικής πολιτικής. Προβλέπεται η υποβολή, λέτε στην αιτιολογική έκθεση, σχεδίων δράσης για κάθε φορέα, τα οποία περιλαμβάνουν απολογισμό, προγραμματισμό δράσεων, καινοτομίες, δείκτες, στόχους συγκεκριμένους, κ.λπ., τα οποία θα εγκρίνονται από τον εποπτεύοντα Υπουργό και βεβαίως συμβόλαια απόδοσης.

Να τος, λοιπόν, ο ελέφαντας στο δωμάτιο αυτού του νομοσχεδίου, αυτός που καθορίζει την αντιλαϊκότητά του. Και δεν είναι άλλος από τα σχέδια δράσης, αυτή η στοχοθεσία δηλαδή του δημοσίου που σας ενώνει όλους εδώ μέσα, πλην ΚΚΕ, όπως σας ενώνει και η αντιλαϊκή πολιτική αυτού εδώ του αστικού κράτους που το υπηρετείτε, είτε από τις θέσεις τις κυβερνητικές, είτε από τις θέσεις τις αντιπολιτευτικές.

Και έτσι εξηγείται –και απευθύνομαι τώρα στην Αντιπολίτευση- γιατί σιωπά η Αντιπολίτευση, πλην ΚΚΕ, για την αντιλαϊκή ουσία της κρατικής πολιτικής και εξαντλεί την κριτική της αποκλειστικά και μόνο στη διαδικασία επιλογής. Όταν συμπορεύεται, βέβαια, κάποιος στον ίδιο στρατηγικό δρόμο της πολιτικής που εφαρμόζεται, ε, δεν του μένει και πολύς χώρος για να τσακωθεί, παρά στα επιμέρους προσπερνώντας την ουσία. Και η αλήθεια είναι πως τέτοια νομοσχέδια προσφέρονται για τσακωμούς, όπως σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, τελειώνω.

Άλλωστε, το ίδιο αντιπολιτευτικό σενάριο το είδαμε και στα αντίστοιχα νομοθετήματα του παρελθόντος με τους ρόλους να εναλλάσσονται. Αυτό που μένει, όμως, στο τέλος είναι ότι η εναλλαγή των αστικών κομμάτων στην κυβέρνηση εξασφαλίζει τη συνέχεια αυτής της αντιλαϊκής πολιτικής και αυτό είναι και το πραγματικό νόημα της λεγόμενης «συνέχειας του κράτους».

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ζητήσει ο Κοινοβουλευτικός Εκπρόσωπος από τους Σπαρτιάτες κ. Ιωάννης Κόντης.

Ορίστε, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριοι συνάδελφοι, εγώ άκουσα τους προηγούμενους ομιλητές, άκουσα και στην επιτροπή όσα ειπώθηκαν και θέλω να αρχίσω κάπως διαφορετικά, σύμφωνα με όσα είπε και ο Πρόεδρός μας, δηλαδή με την τρομοκρατική επίθεση που δέχτηκε ένας Βουλευτής μας πριν τέσσερις ημέρες, κάτι που περνά εδώ εξ απαλών ονύχων. Αυτή η επίθεση είναι αποτέλεσμα της συνεχούς στοχοποίησης και «ταμπελοποίησης» είτε από μερίδα του Τύπου, είτε και από εδώ μέσα, με φρασεολογία η οποία παραπέμπει σε «φασίστες», σε «ναζί». Έχω βαρεθεί να ακούω αυτή τη φρασεολογία εδώ και περίμενα τέσσερις μήνες που είμαστε εδώ να έχετε αντιληφθεί ότι δεν είναι έτσι τα πράγματα. Και λόγο έχουμε και μια διαφορετικότητα μας εκφράζει και έχουμε να πούμε πράγματα.

Η επίθεση που έγινε στον κ. Δημητροκάλλη, έγινε με τέσσερα γκαζάκια τα οποία ίσως θεωρούνται τίποτα και πέντε λίτρα βενζίνης όπως διαπίστωσε η Αστυνομία. Η έκρηξη έγινε δίπλα στον μηχανισμό του φυσικού αερίου της πολυκατοικίας με κίνδυνο να εκραγεί όλη η πολυκατοικία.

Βέβαια στην Ελλάδα υπάρχει η καλή και η κακή τρομοκρατία. Εάν είναι κάποιοι ταμπελοποιήμενοι φασίστες να πεθάνουν, δεν μας ενδιαφέρει και καλώς γίνεται. Το είδαμε πολλές φορές και έτσι είναι. Και υπάρχει και η κακή τρομοκρατία. Για μας η τρομοκρατία είναι μία: Όποιος τρομοκρατεί και απειλεί τη ζωή κάποιου άλλου για πολιτικούς ή για άλλους λόγους, είναι τρομοκράτης και πρέπει να εκδιωχθεί από το κοινωνικό σύνολο.

Για εμάς, για μένα προσωπικά το ίδιο ήταν το παιδάκι που είχα δει να μεγαλώνει στη γειτονιά μου, ο Γρηγορόπουλος, που σκοτώθηκε είτε για τον ένα είτε για τον άλλο λόγο, παρ’ ότι θα μπορούσα και εγώ να πω «έλα, μωρέ, τι δουλειά έχει, αναρχικός ήταν, πήγε», ένα παιδάκι ήταν που ψαχνόταν μέσα από ομάδες, και το ίδιο είναι βέβαια και από την αντίθετη πλευρά δύο παιδιά που σκοτώθηκαν, που ανήκαν στη Χρυσή Αυγή, στην οποία δεν ανήκα, που τα σκότωσαν οι δολοφόνοι. Το ίδιο είναι.

Θυμάμαι στα οκτώ περίπου χρόνια που ήμουνα στον Άρη, πολιτικούς οι οποίοι με περιστοίχιζαν και έρχονταν να βγάζουν φωτογραφίες μαζί μας για πολιτικούς λόγους στις σουίτες του γηπέδου, όταν κερδίζαμε την Ατλέτικο Μαδρίτης, όταν γυρνούσαμε από επιτυχίες. Εκεί δεν ήμουν ούτε φασίστας ούτε ναζί. Συνωστίζονταν μαζί μας οι περισσότεροι πολιτικοί της Θεσσαλονίκης στο Βελλίδειο όταν ήταν εγώ με τη Morgan Stanley να πάρουμε τον Άρη, να αγοράσουμε την ομάδα -ψηφιστήκαμε από επτά χιλιάδες οπαδούς της ομάδας-άσχετα αν μετά χάλασε αυτό. Εκεί ήμασταν καλοί. Μόλις λίγα χρόνια μετά εξέφρασα πολιτικό λόγο, περάσαμε στην αντίπερα όχθη και χωρίς να είναι προκλητικός ο λόγος, μιλάω για λόγο καθημερινό και νομίζω ότι το διαπιστώνετε και εδώ. Και εγώ και οι συνάδελφοί μου δεν έχουμε συνδιαλλαγή με κανέναν, δεν έχουμε ανταλλάξει ύβρεις, δεν έχουμε παρεξηγήσει κανέναν.

Κάποιοι από εσάς βάζετε αυτές τις ταμπέλες -όχι όλοι γιατί υπάρχουν πάρα πολλοί που μας σέβονται όντως- και αυτό έχει ως αποτέλεσμα να βγει και σήμερα μια ανακοίνωση στο «INDYMEDIA» τετρασέλιδη, πεντασέλιδη, όπως αυτές που βγάζει η «17 Νοέμβρη», να αναλαμβάνει την ευθύνη για την επίθεση στον συνάδελφό μας και να απειλεί και εμάς για το εγγύς μέλλον. Και πείτε μου εσείς εάν αυτό είναι καλή τρομοκρατία ή κακή, εάν την εγκρίνετε ή την απορρίπτετε, εάν εμείς πρέπει να το περνάμε «στο ντούκου» ή να το συζητάμε. Εγώ το λέω για να καταγραφεί εδώ. Δεν περιμένω κάποιον να μου πει «έχεις δίκιο» ή «έχεις άδικο».

Η καλή τρομοκρατία για κάποιους είναι αυτή που λέει «τσάκισε τους φασίστες σε κάθε γειτονιά». Όταν, λοιπόν, βαφτίζουν φασίστα, βγαίνουν κάποιοι με τσεκούρια και πάνε και λένε «αυτός είναι φασίστας, τον πετσοκόβουμε» και τελείωσε. Αυτοί δεν συλλαμβάνονται ποτέ. Αυτό γίνεται και στα γήπεδα, κύριοι. Είδατε προχτές δύο αιματηρά επεισόδια στη Θεσσαλονίκη με τσεκούρια και μαχαίρια που τώρα σας ξενίζουν; Να ξέρετε, επειδή γνωρίζω τι γίνεται και οι περισσότεροι πού κινούνται, ότι είναι οι ίδιες παραφυάδες αυτών των ανεξέλεγκτων κύκλων. Έχουν τα ίδια συνθήματα στα γήπεδα, αντικρατικά, αντιφασιστικά κάποιοι. Αυτοί οι ίδιοι βγαίνουν με τσεκούρια το βράδυ και πάνε να σκοτώσουν ανθρώπους, όπως σκότωσαν τον Άλκη Καμπανό, όπως σκότωσαν έναν Βούλγαρο οπαδό του Άρη, που ήρθε πριν χρόνια στη Θεσσαλονίκη. Αυτοί είναι λοιπόν. Είναι συγκοινωνούντα δοχεία. Δεν υπάρχει αθλητική τρομοκρατία ή αθλητική βία. Είναι η βία της κοινωνίας που μπαίνει στα γήπεδα και κάποτε πρέπει να το αντιληφθείτε και να γίνει μια μεγάλη κουβέντα για όλα.

Όλα αυτά βγαίνουν από την ανοχή μας. Όταν λέμε «έλα, μωρέ, αυτοί φασίστες κυνηγάνε» ή από την ανάποδη. Όταν ανεχόμαστε αυτά τα φαινόμενα κάποτε θα μεγαλώσουν πολύ περισσότερο και θα τα αντιληφθείτε μόνο όταν έρθουν στην πόρτα σας. Τα γκαζάκια και η έκρηξη που έγινε στο σπίτι του κ. Δημητροκάλλη μπορεί να μην χτυπούσαν τον ίδιο, αλλά μια περαστική από την πολυκατοικία του και να καιγόταν η γυναίκα, όπως έχουν καεί άλλοι στην Καλλιθέα και σε άλλες περιπτώσεις. Ένας τυχαίος περαστικός που δεν θα ήταν καν ο στόχος, θα πλήρωνε το μάρμαρο. Αυτή είναι η κατάσταση σήμερα και δεν είδα κανένα κόμμα να αποκηρύσσει. Είπε κάτι ο κ. Βορίδης το πρωί, τέσσερις, πέντε ημέρες μετά. Έστω και αυτό θεωρούμε ότι καλύπτει εν μέρει κάτι, χωρίς να μας ικανοποιεί, και ελπίζουμε ότι η ελληνική δικαιοσύνη, η Αστυνομία, οι αρχές θα κάνουν το καθήκον τους, για να σταματήσουν αυτά τα φαινόμενα. Εμένα με ενδιαφέρει πιο πολύ αυτό, παρά ένα σχέδιο νόμου για το αν θα διορίσουμε κάποιον σε ένα Υπουργείο και αν έχει λιγότερα προσόντα από κάποιον ή όχι. Μας ενδιαφέρει οι ζωές των ανθρώπων να είναι σεβαστές. Και αν περιμένετε από εμάς να έχουμε ένα λόγο τον οποίο θεωρούσατε ότι δεν έχουμε και να σεβόμαστε τους άλλους, απαιτούμε να σέβεστε και εμάς και όλη την κοινωνία. Και λέω πάλι ότι το «εσείς» μπορεί να απευθύνεται σε δύο, τρία άτομα. Το λέω για να ακουστεί εδώ γιατί κάποιοι μας έχουν αποκαλέσει έτσι. Και εμένα προσωπικά που είναι και γνωστός ο βίος μου, δεν μπορεί να με αποκαλεί κανείς «φασίστα». Φίλοι μέχρι προχθές και πολιτικοί και όλοι και ξαφνικά τώρα γίναμε φασίστες! Και αύριο αν φύγω από δω -η ζωή έτσι είναι- και ξαναπάω πάλι στον Άρη ή σε κάποια άλλη ομάδα και ηγούμαι εκεί, πάλι δίπλα μου θα τρέχουν και θα έρχονται κάποιοι, αυτοί που με έβριζαν χθες. Γιατί; Θέλουν να έχουν τις εκατοντάδες χιλιάδες των οπαδών ομάδων σαν τον Άρη ή άλλων ομάδων της Θεσσαλονίκης που έχουν δυναμική. Όταν απομακρυνθείς από εκεί, είσαι κακός, αν ξαναπάς εκεί, είσαι καλός. Έτσι είναι η ζωή όμως και σας ευχαριστώ για την υπομονή που κάνατε και ακούσατε αυτά τα λίγα που είχαν να πω σχετικά με άλλο θέμα από το συζητούμενο νομοσχέδιο. Για το νομοσχέδιο, τα είπε ο αγορητής μας και θα τα πούμε και στην ψηφοφορία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει η κ. Αντωνίου Μαρία.

**ΜΑΡΙΑ ΑΝΤΩΝΙΟΥ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η σπουδαιότητα του νομοσχεδίου που συζητάμε σήμερα στην Ολομέλεια, αποδεικνύεται από την παρουσία και την ομιλία του ίδιου του Πρωθυπουργού, αλλά και όλων των πολιτικών αρχηγών, αν και αυτοί δεν είχαν τίποτα να πουν για το νομοσχέδιο. Από τη μισή ώρα που μίλησαν και οι δύο, τρία λεπτά έκαναν αναφορά στο νομοσχέδιο.

Το νομοσχέδιο, λοιπόν, που συζητάμε σήμερα, κυρίες και κύριοι συνάδελφοι, αποτελεί το πρώτο βήμα στον μακρύ δρόμο του εκσυγχρονισμού και της αναδιοργάνωσης της δημόσιας διοίκησης, με σαφή προσανατολισμό στην οικοδόμηση ενός πιο αποτελεσματικού κράτους στην υπηρεσία του πολίτη. Άλλωστε αυτή ήταν η «συμφωνία αλήθειας» ανάμεσα στον Πρωθυπουργό, Κυριάκο Μητσοτάκη, και τη Νέα Δημοκρατία με τους Έλληνες πολίτες, που την επικύρωσαν με την ψήφο τους στις εκλογές του Ιουνίου, το αίσθημα ότι η Ελλάδα είναι ένα κράτος δικαίου, που οι πολίτες μπορούν να εμπιστευτούν χωρίς αστερίσκους, παραπομπές και υποσημειώσεις, ένα κράτος που σέβεται την αδήριτη και αδιαπραγμάτευτη ανάγκη και απαίτηση των πολιτών για ποιοτική εξυπηρέτηση, για διαφάνεια, αξιοκρατία, αποτελεσματικότητα.

Το νομοσχέδιο για την επιλογή των διοικήσεων των φορέων του δημοσίου σηματοδοτεί την ακλόνητη θέση της Κυβέρνησής μας για αλλαγή σε επικρατούσες αντιλήψεις και παγιωμένες νοοτροπίες ετών για τον τρόπο λειτουργίας της δημόσιας διοίκησης, η οποία οφείλει να βρίσκεται στην υπηρεσία του φορολογούμενου πολίτη. Με μοναδικό γνώμονα αυτό το εν λόγω νομοσχέδιο θεσμοθετεί ένα καινοτόμο, ευέλικτο και πιο στοχευμένο σύστημα επιλογής και αξιολόγησης διοικήσεων των φορέων του δημοσίου τομέα, το οποίο αποτελεί μέρος ενός συνολικού κυβερνητικού σχεδιασμού, με πυρήνα τις κομβικές μεταρρυθμίσεις στη δημόσια διοίκηση.

Αυτός ο κυβερνητικός σχεδιασμός, όπως έχει επισημάνει κατ’ επανάληψη ο Πρωθυπουργός Κυριάκος Μητσοτάκης, εδράζεται στην αξιοκρατία, τη διαφάνεια, την αποτελεσματικότητα, όχι ως αφηρημένες έννοιες όπως τις λέτε, αλλά με συγκεκριμένο περιεχόμενο και έμπρακτη εφαρμογή μέσω, πρώτον, της αναβάθμισης των απαιτήσεων για κάθε θέση ευθύνης στον δημόσιο οργανισμό ώστε τα στελέχη που θα επιλέγονται να έχουν αυξημένα προσόντα και ικανότητες και, δεύτερον, της αξιολόγησης των διοικήσεων, ώστε να επιβραβεύονται οικονομικά αν πετυχαίνουν τους στόχους τους και αν όχι, να αντικαθίστανται.

Κυρίες και κύριοι συνάδελφοι, η Κυβέρνησή μας είναι ανοιχτή στον διάλογο και στην ανταλλαγή απόψεων και αυτό αποδεικνύεται περίτρανα από τις ενέργειες της αρμόδιας Υπουργού κ. Κεραμέως, η οποία ενσωμάτωσε τις αλλαγές που προέκυψαν από τη δημόσια διαβούλευση και έκανε δεκτές βελτιωτικές ρυθμίσεις στο εν λόγω νομοσχέδιο.

Η Νέα Δημοκρατία εξάλλου στη στείρα αντιπολίτευση των λόγων απαντά με υλοποιήσεις, προτάσεις. Δεν αναλωνόμαστε σε ευχολόγια και σε εκθέσεις ιδεών και δεν είμαστε εμείς, η Κυβέρνηση της Νέας Δημοκρατίας, που χαρακτηρίζει η αναντιστοιχία λόγων και έργων όπως άκουσα να επικαλείται στην κριτική της η Αξιωματική Αντιπολίτευση. Αυτό είναι ίδιον του κόμματος της Αξιωματικής Αντιπολίτευσης. Κρίνουν εξ ιδίων τα αλλότρια. Είναι τουλάχιστον κωμικό να μας ψέγουν οι κύριοι συνάδελφοι -αν και τους βλέπω εξαφανισμένους, τώρα εμφανίστηκαν δύο συνάδελφοι του ΣΥΡΙΖΑ- από την Αξιωματική Αντιπολίτευση. Αυτοί μιλούσαν για κοινοβουλευτισμό και δημοκρατία. Και μάλιστα ο Πρόεδρος της Κοινοβουλευτικής σας Ομάδας έκανε και παρατήρηση. Αλλά αυτή είναι η εικόνα που παρουσιάζουν σήμερα οι συνάδελφοι της Αξιωματικής Αντιπολίτευσης. Μιλάτε λοιπόν εσείς για στόμφο και σκληρό κομματισμό στην επιλογή των διοικήσεων των δημοσίων νοσοκομείων όταν εσείς το 2015 -και το λέω- κινηθήκατε με απόλυτη αδιαφάνεια, αφού ουδέποτε δόθηκαν στη δημοσιότητα τα μόρια των επιτυχόντων και των αποτυχόντων διοικητών; Αν βέβαια υπήρξε ποτέ αξιολόγηση ή υπήρξε μοριοδότηση. Το μόνο που δόθηκε στη δημοσιότητα τότε ήταν τα βιογραφικά των επιτυχόντων.

Ποτέ, λοιπόν, δεν δημοσιοποιήθηκε κανένα πρακτικό της επιτροπής. Απλά εισηγήθηκε η επιτροπή στους αρμόδιους Υπουργούς Υγείας τα ονόματα των υποψηφίων, ενώ η επιλογή έγινε με κύριο κριτήριο την αφοσίωση στην κυβέρνηση ΣΥΡΙΖΑ. Υπήρξαν δεκάδες συνδικαλιστικά και κομματικά στελέχη του ΣΥΡΙΖΑ που διορίστηκαν συνδιοικητές νοσοκομείων. Δεν ήμασταν αλλού, στην Αμερική. Εδώ ήμασταν, στη Βουλή, και σας τα λέγαμε.

Άκουσα, λοιπόν, τους συναδέλφους της Αξιωματικής Αντιπολίτευσης να κάνουν λόγο για ευνοϊκή μεταχείριση «ημετέρων», κατόχων κομματικής ταυτότητας, και να μέμφονται το κομμάτι της προσωπικής συνέντευξης στη διαδικασία επιλογής των διοικητών των οργανισμών. Μάλλον οι συνάδελφοι του ΣΥΡΙΖΑ δεν τα πάνε και πολύ καλά με τους αριθμητικούς υπολογισμούς. Από τα τρεις χιλιάδες μόρια συνολικά, που είναι το ανώτατο όριο, μόλις τα οκτακόσια είναι από τη συνέντευξη. Αυτό σημαίνει ότι τα δύο χιλιάδες διακόσια είναι αντικειμενικά, τυπικά κριτήρια, τεστ δεξιοτήτων, εργασιακή εμπειρία, τυπικά προσόντα. Εμείς, κύριοι συνάδελφοι της Αξιωματικής Αντιπολίτευσης, όταν κάνουμε λόγο για αντικειμενικά κριτήρια εννοούμε τα τυπικά προσόντα όπως αυτά ορίζονται από τον ΑΣΕΠ: την εργασιακή εμπειρία, το τεστ δεξιοτήτων, και όχι την εμπειρία που αποκτά κάποιος από τη θητεία του σε οποιοδήποτε συνδικαλιστικό όργανο ή από την κομματική του ταυτότητα.

Απέναντι λοιπόν στο κομματικό φίλτρο η Κυβέρνησή μας αντιτάσσει τα μη κομματικά, τα απολιτίκ φίλτρα, τα φίλτρα της αντικειμενικότητας, της διαφάνειας, της αξιοπιστίας και εντέλει της λογοδοσίας, την οποία έχουμε υποχρέωση να κάνουμε στους πολίτες στους οποίους και μόνο είμαστε υπόλογοι, γιατί αυτοί μας έδωσαν την ισχυρή εντολή να προχωρήσουμε στις τολμηρές μεταρρυθμίσεις που έχει ανάγκη η κοινωνία μας και η χώρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου ακόμα ένα λεπτό, κύριε Πρόεδρε.

Ειλικρινά, λοιπόν, διερωτόμαστε για το αυτονόητο, για τα χαρακτηριστικά που οφείλει να έχει η σύγχρονη διοίκηση, αν δηλαδή πρέπει να υπάρχει αξιοκρατία και αντικειμενικότητα, στοχοθεσία και αξιολόγηση, διαφάνεια και λογοδοσία, κίνητρα επίτευξης στόχων; Γι’ αυτά διερωτόμαστε; Για το αν πρέπει να θεσπιστούν αυστηρά κριτήρια στην επιλογή των ατόμων που διεκδικούν θέσεις αυξημένης βαρύτητας και ευθύνης σε καίριους δημόσιους οργανισμούς και φορείς;

Κυρίες και κύριοι συνάδελφοι, το νομοσχέδιο που συζητάμε σήμερα τολμά να συγκρουστεί με την πιο μεγάλη ίσως παθογένεια του ελληνικού κράτους, τη διείσδυση του βαθέος κομματικού μηχανισμού στη δημόσια διοίκηση, γι’ αυτό προφανώς δεν το ψηφίζετε, δεν το θέλετε. Είναι το μεγάλο στοίχημα του Πρωθυπουργού και της Κυβέρνησής μας να κόψει τον ομφάλιο λώρο του ελληνικού δημοσίου με κομματικά συμφέροντα. Είναι η δική μας τολμηρή απόφαση, των Βουλευτών του ελληνικού Κοινοβουλίου, να επιλέξουμε να κρατήσουμε το ψαλίδι που θα αποκόψει και θα επιτρέψει στη δημόσια διοίκηση να αναπνεύσει αυτόνομα. Είναι η δική μας απόφαση υπερψηφίζοντας το νομοσχέδιο να μπορούμε να κοιτάζουμε τους πολίτες στα μάτια με καθαρό βλέμμα, ανοιχτά, χωρίς σκιές. Εσείς μείνετε στα παλιά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει η κ. Τζίνα Οικονόμου.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι Βουλευτές, η αριστεία δεν είναι μια αφηρημένη έννοια. Είναι μια πολύ συγκεκριμένη φιλοσοφία ζωής που ξεκινάει από τον τρόπο επιλογής των καλύτερων και βασίζεται σε τρεις πυλώνες: στην αξιοκρατία, στην αντικειμενικότητα και στην αξιολόγηση. Είναι φανερό ότι αυτές οι τρεις βασικές αρχές δεν περιλαμβάνουν κριτήρια όπως η ιδεολογική ταύτιση, η πολιτική τοποθέτηση και οι φιλικές ή συγγενικές σχέσεις με τους υποψήφιους για μια θέση. Και ο λόγος είναι πολύ απλός: όλοι αυτοί οι περιορισμοί δεν έχουν σχέση ούτε με το δημόσιο συμφέρον ούτε με την εύρυθμη λειτουργία του κράτους. Μπορούμε αν θέλουμε να χρησιμοποιούμε τέτοια κριτήρια για να στελεχώσουμε έναν σύλλογο, την προσωπική μας επιχείρηση ή ακόμα και ένα κόμμα, όχι όμως δημόσιους φορείς όπου δεν επιτρέπεται να συγχέουμε την πολιτική με τη στρατηγική διοίκηση.

Αυτήν ακριβώς τη διάκριση κάνει σαφή το παρόν νομοσχέδιο εισάγοντας ένα πάγιο σύστημα επιλογής διοικήσεων φορέων του δημοσίου τομέα. Και αυτό το καταφέρνει η αρμόδια Υπουργός, η Νίκη Κεραμέως, βασιζόμενη ακριβώς στις τρεις αρχές που προαναφέραμε: στην αξιοκρατία, στην αντικειμενικότητα και στην αξιολόγηση.

Κυρία Υπουργέ, χωρίς αμφιβολία το πλαίσιο των πολιτικών που ακολουθεί ένας δημόσιος οργανισμός θα καθορίζεται πάντοτε από την πολιτική ηγεσία του Υπουργείου στο οποίο ανήκει. Και βέβαια το πλαίσιο αυτό προδιαγράφεται εδώ στη Βουλή με τους νόμους που ψηφίζουμε, οι οποίοι και ρυθμίζουν όλα τα σχετικά με τους δημόσιους οργανισμούς ζητήματα.

Από την άλλη, η στρατηγική διοίκηση ενός δημόσιου φορέα πρέπει να παραμείνει διακριτή και να λειτουργεί ξεχωριστά από την όποια πολιτική διοίκηση, γιατί οι επικεφαλής των δημοσίων οργανισμών -πρόεδροι ή διευθύνοντες σύμβουλοι- έχουν στην πράξη τελείως διαφορετικά καθήκοντα. Οφείλουν να καταστρώνουν πρώτα απ’ όλα ένα πολυετές σχέδιο υλοποίησης των στόχων τους, αυτό που ονομάζουν στην επιστήμη του μάνατζμεντ «στρατηγικό πλάνο». Και σε αυτό το σημείο έρχεται το συζητούμενο νομοσχέδιο να παρέμβει θετικά, διευρύνοντας πλέον σε τετραετή τη θητεία των νέων διοικήσεων προκειμένου να μπορούν να εφαρμόσουν το στρατηγικό τους σχέδιο σε ένα βάθος χρόνου. Το σχέδιο αυτό απαιτεί τεχνοκρατική επάρκεια, γνώση όλων των επιμέρους πτυχών λειτουργίας του συγκεκριμένου οργανισμού και βέβαια χρονικό προγραμματισμό της αξιοποίησης των διαθέσιμων πόρων του, όλα όσα δηλαδή αποτελούν αντικείμενα μελέτης της στρατηγικής διαχείρισης που εξ ορισμού δεν μπορεί να επικαλύπτεται από την αντίστοιχη πολιτική.

Το νέο σύστημα που εισάγει το παρόν νομοσχέδιο βασίζεται, πρώτον, στην εισαγωγή αξιοκρατικών διαδικασιών για την επιλογή προέδρων, διοικητών και διευθυνόντων συμβούλων με τη μέθοδο των ανοικτών διαγωνισμών του ΑΣΕΠ και δεύτερον, στη γρήγορη ολοκλήρωση των σταδίων των παραπάνω διαγωνισμών που συνήθως χρονίζουν.

Στην πλέον διευρυμένη μορφή τους οι διαγωνισμοί αυτοί θα περιλαμβάνουν γραπτή εξέταση των υποψηφίων από το ΑΣΕΠ, έλεγχο των απαιτούμενων τυπικών προσόντων των υποψηφίων, μοριοδότηση όλων των επιλέξιμων υποψηφίων για προσόντα όπως εκπαίδευση, γνώση ξένων γλωσσών, επαγγελματική εμπειρία και ούτω καθεξής, και τέλος, κλήση σε συνέντευξη από την αρμόδια επιτροπή επιλογής των επτά όμως πρώτων σε βαθμολογία υποψηφίων. Εδώ είναι πολύ σημαντικό να υπογραμμίσουμε ότι θα αξιολογείται πλέον και η συνάφεια των προσόντων του κάθε υποψηφίου με την προκηρυσσόμενη θέση, έτσι ώστε να αποφεύγεται το φαινόμενο άνθρωποι με άσχετες σπουδές και ασύμβατη επαγγελματική εμπειρία να διορίζονται παραδείγματος χάριν διοικητές σε νοσοκομεία, ώστε να αποφεύγονται επιτέλους οι πιο ακατάλληλοι άνθρωποι στις πιο ακατάλληλες θέσεις.

Κυρίες και κύριοι συνάδελφοι, η συμμετοχή του ΑΣΕΠ, την οποία προβλέπει το νομοσχέδιο στις παραπάνω διαδικασίες δεν θα προσφέρει μόνο σε θέματα τεχνογνωσίας. Η κυριότερη συνεισφορά του ΑΣΕΠ θα είναι οι εγγυήσεις αντικειμενικότητας και αξιοκρατίας. Ας μην ξεχνάμε ότι μιλάμε για διαγωνισμούς μεγάλης σπουδαιότητας, καθώς θα αφορούν σε θέσεις υψηλής ευθύνης στο δημόσιο και υποψηφίους που κατά τεκμήριο θα διαθέτουν πολλά τυπικά προσόντα. Είναι άρα πολύ σημαντικό να διασφαλίσουμε τόσο το κύρος των προσώπων όσο και την αξιοπιστία των διαδικασιών, στοιχεία που προωθεί το παρόν νομοσχέδιο.

Κύριοι συνάδελφοι, δικαίως κατακλείδα του νομοσχεδίου αυτού αποτελεί ο θεσμοθετούμενος μηχανισμός αξιολόγησης του παραγόμενου έργου των φορέων. Πρόκειται για ένα επιπλέον φίλτρο ελέγχου της θητείας όλων των διοικήσεων που θα προκύψουν από την εφαρμογή του νέου συστήματος επιλογής στο δημόσιο.

Στοιχεία του πάγιου αυτού μηχανισμού αξιολόγησης θα είναι τα ετήσια σχέδια δράσης για κάθε φορέα, τα οποία περιλαμβάνουν απολογισμό και προγραμματισμό δράσεων, καινοτομίες, ποιοτικούς στόχους και συγκεκριμένους ποσοτικούς στόχους και βέβαια τα συμβόλαια απόδοσης, τα οποία θα αναφέρονται στους παραπάνω στόχους και θα υπογράφονται στην αρχή της θητείας τους από τις διοικήσεις και τον αρμόδιο Υπουργό.

Κύριοι συνάδελφοι, η αξιολόγηση και η αξιοκρατία για τη Νέα Δημοκρατία δεν είναι λέξεις κενές περιεχομένου. Είναι συνυφασμένες με το σχέδιό μας για ένα νέο δημόσιο, με ποιοτικές υπηρεσίες για τους πολίτες και καλύτερη αξιοποίηση των διαθέσιμων δημόσιων πόρων, που προέρχονται βέβαια από το υστέρημα του ελληνικού λαού.

Αυτό το σχέδιο συνεχίζουμε εδώ και τέσσερα χρόνια να κάνουμε πράξη και γι’ αυτό υπερψηφίζουμε και τη σημερινή νομοθετική πρωτοβουλία της Κυβέρνησης, που θα μας οδηγήσει σε ένα καλύτερο κράτος, πιο σύγχρονο, πιο δίκαιο, πιο αποτελεσματικό και πιο αξιοκρατικό για όλους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ.

Τον λόγο έχει ο κ. Αθανάσιος Ζεμπίλης από τη Νέα Δημοκρατία.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, «στον νικητή όλα τα λάφυρα». Αυτό ήταν το σύνθημα που επικρατούσε στις αρχές του δέκατου ένατου αιώνα, όπως το περιέγραψε το 1928 ο έβδομος πρόεδρος των ΗΠΑ Άντριου Τζάκσον. Είναι προφανές ότι επρόκειτο για το μοντέλο του κράτους-λάφυρου, στο οποίο το κόμμα που επικρατεί κάθε φορά εκλογικά, εφορμά και διορίζει στο σύνολο των κομματικών θέσεων τα στελέχη του. Στην πορεία, και στον δυτικό κόσμο, επικράτησε η θεώρηση του Μαξ Βέμπερ και από τις αρχές του εικοστούαιώνα οι θεωρίες των Ουίλσον και Γκούντνοου για μια πολιτικά ουδέτερη διοίκηση, όπου τα στελέχη της διορίζονται κατά τρόπο αξιοκρατικό, σύμφωνα με τα τεχνικά προσόντα και τις δεξιότητες. Βλέπουμε συνεπώς ότι τα φιλελεύθερα, προηγμένα, πολιτικά, διοικητικά συστήματα αρχίζουν σταδιακά να λειτουργούν με βάση θεσμούς, κανόνες διαφάνειας και αμερόληπτες διαδικασίες.

Κι ενώ αυτά συνέβαιναν στην Ευρώπη και τον πολιτισμένο κόσμο, στη χώρα μας οι οπαδοί της αναχρονιστικής προσέγγισης του κράτους-λάφυρου εξακολουθούσαν να επιμένουν και να δίνουν μάχες οπισθοφυλακής. Υποστήριζαν μάλιστα ότι πρόκειται για μια πρακτική πλήρως δημοκρατική, που ενισχύει την πολιτική μετάβαση και τη διοικητική αποτελεσματικότητα, αφού εντός της διοικητικής πυραμίδας οι πολιτικοί προϊστάμενοι και τα διοικητικά στελέχη εμφορούνται από κοινά ιδεώδη. Ωστόσο, η αντίληψη αυτή συνιστά την κύρια παθογένεια, γιατί η εμπλοκή στη γενική διακυβέρνηση κομματικών στελεχών είναι αυτή που επιτρέπει την αξιοποίηση του κρατικού μηχανισμού για κομματικά οφέλη.

Βλέπουμε συνεπώς ότι πίσω από αυτά τα φτιασιδώματα πρόκειται για την ίδια ακριβώς νοοτροπία, τη θεώρηση δηλαδή του δημόσιου τομέα ως προνομιακού πεδίου λαφυραγώγησης προς όφελος του πελατειακού κράτους. Και βέβαια ο κομματισμός, η αναξιοκρατία, το ρουσφέτι, ο σκληρός πελατειασμός, η αδιαφάνεια και η πολυνομία αποτελούν εκφάνσεις ενός αποτυχημένου μοντέλου εξουσίας, του μοντέλου που μας οδήγησε όχι μόνο στην οικονομική αλλά και στην ηθική χρεοκοπία.

Διότι η ηθική χρεοκοπία και λιγότερο οικονομική ήταν αυτή που οδήγησε χιλιάδες νέους στο εξωτερικό για να δοκιμάσουν την τύχη τους σε χώρες όπου μπορούν να τύχουν ισότιμης μεταχείρισης. Αυτή είναι μια θλιβερή πραγματικότητα που οδηγεί πολλούς στο άδικο και ισοπεδωτικό για τους πολιτικούς συμπέρασμα «όλοι το ίδιο είναι».

Η αλήθεια όμως είναι εντελώς διαφορετική και αυτό αποδεικνύεται από τις διαρθρωτικές αλλαγές και τις βαθιές μεταρρυθμίσεις για τον εκσυγχρονισμό του κράτους, στις οποίες προχώρησε θαρραλέα και από την πρώτη στιγμή η παρούσα Κυβέρνηση. Αποδεικνύεται επίσης από το γεγονός ότι η Ελλάδα του 2022 βελτίωσε την κατάταξή της κατά δεκαέξι ολόκληρες θέσεις σε σχέση με το 2018 στον δείκτη αντίληψης διαφθοράς σύμφωνα με την Έκθεση της Διεθνούς Διαφάνειας. Αποδεικνύεται από το παρόν σχέδιο νόμου που φέρνει μια μεγάλη επανάσταση στον χώρο της δημόσιας διοίκησης.

Δυστυχώς, αυτά που είναι αυτονόητα στην υπόλοιπη Ευρώπη, όπως εκθέσαμε και πριν, στην Ελλάδα έπρεπε να έρθει στην Κυβέρνηση η Νέα Δημοκρατία και ο Κυριάκος Μητσοτάκης για να εφαρμοστούν. Κι είναι γεγονός ότι για πρώτη φορά μετά τη Μεταπολίτευση μια κυβέρνηση εκχωρεί στο ΑΣΕΠ την απόλυτη και ανεξέλεγκτη εξουσία που είχε να διορίζει όποιον της γουστάρει σε οποιαδήποτε θέση. Για πρώτη φορά η Κυβέρνηση θέτει κανόνες και ενιαία αντικειμενικά κριτήρια στην επιλογή διοικήσεων των νομικών προσώπων δημοσίου δικαίου. Με αυτόν τον τρόπο αναμένεται να φυσήξει φρέσκος αέρας στη δημόσια διοίκηση και να δοθούν ευκαιρίες σε πολλούς νέους ανθρώπους που έχουν σπουδάσει σχετικές επιστήμες ή έχουν διοικητική εμπειρία, με στόχο τη βέλτιστη αξιοποίηση του ανθρώπινου δυναμικού.

Στο σημείο αυτό θέλω να επισημάνω και το εξής, επειδή ακούστηκαν πολλές καταγγελίες: Στον τόπο μου, όπως γνωρίζουν όλοι οι Ευβοείς, όταν η νεοεκλεγμένη Κυβέρνηση της Νέας Δημοκρατίας το 2019 τοποθέτησε διοικήσεις στα νοσοκομεία του νομού επέλεξε πρόσωπα με αποκλειστικό κριτήριο τις περγαμηνές και την εμπειρία. Επέλεξε πρόσωπα μη προσκείμενα στον πολιτικό χώρο της Νέας Δημοκρατίας και στα δύο μεγάλα νοσοκομεία, και της Χαλκίδας και της Καρύστου. Και δικαιώθηκε διότι οι διοικητές αυτοί πέτυχαν και βέβαια εξακολουθούν και σήμερα να διαπρέπουν. Κι αυτό διότι ο βασικός κανόνας που διέπει την Κυβέρνηση Μητσοτάκη, παρά τα μεμονωμένα λάθη που ενδεχομένως εμφιλοχωρούν, είναι ότι τα κατάλληλα πρόσωπα πρέπει να βρίσκονται στις κατάλληλες θέσεις.

Είναι μάλιστα πολύ σημαντικό ότι με το παρόν σχέδιο νόμου οι διοικήσεις θα υπογράφουν συμβόλαια απόδοσης, θα λειτουργούν με συγκεκριμένα σχέδια δράσης, θα αξιολογούνται ετησίως και θα κινητροδοτούνται ως προς την επίτευξη των στόχων, με απώτερο σκοπό την καλύτερη εξυπηρέτηση των πολιτών.

Θα περίμενε κανείς μια τέτοια νομοθετική πρωτοβουλία εξυγίανσης του κρατικού μηχανισμού να συναντήσει μια ευρύτερη σύγκλιση των πολιτικών δυνάμεων. Παρά ταύτα βλέπουμε απέναντι το ΠΑΣΟΚ, που τη δεκαετία του 1980 δημιούργησε μια ολόκληρη σχολή πελατειασμού και φαυλότητας, και τον ΣΥΡΙΖΑ, που ιδεολογικά εξακολουθεί να αντιμετωπίζει το κράτος ως δομικό αντίπαλο.

Άλλωστε και με τις νεότερες προσεγγίσεις διανοητών, όπως του Νίκου Πουλαντζά, η Αριστερά οφείλει να είναι μέσα και ενάντια στο κράτος, πρέπει να το καταλάβει και να το διοικήσει, αλλά και να ενεργεί ενάντια στους θεσμικούς περιορισμούς και στην ιδεολογική του κατεύθυνση. Αυτό ήταν και το ιδεολογικό υπόβαθρο των καθεστωτικών συμπεριφορών και αντιλήψεων για τον έλεγχο του κρατικού μηχανισμού και των διοικητικών του απολήξεων, των περίφημων δηλαδή «αρμών της εξουσίας».

Το είδαμε και στην πράξη όταν ο ΣΥΡΙΖΑ, με φωτογραφικές προσκλήσεις εκδήλωσης ενδιαφέροντος, διαφορετικές από Υπουργείο σε Υπουργείο και όχι με ενιαία διαδικασία όπως τώρα, καταστρατηγούσε και ακύρωνε στην πράξη και δικούς του νόμους, όπως το μητρώο επιτελικών στελεχών.

Σήμερα, όμως, που βιώνουμε τις κατακλυσμιαίες συνέπειες της τέταρτης βιομηχανικής επανάστασης, θα πρέπει να προχωρήσουμε μπροστά. Η μεταρρύθμιση θα πρέπει να σαρώσει το δημόσιο και να επεκταθεί και σε δευτερεύοντα μονοπρόσωπα όργανα διοίκησης.

Αυτή είναι και η εντολή του ελληνικού λαού που έδωσε στις πρόσφατες εκλογές 41% στη Νέα Δημοκρατία του Κυριάκου Μητσοτάκη, δηλαδή να ξεριζώσει τις ρίζες του παλαιοκομματισμού και να γίνουμε Ευρώπη. Να γίνουμε Ευρώπη στους θεσμούς, Ευρώπη στην οικονομία, Ευρώπη στην κοινωνία.

Σε αυτό κατατείνει και το παρόν σχέδιο νόμου, εμβληματικό σχέδιο νόμου, το οποίο υπερψηφίζουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε πολύ.

Τον λόγο έχει ο κ. Κυριάκης Σπυρίδων.

**ΣΠΥΡΙΔΩΝ ΚΥΡΙΑΚΗΣ:** Κύριε Πρόεδρε, κυρίες και κύριοι συνάδελφοι, όταν πριν από περίπου τρεις μήνες ανέβηκα για πρώτη φορά στο Βήμα της Βουλής, στο ίδιο αυτό Βήμα από το οποίο κατά το παρελθόν έχουν περάσει τεράστιες πολιτικές προσωπικότητες με πολύ μεγάλη συνεισφορά στην πατρίδα, δεν σας κρύβω ότι αναρωτήθηκα ποιος είναι ο αντικειμενικός στόχος ενός σύγχρονου Βουλευτή. Με ποιον τρόπο ο καθένας μας προσωπικά, αλλά και όλοι μαζί ως σύνολο, καλούμαστενα πραγματώσουμε την υπόστασή μας ως Βουλευτές ερχόμενοι καθημερινά αντιμέτωποι με τα προβλήματα της κοινωνίας, αντιμέτωποι με το ιστορικό συνεχές, αλλά κυρίως αντιμέτωποι με τις επόμενες γενιές που ως αδέκαστοι κριτές της ιστορίας, σύντομα θα μας κρίνουν για τις πράξεις μας και τις παραλείψεις μας. Και όταν το πλήρωμα του χρόνου παρέλθει, τότε στο ζύγι της ιστορίας, από τις επόμενες γενιές, θα κριθούμε είτε αντάξιοι των προσδοκιών τους, είτε ελλιποβαρείς.

Καλούμαστε, λοιπόν, ως Βουλευτές να κάνουμε δύο πράγματα. Το πρώτο είναι να διορθώσουμε τις παθογένειες και τα προβλήματα του κράτους, όπου αυτό είναι εφικτό και όπου τα συναντάμε. Ταυτόχρονα, όμως, έχουμε ένα δεύτερο πιο σπουδαίο ρόλο, να δημιουργήσουμε τις βάσεις, να θέσουμε τα θεμέλια για μια νέα καλύτερη και σύγχρονη Ελλάδα για τις επόμενες γενιές. Βλέπετε, η χώρα μας τα τελευταία δεκαπέντε χρόνια περίπου, βρίσκεται σε μια συνεχή περιδίνηση. Ύστερα από μια σειρά από πολλές επάλληλες εσωγενείς και εξωγενείς κρίσεις καταφέραμε να σταθούμε όρθιοι και σήμερα βρισκόμαστε ένα βήμα πιο μπροστά από εκεί που εκκινήσαμε.

Είναι, νομίζω, μιας πρώτης τάξεως ευκαιρία να πάρουμε μια βαθιά ανάσα και να αναλογιστούμε ποιο θέλουμε να είναι το μέλλον της χώρας μας για τα επόμενα χρόνια, ποιος θέλουμε να είναι ο ρόλος της Ελλάδας για τις επόμενες γενιές, αν είμαστε έτοιμοι να αφήσουμε πίσω μας τον κομματισμό, τον τοπικισμό, τον κρατισμό και να δημιουργήσουμε μια νέα σύγχρονη Ελλάδα, βασισμένη στην αξιοσύνη, στην αξιοκρατία, στην αξιολόγηση και στην αριστεία και ταυτόχρονα να δημιουργήσουμε μια νέα σχέση εμπιστοσύνης με τους Έλληνες πολίτες. Για να το κάνουμε αυτό, οφείλουμε να υπάρχει διαφάνεια και δικαιοσύνη σε όλες τις πτυχές του κράτους.

Το νομοσχέδιο που έρχεται σήμερα στη Βουλή προς ψήφιση από το Υπουργείο Εσωτερικών, κάνει ακριβώς αυτό το πράγμα, πραγματώνει τον ρόλο μας ως Βουλευτές. Αφ’ ενός διορθώνει τα προβλήματα τα οποία υπήρχαν μέχρι σήμερα στην επιλογή των διοικήσεων των οργανισμών, αλλά ταυτόχρονα θέτει ένα νέο αξιοκρατικό πλαίσιο για την Ελλάδα του μέλλοντος με μια σειρά από μέτρα, όπως το Ανώτατο Συμβούλιο Επιλογής Διοικήσεων, όπως η κατηγοριοποίηση των διοικητών σε πανελλαδικής και τοπικής εμβέλειας, όπως τα τεστ δεξιοτήτων, αλλά και τα αυξημένα on off προσόντα τα οποία θα πρέπει να έχουν οι επίδοξοι διοικητές των οργανισμών. Εξασφαλίζεται έτσι η διαφάνεια, αλλά και ο ορθολογισμός στην επιλογή των διοικήσεων.

Ταυτόχρονα, με μια δέσμη μέτρων, όπως τα συμβόλαια αποδοτικότητας, όπως το δικαίωμα του Υπουργού να παύει τις διοικήσεις αν αυτές δεν πληρούν συγκεκριμένα ποιοτικά και ποσοτικά χαρακτηριστικά, oυσιαστικά αυτό που κάνει είναι να επιτείνει το συναίσθημα των πολιτών για δικαιοσύνη, διότι οι διοικητές των οργανισμών θα κρίνονται και με οικονομικά κριτήρια. Θα πρέπει να σέβονται το κάθε ευρώ του Έλληνα φορολογούμενου. Ταυτόχρονα, βελτιώνονται οι υπηρεσίες προς τον πολίτη, διότι οι διοικητές θα κρίνονται και με ποιοτικά κριτήρια.

Κύριοι της Αντιπολίτευσης, άκουσα τις αιτιάσεις που κάνατε και τις αντιθέσεις που έχετε με το συγκεκριμένο νομοσχέδιο και άκουσα ειδικά τους ανθρώπους του ΣΥΡΙΖΑ, τον ίδιο αυτόν ΣΥΡΙΖΑ που πριν από μερικά χρόνια διόριζε ιδιοκτήτες βουλκανιζατέρ ως διοικητές σε νοσοκομεία, με μοναδικό εχέγγυο την κομματική τους ταυτότητα.

**ΠΑΥΛΟΣ ΠΟΛΑΚΗΣ:** Παρακαλώ τον λόγο επί προσωπικού.

**ΣΠΥΡΙΔΩΝ ΚΥΡΙΑΚΗΣ:** Δεν είπα κάτι για σας, κύριε Πολάκη. Δεν είπα πουθενά το όνομά σας.

Αυτός λοιπόν ο ΣΥΡΙΖΑ ενίσταται σήμερα και μας λέει ότι δημιουργούμε κομματικό κράτος, γιατί στο τελευταίο στάδιο της επιλογής ο Υπουργός ερωτάται για την επιλογή των ανθρώπων με τους οποίους θα πρέπει να ασκήσει κυβερνητική πολιτική.

Και διερωτώμαι, πώς θα μπορούσε να είναι διαφορετικά; Αν ο Υπουργός δεν έχει το δικαίωμα της επιλογής, τότε πώς θα μπορούμε να ζητάμε εμείς λογοδοσία από τον Υπουργό όταν ο ίδιος δεν επιλέγει τις διοικήσεις αυτές;

Σε κάθε περίπτωση είναι προσχηματική η αντιπολίτευση που κάνετε. Κάνετε αντιπολίτευση για την ίδια την αντιπολίτευση. Και επειδή άκουσα και πριν από λίγο τον εκπρόσωπό σας κ. Φάμελλο να λέει ότι έχετε πολλαπλασιάσει τις δυνάμεις σας στην κοινωνία, να σας πω ότι από το δεκαοχτώ στο δώδεκα δεν υπάρχει πολλαπλασιασμός, υπάρχει αφαίρεση, υπάρχει διαίρεση. Το δώδεκα είναι ακριβώς τα δύο τρίτα του δεκαοχτώ. Δεν έχετε πολλαπλασιάσει καθόλου τις δυνάμεις σας. Βέβαια, κατανοώ ότι τα μαθηματικά δεν είναι το φόντο σας, αλλά τι να κάνουμε; Αυτή είναι η σκληρή πραγματικότητα για εσάς.

Αγαπητοί συνάδελφοι, αν υπάρχει μια στιγμή στο ιστορικό συνεχές, στο χωροχρονικό συνεχές, στο πολιτικό χωροχρονικό συνεχές που όλοι μας οφείλουμε να βρεθούμε και να πάψουμε να παριστάνουμε πως ζούμε σε παράλληλα σύμπαντα, είναι αυτή. Διότι το συγκεκριμένο νομοσχέδιο συμβάλλει στη μετεξέλιξη της Ελλάδας, συμβάλλει στη μετεξέλιξη της χώρας.

Σας καλώ, λοιπόν, όλους να αφήσουμε πίσω μας τα κομματικά μας γυαλιά οποιασδήποτε απόχρωσης και να είναι και όλοι μαζί να ψηφίσουμε το συγκεκριμένο νομοσχέδιο, το οποίο δημιουργεί τις βάσεις για μια νέα σύγχρονη και καλύτερη Ελλάδα.

Όποιος είναι ενάντια στο νομοσχέδιο αυτό, είναι ταυτόχρονα ενάντια στην αξιολόγηση, είναι ενάντια στη διαφάνεια, είναι ενάντια στο κράτος δικαίου.

Να είστε καλά, σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):**  Η κ. Παναγιού Πούλου έχει τον λόγο.

**ΠΑΥΛΟΣ ΠΟΛΑΚΗΣ:** Κύριε Πρόεδρε, παρακαλώ τον λόγο για ένα λεπτό για να σταματήσει αυτό το πράγμα. Μπορώ; Νομίζω ότι είναι ο έβδομος ή ο όγδοος ομιλητής της Νέας Δημοκρατίας που αναφέρει το ίδιο ψεύδος.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πολάκη, πάντως έχουν αναφερθεί διαχρονικές αδυναμίες στο σύστημα επιλογής διοικητών.

**ΠΑΥΛΟΣ ΠΟΛΑΚΗΣ:** Έχει αναφερθεί και η Υπουργός. Για ένα λεπτό, μπορώ;

**ΠΡΟΕΔΡΕΥΩΝ (Ιωάννης Πλακιωτάκης):** Θα σας δώσω ένα λεπτό, αλλά να μην ανοίξουμε συζήτηση.

**ΠΑΥΛΟΣ ΠΟΛΑΚΗΣ:** Συγγνώμη, κυρία Πούλου.

Κυρία Υπουργέ, ήθελα να αναφερθώ σε εσάς, αλλά έδωσε την αφορμή ο συνάδελφος από την Πρέβεζα. Λοιπόν, ακούστε, αυτό το ψέμα της Ομάδας Αληθείας σταματήστε να το αναπαράγετε.

Δεν διορίσαμε ιδιοκτήτη βουλκανιζατέρ. Διορίσαμε έναν μηχανολόγο μηχανικό, ο οποίος για ενάμιση χρόνο πριν αναλάβει, είχε την ευθύνη όντας στο γραφείο μου στο Υπουργείο να παρακολουθεί όλη την εξέλιξη των δομών υγείας του Αιγαίου, από τη Μυτιλήνη μέχρι τη Ρόδο, την Κάρπαθο και την Κάσο. Αυτός ο άνθρωπος, όταν δήλωσε αδυναμία να συνεχίσει η διοικήτρια η πρώτη που είχαμε βάλει στη Σαντορίνη στην ΑΕΜΥ, ανέλαβε να συνεχίσει το έργο. Εδώ είναι το πτυχίο του.

Ποιος σας το είπε για βουλκανιζατέρ; Το ξέρετε; Ποιος σας το είπε; Ο άνθρωπος για ένα διάστημα –επειδή το έβγαλε η Ομάδα Αληθείας- τα προηγούμενα χρόνια είχε συνεργείο. Είναι ντροπή;

**ΣΠΥΡΙΔΩΝ ΚΥΡΙΑΚΗΣ**: Όχι, βέβαια.

**ΠΑΥΛΟΣ ΠΟΛΑΚΗΣ:** Μπράβο. Τότε γιατί αναφέρεστε υποτιμητικά;

**ΣΠΥΡΙΔΩΝ ΚΥΡΙΑΚΗΣ:** Δεν κάνουμε όλοι για όλα.

**ΠΑΥΛΟΣ ΠΟΛΑΚΗΣ:** Προφανώς.

Αυτός ο άνθρωπος λοιπόν, έφτασε το Νοσοκομείο της Σαντορίνης να δεχθεί είκοσι επτάμισι χιλιάδες πληθυσμό να λειτουργεί με εκατόν σαράντα άτομα, με τριάντα πέντε γιατρούς, με δεκατέσσερα τμήματα. Θέλετε να δούμε τη σημερινή εικόνα;

Σαράντα έχουν φύγει. Έχετε αλλάξει δύο διοικητές με υποτιθέμενα πτυχία. Αυτή τη στιγμή φεύγουν σωρηδόν και γιατροί και προσωπικό από τη Σαντορίνη. Πόσα χειρουργεία γίνονται στη Σαντορίνη φέτος; Πόσοι τοκετοί γίνονται;

Διότι εδώ έχω τα στοιχεία και θα τα καταθέσω και πριν μιλήσετε ξανά, κυρία Υπουργέ, να δείτε τα στοιχεία, το τι κατάφερε ο Μπάμπης Πανοτόπουλος, με την ηγεσία της ΑΕΜΥ τότε, τη χρονιά του 2018-2019, στη Σαντορίνη και κάντε τη σύγκριση με όποια χρονιά από τις δικές σας θέλετε. Και σταματήστε πια αυτό το ψεύδος.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ, κύριε Πρόεδρε.

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, μπορώ να έχω τον λόγο;

**ΠΑΥΛΟΣ ΠΟΛΑΚΗΣ:** Θα τα δείτε πρώτα πριν μιλήσετε;

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εσωτερικών):** Δεν σκόπευα, κύριε Πρόεδρε, να ανοίξω κανέναν διάλογο με τον κ. Πολάκη, αλλά με προκάλεσε, διότι μόλις τώρα μάθαμε ότι όχι μόνο ο ΣΥΡΙΖΑ είχε διορίσει ιδιοκτήτη βουλκανιζατέρ, αλλά επιπλέον ήταν κομματικό στέλεχος για έναν χρόνο στο γραφείο του κ. Πολάκη. Διπλή ιδιότητα, λοιπόν! Και ιδιοκτήτης βουλκανιζατέρ και κομματικό στέλεχος του ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

Διπλή ιδιότητα επί ΣΥΡΙΖΑ!

**ΠΑΥΛΟΣ ΠΟΛΑΚΗΣ:** Επιμένετε;

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πούλου, παρακαλώ έχετε τον λόγο.

**ΠΑΥΛΟΣ ΠΟΛΑΚΗΣ:** Ξέρετε κάτι, κυρία Υπουργέ; Εσείς έχετε μπει στο ελληνικό πανεπιστήμιο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΝΙΚΗ ΚΕΡΑΜΕΩΣ (Υπουργός Εσωτερικών):** Ναι, έχω μπει και στο ελληνικό πανεπιστήμιο.

**ΠΑΥΛΟΣ ΠΟΛΑΚΗΣ:** Γιατί υποτιμάτε το πτυχίο του;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Πολάκη! Όχι διαλόγους!

Κυρία Υπουργέ, παρακαλώ!

**ΠΑΥΛΟΣ ΠΟΛΑΚΗΣ:** Γιατί υποτιμάτε το πτυχίο του;

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πούλου, παρακαλώ, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι η πρώτη μου ομιλία στο Βήμα της Βουλής από τότε που στις 7 Οκτωβρίου η τρομοκρατική επίθεση της Χαμάς κατά των Ισραηλινών στη Λωρίδα της Γάζας πυροδότησε την ολέθρια σύγκρουση στην περιοχή. Καταδικάσαμε εξαρχής, ως ΣΥΡΙΖΑ - Προοδευτική Συμμαχία, αυτή την απαράδεκτη επίθεση.

Καταδικάζουμε, όμως, επίσης τις συνεχιζόμενες επί εικοσιπέντε ημέρες σφοδρές επιθέσεις του Ισραήλ κατά αμάχων, που παραβιάζουν τις ανθρωπιστικές αρχές του Διεθνούς Δικαίου. Η Ευρωπαϊκή Ένωση και η διεθνής κοινότητα ανέχονται και επιτρέπουν να εξελίσσεται μια πρωτοφανής σφαγή αμάχων και μικρών παιδιών. Μέχρι σήμερα, έντεκα χιλιάδες στόχοι στην πυκνοδομημένη και πλέον ισοπεδωμένη Γάζα. Μέχρι σήμερα, τα θύματα ξεπερνούν τις έντεκα χιλιάδες, μεταξύ των οποίων τρεισήμισι χιλιάδες παιδιά. Κάθε δέκα λεπτά χάνεται ένα παιδί. Δεν είναι αριθμοί. Είναι άνθρωποι που είχαν κανονική ζωή και έκαναν σχέδιο για το μέλλον τους. Πώς μπορούμε να παραμένουμε άπραγοι; Πώς μπορούμε να κοιμόμαστε τις νύχτες, όταν συνάνθρωποί μας πεθαίνουν κάτω από τα συντρίμμια που προκαλούν οι ισραηλινοί βομβαρδισμοί; Οι κραυγές και τα κλάματα των φοβισμένων παιδιών είναι ένας εφιάλτης που μας στοιχειώνει.

Ντρέπομαι που είμαι πολιτικός σε μια χώρα που η Κυβέρνησή της συντάσσεται με την πλευρά που κλιμακώνει τη σύγκρουση, σε μια χώρα που η Κυβέρνησή της διαμορφώνει τις διαχρονικές αρχές της εξωτερικής μας πολιτικής ανάλογα με τις προσωπικές επιλογές και φιλίες του δεδομένου στα θέματα εξωτερικής πολιτικής Πρωθυπουργού. Ντρέπομαι που η χώρα μου ανήκει στην Ευρωπαϊκή Ένωση, που για μία ακόμη φορά κρίνεται κατώτερη των περιστάσεων και νίπτει τας χείρας της, ως Πόντιος Πιλάτος.

Τι κάνουμε, λοιπόν; Ποια είναι η κανονικότητα που αποδεχόμαστε και δεν αντιδρούμε; Δεν γίνεται να αποδεχόμαστε αυτή τη βαρβαρότητα και να σιωπούμε. Πρέπει να ενώσουμε τις φωνές μας για να εφαρμοστούν οι αποφάσεις του ΟΗΕ για ανθρωπιστική εκεχειρία, παύση των εχθροπραξιών και άμεσες ενέργειες για τη δημιουργία του παλαιστινιακού κράτους. Πρέπει να αγωνιστούμε για την ειρήνη παντού στον πλανήτη, στην Παλαιστίνη, στην Ουκρανία, παντού όπου χάνονται ζωές ανθρώπων, αθώων αμάχων.

Κυρία Υπουργέ, μέσα σε αυτή τη ζοφερή πραγματικότητα στη γειτονιά μας συζητούμε σήμερα ένα ακόμη νομοσχέδιο της Κυβέρνησης Μητσοτάκη, που ξηλώνει αρμοδιότητες από ανεξάρτητες αρχές και περιορίζει βασικές αξίες, όπως αυτή της ισότητας και βρίσκεται στον αντίποδα της αξιοκρατίας που επικαλείστε επικοινωνιακά. Κατά την επεξεργασία του νομοσχεδίου στις επιτροπές και παρά την πλήρη αντίθεσή μας στο πλαίσιο που προτείνετε, προσπαθήσαμε να συμβάλουμε με παρατηρήσεις και προτάσεις.

Η σταθερή σας, όμως, επωδός, κυρία Υπουργέ, αντί να συζητήσετε και να υιοθετήσετε κάποιες προτάσεις, ήταν να επαναλαμβάνετε με εμμονή ότι ο ΣΥΡΙΖΑ - Προοδευτική Συμμαχία δεν έχει θέσεις.

Σας απαντούμε για ακόμη μία φορά για να σταματήσετε αυτό το ποίημα, αλλά κυρίως για να καταγραφεί στα Πρακτικά. Ο ΣΥΡΙΖΑ - Προοδευτική Συμμαχία τόλμησε να φέρει στη Βουλή τον ν.4369/2016, τον νόμο Βερναρδάκη, μια πραγματική μεταρρύθμιση στην κατεύθυνση της πλήρους αποκομματικοποίησης των υπηρεσιών του δημοσίου. Από τότε πέρασαν τέσσερα χρόνια μέχρι το 2020, οπότε εσείς νομοθετήσατε ένα νέο πλαίσιο, δήθεν καινοτόμο και μεταρρυθμιστικό, που το προβάλατε επίσης επικοινωνιακά, όπως συνηθίζετε.

Ο νόμος σας υλοποιήθηκε μόνο σε δέκα προκηρύξεις για κάλυψη πενήντα έως εξήντα διοικητικών θέσεων σε σύνολο χιλίων πεντακοσίων φορέων και τεσσάρων χιλιάδων θέσεων περίπου. Και έρχεστε και πάλι, μετά από σχεδόν τέσσερα χρόνια, με αντίστοιχους επικοινωνιακούς πανηγυρισμούς και επαίρεστε για το νέο δήθεν επίτευγμα αξιοκρατίας και διαφάνειας.

Κυρία Υπουργέ, δεν μπορείτε να πανηγυρίζετε για ένα διαβλητό και ελεγχόμενο από την Κυβέρνησή σας και τον ίδιο Πρωθυπουργό σύστημα επιλογής. Δεν μπορείτε να κωφεύετε στις παρατηρήσεις της Αντιπολίτευσης, που απέδειξαν άρθρο-άρθρο την επιλογή σας αυτή. Άλλωστε, δηλώσατε ότι η Κυβέρνηση πρέπει να επιλέγει και να αποφασίζει. Επιλέγει, αφού έχει την απόλυτη πλειοψηφία στις επιτροπές επιλογής -τέσσερις δικοί σας έναντι ενός του ΑΣΕΠ- και αποφασίζει, αφού η Υπουργός αποφασίζει μεταξύ των τριών επικρατέστερων. Και βέβαια, όχι μόνο του ο Υπουργός, αλλά με την έγκριση του Μαξίμου. Το αμφισβητείτε;

Τότε απαντήστε μας, έστω και σήμερα, γιατί στις επιτροπές επιλογής συμμετέχει γραμματέας από την Προεδρία της Κυβέρνησης και επίσης, γιατί για να πάψει ο/η Υπουργός διοικητικό στέλεχος, πρέπει να αποστέλλει υποχρεωτικά φάκελο τεκμηρίωσης στο Μαξίμου.

Εσείς δεν προσβάλλεστε, κυρία Υπουργέ, από τον ασφυκτικό έλεγχο του Πρωθυπουργού, που προφανώς δεν σας εμπιστεύεται;

Κατά τη συζήτηση του νομοσχεδίου επισημάναμε τις διατάξεις που θα μπορούσαν να είναι στη σωστή κατεύθυνση, βελτιώνοντας έστω το δικό σας πλαίσιο. Επιγραμματικά τις αναφέρω: Το τεστ δεξιοτήτων, χωρίς επιστημονική βάση δεδομένων όμως, η ασάφεια της συνάφειας των τυπικών προσόντων που θα καθορίζεται από τον ή την Υπουργό, η θολή διακρίβωση της εμπειρίας σε θέσεις ευθύνης στον ιδιωτικό τομέα. Επίσης, ο αποκλεισμός των επαγγελματικών κρατικών σχολών, αλλά και των αποφοίτων σχολών μεγάλης εξειδίκευσης στη διοίκηση, όπως η γαλλική ENA, η σταθμισμένη μοριοδότηση, ώστε να ακυρώνεται το πολυδιαφημισμένο τεστ δεξιοτήτων, που εξισώνεται βαθμολογικά με τη συνέντευξη, η απαξίωση στη μοριοδότηση των τυπικών προσόντων, αφού την μειώνετε από τα οκτακόσια μόρια του νόμου Θεοδωρικάκου σε εξακόσια πλέον, η μη αναγνώριση των εξειδικευμένων διδακτορικών τίτλων, η μη διάχυση του μπόνους στο σύνολο της ομάδας που εργάζεται για την επίτευξη των στόχων, η υπονόμευση του στρατηγικού σχεδιασμού από τα κοντόφθαλμα ετήσια σχέδια δράσης και τέλος, η ανησυχία που εκφράσαμε για τη μη εφαρμογή του νομοσχεδίου σας, αφού στις μεταβατικές διατάξεις παρατείνετε επ’ αόριστον και μέχρι την ολοκλήρωση της νέας διαγωνιστικής διαδικασίας η διατήρηση των διοικήσεων στο δημόσιο, ενώ στο προηγούμενο πλαίσιο του κ. Θεοδωρικάκου προέβλεπε τρεις μήνες και βέβαια, το αλλάξετε το 2021, χωρίς να προβλέπετε πλέον χρονικό όριο.

Με αυτές και άλλες παρατηρήσεις προσπαθήσαμε να συμβάλουμε στην επεξεργασία του νομοσχεδίου σας στις επιτροπές.

Τι δεν καταλαβαίνετε, λοιπόν, κυρία Υπουργέ και μας καταλογίζετε απουσία προτάσεων;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας, παρακαλώ.

Επειδή δεν συμφωνούμε με το νομοσχέδιό σας; Επειδή με την κριτική μας αποδομήσαμε το δήθεν μεταρρυθμιστικό επίτευγμά σας; Επειδή εκτιμούμε ότι και αυτό θα παραμείνει ανεφάρμοστο, όπως ο προηγούμενος νόμος της Κυβέρνησής σας; Γνωρίζουμε, βέβαια, ότι θα εφαρμοστεί επιλεκτικά, όπως παραδείγματος χάριν, στις διοικήσεις των νοσοκομείων, για τα οποία προετοιμάζετε έναν νέο υγειονομικό χάρτη για την περαιτέρω ιδιωτικοποίηση του ΕΣΥ και φυσικά, χρειάζεστε τους δικούς σας ανθρώπους για να τον εφαρμόσετε.

Για αυτά τα «επειδή» που δεν απαντάτε, αλλά και λόγω της δήθεν αριστείας σας και της αλαζονείας της εξουσίας σας, δεν μπορείτε να κατανοήσετε ότι δεν συμφωνούμε με το συνεχιζόμενο πελατειακό ρουσφετολογικό δημόσιο που προωθεί το νομοσχέδιό σας.

Κλείνοντας, κυρίες και κύριοι συνάδελφοι, επαναλαμβάνω την πρόταση του ΣΥΡΙΖΑ-Προοδευτική Συμμαχία που διατυπώθηκε και χθες εμπεριστατωμένα από τον Πρόεδρό μας, τον σύντροφο Στέφανο Κασσελάκη. Είμαστε υπέρ της ενίσχυσης του ΑΣΕΠ για να ανταποκριθεί στον ρόλο του ως ανεξάρτητη και αδιάβλητη αρχή. Είμαστε υπέρ της αξιοποίησης του πορίσματος του ΑΣΕΠ που κατέθεσε το 2022 στον κ. Βορίδη, ο οποίος το πέταξε φυσικά στον κάλαθο των αχρήστων του Μαξίμου, και το όποιο πόρισμα εμπεριέχει ένα αδιάβλητο σύστημα αξιοκρατίας και διαφάνειας και επιλέγει τα διοικητικά στελέχη των φορέων του δημοσίου, απαλλαγμένο από την κομματοκρατία. Είμαστε κατά του νομοσχεδίου σας, που υπηρετεί τον απόλυτο συγκεντρωτισμό του επιτελικού σας κράτους και του οποίου τις καταστροφικές αστοχίες βιώνει ο ελληνικός λαός επί τέσσερα χρόνια, τόσο στις φυσικές καταστροφές, όσο και στην οικονομία, με την ακρίβεια και την αισχροκέρδεια και τη φτωχοποίηση των νοικοκυριών. Είμαστε κατά του απόλυτου ελέγχου της ροής του χρήματος των ευρωπαϊκών ταμείων από το Μαξίμου, και συγκεκριμένα από τον Πρωθυπουργό κ. Μητσοτάκη. Είμαστε κατά των απευθείας αναθέσεων δισεκατομμυρίων τους ημέτερους, που κάνατε κανόνα στη διακυβέρνησή σας. Είμαστε, τέλος, κατά της άδικης και αδίστακτης φορολογίας που ετοιμάζετε για τους ελεύθερους επαγγελματίες, που ήρθε πρόσφατα στο φως και που θα συζητήσουμε άμεσα.

Πιο ξεκάθαρη θέση, κυρία Υπουργέ, δεν υπάρχει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Τάσος Χατζηβασιλείου από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, προτεραιότητα της Κυβέρνησης αυτής αποτελούν οι μεταρρυθμίσεις σε όλους τους τομείς. Για αυτό λοιπόν και εμείς σήμερα ψηφίζουμε ένα νομοσχέδιο το οποίο φέρνει μια μεγάλη τομή στη δημόσια διοίκηση. Ανοίγει επιτέλους τον δρόμο για την αξιοποίηση του ικανού ανθρώπινου δυναμικού που έχει η πατρίδα, με όρους διαφάνειας, αξιοκρατίας και κυρίως αποτελεσματικότητας. Ουσιαστικά λοιπόν έχουμε ένα νομοσχέδιο μπροστά μας που φέρνει αλλαγές που θα βελτιώσουν τη ζωή εκατομμυρίων Ελλήνων πολιτών.

Ταυτόχρονα, όμως, με τη νέα διαδικασία που θεσπίζεται, κάθε Ελληνίδα και κάθε Έλληνας θα μπορεί επιτέλους να διεκδικεί μια θέση ευθύνης στην κρατική μηχανή. Έτσι λοιπόν ο δημόσιος τομέας οδηγείται σταδιακά στο μέλλον με σοβαρά και αξιόλογα στελέχη που θα αξιολογούνται από αντικειμενικά προσόντα, τις γνώσεις, την εμπειρία, την ικανότητά τους και όχι από οποιαδήποτε πολιτική εξάρτηση ή τη συμμετοχή τους σε μια κομματική επετηρίδα.

Δυστυχώς, η Αντιπολίτευση αντιμετωπίζει αυτή τη μεταρρύθμιση αρνητικά. Όμως, ακόμα και αν ο πλέον κακόπιστος διαβάσει με προσοχή το νομοσχέδιο, θα αντιληφθεί ότι η Κυβέρνηση αυτή σήμερα βάζει ταφόπλακα στις παλιές νοοτροπίες. Σήμερα λοιπόν κάνουμε ένα μεγάλο βήμα για ένα σύγχρονο, ένα κανονικό πρότυπο διοίκησης, ικανό να απαντήσει στις προκλήσεις της εποχής και φυσικά να ικανοποιήσει τις απαιτήσεις των Ελλήνων πολιτών. Χτίζουμε, λοιπόν, σιγά σιγά ένα κράτος αποτελεσματικό στην υπηρεσία του Έλληνα πολίτη. Ο μεγαλύτερος νεοτερισμός λοιπόν είναι η υπαγωγή της διαδικασίας επιλογής στον ΑΣΕΠ, τον ανεξάρτητο αυτό φορέα, που εγγυάται τη διαφάνεια και την προστασία του δημοσίου συμφέροντος. Και αναρωτιέμαι είναι αυτό ρουσφετολογικό, όπως ακούστηκε στην Αίθουσα αυτήν, εδώ, πριν από λίγο;

Επιπλέον, φέρνουμε ένα νέο σύστημα αξιολόγησης. Είναι σημαντική η επιλογή με αξιοκρατία, όμως αυτό δεν φτάνει. Η τακτική αξιολόγηση δεξιοτήτων και αποτελεσμάτων σε κάθε στέλεχος είναι αναγκαία. Έτσι λοιπόν η Κυβέρνηση φέρνει μια σειρά από εργαλεία αξιολόγησης των διοικήσεων, υιοθετώντας βέλτιστες πρακτικές που εφαρμόζονται εδώ και πάρα πολλά χρόνια σε πάνω από πενήντα χώρες του εξωτερικού. Το κάνει ήδη η Ευρώπη εδώ και δεκαετίες. Ήρθε λοιπόν η ώρα να το κάνουμε και εμείς εδώ στην πατρίδα μας. Τέλος, επιτέλους σπάει το ταμπού της ανταμοιβής στο δημόσιο. Επιτέλους δίνεται η δυνατότητα για μπόνους παραγωγικότητας σε όποιο στέλεχος της δημόσιας διοίκησης πετύχει τους στόχους που του έχουν τεθεί. Έτσι μπορούμε να προσελκύσουμε τους καλύτερους της αγοράς.

Δυστυχώς, η Αντιπολίτευση, εμφορούμενη κλασικά από τον οίστρο της αντίδρασης σε κάθε πρωτοβουλία της Κυβέρνησης και από δυσανεξία βέβαια σε δομικές μεταρρυθμίσεις, σήμερα έρχεται εδώ και αντιδρά. Άκουσα και στις επιτροπές, αλλά και εδώ σήμερα από το πρωί, συναδέλφους του ΣΥΡΙΖΑ κυρίως, να ισχυρίζονται ότι την επιλογή των στελεχών θα κάνει απευθείας η Υπουργός, το Μέγαρο Μαξίμου, ο Πρωθυπουργός ο ίδιος. Ακούστηκε πριν από λίγο ότι θα υπάρχει ασφυκτικός, λέει, έλεγχος από τον ίδιο τον Πρωθυπουργό. Ενδεχομένως, λοιπόν, κάποιοι στην Αίθουσα αυτή ξεχνούν σκόπιμα να αναφέρουν ότι το Υπουργείο θα επιλέγει αυτούς που πέρασαν με επιτυχία τα σχετικά τεστ και αξιολογήθηκαν ως κατάλληλοι και ικανοί από τη διαδικασία ΑΣΕΠ. Ξεχνούν αυτοί οι ίδιοι συνάδελφοι να αναφέρουν ότι όλα τα προηγούμενα χρόνια -τι συνέβαινε;- ο εκάστοτε Υπουργός διάλεγε για τις θέσεις στελεχών στη δημόσια διοίκηση ελεύθερα όποιον επιθυμούσε, χωρίς απαραίτητα να έχει προηγηθεί η οποιαδήποτε αξιολόγηση. Μάλιστα, μέσα στην πολιτική τρικυμία που βιώνει ο ΣΥΡΙΖΑ το τελευταίο διάστημα, ακούσαμε εμμέσως πλην σαφώς και την φοβερή, πρωτοφανή πρόταση της συμμετοχής του προσωπικού κάθε φορά στην επιλογή της διοίκηση ενός φορέα μέσω εκλογής. Το είχε γράψει στα αγγλικά ο κ. Κασσελάκης αυτό, σε επίσημες προτάσεις που είχε στείλει στην κ. Αχτσιόγλου.

**ΡΑΛΛΙΑ ΧΡΗΣΤΙΔΟΥ:**…(Δεν ακούστηκε)

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Δυστυχώς, κάποιοι προσπάθησαν σήμερα να το ανασκευάσουν, αλλά τα γραπτά, κυρία συνάδελφε, σας διαψεύδουν.

Τι μας λέει, λοιπόν, σήμερα ο ΣΥΡΙΖΑ; Μας λέει ότι προτιμά ένα μοντέλο επιλογής ασύμβατο με τη σύγχρονη αντίληψη για τη δημόσια διοίκηση. Δηλαδή τι μας λέει ο ΣΥΡΙΖΑ; Μας λέει να πάμε ολοταχώς πίσω στο παρελθόν. Κυρίες και κύριοι συνάδελφοι, δεν πρέπει σε καμία περίπτωση –και νομίζω ότι θα συμφωνήσει και η κυρία Υπουργός- να υποτιμούμε τη γνώση, τον επαγγελματισμό και την αποτελεσματικότητα των σημερινών διοικητών του δημοσίου, των προέδρων και άλλων υψηλών αξιωματούχων, διότι και εκείνοι επελέγησαν με διαδικασία που ισχύει μέχρι σήμερα, αλλά τους αναγνωρίζουμε όλα όσα πέτυχαν, ο καθένας βέβαια στον βαθμό που μπόρεσε.

Το παρόν νομοσχέδιο έρχεται ως μια έμπρακτη υλοποίηση της δέσμευσης του Κυριάκου Μητσοτάκη για την προώθηση μεταρρυθμίσεων που φέρουν τη λεγόμενη αλλαγή πολιτικού παραδείγματος. Ναι, γιατί εμείς θέλουμε να ενισχυθεί η εμπιστοσύνη των πολιτών στις υπηρεσίες από το κράτος, θέλουμε διαφάνεια και αντικειμενικότητα σε όλα τα επίπεδα, θέλουμε ένα κράτος που θα υπηρετεί πραγματικά την κοινωνία χωρίς εκπτώσεις.

Σήμερα ανοίγει σιγά σιγά ένας μεγάλος δρόμος για ένα δημόσιο που θα ανταποκρίνεται στις ανάγκες κάθε Ελληνίδας, κάθε Έλληνα, χωρίς να τους ταλαιπωρεί και κυρίως χωρίς να τους απογοητεύει, να τους προσβάλλει, γιατί αυτό είναι το μεγάλο στοίχημα. Εμείς ψηφίζουμε σήμερα αυτή τη μεγάλη μεταρρύθμιση με έναν και μόνο στόχο, οι πολίτες να έχουν σε καλύτερες υπηρεσίες πρόσβαση και πολύ ταχύτερα γιατί αυτό πάνω από όλα τους αξίζει.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα δώσω τώρα τον λόγο στον Υπουργό κ. Τριαντόπουλο για την υποστήριξη της τροπολογίας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρία Υπουργέ, θέλω να αναφερθώ στην τροπολογία του νομοσχεδίου, μια τροπολογία η οποία περιλαμβάνει δύο διατάξεις που σχετίζονται άμεσα με το σχέδιο στήριξης και αποκατάστασης που υλοποιείται αυτή τη στιγμή στη Θεσσαλία, αλλά και στο σύνολο των περιοχών που έχουν πληγεί από τα πρωτοφανή πλημμυρικά φαινόμενα του Σεπτεμβρίου.

Η πρώτη διάταξη είναι διάταξη του Υπουργείου Αγροτικής Ανάπτυξης και Τροφίμων. Είναι αυτή που ανοίγει ουσιαστικά τον δρόμο για άμεσες και σημαντικές ενισχύσεις προς τον πρωτογενή τομέα που επλήγη από τις πρωτοφανείς πλημμύρες. Είναι η διάταξη με την οποία θεσμοθετείται ο τρόπος για τη χορήγηση ενίσχυσης στις γεωργικές εκμεταλλεύσεις που επλήγησαν, μέσω του ΕΛΓΑ, μια ενίσχυση που βαρύνει τον κρατικό προϋπολογισμό, μια ενίσχυση που είναι αφορολόγητη, ακατάσχετη και ανεκχώρητη, μια ενίσχυση που θα αρχίσει να καταβάλλεται μετά την ολοκλήρωση της διαδικασίας για το ζωικό κεφάλαιο και θα ακολουθηθεί η φυτική παραγωγή κατά το τελευταίο δεκαήμερο του Νοεμβρίου, όπως έχει ανακοινωθεί από το Υπουργείο Αγροτικής Ανάπτυξης και Τροφίμων και τον Υπουργό τον Λευτέρη τον Αυγενάκη, μια ενίσχυση υψηλότερη από ό,τι έχει χορηγηθεί στο παρελθόν.

Άλλωστε η μεγάλη φυσική καταστροφή που έπληξε τη Θεσσαλία δεν έχει προηγούμενο, δεν έχει σύγκριση με το παρελθόν. Και φυσικά η εν λόγω ενίσχυση συνοδεύεται από την επιχορήγηση του πλαισίου της κρατικής αρωγής που στηρίζει και τις αγροτικές εκμεταλλεύσεις, εστιάζοντας στο πάγιο κεφάλαιο, στο έγγειο κεφάλαιο, στον εξοπλισμό, αλλά και στο φυτικό κεφάλαιο, πλαίσιο της κρατικής αρωγής που περιλαμβάνει και την πρώτη αρωγή προς τις αγροτικές εκμεταλλεύσεις, η οποία έχει αρχίσει να χορηγείται σε αγρότες και κτηνοτρόφους. Ήδη έχουν χορηγηθεί 16,2 εκατομμύρια ευρώ σε επτά χιλιάδες επτακόσιους αγρότες που αιτήθηκαν στην πλατφόρμα της πρώτης αρωγής. Συνολικά έχουν χορηγηθεί 86,4 εκατομμύρια ευρώ σε περίπου είκοσι δύο χιλιάδες πεντακόσιους αιτούντες συμπολίτες μας και νοικοκυριά σε λιγότερο από δύο μήνες.

Φυσικά, το έργο συνεχίζεται με τους ίδιους εντατικούς ρυθμούς. Συνεχίζεται και από τους υπαλλήλους του Υπουργείου Κλιματικής Κρίσης και Πολιτικής Προστασίας. Για αυτό και είναι ιδιαίτερα σημαντική και η δεύτερη διάταξη της τροπολογίας με την οποία τακτικοί υπάλληλοι που έχουν αποσπαστεί στη Γενική Γραμματεία Πολιτικής Προστασίας μπορούν εν συνεχεία να μεταταχθούν, συνεχίζοντας απρόσκοπτα το έργο που παράγεται από το Υπουργείο Κλιματικής Κρίσης και Πολιτικής Προστασίας. Πρόκειται για διάταξη που συνεισφέρει στη δυναμική, σε όρους ανθρώπινου δυναμικού του Υπουργείου, αλλά και του έργου που επιτελείται.

Τέλος, η τροπολογία περιλαμβάνει και μία τρίτη διάταξη, αυτή του Υπουργείου Ναυτιλίας και Νησιωτικής Πολιτικής, για προθεσμίες προς διευκόλυνση των σχετικών διαδικασιών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Τον λόγο έχει ο κ. Δημήτρης Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι Βουλευτές, ένα ακόμα σημαντικό μεταρρυθμιστικό βήμα γίνεται σήμερα με το νομοσχέδιο που συζητάμε, την πρωτοβουλία του Υπουργείου Εσωτερικών.

Δεν είναι πλέον παράδοξο για όσους συμμετέχουμε στις συζητήσεις στις επιτροπές και στην Ολομέλεια αυτής της περιόδου ότι ο ΣΥΡΙΖΑ και το ΠΑΣΟΚ στέκονται αρνητικά και σε αυτό το νομοσχέδιο. Ο λόγος είναι απλός. Βλέπουν τις σημαντικές πρωτοβουλίες προς τη σωστή κατεύθυνση και αυτό τους εκθέτει ακόμα περισσότερο.

Δεν είμαι σίγουρος, κυρίες και κύριοι Βουλευτές συνάδελφοι των κομμάτων της Αντιπολίτευσης, ότι είστε έτοιμοι στ’ αλήθεια να συγκρουστείτε με τις χρόνιες παθογένειες του πελατειακού κράτους, το οποίο σας στήριξε τις περασμένες πολλές δεκαετίες. Οι συνάδελφοι του ΣΥΡΙΖΑ μάς θύμισαν το δικό τους …

(Θόρυβος από την πτέρυγα του ΣΥΡΙΖΑ)

Δεν προέρχεστε από παρθενογένεση, συνάδελφοι του ΣΥΡΙΖΑ, είναι γνωστό αυτό άλλωστε.

**ΠΑΥΛΟΣ ΠΟΛΑΚΗΣ:** Πόσω μάλλον εσείς!

**ΔΗΜΗΤΡΙΟΣ ΚΟΥΒΕΛΑΣ:** Εμείς κινούμαστε διαρκώς προς τη σωστή κατεύθυνση, βελτιώνοντας το κράτος, βελτιώνοντας τη χώρα, με στόχο το μέλλον των παιδιών μας.

Μας θυμίσατε, λοιπόν, οι συνάδελφοι του ΣΥΡΙΖΑ τον δικό σας νόμο του 2016. Ποιον; Αυτόν που ακυρώθηκε σε μεγάλο μέρος του λόγω του ότι οι προκηρύξεις του ήταν «φωτογραφικές». Βελτιώσαμε τις ρυθμίσεις του σε πρώτο χρόνο με προηγούμενη νομοθετική πρωτοβουλία και εσείς επιμένετε τώρα γιατί αλλάζουμε τον νόμο της προηγούμενης κυβέρνησης της Νέας Δημοκρατίας. Μα, είναι πάρα πολύ απλό. Εμείς θα συνεχίσουμε σταθερά προς το καλύτερο. Είναι κακό αυτό; Δεν είναι το ζητούμενο; Προφανώς και ναι.

Το ΠΑΣΟΚ από την άλλη αρκείται στο να μας θυμίζει την ίδρυση της Εθνικής Σχολής Δημόσιας Διοίκησης το 1983. Θυμίζω στους νεότερους σε ηλικία συναδέλφους ότι η λειτουργία της Σχολής Δημόσιας Διοίκησης -κύριε Δουδωνή, ξέρετε πολύ καλά το ιστορικό της σχολής αυτής- οργανώθηκε σε στέρεη βάση στα πρότυπα της γαλλικής Senat από την κυβέρνηση του Κωνσταντίνου Μητσοτάκη το 1991. Τότε ξεδίπλωσε τα φτερά της και σήμερα αφήνει πίσω της διαρκώς γενιές αποφοίτων, νέων στελεχών της δημόσιας διοίκησης, άξιων δημοσίων λειτουργών.

Ναι, πράγματι ανήκει στις χρόνιες παθογένειες το σύστημα επιλογής των διοικήσεων των φορέων του ευρύτερου δημόσιου τομέα. Κάποια πράγματα όντως δεν αλλάζουν εύκολα. Για την Κυβέρνηση της Νέας Δημοκρατίας επαναλαμβάνω ότι η προσπάθεια για το καλύτερο θα είναι διαρκής, ακολουθώντας τις καλές διεθνείς πρακτικές και εφαρμόζοντάς τες όπου αυτές ταιριάζουν.

Θα κάνω κάποιες ειδικότερες επισημάνσεις για το νομοσχέδιο, πάντα σε σχέση με τις παρεμβάσεις των συναδέλφων, ιδίως της Αξιωματικής Αντιπολίτευσης. Με ενδιαφέρον είδαμε την προσπάθειά σας να υπερασπιστείτε την αριστεία. Απαιτούσατε ο διοικητής των Οργανισμών Δημόσιας Διοίκησης να είναι κάτοχος διδακτορικού τίτλου. Πολύ καλοδεχούμενο και αυτό πραγματικά ως πρακτική, όταν, μάλιστα, την υπερασπίζεστε εσείς που στο παρελθόν κάθε άλλο παρά σημασία δίνατε στα τυπικά προσόντα. Αρκούσε απλά να είναι κομματικό στέλεχος κάποιος και αυτό τού έδινε διαβατήριο καταλληλότητας.

Είναι, πράγματι, σημαντικό προσόν, κυρία Υπουργέ, η κατοχή διδακτορικού τίτλου. Θα συμφωνήσω με αυτή την άποψη. Θα μπορούσε να δίνει κάποια επιπλέον μόρια. Δεν νομίζω ότι μπορεί να διαφωνήσει κάποιος με αυτό. Όμως, το μεταπτυχιακό με συνάφεια του αντικειμένου, το οποίο θα κληθεί να διαχειριστεί για λογαριασμό του δημόσιου φορέα ο υποψήφιος, είναι αρκετά ισχυρό «φίλτρο» αξιολόγησης, τυπικό προσόν, σε συνδυασμό, βέβαια, με όλα τα υπόλοιπα προσόντα, όπως η εργασιακή εμπειρία που διαθέτει στον ίδιο τομέα ο υποψήφιος, όπως και όλα τα άλλα, βέβαια.

Αναρωτιέται κάποιος γιατί η απορία αναφορικά με το τεστ δεξιοτήτων. Πρόκειται για μια διεθνή καλή πρακτική. Παντού κάποιος μπορεί να βρεθεί οποιαδήποτε στιγμή «αντιμέτωπος» με μια τέτοια δοκιμασία όταν πρόκειται να κριθεί και να αξιολογηθεί είτε για να επιλεγεί είτε για να βελτιώσει την θέση του εργασιακά. Σας θυμίζω τα παιδιά του δημοτικού που συμμετέχουν σε τέτοιους διεθνείς και πανελλήνιους διαγωνισμούς, όπου δοκιμάζονται σε τεστ δεξιοτήτων. Πώς μπορεί, αλήθεια, κάποιος να δει πολιτική σκοπιμότητα σ’ αυτά;

Όσο για την ξένη γλώσσα, νομίζω ότι δεν θέλει περισσότερη συζήτηση και επιχειρηματολογία. Είναι απλά αναγκαία. Θα βλέπαμε σκοπιμότητα εάν κάποιος επιχειρούσε να υπερασπιστεί την αντίθετη θέση.

Συζήτηση έγινε και για τη συνέντευξη. Αυτή έχει ως άριστα τα οκτακόσια μόρια, δηλαδή περίπου το ένα τέταρτο του συνόλου των τριών χιλιάδων μορίων που είναι το απόλυτο που μπορεί να συγκεντρώσει ένας υποψήφιος και φυσικά, αφορά και στην αξιολόγηση στοιχείων της προσωπικότητας του υποψηφίου. Είναι, μάλιστα, τέτοια η «δοσολογία» που απλά θα διευκολύνει την τελική επιλογή ανάμεσα σε υποψηφίους υψηλών προσόντων και θα βοηθήσει ώστε ο κατάλληλος άνθρωπος να βρεθεί στην κατάλληλη θέση ανάμεσα σε επτά που τελικά θα προταθούν στον Υπουργό και από επτά θα προταθούν τρεις για να έχει ο πολιτικός προϊστάμενος του φορέα τον τελικό λόγο.

Τι θα θέλατε άραγε; Ποιος από τους συναδέλφους της Αντιπολίτευσης μπορεί να ισχυριστεί ότι η αξιολόγηση της προσωπικότητας και η ανάγκη ο κατάλληλος άνθρωπος να βρεθεί στην κατάλληλη θέση δεν είναι καθοριστικό στοιχείο; Θα θέλατε άσχετους αλλά «ημετέρους»; Εμείς επιμένουμε να είναι ο καλύτερος και όχι οποιοσδήποτε αρκεί να είναι «δικό μας παιδί».

Κλείνοντας, θα μείνω στα καλά νέα που συμπληρώνουν το πλαίσιο της νομοθετικής πρωτοβουλίας του Υπουργείου Εσωτερικών, γιατί υπάρχει στη συνέχεια το σχέδιο δράσης το οποίο οδηγεί στην αξιολόγηση, η οποία θα φέρει και τις συνέπειες είτε μπόνους και επιβράβευση είτε ακόμα και πρόωρη αποχώρηση του ανθρώπου που θα επιλεγεί να διοικήσει. Τα καλά νέα, λοιπόν, είναι αυτά που εξήγγειλε νωρίτερα ο Πρωθυπουργός πως οι αποδοχές του θα φτάνουν τις αποδοχές του Γενικού Γραμματέα Υπουργείου, αλλά αυτό εδώ δεν είναι μόνο ένα οικονομικό κίνητρο. Πιστεύουμε ότι θα δώσει την ευκαιρία και σε νέους ανθρώπους του ιδιωτικού τομέα που σήμερα δραστηριοποιούνται με επιτυχία στο εξωτερικό, αλλά και στους δημοσίους υπαλλήλους οι οποίοι κάνουν μια λαμπρή καριέρα στη δημόσια διοίκηση να ανταγωνιστούν και βέβαια, να μην αφήσουν έξω από τις επιλογές τους και τις απομακρυσμένες περιοχές της Ελλάδας και τα νησιά μας που έχουν και αυτά ανάγκη από στελέχωση υψηλού επιπέδου.

Σας καλώ να στηρίξουμε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο Αντιπρόεδρος της Βουλής κ. Λαμπρούλης Γεώργιος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Την ώρα που συζητάμε, σήμερα εδώ στη Βουλή, το συγκεκριμένο νομοσχέδιο, στη Γάζα συνεχίζονται και κλιμακώνονται οι χερσαίες επιχειρήσεις και οι δολοφονικοί βομβαρδισμοί του ισραηλινού κατοχικού στρατού, μετατρέποντας τη Γάζα σε ένα απέραντο σφαγείο και νεκροταφείο χιλιάδων αμάχων και παιδιών. Ο ελληνικός λαός, από άκρη σε άκρη σε όλη τη χώρα, τούτες τις ημέρες, μέσα από πολύμορφες κινητοποιήσεις, εκφράζει την αλληλεγγύη του, συντάσσεται με τον δίκαιο αγώνα του παλαιστινιακού λαού ενάντια στην κατοχή, το δικαίωμά του να έχει πατρίδα, απαιτώντας να σταματήσει η σφαγή, για απεμπλοκή της Ελλάδας από τα δολοφονικά σχέδια των ΗΠΑ, του ΝΑΤΟ, της Ευρωπαϊκής Ένωσης και του Ισραήλ, για καμμία υποστήριξη στην κυβέρνηση Νετανιάχου και στο κράτος-τρομοκράτη του Ισραήλ. Να τερματιστεί η ισραηλινή κατοχή. Δημιουργία ανεξάρτητου και βιώσιμου παλαιστινιακού κράτους με πρωτεύουσα την Ανατολική Ιερουσαλήμ στα σύνορα του 1967. Και ακριβώς αυτή η αλληλεγγύη του ελληνικού λαού στον παλαιστινιακό λαό θα εκφραστεί και στο συλλαλητήριο την επόμενη Κυριακή στο Σύνταγμα.

Σε ό,τι αφορά στο νομοσχέδιο, πρόκειται για ένα σχέδιο νόμου του οποίου οι ρυθμίσεις είναι αναγκαίες ώστε να προσαρμοστεί το σύστημα επιλογής των διοικήσεων των δημόσιων φορέων στις αντιλαϊκές, αντιδραστικές αναδιαρθρώσεις -μεταρρυθμίσεις λέτε εσείς- που συντελούνται σταδιακά εδώ και χρόνια στο αστικό κράτος, προκειμένου αυτό να ανταποκριθεί στις απαιτήσεις της καπιταλιστικής ανάπτυξης. Και η υπηρέτηση αυτού του στόχου επιβάλλει το αστικό κράτος και οι μηχανισμοί του να γίνουν πιο αποτελεσματικοί, ευέλικτοι, προκειμένου να υλοποιούν, να εξυπηρετούν τις ανάγκες του κεφαλαίου. Κράτος επιτελικό, όμως, εχθρικό για τον λαό και τις ανάγκες του. Και ακριβώς αυτό το επιτελικό κράτος, το επιλεκτικά ανίκανο, βίωσε και βιώνει ο λαός μας με τον πιο τραγικό τρόπο, με την πανδημία, τους σεισμούς, τις πυρκαγιές και τις πλημμύρες, τα Τέμπη και άλλα, που άφησαν, όμως, πίσω τους χιλιάδες νεκρούς, καταστροφές και ανθρώπινο πόνο.

Προτάσσετε ξανά τις έννοιες της αξιοκρατίας, της διαφάνειας, της αποτελεσματικότητας, που χρόνια τις ακούμε από όλους εσάς που κυβερνήσατε, όλα τα κόμματα. Επιχειρείτε να αποπροσανατολίσετε τον λαό, όπως κάνετε χρόνια τώρα στη μεταξύ σας αντιπαράθεση Νέα Δημοκρατία - ΣΥΡΙΖΑ – ΠΑΣΟΚ, προσπαθώντας τι να κάνετε; Να κρύψετε τη στρατηγική σας σύμπλευση στην υλοποίηση ακριβώς αυτών των αντιλαϊκών πολιτικών επιλογών που κάθε κυβέρνηση υλοποιεί απαρέγκλιτα, πιάνοντας το νήμα από εκεί που το άφησε η προηγούμενη.

Μάλιστα, προκειμένου να μείνει στο απυρόβλητο, ακριβώς, αυτή η πολιτική σας, η βαθύτατα αντιλαϊκή πολιτική σας, φτάνετε στην κάλπικη ψευτοαντιπαράθεση και αλληλοκατηγορείστε για την ικανότητα, την αποτελεσματικότητα κ.ά. των εκάστοτε διοικήσεων, εκτοξεύοντας βέλη ο ένας στον άλλον για τις επιλογές των προσώπων ή του τρόπου επιλογής τους.

Χαρακτηριστικό παράδειγμα ο χώρος της υγείας και οι επιλογές των διοικητών στα νοσοκομεία του ΕΣΥ που κάθε τόσο γίνονται αντικείμενο αντιπαράθεσης μεταξύ Νέας Δημοκρατίας – ΣΥΡΙΖΑ - ΠΑΣΟΚ κ.ά.. Τσακώνεστε για τα προσόντα των διοικητών ή για το αν τηρήθηκε η αξιοκρατία, μιλώντας για βόλεμα των πολιτικών παιδιών του ενός ή του άλλου και άλλα τέτοια. Όμως, τι δεν λέτε; Δεν λέτε ότι το βασικό κριτήριο με το οποίο επιλέγονται οι διοικητές των νοσοκομείων δεν είναι άλλο από την ικανότητά τους να υπηρετούν και να προωθούν αποτελεσματικά την πολιτική της ιδιωτικοποίησης και της εμπορευματοποίησης της υγείας, τη λειτουργία των δημόσιων μονάδων με καθαρά ιδιωτικοοικονομικά κριτήρια, την ευθυγράμμιση των δαπανών με τις περικοπές που προβλέπει κάθε χρόνο ο κρατικός προϋπολογισμός, τις παραπέρα ανατροπές στις εργασιακές σχέσεις των υγειονομικών. Όλα αυτά, δηλαδή, που αποτελούν τον πυρήνα της πολιτικής της Ευρωπαϊκής Ένωσης, τον οποίο εσείς -όλων των κομμάτων- αποδέχεστε, υπηρετείτε και υλοποιείτε.

Κανένας, λοιπόν, πόνος δεν σας έπιασε, κύριοι της Κυβέρνησης, για την υγεία του λαού και τη λεγόμενη αναβάθμιση του δημόσιου συστήματος υγείας που και αυτή τη βλέπετε μέσα από το πρίσμα της παραπέρα ιδιωτικοποίησης και εμπορευματοποίησης, μέσα δηλαδή από την αύξηση των πληρωμών για τους ασφαλισμένους είτε απευθείας είτε μέσω των ασφαλιστικών ταμείων. Να γιατί ο ψευδοκαυγάς σας για τις διοικήσεις είναι για το θεαθήναι και καταλήγει σε καθαρτήριο της πολιτικής που συνθλίβει κυριολεκτικά τα δικαιώματα και τις ανάγκες των ασθενών και των εργαζομένων στην υγεία.

Εξάλλου, διαχρονικά η πολιτική όλων των αστικών κυβερνήσεων έχει στόχο να εναρμονίσει τις δημόσιες μονάδες υγείας με τους νόμους της αγοράς, να βαθύνει την εμπορευματοποίηση των υπηρεσιών τους και της λειτουργίας τους, απαλλάσσοντας χρόνο με τον χρόνο όλο και περισσότερο το κεφάλαιο και το κράτος του από το κόστος της χρηματοδότησής τους. Και στην πρώτη γραμμή αυτής της πολιτικής είναι η εξασφάλιση της περίφημης βιωσιμότητας των δημόσιων μονάδων υγείας, κλινικών και εργαστηρίων, με κριτήριο τα έσοδα που θα εξασφαλίζουν από την πώληση των εργασιών τους.

Με αυτό το ανταποδοτικό κριτήριο λειτουργίας εξασφαλίζεται η λεγόμενη αυτοχρηματοδότηση των δημόσιων μονάδων υγείας. Θα αξιολογούνται η συνέχιση της λειτουργίας τους, η ανάπτυξή τους, ο περιορισμός ή και το κλείσιμό τους. Δηλαδή, το κριτήριο του κέρδους θα καθορίζει την ύπαρξη ή όχι δημόσιων υποδομών και παροχών αναγκαίων για την πρόληψη, θεραπεία και αποκατάσταση της υγείας του λαού, ενώ θα ενισχύεται -και ενισχύεται- και η διαφοροποίησή τους από περιοχή σε περιοχή, γεγονός που σημαίνει συνέχιση, επέκταση και εμβάθυνση της λειτουργίας των νοσοκομείων με ιδιωτικοοικονομικά κριτήρια στη λογική κόστους – οφέλους, με βάση για παράδειγμα τις κατευθύνσεις του Οργανισμού Διασφάλισης της Ποιότητας στην Υγεία, ΟΔΙΠΥ Α.Ε., και τα κριτήρια κοστολόγησης ομοιογενών διαγνωστικών κατηγοριών, τα λεγόμενα της DRGs, τα οποία διαμόρφωσε το Κέντρο Τεκμηρίωσης και Κοστολόγησης Νοσοκομειακών Υπηρεσιών στη διάρκεια διακυβέρνησης του ΣΥΡΙΖΑ και που η Νέα Δημοκρατία τα επεκτείνει, γεγονός που σημαίνει πως όλο και μεγαλύτερο μέρος του κόστους λειτουργίας, συμπεριλαμβανομένης μελλοντικά και της μισθοδοσίας τού ολοένα λιγότερου και φθηνότερου προσωπικό των νοσοκομείων-επιχειρήσεων, θα πρέπει να καλύπτεται από την πώληση υπηρεσιών υγείας σε ασθενείς-πελάτες από τον ΕΟΠΥΥ που χρηματοδοτείται από τους εργαζόμενους εξ ολοκλήρου και τις ασφαλιστικές εταιρείες.

Πρόκειται, δηλαδή, για τη λογική των δημόσιων μονάδων υγείας που λειτουργούν ως αυτοχρηματοδοτούμενες επιχειρήσεις, η οποία θα οξύνει τη διαφοροποίησή τους και θα κρίνει τη βιωσιμότητά τους ανάλογα με τα έσοδα που θα έχουν και τον ανταγωνισμό τους με τα άλλα νοσοκομεία, με τη λαϊκή υγεία, όμως, να περιορίζεται στα λεγόμενα «βασικά πακέτα», οι όροι δουλειάς των υγειονομικών να επιδεινώνονται συνεχώς, ενώ ταυτόχρονα ενισχύεται η ιδιωτική επιχειρηματική δράση, η οποία -ειρήσθω εν παρόδω- γιγαντώθηκε τα τελευταία χρόνια και συνεχώς γιγαντώνεται.

Αυτή την πολιτική, όσα από τα λεγόμενα αξιοκρατικά κριτήρια και αν θεσπίζετε, εφάρμοζαν, εφαρμόζουν και προφανώς, στο μέλλον με πιο γοργούς ρυθμούς θα κληθούν να εφαρμόσουν απαρέγκλιτα οι λεγόμενοι μάνατζερ που θα επιλέγετε. Αυτή, λοιπόν, είναι η αποστολή τους. Ακριβώς αυτή την πολιτική που υπηρετεί τα συμφέροντα και τα κέρδη του κεφαλαίου, αφήνοντας ανυπεράσπιστο τον λαό, πρέπει να βάλουν στο στόχαστρο οι υγειονομικοί, συνολικά οι εργαζόμενοι, τα λαϊκά στρώματα, διεκδικώντας πραγματικά ενίσχυση του δημόσιου συστήματος υγείας, προσλήψεις στα νοσοκομεία, στην πρωτοβάθμια φροντίδα υγείας, σύγχρονη, δημόσια και δωρεάν υγεία, φάρμακο, με βάση τις τεράστιες δυνατότητες της εποχής, με κατάργηση κάθε επιχειρηματικής δράσης στην υγεία, στην πρόνοια και στο φάρμακο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Κουλκουδίνας Σπυρίδων.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, συζητάμε σήμερα το τρίτο κατά σειρά νομοσχέδιο του Υπουργείου Εσωτερικών μέσα σε μόλις τέσσερις μήνες.

Κυρία Υπουργέ, πυκνό το νομοθετικό έργο, το οποίο και καταδεικνύει το γεγονός ότι η Κυβέρνηση της Νέας Δημοκρατίας είναι αποφασισμένη να τρέξει τις μεταρρυθμίσεις για τις οποίες είχε δεσμευτεί προεκλογικά. Προηγήθηκαν τα νομοσχέδια –θυμίζω- για την άρση όλων των περιορισμών στην άσκηση του εκλογικού δικαιώματος Ελλήνων πολιτών από το εξωτερικό, αλλά και αυτό για την αναμόρφωση του συστήματος διακυβέρνησης των Οργανισμών Τοπικής Αυτοδιοίκησης. Τα δύο αυτά νομοσχέδια μαζί με το παρόν που συζητάμε σήμερα έρχονται να αλλάξουν την Ελλάδα που ξέραμε μέχρι εχθές. Είναι νομοσχέδια στοχευμένα που αλλάζουν τη σχέση κράτους - πολίτη.

Με το παρόν νομοσχέδιο αλλάζει ο τρόπος επιλογής και αξιολόγησης, φυσικά, των διοικήσεων των φορέων του δημοσίου τομέα. Ενισχύεται η αξιοκρατία και η διαφάνεια. Αναβαθμίζονται οι απαιτήσεις για κάθε θέση, έτσι ώστε στις θέσεις διοίκησης να επιλέγονται στελέχη που θα έχουν αυξημένα προσόντα και ικανότητες. Βελτιώνεται, επίσης, η αποτελεσματικότητα της δημόσιας διοίκησης μέσω της επιτάχυνσης των διαδικασιών και φυσικά, εισάγεται και καθιερώνεται και η αξιολόγηση των διοικήσεων των δημοσίων υπηρεσιών με κριτήριο την επίτευξη των επιδιωκόμενων στόχων, καθώς τα στελέχη θα λαμβάνουν οικονομική επιβράβευση ως μπόνους και στον αντίποδα, φυσικά, σε περιπτώσεις μη επίτευξης δίνεται στην κυβέρνηση η δυνατότητα αντικατάστασής τους. Μέτρο με διπλό όφελος, λοιπόν, που προάγει αφ’ ενός την παραγωγικότητα και αφ’ ετέρου την αξιοκρατία.

Πρόκειται, αγαπητοί συνάδελφοι, για ένα νομοσχέδιο-τομή στη δημόσια διοίκηση με τεράστιο εύρος εφαρμογής, αφού αφορά σε περισσότερες από εξακόσιες θέσεις προέδρων, αντιπροέδρων, διοικητών και άλλων διοικητικών θέσεων σε φορείς του δημοσίου τομέα. Περιλαμβάνονται νομικά πρόσωπα δημοσίου και ιδιωτικού δικαίου, για τα οποία η επιλογή των διοικήσεων ανήκει στην κυβέρνηση, νομικά πρόσωπα με αρμοδιότητες που εκτείνονται σε όλη την επικράτεια, αλλά και νομικά πρόσωπα με πιο ειδικό ή και τοπικό χαρακτήρα. Και, βεβαίως, περιλαμβάνει τις διοικήσεις όλων των νοσοκομείων της χώρας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Με το νέο σύστημα επιλογής των διοικήσεων των φορέων του δημοσίου η διαδικασία πλέον υπάγεται στον ΑΣΕΠ. Εισάγονται έτσι πρόσθετα φίλτρα αξιοκρατίας, αντικειμενικότητας, διαφάνειας και λογοδοσίας. Αυτή είναι άλλωστε η ουσία ενός κράτους δικαίου που τόσο μνημονεύθηκε σήμερα από την Αντιπολίτευση. Αυτό είναι που στηρίζει το αδιάβλητο της διαδικασίας.

Επιπλέον, ομαδοποιούνται οι φορείς και τίθενται συγκεκριμένες προθεσμίες ώστε να επιταχύνονται οι διαδικασίες. Για πρώτη φορά εισάγονται στον δημόσιο τομέα καινοτόμα ψηφιακά εργαλεία αξιολόγησης οριζοντίως, εξασφαλίζοντας την απαραίτητη ισορροπία μεταξύ τυπικών αλλά και ουσιαστικών προσόντων, διασφαλίζοντας έτσι την καταλληλότητα των υποψηφίων για τις προκηρυσσόμενες θέσεις.

Στο σημείο αυτό αξίζει να αναφερθεί πως τα τεστ αυτά αξιολογούν ικανότητες και δεξιότητες που δεν σχετίζονται με συγκεκριμένες εμπειρίες ή γνώσεις.

Είναι εργαλεία δοκιμασμένα, κυρίες και κύριοι συνάδελφοι, καθώς χρησιμοποιούνται στον δημόσιο τομέα σε περισσότερες από πενήντα χώρες, αλλά και σε διεθνείς οργανισμούς, καθώς και από μεγάλες εταιρείες, διεθνείς εταιρείες και εταιρείες της Ελλάδας.

Επίσης, κυρίες και κύριοι συνάδελφοι, εισάγονται πιο αυξημένες απαιτήσεις και αυστηρά ελάχιστα προσόντα, όπως υποχρεωτικό πτυχίο ανώτατης εκπαίδευσης, πολύ καλή ή καλή κατά περίπτωση γνώση ξένης γλώσσας και δέκα έτη εργασιακής εμπειρίας. Αντιστοίχως για νοσοκομεία με τετρακόσιες ή λιγότερες κλίνες προβλέπονται οκτώ έτη και για φορείς τοπικής εμβέλειας ή όλως ειδικού χαρακτήρα έξι έτη.

Με τον τρόπο αυτό διασφαλίζεται ότι οι άνθρωποι που θα κληθούν να διοικήσουν έχουν τα απαραίτητα προσόντα και τις ικανότητες για να ανταπεξέλθουν στα καθήκοντά τους για να μη ζήσουμε ξανά στιγμές φαρσοκωμωδίας της περιόδου διακυβέρνησης ΣΥΡΙΖΑ, τότε που οι εκλεκτοί του κ. Πολάκη τοποθετήθηκαν στις διοικήσεις των νοσοκομείων.

Μας κουνάτε το δάχτυλο, λοιπόν, κυρίες και κύριοι του ΣΥΡΙΖΑ, όταν ο διοικητής του Γενικού Κρατικού Νοσοκομείου Νίκαιας που τοποθετήθηκε το 2016 από την τότε ηγεσία παραιτήθηκε μόλις λίγους μήνες μετά. Γιατί; Γιατί αποδείχθηκε ότι τα πτυχία του ήταν πλαστά.

**ΡΑΛΛΙΑ ΧΡΗΣΤΙΔΟΥ:** Ποιανού ήταν πλαστά;

**ΣΠΥΡΙΔΩΝ ΚΟΥΛΚΟΥΔΙΝΑΣ:** Από την άλλη, η περίπτωση του νοσοκομείου Σαντορίνης είναι ακόμα πιο τραγική.

**ΡΑΛΛΙΑ ΧΡΗΣΤΙΔΟΥ:** Πιο τραγική από της ΕΥΠ;

**ΣΠΥΡΙΔΩΝ ΚΟΥΛΚΟΥΔΙΝΑΣ:** Αναθέσατε τη διοίκησή του σε ιδιοκτήτη βουλκανιζατέρ λέμε εμείς, εσείς λέτε συνεργείου. Λέτε «συνεργείου», όπως είπατε πριν από λίγο. Είχε συνεργείο ο άνθρωπος με πτυχίο μηχανολόγου-μηχανικού. Και θέλω να σας ρωτήσω: Ποια είναι η συνάφεια του μηχανολόγου-μηχανικού με τη διοίκηση μονάδων υγείας; Γνωρίζετε φαντάζομαι ότι υπάρχουν μεταπτυχιακά, διδακτορικά προγράμματα για τη διοίκηση μονάδων υγείας.

**ΡΑΛΛΙΑ ΧΡΗΣΤΙΔΟΥ:** Ντροπή!

**ΣΠΥΡΙΔΩΝ ΚΟΥΛΚΟΥΔΙΝΑΣ:** Τέτοιες διοικήσεις, κυρίες και κύριοι της Αντιπολίτευσης, δεν έχουν θέση στην Ελλάδα που οραματίζεται η Νέα Δημοκρατία, στην Ελλάδα που χτίζουμε μέρα με τη μέρα και σας εκνευρίζει, απ’ ότι καταλαβαίνω, πολύ. Γι’ αυτό και η διαδικασία επιλογής των νέων διοικήσεων θα είναι πολυεπίπεδη, ώστε να διασφαλίζεται η αντικειμενικότητα,, η διαφάνεια αλλά και η αξιοκρατία.

**ΡΑΛΛΙΑ ΧΡΗΣΤΙΔΟΥ:** Μακάρι.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Πιο συγκεκριμένα να σας αναλύσω, να τα ακούσετε, να τα σημειώσετε, να τα ξέρετε γιατί μπορεί να κληθείτε στο μέλλον να κυβερνήσετε ξανά και θα πρέπει να τα έχετε στο μυαλό σας.

Θα πρέπει να γίνεται πρόσκληση ενδιαφέροντος από το εποπτεύων Υπουργείο κατόπιν ελέγχου του ΑΣΕΠ πλέον. Θα ακολουθεί γραπτή δοκιμασία με ηλεκτρονικό τρόπο, η οποία θεσμοθετείται για πρώτη φορά οριζοντίως στον δημόσιο τομέα και θα διενεργείται και πάλι από τον ΑΣΕΠ. Εν συνεχεία, θα διενεργείται συνέντευξη των επτά πρώτων υποψηφίων για κάθε θέση, η σειρά των οποίων θα έχει βγει κατόπιν μοριοδότησης των προσόντων τους. Και, τέλος, μετά από τη συνέντευξη θα καταρτίζεται πίνακας των τριών επικρατέστερων υποψηφίων από την αρμόδια Επιτροπή Επιλογής Στελεχών και ακολούθως ο αρμόδιος Υπουργός ή οι αρμόδιοι Υπουργοί θα επιλέγουν τον διοικητή του εκάστοτε φορέα.

Με αυτόν τον τρόπο, λοιπόν, θα επιλέγονται αντικειμενικά οι ικανότεροι, οι οποίοι θα έχουν και αυξημένη θητεία σε σχέση με αυτό που ισχύει σήμερα. Θα έχουν τέσσερα χρόνια αντί για τρία, ώστε να τους δοθεί περισσότερος χρόνος να ολοκληρώσουν το έργο τους.

Τέλος, με το παρόν νομοσχέδιο, κυρίες και κύριοι συνάδελφοι, έχουμε για πρώτη φορά την εισαγωγή δύο ακόμα καινοτομιών, οι οποίες και αφορούν στην αξιολόγηση των διοικήσεων των φορέων του δημοσίου, καθώς, πρώτον, θεσμοθετούνται ετήσια σχέδια δράσης για κάθε φορέα, τα οποία εγκρίνονται από τον αρμόδιο Υπουργό με ποιοτικούς, αλλά και συγκεκριμένους ποσοτικούς στόχους. Επιπλέον, προβλέπεται η σύναψη συμβολαίου απόδοσης μεταξύ της διοίκησης κάθε φορέα και του αρμόδιου Υπουργού με συγκεκριμένους και μετρήσιμους στόχους.

Αυτή θα είναι πλέον, κυρίες και κύριοι συνάδελφοι, η διαδικασία επιλογής των διοικήσεων στους δημόσιους οργανισμούς, μια διαδικασία σύγχρονη, ανοιχτή, αντικειμενική, αξιοκρατική και, πάνω απ’ όλα, διαφανής, που είναι και μάλλον αυτό το οποίο σας πειράζει περισσότερο, που θα αξιοποιεί όλα τα υπάρχοντα εργαλεία αξιολόγησης, που θα ορίζει στις θέσεις διοίκησης τους ικανότερους και θα τους αξιολογεί κάθε χρόνο, μια διαδικασία η οποία συμβάλλει έτσι ενεργά στην οικοδόμηση ενός πιο αποτελεσματικού κράτους στην υπηρεσία των πολιτών, οι οποίοι θα απολαμβάνουν καλύτερες δημόσιες υπηρεσίες και ταχύτερη εξυπηρέτηση.

Για αυτό σας καλώ να αφήσετε πίσω τη μικροπολιτική και να ψηφίσετε ένα νομοσχέδιο το οποίο μόνο θετικό χαρακτήρα έχει.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Πλεύρης Αθανάσιος από τη Νέα Δημοκρατία.

**ΑΘΑΝΑΣΙΟΣ ΠΛΕΥΡΗΣ:** Πραγματικά, αποτελεί θράσος να ακούμε από την Αντιπολίτευση και δη από τον ΣΥΡΙΖΑ για τοποθέτηση σε θέσεις -και θα αναφερθώ ειδικά στις θέσεις των διοικήσεων νοσοκομείων- με βάση κομματικά κριτήρια.

Το 2015 -και το κατέθεσε εδώ πέρα ο Πρωθυπουργός- όταν αναλάβατε τη διακυβέρνηση, κυρίες και κύριοι του ΣΥΡΙΖΑ, δεν καταργήσατε με ένα άρθρο και με έναν νόμο το μνημόνιο, αλλά με ένα άρθρο και έναν νόμο καταργήσατε τις διοικήσεις των νοσοκομείων. Όλες οι διοικήσεις έπαυσαν σε μία ημέρα και για έναν σχεδόν χρόνο –έξι, επτά, οκτώ μήνες- τις διοικήσεις τις έκαναν οι διευθυντές των ιατρικών υπηρεσιών. Φανταστείτε εκείνη την περίοδο να μας είχε βρει η πανδημία. Τα νοσοκομεία δεν είχαν διοικήσεις και οι τοποθετήσεις οι οποίες βάλατε ήταν τοποθετήσεις με κομματικά κριτήρια.

Ήταν πολύ ενδιαφέρον ο διάλογος που έγινε προηγουμένως μεταξύ της Υπουργού και του κ. Πολάκη, όπου μάθαμε ότι το μοναδικό προσόν δεν ήτανε το βουλκανιζατέρ, ήταν και ότι ήταν φίλος του κ. Πολάκη. Και επειδή εγώ δεν θέλω να αφήνω να πέφτει τίποτα κάτω, το πρωί, από αυτό εδώ το Βήμα ο κ. Φάμελλος εγκάλεσε εμένα, καταθέτοντας και δημοσίευμα, για τον διοικητή του Νοσοκομείου Αγρινίου, ότι τον τοποθέτησα γιατί δήθεν ήταν φίλος μου, επειδή έτσι είχε αναφερθεί συνάδελφος Βουλευτής.

Σας διαβάζω, κυρίες και κύριοι συνάδελφοι, τα προσόντα που έχει σήμερα o διοικητής του Νοσοκομείου Αγρινίου: απόφοιτος διοίκησης επιχειρήσεων στο Οικονομικό Πανεπιστήμιο, απόφοιτος της Εθνικής Σχολής Δημόσιας Υγείας, τριάντα χρόνια προϋπηρεσία σε «ΙΑΣΩ», «Ντυνάν» και ασφαλιστικές εταιρείες και για επτά χρόνια δίδασκε στο μεταπτυχιακό τμήμα του Γαλλικού Ινστιτούτου για δομές διοίκησης υπηρεσιών υγείας. Γι’ αυτόν τον άνθρωπο, λοιπόν, τολμά ο κ. Φάμελλος να έρχεται και να μιλά εδώ επικαλούμενος έναν Βουλευτή που, προφανώς, είχε ενοχληθεί γιατί δεν μπήκε αρεστός στο νοσοκομείο και παράλληλα κάλυπτε τον κ. Ξανθό και τον κ. Πολάκη που με τις επιλογές τους είχαν έναν άνθρωπο που είχε βουλκανιζατέρ. Αυτή ήταν, λοιπόν, μια ποιοτική διαφορά.

Επιπλέον τι κάναμε εμείς;

**ΠΑΥΛΟΣ ΠΟΛΑΚΗΣ:** …

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ. Δεν καταγράφεται τίποτα. Ηρεμήστε.

Συνεχίστε, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Εγώ θα ήθελα να παραμείνει ο κ. Πολάκης γιατί έχω και άλλα να του πω τώρα.

Κύριε Πολάκη, μη φοβόσαστε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πλεύρη, παρακαλώ.

**ΑΘΑΝΑΣΙΟΣ ΠΛΕΥΡΗΣ:** Μόλις, λοιπόν, αναλάβαμε εμείς το 2019, καμμία διοίκηση που είχε μπει από τον ΣΥΡΙΖΑ και δεν είχε λήξει, δεν παύτηκε, κυρίες και κύριοι συνάδελφοι. Αν θέλει ο κ. Πολάκης, που φεύγει, να του πω τα ονόματα των διοικητών που έχουν τη δική του υπογραφή και του κ. Ξανθού και κάνανε κανονικά όλη τους τη θητεία. Συνεργαζόμαστε μαζί τους. Γιατί εμείς σεβόμασταν ότι είχε υπάρξει μια διαδικασία παρ’ όλο που ήταν μια αδιαφανής διαδικασία κομματική του ΣΥΡΙΖΑ. Αλλά τη σεβαστήκαμε. Κάναμε το πρώτο και σημαντικό βήμα που ήταν ο νόμος του 2020. Εκεί υπήρχαν κριτήρια. Και τα κριτήρια ακόμα και στις προσωρινές διοικήσεις κατ’ ελάχιστον ήταν: πανεπιστημιακό πτυχίο, πενταετής προϋπηρεσία και κατοχή τίτλου ξένης γλώσσας σε επίπεδο επάρκειας. Με αυτόν τον τρόπο έγιναν οι τοποθετήσεις.

Κυρίες και κύριοι συνάδελφοι, το είπα στην επιτροπή και θέλω να το επαναλάβω κι εδώ. Αυτό που έζησαν οι διοικητές των νοσοκομείων στη διάρκεια 2020-2023 δεν το έχει ζήσει κανένας διοικητής από καταβολής του ΕΣΥ. Ήταν άνθρωποι οι οποίοι κλήθηκαν να διαχειριστούν την πανδημία. Σωστά δίνουμε συγχαρητήρια στους γιατρούς, στους νοσηλευτές, στο λοιπό προσωπικό, στο βοηθητικό προσωπικό, στο διοικητικό, αλλά υπήρχαν και διοικήσεις. Όταν κάποιοι εδώ κάνουν εύκολη κριτική, το βράδυ που έφταναν να κοιμηθούν τις δύσκολες ημέρες της πανδημίας αυτοί οι διοικητές έβλεπαν νοσοκομεία με 150% πληρότητα. Και αυτοί οι διοικητές χρίζουν σεβασμού. Εγώ από την πλευρά μου τους ευχαριστώ που συνεργάστηκα μαζί τους. Όλοι αυτοί οι διοικητές προσέφεραν. Άλλοι ήταν καλοί, άλλοι ήταν μέτριοι, άλλοι ήταν κακοί. Υπήρξε διαδικασία αξιολόγησης, αλλά όλοι βρέθηκαν σε πρωτόγνωρες συνθήκες.

Αξίζουν συγχαρητήρια στο Υπουργείο Εσωτερικών. Κυρία Υπουργέ, πράγματι υπάρχουν μια σειρά από πρωτοβουλίες που έχετε αναπτύξει που είναι ξεκάθαρο ότι προωθούν τη μεταρρυθμιστική ατζέντα που έχει θέσει ο Πρωθυπουργός και στο κομμάτι της ψήφου των αποδήμων και στα πρώτα νομοσχέδια που ήρθαν. Αυτό είναι ένα πολύ σημαντικό νομοσχέδιο γιατί αυτό που ξεκινήσαμε με έναν πιο δειλό τρόπο το 2020 ερχόμαστε με τη γνώση την οποία έχουμε να το επεκτείνουμε σε ένα πλαίσιο που έχει βασικές αρχές για τις οποίες δεν μπορούμε να διαφωνούμε.

Πέρα από τα τυπικά προσόντα τα οποία αναφέρονται, επιπλέον έρχεται το κομμάτι του τεστ δεξιοτήτων που είναι πάρα πολύ σημαντική διαδικασία και γίνεται παντού. Υπάρχει στοχοθεσία, που είναι κάτι πρωτοποριακό διότι πλέον ο διοικητής θα ξέρει ποιοι είναι οι στόχοι του και θα έχει ένα αντικειμενικό κριτήριο να ελεγχθεί από την πολιτική ηγεσία. Φτάνουμε σε ένα κλειστό σύστημα. Γιατί άκουσα πολλές φορές να λένε «γιατί να μην καταλήγει το ΑΣΕΠ στον έναν;». Προσέξτε. Ακόμα και για να φτάσεις στη συνέντευξη πας σε ένα πολύ κλειστό σύστημα επτά ατόμων. Άρα έχει γίνει μια πολύ μεγάλη αξιολόγηση. Γίνεται η συνέντευξη. Φτάνουμε στα τρία άτομα. Και ναι, όπως πολύ σωστά ειπώθηκε και από την Υπουργό και από τον Πρωθυπουργό εδώ, υπάρχει το κομμάτι της πολιτικής ευθύνης. Και το κομμάτι της πολιτικής ευθύνης είναι ότι ο Υπουργός πλέον στα άτομα που έχουν αξιολογηθεί με τον πλέον αυστηρό τρόπο ότι μπορούν να διοικήσουν μία δομή -και στο συγκεκριμένο πλαίσιο ένα νοσοκομείο, όπως αναφέρεται σε αυτό που συζητήσαμε- θα έχει και την πολιτική ευθύνη της επιλογής.

Σε αυτό, λοιπόν, το νομοσχέδιο επί της αρχής θα έπρεπε να υπήρχε απόλυτη συμφωνία. Και από εκεί και πέρα να συζητούσαμε εάν πρέπει τα χρόνια προϋπηρεσίας να είναι δέκα ή να είναι λιγότερα, αν πρέπει η συνάφεια να είναι τόσα ή τόσα χρόνια, αν πρέπει να έχει τόσα ή τόσα μόρια η συνέντευξη ή αν θα πρέπει να είναι ο διδακτορικός τίτλος. Αλλά αυτά θα έπρεπε να ήταν η επιμέρους συζήτηση. Η βασική και κεντρική συζήτηση είναι ότι μια διαδικασία που ξεκίνησε, πλέον ολοκληρώνεται και από δω και πέρα ο τρόπος με τον οποίο θα επιλέγονται οι ειδικοί στο δημόσιο είναι ξεκάθαρος. Θα περνά από πάρα πολλά φίλτρα και θα καταλήγει τελικά στον κόσμο που έχει επιλεγεί και έχει αντικειμενικά όλα αυτά τα προσόντα και θα έχει τη δυνατότητα να μπορέσει να λάβει μια τέτοια θέση. Είναι ένα πλαίσιο που προωθεί την αξιοκρατία, δίνει ένα έναυσμα σημαντικό να έρθουν άνθρωποι και από τον ιδιωτικό τομέα για να μπορέσουν να στελεχώσουν τις δομές της διοίκησης. Αναπτύσσεται μία εμπιστοσύνη γιατί αυτός ο οποίος έρχεται και γνωρίζει ότι με τη στοχοθεσία δεν μπορεί αύριο το πρωί να του πουν «σου ζητάμε την παραίτηση». Και εν τέλει με όλες αυτές τις διαδικασίες ανοίγουμε περισσότερο τη διοίκηση του δημοσίου σε όλους τους πολίτες. Σ’ αυτό έρχεται να προστεθεί η αναφορά του Πρωθυπουργού το πρωί ότι στις δυνατότητες που υπάρχουν, θα υπάρξουν και καλύτεροι μισθοί. Όταν ζητάς όλα αυτά τα αυστηρά προσόντα…

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμη, κύριε Πρόεδρε, επειδή διεκόπη. Αλλιώς θα είχα ολοκληρώσει.

Είπα και στην επιτροπή ότι με την εμπειρία μου ως Υπουργός Υγείας το άγχος μου ήταν αν θα βρεθούνε και σε περιφερειακά νοσοκομεία άτομα με τόσα υψηλά προσόντα που ζητάμε. Αν σ’ αυτό συνδέσουμε και παρεμβάσεις που θα γίνουν στο μισθολογικό επίπεδο βάζουμε τις βάσεις. Αυτός που έχει όλα αυτά τα προσόντα πρέπει να έχει και μια ελκυστική προσέγγιση για να φύγει από μία ιδιωτική εταιρεία και να έρθει στο δημόσιο.

Με αυτές, λοιπόν, τις σκέψεις, κυρίες και κύριοι συνάδελφοι, επί της αρχής το νομοσχέδιο πρέπει να ψηφιστεί και να στηριχθεί. Η Υπουργός η ίδια έχει αποδεχτεί μια σειρά από προτάσεις που κάνατε σχετικά με επιμέρους διαφωνίες. Αν χρειαστεί να διορθωθούν και άλλα να διορθωθούν. Αλλά αυτό το νομοσχέδιο πρέπει να είναι ένα μήνυμα ότι όλοι μαζί ερχόμαστε και το στηρίζουμε γιατί θέλουμε την αξιοκρατία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Μαρκογιαννάκης Αλέξανδρος από τη Νέα Δημοκρατία.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η επιλογή των διοικήσεων των φορέων του δημοσίου έχει υπάρξει από το παρελθόν ένα ακανθώδες θέμα που έχει σηκώσει πολύ σκόνη στη δημόσια συζήτηση -το ζήσαμε και μόλις πριν από λίγο-, με κριτική κυρίως επικεντρωμένη στην καταλληλότητα και την αποτελεσματικότητα των κάθε φορά επιλογών. Ενταγμένη καθώς ήταν στο πλαίσιο της αντιπαλότητας στο κομματικό μας σύστημα υπήρξε πάντοτε το ιδανικό πεδίο για την ανταλλαγή κατηγοριών περί ημετέρων και ημετέρων. Την ίδια στιγμή, όμως, οι άνθρωποι αυτοί στους οποίους ανατίθενται οι διοικήσεις είναι πρόσωπα-κλειδιά για τη λειτουργία του κράτους και για τις υπηρεσίες τις οποίες πρέπει να προσφέρει στους πολίτες. Είναι, επομένως, ζωτικής σημασίας για την αποτελεσματικότητα της διοίκησης και την αξιοπιστία του πολιτικού μας συστήματος οι άνθρωποι που τοποθετούνται σε αυτές τις θέσεις να είναι ικανοί. Είναι κρίσιμο να φέρουν σε αποστολή αυτό το οποίο τους ανατίθεται, τη διοίκηση, δηλαδή, των μονάδων της κρατικής μηχανής από τις οποίες εξαρτάται σε μεγάλο βαθμό η συνολική ποιότητα της ζωής των Ελλήνων και των Ελληνίδων. Κι όμως, ενώ αυτό ήταν πάντοτε προφανές είναι πολύ λίγα τα χρόνια που οι κυβερνήσεις άρχισαν να παίρνουν μέτρα για τη θέσπιση των διαδικασιών, έτσι ώστε η επιλογή των διοικήσεων των φορέων του δημοσίου να διέπεται από διαφάνεια και αξιοκρατία. Όσα βήματα και να έγιναν από τότε το ζήτημα έχει παραμείνει ανοιχτό. Η αξιοκρατία και η διαφάνεια παραμένουν επίμαχα θέματα για τον δημόσιο διάλογο αλλά και για την αποτελεσματικότητα της κρατικής λειτουργίας.

Η Κυβέρνηση με το σχέδιο νόμου που έχει καταθέσει και συζητάμε σήμερα στη Βουλή πραγματοποιεί τη μεγαλύτερη και συνολικότερη παρέμβαση των τελευταίων πολλών ετών στον τρόπο επιλογής των διοικήσεων των οργανισμών του δημοσίου.

Μάλιστα, είναι τόσο μεγάλο το εύρος των ρυθμίσεων και τόσο σημαντικές οι καινοτομίες, που θεωρώ ότι αυτός ο νόμος είναι ένας μεταρρυθμιστικός νόμος από εκείνους που σημαδεύουν τη θεσμική ιστορία ενός κράτους. Τι κάνουμε, λοιπόν, με αυτό το νομοσχέδιο και γιατί νοιώθω ότι πρέπει να τύχει της ψήφισης όχι μόνο από τους κυβερνητικούς Βουλευτές, αλλά και από τα άλλα κόμματα της Βουλής; Πρώτον, κάνουμε την ουσιαστικότερη παρέμβαση στο ζήτημα της διαφάνειας, θέτοντας την όλη διαδικασία υπό το ΑΣΕΠ. Δεν νομίζω να υπάρχει κάποιος συνάδελφος που να θεωρεί ότι υπάρχει κάτι πιο στέρεο και αξιόπιστο στον τομέα της διαφάνειας από το ΑΣΕΠ. Κι όμως, ακούγονται ακόμα αιτιάσεις και κατηγορίες ότι η Κυβέρνηση με το νομοσχέδιο αυτό επιδιώκει να προωθήσει και πάλι –εντός εισαγωγικών- τα «δικά της παιδιά» στις διοικήσεις του δημοσίου. Δεν μπορώ να διανοηθώ πώς κάποια κυβέρνηση θα επιδίωκε τον διορισμό ημετέρων, θεσπίζοντας διαδικασίες ΑΣΕΠ. Ειλικρινά, ποιος μπορεί στα σοβαρά να πιστέψει ότι βάζουμε το ΑΣΕΠ στη διαδικασία, για να βάλουμε δικά μας παιδιά στις διοικήσεις; Ακούγεται και είναι μια τελείως παράλογη κριτική. Νομίζω ότι το αντιλαμβάνεται ο καθείς εδώ μέσα.

Δεύτερον, παρεμβαίνουμε αποφασιστικά στο ζήτημα της αξιοκρατίας και της τεχνοκρατικής επάρκειας με τη θέσπιση ενός σύγχρονου δομημένου και αξιόπιστου τρόπου αξιολόγησης των υποψηφίων με βάση αντικειμενικά κριτήρια, σύμφωνα με τα διεθνή πρότυπα και τη διεθνή εμπειρία, όπως προκύπτει από τα συστήματα δημόσιας διοίκησης υπολοίπων ευρωπαϊκών κρατών. Αναβαθμίζουμε, μάλιστα, τις απαιτήσεις προσόντων, ακριβώς γιατί θέλουμε να έχουμε να επιλέξουμε ανάμεσα στους καλύτερους και τις καλύτερες για τη διοίκηση των δημοσίων οργανισμών.

Κρίσιμο στοιχείο εδώ είναι η καθιέρωση της συνάφειας πτυχίου ή και εργασιακής εμπειρίας με τη θέση για την οποία κατατίθεται η αίτηση. Η συνάφεια είναι ουσιώδες στοιχείο για την τεχνοκρατική επάρκεια των διοικήσεων και η καθιέρωσή της, τουλάχιστον στα δικά μου μάτια, είναι κάτι αυτονόητο και υποχρεωτικό, γιατί η τεχνοκρατική επάρκεια της διοίκησης είναι η καλύτερη εξασφάλιση για τις υπηρεσίες που θα παρέχουμε ως κράτος στους πολίτες.

Τρίτον –και εξίσου σημαντικό μαζί με όλα τα προηγούμενα που ειπώθηκαν- είναι το ότι καθιερώνουμε έναν μεθοδικό και συστηματικό τρόπο αξιολόγησης των διοικήσεων μετά την τοποθέτησή τους. Εξασφαλίζουμε έτσι σταθερότητα στα στάνταρ της απόδοσης των διοικήσεων, ώστε να υπάρχει μία συνεχής παραγωγή καλών αποτελεσμάτων προς όφελος της πολιτείας. Με τα ετήσια σχέδια δράσης και τα συμβόλαια απόδοσης εισάγουμε στη διοίκηση βασικά εργαλεία «on going» αξιολόγησης, αλλά και κίνητρα και αντικίνητρα ώστε να παρακολουθείται η αποτελεσματικότητά της σε κάθε δεδομένη στιγμή, με όρους εκ των προτέρων γνωστούς και ξεκάθαρους.

Κυρίες και κύριοι συνάδελφοι, το νομοσχέδιο που συζητάμε σήμερα είναι εξαιρετικής σημασίας. Με το νομοσχέδιο κάνουμε ακόμα ένα σημαντικό βήμα για ένα σύγχρονο και αποτελεσματικό πρότυπο διοίκησης, το οποίο ανταποκρίνεται στις πολυδιάστατες προκλήσεις της εποχής και στις απαιτήσεις της κοινωνίας μας. Το νομοσχέδιο συμβάλλει έτσι ενεργά στην οικοδόμηση ενός πιο αποτελεσματικού κράτους στην υπηρεσία του πολίτη. Δεν αλλάζει απλώς, αλλά μεταρρυθμίζει δραστικά το σύστημα επιλογής των διοικήσεων μεγάλου μέρους των φορέων και των οργανισμών του δημοσίου, άρα επηρεάζει άμεσα τη λειτουργία του κράτους. Ακόμα πιο σημαντικό είναι ότι επηρεάζει καταλυτικά τις ζωές των πολιτών, ακριβώς γιατί καθορίζει το ποιοι θα τους υπηρετήσουν μέσα από κρίσιμα πόστα για την αποτελεσματική λειτουργία του κράτους.

Η στάση όλων μας θα πρέπει να είναι υπεύθυνη και σοβαρή, όπως αντίστοιχα σοβαρά είναι τα ζητήματα που αντιμετωπίζει το νομοσχέδιο. Δεν νομοθετούμε εν κενώ. Δεν νομοθετούμε στα τυφλά. Όπως υποστήριξα στην έως τώρα ομιλία μου, χτίζουμε πάνω σε ό,τι θετικό έχει γίνει τα τελευταία χρόνια. Αντλώντας από τη δύσκολη εμπειρία των τελευταίων ετών, συμπυκνώνουμε όλα αυτά σε έναν νόμο ο οποίος αφού εγκριθεί, αλλάζει σελίδα στην ιστορία της ελληνικής διοίκησης.

Σας καλώ αυτή την αλλαγή να την κάνουμε μαζί, όσο περισσότεροι και περισσότερες γίνεται, γιατί σε τέτοιες περιπτώσεις σημαντικών μεταρρυθμίσεων δεν κρίνονται μόνο αυτές οι παρεμβάσεις, αλλά κρινόμαστε όλοι μας. Κρινόμαστε ως πολιτικό σύστημα από τη στάση μας απέναντι σε αυτές.

Είναι, λοιπόν, μια στιγμή διπλής, ταυτόχρονης κρίσης: Τι θέλουμε να γίνει και ποιοι το θέλουμε να γίνει, ποιοι κοιτάμε μπροστά, αφήνουμε πίσω μας την αντιπαράθεση για την αντιπαράθεση, ποιοι βάζουμε πλάτη για να γίνουν τα πράγματα καλύτερα και πιο ωφέλιμα για τους πολίτες.

Με την ψήφο μας κρίνουμε, αλλά και κρινόμαστε. Ελπίζω στο τέλος της διαδικασίας να δώσουμε ένα θετικό μήνυμα στην κοινωνία που δεν θα είναι απλώς η έγκριση του σχεδίου, αλλά η ευρεία στήριξή του.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε τώρα στο Βήμα τον κ. Διονύσιο Ακτύπη από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, ερχόμαστε σήμερα στην Ολομέλεια προκειμένου να συζητήσουμε και να ψηφίσουμε ένα ακόμα νομοσχέδιο που φέρνει το Υπουργείο Εσωτερικών μέσα σε σύντομο χρονικό διάστημα και θέλω να συγχαρώ την ηγεσία του Υπουργείου για τη μεθοδικότητα και τη σκληρή δουλειά. Είναι ένα νομοσχέδιο που εντάσσεται στη γενικότερη στρατηγική και προσέγγιση της Κυβέρνησης του Κυριάκου Μητσοτάκη και της Νέας Δημοκρατίας για τις μεταρρυθμιστικές τομές στη δημόσια διοίκηση και στο κράτος εν συνόλω. Στο επίκεντρο τίθεται η βελτίωση των υπηρεσιών, η καλύτερη αξιοποίηση του ανθρώπινου δυναμικού μας, των γνώσεων και της εμπειρίας του, με στόχο την παροχή αποτελεσματικότερων υπηρεσιών προς όφελος των πολιτών.

Στέκομαι ξανά στο γεγονός ότι είναι το τρίτο νομοσχέδιο που φέρνει το Υπουργείο για έναν απλό λόγο. Όσο κάποιοι αναλώνονται σε γραφικότητες και αδιέξοδα, όσο κάποιοι ασχολούνται μόνο με τα προσωπικά και τα εσωτερικά τους νομίζοντας ότι παίζουν σε σαπουνόπερα, κάποιοι συνεχίζουν τη σκληρή δουλειά προς όφελος των πολιτών και της κοινωνίας.

Κυρίες και κύριοι συνάδελφοι, και από τις δημοσκοπήσεις φαίνεται ότι για ακόμα μια φορά σας απορρίπτει η ίδια η κοινωνία. Πριν από λίγες ημέρες είχαμε το νομοσχέδιο του Υπουργείου Υγείας. Όλοι οι φορείς είπαν «ναι» και εσείς είπατε «όχι». Το ίδιο γίνεται και εδώ. Όλοι οι φορείς σχεδόν λένε «ναι», εσείς λέτε «όχι».. Έχετε δημιουργήσει ένα δικό σας κλειστό κύκλωμα, ζείτε στον δικό σας κόσμο και δεν καταλαβαίνετε τι γίνεται γύρω σας, ακόμα και όταν η κοινωνία και δημοσκοπικά και εκλογικά σας κατατάσσει εκεί που σας έχει κατατάξει τον τελευταίο καιρό. Οι πολίτες έχουν ανάγκη από λύσεις. Έχουν ανάγκη τη βελτίωση της καθημερινότητάς τους. Έχουν ανάγκη από σοβαρότητα και ειλικρίνεια. Αυτό κάναμε και αυτό θα συνεχίσουμε να κάνουμε χωρίς εφησυχασμούς, αλλά με όραμα και σχέδιο.

Πάμε τώρα στην ουσία του νομοσχεδίου. Σήμερα κάνουμε ένα ακόμα βήμα για την οικοδόμηση ενός σύγχρονου και αποτελεσματικού τρόπου διοίκησης στην υπηρεσία του πολίτη, ένα σύστημα διοίκησης το οποίο ανταποκρίνεται στις προκλήσεις της εποχής μας και στις απαιτήσεις των πολιτών. Πρόκειται για ένα σύστημα που θα βασίζεται στην αξιολόγηση, στην αξιοκρατία και την αποτελεσματικότητα. Κατανοώ ότι σε κάποιους αυτές οι έννοιες μπορεί να είναι ξένες ή να προκαλούν αλλεργία. Όμως, τι να κάνουμε; Αυτό έχει ανάγκη ο τόπος, αυτό ζητά η κοινωνία, δηλαδή αξιοκρατία, εργατικότητα, πρόοδο και αποτελεσματικότητα.

Αυτά εισάγονται και συζητάμε σήμερα. Το νομοσχέδιο αφορά σε περισσότερες από εξακόσιες θέσεις προέδρων, αντιπροέδρων, διοικητών, αναπληρωτών διοικητών, υποδιοικητών σε φορείς του δημοσίου, νομικά πρόσωπα δημοσίου και ιδιωτικού δικαίου. Η επιλογή των διοικήσεων αυτών ανήκει στην εκάστοτε κυβέρνηση. Εμείς, όμως, σήμερα θέλουμε να θέσουμε τη διαδικασία αυτή υπό το ΑΣΕΠ. Θεσμοθετούμε, όπως ανέφερε και η Υπουργός κατά τη διάρκεια των επιτροπών, πρόσθετα φίλτρα αξιοκρατίας, διαφάνειας και λογοδοσίας. Δεν έχουμε μόνο ως στόχο να επιλεγούν οι ικανότεροι και πιο άξιοι σε αυτές τις θέσεις ευθύνης, αλλά εισάγονται επιπλέον κριτήρια για την αξιολόγηση και την αποτελεσματικότητά τους. Οι διοικήσεις θα αξιολογούνται και θα κρίνονται σε τακτική ετήσια βάση και αν δεν πετυχαίνουν τους στόχους, θα αντικαθίστανται.

Δεν θέλουμε απλά να δημιουργήσουμε αποτελεσματικότερες και καλύτερες διοικήσεις, αλλά θέλουμε και να κάνουμε την κοινωνία να πιστέψει ξανά στη δημόσια διοίκηση. Θέλουμε να ενισχύσουμε την εμπιστοσύνη και το αίσθημα δικαίου προς το κράτος, προκειμένου να αισθανθεί και να αντιληφθεί ο κόσμος ότι τους σεβόμαστε και τους καταλαβαίνουμε.

Ακούσαμε κατά τη διάρκεια των επιτροπών, αλλά και σήμερα, κριτική για το γεγονός ότι οι διοικήσεις αυτών των φορέων θα επιλέγονται από τον εκάστοτε Υπουργό. Ναι, θα επιλέγονται από τον Υπουργό, όπως γινόταν μέχρι σήμερα, όπως γινόταν και επί της δικής σας κυβέρνησης και θα αναφερθώ αναλυτικά. Αλλάζει, όμως, κάτι. Τι αλλάζει τώρα; Ο Υπουργός έρχεται να επιλέξει μία από τις τρεις επιλογές που έχει στη διάθεσή του, επιλογές που έχουν φτάσει σε αυτή τη φάση αφού έχουν κριθεί και προκριθεί από τον ΑΣΕΠ ως επικρατέστεροι, δηλαδή αυτοί που πληρούν όλα τα αναγκαία κριτήρια, έχουν την ανάλογη εμπειρία, την ανάλογη επαγγελματική συνάφεια και, φυσικά, τις ικανότητες.

Άρα, κυρίες και κύριοι συνάδελφοι, δεν επιλέγει ο Υπουργός όποιον θέλει. Επιλέγει –ξαναλέω- από τους τρεις που έχουν ήδη περάσει επιτυχώς τα αυστηρά κριτήρια, τα τεστ δεξιοτήτων και όλη τη διαδικασία του ΑΣΕΠ.

Για να σας θυμίσω, λοιπόν, επειδή πιθανόν να έχετε επιλεκτική μνήμη, ότι με δικό σας νόμο προβλέπατε ίδια λύση, χωρίς, όμως, όλα τα επιπλέον φίλτρα, χωρίς την αξιολόγηση, χωρίς τα αναγκαία κριτήρια, χωρίς, για παράδειγμα, τα τεστ δεξιοτήτων, χωρίς την παρακολούθηση διαδικασίας από το ΑΣΕΠ.

Με το παρόν σχέδιο νόμου θέλουμε να βάλουμε τέλος στις χρόνιες παθογένειες της δημόσιας διοίκησης που έχουν να κάνουν με την ανορθολογική κατανομή των στελεχών της, με τις πελατειακές σχέσεις, με την κομματικοποίηση, με τα φαινόμενα διαφθοράς. Θέλουμε να βάλουμε τέλος σε φαινόμενα, όπως, για παράδειγμα, να διορίζονται διοικητές νοσοκομείων ή άλλων οργανισμών άνθρωποι με τέσσερα πλαστά πτυχία. Θυμόσαστε τι είχε γίνει στο Κρατικό Νοσοκομείο της Νίκαιας. Επίσης, προηγουμένως αναφέρθηκε το ζήτημα με το βουλκανιζατέρ. Εντάξει, εγώ να δεχτώ την ένσταση για το πτυχίο του μηχανολόγου, αλλά μήπως μπερδεύουμε λίγο τα πράγματα, ότι αυτός ο οποίος θεραπεύει τα αυτοκίνητα έχει και θέση να θεραπεύει και ασθενείς; Αυτά θέλουμε να αλλάξουμε, να πάμε σε διοικήσεις που θα έχουν κάποια συνάφεια, κάποια σχέση με το αντικείμενο για το οποίο θα κληθούν για να τοποθετηθούν, αλλά και να μη διορίζονται άνθρωποι που όχι μόνο δεν έχουν καμμία επαγγελματική συνάφεια, αλλά ούτε καν τα βασικά προσόντα.

Οι Έλληνες δεν έχουν μνήμη χρυσόψαρου και μπορούν να κρίνουν τις προσπάθειες αλλαγής και εκσυγχρονισμού που επιχειρεί στο κράτος και στη διοίκηση προς όφελος των πολιτών η Νέα Δημοκρατία, τι έκανε τα προηγούμενα χρόνια ο ΣΥΡΙΖΑ και πώς φτάσαμε ως εδώ. Φτάνει πλέον με το κούνημα του δακτύλου και τις υποδείξεις. Ο ελληνικός λαός έχει ανάγκη από πράξεις, από έργο και αποτελεσματικότητα. Δεν τον ενδιαφέρουν τα τσιτάτα και οι αοριστολογίες.

Κύριοι συνάδελφοι, με το παρόν νομοθέτημα αντιμετωπίζουμε χρόνια προβλήματα της δημόσιας διοίκησης. Πρέπει να ξεφύγουμε από αστοχίες του παρελθόντος. Να τοποθετηθούν όλες οι πλευρές ξεκάθαρα, ώστε να μάθει ο ελληνικός λαός ποιοι θέλουν τους πιο ικανούς και έμπειρους ανεξαρτήτως πολιτικών καταβολών σε θέσεις διοίκησης και ευθύνης και ποιοι κρύβονται πίσω από σκοπιμότητες και μικροπολιτικά παιχνίδια, τροφοδοτώντας παθογένειες και ανούσιες συγκρούσεις.

Το παρόν νομοθέτημα κινείται -για τους λόγους που ανέφερα- στη σωστή κατεύθυνση και καλώ και εγώ όλες τις πλευρές ως ένδειξη σοβαρότητας και συνεννόησης να το στηρίξουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ακτύπη και για τη συνέπεια στον χρόνο.

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύριε Πρόεδρε.

Θα ήθελα να κάνω μια σύντομη παρέμβαση σε σχέση με την έκθεση της Επιστημονικής Υπηρεσίας της Βουλής. Να ενημερώσω το Σώμα ότι η έκθεση της Επιστημονικής Υπηρεσίας περιείχε πολύ χρήσιμες παρατηρήσεις οι οποίες στη μεγάλη τους πλειοψηφία είναι νομοτεχνικής φύσης και τη μεγάλη πλειοψηφία των παρατηρήσεων αυτών θα την ενσωματώσουμε.

Υπάρχουν δύο οι οποίες άπτονται και ευρύτερων πολιτικών και νομικών ζητημάτων και σε αυτές θα ήθελα -και για να καταγραφεί στα Πρακτικά- να αναφερθώ ειδικά: Το ένα είναι τα διδακτορικά και το δεύτερο ο εν δυνάμει περιορισμός στον αριθμό των επιλογών σε μια προκήρυξη.

Πρώτον, όσον αφορά στα διδακτορικά, είναι γεγονός ότι στο σχέδιο νόμου για τις επιλογές στις θέσεις της διοίκησης προβλέπεται προσμέτρηση εκπαιδευτικών προσόντων: πτυχίο, μεταπτυχιακό, εργασιακή εμπειρία, τεστ δεξιοτήτων, συνέντευξη. Τα διδακτορικά δεν μοριοδοτούνται αυτοτελώς, αλλά μπορούν να συνεκτιμηθούν ανάλογα με τη συνάφειά τους στο στάδιο της συνέντευξης.

Θα αναρωτηθεί κάποιος γιατί το κάνουμε αυτό. Το κάνουμε διότι πρόκειται για θέσεις οι οποίες είναι αμιγώς διοικητικής φύσης και για τις οποίες οι πρακτικές γνώσεις της διοίκησης, δηλαδή στην πράξη, είναι ιδιαιτέρως κρίσιμες. Σύμφωνα με τη νομολογία του Συμβουλίου της Επικρατείας ο νομοθέτης έχει τη δυνατότητα να παρέχει ευρεία διακριτική ευχέρεια στη διοίκηση μέσω της διαδικασίας που όλοι εμείς εδώ νομοθετούμε για την επιλογή των πιο κατάλληλων υποψηφίων ανάλογα με τη συγκεκριμένη θέση.

Προφανώς, αυτή η διαδικασία πάντοτε σέβεται την αρχή της ισότητας, όπως αυτή απορρέει από το άρθρο 5 παράγραφος 1 του Συντάγματος, και προβλέποντας προσόντα τα οποία συνάπτονται με την προσωπική αξία και ικανότητα των υποψηφίων και συνάδουν με τη φύση των καθηκόντων των υπό προκήρυξη θέσεων.

Τι θα πει αυτό στην πράξη; Αυτό θα πει ότι η αρχή της ισότητας αποκλείει, για παράδειγμα, την εκδήλωση κάποιας άνισης μεταχείρισης με τη μορφή της εισαγωγής ενός καθαρά χαριστικού μέτρου μη συνδεόμενου με αξιολογικά κριτήρια ή με την επιβολή μιας αδικαιολόγητης επιβάρυνσης. Δεν υπάρχει τίποτα τέτοιο. Τι λέμε ως Κυβέρνηση εμείς; Ότι μας ενδιαφέρει ιδιαιτέρως η πρακτική γνώση της διοίκησης και η κατοχή σχετικών δεξιοτήτων. Εφόσον, όμως, το διδακτορικό είναι συναφές, τότε αυτό μπορεί να συνεκτιμηθεί.

Συνοψίζοντας, λοιπόν, για τα διδακτορικά, θα έλεγα ότι το σύστημα επιλογών το οποίο εμπεριέχεται στο υπό συζήτηση νομοσχέδιο υπαγορεύεται από τις αρχές της ισότητας και της αξιοκρατίας, τα απαραίτητα προσόντα θεσπίζονται κατά τρόπο γενικό και αντικειμενικό για όλους τους υποψηφίους για λόγους δημοσίου συμφέροντος και συγκεκριμένα για την ανάθεση αυξημένων και ειδικών καθηκόντων διοίκησης σε έμπειρα και έχοντα ικανή προϋπηρεσία πρόσωπα.

Έρχομαι πιο σύντομα στο δεύτερο ζήτημα που αφορά στις πολλαπλές επιλογές. Τι σημαίνει αυτό στην πράξη; Προβλέπουμε, κυρίες και κύριοι συνάδελφοι, στο νομοσχέδιο τη δυνατότητα να εκδοθεί μία προκήρυξη για περισσότερες θέσεις. Για παράδειγμα, στα νοσοκομεία έχουμε εκατόν εξήντα θέσεις διοικητών και αναπληρωτών διοικητών. Πααλιότερα έβγαιναν εκατόν εξήντα προκηρύξεις. Εμείς λέμε ότι αυτό είναι αναποτελεσματικό. Είναι πολύ καλύτερο να βγει μία προκήρυξη η οποία να εμπεριέχει και τις εκατόν εξήντα θέσεις, να γίνει μία κεντρική διαδικασία, η οποία είναι και πιο αποτελεσματική και εξοικονομεί πόρους και σου αφήνει και μια δεξαμενή.

Λέμε, λοιπόν, ότι θα μπορούσε να προβλεφθεί ένας περιορισμός του αριθμού των επιλογών, δηλαδή ένας υποψήφιος να μπορεί να επιλέξει πέντε θέσεις, πέντε νοσοκομεία, για παράδειγμα. Γεννάται ένα ερώτημα: Αυτός ο περιορισμός συνιστά αθέμιτο περιορισμό της ελευθερίας ανάπτυξης της προσωπικότητας; Συνιστά ένα περιορισμό στην ίση πρόσβαση και επιλογή εργασίας. Εμείς λέμε «όχι, το αντίθετο». Λέμε ότι αυτή η δυνητική πρόβλεψη υπαγορεύεται από την ανάγκη της εύρυθμης και αποτελεσματικής λειτουργίας της διοίκησης.

Και θα ήθελα να σας το πω με συγκεκριμένα παραδείγματα. Θα προσκομίσω στα Πρακτικά μία επιστολή του προέδρου του ΑΣΕΠ, ο οποίος υπογραμμίζει το πόσο προβληματικό είναι να μην υπάρχει κανένας περιορισμός. Σκεφτείτε ότι πας και βάζεις εκατόν εξήντα επιλογές. Ξέρετε τι έχει δείξει η πράξη; Στο ΑΣΕΠ έχει δείξει ότι ένα ποσοστό των τελικών θέσεων που δίνονται, δηλαδή των τελικών επιλογών, που γίνονται, το όποιο μπορεί να κυμαίνεται από 40% έως και 70%, δεν εμφανίζονται. Γιατί; Γιατί αυτό συνδέεται άμεσα με το ότι βάζει κανείς όσες επιλογές θέλει και άρα δεν στοχεύει συγκεκριμένα στη θέση που του ταιριάζει περισσότερο. Κατ’ αποτέλεσμα, αν επιλεγεί, μπορεί κάλλιστα να βρεθεί σε μια θέση στην οποία δεν θέλει να υπηρετήσει. Άρα τον εν δυνάμει περιορισμό του αριθμού των επιλογών υπαγορεύει ακριβώς η εύρυθμη λειτουργία της διοίκησης. Προφανώς δεν θα μιλήσει κάποιος για υπέρμετρο περιορισμό -η σκέψη είναι ενδεχομένως για πέντε επιλογές-, αλλά θα έλεγα ότι η πλήρης απουσία περιορισμών επιβαρύνει υπέρμετρα το έργο του αποφασίζοντος οργάνου.

Καταθέτω στα Πρακτικά επιστολή του προέδρου του ΑΣΕΠ που στηλιτεύει ακριβώς το γεγονός ότι σε προκηρύξεις του ΑΣΕΠ υπάρχει ένα ποσοστό που κυμαίνεται από 40% έως 70% από θέσεις και υποψηφίους που έχουν επιλεγεί και δεν εμφανίστηκαν. Νομίζω ότι αυτό υπογραμμίζει την ανάγκη για την εύρυθμη λειτουργία της διοίκησης να υπάρχει η δυνατότητα για έναν περιορισμό στις επιλογές.

Αυτά ως σχολιασμός της Κυβέρνησης για τα ζητήματα που θέτει η Επιστημονική Υπηρεσία της Βουλής που όπως είπα στην πάρα πολύ μεγάλη πλειοψηφία τους ενσωματώνονται.

(Στο σημείο αυτό η Υπουργός Εσωτερικών κ. Νίκη Κεραμέως καταθέτει για τα Πρακτικά την προαναφερθείσα επιστολή η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Έχει ζητήσει τον λόγο ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΘΕΟΦΙΛΟΣ ΞΑΝΘΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να κάνετε ερώτηση, κύριε Ξανθόπουλε;

**ΘΕΟΦΙΛΟΣ ΞΑΝΘΟΠΟΥΛΟΣ:** …ο κ. Καζαμίας.

**ΠΡΟΕΔΡΕΥΩΝ (Γεώργιος Λαμπρούλης):** Μια ολιγόλεπτη παρέμβαση ζήτησε και αμέσως μετά θα σας δώσω τον λόγο.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Σχετικά με την έκθεση της Επιστημονικής Υπηρεσίας, κυρία Υπουργέ, με όλο το σεβασμό, να πω ότι αυτό που λέει δεν σχετίζεται μόνο με το σημείο που θίξατε αναφορικά με τα διδακτορικά.

Πράγματι η έκθεση λέει ότι τα διδακτικά είναι ένας τίτλος σπουδών ο οποίος δεν αναγνωρίζεται, το παρατηρεί αυτό ως ένα πρόβλημα. Αλλά αυτό που λέει συγκεκριμένα και το οποίο δεν θίξατε στην παρέμβασή σας είναι το εξής: ότι ενώ συνεκτιμώνται τα διδακτορικά μετά από την επιλογή των επτά, στον προτελευταίο γύρο, αυτά δεν λαμβάνονται υπ’ όψιν πριν. Αυτό δημιουργεί μια αναντιστοιχία. Μπορεί δηλαδή, να προαχθεί στους τελευταίους επτά κάποιος ο οποίος δεν έχει διδακτορικό και να αποκλειστεί κάποιος ο οποίος το έχει και αφού αποκλειστεί αυτός που το έχει, μετά, στον προτελευταίο γύρο των επτά, να αρχίσει να μετράει το διδακτορικό. Αυτό είναι μια αδικία γι’ αυτούς που έχουν διδακτορικό και δεν έχουν για άλλους λόγους προαχθεί στη θέση των επτά. Η αδικία έγκειται στο γεγονός ότι οι υποψήφιοι με απλό μεταπτυχιακό προάγονται εις βάρος των άλλων.

Αυτή είναι μια αναντιστοιχία και κρίνει η έκθεση ότι εδώ δεν υπάρχει εφαρμογή ίσων κριτηρίων όσον αφορά στα προσόντα. Δηλαδή, πρέπει να αποφασίσει η Κυβέρνηση: θέλει να λαμβάνονται υπ’ όψιν τα διδακτορικά σε όλα τα στάδια ή δεν θέλει; Εσείς δεν τα λαμβάνετε στην αρχή υπ’ όψιν, αλλά τα λαμβάνετε μετά υπ’ όψιν. Η έκθεση σάς λέει: αποφασίστε. Ή έτσι θα το πάτε ή αλλιώς θα το πάτε. Δεν μπορεί να έχετε και τα δύο. Και αυτό είναι ζωτικής σημασίας σημείο όσον αφορά στο νομοσχέδιο.

Θα σας το πω και όταν κάνω τη δωδεκάλεπτη παρέμβασή μου αργότερα, αλλά πρέπει να το επισημάνω και τώρα. Νομίζουμε ότι αποκλείετε τα διδακτορικά διότι θέλετε να διορίσετε έναν τύπο μάνατζερ ο οποίος σπουδάζει για να έχει μόνο μεταπτυχιακό και ο οποίος είναι βγαλμένος μέσα από τα πανεπιστήμια, με πτυχία όπως είναι τα Master in Business Administration, τα οποία πολύ σπάνια οδηγούν σε διδακτορικές διατριβές. Δηλαδή, οι διατάξεις αυτές δεν είναι απλώς ένα λάθος. Είναι κατασκευασμένες ούτως ώστε να προαγάγουν ένα συγκεκριμένο είδος αποφοίτων μεταπτυχιακών για να αναλάβουν αυτές τις θέσεις. Και αυτό είναι μία κρίσιμη πτυχή του νομοσχεδίου και είναι μία πτυχή, όπως έχει επισημανθεί και από άλλους ομιλητές της Αντιπολίτευσης, η οποία στην πραγματικότητα υποβιβάζει τα ακαδημαϊκά προσόντα σε τομείς που έχουν συνάφεια με το αντικείμενο, για να μπορέσει να φτιάξει μία καινούργια τάξη διοικητών μάνατζερ.

Καταλάβατε ποια είναι η ένσταση που εκφράζει η έκθεση; Θα ήθελα μια διευκρίνιση πάνω σε αυτό, αν επιθυμεί η κυρία Υπουργός.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ξανθόπουλε, ζητήσατε τον λόγο για κάποια ερώτηση;

**ΘΕΟΦΙΛΟΣ ΞΑΝΘΟΠΟΥΛΟΣ:** Ναι, κύριε Πρόεδρε.

Επ’ αυτού, κυρία Υπουργέ, για να μην υπάρξει καμμία παρερμηνεία, κάνατε μία δήλωση διευκρινιστική σχετικά με τα διδακτορικά, ότι παραμένει όπως έχει στο κείμενο του νόμου και δεν αλλάζει τίποτα ως προς αυτό. Αυτό είναι το ένα.

Δεύτερον, πραγματικά η άποψη του κ. Καζαμία είναι τεκμηριωμένη. Και εμένα με προβληματίζει, αλλά θα ήθελα να σας πω και κάτι άλλο το οποίο πρέπει να διαλάβετε στον προβληματισμό σας και ενδεχομένως αύριο που έχουμε χρόνο να το δείτε. Γιατί είναι σχήμα λόγου αυτό που λέτε «εκατόν πενήντα θέσεις, να διορίσεις στις εκατόν πενήντα θέσεις». Εμείς ανά ΥΠΕ είχαμε μια δυνατότητα να βάζεις τρεις επιλογές, δύο επιλογές. Δηλαδή, έχεις ένα γεωγραφικό ενδιαφέρον, είσαι από την Ανατολική Μακεδονία και Θράκη, θα βάλεις μέχρι δύο, δεν θα βάλεις δέκα. Με αυτή την έννοια, λοιπόν, δείτε μήπως μπορείτε να κάνετε ένα πιο ευέλικτο και πρακτικό σχήμα τέτοιο που να βοηθήσει. Κυρίως. την πολιτεία να αντλήσει από τη δεξαμενή των υποψηφίων και βέβαια. τους πολίτες, οι οποίοι δεν θα περιοριστούν ασφυκτικά σε τρεις επιλογές ή σε δύο επιλογές, ό,τι έχετε επιλέξει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύριε Πρόεδρε, και ευχαριστώ και τους συναδέλφους.

Κύριε Καζαμία, θα είμαι ξεκάθαρη. Πρώτα απ’ όλα δεν υποβιβάζουμε τίποτα. Σεβόμαστε απολύτως τα διδακτορικά, τα εκτιμούμε πάρα πολύ. Είναι καθοριστικής σημασίας για ανθρώπους ιδιαίτερα που θέλουν να έχουν μία ακαδημαϊκή καριέρα, μια ερευνητική καριέρα. Εδώ μιλάμε για αμιγώς θέσεις διοίκησης. Και επειδή ακριβώς το συνταγματικό πλαίσιο και η νομολογία του Συμβουλίου της Επικρατείας λέει ότι ο νομοθέτης έχει ευρεία διακριτική ευχέρεια να πει τι συνιστά προσόν για μια θέση και τι δεν συνιστά, εμείς το λέμε ευθέως: για θέσεις που είναι καθαρά διοικητικής φύσης το διδακτορικό ως διδακτορικό δεν είναι προσόν. Άρα γι’ αυτό δεν είναι στα μοριοδοτούμενα.

Άρα η απάντηση στην ερώτησή σας είναι ότι για εμάς και για τη συγκεκριμένη θέση –το διευκρινίζω, για να μην παρεξηγηθώ-, όχι ευρύτερα, τα διδακτορικά δεν είναι προσόν. Αλίμονο, φυσικά και είναι πάρα πολύ σημαντικό προσόν, όμως, μιλούμε για τη συγκεκριμένη θέση και σε αυτό είναι που σου αφήνει τη διακριτική ευχέρεια η νομολογία του Συμβουλίου της Επικρατείας ο νομοθέτης να ορίσει ποια προσόντα απαιτούνται για συγκεκριμένη θέση, δηλαδή για θέσεις διοίκησης, όπως είναι οι θέσεις για τις οποίες συζητούμε, τα μοριοδοτούμενα προσόντα είναι το πτυχίο, είναι το μεταπτυχιακό, είναι η Εθνική Σχολή Δημόσιας Διοίκησης, είναι η εργασιακή εμπειρία, το τεστ δεξιοτήτων και ούτω καθεξής. Δεν είναι το διδακτορικό αυτοτελώς μοριοδοτούμενο προσόν.

Κύριε Ξανθόπουλε, για το θέμα του περιορισμού του αριθμού των επιλογών…

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, με την άδειά σας μπορώ να λάβω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να προσθέσετε κάτι στο ερώτημά σας;

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρία Υπουργέ, ήθελα απλώς στην απάντησή σας να διαλάβετε και τι κάνουμε με τις μεταβατικές διατάξεις του άρθρου 10, όπου λέει η Επιστημονική Υπηρεσία της Βουλής ότι «συνεπώς η εφαρμογή της μεταβατικής διάταξης περί μη προσμέτρησης της ήδη διανυθείσας θητείας ενδέχεται να καταλήγει σε πολυετή παραμονή των ίδιων προσώπων σε θέσεις διοίκησης και συνεπώς σε υπέρβαση της αρχικώς ορισθείσας θητείας τους». Υπάρχει και εδώ ένα θέμα και θα παρακαλέσω να μας απαντήσετε.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ τώρα. Ολοκληρώθηκε ο κύκλος των παρεμβάσεων των Κοινοβουλευτικών Εκπροσώπων. Απαντά η Υπουργός. Να συνεχίσουμε. Υπάρχουν συνάδελφοι που περιμένουν να μιλήσουν.

Ελάτε, κυρία Υπουργέ. Συνεχίστε.

**ΝΙΚΗ ΚΕΡΑΜΕΩΣ (Υπουργός Εσωτερικών):** Είπα, κύριε συνάδελφε, στην αρχή της παρέμβασης ότι υπάρχουν πολλά ζητήματα τα οποία θα αντιμετωπίσουμε και θα ενσωματώσουμε. Αυτό που είπατε, για παράδειγμα, θα ενσωματωθεί στις νομοτεχνικές βελτιώσεις. Η μεγάλη πλειοψηφία των παρατηρήσεων που είναι κυρίως νομοτεχνικής φύσης ενσωματώνονται.

Στηλίτευσα δύο στα οποία δεν θα υπάρξει αλλαγή εκ μέρους της Κυβέρνησης και εξηγώ ακριβώς και για λόγους Πρακτικών ποια είναι η θέση.

Τώρα σε ό,τι αφορά στον περιορισμό του αριθμού των επιλογών, σήμερα για παράδειγμα στο ΑΣΕΠ δεν υπάρχει κανένας περιορισμός. Μπορείς να πας να βάλεις εκατό διαφορετικές επιλογές. Στις προκηρύξεις, αν δεν βάλουμε αυτή τη ρύθμιση, θα μπορείς να πας να επιλέξεις εκατόν εξήντα θέσεις. Ναι, αλλά αυτό θεωρούμε ότι δεν υπηρετεί τον σκοπό. Και ο υποψήφιος δεν θα στοχεύσει καλύτερα σε μία θέση που ταιριάζει καλύτερα με το προφίλ του ούτως ώστε, αν επιλεγεί, να πάει και αυτό δεν υπηρετεί την εύρυθμη λειτουργία της διοίκησης. Γι’ αυτό προβλέπουμε όχι υπέρμετρο περιορισμό -το τονίζω, δεν θα επιτρέπαμε ποτέ μία επιλογή μόνο, για παράδειγμα-, αλλά μεγαλύτερο αριθμό, για παράδειγμα πέντε, προκειμένου και ο υποψήφιος να στοχεύσει στις θέσεις που πραγματικά τον ενδιαφέρουν, αλλά και αυτό να υπηρετήσει καλύτερα την εύρυθμη λειτουργία της διοίκησης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών.

Καλούμε στο Βήμα την κ. Σταρακά Χριστίνα από το ΠΑΣΟΚ – Κίνημα Αλλαγής.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η σημερινή συζήτηση θα αφορούσε δήθεν στην αξιοκρατία και κατέληξε να περιστρέφεται γύρω από την αλαζονεία και την ειρωνεία. Γιατί πώς αλλιώς να περιγράψει κάποιος από εμάς εδώ τον τρόπο με τον οποίο αντιμετώπισε όχι εμάς προσωπικά, αλλά τις δίκαιες ενστάσεις μας ο κ. Μητσοτάκης;

Και ερωτώ: Σας ενοχλεί τόσο πολύ η αντίθετη γνώμη; Και κάτι δεύτερο: Σας ενδιαφέρουν επί της ουσίας οι στοιχειοθετημένες ενστάσεις μας που αποδεικνύουν ότι το συγκεκριμένο νομοσχέδιο, αυτό που συζητάμε σήμερα, δεν προάγει την αξιοκρατία, αλλά αποτελεί πραγματικά ένα φύλλο συκής για το πελατειακό και το κομματικό κράτος; Θα επαναλάβω, λοιπόν, για άλλη μία φορά μήπως και ακούσετε τις δίκαιες ενστάσεις μας.

Κυρίες και κύριοι συνάδελφοι, όταν έχουμε μία αποτελεσματική και μία αξιοκρατική δημόσια διοίκηση, τότε και μόνον τότε έχουμε και έναν ισχυρό θεσμό. Ποιοι, όμως, φοβούνται αυτόν τον θεσμό αυτής της αξιοκρατικής και της αποτελεσματικής δημόσιας διοίκησης; Προφανώς η παρούσα Κυβέρνηση με τις πράξεις της, αλλά και με τα έργα της.

Ο συνάδελφος κ. Δουδωνής νομίζω ότι εύστοχα και πολύ αναλυτικά ανέπτυξε τις αντιρρήσεις μας για αυτό το νομοσχέδιο. Έχει σημασία, όμως, να θυμίσουμε ότι ποτέ δεν νομοθετούμε στο κενό. Όπως σημασία έχει επίσης και η ιστορική διαδρομή για το ποια παράταξη συνέβαλε στην εμπέδωση της αξιοκρατίας στη δημόσια διοίκηση της χώρας, και όχι μία φορά, αλλά σε κάθε δεκαετία μετά από τη Μεταπολίτευση: το 1983 με την ίδρυση της σχολής της Δημόσιας Διοίκησης, το 1994 με τον ΑΣΕΠ, το 1999 με τον Συνήγορο του Πολίτη, το 2001 με την καθιέρωση στο Σύνταγμα των Ανεξάρτητων Αρχών.

Κι απ’ την άλλη μεριά, έχουμε την Κυβέρνηση της Νέας Δημοκρατίας, η οποία θέλει να ελέγχει, να πατρονάρει, να κατευθύνει, πάντα μέσα από κλειστά συστήματα εξουσίας, τον θεσμό και τις αποφάσεις της δημόσιας διοίκησης, με κάθε τρόπο, με κάθε μέσο.

Πιστεύω προσωπικά ότι αυτό είναι επιλογή της Κυβέρνησης, η καθιέρωση κλειστών θεσμικών διαδικασιών, που μας κρατάνε πίσω και θα έχουμε δυσάρεστα αποτελέσματα, κυρίες και κύριοι συνάδελφοι, τόσο στη δημοκρατία μας όσο και στην ανάπτυξη του τόπου μας.

Αν έχετε διαβάσει το βιβλίο δύο εξαίρετων καθηγητών, του Ρόμπινσον και του Ατζέμογλου, «Γιατί αποτυγχάνουν τα έθνη», κάνει αναφορά στους θεσμούς διαφόρων πολιτισμών και ιστορικών περιόδων. Εκεί, λοιπόν, τεκμηριώνεται η θεωρία ότι όπου επικράτησαν κλειστοί θεσμοί, ο πολιτισμός και η όποια πολιτειακή οργάνωση παράκμασε, κατέρρευσε ή ακόμα και εξαφανίστηκε. Αντιθέτως, όπου καθιερώθηκαν ανοιχτοί θεσμοί, με διαφάνεια και λογοδοσία, η ανάπτυξη και η πρόοδος ήταν εμφανείς.

Ο τρόπος, λοιπόν, που χειρίζεται η Κυβέρνηση τα ζητήματα της δημόσιας διοίκησης και του δήθεν επιτελικού κράτους παραπέμπει στην αντίληψη ότι θεωρεί τη δημόσια διοίκηση και τους φορείς πραγματικά έναν κλειστό θεσμό δικής της επιρροής. Δυστυχώς, αυτή η αντίληψη για μια περιχαρακωμένη διαχείριση της δημόσιας διοίκησης προς ίδιον κομματικό όφελος και η χειραγώγηση θεσμών, δημόσιων φορέων αλλά και ανεξάρτητων αρχών, ας το πούμε έτσι, από την παρούσα Κυβέρνηση της Νέας Δημοκρατίας θα κοστίσει στη χώρα πολύ περισσότερο από ό,τι μπορούμε να φανταστούμε.

Είναι σίγουρο ότι δεν πάμε μπροστά και δεν είναι προοδευτική πολιτική αυτό. Αντιθέτως, υπονομεύετε τον ρόλο της δημόσιας διοίκησης στην ανάπτυξη της πατρίδας μας, γιατί υποσκάπτοντας την ανεξαρτησία και την αξιοκρατία της δημόσιας διοίκησης υποσκάπτετε και την αποτελεσματικότητά της, υποσκάπτετε το ίδιο το μέλλον της χώρας μας.

Σε αυτόν, λοιπόν, τον θεσμικό κατήφορο το μόνο σίγουρο είναι ότι δεν θα σας ακολουθήσουμε, αλλά είμαστε υποχρεωμένοι να βάλουμε ένα φρένο σε αυτό. Διότι η στελέχωση νευραλγικών θέσεων στους δημόσιους φορείς και γενικότερα στον δημόσιο τομέα, με αδιάβλητες διαδικασίες, που αντίκεινται στη λογική του πελατειακού κράτους είναι, αγαπητοί συνάδελφοι, ένα πάρα πολύ σοβαρό ζήτημα.

Κι επειδή όλοι εκθειάσατε το ΑΣΕΠ -και πολύ καλά κάνατε- δεν μπορούμε, όμως, εμείς να μη διατρανώσουμε τώρα την αντίθεσή μας στο γεγονός ότι μόνο ΑΣΕΠ δεν έχουμε, τον εκφυλισμό μάλλον του ΑΣΕΠ που έχει επέλθει σε αυτή την περίπτωση, καθώς από έναν καθοριστικό ρόλο του ΑΣΕΠ, περάσαμε σε έναν συμμετοχικό ρόλο του ΑΣΕΠ και εν τέλει καταλήγουμε σε επιτροπές γραμματέων που ελέγχει και διορίζει η Κυβέρνηση.

Οπως, επίσης, δεν μπορούμε να αφήσουμε να πέσει έτσι απλά η απόπειρα που κάνατε με το νομοσχέδιο, ώστε να υποβαθμίσετε επί της ουσίας την Εθνική Σχολή Δημόσιας Διοίκησης και να την εξομοιώσετε με οποιονδήποτε άλλο μεταπτυχιακό τίτλο.

Και να πάμε και σε κάτι άλλο το οποίο είναι και επίκαιρο αλλά και παράδοξο; Το γεγονός ότι σήμερα εδώ συζητάμε αυτό το νομοσχέδιο για την επιλογή με αδιάβλητες διαδικασίες και διοικήσεις, την ίδια ώρα ο Υπουργός Αγροτικής Ανάπτυξης κ. Αυγενάκης, ο οποίος κάνει το δεύτερο θεσμικό του ατόπημα μέσα σε είκοσι ημέρες -το πρώτο, για να σας θυμίσω, ήταν ο εκβιασμός για το την πάνω στις αυτοδιοικητικές εκλογές κατά την επίσκεψή του στον κ. Αγοραστό, στους παθόντες Θεσσαλούς- δεν φτάνει αυτό, αλλά έρχεται προχθές και ζητά, παντελώς αντιθεσμικά, την παραίτηση του προέδρου του ΟΠΕΚΕΠΕ για επικοινωνιακούς λόγους.

Έρχεται, λοιπόν, υποκριτικά ο κ. Αυγενάκης, κι ενώ κατά βάση ευθύνεται ο ίδιος, προσπαθεί να πετάξει την μπάλα στην εξέδρα, παραβιάζοντας κατάφωρα το άρθρο 22 του ν.4735/2020, το οποίο και προβλέπει και τη διαδικασία για την επιλογή της θέσης αυτής της συγκεκριμένης, όπως επίσης προβλέπει και το χρονικό διάστημα της θητείας, όπως επίσης προβλέπει και τους λόγους διακοπής της θητείας.

Και για να πάμε στην ουσία, μιας και μιλάμε γι’ αυτό και θα είναι αξιοσημείωτο να το αναφέρουμε, σχετικά με τις πληρωμές των αγροτών -και θα την κλείσω την παρένθεση- οι παραγωγοί δεν έχουν δει τίποτα ακόμη. Διότι τα προβλήματα αυτά θα τα δούμε κοντά στα Χριστούγεννα με τις πληρωμές, γιατί δεν είναι μόνο οι μειωμένες προκαταβολές της βασικής ενίσχυσης της ΚΑΠ. Δεν πρόκειται για απλές αστοχίες στην κατανομή των επιδοτήσεων. Υπάρχει μια αλήθεια και αυτή την αλήθεια με όλη αυτή την κατάσταση που ήρθε με την επιβολή της παραίτησης του προέδρου του ΟΠΕΚΕΠΕ αυτή την αλήθεια, πάτε, κυρίες και κύριοι της Κυβέρνησης, να κουκουλώσετε, ότι οι παραγωγοί και οι οργανώσεις τους αφέθηκαν απέξω από την Κυβέρνηση στη διαβούλευση και στον σχεδιασμό αυτό. Τα πάντα σχεδιάστηκαν από έναν κλειστό κύκλο ομάδων μικροσυμφερόντων, που κάθε άλλο παρά παραγωγικό σχεδιασμό και εμπειρία είχαν. Γι’ αυτό, λοιπόν και απέτυχαν.

Για να επανέλθω, κλείνοντας στο νομοσχέδιο, να πω ότι τελικά υπάρχει μια χαώδης απόσταση μεταξύ λόγων και έργων των Υπουργών της Κυβέρνησης, που από τη μία δήθεν κόπτονται με το παρόν νομοσχέδιο για αξιοκρατικές επιλογές και από την άλλη ζητούν παραιτήσεις με το έτσι θέλω εδώ και τώρα. Αλλά αυτά πλέον είναι γνωστά. Αυτά πλέον είναι καθημερινότητα, οι τακτικές δηλαδή, αυτές της Νέας Δημοκρατίας, και δεν είναι η πρώτη φορά που η Νέα Δημοκρατία τάσσεται υπέρ των αρεστών και όχι των αρίστων.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή, επιτρέψτε μου μία ανακοίνωση προς το Σώμα.

Οι Υπουργοί Ανάπτυξης, Εθνικής Οικονομίας και Οικονομικών, Περιβάλλοντος και Ενέργειας, Δικαιοσύνης και Ψηφιακής Διακυβέρνησης κατέθεσαν σήμερα 1-11-2023, σχέδιο νόμου: «Ενσωμάτωση της Οδηγίας της Ευρωπαϊκής Ένωσης 2021/2101 του Ευρωπαϊκού Κοινοβουλίου και του Συμβουλίου της 24ης Νοεμβρίου 2021 για την τροποποίηση της Οδηγίας 2013/34 όσον αφορά στη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα - Επικαιροποίηση εθνικής νομοθεσίας για τις υποχρεώσεις δημοσιότητας των εταιρειών και άλλες επείγουσες διατάξεις». Παραπέμπεται στην αρμόδια Διαρκή Επιτροπή.

Τον λόγο έχει τώρα ο κ. Ιωάννης Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, χαίρομαι πάρα πολύ σήμερα, γιατί εγγράφηκαν εβδομήντα πέντε Βουλευτές να μιλήσουν. Είναι μεγάλος ο αριθμός και αυτό δείχνει το ενδιαφέρον γι’ αυτό το νομοσχέδιο. Κι αν μου επιτρέπετε –όχι τη συμβουλή φυσικά, δεν έχω δικαίωμα να δίνω συμβουλές- την προτροπή να γραφόμαστε όσο το δυνατόν περισσότεροι και να μιλάμε. Στη Βουλή είναι χρέος μας, είναι καθήκον μας να μιλάμε, να διαβάζουμε τα νομοσχέδια, να κάνουμε προτάσεις, σκέψεις, απόψεις. Θα μου πείτε, δεν θα κερδίσετε ψήφο στην περιφέρειά σας όσες φορές και αν μιλήσετε. Εγώ μιλάω σχεδόν σε όλα τα νομοσχέδια, αλλά αυτό δεν έχει καμμία αξία τους ψηφοφόρους μας. Δεν έχει σημασία. Εντάξει, δεν θα κερδίσετε. Προτιμότερο να είστε στην περιφέρειά σας, εκεί θα βγάλετε περισσότερες ψήφους. Αλλά το καθήκον μας είναι εδώ, στην Αίθουσα του Κοινοβουλίου και αυτό δεν πρέπει ποτέ να το ξεχνάμε. Διότι αυτό σημαίνει κοινοβουλευτισμός και ως βαθιά κοινοβουλευτικός αυτό πρέπει να το επισημάνω.

Ξέρετε, η μεγαλύτερη παθογένεια του ελληνικού κράτους, από την ίδρυσή του και μετά, υπήρξε ακριβώς το θέμα για το οποίο συζητάμε σήμερα, η στελέχωση και η λειτουργία του κράτους, η γραφειοκρατία, η δυσλειτουργία, οι κακοδαιμονίες του ελληνικού δημοσίου, το οποίο είναι το θέμα που απασχολεί όλο το Κοινοβούλιο και όλες τις κυβερνήσεις από το 1830 και μετά.

Στο παρελθόν όπως ξέρετε -το ανέφερε κι ο Παναγιώτης Δουδωνής στην κοινοβουλευτική επιτροπή- όποτε ερχόταν μια Κυβέρνηση απέλυε όλους τους δημοσίους υπαλλήλους και προσλάμβανε καινούριους, δικούς της. Γι’ αυτό και υποχρεώθηκε -και σωστά έκανε- ο Βενιζέλος στο Σύνταγμα του 1911 να επιβάλει τη μονιμότητα των δημοσίων υπαλλήλων. Επιβεβλημένη η μονιμότητα των δημοσίων υπαλλήλων. Δεν χρειάζεται πια οι δημόσιοι υπάλληλοι να πηγαίνουν να κλαίνε στην Πλατεία Κλαυθμώνος, αλλά τι συνέβη; Συνέβη το αντίθετο. Κάθε νέα Κυβέρνηση που ερχόταν κρατούσε μεν, ως είχε υποχρέωση, τους ήδη υπάρχοντες δημοσίους υπαλλήλους και διόριζε και τους δικούς της. Κι αυτό ξέφυγε μετά από το 1974 και ιδίως μετά από το 1981. Ξέρετε ότι διορίζονταν σωρηδόν. Τα βουλευτικά γραφεία δεν ήταν γραφεία βουλευτών, ήταν γραφεία εξυπηρετητών διορισμών του δημοσίου.

Φτάναμε στο σημείο -ειδικά όποιος έχει διατελέσει στο παρελθόν Βουλευτής της Νέας Δημοκρατίας το ξέρει- το μόνιμο παράπονο των ψηφοφόρων στους Βουλευτές να ήταν «εσείς στη Νέα Δημοκρατία δεν βολεύετε τα παιδιά σας αρκετά». Διορισμός στο δημόσιο σήμαινε βόλεμα. Βόλεμα στη ζωή δεν υπάρχει ποτέ. Μια συνεχής διαδικασία, ένας συνεχής αγώνας είναι η ζωή, αλλά τέλος πάντων.

Όμως, ήρθε -και αυτό πρέπει να το αναγνωρίσω στην κυβέρνηση του ΠΑΣΟΚ- αυτός ο ευπατρίδης της πολιτικής, ο αείμνηστος Άκης Πεπονής -του οποίου είχα την τιμή να είμαι και φίλος του- και έφερε πριν από τριάντα περίπου χρόνια αυτόν τον καινοτόμο νόμο για το ΑΣΕΠ. Ήταν μια μεγάλη καινοτομία. Οι περισσότεροι μέσα στο ΠΑΣΟΚ ήθελαν να τον φάνε ζωντανό τον Πεπονή όταν το έφερε εκείνη την εποχή, αλλά ευτυχώς η κυβέρνηση τότε του Ανδρέα Παπανδρέου και του ΠΑΣΟΚ το πέρασε.

**ΔΗΜΗΤΡΙΟΣ ΜΑΝΤΖΟΣ:** Καιη πλειοψηφία το ψήφισε.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ναι και το ψήφισε η πλειοψηφία και μπράβο.

Ήταν μια μεγάλη καινοτομία, ήταν μια τομή. Μία τομή η οποία συνεχίστηκε και ενισχύθηκε από όλες τις κυβερνήσεις σχεδόν από την δεκαετία του ‘90 μέχρι τώρα.

Φτάσαμε σήμερα, το ΑΣΕΠ να διορίζει μόνον αυτό δημόσιους υπαλλήλους. Δεν υπάρχουν πια δημόσιοι υπάλληλοι που να διορίζονται με άλλο τρόπο. Ακόμη και εκπαιδευτικούς -το ξέρει καλά η Νίκη Κεραμέως- να θέλεις να διορίσεις, θα πάρεις την κατάσταση του ΑΣΕΠ. Δεν μπορεί το Υπουργείο Παιδείας να τους διορίσει με κανέναν τρόπο.

Αυτό, βέβαια, δεν έχει ολοκληρωτικά αλλάξει τη νοοτροπία στους ψηφοφόρους. Υπάρχουν ακόμα κάποιοι ψηφοφόροι που πιστεύουν ότι μπορείς να βρεις έναν τρόπο αν θες «να με βάλεις από το παράθυρο». Δεν υπάρχει! Ο Θεός ο ίδιος δεν μπορεί να διορίσει πέραν του ΑΣΕΠ κανέναν κι αυτό είναι μια πολύ σημαντική καινοτομία.

Θα μου πείτε, λύνεται το πρόβλημα και η δυσλειτουργία του δημοσίου με το ΑΣΕΠ και μόνο; Όχι, δεν υπάρχουν μαγικά νομοσχέδια και μαγικές ρυθμίσεις για να λύσουν μια κακοδαιμονία αιώνων. Γίνονται βήματα αργά αλλά σταθερά.

Όπως, για παράδειγμα, σημαντικό βήμα είναι η ίδρυση των ανεξάρτητων αρχών. Σημαντικό βήμα είναι ότι συζητάμε σήμερα, κάτι το οποίο το θεωρώ πολύ σημαντικό, το πώς θα διορίζονται οι διοικήσεις των οργανισμών και των φορέων του δημοσίου ιδίως των νοσοκομείων. Θα διορίζονται με έναν πιο αντικειμενικό τρόπο. Δεν λέω ότι θα έρθουν οι καλύτεροι. Δεν λέω ότι θα έρθουν οι άριστοι. Δεν λέω ότι θα έρθουν κάποιοι οι οποίοι δεν υπάρχουν στην ελληνική κοινωνία. Κάποιοι από εμάς θα είναι, αλλά τουλάχιστον με κάπως πιο αξιολογικό και αντικειμενικό χαρακτήρα. Αυτό είναι. Διότι άκουσα πολλά και διάφορα ιδίως από τον ΣΥΡΙΖΑ και από άλλα κόμματα της Αντιπολίτευσης, ότι θα διορίζει ο Μητσοτάκης και η Νέα Δημοκρατία γαλάζια παιδιά πάλι.

Κατ’ αρχάς, να πω ότι η μεγαλύτερη κριτική που δέχεται ο Μητσοτάκης από τους νεοδημοκράτες ξέρετε ποια είναι; Είναι ότι δεν διορίζει τα δικά μας παιδιά. Αυτό, όμως, είναι μια άλλη ιστορία. Φυσικά θα είναι ανάμεσα σε αυτούς που θα διοριστούν και κάποιοι που θα νεοδημοκράτες και ΠΑΣΟΚ και κάποιοι ενδεχομένως και συριζαίοι. Τι σημαίνει αυτό; Ότι όταν κάποιος είναι νεοδημοκράτης, δεν είναι άξιος; Αντιθέτως, εγώ κρίνω ότι υπάρχουν πάρα πολλοί άξιοι μέσα στη Νέα Δημοκρατία και αυτοί μπορούν να διορίζονται φτάνει να πληρούν τα κριτήρια. Αυτό είναι το ζητούμενο σε αυτόν το νόμο.

Θα μου πείτε, θα αποδώσει αυτός ο νόμος; Εκτιμώ και ελπίζω ότι θα αποδώσει. Δεν είμαι 100% βέβαιος έτσι, γιατί υπάρχει απόσταση μεταξύ του να φέρνεις ένα νόμο και να τον εφαρμόζεις.

Γι’ αυτό πάντα έλεγα αυτό που έλεγε ο αείμνηστος Εμμανουήλ Ροΐδης: «Ο μόνος νόμος που πρέπει να περνάει η Βουλή, είναι να εφαρμόζονται οι νόμοι». Είναι δύσκολο. Το ξέρω ότι είναι δύσκολο, αλλά αυτή είναι η πρόθεση της Κυβέρνησης του Κυριάκου Μητσοτάκη και του Υπουργείου Εσωτερικών, να τον εφαρμόσουμε αυτόν τον νόμο αυτή τη φορά, με όσο το δυνατόν πιο αντικειμενικό τρόπο και όσο το δυνατόν καλύτερους και αξιότερους που μπορούν να συνεργαστούν με την Κυβέρνηση.

Βέβαια και πρέπει να συνεργάζονται με την Κυβέρνηση οι διοικητές των νοσοκομείων αφού θα εφαρμόζουν κυβερνητική πολιτική. Βέβαια πρέπει να συνεργάζονται οι διοικητές των φορέων, θα εφαρμόζουν την κυβερνητική πολιτική. Πρέπει να συνεργαζόμαστε με αγαθό τρόπο αλλά προς όφελος του ελληνικού λαού. Διότι, οι κυβερνήσεις -το ξεχνάμε αυτό- οι φορείς του κράτους, υπάρχουν για να υπηρετούν τον ελληνικό λαό και την πατρίδα. Δεν υπάρχουν για να υπηρετούν κομματικά συμφέροντα.

Αυτή η νοοτροπία ότι όποιος δεν είναι δικός μας είναι εχθρός μας και όποιος δεν είναι δικός μας δεν κάνει για το κράτος είναι λανθασμένη. Δεν την έχουμε εμείς δεν την έχει σίγουρα ο Κυριάκος Μητσοτάκης κι αυτό θα προσπαθήσουμε να αποδείξουμε τώρα.

Επειδή εγώ σέβομαι απόλυτα τον Κανονισμό, κύριε Πρόεδρε -είχα κι άλλα πολλά να πω και δεν μιλάω ποτέ από χειρογράφου- και βλέπω να ξεπερνάω την ώρα, σας ευχαριστώ πολύ που με ακούσατε και ελπίζω να βοήθησα κι εγώ σε αυτά τα οποία έχουμε να πούμε εδώ μέσα. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Συνεχίζουμε και καλούμε στο Βήμα την κ. Βολουδάκη Σεβαστή από τη Νέα Δημοκρατία.

Να ανακοινώσω και τους επόμενους τέσσερις ομιλητές. Ακολουθεί ο κ. Πολάκης, ο κ. Κόκκαλης, ο κ. Σταμάτης και ο κ. Αθανασίου.

Έχετε τον λόγο, κυρία Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Κυρίες και κύριοι συνάδελφοι, είναι γεγονός ότι ένα αίτημα της συντριπτικής πλειοψηφίας της ελληνικής κοινωνίας και ειδικότερα των νέων οι οποίοι εισέρχονται τώρα στην αγορά εργασίας και αποφασίζουν να φτιάξουν τη ζωή τους και να κάνουν οικογένεια στη χώρα, είναι η αξιοκρατία στις δομές και η επαφή με το κράτος.

Γι’ αυτό ακριβώς θεωρώ ότι το υπό συζήτηση νομοσχέδιο αποτελεί μια πραγματική τομή στην προσπάθεια θεσμικής ένταξης της αξιοκρατίας και ποιοτικής αναβάθμισης της δημόσιας διοίκησης, καθώς αφορά σε περισσότερες από εξακόσιες θέσεις προέδρων, αντιπροέδρων, διοικητών, αναπληρωτών διοικητών, υποδιοικητών, διευθυνόντων και εντεταλμένων συμβούλων σε φορείς του δημοσίου τομέα, νομικών προσώπων δημοσίου και ιδιωτικού δικαίου.

Αποσκοπεί, λοιπόν, στη διαμόρφωση ενός σύγχρονου, αντικειμενικού, δίκαιου και αποτελεσματικού τρόπου επιλογής και αξιολόγησης των προαναφερόμενων κρατικών λειτουργών, έτσι ώστε η οργάνωση και η λειτουργία όλων αυτών των φορέων να βελτιωθεί ουσιαστικά προς όφελος της ελληνικής κοινωνίας.

Το Υπουργείο Εσωτερικών, με αυτό το νομοσχέδιο δίνει έμφαση στα ουσιαστικά προσόντα των υποψηφίων με γνώμονα τις αυξημένες απαιτήσεις που οφείλουν να έχουν όλες αυτές οι υψηλόβαθμες διοικητικά θέσεις. Καταργεί θεσμικά το αίσθημα που έχει η κοινωνία ότι δεν υπάρχει διαφάνεια, δεν υπάρχει αξιοκρατία και άρα ελπίδα για τους έντιμους και ικανούς να προχωρήσουν.

Με το υπό συζήτηση σχέδιο νόμου επιδιώκεται η θέσπιση νέου συστήματος επιλογής και αξιολόγησης των διοικήσεων των νομικών προσώπων του δημοσίου με βάση τις αρχές της ισότητας και της αξιοκρατίας, οι οποίες απορρέουν από το άρθρο 4 παράγραφος 1, άρθρο 5 παράγραφος 1 και 103 του Συντάγματος και επιβάλλουν η πρόσβαση σε δημόσιες θέσεις και αξιώματα να γίνεται με κριτήρια που συνάπτονται με την προσωπική αξία και ικανότητα των ενδιαφερομένων, καθώς και με τα καθήκοντα της θέσεως που πρόκειται να καταλάβουν.

Η αξιοκρατία δεν αποτελεί ευχολόγιο για την πλήρωση των θέσεων των διοικητών αλλά μια αναγκαία συνθήκη για να επιτευχθεί αρχικά η αποτελεσματικότητα της δημόσιας διοίκησης, η οποία αναφέρεται αφ’ ενός στην πραγμάτωση του ουσιαστικού δικαίου και αφ’ ετέρου στην οικονομία χρόνου και μέσων, στην ταχύτητα και την ευελιξία κατά την επιδίωξη των προκαθορισμένων στόχων αλλά και στην οικονομικότητα.

Ζητά, δηλαδή, την οικονομία χρόνου και κόστους και την επίτευξη των στόχων που θέτει κάθε φορά η διοίκηση.

Αυτά είναι και τα ζητήματα που ενδιαφέρουν πρωτίστως τους πολίτες οι οποίοι εξυπηρετούνται από αυτές τις δομές και πολλές φορές έρχονται αντιμέτωποι με καθυστερήσεις, με τη γραφειοκρατία και εν τέλει τη μη εξυπηρέτηση τους.

Οι διατάξεις του σχεδίου νόμου επιχειρούν να διασφαλίσουν τη διαφάνεια, την ποιότητα, την αποτελεσματικότητα και την αξιολόγηση των διοικήσεων, ρυθμίζοντας για πρώτη φορά συνολικά όλη τη διαδικασία επιλογής των προσώπων, θέτοντας σαφή διαδικασία αξιολόγησης και υπάγοντας το ΑΣΕΠ ως φορέα εποπτείας και ελέγχου.

Οι καινοτομίες που θέτει ο νόμος είναι αρχικά η συμμετοχή του ΑΣΕΠ, η επιτάχυνση της διαδικασίας επιλογής των προσώπων με τη σύσταση πολλαπλών επιτροπών αξιολόγησης -κι όχι μίας, όπως διαχρονικά συνέβαινε- η ενοποίηση των προκηρύξεων με τη συνακόλουθη εξοικονόμηση των πόρων, η θέσπιση κατώτατων απαιτήσεων για τη συμμετοχή των ενδιαφερομένων στη διαδικασία -on/off προσόντα- η διενέργεια τεστ δεξιοτήτων -soft skills- και η ετήσια αξιολόγηση των διοικήσεων.

Το νομοσχέδιο το οποίο εισάγει σειρά σημαντικών καινοτομιών κινείται σε δύο άξονες, αφ’ ενός τη διαδικασία επιλογής των διοικήσεων των φορέων του δημοσίου τομέα και αφ’ ετέρου την αξιολόγησή τους.

Όλες αυτές οι ρυθμίσεις που προφανώς επικαιροποιούν την κοινωνική τους στόχευση, εισάγουν -τολμώ να πω- νέα ήθη στη δημόσια διοίκηση, αλλά αναδεικνύουν και τους υψηλούς στόχους που έχει η Κυβέρνηση με την υιοθέτησή τους και που πιστεύουμε ότι θα συμβάλουν αποφασιστικά στην αξιοποίηση υψηλής ποιότητας επιστημονικού δυναμικού στη λειτουργία των δημόσιων φορέων, στην προαγωγή της υπευθυνότητας των νέων διοικήσεων, στην αποτελεσματική διεκπεραίωση του έργου τους και στην επιβολή της διαφάνειας ως απαραίτητης προϋπόθεσης για τη χρηστή και αποδοτική διαχείριση.

Είμαι απόλυτα πεπεισμένη ότι το νομοσχέδιο αυτό αποτελεί ένα σημαντικό βήμα προς τη βελτίωση της δημόσιας διοίκησης και την ενίσχυση της αξιοκρατίας στη χώρα μας. Όλοι μαζί θα πρέπει να συνεχίσουμε να εργαζόμαστε για ένα καλύτερο μέλλον, με μεταρρυθμίσεις, όπως αυτές που εισάγει το παρόν νομοσχέδιο, με τις οποίες θα εφαρμοστεί κάτι που θα αλλάξει, πραγματικά, την εικόνα της χώρας μας και τη ζωή των Ελλήνων πολιτών, παραδίδοντας όχι μόνο σε εμάς αλλά και στις γενιές που έρχονται ένα κράτος σύγχρονο, αποδοτικό και αξιοκρατικό. Διότι αυτό περιμένουν όλοι από εμάς. Αυτό περιμένουν οι νέοι. Δεν θέλουν να ακούν κριτικές για το τι έχει γίνει στραβά μέχρι σήμερα. Έχουν γίνει πολλά στραβά και αποδίδονται οι ευθύνες διαχρονικά. Στην ομιλία του ο Πρωθυπουργός το πρωί αναφέρθηκε σε αυτό. Αυτό που τους ενδιαφέρει είναι να γίνεται κάτι σωστό από εδώ και πέρα.

Ένα τέτοιο κράτος, λοιπόν, βασισμένο σε τέτοιες αρχές είναι αιτούμενο των πολλών και απαίτηση κάθε πολίτη που ζει σε μια σύγχρονη δυτική ευρωπαϊκή φιλελεύθερη δημοκρατία, όπως αυτή που υπάρχει στη χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίζουμε και καλούμε στο Βήμα τον Ανεξάρτητο Βουλευτή κ. Χουρδάκη Μιχαήλ.

**ΜΙΧΑΗΛ ΧΟΥΡΔΑΚΗΣ:** Αγαπητές και αγαπητοί συνάδελφοι, κυρίες και κύριοι, είναι πολύ θετικός ο αριθμός των συναδέλφων που ζήτησαν να λάβουν τον λόγο. Από την άλλη, δημιουργεί εντύπωση και είμαι βέβαιος ότι, αν κυβέρνηση ήταν ο ΣΥΡΙΖΑ και αντιπολίτευση η Νέα Δημοκρατία, οι ίδιοι Βουλευτές που βρίσκουν και στηλιτεύουν τα αρνητικά του νομοσχεδίου ή τα θετικά του νομοσχεδίου από την αντίθετη μεριά, θα έβαζαν διαφορετικό πρόσημο στις ομιλίες τους.

Το έχω καταθέσει ξανά από αυτό το Βήμα ότι είμαστε εδώ για να υπηρετήσουμε και να εξυπηρετήσουμε τον ελληνικό λαό χωρίς κομματικές παρωπίδες και χωρίς κομματικά στεγανά και αυτό ουσιαστικά είναι που προσπαθεί να διασφαλίσει αυτό το νομοσχέδιο. Να μπορούν, δηλαδή, στις διοικήσεις να μπαίνουν οι πραγματικά καλύτεροι.

Όμως, το βασικό πρόβλημα που φαίνεται ότι υπάρχει στη δημόσια διοίκηση δεν είναι η έλλειψη πλαισίου ή ότι το πλαίσιο δεν είναι αρκετά αυστηρό. Είναι ότι δεν είναι αρκετά αντικειμενικός ο τρόπος με τον οποίο αυτό το πλαίσιο χρησιμοποιείται και δεν υπερισχύει πάντα το κοινό καλό και η κοινή λογική.

Είμαι πάρα πολύ πρακτικός και για την οικονομία της συζήτησης θα ξεκινήσω από τα συμπεράσματα. Με το υπό συζήτηση σχέδιο νόμου προτείνεται ένα καλύτερο από το υφιστάμενο πλαίσιο; Ναι, χωρίς αμφιβολία ναι, διότι ως τώρα η επιλογή των περισσότερων διοικήσεων διαχρονικά είχε ασαφή και έωλα κριτήρια.

Το υπό συζήτηση σχέδιο νόμου, κυρία Υπουργέ, έχει αδύνατα σημεία; Μπορεί να βελτιωθεί περαιτέρω; Και σε αυτό η απάντηση είναι ξεκάθαρη: Ναι και θα προσπαθήσω προς αυτή την κατεύθυνση σύντομα και τεκμηριωμένα να καταδείξω μερικές από τις αδυναμίες που εγώ βλέπω έχοντας την ελπίδα πως, είτε τώρα είτε σε σύντομο χρονικό διάστημα θα προκύψουν οι σχετικές βελτιώσεις.

Αναφέρθηκε από τον εισηγητή της Κυβέρνησης το πρωί ότι το προτεινόμενο σχέδιο προσπαθεί με τον τρόπο του να εισάγει κριτήρια ιδιωτικού τομέα στην επιλογή των διοικήσεων και αν με αυτό εννοείται ότι θέλουμε πραγματικά τους καταλληλότερους, δεν είμαι καθόλου σίγουρος ότι καταλληλότεροι είναι αυτοί που έχουν τα πιο «βαριά» χαρτιά ή το πιο πλούσιο βιογραφικό. Και θα εξηγήσω παρακάτω τι εννοώ.

Αυτό, φυσικά, δεν σημαίνει ότι δεν θέλουμε να είναι με μεταπτυχιακό ή με διδακτορικό. Και ειδικά στο κομμάτι του μεταπτυχιακού, νομίζω ότι θα έπρεπε να είναι επιβεβλημένο το να το φέρουν και να μη μπορεί κάποιος να συμμετέχει χωρίς συναφές μεταπτυχιακό.

Από την άλλη, δεν πρέπει να παραγνωρίσουμε την πολύ μεγάλη πιθανότητα να υπάρχουν πρώτοι και με άριστες περγαμηνές αλλά ελάχιστη ουσιαστική εμπειρία για την υπό πλήρωση θέση, παρ’ ότι τα τυπικά τους προσόντα θα τους δώσουν πάρα πολλά μόρια. Στην πράξη, δηλαδή, θα έπρεπε να δίδεται μεγαλύτερη βαρύτητα στο τι, πραγματικά, ξέρει να κάνει κάποιος με βάση του τι έχει κάνει, όπως δηλαδή αρχιτέκτονες ή γραφίστες ή μουσικοί έχουν ένα portfolio και μπορούν να δείξουν τι έχουν επιτύχει και όχι μόνο τα μόρια που φέρουν.

Από την άλλη, στο άρθρο 5, στην παράγραφο 2γ΄ όπου αναφέρεται η προϋπηρεσία, υπάρχουν μόνο τα έξι, τα οκτώ ή τα δέκα χρόνια ανάλογα με την κατηγορία, χωρίς όμως να αναφέρεται ούτε σε τι θέση είναι αυτά τα χρόνια ούτε τι έχουν επιτύχει.

Επίσης, αν κάποιος ήταν τρεις διετίες σε μια εταιρεία και απολύθηκε ως αποτυχών μετά από δύο χρόνια, θα έχει συλλέξει αυτά τα έξι χρόνια για να μπορεί να συμμετέχει αλλά δεν θα έχει συλλέξει καθόλου επιτυχίες. Άρα, πρέπει να μας ενδιαφέρει τι έχει πετύχει κάποιος και όχι μόνο πόσα χρόνια έχει δουλέψει.

Επίσης, στο άρθρο 5, παράγραφοι 2γ, 3γ, και 4γ, θα έπρεπε να μπει τουλάχιστον «συναφούς προς τη θέση εργασιακή εμπειρία» και να περιγράφεται και το είδος της θέσης. Δεν αρκεί μόνο να έχουν δουλέψει για οκτώ χρόνια στον ιδιωτικό ή στον δημόσιο τομέα, αλλά και σε ποια θέση έχουν δουλέψει.

Σε ό,τι αφορά τις ξένες γλώσσες, μου φαίνεται πραγματικά παράλογο πώς μπορεί να εξισώνονται τα αγγλικά με τις άλλες γλώσσες της Ευρωπαϊκής Ένωσης. Σαφώς και το να ξέρει κάποιος μια δεύτερη ή μια τρίτη γλώσσα είναι προσόν. Εν τούτοις, στον πλανήτη Γη το 2023, η γλώσσα διεθνούς συνεννόησης είναι τα αγγλικά. Άρα, μόνο με αυτά θα μπορεί κάποιος αυτόνομα να μιλήσει με έναν συνεργάτη από το εξωτερικό, έναν πραγματογνώμονα, έναν εμπειρογνώμονα, έναν άλλον τεχνοκράτη, να αναζητήσει πληροφορίες. Και φυσικά, δεν νομίζω ότι έχετε κάποιον συμμαθητή που να τον γνωρίζετε εσείς ή τα παιδιά σας που, ενώ είναι άριστος σε όλα τα άλλα, δεν μπόρεσε να πάρει το Lower ή το Proficiency. Άρα, νομίζω ότι αυτό χρήζει διόρθωσης.

Σε ό,τι αφορά το μεταπτυχιακό, σας είπα ότι η γνώμη μου είναι ότι πρέπει να είναι υποχρεωτικό.

Από την άλλη, όμως, κυρία Υπουργέ, πρέπει να δώσετε μόρια ανάλογα και με τον βαθμό του μεταπτυχιακού. Έχω διατελέσει επί χρόνια διευθυντής σε μεταπτυχιακό πρόγραμμα. Από την αρχή είχαμε μεικτό πρόγραμμα μοριοδότησης με βάση τα αντικειμενικά κριτήρια και τη συνέντευξη με μια αναλογία περίπου 60% προς 40%. Και όπως μπορείτε να φανταστείτε κάποιοι μπαίνουν πρώτοι, κάποιοι μπαίνουν ίσα-ίσα. Κάποιοι, επίσης, ολοκληρώνουν και είναι αστέρια και κάποιοι ολοκληρώνουν αγκομαχώντας.

Δεν μπορεί, λοιπόν, κάποιος που έχει βαθμό πτυχίου «Άριστα» να πάρει τα ίδια μόρια με κάποιον που έχει βαθμό πτυχίου «Καλώς». Άρα, είτε με γραμμικό τρόπο, είτε σε κατηγορίες παραδείγματος χάριν το «Άριστα» να δίνει το 100% των μορίων, το «Λίαν Καλώς» το 85% ή με όποιον άλλον τρόπο νομίζετε. Θα έπρεπε αυτό να ποσοτικοποιηθεί.

Για το διδακτορικό, επίσης, έγινε πάρα πολύ μεγάλη κουβέντα. Πάλι με την ακαδημαϊκή μου ιδιότητα θα ήθελα να σας πω ότι το να έχει κάποιος διδακτορικό δεν τον καθιστά ούτε πιο έξυπνο ούτε πιο ικανό. Επιπλέον ξέρω πολλούς -ίσως και εσείς- που είναι κάτοχοι διδακτορικού διπλώματος και δεν θα μπορούσαν να διατελέσουν με επιτυχία σε καμμία θέση ευθύνης και διοίκησης.

Όμως, δεν πρέπει να παραγνωρίζουμε το γεγονός ότι το να ολοκληρώσεις τη διδακτορική σου διατριβή σημαίνει ότι μπορείς να τηρείς χρονοδιάγραμμα, μπορείς να συντάξεις πρωτόκολλο, έχεις την εμπειρία στην αναζήτηση πηγών, στη σύνθεση γνωμών και απόψεων και άρα, αυτό δεν θα πρέπει να μη ληφθεί υπ’ όψιν.

Μερικά άλλα σημεία που νομίζω ότι χρειάζονται διόρθωση και θέλω να τα καταθέσω είναι τα εξής. Στο άρθρο 4, στην παράγραφο 3, όπου αναφέρθηκε πριν η κυρία Υπουργός και στον περιορισμό των θέσεων, θα σας πρότεινα να σκεφτείτε ένα σύστημα παρόμοιο με το «ΑΠΕΛΛΑ» -ήσασταν στο Υπουργείο Παιδείας, ξέρετε το «ΑΠΕΛΛΑ»- όπου οι υποψήφιοι να μπορούν να καταθέσουν τα βιογραφικά τους, να υπάρχει μια κεντρική διαδικασία διαχείρισης και αυτό θα διευκολύνει και τις θέσεις στις οποίες θα μπορούν να συμμετέχουν. Συμφωνώ ότι δεν μπορεί να είναι όλες. Ίσως, όμως το «πέντε» να είναι λίγες.

Επίσης, σε ό,τι αφορά τον γραπτό διαγωνισμό, γιατί να μη γίνεται ένας διαγωνισμός κάθε χρόνο ή κάθε δύο χρόνια για μεγάλο πλήθος θέσεων, να μένουν τα μόρια και άρα και να εξοικονομείται κόστος και χρόνος και να ξέρει ο καθένας πού περίπου κυμαίνεται;

Στο άρθρο 7, στην παράγραφο αα΄, λέτε «μετά το βασικό πτυχίο». Έπρεπε να λέει «μετά το συναφές πτυχίο» σε ό,τι αφορά τον υπολογισμό μορίων για το μεταπτυχιακό.

Στο άρθρο 7, στην παράγραφο γ΄, τι θα γίνει αν οι συνεντεύκτες έχουν πολύ μεγάλη απόκλιση μεταξύ τους; Έχετε μέριμνα αν έχουν μεγάλη σύγκλιση και μπορούν να καταθέσουν κοινή αιτιολογική έκθεση, αλλά όπως στις πανελλήνιες, όταν δύο αξιολογητές διαφέρουν και μπαίνει ένας τρίτος, ίσως και αυτό να πρέπει εδώ να ληφθεί υπ’ όψιν.

Σ' ό,τι αφορά το άρθρο 8 που περιγράφει, ποιοι θα έχουν τον ρόλο του κριτή και τη συνεντευκτή, θα έπρεπε, μέσα από ένα πρόγραμμα εκπαίδευσης εκπαιδευτών να ομογενοποιηθούν οι εκπαιδευτές, ώστε όλοι να έχουν τον ίδιο στόχο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Πώς θα καταφέρουμε να έχουμε τελικώς ικανούς ανθρώπους με όραμα, με ηθική και με αξιοπρέπεια που θα διοικούν τους πεπερασμένους δημόσιους πόρους, που θα φέρουν το βέλτιστο αποτέλεσμα στη δημόσια διοίκηση; Η λύση νομίζω ότι κρύβεται σε δύο σημεία. Πρώτον, στην ποιότητα των κριτών των συνεντευκτών, όπου αυτοί θα πρέπει να αφήσουν απέξω όλα τα ιδιοτελή κριτήρια και τις γνωριμίες και να αξιολογήσουν όσο το δυνατόν καταλληλότερα. Και δεύτερον, στη βαρύτητα που πρέπει να δώσουμε στην παιδεία, δίνοντας τη διαβεβαίωση στη νέα γενιά και εκπαιδεύοντάς την στην αξιοκρατία και στην απέχθεια προς το ρουσφέτι και τα χατίρια, ότι το κράτος δουλεύει. Και δουλεύει όταν τα δικαστήρια δικάζουν γρήγορα, όταν η φορολογική αρχή σέβεται τον πολίτη, όταν οι λακκούβες στους δρόμους δεν υπάρχουν, όταν δεν δίνει το κράτος αποζημιώσεις για έργα που δεν γίνονται.

Με αυτόν τον τρόπο δημιουργούμε προς τον πολίτη και προς τους νέους που θα είναι η επόμενη γενιά, τη δυνατότητα να πιστέψουν ότι είμαστε σε μια ευνομούμενη χώρα και υπερισχύει το κράτος δικαίου. Διότι μόνο όταν αυτό στοιχειοθετηθεί η επόμενη γενιά θα βλέπει τις πρακτικές του 1980, του 2000 και του 2023 και θα γελάει με τα κριτήρια που μέχρι τώρα επιλέγαμε τους διοικητές και τους προϊσταμένους.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Βασίλειος Κόκκαλης από τον ΣΥΡΙΖΑ. Θα ακολουθήσει ο κ. Σταμάτης, ο κ. Αθανασίου, η κ. Λιακούλη και ο κ. Καπετάνος.

Έχετε τον λόγο, κύριε Κόκκαλη, για επτά λεπτά.

**ΒΑΣΙΛΕΙΟΣ ΚΟΚΚΑΛΗΣ:**  Ευχαριστώ, κύριε Πρόεδρε. Να ευχαριστήσω και την κ. Λιακούλη για την παραχώρηση της σειράς.

Κυρίες και κύριοι συνάδελφοι, καταβάλλετε μια προσπάθεια να πειστεί κατά πρώτον το ελληνικό Κοινοβούλιο αλλά και η ελληνική κοινωνία ότι το παρόν νομοσχέδιο προάγει την αξιοκρατία στην επιλογή των διοικήσεων στους φορείς του δημόσιου τομέα, αλλά και στα νοσοκομεία. Ακούμε φράσεις του τύπου «Δεν θέλετε το ΑΣΕΠ;» ή «Λέτε όχι στο ΑΣΕΠ;» ή «Λέτε όχι στο τεστ δεξιοτήτων;». Λέμε όχι στην αναξιοκρατία και λέμε ναι στην κυρίαρχη εκπροσώπηση από το ΑΣΕΠ.

Το γεγονός ότι η πλειοψηφία της επιτροπής επιλογής των προσώπων θα είναι στην κυβέρνηση αυτό είναι ένα αμάχητο τεκμήριο αναξιοκρατίας. Το γεγονός ότι η συνέντευξη, η οποία είναι σίγουρα αναγκαία, έχει δυσανάλογη μοριοδότηση σε σχέση με τους τίτλους σπουδών, δεν μπορούμε να πούμε ότι προάγει την αξιοκρατία. Υποτίθεται ότι θέλετε να προσελκύσετε ικανούς και άξιους ανθρώπους. Ωραία μέχρι εδώ. Γιατί οι ικανοί και άξιοι άνθρωποι από την αγορά δεν θα επιλέξουν αυτές τις ρυθμίσεις; Συγκεκριμένα να σας πω για τα ίδια τα νοσοκομεία. Πρώτον, ο μισθός. Κανένα στέλεχος της αγοράς δεν θα συγκινηθεί με τους μισθούς. Δεύτερον, ποιο στέλεχος της αγοράς θα πάει σε νοσοκομείο χωρίς γιατρούς; Ποιο στέλεχος της αγοράς θα πάει σε νοσοκομείο χωρίς εξοπλισμό; Ποιο στέλεχος της αγοράς θα πάει σε νοσοκομείο όταν θα κινδυνεύει ανά πάσα ώρα και στιγμή να πάει κατηγορούμενος;

Να το πω, έτσι σαν παράδειγμα: θέλετε και ψάχνετε έναν οδηγό με ικανότητες στη Φόρμουλα 1, αλλά σε ένα αυτοκίνητο παλαιό και σαράβαλο. Αντί να φτιάξετε πρώτα το Εθνικό Σύστημα Υγείας, ένα νοσοκομείο δημόσιο με προσωπικό, ιατρικό και νοσηλευτικό, με προσωπικό διοικητικό, με ικανοποιητικές αποδοχές και εν συνεχεία να ψάξετε για τις διοικήσεις, κάνετε το ακριβώς αντίθετο.

Κυρίες και κύριοι συνάδελφοι, θέλω να αναφερθώ στην τροπολογία του Υπουργείου Κλιματικής Κρίσης και Πολιτικής Προστασίας, αλλά και του Υπουργείου Αγροτικής Ανάπτυξης και Τροφίμων, που έχει να κάνει με τις αποζημιώσεις για τους πλημμυροπαθείς. Να ξεκαθαρίσω ένα πράγμα στη φιλοσοφία της συγκεκριμένης τροπολογίας -μάλλον θα έλεγα του συγκεκριμένου άρθρου, διότι δεν είναι ενιαία η τροπολογία- ότι είμαστε θετικοί, όμως, επειδή δεν έρχεται αυτοτελώς, δεν μπορούμε να χορηγήσουμε θετική ψήφο. Είμαστε θετικοί για έστω και 1 ευρώ που ανακουφίζει τους πλημμυροπαθείς ναι, αλλά είμαστε υποχρεωμένοι ταυτόχρονα να πούμε ότι πρόκειται για μεγάλη κοροϊδία. Γιατί;

Είπε ο κ. Τριαντόπουλος λίγα λεπτά πριν ότι ανοίγει τον δρόμο –έτσι είπε συγκεκριμένα- η συγκεκριμένη τροπολογία για άμεσες και ουσιαστικές ενισχύσεις στον πρωτογενή τομέα. Σας παρακαλώ για ένα λεπτό την προσοχή σας. Με αυτή την τροπολογία οι κτηνοτρόφοι θα πληρωθούν με 85 ευρώ το ζώο. Σήμερα το ζώο κάνει 300 ευρώ τουλάχιστον. Η απόφαση ότι θα πληρωθούν με 85 ευρώ βγήκε, εξεδόθη στις 8 Μαΐου του 2023. Θα πληρωθούν με 85 ευρώ. Την υπογράφει ο κ. Σκυλακάκης και ο κ. Στύλιος.

Την προσκομίζω στα Πρακτικά.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Κελέτσης μία βδομάδα πριν σε ερώτησή μου, λέει για αυτή την αδικία, ακούστε: «Πρέπει, λοιπόν, να σας πω ότι τον Μάϊο που εξεδόθη αυτή η απόφαση ήταν μια άλλη κυβέρνηση». Ποια ήταν; Η Κυβέρνηση αυτή και η πολιτική ηγεσία ανέλαβε τον Ιούλιο. Λέει ότι ήταν μια άλλη κυβέρνηση. Και λέει ο κ. Τριαντόπουλος τώρα ότι αυτή η τροπολογία ανοίγει τον δρόμο για άμεσες και ουσιαστικές ενισχύσεις.

Τώρα να το πω άγνοια, να το πω ανοησία ή πολιτικό θράσος, το γεγονός ότι ενώ αναγνωρίζεται –η λέξη αναγνωρίζεται να γραφεί με «αι»- αυτή η αδικία, και επαναλαμβάνω με απόφαση της αυτής, δηλαδή της ίδιας, Κυβέρνησης -είναι αδικία πράγματι- ορίστηκε ο τιμοκατάλογος για το ζωικό κεφάλαιο με τιμές του 2010; Τότε το ζώο είχε 120 ευρώ και 150 ευρώ. Σήμερα έχουμε 2023. Και αυτή η απόφαση εξεδόθη 8 Μαΐου του 2023. Και σήμερα λέτε ότι ανοίγει τον δρόμο αυτή η τροπολογία για ουσιαστικές και άμεσες ενισχύσεις.

Κλείνω, κύριε Πρόεδρε, με το εξής γεγονός. Όσον αφορά την πλημμυροπαθή Θεσσαλία, οφείλετε να λέτε λιγότερα και να πράττετε περισσότερα. Και ειρήσθω εν παρόδω, έχει σχέση και με τους διοικητές οι πληρωμές του ΟΠΕΚΕΠΕ, λέει η διοίκηση του ΟΠΕΚΕΠΕ σήμερα, έγιναν αποκλειστικά με τη χρήση δεδομένων από την κυβερνητική πλατφόρμα του gov.gr. Αυτή την κυβερνητική πλατφόρμα του gov.gr την έχει χρησιμοποιήσει, την έχει ξεκινήσει η παρούσα Κυβέρνηση. Αυτό λέει η διοίκηση του ΟΠΕΚΕΠΕ, ότι οι πληρωμές έγιναν από τη συγκεκριμένη πλατφόρμα gov.gr. Και έρχεται ο Αυγενάκης και λέει ότι έγιναν λάθη και ψάχνει για εξιλαστήρια θύματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γεώργιος Σταμάτης από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Παρατηρώντας όλη τη συζήτηση από το πρωί, και στη διαβούλευση όσο μπορούσα να παρακολουθήσω, δεν κατάλαβα ποια είναι η αντιπρόταση της Αντιπολίτευσης που κατηγορεί την Κυβέρνηση ότι φέρνει έναν νόμο για να ξαναστελεχώσει με έναν άλλο τρόπο το κομματικό κράτος.

Είναι, νομίζω, πολύ ξεκάθαρο ότι η Κυβέρνηση κάνει πράξη την προεκλογική δέσμευση κοιτάζοντας το 2030. Δυστυχώς, ο ΣΥΡΙΖΑ και το ΠΑΣΟΚ κοιτάνε την 7η Ιουνίου του 2023. Νομίζω ότι αυτό δείχνει μια διαφορά τού πώς βλέπουμε εμείς τη χώρα την επόμενη μέρα και πώς τη βλέπετε εσείς την επόμενη μέρα.

Αν όντως το ΑΣΕΠ κατακτήθηκε σαν κάτι θέσφατο στη χώρα μας και όλοι οι πολίτες νιώθουν την έννοια της αξιοκρατίας -επιτρέψτε μου, κυρία Υπουργέ, κάποια στιγμή θα πρέπει να ξαναδούμε πώς το ΑΣΕΠ θα περάσει στην επόμενη φάση-, νομίζω ότι αυτό το νομοσχέδιο έρχεται να μας δείξει τι; Τη μαγική λέξη που εμείς τη λέμε από το 2019, που εσείς δεν τη λέτε, η οποία είναι η αξιολόγηση.

Ποιο είναι το μήνυμα που εμείς θέλουμε να περάσουμε σήμερα στην κοινωνία; Να περάσουμε το μήνυμα ότι όποιος βγει στην κυβέρνηση θα βάλει τους δικούς του; Να περάσουμε το μήνυμα ότι εσύ που σπούδασες, εσύ που αγωνιάς για τη χώρα σου, εσύ που θέλεις μια τελείως διαφορετική επαγγελματική σταδιοδρομία, δεν θα έχεις αυτή τη δυνατότητα; Στο τέλος της ημέρας, κυρίες και κύριοι συνάδελφοι, όλοι αυτοί θα είναι γνωστοί, ποιος έχει δηλώσει, ποιοι αξιολογούνται, πώς θα μπορούν να γίνουν οι ενστάσεις. Και, βέβαια, κατηγορείτε ότι στο τέλος ο Υπουργός θα αποφασίζει. Μα, ο Υπουργός θα αποφασίζει. Μπορεί να μην έχει την ευθύνη το Υπουργείο για το ποιος θα μπει διοικητής;

Αυτό που νομίζω ότι πρέπει να δούμε και να ξανασυζητήσουμε είναι ότι ενδεχομένως κάποια πράγματα πρέπει να βελτιωθούν, αλλά αυτά θα γίνουν στην πορεία και θα δούμε πως το σύστημα δουλεύει. Το σύστημα θα δουλέψει; Να δούμε πόσοι είναι αυτοί οι άνθρωποι οι οποίοι θα έρθουν, με τι πτυχία θα έρθουν, πώς θα πάνε τα τεστ δεξιοτήτων, πώς θα πάνε οι αξιολογήσεις, πώς αυτοί οι άνθρωποι, όταν διοικήσουν, θα φέρουν το αποτέλεσμα με βάση τα σχέδια δράσης που θα έχουμε, πώς θα αξιολογηθεί από την εκάστοτε πολιτική ηγεσία του κάθε Υπουργείου και στο τέλος πώς θα το αξιολογήσει η ίδια η Βουλή, γιατί όλα εδώ κρίνονται και εδώ πρέπει να δούμε πώς την επόμενη μέρα άνθρωποι οι οποίοι δεν θα έχουν σχέση με το κομματικό κράτος θα είναι υπεύθυνοι, θα έχουν την ευθύνη άσκησης δημόσιων πολιτικών. Όλοι εδώ συζητάτε και κατηγορείτε, κυρίως από τα κόμματα της Αντιπολίτευσης που είχαν τη δυνατότητα να γίνουν κυβέρνηση. Ποιους βάλατε; Κάνατε προκήρυξη με κάποιον τρόπο και δεν το μάθαμε εμείς ποτέ; Ή αντίστοιχα όταν εμείς κυβερνούσαμε, έγινε κάποιου είδους τελείως διαφορετική διαδικασία;

Πρώτα απ’ όλα -κυρία Υπουργέ, κυρία Υφυπουργέ, σας αξίζουν συγχαρητήρια- είναι ότι έτσι αποκλείονται όλοι αυτοί οι συνήθεις ύποπτοι οι οποίοι δημιουργούν και πρόβλημα στις πολιτικές ηγεσίες και πρόβλημα στις τοπικές κοινωνίες, γιατί νομίζουν ότι το δημόσιο είναι το σπίτι τους και ότι θα έχουν λόγο την επόμενη μέρα. Όχι, δεν θα έχουν λόγο την επόμενη μέρα. Την επόμενη μέρα θα έχουν λόγο αυτοί που έκατσαν, διάβασαν, μάτωσαν για να γίνουν καλύτεροι μέσα από την επιστήμη τους και τώρα έρχεται το κράτος, η δημόσια διοίκηση να τους δώσει την ευκαιρία με αξιοκρατικά κριτήρια να ασκήσουν δημόσιες πολιτικές, πάντα με τον έλεγχο της κυβέρνησης για το καλό του ελληνικού λαού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Χαράλαμπος Αθανασίου από τη Νέα Δημοκρατία.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν εισέλθω στην εισήγησή μου θα ήθελα να αναφερθώ σε τοποθετήσεις συναδέλφων της Αντιπολίτευσης οι οποίοι μη έχοντας σοβαρά επιχειρήματα για να αντικρούσουν την αναγκαιότητα και χρησιμότητα του νομοσχεδίου, διερωτώνται γιατί έρχεται προς ψήφιση το παρόν νομοσχέδιο το οποίο είναι το ίδιο κατ’ ουσία με προγενέστερο πρόσφατο νόμο της Κυβέρνησής μας, ο οποίος νόμος ουδέποτε εφαρμόστηκε. Συγκεκριμένα, ζητούν απαντήσεις από την κυρία Υπουργό γιατί δεν εφαρμόστηκε ο προηγούμενος σχετικός νόμος ο οποίος ήδη καταργείται με το παρόν νομοσχέδιο.

Ερωτώ: Είναι κακό αυτό; Πρώτη φορά συμβαίνει; Πρώτη φορά ο νομοθέτης -κρίνοντας ότι ένα καλό νομοθέτημα που κατά την εφαρμογή του παρουσίασε κάποιες ελλείψεις, κάποιες ατέλειες, κάποιες αστοχίες -αν θέλετε- και απαιτείται να θεσμοθετηθούν βελτιώσεις για να καταστεί χρήσιμο και αποτελεσματικό- προβαίνει στις αναγκαίες νομοθετικές παρεμβάσεις; Δεν το έκανε ο ΣΥΡΙΖΑ και μάλιστα δύο φορές στις ρυθμίσεις για την πτωχευτική διαδικασία; Μέχρι και ποινικές διατάξεις αλλάξετε λίγες μέρες πριν εγκαταλείψετε την εξουσία για λόγους σκοπιμότητας. Ο δικός σας σχετικός νόμος, ο νόμος του ΣΥΡΙΖΑ, ο ν.4369/2018 με τον πομπώδη τίτλο «Εθνικό Μητρώο Επιτελικών Στελεχών Δημόσιας Διοίκησης, βαθμολογική διάρθρωση θέσεων, συστήματα αξιολόγησης προαγωγών και επιλογής προϊσταμένων, διαφάνεια, αξιοκρατία και αποτελεσματικότητα της δημόσιας διοίκησης και άλλες διατάξεις», δεν ακυρώθηκε κατά ένα μεγάλο μέρος ύστερα από παρέμβαση της τρόικας; Αν εσείς διαπιστώνατε την ασυμβατότητα των ρυθμίσεων του νόμου αυτού και τον τροποποιούσατε, θα ήταν κακό; Πρόσφατα δεν το κάναμε εδώ στη Βουλή όλοι μας, η μεγάλη πλειοψηφία, με την αλλαγή των διατάξεων του νόμου του σχετικού με την ψήφο του Απόδημου Ελληνισμού προς διευκόλυνση άσκησης του εκλογικού τους δικαιώματος; Και εν τέλει γιατί πρέπει να εφαρμόζεται η ίδια διαδικασία επιλογής διοικητικών σε διαφορετικής βαρύτητας οργανισμούς; Ένας περιφερειακός οργανισμός έχει την ίδια βαρύτητα με έναν πανελλαδικής εμβέλειας;

Ισχυριστήκατε ότι είναι υψηλός ο αριθμός των οκτακοσίων μορίων που αφορούν τη συνέντευξη. Σύμφωνα με το άρθρο 7 του νομοσχεδίου, τα μόρια που αφορούν τα αντικειμενικά κριτήρια, τις δεξιότητες, τα τυπικά προσόντα και την εργασιακή εμπειρία ανέρχονται σε δύο χιλιάδες διακόσια, άρα τα οκτακόσια μόρια της συνέντευξης ως κριτήριο της προσωπικότητας και ως κριτήριο καταλληλότητας για τη συγκεκριμένη θέση του οργάνου δεν μπορεί να ισχυριστεί κανείς με σοβαρή επιχειρηματολογία ότι είναι υπερβολικά, πολύ περισσότερο που σήμερα οι αγορές θέλουν στελέχη με ικανότητες και άτομα υπεύθυνα που να παίρνουν πρωτοβουλίες.

Το μόνο που με προβλημάτισε, κυρία Υπουργέ, όσον αφορά τις ομάδες α και β ως προς τον χρόνο προϋπηρεσίας, για να έχουμε μεγαλύτερη «δεξαμενή», είναι ότι ίσως θα έπρεπε τα δέκα χρόνια να ήταν οκτώ αλλά αυτό είναι ένα θέμα. Μελετήστε το, δείτε πώς θα πάει αν όχι με νομοτεχνική βελτίωση σήμερα τότε σε μια μεταγενέστερη τροποποίηση.

Ειπώθηκε: «Γιατί πρέπει ο Υπουργός να έχει την τελική επιλογή των προσώπων;» Το άρθρο 4 του νομοσχεδίου καθορίζει αναλυτικά την όλη διαδικασία επιλογής με διαφανή και αντικειμενικά κριτήρια. Με το άρθρο αυτό καθορίζεται λεπτομερώς μια σαφής και αντικειμενική διαδικασία επιλογής των πλέον άξιων και ικανών προσώπων. Η όλη διαδικασία είναι σύμφωνη με το Σύνταγμά μας όπου στο άρθρο 103 παράγραφος 7, σαφώς ορίζεται –και το διαβάζω- ότι «η πρόσληψη υπαλλήλων στο δημόσιο και στον ευρύτερο δημόσιο τομέα όπως αυτός καθορίζεται κάθε φορά, γίνεται είτε με διαγωνισμό είτε με επιλογή σύμφωνα με προκαθορισμένα και αντικειμενικά κριτήρια και υπάγεται στον έλεγχο ανεξάρτητης αρχής, όπως ο νόμος ορίζει». Και συνεχίζει το Σύνταγμα: «Νόμος μπορεί να προβλέπει ειδικές διαδικασίες επιλογής που περιβάλλονται με αυξημένες εγγυήσεις διαφάνειας και αξιοκρατίας ή ειδικές διαδικασίες επιλογής προσωπικού για θέσεις, το αντικείμενο των οποίων περιβάλλεται από ειδικές συνταγματικές εγγυήσεις ή προσιδιάζει σε σχέση εντολής».

Βλέπετε, λοιπόν, ότι το Σύνταγμα προβλέπει χωρίς να το κατονομάζει όχι μόνο την εγγύηση του ΑΣΕΠ ως ελεγκτικού μηχανισμού αλλά προβλέπει περαιτέρω και ειδικές διαδικασίες επιλογής που περιβάλλονται με αυξημένες εγγυήσεις διαφάνειας και αξιοκρατίας.

Ερωτώ: Έχει σημασία εάν οι αποφάσεις των επιτροπών είναι ομόφωνες; Ανεξαρτήτως τού ότι κατά κανόνα οι αποφάσεις του ΑΣΕΠ είναι ομόφωνες -και αυτό το λέω από την εμπειρία μου λόγω της προηγούμενης ιδιότητάς μου- και ανεξαρτήτως της συμμόρφωσης με την ανωτέρω συνταγματική επιταγή, και μόνο η άψογη λειτουργία του ΑΣΕΠ όλα αυτά τα χρόνια εγγυάται την αμεροληψία και τη διαφάνεια.

Επιπλέον, με τους προγενέστερους νόμους του 2016 του ΣΥΡΙΖΑ και του 2020 της Νέας Δημοκρατίας, υπήρχε μόνο μία επιτροπή τον πρόεδρο της οποίας όριζε ο πρόεδρος του ΑΣΕΠ. Τώρα με το νομοσχέδιο προβλέπονται πολλές επιτροπές και έτσι αξιοποιούνται ως πρόεδροι όλοι σχεδόν οι σύμβουλοι του ΑΣΕΠ. Έτσι δεν υπεισέρχεται στον ορισμό των προέδρων των επιτροπών το υποκειμενικό κριτήριο του προέδρου του ΑΣΕΠ να ορίζει πρόσωπα της επιλογής του, δηλαδή μειώνεται, αν δεν εξαλείφεται, η ευχέρεια που είχε να ορίζει ενδεχομένως «αρεστούς».

Ερώτημα: Υπάρχει αντικειμενικότητα και διαφάνεια ως προς την τελική επιλογή του προσώπου από τον Υπουργό; Σύμφωνα με την προβλεπόμενη διαδικασία του άρθρου 4 του νομοσχεδίου, προεπιλέγονται επτά πρόσωπα για τη συγκεκριμένη θέση από την αρμόδια επιτροπή. Στη συνέχεια η επιτροπή καταρτίζει πίνακα των τριών επικρατέστερων υποψηφίων σύμφωνα με τη γραπτή εξέταση του άρθρου 6 του νομοσχεδίου και το σύνολο των κριτηρίων του άρθρου 7, τον οποίο πίνακα και αποστέλλει στον εποπτεύοντα Υπουργό. Και, βέβαια, για λόγους διαφάνειας ο πίνακας με τα ονόματα των τριών υποψηφίων αναρτάται στην ιστοσελίδα του ΑΣΕΠ και του εποπτεύοντος Υπουργείου.

Ερώτημα: Γιατί την τελική απόφαση την έχει ο Υπουργός αφού οι θέσεις είναι διοικητικές; Απλούστατα, διότι την πολιτική ευθύνη του φορέα έχει ο Υπουργός ο οποίος θα συνεργάζεται μαζί του. Και αυτό δεν πρέπει να ξενίζει ή να δημιουργεί ερωτηματικά, γιατί παρόμοια διαδικασία όσον αφορά την προεπιλογή υπάρχει και για την προεπιλογή των ανώτατων δικαστικών λειτουργών. Εδώ η Διάσκεψη των Προέδρων της Βουλής συντάσσει πίνακα αξιολόγησης τον οποίον αποστέλλει στο Υπουργικό Συμβούλιο που έχει την τελική επιλογή.

Σε ειδικές διατάξεις του νομοσχεδίου -αναφέρομαι στα άρθρα 12, 13 και 14 για την καλύτερη λειτουργία και απόδοση των οργάνων διοίκησης προβλέπονται κίνητρα, ανταμοιβές, κυρώσεις, καθώς και η αξιολόγησή τους. Εδώ θα πρέπει να σημειώσω και μια πρόσθετη δικλίδα ασφαλείας όσον αφορά τη λειτουργία των επιλεγέντων προσώπων ως οργάνων. Συγκεκριμένα, στον Κανονισμό της Βουλής και ειδικά στο άρθρο 43α του Κανονισμού προβλέπεται ότι η Επιτροπή Θεσμών και Διαφάνειας της Βουλής μπορεί να καλεί σε ακρόαση οποιοδήποτε δημόσιο πρόσωπο για θέματα που αφορούν στη λειτουργία των θεσμών και της διαφάνειας. Και αυτή η δυνατότητα της Βουλής δεν μπορεί να καταργηθεί με κοινό νόμο, έστω και αν το επιθυμεί η Κυβέρνηση, παρά μόνο με τροποποίηση του ίδιου του Κανονισμού της Βουλής από τη Βουλή, διότι η Βουλή έχει αυτονομία η οποία απορρέει από τη διάκριση των εξουσιών και έτσι μπορεί να θεσπίζει, να τροποποιεί ή να συμπληρώνει αυθεντικά τον Κανονισμό της χωρίς τη σύμπραξη της εκτελεστικής εξουσίας.

Κυρίες και κύριοι συνάδελφοι, σας προτείνουμε ένα πρωτοποριακό για τα δεδομένα της χώρας μας νομοσχέδιο που αφορά την αναβάθμιση της δημόσιας διοίκησης. Μπορεί στην εφαρμογή του να αναδειχθούν ατέλειες, αρρυθμίες. Θα τις διορθώσουμε. Όμως αν ψηφιστεί το νομοσχέδιο θα μπορεί ο λαός μας να πει ότι του παραδώσαμε έναν σύγχρονο και αποτελεσματικό νόμο, που η καλή λειτουργία του θα περιορίσει και τη δουλειά των δικαστηρίων μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ.Λιακούλη Ευαγγελία από το ΠΑΣΟΚ - ΚΙΝΑΛ.

Θα ακολουθήσει ο κ. Καπετάνος, ο κ. Βεσυρόπουλος, η κ. Βατσινά και η κ. Σπυριδάκη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ζούμε μια πολύπλευρη ανθρωπιστική κρίση με την οσμή θανάτου να έχει φτάσει πια κοντά μας. Μια κρίση-φρίκη. Μία κρίση που τείνει να γίνει ένα ολοκαύτωμα ενός ολόκληρου λαού. Ήμασταν από τους πρώτους που καταδικάσαμε την τρομοκρατική οργάνωση Χαμάς, που για εμάς δεν είναι απελευθερωτική, βέβαια, οργάνωση όπως αυτοχαρακτηρίζεται, που με απίστευτη βαρβαρότητα χτύπησε επίσης αθώους πολίτες. Όμως, σε καμμία περίπτωση αυτό δεν μπορεί να δικαιολογήσει χτύπημα σε ανθρωπιστικό επίπεδο και σε τέτοιο βαθμό πρωτοφανή. Και, πραγματικά, αναρωτιέται κανείς ποιο είναι το επιχείρημα, ποιος είναι ο λόγος που μπήκε στην ανθρωπιά αστερίσκος, ποιος είναι ο λόγος που μπήκε στην ανθρωπιά αίρεση και μάλιστα από την ελληνική Κυβέρνηση που δεν άρθηκε στο ύψος των περιστάσεων και δεν υιοθέτησε το ψήφισμα του ΟΗΕ που κάνει λόγο για ανθρωπιστική εκεχειρία. Είναι και αυτό πρωτοφανές, μετά από αυτό που συμβαίνει να μην παίρνουμε τη σωστή πλευρά στην ιστορία, να μη διεκδικούμε εκεχειρία για τον λαό που αφανίζεται.

Δεν έχουμε, κυρίες και κύριοι συνάδελφοι, κανένα δικαίωμα αδιαφορίας για ανθρώπους που χάνονται με τέτοιο τρόπο και μάλιστα δημιουργείται μία πολυσήμαντη κρίση σε όλη τη Μέση Ανατολή. Όπως δεν έχουμε δικαίωμα αδιαφορίας, βεβαίως, και το Υπουργείο σας απέναντι στην πυορροούσα πληγή, τη Θεσσαλία μας, που αφορά σχεδόν οκτακόσιες χιλιάδες ανθρώπους. Αυτό δεν το έχετε υπ’ όψιν σας. Δεν έχετε υπ’ όψιν σας ότι πρόκειται για μία από τις μεγαλύτερες περιφέρειες που αυτή τη στιγμή βρίσκεται σε κατάσταση ομηρίας μέσα σε ένα βούρκο και, βεβαίως, βρίσκεται σε αναμονή η κλήση της, της Κυβέρνησης.

Ξέρετε, κυρίες και κύριοι συνάδελφοι, για να λέμε τα πράγματα απλά και να μην τα μπερδεύουμε με τα μεγαλεπήβολα σχέδια της Κυβέρνησης, τι έχουν πάρει μέχρι τώρα οι Θεσσαλοί; Έχουν πάρει 6.500 ευρώ τα νοικοκυριά που χάθηκαν. Αυτοί, λοιπόν, που είναι άστεγοι, που δεν έχουν σπίτι, που δεν έχουν οικοσκευή, που δεν έχουν τίποτα, πήραν 6.500 χιλιάδες ευρώ. Πήραν 4.000 ευρώ οι κτηνοτρόφοι που έχασαν τα ποιμνιοστάσια και πήραν 2.000 ευρώ μέχρι προχθές το βράδυ οι αγρότες των οποίων πλημμύρισαν τα χωράφια. Αυτά τα λεφτά πήραν.

Και εσείς μεταξύ σας έχετε ένα μπάχαλο στην κυριολεξία, καθώς δεν ξέρετε η δεξιά σας τι ποιεί η αριστερά σας, η δική σας αριστερά, το δεξί σας χέρι, που είναι ο ΟΠΕΚΕΠΕ, που αν κάποιος πάρει και αναλύσει τις δηλώσεις και τις ανακοινώσεις χθεσινές και τις σημερινές, θα δει ότι πραγματικά πρόκειται για ένα σκάνδαλο. Άλλα λέει η Κυβέρνηση άλλα λέει ο ΟΠΕΚΕΠΕ, με αποτέλεσμα να έχετε 239 εκατομμύρια λιγότερα φέτος στις βασικές ενισχύσεις του αγροτικού κόσμου. Και βγαίνει σήμερα ο ΟΠΕΚΕΠΕ και σας διαλύει με την ανακοίνωση που κάνει, λέγοντας στην Κυβέρνηση «εσείς φταίτε και όχι εμείς, γιατί τις εντολές τις δικές σας εμείς εκτελούμε».

Και ακόμα δεν γνωρίζετε μεταξύ σας και δεν μπορείτε να συνεννοηθείτε. Αυτά έχετε να πείτε στη Θεσσαλία. Μας έχετε αφήσει πλημμυρισμένους μέσα στο βούρκο. Μας έχετε αφήσει σε μία αφάνεια στο παρόν και στο μέλλον και τα παιδιά μας βρίσκονται, πραγματικά, σε απόγνωση, γιατί οι περισσότεροι ετοιμάζουν τις βαλίτσες τους να μεταναστεύσουν, διότι εκεί δεν υπάρχει μέλλον και δεν υπάρχει καμμία προοπτική.

Αυτά τα πράγματα, λοιπόν, κάνετε. Αυτά τα πράγματα εσείς μαγειρεύετε, μαζί με τα μαγειρέματα σας, γιατί υπάρχουν εδώ και εισαγγελείς, υπάρχουν και έλεγχοι, υπάρχουν πάρα πολλά πράγματα που έχετε να πείτε και για το σχέδιο για τα αντιπλημμυρικά έργα, γι’ αυτά που δεν κάνατε, για όσα παραλείψατε, για τις αβελτηρίες σας, αλλά ταυτοχρόνως και για τις σκοπιμότητες, για το τι αφήσατε πίσω, άλλα που δεν κάνατε, τα λεφτά που πήρατε και τα επενδύσατε αλλού κ.λπ. κ.λπ..

Άρα, τώρα κάνετε αυτά τα μαγειρέματα. Στα μαγειρέματα είστε πρώτοι. Έτσι είναι και ο σημερινός σας τσελεμεντές. Τι κάνατε; Κάνατε, λοιπόν, ένα μαγείρεμα ενός καινούργιου νόμου για τις διοικήσεις, λέει, στους δημόσιους φορείς. Τι καταλαβαίνει ο κόσμος από αυτά; Έρχεστε και λέτε «θα κάνουμε έτσι τις διοικήσεις και θα κάνουμε με έναν πιο ορθό τρόπο και θα είμαστε αντικειμενικοί και αξιοκρατικοί» και ούτω καθ’ εξής. Μαγείρεμα κομματικό κανονικό και με τον νόμο. Μίλησε κιόλας ο κ. Πρωθυπουργός σήμερα εδώ το πρωί για πολυδύναμο εκσυγχρονισμό. Αλήθεια λέτε; Πολυδύναμο εκσυγχρονισμό λέτε τον πολυμήχανο παλαιοκομματισμό; Έτσι ονομάζετε τον παλαιοκομματισμό σας;

Και τι κάνετε στο μαγείρεμα και στον τσελεμεντέ σας; Κατ’ αρχάς, ξεκινάτε τη βασική συνταγή από ολίγον ΑΣΕΠ. Πρώτα ρίχνετε, λοιπόν, μέσα στον κάδο του μαγειρέματος ολίγον ΑΣΕΠ, γιατί είναι ο καλύτερος φερετζές. Υπάρχει καλύτερη συνταγή από το ΑΣΕΠ που το χρησιμοποιείτε ανερυθρίαστα; Ένας είναι αυτός από το ΑΣΕΠ. Και μετά τι κάνετε; Βάζετε τα υπόλοιπα υλικά στο κομματικό σας μίξερ, που είναι τι; Είναι ορισμένα από εσάς πρόσωπα κατά πλειοψηφία. Είναι ελαστικός τρόπος με τον οποίο εσείς βγάζετε τις αποφάσεις για το πώς θα δημιουργηθούν τα όργανα. Έχετε την τελική επιλογή της προκήρυξης και την τελική επιλογή των προσώπων. Μπράβο σας. Πολύ αξιοκρατικό αυτό που κάνετε, αφού έχετε έναν από το ΑΣΕΠ, τον φερετζέ που λέγαμε, να καλύπτει δήθεν τις παλαιοκομματικές ανομίες σας. Δεν γίνεται όμως έτσι να προχωρήσουμε πουθενά. Σας τα είπαν οι εισηγητές μας, ο κ. Δουδωνής, ο Κοινοβουλευτικός μας Εκπρόσωπος, σας τα είπαν οι συνάδελφοι. Φωνή βοώντος.

Κυρία Υπουργέ, καλείτε και εμάς να είμαστε συνδαιτυμόνες στο τραπέζι σας σε αυτό που εσείς έχετε ετοιμάσει. Μα, ποιους καλείτε; Πρέπει να ξέρετε και το γεύμα σε ποιους το απευθύνετε. Το απευθύνετε το γεύμα αυτό στο ΠΑΣΟΚ που έχει μια ιστορία και μια διαδρομή στην αξιοκρατία και στη διαφάνεια, στο ίδιο το ΑΣΕΠ, στον φερετζέ που χρησιμοποιείτε εσείς, που το φτιάξαμε εμείς, στις ανεξάρτητες αρχές που τις φτιάξαμε εμείς, στο open gov που το φτιάξαμε εμείς, που ακόμα επί εποχής Σημίτη βάλαμε και κριτήρια στους διοικητές των ΔΕΚΟ. Και εμάς καλείτε να είμαστε συνδαιτυμόνες σε αυτό το τραπέζι;

Δεν μπορούμε να φάμε μαζί γιατί ξέρουμε ότι τα υλικά από το δικό σας φαγητό είναι γεμάτα δηλητήριο για τη δημοκρατία. Μπορούμε ποτέ να δοκιμάσουμε το φαΐ σας; Ποτέ, λοιπόν. Δεν μας πείθετε και συνεχίζετε την ίδια σας τακτική. Σε αυτό εμείς θα αντιστεκόμαστε με προτάσεις για αξιοκρατία, για διαφάνεια και, όπως ο Πρόεδρός μας είπε, αν έχετε πραγματικά τα κότσια για την αξιοκρατία και τη διαφάνεια, ελάτε μαζί μας και στην πρότασή μας για διεθνείς διαγωνισμούς, όπως εμείς τους ορίζουμε, με ανοιχτά κριτήρια και προσόντα.

Το δε φαΐ σας δεν έχει και ακριβά υλικά, καθώς ακόμα και το καημένο το διδακτορικό το πετάξατε πέρα και σας άκουσα πριν από λίγο ερχόμενη, κυρία Υπουργέ, να λέτε -προσπαθήσετε να τη σώσετε την ιστορία με το διδακτορικό, δεν καταφέρατε, σας το λέω εντίμως, δεν το καταφέρατε- λέγοντας ως Υπουργός από το Βήμα της Βουλής ότι το διδακτορικό δεν είναι για τις διοικήσεις είναι για άλλα πράγματα, ίσως είναι για τα πανεπιστήμια ή για οτιδήποτε άλλο αλλά εδώ εμείς μιλάμε για διοικήσεις.

Και το ερώτημα που τίθεται στον κόσμο είναι πόσο καλές διοικήσεις τελικά εσείς θέλετε. Θέλετε διοικήσεις που δεν έχουν αυξημένα προσόντα; Θέλετε διοικήσεις που θα είναι στα μέτρα σας μόνο κομμένα και ραμμένα; Σας τις χαρίζουμε. Εμείς θα κάνουμε αλλιώς.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Χρήστος Καπετάνος από τη Νέα Δημοκρατία.

**ΧΡΗΣΤΟΣ ΚΑΠΕΤΑΝΟΣ:** Κύριε Πρόεδρε, κυρία Υπουργέ, κυρία Υφυπουργέ, κυρίες και κύριοι συνάδελφοι, μιας και ο λόγος ήταν περί φαγητού πιο πριν, θα πω ότι, πραγματικά, υπάρχουν πράγματα που ακούγονται σήμερα και δεν τρώγονται με τίποτα.

Καλούμαστε σήμερα εδώ στη Βουλή των Ελλήνων να συζητήσουμε το νομοσχέδιο επιλογής διοικήσεων φορέων του δημοσίου. Μάλιστα. Αν κάτι συμβαίνει στο Κοινοβούλιο, σε αυτόν τον χώρο, είναι ότι μετά τις εκλογές είναι ο χώρος αυτός όπου κρίνονται οι πολιτικοί, οι πολιτικές και τα κόμματα.

Ο Πρωθυπουργός είπε στην πρωτολογία του -για να δούμε, να κριθούμε και να συγκριθούμε τώρα σήμερα- ότι όλα δεν έχουν γίνει διαχρονικά καλά και σαφώς υπήρχαν και κομματικές εκφάνσεις σ’ όλο το προγενέστερο διάστημα, το οποίο δεν υπηρέτησε τον τόπο.

Σήμερα, όμως, εδώ έρχεται ένα νομοσχέδιο που φέρνει κάτι διαφορετικό, και θέλω να συγχαρώ, πραγματικά, και τη Νίκη Κεραμέως και την κ. Χαραλαμπογιάννη και τον ειδικό αγορητή μας, τον κ. Καραγκούνη, διότι έρχεται ένα νομοσχέδιο το οποίο βάζει την Ελλάδα σε ευρωπαϊκά πρότυπα επιλογής διοικήσεων.

Παίρνουμε τα πράγματα με τη σειρά. Είναι ένα νομοσχέδιο που φέρνει επιλογές διοικήσεων που γίνονται νύχτα, σε χρόνο ντε τε χωρίς να αντιληφθεί κανένας τίποτε; Όχι. Στο άρθρο 4, αναφέρεται ότι το ΑΣΕΠ εκδίδει και επιβεβαιώνει την πρόσκληση εκδήλωσης ενδιαφέροντος και, μάλιστα, τέσσερις μήνες πριν τη λήξη της θητείας των διοικήσεων. Άρα, γίνεται κάτι φανερά.

Δεύτερον, μπορεί να υποβάλλει αίτηση ο καθένας; Μπορεί να πάρει κάποιον που δεν έχει τα απαιτούμενα προσόντα; Όχι, διότι υπάρχουν κριτήρια on-off. Δεν μπορεί να κάνει ο ιδιοκτήτης βουλκανιζατέρ αίτηση. Όχι, διότι υπάρχουν κριτήρια. Και αυτό πρέπει να το κατανοήσουμε.

Γίνεται η επιλογή με κριτήρια ΑΣΕΠ; Γίνεται με γραπτό διαγωνισμό; Βεβαίως, γίνεται με τον γραπτό διαγωνισμό και κατόπιν γίνεται έλεγχος των προσόντων που απαιτούνται για τους δεκαπέντε πρώτους στη γραπτή εξέταση και υπάρχουν οκτακόσια μόρια ανώτατο η εμπειρία, εξακόσια μόρια που είναι τα τυπικά προσόντα και οκτακόσια η συνέντευξη.

Μπορεί να κάνει κανείς ένσταση; Βεβαίως. Εάν θεωρεί ότι αδικείται, μέσα σε πέντε μέρες, αυτό το οποίο προβλέπει το νομοσχέδιο είναι ότι μπορεί να κάνει ένσταση.

Ποιοι καλούνται μετά σε συνέντευξη; Οι επτά πρώτοι σε μόρια καλούνται στη συνέντευξη.

Επίσης, λέει το νομοσχέδιο και κάτι ακόμα, ότι εδώ υπάρχει στοχοθεσία. Δεν λέει κανένας ούτε η Κυβέρνηση αυτή λέει ότι το νομοσχέδιο αυτό είναι πανάκεια, ότι τα δίνει όλα, ότι θα μπουν οι άριστοι. Αυτό το οποίο λέει είναι ότι μπαίνουν κάποιοι στόχοι και αν δεν τους πιάσει τους στόχους ο διοικητής, θα κριθεί. Αυτό δεν δείχνει ότι είναι προς το σωστό βήμα;

Ο εισηγητής του ΠΑΣΟΚ μας είχε πει ότι ο Πρωθυπουργός θέλησε να ελέγξει το δημόσιο και για αυτό δεν ψηφίζουμε αυτό το νομοσχέδιο. Μα, αυτό το οποίο έγινε τα προηγούμενα χρόνια, αυτό το οποίο γινόταν είναι καλύτερο από αυτό που πάμε να ψηφίσουμε σήμερα; Ήταν καλύτερο, δηλαδή, αυτό το οποίο είχε ο ΣΥΡΙΖΑ το 2015, όπου ανέλαβε και λίγους μήνες μετά καθαίρεσε όλες τις διοικήσεις, άφησε τους διευθυντές των ιατρικών υπηρεσιών να διοικούν και κάποια στιγμή έκανε τις σοφές επιλογές του; Όχι, δεν μπορούμε να πάμε έτσι μπροστά.

Μάλιστα, διάβαζα πριν από λίγο ότι ο κ. Ξανθός ,τότε, αναφερόμενος στη διαδικασία αξιολόγησης των διοικητών των νοσοκομείων, ανέφερε ότι «το Υπουργείο Υγείας…» -λέει αυτολεξεί- «…προχώρησε σε προσωπική συνέντευξη τότε με όλα τα εξεταζόμενα στελέχη, με πενταμελή επιτροπή στην οποία συμμετείχαν καταρτισμένοι επιστήμονες». Και ξέρετε πόσο κρατούσε αυτή η συνέντευξη; Ενάμισι λεπτό. Και τώρα που έρχεται ένα πλαίσιο το οποίο είναι ένα πλαίσιο σοβαρό και μετρημένο, αυτό το πλαίσιο θέλουμε να το βάλουμε στη γωνία και να πούμε ότι δεν το ψηφίζουμε, γιατί το έφερε η Νέα Δημοκρατία.

Δεν μπορούμε να πάμε έτσι. Εδώ είναι ένας χώρος όπου η αντιπολιτευτική κριτική είναι καλή να ακούγεται, να υπάρχει, αλλά να έχει αντικείμενο. Όταν δεν έχει αντικείμενο, είναι σάπια αυτή η κριτική. Για αυτό, λοιπόν, θεωρώ ότι αυτό το νομοσχέδιο είναι προς τη σωστή κατεύθυνση και πρέπει να ψηφιστεί.

Θέλω, όμως, πριν ολοκληρώσω τον χρόνο μου, να αναφερθώ ένα λεπτό και στην τροπολογία που υπάρχει για το Υπουργείο Αγροτικής Ανάπτυξης, γιατί προέρχομαι από ένα νομό, τον Νομό Λάρισας, από τη Θεσσαλία, όπου 150 εκατομμύρια δίνονται με αυτό το νομοσχέδιο, με αυτή την τροπολογία. Και επειδή άκουσα πριν διάφορα, ότι η Κυβέρνηση είναι απούσα και τι έχει δώσει η Κυβέρνηση, ακούστε, λοιπόν, τα νούμερα, γιατί εκεί ζούμε: 86 εκατομμύρια μέχρι σήμερα από την κρατική αρωγή σε πάνω από είκοσι χιλιάδες ανθρώπους, 40% επιπλέον του «Ιανού» οι επιδοτήσεις ή τα χρήματα τα οποία δίνονται –αυτή την τροπολογία ψηφίζουμε για να δοθούν τις αμέσως επόμενες ημέρες- στο βαμβάκι, 59% επιπλέον του «Ιανού» στο καλαμπόκι, 500 ευρώ το στρέμμα στη ντομάτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Επίσης, επειδή άκουσα πριν κάτι για νούμερα 85 ευρώ το κάθε πρόβατο, να σας πω ότι δεν έχει καθοριστεί η τιμή αυτή. Όποια τιμή και να είναι λάβετε υπ’ όψιν ότι επιπλέον αυτής της τιμής ο ίδιος ο Πρωθυπουργός ανακοίνωσε ότι όλα τα ζώα που χάθηκαν θα δοθούν με εγγύηση της ελληνικής κυβέρνησης. Είχε ένας κτηνοτρόφος πεντακόσια πρόβατα τα οποία χάθηκαν; Και τα πεντακόσια αυτά πρόβατα θα δοθούν με εγγύηση της ελληνικής Κυβέρνησης, με χρήμα που δεν θα βάλει ούτε 1 ευρώ ο κάθε κτηνοτρόφος. Θα δοθούν –επαναλαμβάνω- με εγγύηση της ελληνικής Κυβέρνησης. Το ίδιο 100% θα συμβεί και στις σταυλικές εγκαταστάσεις επιπλέον του 85 -για να τα λέμε όλα- ή του όποιου ποσού τελικώς είναι.

Άρα, αυτή η Κυβέρνηση ήταν παρούσα. Πάντα όταν τυχαίνει τέτοια καταστροφή γίνονται και λάθη και παραλείψεις και, βεβαίως, μακάρι να μη συνέβαινε ποτέ.

Εδώ, όμως, η Κυβέρνηση ήταν και είναι παρούσα. Είμαστε εκεί και το ζούμε. Βεβαίως και υπάρχουν λάθη και παραλείψεις, το ξαναλέω. Όμως το κράτος δείχνει ότι όταν θέλει, μπορεί. Και είναι κάτι που και το σημερινό νομοσχέδιο δείχνει ότι όταν οι πολιτικοί θέλουμε, μπορούμε και κάνουμε τέτοια νομοσχέδια που νομίζω όχι απλά ότι είναι προς τη σωστή κατεύθυνση αλλά θα βάλουν νέες βάσεις για τη δημόσια διοίκηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Βεσυρόπουλος Απόστολος από τη Νέα Δημοκρατία. Ακολουθεί η κ. Βατσινά, η κ. Σπυριδάκη, η κ. Φωτίου, ο κ. Συντυχάκης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, το νομοσχέδιο που φέρνει σήμερα προς συζήτηση και ψήφιση η Κυβέρνηση του Κυριάκου Μητσοτάκη, αποτυπώνει με σαφήνεια την απόφασή της να προχωρήσει στην ποιοτική αναβάθμιση της λειτουργίας του κράτους αλλά και να εξασφαλίσει σε κάθε πολίτη της χώρας τη δυνατότητα να συμμετάσχει σε αυτή την προσπάθεια μέσα από το νέο σύστημα επιλογής των διοικήσεων των φορέων του δημοσίου τομέα.

Στο πλαίσιο της ενίσχυσης της αποτελεσματικότητας και της διαφάνειας της κρατικής λειτουργίας εισάγεται ένα νέο ρυθμιστικό πλαίσιο που αφορά το σύστημα επιλογής και αξιολόγησης των διοικήσεων των φορέων του δημοσίου τομέα. Δομικά στοιχεία του νέου αυτού συστήματος είναι η αναβάθμιση των απαιτήσεων για κάθε θέση, η ενίσχυση της αξιοκρατίας και της διαφάνειας, και αντικειμενικότητα ώστε να διασφαλίζεται η επιλογή στελεχών με αυξημένα προσόντα και ικανότητες. Στόχος μας είναι η δημιουργία των προϋποθέσεων ώστε οι πολίτες να απολαμβάνουν καλύτερες δημόσιες υπηρεσίες και ταχύτερη εξυπηρέτηση μέσα από δημόσιους φορείς των οποίων οι διοικήσεις θα είναι υψηλότερης ποιότητας με περισσότερες δυνατότητες, εφόσον θα επιλέγονται με αυξημένη διαφάνεια και αντικειμενικότητα και θα υπόκεινται σε διαρκή αξιολόγηση.

Ποιο είναι το πεδίο εφαρμογής του νομοσχεδίου; Πεδίο εφαρμογής αποτελούν περισσότερες από εξακόσιες θέσεις προέδρων, αντιπροέδρων, διοικητών, αναπληρωτών διοικητών, υποδιοικητών, διευθυνόντων και εντεταλμένων συμβούλων σε φορείς του δημοσίου τομέα και συγκεκριμένα σε νομικά πρόσωπα δημοσίου δικαίου και νομικά πρόσωπα ιδιωτικού δικαίου των οποίων η επιλογή των διοικήσεων ανήκει στην Κυβέρνηση. Στο πλαίσιο της ενίσχυσης της αξιοκρατίας και της διαφάνειας η νέα διαδικασία επιλογής των διοικήσεων φορέων του δημοσίου τομέα υπάγεται πλέον στο ΑΣΕΠ. Μία σημαντική καινοτομία που εισάγεται και συνδέεται με την εφαρμογή του νέου κανονιστικού πλαισίου επιλογής διοικήσεων είναι η ομαδοποίηση των φορέων ανάλογα με το εύρος και το είδος των αρμοδιοτήτων τους. Υπάρχει διαχωρισμός μεταξύ φορέων πανελλαδικής εμβέλειας και φορέων τοπικής εμβέλειας ή ειδικού χαρακτήρα ενώ ξεχωριστή ομάδα αποτελούν τα νοσοκομεία. Καθιερώνονται νέα κριτήρια καθώς αναβαθμίζονται τα τυπικά και ουσιαστικά προσόντα λαμβάνοντας υπ’ όψιν και εργασιακή εμπειρία σε συνάφεια προς το αντικείμενο της θέσης και εισάγεται για πρώτη φορά οριζόντια στον δημόσιο τομέα διαδικασία αξιολόγησης δεξιοτήτων με ειδικό τέστ ώστε να καλυφθούν τυχόν κενά μεταξύ τυπικών και ουσιαστικών προσόντων. Πρόκειται για μία πρακτική που χρησιμοποιείται ευρέως στο δημόσιο σε πάνω από πενήντα χώρες, διεθνείς οργανισμούς όπως η Ευρωπαϊκή Επιτροπή και η Ευρωπαϊκή Τράπεζα Επενδύσεων καθώς και στον ιδιωτικό τομέα.

Με τις ρυθμίσεις του νομοσχεδίου και με στόχο την ενίσχυση της αποτελεσματικότητας εισάγεται παράλληλα και ένα νέο σύστημα αξιολόγησης των διοικήσεων φορέων του δημοσίου τομέα. Για τον τακτικό έλεγχο των επιδόσεων των διοικήσεων των φορέων εισάγονται τρία νέα εργαλεία αξιολόγησης. Πρώτον, ετήσια σχέδια δράσης για κάθε φορέα με προγραμματισμό και απολογισμό δράσεων, ποιοτικούς και συγκεκριμένους ποσοτικούς στόχους που θα εγκρίνονται από την πολιτική ηγεσία του εκάστοτε αρμόδιου Υπουργείου. Δεύτερον, συμβόλαια απόδοσης με δράσεις και στόχους που θα ορίζονται από την αρχή της θητείας των διοικήσεων και θα αναρτώνται στην ιστοσελίδα του αρμόδιου Υπουργείου που έχει την εποπτεία των αρμόδιων φορέων. Και τρίτον, ετήσια αξιολόγηση των διοικήσεων και δυνατότητα είτε ανταμοιβής είτε άμεσης λήξης της θητείας τους και αντικατάστασή τους. Επισημαίνεται, επίσης, ότι αυξάνεται ο χρόνος θητείας των νέων διοικήσεων από τα τρία στα τέσσερα χρόνια προκειμένου να υπάρχει ένα εύλογο χρονικό διάστημα για να αποδώσουν οι νέες δράσεις, να ολοκληρωθεί το έργο αλλά και να κριθούν συνολικά οι νέες διοικήσεις.

Συνοψίζοντας, με τις ρυθμίσεις του νομοσχεδίου που συζητάμε σήμερα προσδιορίζεται λεπτομερώς τόσο η νέα διαδικασία επιλογής όσο και οι τακτικές αξιολογήσεις των επικεφαλής των διοικήσεων των φορέων του δημοσίου τομέα. Στόχος μας είναι η τοποθέτηση των στελεχών στις θέσεις της διοίκησης με ενισχυμένους όρους αξιοκρατίας και διαφάνειας, να ενισχύσει ακόμη περισσότερο το αίσθημα δικαίου των πολιτών.

Κυρίες και κύριοι συνάδελφοι, το νομοσχέδιο που συζητάμε σήμερα αποτελεί υλοποίηση της εκπεφρασμένης βούλησης και δέσμευσης του Πρωθυπουργού Κυριάκου Μητσοτάκη για ένα νέο, σύγχρονο, αποτελεσματικό και, κυρίως, λειτουργικό δημόσιο τομέα. Στόχος ένα δημόσιο υψηλών απαιτήσεων και επιδόσεων με μετρήσιμους στόχους και με ένα νέο σύστημα επιλογής διοικήσεων που θα διασφαλίζει την αξιοκρατία, αλλά και την επιλογή των καταλληλότερων. Με διοικήσεις που θα χαρακτηρίζονται από αυξημένα προσόντα και ικανότητες και θα βρίσκονται υπό διαρκή αξιολόγηση. Η χώρα έχει επιλέξει να προχωρήσει στον δρόμο των μεγάλων αλλαγών και των μεταρρυθμίσεων. Αυτή είναι η εντολή των πολιτών στον Πρωθυπουργό Κυριάκο Μητσοτάκη και στην Κυβέρνηση. Είναι ξεκάθαρα θετική η ψήφος μας στο νομοσχέδιο καθώς περιλαμβάνει καινοτόμες θεσμικές μεταρρυθμίσεις που συμβάλλουν στην ενίσχυση της εμπιστοσύνης των πολιτών, στην αποτελεσματική λειτουργία του κράτους και στην αναβάθμιση των παρεχόμενων υπηρεσιών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βεσυρόπουλο.

Συνεχίζουμε και καλούμε στο Βήμα την κ. Βατσινά Ελένη από το ΠΑΣΟΚ - Κίνημα Αλλαγής.

**ΕΛΕΝΗ ΒΑΤΣΙΝΑ:** Κυρία Υπουργέ, κυρίες και κύριοι συνάδελφοι, το 1994 συστήνεται με νόμο του ΠΑΣΟΚ η ανεξάρτητη αρχή επιφορτισμένη με τον έλεγχο της ορθής εφαρμογής των διατάξεων για τις προσλήψεις στο δημόσιο. Το σπουδαίο και καινοτόμο στοιχείο είναι ότι δεν υπόκειται σε εποπτεία και έλεγχο από κυβερνητικά όργανα ή άλλες διοικητικές αρχές. Πρόκειται για τον νόμο του Αναστάσιου Πεπονή. Πρόκειται για τον ΑΣΕΠ. Εδώ και είκοσι εννέα χρόνια το σύνολο του δημόσιου τομέα στελεχώνεται με αξιοκρατικά κριτήρια και όχι με διορισμούς ολίγων και εκλεκτών. Μια μεταρρυθμιστική τομή που έχει υποκλιθεί σε αυτή κάθε κυβέρνηση, ένας θεσμός που έχει διαγράψει ίσως το μακροβιότερο και σταθερότερο βίο στην ελληνική σύγχρονη νομοθετική ιστορία.

Το 2010, θεσμοθετείται για πρώτη φορά στο χώρο από το ΠΑΣΟΚ επί πρωθυπουργίας Γιώργου Παπανδρέου ο νόμος για την ανοιχτή διακυβέρνηση και τίθεται σε εφαρμογή η «ΔΙΑΥΓΕΙΑ». Εδώ και δεκατρία χρόνια έχει καταστεί το πιο χρήσιμο εργαλείο ελέγχου και διαφάνειας. Αυτή είναι η παρακαταθήκη του ΠΑΣΟΚ στην κοινωνία. Από την άλλη πλευρά η κυβέρνηση της Νέας Δημοκρατίας τον Αύγουστο του 2019 εισάγει νομοθετικά το επιτελικό κράτος. Με το πρόσχημα της αποτελεσματικότητας των υπηρεσιών συγκεντρώσατε εξουσίες από την Εθνική Αρχή της Διαφάνειας υπό την προεδρία της Κυβέρνησης. Απόρροια αυτών να υπάγονται οι σπουδαίοι πυλώνες της ΕΥΠ, της ΕΤ και του Αθηναϊκού - Μακεδονικού Πρακτορείου Ειδήσεων στον άμεσο έλεγχο του Πρωθυπουργού. Πρόκειται για το πρώτο επεισόδιο αποδόμησης της αξιοκρατίας και της διαφάνειας με τις μαύρες σελίδες της ιστορίας των παρακολουθήσεων να σκιάζουν τη διακυβέρνησή σας.

Λίγους μήνες μετά με τον ν.4735/2020 περί επιλογής διοικήσεων δημοσίου τομέα επιλέχθηκαν τα σχετικά κριτήρια χωρίς όμως να εφαρμοστούν επί τρία χρόνια τώρα παρά μόνο σε ελάχιστες περιπτώσεις μετρημένες στα δάχτυλα. Σας αναφέρω αυτή τη βαθμιδωτή νομοθετική σας πρωτοβουλία για να καταδείξω το πολύ απλό ότι, τελικά, βλέπετε κάθε μεταρρύθμιση που αφορά τη διαφάνεια και την αξιοκρατία ως εχθρό της Κυβέρνησής σας και αποπνέετε μια τεράστια αγωνία να τίθετε στον έλεγχο της Κυβέρνησης κάθε διορισμό σε φορείς δημοσίου συμφέροντος. Τόση αγωνία που νομοθετείτε ανά δύο-τρία χρόνια γι’ αυτό και μάλιστα με αλλαγές προκλητικές στη λογική και τον κοινό νου. Γιατί πώς αλλιώς να χαρακτηριστούν οι διατάξεις που θέτετε προς ψήφιση όπως διαβάζουμε για παράδειγμα στο άρθρο 5;

Στατιστικά θα έχετε παρατηρήσει ότι με μοριοδότηση μέσω ΑΣΕΠ ένας υποψήφιος δημόσιος υπάλληλος για να έχει πιθανότητες διορισμού χρειάζεται άριστη γνώση μιας ξένης γλώσσας, συχνά και δεύτερης και τρίτης, ενώ στον κάτοχο διδακτορικού διπλώματος προσφέρεται πολύ μεγάλη μοριοδότηση σε σύγκριση με τον απόφοιτο μιας πανεπιστημιακής σχολής. Με το υπό ψήφιση νομοσχέδιο ο πήχης των προσόντων έχει τοποθετηθεί τόσο χαμηλά που κινδυνεύει ως διοικητής ενός δημόσιου φορέα να έχει πολύ λιγότερα προσόντα από τον εκάστοτε υπάλληλο του ίδιου φορέα αρκεί να τον έχει διαλέξει ο Υπουργός.

Στο άρθρο 7, βλέπουμε μία πρωτοφανή απομείωση της αξίας της επιστημονικότητας με την κατάργηση των τριακοσίων πενήντα μορίων των διδακτορικών και τη συνεκτίμηση του διδακτορικού ως ένα απλό προσόν εντός μίας συνέντευξης. Όμως και στο άρθρο 8, αναφαίνεται από τη στελέχωση των επιτροπών ιδιαίτερη αγωνία ελέγχου της πλειοψηφίας, που προτείνεται πολύ προκλητικά πλέον να ανήκει στους γενικούς και ειδικούς γραμματείς, δίνοντας στον εκπρόσωπο του ΑΣΕΠ μία μόλις θέση.

Κυρία Υπουργέ, το ΠΑΣΟΚ ενέπνευσε τον λαό και ταύτισε την ιστορική του πορεία με αρχές αξιοκρατίας. Η διοίκηση έχει ανάγκη από το κύρος που αποπνέει η γνώση και η εμπειρία και όχι από το κύρος που επιβάλλει η γνωριμία με τον Υπουργό. Επιτρέψτε μου να σας πω ότι, δυστυχώς, η πολύ πρόσφατη ιστορία καταδεικνύει ότι ακατάλληλες διοικήσεις δεν συντηρούν απλώς τα προβλήματα αλλά τα διογκώνουν με το κόστος να μετακυλίεται στον πολίτη.

Στο άρθρο 10 του νομοσχεδίου, προτείνετε την παράταση της θητείας των οργάνων και δεν προβλέπετε ανώτατη διαρκή για τη μεταβατική κάλυψη της θέσης αυτής. Σήμερα, 1η Νοεμβρίου, ο κ. Χρυσοχοΐδης είχε υποσχεθεί ότι στο Βενιζέλειο Νοσοκομείο Ηρακλείου θα λειτουργούσαν τέσσερα χειρουργικά τραπέζια με fast track προσλήψεις αναισθησιολόγων. Το είχε υποσχεθεί την 17η Οκτωβρίου που έπαυσε με την απόφασή του τον διοικητή του νοσοκομείου και την υποδιοικήτρια αυτού. Δέκα μόλις ημέρες μετά δεν είχε οριστεί διοικητής. Χρέη διοικητή εκτελούσε ο παθολόγος ιατρός κ. Λιδάκης Χάρης, ο οποίος παραιτήθηκε επίσης. Κι αυτό γιατί χρειάστηκε να εκτελέσει στο Ρέθυμνο εφημερία και παραιτήθηκε, θέτοντας εαυτόν στη διάθεση της 7ης ΥΠΕ για να τον μετακινήσει. Αντί για fast track επάνδρωση των δημόσιων νοσοκομείων, έχουμε τη fast track διάλυσή τους.

Ολοκληρώνοντας, κύριε Πρόεδρε, θα έλεγα ότι οι υποστελεχωμένες δημόσιες υπηρεσίες επί της Κυβερνήσεως της Νέας Δημοκρατίας λαμβάνουν διαστάσεις μάστιγας. Μέσα σε ελάχιστο διάστημα το Βενιζέλειο Νοσοκομείο, το Γενικό Αντικαρκινικό Νοσοκομείο «Μεταξά», το «Αγία Όλγα» έμειναν χωρίς διοικητή και χωρίς πρόβλεψη για τα σπουδαία προβλήματα που σίγουρα δεν είναι μόνο ο ορισμός της διοίκησης, αλλά το γεγονός ότι τα πρόσωπα που τοποθετούνται στις θέσεις αυτές δεν είναι κατάλληλα για τη θέση και τις ευθύνες που αναλαμβάνουν. Ακόμα και σήμερα -μετά τις τόσο ουσιαστικές παρατηρήσεις που έχουμε κάνει ως ΠΑΣΟΚ, αλλά αυτές που έκαναν και οι αρμόδιοι φορείς- φαίνεται να μη θέλετε να το καταλάβετε.

Νιώθω –δεν σας το κρύβω- ότι είναι τόσο επικεντρωμένη η διακυβέρνησή σας σε μία στόχευση, που το επιτελικό κράτος έχει γίνει συγκεντρωτικό κράτος. Το σημερινό νομοσχέδιο επιβεβαιώνει την κριτική που σας έχουμε ασκήσει.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βατσινά και για την οικονομία στον χρόνο.

Καλούμε τώρα στο Βήμα την κ. Σπυριδάκη Αικατερίνη από το ΠΑΣΟΚ - ΚΙΝΑΛ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα διανύοντας πλέον το πέμπτο έτος διακυβέρνησης της χώρας μας από τη Νέα Δημοκρατία, εξετάζουμε ένα ακόμα νομοσχέδιο που η ραχοκοκκαλιά του είναι ακριβώς ίδια με όλα τα νομοσχέδια που έχουν κατατεθεί ως σήμερα: προχειρότητα, εννοιολογική αλλοίωση όρων όπως αξιοκρατία, διαφάνεια, αμεροληψία, ισοτιμία και ενίσχυση του κεντρικού ελέγχου ενός νεοφιλελεύθερου επιτελικού κράτους.

Αναρωτιέμαι ως γυναίκα που ανήκω στη γενιά του «brain drain», πώς ακριβώς επιτυγχάνεται μέσω αυτού του νομοσχεδίου η μετατροπή του «brain drain» σε «brain gain», ένα από τα αγαπημένα μότο του ίδιου του Πρωθυπουργού. Πώς επιτυγχάνεται η διασφάλιση της αξιοκρατίας, όταν αποδυναμώνονται τα αντικειμενικά κριτήρια μοριοδότησης και αντικαθίστανται από έναν άκρατο υποκειμενισμό μιας επιτροπής συνεντεύξεων που φυσικά ενισχύεται από κυβερνητικά στελέχη, αφήνοντας τη μοίρα και την επιβράβευση των κόπων όλων μας στην καλή διάθεση και στις πελατειακές σχέσεις της Κυβέρνησης; Τι κίνητρα δίνονται όταν την ίδια στιγμή οι ρυθμίσεις και τα όρια που προβλέπει το ίδιο το νομοσχέδιο αποκλείουν μια ολόκληρη γενιά; Άραγε, τι έπαρση μπορεί να είχατε την ώρα που συντάσσατε κάτι τέτοιο, ώστε να αποκλείσετε ανθρώπους που στο εξωτερικό διαπρέπουν και εσείς χωρίς δεύτερη σκέψη τους κλείνετε την πόρτα; Για μια ακόμη φορά, μία από τα ίδια.

Κυρίες και κύριοι συνάδελφοι, η Κυβέρνηση της Νέας Δημοκρατίας αντί να κοιτάξει να επαναφέρει την εμπιστοσύνη των πολιτών προς το αναξιόπιστο πολιτικό σύστημα που η ίδια ανέθρεψε και το οποίο είναι βασισμένο στις πελατειακές σχέσεις, τα σκάνδαλα, τις παραλείψεις της κυβερνώσας παράταξης, μας παρουσιάζει σχεδόν περίτρανα όλους τους λόγους της ίδιάς της της αναξιοπιστίας, δηλαδή την προχειρότητα, την περιφρόνηση, την απαξίωση, τον αποκλεισμό. Αυτά έχει να προτείνει το παρόν νομοσχέδιο.

Κυρίες και κύριοι συνάδελφοι, με μια ιστορική αναδρομή εύκολα θα δούμε ότι η διατήρηση του πελατειακού συστήματος πάει πολύ πίσω. Εκτός από τις μαύρες σελίδες όμως, υπήρξαν και οι λευκές. Υπήρξαν σημαντικές πολιτικές που βελτίωναν την κατάσταση αλλά δεν μπόρεσαν να εξαλείψουν την παθογένεια, διότι κάθε φορά που ερχόταν στην εξουσία η συντηρητική παράταξη γυρνάγαμε ξανά πίσω. Τελικά, όμως, στην πατρίδα μας ο αγώνας για ένα κράτος δίκαιο και αποτελεσματικό μοιάζει με το μύθο του Σισύφου.

Το ΠΑΣΟΚ είχε και συνεχίζει να έχει μια άλλη αντίληψη και στάση απέναντι στο κράτος. Ο θεσμός των ανεξάρτητων αρχών αποτέλεσε μια συγκροτημένη και διαχρονική παρέμβαση στη δημόσια πολιτική της Ελλάδας. Το ΠΑΣΟΚ είχε την πατρότητα, τον σχεδιασμό, τη νομοθέτηση, αλλά και τη συνταγματική κατοχύρωσή τους σε μια πορεία που δεν έλειψαν συγκρούσεις με παραδοσιακές αντιλήψεις του κρατισμού από δεξιά και αριστερά. Και ,φυσικά, αντιδράσαμε και αντιδρούμε και σήμερα σε κάθε προσπάθεια χειραγώγησης και υπονόμευσης των ανεξάρτητων αρχών.

Διασφαλίσαμε την αξιοκρατία στις προσλήψεις με το ΑΣΕΠ, θεσπίσαμε τα ΚΕΠ. Αναδείξαμε τον σπουδαίο ρόλο της τοπικής αυτοδιοίκησης στο να αποκεντρωθεί η εξουσία. Δείτε τι έγινε στο παρελθόν. Ο ΣΥΡΙΖΑ, με νομοθετική παρέμβαση παρέλυσε την τοπική αυτοδιοίκηση και η Νέα Δημοκρατία άδραξε την ευκαιρία για να καθιερώσει την εκλογή δημοτικών και περιφερειακών αρχών με το ποσοστό του 43% από τον πρώτο γύρο. Δείτε τι έγινε πολύ πρόσφατα. Ο Πρωθυπουργός ήθελε να κερδίσουν οι εκλεκτοί του στις δεκατρείς περιφέρειες και έστειλε τους Υπουργούς του, παραβιάζοντας κάθε έννοια δημοκρατίας, να εκβιάζουν και να απειλούν τους πολίτες ώστε να ψηφίσουν τους εκλεκτούς της Νέας Δημοκρατίας. Κυβέρνηση-κομματάρχης, κράτος-λάφυρο.

Αντίθετα από εσάς, εμείς στο ΠΑΣΟΚ εξασφαλίσαμε την ελεύθερη πρόσβαση στη δημόσια υγεία ώστε να έχουν αξιοπρεπή περίθαλψη οι πολίτες και να μην τρέχουν στους πολιτικούς για να βρουν κάποιο νοσοκομείο να εισαχθούν. Σήμερα δείτε τι γίνεται. Στην περιφέρεια οι πολίτες στερούνται το αυτονόητο, ένα νοσοκομείο με γιατρούς και στελέχωση σε απόσταση κοντά στον τόπο διαμονής τους, ενώ στα μεγάλα αστικά κέντρα παίρνουν τηλέφωνο όπου μπορούν για να γλιτώσουν την ουρά στα εφημερεύοντα. Και, φυσικά, όλοι αγωνιούν για μια καλύτερη θέση στη λίστα της ντροπής των χειρουργείων. Μόλις είκοσι μέρες πριν ψηφίστηκε ο νόμος για τη λίστα των χειρουργείων και ήδη έχει καταστεί πρακτικά ανεφάρμοστος.

Εμείς θέλαμε και θέλουμε πολίτες σκεπτόμενους, ανεξάρτητους και με το κεφάλι ψηλά. Εσείς θέλετε υπηκόους. Ακόμη και στα χρόνια της κρίσης οργανώσαμε και εφαρμόσαμε θεσμούς ελέγχου της αυθαιρεσίας. Δημιουργήσαμε τη «ΔΙΑΥΓΕΙΑ» και το open gov., με δημόσιες προκηρύξεις όχι μόνο για τους οργανισμούς αλλά ακόμα και για τους ειδικούς και γενικούς γραμματείς. Η ανοιχτή διακυβέρνηση είναι μια πτυχή της αξιοκρατίας. Ψηφίσαμε τον «ΚΑΛΛΙΚΡΑΤΗ» για μια πιο ισχυρή αυτοδιοίκηση. Η αποκέντρωση της εξουσίας είναι μια πτυχή ενός δημοκρατικού και αποτελεσματικού κράτους.

Κυρίες και κύριοι συνάδελφοι, το 2019 η Κυβέρνηση εισηγήθηκε τον ν.4622/2019, θεσμοθετώντας το περίφημο «επιτελικό κράτος», ένα συγκεντρωτικό και πρωθυπουργικό μοντέλο διακυβέρνησης το οποίο απέτυχε στα Τέμπη, στη Ρόδο, στον Έβρο, στη Θεσσαλία. Βασικός στόχος του ήταν η διαμόρφωση ενός στενού πυρήνα νομής και εξουσίας με έδρα το Μαξίμου. Αυτή η λογική εμπόδισε τη διαμόρφωση ενός αποκεντρωμένου κράτους σε επίπεδο αρμοδιοτήτων και την αξιοκρατική στελέχωση του δημοσίου. Ο διορισμός ημετέρων σε θέσεις ευθύνης, οι απευθείας αναθέσεις και η διανομή των πόρων του Ταμείου Ανάκαμψης προς όφελος των εκλεκτών ήταν και παραμένουν βασικές προτεραιότητες. Αποδείχθηκε ότι η αξιοκρατία για τον Πρωθυπουργό είναι η αλλαγή του θεσμικού πλαισίου, ώστε να διοριστούν οι εκλεκτοί του και να μεταφερθεί η αλαζονική συμπεριφορά ένα βήμα πιο κάτω.

Κυρίες και κύριοι συνάδελφοι, για το συζητούμενο νομοσχέδιο τα είπε όλα ο ειδικός αγορητής μας Παναγιώτης Δουδωνής. Το χαρακτήρισε ως φύλλο συκής για τον πελατειασμό, ως νομιμοποίηση του πελατειακού κράτους με διαδικαστικές ψευδοεγγυήσεις. Κινείται εκτός των πολιτικών και αξιακών μας αρχών. Τι να πω; Να πω ότι δύο μεταπτυχιακά άσχετα με το αντικείμενο της θέσης μετρούν, αλλά ο υπολογισμός ενός διδακτορικού συναφούς εξαρτάται από την καλή διάθεση της επιτροπής συνεντεύξεων; Τι να πω; Να πω ότι ο αριθμός των κυβερνητικών στελεχών αυξήθηκε στις επιτροπές επιλογής;

Όπως είπα ήδη, όμως, εκπροσωπώ μια γενιά που χαρακτηρίστηκε από το «brain drain». Μιλάμε για ανθρώπους νέους με προσόντα που στο εξωτερικό τους εξασφαλίζονται θέσεις εργασίας με αξιοπρέπεια, και που έφυγαν γιατί το ελληνικό κράτος δεν έκανε τίποτε για να τους κρατήσει. Και τώρα έρχεστε με το παρόν νομοσχέδιο και αποκλείετε όλους τους ανθρώπους αυτούς, βάζοντας όρο και όριο δέκα χρόνια προϋπηρεσίας. Ανθρώπους που στο εξωτερικό διαπρέπουν σε διοικητικές θέσεις εμείς στην Ελλάδα, κατ’ εσάς, δεν τους χρειαζόμαστε και δεν μπορούμε να τους αξιοποιήσουμε.

Όμως, κυρία Υπουργέ, ανήκω επίσης και σε μια γενιά στην οποία οι συνομήλικοί μου που έμειναν εδώ χρειάζονται μέσο, και τις περισσότερες φορές, για να βρουν μια θέση κατώτερη των προσόντων τους. Θα ασχοληθώ με το γεγονός της αξιοποίησης του πτυχίου της Σχολής Δημόσιας Διοίκησης σαν ένα μεταπτυχιακό; Μιλάμε για μια Σχολή Δημόσιας Διοίκησης υψηλού κύρους, φυσικά δημιούργημα του ΠΑΣΟΚ κι αυτή.

Θα πω, όμως, ότι η πρόταση του Προέδρου μας Νίκου Ανδρουλάκη για αξιοκρατικά επιλεγμένες διοικήσεις, ιδιαίτερα στα νοσοκομεία, με διεθνείς δημόσιους διαγωνισμούς, θητεία, σοβαρά κριτήρια και διαρκή αξιολόγηση, αγνοήθηκε από την Κυβέρνηση. Η Κυβέρνηση, αντ’ αυτού, χαμήλωσε τις προϋποθέσεις συμμετοχής στις διαδικασίες επιλογών, ώστε να ελπίζουν περισσότεροι και να μεγαλώνει το κομματικό της ακροατήριο.

Τροποποιείται ο ν.4735/2020 της Κυβέρνησης, που αφορούσε την επιλογή διοικήσεων στον δημόσιο τομέα και εφαρμόστηκε μόνο σε οκτώ περιπτώσεις διορισμών. Να μιλήσω για προχειρότητα ή για σκοπιμότητα;

Κυρίες και κύριοι συνάδελφοι, το κράτος δεν μπορεί να είναι λάφυρο προς πλιάτσικο για τον νικητή των εκλογών, τη Νέα Δημοκρατία, που με πρόσχημα την εκλογική πλειοψηφία αυθαιρετεί, αγνοεί κανόνες, δεν λογοδοτεί, δεν ελέγχεται και εργαλειοποιεί θεσμούς καταπατώντας δημοκρατικά δικαιώματα.

Σε μια εποχή συνεχών αλλαγών, όπου απαιτείται η μετάβαση σε ένα άλλο πρότυπο ανάπτυξης, οι αντιλήψεις νομής και ελέγχου του κράτους δεν έχουν θέση σε ένα σύγχρονο ευρωπαϊκό κράτος. Ένα σύγχρονο ευρωπαϊκό κράτος πρέπει να είναι αποτελεσματικό και όσο γίνεται δίκαιο. Προϋποθέσεις γι’ αυτό είναι η αξιοκρατία, η διαφάνεια και λογοδοσία. Εμείς, όμως, έχουμε ένα κράτος αναποτελεσματικό και άδικο γιατί είναι ένα κράτος που λειτουργεί η αναξιοκρατία, η αδιαφάνεια και αυθαιρεσία. Αυτό πρέπει να αλλάξει.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια η κ. Φωτίου Θεανώ από τον ΣΥΡΙΖΑ. Θα ακολουθήσουν ο κ. Συντυχάκης, ο κ. Γιώργος Ιωάννης, ο κ. Πολάκης και ο κ. Αποστολάκης. Μετά τον κ. Αποστολάκη θα πάρει τον λόγο η Υφυπουργός Εσωτερικών, η κ. Χαραλαμπογιάννη.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κύριε Πρόεδρε, πριν αναφερθώ στο σημερινό νομοσχέδιο θέλω να δηλώσω στη Βουλή την ντροπή μου για τη στάση της Κυβέρνησης στον ΟΗΕ, όπου ψήφισε «αποχή» στην ψηφοφορία για να γίνει εκεχειρία για ανθρωπιστική βοήθεια στη μαρτυρική Λωρίδα της Γάζας, όταν εκατόν είκοσι χώρες ψήφισαν υπέρ. Να δηλώσω την ντροπή μου γιατί η Ευρωπαϊκή Ένωση επί πέντε ώρες δεν έβγαλε καμμία σχετική απόφαση, όταν κάθε δέκα λεπτά πεθαίνει ένα παιδί στη Λωρίδα της Γάζας. Όμως, μην ελπίζετε ότι το δίκαιο του ισχυρού θα κατισχύει πάντα του Διεθνούς Δικαίου. Ήδη ένα μεγάλο κύμα αλληλεγγύης σαρώνει όλες τις χώρες.

Κύριε Πρόεδρε, έρχομαι στο σημερινό νομοσχέδιο. Η Κυβέρνηση προφανώς για να αποσείσει τη ρετσινιά ότι τοποθετεί στις διοικήσεις των φορέων άσχετους και χωρίς προσόντα ημετέρους, φέρνει στη Βουλή ένα νομοσχέδιο για κατ’ επίφαση αξιοκρατική επιλογή.

Ας ξεκινήσω ρωτώντας το αυτονόητο: Απέδωσαν, ναι ή όχι, οι προηγούμενοι νόμοι της Κυβέρνησης της Νέας Δημοκρατίας ως προς τον στόχο που έθεσε προσωπικά ο Πρωθυπουργός, δηλαδή την αποπολιτικοποίηση της δημόσιας διοίκησης; Από τη ΔΕΘ ο Κυριάκος Μητσοτάκης ζήτησε από τους πολίτες να μην πυροβολούν το επιτελικό κράτος. Αυτό το έκανε γιατί γνωρίζει καλά ότι πλέον στη συνείδηση των πολιτών το επιτελικό κράτος δεν αποτελεί μόνο ανέκδοτο αναποτελεσματικότητας, αλλά και σκληρό μηχανισμό επιλογής ημετέρων σε δημόσιες θέσεις. Ως προς την επιλογή διοικήσεων, η Κυβέρνηση και η αρμόδια Υπουργός δεν έχουν εξηγήσει ακόμη γιατί αλλάζουν έναν νόμο τριών μόνον ετών, τον ν.4735/2020 για την επιλογή διοικήσεων. Μήπως γιατί δεν περνούσαν άνετα στην κρίση τα «γαλάζια» παιδιά;

Γιατί, κυρία Υπουργέ, μέσα σε τρία χρόνια έχουν γίνει μόνο δέκα προκηρύξεις, που αφορούν πενήντα, εξήντα θέσεις σε ένα σύνολο εκατοντάδων κρατικών φορέων, με άνω των τεσσάρων χιλιάδων θέσεις προέδρων, αντιπροέδρων, διευθυνόντων συμβούλων κ.λπ.;

Πώς απαντάτε εσείς, αλλά και ο ίδιος ο Πρωθυπουργός, σε καταφανείς κομματικούς διορισμούς σε κρίσιμους φορείς, όπως ο ΟΣΕ και η ΕΡΓΟΣΕ, με την τραγική κατάληξη του δυστυχήματος των Τεμπών;

Πώς απαντάτε σε διορισμούς ημετέρων στα δημόσια νοσοκομεία, που είναι απειλή για τη δημόσια υγεία, όπως του διοικητή του Νοσοκομείου Αγρινίου που κατήγγειλε Βουλευτής της Νέας Δημοκρατίας;

Υπάρχει, κυρία Υπουργέ, η καταγγελία -ξέρω ότι χαμογελάτε- μέσα από επίκαιρη ερώτηση του κ. Σαλμά την 1-9-2023. Θα την καταθέσω στα Πρακτικά και μπορείτε να την πάρετε να τη δείτε.

Τι λέει ο κ. Σαλμάς σε επίκαιρη ερώτηση προς τον κ. Μάριο Θεμιστοκλέους; «Η ευθύνη πλέον φεύγει από τον διοικητή και έρχεται σε εσάς προσωπικά είτε πολιτική είτε ποινική για το επόμενο ατυχές περιστατικό». Καταγγέλλει ότι ο διοικητής του Νοσοκομείου Αγρινίου διορίστηκε επειδή ήταν φίλος του πρώην Υπουργού Υγείας του κ. Πλεύρη, που τον άκουσα προηγουμένως να μιλά για τα μεγάλα του επιτεύγματα κατά την πανδημία. Ο ίδιος βέβαια λέει: «Η ΜΕΘ κλείνει διότι δύο εκ των τριών γιατρών έχουν παραιτηθεί, ενώ παραίτηση έχει υποβάλει και η διευθύντρια. Μιλάμε για μεσαίωνα συμπεριφοράς που απορώ πώς δεν τον έχετε αλλάξει ακόμη. Θα πάρετε αμέσως την ευθύνη την πολιτική αν μείνει αυτός ο διοικητής εκεί;».

Απαντήστε μου σε αυτό, κυρία Υπουργέ, γιατί πραγματικά δεν άκουσα καμμία κουβέντα.

**ΠΑΥΛΟΣ ΠΟΛΑΚΗΣ:** Βγήκε ο Πλεύρης και είπε ότι έχει μεταπτυχιακό.

**ΘΕΑΝΩ ΦΩΤΙΟΥ:** Αυτός είχε το μεταπτυχιακό; Ωραία. Πείστηκε ο Σαλμάς;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Κάνετε λάθος.

**ΠΡΟΕΔΡΕΥΩΝ (Γεώργιος Λαμπρούλης):** Ησυχία, παρακαλώ.

**ΘΕΑΝΩ ΦΩΤΙΟΥ:** Θέλω λίγο χρόνο γιατί…

**ΠΡΟΕΔΡΕΥΩΝ (Γεώργιος Λαμπρούλης):** «Παίζετε», όμως, και εσείς τον κ. Πολάκη.

Κυρία Φωτίου, συνεχίστε.

**ΘΕΑΝΩ ΦΩΤΙΟΥ:** Ντύνετε την επιλογή των διοικητών με τον μανδύα του ΑΣΕΠ. Γιατί; Διότι στην κοινή γνώμη ΑΣΕΠ σημαίνει αξιοκρατία, αλλά και γιατί διαμορφώνει την όλη διαδικασία σε όλα τα επίπεδα. Όμως, εσείς δεν ακολουθείτε βεβαίως την υπόθεση του ΑΣΕΠ, αλλά κάνετε έναν απόλυτο έλεγχο σε όλη τη διαδικασία και σε όλα τα επίπεδα, ώστε να βγει το αποτέλεσμα που επιθυμείτε: τυπικά προσόντα με λανθασμένη μοριοδότηση, ασάφεια στον ορισμό της εμπειρίας και της συνάφειάς της με τον φορέα, μη δομημένη συνέντευξη -σας τα εξήγησε η κ. Γεροβασίλη-, χωρίς σαφές περιεχόμενο και με αυξημένη μοριοδότηση και όργανα επιλογής που η πλειοψηφία τους ορίζεται πάντοτε από την Κυβέρνηση, με άμεση συμμετοχή μάλιστα στους φορείς πανελλαδικής εμβέλειας, της Προεδρίας της Κυβέρνησης, δηλαδή του Πρωθυπουργικού Γραφείου της Κυβέρνησης.

Οι σημερινοί επικεφαλής έχουν τοποθετηθεί από την προηγούμενη κυβέρνηση Μητσοτάκη με εισήγηση της αρμόδιας επιτροπής της Βουλής η οποία τους ενέκρινε με την κυβερνητική πλειοψηφία. Όσοι τοποθετήθηκαν από το 2019 και μετά, πήραν απλή ανανέωση θητείας, ενώ υπάρχουν και διοικητές που δεν έχουν καν εγκριθεί από την αρμόδια επιτροπή της Βουλής.

Θα σας δώσω ένα παράδειγμα: Ο νυν διοικητής του ΟΠΕΚΑ, που αντικατέστησε την προηγούμενη διοικήτρια την οποία παραιτήσατε για θέματα αμέλειας, τοποθετήθηκε από την πρώην Υφυπουργό, την κ. Μχαηλίδου, υποτίθεται μεταβατικά, από 1 Μαρτίου 2023 με την εφαρμογή του υφιστάμενου νόμου για την επιλογή διοικητών, έχοντας ως μόνο προσόν ότι ήταν διευθυντής του πολιτικού της γραφείου. Σήμερα παραμένει διοικητής γιατί ποτέ δεν εφαρμόστηκε η διαδικασία επιλογής νέου, ενώ ο ίδιος δεν έχει περάσει από την αρμόδια επιτροπή της Βουλής.

Θέλετε να σας πω όλες τις περιπτώσεις τουλάχιστον στην πρόνοια που ξέρω για επικεφαλής φορέων που έχουν αναδειχθεί, με μείζονα θέματα κακής διαχείρισης, διασπάθισης δημόσιου χρήματος, με απευθείας αναθέσεις σε ημετέρους, μεροληπτικής αντιμετώπισης εργαζομένων, χωρίς να υπάρχει συνέπεια για την παραμονή τους στη θέση; Τι θα γίνει με όλους αυτούς τους διοικητές; Μέχρι να εκδοθούν οι εφαρμοστικές ΚΥΑ, να προκηρυχθούν οι θέσεις, να γίνουν οι κρίσεις με το διαβλητό σύστημα του προτεινόμενου νομοσχεδίου, δεν πρόκειται να κουνηθεί κανείς. Κάνω λάθος; Μιλάμε για δύο χρόνια τουλάχιστον;

**ΝΙΚΗ ΚΕΡΑΜΕΩΣ (Υπουργός Εσωτερικών):** Άρθρο 15.

**ΘΕΑΝΩ ΦΩΤΙΟΥ:** Αλίμονο, θα γίνουν όλα τάχιστα!

Συμπερασματικά, κυρία Υπουργέ, ούτε η αρχή της ισότητας εξασφαλίζεται αφού δεν κλείνονται οι δίοδοι της ευνοιοκρατίας ούτε η αρχή της αξιοκρατίας, αφού η Κυβέρνηση έχει την πλειοψηφία στην επιτροπή επιλογής.

Με το παρόν σχέδιο νόμου ουσιαστικά αυξάνεται η επιρροή του κύκλου του Πρωθυπουργού μέσω του περίφημου «επιτελικού κράτους» σε ολόκληρο τον χώρο των οργανισμών και φορέων του δημόσιου τομέα. Σε αυτά όλα δεν είμαστε απλά αντίθετοι. Είμαστε απέναντι.

Ευχαριστώ.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, επειδή καταλαβαίνω ότι έχει κυκλοφορήσει ένα non paper στον ΣΥΡΙΖΑ που λέει ότι θα μείνουν οι διοικήσεις, ότι θα συνεχίσουν να είναι για χρόνια κ.λπ., θέλω να ζητήσω από τους αξιότιμους συναδέλφους και δη από την κ. Φωτίου να διαβάσουν το νομοσχέδιο.

Αγαπητή, κυρία Φωτίου, στο νομοσχέδιο, στο άρθρο 15, αν δεν κάνω λάθος, προβλέπεται ρητά ότι εντός ενός μηνός από τη δημοσίευση της πράξης Υπουργικού Συμβουλίου, η οποία θα βγει αμέσως μετά τον νόμο, η οποία θα κατηγοριοποιήσει τα νομικά πρόσωπα, πρέπει να εκδοθούν οι προκηρύξεις για όλα τα νομικά πρόσωπα των ομάδων Β και Γ και για την ομάδα Β μέχρι τον Φεβρουάριο.

Για ποια χρόνια μιλάτε, λοιπόν, και δημιουργείτε εντυπώσεις; Εδώ θα είμαστε να το δούμε αν θα γίνουν αυτά, και όχι όπως κάνατε εσείς, που με μια «ωραία» τροπολογία παύσατε τους πάντες, όλους τους διοικητές των νοσοκομείων.

Ευχαριστώ.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ. Δεν καταγράφεται τίποτα.

Τον λόγο έχει ο κ. Εμμανουήλ Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Ο αγώνας για καμμιά εμπλοκή, καμμιά συμμετοχή της Ελλάδας στη σφαγή του παλαιστινιακού λαού, για να κλείσουν τώρα οι ξένες βάσεις και να γυρίσουν οι φρεγάτες από την Ανατολική Μεσόγειο είναι η μεγαλύτερη συμβολή στην πάλη του παλαιστινιακού λαού για την απόκτηση του δικού του κράτους. Το Κομμουνιστικό Κόμμα Ελλάδας στέκεται σε αυτή την πλευρά της ιστορίας.

Η ανιστόρητη θέση της Νέας Δημοκρατίας, του ΣΥΡΙΖΑ και του ΠΑΣΟΚ για το δικαίωμα στην αυτοάμυνα του Ισραήλ, η στάση απανθρωπιάς της Κυβέρνησης με την αποχή της από την ψηφοφορία στον ΟΗΕ για την κατάπαυση του πυρός στη Γάζα και η πεισματική και προκλητική άρνηση όλων σας για την εφαρμογή της ομόφωνης απόφασης της ελληνικής Βουλής του 2015 για αναγνώριση του παλαιστινιακού κράτους δείχνει ότι είστε στην ίδια πλευρά της ιστορίας με το κράτος - δολοφόνο του Ισραήλ και τους μακελάρηδες της Γης, ΗΠΑ, ΝΑΤΟ και Ευρωπαϊκής Ένωσης.

Λαός και νεολαία συντάσσονται με τη σωστή πλευρά της ιστορίας. Γι’ αυτό και την ερχόμενη Κυριακή πρέπει να βουλιάξει το Σύνταγμα, και σε συγκεντρώσεις σε όλη τη χώρα τις επόμενες μέρες, σε ένα ποτάμι λαϊκής αλληλεγγύης για λευτεριά στην Παλαιστίνη. Οι δύο λαοί μπορούν να ζήσουν ειρηνικά.

Στο νομοσχέδιο πίσω από τα ίδια βαρετά και παραπλανητικά συνθήματα περί αξιοκρατίας, αντικειμενικότητας, διαφάνειας, λογοδοσίας, εφαρμογής των κανόνων δικαίου για ένα δήθεν νέο, ευέλικτο, πιο στοχευμένο σύστημα επιλογής και αξιολόγησης των διοικήσεων κρύβεται ο πυρήνας του αστικού επιτελικού κράτους. Και αυτό το επιτελικό αστικό κράτος της ευνοιοκρατίας και του πρωθυπουργικού συγκεντρωτισμού, όπως κατηγορούν τη Νέα Δημοκρατία ο ΣΥΡΙΖΑ και το ΠΑΣΟΚ, -βγάλε τη σκούφια σου και βάρα με!- έχει συνέχεια είτε με Νέα Δημοκρατία, είτε με ΣΥΡΙΖΑ, είτε με ΠΑΣΟΚ στη διακυβέρνηση.

Για παράδειγμα, το ΑΣΕΠ, που περιβάλλεται με το φωτοστέφανο της ανεξάρτητης αρχής από όλους σας, κινείται αυστηρά στο προκαθορισμένο πλαίσιο που ορίζει το θεσμικό πλαίσιο της εκάστοτε κυβέρνησης και επί της ουσίας λειτουργεί ως τμήμα του κρατικού μηχανισμού και γι’ αυτόν τον λόγο δεν υπόκειται και σε κυβερνητικό έλεγχο. Δηλαδή είναι περιττός. Συνεπώς το ΑΣΕΠ δεν είναι κάποια ανεξάρτητη αρχή, αλλά είναι βαθιά εξαρτημένο από τις αντιλαϊκές πολιτικές, υπηρετεί μια δημόσια διοίκηση βαθιά αντιδραστική. Υπηρετεί την αναδιοργάνωση του αστικού κράτους προκειμένου να καταστεί η δημόσια διοίκηση, οι φορείς της και οι διοικήσεις τους εργαλείο στήριξης της ανταγωνιστικότητας και αποτελεσματικότητας της καπιταλιστικής οικονομίας, προς όφελος του κεφαλαίου. Γι’ αυτό άλλωστε και η έκθεση Πισσαρίδη κατατάσσει το ΑΣΕΠ ως βασικό μοχλό στις προτεραιότητες της καπιταλιστικής ανάπτυξης.

Αλήθεια, ποιος ευθύνεται σήμερα για τα χάλια στην υγεία και την παιδεία, για τις μεγάλες ελλείψεις σε μόνιμο προσωπικό, για την εντατικοποίηση στους χώρους δουλειάς και τους πενιχρούς μισθούς, για την παντελή απουσία αντιπλημμυρικής, αντισεισμικής, αντιπυρικής προστασίας, προστασίας της ανθρώπινης ζωής; Η αιτία βρίσκεται στην απουσία ικανών και αποτελεσματικών μάνατζερ ή στο γεγονός ότι λείπουν χιλιάδες μόνιμοι γιατροί και νοσηλευτές από τα νοσοκομεία, χιλιάδες μόνιμοι εκπαιδευτικοί από τα σχολεία, στις άθλιες εργασιακές σχέσεις συμβασιούχων, ωρομισθίων, επικουρικών, εργολαβικών εργαζομένων;

Η αιτία των προβλημάτων στις υπηρεσίες Πολιτικής Προστασίας, στην Πυροσβεστική, στις δασικές υπηρεσίες είναι η έλλειψη στοχοθεσίας και η απουσία μάνατζερ ή το γεγονός ότι υπάρχουν τρεις χιλιάδες πεντακόσια κενά οργανικών θέσεων στο Πυροσβεστικό Σώμα και μόλις προχθές απέλυσε η Κυβέρνηση δυόμισι χιλιάδες εποχικούς ενώ θα έπρεπε να τους μονιμοποιήσει; Ή μήπως φταίει το γεγονός ότι δεν έχετε φροντίσει να στελεχώσετε τη ΓΔΑΕΦΚ και τις ΤΑΕΦΚ, για να διεκπεραιώσουν τον έλεγχο χιλιάδων φακέλων των πληγέντων στη Θεσσαλία και στο Αρκαλοχώρι μετά τον σεισμό και τους εναπομείναντες τους έχετε κάνει μπαλάκι, πότε να κατοικοεδρεύουν στην Κρήτη και πότε στη Θεσσαλία;

Μεγαλύτερη απόδειξη της αναξιοπιστίας και των ψεμάτων της Κυβέρνησης για τα περί διαφάνειας και λογοδοσίας στις διοικήσεις των δημόσιων φορέων είναι τα όσα εξελίσσονται και στα νοσοκομεία της Κρήτης. Η καρατόμηση της τελευταίας διοίκησης του «Βενιζέλειου» Νοσοκομείου, της δικής σας νεοδημοκράτικης διοίκησης που έφτασε στο χείλος του γκρεμού το νοσοκομείο, έφερε σε χρόνο dt και την παραίτηση του προσωρινά εκτελούντος χρέη διοικητή επειδή δεν δέχτηκε τη μετακίνηση παθολόγου του «Βενιζέλειου» προς το Νοσοκομείο Ρεθύμνου για να καλυφθούν οι εφημερίες. Μάλιστα απειλήθηκε ότι σε περίπτωση που μείνει ακάλυπτη εφημερία στο Ρέθυμνο θα φέρει ο ίδιος μάλιστα ποινική ευθύνη.

Το ίδιο έκανε και ο κ. Αυγενάκης, ο Υπουργός Αγροτικής Ανάπτυξης, ο οποίος τη μία μέρα έδινε συγχαρητήρια στη διοίκηση του ΟΠΕΚΕΠΕ για τις πληρωμές προκαταβολής της βασικής ενίσχυσης των αγροτών και την επομένη ζητούσε την παραίτησή της κάνοντας λόγο τάχα για αδικαιολόγητα λάθη στην πληρωμή, για να δικαιολογήσει τη μείωση των επιδοτήσεων σε σχέση με πέρυσι από 20% έως και 60%, απόρροια της νέας κοινής αγροτικής πολιτικής 2023 - 2027.

Καρατομείτε τις δικές σας διοικήσεις για να εκτονώσετε την αγανάκτηση του λαού, να αθωώσετε την πολιτική σας και για να αποδείξετε ότι οι διοικητές πρέπει να σκέφτονται ως μάνατζερ. Όσο κι αν προσπαθείτε να κοροϊδέψετε τον λαό ότι φταίνε οι κακές διοικήσεις και όχι η ίδια η κυβερνητική πολιτική που εκτρέφει τέτοιες διοικήσεις, οι προσπάθειές σας πέφτουν στο κενό. Τέτοιους διοικητές και τέτοιες διοικήσεις ακριβώς θέλετε. Θέλετε διοικητές - μάνατζερ, με παχυλά μπόνους για τις υπηρεσίες που προσφέρουν και όταν κάποιος πάει να ξεφύγει να μπορείτε να τον απολύετε ή να τον εξωθείτε σε παραίτηση, όπως έγινε με τον προσωρινό διοικητή του «Βενιζέλειου» Νοσοκομείου.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Η λογική κόστους - οφέλους στη λειτουργία των μονάδων υγείας, οι μετρήσιμοι ποσοτικοί στόχοι στη βάση του δημοσιονομικού αποτελέσματος, στην πράξη παραμερίζουν την ιατρική επιστήμη. Με το σύστημα DRG οι γιατροί θα μετατρέπονται σε λογιστές που θα καταγράφουν πόσο στοιχίζει κάθε εργαζόμενος, κάθε ασθενής, μια χειρουργική επέμβαση, κάθε ιατρική πράξη, τα υλικά που χρησιμοποιούνται, με στόχο τη μείωση των κρατικών δαπανών για την υγεία, τη μεταφορά του κόστους μέσω των ασφαλιστικών εισφορών στις τσέπες των ασθενών και τον περιορισμό του κόστους λειτουργίας των νοσοκομείων.

Ήταν διαφωτιστική και άκρως αποκαλυπτική η τοποθέτηση του προέδρου των εργαζομένων στο Πανεπιστημιακό Γενικό Νοσοκομείο Ηρακλείου κατά την ακρόαση των φορέων. Όσα προβλέπει το νομοσχέδιο ήδη εφαρμόζονται στην πράξη στο πανεπιστημιακό νοσοκομείο. Με ετήσιους μετρήσιμους στόχους με βάση τα έσοδα και τη στοχοθεσία που θέτει η διοίκηση και όχι τις ανάγκες του λαού καθορίζεται το πότε ανοίγουν και το πότε κλείνουν τμήματα, το πότε ανοίγουν και το πότε κλείνουν τα καλοριφέρ του νοσοκομείου. Με τον μετρήσιμο δείκτη της πληρότητας κλινών και όρους ξενοδοχειακής μονάδας καθορίζεται το πότε ανοίγουν και πότε κλείνουν οι κλινικές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ότι το PET SCAN στο ΠΑΓΝΗ λειτουργεί σε μία βάρδια αντί για δύο, για να εξυπηρετεί περισσότερους ασθενείς, είναι επιλογή της διοίκησης του ΠΑΓΝΗ για εξοικονόμηση εσόδων από τον ΕΟΠΥΥ και λόγω του μεγάλου κόστους των φαρμάκων. Ποιος την πληρώνει; Οι καρκινοπαθείς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κύριε Πρόεδρε. Δώστε μου για λίγο τη δυνατότητα να ολοκληρώσω τη σκέψη μου.

Επιλογή της διοίκησης ήταν και η απαράδεκτη απόφαση να περικόψει προγραμματισμένες εξετάσεις καρκινοπαθών για να τους στείλει στα ιδιωτικά εργαστήρια. Αυτός, λοιπόν, ο διοικητής θεωρείται πετυχημένος διοικητής. Τέτοιους θέλετε, πειθήνια όργανα της πολιτικής σας! Κανένα αντίκρισμα δεν έχουν τα περί αξιοκρατίας και διαφάνειας με το νέο σύστημα επιλογής διοικήσεων.

Το δίλημμα για τον λαό δεν είναι αποτελεσματικό ή αναποτελεσματικό κράτος, ικανές ή ανίκανες διοικήσεις, αλλά εάν το κράτος θα είναι αστικό-επιτελικό κράτος ή εργατικό-λαϊκό κράτος, με μια οικονομία που να μπορεί να τη σχεδιάσει κεντρικά και αποτελεσματικά, με κριτήριο πάντα και μόνο την ικανοποίηση των σύγχρονων λαϊκών αναγκών. Το ΚΚΕ υπηρετεί το δεύτερο. Αυτό θέλουμε να οικοδομήσουμε, από τον λαό για τον λαό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Επόμενος ομιλητής είναι ο κ. Ιωάννης Γιώργος, Βουλευτής της Νέας Δημοκρατίας και θα ακολουθήσουν οι κύριοι Πολάκης Παύλος, Αποστολάκης Ευάγγελος και μετά η Υφυπουργός κ. Παρασκευή Χαραλαμπογιάννη.

Κύριε Γιώργο, έχετε τον λόγο.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Κύριοι συνάδελφοι, για κάποιους από εμάς που πρόσφατα μπήκαμε στη Βουλή είναι λίγο περίεργο επί ενός σοβαρού νομοσχεδίου όπως το σημερινό και στη συζήτηση η οποία διαρκεί τουλάχιστον δώδεκα ώρες, μέχρι τώρα δεκατρείς -τόσο παρακολουθώ- το μεγαλύτερο χρονικό διάστημα να ξοδεύεται -θα το πω έτσι απλά- σε μια στείρα Αντιπολίτευση επί παντός επιστητού και για κάθε θέμα, χωρίς να αφορά η συζήτηση επί του νομοσχεδίου του συγκεκριμένου. Μάλλον ένδεια επιχειρημάτων και έλλειψη προτάσεων θα πω εγώ.

Αγαπητοί συνάδελφοι, η αιτία που νομοθετούμε σήμερα είναι για να ανατρέψουμε μακροχρόνιες παθογένειες της χώρας μας, όσον αφορά τη διαδικασία επιλογής διοικήσεων φορέων του δημόσιου τομέα. Σύμφωνα με τον Πρόεδρο του ΑΣΕΠ κ. Παπαϊωάννου αλλά και τον Αντιπρόεδρο του ΕΚΔΔΑ κ. Έξαρχο, το παρόν νομοσχέδιο κινείται αναμφίβολα προς τη σωστή κατεύθυνση, διαθέτοντας μάλιστα μια καινοτόμα διαδικασία, που δεν υπήρχε στις προηγούμενες νομοθετικές προσπάθειες, τα λεγόμενα «τεστ των δεξιοτήτων».

Ο κορμός του νομοσχεδίου, λοιπόν, σαφέστατα συμπυκνώνει τα σημαντικότερα από τα χαρακτηριστικά που οφείλει να έχει η σύγχρονη διοίκηση: αξιοκρατία και αντικειμενικότητα, στοχοθεσία και αξιολόγηση, διαφάνεια και λογοδοσία, κίνητρα επίτευξης στόχων, στοιχεία για να πάει η διοίκηση ένα βήμα πιο μπροστά.

Για να το επιτύχουμε αυτό ερχόμαστε με το παρόν σχέδιο νόμου να προτείνουμε ένα νέο, ευέλικτο και πιο στοχευμένο σύστημα επιλογής και αξιολόγησης των διοικήσεων των φορέων του δημόσιου τομέα, που εντάσσεται στο ευρύτερο πλαίσιο στρατηγικής, και του Πρωθυπουργού και της Κυβέρνησης, για μεταρρυθμιστικές τομές στη δημόσια διοίκηση, με στόχο και σκοπό τη μέγιστη αξιοποίηση του ανθρώπινου δυναμικού μας, των γνώσεων και της εμπειρίας του, ώστε να επιτύχουμε την παροχή πιο ποιοτικών και αποτελεσματικών υπηρεσιών προς τους πολίτες μας.

Το υπό συζήτηση νομοσχέδιο αφορά σε περισσότερες από εξακόσιες θέσεις για φορείς του δημοσίου, νομικά πρόσωπα δημοσίου δικαίου και ιδιωτικού, εκ των οποίων εκατόν ενενήντα θέσεις Α΄ κατηγορίας, σημαντικές δηλαδή, πανελλήνιας εμβέλειας, διακόσιες εβδομήντα θέσεις Β΄, λιγότερο σημαντικές, τοπικού ή ειδικού ενδιαφέροντος και χαρακτήρα, και εκατόν εξήντα θέσεις νοσοκομείων.

Η επιλογή των προσώπων διοίκησης ανήκει μέχρι και σήμερα στην εκάστοτε κυβέρνηση. Εμείς όμως αφήνουμε πίσω τις λογικές του παρελθόντος, θέλοντας να τιμήσουμε την ψήφο των Ελλήνων που ζητούν από εμάς να αλλάξουμε κάθε τι που πληγώνει την υπερηφάνεια και την αξιοπρέπειά τους. Σήμερα αναζητείται με την παρούσα νομοθετική πρωτοβουλία η πολιτική συναίνεση που θα οδηγήσει και στην κοινωνική συναίνεση για την επιλογή των προσώπων διοίκησης των εν λόγω φορέων.

Η Κυβέρνηση της Νέας Δημοκρατίας διά του παρόντος νομοσχεδίου έρχεται να βάλει ένα οριστικό τέλος στην μέχρι πρότινος διαδικασία επιλογής διοικήσεων και να τη θέσει υπό την εποπτεία του ΑΣΕΠ, ενισχύοντας με αυτόν τον τρόπο τους βασικούς στόχους του νομοσχεδίου, την αξιοκρατία και τη λογοδοσία, την επιλογή των αξιοτέρων, την αποτελεσματικότητα του συστήματος, την αξιολόγηση των διοικήσεων και την αναβάθμιση των απαιτήσεων για κάθε θέση.

Στην πορεία, όμως, προς την υλοποίηση των στόχων του νομοσχεδίου προκύπτουν ορισμένα ερωτήματα. Πώς θα ενισχύσει το παρόν νομοσχέδιο την αξιοκρατία και τη διαφάνεια; Κυρίες και κύριοι συνάδελφοι, η πρόβλεψη για αυξημένα τυπικά προσόντα στα κριτήρια συμμετοχής στη διαδικασία αποτελεί μια σημαντική δικλίδα ασφαλείας ότι οι υποψήφιοι πληρούν τις ελάχιστες προδιαγραφές για να ανταποκριθούν στις απαιτήσεις των θέσεων που διεκδικούν.

Επιπλέον, με την ισχυροποίηση του αδιάβλητου της διαδικασίας υπό την ομπρέλα του ΑΣΕΠ, με τη θεσμοθέτηση κοινών διαδικασιών επιλογής ανά ομάδα φορέων του δημόσιου τομέα, με δίκαια και διαφανή κριτήρια και με την αύξηση της διάρκειας της θητείας των διοικήσεων από τρία σε τέσσερα έτη, ώστε να έχουν ικανότερο χρόνο για την ολοκλήρωση του έργου τους. Με αυτά όλα θεωρούμε ότι διασφαλίζεται και η αξιοκρατία και διαφάνεια των επιλογών των προσώπων διοίκησης.

Πώς θα επιλεγούν οι αξιότεροι; Η πρόβλεψη για τη διενέργεια των τεστ δεξιοτήτων, το οποίο αποτελεί μια ουσιαστική καινοτομία και θα συμβάλει αποφασιστικά στο να αναδειχθούν κρίσιμα στοιχεία της προσωπικότητας του κάθε υποψηφίου που σχετίζονται με την εργασία, όπως η ικανότητα επικοινωνίας, η συμπεριφορά στο περιβάλλον εργασίας, η ηγεσία, η ιεράρχηση στόχων και αναγκών, πέρα από την υποχρεωτική κατοχή πτυχίου ανώτατης εκπαίδευσης για κάθε υποψήφιο, πολύ καλή ή καλή γνώση ξένης γλώσσας αλλά και εργασιακής εμπειρίας δέκα ή πέντε ετών, αντίστοιχα και κατά περίπτωση, θεωρώ ότι διασφαλίζουν την ακεραιότητα των επιλεγμένων προσώπων.

Πώς επιτυγχάνεται η αποτελεσματικότητα του συστήματος; Με την ταυτόχρονη συγκρότηση πολλαπλών επιτροπών επιλογής στελεχών, αντί για ένα όργανο επιλογής για το σύνολο των φορέων, με τη σύνταξη και έκδοση προσκλήσεων εκδήλωσης ενδιαφέροντος με ευθύνη των αρμόδιων Υπουργείων κατόπιν ελέγχου του ΑΣΕΠ, με την κλήση και συνέντευξη μόνο των επτά πρώτων υποψηφίων στη σειρά κατάταξης, μειώνοντας δραστικά τον χρόνο που απαιτείται για την πλήρωση των θέσεων.

Τέλος, πώς ενισχύεται η αξιολόγηση των διοικήσεων; Με τη θέσπιση ετήσιων σχεδίων δράσης για κάθε φορέα, που περιλαμβάνουν προγραμματισμό δράσεων αλλά και ποιοτικούς και ποσοτικούς στόχους με συγκεκριμένους δείκτες απόδοσης, με την υπογραφή συμβολαίων απόδοσης μεταξύ των διοικήσεων των φορέων και του αρμόδιου Υπουργού στην αρχή της θητείας τους.

Τέλος, με την αξιολόγηση των διοικήσεων των φορέων σε ετήσια βάση και ανάλογα με την επίτευξη ή μη των τεθέντων στόχων υπάρχει δυνατότητα επιβράβευσης ή παύσης με απόφαση του αρμόδιου Υπουργού, κατόπιν υποβολής σχετικού φακέλου τεκμηρίωσης στην Προεδρία της Κυβέρνησης, διασφαλίζοντας με αυτόν τον τρόπο τη λογοδοσία.

Κυρίες και κύριοι συνάδελφοι, σήμερα ήρθαμε εδώ για να αναζητήσουμε μέσω της ψήφισης του παρόντος νομοσχεδίου τον καλύτερο, ταχύτερο και πλέον αξιόλογο τρόπο επιλογής του κατάλληλου ανθρώπου για την κατάλληλη θέση. Αν θέλουμε πραγματικά να το πετύχουμε πρέπει να αφήσουμε μακριά από τη συζήτησή μας τις όποιες μικρές ή μεγάλες ιδεολογικές διαφορές που έχουμε μεταξύ μας.

Κάποια στιγμή πρέπει να αναζητήσουμε αυτά που μας ενώνουν και όχι αυτά που μας χωρίζουν, για το καλό της πατρίδας και της κοινωνίας. Οι πολίτες προσβλέπουν σε εμάς και περιμένω ένα μήνυμα ελπίδας και συνεννόησης, ένα μήνυμα που θα δείχνει ότι όλοι μαζί βάζουμε τα θεμέλια για διοικήσεις φορέων υψηλότερης ποιότητας, που στόχο θα έχουν την ταχύτερη εξυπηρέτηση του πολίτη.

Με αυτό το νομοσχέδιο θα έλεγα ότι κάνουμε ένα μεγάλο βήμα για την οικοδόμηση ενός σύγχρονου και αποτελεσματικού προτύπου διοίκησης στην υπηρεσία του πολίτη, ενός συστήματος διοίκησης το οποίο ανταποκρίνεται στις πολυδιάστατες προκλήσεις της εποχής μας και στις απαιτήσεις της κοινωνίας.

Η Κυβέρνηση, λοιπόν, του Κυριάκου Μητσοτάκη διά του παρόντος νομοσχεδίου στέλνει ένα σαφές και ηχηρό μήνυμα: Θέλουμε ένα δημόσιο που λειτουργεί με επίκεντρο τον πολίτη και όχι με γνώμονα τις κομματικές εξυπηρετήσεις. Θέλουμε στελέχη δημόσιας διοίκησης με αυξημένα προσόντα και σύγχρονες δεξιότητες και όχι πολιτευτές και στελέχη του κομματικού σωλήνα.

Για όλους τους παραπάνω λόγους σας καλώ, λοιπόν, να ψηφίσετε το παρόν νομοσχέδιο.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιώργο.

Επόμενος ομιλητής ο κ. Παύλος Πολάκης, Βουλευτής του ΣΥΡΙΖΑ - Προοδευτική Συμμαχία, για επτά λεπτά.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κυρία Υπουργέ, ελπίζω να βρήκατε την τροπολογία που σας προκάλεσα πριν να βρείτε.

Θα ξεκινήσω λίγο την ομιλία μου με το εξής. Κύριοι συνάδελφοι, επειδή με κάποιους από εσάς γνωριζόμαστε αρκετά χρόνια, δεν προσγειωθήκατε σήμερα στη Γη, γιατί αυτή την εντύπωση μου δημιούργησαν οι ομιλίες πολλών από εσάς. Και εγώ παίρνω την πρόκληση, πάμε να συγκριθούμε, που είπε ο Πρωθυπουργός σήμερα το πρωί, τι κάναμε εμείς και τι κάνατε εσείς.

Πότε ανέλαβε η κυβέρνηση ΣΥΡΙΖΑ; Τον Γενάρη του 2015. Πότε, μετά από αξιολόγηση, εφαρμόζοντας τον νόμο που είχε ψηφίσει η προηγούμενη κυβέρνηση με τις επιταγές των δανειστών, διώχθηκαν οι διοικητές; Πότε; Έτσι όπως είπε ο Πλεύρης, που ήρθε εδώ και έλεγε ασύστολα ψέματα; Τον Δεκέμβρη του 2015, κύριοι συνάδελφοι, μετά τις δεύτερες εκλογές, μετά από αξιολόγηση εβδομήντα ενός διοικητών που είχαν παραμείνει στις θέσεις τους και μάλιστα από αυτούς τους εβδομήντα ένα, τους δώδεκα τους κρατήσαμε.

Πείτε μου μία κυβέρνηση από το 1974 και δώθε η οποία να κράτησε το 15% των διοικητών που παρέλαβε από την προηγούμενη; Μία να μου πείτε, από το 1974 και δώθε.

Θυμόμαστε όλοι τα σκηνικά. Αν σήμερα αναλάμβανε η κυβέρνηση ΠΑΣΟΚ ή Νέας Δημοκρατίας, την επόμενη μέρα παραιτούνταν όλοι. Έτσι δεν ήταν; Είμαστε μεγάλοι άνθρωποι, όμως, τα θυμόμαστε.

Κάνουμε μια διαδικασία μετά από αυτό. Εκείνο το διάστημα ήταν που είχαν μείνει και εκτελούσαν χρέη διοικητή οι επιστημονικοί διευθυντές των νοσοκομείων. Εκείνο το διάστημα ήταν. Και τολμάει τώρα ο Πλεύρης να λέει για παρατυπία; Δηλαδή, είναι λίγο προκλητικό. Ήρθε πριν εδώ ο Πλεύρης και έλεγε για την πανδημία, ότι τι θα γινόταν αν τότε ήταν αυτοί υπεύθυνοι των νοσοκομείων. Πάντως, σίγουρα δεν θα γινόταν αυτό που έγινε επί των ημερών του, με διορισμένους διοικητές από τον κ. Κικίλια και τον κ. Κοντοζαμάνη. Οι θάνατοι τη μέρα που ανέλαβε ήταν δεκατρείς χιλιάδες επτακόσιοι πενήντα και μέχρι να φύγει είχαμε φτάσει στους τριάντα τρεις χιλιάδες. Όταν όλη η άλλη Ευρώπη μηδένιζε τους θανάτους, εμείς κατακτούσαμε την πρώτη θέση. Και έχει το θράσος να μιλήσει για το τι κάναμε εμείς.

Πάμε παρακάτω. Κάνουμε, λοιπόν, προκήρυξη με τον νόμο της κυβέρνησης Σαμαρά - Βενιζέλου. Βάζουμε για πρώτη φορά ανοιχτή προκήρυξη και καταλήξαμε σε αυτούς που διορίσαμε τον Ιούλιο - Αύγουστο του 2016 -ενάμιση χρόνο μετά που αναλάβαμε- εκ των οποίων το 58% είχε μεταπτυχιακό τίτλο, το 18% είχε διδακτορικό και το 60% υπηρετούσε σε θέσεις ΕΣΥ ή δημοσίου. Αυτό κάναμε εμείς με τους διοικητές.

Εσείς τι κάνατε, ξέρετε; Να θυμηθούμε; Και να δούμε και τι θα κάνετε και τώρα. Εγώ να σας το δώσω και γραμμένο, κυρία Υπουργέ, ότι δεν θα κάνετε τίποτα από αυτά που περιγράφετε μέσα. Εσείς τι κάνατε; Με τη βοήθεια βέβαια της σιωπής που δημιουργούσαν τα «πετσωμένα» -είναι και εδώ ο κ. Πέτσας- ΜΜΕ. Χθες είχαμε άλλη μια λίστα Πέτσα, 6,8 εκατομμύρια ευρώ στα μεγάλα κανάλια για να καλύψουν τις εισφορές του ΕΔΟΕΑΠ…

**ΣΤΥΛΙΑΝΟΣ ΠΕΤΣΑΣ:** Καλά, δεν βαρεθήκατε να λέτε συνέχεια τα ίδια;

**ΠΑΥΛΟΣ ΠΟΛΑΚΗΣ:** Όχι, καθόλου.

**ΣΤΥΛΙΑΝΟΣ ΠΕΤΣΑΣ:** Κρίμα για σας, κύριε Πολάκη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, όχι διάλογο.

**ΠΑΥΛΟΣ ΠΟΛΑΚΗΣ:** Έχουμε φτάσει στα 74 εκατομμύρια ευρώ. Στα 74 οι λίστες. Στα 20 εσείς, 20 ο Κικίλιας, 10 ο Σκρέκας; Έχουμε φτάσει 74. Με τη βοήθεια, λοιπόν, αυτών, ο κ. Κικίλιας και ο κ. Κοντοζαμάνης διόρισαν διοικητές τύπου Πατέρα, τύπου Διοματάρη, τύπου Θηβαίου -που παραιτήθηκε την ίδια μέρα- και διαφόρων άλλων, χωρίς να βγάλει καν τα βιογραφικά τους. Αυτό δεν κάνατε η πρώτη κυβέρνηση της Νέας Δημοκρατίας;

Μετά ψηφίσατε τον ν.4735/2020 που έλεγε για διαδικασία ΑΣΕΠ κ.λπ., κ.λπ.. Προσέξτε τώρα, να πάρουμε ένα από τα δέκα παραδείγματα που διορίσατε διοίκηση με αυτόν τον νόμο; Να πάρουμε μάλιστα ένα μεγάλο παράδειγμα, τη Διοικήτρια του ΕΟΠΥΥ την κ. Καρποδίνη, που είναι διευθύνων σύμβουλος του ΕΟΠΥΥ.

Η κ. Καρποδίνη, λοιπόν, είχε διοριστεί με απευθείας ανάθεση από τον κ. Κικίλια τον Οκτώβριο του 2020. Έληξε η θητεία της που είχε διοριστεί για ένα χρόνο, ενάμιση. Γίνεται προκήρυξη. Είναι μία από τις δέκα θέσεις που προκηρύχθηκαν με το νόμο που ψηφίσατε εσείς, που και τότε είχε έρθει ο κ. Μητσοτάκης εδώ και υποτίθεται θα αποκομματικοποιούσε τη δημόσια διοίκηση, θα έβαζε το ΑΣΕΠ και τα λοιπά και τα λοιπά, που ποτέ δεν είχε πλειοψηφία το ΑΣΕΠ, όπως θα δείξω και μετά.

Τι κάνατε, λοιπόν, τότε με την κ. Καρποδίνη; Γίνεται η προκήρυξη, την κατατάσσει το ΑΣΕΠ ενδέκατη. Με δεύτερη διαδικασία και χωρίς να πάρει κανείς χαμπάρι, την κατατάσσει όγδοη την κ. Καρποδίνη. Επτά πέρναγαν από συνέντευξη. Ω του θαύματος, παραιτείται η δεύτερη, η κ. Γκογκοζώτου, κράτησε το όνομα. Άρα γίνεται έβδομη η κ. Καρποδίνη. Πάει στη συνέντευξη και ω του θαύματος, αυτή που είχε αρχικά καταταγεί ενδέκατη με βάση τα προσόντα, κατατάσσεται τρίτη και πάει στους τρεις που προτείνονται στον Υπουργό. Διαλέγει ο Πλεύρης την Καρποδίνη ξανά, που την είχε διορίσει πριν ο Κικίλιας. Η κ. Γκογκοζώτου, ως ανταμοιβή των υπηρεσιών της, διορίζεται μη εκτελεστικός Πρόεδρος του ΕΟΠΥΥ. Αυτό ήταν η αξιοκρατία, η οποία εφαρμόσατε με τον νόμο που ψηφίσατε για την αποκομματικοποίηση της δημόσιας διοίκησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πάμε παρακάτω. Τι θα κάνετε τώρα εσείς, κυρία Υπουργέ; Είπατε πριν για τα non paper. Non paper μοιράζετε εσείς, γιατί όλοι επαναλαμβάνουν για τη Σαντορίνη. Απάντησα πριν και δεν τα ξαναλέω για να μη χάνω χρόνο, διότι θέλω να πω και για άλλα πράγματα.

Εγώ σας λέω -και βάζω και στοίχημα- ότι θα καθυστερήσουν οι Υπουργοί σας να πούνε σε ποια κατηγορία ανήκει ο κάθε οργανισμός που έχουν. Εσείς, αν δεν βγάλουν οι διοικήσεις σε δύο μήνες που κατατάσσονται …

**ΝΙΚΗ ΚΕΡΑΜΕΩΣ (Υπουργός Εσωτερικών):** Δεν το κάνουν οι Υπουργοί…

**ΠΑΥΛΟΣ ΠΟΛΑΚΗΣ:** Οι Υπουργοί δεν το κάνουν; Μισό λεπτό.

**ΝΙΚΗ ΚΕΡΑΜΕΩΣ (Υπουργός Εσωτερικών):** Είναι πράξεις Υπουργικού Συμβουλίου.

**ΠΑΥΛΟΣ ΠΟΛΑΚΗΣ:** Μισό λεπτό, κ. Κεραμέως, δεν είμαστε χθεσινοί. Η πράξη υπουργικού συμβουλίου για να εκδοθεί εισηγούνται οι Υπουργοί. Οι Υπουργοί εισηγούνται, για παράδειγμα του Υπουργείου Υγείας ποιοι θα πάνε που. Μάλλον του Υγείας το έχετε καθορίσει, σε άλλους…

**ΝΙΚΗ ΚΕΡΑΜΕΩΣ (Υπουργός Εσωτερικών):** Μόνο ο Υπουργός Εσωτερικών, λέει ο νόμος.

**ΠΑΥΛΟΣ ΠΟΛΑΚΗΣ:** Δεν θα ρωτήσετε τον Υπουργό Υποδομών ποιον από τους οργανισμούς που έχει, θα βάλει στην πρώτη κατηγορία και ποιον θα βάλει πιο κάτω; Δεν τα ξέρετε όλα. Ούτε εγώ τα ήξερα όλα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, στο Προεδρείο να απευθύνεστε.

**ΝΙΚΗ ΚΕΡΑΜΕΩΣ (Υπουργός Εσωτερικών):** Η ΠΥΣ…

**ΠΑΥΛΟΣ ΠΟΛΑΚΗΣ:** Αν αυτή αργήσει;

Πάμε παρακάτω. Έλα και το κάνουν γρήγορα, μπορείτε να μου πείτε, κυρία Υπουργέ, πως θα είναι αντικειμενική η κρίση όσα τεστ δεξιοτήτων και να βάλετε όσα κι αν κάνετε σχετικά με τα υπόλοιπα, όταν οι τρεις στους πέντε που κάνουν την τελική πρόταση προς τον Υπουργό είναι γενικοί γραμματείς της Κυβέρνησης;

Τι λέμε τώρα, ποιον δουλεύετε ρε παιδιά; Τρεις γενικούς γραμματείς έχετε. Τον γενικό γραμματέα Προεδρίας της Κυβερνήσεως μέσα από το Μαξίμου δηλαδή και άλλους δύο γενικούς γραμματείς του Υπουργείου που είναι και άλλον έναν. Οι τρεις στους πέντε και βάζετε για ξεκάρφωμα κι έναν του ΑΣΕΠ κι έναν του Νομικού Συμβουλίου. Οι τρεις στους πέντε τι θα προτείνουν; Δεν θα προτείνουν τον αρεστό, δεν θα προτείνουν αυτόν που θα θέλει και το Μέγαρο Μαξίμου για να ελέγχει τη ροή του χρήματος στον οργανισμό αυτόν; Πιο στενό κάνετε τον έλεγχο όχι πιο αποκομματοποιημένο με αυτό το νομοθέτημα. Διότι όλο το μυστικό κρύβεται εκεί.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΠΑΥΛΟΣ ΠΟΛΑΚΗΣ:** Μισό λεπτό ανοχή για να κάνω δυο ερωτήσεις στην Υπουργό.

**ΠΡΟΕΔΡΕΥΩΝ (Βασίλειος Βιλιάρδος):** Έχετε ήδη πάει στα εννέα λεπτά.

**ΠΑΥΛΟΣ ΠΟΛΑΚΗΣ:** Κυρία Υπουργέ, δεν είναι του σημερινού νομοσχεδίου αλλά τώρα τα πήραμε στα χέρια μας. Μιλάω για τις χρηματοδοτήσεις των δήμων από το Ταμείο Ανάκαμψης.

**ΝΙΚΗ ΚΕΡΑΜΕΩΣ (Υπουργός Εσωτερικών):** Δεν το γνωρίζω αυτό.

**ΠΑΥΛΟΣ ΠΟΛΑΚΗΣ:** Το ξέρω ότι δεν το ξέρετε, αλλά είστε Υπουργός Εσωτερικών.

**ΝΙΚΗ ΚΕΡΑΜΕΩΣ (Υπουργός Εσωτερικών):** Δεν έχω αρμοδιότητα γι’ αυτό.

**ΠΑΥΛΟΣ ΠΟΛΑΚΗΣ:** Οι δήμοι στην αρμοδιότητά σας δεν είναι;

**ΝΙΚΗ ΚΕΡΑΜΕΩΣ (Υπουργός Εσωτερικών):** Στον κ. Λιβάνιο είναι.

**ΠΑΥΛΟΣ ΠΟΛΑΚΗΣ:** Εσείς δεν βλέπετε τίποτα δηλαδή από τους δήμους; Ωραία μετά πείτε στον κ. Λιβάνιο, λοιπόν, ότι αυτό εδώ πρέπει να αλλάξει. Διότι είναι η πρόκληση του αιώνα. Ενάμιση δισεκατομμύριο ευρώ σε δήμους και περιφέρειες με μία προκλητικότατη κατανομή, η οποία δεν έχει μέσα κανένα σχέδιο. Δεν υπάρχει σχέδιο. Πρέπει να υπάρχουν μόνο γνωστοί, πρέπει να υπάρχουν μόνο φίλοι. Δεν γίνεται εκατό δήμοι να παίρνουν 60.000, 70.000 και άλλοι πενήντα δήμοι να παίρνουν πάνω από 10 εκατομμύρια. Δεν γίνεται αυτό το πράγμα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ. Είστε στα δέκα λεπτά.

**ΠΑΥΛΟΣ ΠΟΛΑΚΗΣ:** Ευχαριστώ πολύ. Ήθελα να πω κι άλλα. Πάντως η πρόταση που έχουμε καταθέσει και που είναι η πρόταση του ΑΣΕΠ και του κ. Παπατόλια είναι αυτή η οποία θα μπορούσε να δώσει λύση για την επιλογή και την αποκομματικοποίηση. Κι εμείς δεσμευόμαστε ότι αυτή θα εφαρμόσουμε την επόμενη φορά που θα αποφασίσει ο ελληνικός λαός να μας φέρει στην κυβέρνηση.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πολάκη.

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, δεν θα ασχολούμουν αλλά επειδή αμφισβητήθηκε ότι η τροπολογία την οποία επικαλέστηκε ο κύριος Πρωθυπουργός ότι υπάρχει, διαβάζω: «Τροπολογία ΣΥΡΙΖΑ 23 Ιουνίου 2015. Ειδικός αριθμός 67 γενικός αριθμός 178». Κατατέθηκε τυχαία, όλως τυχαίως εκπρόθεσμη και αυτή η τροπολογία όπως οι περισσότερες του ΣΥΡΙΖΑ.

Θέλω να σας διαβάσω την αιτιολογική έκθεση, γιατί έχει πολύ μεγάλο ενδιαφέρον. Τροπολογία ΣΥΡΙΖΑ, διαβάζω επί λέξει: «Κρίνεται αναγκαίο να παρασχεθεί η νομοθετική εξουσιοδότηση στον Υπουργό Υγείας ώστε να δύναται να παύσει με απόφασή τους υφιστάμενους διοικητές και αναπληρωτές διοικητές των νοσοκομείων και να ορίσει νέους». Αυτός είναι ο ΣΥΡΙΖΑ. Το κατέθεσε, το ψήφισε. Και τι έγινε μετά;

**ΠΑΥΛΟΣ ΠΟΛΑΚΗΣ:** Και τι έγινε;

**ΝΙΚΗ ΚΕΡΑΜΕΩΣ (Υπουργός Εσωτερικών):** Το ψήφισε και ήρθε η τρόικα και σας είπε η τρόικα «μα τι κάνετε;». Νομίζετε ότι μπορείτε να έρθετε και να καταργήσει εν μια νυκτί όλους τους διοικητές;

Και το πήρατε άρον-άρον πίσω, για να μη μπω στα Πρακτικά της Βουλής, πώς υπερασπίστηκε η τότε ηγεσία του Υπουργείου Υγείας τη συγκεκριμένη τροπολογία. Το κρατώ αυτό για μετά.

(Στο σημείο αυτό η Υπουργός Εσωτερικών κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Επόμενος ομιλητής ο κ. Αποστολάκης Ευάγγελος, Βουλευτής του ΣΥΡΙΖΑ - Προοδευτική Συμμαχία, για επτά λεπτά.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ και κυρία Υφυπουργέ, κυρίες και κύριοι συνάδελφοι, θα ήθελα να ξεκινήσω τη σημερινή μου ομιλία με μια ακόμα αναφορά στην εμπόλεμη σύγκρουση που μαίνεται για εικοστή έκτη μέρα στη Μέση Ανατολή, χωρίς να διακρίνεται στον ορίζοντα πιθανότητα για εκεχειρία, ούτως ώστε να αντιμετωπιστεί σε κάποιον ελάχιστο βαθμό η σοβαρότατη ανθρωπιστική κρίση που έχει ανακύψει.

Θέλω να εκφράσω την ανησυχία μου για την επιλογή της Κυβέρνησης να απέχει από το ψήφισμα του ΟΗΕ για ανθρωπιστική εκεχειρία, επικαλούμενη ότι τηρεί ισόρροπη στάση, αλλά και όπως έχει ακουστεί από κυβερνητικά στελέχη, το ψήφισμα του ΟΗΕ αποτελεί απλώς πολιτική λύση και ότι ακόμα και αν υπερψηφιζόταν, δεν θα τύγχανε άμεσης εφαρμογής.

Όμως, προς τα εκεί θα πρέπει να στρέψει η διεθνής κοινότητα το βλέμμα της. Μια πολιτική ειρηνική λύση είναι το μόνο ζητούμενο. Αν θέλουμε να δοθεί ένα τέλος στην εμπόλεμη κατάσταση, όπως αυτή έχει διαμορφωθεί μέχρι σήμερα και όπως διαφαίνεται ότι θα συνεχιστεί, προκαλώντας ακόμα μεγαλύτερη αστάθεια στην ευρύτερη περιοχή της Νοτιοανατολικής Μεσογείου, η παρέμβαση της διεθνούς κοινότητας είναι απολύτως αναγκαία, όπως αναγκαία είναι και η χρήση όλων των πολιτικών, διπλωματικών μέσων που διαθέτουμε για να σταματήσει να αυξάνεται ο ζοφερός αριθμός των αμάχων θυμάτων.

Ερχόμενος τώρα στο υπό συζήτηση νομοσχέδιο, δεν θα μπορούσα να μην κάνω αναφορά σε ένα θέμα που έχει άμεση συνάφεια και αφορά στη διάλυση που παρατηρείται σε όλα τα νοσοκομεία της χώρας. Και πιο συγκεκριμένα, θέλω να αναφερθώ στο Νοσοκομείο Ρεθύμνου, το οποίο βρίσκεται σε πλήρη κατάρρευση και όπως έγινε γνωστό την προηγούμενη εβδομάδα, ο εκτελών χρέη διοικητή του «Βενιζελείου» Νοσοκομείου υπέβαλε την παραίτησή του για τους λόγους που έχουν γίνει γνωστοί. Έπρεπε να αποσπάσει παθολόγους το νοσοκομείο, γιατί δεν υπήρχαν και έθεσε τον εαυτό του σε αυτή τη θέση.

Το πολύπαθο Γενικό Νοσοκομείο Ρεθύμνου έχει απαξιωθεί πλήρως, αφήνοντας εκτεθειμένους σε κίνδυνο τους χιλιάδες πολίτες του νομού, τους χιλιάδες επισκέπτες του και το ίδιο το προσωπικό του.

Έχοντας σημειώσει παραδείγματος χάριν τα ως άνω, θέλω να πω ότι καλούμαστε σήμερα να συζητήσουμε ένα νομοσχέδιο που αφορά σε ένα χρόνιο πρόβλημα, πρόβλημα το οποίο η Κυβέρνηση προσπάθησε ανεπιτυχώς να επιλύσει με προηγούμενο νόμο, αφού είχε πρώτα καταργήσει το σύστημα του ν.4369/2016, που αποτελούσε μια πρώτη προσπάθεια που είχε κάνει ο ΣΥΡΙΖΑ για να δρομολογήσει την αξιοκρατική στελέχωση των διοικήσεων.

Επανέρχεστε σήμερα με ένα νομοσχέδιο το οποίο, όπως διαφαίνεται από το κείμενό του, οδηγεί και αυτό προς λάθος κατεύθυνση, αγνοώντας την επιτακτική ανάγκη για αξιοκρατία. Είδαμε τα τελευταία τέσσερα χρόνια αποτυχημένες επιλογές στις διοικήσεις των δημοσίων φορέων, με επιλογή προσώπων αμφιβόλων προσόντων και συνάφειας με τις αρμοδιότητες των φορέων. Και πού έχουν οδηγήσει αυτές οι επιλογές;

Όμως, για να εξασφαλιστεί μια αποτελεσματική και χρηστή διοίκηση, θα πρέπει οι κατάλληλοι άνθρωποι να στελεχώνουν τις κατάλληλες θέσεις. Διότι εδώ το ζητούμενο είναι το δημόσιο συμφέρον, η δημόσια λογοδοσία, η εμπιστοσύνη των πολιτών και η αρχή της αξιοκρατίας.

Θέλω να σημειώσω ότι οι διατάξεις του νομοσχεδίου προκαλούν έντονο προβληματισμό για την κατεύθυνση στην οποία οδηγείται η επιλογή προσώπων που θα διοικούν τους δημόσιους φορείς. Ρωτάω ενδεικτικά: Για ποιον λόγο εισάγετε τριμελείς ή πενταμελείς επιτροπές επιλογής; Όπως διαφαίνεται, θα έχουν πλειοψηφία πολιτικών προσώπων, υποβαθμίζοντας τον θεσμό του ΑΣΕΠ, με την παρουσία σε αυτές ενός μόνου εκπροσώπου του. Για ποιον λόγο απαξιώνετε το διδακτορικό, μη συμπεριλαμβάνοντάς το στα τυπικά κριτήρια; Πρόκειται για έναν ακαδημαϊκό τίτλο σπουδών που, όπως όλοι γνωρίζουμε, για την απόκτησή του χρειάζεται ικανότητα και να καταβληθεί κοπιώδης προσπάθεια. Για ποιον λόγο πριμοδοτείτε κατά τη διαδικασία επιλογής την προσωπική συνέντευξη, μειώνοντας τη μοριοδότηση των τυπικών προσόντων, τα οποία αποτελούν τα ασφαλέστερα κριτήρια επιλογής; Για ποιον λόγο στα τυπικά κριτήρια ουσιαστικά υποβαθμίζεται η Εθνική Σχολή Δημόσιας Διοίκησης και Αυτοδιοίκησης, αλλά και άλλες επαγγελματικές σχολές του δημοσίου, που παρέχουν χρήσιμη και εξειδικευμένη γνώση, όπως η Ανώτατη Σχολή Εθνικής Άμυνας; Υπάρχει διαθέσιμο προσωπικό του δημοσίου που μπορεί επιτυχημένα να στελεχώσει τέτοιες θέσεις με αξιοκρατικές διαδικασίες και υψηλά προσόντα. Γιατί παρακάμπτετε αυτούς τους ανθρώπους, αν όχι για να ανοίξετε τον δρόμο για στελέχωση των διοικήσεων από ιδιώτες και φίλα προσκείμενους σε εσάς και μάλιστα, με υψηλότατες αμοιβές;

Εμείς προτείνουμε κάτι που αποφεύγει η Κυβέρνησή σας, να στελεχωθούν οι διοικήσεις με αξιοκρατικές διαδικασίες μέσω του συστήματος του ΑΣΕΠ, ενός θεσμού ιδιαίτερα πετυχημένου, που ιδρύθηκε επί υπουργίας Αναστάσιου Πεπονή και που έχει τα εχέγγυα να αποδώσει στελέχη ικανά να τοποθετηθούν στις διοικήσεις των δημοσίων φορέων.

Ζητούμενο, λοιπόν, είναι η ενίσχυση του ΑΣΕΠ με την εξασφάλιση της ταχύτητας των διαδικασιών του και της άμεσης εφαρμογής από την Κυβέρνηση των αποτελεσμάτων, ούτως ώστε έγκαιρα και έγκυρα να καλύπτονται οι ανάγκες. Είναι σημαντικό να μη χάνεται πολύτιμος χρόνος από τη στιγμή της εκάστοτε προκήρυξης μέχρι την πλήρωση της προκηρυσσόμενης θέσης.

Δυστυχώς, όμως, διαπιστώνουμε και σήμερα ότι περιφρονείτε το σημαντικό αυτό εργαλείο που λέγεται ΑΣΕΠ και κινείστε προς την κατεύθυνση ενίσχυσης της κομματοποίησης της διοίκησης των δημοσίων φορέων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αποστολάκη.

Καλείται στο Βήμα η Υφυπουργός Εσωτερικών, η κ. Παρασκευή Χαραλαμπογιάννη, για δέκα λεπτά.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, το νομοσχέδιο που συζητούμε στο Κοινοβούλιο σήμερα αποτελεί τη φυσική συνέχεια ενός μεγάλου αριθμού δράσεων και πρωτοβουλιών που έχουν ξεκινήσει από το 2019 και εντάσσονται μέσα σε ένα ολοκληρωμένο στρατηγικό σχέδιο της Κυβέρνησης του Κυριάκου Μητσοτάκη, το οποίο αποσκοπεί στη ριζική αναδιοργάνωση του δημόσιου τομέα, με έμφαση στην ενίσχυση της αποτελεσματικότητάς του, αλλά και τις καλύτερες υπηρεσίες προς τον πολίτη.

Για να επιτευχθεί αυτό, στο Υπουργείο Εσωτερικών με την Υπουργό κ. Νίκη Κεραμέως και τον Γενικό Γραμματέα Δημόσιας Διοίκησης Δημήτρη Κιρμικίρογλου, έχουμε σχεδιάσει και υλοποιούμε έργα πάνω σε τρεις άξονες. Ο πρώτος είναι η ενδυνάμωση του ανθρώπινου κεφαλαίου της δημόσιας διοίκησης, με έμφαση στις δεξιότητες.

Τα τυπικά προσόντα είναι αδιαμφισβήτητα απαραίτητα, ωστόσο οι δεξιότητες είναι αυτές που θα διαμορφώσουν το μέλλον της δημόσιας διοίκησης και εμείς δίνουμε έμφαση σε αυτές, είναι στο επίκεντρο των πολιτικών μας. Αυτό αποτυπώθηκε τόσο στον ν.4765/2021 για τις προσλήψεις στον δημόσιο τομέα μέσω του γραπτού διαγωνισμού του ΑΣΕΠ όσο και στον ν.4940/2022, με τον οποίο καθιερώσαμε για πρώτη φορά ενιαίο πλαίσιο δεξιοτήτων στο ελληνικό δημόσιο και το συνδέσαμε με την αξιολόγηση και τη στοχοθεσία, θέτοντας έτσι τις βάσεις για την ποιοτική βελτίωση του ανθρώπινου δυναμικού.

Αυτή τη στιγμή βρίσκεται σε εξέλιξη έργο του Ταμείου Ανάκαμψης, με διακόσιες πενήντα χιλιάδες εκπαιδεύσεις δημοσίων υπαλλήλων, για την ενδυνάμωση και ανάπτυξη συγκεκριμένων δεξιοτήτων οι οποίες μπορούν να επηρεάσουν καθοριστικά την ίδια τη λειτουργία της δημόσιας διοίκησης.

Τρέχει, επίσης, μέσω του Ταμείου Ανάκαμψης έργο για το μπόνους παραγωγικότητας των δημοσίων υπαλλήλων, που αποτελεί στην πραγματικότητα ένα έργο κινητροδότησης και παρακίνησης των υπαλλήλων στην κατεύθυνση συνεχούς βελτίωσης των παρεχόμενων υπηρεσιών προς τους πολίτες.

Ο δεύτερος άξονας είναι η αξιοποίηση των νέων τεχνολογιών και της τεχνητής νοημοσύνης όχι μόνο για την ανάπτυξη διαλειτουργικοτήτων, αλλά και για την αυτοματοποίηση διαδικασιών, με αποτέλεσμα τη μείωση του χρόνου, τη μείωση του διοικητικού βάρους και τη βελτιστοποίηση των αποτελεσμάτων.

Στην κατεύθυνση αυτή έχουν ήδη δρομολογηθεί στο πλαίσιο του Ταμείου Ανάκαμψης, δύο έργα που θα αλλάξουν ολοκληρωτικά την έννοια της στελέχωσης στη δημόσια διοίκηση, όπως τη γνωρίζουμε τουλάχιστον έως σήμερα. Πρόκειται για δύο έργα άρρηκτα συνδεδεμένα μεταξύ τους, η ολοκλήρωση των οποίων θα σημαίνει ότι με τρόπο αλγοριθμικό και αυτοματοποιημένο θα προβλέπουμε τις ανάγκες των φορέων σε ανθρώπινο δυναμικό και το ΑΣΕΠ από την άλλη θα τις ικανοποιεί, μέσα από μια δεξαμενή υποψηφίων, που θα έχουν εξεταστεί σε κέντρα αξιολόγησης. Αν σε αυτά προσθέσουμε και το HRMS -ένα έργο το οποίο εμείς ξεκολλήσαμε το 2019 και το οποίο θα παραδοθεί μέχρι τα τέλη του 2024- με το οποίο αλληλοεπιδρούν όλα αυτά τα συστήματα που σας ανέφερα, καθίσταται αμέσως αντιληπτό ότι μέχρι το τέλος της τετραετίας της Κυβέρνησης θα μιλάμε για μια άλλη δημόσια διοίκηση.

Ο τρίτος άξονας είναι η αντικειμενικότητα, η αμεροληψία και η αξιοκρατία. Κομβικό στοιχείο του συνόλου των δράσεών μας είναι το ΑΣΕΠ. Θέλουμε ένα ΑΣΕΠ ισχυρό, να εμπλέκεται σε όλο το εύρος των διαδικασιών που αφορούν τη στελέχωση των δημόσιων υπηρεσιών, είτε μιλάμε για προσλήψεις είτε για επιλογές ανώτερων στελεχών των διοικήσεων. Θέλουμε ένα ΑΣΕΠ που να αποτελεί τον θεμέλιο λίθο αυτού που αποκαλούμε διοίκηση ανθρώπινου δυναμικού για τον δημόσιο τομέα. Και αυτό το κάνουμε πράξη.

Για να απαντήσω και στα λεγόμενα της εισηγήτριας της Αξιωματικής Αντιπολίτευσης, να πω ότι επί κυβέρνησης ΣΥΡΙΖΑ εγκρίθηκαν επτά προσλήψεις για το ΑΣΕΠ, ενώ επί Κυβέρνησης Κυριάκου Μητσοτάκη εγκρίθηκαν εξήντα νέες προσλήψεις υπαλλήλων για τις ανάγκες του ΑΣΕΠ, ενώ με τον ν.4765/2021 αυξήθηκαν οι θέσεις των μελών της διοίκησης από είκοσι οκτώ σε τριάντα πέντε. Για τις εξήντα νέες προσλήψεις να πω ότι είναι αύξηση πάνω του 20% των πραγματικά υπηρετούντων στην ανεξάρτητη αρχή.

Εντάσσεται επομένως το παρόν νομοσχέδιο σε μια προσπάθεια αλλαγής, αναφορικά με τον τρόπο που επιλέγουμε το προσωπικό σε όλο το εύρος της δημόσιας διοίκησης, από τις υψηλές θέσεις ευθύνης έως την πρόσληψη ενός νέου υπαλλήλου, εν ολίγοις: ο κατάλληλος άνθρωπος στην κατάλληλη θέση την κατάλληλη στιγμή. Το πρώτο ουσιώδες βήμα έγινε με τον ν.4735/2020 που εισήγαγε τα αντικειμενικά κριτήρια αξιολόγησης των υποψηφίων. Και είμαστε εδώ σήμερα για να βελτιώσουμε περαιτέρω αυτή τη διαδικασία, για να προσεγγίσουμε την ανάγκη επιλογής στις θέσεις αυτές ανθρώπων που μπορούν πραγματικά να προσφέρουν, ολοκληρώνοντας τη μετάβαση από ένα σύστημα επιλογής διοικήσεων χωρίς ουσιαστικά κριτήρια, όπως ήταν το σύστημα που παραλάβαμε το 2019, σε ένα σύστημα που επενδύει στην αξιοκρατία.

Κατανοούμε πλήρως την ανάγκη να έχουμε στις ηγετικές θέσεις των δημόσιων φορέων ανθρώπους που διαθέτουν αυξημένα τυπικά προσόντα, αλλά επιζητούμε ταυτόχρονα τα χαρακτηριστικά και τις δεξιότητες εκείνες που συνάδουν με τις θέσεις που καλούνται να πληρώσουν. Μην ξεχνάμε πως πρόκειται για θέσεις που απαιτούν τη διαχείριση ανθρώπων, χρημάτων, την παραγωγή αποτελεσμάτων και φυσικά τη λογοδοσία προς τον πολίτη. Το νέο σύστημα επιλογής και αξιολόγησης των επικεφαλής των φορέων του δημοσίου διέπεται από πέντε συν ένα χαρακτηριστικά:

Πρώτον, επιτάχυνση διαδικασιών. Οι φορείς του δημοσίου κατηγοριοποιούνται σε τρεις ομάδες, με βασικό κριτήριο το εύρος άσκησης των αρμοδιοτήτων τους, τόσο χωρικά, όσο και από πλευράς επιπτώσεων στην κοινωνία. Έτσι μπορούμε να έχουμε καλύτερη εικόνα των επιμέρους αναγκών αυτών και των ιδιαιτεροτήτων τους, παραμετροποιώντας σχετικά τη διαδικασία, έτσι ώστε να έχουμε τα βέλτιστα, κατά περίπτωση, αποτελέσματα. Για παράδειγμα, τα νοσοκομεία υπάγονται σε έναν τομέα πολιτικής που συνιστά προτεραιότητα για την Κυβέρνηση και για την οποία ο ίδιος ο Πρωθυπουργός έχει αναλάβει συγκεκριμένες δεσμεύσεις. Ταυτόχρονα συγκροτούνται πολλαπλές επιτροπές, αντί για ένα όργανο επιλογής για το σύνολο των φορέων.

Δεύτερον, αυξημένες απαιτήσεις και αυστηρά ελάχιστα κριτήρια. Θέτουμε συγκεκριμένα τυπικά προσόντα, έτσι ώστε να διασφαλίσουμε τη συσχέτιση του ακαδημαϊκού και επαγγελματικού προφίλ των υποψηφίων με τις εξειδικευμένες απαιτήσεις της προς πλήρωση θέσης.

Τρίτον, γραπτή εξέταση ψυχομετρικής δοκιμασίας, το τεστ δεξιοτήτων. Αξιολογούμε με τρόπο καινοτόμο, με χρήση εξειδικευμένων εργαλείων την ικανότητα των υποψηφίων να διοικήσουν, για πρώτη φορά σε αυτό το επίπεδο με γραπτή εξέταση με ψηφιακό τρόπο που διοργανώνει το ΑΣΕΠ, ως ο διαχρονικός θεματοφύλακας και εγγυητής των αντικειμενικών και αμερόληπτων διαδικασιών στελέχωσης. Και με τη γραπτή αυτή εξέταση μεταφέρουμε το μήνυμα ότι δεν χρειάζεται πλέον κάποιος να έχει «μπάρμπα στην Κορώνη», κάποιον γνωστό υψηλά ιστάμενο για να αναλάβει μία θέση διοίκησης, ούτε αποτελεί προαπαίτηση η κομματική ταυτότητα, αρκεί να αποδείξεις ότι έχεις εκείνο το επαγγελματικό προφίλ που ταιριάζει στις απαιτήσεις και στις προδιαγραφές της θέσης. Είναι ένα μήνυμα προς όλη την κοινωνία και ιδίως προς τους νέους ανθρώπους που έφυγαν από την πατρίδα μας ότι το δημόσιο αλλάζει και αλλάζει γοργά γιατί είμαστε αποφασισμένοι να δημιουργήσουμε ένα δημόσιο ίσων ευκαιριών.

Τέταρτον, τυπικά προσόντα. Είναι προφανές ότι το επαγγελματικό προφίλ των υποψηφίων δεν μπορεί παρά να περιλαμβάνει τη με σταθμισμένο τρόπο αξιολόγηση και των τυπικών προσόντων που διαθέτουν οι υποψήφιοι, τόσο των ακαδημαϊκών, όσο και της προϋπηρεσίας, συνυπολογίζονται όμως συγκεκριμένα προσόντα με τρόπο απόλυτα στοχευμένο σε σχέση με τα ζητούμενα της θέσης και πάντα με αφετηρία την κατάταξη των υποψηφίων στο τεστ δεξιοτήτων.

Πέμπτον, η δομημένη συνέντευξη. Για τη διαμόρφωση μιας ολοκληρωμένης εικόνας της εργασιακής προσωπικότητας του κάθε υποψηφίου είναι αναγκαίο να συνδυαστεί η ψυχομετρική δοκιμασία και τα τυπικά προσόντα με μια δομημένη συνέντευξη. Παρά το γεγονός ότι η λέξη συνέντευξη είναι αρνητικά φορτισμένη, ιδίως όταν μιλάμε για την ελληνική δημόσια διοίκηση, δεν μπορούμε να παραβλέπουμε ότι αποτελεί μια διεθνώς καλή πρακτική. Είναι ένα υπερπολύτιμο εργαλείο διακρίβωσης και επιβεβαίωσης των χαρακτηριστικών προσωπικότητας των υποψηφίων, σε σχέση με τη θέση. Και ακριβώς για να τη θωρακίσουμε με τα υψηλότερα εχέγγυα, αναθέτουμε τη διεξαγωγή της σε επιτροπές που προεδρεύονται από μέλη του ΑΣΕΠ. Σε κάθε δε περίπτωση τονίζω ξανά: στη συνέντευξη φτάνει ένας περιορισμένος αριθμός υποψηφίων, εφόσον έχει υψηλή βαθμολογία ως άθροισμα της γραπτής εξέτασης και της μοριοδότησης των τυπικών προσόντων.

Ένα επιπλέον έκτο χαρακτηριστικό είναι το πακέτο: συμβόλαιο απόδοσης, ετήσια αξιολόγηση, μπόνους επίτευξης στόχων και δυνατότητα παύσης. Η τελική απόφαση μεταξύ των τριών επικρατέστερων υποψηφίων από την προαναφερόμενη διαδικασία ανήκει στον οικείο Υπουργό, αφού εποπτεύει το νομικό πρόσωπο, έχει την πολιτική ευθύνη του φορέα και θα κληθεί να συνεργαστεί με την όποια διοίκηση. Συστατικό στοιχείο αυτού του νέου συστήματος επιλογής διοικήσεων είναι ότι για πρώτη φορά αυτές δεσμεύονται με συμβόλαια απόδοσης για την επίτευξη προκαθορισμένων στόχων και κρίνονται κάθε χρόνο για την επίτευξή τους. Και ενώ η επίτευξη μπορεί να οδηγεί σε μπόνους, η αποτυχία μπορεί να οδηγήσει σε τιμωρία και παύση της διοίκησης. Προκαταβολική δέσμευση, λοιπόν, για επίτευξη στόχων και αυστηρός έλεγχος πεπραγμένων.

Κυρίες και κύριοι Βουλευτές, το νομοσχέδιο που η Κυβέρνηση προτείνει σήμερα στην Εθνική Αντιπροσωπεία αποτελεί ένα ολοκληρωμένο σύστημα για την αξιοκρατική επιλογή, τη διαρκή αξιολόγηση και τον έλεγχο του έργου κάθε διοίκησης στον δημόσιο τομέα, ένα σύστημα που με θάρρος και τόλμη δημιουργεί ένα πλαίσιο ίσων ευκαιριών για ανθρώπους με επαγγελματικό προφίλ που ταιριάζουν στην απαίτηση των θέσεων που προκηρύσσονται, ένα σύστημα που αποδεικνύει την αξία των δεξιοτήτων ως βασικού μοχλού του επαναπροσδιορισμού του τρόπου λειτουργίας ολόκληρου του δημόσιου τομέα, ένα σύστημα που αποσκοπεί στην οικοδόμηση μιας σχέσης αμοιβαίας εμπιστοσύνης μεταξύ του πολίτη και του κράτους, μεταξύ του διοικούμενου και της διοίκησης.

Αφού ευχαριστήσω τον εισηγητή μας, τον κ. Καραγκούνη, με αυτές τις σκέψεις σάς ζητώ να υπερψηφίσετε το παρόν νομοσχέδιο.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό, την κ. Χαραλαμπογιάννη.

Επόμενος ομιλητής είναι ο κ. Σταύρος Μιχαηλίδης, Βουλευτής του ΠΑΣΟΚ - Κινήματος Αλλαγής.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, κυρία Υπουργέ, κυρία Υφυπουργέ, κυρίες και κύριοι Βουλευτές, ανατρέχοντας στα νομοθετικά κείμενα της σημερινής Κυβέρνησης σχετικά με το σημερινό νομοσχέδιο, αλλά και γενικότερα παρατηρώντας την πορεία των νομοθετικών πρωτοβουλιών της στον τομέα της δημόσιας διοίκησης στα πέντε χρόνια που κυβερνά, είμαι πεπεισμένος ότι και η νομοθετική πρόταση που συζητάμε σήμερα θα καταλήξει γρήγορα ένα κείμενο άνευ ουσιαστικής συμβολής στην οργάνωση, τη χρηστή, αποδοτική και εύρυθμη λειτουργία της δημόσιας διοίκησης.

Το νομοσχέδιο εμφανέστατα το χαρακτηρίζει η επιφανειακή, αντί η σε βάθος, ειλικρινής διάθεση προσδιορισμού ουσιαστικών κριτηρίων και προϋποθέσεων για τη δημιουργία ενός πραγματικά λειτουργικού και αποδοτικού εργαλείου για την επιλογή ικανών και αποτελεσματικών στελεχών για την ανάληψη της ευθύνης διοίκησης οργανισμών του δημόσιου τομέα.

Επειδή ακούστηκαν πολλά για το νομοσχέδιο και σε λεπτομέρειες, θα αναφερθώ επιγραμματικά μόνο σε κάποια σημεία προβληματικά, αν όχι προσχηματικά του νομοσχεδίου, για να υποστηρίξω όσα ανέφερα προηγουμένως για τη συμβολή του υπό ψήφιση νόμου και την τύχη του στο διοικητικό πλαίσιο της λειτουργίας του κράτους.

Δεν μπορώ βέβαια να μην αναφερθώ κι εγώ στην απαξίωση της υψηλότερης κρατικής σχολής εκπαίδευσης της χώρας μας, την ΕΣΔΔΑ, σχολή με έξι κατευθύνσεις, ακόμη και με κατεύθυνση διοίκησης υπηρεσιών υγείας και κοινωνικής φροντίδας, με εξαιρετικά δύσκολες και απαιτητικές εξετάσεις εισαγωγής, δεκαοκτάμηνη διάρκεια φοίτησης, με συνεχείς ενδιάμεσες εξετάσεις και εργασίες και με τετράμηνη πρακτική εκπαίδευση σε πολύ σημαντικές υπηρεσίες του δημοσίου. Παραβλέφθηκε και υποτιμήθηκε το εκπαιδευτήριο που δημιούργησε το ίδιο το κράτος εδώ και σαράντα χρόνια με σκοπό την εκπαίδευση και την κατάρτιση στελεχών υψηλών προδιαγραφών για να καλύψει ανάγκες όπως αυτές που μας απασχολούν σήμερα. Η Υπουργός έδειξε ότι αντιλαμβάνεται την παράλειψη και υποσχέθηκε αποκατάσταση. Περιμένουμε διορθώσεις.

Όσο για το διδακτορικό, έχουν ειπωθεί πολλά για την επιμονή της Κυβέρνησης να θεωρεί τον διδακτορικό τίτλο περιττό και μη χρήσιμο στην παρούσα φάση. Μόνο ένα σχόλιο: Η θέση διοικητή, προέδρων και λοιπών ενός δημόσιου οργανισμού μεγέθους και αποστολής αυτών που κουβεντιάζουμε σ’ αυτή την Αίθουσα, εκτός των ευνόητων απαιτούμενων δεξιοτήτων, όπως είναι το όραμα, η ηγεσία, η επικοινωνία, η πρόβλεψη, η ιεράρχηση προτεραιοτήτων κ.λπ., σίγουρα απαιτεί και με κάποιον τρόπο πιστοποίηση αντοχών σκληρής και επιμονής σωματικής και πνευματικής εργασίας. Αν μη τι άλλο, ένας άνθρωπος που έχει αποκτήσει διδακτορικό τίτλο αποδεικνύει ότι εκτός μιας όχι ευκαταφρόνητης -φαντάζομαι- εξειδίκευσης, έχει δοκιμαστεί και στη σκληρή δουλειά, στη μεθοδολογία εξεύρεσης λύσεων στα προβλήματα κ.λπ.. Μπορεί να παραβλεφθούν αυτές οι δεξιότητες; Αντίθετες απόψεις πιστεύω ότι εκθέτουν ψευδεπίγραφες αριστείες.

Να πάμε σε έναν σχολιασμό στα άρθρα. Στην ομαδοποίηση, κυρία Υπουργέ, των ομάδων από την α στη β και στη γ παρεμβάλλεται μια φράση, το «με επιφύλαξη». Εγώ δεν καταλαβαίνω πού αποσκοπεί αυτή η φράση, το να συμπεριληφθούν αυτές οι δύο λέξεις. Το γεγονός ότι δεν απαιτούνται εξετάσεις για την επιλογή των στελεχών που θα διοικήσουν υπηρεσίες και οργανισμούς της ομάδας β υποδηλώνει ότι η διοίκηση αυτών των οργανισμών που εντάσσονται στην ομάδα β θεωρούνται υποδεέστερες; Η απόφαση της τελικής επιλογής ενός από τα τρία πρόσωπα λαμβάνεται από πολιτικό πρόσωπο, Υπουργό ή Υπουργικό Συμβούλιο κ.λπ.. Με τι κριτήρια; Με το ύψος, την εμφάνιση, την καταγωγή, τις παρεμβάσεις; Πώς κρίνει ο Υπουργός και αποφασίζει την καρατόμηση των δύο από τους τρεις επικρατέστερους; Με τι κριτήρια; Ένας πίνακας με τρία ονόματα στέλνεται μετά από τη διαδικασία στον Υπουργό ή στην Υπουργό και εκείνος ή εκείνη αποφασίζει ποιον από τους τρεις θα επιλέξει. Στον κατάλογο που στέλνει η επιτροπή δεν αναφέρει, πέραν των ονομάτων, κανένα άλλο στοιχείο για το πώς επελέγησαν αυτά τα άτομα, που θα μπορούσε ενδεχομένως να βοηθήσει τον Υπουργό να διαλέξει έναν από τους τρεις.

Με τέτοιες, λοιπόν, διατάξεις και ασάφειες και με το γεγονός ότι το ΑΣΕΠ κάνει ουσιαστικά τη δουλειά γραμματείας, διότι εάν σε αυτή την πενταμελή επιτροπή το ένα μέλος μόνο είναι μέλος του ΑΣΕΠ, τα τρία είναι της κυβέρνησης και το πέμπτο του Νομικού Συμβουλίου, έχει ειπωθεί και από άλλους σ’ αυτή την Αίθουσα ότι στο τέλος βέβαια για την επιλογή της πρότασης των τριών ατόμων η Υπουργός, η πολιτική ηγεσία θα επιλέξει ένα, αν σ’ αυτή την Αίθουσα υπάρχει άνθρωπος που θεωρεί αξιοκρατική αυτή τη διαδικασία, εγώ δεν το πιστεύω. Απλώς ενδύεται έναν μανδύα διαύγειας και αξιοκρατίας.

Πρακτικά αποφάσεων: Κυρίες και κύριοι συνάδελφοι -έχουν φύγει οι Υπουργοί-, στο άρθρο 4 στο εδάφιο 8 αναφέρεται ρητά ότι τα πρακτικά των συνεδριάσεων των επιτροπών της πενταμελούς και της τριμελούς υπογράφονται από την επιτροπή μπορεί και ένα μήνα μετά από το πέρας της διαδικασίας. Εγώ έχω κάνει πολλές φορές πρόεδρος επιτροπών σε τέτοιες διαδικασίες επιλογής στελεχών και δεν το έχω ξανασυναντήσει να προτείνονται, να επιλέγονται άτομα και μετά οι επιτροπές να καθαρογράφουν, να προσυπογράφουν και να δημοσιοποιούν τα πρακτικά. Είναι μια πρωτοτυπία. Εγώ θα έλεγα ότι είναι και η επιτομή της αδιαφάνειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ένα λεπτό, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Ρώτησα την κυρία Υπουργό κατά τη διάρκεια των εργασιών της επιτροπής. Όταν λέμε για κράτος, μπορούμε να ξεχωρίσουμε την κυβέρνηση και την αυτοδιοίκηση; Για τους οργανισμούς που εποπτεύει η Κυβέρνηση, φέρνει αυτόν τον νόμο για να ρυθμίσει τα θέματα, το πώς αναλαμβάνουν τη διοίκησή τους τα στελέχη. Η τοπική αυτοδιοίκηση μπορεί να συστήσει -παρ’ όλο που κόπηκαν πριν από λίγες μέρες κάποιοι οργανισμοί, κάποια νομικά πρόσωπα δημοσίου δικαίου, όχι όλα- και δίνει και το δικαίωμα να συστήσουν καινούργια. Δεν πρέπει να υπάρχει μια διαδικασία για το ποια άτομα και με τι προσόντα θα διοικήσουν αυτούς τους οργανισμούς; Δεν διαχειρίζονται αυτοί δημόσιο χρήμα; Δεν προσφέρουν κοινωνική εργασία;

Συνάφεια: Έγινε πολύς λόγος για τη συνάφεια εκ μέρους του Υπουργείου. Συμφωνούμε απολύτως. Να σας πω κάτι; Πριν από λίγα χρόνια στο πλαίσιο της επαγγελματικής μου δραστηριότητας συνεργαζόμουν με έναν από τους πιο μεγάλους τεχνικούς οργανισμούς στον κόσμο. Ξέρετε ο πρόεδρος και ο co τι συνάφεια είχαν μ’ αυτόν τον τεράστιο και ιδιαίτερα τεχνικό οργανισμό; Θεολόγος ή φιλόλογος ήταν. Classics είχε σπουδάσει ο άνθρωπος και τώρα είναι και ιερέας.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω.

Για τη συνάφεια σ’ αυτή την Αίθουσα πρέπει να είμαστε λίγο πιο προσεκτικοί, γιατί αν κοιτάξει κανείς την Κυβέρνηση, θα δει ότι μόνο συνάφεια δεν υπάρχει στα καθήκοντα των Υπουργών. Άλλος είναι μηχανικός και είναι στο Υπουργείο Υγείας, άλλος είναι γιατρός και είναι στο Υπουργείο Δικαιοσύνης κ.λπ..

Ας υποθέσουμε ότι όλα πάνε καλά και διαλέγονται οι καλύτεροι του σύμπαντος για να αναλάβουν διοικήσεις σε νοσοκομεία, οργανισμούς μεγάλους και θα είναι ένας ο κορυφαίος στους δεκαπέντε που θα είναι τα μέλη του διοικητικού συμβουλίου και τα υπόλοιπα μέλη θα τα διορίζει η κυβέρνηση που δεν μπορεί να προσλάβει προσωπικό, που δεν μπορεί να απολύσει προσωπικό, που δεν μπορεί να αγοράσει περιουσιακά στοιχεία ή να πουλήσει. Θα επιτύχει; Είμαστε γελασμένοι. Αυτά τα πράγματα, κυρίες και κύριοι συνάδελφοι, δεν ρυθμίζονται …

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μιχαηλίδη, κάνετε κατάχρηση τώρα.

**ΣΤΑΥΡΟΣ ΜΙΧΑΗΛΙΔΗΣ:** Τελείωσα, κύριε Πρόεδρε.

Αυτά τα πράγματα δεν ρυθμίζονται με τέτοιες «φωτοβολίδες». Δεν θα πάει καλά ούτε αυτή η νομοθεσία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη.

Καλείται στο Βήμα ο κ. Στυλιανός Πέτσας, Βουλευτής της Νέας Δημοκρατίας. Θα ακολουθήσουν η κ. Αποστολάκη, ο κ. Δημοσχάκης και ο κ. Παπάς.

Ορίστε, κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κατ’ αρχάς, κύριε Μιχαηλίδη, ήταν εδώ ο αρμόδιος Υπουργός, ο κ. Κωνσταντινίδης. Ίσως να μην τον είδατε πριν. Άρα δεν ήταν κενά τα υπουργικά έδρανα. Το λέω για την πληροφόρησή σας.

Δύο σημεία, κύριε Πρόεδρε, πριν ξεκινήσω την ομιλία μου, γι’ αυτά που είπε ο κ. Πολάκης πριν.

Πρώτον, όσον αφορά το θέμα της καμπάνιας «Μένουμε ασφαλείς – Μένουμε σπίτι», στάθηκε ξανά, αναμασώντας τα ίδια λόγια που πολλές φορές λέει ο ΣΥΡΙΖΑ, απέναντι σε μια καμπάνια η οποία ήταν και νόμιμη και σωτήρια.

Νόμιμη, καθώς βασίστηκε στα άρθρα 30 και 31 της πράξης νομοθετικού περιεχομένου από 14-3-2020, η οποία φυσικά ενεργοποιήθηκε και κυρώθηκε με το άρθρο 3 του ν.4682/2020 κατά την πρόνοια του άρθρου 44 παράγραφος 1 του Συντάγματος. Γιατί νομίζω όλοι καταλαβαίνουμε ότι η πανδημία ήταν μια έκτακτη απρόβλεπτη κατάσταση, η οποία ενεργοποίησε μια σειρά από διαδικασίες, μεταξύ των οποίων και την ευελιξία που προβλέπεται στις δημόσιες συμβάσεις.

Σωτήρια, γιατί σώθηκαν πραγματικά χιλιάδες συμπολίτες μας, όπως δείχνουν τα στοιχεία του πρώτου κύματος της πανδημίας στη χώρα μας, γιατί τότε ήταν η καμπάνια «Μένουμε Ασφαλείς - Μένουμε σπίτι», όταν η Ελλάδα είχε τα καλύτερα επιδημιολογικά στοιχεία από όλη την Ευρώπη και το μοντέλο το δικό μας ακολούθησαν κι άλλες χώρες μετά την ανακοίνωση της Ευρωπαϊκής Επιτροπής από 1-4-2020, μεταγενέστερα δηλαδή, δύο και τρεις βδομάδες αργότερα από τη δική μας πρωτοβουλία. Καταλαβαίνετε πόσο σημαντικός ήταν ο παράγοντας χρόνος σε αυτή την περίπτωση.

Άρα να μην ξαναλέμε συνέχεια τα ίδια εδώ τα οποία έχουν απαντηθεί δεκαοκτώ φορές από εμένα σε διάφορα ζητήματα κοινοβουλευτικού ελέγχου, από θέματα που είχαν να κάνουν με την Επιτροπή Θεσμών και Διαφάνειας μέχρι αιτήσεις κατάθεσης εγγράφων και ζητήματα που έχουν να κάνουν με επίκαιρες ερωτήσεις και φυσικά με την εξεταστική επιτροπή, στην οποία από τις διακόσιες ογδόντα σελίδες για όσους ακούνε και δεν την έχουν δει, από τις διακόσιες ογδόντα σελίδες του πορίσματος, μόνο οι τριάντα σελίδες αφορούσαν την καμπάνια «Μένουμε ασφαλείς - Μένουμε σπίτι», ενδεικτικό της υποκρισίας του ΣΥΡΙΖΑ, όταν αναφέρεται σε αυτά, γιατί πάντα πρέπει να ανακαλύπτει εχθρούς όταν δεν τον ακούει η κοινωνία.

Τώρα, για το δεύτερο θέμα, αναφέρθηκε στην κ. Καρποδίνη ο κ. Πολάκης. Δεν είναι εδώ ούτε η κ. Χρηστίδου που χειροκροτούσε όσα έλεγε ο κ. Πολάκης. Την κ. Καρποδίνη την ξέρω πάνω από είκοσι χρόνια, συνάδελφος στο Υπουργείο Οικονομικών και στο Γενικό Λογιστήριο. Τι να κάνουμε, η κ. Καρποδίνη προέρχεται από την «Ernst and Young», έχει δουλέψει στη «ΔΙΑΣ», έχει δουλέψει πάνω από είκοσι χρόνια σε θέσεις ευθύνης στο Γενικό Λογιστήριο, στο Υπουργείο Οικονομικών, στα ελληνικά χρηματιστήρια. Δεν ήταν ιδιοκτήτης βουλκανιζατέρ όπως ο κύριος που διόρισε αντιπρόεδρο του Νοσοκομείου της Σαντορίνης ο κ. Πολάκης.

Πάμε και σε ένα άλλο θέμα. Πραγματικά δεν μπορώ να αντιληφθώ πώς όταν συζητούμε για ένα θέμα που έχει να κάνει με την αύξηση της διαφάνειας και της λογοδοσίας, δεν βρίσκουμε κάτι να πούμε για τα πρακτικά ζητήματα. Αυτά θα τα συζητήσουμε στον επόμενο χρόνο της ομιλίας μου, κύριε Πρόεδρε, και θα παρακαλέσω λίγο για την ανοχή σας.

Κυρίες και κύριοι συνάδελφοι, είναι το τρίτο νομοσχέδιο του Υπουργείου Εσωτερικών μέσα στους πρώτους τέσσερις μήνες της νέας διακυβέρνησης του Κυριάκου Μητσοτάκη, το οποίο αποδεικνύει δύο πράγματα, πρώτον, την παραγωγικότητα υπό τη νέα πολιτική ηγεσία του Υπουργείου Εσωτερικών. Δεύτερον, τη συνέπεια και τη συνέχεια με την πολιτική ηγεσία της πρώτης τετραετίας της κυβέρνησης Μητσοτάκη. Και τούτο γιατί το Υπουργείο αυτό, ευρισκόμενο από τη φύση του στην καρδιά του κράτους, ρυθμίζει θέματα που επηρεάζουν καθοριστικά τόσο τη σχέση κράτους, διοικουμένων και κοινωνίας των πολιτών, όσο και την καθημερινότητα των πολιτών σε μια σειρά από ζητήματα όπως η άρση όλων των περιορισμών στην άσκηση του δικαιώματος ψήφου Ελλήνων πολιτών που βρίσκονται στο εξωτερικό, η δημιουργία μητρώου εθελοντικών οργανώσεων και μη κυβερνητικών οργανώσεων, η αναμόρφωση του συστήματος διακυβέρνησης των οργανισμών τοπικής αυτοδιοίκησης και ο εκλογικός νόμος των ΟΤΑ ή η ευζωία ακόμη των ζώων συντροφιάς.

Και αποδεικνύει και κάτι ακόμη: το υψηλό επίπεδο του προσωπικού του Υπουργείου Εσωτερικών που μπορεί γρήγορα να ανταποκρίνεται σε ένα κυβερνητικό πρόγραμμα και να εισηγείται λύσεις, πάντα στο πλαίσιο του Συντάγματος και του κράτους δικαίου της πατρίδας μας. Έχοντας συνεργαστεί μαζί τους επί δυόμισι περίπου χρόνια, και από το Βήμα της Βουλής τούς ευχαριστώ.

Κυρίες και κύριοι συνάδελφοι, το νομοσχέδιο που συζητούμε αυτές τις ημέρες στη Βουλή των Ελλήνων εντάσσεται στη μεταρρυθμιστική ατζέντα του Κυριάκου Μητσοτάκη και αφορά τη μεταρρύθμιση της δημόσιας διοίκησης στην πτυχή της που σχετίζεται με την προσέλκυση ικανών στελεχών από τον δημόσιο και ιδιωτικό τομέα, προκειμένου να ηγηθούν σε πάνω από εξακόσιους φορείς, οι διοικήσεις των οποίων επιλέγονται από το κράτος. Τα πρόσωπα αυτά με το επαγγελματικό τους προφίλ, δηλαδή τον συνδυασμό των γνώσεων, των δεξιοτήτων, της εμπειρίας και των συμπεριφορών τους, καλούνται να συνδράμουν στον τομέα ευθύνης τους, προκειμένου να παρέχονται με αποδοτικό και παραγωγικό τρόπο στους πολίτες ποιοτικά δημόσια αγαθά και υπηρεσίες για την κάλυψη των αναγκών τους.

Οι πολίτες φυσικά αναμένουν διαφορετικές υπηρεσίες από ένα νοσοκομείο ή τον Εθνικό Οργανισμό Φαρμάκων και διαφορετικές από ένα αθλητικό στάδιο ή μια δημοτική βιβλιοθήκη. Σε κάθε περίπτωση, όμως, αναμένουν αυτές οι υπηρεσίες να είναι ποιοτικές και να παρέχονται με το μικρότερο δυνατό κόστος, ώστε να πληρούν το κριτήριο της αποδοτικότητας, ανεξάρτητα αν προσφέρονται σε εθνική εμβέλεια ή σε τοπικό επίπεδο. Και αναμένουν κάτι τέτοιο, όχι μόνο για τη βελτίωση της καθημερινότητάς τους, αλλά και για να πιάνουν τόπο οι φόροι τους.

Σε αυτό το πλαίσιο η επιλογή των διοικήσεων αυτών των φορέων είναι εξαιρετικά σημαντική και με αυτό το νομοσχέδιο μπαίνουν κριτήρια και πρόσθετα φίλτρα αξιοκρατίας, αντικειμενικότητας, διαφάνειας και λογοδοσίας για την επίτευξη ενός τετραπλού στόχου. Πρώτον, την αναβάθμιση των απαιτήσεων για κάθε θέση διοίκησης φορέα του δημοσίου ώστε τα στελέχη που θα επιλέγονται να έχουν αυξημένα προσόντα και ικανότητες. Δεύτερον, την ενίσχυση της αξιοκρατίας και της διαφάνειας. Τρίτον, τη μεγαλύτερη αποτελεσματικότητα του συστήματος επιλογής μέσω της επιτάχυνσης και του εξορθολογισμού των διαδικασιών. Τέταρτον, τη στοχοθεσία και την αξιολόγηση των διοικήσεων σε τακτική ετήσια βάση.

Για να επιτύχει αυτούς τους τέσσερις στόχους το παρόν σχέδιο νόμου βασίζεται σε δύο βασικούς άξονες. Ο πρώτος έχει να κάνει με το πώς επιλέγονται οι διοικήσεις των φορέων αυτών. Ο δεύτερος άξονας έχει να κάνει με το πώς αξιολογούνται οι διοικήσεις αυτές.

Αναφορικά με τον πρώτο άξονα, οι φορείς κατηγοριοποιούνται σε τρεις ομάδες ανάλογα με το εύρος και το είδος των αρμοδιοτήτων τους. Στην πρώτη ομάδα εντάσσονται νομικά πρόσωπα των οποίων οι αρμοδιότητες εκτείνονται σε όλη την επικράτεια. Είναι εθνικής εμβέλειας δηλαδή, όπως είναι για παράδειγμα ο Εθνικός Οργανισμός Φαρμάκων και το Εθνικό Κέντρο Δημόσιας Διοίκησης και Αυτοδιοίκησης. Δεύτερη κατηγορία είναι οι οργανισμοί τοπικής εμβέλειας. Παράδειγμα, η δημόσια βιβλιοθήκη σε μια πόλη ή ένα τοπικό γυμναστήριο και τρίτη κατηγορία τα περίπου εκατόν είκοσι νοσοκομεία σε όλη την επικράτεια.

Για την επιλογή των διοικήσεων αυξάνονται οι απαιτήσεις για τα τυπικά προσόντα των υποψηφίων. Όλοι οι υποψήφιοι πρέπει να κατέχουν υποχρεωτικά πτυχίο ανώτατης εκπαίδευσης, πολύ καλή ή καλή κατά περίπτωση γνώση ξένης γλώσσας και από εξαετή μέχρι και δεκαετή εργασιακή εμπειρία. Προβλέπεται επίσης η επιτυχής εξέταση σε τεστ δεξιοτήτων, τεστ που επικεντρώνονται στο πώς αντιμετωπίζεις μια συγκεκριμένη κατάσταση για να διοικήσεις τον φορέα σου.

Τέλος, στον άξονα της επιλογής προσδιορίζεται επίσης συγκεκριμένη μοριοδότηση για την εμπειρία και τη σχετική συνέντευξη, ενώ εξορθολογίζονται και ενοποιούνται οι διαδικασίες των προκηρύξεων, όπως για παράδειγμα μία ενιαία προκήρυξη για όλα τα νοσοκομεία της χώρας, αντί για εκατόν είκοσι διαφορετικές προκηρύξεις.

Ο δεύτερος άξονας αφορά την αξιολόγηση των διοικήσεων αυτών. Θεσπίζονται ετήσια σχέδια δράσης για κάθε φορέα, τα οποία περιλαμβάνουν προγραμματισμό δράσεων, ποιοτικούς και ποσοτικούς στόχους. Ο επικεφαλής προβλέπεται να υπογράφει συμβόλαιο απόδοσης, το οποίο θα αναφέρει συγκεκριμένες δράσεις και στόχους και θα αναρτάται στην ιστοσελίδα του εποπτεύοντος Υπουργείου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Την ανοχή σας για λίγο, κύριε Πρόεδρε.

Οι διοικήσεις θα αξιολογούνται με βάση το σχέδιο δράσης και τον βαθμό επίτευξη των συγκεκριμένων στόχων σε ετήσια βάση. Στον βαθμό που θα κρίνεται επιτυχημένη η απόδοσή τους, θα υπάρχει η δυνατότητα χορήγησης οικονομικού κινήτρου, του λεγόμενου μπόνους. Εάν δεν έχει επιτύχει τους στόχους όμως, θα υπάρχει δυνατότητα για αντικατάσταση του συγκεκριμένου στελέχους που κατέγραψε χαμηλή επίδοση.

Απέναντι σε αυτή την προφανή προσπάθεια εκσυγχρονισμού και αύξησης της διαφάνειας και της λογοδοσίας, αυτές τις ημέρες ακούμε μια βασική κριτική από την Αξιωματική Αντιπολίτευση κυρίως, η οποία συνοψίζεται στη φράση «γιατί η τελική επιλογή να γίνεται από τον Υπουργό».

Η στάση αυτή της Αξιωματικής Αντιπολίτευσης είναι υποκριτική και αντιδημοκρατική. Υποκριτική, γιατί οι επιλογές των αντίστοιχων διευθυντικών στελεχών από τον ΣΥΡΙΖΑ στα τεσσεράμισι χρόνια διακυβέρνησής του γίνονταν από τον αρμόδιο Υπουργό ή το Υπουργικό Συμβούλιο, αλλά χωρίς τις δικλίδες ασφαλείας και τα κριτήρια, που εισάγονται με το παρόν νομοσχέδιο. Και νομίζω όλοι, όπως είπαμε πριν, θυμόμαστε τον τραγέλαφο του ιδιοκτήτη βουλκανιζατέρ που διορίστηκε ως αντιπρόεδρος στο Νοσοκομείο Σαντορίνης.

Αντιδημοκρατική, γιατί η εν λόγω εξουσία που φτάνει μέχρι την έκδοση της σχετικής διοικητικής πράξης διορισμού από έναν Υπουργό πηγάζει από τον λαό. Σε μια Κοινοβουλευτική Δημοκρατία οι πολίτες επιλέγουν κόμματα και Βουλευτές να τους εκπροσωπήσουν στη Βουλή και η κυβέρνηση σχηματίζεται με βάση την αρχή της δεδηλωμένης και κυβερνά αφού πάρει την ψήφο εμπιστοσύνης από την Εθνική Αντιπροσωπεία. Έτσι, οι εξουσίες και οι αρμοδιότητες του αρμόδιου για τον διορισμό οργάνου, εν προκειμένω του Υπουργού, που φαίνεται υποκριτικά να ενοχλεί τον ΣΥΡΙΖΑ, πηγάζουν από τον λαό και ασκούνται σύμφωνα με το Σύνταγμα και τους νόμους. Άρα υπάρχει και λαϊκή νομιμοποίηση και κοινοβουλευτικός έλεγχος και φυσικά λογοδοσία προς τους πολίτες, οι οποίοι καθημερινά αλλά και με την ψήφο τους στις εκλογές ελέγχουν τα πεπραγμένα της εκάστοτε κυβέρνησης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε.

**ΣΤΥΛΙΑΝΟΣ ΠΕΤΣΑΣ:** Κλείνω, κύριε Πρόεδρε. Επιτρέψτε λίγο την ανοχή σας γι’ αυτά που είπα στην αρχή.

Επιπλέον, κυρίες και κύριοι συνάδελφοι, ο Υπουργός επιλέγει τελικά όποιον θέλει; Όχι φυσικά. Επιλέγει μεταξύ των τριών επικρατέστερων υποψηφίων στους οποίους έχει ήδη καταλήξει το ΑΣΕΠ. Επιλογή που γίνεται από το ΑΣΕΠ ανάμεσα σε ενδεχομένως και δεκάδες υποψηφίους που μπορεί να εκδήλωσαν αρχικά το ενδιαφέρον τους για κάποια θέση και διαδοχικά ο αριθμός αυτός των υποψηφίων περιορίζεται ανάλογα με το αν πέρασαν τα λεγόμενα one off κριτήρια, αν πέρασαν το τεστ δεξιοτήτων και τελικά το ύψος των μορίων, που συγκέντρωσαν ώστε το ΑΣΕΠ να καταλήξει σε έναν κατάλογο τριών υποψηφίων από τους οποίους θα κληθεί να επιλέξει ο εκάστοτε αρμόδιος Υπουργός.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πέτσα.

**ΣΤΥΛΙΑΝΟΣ ΠΕΤΣΑΣ:** Κλείνω, κύριε Πρόεδρε.

Είναι, λοιπόν, καταφανέστατα υποκριτική και η αντιδημοκρατική στάση του ΣΥΡΙΖΑ. Και θα άξιζε πραγματικά, κυρίες και κύριοι συνάδελφοι του ΣΥΡΙΖΑ, να μας πείτε, αν όχι Υπουργός, μετά από όλη αυτή τη διαδικασία επιλογής που περιγράψαμε, ποιος θέλετε να διορίζει τα κατάλληλα πρόσωπα σε αυτές τις σημαντικές θέσεις ευθύνης.

Κλείνω, κύριε Πρόεδρε, τονίζοντας ότι το νομοσχέδιο αυτό συνιστά ένα βήμα στη σωστή κατεύθυνση, αυξάνει την αξιοκρατία, τη διαφάνεια και τη λογοδοσία, προκειμένου να κάνουμε ακόμη καλύτερη την ελληνική δημόσια διοίκηση σε όλα τα επίπεδα.

Σας ευχαριστώ , κύριε Πρόεδρε, και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πέτσα.

Καλείται στο Βήμα η κ. Αποστολάκη Μιλένα, Βουλευτής του ΠΑΣΟΚ - Κινήματος Αλλαγής, για επτά λεπτά.

**ΜΙΛΕΝΑ ΑΠΟΣΤΟΛΑΚΗ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το νομοσχέδιο για το νέο σύστημα επιλογής διοικήσεων φορέων του δημόσιου τομέα. Αλλά πριν μπούμε στο περιεχόμενο του νέου συστήματος, οφείλουμε μια σύντομη αναφορά στο παλιό σύστημα επιλογής διοικήσεων, που δεν είναι τόσο παλιό. Είναι ένα σύστημα το οποίο εισήχθη από την ίδια κοινοβουλευτική Πλειοψηφία. Η ίδια Κυβέρνηση ψήφισε αυτό το σύστημα και όχι τόσο παλιά, μόλις πριν από τρία χρόνια, το 2020.

Κατά συνέπεια, έχουμε τώρα ένα νομοθετικό ακτιβισμό -περί αυτού πρόκειται η σημερινή συζήτηση-, που με τη συντονισμένη μιντιακή αλλοίωση έρχεται όχι μόνο να καλύψει και να αποσιωπήσει την αποτυχία της κυβερνητικής πολιτικής στον τομέα της αξιοκρατικής λειτουργίας του δημόσιου τομέα, αλλά έρχεται να εδραιώσει το κομματικό και πελατειακό κράτος, εμφανίζοντας, μάλιστα, αυτή την προσπάθεια ως πρωτογενή μεταρρύθμιση απόπειρα. Για να μιλήσουμε τη γλώσσα της αλήθειας, λοιπόν, σήμερα συζητάμε για την εδραίωση του κομματικού κράτους.

Είπε ο Πρωθυπουργός το πρωί με έναν πανηγυρικό τρόπο ότι μέχρι σήμερα ένας άξιος νέος δεν είχε καμμία τύχη αν δεν είχε γνωριμίες και σήμερα σταματάει αυτό. Πρέπει να ρωτήσουμε τον Πρωθυπουργό: Αυτός ο νέος μέχρι χτες ζούσε σε μια χώρα, την οποία ποιος κυβερνούσε; Στην οποία ποιος ήταν πρωθυπουργός; Εφόσον σήμερα σπάει αυτό; Εμείς γνωρίζουμε ότι είναι το πέμπτο έτος της ίδιας κυβέρνησης. Άρα, αν μέχρι σήμερα αυτός ο άξιος νέος δεν είχε ανοιχτές πόρτες επειδή δεν είχε γνωριμίες, φταίει ο κ. Μητσοτάκης και η Κυβέρνησή του για αυτό.

Ισχυρίστηκε η Υπουργός κατά τη διάρκεια της Διαρκούς Επιτροπής ότι για πρώτη φορά εισάγονται αντικειμενικά κριτήρια στο σύστημα επιλογής διοικήσεων. Εάν η Υπουργός κυριολεκτούσε και ήταν ακριβή όσα λέει, θα πρέπει να καταγγείλει τον προκάτοχό της, τον κ. Θεοδωρικάκο, που εισηγήθηκε ένα σύστημα χωρίς αντικειμενικά κριτήρια το 2020.

Είπε, επίσης, στην επιτροπή ότι είναι πολιτική επιλογή της Κυβέρνησης να θέσει τη διαδικασία υπό τον έλεγχο του ΑΣΕΠ. Ο εισηγητής μας, λοιπόν, και όλοι οι καλοί συνάδελφοι που μίλησαν πριν έκαναν ένα μάθημα σύγχρονης πολιτικής ιστορίας και θύμισαν ποιος ψήφισε το ΑΣΕΠ και θα θυμίσω ποιος το καταψήφισε ηχηρά, γιατί το ΠΑΣΟΚ το ψήφισε, αλλά η Νέα Δημοκρατία το καταψήφισε. Και για να τσιγκλήσω λίγο τη συλλογική μας μνήμη θα θυμίσω ότι ο αρχιτέκτονας αυτής της μεγάλης μεταρρυθμιστικής τομής, ο Αναστάσης Πεπόνης, καταψηφίστηκε από την ελληνική κοινωνία. Το 1996 δεν εξελέγη Βουλευτής.

Είναι το ΠΑΣΟΚ, λοιπόν, που έφερε αυτή την τομή σπάζοντας το φαύλο πελατειακό κράτος και είναι το ΠΑΣΟΚ το 2001 στη συνταγματική Αναθεώρηση που έδωσε συνταγματική περιωπή στην πρόσληψη των δημοσίων υπαλλήλων από ανεξάρτητη αρχή. Με αυτό το νομοσχέδιο ο ρόλος του ΑΣΕΠ υποβαθμίζεται ζωτικά. Τώρα πια η όλη διαδικασία δεν εκκινεί από το ΑΣΕΠ, αλλά εκκινεί από το αρμόδιο Υπουργείο. Σε μια κατηγορία δε από τα νομικά πρόσωπα οι επιτροπές που προβλέπονται δεν ορίζονται από τον πρόεδρο του ΑΣΕΠ, αλλά με κοινή υπουργική απόφαση.

Όσον αφορά τη σύνθεση των επιτροπών τώρα, γιατί εδώ είναι ο πυρήνας του προβλήματος και εδώ εδράζεται όλη σας η απόπειρα, μεταβάλλεται επί τα χείρω ως προς τον αυτονόητο για ένα σύγχρονο ευρωπαϊκό κράτος στόχο της ακομμάτιστης και αποτελεσματικής δημόσιας διοίκησης, που είναι στην υπηρεσία των πολιτών και όχι στην υπηρεσία των Υπουργών και αυτό γιατί τώρα έχουμε τρία μέλη τα οποία είναι μετακλητοί υπάλληλοι.

Κυρίες και κύριοι συνάδελφοι, ξέρετε τι σημαίνει μετακλητοί υπάλληλοι; Μετακλητοί υπάλληλοι σημαίνει ότι υπάρχει το αμάχητο τεκμήριο όχι απλώς της αφοσίωσης, αλλά της υποταγής στη βούληση των πολιτικών προϊσταμένων. Οι γενικοί και ειδικοί γραμματείς έχουν μια σχέση εργασίας η οποία παύει αυτοτελώς και αυτοδικαίως την ημέρα της απομάκρυνσης του Υπουργού. Αυτοί, λοιπόν, είναι που θα εισηγηθούν τους τρεις αρίστους στη βραχεία λίστα. Εάν σας φαίνεται ότι έχουν το παραμικρό τεκμήριο αντικειμενικότητας και αμεροληψίας, ελάτε να μας το αποδείξετε. Δεν έχουν το παραμικρό.

Με δυο λόγια, κυρίες και κύριοι συνάδελφοι, και τότε και τώρα ο Υπουργός διάλεγε, ο Υπουργός διόριζε. Αυτό συνεχίζεται.

Όσον αφορά τη γραπτή εξέταση του άρθρου 6 παράγραφος 2, ακούστε τώρα την επιτομή της θεσμοποιημένης αδιαφάνειας. Οι ερωτήσεις, τα θέματα και οι απαντήσεις δεν δημοσιοποιούνται. Επιστρατεύεται, δηλαδή, το απόρρητο για να στεγανοποιήσει τις πελατειακές πρακτικές. Προβλέπονται ετήσια σχέδια δράσης, που υποβάλλονται στον Υπουργό, αξιολογούνται και εγκρίνονται από τον Υπουργό και το χαρακτηρίζετε ιδιαίτερη μεταρρυθμιστικής σπουδαιότητας διάταξη. Με ποια εχέγγυα; Πώς αξιολογεί ο ίδιος αυθαίρετα και κυρίως ανέλεγκτα επιλέγοντας από μια λίστα την οποία οι πολιτικοί του υφιστάμενοι κατάρτισαν;

Κυρίες και κύριοι συνάδελφοι, οι πραγματικές μεταρρυθμίσεις διακρίνονται από εξωστρέφεια και διαφάνεια και έχουν ως τελικό αποδέκτη τον πολίτη. Δεν υλοποιούνται από μετακλητούς υπαλλήλους, δεν εξαντλούν τη σκοπιμότητά τους σε μικροκλίμακες κομματικών επιδιώξεων, που σχεδιάζονται σε κλειστές πόρτες υπουργικών γραφείων. Το σύγχρονο κράτος οφείλει να είναι ο πολιτικός εγγυητής του κοινού συμφέροντος, όχι επιμέρους συμφερόντων, κυρίως όχι κομματικών συμφερόντων. Οι μεταρρυθμίσεις οφείλουν να έχουν ως σκοπό τον μετασχηματισμό στον τρόπο οργάνωσης και λειτουργίας για την επίτευξη ενός καλύτερου αποτελέσματος με προσαρμογή στα νέα δεδομένα. Η στόχευση θα πρέπει να εξαντλείται στην εξυπηρέτηση του δημοσίου συμφέροντος και όχι στην εξυπηρέτηση της κομματικής ηγεμονίας.

Το κομματικό κράτος δοκιμάστηκε και απέτυχε. Όσο ήσασταν στην αντιπολίτευση το καταγγείλατε με σφοδρότητα. Τώρα στην Κυβέρνηση το υπηρετείτε συστηματικά, επίμονα, αλλά κυρίως αμετανόητα.

Η αποκομματικοποίηση του κράτους με την επιλογή του ανθρώπινου δυναμικού που θα στελεχώσει νευραλγικές σχέσεις ευθύνης στους δημόσιους φορείς με όρους αξιοκρατίας και αμεροληψίας, δηλαδή με ανοιχτούς διαγωνισμούς, με επιτροπές κύρους είναι αυτό που θα έκανε το ΠΑΣΟΚ. Θα είχε επιτροπές κύρους χωρίς μετακλητούς υπαλλήλους αλλά υπό τον απόλυτο έλεγχο του ΑΣΕΠ, με θητεία που υπερβαίνει τον εκλογικό κύκλο και πάντως δεν ταυτίζεται με αυτόν. Αυτά υπηρετούν τον στόχο της νεωτερικής κοινωνίας, δηλαδή της μεταρρυθμιζόμενης κοινωνίας, που άγεται προς τα εμπρός από την ηγεσία της.

Η παρούσα Κυβέρνηση με δανεικά εκσυγχρονιστικά συνθήματα και πλαστό κεντρώο αφήγημα κρατάει τη χώρα αγκυλωμένη στο χθες και παρέχει το θεσμικό πλαίσιο με το οποίο θα στεγάσει για τα επόμενα χρόνια πελατειακούς σταθμούς προθύμων. Υπηρετεί με συνέπεια και συνέχεια το παραταξιακό της συμφέρον. Δεν υπηρετεί, όμως, το συμφέρον της κοινωνίας και πολύ περισσότερο το αίτημα για εκσυγχρονισμό της που με πολιτική θρασύτητα ισχυρίζεστε ότι εκφράζετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ ολοκληρώστε.

**ΜΙΛΕΝΑ ΑΠΟΣΤΟΛΑΚΗ:** Κλείνω, κύριε Πρόεδρε.

Σε ό,τι αφορά, λοιπόν, την κατάληξη αυτής της συνεχούς ψευδεπίγραφης απόπειρας να παρουσιάζετε ως μεταρρυθμιστικές τομές πολιτικές, που εδραιώνουν την αδιαφάνεια και την κομματοκρατία, παριστάνοντας τους γνήσιους εκσυγχρονιστές, σας παραπέμπω στον δέκατο έκτο Πρόεδρο των Ηνωμένων Πολιτειών της Αμερικής, κύριοι της Κυβέρνησης: «Μπορείς να κοροϊδεύεις λίγους για πολύ, πολλούς για λίγο, είναι αδύνατον, όμως, τους πάντες και για πάντα».

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αποστολάκη.

Καλείται στο Βήμα ο κ. Αναστάσιος Δημοσχάκης, Βουλευτής της Νέας Δημοκρατίας. Θα ακολουθήσει ο κ. Παπάς και μετά ο Υφυπουργός Εσωτερικών, κ. Κωνσταντινίδης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το υπό συζήτηση νομοσχέδιο προτείνεται ένα σύγχρονο και πλέον στοχευμένο σύστημα επιλογής και αξιολόγησης των διοικήσεων του δημόσιου τομέα, ανταποκρινόμενο στις σύγχρονες προκλήσεις της εποχής και τις απαιτήσεις της κοινωνίας, με στόχο τη διασφάλιση ποιοτικών και αποτελεσματικών υπηρεσιών προς τους πολίτες. Αυτό επιτυγχάνεται με την αναβάθμιση των απαιτήσεων σε κάθε θέση διοίκησης φορέα του δημοσίου, προκειμένου τα στελέχη που θα επιλέγονται να έχουν αυξημένα προσόντα και ικανότητες.

Για πρώτη φορά η διαδικασία επιλογής υπάγεται στη διαδικασία του ΑΣΕΠ καθιερώνοντας κατ’ αυτόν τον τρόπο ένα σύστημα αδιάβλητο και κρυστάλλινο που αποτελεί καλή πολιτική είδηση, αλλά δεν την αντελήφθη η Αντιπολίτευση για λόγους αντιπολίτευσης.

Εισάγονται, λοιπόν, αυστηρά φίλτρα αξιολόγησης και προβλέπονται αυξημένες απαιτήσεις ως προς τα προσόντα αξιοποιώντας τα ψηφιακά εργαλεία αξιολόγησης, όπως τα τεστ δεξιοτήτων και όχι μόνον, εξασφαλίζοντας την απαραίτητη ισορροπία μεταξύ τυπικών και ουσιαστικών προσόντων. Εξειδικεύεται το πεδίο εφαρμογής και ομαδοποιούνται οι φορείς ανάλογα με το εύρος και το είδος των αρμοδιοτήτων τους.

Ειδικότερα προβλέπονται τρεις ομάδες με διαφορετικά κριτήρια. Στην πρώτη ομάδα περιλαμβάνονται τα νομικά πρόσωπα-ιδρύματα των οποίων οι αρμοδιότητες εκτείνονται σε όλη την ελληνική επικράτεια και στις επτά υγειονομικές περιφέρειες της χώρας που αφορά περίπου εκατόν ενενήντα θέσεις με δέκα έτη εμπειρία. Στη δεύτερη ομάδα περιλαμβάνονται τα νομικά πρόσωπα-ιδρύματα των οποίων οι αρμοδιότητες έχουν όλως ειδικό χαρακτήρα ή εκτείνονται σε συγκεκριμένη περιοχή της χώρας και αφορά περίπου διακόσιες εβδομήντα θέσεις με έξι έτη εμπειρία. Τέλος, η τρίτη ομάδα αφορά αποκλειστικά τα νοσοκομεία και κατά προσέγγιση εκατόν εξήντα θέσεις με οκτώ έτη εμπειρία.

Μεταξύ των προβλεπόμενων κριτηρίων είναι και η απαιτούμενη δεκαετής εργασιακή εμπειρία στο δημόσιο ή στον ιδιωτικό τομέα για την πρώτη ομάδα και για τα νοσοκομεία με πάνω από τετρακόσιες κλίνες, εξαετής εργασιακή εμπειρία για τη δεύτερη και οκταετής για την τρίτη ομάδα και για νοσοκομεία με λιγότερες από τετρακόσιες κλίνες. Είναι γεγονός ότι ο πήχης τίθεται πολύ ψηλά προκειμένου να επιλέγονται οι καλύτεροι αλλά και οι αρχαιότεροι ώστε να οικοδομηθεί ένα αποτελεσματικό και λειτουργικό σύστημα δημόσιας διοίκησης. Ωστόσο, όπως υπογράμμισαν αρκετοί συνάδελφοί μας, κυρίως ο Μπάμπης Αθανασίου, έγκυρος νομικός και όχι μόνον, είναι σημαντικό να δίνονται και επαγγελματικές ευκαιρίες στα νέα παιδιά, τα προσοντούχα παιδιά χωρίς πολυετή εμπειρία ώστε ο αριθμός της αρχικής πηγής να είναι μεγαλύτερος για να επιλεγούν οι άριστοι.

Κυρία Υπουργέ, εκτιμώ ότι μία δεύτερη ματιά της ενδεχόμενης μείωσης της προβλεπόμενης εργασιακής εμπειρίας και ειδικότερα των ορίων των δέκα ετών, των οκτώ ετών και των έξι ετών θα είναι σοφή επιλογή και αξίζει της προσοχής. Παράλληλα όμως με την όλη σχεδίαση ενισχύεται, κυρίως, η αξιοκρατία και η διαφάνεια, κάτι το οποίο θέλει ο πολίτης, κάτι το οποίο επιδιώκει, κάτι στο οποίο κι εμείς ανταποκρινόμαστε διασφαλίζοντας την επιτάχυνση και τον εξορθολογισμό των διαδικασιών προβλέποντας την έκδοση μιας ενιαίας προκήρυξης για τις διοικήσεις όλων των νοσοκομείων, ενώ συνάμα προβλέπεται στοχοθεσία και αξιολόγηση των διοικήσεων σε τακτική ετήσια βάση ορίζοντας μεταξύ άλλων ετήσια σχέδια δράσης για κάθε φορέα και προβλέποντας την αύξηση της θητείας των διοικήσεων από τρία σε τέσσερα έτη -μπορώ να πω σε αρμονία με την κυβερνητική περίοδο- δίδοντας τους έτσι ικανότερο χρονικό διάστημα για την ολοκλήρωση του έργου τους. Πρόκειται για ένα νομοσχέδιο το οποίο στέλνει σαφές μήνυμα ότι οι ικανότεροι τίθενται επικεφαλής στις καίριες θέσεις του δημοσίου τομέα με αξιοκρατία και μέσα από τους πολλούς υποψηφίους θα επιλεγούν από το ΑΣΕΠ οι άριστοι.

Κυρίες και κύριοι συνάδελφοι, από αυτό το Βήμα σήμερα ο Πρωθυπουργός μας αναφέρθηκε σε σημαντικές παραμέτρους του νομοσχεδίου: ανεξαρτησία, ικανότητα, έλεγχος και αποτελεσματικότητα. Θέλουμε μία δημόσια διοίκηση με επίκεντρο την εξυπηρέτηση του πολίτη. Θέλουμε μία διοίκηση που να αποτελεί θελκτικό εργασιακό προορισμό για έμπειρα στελέχη υψηλής εξειδίκευσης και αποδεδειγμένων ικανοτήτων. Κυρίως θέλουμε ως Έλληνες να πιστέψουμε ότι η σημερινή Κυβέρνηση έχει το θάρρος και το ανάστημα να ξεβολέψει τα κακώς κείμενα των δεκαετιών. Ο Κυριάκος Μητσοτάκης το υποσχέθηκε προεκλογικά και το κάνει πράξη.

Ωστόσο χαρακτηρίζω το υπό συζήτηση νομοσχέδιο ιστορικό διότι αποτελεί μία τολμηρή πολιτικά τομή που προσπαθεί να απαγκιστρώσει τη δημόσια διοίκηση από τις αδιάφανες πρακτικές του παρελθόντος και για τις οποίες απαξιώθηκε συχνά το κράτος στα μάτια των πολιτών του. Γι’ αυτό υπερψηφίζω το νομοσχέδιο του Υπουργείου Εσωτερικών γνωρίζοντας ότι θα αποτελέσει τη βάση για ένα νέο κράτος αντάξιο των προσδοκιών των πολιτών αλλά και όλων μας που έχουμε θέση ευθύνης.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημοσχάκη.

Επόμενος ομιλητής ο κ. Παπάς Θεοφάνης, Βουλευτής της Νέας Δημοκρατίας.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κύριε Πρόεδρε, αγαπητές και αγαπητοί συνάδελφοι, ολοκληρώνεται στην Ολομέλεια η συζήτηση και η ψήφιση ενός σημαντικού σχεδίου νόμου. Σκοπός του είναι η θεσμοθέτηση ενός στοχευμένου συστήματος επιλογής και αξιολόγησης διοικήσεων σε φορείς του δημοσίου. Ένα σχέδιο νόμου για το οποίο η Αξιωματική Αντιπολίτευση μάς κατηγορεί ότι οι διαδικασίες των επιτροπών και της Ολομέλειας έγιναν πολύ γρήγορα και ότι θα χρειαζόταν περισσότερος χρόνος. Φαίνεται ότι δεν έχει τη διάθεση ή δεν μπορεί να ακολουθήσει τους ρυθμούς της Κυβέρνησης. Ίσως η Αντιπολίτευση δεν έχει ή δεν θέλει να αντιληφθεί ότι το παρόν νομοσχέδιο προάγει και στοχεύει στην αναβάθμιση των απαιτήσεων και των ικανοτήτων των ανθρώπων που θα στελεχώσουν τις θέσεις διοίκησης, στην ενίσχυση της αξιοκρατίας και της διαφάνειας, στην ανεξαρτησία και την αποτελεσματικότητα του συστήματος μέσα από την επιτάχυνση των διαδικασιών και τέλος στην αντικειμενική αξιολόγηση και έλεγχο των πεπραγμένων των διοικήσεων.

Πρόκειται για ένα σχέδιο νόμου τομή που κινείται ξεκάθαρα σε δύο βασικούς άξονες. Από τη μία πλευρά αφορά τη διαδικασία επιλογής των διοικήσεων και από την άλλη την αξιολόγησή τους. Όσον αφορά στον πρώτο άξονα, αυτόν της επιλογής των διοικήσεων, το νέο σύστημα υπάγεται στον ΑΣΕΠ ώστε να διασφαλίζεται πλήρως η διαφάνεια και το αδιάβλητο της διαδικασίας. Οι φορείς θα ομαδοποιούνται βάσει εύρους και είδους των αρμοδιοτήτων τους. Διότι για παράδειγμα άλλες ανάγκες υπάρχουν σε έναν φορέα πανελλήνιας εμβέλειας και άλλες σε έναν τοπικό φορέα. Αυξάνονται οι απαιτήσεις όσον αφορά τα κριτήρια επιλογής, όπως τα τυπικά προσόντα των σπουδών και η εργασιακή εμπειρία καθώς πάντα πρέπει να είναι σε συνάφεια προς τη δραστηριότητα του τομέα. Με τον τρόπο αυτό διασφαλίζεται ότι όσοι επιλεγούν θα μπορέσουν να ανταπεξέλθουν στα καθήκοντά τους. Οι επιτυχόντες, δηλαδή, θα έχουν εκ των προτέρων μια βασική θεωρητική αλλά και πρακτική γνώση του αντικειμένου του φορέα του οποίου τη διοίκηση θα κληθούν να αναλάβουν.

Πέρα από τα τυπικά προσόντα θα λαμβάνονται υπ’ όψιν και τα ουσιαστικά προσόντα αφού εισάγονται τεστ δεξιοτήτων τα οποία χρησιμοποιούνται στον δημόσιο τομέα σε περισσότερες από πενήντα χώρες. Εισάγεται ουσιαστικά μία δοκιμασία αντικειμενικής διακρίβωσης των δεξιοτήτων των υποψηφίων. Καθορίζονται συγκεκριμένες προθεσμίες ώστε η διαδικασία της επιλογής να ξεκινά και να ολοκληρώνεται εγκαίρως. Εξορθολογίζονται οι διαδικασίες αφού θα εκδίδεται μία ενιαία προκήρυξη για τις διοικήσεις όλων των νοσοκομείων, για παράδειγμα, και όχι ξεχωριστές προκηρύξεις που συνεπάγεται διαφορετικές διαδικασίες για την κάθε μία προκήρυξη και κυρίως καθυστέρηση. Από την άλλη μεριά όσον αφορά τον δεύτερο άξονα, που σχετίζεται με το νέο σύστημα αξιολόγησης των διοικήσεων σε κάθε φορέα θα υπάρχουν τα ετήσια σχέδια δράσης τα οποία θα περιλαμβάνουν απολογισμό και προγραμματισμό επιμέρους δράσεων, καινοτομίες, ποιοτικοί και ποσοτικοί στόχοι. Επίσης, προβλέπονται συμβόλαια απόδοσης τα οποία θα περιέχουν συγκεκριμένες δράσεις και στόχους. Θα υπογράφονται με την έναρξη της θητείας των διοικήσεων και θα αναρτώνται στην ιστοσελίδα των αρμόδιων Υπουργείων.

Η θητεία των διοικήσεων αυξάνεται από τρία έτη σε τέσσερα, ώστε να δίνεται επαρκής χρόνος για την ολοκλήρωση του έργου τους. Οι διοικήσεις θα αξιολογούνται σε ετήσια βάση. Θα είναι υποχρεωμένες να υποβάλλουν στον αρμόδιο Υπουργό, όπως προανέφερα, ετήσια σχέδια δράσης με συνοπτικό προϋπολογισμό, καταστάσεις προσωπικού, καταστάσεις ποσοτικών και ποιοτικών στόχων της διοίκησης και απολογισμούς αποτελεσμάτων.

Ανάλογα με την επίτευξη ή μη των στόχων θα υπάρχει, λοιπόν, η δυνατότητα ανταμοιβής, μπόνους ή παύση της θητείας τους. Και αυτό είναι πολύ σημαντικό, διότι ο εποπτεύων Υπουργός θα μπορεί να επιβραβεύει τις αποτελεσματικές διοικήσεις, αλλά και από την άλλη να αντικαταστήσει όσα μέλη των διοικήσεων δεν ανταποκρίνονται στους στόχους και τις πολιτικές του Υπουργείου του, διότι σε τελική ανάλυση το εποπτεύον Υπουργείο και κατ’ επέκταση η εκάστοτε κυβέρνηση είναι αυτοί που κρίνονται από τους πολίτες για την αποτελεσματικότητα των δράσεων και των πολιτικών τους. Έτσι, σε καμμία περίπτωση δεν θα υπάρχουν περιπτώσεις ανάσχεσης τιθέμενων στόχων και πολιτικών ή ακόμα και ομηρίας θέσεων από ανθρώπους που αντικειμενικά δεν είναι αποτελεσματικοί.

Αγαπητοί συνάδελφοι, δεν θα μπορούσα, τέλος, να μην κάνω ειδική αναφορά και να μην ευχαριστήσω και το Υπουργείο Ναυτιλίας για την υπουργική τροπολογία που κατατέθηκε και συγκεκριμένα για το άρθρο 3 αυτής. Και αυτό το λέω γιατί η εν λόγω τροπολογία δίνει παράταση και διευκολύνει τους ιδιοκτήτες μικρών αλιευτικών πλοίων, σημαντικός αριθμός των οποίων δραστηριοποιούνται στην ευρύτερη περιοχή της εκλογικής μου περιφέρειας και συγκεκριμένα στη Μηχανιώνα, όπου όπως είναι γνωστό λειτουργεί μία από τις μεγαλύτερες ιχθυόσκαλες των Βαλκανίων, καθώς και στις μυδοκαλλιεργητικές περιοχές του Δήμου Δέλτα.

Πιο συγκεκριμένα, παρατείνεται η δυνατότητα αντικατάστασης μέχρι 31 Οκτωβρίου του 2016 του επιτηρητή από τη σύνθεση πληρώματος οστρακαλιευτικών και σπογγαλιευτικών σκαφών από απόφοιτο της Σχολής Δυτών Καλύμνου ή από κάτοχο απλής άδειας δύτη ή και από μαθητευόμενο δύτη, διότι υπάρχει αδυναμία ικανού αριθμού αποφοίτων από τη συγκεκριμένη σχολή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Επίσης, παρατείνεται και η έναρξη της διαδικασίας καταχώρισης των μικρών αλιευτικών πλοίων στο ειδικό δημόσιο βιβλίο από την 1η Μαΐου του 2024 και μετά. Δίδεται με αυτόν τον τρόπο ένα εύλογο χρονικό περιθώριο προκειμένου οι ιδιοκτήτες των εν λόγω αλιευτικών σκαφών να προετοιμαστούν και να ολοκληρώσουν τις απαιτούμενες από τον νόμο διαδικασίες.

Με βάση όλα τα παραπάνω, δεδομένου ότι η αποστολή μας ως Βουλευτές είναι να νομοθετούμε ώστε να αίρονται αγκυλώσεις, να διασφαλίζεται το δημόσιο συμφέρον και τα πράγματα στη δημόσια διοίκηση να τρέχουν πιο γρήγορα και πιο αποτελεσματικά, σας καλώ και εγώ με τη σειρά μου να υπερψηφίσουμε το σημαντικό αυτό σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπά.

Καλείται στο Βήμα ο Υφυπουργός Εσωτερικών κ. Ευστράτιος Κωνσταντινίδης για δέκα λεπτά.

Θα ακολουθήσουν ο κ. Κτιστάκης, η κ. Κτενά και ο κ. Νικολακόπουλος.

Ορίστε, κύριε Υφυπουργέ, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, δεν θα προσποιηθώ ότι πέφτω από τα σύννεφα με την καταψήφιση του συζητούμενου σχεδίου νόμου από τα κόμματα της Αντιπολίτευσης που ακόμα από τις επιτροπές με τον έναν ή με τον άλλο τρόπο εξέφρασαν την αντίθεσή τους με το συζητούμενο σχέδιο νόμου. Και δεν εκπλήσσομαι όχι γιατί υπάρχει μια εμφανής σε αυτό το νομοσχέδιο πολιτική και ιδεολογική διάσταση που θα έφερνε αυτά τα κόμματα a priori απέναντι, αλλά επειδή έχουμε αντιληφθεί ότι τα κόμματα αυτά έχουν ταμπουρωθεί σε αυτό που ονομάζεται «στείρα αντιπολίτευση», «στείρα άρνηση».

Υπάρχουν, πράγματι, ζητήματα στην πολιτική ζωή που έχουμε εμφανείς διαφωνίες. Δεν θα περίμενα εκεί να κάνει ο ΣΥΡΙΖΑ, η Αξιωματική Αντιπολίτευση ή το ΚΙΝΑΛ, πολλώ μάλλον το Κομμουνιστικό Κόμμα, ένα βήμα συνεννόησης. Υπάρχουν όμως και άλλα στα οποία μπορούμε και πρέπει να ομονοήσουμε. Κι ένα τέτοιο είναι, αναμφίβολα, το ζήτημα της αναβάθμισης του δημόσιου τομέα, της δημόσιας διοίκησης. Και πώς επιτυγχάνεται αυτό; Επιτυγχάνεται με την αφαίρεση από τον εκάστοτε Υπουργό της δυνατότητας να διορίζει όποιο στέλεχος θα ήθελε στις διοικήσεις των φορέων των νομικών προσώπων του δημοσίου.

Τέτοια, λοιπόν, είναι και η προσπάθεια που επιχειρείται με το συζητούμενο σχέδιο νόμου, διότι πρακτικά αυτό επιχειρεί το νομοσχέδιο που συζητάμε. Και ενώ λογικά αυτό θα ήταν κάτι που έστω και με σημειακές διαφοροποιήσεις θα έπρεπε να τύχει καθολικής αποδοχής, έσπευσαν τα κόμματα, που προανέφερα να προδικάζουν την ολομέτωπη άρνησή τους. Κι όμως, αν διέθεταν μια ευρυγώνια οπτική κι αν μπορούσαν να κατανοήσουν τι πραγματικά ζητούν οι πολίτες από εμάς, θα αντιλαμβάνονταν ότι η μονίμως αντιπαραθετική στάση τους δεν αναγνωρίζεται ως μία δημιουργική εναλλακτική πρόταση, πολλώ μάλλον δεν αποτελεί τη γόνιμη αντιπολίτευση που υποσχέθηκαν να ασκήσουν. Κακό του κεφαλιού τους, βέβαια, διότι όσο θα συνεχίζουν σε αυτή τη λογική, τόσο θα βαλτώνουν σε ρηχά ποσοστά πολιτικής αποδοχής, όπως αποδείχθηκε στις εθνικές εκλογές και επιβεβαιώνεται ακόμα και σήμερα με τις μετρήσεις.

Για να γίνουμε, λοιπόν, κατανοητοί και σε εκείνον που μόλις τώρα άρχισε να παρακολουθεί τη συζήτηση, το νομοσχέδιο αφορά στον διορισμό διοικήσεων σε φορείς του δημοσίου, ουσιαστικά δηλαδή στον τρόπο επιλογής τους και στην αξιολόγηση του έργου τους. Τι λέει, λοιπόν, ο κόσμος γι’ αυτό; Τι λέει ότι συνέβαινε τόσα χρόνια; Λέει ότι κατά κανόνα τα πρόσωπα αυτά αποτελούσαν πολιτικές επιλογές της εκάστοτε κυβέρνησης. Άλλοι μπορεί να το έκαναν με πιο μετριοπαθή τρόπο και άλλοι πιο απροσχημάτιστα. Όμως, λίγο-πολύ, όλες οι κυβερνήσεις κατέληγαν να επιλέγουν διοικήσεις φορέων, χωρίς να εφαρμόζουν ένα τυπικό και συγκεκριμένο πλαίσιο, που να εξασφαλίζει την τήρηση κανόνων διαφάνειας, αντικειμενικότητας, τελικά καταλληλότητας και χωρίς να διασφαλίζονται τα ουσιαστικά και διαδικαστικά εχέγγυα που θα αξίωνε μία τόσο σημαντική επιλογή.

Αυτό δεν σημαίνει, βέβαια, ότι στα τόσα χρόνια δεν υπήρξαν άνθρωποι, στελέχη, εργατικοί άνθρωποι που λειτούργησαν έντιμα, που λειτούργησαν αποτελεσματικά. Όμως, ως πρακτική οδηγούσε στο αποτέλεσμα πολλοί συμπολίτες μας να μην εμπιστεύονται τη διαδικασία και πολλοί άνθρωποι με προσόντα να θεωρούν μάταιο να διεκδικήσουν μία τέτοια θέση ευθύνης.

Έρχεται, λοιπόν, το συζητούμενο σχέδιο νόμου και το αλλάζει αυτό. Τι κάνει; Καθιερώνει πλαίσιο το οποίο πρώτα απ’ όλα ορίζει το πεδίο αναφοράς, δηλαδή τους φορείς στους οποίους εφαρμόζεται και από τη μία τους ομαδοποιεί και από την άλλη τους διαχωρίζει. Γιατί το κάνει αυτό; Το κάνει προκειμένου φορείς με αντίστοιχα χαρακτηριστικά να διέπονται από ενιαίους κανόνες και κριτήρια και να μπορούν έτσι οι διαδικασίες να εξελίσσονται ταυτόχρονα. Τα οφέλη είναι προφανή: αξιοπιστία, ταχύτητα, εξοικονόμηση πόρων, άρα ταυτόχρονη επιλογή των διοικήσεων σε ομοειδείς οργανισμούς.

Κυρίες και κύριοι της Αντιπολίτευσης, αυτό είναι θετικό ή αρνητικό; Είναι ξεκάθαρα θετικό και καινοτόμο.

Περαιτέρω, όμως, σύμφωνα με αυτή την ομαδοποίηση, το νομοσχέδιο καθορίζει τα σχετικά με την πρόσκληση, την εκδήλωση ενδιαφέροντος, τις προθεσμίες, τις αρμοδιότητες του ΑΣΕΠ. Προβλέπει την ηλεκτρονική υποβολή της αίτησης και των δικαιολογητικών, την κατάθεση παραβόλου. Επιπλέον προβλέπει την εφαρμογή γραπτής εξέτασης για τις δύο από τις τρεις κατηγορίες νομικών προσώπων, τη διενέργεια δειγματοληπτικών ελέγχων και πάλι από τον ΑΣΕΠ για την τρίτη κατηγορία, τη δυνατότητα άσκησης ένστασης. Προσδιορίζει ανά ομάδα τα απαιτούμενα προσόντα των υποψηφίων και εξειδικεύει τα κριτήρια μοριοδότησης. Καθορίζει τις επιτροπές επιλογής ανά κατηγορία και Υπουργείο και ρυθμίζει μία σειρά από άλλα διαδικαστικά, σημαντικά όμως, ζητήματα.

Αυτά, λοιπόν, προβλέπει σε γενικές γραμμές. Κάποιος θα μπορούσε να προτείνει διαφορετικές ιδέες στις επιτροπές. Μάλιστα. Θα μπορούσε να προτείνει διαφορετικές κατηγορίες στους φορείς, διαφορετική μοριοδότηση, διαφορετικά απαιτούμενα προσόντα «on-off», το ζήτημα του διδακτορικού, τη συνάφεια των τίτλων. Μάλιστα, ναι. Όλα αυτά θα μπορούσε να τα πει.

Εσείς, βεβαίως, δεν το κάνατε. Δεν καταθέσατε συγκεκριμένες προτάσεις, δεσμευόμενοι ότι αν υιοθετηθούν, θα υπερψηφίσετε. Σταθήκατε απέναντι και ασκήσατε μονάχα κριτική και μάλιστα αντιφατική σε πολλά σημεία. Ένα στέλεχος του ΣΥΡΙΖΑ μας έλεγε «χαμηλά τα κριτήρια», το άλλο στέλεχος μας έλεγε «ζητάτε οδηγούς της «Formula 1 άρα πολύ ικανά στελέχη!

Πολύ φοβάμαι, κυρίες και κύριοι, ότι δεν τις κάνατε αυτές τις προτάσεις γιατί φοβηθήκατε ότι θα υιοθετηθούν, όπως υιοθετήθηκαν από την κυρία Υπουργό πολλές προτάσεις, που υποβλήθηκαν στο πλαίσιο της διαβούλευσης, αλλά και στη συζήτηση στις επιτροπές από τα άλλα κόμματα και από τους φορείς που συμμετείχαν.

Ακόμα, λοιπόν, και αν κάποιος έχει επιμέρους ενστάσεις, μπορεί στ’ αλήθεια να παραγνωρίσει το βασικό μέγεθος, το κεφαλαιώδες, αυτό που θα λέγαμε το «επί της αρχής», ότι δηλαδή έρχεται μία κυβέρνηση, η οποία θα μπορούσε κάλλιστα να συνεχίσει την πεπατημένη και να διορίζει αυτούς που θέλει, τους αρεστούς, και από μόνη της απεμπολεί αυτή τη δυνατότητα, αυτό το προνόμιο, το οποίο η ελληνική πραγματικότητα της αναγνώριζε;

Μπορεί κάποιος στ’ αλήθεια σε αυτή εδώ την Αίθουσα ή και έξω από αυτή να αμφισβητήσει ότι αυτή η νομοθετική πρωτοβουλία κινείται στη σωστή κατεύθυνση, ότι είναι εκσυγχρονιστική, ότι προάγει τη διαφάνεια, την αντικειμενικότητα και την αξιοκρατία, ότι συνιστά βελτίωση σε σχέση με το μέχρι σήμερα εφαρμοζόμενο; Πλέον δεν θα μπορεί ο κάθε Υπουργός να τοποθετεί τον κομματικό του φίλο. Υπάρχουν μία σειρά από φίλτρα, που δεν του το επιτρέπουν: προσόντα, μοριοδότηση, εξετάσεις, επιτροπές του ΑΣΕΠ, θέσπιση on - off κριτηρίων για τη συμμετοχή, πτυχίο ανώτατης εκπαίδευσης, πολύ καλή ή καλή κατά περίπτωση γνώση της ξένης γλώσσας, εργασιακή εμπειρία δέκα ή οκτώ ετών κατά περίπτωση, συνάφεια του πτυχίου προς το αντικείμενο της θέσης, τεστ δεξιοτήτων με άμεσα και αξιόπιστα αποτελέσματα σύμφωνα με τα διεθνή πρότυπα, διασφαλίζοντας έτσι την καταλληλότητα των υποψηφίων για τις προκηρυσσόμενες θέσεις, αλλά και επιτέλους μία ξεκάθαρη και διαυγής διαδικασία με πρόσκληση εκδήλωσης ενδιαφέροντος σε συγκεκριμένες προθεσμίες με τη διεξαγωγή γραπτής δοκιμασίας με ηλεκτρονικό τρόπο από το ΑΣΕΠ, με μοριοδότηση των τυπικών προσόντων και της εργασιακής εμπειρίας, με δομημένη συνέντευξη από την αρμόδια επιτροπή επιλογής στελεχών, με την κατάρτιση πίνακα με τους τρεις επικρατέστερους υποψηφίους από την αρμόδια επιτροπή. Πώς τα παραβλέπετε στ’ αλήθεια όλα αυτά;

Πάμε όμως τώρα και στο σκέλος της αξιολόγησης. Κάποιος κρίθηκε, τοποθετήθηκε, διοικεί. Δεν πρέπει να αξιολογείται; Τι προβλέπει το σχέδιο νόμου γι’ αυτό; Θεσπίζει ετήσια σχέδια δράσης για κάθε φορέα, τα οποία περιλαμβάνουν προγραμματισμό δράσεων και ποιοτικούς και ποσοτικούς στόχους με συγκεκριμένους δείκτες απόδοσης, την υπογραφή από τις διοικήσεις συμβολαίων απόδοσης με τον αρμόδιο Υπουργό, την αξιολόγησή τους σε ετήσια βάση. Τι πρέπει να κάνουμε δηλαδή; Να περιμένουμε τέσσερα χρόνια, να λήξει η θητεία τους για να τους αξιολογήσουμε; Τι λέτε γι’ αυτά; Δεν πρέπει να υπάρχουν ποσοτικοί και ποιοτικοί δείκτες γνωστοί εκ των προτέρων; Είναι κακό να υπάρχουν κίνητρα απόδοσης, να μην έχει τελικά ο πολιτικός προϊστάμενος, ο εποπτεύων Υπουργός τη δυνατότητα να παύσει κάποιον που κρίνεται και αποδεικνύεται ανεπαρκής;

Πρέπει τα κόμματα της Αντιπολίτευσης να επιδοκιμάσουν αυτή την προσπάθεια επί της αρχής, ξαναλέω, έστω, την παραίτηση δηλαδή της Κυβέρνησης από αυτό το κακώς νοούμενο δικαίωμα. Έρχονται και μιλούν για «ημέτερους», για κομματοκρατία, για ρουσφέτια, δηλαδή ακριβώς το αντίθετο από αυτό που επιχειρείται.

Πού τη βρήκατε στ’ αλήθεια την κομματική παρέμβαση, κυρίες και κύριοι της Αντιπολίτευσης; Στο ότι μετά από τόσες δοκιμασίες ο Υπουργός θα έχει το δικαίωμα να διαλέξει ανάμεσα σε τρεις που θα πληρούν όλα τα προηγούμενα κριτήρια;

Και αφού θέλαμε να βάλουμε τους κομματικούς, τότε τι τη χρειαζόμασταν όλη αυτή τη φασαρία; Γιατί δεν μέναμε σε αυτό που ίσχυε μέχρι χθες; Κι αν ακόμα ήταν αληθές αυτό που μας αποδίδετε, τότε γιατί προβλέπουμε την άμεση ενεργοποίηση αυτών των προκηρύξεων και δεν προβλέπαμε αντίθετα τη δυνατότητα να λήξουν οι θητείες των νυν διορισμένων προκειμένου έτσι να τους προικίσουμε και με πρόσθετα κριτήρια. Αντιλαμβάνεστε, λοιπόν, ότι όλες αυτές οι ρυθμίσεις, οι προβλέψεις αναιρούν αυτό το οποίο μας αποδίδετε.

Πάμε, όμως, και ένα βήμα παρακάτω.

Πώς ξέρετε ότι μετά από τόσες κρισάρες, δεν θα προκηρυχθούν τρεις δεξιοί, τρεις αριστεροί, τρεις δεν ξέρω κι εγώ τι; Μήπως να βάλουμε και ένα πεδίο όπου να μας λένε τι ψήφισαν στις προηγούμενες εκλογές; Εκτός και αν θέλετε να προτείνετε και κάποιο κώλυμα, να μην μπορούν να συμμετέχουν στελέχη της Νέας Δημοκρατίας ή φίλοι της Νέας Δημοκρατίας.

Πραγματικά, κυρίες και κύριοι της Αντιπολίτευσης, λυπάμαι που χάνετε μία ακόμα ευκαιρία, που δεν έχετε τη γενναιότητα για μια ακόμη φορά σε ένα νομοσχέδιο που θέλει να πάει μπροστά τη δημόσια διοίκηση, να συνεργαστείτε. Εσείς, που κατά τα άλλα κόπτεσθε για συνεννοήσεις και συνεργασίες, αρνείστε να ομονοήσετε στα προφανή και αυτονόητα.

Εμείς συνεχίζουμε να κάνουμε πράξη τις δεσμεύσεις μας και στο οικονομικό πεδίο, όπου νομοθετήσαμε και υλοποιούμε ήδη το 40% των προεκλογικών μας δεσμεύσεων, αλλά και στο πεδίο των θεσμικών αλλαγών και των μεταρρυθμίσεων, εκεί όπου το Υπουργείο των Εσωτερικών πρωτοπορεί, προηγείται με την ψήφιση ήδη τριών εμβληματικών νομοθετημάτων: την ψήφο των Ελλήνων του εξωτερικού, την αναμόρφωση στη λειτουργία των ΟΤΑ και φυσικά το συζητούμενο σχέδιο νόμου για την επιλογή των στελεχών στις διοικήσεις του δημοσίου όπου ο πήχης μπαίνει πλέον ψηλά και καμμία, κυρίες και κύριοι συνάδελφοι, επόμενη κυβέρνηση δεν θα μπορεί πλέον να περάσει από κάτω.

Κλείνοντας, να πω ότι έρχονται και άλλες σημαντικές νομοθετικές πρωτοβουλίες που θα συμπληρώσουν το μεταρρυθμιστικό μας σχέδιο, που θα κάνει την πατρίδα μας πιο ισχυρή, πιο αξιόπιστη, πιο δημιουργική, πιο παραγωγική, πιο ελκυστική και πιο δίκαιη για κάθε Ελληνίδα και για κάθε Έλληνα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό, τον κ. Κωνσταντινίδη.

Καλείται στο Βήμα ο κ. Κτιστάκης Ελευθέριος, Βουλευτής της Νέας Δημοκρατίας.

**ΕΛΕΥΘΕΡΙΟΣ ΚΤΙΣΤΑΚΗΣ:** Κύριε Πρόεδρε, κύριοι Υπουργοί, κυρίες και κύριοι, σαφώς δεν έχω την κοινοβουλευτική εμπειρία των περισσοτέρων εδώ μέσα. Παρακολουθώντας όμως τηλεοπτικά ένα μέρος της συνεδρίασης της επιτροπής και διά ζώσης σήμερα εδώ στην Ολομέλεια, τολμώ να πω ότι η Αντιπολίτευση -τουλάχιστον στο μεγαλύτερο μέρος της- αναλώθηκε πολύ περισσότερο σε βαρύγδουπες κορώνες περί «γαλάζιων» παιδιών, παρά στο νομοσχέδιο καθαυτό.

Η εισηγήτρια του ΣΥΡΙΖΑ έκανε μάλιστα μια εκτενή ιστορική αναδρομή στη θητεία του κυρίου Πρωθυπουργού στο Υπουργείο Διοικητικής Μεταρρύθμισης. Αντίστοιχα ο εισηγητής του ΠΑΣΟΚ επικαλέστηκε τον νόμο Πεπονή, αλλά και το open.gov που εξήγγειλε ο Γεώργιος Παπανδρέου, όχι αυτό που πραγματικά εφαρμόστηκε από τα μέλη της Κυβέρνησής του. Ακόμα κι έτσι όμως, κανένας από αυτούς δεν μας είπε γιατί τα κόμματα ως κυβερνήσεις δεν προχώρησαν στη ρύθμιση και τη νομοθέτηση όλων όσων οι ίδιοι σήμερα ευαγγελίζονται και εξυμνούν ως απαράβατους κανόνες αξιοκρατίας και διαφάνειας στη στελέχωση του δημόσιου τομέα.

Κυρίες και κύριοι, έχουμε ενώπιόν μας ένα νομοσχέδιο που φιλοδοξεί να θεσπίσει ορισμένους κανόνες, που θα διασφαλίσουν ότι θα επιλεγούν εν τέλει για τις θέσεις διοίκησης τα ικανότερα στελέχη, όχι μόνο με βάση τα πτυχία, τους τίτλους σπουδών και τις ξένες γλώσσες, αλλά και με την προσμέτρηση της προσωπικότητας και της εργασιακής εμπειρίας. Η τελική επιλογή περνάει μέσα από πολυεπίπεδη διαδικασία με διαφορετικές απαιτήσεις σε κάθε στάδιο. Η διαφορετικότητα αυτή έγκειται, κυρίως, στη φύση κάθε προϋπόθεσης. Για παράδειγμα, το τεστ δεξιοτήτων σε αντιπαραβολή με τη μοριοδότηση των τίτλων σπουδών. Είναι απόρροια της ποικιλίας των δημοσίων φορέων, τόσο σε μέγεθος, όσο και σε αντικείμενο και σε αρμοδιότητες, εξ ου και η ομαδοποίηση αυτών, η διαφοροποίηση των επιτροπών επιλογής κ.λπ..

Επιτρέψτε μου να εστιάσω σε ορισμένα μόνο σημεία δεδομένου και του προχωρημένου της ώρας.

Καθένας από εμάς που επιλέξαμε συνεργάτη κάποια στιγμή στην επαγγελματική μας σταδιοδρομία ή επιλέξαμε συνεργάτες στην κοινοβουλευτική θητεία, για την τελική απόφαση χρησιμοποιήσαμε τα κριτήρια που περιλαμβάνονται στο άρθρο 5, στο άρθρο 6, στο άρθρο 7 του σχεδίου νόμου. Αναλόγως την περίπτωση είδαμε τίτλους σπουδών, είδαμε εργασιακή εμπειρία, είδαμε ξένες γλώσσες. Εν προκειμένω το αυστηρό τυπικό κριτήριο της συνάφειας της εργασιακής εμπειρίας με το αντικείμενο του δημοσίου φορέα διασφαλίζει, κατά κάποιον τρόπο, τη συνέχεια της διοίκησης, χωρίς μακρόχρονο μεταβατικό στάδιο που συχνά κατέληγε ως έλλειμμα διοίκησης. Αυτό που ακούγεται αυτονόητο δεν συνέβαινε. Τώρα επιβάλλεται, είναι τυπική προϋπόθεση. Περαιτέρω δε η εργασιακή εμπειρία δεν διασφαλίζει μεν, αλλά συνιστά εφόδιο σημαντικό προς το ευκταίο αποτέλεσμα.

Φυσικά κατά την επιλογή που προανέφερα δεν αποφάσιζα μόνος μου, αλλά μέλη της οιονεί επιτροπής επιλογής αποτελούσαν όλοι όσοι θα συνεργαζόμασταν με τον υποψήφιο. Αυτό σηματοδοτεί η παρουσία στις επιτροπές όπου συζητείτο το νομοσχέδιο των άμεσα εμπλεκομένων, δηλαδή αυτών, που θα συνεργάζονται κάθε μέρα σε κάθε ζήτημα με τον υποψήφιο.

Θα μου πείτε βέβαια: έκανες και γραπτή εξέταση; Έχει νόημα αυτό; Η απάντηση είναι, βέβαια, ότι δεν έκανα γραπτώς εξετάσεις, αλλά τεστ δεξιοτήτων ως μέρος της συνέντευξης ναι, βέβαια το έχω κάνει, όπως το έχουν κάνει οι περισσότεροι από εμάς.

Επιτρέψτε μου, βέβαια, να εστιάσω στη συνέντευξη και το τεστ δεξιοτήτων και να επεκταθώ λίγο εκτός του προκείμενου νομοσχεδίου. Η προσωπική μου άποψη, την οποία υποστηρίζω εδώ και χρόνια, πολύ πριν ασχοληθώ με την πολιτική, είναι ότι σε ορισμένα επαγγέλματα κακώς δεν υπάρχει συνέντευξη ώστε να κριθεί και να συνεκτιμηθεί και η συγκρότηση της προσωπικότητας. Σε ορισμένα επαγγέλματα για την ομαλή και ενδεδειγμένη άσκησή τους δεν επαρκούν οι τίτλοι σπουδών, δεν επαρκούν οι γνώσεις. Ενδεικτικά, ο καθηγητής κι ο δάσκαλος είναι πρωτίστως παιδαγωγοί. Ο δικαστής πέραν της ερμηνείας εφαρμογής του νόμου διαχειρίζεται ποικίλες εκφάνσεις της ανθρώπινης συμπεριφοράς και συχνά υπό δύσκολες συνθήκες. Εμπιστευόμασταν στους ανθρώπους αυτούς εξουσία εν ευρεία έννοια, χωρίς προηγουμένως να τους δει κανείς διά ζώσης, όχι για τις γνώσεις -επαναλαμβάνω- αλλά για τη συγκρότηση της προσωπικότητάς τους.

Τέλος, θέλω να αναφερθώ σε δύο αιτιάσεις που ακούστηκαν κατά τη σημερινή συζήτηση.

Η πρώτη είναι ότι δεν δίνεται η δέουσα αξία, η προτίμηση αν θέλετε, στην Εθνική Σχολή Δημόσιας Διοίκησης και Αυτοδιοίκησης. Καλύτερη απάντηση δεν μπορεί παρά να είναι το σχόλιο του συμβουλίου αποφοίτων κατά τη δημόσια διαβούλευση. Διαβάζω αυτολεξεί το σχόλιο: «Το παρόν σχέδιο νόμου αποτυπώνει μια προσπάθεια ευθυγράμμισης του ελληνικού κράτους με την εφαρμογή των αρχών της αξιοκρατίας, της διαφάνειας και της αντικειμενικότητας κατά τη στελέχωση των νευραλγικών θέσεων του δημοσίου τομέα. Η ένωση αποφοίτων επιδοκιμάζει την προσπάθεια ανασχεδιασμού της διαδικασίας στελέχωσης μέσα από αντικειμενικές και αδιάβλητες διαδικασίες, που αντίκεινται στη λογική του πελατειακού κράτους και της κομματοκρατίας».

Η δεύτερη αιτίαση αφορά τον νόμο 4735/2020 και ιδίως ότι εφαρμόστηκε σε λίγες περιπτώσεις, και ορισμένα άλλα ενδεικτικά σχόλια. Ο ίδιος ο κύριος Πρωθυπουργός σήμερα ενώπιον όλων μας αναφέρθηκε στο θέμα αυτό και τόνισε ότι ο νόμος αυτός είναι το πρώτο βήμα για την αποδέσμευση του δημοσίου από την εκάστοτε κυβέρνηση. Το παρόν σχέδιο νόμου συνιστά βελτίωση και ενίσχυση του θεσμικού αυτού πλαισίου.

Κυρίες και κύριοι, η Κυβέρνηση αυτή έχει αποδείξει και στο παρελθόν ότι δεν κρύβεται, δεν εθελοτυφλεί και δεν διστάζει να ακουμπήσει και να συμπληρώσει ακόμα και δικά της νομοθετήματα, αν κρίνει ότι απαιτείται λόγω διαφορετικής συγκυρίας ή δυσλειτουργίας. Στην προκειμένη περίπτωση έχουμε ένα σχέδιο νόμου, που θεσπίζει διαδικασίες πρωτόγνωρες στην ελληνική δημόσια διοίκηση, διαδικασίες όμως που έχουν δοκιμαστεί στον ιδιωτικό τομέα, αλλά και στη δημόσια διοίκηση ευρωπαϊκών χωρών. Αντί να χρησιμοποιούμε εύκολες παλαιοκομματικές και παλαιολιθικές εκφράσεις του τύπου «γαλάζια» παιδιά, ας δούμε την ουσία και αυτή είναι εν προκειμένω ότι προτείνονται αναμφίβολα για πρώτη φορά ρυθμίσεις που αναδεικνύουν την αξιοκρατία και τη θωράκιση της στελέχωσης του δημόσιου τομέα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κτιστάκη.

Καλείται στο Βήμα η Βουλευτής του Κομμουνιστικού Κόμματος Ελλάδας κ. Αφροδίτη Κτενά.

**ΑΦΡΟΔΙΤΗ ΚΤΕΝΑ:** Πριν λίγες ώρες ολοκληρώθηκε στο Νέο Ηράκλειο ένα ακόμα δυναμικό και μαζικό συλλαλητήριο ενάντια στο μακελειό στη Γάζα και ενάντια στην εμπλοκή της χώρας μας σε αυτό. Καλούμε την Κυβέρνηση της Νέας Δημοκρατίας έστω και τώρα να ακούσει τι φωνάζει ο ελληνικός λαός μαζί με άλλους λαούς στον κόσμο που στέκονται στη σωστή πλευρά της ιστορίας, στέκονται στο πλευρό του παλαιστινιακού λαού και ζητούν να σταματήσει η σφαγή. Κλιμακώνουμε την αλληλεγγύη μας και συμμετέχουμε στο νέο μεγάλο συλλαλητήριο και συναυλία την Κυριακή το πρωί στο Σύνταγμα.

Το υπό συζήτηση νομοσχέδιο στο όνομα της λογοδοσίας και της διαφάνειας μεταφέρει πρακτικές της αγοράς στη διοίκηση δημόσιων οργανισμών. Σωστά; Σωστά. Ποιους δημόσιους οργανισμούς; Αυτούς που αφού πρώτα τους κατασπαράξατε μετά τους δαιμονοποιήσατε ως καταβόθρες του δημόσιου χρήματος. Αυτό ακούμε ως κεντρικό επιχείρημα όλη μέρα σήμερα. Ξιφουλκείτε όλοι ενάντια στην πελατειακή λογική και τσακώνεστε για το ποιανού ο νόμος είχε λιγότερα «παραθυράκια» για ρουσφέτια. Μιλάτε λες και κάποιος άλλος κυβέρνησε και όχι όλοι εσείς τα προηγούμενα χρόνια, λες και κάποιος άλλος έφτιαξε αυτό το κράτος, που τώρα λέτε ότι θέλετε να διορθώσετε. Γιατί απ’ όσα έχω ακούσει σήμερα όλη μέρα θα πω ότι δίκιο έχουν και όσοι ασκούν κριτική στην Κυβέρνηση ότι επιχειρεί να ελέγξει πλήρως τη στελέχωση των δημόσιων οργανισμών, δίκιο έχει και η Κυβέρνηση που επιχειρεί να τακτοποιήσει το μπάχαλο, που μαζί με τις προηγούμενες κυβερνήσεις έχει δημιουργήσει στην προσπάθεια ακριβώς να ελέγχει πλήρως τη στελέχωση των οργανισμών, δηλαδή τη στελέχωση του κράτους σας.

Γιατί από τη μεριά τη δικιά σας, όλων εσάς δηλαδή που υπερασπίζεστε το σύστημα της αγοράς και το κυνήγι του κέρδους ως κινητήρια δύναμη ακόμα και στον ευαίσθητο τομέα της υγείας, το βασικό πρόβλημα είναι ακριβώς αυτό: Ποιος θα κάνει κουμάντο στο πλιάτσικο και θα μοιράζει τη λεία ανάμεσα στους βασικούς παίκτες της αγοράς.

Από τη μεριά όμως τη δικιά μας, από τη μεριά του λαού, το πρόβλημα είναι η πρόσβαση σε υπηρεσίες και η ποιότητα αυτών των υπηρεσιών που έχει ανάγκη ο λαός μας, υπηρεσίες τις οποίες χρυσοπληρώνει με χίλιους δύο τρόπους και όταν τις χρειάζεται δεν τις έχει.

Το νομοσχέδιο δεν αποτελεί κάποια καινοτόμα ιδέα της Νέας Δημοκρατίας όπως μας παρουσιάζετε σήμερα. Προσαρμογή των οδηγιών της Ευρωπαϊκής Ένωσης και του ΟΟΣΑ είναι, με ολίγη από ικανοποίηση τοπικών συντεχνιακών συμφερόντων, για να μην ξεχνάμε και ποιον υπηρετείτε.

Η διεθνής βιβλιογραφία είναι γεμάτη από μελέτες που αποτυπώνουν τα καταστροφικά για τις λαϊκές μάζες αποτελέσματα της διοίκησης και αξιολόγησης δημόσιων οργανισμών με όρους αγοράς. Τι αποτελέσματα είναι αυτά; Κατηγοριοποίηση, διάλυση, άνοιγμα της «ψαλίδας» μεταξύ φτωχών και πλούσιων περιοχών, ό,τι δηλαδή ζούμε ούτως ή άλλως αυτόν τον καιρό. Αλλά τώρα αυτό που προτείνεται είναι να γίνεται με συστηματικό τρόπο, «data driven», και όχι άρπα κόλλα και όπως όπως μέχρι τώρα και οριζόντια, άγαρμπα. Οδηγεί σε προσφερόμενες υπηρεσίες που εξαρτώνται από την αγοραστική δύναμη των χρηστών - πελατών και όχι από τις ανάγκες τους.

Εντοπίζεται επίσης η απουσία δεικτών, που αφορούν, πραγματικά, τις λαϊκές ανάγκες, όπως ποιότητα, επάρκεια, συντήρηση υποδομών, επάρκεια προσωπικού, στελέχωση σωστή, τα γνωστά προβλήματα δηλαδή με όλες τις αξιολογήσεις. Και στην εκπαίδευση τα ίδια κάνετε. Αλλά εμείς δεν σας κατηγορούμε ούτε για πελατειοκρατία ούτε για τα «γαλάζια» παιδιά. Εμείς λέμε ότι και με αυτό το νομοσχέδιο ο στόχος εξυπηρετείται. Γιατί ο στόχος, ο πραγματικός στόχος είναι, όπως ακούσαμε σωστά, να εφαρμόζεται η κυβερνητική πολιτική, μια πολιτική όμως που είναι εχθρική προς τον λαό. Και πρέπει η εφαρμογή αυτής της εχθρικής πολιτικής να γίνεται χωρίς εμπόδια, χωρίς προσκόμματα και χωρίς αστοχίες. Γι’ αυτό μιλάτε για στοχοθεσία και αξιολόγηση, γιατί στόχος είναι να φτιάξετε έναν στρατό στελεχών ιδεολογικά ευθυγραμμισμένων που θα εφαρμόζουν αντιλαϊκές πολιτικές αδίστακτα, χωρίς να παίζει βλέφαρο, και βέβαια θα επιβραβεύονται με μπόνους για αυτό, όπως γίνεται και στην αγορά. Γι’ αυτό θεσμοθετείτε τα συμβόλαια απόδοσης. Τι λέτε δηλαδή; Αν ας πούμε ο στόχος σε μια νοσοκομειακή μονάδα είναι ο ισοσκελισμένος προϋπολογισμός, θα επιβραβεύεται ο διοικητής που θα τιμολογεί ανάλογα τις υπηρεσίες του νοσοκομείου ή θα στερεί υπηρεσίες από τους ασθενείς ή θα κάνει περικοπές σε προσωπικό ή θα κλείνει κοστοβόρα τμήματα και μονάδες. Αυτός θα επιβραβεύεται, ενώ αυτός που θα σέβεται τη λειτουργία των νοσοκομείων στην υπηρεσία της υγείας του λαού θα τιμωρείται.

Κι αυτό έρχεται τώρα και κουμπώνει σε μια εποχή που η υγεία έχει ήδη παραδοθεί σε ιδιωτικά συμφέροντα και οι κρατικές δαπάνες περικόπτονται όλο και περισσότερο, που κυριαρχεί το outsourcing σε εργολάβους. Σημειωτέον, η διεθνής εμπειρία δείχνει ότι όπου έχει εφαρμοστεί το outsourcing έχει οδηγήσει σε υποβάθμιση της ποιότητας για τους πολλούς και αύξηση του κόστους. Και κοροϊδεύετε τον κόσμο πως ό,τι κάνετε το κάνετε για να μην σπαταλάτε τα χρήματα, που του έχετε βουτήξει από το υστέρημά του μέσω της άγριας φορολογίας. Και ναι, θέλετε να μειώσετε δαπάνες. Γιατί; Για να τα δώσετε σε επενδυτές, για καύσιμο στην αρρωστημένη οικονομία της αγοράς.

Και κάτι ακόμα: Προβλέπετε τη συμμετοχή φορέων της αγοράς στην τελική επιλογή, ειδικά των διοικητών της ομάδας Α΄. Τι λέτε δηλαδή; Λέτε, για παράδειγμα, ότι στην επιλογή του διοικητή του Εθνικού Οργανισμού Φαρμάκου λόγο θα έχει και η εκπρόσωπος της φαρμακοβιομηχανίας, «εγνωσμένου κύρους» βέβαια να είναι.

Φέρνετε λοιπόν λογοδοσία και διαφάνεια. Πώς; Μεταφέροντας πρακτικές της αγοράς στη διοίκηση δημόσιων οργανισμών. Όμως στην αγορά τα αγαθά και οι υπηρεσίες κατανέμονται ανάλογα με την ικανότητα του πελάτη να πληρώνει, αλλά ο σκοπός των δημόσιων οργανισμών είναι να καλύπτουν ανάγκες του πληθυσμού. Γι’ αυτό η μόνη χρηστή διοίκηση είναι αυτή που υπηρετεί τις ανάγκες της λαϊκής πλειοψηφίας και αυτό δεν μπορεί να το κάνει ένα κράτος που υπηρετεί την καπιταλιστική οικονομία, είτε στην κρίση είτε στην ανάκαμψη. Γι’ αυτό χρειάζεται σύγκρουση με τέτοιες λογικές και σ’ αυτή την κατεύθυνση καλούμε τον λαό σε αγωνιστική συμπόρευση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά.

Επόμενος ομιλητής ο κ. Νικολακόπουλος Ανδρέας, Βουλευτής της Νέας Δημοκρατίας. Θα ακολουθήσει ο κ. Σαρακιώτης Ιωάννης και θα κλείσουμε με τον κ. Παναγιωτόπουλο.

Κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, πολλές φορές έχουμε όλοι διαπιστώσει ότι χρειάζονται παρεμβάσεις στον κρατικό μηχανισμό, προκειμένου να γίνει πιο αποτελεσματικός, πιο αποδοτικός, πιο γρήγορος, πιο φιλικός προς τον πολίτη, πιο ικανός να αντιμετωπίσει τις μεγάλες και σύγχρονες προκλήσεις, όπως η πανδημία ή η κλιματική κρίση.

Υπάρχει δέσμευση του Πρωθυπουργού Κυριάκου Μητσοτάκη να προχωρήσουμε με ακόμα μεγαλύτερη αποφασιστικότητα στην υλοποίηση των απαραίτητων μεταρρυθμίσεων στο κράτος. Ισότητα, αξιοκρατία, διαφάνεια, αμεροληψία και αντικειμενικότητα είναι αρχές, που πρέπει να διέπουν τον κρατικό μηχανισμό σε όλες τις εκφάνσεις του, σε όλους τους τομείς και βέβαια στη διοίκηση των φορέων του δημοσίου.

Το υπό κρίση λοιπόν σχέδιο νόμου αποτελεί μια ακόμα μεταρρύθμιση που παρεμβαίνει σε ένα ευαίσθητο θέμα. Αφορά τη ρύθμιση της διαδικασίας επιλογής των διοικήσεων των νομικών προσώπων του δημοσίου τομέα. Και το αποκαλώ ευαίσθητο, γιατί η επιλογή των διοικήσεων από την εκάστοτε κυβέρνηση αποτελούσε την πύλη εισόδου του κόμματος στον κρατικό μηχανισμό.

Η νομοθετική παρέμβαση είναι πολύ σημαντική, αφού όχι μόνο αναβαθμίζει τη συμμετοχή του ΑΣΕΠ στη διαδικασία επιλογής διοικήσεων, αλλά βάζει και επιπλέον φίλτρα στη διαδικασία επιλογής, με αποτέλεσμα να μην είναι δυνατόν κάποιος, ο οποίος δεν πληροί ορισμένα ελάχιστα κριτήρια, που θεωρούνται απαραίτητα, όπως η διοικητική εμπειρία ή η πολύ καλή γνώση ξένης γλώσσας, να επιλεχθεί.

Επιπλέον, εισάγεται, μετά από την επιλογή, αξιόπιστη και ουσιαστική διαδικασία στοχοθεσίας και αξιολόγησης ανά έτος, έτσι ώστε καμμία διοίκηση που δεν ανταποκρίνεται στις ανάγκες του κάθε φορέα να παραμείνει στη θέση της.

Όταν εισάγεται λοιπόν μια τέτοια μεταρρύθμιση, θα περιμέναμε από όλες ανεξαιρέτως τις πολιτικές δυνάμεις να τη στηρίξουν, με κάποιες ίσως παρατηρήσεις, προσθήκες, επιμέρους διαφωνίες, αλλά όχι διαφωνία επί της αρχής. Και θα περίμενα και από όλα τα κόμματα που επιφυλάχθηκαν στις επιτροπές σήμερα να συμφωνήσουν και από τον ΣΥΡΙΖΑ να διατυπώσει μια συγκεκριμένη θέση, μια συγκεκριμένη πρόταση. Αλλά ούτε στην επιτροπή ούτε σήμερα το ακούσαμε. Επί είκοσι λεπτά ακούσαμε σήμερα τον Πρόεδρο της Κοινοβουλευτικής Ομάδας κ. Φάμελλο να μιλάει για άλλα θέματα και όχι αυτό.

Αντί λοιπόν να έχουμε μια συναίνεση σε ένα νομοσχέδιο που έρχεται να εμπεδώσει βασικές αρχές στη λειτουργία του δημοσίου, ακούμε διάφορα επιχειρήματα αντιπολίτευσης, σε κάποια από τα οποία θα μου επιτρέψετε να σταθώ. Μας είπατε γιατί δεν κάναμε και την προηγούμενη τετραετία μια τέτοια νομοθετική παρέμβαση. Να σας θυμίσω ότι την προηγούμενη τετραετία θεσπίστηκε ο ν.4735/2020, ο οποίος έκανε ένα σημαντικό βήμα αξιοκρατίας και αμεροληψίας, έθετε αντικειμενικά και ενιαία κριτήρια επιλογής των διοικήσεων των φορέων του δημοσίου, τα οποία όμως ήταν γενικά και κοινά για όλους τους φορείς και δεν εξειδικεύονται με βάση το ειδικό βάρος της κάθε θέσης και κάθε φορέα στην άσκηση δημόσιας εξουσίας.

Η εμπειρία από τη μέχρι σήμερα εφαρμογή του προηγούμενου νόμου καταδεικνύει ότι η επιλογή μοριοδότησης με βάση κοινά και γενικά κριτήρια σε όλους τους φορείς διασφαλίζει μεν την αντικειμενικότητα της διαδικασίας, δεν επιτρέπει όμως την αξιολόγηση ουσιαστικών προσόντων των υποψηφίων, των δεξιοτήτων δηλαδή εκείνων που σχετίζονται με την ικανότητα διοίκησης, διαχείρισης κρίσεων και ανταπόκρισης στις απαιτήσεις των θέσεων ευθύνης, ιδίως σε φορείς που δραστηριοποιούνται σε τομείς αιχμής, όπως η παροχή υπηρεσιών υγείας. Όταν μοριοδοτείς τυπικά μόνο προσόντα, ιδίως εκπαιδευτικά, ενδέχεται να στερείς την επιλογή όσων ενδεχομένως διαθέτουν ουσιαστικές και πραγματικές δεξιότητες.

Το παρόν σχέδιο νόμου εξακολουθεί να στηρίζεται στις αρχές του προηγούμενου νόμου, αμεροληψία και διαφάνεια, και προχωρά ακόμα περισσότερο στην ισόρροπη εφαρμογή ουσιαστικών και διαδικαστικών εχεγγύων για την επιλογή διοικήσεων στο δημόσιο τομέα με όρους διαφάνειας, αντικειμενικότητας και ταχύτητας, που διασφαλίζουν την επιλογή του κατάλληλου προσώπου στην κατάλληλη θέση.

Πέρα από αυτό όμως, κυρίες και κύριοι συνάδελφοι, θα πρέπει να πούμε ότι για όλες τις διοικήσεις, που διορίστηκαν με την Κυβέρνηση της Νέας Δημοκρατίας, είτε προσωρινά μέχρι τον διορισμό με τον προηγούμενο νόμο είτε με τον προηγούμενο νόμο, υπήρξε διαδικασία αξιολόγησης με κριτήρια, που έθετε κάθε φορά το αρμόδιο υπουργείο. Για παράδειγμα, το Υπουργείο Υγείας εφάρμοσε την προηγούμενη τετραετία την αξιολόγηση και αντικατέστησε αρκετούς διοικητές νοσοκομείων, που είχαν διοριστεί από το ίδιο με βάση τα αποτελέσματα της αξιολόγησης.

Και μπήκαν καινούργιες διοικήσεις και μπορούμε να πούμε ότι κατά την προηγούμενη κυβέρνηση υπήρξαν διοικήσεις οι οποίες επέδειξαν σημαντικό έργο, ενήργησαν με επαγγελματισμό και υπήρξαν εξαιρετικά αποτελεσματικές. Και το τονίζω δεν ήταν επιλογές με κομματικά κριτήρια.

Με το παρόν σχέδιο νόμου ερχόμαστε και εξειδικεύουμε ακόμα περισσότερο την αξιολόγηση με συγκεκριμένα κριτήρια, όπως η επίτευξη των στόχων μέσω ενός ετήσιου σχεδίου δράσης. Βάζουμε έτσι συγκεκριμένα, μετρήσιμα στοιχεία και δείκτες απόδοσης για την κρίση κάθε διοίκησης. Βάζουμε ακόμα περισσότερο το ΑΣΕΠ στη διαδικασία επιλογής. Βάζουμε ακόμα περισσότερες απαραίτητες προϋποθέσεις. Βάζουμε περισσότερα φίλτρα στην επιλογή. Κάνουμε ακόμα πιο αξιοκρατική τη διαδικασία.

Κυρίες και κύριοι συνάδελφοι, ο ΣΥΡΙΖΑ προσπάθησε να μας πείσει για τη δική του διαδικασία επιλογής με τον ν.4368. Τεσσεράμισι χρόνια στη διακυβέρνηση της χώρας δεν έκανε ούτε μία αξιοκρατική επιλογή. Δεν εφαρμόστηκε καμμία αξιοκρατική διαδικασία. Όλες οι επιλογές διοικήσεων έγιναν με βάση υποκειμενικά και κομματικά κριτήρια. Τον νόμο που επικαλούνται σήμερα δεν τον εφάρμοσαν ούτε οι ίδιοι, δεν έκαναν ούτε μία επιλογή διοίκησης με τον νόμο αυτό. Οι περισσότερες διαδικασίες για την επιλογή υπηρεσιακών γραμματέων επί ΣΥΡΙΖΑ ακυρώθηκαν ως φωτογραφικές.

Κι έρχεται σήμερα και αντιδρά σε ένα νομοσχέδιο το οποίο φέρνει διαφάνεια, αξιοκρατία, αξιολόγηση στο δημόσιο, που αναβαθμίζει τη συμμετοχή του ΑΣΕΠ στη διαδικασία ως εγγυητή και επόπτη της διαδικασίας αυτής.

Το ΠΑΣΟΚ από την άλλη πλευρά, κατά τη συζήτηση του παρόντος σχεδίου νόμου, αντί να προβάλλει βασικές επιμέρους αντιρρήσεις, να εισφέρει ουσιαστικές βελτιωτικές προτάσεις, επαίρεται για τη θεσμοθέτηση του ΑΣΕΠ. Πώς είναι δυνατόν όμως να αντιδρά σε ένα σχέδιο νόμου το οποίο βάζει στη διαδικασία επιλογής διοικήσεων τον έλεγχο από το ΑΣΕΠ, κάτι το οποίο ουδέποτε το θεσμοθέτησε. Άλλο ένα παράδοξο για το ΠΑΣΟΚ, που αναδεικνύει το αδιέξοδο της πολιτικής της αντίδρασης σε όλα, του «όχι σε όλα», της καταψήφισης όλων, μια πολιτική την οποία ακολούθησε και ο ΣΥΡΙΖΑ την προηγούμενη τετραετία, με τα γνωστά σε όλους αποτελέσματα.

Με το παρόν σχέδιο νόμου οι διαδικασίες επιλογής διοικήσεων γίνονται πιο γρήγορες, αναβαθμίζονται τα κριτήρια επιλογής, έτσι ώστε να συμπεριλαμβάνονται στη διαδικασία όχι μόνο τυπικά αλλά και ουσιαστικά προσόντα, με σκοπό να προσελκύσουμε και να αναδείξουμε τα κατάλληλα πρόσωπα, τα οποία στη συνέχεια θα αξιολογούνται βάσει των στόχων που έχουν τεθεί.

Πάνω από όλα όμως, το παρόν σχέδιο νόμου συμβάλλει στην ενίσχυση της αποτελεσματικότητας και της αποδοτικότητας στην άσκηση διοίκησης και διαχείρισης για τους φορείς του δημοσίου. Συμβάλλει στην εμπέδωση της αξιοκρατίας και της διαφάνειας και άρα στην ενίσχυση της εμπιστοσύνης του πολίτη στο κράτος δικαίου και στην άσκηση της δημόσιας διοίκησης.

Για τον λόγο αυτό είναι ένα πολύ σημαντικό νομοσχέδιο και σας καλώ όλους να το υπερψηφίσουμε. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Νικολακόπουλο.

Καλείται στο Βήμα ο κ. Σαρακιώτης Ιωάννης, Βουλευτής του ΣΥΡΙΖΑ - Προοδευτική Συμμαχία.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητούμε σήμερα για το νέο σύστημα επιλογής διοικήσεων φορέων του δημοσίου τομέα και την ενίσχυση της αποτελεσματικότητάς τους. Είναι ένα νομοσχέδιο με εξαιρετικά ωραίο τίτλο, όπως συνηθίζετε άλλωστε, το οποίο, όμως, συνιστά μία ακόμη απόπειρα της Κυβέρνησης να αποσαρθρώσει θεσμικές λειτουργίες και να υπονομεύσει δημοκρατικές διαδικασίες.

Το παρόν συνιστά, επίσης, μια ομολογία αποτυχίας σας, καθώς τρία χρόνια μετά την ψήφιση του δικού σας νόμου, έρχεστε και πάλι να τον αλλάξετε χωρίς να τον έχετε ουσιαστικά εφαρμόσει. Είναι χαρακτηριστικό ότι για ένα σύνολο εκατοντάδων φορέων του δημοσίου, τα τελευταία τρία χρόνια έχετε πραγματοποιήσει δέκα προκηρύξεις για πενήντα θέσεις.

Αρχικά, οφείλουμε να προσδιορίσουμε πόσοι και ποιοι είναι αυτοί οι φορείς. Είναι εξακόσιοι; Είναι οκτακόσιοι; Είναι χίλιοι διακόσιοι; Όπως ανέφερε ο νόμος του 2020. Είναι απαράδεκτο εν έτη 2023 και με επικαιροποιημένο μητρώο φορέων να αναφερόσαστε σε εκατοντάδες φορείς του δημοσίου, χωρίς να τους προσδιορίζετε επακριβώς.

Όπως ανέφερε ο κ. Παπαδημητρίου, Πρόεδρος του Διοικητικού Επιμελητηρίου Ελλάδος, δεν είναι δυνατόν να είμαστε πιο πίσω από αυτό που έκανε ο ν.2414/1996, που κατέγραφε ονομαστικά τους φορείς τους οποίους αφορούσε.

Οι διατάξεις του παρόντος, μαρτυρούν ότι για μία ακόμη φορά προσβάλλετε τη νοημοσύνη των πολιτών. Ορίζετε για τη συμμετοχή στη διοίκηση πρόσληψης διοικητή ενός δημοσίου φορέα τυπικά προσόντα, τα οποία -όπως ανέφερε ο κ. Πετρόπουλος από την ΑΔΕΔΥ κατά τη συνεδρίαση των φορέων- μπορείς να τα βρεις περίπου στο ένα τρίτο του εργατικού δυναμικού της χώρας, ίσως και παραπάνω. Πολλοί από αυτούς -αναφέρει- που τα έχουν, έχουν χάσει τη δουλειά τους και δυσκολεύονται μάλιστα να ξαναβρούν. Εδώ, όμως, δεν αποτελούν εμπόδιο για να περάσεις, τουλάχιστον, την πρώτη φάση της διαδικασίας επιλογής για τις θέσεις των διοικήσεων.

Κι ενώ χαμηλώνετε τον πήχη στα τυπικά προσόντα -γιατί είστε και άριστοι- απαξιώνετε τα διδακτορικά. Βεβαίως, δεν είναι η πρώτη φορά που χαμηλώνετε τον πήχη σε τυπικά προσόντα, το πράξετε μόλις αναλάβατε τη διακυβέρνηση της χώρας το 2019 με τα προσόντα των μετακλητών που μειώσατε τα προσόντα, αυξήστε τους μισθούς και εκτοξεύσατε τον αριθμό των μετακλητών υπαλλήλων.

Καμμία επιπλέον μοριοδότηση για ανθρώπους, που έχουν εμβαθύνει στο επιστημονικό τους αντικείμενο, έχουν κάνει δημοσιεύσεις σε επιστημονικά περιοδικά, έχουν συντονίσει ή έχουν συμμετάσχει σε ερευνητικά προγράμματα με ισχυρό επιστημονικό αποτύπωμα, σε ανθρώπους που έχουν μοχθήσει, σε ανθρώπους που έχουν κοπιάσει για να αποκτήσουν ένα διδακτορικό. Τα διδακτορικά δεν προσμετρώνται για την πρόσληψη σε θέση διοικητή ενός νοσοκομείου, αλλά προσμετρώνται -και μάλιστα με αυξημένο συντελεστή βαρύτητας- για την πρόσληψη ενός νηπιαγωγού στην προσχολική εκπαίδευση.

Στη δική σας λογική, λοιπόν, οφείλει να είναι μοριοδοτούμενος ο ψηφιακός γραμματισμός για έναν αναπληρωτή δάσκαλο σε δημοτικό σχολείο, αλλά είναι απολύτως περιττός για έναν διοικητή δημόσιου φορέα.

Ο κ. Μητσοτάκης υποστήριζε προεκλογικά το 2019 ότι η γνώση είναι δύναμη. Όμως, με Κυβέρνηση Νέας Δημοκρατίας, απέδειξε ότι η γνώση είναι μόνο για να μπαίνει σε κορνίζα σε έναν τοίχο.

Παρόμοια αντιμετώπιση επιφυλάσσετε και στο ζήτημα της εργασιακής εμπειρίας, χωρίς να διευκρινίζετε τις συνάφειες και τα προαπαιτούμενα. Αναφέρεστε σε εμπειρία στον ιδιωτικό τομέα, άρα η πενταετής προϋπηρεσία σε ένα μικροβιολογικό εργαστήριο ως εργαζόμενος βοηθός του γιατρού, είναι επαρκής για τη συμμετοχή σε έναν διαγωνισμό, ας πούμε για τη θέση του διοικητή του «Ευαγγελισμού». Ή μήπως θα αποσαφηνιστεί η επάρκεια του υποψηφίου με εξετάσεις επιπέδου «σκόιλ ελικικού» ή μέσω των κατ’ εξοχήν υποκειμενικών συνεντεύξεων και των τεστ δεξιοτήτων; Είναι ένας ξεκάθαρος εμπαιγμός.

Μάλιστα, αφού ολοκληρωθούν οι ως άνω διαδικασίες, στο τέλος επιλέγει, ποιος άλλος; Ο Υπουργός. Μην ξεχνάμε ότι κυβερνά και η Νέα Δημοκρατία, μην ξεφύγει και κανένας ξένος, όπως έλεγε και ο κ. Βορίδης.

Κυρίες και κύριοι συνάδελφοι, το παρόν νομοσχέδιο είναι μόνο ένα μικρό δείγμα του θεσμικού εκτροχιασμού του οποίου γινόμαστε μάρτυρες τα τελευταία χρόνια.

Οι ανεξάρτητες αρχές επί Νέας Δημοκρατίας, έχουν πλέον αποκλειστικά διακοσμητικό ρόλο, δεχόμενες διαρκώς κυβερνητικές παρεμβάσεις στο έργο τους. ΑΣΕΠ: Φωτογραφική διάταξη, παράταση της θητείας του προέδρου διά της αναβάθμισής του και αθρόοι διορισμοί ενεργών κομματικών στελεχών.

Συνήγορος του Πολίτη. Στον κάλαθο των αχρήστων καταλήγουν οι εκθέσεις του και υποβαθμίζεται συστηματικά ο ρόλος του παρά την έκθεση Αλιβιζάτου, που αναφερόταν στην ανάγκη αναβάθμισής του.

Εθνικό Συμβούλιο Ραδιοτηλεόρασης. Πρόεδρος έχει οριστεί εισαγγελέας του Αρείου Πάγου επί κυβέρνησης Σαμαρά, η οποία παρέτεινε τη θητεία της με φωτογραφική τροπολογία και μέλη της είναι ο πρώην Βουλευτής, Υπουργός της Νέας Δημοκρατίας, κ. Μιχελάκης.

Και έρχομαι στην Αρχή Προστασίας Δεδομένων Προσωπικού Χαρακτήρα αλλά και στην πολύπαθη ΑΔΑΕ. Σύμφωνα με τον επικεφαλής της δεύτερης, κ. Ράμο, αμφότερες οι ανεξάρτητες αρχές έχουν δεχθεί αυξημένες πιέσεις ώστε να μην επιτελέσουν το έργο τους στο ζήτημα του σκανδάλου των υποκλοπών, ενώ πρόσφατα κατήγγειλε στην επιτροπή LIBE του Ευρωπαϊκού Κοινοβουλίου τη δίωξη δύο συνεργατών του τη στιγμή που η ελληνική δικαιοσύνη δεν έχει πράξει τίποτα για δεκαέξι μήνες για τη διερεύνηση του σκανδάλου και το μόνο που έπραξε είναι να διώκει τους ελεγκτές και να εξαπολύει απειλές προς την ΑΔΑΕ μετά την αφαίρεση της δυνατότητας να πραγματοποιεί έρευνες είτε αυτοβούλως είτε μετά από αίτημα πολίτη σε σχέση με την πιθανή παραβίαση του απορρήτου των επικοινωνιών τους για λόγους εθνικής ασφαλείας.

Οι παρεμβάσεις στη δικαιοσύνη και η υπονόμευση του έργου των ανεξάρτητων αρχών έχουν γίνει κεντρικό θέμα σε όλο τον υπόλοιπο πλανήτη. Από τη Νέα Υόρκη και τους «New York Times» ως τις Βρυξέλλες και τις εκκλήσεις για διαφάνεια και δικαιοσύνη από επιτροπές του Ευρωκοινοβουλίου στη χώρα μας δεν ιδρώνει το αυτί του κυρίου Μητσοτάκη και συνεχίζει αταλάντευτα το έργο της διάλυσης του κράτους δικαίου, πολιτική η οποία δυστυχώς είναι ευκρινής και στο παρόν νομοσχέδιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Θα κλείσουμε τη συνεδρίαση με τον κ. Παναγιωτόπουλο Αντρέα, Βουλευτή του ΣΥΡΙΖΑ - Προοδευτική Συμμαχία.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε, αν και περασμένη η ώρα.

Με σκυμμένο το κεφάλι σήμερα ανεβαίνουμε εδώ, διότι δίπλα μας σκοτώνονται κατά εκατοντάδες τα παιδιά, τα παιδιά τα δικά μας, τα δικά σας ,τα παιδιά του κόσμου ολόκληρου.

Και θα έπρεπε να είμαστε πολύ θλιμμένοι. Και δεν ξέρω, η Κυβέρνηση πήρε τη θέση που πήρε, η Βουλή όμως ενδεχομένως θα πρέπει να πάρει μια άλλη θέση, να σταματήσει ο «Ηρώδης» να σκοτώνει παιδιά, διότι είναι μία αυτονόητη υποχρέωση του καθενός από εμάς ξεχωριστά, αλλά και της Βουλής των Ελλήνων συνολικά σαν Σώμα, ενός λαού που εκπροσωπεί έναν λαό, ο οποίος ήταν πάντα αλληλέγγυος στους αδικημένους, ήταν πάντα στο πλευρό ιδιαιτέρως του παλαιστινιακού λαού, ο οποίος δοκιμάζεται εδώ και εβδομήντα χρόνια.

Άρα πραγματικά με θλίψη συνεχίζω να μιλάω, γιατί σκεφτόμουν να μην συνεχίσω, να κατέβω κάτω. Θα μου πείτε «διαμαρτυρόμενος σε μένα», θα πει ο Πρόεδρος. Αλλά δεν ξέρω πού, αυτομάτως μου έρχεται.

Παρ’ όλα αυτά όμως πρέπει να συζητήσουμε και για το νομοσχέδιο που φέρνει η Κυβέρνηση, ένα ακόμα νομοσχέδιο το οποίο το καταχειροκρότησαν πάλι πολλές φορές σήμερα και μας είπαν πόσο μεταρρυθμιστικό και ωραίο είναι. Όμως, τα ίδια είχαν πει και στα προηγούμενα νομοσχέδια που είχαν κατεβάσει. Ούτε τα εφάρμοσαν ούτε απέδωσαν όμως τίποτα. Όμως, δεν το θυμούνται αυτό. Όλοι οι Υπουργοί και οι Βουλευτές επικαλούνται την προηγούμενη κυβέρνηση. Νομίζουν ότι ήταν ο ΣΥΡΙΖΑ η προηγούμενη κυβέρνηση. Η Νέα Δημοκρατία ήταν. Έχετε μπερδευτεί. Δεν έχετε καταλάβει ότι περάσατε τη διακυβέρνηση μια τετραετία και πάτε σε δεύτερη.

Ανακυκλώνετε λοιπόν, τα ίδια και τα ίδια. Κάναμε λάθη εμείς; Κάναμε. Ο στόχος ο δικός σας ποιος είναι; Να τα διορθώσετε ή να ανακυκλώσετε και να τα βαθύνετε για να εξυπηρετήσετε το στόχο τον οποίο έχετε.

Καταργήσατε την ηλικία των εξήντα επτά ετών στους διοικητές των νοσοκομείων και γεμίσατε τα νοσοκομεία συνταξιούχους. Και μέχρι το προηγούμενο νομοσχέδιο βάλατε συνταξιούχο δικαστικό στην Επιτροπή Υποβοηθούμενης Αναπαραγωγής. Συνεχίζετε το βιολί σας εσείς!

Είναι γεγονός, το είπε και ο ομιλητής του ΚΚΕ, ότι η Κυβέρνηση πρέπει να φτιάχνει το πολιτικό σχέδιο και οι υπόλοιποι να το υπηρετούν σύμφωνα με τους κανόνες που βάζει. Εδώ τους διοικητές των νοσοκομείων, όπως βλέπετε, τους καρατομεί κάθε τόσο η Υπουργός. Καταδρομικά πάει, ξηλώνεται η διοίκηση, βάζει άλλους, δεν τα πήγαν καλά, δεν τα έκαναν καλά.

Τι καλά να πάει ο Διοικητής, ο κ. Λυδάκης στο Βενιζέλειο, όταν του έρχεται «εντέλλεσθαι» να πάνε οι παθολόγοι του στο Ρέθυμνο, γιατί κατέρρευσε το Ρέθυμνο; «Τι να κουνήσω;», λέει. Κουνώ αυτό και καταρρέει από πίσω το άλλο.

Άρα, περιμένετε ποτέ να ορθοποδήσουν τα νοσοκομεία όσο καλούς και να βάλετε. Βάλτε αρίστους. Βέβαια, άριστος με υποβαθμισμένο το διδακτορικό εγώ δεν το πολυκαταλαβαίνω! Πώς εννοείτε τον άριστο; Δηλαδή, τι προσόντα πρέπει να έχει και πώς πρέπει να είναι; Εκτός αν εννοείτε και το κομματικό σε αυτή την κατεύθυνση.

Όσους, λοιπόν και να βάλετε δεν πρόκειται να λυθεί το πρόβλημα. Γιατί; Διότι τα λεφτά που δίνονται στην υγεία είναι πολύ κατώτερα των περιστάσεων, είναι πολύ κατώτερα αυτού που απαιτείται για την υγεία του ελληνικού λαού. Το 4% που έχετε βάλει σήμερα στον προϋπολογισμό του ΑΕΠ, με συγχωρείτε, είναι πολύ κατώτερο του ευρωπαϊκού μέσου όρου και δεν μπορούμε να φτάσουμε το επίπεδο που απαιτεί η υγεία του ελληνικού λαού. Άρα, ο σκοπός είναι εκείνος ο οποίος αχρηστεύει ουσιαστικά και τις διοικήσεις, όχι ότι δεν παίζουν ρόλο.

Στον ΟΠΕΚΕΠΕ, για παράδειγμα -να σας πω και στα αγροτικά, να κάνουμε έναν παραλληλισμό- έχετε αλλάξει τέσσερις με πέντε διοικητές. Κατά τον Υπουργό πάει και ο διοικητής! Μάλλον, πάνε και τα προσόντα κατά τον Υπουργό πάντα! Έτσι το αντιλαμβάνεστε εσείς, γι’ αυτό αχρηστεύετε και τους νόμους και φέρνετε απανωτούς καινούργιους νόμους.

Λοιπόν, εφέτος ήταν το αποκορύφωμα της αποτυχίας στον ΟΠΕΚΕΠΕ. Για πρώτη φορά οι δηλώσεις ΟΣΔΕ γίνονται μετά τις εκλογές. Τόσο μεθοδευμένα και ωραία το πήγατε, για να μην πάρει χαμπάρι ο κόσμος την αποτυχία της κυβερνητικής πολιτικής, της κυβερνητικής αντίδρασης στην ΚΑΠ και ότι δεν παρενέβη πουθενά και τα αποτελέσματα τα είδαν μόλις χτες και προχθές οι αγρότες μας, διότι πήραν τις μισές επιδοτήσεις από ό,τι έπαιρναν τα προηγούμενα χρόνια. Άρα, βλέπετε ότι ο σχεδιασμός σας είναι εντελώς χάλια.

Είπατε για μπόνους, για να μη φάμε και πολύ χρόνο, μιας και κλείνουμε. Τι εννοείτε με το «μπόνους»; Σαν αυτά που πήραν εκείνοι οι άνθρωποι στη ΔΕΗ που είχατε βάλει; Θυμάστε τα μπόνους του Στάσση και των άλλων είκοσι επτά διοικητών -πόσους είχε βάλει;- οι οποίοι ζούσαν πλουσιοπάροχα; Τέτοια μπόνους, βεβαίως και αρνούμεθα. Μπόνους να πάρει μια δομή η οποία μεγαλουργεί, να πάρει μια κλινική, να πάρει ένα κέντρο, η δομή ολόκληρη και οι υπηρετούντες σε αυτή, όχι ένας διοικητής, διότι δεν το δικαιούται. Και τα είδαμε τα αποτελέσματα και για πώς τα σκεφτόμαστε.

Βεβαίως, η αντίληψη που έχετε φάνηκε στις ανεξάρτητες αρχές. Είδατε σε πόσους βάλατε χέρι. Είδατε πώς τα κουκουλώσατε όλα με ένα πέπλο αδιαφάνειας και τα παρουσιάζετε με ένα πέπλο μυστικότητας, αλλά παραμένετε δέσμιοι και γνήσιοι εκπρόσωποι της πάλαι ποτέ κραταιάς Δεξιάς και της λογικής «δεν σου τον έστειλα να τον μετρήσεις, σου τον έστειλα να τον ντύσεις»!

Γεια σας!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο, με τον οποίο ολοκληρώσαμε τη συνεδρίαση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 0.15΄ λύεται η συνεδρίαση για σήμερα Πέμπτη 2 Νοεμβρίου 2023 και ώρα 9.00΄, με αντικείμενο εργασιών του Σώματος, νομοθετική εργασία: α) συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις» και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ)», σύμφωνα με την συμπληρωματική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**