(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΕ΄

Τρίτη, 25 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Α. Κουτσούμπα, Κ. Κοντογεώργου και Γ. Παπανδρέου, σελ.   
3. Ανακοινώνεται ότι τη συνεδρίαση παρακολουθούν μαθητές από το 5ο Γυμνάσιο Αμαρουσίου, το 4ο Γυμνάσιο Ελευσίνας, το 4ο Γυμνάσιο της Λαμίας και από το 3ο Γενικό Λύκειο Καρδίτσας, σελ.   
4. Ανακοινώνεται ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από την 25η Οκτωβρίου 2022 επιστολή του προς τον Πρόεδρο της Βουλής ενημερώνει το Σώμα ότι ο Βουλευτής Γρεβενών κ. Ανδρέας Πάτσης τίθεται εκτός Κοινοβουλευτικής Ομάδας της Νέας Δημοκρατίας, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Προστασίας του Πολίτη: «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν. 2776/1999», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες περιβαλλοντικές διατάξεις», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΑΒΔΕΛΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΚΑΚΛΑΜΑΝΗΣ Ν. , σελ.   
 ΛΑΠΠΑΣ Σ. , σελ.   
 ΜΑΡΚΟΠΟΥΛΟΣ Δ. , σελ.   
 ΣΑΚΟΡΑΦΑ Σ. , σελ.   
  
Β. Επί του σχεδίου νόμου του Υπουργείου Προστασίας του Πολίτη:  
 ΑΓΑΘΟΠΟΥΛΟΥ Ε. , σελ.   
 ΑΔΑΜΟΠΟΥΛΟΥ Α. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΥΛΩΝΙΤΗΣ Α. , σελ.   
 ΒΡΟΥΤΣΗΣ Ι. , σελ.   
 ΓΚΙΟΚΑΣ Ι. , σελ.   
 ΓΡΗΓΟΡΙΑΔΗΣ Κ. , σελ.   
 ΖΕΜΠΙΛΗΣ Α. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΙΡΙΔΗΣ Δ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΜΙΝΗΣ Γ. , σελ.   
 ΚΑΝΕΛΛΗ Γ. , σελ.   
 ΚΑΡΑΓΚΟΥΝΗΣ Κ. , σελ.   
 ΚΟΜΝΗΝΑΚΑ Μ. , σελ.   
 ΚΟΤΡΩΝΙΑΣ Γ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΛΑΠΠΑΣ Σ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Α. , σελ.   
 ΛΟΒΕΡΔΟΣ Ι. , σελ.   
 ΜΑΡΚΟΠΟΥΛΟΣ Δ. , σελ.   
 ΜΑΡΚΟΥ Κ. , σελ.   
 ΜΠΑΡΤΖΩΚΑΣ Α. , σελ.   
 ΜΥΛΩΝΑΚΗΣ Α. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Ε. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΗΛΙΟΥ Γ. , σελ.   
 ΣΚΟΝΔΡΑ Α. , σελ.   
 ΣΠΑΝΑΚΗΣ Β. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
  
Γ. ΠΑΡΕΜΒΑΣΕΙΣ:  
 ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΘ΄

Τετάρτη 25 Οκτωβρίου 2023

Αθήνα, σήμερα στις 25 Οκτωβρίου 2023, ημέρα Τετάρτη και ώρα 9.36΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

«Η υπ’ αριθμόν 267/23-10-2023 επίκαιρη ερώτηση, που θα απαντηθεί από την Υφυπουργό Παιδείας, Θρησκευμάτων και Αθλητισμού κ. Δόμνα - Μαρία Μιχαηλίδου και η υπ’ αριθμόν 245/16-10-2023 επίκαιρη ερώτηση, που θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Χρήστο Τριαντόπουλο.» Ο Γενικός Γραμματέας Νομικών και Κοινοβουλευτικών Θεμάτων Στυλιανός - Ιωάννης Κουτνατζής.

Κατόπιν τούτου, ξεκινάμε τη συζήτηση με την πρώτη με αριθμό 267/23-10-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού, με θέμα: «Να σταματήσει η συνδικαλιστική δίωξη της εκπαιδευτικού της Διεύθυνσης Πρωτοβάθμιας Εκπαίδευσης Νομού Ηρακλείου».

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας ευχαριστώ πολύ, κύριε Πρόεδρε.

Κυρία Υφυπουργέ, μεγάλες αντιδράσεις στον εκπαιδευτικό κόσμο έχει προκαλέσει η συνέχιση της πρωτοφανούς συνδικαλιστικής δίωξης, που μόνο ως πράξη αυταρχισμού μπορεί να εκληφθεί, με άδικες και αστήρικτες κατηγορίες της εκπαιδευτικού της Διεύθυνσης Πρωτοβάθμιας Εκπαίδευσης Νομού Ηρακλείου Κρήτης Ελένης Παπασταύρου, που υπηρετεί στο 14ο Δημοτικό Σχολείο Ηρακλείου.

Συγκεκριμένα, η εκπαιδευτικός και συνδικαλίστρια διώκεται επειδή υπερασπίστηκε, στον σύλλογο διδασκόντων του σχολείου της, τις ειλημμένες και ομόφωνες αποφάσεις του συλλόγου σχετικά με την αξιολόγηση της σχολικής μονάδας, οι οποίες εναρμονίζονταν με τις συλλογικές αποφάσεις του κλάδου τόσο της ΔΟΕ όσο και του ΣΕΠΕ Ηρακλείου «Δομήνικος Θεοτοκόπουλος» ενάντια στη συστηματική και αυθαίρετη προσπάθεια της τότε διευθύντριας του σχολείου να τις ανατρέπει μονομερώς.

Η καταφανώς συνδικαλιστική δίωξη της εκπαιδευτικού προχώρησε αφού το πόρισμα της ΕΔΕ πρότεινε την πειθαρχική δίωξή της και η ίδια κλήθηκε σε γραπτή απολογία, παρά τις αντιδράσεις του Συλλόγου Εκπαιδευτικών Πρωτοβάθμιας Εκπαίδευσης Ηρακλείου «Δομήνικος Θεοτοκόπουλος», του ίδιου του Συλλόγου Διδασκόντων του 14ου Δημοτικού Σχολείου που υπηρετεί και η ίδια, πολλών εργατικών σωματείων και φορέων, αλλά και δεκάδων συλλόγων ΣΕΠΕ και ΕΛΜΕ από όλη την Ελλάδα.

Θα καταθέσω στα Πρακτικά τις αποφάσεις στήριξης αυτών των φορέων.

Μάλιστα, στις 21 Σεπτεμβρίου σωματεία και φορείς έκαναν αγωνιστική παρέμβαση στην Πρωτοβάθμια Διεύθυνση Εκπαίδευσης στο Ηράκλειο ενάντια στη δίωξη της εκπαιδευτικού.

Σημειωτέον, κατά τη διαδικασία της ΕΔΕ ένα από τα βασικά ερωτήματα προς τους συναδέλφους της ήταν αν υποκινούσε σε απεργία.

Δεν είναι τυχαίο ότι η εκπαιδευτικός που διώκεται πρωτοστατεί στην οργάνωση των αγώνων για ένα σύγχρονο σχολείο που αξίζει πραγματικά στους μαθητές, στα δικαιώματα των εκπαιδευτικών και ενάντια στην περαιτέρω υποβάθμισή του.

Η συγκεκριμένη περίπτωση είναι η κορυφή του παγόβουνου μιας απαράδεκτης προσπάθειας της Κυβέρνησης, του Υπουργείου Παιδείας, των διευθύνσεων εκπαίδευσης, με σκοπό τη φίμωση, την τρομοκράτηση και τον εκφοβισμό των εκπαιδευτικών, για να μην απαντήσουν οργανωμένα, αγωνιστικά στην επίθεση που δέχονται στα δικαιώματά τους και στα μορφωτικά δικαιώματα των μαθητών με βάση το πλαίσιο που έχει διαμορφωθεί μέσα από αντιδραστικές νομοθετικές ρυθμίσεις της δικής σας Κυβέρνησης σε συνέχεια των προηγούμενων του ΣΥΡΙΖΑ και του ΠΑΣΟΚ.

Δεν είναι τυχαίο, επίσης, ότι στην ερώτηση 3112, που από 5-4-2023 κατέθεσε το ΚΚΕ με θέμα τη δίωξη της συγκεκριμένης εκπαιδευτικού, δεν δόθηκε απάντηση από την πλευρά του αρμόδιου Υπουργείου, όπως δεν είναι τυχαίο ότι η εκπαιδευτικός που διώκεται πρωτοστατεί στην οργάνωση των αγώνων, όπως σας είπα προηγουμένως.

Σας ρωτάμε, λοιπόν, κυρία Υπουργέ, ποια μέτρα προτίθεται να πάρει η Κυβέρνηση, για να σταματήσει κάθε πειθαρχική δίωξη εις βάρος της εκπαιδευτικού που νόμιμα –νόμιμα!- υπερασπίστηκε τις ειλημμένες αποφάσεις του συλλόγου διδασκόντων του 14ου Δημοτικού Σχολείου στο οποίο υπηρετεί.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κυρία Υπουργέ, έχετε τον λόγο να απαντήσετε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Βουλευτά, ξεκινώντας, θεωρώ πραγματικά χρήσιμο να αναφερθώ στη νομοθεσία που ρυθμίζει τα ζητήματα πειθαρχικών διώξεων. Είμαι σίγουρη ότι εσείς γνωρίζετε τις σχετικές διατάξεις, αλλά νομίζω ότι είναι χρήσιμο για όλους όσοι μας παρακολουθούν. Η αναφορά αυτή δεν είναι τυπική, γίνεται για λόγους ουσίας. Η τήρηση της νομιμότητας είναι συστατικό στοιχείο της δημοκρατίας και του κράτους δικαίου. Στις δημοκρατίες όταν ένας νόμος δεν μας αρέσει προσπαθούμε να τον αλλάξουμε, όπως προβλέπει το Σύνταγμα. Δεν τον παραβιάζουμε.

Επίσης, θέλω να ξεκαθαρίσω, κύριε Βουλευτά, ότι δεν είναι η δική μου δουλειά –τουλάχιστον έτσι όπως εγώ κατανοώ το δικό μου λειτούργημα- να πάρω προσωπική θέση σε μια διαδικασία πειθαρχικού ελέγχου που είναι σε εξέλιξη. Δεν υπάρχει καμμία περίπτωση να υπάρξει πολιτική παρέμβαση υπέρ κάποιου. Δεν υπάρχει περίπτωση να υπάρξει πολιτική παρέμβαση για να «τραβηχτεί κάποιο αυτί». Δεν υπάρχει περίπτωση να υπάρξει πολιτική παρέμβαση. Τελεία. Κάτι τέτοιο θα ήταν παράνομο.

Αλίμονο, κύριε Βουλευτά, αν η πολιτική ηγεσία οποιουδήποτε Υπουργείου –δη του Υπουργείου Παιδείας- εμπλεκόταν για να σταματήσει μια πειθαρχική δίωξη, η οποία συντελείται σύμφωνα με πολύ συγκεκριμένους κανόνες του Υπαλληλικού Κώδικα.

Τι προβλέπεται, λοιπόν. Όταν για έναν υπάλληλο υπάρχουν σοβαρές υπόνοιες ή σαφείς ενδείξεις για τη διάπραξη πειθαρχικού παραπτώματος, τότε ο πειθαρχικός προϊστάμενος διατάσσει αυτό που λέμε εμείς ΕΔΕ, την ένορκη διοικητική εξέταση –το άρθρο 121 του Υπαλληλικού Κώδικα. Σκοπός της ένορκης διοικητικής εξέτασης είναι η συλλογή στοιχείων που αποδεικνύουν ή όχι ότι οι υπόνοιες έχουν βάση, ότι στην προκειμένη περίπτωση υπάρχουν τεκμηριωμένες υποψίες και έχει τελεσθεί πειθαρχικό παράπτωμα. Αν τέτοια στοιχεία δεν προκύψουν, τότε η υπόθεση κλείνει. Αν, όμως, διαπιστωθεί ότι υπάρχει πειθαρχικό παράπτωμα, τότε ο πειθαρχικός προϊστάμενος προχωράει στην άσκηση πειθαρχικής δίωξης και ο υπάλληλος που διώκεται καλείται σε απολογία. Σημαντικό στοιχείο της διαδικασίας είναι ότι από τη στιγμή που ο υπάλληλος καλείται σε απολογία, η υπόθεση οφείλει να περατωθεί με την έκδοση απόφασης, το οποίο σημαίνει ότι δεν υπάρχει δυνατότητα η δίωξη να ανακληθεί –συγκεκριμένα το άρθρο 134 του Υπαλληλικού Κώδικα.

Άρα, όταν ζητάτε να σταματήσει η δίωξη της εκπαιδευτικού στο σημείο αυτό, είναι σαν να ζητάτε να παραβιάσουμε μια διάταξη νόμου και δεν έρχεστε εδώ με τροπολογία την οποία μπορούμε να συζητήσουμε, αλλά έρχεστε ζητώντας μας να παραβιάσουμε τη διάταξη του νόμου του εθνικού Κοινοβουλίου.

**ΕΜΜΑΝΟΥΗΛ ΣΥΝΤΥΧΑΚΗΣ:** Α, θέλετε τροπολογία!

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σε ό,τι αφορά τώρα στη συγκεκριμένη πειθαρχική δίωξη για την οποία μας ρωτάτε, η ΕΔΕ που διενεργήθηκε για τις πράξεις της εκπαιδευτικού κατέληξε στο συμπέρασμα ότι αυτή υπέπεσε στο παράπτωμα της αναξιοπρεπούς ή ανάρμοστης ή ανάξιας για υπάλληλο συμπεριφοράς κατά τη διάρκεια της συνεδρίασης του συλλόγου διδασκόντων. Συνεπώς, η δίωξη δεν έχει καμμία σχέση με το συνδικαλιστικό της δικαίωμα, αλλά με αυτό που βρήκε το αποτέλεσμα της ΕΔΕ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κυρία Υπουργέ.

Ορίστε, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα έλεγα να αφήσουμε κατά μέρος τα νομικά τερτίπια. Είναι πολιτική, συνδικαλιστική δίωξη; Ε, όλος ο κόσμος λέει ότι είναι πολιτική, συνδικαλιστική δίωξη εκτός από την Κυβέρνηση και τα «παπαγαλάκια» που είναι από κάτω. Γιατί περί αυτού πρόκειται.

Άρα υπάρχει πολιτική παρέμβαση στη συγκεκριμένη δίωξη και η εκπαιδευτικός δεν έκανε τίποτε άλλο από το να υπερασπιστεί την απόφαση του συλλόγου των διδασκόντων του σχολείου που ανήκει, τις ειλημμένες αποφάσεις του συλλόγου, οι οποίες ήταν εναρμονισμένες με τις συλλογικές αποφάσεις του κλάδου –το παρακάμπτετε αυτό;- τόσο της ΔΟΕ όσο και του ΣΕΠΕ Ηρακλείου.

Στα έγγραφα απολογίας της, προς το Υπουργείο Παιδείας, την Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης και τον Περιφερειακό Διευθυντή, η συνδικαλίστρια καταρρίπτει μία προς μία όλες τις φαιδρές αιτιάσεις της τότε διευθύντριας του σχολείου, η οποία όλως τυχαία τη μοναδική στήριξη την οποία απολαμβάνει είναι εκείνη του Διευθυντή Πρωτοβάθμιας Εκπαίδευσης κ. Μπελαδάκη, σύζυγο της αδελφής της πρώην διευθύντριας του δημοτικού σχολείου, ο οποίος κ. Μπελαδάκης αρνήθηκε τουλάχιστον τρεις φορές να δεχτεί –όχι την εκπαιδευτικό- το Διοικητικό Συμβούλιο «Δομήνικος Θεοτοκόπουλος». Ενώ το δέχτηκαν όλοι οι υπόλοιποι της πρωτοβάθμιας εκπαίδευσης, εκείνος τρεις φορές αρνήθηκε να δεχτεί. Τυχαίο; Ε, δεν νομίζω.

Ερωτήματα προκάλεσε εξ αρχής το γεγονός ότι ξεκίνησε η ΕΔΕ, ενώ προανακριτικά οι αρχικές κατηγορίες είχαν καταρριφθεί από εκπαιδευτικούς του σχολείου που πήγαν και τις διέψευσαν. Το ίδιο το πόρισμα, ενώ με νομικές παραπομπές προσπαθεί να προσδώσει νομική κάλυψη στις ενέργειες παραποίησης των αποφάσεων του συλλόγου διδασκόντων, στην πραγματικότητα αποδεικνύει την αυθαίρετη ανατροπή της απόφασης!

Είναι συνδικαλιστική, πολιτική δίωξη και ο πυρήνας αυτής της δίωξης φάνηκε από την επίμαχη συνεδρίαση διδασκόντων του 14ου Δημοτικού Σχολείου στις 5-11-2021 με θέμα την αυτοαξιολόγηση της σχολικής μονάδας. Φυσικά ακολούθησαν και άλλες συνεδριάσεις του συλλόγου διδασκόντων. Η πρώην διευθύντρια, ενοχλημένη από τις απόψεις της συνδικαλίστριας, της ασκούσε λεκτική, ψυχολογική βία με προσβλητική και ταπεινωτική συμπεριφορά λέγοντάς της «άμα δεν σου αρέσει, να φύγεις από το σχολείο μου». Το σχολείο «της»; Το σχολείο «της»; «Θα δεις τι θα πάθεις από ’δω και πέρα, θα με έχεις απέναντί σου. Άντε χάσου από δω!».

Μιλάμε για άκρως προσβλητικές εκφράσεις εις βάρος της. «Θα με έχεις απέναντί σου»; Αν αυτό δεν συνιστά απειλή προς τη συνδικαλίστρια, τότε τι είναι; Κι, όμως, το πόρισμα λέει ότι δεν συνιστά απειλή. Πολύ μεροληπτικό εμένα μου ακούγεται αυτό.

Αυτή η λεκτική σε βάρος της επίθεση έχει συγκεκριμένη αιτία και αφορμή, τη σχεδόν ομόφωνη απόφαση –εκτός της ψήφου της πρώην διευθύντριας- στις 18 Οκτωβρίου 2022, πρακτικό νούμερο 13, ενάντια στην αυτοαξιολόγηση της σχολικής μονάδας και αποφασίστηκε να κατατεθούν τα κείμενα της ΔΟΕ, με τη συμφωνία της διευθύντριας να ορίσει τους συντονιστές –πέντε συντονιστές- και μόνο αυτούς ενάντια στην αυτοαξιολόγηση της σχολικής μονάδας.

Η συμφωνία παραβιάστηκε από την πρώην διευθύντρια αναρτώντας στην πλατφόρμα του ΙΕΠ διαφορετικούς τίτλους και στόχους κάθε άξονα, χωρίς να ενημερώσει κανέναν. Γι’ αυτή τη συνεδρίαση δεν είχε συνταχθεί κανένα απολύτως πρακτικό. Το πρακτικό νούμερο 13 συντάχθηκε εκ των υστέρων, μετά από την επίμαχη συνεδρίαση. Ο υποδιευθυντής του δημοτικού σχολείου ζήτησε από την τότε διευθύντρια να εξηγήσει τους λόγους παραβίασης της σχεδόν ομόφωνης απόφασης του συλλόγου και η διευθύντρια βέβαια, άκρως επικριτική, εριστική και προσβλητική προς το σύλλογο, είπε «εγώ δε θα κάνω αυτό που λέει η ΔΟΕ. Εγώ είμαι σκεπτόμενο άτομο» -οι άλλοι είναι πρόβατα δηλαδή- «εσείς τα έχετε σε κουτάκια μέσα στο μυαλό σας».

Στόχος, λοιπόν, είναι μέσω της ενοχοποίησης της συνδικαλίστριας να επιβληθεί νόμος και τάξη για όποιον «δεν συμμορφώνεται προς τας υποδείξεις» –αυτό μας είπατε και στην πρωτολογία σας-, να επιβληθεί «σιγή νεκροταφείου», να μην αμφισβητείται η πολιτική της παιδείας των πολλών ταχυτήτων και της αμάθειας στο σχολείο της αξιολόγησης, της κατηγοριοποίησης και της ταξικής διαφοροποίησης που διαμόρφωσαν όλες οι αντιδραστικές νομοθετικές ρυθμίσεις όλων των κυβερνήσεων.

Και δεν είναι μόνο η συγκεκριμένη δίωξη. Εκκρεμούν πολλές παρόμοιες περιπτώσεις διώξεων εκπαιδευτικών ανά την Ελλάδα. Γι’ αυτό και σήμερα πραγματοποιούνται κινητοποιήσεις σε πολλές διευθύνσεις εκπαίδευσης ακριβώς για να σταματήσουν οι πολιτικές διώξεις εκπαιδευτικών.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Συντυχάκη, έχετε υπερβεί πολύ τον χρόνο σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Και τελειώνω με το εξής, κύριε Πρόεδρε και ευχαριστώ για την ανοχή: Σας καλούμε να αναζητήσετε την πολιτική λύση-διέξοδο για να σταματήσει αυτή η άδικη πειθαρχική δίωξη και αντιλαμβάνεστε για ποιο πράγμα μιλάω. Σε διαφορετική περίπτωση, η πειθαρχική δίωξη θα αποτελεί πλήρη και ολοσχερή κατασυκοφάντηση του δημόσιου λειτουργήματος το οποίο υπηρετεί με ζήλο, ευσυνειδησία και αυταπάρνηση η συνδικαλίστρια, η εργαζόμενη. Είναι άδικο να σπιλώνεται η τιμή και η αξιοπρέπεια μιας επιμελούς και εργατικής δασκάλας.

Κατά συνέπεια και επειδή στην περίπτωσή της θα πρέπει να ισχύει και η κατοχυρωμένη αρχή της ισότητας -όπως μας λέτε, το άρθρο 4 του Συντάγματος- και της ίσης μεταχείρισης των εργαζομένων απέναντι στον νόμο, το πάνδημο αίτημα όλων των μαζικών συνδικαλιστικών φορέων είναι να απαλλαγεί κάθε πειθαρχικής ευθύνης, όπως ακριβώς έγινε και με την πρώην διευθύντρια του 14ου Δημοτικού Σχολείου που παραβίασε τα πάντα.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για να απαντήσετε στον κ. Συντυχάκη.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε. Θα ζητήσω από το διπλό του χρόνου που πήρε ο Βουλευτής να πάρω το μισό του χρόνου.

**ΠΡΟΕΔΡΕΥΩΝ (Αθανάσιος Μπούρας):** Θα είμαι ανεκτικός και σε εσάς προφανώς.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, είναι ξεκάθαρη γραμμή μας σε αυτή την Κυβέρνηση -δεν ξέρω πώς εσείς, κύριε Βουλευτά του Κομμουνιστικού Κόμματος Ελλάδας, σκέφτεστε ότι θα ήταν η διοίκηση της χώρας αυτής, αν το δικό σας κόμμα ήταν στην κυβέρνηση-το δικό μας κόμμα αυτή τη στιγμή δεν κάνει και ούτε θα κάνει καμμία –μα, καμμία!- πολιτική παρέμβαση εκεί όπου υπάρχουν διαδικασίες. Αυτός είναι ο σκοπός μιας δημοκρατίας, να έρχεται στο εθνικό Κοινοβούλιο, στην Εθνική Αντιπροσωπεία, να θέτει ιδέες και τα υπόλοιπα κόμματα, όταν δεν είναι αυτά στη Συμπολίτευση, να καταθέτουν τις όποιες αντιρρήσεις έχουν με αυτές.

Κύριε Βουλευτά, είστε έμπειρος Κοινοβουλευτικός. Αυτό που σας είπα το γνωρίζετε. Το υπενθύμισα, όμως, για να μη δημιουργούνται διάφορες εντυπώσεις ότι οποιαδήποτε κυβέρνηση της Νέας Δημοκρατίας θα έρθει και θα παρέμβει σε διαδικασίες που θέτει αυτό εδώ το Κοινοβούλιο.

Ο σύλλογος διδασκόντων, κύριε Βουλευτά, δεν είναι συνδικαλιστικό όργανο. Δεν ξέρω πώς το έχετε δει, αλλά ο σύλλογος διδασκόντων δεν είναι συνδικαλιστικό όργανο για να συμμορφώνεται ή να εναρμονίζεται με αποφάσεις κλαδικών σωματείων. Είναι διοικητικό όργανο με Πρόεδρο τον εκάστοτε διευθυντή της σχολικής μονάδας και υπό αυτή την έννοια, οι αποφάσεις του συλλόγου διδασκόντων οφείλουν να είναι σύννομες, δηλαδή να εναρμονίζονται με αυτή την ελληνική νομοθεσία, όχι με το αν το σωματείο είναι χαρούμενο ή όχι με το πώς εκλαμβάνει το άλλο σωματείο την ελληνική νομοθεσία. Ο σύλλογος διδασκόντων δεν νομιμοποιείται να μην εφαρμόζει τους νόμους που ψηφίζει αυτό το ελληνικό Κοινοβούλιο στο οποίο εσείς θέλετε και είστε μέλος ή να εμποδίζει την εφαρμογή τους. Δεν νομιμοποιείται κανένας σύλλογος να αποφασίζει, για παράδειγμα, αν θέλει ή δεν θέλει ένα παιδί στο σχολείο, άμα θα δεχτεί ή δεν θα δεχτεί ένα προσφυγόπουλο.

Αν ξεκινήσουμε με τη διαδικασία αυτή, αν ξεκινήσουμε, κύριε Βουλευτά, με το σκεπτικό αυτό, του αν σε όποιο συνδικαλιστικό όργανο αρέσει ή δεν αρέσει κάτι, ο σύλλογος διδασκόντων πρέπει να μην ακολουθήσει την ελληνική νομοθεσία, αλλά να ακολουθήσει το τι πιστεύει το όποιο συνδικαλιστικό όργανο, τότε, κύριε Βουλευτά, θα μου επιτρέψετε να πω ότι η ιστορία που εσείς, μάλλον, γνωρίζετε καλύτερα από εμένα έχει οδηγήσει σε πολύ επικίνδυνες οδούς με τον τρόπο αυτό. Γι’ αυτό υπάρχει η δημοκρατία, γι’ αυτό υπάρχει το κράτος δικαίου, έτσι ώστε να ακολουθούνται οι νόμοι, όχι το αν σε ένα σωματείο αρέσει ο νόμος αυτός, γιατί μετά θα βρεθούμε σε οδούς –ξαναλέω- πάρα πολύ επικίνδυνες.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ωραία, ευχαριστούμε, κυρία Υπουργέ.

Συνεχίζουμε με την επόμενη επίκαιρη ερώτηση και τελευταία για σήμερα, είναι η δεύτερη με αριθμό 245/16-10-2023 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας της Ελληνικής Λύσης κ. Βασιλείου Βιλιάρδου προς τον Υπουργό Κλιματικής Κρίσης και Πολιτικής Προστασίας, με θέμα: «Επικοινωνιακή διαχείριση της κακοκαιρίας «Ντάνιελ» και σχέδιο «ΔΑΡΔΑΝΟΣ»».

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Ευχαριστώ πολύ για την παρουσία σας, κύριε Υπουργέ.

Κατά την πρόσφατη κακοκαιρία «Ντάνιελ» η διαχείριση της πλημμύρας ήταν εξαιρετικά ανεπαρκής, όπως επίσης και τα μέτρα συνδρομής. Επρόκειτο περισσότερο για μία επικοινωνιακή διαχείριση της ζημίας εκ μέρους της Κυβέρνησής σας, για να διασώσει την εικόνα της προφανώς στους ψηφοφόρους, αντί για πραγματικό ενδιαφέρον. Η άμεση βοήθεια πλημμυροπαθών του arogi.gov.gr φαίνεται ότι είναι χαμηλότερη από αυτή που δόθηκε στον «Ιανό». Όπως αναφέρεται, δόθηκαν 4.000 ευρώ για επιχειρήσεις και κτηνοτροφικές μονάδες με 100% καταστροφή και 2.000 ευρώ για αγροτικό εξοπλισμό, ενώ στον «Ιανό» ήταν 8.000 ευρώ παρά την αύξηση του πληθωρισμού έκτοτε. Αντίθετα, στα νοικοκυριά δίνονται 6.500 ευρώ, ενώ στον «Ιανό» δίνονταν 5.000 ευρώ με τον ν.4728/2020 και με το άρθρο 1. Είναι σωστά τα νούμερα που παραθέτουμε; Αν ναι, γιατί αυτές οι διαφορές;

Έως τις 22-9-2023 τώρα, σύμφωνα με αναφορά στη Βουλή, είχαν οριστικοποιηθεί είκοσι δύο χιλιάδες πεντακόσιες ογδόντα εννέα αιτήσεις στην κρατική αρωγή, ενώ τέσσερις χιλιάδες οκτακόσιες σαράντα ήταν εκκρεμείς. Γιατί κάποιες αιτήσεις είναι εκκρεμείς; Είναι αλήθεια πως πολλές ενισχύσεις ενώ εγκρίθηκαν δεν έχουν εκταμιευθεί; Επίσης, ότι κάποιες κατασχέθηκαν από εισπρακτική; Αν είναι δυνατόν!

Παράλληλα, υπήρξαν αρχικά δυσκολίες λόγω της ψηφιακής υποβολής. Πώς γίνεται ο έλεγχος για απάτες είτε από τους ίδιους είτε από μεσάζοντες;

Περαιτέρω ανακοινώθηκε στεγαστική συνδρομή 10.000 ευρώ για σπίτια. Πότε θα δοθεί; Έχουν ολοκληρωθεί οι καταγραφές; Αναφέρονται στον Τύπο είκοσι δύο χιλιάδες αυτοψίες. Αυτές είναι όλες; Υπάρχουν, επίσης, αναφορές σε 116 εκατομμύρια ευρώ συνδρομή για το 80% του κόστους, ενώ το υπόλοιπο σε δάνεια. Αν είναι δυνατόν! Θα υπάρχει κάποια διαφοροποίηση στο ποσόν ανάλογα με το εάν είναι κύρια ή δευτερεύουσα κατοικία, εισοδηματικά κριτήρια κ.λπ.;

Εκτός αυτών ανακοινώθηκε ενίσχυση ενοικίου για στέγαση, αλλά δεν έχει εκταμιευθεί. Ισχύει; Επαρκούν τα κενά σπίτια στην περιφέρεια για να καλύψουν τη ζήτηση, χωρίς να προκληθεί αύξηση ενοικίων για τους υπολοίπους; Πού ζουν αυτοί οι άνθρωποι σήμερα και πώς συντηρούνται; Γνωρίζετε;

Κλείνοντας, έχουν μαζευτεί τα σκουπίδια και η λάσπη από τα χωράφια; Είναι πολλές οι απορίες. Έχει μετρηθεί η μόλυνση στο έδαφος από φερτά κατάλοιπα, όπως από καύσιμα, λιπαντικά, χημικά, υλικά φωτοβολταϊκών κ.λπ., για τα οποία δεν πήραμε ποτέ απάντηση στον «Ιανό», όπου είχαν συμβεί τα ίδια;

Σε σχέση με την κτηνοτροφία, έχουν χαθεί πάνω από διακόσιες χιλιάδες ζώα. Αν και είχε ειπωθεί, όμως, πως θα συλλεχθούν για να αποτεφρωθούν ή να θαφτούν, κατά μαρτυρίες τα περισσότερα έχουν μείνει να σαπίζουν στα χωράφια με κίνδυνο για τη δημόσια υγεία. Έχουν πάει συνεργεία και δεν είχαν τα κατάλληλα μηχανήματα ή προσωπικό για να τα βγάλουν; Ποιος ευθύνεται να τα μαζέψει μέσα στους στάβλους; Ο κτηνοτρόφος; Το ιδιωτικό συνεργείο που ενδεχομένως μίσθωσαν οι αρχές ή ο Στρατός;

Καταθέτοντας τώρα εδώ τα αιτήματα του ΣΘΕΒ στα Πρακτικά, όπου τα βασικά άμεσα είναι η αποκομιδή των σκουπιδιών της πλημμύρας και η αποκατάσταση δρόμων, τι έχει συμβεί ως σήμερα; Υπάρχει πάντως μία βιομηχανία, η «DEL MONTE», που κλείνει και μεταφέρεται προκαλώντας αβεβαιότητα στο προσωπικό της, ενώ δεν είναι η μοναδική.

Οι ερωτήσεις μας είναι οι εξής: Πρώτον, σε ποιο στάδιο βρίσκεται η εκταμίευση της άμεσης βοήθειας, η εκτίμηση και η προώθηση αιτημάτων στεγαστικής βοήθειας, αποζημιώσεων ΕΛΓΑ παγίων εγκαταστάσεων και παροχής ενίσχυσης ενοικίου; Και δεύτερον, τι συμβαίνει και ποιος ευθύνεται για τις συγκομιδές των νεκρών ζώων; Γίνονται μετρήσεις μόλυνσης από κατάλοιπα; Έχουν μαζευτεί τα σκουπίδια;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Ευχαριστώ, κύριε συνάδελφε, για την επίκαιρη ερώτηση, γιατί μου δίνετε την ευκαιρία να συζητήσουμε για ακόμα μία φορά τα μέτρα που υλοποιούμε στη Θεσσαλία έπειτα από ένα ακραίο πλημμυρικό φαινόμενο. Αν και τα ερωτήματα που θέσατε ήταν πάρα πολλά, θα προσπαθήσω, όμως, να τα βάλω σε μία σειρά.

Για τη Θεσσαλία, λοιπόν, που από την πρώτη στιγμή βρισκόμαστε εκεί, ξεκίνησε η υλοποίηση ενός σχεδίου, ώστε η αποκατάσταση να πραγματοποιηθεί το συντομότερο δυνατόν και η στήριξη να φτάσει όσο πιο γρήγορα και δίκαια σε όσους έχουν ανάγκη, με συχνή παρουσία στο πεδίο, μόνιμα εκεί, δίπλα στους συμπολίτες μας.

Αρχικά, όπως είπατε, ενεργοποιήσαμε το πλαίσιο της πρώτης αρωγής μέσα από την πλατφόρμα arogi.gov.gr, η οποία θα παραμείνει ανοικτή μέχρι το τέλος Οκτωβρίου. Πρώτον, χορηγείται η πρώτη αρωγή για τις πρώτες ανάγκες των νοικοκυριών και για την οικοσκευή με το σχετικό ποσό να μπορεί να φτάσει μέχρι και τις 6.600 ευρώ, ανάλογα με το μέγεθος της ζημιάς, υψηλότερο από ό,τι στον «Ιανό», πρώτη αρωγή που χορηγείται είτε με τη διαδικασία αυτόματου εντοπισμού της ΑΑΔΕ είτε μετά από διασταυρώσεις και ελέγχους από τα στελέχη της Γενικής Γραμματείας Αποκατάστασης Φυσικών Καταστροφών και Κρατικής Αρωγής. Συνολικά μετά και από τη χθεσινή ενδέκατη καταβολή, έχουν πιστωθεί περίπου 59,5 εκατομμύρια ευρώ σε έντεκα χιλιάδες εξακόσιους σαράντα έναν δικαιούχους.

Δεύτερον, χορηγείται πρώτη αρωγή έναντι στεγαστικής συνδρομής, η οποία φτάνει ως τις 10.000 ευρώ, κάτι που δεν είχε δοθεί στον «Ιανό». Μέχρι σήμερα, οι πληρωμές ανέρχονται περίπου σε 917.000 ευρώ προς εκατόν πενήντα εννέα δικαιούχους.

Τρίτον, χορηγείται η πρώτη αρωγή έκτακτης επιχορήγησης πληγέντων επιχειρήσεων, κτηνοτροφικών μονάδων και αγροτικών εκμεταλλεύσεων, η οποία φτάνει ως τις 4.000 ευρώ, κτηνοτρόφους και αγρότες με ζημιές στο πάγιο κεφάλαιο, στον πάγιο εξοπλισμό, αλλά και με αντίστοιχες άλλες απώλειες. Μέχρι σήμερα έχουν πιστωθεί συνολικά 15,5 εκατομμύρια ευρώ σε έξι χιλιάδες τετρακόσιους τριάντα επτά δικαιούχους. Η ροή των πληρωμών θα συνεχίζεται, καθώς προχωρά η ροή των στοιχείων τόσο από την περιφέρεια όσο και από τον ΕΛΓΑ.

Αθροιστικά, λοιπόν, η πρώτη αρωγή ενάμιση μήνα περίπου μετά το ακραίο πλημμυρικό φαινόμενο, έχει ανέλθει σε 76 εκατομμύρια ευρώ προς περίπου περισσότερους από δεκαοκτώ χιλιάδες διακόσιους πλημμυροπαθείς συμπολίτες μας. Και φυσικά, ούτε οι χρόνοι αυτοί ούτε και το μέγεθος έχουν καμμία σχέση με τον «Ιανό».

Και, φυσικά, τα μέτρα στήριξης και αποκατάστασης δεν σταματούν στην πρώτη αρωγή, αλλά συνοδεύονται από την παροχή στεγαστικής συνδρομής για την αποκατάσταση των κτηρίων, όπως αναφέρατε, με αρχικό προϋπολογισμό που ξεπερνά τα 110 εκατομμύρια ευρώ, την επιδότηση ενοικίου ή συγκατοίκησης από 300 έως 500 ευρώ για τουλάχιστον μία διετία μέσα από την υποβολή της από την πλατφόρμα arogi.services.gov.gr, την αναστολή καταβολής φορολογικών υποχρεώσεων, την αναστολή διενέργειας πράξεων αναγκαστικής εκτέλεσης, που ισχύει, την τριετή απαλλαγή για τον ΕΝΦΙΑ, τη ρύθμιση και αναστολή ασφαλιστικών υποχρεώσεων, την παροχή δυνατότητας για αναστολή συμβάσεων εργασίας και την έκτακτη χρηματοδότηση προς οργανισμούς τοπικής αυτοδιοίκησης. Έχουν διατεθεί περίπου 83,7 εκατομμύρια ευρώ στους αυτοδιοικητικούς φορείς της Θεσσαλίας για την αποκατάσταση ζημιών σε κτήρια, αλλά και σε υποδομές για τη διαχείριση των έκτακτων αναγκών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Και για τις επιχειρήσεις, όπως γνωρίζετε, έχει ενεργοποιηθεί, φυσικά, το σχήμα της κρατικής αρωγής με την κάλυψη της ζημιάς να φτάνει στο 70% της εκτιμηθείσας ζημιάς στις επιχειρήσεις, υψηλότερο από ό,τι στον «Ιανό». Το ίδιο πλαίσιο στηρίζει και τον πρωτογενή τομέα.

Προσεγγίζουμε, λοιπόν, τις κτηνοτροφικές μονάδες και τις αγροτικές εκμεταλλεύσεις ως επιχειρήσεις. Έτσι, η ενίσχυση του 70% της εκτιμηθείσας ζημιάς ισχύει για τον πάγιο εξοπλισμό, για τα μέσα παραγωγής, για το έγγειο κεφάλαιο και για άλλα στοιχεία του παγίου κεφαλαίου τόσο των κτηνοτροφικών μονάδων όσο και των αγροτικών εκμεταλλεύσεων, όπως ισχύει και για τις δενδροκαλλιέργειες που καταστράφηκαν. Όλα αυτά δεν ίσχυαν στο παρελθόν και ισχύουν τώρα.

Καλύπτονται, λοιπόν, ζημιές που δεν καλύπτονταν μέχρι τώρα. Χορηγούνται ποσά και ενισχύσεις που δεν έχουν καμμία σχέση με το παρελθόν και σε χρόνους που επίσης δεν έχουν καμμία σχέση με το παρελθόν, ενώ βέβαια και η φυσική καταστροφή ήταν πρωτοφανής. Γι’ αυτό και τρέχουμε όλοι, για να καταφέρουμε το καλύτερο δυνατό αποτέλεσμα στους καλύτερους χρόνους και προς αυτούς που το έχουν ανάγκη και το δικαιούνται πραγματικά. Και θα συνεχίσουμε να δουλεύουμε με αυτούς τους εντατικούς ρυθμούς σε συνεργασία με όλους. Θα συνεχίσουμε για τη στήριξη και την αποκατάσταση της Θεσσαλίας, για να ορθοποδήσει η Θεσσαλία και οι Θεσσαλοί και θα το πετύχουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Βιλιάρδο, έχετε τον λόγο για τη δευτερολογία σας.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Υπουργέ, προφανώς δεν απαντήσατε σε καμμία σχεδόν ερώτηση από αυτές που έθεσα. Επαναλάβατε πολλά από αυτά που σας είπα. Επιπλέον, αυτών που έχουμε διαβάσει στον Τύπο. Δεν ήταν αυτό το νόημα της ερώτησης. Όπως καταλαβαίνετε, θα πρέπει να απαντήσετε. Φυσικά, δεν θα σας κρίνω εγώ, αλλά οι πολίτες της Θεσσαλίας που θα δουν αυτά που είπατε.

Και έρχομαι τώρα στη δευτερολογία μου. Στην ίδια κακοκαιρία, στον «Ντάνιελ», ο κρατικός μηχανισμός έδωσε την εικόνα έλλειψης προετοιμασίας και οργάνωσης, παρά τις προβλέψεις της μετεωρολογικής υπηρεσίας και τις εξαγγελίες περί σχεδιασμού. Μεταξύ άλλων, άνοιξαν φράγματα κάτω από αδιευκρίνιστες συνθήκες, με τις ευθύνες να μεταφέρονται από τη μία αρχή στην άλλη μεταξύ των δήμων και της περιφέρειας. Το αποτέλεσμα ήταν πολλοί συμπολίτες μας να εγκλωβιστούν σε πλημμυρισμένες περιοχές μέσα στη νύχτα αβοήθητοι και χωρίς καν ειδοποίηση από το «112», όπως και να καταστραφούν τεράστιες παραγωγικές εκτάσεις και εγκαταστάσεις στον Θεσσαλικό Κάμπο, ενώ δεν υπάρχει καμμία βεβαιότητα ότι η καταιγίδα δεν θα επαναληφθεί. Υπάρχει, βέβαια, εισαγγελική έρευνα που ελπίζουμε να οδηγήσει σε καταμερισμό ευθυνών. Όμως, παρά τη μεταφορά ευθυνών περί του ποιος αποφασίζει για το άνοιγμα φραγμάτων, για τα αντιπλημμυρικά σχέδια ή για τις ακραίες συνθήκες που απέτρεπαν την αντίδραση και τη βοήθεια στους πλημμυροπαθείς, καθώς επίσης και για τις εξαγγελίες για νέο σχεδιασμό, φαίνεται ότι υπάρχει ήδη σχέδιο. Αυτό είναι το σχέδιο «ΔΑΡΔΑΝΟΣ» για την αντιμετώπιση πλημμυρών στη Θεσσαλία από την κεντρική και περιφερειακή διοίκηση, το οποίο είχε παρουσιαστεί το 2019.

Κατά την παρουσίαση του σχεδίου «ΔΑΡΔΑΝΟΣ», το οποίο και θα καταθέσουμε στα Πρακτικά, αναφέρθηκε ότι στο σχέδιο, όπως και στο «ΙΟΛΑΟΣ» που υπάρχει για τις πυρκαγιές, καταγράφονται λεπτομερώς οι ενέργειες των εμπλεκομένων φορέων με την κωδικοποίηση όλων όσων περιλαμβάνονται στο υφιστάμενο νομικό πλαίσιο, έτσι ώστε να μην υπάρχει δικαιολογία για κανέναν φορέα σε περίπτωση εκδήλωσης φυσικών φαινομένων. Συμπεριλαμβάνει δε οδηγίες, δράσεις και χάρτες, έτσι ώστε να μην υπάρχουν δικαιολογίες από τους φορείς, τους ΟΤΑ κ.λπ., για το τι πρέπει να κάνουν. Στη θεωρία, δηλαδή, τα έχουμε όλα, το θέμα είναι τι γίνεται στην πράξη.

Σύμφωνα με άρθρο, το σχέδιο «ΔΑΡΔΑΝΟΣ» είχε έναρξη ισχύος στις 18 Σεπτεμβρίου 2019, ενώ κατά πληροφορίες είχε επικαιροποιηθεί ως «ΔΑΡΔΑΝΟΣ 2» τον Οκτώβριο του 2022 μετά από τον «Ιανό». Πάντως, η χώρα μας έχει καθυστερήσει γενικά στον αντιπλημμυρικό σχεδιασμό, ενώ εγκαλείται και από την Ευρωπαϊκή Ένωση.

Οι δράσεις τώρα του σχεδίου «ΔΑΡΔΑΝΟΣ» χωρίζονται σε τέσσερις φάσεις: στην προετοιμασία, στην επιφυλακή, στην άμεση κινητοποίηση-επέμβαση και στην αποκατάσταση-αρωγή μετά από την κακοκαιρία. Θα τις καταθέσουμε αναλυτικά στα Πρακτικά με βάση άρθρο από την παρουσίαση -για να μην τις λέμε εδώ, αφού δεν υπάρχει χρόνος-, ενώ έχουμε ζητήσει και τα επίσημα έγγραφα.

Στο σχέδιο «ΔΑΡΔΑΝΟΣ» δε, όπως αναφέρεται, γίνεται μια χαρτογραφική αποτύπωση των περιοχών που έχουν κηρυχθεί σε κατάσταση έκτακτης ανάγκης - πολιτικής προστασίας σε παράθεση με τις ζώνες δυνητικού υψηλού κινδύνου πλημμύρας, ενώ αναφέρεται πως υπάρχουν δεκαπέντε χάρτες κινδύνων πλημμύρας. Εμείς, πάντως, έχουμε καταθέσει αίτημα προσκόμισης των σχεδίων πολιτικής προστασίας «ΔΑΡΔΑΝΟΣ 1» και «ΔΑΡΔΑΝΟΣ 2», εάν υπάρχει, για τη Θεσσαλία με τον σχετικό χάρτη υψηλού κινδύνου πλημμύρας.

Οι ερωτήσεις μας είναι οι εξής: Πρώτον, ακολουθήθηκε το σχέδιο «ΔΑΡΔΑΝΟΣ» για την αντιμετώπιση της πλημμύρας στη Θεσσαλία από την κεντρική και περιφερειακή διοίκηση; Τι προέβλεπε επακριβώς ανά φάση και τι έγινε; Και δεύτερον, θα αποδοθούν ευθύνες για τυχόν μη τήρηση του σχεδίου ή ανεπάρκειες και παραβάσεις του, όσον αφορά στο σπάσιμο των φραγμάτων.

Σας ευχαριστώ πολύ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Βιλιάρδο.

Ορίστε, κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε Αντιπρόεδρε, κύριε συνάδελφε, ξέρετε πως ό,τι προβλέπεται, ακολουθείται από την Πολιτική Προστασία. Πώς δεν σας απάντησα πριν; Όλα τα ερωτήματά σας αφορούσαν στη στήριξη και πώς έχει φτάσει αυτή και αν έχει φτάσει στους πληγέντες. Θέσατε, τουλάχιστον, δεκαπέντε ερωτήματα με στοιχεία τα οποία ήταν αρκετά πίσω ως προς την επικαιρότητα. Άρα, ζητήσατε στοιχεία, ζητήσατε να δούμε μέχρι πού έχει πάει η διαδικασία των αποζημιώσεων και μιλήσατε για καθυστερήσεις. Πώς υπάρχουν καθυστερήσεις; Μακάρι να υπήρχε ένας μαγικός τρόπος να μπορούσε το κράτος μέσα σε μία ημέρα να δώσει άμεσα ενίσχυση σε αυτούς που το δικαιούνται. Στον πραγματικό κόσμο δεν υπάρχει, δυστυχώς, τέτοιος μαγικός τρόπος. Αυτό που υπάρχει είναι ο τρόπος της εντατικής και επίμονης δουλειάς από όλους για να φτάσουμε στον στόχο και να λάβουν το συντομότερο δυνατόν την αρωγή, τη στήριξη του κράτους όσοι τη δικαιούνται και να αφήσουμε πίσω τις καταστάσεις του παρελθόντος που ήθελαν την ενίσχυση του κράτους να φτάνει στους δικαιούχους μετά από κάποια χρόνια.

Τώρα πετύχαμε μέσα σε λίγες ημέρες μετά από την εκδήλωση του ακραίου φαινομένου να ξεκινήσει η χορήγηση της πρώτης αρωγής του κράτους και μέχρι τώρα, ενάμιση μήνα μετά, να έχουν λάβει την πρώτη αρωγή -76 εκατομμύρια ευρώ- και να έχει φτάσει σε δεκαοκτώ χιλιάδες διακόσιους είκοσι εννέα συμπολίτες μας και νοικοκυριά.

Παράλληλα, την ίδια περίοδο έχουν πραγματοποιηθεί περισσότερες από τριάντα μία χιλιάδες αυτοψίες, αυτοψίες απογραφικές, αλλά και επανέλεγχοι σε περισσότερες από διακόσιες εβδομήντα κοινότητες στη Θεσσαλία. Αν συνυπολογίσουμε και τις άλλες περιοχές που επλήγησαν από τις πλημμύρες, οι κοινότητες ξεπερνούν τις τριακόσιες δέκα. Επίσης, πρόκειται για αυτοψίες που έρχονται και διασταυρώνονται ως προς τη διαδικασία με τις αιτήσεις που γίνονται στην πλατφόρμα της πρώτης αρωγής arogi.gov.gr. Μέχρι εχθές, οι οριστικοποιημένες αιτήσεις στην πλατφόρμα έφτασαν τις πενήντα επτά χιλιάδες επτακόσιες ογδόντα οκτώ, ενώ άλλες τέσσερις χιλιάδες τετρακόσιες τριάντα είναι οι προσωρινές αιτήσεις, προσωρινές κατ’ επιλογήν των αιτούντων. Είναι αυτοί που επιλέγουν να είναι προσωρινές ή οριστικοποιημένες. Όμως, πρόκειται για αιτήσεις που δεν ανταποκρίνονται όλες σε δικαιούχους, κάτι που έχω αναφέρει ξανά. Και αυτό, διότι υπάρχουν όροι και προϋποθέσεις. Σε αντίθεση με ό,τι αναφέρετε στην ερώτησή σας, υπάρχουν όροι και προϋποθέσεις που έχουν ως αποτέλεσμα οι αιτήσεις στην πλατφόρμα να μην αντιστοιχούν σε δικαιούχους.

Αντίθετα, αρκετά συχνά οι αιτήσεις υποβάλλονται για περιπτώσεις που δεν καλύπτονται από το προβλεπόμενο πλαίσιο, οι αιτήσεις συνοδεύονται από μη σχετικά έγγραφα και οι αιτήσεις αφορούν άσχετες περιπτώσεις από αυτές που κατεγράφησαν από τη διαδικασία.

Οι αιτήσεις αυτές, λοιπόν, μέσα από τη διαδικασία ελέγχων και διασταυρώσεων δεν προχωρούν, διότι δεν δικαιούνται πρώτης αρωγής με βάση τα προβλεπόμενα. Το έχω υπογραμμίσει από την πρώτη στιγμή και προς όλες τις κατευθύνσεις ότι η πρώτη αρωγή θα πηγαίνει και θα κατευθύνεται στους πολίτες που το δικαιούνται. Αυτός είναι ο στόχος μας και δουλεύουμε εντατικά για να το πετύχουμε. Θα λάβουν, δηλαδή, όσο πιο γρήγορα γίνεται την αρωγή του κράτους όσοι το δικαιούνται. Τον στόχο αυτόν θα τον πετύχουμε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τέσσερις εκπαιδευτικοί συνοδοί τους από το 32ο Δημοτικό Σχολείο Περιστερίου.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

Όπως σας εξήγησαν οι αρμόδιοι υπάλληλοι της Βουλής, πριν μπείτε στην Ολομέλεια, μέχρι αυτή τη στιγμή παρακολουθούσατε ένα εκ δύο μεγάλων που γίνονται εδώ πέρα, τον κοινοβουλευτικό έλεγχο και σε λίγο –αλλά δεν θα είστε εδώ- θα αρχίσει η νομοθετική εργασία.

Κυρίες και κύριοι συνάδελφοι, θα ήθελα να κάνω τώρα κάποιες ανακοινώσεις στο Σώμα.

Οι Υπουργοί Υγείας, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Περιβάλλοντος και Ενέργειας, καθώς και η Αναπληρώτρια Υπουργός Υγείας κατέθεσαν στις 23-10-2023 σχέδιο νόμου: «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ)».

Παραπέμπεται στην αρμόδια Διαρκή Επιτροπή.

Οι Υπουργοί Εσωτερικών, Εθνικής Οικονομίας και Οικονομικών, Υγείας και Επικρατείας κατέθεσαν στις 24-10-2023 σχέδιο νόμου: «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις».

Παραπέμπεται στην αρμόδια Διαρκή Επιτροπή.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Διατάξεις για την ενίσχυση της βιώσιμης τουριστικής ανάπτυξης».

Επίσης, η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού: «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022-2026».

Κυρίες και κύριοι συνάδελφοι, θα κάνουμε μια ολιγόλεπτη διακοπή δύο, τριών λεπτών.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι συνεχίζεται η διακοπείσα συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Διατάξεις για την ενίσχυση της βιώσιμης τουριστικής ανάπτυξης».

Η Διάσκεψη των Προέδρων αποφάσισε στη συνεδρίασή της στις 19 Οκτωβρίου 2023 τη συζήτηση του νομοσχεδίου σε μία συνεδρίαση εν συνόλω, επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

Παρακαλώ να ανοίξει το σύστημα της ηλεκτρονικής εγγραφής ομιλητών.

Τον λόγο τώρα έχει ο εισηγητής της Νέας Δημοκρατίας κ. Εμμανουήλ Κόνσολας για δεκαπέντε λεπτά.

Ορίστε, κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι Βουλευτές, αγαπητοί συνάδελφοι, έχω την τιμή σήμερα να είμαι εισηγητής σε ένα πολύ σημαντικό νομοσχέδιο που το προηγούμενο διάστημα, την προηγούμενη εβδομάδα αλλά και εχθές συζητήθηκε στη σχετική Επιτροπή Παραγωγής και Εμπορίου, όπου εκεί όλες οι πτέρυγες της Εθνικής Αντιπροσωπείας κατέθεσαν τα σκεπτικά που σχετίζονται με τις προβλέψεις του νομοσχεδίου.

Το σκεπτικό, λοιπόν, καθενός από εμάς αποτυπώθηκε στη συζήτηση αυτή και θέλω εισαγωγικά να τονίσω την ιδιαίτερη χαρά μου και ικανοποίησή μου που στις περισσότερες από τις προβλέψεις του νομοσχεδίου όλες οι πτέρυγες της Βουλής έχουν μεγάλη σύγκλιση για τη φιλοσοφία αυτής της πολύ σημαντικής μεταρρύθμισης.

Είναι αξιοσημείωτο δε ότι και στη σχετική επιτροπή που συμμετείχαν οι φορείς, εκεί πραγματικά διαπιστώσαμε ότι το νομοσχέδιο βρίσκεται στη σωστή κατεύθυνση που αμβλύνει κάποιες αβελτηρίες από το παρελθόν και στοχεύει στη βιώσιμη τουριστική ανάπτυξη που είναι και η βασική φιλοσοφία αυτού του νομοσχεδίου.

Επικεντρώνεται, λοιπόν, σε ζητήματα που υπηρετούν την έννοια της βιώσιμης τουριστικής ανάπτυξης και πολύ καλά γνωρίζουμε όλοι εδώ στη Βουλή των Ελλήνων ότι σε ένα μεταβαλλόμενο πλαίσιο που αφορά στις διεθνείς τάσεις στον τουρισμό, αλλά και τις εξελίξεις σε πολλά διαφορετικά επίπεδα που υπάρχουν στην τουριστική πολιτική, αλλά και στα πεδία της τουριστικής πολιτικής επί του πεδίου, επιβάλλεται να υιοθετηθούν στρατηγικές που οδηγούν σε ένα νέο και βιώσιμο μοντέλο τουριστικής ανάπτυξης. Είναι μια επισήμανση που κατέθεσαν και οι φορείς αλλά αυτό θέλουν και οι επαγγελματίες του τουρισμού, σε όλα τα προϊόντα της τουριστικής πολιτικής.

Είναι, επίσης, δεδομένο ότι τα επόμενα χρόνια, πέρα από τη διαφοροποίηση του τουριστικού προϊόντος και τον εμπλουτισμό του τουριστικού μας προϊόντος, θα απαιτηθεί ένας ευρύτερος σχεδιασμός από την πολιτική ηγεσία του Υπουργείου, από την Κυβέρνηση -και στην κατεύθυνση αυτή πρέπει να είμαστε σύστοιχοι-, σχεδιασμός για να αντιμετωπιστούν οι επιπτώσεις της κλιματικής αλλαγής. Ζήσαμε όλοι το προηγούμενο διάστημα αυτές τις επιπτώσεις που διαπιστώνουμε ότι έχουν τρομερή επίπτωση και στην τουριστική οικονομία, αλλά και στις τοπικές κοινωνίες που το μεγαλύτερο μέρος της οικονομίας τους είναι από τον τουρισμό. Χρειάζεται πέραν των άλλων και μια ορθολογική διαχείριση των φυσικών πόρων οι οποίοι, όπως τόνισα και στις τοποθετήσεις μου στην επιτροπή, δεν είναι ανεξάντλητοι. Κανείς από εμάς εδώ στην Αίθουσα δεν μπορεί να μη συμφωνεί ότι πρέπει να δούμε την αλήθεια και να προχωρήσουμε μαζί εδώ, σε αυτή την Αίθουσα, τώρα που είναι η ευκαιρία. Γιατί οι πόροι δεν είναι ανεξάντλητοι και δεν πρέπει να υπάρχουν διαφωνίες σκοπιμότητας.

Το νομοσχέδιο που έρχεται σήμερα προς συζήτηση στην Ολομέλεια περιέχει θεσμικές παρεμβάσεις, σε ό,τι αφορά στην προηγούμενη αναφορά μου, αλλά και εκτός από αυτό θα πρέπει να τονιστεί ότι στο νομοσχέδιο αυτό υπάρχει βασική στόχευση για τη βιώσιμη τουριστική ανάπτυξη και την αναβάθμιση της ποιότητας των παρεχόμενων τουριστικών υπηρεσιών ως συνέπεια αυτών των παρεμβάσεων. Γνωρίζουμε πολύ καλά ότι η υπεραξία στον τουρισμό καταγράφεται με τη στροφή στην ποιότητα, και αυτό είναι μια παραδοχή παγκόσμια. Ο Παγκόσμιος Οργανισμός Τουρισμού αυτό έχει ως προτεραιότητα, την αποτύπωση σε θετικό πρόσημο της ποιότητας των παρεχόμενων υπηρεσιών. Και γι’ αυτό ακριβώς το σχέδιο νόμου που συζητάμε σήμερα προβλέπει τη θέσπιση του Περιφερειακού Συμβουλίου Τουρισμού για τη διαμόρφωση μιας τουριστικής πολιτικής ενιαίας και αδιαίρετης σε όλη την επικράτεια, ενώνοντας δυνάμεις από όλες τις περιφέρειες με την κεντρική εξουσία και αντιστρόφως από την κεντρική εξουσία προς τις περιφέρειες, για να υπάρχει μια πολυκεντρική ανάπτυξη στη χώρα που είναι επιβεβλημένη στις μέρες μας.

Γιατί κανείς από εμάς δεν διαφωνεί ότι θα πρέπει να καταθέσουμε επιχειρήματα σε ό,τι αφορά στο τουριστικό απόθεμα που έχει η κάθε περιφέρεια και το οποίο δεν αξιοποιείται. Ποιος διαφωνεί ότι έχει συγκριτικό πλεονέκτημα καθεμιά από τις περιφέρειες που εκπροσωπούμε, σε σχέση με μια άλλη; Κανείς. Επομένως, λοιπόν, αυτά τα συγκριτικά πλεονεκτήματα πρέπει να τα αναδείξουμε, κυρίες και κύριοι συνάδελφοι και νομίζω ότι εδώ όλοι κατανοούμε τις περιφερειακές ανισότητες που υπάρχουν στην επικράτεια. Δεν είναι δυνατόν να υπερσυγκεντρώνονται τα τουριστικά έσοδα, οι αφίξεις, οι ροές σε πέντε μόνο περιφέρειες της χώρας σε ποσοστό πάνω από 70%. Πρέπει να δούμε με άλλη ματιά την τουριστική ανάπτυξη στην επικράτεια και αυτό το νομοσχέδιο, κυρίες και κύριοι συνάδελφοι, νομίζω ότι δίνει την ευκαιρία της γεωγραφικής διασποράς με ισόρροπη ανάπτυξη, μέσα από το περιφερειακό συμβούλιο να δημιουργηθούν τέτοιες πολιτικές που να αμβλυνθούν αυτές οι διαφορές.

Γιατί, ξέρετε, όσον αφορά στο μοντέλο του μαζικού τουρισμού που μονοπωλούν πολλές περιφέρειες, δεν θα μπορέσουν άλλες περιφέρειες να μπουν σε αυτόν τον συγχρονισμό. Γιατί τις προηγούμενες δεκαετίες κυριάρχησε αυτό το μοντέλο, που είναι το βασικό μοντέλο στην τουριστική ανάπτυξη της χώρας. Θέλω, όμως, να σας θυμίσω και από αυτό το Βήμα ότι την περίοδο της πανδημίας η Γαλλία είχε ως μότο «κάθε χωριό και προορισμός». Τι σημαίνει αυτό; Ότι κάθε περιφέρεια της χώρας -και εμείς- είναι ένας προορισμός μεγάλος, παγκόσμιος, ευρωπαϊκός. Και ιδιαίτερα εδώ στη Μεσόγειο, που έχουμε και ένα ανταγωνιστικό πλεονέκτημα σε σχέση με τη γειτονιά μας, μπορούμε να αναδείξουμε αυτά τα πλεονεκτήματα της κάθε περιφέρειας.

Το περιφερειακό συμβούλιο, λοιπόν, που αποτελείται από τις δεκατρείς περιφέρειες της χώρας, εκπροσωπώντας τις περιφέρειες ο κάθε περιφερειάρχης ή αντιπρόσωπός του, είναι ένα κορυφαίο συμβουλευτικό όργανο προς την πολιτική ηγεσία και θέλω να εξάρω την πρωτοβουλία της πολιτικής ηγεσίας που υιοθέτησε πρόταση των φορέων να συμμετέχουν σε αυτό κατά περίπτωση, ανάλογα με τη θεματική συζήτηση στο περιφερειακό συμβούλιο, για τα θέματα επί του πεδίου της τουριστικής πολιτικής. Άρα οι ιδέες, οι προτάσεις, οι προοπτικές κάθε περιφέρειας δεν θα είναι αποκομμένες, αποστεωμένες, αλλά θα έχουν τη δυνατότητα σε αυτό το συμβούλιο να παραχθεί πολιτική, νέα πολιτική, και να προχωρήσουμε μαζί στο νέο μοντέλο αυτής της τουριστικής πολυκεντρικής ανάπτυξης. Γιατί οι στόχοι που θέτει το νομοσχέδιο γι’ αυτό το συμβούλιο είναι η ισόρροπη τουριστική ανάπτυξη μέσα από τη διαμόρφωση στρατηγικών στόχων, όχι μόνο σε εθνικό αλλά και σε περιφερειακό επίπεδο, όπως επίσης, κυρίες και κύριοι Βουλευτές, η ανάπτυξη νέων μορφών τουρισμού προσαρμοσμένων στα ιδιαίτερα χαρακτηριστικά κάθε περιφέρειας.

Η βιβλιογραφία -το ξέρουν πολλοί συνάδελφοι που από το παρελθόν έχουμε συνεργαστεί και στο Υπουργείο αλλά και εδώ, είναι γνώστες της τουριστικής πολιτικής- έχει πάνω από ογδόντα προϊόντα της τουριστικής πολιτικής επί του πεδίου. Άρα αυτές τις μορφές, τα προϊόντα, πρέπει να τα αναπτύξουμε σε όλη την επικράτεια και νομίζω ότι το περιφερειακό συμβούλιο δίνει την ευκαιρία να ταξινομήσουμε, να ιεραρχήσουμε τις προτεραιότητες κάθε περιφέρειας και να ασκηθεί πολιτική από το Υπουργείο, σε συνεργασία με την περιφέρεια, να μπορεί κάθε περιφέρεια να έχει το δικό της συγκριτικό πλεονέκτημα.

Επίσης, η συνεργασία και η άρση εμποδίων που υπάρχουν στις σχέσεις περιφερειών και κεντρικής κυβέρνησης σε ό,τι έχει σχέση με την προσέλκυση τουριστικών επενδύσεων είναι μια προτεραιότητα που θα συζητηθεί κατά την συγκρότηση και στη συζήτηση για τα θέματα που θα θέσει το περιφερειακό συμβούλιο. Καταλαβαίνετε για την πρόκληση της περιόδου 2023 - 2027 πόσο σημαντικό είναι αυτό το στοιχείο, όπως επίσης και η σύνδεση του τουρισμού με τον πρωτογενή και δευτερογενή τομέα σε τοπικό και περιφερειακό επίπεδο. Ξέρετε πολύ καλά, σε ό,τι αφορά στην τελευταία μου αναφορά, ότι υπάρχει πλέον η δυνατότητα της δημιουργίας αναπτυξιακών clusters, τουριστικών συστάδων δηλαδή, με τη συμμετοχή δημοσίου, ιδιωτικού τομέα και μη κερδοσκοπικών φορέων και σύνδεση των τουριστικών επιχειρήσεων με τους τοπικούς παραγωγικούς φορείς κάθε κοινωνίας και τις τοπικές επιχειρήσεις του πρωτογενούς και δευτερογενούς τομέα, μία πολύ σημαντική πρόβλεψη που είναι απαίτηση της αγοράς και των ανθρώπων του τουρισμού, εργαζομένων και επιχειρηματιών.

Την ιδέα της βιώσιμης τουριστικής ανάπτυξης υπηρετεί πρόσθετα η δημιουργία του Εθνικού Συμβουλίου Οινοτουρισμού. Επειδή μιλάμε για μια ολιστική ανάπτυξη και την εξακτίνωση των πολιτικών στην επικράτεια, σε σχέση και με την προηγούμενη πρόβλεψη για το Περιφερειακό Συμβούλιο Τουρισμού, πρέπει να τονίσω εδώ την εξαιρετική πρωτοβουλία του Υπουργείου να συσταθεί αυτό το Εθνικό Συμβούλιο Οινοτουρισμού, μια πολύ σημαντική εναλλακτική πρόταση για τον τουρισμό, με μεγάλες δυνατότητες εξέλιξης, που προσομοιάζει με το νέο μοντέλο τουριστικής ανάπτυξης που θέλουμε στα επόμενα χρόνια να έχει η χώρα μας, ένα συμβούλιο το οποίο θα έχει αρμοδιότητες τόσο για τη στρατηγική προβολής και προώθησης του τουρισμού μέσα από τον οινοτουρισμό, όσο και στη συνεργασία της αυτοδιοίκησης για τη δημιουργία εθνικού δικτύου επισκέψιμων οινοποιείων, κάτι που τόνισαν οι φορείς στη συζήτηση εδώ στην Εθνική Αντιπροσωπεία, ως προτεραιότητα για την ανάπτυξη αυτής της μορφής, όταν μάλιστα κάποιος σκεφτεί ότι είμαστε παγκόσμια δύναμη σε αυτό, αλλά υπολείπονται ακόμα θέσεις για να προχωρήσουμε και να φτάσουμε μπροστά από τις Ηνωμένες Πολιτείες, τη Γαλλία, την Αυστραλία, τον Καναδά, την Ισπανία. Δεν νομίζω ότι στερείται γεωφυσικά αλλά και δυναμικά η χώρα μας προκειμένου να ανέβουμε θέση από την ένατη που είμαστε σήμερα στην παγκόσμια κατάταξη.

Όσον αφορά, επίσης, στην κατάρτιση, στην εκπαίδευση όσων δραστηριοποιούνται στον συγκεκριμένο τομέα υπάρχει σχετική πρόβλεψη, αφού μιλήσαμε προηγουμένως και για δείκτες ποιότητας.

Επίσης να τονίσω ότι το νομοσχέδιο προβλέπει την υλοποίηση δράσεων προβολής, σε συνεργασία με τον Ελληνικό Οργανισμό Τουρισμού, καθώς και τη συλλογή στατιστικών στοιχείων που είναι χρήσιμα για να δημιουργηθούν τεκμήρια πολιτικής και να μπορέσουμε να προχωρήσουμε μπροστά με ανταγωνιστικό πλεονέκτημα.

Το Συμβούλιο Οινοτουρισμού, κυρίες και κύριοι συνάδελφοι, θα υποβάλλει στο Υπουργείο Τουρισμού και θα δημοσιοποιεί τις δράσεις κάθε έτους -που θα επέχει θέση δημόσιας λογοδοσίας σε ό,τι αφορά στα πεπραγμένα του- προκειμένου να υπάρχει σχετική αξιολόγηση αλλά και η κεφαλαιοποίηση της εμπειρίας κάθε χρονιάς στην παραγωγή νέας πολιτικής, αλλά και γνώσεις όχι μόνο για τους οινοποιούς, αλλά και για την ίδια την πολιτική ηγεσία. Είναι μια σημαντική πρόβλεψη, που νομίζω ότι αυτό και μόνο καθιστά πολύ σημαντική αυτή την προτεραιότητα του νομοσχεδίου.

Κυρίες και κύριοι συνάδελφοι, στη Μεσόγειο, εδώ στη γειτονιά μας, δυστυχώς, αυτή την περίοδο γινόμαστε μάρτυρες εξελίξεων σε γεωπολιτικό επίπεδο. Δεν πρέπει ωστόσο να προσπερνάμε ότι η φυσική θέση της χώρας είναι μια θέση που είναι αξιοζήλευτη στην παγκόσμια αγορά του τουρισμού. Θα πρέπει, όμως, να δούμε τα πράγματα στην πραγματική τους διάσταση, αφού ο ανταγωνισμός είναι πάρα πολύ μεγάλος, είτε στην Κροατία είτε στη Μέση Ανατολή είτε στη γείτονά μας Τουρκία είτε στη Δυτική Μεσόγειο, στην Ιταλία και στην Ισπανία.

Είναι τεράστιο κεφάλαιο αυτή η συζήτηση που αφορά στην πολιτική για τον τουρισμό για να έχουμε ανταγωνιστικό πλεονέκτημα. Γιατί από μόνη της η σύσταση του Παρατηρητηρίου για τον Παράκτιο Θαλάσσιο Τουρισμό στη Μεσόγειο είναι μια πολύ σημαντική καινοτομία του νομοσχεδίου, που καθιστά το νομοσχέδιο πάρα πολύ επίκαιρο και σημαντικό.

Κατανοώ τη θέση της Αξιωματικής Αντιπολίτευσης. Άκουσα και την εισηγήτρια στις επιτροπές, όπως και τη διαφορετική φωνή από διάφορους συναδέλφους των κομμάτων της Αντιπολίτευσης. Όμως, θέλω να τονίσω ότι οι περισσότερες από τις φωνές που ακούστηκαν συγκλίνουν στο ότι υπάρχει ένα μεταρρυθμιστικό πρόσημο σε αυτή την προσπάθεια. Ελάτε να προχωρήσουμε όλοι μαζί και να δούμε ως εθνική υπόθεση αυτή την πολύ σημαντική μεταρρύθμιση. Ο τουρισμός είναι εθνική υπόθεση. Το έχω ακούσει την προηγούμενη περίοδο με τη διακυβέρνηση του ΣΥΡΙΖΑ, το έχω ακούσει από το ΠΑΣΟΚ, από τον κ. Νικητιάδη, την περίοδο που ήταν Υπουργός, το ακούμε από συναδέλφους των κομμάτων των νέων που εκπροσωπούνται στη Βουλή. Ελάτε να το κάνετε πράξη. Αφήστε κατά μέρος τη μικροπολιτική και να δούμε αυτή τη θεσμική οχύρωση που έχει προβλέψει το νομοσχέδιο αυτό για το παρατηρητήριο που παράγει πολιτική μέσα από τα τεκμήρια γιατί το ζητούμενο σήμερα είναι τα στοιχεία. Έχουμε μάθει να συλλέγουμε στοιχεία από τα αεροδρόμια, τα λιμάνια, από διεθνείς οργανισμούς, από τον Παγκόσμιο Οργανισμό Τουρισμού, από ενώσεις επιχειρηματιών στην Ελλάδα.

Εδώ το παρατηρητήριο τι θα κάνει; Είναι ένα εθνικό παρατηρητήριο που συλλέγει στοιχεία από όλους τους οργανισμούς, τις επιχειρήσεις, τους εργαζομένους, καταθέτει τα στοιχεία και παράγει πολιτική. Μέσα από το παρατηρητήριο θα συγκεντρώνονται τα στοιχεία αυτά και με την αξιολόγηση των στοιχείων θα διαμορφώνεται και το μοντέλο της τουριστικής ανάπτυξης τα επόμενα χρόνια. Κυρίως, όμως, τι προβλέπει; Να κατατεθούν στοιχεία από τη συλλογή των δεδομένων και να προχωρήσουμε μπροστά στην κατάρτιση, στην επανακατάρτιση, στην εκπαίδευση και στη διά βίου εκπαίδευση των επαγγελματιών του τουρισμού.

Κυρίες και κύριοι συνάδελφοι, ξέρετε πόσοι επαγγελματίες δουλεύουν σε ένα τουριστικό σκάφος, σε ένα γιοτ, σε ένα ξενοδοχείο, σε ένα οινοποιείο; Δεκάδες. Αυτοί οι άνθρωποι πρέπει να καταρτιστούν, να επανακαταρτιστούν και να δώσουμε την ευκαιρία να εκπαιδευτούν για να υπάρχει η παρεχόμενη υπηρεσία. Γι’ αυτό και υπογραμμίζω την πολύ σημαντική αυτή προτεραιότητα σε ό,τι αφορά στις εξειδικευμένες γνώσεις μέσα από την εκπαιδευτική διαδικασία που προβλέπει το παρατηρητήριο μετά από τη συλλογή των δεδομένων.

Εμείς πρέπει να είμαστε η χώρα που θα παράγουμε τεχνογνωσία και πολιτικές για άλλες χώρες στη Μεσόγειο -και χαίρομαι που είναι και νέα παιδιά εδώ στην Αίθουσα σήμερα, γιατί αυτοί αύριο θα είναι εδώ και θα πρέπει να παραλάβουν βιώσιμο μοντέλο και όχι αποστεωμένες και αποκομμένες πολιτικές- και θα έχουμε την ευκαιρία και τη δυνατότητα να μελετήσουμε, να αξιολογήσουμε τους τουριστικούς πόρους της Μεσογείου μέσα από το παρατηρητήριο αυτό, αλλά και τις υποδομές, το ανθρώπινο δυναμικό και να εκτιμήσουμε τις δυνατότητες κάθε περιοχής ξεχωριστά όπως επίσης και τα προβλήματα που δημιουργούνται εξαιτίας της κλιματικής αλλαγής, όπως είναι, για παράδειγμα, η διάβρωση των ακτών.

Πολλοί από εσάς, επιστήμονες του είδους, ξέρετε και καλύτερα από εμένα ότι στα επόμενα πενήντα χρόνια το 30% των παράκτιων τουριστικών περιοχών της χώρας δεν θα υπάρχουν λόγω της διάβρωσης των ακτών. Δεν πρέπει να υπάρχει το παρατηρητήριο αυτό και να προχωρήσουμε συνολικά σε υποδομές και προβλέψεις για να αναχαιτίσουμε αυτό το φαινόμενο; Επομένως, ο στόχος είναι να υπάρχει συντονισμός με άλλες υπηρεσίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Επιτρέψτε μου, κύριε Πρόεδρε, θα αξιοποιήσω τη δευτερολογία μου για να μπορέσω να ολοκληρώσω σε δύο λεπτά.

**ΠΡΟΕΔΡΕΥΩΝ (Αθανάσιος Μπούρας):** Όχι, μην το κάνετε αυτό. Θα σας δώσω εγώ την ανοχή. Η δευτερολογία δεν πρέπει να καταργείται γιατί έχει νόημα. Με συγχωρείτε πάρα πολύ, αλλά η δευτερολογία μπαίνει για λόγους ουσιαστικούς και όχι τυπικούς.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε, που μου δίνετε την ευκαιρία αυτή.

**ΠΡΟΕΔΡΕΥΩΝ (Αθανάσιος Μπούρας):** Θα πάρετε την ανοχή, όπως θα την πάρουν και οι επόμενοι ομιλητές.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε. Εξάλλου η φιλοσοφία του νομοσχεδίου είναι να συμπυκνωθεί η συζήτηση σε μία συνεδρίαση. Καθένας από μας έχει την αντίληψή του. Αν για τον τουρισμό, που είναι σημαντικός τομέας για την οικονομία της χώρας, συμπυκνώνεται η συζήτηση σε μία συνεδρίαση, τη σεβόμαστε. Ας υπάρχει τουλάχιστον η ανοχή αυτή και θα κλείσω σε ένα λεπτό, κύριε Πρόεδρε.

Η Γενική Γραμματεία Πληροφορικών Συστημάτων του Υπουργείου Ψηφιακής Διακυβέρνησης γίνεται πλέον φορέας συνεργασίας με το Υπουργείο Τουρισμού μέσα από το παρατηρητήριο για τη συλλογή αυτών των στοιχείων. Είναι πολύ σημαντικό να ανταλλάσσουν πληροφορίες οι κυβερνητικές δομές και οι οργανισμοί της κοινωνίας μας και να μην προχωρά καθένας το δικό του ταξίδι, που έχει κοινό στόχο την τουριστική βιώσιμη ανάπτυξη. Για πρώτη φορά, λοιπόν, αξιοποιούνται τα στοιχεία και από άλλα Υπουργεία αλλά και από άλλους φορείς με σκοπό την παρακολούθηση της πορείας των τουριστικών μεγεθών.

Κύριε Πρόεδρε, κλείνω την ομιλία μου αυτή σημειώνοντας ότι υπάρχουν και άλλες προβλέψεις στο νομοσχέδιο. Θα έχουμε την ευκαιρία και στη συνέχεια να τις ανακοινώσουμε. Ακόμα και όσον αφορά το θέμα της κατάταξης των καταλυμάτων, καθώς έληγε η προθεσμία, που θα δημιουργούσε τεράστια προβλήματα στη λειτουργία τους, γίνεται ρύθμιση με το νομοσχέδιο, όπως επίσης υπάρχει και με μια πολύ σημαντική πρόβλεψη, ο «Τουρισμός για Όλους» για την περίοδο 2022-2025, τα υπόλοιπα διαθέσιμα ενοποιούνται πλέον και δίνεται η ώθηση για την επόμενη χρονιά σε περισσότερους συμπολίτες μας που έχουν ανάγκη να πάνε σε όλες τις περιοχές της χώρας για να κάνουν τον τουρισμό.

Κύριε Πρόεδρε, αφού σας ευχαριστήσω για την ανοχή σας, θέλω να εκφράσω την ικανοποίησή μου, κυρία Υπουργέ, για αυτή τη νομοθετική πρωτοβουλία σας -και εσάς και την κ. Κεφαλογιάννη- και για άλλη μια φορά να επαναλάβω ότι δοκιμαζόμαστε όλοι. Εάν όσον αφορά στον τουρισμό δεν υπάρχουν συγκλίσεις, σε ποιες πολιτικές θα υπάρχουν; Υπάρχουν ενδεχομένως άλλες ιδεολογίες για επιμέρους θέματα, αλλά επί της αρχής και σε μεγάλες προβλέψεις του νομοσχεδίου θεωρώ ότι πρέπει να το υπερψηφίσουμε. Αυτό θα κάνει η Νέα Δημοκρατία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Κόνσολα.

Και θα ήθελα να ξαναπώ ότι όσον αφορά τους εισηγητές και τους ειδικούς αγορητές είναι βασικό το θέμα της δευτερολογίας και το Προεδρείο, όποιο και αν είναι, στους εισηγητές και ειδικούς αγορητές δείχνει τη δέουσα ανοχή προκειμένου να ολοκληρώσουν τις θέσεις τους επί των σχεδίων νόμου γιατί ειδικά αυτοί είναι οι Βουλευτές που κατά κύριο λόγο έχουν μελετήσει περισσότερο από όλους τους άλλους τα σχέδια νόμων.

Κυρίες και κύριοι συνάδελφοι, ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα τρεις μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Αιγάλεω.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο τώρα έχει η εισηγήτρια του ΣΥΡΙΖΑ - Προοδευτική Συμμαχία η κ. Καλλιόπη Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Τουρισμού: «Διατάξεις για την ενίσχυση της βιώσιμης τουριστικής ανάπτυξης» και είναι προφανές ότι δεν έχουμε να κάνουμε με κάποιο ολοκληρωμένο νομοθέτημα, αλλά για συρραφή δώδεκα όλων κι όλων επιμέρους διατάξεων με εντελώς αποσπασματικό χαρακτήρα, κάτι το οποίο παραδέχτηκε και η πολιτική ηγεσία, ακόμη και αν προτιμά τον όρο «ερανιστικό», που εισήγαγε ο κ. Βορίδης, ακριβώς για να εξωραΐσει τα εμβαλωματικά νομοσχέδια που φέρνει. Ο δε τίτλος του νομοσχεδίου έχει μάλλον επικοινωνιακό χαρακτήρα αφού δεν δικαιολογείται σε καμμία περίπτωση από το περιεχόμενο των διατάξεων, καθώς λίγες μόνο από αυτές θα μπορούσαν έμμεσα μόνο και σε πολύ περιορισμένο βαθμό να συμβάλλουν δυνητικά στην ενίσχυση της βιώσιμης ανάπτυξης.

Ωστόσο μας δόθηκε η ευκαιρία να θέσουμε και να συζητήσουμε στην επιτροπή και γενικότερα θέματα που άπτονται του τουρισμού και το πώς τελικά αντιλαμβάνεται η Κυβέρνηση της Νέας Δημοκρατίας τη βιώσιμη τουριστική ανάπτυξη κατά την περίοδο της διακυβέρνησής της. Και εκεί ομολογώ ότι μπερδευτήκαμε, διότι όλη αυτή η αλλοπρόσαλλη και πρόχειρη νομοθέτηση αποκάλυψε τελικά ότι η Κυβέρνηση αδυνατεί εδώ και χρόνια να εκπονήσει ένα στρατηγικό σχέδιο για τον ελληνικό τουρισμό παρά την τεράστια συνεισφορά του τομέα στο ΑΕΠ της χώρας.

Βρισκόμαστε ήδη στον πέμπτο χρόνο διακυβέρνησης της Νέας Δημοκρατίας και ο κάθε Υπουργός που διαδέχεται τον άλλον σε αυτό το χαρτοφυλάκιο, είτε αποστασιοποιείται από τον προηγούμενο είτε αντιπολιτεύεται ξηλώνοντας ή τροποποιώντας προηγούμενες ρυθμίσεις της ίδιας Κυβέρνησης, ένα διαρκές, δηλαδή, «ράβε-ξήλωνε», χωρίς ίχνος αυτοκριτικής.

Μεταξύ άλλων, με το παρόν νομοσχέδιο καταργείτε σήμερα δύο σκανδαλώδεις διατάξεις, που εισήχθησαν το 2021. Πρόκειται για την Επιτροπή Πρότυπης Τουριστικής Αξιοποίησης και Προστασίας του Ναυαγίου Ζακύνθου, την οποία καταργείτε, και την ανώνυμη εταιρεία «Ιαματικές Πηγές Ελλάδας», την οποία οδηγείτε σε λύση και εκκαθάριση.

Και στις δύο αυτές περιπτώσεις δικαιώθηκε η θέση του ΣΥΡΙΖΑ - Προοδευτική Συμμαχία, των φορέων και των απλών πολιτών, που εναντιώθηκαν στη νομοθέτησή τους και υπερασπίστηκαν το δημόσιο συμφέρον ενάντια στην προσπάθεια υφαρπαγής και εκποίησης της δημόσιας περιουσίας. Ποιος όμως πληρώνει τα σπασμένα από τις ζημιές και τα προβλήματα που εσείς οι ίδιοι δημιουργήσατε σε βάρος των τοπικών κοινωνιών και της ίδιας της χώρας;

Κατά τη συζήτηση στην επιτροπή είπατε ότι η σύσταση της επιτροπής για το ναυάγιο αποδείχτηκε ατελέσφορη και ότι η σύσταση της ανώνυμης εταιρείας για τις ιαματικές πηγές ήταν αναποτελεσματική και προκάλεσε δημοσιονομική αιμορραγία. Αυτό που δεν απαντήσατε όμως είναι το πόσο μας κόστισε μέχρι σήμερα και αυτή η δημοσιονομική αιμορραγία, που η δική σας Κυβέρνηση προκάλεσε, και πόσο θα συνεχίζουν να μας κοστίζουν τα απόνερα αυτών των επικίνδυνων ρυθμίσεων για το μέλλον.

Εδώ θα ήθελα να καταθέσω, ενδεικτικά, την απόφαση για τον καθορισμό αμοιβών του προέδρου, του διευθύνοντος συμβούλου και των μελών του διοικητικού συμβουλίου της εταιρείας με την επωνυμία «Ιαματικές Πηγές Ελλάδας Ανώνυμη Εταιρεία». Διαβάζω, ενδεικτικά μόνο, ότι για τον πρόεδρο της εταιρείας η συνολική μηνιαία μεικτή αποζημίωση είναι στα 2.500 ευρώ και για τον διευθύνοντα σύμβουλο της εταιρείας είναι 3.585 ευρώ συνολική μηνιαία μικτή αποζημίωση. Άρα μπορείτε να αντιληφθείτε το αποτέλεσμα αυτής της ενέργειας.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το νομοσχέδιο ωστόσο αποτελεί κραυγαλέα παραδοχή αποτυχίας της Κυβέρνησης της Νέας Δημοκρατίας, της ηγεσίας του Υπουργείου Τουρισμού και του επιτελικού κράτους και για άλλους λόγους: Διότι συνεχώς αποτυγχάνει να τηρήσει τους στόχους, τους όρους και τα ορόσημα που το ίδιο θέτει. Αυτό φαίνεται τόσο από τη διάταξη και την κατάταξη των κύριων ξενοδοχειακών καταλυμάτων σε κατηγορίες αστεριών, με τις συνεχείς παρατάσεις, όσο και από τη διάταξη για το πρόγραμμα «Τουρισμός για όλους», που συνιστά ομολογία της αποτυχίας υλοποίησής του.

Το πρόγραμμα βγήκε με μεγάλη καθυστέρηση, με αποτέλεσμα να χαθεί η καλοκαιρινή περίοδος, ενώ σε ορισμένους από τους πιο δημοφιλείς χειμερινούς προορισμούς, όπου θα μπορούσε να αξιοποιηθεί, όπως ο Βόλος, το Πήλιο, η Λάρισα, τα Τρίκαλα κ.λπ., η κατάσταση είναι δραματική μετά τις πλημμύρες και υπάρχει ορατός κίνδυνος να χαθούν και τα Χριστούγεννα.

Όμως, με αιμορραγούσες ακόμη τις πληγείσες περιοχές της πατρίδας μας από τις πρόσφατες καταστροφές του Αυγούστου και του Σεπτεμβρίου, το πρώτο που θα περιμέναμε να δούμε σε ένα τέτοιο νομοσχέδιο του Υπουργείου Τουρισμού, που θεωρητικά πραγματεύεται την ενίσχυση της βιώσιμης τουριστικής ανάπτυξης, θα ήταν έστω κάποιες πρωτοβουλίες που να αφορούν τους επαγγελματίες του τουρισμού, οι οποίοι έχουν υποστεί ολική καταστροφή και ανυπολόγιστες ζημιές στις περιουσίες τους, στις επιχειρήσεις και εν γένει στην επαγγελματική τους δραστηριότητα.

Οι αποζημιώσεις που υπόσχεται η Κυβέρνηση δεν επαρκούν για να καλύψουν τις ζημιές και τις μακροχρόνιες συνέπειες στον κλάδο από τις τεράστιες πυρκαγιές ή τις πλημμύρες σε Ρόδο, Βόλο, Πήλιο, Θεσσαλία, Αλεξανδρούπολη και αλλού και αυτό άλλωστε δήλωσαν και οι φορείς προχθές μόλις, στην επιτροπή. Είπαν χαρακτηριστικά ότι ουσιαστική βοήθεια δεν έχει υπάρξει στην περιοχή. Αυτό είπε αυτολεξεί ο εκπρόσωπος από τη Θεσσαλία.

Παρά τις διάφορες υποσχέσεις που ακούστηκαν, οφείλω να επισημάνω ότι ούτε στο προσχέδιο του προϋπολογισμού του 2024 προβλέπονται στοχευμένες ενισχύσεις για την αποκατάσταση των ξενοδοχειακών και λοιπών τουριστικών επιχειρήσεων που έχουν πληγεί, κάτι φυσικά που επηρεάζει άμεσα και τις σχετιζόμενες με αυτές θέσεις εργασίας.

Δεν είδαμε καμμία νύξη για όλα αυτά στο νομοσχέδιο. Αλλά θα μου πείτε, πώς να περιμένουμε έναν σχεδιασμό στα επιμέρους, όταν δεν υπάρχει στη χώρα μας κανένας σχεδιασμός ούτε καν στα βασικά για την τουριστική ανάπτυξη της χώρας. Διότι σε έναν εθνικό σχεδιασμό, αν αυτός βέβαια υπήρχε, θα έπρεπε να προηγηθούν πολύ πιο σημαντικά θέματα, όπως οι επιπτώσεις των μεγάλων επενδύσεων και το ανεξέλεγκτου τουριστικού real estate στις εκτός σχεδίου και στις προστατευόμενες περιοχές, το ειδικό χωροταξικό πλαίσιο τουρισμού, τα ειδικά χωροταξικά σχέδια για τις ΑΠΕ ή για τις περιοχές NATURA κ.λπ., ώστε να μπορούμε όντως να συζητήσουμε για τη βιώσιμη ανάπτυξη και το πώς την αντιλαμβάνεται ο καθένας από εμάς.

Αλλά προφανώς όταν κυβερνά η Νέα Δημοκρατία δεν μπορεί να ρυθμίσει τίποτα σχετικό με βιωσιμότητα και αειφορία όπως αποδείχθηκε και στο παρελθόν. Άλλωστε και τα δύο προηγούμενα ειδικά χωροταξικά για τον τουρισμό, που εκπονήθηκαν επί δικών σας κυβερνήσεων, δηλαδή το 2009 και το 2014, επιτρέποντας να χτίζονται τα πάντα και παντού, ακυρώθηκαν από το Σ.τ.Ε. με δύο αποφάσεις το 2015 και το 2017, ενώ και το ειδικό χωροταξικό που ξεκίνησε να εκπονείται το 2018 μας είπατε ότι θα έρθει το 2024. Αυτή είναι η πραγματικότητα και ανησυχούμε πολύ για το τι θα περιλαμβάνει τελικά.

Στο μεταξύ το μόνο που ακούμε το τελευταίο διάστημα από την κυρία Υπουργό είναι εξαγγελίες επικοινωνιακού τύπου, όπως ότι προωθείται αλλαγή στρατηγικής, ότι το Υπουργείο Τουρισμού χαράσσει νέα στρατηγική, ότι η νέα στρατηγική θα παρουσιαστεί τον Νοέμβριο κ.λπ..

Αναρωτιόμαστε, υπήρχε τελικά μέχρι σήμερα κάποιος σχεδιασμός, ναι ή όχι; Ποια ήταν η παλιά και ποια η νέα στρατηγική της Νέας Δημοκρατίας που τώρα ξανασχεδιάζετε; Πού απέτυχε η παλιά και γιατί απαιτείται νέα; Είναι αυτονόητο ότι οφείλετε κάποιες απαντήσεις ως Κυβέρνηση, όχι μόνο σε μας αλλά κυρίως στον τουριστικό κλάδο και στους πολίτες για όλη αυτή την προχειρότητα και το «πάμε κι όπου βγει» και στον τουρισμό.

Μιλάτε για βιωσιμότητα, αλλά τα έργα της Κυβέρνησής σας απέχουν πολύ από τη βιώσιμη πολιτική για τον τουρισμό. Θέλετε να δούμε πώς αποδεικνύεται αυτό; Κατ’ αρχάς, επειδή εσείς οι ίδιοι λέτε ότι τώρα θα αλλάξετε στρατηγική, ενώ ήδη και κυβερνούσατε τέσσερα χρόνια, και το λέτε για ένα πεδίο που αν μη τι άλλο απαιτεί μακρόπνοο σχεδιασμό, τι κάνατε, δηλαδή, μέχρι σήμερα;

Δεύτερον, επειδή βάζετε το κάρο μπροστά από το άλογο, σας επισημάναμε ότι πριν φέρετε σκόρπιες διατάξεις, που δήθεν αφορούν τη βιώσιμη τουριστική ανάπτυξη, θα έπρεπε να προηγηθούν πολύ πιο σημαντικά θέματα, όπως σας είπα προηγουμένως, για το ειδικό χωροταξικό πλαίσιο, που πλέον μετατίθεται για το 2024.

Τρίτον, παίζετε το κρυφτούλι με τη μηδενική απορροφητικότητα και τα κονδύλια του Ταμείου Ανάκαμψης και Ανθεκτικότητας, τη στιγμή που δεν έχει ακόμα ξεκινήσει κανένα έργο ούτε υποδομών ούτε κατάρτισης. Η Υπουργός μάς είπε χθες ότι στο τέλος του μήνα αναμένονται οι προκηρύξεις των έργων, ενώ το πρόγραμμα κατάρτισης του Υπουργείου θα ξεκινήσει στο τέλος του 2023. Δηλαδή ένα εργαλείο εκατοντάδων εκατομμυρίων ευρώ, που υφίσταται εδώ και δύο χρόνια, δεν έχει αρχίσει να αξιοποιείται καν. Ευχόμαστε, πραγματικά, να αξιοποιηθούν όντως και με διαφάνεια τα χρήματα αυτά και να μην παρουσιαστούν φαινόμενα τύπου «σκόιλ ελικίκου» για να μπαλωθεί η αβελτηρία ετών.

Συνοψίζοντας και με τα δικά λόγια, λοιπόν, πρώτα από όλα θα φτιάξετε στρατηγική –λέτε- για τον τουρισμό τον Νοέμβρη του 2023, ενώ είστε Κυβέρνηση από τον Ιούλιο του 2019, δεύτερον θα αρχίσετε να αξιοποιείτε το Ταμείο Ανάκαμψης τον Δεκέμβρη του 2023 για έργα ενταγμένα ήδη από το 2021 και το 2022, και τρίτον θα καταθέσετε ειδικό χωροταξικό για τον τουρισμό κάπου στο 2024, μετά, δηλαδή, από πέντε χρόνια ανύπαρκτης, όπως αποδεικνύεται, τουριστικής διακυβέρνησης. Κι όλα αυτά εσείς τα λέτε «στρατηγική». Εμείς, από την άλλη, τα λέμε «ευκαιριακό σχεδιασμό».

Εδώ επανακαταθέτουμε την πρότασή μας να ανακατευθύνετε κάποιους από τους πόρους του Ταμείου Ανάκαμψης για τη στήριξη και την ενίσχυση υποδομών των τουριστικών και συναφών επιχειρήσεων που έχουν πληγεί στη Θεσσαλία, Έβρο, Ρόδο και αλλού από τις πρόσφατες καταστροφές, αντί να διαθέτετε σκανδαλωδώς εκατομμύρια ευρώ για συμβουλευτικές υπηρεσίες.

Για το Περιφερειακό Συμβούλιο Τουρισμού εκφράσαμε την επιφύλαξή μας καθώς δεν δόθηκαν επαρκείς απαντήσεις στο γιατί δεν προκρίθηκε η αναμόρφωση και αναδιοργάνωση του υφιστάμενου οργάνου εθνικής εμβέλειας, το οποίο καταργείται, ενώ θα μπορούσε να τροποποιηθεί αναπτύσσοντας παράλληλα περιφερειακή διάσταση και δικτύωση με τη συμμετοχή της τοπικής αυτοδιοίκησης και τοπικών φορέων ανά περίπτωση.

Επιλέγετε έναν συγκεντρωτικό μηχανισμό ελέγχου και επιβολής των κυβερνητικών επιδιώξεων, παρά έναν αποκεντρωμένο και συμμετοχικό μηχανισμό χάραξης πολιτικής. Και αυτό μας προβληματίζει πραγματικά.

Ως προς το Παρατηρητήριο για τη Μεσόγειο, που μάλλον θεσπίζετε για να δικαιολογηθεί κάπως και ο τίτλος του νομοσχεδίου, δεν έχετε ακόμη απαντήσει πώς και με ποιον τρόπο, με ποιο προσωπικό, με ποιους πόρους θα λειτουργήσει, τη στιγμή που ακόμη δεν έχει καταφέρει να λειτουργήσει ως δομή του Υπουργείου Τουρισμού ούτε το Εθνικό Παρατηρητήριο.

Τέλος, το Συμβούλιο Οινοτουρισμού είναι ένα όργανο που όντως προσδοκούν οι φορείς στις συγκεκριμένες κατηγορίες τουρισμού και ελπίζουν να φέρει αποτέλεσμα. Ωστόσο, χωρίς φορείς υλοποίησης και λειτουργικές δομές δεν είναι ορατό πώς ακριβώς θα επιτευχθεί αυτό. Περαιτέρω, δημιούργησε κάποιο προβληματισμό και το γεγονός ότι στο συμβούλιο δεν εκπροσωπείται ο γαστρονομικός τουρισμός, που είναι άμεσα συνδεδεμένος με τον οινοτουρισμό, ενώ οι επικαλούμενοι λόγοι σύστασής του ισχύουν για όλες τις μορφές τουρισμού, με τις οποίες, βέβαια, δεν έχει ασχοληθεί καθόλου μα καθόλου το νομοσχέδιο.

Σε κάθε περίπτωση πάντως, για την ανάπτυξη του συγκεκριμένου κλάδου, προέχει η Κυβέρνησή σας να μεριμνήσει άμεσα για τις αγροτικές αποζημιώσεις ή για την ακρίβεια που πλήττει την πρωτογενή παραγωγή και τα αγροτικά εφόδια από το να συστήνει επιτροπές, που ελπίζουμε να λειτουργήσουν κι αυτές αλλά σίγουρα δεν θα λύσουν τα άμεσα και μεγάλα προβλήματα των παραγωγών.

Η επιφύλαξη που εκφράζουμε, κυρίες και κύριοι συνάδελφοι, εδράζεται, κυρίως, στη μέχρι σήμερα πολιτική της Κυβέρνησης που δεν μας κάνει καθόλου αισιόδοξους για το μέλλον. Κανέναν άλλωστε δεν μπορεί να πείσει μια Κυβέρνηση που τώρα δήθεν κόπτεται για τη βιωσιμότητα και την περιφερειακή τουριστική ανάπτυξη, ενώ μόλις πριν λίγο καιρό νομοθετούσε επιτροπές και ίδρυε ανώνυμες εταιρείες για να υφαρπάξει τον πλούτο των τοπικών κοινωνιών και κατ’ επέκταση της ίδιας της χώρας.

Η προχειρότητα και η ευκαιριακή νομοθέτηση που κατά κόρον έχει επιδείξει η Κυβέρνηση της Νέας Δημοκρατίας στον τομέα του τουρισμού καταδεικνύει εκτός από αδυναμία στρατηγικού σχεδιασμού και έλλειψη οράματος για μια πραγματικά βιώσιμη τουριστική ανάπτυξη, που θα λειτουργεί προς όφελος της κοινωνίας και θα εντάσσεται με όρους σεβασμού στο πολιτιστικό, φυσικό και κοινωνικό περιβάλλον κάθε προορισμού.

Αυτό είναι που πιστεύει ο ΣΥΡΙΖΑ - Προοδευτική Συμμαχία και σε αυτό βασίζουμε το δικό μας όραμα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ και για τη συνέπεια στον χρόνο.

Παρακαλώ να κλείσει ο κατάλογος εγγραφής ομιλητών Βουλευτών.

Παρακαλώ την κ. Αικατερίνη Σπυριδάκη, ειδική αγορήτρια του ΠΑΣΟΚ - Κινήματος Αλλαγής να πάρει τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα έρχεται στην Ολομέλεια της Βουλής προς συζήτηση το νομοσχέδιο του Υπουργείου Τουρισμού με τίτλο: «Διατάξεις της ενίσχυσης βιώσιμης τουριστικής ανάπτυξης». Και αναρωτιέμαι, είναι λάθος ο τίτλος και το περιεχόμενο του νομοσχεδίου ελλιπές;

Συνήθως ρωτάω τι κοινωνικό αποτύπωμα αφήνει το προς συζήτηση νομοσχέδιο. Σήμερα όμως θα κινηθώ αντίθετα λέγοντας τι κοινωνικό αποτύπωμα αφήνει ο αειφόρος τουρισμός. Κι αυτό γιατί φοβάμαι πως μιλάμε συχνά για την αειφορία του τουρισμού χωρίς να κατανοούμε τι εννοούμε, τι επιδιώκουμε, πώς θα το κάνουμε πράξη και πότε ξέρουμε ότι το έχουμε πετύχει.

Περιβάλλον του αειφόρου τουρισμού είναι η οικονομική ευημερία του ίδιου του τουρισμού, η κοινωνική συνοχή, η προστασία του περιβάλλοντος, η προώθηση του πολιτισμού των τουριστικών προορισμών. Όταν ο τουρισμός είναι βιώσιμος, έχουμε βέλτιστη χρήση των περιβαλλοντικών πόρων, σεβασμό στην κοινωνική και πολιτιστική αυθεντικότητα των τοπικών κοινοτήτων και διασφάλιση της οικονομικής δραστηριότητας των επιχειρήσεων, παρέχοντας κοινωνικοοικονομικά οφέλη σε όλους τους ενδιαφερόμενους, που είναι δίκαια κατανεμημένα, συμπεριλαμβανομένης της σταθερής απασχόλησης, των ευκαιριών εισοδήματος, των κοινωνικών υπηρεσιών στις κοινότητες υποδοχής, συμβάλλοντας στην καταπολέμηση της φτώχειας.

Συμβάλλει προς αυτή την κατεύθυνση το παρόν νομοσχέδιο; Κυρίες και κύριοι συνάδελφοι, δεκαετίες τώρα ο ελληνικός τουρισμός αιμοδοτεί την εθνική οικονομία και αυτό έχει βαρύνουσα οικονομική σημασία για τη χώρα μας. Ήταν και παραμένει μια σχεδόν αμιγώς εξαγωγική δραστηριότητα, που τα έσοδά της καλύπτουν το μεγαλύτερο μέρος των κατά καιρούς ελλειμμάτων του ισοζυγίου των αγαθών. Αν μάλιστα στα ταξιδιωτικά έσοδα διαμονής και διαβίωσης προστεθούν και οι εισπράξεις από τις αερομεταφορές και τις θαλάσσιες μεταφορές του εισερχόμενου τουρισμού, το συνολικό ποσό εσόδων προσεγγίζει ένα πολύ μεγάλο ποσοστό του συνόλου των εσόδων από τις εξαγωγές της χώρας μας.

Ο τουρισμός διαχρονικά διατηρεί σημαντική συνεισφορά στη μείωση των οικονομικών και κοινωνικών ανισοτήτων, καθώς και στη δημιουργία ίσων ευκαιριών για όλους ιδιαίτερα στις νησιωτικές αλλά και τις ορεινές περιοχές της πατρίδας μας. Κι ας μην ξεχνάμε ότι ο χώρος του τουρισμού ήταν από τους πρώτους εργασιακούς χώρους όπου οι γυναίκες έδωσαν δυναμικά το παρόν. Όμως σήμερα διατρέχει αρκετούς κινδύνους.

Κυρίες και κύριοι συνάδελφοι, ο τουρισμός μας μετά το πλήγμα της πανδημίας ανέκαμψε το 2021 και το 2022 και φέτος καταγράφει μια ακόμα μεγαλύτερη ανοδική πορεία ποσοστά, όπως σωστά η κυρία Υπουργός επισήμανε. Βέβαια το φετινό αποτέλεσμα δεν μπορούμε να πούμε ότι οφείλεται σε πολιτικές, δράσεις, πρακτικές και κάποια στρατηγική της Κυβέρνησης. Οφείλεται στον κόπο, τη σκληρή δουλειά και τις πρωτοβουλίες των ανθρώπων του ξενοδοχειακού κλάδου και όλων των κλάδων των συνδεόμενων με αυτό.

Κυρίες και κύριοι συνάδελφοι, η άνοδος είναι σίγουρα ένα στοιχείο. Ένα άλλο πιο σημαντικό και καθοριστικό στοιχείο για το μέλλον είναι η διαμόρφωση των αναγκαίων προϋποθέσεων, ώστε να διατηρηθούμε σε υψηλό επίπεδο. Όσο είναι κρίσιμο κριτήριο αξιολόγησης ο τουρισμός να είναι οικονομικά βιώσιμος για όλους τους συμμετέχοντες στην τουριστική δραστηριότητα, άλλο τόσο κρίσιμο είναι να διαμορφώσουμε έναν τουρισμό ποιοτικό, αειφόρο, κοινωνικά επωφελή που δεν θα επιβαρύνει το περιβάλλον, δεν θα πλήττει την κοινωνική και πολιτιστική αυθεντικότητα των τοπικών κοινωνιών και θα διασφαλίζει σταθερή απασχόληση και ανθρώπινες συνθήκες εργασίας. Τα δύο αυτά κριτήρια πρέπει να καλύπτονται επαρκώς, γιατί αλληλοσυμπληρώνονται και αλληλεπιδρούν μεταξύ τους.

Τα λέω αυτά διότι η ανάπτυξη του τουρισμού συχνά στο παρελθόν ήταν αυθόρμητη και πρόχειρη χωρίς στρατηγική και προσανατολισμό. Σήμερα, παρά τις οικονομικές επιδόσεις του ελληνικού τουρισμού, αυτός συνεχίζει να χαρακτηρίζεται από εποχικότητα, έντονη γεωγραφική συγκέντρωση σε κάποιες περιφέρειες, χωρίς ισόρροπη ανάπτυξη και στηριζόμενος, κυρίως, στο ξεπερασμένο μοντέλο «ήλιος, θάλασσα, παραλία».

Κυρίες και κύριοι συνάδελφοι, σήμερα οι αλλαγές είναι κοσμογονικές. Δεν μπορούμε να προχωρούμε πολύ ακόμα με αυτό το μοντέλο. Διεθνώς οι οικονομικές, κοινωνικές, περιβαλλοντικές και κλιματολογικές συνθήκες μεταβάλλονται συνεχώς. Επηρεάζουν την ανάπτυξη του τουρισμού και εντείνουν τον ανταγωνισμό.

Θα αναφέρω δύο χαρακτηριστικά δεδομένα: Πρώτον, οι καλοκαιρινοί καύσωνες που πληρούν τις μεσογειακές χώρες μετατόπισαν τη ζήτηση σε ποσοστό της τάξεως του 1,5% από τον ευρωπαϊκό νότο στον ευρωπαϊκό βορρά. Δεύτερον, οι φυσικές καταστροφές αυξήθηκαν παγκοσμίως. Τα τελευταία πενήντα χρόνια έχουν υπερτετραπλασιαστεί, με τεράστιο οικονομικό αντίκτυπο στους προορισμούς και μεγάλες ζημιές σε υποδομές που επιμηκύνουν τους χρόνους αποκατάστασης.

Παράλληλα, αυξάνονται οι επιπτώσεις και οι επιδράσεις του τουρισμού στην οικονομία, στον πολιτισμό, στο περιβάλλον, στην κατανάλωση των φυσικών πόρων και κατ’ επέκταση στις κοινωνίες των τόπων προορισμού.

Σε αυτό το πλαίσιο, το σύγχρονο στοίχημα για τον τουρισμό πρέπει να είναι η βιωσιμότητα και αειφορία, ώστε να εξασφαλίζεται η ανθεκτικότητά του και ανταπόκρισή του στις ανάγκες των επισκεπτών, του κλάδου και των τοπικών κοινωνιών. Η βελτίωση της ανταγωνιστικότητας και της ελκυστικότητας του τουριστικού προϊόντος, η ισόρροπη χωρικά επέκταση της τουριστικής ανάπτυξης, η άμβλυνση της εποχικότητας, η χρονική διεύρυνση της τουριστικής δραστηριότητας, η θεματική επέκταση του τουριστικού προϊόντος σε ειδικές μορφές τουρισμού, η περιφερειακή ανάπτυξη του τουρισμού, η ανακατανομή πλούτου και η ανάπτυξη των μικρομεσαίων επιχειρήσεων είναι μερικά κρίσιμα ζητήματα, που μπορούν να ενταχθούν και να επιτευχθούν μόνο μέσα σε ένα ολοκληρωμένο αναπτυξιακό σχέδιο για τον ελληνικό τουρισμό, που θα στοχεύει στη βιωσιμότητα, την αειφορία και την ανθεκτικότητα του τουριστικού προϊόντος.

Βασικές προϋποθέσεις γι’ αυτό αποτελούν μεν η αναγκαία πολιτική βούληση και αφ’ ετέρου η διαμόρφωση εθνικής στρατηγικής για τον τουρισμό ύστερα από διάλογο, με συμμετοχή όλων των εμπλεκομένων φορέων και παραγόντων και κυρίως των τοπικών κοινωνιών.

Δυστυχώς η Κυβέρνηση δεν φαίνεται να βρίσκεται σε μια τέτοια κατεύθυνση, παρά μόνο λεκτικά και σε επίπεδο αόριστων εξαγγελιών. Δεν βλέπουμε έναν δομημένο σχεδιασμό, που να ξεκινάει από κάτω προς τα πάνω, δεν βλέπουμε χάραξη και υλοποίηση μακρόπνοων, συμμετοχικών και συνεκτικών πολιτικών, δεν βλέπουμε ένα πολυδιάστατο σχέδιο ανάπτυξης βασισμένο στην αποκέντρωση, στην περιφερειακή ανάπτυξη, με ενεργό συμμετοχή της τοπικής αυτοδιοίκησης προς όφελος των τοπικών κοινωνιών. Αντίθετα, η Κυβέρνηση ενισχύει ένα μοντέλο συγκεντρωτικό. Η εξουσία και οι πόροι συγκεντρώνονται στο Υπουργείο Τουρισμού.

Με δυο λόγια, διαπιστώνουμε διαφορές αντιλήψεων, πολιτικών και φιλοσοφίας. Οι διαφορές αυτές αποτυπώνονται ξεκάθαρα στο υπό ψήφιση νομοσχέδιο, ένα νομοσχέδιο διευθετήσεων μικρής εμβέλειας, αποσπασματικό, με σημεία προχειρότητας, που ασχολείται με δευτερεύοντα ζητήματα και όχι με σοβαρά ζητήματα του τουρισμού και αναγκαίες παρεμβάσεις.

Το νομοσχέδιο δεν αγγίζει καν κρίσιμα θέματα, όπως η φέρουσα ικανότητα των προορισμών, η κλιματική κρίση, η διαχείριση κρίσεων από φυσικές καταστροφές, η ανθεκτικότητα των τουριστικών επιχειρήσεων και η στήριξη των εργαζομένων στον τουρισμό. Το νομοσχέδιο δεν περιλαμβάνει ούτε μία λέξη για τους τουριστικούς προορισμούς που επλήγησαν μετά τα τραγικά γεγονότα των πυρκαγιών και των πλημμυρών. Και αυτό δείχνει την προτεραιότητα που βάζει η Κυβέρνηση. Τα κυβερνητικά μέτρα δεν επαρκούν και δεν αποκαθιστούν την εικόνα του τουριστικού μας προϊόντος, ούτε επαναφέρουν τη λειτουργία του τουρισμού σε μια ικανοποιητική κατάσταση, τουλάχιστον για τη Θεσσαλία και ιδιαίτερα για τις περιοχές της Μαγνησίας και του Πηλίου.

Στην ακρόαση των φορέων ο τουριστικός κόσμος της Μαγνησίας με εκπρόσωπό, ήρθε να ζητήσει βοήθεια. Είπε ότι τα μέτρα που έχουν παρθεί δεν επαρκούν. Και αναρωτιέμαι, αν το ακούσατε αυτό, κύριοι της Κυβέρνησης. Αυτή είναι η ενσυναίσθηση που μπορείτε να δείξετε; Εδώ ξυπνάει πάλι το ερώτημα που έθεσα στον εαυτό μου, πριν μπω στο στίβο της πολιτικής. Αν πάψουμε να συναισθανόμαστε την αγωνία και τον πόνο του δίπλα μας, τότε για ποιον παράγουμε πολιτική; Και στο τέλος της ημέρας τι πολιτική παράγουμε; Στις περιοχές αυτές, οι άνθρωποι ακόμα ζουν μέσα στην ανασφάλεια και στο άγχος και εμείς σαν Σώμα οφείλουμε να κάνουμε κάτι γι’ αυτό.

Με το παρόν νομοσχέδιο θα μπορούσαμε να βάλουμε τις βάσεις και το χρονοδιάγραμμα, ώστε να ξέρουν ότι υπάρχει δίπλα τους ένα κράτος που ακούει τις ανάγκες τους και ανταποκρίνεται άμεσα.

Να γυρίσουμε στο νομοσχέδιο με όρους προώθησης του τουρισμού. Έχει πληγεί το brand name αυτών των περιοχών και ρωτώ: έχετε σχέδια αποκατάστασης του;

Στην τουριστική αειφορεία έχει τεράστια σημασία η ταχύτητα και η επιτυχία διαχείρισής ακραίων φαινομένων αλλά και η ταχεία αποκατάσταση των επιπτώσεων σε έναν τόπο. Πώς θα ανταποκριθούμε σήμερα και μελλοντικά στα θέματα της διαχείρισης αλλά και της γρήγορης αποκατάστασης; Υπάρχει σχεδιασμός; Πάντως στο νομοσχέδιο δεν διαφαίνεται κάτι τέτοιο.

Άρα, να θυμηθούμε και τα λόγια της κυρίας Υφυπουργού στην αρμόδια επιτροπή, τελικό όχι μόνο δεν είναι νομοσχέδιο στρατηγικής όπως παραδέχτηκε αλλά ούτε καν ερανιστικό όπως το χαρακτήρισε. Όμως, δεν είναι μόνο όσα απουσιάζουν από τις προβλέψεις του νομοσχεδίου, υπάρχουν πολλά σημεία του νομοσχεδίου που μας βρίσκουν πλήρως αντίθετους και άλλα που συμφωνούμε μεν αλλά διαφοροποιούμαστε ως προς την αντίληψη προσέγγισης των πραγμάτων.

Πιο συγκεκριμένα, διαφωνούμε με την κατάργηση του Εθνικού Συμβουλίου Τουρισμού. Η λειτουργία του Περιφερειακού Συμβουλίου Τουρισμού με συμμετοχή μόνο κρατικών φορέων, όπως το Υπουργείο και οι περιφέρειες δεν έχει νόημα και ειδικά όταν γίνεται σε επίπεδο Υπουργού και περιφερειαρχών.

Προτείνουμε να επαναλειτουργήσει το Εθνικό Συμβούλιο Τουρισμού με την Ένωση Περιφερειών Ελλάδος την ΚΕΔΕ, διευρύνοντας τη συνθήκη και με τη συμμετοχή ιδιωτικών τουριστικών φορέων της Ακαδημαϊκής Ερευνητικής Κοινότητας, των εργαζομένων και των συλλογικοτήτων του τουρισμού.

Προτείνουμε, κάτω από το Εθνικό Συμβούλιο έναν περιφερειακό σύμβουλο του τουρισμού σε κάθε περιφέρεια, ο οποίος, δεν προβλέπεται δυστυχώς από τον «ΚΑΛΛΙΚΡΑΤΗ» και χρήζει νομοθετικής ρύθμισης. Δεκατρία περιφερειακά συμβούλια όπου θα συμμετέχουν οι κατά τόπους Οργανισμοί Τοπικής Αυτοδιοίκησης Α΄ και Β΄ βαθμού, οι επαγγελματικοί φορείς, οι σύλλογοι εργαζομένων, οι συλλογικότητες κάθε προορισμού και θα συνεδριάζει ανά τακτά χρονικά διαστήματα.

Η συμπληρωματική πρόταση της κυρίας Υπουργού στο περιφερειακό συμβούλιο να μπορεί να καλείται οποιοσδήποτε συλλογικός φορέας ανά περίπτωση, για να εκφράσει γνώμη, δεν λύνει το πρόβλημα. Η συμμετοχή εργαζομένων τουριστικών φορέων και παραγωγικών φορέων δεν μπορεί να επαφίεται στη διακριτική ευχέρεια του Υπουργού.

Προφανώς, συμφωνούμε με την προώθηση του οινοτουρισμού διότι ο στόχος της ανάπτυξης των θεματικών ειδικών μορφών τουρισμού είναι εθνικός, εμπλουτίζει και διαφοροποιεί το τουριστικό προϊόν μας. Όμως, γίνεται εδώ πάλι κατακερματισμός δράσεων. Ο ελληνικός οινοτουρισμός με ατομικές πρωτοβουλίες και δράσεις οινοποιών έχει δώσει προστιθέμενη αξία τόσο στο τουριστικό προϊόν όσο και στον ελληνικό οίνο. Φυσικά και θέλουμε να αναπτυχθεί και να προωθηθεί.

Όπως, μας αφορά, η ανάπτυξη και προώθηση όλων των τοπικών μεταποιημένων προϊόντων μας, που βάσει της δικής μας προσέγγιση στον τουρισμό είναι άμεσα συνδεδεμένα μεταξύ τους. Θέλουμε ο επισκέπτης φεύγοντας από τη χώρα μας, γυρνώντας το σπίτι του, να αναζητήσει τα δικά μας μεταποιημένα προϊόντα, να τα συνδέσει με την ανάμνηση των διακοπών που πέρασε στη χώρα μας και να μείνει αυτή η στιγμή στο μυαλό του.

Πιστεύουμε, όμως, ότι τα ελληνικά κρασιά είναι άμεσα συνδεδεμένα και με την μεσογειακή διατροφή και με τη γαστρονομία, στο σύνολό της.

Έχουμε, όμως, και άλλες πολλές και πολλά υποσχόμενες θεματικές ενότητες τουρισμού στην Ελλάδα και θα ήταν αδύνατο για κάθε μία από αυτές να έχουμε ένα συμβούλιο, γιατί ακόμα και αν λειτουργήσουν τα συμβούλια αυτά πώς θα επανέλθει η αναγκαία ώσμωση των δράσεων; Προτείνουμε να λειτουργήσει ένα Συμβούλιο Ειδικών Μορφών Τουρισμού, όπου θα συμμετέχουν εκπρόσωποι όλων των θεματικών ειδικών μορφών τουρισμού, όπου ο καθένας θα αποτελεί μια μικρή διακριτή ομάδα εργασίας.

Συμφωνούμε με τη θεσμοθέτηση παρατηρητηρίου παράκτιου και θαλάσσιου τουρισμού στη Μεσόγειο αλλά είναι ένας ακόμα κατακερματισμός, γιατί ενώ δεν έχει λειτουργήσει το παρατηρητήριο τουρισμού δίνεται έμφαση σε ένα ζήτημα, που έχει την αρμοδιότητα και το Υπουργείο Ναυτιλίας και Νησιωτικής Πολιτικής και το Υπουργείο Περιβάλλοντος και Ενέργειας καθώς και ερευνητικά κέντρα, όπως, το ΕΛΚΕΘΕ και μάλιστα δίχως να προβλέπεται συνεργασία μαζί τους.

Προτείνουμε το παρατηρητήριο για το παράκτιο και θαλάσσιο τουρισμό στη Μεσόγειο, όπως, και το τοπικό Περιφερειακό Παρατηρητήριο Βιώσιμης Τουριστικής Ανάπτυξης, να ενταχθούν στο Παρατηρητήριο Τουρισμού του άρθρου 18 του ν.4179/2013, αλλά σε κάθε περίπτωση πρέπει να διασυνδεθούν μεταξύ τους τα παρατηρητήρια.

Για τη διαλειτουργικότητα Δικτύων Επικοινωνίας του Εθνικού Παρατηρητηρίου Βιώσιμης Ανάπτυξης, επισημαίνουμε ότι ποτέ δε λειτούργησε παρά τα χρήματα που δαπανήθηκαν για τη δημιουργία πληροφοριακών συστημάτων. Προτείνουμε τη συμμετοχή της Ελληνικής Στατιστικής Αρχής και της Τράπεζας της Ελλάδος, που αποτελούν τους δύο μοναδικούς φορείς που παρέχουν δεδομένα για τον τουρισμό και να νομοθετηθεί η υποχρεωτικότητα της παροχής ποιοτικών δεδομένων ώστε να έχουμε ένα αξιόπιστο Σύστημα Δορυφόρων Λογαριασμών Τουρισμού.

Για τη μεταφορά δε αυτών των ποσών του προγράμματος «Τουρισμός για όλους 2022 – 2025» δεν πήραμε απάντηση για την αξιολόγηση του προγράμματος. Δήλωσαν τετρακόσιες χιλιάδες πολίτες και διακοπές πήγαν οι διακόσιοι χιλιάδες από αυτούς. Η Υπουργός λέει ότι δεν ξέρουμε τι έφταιξε.

Εμείς λέμε ότι φταίει η οικονομική αδυναμία των πολιτών, η μειωμένη προσφορά καταλυμάτων, η γραφειοκρατία και ίσως οι μη ικανοποιημένοι ξενοδόχοι. Για την παράταση συμβάσεων στο Ινστιτούτο Επαγγελματικής Κατάρτισης του Τουρισμού Ιονίων Νήσων, συμφωνούμε κατ’ ανάγκη.

Η επικρατούσα κατάσταση στις περισσότερες τουριστικές σχολές είναι απαράδεκτη. Καταθέσαμε ερώτηση στο πλαίσιο του κοινοβουλευτικού ελέγχου για την εκπαίδευση και τον τουρισμό και πήραμε απάντηση για ένα μακρόπνοο σχέδιο. Ελπίζουμε, βέβαια, να γίνει πράξη. Απαιτείται, όμως, νέος σχεδιασμός και εκ των βάθρων αναμόρφωση όλης της τουριστικής εκπαίδευσης. Δεν είμαστε αρνητικοί στις εξαγγελίες των Υπουργών ως λύσεις άμεσης αντιμετώπισης κάποιων προβλημάτων αλλά δεν επαρκούν και δεν υπάρχουν περιθώρια καθυστερήσεων.

Σήμερα, μιλώντας με την ΑΣΤΕΚ, τα προβλήματα επιμένουν παρ’ ότι βρισκόμαστε στην αρχή του ακαδημαϊκού έτους. Οι κτηριακές εγκαταστάσεις δεν επαρκούν, δεν υπάρχουν εργαστήρια. Από τους ογδόντα φοιτητές που έμειναν και τελείωσαν το πρώτο έτος πέρυσι, μόλις οι πενήντα συνεχίζουν λόγω ακρίβειας, λόγω μη αναγνώρισης των επαγγελματικών τους δικαιωμάτων, ενώ στο πρώτο έτος είναι εγγεγραμμένα ογδόντα ένα άτομα και στο τρίτο ογδόντα. Αυτή είναι η δυναμική που επιλέγουμε να έχουν οι σχολές τουρισμού στη χώρα μας.

Συμφωνούμε στην παράταση προθεσμιών κατάταξης κύριων ξενοδοχειακών καταλυμάτων. Όμως οι συνεχόμενες παρατάσεις δεν είναι λύση. Δεν μας απαντήσατε πού οφείλεται η καθυστέρηση κι αν ευθύνεται ή όχι η υποστελέχωση υπηρεσιών. Η κατάργηση της Επιτροπής Πρότυπης Τουριστικής Αξιοποίησης και προστασίας του Ναυαγίου της Ζακύνθου αποδεικνύει την αποτυχία της πολιτικής σας, καθώς καταργείται ρύθμιση που η Κυβέρνησή σας νομοθέτησε το 2021.

Προσπαθήσατε να επιβάλετε διαδικασίες fast track και να συστήσετε μια ανώνυμη εταιρεία παρά τις διαφωνίες όλων. Τελικά καταλήξατε σε μια επιτροπή. Υπήρξαν παραιτήσεις και πολλά άλλα για τα οποία δεν πήραμε απάντηση, με αποτέλεσμα το ναυάγιο να μην είναι επισκέψιμο. Ναι, στην προστασία και την αξιοποίηση του ναυαγίου αλλά δεν έχετε συγκεκριμένη πολιτική για το θέμα. Έχετε ένα ερμαφρόδιτο σχήμα, δηλαδή η φύλαξη στην Περιφέρεια Ιονίων Νήσων αλλά η προστασία και η συντήρηση μεταβιβάζονται στα χέρια της κεντρικής εξουσίας.

Για την κατασκευή της ανώνυμης εταιρείας «Οι Ιαματικές Πηγές Ελλάδος» ο αναφερόμενος στην εισηγητική έκθεση λόγος κατάργησης είναι ότι οι λειτουργικές δαπάνες δεν ανταποκρίνονται στο αποτέλεσμα και το αντικείμενο μπορεί να καλυφθεί από τους από το Υπουργείο Τουρισμού και δημιουργεί εύλογο ερώτημα. Το 2021, οι υπηρεσίες του Υπουργείου αδυνατούσαν να ανταποκριθούν και μπορούν σήμερα;

Σε κάθε περίπτωση ο ιαματικός τουρισμός συμβάλλει σημαντικά στην ανάπτυξη θεματικού τουρισμού, ίσως και σε αυτό που λέμε τουρισμός ευζωίας. Πρέπει όμως από την αξιοποίηση αυτή να ωφεληθούν οι τοπικές κοινωνίες. Συνεπώς απαιτείται ένα ολοκληρωμένο σχέδιο αξιοποίησης των ιαματικών πηγών που να ανταποκρίνεται στα ισχύοντα ευρωπαϊκά πρότυπα και με κυρίαρχο τον ρόλο των τοπικών κοινωνιών, ένα σχέδιο που μάλλον δεν έχετε, αν κρίνουμε από τις πολιτικές του ράβε - ξήλωνε που εφαρμόζετε.

Κυρίες και κύριοι συνάδελφοι, ολοκληρώνοντας την πρωτολογία μου σκέφτομαι τους ανθρώπους που εργάζονται και δραστηριοποιούνται στον τουρισμό και συνέβαλαν στη μεγάλη άνοδο του τουρισμού. Εκείνους που η Κυβέρνηση τους επιβραβεύει φορολογώντας τους βαριά αφήνοντάς τους χωρίς στήριξη, πετώντας τους έξω από τα συμβούλια και επιφυλάσσοντας τους ίσως και αύξηση στον φόρο διαμονής.

Κυρίες και κύριοι συνάδελφοι, οι διαφορές μας με τη Νέα Δημοκρατία είναι πολλές και κυρίως ιδεολογικές και αποτυπώνονται και στον τουρισμό. Η δική μας θέση στον τουρισμό εκφράζει μια άλλη διαφορετική φιλοσοφία από αυτή της Κυβέρνησης. Συνίσταται στην επίτευξη ενός σχεδίου αειφόρου και βιώσιμου τουρισμού μέσα από ένα πλάνο στρατηγικό, σε ένα σχέδιο σε επίπεδο δεκαετίας, ανθεκτικό στις κρίσεις και στις προκλήσεις, ενός σχεδίου που θα καταρτιστεί σε συνεργασία με όλους τους παράγοντες της τουριστικής αγοράς, τους παραγωγικούς φορείς της χώρας και τις τοπικές κοινωνίες.

Η δική μας προσέγγιση είναι bottom up, δηλαδή από κάτω προς τα πάνω ενώ της Κυβέρνησης top down δηλαδή από πάνω προς τα κάτω σε ένα μοντέλο συγκεντρωτικό.

Κυρίες και κύριοι συνάδελφοι, η πειραματική νεοφιλελεύθερη κυβέρνηση της Νέας Δημοκρατίας νομοθέτησε το 2021 και η Κυβέρνηση πολυδιάστατου εκσυγχρονισμού της Νέας Δημοκρατίας το 2023 έρχεται να διορθώσει την τότε λάθος νομοθέτηση πάλι με προχειρότητα και πάλι με ανεπάρκεια.

Αν η πολιτική της Νέας Δημοκρατίας ήταν κινηματογραφική ταινία θα ήταν το Κράμερ εναντίον Κράμερ. Η κυβερνητική πολιτική του 2023 είναι ένας πολιτικός Ιανός. Εμείς θα είμαστε εδώ ως αξιόπιστη και υπεύθυνη Αντιπολίτευση σε οποιαδήποτε επικοινωνιακή πολιτική επιλέξει η Κυβέρνηση να υιοθετήσει στο μέλλον, συνεπείς προς τις αρχές μας και την ιδεολογία μας.

Από τα παραπάνω θεωρώ ότι είναι προφανές ότι καταψηφίζουμε επί της αρχής.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Σπυριδάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις συνοδοί – εκπαιδευτικοί από το 1ο Γυμνάσιο Αιγάλεω δεύτερο τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «ΕΡΓΑΣΤΗΡΙ ΔΗΜΟΚΡΑΤΙΑΣ» που οργανώνει το Ίδρυμα της Βουλής είκοσι ένα μαθήτριες και μαθητές και τρεις συνοδοί - εκπαιδευτικοί από το 3ο Δημοτικό Σχολείο Αργυρούπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με τον κ. Εμμανουήλ Συντυχάκη, ειδικό αγορητή του Κομμουνιστικού Κόμματος Ελλάδος.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Σε αντίθεση με τους προλαλήσαντες, θα ξεκινήσω την τοποθέτησή μου με το φρικαλέο έγκλημα του κράτους, δολοφόνους του Ισραήλ, σε βάρος του περήφανου παλαιστινιακού λαού που παλεύει και αγωνίζεται για το δικαίωμα στη δική του πατρίδα. Είναι μια απίστευτη σφαγή. Πάνω από δύο χιλιάδες τριακόσια εξήντα νεκρά παιδιά από τους βομβαρδισμούς του Ισραήλ και συνολικά πάνω από έξι χιλιάδες νεκροί στη Λωρίδα της Γάζας, στο μεγαλύτερο στρατόπεδο συγκέντρωσης του κόσμου από τις 7 του Οκτώβρη μέχρι και σήμερα, με ανηλεείς βομβαρδισμούς των Ισραηλινών κάνοντας τον βίο αβίωτο στη Λωρίδα της Γάζας. Και την ίδια στιγμή ο κυνισμός των δηλώσεων του Πρωθυπουργού για το δικαίωμα του Ισραήλ στην αυτοάμυνα, το οποίο δήθεν πρέπει να ασκεί χωρίς μεγάλο ανθρωπιστικό κόστος.

Είναι δηλώσεις που όχι μόνο είναι ανιστόρητες αλλά και εξοργιστικές, ξεπλένουν μόνο τα διαχρονικά εγκλήματα του κράτους του Ισραήλ απέναντι στον παλαιστινιακό λαό. Ναι, έχετε χώσει τη χώρα μέχρι τα μπούνια στις αμερικανονατοϊκές επιχειρήσεις στήριξης του Ισραήλ που μακελεύει τον παλαιστινιακό λαό με τη σύμφωνη γνώμη και των υπολοίπων κομμάτων που δεν ψελλίζουν απολύτως τίποτα, το στοιχειώδες, την αναγνώριση του παλαιστινιακού κράτους στη βάση της ομόφωνης απόφασης του ελληνικού Κοινοβουλίου που όλοι μαζί εδώ μέσα ψηφίζαμε. Εφαρμόστε τη, λοιπόν!

Το επόμενο βήμα της εμπλοκής της χώρας στο μακελειό του παλαιστινιακού λαού είναι η μετατροπή της βάσης της Ελευσίνας σε ορμητήριο των αμερικανονατοϊκών.

Η βάση της Σούδας έχει ήδη μπουκάρει με την έντονη κινητικότητα από μεταγωγικά, ιπτάμενα τάνκερ, κατασκοπευτικά αεροσκάφη των Ηνωμένων Πολιτειών, μια χώρα ξέφραγο αμπέλι, ένα πλωτό αεροπλανοφόρο, πατώντας πάνω στην κατάπτυστη συμφωνία για τις βάσεις, με τη σύμφωνη γνώμη και τη δική σας, δηλαδή του ΣΥΡΙΖΑ, του ΠΑΣΟΚ, των άλλων κομμάτων, με χαρακτηριστική την αφωνία επί του προκειμένου.

Το λέμε καθαρά ως ΚΚΕ, ούτε γη ούτε νερό στους δολοφόνους των λαών. Κι αυτό ακούγεται απ’ άκρη σε άκρη σε όλη τη χώρα σε ολόκληρο τον κόσμο. Αυτό θα ακουστεί και σήμερα στις 19.30΄ το απόγευμα στην πλατεία Ευμολπιδών στην Ελευσίνα, στη μεγάλη συγκέντρωση συνδικάτων και φορέων της Αττικής. Σε όλη τη χώρα θα ακουστεί μυριόστομο το σύνθημα «Λευτεριά στην Παλαιστίνη».

Εκφράζουμε ως Κομμουνιστικό Κόμμα Ελλάδας από αυτό το Βήμα για άλλη μια φορά την αλληλεγγύη μας στον παλαιστινιακό λαό, την αλληλεγγύη μας και στον ισραηλινό λαό που και αυτός υποφέρει από το ίδιο το κράτος του Ισραήλ, την αντιδραστική κυβέρνηση Νετανιάχου που τον σέρνει συνεχώς σε πολεμικές συγκρούσεις, σε σφαγές ενάντια σε γειτονικούς λαούς και γίνεται έτσι κι ο ίδιος θύμα μιας συνολικής βάρβαρης πολιτικής.

Αναγνωρίζουμε και παλεύουμε για το δικαίωμα του παλαιστινιακού λαού για Παλαιστίνη ελεύθερη, ανεξάρτητη, στα σύνορα του 1967, με πρωτεύουσα την ανατολική Ιερουσαλήμ, με επιστροφή όλων των παλαιστινίων προσφύγων στις εστίες τους, με βάση τις σχετικές αποφάσεις του ΟΗΕ, με άμεση απελευθέρωση όλων των παλαιστινίων και άλλων πολιτικών κρατουμένων που κρατούνται στις ισραηλινές φυλακές.

Να αποσυρθεί η φρεγάτα «ΨΑΡΑ» από την περιοχή και να μην αντικατασταθεί από κανένα άλλο πολεμικό πλοίο. Να μη γίνει το αεροδρόμιο της Ελευσίνας πολεμικό ορμητήριο των νατοϊκών στη Μέση Ανατολή. Να κλείσουν τώρα όλες οι ξένες βάσεις. Να πάψει κάθε διευκόλυνση προς τις Ηνωμένες Πολιτείες και το Ισραήλ. Να σταματήσει κάθε οικονομική, πολιτική, στρατιωτική συνεργασία με το κράτος-δολοφόνο του Ισραήλ και να προχωρήσει η αναγνώριση του παλαιστινιακού κράτους στη βάση της ομόφωνης απόφασης του ελληνικού Κοινοβουλίου.

Κυρίες και κύριοι, περνώ στο νομοσχέδιο. Ο τουρισμός είναι η ατμομηχανή της ελληνικής οικονομίας. Ο τουρισμός είναι εθνική μας υπόθεση. Ο τουρισμός αποτελεί έναν σημαντικό πυλώνα ανάπτυξης που συμβάλλει καθοριστικά στην οικονομική ανάπτυξη της χώρας, ενίσχυση της βιώσιμης τουριστικής ανάπτυξης και διάφορες άλλες, θα έλεγα, «βαρύγδουπες» φράσεις που κυριαρχούν σε κάθε νομοσχέδιο για τον τουρισμό και γενικότερα στην επιχειρηματολογία της Κυβέρνησης και να πω καλύτερα των κυβερνήσεων διαχρονικά, διότι και τα άλλα κόμματα κινούνται στους ίδιους άξονες με το γνωστό μότο: «βιώσιμη και ανταγωνιστική τουριστική ανάπτυξη».

Γι’ αυτό και ο μόνος τρόπος διαφοροποίησης του ΣΥΡΙΖΑ και του ΠΑΣΟΚ από τη Νέα Δημοκρατία είναι να παρουσιάζουν τον τουρισμό με ουδέτερα χαρακτηριστικά, ως μια οικονομική δραστηριότητα που οι επιπτώσεις της έχουν τον ίδιο αντίκτυπο, είτε είναι μεγαλοξενοδόχος είτε εργαζόμενος είτε αυτοαπασχολούμενος επαγγελματίας που δραστηριοποιείται στον χώρο του τουρισμού. Αντιμετωπίζουν το ζήτημα της τουριστικής πολιτικής αυστηρά ως ζήτημα οικονομικής ανάπτυξης ταυτιζόμενοι αποκλειστικά με την κερδοφορία του κεφαλαίου που δραστηριοποιείται στον τομέα, υποβαθμίζοντας συνειδητά την κοινωνική διάσταση του τουρισμού και υπονομεύοντάς την. Άλλωστε, τα ρεκόρ του τουρισμού που καταγράφονται -τα φετινά ρεκόρ λένε ότι ξεπερνούν τα κοντέρ του 2019- αφορούν τα κέρδη των μεγαλοξενοδόχων και των tour operators και όχι την ανάγκη του λαού για λίγες μέρες ξεκούρασης και διακοπών και δεν αφορούν την αύξηση μισθών των ξενοδοχοϋπαλλήλων όλων των εργαζομένων στον κλάδο του τουρισμού-επισιτισμού.

Αυτός ο τουρισμός, λοιπόν, της βιώσιμης ανάπτυξης θα συγκεντρώνει την πίτα, όπως και τη γη με την αλλαγή χρήσης ακόμα και εύφορων γεωργικών περιοχών στο όνομα του αγροτουρισμού, του οινοτουρισμού -και πάει λέγοντας- σε όλο και μεγαλύτερα χέρια. Στρώνεται έτσι το έδαφος για επενδύσεις σε νέα περιεχόμενα τουριστικού προϊόντος, όπως ναυάγια, προστατευόμενα ευαίσθητα θαλάσσια οικοσυστήματα, περιοχές που βρίσκονται στο δίκτυο «NATURA 2000», καταδυτικά πάρκα, ακόμα και νησιωτικά συμπλέγματα, δέλτα ποταμών κ.ο.κ..

Όσα προβλέπει το παρόν νομοσχέδιο, όπως η επιστημονική παρακολούθηση των εξελίξεων τουριστικού τομέα, η σύσταση Περιφερειακού Συμβουλίου Τουρισμού, η σύσταση Συμβουλίου Οινοτουρισμού, η σύσταση Παρατηρητηρίου για Παράκτιο και Θαλάσσιο Τουρισμό στη Μεσόγειο, καθώς και η διασφάλιση διαλειτουργικότητας -όπως αναφέρει το νομοσχέδιο- του δικτύου επικοινωνίας του Εθνικού Παρατηρητηρίου Βιώσιμης Τουριστικής Ανάπτυξης, αφορούν προσαρμογές της κρατικής μεσοπρόθεσμης και μακροπρόθεσμης πολιτικής για τη διευκόλυνση των επιχειρηματικών επενδύσεων στον τουρισμό, απόλυτα εναρμονισμένων με τους γενικούς στόχους της Ευρωπαϊκής Ένωσης και των επιδιώξεων του ΣΕΤΕ.

Προς την κατεύθυνση αυτή οι περιφέρειες θα παίξουν καθοριστικό ρόλο -σε ρόλο dealer- για την προώθηση του τουριστικού προϊόντος για λογαριασμό των επιχειρηματικών ομίλων, μέσω των προγραμμάτων τουριστικής προβολής με υπέρογκες παρασιτικές δαπάνες, δηλαδή με χρήματα του ελληνικού λαού, όπως για παράδειγμα -που γνωρίζω- στην Περιφέρεια Κρήτης, όπου μεταξύ άλλων δίνονται κάθε χρόνο 1 με 1,5 εκατομμύριο ευρώ για το πρόγραμμα τουριστικής προβολής χωρίς τα ποσά που έρχονται μέσω του ΕΣΠΑ.

Σε συνδυασμό με όλα τα προηγούμενα νομοσχέδια του Υπουργείου Τουρισμού, τα νομοσχέδια για τον περιβαλλοντοκτόνο νόμο, τις στρατηγικές επενδύσεις, τον δασοκτόνο νόμο και άλλους, η Κυβέρνηση εξασφαλίζει το απαραίτητο νομοθετικό οπλοστάσιο, παράδεισο στην κυριολεξία, για τους επιχειρηματικούς ομίλους.

Σε λίγες μέρες κλείνει η τουριστική σεζόν και χιλιάδες εργαζόμενοι στον κλάδο του τουρισμού με την αντεργατική νομοθεσία που υπάρχει, τους στερεί το επίδομα ανεργίας και τους αφήνει χωρίς εισόδημα να επιβιώσουν μέχρι να ξαναπιάσουν δουλειά την επόμενη τουριστική σεζόν. Η συντριπτική πλειοψηφία των εργαζομένων στον τουρισμό-επισιτισμό δικαιούνται μόνο τρεις μήνες το επίδομα ανεργίας, ενώ υπάρχουν εργαζόμενοι που δεν το δικαιούνται καθόλου καθώς εργάζονται εποχικά σε επιχειρήσεις μη εποχικές.

Ειδικά στις σημερινές συνθήκες που η ακρίβεια καλπάζει ανεξέλεγκτα σε όλα τα βασικά αγαθά και στην ενέργεια, η πολιτική του αποκλεισμού εποχικών εργαζομένων από το επίδομα ανεργίας είναι απάνθρωπη. Απάνθρωπη ήταν και η εκμετάλλευση που προηγήθηκε κατά την καλοκαιρινή περίοδο, αφού οι εργαζόμενοι εξουθενώθηκαν για την ακόμα μεγαλύτερη κερδοφορία των τουριστικών ομίλων μέσα σε συνθήκες πρωτοφανούς εντατικοποίησης, εξοντωτικών ωραρίων, χωρίς ρεπό, με μισθούς κατώτερους των σύγχρονων αναγκών.

Η Κυβέρνηση έχει μοιράσει πάνω από 8 δισεκατομμύρια ευρώ στους ενεργειακούς ομίλους τη χρονιά που πέρασε με τη μορφή επιδοτήσεων στους λογαριασμούς, το ίδιο χρονικό διάστημα που οι άνεργοι του τουρισμού παίρνουν αυτό το πενιχρό επίδομα ανεργίας ή έχουν απορριφθεί τελείως και καταδικάζονται στην πείνα από νόμους προσαρμοσμένους στα δημοσιονομικά περιθώρια, στα όρια των αντοχών, όπως μας λέτε κάθε φορά.

Τι θα κάνετε για να δοθεί αυτό το επίδομα, χωρίς όρους και προϋποθέσεις, σε όλους τους εποχικά εργαζόμενους στο ύψος των 600 ευρώ για όλο το διάστημα της ανεργίας τους μέχρι να αρχίσουν ξανά να εργάζονται; Αυτό είναι το αίτημά τους και πρέπει να δώσετε απάντηση.

Απορείτε για την έλλειψη εργατικών χεριών στον κλάδο, και την ίδια στιγμή καλείτε τους εργαζόμενους να δουλεύουν με όρους εργασιακού απαρτχάιντ. Γι’ αυτό υπάρχει έλλειψη εργατικών χεριών στις ξενοδοχειακές μονάδες με απειλές και ρήτρες, με πρόστιμα που φτάνουν και τα 5.000 ευρώ για όποιον εργαζόμενο τολμήσει να παραιτηθεί μεσούσης της σεζόν, διότι δεν αντέχουν να δουλεύουν επτά μέρες την εβδομάδα χωρίς ρεπό, δέκα και δώδεκα ώρες τη μέρα και κάτω από συνθήκες διαβίωσης απαράδεκτες, στοιβαγμένοι ακόμα και σε ένα δωμάτιο δέκα είκοσι άτομα ή ακόμα και σε αποθήκες, μέσα σε κοντέινερ χωρίς κλιματισμό.

Το θαύμα, λοιπόν, από την ανάπτυξη του τουρισμού δεν είναι για όλους. Αντίθετα, η ίδια η πραγματικότητα δείχνει ξεκάθαρα ποιος κερδίζει και ποιος χάνει από τον πλέον εξωστρεφή κλάδο της ελληνικής οικονομίας. Για να μην πούμε για τα πολλά και συσσωρευμένα προβλήματα που αντιμετωπίζουν τα δημόσια ΙΕΚ τουριστικών επαγγελμάτων με την τεράστια υποστελέχωση σε διοικητικό και εκπαιδευτικό προσωπικό, που τα φέρνει αντιμέτωπα με τον κίνδυνο αναστολής λειτουργίας καθεστώς που συνεχίζει πάνω από δέκα χρόνια.

Η διάταξη του άρθρου 9, αναφορικά με την παράταση των συμβάσεων εργασίας των εργαζομένων ΙΔΟΧ του ΙΕΚ Ιονίων Νήσων που εδρεύει στην Κέρκυρα για διάστημα δύο και πάντως για διάστημα όχι πέραν της 31ης Οκτωβρίου 2023, είναι κοροϊδία, είναι προάγγελος απολύσεων. Χαρακτηριστικό της υποβάθμισης της διαλυτικής κατάστασης που υπάρχει στο ΙΕΚ, είναι το γεγονός ότι ενώ έπρεπε να υπάρχουν τουλάχιστον είκοσι μόνιμοι υπάλληλοι που να καλύπτουν τη διοικητική, εκπαιδευτική λειτουργία του, ενώ σε εξέλιξη βρίσκεται και η προκήρυξη για τη σχολή μετεκπαίδευσης για περιορισμένες ειδικότητες, λόγω διαφόρων προβλημάτων, όλοι οι εργαζόμενοι είναι είτε ωρομίσθιοι είτε ΙΔΟΧ με οκτάμηνες συμβάσεις.

Φαίνεται για άλλη μία φορά και σε αυτή την περίπτωση ότι τα μεγάλα λόγια για τα ρεκόρ στον τουρισμό και την ανάγκη αναβάθμισης της τουριστικής εκπαίδευσης δεν έχουν καμμία σχέση με την πραγματικότητα που βιώνουν σπουδαστές, καθηγητές, εργαζόμενοι στο δημόσιο ΙΕΚ Τουριστικών Επαγγελμάτων Κέρκυρας αλλά και σε πολλά άλλα δημόσια ΙΕΚ σε όλη τη χώρα.

Το Κομμουνιστικό Κόμμα Ελλάδας σας έχει καταθέσει σχετικό ερώτημα για τα προβλήματα του ΙΕΚ Κέρκυρας και πρέπει να δώσετε πολύ συγκεκριμένες απαντήσεις και, κυρίως, αυτό που αφορά την πρόσληψη, δηλαδή, του μονίμου διοικητικού εκπαιδευτικού προσωπικού που να καλύπτει τις ανάγκες λειτουργίας με πλήρη κάλυψη όλων των οργανικών θέσεων του ΙΕΚ και της Σχολής Μετεκπαίδευσης.

Για το άρθρο 11 του νομοσχεδίου που προβλέπει τροποποιήσεις του άρθρου 68 του ν.4875/2021, αναφορικά με τα μέτρα προστασίας ναυαγίου Ζακύνθου. Κατά την άποψή μας, δεν αλλάζει σε τίποτα η βασική του στόχευση. Η τροποποίηση αφορά την κατάργηση της Επιτροπής Πρότυπης Τουριστικής Αξιοποίησης και Προστασίας Ναυαγίου Ζακύνθου.

Ως Κομμουνιστικό Κόμμα Ελλάδας το 2021, κατά τη συζήτηση στη Βουλή, είχαμε ζητήσει να αποσυρθεί η διάταξη. Η ουσία, εν πάση περιπτώσει, είναι ότι με ή χωρίς Επιτροπή Πρωτότυπης Τουριστικής Αξιοποίησης, οι διατάξεις του νόμου συνεχίζουν να υφίστανται και να εξυπηρετούν τις απαιτήσεις των επιχειρηματικών ομίλων. Απλά δεν έχει λόγο ύπαρξης η εν λόγω επιτροπή, έχει καταλυθεί ο ρόλος της λόγω των αντικρουόμενων επιχειρηματικών συμφερόντων τα οποία υπηρετεί η Κυβέρνηση και μάλιστα σε ένα ρόλο διαιτητή μεταξύ αυτών των αντικρουόμενων συμφερόντων.

Είναι προκλητικό να βλέπουμε να ισοπεδώνονται ολόκληρα βουνά για να χτιστούν κτήρια, να φτιάχνονται πολυτελή ξενοδοχεία, τεράστιες τουριστικές μονάδες σε παραλίες, όπως αυτή του ναυαγίου, που κινδυνεύουν άνθρωποι από κατολισθήσεις. Ιδιαίτερα στη Ζάκυνθο που χαρακτηρίζεται ως σεισμογενή περιοχή, με τους σεισμούς να είναι συνηθισμένο φαινόμενο για τους κατοίκους, έχει μεγαλύτερη σημασία σε αυτά τα φυσικά αξιοθέατα να παρθούν τα απαιτούμενα μέτρα προστασίας για την ασφάλεια των ανθρώπων που τα επισκέπτονται.

Η διαχείριση των αιγιαλών, όπως και του ναυαγίου, πρέπει να είναι κρατική μέσω των αρμόδιων υπηρεσιών αλλά με την εξασφάλιση όλων των προϋποθέσεων, χρηματοδότηση, μέσα, υποδομές και άλλες προϋποθέσεις. Παράλληλα, να εξασφαλίζεται η προστασία και η ασφάλεια κατοίκων και επισκεπτών.

Τέλος για το άρθρο 12, για την κατάργηση της «Ανώνυμης Εταιρείας Ιαματικές Πηγές Ελλάδος», είχαμε εκφράσει επίσης θέση το 2021 όταν συζητιόταν το σχετικό νομοσχέδιο του Υπουργείου Τουρισμού, λέγοντας ότι η σύσταση αυτής της ανώνυμης εταιρείας έχει στόχο να παραδώσει στους μεγάλους επιχειρηματικούς ομίλους του τουρισμού προς αξιοποίηση, εκτός από δασικές και ορεινές εκτάσεις, παραλίες και τις ιαματικές πηγές της χώρας, εμπλέκοντας και τους Οργανισμούς Τοπικής Αυτοδιοίκησης. Γι’ αυτό είχαμε ζητήσει και σε αυτή την περίπτωση την απόσυρση αυτής της διάταξης.

Η παρούσα ρύθμιση προβλέπει λύση και εκκαθάριση, για τις «Ιαματικές Πηγές Ελλάδας Α.Ε.». Όπως αναφέρει η αιτιολογική έκθεση της παρούσας ρύθμισης δεν απέδωσε τα προσδοκώμενα αποτελέσματα, και μπορεί το αντικείμενό της να καλυφθεί στο πλαίσιο των οργανικών μονάδων του Υπουργείου Τουρισμού, όπως προβλέπει και σχετικό προεδρικό διάταγμα.

Κατά την άποψή μας δεν αλλάζει κάτι, επίσης, στη βασική στόχευση για επιχειρηματική εκμετάλλευση ή την παραχώρησή τους για τη βέλτιστη αξιοποίησή τους, όπως συνηθίζει η Κυβέρνηση να μας λέει. Προφανώς, η Κυβέρνηση επιλέγει τη μέθοδο της απευθείας εποπτείας της παραπέρα εμπορευματοποίησης της γης, με τη διαμόρφωση ενός νομοθετικού πλαισίου πιο ευνοϊκού, πιο γρήγορου χωρίς εμπόδια για την υλοποίηση των σχεδίων επιχειρηματικών ομίλων.

Με βάση όλα τα παραπάνω, το Κομμουνιστικό Κόμμα Ελλάδας καταψηφίζει επί της αρχής το συγκεκριμένο νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον συνάδελφο, κ. Συντυχάκη.

Τον λόγο έχει τώρα ο ειδικός αγορητής της Ελληνικής Λύσης, ο κ. Κωνσταντίνος Μπούμπας.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:**  Ευχαριστώ, κύριε Πρόεδρε.

Κυρίες του Υπουργείου, κυρίες και κύριοι συνάδελφοι, ξέρετε υπάρχει ένα όμορφο ρητό του Θουκιδίδη που λέει: «Ο πόλεμος δε, βίαιος διδασκάλος». Νομίζω ότι αυτό τα εμπεριέχει όλα, για κάθε πόλεμο, για ειδεχθέστατα εγκλήματα που γίνονται και είναι ό,τι χειρότερο για τις επόμενες γενιές. Και στην πολιτική, βέβαια, ο Ουίνστον Τσώρτσιλ έλεγε ότι: «η πολιτική είναι ικανότητα να δεις τι θα γίνει αύριο και αύριο να εξηγείς γιατί δεν έγινε».

Κάπως έτσι βλέπουμε πολλά νομοθετήματα, κυρία Υπουργέ, και στο θέμα του τουρισμού. Εμείς, η Ελληνική Λύση, στο πρόγραμμά μας μιλάμε για έναν βιώσιμο ποιοτικό τουρισμ, ο οποίος μπορεί κατά περίπτωση να συνδεθεί και με τον αγροτικό τουρισμό με τον πρωτογενή τομέα. Διότι το να καταργείτε εσείς σήμερα το Εθνικό Συμβούλιο Τουρισμού και να δημιουργείτε άλλους φορείς, για εμάς είναι ένα δαιδαλώδες σύστημα αυτό το οποίο δεν θα επιφέρει απτά αποτελέσματα, όπως το παρατηρητήριο που λέγεται από το άρθρο 5 ή 6 σε ό,τι αφορά τον παράκτιο θαλάσσιο τουρισμό. Καλά τα στατιστικά στοιχεία για να υλοποιηθούν, αλλά η πραγματικότητα της αγοράς είναι τελείως διαφορετική.

Έχουν γίνει λάθη, παραλείψεις δεν είναι όλα ευθύνη δικιά σας, αλλά εδώ πάμε να δημιουργήσουμε έναν ποιοτικό τουρισμό με βάση τα οικονομικά στοιχεία σε ό,τι αφορά το ΑΕΠ. Έτσι εμείς δεν αναδεικνύουμε -όπως λέμε στην Ελληνική Λύση ορθά- τα αρχαιοελληνικά μας μνημεία και τα έχουμε να ερημώνουν. Δεν είναι μόνο ο Τύμβος Καστά από την εκλογική μου περιφέρεια στις Σέρρες, είναι μια σειρά μνημείων. Πηγαίνει εκεί ο επισκέπτης και δεν βλέπει ένα περίπτερο info, δηλαδή μια πληροφορία για το μνημείο.

Άρα, λοιπόν, δεν αναδεικνύουμε τον λεγόμενο τουρισμό μνημείων. Δεν έχουν γίνει ενέργειες. Ή όταν έχουμε τους μακεδονικούς τάφους με λαμαρίνες, στη δική μου περιοχή, δεν υπάρχει επισκεψιμότητα. Δεν αναδεικνύεται κύριος θρησκευτικός τουρισμός. Υπάρχουν πολλά μοναστήρια σήμερα τα οποία τα επισκέφτηκα -και δημοσιογραφικές εκπομπές θυμάμαι- και την Προυσιώτισσα και την Παναγία τη Μαυριώτισσα στην Ευρυτανία, αλλά όταν έχω σήμερα την παλαιοχριστιανική Αμφίπολη πλησίον του Τύμβου Καστά και δεν μπορεί να είναι επισκέψιμη από χριστιανούς ορθόδοξους που έρχονται ακόμη και από την Ασία, πώς εμείς θα μιλάμε για έναν ουσιαστικό θρησκευτικό τουρισμό; Πείτε μου πώς μπορούμε να μιλάμε για έναν τέτοιο τουρισμό, όταν δεν έχουμε χαρτογραφήσει ακόμη τα περιπατητικά μονοπάτια στον ορεινό τουρισμό;

Διότι δημιουργούνται στους άλλους θεσμούς παρατηρητήρια, όπως είπαμε, παράκτιου θαλάσσιου τουρισμού. Ή για τους οινοπαραγωγούς, όπου εκεί εμείς θα συμφωνήσουμε παρά τα πολλά λάθη που έχουν γίνει και για τον οίνο, για το κρασί, στην ανάδειξη του προϊόντος. Εδώ, όμως, πρέπει να δούμε πώς μπορούμε να ξεφύγουμε από τα πέντε-δέκα νησιά ή ορεινούς προορισμούς που είναι οι φημισμένοι. Τι γίνεται με τα άλλα; Τι γίνεται με παραμεθόριες περιοχές δυσπρόσιτες περιοχές και με μικρά νησιά. Εκεί πρέπει να ρίξουμε μια βαρύτητα. Τους μέντορες στο Υπουργείο τους θέλετε. Πρέπει να εξειδικευτούμε, να εναρμονιστούμε, να εγκλιματιστούμε στα νέα δεδομένα για να έχουμε έναν ολοκληρωμένο τουρισμό.

Τώρα, θα μου πείτε σε αυτό που λέμε πρωτογενής τομέας, που για εμάς είναι ακρογωνιαίος λίθος, είναι ο πρώτος βασικός πυλώνας, αν δημιουργηθούν όπως παλαιότερα, κάποιες σχολές αγροτικού ενδιαφέροντος ή αγροκτήματα ή πρότυπα κτηνοτροφικά πάρκα, μπορούν να προσελκύσουν επισκέπτες.

Αν σήμερα δημιουργήσεις ένα πρότυπο αγροτικό πάρκο, όπως λέει και επικεφαλής μας ο Κυριάκος ο Βελόπουλος, για παράδειγμα «Λουλούδι του Δαρβίνου», αρώνια, μύρτιλα, κράνα αυτό προσελκύει επισκέπτες. Όταν σήμερα υπάρχει μόνο μία τράπεζα σπόρων, το Αρχιπέλαγος στη Σάμο, μπορείς να προσελκύσεις. Άρα, λοιπόν, μπορούμε να συνδέσουμε μορφές τουρισμού γενικότερα για έναν ποιοτικό εξειδικευμένο τουρισμό. Δεν το έχουμε κάνει. Πέντε, δέκα νησιά δουλεύουν το καλοκαίρι, κάποιοι τέσσερις, πέντε ορεινοί προορισμοί τον χειμώνα και τέλος.

Εδώ, δηλαδή, με αυτά τα οποία λέτε και για τα μη κύρια ξενοδοχειακά καταλύματα τους ανθρώπους τους έχουμε ρουφήξει μέσα από φόρους. Ας απλοποιήσουμε κάποια πράγματα. Σας το είπαμε και στην επιτροπή, κυρία Υπουργέ, τώρα με τη Θεσσαλία και τη θεομηνία που οι άνθρωποι έχουν πληγεί, πρέπει να βοηθήσουμε τους Νομούς Μαγνησίας, Καρδίτσας, Τρικάλων, Λάρισας και κάποιες άλλες περιοχές. Επειδή, λοιπόν, η δημόσια ελληνική τηλεόραση είναι ένα αγαθό, του Έλληνα πολίτη, ενημέρωσης και ψυχαγωγίας, η πρόταση της Ελληνικής Λύσης είναι να δημιουργήσετε σποτ, τα οποία να προβληθούν δωρεάν μέσω της ΕΡΤ, για να μπορεί ο κόσμος να πάει τα Σαββατοκύριακα ή τα Χριστούγεννα στο Πήλιο, στα Άγραφα, στη λίμνη Πλαστήρα, όπου αυτός θα επιλέξει, αλλά να είναι σε περιοχές που έχουν πληγεί για να μπορέσουμε να τους βοηθήσουμε. Τώρα μας χρειάζονται!

Θα σταθούμε λίγο στο ναυάγιο της Ζακύνθου για το οποίο η Ελληνική Λύση είχε φέρει και στοιχεία στο παρελθόν όταν το είχαμε συζητήσει εδώ και μπήκαν προβληματισμοί. Είναι το άρθρο 11. Εδώ, βεβαίως, μπαίνουν ερωτήματα. Με την υπ’ αριθμόν 66/ 21-11-22 πρόσκληση της επιτροπής για υποβολή προσφορών για την απευθείας ανάθεση παροχής νομικών συμβουλών, δαπανήθηκαν 12.400 ευρώ.

Υπάρχει η 4615/2022, όπου δαπανήθηκαν για την ανάθεση τεχνικών μελετών άνωθεν του ναυαγίου 71.600 ευρώ. Τα νούμερα πολλές φορές λένε την αλήθεια. Δεν είναι καλό να μένουμε μόνο σε νούμερα. Πρέπει να βλέπουμε τον άνθρωπο αλλά εδώ πρόκειται για έξοδα.

Πρόσκληση για σύμβαση φύλαξης της περιοχής, ύψους 109.120 ευρώ. Πρόσκληση για τη φύλαξη της περιοχής πλατώματος, άνωθεν του ναυαγίου 37.200 ευρώ. Είναι πολλά τα λεφτά. Δημιουργήθηκε μια επιτροπή δαπανήθηκαν χρήματα. Θα γίνει ένας ουσιαστικός έλεγχος;

Γι’ αυτό, θέτοντας ένα νομοσχέδιο, εμείς, ως Ελληνική Λύση, βάζουμε ερωτηματικά, προβληματισμούς και ειδικά, όταν έχει να κάνει με χρήματα του φορολογούμενου Έλληνα μέσου πολίτη ο οποίος θα πρέπει να ξέρει πού πάνε τα λεφτά του.

Να πάμε στην Επιτροπή Ιαματικών Πηγών που την καταργείτε μετά από δύο χρόνια. Γιατί δεν απέδωσε; Γιατί δεν απέδωσε η συγκεκριμένη επιτροπή; Ουσιαστικός έλεγχος από ορκωτούς λογιστές θα γίνει, αλλά κατ’ εντολή του ίδιου του Υπουργού. Και το μετοχικό κεφάλαιο το οποίο αυξήθηκε θα αποδοθεί εκεί που πρέπει; Τι θα γίνει; Στο δημόσιο δεν περνάει αυτό;

Εγώ οικονομολόγος δεν είμαι. Έχουμε, λοιπόν, τον κ. Φωτόπουλο, τον κ. Βιλιάρδο εκεί, που είναι μια χαρά οικονομολόγοι οι άνθρωποι. Όμως, πού θα πάνε αυτές οι μετοχές; Αυτό το μετοχικό κεφάλαιο ΑΕ και ορισμένα ποσά είναι προς καταβολή; Γιατί; Γιατί να παραγραφούν και να μην αναζητηθούν; Όταν έχουμε μια ιδιωτική εταιρεία και είναι μέτοχος ο άλλος, δεν πρέπει να ξέρει τι έγιναν οι μετοχές του; Έχουμε πάρα πολλές επιφυλάξεις, αλλά εδώ απλώς καταργούμε κάποια όργανα για να δημιουργήσουμε νέα όργανα. Γιατί δεν έχει ορθοποδήσει το Εθνικό Συμβούλιο Τουρισμού;

Έχουμε -το λέγαμε και την άλλη φορά- τα μεγάλα πεντάστερα ξενοδοχεία τα οποία εδώ και πάνω από δέκα χρόνια έχουν καταστρέψει την τοπική αγορά, τα λεγόμενα «βραχιολάκια». Μπαίνει μέσα ένας τουρίστας, εκεί κοιμάται, εκεί τρώει, εκεί διασκεδάζει και η αλυσίδα του τουρισμού σπάει, γιατί δεν μπορούν οι μικρές επιχειρήσεις που αποτελούν και τη ραχοκοκαλιά της οικονομίας -το ξέρετε πολύ καλά- να μη δουλεύουν ούτε οι ταβέρνες ούτε τα καφέ.

Άρα, λοιπόν, εμείς τι κάναμε; Έχουμε έναν συγκεντρωτικό τουρισμό σε μια συγκεκριμένη κάστα πολυεθνικών εταιρειών σε πεντάστερα ξενοδοχεία και δεν δουλεύει το μικρό μαγαζί. Αυτό θα το πληρώσουμε στις επόμενες γενεές. Διότι αν παραχωρούμε λιμάνια σε ξένους, πλοία και ακτοπλοϊκές γραμμές σε ξένους, ξενοδοχεία σε ξένους, πείτε μου: Το εθνικό αποτύπωμα ενός τουρισμού, που την αποκαλούμε και είναι «βαριά βιομηχανία» στην Ελλάδα, πώς αυτό θα έχει έναν εθνικό χαρακτήρα; Θα κάνουν άλλοι κουμάντο, να το πω απλά, διότι και στον τουρισμό δεν υπάρχει πατρίδα, δεν υπάρχει έθνος, υπάρχει μόνο χρήμα από μεγάλους.

Θέλουμε επενδύσεις στην Ελλάδα; Σαφώς, αλλά θέλουμε και ένα κράτος να ασκεί έναν εποπτικό έλεγχο προς όφελος του κοινωνικού γίγνεσθαι. Δεν γίνεται a priori να αφήνουμε ανεξέλεγκτη μια κατάσταση.

Λέγαμε και την άλλη φορά, που είναι πρόταση της Ελληνικής Λύσης -και θέλω να το δείτε- σε συνεργασία με το Υπουργείο Οικονομικών, το εξής. Είναι αδιανόητο σήμερα ελληνικά ξενοδοχεία να έχουν πρωινό με προϊόντα από τρίτες χώρες, Τανζανία, Τουρκία, Νικαράγουα, δεν ξέρω από πού. Δηλαδή, φτάσαμε σε σημείο στη Χαλκιδική, όπου οι ντόπιοι θα μπορούσαν να δουλέψουν στα ξενοδοχεία της περιοχής, που είναι και πεντάστερα. Όμως, ως προς τα προϊόντα, δεν μπορεί ο άλλος σε ξενοδοχείο στη Χαλκιδική -το θέτω ως παράδειγμα- να τρώει μέλι Τανζανίας, ενώ υπάρχει το μέλι Χαλκιδικής.

Τι κάνουμε εδώ; Εδώ δίνουμε φορολογικά κίνητρα στα ξενοδοχεία να έχουν ελληνικά προϊόντα. Δεν το έχουμε σκεφτεί αυτό; Είναι αυτονόητο. Θα μου πείτε ότι η Ελλάδα έχει υπογράψει τη συνθήκη GATT -το λέγαμε και την άλλη φορά- μπορεί να κάνει αθρόες εισαγωγές από τρίτες χώρες. Ναι, αλλά μπορούμε να δώσουμε κίνητρα στα τοπικά μας προϊόντα.

Πρέπει να καταλάβουμε στον τουρισμό, κυρία Υπουργέ μου -και το ξέρετε- τα ιδιαίτερα χαρακτηριστικά της κάθε περιφέρειας. Η Ελλάδα είναι ένα πανέμορφο κράτος, μια μεγάλη οικογένεια, αλλά η κάθε περιοχή έχει τα δικά της ιδιαίτερα χαρακτηριστικά. Αυτό πρέπει να δούμε. Δεν μπορείς να βάζεις, ας πούμε, την ανάπτυξη του τουριστικού profile, το τουριστικό budget στις Κυκλάδες το ίδιο με τη Σαμοθράκη, τη Θάσο, τον Άη Στράτη και τα νησιά του Βορείου Αιγαίου. Είναι διαφορετικά. Ούτε η Αράχωβα μπορεί να συγκριθεί με ένα ορεινό σημείο του Νομού Δράμας ή με τον Λαϊλιά Σερρών. Δεν γίνεται. Είναι διαφορετικά μεγέθη και θα πρέπει να υπάρχει μια οργάνωση και μια προοπτική, για να υπάρχει μια δίκαιη κατανομή προβολής και κονδυλίων επάνω στον τουρισμό.

Εμείς, ως Ελληνική Λύση, έχουμε συγκεκριμένες προτάσεις και για το θέμα της εντοπιότητας και για την προώθηση ελληνικών προϊόντων μέσω του τουρισμού. Ο αγροτουρισμός, όπως είπαμε, μπορεί άρρηκτα συνδεδεμένος με τον τουρισμό να προσελκύσει κόσμο. Άρα, λοιπόν, έχουμε όλες αυτές τις μορφές τουρισμού. οι οποίες, όμως, δεν είναι θεραπαινίδα στο να καταργήσεις το Εθνικό Συμβούλιο Τουρισμού και να δημιουργήσεις ένα άλλο Παρατηρητήριο. Τα παρατηρητήρια είναι καλά να κρατούν στατιστικά, να εργαλειοποιούνται, όταν υπάρχει ανάγκη, αλλά η πραγματικότητα σήμερα στον τουρισμό είναι τελείως διαφορετική. Και ποιους ακούμε εκεί; Ακούμε τους μικρομεσαίους, γιατί αυτοί είναι οι στυλοβάτες. Οι μικρές επιχειρήσεις κρατούν και την οικονομία -αν θέλετε- και την ελληνική ταυτότητα ενός τουρισμού.

Για παράδειγμα, ως προς τα στοιχεία ενός μαζικού τουρισμού, που θέλατε να κάνετε το «Τουρισμός για όλους», δεν έφτανε αυτό το πρόγραμμα. Διότι για το «Τουρισμός για όλους 2022 - 2025» -περνώ στο θέμα αυτό- για τον Έλληνα που πρέπει να γνωρίσει την πατρίδα του, ο ελληνικός τουρισμός δείχνει, σύμφωνα με το Ινστιτούτο Έρευνας Λιανεμπορίου Καταναλωτικών Αγαθών, που έγινε στις αρχές του καλοκαιριού φέτος, ότι ένας στους δύο καταναλωτές δηλώνει ότι δεν κάνει διακοπές, ένας στους τρεις ότι θα κάνει μεν διακοπές, αλλά πιο περιορισμένες.

Εκεί καλός ο «Τουρισμός για όλους», αλλά θα πρέπει μέσα από αυτά τα κονδύλια που δίνετε για τον τουρισμό να υπάρχουν και πιο δίκαια κοινωνικά και οικονομικά κριτήρια ενδεχομένως και περισσότερη διευκόλυνση, για να μπορέσουμε να τονώσουμε τον εσωτερικό τουρισμό για τον Έλληνα.

Στο άρθρο 8 απλώς βάζουμε ως ερώτημα αυτό που λέτε ότι με τη ρύθμιση υποτίθεται ότι αντιμετωπίζεται το ζήτημα της δυσχέρειας απόδειξης. Δηλαδή, μας προβληματίζει αυτό το εδάφιο που δίνει τη δυνατότητα στην ΑΔΑΕ, την Ανεξάρτητη Αρχή Διασφάλισης των Επικοινωνιών, να μοιράζει κάποια στοιχεία επιχειρήσεων στο Υπουργείο Τουρισμού. Εδώ τώρα -γιατί καμμιά φορά ακούμε πολλά- μπαίνουν και τα προσωπικά δεδομένα.

Για μας, είναι ένα ερώτημα αυτό σε ό,τι αφορά τα προσωπικά δεδομένα. Όμως, δεν μπορεί σήμερα τα στοιχεία να δείχνουν ότι ο τουρισμός έχει ανέβει πολύ -αφήνω την Αίγυπτο και την Τουρκία- στη γειτονική Βουλγαρία. Γιατί, άραγε, στη γειτονική Βουλγαρία έχει ανέβει ο τουρισμός και προβάλλουν δικά μας ιδιωτικά κανάλια τουριστικά θέρετρα, να πάει ο άλλος στο Μπόροβετς ή στο Μπάνσκο ή οπουδήποτε αλλού; Και το νιώθω και το βιώνω αυτό στον ακριτικό μου νομό, στις Σέρρες, διότι η Βουλγαρία τα τελευταία χρόνια, αν δείτε, έδωσε πολλά φορολογικά κίνητρα σε τουριστικές μικρές και μεγάλες επιχειρήσεις και για δικά της προϊόντα, αλλά και σε μια καμπάνια που έχει γίνει, προκειμένου η Βουλγαρία να οργανωθεί καλύτερα στον τουρισμό τουλάχιστον. Μιλάμε για τον χιονοδρομικό τουρισμό. Αυτό έχει, δεν έχει νησιά. Έχει τη Βάρνα για να πάει κάποιος παραθαλάσσια. Όμως, έχει κάνει κάποια βήματα.

Στον ιαματικό τουρισμό προβολή επί της ουσίας δεν έχει γίνει. Δείτε τι έχει κάνει η Αυστρία -απλά τα πράγματα- η Ιταλία και η Ελβετία. Θα μου πείτε: Μπορούμε να συγκριθούμε με τις χώρες αυτές; Γιατί; Εδώ λέμε ότι το Εθνικό Μητρώο Ιαματικών Πηγών από αυτή την Κυβέρνηση νομίζω ότι έγινε, το 2020. Τις έχουμε καταγεγραμμένες, υπάρχουν ιαματικές πηγές, αλλά θέλουν οργάνωση.

Όμως, σήμερα ακόμη και για το ζεστό νερό τι συμβαίνει; Ακούστε το λίγο, το έχουμε πει και θα ζητήσουμε και ζητάμε να τροποποιηθεί αυτός ο πεπαλαιωμένος νόμος, απλώς δράττομαι της ευκαιρίας να το πω. Σήμερα, αν κάνεις μια γεώτρηση με ζεστό νερό για να κάνεις θερμοκήπια και μπορείς να το οργανώσεις και να δημιουργήσεις και επισκέψιμα θερμοκήπια, το ζεστό νερό θεωρείται μεταλλευτική δραστηριότητα. Είναι ένας παλιός νόμος που πρέπει να πάρεις άδεια από το ΙΓΜΕ. Δεν θεωρείται ΑΠΕ, ανανεώσιμη πηγή. Δείτε το τώρα. Το ζεστό νερό θεωρείται μετάλλευμα, σαν να βγάζεις σίδηρο ή μόλυβδο ή δεν ξέρω τι. Έτσι δεν πάμε μπροστά.

Γιατί το λέω αυτό; Κάποτε επισκέφθηκα το δημοπρατήριο του Μέχελεν στις Βρυξέλλες και ήταν και ένα όραμα, αν θέλετε, του πρώην προέδρου του Επιμελητηρίου των Σερρών, του Χρήστου Μέγκλα, να δημιουργήσουμε ένα δημοπρατήριο με επιτραπέζια προϊόντα με βάση τη γεωθερμία. Αυτό θα ήταν επισκέψιμο και θα είχε φέρει κόσμο στην Ελλάδα.

Τουρίστες δεν θα φέρει μόνο η θάλασσα ή το βουνό. Υπάρχουν πάμπολλες δραστηριότητες που πρέπει να τις δούμε.

Πρέπει να τις δούμε απλοποιημένα, όμως. Δηλαδή, μην κάνουμε δέκα φορείς.

Καλό το Παρατηρητήριο, που αναφερθήκατε και εσείς, κύριε Κόνσολα, ως εισηγητής, αλλά παρατηρητήρια να θυμίσω στο μέλλον κάναμε και για τα τροχαία ατυχήματα. Παρατηρητήριο Τιμών κάναμε και για τους καταναλωτές. Δεν έχουν ευοδώσει. Είναι επιστημονικού περιεχομένου. Εμείς θέλουμε να πάμε επί του πρακτέου, να δούμε που χωλαίνει ο τουρισμός τούτη την ώρα. Και χωλαίνει διότι οι μικρές τουριστικές επιχειρήσεις είναι για περιορισμένο χρονικό διάστημα, είναι απομονωμένες σε πολλές περιοχές –θυμηθείτε στη Σαμοθράκη τι είχε γίνει με τις ακτοπλοϊκές γραμμές- και είναι αδικημένες.

Άρα όσο και να λέμε δεν χαίρουν ισονομίας και ισοπολιτείας και ίσης μεταχείρισης οι τουριστικές επιχειρήσεις. Εμείς αυτό βλέπουμε ως Ελληνική Λύση. Θέλουμε να βάλουμε δίκαια κριτήρια, να συνδράμουμε και εμείς, να συμβάλουμε ως συνέργεια, αν θέλετε, πολιτικού περιεχομένου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μία άνω τελεία θέλω να βάλετε για να καλωσορίσουμε τα παιδιά, τα οποία βρίσκονται εδώ πάρα πολλή ώρα και πρέπει να γίνει αλλαγή στη βάρδια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Διονύσου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίστε, κύριε Μπούμπα. Τελείωσε η άνω τελεία.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω λέγοντας ότι τα παιδιά είναι το μέλλον, είναι το αύριο. Πολλές φορές, βέβαια, το μέλλον είναι το παρελθόν που έρχεται από άλλη πόρτα, έλεγε ο Ουγκώ. Άρα πρέπει να προσέξουμε αυτές τις επόμενες γενιές και κάποια από τα παιδιά αυτά θα ασχοληθούν αύριο με τουριστικές επιχειρήσεις. Θέλω, λοιπόν, να βάλουμε καλύτερες υποδομές, να προγραμματίσουμε για αυτό το μέλλον, να αναδείξουμε, να αναβαθμίσουμε.

Κυρία Ράπτη, ξέρετε για τις σχολές τουριστικού ενδιαφέροντος. Πρέπει να οργανωθούν και κυρίως μετά τη μετατροπή από ΤΕΙ σε πανεπιστήμια, γιατί τα ΤΕΙ ήταν τριτοβάθμια εκπαίδευση και δεν ήταν πανεπιστήμια. Έγιναν πανεπιστήμια και δημιουργούνται προβλήματα.

Πρέπει να χτίσουμε σ’ αυτή τη χώρα, όχι απλά να αλλάζουμε τα θεσμικά όργανα, αλλά επί της ουσίας.

Και κάτι τελευταίο θα ήθελα να πω για τον άμισθο θεσμό του πρεσβευτή του ελληνικού τουρισμού. Παρά τις αντιδράσεις γιατί το καταργείτε; Άμισθος είναι στο φινάλε. Δεν κοστολογείται. Δεν έχει κόστος. Ας τον αφήσουμε. Είναι πρεσβευτής, είναι εκπρόσωπος της χώρας μας στον τουρισμό. Είναι άμισθη η θέση αυτή του πρεσβευτή, που μπορεί να μεταλαμπαδεύσει και το τουριστικό πνεύμα στην Ελλάδα.

Ο τουρισμός είναι μια σοβαρή υπόθεση, ο οποίος είναι ένα κομμάτι του παζλ που μπορούμε να έχουμε έναν παραγωγικό ιστό.

Κύριε Πρόεδρε και κυρίες και κύριοι, σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Μπούμπα.

Τον λόγο τώρα εκεί ο ειδικός αγορητής του κόμματος Σπαρτιάτες, ο κ. Ιωάννης Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, βρισκόμαστε μπροστά σε πρωτοφανείς διεθνείς εξελίξεις και οι επιπτώσεις της νέας έντασης στη Μέση Ανατολή θα επηρεάσουν σημαντικά αρκετά πράγματα και στη χώρα μας, όπως είναι το κόστος της ενέργειας, των καυσίμων και, επακολούθως, θα περάσουν οι επιπτώσεις και σε άλλους τομείς της οικονομίας.

Βρισκόμαστε προ των πυλών ενός νέου κύματος ακρίβειας και η ανησυχία της Νέας Δημοκρατίας είναι οι Ισραηλινοί τουρίστες που δεν θα έρθουν.

Και μιας και μιλάμε για τον τουρισμό και το σχέδιο νόμου, κάποιοι σε αυτή τη χώρα, δυστυχώς, και με θέση ευθύνης παριστάνουν τους τουρίστες. Βέβαια, έχουμε από την άλλη μεριά και την Αξιωματική Αντιπολίτευση, η οποία με τον νέο της Πρόεδρο, τον κ. Κασσελάκη, που ήρθε και αυτός ως τουρίστας, σας κάνει εσάς τη Νέα Δημοκρατία να φαίνεστε στα δελτία των οκτώ ως σοβαρή πολιτική δύναμη. Δυστυχώς, όμως, η πραγματικότητα και οι εξελίξεις θα σας φέρουν προ των ευθυνών σας.

Οι ελληνικές κυβερνήσεις των τελευταίων ετών, όπως και η σημερινή, έχουν αναδείξει τον τουρισμό ως μοναδικό πυλώνα ανάπτυξης της Ελλάδος. Ταυτόχρονα, οι γεωπολιτικές και όχι μόνο κρίσεις διαδέχονται η μία την άλλη. Να θυμίσω: COVID-19, πόλεμος στην Ουκρανία και τώρα πόλεμος Ισραήλ και Χαμάς. Βρισκόμαστε σε μια ευάλωτη γεωγραφικά περιοχή και εσείς δεν βάζετε μυαλό να αλλάξετε ρότα. Πρέπει να καταλάβετε ότι τζογάρετε το μέλλον της χώρας εστιάζοντας αποκλειστικά στον τουρισμό.

Ανέφερα και στην επιτροπή κάποια στοιχεία, θα τα αναφέρω και εδώ. Φέτος οι αφίξεις Ισραηλινών στη χώρα σημείωσαν ρεκόρ με πάνω από εξακόσιους δώδεκα χιλιάδες τουρίστες από τον Ιανουάριο μέχρι τον Αύγουστο. Ήδη, σήμερα όλες οι κρατήσεις Ισραηλινών έχουν ακυρωθεί και μπορεί να είμαστε σε περίοδο κλεισίματος της τουριστικής καλοκαιρινής σεζόν και να μη διαταράσσει ιδιαίτερα αυτό το γεγονός την απόδοση του τουρισμού φέτος, αλλά είναι ένα γεγονός που μας δείχνει πως σε καμμία περίπτωση δεν μπορεί ένα κράτος ευρισκόμενο σε μια περιοχή με έντονο γεωπολιτικό ενδιαφέρον, όπως η Ανατολική Μεσόγειος, να πορευθεί οικονομικά στηριζόμενο στον τουρισμό. Έχουμε χάσει ήδη τους Ρώσους τουρίστες. Αν συνεχιστεί ο πόλεμος στη Γάζα, θα χάσουμε και τους Ισραηλινούς.

Είναι προφανές ότι δεν μπορεί σε μακροχρόνιο ορίζοντα η οικονομία να βασίσει τη βιωσιμότητά της πάνω στα τόσο ευάλωτα έσοδα του τουρισμού. Κρίνεται αναγκαίο να διαφοροποιήσουμε, επιτέλους, σε αυτή τη χώρα το μείγμα εσόδων. Πάνω από 20% του ΑΕΠ μας έρχεται από ταξιδιωτικές τουριστικές υπηρεσίες, όταν για την Πορτογαλία, την Ισπανία, την Ιταλία και τη Γαλλία αντίστοιχα τα ποσοστά είναι 17,1%, 14%, 10,6% και 8,4%.

Δεν έχουμε δει από το Υπουργείο Ανάπτυξης καμμία ενέργεια τόνωσης της βιομηχανικής παραγωγής, η οποία μειώθηκε κατά μισό τοις εκατό σε σχέση με πριν από ένα χρόνο, τον Αύγουστο του 2023, ακολουθώντας μια πτώση της τάξης του 1,9% τον προηγούμενο μήνα.

Αυτός ήταν ο τρίτος συνεχόμενος μήνας μείωσης στη βιομηχανική δραστηριότητα. Δεν έχουμε δει μια μεταρρυθμιστική προσπάθεια στον αγροτικό τομέα, ο οποίος εδώ και πέντε χρόνια η συμμετοχή του στο ΑΕΠ της χώρας είναι στάσιμη και σε σύγκριση με άλλες χώρες της Ευρωπαϊκής Ένωσης με ανεπτυγμένο αγροτικό τομέα μηδαμινή.

Οι συγκυρίες που υπάρχουν μας αναδεικνύουν την αναγκαιότητα να αναζητήσουμε τρόπους για τη διαφοροποίηση του μίγματος ανάπτυξής μας για να διασφαλίσουμε την οικονομική ευημερία και τη σταθερότητα της χώρας.

Επί του νομοσχεδίου τώρα, ο τίτλος του είναι: «Διατάξεις για την ενίσχυση της βιώσιμης τουριστικής ανάπτυξης». Διαβάζοντας κανείς τα άρθρα θα διαπιστώσει πως η Κυβέρνηση αναιρεί -και καλά κάνει- δικές της παλαιότερες νομοθετικές πρωτοβουλίες.

Για παράδειγμα, καταργείται -και σωστά- η ανώνυμη εταιρεία «Ιαματικά Λουτρά Ελλάδας», που τότε είχε δημιουργήσει μεγάλο αναβρασμό στους δήμους και στις κοινότητες με μαζική απαίτηση των δημοτικών συμβουλίων για άμεση απόσυρση των επίμαχων άρθρων ενός νομοσχεδίου που δεν είχε έρθει καν για διαβούλευση, και η Επιτροπή Πρότυπης Τουριστικής Αξιοποίησης και Προστασίας του ναυαγίου Ζακύνθου, που, όμως, το 2021 είχαν ιδρυθεί με άρθρο του Υπουργείου σε ένα σχέδιο νόμου που λεγόταν «Οργανισμοί Διαχείρισης και Προώθησης Προορισμού, Ιαματικές Πηγές Ελλάδας, ναυάγιο Ζακύνθου, διατάξεις για τα τουριστικά γραφεία, τις τουριστικές επιχειρήσεις και τα τουριστικά καταλύματα και άλλες ρυθμίσεις για την τουριστική ανάπτυξη».

Αποφασίστε τι αποτελεί η ρύθμιση για την τουριστική ανάπτυξη: Η ίδρυση ή η κατάργηση της ανώνυμης εταιρείας και της επιτροπής του ναυαγίου της Ζακύνθου; Για να καταλάβουμε, δηλαδή, η μεταρρυθμιστική πολιτική της Κυβέρνησης είναι να καταργεί ενέργειες και νομοθετήματά της;

Η κοροϊδία της περιβόητης ανάπτυξης, όμως, δεν σταματάει εδώ. Ενώ υπάρχει ήδη το Εθνικό Συμβούλιο Τουρισμού, το οποίο είναι αδρανοποιημένο με δική σας ευθύνη, δημιουργείται Περιφερειακό Συμβούλιο Τουρισμού. Ακόμα θεσπίζετε άλλα δύο όργανα για τον Οινοτουρισμό και το Παράκτιο Παρατηρητήριο Τουρισμού στη Μεσόγειο. Είναι ελληνικό φαινόμενο γενικά να έχουμε για καθετί έναν οργανισμό και να δημιουργούμε μια διοικητική πολυπλοκότητα.

Ακόμα προβληματικός είναι και ο τρόπος που στήνετε τη διοίκηση στους νεοσυσταθέντες οργανισμούς. Από τη μία, στο Συμβούλιο Οινοτουρισμού βλέπουμε να συμμετέχουν κρατικοί φορείς, αλλά και ιδιώτες, καθώς και επιστήμονες του χώρου, των οποίων η γνώμη και η γνώση είναι καταλυτική.

Και από την άλλη, το Περιφερειακό Συμβούλιο Τουρισμού συγκροτείται με απόφαση της Υπουργού από τους δεκατρείς περιφερειάρχες της χώρας καθώς και έναν υπάλληλο του Υπουργείου Τουρισμού, ο οποίος θα ασκεί γραμματειακά καθήκοντα, ενώ θα προεδρεύει ο ίδιος ο Υπουργός Τουρισμού, δηλαδή θα απαρτίζεται αποκλειστικά από κρατικούς φορείς αφήνοντας απ’ έξω τους ιδιώτες. Στην επιτροπή μας είπατε πως θα καλείται ανάλογα με το θέμα συζήτησης και ο εκάστοτε φορέας, κάτι που είναι στη σωστή κατεύθυνση.

Παρακάτω θέλω να αναφερθώ στο πρόγραμμα «Τουρισμός για όλους 2022 - 2025». Γενικά η ιδέα να επιδοτούμε τους πολίτες για να κάνουν τουρισμό είναι ένα κομμάτι της λαϊκίστικης πολιτικής της Κυβέρνησης, η οποία έχει μία λαγνεία με τα pass. Στο τέλος, πανηγυρίζουμε για αυξημένα έσοδα από τον τουρισμό, ενώ για ένα μέρος του ουσιαστικά πληρώνουμε. Το γεγονός πως υπάρχουν αδιάθετα ποσά καταλαβαίνετε πως προκύπτει από τον λάθος σχεδιασμό για τον οποίο πρέπει να μας εξηγήσετε τι έχει συμβεί. Και θα πρέπει επιτέλους να μας πείτε πότε θα ξεκινήσουν οι αιτήσεις για το 2023. Από τον Ιούνιο περιμένουν οι πολίτες. Θα χαθεί και η τουριστική περίοδος των Χριστουγέννων, όπως το πάτε.

Επίσης, δεν είναι δυνατόν για το συγκεκριμένο voucher να εντάσσονται οι μονογονεϊκές οικογένειες στον πίνακα εισοδηματικών κριτηρίων που αφορούν το ατομικό εισόδημα και όχι στον πίνακα του οικογενειακού εισοδήματος. Από πότε δεν λογίζεται οικογένεια μια χήρα μητέρα ή ένας χήρος πατέρας με τρία παιδιά και με ποια δικαιολογία αποκλείονται τα εξαρτώμενα μέλη; Οι γονείς τι πρέπει να κάνουν; Να πάνε διακοπές μόνοι τους χωρίς τα παιδιά τους;

Κλείνοντας θα ήθελα να πω πως είναι ωραίοι οι μεγαλεπήβολοι τίτλοι που βάζετε ως Κυβέρνηση στα νομοσχέδιά σας για βιώσιμη ανάπτυξη. Όμως, ποτέ καμμία δραστηριότητα δεν άνθισε επειδή απλά φτιάξαμε κάποιο συμβούλιο, παρά μόνο όταν υπήρχε πολιτική βούληση. Δεν μπορεί να υπάρχει εθνική στρατηγική, όταν μια κυβέρνηση δεν μπορεί να αποφασίσει τι θέλει και αναιρεί τον εαυτό της με νέα νομοσχέδια. Και η έλλειψη πολιτικής βούλησης είναι φανερή στη λαίλαπα της ακρίβειας που αντιμετωπίζουν οι πολίτες. Δεν αρκεί να νομοθετούμε καλάθια, Market Pass και τροπολογίες που δήθεν ρυθμίζουν τον κλάδο των σουπερμάρκετ με το να δημοσιεύουν τις όποιες αυξήσεις. Αν δεν υπάρχει σοβαρή τιμωρία στους παραβάτες, και να ψηφίζουμε εδώ λίγη σημασία θα έχει.

Σας έχουμε ξαναπεί, το λέμε και τώρα. Τα οικονομικά προβλήματα και οι προκλήσεις που έχουμε μπροστά μας δεν λύνονται αποκλειστικά μέσα στην Αίθουσα της Ολομέλειας, απλά με την ψήφιση άρθρων. Χρειάζεται συνεχόμενος έλεγχος σε μία χώρα που με θλίψη παρατηρούμε τη διαφθορά να εξαπλώνεται. Συγκεκριμένα, βρισκόμαστε στην πεντηκοστή πρώτη θέση από εκατόν ογδόντα χώρες και με το σκορ του δείκτη διαφθοράς συνεχώς αυξανόμενο τα τελευταία δέκα χρόνια, σύμφωνα με τον μη κυβερνητικό οργανισμό «Διεθνής Διαφάνεια».

Κατάγομαι από τη Νάξο την οποία επισκέπτομαι συστηματικά και γνωρίζω από πρώτο χέρι το σημαντικό ρόλο που παίζει η ανάπτυξη του νευραλγικού αυτού τομέα της οικονομίας της χώρας μας όπως είναι ο τουρισμός και αυτό πρέπει να αποτελεί για όλους εμάς, πέρα από τις όποιες διαφωνίες μας, βασικό σκοπό. Οι ωφέλειες που απορρέουν από το τουριστικό ρεύμα είναι πάρα πολλές και εμείς είμαστε εδώ για να προτείνουμε καίριες θέσεις για την ανάπτυξη της οικονομίας και την προσέλκυση νέων και περισσότερων τουριστών.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Είμαστε στη διάθεση του Υπουργείου, ώστε να καταρτίσουμε επιτέλους ένα μακροχρόνιο στρατηγικό αναπτυξιακό σχέδιο του ελληνικού τουρισμού και χάραξη εθνικής στρατηγικής με ορίζοντα τουλάχιστον δεκαετίας.

Το παρόν σχέδιο νόμου έρχεται να διορθώσει τις παλινωδίες που δημιούργησε η δική σας προηγούμενη κυβέρνηση. Κάλλιο αργά παρά ποτέ.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Ηλιούπολης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, στο σημείο αυτό διακόπτουμε τη συζήτηση επί του σχεδίου νόμου του Υπουργείου Τουρισμού.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι ε**ισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αίτηση άρσης ασυλίας Βουλευτή: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης ασυλίας του Βουλευτή κ. Παύλου Πολάκη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση την 18η Οκτωβρίου 2023, σύμφωνα με την οποία τα μέλη της επιτροπής πρότειναν ομόφωνα την άρση ασυλίας του κ. Παύλου Πολάκη.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντα, εφόσον ζητηθεί, στον Βουλευτή στον οποίον αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας.

Σας υπενθυμίζω, επίσης, ότι η ψήφος σας αφορά το αίτημα του εισαγγελέα. Δηλαδή όσοι επιθυμούν, ψηφίζουν υπέρ ή κατά της άρσης ασυλίας. Για όποιον το επιθυμεί μπορεί να ψηφίσει «παρών».

Αφού λοιπόν ολοκληρωθεί η συζήτηση επί της περιπτώσεως της σημερινής ειδικής ημερήσιας διάταξης, θα προχωρήσουμε στην ονομαστική ψηφοφορία, όπως σας προανέφερα.

Η υπόθεση αφορά στον συνάδελφο κ. Παύλο Πολάκη. Επί της αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού;

Απ’ ό,τι βλέπω, ζητούν τον λόγο ο κ. Παύλος Πολάκης και ο κ. Μαντάς.

Κύριε Πολάκη, έχετε τον λόγο παρακαλώ.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Πλέον έχει εξελιχθεί σε θεσμό του ελληνικού Κοινοβουλίου εδώ και τέσσερα χρόνια μία εαρινή και μία φθινοπωρινή άρση ασυλίας δική μου. Είναι για γέλια η κατάσταση πλέον. Είναι η όγδοη αυτή η φορά. Για τις προηγούμενες επτά δεν έχει υπάρξει καμμία καταδικαστική απόφαση για τις συκοφαντίες και τα υπόλοιπα που λένε –εκκρεμούν βέβαια κάποιες, βεβαίως, θα βρεθούν- αλλά είναι αποτέλεσμα της εκδικητικής μανίας της Νέας Δημοκρατίας, διότι ξέρουν πολλά στελέχη της πώς κινδύνευσαν και τι κινδύνευσαν και τι αποκαλύψεις υπήρχαν και νομίζουν ότι με τις διαρκείς άρσεις ασυλίας ή τις παραπομπές τις δικαστικές πρόκειται να υποστείλω τη σημαία ή να κάτσω φρόνιμος.

Ξεχάστε το αυτό, δεν θα γίνει. Δεν είναι στο γονίδιό μου αυτό το πράγμα.

Πάμε επί του συγκεκριμένου. Ο κ. Μαντάς, Βουλευτής Μεσσηνίας, μου έκανε μήνυση για συκοφαντική δυσφήμιση και λοιπά και λοιπά και η επιτροπή της Βουλής με δικιά μου συναίνεση, αλλά όχι για τον λόγο που γράφεται εδώ, όχι για τον λόγο που γράφεται στο παραπεμπτικό, δέχτηκα να υπάρξει άρση της ασυλίας μου και να πάμε στο δικαστήριο.

Απλά θα ξεκινήσω από το διαδικαστικό, διότι γράφει στην τελευταία παράγραφο το διαβιβαστικό που σας μοιράστηκε ότι «Στη συνέχεια η επιτροπή κρίνει ότι στη συγκεκριμένη περίπτωση η πράξη για την οποία ζητείται η άρση ασυλίας του ανωτέρω Βουλευτή» -εμένα δηλαδή- «δεν συνδέεται με την άσκηση των καθηκόντων του ή την πολιτική δραστηριότητά του και δεν υποκρύπτεται πολιτική σκοπιμότητα» και λοιπά και λοιπά.

Δηλαδή, εγώ με τον Μαντά έχουμε ανταγωνιστικά συμφέροντα, μοιράζουμε χωράφια στη Μεσσηνία, ή έχουμε διαφωνίες σε επιχειρήσεις, ή χρωστούσε ο παππούς μου στον παππού του. Δεν είναι προσωπικές μας οι διαφορές με τον κ. Μαντά.

Εγώ ως τομεάρχης διαφάνειας του ΣΥΡΙΖΑ αποκάλυψα κάποια πράγματα για τον κ. Μαντά και ζήτησα θεσμικά από τον Πρόεδρο της Βουλής, από τον πρόεδρο της ΑΑΔΕ, από τον έφορο Καλαμάτας να παρέμβουν. Συγκεκριμένα, εγώ ως τομεάρχης διαφάνειας αποκάλυψα ότι ο κ. Μαντάς είχε για πολλά χρόνια στην κατοχή του με αχυράνθρωπο μπροστινό, που αποδεικνύεται από τα στοιχεία που κατέθεσα ότι ήταν εντελώς δικός του άνθρωπος, offshore εταιρεία στα Νησιά Μάρσαλ, κάτι που είναι παράνομο και που έπρεπε να έχει εκπέσει και του αξιώματος της Βουλής και το απέδειξα με στοιχεία. Είπα, λοιπόν, ότι η εταιρεία «AEGIR SERVICES»…

Θα κάνουμε λίγη ησυχία, κύριοι συνάδελφοι;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι, έχει δίκιο!

**ΠΑΥΛΟΣ ΠΟΛΑΚΗΣ:** Απέδειξα, λοιπόν, με στοιχεία ότι η εταιρεία «AEGIR SERVICES» είναι του κ. Μαντά, έχει έδρα στα Νησιά Μάρσαλ και έχει βάλει ως αχυράνθρωπο έναν δικό του απολύτως έμπιστο άνθρωπο, την τριανταπεντάχρονη κ. Αγγελική Κωνσταντοπούλου, η οποία, πρώτον, απασχολούταν από αυτόν και τη σύζυγό του κατά το διάστημα 2013 έως 2022 ως υπάλληλος - πωλήτρια με μηνιαίο μισθό 650 ευρώ στο κατάστημα υποδημάτων «PERLA» που η εταιρεία τους «ΚΑΠΑΡΕΛΙΩΤΗ - ΜΑΝΤΑΣ Ο.Ε.» διατηρεί στην Καλαμάτα. Η υπαλληλική σχέση και η στενή φιλία του ζεύγους Μαντά - Καπαρελιώτη με την Κωνσταντοπούλου αποδεικνυόταν πλήρως από την καρτέλα ασφαλισμένου, αλλά και από τις αναρτήσεις στα κοινωνικά δίκτυα.

Δεύτερον, η συγκεκριμένη κυρία είχε οριστεί από τη σύζυγο του κ. Μαντά ως διαχειρίστρια και εκκαθαρίστρια σε άλλη εταιρεία της, «ΓΟΥΝΑΡΗΣ Δ. - ΚΑΠΑΡΕΛΙΩΤΗ Μ. ΙΚΕ», την οποία παρεμπιπτόντως το ζεύγος είχε αποκρύψει από όλες τις δηλώσεις «πόθεν έσχες».

Τρίτον, είχε οριστεί από τον κ. Μαντά ως διαχειρίστρια της εταιρείας «TELPEL M. IKE», της οποίας μοναδικός εταίρος ήταν μέχρι πρότινος η αυτή η offshore εταιρεία του εξωτερικού, η «AEGIR» των Νησιών Μάρσαλ.

Και τέταρτον και τελευταίο, απασχολούταν τα τελευταία χρόνια στο πολιτικό γραφείο του κ. Μαντά στην Καλαμάτα.

Και κοιτάξτε τώρα πώς καρφώνεται κανείς και μόνος του: Τον Γενάρη του 2023 είχαμε αποκαλύψει την ιστορία με τον κ. Χειμάρα που είχε πάρει κάτι απευθείας αναθέσεις από οργανισμούς του δημοσίου και τον είχατε βγάλει και από τα ψηφοδέλτια και τα λοιπά, τον Βουλευτή Φθιώτιδας. Εκείνη την περίοδο ψάχναμε και αυτά εδώ. Είχε, λοιπόν, κυκλοφορήσει ότι ψάχνουν και για έναν άλλο Βουλευτή και τον κάλεσαν -και μάλιστα είχε βγει και σε κάποιες εφημερίδες- μάλλον τότε τον Γενάρη και στο Μαξίμου και –αυτά έγιναν από τις 4 μέχρι τις 10 του Γενάρη- και στις 12 του Γενάρη –προσέξτε, 12 του Γενάρη 2023!- ενώ έχουν προηγηθεί οι αποκαλύψεις για τον Χειμάρα, ενώ έχει διαδοθεί ότι ψάχνει ο Τομέας Διαφάνειας και για άλλον Βουλευτή, στις 12 του Ιανουαρίου σε μια προσπάθεια να καλύψουν την παρανομία βάζουν την κ. Κωνσταντοπούλου να μεταβιβάσει -στις 12 Γενάρη!- το 100% των μεριδίων της offshore του κ. Μαντά προς τον συνέταιρό του κ. Νίκο Τσακάκο, με φωτογραφίες και όλα αυτά αποδεικνύονται. Όμως, ουδέν κρυπτόν από τον Τομέα Διαφάνειας!

Και είπαμε, λοιπόν, τότε, βγάλαμε αυτά τα στοιχεία με όλα τα αποδεικτικά και είπα «κύριε Τασούλα, κύριε Πρόεδρε της Βουλής, μεριμνήστε, δράστε, καλέστε την επιτροπή «πόθεν έσχες», διερευνήστε τις καταγγελίες, να και τα στοιχεία!».

Την επόμενη μέρα ακριβώς είπα το εξής από πληροφορίες και μη με ρωτήσει κανείς πού βρήκα τις πληροφορίες. Τις βρήκα ακριβώς από την ίδια πηγή της Τράπεζας της Ελλάδος που τον Φλεβάρη του 2019 είχε κάνει φέιγ βολάν το δικό μου δάνειο των 100.000 ευρώ, το οποίο παρεμπιπτόντως αποπληρώνεται κανονικά. Από την ίδια ακριβώς πηγή βρήκα, λοιπόν, και εγώ ότι ο κ. Μαντάς είχε γύρω στις 650.000, 700.000 ευρώ χρέη προς το δημόσιο από ατομική και εταιρική δραστηριότητα τα οποία δεν έχει ρυθμίσει ποτέ. Ποτέ!

Και ρωτάω, κύριε Πιτσιλή της ΑΑΔΕ, εδώ κάνατε κατασχέσεις τότε για πενηντάρικα σε λογαριασμούς, εδώ ο άνθρωπος έχει 650 χιλιάρικα - 700 χιλιάρικα, πόσα είναι;- και δεν έχει ρυθμίσει πενιά. Δεν κάνετε τίποτα; Ο έφορος Καλαμάτας δεν ασχολείται καθόλου;

Παρένθεση: Από τότε μου έχουν έρθει και άλλες πληροφορίες σε σχέση με την επιχειρηματική, δανειοδοτική και χρεωστική δραστηριότητα του κ. Μαντά. Μια κουβέντα θα πω μόνο: Γηροκομείο Καλαμάτας και σταματώ εδώ. Αυτά αποκάλυψα, λοιπόν.

**ΔΙΟΝΥΣΙΟΣ ΧΑΤΖΗΔΑΚΗΣ:** Το γηροκομείο Καλαμάτας τι είναι;

**ΠΑΥΛΟΣ ΠΟΛΑΚΗΣ:** Ξέρει ο κ. Μαντάς.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΠΑΥΛΟΣ ΠΟΛΑΚΗΣ:** Εγώ, λοιπόν, λέω το εξής: Έπρεπε οι θεσμοί του κράτους και της Βουλής να έχουν κινηθεί και να ψάξουν –μα, έχουν όλους τους μηχανισμούς!- έπρεπε η επιτροπή «πόθεν έσχες» της Βουλής να δει αν αυτά που λέω με τα στοιχεία που κατέθεσα -τα οποία τα καταθέτω ξανά και σήμερα, πάρτε τα, λείπουν μια, δυο σελίδες, θα σας τις δώσω μετά γιατί δεν είχαν βγει σε φωτοτυπία-να έχει ψάξει και να δει αν λέω αλήθεια. Αν έλεγα αλήθεια, ο Μαντάς δεν έπρεπε να είναι Βουλευτής σήμερα και λέω αλήθεια.

Και δεύτερον, έπρεπε ο κ. Πιτσιλής να μας πει αν χρωστάει ο Βουλευτής του ελληνικού Κοινοβουλίου. Εγώ πήρα δάνειο 100.000 ευρώ γιατί ζοριζόμουν, γιατί δεν δούλευα, γιατί είχα πολλά έξοδα εκείνη την περίοδο, πήρα δάνειο 100.000 ευρώ, το ξεπληρώνω κανονικά και κάνατε ιστορία σε όλη την Ελλάδα –έτσι;- ότι πήρε 100.000 δάνειο ο Πολάκης και είπατε και εκείνο, ότι πήγε στο ATM και ζητούσε να του δώσουν 100.000 ευρώ. Εδώ ο άλλος χρωστάει 650.000 ευρώ και δεν τρέχει κάστανο! Δεν το ρωτάμε –έτσι;- αλλά καταγγέλλουμε και άρουμε την ασυλία για αυτόν που το αποκάλυψε.

Εγώ, λοιπόν, δέχτηκα να αρθεί η ασυλία μου για να πάμε στο δικαστήριο, αφού δεν κουνιέται ούτε ο Τασούλας, αφού δεν κουνιέται ούτε η επιτροπή εδώ του «πόθεν έσχες», αφού δεν κουνιέται ούτε η ΑΑΔΕ, αφού δεν κουνιέται ούτε η εφορία Καλαμάτας, να δούμε ποιος έχει δίκιο.

Όμως, εάν έχω δίκιο εγώ, αν έχω δίκιο εγώ –γιατί εγώ θα πάω όλα τα στοιχεία και εκεί θα αποκαλυφθούν τα πάντα, γιατί είμαι κατηγορούμενος, θα αποκαλυφθούν τα πάντα- αν έχω δίκιο εγώ και τότε που τα έλεγα, ή άλλα πράγματα που μπορεί να βγουν μετά, τότε πρέπει να παραιτηθεί ή να τον αποπέμψετε. Έτσι; Το κάνουμε συμφωνία αυτό; Αν έχω δίκιο εγώ, θα πρέπει να φύγει.

**ΑΘΑΝΑΣΙΟΣ ΠΛΕΥΡΗΣ:** Αν έχεις άδικο;

**ΠΑΥΛΟΣ ΠΟΛΑΚΗΣ:** Έχω δίκιο, Πλεύρη. Μη με κοιτάζεις εμένα στα μάτια, εγώ δεν λέω κουβέντες που δεν ισχύουν. Εντάξει;

**ΑΘΑΝΑΣΙΟΣ ΠΛΕΥΡΗΣ:** Αν έχεις άδικο, θα παραιτηθείς;

**ΠΑΥΛΟΣ ΠΟΛΑΚΗΣ:** Έχω δίκιο, είπα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πολάκη!

**ΠΑΥΛΟΣ ΠΟΛΑΚΗΣ:** Άσε τα «αν», δεν υπάρχουν τα «αν».

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι!

Ολοκληρώστε, κύριε Πολάκη!

**ΠΑΥΛΟΣ ΠΟΛΑΚΗΣ:** Δεν υπάρχουν «αν», έχω δίκιο. Αν έχει υπάρξει άλλος Βουλευτής που να βγαίνει και να λέει αυτό το πράγμα που λέω από εδώ πάνω, αυτό να σέβεσαι, Πλεύρη! Το κατάλαβες; Είναι η όγδοη προσπάθεια που κάνετε να με σπιλώσετε. Εκατόν οκτώ να κάνετε για να ισοβαθμίσετε τη θέση που έχετε στα ΜΜΕ της χώρας, εμείς πίσω δεν κάνουμε! Ψηφίστε ό,τι θέλετε, λοιπόν!

Ευχαριστώ πολύ.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στον κ. Μαντά, οφείλω να σημειώσω ότι ο κ. Πολάκης σήμερα ενώπιον του Σώματος αναφέρει ότι δέχεται το αίτημα άρσεως ασυλίας, στην επιτροπή δεν τοποθετήθηκε ευκρινώς επί αυτού.

**ΠΑΥΛΟΣ ΠΟΛΑΚΗΣ:** Σοβαρά; Τι λέτε, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Ήμασταν όλοι στην επιτροπή.

**ΠΑΥΛΟΣ ΠΟΛΑΚΗΣ:** Ο εκπρόσωπός μας τι ψήφισε; Δηλαδή, είχαμε διαφωνία με τον Γαβρήλο; Τι λέτε τώρα;

**ΓΕΩΡΓΙΟΣ ΓΑΒΡΗΛΟΣ:** Υπάρχουν και τα Πρακτικά, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως και ο εκπρόσωπός σας ψήφισε υπέρ της άρσης ασυλίας. Το αφήσατε αιωρούμενο, τώρα το είπατε καθαρά, αυτό θέλω να διευκρινίσω, κύριε Πολάκη και νομίζω ότι το κατανοείτε. Όλοι μέσα στην επιτροπή ήμασταν.

Εν πάση περιπτώσει, δεκτόν έτσι.

Κύριε Γαβρήλο, εσείς τοποθετηθήκατε επακριβώς στην επιτροπή. Απλά σήμερα γίνεται ξεκάθαρο από τον κ. Πολάκη, απλά για να το έχουν γνώση οι συνάδελφοι για την πορεία της ψηφοφορίας.

Κύριε Μαντά, παρακαλώ να περιοριστείτε στο αντικείμενο που πρέπει. Δεν είναι δικαστήριο η Βουλή για να εκδικάσει την ουσία της υποθέσεως.

**ΠΕΡΙΚΛΗΣ ΜΑΝΤΑΣ:** Θα είμαι σύντομος.

**ΠΡΟΕΔΡΕΥΩΝ (Γεώργιος Γεωργαντάς):** Έχουμε μία διαφορά η οποία δεν μπορεί να λυθεί σε αυτή την Αίθουσα.

**ΠΕΡΙΚΛΗΣ ΜΑΝΤΑΣ:** Θα είμαι πολύ σύντομος, κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, δεν πρόκειται να ακολουθήσω τον κ. Πολάκη στον πολιτικό κατήφορο που έχει επιλέξει εδώ και χρόνια. Δεν έχω σκοπό, βεβαίως, να επιτρέψω ούτε να συμβάλω στη μετατροπή της Ολομέλειας της Βουλής των Ελλήνων σε αίθουσα ποινικού δικαστηρίου. Άλλωστε, όπως το Σύνταγμά μας ορίζει -και φαντάζομαι ότι όλοι πιστεύουμε και συμφωνούμε ότι έχουμε Σύνταγμα σε ισχύ- σήμερα δεν δικάζουμε τη μήνυσή μου στον κ. Πολάκη.

Mε την υπερψήφιση της πρότασης για άρση της βουλευτικής του ασυλίας αποφασίζουμε για το αν θα μου δώσετε ή όχι την ευκαιρία να υπερασπιστώ την τιμή και την αξιοπρέπεια τη δική μου και της οικογένειάς μου στην ελληνική δικαιοσύνη. Αποφασίζουμε ακόμα για το αν η πολιτική ζωή του τόπου μας θα συνεχίσει ή όχι να θρέφεται από την ανθρωποφαγία, αν θα επιτρέψουμε ή όχι στην τοξικότητα, τη συκοφαντία, τις ύβρεις και τη λασπολογία να υπερισχύσουν του πολιτικού πολιτισμού, της γόνιμης πολιτικής αντιπαράθεσης και του κοινοβουλευτικού ευπρεπισμού. Για όλα αυτά ψηφίζουμε σήμερα.

Επιτρέψτε μου, όμως, να σας μιλήσω για λίγο προσωπικά. Είμαι σαράντα επτά ετών και κατάγομαι από ένα μικρό χωριό της Μεσσηνίας. Δεν είμαι και δεν θα είμαι τίποτε λιγότερο και τίποτε περισσότερο παρά ένας από τους συμπολίτες μου που κοιτάνε καθαρά στα μάτια, που δεν έσκυψαν το κεφάλι. Κατάγομαι από αυτή τη χώρα που ο ένας ξέρει καλά τον άλλον και ο ένας πιστεύει στον άλλον. Από εκείνη την Ελλάδα που έχει συναισθήματα, που νοιώθει. Και αυτό το νοιάξιμο είναι που κάνει τους ανθρώπους και την πολιτική να διαφέρουν.

Δεν έχω κληρονομήσει τη βουλευτική μου Έδρα. Δεν προέρχομαι από κάποια μεγάλη αστική επιχειρηματική οικογένεια της Μεσσηνίας. Είμαι ο Περικλής Μαντάς και προέρχομαι από το μεγαλύτερο τζάκι, αυτό της κοινωνίας. Η ζωή δεν μου χαρίστηκε ποτέ. Την κέρδισα. Κέρδισα κάθε στιγμή δίνοντας μάχες. Άλλες τις κέρδισα και άλλες τις έχασα, όπως κερδίζει και χάνει ο καθένας από τους πολίτες που μάχονται για τα προς το ζην. Δεν είμαι κάποιος που τα βρήκε εύκολα. Και μέσα στα δύσκολα πορεύτηκα κοινωνικά, πολιτικά και επαγγελματικά και συνεχίζω να μάχομαι και να παλεύω, όπως κάνουν όλοι οι πολίτες εκεί έξω. Νικητής δεν είναι εκείνος που δεν απέτυχε ποτέ. Νικητής είναι αυτός που ποτέ δεν παραιτήθηκε. Κι εγώ δεν παραιτήθηκα ποτέ, κόντρα σε όλες τις δυσκολίες.

Συγγνώμη, λοιπόν, κύριε Πολάκη, που θα σας χαλάσω τη ζαχαρένια και δεν θα μπω στους τίτλους της επίθεσή σας ως πλούσιος, νεόπλουτος και άλλα τέτοια που σας ταιριάζουν τελευταία. Και λυπάμαι για σας που όλα αυτά θα καταρριφθούν στη δικαιοσύνη, διότι ουδέποτε εγώ ή μέλος της οικογένειάς μου είχα οποιαδήποτε σχέση με offshore εταιρεία, όπως ψευδώς αναφέρετε. Ουδέποτε είχα τέτοιου τύπου δραστηριότητες σε σχέσεις με εταιρείες που εδρεύουν σε φορολογικούς παραδείσους. Ουδέποτε είχα κρυφά εισοδήματα από επιχειρηματικές δραστηριότητες. Καμμία από τις επιχειρήσεις μου δεν είχε συμβάσεις με το ελληνικό δημόσιο. Δεν διαχειρίστηκα ποτέ δημόσιο χρήμα. Δεν είχα την ευκαιρία να είμαι δήμαρχος και να αναγκάζομαι δήθεν να κρατώ την κοινωνία όρθια τηρώντας «μαύρα» ταμεία, ούτε είχα την ευκαιρία ως Αναπληρωτής Υπουργός να ελέγχομαι για παράνομες αναθέσεις στο ΚΕΕΛΠΝΟ. Κάθε επιχειρηματική μου δραστηριότητα μέχρι σήμερα ήταν απόλυτα διαφανής και κάθε εταιρεία στην οποία συμμετείχα είχε έδρα την Ελλάδα.

Οι πολίτες της Μεσσηνίας με γνωρίζουν καλά. Ξέρουν ότι πολιτεύομαι με γνώμονα την ειλικρίνεια και τιμώ με όλες μου τις δυνάμεις την εντολή που μου έδωσαν. Και μου ανταπέδωσαν την τιμή αυτή δίνοντάς μου αύξηση των σταυρών προτίμησης κατά 50% στις πρόσφατες εκλογές, παρά την πολιτική επίθεση που δέχθηκα προεκλογικά.

Την επιχειρηματική μου δραστηριότητα την ξεκίνησα από μικρή ηλικία, όχι σε κάποια οικογενειακή επιχείρηση ούτε με χρήματα από την οικογένειά μου. Όπως και πολλοί άλλοι συμπολίτες μου, αντιμετώπισα κι εγώ τα δεινά της οικονομικής κρίσης και τις συνέπειες των μνημονίων. Έζησα με βίαιο τρόπο την προσαρμογή στα νέα δεδομένα με το κλείσιμο των επιχειρήσεών μου και την οικονομική κατάρρευση της ελληνικής οικονομίας.

Ας γνωρίζει ο κ. Πολάκης, λοιπόν, ότι το κύριο μέρος των οφειλών αυτών που αναφέρετε δημιουργήθηκε αρκετά χρόνια πριν το 2019 που εκλέχθηκα Βουλευτής, κυρίως κατά την περίοδο της δικής τους διακυβέρνησης, όταν και κατέστησαν ληξιπρόθεσμες. Ήταν τότε που πολεμούσα, όπως όλοι μας, να κρατήσουμε τα μαγαζιά μας ανοιχτά. Όμως, ο δημοκράτης και προστάτης του λαού κ. Πολάκης και το κόμμα του έκλεισαν τις τράπεζες, διέλυσαν την οικονομία και στραγγάλισαν όλες τις μικρομεσαίες επιχειρήσεις του τόπου μας.

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

Θα με ακούσετε!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι, παρακαλώ!

**ΠΕΡΙΚΛΗΣ ΜΑΝΤΑΣ:** Δυστυχώς, τότε δεν ήξερα ότι θα μπορούσα να φύγω στην Αμερική και με προσωπικές εγγυήσεις να πάρω δάνειο για να γίνω εφοπλιστής. Το μάθαμε και αυτό, έστω και αργά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ποτέ δεν προσπάθησα να αποφύγω τις ευθύνες μου. Ποτέ! Παρ’ όλο που ως φυσικό πρόσωπο είμαι απόλυτα ενήμερος, η συμμετοχή μου σε εταιρείες, και μάλιστα με μειοψηφικό ποσοστό, με φόρτωσε βάρη και υποχρεώσεις που οφείλω να αναλάβω. Έκτοτε κινήθηκα στο πλαίσιο των εργαλείων και των ευεργετικών ρυθμίσεων που προσέφερε κάθε φορά η πολιτεία προς τους οφειλέτες.

Ας γνωρίζουν, λοιπόν, όλοι ότι το συνολικό ποσό των οφειλών βρίσκεται σε διαδικασία ρύθμισης, σύμφωνα με τον εξωδικαστικό νόμο και ότι τηρούνται όλες οι προβλεπόμενες διαδικασίες μέχρι την οριστική διευθέτηση του συνόλου των οφειλών, γιατί πρώτα και πάνω απ’ όλα είμαι φορολογούμενος πολίτης και ουδέποτε είχα κάποια ιδιαίτερη ή προνομιακή μεταχείριση από το κράτος, λόγω της βουλευτικής του ιδιότητας. Ακολούθησα ό,τι επιβάλλει ο νόμος γι’ αυτές τις περιπτώσεις αποδεχόμενος τα βάρη, τις συνέπειες και τις προεκτάσεις τους, όπως όλοι μας.

Η δικαστική διαδικασία δε που εφαρμόστηκε εναντίον μου είναι αυτή που ο νόμος προβλέπει, ενώ η αρμόδια ΔΟΥ έχει προβεί σε όλα τα μέτρα είσπραξης των οφειλών, όπως προβλέπεται για κάθε Έλληνα πολίτη. Και όλα τα παραπάνω στοιχεία θα υποβληθούν βεβαίως νομίμως, κατά τη διάρκεια της ακροαματικής διαδικασίας στην ελληνική δικαιοσύνη.

Κυρίες και κύριοι συνάδελφοι, όπως φαντάζομαι για πολλούς από εσάς, έτσι και για μένα δεν είναι αυτοσκοπός η πολιτική. Όμως, έχω την υποχρέωση να αντισταθώ με όσες δυνάμεις έχω στην πολιτική της τοξικότητας που εκφράζει ο κ. Πολάκης, στην τοξικότητα που δηλητηριάζει την αλήθεια, σε αυτή την πολιτική του περιθωρίου που συνεχίζει αδιόρθωτος ακόμη και σήμερα, στην οποία οι πολίτες γύρισαν την πλάτη και ο ίδιος δεν το έχει πάρει ακόμα χαμπάρι. Έχω την υποχρέωση να αντισταθώ σε αυτό το είδος της πολιτικής που γεννά μίσος και διχασμό...

**ΝΙΚΟΛΑΟΣ ΠΑΠΠΑΣ:** Κύριε Πρόεδρε…

**ΠΕΡΙΚΛΗΣ ΜΑΝΤΑΣ:** Τελειώνω, κύριε Παππά.

**ΝΙΚΟΛΑΟΣ ΠΑΠΠΑΣ:** Ναι, τελειώστε, αλλά επί της ουσίας.

**ΠΕΡΙΚΛΗΣ ΜΑΝΤΑΣ:** …και που έφτασε μέχρι και στο παιδί μου και δεν δίστασε να ενεργοποιήσει υπόγειους μηχανισμούς υπονόμευσης προς έναν μαθητή γυμνασίου δεκατριών ετών, ο οποίος κλήθηκε να αντιμετωπίσει την επίθεση των πολιτικά στρατευμένων τρολ του κ. Πολάκη. Όμως, έχω και την υποχρέωση να αντισταθώ στον μηχανισμό εκείνο που καθοδηγούμενος και τυφλωμένος από φθόνο και εμπάθεια, παραβιάζει θεμελιώδη προσωπικά δεδομένα για να πλήξει τον αντίπαλό του.

Κλείνοντας, μπορεί να απογοητεύτηκα από αυτή την επίθεση που δέχτηκα, αλλά την απογοήτευσή μου την έσβησε με μιας η αγάπη, η στήριξη και η συμπαράσταση του κόσμου, αλλά και μια λέξη, η ευθύνη. Η ευθύνη μπροστά στα εύκολα και στα δύσκολα, μπροστά στις προσπάθειες για να σε λυγίσουν, όταν σε λασπολογήσουν και σε συκοφαντήσουν.

Όταν, όμως, μπορέσεις και σηκωθείς ξανά, όταν κοιτάς τους πολίτες στα μάτια, η ευθύνη να μπαίνεις στην πολιτική και να φεύγεις όπως μπήκες προσθέτοντας μόνο το χρέος της προσφοράς είναι η δική μου ευθύνη. Είναι η ευθύνη και το πραγματικό χρέος μου μέχρι τέλους. Και επειδή είμαστε πολιτικοί με την εντολή των πολιτών, η πολιτική αρχίζει και τελειώνει με την ευθύνη, κυρίες και κύριοι.

Μέσα στην ευθύνη, όμως, υπάρχει και μια λέξη που μάταια ήλπιζα ότι θα τη λέγατε, κύριε Πολάκη, από εδώ. Αυτή είναι η λέξη «συγγνώμη». Αυτό είναι το δικό σας μεγάλο και ανεκπλήρωτο χρέος. Και για το χρέος σας αυτό, πέρα από τη συνείδησή σας, η «Νέμεση» σας καλεί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει ο κ. Παππάς.

Κύριε Παππά, εσείς θα το αξιολογήσετε βέβαια, αλλά νομίζω ότι τοποθετήθηκαν και οι δύο άνδρες. Εσείς κρίνετε.

Ορίστε, έχετε τον λόγο.

**ΝΙΚΟΛΑΟΣ ΠΑΠΠΑΣ:** Τι να αξιολογήσουμε, κύριε Πρόεδρε; Με συγχωρείτε, αλλά εδώ πέρα ακούσαμε μία απεραντολογία και καθόλου στοχευμένη απολογία. Αν είχαμε, δηλαδή, κάποια αμφιβολία ότι ήταν ανακριβή…

(Θόρυβος - διαμαρτυρίες από την πτέρυγα της Νέας Δημοκρατίας)

Δεν κατάλαβα γιατί ερεθίζεστε! Γιατί είστε οργίλοι; Δεν καταλαβαίνω! Τι είστε πρυτάνεις της οχλαγωγίας; Ηρεμήστε, σας παρακαλώ, κύριοι συνάδελφοι! Σας παρακαλώ πάρα πολύ! Ηρεμία!

Αν είχαμε μία αμφιβολία ότι υπάρχει έστω και μία σκιά σε αυτά που παρέθεσε ο κ. Πολάκης, νομίζω ότι διελύθη από τη στάση του κ. Μαντά. Μας μίλησε για τα πάντα, εκτός από την ουσία. Μέχρι και για την καταστροφική δική μας διακυβέρνηση πρόλαβε να πει!

**ΣΤΑΥΡΟΣ ΚΑΛΑΦΑΤΗΣ:** Για την άρση ασυλίας του κ. Πολάκη συζητάμε!

**ΝΙΚΟΛΑΟΣ ΠΑΠΠΑΣ:** Έχετε κάποιο πρόβλημα; Δεν θέλετε να ακουστεί…

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ να τοποθετηθεί ο Κοινοβουλευτικός Εκπρόσωπος.

**ΝΙΚΟΛΑΟΣ ΠΑΠΠΑΣ:** Δεν καταλαβαίνω. Έχετε και πολυπληθή παρουσία σήμερα στην επετειακή άρση ασυλίας Πολάκη! Ηρεμήστε λίγο, κύριοι συνάδελφοι της Νέας Δημοκρατίας! Να συζητήσουμε πολιτισμένα.

Και εξηγούμαι. Ακούσαμε μία ομιλία από τον κ. Μαντά, στην οποία δεν είπε τίποτα επί της ουσίας. Και αν είχαμε και κάποια αμφιβολία ότι υπάρχει κάτι το οποίο τίθεται υπό αμφισβήτηση από αυτά που παρέθεσε ο Παύλος Πολάκης, νομίζω ότι διελύθη.

Θα περίμενα, κύριε Πρόεδρε, όταν ανεβαίνουν στο Βήμα και είναι αυστηρά προκαθορισμένο το τι πρέπει να πει ο καθένας σε μία διαδικασία άρσης ασυλίας, να έχουμε και τη δική σας συμβολή για να κρατιέται η διαδικασία. Τα πάντα πρόλαβε να πει ο κ. Μαντάς. Είπε ακόμα και για τη δική μας καταστροφική διακυβέρνηση στη χώρα του παραδείσου μέχρι το 2015, που ξαφνικά ήρθε ο ΣΥΡΙΖΑ να την καταστρέψει! Ε, ήμαρτον! Πρέπει να υπάρχουν και κάποια όρια!

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει και ο κ. Πλεύρης.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Πράγματικά, κυρίες και κύριοι συνάδελφοι του ΣΥΡΙΖΑ, περίμενα ότι παίρνοντας τον λόγο ο Κοινοβουλευτικός Εκπρόσωπός σας θα αναφερόταν σε αυτά τα οποία είπε χθες ο κ. Σκουρλέτης. Δεν ξέρω αν το θυμόσαστε. Δεν ξέρω αν το θυμόσαστε.

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

Ο κ. Σκουρλέτης αναφέρθηκε ουσιαστικά –και θα δείτε πώς συνδέεται- σε αυτά τα οποία περιέγραφε ο κ. Πολάκης.

Ποιος είναι ο περίφημος Τομέας Διαφάνειας του ΣΥΡΙΖΑ, κύριοι συνάδελφοι; Είναι τα τρολ της «υπόγας», τα οποία τα είχατε βάλει να δολοφονούν χαρακτήρες! Και μάλιστα ο κ. Σκουρλέτης ανέφερε ότι όλο αυτό γινόταν με την ανοχή, αν όχι την καθοδήγηση, του ίδιου του Αλέξη Τσίπρα. Και σιωπή τώρα! Διότι τώρα, αυτοί που τα χρησιμοποιούσαν τα συγκεκριμένα τρολ γίνονται οι ίδιοι δέκτες των επιθέσεων! Όμως, δείχνει πραγματικά το πώς λειτουργείτε ως κόμμα και πώς συνδέεται αυτό με αυτά που είπε πριν από λίγο ο κ. Πολάκης.

Πρώτα από όλα, για να ξεκαθαρίσουμε, ο κ. Πολάκης δεν ζήτησε άρση ασυλίας στην επιτροπή. Είπε «Κάντε ό,τι θέλετε». Και σε ερώτησή μου συγκεκριμένα του είπα «Αφού έχετε όλα αυτά τα στοιχεία, γιατί δεν θέλετε την άρση;» και είπε «Κάντε ό,τι θέλετε». Ο εκπρόσωπος του ΣΥΡΙΖΑ ψήφισε υπέρ της άρσης.

Και σας ρωτώ, κύριοι συνάδελφοι του ΣΥΡΙΖΑ, το εξής: Ποια είναι η πολιτική δίωξη αφού και εσείς ψηφίζετε υπέρ της άρσης; Διότι εδώ πέρα πάμε να διαστρεβλώσουμε τα πάντα. Ο κ. Πολάκης θεωρεί ότι έχει κάποια στοιχεία σε βάρος του κ. Μαντά. Ο κ. Μαντάς λέει ότι όλα αυτά τα στοιχεία είναι ψευδή και συκοφαντικά. Και σας ρωτώ το εξής: Εσείς ως Βουλευτές, εάν αύριο σας έλεγαν ότι έχετε offshore ή ότι χρωστάτε χωρίς να έχετε κάνει ρύθμιση και έχετε προνομιακή αντιμετώπιση και αυτά ήταν ψευδή κατά την εκτίμησή σας, θα θέλατε να είχατε τη δυνατότητα να πάτε στο δικαστήριο να δείξετε ότι δεν έχετε offshore και ότι δεν χρωστάτε παράνομα;

**ΝΙΚΟΛΑΟΣ ΠΑΠΠΑΣ:** Το ζήτησε! Παραβιάζετε ανοιχτές θύρες, κύριε συνάδελφε!

**ΑΘΑΝΑΣΙΟΣ ΠΛΕΥΡΗΣ:** Τότε, με συγχωρείτε, πού είναι η πολιτική δίωξη που είπατε; Πού είναι οι οκτώ άρσεις ασυλίας; Όλες οι άρσεις ασυλίας του κ. Πολάκη συνδέονται με ψευδή και συκοφαντικά θέματα και λένε οι θιγόμενοι ότι έχουν πέσει θύματα. Δεν πρέπει να ελεγχθούν; Ή μήπως θέλετε η Βουλή να γίνει το αντικείμενο του φυσικού δικαστή; Θα ελέγξουμε εμείς τις κατηγορίες αν είναι αληθείς ή ψευδείς;

Όμως, κύριε Πολάκη –και κλείνω με αυτό- αναφερθήκατε σε κάτι στο Βήμα και εγώ το είδα σαν πρόκληση. Λέτε στον κ. Μαντά «Αν αυτά τα οποία εγώ λέω είναι αλήθεια, πρέπει να παραιτηθείς από Βουλευτής». Αν είναι ψέματα; Θα παραιτηθείτε εσείς από Βουλευτής, κύριε Πολάκη; Δύο μέτρα και δύο σταθμά; Δηλαδή, αν αυτά τα οποία λέω είναι αλήθεια, να παραιτηθεί ο Μαντάς. Αν όμως, ο Μαντάς δικαιωθεί, εσείς θα παραιτηθείτε; Το λέω, διότι, κύριε Πολάκη, υπάρχουν και υποθέσεις στις οποίες έχετε καταδικαστεί και σε πρώτο βαθμό. Εγώ μπορώ να σας θυμίσω και υπόθεση που ήμουνα δικηγόρος και έχει βγει αποζημίωση στον πρώτο βαθμό. Εγώ μπορώ να σας τα θυμίσω αυτά.

Όμως, από εκεί και πέρα αυτά θα τα κρίνουν τα φυσικά δικαστήρια. Η ουσία είναι ότι ο κ. Πολάκης και ο ΣΥΡΙΖΑ προσπαθούν να μεταφέρουν την κρίση του φυσικού δικαστή μέσα στην Αίθουσα της Ολομέλειας, όταν εμείς με έναν ξεκάθαρο τρόπο ερχόμαστε και λέμε πως όταν υπάρχει συκοφαντική δυσφήμιση και δεν συνδέεται με αυτά που ορίζει το Σύνταγμα και ο Κανονισμός, πρέπει να αίρεται η ασυλία. Εκεί, λοιπόν, τελείωνε η κουβέντα και δεν χρειαζόταν να μιλήσει κανένας. Στην ουσία δεν μπορούμε να μπούμε εμείς, αλλά θα μπούμε στην ουσία αυτού που κάνει διαχρονικά ο ΣΥΡΙΖΑ, να χρησιμοποιεί δηλαδή τα τρολ του για να δολοφονεί χαρακτήρες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

**ΠΑΥΛΟΣ ΠΟΛΑΚΗΣ:** Κύριε Πρόεδρε, θα μπορούσα να έχω τον λόγο;

**ΔΗΜΗΤΡΙΟΣ ΜΑΝΤΖΟΣ:** Κι εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πολάκη, ως αναφερόμενο πρόσωπο θα μιλήσετε στο τέλος για ένα λεπτό.

Ο κ. Μάντζος έχει ζητήσει κι αυτός τον λόγο.

Παρακαλώ, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα κάνω δύο πολύ σύντομες παρατηρήσεις, εκ των οποίων η μία είναι επί της διαδικασίας και η άλλη είναι επί της ουσίας.

Επί της διαδικασίας θα επικαλεστώ ακριβώς αυτό το οποίο είπατε στην αρχή της συνεδρίασης, κύριε Πρόεδρε, αν δεν κάνω λάθος –προεδρεύετε και της αρμόδιας κοινοβουλευτικής επιτροπής- ότι δηλαδή η διαδικασία για την άρση ασυλίας ενός Βουλευτή ήδη από το Σύνταγμα, αλλά και από τον Κανονισμό της Βουλής, είναι απολύτως προδιαγεγραμμένη και αν κάτι δεν οφείλει και δεν δικαιούται να κάνει η Βουλή είναι να μετατρέψει τον εαυτό της και την Ολομέλειά της σε δικαστήριο και δη ποινικό. Αυτό δεν πρέπει να γίνεται ούτε από την πλευρά του κατηγορούμενου, όπου υπάρχει μία ανοχή βέβαια από το κράτος δικαίου ούτε βέβαια και από την πλευρά της υποστήριξης της κατηγορίας..

Άρα προσοχή από εδώ και στο εξής γενικώς στο πώς διαχειριζόμαστε αυτήν την υπόθεση της άρσης ασυλίας και στις δύο πλευρές όταν έχουμε αντιπαράθεση. Πολλώ δε μάλλον, δεν μπορεί μια άρση ασυλίας να στηρίξει πολιτική αντιπαράθεση δύο Κοινοβουλευτικών Ομάδων οι οποίες ψάχνουν αφορμή για να διασταυρώσουν τα ξίφη τους.

Επί της ουσίας, ο Κοινοβουλευτικός Εκπρόσωπος της Νέας Δημοκρατίας αναφέρθηκε σε πολύ σημαντικές, πολύ σοβαρές και ερευνητέες, είναι αλήθεια, δηλώσεις του κ. Σκουρλέτη για το ζήτημα των τρολ και του ρόλου που έπαιξαν αυτά το προηγούμενο διάστημα –και εξακολουθούν να παίζουν, σας πληροφορώ- και από την πλευρά του ΣΥΡΙΖΑ.

Εγώ θα έλεγα –και πρώτος-πρώτος ο Πρόεδρος Νίκος Ανδρουλάκης το είχε αναφέρει και το υπενθυμίζω στην Εθνική Αντιπροσωπεία- ότι το ζήτημα του ψηφιακού παρακράτους των κομματικών στρατών που λειτουργούν στο διαδίκτυο, δολοφονούν χαρακτήρες, διασπείρουν fake news και δημιουργούν ψεύτικες ειδήσεις και ψεύτικες καταστάσεις στο διαδίκτυο είναι ένα ζήτημα ευρύτερο, ένα ζήτημα για το οποίο και ο ΣΥΡΙΖΑ και η Νέα Δημοκρατία οφείλουν πολλές εξηγήσεις στον δημόσιο λόγο. Είναι ένα ζήτημα το οποίο πρέπει να συζητηθεί δημοκρατικά εδώ στη Βουλή, όποτε θέλετε, σε συνεδρίαση όπου και οι μεν και οι δε θα δώσετε λόγο για τους κομματικούς στρατούς που τοξικοποιούν τη δημόσια ζωή, που σπέρνουν τον σπόρο της διχόνοιας στην κοινή γνώμη και τροφοδοτούν με άφθονο δηλητήριο τον δημόσιο πολιτικό βίο της χώρας.

Εδώ, λοιπόν, να τα δούμε και να τα πούμε όλα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο εκπαιδευτικοί συνοδοί τους από το 2ο Γενικό Λύκειο Ηλιούπολης, δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ολοκληρώνεται η συζήτηση με μια μικρή δευτερολογία που θα δώσουμε στον κ. Πολάκη ως αναφερόμενο πρόσωπο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Θέλω να πω δυο, τρία πράγματα στον κ. Πλεύρη.

Πρώτον, είναι πολύ προκλητικό, κύριε Πλεύρη, το κόμμα το οποίο διαθέτει έναν στρατό τεράστιο από τρολ και ψεύτικους λογαριασμούς μέσω της Ομάδας Αληθείας, να κατηγορεί άλλα κόμματα για τρολ στο διαδίκτυο. Αν ανατρέξετε λίγο μια σειρά λογαριασμούς στελεχών μας την περίοδο της Συμφωνίας των Πρεσπών, θα δείτε πάρα πολλά κατορθώματα αυτού του δικού σας έμμισθου, μισθοφορικού στρατού. Λίγο ντροπή! Και σταματάω εδώ!

Δεύτερον, είστε στρεψοδίκης και κάνετε πως δεν καταλάβατε τι είπα πριν. Εγώ είπα το εξής: Ως τομεάρχης διαφάνειας, όπως έκανα και με την κ. Νικολάου και με τον κ. Χειμάρα και με τον κ. Πάτση και με τον κ. Σμυρνή και με πολλά στελέχη σας και πιο κάτω, και διοικητές οργανισμών και διοικητές νοσοκομείων και διοικητές υγειονομικών περιφερειών, έβγαζα και έλεγα «Ο τάδε έχει κάνει αυτό» και παρέθετα στοιχεία. Δεν τα κατέθετα από την κεφαλή μου! Για όλες τις απευθείας αναθέσεις του διοικητή της 6ης ΥΠΕ είχα ένα-ένα τα παραστατικά και τα σύγκρινα μάλιστα και με άλλους διοικητές σας. Έλεγα «Ο διοικητής της 1ης ΥΠΕ παίρνει αυτό 2ευρώ, ο διοικητής της 6ης ΥΠΕ το παίρνει 12ευρώ». Έτσι αποκάλυπτα. Έτσι αποκάλυπτε ο Τομέας Διαφάνειας.

Έτσι, λοιπόν, και στον κ. Μαντά δεν είχα να μοιράσω εγώ χωράφια. Ο Βουλευτής του ελληνικού Κοινοβουλίου, με νόμο που έχουμε ψηφίσει όλοι δεν πρέπει να έχει offshore. Σωστά; Δεν πρέπει να αποκρύπτει εταιρεία του. Σωστά; Βγαίνει, λοιπόν, ο υπεύθυνος διαφάνειας του κόμματος της Αξιωματικής Αντιπολίτευσης και σας λέει «Πάρτε τα, παιδιά. Να, τα στοιχεία! Ορίστε!». Και έχετε το θράσος να μην κινείται η επιτροπή του «πόθεν έσχες». Δεν έπρεπε με αυτή την καταγγελία του τομεάρχη διαφάνειας της Αξιωματικής Αντιπολίτευσης να κινηθεί η επιτροπή «πόθεν έσχες» της Βουλής; Παρέθεσα στοιχεία! Δεν τα έβγαλα από το κεφάλι μου. Παρέθεσα στοιχεία για την offshore! Παρέθεσα στοιχεία για τον αχυράνθρωπο που είχε βάλει. Παρέθεσα στοιχεία για το πότε το μεταβίβασε!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πολάκη.

**ΠΑΥΛΟΣ ΠΟΛΑΚΗΣ:** Τελειώνω.

Και μου λέτε για δικαστήριο, συκοφαντία κ.λπ.; Εάν είχε πάρει τα μέτρα της η επιτροπή «πόθεν έσχες», δεν θα φτάναμε εδώ σήμερα, όπως επίσης αν έβγαινε ο κ. Πιτσιλής και έλεγε «έλα εδώ, τι συμβαίνει με αυτές τις καταγγελίες;» Επίσημα το είπα: Χρωστάει τόσα και δεν τα έχει ρυθμίσει καθόλου, ποτέ μέχρι τότε τουλάχιστον. Όπως τα είχα πει, όπως είχα αποκαλύψει, και για τον κ. Χατζηνικολάου και αποδείχθηκε ότι την πρώτη ρύθμιση την έκανε την επόμενη μέρα. Στοιχεία, λοιπόν, παραθέτω.

Ναι, είναι πολιτική δίωξη. Τη δέχομαι, όμως, και την ψηφίζουμε για να τα πάμε εμείς, εφόσον δεν έχετε το θάρρος, κύριε Πλεύρη, να αφήσετε την επιτροπή «πόθεν έσχες» της Βουλής να το ελέγξει ή να δώσετε την πολιτική εντολή στον κ. Πιτσιλή να το ελέγξει. Αυτή είναι η απάντηση, κύριε Πλεύρη. Με τις υγείες σας!

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι ολοκληρώθηκε η συζήτηση επί της αιτήσεως άρσης ασυλίας.

Σας επισημαίνουμε ότι η ψηφοφορία περιλαμβάνει μία υπόθεση άρσης ασυλίας. Αφού καταχωρίσετε την ψήφο σας έχετε τη δυνατότητα να την ελέγξετε ή και να την αναθεωρήσετε έως τη λήξη ψηφοφορίας.

Για οποιαδήποτε απορία απευθυνθείτε στο Προεδρείο προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα ηλεκτρονικής ψηφοφορίας και οι Βουλευτές να ψηφίσουν επί της αιτήσεως άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, θα ήθελα να σας ενημερώσω ότι έχουν έλθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν και θα συνυπολογιστούν στην ηλεκτρονική καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι επιστολές σελίδα 137α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Κηρύσσεται περαιωμένη η ψηφοφορία. Το αποτέλεσμα θα ανακοινωθεί αργότερα.

Τώρα, κύριοι συνάδελφοι, επανερχόμαστε στη συζήτηση του σχεδίου νόμου του Υπουργείου Τουρισμού.

Τον λόγο έχει ο ειδικός αγορητής της Κοινοβουλευτικής Ομάδας Νίκη κ. Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο μετά από μία εμβόλιμη συνεδρίαση άρσης ασυλίας με έντονα χαρακτηριστικά, όπου οι κατηγορίες μεταξύ των κομμάτων που έχουν ασκήσει την εξουσία από τη Μεταπολίτευση και μετά ήταν ένας διαγωνισμός τοξικότητας, ένας διαγωνισμός για να πείσουν όσους από τους πολίτες παρακολουθούν τις συνεδριάσεις της Βουλής ποια παράταξη είναι πιο τοξική από την άλλη και ποια παράταξη χρησιμοποιεί στρατούς τρολ με κρυφούς λογαριασμούς, για να σκοτώνουν χαρακτήρες. Μετά απορούν αυτές οι ίδιες κυβερνητικές παρατάξεις γιατί η κοινωνία μας βρίσκεται σε αυτό το ναδίρ, γιατί η κοινωνία μας έχει διαλυθεί, γιατί η κοινωνία μας απέχει από όλες αυτές τις δημοκρατικές διαδικασίες, με ποσοστά αποχής στις εθνικές εκλογές 50% και στις αυτοδιοικητικές 60%.

Προφανώς όσοι είδαν αυτή τη συζήτηση καταλαβαίνουν ότι δεν υπάρχει καμμία δυνατότητα με τις ισχύουσες πολιτικές να αλλάξει κάτι. Κι όταν ερχόμαστε να συζητήσουμε για ένα νομοσχέδιο του Υπουργείου Τουρισμού, που όλοι συμφωνούμε ότι είναι ο πυλώνας της ανάπτυξης, βοηθάει στο ακαθάριστο εγχώριο προϊόν και υποτίθεται, βάσει του τίτλου, ότι αφορά διατάξεις για την ενίσχυση της βιώσιμης τουριστικής ανάπτυξης και αυτός ο τίτλος του νομοσχεδίου είναι αυτός που υποχρέωσε ή οδήγησε τον εισηγητή της κυβερνητικής παράταξης να καλέσει τις άλλες δυνάμεις του Κοινοβουλίου σε μια διαδικασία κοινής χάραξης εθνικής στρατηγικής όσον αφορά τον τουρισμό, σύνδεσης και συνεννόησης.

Αυτό θα μπορούσε να γίνει αν ο τίτλος του νομοσχεδίου, τουλάχιστον από πλευράς της Νίκης, είχε τον τίτλο «Διατάξεις για την αποδόμηση και κατάργηση των πειραματισμών της προηγούμενης ηγεσίας του Υπουργείου». Δηλαδή αυτή η προτροπή θα έπρεπε να ήταν προς τους συναδέλφους Βουλευτές της κυβερνητικής παράταξης, που πριν δύο χρόνια ψηφίσαν ακριβώς δύο προσθήκες -γιατί όλο το νομοσχέδιο για δύο ακριβώς άρθρα έχει διαμορφωθεί- που θα έλεγαν ποια ήταν τα άρθρα αυτά. Το ένα ήταν η ίδρυση ενός Οργανισμού Προστασίας και Λειτουργίας του ναυαγίου της Ζακύνθου και το άλλο ήταν η ίδρυση της ανώνυμης εταιρείας «Ιαματικές Πηγές Ελλάδας», που έπρεπε το ΤΑΙΠΕΔ με την ΕΤΑΔ και με το Υπερταμείο να τα βγάλουν στην αγορά για να τα πουλήσουν, κόντρα στις επιθυμίες της τοπικής αυτοδιοίκησης.

Επομένως, ένα νομοσχέδιο που θα είχε τον τίτλο της αυτοκριτικής, της αυτογνωσίας και της διάθεσης, πρόθεσης χάραξης εθνικής στρατηγικής, τότε ναι, θα μπορούσαμε να κάνουμε και προτάσεις και θέσεις να αναπτύξουμε.

Τώρα όμως θα χρησιμοποιήσω τον χρόνο για να αποδομήσω όλο αυτό το προσχηματικό νομοσχέδιο υποκριτικής, καθαρά, λογικής. Αν θα μπορούσαμε δηλαδή να εκφράσουμε με ένα τραγούδι τον πυρήνα του νομοσχεδίου, θα ήταν το «ράβε-ξήλωνε, δουλειά να μην σας λείπει», γιατί τελικά αυτό ακριβώς φαίνεται και αναλύοντας την αιτιολογική του άρθρου 3.

Πραγματικά θα ήθελα, εκεί στις παρατηρήσεις που φαίνονται στην ταυτότητα της αξιολογούμενης ρύθμισης: Το πρώτο είναι ποιο ζήτημα αντιμετωπίζει η αξιολογούμενη ρύθμιση. Δεν θα αναφερθώ σε αυτό. Το δεύτερο είναι γιατί αποτελεί πρόβλημα και πρέπει το άρθρο 3 να διαφοροποιηθεί μιλώντας για τη σύνθεση, αρμοδιότητες και λειτουργία περιφερειακού συμβουλίου τουρισμού.

Διαβάζω μέσα από την αιτιολογική έκθεση: Άρθρο 3. Ήδη από τους νόμους 2636/1998 και 3270/2004 είχε προβλεφθεί η δημιουργία ενός συλλογικού γνωμοδοτικού οργάνου, του Εθνικού Συμβουλίου Τουρισμού, που θα είχε ευρεία περιφερειακή αλλά και κλαδική εκπροσώπηση στον τομέα του τουρισμού. Για μια σειρά από τεχνικούς λόγους αλλά και εξαιτίας συγκυριών η λειτουργία του είχε αποβεί ατελέσφορη και σταδιακά ατόνησε. Είναι σαν να κοροϊδεύουμε τους πολίτες. Θα ήθελα να είχα ακούσει μια απάντηση σε τόσες συνεδριάσεις της επιτροπής.

Ποια ακριβώς είναι η αναφορά στους τεχνικούς λόγους και στις συγκυρίες τις εξαιρετικές που δεν βοήθησαν να συσταθεί ένα συμβούλιο, υποτίθεται εργαλείο, για την άσκηση πολιτικής από τον Υπουργό εδώ και είκοσι και είκοσι πέντε χρόνια. Δηλαδή καλύτερα είναι να μην τα γράφετε. Διότι εμείς διαβάζουμε και όταν διαβάζουμε καταλαβαίνουμε ότι δεν πρόκειται να αλλάξει τίποτα. Διότι δείχνετε ότι δεν ενδιαφέρεστε.

Και αν θέλατε να πάμε στο επόμενο, στο άρθρο 5, που το εισάγετε ως μια νέα παρατήρηση που θα βοηθήσει στην ενίσχυση της βιώσιμης τουριστικής ανάπτυξης, και μιλάει για σύσταση παρατηρητηρίου για τον παράκτιο και θαλάσσιο τουρισμό. Ωραίο ακούγεται, σημαντικό φαίνεται.

Όμως θα έπρεπε, εφόσον πιστεύετε στα παρατηρητήρια, να συστήσετε κι ένα παρατηρητήριο παρακολούθησης των ορεινών προορισμών. Διότι σήμερα θα έπρεπε ήδη να σας κάνει τις παρατηρήσεις για να σας πει ότι στη Μαγνησία, μετά από όλες αυτές τις έντονες βροχοπτώσεις -εσείς τις λέτε φαινόμενα δεκαέξι χιλιάδων ετών, εδώ είμαστε για να τα δούμε- θα σας λέγανε «Για ποιον τουρισμό μιλάτε; Δεν υπάρχει δρόμος, γεφύρι για να φτάσουν μέχρι τα καταλύματα».

Επομένως, μια σοβαρή προσέγγιση απέναντι στο σημαντικό αυτό κομμάτι, που λέγεται τουρισμός θα έδινε τις δυνατότητες και σε εμάς που προερχόμαστε από την κοινωνία, που αγωνιούμε μέσα στην κοινωνία, που δεν έχουμε δυνατότητα να παίρνουμε δάνεια και να ρίχνουμε επιχειρήσεις έξω, αξίας τόσων εκατομμυρίων, που τρελαινόμαστε μόνο που τα ακούμε, θα θέλαμε πραγματικά να έχουν μια συμβολή.

Επίσης θα ήθελα να αναφερθώ στο άρθρο 7, μεταφορά αδιάθετων ποσών του προγράμματος «Τουρισμός για όλους 2022-2025». Είναι αυτό το άρθρο άλλη μια παραδοχή -ηπίως το λέω- αναποτελεσματικότητας του Υπουργείου. Διότι τελικά αν κάνετε προγράμματα που έχουν να κάνουν με την κοινωνική συνοχή ή προγράμματα που έχουν κατεύθυνση να ενισχύσουν τουριστικούς προορισμούς οι οποίοι έχουν πληγεί ή έχουν ατονήσει ή δημιουργούν προβλήματα στις τοπικές κοινωνίες και δη τις ακριτικές, δεν είναι το θέμα πώς θα βρείτε με μια διάταξη, ένα άρθρο να μεταφέρετε τα λεφτά, αλλά πώς θα βρείτε έναν τρόπο να δημιουργήσετε ένα πρόγραμμα που να βοηθάει όλους αυτούς τους Έλληνες, το 50%, που δεν μπορούν να πάνε ούτε μία μέρα για να αναψυχή, ούτε μία μέρα για ξεκούραση, να βρείτε για ποιον λόγο τα προγράμματά σας είναι και αδιάφορα για εκείνους και δεν συμμετέχουν.

Αυτή θα έπρεπε να ήταν η αγωνία σας και όχι να βάζετε σε νομοσχέδια άρθρα για τα οποία το μόνο που δείχνετε είναι την αποτυχία, όχι της προηγούμενης κυβέρνησης διαφορετικού ιδεολογικού προσήμου, αλλά της ίδιας της χάραξης της προσωπικής στρατηγικής που κάθε υπουργός τελικά βλέπει την ευκαιρία να χαράζει στον τομέα ευθύνης του. Δεν χρειάζεται να πω περισσότερα.

Θα έρθω τώρα στο περιβόητο άρθρο 11, που είναι τα μέτρα προστασίας του ναυαγίου, που τελικά αντί για ναυάγιο, πολιτικά θα έπρεπε να το χαρακτηρίσετε ως «Τιτανικό», ως «Τιτανικό» μιας πολιτικής όπου δεν καταφέρατε να ενεργοποιήσετε την τοπική αυτοδιοίκηση να συνεργαστεί, γιατί παρ’ όλες τις αντιρρήσεις πριν το καταθέσετε, εσείς αδιαφορήσατε. Αλήθεια, έχει δικαίωμα ένας Υπουργός να χαράζει μια πολιτική ερήμην της τοπικής αυτοδιοίκησης; Πιστεύει δηλαδή ότι είναι κάτι ξεκομμένο; Πιστεύει ότι τελικά αυτός είναι ο προορισμός;

Διότι βλέπω εδώ στο άρθρο 68, μέτρα προστασίας, γίνεται κάποια αναφορά στην παράγραφο 1 σχετικά με τα όρια, χαρακτηριστικά, τις συντεταγμένες που αφορούν την περιγραφή του χώρου του ναυαγίου και βλέπουμε ότι το 2 καταργείται, το 3 καταργείται, το 4 καταργείται το 5 καταργείται, το 6 καταργείται. Πολύ σύντομες παράγραφοι, οι οποίες τι σημαίνουν; Ότι καταργήσατε.

Το μόνο που δεν μας είπατε όμως είναι πόσο μας χρεώσατε. Διότι όλες αυτές οι επί χάρτου ιδρύσεις οργανισμών έχουν κι ένα κόστος. Και σας το είπα και στις επιτροπές. Αδιαφορήσατε συνεχώς -και με έναν τρόπο πολύ φυσιολογικό για εσάς, για μας πολύ εντυπωσιακό- να μας δώσετε τα στοιχεία για το πόσο κόστισε αυτή η παρόρμηση του Υπουργού να κάνει, ερήμην της τοπικής κοινωνίας, και μια άλλη καινούργια Α.Ε. εταιρεία, η οποία ήταν οι «Ιαματικές Πηγές Ελλάδας».

Αλήθεια, πιστεύετε, ότι πραγματικά η λογοδοσία σάς ξεπερνά; Πιστεύετε, πραγματικά, ότι δεν πρέπει να φέρνετε στοιχεία όταν σας τα ζητάει η Αντιπολίτευση; Εμείς εκπαιδευόμαστε στο πώς λειτουργεί στο ελληνικό Κοινοβούλιο η δημοκρατία, αλλά χαιρόμαστε που θα μείνουμε ανεκπαίδευτοι σε αυτή την εκπαίδευση, που δεν δείχνει να σέβεται τα καθήκοντα, που απορρέουν από το αξίωμα του καθενός που βρίσκεται σε αυτή την Αίθουσα.

Ερχόμαστε, για να ολοκληρώσω, γιατί δεν έχει νόημα να πω περισσότερα, ότι με απόφαση του Υπουργού Τουρισμού, καθορίζονται ειδικότεροι όροι και προϋποθέσεις, είναι στην παράγραφο 3 του άρθρου 12 που αφορά την κατάργηση της ανώνυμης εταιρείας «Ιαματικές Πηγές Ελλάδας» και λέει ότι με απόφαση του Υπουργού Τουρισμού, καθορίζονται ειδικότεροι όροι και οι προϋποθέσεις εκκαθάρισης, όπως ο διορισμός εκκαθαριστή, η διάρκεια της εκκαθάρισης, η διευθέτηση θεμάτων προσωπικού και λοιπών εταιρικών θεμάτων, καθώς και η περάτωση αυτής. Με την πορεία που αναφέρεται μέσα ότι έχουν οι πρόνοιες τα νομοσχέδια σας, οι όποιες πρόνοιες μένουν αδιάφορες και ανεκτέλεστες πάνω από είκοσι χρόνια τι λέτε; Λέτε ότι θα τοποθετήσετε εκκαθαριστή που θα πληρώνεται από τα χρήματα που έχουν ως κεφάλαιο τις «Ιαματικές Πηγές Ελλάδας»; Ξέρετε ότι οι εκκαθαριστές μέχρι να φύγει και η τελευταία δραχμή από το κεφάλαιο της εταιρείας που είχατε ιδρύσει εσείς, δεν πρόκειται ποτέ να παραδώσουνε κανένα ενεργητικό. Είναι μια πάγια τακτική, εδώ ακόμα να εκκαθαριστεί η «ΠΕΙΡΑΪΚΗ ΠΑΤΡΑΪΚΗ» που ήταν από τις πρώτες ιδιωτικοποιήσεις που έγιναν πριν σαράντα χρόνια. Άρα, εσείς, τι κάνατε; Κάνατε μια εταιρεία fast track, ερήμην της τοπικής κοινωνίας, τη χρηματοδοτήσατε, την καταργεί ο επόμενος Υπουργός και έρχεστε εδώ να μας πείτε να συναινέσουμε. Σε αυτό τον παραλογισμό, την αδιαφορία και την προσβολή προς τον ελληνικό λαό για το πώς διαχειρίζεται τα χρήματά του, εμείς, δεν συναινούμε, και καταψηφίζουμε το νομοσχέδιο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες φοιτητές και δύο συνοδοί εκπαιδευτικοί από το Γυμνάσιο Δεμενίκων Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από την Κοινοβουλευτική Ομάδα της Πλεύσης Ελευθερίας ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο του Υπουργείου Τουρισμού που καλούμαστε σήμερα να συζητήσουμε, είναι ένα κολάζ από ρυθμίσεις, άλλες περισσότερο και άλλες λιγότερο χρήσιμες, που όμως, δεν έχουν μεγάλη συνοχή και ενότητα μεταξύ τους. Αυτό δεν είναι απαραιτήτως κακό.

Η Κυβέρνηση το αποκαλεί ερανιστικό νομοσχέδιο που λίγο πολύ σημαίνει το ίδιο πράγμα. Η ουσία, όμως, είναι ότι δεν έχουμε εδώ να κάνουμε με ένα νομοσχέδιο, που παρεμβαίνει στρατηγικά στην πολιτική της Κυβέρνησης για τον τουρισμό, αλλά για μία σειρά ποικίλων και ετερόκλητων διατάξεων. Δέκα διατάξεις συνολικά, αν αφαιρέσουμε τα διαδικαστικά άρθρα, που επιχειρούν να καλύψουν λίγο εδώ και λίγο εκεί, κάποιες παραλείψεις για οργανωτικά κενά στην τουριστική πολιτική της Κυβέρνησης.

Αυτή η νομοθετική παρέμβαση γίνεται συχνά με διορθωτικό πνεύμα, για να καταργηθούν κάποιες ατυχείς αποφάσεις, που έλαβαν παλαιότερες ηγεσίες του Υπουργείου Τουρισμού της προηγούμενης κυβέρνησης Μητσοτάκη. Ωστόσο, όμως, υπάρχουν και κάποιες διατάξεις που επιδιώκουν να ενισχύσουν και να αναπτύξουν κάποιους κλάδους του τουρισμού όπως ο οινοτουρισμός ή η καλύτερη πρόσβαση στα άτομα με ειδικές ανάγκες.

Παρά το γεγονός ότι βλέπουμε κάποια θετικά στοιχεία σε αυτές τις βελτιώσεις, θεωρούμε ότι η πρόταση νόμου που έχουμε μπροστά μας δεν επιφέρει κάποια δομική αλλαγή, που θα μπορούσαμε να την χαρακτηρίσουμε μεταρρυθμιστική.

Υπό την έννοια αυτή τονίσαμε ότι ο τίτλος του νομοσχεδίου, που χρησιμοποιεί τον βαρύ και πολύπλοκο όρο του «βιώσιμου τουρισμού», στην πράξη αντιμετωπίζεται πολύ επιφανειακά.

Θεωρούμε ότι το νομοσχέδιο κατά βάθος χρησιμοποιεί τον όρο αυτό ως περιτύλιγμα για να δώσει μια πιο εντυπωσιακή χροιά σε μία σειρά εμβαλωματικών διατάξεων που δεν αλλάζουν και ούτε στην ουσία πρασινίζουν ή κοινωνικοποιούν σημαντικά τον κορμό και την οργάνωση της κυβερνητικής πολιτικής για τον τουρισμό.

Από την πρώτη συνεδρίαση ξεκαθαρίσαμε ότι η Πλεύση Ελευθερίας αντιμετωπίζει το νομοσχέδιο με ανάμεικτα αισθήματα. Βλέπουμε δηλαδή κάποιες διατάξεις θετικά, ιδίως εκείνες των άρθρων 4 με 6, που αφορούν τη σύσταση του Συμβουλίου Οινοτουρισμού, καθώς και τη συγκρότηση των δύο στατιστικών υπηρεσιών και παρατηρητηρίων για τον παράκτιο και θαλάσσιο τουρισμό και για τη βιώσιμη τουριστική ανάπτυξη.

Εντούτοις, θεωρούμε αναγκαίο τα άρθρα αυτά να περιέχουν κι έναν ευρύ και ολιστικό ορισμό της έννοιας της βιώσιμης ανάπτυξης, διότι όπως γνωρίζουμε η στατιστική δεν είναι μια ψυχρή συλλογή στοιχείων, αλλά τα στοιχεία που αναλύει συλλέγονται με βάση το πώς ορίζουμε τα πράγματα, στην προκειμένη περίπτωση την έννοια της βιωσιμότητας στον τουρισμό.

Δυστυχώς, πουθενά το νομοσχέδιο δεν προσδιορίζει την έννοια της βιωσιμότητας, παρ’ όλο που την έχει στην προμετωπίδα του ως έννοια κλειδί γι’ αυτά που προτείνει. Επίσης, πρέπει να πω ότι καλωσορίζουμε την απόσυρση της «Ιαματικές Πηγές Ελλάδας Α.Ε.» που ήταν εξαρχής μια κακή ιδέα της προηγούμενης διοίκησης του Υπουργείου. Ταυτόχρονα, όμως, ασκήσαμε κριτική για μια σειρά άρθρων η οποία, κατά τη γνώμη μας, επιβεβαιώθηκε από τις παρεμβάσεις κάποιων φορέων που κλήθηκαν να εκφράσουν τις απόψεις τους στην επιτροπή.

Από την αρχή είχαμε αντίρρηση για τα άρθρα που καταργούν το Εθνικό Συμβούλιο Τουρισμού που συστάθηκε το 1998 ως το κορυφαίο γνωμοδοτικό όργανο του Υπουργείου και την αντικατάστασή του από το δεκαπενταμελές Περιφερειακό Συμβούλιο Τουρισμού που προβλέπουν τα άρθρα 3 και 13 του νομοσχεδίου.

Θεωρούμε πως αυτή είναι ίσως η σημαντικότερη αλλαγή που εισάγει το νομοσχέδιο. Το συμβούλιο αυτό εκπροσωπεί τις δεκατρείς περιφέρειες της χώρας και περιλαμβάνει επίσης έναν υψηλόβαθμο υπάλληλο του Υπουργείου Τουρισμού καθώς και την εκάστοτε ή τον εκάστοτε Υπουργό. Κατ’ αρχάς, η άποψη μας για αναβάθμιση του ρόλου των περιφερειών στον εθνικό σχεδιασμό της πολιτικής του Υπουργείου Τουρισμού είναι θετική, διότι εισάγει ένα στοιχείο αποκέντρωσης.

Όμως, θεωρούμε ότι η αναβάθμιση του ρόλου των περιφερειών σε σημείο που να τις κάνει να αντικαθιστούν το Εθνικό Συμβούλιο Τουρισμού είναι προβληματική, γιατί ανάμεσα στις αρμοδιότητες που το νομοσχέδιο δίνει στο Περιφερειακό Συμβούλιο Τουρισμού είναι και οι εξής δύο: Να διατυπώνει λέει το περιφερειακό αυτό συμβούλιο, «εισηγήσεις για τις διεθνείς εξελίξεις στον τουρισμό και τις συνέπειές τους στον ελληνικό τουρισμό και επίσης να διατυπώνει εισηγήσεις για τον σχεδιασμό της ισόρροπης τουριστικής ανάπτυξης με την επισήμανση των μεσοπρόθεσμων και μακροπρόθεσμων στρατηγικών στόχων, τόσο σε εθνικό όσο και σε επιμέρους επίπεδο, όσο και σε επιμέρους περιφέρειες».

Όπως τονίσαμε στην αρμόδια επιτροπή, θεωρούμε ότι αρκετές περιφέρειες της χώρας δεν διαθέτουν ούτε τους απαιτούμενους πόρους ούτε τις απαραίτητες υποδομές για να παρακολουθούν καλά τις διεθνείς εξελίξεις στον τουρισμό. Αυτό δεν ισχύει για κάποιες περιφέρειες της νησιωτικής Ελλάδας, για παράδειγμα του Αιγαίου, του Ιονίου, της Κρήτης που έχουν μακρά πείρα στον κλάδο, όμως άλλες περιφέρειες δεν θα μπορούν να συμβάλουν με τον ίδιο τρόπο. Επιπλέον δεν θεωρούμε ότι ένα Περιφερειακό Συμβούλιο Τουρισμού θα μπορεί να εισηγείται αποτελεσματικές προτάσεις για τη χάραξη της εθνικής στρατηγικής στον τουρισμό. Υπάρχει μια θεμελιακή αρχή στην Ευρωπαϊκή Ένωση, στην οποία πιστεύετε μεν θεωρητικά, αλλά στην πράξη συχνά δεν την ακούτε, ιδίως εκεί που κατά τη γνώμη μας θα πρέπει να τη βλέπετε πιο καλά, την Ευρωπαϊκή Ένωση, και να την ακούτε πιο προσεκτικά.

Στην Ευρωπαϊκή Ένωση λοιπόν, υπάρχει η αρχή της επικουρικότητας. Αυτό σημαίνει ότι κάθε επίπεδο λήψης αποφάσεων από τα τέσσερα επίπεδα διακυβέρνησης, δηλαδή το υπερεθνικό, το εθνικό, το περιφερειακό και το τοπικό θα πρέπει να παίρνουν αποφάσεις για τα θέματα, που αφορούν το δικό τους επίπεδο διακυβέρνησης και να μην συγχέονται με τα άλλα επίπεδα.

Συνεπώς οι περιφέρειες πρέπει να έχουν ευθύνη για τα ζητήματα των περιφερειών κι όχι για τη χάραξη διεθνούς και εθνικής πολιτικής στον τουρισμό, όπως εισηγείται το νομοσχέδιο. Φυσικά οι περιφέρειες πρέπει να συμβάλλουν στη χάραξη εθνικής πολιτικής, αλλά αυτό που λέμε είναι ότι δεν πρέπει να έχουν την κύρια ευθύνη γνωμοδότησης στη χάραξη της εθνικής στρατηγικής, διότι αυτό δημιουργεί σύγχυση αρμοδιοτήτων και επιπέδου διακυβέρνησης.

Η κυρία Υπουργός τόνισε ότι το Εθνικό Συμβούλιο Τουρισμού στην πράξη δεν λειτουργεί για χρόνια κι ότι, άτυπα, το Περιφερειακό Συμβούλιο Τουρισμού είναι το βασικό γνωμοδοτικό όργανο. Οπότε το νομοσχέδιο απλώς έρχεται να θεσμοθετήσει αυτή την πραγματικότητα. Έτσι μας είπε στην αρμόδια επιτροπή. Εμείς όμως λέμε ότι κακώς δεν λειτουργεί το Εθνικό Συμβούλιο Τουρισμού για χρόνια. Και λέμε επίσης, ότι αν κάτι δεν λειτουργεί καλά, δεν το καταργούμε, αλλά προσπαθούμε προηγουμένως να το διορθώσουμε.

Επιπλέον, δύο φορείς που μίλησαν στην αρμόδια επιτροπή, πολλοί με φιλική διάθεση προς το νομοσχέδιο, εξέφρασαν και αυτοί διαφωνία για την κατάργηση του Εθνικού Συμβουλίου Τουρισμού.

Ένα δεύτερο ζήτημα για το οποίο έχουμε αντιρρήσεις είναι οι αναφορές του νομοσχεδίου για τα ΑΜΕΑ. Το νομοσχέδιο αναφέρεται, πράγματι, επί τροχάδην στη διευκόλυνση της πρόσβασης στα ΑΜΕΑ. Αυτό είναι καλύτερο από το τίποτα, αλλά γίνεται μόνο ρητορικά και επιφανειακά. Στην ακρόαση φορέων τέθηκε το θέμα από έναν εκπρόσωπο να υπάρχει σωστή και πλήρης αντιμετώπιση του ζητήματος, κάτι που επισημάναμε κι εμείς από την πρώτη συνεδρίαση της αρμόδιας επιτροπής.

Την τελευταία φορά που επισκέφθηκα ο ίδιος την Ακρόπολη που ήταν στις 18 Οκτωβρίου για την επέτειο απελευθέρωσης της χώρας από τη ναζιστική κατοχή διαπίστωσα ότι υπάρχει για ΑΜΕΑ μόνο ένα ασανσέρ, το οποίο μπορεί να χωρέσει τέσσερα άτομα. Μιλάμε για το πιο εμβληματικό μνημείο της χώρας, αυτό που έχει τη μεγαλύτερη επισκεψιμότητα κι έχει μόνο ένα ασανσέρ για τέσσερα άτομα! Έτυχε την ημέρα εκείνη να μη λειτουργεί αυτό το ασανσέρ για αρκετό διάστημα και οποιαδήποτε άτομα ήθελαν βοήθεια ή ΑΜΕΑ δεν μπορούσαν για αρκετό χρόνο να ανέβουν. Δεν υπάρχει ούτε ένα δεύτερο αναπληρωματικό σε περίπτωση που χαλάσει το πρώτο. Μιλάμε για τέτοια κακή πρόληψη για την πρόσβαση ΑΜΕΑ, ίσως στο πιο εμβληματικό μνημείο της χώρας. Δηλαδή η προσέγγισή σας στο θέμα αυτό είναι τελείως επιδερμική και το νομοσχέδιο είχε μια πάρα πολύ καλή ευκαιρία να θέσει το πρόβλημα και να προτείνει κάποιες πιο ουσιαστικές διατάξεις.

Σχετικά με το άρθρο 12 για τα ιαματικά νερά Ελλάδας, όπως επεσήμαναν και άλλοι εισηγητές της Αντιπολίτευσης, καταργείται με αυτό η εταιρεία που ίδρυσε η ίδια η Κυβέρνηση σας πριν δύο χρόνια. Αυτό το ράβε - ξήλωνε προδίδει φυσικά μια εύγλωττη αναγνώριση αποτυχίας. Το ίδιο κάνετε και με την κατάργηση της Επιτροπής για το Ναυάγιο της Ζακύνθου, διορθώνοντας έτσι άλλο ένα λάθος σας. Όμως η ρύθμιση αυτή διόλου δεν αντιμετωπίζει το ακανθώδες πρόβλημα που περιβάλλει αυτήν την εμβληματική παραλία των Ιονίων.

Την ίδια στιγμή η αιτιολογική έκθεση, που συνοδεύει το νομοσχέδιο ούτε εξηγεί πώς καταλήξατε σ’ αυτό το συμπέρασμα ούτε διέπεται από την απαιτούμενη αυτοκριτική. Αυτό που λέει είναι «ότι οι λειτουργικές δαπάνες της εταιρείας δεν ανταποκρίνονται στο προσδοκώμενο αποτέλεσμα τους, ενώ η δουλειά τους μπορεί να καλυφθεί από οργανικές μονάδες του Υπουργείου Τουρισμού». Άντε τώρα να καταλάβεις τι σημαίνει αυτό το πράγμα στην πράξη!

Ρωτήσαμε και την Υπουργό στη διάρκεια της επιτροπής. Μας έδωσε μία απάντηση, η οποία αναπαράγει το λεξιλόγιο της αιτιολογικής έκθεσης, που είναι εντελώς αδιαφανής. Πλήρης αποφασιστικότητα να μην δοθούν συγκεκριμένες και καθαρές εξηγήσεις.

Σχετικά με τον θεσμό του πρεσβευτή του ελληνικού τουρισμού, που επίσης καταργείται σύμφωνα με το άρθρο 13 του νομοσχεδίου -πολλές καταργήσεις, όπως είπαν και άλλοι- παρατηρήσαμε ότι στη διαδικασία διαβούλευσης υπήρξαν αρκετά σχόλια πολιτών, τα οποία επέμειναν σθεναρά στη διατήρηση του θεσμού, ιδίως διότι πρόκειται για έναν τιμητικό τίτλο που δίδεται για δύο χρόνια σε προσωπικότητες κύρους και ο οποίος δεν στοιχίζει τίποτα στον Έλληνα φορολογούμενο.

Η αιτιολογική έκθεση του Υπουργείου στις σχετικές αναφορές της, εξηγεί τηλεγραφικά ότι ο θεσμός καταργείται διότι «δεν ανταποκρίνεται στον επιχειρούμενο επανασχεδιασμό της πολιτικής προώθησης και τουριστικής προβολής της χώρας, δεν ανταποκρίνεται … κ.λπ.».

Όταν ρωτήσαμε πάλι την κυρία Υπουργό στην επιτροπή να ρίξει περισσότερο φως, δυστυχώς απάντησε με τον ίδιο απόλυτο και αδιαφανή τρόπο, ότι καταργείται διότι «δεν ανταποκρίνεται». Και εμείς ξαναρωτάμε, γιατί δεν ανταποκρίνεται, κυρία Υπουργέ; Τι περιμένατε εσείς από αυτόν τον θεσμό που δεν επετεύχθη και τι προσπάθειες κάνατε να τον βελτιώσετε προτού τον καταργήσετε; Καμμία απάντηση.

Ρωτήσαμε επίσης γιατί το Υπουργείο αγνοεί τις έντονες παρατηρήσεις των πολιτών κατά τη διάρκεια της διαβούλευσης. Αλλά υπήρξε πάλι και εκεί μηδενικό σχόλιο. Είναι κι αυτό ένα μικρό αλλά χαρακτηριστικό δείγμα της αλαζονείας με την οποία αντιμετωπίζετε τους πολίτες.

Κλείνοντας, θα ήθελα να επανέλθω στο ζήτημα του στρατηγικού σχεδιασμού και στην έννοια της βιωσιμότητας που αποτελεί τη σημαία αυτού του νομοσχεδίου. Προχθές στην αρμόδια επιτροπή αναφέρθηκε εκ μέρους της Πλεύσης Ελευθερίας η κ. Κεφαλά στη μόλυνση, που δημιουργούν οι ιχθυοκαλλιέργειες που εγκαθίστανται κοντά σε παραλίες που προσελκύουν μεγάλο αριθμό τουριστών το καλοκαίρι, περιλαμβανομένου και ενός αριθμού από παραλίες «NATURA».

Ο πρόεδρος της Ένωσης Ξενοδόχων Μαγνησίας κατά τη διάρκεια της ακρόασης φορέων αναφέρθηκε στην αρνητική επίδραση στον τουρισμό που έχει το μείζον θέμα της μόλυνσης του Παγασητικού, ένα θέμα για το οποίο η Πλεύση Ελευθερίας αγωνίζεται κινηματικά και δικαστικά για αρκετά χρόνια. Στην ίδια διαδικασία ακρόασης φορέων τέθηκαν, επίσης, τα πολλά προβλήματα των επιχειρηματιών και οι κακές συνθήκες εργασίας των εργαζομένων στον κλάδο, κάτι που τονίσαμε και εμείς από την πρώτη ομιλία μας στην αρμόδια επιτροπή.

Κυρία Υπουργέ, η βιωσιμότητα δεν είναι μόνο περιβαλλοντική έννοια, αλλά είναι και κοινωνική έννοια και αφορά την εξασφάλιση καλών συνθηκών εργασίας και επιχειρηματικότητας στον κλάδο. Λυπούμαστε που το νομοσχέδιο προτείνει πάρα πολύ λίγα -αν προτείνει οτιδήποτε- για αυτά. Γενικότερα, πάντως, ο επιφανειακός τρόπος με τον οποίο το νομοσχέδιο προσεγγίζει την έννοια της βιωσιμότητας είναι απογοητευτικός.

Η Πλεύση Ελευθερίας θεωρεί ότι στο πεδίο της βιώσιμης τουριστικής ανάπτυξης έχετε, πραγματικά, ένα γόνιμο πεδίο, για να επιφέρετε ουσιαστικές αλλαγές και μια πραγματική τομή. Δυστυχώς, όμως, ούτε το ίδιο το νομοσχέδιο με τις περιορισμένες και ανησυχητικά ανεπαρκείς παρεμβάσεις του, ούτε και οι δικές σας απαντήσεις σε αυτή την κριτική, κατά τη διάρκεια των συζητήσεων στην επιτροπή, δείχνουν ότι έχετε το ενδιαφέρον και την πολιτική βούληση να επιφέρετε μια ουσιαστική τομή. Γιατί; Είναι απλό. Κατά τη γνώμη μας, εσείς επιθυμείτε και χαίρεστε με τον υπερτουρισμό, που είναι αυτός που υπονομεύει τη βιωσιμότητα της τουριστικής ανάπτυξης. Γιατί; Διότι είναι αυτό που κρατά τον ρυθμό της ανάπτυξης της οικονομίας λίγο πάνω από το όριο της στασιμότητας και σας επιτρέπει μετά να λέτε ότι έχετε καλή ανάπτυξη.

Γι’ αυτό δεν περιμένουμε τίποτα εντυπωσιακό από τα επόμενα νομοσχέδια, που η κυρία Υπουργός ανακοίνωσε ότι θα φέρει το Υπουργείο Τουρισμού. Δυστυχώς, αυτή την Κυβέρνηση έχουμε και γι’ αυτό οι πολίτες δεν πρέπει να περιμένουν περισσότερα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο και για την τήρηση του χρόνου.

Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας του συναδέλφου Βουλευτού κ. Παύλου Πολάκη.

Για την υπόθεση του κ. Παύλου Πολάκη ψήφισαν συνολικά 263 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 260 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 2 Βουλευτές.

«ΠΑΡΩΝ» εψήφισε 1 Βουλευτής.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τις αξιόποινες πράξεις της συκοφαντικής δυσφήμησης μέσω του διαδικτύου κατ’ εξακολούθηση και της παραβίασης δεδομένων προσωπικού χαρακτήρα (α. 94, 98, 361 παρ.1, 363-362 ΠΚ και α. 38 παρ. 1 - 2 ν. 4624/2019). (ΣΥΝΟΛΙΚΑ ΨΗΦΟΙ: NAI:260, OXI:2, ΠΡΝ:1)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΑΚΗΣ ΓΕΩΡΓΙΟΣ | ΝΙΚΗ | ΕΠΙΚΡΑΤΕΙΑΣ | ΝΑΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | ΑΧΑΪΑΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΕΡΚΥΡΑΣ | ΝΑΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΣΠΑΡΤΙΑΤΕΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ |
| ΓΑΥΓΙΩΤΑΚΗΣ ΜΙΧΑΗΛ | ΣΠΑΡΤΙΑΤΕΣ | ΗΡΑΚΛΕΙΟΥ | ΠΡΝ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΝΑΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΣΠΑΡΤΙΑΤΕΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΘΗΝΩΝ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΣΠΑΡΤΙΑΤΕΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΣΠΑΡΤΙΑΤΕΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΝΑΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΝΑΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΠΛΕΥΣΗ ΕΛΕΥΘΕΡΙΑΣ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΝΑΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΝΑΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΙΩΑΝΝΙΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΝΑΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΕΡΧΑΤ ΟΖΓΚΙΟΥΡ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΡΟΔΟΠΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΝΑΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |
| --- | --- | --- | --- |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΠΟΛΑΚΗΣ ΠΑΥΛΟΣ | Για τις αξιόποινες πράξεις της συκοφαντικής δυσφήμησης μέσω του διαδικτύου κατ’ εξακολούθηση και της παραβίασης δεδομένων προσωπικού χαρακτήρα (α. 94, 98, 361 παρ.1, 363-362 ΠΚ και α. 38 παρ. 1 - 2 ν. 4624/2019). | ΝΑΙ | 260 |
| OXI | 2 |
| ΠΡΝ | 1 |
| ΣΥΝ | 263 |
|  |  |  |  |
|  | Ο Πρόεδρος |  |  |

ΑΛΛΑΓΗ ΣΕΛΙΔΑΣ



**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, επανερχόμαστε στη συζήτηση του σχεδίου νόμου του Υπουργείου Τουρισμού.

Έχει ζητήσει τον λόγο ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος.

Ορίστε, κύριε Πρόεδρε, έχετε τον λόγο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κυρίες Υπουργοί, Παγκόσμια Ημέρα Πρόληψης του Καρκίνου του Μαστού σήμερα και οφείλουμε να καταθέσουμε για ακόμα μία φορά τη μνήμη μας στα δύο χρόνια απουσίας της αείμνηστης Φώφης Γεννηματά, αλλά και τα συλλυπητήρια σήμερα στην οικογένεια της Μαργαρίτας Γεραλή, της συντρόφισσάς μας και συζύγου του συναδέλφου μας και συντρόφου μας κ. Μανιού, που έφυγε, όπως και στην οικογένεια και τους συνεργάτες του δασκάλου αλλά και Ευρωβουλευτή του πρύτανη και καθηγητή Γιώργου Γραμματικάκη.

Κυρίες και κύριοι Βουλευτές, οφείλω να ξεκινήσω την τοποθέτησή μου με το θέμα της ειρήνης και της ζωής στην περιοχή μας. Είναι το υπέρτατο αγαθό, συνδέεται με όλες τις λειτουργίες της ζωής και προφανώς και με οτιδήποτε συζητάμε σήμερα.

Παρακολουθήσαμε όλοι με τρόμο και ορθώς καταδικάσαμε τις εγκληματικές επιθέσεις της Χαμάς, που οδήγησαν σε χίλιους τετρακόσιους άμαχους νεκρούς. Οι τεράστιες ευθύνες της ισραηλινής ηγεσίας για το αδιέξοδο στο παλαιστινιακό, για την κατοχή, για την ένταση στο τέμενος Άλ-Άκσα είναι αδιαμφισβήτητες, αλλά, όπως τονίζουμε σταθερά, τίποτα δεν δικαιολογεί την απώλεια της ζωής και την πράξη κατά αμάχων.

Είναι σαφές ότι η απόλυτη καταδίκη της Χαμάς και των ενεργειών της δεν μπορεί να ισοδυναμεί με «πράσινο» φως για την αντιμετώπισή της με ισραηλινές επιχειρήσεις που οδηγούν σε θάνατο ακόμα περισσότερους αμάχους, όπως αυτούς που είδαμε πρόσφατα και στην μονή του Αγίου Πορφυρίου, για την προστασία του οποίου υπήρξε και διαβεβαίωση του κ. Μητσοτάκη.

Αυτός ο φαύλος κύκλος της βίας και του θανάτου πρέπει να σταματήσει, γιατί βυθίζει και τους Παλαιστίνιους, αλλά και τους Ισραηλινούς σε αδιέξοδα και σε ανασφάλεια. Απέναντι σε όλες αυτές τις εξελίξεις πρέπει να πούμε ότι η διεθνής κοινότητα και η Ευρωπαϊκή Ένωση είναι πολύ πίσω από τις απαιτήσεις.

Η Ευρωπαϊκή Ένωση θα έπρεπε να κάνει το παν για να εξασφαλίσει την κατάπαυση του πυρός, με απελευθέρωση των ομήρων και με αποτροπή της ανθρωπιστικής κρίσης και της επέκτασης της σύρραξης. Σε όλη την περιοχή πρέπει να πω ότι υπάρχει αυτός ο κίνδυνος.

Πρέπει να πούμε εδώ ότι η συνάντηση του κ. Μητσοτάκη μόνο με τον Πρωθυπουργό του Ισραήλ αποτελεί ένα στρατηγικό λάθος και μια ρήξη με την πολυδιάστατη εξωτερική πολιτική που έχει η χώρα μας παραδοσιακά και σωστά. Δεν είναι δυνατόν ο Πρόεδρος του Ευρωπαϊκού Συμβουλίου, Αρχηγοί ευρωπαϊκών κρατών να συναντούν και τον Πρόεδρο της Παλαιστίνης και ο κ. Μητσοτάκης να μην επιδιώξει αυτή τη συνάντηση.

Η Ελλάδα πρέπει να πρωτοστατεί σε μια προσπάθεια κατάπαυσης του πυρός, όχι να φοβάται να πει αυτή τη λέξη και να κάνει το παν για επανεκκίνηση των συνομιλιών για τη μόνη λύση, που είναι τα δύο κράτη πρέπει να συμβιώνουν ειρηνικά στα σύνορα του 1967 και με πρωτεύουσα του παλαιστινιακού κράτους τα ανατολικά Ιεροσόλυμα.

Το συμφέρον της Ελλάδας είναι να προωθεί την ειρήνη στην περιοχή, γιατί αυτό είναι η σταθερότητα αλλά είναι και το Διεθνές Δίκαιο. Αυτό πρέπει να είναι το μήνυμά μας είτε για τη Μέση Ανατολή, είτε για την απαράδεκτη εισβολή της Ρωσίας στην Ουκρανία, είτε οπουδήποτε στη Μεσόγειο, κοντά ή μακριά στη χώρα μας, γιατί πρέπει να αποτελούμε πυλώνα ειρήνης και σταθερότητας και όχι δυτικό προκεχωρημένο φυλάκιο.

Επέλεξα, κυρίες Υπουργοί, να τοποθετηθώ σε αυτό το νομοσχέδιο, γιατί για τον ΣΥΡΙΖΑ έχει πάρα πολύ μεγάλη σημασία η πολιτική στον τομέα του τουρισμού, χωρίς να υποτιμάμε άλλους τομείς της ανάπτυξης, αλλά και γιατί εκτιμούμε, κυρία Υπουργέ και κυρία Υφυπουργέ, ότι υπάρχει σοβαρό πρόβλημα στην κυβερνητική πολιτική.

Πρώτη παρατήρηση. Δεν είναι δυνατόν να έχετε έναν τόσο σημαντικό τίτλο, κύριε συνάδελφε, σε νομοσχέδιο το οποίο συζητείται σε πέντε μέρες fast track -βάλτε και το Σαββατοκύριακο μέσα. Κάτι δεν πάει καλά ή ο τίτλος ή η διαδικασία.

Δεύτερον, ωραίος ο τίτλος. Μας έχετε συνηθίσει στα ωραία λόγια για τη «ναυαρχίδα της ανάπτυξης», αλλά όσο και αν ψάξαμε, δεν βρήκαμε τίποτα ούτε για τη βιωσιμότητα ούτε για την ανάπτυξη του τουρισμού. Βλέπουμε ένα νομοσχέδιο -και οφείλω να το πω αυτό, κυρία Υπουργέ, μιας είναι και το πρώτο σας- μικρού αποτυπώματος -δεν ξέρω, να μας πείτε και εσείς τη γνώμη σας αν είναι έτσι-, το οποίο τι κάνει πρακτικά; Αναιρεί λανθασμένες επιλογές των προηγούμενων δύο Υπουργών και δεν έχει να πει στον κόσμο του τουρισμού ούτε σε εμάς κάτι για το πώς αναπτύσσεται ο τουρισμός ή για το πώς είναι βιώσιμος.

Δύο πολυδιαφημισμένες επιλογές της προηγούμενης κυβέρνησης Μητσοτάκη έρχεστε να αναιρέσετε. Αναιρείτε και τον κ. Θεοχάρη και τον κ. Κικίλια. Η μία αφορά το ναυάγιο στη Ζάκυνθο, τη γνωστή περιοχή της Ζακύνθου και η άλλη τις «Ιαματικές Πηγές Ελλάδας Α.Ε.», την εταιρεία που φτιάξατε. Τις είχαμε καταψηφίσει και τις δύο νομοθετικές ρυθμίσεις.

Τώρα έρχεστε, κυρία Υπουργέ και λέτε ότι ο ΣΥΡΙΖΑ είχε δίκιο. Ναι, αλλά ο τουρισμός πλήγμα και οι περιοχές αυτές υπέστησαν και η αυτοδιοίκηση, όσον αφορά τα ιαματικά λουτρά. Δηλαδή, έρχεστε να μας πείτε ότι το σημαντικό, όπως είπε ο κύριος εισηγητής, νομοσχέδιο -άκουσα την εισήγησή σας- περιλαμβάνει κατάργηση δύο επιλογών που ψηφίσατε εσείς ο ίδιος την προηγούμενη περίοδο και ήσασταν και στο Υπουργείο. Τι είναι σημαντικό τελικά; Η προηγούμενη θητεία ή η τρέχουσα θητεία; Πρέπει να μιλήσετε στον ελληνικό λαό, γιατί έχετε ψηφίσει οι ίδιοι. Δεν μιλάμε για άλλους. Δεν υπάρχει alter ego εδώ, εσείς είστε.

Πρέπει να μας πείτε, λοιπόν, τελικά τι γίνεται με αυτή την Κυβέρνηση. Αν για την κ. Κεφαλογιάννη η βιωσιμότητα και η ανάπτυξη του τουρισμού εξαντλείται στο «ψήφισε - ξεψήφισε» ρυθμίσεων της προηγούμενης κυβέρνησης, αυτό πρέπει να το πείτε στον ελληνικό τουρισμό. Αυτή είναι η πραγματικότητα.

Περιμένετε εμείς τώρα να στηρίξουμε ένα νομοσχέδιο -το ζητήσατε-, το οποίο δεν έχει τίποτα μέσα για την αναβάθμιση του τουριστικού προϊόντος. Πώς θα το στηρίξουμε; Μα είναι ένα κενό νομοσχέδιο. Το λιγότερο που μπορούμε να κάνουμε είναι ένα «παρών». Τι πρέπει να κάνουμε, δηλαδή, σε ένα νομοσχέδιο το οποίο δεν έχει στρατηγική; Γιατί δεν έχει τίποτα; Θα σας πω παραδείγματα: για τη χωροταξία τίποτα, για το περιβάλλον τίποτα, για τους πόρους δηλαδή του τουρισμού, για την εργασία τίποτα, για το κόστος της επιχειρηματικότητας τίποτα, για τη χρηματοδότηση της επιχειρηματικότητας τίποτα. Άρα για τι πράγμα πρέπει να μιλήσουμε; Ούτε καν για τη στήριξη των επιχειρήσεων, που έχουν πληγεί από την πρόσφατη κρίση ασφάλειας που δημιουργήσατε και εσείς. Με δικά σας ελλείμματα ήταν τέτοιες οι επιπτώσεις της κρίσης ασφάλειας -πλημμύρες, πυρκαγιές.

Δεν έχετε βρει να πείτε τίποτα για τις τουριστικές επιχειρήσεις, το επεσήμανε η εισηγήτριά μας, η κ. Βέττα, αλλά ο Υπουργός σας βρήκε πολύ εύκολα τον τρόπο να εκβιάσει πολίτες στη Θεσσαλία για τον δεύτερο γύρο των εκλογών, λέγοντας ότι συνδέεται με την εκλογή του Γιώργου Αγοραστού. Σε αυτά είστε καλοί. Στην ουσία, όμως, στη στήριξη της επιχειρηματικότητας;

Θα σταθούμε λίγο συγκεκριμένα. Στο άρθρο 12 καταργείται η εταιρεία «Ιαματικές Πηγές Ελλάδας Α.Ε.», μια εταιρεία που δεν έπρεπε να ιδρυθεί καν. Εμείς τότε, ως ΣΥΡΙΖΑ, είχαμε πει ότι πρέπει να στηριχθεί η αυτοδιοίκηση και επιστημονικά και οικονομικά να προχωρήσει στην ανάπτυξη του πόρου και του θερμαλισμού γενικότερα και διαβάζω από τον Γενικό Γραμματέα του Συνδέσμου Δήμων Ιαματικών Πηγών, από την ακρόαση φορέων, ότι συγχαίρει το πολιτικό προσωπικό, την κ. Κεφαλογιάννη, γιατί καταργεί κάτι που από την πρώτη στιγμή ήταν λάθος, δηλαδή τη διακυβέρνηση του κ. Μητσοτάκη. Αυτά ζούμε.

Ερχόμαστε στο άρθρο 11, για την κατάργηση της Επιτροπής του Ναυαγίου της Ζακύνθου. Θυμίζω, κατ’ αρχάς, ότι εδώ υπάρχει μια ιστορία της Νέας Δημοκρατίας. Ο προηγούμενος Υπουργός σας, ο κ. Θεοχάρης, από το 2016 είχε τοποθετηθεί υπέρ αυτής της σκανδαλώδους διαδικασίας με την «PIMANA» και την αμφισβητούμενη εξαγορά των περιοχών γύρω από το ναυάγιο. Και τότε είχε τοποθετηθεί υπέρ ο κ. Θεοχάρης. Θυμάστε ότι είναι αυτή η τότε κρατική επενδυτική εταιρεία του Κατάρ εμπλεκόμενη σε αυτό το θέμα.

Από τον τότε, αν θυμάμαι, φερόμενο ως ιδιοκτήτη, τον κ. Γεώργιο Χάρο του Νικολάου, που υπέγραψε την παράνομη, όπως αποδείχθηκε τελικά, αγοραπωλησία, φτάνουμε στη «ΝΑΥΑΓΙΟ Α.Ε.», η οποία καταργείται σε μια νύχτα. Δεν την ιδρύετε και κάνετε στη θέση της την επιτροπή ναυαγίου του κ. Κικίλια. Θυμάμαι ότι στη διαβούλευση του νομοσχεδίου για τους «πρότυπους τουριστικούς προορισμούς» του κ. Κικίλια ξεκίνησε η ίδρυση της εταιρείας για την περιοχή του ναυαγίου. Δεν τέθηκε στη διαδικασία της διαβούλευσης, δεν μπήκε στη συζήτηση των φορέων -των επιτροπών, δηλαδή- και μπήκε ως τροπολογία με τη μορφή της «επιτροπής» το βράδυ που συζητιόταν το νομοσχέδιο. Ένα πολύ ωραίο «bypass» προσπαθήσατε να κάνετε. Και όλο αυτό γιατί; Διότι παράλληλα εξελίσσονται πολλές δικαστικές αποφάσεις. Από ό,τι βλέπω -μου έχουν στείλει εδώ ένα έγγραφο- είναι τουλάχιστον πέντε δικαστικές αποφάσεις. Είναι η απόδειξη του παρανόμου χαρακτήρα της σύμβασης, με τελευταίο το βούλευμα του Συμβουλίου Πλημμελειοδικών τον Σεπτέμβριο του 2022, που λέει ότι ο φερόμενος ως ιδιοκτήτης δεν ήταν ιδιοκτήτης.

Και εδώ ήρθατε τότε εσείς με μια τροπολογία νυχτερινή- να δημιουργήσετε μια επιτροπή -επιτροπή εκτροπής- η οποία είχε δυνατότητα να μοιράζει αφειδώς λεφτά για μελέτες.

Και ένα ερώτημα θα σας θέσω, κυρία Υπουργέ: Προχωράτε στην κατάργηση της επιτροπής. Θέλω να ενημερώσετε την Ολομέλεια για το τι μελέτες έχει αναθέσει αυτή η επιτροπή. Πρέπει να υπάρξει μια διαφάνεια, εκτός αν δεν είστε οπαδοί και της διαφάνειας. Να μας το πείτε, γιατί η επιτροπή αυτή έχει τη δυνατότητα να κάνει διάφορες πράξεις, ας το πω έτσι, διοίκησης και διαχείρισης και του αιγιαλού, αλλά και περιουσιακών στοιχείων του δημοσίου, όπως χρηματοδότηση μελετών.

Και βέβαια, πρέπει να πω ότι το λάθος στο λάθος πήγατε να το διορθώσετε και με μια τροπολογία στο 4954. Ήρθατε ξανά στη Βουλή για το ίδιο θέμα της περιοχής του ναυαγίου όσον αφορά στο περιεχόμενο των συμβάσεων. Αναρωτιέμαι: Κάνατε την επιτροπή για δύο χρόνια για να αναθέσετε κάποιες συμβάσεις και να την καταργήσετε; Αυτό είναι ακόμη πιο επιλήψιμο και πρέπει να το αποκαλύψετε εδώ, γιατί βγαίνουν πράγματα, από ό,τι φαίνεται, από αυτή τη συζήτηση.

Θέλουμε, λοιπόν, να μας το πείτε. Εμείς μία σύμβαση έχουμε βρει. Θέλουμε, λοιπόν, να μας πείτε αν έχετε βρει εσείς άλλη, αλλιώς θα κάνουμε εμείς κοινοβουλευτικό έλεγχο και με τον τομέα διαφάνειας θα προχωρήσουμε και σε άλλες αποκαλύψεις.

Έρχεστε, όμως και καταργείτε την επιτροπή, όπου ο δήμαρχος Ζακύνθου είπε: «Αυτή η επιτροπή δεν έπρεπε να συσταθεί εξαρχής. Οπωσδήποτε θα έπρεπε να υπάρχει ένας φορέας που θα μπορούσε να αντικαταστήσει την κατάσταση, αλλά όχι αυτή η επιτροπή. Γι’ αυτό και διαλύθηκε ύστερα από οκτώ μήνες λειτουργίας και μάλιστα, άφησε το ναυάγιο σε άθλια κατάσταση». Αυτή είναι η διακυβέρνηση Μητσοτάκη. Αυτή είναι η αριστεία, για να τα ξεκαθαρίζουμε. Σκάνδαλο, παιγνίδια Υπουργών-Βουλευτών Νέας Δημοκρατίας, εναλλασσόμενες πολιτικές, κυλιόμενες πόρτες, συμβάσεις και κατάργηση από την κ. Κεφαλογιάννη.

Εμείς θα ψηφίσουμε την κατάργηση, αλλά να μας πει η κ. Κεφαλογιάννη τι έγινε εδώ και δύο χρόνια και εσείς να μας πείτε, ως εισηγητής, που έχετε τη δευτερολογία.

Κυρία Κεφαλογιάννη, αν το πρώτο νομοσχέδιο που φέρνει ένας Υπουργός, μια Υπουργός με ένα πολύ σοβαρό χαρτοφυλάκιο είναι η κατάργηση δύο πράξεων της Κυβέρνησης στην οποία είχε δώσει ψήφο εμπιστοσύνης, υπάρχει ένα σοβαρό θέμα πολιτικής δεοντολογίας. Ψηφίσατε και δώσατε ψήφο εμπιστοσύνης σε μια κυβέρνηση το 2019, η οποία σήμερα έρχεται και καταργεί δύο πράξεις της των δύο προηγούμενων Υπουργών. Πρέπει κάποιος να μας πει για αυτό.

Και από την άλλη, δεν μπορεί να είναι το πρώτο νομοσχέδιο, η ναυαρχίδα, η έναρξη της πολιτικής σας, η πολιτική πρεμιέρα στον τομέα αυτόν ένα νομοσχέδιο που έχει δώδεκα άρθρα, εκ των οποίων δύο-τρία είναι καταργήσεις προηγούμενων ρυθμίσεων και τα άλλα είναι αποσπασματικές ρυθμίσεις, που δεν έχουν καμία στρατηγική και κανένα νόημα.

Μας είπατε ότι θα φτιάξετε στρατηγική για τον τουρισμό τον Νοέμβριο του 2023, έτσι δεν είναι κυρία Βέττα; Μάλιστα. Δηλαδή, λέει τώρα η κ. Κεφαλογιάννη ότι τέσσερα χρόνια, μπορεί και τεσσεράμισι, Κυβέρνησης της Νέας Δημοκρατίας δεν υπήρχε στρατηγική για τον τουρισμό. Διότι παραδέχεται η Υπουργός ότι θα φτιάξουν, άρα δεν έχουν. Αυτό δεν είναι ξεκάθαρο; Δεν ξέρω αν δεν καταλαβαίνω καλά ελληνικά.

Δεύτερον, κάπου εκεί, στο τέλος του 2023 θα ξεκινήσει και η αξιοποίηση του Ταμείου Ανάκαμψης.

Τι λέγαμε, κύριε Παππά, η μεγάλη χαμένη ευκαιρία της Ελλάδας με τον κ. Μητσοτάκη; Και πάλι, οι μικρομεσαίοι θα είναι στην απ’ έξω. Κάποιοι μεγάλοι όμιλοι θα πάρουν τα λεφτά. Και θα μας φέρετε ειδικό χωροταξικό για τον τουρισμό.

Επειδή ακούει και η νέα γενιά σήμερα τη συζήτηση αυτή, προσέξτε στην Ελλάδα, οι κυβερνήσεις που συμμετείχε η Νέα Δημοκρατία έκαναν δύο φορές ειδικό χωροταξικό για τον τουρισμό, η μία το 2008 και η άλλη, αν δεν κάνω λάθος, το 2014. Και οι δύο έπεσαν στο Συμβούλιο Επικρατείας και απορρίφθηκαν. Άρα, δύο φορές το κόμμα σας πήγε να φτιάξει ειδικό χωροταξικό για τον τουρισμό, δύο φορές αποτύχατε. Δεν μας νοιάζει που αποτύχατε. Μας νοιάζει που πήγε πίσω ο τουρισμός της χώρας και το περιβάλλον της χώρας.

Και παρ’ ότι ο Γιώργος Σταθάκης -ήμουν και εγώ τότε στο Υπουργείο- ανέθεσε το ειδικό χωροταξικό για τον τουρισμό, δεν έχετε κατορθώσει εδώ και πέντε χρόνια να το τελειώσετε. Πού είναι η αριστεία; Και θα το φέρετε κάποια στιγμή! Μέχρι τότε Φαρ Ουέστ! Ο καθένας κάνει ό,τι θέλει, όπου θέλει, με τον κολλητό κομματάρχη. Αυτή είναι η Ελλάδα, ΕΡΕ του 1960; ΕΡΕ του 1960 πείτε το, αλλά αυτή είναι η κατάσταση.

Και όλα αυτά συνδέονται πάρα πολύ, για να μην πω για τα άλλα χωροταξικά, γιατί, κυρία Κεφαλογιάννη, δεν μπορεί να μη σας ενδιαφέρει, όταν και το ειδικό χωροταξικό των ΑΠΕ και αυτό καθυστερεί και συνδέεται με τον τουρισμό και το περιβάλλον της χώρας και τους πόρους. Δεν μπορώ να καταλάβω ακριβώς πώς μιλάτε, με τον χώρο του τουρισμού με ειλικρίνεια με όλα αυτά που έχετε χρεωμένα. Θα ακούσουμε να μας πείτε για τα έσοδα από τον τουρισμό, για την τουριστική κίνηση. Να τα συζητήσουμε και αυτά.

Εμείς όποτε θέλετε είμαστε στη διάθεσή σας να κάνουμε έναν διάλογο. Όμως, αν κάποιος κοιτάξει τα έσοδα από τον τουρισμό, θα δει ότι στο ισοζύγιο υπηρεσιών, αν θέλετε, οι εξαγωγές αυξήθηκαν λιγότερο από ό,τι οι εισαγωγές. Άρα αυξάνεται και μάλιστα, θα σας πω περίπου 5% το έλλειμμα στο ισοζύγιο αυτό. Όσο και αν έχουμε έσοδα από τον τουρισμό, έχουμε περισσότερα έξοδα στις εξαγωγές. Και αν κάποιος δει τις ταξιδιωτικές εισπράξεις, θα δει ότι μπορεί το πλήθος να αυξήθηκε, αλλά κατά άτομο το έσοδο μειώθηκε στην Ελλάδα. Άρα έχουμε τουρισμό που φέρνει λιγότερα ανά άτομο, ποσοτικά φορτίζει περισσότερο τη χώρα, αλλά έχουμε λιγότερα έσοδα και αυτό συνδέεται και με την πληθωριστική πίεση. Άρα και ο όγκος των πωλήσεων σε προϊόντα δευτερογενώς της χώρας μας είναι λιγότερος. Άρα, έχουμε σοβαρό πρόβλημα στο οικονομικό επίπεδο του τουρισμού.

Να δούμε λίγο την εργασία. Ο κύριος εισηγητής, με τον οποίο έχω μια ειλικρινή κοινοβουλευτική συζήτηση, πράγματι, εδώ και πολλά χρόνια, είναι από ένα πανέμορφο Νησί της Ρόδου το οποίο δυστυχώς ήταν τραγικό αρνητικό παράδειγμα φέτος λόγω των πυρκαγιών και δεν θέλουμε να είναι ξανά ποτέ αρνητικό παράδειγμα.

Εκεί, λοιπόν, ο κύριος εισηγητής γνωρίζει ότι οι εργαζόμενοι στον τουρισμό παρέχουν τις υπηρεσίες τους για το μεροκάματο με σκάφανδρο και με στολή βατραχανθρώπου για να μπορούν να προσφέρουν στους τουρίστες προϊόντα μέσα στη θάλασσα, με παράνομη κατάληψη αιγιαλού και παραβίαση των κανόνων αδειοδότησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Άρα ούτε οι εργαζόμενοι έχουν ένα αντίστοιχο επίπεδο, αν θέλετε, απολαβών και εσόδων που να αντιστοιχεί σε μια θριαμβολογία για το ζήτημα του τουρισμού. Πολεοδομικές παραβάσεις, αυθαίρετα, όλα αυτά είναι στην ατζέντα του τουρισμού.

Η αλήθεια είναι ότι δεν υπάρχει στρατηγικός σχεδιασμός, που να συνδέει τον τουρισμό με τη βιώσιμη ανάπτυξη, παρότι στο σχέδιο ανάπτυξης του 2018, το growth strategy, που παρέδωσε η κυβέρνηση του ΣΥΡΙΖΑ, υπήρχε στρατηγική και για τον τουρισμό σε σύνδεση και με την κλιματική κρίση και με τους πόρους της χώρας. Είναι αυτό που λέμε βιώσιμη ανάπτυξη από τους στόχους του ΟΗΕ.

Να τα πάρουμε με τη σειρά και με τίτλους, γιατί ξέρω ότι ο χρόνος είναι λίγος. Φέρουσα ικανότητα και φυσικό περιβάλλον, περιοχές «NATURA 2000», χωρίς σχεδιασμό, χωρίς μελέτες, χωρίς σχέδια διαχείρισης, υπερκορεσμός σε κάποιες περιοχές, νησιά τα οποία έχουν σοβαρότατο πρόβλημα, αδυναμία των υποδομών της χώρας να ανταπεξέλθουν και ένα brand name που καταστρέφεται από την ασυδοσία των κολλητών. Αυτό κάνει η Κυβέρνηση. Οι Υπουργοί θεωρούν αντίπαλο το περιβάλλον στην ανάπτυξη και ο κ. Γεωργιάδης νομοθέτησε διάταξη για να κόψει κομμάτια από τις περιοχές «NATURA», για να αδειοδοτήσει επενδύσεις «ήπιες» -μέσα σε εισαγωγικά η λέξη- μέσα σε προστατευόμενες περιοχές.

Άρα έχουμε ένα σοβαρό πρόβλημα με τον υπερτουρισμό το οποίο δεν λύνετε και δεν το αντιμετωπίζετε και ενώ στο επίπεδο του φυσικού περιβάλλοντος, που είναι το brand name της χώρας μας, έχουμε καταδίκη από το Ευρωπαϊκό Δικαστήριο από το 2020 για την απουσία σχεδιασμού.

Άρα ο πλούτος της χώρας μένει αφύλακτος και καταργήθηκαν και οι φορείς των προστατευόμενων περιοχών. Σκεφτείτε τώρα: Η Ελλάδα και ο τουρισμός της είναι ιστορία και περιβάλλον και όμως, οι Υπουργοί της Νέας Δημοκρατίας θεωρούν ότι η αρχαιολογία και οι περιβαλλοντικές υπηρεσίες είναι βραχνάς, ενώ είναι το brand name μας, είναι ο πόρος που πρέπει να αναδείξουμε και να αξιοποιήσουμε και οικονομικά, αλλά και για την ίδια την αξία του, ως πόρο ζωής.

Δεύτερο ζήτημα: Μονομέρεια και υπερσυγκέντρωση τουρισμού. Έχουμε και χωρικά και τομεακά ένα τέτοιο πρόβλημα, γιατί δεν υπάρχει διάχυση του τουριστικού προϊόντος ούτε για τον θεματικό τουρισμό που ξεκινήσαμε εμείς ούτε για τον ορεινό τουρισμό. Και σκεφτείτε ότι δεν έχουμε και τις υποδομές για να ενισχύσουμε τον πλουραλισμό του προϊόντος.

Βλέπω τον συνάδελφό μου, τον Βουλευτή Ροδόπης. Έχουμε σιδηροδρομική σύνδεση με τη Ροδόπη για να αξιοποιήσουμε τον τοπικό τουριστικό πόρο. Δεν έχουμε. Ούτε με τη Δράμα έχουμε, βεβαίως.

Άρα, εδώ υπάρχει ένα ζήτημα υποδομών, γιατί o τουρισμός δεν αναπτύσσεται έτσι με ωραία λόγια. Και μας μιλάτε μετά για πράσινο τουρισμό. Ξέρετε ότι οι μικρομεσαίες επιχειρήσεις στο χώρο του τουρισμού περιμένουν τέσσερα χρόνια το «ΕΞΟΙΚΟΝΟΜΩ» για τις τουριστικές εγκαταστάσεις και δεν έχουν ούτε «ΕΞΟΙΚΟΝΟΜΩ» ούτε χρηματοδοτήσεις, αλλά σπατάλη ενέργειας;

Να πάμε λίγο, μια και συνδέεται, στο θέμα κόστους. Κυρία Υπουργέ, βλέπω ότι η ακρίβεια και στα καύσιμα και στην ενέργεια καίει τις μικρομεσαίες επιχειρήσεις του τουρισμού, για τις οποίες δεν έχετε πει τίποτα. Παράδειγμα: Το κόστος ενέργειας -βλέπω από το ΙΜΕ ΓΣΕΒΕΕ στοιχεία- αυξήθηκε 20,8%, το κόστος καυσίμων 17%, οι πρώτες ύλες 20%. Όλα αυτά έχουν επιβάρυνση στην επιχειρηματικότητα, μιας και θέλετε να μιλάμε για επιχειρηματικότητα και βλέπω ότι οι επιχειρήσεις δεν μπορούν να επενδύσουν στην εξοικονόμηση ενέργειας, ενώ κάποιες άλλες επιχειρήσεις βγάζουν δισεκατομμύρια. Ποιες; Τέσσερις εταιρείες ρεύματος και δύο διυλιστήρια, με τις δικές σας πλάτες. Όχι με την ανοχή ή την ανεπάρκεια, με την επιλογή σας.

Γιατί η Κυβέρνηση διά του μετοχικού κεφαλαίου, συμμετέχει στα Ελληνικά Πετρέλαια. Τα Ελληνικά Πετρέλαια έγραψαν ενάμισι δισεκατομμύριο κέρδη την προηγούμενη χρονιά. Πρώτον, ήταν επιλογή σας ως μέτοχοι, εις βάρος της επιχειρηματικότητας και του τουρισμού και δεύτερον, δεν ελέγξατε ως κράτος την αισχροκέρδεια στη διύλιση.

Άρα, εσείς αυτή τη στιγμή έχετε ένα μοντέλο χρηματοδότησης της αισχροκέρδειας και εις βάρος των επιχειρήσεων. Και με φόρους των επιχειρήσεων του τουρισμού χρηματοδοτείτε την αισχροκέρδεια. Σήμερα πάλι ανακοινώσατε επιδοτήσεις στο ρεύμα, από τα λεφτά των φορολογουμένων. Ποιος τα παίρνει; Τέσσερις εταιρείες ρεύματος και δεν έχετε βγάλει ακόμα την υπουργική απόφαση για τη φορολόγηση των υπερκερδών στην προμήθεια.

Κυρίες και κύριοι Βουλευτές, ένα χρόνο το έχουν ψηφίσει και δεν έχουν ακόμα βγάλει την ΚΥΑ εφαρμογής. Δεν έχουν φορολογηθεί τα υπερκέρδη στην προμήθεια ρεύματος.

Να πάω στο άλλο θέμα που καίει την επιχειρηματικότητα που είναι η ρευστότητα και οι χρηματοδοτήσεις; Έξω το Ταμείο Ανάκαμψης, η μικρομεσαία επιχειρηματικότητα, σοβαρότατο θέμα στις τράπεζες και προσέξτε, βλέπουμε από τη μια μεριά το 86% των δανείων του Ταμείου Ανάκαμψης να είναι σε μόλις τριάντα έξι ομίλους -μόλις τριάντα έξι όμιλοι έχουν πάρει το 86% των δανείων του Ταμείου Ανάκαμψης- και από την άλλη μεριά βλέπουμε ένα τεράστιο, αν θέλετε, άνοιγμα -το λέμε και ψαλίδι πολλές φορές, ψαλίδα- μεταξύ επιτοκίου χορηγήσεων και επιτοκίου καταθέσεων, που φτάνει σε ποσοστά της τάξης του 5% και 6%.

Βλέπω στοιχεία πρώτου εξαμήνου του 2023. Βλέπω καθαρά έσοδα από τόκους, 4 δισεκατομμύρια ευρώ. Τι άλλη απόδειξη θέλετε, δηλαδή, για το πώς στηρίζει την επιχειρηματικότητα; Για να μην πω μετά για τα άλλα ουσιαστικά θέματα.

Χωροταξία και πολεοδομία. Ούτε ένα τοπικό πολεοδομικό σχέδιο δήμου δεν έχει ολοκληρωθεί. Ξεκίνησαν δυο τρία στην εκλογική περιφέρεια του κ. Ταγαρά. Δεν έχει ολοκληρωθεί κανένα τέσσερα χρόνια Μητσοτάκη, ενώ είχαν ξεκινήσει από τον Γιώργο Σταθάκη.

Θαλάσσια χωροταξία. Βάζετε ένα παρατηρητήριο, αν δεν κάνω λάθος, για τη Μεσόγειο. Κάπως έτσι το είδα στην εισήγηση. Ναι αλλά τη Σύμβαση της Βαρκελώνης για τη Μεσόγειο δεν την έχετε φέρει για έγκριση και έχετε τροποποιήσει τις διατάξεις για την ασφάλεια ή για την προστασία της ζώνης αιγιαλού, ενώ δεν έχετε προχωρήσει στα παρατηρητήρια δόμησης και έχετε δώσει παρατάσεις σε αυθαίρετα στη ζώνη αιγιαλού. Για να ξέρουμε γιατί μιλάμε. Γιατί σε αυτή τη Βουλή είμαστε.

Τελευταίο θέμα, το θέμα της ασφάλειας. Πιστεύετε ότι αυτή η κρίση ασφάλειας που πολλαπλασιάστηκε το τελευταίο διάστημα, δεν πλήττει τον τουρισμό; Το ξέρετε ότι στην Ρόδο έχει πληγεί ο τουρισμός. Γιατί είχαμε την κρίση ασφάλειας στις πυρκαγιές και τις πλημμύρες; Γιατί η Κυβέρνηση του κ. Μητσοτάκη παρέλαβε εργαλεία πρόληψης και του πλημμυρικού κινδύνου και του κινδύνου των πυρκαγιών και δεν τα υλοποίησε τέσσερα χρόνια.

Άρα, η κρίση ασφάλειας που πλήττει και την επιχειρηματικότητα και προφανώς, το περιβάλλον και την ασφάλεια ζωής, σχετίζεται και με τις καθυστερήσεις της δικής σας Κυβέρνησης. Γιατί στη Ρόδο που επισκέφθηκα εγώ τη διεύθυνση δασών, δεν υπάρχει αντιπυρική μελέτη. Δεν υπήρχε αντιπυρική μελέτη. Αυτό είναι ένα θέμα που πρέπει να το βοηθήσετε κι εσείς να λυθεί. Αλλά μη λέμε ότι δεν ξέρουμε πού είναι τα ελλείμματα και πού είναι τα προβλήματα.

Χρειάζεται, λοιπόν, να λύσουμε θέματα και ξαναφέρνω απλά ως επίλογο το θέμα της εργασίας στον τουρισμό. Σας ανέφερα το τραγικό παράδειγμα όσον αφορά τις αμοιβές, αλλά πρέπει να πω, κυρία Υπουργέ, ότι εμένα με ανησύχησε μια ανακοίνωση της ομοσπονδίας που έχω εδώ στα χέρια μου των εργαζομένων, που λέει ότι «σας ζήτησαν ραντεβού και δεν δεχτήκατε».

Αυτό είναι ένα ζήτημα και θα το καταθέσω στα Πρακτικά, το οποίο μας απασχόλησε και η ίδια ομοσπονδία, η ΠΟΕΤ, αναφέρεται και σε μια δήλωση του κ. Γεωργιάδη, ο οποίος παρ’ ότι Υπουργός Εργασίας, νομίζει ότι οι αμοιβές των εργαζομένων στον τουρισμό ξεκινάνε από 1.200 ευρώ, κάτι το οποίο δεν ισχύει. Άρα, δεν έχετε και γνώση του τι ακριβώς γίνεται στον τομέα της εργασίας. Παρακαλώ πολύ, να γίνει αυτό το ραντεβού το συντομότερο και να προχωρήσει μια συνομιλία της ηγεσίας του Υπουργείου με το χώρο των εργαζομένων.

Θα ήταν, λοιπόν, πιθανά μια ευκαιρία να συζητήσουμε για την ολοκληρωμένη στρατηγική. Στον τουρισμό δεν υπάρχει κάτι τέτοιο, όμως, στο νομοσχέδιο. Αντιθέτως, ακούμε κάποιες ανεξήγητες δηλώσεις του κυρίου Πρωθυπουργού ότι η κλιματική κρίση θα μας δώσει τη δυνατότητα να διευρύνουμε την τουριστική περίοδο. Δηλαδή, θα πάμε τώρα στη Θεσσαλία ή στο Πήλιο -στη Θεσσαλία είναι και το Πήλιο- και θα πάμε και στη Ρόδο ή στον Έβρο ή στην Εύβοια και θα πούμε στους επιχειρηματίες και τους εργαζόμενους στον τουρισμό -που έχει κατέβει το βουνό στη θάλασσα- ότι η κλιματική κρίση είναι ευκαιρία επιμήκυνσης του τουριστικού προϊόντος, ενώ δίπλα υπάρχει μια τραγική πληγή στο περιβάλλον και οι υποδομές είναι πλέον μερικές δεκαετίες πίσω εξαιτίας της μεγάλης καταστροφής. Δυστυχώς, η κρίση ανασφάλειας, λόγω των ελλειμμάτων της Κυβέρνησης επεκτείνεται και στον τουρισμό.

Τέλος, κύριε Πρόεδρε, οφείλω να κλείσω με ένα μεγάλο θέμα συγγενές με το νομοσχέδιο, το οποίο μας αφορά όλους. Κοιτάξτε, το κράτος δικαίου, η διαφάνεια και οι κανόνες δημοκρατίας επηρεάζουν όλη την οικονομική δραστηριότητα και τη ζωή όλων μας και είναι στοιχείο της δημοκρατίας. Δεν μπορώ, όμως, να μείνω εκτός μιας συζήτησης που αναπτύσσεται και την τελευταία εβδομάδα για το μεγάλο σκάνδαλο των υποκλοπών και την πρόσφατη ανακοίνωση από τον Άρειο Πάγο για την τροποποίηση της ανάθεσης της έρευνας για τις υποκλοπές.

Υπάρχει σοβαρό θέμα όσον αφορά τη διερεύνηση του σκανδάλου αυτού, αλλά και τον σεβασμό της Κυβέρνησης στις ανεξάρτητες αρχές. Γιατί αν δεν υπάρχει το κράτος δικαίου, ό,τι κι αν συζητάμε για τουρισμό, για ποιότητα ζωής ή για ανάπτυξη στη χώρα μας, είναι κενό γράμμα.

Εδώ, λοιπόν, προκύπτει ότι υπάρχουν πρώτα απ’ όλα από τη μεριά της κυβέρνησης παρεμβάσεις όσον αφορά τη σύνθεση δύο αρχών. Τις έχουμε καταγγείλει. Υπάρχει αρνητική τοποθέτηση και κατακραυγή και από τον πρόεδρο και τους πρώην προέδρους του Δικηγορικού Συλλόγου Αθήνας που μιλάνε για παρέμβαση στη λειτουργία των αρχών. Δεν είναι, όμως, μόνο η ΑΔΑΕ. Υπάρχει και κάτι άλλο, το οποίο προκύπτει τη δημοσιότητα αυτών των ημερών. Υπάρχει και η Αρχή Προστασίας Προσωπικών Δεδομένων, η οποία με πόρισμά της διαπίστωσε ότι έχουν αποσταλεί μηνύματα από το κακόβουλο λογισμικό «Predator» σε ενενήντα δύο τηλέφωνα -μεταξύ των οποίων απ’ ότι φαίνεται υψηλότατοι αξιωματούχοι της χώρας- και ενημέρωσε τις εισαγγελικές αρχές για την παρέμβαση αυτή. Ας την πω έτσι, γιατί θέλω να είμαι τυπικός, να μην πω τίποτα παραπάνω, δεν έχει επιβεβαιωθεί.

Σύμφωνα με δημοσιεύματα τρεις αριθμοί, μεταξύ των οποίων νομίζω ότι είναι του κ. Ανδρουλάκη ο ένας, αλλά και δημοσιογράφου ο δεύτερος και της κ. Σίφορντ ο τρίτος, έχουν επιβεβαιωθεί, ότι ήταν και στο κακόβουλο λογισμικό και στις -επισυνδέσεις να το πω, αλλά παράνομες- υποκλοπές της ΕΥΠ. Άρα προκύπτει μια ανάγκη, την οποία οφείλω να τη διατυπώσω εδώ δημόσια, να ολοκληρωθεί γρήγορα η έρευνα και να απαντήσει η δικαστική αρχή για το τι γίνεται με την έρευνα των παράνομων συνδέσεων της ΕΥΠ, αλλά και των αριθμών που είχαν δεχθεί μηνύματα από το κακόβουλο λογισμικό, το οποίο έφτασε η χώρα να είναι μέχρι και εξαγωγέας -τρομάρα σας!- σε άλλες χώρες. Με ευθύνη, μάλιστα, ενός γενικού γραμματέα του ΥΠΕΞ, ο οποίος είναι τώρα διευθυντής της Νέας Δημοκρατίας, αλλά εν πάση περιπτώσει και ακόμα περιμένουμε εκείνη την ΕΔΕ του κ. Σμυρλή.

Πρέπει, λοιπόν, κάποιος να απαντήσει τι γίνεται με τη διασταύρωση των στοιχείων των δύο ερευνών. Διαβάζουμε ότι ενώ περιμένουμε δεκαέξι μήνες τα αποτελέσματα της έρευνας που ο Ντογιάκος, σας θυμίζω, τότε είχε αναλάβει στον Άρειο Πάγο -θυμάστε, είχε πάει και ο Αλέξης ο Τσίπρας τότε για να ζητήσουμε επιτάχυνση και απόδοση δικαιοσύνης, αυτό μας ενδιαφέρει η ισχυρή δικαιοσύνη, που αποδίδεται γρήγορα και δημιουργεί εμπιστοσύνη και στην κοινωνία- ενώ βλέπουμε ότι δεν έχει τελειώσει τίποτα, υπάρχει μια επείγουσα διαβίβαση της έρευνας από την Εισαγγελία Πρωτοδικών στον αντεισαγγελέα του Αρείου Πάγου. Χαρακτηρίστηκε από κάποια δημοσιεύματα «ως αναβάθμιση». Λέω χαρακτηρίστηκε και κρατάω και μία επιφύλαξη. Τα δημοσιεύματα, όμως, των τελευταίων ημερών και ένα χθεσινό δίνουν μια τελείως διαφορετική ανάγνωση.

Λέμε, λοιπόν, μας ανησυχεί ιδιαίτερα οποιαδήποτε παρέμβαση μπορεί να γίνει που συνδέει το αίτημα της Εισαγγελίας Πρωτοδικών προς την ΑΔΑΕ να ελέγξει κατά πόσον τα ενενήντα δύο άτομα που είχαν στοχοποιηθεί από το «Predator» υπήρχαν και στη λίστα των παράνομων επισυνδέσεων της ΕΥΠ. Μας ανησυχεί να υπάρχει οποιαδήποτε σύνδεση των αλλαγών με αυτό το αίτημα απ’ ό,τι φαίνεται στα δημοσιεύματα, όπως και το ότι ο έλεγχος τώρα τροποποιείται και δεν ξέρουμε πώς εξελίσσεται.

Εμείς, λοιπόν, το λέμε ξεκάθαρα. Πρώτον, πρέπει ο έλεγχος και για τις δύο αυτές υποθέσεις να ολοκληρωθεί άμεσα, η δικαιοσύνη πρέπει να δώσει απαντήσεις. Δεύτερον, ζητάμε και εμείς ενημέρωση και ζητώ και προτείνω και προς τα υπόλοιπα κόμματα, να αναλάβουν πρωτοβουλίες και για τον κοινοβουλευτικό έλεγχο γι’ αυτό το ζήτημα. Πρέπει να εξαντλήσουμε -και εμείς θα το κάνουμε- όλα τα εργαλεία, σεβόμενοι τη δικαιοσύνη και σεβόμενοι την αναγκαιότητα της δικαιοσύνης στη χώρα μας, να έχουμε γρήγορες απαντήσεις και να μην υπάρχει καμμία σκιά. Εμείς δεν εμπιστευόμαστε κανένα δημοσίευμα. Εμείς θέλουμε να εμπιστευόμαστε τη δικαιοσύνη, αλλά πρέπει να το κάνουμε όλοι μαζί αυτό και να το αποδεικνύουμε. Οι δηλώσεις μόνο δεν φτάνουν.

Γιατί όταν η κ. Σόφιντ Βελπ αναγράφει σε πρόσφατη ανάρτηση ότι αν τα ονόματα είναι κοινά στις δύο αυτές έρευνες, τότε ο ρόλος της Νέας Δημοκρατίας και της Κυβέρνησης γίνεται αναμφισβήτητος, μας ανησυχεί να γινόμαστε θέμα και πάλι στο Ευρωκοινοβούλιο

Εφόσον, λοιπόν, χρειάζονται όλα αυτά διερεύνηση, εγώ, κύριε Πρόεδρε, ολοκληρώνω λέγοντας ότι ελπίζω, κυρία Υπουργέ, κάποια στιγμή να συζητήσουμε για τον τουρισμό και τη στρατηγική ανάπτυξής του, μιας και τέσσερα-πέντε χρόνια δεν έχετε στρατηγική. Καλό είναι που ξεψηφίζετε κάποια μεγάλα λάθη. Εμείς θα έχουμε να το λέμε ότι η Υπουργός Τουρισμού ήρθε σήμερα να αναιρέσει και τον κ. Κικίλια και τον κ. Θεοχάρη. Για τα ζητήματα, όμως, της διαφάνειας, για τα ζητήματα της δημοκρατίας θα είμαστε πάρα πολύ περισσότερο απαιτητικοί και σε πολύ γρηγορότερο χρόνο, γιατί ό,τι και αν σχεδιάζει η Κυβέρνηση είτε για τις ανεξάρτητες αρχές είτε για το κράτος δικαίου, ο ΣΥΡΙΖΑ θα είναι εδώ και είναι εδώ για να διασφαλίσει ότι τίποτα δεν θα μείνει στο σκοτάδι.

Ευχαριστώ πολύ.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις εκπαιδευτικοί συνοδοί τους από το Γυμνάσιο Δεμενίκων Αχαΐας (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, θα εισέλθουμε στον κατάλογο των ομιλητών, θα μιλήσουν οι δύο πρώτοι ομιλητές και στη συνέχεια ο Κοινοβουλευτικός Εκπρόσωπος του ΠΑΣΟΚ, ο οποίος πρέπει να αποχωρήσει στη συνέχεια από την Αίθουσα.

Παρακαλώ, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, βασική εθνική επιλογή και προτεραιότητα αποτελεί η βιώσιμη ανάπτυξη στον τουρισμό με εξισορρόπηση των στόχων της οικονομικής και κοινωνικής ανάπτυξης, με ευκαιρίες για όλους, αλλά και διασφάλιση της ανάδειξης και προστασίας του φυσικού πολιτισμικού μας πλούτου.

Βρισκόμαστε σε ένα σταυροδρόμι, στο σημείο εκείνο των κρίσιμων επιλογών, που θα καθορίσουν την ανταγωνιστικότητα του ελληνικού τουριστικού προϊόντος και την ανάπτυξη στην επόμενη δεκαετία. Ο ελληνικός τουρισμός καλείται να προσαρμοστεί, να αναπτυχθεί με νέους όρους και σε νέες συνθήκες, σε ένα περιβάλλον που διαρκώς μεταβάλλεται και αντιμετωπίζει αλλεπάλληλες και σε πολλά επίπεδα κρίσεις.

Η εντεινόμενη κλιματική αλλαγή, οι διεθνείς συνθήκες αυξανόμενου ανταγωνισμού επιφέρουν ραγδαίες αλλαγές στον τουριστικό χάρτη. Σήμερα όλο και περισσότερες χώρες αρχίζουν να απομακρύνονται από το πρόσωπο του μαζικού τουρισμού και να στρέφουν το βλέμμα σε πιο προσωποποιημένες και «πράσινες» εναλλακτικές μορφές τουρισμού. Απαιτούνται, λοιπόν, άμεσα αποτελεσματικές πολιτικές που θα απαντούν στις προκλήσεις των καιρών μέσω μιας μακροπρόθεσμης στρατηγικής με γνώμονα την κοινωνική και περιβαλλοντική βιώσιμη ανάπτυξη. Μπορούμε να προστατεύσουμε, αλλά και να αναδείξουμε το πλούσιο τουριστικό μας προϊόν, το κλίμα, τη βιοποικιλότητα, τις ακτογραμμές μας, την ιστορία και τον πολιτισμό μας.

Τα ανταγωνιστικά πλεονεκτήματα της πατρίδας μας, όπως η πλούσια πολιτισμική κληρονομιά, η φυσική ομορφιά του τόπου και, τρίτον, η γεωγραφική ποικιλομορφία προσελκύουν τα τελευταία χρόνια σημαντικές επενδύσεις στον κλάδο του τουρισμού ενισχύοντας την εικόνα της Ελλάδας αφ’ ενός ως τουριστικού προορισμού παγκοσμίου βεληνεκούς και αφ’ ετέρου ως τουριστικής αγοράς με εξαιρετικές επενδυτικές ευκαιρίες.

Κυρίες και κύριοι συνάδελφοι, η βιωσιμότητα είναι μονόδρομος και πρέπει να σχεδιάσουμε όλες αυτές τις κρίσιμες παραμέτρους, προκειμένου να εξασφαλίσουμε τις προϋποθέσεις για σταθερότητα και ευημερία στο μέλλον.

Το παρόν νομοσχέδιο για το οποίο συζητάμε σήμερα έχει σκοπό, πρώτον, την ενίσχυση της βιώσιμης τουριστικής ανάπτυξης και την αναβάθμιση της ποιότητας των παρεχόμενων τουριστικών υπηρεσιών και, δεύτερον, την αντιμετώπιση οργανωτικών και λειτουργικών θεμάτων του Υπουργείου Τουρισμού.

Αναλυτικότερα προβλέπεται η σύσταση Περιφερειακού Συμβουλίου Τουρισμού με σκοπό τον σχεδιασμό και τη διαμόρφωση της εθνικής τουριστικής πολιτικής που θα διατρέχει δεκατρείς περιφέρειες της χώρας. Με την ίδρυση του Περιφερειακού Συμβουλίου Τουρισμού επιδιώκεται η έμπρακτη συμμετοχή κάθε τμήματος της ελληνικής επικράτειας στη συνδιαμόρφωση του τουριστικού γίγνεσθαι με σύμμετρη αποκόμιση του οφέλους της τουριστικής ανάπτυξης.

Δεύτερον, συστήνεται πλέον το Εθνικό Συμβούλιο Οινοτουρισμού και καθορίζονται οι αρμοδιότητες λειτουργίας του έχοντας ως βασικό σκοπό την ενημέρωση του Υπουργού Τουρισμού για ζητήματα βιώσιμης ανάπτυξης του οινοτουρισμού, καθώς και τη μέριμνα για την περαιτέρω εξέλιξή του. Είναι αποδεδειγμένο ότι ο οινοτουρισμός είναι ένας δυναμικός κλάδος του τουριστικού μας προϊόντος.

Παράλληλα, με την ενίσχυση του οινοτουρισμού στηρίζεται και ο πρωτογενής τομέας παραγωγής της χώρας μας. Μια τέτοια πρωτοβουλία ενισχύει τις αμπελοοινικές ζώνες της χώρας μας, έτσι ώστε να προωθηθεί με τον πιο δημιουργικό τρόπο το κρασί εντός και εκτός συνόρων.

Επιτρέψτε μου σε αυτό το σημείο να αναφέρω ως παράδειγμα το νησί στο οποίο εκλέγομαι, την Κεφαλονιά, όπου ο οινοτουρισμός αποτελεί αναπόσπαστο κομμάτι του συνολικού τουριστικού της προϊόντος. Νησί με μεγάλη ελληνική παράδοση η Κεφαλονιά αποδεικνύει ότι το κρασί δεν είναι κάτι μονοδιάστατο, αλλά εξελίσσεται και προχωράει. Η Κεφαλονιά πλέον θεωρείται καταξιωμένος οινικός προορισμός της δυτικής Ελλάδας και είναι ταυτισμένη με την ποικιλία «ρομπόλα», που δίνει το όνομά της στη ζώνη ΠΟΠ.

Ένας από τους βασικούς λόγους της επιτυχίας και της ταχείας ανάπτυξης του οινοτουρισμού στην Κεφαλονιά είναι η ίδρυση του συνδέσμου οινοποιών Κεφαλονιάς. Πρόκειται για ένα εργαλείο συνεργασίας για την προώθηση και ενδυνάμωση του κλάδου, την ανάπτυξη κοινών δράσεων, αλλά και την καθιέρωση της Κεφαλονιάς ως οινικού προορισμού με επίκεντρο την τοπική ανάπτυξη.

Τρίτον, διαμορφώνεται παρατηρητήριο για τον παράκτιο και θαλάσσιο τουρισμό στη Μεσόγειο. Είναι μια επιβεβλημένη κίνηση για την επισταμένη και λεπτομερή παρακολούθηση της βιώσιμης τουριστικής ανάπτυξης στην περιοχή της Μεσογείου, για τη βελτίωση της ανταγωνιστικότητας και της ανθεκτικότητας του τουριστικού προϊόντος στην ευρύτερη περιοχή.

Τέταρτον, παράλληλα με την υποστήριξη της λειτουργίας του ήδη προβλεπόμενου Εθνικού Παρατηρητηρίου Βιώσιμης Τουριστικής Ανάπτυξης και του συμβουλευτικού του ρόλου, ενισχύεται ο υποχρεωτικός χαρακτήρας της ανταλλαγής πληροφοριών και της διαλειτουργικότητας μεταξύ των ψηφιακών πλατφορμών των φορέων που επεξεργάζονται στατιστικά στοιχεία και δεδομένα τουριστικού περιεχομένου και ενδιαφέροντος.

Αγαπητοί συνάδελφοι, γυρίζουμε σελίδα, προχωράμε στο αύριο και σταθεροί πυλώνες της στρατηγικής μας για το αύριο, για την ανάπτυξη του τουρισμού, πρέπει να συνεχίσουν να είναι ο στόχος της βιωσιμότητας και της διαχείρισης προορισμών με το βλέμμα στραμμένο μόνο στο μέλλον.

Η χώρα εισέρχεται σε ένα νέο κύκλο βιώσιμης ανάπτυξης με τον τουρισμό να εξακολουθεί να είναι η ατμομηχανή της ελληνικής οικονομίας, να συμβάλλει στην περιφερειακή ανάπτυξη, την κοινωνική συνοχή, την αποφυγή της ερημοποίησης, όπως και να στηρίζει, εκτός από τις επενδύσεις, και το ισοζύγιό μας. Είναι ένας τομέας ο οποίος ενισχύει διπλά την οικονομική δραστηριότητα.

Ο βιώσιμος τουρισμός μπορεί και πρέπει να συμβάλλει στη διατήρηση υψηλών και σταθερών επιπέδων οικονομικής ανάπτυξης όχι μόνο στις τουριστικές περιφέρειες, όπου αποτελεί βασικό πυλώνα οικονομικής και κοινωνικής ζωής, αλλά και σε ολόκληρη τη χώρα. Σταθερός μας στόχος πρέπει να παραμείνει ένας τουρισμός με ισχυρό κοινωνικό αποτύπωμα, μια σημαντική πηγή θέσεων εργασίας και πρωταρχικός κλάδος συμβολής στο εθνικό Ακαθάριστο Εγχώριο Προϊόν, με την κερδοφορία να συμβαδίζει με την αειφορία, γιατί έτσι θα κερδίσει ο ελληνικός τουρισμός το επόμενο μεγάλο στοίχημα μιας βιώσιμης και μακροχρόνιας ανάπτυξης που αποδίδει τα μέγιστα στην ελληνική οικονομία, στην ελληνική κοινωνία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ τον κύριο συνάδελφο και για την τήρηση του χρόνου.

Τον λόγο τώρα έχει ο κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, παρά τον τίτλο του νομοσχεδίου: «Διατάξεις για την ενίσχυση βιώσιμης τουριστικής ανάπτυξης», αυτό περιλαμβάνει διάσπαρτες ρυθμίσεις που αφορούν ζητήματα του Υπουργείου Τουρισμού και πάντως δεν περιλαμβάνει ένα συνολικό σχέδιο για την ενίσχυση της βιώσιμης τουριστικής ανάπτυξης.

Πρόκειται για ένα νομοσχέδιο με αποσπασματικό χαρακτήρα και καταργητικό προηγούμενων ρυθμίσεων της ίδιας της Κυβέρνησής σας. Είναι προφανές ότι αποσκοπεί στην επικοινωνία, όπως γίνεται και με τις περισσότερες νομοθετικές πρωτοβουλίες της Κυβέρνησης. Ακόμη αναμένεται ένα στρατηγικό σχέδιο για την ανάπτυξη του ελληνικού τουρισμού στη βάση βιώσιμης ανάπτυξής του προς όφελος του συνόλου της κοινωνίας.

Δυστυχώς, η Κυβέρνηση της Νέας Δημοκρατίας την προηγούμενη τετραετία επέλεξε να αφήσει τον ελληνικό τουρισμό μόνο του να λειτουργεί στον αυτόματο. Αποτέλεσμα αυτής της επιλογής είναι ο τουρισμός να παρουσιάζει ουσιαστικές δομικές αδυναμίες και ελλείψεις ως προς το θεσμικό πλαίσιο, την ανισομερή τουριστική ανάπτυξη, τις υποδομές, τη διαφοροποίηση του τουριστικού προϊόντος, την ποιότητα των παρεχόμενων υπηρεσιών, τη σύνδεσή του, τις συνέργειες με τους άλλους κλάδους της ελληνικής οικονομίας που έτσι καθιστούν τον τουρισμό ολοένα και πιο αδύναμο παίκτη σε μια όλο και πιο ανταγωνιστική και σύνθετη διεθνή αγορά, αλλά και έρμαιο των διεθνών γεωπολιτικών εξελίξεων.

Χαρακτηριστική η ρύθμιση που αφορά τις ιαματικές πηγές. Καταργείται η ανώνυμη εταιρεία «Ιαματικές Πηγές Ελλάδος», μία εταιρεία που -όπως είχε επισημανθεί και από πλευράς μας όταν ψηφιζόταν η ίδρυση της- δεν έπρεπε να έχει ιδρυθεί καν.

Αποδεικνύεται έτσι η αδιαφορία και η επιπολαιότητα χειρισμών της Νέας Δημοκρατίας για ζητήματα δημόσιας περιουσίας, αφού η συγκεκριμένη ανώνυμη εταιρεία με την ίδρυσή της αφαίρεσε τις πλουτοπαραγωγικές πηγές και συνακόλουθα πηγές πλούτου και εισοδήματος από τις τοπικές κοινωνίες και έσοδα από τους Οργανισμούς Τοπικής Αυτοδιοίκησης και εν τέλει απέτυχε να εξυπηρετήσει τους σκοπούς σύνδεσής της οδηγώντας τις ιαματικές πηγές σε απαξίωση. Φαίνεται ότι η δημιουργία αυτής της εταιρείας εξυπηρετούσε συγκεκριμένα μεγάλα συμφέροντα.

Οι ελληνικές λουτροπόλεις μπορούν να αναπτυχθούν και να εξελιχθούν σε κέντρα τουρισμού, ευζωίας, υγείας και να αποτελέσουν πραγματικές πλουτοπαραγωγικές πηγές για τις τοπικές κοινωνίες. Η διαχείριση των ιαματικών πηγών πρέπει να ανήκει στους Οργανισμούς Τοπικής Αυτοδιοίκησης, η στήριξη των οποίων από την πολιτεία πρέπει να γίνεται επιστημονικά, υλικοτεχνικά και οικονομικά για την αξιοποίηση των ιαματικών πόρων τους.

Μία ακόμη ρύθμιση που υποδηλώνει τον ανύπαρκτο σχεδιασμό της Κυβέρνησής σας, όσον αφορά τον τουρισμό, είναι η ρύθμιση με την οποία αντικαθίσταται με τις ίδιες συμβουλευτικές αρμοδιότητες το Εθνικό Συμβούλιο Τουρισμού, που καταργείται, με τα περιφερειακά συμβούλια.

Όμως, το Εθνικό Συμβούλιο Τουρισμού στο οποίο συμμετέχουν γενικοί γραμματείς συναρμόδιων για θέματα που επηρεάζουν τον τουρισμό Υπουργείων και οι συλλογικοί φορείς εθνικής εμβέλειας είναι χρήσιμο και κακώς είχε περιπέσει σε αχρησία τα τελευταία χρόνια. Ιδιαίτερα χρήσιμο είναι μάλιστα το Εθνικό Συμβούλιο Τουρισμού σε περιόδους κρίσης, εσωτερικής και εξωτερικής και όχι μόνον, ή σε περιπτώσεις λήψης μέτρων από κάποιο Υπουργείο, που έχουν αρνητικές επιπτώσεις στον τουρισμό και στα θέματα αυτά δεν μπορεί να υποκατασταθεί από τους περιφερειάρχες.

Θα μπορούσε στο Εθνικό Συμβούλιο Τουρισμού να προστεθεί η συμμετοχή των περιφερειαρχών και να προβλεφθεί η λειτουργία του κατά τμήματα ανάλογα με τα θέματα που καλείται να συζητήσει ή με τα θέματα που προκύπτουν. Αν πραγματικά ήθελε η Κυβέρνηση να προωθήσει την περιφερειακή διάσταση του τουρισμού, θα μπορούσε να το πράξει με άλλα μέσα, όπως η ενίσχυση της περιφερειακής συγκρότησης του ΕΟΤ και όχι η υποβάθμισή της, η σύσταση περιφερειακών παρατηρητηρίων βιώσιμης τουριστικής ανάπτυξης και η εκπόνηση περιφερειακών χωροταξικών σχεδίων τουρισμού, όπως έχει προταθεί στο πρόγραμμα του ΣΥΡΙΖΑ - Προοδευτική Συμμαχία.

Προβληματική και χαρακτηριστική της πολυδιάσπασης, όσον αφορά τα διοικητικά ζητήματα του τουριστικού κλάδου, αποτελεί και η ρύθμιση για το Συμβούλιο Οινοτουρισμού, οι αρμοδιότητες του οποίου θα έπρεπε να ασκούνται κεντρικά από το Υπουργείο Τουρισμού, το οποίο να συγκαλεί τους σχετικούς συλλογικούς φορείς για διαβούλευση οποτεδήποτε χρειάζεται, χωρίς να απαιτείται ιδιαίτερη νομοθέτηση. Διαφορετικά, θα χρειάζεται ένα ιδιαίτερο ειδικό συμβούλιο για κάθε διακριτή μορφή τουρισμού. Το Υπουργείο Τουρισμού μπορεί να συζητεί και να συμβουλεύεται τους συλλογικούς φορείς που σχετίζονται ή δραστηριοποιούνται σε κάθε θεματική μορφή τουρισμού οποτεδήποτε

Για εμάς, για τον ΣΥΡΙΖΑ - Προοδευτική Συμμαχία, ο τουρισμός αποτελεί όχημα, μέσω του οποίου μπορεί να προωθηθεί ο συνολικός μετασχηματισμός της ελληνικής οικονομίας προς την κατεύθυνση της κοινωνικά δίκαιης, παραγωγικής ανασυγκρότησης στο πλαίσιο της βιώσιμης ανάπτυξης. Όλες οι δεσμεύσεις και οι πολιτικές που προτείνονται από εμάς είναι προσανατολισμένες στο όραμα και στην πράξη για μια δίκαιη οικονομία και κοινωνία με σεβασμό στο περιβάλλον και στις μακροπρόθεσμες προοπτικές της χώρας.

Η Κυβέρνησή σας φαίνεται ότι βρίσκεται στον αντίποδα αυτής της λογικής και αυτών των πολιτικών και κινείται χωρίς στρατηγικό σχέδιο μόνο προς την κατεύθυνση της ικανοποίησης συγκεκριμένων μεγάλων επιχειρηματικών συμφερόντων και εντελώς συγκυριακά.

Παρά την τεράστια συνεισφορά του τουρισμού στο εθνικό ΑΕΠ διαπιστώνεται ότι, ενώ η διακυβέρνηση της Νέας Δημοκρατίας βρίσκεται στον πέμπτο χρόνο, ο κάθε Υπουργός που διαδέχεται τον προηγούμενο στο συγκεκριμένο χαρτοφυλάκιο είτε αποστασιοποιείται από αυτόν είτε τον αντιπολιτεύεται καταργώντας ή τροποποιώντας προηγούμενες ρυθμίσεις πάντα της ίδιας Κυβέρνησης.

Συμπερασματικά, με αυτό το νομοσχέδιο η Κυβέρνηση ομολογεί, παραδέχεται την αποτυχία της και σε συγκεκριμένα κρίσιμα θέματα, όπως η διαχείριση των ιαματικών πηγών και το ναυάγιο της Ζακύνθου, παρά τις έγκαιρες και καίριες παρεμβάσεις της Αντιπολίτευσης, όταν ελάμβανε η Κυβέρνησή σας τις σχετικές πρωτοβουλίες που τώρα καταργεί, αναθεωρεί ή τροποποιεί. Ποιος όμως θα πληρώσει τα σπασμένα;

Κυρίες και κύριοι συνάδελφοι, πάντως με την πολιτική σας, αυτή της μη υπάρχουσας στρατηγικής, αφήσατε το κυρίαρχο τουριστικό μοντέλο του υπερτουρισμού «ήλιος και θάλασσα» με περιορισμένη προστιθέμενη αξία, χωρίς διαφοροποίηση, εξειδίκευση ανά μορφή τουρισμού και χωρίς διασύνδεση με τους άλλους τομείς, τους άλλους κλάδους της ελληνικής οικονομίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Το λόγο τώρα έχει ο Κοινοβουλευτικός Εκπρόσωπος του ΠΑΣΟΚ, κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να αρχίσω την τοποθέτησή μου με μια αναφορά σε έναν σπουδαίο άνθρωπο, που έφυγε από κοντά μας πριν από ακριβώς δύο χρόνια.

Η Φώφη Γεννηματά, Πρόεδρος του ΠΑΣΟΚ, του Κινήματος Αλλαγής, άφησε ανεξίτηλο το αποτύπωμά της στη δημόσια ζωή, στην αυτοδιοίκηση και στην παράταξη, μια πολιτικός με όραμα, ένας άνθρωπος με δύναμη ψυχής και πάθος και μεγάλες ιδέες, που έβλεπε τον πολίτη πάντοτε στο επίκεντρο της πολιτικής, στο κέντρο των δημόσιων πολιτικών για ισχυρό κοινωνικό κράτος, υγεία, παιδεία, απέναντι στις σύγχρονες κοινωνικές ανισότητες.

Για όλες και όλους εμάς το γεγονός πως βρεθήκαμε στο πλάι της δεν είναι μόνο τιμή, αλλά ευλογία. Μας λείπει, μας εμπνέει, της είμαστε και θα είμαστε ευγνώμονες, διαχρονικά και ανεξίτηλα.

Όπως, επίσης, θερμά και ειλικρινή συλλυπητήρια απευθύνουμε και στην οικογένεια του Γιώργου Γραμματικάκη, ενός σπουδαίου ανθρώπου της επιστήμης, της ακαδημαϊκής ζωής και κοινότητας, που κόσμησε τη δημόσια ζωή της χώρας μέσα από την ανάληψη των καθηκόντων του Ευρωβουλευτή.

Κυρίες και κύριοι, η σημερινή συνεδρίαση διεξάγεται σε ιδιαίτερα δυσμενείς συνθήκες. Η κρίση στη Μέση Ανατολή απειλεί να αλλάξει τον ρου της ιστορίας με καταλυτικό τρόπο. Ήδη οι ανθρωπιστικές συνέπειες με τον φόρο αίματος σε αμάχους και με τους ομήρους ακόμη σε ομηρία είναι ανυπολόγιστες.

Σε αυτό τον διαιρεμένο κόσμο είναι κρίσιμο έστω και τώρα να επικρατήσει η περισυλλογή από όλους, ώστε να αποφευχθεί μία κλιμάκωση με ανυπολόγιστες ανθρωπιστικές και γεωπολιτικές συνέπειες. Και χρειάζεται δυνατή και καθαρή φωνή απέναντι στην τρομοκρατία, τον φονταμενταλισμό, τη θρησκοληψία, την απάνθρωπη μεταχείριση ανθρώπου από άνθρωπο, τη μισαλλοδοξία, να προστατεύσουμε την κοινή γνώμη από τους συνήθεις μύθους, την ανιστόρητη υπεραπλούστευση και κυρίως το τυφλό μίσος.

Σε αυτό ακριβώς το διεθνές πλαίσιο, το σύνθετο, το δύσκολο η χώρα μας καλείται να παραμείνει ανεπιφύλακτος εκφραστής και εγγυητής του Διεθνούς Δικαίου και των αρχών του ανθρωπισμού και να εξακολουθήσει να προωθεί τη μόνη βιώσιμη λύση, τη λύση των δύο κρατών στην περιοχή. Αυτή είναι η μόνη αντίδραση στην τρομοκρατία και η μόνη εγγύηση της ειρήνης στην περιοχή.

Απαιτείται επομένως -και περιμένουμε- επίσημη ενημέρωση από την Κυβέρνηση της Εθνικής Αντιπροσωπείας και των πολιτικών κομμάτων για τα τεκταινόμενα στη Γάζα, όπως τα βλέπει η ελληνική Κυβέρνηση και για την εθνική μας στρατηγική για αυτή την κρίση.

Την ίδια ώρα η εσωτερική δημόσια ζωή κλονίζεται πρώτα και κύρια στο επίπεδο των θεσμών. Δύο εισαγγελείς Πρωτοδικών μελετούν χιλιάδες σελίδες μιας βαρύνουσας, ιδιαίτερα σημαντικής για την ποιότητα του κράτους δικαίου και της δημοκρατίας, ποινικής δικογραφίας. Φτάνουν πολύ κοντά στο να ανιχνεύσουν και να αναδείξουν το μοτίβο της ταύτισης ανάμεσα στην παράνομη παρακολούθηση της ΕΥΠ και στην παράνομη απόπειρα έως και παρακολούθηση μέσω του «Predator», του κακόβουλου λογισμικού που όλη η Ευρώπη συζητά μαζί με τα υπόλοιπα κακόβουλα λογισμικά. Και αυτή τη στιγμή στο όνομα της επίσπευσης ο φάκελος μεταφέρεται σε έναν αντεισαγγελέα του Αρείου Πάγου, ο οποίος καλείται αυτές τις ίδιες χιλιάδες σελίδες να τις επισπεύσει μελετώντας τες και φέρνοντας αποτέλεσμα σε μικρότερο χρόνο από ό,τι οι εισαγγελείς που είχαν φτάσει σε ένα συγκεκριμένο σημείο αυτής της διερεύνησης. Αν αυτό είναι πράγματι διερεύνηση, αν αυτό κατατείνει στην αποσαφήνιση και στην επιτάχυνση της έρευνας, περιμένουμε άμεσα το αποτέλεσμα, άμεσα την ολοκλήρωση αυτής της διαδικασίας και τα πορίσματά της.

Και επειδή άκουσα και τον Πρόεδρο της Κοινοβουλευτικής Ομάδας του ΣΥΡΙΖΑ να καλεί ευρύτερα σε ενέργειες, θα του πω ότι κρούει ανοιχτές θύρες, διότι το ΠΑΣΟΚ-Κίνημα Αλλαγής και προσωπικά ο Πρόεδρός του, ο Νίκος Ανδρουλάκης, είναι ήδη έναν χρόνο και τρεις μήνες στην πρωτοπορία στην Ελλάδα και στην Ευρώπη σε ελληνική Βουλή, ευρωπαϊκή Βουλή, Ευρωπαϊκό Δικαστήριο των Δικαιωμάτων του Ανθρώπου, ελληνική δικαιοσύνη για την αποκάλυψη κάθε μίας πτυχής αυτής της πολύ σοβαρής υπόθεσης, όχι ως προσωπικής του υπόθεσης, όχι ως υπόθεσης καν του κόμματός του, αλλά ως υπόθεσης δημοκρατίας, κράτους δικαίου. Όλα, λοιπόν, στο φως, εμείς εκεί κινούμαστε. Μας γνωρίζετε, ξέρετε τι έχουμε κάνει, ξέρετε τι έχουμε πει, τι έχουμε υποστηρίξει. Ελάτε εσείς να ενώσετε τις δυνάμεις σας με αυτούς που δίνουν τη μάχη στο φως έναν χρόνο και τρεις μήνες τώρα!

Την ίδια ώρα στην κοινωνία η ακρίβεια εμπεδώνεται, ξεπερνά ήδη τις διεθνείς τάσεις και διαστάσεις και έρχεται πάνω ακριβώς στις στρεβλώσεις της ελληνικής αγοράς να εδραιωθεί ως μια ενδημική πλέον ιδιαιτερότητα της κοινωνίας μας. Έχουμε αύξηση τιμών στα βασικά καταναλωτικά αγαθά, συνεχίζουμε να είμαστε πάνω από τους ευρωπαϊκούς μέσους όρους, το ράλι στις τιμές ενέργειας είναι σε πλήρη εξέλιξη, το ίδιο και στις τηλεπικοινωνίες, ενώ έχουμε το πιο αργό διαδίκτυο στην Ευρώπη.

Απέναντι σε αυτή την παθογένεια η Κυβέρνηση επιδεικνύει όχι απλώς αδιαφορία αλλά και κυνισμό. Είναι σαν να μην συνέβη τίποτα όλους τους προηγούμενους μήνες, αποκηρύσσει την ακρίβεια περίπου σαν να είναι μία κακοτυχία, μία ατυχής φυσική συνθήκη, σαν εκείνο το 41% να έχει λειτουργήσει ως κολυμβήθρα του Σιλωάμ για κάθε ευθύνη των πεπραγμένων και των παραλείψεων, ενώ η EUROSTAT τα λέει ξεκάθαρα: Πρώτη στην Ευρωπαϊκή Ένωση στην αύξηση των τιμών του φυσικού αερίου, 191,5% την τριετία 2019-2022, δεύτερη στην αύξηση της βενζίνης, δεύτερη από το τέλος στην αγοραστική δύναμη καταναλωτών.

Λύσεις υπάρχουν, τις έχουμε προτείνει και στο επίπεδο της φορολογικής δικαιοσύνης με τη μείωση της έμμεσης φορολογίας και στην ενίσχυση των ελεγκτικών μηχανισμών και των ανεξάρτητων αρχών, με Ανεξάρτητη Αρχή Καταναλωτή που έχουμε προτείνει και με την ενίσχυση της Επιτροπής Ανταγωνισμού, ώστε να παταχθεί η αισχροκέρδεια έμπρακτα στην πηγή της.

Λύσεις υπάρχουν, αρκεί να υπάρχει και η αναγκαία πολιτική βούληση και μία γενική ειλικρινής στόχευση για πραγματική ανάπτυξη, όχι ανάπτυξη real estate, ή με εξαγορά επιχειρήσεων με δανεικά από τις ελληνικές τράπεζες, όχι δήθεν ανάπτυξη που βλέπει το τουριστικό προϊόν της χώρας ως πεδίο εφήμερου πλουτισμού, ως το βασίλειο της βραχυχρόνιας μίσθωσης, που σε συνδυασμό με την αδιέξοδη συνέχιση του καθεστώτος της «χρυσής βίζας» έχει δημιουργήσει πλέον συνθήκες ακραίας στεγαστικής κρίσης όχι μόνο στην αγορά, αλλά και στην ενοικίαση, στη μίσθωση των ακινήτων. Τα ενοίκια είναι στο ζενίθ ιδίως στα κέντρα των πόλεων και στα δημοφιλή νησιά.

Απουσία σχεδιασμού, αυτό υποδηλώνεται, μια διαπίστωση που, δυστυχώς, επαληθεύεται και με τη σημερινή πρωτοβουλία του Υπουργείου Τουρισμού. Δεν είναι απλώς μία συνηθισμένη, ακόμη μία νομοθετική κακοτεχνία. Δεν είναι μόνο η πολλοστή φορά που αυτή η Κυβέρνηση αναιρεί τον εαυτό της, καταργώντας δικές της διατάξεις. Δεν είναι μόνο κακή νομοθέτηση, είναι μια μαγική εικόνα, είναι μια επίπλαστη εικόνα καμένης γης, συστηματική. Ο Υπουργός Χρυσοχοΐδης παίρνει αποστάσεις από τον προκάτοχό του για την πολιτική του φαρμάκου. Ο Υπουργός Φλωρίδης εκθέτει τον προκάτοχό του για την απιστία των τραπεζικών στελεχών και τις διατάξεις που ισχύουν. Και σήμερα η Υπουργός Κεφαλογιάννη όχι μόνο εγκαταλείπει τις ρυθμίσεις της προηγούμενης ηγεσίας του Υπουργείου της, αλλά την ελέγχει σχεδόν και για αναποτελεσματικότητα.

Η Νέα Δημοκρατία ζητεί πίστωση χρόνου για να ξεπεράσει τον εαυτό της σαν να κυβερνούσε άλλο κόμμα πριν, σαν να πρέπει οι ευθύνες και οι αστοχίες να καταλογιστούν σε άλλους και όχι στους ίδιους που κυβερνούν τέσσερα χρόνια τώρα.

Όπως αιτιολόγησε η ειδική αγορήτριά μας, η Κατερίνα Σπυριδάκη, καταψηφίζουμε επί της αρχής το σχέδιο νόμου, διότι δεν εμφορείται από αρχές και αντιλήψεις σύγχρονες, αναγκαίες, κατάλληλες για μια χώρα που θέλει να προβάλλεται και είναι τουριστικός προορισμός υψηλού επιπέδου. Είναι μια νομοθετική πρωτοβουλία ασπόνδυλη, χωρίς συνεκτική λογική. Δεν προωθεί τα χωροταξικά σχέδια για τον τουρισμό, δεν διασυνδέει τη βιώσιμη τουριστική ανάπτυξη με το Ταμείο Ανάκαμψης, δεν λαμβάνει καν πρωτοβουλίες για τους επαγγελματίες και τις μικρές επιχειρήσεις ιδίως στις πληγείσες από τις φυσικές καταστροφές περιοχές της χώρας.

Και επειδή ακούσαμε με προσοχή τον αξιότιμο εισηγητή της Πλειοψηφίας να μιλά για την ανάγκη συναίνεσης πάνω σε μια εθνική στρατηγική για τον τουρισμό, ναι, να σπεύσουμε να συμφωνήσουμε με τον κ. Κόνσολα, αρκεί να υπάρχει αυτή, αρκεί να υπάρχει στρατηγική και να είναι και εθνική, διότι ο κ. Κόνσολας διοίκησε ο ίδιος ως Υφυπουργός και γνωρίζει τι ακριβώς εννοούμε. Όταν η ίδια η Κυβέρνηση του ίδιου κόμματος δεν μπορεί να χαράξει και να καταλήξει σε μια συνεκτική πολιτική που να την εκφράζει, πώς μπορεί να ζητά τη συναίνεση των άλλων κομμάτων; Όταν για παράδειγμα τον θεσμό του πρεσβευτή Τουρισμού τον καταργεί η ίδια η Κυβέρνηση που τον εισηγήθηκε, δεν πρέπει κάποιος να μας εξηγήσει ποιος τελικά έκανε λάθος, η Νέα Δημοκρατία που τον εισηγήθηκε, ή η Νέα Δημοκρατία που τον καταργεί;

Εθνική στρατηγική, λοιπόν, ναι, σύμφωνοι, εκτός αν για την Κυβέρνηση εθνική τουριστική πολιτική είναι η προβολή ιδιωτικών ξενοδοχειακών επιχειρήσεων στο διαδίκτυο, εγκαίνια, φωτογραφίες, αναρτήσεις στο διαδίκτυο, κρατική ενίσχυση μέσω Twitter. Αυτό είναι καινούργιο. Είναι πραγματικά να απορεί κανείς αν έχει καταλάβει η Κυβέρνηση τι σημαίνει πραγματική ελεύθερη αγορά, αν έχει οποιονδήποτε -έστω τον ελάχιστο- σεβασμό στους κανόνες του ελεύθερου ανταγωνισμού. Για να μην θυμηθούμε τη δήλωση του ίδιου του Πρωθυπουργού σε αμερικανικό μάλιστα μέσο ότι η κλιματική κρίση μπορεί να είναι και μια ευκαιρία για τον ελληνικό τουρισμό. Μια δήλωση όχι απλώς κυνική σε αυτή τη χώρα, με τη Θεσσαλία, με τη Ρόδο, με τον Έβρο ακόμα να μετρούν τις ανοιχτές πληγές από καταστροφές, όσο και εσφαλμένη. Δεν επιμηκύνεται η τουριστική περίοδος με τον θεό της βροχής, αλλά μόνο με σχέδιο και υγιή ανάπτυξη.

Πιστή, λοιπόν, σε αυτή την παράδοση της εφήμερης επικοινωνίας και της επιδερμικής προσέγγισης, η Κυβέρνηση έρχεται να νομοθετήσει στο ίδιο ύφος και σήμερα και ως συνήθως αποπειράται να κρύψει την πολιτική της ένδεια με έναν ακόμη βαρύγδουπο τίτλο σχεδίου νόμου.

Αλήθεια, κυρίες και κύριοι συνάδελφοι, ας δούμε τι ακριβώς σημαίνει «βιώσιμη τουριστική ανάπτυξη». Σημαίνει μελέτη και σχέδιο και σημαίνει και μία έννοια που συχνά παραλείπουμε, την αειφορία. Αυτή είναι η έννοια-κλειδί. Μια ανάπτυξη, που θα σέβεται και θα εγγυάται τη διαφύλαξη και την αναπαραγωγή του πλούτου στο μέλλον για τις μελλοντικές γενιές, που θα λαμβάνει υπ’ όψιν τις συνέπειες του τουρισμού, τις οικονομικές, κοινωνικές και περιβαλλοντικές, θα προλαμβάνει τον υπερτουρισμό, θα προφυλάσσει τη δημόσια υγεία, θα αντιμετωπίζει τη μεγάλη στεγαστική κρίση και θα εξασφαλίζει ανθεκτικές υποδομές κυρίως απέναντι στην κλιματική κρίση. Ανάπτυξη που θα εξισορροπεί τις ανάγκες των επισκεπτών και των τοπικών κοινοτήτων, όπως τα λέει όχι το ΠΑΣΟΚ, αλλά ο ίδιος ο Παγκόσμιος Οργανισμός Τουρισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό από τη δευτερολογία μου, σας παρακαλώ, από την οποία και παραιτούμαι, όπως γνωρίζετε.

Ανάπτυξη που θα εμπιστεύεται και θα αναβαθμίζει τους εργαζόμενους με σύγχρονες σχολές κατάρτισης και αναγνώριση επαγγελματικών δικαιωμάτων, με συνθήκες αξιοπρέπειας για τους εργαζόμενους, στις αμοιβές τους, στην ασφάλισή τους, στην υγεία τους, στη στέγασή τους. Μια τουριστική ανάπτυξη στηριζόμενη σε διαβούλευση.

Όμως, εδώ θα μου πείτε ότι καταργείτε το Εθνικό Συμβούλιο Τουρισμού, έναν θεσμό που υπάρχει από το ’98, από κυβερνήσεις ΠΑΣΟΚ, που ακριβώς είχε ως σκοπό τη διαβούλευση. Ένας τουρισμός που αξιοποιεί και δεν ακυρώνει τους φυσικούς πόρους, όπως είναι οι ιαματικές πηγές. Δεν υπήρξε ποτέ μια ολοκληρωμένη πρόταση ανάπτυξης του ιαματικού τουρισμού, η οποία να μπορεί να συντελεστεί με τα πανεπιστήμια στην πρωτοπορία και πάντοτε προς όφελος των τοπικών κοινωνιών.

Ανάπτυξη που θα αναβαθμίζει και θα συνδυάζει τα θεματικά είδη τουρισμού και δεν θα τα απομονώνει. Τα ελληνικά οινοποιεία είναι πράγματι μία περίπτωση θετικού παραδείγματος. Ο οινικός τουρισμός πράγματι μπορεί και οφείλει να αναπτυχθεί περισσότερο, αλλά πρέπει να συνδυαστεί και με άλλα είδη θεματικού τουρισμού, όπως η γαστρονομία. Είναι ακριβώς στην ατζέντα «Made in Greece» που έχουμε προτείνει η διασύνδεση του πρωτογενούς τομέα με την τουριστική οικονομία.

Και τέλος, μια ανάπτυξη που θα σέβεται το φυσικό περιβάλλον. Δεν θα διαχειρίζεται απλώς, αλλά θα προστατεύει τα φυσικά μνημεία, ένα πεδίο στο οποίο οι ίδιοι ομολογείτε σήμερα την αποτυχία του μοντέλου του 2021 που είχε προκύψει εν μια νυκτί για το ναυάγιο της Ζακύνθου. Ακόμη και σήμερα με τη διόρθωση ημαρτημένων, τη διαχείριση επιλέγετε να την κάνει το κράτος με κοινή υπουργική απόφαση απεκδύοντας κάθε ρόλο από τις τοπικές κοινωνίες. Πάλι απ’ έξω η αυτοδιοίκηση και οι κάτοικοι. Και δεν δίνετε φυσικά λόγο για το τι έγινε δύο χρόνια. Ποιος ήθελε αυτή την ανώνυμη εταιρεία; Πώς λειτούργησε; Τι λειτούργησε; Τι αποτελέσματα έφερε και για ποιον;

Εμείς λοιπόν -και κλείνω, κύριε Πρόεδρε- οραματιζόμαστε μια ανάπτυξη που θα προσαρμόζει τη χώρα μας στις βέλτιστες πρακτικές άλλων σημαντικών τουριστικών προορισμών, μια τουριστική ανάπτυξη που θα είναι πραγματικά αποκεντρωμένη, θα έχει στέρεες βάσεις στις περιφέρειες της χώρας, θα αναδεικνύει και θα αξιοποιεί τη μοναδικότητα της κάθε περιοχής.

Λέμε «ναι» στις επενδύσεις, λέμε «ναι» στην αξιοποίηση των στρατηγικών πλεονεκτημάτων της χώρας, του πολιτισμού, της ιστορίας, της αρχαιολογικής μας κληρονομιάς, του φυσικού μας περιβάλλοντος. Ναι, επιδιώκουμε την παραγωγή νέου πλούτου και μέσα από την τουριστική πολιτική και ανάπτυξη. Όμως, πλούτου από ποιον, πώς και για ποιον; Αυτά είναι τα ερωτήματα που θέτουμε.

Βιώσιμη ανάπτυξη, λοιπόν, σημαίνει ανάπτυξη που σέβεται το φυσικό περιβάλλον, δίκαιη, που δεν αφήνει κανέναν πίσω και ισόρροπη για όλες τις περιοχές και τις περιφέρειες της χώρας, με περιφερειακά σχέδια, αυξημένο ρόλο και λόγο στην τοπική αυτοδιοίκηση. Ανάπτυξη βιώσιμη, δίκαιη και ανθεκτική, ανάπτυξη για όλους!

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και δύο εκπαιδευτικοί-συνοδοί τους από το 1ο Πρότυπο Γενικό Λύκειο Χαλκίδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζοντας τον κατάλογο, τον λόγο έχει τώρα η κ. Λιακούλη και αμέσως μετά έχει ζητήσει τον λόγο η Υπουργός Τουρισμού κ. Κεφαλογιάννη.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, Παγκόσμια Ημέρα σήμερα κατά του Καρκίνου του Μαστού, ανήμερα με τη μεγάλη απώλεια και το μνημόσυνο ταυτόχρονα της αείμνηστης Προέδρου μας Φώφης Γεννηματά που τόσο μου λείπει, που τόσο μας λείπει, που τόσο από τη χώρα λείπει, μιας πολιτικού που ταύτισε τη διαδρομή της και το πρόσωπό της με την ανθρωπιά στην πολιτική ή αλλιώς με το ανθρώπινο πρόσωπο της πολιτικής.

Ο καρκίνος του μαστού που ταυτίστηκε με τον αγώνα της Φώφης Γεννηματά για πρόληψη δεν αποτελεί, δυστυχώς, μια σπάνια ή εξωτική ασθένεια. Σήμερα πρέπει να θυμηθούμε πως μία γυναίκα με τον δυτικό τρόπο διαβίωσης έχει πιθανότητα 12% να νοσήσει, μία δηλαδή στις οκτώ. Τα δε ποσοστά επιβίωσης από τον καρκίνο του μαστού είναι 91% στα πέντε πρώτα χρόνια που θα διαγνωστεί, 86% στα δέκα χρόνια από τη διάγνωση και το 85% στα δεκαπέντε χρόνια από τη διάγνωση. Αυτό, λοιπόν, σημαίνει ότι πραγματικά υπάρχει ελπίδα. Όμως, δυστυχώς, σύμφωνα με τα στοιχεία της ΕΛΣΤΑΤ, το 38,4% των Ελληνίδων δεν έχει κάνει ποτέ μαστογραφία. Αυτό σημαίνει ότι υπάρχει πολύς δρόμος ακόμα που πρέπει να διανυθεί.

Η Φώφη Γεννηματά, λοιπόν, ταύτισε τη ζωή της παλιότερα και ο Πρόεδρος Νίκος Ανδρουλάκης τώρα στον δημόσιο διάλογο με τις προγραμματικές θέσεις για την πρόληψη και για το πόσο πρέπει να δώσουμε έμφαση πλέον στο νέο και αναγεννημένο ΕΣΥ και σε αυτό το επίπεδο. Για μας το θέμα της πρόληψης του καρκίνου του μαστού δεν είναι επετειακό. Είναι αξιακό το να μην αισθάνεται κανείς μόνος στη μάχη της ζωής σε μία τέτοια μάχη.

Πρέπει, λοιπόν, να ευαισθητοποιηθούμε όλοι και να ζητήσουμε αυτονόητα από την πολιτεία αυτά που πρέπει να κάνει στο μέγιστο βαθμό, γιατί το 38,4%, κυρία Υπουργέ, είναι πολύ μεγάλο ποσοστό και σημαίνει ότι κάποιες πολιτικές δεν έχουν αποδώσει, όπως θα έπρεπε. Όμως, θα έπρεπε να ζητήσουμε και ευθύνες από τον ίδιο μας τον εαυτό.

Στα καθ’ ημάς τώρα και στα της Θεσσαλίας. Καλωσορίζουμε κατ’ αρχάς και την Υπουργό μας, την Υπουργό Τουρισμού στην πραγματικότητα της Θεσσαλίας. Σας καλωσορίζω, αλλά δεν σας έχω δει πουθενά. Δεν σας έχω δει. Σας περίμενα μέρες τώρα, κοντεύει ένας μήνας. Και να, Αρχαίο Θέατρο της Λάρισας έχουμε, αργυροδίνη Πηνειό που μας έπνιξε έχουμε, να, Μετέωρα στην Καλαμπάκα έχουμε, να, λίμνη Πλαστήρα έχουμε, να, καθημαγμένο Πήλιο έχουμε, πουθενά εσείς! Πουθενά! Δεν σας είδαμε, κυρία Υπουργέ μου και εδώ που τα λέμε, περίμενα να σας δω, γιατί και έμπειρη είστε, και εργατική είστε. Όμως, ούτε μία πρόταση ούτε για τον χειμερινό τουρισμό ούτε για τον καλοκαιρινό; Κουβέντα δεν έχετε να μας πείτε;

Και βεβαίως οι γέφυρες παραμένουν πεσμένες. Χθες για να έρθω στην Αθήνα επέλεξα…

Φύγατε, κυρία Υπουργέ; Φύγατε! Φύγετε! Και να φύγετε, όμως, την πραγματικότητα δεν θα την αποφύγετε. Εσείς μπορείτε να φύγετε, αλλά η πραγματικότητα είναι εδώ και σας περιμένει.

Χθες, λοιπόν, επέλεξα να έρθω στην Αθήνα από τον δρόμο της Καρδίτσας. Ξέρετε ότι εκεί δεν υπάρχει δρόμος και ότι είναι κομμένος στα δύο και ότι πήγαμε μέσα από τα χωριά για να φτάσουμε στην Αθήνα; Το ξέρετε εσείς η Υπουργός Τουρισμού; Δεν το ξέρετε; Αν δεν ξέρετε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, μη με υποχρεώνετε να σας θυμίσω ότι όλοι οι ομιλητές απευθύνονται προς το Σώμα.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε, αλλά τι σας πειράζει εσάς που τώρα εγώ λέω στην κυρία Υπουργό Τουρισμού αυτά που πρέπει να της θυμίσω;

**ΠΡΟΕΔΡΕΥΩΝ (Γεώργιος Γεωργαντάς):** Αυτό προβλέπει ο Κανονισμός. Απευθύνεστε προς το Σώμα.

**ΕΥΑΓΓΕΛΙΑ ΛΙΑΚΟΥΛΗ:** Η κυρία Υπουργός Τουρισμού ήταν εδώ και εγώ όφειλα να της απευθυνθώ για τη Θεσσαλία και να της θυμίσω ότι μέχρι τώρα δεν έχουμε ακούσει κουβέντα από το Υπουργείο Τουρισμού.

Χάσαμε, λοιπόν, όλο το κεφάλαιο του χειμερινού τουρισμού, που ήταν και πολύ μεγάλο και βεβαίως έχουμε χάσει και ένα τεράστιο κεφάλαιο του θερινού τουρισμού που έρχεται, διότι, όπως καταλαβαίνετε, δεν μπορούν να ετοιμαστούν όλα, όπως οι τουριστικές επιχειρήσεις, οι άνθρωποι, τα παιδιά που δεν πάνε στο πανεπιστήμιο, για παράδειγμα, και τα έχουμε εκεί να περιμένουν.

Ζήτησα πρόσφατα, και θα πρέπει να συνηγορήσει και το Υπουργείο σας, στις μετεγγραφές των παιδιών στο Πανεπιστήμιο Θεσσαλίας να αυξήσουμε τους πόρους και το προσωπικό. Ζήτησα, λοιπόν, τη δυνατότητα μετεγγραφών στους φοιτητές, όπως και ειδικό σχέδιο ανασυγκρότησης της Θεσσαλίας που πρέπει να περιλαμβάνει και το Υπουργείο Τουρισμού. Κουβέντα δεν ακούσαμε!

Και βεβαίως δεν δικαιούστε να ξεχάσετε, η Κυβέρνησή σας, σχεδόν ένα εκατομμύριο ανθρώπους οι οποίοι αυτή τη στιγμή βρίσκονται με την πλάτη στον τοίχο και τα μάτια στον Θεό! Απλά πράγματα είναι αυτά που σας λέω! Δεν πρέπει να κάνετε κάτι μετά από σχεδόν ένα μήνα που δεν σας βλέπουμε πουθενά, που είμαστε ακόμα πλημμυρισμένοι με υπερχειλισμένη την Κάρλα και δεν έχουν να μας που τίποτα πια ούτε οι Ολλανδοί; Σχέδια κάνετε, στρατηγικό στόχο λέτε ότι έχετε, αλλά σχέδιο δεν είδαμε ακόμα.

Σήμερα, λοιπόν, φέρνετε ένα νομοσχέδιο για τον τουρισμό. Γι’ αυτό τα λέω αυτά. Ο τουρισμός είναι και στη Θεσσαλία. Και δεν ακούσαμε κουβέντα από εσάς γι’ αυτό. Να σας θυμίσω για τη Θεσσαλία ότι σύμφωνα με έρευνες έχει το μεγάλο «brand name» της Ελλάδας που είναι ο Όλυμπος. Οι έρευνες λένε ότι τον ξέρουν περισσότεροι στο εξωτερικό απ’ ό,τι ξέρουν και την Ακρόπολη. Και δεν έχετε να μας πείτε τίποτα ούτε γι’ αυτό.

Τι φέρνετε, όμως, εδώ; Φέρνετε δευτερεύοντα ζητήματα χωρίς ουσιαστικές παρεμβάσεις για τον τουρισμό, καταπιάνεστε με τη δημιουργία μερικών ακόμη συμβουλευτικών οργάνων που είναι συγκεντρωτικά. Στα χέρια σας τα θέλετε όλα. Δεν τις αποκεντρώνετε τις εξουσίες. Δεν βάζετε κόσμο μέσα. Δεν φέρνετε σωματεία. Δεν φέρνετε ανθρώπους από τον οινοποιητικό τομέα, ας πούμε. Είναι πολύ σημαντική η πρωτοβουλία να δημιουργήσουμε ένα συμβούλιο, αλλά με ποιες προϋποθέσεις;

Ταυτοχρόνως, μας φέρνετε και την αδυναμία μου, που είναι ο νόμος σας και οι ρυθμίσεις σας για τις ιαματικές πηγές. Είπε η εισηγήτριά μας, η κ. Σπυριδάκη, ότι θυμίζετε Κράμερ εναντίον Κράμερ. Καλό!

Αυτό κάνετε! Αναθεωρείτε διαρκώς τον εαυτό σας! Βέρτιγκο μας πιάνει όταν σας κοιτάμε! Βέρτιγκο πραγματικά!

Τελειώνω, κύριε Πρόεδρε. Θα ήθελα την ανοχή σας για δευτερόλεπτα.

Αναθεωρείτε πάλι τον εαυτό σας. Τότε εμείς επεμβήκαμε όταν φτιάξατε αυτόν τον νόμο για τις ιαματικές πηγές, για να σας πούμε ότι ο νόμος αυτός δεν θα ευδοκιμήσει, παρά το γεγονός ότι βάλαμε τη δύναμή μας σε αυτό. Σας είπαμε ότι ο ιαματικός τουρισμός χρειάζεται ολοκληρωμένο εθνικό σχέδιο, διότι είναι πλούτος και, μάλιστα, μεγάλος πλούτος για τη χώρα. Ποιο είναι το σχέδιό σας; Ένα άρθρο, το άρθρο 12 για τον ιαματικό; Και τι μας λέτε κιόλας σήμερα; Μας λέτε και κάτι ωραίο. Λέτε ότι καταργείτε αυτή τη νομοθετική διαδικασία που ακολουθήσατε πριν από λίγο η ίδια η Κυβέρνησή σας, γιατί –λέει- τα λειτουργικά έξοδα είναι μεγαλύτερα από αυτά που εισπράττουμε. Με ποιανού ευθύνη; Με δική σας! Αφού δεν το αξιοποιείτε! Αφού πάμε και βλέπουμε κάτι πηγές να είναι μόνες τους και πουθενά δεν έχετε ξεκαθαρίσει το ιδιοκτησιακό καθεστώς. Και τα βάζετε όλα στο ίδιο σακούλι, δηλαδή, το ιδιοκτησιακό καθεστώς στις ιαματικές, τη διαχείριση, τη διοίκηση, όλα μαζί. Και στο τέλος αναθεωρείτε τον εαυτό σας.

Μπορούμε να πάμε πουθενά έτσι; Αυτό είναι το ερώτημα. Δεν μπορούμε να πάμε πουθενά έτσι. Αυτή είναι η απάντηση. Τι χρειάζεται; Χρειάζεται ανατροπή της λογικής, της φιλοσοφίας, της αντίληψης. Οι τοπικές κοινωνίες, όπως καταλάβατε, έχουν ήδη αρχίσει να κάνουν μεγάλες ανατροπές. Έρχεται και η σειρά σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η Υπουργός Τουρισμού, η κ. Όλγα Κεφαλογιάννη, για δεκαοκτώ λεπτά.

Ορίστε, κυρία Υπουργέ, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Κύριε Πρόεδρε, ευχαριστώ. Μπορώ να πάρω και λίγο περισσότερο χρόνο; Ούτως η άλλως, δεν θα χρησιμοποιήσω τον υπόλοιπο χρόνο της ομιλίας.

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως. Μπορείτε.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Ευχαριστώ πολύ.

Κυρίες και κύριοι συνάδελφοι, θα ξεκινήσω με τη σημερινή παγκόσμια μέρα πρόληψης κατά του καρκίνου του μαστού. Το μήνυμά μου προς κάθε γυναίκα είναι «Κοίτα πρώτα εσένα. Κάνε τις προληπτικές εξετάσεις». Άλλωστε, μην ξεχνάμε ότι η μαστογραφία για όλες τις γυναίκες μέχρι σήμερα ήταν δωρεάν από πενήντα μέχρι εξήντα εννέα ετών. Από σήμερα, με απόφαση του Πρωθυπουργού Κυριάκου Μητσοτάκη, οι δωρεάν εξετάσεις αφορούν γυναίκες από σαράντα πέντε έως εβδομήντα τεσσάρων ετών. Είναι ένα πρόγραμμα που είναι αφιερωμένο στη μνήμη μιας σπουδαίας γυναίκας συναδέλφου και καλής φίλης, της Φώφης Γεννηματά. Μην ξεχνάμε, λοιπόν, όλες οι γυναίκες ότι ο καρκίνος του μαστού προλαμβάνεται, θεραπεύεται, νικιέται.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Κυρίες και κύριοι συνάδελφοι, εισέρχομαι στο θέμα της σημερινής συνεδρίασης που είναι το σχέδιο νόμου του Υπουργείου Τουρισμού: «Διατάξεις για την ενίσχυση βιώσιμης τουριστικής ανάπτυξης». Πρόκειται –και το ξεκαθαρίζω για άλλη μια φορά, το έχω πει πολλές φορές στις επιτροπές- για ένα πρώτο, αλλά απαραίτητο νομοθετικό βήμα στην κατεύθυνση της χάραξης μιας νέας πολιτικής για τον ελληνικό τουρισμό, μιας πολιτικής που απαντά στις σύγχρονες και σύνθετες προκλήσεις στη μετά πανδημία εποχή.

Είναι αλήθεια ότι ο ελληνικός τουρισμός αντιμετώπισε πρωτόγνωρες και αλλεπάλληλες κρίσεις και σήμερα μέσα από ένα δύσκολο καλοκαίρι, με πρωτοφανείς συνέπειες από τα ακραία φυσικά φαινόμενα, είμαστε εδώ για να αναγνωρίσουμε και να συμφωνήσουμε όλοι σε ένα πράγμα, ότι δηλαδή, ο ελληνικός τουρισμός όχι μόνο άντεξε τα πολλαπλά χτυπήματα που δέχτηκε, αλλά κατάφερε και να επανακάμψει πλήρως. Γιατί; Διότι πολύ απλά είχε στέρεες βάσεις, ισχυρές βάσεις που θέσαμε από το 2012 όταν ξεκινήσαμε μια προσπάθεια αναγέννησης του τουρισμού μέσα στην καρδιά της οικονομικής κρίσης.

Θέλω να αναφέρω ότι ήταν, άλλωστε, οι δύο δικές μας νομοθετικές πρωτοβουλίες, ο ν.4179/2013 και ο ν.4276/2014 που εισήγαγαν νέα τουριστικά προϊόντα, ειδικές μορφές τουρισμού και δημιούργησαν και το πλαίσιο για την προσέλκυση επενδύσεων στον τουρισμό με τη θεσμοθέτηση και της ειδικής Υπηρεσίας «one stop shop» στο Υπουργείο Τουρισμού.

Επί ημερών του ΣΥΡΙΖΑ, η νομοθετική πρωτοβουλία εξαντλήθηκε στο μνημείο γενικολογίας και αερολογίας, μια έκθεση ιδεών του 2018. Προφανώς, κάπως έτσι αντιμετωπίζετε τον ελληνικό τουρισμό, ως αερολογία.

Η Κυβέρνηση του Κυριάκου Μητσοτάκη τα τέσσερα τελευταία χρόνια επανέφερε τον ελληνικό τουρισμό στον δρόμο της ανάπτυξης, της αύξησης των επενδύσεων και, φυσικά, της αύξησης της απασχόλησης, εν μέσω μάλιστα της μεγαλύτερης και πιο απρόβλεπτης κρίσης των τελευταίων δεκαετιών.

Θυμίζω εδώ ότι ο ίδιος ο Πρωθυπουργός ανέλαβε την ευθύνη του επιτυχημένου ανοίγματος του τουρισμού το καλοκαίρι του 2021 εν μέσω πανδημίας και όλοι μαζί, φορείς και ανθρώπινο κεφάλαιο του τουρισμού, καταφέραμε να φτάσουμε ως εδώ, όπου σύμφωνα με τα διαθέσιμα και επίσημα στοιχεία, έχουμε αύξηση τόσο στις αφίξεις όσο και στα έσοδα, πολύ πάνω ακόμα και από τα επίπεδα προ της πανδημίας.

Καταθέτω τα επίσημα στοιχεία της Τράπεζας της Ελλάδας μόλις προχθές για το οκτάμηνο Ιανουαρίου-Αυγούστου του 2023. Επαναλαμβάνω, μιλάμε για αύξηση όχι μόνο των αφίξεων, αλλά και των εσόδων, με το ταξιδιωτικό ισοζύγιο να παρουσιάζει πλεόνασμα 4.106,8 εκατομμυρίων ευρώ.

(Στο σημείο αυτό η Υπουργός Τουρισμού κ. Όλγα Κεφαλογιάννη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, κυρίες και κύριοι της Αντιπολίτευσης, είστε τόσο μίζεροι και μηδενιστές που ούτε αυτά δεν μπορείτε να παραδεχτείτε, παρά την πολύ επιτυχημένη και φετινή χρονιά στον τουρισμό την πρώτη χρονιά ουσιαστικά, το 2023, που λειτουργήσαμε χωρίς τους περιορισμούς της πανδημίας.

Για εμάς κλείνει ένας δεκαετής κύκλος επιτυχιών και ανοίγει τώρα ένας νέος κύκλος. Δημιουργούμε, λοιπόν, τις συνθήκες μέσα από ένα πλέγμα δράσεων και πολιτικών, για μια νέα δεκαετία ανάπτυξης με πυρήνα τη βιωσιμότητα, την αειφορία, την ενίσχυση της κοινωνικής συνοχής, τον σεβασμό στον άνθρωπο, στις τοπικές κοινωνίες και, φυσικά, στο φυσικό περιβάλλον, ενώ το μέτρο και η ισορροπία θα διατρέχουν οριζόντια όλες τις αποφάσεις και τις πρωτοβουλίες μας. Με αυτό το όραμα, με αυτές τις αξίες πορευόμαστε, γιατί θέλουμε να συνθέσουμε ένα τουριστικό προϊόν πρότυπο μέσα στο διεθνές περιβάλλον που γίνεται ολοένα και πιο ανταγωνιστικό.

Σε αυτή τη βάση, λοιπόν, θέτουμε στόχους και ενεργοποιούμε τα διαθέσιμα εργαλεία μας. Επιδιώκουμε, λοιπόν, αρχικά τη διάχυση των τουριστικών ροών και, άρα, του οφέλους από τον τουρισμό και στις δεκατρείς περιφέρειες της χώρας με περαιτέρω χρονική επέκταση της τουριστικής περιόδου. Στο πλαίσιο αυτό, σύντομα θα έχουμε την προκήρυξη για το έργο του Ταμείου Ανάκαμψης και Ανθεκτικότητας που αφορά στη σύσταση Οργανισμών Διαχείρισης και Προώθησης Προορισμών σε περιφέρειες και δήμους. Είναι ένα έργο που έχει ως σκοπό τη βελτίωση της διαχείρισης και προβολής των προορισμών και θα αποτελέσει κίνητρο επιτάχυνσης της εφαρμογής του νέου αυτού επιπέδου διακυβέρνησης στον ελληνικό τουρισμό.

Για τον σκοπό αυτό, στο επόμενο διάστημα προωθούνται συγκεκριμένες παρεμβάσεις και εξειδίκευση του υφιστάμενου θεσμικού πλαισίου, ώστε να υλοποιηθεί το έργο με τον αποτελεσματικότερο τρόπο.

Επόμενος στόχος μας είναι ο εμπλουτισμός και η διαφοροποίηση της τουριστικής προσφοράς της χώρας μας. Στην κατεύθυνση αυτή από σήμερα κιόλας δημοσιεύονται οι πρώτες προσκλήσεις για τα έργα υποδομών που έχουμε δρομολογήσει, όπως είναι η αναβάθμιση των χιονοδρομικών κέντρων και των ορειβατικών καταφυγίων. Επιπλέον σήμερα δημοσιεύτηκε η πρόσκληση για την αναβάθμιση των τουριστικών λιμένων. Πρόκειται για το μεγαλύτερο έργο του Υπουργείου Τουρισμού χρηματοδοτούμενο πόρους του Ταμείου Ανάκαμψης προϋπολογισμού 139 εκατομμυρίων ευρώ, που θα αλλάξει πραγματικά τους όρους ανάπτυξης του θαλάσσιου τουρισμού στη χώρα μας.

Τη νέα αυτή σημαντική προοπτική για τον ελληνικό τουρισμό ερχόμαστε να ενισχύσουμε με μια νομοθετική πρόταση που ήδη επεξεργαζόμαστε και αφορά στην απλοποίηση της διαδικασίας αδειοδότησης των τουριστικών λιμένων και καταφυγίων. Δημιουργούμε δηλαδή τις προϋποθέσεις για περαιτέρω ανάπτυξη, πάντα με σεβασμό στο περιβάλλον και την αειφορία.

Επιπλέον, είναι ήδη δρομολογημένο το έργο του Ταμείου Ανάκαμψης για τη δημιουργία νέων και την αναβάθμιση υφιστάμενων εγκαταστάσεων τουρισμού υγείας και ευεξίας, ένα έργο με ορίζοντα υλοποίησης το 2025, που περιλαμβάνει και την αξιοποίηση των ιαματικών πόρων της χώρας. Στην κατεύθυνση αυτή άλλωστε έχουμε συστήσει ομάδα εργασίας στο Υπουργείο Τουρισμού για τον εκσυγχρονισμό του θεσμικού πλαισίου του τουρισμού υγείας και ευεξίας.

Να σημειώσω εδώ, επειδή σχολιάστηκε και κατά την συζήτηση στην αρμόδια επιτροπή, ότι στα έργα αναβάθμισης των τουριστικών υποδομών συνολικά, έρχονται να συμβάλουν και οι κατευθύνσεις του Εθνικού Χωροταξικού Πλαισίου για τον Τουρισμό, το οποίο βρίσκεται στην τελική φάση επεξεργασίας, με ορίζοντα έκδοσης της σχετικής κοινής υπουργικής απόφασης πιθανότατα εντός του πρώτου τριμήνου του 2024.

Έναν ακόμα κύριο στόχο μας αποτελεί η ενίσχυση της εικόνας και της ταυτότητας του ελληνικού τουρισμού. Ήδη δρομολογείται η δράση, με χρηματοδότηση πάλι από το Ταμείο Ανάκαμψης, που στοχεύει στον ψηφιακό μετασχηματισμό του Ελληνικού Οργανισμού Τουρισμού. Η δράση θα περιλαμβάνει επιμέρους έργα για την ποιοτικότερη και με σύγχρονους επικοινωνιακά όρους πληροφόρηση των επισκεπτών μας.

Επίσης, με στόχο την αναβάθμιση της εθνικής τουριστικής εκπαίδευσης και κατάρτισης δρομολογείται το έργο του Ταμείου Ανάκαμψης για την επανειδίκευση και αναβάθμιση δεξιοτήτων χιλιάδων εργαζομένων στον τουρισμό, ένα έργο στο οποίο στηρίζουμε πολλά και θεωρούμε ότι θα συμβάλει καταλυτικά στην αναβάθμιση της συνολικά προσφερόμενης υπηρεσίας και της εμπειρίας των επισκεπτών.

Έρχομαι τώρα σε έναν ακόμα υψηλής σπουδαιότητας οριζόντιο στόχο μας: τη βελτίωση της προσβασιμότητας στον τουρισμό με τη δημιουργία πραγματικά προσβάσιμων προορισμών. Για τον λόγο αυτόν προχωράμε άμεσα στη σύσταση σχετικής ομάδας εργασίας για να εξεταστούν σε βάθος τα προβλήματα που αντιμετωπίζουν τα άτομα με αναπηρία στη δραστηριότητά τους στον τουρισμό. Σήμερα μάλιστα δημοσιεύτηκε η πρόσκληση για τη χρηματοδότηση ενός ακόμα έργου από το Ταμείο Ανάκαμψης, που περιλαμβάνει τη δημιουργία υποδομών προσβασιμότητας σε πολλές παραλίες της χώρας μας. Ταυτόχρονα το Υπουργείο Τουρισμού εντείνει συστηματικά τους ελέγχους σε τουριστικά καταλύματα και υποδομές ως προς την τήρηση της προσβασιμότητας των ατόμων με αναπηρία.

Κυρίες και κύριοι συνάδελφοι, είναι σαφές ότι το Υπουργείο Τουρισμού εργάζεται εντατικά για να θέσει ισχυρά θεμέλια στο αύριο του ελληνικού τουρισμού και το παρόν σχέδιο νόμου έρχεται να συμβάλει στην υλοποίηση των στρατηγικών στόχων που έχουμε θέσει και που μόλις αναπτύχθηκαν. Εισάγονται νέα σύγχρονα εργαλεία και θεσμοθετούνται συλλογικά όργανα στην κατεύθυνση, όπως είπαμε, της ενίσχυσης της βιωσιμότητας του ελληνικού τουρισμού. Ταυτόχρονα αντιμετωπίζονται οργανωτικά και λειτουργικά ζητήματα που χρειάζονται άμεση επίλυση.

Θεσμοθετείται ένα σημαντικό συλλογικό όργανο που ήδη λειτουργεί άτυπα εδώ και χρόνια. Με τη σχετική διάταξη συστήνεται το Περιφερειακό Συμβούλιο Τουρισμού το οποίο συγκαλείται από τον Υπουργό Τουρισμού και στο οποίο συμμετέχουν οι δεκατρείς περιφερειάρχες της χώρας. Ως αρμοδιότητα έχει τη διατύπωση εισηγήσεων για θέματα όπως είναι ο σχεδιασμός της ισόρροπης τουριστικής ανάπτυξης, τόσο σε εθνικό επίπεδο όσο και στις επιμέρους περιφέρειες αλλά και η αντιμετώπιση ζητημάτων που χρειάζονται τη συνεργασία περιφερειών και κεντρικής διοίκησης για τον σχεδιασμό και την υλοποίηση αλληλένδετων τουριστικών δράσεων με στόχο φυσικά τον βέλτιστο και πιο αποτελεσματικό συντονισμό μεταξύ τους. Δίδεται θεσμική υπόσταση σε ένα ολιγομελές άρα και ευέλικτο συμβουλευτικό όργανο που θεωρούμε εξαιρετικά κρίσιμο για τον σχεδιασμό, τη διαμόρφωση και την υλοποίηση της εθνικής τουριστικής πολιτικής. Προωθείται έτσι η πολιτική μας για τουριστική ανάπτυξη σε όλη την επικράτεια τους περισσότερους, αν όχι όλους, τους μήνες τον χρόνο.

Επισημαίνουμε ότι η πρόθεση για ευρεία συνεννόηση στον ελληνικό τουρισμό είχε ήδη εκδηλωθεί από το 1998 με τη σύσταση του Εθνικού Συμβουλίου Τουρισμού. Λόγω όμως της ιδιαίτερα ευρείας σύνθεσης του οργάνου με πάνω από σαράντα άτομα η λειτουργία του είχε αποβεί ατελέσφορη και σταδιακά ατόνησε. Η ίδια δε διοικητική διάρθρωση της χώρας από τότε έχει αλλάξει ολοσχερώς. Το λέω αυτό διότι ακούστηκε από την Αντιπολίτευση ότι το Εθνικό Συμβούλιο Τουρισμού είναι χρήσιμο και δεν πρέπει να καταργηθεί. Ας θυμηθούμε ωστόσο ότι και επί των ημερών της κυβέρνησης ΣΥΡΙΖΑ-ΑΝΕΛ, σχεδόν για μια πενταετία δηλαδή, το όργανο αυτό ουδέποτε λειτούργησε, ουδέποτε συνεκλήθη. Προς επίρρωση δε της πρόθεσής μας για ευρύ διάλογο και πολιτική συνθέσεων στο άρθρο 3 συμπληρώθηκε η πρόβλεψη περί δυνατότητας κλήσης στο συμβούλιο οποιουδήποτε συλλογικού φορέα ανά περίπτωση για να εκφράσει τη γνώμη του επί θεμάτων που συζητούνται.

Στο σχέδιο νόμου επίσης προβλέπεται η συγκρότηση και λειτουργία Συμβουλίου Οινοτουρισμού, με σκοπό την ενημέρωση του Υπουργού Τουρισμού για ζητήματα ανάπτυξης του οινοτουρισμού, αλλά και τη μέριμνα για την προώθηση και προβολή των επισκέψιμων οινοποιείων και των μονάδων παραγωγής. Θυμίζω, όπως είπα και πριν, ότι ο ν.4276/2014, όπου και πάλι είχα την τιμή της νομοθετικής πρωτοβουλίας θεσμοθέτησε τον οινοτουρισμό ως ειδική μορφή τουρισμού μαζί με τον αγροτουρισμό, αναγνωρίζοντας έγκαιρα τις εξαιρετικές δυνατότητες που προσφέρει για ανάδειξη προορισμών με συγκριτικά χαμηλότερη ζήτηση.

Ο οινοτουρισμός είναι μια από τις μορφές τουρισμού που αναπτύχθηκε σημαντικά στη βάση εκείνης της νομοθεσίας του 2014 και διατηρεί δυναμική προοπτική ανάπτυξης σε όλες τις περιφέρειες της χώρας και για όλο τον χρόνο. Είναι ένας σημαντικός κλάδος που συμβάλλει στη διαρκή εξέλιξη της ποιότητας της ελληνικής οινικής παραγωγής και προσφέρει δρόμους διασύνδεσης της πρωτογενούς παραγωγής με τον τουρισμό.

Επιπροσθέτως, θεσμοθετείται στο Υπουργείο Τουρισμού Παρατηρητήριο για τον Παράκτιο και Θαλάσσιο Τουρισμό στη Μεσόγειο. Εκπληρώνουμε έτσι μια υποχρέωση που εκπορεύεται από το μνημόνιο κατανόησης που υπεγράφη μεταξύ του Παγκόσμιου Οργανισμού Τουρισμού και του Υπουργείου Τουρισμού τον Ιούνιο του 2021. Ο Παγκόσμιος Οργανισμός Τουρισμού, όπως και εμείς άλλωστε, αναγνωρίζει ότι ο παράκτιος και θαλάσσιος τουρισμός αποτελεί πραγματικό καταλύτη οικονομικής ανάπτυξης στην περιοχή της Μεσογείου. Η διασύνδεσή του δε με τις τοπικές οικονομίες αποτελεί ισχυρό εργαλείο για την οικονομική ευημερία των παράκτιων κοινοτήτων και όχι μόνο. Γι’ αυτό και η ενδυνάμωσή του είναι σύμφωνη με τις αρχές της βιωσιμότητας.

Ειπώθηκε από την Αντιπολίτευση ότι το παρατηρητήριο αποτελεί κατάτμηση του Εθνικού Παρατηρητηρίου Βιώσιμης Τουριστικής Ανάπτυξης. Κάθε άλλο. Το Εθνικό Παρατηρητήριο μετρά τις περιβαλλοντικές, κοινωνικές και οικονομικές παραμέτρους. Αυτή είναι και η κατεύθυνση του Παγκόσμιου Οργανισμού Τουρισμού. Προφανώς και ο Παγκόσμιος Οργανισμός Τουρισμού έχει παρατηρητήριο, αλλά παράλληλα έχει υπογράψει και με την Ελλάδα το μνημόνιο συνεργασίας για τον θαλάσσιο και παράκτιο τουρισμό, καθώς αποτελεί μία σημαντική θεσμοθέτηση για την υλοποίηση του μνημονίου συνεργασίας με τον Παγκόσμιο Οργανισμό Τουρισμού.

Στην πρωτοβουλία αυτή έχουν ήδη ανταποκριθεί θετικά η Αίγυπτος, η Αλγερία, η Μάλτα, η Ισπανία, το Μαρόκο, το Ισραήλ, η Κύπρος, με θετική απάντηση και της Γαλλίας. Ήδη έχουν εκφράσει το έντονο ενδιαφέρον και την υποστήριξή τους οι φορείς για τον θαλάσσιο τουρισμό σε επίπεδο κρουαζιέρας και yachting και για εμάς αποτελεί ευκαιρία για την ανάπτυξη αυτής της θεματικής μορφής τουρισμού η δυνατότητα της μέτρησης και της παρακολούθησης, ως απαραίτητου στοιχείου για τη διαδικασία λήψης απόφασης στη διαμόρφωση της τουριστικής πολιτικής.

Προχωρώντας θα ήθελα και πάλι να θυμίσω ότι το 2013 με το ν.4179 είχαμε θεσπίσει το Παρατηρητήριο Τουρισμού. Σκοπός του ήταν η συγκέντρωση και η αξιοποίηση στατιστικών στοιχείων, η μελέτη της τουριστικής αγοράς και η παρουσίαση πορισμάτων, με τελικό στόχο τη διαμόρφωση στοχευμένων πολιτικών για την ανάδειξη του τουριστικού προϊόντος της χώρας.

Σήμερα ερχόμαστε ξανά να νομοθετήσουμε για τον τρόπο συγκέντρωσης των απαραίτητων αυτών στατιστικών στοιχείων μέσω του σύγχρονου Εθνικού Παρατηρητηρίου Βιώσιμης Τουριστικής Ανάπτυξης.

Προβλέπουμε την υποχρεωτικότητα για την παροχή και ανταλλαγή στοιχείων μεταξύ των φορέων -ναι, δυστυχώς αυτό ήταν ένας λόγος που δεν λειτούργησε το παρατηρητήριο, το ότι δεν υπήρχε υποχρεωτικότητα στην παροχή των στοιχείων- και προβλέπουμε επίσης τη διαλειτουργικότητα με άλλα πληροφοριακά συστήματα και μητρώα του δημόσιου τομέα.

Ακούσαμε και για αυτοκριτική από την Αξιωματική Αντιπολίτευση, η οποία εξέφρασε απορία τι κάναμε τόσα χρόνια που το χρήσιμο αυτό εργαλείο ήταν ανενεργό. Ειλικρινά είναι άξιον απορίας γιατί ο ΣΥΡΙΖΑ συμπεριφέρεται σαν να μην κυβέρνησε για πέντε ολόκληρα χρόνια.

Προχωρούμε τη διασφάλιση της σταθερής ροής της χρηματοδότησης του Προγράμματος «Τουρισμός για όλους 2022-2025» μέχρι τη λήξη του. Νομοθετούμε σχετικά για την εξασφάλιση των διαθέσιμων υπολοίπων από τον πρώτο κύκλο του προγράμματος και προχωράμε σε μια πολιτική με έντονο κοινωνικό πρόσημο αλλά ταυτόχρονα και αναπτυξιακό. Σχεδιάζουμε να αυξήσουμε τα εισοδηματικά όρια των δικαιούχων, όπως και το ποσό της βασικής επιδότησης, αλλά και να αυξήσουμε ακόμα περισσότερο την επιδότηση για ευαίσθητες κοινωνικές ομάδες. Με λίγα λόγια, θέλουμε να στηρίξουμε πολύ περισσότερους Έλληνες πολίτες και ακόμα περισσότερο εκείνους που το έχουν μεγαλύτερη ανάγκη. Να επισημάνω ότι ο νέος κύκλος που προετοιμάζεται δεν θα αφορά μόνο τους θερινούς μήνες, αλλά θα συμπεριλαμβάνει ουσιαστικά δύο χειμερινές περιόδους. Κάνουμε πράξη, λοιπόν, την πολιτική ενίσχυσης του εσωτερικού τουρισμού αλλά και της χωρικής και χρονικής επέκτασης της τουριστικής δραστηριότητας.

Κυρίες και κύριοι συνάδελφοι, το παρόν νομοσχέδιο δεν έρχεται μόνο να θεσμοθετήσει νέα εργαλεία και συλλογικά όργανα, έρχεται και να λύσει υφιστάμενα προβλήματα στη διοικητική διαδικασία. Ένα από αυτά αφορά στην κοινοποίηση διοικητικών πράξεων που επιφέρουν μεταβολές σε ιδιώτες και επιχειρήσεις. Εισάγουμε, λοιπόν, τη διαδικασία της ηλεκτρονικής επίδοσης και λύνουμε το πρόβλημα της χρονοβόρας υποχρεωτικής διαδικασίας αποστολής επιστολών μέσω ταχυδρομείου. Παρατηρήθηκε στην πράξη ότι αυτό δημιουργεί σοβαρές καθυστερήσεις στην τήρηση της νομιμότητας, που για εμάς αυτή η τήρηση της νομιμότητας αποτελεί τη σοβαρότερη, θα έλεγα, προϋπόθεση για ένα ισχυρό, ποιοτικό, ανταγωνιστικό τουριστικό προϊόν.

Μεριμνούμε επίσης για την εξασφάλιση διοικητικής υποστήριξης του ΙΕΚ Τουρισμού Ιονίων Νήσων έως ότου ολοκληρωθεί η πρόσληψη νέου προσωπικού με διαδικασίες του ΑΣΕΠ -αυτό προβλέπεται να γίνει πολύ άμεσα- αλλά και για την παράταση των προθεσμιών κατάταξης κύριων ξενοδοχειακών καταλυμάτων, που κρίνεται για άλλη μια φορά απαραίτητη για την ομαλή προσαρμογή στην ισχύουσα νομοθεσία αλλά και εν όψει της νέας νομοθετικής πρωτοβουλίας για περαιτέρω απλοποίηση της διαδικασίας αδειοδότησης των τουριστικών καταλυμάτων που σκοπεύουμε να φέρουμε μέσα στο 2024.

Και επειδή εν τοις πράγμασι αξιολογείται πάντα η ορθή υλοποίηση των στοχεύσεών μας -και αυτό μας αφορά όλους- με το παρόν νομοσχέδιο προβαίνουμε και σε τροποποιήσεις ή διορθωτικές κινήσεις και πρωτοβουλίες που δεν είχαν το αναμενόμενο κατά τον σχεδιασμό τους αποτέλεσμα. Προχωράμε, λοιπόν, στην τροποποίηση του υφιστάμενου πλαισίου προστασίας της περιοχής ναυάγιο Ζακύνθου. Η αρμοδιότητα της φύλαξης ανατίθεται πλέον στην Περιφέρεια Ιονίων Νήσων, ενώ όλες οι άλλες αναγκαίες παρεμβάσεις θα αποφασίζονται σε επίπεδο κεντρικής διοίκησης. Επομένως αλλάζουμε το σχετικό νομοθετικό πλαίσιο ώστε να μπορεί να προστατευθεί με πιο ενισχυμένους όρους το ναυάγιο Ζακύνθου, μια εμβληματική για τη χώρα μας περιοχή φυσικού κάλλους, ένα εμβληματικό τουριστικό αξιοθέατο.

Όσον αφορά στην κατάργηση της ανώνυμης εταιρείας του δημοσίου με την επωνυμία «Ιαματικές Πηγές Ελλάδος», στην πορεία του χρόνου και κατά τη διάρκεια της λειτουργίας της διαπιστώθηκε ότι δεν επιτελέστηκε ο σκοπός συστάσεώς της, το δε αντικείμενό της μπορεί να μεταφερθεί και να καλυφθεί αποτελεσματικά στο πλαίσιο αρμοδιοτήτων υφιστάμενων δομών του Υπουργείου Τουρισμού. Διασφαλίζεται δε με το παρόν η ομαλή μετάβαση στην πραγματική και νομική κατάσταση που θα ισχύει εφεξής. Και για να μην μπερδεύουμε τις διαδικασίες στο Κοινοβούλιο και επειδή ειπώθηκε για λογοδοσία και διαφάνεια, θέλω να πω, κυρίες και κύριοι συνάδελφοι, ότι άλλο είναι το νομοθετικό έργο και άλλο ο κοινοβουλευτικός έλεγχος. Για ό,τι θέλετε, κυρίες και κύριοι συνάδελφοι, μπορείτε είτε να απευθυνθείτε με ερωτήσεις είτε και να κάνετε αιτήσεις κατάθεσης εγγράφων.

Τέλος, κρίνεται σκόπιμη η κατάργηση του θεσμού του «πρεσβευτή του ελληνικού τουρισμού», γεγονός που οφείλεται στον επανασχεδιασμό του πλαισίου προώθησης του ελληνικού τουρισμού με βάση τις σύγχρονες μεθόδους και τη διαμόρφωση νέων τάσεων στην τουριστική ζήτηση.

Κυρίες και κύριοι συνάδελφοι, το υπό συζήτηση και ψήφιση νομοσχέδιο είναι προϊόν διαβούλευσης με τους τουριστικούς φορείς, τους πολίτες, τα συναρμόδια Υπουργεία. Καθ’ όλη τη διάρκεια της νομοθέτησης αποτυπώθηκε ο θετικός αντίκτυπος της πρωτοβουλίας αυτής. Θα ήθελα, λοιπόν, να ευχαριστήσω όλους εκείνους που συντέλεσαν στο καλύτερο δυνατό αποτέλεσμα και να διαβεβαιώσω τους φορείς και εμπλεκόμενους στον τομέα ότι είμαστε εδώ να συνεχίσουμε να δίνουμε τις μάχες, αλλά και τις λύσεις μαζί.

Αυτή η Κυβέρνηση έχει αντιμετωπίσει και έχει δώσει απαντήσεις στις μεγαλύτερες προκλήσεις. Πριν ακόμα συμπληρωθεί ενάμισης μήνας από τα ακραία πλημμυρικά φαινόμενα της Θεσσαλίας έχει ήδη καταβληθεί η πρώτη αρωγή ύψους 72,6 εκατομμυρίων ευρώ σε πολίτες, νοικοκυριά, επαγγελματίες που το έχουν ανάγκη. Το Υπουργείο Τουρισμού ως ένα μάχιμο Υπουργείο που ξέρει να διαχειρίζεται κρίσεις και να δίνει λύσεις είναι από την πρώτη στιγμή κοντά τους. Ο γενικός μας γραμματέας ήταν εκεί από την πρώτη στιγμή και έμεινε δέκα μέρες για να μπορέσει να στηρίξει τους επιχειρηματίες και τους εργαζομένους στον τουρισμό. Είμαστε σε συνεχή επαγρύπνηση για τη στήριξη των πληγεισών περιοχών και ήδη ο ΕΟΤ εφαρμόζει ένα εξειδικευμένο σχέδιο δράσης για την προώθηση και την προβολή των περιοχών που έχουν υποστεί ζημιά από τις συνέπειες της κλιματικής αλλαγής.

Εμείς συνεχίζουμε το έργο μας, ένα έργο που μπορεί να οδηγήσει τον ελληνικό τουρισμό σε έναν νέο κύκλο ανάπτυξης που βάζει τα θεμέλια στην ενίσχυση των ποιοτικών χαρακτηριστικών του ελληνικού τουρισμού, που είναι ο βασικός αιμοδότης της ελληνικής οικονομίας σε εποχές δύσκολες, που συνδράμει ενεργά στην πολιτική της Κυβέρνησης για καλύτερες, ποιοτικότερες θέσεις εργασίας, για επενδύσεις, για συλλογική πρόοδο.

Σε αυτή την προσπάθεια είμαστε όλοι μαζί, φορείς, επιχειρήσεις, εκπρόσωποι εργαζομένων στον τουρισμό. Στεκόμαστε όλοι μαζί, ενωμένοι, για την ενίσχυση της βιώσιμης τουριστικής ανάπτυξης τα οφέλη της οποίας θα διαχέονται σε ολόκληρη τη χώρα, σε όλους τους Έλληνες πολίτες, πιο δίκαια, πιο ανταποδοτικά. Εμείς είμαστε εδώ, στην πρώτη γραμμή των αλλαγών, γι’ αυτό και καλώ όλες και όλους τους συναδέλφους να υπερψηφίσουμε ένα νομοθετικό βήμα που μας φέρνει πιο κοντά σε μια νέα εποχή για τον ελληνικό τουρισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και τρεις συνοδοί-εκπαιδευτικοί από το 1ο Πρότυπο Γενικό Λύκειο Χαλκίδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επόμενος ομιλητής είναι από την Ελληνική Λύση ο κ. Παράσχος Παπαδάκης.

Να σας ενημερώσω ότι θα ακολουθήσει η κ. Ασημίνα Σκόνδρα, στη συνέχεια ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Νίκος Παππάς και μετά από δύο ομιλητές ακολουθεί ο κ. Χήτας, Κοινοβουλευτικός Εκπρόσωπος της Ελληνικής Λύσης, και μετά από ακόμη δύο ομιλητές η Κοινοβουλευτική Εκπρόσωπος της Πλεύσης Ελευθερίας η κ. Καραγεωργοπούλου.

**ΣΤΕΦΑΝΟΣ ΓΚΙΚΑΣ:** Δεν το κάνουμε ανά τρεις Βουλευτές;

**ΠΡΟΕΔΡΕΥΟΥΣΑ (Όλγα Γεροβασίλη):** Υπάρχει λόγος να μείνουμε λίγο στο δύο ακόμη, γιατί υπάρχουν θέματα.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Αντιστοίχως υπάρχουν θέματα και για τους Βουλευτές.

**ΠΡΟΕΔΡΕΥΟΥΣΑ (Όλγα Γεροβασίλη):** Το κατανοώ και θα το προσπαθήσουμε. Επείγεται κυρίως και έχει αντικειμενικό λόγο ο κ. Χήτας, οπότε…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Συγγνώμη, κυρία Πρόεδρε, αλλά ο κ. Παππάς πιο πριν δεν ήταν δηλωμένος για να μιλήσει.

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, αλλά από την κοινοβουλευτική τάξη, τη δύναμη των κομμάτων, προηγείται. Αν θέλετε μεταξύ σας να κάνετε την οποιαδήποτε αλλαγή δεν υπάρχει θέμα.

Ορίστε, έχετε τον λόγο, κύριε Παπαδάκη.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κυρία Υπουργέ, υπήρξε μια πολιτική ανωμαλία -θα το πω κομψά- για την οποία δεν ομιλεί κανείς στο Εθνικό Κοινοβούλιο, ένα μείζον εθνικό θέμα που έλαβε χώρα στις αυτοδιοικητικές εκλογές, στις περιφερειακές εκλογές στη Θράκη.

Kαι τι εννοώ; Ενώ στις εθνικές εκλογές όλος ο χάρτης ήταν μπλε, μόνο στη Ροδόπη, που υπάρχει γνωστό το έντονο μουσουλμανικό στοιχείο, ο χάρτης ήταν ροζ. Ήταν αυτό που κινητοποίησε την κ. Ντόρα Μπακογιάννη, την Πρόεδρο της Διακομματικής Επιτροπής της Θράκης, να φτάσει στη Ροδόπη, να μαλώσει on camera, όπως είδαμε όλοι, τους Έλληνες μουσουλμάνους της Θράκης ότι αν δεν ψηφίσουν Νέα Δημοκρατία, τότε δεν θα πάνε καλά τα πράγματα. Μάλιστα, είχε γίνει και καταγγελία από τον ίδιο τον Πρωθυπουργό στον ΣΥΡΙΖΑ, γιατί υποστήριξε, λέει, το τουρκικό προξενείο, έναν συγκεκριμένο υποψήφιο, και στην ουσία παρενέβη άμεσα στις εθνικές εκλογές.

Ενώ, λοιπόν, έχουμε όλον τον χάρτη της Ελλάδας μπλε και τη Ροδόπη, όπως προανέφερα, ροζ, φτάνουμε τέσσερις μήνες μετά στις περιφερειακές εκλογές και ο υποστηριζόμενος από τη Νέα Δημοκρατία κ. Μέτιος, ως υποψήφιος περιφερειάρχης Ανατολικής Μακεδονίας και Θράκης, παίρνει το ποσοστό στη Ροδόπη 55,81%, είκοσι οκτώ μονάδες περισσότερες από τον κ. Τοψίδη που ήρθε δεύτερος και ο κ. Ηλιόπουλος Στέργιος, που επίσημα είχε υποστηριχθεί από τον κ. Φάμελλο του ΣΥΡΙΖΑ, έρχεται πέμπτος καταϊδρωμένος και κοπιασμένος.

Αναρωτιέμαι εγώ, με το φτωχό μου το μυαλό, χωρίς να είμαι και μεγάλος πολιτικός αναλυτής, τι συνέβη λοιπόν μέσα στους τέσσερις αυτούς μήνες και τελικά, η Ροδόπη από ΣΥΡΙΖΑ έγινε Νέα Δημοκρατία και με τόση μεγάλη διαφορά, 53% διαφορά. Απορώ με τον ΣΥΡΙΖΑ, που είχε καταγγείλει τότε ο κ. Μητσοτάκης τον ΣΥΡΙΖΑ για παρέμβαση, για ποιον λόγο τώρα δεν καταγγέλλει τη Νέα Δημοκρατία ο ΣΥΡΙΖΑ, αν υπάρχει κάποια παρέμβαση από το τουρκικό Προξενείο που πρέπει να γνωρίζουμε όλοι εμείς.

Γι’ αυτό λέω ότι είναι μείζον εθνικό ζήτημα, το οποίο δεν ακούγεται και απορώ και εξίσταμαι για ποιον λόγο δεν ακούγεται εδώ μέσα, ειδικά από τον ΣΥΡΙΖΑ. Να αναρωτηθούμε για ποιον λόγο ο κ. Μέτιος, ο υποστηριζόμενος από τη Νέα Δημοκρατία, δυο-τρεις μήνες πριν τις εκλογές συνέτρωγε με τον γενικό πρόξενο της Τουρκίας και είχε και συναντήσεις με τον γενικό πρόξενο της Τουρκίας στην Κομοτηνή και τον Πρέσβη της Τουρκίας, συγκεκριμένα 21-4-2023.

Είναι γνωστό, κυρίες και κύριοι συνάδελφοι, και πρέπει να λέγονται αυτά, σε τέτοια θέματα μέσα στο ελληνικό Κοινοβούλιο. Αυτή είναι η θέση μας. Το τουρκικό προξενείο υλοποιεί το σχέδιο εκτουρκισμού των μουσουλμάνων στη Θράκη και υπάρχουν οργανώσεις, όπως η τουρκική «Οργάνωση Νέων Θράκης», που πριν λίγες μέρες έκαναν μια ημερίδα, παρουσία του προξένου της Τουρκίας στην Κομοτηνή αλλά και του ψευτομουφτή της Κομοτηνής, με θέμα -προσέξτε- «Επανεξετάζοντας τη Συνθήκη της Λοζάνης-. Εμείς κωφεύουμε, ποιούμε την νήσσαν, κάνουμε ότι δεν καταλαβαίνουμε.

Φέρτε μου όλους τους πολιτικούς αναλυτές, φέρτε μου όλους τους επικοινωνιολόγους και εξηγήστε μου με ποιον τρόπο άλλαξαν τα μυαλά ή η πολιτική ιδεολογία των ανθρώπων που βρίσκονται στη Ροδόπη μέσα σε τέσσερις μήνες και ψήφισαν Νέα Δημοκρατία με τόση μεγάλη διαφορά, ενώ ΣΥΡΙΖΑ, όπως είπαμε ήταν πέμπτος. Είχε πει ο Βολταίρος ότι είναι επικίνδυνο να έχεις δίκιο, όταν η κυβέρνηση έχει άδικο. Όντως είναι επικίνδυνο, αλλά εμείς ήρθαμε εδώ ως Ελληνική Λύση να λέμε τη γλώσσα της αλήθειας, προτάσσοντας το εθνικό συμφέρον και μη βάζοντας πάνω απ’ όλα τις ψήφους, τα ψηφαλάκια, που οδηγούν σε θέσεις καρέκλας, αλλά πάνω απ’ όλα το εθνικό συμφέρον. Γι’ αυτό θα παλέψουμε με όποιο τίμημα προσωπικό ή μη.

Ως προς το συγκεκριμένο νομοσχέδιο τώρα, πρόκειται για ένα νομοσχέδιο, κατά την άποψή μου, πασαλείμματος. Κινήσεις τυπικές, χωρίς ουσία. Συστήνετε περιφερειακά συμβούλια τουρισμού, συμβούλια οινοτουρισμού, χωρίς πραγματικές παρεμβάσεις ουσίας, για να βρούμε το πρόβλημα και να αυξήσουμε τα έσοδά μας από τον τουρισμό. Δεν έχουμε πολλά πράγματα στην Ελλάδα, ούτε αυτοκίνητα φτιάχνουμε, ούτε αυτοκινητοβιομηχανία έχουμε, τίποτα δεν έχουμε, ούτε βίδα δεν παράγουμε. Έχουμε έναν τουρισμό, μια προίκα που βρήκαμε από τους αρχαίους Έλληνες, μια προίκα που βρήκαμε από τη φύση, από τον Θεό και εκεί πρέπει, φυσικά, να συνεργαστούμε όλοι, για να τον αναβαθμίσουμε.

Τώρα μου φέρνετε ένα περιφερειακό συμβούλιο, το οποίο, λέτε, θα έχει γνωμοδοτικό χαρακτήρα και θα αποτελείται από τους δεκατρείς περιφερειάρχες. Πάλι, δηλαδή, πάμε να το κομματικοποιήσουμε. Οι περιφερειάρχες θέλετε στη Νέα Δημοκρατία να είναι ως μεγάλοι ηγεμόνες. Είναι οι δεξιοί, της Νέας Δημοκρατίας. Θέλετε τώρα να τους μαζέψουμε όλους μαζί, για να αναπτύξουμε την περιφέρεια. Σωστά, θέλουμε την αποκέντρωση. Θέλουμε να έχει τον πρώτο λόγο η περιφέρεια για τα τοπικά της προβλήματα, αλλά με ανθρώπους που δεν είναι απόλυτα κομματικοποιημένοι, με ανθρώπους που ζουν τον τουρισμό και είναι μέσα στον τουρισμό, όπως είναι η εστίαση, όπως είναι οι ξενοδόχοι. Από αυτούς -και όχι μόνο- θα έπρεπε να αποτελείται το Περιφερειακό Συμβούλιο Τουρισμού, ακομματικοποίητα να δίνει τις προτάσεις, τις ιδέες, γιατί ζουν καθημερινά τον τουρισμό. Να αποτελείται από αυτούς το Συμβούλιο, εάν θέλουμε να βοηθήσουμε πραγματικά και να έχει γνωμοδοτικό, σωστό χαρακτήρα.

Εάν θέλετε, πραγματικά, να βοηθήσουμε τον τουρισμό και να κάνουμε σοβαρές τομές, μην ντρέπεστε. Πάρτε το πρόγραμμά μας, της Ελληνικής Λύσης. Θα σας πω και συγκεκριμένα -μην κουράζεστε- δείτε από την εκατόν τριάντα μέχρι την εκατόν εβδομήντα σελίδα, που έχει βιώσιμες, ρεαλιστικές ιδέες για τον τουρισμό, που θα μπορούσαν να γίνουν από χθες και να αποφέρουν περισσότερα έσοδα στην Ελλάδα και όχι να έχουμε τον τουρισμό στην Ελλάδα τρεις μήνες μόνο, αλλά δώδεκα μήνες, με εναλλακτικό τουρισμό.

Πού είναι το σχέδιο τουρισμού που έχετε για τον πολιτιστικό, για τον θρησκευτικό, για τον αγροτουρισμό, για τον οινοτουρισμό, για τον χειμερινό, για τον οικοτουρισμό, για τον κυνηγοτουρισμό; Έχουμε ένα Δέλτα Έβρου στην Αλεξανδρούπολη, που δεν έχεις πρόσβαση να πας. Ένα Δέλτα Έβρου, έναν φοβερό, σπάνιο υδροβιότοπο, που προστατεύεται από διεθνείς συνθήκες -όπως η Διεθνής Συνθήκη Ramsar- και δεν μπορούμε ούτε εμείς οι Εβρίτες να τον επισκεφθούμε, γιατί δεν έχει δρόμο να πας. Δεν μιλάμε να έχει info κουτιά ή πληροφορίες ή άλλα μέσα, για να μπορέσεις να δεις αυτόν τον σπάνιο υδροβιότοπο. Δεν έχει καν δρόμο, κυρίες Υπουργοί, κυρίες και κύριοι συνάδελφοι, για να πας να δεις αυτόν τον σπάνιο υδροβιότοπο. Δεν μπορούν να πάνε σχολεία να κάνουν εκπαιδευτικές εκδρομές για να γνωρίσουν τον Έβρο, πόσω δε μάλλον όταν εμείς οι ίδιοι που ζούμε στον Έβρο και στη Θράκη δεν μπορούμε να τον επισκεφθούμε για τον λόγο που σας προανέφερα.

Απαγορεύσατε, φυσικά, και το κυνήγι στο Δέλτα του Έβρου, που ήταν άλλη μια πηγή εισοδήματος, τον κυνηγοτουρισμό, όπου αποφέρει συγκεκριμένα εισοδήματα στον Έβρο, σε εκτάσεις οι οποίες δεν επλήγησαν από την πυρκαγιά. Να ξέρετε ότι πίσω από το κυνήγι υπάρχουν τοπικές οικονομίες που στηρίζονται πάνω σε αυτόν τον τομέα, όπως είναι τα καταστήματα, όπως είναι οι θηροφύλακες που πληρώνονται από τις άδειες που εκδίδονται από τους κυνηγούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, θέλω να μείνω λίγο στο άρθρο 12, με το οποίο καταργείτε την ανώνυμη εταιρεία «Ιαματικές Πηγές Ελλάδας Α.Ε.» που συστάθηκε πάλι από εσάς, από τη Νέα Δημοκρατία με τον ν.4875/2021. Λέτε, λοιπόν, στην αιτιολογική έκθεση -και άκουσα και την αξιότιμη κυρία Υπουργό να το προαναφέρει- ότι δεν χρειάζεται να υπάρχει, διότι οι αρμοδιότητες καλύπτονται από τις οργανικές μονάδες του Υπουργείου Τουρισμού και όπως λέει η αιτιολογική έκθεση «προσφέροντας δημοσιονομικό όφελος». Εύλογα γεννάται το ερώτημα στον πιο αδαή: Τότε, εφόσον καλύπτονταν από τις δομές και τις υποδομές του Υπουργείου Τουρισμού, για ποιον λόγο το συστήσατε; Πού πήγαν αυτά τα χρήματα;

Πέντε εκατομμύρια ευρώ μετοχικό κεφάλαιο, υλικοτεχνικός εξοπλισμός, γραφεία, υπολογιστές, μισθοί του διοικητικού συμβουλίου, του διευθύνοντος συμβούλου τέσσερα και πέντε χιλιάρικα για δύο χρόνια άκουσα εδώ. Και τι είπατε, κυρία Υπουργέ; Δεν εφαρμόστηκε ο σκοπός. Για ποιον λόγο; Φέρτε μία αιτιολογική έκθεση, φέρτε τον ισολογισμό και πέστε μας ότι δεν εφαρμόστηκε ο σκοπός, ότι δεν πήγε καλά αυτό το οποίο είχαμε σκεφτεί και είχαμε ονειρευτεί για αυτόν και για αυτόν τον λόγο, για να ξέρουμε τι θα ψηφίσουμε και για ποιον λόγο, πραγματικά, διαλύεται αυτή η εταιρεία «Ιαματικές Πηγές Ελλάδας Α.Ε.»;

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΠΑΡΑΣΧΟΣ ΠΑΠΑΔΑΚΗΣ:** Κλείνοντας -και ευχαριστώ, κυρία Πρόεδρε, για την ανοχή-, θέλω να πω ότι δεν μπορείτε να παίζετε με το χρήμα και το αίμα των Ελλήνων φορολογουμένων. Μιλάμε για 5 εκατομμύρια ευρώ μετοχικό κεφάλαιο, μιλάμε για υλικοτεχνικό εξοπλισμό, μιλάμε για μισθούς που δεν έπρεπε κάποιοι να παίρνουν και τώρα έρχεστε και το κλείνετε. Να ξέρετε ότι υπάρχει και το Ελεγκτικό Συνέδριο, που έπρεπε να πάρει πρωτοβουλία και να δει πραγματικά και να καταλογίσει σε κάποιους ανθρώπους όλα αυτά τα χρήματα τα οποία δεν έπρεπε να δαπανηθούν.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν καλέσω στο Βήμα την κ. Σκόνδρα, θα δώσω για λίγο τον λόγο στην Υπουργό την κ. Κεφαλογιάννη για νομοτεχνικές βελτιώσεις.

Ορίστε, κυρία Υπουργέ, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Θα καταθέσω νομοτεχνικές βελτιώσεις. Δεν θα τις διαβάσω. Μπορείτε να πάρετε το αντίγραφο, για να το διανείμετε.

Ευχαριστώ πολύ.

(Στο σημείο αυτό η Υπουργός Τουρισμού κ. Όλγα Κεφαλογιάννη καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(ΝΑ ΜΠΕΙ Η ΣΕΛΙΔΑ 271)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κυρία Πρόεδρε.

Παγκόσμια Ημέρα Καταπολέμησης του Καρκίνου του Μαστού σήμερα και υπενθυμίζει σε όλες μας ότι απαγορεύεται, δεν επιτρέπεται, η αμέλεια.

Παράλληλα, υπενθυμίζει ότι υπάρχουν δωρεάν προληπτικές εξετάσεις, ένα πλέγμα ολόκληρο που αυτή η Κυβέρνηση δημιούργησε και πρέπει και μπορούμε να το αξιοποιήσουμε.

Επίσης, το μυαλό μας σήμερα και οι σκέψεις μας είναι κοντά στις γυναίκες που παλεύουν για τη ζωή τους, όπως και σε εκείνες που έφυγαν, σαν την αείμνηστη Φώφη Γεννηματά.

Κυρία Υπουργέ, κυρίες και κύριοι συνάδελφοι, ο τουρισμός αποτελεί έναν από τους πυλώνες της «βαριάς βιομηχανίας» της χώρας μας και μαζί με τη ναυτιλία και τον πρωτογενή τομέα είναι η κινητήρια δύναμη της εθνικής μας οικονομίας. Η Κυβέρνηση της Νέας Δημοκρατίας έχει εργαστεί μεθοδικά για την περαιτέρω ανάπτυξη του κλάδου και αυτό αποδεικνύεται από τα θεαματικά αποτελέσματα των ετών που ακολούθησαν την πανδημία.

Όμως, περισσότερα έσοδα σημαίνει περισσότερες απαιτήσεις σε υποδομές και υπηρεσίες. Όπως είναι φυσικό, η διόγκωση των αφίξεων και του κλάδου εργασιών οδηγεί στην ανάγκη για ευρύτερα αναπτυξιακά έργα και επενδύσεις. Από το 2019 και ένθεν, η Κυβέρνηση ακολουθεί μια σαφή αναπτυξιακή στρατηγική, με στόχευση την επιπλέον αύξηση των εσόδων, των θέσεων εργασίας και της προοπτικής του τουρισμού με σταθερό και μακρύ ορίζοντα.

Στόχος μας τη νέα τετραετία που ξεκίνησε είναι τα ετήσια εθνικά έσοδα από τον τουρισμό να φτάσουν τα 30 δισεκατομμύρια ευρώ ετησίως, δηλαδή, σχεδόν διπλάσια της περυσινής περιόδου, που άγγιξε τα 17,6 δισεκατομμύρια ευρώ. Για να επιτευχθεί αυτό, η τουριστική περίοδος πρέπει να διαρκεί σχεδόν όλο το έτος και αυτό είναι εφικτό να συμβεί με εναλλακτικές πηγές τουρισμού και να επεκταθεί σε όλη τη χώρα.

Απαραίτητη, λοιπόν, είναι η ολοκλήρωση του ειδικού χωροταξικού πλαισίου για τον τουρισμό, αλλά και η περαιτέρω αναβάθμιση σε αεροδρόμια, λιμάνια, οδικό δίκτυο και χερσαίες μεταφορές.

Κυρίες και κύριοι συνάδελφοι, η Περιφέρειά μου, η Καρδίτσα και γενικότερα, η Θεσσαλία δοκιμάστηκε πρόσφατα από μια πρωτόγνωρη θεομηνία. Ειδικά ο Νομός μου, η Καρδίτσα, χτυπήθηκε δεύτερη φορά μέσα σε τρία χρόνια. Η αποφασιστική στήριξη της Κυβέρνησης τότε στον «Ιανό» και τώρα, στον «Ντάνιελ» είναι καταλυτική ως προς την ανάκαμψη της τοπικής μας οικονομίας.

Ωστόσο, ειδικότερα η Καρδίτσα, ακόμη και πριν τα καταστροφικά καιρικά φαινόμενα, χρειαζόταν διεξόδους, ώστε να διευρύνει τις πηγές εσόδων της και να μην περιορίζεται μόνο στο αγροτικό εισόδημα. Μια από αυτές κάλλιστα μπορεί να είναι η δραστηριότητα στην ανεπαρκώς ανεπτυγμένη τουριστικά, ωστόσο φωτογενή περιοχή μας.

Αν ρωτήσουμε κάποιον «τι κάνουμε στην Καρδίτσα;», τι θα μας απαντήσει; Ότι είμαστε αγρότες, το οποίο είναι και αδιαμφισβήτητο. Δεν είμαστε, όμως, μόνο αγρότες ή κτηνοτρόφοι.

Η Θεσσαλία γενικότερα και η Καρδίτσα ειδικότερα είναι ένας τόπος μεγάλου φυσικού κάλλους και υψηλών δυνατοτήτων τουριστικής αξιοποίησης. Είναι γεγονός πως γύρω από τη λίμνη Πλαστήρα έχει δημιουργηθεί ένας κύκλος εργασιών με έσοδα από υπηρεσίες τουρισμού. Αυτό, όμως, είναι σε μικρή, σε περιορισμένη έκταση και δεν περιλαμβάνει το σύνολο των σημείων ενδιαφέροντος του νομού μας.

Τα περσινά στοιχεία δείχνουν πως οκτώ περιφέρειες, ήτοι Θεσσαλία, Πελοπόννησος, Ανατολική Μακεδονία και Θράκη, Ήπειρος, Δυτική Ελλάδα, Στερεά Ελλάδα, Βόρειο Αιγαίο και Δυτική Μακεδονία εισέπραξαν από τον τουρισμό 1.921.900.000 ευρώ από τα 17,6 δισεκατομμύρια ευρώ που συνέπραξε συνολικά η Ελλάδα.

Είναι δυσανάλογα μικρό το ποσοστό εισροών που φτάνουν στην περιφέρειά μας σε σχέση με άλλα μέρη της Ελλάδος. Αυτό είναι φυσικό, βέβαια, καθώς δεν είναι δυνατόν να συγκρίνουμε τη Θεσσαλία με τις Κυκλάδες, παραδείγματος χάριν. Ωστόσο, οι ανάγκες είναι μεγάλες και ο τουρισμός είναι μια δραστηριότητα που μπορεί να γεννήσει θέσεις εργασίας, πλούτο και διεθνή αναγνωρισιμότητα για τα προϊόντα μας, συνεπώς και περισσότερες εξαγωγές, καθώς και ανάπτυξη των τοπικών θεματικών τουρισμού, όπως ο περιπατητικός, ο ιατρικός, ο γαστρονομικός, ο ιαματικός, ο οινοτουρισμός και μάλιστα, όλα υπό το πρίσμα της βιώσιμης ανάπτυξης και μιας φιλικής προς το περιβάλλον δραστηριότητας.

Και χαίρομαι, κυρία Υπουργέ, που άκουσα ότι ήδη καταρτίζεται σχέδιο για την επιμέρους τόνωση της τουριστικής δραστηριότητας στη Θεσσαλία.

Θα ήθελα να επισημάνω, επίσης, ότι ακόμα και αυτό το μικρό μερίδιο που προανέφερα από τα τουριστικά έσοδα επετεύχθη σταδιακά μόλις την τελευταία δεκαετία χάρη στην προβολή και προώθηση του τουριστικού προϊόντος της Θεσσαλίας από την απερχόμενη περιφερειακή αρχή, μέσω της διεθνούς προβολής σε εκθέσεις, σε μέσα μαζικής ενημέρωσης, αλλά και χάρη σε καινοτομίες, όπως παραδείγματος χάριν, το υποβρύχιο πάρκο στην Αλόννησο.

Κυρίες και κύριοι συνάδελφοι, είναι απαραίτητο τόσο για να επιτευχθούν οι συνολικοί εθνικοί στόχοι για τον τουρισμό, αλλά και στο πλαίσιο της στήριξης της περιφερειακής οικονομίας και ακόμη περισσότερο των περιοχών που έχουν πληγεί από φυσικές καταστροφές, εκτός από την ενίσχυση του εγχώριου τουρισμού με voucher, να δοθεί βαρύτητα στις δυνατότητες τουριστικής ανάπτυξης των κατά τόπους περιοχών.

Οι ρυθμίσεις που εισάγει το παρόν νομοσχέδιο συνεισφέρουν στα παραπάνω, ενισχύοντας τη συνολική στήριξη της τουριστικής δραστηριότητας. Απλοποιούν διαδικασίες και αυξάνουν τη διαλειτουργικότητα των ηλεκτρονικών εργαλείων που χρησιμοποιούν οι αρμόδιες υπηρεσίες, όργανα και επιχειρήσεις για τη μέτρηση και την προβολή χρήσιμων αποτελεσμάτων.

Επίσης, το νομοσχέδιο συστήνει και ενεργοποιεί τρεις σημαντικούς φορείς, πρώτον, το Περιφερειακό Συμβούλιο Τουρισμού, το οποίο αναμένεται να αποτελέσει τον συνδετικό κρίκο μεταξύ του Υπουργείου και των περιφερειών, δεύτερον, το Συμβούλιο Οινοτουρισμού, που θα γνωμοδοτεί σχετικά με ζητήματα βιώσιμης ανάπτυξης του κλάδου, καθώς και θα μεριμνά για την προώθηση και προβολή των αξιοθέατων που σχετίζονται με το κρασί.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Και τρίτον, το Παρατηρητήριο για τον Παράκτιο και Θαλάσσιο Τουρισμό στη Μεσόγειο, με σκοπό τη συλλογή στατιστικών στοιχείων, την παρακολούθηση και την αξιολόγηση της βιώσιμης τουριστικής ανάπτυξης στην περιοχή της Μεσογείου.

Κυρίες και κύριοι συνάδελφοι, το παρόν αξιολογείται από το αρμόδιο Υπουργείο Τουρισμού ως ένα νομοσχέδιο που εγγυάται σημαντικές προσθήκες στην εργαλειοθήκη των φορέων και των επαγγελματιών του κλάδου στη χώρα μας. Σχεδιάστηκε όχι για να χαράξει νέα στρατηγική, αλλά για να ενισχύσει και να διαρθρώσει δυσλειτουργίες που σήμερα δρούσαν ανασταλτικά στη βελτίωση της ανταγωνιστικότητας και της ανθεκτικότητας του ελληνικού τουριστικού προϊόντος.

Το στηρίζω, λοιπόν και το υπερψηφίζω, γιατί πιστεύω ότι περιέχει ρυθμίσεις που είναι απαραίτητες και θα δώσουν σημαντική ώθηση στο σύνολο των τουριστικών επιχειρήσεων ανά τη χώρα και πιο συγκεκριμένα, σε περιοχές σχετικά χαμηλής τουριστικής δραστηριότητας, όπως είναι η Περιφέρειά μου, η Καρδίτσα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας, για δώδεκα λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Κυρία Υπουργέ, διαβάζω ένα άρθρο στον «Οικονομικό Ταχυδρόμο», τα στοιχεία είναι από την Τράπεζα της Ελλάδος και εσείς πανηγυρίζετε κιόλας.

Τους αριθμούς είναι πώς τους διαβάζει κανείς. Τουριστικά έσοδα 14,6 δισεκατομμύρια στο οκτάμηνο, πάνω από το 2019. Σωστά; Αυτά είναι τα στοιχεία. Και πανηγυρίζει η Κυβέρνηση και αν το δει κάποιος έτσι, γιατί ο τουρισμός είναι ένα κεφάλαιο το οποίο μας αφορά όλους και εμείς θα έπρεπε να πανηγυρίζουμε κανονικά και να χαιρόμαστε.

Άρα, εύκολα μπορείτε να κάνετε και λόγο για θρίαμβο με αυτό που έχει συμβεί με τα αυξημένα έσοδα από τον τουρισμό. Ξέρετε, ο θρίαμβος από τον πανωλεθρίαμβο έχει μικρή διαφορά και θα σας εξηγήσουμε γιατί το λέμε αυτό.

Όταν, κυρία Υπουργέ, κυρία Υφυπουργέ, κάνουμε μια ανάλυση, τι λέει, λοιπόν, η ανάλυση εδώ; Ότι τα τουριστικά έσοδα είναι 14,6 δισεκατομμύρια, πάνω από το 2019. Τι ωραία! Πανηγυρίζουμε όλοι.

Αν δεν λαμβάνονται υπ’ όψιν, κυρία Κεφαλογιάννη, όλες οι παράμετροι -γιατί πρέπει να λαμβάνουμε υπ’ όψιν μας όλες τις παραμέτρους- τότε κινδυνεύουμε να κάνουμε δύο πράγματα: Πρώτον, να το εκμεταλλεύεται, αν θέλετε, πολιτικά η Κυβέρνηση το γεγονός αυτό λανθασμένα, να μιλάμε για μια πλάνη δηλαδή του ελληνικού λαού. Και τα στοιχεία αυτά δεν είναι ακριβώς έτσι. Θα σας εξηγήσουμε τι ακριβώς εννοούμε. Είναι μια ψευδεπίγραφη αύξηση των τουριστικών μας εσόδων αυτό το οποίο χρησιμοποιείτε και εσείς και είναι τα στοιχεία της Τραπέζης της Ελλάδος ή το γράφουν τα διάφορα sites.

Θα σας πούμε γιατί μιλάμε για πανωλεθρίαμβο και όχι για θρίαμβο. Από τα στοιχεία, τα οποία έχουμε στη διάθεσή μας, από τον σύνδεσμο από τον οποίο αντλήσαμε τις πληροφορίες, τα τουριστικά έσοδα το οκτάμηνο του 2023 αυξήθηκαν κατά 10,4% σε τρέχουσες ή και σε ονομαστικές τιμές, έναντι των εσόδων της αντίστοιχης περιόδου του 2019. Ωστόσο, κυρία Υπουργέ, το ποσοστό αυτό της αύξησης των τουριστικών μας εσόδων είναι κατώτερο από το ποσοστό της αύξησης των αφίξεων. Τι σημαίνει αυτό; Αυτό σημαίνει ότι είχαμε περισσότερους τουρίστες οι οποίοι ήρθαν στην Ελλάδα, αλλά μειώθηκαν τα έσοδα από αυτούς τους τουρίστες, συγκριτικά πάντα με το αντίστοιχο εννεάμηνο του 2019. Μείωση της μέσης ταξιδιωτικής δαπάνης κατά 3,4% ακόμα και στις ονομαστικές τιμές. Αυτά δεν τα λέτε. Αυτά είναι τα σημαντικά. Όχι μόνο το πόσοι τουρίστες ήρθαν, να κοιτάμε και την ποιότητα των τουριστών και την ταξιδιωτική δαπάνη.

Τα ονομαστικά έσοδα σε μονάδες του τουριστικού προϊόντος, όπως για παράδειγμα η μέση κατά κεφαλή τουριστική δαπάνη, αυτό μας ενδιαφέρει. Ο τουρίστας που θα έρθει, δηλαδή, τι θα ξοδέψει, τι θα αφήσει στη χώρα μας. Η μέση, λοιπόν, κατά κεφαλή τουριστική δαπάνη είναι σαφώς μικρότερη από τα αντίστοιχα τουριστικά έσοδα του 2019 και η υστέρηση αυτή των ονομαστικών τουριστικών εσόδων κατά μονάδα τουριστικού προϊόντος το οκτάμηνο του 2023, συγκριτικά πάντα να το οκτάμηνο του 2019, είναι εντυπωσιακά χαμηλότερη. Και προσέξτε, μιλάμε και για αύξηση κόστους παραγωγής του τουριστικού προϊόντος, που μέχρι στιγμής δεν συμπεριλήφθηκε στους υπολογισμούς μας, γιατί έχει αυξηθεί και το κόστος παραγωγής. Και δεν το λέω εγώ η Ελληνική Λύση, το λέει ο κ. Τάσιος ο Πρόεδρος Πανελλήνιας της Ομοσπονδίας Ξενοδόχων. Στο ποσοστό του 40% αυξήθηκε το κόστος παραγωγής, 40% επάνω.

Καταλαβαίνετε τώρα, γιατί δεν πρέπει να μιλάμε για θρίαμβο -δυστυχώς!- γιατί κανονικά για τον τουρισμό θα έπρεπε όλοι να πανηγυρίζουμε αυτή τη στιγμή, αλλά να λέμε τα νούμερα και τους αριθμούς, όπως είναι;

Κοιτάξτε λίγο, κυρία Υπουργέ, στην Ελλάδα, δυστυχώς, τα ξενοδοχεία κλείνουν, όταν τελειώνει ο ήλιος. Τελειώνει ο ήλιος, τελειώνει και η σεζόν. Και σε ένα πολύ μεγάλο ποσοστό, τα τουριστικά έσοδα φεύγουν ξανά στο εξωτερικό. Όλοι το ξέρουν αυτό. Πάνω από 70%-80% των χρημάτων που εισρέουν από τους τουρίστες, φεύγουν πάλι πίσω στο εξωτερικό.

Έρχεται ο Γερμανός, θα φέρει τα χρήματά του, αλλά θα τον ταΐσουμε με γάλα Δανίας, με βούτυρο Γερμανίας, με κρέας Ολλανδίας. Θα έρθει σε ένα αεροδρόμιο το οποίο ανήκει στους Γερμανούς, σε ξενοδοχεία τα οποία ανήκουν τους Γερμανούς και πάει λέγοντας. Και πώς θα τους ταΐσουμε όλους αυτούς; Δυστυχώς, δεν έχουμε συνδέσει τον τουρισμό μας με την πρωτογενή μας παραγωγή, με τη μεταποίηση προϊόντων, ώστε να υπάρχει ένα πολλαπλασιαστικό αποτέλεσμα. Οι εισπράξεις από τον τουρισμό έχουν αυξηθεί, αλλά το πραγματικό έσοδο, αν συνυπολογίσουμε τον πληθωρισμό, είναι πολύ μικρότερο. Αυτά, λοιπόν, πρέπει να αναλύουμε και να βλέπουμε και να μας απασχολούν όλους.

Ακούστε τώρα, Μανώλης Τσακαλάκης. Είναι ο Αντιπρόεδρος της Πανελλήνιας Ομοσπονδίας Ξενοδόχων. Τι είπε 24 Οκτωβρίου, χθες ή προχθές. «Η παραμονή των επισκεπτών …» -των τουριστών, δηλαδή- «τα τελευταία χρόνια, όλο και μειώνεται». Από δύο εβδομάδες που ήταν πριν από πέντε χρόνια -δηλαδή, ερχόταν ο τουρίστας για δύο εβδομάδες εδώ- μειώθηκε στις δέκα μέρες. Ο μέσος όρος παραμονής ενός επισκέπτη από το εξωτερικό στην Ελλάδα είναι έξι μέρες. Είναι σαφές ότι υπάρχει πλέον θέμα μείωσης της κατανάλωσης και των δαπανών για τις διακοπές. Αυτά λένε οι άνθρωποι του τουρισμού, ο πρώην Πρόεδρος της Πανελλήνιας Ομοσπονδίας Ξενοδόχων και ο νυν Αντιπρόεδρος της Πανελλήνιας Ομοσπονδίας Ξενοδόχων. Αυτά, για προβληματισμό.

Θα μου επιτρέψετε τώρα, κυρία Πρόεδρε, να πάω σε κάποια άλλα θέματα επικαιρότητας. Κοιτάξτε, λίγες μέρες -πολύ λίγες μέρες, πραγματικά- μετά το πέρας των αυτοδιοικητικών εκλογών, όπου και εκεί πάλι τα παρουσιάζατε όλα ρόδινα εν όψει εκλογών, οι πάροχοι ρεύματος γι’ αυτά που έρχονται τώρα, ανακοίνωσαν αυξήσεις στα τιμολόγια που φτάνουν ως και 88%. Δεν μπορείτε να φανταστείτε τι μας περιμένει τον χειμώνα και όχι μόνο τους ιδιώτες, αλλά και τους επιχειρηματίες, τους μικρούς επιχειρηματίες, τις μεγάλες βιομηχανίες, τις μεγάλες επιχειρήσεις.

Το προηγούμενο χρονικό διάστημα, όμως, η δική σας Κυβέρνηση, επαίρονταν και έλεγε τι; Πετάμε στις ΑΠΕ, στις Ανανεώσιμες Πηγές Ενέργειας. Το μείγμα, λοιπόν, παραγωγής ηλεκτρισμού είναι πάρα πολύ μεγάλο, έχουμε μηδενικό κόστος. Που είναι, 88% αύξηση ανακοίνωσαν οι πάροχοι ρεύματος. Οι αυξήσεις αυτές θα επιφέρουν ένα πολύ μεγάλο πλήγμα στο σύνολο της πραγματικής οικονομίας. Ποια είναι η πραγματική οικονομία; Γιατί το κόστος ενέργειας είναι βασικό κριτήριο ανταγωνιστικότητας για τις ελληνικές επιχειρήσεις, αλλά και για τη βιωσιμότητα των ελληνικών επιχειρήσεων.

Εμείς τι λέγαμε; Και ήμασταν η μοναδική πολιτική δύναμη που το λέγαμε αυτό. Εμείς είχαμε καταγγείλει τα ψεύδη σας κατ’ αρχάς, που λέγατε για τις ΑΠΕ και όλα αυτά, για την πράσινη ενέργεια. Παραθέσαμε ένα πλήρες πλέγμα ενεργειών για την άμεση μείωση των λογαριασμών ρεύματος σε νοικοκυριά, σε επιχειρήσεις και αντί να υιοθετήσετε αυτό το πλάνο, εσείς συνεχίσατε.

Οι επαγγελματικές καταναλώσεις -αυτό είναι πολύ σημαντικό- που δεν επιδοτούνται -γιατί υπάρχουν οι επαγγελματικές καταναλώσεις που δεν επιδοτούνται- θα έχουν αύξηση γύρω στο 30% τον Νοέμβριο. Αντιλαμβάνεστε τι σημαίνει αυτό για αυτούς τους επιχειρηματίες; Η μικρή οικογενειακή επιχείρηση, μια οικογένεια που έχει ένα μαγαζάκι, πώς θα ανταπεξέλθει; Πείτε μας λίγο.

Από την πρώτη στιγμή, καταθέσαμε ένα πλήρες πλέγμα προτάσεων για την άμεση αντιμετώπιση της ακρίβειας. Αυτή την ακρίβεια που εξαθλιώνει την ελληνική οικογένεια, που εξαθλιώνει τους παραγωγούς, που εξαθλιώνει τις μικρομεσαίες επιχειρήσεις. Η μείωση, λοιπόν, πώς επιτυγχάνεται; Ερώτηση: Πώς επιτυγχάνεται η μείωση στα προϊόντα; Εσείς στην Αντιπολίτευση, καλά τα λέτε. Πείτε μας τι έχουμε προτείνει για τη μείωση τιμών στα προϊόντα; Αυτό προϋποθέτει ένα πράγμα. Τι; Φθηνό καύσιμο. Άρα, τι κάνω; Το λέμε χρόνια, εξορύξεις, κάτι το οποίο δεν κάνετε ποτέ. Απευθείας συμβόλαια αγοράς φυσικού αερίου. Στήριξη του πρωτογενούς τομέα και παραγωγής και μείωση του ΦΠΑ στα βασικά προϊόντα διαβίωσης, τα οποία η Κυβέρνηση, δυστυχώς, δεν τα έχει κάνει.

Πάμε λίγο τώρα σε κάποια θέματα στο διεθνή παράγοντα. Έπειτα από πολλές παλινωδίες που εξέθεσαν τη χώρα μας διεθνώς, ο Πρωθυπουργός επισκέφθηκε -καλώς, ορθώς- το Ισραήλ. Απλά εκεί που βρέθηκε, θα περιμέναμε για άλλη μια φορά στις δηλώσεις του να μη λησμονήσει -γιατί πάλι το λησμόνησε- και να τολμήσει να αρθρώσει μία αναθεματισμένη λέξη κατά της Τουρκίας, η οποία υποστηρίζει πλέον ανοιχτά τη Χαμάς. Πριν από λίγη ώρα ο Ερντογάν δήλωσε ότι δεν είναι τρομοκράτες οι της Χαμάς, είναι απελευθερωτές! Και δεν βρήκε ο Πρωθυπουργός μία λέξη να πει για το κράτος τρομοκράτη-δολοφόνο της Τουρκίας. Μία λέξη να πει, όταν επισκέφθηκε -ορθώς, ξαναλέω- το Ισραήλ.

Επίσης, δεν είπε μία λέξη για τους ορθόδοξους στο Ισραήλ, για τους ορθόδοξους στη Γάζα, τους οποίους η Ελλάδα έχει την ηθική υποχρέωση να προστατεύσει. Αλλά όλα αυτά, ξέρετε, συνδέονται. Είναι ένα μεγάλο παιχνίδι.

Είναι ένα ερώτημα ρητορικό και απευθύνομαι στους Έλληνες πολίτες. Ποιο είναι το μεγάλο διακύβευμα της πολιτικής σήμερα; Υπάρχει, άραγε, αυτό που λέγαμε παλιά Αριστερά και Δεξιά, Δεξιά και Αριστερά; Σαφώς και όχι. Δεν υπάρχει πλέον αυτό. Είναι γνωστό ότι η σύγχρονη πολιτική σύγκρουση δεν είναι μεταξύ Αριστεράς και Δεξιάς, η σύγχρονη πολιτική σύγκρουση είναι μεταξύ της παγκοσμιοποίησης και του έθνους-κράτους. Δηλαδή, αυτό το «παγκοσμιοποίησης» που εκφράζουν τα κόμματα Νέα Δημοκρατία, ΣΥΡΙΖΑ, ΠΑΣΟΚ και το εφαρμόζουν στις πολιτικές τους και αυτό που εκφράζουμε εμείς, η Ελληνική Λύση, το έθνος-κράτος, αυτοί που είναι κατά της ραγδαίας παγκοσμιοποίησης και θα καταλήξω κάπου.

Ξέρετε από πού πηγάζει, πώς παίζεται το παιχνίδι; Ρωτάει κάποιος, πώς παίζεται το παιχνίδι, πες μας λίγο τι γίνεται. Η δυσκολία ανεύρεσης φθηνών εργατικών χεριών, γιατί όλα από εκεί ξεκινάνε, οδηγεί σε είσοδο στις δυτικές κοινωνίες φθηνών εργατικών χεριών με το μανδύα πάντα του προσφυγικού. Είναι πρόσφυγες, είναι κατατρεγμένοι, πρέπει να τους πάρουμε εμείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τη δευτερολογία μου, κυρία Πρόεδρε.

Έτσι αντί να αναζητούνται οι πραγματικές αιτίες που προκαλούν τις μεταναστευτικές ροές, δηλαδή για ποιον λόγο έχουμε μεταναστευτικές ροές, αντί, λοιπόν, να αναζητήσουμε τις πραγματικές αιτίες, που είναι αυτές που σας ανέφερα πριν, αντιθέτως διευκολύνονται αυτές οι ροές. Πώς διευκολύνονται; Και με τη στήριξη των μέσων μαζικής ενημέρωσης που όλη μέρα παίζουν αυτό το θέμα -και ελέγχονται τα μέσα ενημέρωσης από τη διεθνή ολιγαρχία δυστυχώς και από τις ειδικές μη κυβερνητικές οργανώσεις-, αλλά δυστυχώς και δυστυχέστατα από τις ίδιες τις ελληνικές πολιτικές δυνάμεις που σας ανέφερα πριν.

Η είσοδος ειδικά ισλαμιστών μεταναστών θα πρέπει να προβληματίσει τις Ελληνίδες και τους Έλληνες που μας παρακολουθούν σήμερα. Βλέπετε τι γίνεται πλέον στην Ευρώπη. Υπάρχει φόβος και τρόμος για ισλαμιστικά, τυφλά, τρομοκρατικά χτυπήματα. Βλέπετε πως καταστράφηκε η Σουηδία και άλλες χώρες. Είναι βέβαιο ότι αυτή η είσοδος ισλαμιστών μεταναστών θα προκαλέσει προβλήματα στις εντελώς διαφορετικές πολιτιστικές αξίες στις δυτικές κοινωνίες.

Και φυσικά εξυπηρετούν αυτές οι είσοδοι του κόσμου, οι ροές αυτές, τον στόχο της νέας παγκοσμιοποίησης για τη διάλυση των εθνών-κρατών.

Και απορούν οι πολίτες: Ποιος είναι ο παίχτης στη σκακιέρα αυτή; Η Τουρκία. Από εκεί περνάνε. Αυτή είναι το κομβικό σημείο. Από εκεί είναι οι ροές. Αφού, λοιπόν, η Τουρκία, όπως όλοι συμφωνούμε, εργαλειοποιεί το μεταναστευτικό, γιατί η Δύση χαϊδεύει την Τουρκία και δεν λαμβάνει σκληρά μέτρα εναντίον της; Μα, είναι ξεκάθαρη η απάντηση. Τη δουλειά της κάνει η Τουρκία. Εξυπηρετεί τη Δύση γιατί η Δύση ουσιαστικά αυτό θέλει. Θέλει τη βίαιη παγκοσμιοποίηση -αυτό θέλει-, την εισροή των ανθρώπων αυτών για φθηνά εργατικά χέρια και τη διαίρεση του έθνους-κράτους και, άρα, όλα είναι αλληλένδετα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, θα σας παρακαλούσα να ολοκληρώσετε.

**ΚΩΝΣΤΑΝΤΙΝΟΣ ΧΗΤΑΣ:** Πήρα τη δευτερολογία μου, κυρία Πρόεδρε. Θα τελειώσω σε δύο λεπτά.

Άρα, εξυπηρετεί άριστα τα σχέδια της νέας παγκοσμιοποίησης. Έχουμε μηδενισμό και διάλυση των εθνών-κρατών. Εδώ είναι το μεγάλο παιχνίδι και εδώ είναι που πρέπει να καταλάβουμε οι Ελληνίδες και οι Έλληνες ότι εμείς η Ελληνική Λύση είναι το κόμμα αυτό το οποίο υποστηρίζει το έθνος-κράτος και θα αποκρούσουμε όλα αυτά.

Δείτε τώρα. Στο πνεύμα αυτών που περιέγραψα -δείτε τώρα το παιχνίδι της Κυβέρνησης- εντάσσεται και η δήλωση του κ. Καιρίδη, του Υπουργού της Νέας Δημοκρατίας, με την οποία -τι κάνει ο κ. Καιρίδης;- εξαίρει την Τουρκία για τη συνεισφορά της στο προσφυγικό. Είπε «μπράβο» στην Τουρκία ο κ. Καιρίδης, καθώς έχει πολύ μεγάλη συνεισφορά στο προσφυγικό. Στο ίδιο πνεύμα εντάσσονται και οι δηλώσεις του Πρωθυπουργού εδώ από Βήματος Βουλής, που μιλάει για μπόλιασμα, που μιλάει για πολυπολιτισμική κοινωνία, που μιλάει για λύση του δημογραφικού μέσα από τους παράνομους μετανάστες.

Και έρχονται τώρα Νέα Δημοκρατία, ΣΥΡΙΖΑ και ΠΑΣΟΚ και ουσιαστικά τελειώνουν την Ελλάδα. Πώς; Θα φέρουν άλλους διακόσιους χιλιάδες επενδυτές, όπως τους ονομάζουν, για να δουλέψουν στα χωράφια μας. Δηλαδή, ταΐζουμε ήδη εκατοντάδες χιλιάδες από αυτούς και θα φέρουμε άλλους διακόσιους χιλιάδες. Είναι ξεκάθαρο ότι πέφτουν οι μάσκες.

Η Νέα Δημοκρατία πριν από λίγες μέρες με τη στήριξη του ΠΑΣΟΚ και του ΣΥΡΙΖΑ προσκαλεί μετανάστες για αγροτικές και άλλες εργασίες. Έχουμε καταγγείλει ευθέως τη Νέα Δημοκρατία, τον ΣΥΡΙΖΑ και το ΠΑΣΟΚ για τη συστηματική προσπάθεια αφελληνισμού της παραγωγικής διαδικασίας, της αντικατάστασης του πληθυσμού που θα προβληθεί -θα το δείτε- ως λύση για το δημογραφικό.

Εντός, λοιπόν, της Βουλής των Ελλήνων οι μάσκες έπεσαν. Το σχέδιο Αυγενάκη και Καιρίδη για την έλευση χιλιάδων αλλοδαπών εργατών και τη νομιμοποίηση παράνομων μεταναστών που απέσπασαν διά του Υπουργού, του κ. Κελέτση, την υποστήριξη τόσο του ΣΥΡΙΖΑ όσο και του ΠΑΣΟΚ.

Την ώρα, λοιπόν, που η ανεργία καλπάζει…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, θα σας παρακαλέσω πάλι να ολοκληρώσετε

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, έχω πάρει και τη δευτερολογία μου. Είναι έξι λεπτά και δέκα κάνουν δεκαοκτώ. Για τον θεό! Θα τελειώσω. Δεν θα μιλήσω ξανά. Έχω και τριτολογία, την οποία δεν τη θέλω.

**ΠΡΟΕΔΡΕΥΟΥΣΑ (Όλγα Γεροβασίλη):** Θα σας παρακαλέσω, διότι δεν τηρούνται οι χρόνοι από πολλούς και, εν πάση περιπτώσει, οι αντοχές όλων και κυρίως των Βουλευτών….

**ΚΩΝΣΤΑΝΤΙΝΟΣ ΧΗΤΑΣ:** Μα, τηρώ τον χρόνο μου.

Τελευταίος θα φύγω από εδώ, κυρία Πρόεδρε. Σέβομαι τους συναδέλφους, αλλά έχω δεκαοκτώ λεπτά. Θα τα μιλήσω. Είμαι στο δέκατο έκτο λεπτό. Τελειώνω σε ένα λεπτό. Θα είχα τελειώσει ήδη.

Άρα, λοιπόν, την ώρα που η ανεργία καλπάζει, την ώρα που η πρωτογενής παραγωγή καταστρέφεται από τις τεράστιες ανατιμήσεις στο κόστος παραγωγής, τα τρία αυτά συστημικά Κόμματα δίνουν τη χαριστική βολή στην κοινωνία, την οικονομία, την εθνική ασφάλεια και την ελληνική αξιοπρέπεια.

Εμείς θα αγωνιστούμε με όλες μας τις δυνάμεις, ώστε το σχέδιο αφελληνισμού της πρωτογενούς παραγωγής, αλλά και ολόκληρης της ελληνικής κοινωνίας να αποτραπεί.

Και μιας και μιλάμε για αντιπολίτευση, θα παραθέσω δύο στοιχεία και θα τα καταθέσω στα Πρακτικά από τον κοινοβουλευτικό έλεγχο.

Κοινοβουλευτικός έλεγχος - ερωτήσεις πολιτικών Αρχηγών: Κυριάκος Βελόπουλος εκατόν πενήντα δύο ερωτήσεις, ΣΥΡΙΖΑ δύο, Ανδρουλάκης μηδέν, Κουτσούμπας τρεις, Νίκη επτά, Κωνσταντοπούλου δεκατέσσερις. Εκατόν πενήντα δύο ο Κυριάκος Βελόπουλος.

Κοινοβουλευτικός έλεγχος - αριθμός ερωτήσεων ανά Κόμμα: Ελληνική Λύση τετρακόσιες δέκα -μέχρι στιγμής, όλης της ομάδας αυτής- και ακολουθεί ο ΣΥΡΙΖΑ με τριακόσιες είκοσι.

Θα είμαστε εδώ γιατί είμαστε η μοναδική σοβαρή φωνή αντιπολίτευσης σε αυτή την Κυβέρνηση.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει τώρα ο Βουλευτής της Νέας Δημοκρατίας κ. Χαράλαμπος Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Καιρός να ασχοληθούμε και με το νομοσχέδιο. Πριν εισέλθω στην εισήγησή μου, θα ήθελα μία αναφορά για την τοποθέτηση που είχε κάνει επί του νομοσχεδίου ο Πρόεδρος της Κοινοβουλευτικής Ομάδας του ΣΥΡΙΖΑ, ο κ. Φάμελλος. Και διερωτώμαι -δεν είναι εδώ βέβαια- αν έχει διαβάσει το νομοσχέδιο. Γιατί το λέω αυτό; Διότι μίλησε γενικώς και είπε ότι δεν μπόρεσε να βρει κάτι το αναπτυξιακό στο νομοσχέδιο.

Τον ερωτώ, λοιπόν: Η μελέτη των θεμάτων που επηρεάζουν κάθε περιφέρεια ξεχωριστά, η επίλυση των οποίων προσελκύει επισκέπτες και τονώνει την οικονομία, δεν αποτελεί ανάπτυξη; Δεν αποτελεί ανάπτυξη η επισήμανση των μεσοπρόθεσμων και μακροπρόθεσμων στρατηγικών στόχων, η υλοποίηση των οποίων φέρνει επισκέπτες και συνάλλαγμα; Δεν αποτελούν ανάπτυξη τα αποτελέσματα των αλληλοσυνδεόμενων τουριστικών δράσεων της κεντρικής κυβέρνησης και των περιφερειών με την ιδιαιτερότητα κάθε περιφέρειας για την προώθηση συγκεκριμένης μορφής τουρισμού; Η ανάδειξη και προβολή της πολιτιστικής κληρονομιάς και του φυσικού κάλλους κάθε τμήματος χωριστά της επικράτειας δεν αποτελεί ανάπτυξη;

Ο φυσικός πλούτος, ο πολιτισμός και τα αρχαία ευρήματα προσελκύουν επιστήμονες, προσελκύουν φυσιολάτρες. Όλα αυτά δεν θα τα εντοπίζει, μελετά, προβάλλει και προτείνει στο Υπουργείο Τουρισμού το Περιφερειακό Συμβούλιο Τουρισμού προς υλοποίηση;

Έθεσε και άλλα ζητήματα ο κ. Φάμελλος, κυρίως εργασιακά και οικονομικά. Και ερωτώ: Δεν αποτελούν αυτά τα ζητήματα συναρμοδιότητα άλλων Υπουργείων και όχι αποκλειστικά του Υπουργείου Τουρισμού που δεν μπορεί να τα επιλύσει μόνο του; Αυτά όλα τα προβλήματα, οικονομικά, εργασιακά, θα μελετώνται από το περιφερειακό συμβούλιο, θα τίθενται στο Υπουργείο και βεβαίως οι συναρμόδιοι Υπουργοί θα προβαίνουν σε επίλυση.

Και τώρα επί του νομοσχεδίου.

Κυρίες και κύριοι συνάδελφοι, δεν υπάρχει καμμία αμφιβολία ότι ο στόχος της βιώσιμης τουριστικής ανάπτυξης, όπως επισήμανε και ο εισηγητής μας, ο κ. Κόνσολας, πρέπει να αποτελέσει στρατηγικό στόχο για τη χώρα. Το περιεχόμενο αυτού του νομοσχεδίου σε συγκεκριμένες διατάξεις του υπηρετεί αυτό το στόχο και είναι δομημένο στην παραδοχή ότι η ολική εμπειρία ενός επισκέπτη σε τουριστικό προορισμό είναι άμεσα συνδεδεμένη με τις υποδομές του προορισμού, τις προσφερόμενες υπηρεσίες και από την ποιότητα της εκπαίδευσης και της παιδείας κάθε ανθρώπου με την οποία ο επισκέπτης έρχεται σε επαφή.

Βιώσιμη τουριστική ανάπτυξη είναι αυτή που εμφανίζει αντοχές απέναντι σε διακυμάνσεις και αστάθμητους παράγοντες, αυτή που αξιοποιεί ορθολογικά τους φυσικούς πόρους, αυτή που εκφεύγει από το παραδοσιακό μοντέλο του «ήλιος και θάλασσα», αλλά κυρίως αυτή που εμπλουτίζει το τουριστικό μας προϊόν με νέα στοιχεία και το καθιστά ελκυστικό και ανταγωνιστικό, αυτή που προβλέπει σχεδιάζει και υλοποιεί πολιτικές προσαρμοσμένες στο νέο διαμορφούμενο τουριστικό περιβάλλον.

Βιώσιμη τουριστική ανάπτυξη είναι αυτή που διαχέεται σε όλες τις περιφέρειες της χώρας και όχι μόνο σε αυτές με τους γνωστούς τουριστικούς προορισμούς. Είναι αυτή που διευρύνει την τουριστική περίοδο και αξιοποιεί τα ιδιαίτερα χαρακτηριστικά κάθε περιφέρειας.

Η ίδρυση Περιφερειακού Συμβουλίου Τουρισμού για τη διαμόρφωση της τουριστικής πολιτικής στις δεκατρείς περιφέρειες της χώρας και μετά τη νομοτεχνική βελτίωση που επέφερε η κυρία Υπουργός και είναι στα χέρια σας με τη διεύρυνση στο άρθρο 3 του νομοσχεδίου θα συμβάλλει ώστε να αξιοποιούνται πληρέστερα οι ιδιαιτερότητες και τα συγκριτικά πλεονεκτήματα κάθε περιφέρειας, γιατί υπάρχουν περιφέρειες με δυνατότητες που εδώ και χρόνια έχουν μείνει έξω από τον χάρτη της τουριστικής ανάπτυξης.

Και ας είμαστε ρεαλιστές, δεν έχουν τη δυνατότητα όλες οι περιφέρειες να αναπτύξουν τον μαζικό τουρισμό. Μπορούν, όμως, να διαμορφώσουν το δικό τους ιδιαίτερο πρότυπο τουριστικής ανάπτυξης που θα στηρίζεται σε εναλλακτικές μορφές τουρισμού. Να αναφέρω το βόρειο Αιγαίο και ειδικότερα την ιδιαίτερη πατρίδα μου τη Λέσβο που τόσο έχει πληγεί τουριστικά από το μεταναστευτικό. Μπορούμε άνετα να ενισχύσουμε τον πεζοπορικό τουρισμό, τον θρησκευτικό τουρισμό, την παρατήρηση πουλιών, τον βοτανικό τουρισμό, τον ιαματικό τουρισμό, τον διατροφικό τουρισμό, τον συνεδριακό τουρισμό. Δεν επιτρέπεται τουριστικά μέρη, όπως ο Μόλυβος που αποτελεί έναν παγκόσμιο τουριστικό προορισμό, να μην έχουν ένα συνεδριακό κέντρο.

Το περιφερειακό συμβούλιο θα αποτελεί ένα «ThinkTank» που θα επεξεργάζεται προτάσεις, δράσεις και πολιτικές στην κατεύθυνση της ισόρροπης τουριστικής ανάπτυξης, αλλά και της ανάπτυξης νέων μορφών τουρισμού προσαρμοσμένων στα ιδιαίτερα χαρακτηριστικά κάθε περιφέρειας, όπως προανέφερα. Οι δεκατρείς περιφερειάρχες που θα συμμετέχουν στο περιφερειακό συμβούλιο οφείλουν να συνδιαλέγονται με τους τοπικούς φορείς -ξενοδόχους, εστιάτορες, ταξιδιωτικούς πράκτορες- και να μεταφέρουν προβλήματα και αιτήματα, παραδείγματος χάριν, προβληματικές θαλάσσιες συγκοινωνίες, έγκαιρη πληρωμή του μεταφορικού ισοδύναμου, αντιμετώπιση υψηλών ναύλων, αύξηση τελών διαμονής, ζητήματα που αποτελούν αποτρεπτικούς παράγοντες τουριστικής ανάπτυξης.

Δεν είναι δυνατόν, παραδείγματος χάριν, να υπάρχει η ίδια αύξηση τελών διαμονής παντού. Αρκεί να συγκρίνουμε τις τιμές, τον αριθμό διανυκτερεύσεων και την τουριστική διάρκεια της τουριστικής περιόδου των ξενοδοχείων της Μυκόνου ή της Ρόδου με εκείνα του βορειοανατολικού Αιγαίου.

Η πρακτική τού να παίρνονται οριζόντιες αποφάσεις στον τομέα του τουρισμού, βάζοντας μη συγκρίσιμα τουριστικά προϊόντα στο ίδιο επίπεδο, προκαλεί αθέμιτο ανταγωνισμό και δεν δίνει τη δυνατότητα στις ασθενέστερες τουριστικές περιοχές, όπως στο βορειοανατολικό Αιγαίο, να ανταγωνιστούν προορισμούς, όπως το νότιο Αιγαίο, τα Επτάνησα, τα Δωδεκάνησα και λοιπά. Παραδείγματος χάριν, ενώ η υπόλοιπη Ελλάδα ξεκινά ήδη από ένα επίπεδο πολύ πιο πίσω από τα νησιά του βορείου Αιγαίου, εμείς καλούμαστε να βρούμε λύσεις για ζητήματα που θεωρούνται αυτονόητα και ταυτόχρονα να αποβάλλουμε τα επιπλέον βαρίδια που σχετίζονται με τις απανωτές κρίσεις που χτύπησαν τον τουριστικό κλάδο των νησιών μας, όπως η μεταναστευτική κρίση, η κατεστραμμένη εικόνα της Λέσβου, της Χίου, της Σάμου, η χρεοκοπία της «THOMAS COOK», ο κορωνοϊός και το πρόβλημα διασύνδεσης των νησιών με τη Στερεά και Βόρειο Ελλάδα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κυρία Πρόεδρε και εγώ θα ήθελα ένα λεπτό ακόμα, σας παρακαλώ.

Να γιατί αναφέρθηκα στην αρχή της τοποθέτησής μου στη νομοτεχνική βελτίωση του άρθρου 3, έτσι ώστε με την εφαρμογή του και οι αντιθέσεις θα αμβλυνθούν και οι αρρυθμίες θα περιοριστούν.

Τώρα στα επιμέρους θέματα, μια νέα και εναλλακτική μορφή τουρισμού είναι ο οινοτουρισμός και είναι αναμφίβολα θετικό το γεγονός ότι με τις διατάξεις του άρθρου 4 του νομοσχεδίου δημιουργείται Συμβούλιο Οινοτουρισμού με στόχο την ανάπτυξη της συγκεκριμένης μορφής τουρισμού στη χώρα μας. Η Ελλάδα βρίσκεται στην ένατη θέση των προορισμών οινοτουρισμού και ο στρατηγικός στόχος που τίθεται πλέον είναι να ανέβουμε ψηλότερα και μπορούμε να το πετύχουμε. Δεν μας λείπει ούτε το επιχειρηματικό, αλλά ούτε το επιστημονικό δυναμικό που μπορεί να υπηρετήσει αυτόν τον στόχο. Χρειάζεται, όμως, βελτίωση του θεσμικού μας πλαισίου. Η δημιουργία του Εθνικού Δικτύου Επισκέψιμων Οινοποιείων είναι ένας φιλόδοξος στόχος που θα συμβάλει στην ανάπτυξη και του κλάδου, αλλά και του οινοτουρισμού στην Ελλάδα.

Θεωρώ επίσης ιδιαίτερα σημαντικό το άρθρο 5 του νομοσχεδίου με το οποίο ιδρύεται Παρατηρητήριο για τον Παράκτιο και Θαλάσσιο Τουρισμό στη Μεσόγειο και αυτή η ρύθμιση, όπως όλοι αντιλαμβανόμεθα, συνδέεται με τον στόχο της βιώσιμης τουριστικής ανάπτυξης, αφού αφ’ ενός μεν θα μας βοηθήσει να συλλέγουμε στοιχεία για τη λεπτομερή παρακολούθηση της βιώσιμης τουριστικής ανάπτυξης στην περιοχή της Μεσογείου και αφ’ ετέρου θα αποτελεί δείκτη της ανταγωνιστικότητας και του ελληνικού τουριστικού προϊόντος στην περιοχή της Μεσογείου.

Τέλος, θεωρώ πολύ σημαντική την τεκμηρίωση πριν προχωρήσουμε στη χάραξη και διαμόρφωση πολιτικών για τον τουρισμό. Γι’ αυτό και θεωρώ ως θετικό το περιεχόμενο του άρθρου 6 του νομοσχεδίου, με το οποίο καθίσταται υποχρεωτική η ανταλλαγή πληροφοριών και η διαλειτουργικότητα μεταξύ των ψηφιακών πλατφορμών των φορέων που επεξεργάζονται στατιστικά στοιχεία και δεδομένα τουριστικού περιεχομένου. Η ανταλλαγή πληροφοριών αφορά στα δεδομένα στον τουρισμό και θα πραγματοποιείται ανάμεσα σε φορείς του τουρισμού σε εθνικό, περιφερειακό και τοπικό επίπεδο.

Κυρίες και κύριοι συνάδελφοι, ας μην παραγνωρίζουμε ότι βασικά η οικονομία μας στηρίζεται στον πρωτογενή τομέα και τον τουρισμό. Και στους δύο αυτούς τομείς η Κυβέρνησή μας και ο ίδιος ο Πρωθυπουργός αποδίδουν ιδιαίτερο ενδιαφέρον για την ενίσχυσή τους. Συνεπώς, είναι δεδομένη η ανάγκη διαμόρφωσης μιας εθνικής στρατηγικής και βιώσιμης τουριστικής ανάπτυξης. Αυτό αποτελεί και το μεγάλο στοίχημα για το μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Όλγα Γεροβασίλη):** Έχει ζητήσει τον λόγο ο Πρόεδρος της Κοινοβουλευτικής Ομάδας των «Σπαρτιατών».

Ορίστε, κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κυρίες και κύριοι συνάδελφοι, θα ήθελα να μιλήσω λίγο όσον αφορά το νομοσχέδιο, αλλά δυστυχώς η επικαιρότητα τρέχει και δεν έχουμε την ευκαιρία να είμαστε πολύ τακτικά εδώ στην Ολομέλεια. Άλλωστε, απ’ ό,τι έχουμε δει τον τελευταίο καιρό, ο κύριος Πρωθυπουργός είναι απών. Επομένως, τους πολιτικούς Αρχηγούς ή δεν τους υπολογίζει, δεν τους θέλει, τους φοβάται και δεν έρχεται ποτέ εδώ στη Βουλή να συζητήσουμε τα κύρια προβλήματα της χώρας. Ακόμα περιμένουμε από τον κύριο Πρωθυπουργό την «Ώρα του Πρωθυπουργού», κάτι που έχει πει εδώ και πάρα πολύ καιρό, αλλά δυστυχώς δεν τον βλέπουμε.

Θέλω να σταθώ λίγο στον χαμό που γίνεται κάτω στο Ισραήλ. Πράγματι ο κύριος Πρωθυπουργός πήγε κάτω, αλλά όπως πήγε, έφυγε. Αυτό δεν λέγεται στρατηγική. Βεβαίως και πήγε να υποστηρίξει τους φίλους και συμμάχους Ισραηλινούς, να δηλώσει τη βοήθειά του ή ό,τι άλλο μπορεί να δώσει, αλλά δεν είπε τίποτα. Είδαμε στις οθόνες ότι αντάλλαξαν ευχές, όπως «καλώς ήρθατε», «καλώς σας δέχθηκα», «καλώς σας βρήκα», αλλά από εκεί και πέρα τίποτα.

Έχουμε ένα πολύ σοβαρό θέμα εδώ με την Τουρκία, διότι η Τουρκία είναι ο προαιώνιος εχθρός μας και βεβαίως δεν είναι φίλος μας, οπότε θα πρέπει κάθε στιγμή να τους χτυπάμε. Κάθε στιγμή θα πρέπει να τους απωθούμε από τα σχέδια που έχουν.

Εμείς οι Σπαρτιάτες από την πρώτη στιγμή του πολέμου βγάλαμε μία ανακοίνωση, ένα δελτίο τύπου, όπου μεταξύ άλλων λέμε πως είναι πλέον σαφές ότι οι φιλότουρκοι τζιχαντιστές της Χαμάς στηρίζονταν και ξεκίνησαν τον πόλεμο από την Τουρκία. Όταν εμείς βγάλαμε αυτή την ανακοίνωση, ο Ερντογάν βγήκε στις τηλεοράσεις, έκανε δηλώσεις και το έπαιξε λίγο ουδέτερος. Μετά από περίπου δύο μέρες, έβγαλε τη μάσκα και έδειξε το αληθινό του προσωπείο και είπε ότι υποστηρίζει τη Χαμάς. Εμείς οι Έλληνες δεν έπρεπε να το εκμεταλλευτούμε αυτό; Δεν έπρεπε ο κύριος Πρωθυπουργός να συνεννοηθεί με τον Νετανιάχου και να βγάλουν μία ανακοίνωση; Αυτή θα ήταν πάρα πολύ σημαντική ανακοίνωση για την Τουρκία, διότι θα την εξέθετε στη διεθνή κοινότητα. Γιατί πρέπει να το κάνουν οι άλλοι και δεν μπορούμε να το κάνουμε εμείς; Αυτό είναι το πιο απλό πράγμα.

Τις προάλλες, μίλησα εδώ, έκανα μια ερώτηση και απάντησε ο κ. Γεραπετρίτης. Τον ρώτησα τι γίνεται με την Τουρκία, γιατί τόση ενδοτικότητα, τι συζητάτε, τι λένε, αλλά απαντήσεις δεν πήραμε.

Υπάρχει ένα δημοσίευμα εδώ -και είναι αυτό- το οποίο λέει ότι με έξι έγγραφα από το Υπουργείο Εξωτερικών που έχει υπογράψει ο ίδιος, δίνει αρμοδιότητες σε κατώτερα στελέχη του Υπουργείου Εξωτερικών για να είναι αρμόδιοι για τις επαφές με την Τουρκία και ο ίδιος δεν βάζει την υπογραφή του πουθενά.

Περιμένω από τη Νέα Δημοκρατία να μας πει αν αυτό το δημοσίευμα της «ΕΣΤΙΑΣ» της Κυριακής 8 Οκτωβρίου είναι αληθές. Είναι πάρα πολύ σοβαρό και αυτό δείχνει πολλά πράγματα. Δείχνει ότι η Ελλάδα πάει με σκυμμένο το κεφάλι να διαπραγματευτεί με την Τουρκία. Δηλαδή, τι να διαπραγματευτεί; Ακόμα προσπαθούμε να καταλάβουμε τι είναι αυτό που πρέπει να συζητήσουμε με την Τουρκία.

Του είπα του κ. Γεραπετρίτη ότι πρώτα απ’ όλα για να μπορέσουμε να κάτσουμε να συζητήσουμε -αν υπάρχει κάποια διαφορά, που στην ουσία δεν υπάρχει- θα πρέπει να επεκτείνουμε τα χωρικά μας ύδατα στα δώδεκα ναυτικά μίλια, τα οποία είναι βάσει του διεθνούς δικαίου και του δικαίου της θάλασσας, να χαράξουμε την ΑΟΖ η οποία θα ενωθεί με την κυπριακή ΑΟΖ και θα κόψει στη μέση το τουρκολυβικό μνημόνιο και από εκεί και πέρα, εάν θέλει η Τουρκία, να έρθει εδώ να συζητήσουμε. Θα το κάνει; Και λέει ο κ. Γεραπετρίτης: «Αυτό έχει ψηφιστεί και κάποια στιγμή η Ελλάδα θα το κάνει». Το πότε θα το κάνει, όμως, δεν μας είπε, διότι από τότε, από το 1995 που το ψήφισε -νομίζω- η κυβέρνηση Παπανδρέου έχουν περάσει σχεδόν είκοσι οκτώ χρόνια.

Γιατί, λοιπόν, δεν το κάνουμε; Τι είναι αυτό που μας κρατάει και δεν μπορούμε να το κάνουμε; Μήπως είναι –διότι όλες οι κυβερνήσεις το επικαλούνται- το λεγόμενο «casus belli» των Τούρκων; Αυτό δεν υπάρχει στην πραγματικότητα. Αυτό είναι μία δικαιολογία των κυβερνήσεων και είναι ντροπή για τη χώρα μας. Δηλαδή, μία χώρα γείτονα απειλεί την Ελλάδα ότι εάν πράξεις το δίκαιο, θα σου κάνουμε πόλεμο.

Όχι, κύριοι! Δεν γίνεται έτσι. Θα πρέπει να γράψουμε στα παλαιότερα των υποδημάτων μας τις τουρκικές απειλές, γιατί ένα σύγχρονο ευρωπαϊκό κράτος που ανήκει στην Ευρωπαϊκή Ένωση, που ανήκει στο ΝΑΤΟ, δεν μπορεί να απειλείται από κανέναν.

Υπάρχουν πάρα πολλές παραβιάσεις του εθνικού εναέριου χώρου οι οποίες κάνουν σουρωτήρι τη χώρα μας. Βεβαίως, θα πρέπει να πούμε ότι τους τελευταίους μήνες η Τουρκία έχει μαζευτεί. Δεν το κάνει πλέον, διότι μας έχει βάλει στο τραπέζι των διαπραγματεύσεων και θα πρέπει να συζητήσουμε εφ’ όλης της ύλης.

Και πώς γίνεται, κυρίες και κύριοι, να κάτσουμε να συζητήσουμε; Αμφισβητούν τη Συνθήκη της Λωζάνης, διεκδικούν να αποστρατικοποιήσουμε τα νησιά μας και, βεβαίως, εκτοξεύουν και απειλές. Δεν το κάνει μόνο ο Ερντογάν, αλλά το κάνουν όλοι οι αξιωματούχοι της Τουρκίας.

Αυτό εμείς γιατί το ανεχόμαστε; Γιατί υπάρχει τόση δουλικότητα; Ξέρουμε πολύ καλά ότι υπάρχουν έξωθεν πιέσεις. Πιέζουν Αμερικανοί, Γερμανοί. Όλοι κοιτάνε τα συμφέροντά τους. Εμείς γιατί δεν κοιτάμε τα συμφέροντά μας; Δεν είναι ντροπή, επαναλαμβάνω, για μια ανεξάρτητη χώρα -υποτίθεται- να δέχεται απειλές από τον κάθε πικραμένο απέναντι;

Υπάρχουν πάρα πολλά θέματα τα οποία θα έπρεπε εμείς να τα βάλουμε στην Τουρκία και όχι η Τουρκία να τα βάζει με εμάς. Οι Τούρκοι ονειρεύονται, βεβαίως, τη «γαλάζια πατρίδα». Όμως, εμείς τι κάνουμε; Από εκεί απέναντι είναι λύκοι, ύαινες και από εδώ κότες και λαγοί. Αυτό πρέπει να σταματήσει κάποια στιγμή. Δεν γίνεται. Αγοράζουμε όπλα, θα αγοράσουμε κι άλλα, θα πάρουμε κι άλλα περισσότερα. Όμως, επί της ουσίας υπάρχει πολιτική βούληση για να τα χρησιμοποιήσουμε; Βλέπετε τι κάνουν άλλες χώρες. Παίρνω ως παράδειγμα το Ισραήλ –το έχω πει πάρα πολλές φορές- που δεν δέχεται μύγα στο σπαθί του. Κι έτσι είναι. Πρέπει να είσαι αποφασισμένος να υποστηρίξεις τη χώρα σου.

Αυτή τη στιγμή πάει να συντελεστεί μάλλον ένα μεγάλο έγκλημα. Εγώ έλεγα από το 2018 που έκανα τότε διάφορες εκπομπές, ότι όταν θα υπογραφεί η συνθήκη της προδοσίας για τις Πρέσπες, θα έρθει μετά η διχοτόμηση του Αιγαίου. Και δυστυχώς βγήκα αληθινός. Βρήκαν -να το πω, γιατί πρέπει να το πω- έναν «χρήσιμο ηλίθιο», υπέγραψε, τον στήριξαν κάποιοι και στη δεδομένη στιγμή ήταν η Νέα Δημοκρατία με τον κ. Μητσοτάκη. Εσείς στηρίξατε και αβαντάρατε τον ΣΥΡΙΖΑ και υπέγραψε αυτή την κατάπτυστη συμφωνία που είναι ντροπή για τη χώρα μας.

Δεν πρέπει να παραχωρούμε τίποτα και σε κανέναν. Αντιθέτως θα πρέπει θα διεκδικούμε όλα αυτά που ανήκουν στην Ελλάδα. Η Ελλάδα έχει θέσει θέμα να πάρουμε πίσω την Ίμβρο και την Τένεδο;

Η κ. Μπακογιάννη είχε πει ότι η Τουρκία έχει ακρογιαλιές. Μάλιστα. Αλλά αυτές είναι αιματοβαμμένες ακρογιαλιές. Είναι ελληνικές ακρογιαλιές. Χρόνια τώρα εδώ μέσα λειτουργεί η (...). Πραγματικά είναι ντροπή για τη χώρα μας. Γιατί τους ανεχόμαστε; Το (…) το ΕΛΙΑΜΕΠ και οι υπόλοιποι «Ρεπούσηδες». Τι πέρασαν από εδώ μέσα; Εσείς τους ξέρετε. Γιατί πρέπει να ανεχόμαστε τέτοιες καταστάσεις, να δουλεύει η (…) κατά τα συμφέροντα της Ελλάδος;

Εδώ υπήρχαν πάρα πολλοί Ευρωβουλευτές…

**ΝΙΚΟΛΑΟΣ ΠΑΠΠΑΣ:** (…) είπατε;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Βεβαίως.

**ΝΙΚΟΛΑΟΣ ΠΑΠΠΑΣ:** Ποια είναι η (…);

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Θα σας πω. Εσείς πρώτα απ’ όλα.

**ΝΙΚΟΛΑΟΣ ΠΑΠΠΑΣ:** Να ανακαλέσει, κυρία Πρόεδρε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν ανακαλώ.

**ΝΙΚΟΛΑΟΣ ΠΑΠΠΑΣ:** Θα ακούσετε απάντηση, όταν μας δοθεί ο λόγος.

Αν είναι δυνατόν!

**ΠΡΟΕΔΡΕΥΟΥΣΑ (Όλγα Γεροβασίλη):** Θα πρέπει να ανακαλέσετε, κύριε Στίγκα.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Να πω κάτι, μισό λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα εγγραφεί στα Πρακτικά εάν δεν ανακαλέσετε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Εσείς δεν λέγατε με ένα άρθρο και με έναν νόμο ότι θα σκίσετε το μνημόνιο; Κοροϊδέψατε τον κόσμο. Εσείς στο δημοψήφισμα δεν κάνατε το «Όχι», «Ναι»; Αυτές δεν είναι αξιόποινες πράξεις (…);

**ΝΙΚΟΛΑΟΣ ΠΑΠΠΑΣ:** Κύριε Στίγκα, να ανακαλέσετε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Όχι, να μάθετε να τα ακούτε.

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε τον διάλογο. Απευθυνθείτε στο Σώμα για το θέμα για το οποίο έχετε ανεβεί να μιλήσετε. Και η προηγούμενη διατύπωση δεν θα εγγραφεί στα Πρακτικά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Λύστε λιγάκι τα δικά σας προβλήματα και αφήστε εμάς να υποστηρίζουμε τη χώρα μας, γιατί εμείς αγαπάμε τη χώρα μας και το δείχνουμε κάθε ώρα και κάθε στιγμή.

**ΚΥΡΙΑΚΗ ΜΑΛΑΜΑ:** Εσείς που μας οδηγήσατε στα μνημόνια….(Δεν ακούστηκε).

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Εγώ σας οδήγησα;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ όχι διάλογος!

Κύριε Στίγκα, μην απευθύνεστε προσωπικά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Μπορεί εμείς να μη σώσουμε τη χώρα. Το δέχομαι. Όμως την αγαπάμε τη χώρα, πονάμε αυτή τη χώρα. Εσείς έχετε μαζέψει όλους τους λαθρομετανάστες εδώ πέρα. Έχετε δημιουργήσει ρατσιστικούς νόμους που είναι κατά των Ελλήνων. Πώς θα γίνει; Εδώ πήγε ο κ. Καιρίδης στην Τουρκία να μιλήσει για το μεταναστευτικό με τους Τούρκους; Μα είναι δυνατόν αυτό το πράγμα; Οι Τούρκοι μας παίζουνε παιχνίδι -όχι μόνο σε εμάς, αλλά και στην Ευρωπαϊκή Ένωση. Τι να συζητήσουμε με τους Τούρκους;

Να τους κόψουν τις χρηματοδοτήσεις που παίρνουν, γιατί όταν τελειώνουν τα λεφτά ανοίγουν τις κάνουλες, έρχονται λαθρομετανάστες μέσα και την πληρώνουν οι Έλληνες.

Όλες οι κυβερνήσεις δεν διαπράττουν εγκλήματα ακόμα και τώρα; Στο σχέδιο του προϋπολογισμού λέει ότι υπάρχουν 64 εκατομμύρια για τις πολύτεκνες οικογένειες, γι’ αυτούς που έχουν παιδιά. Αλλά βέβαια λέει και το άλλο, ότι 150 εκατομμύρια είναι για τους λαθρομετανάστες. Πώς θα βρει ο μέσος Έλληνας σπίτι; Εσείς που νομοθετείτε και λέτε ότι τώρα θα έχουμε 750 ευρώ μισθό, ποιος βγαίνει με 750 ευρώ μισθό; Θέλετε να σας πω κάτι; Και με 1.000 ευρώ βασικό μισθό -να το δεχθώ- ποιος άνθρωπος θα βγει;

Ξέρετε, κυρίες και κύριοι, τι χειμώνα θα περάσουν οι Έλληνες εδώ φέτος; Το πετρέλαιο θέρμανσης έχει πάει 1,40. Το πετρέλαιο κίνησης έχει ξεπεράσει τα 2 ευρώ. Πώς θα γίνει αυτό το πράγμα; Πώς θα ανταπεξέλθει ο μέσος Έλληνας; Ως Κυβέρνηση οφείλατε να πάρετε μέτρα, άμεσα μέτρα. Πρώτα απ’ όλα να βοηθήστε λίγο, χαμηλώστε λίγο το φόρο κατανάλωσης. Είναι πολύ βασικό.

Βγήκε προχθές ο κ. Μητσοτάκης και λέει ότι δεν μπορεί να πέσει ο ΦΠΑ στα τρόφιμα. Γιατί, κύριε Μητσοτάκη, δεν μπορεί να πέσει ο ΦΠΑ στα τρόφιμα; Στην Ευρώπη το έκαναν, όταν υπήρχαν τα lock down. Ήδη -παράδειγμα σας λέω- η Γερμανία είχε 7% ΦΠΑ και το πήγε στο 5% και σε ορισμένα τρόφιμα το αφαίρεσε κιόλας, για να βοηθήσει τον κόσμο τις δύσκολες αυτές στιγμές. Επομένως γιατί δεν γίνεται;

Έλεγε ο Υπουργός Ανάπτυξης το καλοκαίρι ότι δεν μπορούμε να κατεβάσουμε τον ΦΠΑ στα τρόφιμα, γιατί θα επωφεληθούν οι τουρίστες. Και εγώ ρωτώ: Γιατί να μην επωφεληθούν οι τουρίστες; Πού είναι το πρόβλημα δηλαδή να έχουμε περισσότερους τουρίστες, να αφήσουν χρήματα στη χώρα μας, μια που μιλάμε για το νομοσχέδιο για τον τουρισμό;

Τι κάνετε για το δημογραφικό πρόβλημα; Είπα και πριν, πώς θα βρει ο μέσος Έλληνας ή το νέο ζευγάρι χρήματα για να ανταπεξέλθει, να νοικιάσει ένα σπίτι; Έχω πάρα πολλούς γνωστούς που λένε ότι δεν μπορούν να βρουν σπίτι. Αφού μας έχετε μπουκώσει στους «επενδυτές», πού θα βρουν σπίτι; Πού θα βρει ο μέσος Έλληνας σπίτι; Πώς θα κάνει παιδιά; Πώς θα ζήσει;

Έβγαλε βέβαια και ο κ. Γεωργιάδης μια πλατφόρμα που λέει ότι εκεί θα μπορούν να έρθουν οι Έλληνες και ειδικά του εξωτερικού να βρουν δουλειές κ.λπ.. Ποιος θα έρθει εδώ πέρα; Εδώ είναι νεκροταφείο, μιλάμε. Ποιος θα έρθει εδώ να βρει δουλειά, να αφήσει τα καλά του εξωτερικού και να έρθει στην Ελλάδα, που ψωμολυσσάει η Ελλάδα, πραγματικά; Δεν γίνεται αυτό.

Το σκεπτικό, λοιπόν, είναι ότι οι οικογένειες, οι ελληνικές οικογένειες θα πρέπει να βοηθηθούν με κάθε τρόπο. Γιατί, επαναλαμβάνω, θα είναι ένας πάρα πολύ δύσκολος χειμώνας και θα πρέπει ο κόσμος να βοηθηθεί. Διαφορετικά θα έχουμε δράματα. Θα είναι πολύ δύσκολη η κατάσταση και θα υπάρχουν γκρίνιες γενικότερα. Τέλος πάντων, δεν θέλω να πω κάτι άλλο.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής ο κ. Ιωάννης Γιώργος, Βουλευτής της Νέας Δημοκρατίας. Θα ακολουθήσει και δεύτερος ομιλητής ο κ. Γκίκας. Θα παρεμβληθεί η Κοινοβουλευτική Εκπρόσωπος της Πλεύσης Ελευθερίας και συνεχίζουμε με τους επόμενους δύο Βουλευτές.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΓΙΩΡΓΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η χώρα μας ανήκει στην ευρύτερη περιοχή της Μεσογείου, γεγονός που σημαίνει ότι έρχεται αντιμέτωπη με πολλές προκλήσεις στον τομέα όχι μόνο της οικονομίας, αλλά της διεθνούς στρατηγικής, πολιτικής αλλά κυρίως στον τομέα του τουρισμού και στον αυξημένο ανταγωνισμό που υπάρχει από χώρες της γειτονιάς μας.

Το παρόν υπό συζήτηση και ψήφιση νομοσχέδιο του Υπουργείου Τουρισμού είναι μια νομοθετική πρωτοβουλία που αποτελεί ένα πρώτο αλλά απαραίτητο νομοθετικό βήμα στην πορεία χάραξης μιας νέας πολιτικής για τον ελληνικό τουρισμό, που θα στοχεύει στη βιώσιμη τουριστική ανάπτυξη. Η επίτευξη της βιωσιμότητας στον τουρισμό συνεπάγεται την ισορροπία μεταξύ της οικονομικής ανάπτυξης, της προστασίας του περιβάλλοντος και του πολιτιστικού πλούτου, αλλά και της κοινωνικής ευημερίας.

Όλα αυτά φυσικά ερχόμαστε να εισάγουμε πάνω σε μια πολύ καλή βάση, γιατί ο ελληνικός τουρισμός βρίσκεται και πάλι σε τροχιά ανόδου και προόδου χάρις την επιτυχημένη πολιτική της Κυβέρνησης περιλαμβάνοντας τη βιωσιμότητα και την αειφορία ως ουσιαστικά συστατικά στοιχεία για την επίτευξη των στόχων του. Και αυτό διαπιστώνεται βέβαια από τα στοιχεία που ανακοινώθηκαν από την Τράπεζα της Ελλάδος και δίνουν αύξηση ως προς τα έσοδα και τις αφίξεις ακόμα και σε σχέση με το 2019, που ήταν χρονιά ορόσημο για τα τουριστικά.

Και αν το 2023 καταφέραμε να πιάσουμε τα τουριστικά μεγέθη του 2019, αντιλαμβάνεστε ότι με μερικά επιπλέον βήματα μπορούμε να καταστήσουμε και να διατηρήσουμε τη χώρα μας ως έναν από τους κορυφαίους τουριστικούς προορισμούς στον κόσμο. Σε αυτό στοχεύουμε, λοιπόν, με το παρόν νομοσχέδιο, ενθαρρύνοντας τους φορείς να αξιοποιήσουν τους πολύτιμους φυσικούς πόρους που διαθέτει η πατρίδα μας. Ήρθε η ώρα, λοιπόν, να ενθαρρύνουμε κάθε προσπάθεια δημόσιας και ιδιωτικής πρωτοβουλίας που προάγει τον οικολογικό τουρισμό, διαφυλάσσοντας και προστατεύοντας τους φυσικούς πόρους, προωθώντας οικολογικά ταξίδια εκτός της υψηλής περιόδου. Να προάγουμε την τοπική κουλτούρα, αναπτύσσοντας την τοπική ταυτότητα και διατηρώντας την παράδοση και τον πολιτισμό, την αυθεντικότητα δηλαδή, των παραδοσιακών οικισμών μας, ενθαρρύνοντας τη συμμετοχή ντόπιων σε αυτό το παιχνίδι προβολής του τόπου τους. Να προβούμε σε δράσεις προστασίας των παραλιών, των δασών, των υδροβιότοπων, των οικισμών μας, προκαλώντας τους επισκέπτες να συμμετέχουν σε αυτές τις δράσεις προστασίας της φύσης. Τέλος, θα πρέπει να έχουμε πάντα στο νου μας πως ο τουρισμός συμβάλλει στη δημιουργία θέσεων εργασίας και στην ανάπτυξη της τοπικής κοινωνίας μέσω της προώθησης των τοπικών προϊόντων και υπηρεσιών.

Για να τα πετύχουμε, λοιπόν, όλα αυτά οφείλουμε να είμαστε εδώ, δίπλα σε αυτούς που επιχειρούν να συνδράμουν με το έργο τους, υπηρετώντας από κοινού το όραμα για έναν ισχυρό ανταγωνιστικό ελληνικό τουρισμό. Το παρόν νομοσχέδιο, λοιπόν, έρχεται να βάλει τα ισχυρά θεμέλια για το αύριο του ελληνικού τουρισμού και σε αυτή την κατεύθυνση μέσω των άρθρων του εισάγονται στοχευμένες παρεμβάσεις, όπου προστίθενται νέα, σύγχρονα εργαλεία και θεσμοί, αντιμετωπίζοντας οργανωτικά και λειτουργικά ζητήματα που χρειάζονται άμεση επίλυση.

Η σύσταση του Περιφερειακού Συμβουλίου Τουρισμού, όπου συμμετέχουν οι δεκατρείς περιφερειάρχες και κατά περίπτωση εκπρόσωποι των φορέων του τουρισμού, που θα συμμετέχει στη χάραξη, τον σχεδιασμό, τη διαμόρφωση και την υλοποίηση της εθνικής τουριστικής πολιτικής, όπου θα λαμβάνονται υπ’ όψιν οι ιδιαιτερότητες της κάθε περιφέρειας, αποτελεί την κεντρική ιδέα της κυβερνητικής πολιτικής που αποβλέπει στην ισόρροπη τουριστική ανάπτυξη όλης της επικράτειας, έχοντας ως στόχο την επιμήκυνση της τουριστικής περιόδου αν όχι σε όλους τους μήνες του χρόνου ίσως στους περισσότερους εξ αυτών.

Ένα άλλο σημαντικό βήμα νεοτερισμού είναι η συγκρότηση και η λειτουργία του Συμβουλίου οινοτουρισμού, το οποίο θα έχει ως στόχο και σκοπό την ενημέρωση του Υπουργού για ζητήματα βιώσιμης ανάπτυξης του οινοτουρισμού. Είμαι υπερήφανος γιατί ήδη δεκαεννέα οινοποιεία στο Νομό Χαλκιδικής είναι επισκέψιμα πρωτοπορώντας για άλλη μια φορά στον δρόμο προς την ανάπτυξη.

Εδώ βέβαια θα πρόσθετα την ταπεινή μου γνώμη ότι ίσως θα έπρεπε να υπάρξει ανάλογη πρόβλεψη λειτουργίας ενός συλλογικού οργάνου που θα προωθεί την καταγραφή, προώθηση και προβολή όλων των επισκέψιμων ελαιουργικών επιχειρήσεων βρώσιμης επιτραπέζιας ελιάς, αλλά και παραγωγής λαδιού, στα πρότυπα δηλαδή των δρόμων του κρασιού να υπάρξουν οι δρόμοι της ελιάς και του λαδιού.

Για να ευλογήσω δε τα γένια μας, εκατόν πενήντα περίπου μικρές και μεγάλες επιχειρήσεις τυποποίησης βρώσιμης ελιάς και δεκάδες μικρά ελαιουργία λειτουργούν στο Νομό Χαλκιδικής -κάποιες εξ αυτών των επιχειρήσεων είναι επισκέψιμες- καθιστώντας τον πρώτο νομό στην Ελλάδα στην τυποποίηση και εξαγωγή πράσινης βρώσιμης ελιάς, καλύπτοντας το 46% της εγχώριας εξαγώγιμης ποσότητας βρώσιμης της ελιάς. Είναι εκατόν είκοσι με εκατόν πενήντα χιλιάδες τόνους το έτος, αντιλαμβάνεστε το οικονομικό μέγεθος για το νομό.

Βέβαια φέτος είναι μια ιδιαίτερα δύσκολη χρονιά, αφού λόγω της ακαρπίας η παραγωγή έπεσε στο 10% έως 15% των προηγούμενων ετών. Ελπίδα μας είναι ότι θα ακούσουν τη φωνή των Χαλκιδικιωτών και θα αποζημιωθούν για τη χαμένη εσοδεία τού έτους 2022-2023.

Συστήνεται στο Υπουργείο Τουρισμού Παρατηρητήριο για τον Παράκτιο και Θαλάσσιο Τουρισμό στη Μεσόγειο, έχοντας ως αποστολή μεταξύ άλλων τη μέτρηση και συλλογή στατιστικών στοιχείων, την κατάρτιση του ανθρώπινου δυναμικού στους τουριστικούς προορισμούς και τη διαβούλευση με τους τοπικούς εταίρους τουρισμού. Σημαντική τέλος θεωρώ τη διάταξη βάσει της οποίας προβλέπεται οι εγκεκριμένες πιστώσεις του Προγράμματος «Τουρισμός για όλους» το 2022-2025 να παραμείνουν στον λογαριασμό του φορέα υλοποίησης καθ’ όλη τη διάρκεια υλοποίησης του έργου, αντί να επιστρέψει στον γενικό λογαριασμό του Προγράμματος Δημοσίων Επενδύσεων, όπως προβλέπεται σήμερα.

Κλείνοντας, κυρίες και κύριοι συνάδελφοι, θα πω πως η βιώσιμη τουριστική ανάπτυξη απαιτεί συνεργασία μεταξύ των τοπικών αρχών, της επιχειρηματικής κοινότητας, των οργανώσεων πολιτών και των τουριστών. Κάθε προορισμός, όπως και η Χαλκιδική, πρέπει να προσαρμοστεί σε μια προσέγγιση τουρισμού που λαμβάνει υπ’ όψιν την οικολογία, τον πολιτισμό και την κοινωνία, προκειμένου να διασφαλιστεί η διαρκής ανάπτυξη και η διατήρηση της ποιότητας του περιβάλλοντος και της ζωής των κατοίκων. Αν θα μπορούσαμε να πούμε ότι η Χαλκιδική θα αποτελούσε παράδειγμα βιώσιμης τουριστικής ανάπτυξης, θα έπρεπε να αναπτύξει χθες δίκτυο περιπατητικών και ποδηλατικών διαδρομών, να υπάρξει επέκταση του προαστιακού Θεσσαλονίκης από το αεροδρόμιο προς τη Χαλκιδική, να ιδρυθεί το Κέντρο Αριστοτελικών Μελετών, να δημιουργηθούν δίκτυα γηπέδων γκολφ και μαρίνων, σύμφωνα με τη μελέτη του 2006, να αξιοποιηθεί το αστεροσκοπείο στο Πανεπιστημιακό Δάσος Χολομώντα και βεβαίως να ενθαρρυνθεί η εξωστρέφεια της Αθωνικής Πολιτείας. Έχουμε, λοιπόν, πολύ δρόμο μπροστά μας και επιφυλασσόμαστε να σταθούμε στο ύψος των περιστάσεων.

Κυρίες και κύριοι συνάδελφοι, με το υπό συζήτηση και ψήφιση νομοσχέδιο επουλώνονται πληγές του παρελθόντος και δίνεται το βήμα για την επίτευξη του στόχου στον οποίο οφείλουμε να είμαστε όλοι ενωμένοι και προσηλωμένοι δηλαδή ολόκληρη η Ελλάδα να εδραιωθεί ως ένας κορυφαίος ελκυστικός τουριστικός προορισμός με παγκόσμια απήχηση για όλους τους μήνες του χρόνου την ίδια στιγμή που θα αποτελεί ένα υποδειγματικό παράδειγμα βιώσιμης τουριστικής ανάπτυξης. Για τον λόγο αυτόν σας καλώ να υπερψηφίσετε το παρόν νομοσχέδιο και σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Στέφανος Γκίκας, Βουλευτής της Νέας Δημοκρατίας.

**ΣΤΕΦΑΝΟΣ ΓΚΙΚΑΣ:** Ευχαριστώ, κυρία Πρόεδρε.

Κυρία Υφυπουργέ, κυρίες και κύριοι συνάδελφοι, πράγματι είναι ένα σημαντικό νομοσχέδιο αυτό που συζητάμε σήμερα διότι εξελίσσει περαιτέρω την τουριστική μας βιομηχανία, το τουριστικό μας προϊόν, και έχει σημαντικές διατάξεις που βοηθούν να επιτύχουμε επιτέλους τη βιώσιμη τουριστική ανάπτυξη. Το πρώτο που θεσμοθετεί είναι το Περιφερειακό Συμβούλιο Τουρισμού. Έχουμε τον Υπουργό μαζί με τους δεκατρείς περιφερειάρχες, οι οποίοι γνωρίζουν καλύτερα από όλους τις ιδιαιτερότητες της κάθε περιφέρειας, της κάθε περιοχής και μπορούν μαζί με την πολιτική ηγεσία να δημιουργήσουν τις δέσμες εκείνες πολιτικών που ακριβώς έχει ανάγκη η κάθε περιφέρεια. Άρα, λοιπόν, έχουμε τη σύνδεση της Αυτοδιοίκησης με την κεντρική εξουσία μέσω του Περιφερειακού Συμβουλίου Τουρισμού, ένα ευέλικτο συμβούλιο το οποίο βεβαίως θα παράγει πολιτικές.

Μια άλλη πολύ σημαντική διάταξη είναι η σύσταση του Συμβουλίου Οινοτουρισμού. Η Ελλάδα είναι οινοπαραγωγός χώρα. Μπορούμε αξιοποιώντας αυτό το μεγάλο μας πλεονέκτημα, που σχεδόν κάθε περιοχή της χώρας έχει οινοποιεία, να προάγουμε τον οινοτουρισμό, να προάγουμε την ελληνική περιφέρεια, να προάγουμε όλες τις περιοχές, να έρθουν επισκέπτες περισσότεροι και βεβαίως να διαφημίσουμε αυτό που πριν από μερικές δεκαετίες ήταν ένα από τα πολύ σημαντικά προϊόντα, όπως είναι ο ελληνικός οίνος.

Θέλω να σταθώ ιδιαίτερα στο τρίτο σημείο που δεν είναι άλλο από τη σύσταση του Παρατηρητηρίου για τον Παράκτιο και Θαλάσσιο Τουρισμό στη Μεσόγειο. Κυρίες και κύριοι συνάδελφοι, αυτή η Κυβέρνηση, η Κυβέρνηση του Κυριάκου Μητσοτάκη, από την πρώτη μέρα που ανέλαβε τα ηνία της χώρας έδωσε ιδιαίτερη βαρύτητα στον θαλάσσιο τουρισμό. Δεν θα μπορούσε άλλωστε να μην το έκανε αυτό. Θα πω μερικά στοιχεία τα οποία είναι επίσημα στοιχεία. Στην Ευρώπη αυτή τη στιγμή υπάρχουν τριάντα έξι εκατομμύρια ιδιοκτήτες σκαφών. Από αυτά τα έξι εκατομμύρια σκάφη κυκλοφορούν στα ευρωπαϊκά ύδατα. Και όμως η Ελλάδα υστερεί σημαντικά σε θέσεις ελλιμενισμού. Να πω εδώ ότι η αναλογία στη χώρα μας είναι 0,84 αγκυροβόλια ανά ένα χιλιόμετρο ακτογραμμής. Άρα είναι κάτω από ένα όταν η γειτονική Ιταλία έχει δεκαοκτώ και η Γαλλία τριάντα δύο. Ακόμα και η Κροατία, που είναι ανταγωνιστική χώρα, έχει τρεις φορές περισσότερα. Άρα, είναι πολύ σωστή η επένδυση στον θαλάσσιο τουρισμό.

Να πω, επίσης, ότι για κάθε ένα ευρώ ελλιμενισμού, πέντε με δέκα ευρώ δαπανών πηγαίνουν στην τοπική οικονομία. Επίσης, να πω ότι μελέτες σημαντικών Πανεπιστημίων, όπως το «London School of Economics», έχει πει και έχει υπολογίσει ότι εάν γίνουν χίλιες επιπλέον θέσεις για τα mega yacht, δηλαδή για σκάφη πάνω από τριανταπέντε μέτρα, τότε αυτά θα φέρουν είκοσι τρεις χιλιάδες νέες θέσεις εργασίας, άμεσες και έμμεσες. Άρα, υπάρχει η αναγκαιότητα.

Τι έχει κάνει, λοιπόν, από την πρώτη στιγμή αυτή η Κυβέρνηση; Έχει διευκολύνει ακριβώς τον θαλάσσιο τουρισμό. Έχουμε, ξέρετε, και στην ευρύτερη περιοχή μας ένα success story. Το 2018 στις «Ιόνιες Ημέρες Ανάπτυξης» ο τότε αρχηγός της αξιωματικής αντιπολιτεύσεως Κυριάκος Μητσοτάκης έθεσε τον στόχο η περιοχή μας, η Κέρκυρα, και οι απέναντι ακτές να γίνουν κέντρο θαλάσσιου τουρισμού για τη νοτιοανατολική Μεσόγειο. Αυτά τα τέσσερα χρόνια υπάρχει σε εξέλιξη ένα μεγαλεπήβολο πρόγραμμα, ώστε πράγματι να καταστεί η περιοχή μας κέντρο θαλάσσιου τουρισμού. Βοήθησε η προηγούμενη κυβέρνηση, βοηθά βεβαίως και η τωρινή Κυβέρνηση με τα συναρμόδια Υπουργεία.

Στην Κέρκυρα, για παράδειγμα, έχουμε δρομολογημένες πέντε μαρίνες, συν μία στη Λάκκα Παξών, άρα έξι, που θα υπάρχει η δυνατότητα ελλιμενισμού εκατοντάδων σκαφών, πάνω από χίλια διακόσια. Να πω εδώ ότι δεν μένουμε στα λόγια. Ήδη για τη μαρίνα των mega yacht στην πόλη της Κέρκυρας υπάρχει ανάδοχος, ο οποίος θα εγκατασταθεί στις αρχές του χρόνου. Και βεβαίως η μαρίνα στο Καφέ Γυαλί, πάλι στην πόλη της Κέρκυρας, βρίσκεται σε εξέλιξη.

Να πω για τις απέναντι ακτές. Προ ολίγων ημερών είχαμε τη νέα παραχώρηση. Ο Όμιλος «GRIMALDI» έχει πάρει το λιμάνι της Ηγουμενίτσας. Πήρε, όμως, και την υποχρέωση να αναβαθμίσει τις υπάρχουσες μαρίνες, και από διακόσιες θέσεις ελλιμενισμού που είναι σήμερα, να τις κάνει επτακόσιες σαράντα, με τις σαράντα να είναι και θέσεις για mega yacht. Άρα, η λεκάνη που δημιουργείται από τις ακτές τις ανατολικές της Κέρκυρας και τις ακτές της Θεσπρωτίας γίνεται ένας πολύ ελκυστικός τόπος για θαλάσσιο τουρισμό και φρενάρει, αν θέλετε, τη ροή θαλάσσιου τουρισμού προς ανταγωνιστικές χώρες, όπως είναι η Αλβανία, η Κροατία, το Μαυροβούνιο, και τα λοιπά. Άρα, είναι πάρα πολύ σημαντική η επένδυση αυτή.

Βεβαίως με τη σύσταση του παρατηρητηρίου, με τη μέτρηση και συλλογή των στατιστικών στοιχείων, με την παρακολούθηση και την αξιολόγηση της βιώσιμης τουριστικής ανάπτυξης στη γειτονιά μας -γιατί η Μεσόγειος είναι γειτονιά μας- θα μπορούμε να υλοποιήσουμε και να δημιουργήσουμε πολιτικές, ώστε να αυξήσουμε το τουριστικό μας προϊόν στον θαλάσσιο τουρισμό.

Μια κουβέντα θα πω ακόμη και θα κλείσω, κυρία Πρόεδρε. Θα αναφερθώ στο θέμα του ΙΕΚ Κέρκυρας, επειδή ακούστηκε. Άκουσα μάλιστα –δεν είναι κάνεις παρευρισκόμενος από το ΚΚΕ- και τις ενστάσεις. Να πω ότι πράγματι στο ΙΕΚ Κέρκυρας υπάρχει ένα ζήτημα, διότι ο προϊστάμενος εκεί έφυγε, συνταξιοδοτήθηκε. Σε κάθε περίπτωση ήδη από τις 19 του μηνός Οκτωβρίου -και ευχαριστώ κυρία Υφυπουργέ και κυρία Υπουργέ βεβαίως- υπάρχει πρόσκληση σε όλο το Υπουργείο Τουρισμού για να έρθει κάποιος να αναλάβει, έστω και προσωρινά. Αλλά αυτό που είναι πάρα πολύ σημαντικό και είναι έργο και της τωρινής Κυβέρνησης, αλλά και της προηγούμενης, είναι ότι βρίσκεται εν τω περατούσθαι επιτέλους μετά από δεκαπέντε χρόνια, η πρόσληψη μόνιμου προσωπικού τριών ατόμων για το ΙΕΚ Κέρκυρας και δύο ατόμων για τη Σχολή Ξεναγών της Κέρκυρας.

Θεωρούμε -και ευχαριστούμε την ηγεσία του Υπουργείου Τουρισμού- ότι με την έλευση αυτών των μόνιμων πλέον υπαλλήλων, που είναι ΠΕ Διοικητικού Οικονομικού τα δύο άτομα και ένα άτομο ΤΕ Λογιστικού, για το ΙΕΚ Τουρισμού, και ένας και ένας για τη Σχολή Ξεναγών, θα λυθεί άπαξ διά παντός το πρόβλημα που παρατηρείται με την έλλειψη προσωπικού.

Εν κατακλείδι είναι ένα πολύ σημαντικό νομοσχέδιο, προάγει τον τουρισμό, προάγει τη βιώσιμη τουριστική ανάπτυξη και για αυτό, επειδή είναι ένα σοβαρό νομοσχέδιο, καλώ όλες τις πτέρυγες της Βουλής να το υπερψηφίσουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Καλείται στο Βήμα ο επόμενος ομιλητής, ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο με ξεκάθαρους στόχους και ξεκάθαρες διατυπώσεις, που αφορούν σε έναν από τους πιο σημαντικούς τομείς της ελληνικής οικονομίας, τον τουρισμό. Στόχοι οι οποίοι με τη νομοθετική πρωτοβουλία του Υπουργείου Τουρισμού έρχονται να παντρέψουν την τρέχουσα ευνοϊκή συγκυρία για τον τουρισμό, η οποία είναι τόσο καλή, και βεβαίως ένα παράθυρο ευκαιρίας για το μέλλον, για μια συνεχή αλλά και μια βιώσιμη ανάπτυξη της τουριστικής οικονομίας του τόπου μας, μια ανάπτυξη η οποία με άλλα λόγια δεν θα υπονομεύει το αύριο ούτε της ίδιας, αλλά ούτε και συνολικά της οικονομίας μας και του τόπου μας.

Αν σκεφτούμε ότι ο τουρισμός αντιστοιχεί άμεσα στο 11% με 12% του ΑΕΠ και έμμεσα αγγίζει το 25%, καταλαβαίνουμε ότι έχουμε να κάνουμε με μια από τις πλέον σημαντικές οικονομικές δραστηριότητες στην Ελλάδα, η οποία αγκαλιάζει ταυτόχρονα το μεγαλύτερο κομμάτι της κοινωνίας, καθ’ ότι αφορά το 40% των απασχολουμένων. Χρειάζεται την προσοχή και την επιμέλεια της πολιτείας για να παραμείνει ένα πολύτιμο και υγιές κομμάτι της οικονομίας και της κοινωνίας μας.

Αυτό ακριβώς κάνει το Υπουργείο με το σημερινό νομοσχέδιο. Δείχνει την προσοχή που απαιτείται σε αυτό το νευραλγικής σημασίας στοιχείο της τουριστικής ανάπτυξης της χώρας μας, τη βιώσιμη τουριστική ανάπτυξη. Μιλάμε για την προσέγγιση εκείνη η οποία στοχεύει στην ικανοποίηση των τρεχουσών τουριστικών αναγκών, χωρίς όμως να θέτει σε κίνδυνο τη δυνατότητα των μελλοντικών γενεών να ικανοποιούν τις δικές τους ανάγκες. Μεταφράζοντάς το αυτό σε επιμέρους ενότητες και άξονες, σημαίνει ότι πρέπει να προωθούμε τον τουρισμό με τρόπο που να σέβεται το περιβάλλον, να αναδεικνύει την τοπική κουλτούρα και να παράγει οικονομικά οφέλη για τις τοπικές κοινωνίες, την υλική και την άυλη κληρονομιά που παραλάβαμε και οφείλουμε να παραδώσουμε. Αυτό ακριβώς οργανώνει το σχέδιο νόμου που σήμερα συζητάμε κατά τρόπο απολύτως σαφή. Οι κύριες παρεμβάσεις του είναι οργανωμένες σε τέσσερα άρθρα, καθένα από τα οποία αντιμετωπίζει και μια θεματική.

Με ιδιαίτερη ικανοποίηση είδα πρώτα απ’ όλα τη θέσπιση του Περιφερειακού Συμβουλίου Τουρισμού για τη διαμόρφωση της τουριστικής πολιτικής στις δεκατρείς περιφέρειες της χώρας, αξιοποιώντας τις ιδιαιτερότητες και τα συγκριτικά πλεονεκτήματα της κάθε περιφέρειας. Και δεν σας κρύβω, κυρία Υπουργέ, ότι όταν πριν από κάποια χρόνια ολοκλήρωνα τη διπλωματική μου στο Πανεπιστήμιο Πειραιά, στη Διοίκηση Επιχειρήσεων Τουρισμού, αποτύπωσα ακριβώς αυτό το πράγμα, το να μπορέσουμε δηλαδή να συστήσουμε ένα εργαλείο υπερκομματικό, όπως είναι αυτό το οποίο συζητάμε σήμερα, ένα εργαλείο το οποίο σε συνδυασμό με την τοπική αυτοδιοίκηση θα μπορεί να συνδιαμορφώνει έναν στρατηγικό σχεδιασμό για τον τουρισμό μας.

Και καθώς έχω υπηρετήσει σχεδόν μία δεκαετία στην τοπική αυτοδιοίκηση, θεωρώ πολύ σημαντική τη συμμετοχή της στη διαμόρφωση της εθνικής τουριστικής στρατηγικής. Οι άνθρωποί της γνωρίζουν πολύ καλά τα δεδομένα και τα τελευταία χρόνια πολλές περιφέρειες -όπως και εμείς στην Κρήτη, που γνωρίζω από πρώτο χέρι- έχουν κάνει σημαντικά βήματα στη χάραξη τοπικών και περιφερειακών σχεδίων τουριστικής ανάπτυξης. Όλη αυτή η γνώση και η πείρα, αλλά και η δουλεία που έχει γίνει, δεν πρέπει να μείνει ανεκμετάλλευτη και τελικά να πάει χαμένη. Είναι σωστό, λοιπόν, που διασυνδέονται τα δύο αυτά επίπεδα, και αυτό ακριβώς κάνει το άρθρο 3 του παρόντος νομοσχεδίου, συστήνοντας το Περιφερειακό Συμβούλιο Τουρισμού με γνωμοδοτικές αρμοδιότητες που εκτείνονται σε όλο το φάσμα του τουριστικού αντικειμένου.

Για να λειτουργήσει ακόμα καλύτερα αυτό το σχήμα, θα ήταν σωστό -αν και δεν είναι της παρούσης, ούτε της δικής σας αρμοδιότητας- να συσταθεί ενδεχομένως ανά περιφερειακή ενότητα και ένα αντίστοιχο όργανο το οποίο θα μπορούσε να συμβάλλει και αυτό στην πορεία, συνδιαμορφώνοντας την τοπική χάραξη της στρατηγικής του τουρισμού. Σημαντική είναι και η ρύθμιση που έρχεται στο άρθρο 6 με το οποίο συστήνεται Ειδικό Παρατηρητήριο για τον παράκτιο και θαλάσσιο τουρισμό στη Μεσόγειο. Είναι απολύτως απαραίτητο, καθώς αυτό ακριβώς είναι και το άμεσο, ανταγωνιστικό περιβάλλον, εντός του οποίου λειτουργεί ο ελληνικός τουρισμός, και πρέπει να το γνωρίζουμε.

Με την πληροφόρηση και την επισήμανση καλών πρακτικών μόνο να κερδίσουμε έχουμε σε ένα ολοένα και πιο ανταγωνιστικό περιβάλλον όπως αυτό της Μεσογείου. Ο παράκτιος και ο θαλάσσιος τουρισμός βρίσκονται σε διαρκή άνοδο και αυτό επιδρά ποσοτικά στο κοινό μας περιβάλλον. Η στενή αλληλεπίδραση των οικονομιών αλλά και των οικοσυστημάτων στην περιοχή μας καθιστά απαραίτητη αυτή τη διαρκή παρατήρηση αλλά και τη διεθνή συνεργασία για την επίτευξη των στόχων της βιώσιμης τουριστικής ανάπτυξης.

Θετική είναι ακόμα η παρέμβαση στο ειδικό κομμάτι του οινοτουρισμού. Κατά κάποιο τρόπο εντάσσεται στην έννοια της βιώσιμης τουριστικής ανάπτυξης μιας που συγκεντρώνει αρκετά χαρακτηριστικά της. Συνδέει τον τουρισμό με την τοπική παραγωγή φέρνοντας την ενδοχώρα στο προσκήνιο, αναδεικνύει στοιχεία ιδιαιτερότητας στο περιβάλλον και τον πολιτισμό, ενισχύει την αναβίωση παραδοσιακών επαγγελμάτων και τεχνικών διασώζοντας μνήμες και στοιχεία του πολιτισμού για κάθε τόπο. Υπό αυτή την έννοια έχει ακόμη και μία εκπαιδευτική διάσταση ο οινοτουρισμός και αυτό του προσδίδει τα πολύ ελκυστικά χαρακτηριστικά του εναλλακτικού θεματικού τουρισμού που βρίσκεται σε άνθηση. Η ύπαρξη ενός εξειδικευμένου συμβουλίου έχει να προσφέρει πολλά στον ελληνικό οινοτουρισμό ο οποίος έκανε έως τώρα μόνος του τα πρώτα του πολύ σημαντικά βήματα. Το έχω δει στην Κρήτη να συμβαίνει, να ξεκινά από την πρωτοβουλία μικρών επιχειρήσεων και να αποτυπώνονται πολύ θετικά αποτελέσματα. Με τη στήριξη του ειδικού συμβουλίου και γενικότερα της πολιτείας ο οινοτουρισμός έχει πολλά ακόμα να προσφέρει στη χώρα μας και στις τοπικές οικονομίες διαχέοντας τα οφέλη της τουριστικής ανάπτυξης στην ενδοχώρα και τους παραγωγούς μας.

Κυρίες και κύριοι συνάδελφοι, είμαι από τουριστικό νησί. Έχω σπουδάσει και έχω ασχοληθεί με τον τουρισμό. Αντιλαμβάνομαι απολύτως την αξία για τη γενιά μου αλλά και τον τρόπο με τον οποίο τον αντιμετωπίζουμε. Για αρκετά απ’ όσα με είχαν προβληματίσει γύρω από τον τουρισμό ειδικά στα χρόνια που υπηρέτησα στο Περιφερειακό Συμβούλιο Κρήτης βρήκα πάρα πολύ χρήσιμες παρεμβάσεις στο νομοσχέδιο που συζητάμε σήμερα, που κατέθεσε το Υπουργείο Τουρισμού και για το οποίο ζητάει την ψήφο μας. Η βιώσιμη τουριστική ανάπτυξη είναι το κλειδί για το παρόν και το μέλλον του τουρισμού στη χώρα μας. Απαιτείται σχεδιασμός, οργάνωση και προνοητικότητα για να προστατεύσουμε αυτό το ζωτικό κομμάτι της εθνικής μας οικονομίας χωρίς ταυτόχρονα να το αφήσουμε να καταστρέψει τον φυσικό και πολιτισμικό μας πλούτο. Όσα σήμερα καλούμαστε να εγκρίνουμε κινούνται σε θετική κατεύθυνση και βοηθούν τον σκοπό της βιώσιμης ανάπτυξης και γι’ αυτό ακριβώς σας καλώ να τα υπερψηφίσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Νέας Δημοκρατίας, κ. Υψηλάντης.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κυρία Πρόεδρε.

Κατ’ αρχάς θα ήθελα να ευχαριστήσω την Κοινοβουλευτική Εκπρόσωπο της Πλεύσης Ελευθερίας, κ. Καραγεωργοπούλου, η οποία μου παραχώρησε τη θέση της προκειμένου να προλάβω το πλοίο για Αστυπάλαια. Και με την ευκαιρία αυτή, κυρία Υπουργέ, θα ήθελα να διαβιβάσετε την αγωνία των Δωδεκανησίων από την Κάρπαθο, από την Αστυπάλαια, από το Καστελόριζο, από τη Σύμη οι οποίοι επιθυμούν τη διατήρηση των δρομολογίων εκείνων που συνδέουν την ακριτική Ελλάδα με τον υπόλοιπο εθνικό κορμό και τους χειμερινούς μήνες.

Κυρίες και κύριοι συνάδελφοι, κυρία Υπουργέ, κύριος σκοπός του υπό εξέταση νομοσχεδίου είναι η ενίσχυση της προσπάθειάς μας για βιώσιμη τουριστική ανάπτυξη, αναβάθμιση της ποιότητας των παρεχόμενων τουριστικών υπηρεσιών και αντιμετώπιση οργανωτικών και λειτουργικών θεμάτων του Υπουργείου Τουρισμού για τη χώρα μας. Για τη χώρα μας ο τουρισμός μετά τη ναυτιλία είναι πρωτεύον διεθνές ανταγωνιστικό μας προϊόν. Ο βιώσιμος τουρισμός είναι το μεγάλο ζητούμενο. Η βιωσιμότητα στον τουρισμό δεν συνδέεται μόνο με τα ζητήματα του περιβάλλοντος αλλά αφορά και τον κοινωνικό τομέα με τον υπερτουρισμό, την ασφάλεια και την προστασία της δημόσιας υγείας. Η επίτευξη βιώσιμου τουρισμού είναι μια αέναη διαδικασία που απαιτεί συνεχή παρακολούθηση των επιπτώσεων -κάθε μέτρο που λαμβάνεται- εισάγοντας διορθώσεις όπου αυτό κρίνεται απαραίτητο.

Ο βιώσιμος τουρισμός βρίσκεται σταθερά στην ατζέντα 2030. Πρέπει να τονίσω ότι ο τουρισμός έχει τη δυνατότητα να συμβάλλει άμεσα ή έμμεσα και στους δεκαεπτά στόχους βιώσιμης ανάπτυξης που θέτει ο Οργανισμός Ηνωμένων Εθνών. Οφείλουμε, επίσης, να εφαρμόζουμε τις αρχές του βιώσιμου και αειφόρου τουρισμού όπως έχει ορίσει ο Παγκόσμιος Οργανισμός Τουρισμού. Τη βέλτιστη, δηλαδή, χρήση των περιβαλλοντικών πόρων, σεβασμό στην κοινωνική και πολιτιστική αυθεντικότητα των τοπικών κοινοτήτων υποδοχής, διατήρηση ζωντανής της πολιτιστικής κληρονομιάς και των παραδοσιακών αξιών κάθε περιοχής, εξασφάλιση της βιώσιμης οικονομικής δραστηριότητας των επιχειρήσεων παρέχοντας κοινωνικοοικονομικά οφέλη σε όλους τους ενδιαφερόμενους.

Στο πλαίσιο αυτό με το υπό ψήφιση νομοσχέδιο θεσπίζονται όργανα τέτοια που θα μπορέσουν να εξυπηρετήσουν την υλοποίηση των πολιτικών που κατατείνουν στη βιώσιμη, στην αειφόρο τουριστική ανάπτυξη. Πρώτον, με την προσθήκη στον ν.2636/1998 περί σύστασης του Εθνικού Συμβουλίου Τουρισμού του άρθρου 25Α με το οποίο συγκροτείται με απόφαση του Υπουργού Τουρισμού το Περιφερειακό Συμβούλιο Τουρισμού με τη συμμετοχή και των δεκατριών περιφερειαρχών προκειμένου να διατυπώνει εισηγήσεις επί θεμάτων τουρισμού που επηρεάζουν τις περιφέρειες της χώρας, τις διεθνείς εξελίξεις, τον σχεδιασμό της ισόρροπης τουριστικής ανάπτυξης με την επισήμανση των μεσοπρόθεσμων και μακροπρόθεσμων στρατηγικών στόχων τόσο σε εθνικό επίπεδο όσο και σε περιφερειακό, την ανάδειξη και προβολή της πολιτιστικής κληρονομιάς και του φυσικού κάλλους της επικράτειάς μας, τη σύνδεση της τουριστικής κατανάλωσης με την εγχώρια παραγωγή, την ανάπτυξη των νέων μορφών τουρισμού, καθώς και την ενσωμάτωση των διαστάσεων προσβασιμότητας των ατόμων με αναπηρία. Και τέλος την αντιμετώπιση ζητημάτων που άπτονται της συνεργασίας περιφερειών και κεντρικής Κυβέρνησης. Στην ουσία είναι ένα όργανο που θα ενθαρρύνει την ισόρροπη, σε όλες τις περιφέρειες -το επαναλαμβάνω και το τονίζω- τουριστική βιώσιμη ανάπτυξη. Είναι άλλωστε κρίμα περιοχές της Ελλάδας με έντονο φυσικό και ιστορικό πλούτο να υπολείπονται της τουριστικής ανάπτυξης σε σχέση με άλλες περιοχές της χώρας.

Η πρόβλεψη και σύσταση λειτουργίας του συμβουλίου οινοτουρισμού με την προσθήκη του άρθρου 5Α στον ν.4582/2018 στον οποίο θα γίνονται εισηγήσεις για τις ενδεδειγμένες ρυθμίσεις και δράσεις στο πλαίσιο του οινοτουρισμού με τη σύσταση του Παρατηρητηρίου για τον παράκτιο και θαλάσσιο τουρισμό στη Μεσόγειο σκοπός του οποίου είναι η μέτρηση συλλογής στατιστικών στοιχείων, η παρακολούθηση και αξιολόγηση της βιώσιμης τουριστικής ανάπτυξης στη Μεσόγειο, η ανάπτυξη σχετικού ερευνητικού έργου και η βελτίωση της ανταγωνιστικότητας και της ανθεκτικότητας του τουριστικού προϊόντος, η πρόβλεψη της διαλειτουργικότητας του δικτύου επικοινωνίας του Εθνικού Παρατηρητηρίου βιώσιμης τουριστικής ανάπτυξης με την τροποποίηση του άρθρου 18 του ν.4159/2013.

Με το υπό ψήφιση νομοσχέδιο παρατείνονται οι προθεσμίες κατάταξης κύριων ξενοδοχειακών καταλυμάτων με την τροποποίηση της παραγράφου 3 του άρθρου 6 του ν.4276/2014 και καταργείται η ανώνυμη εταιρεία «Ιαματικές Πηγές Ελλάδος Α.Ε.». Το γεγονός αυτό σε καμμία περίπτωση δεν πρέπει, κυρία Υπουργέ, να σημάνει υποστολή της προσπάθειας λειτουργίας και εκμετάλλευσης των ιαματικών πηγών στη χώρα μας ιδίως από τους δήμους της χώρας. Αντιθέτως θα πρέπει να εξεύρουμε τρόπους ενθάρρυνσης και ενίσχυσης της διαδικασίας αδειοδότησης και λειτουργίας της.

Μαζί με τα συγχαρητήριά μου στην πολιτική ηγεσία του Υπουργείου Τουρισμού για το νομοσχέδιο αυτό που ενισχύει την ανάπτυξη βιώσιμου τουριστικού προϊόντος στην Ελλάδα και τον εισηγητή της Νέας Δημοκρατίας, συνάδελφο από τα Δωδεκάνησα, κ. Μάνο Κόνσολα για την άρτια εισήγηση και με τη δήλωση της υπερψήφισης του νομοσχεδίου, θα ήθελα να κλείσω με την εξής παρατήρηση. Εάν θέλουμε να δούμε κατάματα το μέλλον του ελληνικού τουρισμού και τη βιωσιμότητά του, οφείλουμε επιτέλους με τόλμη, κυρία Υπουργέ, να επαναπροσδιορίσουμε τη λειτουργία της τουριστικής εκπαίδευσης στη χώρα μας. Σύμφωνα άλλωστε με τον Γενικό Γραμματέα του Παγκόσμιου Οργανισμού Τουρισμού, Ζουράμπ Πολολικασβίλι, για να διασφαλιστεί η ανάπτυξη και η ανταγωνιστικότητα του κλάδου πρέπει να γίνουν σημαντικές επενδύσεις στην εκπαίδευση και το ταλέντο με την αναβάθμιση του επαγγελματικού εργατικού δυναμικού.

Είναι αδιανόητο η Σχολή Τουριστικών Επαγγελμάτων της Ρόδου, που τροφοδοτούσε την εγχώρια και την παγκόσμια τουριστική αγορά με στελέχη κύρους, από το 2010 να έχει χάσει οριστικά την αίγλη της, την εκπαιδευτική της πληρότητα, αλλά και το ιστορικό ξενοδοχειακό συγκρότημα της ιταλικής περιόδου που το φιλοξενεί να γερνά αβοήθητο, παραμελημένο και ανάξιο να επιτελέσει τον σκοπό που προοριζόταν.

Είμαι βέβαιος, κυρία Υπουργέ, ότι θα μπορέσετε να αναχαιτίσετε τη δυσάρεστη αυτή κατάσταση και να προσδώσετε και στην τουριστική εκπαίδευση την αναγκαία νέα πνοή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Κοινοβουλευτική Εκπρόσωπος της Πλεύσης Ελευθερίας, η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Κατ’ αρχάς μια παρατήρηση ως προς τις νομοτεχνικές βελτιώσεις που φέρατε, κυρία Υφυπουργέ. Δεν πρόκειται για νομοτεχνική βελτίωση. Πρόκειται για τροποποίηση επί του περιεχομένου. Είναι μια καλή τροποποίηση, γιατί στο περιφερειακό συμβούλιο μπορεί να καλείται πλέον οποιοσδήποτε συλλογικός φορέας, δημόσιος λειτουργός ή υπάλληλος, δηλαδή επεκτείνεται ο κύκλος των ανθρώπων που θα μπορούν να εκφράζουν γνώμη για θέματα που συζητούνται. Δεν πρόκειται για νομοτεχνική βελτίωση, αλλά τροποποίηση επί του περιεχομένου. Ως νομικοί οφείλουμε να εστιάζουμε λιγάκι, γιατί μπορεί να γίνει χρήση της ίδιας συλλογιστικής και για επόμενα θέματα και θα ήθελα να το προσέξετε.

Σε ό,τι αφορά το νομοσχέδιο θα ξεκινήσω από την κριτική σκέψη στην πολιτική αντίληψη που έχετε και που έχουμε ως Πλεύση Ελευθερίας επί της έννοιας της βιώσιμης τουριστικής ανάπτυξης. Για εμάς η έννοια του τουριστικού ταξιδιού είναι συνυφασμένη με την έννοια της τέχνης του ταξιδιού, αυτής της τέχνης που δίνει περιεχόμενο στην έννοια «ανθρώπινη ευδαιμονία», το ταξίδι του ανθρώπου στο παρελθόν, το παρόν και το μέλλον που τελούν μια διαλεκτική σχέση. Δεν υπάρχει ταξιδιωτικός προορισμός που είναι ασύνδετος με το παρελθόν, με το παρόν και το μέλλον ενός τόπου, γεωφυσικό, ιστορικό, πολιτιστικό, πολιτισμικό, αλλά και οικονομικό. Δυστυχώς, η κρατούσα και στη χώρα μας πολιτική είναι αυτή που πριμοδοτεί με κάθε τρόπο -και νομοθετικό- μόνον το οικονομικό παρόν αυτού του τόπου και μάλιστα στρεβλά, με την υποβοήθηση-προώθηση μεγάλων ξενοδοχειακών επιχειρήσεων που προσφέρουν υπηρεσίες all included, αποζητώντας μαζικό τουρισμό ή αυτών που προσφέρουν παροχές μιας επίπλαστης πολυτέλειας που στηρίζεται σε αυθαίρετα εντός της ζώνης αιγιαλού, εντός της ίδιας της θάλασσας σε παραβατικές υπερκαταλήψεις και περιφράξεις χώρων που ανήκουν σε κάθε άνθρωπο που κατοικεί στον πλανήτη γη και όχι στους υψηλούς πελάτες μιας φαντασιακής ανώτερης τάξης σε βάρος των εποχιακά εργαζόμενων στον τουρισμό -νέων κυρίως-, η εκμετάλλευση των οποίων προσεγγίζει αυτή των ειλώτων.

Επειδή η πολιτική ταυτίζεται με την αισθητική σας, ο γνώμονας, η χάραξη σχεδίων της τουριστικής ανάπτυξης δεν μπορεί να επιφέρει ποτέ ως αποτέλεσμα τη βιωσιμότητά της. Όταν στο όνομα του γρήγορου κέρδους θυσιάζεται ο φυσικός πλούτος, οι ανθρώπινες συνθήκες εργασίας, η διαστρέβλωση του τοπικού ηχοχρώματος, η αντιαισθητική προσομοίωση ιστορικών εδαφών με τεχνητές νησίδες χλιδής τύπου Ντουμπάι, όταν αποκλείεται η συμμετοχή στο ταξίδι αυτό του μέσου Έλληνα πολίτη του πλημμυροπαθή και του πυρόπληκτου, που λόγω παράλογων τιμών -για τις οποίες πάρα πολύ και δικαίως δυσφημίστηκε η χώρα μας φέτος σε όλη την υφήλιο- δεν μπορεί καν να προσεγγίσει αρκετούς πολλούς τόπους τουριστικού προορισμού, όταν χτίζονται ταξικοί φράχτες αδιαπέραστοι από τον μέσο Έλληνα πολίτη, πλέον δεν μπορούμε να μιλάμε για βιώσιμη ανάπτυξη.

Περαιτέρω ακόμη δεν έγινε αντιληπτή η ποιοτική στροφή των ταξιδιωτών να επιλέξουν τουριστικούς προορισμούς που θα τους προσφέρουν τη δυνατότητα υψηλής περιβαλλοντικής ποιότητας, που θα τους δώσουν την ευκαιρία της βίωσης των τοπικών ηθών και εθίμων, της ντόπιας και όχι της διεθνούς γκουρμέ κουζίνας, μιας αξέχαστης αυθεντικής εμπειρίας. Η αειφόρος ανάπτυξη σημαίνει «φροντίζω τώρα, για να υπάρχει ελπίδα, να υπάρξει και μέλλον».

Σε ό,τι αφορά τη συλλογιστική, μέσα από την οποία έχετε χτίσει το εν λόγω σχέδιο νόμου, διαφαίνεται η έντονη ανάγκη για τη χρήση ψηφιακών εργαλείων, προκειμένου για την εποπτεία, την παρακολούθηση της τουριστικής μας ανάπτυξης. Όλο το ύφος του περιεχομένου παραπέμπει στην εποχή της ανάγκης εξαγωγής κρίσιμων πολιτικών αποφάσεων με τη χρήση αλγορίθμων και όχι από την κρίση και επεξεργασία δεδομένων που παράγει η ανθρώπινη επικοινωνία με ανταλλαγή σκέψεων.

Ταυτόχρονα εντοπίζουμε ότι λείπουν από την προσέγγισή σας οι μέθοδοι προβολής των υπαρχουσών αναγκών στις ξεχωριστές τοπικές κοινωνίες με σκοπό την ενίσχυση της συμβολής τους στην εξαγωγή χρήσιμων συμπερασμάτων, πλαισιώνοντας την όλη προσπάθεια με παροτρύνσεις, εργαλεία και κατευθύνσεις των εκπροσώπων του κράτους. Θετική η οποιαδήποτε συμβολή στην ανάπτυξη τουρισμού και των σχετικών προϊόντων που τον αφορούν, όμως η παράλειψη έμφασης στην ενεργοποίηση των μελών της κοινωνίας αποτελεί αρνητικό πόλο και θα εξηγήσω τι εννοώ.

Το Περιφερειακό Συμβούλιο Τουρισμού έχει αρμοδιότητα για τη διατύπωση εισηγήσεων για θέματα του τουρισμού που επηρεάζουν τις περιφέρειες της χώρας και δεν βλέπω να βάζετε στο κάδρο των εισηγήσεων τις εναλλακτικές πηγές ενέργειας που μπορούν να αξιοποιηθούν στα νησιά -για παράδειγμα- με τη μετακίνηση ανθρώπων και προϊόντων με τον άνεμο και τα πανιά χωρίς μεσάζοντες. Η ανάγκη της μείωσης και απόσυρσης των ορυκτών καυσίμων στις μεταφορές είναι αναγνωρισμένη παγκόσμια και μεγάλες μετατροπές έχουν αρχίσει να γίνονται παγκόσμια για την αξιοποίηση του ανέμου στην κίνηση φορτηγών και επιβατικών πλοίων. Μία από τις πλέον πρακτικές, οικολογικές και κομψές λύσεις είναι η χρησιμοποίηση καθαρά ιστιοπλοϊκών σκαφών για τη μεταφορά τόσο φορτίων όσο και επιβατών. Σε μικρή κλίμακα σήμερα -που αυξάνεται με ταχείς ρυθμούς- αυτό εφαρμόζεται στη σύνδεση βόρειας και κεντρικής Αμερικής με την Ευρώπη για τη μεταφορά οικολογικών προϊόντων. Στην Ελλάδα σε μικρή πειραματική κλίμακα από το 2017 σε συνεχή βάση υπάρχει ο ιστιοπλοϊκός μεταφορικός τουρισμός προσαρμοσμένος στις ιδιαίτερα ευνοϊκές συνθήκες του Αιγαίου. Μεγάλη ηλιοφάνεια, συνεχείς άνεμοι, υπέροχη ελληνική φύση, οικολογική διατροφική παραγωγή, μεσογειακή κουζίνα, φιλοξενία, ιστορία χιλιετιών, αρχαίος και νεότερος πολιτισμός, πολιτιστικές εκδηλώσεις συνδυασμένες με την ιστιοπλοϊκή περιπέτεια που ήδη αναγνωρίζεται παγκόσμια είναι που δίνουν ένα μεγάλο συγκριτικό πλεονέκτημα στον ιστιοπλοϊκό μεταφορικό τουρισμό. Συνδυάζει οικολογική μεταφορά μηδενικού άνθρακα, γευσιγνωστικό τουρισμό στην επαφή με τους παραγωγούς και την προώθηση των μοναδικών νησιωτικών προϊόντων στις ευρωπαϊκές και παγκόσμιες αγορές. Οι εντυπώσεις των λίγων τουριστών που είχαν την ευκαιρία να το δοκιμάσουν είναι εξαιρετικές και επιτρέπουν να στοχεύουμε στην ταχεία ανάπτυξη αυτού του ειδικού τουριστικού προϊόντος. Η επισημοποίηση και ενίσχυση του ιστιοπλοϊκού μεταφορικού τουρισμού στην Ελλάδα πρέπει να προχωρήσει άμεσα με νομική αναγνώριση, οικονομική ενίσχυση και με δημιουργία ιστιοπλοϊκού μεταφορικού τουριστικού στόλου και σύγχρονη εκπαίδευση προσωπικού.

Προχωρώντας στην κριτική των διατάξεων που αναφέρονται στο σχέδιο νόμου, θα αναφερθώ στη λειτουργία του συμβουλίου οινοτουρισμού όπου δεν υπάρχει θέση για εκπροσώπους του γαστρονομικού τομέα των ταξιδιωτικών και τουριστικών γραφείων. Συνεργάζεται το εν λόγω συμβούλιο με αντίστοιχες υπηρεσίες άλλων κρατών και με ευρωπαϊκούς και διεθνείς οργανισμούς για την ανταλλαγή δεδομένων και καλών πρακτικών, όμως δεν μας λέτε πώς αξιολογείτε και πώς εποπτεύετε το εν λόγω συμβούλιο. Γιατί μπορεί στην Προβηγκία της Γαλλίας να έχουν υιοθετήσει μια πρακτική στην οινοπαραγωγή τους, η οποία να προσθέσει γνώση και πληροφορίες που δεν έχουμε στον βαθμό που η κλιματική αλλαγή επηρεάζει τις μέχρι σήμερα υιοθετημένες δράσεις και εφαρμογές και μια συνεργασία ανταλλαγής στοιχείων μεταξύ των δύο κρατών να είναι ιδιαίτερα σημαντική, δεν καθίσταται όμως σαφές πώς θα λάβουμε γνώση ότι το συγκεκριμένο συμβούλιο έχει λάβει εκείνες τις πρωτοβουλίες, έπραξε ή δεν έπραξε εκείνα που πρέπει ώστε να αξιολογηθεί για κάτι ανάλογο που μπορεί να εφαρμοστεί στην Ελλάδα με εφαρμοσμένες νέες τεχνικές.

Δίνεται έμφαση στη διαλειτουργικότητα του Εθνικού Παρατηρητηρίου Βιώσιμης Ανάπτυξης, όμως καμμία αναφορά δεν γίνεται για τη βιώσιμη ανάπτυξη του τουρισμού χωρίς βλάβη των τοπικών κοινωνιών. Πώς, δηλαδή, εξασφαλίζεται η ομαλή συνέχιση της ζωής των τοπικών κοινωνιών με τον άγνωστο τρόπο σχεδιασμού της λεγόμενης βιώσιμης τουριστικής ανάπτυξης; Δεν γίνεται λόγος πουθενά για διαφάνεια και λογοδοσία σε σχέση με τα πορίσματα και την κυκλοφορία των συμπερασμάτων που αφορούν την αναβάθμιση της ποιότητας των παρεχόμενων τουριστικών υπηρεσιών και αυτό πραγματικά είναι σημείο προβληματισμού. Δεν είναι κατανοητό και αφήνει περιθώρια για σοβαρή ανησυχία το γεγονός ότι τα αδιάθετα ποσά του άρθρου 7 από το πρόγραμμα «Τουρισμός για Όλους» 2022 - 2025 μεταφέρονται σε λογαριασμό που τηρείται στην Τράπεζα της Ελλάδας, αντί να παρέχονται για την υποστήριξη παρεμφερών δράσεων πρόσβασης στον τουρισμό ή στον πολιτισμό.

Επίσης, θα θέλαμε μια εξήγηση γιατί η παράταση προθεσμιών κατάταξης κύριων ξενοδοχειακών καταλυμάτων δεν επεκτάθηκε ισότιμα στα μη κύρια ξενοδοχειακά καταλύματα. Ποια τα κριτήρια διαχωρισμού τους;

Σε ό,τι αφορά το ναυάγιο της Ζακύνθου και την υποκριτική σας στάση περί -δήθεν- λήψης μέτρων προστασίας του, καταργείτε την επιτροπή προστασίας του ναυαγίου -αυτή που εσείς οι ίδιοι συστήσατε, αλλά ούτε αξιοποίησε ούτε προστάτεψε το φυσικό μνημείο του ναυαγίου- «Δεν έχει λόγο ύπαρξης» μάς λέτε, αφήνετε όμως το ναυάγιο κλειστό και την περιφέρεια υπεύθυνη για τη φύλαξή του. Αλήθεια, τι σημαίνει όλη αυτή η τακτική σας σε χρόνο πριν τη δικάσιμο του Ιανουαρίου 2024 εκδίκαση της ποινικής υπόθεσης πώλησης στα ορεινά της Ζακύνθου της απίστευτης ιστορίας - σκάνδαλο με την αγοραπωλησία δεκαπέντε στρεμμάτων, τη γνωστή ως επένδυση του εμίρη του Κατάρ κατά τη διαδικασία της οποίας εξαφανίστηκαν δάση, ρέματα και αρχαιολογικοί χώροι. Πώς ακριβώς έχετε σχεδιάσει την προστασία του ναυαγίου; Πώς έχετε μεριμνήσει για την επαναφορά της νομιμότητας στον τόπο της βορειοδυτικής Ζακύνθου που, με τη σύμπραξη των Υπουργών σας Βασίλη Κικίλια και Άδωνη Γεωργιάδη, κατέστη βορά στη δίνη των συμφερόντων απατεώνων, εγχώριων και μη.

Η εγκληματική σας πολιτική των παραλείψεων και της έλλειψης ειλικρινούς ενδιαφέροντος για την προστασία των τόπων του πολιτισμού μας είναι διάτρητη και από το παράδειγμα των κακουργηματικών πράξεων που τελέστηκαν υπό τη δική σας εποπτεία στη Ζάκυνθο, συμπληρώνεται από τα γεγονότα που αποδεικνύουν τον τυχοδιωκτισμό και την υποκρισία σας, ειδικά γιατί στο δίκαιο των μεταβιβάσεων που αφορούν την εν λόγω περιοχή, το σκάνδαλο του Κτηματολογίου που δεν λειτουργεί με δική σας ευθύνη, έρχεται να συμπληρώσει την κρυμμένη αλήθεια. Η κρυμμένη αλήθεια είναι οι επιβουλές στην οικονομική -και μόνο- εκμετάλλευση του ναυαγίου. Αυτό που βλέπετε, που είναι ορατό, είναι το χρυσωρυχείο του ναυαγίου. Κάπως ανάλογα με τα δείγματα του κακού σας παρελθόντος σχεδιάζετε την προστασία του ή μήπως κάτι ανταλλάσσετε με την παρούσα διάταξη που κινεί το θέμα της προστασίας του; Κάτι που θα φανεί εν ευθέτω χρόνο.

Αυτό που βλέπουμε, όμως, μέσα από την υπόθεση αυτή του κοινού ποινικού δικαίου, είναι η επέκταση του προβλήματος στο διαχρονικό άλλο μας πρόβλημα που αφορά όλους τους Έλληνες, τη μη εξασφάλιση των εμπραγμάτων δικαιωμάτων από το λειτουργούν ελληνικό Κτηματολόγιο και τη σκανδαλώδη αποτυχία του. Γιατί αν είχε λειτουργήσει όπως διατείνονται οι υποστηρικτές του, δεν θα είχε μείνει απροστάτευτη η περιουσία των δημοτών της Ζακύνθου και δεν θα κινδύνευε η πολιτιστική μας κληρονομιά από τους κάθε λογής καιροσκόπους, εγχώριους και μη, επενδυτές. Και παρακαλώ τη σχετική σας τοποθέτηση επί αυτού.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος, ο κ. Κατσώτης.

**ΓΕΩΡΓΙΟΣ ΝΙΚΗΤΙΑΔΗΣ:** Δεν είπατε ότι θα μιλάνε δύο Βουλευτές και ένας Κοινοβουλευτικός;

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Είχατε πει δύο ομιλητές.

**ΠΡΟΕΔΡΕΥΟΥΣΑ (Όλγα Γεροβασίλη):** Είπαμε, ναι, αλλά προέκυψε κάτι ιδιαίτερο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Όλοι μας έχουμε κάποιο πρόβλημα.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν μίλησαν τέσσερις Βουλευτές και δεν τους διέκοψα, όπως είχα πει, για να μην χάσουν το ταξίδι τους.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Κι εγώ χάνω την πτήση μου.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν μπορώ να ξέρω πόσοι ταξιδεύουν. Δεν μπορώ να το ξέρω αυτό.

**ΓΕΩΡΓΙΟΣ ΝΙΚΗΤΙΑΔΗΣ:** Ωραία, η σειρά τώρα ποια θα είναι; Να μας πείτε να ξέρουμε.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Όχι, να μας πει εκ νέου ποια θα είναι η σειρά.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό το είχα ήδη πει αν θυμάστε, αλλά: Ακολουθεί από το ΠΑΣΟΚ ο κ. Νικητιάδης, ο κ. Λοβέρδος από τη Νέα Δημοκρατία και συνεχίζουμε.

**ΧΡΗΣΤΟΣ ΚΑΠΕΤΑΝΟΣ:** Βάλτε παραπάνω Βουλευτές τουλάχιστον μετά.

**ΠΡΟΕΔΡΕΥΟΥΣΑ (Όλγα Γεροβασίλη):** Θα το κάνω.

**ΝΙΚΟΛΑΟΣ ΠΑΠΠΑΣ:** Μην μου πείτε στις 20.00΄ το βράδυ να μιλήσω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Εσείς, κύριε Παππά, θα μείνετε λίγο πιο πίσω.

**ΧΡΗΣΤΟΣ ΚΑΠΕΤΑΝΟΣ:** Οι Κοινοβουλευτικοί Εκπρόσωποι μιλάνε συνέχεια, οι Βουλευτές δεν μιλάνε συνέχεια.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Από το ΚΚΕ, όπως ξέρετε, μίλησε ο ειδικός αγορητής κι εγώ. Είμαστε δύο, δηλαδή. Άρα, λοιπόν, πιστεύω ότι θα συγχωρήσετε αυτή τη διευκόλυνση -να το πω, έτσι- της Προέδρου.

Κυρία Πρόεδρε, για δέκατη ένατη μέρα, με τις ευλογίες των ΗΠΑ, Ευρωπαϊκής Ένωσης και ΝΑΤΟ, σφαγιάζεται ο παλαιστινιακός λαός στη Γάζα. Οι ισραηλινές επιδρομές ισοπεδώνουν ό,τι έχει απομείνει, θάβει στα συντρίμμια χιλιάδες ανθρώπους, κυρίως παιδιά. Δύο χιλιάδες τριακόσια εξήντα παιδιά ανακοίνωσε η UNICEF και άλλα πέντε χιλιάδες τριακόσια εξήντα τέσσερα τραυματισμένα. Μιλά για αδυσώπητες επιθέσεις του ισραηλινού κράτους στη Λωρίδα της Γάζας. Την ίδια ώρα, όσοι επιζούν αντιμετωπίζουν οξύτατη έλλειψη πόσιμου νερού, τροφής, καυσίμων και άλλων ειδών πρώτης ανάγκης.

Δεν ακούμε τίποτα για όλα αυτά σήμερα εδώ σε αυτή την Ολομέλεια για τη γενοκτονία ενός ολόκληρου λαού.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Το ΚΚΕ, καθαρά και με ευθύνη και με κριτήριο την κοινή πάλη των λαών, στέκεται με συνέπεια στο πλευρό των παλαιστινίων και παλεύει για τον τερματισμό της ισραηλινής κατοχής, για ανεξάρτητο, ενιαίο και βιώσιμο Παλαιστινιακό κράτος δίπλα στο Ισραήλ, στα σύνορα του 1967, με πρωτεύουσα την ανατολική Ιερουσαλήμ, με επιστροφή των προσφύγων, με απελευθέρωση των πολιτικών κρατουμένων από τις ισραηλινές φυλακές.

Ο λαός χρειάζεται -και τον καλούμε να διαμορφώσει- όρους τέτοιους μεγαλύτερης αλληλεγγύης με τη συμμετοχή του στις εκδηλώσεις που οργανώνονται σε όλη τη χώρα, όπως σήμερα στις 19:30΄ στην Ελευσίνα, για να μην αποτελέσει ορμητήριο θανάτου, για να μην υπάρξει στήριξη στο κράτος - τρομοκράτη και να σταματήσει κάθε εμπλοκή, κάθε διευκόλυνση της χώρας μας που αποφασίζει η Κυβέρνηση της Νέας Δημοκρατίας με τη σύμφωνη γνώμη, όπως φαίνεται, των άλλων κομμάτων.

Το δεύτερο ζήτημα, που θέλαμε να πούμε στην αρχή, είναι ότι με αφορμή την παγκόσμια ημέρα πρόληψης κατά του καρκίνου του μαστού, που αναφέρθηκε σήμερα εδώ, αναδεικνύεται η πρωταρχική και η πλήρης ευθύνη του κράτους για την πανελλαδική ανάπτυξη, στελέχωση και εξοπλισμό όλων των απαραίτητων δημόσιων μονάδων υγείας και ιδιαίτερα των πρωτοβάθμιων, προκειμένου η πρόληψη να έχει ουσιαστικό περιεχόμενο και συστηματικό σχεδιασμό προγραμμάτων και εξετάσεων.

Μόνο με αυτή την προϋπόθεση μπορεί να έχει αποτέλεσμα η αντιμετώπιση του καρκίνου του μαστού που θέτει σε κίνδυνο τη ζωή χιλιάδων γυναικών και όχι η επικίνδυνη αντίληψη της ατομικής ευθύνης που κυριαρχεί για να συσκοτιστούν οι διαχρονικές τεράστιες ανεπάρκειες του κράτους, με ευθύνη όλων των κυβερνήσεων, τη στήριξη των επιχειρηματιών που αναδεικνύεται και με τα στοιχεία που υπάρχουν που δείχνουν ότι το 74% των μαστογραφιών έγιναν από τον ιδιωτικό τομέα και μόνο το 26% στο δημόσιο, λόγω της ανεπάρκειας των υποδομών.

Όσον αφορά το νομοσχέδιο, τώρα, το ΚΚΕ τοποθετείται σε όλα τα νομοσχέδια, όπως και σ’ αυτό, με κριτήριο το ποιον έρχεται να υπηρετήσει. Ο ισχυρισμός ότι με τις διατάξεις του νομοσχεδίου ενισχύεται η βιώσιμη τουριστική ανάπτυξη, αφορά το κεφάλαιο και όχι τους εργαζόμενους, τα λαϊκά στρώματα. Αποδέχεστε και υλοποιείτε διαρκώς απαιτήσεις των επιχειρηματικών ομίλων για αξιοποίηση νέων πεδίων κερδοφορίας, χωρίς όρους και όρια σε στεριά, θάλασσα και αέρα, σε κάθε τομέα που μπορεί να ενταχθεί στα τουριστικά πακέτα και να αυξάνει την κερδοφορία τους, όπως στην υγεία, τις ιαματικές πηγές, εκπαίδευση, κατάρτιση, πολιτισμό, αθλητισμό, περιβάλλον και άλλα.

Δεν είναι λίγες οι περιοχές που έχουν μεταμορφωθεί βιαίως σε τουριστικά θέρετρα, με τον πληθυσμό να εγκαταλείπει την ενασχόλησή του, με τη γεωργία, την κτηνοτροφία, τη βιοτεχνία και άλλες δραστηριότητες και να γίνονται φτηνοί εργαζόμενοι σε τουριστικές επιχειρήσεις. Οι εκτεταμένες ιδιωτικοποιήσεις δρόμων, αεροδρομίων, λιμανιών, μαρίνων, ακτών, βουνών, ιαματικών πηγών και άλλα, τα αυξανόμενα κρατικά κονδύλια, το Ταμείο Ανάκαμψης, τα κονδύλια για διαφημίσεις, η οργάνωση εκθέσεων και άλλες δράσεις για την προσέλκυση του εισερχόμενου τουρισμού και ιδιαίτερα του ποιοτικού, δηλαδή όσων έχουν υψηλά εισοδήματα, δεν είναι τίποτε άλλο, παρά η εξυπηρέτηση των κερδών των επιχειρηματικών ομίλων.

Η ανάπτυξη του κλάδου του τουρισμού αλληλοσυνδεόταν και εμπλεκόταν πάντα με την ανάπτυξη άλλων κλάδων, όπως η μεταποίηση, οι κατασκευές και το εμπόριο. Οι μεγάλες τουριστικές επιχειρήσεις ανήκουν ή συνδέονται με ισχυρούς ομίλους που δραστηριοποιούνται ταυτόχρονα και στους κλάδους της ναυτιλίας, των κατασκευών, της ενέργειας, της μεταποιητικής βιομηχανίας, της εμπορίας τροφίμων και πετρελαιοειδών, των μεταφορών, καθώς και στον χρηματοπιστωτικό τομέα. Και σε έναν τέτοιο τομέα, η αστική τάξη της χώρας στηρίζεται πάντα, τα τελευταία τουλάχιστον είκοσι πέντε χρόνια, και στηρίζει και σήμερα τις προσδοκίες της για ανάκαμψη και παραπέρα ανάπτυξη της ελληνικής καπιταλιστικής οικονομίας.

Βέβαια, αυτή η επιλογή είναι δικαιολογημένη, αφού πρόκειται για έναν κλάδο με σημαντικό συγκριτικό πλεονέκτημα, θάλασσες, νησιά, κλίμα. Όμως, είναι έτσι για όλους; Αφορά αυτή η ανάπτυξη τον λαό; Αφορά τους δεκάδες χιλιάδες εργαζόμενους στα ξενοδοχεία, στην εστίαση και στις αμέτρητες τουριστικές επιχειρήσεις; Και αν αφορά όλους, τότε, αλήθεια, γιατί δεν στριμώχνονται έξω από τις μεγάλες επιχειρήσεις αναζητώντας δουλειά;

Γιατί γκρινιάζουν οι μεγαλοξενοδόχοι σε όλη τη χώρα για πενήντα χιλιάδες κενές θέσεις εργασίας. Αλλά ας δούμε και μια μικρή τουριστική επιχείρηση. Τι την εμποδίζει να αναπτυχθεί και να διασφαλίζει μια καλή ζωή σε έναν αυτοαπασχολούμενο που δουλεύει μαζί με την οικογένειά του; Την εμποδίζει ο αδυσώπητος ανταγωνισμός με τα μεγαθήρια του κλάδου. Είναι όλοι εκτεθειμένοι στον ίδιο βαθμό, μεγάλοι, μικροί, οι ίδιοι οι εργαζόμενοι σε μια κρίση ή σε μια αναποδιά;

Ο τουρισμός θέλουμε δεν θέλουμε κύριοι, επηρεάζεται από παράγοντες που δεν έχουν να κάνουν με το αν επιλέγουν οι τουρίστες τη χώρα μας ή άλλους προορισμούς. Για να δούμε όμως σε αυτή εδώ τη συγκυρία, με τον πόλεμο πάνω από τα κεφάλια μας, δίπλα, στη γειτονιά μας, ποια είναι η στάση του καθενός. Αντιμετωπίζουν δυστυχώς τον πόλεμο ως ευκαιρία κερδοφορίας; Αυτό γίνεται όχι μόνο από τους εργοδότες αλλά και από τις κυβερνήσεις. Η στάση λοιπόν, που κράτησαν κυβερνήσεις και επιχειρηματικοί όμιλοι διαχρονικά σε όλες τις πολεμικές και άλλες πολιτικές και στρατιωτικές κρίσεις που εξελίχθηκαν τα προηγούμενα χρόνια μέχρι σήμερα σε ανταγωνίστριες τουριστικά χώρες είναι χαρακτηριστική για το πόσο τους ενδιαφέρουν τα ανθρώπινα δικαιώματα.

Κυριολεκτικά έτριβαν τα χέρια τους με τα γεγονότα στην Αίγυπτο, στη Λιβύη, με τον πόλεμο στη Συρία, με την κρίση στην Τουρκία, με την ενισχυμένη παρουσία του ΝΑΤΟ στο Αιγαίο, τώρα, στα πλαίσια της στρατηγικής συνεργασίας με το Ισραήλ στηρίζουν το μακελειό, τη γενοκτονία, σε βάρος του παλαιστινιακού λαού. Προβάλλουν το δικαίωμα του Ισραήλ στην αυτοάμυνα και σιωπούν μπροστά στη σφαγή. Αυτό που τους ενδιαφέρει είναι μόνο οι ακυρώσεις των Ισραηλινών. Αυτοί είναι. Αυτοί είστε.

Ας αναφερθούμε σε άλλους παράγοντες, όπως στις φωτιές στη Ρόδο, στον Έβρο, στην Εύβοια, οι πλημμύρες στη Θεσσαλία και αλλού. Είχαν ή όχι άμεση επίδραση στην τουριστική δραστηριότητα στις περιοχές που επλήγησαν; Ποιος την πληρώνει σε τέτοιες περιπτώσεις; Σίγουρα όχι οι μεγαλοξενοδόχοι. Αυτοί έχουν δεκάδες επενδύσεις σε εξέλιξη, άλλες επιχειρήσεις εδώ, στη χώρα ή αλλού και θα συνεχίσουν τη δραστηριότητά τους με αβάντες που δεν έχουν ούτε οι μικρομεσαίοι ούτε βέβαια οι εργαζόμενοι που εξαρτώνται από το μισθό τους και μόνο.

Με τον νόμο Χατζηδάκη πήραν ακόμη μεγαλύτερη αβάντα να ξεχειλώνουν τον εργάσιμο χρόνο, όπως τους βολεύει. Το ίδιο με τον νόμο Γεωργιάδη, τις δεκατρείς ώρες δουλειάς, τη μη υποχρέωση δήλωσης των μεταβολών στα ωράρια από πριν. Οι εργοδότες εμφανίζονται πια ως νόμιμοι, εφαρμόζοντας τις άθλιες συνθήκες με την πολύωρη απασχόληση των εργαζομένων, την πλήρη ευελιξία που τους παρέχει η πολιτική σας για να χρησιμοποιεί τον εργαζόμενο όποτε θέλει και όσο θέλει και χωρίς αμοιβή των εταιριών που έχετε ουσιαστικά καταργήσει.

Είναι όλοι λοιπόν το ίδιο εκτεθειμένοι; Όχι.

Το τουριστικό θαύμα που παρουσιάζεται από τα μέσα μαζικής ενημέρωσης και όλες τις κυβερνήσεις μόνο θαύμα δεν είναι για τους εργαζόμενους, αλλά και για τους αυτοαπασχολούμενους, τις μικρές οικογενειακές επιχειρήσεις στον τουρισμό. Αλήθεια, τι σόι θαύμα είναι ότι είναι τεράστιοι οι ρυθμοί ανάπτυξης; Κρύβουν από πίσω πάντα μια τεράστια αύξηση της εκμετάλλευσης. Αλήθεια, είναι θαύμα η εποχική απασχόληση λίγων μηνών, παρά τις κορώνες για επέκταση της τουριστικής περιόδου, τις δεκαέξι διαφορετικές ελαστικές μορφές εργασίας, την εντατικοποίηση, δηλαδή δουλειά μέχρι τελικής πτώσης με μισθούς πείνας; Αλήθεια, πώς βγαίνουν τα αμύθητα κέρδη των ομίλων του κλάδου; Με διαμονή σε τρώγλες ή σε υπόγεια μερικών τετραγωνικών μέτρων για τους εποχιακά εργαζόμενους. Έτσι δεν είναι; Έτσι είναι. Τι κέρδη θα είχαν αν δεν επέβαλλαν πεντάμηνη και εξάμηνη δουλειά δίχως ρεπό, με καραμπινάτη κλοπή σε ένσημα ή με δουλειά χωρίς διαλείμματα μέσα στον καύσωνα; Θα πει κανείς, έτσι είναι η φύση της εργασίας στον τουρισμό. Αλήθεια; Γιατί; Τι εμποδίζει αν όχι η κερδοφορία, η απληστία και η ασυδοσία της εργοδοσίας έναν εργάτη να δουλεύει επτάωρο, πενθήμερο τριανταπεντάωρο με ανθρώπινες συνθήκες δουλειάς και μισθούς που να καλύπτουν τις ανάγκες τους; Γιατί είναι λογικό όπως λένε μερικοί να δουλεύει κανείς έξι μήνες και να πρέπει να ζήσει δώδεκα; Γιατί ο τουρισμός ή η αναψυχή δεν θα μπορούσε να λειτουργήσει όλο τον χρόνο; Ακριβώς γιατί τα μονοπώλια θέλουν να απομυζούν, όταν και όσο έχει εισερχόμενη αυξημένη τουριστική κίνηση.

Σκεφτείτε πόσοι, πώς και πόσο θα δούλευαν αν ο λαός είχε πρόσβαση σε καλές ποιοτικές διακοπές όλο το χρόνο. Και δεν είναι μόνο οι εργαζόμενοι. Αλλά ας μιλήσουμε για μια μικρή τουριστική επιχείρηση. Τι την εμποδίζει να αναπτυχθεί και να διασφαλίσει μια καλή ζωή γι’ αυτόν και την οικογένειά του;

Είπαμε και προηγουμένως ότι είναι τα μεγαθήρια του τουρισμού του κλάδου που θέλουν να διευρύνουν την αγορά τους.

Για το ναυάγιο της Ζακύνθου και τις ιαματικές πηγές που γίνεται αναφορά στο νομοσχέδιο, σε νομοθετική παρέμβαση της Νέας Δημοκρατίας με την οποία ίδρυσε την Επιτροπή Πρότυπης Τουριστικής Αξιοποίησης και Προστασίας του Ναυαγίου Ζακύνθου είχαμε τοποθετηθεί αρνητικά και σύμφωνα με το ναυάγιο η ευρύτερη περιοχή χρειάζεται προστασία, διαχείριση, ολοκληρωμένο επιστημονικό σχέδιο με κριτήριο τις λαϊκές ανάγκες και όχι την ένταση της εκμετάλλευσης και της εμπορευματοποίησης του με κριτήριο την κερδοφορία των επιχειρηματιών στον τουρισμό. Συνεχίζεται η έλλειψη μέτρων προστασίας για τους εργαζόμενους, τους επαγγελματίες και τους τουρίστες στη συγκεκριμένη περιοχή κι αυτό είναι εγκληματικό. Να παρθούν τα απαιτούμενα μέτρα προστασίας με συγκεκριμένες γεωλογικές, επιστημονικές μελέτες. Η αναρχία στο σχεδιασμό χαρακτηρίζει το σάπιο αυτό σύστημα που τα πάντα γίνονται με βάση τα κέρδη και όχι τις ανάγκες της κοινωνίας. Αυτό το σύστημα υπηρετούν όλα τα κόμματα που κινούνται εντός των τειχών της Ευρωπαϊκής Ένωσης και των συμφερόντων των μονοπωλιακών ομίλων.

Μεγάλο μέρος των ιαματικών πηγών της χώρας παρέμενε για χρόνια αναξιοποίητο. Η ιδιωτικοποίησή τους μέσω της εκχώρησης τους στο ΤΑΙΠΕΔ προκειμένου να τεθούν στην υπηρεσία των καπιταλιστικών κερδών προσελκύοντας πελάτες ασθενείς από άλλα κράτη ήταν η επιλογή των κυβερνήσεων. Ασφαλιστικές παροχές, όπως λουτροθεραπείες έχουν κυριολεκτικά καταργηθεί.

Στεκόμαστε απέναντι στην ιδιωτικοποίηση στην επιχειρηματική δράση. Μπορούν να συμβάλουν στις θεραπευτικές ανάγκες του λαού με κάλυψη του κόστους.

Κύριοι, το ΚΚΕ αντιμετωπίζει τον τουρισμό ως λαϊκό δικαίωμα και αναπόσπαστο στοιχείο ενός άλλου δρόμου ανάπτυξης. Και επειδή για το ΚΚΕ ο τουρισμός είναι ανθρώπινη ανάγκη, θεωρούμε ότι έπρεπε να είναι καθαρά καθολικό λαϊκό δικαίωμα μιας και έχει άμεση σχέση με την αναπλήρωση της εργατικής δύναμης και όχι να είναι εμπόρευμα και μάλιστα πανάκριβο. Για παράδειγμα τέτοιου είδους δικαιώματα είχαν κατακτήσει παλιά οι εργαζόμενοι στις πρώην σοσιαλιστικές χώρες, όπου η μείωση του χρόνου εργασίας, η εξασφάλιση των δωρεάν διακοπών, η μείωση του συντάξιμου χρόνου εξασφαλίστηκαν από το σοσιαλιστικό σύστημα, με οργανωμένες διακοπές και κατασκηνώσεις, με εξειδίκευση στις ανάγκες της πρόνοιας και της υγείας, με ειδικά δίκτυα για τα παιδιά και τους νέους στις καπιταλιστικές κοινωνίες όπως και στη χώρα μας αργότερα άρχισε να αναγνωρίζονται οι κατακτήσεις των εργαζομένων σε έναν βαθμό ως αποτέλεσμα της επίδρασης του σοσιαλισμού, της σκληρής ταξικής πάλης και σύγκρουσης χωρίς όμως να κατοχυρωθεί ως υποχρεωτικό δικαίωμα και δωρεάν. Μια τέτοια κατάκτηση ήταν και ο κοινωνικός τουρισμός που βέβαια κι αυτός ήταν από χρήματα των εργαζομένων, από την εργατική εστία, πριν την καταργήσουν, που είχε υποστεί και αυτή η παροχή το διαρκές πετσόκομμα όχι μόνο στον αριθμό των δικαιούχων, αλλά ακόμη και στον αριθμό των ημερών που επιδοτούνται. Και αυτή η κατάκτηση όπως η επιδότηση ανεργίας έχει πάρει με τον νόμο που ψήφισε η Κυβέρνηση το δρόμο της αντικατάστασής της με νέα οφέλη και ζεστό χρήμα για τη μεγαλοεργοδοσία. Χρειάζεται άμεσα, τώρα να διευρυνθούν τα κριτήρια των δικαιούχων, αλλά κυρίως να δοθεί η δυνατότητα σε ένα μεγάλο μέρος των εργαζομένων, των ανέργων και των συνταξιούχων να μπορέσουν να κάνουν διακοπές και αναψυχή.

Το νομοσχέδιο μεταφέρει λοιπόν, από το πρόγραμμα αυτό κονδύλια τα οποία δεν χρησιμοποιήθηκαν. Πρέπει να αποτελέσει αυτό καθολικό αίτημα των εργαζομένων. Δεν γεφυρώνονται τα συμφέροντα του λαού με τα συμφέροντα του κεφαλαίου. Όσες κυβερνήσεις και να αλλάξουν, όσα κυβερνητικά σχήματα κι αν διαμορφωθούν, όσοι τρόποι διαχείρισης και αν εφαρμοστούν, γιατί τώρα τρόπος διαχείρισης είναι αυτό το νομοσχέδιο, τα συμφέροντα του λαού με την κερδοφορία του κεφαλαίου δεν γεφυρώνονται.

Τέλος για να μην απασχολώ άλλο το Σώμα, το ΚΚΕ έχει καταθέσει κατ’ επανάληψη την πρότασή του στους εργαζόμενους πρώτα και κύρια και θέλουμε να γίνει αγώνας, τρόπος διεκδίκησης συνολικά του λαού μας για μια άλλη μορφή οργάνωσης της οικονομίας και της κοινωνίας όπου ο τουρισμός θα αποτελεί πράγματι καθολικό δικαίωμα για όλο τον λαό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσώτη.

Επόμενος ομιλητής, ο κ. Γεώργιος Νικητιάδης, Βουλευτής του ΠΑΣΟΚ - Κινήματος Αλλαγής για επτά λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα μπω κατευθείαν στο νομοσχέδιο, για να εξηγήσω περαιτέρω τους λόγους για τους οποίους δεν το ψηφίζουμε επί της αρχής, πέρα από όσους ανέφερε επιτυχώς η αγορήτριά μας κ. Σπυριδάκη.

Δεν το ψηφίζουμε, λοιπόν, επί της αρχής γιατί δεν έχει αρχή. Και όταν λέμε ότι δεν έχει αρχή, δεν εννοούμε το «αρχή, μέση, τέλος». Δεν έχει αξία, γιατί αυτή την έννοια έχει η αρχή, όταν λέμε ότι ψηφίζουμε «επί της αρχής». Δεν έχει φιλοσοφία, δεν έχει προγραμματισμό και όλα αυτά γιατί δεν υπάρχει ένα εθνικό στρατηγικό σχέδιο για τον τουρισμό πάνω στο οποίο να μπορεί να ακουμπήσει κάθε νομοθέτημα που φέρνει οποιαδήποτε κυβέρνηση.

Υπάρχει μια πολιτική της Νέας Δημοκρατίας τα τελευταία χρόνια, από το 2019 και μετά που κυβερνάει, γεμάτη παλινωδίες. Πρόκειται για μια πολιτική του «ράβε-ξήλωνε», μια πολιτική -και επιτρέψτε μου την έκφραση- «από την πόλη έρχομαι και στην κορφή κανέλα». Θα εξηγήσω με ορισμένα χαρακτηριστικά παραδείγματα για να δείτε την πολιτική της Νέας Δημοκρατίας.

Στις 25 Ιουλίου 2019, λίγες μέρες μετά από την ανάληψη της εξουσίας από τη Νέα Δημοκρατία, ο Πρωθυπουργός κ. Μητσοτάκης ένα από τα πρώτα Υπουργεία που επιλέγει να επισκεφθεί είναι το Υπουργείο Τουρισμού. Συνάντηση - έξοδος - δηλώσεις. Τι λέει ο κ. Μητσοτάκης στις 25 Ιουλίου 2019; «Η χώρα χρειάζεται ένα δεκαετές σχέδιο για τον τουρισμό του μέλλοντος. Το σχέδιο αυτό θα έχει εκπονηθεί εντός του επομένου εξαμήνου». Αυτές είναι καταγραμμένες δηλώσεις του κ. Μητσοτάκη.

Το εξάμηνο συμπληρώθηκε στις 25 Ιανουαρίου 2020. Η πανδημία δεν έχει ξεσπάσει ακόμα. Βέβαια, όχι μόνο στο εξάμηνο δεν ήρθε κανένα αναπτυξιακό σχέδιο δεκαετούς προοπτικής, όπως εξήγγειλε ο Πρωθυπουργός, αλλά ακόμα και σήμερα, τεσσερισήμισι χρόνια μετά, κανένας δεν έχει δει ένα τέτοιο αναπτυξιακό σχέδιο.

Προχωράμε στον Οκτώβριο του 2020. Η πολιτική της Νέας Δημοκρατίας: Έχει ξεσπάσει η πανδημία και οι εκπληκτικοί Υπουργοί αναρτούν χάρτες επικινδυνότητας περιοχών. Δηλαδή, είναι στο «κόκκινο» η τάδε τουριστική περιοχή. Ξεσηκώνεται ο κόσμος. Άρον-άρον μαζεύουν τους χάρτες, αφού βέβαια δημιουργήθηκε ένας πανικός.

Τον Ιανουάριο του 2021, αντικαθίσταται ο -παρών εδώ και εισηγητής της Νέας Δημοκρατίας- Υφυπουργός κ. Κόνσολας. Δεν έχει καταλάβει κανείς γιατί ένας Δωδεκανήσιος, δραστήριος, εργατικός Υπουργός αντικαθίσταται. Τι έφταιγε άραγε; Μήπως έφταιγε το ότι ο Υφυπουργός αυτός είχε επεξεργαστεί ένα σχέδιο νόμου για την τουριστική εκπαίδευση, για το οποίο κάλεσε εκπροσώπους των κομμάτων -εγώ τότε ήμουν Γραμματέας του Τομέα Τουρισμού- και συμφωνήσαμε με αυτό το σχέδιο νόμου και τελικώς αυτό το σχέδιο νόμου έχει μπει στο ράφι εδώ και πέντε χρόνια; Ή μήπως γιατί ο κ. Κόνσολας ήταν ο μόνος που τότε βγήκε και είχε το θάρρος -και τον συγχαίρω- να καταδικάσει την έκδοση των χαρτών επικινδυνότητας, που διέλυσαν το σύστημα για έναν μήνα περίπου τον τουρισμό της χώρας.

Η συνέχεια: Έρχεται ο κ. Θεοχάρης και φέρνει με σχέδιο νόμου, στη διαβούλευση αρχικά, τους περίφημους DMO, Οργανισμούς Προβολής Προορισμού. Όταν βγήκαν στη διαβούλευση, κυρίες και κύριοι συνάδελφοι, και διάβασα, πήρα τον κ. Θεοχάρη τηλέφωνο, ως Γραμματέας του Τομέα Τουρισμού του ΠΑΣΟΚ πάντα, και του είπα: «Κύριε Υπουργέ, τι είναι αυτό που φέρατε; Αυτό είναι το πρόγραμμα του ΠΑΣΟΚ». «Α, θα το ψηφίσετε;», μου είπε. Και του είπα: «Σαφώς, αν έρθει στη Βουλή θα το ψηφίσουμε». Αυτό που ήρθε στη Βουλή ήταν κάτι εντελώς διαφορετικό.

Και ακούστε τώρα, η κυρία Υπουργός, η κ. Κεφαλογιάννη, στην επιτροπή αναφέρεται στους DMO και μας λέει -και έχω και τα Πρακτικά εδώ αν το αμφισβητείτε- ότι οι DMO έχουν προωθήσει επενδύσεις που αναμένεται η ωρίμανσή τους στο Ταμείο Ανάκαμψης. Δεν υπάρχει ούτε ένας DMO. Δεν δημιουργήθηκαν ακόμη. Αναρωτιέμαι τι ακριβώς μας λέει αφού δεν υπάρχουν DMO. Ποιοι DMO προώθησαν, ποια έργα, σε ποια ωρίμανση, ποιανού ταμείου ανάκαμψης;

Τον Αύγουστο του 2021 εισέρχεται ο κ. Κικίλιας. Με τις πρώτες δηλώσεις του, αναφερόμενος στην επιμήκυνση του τουρισμού που θα πετύχαινε, λέει: «Θα πάμε την επέκταση του τουρισμού μέχρι τον Σεπτέμβριο». Παθαίνει ο κόσμος του τουρισμού «τραλαλά». Ποιον Σεπτέμβριο; Οκτώβριο έχουμε γεμάτα τα ξενοδοχεία κι εσείς θα το πάτε μέχρι τον Σεπτέμβριο; Πίσω θα το πάτε τελικά; Τόση σχέση! Κάνει μετά προσπάθεια ανοίγματος στη Γερμανία μέσα στην πανδημία για να φέρει τους συνταξιούχους από τα ταμεία της Γερμανίας, λόγω του ζεστού κλίματος της Ελλάδας. Tour operators, επαφές με αεροπορικές εταιρείες. Εάν είδατε εσείς έναν συνταξιούχο από τις χώρες της Βόρειας Ευρώπης να έρθει, δεν τον έχω δει εγώ. Δεν ήρθε κανένας.

Ας δούμε όμως ειδικότερα κάποια θέματα με το νομοσχέδιο. Καταργείται το Εθνικό Συμβούλιο Τουρισμού. Η αιτιολογία της κυρίας Υπουργού είναι -λέει- πολυπληθές, είναι σαράντα άτομα. Και κάνουν τώρα το Συμβούλιο Οινοτουρισμού και μετράω δεκαέξι άτομα. Τελικά ποιος είναι ο μαγικός αριθμός σε αυτό το Υπουργείο που δίνει τη δυνατότητα να λειτουργεί ένα συμβούλιο; Να μας το πείτε για να ξέρουμε κι εμείς.

Συνεχίζετε κι όταν ξεσηκώνονται οι συνάδελφοι -και ορθώς- για να δεσμευτείτε να συμμετέχουν στο Περιφερειακό Συμβούλιο το οποίο ιδρύετε τώρα και οι φορείς, μας λέει η κυρία Υπουργός: «Εντάξει, θα προσθέσω ότι μπορούμε να καλούμε και φορείς». Μα, θέλει και νομοθετική ρύθμιση και μας κάνει χατίρι; Δεν ήθελε καμμία νομοθετική ρύθμιση. Οποιαδήποτε κυβέρνηση, οποιοδήποτε όργανο μπορεί να καλεί όποιους φορείς θέλει.

Θα ήθελα να πω και για τον κοινωνικό τουρισμό, γιατί βλέπω ότι ο χρόνος παρήλθε, ότι απέτυχε παταγωδώς. Προσέξτε, το λέω διότι υπάρχει μια διάταξη στο νομοσχέδιο που μεταφέρονται κάποια χρήματα στο 2024. Έψαξα να δω πόσα είναι αυτά τα χρήματα. Είναι 26.995.000. Όλο το πρόγραμμα ήταν 61 εκατομμύρια για δύο χρόνια. Δηλαδή απορροφήθηκαν συνολικά στα δύο χρόνια 34.694.000, λίγο πάνω από τα μισά. Και ξέρετε τι γινόταν; Πώς προέβαλαν το πρόγραμμα του κοινωνικού τουρισμού; Έλεγαν «Φέραμε πρόγραμμα, θα πάει ο κόσμος τουρισμό». Λίγο παραπάνω από το μισό και με ένα πενιχρό ποσό σε μια περίοδο που είχε τεράστια ανάγκη ο Έλληνας να πάει διακοπές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΓΕΩΡΓΙΟΣ ΝΙΚΗΤΙΑΔΗΣ:** Κλείνω, κύριε Πρόεδρε.

Δεν είχατε ποτέ δυστυχώς αναπτυξιακό σχέδιο για τον τουρισμό. Οι εξαγγελίες πριν από πέντε χρόνια του κ. Μητσοτάκη ότι σε έξι μήνες θα έφερνε σχέδιο για τον τουρισμό δεν ήρθαν ποτέ. Όσο δεν θα έχετε ένα τέτοιο σχέδιο, οποιαδήποτε προσπάθεια να φέρετε νομοθετήματα δεν πρόκειται, χωρίς μια βάση, χωρίς ένα θεμέλιο, να έχει προοπτική. Και αν ο τουρισμός αναπτύχθηκε τα τελευταία χρόνια, δεν αναπτύχθηκε χάρη στις πολιτικές της Κυβέρνησης, αλλά χάρη στους εργαζόμενους στον τουρισμό, στους ξενοδόχους και στην ιδιωτική πρωτοβουλία. Η Κυβέρνηση ούτε ένα μέτρο δεν έλαβε που να συνέτεινε στο να αυξηθεί κατά έναν ο τουρισμός της χώρας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Νικητιάδη.

Παρακαλώ πολύ να τηρείται ο χρόνος.

Καλείται στο Βήμα η κ. Σεβαστή Βολουδάκη, Βουλευτής της Νέας Δημοκρατίας. Θα ακολουθήσει μετά η κ. Κυριακή Μάλαμα, Βουλευτής του ΣΥΡΙΖΑ, και μετά ο Κοινοβουλευτικός Εκπρόσωπος του ΣΥΡΙΖΑ κ. Παππάς.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Σήμερα Παγκόσμια Ημέρα Πρόληψης κατά του Καρκίνου του Μαστού θα ήθελα και από εδώ να πω δυο λόγια. Θα ήθελα να πω πως στη μάχη αυτή καμμία γυναίκα δεν είναι μόνη της και καμμία δεν πρέπει να αμελεί, να αναβάλλει να ακυρώνει την εξέταση. Μπορούμε όλες μαζί να προλάβουμε και να νικήσουμε τον καρκίνο του μαστού, το χρωστάμε στον εαυτό μας, στην οικογένειά μας, στα αγαπημένα μας πρόσωπα.

Θα προχωρήσω τώρα στο νομοσχέδιο. Με το υπό συζήτηση νομοσχέδιο αντιμετωπίζεται μια σειρά ζητημάτων που τελικό στόχο έχει την ενίσχυση της βιώσιμης τουριστικής ανάπτυξης και την αναβάθμιση της ποιότητας των παρεχόμενων τουριστικών υπηρεσιών με όρους του μέλλοντος.

Στο ελληνικό Κοινοβούλιο, εκπροσωπώντας τα Χανιά, έναν προορισμό παγκόσμιας ακτινοβολίας, όπως άλλωστε και όλο το νησί της Κρήτης, έναν τόπο με μοναδικά χαρακτηριστικά που συμβάλει και φέτος ηγετικά στους ρυθμούς της τουριστικής ανάπτυξης της πατρίδας μας, έχω να πω πως το 2023, μέχρι το τέλος του καλοκαιριού, οι διεθνείς αεροπορικές αφίξεις μόνο στο αεροδρόμιο των Χανίων ανήλθαν σε 1,1 εκατομμύριο, παρουσιάζοντας αύξηση 7,1%, ενώ μόνο τον προηγούμενο μήνα, Σεπτέμβριο, στο λιμάνι της Σούδας έδεσαν δεκατέσσερα κρουαζιερόπλοια με τριάντα τρεις χιλιάδες εννιακόσιες ογδόντα τέσσερις επιβάτες.

Συνεπώς είναι εξαιρετικά θετικό που το Υπουργείο Τουρισμού θεσμοθετεί τη στρατηγική αναγκαιότητα των Περιφερειακών Συμβουλίων Τουρισμού, τα οποία σήμερα διευρύνουν αποτελεσματικά μια προηγούμενη τομή της Κυβέρνησης μας, τον ν.4875/2021 για τους οργανισμούς διαχείρισης και προώθησης προορισμών.

Όπως έχω υποστηρίξει από την πρώτη στιγμή μετά από ευρύ διάλογο με το σύνολο των θεσμικών φορέων των Χανίων είναι κρίσιμο να δημιουργήσουμε και στα Χανιά ένα αφοσιωμένο στρατηγικό κέντρο για τη σύνθεση δυνάμεων στην αειφόρο αναπτυξιακή τους πορεία στο μέλλον. Για το νησί μας και τη βιωσιμότητα της κοινωνίας μας καθοριστικό ρόλο στο παρόν και στο μέλλον έπαιζε πάντοτε η θάλασσα.

Παράλληλα, προτεραιότητα μας οφείλει να είναι και η προώθηση ολιστικής μελέτης για τη γαλάζια οικονομία της δυτικής Κρήτης, όπως ήδη σχεδιάζουν και οι σημαντικοί άλλοι φορείς, όπως το Πολυτεχνείο και το Επιμελητήριο Κρήτης, των Χανίων συγκεκριμένα. Έχουμε, λοιπόν, μια ανάγκη ολιστικής και βιώσιμης αξιοποίησης του παράκτιου και θαλάσσιου πλούτου μας με επιστημονικό και τεκμηριωμένο μακροπρόθεσμο σχεδιασμό που θα προωθεί συνέργειες και παρεμβάσεις από το σύνολο των πολιτών, φορέων και επιχειρήσεων των Χανίων.

Τα τελευταία χρόνια η ελληνική πολιτεία έχει παράξει ένα πολυδιάστατο έργο στο θεματικό και βιώσιμο τουρισμό με έμφαση στην παραγωγική διασύνδεσή του με τον υψηλής ποιότητας πρωτογενή τομέα, στον οποίο τα Χανιά πρωταγωνιστούν. Για παράδειγμα στην Κρήτη με την παράδοση των τεσσάρων χιλιάδων ετών και έντεκα γηγενείς ποικιλίες η οινοποιία μας τρέχει με την υψηλότερη ανάπτυξη την τελευταία δεκαετία και αιχμή του δόρατος τον φορέα Wines of Crete. Με στρατηγικό σχέδιο και συνεργασία συσπειρώνει τους δυναμικούς μας επιχειρηματίες με τον πλούτο από είκοσι εννέα επισκέψιμα οινοποιεία και δέκα χαραγμένες ημερήσιες οινοδιαδρομές.

Ο οινοτουρισμός αποτελεί σημαντικό συγκριτικό πλεονέκτημα για τη χώρα μας και με τη συγκεκριμένη ρύθμιση επιτυγχάνεται η σύζευξη με τον πρωτογενή τομέα, έναν τομέα με εξαιρετική δυναμική που δεν μπορεί να μείνει αναξιοποίητος. Ο οινοτουρισμός συμβάλλει στην ανάπτυξη και τον εμπλουτισμό του τουριστικού μας προϊόντος και στη βελτίωση της συνολικής εμπειρίας που αποκτά ο επισκέπτης στην Ελλάδα. Παράλληλα, δημιουργεί ένα επιπλέον κίνητρο για να επιλέγουν τη χώρα μας ακόμη περισσότεροι επισκέπτες.

Στο σχέδιο νόμου συστήνεται ακόμη Παρατηρητήριο για τον Παράκτιο και Θαλάσσιο Τουρισμό στη Μεσόγειο. Το Παρατηρητήριο θα αποτελέσει το μέσο για τη συστηματική μέτρηση και συλλογή δεδομένων για την περιοχή της Μεσογείου και θα συνεισφέρει στη βελτίωση της ανταγωνιστικότητας του τουριστικού προϊόντος. Ο ρόλος του Παρατηρητηρίου Βιώσιμης Τουριστικής Ανάπτυξης ενισχύεται ακόμη περισσότερο με το παρόν νομοσχέδιο, εφόσον πλέον καθίσταται υποχρεωτική η ανταλλαγή πληροφοριών και η διαλειτουργικότητα μεταξύ των ψηφιακών πλατφορμών των φορέων που επεξεργάζονται στατιστικά στοιχεία και δεδομένα τουριστικού περιεχομένου σε εθνικό, περιφερειακό και τοπικό επίπεδο.

Η Ελλάδα αποτελεί προορισμό με ισχυρή δυναμική στο ανταγωνιστικό προϊόν που προσφέρει. Η Περιφέρεια Κρήτης είναι ένας από τους κορυφαίους, εμβληματικούς και αναγνωρίσιμους ελληνικούς προορισμούς που μπορούν να συμβάλουν στον εμπλουτισμό του εθνικού τουριστικού προϊόντος. Ειδικά στον τομέα της γαστρονομίας και του οινοτουρισμού διαθέτει σημαντικό συγκριτικό πλεονέκτημα, ειδικά αν αναλογιστούμε την πληθώρα τοπικών προϊόντων και οίνων, καθώς και επισκέψιμων οινοποιών. Γνώμονα για την περαιτέρω τουριστική ανάπτυξη του νησιού θα πρέπει να αποτελεί η μέριμνα για την προστασία από τον υπερτουρισμό που πλήττει συγκεκριμένες περιοχές και η διασφάλιση της βιώσιμης και αειφόρου τουριστικής ανάπτυξης με καινοτόμους τρόπους και διαδικασίες.

Στο πλαίσιο αυτό έχουν δημοσιευτεί και τρεις υπουργικές αποφάσεις για την προστασία, διατήρηση και διαχείριση της περιοχής προστασίας της βιοποικιλότητας του Μπάλου, Ελαφονήσου και Φαλάσαρνας Χανίων. Η θεσμοθέτηση ειδικών όρων και περιορισμών για τις εν λόγω περιοχές, όπως και ο μέγιστος αριθμός ομπρελοκαθισμάτων, η δημιουργία ελεύθερων ζωνών, ο καθορισμός του αριθμού των τουριστικών πλοίων και σκαφών που προσεγγίζουν την παραλία διασφαλίζουν την ουσιαστική προστασία των περιοχών και την αρμονική συνύπαρξη ανθρώπου και φύσης στο πλαίσιο της βιώσιμης τουριστικής ανάπτυξης.

Εν κατακλείδι ο βιώσιμος τουρισμός, η διασύνδεσή του με τον πρωτογενή τομέα, ο σεβασμός και η ανάδειξη των ιδιαίτερων στοιχείων των τοπικών κοινωνιών και η φέρουσα ικανότητα των επιμέρους προορισμών της χώρας είναι σημαντικές παράμετροι ανάπτυξης που επιτυγχάνονται μέσω του παρόντος νομοσχεδίου και θα συμβάλλουν σημαντικά στην αύξηση της ανθεκτικότητας του κλάδου έναντι των συνεχώς αυξανόμενων κινδύνων, ενώ παράλληλα θα αναδείξουν ένα νέο μοντέλο τουρισμού, που η Ελλάδα μας μπορεί να πρωταγωνιστήσει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Τον λόγο έχει η κ. Κυριακή Μάλαμα, Βουλευτής του ΣΥΡΙΖΑ, για επτά λεπτά.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Επιτρέψτε μου να αναφερθώ στο πρόσφατο συμβάν στο Μουσείο της Ακρόπολης. Θέλουμε πραγματικά να κρούσουμε τον κώδωνα κινδύνου για την ελλιπή φύλαξη των μουσειακών και των αρχαιολογικών μας χώρων εν γένει, απόρροια της απαξίωσης του έργου των αρχαιοφυλάκων και των μουσείων σε πολιτικές περικοπών, λιτότητας και ιδιωτικοποίησης. Αυτή είναι η βαρύτητα που δίνεται στην πολιτιστική μας κληρονομιά.

Τώρα, κυρίες και κύριοι Βουλευτές, σήμερα συζητάμε στο τέλος της καλοκαιρινής τουριστικής περιόδου ένα νομοσχέδιο για τον τουρισμό, για το οποίο το πρώτο σχόλιο που θα μπορούσαμε να κάνουμε είναι ότι δεν μπαίνει στον πυρήνα της τουριστικής πολιτικής, δεν αγγίζει τα πραγματικά προβλήματα και τις αγωνίες των ανθρώπων του τουρισμού και δεν προσφέρει κάποιο αναπτυξιακό όραμα.

Πρόκειται για ένα νομοσχέδιο αυτοαναίρεσης της πολιτικής της προηγούμενης κυβερνητικής θητείας, το οποίο αναλώνεται στην επιτροπολογία, στη συγκρότηση γραφειοκρατικών σωμάτων και στην ακύρωση μιας σειράς διατάξεων τις περιόδους του κ. Κικίλια στο τιμόνι του Υπουργείου Τουρισμού, οι οποίες είχαν προκαλέσει πραγματικά πολύ μεγάλες αντιδράσεις και αναστάτωση σε πολλές τοπικές κοινωνίες.

Η φετινή τουριστική περίοδος δεν χαρακτηρίστηκε από ομοιογένεια θα λέγαμε σε όλους τους τουριστικούς προορισμούς. Υπήρχαν τουριστικοί προορισμοί που κατάφεραν με περισσότερα ή λιγότερα προβλήματα να δουλέψουν, αλλά υπήρχαν και τουριστικοί προορισμοί που καταστράφηκαν, που σβήστηκαν κυριολεκτικά από τον χάρτη όχι μόνο ως απόρροια της κλιματικής κρίσης, όπως ισχυρίζεστε εσείς ως Κυβέρνηση, αλλά εξαιτίας και της αδυναμίας του κράτους να προστατέψει όλες αυτές τις περιοχές από τις φυσικές καταστροφές και τις κοινωνίες ταυτόχρονα.

Σήμερα η Ρόδος, ο Έβρος, το Πήλιο μετράνε πληγές και μόνο πληγές. Ακόμα, όμως και σε τουριστικούς προορισμούς που γλίτωσαν από τις φυσικές αυτές καταστροφές η τουριστική περίοδος σημαδεύτηκε από εμπόδια και δυσλειτουργίες που εμπόδισαν την υγιή ανάπτυξη και τη βιώσιμη επιχειρηματικότητα.

Βλέπουμε για παράδειγμα τα άρθρα 5 και 6 του νομοσχεδίου, τα οποία εισάγουν την προβληματική της αειφορίας και της βιώσιμης διαχείρισης του παράκτιου τουριστικού μας προϊόντος και αναρωτιόμαστε: Οι επιτροπές στο κέντρο της Αθήνας, άραγε μπορούν να λύσουν τα προβλήματα της διαχείρισης των παραλιών και των τουριστικών προορισμών; Γίνεται αυτό μέσα από επιτροπές; Όμως, ακόμα κι αν υποθέσουμε ότι ξεκινάει μια προσπάθεια προσέγγισης του ζητήματος από το Υπουργείο Τουρισμού, θα πρέπει άμεσα, τώρα, να απαντήσουμε στα ερωτήματα που προέκυψαν φέτος το καλοκαίρι -δεν σας μιλάω για πέρυσι, για φέτος το καλοκαίρι- όχι μόνο από το κίνημα της πετσέτες, όπως το ονομάσαμε όλοι μας, αλλά κυρίως από την εμπειρία των ανθρώπων του τουρισμού, που προσπαθούν να δουλέψουν στις παραλίες μας.

Τα κρίσιμα ερωτήματα των αρμοδιοτήτων στην εκμίσθωση, στις επιτρεπόμενες δραστηριότητες, στην ισορροπία ανάμεσα στην τουριστική ανάπτυξη και στην περιβαλλοντική προστασία, στην αντιμετώπιση αυθαιρεσιών, στην προώθηση όλων των μορφών θαλάσσιου τουρισμού, παραμένουν ανοιχτά.

Σε μερικούς μήνες πάλι, οι τουριστικές αυτές επιχειρήσεις θα χρειαστεί να ανανεώσουν μισθώσεις, να εκδώσουν άδειες και να προχωρήσουν σε προσλήψεις. Και ρωτάμε, θα είμαστε έτοιμοι; Θα απλοποιήσουμε αυτό το πλαίσιο; Θα μπουν λογικοί κανόνες για να δουλέψουν οι επιχειρήσεις απρόσκοπτα; Θα διασφαλιστούν συνταγματικά δικαιώματα πρόσβασης στον αιγιαλό και στον δημόσιο χώρο; Προσεγγίζει το νομοσχέδιο αυτά τα ζητήματα; Η απάντηση είναι: Όχι. Υπάρχει σχέδιο; Θα ληφθούν πρωτοβουλίες για τη στήριξη των παραθαλάσσιων οικονομιών και κοινωνιών;

Το νομοσχέδιο αναιρεί, επίσης, μία ρύθμιση που έχει προκαλέσει πολύ μεγάλη αναστάτωση στην κοινωνία της Χαλκιδικής, στην περιοχή της Κασσάνδρας, μια ρύθμιση την οποία εμείς επικρίναμε πάρα πολύ έντονα. Ακυρώνει σήμερα το νομοσχέδιο το λεγόμενο ΤΑΙΠΕΔ των ιαματικών πόρων, που είχε δημιουργηθεί για να ιδιωτικοποιήσει τις ιαματικές πηγές των ΟΤΑ. Τότε εμείς είχαμε επικρίνει πολύ έντονα την Κυβέρνηση για τις μεθοδεύσεις αυτές. Είχαμε ζητήσει να παραμείνουν τα Λουτρά της Αγίας Παρασκευής και οι εγκαταστάσεις τους στην αρμοδιότητα της αυτοδιοίκησης του Α΄ βαθμού και είχαμε καταψηφίσει το νομοσχέδιο. Σήμερα οι σχεδιασμοί αυτοί ακυρώνονται και δικαιώνεται τελικά η δική μας θέση, αυτή δηλαδή της προστασίας των ιαματικών πηγών ως δημόσιος πόρος και ως κοινωνικό αγαθό.

Κυρίες και κύριοι Βουλευτές, οι άνθρωποι του τουρισμού και οι κοινωνίες που βιοπορίζονται από τον τουρισμό, αναμένουν από την Κυβέρνηση καθαρές αποφάσεις και θέτουν πολύ συγκεκριμένα ερωτήματα. Πρώτον, τι θα γίνει με το χαράτσι του δεκαπλασιασμού του φόρου διαμονής που εξήγγειλε ο κ. Μητσοτάκης στη ΔΕΘ; Τι θα γίνει με το κρίσιμο θέμα της γραφειοκρατίας στις τουριστικές επιχειρήσεις που δραστηριοποιούνται στον αιγιαλό και στην παραλία; Θα μπορέσουν να δουλέψουν του χρόνου ή θα έχουμε πάλι τον Αύγουστο κρίσεις και παλινωδίες; Θα ξεκαθαρίσουν οι αρμοδιότητες και το πλαίσιο που θα συμβούν όλα αυτά και οι επιτρεπόμενες τουριστικές δραστηριότητες, επίσης; Πρέπει να ξέρουν οι επιχειρήσεις τι αναμένουν και τι να επενδύσουν.

Εν ολίγοις, το βασικό ερώτημα που τίθεται και υπερβαίνει πραγματικά το συγκεκριμένο νομοσχέδιο είναι το εξής: Υπάρχει σχέδιο για την τουριστική πολιτική της Ελλάδας; Θα μας παρουσιάσει κάτι το Υπουργείο που θα ανοίγει νέες προοπτικές και θα απαντά στις αγωνίες των ανθρώπων των τουριστικών περιοχών και τους επαγγελματίες; Αυτά θα θέλαμε να ακούσουμε από τη νέα ηγεσία του Υπουργείου Τουρισμού. Αυτά θα πρέπει να αναλυθούν άμεσα για να έχουμε και εμείς μια πυξίδα, μια πυξίδα για τον δρόμο της ανάπτυξης που θα πρέπει να πάρουμε για το επόμενο –τουλάχιστον- καλοκαίρι.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Μάλαμα.

Επόμενος ομιλητής είναι ο κ. Νίκος Παππάς, Κοινοβουλευτικός Εκπρόσωπος του ΣΥΡΙΖΑ. Θα ακολουθήσουν ο κ. Αλέξανδρος Αυλωνίτης, ο κ. Χρήστος Καπετάνος και ο κ. Γιάννης Λοβέρδος.

Ορίστε, κύριε Παππά.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Να πω και εγώ ότι μας κατακλύζουν αισθήματα μεγάλης θλίψης για την απώλεια της αγαπημένης μας Μαργαρίτας Γεραλή, της συζύγου του καρδιακού φίλου και συντρόφου και πρώην Βουλευτή του ΣΥΡΙΖΑ του Νίκου Μανιού. Ήταν μια αγωνίστρια της Αριστεράς που θα μείνει για πάντα στην καρδιά μας και στη μνήμη μας. Θέλω να εκφράσω και εγώ τα συλλυπητήριά μου στην οικογένεια.

Να πω κατ’ ανάλογο τρόπο, βεβαίως, ότι η Ελλάδα πενθεί και την απώλεια ενός ξεχωριστού επιστήμονα του Γιώργου Γραμματικάκη, ενός ανθρώπου που σημάδεψε τα ελληνικά γράμματα, που συνέγραψε πάρα πολλά βιβλία, μεταξύ των οποίων ξεχωρίζει «Η κόμη της Βερενίκης», πού είναι το σύμπαν για αρχάριους, ένα βιβλίο το οποίο μπορεί να συμβάλει στη συνείδηση του τι ακριβώς είμαστε ως άνθρωποι και του τι πρέπει να απαιτούμε από τον εαυτό μας, καθώς είμαστε και εμείς φθαρτοί, όπως όλα στο σύμπαν. Δεν παραγράφεται και δεν ξεχνιέται η κληρονομιά τέτοιων επιστημόνων, αλλά και πολιτικών, διότι όταν ήταν στο «Ποτάμι» ήταν από τους ανθρώπους που συνέβαλαν ούτως ώστε αυτό το κόμμα να πάρει θετική θέση υπέρ της Συμφωνίας των Πρεσπών. Νομίζω ότι είναι κι αυτή μια ξεχωριστή συμβολή η οποία πρέπει να αναγνωρίζεται κιόλας σε μία εποχή που είναι πολλά τα «μπουμπούκια» της Ακροδεξιάς τα οποία βρίσκονται στην ευχάριστη θέση να μη χρειάζεται να κάνουν τίποτα άλλο από το να μηρυκάζουν επιχειρήματα που ακουγόταν προεκλογικά από τη Νέα Δημοκρατία. Και πώς τα φέρνει η ζωή να ανεβαίνουν σ’ αυτό το βήμα και να εγκαλούν τη Νέα Δημοκρατία λέγοντάς της ότι είναι η εθνική εξαίρεση επειδή τον Μέτιο τον ψήφισαν μουσουλμάνοι.

Δεν χρειαζόταν, όμως, πολλή προσπάθεια, κύριοι της Νέας Δημοκρατίας, αφού τους είχατε γεμίσει τις ιδεολογικές και πολιτικές αποσκευές προεκλογικά και λέγατε ότι οι δικοί μας Βουλευτές είναι η εθνική εξαίρεση, είναι ύποπτοι, είναι εντελλόμενοι του Τουρκικού Προξενείου. Και αυτός είναι ένας από τους παράγοντες της δικής σας αποσταθεροποίησης και των δικών σας διλημμάτων.

Ελπίζουμε να μην πέσετε στον πειρασμό να αναζητήσετε ακροδεξιές πλειοψηφίες, πλειοψηφίες Δεξιάς - Ακροδεξιάς είτε για τις συνταγματικές αλλαγές τις οποίες επιθυμείτε είτε για να φτιάχνετε πλειοψηφίες για αλλαγές στις ανεξάρτητες αρχές. Το ελπίζουμε ειλικρινώς, αν και δεν είμαστε πολύ αισιόδοξοι βέβαια, διότι είμαστε σε μια φάση που πρέπει να καταλάβει ο ελληνικός λαός και να διδαχθεί και από τη δική σας στάση στο Μακεδονικό, αλλά και από το τι γίνεται διεθνώς ότι η Ακροδεξιά ορισμένα ζητήματα τα χρησιμοποιεί για λόγους καθαρά πολιτικού εμπορίου, για λόγους μάρκετινγκ, καλή ώρα το ζήτημα του μακεδονικού στην Ελλάδα ή το ζήτημα το μεταναστευτικό γενικώς.

Και επιτρέψτε μου να σας πω, ότι η πολιτική που εφαρμόζεται στο μεταναστευτικό ζήτημα προσκρούει στην πολύ μεγάλη ανάγκη εξεύρεσης εργατικών χεριών, κυρίως για την πρωτογενή παραγωγή. Δεν πήγατε καθόλου στην ελληνική επαρχία αυτό τον καιρό; Δεν τα είδατε αυτά τα προβλήματα; Δεν μιλήσατε με παραγωγούς που σας λέγανε ότι δεν βρίσκουνε εργάτες να δουλέψουν; Μόνο σε εμάς μιλάνε; Δεν μιλάνε σε εσάς; Δεν έχετε «τρακάρει» μετωπικά με τη ρητορεία σας και τις επιλογές σας; Θα κάθεστε να ακούτε την Ακροδεξιά εδώ να δίνει μαθήματα σε όλο τον ελληνικό πολιτικό κόσμο και θα δέχεστε να σέρνεστε πίσω από αυτές τις ρητορείες; Δεν πρέπει να το κάνετε!

Η Ακροδεξιά με όρους μάρκετινγκ ασχολείται με ορισμένα ζητήματα. Και στην Ευρώπη το ίδιο έγινε. Θυμάστε τη Μελόνι που έλεγε ότι θα βγάλει την Ιταλία από το ευρώ; Τα ξέχασε μετά. Τα ίδια έλεγε η Λεπέν. Τα ξέχασε μετά.

**ΑΘΑΝΑΣΙΟΣ ΠΛΕΥΡΗΣ:** Και άλλοι τα έλεγαν.

**ΝΙΚΟΛΑΟΣ ΠΑΠΠΑΣ:** Άλλοι λέγανε, εμείς δεν λέγαμε. Δεν ξέρω τα γελάκια που απευθύνονται, κύριε Πλεύρη. Να με συγχωρείτε πάρα πολύ. Εμείς δεν λέγαμε. Εμείς και διαπραγματευτήκαμε και το δημοψήφισμα κερδίσαμε και πήγαμε σε εκλογές μετά, τον Σεπτέμβρη του 2015, πράγμα που θέλετε και εσείς και όσοι σας υποστηρίζουν στα μίντια να το ξεχνάτε, διότι μας είπε ο λαός: «Συνεχίστε». Είχαμε την πρωτότυπη ιδέα να ζητήσουμε από τον λαό την έγκριση για όσα καταφέραμε και δεν καταφέραμε στη διαπραγμάτευση του 2015. Δεν θα σας αφήσουμε να τη μονοπωλείτε αυτή τη συζήτηση.

Και θέλω να πω και κάτι προς τον αρχηγό των Σπαρτιατών. Σεβόμαστε κάθε έναν. Μαθήματα για τον πατριωτισμό μας δεν λαμβάνουμε, ειδικά από όσους έχουν πάρει κηροζίνη από τις σβάστικες, κανένα τέτοιο μάθημα!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και τα περί μειοδοτών, εθνικών εξαιρέσεων και πέμπτης φάλαγγας αλλού! Η Ελλάδα έχει ιστορία, η Ελλάδα τη σβάστικα την τσάκισε. Οι αγωνιστές, οι κομμουνιστές, οι αριστεροί, οι προοδευτικοί, οι δημοκρατικοί άνθρωποι αγωνίστηκαν απέναντι στους ναζί και δεν θα πάρουμε μαθήματα από τα ορφανά κανενός εδώ μέσα. Μετρημένα λόγια και σταράτα και σας το λέμε όσο πιο ήρεμα γίνεται.

Η Νέα Δημοκρατία λοιπόν βρίσκεται σε μία φάση που θα πρέπει να κάνει και αυτές τις επιλογές, διότι πλαγιοκοπείται, όπως βλέπετε, από τα πολλαπλά λουλούδια της Ακροδεξιάς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι η πρώτη μου τοποθέτηση, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Είναι μισός ο χρόνος…

**ΝΙΚΟΛΑΟΣ ΠΑΠΠΑΣ:** Επειδή έχει μιλήσει ο Πρόεδρός μας, εννοείτε; Θα προσπαθήσω να είμαι πολύ σύντομος.

Έχει να αντιμετωπίσει και τον κακό της εαυτό. Το βλέπουμε και σε αυτό το νομοσχέδιο. Σας είχαμε πει ότι θα έρχεστε αντιμέτωποι με νομοθετήματα δικά σας και πραγματικά έρχεστε εδώ και φέρνετε ένα νομοσχέδιο, με λίγα άρθρα είναι η αλήθεια, τα μισά εκ των οποίων είναι ξήλωμα δικών σας πρωτοβουλιών. Θα θέλαμε κι εμείς να ξέρουμε τι στάση θα είχε, ας πούμε, ο κ. Κικίλιας ή ο κ. Θεοχάρης σε σχέση με το νομοθέτημα, αν ο ένας μίλησε στο Υπουργικό Συμβούλιο ή αν ζητήθηκε η γνώμη του άλλου, όταν νομοθετούσατε.

Έρχεστε αντιμέτωποι βεβαίως και με τα προβλήματα της ακρίβειας, τα οποία τα πολλαπλασιάζετε με τη στάση σας εντός της χώρας και έρχεστε και αντιμέτωποι με τις διεθνείς κρίσεις, όπου λυπούμαστε πάρα πολύ να διαπιστώσουμε ότι με τη στάση σας μάλλον βάζετε τη χώρα στο κάδρο της κρίσης παρά την κάνετε μέρος της λύσης και αναφέρομαι στην επίσκεψη του κ. Μητσοτάκη στο Ισραήλ, όπου συνάντησε μόνο τον κ. Νετανιάχου, μία κίνηση την οποία απέφυγαν να κάνουν άλλες χώρες.

Επιτρέψτε μου, θα είμαι πάρα πολύ σύντομος. Θα πω μόνο ότι απουσιάζει ένα ολοκληρωμένο σχέδιο. Το δεχτήκατε και εσείς, η ηγεσία του Υπουργείου, κυρία Ράπτη. Η ίδια η κ. Κεφαλογιάννη είπε ότι θα φέρει ένα ολοκληρωμένο σχέδιο μελλοντικά. Δεν υπάρχει κανένα σχέδιο για την ανάταξη της τουριστικής εκπαίδευσης. Δεν ακούσαμε καμμία αξιολόγηση, γιατί απέτυχε το πρόγραμμα «Τουρισμός για όλους».

Και εν πάση περιπτώσει θα είμαστε απέναντι σε οποιαδήποτε λογική –έλεος!- λέει ότι η κλιματική κρίση και οι συνέπειές της μπορεί να είναι ευκαιρία οικονομική. Η ερημοποίηση δηλαδή με την οποία κινδυνεύουν οι τουριστικοί προορισμοί στην Ελλάδα να είναι ευκαιρία για επιμήκυνση της τουριστικής σεζόν! Μιλάμε για θεωρία η οποία δεν μπορεί να έρθει ούτε καν σε οπτική επαφή με οποιαδήποτε λογική, όχι να σταθεί στο δημόσιο διάλογο καν.

Δύο σχόλια -και ζητώ συγγνώμη για την κατάχρηση- σε σχέση με την οικονομία. Υπάρχουν οικονομικά στοιχεία τα οποία δημοσίευσε ο ΙΟΒΕ. Τα πανηγύρια και οι χαρές τελειώνουν απότομα. Έχει πέσει ο δείκτης καταναλωτικής εμπιστοσύνης κατά σαράντα πέντε μονάδες. Είμαστε πρώτοι στην Ευρώπη. Ο δείκτης της μεταποίησης επίσης μειώθηκε. Το 63% των εταιρειών δεν μπορούν να προβλέψουν αν θα αναπτυχθούν ή όχι. Ο δείκτης επιχειρηματικών προσδοκιών έπεσε κατά τέσσερις μονάδες, το επίπεδο τρέχουσας ζήτησης και παραγγελιών κατά δώδεκα.

Και βεβαίως ακούσαμε ότι η απάντηση σε αυτούς τους πρόδρομους δείκτες, από τη μεριά της Κυβέρνησης, εκτός των άλλων είναι ότι τελειώνει και το πρόγραμμα «Σπίτι μου». Δεν έχουμε, λέει, άλλα δημοσιονομικά περιθώρια. Σας κάναμε ισχυρή κριτική στην αρμόδια επιτροπή για το Ταμείο Ανάκαμψης. Η Πορτογαλία γιατί διοχετεύει 3 δισεκατομμύρια για πρόγραμμα κοινωνικής στέγης και εμείς λέμε ότι τελείωσε η δημοσιονομική δυνατότητα της χώρας και δεν αξιοποιούμε το σοβαρό εργαλείο του Ταμείου Ανάκαμψης;

Εν πάση περιπτώσει, άλλο ένα ζήτημα στο οποίο θα ζητήσουμε απαντήσεις -και ολοκληρώνω, κύριε Πρόεδρε και ζητώ συγγνώμη- και να είστε απολύτως βέβαιοι γι’ αυτό, είναι το ζήτημα της ιδιωτικοποίησης του πακέτου της ALPHA BANK. Μιλάμε για το 10% των μετοχών το οποίο είναι στο ΤΧΣ και το οποίο ακούμε ότι θα ιδιωτικοποιηθεί και δεν θα μάθουμε την τιμή στην οποία πωλήθηκε, σε μία εποχή που το να κατέχεις το 10% της ALPHA BANK σημαίνει 100.000.000 μόνο από τα μερίσματα. Και τα δημοσιεύματα που έχουμε δει μέχρι στιγμής είναι ότι θα πουληθεί για 300.000.000 αυτό το μερίδιο –προσέξτε, 100.000.000 μέρισμα τον χρόνο για 300.000.000 τιμή πώλησης- ή ότι θα είναι κρυφή η τιμή. Δεν θα γίνει αυτό, το αντιλαμβάνεστε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΝΙΚΟΛΑΟΣ ΠΑΠΠΑΣ:** Ολοκλήρωσα, κύριε Πρόεδρε.

Η Ελλάδα λοιπόν χρειάζεται προοδευτική λύση, η οποία θα αξιώσει ένα πιο ήπιο δημοσιονομικό μονοπάτι, θα αξιοποιήσει με δίκαιο τρόπο τα ευρωπαϊκά κονδύλια, θα μειώσει τους έμμεσους φόρους, θα προστατέψει την εργασία και το περιβάλλον.

Σας ευχαριστώ και συγγνώμη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Επόμενος ομιλητής ο κ. Αλέξανδρος Αυλωνίτης, Βουλευτής του ΣΥΡΙΖΑ.

Κύριε συνάδελφε, έχετε τον λόγο για επτά λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα μπω απευθείας στο συζητούμενο νομοσχέδιο για να μη χάσω χρόνο.

Ξεκινώ από το άρθρο 11. Θέλω εξ υπαρχής να τονίσω ότι κατά σύμπτωση όταν συζητούνταν το νομοσχέδιο, που έχει γίνει νόμος του κράτους, με το οποίο θεσπίστηκαν η DMMO και η Επιτροπή Ανάπτυξης, Αξιοποίησης και Προστασίας του Ναυαγίου Ζακύνθου και η ανώνυμη εταιρεία για τις ιαματικές πηγές, ήμουν εισηγητής. Πήρε τη σκυτάλη φυσικά και η τομεάρχης μας τότε, η Κατερίνα Νοτοπούλου, η οποία θα μιλήσει και είμαι σίγουρος ότι θα με συμπληρώσει και θα θυμίσει πολλά πράγματα που συνέβησαν τότε που το συζητούσαμε.

Ούτε DMMO έχει γίνει ανά την Ελλάδα, καταργείτε την επιτροπή που αφορούσε την ανάπτυξη και αξιοποίηση του Ναυαγίου της Ζακύνθου και καταργείτε την ανώνυμη εταιρεία. Όλο αυτό το νομοσχέδιο ήταν προϊόν δύο Υπουργών, του κ. Θεοχάρη και του κ. Κικίλια.

Χθες ψάρεψα μια φράση -για να δικαιολογήσει αυτή την κατάσταση στο Υπουργείο Τουρισμού- μια αποστροφή του λόγου της κυρίας Υπουργού. Χαρακτήρισε όλα αυτά τα πράγματα γι’ αυτό το νομοσχέδιο ως διορθωτική ρύθμιση, η οποία δεν συνιστά απουσία σχεδιασμού, αλλά αντίθετα συνιστά πολιτική ευρύνεια. Ωραία λέξη, ευρύνεια! Δεν μπορούσε να συγκρουσθεί με τους προηγούμενους που διετέλεσαν υπουργοί. Δηλαδή, με ευρεία αντίληψη ουσιαστικά κρίνει και ακυρώνει το θεσμικό πλαίσιο που έχουν εφαρμόσει οι δύο προηγούμενοι Υπουργοί της Κυβέρνησης στο Υπουργείο Τουρισμού.

Δεν είναι έτσι όμως, κυρία Υφυπουργέ. Ας το μεταφέρετε στην κυρία Υπουργό που απουσιάζει. Συνιστά αποδοχή της πλήρους αποτυχίας της Κυβέρνησής σας η οποία προσπάθησε μέσω της επιτροπής με fast truck διαδικασίες να παρεκκλίνει από την εθνική νομοθεσία, δίδοντας απόλυτη ευχέρεια σε μία επιτροπή να διαχειρίζεται χρήματα του ελληνικού δημοσίου -μιλάω για το Ναυάγιο- χωρίς υποχρεώσεις ανάρτησης στη «ΔΙΑΥΓΕΙΑ», χωρίς καμμία διαφάνεια, λειτουργώντας ως αναθέτουσα αρχή. Και αναφέρομαι πιο συγκεκριμένα και θα ζητήσω εξηγήσεις και απαντήσεις σε συγκεκριμένα ερωτήματα, που και εγγράφως έχουμε υποβάλει και απάντηση δεν έχουμε πάρει μέχρι σήμερα.

Και ποιο το αποτέλεσμα; Ούτε η επιτροπή σας λειτούργησε ούτε το θαυμάσιο τοπόσημο της Ζακύνθου προφυλάξατε. Θυμίζω ότι είναι δεύτερο σε επισκεψιμότητα στην Ελλάδα τοπόσημο, περιοχή τουριστική, μετά την Ακρόπολη. Εικόνες σκουπιδιών έκαναν το γύρο του διαδικτύου παγκόσμια. Η παραλία έκλεισε για το κοινό λόγω κινδύνου κατάρρευσης. Ασφαλής δίοδος δεν υπήρξε δια ξηράς, με συνέπεια να ξεσηκωθεί σύμπασα η τοπική κοινωνία και όλοι οι Έλληνες με τα χάλια αυτά.

Τα είχαμε πει τότε πολλές φορές στη Βουλή και οι προκάτοχοί σας είχαν επιδείξει μια αξιοσημείωτη επιμονή για την επιτροπή που καταργείται σήμερα. Η ίδια Κυβέρνηση Μητσοτάκη ήταν και τότε, οι υπουργοί άλλαξαν μόνο. Δεν είναι λοιπόν ευρύνεια, αυτή η ευρηματική λέξη. Είναι η πλήρης αποτυχία του Υπουργείου σας και των Υπουργών σας. Αυτή είναι η αλήθεια.

Γνωρίζετε ότι η περίφημη επιτροπή σας, που κατά τα λοιπά είχε τον πλήρη έλεγχο του Ναυαγίου, πληροφορήθηκε –ακούστε!- από τον προκάτοχό σας, τον κ. Κικίλια, το κλείσιμο του Ναυαγίου λόγω επικινδυνότητας τον Μάρτιο του 2023. Ούτε καν γνώριζε τι συμβαίνει, αν θα πέσουν τα τοιχώματα, οι βράχοι πάνω από το Ναυάγιο!

Γνωρίζετε επίσης ότι σύμφωνα με δημόσιες δηλώσεις μελών της ανεκδιήγητης επιτροπής, ήταν έτοιμοι να προχωρήσουν σε απαλλοτρίωση χιλίων στρεμμάτων στην περιοχή, σε μια περιοχή πολύπαθη, που υπάρχει η δυσώδης υπόθεση της αγοραπωλησίας των οικοπέδων στα ορεινά της Ζακύνθου πέριξ του Ναυαγίου. Χάρος, Pimana, βούλευμα τελεσίδικο περί παραπομπής όλων όσων ενεπλάκησαν για την πώληση των δεκατεσσάρων χιλιάδων πεντακοσίων στρεμμάτων. Παραπέμφθηκαν με βούλευμα σε βαθμό κακουργήματος.

Και με την ευκαιρία σας παρακαλώ ιδιαίτερα, κυρία Υφυπουργέ, να μας προσκομίσετε όσα ζητήσαμε κατά καιρούς πριν κλείσετε το θέμα με την διορθωτική αυτή ρύθμιση: Πρώτον, πού και με ποιες αναθέσεις δαπανήθηκαν 2,7 εκατομμύρια ευρώ για συντήρηση και καθαρισμούς του Ναυαγίου, ποια τα παραδοτέα των εργασιών και με ποιες υπογραφές. Δεύτερον, υπήρχαν άλλες δαπάνες πέραν αυτών για την περίοδο που υφίστατο η εν λόγω επιτροπή και ποιες; Τρίτον, πότε θα μας δοθούν οι αιτούμενες με υπογραφή της συναδέλφου της κ. Νοτοπούλου τη δική μου ενυπόγραφες αποφάσεις των συνεδριάσεων της Επιτροπής Αξιοποίησης του Ναυαγίου, αυτή που καταργείτε σήμερα, των μελετών που υποτίθεται ότι εκπόνησαν και των δαπανών συνολικά και κυρίως των πρώτων έξι συνεδριάσεων που ουδέποτε προσκομίστηκαν. Τις περιμένω και μένω εδώ.

Λείπει ο κ. Αχτύπης ο Βουλευτής της περιοχής, που με τόσο πάθος υποστήριζε τη σύσταση αυτής της επιτροπής, ενώ εμείς λέγαμε ότι πρέπει να μείνει στην τοπική αυτοδιοίκηση και εν προκειμένω εις τον Δήμο Ζακύνθου.

Μιλάμε τώρα για το άρθρο 12. Εδώ καταργείται άλλο ένα μόρφωμα που ιδρύσατε με τον ν.4875/2021, την Ανώνυμη Εταιρεία «Ιαματικές Πηγές Ελλάδας» και η οποία επίσης δεν λειτούργησε. Προχειρότητα και εδώ. Και μην μας πείτε πάλι περί ευρύνοιας και διόρθωσης δια της καταργήσεως. Δύο χαμένα χρόνια για την αξιοποίηση των ιαματικών πηγών της χώρας που ρημάζουν μαζί με τις υποδομές τους. Θυμάμαι τότε που λέγαμε ότι η σύσταση της εταιρείας θίγει την αρχή της αμεσότητας στη διαχείριση των φυσικών και πλουτοπαραγωγικών πηγών, ας μου επιτραπεί η έκφραση, καθώς δημιουργούν ανάπτυξη, συνεπώς και πλούτο για μια περιοχή, από τον εκάστοτε ΟΤΑ, ενώ ως διοικητικό καθαρά όργανο η ανώνυμη εταιρεία των ιαματικών πηγών δεν θα παρουσιάζει παράλληλα τη δυνατότητα διαχείρισης του εκάστοτε τουριστικού προορισμού.

Αυτά σας λέγαμε για τη θεσμοθέτηση μιας τόσο σημαντικής εταιρείας. Σας λέγαμε τις αλήθειες, αλλά ποτέ δεν ακούτε τους ανθρώπους της αντιπολίτευσης που μπορούν να πούνε κάποια σωστή κουβέντα. Αυτό σημαίνει δημοκρατία, να ακούτε. Και όσα σας είπαμε τα βρήκατε μπροστά σας. Όλο αυτό το νομοσχέδιο ουσιαστικά καταργεί τον προηγούμενο νόμο. Αυτό προσπαθώ τόση ώρα να σας πω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου κάτι τελευταίο, κύριε Πρόεδρε, γιατί έχει να κάνει με την Κέρκυρα. Είναι στο άρθρο 9. Παρατείνεται ο χρόνος λήξης των συμβάσεων διοικητικού προσωπικού ιδιωτικού δικαίου ορισμένου χρόνου του Ινστιτούτου Επαγγελματικής Κατάρτισης Τουρισμού Ιονίων Νήσων, μια ρύθμιση για να μην υπάρχουν ζητήματα διοικητικής υποστήριξης του ΙΕΚ έως τις νέες προσλήψεις μέσω ΑΣΕΠ που επίκεινται. Αυτό το είπε η κυρία Υπουργός χθες. Πότε, κυρία Υπουργέ; Πότε; Γνωρίζετε ότι δεν λειτουργεί το ΙΕΚ; Δεν λειτουργεί το ΙΕΚ και μιλάμε σήμερα γι’ αυτά τα πράγματα.

Έχουμε υποβάλει αναφορές, έχουμε υποβάλει ερωτήσεις και μας λέτε ότι θα προσλάβετε προσωπικό το 2024 και το ΙΕΚ έχει μόνο έναν άνθρωπο. Και ήρθε εδώ ο συνάδελφος Βουλευτής της Νέας Δημοκρατίας και σας ευχαρίστησε επειδή θα προσλάβετε προσωπικό για το ΙΕΚ Τουρισμού, της ναυαρχίδας του τουρισμού στην Κέρκυρα, το 2024. Και δεν λειτουργεί. Δεν υπάρχει άνθρωπος να το λειτουργήσει. Όπως και η Σχολή Ξεναγών. Δεν υπάρχει άνθρωπος να λειτουργήσει. Καταθέτουν τα χαρτιά στη Ρόδο οι φοιτητές.

Σας ρωτάω, λοιπόν, γιατί μας λέτε τόσο βερμπαλιστικά πράγματα εδώ ότι θα λύσετε τα τεράστια προβλήματα του τουρισμού, θα θεσπίσετε όλους αυτούς τους οργανισμούς για το καλό του τόπου, για το καλό της Ελλάδας. Αφού έχετε αποτύχει σε όλα τα επίπεδα.

Με αυτά τα λίγα λόγια, ευχαριστώ που με ακούσατε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αυλωνίτη.

Καλείται στο Βήμα ο κ. Χρήστος Καπετάνος, Βουλευτής της Νέας Δημοκρατίας, για επτά λεπτά και παρακαλώ να τηρείτε τον χρόνο.

**ΧΡΗΣΤΟΣ ΚΑΠΕΤΑΝΟΣ:** Αξιότιμε κύριε Πρόεδρε, κυρία Υπουργέ, κυρίες και κύριοι συνάδελφοι, σήμερα είναι η Παγκόσμια Ημέρα Πρόληψης κατά του Καρκίνου του Μαστού. Σήμερα ο Πρωθυπουργός ανακοίνωσε την επέκταση του προγράμματος των δωρεάν μαγνητικών μαστογραφιών για όλες τις γυναίκες 45 έως 74 ετών και νομίζω ότι είναι ένα μέτρο προς τον σωστό δρόμο. Σκεφτείτε μόνο ότι το προηγούμενο χρονικό διάστημα έγινε έγκαιρη διάγνωση σε δεκαπέντε χιλιάδες γυναίκες εξαιτίας αυτού του προγράμματος και αντιμετώπισαν το πρόβλημα του καρκίνου του μαστού με τρόπο πολύ θετικό.

Κυρίες και κύριοι, καλούμαστε σήμερα στην Αίθουσα του Κοινοβουλίου για να συζητήσουμε και να ψηφίσουμε ένα νομοσχέδιο το οποίο έρχεται να απαντήσει και να δώσει λύσεις σε σημαντικά ζητήματα στον τουριστικό τομέα. Άκουσα από την πλευρά του ΠΑΣΟΚ και του ΣΥΡΙΖΑ: Μα, γιατί φέρνετε ένα τέτοιο νομοσχέδιο; Μα, αυτό το νομοσχέδιο έρχεται σε αντίθεση με άλλα προγενέστερα. Με συγχωρείτε, αλλά αυτό είναι και η δημοκρατία, αυτό είναι και το Κοινοβούλιο. Βεβαίως και θα έρθουν και άλλα νομοθετήματα και βεβαίως δεν εξαντλείται το ζήτημα του τουρισμού σε ένα νομοσχέδιο το οποίο είναι προς την απόλυτα σωστή κατεύθυνση. Και Θέλω να συγχαρώ και την κ. Κεφαλογιάννη και την κ. Ράπτη, αλλά και τον κ. Κόνσολα για τη σημερινή παρουσίαση.

Τι λέει αυτό το νομοσχέδιο το οποίο αρνούνται τα υπόλοιπα κόμματα να ψηφίσουν; Το πρώτο πράγμα που λέει είναι σύσταση Περιφερειακού Συμβουλίου Τουρισμού. Τι εστί Περιφερειακό Συμβούλιο Τουρισμού; Η Υπουργός Τουρισμού και οι δεκατρείς περιφερειάρχες της χώρας, μαζί με οποιονδήποτε άλλο φορέα ή οποιονδήποτε άλλο αρμόδιο πρόσωπο να μπορούν να συζητούν για το θέμα που αφορά τον σχεδιασμό της τουριστικής ανάπτυξης σε κάθε περιφέρεια.

Άκουσα να λέει, νομίζω ο Εκπρόσωπος του ΣΥΡΙΖΑ, «γιατί καταργείτε το Εθνικό Συμβούλιο Τουρισμού». Κύριοι του ΣΥΡΙΖΑ, πότε λειτούργησε επί των ημερών σας; Πότε συνεδρίασε το Εθνικό Συμβούλιο Τουρισμού; Κι έρχεστε σήμερα να πείτε γιατί καταργείται αυτό το οποίο εμείς ποτέ δεν το θέσαμε σε λειτουργία. Ποτέ τεσσεράμισι χρόνια. Άρα, λοιπόν, κόπτεστε για κάτι το οποίο δεν το ενεργοποιήσατε;

Το Περιφερειακό Συμβούλιο Τουρισμού είναι προς τη σωστή κατεύθυνση. Προέρχομαι από μια περιοχή τη Θεσσαλία, από τον Νομό Λάρισας, που πραγματικά αυτό τον καιρό δοκιμάζεται. Είναι, λοιπόν, κακό ο περιφερειάρχης -ο όποιος περιφερειάρχης- να μπορεί με τον Υπουργό να σχεδιάζουν την τουριστική ανάπτυξη της Θεσσαλίας σε μια τόσο κρίσιμη στιγμή; Πού είναι το κακό; Και γιατί ένα ολιγομελές συμβούλιο όπως είναι αυτό κι όχι ένα με πολλά περισσότερα άτομα όπως ήταν το Εθνικό Συμβούλιο Τουρισμού, να μην μπορεί το περιφερειακό να λειτουργήσει; Δεν είναι προς τη θετική κατεύθυνση για τη Θεσσαλία που μιλάμε τώρα που δοκιμάζεται;

Να πάμε και στο άλλο. Δεν είναι προς την σωστή κατεύθυνση η λειτουργία του Συμβουλίου του Οινοτουρισμού; Και αναφέρομαι πάλι, θα μου επιτρέψετε, στη Θεσσαλία διότι ο νομός από όπου προέρχομαι, η Λάρισα, είναι μια περιοχή κατ’ εξοχήν που ο οίνος, ο οινοτουρισμός, έχοντας τα κρασιά του Τυρνάβου, έχοντας τη Ραψάνη, έχοντας την Κρανιά, έχοντας το Δίλοφο Φαρσάλων, έχοντας πολλές περιοχές, είναι ένας τόπος όπου μπορεί αυτό το συμβούλιο να δώσει δύναμη και ώθηση και για τη Θεσσαλία.

Και επειδή πριν ανέβω στο Βήμα μίλησα με την Πρόεδρο των ξενοδόχων του Νομού Λάρισας, την κ. Ειρήνη Παπαϊωάννου, η οποία μου είπε ότι με την ηγεσία του Υπουργείου Τουρισμού βρέθηκαν και συνομίλησαν για θέματα που μπορούν να δώσουν ώθηση στην τουριστική προώθηση και προβολή της Θεσσαλίας, θέλω να ευχαριστήσω την ηγεσία του Υπουργείου για την συνάντηση αυτή.

Να πω μόνο ότι υπάρχουν κάποιες προτάσεις, όπως παραδείγματος χάριν οι σχολικές εκδρομές που γίνονται από δω και πέρα να γίνουν στη Θεσσαλία, να δοθεί το έναυσμα, το θετικό πρόσημο το να επισκεφτεί ο κόσμος τη Θεσσαλία, να πάει στο Πήλιο να πάει στα παράλια του Νομού Λάρισας.

Δεν ξέρω πόσοι από δω γνωρίζετε ότι ο Νομός Λάρισας έχει πενήντα ένα χιλιόμετρα παραλίας, μιας απίστευτα όμορφης παραλίας, που ξεκινάει από το Κεραμίδι που είναι τα σύνορα με Μαγνησία και φτάνει μέχρι τον Πλαταμώνα που είναι τα σύνορα με την Πιερία. Εκεί τώρα, -προσέξτε- σε αυτά τα πενήντα ένα χιλιόμετρα, τα είκοσι δύο χιλιόμετρα που είναι η περιοχή του Αγιοκάμπου υπάρχει μόνον ένα ξενοδοχείο. Υπάρχει ένα ξενοδοχείο σε είκοσι δύο χιλιόμετρα! Γι’ αυτά μπορεί το Περιφερειακό Συμβούλιο Τουρισμού να δώσει την ώθηση να εγκριθεί το ρυμοτομικό σχέδιο που χρειάζεται εκεί, για να υπάρξει δύναμη και προώθηση στην ανάπτυξη της Θεσσαλίας.

Τέλος να προτείνω στην ηγεσία του Υπουργείου Τουρισμού τη δημιουργία ενός προγράμματος το «pass Θεσσαλία», όπου να μπορεί να υπάρχει ο τουρισμός για όλους τους δώδεκα μήνες τον χρόνο. Πρέπει να δώσουμε δύναμη και ώθηση στον ελληνικό τουρισμό.

Είμαστε εδώ για να δούμε τα πράγματα χωρίς μεμψιμοιρία. Και είμαστε εδώ για να πούμε ότι όταν ένα νομοσχέδιο είναι προς τη σωστή κατεύθυνση, φτάνουν πια οι αντιπολιτευτικές κορώνες χωρίς να έχουν αποτέλεσμα. Είναι ένα νομοσχέδιο προς τη σωστή κατεύθυνση το οποίο είμαι βέβαιος ότι όσοι τυχόν μας ακούν και όσοι γνωρίζουν, θεωρώ ότι είναι ένα έναυσμα να βελτιώσουμε πράγματα στον τουρισμό μας και γι’ αυτό τον λόγο το υπερψηφίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Καπετάνο. Επόμενος ομιλητής είναι ο κ. Γιάννης Λοβέρδος και μετά έχει ζητήσει τελευταία παρέμβαση για τρία λεπτά, ο κ. Νικητιάδης.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κατ’ αρχάς θέλω να επαναλάβω αυτό που πολύ σωστά επεσήμανε ο καλός συνάδελφος, κ. Καπετάνιος -τον οποίο πρέπει να συγχαρώ, αν μου επιτρέπει, γιατί αν και νέος συνάδελφος μίλησε εκτός χειρογράφου και κράτησε και τον χρόνο. Είναι πολύ σημαντικό αυτό για όλους τους συναδέλφους- την παγκόσμια ημέρα κατά του καρκίνου του μαστού που τιμούμε σήμερα. Θα γιορτάσουμε όταν η αρρώστια αυτή εξαλειφθεί. Είναι μια φριχτή αρρώστια, η οποία όμως σήμερα αντιμετωπίζεται. Δυστυχώς στα παλιότερα χρόνια δεν αντιμετωπίζονταν. Και εγώ προσωπικά είμαι πάρα πολύ συγκινημένος όταν αναφέρομαι σε αυτή την ασθένεια, διότι έχω χάσει και τη μητέρα μου και την αδερφή μου από τον καρκίνο του μαστού.

Και ο καρκίνος του μαστού, όπως ξέρετε, δεν πλήττει μόνον τις γυναίκες. Πλέον σε πολύ μικρό βαθμό υπάρχει και στους άντρες. Και υπάρχει κάθε λόγος να κάνουμε ό,τι είναι δυνατόν για να αντιμετωπίσουμε αυτή την ασθένεια μια και καλή, γιατί σήμερα θεραπεύεται ο καρκίνος του μαστού εφόσον τον επισημάνουμε εγκαίρως. Και προς αυτή την κατεύθυνση η Κυβέρνηση και -όπως πολύ σωστά ειπώθηκε- και ο Πρωθυπουργός κάνουμε ό,τι είναι δυνατόν προς την κατεύθυνση αυτή.

Έρχομαι τώρα στο νομοσχέδιο για τον τουρισμό. Δεν αποτελεί ασφαλώς μια συνολική τουριστική πολιτική. Υποθέτω ότι σύντομα το Υπουργείο Τουρισμού θα φέρει ένα εκτεταμένο νομοσχέδιο πάνω σε αυτή την κατεύθυνση. Γιατί αυτό πρέπει να γίνει. Αλλά θεραπεύει πολλά πράγματα και ρυθμίζει πολλά πράγματα που έχουν σχέση με τον τουρισμό και γι’ αυτό τον λόγο είναι ένα πάρα πολύ ενδιαφέρον νομοσχέδιο από τη νέα ηγεσία του Υπουργείου Τουρισμού και φυσικά από την Κυβέρνηση του Κυριάκου Μητσοτάκη.

Εγώ ως φιλελεύθερος δεν είμαι υπέρ των παρεμβάσεων του κράτους στην επιχειρηματική και τουριστική ανάπτυξη. Θεωρώ ότι τον πρώτο λόγο τον έχει η ιδιωτική επιχειρηματικότητα και ο ιδιωτικός τομέας και η ίδια η αγορά. Αλλά φυσικά αναγνωρίζω ότι η Κυβέρνηση, το κράτος δηλαδή, πρέπει να έχει έναν ρυθμιστικό ρόλο ώστε και να βοηθάει την επιχειρηματικότητα να αναπτύσσεται και να εμποδίζει τις όποιες ασυδοσίες εμφανίζονται και στον χώρο αυτό. Γιατί υπάρχουν ασυδοσίες και υπάρχουν και προβλήματα που έχουν σχέση με τον υπερτουρισμό και αυτό πρέπει να το αναγνωρίσουμε.

Ο τουρισμός είναι -όλοι αυτό το γνωρίζουμε- το σημαντικότερο προϊόν που παράγει αυτή η χώρα. Και γι’ αυτό έχει και το μεγαλύτερο ποσοστό του ΑΕΠ από όλες τις άλλες δραστηριότητες της οικονομίας. Γι’ αυτό και πρέπει να το κρατάμε ως κόρη οφθαλμού και να το αναπτύσσουμε συνεχώς με γνώμονα με σχέδιο, με όραμα, αλλά στηρίζοντας την ιδιωτική επιχειρηματικότητα και όχι υποκαθιστώντας την.

Και γι’ αυτό είναι πάρα πολύ θετικό ότι σε αυτό το νομοσχέδιο υπάρχει μια πολύ σημαντική ρύθμιση που αφορά τον οινοτουρισμό. Ομολογώ ότι όποιος έχει ταξιδέψει στο εξωτερικό -εγώ δεν πίνω κρασί, αλλά πίνουν πάρα πολλοί συμπολίτες μας και άνθρωποι σε όλο τον κόσμο- ξέρει ότι ο οινοτουρισμός είναι μεγάλο κομμάτι. Σκεφτείτε, μόνο την Τοσκάνη να επισκεφθείτε και τα οινοποιεία του Chianti, ξέρετε πόσο σοβαρό εισόδημα είναι για την Ιταλία ο οινοτουρισμός.

Το ίδιο μπορεί να γίνει και στην Ελλάδα. Δεν είμαι γευσιγνώστης φυσικά, αλλά ξέρουμε πολύ καλά ότι τα ελληνικά κρασιά είναι εφάμιλλα και μερικές φορές και ανώτερα και από τα ιταλικά και από τα γαλλικά. Συνεπώς για ποιον λόγο να μην έχουμε αναπτύξει όσο πρέπει τον οινοτουρισμό; Έρχεται να το ρυθμίσει αυτό το νομοσχέδιο και είναι προς τη σωστή κατεύθυνση.

Ταυτόχρονα βέβαια πρέπει να πούμε ότι το τουριστικό προϊόν είναι και ένα ευάλωτο και ευμετάβλητο προϊόν. Υπάρχουν διάφορες καταστάσεις όπως είναι η κλιματική κρίση που μπορεί να μας υποχρεώσει να αλλάξουμε και την τουριστική περίοδο. Υπάρχουν και άλλες καταστάσεις, οι οποίες μπορούν να το εμποδίσουν, όπως για παράδειγμα η κρίση στη Μέση Ανατολή που κανείς αυτή τη στιγμή δεν γνωρίζει πώς θα εξελιχθεί και πού θα καταλήξει και που μπορεί να μας φέρει μεγάλες ανατροπές. Όλα αυτά πρέπει να είναι και μέριμνα του κράτους και να παρεμβαίνει όπου βλέπει τις δυσαρμονίες που υπάρχουν.

Όπως το ίδιο ισχύει και με ένα άλλο μεγάλο -και περιμένω από το Υπουργείο Τουρισμού να φέρει νομοσχέδιο σχετικά μετά και τις δεσμεύσεις του Πρωθυπουργού στην Έκθεση της Θεσσαλονίκης- θέμα με τα βραχυχρόνια μίσθωσης διαμερίσματα. Είναι ένα τεράστιο πρόβλημα. Η ακρίβεια για την οποία μιλάμε, είναι σε μεγάλο βαθμό και στα ενοίκια. Τα ενοίκια είναι μεγάλο πρόβλημα σήμερα για τους συμπολίτες μας. Και ένας από τους λόγους είναι το Airbnb.

**ΝΙΚΟΛΑΟΣ ΠΑΠΠΑΣ:** Σταμάτησε το πρόγραμμα «Σπίτι μου».

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Εντάξει. Δεν είναι τόσο απλά τα πράγματα. Είναι πολύ πιο σύνθετα, κύριε Παππά. Άκουσα προηγουμένως αυτά που είπατε. Και παρεμπιπτόντως, επειδή το αναφέρατε, θέλω να σας πω ότι μπορεί να έχουμε το τεράστιο πρόβλημα της ακρίβειας που το βιώνουμε όλοι στην καθημερινότητά μας και τα νοικοκυριά, αλλά η οικονομία μας πάει καλύτερα από ποτέ άλλοτε. Μπήκαμε στην επενδυτική βαθμίδα που εσείς στον ΣΥΡΙΖΑ προσπαθείτε με κάθε τρόπο να το υποβαθμίσετε, αλλά είναι μεγάλο γεγονός. Βλέπετε τα δημοσιεύματα του ξένου τύπου. Η Wall Street Journal μιλάει για το ελληνικό θαύμα. Μην το υποτιμούμε.

Τις επιπτώσεις στην καθημερινότητα δεν θα τις δούμε σήμερα. Θα τις δούμε σε κάποιο χρόνο. Τα πράγματα είναι βέβαιον ότι αν δεν υπάρξουν άλλες αρνητικές εξελίξεις, θα πάνε προς το καλύτερο. Δεν είναι άσπρο-μαύρο τα πράγματα σήμερα στην πολιτική και στην οικονομία.

Εγώ όμως περιμένω να έρθει και νομοσχέδιο, όπως είπα, για τα Airbnb, τα βραχυχρόνιας μίσθωσης. Μια σημαντική τομή που πρέπει να βρει την ισορροπία, δηλαδή, και να προστατεύει τον τουρισμό και να ενισχύει τον τουρισμό και ταυτόχρονα να μη δημιουργεί τεράστια προβλήματα στους κατοίκους των πόλεων μας, της Αθήνας και της Θεσσαλονίκης που κυρίως πλήττονται από βραχυχρόνιες μισθώσεις. Είναι ένα πρόβλημα τεράστιο που αφορά όχι μόνο την Ελλάδα αφορά και άλλες τουριστικές χώρες, όπως την Πορτογαλία, τη Λισαβόνα, τη Βαρκελώνη την Πράγα, τη Νέα Υόρκη. Υπάρχει τεράστιο πρόβλημα με αυτά τα βραχυχρόνιας μίσθωσης. Σε κάποιες χώρες μάλιστα τα έχουν βγάλει από τις πόλεις. Εγώ νομίζω ότι πρέπει να βρεθεί μια ισορροπία και να τα κρατάμε και τα δύο ενεργά.

Σε κάθε περίπτωση το νομοσχέδιο είναι προς τη σωστή κατεύθυνση. Δεν καταλαβαίνω γιατί δεν το ψηφίζει η Αντιπολίτευση, δικαίωμά της. Εμείς θα το ψηφίσουμε. Ταυτόχρονα όμως περιμένουμε και από το Υπουργείο Τουρισμού και την Κυβέρνηση ένα πιο ολοκληρωμένο σχέδιο νόμου για την τουριστική πολιτική, η οποία είναι πάρα πολύ σημαντική για τη χώρα μας.

Και επειδή και εγώ σέβομαι τον χρόνο και τον Κανονισμό της Βουλής, κύριε Πρόεδρε, σας ευχαριστώ πολύ. Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λοβέρδο.

Έχει ζητήσει τοN λόγο για μία παρέμβαση τριών λεπτών ο Κοινοβουλευτικός Εκπρόσωπος του ΠΑΣΟΚ, κ. Νικητιάδης. Μετά θα ακολουθήσουν η κ. Μαρία - Ελένη Σούκουλη-Βιλιάλη, η κ. Θεοδώρα Τζάκρη, η κ. Αθηνά Λινού και μετά ο Κοινοβουλευτικός Εκπρόσωπος της Νέας Δημοκρατίας, κ. Πλεύρης.

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε, σεβόμενος και τους συναδέλφους θα κάνουμε μόνο μία παρέμβαση παρά το ότι δικαιούμαστε δύο.

Η κυρία Υπουργός αναφέρθηκε κατά την τοποθέτησή της στην κριτική που της ασκήθηκε χαρακτηρίζοντάς μας μίζερους και την κριτική μας γεμάτη αερολογίες. Πρέπει να καταλάβει η κυρία Υπουργός ότι υπάρχει καλή κριτική και κακή κριτική και όποιος εκφέρει έναν διαφορετικό λόγο για την κριτική μάλλον ο δικός του λόγος είναι μίζερος.

Περαιτέρω η κυρία Υπουργός μας έδωσε την εντύπωση από την τοποθέτησή της ότι η άνθηση του τουρισμού σε αυτό τον τόπο άρχισε το 2012, που ανέλαβε εκείνη Υπουργός, διακόπηκε προφανώς το 2015, που ήρθε ο ΣΥΡΙΖΑ, και ξεκίνησε ξανά το 2019, που έγινε η Νέα Δημοκρατία Κυβέρνηση. Προφανώς δεν παρακολουθεί τους αριθμούς. Όλα αυτά τα χρόνια κάθε χρόνο υπάρχει αύξηση του τουρισμού.

Πρέπει όμως να την πληροφορήσουμε, γιατί προφανώς δεν τα έχει παρακολουθήσει, ότι τα δύσκολα χρόνια που ξεκίνησε το μνημόνιο, τότε που ήταν το ΠΑΣΟΚ στο Υπουργείο Τουρισμού, είχαμε από τη Ρωσία ξεκινώντας διακόσιες πενήντα χιλιάδες αφίξεις ετησίως, από μία χώρα που περιμέναμε πολύ περισσότερους, που την ίδια εποχή η Τουρκία είχε τέσσερα εκατομμύρια αφίξεις. Οι Ρώσοι, Χριστιανοί Ορθόδοξοι, πολύ κοντά σε εμάς ως κουλτούρα, στην Τουρκία πηγαίνανε. Τι κάναμε; Υπήρχαν τρία visa centers, δηλαδή τα καταστήματα που υποδέχονται και διευκολύνουν την έκδοση των ταξιδιωτικών εγγράφων, και εμείς τα κάναμε σε έξι μήνες δεκατρία. Αποτέλεσμα; Σε έναν χρόνο οι διακόσιες πενήντα χιλιάδες αφίξεις Ρώσων έγιναν ένα εκατομμύριο τριακόσιες πενήντα χιλιάδες. Ακολούθησε η Κυβέρνηση της Νέας Δημοκρατίας και δεν ανοίξαμε ούτε ένα παραπάνω visa center ξανά και ξανά άρχισε η μείωση των τουριστών. Βέβαια τώρα από τη Ρωσία με το Ουκρανικό δεν περιμένουμε τουρίστες.

Τέλος, εκτός του θέματος του τουρισμού, πληροφορηθήκαμε πριν από λίγο μια δυσάρεστη είδηση: Μία απάτη μαμούθ 6 εκατομμυρίων που εκδηλώθηκε διαδικτυακά μέσω e-banking εις βάρος εξακοσίων εβδομήντα συμπολιτών μας. Εμείς εκφράζουμε τη δυσαρέσκειά μας, εκφράζουμε τη μεγάλη ανησυχία μας γιατί δεν μπορεί αυτός ο τόπος να αντέξει άλλη υπομονή, άλλη ανασφάλεια. Ανασφάλεια να πάρουμε τρένο, ανασφάλεια να πάρουμε το παιδί μας στο γήπεδο, ανασφάλεια για το πού θα είναι οι τιμές αύριο, ανασφάλειες, ανασφάλειες, όχι άλλες ανασφάλειες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Καλείται στο Βήμα η κ. Μαρία-Ελένη Σούκουλη-Βιλιάλη, Βουλευτής της Νέας Δημοκρατίας για επτά λεπτά.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ:** Ευχαριστώ πολύ.

Παγκόσμια Ημέρα Πρόληψης κατά του Καρκίνου του Μαστού σήμερα και είναι μια ευκαιρία από το Βήμα της Βουλής να παροτρύνουμε τις γυναίκες να προβούν σε προληπτικό έλεγχο γιατί πραγματικά η έγκαιρη διάγνωση σώζει ζωές. Ιδιαίτερα σήμερα που τιμούμε τη μνήμη μιας σημαντικής Ελληνίδας, της Φώφης Γεννηματά, που το όνομά της είναι συνδεδεμένο με το προσωπικό της σθένος, αλλά και την τεράστια διάθεση προσφοράς ιδιαίτερα σε θέματα υγείας.

Κυρίες και κύριοι συνάδελφοι, καλούμαστε μέσα σε ένα ρευστό γεωπολιτικό περιβάλλον υψηλών εντάσεων να συνεχίσουμε τη σταθερή ανοδική πορεία της χώρας που θα εδραιώνει τη θέση της στην ευρύτερη περιοχή ως νησίδα ασφάλειας και προόδου. Αυτή είναι η θεσμική και πολιτική υποχρέωσή μας απέναντι στους πολίτες που μας εμπιστεύτηκαν το τιμόνι της χώρας. Η πρόσφατη απόκτηση της επενδυτικής βαθμίδας αποτελεί ένα ακόμη ορόσημο θετικής εξέλιξης, που σηματοδοτεί ότι η οικονομία μας αναπτύσσεται με σταθερούς ρυθμούς και η υπεραξία της μπορεί να διαχυθεί δίκαια προς όλους τους πολίτες και ιδιαίτερα τους πιο ευάλωτους.

Διότι, αγαπητοί συνάδελφοι της Αντιπολίτευσης, εμείς δεν ζούμε σε αυταπάτες, αλλά έχουμε ξεκάθαρους στόχους. Επιδιώκουμε μια ισχυρή οικονομία και ξέρουμε πολύ καλά ότι ισχυρή οικονομία σημαίνει καλύτερη παιδεία, σημαίνει καλύτερο Εθνικό Σύστημα Υγείας, σημαίνει ισχυρότερη άμυνα, αποτελεσματικότερη κοινωνική πολιτική. Αυτόν τον στρατηγικό στόχο επιδιώκουμε και βήμα-βήμα επιτυγχάνουμε. Απομένουν όμως πολλά βήματα να κάνουμε ακόμα, προκειμένου να φέρουμε την χώρα μας στη θέση που την οραματιζόμαστε και γι’ αυτό οφείλουμε να συνεχίσουμε με ταχύτητα και συνέπεια.

Σήμερα καλούμαστε να τοποθετηθούμε στο σχέδιο νόμου του Υπουργείου Τουρισμού και τις διατάξεις που φέρνει για την ενίσχυση της βιώσιμης τουριστικής ανάπτυξης, δηλαδή για την ενίσχυση του κεντρικού στρατηγικού στόχου της τουριστικής μας πολιτικής. Δεν χρειάζεται νομίζω να εξηγήσω τη σημασία του παραγόμενου οικονομικού αποτελέσματος από τον τουρισμό για την ελληνική οικονομία. Το μόνο που πραγματικά απαιτείται είναι να μιλήσουμε ουσιαστικά για την αποτελεσματική προσαρμογή του τουριστικού μας προϊόντος στα νέα δεδομένα και στις νέες τάσεις της τουριστικής βιομηχανίας και πώς θα πετύχουμε τη μεγέθυνσή του με όρους βιωσιμότητας και αειφορίας. Αυτό τον στόχο υπηρετούν οι διατάξεις του νομοσχεδίου και γι’ αυτό κινείται προς τη σωστή κατεύθυνση.

Κυρίες και κύριοι συνάδελφοι, θα ήθελα να σταθώ σε δύο άρθρα του νομοσχεδίου που εκτιμώ ότι είναι ιδιαίτερα σημαντικά και η ορθή υλοποίησή τους μπορεί να αναβαθμίσει σημαντικά τη στρατηγική στόχευση αναφορικά με την ανάπτυξη του τουριστικού προϊόντος μας. Αρχικά θα ήθελα να σταθώ στη σύσταση και λειτουργία του Περιφερειακού Συμβουλίου Τουρισμού. Εκτιμώ ότι η επιτυχής λειτουργία αυτού του θεσμικού οργάνου αποτελεί βασική προϋπόθεση για τον στρατηγικό στόχο της γεωγραφικής διασποράς του προσφερόμενου τουριστικού προϊόντος της χώρας μας, ώστε να σπάσει η χωρική υπερσυγκέντρωση της τουριστικής προσφοράς σε κάποιους λίγους τουριστικούς προορισμούς, που πολλές φορές αυτό φέρνει σαν αποτέλεσμα και την υποβάθμισή τους, επιτυγχάνοντας μάλιστα την ποιοτική διαφοροποίηση του τουριστικού προϊόντος, που μπορεί να οδηγήσει και σε μια διάχυση παραγόμενων ωφελειών και σε άλλες περιοχές που έως τώρα δεν συμμετείχαν σε αυτή την αναπτυξιακή διαδικασία, ενώ διαθέτουν τουριστικό περιεχόμενο που μπορεί να προσελκύσει εγχώριους και ξένους επισκέπτες, μεγαλώνοντας δηλαδή τον τουριστικό χάρτη της χώρας, αφού μπαίνουν σε αυτόν και άλλες περιοχές που στοχεύουν στον θεματικό, τον εναλλακτικό τουρισμό, επιμηκύνοντας έτσι και την τουριστική περίοδο, δημιουργώντας νέες επενδύσεις και τελικά δημιουργώντας το πεδίο ώστε να εισαχθεί αλλά και να παραχθεί νέος πλούτος.

Για να συμβεί αυτό απαιτούνται στρατηγικές συνέργειες μεταξύ κεντρικής και περιφερειακής διοίκησης, αλλά και των παραγωγικών εταίρων. Αυτό είναι το κλειδί, προκειμένου να τεθεί με διαφάνεια και εξωστρέφεια το νέο στρατηγικό πλαίσιο που θα περιγράφεται με όρους βιώσιμης και αειφόρου ανάπτυξης, δηλαδή με σεβασμό στο περιβαλλοντικό αποτύπωμα που αφήνει πίσω της η άσκηση της τουριστικής μας πολιτικής, με προστασία της αυθεντικότητας των τοπικών κοινοτήτων υποδοχής και σαφώς με την επίτευξη της οικονομικής βιωσιμότητάς τους.

Οι περιφέρειες μας διαθέτουν μοναδικά συγκριτικά πλεονεκτήματα που μπορούν να συνθέσουν ένα σύγχρονο προσφερόμενο τουριστικό ψηφιδωτό προσαρμοσμένο στις ανάγκες του σήμερα και του αύριο μιας δυναμικής τουριστικής αγοράς στην οποία θα διεκδικήσουμε με αυτοπεποίθηση το μερίδιο που αναλογεί στην υψηλή αξία της προσφερόμενης επιλογής μας.

Αυτό μπορούμε να το δούμε πιο συγκεκριμένα και με το άρθρο 4, το Εθνικό Συμβούλιο Οινοτουρισμού, διαμέσου δηλαδή της προσπάθειας περαιτέρω ανάπτυξης μιας εναλλακτικής μορφής τουρισμού που ακόμα στη χώρα μας σε αντίθεση με άλλες οινοπαραγωγικές χώρες του εξωτερικού υπολείπεται στη δημιουργία προστιθέμενης οικονομικής αξίας, ενώ είναι διεθνώς παραδεκτό ότι αποτελεί μια σταθερή και θα έλεγα δυναμική πηγή εισροής εσόδων στο τουριστικό ισοζύγιο.

Θα μου επιτρέψετε ως Βουλευτής Κορινθίας να χρησιμοποιήσω ως παράδειγμα-οδηγό τη Νεμέα, μια περιοχή με δυνατή επωνυμία στο οινοπαραγωγικό οικοσύστημα, με μοναδικό πολιτισμικό αποτύπωμα, με πλούσιο γαστρονομικό ενδιαφέρον και φυσικά με απαράμιλλο φυσικό κάλλος. Εδώ ο οίνος, και συγκεκριμένα το Αγιωργίτικο, μπορεί να αποτελέσει την κυρίαρχη παράμετρο ή αν θέλετε τη συγκολλητική αναπτυξιακή ουσία, προκειμένου να επιτευχθεί η επιθυμητή στρατηγική διασύνδεση μεταξύ διαφορετικών, αλλά αλληλοσυνδεόμενων κλάδων εφαρμοσμένης πολιτικής με τον τουρισμό, όπως η μεταποίηση ή το αγροτικό προϊόν, ώστε το τελικό προϊόν να προσφέρει αυτό που είναι κυρίαρχα ζητούμενο για όλους μας, να προσφέρει στον επισκέπτη μοναδική και πολυδιάστατη εμπειρία.

Θέλω να είμαι ξεκάθαρη. Η Νεμέα πληροί όλες τις προϋποθέσεις. Παρά, όμως, τα σημαντικά βήματα που έχουν γίνει, δεν έχουμε καταφέρει να καλύψουμε το κενό μεταξύ των αναπτυξιακών δυνατοτήτων και του παραγόμενου οικονομικού αποτελέσματος. Αυτό το κενό θα κληθεί να καλύψει τεκμηριωμένα το νέο συμβούλιο οινοτουρισμού, πώς δηλαδή περιοχές, όπως η Νεμέα, που έχει πάνω από είκοσι επισκέψιμα οινοποιεία, που είναι η μεγαλύτερη ζώνη ΠΟΠ της χώρας με μεγάλο ποσοστό απασχόλησης της τοπικής οικονομίας με τη διαδικασία οινοπαραγωγής, θα αυξήσει σημαντικά τις μόλις είκοσι δύο κλίνες της, πώς θα αποκτήσουν υποδομές που θα προωθήσουν τη βιώσιμη ανάπτυξη και εν τέλει πώς θα προσελκύσει επενδύσεις που θα ενισχύσουν και την τοπική αγορά εργασίας και το τοπικό εισόδημα.

Το Εθνικό Συμβούλιο Οινοτουρισμού πρέπει να προωθήσει άμεσα και τεκμηριωμένα, με συγκεκριμένο χρονοδιάγραμμα, με συνεκτικό επιχειρησιακό σχέδιο δράσεων και συγκεκριμένες χρηματοδοτικές λύσεις, τη σύμπραξη των αρμόδιων φορέων για τη συνδιαμόρφωση του Εθνικού Σχεδίου Ανάπτυξης του Οινοτουρισμού, συνεπικουρούμενο βεβαίως από τοπικά σχέδια ανάπτυξης που θα κουμπώσουν καλύτερα στις ιδιαιτερότητες της κάθε περιοχής.

Κυρίες και κύριοι συνάδελφοι, κλείνοντας, δεν μπορώ να μην τονίσω ότι το σημερινό νομοσχέδιο αποτελεί πραγματικά ένα σημαντικό βήμα, προκειμένου να απαντήσουμε με συγκεκριμένες δράσεις στις προκλήσεις που έχουμε μπροστά μας. Έρχεται να απαντήσει με νομοθετική ακρίβεια στις προσπάθειες που επιβάλλεται να καταβάλλουμε για να ανταποκριθούμε στο ανταγωνιστικό πλαίσιο που διαμορφώνεται στην τουριστική βιομηχανία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε. Είναι ξεκάθαρο ότι αυτό το πλαίσιο παρουσιάζει, εκτός από προκλήσεις, και τεράστιες ευκαιρίες, ευκαιρίες που μπορούμε να τις εκμεταλλευτούμε, έτσι ώστε να ελευθερώσουμε τις αναπτυξιακές δυνατότητες που έχει η χώρα μας, ώστε να δημιουργήσουμε την απαραίτητη υπεραξία προς όφελος όλων των πολιτών. Αυτό πράττουμε. Αυτό θα συνεχίσουμε να πράττουμε με αποφασιστικότητα και αποτελεσματικότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία συνάδελφο.

Παρακαλώ πολύ να τηρείται ο χρόνος. Είναι αρκετοί ακόμα οι ομιλητές.

Καλείται στο Βήμα η κ. Θεοδώρα Τζάκρη, Βουλευτής του ΣΥΡΙΖΑ.

Έχετε τον λόγο για επτά λεπτά, κυρία συνάδελφε.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι, η συνάντηση που πραγματοποίησε πρόσφατα ο Πρωθυπουργός μόνο με τον Πρωθυπουργό του Ισραήλ, χωρίς ταυτόχρονα να συναντηθεί με τον πρόεδρο της Παλαιστίνης -τον οποίο συνάντησαν στο Κάιρο, ειρήσθω εν παρόδω, τόσο ο πρωθυπουργός της Ισπανίας, όσο και ο πρωθυπουργός της Ιταλίας και της Μεγάλης Βρετανίας- συνιστά «Ι.Χ. εξωτερική πολιτική» και κατάργηση στην πράξη της πολυδιάστατης εξωτερικής πολιτικής. Δεν συνάδει ούτε με την ιστορία της χώρας μας, ούτε και βέβαια με τον ρόλο της χώρας-γέφυρα μεταξύ του αραβικού κόσμου και της Δύσης, που παραδοσιακά υπηρετούσε η ελληνική διπλωματία.

Οι θέσεις μας από την πρώτη στιγμή ήταν απολύτως σαφείς απέναντι στις εγκληματικές ενέργειες κατά χιλίων τετρακοσίων αμάχων Ισραηλινών. Οι σοβαρότατες ευθύνες της ισραηλινής ηγεσίας για το αδιέξοδο των συνομιλιών και για την κατοχή, την παράνομη κατοχή, παλαιστινιακών εδαφών επ' ουδενί δεν μπορούν να δικαιολογήσουν τέτοιες ενέργειες κατά αμάχων. Από εκεί και πέρα οι θέσεις μας είναι επίσης σαφείς, ότι: δεν μπορεί να υπάρξει αντιμετώπιση της Χαμάς με τον θάνατο ακόμη περισσότερων Παλαιστινίων αμάχων και την ασφυξία των Παλαιστινίων της Γάζας, που οδηγούνται μέρα με την ημέρα σε βαθύτερη ανθρωπιστική κρίση. Αυτές οι ενέργειες επιτείνουν τον φαύλο κύκλο της βίας και διακινδυνεύουν την επέκταση της σύρραξης σε περιφερειακό επίπεδο.

Θεωρούμε απαράδεκτο η διεθνής κοινότητα, και ειδικά η Ευρωπαϊκή Ένωση, να μην μπορεί να σταθεί για μία ακόμη φορά στο ύψος των περιστάσεων και να αγωνιστεί για κατάπαυση πυρός, απελευθέρωση των ομήρων και αποτροπή της ανθρωπιστικής κρίσης. Η ελληνική Κυβέρνηση θα πρέπει να αγωνισθεί προς αυτή την κατεύθυνση, αντί να φοβάται να πει τη λέξη «κατάπαυση του πυρός», και να φοβάται να συναντήσει τον Παλαιστίνιο ηγέτη, όπως έπραξαν, όπως ήδη είπα, άλλοι Ευρωπαίοι ηγέτες. Τα συμφέροντα της Ελλάδας επιβάλλουν να αγωνίζεται για την ειρήνη, τη σταθερότητα και το Διεθνές Δίκαιο στην περιοχή, όχι να προωθεί μια μονοδιάστατη εξωτερική πολιτική προκεχωρημένου φυλακίου της Δύσης, με όλους τους κινδύνους που αυτό συνεπάγεται.

Και έρχομαι τώρα, κυρίες και κύριοι συνάδελφοι, στο νομοσχέδιο που συζητούμε σήμερα. Όταν πληροφορήθηκα ότι πρόκειται να εισαχθεί στην Ολομέλεια νομοσχέδιο με τίτλο για τη «βιώσιμη τουριστική ανάπτυξη», θεώρησα ότι επιτέλους η Κυβέρνηση θα νομοθετήσει εκείνες τις προτεραιότητες που θα συμβάλουν στην επιθυμητή μακροπρόθεσμη βιωσιμότητα του ελληνικού τουριστικού προϊόντος, για την προστασία της κοινωνικής και πολιτιστικής αυθεντικότητας και μοναδικότητας των κοινοτήτων υποδοχής και τη διασφάλιση της μακροπρόθεσμης οικονομικής βιωσιμότητας των τοπικών κοινωνιών, με ιδιαίτερη έμφαση στις σταθερές ευκαιρίες απασχόλησης και εισοδήματος, για τη βέλτιστη χρήση των περιβαλλοντικών πόρων και για τη διασφάλιση ενός υψηλού επιπέδου ικανοποίησης των επισκεπτών. Και φυσικά διαψεύστηκα.

Όλα αυτά που μόλις ανέφερα είναι απαραίτητο να γίνουν χθες, γιατί το ελληνικό τουριστικό προϊόν αντιμετωπίζει πολλαπλές προκλήσεις: Πρώτον, γιατί οι πιέσεις στην περιοχή της Μεσογείου είναι μεγάλες για τον τουρισμό, ειδικότερα γιατί το ελληνικό τουριστικό προϊόν χαρακτηρίζεται από υψηλό βαθμό συγκέντρωσης σε όρους εποχικότητας, αφού το μεγαλύτερο μέρος αναπτύσσεται από τον Μάιο μέχρι και τον Σεπτέμβριο, καθώς και στις περιοχές, όπως ας πούμε στα νησιά που ουσιαστικά επιτυγχάνεται περίπου το 60% των εσόδων του τουρισμού. Δεύτερον, γιατί χαρακτηρίζεται από ξενοδοχειακές μονάδες μικρότερου μεγέθους και χαμηλότερης ποιότητας. Και τρίτον, γιατί σε αυτά πρέπει να προστεθούν πιθανοί αστάθμητοι παράγοντες, όπως υπήρξαν κατά τη διάρκεια της πανδημίας που μειώθηκαν σημαντικά οι τουριστικές ροές, όπως είναι ο έντονος ανταγωνισμός από γείτονες χώρες.

Και αναφέρομαι ειδικά, κυρία Υπουργέ, στο «Turkaegean» -και να μας πείτε ακριβώς τι θα γίνει με την κατάσταση αυτή- όπου Τούρκοι τουριστικοί επιχειρηματίες θα χρησιμοποιούν για μία δεκαετία τον χάρτη με την τουριστική ονομασία του Αιγαίου στις χώρες της Ευρωπαϊκής Ένωσης, χωρίς η χώρα μας να μπορεί να το αποτρέψει. Και βεβαίως σε αυτά να προστεθεί και ο πόλεμος του Ισραήλ, τις συνέπειες του οποίου τις βλέπουμε ήδη, αφού και μόνο η τουριστική ροή προς Θεσσαλονίκη έχει μειωθεί κατά 11%. Σε κάθε περίπτωση υπάρχει η ανάγκη θωράκισης του ελληνικού τουριστικού προϊόντος συνολικά, τόσο στη βάση των νέων συνθηκών και προκλήσεων από την κλιματική κρίση, όπως αυτές διαμορφώθηκαν μετά τις τελευταίες καταστροφές, όσο και στη βάση της ρύθμισης της τουριστικής αγοράς που άρρηκτα συνδέεται με την ομαλή ανάπτυξη της οικονομικής δραστηριότητας και τη διατήρηση της κοινωνικής συνοχής.

Το παρόν σχέδιο νόμου καμμία σχέση δεν έχει με τον βαρύγδουπο τίτλο που φέρει. Πρόκειται για σκόρπιες ρυθμίσεις, με τις οποίες υπάρχει κραυγαλέα παραδοχή της Κυβέρνησης ότι εδώ και τέσσερα και πλέον χρόνια δεν έχει, και αδυνατεί να εκπονήσει, ένα στρατηγικό σχέδιο για την ανάπτυξη του ελληνικού τουρισμού και της βιώσιμης τουριστικής ανάπτυξης στη χώρα. Ενώ βρισκόμαστε στον πέμπτο χρόνο διακυβέρνησης της Νέας Δημοκρατίας, ο κάθε Υπουργός που διαδέχεται τον προηγούμενο είτε αποστασιοποιείται από αυτόν είτε αντιπολιτεύεται τον προηγούμενό του, της ίδιας Κυβέρνησης, ξηλώνοντας ή τροποποιώντας τις προηγούμενες ρυθμίσεις της Κυβέρνησης αυτής, στην προκειμένη περίπτωση τις ρυθμίσεις που ψηφίστηκαν μόλις το Δεκέμβριο του 2021.

Με αυτό το νομοσχέδιο, λοιπόν, η Κυβέρνηση παραδέχεται την αποτυχία της σε πολύ σοβαρά θέματα, όπως το Ναυάγιο της Ζακύνθου και τη διαχείριση των ιαματικών πηγών της χώρας, που, παρά τις προειδοποιήσεις της αξιωματικής αντιπολίτευσης τότε το 2021 να μην το κάνει, πήρε τις σχετικές πρωτοβουλίες, που τελικά τώρα εκ νέου τροποποιεί, αναθεωρεί ή και καταργεί. Σχετικά με την κατάργηση της Επιτροπής Ναυαγίου, θα πρέπει να σημειωθεί ότι ήμασταν ευθύς εξαρχής αντίθετοι στην παράδοση που τοποσήμου Ναυάγιου Ζακύνθου και τη μεταβίβαση δημόσιας περιουσίας στα χέρια μιας επιτροπής, η οποία δεν είχε κανέναν έλεγχο, ενώ έχει απεριόριστες εξουσίες για μελέτες, διαχείριση, απαλλοτριώσεις των γύρω περιοχών.

Και έρχεστε μετά από δύο χρόνια, κυρία Υπουργέ, να μας πείτε ότι οι ενέργειες για διαμόρφωση πλαισίου, προστασίας και συντήρησης του Ναυαγίου της Ζακύνθου, αλλά και λήψης ειδικότερων μέτρων για τον σκοπό αυτό, αποδείχτηκαν ιδιαίτερα τεχνικά και τοπικού ενδιαφέροντος θέματα που δεν μπορούσαν να αντιμετωπιστούν από αυτή την επιτροπή που φτιάξατε το 2021, και για αυτό την καταργείτε. Εν τω μεταξύ το Ναυάγιο της Ζακύνθου εξακολουθεί να παραμένει κλειστό και μη επισκέψιμο. Καταργείτε, λοιπόν, σήμερα την επιτροπή που οι ίδιοι φτιάξατε και δίνετε τη διαχείριση στην περιφέρεια, δηλαδή στον νέο περιφερειάρχη, ο υποψήφιος του οποίου ήταν μάρτυρας υπέρ της «PIMANA». Δηλαδή το Ναυάγιο πηγαίνει τη Σκύλλα και τη Χάρυβδη.

Επίσης, καταργείτε και την εταιρεία «Ιαματικές Πηγές Ελλάδος Α.Ε.», πάλι σχεδόν μετά από δύο χρόνια. Η εταιρεία δεν έπρεπε ευθύς εξαρχής να συσταθεί, και αυτό είχε υποστηρίξει ο ΣΥΡΙΖΑ κατά τη συζήτηση τότε του νομοσχεδίου. Αντίθετα είχαμε προτείνει ότι όσες ιαματικές πηγές βρίσκονται υπό τη διαχείριση ΟΤΑ, να στηριχθούν οι Οργανισμοί Τοπικής Αυτοδιοίκησης, επιστημονικά, υλικοτεχνικά και οικονομικά, για την αξιοποίηση των ιαματικών πόρων τους. Ανακαλύψατε δηλαδή σήμερα ότι οι αρμοδιότητες της εν λόγω εταιρείας καλύπτονται από αρμοδιότητες του Υπουργείου Τουρισμού, συγκεκριμένα από το προεδρικό διάταγμα 127/2017. Δηλαδή το 2021 δεν γνώριζαν στο Υπουργείο το προεδρικό διάταγμα του οργανισμού του Υπουργείου, που υπάρχει από το 2017. Και αυτό μαρτυρεί το πόσο επιπόλαια νομοθετεί η Κυβέρνηση της Νέας Δημοκρατίας για θέματα δημόσιας περιουσίας.

Στην περιοχή που εκλέγομαι, κυρίες και κύριοι συνάδελφοι, την Πέλλα, επισκέπτονται τα λουτρά Πόζαρ περισσότεροι από ενάμισι εκατομμύριο επισκέπτες κάθε χρόνο. Εν τω μεταξύ, ο δήμος Αλμωπίας στον οποίον ανήκω, έχει περιορισμένους πόρους, εργαλεία και προσωπικό. Το ίδιο συμβαίνει και για τα λουτρά του Λουτροχωριού που ανήκουν στον Δήμο Σκύδρας. Αυτό που πρέπει να κάνετε, επειδή έχουμε ήδη ιαματικές πηγές πολλών ταχυτήτων, γνωστές και άγνωστες, εξοπλισμένες και όχι καλά εξοπλισμένες, είναι να δώσετε τους απαραίτητους πόρους στην τοπική αυτοδιοίκηση, πόρους οικονομικούς και ανθρώπινους, για να αναδείξουν περισσότερο τον ιαματικό τουρισμό.

Δεν θα μείνω στα άλλα θέματα, όπως: που καταργείτε το Εθνικό Συμβούλιο Τουρισμού -το οποίο κακώς έχει περιπέσει σε αχρησία τα τελευταία χρόνια- που δημιουργείτε ένα νέο Συμβούλιο Οινοτουρισμού -οι αρμοδιότητες αυτού του συμβουλίου θα έπρεπε να ασκούνται από το Υπουργείο, το οποίο θα συγκαλεί τους σχετικούς συλλογικούς φορείς για διαβούλευση οποτεδήποτε χρειάζεται, χωρίς να απαιτείται σχετική διάταξη νόμου- ούτε γιατί δημιουργείτε το Παρατηρητήριο για τη Μεσόγειο που είναι μια υπερφιλόδοξη προσέγγιση, όταν ακόμα σήμερα δεν έχει παράγει αποτελέσματα το Εθνικό Παρατηρητήριο.

Αποτύχατε στην αξιοποίηση των πόρων του προγράμματος «Τουρισμός για όλους 2022-2025», ένα πρόγραμμα το οποίο προσφέρθηκε στους πολίτες με μεγάλη καθυστέρηση με αποτέλεσμα να χαθεί η καλοκαιρινή περίοδος. Όσον αφορά σε ορισμένους από τους πιο δημοφιλείς χειμερινούς προορισμούς όπου θα μπορούσε να αξιοποιηθεί το πρόγραμμα αυτό που ο Βόλος, το Πήλιο, η Λάρισα, τα Τρίκαλα, η κατάσταση είναι δραματική μετά τις πλημμύρες και υπάρχει ορατός κίνδυνος να χαθούν και τα Χριστούγεννα.

Κυρίες και κύριοι συνάδελφοι, ο τομέας του τουρισμού είναι εθνική υπόθεση γιατί είτε το θέλουμε είτε όχι αποτελεί βασικό εισόδημα για τη χώρα με την εισροή ξένων κεφαλαίων, αποτελεί σημαντικό κομμάτι της εθνικής μας οικονομίας αντιπροσωπεύοντας το 20% του ΑΕΠ και το 27% των εξαγωγών κάθε χρόνο και έχει ανάγκη από μια συνεκτική στρατηγική και όχι αποσπασματικές προσεγγίσεις.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΘΕΟΔΩΡΑ ΤΖΑΚΡΗ:** Αυτό δεν αποτελεί παρά συρραφή δώδεκα άρθρων που έχουν αποσπασματικό χαρακτήρα και εν πάση περιπτώσει το ερώτημα είναι πότε να περιμένουμε το επόμενο νομοσχέδιο που θα διορθώνει αυτό που μόλις μας εισηγηθήκατε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

Καλείται στο Βήμα η Βουλευτής του ΣΥΡΙΖΑ κ. Αθηνά Λινού και μετά θα ακολουθήσει ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης. Στη συνέχεια θα πάρουν τον λόγο η κ. Αικατερίνη Νοτοπούλου, ο κ. Ιωάννης Γιάτσιος, ο κ. Σπύρος Παπασωτηρίου και μετά ο Κοινοβουλευτικός Εκπρόσωπος της Νίκης.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι συνάδελφοι, νομίζω ότι σήμερα ειδικά λόγω της επιστημονικής μου ιδιότητας πρέπει να αναφερθώ στο γεγονός ότι είναι η ημέρα για την καταπολέμηση του καρκίνου του μαστού. Είναι ένας χώρος τον οποίο υπηρέτησα και εν μέρει συνεχίζω να υπηρετώ από το 1991 που ίδρυσα την πρώτη σταθερή μονάδα σε περιφερειακό επίπεδο στη Χαλκιδική για έγκαιρη διάγνωση ολόκληρου του γυναικείου πληθυσμού καρκίνου του μαστού και τραχήλου της μήτρας.

Η Κυβέρνηση κάνει πολύ καλά που προσπαθεί να λύσει το πρόβλημα σήμερα. Φαντάζομαι ότι θα χαίρεται από εκεί που βρίσκεται η Φώφη Γεννηματά. Όμως πρέπει να επισημάνω το γεγονός ότι οι γυναίκες οι οποίες χρειάζεται να κάνουν μαστογραφία για έγκαιρη διάγνωση του μαστού, ακόμα και με τον προηγούμενο συνδυασμό που περιλάμβανε μόνο γυναίκες 50 έως 70 ετών που κατοικούν στη χώρα μας νόμιμα, είναι 1,5 εκατομμύριο. Το γεγονός αυτό αν συγκριθεί με τις ελάχιστες δεκάδες χιλιάδες ίσως γυναικών που έχουν εξυπηρετηθεί μας αναγκάζει να κρίνουμε το πρόγραμμά μας πολύ ανεπαρκές. Θα ήθελα επίσης να επισημάνω ότι έχουν ιδιαίτερη δυσκολία γυναίκες από ευάλωτες ομάδες οι οποίες είτε δεν έχουν πρόσβαση, είτε αντιμετωπίζουν τεράστιες δυσκολίες. Κλασικό παράδειγμα ίσως οι γυναίκες της μειονότητας και οι Ρομά.

Ας έρθουμε τώρα στο θέμα του τουρισμού. Οπωσδήποτε το να αναπτύξουμε τις δυνατότητές μας για βιώσιμο τουρισμό είναι απαραίτητο και λογικό. Έχουμε όμως στρατηγική; Έχουμε σχέδιο; Θα έλεγα ότι για να υπάρξει σχέδιο και στρατηγική πρέπει πρώτα το προϊόν το οποίο προβάλλουμε και που είναι ο τουρισμός να το εκτιμήσουμε και από πνευματικής πλευράς και από πλευράς φιλοσοφικής. Τι ακριβώς θέλω να πω; Αν προβάλλουμε τουρισμό τι προβάλλουμε ως προς τη χώρα μας; Προβάλλουμε την ελληνική φιλοξενία που είναι ταυτόσημη με τον πολιτισμό μας; Ή μήπως ταυτόχρονα προβάλλουμε και ξενοφοβία όπως αυτή αποδεικνύεται ή παρουσιάζεται με το γεγονός ότι απωθούμε στα σύνορά μας τους πρόσφυγες και δεν διασφαλίζουμε υγεία και ασφάλεια στους μετανάστες εργαζόμενους στον ίδιο τον πληθυσμό;

Τι μας προτείνει το νομοσχέδιο; Μας προτείνει τη δημιουργία του Περιφερειακού Συμβουλίου σε αντικατάσταση του Εθνικού και ένα Παρατηρητήριο που επικεντρώνεται στον μεσογειακό και παράκτιο πληθυσμό. Τι μετράμε με το Παρατηρητήριο; Μετράμε πόσοι έρχονται και πόσα χρήματα αφήνουν. Υποδεχόμαστε, όμως, κυρίες και κύριοι, πρόσωπα. Δεν υποδεχόμαστε αριθμούς. Υποδεχόμαστε πρόσωπα που πρέπει να προσπαθήσουμε -και ελπίζω ότι προσπαθούμε- να τους κάνουμε φίλους μας. Διότι μόνο έτσι αυτοί οι άνθρωποι θα ξανάρθουν και θα μείνουν περισσότερο στη χώρα μας. Και μόνο έτσι θα εξασφαλίσουμε βιωσιμότητα στον πληθυσμό. Γιατί θα ξανάρθουν επειδή εισπράξανε αγάπη και επειδή ο τουρισμός μας, αν είναι πραγματικός, τους οδηγεί να αισθανθούν αγάπη και για τους ανθρώπους και για τον τόπο.

Συλλέγουμε στοιχεία. Δεν συμφωνώ με τον εκπρόσωπο της Νέας Δημοκρατίας που είπε το πρωί ότι τα στοιχεία θα παράξουν πολιτική. Η πολιτική δεν παράγεται από τα στοιχεία. Τα στοιχεία χρειάζονται για να αξιοποιηθούν ώστε να αξιοποιηθούν με ευαισθησία, με φαντασία και οργάνωση για να έχουμε πολιτική και να γίνει ο τουρισμός μας βιώσιμος. Έχουμε μια επικέντρωση η οποία επαναλήφθηκε από όλους τους ομιλητές σχεδόν της Νέας Δημοκρατίας στον θαλάσσιο και παράκτιο τουρισμό μόνο στη Μεσόγειο και στον οινοτουρισμό. Πρώτα-πρώτα σαν γιατρός και πολύ ασχολούμενη με τη δημόσια υγεία θα έπρεπε να προσέξουμε για την προώθηση του οινοτουρισμού διότι πολλές από τις πρόσφατες μελέτες στη δημόσια υγεία βγάζουν το πολύ αγαπημένο μας κρασί καρκινογόνο. Επομένως, μήπως είναι ένα κομμάτι στο οποίο θα επενδύσουμε πολύ και μετά θα χάσουμε τις επενδύσεις μας.

Πού θα επικεντρώσουμε όμως αν δεν επικεντρώσουμε σε αυτό; Νομίζω ότι αναφέρθηκε και από την αρχική ομιλήτρια του ΣΥΡΙΖΑ ότι δεν μιλάμε καθόλου για γαστρονομικό τουρισμό. Θα ήθελα να πω ότι ήδη προ δωδεκαετίας η Εθνική Επιτροπή Διατροφής έκανε κάθε προσπάθεια με συμμετοχή του Υπουργείου Τουρισμού για να αναδείξουμε την ελληνική διατροφή.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα προσπαθήσω να τελειώσω, κύριε Πρόεδρε.

Η μεσογειακή διατροφή είναι ορθή, είναι υγιεινή. Παραπέμπει όμως και σε άλλες χώρες. Υπάρχουν ιδιαιτερότητες της εθνικής ελληνικής διατροφής και του τρόπου ακόμη που τρώμε όχι μόνο του τρόπου που μαγειρεύουμε που βελτιώνουν πολύ την επιβίωση του ανθρώπου. Χρειάζεται, λοιπόν, να υπάρξουν κίνητρα για προώθηση του γαστρονομικού τουρισμού. Το ίδιο θα πρέπει να υπάρξει και για τον πολιτιστικό, πολιτισμικό τουρισμό που συνδέεται αλληλένδετα και με τον θρησκευτικό τουρισμό. Σκεφτείτε πόσοι άνθρωποι επισκέπτονται μόνο το Άγιο Όρος.

Επίσης, δεν άκουσα τίποτα να λέγεται για τον περιβαλλοντικό τουρισμό με την πανίδα και χλωρίδα της χώρας μας που είναι μοναδική στον κόσμο. Δεν άκουσα σχεδόν τίποτα για τον ιατρικό τουρισμό εκτός βεβαίως από την υδατοθεραπεία που σχεδόν και αυτή την αγνοούμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Χρειαζόμαστε, λοιπόν, πραγματικό σχεδιασμό. Ο σχεδιασμός απαιτεί μελέτες που θα μελετήσουν ποιοι είναι οι υποψήφιοι τουρίστες για τη χώρα, γιατί είναι αυτοί, τι πρέπει να τους προσφέρουμε ώστε να επανέλθουν.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Καλείται στο Βήμα ο κ. Αθανάσιος Πλεύρης, Κοινοβουλευτικός Εκπρόσωπος της Νέας Δημοκρατίας για δώδεκα λεπτά.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, σήμερα είναι η Παγκόσμια Ημέρα για την Καταπολέμηση και την Πρόληψη του Καρκίνου του Μαστού. Και πραγματικά με Πρωθυπουργό τον Κυριάκο Μητσοτάκη από την προηγούμενη Κυβέρνηση -είχα την τύχη εγώ ως Υπουργός Υγείας να το εισηγηθώ- έχουμε τα πρώτα προληπτικά προγράμματα για την καταπολέμηση του καρκίνου του μαστού.

Κυρία Λινού, σας άκουσα πριν. Καταφέραμε και σε αυτό το θέμα να έχουμε αντιπαράθεση μέσα στο Κοινοβούλιο, όταν έρχονταν αυτά τα προγράμματα. Δεν μπορούσε να γίνει αντιληπτό ότι είναι τελείως διαφορετικό να αποζημιώνεται μια εξέταση όπως ίσχυε ως τώρα και τελείως διαφορετικό να γίνονται προληπτικές μαζικές εξετάσεις.

Και αυτή ήταν η επιτυχία του προγράμματος.

**ΑΘΗΝΑ ΛΙΝΟΥ:** Υπήρχαν από το ’90. Υπήρχαν και από την αντικαρκινική…

**ΑΘΑΝΑΣΙΟΣ ΠΛΕΥΡΗΣ:** Κυρία Λινού, δεν σας διέκοψα. Θα μας ακούσετε…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Λινού, δεν κάνουμε διάλογο. Παρακαλώ!

**ΑΘΑΝΑΣΙΟΣ ΠΛΕΥΡΗΣ:** Αυτό θέλω να καταλάβετε, ποια είναι η κομβική διαφορά. Το να αποζημιώνεται κάτι και να μπορεί να το κάνει ο ασθενής από τον ΕΟΠΥΥ, δεν αποτελεί προληπτικό πρόγραμμα.

Η ιδιαιτερότητα των προγραμμάτων αυτών ήταν ότι αναζητούσαμε εμείς τον πληθυσμό. Αποστέλλεται SMS στον πληθυσμό και του δίνεται η δυνατότητα -στον πληθυσμό- να πάει να κάνει εξέταση εντελώς δωρεάν σε δημόσιες και ιδιωτικές δομές. Και αυτό όλο το πρόγραμμα ήταν από το Ταμείο Ανάκαμψης. Και αυτό πρέπει να το πούμε, διότι κι εκεί έχει γίνει μια κριτική για τα λεφτά του Ταμείου Ανάκαμψης. Από το Ταμείο Ανάκαμψης έχουν γίνει τριακόσιες χιλιάδες δωρεάν μαστογραφίες και πάνω από δεκαπέντε χιλιάδες γυναίκες, στον πρώτο χρόνο εφαρμογής του προγράμματος -ξεκίνησε τον Ιούλιο του 2022- έχουν διαγνωσθεί σε πρώιμο στάδιο, που γνωρίζετε πολύ καλύτερα από εμένα πόσο σημαντικό είναι για το προσδόκιμο ζωής αυτών των γυναικών ότι πήγανε να κάνουν εξέταση. Δεν είχαν πάει ποτέ, ενώ είχαν τη δυνατότητα, αν ακολουθούσαν τη διαδικασία του ΕΟΠΥΥ, και χάρη σε αυτή τη διαδικασία πήγανε.

Και θα συμφωνήσω μαζί σας σε αυτό το οποίο λέτε: Ενώ το πρόγραμμα ήταν για 1,5 εκατομμύριο -και πάλι- δεν πήγε όλος αυτός ο πληθυσμός. Είναι πολύ σημαντικό να βρούμε και άλλα εργαλεία, διότι εδώ συμφωνούμε όλοι -και ο κ. Ξανθός όταν ήταν εδώ πέρα το συζητούσαμε- ότι όσο περισσότερα προγράμματα πρόληψης μπορούμε να κάνουμε, τόσο καλύτερα αποτελέσματα θα έχουμε, σε μια σημαντική μέρα που συνδέεται βέβαια και με την απώλεια της Φώφης Γεννηματά που η ίδια, ήδη, επί κυβέρνησης ΣΥΡΙΖΑ είχε θέσει το θέμα και είχε γίνει ένα πρώτο βήμα τότε. Αλλά το σημαντικό -και λόγω των χρημάτων που είχαμε από το Ταμείο Ανάκαμψης- ήταν ότι, πλέον, έχουμε ένα πολύ σημαντικό, οργανωμένο πρόγραμμα που έχει και την αποστολή SMS και αυτό παράλληλα επεκτείνεται, ήδη είχε θεσμοθετηθεί και επεκτείνεται και με την νέα ηγεσία, στο κομμάτι που έχει να κάνει για το παχύ έντερο, για τις καρδιαγγειακές παθήσεις, καθώς επίσης και για τον τράχηλο της μήτρας. Όσο περισσότερα προληπτικά προγράμματα κάνουμε, τόσο καλύτερη πορεία θα έχουμε για τον πληθυσμό μας, γιατί θα καταφέρνουμε σε πολύ πρώιμο στάδιο να κάνουμε τις διαγνώσεις.

Έρχομαι τώρα σε αυτό το οποίο ειπώθηκε, γιατί πρέπει να απαντήσω γρήγορα σε κάποια θέματα που έχουν ειπωθεί. Είδα ότι όσοι σηκώθηκαν εδώ πέρα από την Αριστερά έθεσαν και εγκάλεσαν τον Πρωθυπουργό για τη στάση την οποία έχει πάρει στο σκέλος της Μέσης Ανατολής. Κάποιοι προχώρησαν ακόμα παραπάνω και αναφέρομαι στο Κομμουνιστικό Κόμμα Ελλάδας, το οποίο ουσιαστικά ταυτίζεται με τις θέσεις της Χαμάς. Η δε Αριστερά, συνολικά, προσπαθεί να πάρει μια πολιτική ίσων αποστάσεων και με αυτόν τον τρόπο στην πραγματικότητα, άθελά της θέλω να πιστεύω, ξεπλένει τη Χαμάς. Η Χαμάς είναι τρομοκρατική οργάνωση.

**ΑΛΕΞΑΝΔΡΟΣ ΚΑΖΑΜΙΑΣ:** Αυτά είναι παραμύθια.

**ΑΘΑΝΑΣΙΟΣ ΠΛΕΥΡΗΣ:** Η Χαμάς είναι τρομοκρατική οργάνωση.

**ΑΛΕΞΑΝΔΡΟΣ ΚΑΖΑΜΙΑΣ:** Είναι, αλλά δεν ξεπλένει κανείς κανέναν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ μη διακόπτετε. Παρακαλώ!

**ΑΘΑΝΑΣΙΟΣ ΠΛΕΥΡΗΣ:** Όποιος μπορεί και θέλει, να σηκωθεί και να το πει από εδώ.

Και όταν είναι τρομοκρατική οργάνωση που μπαίνει, βιάζει, σκοτώνει και αρπάζει αμάχους, τότε, ναι, το Ισραήλ έχει το δικαίωμα της αυτοάμυνάς του.

**ΝΙΚΟΛΑΟΣ ΠΑΠΠΑΣ:** Ποιος το αρνήθηκε αυτό;

**ΑΘΑΝΑΣΙΟΣ ΠΛΕΥΡΗΣ:** Το δικαίωμα της αυτοάμυνας του Ισραήλ είναι κάτι το οποίο πρέπει να λέμε ξεκάθαρα, πάντοτε βέβαια, με τους όρους προστασίας των αμάχων. Αλλά εδώ δεν υπάρχει πολιτική ίσων αποστάσεων. Εδώ πέρα έχουμε μια τρομοκρατική οργάνωση που μπήκε, έκανε θηριωδίες και από την άλλη πλευρά, έχουμε ένα κράτος που πρέπει να προστατεύσει τους πολίτες του. Και η προστασία αυτή, προφανώς, θα γίνει με όρους διεθνούς δικαίου και σεβασμού των ανθρωπίνων δικαιωμάτων και των αμάχων.

Άρα είναι ξεκάθαρη η θέση της Ελλάδας ότι εμείς αναγνωρίζουμε αυτό το δικαίωμα και από εκεί και πέρα παραπέμπουμε σε όλες τις άλλες συζητήσεις που πρέπει να γίνουν για τη συνολική επίλυση του παλαιστινιακού, κάνοντας έναν σαφή διαχωρισμό ανάμεσα στη Χαμάς και στον παλαιστινιακό λαό. Αυτός ο διαχωρισμός πρέπει να είναι σαφής. Ότι η Χαμάς τελικά καταπιέζει αυτή τη στιγμή με τη στάση της και τους παλαιστίνιους και προφανώς το Ισραήλ, το οποίο θρηνεί αυτή τη στιγμή άτομα από επιθέσεις που έγιναν σε αμάχους και αν είναι δυνατόν το 2023 να συζητάμε ότι έχουν αρπάξει αμάχους και αυτοί οι άμαχοι είναι αντικείμενο διαπραγμάτευσης.

Κύριε Παππά, σας άκουσα και είδα ότι έχετε μεγάλη αγωνία ως προς τη θέση μας για το πώς θα λειτουργήσουμε για το μεταναστευτικό, για το εργατικό δυναμικό. Μην έχετε καμμία αγωνία. Τα έλυσε όλα αυτά ο Πρωθυπουργός, άμα τον ακούσατε. Δεν θα επιτρέψουμε στους διακινητές να βάλουν τους όρους και τις διαδικασίες για το πώς θα εργάζεται κάποιος στην Ελλάδα. Η παράνομη μετανάστευση δεν είναι λύση ούτε για τα θέματα που σχετίζονται με την εργασία ούτε, πολύ περισσότερο, για τα θέματα που σχετίζονται με το δημογραφικό. Η παράνομη μετανάστευση είναι μόνο πρόβλημα και έτσι το αντιμετωπίζουμε και γι’ αυτόν τον λόγο, όπως πολύ σωστά ειπώθηκε από τον ίδιο τον Πρωθυπουργό, οι όποιες διαδικασίες συνδυάζονται με εργατικό δυναμικό, συζητάμε μόνο με νόμιμη μετανάστευση και όχι λαθρομετανάστευση.

Ερχόμαστε, όμως, σε ένα άλλο κομμάτι το οποίο δεν απαντήθηκε ακόμα, από το πρωί το συζητάμε. Χθες ο κ. Σκουρλέτης, ο οποίος έχει υπάρξει κοινοβουλευτικός εκπρόσωπος, έχει υπάρξει Γραμματέας του κόμματος, αναφέρθηκε ότι υπάρχουν τρολ τα οποία λειτουργούν και μάλιστα λειτουργούν με την καθοδήγηση και ανοχή του πρώην Πρωθυπουργού και Αρχηγού της Αξιωματικής Αντιπολίτευσης Αλέξη Τσίπρα και ουσιαστικά αυτοί δολοφονούν χαρακτήρες. Δεν είναι δυνατόν να έχει περάσει ένα εικοσιτετράωρο και να μην έχουμε ακούσει τη θέση του ΣΥΡΙΖΑ. Λέει ψέματα ο κ. Σκουρλέτης; Εμείς αυτά τα ζούσαμε, τα καταλαβαίνουμε.

Και ξέρετε πώς τα καταλαβαίνουμε; Σας το λέω ευθέως, κύριοι συνάδελφοι. Όταν κάνουμε μια ανάρτηση στις δώδεκα η ώρα το βράδυ και αυτομάτως στα τρία λεπτά υπάρχει απάντηση από συγκεκριμένους και την κάνουμε και 8.00΄ η ώρα το πρωί και οι ίδιοι, οι συγκεκριμένοι, απαντούν, καταλαβαίνουμε τι είναι αυτοί. Αλλά, τώρα ήρθε και τα είπε ο κ. Σκουρλέτης. Άρα οι αναφορές του κ. Σκουρλέτη πρέπει να απαντηθούν. Αυτή τη στιγμή ο ΣΥΡΙΖΑ είναι εκτεθειμένος, λειτουργεί με υπόγειες διαδρομές τρολ, για να έρθουν και να δολοφονήσουν χαρακτήρες, άτομα.

Έρχομαι τώρα στο κομμάτι του σχεδίου νόμου που συζητάμε σήμερα. Είναι πολύ σημαντικό και δεν μπορώ να καταλάβω, γιατί ακόμα και σε αυτά τα πλαίσια, όπως τα φέρνει εδώ η Υπουργός κ. Όλγα Κεφαλογιάννη και η Υφυπουργός κ. Έλενα Ράπτη, θα πρέπει να διαφωνούμε;

Έχουμε ένα σκέλος που συνδέεται με δύο σημαντικές πρωτοβουλίες -και για το Περιφερειακό Συμβούλιο και για το Παρατηρητήριο- που είναι ιδιαιτέρως σημαντικές για να μπορέσουμε να έχουμε χάραξη της τουριστικής πολιτικής την οποία χρειαζόμαστε. Παράλληλα, συνδυάζεται αυτό με πρωτοβουλίες που λαμβάνονται και πολύ σωστά ειπώθηκε -εδώ πέρα θα διαφωνήσω με την κ. Λινού ως προς τον οινοτουρισμό και ως καταναλωτής και ως άτομο που ενδιαφέρεται, ειδικά για τις πολύ σημαντικές ποικιλίες που έχει η χώρα μας, τις μοναδικές ποικιλίες, τη «μαλαγουζιά», το «ασύρτικο», το «μαυροτράγανο», το «Νεμέα» κ.λπ., όσοι Βουλευτές σηκώθηκαν εδώ πέρα από διαφορετικές περιοχές της χώρας, έλεγε ο καθένας την ιδιαίτερη ποικιλία που υπάρχει- ότι σίγουρα χρειάζεται ένα οργανωμένο σχέδιο σε αυτή την κατεύθυνση για να μπορούμε να έχουμε καλύτερες εξαγωγές και καλύτερη προώθηση του προϊόντος, είναι σημαντικό. Πάντοτε, βέβαια, σε συνδυασμό και με τους όρους της δημόσιας υγείας.

Είναι όμως πολύ σημαντικές οι πρωτοβουλίες που λαμβάνονται. Εκεί που δεχόμαστε κριτική και δεν μπορώ να το καταλάβω είναι όταν έρχεται μια ηγεσία και σε θέματα τα οποία έχουν ψηφιστεί θέλει να κάνει κάποιες διορθωτικές δράσεις ή να αλλάξει μία κατεύθυνση, αυτό το οποίο γίνεται, δηλαδή, δεν είναι μέσα στο απόλυτα φυσιολογικό; Ψηφίζουμε πράγματα, δοκιμάζονται, έπειτα ερχόμαστε κάνουμε διορθώσεις, βλέπουμε πώς λειτουργούν και είναι πολύ σημαντικές οι πρωτοβουλίες που λαμβάνει εδώ και η Υφυπουργός -που είναι παρούσα- και η Υπουργός, καθώς επίσης και η προηγούμενη ηγεσία -θυμάμαι τον εισηγητή μας εδώ και τη στενή συνεργασία την οποία είχαμε.

Άρα είναι ένα νομοσχέδιο το οποίο πρέπει να στηριχθεί, είναι στη σωστή κατεύθυνση, δεν είπε κανένας ότι με αυτό το νομοσχέδιο θα λυθούν όλα τα θέματα που συνδυάζονται με διαφορετικές μορφές τουρισμού που μπορεί να αναπτυχθούν, αλλά μπαίνουν κάποιες επιπλέον βασικές θέσεις σε ένα σχέδιο το οποίο έχει γίνει και αυτό το σχέδιο απέδωσε κιόλας, γιατί τα σημαντικά αποτελέσματα που έχουμε στο τουριστικό προϊόν, δεν είναι αποκλειστικά και μόνο επειδή έχουμε ωραία μέρη, ωραίο καιρό, αλλά γίνεται και μια συγκεκριμένη δουλειά η οποία αποδίδεται, ακριβώς, στην πολιτική ηγεσία.

Συνεπώς στηρίζουμε το νομοσχέδιο και είμαστε έτοιμοι, κυρία Υφυπουργέ, σε οποιαδήποτε άλλη δράση, ειδικά στο κομμάτι που μπορεί να έχει και νέες μορφές τουρισμού να ενισχυθούν ακόμα παραπάνω, να τις δούμε για να έχουμε το καλύτερο δυνατό αποτέλεσμα, με βασικές πρωτοβουλίες που λαμβάνονται σήμερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Κι εμείς ευχαριστούμε τον κ. Πλεύρη.

**ΝΙΚΟΛΑΟΣ ΠΑΠΠΑΣ:** Θα ήθελα για λίγο τον λόγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΝΙΚΟΛΑΟΣ ΠΑΠΠΑΣ:** Ειλικρινώς, και ζητώ συγγνώμη από τους συναδέλφους για την κατάχρηση του χρόνου, δεν περίμενα, κύριε Εκπρόσωπε, να εκφράσετε αυτές τις θέσεις από το Βήμα της Βουλής για τη μεγάλη κρίση η οποία μαστίζει την περιοχή της Μέσης Ανατολής.

Ο Πρόεδρος Μακρόν συναντήθηκε και με τον Νετανιάχου και με τον Αμπάς. Αναρωτιέμαι αν έχετε το θάρρος να ανέβετε σε αυτό το Βήμα και να εκστομίσετε τις ίδιες κατηγορίες απέναντι στην Αντιπολίτευση για τον Πρόεδρο της Γαλλίας. Σας κάναμε κριτική, διότι κατέβηκε ο κ. Μητσοτάκης στο Ισραήλ και συνάντησε μόνο τον Νετανιάχου. Είναι στρατηγικό λάθος και νομίζω ότι θα πρέπει να ανακαλέσετε.

Βέβαια θα πρέπει να πω -ξεπερνώ το γεγονός ότι μιλήσατε για πολιτικές πρόληψης, ενώ διαλύονται τα δημόσια νοσοκομεία- ότι κατ’ αρχάς για τις κατηγορίες που είπατε για το διαδίκτυο, απλώς δεν έχουμε παρά να σας τις επιστρέψουμε, διότι είστε οι πολιτικοί προϊστάμενοι της Ομάδας Αλήθειας και έχετε πάρει απαντήσεις και από το γραφείο Τύπου του ΣΥΡΙΖΑ.

Τέλος θέλω να πω το εξής που έχει να κάνει με την Ευρώπη και συνδέεται με τα προηγούμενα. Έγινε μια διάσκεψη για το μέλλον της Ευρώπης. Εκεί, κύριε Πρόεδρε, η Νέα Δημοκρατία και η ομογάλακτοί της καταψήφισαν τα συμπεράσματα. Τα συμπεράσματα μίλαγαν για περισσότερη Ευρώπη, περισσότερες ενεργές πολιτικές για το μεταναστευτικό, βάθεμα της ενοποίησης, πράγματα τα οποία δεν θέλει να ακούει η Νέα Δημοκρατία, διότι έχει ταχθεί στο άκρο της Δεξιάς μαζί με τον ομογάλακτό κ. Βέμπερ. Καταψήφισαν αυτοί και η ακροδεξιά στην Ευρώπη. Υπερψήφισαν η Αριστερά, οι Σοσιαλιστές, οι Πράσινοι, οι Φιλελεύθεροι, ακόμα και κομμάτια του Ευρωπαϊκού Λαϊκού Κόμματος, όμως θα έπρεπε αυτό να είναι αναμενόμενο, διότι ο κ. Μητσοτάκης έχει καταφέρει να φέρει στη Νέα Δημοκρατία κάποιο κομμάτι από το πρώην ΠΑΣΟΚ, κάποιο κομμάτι από το πρώην Ποτάμι, αλλά σύσσωμο τον Λαϊκό Ορθόδοξο Συναγερμό με τον κ. Πλεύρη, τον κ. Βορίδη, τον κ. Γεωργιάδη και τελευταία βεβαίως και πριν τις προηγούμενες εκλογές και τον ίδιο τον κ. Καρατζαφέρη, ο οποίος γύρναγε τα κανάλια και μας έλεγε περίπου ότι ο Μητσοτάκης είναι εθνοσωτήρας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα για ένα λεπτό τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Για ένα λεπτό, αλλά κλείνει ο διάλογος.

**ΑΘΑΝΑΣΙΟΣ ΠΛΕΥΡΗΣ:** Πρώτα απ’ όλα, δεν καταλαβαίνω την ανάγκη του κ. Παππά να απαντήσει για το Κομμουνιστικό Κόμμα Ελλάδας. Εγώ αναφέρθηκα ξεκάθαρα στο Κομμουνιστικό Κόμμα Ελλάδας και στη θέση του για τη Χαμάς που δεν λέει «τρομοκρατική οργάνωση». Για εσάς είπα πως είναι τελείως λανθασμένη η έγκληση, γιατί δεν μπορείτε να κρατάτε την πολιτική των ίσων αποστάσεων. Αντιθέτως η Νέα Δημοκρατία και ο Πρωθυπουργός Κυριάκος Μητσοτάκης με έναν ξεκάθαρο τρόπο αναφέρεται στον παλαιστινιακό λαό, στον λαό του Ισραήλ, στο δικαίωμα αυτοάμυνας του Ισραήλ και στο δικαίωμα προστασίας των αμάχων. Είναι ακριβώς η πολιτική η οποία ακολουθούμε και είναι η σωστή πολιτική.

Αναφορικώς τώρα με το μεταναστευτικό, δεν χρειάζεται να πούμε παραπάνω, μην έχετε καμμία ανησυχία. Όσο θα υπάρχει Κυβέρνηση της Νέας Δημοκρατίας, δεν θα ακολουθηθεί πολιτική ανοιχτών συνόρων, θα ακολουθεί πολιτική ελεγχόμενης μετανάστευσης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Καλείται στο Βήμα η κ. Αικατερίνη Νοτοπούλου, Βουλευτής του ΣΥΡΙΖΑ.

Έχετε τον λόγο για επτά λεπτά, κυρία συνάδελφε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Πλεύρη, πάει πάρα πολύ να κουνάτε το δάχτυλο στην Αξιωματική Αντιπολίτευση, πολιτικά υπεύθυνη για τη λίστα Πέτσα, για τη συγκάλυψη του «Predator», για την εκατοστή όγδοη θέση στην ενημέρωση. Πάει πολύ να μας μιλάτε ανερυθρίαστα για πρόληψη από αυτό το Βήμα, όταν γνωρίζετε ότι τα νοσοκομεία σήμερα καταρρέουν και πως οι ασθενείς δεν βρίσκουν την περίθαλψη που αξίζουν. Μάλιστα μιλώντας για πρόληψη, να σας ενημερώσουμε πως το πρόγραμμα «Ευρώπη κατά του καρκίνου» υλοποιείται ήδη από το ’89 στη χώρα μας, το ίδιο πρόγραμμα -πιλοτικά αρχικά- μέχρι σήμερα Χαλκιδική, σε όλη την Ελλάδα από την αντικαρκινική εταιρεία.

Πάμε στο θέμα μας τώρα. Κυρίες και κύριοι συνάδελφοι, τέσσερα χρόνια επιμένουμε πως είναι απόλυτη αναγκαιότητα να θωρακίσουμε το τουριστικό μας προϊόν, να διαμορφώσουμε από κοινού μαζί με τον κόσμο του τουρισμού μια εθνική στρατηγική, οι πολιτικές δυνάμεις του τόπου να είναι προϊόν κοινωνικής και πολιτικής συναίνεσης. Μάλιστα σε μια περίοδο κρίσεων, αλλά και δημοσιονομικών δυνατοτήτων, η Κυβέρνηση Μητσοτάκη αρνήθηκε να στηρίξει έμπρακτα τον τουρισμό, αντί να αξιοποιήσει την υποχρεωτική ανάπαυλα της καραντίνας και τους πόρους που υπήρχαν από την Ευρωπαϊκή Ένωση. Εσείς επιλέξατε να αφήσετε τον τουρισμό στον αυτόματο πιλότο.

Ακούσαμε νωρίτερα την κυρία Υπουργό να θριαμβολογεί για τις επιτυχίες του τουρισμού και θα θέλαμε πραγματικά να μοιραστούμε μαζί σας αυτή τη χαρά και εμείς και ο κόσμος του τουρισμού. Όμως θα πρέπει να γνωρίζετε καλά στη νέα ηγεσία του Υπουργείου πως οι εργαζόμενοι στον τουρισμό δεν εγκατέλειψαν αυτόν τον κρίσιμο τομέα της ελληνικής οικονομίας από κάποιου είδους μιζέρια, αλλά από πραγματική ανάγκη. Διότι πίσω από τα ρεκόρ τα οποία επικαλείστε -ειρήσθω εν παρόδω 1,16% πάνω είστε σε διανυκτερεύσεις, δεν καταλαβαίνω προς τι ο θρίαμβος όταν υπάρχουν τα λειτουργικά κόστη, ο πληθωρισμός, όλα αυτά έχουν εκτοξευθεί- υπάρχουν άνθρωποι. Αυτοί οι άνθρωποι περνάνε πάρα πολύ δύσκολα και αναφέρομαι και στις εργασιακές συνθήκες -έχετε εξαφανίσει τον ΣΕΠΕ και κάθε ελεγκτικό μηχανισμό-, αναφέρομαι και στους μισθούς που παραμένουν πάρα πολύ χαμηλοί και η κυρία Υπουργός αρνήθηκε να συναντήσει τους εκπροσώπους των εργαζομένων και νομίζω πως άμεσα θα πρέπει να λυθεί αυτό, γιατί είμαι βέβαιη πως θα τους επικαλεστείτε πάρα πολλές φορές ως παράγοντα της επιτυχίας της ελληνικής φιλοξενίας στις ομιλίες σας.

Καμμία στρατηγική δεν έχουμε δει για την αντιμετώπιση του φαινομένου της μεγάλης φυγής. Είναι δεκάδες χιλιάδες τα κενά. Μάλιστα για να αναδείξω, κύριε Υπουργέ, την υποκρισία σας, ήταν οι προηγούμενοι Υπουργοί που μας λέγανε τέσσερα χρόνια ότι η λύση θα δοθεί στο πρόβλημα της μεγάλης φυγής όχι αν αυξήσουν τους μισθούς -αν υπάρξουν ελεγκτικοί μηχανισμοί ας στηριχθεί ο κόσμος του τουρισμού που είχατε αφήσει μήνες και χρόνια χωρίς επιδόματα ανεργίας με την καραντίνα- αλλά φέρνοντας μετανάστες. Αυτό λέγατε. Αποτέλεσμα, φέτος τα κενά ήταν δεκάδες χιλιάδες και ο τουρισμός -ξαναλέω- ήταν στον αυτόματο πιλότο.

Πάμε να δούμε τι γίνεται και στην επιχειρηματικότητα. Το ταμείο δεν έχει γίνει ακόμα. Οι ξενοδόχοι ανησυχούν. Εδώ θα πρέπει, κυρία Υπουργέ, να βγάλετε ένα σχέδιο δράσης και για όλες τις περιοχές που πλήττονται, είτε από τις κρίσεις από τις φυσικές καταστροφές που συνέβαλε φυσικά η διαχείριση της Κυβέρνησης Μητσοτάκη στο να καταρρεύσουν, στο να διαλυθούν, είτε για περιοχές που είχαν απεύθυνση στην αγορά του Ισραήλ. Για παράδειγμα να σας πω ότι η Θεσσαλονίκη έχει μπροστά της ένα δυνητικό πλήγμα μείωση στις αφίξεις 11%. Χρειάζεται ένα σχέδιο δράσης.

Σε όλες αυτές τις κρίσεις που έχουμε μπροστά μας ή τις προκλήσεις, την ψηφιακή μετάβαση, την πράσινη ανάπτυξη, την κλιματική αλλαγή, τις νέες προτιμήσεις των ταξιδιωτών, σε όλα αυτά χρειάζεται μια στρατηγική που όπως είπα και νωρίτερα ναι, έχουμε διαμορφώσει από κοινού και περιμένουμε σήμερα βλέποντας αυτόν τον τίτλο του νομοσχεδίου που φέρνετε, να φέρετε μια ελάχιστη πρόταση στο Κοινοβούλιο. Δεν φέρνετε αυτό. Τι φέρνετε; Φέρνετε ένα νομοσχέδιο μικρό, διευθετήσεων, τακτοποιήσεων, κάποιων μεταρρυθμίσεων μέσα στο Υπουργείο πάλι fast track διαδικασίες, δεν ασχολείστε με τη φέρουσα ικανότητα των προορισμών, με την ανθεκτικότητα των υποδομών, το χωροταξικό του τουρισμού, αναγκαίο εργαλείο για να μπορέσουμε να μιλήσουμε για τουριστική ανάπτυξη. Έχετε κατακερματισμό δράσεων και ενεργειών όσον αφορά και την έρευνα στον τουρισμό και φυσικά παραβλέπετε συναρμοδιότητες με άλλα Υπουργεία.

Περιλαμβάνετε κάποια άρθρα, κάποιες βελτιωτικές ρυθμιστικές τροποποιήσεις. Πράγματι. Περιλαμβάνετε, όμως και την απόλυτη αποδοχή της ανεπάρκειά σας και της αποτυχίας σας στην τουριστική πολιτική τέσσερα χρόνια τώρα. Τέσσερα χρόνια τώρα και εδώ και σε άλλες αίθουσες του Κοινοβουλίου της Βουλής συγκρουόμασταν με τις προηγούμενες πολιτικές ηγεσίες του Υπουργείου Τουρισμού για δύο ζητήματα: Για το ναυάγιο της Ζακύνθου και για τις ιαματικές πηγές. Αυτό φέρνετε. Τι φέρνετε, δηλαδή; Μέσα από τη σύσταση επιτροπών, αδιαφανών, πάντα κατά παρέκκλιση της εθνικής νομοθεσίας, απευθείας αναθέσεις, ένας τρόπος να υφαρπάξετε τη δημόσια περιουσία, να υπονομεύσετε το μέλλον του ελληνικού τουρισμού και κάθε αναπτυξιακή δυνατότητα που έχουν οι τοπικές κοινωνίες ή οι δήμοι και οι περιφέρειες.

Σήμερα έρχεστε, λοιπόν, με μια πράξη πολιτικής γενναιότητας, όπως σας είπα και στην επιτροπή, κυριά Υπουργέ, να διαγράψετε το έργο των προηγούμενων ηγεσιών του Υπουργείου Τουρισμού. Θα ξεκινήσω με την κατάργηση της Επιτροπής Πρότυπης Τουριστικής Αξιοποίησης και Προστασίας του Ναυαγίου της Ζακύνθου. Αναρωτιέμαι πόσες φορές εδώ και τέσσερα χρόνια έχετε εξαγγείλει τη σωτηρία του ναυαγίου της Ζακύνθου. Φέρνετε, λοιπόν, σήμερα μια διάταξη απολογητική μεν -έτσι μοιάζει- που δείχνει ότι και πάλι αρνείστε να δείτε κατάματα το πρόβλημα. Πώς φτάσαμε εδώ; Από τον Χάρο, από τη «PIMANA», από την «Επιτροπή Ναυαγίου Α.Ε.» του κ. Θεοχάρη, η οποία μετά έγινε μια light επιτροπούλα. Εσείς μόνο στόχο είχατε να εξυπηρετήσετε συμφέροντα σκανδαλωδώς. Νύχτα νομοθετήσατε αυτό το σκάνδαλο. Δύο χρόνια πριν μας κουνούσαν φωτογραφίες τότε οι Υπουργοί -ο κ. Ακτύπης- φώναζαν και έλεγαν για την καταστροφή του ναυαγίου και ότι εσείς θα τους σώζατε. Αποτέλεσμα, σήμερα είναι κλειστό.

Τι κάνατε; Εγκαινιάσατε μια προσπάθεια μεταβίβασης της δημόσιας περιουσίας σε επιτροπές με σκοπό την εξυπηρέτηση ιδιωτικών συμφερόντων κατά παρέκκλιση κάθε νομοθεσίας. Υπήρχαν αποχωρήσεις από το διοικητικό συμβούλιο, υπήρχαν καταγγελίες της Αντιπολίτευσης και, κυρίως, υπήρξε η ανάστατη τοπική κοινωνία της Ζακύνθου που τόσα χρόνια βάζει φρένο στα σχέδιά σας.

Να ξέρετε, λοιπόν, ότι θα παρακολουθούμε πάρα πολύ προσεκτικά το έργο της περιφέρειας στην οποία αναθέτετε σήμερα κάποιες αρμοδιότητες. Να επισημάνω όμως, πως πρόκειται για μία «NATURA» περιοχή χαρακτηρισμένη ως αρχαιολογική ζώνη, με κηρυγμένα τα τμήματά της ως αναδασωτέα και θα πρέπει να την αντιμετωπίσετε ως τέτοια. Η καλύτερη, η βέλτιστη λύση είναι να συστήσουμε έναν φορέα διαχείρισης του ναυαγίου, προκειμένου αυτό το σπουδαίο τοπόσημο, παγκοσμίου εμβέλειας να αξιοποιηθεί πραγματικά προς όφελος της τοπικής κοινωνίας.

Συνεχίζω και κλείνω με τις ιαματικές πηγές. Κατάργηση της ανώνυμης εταιρείας «Ιαματικές Πηγές Ελλάδος». Το ίδιο πράγμα, ακριβώς το ίδιο. Τέσσερα χρόνια τώρα σας λέγαμε ότι υφαρπάζετε τη δημόσια περιουσία, αγνοήσατε τους ΟΤΑ, αγνοήσατε τις ιαματικές πηγές. Καταφέραμε κάποιες νίκες. Στην πορεία δεν τους δώσατε όμως ούτε πόρους ούτε αρμοδιότητες, ώστε να αναπτύξουν αυτό το πολύτιμο εργαλείο.

Άρα λοιπόν μένει -και σας προτείνω, κυρία Υπουργέ, να ασχοληθείτε πάρα πολύ σοβαρά- ένα κενό το οποίο έχουμε επισημάνει πολλές φορές, τη στήριξη δηλαδή και των Οργανισμών Τοπικής Αυτοδιοίκησης και των Οργανισμών Διαχείρισης Προορισμών, έτσι ώστε να μπορέσει να λειτουργήσει αποτελεσματικά για το καλό του τουρισμού.

Κλείνω με την εξής επισήμανση. Πολύ σημαντικό το ότι θεσμοθετείτε επιτέλους το Περιφερειακό Συμβούλιο Τουρισμού. Ο κ. Κικίλιας το είχε απενεργοποιήσει. Όμως δεν μπορείτε να καταργείτε το Εθνικό Συμβούλιο για τον τουρισμό. Πώς θα συνδιαμορφώνετε πολιτική για τον τουρισμό, χωρίς να συνδιαλέγεστε, να συζητάτε με τους εκπροσώπους του τουρισμού.

Εύχομαι να είναι το τέλος στις αποσπασματικές νομοθέτησης για τον τουρισμό, για το καλό της εθνικής υπόθεσης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Νοτοπούλου.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, για ένα λεπτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Ακούγοντας τον κ. Πλεύρη, ο οποίος αισθάνθηκε την ανάγκη να υπερασπίσει το κόμμα του για την τρομοκρατική πολιτική του Ισραήλ απέναντι σε έναν λαό, τον παλαιστινιακό λαό, που χωρίς ντροπή είπε στη συνάντηση με τον Νετανιάχου ότι θα βοηθήσει το Ισραήλ, που αυτή τη στιγμή μετράμε έξι χιλιάδες εξακόσιους νεκρούς, δυόμισι χιλιάδες παιδιά. Είναι ντροπή! Δεν θα δώσει το Κομμουνιστικό Κόμμα Ελλάδας διαπιστευτήρια στον κ. Πλεύρη και στη Νέα Δημοκρατία. Είναι απολύτως ξεκάθαρη η θέση του ΚΚΕ.

**ΑΘΑΝΑΣΙΟΣ ΠΛΕΥΡΗΣ:** Με τη Χαμάς;

**ΕΜΜΑΝΟΥΗΛ ΣΥΝΤΥΧΑΚΗΣ:** Είμαστε με το μέρος του παλαιστινιακού λαού.

**ΑΘΑΝΑΣΙΟΣ ΠΛΕΥΡΗΣ:** Με τη Χαμάς.

**ΕΜΜΑΝΟΥΗΛ ΣΥΝΤΥΧΑΚΗΣ:** Με το μέρος του παλαιστινιακού λαού που παλεύει και αγωνίζεται για την ελεύθερη πατρίδα, με πρωτεύουσα την ανατολική Ιερουσαλήμ.

**ΠΡΟΕΔΡΕΥΩΝ (Βασίλειος Βιλιάρδος):** Έγινε κατανοητό.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα πρέπει όμως η Νέα Δημοκρατία, όπως και τα άλλα κόμματα σε αυτή την κρίσιμη στιγμή να μας πουν αν αναγνωρίζουν το παλαιστινιακό κράτος με βάση την απόφαση της ελληνικής Βουλής; Ναι ή όχι; Εδώ θα πρέπει να μας πείτε και εσείς και το ΠΑΣΟΚ και ο ΣΥΡΙΖΑ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΕΜΜΑΝΟΥΗΛ ΣΥΝΤΥΧΑΚΗΣ:** Αλλά σε καμμία των περιπτώσεων δεν θα δώσουμε λογαριασμό στη Νέα Δημοκρατία για το ποια είναι η θέση του ΚΚΕ.

Μπορεί να υπερασπίζεται το δικαίωμα της αυτοάμυνας του Ισραήλ, το δικαίωμα της αυτοδιάθεσης του παλαιστινιακού λαού για το δικό του κράτος.

**ΠΡΟΕΔΡΕΥΩΝ (Βασίλειος Βιλιάρδος):** Τώρα κάνετε κατάχρηση, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν κάνω καμμία κατάχρηση.

**ΠΡΟΕΔΡΕΥΩΝ (Βασίλειος Βιλιάρδος):** Σας έδωσα καταχρηστικά τον λόγο και επιμένετε.

Καλείται στο Βήμα ο κ. Ιωάννης Γιάτσιος, Βουλευτής της Νέας Δημοκρατίας.

Έχετε τον λόγο για επτά λεπτά.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Κύριε Υπουργέ, αξιότιμοι συνάδελφοι, αδιαμφισβήτητα ο κλάδος ο οποίος ηγείται της οικονομικής ανάπτυξης που σημειώνει τα τελευταία χρόνια η χώρα μας είναι αυτός του τουρισμού, καθώς δεν σταματάει να μας εκπλήσσει ευχάριστα σπάζοντας το ένα ρεκόρ μετά το άλλο.

Ενδεικτικά προς τεκμηρίωση των όσων λέω θα σας παρουσιάσω κάποια πρόσφατα και έγκυρα στοιχεία. Σύμφωνα, λοιπόν, με τον ΣΕΤΕ οι διεθνείς αεροπορικές αυξήσεις στη χώρα μας τον Αύγουστο του τρέχοντος έτους, ξεπέρασαν τα 4 εκατομμύρια, ενώ τον αντίστοιχο μήνα του 2019, μιας χρονιάς που θεωρείται η πιο επιτυχημένη για τον τουρισμό, είχαν φτάσει τα 3,8 εκατομμύρια. Τον Αύγουστο του 2023 είχαμε 2,2 εκατομμύρια οδικές αυξήσεις, όλες από τους συνοριακούς σταθμούς της βόρειας Ελλάδας, ενώ πέρυσι ήταν περίπου μισό εκατομμύριο λιγότερες.

Τα προαναφερθέντα στοιχεία μεταφράζονται σε εισπράξεις 4,2 δισεκατομμύρια για τον Ιούλιο του 2023 σε σχέση με τα 3,7 δισεκατομμύρια του Ιουλίου του 2019.

Επιπλέον, βάσει στοιχείων του ΙΝΣΕΤΕ η άμεση οικονομική συνεισφορά του τουρισμού στη χώρα μας το 2022 ανέρχεται στο 11,5% του ΑΕΠ ενώ αν συνυπολογιστεί και η έμμεση συνεισφορά του αγγίζει σχεδόν το 30%. Η συμμετοχή του τουρισμού στην καταπολέμηση της ανεργίας και την αύξηση της απασχόλησης είναι τεράστια, δεδομένου ότι για το 2022 οι εργαζόμενοι σε καταλύματα και εστίαση έφτασαν τις τριακόσιες εβδομήντα επτά χιλιάδες.

Πέραν των παραδοσιακών μορφών τουρισμού, όπως η αναψυχή και η διασκέδαση, διαπιστώνεται ότι αναδύονται και άλλοι κλάδοι, όπως ο συνεδριακός, ο θρησκευτικός, ο γαστρονομικός, ο οινοτουρισμός, ο αθλητικός, αλλά και ο ιατρικός τουρισμός. Παρ’ όλα τα άκρως ενθαρρυντικά στοιχεία τα οποία από μόνα τους επαληθεύουν και επιβραβεύουν το έως τώρα έργο της Κυβέρνησης, αλλά και της εγχώριας επιχειρηματικότητας, δεν στεκόμαστε εδώ και προχωράμε ακόμα παραπέρα.

Με το παρόν σχέδιο νόμου προχωράμε στη σύσταση του Περιφερειακού Συμβουλίου Τουρισμού, του Συμβουλίου Οινοτουρισμού και του παρατηρητηρίου για τον παράκτιο και θαλάσσιο τουρισμό στη Μεσόγειο. Η διά νόμου σύσταση του Περιφερειακού Συμβουλίου Τουρισμού είναι συνώνυμη με την έμπρακτη αποκέντρωση και την ουσιαστική και θεσμοθετημένη συμμετοχή της ελληνικής επικράτειας στη συνδιαμόρφωση του τουριστικού γίγνεσθαι. Ένα τέτοιο όργανο το οποίο είχε εδώ και πολύ καιρό ανάγκη η χώρα μας, θα λαμβάνει υπ’ όψιν τις ανάγκες των περιφερειών, τις ιδιαιτερότητες και τα δυνατά σημεία των τοπικών κοινωνιών.

Σκοπός του είναι η ανάδειξη του τουριστικού πλούτου όλων των περιφερειών και η αξιοποίηση των τουριστικών δυνατοτήτων ολόκληρης της επικράτειας, η παρακολούθηση των διεθνών τουριστικών εξελίξεων και το αντίκτυπο που θα έχουν στον εγχώριο τουρισμό και η ανάπτυξη νέων εναλλακτικών μορφών τουρισμού.

Η παρουσία του θα επιλύσει και ζητήματα λειτουργίας και συντονισμού, προωθώντας τη διευκόλυνση της συνεργασίας, της επικοινωνίας και της ανταλλαγής στοιχείων μεταξύ των περιφερειών και της κεντρικής κυβέρνησης.

Μέσω της λειτουργίας του Περιφερειακού Συμβούλου Τουρισμού θα επιτευχθεί η ισόρροπη τουριστική ανάπτυξη σε εθνικό, αλλά και σε περιφερειακό επίπεδο, με αποτέλεσμα περιφέρειες με λιγότερο ανεπτυγμένο τον τουριστικό κλάδο όπως αυτοί της δυτικής Μακεδονίας να ενισχυθούν. Επίσης με συντεταγμένο τρόπο και προγραμματισμό θα επιτευχθεί η σύνδεση της τουριστικής κατανάλωσης με την εγχώρια παραγωγή, κάτι που μεταφράζεται σε ανάδειξη, εκμετάλλευση και προώθηση των τοπικών προϊόντων και συνεπώς ενίσχυση των μικρών τοπικών επιχειρήσεων.

Η απάντηση της ελληνικής πολιτείας στον όλο και ανερχόμενο κλάδο του οινοτουρισμού, που αυξάνει το μερίδιό τους σε παγκόσμια κλίμακα είναι η σύσταση του Συμβουλίου Τουρισμού. Αφ’ ενός μεν σκοπός του είναι η προώθηση και προβολή των αξιοθέατων που συσχετίζονται με τον οίνο, όπως οι αμπελώνες, επισκέψιμα οινοποιεία και παραγωγικές μονάδες και αφ’ ετέρου η προώθηση του προϊόντος. Η επιδίωξη της ισόρροπης τουριστικής ανάπτυξης και της σύγκλισης μεταξύ των λιγότερο ανεπτυγμένων και περισσότερο τουριστικά ανεπτυγμένων περιφερειών θα ευνοήσει ξεκάθαρα τη δυτική Μακεδονία. Μεταξύ των νομών που την απαρτίζουν, βρίσκεται και ο ιδιαίτερος σχετικά ανεξερεύνητος και πολλά υποσχόμενος και σε τουριστικό επίπεδο Νομός Γρεβενών.

Ο νομός μας συνδυάζει μια πληθώρα σημείων ενδιαφέροντος φυσικού πλούτου και δραστηριοτήτων ελκυστικών σε κάθε επισκέπτη κάθε ηλικίας για κάθε εποχή του χρόνου. Οι νέοι επισκέπτες μπορούν να περιηγηθούν και να γοητευθούν από την άγρια ομορφιά του δασικού πλούτου, με αποκορύφωμα τον εθνικό δρυμό της Βάλια Κάλντα, έναν από τους σπουδαιότερους και πιο παρθένους στην Ελλάδα που βρίσκεται στην οροσειρά της Πίνδου, να καλύψουν τα πάμπολλα και διάσπαρτα πετρόκτιστα γεφύρια που είναι τα μεγαλύτερα και εντυπωσιακότερα σε όλη τη Μακεδονία και να θαυμάσουν την αρχιτεκτονική τους και το πώς δείχνουν απόλυτα δεμένα με το τοπίο.

Χαρακτηριστικά παραδείγματα ντόπιας αρχιτεκτονικής, απόλυτα ενσωματωμένη στον χώρο είναι το δίτοξο γεφύρι του Ζιάκα, του Αζίζ Αγά, της Πορτίτσας και της Πραμόριτσας και σύντομα το αναστηλωμένο γεφύρι του Πασά με επτά τόξα στον ποταμό Αλιάκμονα. Στον ανερχόμενο τουριστικό τομέα του θρησκευτικού ή αλλιώς προσκυνηματικού τουρισμού, ο Νομός Γρεβενών έχει να παρουσιάσει μεγάλο αριθμό βυζαντινών και μεταβυζαντινών μνημείων.

Ανάμεσα στους δεκάδες πέτρινους ναούς, τα ξωκλήσια και τα μοναστήρια, ξεχωρίζουν η Ιερά Μονή Μεταμορφώσεως του Σωτήρος, με το ασκηταριό του Οσίου Νικάνορα πάνω από τα ορμητικά νερά του Αλιάκμονα.

Η Αθωνικού Τύπου Ιερά Μονή Παμμεγίστων Ταξιαρχών, αλλά και ο Ναός της Μεγάλης Παναγίας στην ορεινή Σαμαρίνα, με το υπεραιωνόβιο πεύκο που φύεται πάνω από το Ιερό.

Επιπλέον, στον Νομό Γρεβενών και συγκεκριμένα στη Μηλιά βρίσκεται το Μουσείο Φυσικής Ιστορίας με μοναδικά προϊστορικά ευρήματα από ανασκαφές στη γύρω περιοχή, που δεν τα συναντάμε ούτε στα πιο διάσημα μουσεία του εξωτερικού, όπως οι μεγαλύτεροι χαυλιόδοντες του κόσμου.

Το Γεωπάρκο Γρεβενών - Κοζάνης, το οποίο τελεί υπό την αιγίδα της UNESCO και χαρακτηρίζεται από μια ξεχωριστή γεωλογική κληρονομιά.

Μέρος της λειτουργίας του Περιφερειακού Συμβουλίου Τουρισμού είναι και η ανάδειξη, εκμετάλλευση και προώθηση τοπικών προϊόντων στις υπόλοιπες περιφέρειες, αλλά και η εξαγωγή τους στο εξωτερικό. Μέσω αυτού, τα περίφημα υψηλής ποιότητας και γευστικής αξίας μανιτάρια, που τόσο απλόχερα έχει χαρίσει τη φύση στα Γρεβενά, όπως και τα διαρκώς ανερχόμενα όσπρια και ρεβίθια, αλλά και τα ντόπια τυροκομικά και κτηνοτροφικά προϊόντα, θα βρουν νέες αγορές, ενισχύοντας με αυτόν τον τρόπο την τοπική παραγωγή και τις επιχειρήσεις του πρωτογενούς τομέα.

Πέραν του φυσικού τοπίου, αυτό που χαρακτηρίζει τον τουριστικό χάρτη του Νομού Γρεβενών είναι ο ατέλειωτος κατάλογος σπορ και εναλλακτικών δραστηριοτήτων, που προσφέρει στους επισκέπτες του, με αποκορύφωμα το Χιονοδρομικό Κέντρο της Βασιλίτσας, όπου οι λάτρεις των χειμερινών σπορ μπορούν να βρουν μια μεγάλη ποικιλία σε πίστες για σκι και για σνόουμπορντ.

Περιπατητικός τουρισμός σε μονοπάτια, μέσα στα πυκνά καταπράσινα δάση, πεζοπορία και ορειβασία, θαυμάζοντας τη μοναδική χλωρίδα και πανίδα της περιοχής.

Ποδηλασία σε ορεινές διαδρομές μεταξύ των χωριών και για τους πιο τολμηρούς κατάβαση απότομων πλαγιών.

Ράφτινγκ και κανό και καγιάκ, με έμπειρους οδηγούς και τον κατάλληλο εξοπλισμό στα ποτάμια μας.

Αλεξίπτωτο πλαγιάς στις πλαγιές της Δεσκάτης, αγναντεύοντας τη φύση από ψηλά, αλλά και ιππασία, τοξοβολία και αναρρίχηση είναι, μεταξύ άλλων, μερικά από τα θέλγητρα επίσκεψης του νομού μας, ιδιαίτερα από τους νεότερους.

Με το παρόν σχέδιο νόμου, η Κυβέρνηση αποδεικνύει ότι παρά τη μεγάλη επιτυχία του τουριστικού κλάδου, δεν επαναπαύεται στις δάφνες της, αλλά συνεχίζει να στηρίζει θεσμικά τον κλάδο, προσαρμοσμένη στις ανάγκες του σύγχρονου παγκόσμιου τουριστικού σκηνικού και με γνώμονα την ισομερή και ακριβοδίκαιη ανάπτυξη όλων των περιφερειών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιάτσιο.

Καλείται στο Βήμα ο κ. Σταύρος Παπασωτηρίου, Βουλευτής της Νέας Δημοκρατίας, και μετά θα ακολουθήσει ο κ. Σπυρίδων Τσιρώνης, Κοινοβουλευτικός Εκπρόσωπος της Νίκης.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρία Υπουργέ, κυρίες και κύριοι συνάδελφοι, τα στοιχεία που ανακοίνωσε προχθές η Τράπεζα της Ελλάδος για τον τουρισμό, επιβεβαιώνουν αυτό που όλοι μας διαπιστώνουμε το πρώτο οκτάμηνο του 2023, ότι δηλαδή η φετινή χρονιά θα είναι ακόμα ένα έτος ρεκόρ για τον ελληνικό τουρισμό. Ως οικονομολόγος οφείλω να σημειώσω όχι μόνο τα εντυπωσιακά μεγέθη, αλλά κυρίως τους ρυθμούς αύξησής τους.

Συνολικά φέτος είκοσι δύο εκατομμύρια επτακόσιες χιλιάδες ξένοι ταξιδιώτες ήρθαν στην Ελλάδα στο διάστημα Ιανουαρίου - Αυγούστου, με τις αφίξεις να ξεπερνούν τα αντίστοιχα νούμερα ακόμα και του 2019. Θυμίζω ότι εκείνη τη χρονιά-ρεκόρ η εισερχόμενη ταξιδιωτική κίνηση είχε διαμορφωθεί στα είκοσι ένα εκατομμύρια οκτακόσιες χιλιάδες τουρίστες.

Επίσης, φέτος οι τουριστικές εισπράξεις έφτασαν στο οκτάμηνο στα 14,7 δισεκατομμύρια ευρώ, όταν το αντίστοιχο διάστημα του 2019 είχε διαμορφωθεί στα 13,2 δισεκατομμύρια ευρώ. Πλέον, το μοναδικό ερώτημα για τους συναδέλφους οικονομολόγους είναι αν οι τουριστικές εισπράξεις για το 2023 θα υπερβούν τελικά τα 20 δισεκατομμύρια ευρώ.

Παράλληλα, την περίοδο Ιανουαρίου - Αυγούστου, οι ταξιδιωτικές εισπράξεις εμφάνισαν αύξηση πάνω από 15% και η εισερχόμενη ταξιδιωτική κίνηση αυξήθηκε πάνω από 18%, αγγίζοντας τα είκοσι δύο εκατομμύρια επτακόσιες χιλιάδες τουρίστες, έναντι των δεκαεννέα εκατομμυρίων εκατό χιλιάδων ταξιδιωτών την αντίστοιχη περίοδο του 2022.

Οι αριθμοί αυτοί από μόνοι τους αναδεικνύουν την αναπτυξιακή δυναμική του ελληνικού τουρισμού στη μετά COVID εποχή και μας προϊδεάζουν ακόμα πιο θετικά για το 2024. Άλλωστε, το προσχέδιο του κρατικού προϋπολογισμού που έχει καταθέσει η Κυβέρνηση προβλέπει εισπράξεις από τον τουρισμό ύψους 21 δισεκατομμύρια για το 2024. Τα διαδοχικά ρεκόρ που προανέφερα είναι φυσικά εξαιρετικά θετικά για την πραγματική οικονομία και τη χώρα.

Δεν περιγράφουν, όμως, τη συνολική εικόνα του ελληνικού τουρισμού γιατί ποτέ η συνολική εικόνα για κανέναν κλάδο της οικονομίας δεν δίνεται μόνον από τους αριθμούς. Υπάρχουν πολλά ποιοτικά, τα λεγόμενα διαρθρωτικά, χαρακτηριστικά που μας δείχνουν πώς λειτουργεί σε βάθος χρόνου ένας τομέας της οικονομίας και κυρίως ποια είναι η επίδρασή του στην κοινωνία.

Εδώ μπαίνει η προβληματική που εισάγει το συζητούμενο νομοσχέδιο και ειδικά η αναζήτηση της αειφορίας ή της λεγόμενης βιώσιμης τουριστικής ανάπτυξης. Κι εδώ εντοπίζεται το μεγάλο ζητούμενο που είναι η ισόρροπη ανάπτυξη του ελληνικού τουρισμού, η οποία δεν πρέπει να αφήνει πίσω καμμία περιφέρεια, ούτε βέβαια να υπερφορτώνει περιβαλλοντικά συγκεκριμένες περιοχές οι οποίες κινδυνεύουν με μακροπρόθεσμη απαξίωση ως τουριστικοί προορισμοί.

Ως Βουλευτής Φλώρινας, ενός ακριτικού νομού, αλλά με εξαιρετικό τουριστικό δυναμικό, θέλω να δώσω δύο παραδείγματα για το πώς μπορεί να γίνει πράξη αυτή η βιώσιμη τουριστική ανάπτυξη με εναλλακτικούς τρόπους:

Ένας καινοτόμος δρόμος που επιχειρούμε να χαράξουμε στη δυτική Μακεδονία είναι ο συνδυασμός οικοτουρισμού και οινοτουρισμού. Το Αμύνταιο και η Φλώρινα είναι δύο παράλληλες ιστορίες του ελληνικού αμπελώνα, αρμονικά ενταγμένες σε ένα σύνολο που κυριαρχεί η παρθένα φύση. Η ζώνη Προστατευόμενης Ονομασίας Προέλευσης «Αμύνταιο», που βρίσκεται στη νοτιοανατολική Φλώρινα, σε συνδυασμό με τη ζώνη Προστατευόμενης Γεωγραφικής Ένδειξης «Φλώρινα», ανήκουν σε μια ευρύτερη γεωγραφικά περιοχή που συνδυάζει μοναδική οινοπαραγωγή με εξαιρετική φυσική ομορφιά. Αποτελούν, κατά τη γνώμη πολλών ειδικών διεθνώς, ιδανικό περιβάλλον όχι μόνο για την καλλιέργεια του οινοτουρισμού αλλά και για την ανάπτυξη ενός καθαρά ελληνικού είδους οικοτουρισμού που συνδυάζει την τοπική γαστρονομία με επισκέψεις στις λίμνες Βεγορίτιδα, Πετρών, Ζάζαρη, Χειμαδίτιδα και τα ορεινά δάση. Αυτός ο «πράσινος» τουρισμός αποτελεί τον ορισμό της αειφορίας και συνιστά μεγάλη ευκαιρία ανάπτυξης για εν πολλοίς αναξιοποίητες περιοχές, όπως είναι ο Νομός Φλώρινας.

Προς αυτή την κατεύθυνση λειτουργούν συνδυαστικά τα άρθρα 3 και 4 του νομοσχεδίου που θεσμοθετούν νέα συμβουλευτικά όργανα τόσο για την περιφερειακή τουριστική ανάπτυξη, όσο και για τον οινοτουρισμό. Πρόκειται για συμβούλια στα οποία ενεργό ρόλο θα παίξουν οι Οργανισμοί Τοπικής Αυτοδιοίκησης προκειμένου να ενσωματώνουμε, ήδη από το στάδιο του κεντρικού σχεδιασμού, την τοπική διάσταση σε κάθε μελλοντική πρωτοβουλία του Υπουργείου Τουρισμού. Μόνον έτσι θα πετύχουμε τους στόχους της ισόρροπης τουριστικής ανάπτυξης για κάθε ελληνική περιφέρεια και φυσικά της αειφορίας, της μόνης εγγύησης για ένα βιώσιμο μέλλον της πατρίδας μας.

Κύριε Πρόεδρε, κλείνοντας θέλω να αναφερθώ σε ένα συναφές με τη βιώσιμη ανάπτυξη θέμα για το οποίο μίλησε προχθές ο Υπουργός Περιβάλλοντος κ. Σκυλακάκης. Πρόκειται για το νέο σύστημα δασικής διαχείρισης που πλέον θα περιλαμβάνει περισσότερα δάση και δράσεις αξιοποίησής τους με αντισταθμιστικά οφέλη για όλα τα νοικοκυριά ορεινών ή μειονεκτικών περιοχών. Μιλάμε φυσικά για ένα νέο υπόδειγμα βιώσιμης ανάπτυξης και προστασίας του δασικού πλούτου της χώρας μας που θα έχει πολύ σημαντικές επιπτώσεις σε περιοχές όπως η Φλώρινα οι οποίες διαθέτουν σπουδαίους φυσικούς πόρους. Από αυτή, ακριβώς, την αειφόρο αξιοποίηση των δασών θα προκύψουν και τα νέα αντισταθμιστικά οφέλη σε είδος και σε χρήμα σε όλους τους μόνιμους κατοίκους ορεινών περιοχών, κάτι που όχι μόνο θα τους προσφέρει οικονομικά κίνητρα για να στηρίξουν ενεργά τη δασοπροστασία του τόπου τους, αλλά θα δώσει και την ευκαιρία σε άλλους ανθρώπους να έρθουν πιο κοντά στα δάση επιλέγοντας την ελληνική περιφέρεια.

Είμαι βέβαιος ότι πολύ σύντομα θα έχουμε διευκρινίσεις από το αρμόδιο Υπουργείο για το πώς θα εφαρμοστεί το καινοτόμο αυτό σύστημα το οποίο θα πρέπει να ενσωματώνει και δράσεις όπως ο οικοτουρισμός και ο περιηγητικός τουρισμός στη νέα φιλοσοφία δασικής διαχείρισης. Διότι το μόνο δάσος που είναι ασφαλές και έχει εγγυημένα βιώσιμη ανάπτυξη είναι εκείνο που βρίσκεται σε αρμονία με τους ανθρώπους και περιλαμβάνει το οικοσύστημά του.

Ιδιαίτερα για τους κατοίκους περιοχών, όπως η Φλώρινα, είναι εξαιρετικά σημαντική η θέσπιση νέου αντισταθμιστικού οφέλους για όλα τα νοικοκυριά βάσει της βιομάζας που θα αφαιρείται από τα δάση μας με τη μορφή εκπτώσεως στους λογαριασμούς ηλεκτρικού ρεύματος. Αυτή η δέσμευση του κ. Σκυλακάκη έρχεται να ενισχύσει τις τοπικές κοινωνίες δασικών περιοχών και θα πρέπει να τη δούμε σε συνάρτηση με άλλα μέτρα, όπως είναι η προσβασιμότητα των δασών μας και η αύξηση των φυσιολατρικού τουρισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπασωτηρίου.

Τον λόγο έχει η κ. Θωμαΐς - Τζίνα Οικονόμου, Βουλευτής της Νέας Δημοκρατίας για επτά λεπτά.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι Βουλευτές, το νομοσχέδιο που συζητούμε σήμερα φιλοδοξεί να απαντήσει σε ένα πολύ βασικό ερώτημα, το πώς θα ενισχύσουμε τη βιωσιμότητα της τουριστικής ανάπτυξης της χώρας μας.

Το γεγονός ότι η Ελλάδα αναπτύσσεται τουριστικά χρόνο με τον χρόνο είναι αυταπόδεικτο. Ταυτόχρονα την τελευταία τετραετία πετύχαμε και κάτι άλλο πολύ σημαντικό, τη σταθερή επιμήκυνση της τουριστικής περιόδου, έτσι ώστε να μη μιλάμε πλέον αποκλειστικά για θερινή σεζόν ή για το δίπτυχο: ήλιος, θάλασσα. Φυσικά αυτά τα στοιχεία παραμένουν στα θεμέλια της τουριστικής μας βιομηχανίας, αλλά δεν πρέπει να περιορίζουν τον σχεδιασμό μας για το μέλλον.

Όχι μόνο χρονικά, αλλά και θεματικά έχουμε ήδη αρχίσει να επεκτείνουμε είμαστε ως προορισμός προσφέροντας ένα διαρκώς διευρυνόμενο και διαφοροποιημένο τουριστικό προϊόν τόσο εσωτερικά όσο και στη διεθνή αγορά. Στόχος μας παραμένει να φτάσουμε στη δωδεκάμηνη τουριστική περίοδο και να κατοχυρώσουμε τη διεθνή μας θέση κυρίως έναντι άλλων ανταγωνιστικών χωρών στη Μεσόγειο.

Η σημερινή συζήτηση, όμως, οφείλει να επικεντρωθεί και σε ένα άλλο πολύ σημαντικό ζητούμενο που είναι η βιωσιμότητα της τουριστικής ανάπτυξης, δηλαδή η ισόρροπη κατανομή τουριστικών υποδομών και ανθρώπινου δυναμικού, προκειμένου να μην επιβαρύνονται υπερβολικά συγκεκριμένες περιοχές την ώρα που άλλοι πιθανοί προορισμοί στη χώρα μας δεν αξιοποιούνται επαρκώς.

Το ερώτημα επομένως που τίθεται είναι: Πώς θα κατανείμουμε ορθολογικά το σύνολο των επισκεπτών, έτσι ώστε αφ’ ενός να ελαχιστοποιήσουμε τις περιβαλλοντικές επιπτώσεις στους πλέον δημοφιλείς προορισμούς και αφ’ ετέρου να μεγιστοποιήσουμε την ποιότητα της προσφερόμενης φιλοξενίας;

Άρα είναι καίριας σημασίας η παρέμβαση του Υπουργείου Τουρισμού που επιχειρεί με το άρθρο 3 του παρόντος νομοσχεδίου να ανασχεδιάσει την ανισόμετρη μέχρι σήμερα τουριστική ανάπτυξη των δεκατριών περιφερειών της χώρας μας μέσω του υπό σύσταση Περιφερειακού Συμβουλίου Τουρισμού, ενός νέου συμβουλευτικού οργάνου που θα εγγυάται τη διαρκή συνεργασία μεταξύ Κυβέρνησης και περιφερειών, προκειμένου να αναδειχθούν νέοι ελληνικοί προορισμοί και να εξασφαλιστεί η αειφορία και η ποιότητα του προσφερόμενου τουριστικού προϊόντος.

Κυρίες και κύριοι συνάδελφοι, έχω την τιμή να εκπροσωπώ την Ευρυτανία, μια ιδιαίτερη εκλογική περιφέρεια με μεγάλες προκλήσεις και δυνατότητες. Είμαι βέβαιη ότι το ίδιο μπορεί να ειπωθεί και για άλλες ορεινές περιοχές που εκπροσωπούν εδώ συνάδελφοι όλων των παρατάξεων. Αυτό που μας ενώνει, όμως, είναι η ίδια αίσθηση του επείγοντος, η ίδια φιλοδοξία να δούμε τους τόπους μας κέντρα κοινωνικής και οικονομικής ανάπτυξης. Ένα σπουδαίο εργαλείο για το σκοπό αυτό είναι φυσικά και ο τουρισμός. Και η Ευρυτανία στηρίζει εν πολλοίς την οικονομική της ανάπτυξη στον τουρισμό.

Παίρνοντας, λοιπόν, ως παράδειγμα την Ευρυτανία θα εστιάσω σε ορισμένα σημεία που πιστεύω ότι έχουν γενικότερη σημασία για την τουριστική ανάπτυξη των πλέον απομονωμένων ορεινών περιοχών της χώρας.

Ξεκινώ με το πρόγραμμα «Πράσινος Αγροτουρισμός» του Ταμείου Ανάπτυξης, που ξεκίνησε πέρυσι και πρέπει να επεκταθεί και να ενισχυθεί προς όφελος όλης της ελληνικής περιφέρειας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Στηριζόμενοι επίσης στο τρίπτυχο: τουρισμός, πολιτισμός, γαστρονομία οφείλουμε να ενισχύσουμε τοπικές συνέργειες και παραγωγικές δυνατότητες για να αναδείξουμε φύση και αγροτικά προϊόντα ταυτόχρονα.

Υπάρχει, επίσης, ένα άλλο τρίπτυχο: Τουρισμός, ευεξία, αθλητισμός, που πρέπει να ξαναδούμε ειδικά για τις ορεινές περιοχές, όπως η Ευρυτανία, αλλά και ο ιαματικός τουρισμός -που δεν τον έχουμε εξελίξει- και αφορά σε πολλές περιοχές της χώρας που διαθέτουν ιαματικές πηγές.

Μιλώντας ως γιατρός, πιστεύω ότι οι εγκαταστάσεις, όπως αθλητικά ή χιονοδρομικά κέντρα, τα οποία συμβαίνει να διαθέτει η Ευρυτανία, όχι μόνο βοηθούν την προαγωγή της υγείας, αλλά και στην ανάπτυξη ενός διαφορετικού είδους τουρισμού στο οποίο μπορεί να μπει δυναμικά η ελληνική περιφέρεια.

Άλλα καινοτόμα τουριστικά προϊόντα, στα οποία μπορούμε επίσης να προσφέρουμε, είναι ο σπηλαιολογικός τουρισμός. Σας θυμίζω το πανέμορφο σπήλαιο της Μεσοκώμης και οι ορεινές περιηγητικές διαδρομές, που επίσης μπορούν να ενταχθούν σε έργα ανάπτυξης του τουρισμού.

Κύριοι συνάδελφοι, θέλω εδώ να πω δυο λόγια ειδικά για τα δάση μας, που αποτελούν και αυτά έναν πολύτιμο τουριστικό πόρο. Αφορμή γι’ αυτές τις σκέψεις ήταν η ενημέρωση που έκανε την προηγούμενη εβδομάδα ο Υπουργός Περιβάλλοντος κ. Σκυλακάκης στην αρμόδια επιτροπή της Βουλής στην οποία συμμετέχω για το νέο σύστημα διαχείρισης δασών. Στο νέο αυτό σύστημα είναι πολύ σημαντικό να ενσωματώσουμε αρμονικά δραστηριότητες, όπως ο οικοτουρισμός και ο δασικός τουρισμός, για την ισόρροπη οικονομική ανάπτυξη των παραπάνω οικοσυστημάτων.

Αυτό, λοιπόν, που χρειαζόμαστε είναι καθαρά δάση, προσβάσιμα στους επισκέπτες, τα οποία θα προβάλλουμε εντός και εκτός συνόρων μαζί με όλες τις μορφές εναλλακτικού και χειμερινού τουρισμού, που προσφέρει σε μεγάλη κλίμακα η Ευρυτανία, σε συνδυασμό με τη βελτίωση της οδικής πρόσβασης, αλλά και των υπόλοιπων δημόσιων υποδομών.

Κλείνοντας, θα ήθελα με αφορμή τη σημερινή συζήτηση να επαναφέρω την πρόταση πολλών κοινωνικών φορέων του νομού για τη δημιουργία δομών τουριστικής εκπαίδευσης και μετεκπαίδευσης επαγγελματιών, ιδιαίτερα στον τομέα του εναλλακτικού τουρισμού στην Ευρυτανία. Τέτοιες δημόσιες δομές θα είναι πολύτιμες, όχι μόνο για τη γενικότερη αναβάθμιση του τουριστικού προϊόντος της χώρας μας, αλλά θα δώσουν σε ορεινές περιοχές, όπως η δική μας, την ευκαιρία να αποτελέσουν τοπικά κέντρα ανάπτυξης νέων μορφών τουρισμού και καινοτομίας.

Ελπίζω ότι θα έχουμε σύντομα και με την αρμόδια Υφυπουργό, την κ. Ράπτη, τη δυνατότητα να συζητήσουμε εδώ, ευρύτερες ανάγκες εκσυγχρονισμού της τουριστικής εκπαίδευσης και, φυσικά, να καταθέσουμε συγκεκριμένες προτάσεις για την ελληνική περιφέρεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Ευάγγελος Αποστολάκης από τον ΣΥΡΙΖΑ - Προοδευτική Συμμαχία έχει τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ,κύριε Πρόεδρε.

Κυρίες και κύριοι συνάδελφοι, δεν μπορώ και εγώ να μην σταθώ σήμερα στη γιορτή της Παγκόσμιας Ημέρας Καρκίνου του Μαστού, η οποία συμπίπτει με την ημέρα απώλειας της αείμνηστης Φώφης Γεννηματά, η οποία είχε πολεμήσει και είχε, τελικώς, ταλαιπωρηθεί από αυτό το πρόβλημα.

Επιτρέψτε μου, πριν αναφερθώ στο νομοσχέδιο, να κάνω μια αναφορά στη διαμορφωθείσα κατάσταση στο Ισραήλ μετά από δεκαεννιά μέρες εμπλοκής, που αφορά άμεσα τη χώρα μας, λόγω και της γεωγραφικής της εγγύτητας και των στρατηγικών μας συμμαχιών. Θέλω να σημειώσουμε ότι στη Γάζα μέχρι σήμερα έχουμε έξι χιλιάδες εξακόσιους νεκρούς, εκ των οποίων οι δύο χιλιάδες επτακόσιοι τέσσερις είναι παιδιά, οι χίλιοι πεντακόσιοι ογδόντα τέσσερις είναι γυναίκες και τριακόσιοι εξήντα τέσσερις ηλικιωμένοι.

Πρέπει να γίνει κατανοητό από όλους ότι υπάρχει μεγάλος κίνδυνος διάχυσης της σύγκρουσης στην ευρύτερη περιοχή της Ανατολικής Μεσογείου και όχι μόνο, με πιθανή εμπλοκή περισσότερων παραγόντων. Σε αυτή τη συγκυρία, η παρέμβαση της διεθνούς κοινότητας είναι απολύτως αναγκαία, ούτως ώστε αρχικά να ξεκινήσουν οι απαραίτητες συζητήσεις για εκεχειρία με σκοπό να στηριχθεί μια ειρηνική πολιτική λύση στο ανατολικό ζήτημα, αλλά και να αντιμετωπιστεί το συντομότερο η ανθρωπιστική κρίση και να προστατευθεί με κάθε τρόπο ο άμαχος πληθυσμός όλων των πλευρών. Θεωρώ ότι σαν εκπρόσωποι του Κοινοβουλίου και σαν άνθρωποι, θα πρέπει να σταθούμε αλληλέγγυοι και να εκφράζουμε την ανησυχία μας για τον χαμό αμάχων.

Τα σημάδια, δυστυχώς, είναι αποθαρρυντικά. Ήδη από χθες ο Πρέσβης του Ισραήλ στα Ηνωμένα Έθνη κ. Γκιλάντ Ερντάν, ζήτησε την απομάκρυνση του Γενικού Γραμματέα κ. Γκουτιέρες. Επίσης, εξ όσων γνωρίζουμε, δεν έχει γίνει διάνοιξη σταθερού και ασφαλούς διαύλου ανθρωπιστικής βοήθειας. Στα θετικά μπορεί να συνυπολογιστεί η απελευθέρωση κάποιων ομήρων -η οποία κατά το Κατάρ συνεχίζεται-, το άνοιγμα του περάσματος στη Ράφα, καθώς και η Σύνοδος για την ειρήνη στη Μέση Ανατολή. Με αυτά τα δεδομένα, θα πρέπει να δουλέψει η διεθνής κοινότητα. Πρέπει να σημειώσω ότι με τη μεγάλη αυτή ανθρωπιστική κρίση που έχει δημιουργηθεί, είναι πιθανό η χώρα μας πολύ σύντομα να βρεθεί αντιμέτωπη για μια ακόμη φορά με μια έξαρση του προσφυγικού ζητήματος. Όλα αυτά θα πρέπει να τα έχουμε υπ’ όψιν.

Έρχομαι τώρα στο υπό συζήτηση νομοσχέδιο. Βρισκόμαστε πάλι σε αυτή την Αίθουσα να συζητήσουμε ένα νομοσχέδιο της Κυβέρνησης που, δεδομένης της βαρύτητας που έχει ο κλάδος του τουρισμού στη χώρα μας, θα έπρεπε να τύχει καλύτερης επεξεργασίας. Πρόκειται κατά βάση για ένα νομοσχέδιο διόρθωσης των προηγούμενων αστοχιών της. Αναφέρομαι φυσικά στην κατάργηση της Επιτροπής Πρότυπης Τουριστικής Αξιοποίησης και Προστασίας του Ναυαγίου της Ζακύνθου, καθώς και στη λύση και εκκαθάριση της ανώνυμης εταιρείας «Ιαματικές Πηγές της Ελλάδας». Συζητήθηκε αρκετά, πήρε θέση και ο Κοινοβουλευτικός μας Εκπρόσωπος και είναι μια ομολογία ανεπιτυχούς διαχείρισης της λεγόμενης «βαριάς βιομηχανίας» της χώρας, με ένα οργανωμένο σχέδιο και με μια στρατηγική.

Το νομοσχέδιο, με τον τρόπο που έχει γραφτεί και με βάση το περιεχόμενό του, δικαιώνει τους προβληματισμούς που είχαμε εκφράσει. Όταν οι τουριστικοί φορείς και η κοινωνία των πολιτών είχαν εναντιωθεί στη νομοθέτηση της επιτροπής, επειδή έβλεπαν ότι είναι στην ουσία παράδοση της δημόσιας περιουσίας με απευθείας ανάθεση, αγνοήθηκαν. Τα είπαμε και θα το επαναλάβουμε: Ο τουρισμός είναι μια πολύ σοβαρή υπόθεση για τη χώρα. Χάρη σε αυτόν τονώνεται το ΑΕΠ της και η αγορά εργασίας και ολόκληρες περιοχές επιβιώνουν και αναπτύσσονται.

Δυστυχώς, βλέπουμε ότι η Κυβέρνηση δεν αντιμετωπίζει το θέμα με τη σοβαρότητα που θα έπρεπε. Ενώ οι προκρατήσεις είχαν φθάσει σε ένα πολύ καλό επίπεδο το περασμένο καλοκαίρι, η αδυναμία διαχείρισης των πυρκαγιών -όπως για παράδειγμα στη Ρόδο και στην Αλεξανδρούπολη- αμαυρώνει τη διεθνή εικόνα της χώρας και λειτουργούν αρνητικά για την επόμενη τουριστική περίοδο.

Πρέπει, λοιπόν, να υπάρχει πάντα μια ενιαία στρατηγική για τον τουρισμό και να μην αφήνετε τίποτα στην τύχη. Στην πατρίδα μου την Κρήτη το 70% του εργατικού δυναμικού του νησιού απασχολείται στον τουριστικό κλάδο. Η Κρήτη συγκαταλέγεται ανάμεσα στους δέκα κορυφαίους τουριστικούς προορισμούς και καθώς προσφέρει μια πολυδιάστατη τουριστική εμπειρία, δεδομένου και του πλούτου του φυσικού της περιβάλλοντος, καταλαμβάνει τη δεύτερη θέση πίσω από το Μπαλί της Ινδονησίας και πάνω από το Αλγκάρβε της Ισπανίας. Δεν αναφέρω τα στοιχεία για λόγους εγκυκλοπαιδικών γνώσεων, αλλά για να γίνει σαφές τι είναι αυτό που καλούμαστε και καλείστε να διαχειριστείτε.

Οι επικοινωνιακές καμπάνιες πρέπει να συνοδεύονται όχι μόνο από αντίστοιχο όραμα, αλλά και από το αντίστοιχο πρόγραμμα. Δεν αρκεί η επικοινωνιακή διαχείριση του θέματος. Θα πρέπει να υπάρξει σοβαρός σχεδιασμός από τα αρμόδια στελέχη της Κυβέρνησης.

Συνεπώς, θα πρέπει συνδυαστικά να σχεδιάσετε και να επιλύσετε τα ζητήματα της πράσινης και βιώσιμης ανάπτυξης του περιβάλλοντος, να επιλύσετε τα προβλήματα του τομέα ΕΣΥ, ειδικά -αλλά όχι μόνο- στα νησιά να επιλύσετε τα ζητήματα πυροπροστασίας του φυσικού πλούτου της χώρας και να εξασφαλίσετε την επιβίωση και ανάπτυξη των μικρομεσαίων επιχειρήσεων. Αυτές αποτελούν το μεγάλο στήριγμα του ποιοτικού τουρισμού που έχει ανάγκη η χώρα και φυσικά θα πρέπει να εξασφαλιστεί η ποιότητα ζωής και η προστασία των εργαζομένων στον τουρισμό, καθώς και φέτος το καλοκαίρι γίναμε μάρτυρες απαράδεκτων περιστατικών και δεν θα τα αναφέρω.

Το σχέδιο που χρειαζόμαστε δεν μπορεί να είναι αποσπασματικό. Χρειάζεται να ληφθούν υπ’ όψιν και να επιλυθούν πολλά προβλήματα με τα οποία έρχεται αντιμέτωπη η ίδια η ελληνική κοινωνία και λειτουργούν ως τροχοπέδη για τον τουρισμό.

Εμείς θέλουμε την ανάπτυξη του τουριστικού κλάδου και κυρίως του ποιοτικού τουρισμού που έχει πραγματική προστιθέμενη αξία για τη χώρα. Για τον λόγο αυτό προτείνουμε τα εξής: Ανάλυση των επιπτώσεων των μεγάλων στρατηγικών επενδύσεων και του τουριστικού real estate στις εκτός σχεδίου περιοχές, ενίσχυση της περιφερειακής συγκρότησης του ΕΟΤ, σύσταση περιφερειακών παρατηρητηρίων βιώσιμης τουριστικής ανάπτυξης, εκπόνηση περιφερειακών χωροταξικών σχεδίων τουρισμού, ειδικό σχέδιο και προστασία των περιοχών «NATURA», όπως για παράδειγμα στο Ρέθυμνο το Φοινικόδασος Πρέβελη, προκειμένου τουρισμός να λειτουργήσει τόσο αναπτυξιακά για όλους, όσο και περιβαλλοντικά δίκαια για τις επόμενες γενιές.

Ελπίζω να ληφθούν υπ’ όψιν σοβαρά αυτές οι παρατηρήσεις, καθώς δεν υπάρχουν περιθώρια αποσπασματικού σχεδιασμού και κακής διαχείρισης του ζητήματος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ακολουθεί ο κ. Χνάρης από το ΠΑΣΟΚ και σας παρακαλώ να είστε εντός του χρόνου και μετά ο κ. Καββαδάς να είναι έτοιμος.

Ορίστε, κύριε Χνάρη.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πριν ξεκινήσω την ομιλία μου για το παρόν νομοσχέδιο θα ήθελα να τοποθετηθώ για ένα ζήτημα ευρύτερου κοινωνικού ενδιαφέροντος, αυτό δεν είναι άλλο από την υγεία και την τραγική κατάσταση στην οποία βρίσκονται τα νοσοκομεία της Κρήτης και κυρίως το Γενικό Νοσοκομείο Ρεθύμνου.

Υπό την πίεση των αντιδράσεων της τοπικής κοινωνίας και των κινητοποιήσεων των εργαζομένων, την προηγούμενη εβδομάδα ο Υπουργός Υγείας επισκέφθηκε το «Βενιζέλειο» Νοσοκομείο Ηρακλείου. Εκτός του ότι παρέλειψε να αναφερθεί και στα υπόλοιπα νοσοκομεία της Κρήτης και κυρίως στο πολύπαθο Γενικό Νοσοκομείο Ρεθύμνου, τα μέτρα τα οποία εξήγγειλε για τη βελτίωση της κατάστασης αποτελούν τα γνωστά ημίμετρα και για να μην πω μπαλώματα. Προσχηματική, επίσης, ήταν η συγγνώμη του προς τους Ηρακλειώτες, την οποία θα έπρεπε να είχε απευθύνει σε όλους τους Κρητικούς, για την άσχημη κατάσταση των νοσοκομείων μας, γιατί το «Βενιζέλειο» αποτελεί ένα από τα κεντρικά νοσοκομεία της Κρήτης. Αποσπασματικά τα μέτρα που εξήγγειλε και ήδη ισχύουν μέχρι και σήμερα. Τα εντέλλεσθε από άλλα νοσοκομεία του νησιού με την αντίστοιχη υποστελέχωση αυτών, η υπερεφημέρευση, η συνεργασία με ιδιώτες γιατρούς και οι συνεχείς άγονες προκηρύξεις θέτουν σε κίνδυνο την υγεία των ασθενών μας.

Το νοσοκομείο μας στο Ρέθυμνο εξακολουθεί να παραμένει υποστελεχωμένο. Η παθολογική κλινική υπολειτουργεί. Η χειρουργική και ορθοπεδική κλινική λειτουργεί μόνο με ειδικευμένους γιατρούς, ελλείψει ειδικευομένων. Αποτέλεσμα είναι να μην προγραμματίζονται χειρουργεία και τακτικά ιατρεία. Οι διασωληνωμένοι συμπολίτες μας διακομίζονται σε άλλα νοσοκομεία με αναρμόδιους γιατρούς.

Αντί η Κυβέρνηση να δώσει μόνιμες λύσεις στα προβλήματα αυτά, συνεχίζει τα εντέλλεσθε και τις εξαντλητικές εφημερίες γιατρών, οδηγώντας σε παραιτήσεις και στην περαιτέρω κατάρρευση των νοσοκομείων μας. Παραλείπεται για ακόμα μια φορά η λήψη μόνιμων μέτρων, όπως η θέσπιση οικονομικών, στεγαστικών και εκπαιδευτικών κινήτρων για την προσέλκυση των γιατρών στο νησί μας. Για να μην καθίστανται συνεχώς άγονες οι προκηρύξεις πρέπει να δοθεί προτεραιότητα και να ληφθούν ειδικότερα μέτρα για τη στελέχωση των περιφερειακών νοσοκομείων της χώρας.

Η μετατόπιση των προσωπικών ευθυνών του Υπουργού με την αποπομπή της διοίκησης του «Βενιζελείου» Νοσοκομείου για θέματα τα οποία ήταν σε όλους προ πολλού γνωστά, μόνο ως επικοινωνιακό σόου μπορεί να εκληφθεί. Η Κυβέρνησή σας δεν είναι νέα. Έχετε ήδη εξαντλήσει μια τετραετία. Πότε επιτέλους θα δώσετε μόνιμες και επαρκείς λύσεις για να μη βάζετε σε κίνδυνο την υγεία και κατ’ επέκταση τη ζωή των πολιτών;

Είμαστε πεπεισμένοι πλέον πως όλες οι παραλείψεις της Κυβέρνησης στην υγεία έχουν έναν και μοναδικό στόχο, την πλήρη υποβάθμιση και απαξίωση του ΕΣΥ και τον εξαναγκασμό των πολιτών να στραφούν σε ιδιωτικές δομές υγείας. Και το τελικό ερώτημα που τίθεται πλέον: Πού είναι το δήθεν επιτελικό κράτος; Πώς μιλάτε για κοινωνικό κράτος όταν δεν μπορεί να διασφαλιστεί η δωρεάν, άμεση και απρόσκοπτη πρόσβαση των ασθενών στη δημόσια υγεία; Είναι ερωτήματα που θα πρέπει να απαντηθούν.

Τώρα αναφορικά με το υπό συζήτηση νομοσχέδιο, φέρνετε προς ψήφιση ένα νομοσχέδιο πρόχειρο και χωρίς στρατηγική στόχευση, ένα νομοσχέδιο που δεν ασχολείται με τα καίρια και πρωτεύοντα ζητήματα που αφορούν τον τουρισμό, όπως η ανθεκτικότητα των τουριστικών επιχειρήσεων, η στήριξη των εργαζομένων, η κλιματική κρίση. Εισάγει μερικές ακόμα επιτροπές, κατακερματίζει δράσεις και ενέργειες.

Αναφέρομαι ενδεικτικά σε ορισμένες διατάξεις. Καταργεί το Εθνικό Συμβούλιο Τουρισμού και στη θέση του θεσμοθετεί το Περιφερειακό Συμβούλιο Τουρισμού. Σε αυτό συμμετέχουν μόνο ο Υπουργός και οι δεκατρείς περιφερειάρχες. Η σύνθεση αυτή, κατά τη γνώμη μας, χωρίς εξειδικευμένους φορείς δεν θα προσφέρει κανένα ουσιαστικό αποτέλεσμα στην ποιοτική αναβάθμιση του τουριστικού προϊόντος. Αντί γι’ αυτό, είναι προτιμότερο να συσταθεί ένα συμβούλιο ανά περιφέρεια που θα αναδεικνύει τις ιδιαιτερότητες και τα χαρακτηριστικά γνωρίσματα της κάθε περιοχής.

Στο πλαίσιο του θεματικού τουρισμού συστήνεται Περιφερειακό Συμβούλιο Οινοτουρισμού. Προφανώς και αναγνωρίζοντας την προσπάθεια των παραγωγών και οινοποιών μας, δίνουμε μεγάλη έμφαση στον οινοτουρισμό και κατ’ επέκταση στην προβολή των κρασιών μας. Ως προς το άρθρο αυτό είμαστε θετικοί.

Επίσης, συνιστά προτεραιότητα της παράταξής μας η συνολική διασύνδεση του πρωτογενή τομέα με τον τουρισμό. Απαιτείται όμως η εκπόνηση ενός οργανωμένου σχεδίου για τη διασύνδεση αυτή, όπως και με τη γαστρονομία και την ελληνική ύπαιθρο, ένα σχέδιο που θα έχει ως σκοπό την ένταξη των τοπικών μας προϊόντων στον τουρισμό με τη διάθεση και προώθησή τους στα ξενοδοχεία μας.

Η σύνδεση αυτή μέχρι σήμερα δεν γίνεται ούτε στον βαθμό που θέλουμε ούτε στον βαθμό που θα έπρεπε και θα μπορούσαν οι ίδιοι οι ξενοδόχοι, εκτός από ελάχιστες εξαιρέσεις. Πρέπει από όλους να γίνει κατανοητό ότι το όφελος του τουριστικού προϊόντος πρέπει να διαχέεται σε όλη την τοπική κοινωνία.

Επίσης, καταργούνται το Παρατηρητήριο Τουρισμού και οι «Ιαματικές Πηγές Ελλάδος» χωρίς να έχουν καν λειτουργήσει. Το «ράβε-ξήλωνε» σε επιτροπές και συμβούλια δεν επιφέρει κανένα αποτέλεσμα. Προωθείται σχετική ρύθμιση για τη μεταφορά αδιάθετων ποσών που αφορά το πρόγραμμα «Τουρισμός για όλους». Να είχαμε τουλάχιστον έναν προϋπολογισμό γι’ αυτό για να κατανοήσουμε το αδιάθετο των χρημάτων. Ούτε αυτό έχουμε, ούτε διαχρονικά πόσες μονάδες συμμετέχουν, τη γνώμη των συμμετεχόντων ξενοδόχων, πολιτών και άλλων παραγόντων.

Κυρίες και κύριοι συνάδελφοι, υπάρχει μια λαϊκή ρήση στην πατρίδα μας που λέει «εάν θέλεις να παραπέμψεις στις καλένδες, δημιουργείς μια επιτροπή». Από τις διάφορες επιτροπές που συζητούνται με το παρόν νομοσχέδιο, παρατηρούμε ότι σε πολλές περιπτώσεις απουσιάζουν οι άνθρωποι που θα μπορούσαν να οραματιστούν την περαιτέρω ανάπτυξη του τουρισμού.

Αν και είμαστε θετικοί σε κάποια από τα άρθρα του παρόντος νομοσχεδίου, επί της αρχής το καταψηφίζουμε. Γιατί; Γιατί απουσιάζει παντελώς μια ολοκληρωμένη και συνεκτική στρατηγική για τη βιώσιμη ανάπτυξη του τουρισμού της χώρας μας. Γιατί λείπει ένας μακροπρόθεσμος σχεδιασμός, καθώς το νομοσχέδιο στερείται παντελούς οράματος, δεδομένου ότι ασχολείται με δευτερεύοντα ζητήματα και όχι με τις ουσιαστικές παρεμβάσεις που απαιτούνται.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Είδατε; Το ΠΑΣΟΚ τα λέει σωστά και γρήγορα. Θέλω να πιστεύω ότι μπορείτε να κάνετε και εσείς το ίδιο.

Κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, στις εξελίξεις των τελευταίων ημερών αξιοσημείωτο γεγονός αποτελεί η αναβάθμιση του αξιόχρεου της Ελλάδας από τον οίκο αξιολόγησης «Standard and Poor’s». Η εξέλιξη αυτή συνιστά μια ακόμη ένδειξη εμπιστοσύνης των αγορών προς την ελληνική οικονομία, η οποία ενισχύεται από το γεγονός ότι η Ελλάδα συγκαταλέγεται μεταξύ των χωρών της Ευρωπαϊκής Ένωσης με τη μεγαλύτερη ανάπτυξη.

Η Κυβέρνηση έχει νωπή εντολή και μάλιστα ισχυρή εντολή από τον ελληνικό λαό και συνεχίζει το θεσμικό, νομοθετικό και μεταρρυθμιστικό της έργο, ιδιαίτερα στον τομέα του τουρισμού, όπου και εκεί παρά την καταστροφολογία η Ελλάδα κατέγραψε υψηλές επιδόσεις.

Σύμφωνα με τα επίσημα στοιχεία της Τράπεζας της Ελλάδας στο οκτάμηνο Ιανουαρίου- Αυγούστου 2023, πρώτον, είχαμε αύξηση του αριθμού των επισκεπτών κατά 18,4% σε σχέση με το 2022. Δεύτερον, τα έσοδα σε αυτό το οκτάμηνο φτάνουν τα 14,7 δισεκατομμύρια ευρώ, παρουσιάζοντας αύξηση κατά 15,3% σε σύγκριση με την αντίστοιχη περίοδο του 2022.

Γι’ αυτό και έχει σημασία στα επόμενα χρόνια να επενδύσουμε στη βιώσιμη τουριστική ανάπτυξη, να ενισχύσουμε την ανταγωνιστικότητα του τουριστικού μας προϊόντος, να επενδύσουμε σε νέες μορφές τουρισμού και προϋπόθεση για όλα αυτά είναι ένας ολοκληρωμένος σχεδιασμός, ένα στρατηγικό σχέδιο που θα βάζει στον χάρτη της τουριστικής ανάπτυξης όλες τις περιφέρειες της χώρας. Γι’ αυτό και κρίνεται ως ιδιαίτερα σημαντική η σύσταση του Περιφερειακού Συμβουλίου Τουρισμού, που θα έχει την ευθύνη διαμόρφωσης πολιτικών, προτάσεων και δράσεων για την τουριστική ανάπτυξη και στις δεκατρείς περιφέρειες της χώρας.

Όπως επεσήμανε και ο εισηγητής της Πλειοψηφίας, ο κ. Κόνσολας, οι στόχοι που έχουν τεθεί μέσα από τη λειτουργία του Περιφερειακού Συμβουλίου Τουρισμού είναι συγκεκριμένοι. Αυτοί οι στόχοι είναι, πρώτον, η ισόρροπη τουριστική ανάπτυξη μέσα από τη διαμόρφωση στρατηγικών στόχων, όχι μόνο σε εθνικό, αλλά πλέον και σε περιφερειακό επίπεδο. Δεύτερον, η ανάπτυξη νέων μορφών τουρισμού προσαρμοσμένων στα ιδιαίτερα χαρακτηριστικά κάθε περιφέρειας. Τρίτον, η συνεργασία και η άρση των εμποδίων που υπάρχουν στις σχέσεις περιφερειών και κεντρικής κυβέρνησης σε ό,τι αφορά την προσέλκυση τουριστικών επενδύσεων και τέταρτον, η σύνδεση του τουρισμού με τον πρωτογενή και δευτερογενή τομέα σε τοπικό και περιφερειακό επίπεδο.

Ιδιαίτερα γι’ αυτόν τον στόχο, που τον θεωρώ εξαιρετικά σημαντικό, ενδεχομένως η Κυβέρνηση πρέπει να διαμορφώσει μια δέσμη κινήτρων, προκειμένου να διαμορφωθούν μεικτά επιχειρηματικά σχήματα μεταξύ επιχειρήσεων του τουρισμού και του πρωτογενούς τομέα. Τα σχήματα αυτά είναι προϋπόθεση για να ενταχθούν τα προϊόντα του αγροδιατροφικού τομέα στην τουριστική ταυτότητα της χώρας, να αποτελέσουν μέρος του συνολικού τουριστικού μας προϊόντος.

Το Περιφερειακό Συμβούλιο Τουρισμού έχει συμβουλευτικό χαρακτήρα. Θα αποτελείται από τους δεκατρείς περιφερειάρχες και θα συγκαλείται από τον Υπουργό Τουρισμού.

Στην κατεύθυνση της ενίσχυσης των προσπαθειών για την ανάπτυξη εναλλακτικών μορφών τουρισμού είναι και η δημιουργία του Εθνικού Συμβουλίου Οινοτουρισμού, που έχει ως στόχο την προώθηση και προβολή επισκέψιμων οινοποιείων και μονάδων παραγωγής και την ανάπτυξη κοινών δράσεων για τη διαμόρφωση προτάσεων προς την αρμόδια υπηρεσία του Υπουργείου Τουρισμού για την ανάπτυξη του οινοτουρισμού.

Ο οινοτουρισμός αποτελεί ένα προνομιακό πεδίο για τη χώρα μας. Είμαστε μια παραγωγός χώρα. Υπάρχει σημαντική παραγωγή, ενώ και τα οινοποιεία μας εξελίσσονται διαρκώς. Και βεβαίως υπάρχουν και οι σπάνιες ποικιλίες, όπως αυτές που έχουμε αποκλειστικά στη Λευκάδα, το Βερτζαμί και Βαρδέα, από τις οποίες παράγονται μοναδικά κρασιά.

Υπάρχουν οι προϋποθέσεις για την ανάπτυξη του οινοτουρισμού, αφού υπάρχουν πόροι που μπορούν να κινητοποιηθούν μέσα από τα προγράμματα «LEADER». Και βέβαια ο οινοτουρισμός συνδέεται με υποδομές πρόσβασης στα οινοποιεία, με καταλύματα και εστιατόρια που μπορούν να λειτουργήσουν υποστηρικτικά μαζί με ένα επισκέψιμο οινοποιείο. Θα πρότεινα, επίσης, να περάσουμε και στο επόμενο βήμα, να δημιουργήσουμε τις προϋποθέσεις και τις υποδομές για επισκέψεις σε ελαιοτριβεία και τυροκομεία, με την καθιέρωση και ειδικού σήματος.

Θετικό στοιχείο του νομοσχεδίου είναι και η σύσταση Παρατηρητηρίου για τον παράκτιο και θαλάσσιο τουρισμό στη Μεσόγειο, με αντικείμενο την έρευνα σε βάθος για τους τουριστικούς πόρους της περιοχής, τη σχέση τους με τους φυσικούς πόρους και την παρακολούθηση του μοντέλου τουριστικής ανάπτυξης στον θαλάσσιο και παράκτιο τουρισμό.

Δράττομαι της ευκαιρίας να αναφερθώ σε μια εμβληματική επένδυση που δρομολογούμε στη Λευκάδα, η οποία ακριβώς αξιοποιεί ένα πανέμορφο φυσικό όρμο, όπου σήμερα ελλιμενίζονται ελεύθερα εκατοντάδες σκάφη, χωρίς κανέναν έλεγχο, χωρίς καμμία πρόβλεψη για τα λύματα και τη ρύπανση της θάλασσας, χωρίς καμμία υποδομή. Σκοπός της επένδυσης να δημιουργήσει μια οργανωμένη μαρίνα, που και το περιβάλλον θα προστατεύσει, αλλά και θα δημιουργήσει αναπτυξιακή προοπτική για την ευρύτερη περιοχή.

Αναφέρομαι στη Μαρίνα του Βλυχού, μια επένδυση που πετύχαμε να χαρακτηριστεί στρατηγική και η οποία θα δημιουργήσει οκτακόσιες σαράντα οκτώ θέσεις ελλιμενισμού, από τις οποίες εκατόν είκοσι δύο είναι για σκάφη άνω των είκοσι πέντε μέτρων και σαράντα τρεις για μέγκα γιοτ. Θα δημιουργήσει επίσης τουλάχιστον εκατόν πενήντα νέες θέσεις εργασίας και βεβαίως με τους νέους χώρους που θα διαμορφωθούν για εμπορικές επιχειρήσεις, εστίαση και αναψυχή, θα δώσει ώθηση στην κοινωνική και οικονομική ζωή του τόπου.

Όταν ολοκληρωθεί θα είναι η τρίτη μεγαλύτερη μαρίνα σε δυναμική στη χώρα, ενώ συνολικά η Λευκάδα θα διαθέτει πλέον πάνω από δύο χιλιάδες θέσεις ελλιμενισμού σε οργανωμένους τουριστικούς λιμένες.

Το νησί μας θα είναι το μεγαλύτερο κέντρο μίσθωσης σκαφών αναψυχής. Ήδη οι μισθώσεις μόνο στη μαρίνα και το λιμάνι της Λευκάδας φτάνουν τις δέκα χιλιάδες, οπότε και με την προσθήκη της μαρίνας στο Βλυχό φιλοδοξούμε να κατακτήσουμε την πρώτη θέση στη χώρα, καθιστώντας τη Λευκάδα κορυφαίο προορισμό θαλάσσιου τουρισμού.

Τις προηγούμενες ημέρες έγινε ένα μεγάλο βήμα στη διαδικασία υλοποίησης της, αφού εγκρίθηκε από την Επιτροπή Τουριστικών Λιμένων η χωροθέτηση της μαρίνας και θέλω γι’ αυτό να ευχαριστήσω την ηγεσία του Υπουργείου Τουρισμού, αλλά και όλους όσοι συνέβαλαν για να φτάσουμε μέχρι εδώ. Συνεχίζουμε, κυρία Υπουργέ, και θέλουμε τη βοήθειά σας μέχρι να δούμε αυτή την επένδυση να ολοκληρώνεται, να λειτουργεί και να αποδίδει οφέλη στον τόπο και τους κατοίκους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, όπως τόνισα και στην αρχή της ομιλίας μου, η Κυβέρνηση συνεχίζει το νομοθετικό και μεταρρυθμιστικό της έργο, στοχεύοντας σε μια βιώσιμη ανάπτυξη για το σύνολο της οικονομίας τα επόμενα χρόνια. Το πρώτο οκτάμηνο του 2023 ήρθαν στη χώρα μας περίπου είκοσι δύο εκατομμύρια επτακόσιες χιλιάδες επισκέπτες και μαζί με τη δεδομένη αύξηση των εσόδων το γεγονός αυτό επιβεβαιώνει τη δυναμική του ελληνικού τουρισμού. Τη δυναμική αυτή θέλουμε να ενισχύσουμε ακόμη περισσότερο και σε αυτό στοχεύει το νομοσχέδιο του Υπουργείου Τουρισμού που έρχεται σήμερα προς συζήτηση και ψήφιση, με δεδομένη την υπερψήφισή του απ’ όλους μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Καφούρος και μετά η κ. Βατσινά.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε.

Κύριε Πρόεδρε, κυρία Υφυπουργέ, κυρίες και κύριοι συνάδελφοι, το σχέδιο νόμου που έρχεται σήμερα προς συζήτηση και ψήφιση στη Βουλή σκοπό έχει την ενίσχυση της βιώσιμης ανάπτυξης του τουρισμού, την ενίσχυση δηλαδή της βαριάς βιομηχανίας της χώρας μας.

Η επίτευξη του πραγματικά φιλόδοξου αυτού σκοπού έρχεται μέσα από θεσμικές τομές που αντιμετωπίζουν ελλείψεις και αδυναμίες δεκαετιών. Ενδεικτικά να αναφέρω μερικές: Την ενίσχυση της σχέσης συνεργασίας του κεντρικού κράτους με την περιφέρεια και τους επαγγελματικούς κλάδους. Την ενίσχυση των συνεργειών μεταξύ των δημοσίων φορέων, των φορέων του πολιτισμού, της τοπικής αυτοδιοίκησης, των παραγωγών των τοπικών προϊόντων, αλλά και των παρόχων υπηρεσιών υποστήριξης. Την αποτελεσματικότερη απορρόφηση των διαθέσιμων πόρων για τα προγράμματα ενίσχυσης του τουριστικού προϊόντος. Την ενίσχυση της υποχρεωτικής ανταλλαγής πληροφοριών και της διαλειτουργικότητας των ψηφιακών πλατφορμών των φορέων του τουρισμού. Και τέλος την διασύνδεση των ηλεκτρονικών συστημάτων του Υπουργείου Τουρισμού και της Ανεξάρτητης Αρχής Δημοσίων Εσόδων, που επιτέλους επιλύει οριστικά το ζήτημα της της επίδοσης κρίσιμων διοικητικών εγγράφων.

Κυρίες και κύριοι συνάδελφοι, με το παρόν σχέδιο νόμου προβλέπεται η συγκρότηση στο Υπουργείο Τουρισμού του Περιφερειακού Συμβουλίου Τουρισμού σύμφωνα με το άρθρο 3 και με τη συμμετοχή των δεκατριών περιφερειαρχών της χώρας. Αντιλαμβάνεστε, βέβαια, όλοι τα συγκριτικά πλεονεκτήματα για μια στοχευμένη, αποτελεσματική και ολιστική τουριστική πολιτική, αφού το νέο όργανο αφ’ ενός θα λαμβάνει υπ’ όψιν τα συγκριτικά πλεονεκτήματα της κάθε περιφέρειας ξεχωριστά, αφ’ ετέρου θα άρει στο μέτρο του δυνατού τις υπάρχουσες ανισότητες όσον αφορά τους ρυθμούς τουριστικής ανάπτυξης μεταξύ των περιφερειών της χώρας.

Με το άρθρο 4 η Κυβέρνηση προχωρά στη σύσταση του Εθνικού Συμβουλίου Οινοτουρισμού. Προσωπικά, ως άνθρωπος που έχει υπηρετήσει τον χώρο του αμπελιού και του κρασιού για πάνω από τριάντα πέντε χρόνια, σας διαβεβαιώ ότι από το 1989 ήταν ένα πάγιο αίτημα του κλάδου μας και συστήθηκε μάλιστα με τη συνεργασία όλων των εμπλεκόμενων φορέων, δηλαδή της Εθνικής Διεπαγγελματικής Οργάνωσης Οίνου και Αμπέλου, της Κεντρικής Συνεταιριστικής Ένωσης Αμπελοοινικών Προϊόντων και βεβαίως του Συνδέσμου Ελληνικού Οίνου. Με την ίδρυση του Εθνικού Συμβουλίου Οινοτουρισμού επιτυγχάνεται η τόνωση του τουρισμού στο πλαίσιο μιας εθνικής στρατηγικής ανάπτυξης, καθώς η χώρα μας, σύμφωνα με τα στοιχεία του Παγκόσμιου Οργανισμού Οινοτουρισμού, αποτελεί έναν από τους πολλά υποσχόμενους και ανερχόμενους οινοτουριστικούς προορισμούς παγκοσμίως.

Στο σημείο αυτό, κυρία Υφυπουργέ, κυρίες και κύριοι συνάδελφοι, επιτρέψτε μου ως Κυκλαδίτης, που προέρχεται από μια από τις πιο σημαντικές αμπελουργικές ζώνες της χώρας, εκείνη της Σαντορίνης, η οποία αποτελεί και τον πρεσβευτή του ελληνικού κρασιού στο εξωτερικό, αλλά και ως πρόεδρος για πολλά χρόνια ενός εμβληματικού συνεταιρισμού που δημιούργησε και λειτουργεί το μεγαλύτερο οινοτουριστικό κέντρο στην Ελλάδα με περισσότερο από πεντακόσιες χιλιάδες επισκέπτες ανά έτος, να επισημάνω την ανάγκη για ακόμη μεγαλύτερη προστασία των αμπελουργικών ζωνών και των ευαίσθητων οικοσυστημάτων, κυρίως της νησιωτικής Ελλάδας. Πρόκειται για τις περιοχές που δέχονται τις μεγαλύτερες πιέσεις από τη δόμηση, με αποτέλεσμα να διακυβεύεται η βιωσιμότητα και η αειφόρα ανάπτυξη.

Στην κατεύθυνση αυτή κινήθηκε αποτελεσματικά η Κυβέρνησή μας με την ανάθεση της ολοκλήρωσης των ειδικών πολεοδομικών σχεδίων για πολλές περιφέρειες της χώρας, μεταξύ των οποίων και για την ιδιαίτερη πατρίδα μου, τη Σαντορίνη. Μάλιστα, από το 2002 και μέχρι την ολοκλήρωση του ειδικού πολεοδομικού αυτού σχεδιασμού προέβη και σε αναστολή έκδοσης οικοδομικών αδειών στις εκτός σχεδίου περιοχές για τουριστικά καταλύματα, μέτρο που πολύ ορθά ο Υφυπουργός Περιβάλλοντος και Ενέργειας παρέτεινε πρόσφατα για ένα ακόμη έτος.

Ωστόσο, για τη μεγαλύτερη αποτελεσματικότητα του μέτρου και για την πλήρη προστασία των αμπελουργικών περιοχών, των ευαίσθητων οικοσυστημάτων, αλλά και της ιδιαίτερης φυσιογνωμίας του νησιού, στην απαγόρευση δεν θα πρέπει να υπάρχουν εξαιρέσεις ακόμα και αν επρόκειτο για χαρακτηρισμένες ως στρατηγικές τουριστικές επενδύσεις.

Θα συμφωνήσουμε, άλλωστε, όλες και όλοι ότι η στήριξη των πολύπλοκων παραγωγικών δραστηριοτήτων δημιουργούν προϋποθέσεις ισόρροπης και βιώσιμης ανάπτυξης και μια τέτοια δραστηριότητα είναι ο οινοτουρισμός που συνδυάζει δύο βασικούς τομείς παραγωγικής δραστηριότητας. Από τη μια στηρίζεται ο πρωτογενής τομέας παραγωγής και μεταποίησης αγροτικών προϊόντων και από την άλλη ενισχύεται ο τουρισμός. Είναι, επομένως, ιδιαίτερα σημαντικό να δοθεί προτεραιότητα στις επενδύσεις οινοτουρισμού για τις οποίες υπάρχουν αναπτυξιακές προοπτικές.

Η σύσταση του Παρατηρητηρίου στο άρθρο 5 για τον παράκτιο και τον θαλάσσιο τουρισμό με αντικείμενο την παρακολούθηση και την αξιολόγηση της βιώσιμης τουριστικής ανάπτυξης, είναι ένα επίσης θετικό βήμα. Η πρωτοβουλία αυτή έχει ιδιαίτερη και βαρύνουσα σημασία, ειδικά για τα νησιά των Κυκλάδων τα οποία έχω και την τιμή να εκπροσωπώ, νησιά που βιώνουν μια δυναμική συγκυρία τουριστικής και οικιστικής ανάπτυξης, έχοντας όμως ξεπεράσει τα όρια των υφιστάμενων υποδομών σε πολλές περιπτώσεις.

Στο άρθρο 6, με το σχέδιο νόμου ενισχύεται περαιτέρω συντονιστικό ρόλος του Εθνικού Παρατηρητηρίου Βιώσιμης Τουριστικής Ανάπτυξης που είχε θεσμοθετηθεί το 2013 με τον ν.4179 και γίνεται κανόνας πλέον η ανταλλαγή πληροφοριών μεταξύ των ψηφιακών πλατφορμών φορέων σε τοπικό και περιφερειακό επίπεδο και επεξεργάζονται δεδομένα τουριστικού περιεχομένου. Αυτό θα οδηγήσει σε καλύτερες συνέργειες, σε βέλτιστο συντονισμό και τελικά σε σωστές πολιτικές υποστήριξης και μεγέθυνσης του τουριστικού προϊόντος σε εθνικό και τοπικό επίπεδο.

Κυρίες και κύριοι συνάδελφοι, κλείνοντας το παρόν σχέδιο νόμου αποδεικνύει στην πράξη τη βούληση της Κυβέρνησής μας να ακολουθήσει τις εξελίξεις και τις τάσεις που αναπτύσσονται παγκοσμίως στον τομέα του τουρισμού. Κάθε λιθαράκι στην προσπάθεια προς την κατεύθυνση του έξυπνου τουρισμού ενισχύει την ανάπτυξη, την απασχόληση και την κοινωνική συνοχή. Το παρόν σχέδιο νόμου ανοίγει παράθυρο ευκαιρίας νέων συμπράξεων και αξιοποίησης ευκαιριών σε έναν τομέα της οικονομίας που αποτελεί και ισχυρό συγκριτικό πλεονέκτημα για τη χώρα μας, στο οποίο πρέπει να επενδύσουμε όχι με μυωπική στρατηγική, αλλά με γνώμονα τη βιώσιμη τουριστική ανάπτυξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Βατσινά από το ΠΑΣΟΚ και αμέσως μετά ο κ. Νικολαΐδης από το ΠΑΣΟΚ.

**ΕΛΕΝΗ ΒΑΤΣΙΝΑ:** Κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω εκφράζοντας τα συλλυπητήριά μου για τον θάνατο του καθηγητή, πρώην πρύτανη, συγγραφέα και τέως Ευρωβουλευτή Γιώργου Γραμματικάκη. Ενός σπουδαίου ανθρώπου, ενός Κρητικού που με το πνεύμα του κατόρθωσε να ξεπεράσει τα σύνορα της Κρήτης και της Ελλάδας.

Η σημερινή μέρα δεν έχει για εμάς μόνον αυτή τη δυσάρεστη είδηση. Η σημερινή μέρα για το ΠΑΣΟΚ είναι ημέρα βαθιάς συγκίνησης. Θυμόμαστε, μνημονεύουμε και ακολουθούμε τη διαδρομή που χάραξε η Φώφη Γεννηματά, της γυναίκας, της μητέρας, της πολιτικού. Μας χάρισε με την πορεία της μια πλούσια κληρονομιά πολιτική και ανθρώπινη και είναι σύμβολο και συμπαραστάτης για όλους όσους ξεκινήσαμε να βάζουμε το λιθαράκι μας στην πολιτική ζωή της χώρας. Δεν θα την ξεχάσουμε ποτέ!

Είμαστε τα τελευταία τέσσερα χρόνια θεατές μιας ιδιότυπης προσέγγισης από την Κυβέρνηση ως προς τη σημασία του τουρισμού. Νομίζω είναι κοινή αφετηρία και κοινός τόπος ότι ο τουρισμός για την Ελλάδα είναι μια σπουδαία κοιτίδα ανάπτυξης, αλλά και η κορωνίδα για τη δημιουργία θέσεων στην αγορά εργασίας. Παράλληλα ο τουρισμός αποτέλεσε τα προηγούμενα χρόνια -και ευελπιστούμε να συνεχίσει να αποτελεί- μία από τις σημαντικότερες πηγές εσόδων του κράτους.

Παρ’ όλα αυτά μοιάζει η Κυβέρνηση να έχει θέσει τον τουρισμό στον αυτόματο πιλότο, την ώρα που τα πραγματικά προβλήματα των επιχειρήσεων του κλάδου επωάζουν. Και ας τα δούμε αυτά αναλυτικά. Ο αριθμός των τουριστών έφτασε τα 22,65 εκατομμύρια σε ολόκληρη τη χώρα στο οκτάμηνο Ιανουαρίου - Αυγούστου 2023 καταγράφοντας αύξηση κατά 18,4 σε σύγκριση με την αντίστοιχη περίοδο πέρυσι.

Η εξέλιξη αυτή -θα έρθει να μας πει η Κυβέρνηση- είχε ως αποτέλεσμα τα έσοδα από τον τουρισμό να παρουσιάζουν αύξηση κατά 15,3 σε σύγκριση με την αντίστοιχη περίοδο του 2022. Να δούμε, όμως, και τι πραγματικά συμβαίνει πίσω από αυτά τα νούμερα σήμερα, κυρία Υπουργέ.

Τα στοιχεία των αεροδρομίων Ηρακλείου και Χανίων κάθε μήνα μέχρι και τον Ιούνιο του 2023 δείχνουν αυξήσεις τόσο στο επίπεδο των διεθνών όσο και των εσωτερικών πτήσεων, ενώ το αεροδρόμιο της Σητείας δουλεύει ξανά μετά από χρόνια. Στον αντίποδα, όμως, ο εμπορικός κόσμος στενάζει με προεξάρχουσα την εστίαση αλλά και ο ξενοδοχειακός κόσμος και ο χώρος των ιδιωτικών μεταφορών παραπονιούνται για μια χρονιά με όχι απλώς μειωμένα έσοδα αλλά και ποσοστά μείωσης εσόδων της τάξης του 40%.

Ιδιοκτήτες ξενοδοχείων θεωρούν ότι η φετινή χρονιά έκλεισε με θετικό πρόσημο προς τις αφίξεις όχι όμως και στις εισπράξεις τους, οι οποίες ήταν μειωμένες λόγω των υψηλών επιπέδων ακρίβειας στην ενέργεια και στα τρόφιμα. Το ότι αυξάνεται η άφιξη τουριστών, δεν σημαίνει ότι αυτόματα έρχονται χρήματα στην εγχώρια αγορά.

Τα προηγούμενα χρόνια η Ελλάδα προσέφερε ανταγωνιστικό προφίλ ως χώρα υποδοχής τουρισμού. Σήμερα με τις ιδιαίτερα αυξημένες τιμές της αγοράς για τα είδη πρώτης ανάγκης, την αύξηση κατά 35% στις τιμές των εισιτηρίων και κατά 15% στις τιμές των καταλυμάτων, οδηγούμαστε στη συνολική αύξηση του κόστους των διακοπών κατά 50% σε σχέση με το 2022. Αυτό σημαίνει, για να το πούμε απλά, ότι τα χρήματα αυτά δεν διατίθενται στην αγορά. Περικόπτονται από τα έσοδα των επιχειρήσεων είτε με μείωση της διάρκειας των διακοπών είτε με περιορισμό της χρήσης άλλων υπηρεσιών όπως τα ταξί ή τα τουριστικά καταστήματα.

Εκτός των μειωμένων εσόδων οι επιχειρήσεις του τουρισμού είχαν το 2023 να αντιμετωπίσουν την αύξηση της μισθοδοσίας κατά περίπου 20% και την αύξηση στην τροφοδοσία κατά 35% και φυσικά την αύξηση του επιτοκίου των ευρωπαϊκών τραπεζών από το 0% στο 4%, που σημαίνει ότι ο δανεισμός των επιχειρήσεων δεν εξυπηρετείται όπως πριν είτε συνολικά είτε εν μέρει.

Όπως καταλαβαίνετε με τη λογική του αυτόματου πιλότου και χωρίς καίριες νομοθετικές παρεμβάσεις το τέλος αυτής της πηγής εσόδων, που αποτελεί τη ραχοκοκαλιά της τοπικής και της εθνικής οικονομίας, είναι κοντά.

Ας έρθω, λοιπόν, στο υπό ψήφιση νομοσχέδιο. Πέραν των άλλων σημείων του νομοσχεδίου τα οποία έχει σχολιάσει αναλυτικά η ειδική αγορήτρια μας, θα μου επιτρέψετε να σταθώ πρώτα απ’ όλα στον τίτλο του: «Ενίσχυση της βιώσιμης τουριστικής ανάπτυξης». Ποιες είναι τελικά οι περιβαλλοντικές πολιτικές που προτείνετε σε αυτό το νομοσχέδιο; Ποια η ενδυνάμωση της περιβαλλοντικής προστασίας και ποια η ολιστική προσέγγιση για τον τουρισμό της Ελλάδας του 2024 και έπειτα;

Διαβάσαμε τα άρθρα για τη δημιουργία επιμέρους οργάνωση σε υποκατηγορίες τουρισμού. Είναι χρήσιμα όργανα, αλλά επιτρέψτε μου να σας πω ότι είναι σταγόνα στον ωκεανό. Σε ένα νομοσχέδιο για τη βιώσιμη ανάπτυξη λείπουν οι προτάσεις για την ενέργεια, για την αξιοποίηση πόρων, για τη βελτίωση του πολιτιστικού πλούτου.

Και έρχομαι ειδικότερα στον σχολιασμό του άρθρου 3 που αφορά στη σύσταση του περιφερειακού συμβουλίου. Ο τουρισμός είναι ίσως ο βασικότερος τομέας που πρέπει να αποκεντρωθεί. Είναι αδιανόητο να θεωρούμε ότι θα συνεδριάζει και θα λαμβάνει αποφάσεις αποτελεσματικά για τα τοπικά προβλήματα της κάθε τουριστικής περιοχής ένα όργανο με φορείς της περιφέρειας υπό τον Υπουργό. Να αφαιρεθεί δηλαδή εντελώς ο λόγος από την τοπική αυτοδιοίκηση, από τους φορείς εργαζομένων, τους τοπικούς εκπροσώπους των ξενοδόχων, των επιχειρηματιών εστίασης, των καταστημάτων λιανικής, των μικρών επιχειρήσεων, των παραγωγών και να δημιουργηθεί ένα συμβούλιο του οποίου τα μέλη σε ορισμένες περιφέρειες έχουν να διαχειριστούν τον τουρισμό νησιών πολλά μίλια μακριά.

Η δική μας λογική και αντίληψη για τον τουρισμό είναι εντελώς διαφορετική. Επενδύσεις σε οδικά δίκτυα, στήριξη επιχειρήσεων, στήριξη εργαζομένων, τοπικό σύστημα υγείας, αποκατάσταση και πρόληψη φυσικών καταστροφών. Η δική μας πολιτική αυτούς τους πυλώνες προάγει. Πυλώνες στους οποίους αποδεδειγμένα έχετε αποτύχει να δώσετε λύση και κριθήκατε για αυτό στις αυτοδιοικητικές εκλογές.

Η κατάργηση του Εθνικού Συμβουλίου Τουρισμού δείχνει για ακόμα μία φορά την εσωστρέφεια και την αμηχανία της Κυβέρνησης μπροστά στην κοινωνία των εργαζομένων και του επιχειρείν. Η δική μας πρόταση είναι σαφής και ξεκάθαρη: Ενίσχυση του Εθνικού Συμβουλίου Τουρισμού και παράλληλη θέσπιση περιφερειακών συμβουλίων, ένα σε κάθε περιφέρεια, δεκατρία ευέλικτα συμβούλια στα οποία τον πρώτο λόγο έχουν οι δήμοι, οι επαγγελματίες, οι σύλλογοι εργαζομένων και κάθε τοπικό όργανο και φορέας τουρισμού και πολιτισμού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Ο τουρισμός δεν είναι μόνο το καρτ ποστάλ ενός γραφικού τοπίου που παίρνουμε αναμνηστικό μετά την επίσκεψή μας σε ένα νησί. Πίσω από αυτή την εικόνα είναι οι οικογένειες που δουλεύουν νυχθημερόν στα ξενοδοχεία, στο εστιατόριο που κρατούν γενεές από πάππου προς πάππου. Είναι νέες οικογένειες που μένουν όλο τον χρόνο στο νησί, περιμένοντας λίγους μήνες τον χρόνο για να δουλέψουν, που τα παιδιά τους κινδυνεύουν καθημερινά χωρίς γιατρούς βασικών ειδικοτήτων. Είναι οι νέοι μας που σπουδάζουν και παράλληλα εργάζονται και η σεζόν είναι αυτή που θα καλύψει τα έξοδά τους για ενοίκιο και φοίτηση. Είναι οι εργαζόμενοι που δεν βρίσκουν οικονομικό κατάλυμα να μείνουν και στοιβάζονται δέκα, δέκα.

Για ακόμη μία φορά αγγίζετε την ουσιαστικότερη πηγή εσόδων της χώρας αλλά και την ελληνική πραγματικότητα αλαζονικά και επιδερμικά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Νικολαΐδης Βουλευτής Δράμας του ΠΑΣΟΚ και αμέσως μετά ο κ. Γερουλάνος.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προτού ξεκινήσω την ομιλία μου, θα ήθελα να πω ότι η συγκίνηση μια τέτοια ημέρα για εμάς στο ΠΑΣΟΚ είναι μεγάλη, καθώς συμπληρώνονται δύο έτη από την ημέρα που έφυγε από κοντά μας η αείμνηστη Πρόεδρός μας Φώφη Γεννηματά. Μια πολιτικός με όραμα που άφησε ανεξίτηλο αποτύπωμα στην πολιτική ζωή της χώρας.

Κυρίες και κύριοι συνάδελφοι, το υπό συζήτηση νομοσχέδιο παρουσιάζει κατακερματισμένες διατάξεις και εκφεύγει από ένα συνολικό και με σαφή στόχο στρατηγικό σχεδιασμό για τον τουρισμό. Αποφεύγει τις ουσιαστικές παρεμβάσεις και επικεντρώνεται στη δημιουργία νέων συμβουλευτικών οργάνων, ανακατεύει τις αρμοδιότητες, τη διοίκηση και την έρευνα και δυστυχώς φαίνεται να αγνοεί σημαντικά προβλήματα που αντιμετωπίζει ο τουρισμός.

Η προσέγγισή μας για τον τουρισμό διαφέρει σημαντικά από αυτή της Κυβέρνησης. Εμείς υποστηρίζουμε ένα ολοκληρωμένο και πολυδιάστατο σχέδιο ανάπτυξης για ένα βιώσιμο και αειφόρο τουρισμό, βασισμένο στην αποκέντρωση και την περιφερειακή ανάπτυξη με ενεργή συμμετοχή της τοπικής αυτοδιοίκησης προς όφελος των τοπικών κοινοτήτων.

Μιλώντας για τις τοπικές κοινότητες θα ήθελα να σας παρουσιάσω συγκεκριμένες προτάσεις για την τουριστική ανάπτυξη της περιοχής από την οποία προέρχομαι, τη Δράμα. Η τουριστική ανάπτυξη απαιτεί μια ολοκληρωμένη στρατηγική αξιοποιώντας το πλούσιο πολιτισμικό και φυσικό πλούτο της περιοχής. Καθοριστικής σημασίας στην επίτευξη αυτού του στόχου είναι η μέριμνα της πολιτείας. Η ανάπτυξη των τουριστικών υποδομών -όπως τα ξενοδοχεία και οι τουριστικές δραστηριότητες- θα προσελκύσει περισσότερους επισκέπτες.

Παράλληλα πρέπει να δοθεί έμφαση στην πολιτιστική και αθλητική ανάπτυξη, επενδύσεις σε πολιτιστικά και αθλητικά γεγονότα καθώς και σε κέντρα ενημέρωσης τουριστικών δράσεων και εκπαίδευσης πάνω σε αυτές. Η στήριξη της εκπαίδευσης και της κατάρτισης μπορεί να διασφαλίσει ότι οι νέες γενιές στη Δράμα θα έχουν τις δεξιότητες και τη γνώση, που απαιτούνται για το μέλλον. Η δημιουργία ενός ολοκληρωμένου κέντρου εναλλακτικών μορφών τουρισμού της περιοχής της Δράμας απαιτεί συνεκτικό και προσεκτικό σχεδιασμό, που θα λάβει υπ’ όψιν τα εξής:

Πρώτον, η εκπαίδευση και επιμόρφωση είναι ο κύριος πυλώνας για την ανάπτυξη του τουρισμού της Δράμας. Είναι απαραίτητο να υποστηριχθούν τα εκπαιδευτικά προγράμματα που θα εκπαιδεύουν τους κατοίκους στη φιλοξενία, τις τουριστικές υπηρεσίες και την προστασία του περιβάλλοντος.

Δεύτερον, η προσβασιμότητα είναι κρίσιμη για την επιτυχία του τουρισμού στον νομό μου. Πρέπει να υπάρχουν συγκοινωνιακές συνδέσεις, που θα διευκολύνουν τους επισκέπτες να φτάσουν στην περιοχή. Αυτό περιλαμβάνει βελτίωση των οδικών δικτύων, όπως ανέφερα και στη σχετική συζήτηση εδώ στη Βουλή σε άλλο νομοσχέδιο. Να επενδύσουμε στις μεταφορές με αεροπλάνο και σιδηρόδρομο.

Τρίτον, η προστασία του φυσικού περιβάλλοντος είναι αναγκαία για τη διατήρηση της ομορφιάς και της ακεραιότητας της περιοχής. Περιβαλλοντικά προγράμματα που θα διασφαλίζουν την προστασία της φύσης, των δασών, των ποταμών και λιμνών. Οι επισκέπτες μας πρέπει να μάθουν για τη σημασία της βιωσιμότητας και την προστασία του φυσικού περιβάλλοντος και πρέπει να ενθαρρύνονται, ώστε να συμμετέχουν σε περιβαλλοντικές πρωτοβουλίες.

Τέταρτον, η συνεργασία με τοπικούς φορείς είναι κρίσιμη για την επιτυχία της ανάπτυξης του τουρισμού. Οι κοινότητές μας, οι επιχειρήσεις μας και οι τοπικές αρχές πρέπει να συνεργάζονται για να δημιουργήσουν μια θετική εμπειρία για τους επισκέπτες. Αυτό μπορεί να περιλαμβάνει τη δημιουργία τοπικών γεγονότων και εκδηλώσεων καθώς και την προώθηση του τοπικού πολιτισμού, αλλά και των προϊόντων μας.

Πέμπτον, η ασφάλεια είναι ζωτικής σημασίας για τους επισκέπτες. Πρέπει να υπάρχουν σύγχρονα συστήματα ασφάλειας και επιχειρησιακοί σχεδιασμοί που θα διασφαλίζουν την ασφάλεια των επισκεπτών σε όλη την περιοχή σε κάθε τουριστική δραστηριότητα.

Ένας ακόμη σημαντικός τομέας είναι η ανάπτυξη των υποδομών για εναλλακτικούς τουριστικούς προορισμούς στην περιοχή της Δράμας. Αυτό περιλαμβάνει την ανάπτυξη πεζοπορικών μονοπατιών, πεδίων απογείωσης αιωροπτερισμού, το χιονοδρομικό κέντρο, τις λίμνες, τα ποτάμια και διαδρομές που αναδεικνύουν τον φυσικό πλούτο της περιοχής μου, αδειοδότηση των πεδίων απογείωσης αλεξίπτωτου πλαγιάς. Σχετικά με τις δραστηριότητες στο νερό οι λίμνες Λευκογείων και Κατάφυτου μπορούν να αξιοποιηθούν για δραστηριότητες, όπως το κανό και το καγιάκ. Πρέπει να δημιουργηθούν κατάλληλες υποδομές για την ανάπτυξή τους ως τουριστικών προορισμών. Από την ανάπτυξη υποδομών εναλλακτικών μορφών δεν μπορεί να λείπει το Χιονοδρομικό Κέντρο Φαλακρού καθώς είναι ένα από τα πέντε μεγαλύτερα της Ελλάδας και το μόνο στην Περιφέρεια Ανατολικής Μακεδονίας και Θράκης.

Εκτός από τον εναλλακτικό τουρισμό η Δράμα διαθέτει και άλλα σημεία ενδιαφέροντος που δεν έχουν αναδειχθεί επαρκώς ή που έχασαν την αίγλη τους. Ένα από αυτά τα σημεία είναι οι ιαματικές πηγές Θερμιών, που αποτελούν πόλο έλξης για τον ιατρικό τουρισμό παρ’ όλο που δεν έχει αναδειχθεί επαρκώς. Επιπλέον η περιοχή της Δράμας είναι γνωστή για την παραγωγή εξαιρετικής ποιότητας κρασιού και της οινοποιίας της. Πρέπει να προωθηθούν οινοποιητικές επιχειρήσεις της περιοχής μέσω του οινοτουρισμού και της συμμετοχής σε διεθνείς οινολογικούς διαγωνισμούς.

Η Δράμα διαθέτει επίσης αξιόλογα αρχαιολογικά μνημεία τα οποία μπορεί να γίνουν πιο προσβάσιμα για τους επισκέπτες. Εκδηλώσεις και φεστιβάλ μπορούν να προβάλουν τον πολιτισμό και την ιστορία της περιοχής. Συνολικά η ανάπτυξη της Δράμας ως τουριστικού προορισμού απαιτεί μια ολοκληρωμένη στρατηγική.

Κυρία Υπουργέ, οι τοπικοί φορείς είναι αλήθεια πως προσπαθούν να συμβάλουν στην τουριστική ανάπτυξη της περιοχής της Δράμας. Όμως μόνοι είναι δύσκολο να το καταφέρουν. Γι’ αυτό και χρειάζεται η κρατική βοήθεια να είναι άμεση και αποτελεσματική. Υπάρχουν οι δυνατότητες, υπάρχει η θέληση και η διάθεση. Με τη συμβολή του Υπουργείου Τουρισμού είμαι βέβαιος πως μπορεί να υπάρξει γρήγορα θετικό αποτέλεσμα. Δείξτε τη μέριμνα που απαιτείται για μια περιοχή της Ελλάδας απομακρυσμένη από τα κέντρα λήψης των αποφάσεων, αποκομμένη από αυτονόητες συγκοινωνιακές υποδομές. Οι Δραμινές και οι Δραμινοί στα βόρεια σύνορα της χώρας μας φυλάττουμε Θερμοπύλες και σίγουρα μας αξίζει ένα καλύτερο μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο. Τον λόγο τώρα έχει ο κ. Γερουλάνος από το ΠΑΣΟΚ.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Αγαπητές συναδέλφισσες και αγαπητοί συνάδελφοι, πριν από δύο χρόνια έφυγε από κοντά μας η Φώφη Γεννηματά, μια γυναίκα η οποία άνοιξε δρόμους εντός και εκτός Κοινοβουλίου και γι’ αυτό νομίζω ότι εκφράζω τους περισσότερους από εμάς όταν λέω Φώφη σε αγαπάμε, Φώφη σε σκεφτόμαστε και μας λείπεις.

Δεν θα ακολουθήσω, λοιπόν τέτοια μέρα που είναι τη συνήθη πρακτική να κάνουμε άγονη αντιπολίτευση. Αντίθετα θα αφιερώσω τον χρόνο να γαργαλήσω λίγο τη φαντασία σας. Φανταστείτε, λοιπόν, μια οικογένεια τεσσάρων-πέντε ατόμων στο εξωτερικό, διαφορετικών ηλικιών και ενδιαφερόντων, οι οποίοι σχεδιάζουν τις διακοπές τους. Όπως εκατομμύρια τέτοιες οικογένειες, παρέες, ομάδες, σύλλογοι σε όλο τον κόσμο έχουν χρόνο, έχουν χρήματα. Αυτό το οποίο ψάχνουν είναι εμπειρίες. Εμπειρίες που, με τα δικά τους λεγόμενα, θα τους αλλάξουν τη ζωή, που θα δώσουν στη ζωή τους περιεχόμενο.

Με μόνη διαφορά ότι η καθεμία και ο καθένας από αυτούς ψάχνουν τη δική τους εμπειρία. Ο καθένας πάει για κάτι άλλο στις διακοπές του. Κάποιες ή κάποιοι θέλουν να χαλαρώσουν σε μια παραλία, αυτό το ξέρουμε. Άλλοι θέλουν να πάνε για περιπάτους στην εξοχή. Άλλες για ψάρεμα, ιστιοπλοΐα, surfing, rafting, trekking. Τα έχετε ακούσει όλα αυτά. Άλλες και άλλοι θέλουν να γνωρίσουν τους κατοίκους της περιοχής, να γευθούν τα τοπικά φαγητά, να δοκιμάσουν τα κρασιά. Κάποιοι θέλουν να παρακολουθήσουν μια αρχαιολογική ανασκαφή. Κάθε τόσο υπάρχει ένας φυσιοδίφης, ο οποίος του αρέσει να πηγαίνει και να θαυμάζει τη χλωρίδα και την πανίδα μιας περιοχής. Ίσως για κάποιες ή κάποιους από αυτούς αυτό να είναι το πρώτο ταξίδι που θα κάνουν στη ζωή τους και άλλοι να γνωρίζουν ότι αυτό είναι το τελευταίο. Γι’ αυτό θέλουν αυτή η εμπειρία να έχει νόημα.

Αυτή η δίψα για εμπειρίες, αυτά τα τριάντα τέσσερα είδη τουρισμού, μερικά από τα οποία περιέγραψα μόλις τώρα, ο Παγκόσμιος Οργανισμός Τουρισμού το έχει βάλει κάτω από μία ομπρέλα την οποία ονομάζει τουρισμό περιπέτειας. Οι περισσότεροι προορισμοί του κόσμου μπορεί να θεωρούν τους εαυτούς τους περήφανους, επειδή μπορεί να προσφέρουν δέκα από αυτά τα είδη. Η Ελλάδα έχει πέντε υπέροχες περιοχές που μπορούν να προσφέρουν πάνω από είκοσι πέντε η κάθε μία, κάποιες πάνω από τριάντα. Νομίζω σε μία από αυτές που θα σας περιγράψω από τα τριάντα τέσσερα είδη τουρισμού περιπέτειας το μόνο που τους λείπει είναι το σαφάρι. Είναι οι Περιφέρειες Ανατολικής Μακεδονίας Θράκης, Ηπείρου, Θεσσαλίας, Στερεάς Ελλάδας και Πελοποννήσου. Πέντε από τις πιο φτωχές περιφέρειες της Ευρώπης, πέντε από τις πιο φτωχές τουριστικά περιοχές της Ελλάδας. Πέντε περιφέρειες που ακόμα όταν βγαίνουν στο εξωτερικό «πουλάνε» τους εαυτούς τους ως φθηνό ελληνικό νησί, ενώ είναι προικισμένες για να αναπτύξουν καλύτερα από κάθε περιοχή του κόσμου μια μορφή τουρισμού που διαρκεί όλο τον χρόνο, που φέρνει πολλά χρήματα και χρειάζεται ελάχιστα χρήματα για υποδομές.

Φανταστείτε, λοιπόν, να θέταμε ως εθνικό στόχο να αναπτύξουμε αυτό το είδος τουρισμού σε αυτές τις περιοχές πολύ στοχευμένα και συγκεκριμένα. Και φανταστείτε να πετυχαίναμε. Θα μπορούσαμε να μιλάμε για την επιτυχία που βλέπουμε στην Ιρλανδία, που κάποτε ο πρόεδρος του ιρλανδικού ΕΟΤ ήταν θέση ψυγείο και μια ομάδα ανθρώπων πραγματικά την κάνανε ηγέτιδα δύναμη στον τουρισμό. Αυτό σημαίνει να βάλεις ένα όραμα μπροστά και να το ακολουθείς.

Τι πρέπει, λοιπόν, να γίνει για να αναπτυχθεί ένας τέτοιου είδους τουρισμός στην Ελλάδα; Το μυστικό και το πιο δύσκολο κομμάτι αυτού που περιγράφω αφορά το συντονισμό όλων των φορέων οι οποίοι μπορούν να συμβάλουν εδώ. Διότι η οικογένεια που μόλις φανταστήκατε, η παρέα, ο σύλλογος δεν έχουν χρόνο να ψάχνουνε. Δεν θα πούνε πότε «θα πάω στη Θράκη, για να δω αν έχει κάπου να περπατήσω, αν έχει αρχαιολογικούς χώρους, αν είχε αναρρίχηση, αν έχει το Δέλτα του Έβρου». Θα ψάξουν άλλες οικογένειες που το κάνανε για να δουν την εμπειρία τους. Αλλά για να γίνει αυτό πρέπει η Θράκη, η Ήπειρος, η Στερεά, όλες αυτές οι περιφέρειες που περιέγραψα, να προσελκύσουν πρώτα τους πρώτους επισκέπτες, αυτούς οι οποίοι θα το κάνουν γνωστό ότι εκεί μπορείς να κάνεις όλα αυτά τα είδη τουρισμού και να χαρεί μια οικογένεια ό,τι θέλει να κάνει.

Οι περιοχές που έχουμε δει ανά τον κόσμο που κάνουν σωστά τη δουλειά τους έχουν όλους τους φορείς γύρω από ένα τραπέζι, ξενοδοχεία, εστιατόρια, ξεναγούς, αρχαιολόγους, δασοφύλακες, τοπικούς τραπεζίτες, συνεταιρισμούς τοπικών προϊόντων και επιμελητήρια βεβαίως, όπου κάποιοι από τους επαγγελματίες που περιέγραψα πριν που θα παρέχουν αυτές τις υπηρεσίες ανήκουν. Μαζί σχεδιάζουν, μαζί χτίζουν, μαζί προβάλλονται, μαζί διεκδικούν και μαζί χαίρονται τα προϊόντα της δημιουργίας τους. Το κεντρικό κράτος όπου χρειάζεται τους δίνει γνώση, πόρους και υποδομές. Λειτουργεί δηλαδή αυτό που λέμε πραγματικά επιτελικά και επικουρικά και δεν καπελώνει την προσπάθειά τους.

Για να αναπτύξουμε αυτό το είδος τουρισμού περιπέτειας ή καλύτερα θα έλεγα τουρισμό εμπειριών -μπορούμε να προσθέσουμε σε αυτά και τον οινοτουρισμό και τον γαστρονομικό τουρισμό που αναφέρεται και στο νομοσχέδιο- θα κάναμε εμείς τουλάχιστον τις παρακάτω κινήσεις.

Θα πηγαίναμε σε κάθε περιφέρεια από αυτές που περιέγραψα και θα καλούσαμε τους φορείς που ονόμασα πριν. Θα μιλούσαμε μαζί τους, παρουσιάζοντας το όραμα του τουρισμού περιπέτειας. Θα τους ρωτούσαμε αν θέλουν να αναπτύξουν και, αν θέλουν, τι έχουν και τι χρειάζονται για να το κάνουν. Και πριν φύγουμε, θα ζητούσαμε από αυτούς τους φορείς ένα συντονιστικό όργανο με το οποίο να μπορούμε να είμαστε σε επαφή κάθε μήνα, κάθε εξάμηνο, να δούμε την πορεία των πραγμάτων, και από εκεί και πέρα τι άλλο χρειάζονται για να κάνουν τη δουλειά τους. Βεβαίως, στη σωστή ώρα θα έπρεπε να έρθει το κράτος και να βοηθήσει μια τέτοια, οργανωμένη πλέον, περιφέρεια να επικοινωνήσει το προϊόν της.

Αν τα καταφέρναμε έστω και σε μία από τις πέντε περιφέρειες που περιέγραψα, όχι μόνο θα είχαμε κάτι να ζητωκραυγάζουμε και όλοι μαζί, αλλά θα δημιουργούσαμε και πρότυπα για να ακολουθήσουν άλλες. Και έτσι σιγά σιγά θα μπορούσαμε αυτές τις πέντε φτωχές περιοχές να τις προικίσουμε. Ωραία εικόνα δεν είναι; Ίσως ιδανική.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο την ανοχή σας, κύριε Πρόεδρε.

Τώρα, όμως, κοιτάξτε το νομοσχέδιό σας. Τι βλέπετε; Βλέπετε ένα κεντρικό όργανο περιφερειακής ανάπτυξης υπό τον Υπουργό με όλους τους περιφερειάρχες μέσα, λες και από εκεί, από το Υπουργείο, θα γεννηθεί ο τουρισμός στη Θράκη. Λες και η Κρήτη περιμένει να έρθει σε αυτό το όργανο για να μάθει πώς αναπτύσσεται ο τουρισμός στα νησιά. Τι άλλο βλέπουμε στο νομοσχέδιο; Βλέπουμε ένα κεντρικό όργανο οινοτουρισμού, πάλι υπό τον Υπουργό, πάλι απομονώνοντας ένα είδος τουρισμού, αντί να τον συνδέουμε με τα άλλα τα οποία μπορούν να αναπτυχθούν παράλληλα.

Μέχρι και το ναυάγιο της Ζακύνθου το φέρνετε μέσα στο κεντρικό Υπουργείο, αντί να προικίσετε την τοπική κοινωνία για να το προστατεύει και να το προβάλλει. Παρεμπιπτόντως, αν θέλετε να συζητήσουμε για το πώς προστατεύονται τα μνημεία, και από την εμπειρία μου στο Υπουργείο Πολιτισμού, μπορώ να σας βοηθήσω σε αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι κάνετε με τα ιαματικά λουτρά; Πάλι στο κέντρο, πάλι στην απομόνωση. Ούτε συνδέετε τον ιαματικό τουρισμό με όλα τα άλλα είδη τουρισμό -που συνδέεται εντελώς αβίαστα- ούτε όμως τους δίνετε τα εργαλεία για να διορθώσουν τα λάθη που έκαναν στο παρελθόν, μόνο κοιτάτε να ελέγξετε την ιδιοκτησία τους. Γιατί δεν χωρίζετε επιτέλους την ιδιοκτησία από τη διαχείριση αυτών των πηγών; Δώστε και στους δήμους που θεωρούν ότι μπορούν να κάνουν καλή δουλειά και να τα διαχειριστούν, τη διαχείριση και αλλού κάντε ένα κονσόρτσιουμ ιαματικών πηγών, για το οποίο θα φέρετε έναν ειδικό που να ξέρει από αυτή τη δουλειά -που ουσιαστικά αφορά πώς συνδέονται αυτές οι ιαματικές πηγές με τα ασφαλιστικά ταμεία και πώς δημιουργούν υποδομές- για να σας βοηθήσει να το κάνετε. Δεν χρειάζεται να αλλάξουν ιδιοκτησία για να γίνει αυτό το πράγμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΠΑΥΛΟΣ ΓΕΡΟΥΛΑΝΟΣ:** Προφανώς βάζω δύσκολα. Διότι πόσο δύσκολο πρέπει να είναι σε ένα κράτος όπου η υπηρεσία δασών είναι στην Ομόνοια, να φανταστεί περιφερειακή ανάπτυξη στην περιφέρεια; Πόσο δύσκολο πρέπει να είναι για μια Κυβέρνηση που δεν αφήνει ευρώ να επενδυθεί εάν δεν περάσει πρώτα από το Μαξίμου, να φανταστεί να δίνει χρήματα σε ένα συντονιστικό όργανο της περιφέρειας για να κάνει τη δική της ανάπτυξη; Και πόσο δύσκολο πρέπει να είναι για ένα Υπουργείο που πάντα κρατούσε όλα τα περιουσιακά στοιχεία στα χέρια του, να παραδώσει τέτοια περιουσιακά στοιχεία στις τοπικές κοινωνίες; Ξέρω πόσο δύσκολο είναι διότι εμείς ως κυβέρνηση ΠΑΣΟΚ το κάναμε. Και πρέπει να σας πω ότι είμαι πολύ περήφανος…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει στα εννιά λεπτά.

**ΠΑΥΛΟΣ ΓΕΡΟΥΛΑΝΟΣ:** Δώστε μου ένα λεπτό ακόμα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν γίνεται, όμως, γιατί θα παρεξηγηθούν οι υπόλοιποι.

**ΠΑΥΛΟΣ ΓΕΡΟΥΛΑΝΟΣ:** Αν θεωρείτε ότι λέω κάτι το οποίο δεν έχει ουσία, να σταματήσω. Δεν έχω πρόβλημα να καταθέσω την ομιλία μου. Αλλά αν μπορείτε να κάνετε ένα λεπτό υπομονή, πραγματικά σας το λέω, θα τελειώσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ μπορώ να κάνω υπομονή για ευνόητους λόγους. Πάμε.

**ΑΘΑΝΑΣΙΟΣ ΠΛΕΥΡΗΣ:** Του δίνουμε και εμείς ένα λεπτό, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είδατε, κύριε Γερουλάνο, θέλει να σας ακούσει ο κόσμος. Πάμε.

**ΠΑΥΛΟΣ ΓΕΡΟΥΛΑΝΟΣ:** Όταν δίνεις περιουσιακά στοιχεία, τα προστατεύεις από την αδράνεια στην οποία είχαν μείνει τα περισσότερα από αυτά τα περιουσιακά στοιχεία. Γήπεδα άνοιξαν σε νέες παραλίες. Άρχισαν να φέρνουν χρήμα στις τοπικές κοινωνίες. Κτήρια εγκαταλελειμμένα άρχισαν να χρησιμοποιούνται. Και αυτό είναι το αποτέλεσμα, όταν ανοίγεις δρόμους και δοκιμάζεις καινούργια πράγματα. Και το αντίθετο είναι να κάνεις το ίδιο πράγμα ξανά και ξανά και να περιμένεις διαφορετικό αποτέλεσμα, να συγκεντρώνεις όταν πρέπει να αποσυγκεντρώσεις, να καπελώνεις όταν πρέπει να απελευθερώσεις και να απομονώνεις όταν πρέπει να δημιουργείς συνέργειες.

Όμως, αυτό, δυστυχώς, είναι το νομοσχέδιό σας, το ίδιο πράγμα ξανά και ξανά, περιμένοντας διαφορετικό αποτέλεσμα. Είναι κρίμα, είναι κρίμα για τον τουρισμό, είναι κρίμα για αυτές τις περιοχές οι οποίες θα μπορούσαν να αναπτυχθούν εξαιρετικά. Και για αυτόν τον λόγο εμείς θα καταψηφίσουμε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Γεώργιος Σταμάτης, μετά ο κ. Μπαρτζώκας και ο κ. Μπουκώρος. Θα ακολουθήσει η Υπουργός. Και θα έχουμε μετά μια μικρή παρέμβαση δύο με τριών λεπτών των εισηγητών.

**ΚΑΛΛΙΟΠΗ ΒΕΤΤΑ:** Κύριε Πρόεδρε, ο Κανονισμός λέει ότι δικαιούμαστε τον μισό χρόνο από αυτό που έχουμε στην πρωτολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν θέλετε εσείς περισσότερο χρόνο, δεν υπάρχει κανένα θέμα.

Κύριε Σταμάτη, έχετε τον λόγο για επτά λεπτά.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Θα ήθελα και εγώ, μετά τον κ. Γερουλάνο, να αναφερθώ, αν μου επιτρέπετε, στην αείμνηστη Φώφη Γεννηματά, όχι μόνο για τους αγώνες που έκανε για συμπεριληπτικές πολιτικές, αλλά γιατί ήταν ουσιαστικά η πρώτη μετά τον Γιώργο Κωνσταντόπουλο, τέως Υφυπουργό Πρόνοιας, που υπέγραψε την πρώτη Στέγη Υποστηριζόμενης Διαβίωσης. Και νομίζω μπορεί να έχει συνδεθεί το όνομά της με τη μάχη εναντίον του καρκίνου, αλλά και η συνεισφορά της στα άτομα με αναπηρία ήταν πολύ μεγάλη, με αποτέλεσμα σήμερα να έχουμε πάνω από εκατόν είκοσι στέγες υποστηριζόμενης διαβίωσης.

Και επιτρέψτε μου να το συνδέσω αυτό με το νομοσχέδιο. Θα μιλήσω μόνο για τα άτομα με αναπηρία, κυρία Υπουργέ, και για τα εμποδιζόμενα άτομα. Χαίρομαι που κάθε νομοσχέδιο για τον τουρισμό πάντα πρέπει να δίνει μια ώθηση προς τα εμπρός και για την κοινωνία και για τους εργαζόμενους του τουρισμού, αλλά και για τους επισκέπτες. Αλλά επιτρέψτε μου να σας πω ότι εδώ θα πρέπει να δούμε κάποια πολύ συγκεκριμένα πράγματα. Πιστεύω ότι η Εθνική Αρχή Προσβασιμότητας και η Εθνική Συνομοσπονδία Ατόμων με Αναπηρία δεν πρέπει μόνο απλά να είναι ως μέρος της διαβούλευσης, πρέπει και θεσμικά να αναγνωριστούν από το Υπουργείο Τουρισμού και να συμμετέχουν σε όλες τις διαδικασίες.

Όσον αφορά το κομμάτι των περιφερειαρχών, νομίζω ότι οι κύριοι περιφερειάρχες είναι υποχρεωμένοι να έχουν ένα πολύ ολιστικό σχέδιο προσβασιμότητας των ατόμων με αναπηρία και των εμποδιζόμενων ατόμων, όσον αφορά το κομμάτι της τουριστικής ανάπτυξης. Και, ξέρετε, επειδή ο κόσμος προχωράει και επειδή όλοι μας θέλουμε να επενδύσουμε σε ανοικτές κοινωνίες, νομίζω ότι η χώρα μας πρέπει να θεσπίσει δείκτες προσβασιμότητας και για τα άτομα με αναπηρία, αλλά και για τα εμποδιζόμενα άτομα, και ταυτόχρονα, αν θέλετε, μέσα από αυτό, να βγαίνει ένας πολύ συγκροτημένος πολιτικός σχεδιασμός για τον τουρισμό στη χώρα μας.

Θα σας πω ένα παράδειγμα. Το Σαββατοκύριακο ήμουν στο Ηράκλειο της Κρήτης. Γίνεται το Παγκόσμιο Πρωτάθλημα Challenger Boccia. Προφανώς δεν ήταν προσβάσιμα τα ξενοδοχεία μέσα στην πόλη του Ηρακλείου, οπότε η οργανωτική επιτροπή έπρεπε να βγει έξω. Αυτό τι συνεπάγεται; Συνεπάγεται ότι η πόλη, παράδειγμα, του Ηρακλείου χάνει έσοδα. Σημαίνει ότι αυτοί οι άνθρωποι κυρίως δεν είναι ορατοί μέσα στις πόλεις. Άρα νομίζω ότι ο τουρισμός, σε σχέση με το κομμάτι και τον σχεδιασμό της αναπηρίας και των εμποδιζόμενων ατόμων, πρέπει να είναι στο πλαίσιο της ορατότητας. Με το Παρατηρητήριο, αλλά και με τη δική σας θέληση να αναδείξετε αυτά τα θέματα, πιστεύω ότι μπορεί αυτό το πράγμα να επιτευχθεί, κυρίως όμως όταν υπάρχουν κανόνες.

Άκουσα ότι και η κυρία Υπουργός θα συστήσει μια ομάδα εργασίας όσον αφορά τα άτομα με αναπηρία, και ούτω καθεξής, και ότι υπάρχουν και ειδικά κονδύλια από το Ταμείο Ανάκαμψης για «seatrack» στις παραλίες. Επιτρέψτε μου, κύριοι συνάδελφοι, να σας πω ότι η πολιτική για τα άτομα με αναπηρία αρχίζει και δεν τελειώνει στα «seatrack». Και πρέπει να δούμε ότι μια προσβάσιμη παραλία δεν είναι μόνο μία προσβάσιμη παραλία για τα άτομα με αναπηρία, είναι προσβάσιμη για τη μητέρα και το παιδί, είναι προσβάσιμη για τους ανθρώπους της τρίτης ηλικίας, που σημαίνει ότι πάντα πρέπει να δημιουργούνται αναχώματα μέσα στη θάλασσα και όχι μόνο η πρόσβαση προς τη θάλασσα. Πρέπει τα άτομα αυτά να προστατεύονται και όταν είναι μέσα στη θάλασσα.

Και νομίζω ότι όλο αυτό, και με τη δική σας βοήθεια, μπορεί να συνδράμει, ώστε η χώρα μας να αποκτήσει πλέον έναν brand προσβάσιμου τουρισμού για τα άτομα με αναπηρία, τα οποία στο τέλος της ημέρας θα φέρουν και κέρδη στη χώρα μας, γιατί το κάθε άτομο με αναπηρία έχει τον φροντιστή του, έχει τον συνοδό του και ούτω καθεξής. Και αυτό κάλλιστα μπορεί να «παντρευτεί» με τον ιατρικό τουρισμό, επιλέγοντας συγκεκριμένα μέρη. Το κλίμα της χώρας μας βοηθάει. Οπότε οι άνθρωποι αυτοί μπορεί να είναι πολύ πιο εύκολα προσβάσιμοι στο να έρθουν στη χώρα μας.

Και ένα τελευταίο σχόλιο είναι το εξής. Υπάρχουν συμπολίτες μας Έλληνες, οι οποίοι δεν έχουν τη δυνατότητα να πάνε διακοπές. Και νομίζω ότι πρέπει να ξεκινήσει από τώρα ένας σχεδιασμός, ώστε και οι τιμές να είναι προσβάσιμες στο βαλάντιο του κάθε Έλληνα και ταυτόχρονα να γίνει ένα ολιστικό σχέδιο ώστε ο τουρισμός μας να μην είναι μόνο για τους τουρίστες, αλλά να είναι για όλους. Και οι Έλληνες πρέπει να χαρούν τις ακτές και τις ομορφιές της χώρας. Αλλά από εκεί και πέρα νομίζω ότι πρέπει να υπάρχει ένα πολύ συγκεκριμένο σχέδιο.

Και επειδή είναι εδώ ο συνάδελφος ο κ. Κόνσολας και επειδή η Ρόδος είναι από τις πιο ακριβές περιοχές για να πάει κάποιος διακοπές, να πω ότι ευελπιστώ, κύριε Κόνσολα, η Ρόδος να είναι από τις πόλεις οι οποίες θα πρωτοστατήσουν στην προσβασιμότητα των ατόμων με αναπηρία, πράγμα το οποίο δεν έχει συμβεί για πολλά χρόνια. Και ελπίζω εσείς να βοηθήσετε.

Από εκεί και πέρα, νομίζω ότι σε αυτά τα θέματα πρέπει όλοι μας να συμφωνούμε, γιατί στο τέλος της ημέρας ο τουρισμός είναι ένα εθνικό κεφάλαιο. Και το εθνικό κεφάλαιο πρέπει να προστατεύεται είτε ανήκεις στη Δεξιά είτε στο κέντρο είτε στην Αριστερά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εξαιρετικός ο κ. Σταμάτης. Σύντομος.

Ο κ. Μπαρτζώκας έχει τον λόγο. Αμέσως μετά ο κ. Μπουκώρος.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνηθίζουμε να λέμε -και η αλήθεια είναι ότι αυτό είναι πραγματικότητα- ότι ο τουρισμός είναι η βαριά βιομηχανία της χώρας μας. Είναι πράγματι. Είναι βασικός πυλώνας της οικονομίας και είναι και εθνική υπόθεση. Αυτό βέβαια δεν σημαίνει μόνο ότι αποκομίζει η εθνική οικονομία χρήματα από τον τουρισμό. Δεν σημαίνει μόνο ότι πρέπει να συνεχίσουμε να έχουμε τουρισμό στα νησιά μας ή στην Ακρόπολη στην Αθήνα. Σημαίνει κυρίως ότι θα πρέπει να έχουμε, να σχεδιάσουμε και να το πετύχουμε επιτέλους τουρισμό και σε όλη την ελληνική περιφέρεια και στην επαρχία. Άρα το καίριο ερώτημα, το οποίο προκύπτει και μετά τη σημερινή συνεδρίαση είναι αν έχουμε πετύχει όλα αυτά τα οποία οραματιζόμαστε σε σχέση με τον τουρισμό. Έχουμε, δηλαδή, αναπτύξει, όντως, το προϊόν μας με τον καλύτερο δυνατό τρόπο; Η απάντηση δυστυχώς είναι όχι.

Σε μεγάλο βαθμό η τουριστική κίνηση για δεκαετίες ήταν αφημένη σχεδόν στον αυτόματο πιλότο. Και αυτό γιατί χιλιάδες τουρίστες από όλο τον κόσμο έτσι κι αλλιώς συρρέουν κάθε χρόνο για να θαυμάσουν από κοντά τον Παρθενώνα και τα ελληνικά νησιά. Η σημερινή Κυβέρνηση, όπως και η προηγούμενη κυβέρνηση της Νέας Δημοκρατίας, αλλάζουν τη στόχευση του ελληνικού τουρισμού. Πώς; Με έμφαση σε ειδικές μορφές τουρισμού. Μορφές που έχουν ελάχιστα αξιοποιηθεί στη χώρα μας. Με προσπάθεια για αναβάθμιση των τουριστικών υπηρεσιών και σεβασμό στον κάθε τουρίστα. Το σημερινό, λοιπόν, νομοσχέδιο κάνει ένα ακόμα βήμα προς την κατεύθυνση της βιώσιμης τουριστικής ανάπτυξης που είναι και το ζητούμενο σε μια εποχή έντονων κλιματικών κρίσεων και γεωπολιτικών εντάσεων. Σε αυτό, λοιπόν, φιλοδοξεί να συμβάλει το παρατηρητήριο για τον παράκτιο και θαλάσσιο τουρισμό στη Μεσόγειο που θεσπίζεται σήμερα.

Βέβαια αν κάτι χαρακτηρίζει γενικότερα την ελληνική τουριστική κίνηση είναι πως ενώ έχουν αναπτυχθεί τρομερά τα ελληνικά νησιά και κάποιοι άλλοι επισκέψιμοι αρχαιολογικοί χώροι ωστόσο έχουν μείνει πίσω περιοχές της χώρας μας, κυρίως της περιφέρειας, με καταπληκτική φυσική ομορφιά που δεν είναι ευρέως γνωστές. Έχουμε, δηλαδή, εντελώς ασύμμετρη τουριστική ανάπτυξη. Ένα χαρακτηριστικό παράδειγμα είναι και ο τόπος μου η Ημαθία. Όχι μόνο φυσικά η Ημαθία. Όλες αυτές οι περιοχές. Αναφέρθηκαν πριν και από τον συνάδελφο, κ. Γερουλάνο, αλλά και από άλλους συναδέλφους όλη την ημέρα περιοχές, όπως και η Ημαθία, οι οποίες προσφέρονται για αποδράσεις που συνδυάζουν πολιτιστικά στοιχεία, μοναδικά αρχαιολογικά εκθέματα αλλά και αναψυχή. Η Ημαθία, λοιπόν, είναι μια περιοχή που ελάχιστα είναι γνωστή σε διεθνές επίπεδο ακριβώς γιατί οι τουριστικές καμπάνιες μας είναι κατακερματισμένες.

Είναι, λοιπόν, μια ιδιαίτερα θετική εξέλιξη η θεσμοθέτηση επίσημα για πρώτη φορά του περιφερειακού συμβουλίου τουρισμού, ενός οργάνου μέσω του οποίου ο Υπουργός Τουρισμού θα μπορεί να συνδιαλέγεται σταθερά με τους δεκατρείς περιφερειάρχες και να αναλύουν τα τοπικά ζητήματα, τις ιδιαιτερότητές και τις τουριστικές ανάγκες κάθε περιοχής. Επίσης, όπως ακούσαμε θα είναι εφικτή η συμμετοχή σε αυτό και άλλων φορέων και ειδικών από τον χώρο του τουρισμού σε μια προσπάθεια να αναδείξουμε νέους προορισμούς, νέες ανεξερεύνητες περιοχές της Ελλάδας που αξίζουν προβολής και τουριστικής ανάπτυξης.

Θα ήθελα να σταθώ, λοιπόν, ιδιαίτερα στη σύσταση του εθνικού συμβουλίου οινοτουρισμού. Ο οινοτουρισμός είναι μια μορφή τουριστικής δράσης που έχει μεγάλα περιθώρια αξιοποίησης στη χώρα μας. Ας μην ξεχνάμε ότι θεσμοθετήθηκε το 2014 από τη σημερινή Υπουργό Τουρισμού και μέχρι σήμερα εξελίσσεται και αναπτύσσεται. Για παράδειγμα η Ιταλία έχει δεκαπέντε εκατομμύρια ταξιδιώτες ετησίως που επισκέπτονται τη χώρα για τον λόγο αυτό: για τον οινοτουρισμό. Στην Ελλάδα έχουμε επισήμως χίλια επτακόσια καταγεγραμμένα οινοποιεία αλλά μόνο ογδόντα έξι διαθέτουν το ειδικό σήμα ότι είναι επισκέψιμα. Από αυτά, στον τόπο μου πάλι, πολλά βρίσκονται στη Νάουσα, μια πόλη φημισμένη για το κρασί της και η οποία τα τελευταία χρόνια συμμετέχει ενεργά στην προσπάθεια ανάπτυξης δράσεων με επίκεντρο την οινική εμπειρία. Γι’ αυτό εξάλλου είχα προτείνει στην προηγούμενη ηγεσία του Υπουργείου και επαναφέρω, κυρία Υπουργέ, την πρότασή μου για τη διοργάνωση ενός συνεδρίου τουρισμού στην Ημαθία που θα αναδείξει και αυτή τη λιγότερο γνωστή πλευρά της περιοχής μας.

Ευελπιστώ και εγώ όπως και όλοι μας ότι το νέο εθνικό συμβούλιο οινοτουρισμού θα καταφέρει αυτό που έχει απόλυτα ανάγκη ο κλάδος αυτός. Μια διασύνδεση, μια σταθερή συνέργεια ανάμεσα στα οινοποιεία και τους λοιπούς επαγγελματίες του τουρισμού: τουριστικά πρακτορεία, ξενοδόχους, εστιάτορες και άλλους επαγγελματίες οι οποίοι έχουν συνάφεια με τον κλάδο αυτό, ώστε τελικά να δίνουμε ένα ολοκληρωμένο πακέτο τουριστικής εμπειρίας σε κάθε επισκέπτη που θα περιλαμβάνει αξιοθέατα, γευστικές δοκιμές και περιήγηση σε φυσικά τοπία. Αυτό είναι που λείπει από την ελληνική τουριστική βιομηχανία και αυτό πρέπει να χτίσουμε τα επόμενα χρόνια. Καλύτερα οργανωμένες τουριστικές προτάσεις για κάθε περιοχή που θα προβάλλονται με στοχευμένες τουριστικές καμπάνιες και στο εξωτερικό.

Βεβαίως και από το σημερινό νομοσχέδιο διαφαίνεται το ενδιαφέρον που δείχνει η σημερινή ηγεσία του Υπουργείου Τουρισμού στη συλλογή αξιόπιστων στατιστικών στοιχείων σε σχέση με τον χώρο του τουρισμού. Χρειαζόμαστε τα στοιχεία αυτά γιατί χρειαζόμαστε τη διαλειτουργικότητα των ψηφιακών πλατφορμών για να έχουμε καλύτερη εικόνα των προβλημάτων των αναγκών και των παρεμβάσεων που πρέπει να κάνουμε στον κλάδο αυτό. Ζούμε σε ένα ιδιαίτερα ανταγωνιστικό περιβάλλον και αυτό δεν πρέπει ποτέ να το ξεχνάμε. Ο τουρισμός είναι η κινητήρια δύναμη της ελληνικής οικονομίας, όπως δείχνουν άλλωστε και τα πρόσφατα στοιχεία από την Τράπεζα της Ελλάδος. Όμως είναι ταυτόχρονα ο τουρισμός μία οικονομική δραστηριότητα που χρειάζεται οργάνωση και στροφή στο μέλλον. Αυτή ακριβώς είναι η επιδίωξη του Πρωθυπουργού και της ηγεσίας του Υπουργείου Τουρισμού: να ανταποκριθούμε στις σύγχρονες απαιτήσεις και προκλήσεις και να κάνουμε την Ελλάδα πρωταγωνίστρια στον τομέα της βιώσιμης τουριστικής ανάπτυξης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ.

Ο κ. Μπουκώρος έχει τον λόγο. Είναι ο τελευταίος ομιλητής.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κλείνει η συζήτηση για ένα νομοσχέδιο του Υπουργείου Τουρισμού στο οποίο θεώρησα ότι πρέπει να τοποθετηθώ από το Βήμα της Βουλής, διότι το εξετάσαμε μέσα από μια παραγωγική και γόνιμη διαδικασία, μέσα από έναν διάλογο κρίσιμο και χρήσιμο, θέλω να πιστεύω, στην Επιτροπή Παραγωγής και Εμπορίου στην οποία προεδρεύω. Θεώρησα, λοιπόν, χρέος μου να μιλήσω για ένα νομοσχέδιο που δεν είναι νόμος-πλαίσιο, που δεν είναι ένα νομοσχέδιο που θίγει όλα τα ζητήματα του τουρισμού. Είναι ένα νομοσχέδιο ερανιστικό οι διατάξεις του οποίου έρχονται να καλύψουν ανάγκες και να δώσουν λύσεις σε προβλήματα τα οποία εκκρεμούν. Γι’ αυτό και ονομάζεται ερανιστικό.

Είναι όμως σημαντικές οι διατάξεις που περιλαμβάνει το νομοσχέδιο; Για ορισμένα ζητήματα, κατά την άποψή μου, είναι εξόχως σημαντικές οι διατάξεις. Και ξεκινώ από το εθνικό συμβούλιο οινοτουρισμού. Αν συμφωνήσουμε όλοι σε αυτή την Αίθουσα ότι ο τουρισμός είναι εμπειρίες, αναμνήσεις, γεύσεις τότε αντιλαμβανόμαστε την αξία του οινοτουρισμού για μια χώρα η οποία σε αυτό τον κλάδο της παραγωγής, σε αυτό τον κλάδο της οικονομίας έχει εισέλθει με ιδιαίτερο δυναμισμό τα τελευταία είκοσι χρόνια. Σας θυμίζω, κυρίες και κύριοι συνάδελφοι, ότι η Ελλάδα πριν είκοσι – είκοσι πέντε χρόνια δεν υπήρχε στον παγκόσμιο χάρτη οινοπαραγωγής. Με νόμους που ψηφίσαμε στη Βουλή και με πρωτοβουλίες διαφόρων Υπουργών, διαφόρων κυβερνήσεων αναπτύχθηκε ένας αρχαιότατος κλάδος του πρωτογενούς τομέα και της μεταποίησης στη χώρα με ποικιλίες εισαγόμενες αλλά και αρχαίες ποικιλίες, ο οποίος πραγματικά γράφει χρυσές σελίδες. Αναπτύσσεται διαρκώς, έχει μπει στον παγκόσμιο χάρτη, παράγει πολύ ποιοτικά προϊόντα.

Μπορεί ακόμα σε ποσότητες να μην ανταγωνιζόμαστε την Ιταλία, την Ισπανία, την Πορτογαλία, τη Χιλή, την Αυστραλία, τους ανταγωνιζόμαστε όμως σε ποιότητα και είναι, πλέον, ένας από τους πιο δυναμικούς κλάδους του πρωτογενούς και δευτερογενούς τομέα.

Κατά συνέπεια πρέπει να έρθει η πολιτεία να βάλει ένα πλαίσιο εδώ, και το κάνει αυτό η πολιτεία. Και ήταν η ίδια η Υπουργός που θεσμοθέτησε οινοτουρισμό το 2014 κι έρχεται σήμερα με αυτή τη διάταξη να το ολοκληρώσει. Και στον τόπο μου, τη Μαγνησία, έχουμε επισκέψιμα οινοποιεία και σε ολόκληρη τη Θεσσαλία, στη Λάρισα, στην Καρδίτσα και στα Τρίκαλα, όπως και σε ολόκληρη την Ελλάδα, γιατί είναι μια δραστηριότητα που στη χώρα μας προέρχεται από τα βάθη των αιώνων και εγώ θα έλεγα ότι ξαναβρίσκει τον δρόμο της.

Μια δεύτερη σημαντική διάταξη του νομοσχεδίου είναι η θεσμοθέτηση του Περιφερειακού Συμβουλίου Τουρισμού. Είναι σημαντικό, γιατί κάθε περιφέρεια και η κάθε περιφερειακή ενότητα, ακόμα θα έλεγα στη χώρα μας, έχει διαφορετική τουριστική ταυτότητα.

Ακούω με απορία να γίνονται συζητήσεις για υπερτουρισμό και να λαμβάνονται ορισμένες φορές οριζόντια μέτρα. Πλήττονται όλες οι περιοχές της χώρας από υπερτουρισμό; Θα έλεγα ότι όταν θεσμοθετούμε μέτρα και λαμβάνουν αποφάσεις τα Υπουργεία, θα έπρεπε να επικεντρώνουν στις περιοχές που έχουν πρόβλημα, στις περιοχές που πλήττονται από υπερτουρισμό, στις περιοχές που κινδυνεύουν οι υποδομές τους και όχι να θεσμοθετούμε οριζόντια μέτρα και για περιοχές οι οποίες έχουν πληρότητα 50% και 60% των προσφερόμενων κλινών. Νομίζω ότι αυτή είναι μια λάθος πολιτική που γίνεται διαχρονικά. Γι’ αυτό και θεωρώ ότι το περιφερειακό συμβούλιο τουρισμού θα παίξει τον ρόλο του, θα διαχωρίσει τις περιφέρειες, γιατί είναι διαφορετικό το τουριστικό προϊόν σε κάθε περιοχή και πρέπει να εκπονηθούν και διαφορετικές πολιτικές.

Δεν θα ήθελα να αναφερθώ στη δημιουργία του Παρατηρητηρίου, διότι αν δεν έχεις στοιχεία, αν δεν συλλέγεις στοιχεία, πώς θα εκπονήσεις πολιτικές;

Για τον παράκτιο και θαλάσσιο τουρισμό αναφέρομαι και τη δημιουργία Παρατηρητηρίου. Αυτό νομίζω ότι όλες οι πτέρυγες και όλα τα κόμματα θα έπρεπε να το ζητήσουν με έντονο μάλιστα τρόπο, να ξέρουμε τι μας γίνεται σε κάθε περιοχή, ποιες πολιτικές είναι αναγκαίες.

Πιστεύω, εν τέλει, κυρίες και κύριοι συνάδελφοι, κύριε Πρόεδρε, ότι το νομοσχέδιο παρ’ ότι ερανιστικό, έρχεται να προσφέρει και να ενισχύσει σε σημαντικά ζητήματα της τουριστικής πολιτικής της χώρας μας. Και ορθώς περιγράφεται ως νομοσχέδιο που ενισχύει τη βιωσιμότητα, όχι του συνόλου του τουρισμού, αλλά των τομέων στους οποίους αναφέρονται οι διατάξεις που ψηφίζουμε σήμερα. Αυτό είναι αληθές.

Θέλω όμως, κυρία Υφυπουργέ, να πω ότι η βιωσιμότητα προϋποθέτει την ύπαρξη. Και στη Μαγνησία, στην περιοχή μου, εξαιτίας των τελευταίων πρωτόγνωρων καιρικών φαινομένων, οι τουριστικές επιχειρήσεις και επιχειρήσεις εστίασης -αλλά και άλλων ειδών επιχειρήσεις, τώρα όμως συζητάμε για το Υπουργείο Τουρισμού- έχουν υποστεί ανεπανόρθωτες ζημιές. Και οι μεν επιχειρήσεις οι οποίες επλήγησαν και έχουν κηρυχθεί πλημμυροπαθείς, μπαίνουν στη διαδικασία αποζημιώσεων, όπως προβλέπει η πολιτική της Κυβέρνησής μας, που είναι πρωτόγνωρη και αυτή στις αποζημιώσεις, και κάποια στιγμή θα αποζημιωθούν, έχουν τη δυνατότητα να αναστείλουν τις συμβάσεις εργασίας του προσωπικού ώστε να μην πληρώνουν έξοδα χωρίς τζίρο.

Όμως το πρόβλημα, κυρία Υφυπουργέ, είναι άλλο και θα ήθελα την αρωγή σας και τη δική σας και της κυρίας Υπουργού, αλλά και των πολλών συναρμόδιων Υπουργείων, διότι δεν τυγχάνουν αρμοδιότητας του Υπουργείου Τουρισμού τα περισσότερα από αυτά τα μέτρα που είναι αναγκαίο να ληφθούν: Οι επιχειρήσεις τουρισμού και εστίασης της Μαγνησίας χρειάζονται μια ταχεία εκπόνηση πολιτικής για να διασώσουμε, κατ’ αρχάς, την ύπαρξή τους και στη συνέχεια να ενισχύσουμε τη βιωσιμότητά τους. Σας μεταφέρω φωνή αγωνίας των επιχειρηματιών του τουρισμού και της εστίασης, για τους οποίους πρέπει να δράσουμε άμεσα γιατί η βιωσιμότητα, όταν αντιμετωπίζουν υπαρξιακό πρόβλημα, αντιλαμβάνεστε ότι ακούγεται και λίγο ως πολυτέλεια.

Η Κυβέρνηση έχει σπεύσει και είναι συνεχώς κοντά τους. Περιμένουμε να δούμε τα αποτελέσματα των αποφάσεων, γιατί πράγματι πιστεύω ότι το σύνολο του πολιτικού κόσμου θα στηρίξει την ενίσχυση των επιχειρήσεων τουρισμού και εστίασης στη Μαγνησία και ευρύτερα στη Θεσσαλία. Και κυρίως αναφέρομαι στις επιχειρήσεις οι οποίες δεν έχουν κηρυχθεί πλημμυροπαθείς, έχουν μείνει όμως, εξαιτίας αυτών των πρωτόγνωρων καταστροφών και καιρικών φαινομένων, με μηδενικό τζίρο. Και εκεί, πραγματικά, είναι που αντιμετωπίζουν το υπαρξιακό ζήτημα.

Οφείλουμε να διασώσουμε αυτές τις επιχειρήσεις και έτσι ενισχύουμε και τη βιωσιμότητα του τουρισμού γενικότερα.

Φυσικά, υπερψηφίζω το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο για δέκα λεπτά.

**ΕΛΕΝΗ ΡΑΠΤΗ (Υφυπουργός Τουρισμού):** Σας ευχαριστώ, κύριε Πρόεδρε.

Κυρίες και κύριοι συνάδελφοι, Παγκόσμια Ημέρα κατά του Καρκίνου του Μαστού σήμερα. Καθώς συμπληρώνονται δύο χρόνια από την ημέρα που η Φώφη Γεννηματά έφυγε από τη ζωή, η πολιτεία τιμά τη μνήμη της, έτσι όπως θα ήθελε και εκείνη, με ένα ειδικό πρόγραμμα για την πρόληψη του καρκίνου που φέρει το όνομά της. Μετά από ανακοίνωση του Πρωθυπουργού, Κυριάκου Μητσοτάκη, το πρόγραμμα «Προσυμπτωματικού Ελέγχου Φώφη Γεννηματά» για τον καρκίνο του μαστού επεκτείνεται στις γυναίκες ηλικίας σαράντα πέντε έως εβδομήντα τεσσάρων ετών, από πενήντα έως τριάντα εννέα ετών που ήταν μέχρι σήμερα. Στόχος, η σωστή επιλογή, να γίνει εύκολη επιλογή, μειώνοντας τα εμπόδια στην πρόσβαση για όλες τις γυναίκες, ξεπερνάμε τον φόβο του άγνωστου, τον φόβο της ασθένειας, επιλέγουμε την πρόληψη, δεν ξεχνάμε ποτέ το πιο σημαντικό ραντεβού.

Σήμερα ολοκληρώνεται η συζήτηση και επεξεργασία του σχεδίου νόμου του Υπουργείου Τουρισμού: «Διατάξεις για την ενίσχυση της βιώσιμης τουριστικής ανάπτυξης». Πρόκειται για ένα ερανιστικό νομοσχέδιο του Υπουργείου Τουρισμού που περιλαμβάνει εργαλειακές διατάξεις και τεχνικές ρυθμίσεις τρεχόντων ζητημάτων. Ενώ, προετοιμάζουμε νέα νομοθετήματα για τη συνολική πολιτική του Υπουργείου, στα οποία θα αναπτύξουμε τον στρατηγικό μας σχεδιασμό.

Ο τουρισμός στην Ελλάδα είναι στη σωστή τροχιά και καταγράφει διαρκώς βελτίωση και στα ποιοτικά και στα ποσοτικά του χαρακτηριστικά. Με βάση τα πρόσφατα στοιχεία της Τράπεζας της Ελλάδας, την περίοδο Ιανουαρίου - Αυγούστου 2023 οι ταξιδιωτικές εισπράξεις εμφάνισαν αύξηση κατά 15,3% σε σύγκριση με την αντίστοιχη περίοδο του 2022 και διαμορφώθηκαν στα 14,6 δισεκατομμύρια ευρώ.

Επίσης, την ίδια περίοδο καταγράφηκαν 17,4 εκατομμύρια διεθνείς αεροπορικές αφίξεις, ξεπερνώντας τα επίπεδα του Ιανουαρίου – Αυγούστου 2022, παρουσιάζοντας αύξηση κατά 12,4%.

Γνωρίζουμε ωστόσο ότι οι θετικές επιδόσεις και τα οικονομικά οφέλη μιας περιόδου δεν εξασφαλίζουν την επιτυχία μακροπρόθεσμα και ακόμη περισσότερο δεν εγγυώνται τη βιωσιμότητα του τουριστικού προϊόντος και της τουριστικής δραστηριότητας στη χώρα μας. Οφείλουμε να σχεδιάζουμε και να υλοποιούμε μεταρρυθμιστικές πολιτικές προσαρμοσμένες στη νέα πραγματικότητα που διέπει την τουριστική δραστηριότητα.

Δεδομένης της αναπτυξιακής προοπτικής του τουρισμού στη χώρα μας, το Υπουργείο Τουρισμού λαμβάνει υπ’ όψιν του τα νέα δεδομένα στο διεθνές περιβάλλον, αλλά και την ανάγκη για προσαρμογές στο υφιστάμενο νομοθετικό πλαίσιο. Πρόκειται για στοχευμένες παρεμβάσεις και ρυθμίσεις τεχνικών λεπτομερειών που επιλύουν σοβαρά ζητήματα και θα μας επιτρέψουν να προχωρήσουμε με περισσότερα εφόδια στην υλοποίηση της πολιτικής μας.

Συστήνεται το Περιφερειακό Συμβούλιο Τουρισμού, συστήνεται το Εθνικό Συμβούλιο Οινοτουρισμού για ζητήματα βιώσιμης ανάπτυξης του οινοτουρισμού, καθώς και για την προώθηση και προβολή των αξιοθέατων οινικού τουρισμού, συστήνεται παρατηρητήριο για τον παράκτιο και θαλάσσιο τουρισμό στη Μεσόγειο.

Επιπλέον, αντιμετωπίζουμε λειτουργικές ανάγκες για το προσωπικό του ΙΕΚ Τουρισμού Ιονίων Νήσων που εδρεύει στην Κέρκυρα. Ακόμα στοχεύουμε στην αποδοτικότερη υλοποίηση του προγράμματος «Τουρισμός για όλους» με την αξιοποίηση των διαθέσιμων πόρων προς όφελος των πολιτών, καθώς θα εισαχθούν με τον νέο σχεδιασμό του προγράμματος νέα κοινωνικά χαρακτηριστικά ως προς τους δικαιούχους που ενισχύουν τις ευάλωτες κοινωνικές ομάδες.

Η πρόκληση στο Υπουργείο Τουρισμού είναι να εδραιώσουμε την Ελλάδα ως παγκόσμιο ελκυστικό προορισμό, αξιοποιώντας τον πλούτο της μέσα από την κατεύθυνση που έχουμε επιλέξει της ανάπτυξης, της βιωσιμότητας και της αειφορίας. Δρομολογήσαμε και ξεκινάμε να υλοποιούμε ένα συνολικό κυβερνητικό σχέδιο που θα καθιερώσει τον τουρισμό ως καταλύτη του νέου μοντέλου ανάπτυξης που επιζητά η χώρα.

Στο πλαίσιο αυτού του σχεδίου στοχεύουμε στην αξιοποίηση των τοπικών δυνάμεων και της τοπικής ταυτότητας μέσα από τις ειδικές μορφές τουρισμού για να επιτευχθεί πραγματικά βιώσιμη τουριστική ανάπτυξη, η οποία μπορεί να γεφυρώσει τις ανισότητες μεταξύ των περιφερειών. Ειδικές μορφές τουρισμού μπορούν να ενισχύσουν την ποιότητα και την ισορροπία του ελληνικού τουριστικού προϊόντος για έναν τουρισμό όλο τον χρόνο, σε όλη τη χώρα, αυξάνοντας τη συνολική του υπεραξία. Ενδεικτικά αναφέρω πως στο Υπουργείο έχουμε δρομολογήσει την ανάπτυξη του τουρισμού υγείας και των επιμέρους μορφών του, επιπλέον έχουμε δρομολογήσει πρωτοβουλίες προώθησης του προσκυνηματικού τουρισμού ξεκινώντας με την επανασύσταση της κοινής συντονιστικής επιτροπής προσκυνηματικού τουρισμού με την Εκκλησία της Ελλάδας, τις ιερείς μητροπόλεις του Οικουμενικού Πατριαρχείου, την Εκκλησία της Κρήτης και για πρώτη φορά με το Άγιο Όρος. Στόχος μας είναι η χάραξη εθνικής στρατηγικής ανάπτυξης θρησκευτικού τουρισμού.

Στον στοχευμένο στρατηγικό σχεδιασμό που εκπονείται στο Υπουργείο Τουρισμού ο γαστρονομικός τουρισμός, ο οινοτουρισμός και ο αγροτουρισμός αποτελούν βασικές μας προτεραιότητες. Δίνουμε έμφαση στη σύζευξη με την πρωτογενή παραγωγή. Τα επισκέψιμα οινοποιεία με σήμα του Υπουργείου Τουρισμού έχουν αυξηθεί και είναι πλέον πάνω από εκατό. Νομοθετήθηκαν και ήδη γίνονται πράξη το σήμα επισκέψιμου ζυθοποιείου, τυροκομείου και ελαιοτριβείου.

Καταθέσαμε τον φάκελο υποψηφιότητας της Ελλάδας στον Παγκόσμιο Οργανισμό Τουρισμού για τη διεκδίκηση του Παγκοσμίου Συνεδρίου Οινοτουρισμού 2024 με τη Θεσσαλονίκη ως ιδανικό τόπο φιλοξενίας του. Στον καταδυτικό τουρισμό μεταξύ άλλων ενισχύουμε τη λειτουργία του Εθνικού Συμβουλίου Καταδυτικού Τουρισμού, ενώ στον αλιευτικό τουρισμό προχωράμε στη δημιουργία θεσμού επισκέψεων υδατοκαλλιεργειών. Ανάλογες δράσεις ενίσχυσης προβλέπονται και για τον ορεινό, ποδηλατικό, αεροπορικό, στρατιωτικό και κινηματογραφικό τουρισμό.

Πέραν της στρατηγικής μας διαθέτουμε ένα μεγάλο χρηματοδοτικό εργαλείο στο Υπουργείο Τουρισμού, αυτό του Ταμείου Ανάκαμψης για την ενίσχυση των ειδικών μορφών τουρισμού. Κεφαλαιώδους σημασίας για τη βελτίωση της ποιότητας του τουριστικού μας προϊόντος είναι και η αναβάθμιση της δημόσιας τουριστικής εκπαίδευσης. Για τον λόγο αυτόν βρισκόμαστε σε συνεργασία με το Υπουργείο Παιδείας για την ενίσχυση της τουριστικής εκπαίδευσης και την επίλυση χρόνιων ζητημάτων των σχολών τουρισμού, αναλαμβάνοντας σχετικές πρωτοβουλίες.

Παράλληλα αξιολογούμε εντός του 2024 εκπαιδευτικές δομές και μονάδες του Υπουργείου Τουρισμού για ολιστικό μετασχηματισμό και ουσιαστική αναβάθμιση της παρεχόμενης από το Υπουργείο Τουρισμού τουριστικής εκπαίδευσης. Επιπλέον ξεκινάμε από το τέλος του 2023 με το μεγαλύτερο επιδοτούμενο πρόγραμμα κατάρτισης του Υπουργείου για εργαζόμενους και ανέργους τουριστικών κλάδων με τουλάχιστον δεκαοκτώ χιλιάδες συμμετέχοντες που θα λάβουν 1.250 ευρώ αποζημίωση συμμετοχής. Για τον σκοπό αυτόν αξιοποιούμε πόρους ύψους 46 εκατομμυρίων ευρώ από το Ταμείο Ανάκαμψης.

Θα ήθελα να αναφερθώ -λίγο πριν κλείσω- σε κάποιες τοποθετήσεις συναδέλφων και να διευκρινίσω ότι οι διατάξεις του ν.4875/2021 για τη δημιουργία των DMMOs έδωσε τη δυνατότητα στις περιφέρειες και στους δήμους να δημιουργήσουν τους οργανισμούς αυτούς για τη διαχείριση και προώθηση της εικόνας των προορισμών τους. Αυτό που είπε η κυρία Υπουργός είναι ότι στο πλαίσιο του Ταμείου Ανάκαμψης και Ανθεκτικότητας έχει ενταχθεί διακριτό έργο για τη διαχείριση των προορισμών. Στο πλαίσιο αυτό οι περιφέρειες και οι δήμοι που ενδιαφέρονται θα μπορούν να αιτηθούν και το Υπουργείο Τουρισμού θα χρηματοδοτήσει μελέτες για τη δημιουργία των DMMOs με σκοπό τη λειτουργία τους. Οι σχετικές διακηρύξεις είναι σε εξέλιξη για την ωρίμανση του έργου.

Η βιωσιμότητα συνδέεται με το μέλλον του τουρισμού. Αυτό το μέλλον για τον ελληνικό τουρισμό δεν μπορεί να πραγματοποιηθεί χωρίς την αναγνώριση και την αξιολόγηση των περιβαλλοντικών, κοινωνικών και οικονομικών παραμέτρων για την τουριστική ανάπτυξη. Η δημιουργία των DMMOs θα συμβάλει στην ανάδειξη των πλεονεκτημάτων των προορισμών σε περιφερειακό και τοπικό επίπεδο. Και στο ερώτημα αν στηρίζουμε τις περιφέρειες, βεβαίως και στηρίζουμε τις περιφέρειες, γιατί τις χρηματοδοτεί το Υπουργείο Τουρισμού μέσα από το υποέργο για τη διαχείριση προορισμών στο πλαίσιο του Ταμείου Ανάκαμψης και Ανθεκτικότητας.

Τέλος, επειδή έγινε αναφορά σε θεματικές μορφές τουρισμού, το Υπουργείο εξετάζοντας και μελετώντας τάσεις, ανάγκες, ευκαιρίες και δυνατότητες των προορισμών και σε συνεργασία με τις περιφέρειες καταρτίζει το marketing plan και προτεραιοποιεί θεματικές μορφές που σε περιφερειακό επίπεδο θα αναπτυχθούν μέσα από δράσεις που προωθούνται και υλοποιούνται από τον Ελληνικό Οργανισμό Τουρισμού.

Κύριε Πρόεδρε, οι προτεινόμενες διατάξεις που βρίσκονται στο υπό συζήτηση νομοσχέδιο δρουν συμπληρωματικά με τις προγραμματισμένες δράσεις που βρίσκονται στον στρατηγικό σχεδιασμό του Υπουργείου Τουρισμού και συγκλίνουν στον κεντρικό στόχο που είναι η επίτευξη της βιώσιμης τουριστικής ανάπτυξης, ενώ παράλληλα ενισχύεται η θέση της Ελλάδας μεταξύ των κορυφαίων τουριστικών προορισμών παγκοσμίως. Κατόπιν των παραπάνω σας καλώ όλες και όλους να υπερψηφίσετε το σχετικό νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, ακούσαμε νωρίτερα τον Κοινοβουλευτικό Εκπρόσωπο της Νέας Δημοκρατίας κ. Πλεύρη, να αναφέρεται στη στάση των κομμάτων της Αριστεράς στην ανθρωπιστική καταστροφή στη Γάζα, λέγοντας ότι τηρούμε πολιτική ίσων αποστάσεων απέναντι στη Χαμάς και στο Ισραήλ. Σε μια δεύτερη παρέμβασή του, όμως, ανακάλεσε λέγοντας ότι μιλούσε μόνο για τη στάση του ΚΚΕ. Αυτό δεν είναι αλήθεια. Μίλησε πρώτα για το ΚΚΕ και μετά για τα κόμματα της Αριστεράς.

Για να μην υπάρχει σύγχυση, εμείς δεν κρατάμε πολιτική ίσων αποστάσεων. Πράγματι καταδικάζουμε εξίσου τη βία της Χαμάς και εκείνη της ακροδεξιάς κυβέρνησης Νετανιάχου. Όμως η Χαμάς δεν είναι ο παλαιστινιακός λαός, όπως είπε άλλωστε και ο ίδιος ο κ. Πλεύρης. Εμείς δεν είμαστε με τη Χαμάς, αλλά είμαστε με όλο τον παλαιστινιακό λαό και σε αυτό δεν κρατάμε ίσες αποστάσεις. Γιατί είμαστε με τον παλαιστινιακό λαό; Διότι είναι κατεχόμενος λαός που βιώνει την ισραηλινή κατοχή για δεκαετίες. Ανάμεσα στους κατακτητές και στους κατακτημένους είμαστε με τους κατακτημένους.

Είμαστε επίσης με τον παλαιστινιακό λαό, διότι εδώ και δεκαεπτά μέρες βομβαρδίζεται ανηλεώς από ισραηλινούς πυραύλους και αεροπλάνα τα οποία έχουν σκοτώσει μέχρι τώρα πενταπλάσιο αριθμό αμάχων από εκείνους που σκότωσε η Xαμάς και δεν σταματά. Εδώ μιλάμε για μια δύναμη κατοχής η οποία επιτίθεται σε αμάχους, νοσοκομεία, τζαμιά, ελληνορθόδοξες εκκλησίες για τις οποίες δεν είπατε κουβέντα και η οποία έχει σκοτώσει δύο χιλιάδες επτακόσια παιδιά μέχρι τώρα. Άμυνα το λέτε εσείς αυτό; Και τέλος είμαστε με τον παλαιστινιακό λαό διότι εδώ και δώδεκα μέρες συντελείται στη Γάζα μια διαδικασία εθνοκάθαρσης που περιλαμβάνει τον εκτοπισμό άνω των εννιακοσίων χιλιάδων ανθρώπων από τα σπίτια τους.

Μιλάτε για αυτοάμυνα του Ισραήλ στο πλαίσιο του Διεθνούς Δικαίου. Ποιο Διεθνές Δίκαιο, κύριοι της Νέας Δημοκρατίας; Αυτό που έχει κουρελιάσει η κυβέρνηση Νετανιάχου διαπράττοντας αμέτρητα εγκλήματα πολέμου τις τελευταίες δεκαεπτά μέρες; Υποστηρίζετε ένα κράτος που παραβιάζει κατάφωρα το Διεθνές Δίκαιο και κάνετε τα στραβά μάτια στην ανθρωπιστική καταστροφή και στην εθνοκάθαρση που δημιουργεί. Ξέρετε γιατί; Διότι είστε μια κυβέρνηση υποτελής στις Ηνωμένες Πολιτείες, που δεν μπορείτε να σκεφτείτε και να μιλήσετε για τις διεθνείς σχέσεις δίχως να αναμασάτε διαρκώς τα αμερικανικά συνθήματα. Σε όλα. Στην Ουκρανία, στο Κοσσυφοπέδιο, στη Μέση Ανατολή, ακόμη και στη συμφωνία των Πρεσπών για την οποία εξαπατήσατε τον ελληνικό λαό. Και στο μακεδονικό τα πήρατε όλα πίσω και κάνατε αυτό που σας είπαν οι Αμερικανοί.

Εμείς, κύριε Πλεύρη, δεν είμαστε υποτελείς και δεν κρατάμε ίσες αποστάσεις. Είμαστε με το Διεθνές Δίκαιο και με τα θύματα όχι στα λόγια, αλλά στην πράξη. Όταν βλέπουμε την κυβέρνηση Νετανιάχου να το παραβιάζει κατάφωρα, δεν κάνουμε τα στραβά μάτια και δεν σφυρίζουμε αδιάφορα. Το λέμε με ειλικρίνεια και το καταγγέλλουμε.

Σχετικά με το νομοσχέδιο, η Πλεύση Ελευθερίας θεωρεί ότι παρά τα όσα λέει στον τίτλο του, οι περισσότερες διατάξεις του δεν συμβάλλουν ουσιαστικά στον βιώσιμο τουρισμό. Θεωρούμε ότι η Κυβέρνηση δεν ενδιαφέρεται πραγματικά για τον βιώσιμο τουρισμό, διότι στην πραγματικότητα επιδιώκει και επιθυμεί τον υπερτουρισμό. Όποτε κάνουμε κριτική, ακούμε για αριθμό αφίξεων και αριθμό εισπράξεων. Τέτοια είναι η εξάρτηση της πολιτικής σας από τον μαζικό τουρισμό, ώστε τον έχετε καταντήσει μονοκαλλιέργεια της ελληνικής οικονομίας.

Στις 24 Σεπτεμβρίου ο κύριος Πρωθυπουργός είπε ότι η κλιματική κρίση είναι ευκαιρία για να επεκτείνουμε την τουριστική σεζόν. Και διέσυρε την Ελλάδα και την Κυβέρνησή του σε όλα τα διεθνή μέσα μαζικής ενημέρωσης. Η βιωσιμότητα σας ενδιαφέρει μόνο για έναν περιορισμένο σκοπό. Για να παραμείνει το ελληνικό προϊόν ελκυστικό ή τουλάχιστον να έχει την εμφάνιση ενός ελκυστικού προϊόντος και για να μην διαμαρτύρονται οι τοπικές κοινωνίες που δέχονται πολλούς τουρίστες.

Επειδή υπάρχει κάποια περιορισμένη διάσταση βιωσιμότητας σε κάποια άρθρα του νομοσχεδίου, η Πλεύση Ελευθερίας θα ψηφίσει τελικά «παρών» για τους λόγους που εξηγήσαμε νωρίτερα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Βρεττό.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, δεν θα ασκούσαμε το δικαίωμα της δευτερομιλίας γιατί έχει εξαντληθεί το αντικείμενο του παρόντος νομοσχεδίου, μετά και από τις τέσσερις συνεδριάσεις της επιτροπής και τις πρωτομιλίες, που έχει να κάνει με τις διατάξεις για την ενίσχυση της βιώσιμης τουριστικής ανάπτυξης.

Και για έναν ακόμα επίσης λόγο δεν θα ασκούσαμε το δικαίωμα της δευτερομιλίας. Διότι η ώρα είναι περασμένη και αυτήν την ώρα η συμπρωτεύουσα μας, η Θεσσαλονίκη ήδη τιμά τον πολιούχο και προστάτη άγιο της, τον Άγιο Δημήτριο, έναν άγιο που στην εποχή του ήταν πρότυπο για όλους τους νέους, τότε που κόντρα στις τότε παντοδύναμες αυτοκρατορίες οι οποίες κατέρρευσαν μετά, με πρότυπο τις αρετές, τα ιδανικά και τις αξίες δεν αρνιόντουσαν να μάχονται στις αρένες που είχαν στήσει τότε. Μα και μετέπειτα διαχρονικά, αποτελεί ένα πρότυπο για όλους τους νέους, που εξακολουθούν να υπηρετούν αξίες και αρχές. Ιδιαίτερα όμως για τη συμπρωτεύουσα μας, τη Θεσσαλονίκη είναι και ο προστάτης της πόλης, συνυφασμένος με την απόλυτη ιστορία και την προστασία και τη συνέχεια της ελληνικότητας, ολόκληρης της Μακεδονίας. Μιας Μακεδονίας που τα κόμματα της χρεοκοπίας και του ηθικού μειονεκτήματος, τα κόμματα του συμβιβασμού, αυτά που εξουσίασαν μέχρι τώρα την πατρίδα μας, τα κόμματα του ευκαιριακού κυνισμού, αλλά κυρίως τα κόμματα του εθνικού ενδοτισμού, βλέπουμε να ξιφουλκούν μεταξύ τους σε έναν πλειστηριασμό ποιος θα υπηρετήσει περισσότερο καλά μια ανιστόρητη αναθεωρητική διαδικασία, μια ανιστόρητη και επιζήμια εθνικά διαδικασία, στερώντας εθνικά δικαιώματα, όσον αφορά τη συνθήκη των Πρεσπών και την εκκολαπτόμενη συνθήκη των Πρεσπών του Αιγαίου.

Εμείς, ως Νίκη, ένα κίνημα το οποίο αντλεί και εμπνέεται όσον αφορά τον τίτλο του από την ίδια τη Θεσσαλονίκη, είμαστε εδώ για να αγωνιστούμε, να απορρίψουμε, να καταρρίψουμε αυτή την εθνικά επιζήμια συμφωνία σχετικά με τη γείτονα περιοχή των Σκοπίων.

Ο τρίτος λόγος που δεν θα έπαιρνα τον λόγο αλλά προκληθήκαμε από την κυρία Υπουργό, ήταν όταν αδυνατώντας να απαντήσει στη θεσμική και βάσιμη κριτική ομιλητών της Αντιπολίτευσης, εξάντλησε την επιχειρηματολογία της, κατηγορώντας τους ομιλητές της Αντιπολίτευσης και εμάς ως μίζερους και μηδενιστές. Προφανώς μία Υπουργός η οποία δεν έχει σχέση με την πραγματική κοινωνία και με τα προβλήματα του ελληνικού τουρισμού, δεν μπορεί να καταλάβει ότι υπάρχουν Βουλευτές ρεαλιστές και σίγουρα όχι λωτοφάγοι. Γιατί όταν παρουσίασε την οκτάμηνη έκθεση της Τραπέζης της Ελλάδος και με έναν τρόπο προσπάθησε να την ερμηνεύσει, κάνοντας ένα άλμα πέραν της λογικής, συγκρίνοντας την εποχή των τουριστικών αυξήσεων όσον αφορά τη μεταφορά σε σχέση με το 2019, μίλησε για αύξηση κατά 18,4 σε σχέση με την προηγούμενη χρονιά του 2022. Ή όταν σύγκρινε πάλι την αύξηση του εισοδήματος από τον τουρισμό σε σχέση με το 2019, λέγοντας ότι τον ξεπερνάμε, συγκρίνοντας όμως μονομερώς τον μήνα Αύγουστο με τον αντίστοιχο Αύγουστο, δεν μπήκε στον κόπο να μας πει για τον Σεπτέμβριο, να δούμε και τον Οκτώβριο, να δούμε πώς θα κλείσει η χρονιά.

Επειδή τα στοιχεία της Τράπεζας της Ελλάδος είναι σταθερά και όποιος τα διαβάζει και τα μελετά με καθαρή ματιά και χωρίς υστεροβουλία, καταλαβαίνει ότι σε σχέση με το 2019 όσον αφορά την τουριστική αύξηση των τουριστών, θα κλείσει η χρονιά σε ένα ποσοστό μείωσης 28% με 30%. Γιατί τότε είχαμε τριάντα ένα εκατομμύρια τριακόσιους σαράντα οκτώ χιλιάδες τριακόσιους εξήντα εννέα τουρίστες που επισκέφθηκαν την πατρίδα μας, στοιχεία της Τράπεζας της Ελλάδος, και τώρα μέχρι τον Οκτώβριο είμαστε στα είκοσι δύο εκατομμύρια εξακόσιους πενήντα χιλιάδες.

Το ίδιο και τα έσοδα. Το 2019 ήταν στα 17.680 δισεκατομμύρια και τώρα μέχρι τον Αύγουστο είναι σίγουρα 14.700 δισεκατομμύρια. Και προφανώς όσο και να ωριμάσει μέχρι το τέλος της χρονιάς, θα υπολείπεται κατά τουλάχιστον ποσοστό 20% από το 2019. Αλλά ακόμη και αυτά τα έσοδα που προφανώς είναι θετικά όσον αφορά την προηγούμενη χρονιά, δεν είναι όμως ικανοποιητικά και προφανώς δεν μπορούν να γίνονται διθυραμβικές ανακοινώσεις γιατί αυτά είναι πληθωριστικά τα νούμερα που καταθέτει. Και μην ξεχνάτε -επειδή σας αρέσουν τα συγκριτικά στοιχεία, εμείς τα καταθέσουμε πάντα από την Τράπεζα της Ελλάδος-, ότι το 2019 ο ετήσιος πληθωρισμός ήταν 0,8%, το 2020 ήταν 2,3%, το 2021 ήταν 5,1%, το 2022 ήταν 12% και το 2023 τρέχει με 2,5%.

Αν κάνατε εκεί στο Υπουργείο μια απλή μαθηματική πράξη θα βλέπατε από το 2019 μέχρι και σήμερα ότι ο πληθωρισμός είναι γύρω στο 33,3% και στα προϊόντα του τουρισμού μπορεί και περισσότερο. Επομένως, χρειάζεται λίγο σεμνότητα αν και από ό,τι βλέπουμε έχετε πάρει διαζύγιο με αυτόν τον όρο και θα έπρεπε ακριβώς να σεβαστείτε και να μην προσφεύγετε σε εύκολους απαξιωτικούς χαρακτηρισμούς, χαρακτηρίζοντας όποιους ασκούν έντονη κριτική ως μίζερους και μηδενιστές.

Εσείς δεν μπορείτε να αντιμετωπίσετε την πραγματικότητα όσον αφορά τον τουρισμό και προφανώς τους ανθρώπους που αγωνίζονται να κρατήσουν τα καταλύματά τους και τις επιχειρήσεις τους για να μπορούν να υποστηρίξουν τον εθνικό τουρισμό και όχι τον τουρισμό για όλους τους άλλους εκτός από τους Έλληνες.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ευχαριστούμε.

Ο κ. Δημητροκάλλης έχει τον λόγο τώρα.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ πολύ, κύριε Πρόεδρε.

Ούτως ή άλλως δεν θα σας απασχολήσω πολύ. Εξαντλήσαμε το θέμα και στις επιτροπές και εδώ στην Ολομέλεια.

Εμείς έχουμε πει ότι είμαστε θετικοί σε οποιαδήποτε κίνηση γίνεται για την ανάπτυξη του τουρισμού. Καλώς ή κακώς είναι πλέον η μοναδική πηγή εσόδων για τη χώρα μας, οπότε πρέπει όλοι να «βάλουμε πλάτη» σε αυτό.

Διαφωνούμε σε κάποια πραγματάκια, αλλά γενικά θα ψηφίσουμε το συγκεκριμένο νομοσχέδιο.

Αυτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, εμείς ως Ελληνική Λύση επενδύουμε σε αυτό που λέγεται τουρισμός. Τον θεωρούμε τον δεύτερο πυλώνα -μετά τον πρωτογενή τομέα- προκειμένου να υπάρχει μια οικονομική ευμάρεια στον τόπο, αλλά να βάλουμε και τις μελλοντικές βάσεις για τις επόμενες γενεές.

Πλην, όμως, δεν έχουμε αυτή την πειθώ από μέρους σας, με τα δικά σας επιχειρήματα, διότι πιστεύουμε, με βάση τη δική μας ιδεολογική πλεύση και επιχειρηματολογία αλλά και ένα κοστολογημένο εμπεριστατωμένο πρόγραμμα που έχουμε εκπονήσει για τον τουρισμό, ότι δεν γίνονται οι βαθιές τομές που μπορούν να φέρουν πραγματικά ρηξικέλευθες αλλαγές.

Επί της ουσίας, ο τουρισμός σήμερα είναι άρρηκτα συνδεδεμένος και σε τοπικό επίπεδο, αλλά με τα ιδιαίτερα χαρακτηριστικά της κάθε περιφέρειας. Για παράδειγμα η εκλογική μου περιφέρεια του Νομού Σερρών είναι συνδεδεμένη με τον αρχαιοελληνικό τουρισμό -βλέπε Τύμβο Καστά- συνάμα, όμως και με τον θρησκευτικό τουρισμό -βλέπε Παλαιοχριστιανική Αμφίπολη- και τα υπόλοιπα μοναστήρια.

Όλα αυτά τα χρόνια, λοιπόν, δεν έχει γίνει μια προσπάθεια και στον λεγόμενο αγροτουρισμό, ο οποίος μπορεί να συνδέσει και να συνδράμει σε ό,τι αφορά την επισκεψιμότητα πάνω στον αγροτοκτηνοτροφικό τομέα, γιατί ο τουρισμός δεν είναι μόνο η θάλασσα και οι παραλίες ή και κάποιοι φημισμένοι -θα λέγαμε- προορισμοί στον ορεινό όγκο της χώρας.

Είπαμε και στην ομιλία, και σας το καταθέτουμε και τώρα, κυρία Υπουργέ, ότι κάτι πρέπει να γίνει με τα πεντάστερα μεγάλα ξενοδοχεία πολυεθνικών εταιρειών, που λυμαίνονται τον χώρο στις τοπικές κοινωνίες. Δηλαδή, «κατακρεουργούν» -θα χρησιμοποιήσω αυτή τη λέξη- τα μικρά καταστήματα εστίασης. Αυτά τα λεγόμενα «βραχιολάκια» μόνο οικονομική ζημιά κάνουν στις τοπικές κοινωνίες.

Το να αλλάξει το Εθνικό Συμβούλιο Τουρισμού για να γίνει ένα παρατηρητήριο για να κρατάει κάποια στατιστικά στοιχεία, προκειμένου αυτά να εργαλειοποιηθούν σε ό,τι αφορά τη βιωσιμότητα του τουρισμού στον παράκτιο τουρισμό, δεν φέρνει αποτέλεσμα επί της ουσίας.

Πρέπει, λοιπόν, να το δούμε διεξοδικά και με μέντορες, αν θέλετε, επί της ουσίας και όχι μόνο να γίνεται σύσταση πολλών περιφερειακών συμβουλίων είτε για τον οινοτουρισμό, είτε για τον παράκτιο τουρισμό, είτε γι’ αυτό το συμβούλιο που θα φέρει τη βιώσιμη τουριστική ανάπτυξη, διότι δεν απέδωσε το Εθνικό Συμβούλιο. Αυτό είναι απλά μια αλλαγή για την αλλαγή προσώπων και θέσεων, ίσως γιατί πρέπει να δικαιολογηθούν κάποιες θέσεις. Δεν μας λέει κάτι αυτό επί της ουσίας, ότι δηλαδή μπορεί να φέρει τουριστική ανάπτυξη. Είναι ένα δαιδαλώδες σχήμα, πιστεύουμε, ενώ στον τουρισμό θέλουμε ένα πιο ευέλικτο σχήμα σε συνεργασία και με άλλα Υπουργεία.

Δεν νοείται σήμερα να θέλουμε ανάπτυξη του τουριστικού τομέα, χωρίς να υπάρχει συνεργασία επί της ουσίας με το Υπουργείο Αγροτικής Ανάπτυξης ή με το Υπουργείο Ναυτιλίας. Όλα είναι κομμάτια του παζλ. Άρα θέλει πιο αγαστή συνεργασία. Θέλει έναν άλλον κώδικα επικοινωνίας. Αυτό δείχνουν τα στοιχεία όλα αυτά τα χρόνια που δεν έχουμε αναπτύξει τον τουρισμό.

Το ζήτημα είναι τι τουρισμό θέλουμε. Θέλουμε έναν μαζικό τουρισμό ο οποίος δεν φέρνει τα απτά οικονομικά αποτελέσματα ή θέλουμε έναν ποιοτικό τουρισμό για τον οποίον ενδείκνυται η Ελλάδα και λόγω της γεωγραφικής της θέσης και λόγω των κλιματολογικών συνθηκών και λόγω της μορφολογίας του εδάφους; Να έχουμε έναν τουρισμό ο οποίος μπορεί να διαφοροποιηθεί και να ανταγωνιστεί σημαντικά κράτη της Γηραίας και όχι μόνον της Νότιας Ευρώπης, γιατί μπορούμε να τα συγκεράσουμε όλα.

Όμως, η προσπάθεια να καταργούμε κάποια όργανα και να θεσπίζουμε κάποια νέα για εμάς είναι μια σισύφειος προσπάθεια. Δεν θα μπορέσει να οδηγήσει σε απτά αποτελέσματα, ώστε να οργανώσουμε τον τουρισμό σε ένα επίπεδο όπου η κάθε περιφέρεια θα συνδράμει με τα ιδιαίτερα χαρακτηριστικά της. Σε αυτό θα παίξουν ενεργό ρόλο και οι δήμοι και οι περιφέρειες και τα επιμελητήρια, αν θέλετε, που έχουν στα μητρώα τους όλες τις επιχειρήσεις που σχετίζονται με ένα τουριστικό προϊόν και γνωρίζουν τα προβλήματα και τις ιδιαιτερότητες προκειμένου να τα επιλύσουν.

Άρα, σε αυτή τη σύνθεση ενός τουριστικού συμβουλίου μπορούν να μπουν παράγοντες επί της ουσίας, που θα είναι όμως από την ίδια την αγορά που το βιώνουν αυτό στην καθημερινότητα.

Σήμερα δίνουμε μια παράταση για τα ξενοδοχεία ή τα δωμάτια προκειμένου να είναι νόμιμα –και κανείς δεν λέει όχι γιατί η νομιμότητα είναι το παν- όμως, τα μικρά ενοικιαζόμενα δωμάτια τα έχουμε τρυγήσει φορολογικά τα τελευταία χρόνια προκειμένου να μπουν και στο περιβόητο μητρώο ή στο επιμελητήριο της περιοχής.

Καλά είναι όλα αυτά για να υπάρχει ευταξία. Το θέμα είναι όμως ότι ο μικρός αυτή τη στιγμή βάλλεται φορολογικά σε σχέση με κάποια πολυεθνική εταιρεία η οποία είναι απρόσωπη. Έχουμε και τα λιμάνια, τα οποία τα πουλάμε, αυτή είναι η λέξη, για να μην βάλω τη λέξη «ξεπουλάμε», τα δίνουμε προς χρήση σε ξένες εταιρείες ιταλικού ενδιαφέροντος και όχι μόνο. Δίνουμε τις ακτοπλοϊκές γραμμές. Οι περισσότερες γραμμές πλέον θα είναι σε συμφέροντα ξένων εταιριών. Έρχονται και μεγάλα ξενοδοχεία με τα περιβόητα all inclusive, που είναι και ο όρος της εποχής. Άρα, τι μένει για τον ντόπιο επιχειρηματία που επενδύει σε αυτό που λέγεται τουριστικό προϊόν και ο οποίος έχει να αντιμετωπίσει μεγάλες δυσκολίες;

Στο θέμα του αγροτουρισμού τώρα. Υπάρχει ένα πρόγραμμα αυτή τη στιγμή από την Κομισιόν, μέσω του Εθνικού Πλαισίου Ανάπτυξης, του περιβόητου ΕΣΠΑ, το λεγόμενο πρόγραμμα Αγροδιατροφή μέσα από το Horizon Europe το οποίο θα είναι μέχρι το 2027. Τι μας λέει αυτό το πρόγραμμα; Μας λέει: «Από το αγρόκτημα, στο πιάτο». Τι χρηματοδοτεί; Τυποποιημένα προϊόντα με εξαγώγιμο θετικό πρόσημο. Δεν έχουμε κάνει ακόμη τίποτα. Θα περάσει ο χρόνος, θα υπερκεράσουμε τις ημερομηνίες και θα χάσουμε ευκαιρίες όπως έγινε με το προηγούμενο ΕΣΠΑ που δεν εκπονήθηκαν ώριμες μελέτες. Πώς μπορεί να γίνει αυτό; Η τυποποίηση δικών μας αγροτικών προϊόντων μπορεί να προσελκύσει επισκέπτες. Έχουμε νέες καλλιέργειες. Για παράδειγμα η τυποποίηση του βουβαλίσιου κρέατος αυτή τη στιγμή περιμετρικά της Λίμνης Κερκίνης μπορεί να προσελκύσει επισκέπτες ανά τον κόσμο για να δουν το βουβάλι πώς εκτρέφεται. Αν πάμε σε άλλες καλλιέργειες τυποποίησης προϊόντων με πρότυπα αγροκτήματα, όπως κάνουν οι Βέλγοι στο Μέχελεν, που έχουν πρότυπο δημοπρατήριο, μπορεί να φέρει επισκέπτες.

Αυτά κάποια στιγμή πρέπει να τα δούμε σοβαρά.

Σε ό,τι αφορά τη Θεσσαλία η δική μας πρόταση –επαναλαμβάνουμε- ως Ελληνική Λύση είναι να γίνει δωρεάν προβολή μέσω της δημόσιας ελληνικής τηλεόρασης, που είναι αγαθό για τους Έλληνες, σποτ προβολής για τις τουριστικές ομορφιές των τεσσάρων νομών της Θεσσαλίας που επλήγησαν από τη θεομηνία, Μαγνησία, Καρδίτσα, Τρίκαλα και Λάρισα. Να τους βοηθήσουμε, προκειμένου τους επόμενους μήνες να αυξηθεί εκεί η επισκεψιμότητα. Είναι το λιγότερο που μπορούμε να κάνουμε μέσω της δημόσιας τηλεόρασης.

Και κλείνω με το ναυάγιο της Ζακύνθου και τις ιαματικές πηγές.

Όμως, επειδή τονίστηκε κάτι, θέλω απλά να θυμίσω για τους οινοπαραγωγούς ότι αυτή τη στιγμή χάθηκαν τέσσερις χιλιάδες εμπορικά σήματα για αυτή την επαίσχυντη, για εμάς, προδοτική συμφωνία των Πρεσπών, διότι τα δύο επιμελητήρια της κεντρικής Μακεδονίας και των Σκοπίων δεν έχουν κάνει συναντήσεις ακόμη επί της ουσίας γιατί υπάρχουν διαφωνίες. Και το σήμα που πρότεινε ο Πρωθυπουργός κ. Μητσοτάκης δεν επιλύει το θέμα. Έχουμε κι άλλα θέματα εμπορικού μάρκετινγκ και προώθησης σε ό,τι αφορά τα ελληνικά προϊόντα από τη Μακεδονία μας και δη τα κρασιά.

Σε ό,τι αφορά -για να ολοκληρώσω, κύριε Πρόεδρε- για το ναυάγιο της Ζακύνθου και για τις ιαματικές πηγές θέλω να πω τα εξής. Για το ναυάγιο της Ζακύνθου, που έχει την επιτροπή η οποία αυτή τη στιγμή διαλύεται, έχουμε παραθέσει οικονομικά στοιχεία, κυρία Υπουργέ, και πρέπει να γίνει ενδελεχής οικονομικός έλεγχος.

Σε ό,τι αφορά τις ιαματικές πηγές, γιατί υπάρχουν αμαρτίες κι εκεί, για να μην κρυβόμαστε, όπως και στον χιονοδρομικό τουρισμό, όπως στον Παρνασσό, υπάρχουν κι εκεί χρήματα που δαπανήθηκαν και ένα μετοχικό κεφάλαιο που τώρα φεύγει από το Υπουργείο και πάει στο δημόσιο. Επιτέλους, πρέπει να δούμε πώς αυξήθηκε αυτό το μετοχικό κεφάλαιο, από ποιους πόρους και τι γίνεται. Δεν μπορούμε να τα αφήνουμε σε ένα θολό τοπίο, απλά μόνο να αλλάζουμε θεσμοθετημένα όργανα και να δημιουργούμε μια κατάσταση η οποία θα είναι πολύπλοκη και επί της ουσίας δεν θα φέρνει αποτέλεσμα για έναν βιώσιμο και ποιοτικό τουρισμό ο οποίος θα είναι συνυφασμένος και με τον πρωτογενή τομέα.

Γι’ αυτό ψηφίζουμε παρών, βάζοντας αστερίσκους και ερωτηματικά για το πώς εμείς ως Ελληνική Λύση οραματιζόμαστε τον τουρισμό για να βοηθήσει ως επένδυση οικονομικής φύσεως για τις επόμενες δεκαετίες στη χώρα, γιατί υπάρχουν αυτές οι κλιματολογικές και εδαφολογικές δυνατότητες λόγω και της γεωστρατηγικής θέσης που κατέχει γεωγραφικά η χώρα μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, δεν έχω να προσθέσω κάτι περισσότερο. Έχει εξαντληθεί το θέμα, ό,τι ήταν να πούμε, το είπαμε. Επί της αρχής έχουμε καταψηφίσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κυρία Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν περάσω στη δευτερολογία μου, με αφορμή τη συμπλήρωση δύο ετών από την απώλειά της, επιτρέψτε μου να μνημονεύσω πολύ λίγο την αείμνηστη Φώφη Γεννηματά, μια θαρραλέα γυναίκα, μια γυναίκα με πολιτικό ήθος, με τόλμη, με ειλικρίνεια, με συνέπεια, μια γυναίκα που προσέφερε πάρα πολλά στη δημοκρατική παράταξη και θα μας εμπνέει για πάντα.

Η 25η Οκτωβρίου, όμως, δεν είναι μόνο συνδεδεμένη μαζί της, αφορά κάθε γυναίκα, αφού η συγκεκριμένη μέρα είναι αφιερωμένη στον αγώνα εναντίον του καρκίνου του μαστού και το μήνυμα είναι ένα: Η πρόληψη σώζει ζωές.

Επιτρέψτε μου, επίσης, να εκφράσω την οδύνη μου για τη σημερινή απώλεια του Γιώργου Γραμματικάκη, έναν δάσκαλο σπουδαίο, έναν σημαντικό επιστήμονα, έναν αυθεντικό Κρητικό και έναν δημοκράτη με κοινωνική και πολιτική παρουσία. Θερμά συλλυπητήρια στους οικείους του.

Κυρίες και κύριοι συνάδελφοι, ολοκληρώνεται σε λίγο η συζήτηση για το νομοσχέδιο: «Διατάξεις για την ενίσχυση της βιώσιμης τουριστικής ανάπτυξης». Τόσο κατά τη φάση της επεξεργασίας στην αρμόδια επιτροπή όσο και κατά τη διάρκεια της συζήτησης στην Ολομέλεια λειτουργήσαμε ως μια υπεύθυνη και αξιόπιστη Αντιπολίτευση. Ασκήσαμε εποικοδομητική και εμπεριστατωμένη κριτική, στοχευμένα και ουσιαστικά ερωτήματα, αλλά καταθέσαμε ολοκληρωμένες και αξιόπιστες προτάσεις.

Παρουσιάσαμε τη δική μας προσέγγιση, αντίληψη και φιλοσοφία αναφορικά με το μείζον ζήτημα του τουρισμού. Η υπόθεση του ελληνικού τουρισμού στις μέρες μας αποκτά εθνικές διαστάσεις. Η Κυβέρνηση κάλεσε σε ομοφωνία και μας προέτρεψε να ψηφίσουμε θετικά. Δεν θα είχαμε αντίρρηση, άλλωστε ήμασταν οι πρώτοι που θέσαμε την ανάγκη διαμόρφωσης μιας ενιαίας εθνικής στρατηγικής για τον τουρισμό.

Η Κυβέρνηση, όμως, δεν αποδέχτηκε, δεν συζήτησε ούτε μισή πρότασή μας. Και όχι μόνο δικιάς μας, όλης της Αντιπολίτευσης και δεν έλαβε καθόλου υπ’ όψιν της έστω και κάποιες αποχρώσεις της δικής μας αντίληψης και φιλοσοφίας για τον τουρισμό.

Θυμίζω περιληπτικά μερικές από τις προτάσεις μας. Προτείναμε την επαναλειτουργία του Εθνικού Συμβουλίου Τουρισμού με την Ένωση Περιφερειών Ελλάδος και την ΚΕΔΕ, διευρύνοντας τη σύνδεσή του. Προτείναμε ένα Περιφερειακό Συμβούλιο Τουρισμού σε κάθε περιφέρεια όπου θα συμμετέχουν οι κατά τόπους ΟΤΑ, οι επαγγελματικοί φορείς, οι σύλλογοι εργαζομένων και οι συλλογικότητες κάθε τόπου προορισμού. Προτείναμε τη διασύνδεση μεταξύ των Παρατηρητηρίων και την ένταξη του προς ψήφιση Παρατηρητηρίου για τον Παράκτιο και Θαλάσσιο Τουρισμό στη Μεσόγειο, του Τοπικού ή Περιφερειακού Παρατηρητηρίου Βιώσιμης Τουριστικής Ανάπτυξης όλα στο Παρατηρητήριο Τουρισμού.

Προτείναμε τη συμμετοχή της Ελληνικής Στατιστικής Αρχής και της Τράπεζας της Ελλάδος στο δίκτυο επικοινωνίας του Εθνικού Παρατηρητηρίου Βιώσιμης Τουριστικής Ανάπτυξης και τη νομοθέτηση της υποχρεωτικότητας παροχής ποιοτικών δεδομένων, ώστε να έχουμε ένα αξιόπιστο σύστημα Δορυφόρων Λογαριασμών Τουρισμού. Προτείναμε να υπάρξει εκ βάθρων αναμόρφωση της τουριστικής εκπαίδευσης, καθώς και την επίσπευση των λύσεων άμεσης αντιμετώπισης των οξυμένων προβλημάτων, διότι ακόμη και σήμερα τίποτα δεν έχει βελτιωθεί.

Τονίσαμε την ανάγκη για ένα ολοκληρωμένο σχέδιο αξιοποίησης των ιαματικών πηγών που να ανταποκρίνεται στα ισχύοντα ευρωπαϊκά πρότυπα, αναβαθμίζοντας τον ρόλο των τοπικών κοινωνιών. Και λίγο θα σταθώ εδώ. Δεν διαφωνούμε με τη διάλυση της Α.Ε.. Δεν διαφωνούμε με την κατάργηση της επιτροπής. Δεν μας φέρνετε, όμως, και κάτι να συμφωνούμε. Δεν μας φέρνετε μια εναλλακτική που να μπορούμε να πούμε ότι δίνει μια προοπτική, ένα σχέδιο για τα δύο αυτά σημαντικά ζητήματα, που να έχει επίκεντρο την ουσία, να έχει επίκεντρο το ναυάγιο, να έχει επίκεντρο τις ιαματικές πηγές, την προστασία, την αξιοποίηση, την ανάδειξη και την προβολή τους. Μας ζητάτε απλά να φέρουμε στην κεντρική εξουσία όλα αυτά, χωρίς να λέτε τι θα γίνει την επόμενη μέρα.

Και συγκεκριμένα για τις πηγές, επιτρέψτε μου να έχω μια ανησυχία, αφού η τροποποίηση του νόμου λέει ότι αν ουσιαστικά στα τέσσερα χρόνια οι δήμοι δεν καταφέρουν να αξιοποιήσουν τις ιαματικές πηγές τους, αυτές περνάνε στην Εταιρεία Ακινήτων Δημοσίου με ό,τι και αν αυτό συνεπάγεται.

Προτείναμε την ίδρυση και λειτουργία Συμβουλίου Ειδικών Μορφών Τουρισμού που θα συμμετέχουν οι εκπρόσωποι όλων των θεματικών, ειδικών μορφών τουρισμού. Και δεν μένω μόνο σε αυτό το νομοσχέδιο και στην κύρωση, στο προηγούμενο νομοσχέδιο, είχαμε προτείνει η Ελλάδα να μπει στο επίκεντρο της Ευρώπης. Ο Παγκόσμιος Οργανισμός Τουρισμού κάνει συνέδρια να γίνει η Ελλάδα το case study, να γίνει η Ελλάδα η μελέτη όπου όλη η Ευρώπη με εμάς σαν μοντέλο θα μελετήσει την κλιματική αλλαγή και κρίση.

Συμπερασματικά η Κυβέρνηση ουσιαστικά απέρριψε τη λογική ενός δομημένου σχεδιασμού που να ξεκινά από κάτω προς τα πάνω, να περιλαμβάνει υλοποίηση μακρόπνοων συμμετοχικών και συνεκτικών πολιτικών. Δεν είδαμε ούτε πλάνο ούτε σχέδιο, αλλά ούτε και χρονοδιάγραμμα. Αντίθετα, είδαμε να ενισχύεται ένα μοντέλο συγκεντρωτικό που η εξουσία και οι πόροι συγκεντρώνονται στο Υπουργείο Τουρισμού.

Ακόμα και σήμερα στην Ολομέλεια η κυρία Υπουργός στην τοποθέτησή της επέπληξε την Αντιπολίτευση, γιατί τόλμησε να υποβάλει ερωτήματα, ώστε να διευκρινιστούν λόγοι νομοθέτησης κάποιων άρθρων νομοσχεδίου, όπως για το ναυάγιο, όπως για τις ιαματικές πηγές. Μας είπε ότι αυτά δεν είναι θέματα που αφορούν το νομοσχέδιο, κάντε κοινοβουλευτικό έλεγχο. Κάνουμε και θα συνεχίσουμε να κάνουμε και να είναι βέβαιη η κυρία Υπουργός.

Θα τολμούσα, όμως, να πω ότι όλα αυτά τα λόγια δείχνουν μια αλαζονική συμπεριφορά έναντι της Αντιπολίτευσης στο σύνολό της και σίγουρα πάντως δεν δείχνουν σε καμία περίπτωση πνεύμα συνεννόησης και συναίνεσης για τη σοβαρή υπόθεση του τουρισμού. Φαίνεται ότι για την Κυβέρνηση η συνεννόηση και ο διάλογος έχουν την έννοια της απόλυτης και χωρίς κριτική συναίνεσης πάνω στις κυβερνητικές επιλογές. Λυπούμαστε, αλλά δεν θα το έχετε αυτό από εμάς.

Κυρίες και κύριοι συνάδελφοι, εμείς δίνουμε προτεραιότητα και θέτουμε ως κεντρικό άξονα τη βιώσιμη τουριστική ανάπτυξη, τη συνδέουμε με τη βελτίωση της ποιότητας ζωής του ανθρώπου και την προστασία του περιβάλλοντος. Κρίνουμε υποχρεωτική την ανάγκη υιοθέτησης αρχών της βιώσιμης ανάπτυξης, άλλωστε προς αυτή την κατεύθυνση δραστηριοποιούνται και τα περισσότερα κράτη της Ευρωπαϊκής Ένωσης.

Η σημερινή περιβαλλοντική κρίση οφείλεται αποκλειστικά στο μοντέλο της οικονομικής ανάπτυξης, το οποίο δεν ήταν ποτέ συμβατό με τη φέρουσα ικανότητα της φύσης. Η κατάσταση έχει επιδεινωθεί λόγω της παγκοσμιοποίησης της οικονομίας και της άναρχης ανάπτυξης του τουριστικού φαινομένου, καταλήγοντας στα σημερινά αδιέξοδα του φαινομένου του θερμοκηπίου, της μεταβολής του κλίματος παγκοσμίως και της εξάντλησης των φυσικών πόρων. Μια βιώσιμη τουριστική ανάπτυξη δεσμεύεται στην κατεύθυνση ικανοποίησης των αναγκών του παρόντος, χωρίς να διακινδυνεύει και να διακυβεύει τη δυνατότητα των επόμενων γενεών να ικανοποιήσουν τις δικές τους ανάγκες.

Είναι, λοιπόν, δικό μας χρέος για τις επόμενες γενιές η αειφορία και η βιωσιμότητα. Είναι ευθύνη του πολιτικού συστήματος να μεταβούμε από την ποσοτική στην ποιοτική ανάπτυξη του τουρισμού, από τον μαζικό τουρισμό στον ισόρροπο χωρικά τουρισμό, από τη μονοθεματικότητα του τουριστικού προϊόντος στην θεματικήεπέκταση σε ειδικές μορφές τουρισμού.

Σήμερα πρέπει να επιλέξουμε ένα μοντέλο τουριστικής ανάπτυξης με έμφαση στην ποιότητα. Για την Ελλάδα με τον πλούσιο περιβαλλοντικό, πολιτισμικό, ιστορικό πλούτο η βιώσιμη ανάπτυξη και αειφορία δεν αποτελούν επιλογή, αλλά αναγκαιότητα, δεν αποτελούν έναν απλώς δρόμο, αποτελούν μονόδρομο, δεν αποτελούν τάση, αποτελούν υποχρέωση.

Για εμάς ο βιώσιμος και αειφόρος τουρισμός συνδέεται άμεσα και αποτελεί ένα δυνατό όχημα για να πετύχουμε τον γενικότερο στόχο, που δεν είναι άλλος από ένα μοντέλο βιώσιμης ανάπτυξης με κοινωνική δικαιοσύνη, μείωση ανισοτήτων και σεβασμό στον άνθρωπο και το περιβάλλον.

Κλείνοντας, μετά τη συζήτηση δεν μεταβάλαμε την άποψή μας. Το νομοσχέδιο είναι μικρής εμβέλειας, αποσπασματικό, κοντόπνοο και με σημεία προχειρότητας, που ελάχιστα συνεισφέρει στο στόχο της αειφορίας και της βιωσιμότητας του τουρισμού.

Ελπίζουμε κάποια στιγμή η Κυβέρνηση να φέρει ένα νομοσχέδιο ολοκληρωμένο, που να αντιμετωπίζει τα σοβαρά προβλήματα και να προωθεί την αειφόρο ανάπτυξη του τουρισμού.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Στις επιτροπές αυτές τις μέρες, αλλά και σήμερα στην Ολομέλεια, είχαμε την ευκαιρία να καταθέσουμε και προτάσεις και τις απόψεις μας, αλλά και βέβαια σημαντικά ερωτήματα που έμειναν δυστυχώς από την Υπουργό και από την Υφυπουργό αναπάντητα. Γι’ αυτό στη δευτερολογία μου, κυρίες και κύριοι συνάδελφοι, θα ήθελα να εστιάσουμε λίγο στο τι επιχειρεί ακριβώς να κάνει η Κυβέρνηση με το παρόν νομοσχέδιο.

Αυτό που επιχειρεί, κυρίως, είναι να επικοινωνήσει μια επίφαση ενδιαφέροντος για την περιφερειακή και τη βιώσιμη τουριστική ανάπτυξη με τρεις, τέσσερις αποσπασματικές διατάξεις σε ένα νομοσχέδιο-γονατογράφημα, ενώ κανένας τομέας της κυβερνητικής πολιτικής δεν σχετίζεται ούτε με την περιφερειακότητα ούτε με την αειφορία ούτε φυσικά με την έννοια, το περιεχόμενο και τους στόχους της βιώσιμης ανάπτυξης.

Ποιον στόχο, άλλωστε, από αυτούς της βιώσιμης ανάπτυξης να πρωτοπιάσουμε που να μην έχει κακοποιηθεί όλα αυτά τα τέσσερα χρόνια από τη Νέα Δημοκρατία; Να πούμε για την καλή υγεία και ευημερία των πολιτών, ενώ καταρρέουν τα δημόσια νοσοκομεία και η πρωτοβάθμια φροντίδα; Να πούμε για τις λιγότερες ανισότητες, ενώ η ελληνική κοινωνία φτωχοποιείται; Να πούμε για τη φθηνή και καθαρή ενέργεια, ενώ η πολιτική σας κατ’ εξοχήν ευνοεί τα καρτέλ ενέργειες σε βάρος νοικοκυριών και επιχειρήσεων; Να πούμε για την αξιοπρεπή εργασία για όλους, ενώ έχετε ξηλώσει κάθε εργασιακό δικαίωμα και οι νέοι μεταναστεύουν κατά χιλιάδες; Να πούμε για τον στόχο για βιομηχανία, καινοτομία και τις υποδομές, ενώ καταρρέουν τα πάντα γύρω μας κι ενώ απεντάξατε ακόμη και αντιπλημμυρικά έργα από το Ταμείο Ανάκαμψης και Ανθεκτικότητας ή μήπως τον στόχο για βιώσιμες πόλεις και κοινότητες, την ώρα που οι πολιτικές σας φουντώνουν τη στεγαστική κρίση και η προστασία της πολιτιστικής και φυσικής κληρονομιάς της χώρας έχει πάει περίπατο επί διακυβέρνησής σας;

Ας μην παίζουμε με τις λέξεις και ας είναι περισσότερο σοβαροί τουλάχιστον οι εμπνευστές των τίτλων των νομοσχεδίων της Κυβέρνησης. Ισχυρίζεστε ότι με τη σύσταση του περιφερειακού συμβουλίου, δήθεν δίνεται έμφαση στον περιφερειακό σχεδιασμό. Ωστόσο, η αυτοδιοίκηση πρώτου βαθμού απουσιάζει εντελώς, μα εντελώς, από το νομοσχέδιο και δεν μετέχει σε κανέναν σχεδιασμό.

Για ποια περιφερειακή τουριστική ανάπτυξη μιλάμε, λοιπόν, όταν η Κυβέρνηση σας απεχθάνεται οποιαδήποτε εμπλοκή των τοπικών κοινωνιών και τη διαβούλευση με τους ΟΤΑ και τους τοπικούς φορείς στα σχέδια που θέλετε να εφαρμόσετε γι’ αυτούς, αλλά χωρίς αυτούς; Την είδαμε άλλωστε αυτή την αντίληψη και πρακτική σε πάρα πολλές περιπτώσεις. Την είδαμε για παράδειγμα, στην άναρχη ανάπτυξη των ΑΠΕ σε κάθε γωνιά της χώρας, χωρίς τοπική διαβούλευση και συναινέσεις, χωρίς ειδικό χωροταξικό και χωρίς δασικούς χάρτες που μονίμως παραπέμπετε στις καλένδες. Την είδαμε στην περίπτωση της επιτροπής του ναυαγίου της Ζακύνθου που θεσπίσατε και τώρα καταργείτε, ομολογώντας την αποτυχία της πολιτικής σας. Όμως, δίνετε τη διαχείριση στην περιφέρεια και όχι στον δήμο που τον αφορά και εμπλέκεται άμεσα με το συγκεκριμένο προορισμό και την προστασία του.

Την είδαμε στην ίδρυση Α.Ε. Ιαματικές Πηγές Ελλάδας, για να υφαρπάξετε τους θεαματικούς πόρους των δήμων ερήμην τους και ερήμην των τοπικών κοινωνιών, αντί να στηρίξετε τους ΟΤΑ επιστημονικά, υλικοτεχνικά και οικονομικά για την αξιοποίησή τους, όπως είχε προτείνει ο ΣΥΡΙΖΑ τότε που φέρατε την κατάπτυστη αυτή ρύθμιση. Και φυσικά, την είδαμε και με τη συμπεριφορά σας στις τελευταίες αυτοδιοικητικές εκλογές με τους εκβιασμούς στους πολίτες από κυβερνητικά στελέχη για να ψηφίσουν τους εκλεκτούς της Κυβέρνησης. Διότι, αυτό είναι το μόνο που σας ενδιαφέρει, κυρίες και κύριοι της Κυβέρνησης, δηλαδή το πώς θα συνεχίσει να αναπαράγεται ένα σύστημα εξουσίας που θα τρέφεται από την εκμετάλλευση και την αναδιανομή των πόρων της χώρας στους λίγους και στους εκλεκτούς που θα αποφασίζει το επιτελικό κράτος του κ. Μητσοτάκη. Αυτή είναι η πραγματικότητα. Έτσι εννοεί την ανάπτυξη η Κυβέρνηση της Νέας Δημοκρατίας.

Τέλος, θέλω να εστιάσω σε κάτι που είπε ο συνάδελφος εισηγητής της Πλειοψηφίας, ότι δηλαδή οι φυσικοί πόροι δεν είναι ανεξάντλητοι. Και εδώ, κύριε συνάδελφε, θα συμφωνήσουμε. Είναι πεπερασμένοι πόροι, όπως άλλωστε είναι πεπερασμένοι και οι πόροι της αρχαιολογικής και πολιτιστικής κληρονομιάς της χώρας που η Κυβέρνησή σας έχει κακοποιήσει σε υπερθετικό βαθμό.

Αλήθεια, κυρία Υπουργέ, είναι εικόνες θετικές για τον ελληνικό τουρισμό το τσιμέντο της Ακρόπολης, του κορυφαίου μνημείου της χώρας που έγινε χωρίς μελέτες και ερήμην όχι μόνο της επιστημονικής κοινότητας, αλλά ακόμα και της UNESCO; Είναι η εικόνα θετική για τον ελληνικό τουρισμό το να καίγονται οι Μυκήνες και να πλημμυρίζει ο Ιερός Βράχος της Ακρόπολης επί Κυβέρνησής σας επειδή από τη μία δεν είχε και δεν υπήρχε πυρασφάλεια και από την άλλη δεν είχε μεριμνήσει η κ. Μενδώνη για την απορροή των υδάτων πριν τσιμεντώσει το πρώτο μνημείο της χώρας; Ή μήπως αποτελούν εικόνα θετική για τον ελληνικό τουρισμό οι ατελείωτες ουρές ταλαιπωρημένων επισκεπτών στο Μνημείο που μεταδίδονται σε όλον τον κόσμο, επειδή δεν καταφέρατε να κάνετε ως κυβέρνηση ούτε ένα σχέδιο διαχείρισης επισκεπτών;

Να μην μιλήσω για τις αλυσίδες φαστ φουντ μέσα στα μουσεία, για την ελλιπή φύλαξη των μουσείων και τις κλειστές αίθουσες ή τα όσα τραγικά συμβαίνουν στο Μουσείο της Ακρόπολης με κλοπές και βεβηλώσεις που είδαν χθες το φως της δημοσιότητας.

Εδώ θα ήθελα να καταθέσω δύο δημοσιεύματα γι’ αυτές τις βεβηλώσεις, γιατί δεν θα ήθελα να πω λεπτομέρειες από το Βήμα.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πιο τραγικό απ’ όλα, όμως, είναι ότι η Κυβέρνησή σας θέλει να φέρει όλα τα μουσεία και τους αρχαιολογικούς χώρους στην ίδια ντροπιαστική κατάσταση, κατά προτίμηση δε, να κάνει κάτι σαν την Α.Ε. των Ιαματικών Πηγών Ελλάδας. Έτσι εννοείτε εσείς τη βιωσιμότητα, τη στιγμή που η Ελλάδα είναι ουραγός στον πολιτιστικό τουρισμό, ένα άλλοτε προνομιακό της πεδίο και αυτό δεν είναι ανεξάρτητο από τις πολιτικές σας επιλογές.

Ωστόσο, αυτή η άκρως λανθασμένη και ανεπαρκής διαχείριση των προορισμών κάνει κακό στην ίδια τη χώρα, διότι τη δυσφημούν.

Αναρωτηθήκατε άραγε, κυρία Υπουργέ, τι εντύπωση θα μεταφέρουν οι ξένοι επισκέπτες όταν γυρίσουν στη χώρα τους από παραδείγματα σαν και αυτά που προανέφερα και που εκθέτουν τη χώρα διεθνώς; Αν θέλετε, λοιπόν, να μας πείσετε για τις προθέσεις και την πίστη σας για βιώσιμη ανάπτυξη, ας ξεκινήσετε από τα βασικά, δηλαδή με το να αρχίσει να σέβεται πρώτη όλους η Κυβέρνηση και οι Υπουργοί σας το φυσικό και πολιτιστικό περιβάλλον της χώρας, καθώς και τους ανθρώπους που ζουν και δημιουργούν μέσα σε αυτό.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κόνσολας έχει τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Υπουργέ, σήμερα είναι μια πολύ σημαντική μέρα, κυρίως, γιατί συζητάμε ένα πολύ σημαντικό νομοσχέδιο, που είναι εξαιρετικά επίκαιρο και νομίζω ότι έχει και καινοτομίες.

Πριν πάμε σε αυτό, όμως, επιτρέψτε μου να πω ότι σήμερα είναι και μια ημέρα μνήμης που τιμούμε τη Φώφη Γεννηματά, μια εξαιρετική πολιτικό, μια ευπατρίδη πολιτικό. Και με αφορμή αυτή τη μέρα μνήμης, είναι και μια μέρα προτροπής. Ακούσαμε την Υπουργό να προτρέπει τις Ελληνίδες να προχωράνε με αυτή την πολιτική όπως είπε ο κύριος Πρωθυπουργός και ανακοίνωσε τον προληπτικό έλεγχο. Είναι μια πολύ σημαντική πρωτοβουλία που αποφάσισε ο κ. Κυριάκος Μητσοτάκης γιατί η πρόληψη σώζει ζωές.

Είναι, όμως, και μια μέρα τιμής για έναν εξαιρετικό Έλληνα ακαδημαϊκό τον Γιώργο Γραμματικάκη, στο πρόσωπο του οποίου βλέπουμε τις υγιείς δυνάμεις του τόπου χωρίς να προσδίδουμε πρόσημο θετικό πολιτικά αριστερά ή δεξιά, αλλά ένα πρόσημο κύρους που δημιουργεί υπεραξία στον ελληνισμό.

Σήμερα, όμως, είναι και μια μέρα ευχών. Κύριε Συντυχάκη, επιτρέψτε μου να πω και να μεταφέρετε στον κ. Δημήτρη Κουτσούμπα περαστικά και να είναι υγιής. Είναι και η ημέρα του Αγίου Δημητρίου αύριο. Χρόνια πολλά στους εορτάζοντες, κύριε Πρόεδρε, για να μην ξεχνάμε και την χριστιανική μας αναφορά. Είναι πολύ σημαντικό.

Όμως είναι και μια μέρα ευχών, επίσης, να υπάρχουν κι άλλες ημέρες σαν και αυτές που να υπάρχουν συγκλίσεις. Είπε η κ. Βέττα προηγουμένως ότι συμφωνούμε σε ένα πράγμα, ότι αυτό το νομοσχέδιο αναδεικνύει ότι δεν είναι ανεξάντλητοι οι φυσικοί πόροι. Μάλιστα γι’ αυτό κατηγορήθηκε ο κ. Κυριάκος Μητσοτάκης από πολλές πτέρυγες της Βουλής, όπως κατηγορήθηκε για το γεγονός ότι είπε ότι η κλιματική αλλαγή είναι μια ευκαιρία. Μάλλον θα πρέπει να αποδώσουμε ευθύνες στον κ. Μητσοτάκη για το τι έχει επιφέρει την κλιματική αλλαγή. Μόνο που συμφωνούμε και σ’ αυτό και στην κλιματική αλλαγή και στο γεγονός ότι υπάρχει εξάντληση των φυσικών πόρων. Αλλά συμφωνούμε και σε ένα άλλο, κυρία Βέττα, στο γεγονός ότι υπάρχουν τάσεις που επικρατούν στη διεθνή αγορά που δεν πρέπει να προσπερνάμε. Άκουσα με πολύ σεβασμό και τον κ. Παππά και τον κ. Γερουλάνο και την κ. Βέττα που εκεί αναδεικνύουν πολλές φορές τα συγκριτικά πλεονεκτήματα των περιφερειών της χώρας. Μάλιστα ο κ. Γερουλάνος υπερθεμάτισε στο νομοσχέδιο ότι δίνει ευκαιρίες στο να καλύψουν την υστέρηση των πέντε περιφερειών της χώρας στο γεγονός ότι δεν συνεισφέρουν όπως άλλες στο ακαθάριστο εγχώριο προϊόν σε σχέση με την τουριστική οικονομία. Αυτό ήταν και το κύριο στοιχείο της δικής μου εισήγησης στη δεύτερη ανάγνωση των επιτροπών.

Κυρίες και κύριοι συνάδελφοι, θέλω να θυμίσω ότι αυτό το νομοσχέδιο, όπως είπε και η κ. Ράπτη και η κ. Όλγα Κεφαλογιάννη δεν είναι ένα νομοσχέδιο που αποτυπώνει ένα στρατηγικό σχέδιο δεκαπενταετίας, εικοσαετίας. Είναι ένα σχέδιο νόμου που φέρνει διατάξεις για την ενίσχυση της βιώσιμης τουριστικής ανάπτυξης. Είναι μόνο ένα πλαίσιο διατάξεων.

Διαφωνεί κανείς ότι αυτές οι διατάξεις φέρνουν θετικό πρόσημο στην ανάπτυξη, στη βιώσιμη τουριστική ανάπτυξη; Γιατί το ζητούμενο είναι αυτό ακριβώς, ότι υπάρχουν καινοτομίες στο νομοσχέδιο που υπηρετούν αυτή τη βιώσιμη τουριστική ανάπτυξη. Δεν θέλω να σας κουράσω με περισσότερα από αυτά που τοποθετούμαι αυτή την ώρα, γιατί οι πυλώνες του νομοσχεδίου υπηρετούν αυτή τη βιώσιμη τουριστική ανάπτυξη και μάλιστα δημιουργούν ευκαιρίες από δω και πέρα στο να μπορέσει να υπάρξει μια ολιστική, μια πολυκεντρική τουριστική ανάπτυξη στην περιφέρεια της χώρας.

Και θέλω με αυτή την τελευταία μου αναφορά κυριολεκτικά να πούμε ότι η έννοια της βιώσιμης τουριστικής ανάπτυξης υπηρετείται, δεν υποδύεται. Βίωμα είναι, να βιώσουμε την τουριστική ανάπτυξη μέσα από δράσεις επί του πεδίου και αυτό το νομοσχέδιο έχει εφαρμόσιμες πολιτικές.

Εγώ κατανοώ και σέβομαι τις άλλες απόψεις, αλλά δεν μπορώ να κατανοήσω, όταν αυτές είναι μόνο μερικές διατάξεις και όταν και οι δύο Υπουργοί ανακοίνωσαν ότι ακολουθεί νομοσχέδιο στρατηγικής ανάπτυξης για τη βιωσιμότητα του ελληνικού τουρισμού τα επόμενα χρόνια, γιατί δεν υπάρχει μια θετική στάση απέναντι σε αυτό.

Εγώ εύχομαι να εφαρμοστεί αυτό το νομοσχέδιο σύντομα και παρά την ομολογία συναδέλφων της Αξιωματικής Αντιπολίτευσης ότι δικαιώνονται τώρα, για παράδειγμα, για το γεγονός ότι δεν εφαρμόστηκε επί του πεδίου για τις ιαματικές πηγές, γιατί είχαμε ενστάσεις. Άρα, τώρα είναι καλή νομοθέτηση, παρ’ όλα αυτά δεν συμφωνούν.

Εμείς ομολογούμε ότι ναι, υπάρχουν αβελτηρίες. Όμως είμαστε εδώ. Είναι ενεργητική αυτή η διαδικασία του θεσμικού πλαισίου και της νομοθετικής πρωτοβουλίας που παίρνει η Κυβέρνηση για να θεραπεύουμε αυτές τις παθογένειες.

Θέλω για άλλη μια φορά κλείνοντας, κυρία Υπουργέ, να συγχαρώ εσάς, την κ. Κεφαλογιάννη, αλλά και τα στελέχη του Υπουργείου στο σύνολό τους για αυτή την πολύ σημαντική νομοθέτηση που ερχόμαστε σήμερα να ψηφίσουμε. Και φυσικά η Νέα Δημοκρατία υπερψηφίζει το νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Διατάξεις για την ενίσχυση της βιώσιμης τουριστικής ανάπτυξης».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δεκατρία άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

(ΔΙΑΡΚΟΥΣΗΣ ΤΗΣ ΨΗΦΟΦΟΡΙΑΣ)

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, υπάρχει μια αναντιστοιχία ανάμεσα σε αυτά που δείχνει η οθόνη και στα άρθρα του νομοσχεδίου. Το άρθρο 14 είναι το τελευταίο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα άρθρα είναι μέχρι το 13 και μετά είναι το ακροτελεύτιο. Το άρθρο 14 είναι το ακροτελεύτιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Διατάξεις για την ενίσχυση της βιώσιμης τουριστικής ανάπτυξης |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Τουρισμού: «Διατάξεις για την ενίσχυση της βιώσιμης τουριστικής ανάπτυξης» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 554α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 21.53΄ λύεται η συνεδρίαση για αύριο, ημέρα Πέμπτη 26 Οκτωβρίου 2023 και ώρα 12.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022-2026».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**