(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΒ΄

Τρίτη, 03 Οκτωβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Μ. Χατζηιωαννίδου, Ν. Μηταράκη και Π. Σαράκη, σελ.   
3. Ανακοινώνεται ότι τη συνεδρίαση παρακολουθούν μαθητές από το Κολέγιο Ίχθους του Βίνενταλ της Ολλανδίας (Ichthus College Veenendaal), σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 4 Οκτωβρίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:   
 i. H Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Ρυθμίσεις για την αντιμετώπιση της πανδημίας του κορονοϊού, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης-διακίνησης φαρμάκων, την ενιαία λίστα χειρουργείων και άλλες επείγουσες διατάξεις», σελ.

ii. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης α' και β' βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών», σελ.   
2. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εσωτερικών: «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης α' και β' βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΒΙΛΙΑΡΔΟΣ Β. , σελ.   
 ΓΑΒΡΗΛΟΣ Γ. , σελ.   
 ΓΕΩΡΓΑΝΤΑΣ Γ. , σελ.   
 ΚΑΡΑΝΑΣΤΑΣΗΣ Α. , σελ.   
 ΚΑΤΡΙΝΗΣ Μ. , σελ.   
 ΚΥΡΙΑΚΗΣ Σ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΑΚΟΥΛΗ Ε. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΤΖΑΚΡΗ Θ. , σελ.   
 ΧΗΤΑΣ Κ. , σελ.   
  
Β. Επί του σχεδίου νόμου του Υπουργείου Εσωτερικών:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΒΕΛΟΠΟΥΛΟΣ Κ. , σελ.   
 ΒΕΤΤΑ Κ. , σελ.   
 ΒΛΑΧΑΚΟΣ Ν. , σελ.   
 ΒΟΛΟΥΔΑΚΗ Σ. , σελ.   
 ΒΟΡΙΔΗΣ Μ. , σελ.   
 ΓΑΒΡΗΛΟΣ Γ. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΩΡΓΟΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΖΕΜΠΙΛΗΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΕΡΟΣ Γ. , σελ.   
 ΚΑΤΡΙΝΗΣ Μ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΑΤΣΩΤΗΣ Χ. , σελ.   
 ΚΕΡΑΜΕΩΣ Ν. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΜΑΛΑΜΑ Κ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΑΡΚΟΠΟΥΛΟΣ Δ. , σελ.   
 ΜΙΧΑΗΛΙΔΗΣ Σ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΣ Θ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΡΟΥΝΤΑΣ Γ. , σελ.   
 ΣΑΡΑΚΗΣ Π. , σελ.   
 ΣΟΥΚΟΥΛΗ - ΒΙΛΙΑΛΗ Μ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΣΤΑΡΑΚΑ Χ. , σελ.   
 ΤΖΑΚΡΗ Θ. , σελ.   
 ΤΣΑΒΔΑΡΙΔΗΣ Λ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
 ΧΡΗΣΤΙΔΟΥ Ρ. , σελ.   
  
Γ. ΠΑΡΕΜΒΑΣΕΙΣ:  
 ΠΑΝΑΓΙΩΤΟΠΟΥΛΟΣ Α. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΒ΄

Τρίτη 3 Οκτωβρίου 2023

Αθήνα, σήμερα στις 3 Οκτωβρίου 2023, ημέρα Τρίτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Πριν προχωρήσουμε στην ημερήσια διάταξη, επιτρέψτε μου να κάνω μια ανακοίνωση προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης α΄ και β΄ βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών».

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης α΄ και β΄ βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών».

Η διάσκεψη των Προέδρων αποφάσισε στη συνεδρίασή της 27ης Σεπτεμβρίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και της τροπολογίας. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα συνεφώνησε.

Τον λόγο τώρα έχει ο εισηγητής της Νέας Δημοκρατίας, ο κ. Ανδρέας Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ένα σχέδιο νόμου το οποίο έρχεται να διορθώσει πολλές από τις δυσλειτουργίες και τις παθογένειες που έχουμε διαπιστώσει κατά τη λειτουργία των Οργανισμών Τοπικής Αυτοδιοίκησης. Είναι παθογένειες και δυσλειτουργίες που συζητάμε χρόνια και εμφανίζονται με ένταση σε κάθε μεγάλη κρίση, σε κάθε μεγάλη πρόκληση. Όχι μόνο δεν επιλύθηκαν, αλλά πολλαπλασιάστηκαν με την εφαρμογή της απλής αναλογικής, τις συνέπειες της οποίας προσπαθήσαμε να θεραπεύσουμε με προηγούμενη νομοθετική παρέμβαση και εξαλείφουμε πλήρως με το παρόν σχέδιο νόμου.

Κυρίες και κύριοι συνάδελφοι, το παρόν σχέδιο νόμου έρχεται να καλύψει την ανάγκη για περισσότερη διαφάνεια, περισσότερη λογοδοσία, καλύτερη και πιο ορθολογική διαχείριση οικονομικών πόρων, πιο αποτελεσματική και ευέλικτη λειτουργία, καλύτερη αξιοποίηση ανθρώπινου δυναμικού, μεγαλύτερη και πιο ουσιαστική συμμετοχή των εκλεγμένων συμβούλων, αλλά και καλύτερη συνεργασία μεταξύ όλων των βαθμών της τοπικής αυτοδιοίκησης και του κεντρικού κράτους.

Έρχεται τώρα και όχι μετά τις προσεχείς αυτοδιοικητικές εκλογές, όχι μόνο γιατί αυτό επιτάσσει η νομολογία του Συμβουλίου της Επικρατείας, αλλά γιατί η σωστή νομοθέτηση από πλευράς Κυβέρνησης δεν μπορεί να γίνεται με βάση τα αποτελέσματα των εκλογών, με βάση το πόσοι δήμαρχοι και περιφερειάρχες θα είναι προσκείμενοι στην Κυβέρνηση, αλλά με βάση την ορθότητα των διατάξεων και την επίτευξη του σκοπού για ομαλή, εύρυθμη και διαφανή λειτουργία, καθαροί και γνωστοί από πριν οι όροι. Οι δημοτικές και περιφερειακές αρχές που θα εκλεγούν, θα γνωρίζουν από πριν και θα προετοιμαστούν για τον τρόπο διακυβέρνησης των δήμων και των περιφερειαρχών για την αυτοδιοικητική περίοδο που αρχίζει από 1-1-2024 και διαρκεί ως 31-12-2028.

Κυρίες και κύριοι συνάδελφοι, το νομοσχέδιο στοχεύει στη βελτίωση της διοίκησης και της λειτουργίας των δήμων και των περιφερειών της χώρας, με όρους διαφάνειας και δημόσιας λογοδοσίας. Γι’ αυτόν τον λόγο εισάγονται δύο σημαντικές καινοτομίες, δύο σημαντικές καινοτόμες διαδικασίες. Προβλέπεται η σύγκλιση ειδικής συνεδρίασης λογοδοσίας δημοτικού και περιφερειακού συμβουλίου κάθε δύο μήνες. Σε αυτή τη συνεδρίαση γίνεται συζήτηση το πολύ δέκα θεμάτων που θέτουν οι σύμβουλοι εγκαίρως και απαντά η εκπρόσωπος της δημοτικής αρχής, ενώ προβλέπεται και αποζημίωση των μελών του συμβουλίου για τη συμμετοχή τους στην ειδική αυτή συνεδρίαση λογοδοσίας.

Προβλέπεται επίσης η θέσπιση και λειτουργία ενός διαδικτυακού κόμβου για τη χάραξη αποτελεσματικών και στοχευμένων πολιτικών για την τοπική αυτοδιοίκηση και για την παρακολούθηση των επιδόσεων των ΟΤΑ. Ο κόμβος θα αποτελέσει εργαλείο και για τους δημότες οι οποίοι θα μπορούν να ελέγχουν τις επιδόσεις των δήμων σε μεμονωμένο αλλά και συγκριτικό πλαίσιο. Επιπλέον, προβλέπεται η δυνατότητα επιβράβευσης των ΟΤΑ οι οποίοι επιδεικνύουν τις βέλτιστες επιδόσεις. Ενισχύεται έτσι η σχέση εμπιστοσύνης μεταξύ δημοτών και δήμων, θεσπίζονται δείκτες ποιότητας και απόδοσης, προκειμένου να καταστεί δυνατή η δημόσια απεικόνιση κρίσιμων δεδομένων των δήμων και των περιφερειών βασισμένων σε διεθνή πρότυπα. Ο πολίτης θα μπορεί να βλέπει από ένα κεντρικό σημείο κρίσιμα δεδομένα για τη λειτουργία των ΟΤΑ και να συγκρίνει τις επιδόσεις του.

Κυρίες και κύριοι συνάδελφοι, το παρόν σχέδιο νόμου θεσπίζει και μια σημαντική δομική αλλαγή στο σύστημα οργάνωσης και λειτουργίας των δήμων, θεσπίζει την κατάργηση των νομικών προσώπων δημοσίου δικαίου, ενσωματώνοντάς τα στον πυρήνα λειτουργίας των δήμων, αναβαθμίζει τη διαχείριση των σχολικών μονάδων που περνάει απευθείας στους δήμους, καταργώντας τις σχολικές επιτροπές.

Βελτιώνεται έτσι το μοντέλο οργάνωσης των δήμων μέσω της κατάργησης των νομικών προσώπων δημοσίου δικαίου, των κοινωφελών επιχειρήσεων, των σχολικών επιτροπών, προκειμένου να επιτευχθούν οικονομίες κλίμακας, καλύτερη αξιοποίηση του ανθρώπινου δυναμικού και συνεκτικότερη οικονομική και διοικητική διαχείριση και παράλληλα, προβλέπεται ταχεία ενσωμάτωση των αρμοδιοτήτων και του προσωπικού των καταργούμενων νομικών προσώπων στον πυρήνα των δήμων.

Αντιμετωπίζονται οι δυσλειτουργίες που παρουσιάζουν τα νομικά πρόσωπα δημοσίου δικαίου, οι κοινωφελείς επιχειρήσεις λόγω ζητημάτων που σχετίζονται με την ελλιπή στελέχωσή τους και τη διάσπαση των τοπικών υποθέσεων μεταξύ νομικών προσώπων και δήμων.

Συγκεκριμένα, με την κατάργηση νομικών προσώπων η δημοτική αρχή, το δημοτικό συμβούλιο, η δημοτική επιτροπή, ο δήμαρχος και κυρίως ο προϊστάμενος της οικονομικής υπηρεσίας επανακτούν τον πλήρη και ουσιαστικό έλεγχο επί της συνολικής οικονομικής διαχείρισης του δήμου, γεγονός το οποίο αποτελεί αναγκαία προϋπόθεση για τη βελτιστοποίηση του οικονομικού προγραμματισμού και την αποδοτική αξιοποίηση των διαθέσιμων οικονομικών πόρων.

Έτσι εξοικονομούνται πόροι από την ανάγκη απόκτησης λιγότερων οριζόντιων υπηρεσιών, από τη μείωση διοικητικών βαρών, από την πραγματοποίηση προμηθειών με ενιαίες διαγωνιστικές διαδικασίες που πρόκειται να οδηγήσουν σε επίτευξη καλύτερων τιμών αγοράς από τον αναπόφευκτο εξορθολογισμό του εύρους διοίκησης και από τη δυνατότητα ορθολογικής διαχείρισης του ανθρώπινου κεφαλαίου σε επίπεδο πλέον ενός ενιαίου δήμου.

Δημιουργούνται οι προϋποθέσεις για την απελευθέρωση πόρων που μπορούν και πρέπει με ευθύνη των δημοτικών αρχών να κατευθυνθούν στις τοπικές κοινωνίες και στην εξυπηρέτηση των αναγκών των δημοτών των επιχειρήσεων που δραστηριοποιούνται στα όρια των δήμων. Ταυτόχρονα συγκεντρώνεται η ευθύνη σε δημοτικό επίπεδο για την έγκαιρη βεβαίωση και είσπραξη των εσόδων για την ανάληψη υποχρεώσεων στα όρια των δημοσιονομικών δυνατοτήτων του δήμου και για την έγκαιρη εξόφλησή τους προκειμένου να μην παρακρατείται ρευστότητα από την τοπική αγορά.

Επιλύονται διαχειριστικά και οικονομικά ζητήματα, καθώς έχουν περιέλθει οι δήμοι σε κατάσταση δημοσιονομικής δυσχέρειας λόγω των συνεπειών της πανδημίας, καθώς και των αυξημένων δαπανών που καλούνται να πραγματοποιούν, ενώ ταυτόχρονα έχουν μειωθεί τα ίδια έσοδά τους.

Με την κατάργηση νομικών προσώπων, σύμφωνα με το παρόν σχέδιο νόμου, το προσωπικό μεταφέρεται πλήρως στο μητρικό δήμο, διατηρώντας την ίδια εργασιακή σχέση που είχαν οι εργαζόμενοι με το καταργούμενο νομικό πρόσωπο και μάλιστα, λαμβάνοντας υπ’ όψιν και εκκρεμείς διαδικασίες πρόσληψης προσωπικού.

Η διαχείριση του ανθρώπινου δυναμικού κεντρικά από τον δήμο έχει τρία προφανή οφέλη: τον καθορισμό από τη δημοτική αρχή και από την αρμόδια μονάδα διοικητικού του βέλτιστου τρόπου κατανομής του προσωπικού στις υπηρεσίες του ενιαίου δήμου, τον βέλτιστο και ουσιαστικότερο προγραμματισμό προσλήψεων και την πλήρωση των θέσεων με βάση και την κινητικότητα, την ενιαία διαδικασία επιλογής προϊσταμένων οργανικών μονάδων με ουσιαστικά προσόντα.

Υπάρχει παράλληλα μέριμνα για τη νέα μετάβαση στη νέα διοικητική δομή και συγκεκριμένα, προβλέπεται η καθολική διαδοχή από τον δήμο επί δικαιωμάτων και υποχρεώσεων, καθώς και η συνέχιση όλων των προγραμμάτων που εκτελούν τα νομικά πρόσωπα που καταργούνται, διατηρούνται σε ισχύ οι κανονισμοί λειτουργίας που έχουν υιοθετήσει τα καταργούμενα νομικά πρόσωπα.

Δίνεται η δυνατότητα στο δημοτικό συμβούλιο να αποφασίσει την άσκηση των αρμοδιοτήτων των υπό κατάργηση νομικών προσώπων από ήδη λειτουργούσα υπηρεσία των δήμων ή από οργανικές μονάδες των καταργούμενων νομικών προσώπων οι οποίες συνεχίζουν να λειτουργούν ως οργανικές μονάδες με προϊσταμένους.

Τίθεται προθεσμία για την εκπόνηση ενός νέου οργανισμού εσωτερικής υπηρεσίας, ώστε να οριστικοποιηθεί το συντομότερο δυνατόν η νέα δομή του δήμου με την κατάργηση των νομικών προσώπων.

Δίνεται η δυνατότητα ορισμού ενός επιπλέον αντιδημάρχου για νομικά πρόσωπα που είχαν μέσο όρο προϋπολογισμού την τελευταία πενταετία τις 600.000 ευρώ, έτσι ώστε να διασφαλιστεί η αποτελεσματική διοίκηση των αρμοδιοτήτων και των υποθέσεων του ενιαίου δήμου.

Δίνεται η δυνατότητα στο δημοτικό συμβούλιο να συστήνει επιτροπές για την υποστήριξη των δράσεων των καταργούμενων νομικών προσώπων στα οποία συμμετέχουν και μη αιρετοί, έτσι ώστε να αξιοποιηθούν και δημότες ή κάτοικοι με σχετική εμπειρία.

Σε σχέση δε με τις σχολικές επιτροπές, θα πρέπει να πούμε ότι η συγχώνευσή τους στον δήμο δημιουργεί προφανώς πολλαπλά οφέλη σε σχέση με εκείνα της συγχώνευσης των νομικών προσώπων, δεδομένου ότι με αυτό τον τρόπο εντάσσεται ένας συνολικός προϋπολογισμός δαπανών που υπερβαίνει τα 140 εκατομμύρια ευρώ στους κανόνες δημοσιονομικής διαχείρισης και ανάθεσης συμβάσεων που ισχύουν για τους δήμους, με αποτέλεσμα τη δημιουργία οικονομιών κλίμακας, την εξοικονόμηση δαπανών και εν τέλει, τη βελτιστοποίηση της οικονομικής διαχείρισης των λειτουργικών δαπανών και των δαπανών συντήρησης των σχολείων, με προφανές όφελος και ως προς το επίπεδο των παρεχόμενων υπηρεσιών προς τους μαθητές.

Παράλληλα, για την αντιμετώπιση έκτακτων ζητημάτων που προκύπτουν, θεσπίζεται η δυνατότητα πάγιας προκαταβολής στον διευθυντή των σχολικών μονάδων. Επιπλέον, προβλέπεται η σύσταση επιτροπών για την υποστήριξη των καταργούμενων σχολικών επιτροπών και έτσι διατηρείται η κινητοποίηση των κοινωνικών δυνάμεων, συμπεριλαμβανομένης και της εκπαιδευτικής κοινότητας και των συλλόγων γονέων για την αναβάθμιση της λειτουργίας των σχολικών μονάδων.

Κυρίες και κύριοι συνάδελφοι, υπάρχουν όμως και άλλες σημαντικές διατάξεις που προβλέπει το παρόν σχέδιο νόμου που φέρνουν και σημαντικές αλλαγές.

Προσαρμόζεται το σύστημα διακυβέρνησης των οργανισμών τοπικής αυτοδιοίκησης στις αλλαγές που έφερε ο ν.4804/2021, με τον οποίο επήλθε το πλειοψηφικό σύστημα στις αυτοδιοικητικές εκλογές. Καταργούνται οι ρυθμίσεις που αφορούσαν την κυβερνησιμότητα των δήμων και περιφερειών, λόγω του συστήματος της απλής αναλογικής, όπως η δυνατότητα ανεξάρτητων συμβούλων να ορίζονται αντιδήμαρχοι, αντιπεριφερειάρχες και καταργούνται οι συμπράξεις παρατάξεων για την επίτευξη πλειοψηφίας.

Μπαίνει τέλος σε αδιαφανείς συναλλαγές, σε συναλλαγές που δεν γνωρίζουν οι πολίτες, σε συναλλαγές που υπαγορεύονται από πολιτικές σκοπιμότητες, σε συναλλαγές που μπορεί να γίνουν μεταξύ πρώτου και δευτέρου γύρου και να επηρεάσουν εκλογικά αποτελέσματα. Τέτοιες συναλλαγές δεν είναι ούτε ηθικά ούτε πολιτικά αποδεκτές.

Συνενώνονται οικονομική επιτροπή και η επιτροπή ποιότητας ζωής των δήμων, βελτιώνοντας τη λειτουργία του δημοτικού έργου. Το ίδιο ισχύει και για την περιφέρεια, όπου καταργείται η εκτελεστική επιτροπή και μετονομάζεται η οικονομική επιτροπή σε περιφερειακή επιτροπή.

Γίνονται τροποποιήσεις στη διαδικασία της εκλογής του προεδρείου του δημοτικού συμβουλίου και του περιφερειακού συμβουλίου, έτσι ώστε να αποφευχθεί ο κίνδυνος έλλειψής του, ενώ επίσης καθίσταται φανερή πλέον η ψηφοφορία για την εκλογή του.

Επίσης, επιλύονται διαχειριστικά και οικονομικά ζητήματα των οργανισμών τοπικής αυτοδιοίκησης προς διευκόλυνση της εύρυθμης λειτουργίας τους, επέρχονται βελτιώσεις στο πλαίσιο προστασίας των ζώων συντροφιάς.

Συγκεκριμένα, προβλέπεται η δυνατότητα εκούσιου αποχωρισμού του δεσποζόμενου ζώου συντροφιάς από τον ιδιοκτήτη, εφόσον συντρέχουν λόγοι υγείας του ιδιοκτήτη ή από τον κληρονόμο του με παράδοση σε φιλοζωικό σωματείο ή οργάνωση ή καταφύγιο και ταυτόχρονα, παρατείνεται μέχρι 31-5-2024 η προθεσμία συμμόρφωσης του λειτουργούντων καταφυγίων ζώων συντροφιάς με τις προϋποθέσεις του ν.4830/2021.

Ρυθμίζονται επίσης ζητήματα κατασκευής και αναβάθμισης χερσαίων συνοριακών σταθμών και συγκεκριμένα, προβλέπονται δυνατότητες χρηματοδότησης έργων που τους αφορούν και αποσαφηνίζεται η αρμοδιότητα της περιφέρειας, όσον αφορά το οδικό δίκτυο που συνδέει τους χερσαίους συνοριακούς σταθμούς με τα όρια της επικράτειας.

Απαλλάσσονται οι Οργανισμοί Τοπικής Αυτοδιοίκησης από τα τέλη για την επεξεργασία αποβλήτων προς τους φορείς διαχείρισης στερεών αποβλήτων, με σύμφωνη γνώμη αυτών, εφόσον αφορούν δράσεις αποκατάστασης ζημιών από πυρκαγιές ή πλημμύρες σε περιοχές που βρίσκονται σε κατάσταση έκτακτης ανάγκης πολιτικής προστασίας, προκειμένου να διευκολυνθεί η αποκατάσταση των περιοχών αυτών μετά από φυσικές καταστροφές.

Τέλος, αποσαφηνίζεται ότι οι αρμοδιότητες καθαριότητας του οδικού δικτύου και των παράπλευρων οδών αυτών, των νησίδων, των υπογείων διαβάσεων και των πρανών τους ανήκει στους δήμους κατά το τμήμα που διέρχεται μέσα από τα όριά του ακόμη και για εκείνους τους δρόμους, η κατασκευή και συντήρηση των οποίων ανήκει στην περιφέρεια. Κι αυτή η διάταξη ήταν απαραίτητη για την αποφυγή της σύγχυσης αρμοδιοτήτων που σε πολλές περιπτώσεις είχε οδηγήσει σε μια άσχημη εικόνα στους δρόμους και στα πρανή αυτών.

Κυρίες και κύριοι συνάδελφοι, για να βελτιώσουμε τη λειτουργία του κρατικού μηχανισμού θα πρέπει να κάνουμε ουσιαστικές παρεμβάσεις, να κάνουμε σοβαρές μεταρρυθμίσεις σε όλους τους τομείς και στην τοπική αυτοδιοίκηση, η καλή και αρμονική λειτουργία της οποίας σε σχέση και με το κεντρικό κράτος είναι καθοριστική για τη συνολική λειτουργία του κρατικού μηχανισμού. Είναι σημαντική η λειτουργία της για την αντιμετώπιση σύγχρονων αναγκών, σύγχρονων προκλήσεων, όπως η κλιματική κρίση -το είδαμε πρόσφατα- για τη δημιουργία κατάλληλων συνθηκών, για την προσέλκυση επενδύσεων, για την απορροφητικότητα χρηματοδοτικών εργαλείων, για την εκτέλεση των αναγκαίων έργων υποδομής, για την προσβασιμότητα των ΑΜΕΑ και προφανώς και για πολλά άλλα ζητήματα, που επηρεάζουν τις ζωές μας, επηρεάζουν την καθημερινότητά μας.

Η νομοθετική παρέμβαση που συζητάμε σήμερα θα συμβάλει ουσιαστικά στην πιο καλή, στην πιο εύρυθμη λειτουργία των Οργανισμών Τοπικής Αυτοδιοίκησης. Θα συμβάλει, ώστε η επόμενη περίοδος για τους Οργανισμούς Τοπικής Αυτοδιοίκησης, με τις δημοτικές και περιφερειακές αρχές που θα προκύψουν από τις προσεχείς εκλογές, να είναι πιο λειτουργική, πιο διαφανής αλλά και πιο εποικοδομητική, όπως προανήγγειλε στην αρμόδια επιτροπή και ο Υπουργός, τον οποίο θέλω να συγχαρώ για τη νομοθετική αυτή πρωτοβουλία.

Αυτό είναι μόνο η αρχή, αφού θα επακολουθήσουν και άλλες παρεμβάσεις για τη βελτίωση της λειτουργίας των Οργανισμών Τοπικής Αυτοδιοίκησης. Τολμάμε να κάνουμε ριζικές παρεμβάσεις. Είμαστε αποφασισμένοι να παρέμβουμε σε όλον τον κρατικό μηχανισμό για να τον κάνουμε πιο αποτελεσματικό, προσαρμοσμένο στις σύγχρονες απαιτήσεις.

Σας καλώ λοιπόν να υποστηρίξουμε και να στηρίξουμε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Νικολακόπουλο και για την οικονομία του χρόνου.

Τον λόγο τώρα έχει η εισηγήτρια του ΣΥΡΙΖΑ - Προοδευτική Συμμαχία κ. Παναγιού (Γιώτα) Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, διανύουμε μόλις τον τέταρτο μήνα της δεύτερης θητείας της Κυβέρνησης Μητσοτάκη και τα κούφια προεκλογικά της αφηγήματα ήδη καταρρέουν. «Εντυπωσιακά άτυχοι» -για να χρησιμοποιήσω τη φράση του Υπουργού Επικρατείας κ. Βορίδη- αισθάνονται οι πολίτες, που διαπιστώνουν καθημερινά ότι το εντυπωσιακά ανίκανο επιτελικό κράτος αδυνατεί να τους προστατέψει και να ανταποκριθεί στις προσδοκίες τους. Η χώρα βυθίζεται όχι μόνο στη λάσπη από τις πλημμύρες αλλά και στον βούρκο της αδιαφάνειας, της διαπλοκής και της χειραγώγησης των θεσμών.

Η αποτυχία της Κυβέρνησης Μητσοτάκη αλλά και των εκλεκτών της στην αυτοδιοίκηση να θωρακίσουν με αξιόπιστα αντιπλημμυρικά έργα τη Θεσσαλία και άλλες περιοχές κόστισε ανθρώπινες απώλειες αλλά και αφάνισε τους κόπους ζωής πολλών συμπολιτών μας.

Μετά τον «Ιανό», τον «Ντάνιελ» και τον «Ελίας», κορυφαίοι Υπουργοί ακόμη αναρωτιούνται στα τηλεοπτικά παράθυρα αν αξίζει τον κόπο να γίνουν επενδύσεις σε αντιπλημμυρικά έργα για θεομηνίες που υποτίθεται ότι θα εμφανίζονται από τετρακόσια έως δεκαέξι χιλιάδες χρόνια, ανάλογα με το πόσο πιέζονται στα διάφορα παράθυρα. Επικαλούνται συνεχώς την κλιματική κρίση για να κρύψουν τις ευθύνες τους, αλλά δεν έχουν καταλάβει απολύτως τίποτα για τα νέα δεδομένα που αυτή δημιουργεί.

Ο ΣΥΡΙΖΑ - Προοδευτική Συμμαχία βρίσκεται συνεχώς στο πλευρό των δοκιμαζόμενων τοπικών κοινωνιών, στη Θεσσαλία, την Εύβοια, τη Φθιώτιδα και συμπαραστέκεται στους πολίτες.

Εκτός όμως από τις φυσικές καταστροφές, η χώρα πλήττεται και από την αδιαφάνεια και την κατάλυση του κράτους δικαίου από την δεύτερη Κυβέρνηση Μητσοτάκη, όταν η θεσμική δυσοσμία έχει περάσει τα σύνορα της χώρας με δημοσιεύματα των «New York Times» να αποκαλύπτουν την ειδική σχέση του Υπουργού Εργασίας με γενναιόδωρη κινεζική πολυεθνική, όταν φαρμακοβιομήχανος καταγγέλλει δημοσίως την Αναπληρώτρια Υπουργό Υγείας ότι έχει πληρωθεί και κανείς δεν του ζητά εξηγήσεις και βέβαια όταν, με ένα πρωτοφανές κοινοβουλευτικό πραξικόπημα, η Κυβέρνηση ξηλώνει ξημερώματα τα μέλη της ΑΔΑΕ για να εμποδίσει την απόδοση ευθυνών για την επιβολή προστίμου στην ΕΥΠ για το σκάνδαλο των παρακολουθήσεων και μάλιστα όπως προκύπτει από δημοσιεύματα, κατόπιν συναλλαγής, κάτω από το τραπέζι, με αρχηγό κόμματος της ήσσονος Αντιπολίτευσης.

Έχετε να πείτε κάτι για όλα αυτά, κύριε Υπουργέ; Η κοινωνία περιμένει απαντήσεις. Και μέσα σ’ αυτό το σκηνικό βαθιάς επιτελικής παρακμής το Υπουργείο Εσωτερικών κατέθεσε ένα ακόμη νομοσχέδιο για την αυτοδιοίκηση, με αντικείμενο την αναμόρφωση του συστήματος διακυβέρνησης των ΟΤΑ, την κατάργηση νομικών προσώπων δημοσίου δικαίου των δήμων, την παρακολούθηση επιδόσεων της τοπικής αυτοδιοίκησης και άλλα.

Επειδή όμως αυτό δεν είναι το νομοσχέδιο μιας νέας κυβέρνησης, ας δούμε συνοπτικά τι έχει γίνει στην πρώτη θητεία του κ. Μητσοτάκη για την αυτοδιοίκηση. Κυρίες και κύριοι συνάδελφοι, από το 2019 η αυτοδιοίκηση περιμένει από την Κυβέρνηση Μητσοτάκη, στο πλαίσιο της δήθεν μεταρρύθμισης του επιτελικού κράτους, πραγματική αποκέντρωση, αρμοδιότητες και πόρους. Εδώ και τέσσερα χρόνια όμως το μόνο που εισπράττει είναι όλο και περισσότερη αδιαφάνεια, χειραγώγηση, αυταρχισμό, συγκεντρωτισμό, κυριαρχία της μικροκομματικής διαπλοκής. Και φυσικά ακόμη αναζητεί τη θέση της στην κλίμακα της πολυεπίπεδης διακυβέρνησης.

Σας υπενθυμίζω ότι τον Ιούλιο του 2019 είχατε υποσχεθεί, κύριε Υπουργέ, ότι μετά το επιτελικό κράτος θα ακολουθούσε μέσα σε λίγες μήνες -μάλιστα το καθορίζατε στο τέλος, τον Δεκέμβριο του 2019- η συμπλήρωση της βάσης της νομοθετικής πυραμίδας με τις αρμοδιότητες της αυτοδιοίκησης.

Τριάμισι χρόνια πέρασαν χωρίς καμμία εξέλιξη και τελικά στις αρχές του 2023 ψηφίστηκε πράγματι ο ν.5013 για την πολυεπίπεδη διακυβέρνηση, που σε τρεις μήνες συμπληρώνει ένα χρόνο ισχύος, αλλά όχι και εφαρμογής, αφού το εθνικό σύστημα πολυεπίπεδης διακυβέρνησης δεν είναι παρά μια επιτροπή που θα δημιουργήσει κάποια στιγμή στο μέλλον την πολυεπίπεδη, χωρίς όμως να διαθέτει ούτε αποτελεσματική μεθοδολογία, ούτε χρονοδιάγραμμα υλοποίησης, ούτε κοστολόγηση των αρμοδιοτήτων, ούτε αποσαφήνιση του ρόλου των αποκεντρωμένων διοικήσεων, ούτε και συμπερίληψη των απαραίτητων αυτοδιοικητικών αρχών της εταιρικής σχέσης, της επικουρικότητας και της εγγύτητας στους πολίτες.

Αλλά η αποτυχία σας αυτή δεν σας εμπόδισε να εξαπολύσετε ένα κύμα απορρυθμιστικών νομοθετικών επιθέσεων ενάντια στη δημοκρατική και αποτελεσματική λειτουργία της αυτοδιοίκησης. Συνεχή νομοθετικά πλήγματα, με άπειρα μπαλώματα, με ένα τεράστιο πλήθος μεμονωμένων ρυθμίσεων, χωρίς συνοχή, διασκορπισμένα σε διάφορα νομοσχέδια και τροπολογίες, που και εσείς παραδεχτήκατε, κύριε Υπουργέ, ότι ων ουκ έστιν τέλος. Διότι σε κανένα πεδίο δημόσιας πολιτικής η Κυβέρνησή σας δεν κακοποίησε περισσότερο την έννοια της καλής νομοθέτησης από ό,τι στην αυτοδιοίκηση.

Συγκεκριμένα: Πρώτον, επιβάλλατε το μοντέλο των δημάρχων μάνατζερ, που ιδιωτικοποιούν με αποφάσεις οικονομικών επιτροπών και με απευθείας αναθέσεις σε ημετέρους ακόμη και ανταποδοτικές υπηρεσίες των δήμων, όπως είναι οι κοινόχρηστοι χώροι, η καθαριότητα, το πράσινο, ο ηλεκτροφωτισμός.

Δεύτερον, με το πρόσχημα της κυβερνησιμότητας δημιουργήσατε πλαστές φυτευτές πλειοψηφίες των δημάρχων και των περιφερειαρχών στις οικονομικές επιτροπές και τους παραχωρήσατε αρμοδιότητες, καταργώντας τις αποφάσεις των αιρετών συλλογικών οργάνων, απαξιώνοντας δηλαδή τον ευρωπαϊκό χάρτη τοπικής αυτονομίας που δίνει το θεσμικό προβάδισμα στα αιρετά συμβούλια. Και δεν σταματήσατε εκεί. Αφού υφαρπάξατε και τις αρμοδιότητες από τις τοπικές κοινότητες.

Τρίτον, νεκραναστήσατε ένα παρωχημένο, αντιδημοκρατικό, υπερπλειοψηφικό εκλογικό σύστημα, με στόχο τη διαιώνιση της πολιτικής κυριαρχίας της Νέας Δημοκρατίας στην αυτοδιοίκηση και φυσικά χωρίς να σεβαστείτε το νομοθετικό πλαίσιο των αυτοδιοικητικών εκλογών του 2019 με αποτέλεσμα την ακύρωση των διατάξεών σας από το Συμβούλιο της Επικρατείας αλλά και την απαίτηση συμμόρφωσης.

Και τώρα ξεκινάτε άσχημα τη δεύτερη θητεία και για να αποφύγετε παρόμοιο ατόπημα, κύριε Υπουργέ, έρχεστε με fast track διαδικασίες να συνεχίσετε και να ολοκληρώσετε τη θεσμική κατεδάφιση των δύο πιο προοδευτικών και εμπνευσμένων μεταρρυθμίσεων στην αυτοδιοίκηση, του «ΚΑΛΛΙΚΡΑΤΗ» και του «ΚΛΕΙΣΘΕΝΗ I» και μάλιστα πρόχειρα, χωρίς την απαιτούμενη διαβούλευση, ακόμη και με την ΚΕΔΕ αλλά και τους εργαζόμενους στην αυτοδιοίκηση.

Ας δούμε λοιπόν τι επιδιώκει το παρόν νομοσχέδιο. Ο πρώτος στόχος του νομοσχεδίου σας είναι η επιβολή της απόλυτης επικράτησης του μοντέλου του δημάρχου μάνατζερ, και περιφερειάρχη αντίστοιχα, με πρόσθετες εξουσίες και με παράλληλη αποδυνάμωση των παρατάξεων της Αντιπολίτευσης, είτε με τη μη αιτιολογημένη απόφαση καθαίρεσης αντιδημάρχου, είτε με τον περιορισμό των θεμάτων εκτός ημερησίας διάταξης που μπορεί να φέρει η αντιπολίτευση, είτε τέλος με τη δημιουργία της δημοτικής επιτροπής, μετά τη συγχώνευση της οικονομικής επιτροπής και της επιτροπής ποιότητας ζωής στους δήμους, αλλά και αντίστοιχα στις περιφέρειες με την οικονομική και εκτελεστική επιτροπή.

Η ρύθμιση αυτή, κύριε Υπουργέ, δεν είναι μόνο προκλητικά αντιδημοκρατική αλλά και εντελώς προβληματική ως προς τη λειτουργικότητά της. Σας το είπαμε πολλές φορές και στην επιτροπή. Μας παραπέμπει στη δημαρχιακή επιτροπή των καποδιστριακών δήμων, που παρά το μικρότερο μέγεθος των δήμων τότε, είχαν πραγματικά πολύ μεγάλες χρονοβόρες συνεδριάσεις.

Όσο για την εκπροσώπηση της Αντιπολίτευσης στις νέες δημοτικές επιτροπές, κύριε Υπουργέ, συμφωνούμε με την αύξηση των συμβούλων της Αντιπολίτευσης, έστω στο ποσοστό των τριών πέμπτων, που εσείς με τον εκλογικό σας νόμο θεσπίσατε για τα συμβούλια. Δεσμευτήκατε και νομίζω ότι θα το αλλάξετε αυτό.

Ας περάσουμε όμως τώρα στον δεύτερο στόχο, που δεν είναι άλλος από τις δραστικές περικοπές των κοινωνικών και πολιτιστικών υπηρεσιών που παρέχουν οι δήμοι στους πολίτες αλλά και της συμμετοχής της κοινωνίας των πολιτών. Διότι ακριβώς αυτό επιδιώκετε με τη διάλυση των νομικών προσώπων δημοσίου δικαίου και των σχολικών επιτροπών για τη μεταφορά τους στους δήμους στο πλαίσιο μιας διοικητικής απορρύθμισης, λέμε εμείς.

Διαλύετε περισσότερα από πεντακόσια νομικά πρόσωπα δημοσίου δικαίου με δεκαεπτά χιλιάδες εργαζόμενους που εργάζονται σε δομές, όπως παιδικοί σταθμοί, ΚΔΑΠ, ΚΔΑΜ - ΜΕΑ, ΚΗΦΗ, προγράμματα άθλησης για όλους, προγράμματα απασχόλησης ανέργων μέσω ΔΥΠΑ, ωδεία και φιλαρμονικές, δομές με αρμοδιότητα διοργάνωσης πολιτιστικών και αθλητικών εκδηλώσεων και άλλα.

Αλλά ας δούμε γιατί η ρύθμιση είναι άστοχη και ανεπαρκώς προετοιμασμένη και γιατί έχει προκαλέσει την αντίδραση της ΚΕΔΕ αλλά και των εργαζομένων. Κατ’ αρχάς, πώς αιτιολογείτε, κύριοι Υπουργοί, τη σκοπιμότητα της διάλυσης των φορέων αυτών; Μας λέτε ότι επιδιώκετε την αντιμετώπιση των δυσλειτουργιών τους, λόγω υποστελέχωσης και λόγω διάσπασης των τοπικών υποθέσεων μεταξύ δήμου και νομικών προσώπων. Εσείς όμως δεν ευθύνεστε για την υποστελέχωση και την υποχρηματοδότηση αλλά και για τη χαοτική κατανομή αρμοδιοτήτων; Και πώς θα ξεπεραστούν τα προβλήματα αυτά στους επίσης υποστελεχωμένους δήμους που θα κληρονομήσουν μέσα σε μια μέρα αυτή την πληθώρα των αρμοδιοτήτων; Αφού κι αυτοί αντιμετωπίζουν ήδη τα ίδια προβλήματα, αφού κι αυτοί στερούνται επαρκούς χρηματοδότησης, προσωπικού, εξοπλισμού και τεχνογνωσίας.

Μάλιστα σε βάθος χρόνου τα προβλήματα υποστελέχωσης που θα αντιμετωπίσουν οι δήμοι θα είναι ακόμη μεγαλύτερα, αφού οι μεταφερόμενες θέσεις -αυτό λέτε στο νομοσχέδιό σας- των εργαζομένων ιδιωτικού δικαίου αορίστου χρόνου είναι προσωποπαγείς και θα μειωθούν δραματικά με τη σταδιακή κατάργησή τους λόγω αποχωρήσεων.

Δεύτερον, πώς τεκμηριώνετε την ανάγκη κατάργησης των νομικών προσώπων χωρίς να έχετε προχωρήσει σε αξιολόγηση των ίδιων των δομών; Σε αξιολόγηση στη βάση ενιαίων και συγκεκριμένων κριτηρίων, κοινωνικών, οικονομικών και διοικητικών, κριτηρίων που θα κρίνουν αντικειμενικά την αποτελεσματικότητα, τη λειτουργικότητα, τη χρησιμότητα αλλά και τη βιωσιμότητα των φορέων.

Εσείς όμως εφαρμόζετε την τακτική των οριζόντιων περικοπών και καταργήσεων. «Πονάει κεφάλι, κόβει κεφάλι». Σας θυμίζω λοιπόν, κύριε Υπουργέ, ότι τα τελευταία χρόνια έχει πραγματοποιηθεί πλήθος ελέγχων στους φορείς αυτούς από το Ελεγκτικό Συνέδριο και από την Υπηρεσία Δημοσιονομικών Ελέγχων. Θα μπορούσαν κάλλιστα να αξιοποιηθούν τα πορίσματα αυτών των ελέγχων για να ξεκαθαριστεί ποιοι οργανισμοί λειτουργούν, ποιοι υπολειτουργούν, ποιοι σπαταλούν δημόσιο χρήμα και ούτω καθεξής.

Τρίτον, σε ποιον ανήκει τελικά η αρμοδιότητα της απόφασης κατάργησης για τους φορείς αυτούς; Ξεχνάτε μάλλον ότι υπάρχει μια θεμελιώδης πρόβλεψη του Συντάγματος, που λέγεται αυτοτέλεια της τοπικής αυτοδιοίκησης. Η πρόβλεψη αυτή, μαζί με την έννοια της αιρετότητας και της αυτονομίας των αιρετών οργάνων της αυτοδιοίκησης, δίνουν την αρμοδιότητα για την τελική απόφαση κατάργησης ή όχι των νομικών προσώπων στα δημοτικά συμβούλια. Διαφωνείτε με το ότι πρέπει να έχουν αυτήν την αρμοδιότητα; Δεν εμπιστεύεστε τα συλλογικά όργανα της αυτοδιοίκησης;

Είναι μια αρμοδιότητα λοιπόν που πρέπει να ασκούν κατόπιν σωστού προγραμματισμού και σχεδιασμού και αναλόγως να τροποποιούν τους οργανισμούς εσωτερικής υπηρεσίας και να προβλέπουν τις σχετικές δαπάνες στους προϋπολογισμούς τους.

Τέταρτον, πώς θα υλοποιηθεί διοικητικά η λύση των φορέων αυτών και η μεταφορά των εργαζομένων; Από τους δεκαεπτά χιλιάδες υπαλλήλους το 40% είναι μόνιμο προσωπικό, δηλαδή περίπου επτά χιλιάδες οκτακόσιοι πενήντα υπάλληλοι, ενώ το υπόλοιπο, δηλαδή το 60%, είναι εργαζόμενοι ιδιωτικού δικαίου αορίστου χρόνου και ιδιωτικού δικαίου ορισμένου χρόνου.

Η διαδικασία όμως, όπως τη δρομολογείτε, θα δημιουργήσει πρόσθετα σοβαρά προβλήματα. Η αυτοδίκαιη λύση των νομικών προσώπων θα γίνει στις 31-12-2023 χωρίς μεταβατική περίοδο, με άμεση μεταφορά των εργαζομένων και των προγραμμάτων στους δήμους. Αλλά η τροποποίηση των οργανισμών εσωτερικής υπηρεσίας των δήμων, με βάση τις προβλέψεις του νομοσχεδίου σας, θα πραγματοποιηθεί μέσα στο πρώτο εξάμηνο του 2024. Πώς θα ολοκληρωθεί όμως αυτή η διαδικασία μέσα σε έξι μήνες, όταν πρόκειται για τόσο μεγάλης έκτασης δομική αναδιάρθρωση των υπηρεσιών;

Επιπλέον, μετά από τις εκλογές του Οκτωβρίου, θα υπάρξουν πολλές νέες δημοτικές αρχές που θα αναλάβουν την 1η Ιανουαρίου. Αυτό στην πράξη σημαίνει καθυστερήσεις, κύριε Υπουργέ, και δυσλειτουργίες. Ειδικά οι ΙΔΟΧ καταδικάζονται σε εργασιακή επισφάλεια, αφού δεν έχει εκδοθεί σχετική προκήρυξη του ΑΣΕΠ για να συσταθούν αυτοδίκαια και οι αντίστοιχες οργανικές θέσεις. Οι εργαζόμενοι εδώ λοιπόν δουλεύουν με συμβάσεις εργασίας, βάσει συγκεκριμένων προγραμμάτων, που όμως κάποια στιγμή θα λήξουν, με αποτέλεσμα να μείνουν στη συνέχεια χωρίς δουλειά.

Ποια είναι η προφανής λύση λοιπόν; Σας το προτείναμε και χθες στην Επιτροπή. Οι ΙΔΟΧ πρέπει να μονιμοποιηθούν με νομοθέτηση για παράταση ισχύος των συμβάσεών τους έως ότου ολοκληρωθούν οι διαδικασίες πρόσληψης με έκδοση σχετικής προκήρυξης του ΑΣΕΠ, όπως είχε συμβεί και με τους εργαζόμενους στο πρόγραμμα «Βοήθεια στο Σπίτι».

Πέμπτον, προσπαθείτε να εξαπατήσετε τους δήμους με τη δήθεν δυνατότητα εξαίρεσης κατόπιν κατάθεσης τεκμηριωμένου αιτήματος έως την 15η Νοεμβρίου 2023. Όμως ο εμπαιγμός, κύριε Υπουργέ, είναι εμφανής. Είναι προφανής εδώ, αφού στο απίθανο ενδεχόμενο, που δεν θα το παραλείψουν οι απερχόμενες δημοτικές αρχές -γνωρίζουμε πώς λειτουργούν τους τελευταίους μήνες οι απερχόμενες δημοτικές αρχές- οι επόμενες που θα αναλάβουν τη διοίκηση την 1η Ιανουαρίου του 2024 δεν θα έχουν τον Νοέμβριο -τώρα δηλαδή- τη δικαιοδοσία να πράξουν ένα τέτοιο αίτημα.

Οι προτάσεις της ΚΕΔΕ να παραμείνει ως έχει το ισχύον καθεστώς, να δοθούν κίνητρα για κατάργηση νομικών προσώπων σε εθελοντική βάση αλλά και να διασφαλιστεί ότι το προσωπικό τους θα παραμείνει στους δήμους είναι ορθές. Αλλά εσείς νομοθετείτε ακόμη μια φορά μονομερώς χωρίς την ΚΕΔΕ και τους εργαζόμενους. Εξάλλου δεν πρέπει να υποτιμούμε τη μεταρρυθμιστική ωριμότητα των δήμων, αφού προχώρησαν σε αποφασιστικές συγχωνεύσεις των δομών αυτών και περιόρισαν τα τέσσερις χιλιάδες τριακόσια νομικά πρόσωπα δημοσίου δικαίου σε πεντακόσια είκοσι, δηλαδή μείωση 88%, και τα χίλια τριακόσια πενήντα ιδιωτικού δικαίου σε τετρακόσια ενενήντα δύο, δηλαδή μείωση 64%.

Διαπιστώνουμε λοιπόν ότι οι δήμοι, όχι μόνο ανταποκρίθηκαν αποφασιστικά στην ανάγκη δημιουργίας οικονομιών κλίμακας και κατάφεραν να ανταποκριθούν στις ανάγκες των πολιτών, τώρα τους υποχρεώνετε να συστήσουν τους αγαπημένους σας αναπτυξιακούς οργανισμούς.

Επίσης διαπιστώσαμε στην ακρόαση των φορέων ότι οι εργαζόμενοι ανησυχούν για τον τρόπο της μετάβασης, τα δυνητικά προβλήματα μισθοδοσίας αλλά και την εργασιακή επισφάλεια που νομοθετείτε.

Η δε ανακοίνωση της ΠΟΕ - ΟΤΑ, κύριε Υπουργέ, είναι πραγματικά «καταπέλτης». Σας καταλογίζει ότι βασικός στόχος σας είναι να μεταφερθεί και να συνεχιστεί το πάρτι των απευθείας αναθέσεων σε ημετέρους αλλά και η πρακτική των προσλήψεων με αδιαφανή και ανεξέλεγκτο τρόπο μέσω των αναπτυξιακών οργανισμών.

Κύριε Πρόεδρε, μπορώ να πάρω σας παρακαλώ και χρόνο από τη δευτερολογία μου;

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, αν το κάνουμε αυτό από τώρα, να σας πω ότι μέχρι στιγμής έχουν εγγραφεί σαράντα δύο ομιλητές. Η δευτερολογία έχει κάποιο σκοπό και πρέπει να επιτελείται το λιγότερο από τους εισηγητές. Θα σας δώσω εγώ τώρα μια ανοχή, αλλά λέω ότι ήδη έχουν εγγραφεί σαράντα δύο, έχουν δηλώσει ότι θα μιλήσουν Πρόεδροι Κοινοβουλευτικών Ομάδων άρα θα πρέπει να είμαστε ακριβείς στον χρόνο, δεν θα πω «αυστηροί». Όμως συνεχίστε, σας παρακαλώ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν θέλω πραγματικά να πω ότι εξαντλείτε την αυστηρότητά σας για δεύτερη φορά στο πρόσωπό μου. Δεν θέλω να το πω αυτό. Υπάρχει πάντα μία ανοχή και μάλιστα διέθεσα χρόνο από τη δευτερολογία μου. Θυμάστε, κύριε Γερουλάνε, με τον Πρόεδρο αυτόν είχαμε πάλι το ίδιο πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Εξηγούμεθα για να μην παρεξηγούμεθα. Πρέπει να τηρούνται οι όροι, δευτερολογία σημαίνει δευτερολογία. Σημαίνει ότι ειδικά ο εισηγητής και ο ειδικός αγορητής δεν μπορούν από την αρχή να κάνουν αυτή τη χρήση, να μην την πω κατάχρηση. Συνεχίστε όμως γιατί έτσι το προγραμματίσαμε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ήδη καθυστερήσαμε δύο λεπτά από τις ομιλίες των συναδέλφων.

Έλεγα λοιπόν ότι η ανακοίνωση της ΠΟΕ - ΟΤΑ είναι καταπέλτης κατά του Υπουργού και βεβαίως καταλήγει στο ότι πλέον οι προσλήψεις θα γίνονται με αδιαφανή τρόπο και ανεξέλεγκτα μέσω των αναπτυξιακών οργανισμών.

Κλείνω με τον τρίτο στόχο του νομοσχεδίου, που αφορά την παρακολούθηση των επιδόσεων της τοπικής αυτοδιοίκησης. Αναγνωρίζουμε, κύριοι Υπουργοί, ότι οι διατάξεις αυτές κινούνται προς την σωστή κατεύθυνση, αφού η μέτρηση των επιδόσεων των ΟΤΑ ως εργαλείου δημόσιας πολιτικής μπορεί να λειτουργήσει παραγωγικά, με τη συμμετοχή βέβαια και τη σύμφωνη γνώμη της ΚΕΔΕ για τα κριτήρια και τους δείκτες.

Ωστόσο, το ξαναλέμε, δεν πρέπει να εξελιχθεί σε μια διαδικασία μεταβίβασης στην αυτοδιοίκηση των ευθυνών της Κυβέρνησης, αλλά ούτε ως ένα άλλοθι για τη συνέχιση της υποχρηματοδότησης και της υποστελέχωσης. Αντίθετα, η παρακολούθηση των επιδόσεων των ΟΤΑ θα πρέπει να συνδυαστεί με τη θεσμική τους θωράκιση και την οικονομική τους ενίσχυση. Πρέπει να εφαρμόσετε επιτέλους το νέο σύστημα κατανομής των ΚΑΠ, που έχει ψηφιστεί και κυρωθεί από το συνέδριο της ΚΕΔΕ το φθινόπωρο του 2022.

Επιπλέον, σύμφωνα με το υπόμνημα της ΚΕΔΕ για τα οικονομικά των δήμων, πρέπει άμεσα να καταργήσετε το ανώτατο πλαφόν των 3,5 δισ. στους κεντρικούς αυτοτελείς πόρους, ανεξάρτητα από την εξέλιξη των φορολογικών εσόδων που χρηματοδοτούν το καλάθι των ΚΑΠ.

Εξάλλου, σύμφωνα με τις εξαγγελίες της ηγεσίας του Υπουργείου Εσωτερικών στο συνέδριο της ΚΕΔΕ του 2021 -βλέπω εδώ και τον κ. Πέτσα- θα πρέπει να είχαν ήδη αυξηθεί οι ΚΑΠ κατά 15% από το 2023. Και πριν αλέκτορα φωνήσαι, διαψεύδεστε ήδη από το προσχέδιο του κρατικού προϋπολογισμού που κατατέθηκε ήδη στη Βουλή. Φυσικά και δεν προβλέπεται καμία αύξηση των ΚΑΠ.

Αυξάνετε τους ΚΑΠ κατά 170 εκατομμύρια ευρώ, μόνο για να καλύψετε το αυξημένο κόστος μισθοδοσίας που θα προκύψει από την αναμόρφωση του μισθολογίου του δημόσιου τομέα από 1η Ιανουαρίου του 2024. Κι όχι μόνο δεν αυξάνετε τους ΚΑΠ, αλλά συνεχίζετε να φορτώνετε αρμοδιότητες χωρίς πόρους, όπως, για παράδειγμα, τη μεταφορά της αρμοδιότητας καθαρισμού εθνικού και επαρχιακού δικτύου που εμπίπτουν στα διοικητικά όρια του άρθρου 41.

Θυμάμαι, επίσης, χαρακτηριστικά, κυρίες και κύριοι συνάδελφοι, τις δηλώσεις του τότε Υπουργού κ. Βορίδη που διαβεβαίωνε τους δημάρχους να προμηθευτούν τραπέζια και καρέκλες για να υποδεχθούν το προσωπικό που θα ερχόταν την άνοιξη του 2022, αλλά, δυστυχώς, αυτά μένουν άδεια, όπως μένουν ανεφάρμοστες και πολλές άλλες «κούφιες» υποσχέσεις σας. Το ίδιο «κούφιες» είναι και οι νομοθετικές δεσμεύσεις της Κυβέρνησής σας και οι διαβεβαιώσεις των Υπουργών στα συνέδρια για την ευζωία των ζώων συντροφιάς γιατί μέχρι σήμερα ούτε χρήματα δόθηκαν στους δήμους ούτε δημιουργήθηκαν τα καταφύγια ζώων λόγω καθυστέρησης των χρηματοδοτήσεων και διαιωνίζεται, δυστυχώς, η λειτουργία των παράνομων καταφυγίων, καταπατώντας την εθνική και την ευρωπαϊκή νομοθεσία.

Οι καταγγελίες των φιλοζωικών οργανώσεων, αλλά και η έκθεση του Συνηγόρου του Πολίτη, απαντούν στον κύριο Υπουργό τόσο για την ελλιπή μέριμνα της ευζωίας των ζώων συντροφιάς όσο και στις δικαιολογίες και τις καθυστερήσεις. Αν πράγματι δεν θέλετε να συνεχίζεται το καθεστώς της παρανομίας και της εξυπηρέτησης ημετέρων, αποσύρετε τώρα το άρθρο 45. Δεν ξεχνάμε, κύριε Υπουργέ, ότι κυβερνάτε ήδη τέσσερα χρόνια μετά τη νομοθέτησή σας το 2021.

Κλείνω με το δίκαιο αίτημα του Δικτύου ΦΟΔΣΑ -Φορέων Διαχείρισης Αποβλήτων- για την πρόσθετη οικονομική βοήθεια στην κάλυψη του κόστους αποκομιδής και επεξεργασίας των αποβλήτων σε περιοχές που έχουν κηρυχθεί σε έκτακτη ανάγκη, λόγω ακραίων καιρικών φαινομένων. Διότι εάν δεν ανταποκριθεί η Κυβέρνηση στο αίτημα αυτό, δυστυχώς το ανταποδοτικό κόστος θα μετακυλιστεί ακόμη και στους πληγέντες.

Κυρίες και κύριοι συνάδελφοι, τελικά το παρόν νομοσχέδιο κινείται στο ίδιο πνεύμα με τον νόμο Βορίδη, τον ν.4804/2021, του οποίου άλλωστε αποτελεί συνέχεια, ολοκληρώνοντας έτσι το αυταρχικό πλαίσιο διοίκησης - διακυβέρνησης των ΟΤΑ Α΄ και Β΄ βαθμού και στον οποίο τοποθετούμαστε κατά επί της αρχής, υπερψηφίζοντας ορισμένες διατάξεις.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα ηλεκτρονικής εγγραφής ομιλητών.

Θα κάνω μια ανακοίνωση προς το Σώμα.

Η Βουλευτής Επικρατείας της Νέας Δημοκρατίας, κ. Μαρία - Νεφέλη Χατζηιωαννίδου ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Να εξηγήσω για να μην παρεξηγηθούμε. Ήδη αυξήθηκε ο αριθμός των εγγεγραμμένων στους σαράντα τρεις. Με την πολύχρονη εμπειρία μου -και θα το επαναλάβω- στους εισηγητές πάντα από το Προεδρείο υπάρχει μία ανοχή, ποτέ δεν γίνεται χρήση της δευτερολογίας. Εξάλλου, οι εισηγητές -για να ξέρουμε τι κάνουμε μεταξύ μας- οφείλουν και πρέπει να είναι καθ’ όλη τη διάρκεια της συζήτησης του νομοσχεδίου, έτσι ώστε στο τέλος παίρνουν τον χρόνο της δευτερολογίας, προκειμένου να διορθώσουν, να συμπληρώσουν, να αιτιολογήσουν κι αυτός είναι ο λόγος.

Πολλές φορές -κακώς, κατά την άποψή μου- πολλοί εκ των Κοινοβουλευτικών Εκπροσώπων κάνουν χρήση της δευτερολογίας, αλλά αυτό το κάνουν προς το τέλος της συνεδρίασης. Εάν αρχίσουμε τώρα όλοι οι εισηγητές να κάνουν χρήση της δευτερολογίας, δεν θα τελειώσουμε. Ήδη είναι εγγεγραμμένοι σαράντα τρεις ομιλητές, θα μιλήσουν δύο Υπουργοί οπωσδήποτε. Και φαντάζομαι ότι η Βουλή είναι για να μιλήσουν οι Βουλευτές.

Παρακαλώ, λοιπόν, θερμά την τήρηση του χρόνου, γιατί δεν βγαίνει αλλιώς ο χρόνος, προκειμένου να ολοκληρωθεί η συζήτηση του νομοσχεδίου.

Τον λόγο έχει τώρα η ειδική αγορήτρια του ΠΑΣΟΚ - Κίνημα Αλλαγής κ. Ευαγγελία Λιακούλη.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, τέσσερις και σήμερα μέχρι την Κυριακή που ανοίγουν οι κάλπες για να επιλέξει ο ελληνικός λαός τους νέους εκπροσώπους του στον Α΄ και Β΄ βαθμό της αυτοδιοίκησης.

Στην τελική ακριβώς ευθεία της προεκλογικής περιόδου, όπου οι ντουντούκες έχουν ανέβει, τα μικρόφωνα, οι εξέδρες, γίνονται οι προεκλογικές ομιλίες της τελευταίας ώρας, όπως λέμε, αυτή τη χρονική στιγμή, η Κυβέρνηση της Νέας Δημοκρατίας επέλεξε να φέρει άρον άρον ένα βαρύ νομοσχέδιο για την τοπική αυτοδιοίκηση, ένα νομοσχέδιο που δίνει στην πραγματικότητα τη χαριστική βολή στην αυτοτέλεια των ΟΤΑ. Δεν βάζετε απλά το χέρι σας στους ΟΤΑ, αλλά βάζετε τα χέρια και τα πόδια στους ΟΤΑ. Αυτό κάνετε, πέραν του γεγονότος ότι αποτελεί ένα εγχειρίδιο ρουσφετολογίας κι ένα νομοσχέδιο που θα έπρεπε να το έχετε αποσύρει ήδη από το στάδιο της διαβούλευσης, της τυπικής αυτής διαβούλευσης που κάνετε κι όχι της ουσιαστικής διαβούλευσης που θα έπρεπε να κάνετε για ένα εθνικής εμβέλειας νομοσχέδιο, με όλες τις παρατάξεις του Κοινοβουλίου αλλά και με φορείς.

Σας το είπαμε εμείς στο ΠΑΣΟΚ, ήδη από τις 23 του Σεπτέμβρη. Σας ζητήσαμε να το αποσύρετε, όπως σας ζήτησε και η ΚΕΔΕ, η δική σας ΚΕΔΕ. Διαπαραταξιακά ειπώθηκε το αίτημα αυτό στις 20 Σεπτεμβρίου. Υπήρξε και ανακοίνωση. Παρακαλώ το καταθέτω στα Πρακτικά.

(Στο σημείο αυτό η Βουλευτής κ. Ευαγγελία Λιακούλη, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαβάζω επί λέξει: «Ζητά από την Κυβέρνηση», λέει η ΚΕΔΕ «την αναβολή της συζήτησης του νομοσχεδίου». Γιατί; «Για να λάβετε υπ’ όψιν», λέει, «όλες τις προτάσεις της ΚΕΔΕ». Άρα δεν τις λάβετε υπ’ όψιν, κύριε Υπουργέ και προχωρήσατε.

Ποιος άλλος σάς το ζήτησε; Σας το ζήτησαν και οι εργαζόμενοι, η ΠΟΕ-ΟΤΑ, η Πανελλήνια Ομοσπονδία. Σχετικό δύο, παρακαλώ, το καταθέτω στα Πρακτικά.

(Στο σημείο αυτό η Βουλευτής κ. Ευαγγελία Λιακούλη, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σας λένε εκεί; «Όχι» -και με μεγάλα γράμματα- «στον πολιτικό αποπροσανατολισμό περί δήθεν συμμαζέματος και έλεγχο της τοπικής αυτοδιοίκησης». Αυτά σας λένε οι εργαζόμενοι και μάλιστα σας «στολίζουν» και καλά. «Αλαζονεία, εμπαιγμό» κι ούτω καθεξής.

Εσείς; Κόντρα στο ρεύμα. Σε ποιο ρεύμα, όμως; Είστε επαναστάτες αλήθεια; Είστε μεταρρυθμιστές αλήθεια; Είστε εκσυγχρονιστές αλήθεια; Τι είστε; Κόντρα, μόνοι είστε. Κόντρα και μόνοι, να ρίξετε αυτή την προεκλογική βόμβα στα θεμέλια της τοπικής δημοκρατίας. Κόντρα και μόνοι, να μη σέβεστε τον ιερό πολιτικά χρόνο, που είναι η προεκλογική περίοδος.

Πρωτοφανές αυτό. Γράφεται, συνάδελφοι, στα πολιτικά χρονικά αυτό. Κόντρα και μόνοι, σε ένα θεσμικό και πολιτικό ατόπημα που καταγράφεται σαν μία μελανή σελίδα στην ιστορία του -πάλαι ποτέ πρώτου τη τάξει- Υπουργείου Εσωτερικών. Κόντρα και μόνοι να κλείνετε τα μάτια και τα αυτιά στα ζέοντα και επιτακτικά προβλήματα των δήμων και των περιφερειών. Και κάνετε τάχα και δήθεν ότι δεν ξέρετε. Ξέρετε; Είστε ανυποψίαστοι;

Μα εσείς καταθέσατε χθες το προσχέδιο του κρατικού προϋπολογισμού και η δημοσιονομική εικόνα του ενοποιημένου προϋπολογισμού της τοπικής αυτοδιοίκησης, τι λέει; Μιζέρια λέει. Τι άλλο λέει; Επικινδυνότητα λέει. Επικίνδυνοι είστε για την τοπική αυτοδιοίκηση. Για το 2023, έλλειμμα 318 εκατομμύρια ευρώ. Για το 2024, έλλειμμα 288 εκατομμύρια ευρώ. Καταθέτω στα Πρακτικά τον δικό σας πίνακα.

(Στο σημείο αυτό η Βουλευτής κ. Ευαγγελία Λιακούλη, καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή, λοιπόν, είναι για την Κυβέρνηση της Νέας Δημοκρατίας η ουσία με την οποία θα έπρεπε να ασχοληθεί. Αυτή είναι η πραγματικότητα που με αυτό το επικοινωνιακό κουρνιαχτό προσπαθείτε να κρύψετε κάτω από το χαλί, με αυτό το νομοσχέδιο.

Το έλλειμμα δεκάδων εκατομμυρίων στους δήμους και στις περιφέρειες, ισοδυναμεί με τι, κύριε Υπουργέ; Με έλλειμμα ποιότητας ζωής και υπηρεσιών στους πολίτες. Με οξυγόνο στο πιο ζωντανό κύτταρο, στην πιο κοντινή εξουσία προς τον πολίτη, που είναι η αυτοδιοίκηση. Μια ελλειμματική τοπική αυτοδιοίκηση δεν είναι η αυτοδιοίκηση που αξίζει στους Έλληνες και τις Ελληνίδες, όπως επίσης μια ελλειμματική σε αξιοπιστία Κυβέρνηση δεν αξίζει στον ελληνικό λαό.

Καταθέτω στα Πρακτικά, για να υπάρχει και σε αυτή την κοινοβουλευτική περίοδο τις δεσμεύσεις του κυρίου Πρωθυπουργού, του νυν Πρωθυπουργού, του Κυριάκου Μητσοτάκη, τον Απρίλη του 2018. Είχε τότε -θυμάστε- τον αέρα του νεοεκλεγέντος και είχε πάει -ήμουν και εγώ τότε- στο πρώτο και μόνο, που έχει γίνει μέχρι τώρα, ιστορικό κοινό συνέδριο του Α΄ και Β΄ βαθμού αυτοδιοίκησης, που πραγματοποιήθηκε μαζί με την ΚΕΔΕ και την ΕΝΠΕ για να μαθαίνουν και οι νεότεροι Βουλευτές μας, αλλά και να θυμόμαστε εμείς οι παλιότεροι.

(Στο σημείο αυτό η Βουλευτής κ. Ευαγγελία Λιακούλη, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Μητσοτάκης τότε μίλησε για «ζούγκλα αρμοδιοτήτων». Κοντέψαμε να τον χειροκροτήσουμε κι εμείς, τόσο πολύ τον πιστέψαμε τον άνθρωπο.

Είπε, λοιπόν, για βραχυπρόθεσμες ενέργειες που πρέπει να γίνουν τώρα και βήμα-βήμα μέσα σε ένα τρίμηνο. Είπε «εγώ θα τα αλλάξω όλα και μέσα σε ένα εξάμηνο θα υπάρχει νόμος». Τι νόμος, όμως; Νόμος που θα τερματίζει τις αλληλοεπικαλύψεις αρμοδιοτήτων, τη νοσηρή γραφειοκρατία, την πολυνομία, τον αναπροσδιορισμό των αρμοδιοτήτων. Τι κάνει το κεντρικό κράτος; Το μάλωσε τότε. Τι κάνουν οι αποκεντρωμένες; Τις μάλωσε και αυτές, αλλά τις διατήρησε μια χαρά και έβαλε και όλους τους παραγονταρέους της κάθε περιοχής. Τι κάνουν οι περιφέρειες; Τι κάνουν οι δήμοι; Και στο τέλος με μια μεγαλοψυχία φοβερή είπε: «Εσείς», είπε στους αυτοδιοικητικούς τότε ο κύριος Πρωθυπουργός, «είστε τα θύματα αυτής της κατάστασης κι εγώ, λοιπόν, θα έρθω να σας σώσω».

Πράγματι ο κ. Μητσοτάκης έγινε Πρωθυπουργός. Πράγματι πέρασαν οι τρεις μήνες που είπε, οι έξι μήνες που είπε, πέρασαν τέσσερα ολόκληρα χρόνια, αλλά η πολυδιαφημισμένη μεταρρύθμιση των αρμοδιοτήτων, κάπου έμεινε στον δρόμο από λάστιχο και αντί αυτής, τώρα θυμηθήκατε μια αποσπασματική μεμονωμένη ενδοαυτοδιοικητική αλλαγή μιας αρμοδιότητας.

Έρχεστε με αυτό το νομοσχέδιο και αποφασίζετε και διατάζετε μόνος, κόντρα σε όλους, την πρωτοχρονιά να αλλάξει η αρμοδιότητα χέρια καθαριότητας, παρακαλώ, του οδικού δικτύου, των παράπλευρων δρόμων, των νησίδων, των υπόγειων διαβάσεων και των πρανών. Μία αρμοδιότητα άμεσα συσχετιζόμενη, κυρίες και κύριοι συνάδελφοι, με πλημμυρικά φαινόμενα σε περίπτωση πλημμελούς άσκησης, όπου σήμερα ανήκει στις περιφέρεις και περνάει στους δήμους.

Πρώτον, σας ρωτήσαμε γιατί μεταφέρετε αυτή την αρμοδιότητα; Απέτυχαν οι περιφέρειες; Απέτυχε η Περιφέρεια Θεσσαλίας; Πείτε το φωναχτά, πείτε το καθαρά, πείτε το δυνατά. Μην ντρέπεστε. Την Κυριακή έχουμε εκλογές. Ένα το κρατούμενο. Ποιος σας το ζήτησε; Οι περιφέρειες; Τους ρωτήσαμε στην ακρόαση των φορέων, δεν μίλησε κανείς. Ρωτάμε τους δήμους αν θέλουν. Αντί για αυτό οι δήμοι απαντούν. «Τι να θέλουμε;», μας λένε, «να θέλουμε μία αρμοδιότητα χωρίς πόρους; Να θέλουμε μια αρμοδιότητα χωρίς προσωπικό, να θέλουμε μια αρμοδιότητα με παμπάλαιο μηχανολογικό εξοπλισμό;» Χωρίς πόρους τι δίνετε και σε ποιους; Στους δήμους δίνετε την αρμοδιότητα αυτή και πότε την δίνετε;

Την Πρωτοχρονιά, δηλαδή, στην κορύφωση του χειμώνα; Τρέμω στην ιδέα και αγωνιώ. Είναι ποτέ δυνατόν, σε μία μεταβατική περίοδο, οι δήμοι να αναλάβουν αυτή την αρμοδιότητα; Να έχουμε πλημμύρες, να έχουμε κλιματική κατάρρευση, ακραία φαινόμενα στη Θεσσαλία, στον Έβρο, παντού, στην Εύβοια, στη Ρόδο; Και εσείς να λέτε μεταφέρω την αρμοδιότητα, χωρίς να δίνετε 1 ευρώ, χωρίς να δίνετε μηχανήματα, χωρίς να δίνετε προσωπικό;

Είναι αυτά, λοιπόν, τα προβλήματα, τα οποία αντιμετωπίζετε με αυτό το νομοσχέδιο, κύριε Υπουργέ που φέρνετε ή είναι στην πραγματικότητα η δική σας αγωνία και ο προεκλογικός σας πανικός, ενός κόμματος που νοιάζεται να βάψει γαλάζιο το χάρτη; Κι αν μου πείτε τι σχέση έχει αυτό με το νομοσχέδιο, θα σας πω εγώ τι σχέση έχει. Θα σας πω. Διότι η κατάργηση νομικών προσώπων δημοσίου δικαίου χωρίς καμία αξιολόγηση, χωρίς καμμία επιστημονική τεκμηρίωση, χωρίς κανένα τρόπο να δούμε τι δεν πήγε καλά στα νομικά πρόσωπα δημοσίου δικαίου που ίσως τόσα χρόνια δούλευαν αλλιώς και θα πρέπει με μια άλλη λογική να δουλέψουν, τα είπατε αυτά πουθενά; Τρεις σειρές στην αιτιολογική έκθεση.

Όμως, τι θέλατε να κάνετε και γιατί έρχεστε τέσσερις μέρες πριν τις εκλογές; Έρχεστε για τον κάθε «παραγονταρέα» -που είπα και πριν- της Νέας Δημοκρατίας, είτε κρυφά του έχετε δώσει το χρίσμα είτε φανερά, γιατί έχετε και τέτοια χρίσματα εσείς και κρυφά και φανερά, έχετε τους καταλληλότερους που μετά μπορεί όταν χαστουκίζουν να μην είναι κατάλληλοι και να το παίρνετε το χρίσμα.

Οι κοινωνίες όμως καταλαβαίνουν. Σε κάθε περίπτωση, λοιπόν, να τους αφήνετε ελεύθερους και ο καθένας να τάζει στις πλατείες των κοινοτήτων, των πόλεων, των χωριών ό,τι μπορεί, ότι εγώ έχω τη δύναμη και τις άκρες για να καταργήσω ένα νομικό πρόσωπο δημοσίου δικαίου ή αντίστροφα αν το ακροατήριο είναι αλλιώς, να διατηρήσω ένα νομικό πρόσωπο δημοσίου δικαίου. Αναρωτιέμαι, είναι αυτή η ευρωπαϊκή σύγχρονη ανθεκτική ισχυρή και αυτοτελής τοπική αυτοδιοίκηση, κύριε Υπουργέ;

Αυτά καλούμαστε όμως να ψηφίσουμε σήμερα και πρέπει επιτέλους σε αυτό το χώρο, τον ιερό χώρο της Εθνικής Αντιπροσωπείας, το ελληνικό Κοινοβούλιο, να λέμε αλήθειες, να λέμε τα πράγματα με το όνομά τους. Δεν μπορούμε να συναινέσουμε σε ένα τέτοιο νομοσχέδιο που υποκρύπτει τέτοιους σκοπούς.

Γι’ αυτό εμείς, κύριε Υπουργέ, καλούμε την Κυβέρνησή σας, έστω και την ύστατη στιγμή να αντιληφθεί ότι δεν μπορεί να είναι κόντρα και μόνη σε κάθε λογική, στην κοινή λογική. Είναι υπερκομματικής φύσεως ο σχεδιασμός της τοπικής αυτοδιοίκησης, της πολυεπίπεδης διακυβέρνησης, γι’ αυτό και πρέπει να ακούσετε και τους θεσμικούς φορείς αλλά και τα κόμματα που είναι πυλώνες της δημοκρατίας.

Εμείς πιστεύουμε στη συνταγματικά κατοχυρωμένη αυτοτέλεια των ΟΤΑ με βάση τις τοπικές ανάγκες και ιδιαιτερότητες κάθε περιοχής, με διαφάνεια και λογοδοσία, χωρίς να εμπαίζετε με τα νομικά πρόσωπα δημοσίου δικαίου ή με τη δήθεν λογοδοσία που φέρνετε και δεν χρειάζεται ούτε καν απαρτία η συνεδρίαση για να λογοδοτούν οι δημοτικές και περιφερειακές αρχές.

Εφαρμόζετε την άνωθεν αυταρχική οριζόντια κατάργηση των νομικών προσώπων δημοσίου δικαίου. Στο νομοσχέδιο που μας φέρνετε να ψηφίσουμε σήμερα, έχετε αντιδημοκρατικές ρυθμίσεις που συρρικνώνουν το διάλογο με περιορισμό, ακόμη κι άλλο περιορισμό, των συλλογικών οργάνων. Διότι τώρα πλέον χρειάζονται ακόμη μεγαλύτερες πλειοψηφίες για να φέρνουν ζητήματα, όσα μπορούν, οι επικεφαλής των παρατάξεων. Με κλήρωση, δέκα ζητήματα μπορούν να βάζουν -και άμα. Και βεβαίως με επικοινωνιακές ατάκες και ευχολόγια ζητάτε από εμάς μια λευκή επιταγή για το πως στην πραγματικότητα θα βγάζετε υπουργικές αποφάσεις για να λύνετε και να δένετε μόνοι σας.

Πάρτε πίσω τώρα τις διά περιφοράς συνεδριάσεις των συμβουλίων. Πάρτε πίσω τώρα τους τσάμπα αντιδημάρχους των δύο ταχυτήτων, πάρτε πίσω τώρα τις διατάξεις που παγιώνουν τα δημοτικά συμβούλια σε διακοσμητικό ρόλο μαριονέτας, πάρτε πίσω τώρα τις οικονομικές ρυθμίσεις που μονιμοποιούν ως δεδομένη κανονικότητα, την οικονομική μιζέρια των δήμων, τα πρόσκαιρα μπαλώματα της ανέχειας, χωρίς ποτέ να λέτε ακόμη και τα βραβεία σας, όταν τα δίνετε, από πού τα παίρνετε και αν τα παίρνετε από τους ΚΑΠ, τους αυτοτελείς πόρους. Πάρτε πίσω τώρα κάθε γενικόλογο άρθρο που αφήνει περιθώριο να επιβαρυνθούν οι ΚΑΠ.

Συμπυκνώνω, τελείως ενδεικτικά, την πολιτική σκοπιμότητα την οποία κρύβετε στην κατάργηση των νομικών προσώπων δημοσίου δικαίου σε ένα επιχείρημα που δεν αντέχει στην λογική. Και παρά το γεγονός ότι υπηρέτησα είκοσι πέντε χρόνια τον χώρο της τοπικής αυτοδιοίκησης, δεν μπόρεσα να το βρω μέσα στο νομοσχέδιο σας. Δεν μπόρεσα να το ανακαλύψω μέσα στα ψηλά και στα μεγάλα γράμματα της αιτιολογικής σας έκθεσης.

Πώς είναι δυνατόν μετά τις εκλογές και μέχρι τις 15 Νοεμβρίου να δίνετε στις δημοτικές αρχές τη δυνατότητα, κύριε Υπουργέ, να καταργούν ή να μην καταργούν νομικά πρόσωπα δημοσίου δικαίου, δηλαδή δημοτικές αρχές που έχουν ήδη εκπνεύσει στην πραγματικότητα, είτε δεν εκλεγούν είτε εκλεγούν ξανά. Όμως ξέρουμε όλοι -και αυτό είναι το fair play της ιστορίας και της πολιτικής, είναι βασικές αξιακές αρχές- ότι η απελθούσα αρχή δεν αποφασίζει για μείζονος σημασίας ζητήματα, όπως είναι η διατήρηση ή η κατάργηση ενός νομικού προσώπου δημοσίου δικαίου. Είναι μία κοροϊδία, λοιπόν. Είναι ένα σχέδιο όμως και είναι μια υπερφόρτωση όλων των δήμων με αρμοδιότητες για να τους συνδέσει ακόμη περισσότερο με το κεντρικό κράτος.

Για εμάς, εν κατακλείδι, στο ΠΑΣΟΚ τα πράγματα είναι πιο απλά έτσι, όπως ακριβώς είναι και η ζωή. Όταν αγαπάς κάτι και στην πραγματική ζωή και στην πολιτική, πρώτα απ’ όλα το σέβεσαι. Εσείς, λοιπόν, αν αγαπάτε την τοπική αυτοδιοίκηση, πρέπει να την σεβαστείτε. Την σέβεστε, όταν φέρνετε ένα νομοσχέδιο που είναι κόντρα στον Α΄ βαθμό, στον Β΄ βαθμό; Πλειοψηφία είχατε, θα μπορούσατε να έχετε μία απόφαση με τους ομογάλακτους που να σας χαϊδεύουν τα αυτιά, αλλά δεν σας τα χαϊδεύουν. Είναι και εκείνοι απέναντι. Κόντρα και μόνοι είστε, λοιπόν.

Αναμφίβολα, μετά από τόσα χρόνια, θα πρέπει να δούμε, κυρίες και κύριοι συνάδελφοι, και να αξιολογήσουμε ξανά τα νομικά πρόσωπα δημοσίου δικαίου, να δούμε πώς λειτουργούν, να έχουμε επιστήμονες, εκθέσεις, τεκμηρίωση.

Μπορείτε να το κάνετε αυτό με μία μονοκονδυλιά, δεκατρία χρόνια από τον «ΚΑΛΛΙΚΡΑΤΗ»;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας για ελάχιστα, κύριε Πρόεδρε.

Μετά την εμβληματική παρέμβαση - μεταρρύθμιση της κυβέρνησης του ΠΑΣΟΚ και του Γιώργου Παπανδρέου, που έκανε πράξη τη μεταρρύθμιση και έφερε τον νόμο αυτό, δεχόμαστε σήμερα πυρά για έναν νόμο που πραγματικά θα πρέπει να βελτιωθεί, αλλά με ποιον τρόπο, αν όχι με διαβούλευση και άνοιγμα της πόρτας του Υπουργείου σας σε όλους.

Θα πρέπει, λοιπόν, να πούμε σε εσάς, κύριε Υπουργέ, και στην Κυβέρνηση της Νέας Δημοκρατίας ότι, για εμάς, έχει μεγάλη σημασία η αυτοδιοίκηση, έχει μεγάλη σημασία η μεταρρύθμιση στην αυτοδιοίκηση και η αποκέντρωση, ήδη από την ιδρυτική μας διακήρυξη το 1974 μέχρι και σήμερα.

Το επιτελικό σας κράτος, δυστυχώς, κατέρρευσε σαν τραπουλόχαρτο μέσα στις λάσπες της θεσσαλικής γης. Όσο και αν τσαλαβουτάτε πολιτικά και προσπαθείτε να βγείτε, δυσκολεύεστε, γιατί η τραγωδία είναι μεγάλη και δεν μπορούν ούτε οι επιτόπου με τα ελικόπτερα να τη σώσουν ούτε οι άλλοι με τις μοντέρνες μπότες, που παίρνουν το φτυάρι του συντρόφου και του λέει «μη λασπωθείς, Πρόεδρε».

Χρειάζεται σχέδιο και το σχέδιο αυτό χρειάζεται να ξεκινήσει πρώτα από την τοπική αυτοδιοίκηση, τον Α΄ και Β΄ βαθμό. Η αξία της αποκέντρωσης εδώ αναδεικνύεται ως μείζονος σημασίας.

Αφήστε, λοιπόν, τους δήμους και τις περιφέρειες να πάρουν ανάσα και οξυγόνο. Μαζί πρέπει να σιγουρευτούμε και όχι εσείς να είστε το μακρύ χέρι. Μην έχετε αλλεργία στην πολυφωνία, στη συμμετοχική λήψη των αποφάσεων. Ας τους εμπιστευτούμε και ας τους εξοπλίσουμε με ξεκάθαρες οριοθετημένες αρμοδιότητες. Ας διασφαλίσουμε διαφάνεια, λογοδοσία και ανοικτά δεδομένα όπου πρέπει και όσο πρέπει.

Τελειώνοντας, κυρίες και κύριοι συνάδελφοι, αυτή την Κυριακή, οι δήμοι και οι περιφέρειες έχουν γιορτή. Εμείς δεν θα αμαυρώσουμε θεσμικά αυτή τη γιορτή. Είναι χρέος τιμής για την αυτοδιοικητική ιστορία του ΠΑΣΟΚ να σταθούμε απέναντι σε αυτό το νομοσχέδιο και όπως ο Ανδρέας Παπανδρέου είχε πει το 1986, για μας, το ΠΑΣΟΚ, η τοπική αυτοδιοίκηση αποτελεί θεμέλιο λίθο της δημοκρατίας και της πιο άμεσης μορφής της δημοκρατίας, που πρέπει να στεριώσουμε και πρέπει να βαθύνουμε.

Στον τόπο μου, λοιπόν, στην πληγωμένη Θεσσαλία, στέλνω μήνυμα αγώνα και από αυτό το Βήμα: Στην πρώτη γραμμή και όλοι μαζί. Όχι πια στα κούφια λόγια ούτε στους επιτόπου ούτε στους νέους σωτήρες. Ο ήλιος στη Θεσσαλία έδυσε και για να γυρίσει ο ήλιος, θέλει δουλειά πολλή. Αυτή την Κυριακή δίνουμε δυνατή απάντηση στις αυτοδιοικητικές εκλογές. Ξανά τον ήλιο στο προσκήνιο, ξανά τη ζωή στη Θεσσαλία.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το νομοσχέδιο του Υπουργείου Εσωτερικών είναι η συνέχεια των παρεμβάσεων όλων των προηγούμενων κυβερνήσεων -και της Νέας Δημοκρατίας, του ΠΑΣΟΚ, του ΣΥΡΙΖΑ- που διαμορφώνει τους δήμους και τις περιφέρειες σε ακόμα πιο εχθρικούς μηχανισμούς απέναντι στα λαϊκά συμφέροντα.

Δεν είναι τυχαία η πλήρης ταύτιση αυτών των δυνάμεων στην τοπική διοίκηση. Επιβεβαιώνεται, εξάλλου και από τα αλισβερίσια, τις αλληλοστηρίξεις μπροστά στις εκλογές. Σας ενώνει η ίδια στρατηγική, η διασφάλιση των κερδών των λίγων και όχι οι ανάγκες των πολλών. Προτεραιότητά σας η επιχειρηματικότητα και εδώ προχωράτε ενιαία.

Με τις ρυθμίσεις του νομοσχεδίου υποβαθμίζεται παραπέρα ο ρόλος των δημοτικών συμβουλίων, ενισχύεται η λεγόμενη κυβερνησιμότητα των δήμων και περιφερειών, ισχυροποιούνται περαιτέρω οι δημοτικές και περιφερειακές αρχές, αλλοιώνεται περαιτέρω η επιλογή του λαού -δεν είναι η ώρα, βέβαια, να αναλύσουμε πώς διαμορφώνεται αυτή- κατασκευάζοντας ακόμα πιο πλαστή πλειοψηφία για παντοδύναμη δημοτική και περιφερειακή αρχή, που θα υλοποιεί απρόσκοπτα τους κυβερνητικούς και επιχειρηματικούς σχεδιασμούς. Είναι σχεδιασμοί που δεν έχουν καμμιά σχέση με έργα και υποδομές που έχει ανάγκη ο λαός για να μην κινδυνεύει ο ίδιος και το βιός του από πλημμύρες, φωτιές και σεισμούς.

Λέμε ότι αλλοιώνεται περαιτέρω, γιατί, εκτός του εκλογικού νόμου, που ανακηρύσσει παντοδύναμη τη δημοτική αρχή με 43% -μειοψηφία δηλαδή στον λαό- θεσπίζει το υπερόργανο, τη δημοτική επιτροπή, με κρίσιμες αρμοδιότητες, τις οποίες αφαιρεί από το δημοτικό συμβούλιο, στο οποίο έχει τα τρία πέμπτα η παράταξη του δημάρχου. Ούτε αυτούς εμπιστεύεστε.

Δημιουργούνται οι δημοτικές και περιφερειακές επιτροπές που διαδέχονται όλες τις αρμοδιότητες της οικονομικής επιτροπής και την ποιότητα ζωής και προβλέπει και άλλες, όπως η υποβολή αιτημάτων πρόσληψης, η τροποποίηση των συμβάσεων, η έγκριση κάθε είδους προγραμματικής σύμβασης, η διαγραφή χρεών και η απαλλαγή προσαυξήσεων, η επιστροφή αχρεωστήτως καταβληθέντων ποσών, η σύναψη χρηματοδοτικών μισθώσεων, οι δωρεές εξοπλισμού σε άλλους δήμους.

Μονιμοποιούνται, λοιπόν, ως υπερόργανα, με απόλυτη πλειοψηφία της παράταξης αντίστοιχα του δημάρχου και του περιφερειάρχη, αφού από τις δημοτικές παρατάξεις της μειοψηφίας εκλέγονται ένα μέλος στις πενταμελείς επιτροπές, δύο μέλη στις επταμελείς και τρία μέλη στις εννεαμελείς επιτροπές και τέσσερα στις εντεκαμελείς. Η δημαρχιακή και περιφερειακή επιτροπή θα αποφασίζει για κρίσιμα ζητήματα σε πολύ στενότερο και απόλυτα ελεγχόμενο από άποψη συσχετισμού περιβάλλοντος.

Υποβαθμίζεται με το νομοσχέδιο η ζωντανή λειτουργία των δημοτικών και περιφερειακών συμβουλίων, ενισχύονται οι συνεδριάσεις με τηλεδιασκέψεις, που δεν μπορεί να υποκαταστήσουν την ουσιαστική συζήτηση με τη φυσική παρουσία. Από μία φορά τον μήνα που προβλεπόταν συνεδρίαση του δημοτικού συμβουλίου με τηλεδιάσκεψη ή με μεικτό τρόπο, τώρα προβλέπεται μια φορά τον μήνα διά ζώσης συνεδρίαση. Περιορίζει τη δυνατότητα στις παρατάξεις να φέρουν θέματα και ψηφίσματα εκτός ημερήσιας διάταξης. Μόνο ένα θέμα και αυτό, αν το δεχτεί η πλειοψηφία του συνόλου των μελών του συμβουλίου.

Εισάγεται η ρύθμιση για ειδική συνεδρίαση λογοδοσίας των δημοτικών και περιφερειακών αρχών, μία για κάθε δίμηνο, με την οποία επιχειρείται να δικαιολογηθεί ο περιορισμός εισαγωγής θεμάτων εκτός ημερήσιας στις συνεδριάσεις του δημοτικού συμβουλίου. Θέτει και κατά την ειδική συνεδρίαση τον περιορισμό των δέκα θεμάτων προς συζήτηση, χωρίς να διασφαλίζει την εισαγωγή αριθμού θεμάτων από τις μειοψηφίες. Μπορεί, δηλαδή, τα δέκα θέματα να τα καλύψουν, για παράδειγμα, οι σύμβουλοι της πλειοψηφίας.

Προβλέπει ρύθμιση που για επείγοντα θέματα λαμβάνεται απόφαση διά περιφοράς, πρακτική που χρησιμοποιείται και για κρίσιμα ακόμα ζητήματα. Εκφράζουμε, βέβαια, την αντίθεσή μας.

Με το επιχείρημα της οικονομίας κλίμακας καταργείτε τα νομικά πρόσωπα δημοσίου δικαίου, τις κοινωφελείς επιχειρήσεις των δήμων, καθώς και τις σχολικές επιτροπές. Μεταφέρετε τις αρμοδιότητές τους στον δήμο. Ταυτόχρονα, βέβαια, ενισχύετε τους αναπτυξιακούς οργανισμούς και τις ανώνυμες εταιρείες, ώστε να ενισχύεται η πολιτική των ιδιωτικοποιήσεων, η παραπέρα εμπορευματοποίηση των κοινωνικών υπηρεσιών των δήμων.

Η απόφαση αυτή της κατάργησης των νομικών προσώπων δεν συνδέεται με την ανάγκη βελτίωσης των υπηρεσιών προς τους δημότες, αλλά με τη μείωση του κόστους λειτουργίας τους, την ενσωμάτωση των εργαζομένων και κατανομή ανάλογα των αναγκών των δήμων, αφού δεν προβλέπεται ότι θα ασκούν τα ίδια καθήκοντα.

Οι συνέπειες είναι αρνητικές. Στην καλύτερη περίπτωση, θα υπάρξει πλήρης υποβάθμιση πολιτιστικών, αθλητικών δραστηριοτήτων, αν όχι παντελής κατάργηση. Όπως προκύπτει, οδηγούνται σε ανάθεση αυτών των οργανωτικών ζητημάτων σε μάνατζερ, με κατάργηση της δωρεάν πρόσβασης στον πολιτισμό και την πολιτιστική κληρονομιά.

Ως προς την καλλιτεχνική παιδεία, πουθενά δεν διασφαλίζει τη λειτουργία δομών, όπως δημοτικό ωδείο, δημοτική μουσική, εικαστικό εργαστήρι. Δεν αναφέρεται ότι αυτές θα συνεχίσουν να λειτουργούν. Είπαμε και χθες στην επιτροπή ότι υπάρχει συγκεκριμένη πρόταση εργαζομένων στα δημοτικά ωδεία, που την καταθέτουμε εδώ για τα Πρακτικά.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι κοινωφελείς μεταφέρονται αυτοδίκαια, όπως λέει το νομοσχέδιο, όμως όχι και το προσωπικό, γιατί η κατανομή θα γίνει με απόφαση του γραμματέα της οικείας αποκεντρωμένης διοίκησης. Επειδή πολλές από τις ανάγκες σε προσωπικό εξυπηρετούνται με συμβάσεις έργου που ανανεώνονται διαρκώς για πολλά χρόνια, κινδυνεύουν να χάσουν τη δουλειά, μόλις ολοκληρωθεί η τρέχουσα σύμβασή τους. Όλοι οι μακροχρόνια συνεργαζόμενοι εξωτερικοί συνεργάτες, πλην των νομικών συμβούλων, ξαφνικά τελειώνουν στις 31-12-2023. Δεν υπάρχει καμμία πρόβλεψη για μισθώσεις και ακίνητα που διαχειρίζονται αυτοί οι οργανισμοί.

Σημειώνουμε επίσης ότι δεν προβλέπονται συνολικά μέτρα, όπως η αναγκαία χρηματοδότηση, η οποία έχει συρρικνωθεί, στερώντας πόρους από τους δήμους, που θα έπρεπε να πάνε στα αναγκαία έργα. Βεβαίως, εάν πάρουμε υπ’ όψιν τις αρμοδιότητες που έχουν μεταφερθεί χωρίς πόρους, τότε η οικονομική κατάσταση είναι ασφυκτική.

Επίσης, δεν προβλέπεται η επαρκής στελέχωση με το κατάλληλο προσωπικό και υπηρεσίες προς τους δημότες.

Είμαστε, λοιπόν, ενάντια στην κατάργηση των σχολικών επιτροπών. Στηρίζουμε το αίτημα της εκπαιδευτικής κοινότητας για συγκρότηση επιτροπών παρακολούθησης, χρηματοδότησης των σχολείων και των κατευθύνσεων, με συμμετοχή της αντιπολίτευσης και των φορέων της εκπαιδευτικής κοινότητας, των εκπαιδευτικών και των γονέων, κάτι που δεν διασφαλίζεται με το άρθρο 30, που προβλέπει τη σύσταση των επιτροπών.

Αυτό που έχει προτεραιότητα είναι η αύξηση της χρηματοδότησης για τις ανάγκες των σχολείων κόντρα σε μια πολιτική που σταθερά μειώνει τις δαπάνες. Η μείωση έχει φτάσει στο 40%.

Προβλέπεται επίσης στο νομοσχέδιο η δημιουργία κόμβου παρακολούθησης για τη χάραξη αποτελεσματικών και στοχευμένων πολιτικών για την τοπική διοίκηση, καθώς και την παρακολούθηση και αξιολόγηση των επιδόσεων των ΟΤΑ.

Η αξιολόγηση των επιδόσεων θα γίνεται με βάση την πολιτική του κόστους-οφέλους. Ακριβώς αυτή η πολιτική δεν επιτρέπει να γίνονται τα αντιπλημμυρικά και αντιπυρικά έργα, η αντισεισμική θωράκιση, με τα τραγικά αποτελέσματα που ζει ο λαός μας στη Θεσσαλία, τον Έβρο, τη Ρόδο και όχι μόνο.

Στόχος των συγκεκριμένων πολιτικών και της παρακολούθησης της αξιολόγησης είναι ο πιο σφιχτός εναγκαλισμός στις κεντρικές αντιλαϊκές πολιτικές και η διαμόρφωση καλύτερου φιλικού επενδυτικού κλίματος και στους δήμους και τις περιφέρειες.

Γι’ αυτό και έχετε θεσμοθετήσει τους αναπτυξιακούς οργανισμούς, για να στηρίξουν ακριβώς σε τοπικό και περιφερειακό επίπεδο αυτές τις πολιτικές και αυτές τις ανάγκες των επιχειρηματικών σχεδιασμών. Στις επιδόσεις θα αξιολογείται και η επέλαση των επιχειρηματιών στο φυσικό περιβάλλον, στα δάση και ιδιαίτερα μετά από μεγάλες καταστροφές, όπως συνέβη με το σχέδιο Μπένου, αλλά και στον Έβρο, που ενώ ακόμη «καπνίζει», δόθηκε άδεια από την αποκεντρωμένη διοίκηση για ανανεώσιμη πηγή ενέργειας, που σταμάτησε μετά την αντίδραση του λαού.

Η αξιολόγηση των επιδόσεων αφορά και τη διαχείριση και αξιοποίηση των απορριμμάτων από μεγάλους επιχειρηματικούς ομίλους, την παραχώρηση της δημόσιας γης, των ακτών, των δασών. Η επιχειρηματική δράση αφορά την ανταποδοτική διαχείριση των αρμοδιοτήτων που μεταφέρονται στους τομείς της παιδείας, της υγείας, της πρόνοιας, που ο λαός θα τα ξαναπληρώνει για ακόμη πιο υποδεέστερες υπηρεσίες. Αφορά τη γενίκευση της ανταποδοτικότητας των υπηρεσιών των δήμων.

Οι ελλείψεις σε εργαζόμενους είναι μεγάλες στους δήμους και δεν μπορούν να προσφέρουν τις υπηρεσίες που έπρεπε να προσφέρουν στον λαό. Οι ανάγκες καλύπτονται με διάφορα προγράμματα του ΟΑΕΔ που έχουν ημερομηνία λήξης, ανακυκλώνουν τους ανέργους. Τώρα, με τον νέο νόμο που ψήφισε η Νέα Δημοκρατία θα απασχολούνται και οι εργαζόμενοι έως και εβδομήντα τεσσάρων ετών! Είναι ντροπή αυτό. Ντροπή!

Πάνω σε αυτά θα γίνονται λοιπόν οι αξιολογήσεις και η επίδοση των μέτρων και των πολιτικών των ΟΤΑ. Όσον αφορά τη διάκριση που αφορά τα απόβλητα που προκαλούνται από φυσικές ή τεχνολογικές καταστροφές ευρείας κλίμακας, των οποίων η περισυλλογή υπάγεται στην αρμοδιότητα της υπηρεσίας καθαριότητας των δήμων -τέτοια βέβαια δεν υφίσταται, κύριε Υπουργέ-, διαφωνούμε με αυτή.

Το βασικό είναι ότι δεν διευκρινίζεται πώς εμπλέκεται η υπηρεσία περισυλλογής των απορριμμάτων ενός δήμου με τα απόβλητα που δημιουργούνται από καταστροφικές πυρκαγιές, αλλά και από καταστροφικές πλημμύρες.

Φορτώνετε στους δήμους το κόστος και την ευθύνη για ένα αντικείμενο που ανήκει στις αρμοδιότητες του Εθνικού Μηχανισμού Διαχείρισης Κρίσεων και Αντιμετώπισης Κινδύνων.

Σύμφωνα με τον ν.4662 του 2020, το άρθρο 4, που λέει «Δράσεις εθνικού μηχανισμού στη λειτουργική βάση», υπάγεται, μεταξύ των άλλων, και η βραχεία αποκατάσταση, που περιλαμβάνει τη συντονισμένη εφαρμογή μέτρων και δράσεων για την άμεση ανακούφιση των πληγέντων, τις επείγουσες τεχνικές παρεμβάσεις για τον περιορισμό των επιπτώσεων των καταστροφών, την ενεργοποίηση του κρατικού μηχανισμού, καταγραφή ζημιών κ.λπ..

Η τροπολογία που φέρατε, κύριε Υπουργέ, δεν αντιμετωπίζει το ζήτημα με βάση αυτόν τον νόμο του 2020 και μεταφέρει αρμοδιότητες στους δήμους.

Το άρθρο 42, η προωθούμενη αλλαγή στην υποβολή του επιχειρησιακού προγράμματος των δήμων για τα αδέσποτα, δεν αλλάζει σε τίποτα στην ουσία τον ν.4830 του 2021, που φορτώνει την αρμοδιότητα διαχείρισης των αδέσποτων στους δήμους, χωρίς την εξασφάλιση της απαιτούμενης χρηματοδότησης. Με βάση τα επιχειρησιακά προγράμματα που συντάσσουν οι δήμοι, μπορούν να αναθέτουν τη διαχείριση ή μέρους αυτής είτε σε εθελοντικές ομάδες είτε σε ιδιώτες.

Έχουμε διαφωνήσει και διαφωνούμε και με το άρθρο 42. Δεν συμφωνούμε με τις συνεχείς παρατάσεις που δίνονται σε αποφάσεις σφράγισης καταφυγίων. Το θεωρούμε επικίνδυνο για την υγεία των ζώων, αλλά και για τη δημόσια υγεία. Στηρίζουμε τη θέση της Ομοσπονδίας Ζωοφιλικών Σωματείων Ελλάδας για απόσυρση του άρθρου 45.

Ως ΚΚΕ κρίνουμε συνολικά το προτεινόμενο νομοσχέδιο με βάση τα κύρια ζητήματα που αφορούν τους ΟΤΑ και τους οργανισμούς από τη σκοπιά της εξυπηρέτησης των λαϊκών αναγκών. Αυτά είναι η χρηματοδότηση, για την οποία είπαμε αρκετά, η υποστελέχωση, που είναι βαρίδια στο να δίνονται αδάπανα οι υπηρεσίες στον λαό. Οι αντίστοιχες υπηρεσίες, πολιτισμός, αθλητισμός, κοινωνική πολιτική και άλλα, θα επιδεινωθούν ακόμα περισσότερο. Γι’ αυτό και εκφράζουμε την πλήρη διαφωνία μας.

Απέναντι σε μια τοπική διοίκηση που από τη φύση της λειτουργεί ως μηχανισμός προώθησης της αντιλαϊκής πολιτικής για την προσέλκυση επενδύσεων, που λειτουργεί ως φορομπηχτικός οργανισμός, με ακρογωνιαίο λίθο την ανταποδοτικότητα, τις ιδιωτικοποιήσεις και άλλες αξιώσεις του κεφαλαίου, ο εργαζόμενος λαός έχει ανάγκη από εκλεγμένους στην τοπική διοίκηση που θα αμφισβητούν την «καρδιά» αυτής της στρατηγικής, γιατί αλλιώς θα δέχονται τις συνέπειές της, όπως μέχρι σήμερα.

Στις εκλογές την Κυριακή ο λαός χρειάζεται να μειώσει, να «πετσοκόψει» τις δυνάμεις που υπηρετούν τους λίγους, με κριτήριο τις ανάγκες των πολλών και όχι τα κέρδη των λίγων. Να κάνει τη διαφορά. Να δώσει δύναμη στη δύναμή του. Να ψηφίσει την Κυριακή τα ψηφοδέλτια του ΚΚΕ, της λαϊκής συσπείρωσης σε δήμους και περιφέρειες σε όλη τη χώρα.

Τέλος, κύριε Υπουργέ, καταθέτουμε ένα σημείωμα της Ομοσπονδίας Συλλόγων Υπαλλήλων Αιρετών Περιφέρειας Ελλάδας, που φαντάζομαι το έχετε πάρει και εσείς, που ζητούν -για ζητήματα ασφαλείας- οι εργαζόμενοι των περιφερειών να είναι κι αυτοί στη διαδικασία μετάδοσης και διασταύρωσης των στοιχείων των αποτελεσμάτων των εκλογών. Το καταθέτουμε για τα Πρακτικά.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Κατσώτη για τη συνέπεια στον χρόνο.

Τον λόγο τώρα έχει ο ειδικός αγορητής της Ελληνικής Λύσης, ο κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Σας ευχαριστώ πολύ, κύριε Πρόεδρε.

Αξιότιμε κύριε Υπουργέ, αξιότιμοι συνάδελφοι και αξιότιμες συναδέλφισσες, η Κυβέρνηση εισάγει ένα νομοσχέδιο το οποίο ευαγγελίζεται ότι αποσκοπεί στη βελτίωση του συστήματος διακυβέρνησης και της οργάνωσης των ΟΤΑ προς διασφάλιση της βέλτιστης και οικονομικής διοικητικής λειτουργίας τους, με όρους διαφάνειας, δημόσιας λογοδοσίας και επιβράβευσης.

Ωστόσο, ακόμα και στις περιπτώσεις εκείνες που οι προβλέψεις του νομοσχεδίου φαίνονται εκ πρώτης όψεως να υπηρετούν αυτόν τον στόχο, παραμένουν στην ουσία τους προσχηματικές, ενώ παράλληλα αναδύονται σαφείς υπόνοιες για τις πραγματικές σκοπιμότητες που επιδιώκονται με τη συγκέντρωση του συνόλου των αρμοδιοτήτων και εξουσιών είτε στο πρόσωπο του δημάρχου είτε στο πρόσωπο του περιφερειάρχη.

Για άλλη μια φορά, θα ήθελα από το Βήμα της Βουλής να τονίσω ποια είναι η πάγια θέση της Ελληνικής Λύσης σχετικά με την τοπική αυτοδιοίκηση.

Η Ελληνική Λύση πιστεύει ότι θα πρέπει η τοπική αυτοδιοίκηση να είναι ακομμάτιστη, θα πρέπει να επαφίεται στις τοπικές κοινωνίες και να αναδεικνύουν εκείνους τους άρχοντες που θα διαχειρίζονται την καθημερινότητά τους και θα επιλύουν τα προβλήματα της τοπικής κοινωνίας με εκπροσώπους, οι οποίοι θα αναδεικνύονται μέσα από τις τοπικές κοινωνίες και όχι με επιλογές από τις κομματικές ηγεσίες.

Έχουμε δει το θλιβερό φαινόμενο να παρεμβαίνουν τα κόμματα εξουσίας και να υποστηρίζουν υποψηφίους καθαρά με κομματικά κριτήρια και μάλιστα, ακόμα και να καταργούν πρόσωπα τα οποία έχουν αναδειχθεί σε συγκεκριμένα αξιώματα με την ψήφο των πολιτών. Γι’ αυτό και η Ελληνική Λύση στις επικείμενες δημοτικές και περιφερειακές εκλογές δεν δίνει το χρίσμα σε κανέναν υποψήφιο. Αφήνει ελεύθερες τις τοπικές κοινωνίες να αναδείξουν τις ηγεσίες τους, όπου θα επιλύσουν τα προβλήματά τους. Θεωρούμε ότι στην άμεση δημοκρατία που υφίσταται στην τοπική κοινωνία θα πρέπει να είναι ανεξάρτητη η επιλογή των προσώπων και να αναδεικνύονται μέσα από τις διεργασίες της τοπικής κοινωνίας.

Κατά συνέπεια, κάθε νομοθετική παρέμβαση που ενισχύει εκείνα τα πρόσωπα τα οποία υποδεικνύονται από τις κομματικές ηγεσίες είναι, εάν θέλετε, ένα τραύμα για την άμεση δημοκρατία. Και αυτό επιχειρεί η Κυβέρνηση με το παρόν νομοσχέδιο, να δώσει μεγάλες εξουσίες στα πρόσωπα της τοπικής αυτοδιοίκησης είτε πρόκειται για τους δημάρχους είτε πρόκειται για τους περιφερειάρχες. Και μάλιστα, δίνει τη δυνατότητα ο δήμαρχος να έχει τον απόλυτο έλεγχο ακόμα και στη βούληση των δημοτικών και περιφερειακών συμβούλων και γι’ αυτό καταργεί τη μυστική ψηφοφορία για την ανάδειξη του προέδρου του δημοτικού συμβουλίου ή του περιφερειακού συμβουλίου και το να γίνεται με φανερή ψηφοφορία, με το επιχείρημα, δήθεν, ότι όποιος διαφωνεί, θα πρέπει να το κάνει δημόσια. Η μυστική ψηφοφορία είναι κεκτημένο της δημοκρατίας και δεν θα πρέπει να καταργείται. Οι φανερές ψηφοφορίες, όπου ακριβώς κάποιος θα διαφωνεί δημόσια μόνο και μόνο για να υποστεί το μπούλινγκ από τα τρολ της εξουσίας, αυτό είναι ανεπίτρεπτο.

Έπειτα, τι συμβαίνει με το παρόν νομοσχέδιο: Δίνεται η εξουσία, οι υπερεξουσίες είτε στη δημοτική επιτροπή που αντικαθιστά την εκτελεστική και την επιτροπή ποιότητας ζωής δίνοντας της υπερεξουσίες. Με μια τέτοια πλειοψηφία στην πλειοψηφούσα παράταξη στερείται ουσιαστικά η φωνή της μειοψηφίας στην εκπροσώπησή της σε μια επιτροπή όπου λαμβάνονται κρίσιμες αποφάσεις για τη διαχείριση τόσο των οικονομικών όσο και της καθημερινότητας των οικονομικών του δήμου ή της περιφέρειας και για τα προβλήματα της καθημερινότητας των πολιτών.

Εκεί, ένα από τα πιο σημαντικά του παρόντος νομοσχεδίου είναι ότι κατοχυρώνει, εάν θέλετε, τις τηλεσυνεδριάσεις τόσο στα δημοτικά συμβούλια όσο και στα περιφερειακά συμβούλια. Έχουμε, δηλαδή, μια άλλη νομοθετική πρωτοβουλία της Κυβέρνησης να καταργήσει τις διά ζώσης συνεδριάσεις. Είναι απαράδεκτο να γίνονται συνεδριάσεις είτε δημοτικών συμβουλίων είτε περιφερειακών συμβουλίων με τηλεδιάσκεψη, διότι ακριβώς έτσι χάνουμε την ουσία της διάσκεψης.

Πρέπει να υπερασπιστούμε τη διά ζώσης, έχει μεγάλη σημασία για την ουσία της αξίας μιας συνεδρίασης. Άλλο πράγμα από απόσταση και άλλο πράγμα από κοντά. Άλλο πράγμα η άμεση επαφή και άλλο πράγμα το να γίνεται μία συνεδρίαση και να λαμβάνονται οι αποφάσεις με τηλεδιάσκεψη. Και μάλιστα, μόνο μία διά ζώσης προβλέπεται στον νόμο, ενώ θα έπρεπε να προβλέπεται εναλλακτικά η τηλεδιάσκεψη κάτω από έκτακτες συνθήκες, όταν ακριβώς υπάρχει αντικειμενική αδυναμία να προσέρχονται οι δημοτικοί και οι περιφερειακοί σύμβουλοι στις συνεδριάσεις.

Έπειτα, το παρόν νομοσχέδιο δεν κατοχυρώνει τη δημοσιότητα των συνεδριάσεων των δημοτικών συμβουλίων και των περιφερειακών συμβουλίων. Υπάρχουν ΟΤΑ, οι οποίοι διαθέτουν live streaming για να μεταδίδονται οι συνεδριάσεις. Θα πρέπει να είναι υποχρεωτικό το live streaming, ώστε οι πολίτες να γνωρίζουν πολύ καλά τι διαμείβεται ακριβώς μέσα στις συνεδριάσεις των τοπικών οργάνων. Έπειτα, δεν δίνεται η δυνατότητα στο να θέτουν άμεσα θέματα προς συζήτηση τόσο για το δημοτικό συμβούλιο, όσο και για το περιφερειακό συμβούλιο είτε από τους φορείς είτε από ομάδες δημοτών, για να συζητούνται με τη λογοδοσία των δημοτικών ή περιφερειακών επιτροπών.

Δεν καθιερώνεται μέσα από το παρόν νομοσχέδιο ο έλεγχος νομιμότητας των αποφάσεων είτε του δημάρχου είτε του περιφερειάρχη. Αυτό είναι ένα μειονέκτημα του νομοσχεδίου και δείχνει ακριβώς ποια είναι η πρόθεση της Κυβέρνησης, να λειτουργεί η δημοτική και η περιφερειακή εξουσία χωρίς ακριβώς να ελέγχεται και να μην καθορίζεται από ποιον θα ελέγχεται ο έλεγχος της νομιμότητας αυτών των αποφάσεων.

Καταργούνται τα νομικά πρόσωπα δημοσίου δικαίου και αυτό γίνεται με τέτοιον τρόπο, όπου στο μέλλον θα ανοίγει η πόρτα σε ιδιώτες για να διαχειρίζονται ουσιώδεις αρμοδιότητες των δήμων ή των περιφερειών. Με την κατάργηση των νομικών προσώπων δημοσίου δικαίου θα έχουμε ακριβώς μία κερκόπορτα, για να μπουν ιδιώτες. Και θα πρέπει να επισημάνουμε ότι στους δήμους, στους ΟΤΑ υπάρχουν πολλά φαινόμενα διαφθοράς και τα οποία με το παρόν νομοσχέδιο δεν αντιμετωπίζονται. Θα πρέπει να «απολυμάνουμε» αυτές τις εστίες διαφθοράς μέσα στην τοπική αυτοδιοίκηση.

Είναι πάρα πολύ μεγάλο ζητούμενο η διαχείριση των απορριμμάτων. Το είπαμε και στην επιτροπή, ότι πάνω από τα απορρίμματα συνήθως συγκεντρώνονται όρνεα και κοράκια. Είναι αδιανόητο και ανεπίτρεπτο για τη διαχείριση των απορριμμάτων να κατασπαταληθεί δημόσιο χρήμα ανεξέλεγκτα από εταιρείες των ολιγαρχών. Θα πρέπει να αποτρέψουμε τα κοράκια και τα όρνια να μπουν και να διεισδύσουν στη διαχείριση του δημοσίου χρήματος και το παρόν νομοσχέδιο δεν διασφαλίζει τη διαφάνεια στη διαχείριση του δημοσίου χρήματος.

Για τις σχολικές επιτροπές, θα ήθελα να πω ότι δεν έχουν ληφθεί υπ’ όψιν οι προτάσεις που έγιναν από τους φορείς και ιδιαίτερα από την ομοσπονδία των διευθυντών και διευθυντριών των σχολικών μονάδων. Όπως πρότειναν μέσα από το υπόμνημά τους, είναι ανεπίτρεπτο να μην συμμετέχουν και εκπρόσωποι των σχολικών μονάδων, ο προϊστάμενος, ο διευθυντής ή η διευθύντρια μιας σχολικής μονάδας στην επιτροπή και να μην έχουν άποψη για την οικονομική επιχορήγηση των σχολικών μονάδων.

Σε ό,τι αφορά τα αδέσποτα ζώα, υπάρχουν κινήσεις οι οποίες είναι θετικές, αλλά θα πρέπει να είμαστε πάρα πολύ προσεκτικοί στο θέμα των καταφυγίων των αδέσποτων ζώων από τους ιδιώτες. Δίνεται μία παράταση, όπου υπάρχει αντίδραση από την Ομοσπονδία των Ζωοφιλικών Οργανώσεων. Εμείς θεωρούμε ότι στους δήμους θα πρέπει να δοθούν αρμοδιότητες, να δημιουργήσουν υπηρεσίες οι οποίες θα ασχολούνται με τα αδέσποτα ζώα και να υπάρχουν οι αντίστοιχες υποδομές, δηλαδή να έχουν κτηνιάτρους, να έχουν χώρους φιλοξενίας των αδέσποτων ζώων. Δεν θα πρέπει να αφήσουμε τη διαχείριση των ζώων συντροφιάς, εάν θέλετε, μόνο σε ιδιώτες, γιατί, ακριβώς υπάρχουν πολλές καταγγελίες για κακοποίηση των ζώων. Ναι μεν προβάλλουν τα φιλοζωικά τους αισθήματα, αλλά στην πραγματικότητα δεν έχουν εκείνες τις υποδομές ώστε πραγματικά να διασφαλίζεται η προστασία των αδέσποτων ζώων από εκείνους.

Φρονούμε, λοιπόν, ότι αυτό το νομοσχέδιο δεν επιλύει, δεν κατοχυρώνει τη διαφάνεια και τη λογοδοσία, δίνει υπερεξουσίες στον δήμαρχο και στον περιφερειάρχη και χρειάζονται πολλά να γίνουν, τα οποία η Κυβέρνηση δεν τα κάνει. Με πρωτοβουλίες νομοθετικές οι οποίες δεν είναι ολοκληρωμένες, δεν είναι καθολικές και γίνονται σε σύντομο χρονικό διάστημα και μάλιστα, κάτω από την πίεση των επικείμενων αυτοδιοικητικών εκλογών, δεν μπορούμε να επιλύσουμε τα προβλήματα και να κατοχυρώσουμε ούτε τη διαφάνεια ούτε τη λογοδοσία. Θα επεκταθούμε περισσότερο κατά τη διάρκεια της δευτερολογίας.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Σαράκη για την οικονομία του χρόνου.

Τον λόγο τώρα έχει ο ειδικός αγορητής του κόμματος Σπαρτιάτες, ο κ. Ιωάννης Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Η σημερινή Κυβέρνηση χαρακτηρίζεται από έλλειψη οργάνωσης και αδυναμία διοίκησης της χώρας. Πραγματικά, η εικόνα που παρουσιάζει σε όλα τα επίπεδα είναι ντροπιαστική για τη χώρα και πλήρως ερασιτεχνική. Ανεξέλεγκτες φυσικές καταστροφές που ξεγυμνώνουν την ανυπαρξία του πολυδιαφημισμένου επιτελικού κράτους.

Είδαμε και χθες στο προσχέδιο του προϋπολογισμού να μοιράζετε ψίχουλα και επιδόματα για τους πολίτες που πένονται από την ακρίβεια, η οποία σε αυτό το περιβάλλον αρρύθμιστων αγορών διογκώνεται και τσακίζει την αγοραστική δύναμη.

Είχε το θράσος ο Πρωθυπουργός να κάνει παράπονα γιατί τον εγκαλούμε για τις εγκαταστάσεις του ΟΑΚΑ επειδή προχώρησε –λέει- σε μελέτες, ενώ το στάδιο έχει να συντηρηθεί δύο δεκαετίες. Να θυμίσω στον κύριο Πρωθυπουργό τις κυβερνήσεις της Νέας Δημοκρατίας αυτό το διάστημα; Κυβέρνηση Καραμανλή 2004 - 2009, συγκυβέρνηση Σαμαρά 2012 - 2015, Κυβέρνηση Μητσοτάκη 2019 - 2023 μέχρι σήμερα. Όλα αυτά τα χρόνια, δεν κάνετε τίποτα.

Όμως, η αδυναμία της Κυβέρνησης δεν είναι μόνο στο να επιβληθεί των προβλημάτων που προκύπτουν ή που προϋπήρχαν στις ζωές μας, αλλά και στο κοινοβουλευτικό σας έργο, είστε εντελώς ανοργάνωτοι και πρόχειροι. Τρεις μήνες και πλέον φέρνετε τελευταία στιγμή ευρωπαϊκές οδηγίες για να μην φάμε πρόστιμα σαν χώρα. Ξηλώσατε το ΕΣΡ και την ΑΔΑΕ με συνεπίκουρο -το δεκανίκι σας- την Ελληνική Λύση, μια μέρα πριν τη συνεδρίαση της ΑΔΑΕ για το κρίσιμο θέμα των υποκλοπών, ενώ η θητεία τους είχε λήξει εδώ και μήνες, όπως ομολογήσατε. Και τώρα μας φέρνετε την τελευταία στιγμή, πριν τις εκλογές, νομοσχέδιο για τους Οργανισμούς Τοπικής Αυτοδιοίκησης.

Τα είπαμε και στην επιτροπή, τα λέμε και τώρα. Δεν έχετε κανέναν προγραμματισμό και βλέπουμε πως, μέχρι στιγμής, τρέχετε πίσω από τις εξελίξεις, ενώ θα έπρεπε να ορίζετε εσείς την πορεία της χώρας. Έτσι φέρνετε, λοιπόν, το νομοσχέδιο την τελευταία στιγμή για τους Οργανισμούς Τοπικής Αυτοδιοίκησης, ενώ θα μπορούσατε να το έχετε φέρει από το 2021 που αλλάξατε τον εκλογικό νόμο.

Εμείς ζητήσαμε να αποσυρθεί, αλλά αφού δεν εισακουστήκαμε και το συζητάμε, έχουμε εντοπίσει αρκετά μελανά σημεία.

Αρχικά, δίνετε, το αυταρχικό δικαίωμα στον εκάστοτε δήμαρχο να καθαίρει όποτε αυτός θέλει και χωρίς να δώσει λογαριασμό σε κανέναν τους αντιδημάρχους. Αυτό δημιουργεί έλλειψη σταθερότητας και ασφάλειας στη θέση των αντιδημάρχων αφού, δεν θα έχουν εγγυημένη σταθερότητα στη θέση τους, καθώς ο δήμαρχος μπορεί να τους απομακρύνει οποτεδήποτε, δημιουργώντας έτσι ανασφάλεια και αναστάτωση στη λειτουργία της δημοτικής αρχής.

Επιπλέον, η δυνατότητα ανάκλησης χωρίς δικαιολογία ενθαρρύνει την πιθανότητα κατάχρησης εξουσίας από τον δήμαρχο. Αυτό σημαίνει ότι ο δήμαρχος μπορεί να χρησιμοποιήσει αυτή την εξουσία για να εξυπηρετήσει τα προσωπικά του συμφέροντα, προκαλώντας έτσι προβλήματα στη δημοκρατική λειτουργία του δήμου. Ακόμη, με τη διάταξη αυτή, νομοθετείτε την έλλειψη εκπροσώπησης και ποικιλομορφίας απόψεων στο δημοτικό συμβούλιο. Φωνές και απόψεις που διαφέρουν από αυτές του δημάρχου θα εξαιρούνται, με αποτέλεσμα να υπονομευτεί η δημοκρατική διαδικασία. Και αν δεν εξαιρούνται, η συνεχής απειλή ανάκλησης μπορεί να εμποδίσει τους αντιδημάρχους να λάβουν αποφάσεις που θεωρούν αναγκαίες, αλλά μπορεί να αντιταχθούν στις προτιμήσεις του δημάρχου, περιορίζοντας έτσι τη ρευστότητα στη λήψη των αποφάσεων.

Κύριοι της Κυβέρνησης, συμφωνούμε όλοι και πρώτος από όλους εγώ, αφού έχω υπηρετήσει πάνω από τριάντα επαγγελματικά έτη στην τοπική αυτοδιοίκηση και γνωρίζω από πρώτο χέρι, πως η τοπική αυτοδιοίκηση έχει χρόνια προβλήματα στην οργάνωσή της, αλλά δουλειά μας είναι να εκσυγχρονίσουμε τους δήμους και τις περιφέρειες και να τους κάνουμε να λειτουργούν με διαφανείς διαδικασίες.

Όμως, θεσπίζετε, αλλοπρόσαλλες αλλαγές. Πώς είναι δυνατόν να υπάρχουν δύο ταχυτήτων αντιδήμαρχοι, οι έμμισθοι και οι άμισθοι; Είναι προφανές πως ο άμισθος αντιδήμαρχος δεν θα έχει σε προτεραιότητα το έργο που του έχει αναθέσει ο δήμαρχος γιατί κάπως θα πρέπει να ζήσει. Με αυτό το μέτρο, πέρα από τη δημιουργία ανισοτήτων, κλείνετε το μάτι και στη διαφθορά. Ο λόγος που οι θέσεις που έχουν σχέση με τη διακυβέρνηση της χώρας, της περιφέρειας, του δήμου, δίνουν μισθούς, είναι γιατί περιλαμβάνουν πολλές ευθύνες και πρέπει να διασφαλιστεί ότι οι εκλεγμένοι θα έχουν ένα επίπεδο ζωής ώστε να μπορούν αποκλειστικά να ασχοληθούν με το δύσκολο έργο της διοίκησης.

Για την ειδική συνεδρίαση λογοδοσίας εμείς προτείνουμε, όπως και η ΚΕΔΕ, ότι πρέπει να γίνεται κάθε τέσσερις μήνες και ο αριθμός των ερωτήσεων -λέμε εμείς- θα πρέπει να αυξηθεί από δέκα έως είκοσι τουλάχιστον, για να μπορεί να υπάρχει σωστή αντιπροσώπευση από την αντιπολίτευση. Και επειδή η εύρυθμη λειτουργία της τοπικής αυτοδιοίκησης εξαρτάται σε μεγάλο βαθμό από την αντιπολίτευση του δημοτικού συμβουλίου μέσω του ελέγχου που ασκεί στον δήμαρχο, θεωρούμε πως δεν γίνεται σε όλους τους δήμους, ανεξαρτήτου έκτασης και πληθυσμού, ο κάθε δημοτικός σύμβουλος να μπορεί να θέσει μόνο ένα θέμα στην ημερήσια διάταξη. Τις ίδιες ανάγκες έχει ο Δήμος Αθηναίων, με δήμους εκτός αστικού ιστού; Όταν έχουμε δημοτικές παρατάξεις πολλών δημοτικών συμβούλων, η παροχή γραφείων αναδεικνύεται ως ένα δημοκρατικό μέτρο που προωθεί την ισότητα και τη διαφάνεια στην πολιτική σφαίρα. Μέσω αυτού, δίνεται η ίδια ευκαιρία σε όλες τις παρατάξεις να έχουν πρόσβαση σε απαραίτητους χώρους για την αποτελεσματική εκτέλεση των καθηκόντων τους. Άρα σε δήμους άνω των πενήντα χιλιάδων κατοίκων θα πρέπει η δημοτική αρχή να τους παρέχει χώρο και γραμματειακή υποστήριξη. Δεν πρέπει να ξεχνάμε πως δεν είναι όλες οι δημοτικές παρατάξεις παρακλάδια πολιτικών κομμάτων που απολαμβάνουν κρατική χρηματοδότηση και έτσι μπορεί να έχουν και τους απαραίτητους χώρους. Το μέτρο αυτό συντελεί στην ανάδειξη μιας πιο ισότιμης και αποτελεσματικής δημοκρατικής διαδικασίας στην τοπική αυτοδιοίκηση.

Είμαστε, υπέρ, των διά ζώσης συμβουλίων και με τηλεδιάσκεψη μία φορά το μήνα, εκτός από τις νησιωτικές και ορεινές περιοχές. Ακριβώς το αντίθετο από αυτό που προτείνετε εσείς.

Για την ενοποίηση της Οικονομικής Επιτροπής και της Επιτροπής Ποιότητας ζωής, μάς βρίσκετε σύμφωνους μιας και η Επιτροπή Ποιότητας Ζωής έκανε ήδη πολύ αραιές συνεδριάσεις, όμως, θα πρέπει να αυξηθούν τα μέλη που θα απαρτίζουν τη δημοτική επιτροπή από συμβούλους της αντιπολίτευσης ώστε να υπάρχει μια πιο σωστή αναλογικότητα και να εκπροσωπούνται όλες οι δημοτικές παρατάξεις.

Για τα νομικά πρόσωπα δημοσίου δικαίου, συμφωνούμε ότι πρέπει να καταργηθούν από τη στιγμή που διασφαλίζεται στο 100% η επαγγελματική και οικονομική αποκατάσταση των εργαζομένων. Όμως, αυτό, θα πρέπει να ξεκινήσει από την ανάληψη των καθηκόντων των νέων δημάρχων και να γίνει μέσα σε ένα εύλογο χρονικό διάστημα μετά την 1-1-2024.

Όσον αφορά τη μεταφορά της καθαριότητας από την περιφέρεια στους δήμους, μάς βρίσκει σύμφωνους. Θα πρέπει να ξεκαθαρίσει το τοπίο, όχι μόνο σε αυτό τον τομέα, αλλά και σε όλες τις αρμοδιότητες που έχει ο κάθε φορέας.

Είδαμε και πρόσφατα στις καταστροφικές πλημμύρες πως ο ένας έριχνε τις ευθύνες στον άλλον. Φταίει η περιφέρεια, φταίει ο δήμος, φταίει το Υπουργείο κ.λπ.. Για να υλοποιηθεί, όμως, αυτό χρειάζονται τα απαραίτητα κονδύλια, ο τεχνικός εξοπλισμός και πάνω απ’ όλα το προσωπικό όπου ο αριθμός τους είναι ανεπαρκής στους δήμους και βλέπουμε όλες τις υπηρεσίες των δήμων, να υπολειτουργούν λόγω υποστελέχωσης.

Ανέφερα και στην επιτροπή, στον Υπουργό, το δικό μου παράδειγμα που εργαζόμουν στα ΚΕΠ και ενώ τα «μπουκώναμε» με παραπάνω από αρμοδιότητες, δεν είχαμε τον κατάλληλο αριθμό προσωπικού ώστε να λειτουργούν σωστά προς όφελος των πολιτών και των εργαζομένων.

Τέλος θα σταθώ στην κατάργηση των σχολικών επιτροπών και να αναφέρω τα όσα επισημαίνει το διοικητικό συμβούλιο της Πανελλήνιας Επιστημονικής Ένωσης Διευθυντών, Διευθυντριών Σχολικών Μονάδων Πρωτοβάθμιας Εκπαίδευσης. Το σημαντικό θέμα για εμάς δεν είναι αν θα υπάρχει ή όχι ενιαία σχολική επιτροπή ή κάποια άλλη επιτροπή στον δήμο για τη διαχείριση των οικονομικών επιχορηγήσεων των σχολικών μονάδων. Αυτό που έχει σημασία είναι να διασφαλιστεί η πλήρης διαφάνεια σχετικά με τον τρόπο κατανομής της κρατικής οικονομικής επιχορήγησης στα σχολεία. Η οικονομική επιχορήγηση που δικαιούται η κάθε σχολική μονάδα πρέπει να φτάνει σε αυτήν με πλήρη διαφάνεια μέσω της καθιέρωσης ενός κοινά αποδεκτού αλγορίθμου με στοιχειώδη κριτήρια, όπως, αυτά του αριθμού των μαθητών, των τμημάτων, των αιθουσών, των γυμναστηρίων, των αιθουσών πολλαπλών χρήσεων κ.λπ., της παλαιότητας κτηρίων, αλλά και τις ειδικότερες ανάγκες των σχολικών μονάδων και τη θεσμοθέτηση υποχρεωτικής δημοσίευσης της οικονομικής επιχορήγησης που λαμβάνουν οι σχολικές μονάδες. Επίσης, χρειάζεται, θεσμοθέτηση υποχρεωτικής δημοσίευσης των δαπανών που διατίθενται από τους δήμους για την επισκευή και συντήρηση της κάθε σχολικής μονάδας κάθε σχολικό έτος.

Και για να κλείσω, στην επιτροπή που θα διαχειρίζεται τις οικονομικές επιχορηγήσεις των σχολικών μονάδων, οι διευθυντές και οι προϊστάμενοι των σχολικών μονάδων, θα πρέπει να έχουν ισχυρή εκπροσώπηση, αφού αυτοί είναι που γνωρίζουν καλύτερα από τον καθένα τα προβλήματα των σχολικών μονάδων.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Δημητροκάλλη για την οικονομία στον χρόνο.

Τον λόγο τώρα έχει ο ειδικός αγορητής του κόμματος Νίκη, κ. Γεώργιος Αποστολάκης.

Ορίστε, κύριε Αποστολάκη, έχετε τον λόγο.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, θέλω κατ’ αρχάς να αναφερθώ στο σκάνδαλο του στεγάστρου του ΟΑΚΑ. Η Κυβέρνηση δεν μας αφήνει να πλήξουμε, κάθε μέρα και ένα καινούργιο σκάνδαλο. Η έρευνα που διέταξε η Εισαγγελία Πρωτοδικών Αθηνών είναι βέβαιο ότι θα αναδείξει τις εγκληματικές ευθύνες αυτών που αδιαφόρησαν και έπαιξαν με τις ζωές χιλιάδων ανθρώπων, αφήνοντας χρόνια μετέωρη τη στέγη στο ΟΑΚΑ.

Το πόρισμα της δικαιοσύνης, σε καμμία περίπτωση, δεν πρέπει να μείνει στα συρτάρια, όπως συνήθως γίνεται όταν διερευνώνται ευθύνες κυβερνητικών στελεχών. Αυτή τη φορά η κοινωνία απαιτεί να παραπεμφθούν στη δικαιοσύνη αυτοί που γνώριζαν ότι το στέγαστρο είναι έτοιμο να πέσει και έπαιξαν κορώνα - γράμματα τις ζωές χιλιάδων ανθρώπων.

Επί του νομοσχεδίου, τώρα, που συζητούμε, η Νίκη εξαρχής συντάχθηκε με την ομόφωνη απόφαση της ΚΕΔΕ και ζήτησε την αναβολή της συζήτησης του νομοσχεδίου μέχρι να περατωθούν οι επικείμενες εκλογές και ακολούθως να συγκροτηθούν τα νέα συμβούλια των Οργανισμών Τοπικής Αυτοδιοίκησης, διότι αυτά θα είναι πλέον τα αρμόδια όργανα που ως άμεσοι ενδιαφερόμενοι νομιμοποιούνται να λάβουν θέση επί των κρίσιμων ζητημάτων του νομοσχεδίου. Παρά ταύτα, το Υπουργείο υλοποιεί σήμερα τον αιφνιδιασμό της αυτοδιοίκησης που χωρίς πειστικούς λόγους αποφάσισε παραθεωρώντας περιφρονητικά τη βούληση των αυτοδιοικητικών οργάνων.

Το βασικότερο ζήτημα του νομοσχεδίου είναι η κατάργηση των νομικών προσώπων δημοσίου δικαίου κ.λπ., τα άρθρα δηλαδή 27 έως 32. Η Νίκη συμφωνεί με τη θέση της ΚΕΔΕ ότι η οριζόντια και απροϋπόθετη πολιτική κατάργησης των νομικών προσώπων δημοσίου δικαίου και η λύση των κοινωφελών επιχειρήσεων θα είναι προβληματική στην πορεία της και θα αποβεί πρακτικά ανέφικτη.

Το βασικό επιχείρημα της Κυβέρνησης για την επιδιωκόμενη κατάργηση είναι ότι, «τα καταργούμε τα νομικά πρόσωπα, γιατί δεν μπορούν να σταθούν λόγω υποστελέχωσης και έλλειψης οικονομικών πόρων και γι’ αυτό επιβάλλεται η ένταξή τους στο οργανόγραμμα με τον δήμο, με σύγχρονη μεταφορά αρμοδιοτήτων και προσωπικού». Το επιχείρημα, όμως, αυτό δεν ευσταθεί και αποκρούεται με το σκεπτικό ότι ένας μέσος δήμος με την επιχειρούμενη κατάργηση και συγχώνευση θα αναγκαστεί να συγχωνεύσει νομικά πρόσωπα, κοινωφελείς επιχειρήσεις και σχολικές επιτροπές, σε ένα μοναδικό και ενιαίο λογιστήριο και μία κεντρική οικονομική υπηρεσία του αντίστοιχου δήμου. Αυτό θα έχει ως αποτέλεσμα τη δυσλειτουργία της υδροκέφαλης και υπερτροφικής αυτής οικονομικής υπηρεσίας, με αποτέλεσμα να μην μπορεί να ανταποκριθεί στις νέες λογιστικές απαιτήσεις λόγω έλλειψης εξειδικευμένου οικονομικού προσωπικού. Είναι βέβαιο ότι οι δήμοι θα αναγκαστούν να προσφύγουν στις υπηρεσίες εξωτερικών οικονομοτεχνικών συνεργατών, με αύξηση των εξόδων λειτουργίας τους. Πλέον τούτου, σε πολλούς επαρχιακούς και περιφερειακούς δήμους δεν θα υπάρχουν διαθέσιμα τέτοια εξειδικευμένα στελέχη και θα αναζητούνται στα μεγάλα αστικά κέντρα.

Η Νίκη αντιπροτείνει τα εξής: Να τροποποιηθούν οι διατάξεις των άρθρων 27 και επόμενα, και να απαλειφθεί η υποχρεωτική, οριζόντια και απροϋπόθετη κατάργηση των νομικών προσώπων δημοσίου δικαίου κ.λπ.. Αντ’ αυτού, να παρασχεθεί διακριτική ευχέρεια σε κάθε δήμο και με μια ενδιάμεση μεταβατική διαδικασία να αποφασίσει ποια από τα νομικά πρόσωπά του είναι συμφέρον και πρόσφορο να συγχωνευθούν και ποια να παραμείνουν με κριτήρια βιωσιμότητας, τα οποία κάθε δήμος ξεχωριστά γνωρίζει ως καταλληλότερα και λυσιτελέστερα για την περίπτωση του.

Είναι εξαιρετικά αντιφατικό από τη μία το δημόσιο και τα υπουργεία να είναι υπερπλήρεις νομικών πρόσωπων δημοσίου δικαίου που ως σύνολο συνιστούν τον ευρύτερο δημόσιο τομέα και να μην τα καταργεί, να μην τα συγχωνεύει και από την άλλη, να απαιτεί αυτό να το κάνουν οι δήμοι και μάλιστα υποχρεωτικά και με βεβιασμένη διαδικασία.

Το επιχείρημα της Κυβέρνησης περί οικονομίας κλίμακος στην αυτοδιοίκηση με την επιχειρούμενη κατάργηση παρίσταται ασυνεπές τη στιγμή που το δημόσιο δεν μειώνει, αλλά αυξάνει τα δικά του νομικά πρόσωπα δημοσίου δικαίου. Εκτιμούμε, όπως άλλωστε και η ΚΕΔΕ, ότι αν ψηφιστεί το νομοσχέδιο και εφαρμοστεί θα επιφέρει ένα επιτελικό χάος στην αυτοδιοίκηση, χωρίς ωστόσο να έχει προηγηθεί κοστολόγηση μελέτης σκοπιμότητας και αξιολόγηση δομών.

Επίσης, συναφώς παρατηρούμε από την ανάλυση συνεπειών ρυθμίσεων που συνοδεύει το παρόν νομοσχέδιο ότι δεν έχουν ληφθεί υπ’ όψιν συναφείς πρακτικές από χώρες και όργανα της Ευρωπαϊκής Ένωσης, του ΟΟΣΑ και από διεθνείς οργανισμούς.

Έχουμε την άποψη ότι από την κατάργηση των νομικών προσώπων δημοσίου δικαίου και λύση των κοινωφελών επιχειρήσεων μεγάλος είναι ο κίνδυνος να αποκλειστούν πολλοί δήμοι από ευρωπαϊκά χρηματοδοτικά προγράμματα για την οικονομική στήριξη ευπαθών κοινωνικών ομάδων.

Αναφορικά, τώρα, με τις σχολικές επιτροπές, το αναδιατυπωμένο άρθρο 28 αναφέρει ότι από 30-6-24 καταργούνται οι σχολικές επιτροπές και οι αρμοδιότητές τους μεταφέρονται στον οικείο δήμο.

Η Νίκη είναι αντίθετη στην πλήρη κατάργηση των σχολικών επιτροπών. Συντάσσεται με τη θέση της ΚΕΔΕ ότι είναι ορθολογικότερο και συμφερότερο να διατηρηθεί τουλάχιστον μία σχολική επιτροπή ανά δήμο που θα καλύπτει αμφότερες τις σχολικές βαθμίδες. Ναι μεν η λύση αυτή δεν συμβάλλει στην οικονομία κλίμακος, αλλά η επιβάρυνση θα είναι μικρή και το όφελος από τη λειτουργικότητα της ρύθμισης αυτής πολλαπλάσιο για την εξυπηρέτηση των σχολικών μονάδων.

Συμφωνούμε, όμως, με την παράγραφο 5 του άρθρου 28 κατά την οποία μπορούν να εξαιρεθούν από την κατάργηση σχολικές επιτροπές σε δήμους με περισσότερες από εκατό σχολικές μονάδες πρωτοβάθμιας και δευτεροβάθμιας εκπαίδευσης. Το θεωρούμε ορθό, διότι έτσι παρέχεται η ευχέρεια σε κάθε τέτοιο δήμο να σταθμίσει ο ίδιος τη συμφερότερη για την περίπτωσή του λύση. Η προθεσμία, όμως, μέσα στην οποία το οικείο δημοτικό συμβούλιο πρέπει να λάβει τη σχετική απόφαση θα είναι για τα νέα δημοτικά συμβούλια που θα προκύψουν από τις επικείμενες εκλογές, μικρή, δεδομένου ότι από τη συγκρότησή τους -την 1-1-2024- έως τις 31-3-2024 έχουν ένα τρίμηνο διάστημα να αποφασίσουν που είναι περιορισμένο. Ορθό είναι να δοθεί μεγαλύτερη προθεσμία.

Στις λοιπές μερικότερες διατάξεις του νομοσχεδίου η Νίκη διατυπώνει τις ακόλουθες παρατηρήσεις: Πρώτον, η Νίκη είναι θετική στο πνεύμα των διατάξεων των άρθρων 7 και 17 του νομοσχεδίου για την καθιέρωση ειδικών συνεδριάσεων λογοδοσίας δημοτικής αρχής και περιφέρειας και μάλιστα σε τακτά χρονικά διαστήματα, διότι ο τακτικός έλεγχος και η διαφάνεια αποτρέπει καταχρήσεις και παρανομίες σε έναν χώρο -αυτόν της αυτοδιοίκησης- ο οποίος, κατά κοινή παραδοχή και τις συχνές δημοσιογραφικές αναφορές, συνιστά θερμοκήπιο διαφθοράς. Θα έπρεπε, όμως, να μελετηθούν και οι προτάσεις της ΚΕΔΕ που ζητεί αντί της ειδικής συνεδρίασης λογοδοσίας να κατατίθενται εγγράφως τρεις ερωτήσεις λογοδοσίας από κάθε δημοτική παράταξη οι οποίες θα συζητούνται στην επικείμενη τακτική συνεδρίαση του δημοτικού συμβουλίου.

Δεύτερον, στο άρθρο 41 όπως αναδιατυπώθηκε αναφορικά με την αρμοδιότητα αποκομιδής απορριμμάτων του οδικού δικτύου -έργο το οποίο μεταφέρεται από τις περιφέρειες στους δήμους- παρατηρούμε ότι υπάρχει ασάφεια και πρέπει να διευκρινιστεί αν η μεταφορά αυτή αφορά επιπλέον και τις κηποτεχνικές εργασίες, τον καθαρισμό φρεατίων και τα συναφή. Ορθά μεταβιβάζονται στους δήμους τα σχετικά οχήματα των περιφερειών και ορθά, επίσης, ορίζεται ότι θα κατανέμονται πλέον στους δήμους τα ποσά για την άσκηση αυτής της αρμοδιότητας, αλλά έπρεπε να διασφαλιστεί η μεταφορά πόρων από άλλη πηγή και όχι από τους κεντρικούς αυτοτελείς πόρους του άρθρου 260 του ν.3852/2010.

Διαπιστώνουμε, επίσης, κενό ως προς το προσωπικό. Ο δήμος θα χρειαστεί επιπλέον προσωπικό γι’ αυτή τη νέα πρόσθετη αρμοδιότητα για να προσλάβει νέο προσωπικό γι’ αυτές τις ανάγκες, πράγμα που θα μπορούσε να αποφευχθεί με την πρόβλεψη μετακίνησης του ανάλογου προσωπικού που χρησιμοποιούσε για τη συγκεκριμένη αρμοδιότητα η περιφέρεια. Διατυπώνεται, επίσης, η εύλογη αμφιβολία κατά πόσο οι δήμοι, αν φορτωθούν και αυτή την αρμοδιότητα, θα είναι σε θέση να ανταποκριθούν στις πολλαπλές δικές τους υποχρεώσεις και επιπλέον στις νέες υποχρεώσεις καθαριότητας του οδικού δικτύου.

Έχουμε τη γνώμη ότι πρέπει να εξαιρεθούν από το μέτρο οι μικροί δήμοι και να προβλεφθεί στον νόμο ένα μεταβατικό στάδιο ενός, δύο ετών, για να γίνει ομαλά η μεταφορά των αρμοδιοτήτων αυτών.

Τρίτον: Η Νίκη έχει την άποψη, αναφορικά με την προβλεπόμενη στο άρθρο 33 παράγραφος 6 θέσπιση ετήσιων βραβείων για τους ΟΤΑ και των δύο βαθμών οι οποίοι έχουν επιδείξει βελτίωση των δεικτών επιδόσεων, ότι η γνώμη που ορίζεται ότι διατυπώνει η ΚΕΔΕ και η ΕΝΠΕ προς την Υπουργό Εσωτερικών, πρέπει να είναι σύμφωνη γνώμη, δηλαδή, δεσμευτική για τον Υπουργό και όχι απλή όπως προβλέπεται, έτσι ώστε η απόφαση του Υπουργού Εσωτερικών που θα χορηγήσει το βραβείο να είναι συντονισμένη με την κρίση και άποψη των συλλογικών αυτών οργάνων, των άμεσα ενδιαφερομένων προσώπων και να αποκλείει τη μεροληπτική απόφαση του Υπουργού υπέρ άριστων δήμων και δημαρχών.

Τέταρτον, θεωρούμε ότι δεν είναι επιτυχής και πρέπει να τροποποιηθεί η διάταξη του άρθρου 49 παράγραφος 1 με την οποία προβλέπεται ότι η εξαίρεση και η κατάργηση θα γίνει μέχρι την μικρή προθεσμία της 15-11-2023. Δεν είναι ορθό για τέτοιες σοβαρές αποφάσεις να καλούνται να αποφασίσουν δημοτικά συμβούλια που, ουσιαστικά, η νομιμοποιητική ισχύς τους έχει λήξει. Πρέπει να δοθεί η ευχέρεια να το αποφασίσουν τα νέα δημοτικά συμβούλια που θα προκύψουν από τις επικείμενες εκλογές, αφού ως νεοεκλογέντα θα έχουν το τεκμήριο της πλέον πρόσφατης λαϊκής εντολής. Ζητούμε, λοιπόν, η καταληκτική αυτή προθεσμία να ορισθεί για τον μετά την 1-1-2024 χρόνο.

Πέμπτον, αναφορικά με το Κεφάλαιο Β΄ για τα ζώα συντροφιάς, διατυπώνουμε αντίρρηση για τη ρύθμιση του άρθρου 45. Με αυτό παρατείνεται, χωρίς να παρατίθεται κάποια σοβαρή αιτιολογία, η προθεσμία συμμόρφωσης των λειτουργούντων καταφυγίων με τις προδιαγραφές του ν.4830 μέχρι τις 31-5-2024, αντί της ισχύουσας προθεσμίας στις 30-9-2023.

Θα έπρεπε η Κυβέρνηση να προβεί σε άμεση σφράγιση των παράνομων και ακατάλληλων καταφυγίων των αδέσποτων ζώων μέσα στην αρχικά προβλεπόμενη προθεσμία. Η περαιτέρω παράταση θα παρατείνει και την κακή διαβίωση αυτών των ζώων.

Κατόπιν αυτών, η Νίκη, επειδή αφ’ ενός το νομοσχέδιο συζητείται υπό όρους αιφνιδιασμού –άρα, κατά παράβαση της αρχής της καλής νομοθέτησης- και αφ’ ετέρου επειδή το σημαντικότερο μέρος του νομοσχεδίου είναι επί εσφαλμένης βάσεως, καταψηφίζουμε αυτό στο σύνολό του.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ τον κ. Αποστολάκη για την οικονομία του χρόνου.

Και τον λόγο τώρα έχει η ειδική αγορήτρια του κόμματος Πλεύση Ελευθερίας κ. Ελένη Καραγεωργοπούλου.

Ορίστε, κ. Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι συνάδελφοι, η Πλεύση Ελευθερίας δεν έχει παρά να ζητήσει την καταψήφιση του παρόντος νομοσχεδίου. Πρόκειται για ένα πρόχειρο, επιπόλαιο, στοχευμένο στην εξαφάνιση δικαιωμάτων μειοψηφίας νομοσχέδιο που ενισχύει τους «ημέτερους», τους «άριστους» την ανταλλαγή των προεκλογικών συμφερόντων που έχετε συνομολογήσει.

Και θα ξεκινήσω αδόκητα τον σχολιασμό του εν λόγω νομοσχεδίου, απαντώντας στον κ. Κωτσό -που ευτυχώς είναι παρών- ο οποίος ως ομιλητής στη δεύτερη συνεδρίαση αντέλεξε και αντέκρουσε τους ισχυρισμούς περί συμφωνιών και συνομολογιών και ανταλλαγών συμφερόντων, διότι η ίδια η ΚΕΔΕ έχει ζητήσει την απόσυρση ορισμένων άρθρων, αφορώντων των νομικών προσώπων δημοσίου δικαίου -τα άρθρα 27, 28 και 29- και αυτό αποτελεί επιχείρημα που αποδεικνύει ότι δεν εξυπηρετεί τις δικές σας επιθυμίες, διότι αντικρούει, αντιλέγει και ζητάει κάτι διαφορετικό.

Κύριοι συνάδελφοι, Πρόεδρος της ΚΕΔΕ μέχρι πριν από λίγο καιρό ήταν ο εξωκοινοβουλευτικός σας σήμερα Υπουργός Ψηφιακής Διακυβέρνησης, ο Θεσσαλός συντοπίτης σας, ο κ. Παπαστεργίου. Λίγες μέρες μετά την εκλογή του και τον διορισμό του διόρισε -μέσα σε τρεις μέρες- τον κ. Φλώρο Πρόεδρο του νομικού προσώπου δημοσίου δικαίου, ο οποίος μόλις μετά από τρεις μέρες παραιτήθηκε επικαλούμενος λόγο ασυμβιβάστου ως πρώην στελέχους-μετόχου μίας εταιρείας γεωλογικών ερευνών. Στην πραγματικότητα ο κ. Φλώρος διέρρευσε στον Τύπο -δυστυχώς για εσάς, γιατί στο μεγαλύτερο μέρος του Τύπου βγήκε αυτό το επιχείρημα- ότι εξαιτίας του ασυμβιβάστου παραιτήθηκε. Στην πραγματικότητα, όμως, διώχθηκε τις ίδιες εκείνες μέρες για κακούργημα, ποινικό αδίκημα σοβαρότατου βαθμού που αφορούσε σε κλοπή υλικών από το Υπουργείο Περιβάλλοντος και Ενέργειας.

Αυτό τον άνθρωπο, λοιπόν, τον «άριστο», τον «ημέτερο», τον διορίσατε εσείς, κύριοι. Έστω, λοιπόν, ότι υπάρχει τεκμήριο αθωότητας και θα αποδείξει αργότερα ο κ. Φλώρος αν συμβαίνουν ή δεν συμβαίνουν όλα αυτά, είμαι πολύ περίεργη να δω αν πραγματικά στα ποινικά δικαστήρια εμφανιστεί το ελληνικό δημόσιο, εκπροσωπώντας το Υπουργείο Περιβάλλοντος και Ενέργειας και διεκδικώντας τα αυτονόητα, την καταδίκη του για την κλοπή των πραγμάτων μεγάλης αξίας από θέση προέδρου της πρώην ΙΓΜΕ, όπου διατελούσε σε θέση αξιωματούχου και υπευθύνου.

Λίγο καιρό αργότερα, φυσικά, διορίσατε εσείς πάλι, οι ίδιοι, ως πρόεδρο του νομικού προσώπου δημοσίου δικαίου «Ελληνικό Κτηματολόγιο» τον κ. Σακαρέτσιο, Διευθυντή του Υφυπουργού κ. Κυρανάκη.

Αυτές είναι, λοιπόν, οι μεθοδεύσεις σας. Αυτές είναι οι επιλογές σας, τους «ημέτερους» να προωθείτε, τα συμφέροντα να εξυπηρετείτε και με αυτούς τους τρόπους έχετε σχεδιάσει και το παρόν νομοσχέδιο.

Συζητείται επιπλέον το νομοσχέδιο όχι μόνο σε αυτές τις συνθήκες όπου αποδεικνύετε μέχρι πριν λίγο καιρό τις συναλλαγές σας, αλλά και σε συνθήκες που η μισή χώρα έχει καταστραφεί, πλημμύρες, φωτιές, άνθρωποι άστεγοι, άνθρωποι που απειλούνται καθημερινά από κατάσχεση της περιουσίας τους, γιατί δεν μπορούν να εξοφλήσουν τα απαραίτητα και τα χρέη που οι ίδιες οι τράπεζες αρνούνται να διαγράψουν λόγω των νέων συνθηκών.

Με αλαζονική, λοιπόν, συμπεριφορά παραβιάζετε κάθε έννοια δικαίου, ακόμη και επί της διαδικασίας, παρακάμπτοντας τη διά ζώσης εμφάνιση και πρόσκληση των φορέων, που η κ. Κωνσταντοπούλου επέμεινε και επανέφερε στο προσκήνιο διότι το είχατε ξεχάσει και καλούσατε μόνο μέσω τηλεδιασκέψεων τους φορείς. Στην πραγματικότητα, οι ζωντανές συμμετοχές, η φυσική παρουσία αποδεικνύει έναν ζωντανό και δημοκρατικό, αμεσοδημοκρατικό διάλογο με αποτέλεσμα και αυτό το παρακάμψατε με την κατάργηση του χρόνου που επιβάλλει ο Κανονισμός.

Παρακάμψατε, επίσης, όλες τις αιτιάσεις για την απόσυρση του εν λόγω νομοσχεδίου που σας έφεραν οι οργανώσεις, οι ομοσπονδίες, όπως η Ομοσπονδία Εργαζομένων ΟΤΑ, η Ομοσπονδία των Ζωοφιλικών Σωματείων, η Ένωση Διευθυντών και Διευθυντριών Σχολικών Μονάδων. Πρόκειται για φορείς οι οποίοι είτε δεν παρευρέθησαν διαμαρτυρόμενοι για τον αιφνιδιασμό, για την έλλειψη δυνατότητας να παρέμβουν ουσιαστικά, αλλά και για άλλους φορείς οι οποίοι παρέστησαν και εξέφρασαν τις αντιρρήσεις τους. Τους παρακάμψατε όλους.

Είναι μονόδρομος η ψήφιση του εν λόγω νομοσχεδίου με βάση τη βούληση που εκδηλώσατε εξάλλου ήδη από το καλοκαίρι, όταν φέρατε για ψήφιση ένα άλλο νομοσχέδιο μαζί με διατάξεις του Υπουργείου Υγείας, ώστε να διασφαλίσετε τον τρόπο διεξαγωγής των αυτοδιοικητικών εκλογών με προθεσμίες που έληγαν για τη συμμετοχή σε αυτές στις 31 Αυγούστου. Αυτό μάλιστα το πράξατε απευθυνόμενοι στην Επιτροπή Κοινωνικών Υποθέσεων και όχι στην αρμόδια Επιτροπή που ήταν αυτή της Δημόσιας Διοίκησης και Δικαιοσύνης.

Στο άρθρο 6, λοιπόν -επέμεινα τόσο στις συνεδριάσεις όσο και τώρα- θα συνεχίσω να επιμένω ότι ήταν επιβαλλόμενη ενέργεια η θεσμοθέτηση κυρώσεων για τη μη νομότυπη πρόσκληση σε συνεδρίαση του δημοτικού συμβουλίου από τον πρόεδρο του δημοτικού συμβουλίου. Κυρώσεις θα έπρεπε να συμπληρώνουν το εν λόγω άρθρο και για την παραβίαση της αρχής της δημοσιότητας των συνεδριάσεων που διεξάγονται με χρήση του δικαιώματος μέσω διαδικτύου, χωρίς, όμως, ζωντανή μετάδοση -live streaming- για λόγους ανυπόστατους που επικαλείται ο πρόεδρος του δημοτικού συμβουλίου.

Οι πρόεδροι, λοιπόν, δημοτικών συμβουλίων πολύ συχνά δρουν ανεξέλεγκτα, δεν λογοδοτούν σε κανέναν, αφού οι αναφορές και οι καταγγελίες πέφτουν στο κενό, ή προσκρούουν στα γρανάζια της αρνησιδικίας που διέπει το σύστημα λειτουργίας της δικαιοσύνης.

Η διασφάλιση τήρησης κανόνων απαρτίας, όταν οι δημοτικοί σύμβουλοι συμμετέχουν μέσω διαδικτύου, τελεί σε εξάρτηση από τις γραμμές, πρακτικές, ραδιουργίες της πλειοψηφούσας δύναμης που εμφανίζει μαύρες οθόνες υπολογιστών στη θέση των αναγκαία συμμετεχόντων συμβούλων, λογίζοντάς τους ως παρόντες και αντλεί την ψήφο τους τηλεφωνικά ή και κατόπιν προηγούμενης συναίνεσης, εξευτελίζοντας τον θεσμό και την ανάγκη ουσιαστικής συμμετοχής και λήψης αποφάσεων, υποτιμώντας τους δημότες και τη διαδικασία.

Θα παρακάμψω αρκετά από όσα έχω σχεδιάσει να αναφέρω, προσπαθώντας να τηρήσω τον χρόνο και να δοθεί η ευκαιρία σε περισσότερους Βουλευτές να αναλύσουν τα θέματα που πιστεύω ότι με τον ίδιο τρόπο θα τα προσεγγίσουν και στο εξής μέχρι το πέρας της διαδικασίας.

Στο άρθρο 28 θα εστιάσω στις νέες αρμοδιότητες που δίνετε στους διευθυντές σχολείων σε αντικατάσταση των σχολικών επιτροπών. Πρόκειται για μια πολύ επιπόλαιη, επικίνδυνη τομή στον τρόπο λειτουργίας των σχολείων με άμεση επίδραση στον χώρο της παιδείας που ήδη ταλαιπωρείται από τεράστια κενά σε προσλήψεις εκπαιδευτικών αφ’ ενός και αφ’ ετέρου από την έλλειψη υποδομών.

Σε σωστή κατεύθυνση κινείται, φυσικά, η τροπολογία που φέρατε σε ό,τι αφορά τη μεταφορά παιδιών ΑΜΕΑ στα σχολεία με πρωτοβουλίες των ΟΤΑ, όταν λείπουν τα σχετικά πορίσματα από διαγωνισμούς αναγκαίους για να προκύψει το αποτέλεσμα.

Το σχολικό περιβάλλον απαιτεί ένα σταθερά πολιτισμένο περιβάλλον ανάπτυξης της προσωπικότητας των ανθών της ελληνικής κοινωνίας που ήδη βάλλεται από περισσότερα δεινά συνδεδεμένα με την κατάρρευση του συστήματος. Ουδόλως εισπράττει ο Έλληνας πολίτης την άνοδο της επενδυτικής βαθμίδας. Βιώνει όλα τα καθημερινά προβλήματα, όπως αυτά που προανέφερα, μεταξύ των οποίων είναι ότι ακόμα και σήμερα σε πολλές περιοχές της Θεσσαλίας υφίσταται το θέμα του νερού, της αναζήτησης νερού, της αναζήτησης φαγητού με πορεία ακόμα και δέκα χιλιομέτρων των ανθρώπων, προκειμένου να φτάσουν στο σημείο να το προμηθευτούν, καθώς δεν υπάρχουν δρόμοι και η λάσπη είναι το κυρίαρχο πρόβλημα μέσα στα σπίτια μετά το νερό που δεν είναι πόσιμο σε πολλές, πολλές περιοχές.

Πώς θα διασφαλιστεί, λοιπόν, η ομαλή λειτουργία των σχολείων, όταν αυτή εξαρτάται από τον εκάστοτε διευθυντή της σχολικής μονάδας, τον οποίο επιφορτίζεται με δυσανάλογα των αντοχών του μέσου ανθρώπου καθήκοντα, χωρίς καν ανταποδοτικές παροχές για το πολλαπλάσιο έργο που καλείται να υπηρετήσει σε τραγικά άσχημες συνθήκες διαχείρισης όχι μόνο βασικών ελλείψεων υλικοτεχνικής υποδομής, αλλά και διαχείρισης κρουσμάτων αθέμιτης συμπεριφοράς είτε εκπαιδευτικών είτε μαθητών; Θα έπρεπε να έχετε προβλέψει τις επιδράσεις των φυσικών καταστροφών στην ψυχολογία όλων, ακόμα και των διοικούντων και να έχετε μεριμνήσει με τελείως διαφορετικό τρόπο για τη σχετική νομοθετική παρέμβαση.

Όσον αφορά τώρα στα άρθρα 42 και 45 για την ευζωία των ζώων συντροφιάς, επαναλαμβάνω ότι η Ομοσπονδία Ζωοφιλικών Σωματείων Ελλάδας έχει εισηγηθεί με πολύ καθαρό τρόπο την απόσυρση του νομοσχεδίου. Είναι κραυγαλέο να νομοθετείτε στο οικείο άρθρο 45 τις νέες προθεσμίες για την εφαρμογή προστατευτικών διατάξεων του ν.4830/2021 που η Κυβέρνησή σας νομοθέτησε και ήδη σήμερα από ενδιαφέρον σπεύδει να αναστείλει. Η συνέπεια της ψήφισης αυτών των μέτρων είναι η ακύρωση όλων των αποφάσεων που ελήφθησαν αρμοδίως για τη σφράγιση παράνομων καταφυγίων αδέσποτων ζώων θέτοντας νέες προθεσμίες. Δήθεν κόπτεστε για την προστασία και την ευζωία των ζώων, αλλά ξηλώνετε τις προδιαγραφές που πρέπει να πληρούν τα καταφύγια ζώων, προδιαγραφές αναγκαίες για την προστασία τους από ασθένειες, μολύνσεις, κινδύνους, καιρικές συνθήκες.

Ποια ανάγκη έρχεστε να εξυπηρετήσετε με μία τέτοια απαράδεκτη ρύθμιση κλείνοντας το μάτι σε δημάρχους που λειτουργούν παράνομους και ανεξέλεγκτους τέτοιους χώρους, αλλά και σε δήθεν ζωόφιλους και οργανώσεις που εμπορεύονται τα αδέσποτα ζώα στοχοποιώντας τη χώρα μας ως υπόλογη σε αναφορές σχετικές με την παραβίαση ακόμα και ενωσιακών κανόνων που την εκθέτουν τόσο στην Ευρωπαϊκή Ένωση όσο και στον Παγκόσμιο Οργανισμό για την Υγεία των Ζώων;

Η προστασία των ζώων συντροφιάς δεν επιτυγχάνεται με θέσπιση ρυθμίσεων που νομιμοποιεί τα κακώς κείμενα και υποβαθμίζει τις απαιτήσεις προστασίας των ζώων συντροφιάς προς διευκόλυνση των δήμων και των κάθε είδους οργανώσεων ως αντάλλαγμα προεκλογικό για την πριμοδότηση των επίλεκτων της σφαίρας επιρροής σας.

Είναι εντυπωσιακά, λοιπόν, τα μέσα που μετέρχεστε για την επικράτηση των «ημέτερων» στις αυτοδιοικητικές εκλογές υιοθετώντας πολιτική «αποφασίζω και διατάζω» με τεχνάσματα και αντιπερισπασμούς που δεν τιμούν κανέναν σας συνεχίζοντας ένα κρεσέντο αλαζονείας από τη σκυτάλη που αναλάβατε μετά την ψηφοφορία για την αντικατάσταση των μελών της ΑΔΑΕ.

Είναι τα μέσα, λοιπόν, που ο ορισμός των πολιτικών αυτοδιοικητικών φίλων σας χρησιμοποιεί ως βακτηρίες για τη συγκρότηση περιβάλλοντος «αυλοκολάκων», αυτά που και οι ίδιοι χρησιμοποιείτε για την ενίσχυση των εξουσιών σας αδιαφορώντας για το χάος από τα ύψη της βροχής του Σεπτεμβρίου που μετέτρεψαν τη μισή χώρα σε λασπότοπο με πολλές περιοχές να παραμένουν ακόμα και σήμερα χωρίς ρεύμα και νερό, όπως είναι η Εύβοια, η Θεσσαλία και η Φθιώτιδα. Εμείς είμαστε εδώ για να μιλάμε όχι μόνο για τα ύψη των βροχών, αλλά και για το ύψος του ήθους.

Και σ’ αυτή τη συνθήκη, λοιπόν, παραδίδω τη σκυτάλη.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ την κ. Καραγεωργοπούλου για την οικονομία του χρόνου.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Κύριε Πρόεδρε, κυρίες και κύριοι Βουλευτές, θα ήθελα να καταθέσω στο Σώμα τις νομοτεχνικές βελτιώσεις που ήταν αποτέλεσμα της συζήτησης που προανήγγειλα και χθες στη δεύτερη ανάγνωση στην επιτροπή.

Σταχυολογώντάς τες, λοιπόν, οι ουσιαστικές είναι ότι στις συνεδριάσεις της λογοδοσίας από τα δέκα θέματα που συζητούνται μπαίνει περιορισμός και συζητιούνται μόνο τρία που τίθενται από συμβούλους της πλειοψηφίας. Άρα, υπάρχει ένα πλαφόν, ώστε να εγγυάται ότι τουλάχιστον τα επτά θέματα θα είναι της πλειοψηφίας και εφόσον δεν υπάρχει, εννοείται ότι τα θέματα τα οποία θέτει η πλειοψηφία μπορεί να φτάσουν μέχρι και τα δέκα και μπαίνουν και δύο θέματα επιπλέον των δέκα, δώδεκα δηλαδή, που προτείνονται από προέδρους των δημοτικών κοινοτήτων.

Ακριβώς αντίστοιχη ρύθμιση υπάρχει και για την περιφερειακή συνεδρίαση. Μειώνεται η πλειοψηφία στις πενταμελείς επιτροπές, στη δημοτική επιτροπή. Το ένα μέλος της μειοψηφίας πάει πλέον στα δύο, με αποτέλεσμα να έχουμε τρία-δύο πλειοψηφία, κάτι που επίσης είχαμε συζητήσει στην επιτροπή.

Όσον αφορά τώρα ένα θέμα που έθεσε η ΚΕΔΕ, αφορά την κινητικότητα των υπαλλήλων μετά την κατάργηση των νομικών προσώπων. Το ποσοστό για τα επόμενα τρία χρόνια αυξάνεται από το 65%, ώστε να έχουν πληρωθεί οι θέσεις στο 80%, ενώ μπαίνει και μία ακόμα παράγραφος που αφορά τις ενεργειακές κοινότητες ιδίως σε μικρούς δήμους εάν το ποσοστό αναλόγως του 40% ή του 50% υπερκαλύπτεται μετά τη συγχώνευση των νομικών προσώπων, ώστε να μην υπάρχει κανένα πρόβλημα για την ομαλή λειτουργία. Εφόσον δε μένει μόνο ένας εταίρος, που νομίζω ότι δεν υπάρχει τέτοια περίπτωση στη Βουλή, τίθενται έξι μήνες προθεσμία, για να βρουν δεύτερο εταίρο σε μια ενεργή κοινότητα. Εκτιμώ ότι δεν υπάρχει τέτοιο ζήτημα, να υπάρχει δηλαδή ενεργειακή κοινότητα μόνο με νομικά πρόσωπα του δήμου.

Αυτές τις νομοτεχνικές βελτιώσεις, λοιπόν, τις καταθέτω στα Πρακτικά.

(Στο σημείο αυτό ο Αναπληρωτής Υπουργός Εσωτερικών κ. Θεόδωρος Λιβάνιος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 90-91)

ΑΛΛΑΓΗ ΣΕΛΙΔΑΣ

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Με την ευκαιρία αυτή, θα ήθελα να πω και δύο κουβέντες για την τροπολογία, ώστε να ολοκληρώσουμε το θέμα.

Όσον αφορά στην τροπολογία, λοιπόν, και το πρώτο άρθρο, είναι ένα αίτημα το οποίο έθεσε η ΚΕΔΕ και αφορά τη δυνατότητα παραίτησης δημάρχων και περιφερειαρχών, ώστε να παραμείνουν δημοτικοί περιφερειακοί σύμβουλοι αντίστοιχα. Ήταν κάτι που ίσχυε ιδίως για τους δημάρχους και ίσχυε μέχρι πρόσφατα.

Όσον αφορά το δεύτερο, προέκυψε μία ανάγκη από τη Θεσσαλία και αφορά την ανάγκη ταμειακής ρευστότητας μεταφοράς χρημάτων ουσιαστικά έναντι πράξεων που έχουν ενταχθεί στο πρόγραμμα αποκατάστασης ζημιών. Η επιχορήγηση στους δήμους και στην Περιφέρεια της Θεσσαλίας, λόγω των καταστροφών, φτάνει περίπου στα 100 εκατομμύρια. Τα έργα, οι εργασίες που γίνονται, οι μπουλντόζες που δουλεύουν, τα συνεργεία πρέπει να πληρωθούν, οπότε θα δώσουμε τη δυνατότητα προκαταβολής στους αρμόδιους Οργανισμούς Τοπικής Αυτοδιοίκησης, ώστε να μπορέσουν να πληρώσουν, επειδή λόγω του μεγέθους έχουν συμμετάσχει και μικρές εταιρείες, οι οποίες έχουν ένα, δύο οχήματα και δεν είναι εύκολο να λειτουργούν με πίστωση.

Και το τρίτο θέμα αφορά -κάτι που συζητήσαμε και χθες στην επιτροπή- την Κεντρική Μακεδονία και τη μεταφορά μαθητών ΑΜΕΑ. Βγήκαν άγονοι όλοι οι διαγωνισμοί, δεν υπήρξε ενδιαφέρον και καμμία συμμετοχή για να αναλάβει κάποιος το θέμα. Και επειδή είμαστε στη μέση ουσιαστικά του σχολικού έτους και για να μη δημιουργηθεί άλλη ανάγκη, δίνουμε κατ’ εξαίρεση γι’ αυτό το έτος τη δυνατότητα στην Περιφέρεια Κεντρικής Μακεδονίας να μισθώσει οχήματα και να προσλάβει οδηγούς και συνοδούς, προκειμένου να καλυφθούν άμεσα τα δρομολόγια των ΑΜΕΑ.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Πριν καλέσω στο Βήμα τον Πρόεδρο της Ελληνικής Λύσης, θα ήθελα να πω κάποια πράγματα για τη διαδικασία.

Κατ’ αρχάς οι εγγεγραμμένοι συνάδελφοι Βουλευτές είναι ήδη σαράντα τέσσερις. Όσον αφορά τη διαδικασία των τοποθετήσεων, προφανώς κατά πάγια τακτική, οι πρόεδροι των Κοινοβουλευτικών Ομάδων έχουν δικαίωμα να πάρουν τον λόγο όποτε τον ζητήσουν. Από εκεί και πέρα, όμως, επειδή το Προεδρείο προστατεύει πάντα και το δικαίωμα των Βουλευτών να μιλήσουν -γιατί έχουν ζητήσει τον λόγο και κάποιοι Κοινοβουλευτικοί Εκπρόσωποι-, θα μιλάνε τουλάχιστον δύο, τρεις Βουλευτές και μετά θα παρεμβάλλεται κάποιος Κοινοβουλευτικός Εκπρόσωπος. Μόνο οι Πρόεδροι των Κοινοβουλευτικών Ομάδων έχουν το δικαίωμα να πάρουν τον λόγο όποτε τον ζητήσουν.

Τον λόγο, λοιπόν, τώρα έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να ξεκινήσω λέγοντας πως τις τελευταίες πέντε μέρες κατάλαβα ότι σε αυτή τη χώρα δεν κυβερνά η Νέα Δημοκρατία, αλλά η Ελληνική Λύση. Εμείς είμαστε η Κυβέρνηση, κύριε Λιβάνιε. Ό,τι και να λέτε εσείς, εμείς κυβερνάμε, διότι αυτοί οι κύριοι από εδώ αντί να κάνουν αντιπολίτευση σε εσάς, λοιδορούν, υβρίζουν, συκοφαντούν την Ελληνική Λύση. Δικαίωμα του καθενός να αυτοπροσδιορίζεται, όπως θέλει, αλλά θα κάνω μία έκκληση σε όλους σας. Τα έχετε μπερδέψει λίγο στο μυαλό σας, κάτι που θα σας αποδείξω σε λίγο, τα έχετε μπερδεμένα, για να μην πω χαμένα. Αλλού θα κάνετε αντιπολίτευση, εκεί και όχι σε εμάς!

Και ξέρετε γιατί κάνετε αντιπολίτευση σε μας; Να σας πω. Διότι δεν κάνατε ποτέ πραγματική αντιπολίτευση στην Κυβέρνηση και γιατί είμαστε οι μοναδικοί που κάνουμε αντιπολίτευση -σε όλους σας όμως- με επιχειρήματα!

(Χειροκροτήματα από την πτέρυγα της Ελληνικής Λύσης)

Θα σας το αποδείξω σήμερα. Εδώ ήρθαμε με στοιχεία να μιλήσουμε, για να μην κοροϊδεύει κανένας κανέναν!

Απλά, χαμένα να μην τα έχετε! Πραγματικά, τα έχετε λίγο μπερδεμένα στο μυαλό σας. Κυβέρνηση είναι η Νέα Δημοκρατία, Αντιπολίτευση είστε εσείς. Βέβαια, να αντιληφθώ ότι βλέποντας την Ελληνική Λύση να καλπάζει, βλέποντας να διεμβολίζει και χώρους διαφορετικούς, ανησυχείτε.

Να ανησυχείτε για τα προβλήματα του ελληνικού λαού και την έλλειψη αντιπολιτεύσεως από την πλευρά σας, όχι για εμάς!

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στην ουσία.

Από την πρώτη στιγμή, από το 2019 που μπήκε η Ελληνική Λύση, ουδέποτε έκανε προσωπικές αναφορές και προσωπικές επιθέσεις. Το αποφύγαμε, προσωπικά με εντολή δική μου σε όλους τους Βουλευτές μου. Ποτέ προσωπικές επιθέσεις σε κανέναν! Ποτέ! Ούτε δελτία Τύπου εις βάρος προσώπων ούτε κομμάτων άνευ λόγου και αιτίας και, κυρίως, χωρίς πολιτικά επιχειρήματα και αποδείξεις!

Τώρα, όμως, ξαφνικά αρχίσατε όλοι να επιτίθεστε στην Ελληνική Λύση με λύσσα για έναν και μόνο λόγο, διότι δεν έχετε κάτι να μας προσάψετε.

Ας ξεκινήσουμε, λοιπόν, με τη λογική. Η προηγούμενη εβδομάδα, κύριε Υπουργέ, είχε δύο ψηφοφορίες, μία για την ΑΔΑΕ και μία για το ΕΣΡ. Εγώ αντιλαμβάνομαι ότι η άλλη πλευρά δεν ήθελε την ΑΔΑΕ. Ήθελε, ρε παιδί μου, να υπάρχει η ΑΔΑΕ παράνομα για πολλούς μήνες ακόμα, γιατί είχαν τελειώσει και εκπνεύσει οι θητείες των ανθρώπων και των μελών.

Πάμε στο ΕΣΡ τώρα, ας αφήσουμε την ΑΔΑΕ. Η ΑΔΑΕ είναι κακή. Γι’ αυτούς, ναι, είναι κακή. Το ΕΣΡ γιατί δεν το ψηφίσατε; Εγώ έχω μπροστά μου ολόκληρη ανακοίνωση του ΣΥΡΙΖΑ -θα την καταθέσω στα Πρακτικά σε λίγο- και ούτε λίγο ούτε πολύ έλεγε ο ΣΥΡΙΖΑ ότι πρέπει να παραιτηθεί όλο το ΕΣΡ. Ήταν ανακοίνωση του 2021. Για ποιον λόγο η κύρια εκπρόσωπος του ΣΥΡΙΖΑ στη Διάσκεψη των Προέδρων, η κ. Γεροβασίλη, είπε «Α, δεν έχουμε κάτι με τα πρόσωπα στο ΕΣΡ, αλλά δεν θα ψηφίσουμε».

Αυτό δεν λέγεται «αντιπολίτευση». Λέγεται «πολιτικαντισμός». Δεν λέγεται «αντιπολίτευση».

(Χειροκροτήματα από την πτέρυγα της Ελληνικής Λύσης)

Πάμε τώρα στο ΕΣΡ. Στο ΕΣΡ, λοιπόν, διορίστηκαν επί ΣΥΡΙΖΑ όλοι οι αριστερόστροφοι, όλοι οι ελληνοφοβικοί και όλοι όσοι μισούσαν κάθε τι που έχει σχέση με την πατρίδα, με το έθνος, με όλα αυτά που μας ενώνουν ως Έλληνες. Ήταν συμβόλαιο τιμής να ξηλώσουμε το ΕΣΡ!

(Χειροκροτήματα από την πτέρυγα της Ελληνικής Λύσης)

Και αυτό το ξαναλέω και το φωνάζω! Γιατί; Διότι ενώ ήμασταν τέσσερα χρόνια κόμμα της Βουλής, είχαμε εκπροσώπηση στα πανελλαδικά μέσα 0,2% και ουδέποτε ο κ. Κουτρουμάνος και η παρέα του εκεί μέσα απολογήθηκαν. Το ζητήσαμε. Ο ΣΥΡΙΖΑ συμφώνησε -για να μη λέω ψέματα- το 2022 ότι πρέπει να παραιτηθούν. Έβγαλε και ανακοίνωση. Τώρα, τι έγινε από τότε μέχρι σήμερα εγώ δεν το καταλαβαίνω.

Πάμε λοιπόν και στις άλλες ιστορίες για αγρίους, οι οποίες για μένα είναι πραγματικά άξιες χλεύης. Σας κάναμε τη χάρη εδώ και πέντε χρόνια για όλους σας και δεν ασχοληθήκαμε με κανέναν από εσάς ποτέ σε επίπεδο προσωπικό. Εσείς νομίζετε ότι αυτή η χάρη είναι φόβος ή ανοχή. Κάνετε λάθος! Όμως, δεν θα επιτρέψω σε κανέναν με συκοφαντίες, με ψέματα, να λοιδορεί μια ολόκληρη παράταξη των υγιώς σκεπτόμενων Ελλήνων!

(Χειροκροτήματα από την πτέρυγα της Ελληνικής Λύσης)

Τι έλεγαν, λοιπόν, επ’ αυτού οι πρόγονοί μας; Η χάρη που κάνουμε σε κάποιον δεν μπορεί να αλλάξει τον χαρακτήρα του. Ε, λοιπόν, τώρα, τέρμα οι χαρές, τέρμα η ανοχή! Θα μας έχετε απέναντί σας!

(Χειροκροτήματα από την πτέρυγα της Ελληνικής Λύσης)

Ξεκινώ λοιπόν με τα Πρακτικά συνεδριάσεως Διασκέψεως των Προέδρων προηγούμενων φορέων, κύριε Υπουργέ. Εδώ έχω ψηφοφορίες. Στις 30-6-2020, για τρία τακτικά και τρία αναπληρωματικά μέλη ΑΔΑΕ, το ΠΑΣΟΚ και η Ελληνική Λύση ψήφισαν. Στις 4 Μαρτίου του 2021 για το ΕΣΡ, ΠΑΣΟΚ και Ελληνική Λύση ψήφισαν. Στις 25-5-2021 για το ΑΣΕΠ, εδώ το ΠΑΣΟΚ ψήφισε. Στις 27-7-2021 για το ΑΣΕΠ, πάλι το ΠΑΣΟΚ ψήφισε. Στις 29-7-2021, πάλι το ΠΑΣΟΚ ψήφισε. Στις 30-6-2022 για έξι συμβούλους του ΑΣΕΠ, ο ΣΥΡΙΖΑ ψηφίζει.

Κοιτάξτε τώρα υποκρισία των πολιτικάντηδων: Στο ΑΣΕΠ που έχει διορισμούς και βολεύουν δικά τους παιδιά, συμφωνεί το ΠΑΣΟΚ, η Νέα Δημοκρατία και ο ΣΥΡΙΖΑ να βολέψουν τα παιδιά τους.

(Χειροκροτήματα από την πτέρυγα της Ελληνικής Λύσης)

Συμφωνούν στις αλλαγές, λοιπόν, αυτών των ανεξάρτητων αρχών. Όταν, όμως, μιλάμε για άλλα, για το ΕΣΡ, όχι! Για την ΑΔΑΕ έχετε μια ευαισθησία. Το αντιλαμβάνομαι. Εγώ, απ’ ό,τι κατάλαβα, ο Ράμμος είναι πρόεδρος και είναι δικός σας. Όταν, λοιπόν, φέρατε τον Παπαγγελόπουλο εδώ και ταχθήκαμε υπέρ του Παπαγγελόπουλου, κάναμε deal μαζί σας; Και δεν ντρέπεστε λίγο; Όταν η Ελληνική Λύση ταυτίστηκε με την άποψη του ΣΥΡΙΖΑ για τον Παπαγγελόπουλο και είπε ότι αδίκως τον σέρνουν στα δικαστήρια τότε και ψηφίσαμε υπέρ του κ. Παπαγγελόπουλου, κάναμε «deal»;

Deal κάνετε εσείς! Deal κάνατε εσείς με τον ΑΣΕΠ για να διορίζετε δικούς σας ανθρώπους! Deal η Ελληνική Λύση δεν κάνει με κανέναν!

Προχωράμε. Εγώ να καταλάβω γιατί ενοχλήθηκε ο ΣΥΡΙΖΑ. Το αντιλαμβάνομαι. Τους χαλάσαμε τη δουλειά του κ. Κασσελάκη. Δουλειά 1,2 δισεκατομμύριo ευρώ της πεθεράς του χάλασε στην πορεία. Το αντιλαμβανόμαστε. Είναι και μία λογική συνέχεια. Το πρόβλημα είναι γιατί τα μέσα δεν ανέδειξαν αυτό το θέμα. Μιλάμε για 1,2 δισεκατομμύριo ευρώ «μπίζνα» η πεθερά του Κασσελάκη! Δεν λέω ότι είναι παράνομο. Λέω ότι είναι μη ηθικό. Λέω ότι είναι ανήθικο, διότι αν η πεθερά ενός προέδρου κόμματος πάει να πάρει «μπίζνα» από το δημόσιο 1,2 δισεκατομμυρίου ευρώ, είναι πραγματικά ό,τι πιο άθλιο έχει γίνει στον πολιτικό βίο της χώρας!

Κι εκεί που έπαθε αφωνία ο ΣΥΡΙΖΑ, ξαφνικά ανακαλύπτουν μια υπόθεση η οποία είναι ανύπαρκτη!

Ακούστε, κύριοι, ποια είναι η διαφορά της Ελληνικής Λύσης με σας. Εμείς τα λάθη μας τα πληρώνουμε!

(Χειροκροτήματα από την πτέρυγα της Ελληνικής Λύσης)

Εκατοντάδες χιλιάδες ευρώ έχω πληρώσει ο ίδιος στο ΕΣΡ πρόστιμα και όποιος δεν το πιστεύει, να έρθει από το γραφείο μου να το αποδείξω! Εμείς δεν είμαστε μπαταχτσήδες όπως κάποιοι άλλοι! Πληρώνουμε τα πρόστιμα μας!

(Χειροκροτήματα από την πτέρυγα της Ελληνικής Λύσης)

Και, βέβαια, να πω το εξής: Εδώ αρχίζει το μεγάλο γλέντι. Εμ, πληρώνουμε τα πρόστιμα 2 εκατομμυρίων ευρώ, βγάζουν και μία υπόθεση την οποία εγώ δεν ξέρω. Δεν έχω ενημερωθεί ότι υπάρχει μια εκκρεμότητα με την εφορία. Και κάνει η Αυγέρη δηλώσεις, κάνει ο ΣΥΡΙΖΑ δηλώσεις, κάνει ο κ. Ανδρουλάκης δηλώσεις. Πείτε μου τώρα. Όταν εγώ δεν ξέρω τίποτα από την εφορία, όταν στην εφορία πηγαίνω ό,τι μου ζητάει, από πού ξέρετε εσείς ότι υπάρχει καταλογισμός κάποιου προστίμου το οποίο δεν γνωρίζω εγώ; Είστε μυστικές υπηρεσίες; Είστε η εφορία;

Είστε το παρακράτος, κύριοι του ΠΑΣΟΚ και του ΣΥΡΙΖΑ; Πώς καταγγέλλετε κάτι το οποίο δεν γνωρίζω εγώ; Τι υπόγειες διαδρομές έχει το ΠΑΣΟΚ και ο ΣΥΡΙΖΑ με εφορίες και επικαλούνται την ΑΔΑΕ, όταν εγώ δεν ξέρω τίποτα; Δεν ξέρω! Και από τα 2 εκατομμύρια, φτάσαμε στα 150 χιλιάρικα! Σε λίγο θα φτάσουμε στα 1.000 ευρώ! Υπάρχει ανακοίνωση του ΠΑΣΟΚ.

Εδώ, λοιπόν, αρχίζει το μεγάλο γλέντι και ακούστε ποιο είναι αυτό. Έχω μπροστά μου αυτό που σας είπα προηγουμένως, δηλαδή την ανακοίνωση του ΣΥΡΙΖΑ το 2021 για να παραιτηθεί ο κ. Κουτρουμάνος του ΕΣΡ. Θα το καταθέσω στα Πρακτικά για να θυμηθούν. Όμως, τώρα τι να πω για τον ΣΥΡΙΖΑ;

Θα σας πω και κάτι άλλο. Φέρατε εδώ τα τάγματα Αζόφ. Τα τάγματα Αζόφ, τους νεοναζί, τους φέρατε στη Βουλή ΠΑΣΟΚ, Νέα Δημοκρατία και ΣΥΡΙΖΑ. Και τώρα, δυστυχώς, ο ΣΥΡΙΖΑ συμπλέει στη συκοφαντία με τους συνεργάτες των ναζί, γιατί υπάρχουν συνεργάτες των ναζί εδώ μέσα. Υπάρχουν πολλοί συνεργάτες των ναζί. Συμπλέετε στη φρασεολογία με αυτούς. Και απορώ πώς είναι δυνατόν! Και να πω τώρα ότι οι συνεργάτες των ναζί που είναι εδώ μέσα αντιλαμβάνομαι γιατί δεν ήθελαν να ψηφίσουν το ΕΣΡ, το ανθελληνικό και αντιχριστιανικό ΕΣΡ. Διότι η κ. Κουτζαμάνη που έγινε Πρόεδρος φυλάκισε τη Χρυσή Αυγή! Γι’ αυτό δεν ψήφισαν οι κύριοι, οι συνεργάτες των ναζί!

(Χειροκροτήματα από την πτέρυγα της Ελληνικής Λύσης)

Δεν ψήφισαν γι’ αυτό τον λόγο! Και συμπλέει ο ΣΥΡΙΖΑ μαζί τους; Η Κοτζαμάνη έδεσε την υπόθεση της Χρυσής Αυγής! Για να καταλαβαίνουμε εδώ μέσα τις διαπλοκές!

(Χειροκροτήματα από την πτέρυγα της Ελληνικής Λύσης)

Δεν περίμενα ποτέ ο ΣΥΡΙΖΑ να στηρίξει συνεργάτες των ναζιστών. Κι έχω και αποδείξεις γι’ αυτά που θα πω. Έχω και αποδείξεις. Και εδώ είναι το δημοσίευμα που λέει ότι η Ευτέρπη Κοτζαμάνη έδεσε τη Χρυσή Αυγή.

Αυτή, λοιπόν, τη γυναίκα, αντί να την επαινέσουν ούτε οι δήθεν χριστιανοί ούτε οι συνεργάτες των ναζί ούτε ο ΣΥΡΙΖΑ την τίμησαν με την ψήφο τους. Εμείς την τιμήσαμε! Έξω οι ναζί και οι συνεργάτες από την Ελλάδα! Τελεία και παύλα!

(Χειροκροτήματα από την πτέρυγα της Ελληνικής Λύσης)

Πάμε τώρα παρακάτω, γιατί θα πέσω στο επίπεδο σας σήμερα. Ο Πρόεδρός σας, πέρα από την εικόνα του που του τη φτιάχνει ο κ. Σούλης, ο γνωστός σκηνοθέτης που έκανε βιντεοκλίπ για τον κ. Μαζωνάκη, για τον κ. Πανταζή, κάνει τώρα βιντεοκλίπ για τον κ. Κασσελάκη. Δεν ντραπήκατε ποτέ να στήσετε εικόνες με φτυάρια; Εδώ είναι ο φωτογράφος και τάχα κρατά το φτυάρι ο Κασσελάκης.

Είναι ντροπή, κύριοι συνάδελφοι! Είναι ντροπή να στήνουν εικόνες για να δείξουν ότι φτυαρίζει τη λάσπη! Φαντάζομαι ότι φτυάρι πρώτη φορά στη ζωή του έβλεπε. Πρώτη φορά! Μη γελάτε! Δεν πιστεύω να έχει δουλέψει και με το πηλοφόρι και το μυστρί! Αποκλείεται!

Πάμε και στα υπόλοιπα. Ο άνθρωπος λέει άλλα αντ’ άλλων. Λέει τη μία μέρα «Είμαι άθεος» και την άλλη «Αισθάνομαι χριστιανός. Προσεύχομαι στον Όσιο Δαυίδ να μην είμαι γκέι». Βγάλτε τώρα άκρη γι’ αυτόν τον πολιτικό Αρχηγό που τη μια μέρα λέει άλλα και την άλλη μέρα λέει άλλα.

Ακούστε. Η πολιτική είναι πολύ σοβαρή υπόθεση για να την αφήσουμε σε χέρια ανθρώπων οι οποίοι δεν κατανοούν τι λένε και δεν νιώθουν τι εκφράζουν. Τώρα λέει «Τιμή μου να πάω στον Στρατό», αλλά επί δεκαεπτά ολόκληρα χρόνια απέφευγε να πάει και θα πάει μόνο είκοσι μέρες. Ούτε σκοπιά θα κάνει ούτε μαγειρείο θα πάει ούτε πουθενά. Δηλαδή, η κοροϊδία έχει όρια. Χτυπάτε προσωπικά; Θα σας χτυπάμε προσωπικά.

(Χειροκροτήματα από την πτέρυγα της Ελληνικής Λύσης)

Χτυπάτε στην ηθική μας υπόσταση; Θα χτυπάμε στην ηθική υπόστασή σας!

Εμείς όμως δεν συκοφαντούμε, δεν λέμε ψέματα. Λέμε αυτά που λέει αυτός, δεν λέμε τι λέμε εμείς. Σας είπαμε ότι και τα πρόστιμα τα πληρώνουμε και είμαστε διαφανείς και ξεκάθαροι -και όποιος θέλει, ας έρθει να του το αποδείξω- και με την εφορία δεν έχω κανένα, μα κανένα πρόβλημα. Αν χρωστάω, να πληρώσω. Την εφορία εγώ την πληρώνω, αλλά εδώ μέσα δεν ξέρω πόσοι πληρώνετε την εφορία. Ο άλλος παίρνει 1.000 ευρώ και νομίζει πως κάτι κάνει. Οι εταιρείες μου έχουν τζίρο, 7 εκατομμύρια, 3 εκατομμύρια. Ας έρθετε να δείτε. Για 150 χιλιάρικα! Τόσο κάνει το αυτοκίνητό μου! Τώρα πλάκα κάνουμε μεταξύ μας εδώ; Σοβαρευτείτε λίγο στον ΣΥΡΙΖΑ. Βρείτε κανένα επιχείρημα της προκοπής.

Πάμε, λοιπόν, και στον Βόλο. Η εικόνα -το λέω ευθέως- του ΣΥΡΙΖΑ είναι πραγματικά μια εικόνα που εμένα μου δημιουργεί απέχθεια. Υπογράφτηκε η Συμφωνία των Πρεσπών η προδοτική. Και πάει ο ίδιος ο κ. Τσίπρας διήμερο, λέει, στο σπίτι του κ. Ζάεφ. Τι να συζητάμε τώρα για τον ΣΥΡΙΖΑ και τι να λέμε; Και το «πραξικοπηματικά» και το deal που λένε διάφοροι κύκλοι, το αφιερώνω σε όλους αυτούς που «ντιλάρουν» καθημερινά με τα νομοσχέδια εδώ μέσα.

Για να δούμε ποιοι ψήφισαν τα νομοσχέδια. «Ντιλάρουμε» ε; Το 61% των νομοσχεδίων της Νέας Δημοκρατίας τα ψήφισε το ΠΑΣΟΚ. Το 45% των νομοσχεδίων της Νέας Δημοκρατίας τα ψήφισε ο ΣΥΡΙΖΑ.

(Χειροκροτήματα από την πτέρυγα της Ελληνικής Λύσης)

Δεν θα αναφερθώ στους άλλους εκεί πίσω. Έτσι κι αλλιώς υπάρχουν, δεν υπάρχουν, το ίδιο μου κάνει εμένα. Δεν αναφέρομαι στην Πλεύση Ελευθερίας, προς Θεού! Ούτε στο ΚΚΕ.

Πάμε και στο ΠΑΣΟΚ. Στο σπίτι του ελαφροχέρη και του κρεμασμένου δεν μιλάνε για σκοινί, κύριοι του ΠΑΣΟΚ. Και λέω «ελαφροχέρη», διότι περιέργως ό,τι λένε οι ναζί, λέτε και εσείς. Σύμπτωσις!

Το ΠΑΣΟΚ, λοιπόν, αντί να συκοφαντεί την Ελληνική Λύση με ψεύτικα επιχειρήματα, ας πληρώσει τα 400 εκατομμύρια ευρώ δανείων που χρωστάει. Ο Ανδρουλάκης ο ίδιος ως Πρόεδρος χρωστάει 400 εκατομμύρια από δάνεια των προηγούμενων. Ας τα πληρώσει.

(Χειροκροτήματα από την πτέρυγα της Ελληνικής Λύσης)

Εδώ, όμως, έχουμε ένα πρόβλημα: Ποιον ΑΦΜ να διαλέξουμε; Της Ελιάς, του ΠΑΣΟΚ, του Κινήματος Αλλαγής; Είναι σαν τους γνωστούς που έχουν μπαρ τα βράδια και βάζουν αχυρανθρώπους «αυτοφωράκηδες» μπροστά. Αυτό είναι το ΠΑΣΟΚ. Και σηκώνει ανάστημα το ΠΑΣΟΚ απέναντι στην Ελληνική Λύση. Είστε πολύ μικροί σε επίπεδο ηθικής για να σηκώσετε ανάστημα ηθικής απέναντί μας. Ξέρετε ότι εγώ παιδί του κομματικού σωλήνα δεν ήμουνα. Ο κ. Ανδρουλάκης μια ζωή στο κόμμα ήτανε. Εγώ εργάζομαι, δίνω εργασία σε Έλληνες και πληρώνω την εφορία μου κανονικά.

(Χειροκροτήματα από την πτέρυγα της Ελληνικής Λύσης)

Και μιλάει το ΠΑΣΟΚ! Το ΠΑΣΟΚ της «SIEMENS», του Τσουκάτου που μετέφερε τροχήλατες βαλίτσες στο ΠΑΣΟΚ, εκατομμύρια ευρώ, μιλάει για ηθική! Κήνσορας της ηθικής το ΠΑΣΟΚ του Καλατράβα και της «HUAWEI», για να μην ξεχνιόμαστε!

Και εγώ έρχομαι και ρωτώ: Όταν υπέκλεπταν τον κ. Ανδρουλάκη, όπως λέει ο ίδιος, τον υπέκλεψαν για τις προσωπικές του στιγμές; Ποιες είναι αυτές; Να μας πει. Ελεύθερος άνθρωπος είναι, κύριοι συνάδελφοι.

**ΜΙΧΑΗΛ ΚΑΤΡΙΝΗΣ:** Τι είναι αυτά που λέτε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, να τις πει. Το δημόσιο πρόσωπο είναι κρυστάλλινο. Δεν είναι παντρεμένος. Κάτι κρύβει. Να μας πει ο ίδιος. Προσωπικές επιθέσεις θα δέχεστε από δω και πέρα αφού επιτίθεστε. Και έχουμε κι άλλα να πούμε.

Ας κάνουμε, λοιπόν, μια κουβέντα εδώ στη Βουλή προ ημερησίας διάταξης για να συζητήσουμε τη διαφθορά, τη διαπλοκή και ένα πολύ καλό κοινωνικό θέμα -και απευθύνομαι σε όλους- την ενδοοικογενειακή βία. Να τα συζητήσουμε όλα εδώ μέσα. Όλα! Όταν λέω όλα, εννοώ όλα.

(Χειροκροτήματα από την πτέρυγα της Ελληνικής Λύσης)

Δεν μπορούν, όμως, στο σπίτι του μεγαλύτερου μπαταχτσή να μιλάνε για μπαταχτσήδες. Χρωστάνε 400 εκατομμύρια. Και οι άλλοι χρωστάνε 400 εκατομμύρια. Μην νομίζετε ότι είναι καλύτεροι αυτοί. Και η Νέα Δημοκρατία είναι μπαταχτσήδες, αλλά κυνηγάνε να πάρουν τα σπίτια των Ελλήνων.

Πάμε τώρα στα «ορεινά», στους ανύπαρκτους εδώ μέσα, που επειδή είναι κοντοί και βλέπουν από πολύ πίσω τον ήλιο, νομίζουν ότι ψήλωσαν. Είστε κοντοί, κύριοι, και θα σας αποδείξω γιατί.

Πρώτον, με μαφιόζους δεν μιλάμε. Με μαφιόζους και τύπους της νύχτας δεν μιλάμε. Δεν το είπα εγώ. Το είπε εδώ κάποιος κύριος ο οποίος ούτε καν πρόεδρος είναι, ούτε ο ίδιος ξέρει τι είναι, αλλά έχει άποψη για όλα.

(Χειροκροτήματα από την πτέρυγα της Ελληνικής Λύσης)

Είστε υποστηρικτές των ναζί. Θα σας το αποδείξω. Έχω μπροστά μου το δημοσίευμα.

Κατ’ αρχάς πρέπει να λέτε την αλήθεια. Δεν ψηφίσατε το ΕΣΡ εσείς, οι δήθεν πατριώτες, συνεργάτες των ναζί, γιατί είναι η Κοτζαμάνη. Να έχετε το θάρρος να πείτε εδώ «δεν ψηφίσαμε την Κοτζαμάνη όχι γιατί δεν μας άρεσε το ΕΣΡ, γιατί είναι ελληνοφοβικό, είναι χριστιανοφοβικό, αλλά γιατί η Κοτζαμάνη έβαλε τους ομοϊδεάτες μας στη φυλακή». Καλά τους έκανε και τους έβαλε φυλακή! Καλά τους έκανε!

(Χειροκροτήματα από την πτέρυγα της Ελληνικής Λύσης)

Να το πείτε εδώ, όμως, ότι «εμείς, οι συνεργάτες των ναζί, δεν ψηφίσαμε Κοτζαμάνη γι’ αυτόν τον λόγο».

Πάμε όμως στην ουσία.

Κύριε Υπουργέ, έχω μπροστά μου -και αναρωτιέμαι αν ο ΣΥΡΙΖΑ ούτε αυτό το είδε, άλλα και άλλα βλέπουν και το ΠΑΣΟΚ και ο ΣΥΡΙΖΑ- το ψηφοδέλτιο του κυρίου φυλακισμένου του Δομοκού. Έχει μέσα έναν υποψήφιο. Είναι αυτός εδώ ο κύριος, ο οποίος είναι στα τάγματα Αζόφ. Έχει γράψει και βιβλίο υπέρ των Αζόφ, υπέρ των ναζί. Ούτε αυτό το είδε ο ΣΥΡΙΖΑ; Ο αγώνας για τον Φύσσα πού πήγε; Ναζιστές είναι αυτοί οι κύριοι. Λέγεται Γεώργιος Δημητρούλιας, είναι υποψήφιος δημοτικός σύμβουλος. Έχω μπροστά μου τις φωτογραφίες του, για να δείτε τα ναζιστικά σύμβολα. Πήγε στην Ουκρανία, είναι άνθρωπος των Αζόφ, πολεμά εκεί, γράφει βιβλία γι’ αυτούς, «ζήτω οι ναζί». Τον έχει υποψήφιο ο κύριος αυτός και κανένα κόμμα δεν μιλάει. Άντε για τη Νέα Δημοκρατία καταλαβαίνω, κάνει τον διαιτητή μεταξύ δήθεν πρόεδρου - αχυρανθρώπου και Βουλευτών για να μην τους βγάλουν εκτός Βουλής. Έχουν το ζόρι αυτό. Τους κρατάνε από νύχια και από δόντια. Εκεί κάνουν τα deal οι κύριοι. Για να ξέρουμε τι λέμε.

Εσείς του ΣΥΡΙΖΑ γιατί δεν μιλάτε; Συνεργάτες των ναζί κατεβαίνουν υποψήφιοι. Γιατί δεν διαμαρτύρεστε; Τίποτα; Άχνα; Δεν πειράζει. Να τος! Εδώ είναι με στολές παραλλαγής. Πηγαίνει στους πολέμους και πολεμάει. Και τον έχουμε εδώ! Και μου βγαίνουν τώρα οι κύριοι, οι κοντοί στο πολιτικό ύψος να σηκώσουν ανάστημα. Ποιοι; Οι κοντοί, οι κύριοι «Τίποτα», που αν δεν υπήρχε ο άνθρωπος από τη φυλακή, δεν θα σας ήξερε όχι ο θυρωρός, ούτε σκύλος της γειτονιάς σας! Για να τα λέμε όλα! Αυτός σας έβαλε μέσα, του χρωστάτε και αυτό είναι καλό να το λέτε.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα για να συζητήσουμε σοβαρά.

**ΚΥΡΙΑΚΗ ΜΑΛΑΜΑ:** Εμετικός και αισχρός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καλή σας όρεξη, κυρία μου. Όταν μιλήσετε για τους ναζί, ελάτε να μου το πείτε. Όταν κινδυνεύσετε από ναζί εσείς, ελάτε να μου το πείτε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα είπαμε, Θέλετε κι άλλα να σας πω; Θέλετε να έρθετε, κύριε, στο γραφείο μου να σας τα δώσω, να δείτε τις αποδείξεις. Ελάτε στο γραφείο μου εσείς.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Να τις φέρετε εδώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ να τις φέρω εδώ; Σοβαρολογείς;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

(Θόρυβος από την πτέρυγα του ΣΥΡΙΖΑ)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το εκατομμύριο του Σταθάκη το ξεχάσατε.

**ΠΡΟΕΔΡΕΥΩΝ (Αθανάσιος Μπούρας):** Κύριε Βελόπουλε, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τους λέω ότι όποιος έχει στοιχεία, να τα φέρει να τα δω. Εγώ λέω «έλα στο γραφείο μου να στα δείξω». Και υπάρχουν και βίντεο ως αποδείξεις. Το 1 εκατομμύριο του Σταθάκη στο πόθεν έσχες το καλύψατε μετά. Τα ξεχάσατε αυτά; Μην αρχίσουμε τα παλιά τώρα. Και στην τελική να σας πω το εξής: Επειδή είμαι Μακεδόνας, δεν δικαιούσαι διά να ομιλείς. Πρόδωσες τη Μακεδονία. Τελεία και παύλα.

(Χειροκροτήματα από την πτέρυγα της Ελληνικής Λύσης)

Πάμε και στους δήθεν χριστιανούς τώρα και κλείνω. Η Βουλή και οι πολιτικοί…

(Θόρυβος από την πτέρυγα του ΣΥΡΙΖΑ)

Πάρτε κάνα φτυάρι, σκάψτε, όπως έκανε ο κ. Κασσελάκης, και τα ξαναλέμε! Πάρτε και καμμιά καμερούλα μέσα! «Δεν θέλω κάμερες, δεν θέλω κάμερες» και μέσα είχε κάμερες. Αυτά είναι γραφικότητες, πολιτικαντισμός και εκχυδαϊσμός της λογικής μας. Δεν θα πέσω στην παγίδα.

Θέλατε προσωπική αντιπαράθεση; Θα την έχετε. Εγώ δεν ήθελα ποτέ μου. Επί πέντε χρόνια δεν πείραξα κανέναν. Δεν θα παίξετε όμως με την τιμή, την υπόληψη, την ακεραιότητα τη δική μου. Έχω πληρώσει 800 χιλιάδες ευρώ μέχρι τώρα και υπάρχει και διακανονισμός και όποιος θέλει, έρχεται και τα βλέπει.

(Χειροκροτήματα από την πτέρυγα της Ελληνικής Λύσης)

Υπάρχουν μεταξύ σας άνθρωποι που τα ξέρουν αυτά. Απλά τελευταία δεν μιλάτε και μεταξύ σας. Άλλοι με την Αχτσιόγλου, άλλοι με τον Κασσελάκη, άλλη με την ομπρέλα, άλλη με τη σαμπρέλα! Αποφασίστε με ποιους είστε.

Πάμε τώρα στην ουσία. Πάμε και στους δήθεν χριστιανούς που ως κοινοί συκοφάντες προεκλογικά, επειδή είναι πολύ σοβαρή υπόθεση η πολιτική, έβγαλαν ένα δελτίο Τύπου. Είπα «δεν πειράζει, κομμάτια να γίνει, δεν ξέρουν από πολιτική, είναι άσχετοι έτσι κι αλλιώς, ας μην τους κυνηγήσουμε». Τη δεύτερη φορά ξαναβγάζουν δελτίο Τύπου ψευδέστατο. «Δεν πειράζει» λέω «ας τη χαρίσω και τη δεύτερη φορά». Την τρίτη φορά βγαίνει ένας τυπάκος, πρώην εισαγγελέας, δεν ξέρω τι, από τη Θεσσαλονίκη -γνωστός είναι στα δικαστήρια για τη δράση του, ευγενέστατος, καλός κύριος, με τα συστήματά του, εξαιρετικός!- και λέει κάτι. Ζητάει συγγνώμη από τον Πρόεδρο της Βουλής.

Λέμε: «Δεν πειράζει, να του τη χαρίσουμε και αυτήν τη φορά». Την επόμενη φορά, όμως, δεν έχει. Βγάζετε δελτίο Τύπου στα βήματα του ΠΑΣΟΚ και του ΣΥΡΙΖΑ, εσείς, οι χριστιανοί; «Ού ψευδομαρτυρήσεις», λένε οι δέκα εντολές, «ού συκοφαντήσεις». Εσείς και συκοφάντες είστε και ψεύτες είστε και αυτό είναι το χειρότερο από όλα. Γιατί καπηλεύεστε την Ορθοδοξία και τον Χριστιανισμό. Ο Χριστιανός δεν μπορεί να λέει ψέματα ούτε να συκοφαντεί. Είναι όρος απαράβατος της εκκλησίας. Αν, λοιπόν, θεωρείτε ότι είστε μέλη της εκκλησίας, κάνετε λάθος. Είστε παραεκκλησιαστική οργάνωση -αυτό είστε- με υπόγειες διασυνδέσεις με τη Μονή Φιλόθεου, με όλα αυτά τα ωραία, τα γλαφυρά.

Αλλά ξέρετε ποια είναι η διαφορά μας; Εμείς έχουμε οπαδούς οι οποίοι ψηφίζουν Ελληνική Λύση. Εσείς έχετε οπαδούς που τους λέει ο πνευματικός «ψήφισε αυτόν, ψήφισε τον άλλον». Αν αύριο πει «ψήφισε κότα» θα ψηφίσουν κότα. Αυτή είναι. Θέλουμε κοινή λογική, θέλουμε πιστούς οπαδούς, να αγαπούν την Ελλάδα, την Ορθοδοξία, αλλά κυρίως να είναι χριστιανοί πραγματικοί. Γιατί το λέω αυτό;

Ρώτησα πολλές φορές και ρωτάω για τελευταία φορά: Βουλευτής του κόμματός σας κουβαλούσε την τσάντα του Ρέστη, «ναι» ή «όχι»; Βουλευτής του κόμματος σας, κουβαλούσε την τσάντα του Ρέστη, «ναι» ή «όχι»;

**ΓΕΩΡΓΙΟΣ ΚΑΡΑΜΕΡΟΣ:** Έχεις ξεφύγει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, καθόλου. Όχι δικός σας. Κύριε Καραμέρο, όχι για εσάς, για τους από πίσω λέω.

**ΓΕΩΡΓΙΟΣ ΚΑΡΑΜΕΡΟΣ:** Τώρα είσαι ζορισμένος και λες διάφορα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, τα του Καίσαρος τω Καίσαρι εδώ.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Καραμέρο.

Κύριε Πρόεδρε, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ ξέρω, αγαπητέ κύριε Καραμέρο, πέντε μέρες τι πέρασα και η οικογένειά μου τι πέρασε, όχι εσείς. Δεν ξέρετε, πιστέψτε με. Να πληρώνω την εφορία κανονικά, να μην ξέρω τίποτα εγώ και να βγαίνουν να μου λένε διάφορα πράγματα τα οποία δεν ισχύουν και να μην μπορώ να απαντήσω, πάει πολύ παιδιά. Εγώ ξέρω τι περνάω, 2 εκατομμύρια και πλέον πρόστιμα, να έχω πληρώσει τα οκτακόσια χιλιάρικα από την τσέπη μου και θα πληρώσω και τα υπόλοιπα αν φταίω, που δεν έφταιγα. Ξέρετε γιατί με καταδίκασαν; Γιατί είπα τον όρο «λαθρομετανάστης». Κάνε σύσταση αφού δεν σου αρέσει. Για μια λέξη 600.000 και 700.000 ευρώ, που βλέπουμε τις χυδαιότητες καθημερινά; Τότε προς τιμήν του ο ΣΥΡΙΖΑ με υπερασπίστηκε. Εγώ δεν ξεχνάω. Προς τιμήν του ο ΣΥΡΙΖΑ υπερασπίστηκε το δικαίωμα της ελευθεροστομίας μας. Αλλά δεν καταλαβαίνω γιατί; Γιατί όλοι μαζί, όλοι εσείς, εναντίον ημών. Ε, λοιπόν, όλοι σας και μόνοι μας. Κανένα πρόβλημα. Αλλά πολιτικά θέλω να μιλάμε.

(Χειροκροτήματα από την πτέρυγα της Ελληνικής Λύσης)

Κλείνω εδώ, λέγοντας στους καλούς εκεί χριστιανούς που δεν μου απαντούν για τον Ρέστη και τα υπόλοιπα, δίνω ρέστα με Γρηγόριο Ναζιανζηνό. «Το μεν αληθές εν, το δε ψεύδος πολυσχιδές». Στο δεύτερο πέσατε πάλι. Και επειδή πραγματικά δεν ήθελα ποτέ να φτάσω στο σημείο να αναφερθώ σε πολιτικές αντιπαραθέσεις, θα κλείσω ως εξής: Ένα ερώτημα, να απαντήσουν εκεί, γιατί δεν ψήφισαν το ανθελληνικό αντιχριστιανικό αντιορθόδοξο Εθνικού Συμβουλίου Ραδιοτηλεόρασης να φύγει. Να απαντήσετε εντίμως εδώ. Εδώ να τα πείτε, όχι «στρίβειν διά του αρραβώνος». Να πείτε γιατί δεν ψηφίσατε. Είναι σημαντικό να ξέρει ο ελληνικός λαός ποιος σηκώνει ανάστημα στο εθνικό καλό και ποιος κοροϊδεύει τους Έλληνες. Γιατί μάθαμε από αυτούς που κοροϊδεύουν μια ζωή τους Έλληνες, είδαμε τα χαΐρια τους. Αν και εσείς που δηλώνετε δήθεν πατριώτες και χριστιανοί κάνετε τα ίδια, πολύ φοβάμαι ότι κάνετε λάθος.

Δυστυχώς, κύριοι της Νέας Δημοκρατίας, αυτό που δεν κάνατε ποτέ και δεν κάνει κανένας εδώ μέσα, είναι οι εξεταστικές επιτροπές. Είπαμε για τα Τέμπη, είπατε «όχι» εσείς, όλοι μαζί, Νέα Δημοκρατία, ΠΑΣΟΚ, ΣΥΡΙΖΑ, οι υπόλοιποι. Η Πλεύση είπε ότι το βλέπει θετικά, θα καταθέσει αυτή. Μάτι το ίδιο, Πρέσπες το ίδιο, υποχρεωτικότητα των εμβολίων το ίδιο. Τι σόι πατριώτες είστε εσείς που κάνετε αντιπολίτευση μόνο σε εμάς και όταν σας λέμε «κάντε εσείς τις εξεταστικές, να τις υπογράψουμε εμείς» δεν τις υπογράφετε; Δεν είστε πατριώτες, δεν είστε πατριώτες, δεν είστε πατριώτες! Τελεία, παύλα. Κάντε εσείς τις εξεταστικές, να τις υπογράψουμε εμείς επιτέλους, κάποιος να τις κάνει.

(Χειροκροτήματα από την πτέρυγα της Ελληνικής Λύσης)

Η Νέα Δημοκρατία, λοιπόν -που ελέγχει τα πάντα, τα μέσα ενημέρωσης- δημιουργεί την αίσθηση ότι όλα πηγαίνουν καλά. Εγώ ακόμη περιμένω την κ. Αγαπηδάκη να μου πει. Είχε σχέση με τη «NOVARTIS», κύριε Πλεύρη; Την ξέρετε την κ. Αγαπηδάκη. Είχε σχέση με τη «NOVARTIS» η κ. Αγαπηδάκη; Έκανε μελέτες με τον κύριο -πώς λέγεται- Κουσουλάκη; Πώς λέγεται αυτός ο κύριος ο περίεργος;

**ΑΘΑΝΑΣΙΟΣ ΠΛΕΥΡΗΣ:** Κουσουλιώτης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κουσουλιώτης. Κουκουλώτης, δηλαδή, κουκουλώνουμε πάλι. Έκανε μαζί του τρεις μελέτες, «ναι» ή «όχι»; Έχει σχέση με τη «NOVARTIS», «ναι» ή «όχι»; Τα ελικόπτερα μας, που ο ναύαρχος έκανε και ερώτηση και ακόμη περιμένουμε την απάντηση -ΣΥΡΙΖΑ ναύαρχος- τι γίνονται; Κανονικά έπρεπε να πάει σιδηροδέσμιος ο Φλώρος και η παρέα του στη φυλακή. Καταστράφηκαν τα Kiowa. Το ξέρετε; Τα Απάτσι είχαν μέχρι τη μέση νερό. Το ξέρετε;

(Χειροκροτήματα από την πτέρυγα της Ελληνικής Λύσης)

Αλλά δεν απολογείστε γι’ αυτά. Έχετε τα μέσα ενημέρωσης. Πηγαίνετε μόνοι σας και κάνετε ό,τι θέλετε. Για τα Τέμπη δεν απολογηθήκατε, για τη Θεσσαλία δεν απολογηθήκατε, για τον Έβρο δεν απολογηθήκατε, για τους κολλητούς στα funds δεν απολογείστε, για τη μυστική εξωτερική πολιτική δεν απολογείστε, για τον Καλατράβα δεν απολογείστε.

Ε, λοιπόν, θα σας πω κάτι για να κλείσω εδώ και παρακαλώ την Κυβέρνηση πάρα πολύ. Το Καυταντζόγλειο, κύριε Υπουργέ, έχει μια μεγάλη πινακίδα η οποία τρίζει. Τις ξέρετε αυτές τις μεγάλες; Είναι οι «φωτεινοί πίνακες» που λέμε. Από τον αέρα του βαρδάρη προχθές το έκανε γύρω-γύρω σαν φουρφουράκι. Θα σκοτώσει κόσμο. Σας το λέω, σας προειδοποιώ. Μην έχουμε δράματα πάλι. Σας το λέω, σας προειδοποιώ παρουσία των Ελλήνων Βουλευτών, ότι στο Καυτατζόγλειο υπάρχει θέμα με τον πίνακα. Περνάνε παιδάκια από κάτω. Θα πέσει ο πίνακας, θα σκοτωθεί κόσμος. Το ξαναλέω μήπως και το καταλάβετε. Το Στάδιο Ειρήνης και Φιλίας -το λέω στον Υπουργό να το μεταφέρει στον Πρωθυπουργό- δεν έχει αλεξικέραυνο. Κρατήστε το. Και τώρα με την κλιματική κρίση -που λέτε εσείς- και αλλαγή έχουμε πολλά τέτοια φαινόμενα. Δεν λειτουργούν οι αλεξικέραυνοι. Πρέπει να το δείτε και αυτό.

Επιτέλους κάντε μια ρύθμιση για να αποκτήσει γήπεδο και ο ΠΑΟΚ. Είναι ντροπή. Κάντε μια ρύθμιση, κύριοι Υπουργοί μου, κύριοι της Νέας Δημοκρατίας. Ο Παναθηναϊκός έχει, η ΑΕΚ έχει, ο Ολυμπιακός έχει. Κάντε κάτι για τη Θεσσαλονίκη, κάντε κάτι για τη Μακεδονία να σας χειροκροτήσουμε και εμείς.

(Χειροκροτήματα από την πτέρυγα της Ελληνικής Λύσης)

Ο Πρωθυπουργός στον «ALPHA», λοιπόν, είπε το εξής αμίμητο: «Οι πρώτες εκατό μέρες μού φάνηκαν χίλιες.». Μισό λεπτό, για να το καταλάβω και εγώ. Οι πρώτες εκατό μέρες της δεύτερης θητείας του του φάνηκαν χίλιες, γιατί είχε πολλά προβλήματα ο άνθρωπος. Οι προηγούμενες χίλιες τετρακόσιες που ήταν Πρωθυπουργός δεν του έδωσαν τη δυνατότητα να μεριμνήσει, ώστε να έχουμε αντιπλημμυρικά, να κάνουμε το «ΑΙΓΙΣ», να δημιουργήσουμε όλες τις προϋποθέσεις ώστε να μην πανικοβληθεί ο άνθρωπος και μη στεναχωριέται πολύ;

Τα τραγικά αποτελέσματα οφείλονται στον κ. Μητσοτάκη και στη Νέα Δημοκρατία. Αυτά που περνάει ο κάτοικος της Θεσσαλίας έχουν ονοματεπώνυμο: Κυριάκος Μητσοτάκης, Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Για το δε πρόγραμμα «ΑΙΓΙΣ» που ανακοίνωσε τον Μάρτιο του 2022 λέει τώρα ότι είμαστε έτοιμοι να το υλοποιήσουμε. Αφού πλημμύρισε η Θεσσαλία, κάηκε η νότια Εύβοια, κάηκε η βόρεια Εύβοια, κάηκε η Δαδιά, κάηκε η Ρόδος, τώρα είναι έτοιμος. Δεν ξέρω αν θα καεί και τίποτα άλλο. Αυτό δεν είναι Κυβέρνηση. Όσο για την ακρίβεια, είπε ότι τώρα είμαστε στην αρχή που φεύγει η ακρίβεια. Πραγματικά το είπε ο Πρωθυπουργός αυτό το πράγμα; Είπε χθες στον «ALPHA» ότι είμαστε στην αρχή του τούνελ που φεύγει η ακρίβεια; Αυτό δεν πρόκειται να γίνει ποτέ για έναν και μόνο λόγο. Γιατί δεν έχουμε παραγωγική διαδικασία να παράγουμε προϊόντα. Η Θεσσαλία που χτυπήθηκε μας έδινε το 20% του πρωτογενούς τομέα σε πολλά προϊόντα και κρέατος. Πού τα λέει αυτά ο Πρωθυπουργός; Ποιους συμβούλους έχει; Καλύτερα Κασσελάκη παρά Μητσοτάκη. Γιατί είτε Μητσοτάκης είτε Κασσελάκης άλλα αντ’ άλλων λένε οι άνθρωποι. Δεν στέκει λογικά αυτό που είπε. Πώς το λες αυτό σε πανελλήνια εμβέλεια; Πώς το λες;

Εδώ να σας πω το εξής: Σας αφιερώνω όλους τη ρήση του Ευγένιου Ο’ Νηλ σε μια μικρή παράφραση, την κάνανε έτσι απλά, γιατί θέλω να καταλάβετε ορισμένα πράγματα. Επαναλαμβάνω και το λέω, επί τέσσερα και πλέον χρόνια εδώ μέσα προσωπικές αιχμές δεν αφήσαμε ποτέ. Πάντοτε μιλούσαμε πολιτικά. Αλλά νισάφι πια, γιατί έχω και οικογένεια, έχω και συγγενείς, έχω και φίλους και δεν μπορούν να με αποκαλούν εμένα δελτία Τύπου κομμάτων «φοροφυγά» και «μπαταχτσή», εμένα, προσωπικά εμένα, δεν ήταν εναντίον του κόμματός μου, του προσώπου μου ήταν. Δεν το επιτρέπω για έναν και μόνο λόγο: Γιατί δεν χρωστάω ούτε ένα ευρώ σε κανέναν ως Κυριάκος Βελόπουλος. Σε κανέναν! Σας το λέω έντιμα. Σε κανέναν! Και πληρώνω και τα λάθη μου.

Αγωνιστήκατε πολλοί εδώ μέσα τόσο πολύ καιρό εναντίον της Ελληνικής Λύσης, αγωνιστήκατε για να δημιουργήσετε την πεποίθηση πλέον ότι είμαστε η μοναδική Αντιπολίτευση. Ένα πράγμα θα σας πω, όλους σας, πλην ΚΚΕ και Πλεύσης Ελευθερίας, εγώ θέλω να είμαι ακριβοδίκαιος: Σας ευχαριστούμε που μας αναγορεύσατε Αξιωματική Αντιπολίτευση.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 4 Οκτωβρίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 196/ 29-9-2023 επίκαιρη ερώτηση της Βουλευτού Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανασίας (Σίας) Αναγνωστοπούλου προς τον Υπουργό Παιδείας, Θρησκευμάτων και Αθλητισμού, με θέμα: «Άμεση ανάγκη χρηματοδότησης της κοινωνικής μέριμνας του Πανεπιστημίου Πατρών».

2. Η με αριθμό 185/27-9-2023 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Προστασίας του Πολίτη, με θέμα: «Αύξηση εγκληματικότητας στη Ρόδο και ανάγκη ενίσχυσης των αστυνομικών δυνάμεων».

3. Η με αριθμό 191/29-9-2023 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Κωνσταντίνου Βασιλείου Μεταξά προς τον Υπουργό Ανάπτυξης, με θέμα: «Να παρθούν τώρα τα μέτρα στήριξης των αυτοαπασχολούμενων και μικρών επαγγελματιών στις πληγείσες περιοχές της Θεσσαλίας. Να αποζημιωθούν πλήρως για τις ζημιές που υπέστησαν».

4. Η με αριθμό 179/25-9-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Σπαρτιάτες» κ. Ιωάννη Κόντη προς τον Υπουργό Εθνικής Άμυνας, με θέμα: «Εκμετάλλευση ακινήτων Ενόπλων Δυνάμεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 199/2-10-2023 επίκαιρη ερώτηση του Βουλευτή Μεσσηνίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η συνεχιζόμενη για άλλη μια χρονιά έλλειψη εργατών γης οδηγεί σε μείωση της αγροτικής παραγωγής και σε οικονομικό αδιέξοδο τον αγροτικό κόσμο».

2. Η με αριθμό 187/27-9-2023 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Κλιματικής Κρίσης και Πολιτικής Προστασίας, με θέμα: «Σύγχρονη αναγκαιότητα η παρέμβαση στο κανονιστικό πλαίσιο για την αποζημίωση όλων των πυρόπληκτων μη κατά κύριο επάγγελμα αγροτών».

3. Η με αριθμό 202/2-10-2023 επίκαιρη ερώτηση της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα προς τον Υπουργό Μετανάστευσης και Ασύλου, με θέμα: «Να μην απολυθεί κανένας εργαζόμενος στο Υπουργείο Μετανάστευσης και Ασύλου και να καλυφθούν πλήρως οι ανάγκες με μόνιμο προσωπικό».

4. Η με αριθμό 190/ 29-9-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ (Μανώλη) Χριστοδουλάκη προς τον Υπουργό Προστασίας του Πολίτη, με θέμα: «Πλήγμα στο αίσθημα ασφάλειας των πολιτών της Ανατολικής Αττικής από το περιστατικό σοβαρής εγκληματικότητας στον Δήμο Αρτέμιδας».

5. Η με αριθμό 198/1-10-2023 επίκαιρη ερώτηση του Βουλευτή Αργολίδας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Έλλειψη εργατών γης στην Αργολίδα εν όψει της συγκομιδής εσπεριδοειδών και της έναρξης της ελαιοκομικής περιόδου».

6. Η με αριθμό 206/2-10-2023 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς την Υπουργό Κοινωνικής Συνοχής και Οικογένειας, με θέμα: «Αντιμετώπιση σεξουαλικής παρενόχλησης στον στενό και ευρύτερο δημόσιο τομέα».

Έχει ζητήσει τον λόγο για παρέμβαση τριών λεπτών ο Κοινοβουλευτικός Εκπρόσωπος του ΠΑΣΟΚ, ο κ. Μιχάλης Κατρίνης, για να τοποθετηθεί επί των όσων είπε, απ’ ό,τι μου εξήγησε, ο κύριος Πρόεδρος της Ελληνικής Λύσης.

Ορίστε, κύριε Κατρίνη, έχετε τον λόγο για τρία λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Δεν θα σχολιάσω την παραληρηματικού χαρακτήρα και ύφους ομιλία του Προέδρου της Ελληνικής Λύσης, εξάλλου δεν είναι η πρώτη φορά και φαντάζομαι ούτε η τελευταία που συμβαίνει σε αυτή εδώ την Αίθουσα και δεν τυχαίνει. Είναι στρατηγική του συγκεκριμένου πολιτικού προσώπου να διανθίζει τις ομιλίες του με ατάκτως ειρημένες σκέψεις, με επιθέσεις και όλα αυτά τα οποία υποβιβάζουν τον δημόσιο διάλογο και τον πολιτικό βίο.

Και βεβαίως δεν θα σχολιάσω την προσπάθεια ιδεολογικοποίησης της επιλογής που έγινε την προηγούμενη εβδομάδα στην επιλογή των προσώπων που απαρτίζουν τα μέλη των ανεξάρτητων αρχών, όπως ατυχώς προσπάθησε ο προλαλήσας Πρόεδρος της Ελληνικής Λύσης.

Όμως επειδή μιλάμε για τυχαίο ή μη κι επειδή εδώ εμείς ευθέως και εγκαίρως καταγγείλαμε το γεγονός ότι επισπεύσθηκε μια διαδικασία χρονικά, στην οποία -όχι τυχαία- κάποιοι βρέθηκαν μαζί και δίπλα, δεν είναι σίγουρα τυχαίο το γεγονός ότι ο κατά τα άλλα λαλίστατος κ. Βελόπουλος, που μιλάει σε κάθε νομοσχέδιο, δεν ζήτησε να πάρει τον λόγο όταν σε αυτή εδώ την Αίθουσα συζητήσαμε τη νομοθετική ρύθμιση για τον αποκλεισμό των εγκληματικών οργανώσεων από τις βουλευτικές εκλογές του Μαΐου. Δεν είναι τυχαίο ότι σε όποιο νομοσχέδιο βρέθηκε απομονωμένη η Νέα Δημοκρατία, γιατί έγινε και επίκληση αυτού του στοιχείου την προηγούμενη τετραετία, αυτό το νομοσχέδιο με τις συναθροίσεις ψηφίστηκε από τη Νέα Δημοκρατία και το κόμμα της Ελληνικής Λύσης.

Δεν είναι τυχαίο ότι, ενώ ο ίδιος ο κ. Βελόπουλος όλο το προηγούμενο διάστημα στο θέμα των υποκλοπών ήταν λάβρος και ζητούσε -όπως ζητούσαν όλα τα κόμματα, πλην της Νέας Δημοκρατίας- να χυθεί άπλετο φως στη σκοτεινή υπόθεση των υποκλοπών, ξαφνικά έρχεται και τι κάνει; Εξιλεώνει, ξελασπώνει την Κυβέρνηση στην προσπάθεια που επιχείρησε και πέτυχε να μπλοκάρει την ΑΔΑΕ από μια απόφαση που ήταν εισήγηση και πιθανότατα θα οδηγούσε σε απόφαση -αυτό δεν θα το μάθουμε ποτέ -για επιβολή προστίμου στη ΕΥΠ γιατί δεν συνεργάστηκε στη δυσώδη υπόθεση των υποκλοπών.

Εδώ, λοιπόν, το τι έλεγε ο Πρόεδρος της Ελληνικής Λύσης πριν από τις εκλογές γι’ αυτό το θέμα που εκθέτει διεθνώς τη χώρα και το τι έπραξε συμπράττοντας σε αυτή την απόφαση που εγείρονται και ζητήματα συνταγματικότητας δεν μας ξενίζει, γιατί θέλω να θυμίσω τι έλεγε ο κ. Βελόπουλος από τις 16 Σεπτεμβρίου του 2007 μέχρι τις 21 Μαΐου του 2012 για τη Νέα Δημοκρατία και τι έπραξε την αμέσως επόμενη, όταν προσχώρησε στο κόμμα της Νέας Δημοκρατίας.

Άρα πολιτική συναλλαγή τότε, πολιτική συναλλαγή και τώρα. Εμείς, λοιπόν, το στηλιτεύουμε, το λέμε ευθέως και όλα είναι πλέον ανοικτά, φανερά, όση λάσπη και αν προσπαθεί να ρίξει ατυχώς ο κ. Βελόπουλος.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΘΕΟΔΩΡΑ ΤΖΑΚΡΗ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο, πριν από εσάς, ο κ. Χήτας ως Κοινοβουλευτικός Εκπρόσωπος για παρέμβαση τριών λεπτών.

**ΘΕΟΔΩΡΑ ΤΖΑΚΡΗ:** Μόλις πριν μίλησε ο Πρόεδρός του.

**ΠΡΟΕΔΡΕΥΩΝ (Αθανάσιος Μπούρας):** Για παρέμβαση μιλάμε.

**ΚΩΝΣΤΑΝΤΙΝΟΣ ΧΗΤΑΣ:** Δεν κατάλαβα. Δεν προβλέπεται;

**ΠΡΟΕΔΡΕΥΩΝ (Αθανάσιος Μπούρας):** Θέλετε τρία λεπτά, κυρία Τζάκρη, ως Κοινοβουλευτική Εκπρόσωπος να παρέμβετε επί του διαλόγου;

**ΘΕΟΔΩΡΑ ΤΖΑΚΡΗ:** Τρία λεπτά να παρέμβω επί του διαλόγου. Και επί του συνόλου…

**ΠΡΟΕΔΡΕΥΩΝ (Αθανάσιος Μπούρας):** Επί του συνόλου, να θυμίσω, σε όσους μπήκαν αργά στην Αίθουσα ότι ήδη έχει προδιαγραφεί η διαδικασία, ότι οι Πρόεδροι των Κοινοβουλευτικών Ομάδων, όπως και ο δικός σας Πρόεδρος θα έρθει σε λίγο να μιλήσει, έχουν το δικαίωμα και παίρνουν τον λόγο όποτε το ζητήσουν.

Για την όλη διαδικασία, επειδή έχουν εγγραφεί σαράντα τέσσερις συνάδελφοι Βουλευτές, είπαμε, όπως το κάνουμε πάντα, θα μιλάνε τρεις Βουλευτές και μετά θα παίρνει τον λόγο κάποιος Κοινοβουλευτικός Εκπρόσωπος.

Επομένως, εάν δεν έρθει ο κ. Φάμελλος ως αναμένεται σε λίγο, τον λόγο θα πάρουν τρεις Βουλευτές, όπως είναι εγγεγραμμένοι οι πρώτοι του καταλόγου, και στη συνέχεια θα ακολουθήσουμε τη διαδικασία. Οι μεν Πρόεδροι θα παίρνουν τον λόγο όποτε το ζητήσουν, οι δε Κοινοβουλευτικοί Εκπρόσωποι θα παίρνουν τον λόγο όταν μιλάνε τρεις Βουλευτές. Και βέβαια θα προηγούνται κατά τα μεγαλύτερα σε κοινοβουλευτική δύναμη κόμματα.

Ορίστε, κύριε Χήτα, έχετε τον λόγο για παρέμβαση τριών λεπτών.

**ΘΕΟΔΩΡΑ ΤΖΑΚΡΗ:** Κύριε Πρόεδρε, εγώ ζήτησα τον λόγο να παρέμβω επί του προηγούμενου διαλόγου.

**ΠΡΟΕΔΡΕΥΩΝ (Αθανάσιος Μπούρας):** Σας είπα ότι θα πάρετε τον λόγο αμέσως μετά τον κ. Χήτα που προηγήθηκε και το ζήτησε.

**ΜΙΧΑΗΛ ΚΑΤΡΙΝΗΣ:** Πρώτα πρέπει να μιλήσει η κ. Τζάκρη, για να απαντήσει συνολικά.

**ΠΡΟΕΔΡΕΥΩΝ (Αθανάσιος Μπούρας):** Ο κ. Χήτας ζήτησε τον λόγο και αφού ζήτησε τον λόγο και είπα το όνομά του, σήκωσε το χέρι η κ. Τζάκρη. Εγώ τα βλέπω όλα, κύριε Κατρίνη, είμαι αφ’ υψηλού.

Λοιπόν, κύριε Χήτα, πάμε, για να μη χάνουμε χρόνο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ.

Με μεγάλο ενδιαφέρον παρακολουθώ τη ζέση που επιδεικνύουν οι συνάδελφοι.

Δεν ξέραμε, κύριε Κατρίνη, ότι πρέπει να σας πάρουμε για λογογράφο του Προέδρου μας, αφού δεν συμφωνείτε με αυτά που λέει. Θα σας προσλάβουμε και για λογογράφο, να γράφετε τα κείμενά του εσείς!

Όπως επίσης, δεν γνωρίζαμε ότι έπρεπε να ρωτήσουμε πριν τα νομοσχέδια εάν θα πρέπει να μιλήσει ο Πρόεδρός μας ή όχι ή να εμφανίζεται σποραδικά σαν καταιγίδες, όπως ο δικός σας Πρόεδρος εδώ μία στο τόσο.

Συγγνώμη ζητάμε ταπεινά που ο Πρόεδρός μας συμμετέχει σε κάθε νομοσχέδιο, σε κάθε Ολομέλεια και αναλύει τα γεγονότα. Με συγχωρείτε πάρα πολύ! Την επόμενη φορά θα παίρνουμε την άδεια από το ΠΑΣΟΚ!

Δεν μου λέτε, κύριε Κοινοβουλευτικέ Εκπρόσωπε του ΠΑΣΟΚ, γιατί πάει πολύ να μας κουνάτε το δάχτυλο εσείς για deal, που έχετε φτιάξει «ΙΕΚ deal», πανεπιστήμιο ολόκληρο, πανεπιστήμονες της διαφθοράς, της ρεμούλας, της μίζας, των συμφωνιών. Εσείς είστε το κόμμα, κύριε Κοινοβουλευτικέ Εκπρόσωπε του ΠΑΣΟΚ, της εισαγωγής της χώρας στα μνημόνια. Εσείς είστε το κόμμα που μας κουνάει τώρα το δάχτυλο, που τα χρέη σας στις τράπεζες ξεπερνάν τα 400 εκατομμύρια ευρώ και τολμάτε να κουνάτε το δάχτυλο στην Ελληνική Λύση. Εσείς είστε το κόμμα της συμφωνίας για τη Χάγη, εσείς είστε το κόμμα των Ιμίων, εσείς είστε το κόμμα που φτιάξατε το σάπιο κομματικό κράτος, είστε το κόμμα που γιγάντωσε τους ολιγάρχες στην Ελλάδα, που οδηγήσατε και έχετε μεγάλη ευθύνη για τη χρεοκοπία της χώρας, για τη δημιουργία πολλαπλών αχρείαστων ανεξάρτητων αρχών.

Κάτι βράδια στεναχωρημένα, κύριε Κατρίνη, που ο κ. Κεγκέρογλου -και καλή επιτυχία να έχει που διεκδικεί και τον δήμο στην Κρήτη- έδινε μάχη για να μπουν συγκεκριμένα άτομα στο ΑΣΕΠ, κύριε Κατρίνη, για να διορίζεται ο κοσμάκης και τα «πράσινα» παιδιά, τα «ροζ» παιδιά, τα «γαλάζια» παιδιά, εκεί δεν κάνατε deal; Εκεί τι κάνατε; Για πείτε μας λίγο, που μιλάτε εσείς για deal!

Δεν θα είχα κανέναν λόγο να πάρω τον λόγο σήμερα, αλλά για άλλη μια φορά ψεύδεστε, όπως ήταν η ανακοίνωση του κόμματός σας ψευδέστατη χθες και τώρα από Βήματος Βουλής είπατε ψέματα. Είπατε ότι τα πρόστιμα δεν πληρώνονται.

Πρώτον, τα πρόστιμα τα επιβάλλει το ΕΣΡ όχι στον Βελόπουλο, αλλά στα κανάλια. Ο Βελόπουλος τα πληρώνει για να σώσει τους ανθρώπους αυτούς που ήθελε να στείλει στην ανεργία ο Κουτρουμάνος. Δεύτερον, τα πρόστιμα πληρώνονται, άρα να ανακαλέσετε το ψεύδος το οποίο έχετε πει. Να μας πείτε για ποιον λόγο αρνηθήκατε να ψηφίσετε την κ. Κοτζαμάνη, που και εσείς συμφωνούσατε με την αλλαγή στο ΕΣΡ. Δεν απαντάτε επί της ουσίας.

Επίσης, δεύτερο ψεύδος, ουδέποτε υπήρξε μέλος της Νέας Δημοκρατίας και αρνήθηκε στον Αντώνη Σαμαρά που του είχε προτείνει να κατέβει στο ευρωψηφοδέλτιο της Νέας Δημοκρατίας. Τα έχουμε πει. Τα έχουμε λύσει αυτά. Έλεος! Πείτε κάτι καινούργιο. Κάθε φορά το ίδιο. Μα, βρείτε κάτι, ένα στοιχείο, να πούμε «βρε παιδιά, μπράβο, έχετε δίκιο εδώ». Δεν κατέβηκε ποτέ. Αρνήθηκε την πρόταση του Σαμαρά. Τελεία και παύλα. Τι να κάνουμε τώρα; Θα το αναφέρουμε ξανά αυτό το θέμα;

Εμείς θα σας πούμε το εξής. Πάρα πολύ μεγάλο ενδιαφέρον θα έχει να μιλήσουμε για τη διαφθορά, για τα χρέη στην εφορία, να κάνουμε μια ωραία συζήτηση, για την ενδοοικογενειακή βία, για όλα αυτά. Ελάτε να συζητήσουμε εδώ. Αλλά θα μιλάτε με στοιχεία, θα μιλάτε με αλήθειες και όχι με ψεύδη. Ως εδώ και μη παρέκει.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε.

Τον λόγο έχει για παρέμβαση τριών λεπτών η Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία κ. Θεοδώρα Τζάκρη.

**ΘΕΟΔΩΡΑ ΤΖΑΚΡΗ:** Κύριε Πρόεδρε, υπάρχει μια βασική αρχή της δικαιοσύνης, η οποία θεωρείται αυταπόδεικτη, και για τους νομικούς αλλά και για τους ανθρώπους που δεν έχουν καμμία σχέση με το δίκαιο και τη δικαιοσύνη. Τι λέει αυτή η πολύ απλή αρχή; Ότι όταν κάποιος, κύριε Πρόεδρε, βρίσκεται υπό έλεγχο, οφείλει να απέχει από οποιαδήποτε ενέργεια που θα μπορούσε να εκληφθεί ως απόπειρα παρέμβασης στη ελεγκτική διαδικασία.

Με δεδομένο, λοιπόν, ότι εκκρεμεί ενώπιον της Αρχής Διασφάλισης του Απορρήτου των Επικοινωνιών αυτή η έκθεση ελέγχου της ΕΥΠ για μη συνεργασία με την ΑΔΑΕ προκειμένου να διερευνηθεί το σκάνδαλο των υποκλοπών και δεδομένου ότι, όπως ομολόγησε εδώ προηγουμένως ο Πρόεδρος της Ελληνικής Λύσης κ. Βελόπουλος, βρίσκεται και ο ίδιος και οι επιχειρήσεις του ελεγχόμενοι από το Εθνικό Συμβούλιο Ραδιοτηλεόρασης…

**ΚΩΝΣΤΑΝΤΙΝΟΣ ΧΗΤΑΣ:** Πού το ξέρετε;

**ΘΕΟΔΩΡΑ ΤΖΑΚΡΗ:** Το είπε ο ίδιος, κύριε Χήτα, δεν προσέχετε τι λέει. Είπε ο ίδιος ότι εκκρεμούν ενώπιον της αρχής αυτής πρόστιμα 800.000 ευρώ, ενώπιον της επιχειρήσεώς του, για παραβίαση αντιδεοντολογική, γιατί είναι και τηλεπωλητής. Είναι και τηλεπωλητής ο Πρόεδρός σας, κύριε Χήτα, βεβαίως. Για παραβίαση επομένως της νομοθεσίας.

**ΚΩΝΣΤΑΝΤΙΝΟΣ ΧΗΤΑΣ:** Ναι, δεν είναι αεριτζής σαν τον δικό σας!

**ΠΡΟΕΔΡΕΥΩΝ (Αθανάσιος Μπούρας):** Κύριε Χήτα, μη διακόπτετε, όπως δεν διακοπήκατε. Σας παρακαλώ!

Κυρία Τζάκρη, σε εμένα να απευθύνεστε. Συνεχίστε.

**ΘΕΟΔΩΡΑ ΤΖΑΚΡΗ:** Η επίσπευση, κύριε Πρόεδρε, από την κυβερνητική πλειοψηφία με τη στήριξη του κόμματος της Ελληνικής Λύσης για την αντικατάσταση των μελών, των οποίων η θητεία -θα το θυμίσω εδώ και θα το πω και αναλυτικά στην εισήγησή μου- έληξε από τον Μάρτιο του 2022, συνιστά, κύριε Πρόεδρε, κατάφωρη προσβολή της ανεξαρτησίας της αρχής αυτής και η απόφαση αυτή είναι παράνομη και μόνο εξ αυτού του λόγου.

Ξέρετε τι; Και μόνο ότι παρήλθαν δεκαοκτώ μήνες από τη λήξη της θητείας των μελών, που με τέτοια σπουδή βιαστήκατε να αντικαταστήσετε την Παρασκευή και βγάλατε ΦΕΚ, παρακαλώ, για την αντικατάσταση των μελών αυτών 1.30΄ η ώρα τα ξημερώματα, που δεν έχει γίνει ποτέ, μα ποτέ, ξανά στο παρελθόν, δείχνει εν πάση περιπτώσει την ανοχή σας, όχι μόνο τη δική σας αλλά και του συμπαραστάτη σας, στην προκειμένη περίπτωση του κόμματος του κ. Βελόπουλου, που πήγατε χέρι-χέρι στη διαδικασία αυτή.

Θα μπορούσατε να αναμένετε να ολοκληρωθεί πραγματικά η διαδικασία του ελέγχου και της έκθεσης της ΕΥΠ και τη διαδικασία των προστίμων εις βάρος της επιχείρησης του κ. Βελόπουλου, για να μην υπάρξει ούτε η παραμικρή υπόνοια ότι ο ελεγχόμενος, από τη μια πλευρά η Κυβέρνηση διά της ΕΥΠ και από την άλλη πλευρά ο κ. Βελόπουλος με την επιχείρησή του, αποπειράται να επηρεάσει το αποτέλεσμα του ελέγχου μεταβάλλοντας τη σύνθεση του σώματος που την ελέγχει.

Κι αυτός είναι μόνο ένας από τους λόγους που δείχνει τον ολισθηρό κατήφορο της Κυβέρνησης, που παραβίασε για μια ακόμη φορά κατάφωρα και το κράτος δικαίου και τη συνταγματική νομιμότητα σε κάθε περίπτωση, αλλά και την ανεξαρτησία της ΑΔΑΕ και του Εθνικού Ραδιοτηλεοπτικού Συμβουλίου.

Τα υπόλοιπα, κύριε Πρόεδρε, στην παρέμβασή μου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΜΙΧΑΗΛ ΚΑΤΡΙΝΗΣ:** Θα ήθελα τον λόγο για ένα λεπτό, κύριε Πρόεδρε.

**ΚΩΝΣΤΑΝΤΙΝΟΣ ΧΗΤΑΣ:** Παρακαλώ, κι εγώ θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό να υπενθυμίσω κάτι, γιατί άμα γίνει πινγκ-πονγκ… Εδώ θα εφαρμοστεί απόλυτα ο Κανονισμός. Όποιος ζητήσει τώρα εκ των Κοινοβουλευτικών Εκπροσώπων τον λόγο χρεώνεται τη δεύτερη παρέμβασή του από συνολικά τρεις που μπορεί καθ’ όλη τη διάρκεια του νομοσχεδίου.

Έχει ζητήσει τον λόγο ο κ. Κατρίνης για τη δεύτερη παρέμβασή του και μετά εσείς, κύριε Χήτα, λέγοντας ότι χρεώνεται η δεύτερή σας.

Ορίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα είμαι πολύ σύντομος και ευχαριστώ πάρα πολύ.

Δεν περίμενα να γνωρίζει ο κ. Χήτας ότι ο Πρόεδρός του έχει ψηφίσει και το πρώτο και το δεύτερο μνημόνιο, μιας και είπε πολλά ατάκτως ειρημένα σε αυτή εδώ την Αίθουσα. Δεν ήταν εδώ σε αυτή την Αίθουσα τότε. Διαβάζω πολύ σύντομα, από τις 22 Μαΐου του 2012 από την «Καθημερινή». Νομίζω δεν την αμφισβητεί κανένας. Βρέθηκαν ο κ. Βελόπουλος και ο κ. Μαρκάκης και συναντήθηκαν με τον κ. Σαμαρά στα γραφεία της Νέας Δημοκρατίας στη Συγγρού. Εκεί έγινε το ραντεβού, κύριε Χήτα. «Κατά τη συνάντηση οι κύριοι Βελόπουλος και Μαρκάκης ενημέρωσαν τον Πρόεδρο της Νέας Δημοκρατίας ότι ανταποκρίνονται στο κάλεσμα του για πανστρατιά των ευρωπαϊκών δυνάμεων», θυμηθείτε το αυτό, «και προσχωρούν στη Νέα Δημοκρατία.».

Εγώ δεν ξέρω, κύριε Πρόεδρε, αν ο κύριος Πρόεδρος της Ελληνικής Λύσης χρωστάει ή δεν χρωστάει. Εξάλλου όσα είπε μπορεί πολύ εύκολα να τα αποδείξει καταθέτοντας τα σχετικά έγγραφα στα Πρακτικά της Βουλής. Αυτό που ξέρω -και είναι σαφές και πλέον κανένας δεν μπορεί να το κρύψει- είναι ότι ο κ. Βελόπουλος χρωστάει στον κ. Μητσοτάκη και γι’ αυτό ξεπληρώνει αυτό το γραμμάτιο με τη στάση του σε αυτή εδώ την Αίθουσα, με τις επιλογές του για τις ανεξάρτητες αρχές.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Χήτα, και αν μπορείτε να κλείσετε αυτόν τον διάλογο, για να μπορέσουμε να προχωρήσουμε και στον κατάλογο των ομιλητών.

**ΚΩΝΣΤΑΝΤΙΝΟΣ ΧΗΤΑΣ:** Ναι, κύριε Πρόεδρε, μπορεί, αν χρειαστεί, να μην ξαναμιλήσω. Ευχαριστώ, κύριε Πρόεδρε.

Εδώ πέσαμε σε τσουνάμι ψεμάτων, καταιγίδα. Κατ’ αρχάς δεν ψήφισε το δεύτερο μνημόνιο. Είστε ανενημέρωτος πάλι. Κοιτάξτε, το ψέμα δεν είναι πολιτική. Η βάση της πολιτικής δεν είναι το ψέμα. Δεν ψήφισε ποτέ δεύτερο μνημόνιο.

Δεύτερο θέμα: Συναντήθηκε και με τον Αβραάμ Πάπα και με τον Σαμαρά και με όλο τον κόσμο. Κατέβηκε, χριστιανέ μου, με τη Νέα Δημοκρατία; Ήταν στο ψηφοδέλτιο; Κατέβηκε στις Ευρωεκλογές; Όχι.

Βγάλατε ανακοίνωση χθες και τον είπατε φοροφυγά και ότι χρωστάει και σήμερα λέτε «δεν ξέρω αν χρωστάει.». Δηλαδή πετάξατε τη λάσπη χθες και τώρα αναρωτιέστε αν χρωστάει. Εμείς τουλάχιστον ξέρουμε και είμαστε σίγουροι ότι εσείς χρωστάτε 400 εκατομμύρια ευρώ και δεν έχετε δώσει δεκάρα τσακιστή. Και βρείτε κανένα επιχείρημα φρέσκο, έχουμε 2023.

Πάμε λίγο παρακάτω. «Την απόφασή του να μη θέσει υποψηφιότητα στις Ευρωεκλογές με το κόμμα της Νέας Δημοκρατίας έκανε γνωστή ο Κυριάκος Βελόπουλος με ανάρτησή του στον λογαριασμό στο Twitter. Δείτε τα tweets.». Τρίτη, 15 Απριλίου 2014, enikos.gr. Για να φρεσκάρουμε τη μνήμη μας. Το καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στον ΣΥΡΙΖΑ. Εγώ χάρηκα όταν ζήτησε τον λόγο η Κοινοβουλευτική Εκπρόσωπος, γιατί είχα τη βεβαιότητα σχεδόν ότι με τη ζέση που διεκδίκησε να πάρει τον λόγο θα εξηγούσε για ποιον λόγο δεν ψήφισε ο ΣΥΡΙΖΑ την αλλαγή στο ΕΣΡ, το οποίο το είχε καταγγείλει, είχε βγάλει ανακοίνωση παραίτησης του ΕΣΡ, ότι είχε παρέλθει ο χρόνος τους εδώ και ενάμιση χρόνο και ήταν παρανόμως στη θέση τους. Και λέω μπα, ήρθε η ώρα να μας εξηγήσει ο ΣΥΡΙΖΑ για ποιον λόγο συντάχθηκε με τους νεοναζί και δεν ψήφισε την αντικατάσταση του ΕΣΡ. Πραγματικά αυτό περιμένω να μας πείτε! Διότι είστε χέρι-χέρι με πράκτορες και νεοναζί.

Επίσης, ομολογήσατε, κυρία μου. Κύριε Πρόεδρε, ομολόγησε η ίδια ότι εδώ και ενάμιση χρόνο έχει λήξει η θητεία της ΑΔΑΕ. Άρα κάθε απόφαση θα ήταν παράνομη. Τι δεν καταλαβαίνετε; Μα οι ίδιοι το λέτε! Οι ίδιοι το είπατε ότι είχε λήξει η θητεία.

Να ρωτήσω κάτι άλλο, γιατί τα έχετε μάλλον λίγο μπερδεμένα στο μυαλό σας. Πάμε λίγο. Άλλο κομμάτι είναι το πρόστιμο του ΕΣΡ -δείτε λίγο- στα κανάλια για κάτι που είπε ο Βελόπουλος -εδώ είναι το ένα κομμάτι-, άλλο κομμάτι είναι ένα δημοσίευμα συριζαϊκό, χθεσινό, που ή έχει μαντικές ικανότητες ή έχει διασυνδέσεις με την ΕΥΠ, γιατί δεν έχει κοινοποιηθεί τίποτε στον Πρόεδρό μας ακόμα, για ένα υποθετικό, όπως λέτε, πρόστιμο 150.000 ευρώ για φοροδιαφυγή για τις επιχειρήσεις που δεν είναι καν δικές του. Αυτό είναι ένα σενάριο άλλο, το ΕΣΡ, το πρόστιμο που τα κανάλια το φάγανε να είναι άλλο, σκόρδο-κρεμμύδι, μην τα μπερδεύετε. Μες στον πανικό σας τα έχετε κάνει μπλέντερ. Άλλο το ένα, άλλο το άλλο.

Ερωτώ: Να πω κάτι, τι είστε, ο Κάλχας; Τη μαγική σφαίρα έχετε; Πες μου, μαγική σφαίρα, αν ο Βελόπουλος χρωστάει, γιατί ο ίδιος δεν ξέρει ακόμη τίποτα, ρε παιδιά. Εσείς πού το ξέρετε; Επειδή το έγραψε ο Κούλογλου; Ο δικός σας; Σοβαρά; Με δημοσιεύματα έρχεστε και κάνετε σοβαρή αντιπολίτευση εδώ; Με δημοσιεύματα έρχεστε και κάνετε σοβαρή αντιπολίτευση εδώ, όταν ο ίδιος δεν γνωρίζει ακόμη τίποτα, δεν του έχει κοινοποιηθεί τίποτα; Σοβαρά μιλάτε τώρα; Και μιλάει ο ΣΥΡΙΖΑ, ο ΣΥΡΙΖΑ μιλάει, που μας έφερε το τρίτο καταστροφικό μνημόνιο;

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Κλείνω, κλείνω. Δεν σας αρέσει. Θα τα ακούτε τώρα. Τέρμα τα καλά παιδιά. Τέλειωσαν αυτά.

Μιλάει ο ΣΥΡΙΖΑ με την εξαπάτηση με το δημοψήφισμα; Εσείς με τις Πρέσπες κουνάτε το δάχτυλο σ’ εμάς; Με τους ψηφιακούς πλειστηριασμούς που νομοθετήσατε; Με το Χρηματιστήριο Ενέργειας; Με τα funds; Τολμάτε και μιλάτε εσείς; Θα μιλάτε με στοιχεία.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Καλείται στο Βήμα ο Βουλευτής της Νέας Δημοκρατίας κ. Γεώργιος Κωτσός, στη συνέχεια ο κ. Χάρης Μαμουλάκης, Βουλευτής του ΣΥΡΙΖΑ, και στη συνέχεια ο κ. Στέφανος Παραστατίδης, Βουλευτής του ΠΑΣΟΚ.

Και βέβαια αυτό θα ισχύσει μέχρι του σημείου που δεν θα ζητήσει το λόγο κάποιος Πρόεδρος Κοινοβουλευτικής Ομάδος. Δεν θα ισχύσει αυτή η σειρά, γιατί είπαμε ότι οι Πρόεδροι ζητούν τον λόγο και αμέσως παίρνουν τον λόγο, μετά το τέλος του ομιλητή ο οποίος θα ολοκληρώσει την τοποθέτησή του.

Κύριε Κωτσέ, θα ήθελα να σας παρακαλέσω θερμά, επειδή είστε ο πρώτος ομιλητής και είναι σαράντα τέσσερις γραμμένοι, να φροντίσουμε όλοι να εφαρμοστεί ο χρόνος των επτά λεπτών.

Έχετε τον λόγο για επτά λεπτά.

**ΓΕΩΡΓΙΟΣ ΚΩΤΣΟΣ:** Κύριε Πρόεδρε, σας ευχαριστώ πάρα πολύ.

Κύριε Υπουργέ, αγαπητές και αγαπητοί συνάδελφοι, εμένα θα μου επιτρέψετε να επικεντρωθώ στο νομοσχέδιο, το οποίο αποτελεί και το αντικείμενο της σημερινής μας συζήτησης.

Είμαστε μία εβδομάδα πριν από τις αυτοδιοικητικές εκλογές και θα ήθελα από το Βήμα της Βουλής να συγχαρώ όλες και όλους που συμμετέχουν σε αυτές τις εκλογές, διαθέτοντας τον εαυτό τους στην υπηρεσία των τοπικών κοινωνιών και να τους ευχηθώ καλή επιτυχία.

Μάλιστα, το γεγονός ότι είμαστε και μια βδομάδα πριν από τις αυτοδιοικητικές εκλογές αποτέλεσε και μεγάλη συζήτηση από την πλευρά της Αντιπολίτευσης, για το εάν και κατά πόσο θα έπρεπε το συγκεκριμένο νομοσχέδιο να έρθει στην παρούσα χρονική στιγμή να συζητηθεί, ωσάν να επρόκειτο μάλιστα το περιεχόμενο του νομοσχεδίου να επηρεάσει το εκλογικό αποτέλεσμα της Κυριακής. Υπάρχει κανείς συνάδελφος που το πιστεύει αυτό μέσα στην Αίθουσα, για το συγκεκριμένο νομοσχέδιο, το περιεχόμενό του, τις διατάξεις του; Αφού δεν συμβαίνει αυτό, τότε προς τι η έκκλησή σας να αποσυρθεί; Προς τι η έκκληση της Αντιπολίτευσης να αποσυρθεί το νομοσχέδιο; Τουναντίον, επιλύει μια σειρά από χρόνια ζητήματα, που, αν θέλετε, για όσους από εμάς ή από εσάς είχαν την τύχη να υπηρετήσουν την τοπική αυτοδιοίκηση ήταν πάγια ζητούμενα για τους αυτοδιοικητικούς. Πολύ δε φοβάμαι ότι αν αυτό το νομοσχέδιο ερχόταν μετά τις εκλογές, τότε θα κατηγορούνταν η Κυβέρνηση ότι ανέμενε το αποτέλεσμα για να διαμορφώσει το νομοσχέδιο που θα ευνοεί τους επόμενους, ή δεν θα ευνοεί, που θα εκλεγούν.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Να έρθω στο προκείμενο, για να δούμε κάποιες από τις διατάξεις και τις προβλέψεις του νομοσχεδίου, στο εάν και κατά πόσον ευνοούν την ίδια την τοπική αυτοδιοίκηση και την προάγουν. Και θα έλεγα στους συναδέλφους Βουλευτές που χρημάτισαν στην τοπική αυτοδιοίκηση να θυμηθούν και να ανασύρουν από τη μνήμη τους το τι λέγαμε τότε, κυρίως στο περιθώριο των συνεδρίων της ΚΕΔΕ, για όσους χρηματίσαμε στην πρωτοβάθμια αυτοδιοίκηση, αναφορικά με αυτά που προβλέπει το νομοσχέδιο. Φανερή εκλογή προέδρου του δημοτικού συμβουλίου, δεν είναι ορθό;

Δεν αποκλείω όλα αυτά που συνέβαιναν, τις παθογένειες που συνέβαιναν κυρίως κατά τη δεύτερη διετία, όταν υπήρξαν οι αλλαγές των αντιδημάρχων, που κάποιοι πικραμένοι, κάποιοι απογοητευμένοι, περίμεναν τις δημαιρεσίες, προκειμένου να αξιοποιήσουν τη μυστική ψηφοφορία για να εκφράσουν τη δυσαρέσκειά τους ή, αν θέλετε, να δημιουργήσουν πρόβλημα στη δημοτική τους ομάδα.

Τι προβλέπει σήμερα το νομοσχέδιο; Φανερή ψηφοφορία. Ξεκάθαρη, διάφανη, πεντακάθαρη. Και αν κάποιος νιώθει ή το επιτρέπει η αξιοπρέπειά του να καταψηφίσει τον πρόεδρο, να το κάνει ανοιχτά και να είναι γνωστό κι όχι να υποκρύπτεται κάτω από τη μυστική ψηφοφορία.

Επίσης, μεγάλη κριτική έγινε στο εάν και κατά πόσο είναι ορθό, να παύονται οι αντιδήμαρχοι χωρίς αιτιολογία. Μα, συνάδελφοι, είναι δυνατόν ένας δήμαρχος που ορίζει κάποιον για αντιδήμαρχο και έχει πολύ καλή συνεργασία μαζί του, αγαστή συνεργασία, να τον παύσει; Προφανώς, για να φτάνει σε αυτή τη διαδικασία ο δήμαρχος ή ο περιφερειάρχης, έχει διαρραγεί η συνεργασία, η εμπιστοσύνη μεταξύ των δύο προσώπων. Και όπως ακριβώς δεν απαιτείται αιτιολόγηση για τον ορισμό του αντιδημάρχου και του αντιπεριφερειάρχη, πολύ ορθά προβλέπει ο νομοθέτης το ίδιο να συμβαίνει και στην κατάργησή του, προκειμένου να διασφαλίζεται η ομαλή λειτουργία της δημοτικής αρχής, όταν έχει έρθει η ρήξη ή, αν θέλετε, η διαφοροποίηση.

Να έρθω και σε ένα άλλο ζήτημα, για τις εκτός ημερήσιας διάταξης ερωτήσεις, που συνήθως διετίθετο μία ώρα γι’ αυτή τη συζήτηση. Επίσης θα ζητήσω από τους συναδέλφους που χρημάτισαν είτε στην τοπική αυτοδιοίκηση είτε στη νομαρχιακή αυτοδιοίκηση να ανασύρουν από τη μνήμη τους πώς λειτουργούσε αυτή η διαδικασία.

Συνήθως υπήρχε μια τρομακτική εκμετάλλευση από τις αντιπολιτεύσεις, μια εργαλειοποίηση αυτής της διαδικασίας, να δώσουν τη δική τους παράσταση για μία ώρα ή και για δύο ώρες, πολύ δε περισσότερο όταν υπήρχαν μέσα στην Αίθουσα είτε τηλεοπτικοί σταθμοί είτε live streaming μετάδοσης της συνεδρίασης και στη συνέχεια η συνήθης πρακτική είναι να αποχωρούν, με αποτέλεσμα να υποβαθμίζονται τα θέματα ημερήσιας διάταξης και βεβαίως να χάνεται πολύτιμος χρόνος προς αυτή τη διαδικασία, του εντυπωσιασμού κυρίως.

Ενώ τώρα τι προβλέπει ο νομοθέτης; Συγκεκριμένες συνεδριάσεις λογοδοσίας σε τακτά χρονικά διαστήματα. Τι πιο ορθό, τι πιο ξεκάθαρο για να αναδειχθεί έτσι και η σπουδαιότητα της ημερήσιας διάταξης και να επικεντρωθεί εκεί η συζήτηση;

Αναφορικά τώρα με τα νομικά πρόσωπα. Καταργούνται, λέει, τα νομικά πρόσωπα. Μάλιστα. Οι παλαιότεροι που χρημάτισαν στην αυτοδιοίκηση θα θυμούνται ότι υπήρχε πανσπερμία νομικών προσώπων, σχεδόν για κάθε λόγο ένα νομικό πρόσωπο. Μόνοι μας οι αυτοδιοικητικοί -θα βάλω και τον εαυτό μου διότι υπηρέτησα την αυτοδιοίκηση είκοσι πέντε χρόνια, τέσσερα χρόνια ως νομαρχιακός σύμβουλος, είκοσι ένα ως δήμαρχος- ζητήσαμε αυτή τη σύμπτυξη των νομικών προσώπων κι έτσι δημιουργήθηκε ένα νομικό πρόσωπο δημοσίου δικαίου κι ένα νομικό πρόσωπο ιδιωτικού δικαίου.

Η πραγματικότητα ποια είναι όμως γι’ αυτά τα συγκεκριμένα νομικά πρόσωπα στο σύνολο της αυτοδιοίκησης κι όχι να κάνουμε focus ή να κάνουμε εστίαση μόνο στους μεγάλους δήμους, που πιθανότατα να έχουν το ανθρώπινο δυναμικό ή τους οικονομικούς πόρους να εξυπηρετήσουν αυτά τα νομικά πρόσωπα; Τα περισσότερα να υπολειτουργούν ή να έχουν την ανάγκη εξωτερικής υποστήριξης για να λειτουργήσουν, ενώ τώρα εντάσσονται στον δήμο, μεταφέρεται όλο το προσωπικό εκεί, ένας προϋπολογισμός, μια διαδικασία προμηθειών, οικονομίες κλίμακος, γενική διεύθυνση που υπακούουν και ελέγχει όλη αυτή τη διαδικασία. Και, βέβαια, θεωρώ ότι προς όφελος θα λειτουργήσει μέσα από την ενιαία διαχείριση των κοινών της τοπικής αυτοδιοίκησης.

Τελειώνοντας θα κάνω μόνον μία αναφορά στην εξαιρετική πρόβλεψη του νομοσχεδίου για τη δωρεάν σίτιση και διαμονή των υπαλλήλων στις ορεινές μειονεκτικές και νησιωτικές περιοχές, τον ευαίσθητο αυτόν χώρο της χώρας μας, που πρέπει να τον διαφυλάξουμε ως κόρη οφθαλμού, που πρέπει να υποστηρίξουμε όλους εκείνους που αναλαμβάνουν να υπηρετήσουν υπηρεσία σε αυτές τις περιοχές και να δώσουν ανάσα, ζωή και προοπτική, διότι, δυστυχώς, η πληθυσμιακή αφαίμαξη τείνει να τις καταστήσει ανενεργές.

Εξ αυτών των λόγων, ζητώ από όλες και από όλους σας να στηρίξετε το νομοσχέδιο.

Σας ευχαριστώ πολύ!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Τον λόγο ζήτησε ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος.

Παρακαλώ, έχετε τον λόγο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, η συζήτηση του νομοσχεδίου του Υπουργείου Εσωτερικών συμπίπτει με τη συμπλήρωση των εκατό πρώτων ημερών της δεύτερης θητείας της Κυβέρνησης Μητσοτάκη.

Στις πρώτες, λοιπόν, εκατό μέρες, που από ό,τι άκουσα χτες φάνηκαν χίλιες στον κύριο Πρωθυπουργό, έχουμε σοβαρά προβλήματα αρρυθμίας και αστοχίες της Κυβέρνησης, αποτυχίες θα έλεγα, για να είμαστε ειλικρινείς, και ένα εδραιωμένο κλίμα ανασφάλειας στην κοινωνία και στην οικονομία, αλλά και στις θεσμικές λειτουργίες, γιατί οι πολίτες πλέον καταλαβαίνουν ότι τα πράγματα δεν πάνε καλά στη χώρα. Και αν φάνηκαν χίλιες αυτές οι μέρες για τον κ. Μητσοτάκη, καταλαβαίνετε πόσες φάνηκαν για τους πολίτες που υποφέρουν, που πλήττονται από πυρκαγιές, πλημμύρες, αλλά ιδιαίτερα από την ακρίβεια, από την ανασφάλεια που υπάρχει στη ζωή μας.

Αξίζει όμως να θυμηθούμε και τις πρώτες εκατό μέρες του 2019. Θυμάστε τότε το εφεύρημα του επιτελικού κράτους των αρίστων που είχε τύχει και κολακευτικού σχολιασμού από έγκριτους αναλυτές; Σε εκείνες, λοιπόν, τις πρώτες εκατό μέρες του 2019 θυμήθηκα ότι είχαμε κι αυτή την απαράδεκτη τροπολογία. Θυμάστε που έδινε τη δυνατότητα στον κ. Κοντολέοντα να είναι επικεφαλής της ΕΥΠ χωρίς να έχει πτυχίο; Ήρθε μετά φωτογραφική τροπολογία να καλύψει τον διορισμό του;

Ξέρετε, εκείνος ο κ. Κοντολέων -δεν ξέρω αν το θυμάστε- που εκδιώχθηκε για το σκάνδαλο των υποκλοπών, για να καλύψει τις ευθύνες και του Μαξίμου και του κ. Μητσοτάκη και που ακόμα περιμένουμε από τη δικαιοσύνη να δώσει απαντήσεις πού βρίσκεται αυτό το σκάνδαλο και να αποκατασταθεί το αίσθημα δικαίου και το κράτος δικαίου στη χώρα μας, που πλήττεται από τις επιλογές της Κυβέρνησης;

Όμως, κυρίες και κύριοι Βουλευτές, η κατάρρευση που βλέπουμε σε πάρα πολλές λειτουργίες της χώρας μας και η κατάρρευση του αφηγήματος των αρίστων του επιτελικού κράτους έχει ένα μεγάλο κόστος για την ελληνική κοινωνία. Έχει ένα μεγάλο κόστος και στα οικονομικά αλλά και στις κοινωνικές λειτουργίες και, δυστυχώς, έχει ένα μεγάλο κόστος και στους θεσμούς και στην καθημερινότητα, γιατί οι πολίτες την ανασφάλεια αυτή τη βλέπουν δίπλα τους καθημερινά. Βλέπουν να πολλαπλασιάζονται τα αδιέξοδα.

Και θα ξεκινήσω από τη Θεσσαλία. Χτες με τον νέο Πρόεδρο του ΣΥΡΙΖΑ, τον κ. Κασσελάκη, ήμασταν εκεί για πολλαπλή φορά. Πήγαμε μετά από τη νέα καταστροφή που έγινε μέσα σε δύο εβδομάδες, όχι κάθε δεκαέξι χιλιάδες χρόνια, όπως μας είχαν πει!

Πήγαμε, λοιπόν, και τι είδαμε; Ξανά πλημμυρισμένοι οι δρόμοι, ξανά λάσπες, χωράφια κατεστραμμένα, υποδομές με πολύ σοβαρά προβλήματα, που φτάνουν σε πλήρη αναποτελεσματικότητα, κάτοικοι που έχουν εγκαταλείψει τα σπίτια τους και πάρα πολλοί που προσπαθούν μόνοι τους να τα καθαρίσουν, πολίτες που θέλουν να φύγουν από τα χωριά τους γιατί δεν βλέπουν μέλλον, αλλά δυστυχώς και υπερήλικες εγκαταλελειμμένοι, μόνοι τους, απελπισμένοι, πολλές φορές έξω από το σπίτι τους.

Μία λέξη ταιριάζει στο αποτύπωμα των θητειών του κ. Μητσοτάκη και του κ. Αγοραστού στη Θεσσαλία: Απόγνωση. Η παραίτηση του κ. Θωμά Ιωάννη -από ό,τι διάβασα χτες, υποψήφιου περιφερειακού σύμβουλου του κ. Αγοραστού- νομίζω ότι τα λέει όλα. Λέει ο υποψήφιος του κ. Αγοραστού για την απόλυτη διαφωνία του με τον τρόπο διαχείρισης της έκτακτης κατάστασης στην Περιφέρεια Θεσσαλίας και τη στρατηγική του κ. Αγοραστού και των αιρετών του. Αναφέρει χαρακτηριστικά ότι η παρωδία της περιφέρειας έπληξε τον Δήμο Παλαμά, εξαθλίωσε τους συμπολίτες του, άφησε τους περισσότερους χωρίς σπίτι, χωρίς χωράφι και χωρίς δουλειά. Και σας βεβαιώ ότι διέγραψα μία ακραία λέξη που είχε στην ανάρτησή του.

Θα την ξέρετε, κύριε Υπουργέ!

Όπως βλέπετε, δεν τα λέει τελικά μόνο ο ΣΥΡΙΖΑ. Μεγάλη ατυχία, τελικά, όπως είπε ο κ. Βορίδης, για τον Βόλο αλλά και για όλη τη Θεσσαλία. Με έναν περίεργο τρόπο θα συμφωνήσω με τον κ. Βορίδη. Μεγάλη ατυχία για τη Θεσσαλία, αλλά και για τη Ρόδο, για τον Έβρο, για την Εύβοια, αλλά και για την Αττική η Κυβέρνηση Μητσοτάκη!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η μεγάλη ατυχία για τους Έλληνες πολίτες, γιατί η δεύτερη καταστροφή που ακολούθησε τον «Ντάνιελ» ήρθε και βρήκε τη Θεσσαλία με ανοιχτές πληγές. Διότι δεν αποκαταστάθηκαν οι ζημιές της πρώτης και πολλαπλασιάστηκαν τα προβλήματα.

Δεν είναι δυνατόν, κύριοι Υπουργοί, σε όλες τις περιοχές που πήγαμε χτες να βρούμε παντού πολίτες που δεν έχουν πάρει την αποζημίωση, την πρώτη, της οικοσκευής, την πρώτη, την ελάχιστη, την αρχική, γιατί είναι κατεστραμμένα όλα μέσα στα σπίτια τους. Και βρήκαμε πάρα πολλούς, την πλειοψηφία των πολιτών, που έρχονταν και μας το έλεγαν απευθείας.

Δεν μπορεί να ανεχόμαστε ως πολιτεία αυτή η κατάσταση να πλήττει, πρώτα από όλα, τους ευάλωτους. Διότι πλήττονται, πρώτα από όλα, αυτοί που δεν έχουν οικονομική δυνατότητα, αυτοί που δεν έχουν δεύτερο σπίτι, αυτοί που δεν έχουν εισόδημα, οι υπερήλικοι. Αυτοί ακριβώς έχουν το βασικό πρόβλημα σήμερα και το βλέπουμε.

Υπάρχει ακόμα και το πρόβλημα των επιδημιών, γιατί δεν έχουν λυθεί τα προβλήματα που δημιουργήθηκαν πριν από έναν μήνα.

Θα σας πούμε λίγο τι είδαμε χτες, γιατί δυστυχώς μάθαμε από τους πολίτες αδιαμεσολάβητα ότι η πολιτεία δεν πήγε να τους ρωτήσει πώς τα βγάζουν πέρα.

Στον Βόλο πολίτες μόνοι τους καθαρίζουν τόνους λάσπης και από τα σπίτια και από τους δρόμους, χωρίς αποζημιώσεις, όπως σας είπα, σε μεγάλο ποσοστό, με εγκατάλειψη πολλών κατοικιών μέσα στην πόλη του Βόλου, ενώ από την πρώτη πλημμύρα είχαν μείνει τα φερτά στην κοίτη του Κραυσίδωνα, με αποτέλεσμα να έχουμε στενότερη διατομή, άρα να έχουμε μεγαλύτερο και γρηγορότερο πλημμυρικό φαινόμενο, με ευθύνες της πολιτείας και της αυτοδιοίκησης.

Στο Σωτήριο του Δήμου Κιλελέρ, ένα χωριό-φάντασμα γιατί έφυγαν οι κάτοικοι, βλέπουμε ότι υπάρχουν παντού λιμνάζοντα ύδατα με κίνδυνο υγειονομικής βόμβας, πλήρη καταστροφή της παραγωγής, καταστροφή ακόμα και σε βασικές αρδευτικές υποδομές και ένα μεγάλο ποσοστό των κατοίκων χωρίς αποζημίωση. Θυμάμαι ότι ο πρώτος μόλις κατεβήκαμε από το αυτοκίνητο ήταν ένας πολύτεκνος, που ήρθε και μας είπε «δεν έχουμε πάρει αποζημίωση».

Στις εργατικές κατοικίες της Γιάννουλης στη Λάρισα δεν έχει δοθεί καμμία αποζημίωση για την οικοσκευή των πολιτών -καμμία!- με την πρόφαση ότι ανήκουν ιδιοκτησιακά στον Οργανισμό Εργατικής Κατοικίας. Οι «άριστοι» δεν το λύσατε αυτό ακόμα!

Εδώ χρειάζεται να δώσετε λύση, όμως! Μη μας πείτε ότι δεν έχουν ανάγκη οι κάτοικοι, οι δικαιούχοι των εργατικών κατοικιών. Διότι αυτοί είναι οι πρώτοι που χρειάζονται στήριξη, γιατί μιλάμε για τα πιο ευάλωτα οικονομικά στρώματα. Και μιλάμε για ταξική διάκριση, κύριε Υπουργέ, που κάνετε εις βάρος των πολιτών αυτών, γιατί δεν μπορούν να ζήσουν.

Προσθέστε τα σοβαρά στατικά προβλήματα στις κατασκευές. Χάσκουν τα θεμέλια των πολυκατοικιών αυτών. Πήγαμε και τα είδαμε χτες από κοντά.

Να μην πάω στον Παλαμά! Διότι άφησαν στη Γιάννουλη διακόσιες κατοικίες που δεν λειτουργούν. Είναι διακόσιες οικογένειες εκτός, που στεγάζονται, όπως μας είπε ο δήμος, σε ξενοδοχεία με ευθύνη του δήμου. Στον Παλαμά, όμως, η κατάσταση ήταν χειρότερη, γιατί εκεί βρήκαμε πολίτες πολύ μεγάλης ηλικίας, μόνους, που δεν έχουν δυστυχώς συγγενείς σε ένα ράντζο στο γυμναστήριο, που μας ζήτησαν να κάνουμε κάτι για να τους βοηθήσουμε, να πάνε έστω σε ένα σπιτικό. Και έχουν περάσει πάρα πολλές μέρες, ένας μήνας, από την προηγούμενη καταστροφή.

Να μην πω ότι ακόμα σιτίζονται πολίτες από τον δήμο στον Παλαμά, να μην πω για τα σοβαρά προβλήματα που υπάρχουν στις λειτουργίες των υποδομών. Δεν υπάρχουν δίκτυα πλέον ούτε αγροτικής οδοποιίας ούτε αγροτικής άρδευσης ούτε εγγειοβελτιωτικών έργων.

Όμως, σοβαρά προβλήματα έχουμε στο Ευύδριο, στα Φάρσαλα, όπου οι πολίτες ξανά μας κατήγγειλαν λανθασμένα αρδευτικά έργα -αρδευτικά έργα της περιφέρειας- που συνετέλεσαν στο να πλημμυρίσει το χωριό. Υπήρξαν σοβαρότατα προβλήματα, με υπολείμματα ακόμα και τεράστιων κορμών μέσα στα ρέματα και φερτών υλικών από καθαρισμό ροής ποταμού που έμειναν μέσα στην κοίτη και παρασύρθηκαν.

Το ίδιο ακριβώς ζήσαμε σε πεντέμισι χιλιάδες στρέμματα στον Δομοκό, όπου είχαμε προβλήματα επικάθισης σε όλη την αγροτική έκταση, που δεν μπορεί να καλλιεργηθεί. Το βασικό μότο που παντού μας λέγανε, ξέρετε ποιο ήταν; «Έρχεστε εδώ ξανά και ξανά εσείς. Όμως, η πολιτεία δεν έχει έρθει.».

Το φέρνουμε, λοιπόν, εδώ και στη Βουλή, γιατί υποσχεθήκαμε χτες ότι σήμερα θα μεταφέρουμε τα προβλήματα εδώ. Είναι όλα αυτά ατυχία;

Είναι μια μεγάλη ατυχία όλα αυτά, κύριοι Υπουργοί; Είναι ατυχία το ότι δεν έχει βοηθήσει ακόμα η πολιτεία αυτούς τους πολίτες, όταν εμείς σε μια μέρα πήγαμε σε όλες αυτές τις περιοχές; Πιθανά το παρακολουθήσατε. Δεν ξέρω αν αισθανόσασταν καλά που πηγαίναμε εμείς, αλλά δεν ήταν εκεί η πολιτεία. Εμείς θέλαμε να είναι η πολιτεία εκεί και να πηγαίνουμε να συμπαρασταθούμε, να λειτουργήσουμε με προσφορά εθελοντική, να καλέσουμε εθελοντική στήριξη, όπως και κάναμε. Όμως, έπρεπε να είναι πρώτα η πολιτεία εκεί.

(Θόρυβος από την πτέρυγα της Νέας Δημοκρατίας)

Δεν είναι όλα αυτά τυχαία και δεν είναι όλα αυτά ατυχία. Είναι επιλογή της Κυβέρνησης Μητσοτάκη το ότι άφησε τη χώρα αθωράκιστη και απροστάτευτη στις μεγάλες φυσικές καταστροφές. Διότι είχε στα χέρια της όλα τα δεδομένα και όλα τα θεσμικά κείμενα και την απαραίτητη προετοιμασία από το 2018 - 2019.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως, πρέπει να πούμε κάτι. Ο σοφός λαός λέει κάτι πολύ έξυπνο: Το ψάρι βρωμάει από το κεφάλι. Και εδώ η ευθύνη είναι του κ. Μητσοτάκη προσωπικά, ο οποίος μάλιστα, για να δείξει ότι κάτι έκανε, τόλμησε να περηφανευτεί στη Σύνοδο της Μάλτας και να πει ότι η χώρα μας είχε λιγότερες επιπτώσεις από τη Λιβύη. Προσέξτε: Συνέκρινε μια χώρα της Ευρωζώνης, μια χώρα των «αρίστων», κατά τα λεγόμενά του, με μια χώρα -αν είναι δυνατόν!- τη Λιβύη, που έχει εδώ και δέκα χρόνια εμφύλιο και δεν έχει υποδομές, για να πει ότι κάτι έκανε. Και, από την άλλη, έχει το θράσος να επικαλείται την κλιματική κρίση ως ευκαιρία για διεύρυνση του τουριστικού προϊόντος.

Λοιπόν, εμείς τον καλούμε ξανά να έρθει μαζί μας, να πάμε στον Έβρο, να πάμε στη Ρόδο, να πάμε στη Θεσσαλία, να μας πει με ποιο φυσικό περιβάλλον και με ποιες υποδομές μπορεί να διευρυνθεί το τουριστικό προϊόν. Διότι πραγματικά και το περιβάλλον είναι πόρος ανάπτυξης για τον τουρισμό και οι καθυστερήσεις και η ανεπάρκεια του κ. Μητσοτάκη συνετέλεσαν στο να υποβαθμιστεί και αυτός ο πόρος, που είναι και τουρισμού και ποιότητας ζωής και βιοποικιλότητας.

Διαβάζουμε ότι ακόμα και το πόρισμα της ολλανδικής εταιρείας επιβεβαιώνει την κριτική μας. Μιλάει για έλλειψη συντονισμού, για φραγμένα αρδευτικά κανάλια, για κακοτεχνίες σε κρίσιμα έργα, για απραξία και επικάλυψη αρμοδιοτήτων υπηρεσιών. Δηλαδή, γιατί μιλάμε; Για μια πολιτεία χωρίς δομές, χωρίς προσωπικό και χωρίς σχέδιο. Χωρίς, δηλαδή, σχέδια διαχείρισης κινδύνου πλημμύρας, τα οποία τέλειωσαν το 2018 και τα βάλατε στο συρτάρι και δεν τα αναθεωρήσατε το 2021. Διότι αυτό μας είπαν και οι επιστήμονες που είδαμε στον Βόλο, ότι δεν αξιοποιήθηκε η θεσμική γνώση που είχε η πολιτεία το 2018 - 2019, χωρίς υλοποίηση των έργων που ήταν στον σχεδιασμό υδάτων για τη Θεσσαλία, γιατί επέλεξε η Νέα Δημοκρατία, και ειδικά ο κ. Αγοραστός, να τα παγώσει, χωρίς περιφερειακά σχέδια προσαρμογής στην κλιματική κρίση, που η Περιφέρεια Θεσσαλίας έκανε επτά χρόνια να τα ολοκληρώσει. Αυτοί είναι οι άριστοι; Αυτή είναι η επιτελικότητα;

Ας έρθουμε λίγο στα του Κοινοβουλίου. Ακόμα περιμένουμε τον κύριο Πρωθυπουργό να μας δώσει τα έγγραφα που έστειλε στην Ευρωπαϊκή Ένωση για να ζητήσει οικονομική ενίσχυση για τη Θεσσαλία. Δεν σας ενδιαφέρουν αυτά εσάς και ως αιρετούς της Θεσσαλίας; Πού είναι τα έγγραφα, λοιπόν, προς την Ευρωπαϊκή Ένωση; Δεν θέλετε να σεβόμαστε το Κοινοβούλιο; Γιατί δεν τα έφερε στο Κοινοβούλιο ο κ. Μητσοτάκης; Ρωτάω.

Τελικά έγινε το αίτημα; Ή είναι τόσο ανεπαρκής ο κ. Μητσοτάκης; Μήπως τελικά το ταξίδι στο Στρασβούργο, που είπαμε και εμείς να γίνει, έγινε για τα μάτια του κόσμου; Δεν δικαιούμαστε να κάνουμε αίτηση κατάθεσης εγγράφων στη Βουλή; Γιατί δεν έχουν έρθει τα έγγραφα;

Επίσης, γιατί ο κ. Μητσοτάκης δεν δέχεται να έρθει εδώ να κάνουμε την προ ημερησίας συζήτηση που ζητήσαμε για τη Θεσσαλία, τη θωράκισή της και την επόμενη μέρα; Η Αξιωματική Αντιπολίτευση έχει την προετοιμασία, την επάρκεια και τη σοβαρότητα να συζητήσει και για τις αιτίες και για την επόμενη μέρα. Ο κ. Μητσοτάκης δεν την έχει αυτή την επάρκεια και καταγγέλλουμε δημόσια αυτόν τον ρόλο και τη στάση του.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θα περιμένουμε φαίνεται πολύ καιρό για να εμπεδωθεί ότι τάχατες φταίνε κάποιοι παράγοντες απ’ έξω και πρέπει να περάσουν μάλλον και οι αυτοδιοικητικές εκλογές. Το καταλαβαίνουμε. Είναι, όμως, απαράδεκτο. Είναι απαράδεκτο από τη μια να μην απαντάει στον θεσμικό κοινοβουλευτικό έλεγχο και από την άλλη χτες να τον ακούμε να λέει ότι δεν έχουμε προτάσεις.

Σας είπαμε, παραδείγματος χάριν, πάρα πολλά. Περιμένουμε να ακούσουμε τις δικές σας. Δεν τις φέρνετε στη Βουλή.

Είπε, όμως, χτες και το εξής απίστευτο, ότι δεν ξέρει -λέει- πού πήγαν τα εκατοντάδες εκατομμύρια ευρώ του «Ιανού». Προσέξτε. Ο κ. Μητσοτάκης είχε επικαλεστεί την κλιματική κρίση μετά τον «Ιανό» και είχε πάει ως «άριστος» και είχε πει τότε -θυμάμαι τη συνέντευξη, τη «σήκωσε» σήμερα και ο Πρόεδρος, ο Στέφανος Κασσελάκης- ότι θα γίνουν έργα ανακούφισης στη Θεσσαλία και ότι η Κυβέρνηση θα κάνει ό,τι της αναλογεί. Και αυτός, ο «άριστος» κ. Μητσοτάκης, έρχεται δύο χρόνια μετά και σε δημόσιο βήμα λέει ότι δεν γνωρίζει πού πήγαν εκατοντάδες εκατομμύρια ευρώ των Ελλήνων πολιτών, σε μια περιοχή που πλήττεται ξανά και ξανά από θεομηνίες. Είναι πράγματι μια μεγάλη ατυχία αυτή που έχει συμβεί στη χώρα μας.

Το μόνο που σκέφτηκε ο κ. Μητσοτάκης ήταν να κάνουμε έναν νέο φορέα για τη διαχείριση του νερού στη Θεσσαλία, που το 2019 κατήργησε την Ειδική Γραμματεία Υδάτων, δηλαδή τον φορέα της πολιτείας που είχε την ευθύνη και για τα σχέδια διαχείρισης λεκανών απορροής, δηλαδή ύδατος, και για τα σχέδια διαχείρισης κινδύνων πλημμύρας και για την παρακολούθηση της τιμής του νερού και για πολλά ακόμα. Αυτός! Αυτός τώρα μας μιλάει για έναν νέο φορέα, που ακόμη δεν έχουν ξεκαθαρίσει τις αρμοδιότητες των φορέων που είχαν μέχρι τώρα. Φαίνεται, λοιπόν, ότι δεν νοιάζεστε καθόλου για τη Θεσσαλία, μόνο για το πολιτικό όφελος.

Ο ΣΥΡΙΖΑ, όμως, έχει δεσμευτεί. Αν δεν έρθει ο κ. Μητσοτάκης να κάνει την κουβέντα στη Βουλή, θα πάει ο ΣΥΡΙΖΑ στη Θεσσαλία και θα κάνει την κουβέντα αυτή απευθείας με τους πολίτες, με τους παραγωγούς, με τους φορείς της Θεσσαλίας. Γιατί εμείς μπορούμε να καλύψουμε και κενά της πολιτείας που εσείς δεν μπορείτε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Υπάρχουν, όμως, τρία θέματα άμεσα και τα καταθέτουμε εδώ, για να μη λέτε ότι δεν έχουμε προτάσεις.

Πρώτον, πλήρης αποζημίωση των πληττόμενων οικογενειών. Είναι απαράδεκτο το ότι έναν μήνα μετά τον «Ντάνιελ» δεν υπάρχει αποζημίωση για την οικοσκευή. Πρέπει να εξασφαλιστεί τουλάχιστον η ποιότητα της διαβίωσης. Τους γέρους και τις γερόντισσες να τους βγάλουμε από τα ράντζα των γυμναστηρίων και να τους δώσουμε ένα σπιτικό όσο δεν έχουν κάπου να μείνουν. Είναι ντροπή για την κοινωνία μας.

Δεύτερον, πρέπει να υπάρχει άμεση προκαταβολή στους αγρότες, με βάση τη λογική της πλήρους αποζημίωσης της ζημίας και του εισοδήματος, διότι τώρα δεν έχουν πού να κοιτάξουν.

Τρίτον, πρέπει να υπάρχει νέα χρηματοδότηση των δήμων, διότι πληρώνουν συνέχεια για όλα αυτά που σας παρουσιάσαμε, αλλά δεν φτάνει η χρηματοδότηση, μιας και μιλάμε για αυτοδιοίκηση.

Κυρίες και κύριοι Βουλευτές, θα ήθελα να αναφερθώ και σε άλλα ζητήματα. Το μείζον βέβαια είναι το πρόβλημα που ζει ο κάθε πολίτης, της ακρίβειας. Σε τρόφιμα και καύσιμα τρέχει με απίστευτες ταχύτητες ο πληθωρισμός. Υπάρχει και η ανησυχία λόγω της θέρμανσης και του χειμώνα που έρχεται και γενικά μια δύσκολη κατάσταση και στην οικονομία και στο επιχειρείν. Γιατί η Κυβέρνηση δεν έχει φορολογήσει τα υπερκέρδη και το μόνο που κάνει είναι να αντλεί από την κοινωνία και την οικονομία εις βάρος των πολλών. Αλλά νομίζω ότι αυτή η συζήτηση θα γίνει στον προϋπολογισμό.

Δεν μπορούμε να ακούμε, όμως, πράγματα σαν αυτά που είπε χθες, ότι θα «ξύσει τον πάτο του βαρελιού» για να βοηθήσει όσους περνούν δύσκολα. Γιατί όσοι περνούν δύσκολα περνούν όλο και πιο δύσκολα.

Ο κ. Μητσοτάκης «ξύνει τον πάτο του βαρελιού», αλλά για να κερδίζουν τα διυλιστήρια, να κερδίζουν οι τράπεζες, να κερδίζουν οι εταιρείες ρεύματος. Οι επιλεκτικές σας «αγάπες» φαίνονται και φαίνονται όλο και πιο έντονα. Και γι’ αυτό πρέπει να απολογηθείτε.

Δεν είναι, όμως, μόνο οι πλημμύρες και οι πυρκαγιές και οι αρρυθμίες που έχουμε στην οικονομία. Θέλετε να σας απαριθμήσω πόσα περιστατικά είχαμε όπου λειτουργείτε σαν συγκρουόμενα αυτοκινητάκια μέσα στην Κυβέρνηση;

Είπε ο κ. Γεωργιάδης για μείωση των ασφαλιστικών εισφορών. Τον «μάζεψαν». Μετά από λίγο είπε ότι «όχι, δεν έχουμε δημοσιονομικά περιθώρια». Είπε η κ. Αγαπηδάκη για συνταγογράφηση του εμβολίου. Με απίστευτες και αδιανόητες καταγγελίες στο διαδίκτυο το «μαζεύει» το Υπουργείο Υγείας. Βγαίνουν ο κ. Καιρίδης και ο κ. Αυγενάκης για το θέμα των μεταναστών και των εργατών γης. Τους «μαζεύει» ο Κυβερνητικός Εκπρόσωπος. Βγαίνει ο κ. Θεοχάρης, που βιάζεται να αυξήσει τους φορολογικούς συντελεστές, τον «μαζεύει» πάλι ο κ. Μαρινάκης.

Προσέξτε τώρα την έξοδο του κ. Μηταράκη, την έξοδο του κ. Βαρβιτσιώτη. Βάλτε τα αμφίβια ελικόπτερα στο Στεφανοβίκειο, την ανατίναξη πυρομαχικών στη Νέα Αγχίαλο ή το πηγαινέλα της ασυλίας τραπεζιτών του κ. Φλωρίδη. Αυτή είναι η Κυβέρνηση των πρώτων εκατό ημερών.

Υπάρχει, όμως, και κάτι πάρα πολύ σοβαρό, που αφορά το Κοινοβούλιο και πρέπει να μείνουμε λίγο σε αυτό.

Την περασμένη Πέμπτη έλαβε χώρα στη Βουλή ένα «πραξικόπημα» εκ μέρους της Κυβέρνησης σε αγαστή συνεργασία με την ακροδεξιά Ελληνική Λύση, με στόχο να παρέμβει σε ανεξάρτητες αρχές. Άλλαξαν, λοιπόν, τη σύνθεση των ανεξάρτητων αρχών, της μίας που αφορά το αδιάβλητο των επικοινωνιών και της άλλης που αφορά στον Τύπο και την πολυφωνία των μέσων ενημέρωσης, παραβιάζοντας, πρώτον, την πρόβλεψη του Συντάγματος για τη διαβούλευση και τη συνεννόηση, δεύτερον, ακόμα και τον όρο της πλειοψηφίας των τριών πέμπτων. Και μάλιστα, η αλλαγή αυτή έγινε λίγες ώρες πριν η ΑΔΑΕ εξετάσει το πόρισμα για την ΕΥΠ και τις υποκλοπές, με περίεργες δηλώσεις. Γιατί εγώ παρακολούθησα τη συνεδρίαση.

Ανέφερε ο κ. Χήτας το πρόστιμο στο ΕΣΡ. Τον άκουσα να το αναφέρει στην ομιλία του. Υπάρχουν δημοσιεύματα για εκκρεμότητες του κ. Βελόπουλου. Εμείς λέμε ότι αυτό, αν το συνδέσουμε με την καθυστέρηση παραπομπής του κ. Παπαδάκη στην Επιτροπή Δεοντολογίας, που έχουμε βάλει εμείς το θέμα εδώ και πάρα πολύ καιρό, δημιουργεί πολλά ερωτήματα. Και δεν έχει απαντήσει δυστυχώς κανένας, ούτε ο κ. Τασούλας.

Η μόνη αριστεία οφείλω να πω ότι ήταν η ταχύτατη δημοσίευση στο ΦΕΚ της αλλαγής της σύνθεσης των οργάνων. Τέτοιο «height score» αποκλείεται να έχει γίνει μέσα στα μεσάνυχτα. Γιατί; Γιατί την άλλη μέρα συνεδρίαζε η ανεξάρτητη αρχή και έπρεπε να προλάβετε τη συνεδρίαση για την ΕΥΠ. Για ποιον λόγο; Γιατί θα αποκάλυπτε και θεσμικά την ευθύνη της Κυβέρνησης και της ΕΥΠ στο σκάνδαλο των υποκλοπών.

Βλέπουμε, λοιπόν, ότι η Κυβέρνηση Μητσοτάκη προχωρά σε πολλές παρεμβάσεις δυστυχώς εκφυλισμού των θεσμών, γιατί ανοίγουν πολλά ζητήματα διαπλοκής, πολιτικής, ηθικής, σε όλα τα πεδία της πολιτικής. Υπάρχει, λοιπόν, μια συνεχής υποβάθμιση του κράτους δικαίου, με βασικό σκοπό την εξυπηρέτηση του καθεστώτος που υπηρετεί ο κ. Μητσοτάκης. Και σε αυτό πρέπει να αντιδράσουμε, γιατί είναι ένα μείζον θέμα δημοκρατίας, που αμφισβητεί τα θεμέλια του κράτους δικαίου και της ευρωπαϊκής κανονικότητας για την Ελλάδα.

Γι’ αυτόν τον λόγο σε λίγο θα συναντηθώ με τον Πρόεδρο του Δικηγορικού Συλλόγου Αθηνών, τον κ. Βερβεσό, μετά από δικό μου αίτημα. Διαβάσαμε και τη χθεσινή ανακοίνωση του Προέδρου και των προηγούμενων Προέδρων, δηλαδή του κ. Βερβεσού με τον κ. Κουβέλη, τον κ. Ρουπακιώτη και τον κ. Παξινού -οι δύο από αυτούς, αν δεν κάνω λάθος, ήταν και Υπουργοί Δικαιοσύνης- όπου εκφράζεται η αντίθεσή τους σε ό,τι έχει συμβεί.

Προσέξτε, διαβάζω από μέσα: «Η πρόσφατη σπουδή της Κυβέρνησης είναι καταδικαστέα στην αλλαγή των συνθέσεων των ανεξάρτητων αρχών» και «οι πρακτικές αυτές αμφισβητούν τον θεσμικό ρόλο των ανεξάρτητων αρχών.».

Χρειάζεται μια απάντηση από την Κυβέρνηση. Δεν παίζουμε με το κράτος δικαίου και τη δημοκρατία ούτε είναι εργαλείο για να εξυπηρετήσετε τα συμφέροντα αυτών που εξυπηρετείτε. Όσο και αν έχετε ένα φιλελεύθερο και ευρωπαϊκό προφίλ, επειδή σας γνωρίζω με το πώς, αν θέλετε, συζητάτε στον δημόσιο χώρο, η ουσία όλων όσοι υπηρετείτε αυτή την Κυβέρνηση είναι η εξυπηρέτηση ενός καθεστώτος που αναδιανέμει εις βάρος των πολλών φτώχεια και κερδίζει για λίγους υπερκέρδη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ό,τι και να λέτε στον δημόσιο λόγο και στο δημόσιο βήμα η ουσία είναι ότι εξυπηρετείτε συμφέροντα εις βάρος της κοινωνίας και της οικονομίας.

Και εδώ πρέπει να πω και προς τα υπόλοιπα κόμματα ότι χρειάζεται συνεργασία των προοδευτικών δυνάμεων για το θέμα της δημοκρατίας. Δεν μπορούμε να μείνουμε αμέτοχοι σε αυτή την υποβάθμιση.

Το ίδιο ζούμε και στο σημερινό νομοσχέδιο της αυτοδιοίκησης. Γιατί -προσέξτε- έχουμε ένα νομοσχέδιο το οποίο μπαίνει με διαδικασίες fast track, μέσα σε τέσσερις μέρες επιτροπές, ολοκλήρωση, αξιολόγηση της δημόσιας διαβούλευσης, μία μέρα μόνο! Τέσσερις μέρες πριν από τις δημοτικές εκλογές!

Και μπαίνει ένα ερώτημα. Τι ακριβώς εξυπηρετείτε; Γιατί τέτοια βιασύνη, όταν η ίδια η Κεντρική Ένωση Δήμων στη συνεδρίαση του συμβουλίου -είχατε παρουσία, αν δεν κάνω λάθος- ζήτησε να μεταφερθεί μετά τις εκλογές και να δοθεί λίγος χρόνος για διαβούλευση;

Έχει γράψει η Κυβέρνηση στα παλιά της τα παπούτσια οτιδήποτε έχει να κάνει με θεσμική κανονικότητα, με λειτουργίες του δημόσιου διαλόγου.

Η ΠΟΕ-ΟΤΑ, οι εκπρόσωποι των εργαζομένων δεν συμμετείχαν τελικά στη διαβούλευση φορέων, αλλά δημοσιοποίησαν την καταγγελία τους, η οποία ήταν διαμαρτυρία εμπαιγμού των εργαζομένων αλλά και των πολιτών και αποπροσανατολισμού σχετικά με αυτό που επιδιώκει η Κυβέρνηση και με αυτό που πλασάρει, γιατί πλασάρει ένα παραμύθι σχετικά με τη λειτουργία των δήμων. Και συγχωρέστε με, κύριοι Υπουργοί, αλλά έχοντας και εγώ μακρά εμπειρία στους δήμους είμαι υποχρεωμένος να αποκαλύψω τι πάτε να κάνετε και όχι μόνο λόγω εμπειρίας, αλλά και γιατί αγαπώ ειλικρινά την αυτοδιοίκηση.

Η μεγάλη καινοτομία, λοιπόν, του νομοσχεδίου είναι η κατάργηση ή ενσωμάτωση -εγώ θα χρησιμοποιήσω τους κυβερνητικούς όρους- των νομικών προσώπων και των κοινωφελών επιχειρήσεων των δήμων στους δήμους. Μάλιστα! Θέλει, δηλαδή, να περάσει στους δήμους κάποιες λειτουργίες -προσέξτε ποιες, όμως-, πρόνοια, παιδικοί σταθμοί, κέντρα δημιουργικής απασχόλησης, ωδεία, αθλητισμός, πολιτισμός, για να εξυπηρετηθούν από τους δήμους, οι οποίοι δεν έχουν προσωπικό και δεν έχουν διοικητική επάρκεια να μπορούν να τα βγάλουν πέρα.

Τους λέει, εάν δεν μπορείτε, να τα πάρετε στους αναπτυξιακούς οργανισμούς. Κάνουν κάποια παραμάγαζα που δεν διοικούνται από τα δημοτικά συμβούλια -δηλαδή δεν έχουν την ευθύνη της εκπροσώπησης κάποιοι απευθείας από τους πολίτες για να ελέγχουν- και με διπλές και τριπλές εκλογές πάνε «γαλάζια» παιδιά εγκάθετα, κομματικά σε αναπτυξιακούς οργανισμούς και με διάφορα by pass τούς λέει, πάρτε τη λειτουργία της αυτοδιοίκησης. Επιτρέψτε μου να ξέρω πολύ καλά αυτά τα κόλπα σας, γιατί υπηρέτησα πολλά χρόνια σε αναπτυξιακή εταιρεία που τίμησε την αυτοδιοικητική ταυτότητα, κάτι το οποίο δεν γίνεται τώρα όμως από τη δική σας Κυβέρνηση.

Έτσι έχουμε μία ιδιωτικοποίηση δύο όψεων. Προσέξτε: Εάν θέλουν οι δήμοι να τα κρατήσουν στα όριά τους και στη λειτουργία τους και να εξυπηρετήσουν και την ανανέωση του πολιτικού συστήματος με μερικούς διορισμούς, τα παίρνουν οι αναπτυξιακοί οργανισμοί. Εάν δεν θέλουν, πολύ απλά έρχεται η φθορά και στα κέντρα δημιουργικής απασχόλησης και στον πολιτισμό και στην πρόνοια και τα παίρνει απευθείας ο ιδιωτικός τομέας. Άρα τι είναι αυτό το νομοσχέδιο; Είναι ένα νόμισμα ιδιωτικοποίησης δύο όψεων και αυτό προσπαθεί να κάνει η Κυβέρνηση λίγο πριν από τις εκλογές.

Και βέβαια, ταυτόχρονα, έχουμε και μια σοβαρή τροποποίηση πάλι της αναλογικότητας και της δημοκρατίας. Τροποποιεί, δηλαδή, όργανα, όπως παραδείγματος χάριν, την κατάργηση της Οικονομικής Επιτροπής και της Επιτροπής Ποιότητας Ζωής, ενοποιώντας τα σε μία επιτροπή, γρήγορες, fast track διαδικασίες, χωρίς πολλή διαβούλευση, ενώ είναι η ίδια Κυβέρνηση που είχε προχωρήσει και σε αντισυνταγματικές, θυμίζω, ρυθμίσεις, τότε του κ. Θεοδωρικάκου, που μετέφερε τις αποφάσεις από τα αιρετά δημοτικά συμβούλια σε φωτογραφικά δημαρχοκεντρικά όργανα. Και τι κάνει, λοιπόν, τους δήμους; Δημαρχοκεντρικούς!

Μπορεί να ικανοποιούνται κάποιοι αιρετοί, κάποιοι δήμαρχοι και θεωρώ ότι προσβάλλει αυτό την αυτοδιοίκηση, αλλά βλέπω ότι γίνεται από κάποιους αιρετούς και οφείλω να το πω και δημόσια εδώ, γιατί είναι σημαντικότερο να υπηρετούμε την αυτοδιοίκηση, παρά να υπηρετούμε την καρέκλα. Και αυτό θέλω να το ξεκαθαρίσω, ότι εμείς υπηρετούμε την πολιτική, την αυτοδιοίκηση και την κοινωνία, όχι την καρέκλα, την οικογενειοκρατία, τα λόμπι, όπως κάνει σταθερά η Δεξιά εδώ και χρόνια στην Ελλάδα.

Και έτσι, λοιπόν, έρχεται και σε μια κατάργηση δημοτικών λειτουργιών χωρίς αξιολόγηση. Δεν αξιολογούνται όλα αυτά που καταργούνται. Και βέβαια τι δεν ενδιαφέρει την Κυβέρνηση; Δεν ενδιαφέρει την Κυβέρνηση ούτε ο δημόσιος χαρακτήρας αυτών των λειτουργιών ούτε η εξυπηρέτηση του πολίτη. Λέει ως καραμέλα ότι θα πρέπει να ασχοληθούμε με το πόσο κοστίζουν. Ξέρετε, όμως, ότι ο αθλητισμός, ο πολιτισμός, η πρόνοια, όταν προσπαθήσεις να μην κοστίζουν πολύ, πολύ απλά δεν τα παρέχεις στην κοινωνία.

Όμως, αυτή η λύση των επιχειρήσεων και των νομικών προσώπων θα γίνει τώρα, αυτοδίκαια, στο τέλος του χρόνου, ενώ οι οργανισμοί εσωτερικών υπηρεσιών των δήμων θα γίνουν μετά το πρώτο εξάμηνο. Και υπάρχει ένα ερώτημα: Αυτό το πρώτο εξάμηνο τι μπάχαλο θα υπάρχει στους δήμους με τη μετάβαση λειτουργιών και προσωπικού χωρίς να υπάρχει καμμία κανονικότητα και καμμία ωρίμανση; Και αυτό το ξέρουν πολύ καλά και οι αιρετοί και οι εργαζόμενοι, γι’ αυτό και λένε στην Κυβέρνηση μην προχωρήσεις σε αυτή τη ρύθμιση.

Και προσέξτε, ας πάρουμε ένα παράδειγμα, τους εργαζόμενους του πολιτισμού που είχα την τιμή να υπηρετήσω, δημοτικά ωδεία, σχολές χορού και αθλητικούς οργανισμούς των δήμων για έξι χρόνια. Με σχέσεις εργασίας ορισμένου και αορίστου χρόνου μεταφέρονται στους δήμους σε προσωποπαγείς θέσεις. Ήτοι σημαίνει: Μετά την οποιαδήποτε αποχώρησή τους, οι θέσεις καταργούνται και δεν λειτουργεί η αντίστοιχη υπηρεσία προς τους πολίτες. Αυτό είναι το κόλπο που θα δημιουργήσει το απόλυτο χάος.

Άρα δεν θα μιλάμε πια για αυτοδιοίκηση. Η κοινωνική λειτουργία, ο πολιτισμός και ο αθλητισμός είναι στοιχεία μιας δημοκρατικής κοινωνίας -να το πούμε και έτσι-, γιατί έχει πρόσβαση σε βασικά αγαθά ο πολίτης και τα παιδιά, η νεολαία. Και όλα αυτά θα περνάνε πλέον στην ιδιωτική εκμετάλλευση. Το ίδιο κάνουν και στις σχολικές επιτροπές. Αντί να τις ενισχύσουν με ενισχυμένο τον ρόλο, παραδείγματος χάριν, των γονέων - κηδεμόνων που νοιάζονται για τα παιδιά τους, έρχονται και τα περνούν όλα σε στείρες δημοτικές λειτουργίες.

Τελικά, για να κλείσω, κύριε Πρόεδρε, έχουμε ακόμα ένα χτύπημα της αυτοδιοίκησης αλλά και των τοπικών κοινωνιών. Γιατί; Γιατί πολύ απλά η Νέα Δημοκρατία θέλει μια αυτοδιοίκηση που να είναι υπηρέτης του συστήματος εξουσίας, όπως κάνει και η Κυβέρνηση, γιατί το είπα τι υπηρετούν οι Υπουργοί τελικά.

Εκτός από τη φτώχεια και τις ανισότητες, έχει και ένα άλλο εργαλείο άσκησης πολιτικής και αυτό είναι το ρουσφέτι και αυτό περνάει και νομιμοποιείται ακόμη μια φορά με αυτό το νομοσχέδιο. Ας μου εξηγήσει ο κ. Λιβάνιος πώς δικαιολογεί την κατ’ εξαίρεση εφαρμογή διατάξεων για την κατάργηση των νομικών προσώπων. Προσέξτε, δηλαδή, καταργούνται τα νομικά πρόσωπα, αλλά και κάποια εξαιρούνται. Με ποια κριτήρια; Με όσα θέλει ο Υπουργός. Δηλαδή, νταλαβέρι να γίνεται έξω από την πόρτα του Υπουργού.

Προσπαθούσαμε εδώ και πολλά χρόνια να κόψουμε αυτή τη σχέση του προθάλαμου του Υπουργείου, που μαζεύονταν οι δήμαρχοι να πάρουν κανένα εργάκι και τώρα θα μαζεύονται να κρατήσουν καμμιά επιχείρηση. Αυτό νομοθετούν οι άριστοι το 2023 χωρίς κριτήρια.

Αυτή την αυτοδιοίκηση θέλετε, που να σέρνεται και να παρακαλάει έξω από τα γραφεία των Υπουργών. Ξέρετε γιατί; Γιατί πολύ απλά θέλετε να δεσμεύσετε το σύστημα εξουσίας από πάνω μέχρι κάτω, δηλαδή ο Υπουργός τους Βουλευτές, οι Βουλευτές τους κομματάρχες, οι κομματάρχες τους περιφερειάρχες, τους δημάρχους, τους τοπικούς συμβούλους. Είναι το παιχνιδάκι της εξουσίας για να αναπαράγονται τα «γαλάζια» παιδιά και να μετακινούν έναν κάδο απορριμμάτων, ας πούμε, ή να παίρνουν το παιδί στον παιδικό σταθμό. Αυτή την αυτοδιοίκηση ονειρεύονται. Έχουν ξεχάσει όλα τα διδάγματα της αυτοδιοίκησης που υπήρξαν στη χώρα μας στο τέλος του προηγούμενου αιώνα. Δεν υπάρχει πια τίποτα, όλα αυτά έχουν σβήσει από τους άριστους και έτσι αναπαράγεται ένα σύστημα εξουσίας το οποίο έχει και περισσή χυδαιότητα.

Ειλικρινά, κύριε Υπουργέ, δεν μπορώ να κατανοήσω για ποιον λόγο υπάρχει τέτοια σιωπή της κ. Κεραμέως και της ηγεσίας του Υπουργείου για τη συνεχή ανάρμοστη συμπεριφορά του Δημάρχου Βόλου; Τόσο πολύ τον καλύπτετε; Αυτό είναι ένα ερώτημα που πρέπει να απαντήσετε.

Εμείς δεν θέλουμε την αυτοδιοίκηση φτωχό, αδύναμο χέρι του κράτους. Θέλουμε μια ισχυρή, προοδευτική αυτοδιοίκηση, η οποία θα βελτιώνει τη ζωή των πολιτών, πρώτα απ’ όλα, γιατί η αυτοδιοίκηση είναι το κύτταρο της δημοκρατίας. Από εκεί ξεκινάει η τοπική υπόθεση, από εκεί ξεκινάει η ενεργοποίηση των πολιτών, εκεί λύνονται οι τοπικές υποθέσεις, εγγύτερα στον πολίτη, και αυτό δεν θέλει από την Κυβέρνηση Μητσοτάκη.

Εμείς θέλουμε στις ερχόμενες εκλογές να εκλεγούν πρώτα απ’ όλα ενεργοί πολίτες. Πολίτες που νοιάζονται για τον τόπο τους και έρχονται να προσφέρουν χωρίς να είναι σε κάποια οικογένεια που βγάζει πολιτικά στελέχη, όπως διοικείται τώρα πια η Νέα Δημοκρατία. Πολίτες που θα εργαστούν για την κοινωνική δικαιοσύνη, που θα νοιαστούν για τον τόπο τους, χωρίς εξαρτήσεις. Και προφανώς, χωρίς πολυετείς θητείες και στην αυτοδιοίκηση, διότι όσο ικανός και να είναι ένας δήμαρχος, δεν μπορώ να καταλάβω τι μπορεί να αλλάξει μετά από τέσσερις, πέντε, έξι θητείες, εκτός αν είναι επαγγελματίας αυτοδιοικητικός. Εμείς είμαστε κατά του επαγγελματισμού στην πολιτική. Η πολιτική δεν είναι χώρος για καριέρα. Η πολιτική είναι χώρος για τα δικαιώματα των πολιτών.

**ΑΘΑΝΑΣΙΟΣ ΠΛΕΥΡΗΣ:** Ο Ιωακειμίδης τι είναι; Τριάντα χρόνια.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ο Ιωακειμίδης τι είναι;

**ΑΘΑΝΑΣΙΟΣ ΠΛΕΥΡΗΣ:** Επίθεση στον Ιωακειμίδη κάνετε;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μάλλον δεν καταλαβαίνετε ότι ο κ. Ιωακειμίδης…

**ΑΘΑΝΑΣΙΟΣ ΠΛΕΥΡΗΣ:** Ε πώς; Τριάντα χρόνια δήμαρχος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Αδειάσατε τον Ιωακειμίδη.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ο κ. Ιωακειμίδης, σεβόμενος την πρόταση αυτή -παρ’ ότι και εγώ σέβομαι τον αυτόνομο και αυτοτελή χαρακτήρα του αυτοδιοικητικού του σχήματος-, σεβόμενος την αρχή αυτή άλλαξε πολιτικό ρόλο και κατέβηκε σε άλλον πολιτικό στίβο, όσο και εάν δεν σας συμφέρει αυτό…

(Θόρυβος - χειροκροτήματα από την πτέρυγα της Νέας Δημοκρατίας)

…γιατί αμφισβητεί τον εγκάθετο Υφυπουργό της Αττικής που θέλετε να κάνετε τον κ. Χαρδαλιά. Αυτό είναι το πρόβλημα στην Αττική. Και σε αυτό πρέπει να απαντήσετε.

Όμως, εσείς τι κάνατε στην Αττική, για να είμαστε συγκεκριμένοι; Έρχεται για ένα ζεϊμπέκικο, τάχατες, ο κ. Μητσοτάκης και καθαιρεί τον «γαλάζιο» περιφερειάρχη, που και αυτός στην πλάτη του έχει σοβαρότατα προβλήματα σκανδάλων, καθυστερήσεων και αδιαφάνειας.

Εμείς, λοιπόν, το λέμε ξεκάθαρα: Αν κάποιος θέλει στην Αττική να ψηφίσει έναν αυτοδιοικητικό, θα ψηφίσει τον κ. Ιωακειμίδη. Αν θέλει να ψηφίσει έναν Υπουργό του κ. Μητσοτάκη, βοήθειά του, ας ψηφίσει τον κ. Χαρδαλιά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Απαιτούνται αυτοδιοικητικά στελέχη που δεν δεσμεύονται από κομματικές ταυτότητες. Γιατί όταν έρθει η δύσκολη ώρα, ο κ. Χαρδαλιάς θα σηκώσει το τηλέφωνο του Μαξίμου και θα ακολουθήσει την κομματική του ταυτότητα. Εμείς θέλουμε αυτοδιοικητικούς που να ακολουθούν τα συμφέροντα της πολιτείας και της κοινωνίας. Γι’ αυτό και στηρίζουμε και ανεξάρτητα αυτοδιοικητικά σχήματα.

**ΔΗΜΗΤΡΙΟΣ ΚΥΡΙΑΖΙΔΗΣ:** Σαν τη Δούρου.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Και ταυτόχρονα καλούμε όλους τους πολίτες να συμμετέχουν στις αυτοδιοικητικές εκλογές για να στηρίξουν προοδευτικές δυνάμεις, όπως ήταν η αυτοδιοικητική περίοδος της κ. Δούρου, όταν βρήκε χρεοκοπημένη μια περιφέρεια μαζί με χρεοκοπημένη όλη την Ελλάδα του μνημονίου και τη σήκωσε όρθια και ξεκίνησε όλα τα σχέδια τα οποία σταμάτησε ο κ. Πατούλης. Γιατί αν θέλετε να μιλήσουμε για αυτοδιοίκηση, δεν ξέρω αν συμφέρει τον κ. Λιβάνιο και τον κ. Βορίδη, που επίσης χρημάτισε Υπουργός Εσωτερικών. Υπάρχει και μια πορεία. Μιλάμε για πέντε εκατομμύρια πολίτες οι οποίοι για τέσσερα χρόνια, με ευθύνη του κ. Μητσοτάκη και του κ. Πατούλη, δεν προχώρησαν ούτε ένα σχεδιασμένο έργο της Ρένας Δούρου στη διαχείριση των απορριμμάτων. Γι’ αυτά πρέπει να απολογηθείτε. Ούτε ένα έργο δεν προχώρησε στην Περιφέρεια Αττικής τέσσερα χρόνια για τα απορρίμματα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το μόνο σχέδιο που προσπάθησαν να προχωρήσουν ήταν η ιδιωτικοποίηση των μονάδων απορριμμάτων που η Ρένα Δούρου τότε -και με δική μου συμμετοχή στον σχεδιασμό- προχωρούσε ως δημόσια έργα. Ήρθαν για να ξεπουλήσουν τα έργα των απορριμμάτων και, να σας πω την αλήθεια, ούτε αυτό δεν κατάφεραν οι άριστοι. Τι κατάφεραν; Ένα έγγραφο της Κομισιόν, που λέει ότι 150 εκατομμύρια ευρώ για τη χρηματοδότηση στα σπιτάκια της ανακύκλωσης ψάχνουν να βρουν γιατί γίνεται διπλή και τριπλή χρηματοδότηση. Αυτά τα έχουμε τα έγγραφα και έχουν βγει στη δημοσιότητα.

Γιατί όλα αυτά είναι γνωστά. Το κακό είναι ότι πληρώνει η κοινωνία την αποδόμηση και την αποσάθρωση του συστήματος εξουσίας που στήσατε, με πολλές ωραίες κουβέντες για επιτελικό κράτος αλλά μηδενική ουσία.

Εμείς, λοιπόν, καλούμε τους πολίτες στις εκλογές της επόμενης Κυριακής να επιλέξουν πρώτα απ’ όλα ενεργούς πολίτες. Να επιλέξουν αυτοδιοικητικές δυνάμεις που θα οδηγήσουν τις περιφέρειες και τις πόλεις ένα βήμα μπροστά, που θα στείλουν το μήνυμα στον κ. Μητσοτάκη ότι δεν έχουμε ανάγκη τα «γαλάζια» παιδιά, γιατί και τα δικά του «γαλάζια» παιδιά -όπως ο κ. Αγοραστός- πολλαπλασιάζουν την ανασφάλεια που ζουν οι πολίτες καθημερινά. Αλλά θα στείλουν και ένα ακόμα μήνυμα, ότι έχουμε το δικαίωμα να διεκδικούμε καλύτερη ποιότητα ζωής και ευημερία, όχι για λίγους, αλλά για όλες και για όλους. Και αυτό είναι προφανές ότι δεν μπορούν να το εξασφαλίσουν οι εκλεκτοί του κ. Μητσοτάκη.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο τώρα έχει ο Βουλευτής Επικρατείας κ. Βορίδης.

**ΑΘΑΝΑΣΙΟΣ ΠΛΕΥΡΗΣ:** Χειροκροτητής Πρόεδρος! Πρώτη φορά βλέπουμε χειροκροτητή Πρόεδρο κόμματος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ησυχία.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Ελπίζω η πρώτη παρουσία, υπό την ιδιότητα βεβαίως του ακροατή της διαδικασίας, στο Κοινοβούλιο για τον κ. Φαμελλάκη…

**ΘΕΟΔΩΡΑ ΤΖΑΚΡΗ:** Ντροπή σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Συμμαζευτείτε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** …,για τον κ. Κασσελάκη, ήθελα να πω, ελπίζω να μην ήταν απογοητευτική.

Έκανα ένα λάθος, μην κάνετε έτσι. Έκανα ένα λάθος και το διόρθωσα.

Γιατί είστε τώρα έτσι; Δεν είναι σωστό αυτό.

Λέω το εξής, λοιπόν: Ελπίζω να μην ήταν απογοητευτική, γιατί αυτά που ακούσαμε από τον κ. Φάμελλο ήταν πραγματικά εντυπωσιακά.

Τι μας είπε ο κ. Φάμελλος για τις αυτοδιοικητικές εκλογές; Λέει: «Όχι παιδιά του κομματικού σωλήνα.». Σωστό. Ένα πράγμα, όχι σαν τον Ζαχαριάδη, ας πούμε, δεν είναι παιδί του κομματικού σωλήνα.

Τι άλλο μάς είπε; «Όχι θητείες πολλές στους αυτοδιοικητικούς.». Ένα πράγμα σαν τον Ιωακειμίδη, δεν έχει πολλές αυτοδιοικητικές θητείες.

Έχω, όμως, και άλλες απορίες. Αφού δεν σας αρέσουν οι πολλές αυτοδιοικητικές θητείες, τον Παχατουρίδη γιατί τον στηρίζετε, τον Αρναουτάκη γιατί τον στηρίζετε; Γιατί δεν κατεβάσατε άλλους, που να μην έχουν πολλές αυτοδιοικητικές θητείες;

Τίποτε δεν έχει αλλάξει. Επιστρέψατε στον ΣΥΡΙΖΑ του «ό,τι να ’ναι». Είναι τα γνωστά. Όχι ότι είχατε φύγει και ποτέ, αλλά μην υπήρξε καμμία παρεξήγηση. Λέει έγιναν κάτι εκλογές, βγήκε καινούργιος Αρχηγός, τώρα αλλάζουμε κ.λπ.. Όχι. Είμαστε μια χαρά, εκεί που ήσασταν κανονικά, ιστορικά, πάντοτε σε αυτό το σημείο.

Λέω, όμως, το εξής: Επειδή είπε διάφορα ο κ. Φάμελλος και επιτρέψτε μου μερικές γρήγορες απαντήσεις. Θα αφήσω όλο το κομμάτι του νομοσχεδίου να το απαντήσει ο Θόδωρος Λιβάνιος κι εγώ θα πάω λίγο στα γενικά.

Άκουσα κάτι παράπονα, εκ νέου, για το ζήτημα των ανεξάρτητων αρχών. Τι σας πείραξε ακριβώς; Διότι θέλω να θυμίσω ότι μαζί σας, μαζί με τον ΣΥΡΙΖΑ, έχουμε κάνει συνεργασίες και συμφωνίες για να στελεχώσουμε το ΑΣΕΠ. Σωστά; Όταν κάνουμε συμφωνίες με τον ΣΥΡΙΖΑ, η διαδικασία είναι διαφανής. Όταν δεν κάνουμε συμφωνίες με τον ΣΥΡΙΖΑ, αλλά συγκροτούνται τα τρία πέμπτα στη Διάσκεψη των Προέδρων με άλλο κόμμα, τότε η διαδικασία είναι αδιαφανής. Θέλετε να μας εξηγήσετε γιατί;

Είχαμε κάνει συμφωνία με το ΠΑΣΟΚ για τη στελέχωση του ΑΣΕΠ για ένα τμήμα του. Πάλι είχαμε διαμαρτυρίες. Τώρα κάναμε συμφωνία για τη στελέχωση των αρχών αυτών με την Ελληνική Λύση. Ποιο είναι το πρόβλημά σας; Τι δεν σας αρέσει; Πού υπάρχει θεσμική εκτροπή; Γράφει πουθενά το Σύνταγμα ή ο Κανονισμός ότι πρέπει τα τρία πέμπτα να τα βρίσκουμε με την Αξιωματική Αντιπολίτευση και το παραβιάσαμε; Ο Κανονισμός, ορθά, λέει «αυξημένη πλειοψηφία». Συγκροτήθηκε αυξημένη πλειοψηφία; Μάλιστα!

Ακούστε και κάτι ωραίο. Δεν είχατε καν αντίρρηση επί των προσώπων. Για τα πρόσωπα δεν είπατε ότι κάποιος δεν σας άρεσε. Έστω να πείτε ότι δεν είναι καταρτισμένος, δεν είναι εγνωσμένου κύρους, δεν μας αρέσει, όχι. Είπατε ότι δεν έχετε διαφωνία για τα πρόσωπα. Τότε γιατί έχετε διαφωνία; Λέει «δεν έπρεπε να αλλάξετε την αρχή, διότι υπάρχει μία πρόταση του προέδρου για την επιβολή προστίμου στην Εθνική Υπηρεσία Πληροφοριών». Μάλιστα! Και ποιος σάς είπε ότι η πρόταση του προέδρου δεν θα τεθεί στην κρίση της ολομέλειας, προκειμένου να αποφανθεί η ολομέλεια, υπό τη νέα συγκρότησή της; Εσείς την ξέρετε από τώρα την απόφαση της ολομέλειας; Εγώ δεν την ξέρω. Εσείς αν την ξέρετε και από πού την ξέρετε, να μας τα λέτε αυτά, για να είμαστε και εμείς ενημερωμένοι σχετικώς.

Ακούστε, όμως: Η δική σας συμπεριφορά εδώ είναι επιλήψιμη. Γιατί; Διότι εσείς είστε που φαίνεται ότι προεξοφλείτε τις αποφάσεις της ολομέλειας, με τη συγκρότηση της οποίας η θητεία έχει λήξει. Γι’ αυτό διαμαρτύρεστε. Και ακούστε τι λέτε: Να παραμείνουν αυτοί που η θητεία τους έχει λήξει, διότι, αν πάμε στη νομιμότητα και στην κανονικότητα, που είναι να έχουμε πραγματικές θητείες, εσείς που ξέρετε -φαίνεται- τη σκέψη των μελών που η θητεία τους έχει λήξει, ενοχλείστε γιατί δεν είναι η επιθυμητή απόφαση.

Εμείς, δεν ξέρουμε, τι θα αποφασίσει η ολομέλεια, αλλά ξεκαθαρίζουμε κάτι: Να αφήνουμε αρχές που η θητεία τους έχει λήξει εδώ και έναν χρόνο, μόνο και μόνο για να μη στεναχωριέστε εσείς, ε, αυτό δεν γίνεται. Οι, δε, αρχές θα συγκροτούνται σύμφωνα με όσα ορίζει το Σύνταγμα και ο Κανονισμός, με την επίτευξη της πλειοψηφίας.

Και ανοίγω εδώ μια παρένθεση, για να σας λύσω και ένα συνταγματικό «δήθεν» που είπατε. Το άκουσα κι αυτό, ακούμε συνέχεια πρωτοτυπίες: Τα 3/5, λέει, είναι το 16,2. Άρα η πλειοψηφία των 16 δεν είναι το 16,2.

Θέλω να σας ρωτήσω το εξής. Υπάρχουν δύο πιθανότητες εδώ: Ή η απόφαση της Διάσκεψης των Προέδρων είναι διοικητική πράξη αυτοτελής, οπότε είναι interna corporis της Βουλής και άρα η Βουλή ερμηνεύει έτσι όπως νομίζει κατά πλειοψηφία -αυτή είναι η μία δυνατότητα- ή δεν είναι interna corporis της Βουλής, αλλά θα αποτελέσει μέλος μίας σύνθετης διοικητικής πράξης, η οποία ολοκληρώνεται διά της εκδόσεως υπουργικής αποφάσεως ορισμού των μελών των αρχών, οπότε τότε θα εφαρμόσουμε τον Κώδικα Διοικητικής Διαδικασίας.

Δύο δυνατότητες έχουμε, ή τη μία ή την άλλη. Να διαλέξετε ό,τι θέλετε! Εάν είναι interna corporis, ερμήνευσε κυριαρχικά η Πλειοψηφία της Βουλής. Εάν είναι Κώδικας Διοικητικής Διαδικασίας, ο Κώδικας Διοικητικής Διαδικασίας λέει ότι τα συλλογικά όργανα, όταν υπάρχει ζήτημα δεκαδικού, τότε στρογγυλοποιούνται. Αν είναι πάνω από το μισό, στην πάνω μονάδα, αν είναι κάτω από το μισό, στην κάτω μονάδα. Διαλέξτε και πάρτε. Ό,τι και να επιλέξετε το αποτέλεσμα είναι το ίδιο.

Άρα, λοιπόν, δεν έχω καταλάβει τη στενοχώρια σας. Δεν κατάλαβα γιατί υποχρεωτικά πρέπει εμείς να συμπράττουμε μαζί σας, ενώ αν συμπράξουμε με οποιονδήποτε άλλο τότε υπάρχει συνταγματική εκτροπή. Ακατανόητα πράγματα, ενδεικτικά μιας αντίληψης και μιας νοοτροπίας.

Άκουσα ξανά τα ίδια περί εγκαταλείψεως -τα είπε και ο Αρχηγός σας- περί απουσίας του κράτους και εγκαταλείψεως των πληγεισών περιοχών. Τώρα, αλήθεια; Χιλιάδες διασώσεις, χιλιάδες απαντλήσεις, αποζημιώσεις οι οποίες ήδη έχουν καταβληθεί στις οικοσκευές, έλεγχοι που έχουν γίνει από τον ΕΛΓΑ και ήδη καταγράφονται οι ζημιές, παρουσία συστηματική και συνεχής συντονιστικού και όλου του κρατικού μηχανισμού, επιδιορθώσεις βλαβών ηλεκτροδοτήσεως, ατελείωτων βλαβών παντού με τρόπο απολύτως άμεσο και απολύτως καίριο, αποκαταστάσεις της υδροδοτήσεως στα δίκτυα, αποκαταστάσεις του οδικού δικτύου με άμεσο τρόπο που είχε μεγάλες καταστροφές και λέτε ότι το κράτος είναι απόν;

Τα ίδια λέγατε και στον «Ιανό». Ξέρετε τα αποτελέσματα των βουλευτικών εκλογών στην Καρδίτσα, στη Λάρισα, στα Τρίκαλα, στη Θεσσαλία, που είχαν πληγεί από τον «Ιανό»; Πήρατε 17% και πήρε η Νέα Δημοκρατία 44%!

(Χειροκροτήματα από την πτέρυγα της Νέας Δημοκρατίας)

Έχετε καταλάβει τίποτε; Βγάλατε κανένα πολιτικό συμπέρασμα;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Έχετε καταλάβει ότι σήμερα όλο αυτό το σύστημα το αποζημιωτικό, όπου ο πολίτης ξέρει ότι έχει δίπλα του το κράτος, έχει φτιαχτεί…

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού)

Πόσο χρόνο έχω, κύριε Πρόεδρε;

**ΠΡΟΕΔΡΕΥΩΝ (Ιωάννης Πλακιωτάκης):** Καθόλου.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τίποτα; Μηδέν; Να κάτσω;

**ΣΠΥΡΙΔΩΝ ΚΥΡΙΑΚΗΣ:** Είναι σχετικός ο χρόνος!

**ΠΡΟΕΔΡΕΥΩΝ (Ιωάννης Πλακιωτάκης):** Λίγο ακόμα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Το λίγο ακόμα έχει μια ευρύτητα, μια ευρυχωρία.

Προσέξτε, λοιπόν: Όλος αυτός ο αποζημιωτικός μηχανισμός -το λέω στους συναδέλφους του ΣΥΡΙΖΑ- επί των ημερών σας υπήρχε; Γιατί όλο αυτό έχει φτιαχτεί επί των ημερών μας. Είναι ο «Ιανός», είναι η κρατική αρωγή, είναι το σύστημα του ΕΛΓΑ, είναι οι άμεσες καταβολές με προκαταβολές και έναντι εξόφληση. Όλο αυτό το σύστημα είναι σύστημα το οποίο έχουμε φτιάξει εμείς και το οποίο εμπιστεύονται οι πολίτες. Και τώρα λέτε ότι δεν υπάρχει αυτή η παρουσία;

Τέλος, επιτρέψτε μου να πω κάτι, γιατί τελευταία σηκώσατε και το θέμα του ΟΑΚΑ. Εδώ και αν υπάρχει θράσος! Ακούστε τώρα: Λες και δεν έχετε περάσει από την κυβέρνηση. Έρχεται η πρώτη κυβέρνηση μετά από είκοσι χρόνια, η οποία δεσμεύει ποσά για να συντηρηθεί και να ανακατασκευαστεί το ΟΑΚΑ. Δεν υπάρχει άλλη κυβέρνηση που έχει δώσει από συστάσεως του ΟΑΚΑ, από κατασκευής του 1 ευρώ. Δεσμεύουμε 57 εκατομμύρια ευρώ, κάνουμε τους ελέγχους, διαπιστώνουμε το πρόβλημα στατικότητας, αναλαμβάνουμε την ευθύνη και ενεργούμε προληπτικά, προστατεύοντας τους αθλητές και τους πολίτες και έρχεστε εσείς, που έχετε πέντε χρόνια στην κυβέρνηση και δεν έχετε ξοδέψει για το ΟΑΚΑ ένα πενηνταράκι και μας εγκαλείτε για αυτά τα οποία κάνουμε σήμερα;

(Χειροκροτήματα από την πτέρυγα της Νέας Δημοκρατίας)

Μα, πρόκειται για κωμική προσέγγιση των πραγμάτων!

(Θόρυβος από την πτέρυγα της Νέας Δημοκρατίας)

**ΔΗΜΗΤΡΙΟΣ ΚΥΡΙΑΖΙΔΗΣ:** Φάκελο τρία χρόνια ψάχνατε!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, μισό ευρώ δεν έχετε διαθέσει, μισό ευρώ στα πέντε χρόνια και μιλάτε στους ανθρώπους που βάλανε 57 εκατομμύρια ευρώ και μας εγκαλείτε!

Άρα, λοιπόν, προσέξτε και τελειώνω, αυτό είναι το τελευταίο, γιατί είναι και από τα πιο χαριτωμένα: Να άρουμε τη στήριξή μας στον Μπέο.

**ΚΑΛΛΙΟΠΗ ΒΕΤΤΑ:** Ο καταλληλότερος, έτσι είπατε!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όση στήριξη έχετε δώσει εσείς άλλη τόση ακριβώς έχουμε δώσει και εμείς για έναν απλό λόγο, ότι εμάς στις αυτοδιοικητικές εκλογές οι επιλογές μας είναι συγκεκριμένες και οι στόχοι μας είναι συγκεκριμένοι. Στηρίξεις έχουμε σε δεκατρείς περιφέρειες και σε τρεις δήμους, Αθήνα, Πειραιά, Θεσσαλονίκη και στις δεκατρείς περιφέρειες. Ο κ. Μπέος έχει τον τρόπο του και έχει το ύφος του, αλλά προσέξτε πόσο ευαίσθητοι είναι οι συνάδελφοι στα θέματα ύφους, οι συνάδελφοι του ΣΥΡΙΖΑ. Είναι ο ορισμός της κομψότητας και της ευγένειας η εκφορά λόγου που έχουμε ακούσει όχι στο Δημοτικό Συμβούλιο Βόλου, αλλά στο ελληνικό Κοινοβούλιο όλα αυτά τα χρόνια από τους συναδέλφους που είναι ευαίσθητοι.

(Χειροκροτήματα από την πτέρυγα της Νέας Δημοκρατίας)

Θυμάστε τι έχουμε ακούσει όλα αυτά τα χρόνια! Όλα αυτά όχι από έναν δήμαρχο που δεν έχει σχέση με τη Νέα Δημοκρατία, αλλά από Βουλευτές και Υπουργούς του ΣΥΡΙΖΑ, χωρίς να υπάρξει ποτέ η παραμικρή αποδοκιμασία από τον Πρόεδρό σας. Ξαφνικά ευαισθησία! Εντάξει, ελπίζω να το κρατήσετε αυτό το υψηλό –έτσι- στάνταρντ στα ζητήματα του πολιτικού ήθους.

Μισό ακόμα σχόλιο για τις αυτοδιοικητικές εκλογές. Κάτι είπε και παρότρυνε ο κ. Φάμελλος να ψηφίσουν οι πολίτες, σωστά; Έτσι κατάλαβα. Ναι, θέλω να συνεννοηθούμε. Έναν υποψήφιό σας στον δεύτερο γύρο λέτε να έχετε; Όχι να κερδίσετε περιφέρεια, αυτό δεν το συζητάμε, αλλά έναν στον δεύτερο γύρο λέτε να έχετε και κάνετε τοποθετήσεις απέναντι στους περιφερειάρχες μας, που είναι δοκιμασμένοι, επιτυχημένοι και βεβαίως, θα ξαναπάρουν εντολή από τους πολίτες να συνεχίσουν το έργο το οποίο έχουν κάνει; Σύντομα οι απαντήσεις την Κυριακή και στις αυτοδιοικητικές εκλογές!

(Χειροκροτήματα από την πτέρυγα της Νέας Δημοκρατίας)

**ΚΑΛΛΙΟΠΗ ΒΕΤΤΑ:** Ναι, όπως ο Αγοραστός!

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο κατά σειρά έχει ζητήσει ο κ. Λιβάνιος για μια σύντομη παρέμβαση για θέματα αρμοδιότητάς του και στη συνέχεια οι Κοινοβουλευτικοί Εκπρόσωποι, η κ. Τζάκρη, ο κ. Κατρίνης και ο κ. Πλεύρης και στη συνέχεια μετά θα περάσουμε στον κατάλογο των ομιλητών.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε. Ένα λεπτό θα μιλήσω.

Επειδή έκανε αναφορά ο κ. Φάμελλος σε σχέση με το νομοσχέδιο και διαπίστωσε ότι εντόπισε το σκοτεινό μας σχέδιο να καταστρέψουμε την υγεία, τους παιδικούς σταθμούς, τον πολιτισμό, τον αθλητισμό, μπήκα σε αυτό τον πειρασμό, λοιπόν, να δω μπας και πάμε να κάνουμε αυτό και παίρνω ένα οργανόγραμμα ενός δήμου τυχαία και βλέπω μέσα πόσα νομικά πρόσωπα έχει -μηδέν!- και βλέπω Διεύθυνση Προσχολικής Αγωγής, Διεύθυνση Πολιτισμού, «Αετοπούλειο» Πολιτιστικό Κέντρο, διεύθυνση στον δήμο. Ξέρετε ποιος δήμος είναι αυτός; Ο Δήμος Χαλανδρίου. Και ξέρετε ότι ο δήμαρχος δεν είναι Νέα Δημοκρατία. Άρα, λοιπόν, βγάλτε αυτό το επιχείρημα από τη μέση!

Δεύτερο επιχείρημα: «Θα κάνουμε» -λέει- «ουρές οι αυτοδιοικητικοί για να σώσουμε νομικά πρόσωπα». Πρώτον, το είπα και χθες στην επιτροπή, έχει μείνει μόνο για έναν λόγο, μην υπάρχει κάτι σε όλη την περίμετρο το οποίο θα πρέπει να μείνει λόγω ειδικής περίπτωσης, παραδείγματος χάριν κάποιο ΔΗΠΕΘΕ, το οποίο ενδεχομένως να είναι σε κάποια υπηρεσία. Δεν θα δώσουμε εξαιρέσεις.

Όμως, ξέρετε πού υπήρχε ακριβώς ίδια και αυτή η διάταξη; Στον «ΚΑΛΛΙΚΡΑΤΗ», χωρίς καν μελέτη, μόνο με απόφαση Υπουργού Εσωτερικών, χωρίς καν τεκμηριωμένο αίτημα. Δίπλα που καθόταν ο κ. Ραγκούσης, θα μπορούσε να τον είχε ενημερώσει τόσα χρόνια. Για όνομα του Θεού, δηλαδή! Πάτε και προβάλλετε πράγματα τα οποία τα έχετε σε μία άκρη του μυαλού, αλλά στην πραγματικότητα δεν ισχύει αυτό το πράγμα.

Και έρχομαι και σε ένα τρίτο κομμάτι που αφορά τη Θεσσαλία. Τα είπε και ο κ. Βορίδης. Έχουμε φτάσει σε ενίσχυση πάνω από 100 εκατομμύρια στους δήμους μέσα σε έναν μήνα. Είναι το μεγαλύτερο ποσό που έχει δοθεί ποτέ για στήριξη της αυτοδιοίκησης όλα αυτά τα χρόνια που θυμάμαι. Δεν έχει δοθεί ποτέ ξανά τέτοιο ποσό. Μπορεί να μην επισκέφτηκε ενδεχομένως μια ανιψιά Βουλευτή της Νέας Δημοκρατίας σε σπίτι, αλλά μπορούν να διαβεβαιώσουν πρώτον, ότι όλα τα χωριά που πλήγηκαν ολικά, σύμφωνα με έρευνες της Πυροσβεστικής, πήραν αυτομάτως αποζημίωση χωρίς καν υποβολή αίτησης. Η πλατφόρμα arogi.gov.gr λειτουργεί και εκεί, στα υπόλοιπα μέρη, γίνεται επίσκεψη συνεργείων.

Παρεμπιπτόντως, η Γιάννουλη είναι στη Λάρισα, είναι Δήμος Λαρισαίων. Άρα υπάρχει Δήμαρχος Λαρισαίων, αν έχουν πάει τα κλιμάκια εκεί πέρα. Και κοιτάζουν ειδικά το θέμα των εργατικών κατοικιών, γιατί είναι κάτι διαφορετικό στο όλο έργο. Όμως, αποζημιώσεις δόθηκαν άμεσα. Σήμερα, μάλιστα, γίνεται μια μεγάλη καταβολή στους πληγέντες στην Περιφερειακή Ενότητα Λάρισας. Οι αποζημιώσεις και οι επιχορηγήσεις στους δήμους τρέχουν με τον μεγαλύτερο δυνατό ρυθμό, ενώ στήνονται και δομές, γιατί μέσα σε τέσσερις εβδομάδες δεν είναι εύκολο ούτε να «φυτευτούν» σπίτια ούτε να λυθεί μεμιάς όλο το πρόβλημα ούτε να γίνουν αυτόματα οι καθαρισμοί όλων των δρόμων. Είναι ένα τεράστιο έργο και όποιος πήγε στην περιοχή εκεί, το έχει δει. Φτιάχτηκε μία δομή που υποδέχεται πλέον κόσμο σε καλύτερες, πιο ανθρώπινες συνθήκες για να λειτουργήσουν, όπου υπάρχουν διαθέσιμες θέσεις που μπορούν να πηγαίνουν.

Επίσης, μιλάμε και συνεργαζόμαστε με την Περιφέρεια Θεσσαλίας για τη μεσοπρόθεσμη λύση του στεγαστικού θέματος μέχρι οι άνθρωποι να ξαναφτιάξουν τα σπίτια τους. Αυτό ήθελα να πω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία κ. Τζάκρη.

Κυρία Τζάκρη, θα κάνετε μια σύντομη παρέμβαση;

**ΘΕΟΔΩΡΑ ΤΖΑΚΡΗ:** Κύριε Πρόεδρε, ζήτησα τον λόγο για την ομιλία μου.

**ΠΡΟΕΔΡΕΥΩΝ (Ιωάννης Πλακιωτάκης):** Έχουμε συνεννοηθεί, κυρία Τζάκρη, ότι θα μεσολαβούν δύο, τρεις Βουλευτές και στη συνέχεια θα γίνεται η ομιλία των Κοινοβουλευτικών Εκπροσώπων.

Εάν θέλετε μία σύντομη παρέμβαση…

**ΘΕΟΔΩΡΑ ΤΖΑΚΡΗ:** Θέλω να τοποθετηθώ συνολικά, κύριε Πρόεδρε.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κύριε Υπουργέ, μη φύγετε, σας παρακαλώ.

Είναι εντυπωσιακό το γεγονός ότι ο κ. Βορίδης επαναφέρει ένα δόγμα που φέρεται να έχει εγκαταλείψει ο ίδιος ο Πρωθυπουργός, ο οποίος είπε ότι δεν μπορεί το ποσοστό που λαμβάνουμε στις εκλογές να αποτελεί το άλλοθι γι’ αυτά που δεν κάνουμε ή για τις αστοχίες μας. Διότι ο κ. Βορίδης είπε: «Τι μιλάτε για τις καταστροφές; Εμείς πήραμε σε έναν νομό 44% και το άλλο κόμμα πήρε 17%». Βέβαια, αυτό να πάτε να το πείτε στο Σωτήριο της Λάρισας, στο οποίο δεν έχουν πάρει ούτε μισό ευρώ τόσες εβδομάδες μετά την καταστροφή.

Είναι εντυπωσιακή η ταχύτητα, κύριε Πρόεδρε, με την οποία σπεύδει ο κ. Βορίδης να έρθει εδώ και να καλύψει την Κυβέρνηση οποτεδήποτε αισθάνεται ότι βρίσκεται σε αμήχανη θέση, όπως εντυπωσιακή ήταν, γιατί κάναμε την ίδια κουβέντα πριν από λίγες ημέρες, και η ταχύτητα με την οποία έγινε η συνεδρίαση και η Διάσκεψη των Προέδρων και εκδόθηκε στη 1.30΄ τα μεσάνυχτα το ΦΕΚ αντικατάστασης των μελών, μετά την ολοκλήρωση της Διάσκεψης των Προέδρων.

Θα είχε πολύ ενδιαφέρον, κύριε Πρόεδρε, κάτι που θα φανεί στην πορεία -αν ισχύει αυτό που γράφτηκε στα μέσα ενημέρωσης, ότι υπήρχε εισήγηση για επιβολή προστίμου για μη συμμόρφωση της ΕΥΠ προς την έρευνα που διεξήγαγε η ΑΔΑΕ- αν και εφόσον έρθει με τη νέα σύνθεση της ΑΔΑΕ, να δούμε τα τρία μέλη τα οποία επελέγησαν από την αλλότρια και ετερόκλητη συμμαχία -όχι τόσο ετερόκλητη όσο βλέπω εσάς παρόντα, κύριε Υπουργέ- Νέας Δημοκρατίας και Ελληνικής Λύσης, ποια θα είναι η θέση τους και η επιλογή τους, αν και εφόσον αυτό το θέμα εισαχθεί στην ολομέλεια της ΑΔΑΕ.

Όμως, κύριε Βορίδη, μιας και είστε εδώ και καλύπτετε τον Πρωθυπουργό και εκπροσωπείτε την Κυβέρνηση και επειδή είστε της επίσπευσης και σας αρέσουν οι διαδικασίες -είτε είναι στις ανεξάρτητες αρχές είτε σε αυτά που λέτε ότι κάνετε-, αλλά δεν γίνονται για την αποκατάσταση των καταστροφών, σας παρακαλώ πολύ να πείτε στον Πρωθυπουργό, γιατί μάλλον του έχει διαφύγει, όπως ορθώς ζήτησε επίσπευση στον Εισαγγελέα του Αρείου Πάγου για το θέμα των Τεμπών στις 6 Μαρτίου, ας ζητήσει και επίσπευση για το θέμα των υποκλοπών, για το οποίο ο Πρόεδρός μας έχει προσφύγει από τον Ιούλιο του 2022 και ακόμα δεν γνωρίζουμε ποια είναι η εξέλιξη. Κάποια στιγμή, λοιπόν, θα πρέπει να εφαρμόζετε την ίδια αρχή και όχι να αποκαλύπτεστε με τέτοιον τρόπο!

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Για ένα λεπτό, όμως, κύριε Υπουργέ.

Ορίστε, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Επαναφέρετε ένα θέμα, στο οποίο δεν θα έπρεπε να επανέρχεστε. Και πραγματικά εδώ βρισκόμαστε στον ορισμό του θεσμικού ατοπήματος! Μας εγκαλείτε για την επίσπευση της διαδικασίας. Μας εγκαλείτε, δηλαδή, γιατί είμαστε επιμελείς. Σωστά; Επειδή φροντίζουμε να κάνουμε καλά αυτά που πρέπει να γίνουν. Γι’ αυτό μας εγκαλείτε!

Επειδή θέτετε το θέμα, εγώ θέλω να σας ρωτήσω ευθέως το εξής: Εσείς ξέρετε τι θα ψήφιζε η Ολομέλεια; Εγώ σας λέω ότι δεν το ξέρω.

**ΜΙΧΑΗΛ ΚΑΤΡΙΝΗΣ:** Ούτε εγώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εσείς το ξέρετε;

**ΜΙΧΑΗΛ ΚΑΤΡΙΝΗΣ:** Όχι, βέβαια.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τότε γιατί μας αποδίδετε αυτό το κίνητρο; Γιατί μας το αποδίδετε, αν δεν το ξέρετε;

**ΜΙΧΑΗΛ ΚΑΤΡΙΝΗΣ:** Γιατί αλλάξατε τη σύνθεση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θέλω να σας ρωτήσω ευθέως. Εγώ δεν ξέρω τι θα ψήφιζε η ολομέλεια και δεν ξέρω τι θα ψηφίσει η ολομέλεια. Έχω απόλυτη εμπιστοσύνη στον μηχανισμό που θωρακίζει με λειτουργική και προσωπική ανεξαρτησία τα μέλη των αρχών. Έχω απόλυτη εμπιστοσύνη στην ελεύθερη διαμόρφωση της κρίσης τους. Ερώτηση: Εσείς μπορείτε να πείτε το ίδιο; Είναι απλό. Εγώ σας λέω ότι έχω απόλυτη εμπιστοσύνη και όταν αποφάσιζαν το άλφα, όπως το έκριναν και είναι δεδομένο και όταν θα αποφασίσουν ό,τι αποφασίσουν που μπορεί να είναι το βήτα, το γάμα, το δέλτα. Δεν ξέρω τι θα αποφασίσουν. Θεωρώ ότι λειτουργούν με εντιμότητα, ακεραιότητα και σύμφωνα με την πεποίθησή τους και τη διαμόρφωση της γνώμης τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ρωτώ, λοιπόν, ξανά: Μήπως θέλετε να μας πείτε ότι ήταν προσυνεννοημένη και προειλημμένη η απόφαση επί του θέματος αυτού και ότι το ξέρατε κιόλας; Και μήπως έχετε στεναχωρηθεί, διότι η επιβολή της αρχής της νομιμότητας έλεγε ότι μετά από ενάμιση χρόνο, ρε παιδιά, ληγμένης θητείας να αλλάξουμε επιτέλους αυτή τη σύνθεση; Μήπως τελικά εδώ η προσβολή της ακεραιότητας βαρύνει εσάς; Αυτό είναι το ερώτημα!

Και να σας πω και κάτι για την επίσπευση και τελεία.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τελειώνω, κύριε Πρόεδρε.

Πράγματι, λοιπόν, μας επισημαίνετε ότι είχε ζητηθεί η επίσπευση σε προηγούμενη εκκρεμούσα έρευνα για τα Τέμπη, αν θυμάμαι καλά. Σωστά; Θυμάστε τι είχαμε ακούσει τότε; Ότι ο Πρωθυπουργός κάνει παρέμβαση στη δικαιοσύνη. Είχε ζητήσει την επίσπευση και μας εγκαλούσατε ότι κάνουμε παρέμβαση στη δικαιοσύνη, αδόκητη και αθέμιτη. Τώρα έρχεστε και μας ζητάτε να παρέμβει για την επίσπευση. Θέλετε κάποια στιγμή να αποφασίσετε πότε είναι παρέμβαση και πότε δεν είναι παρέμβαση;

Όμως, ας το θέσουμε διαφορετικά. Εμείς εμπιστευόμαστε απόλυτα τη δικαιοσύνη. Ξέρουμε ότι θα κάνει σωστά τη δουλειά της, όπως ξέρουμε ότι θα την κάνει και με την ταχύτητα και με τον μέγιστο δυνατό ρυθμό που διασφαλίζει την ακεραιότητα της δικαστικής κρίσης.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Βορίδη, εγώ είχα την εντύπωση πως μετά τους χείριστους χειρισμούς που συνιστούν κατάλυση κάθε έννοιας του κράτους δικαίου της Κυβέρνησης της προηγούμενης εβδομάδας που συνεχίστηκε μέχρι τα ξημερώματα της Παρασκευής, ότι η Κυβέρνηση θα είχε επιλέξει να θέσει το θέμα αυτών των χειρισμών κάτω από το χαλί. Και βλέπω εδώ με έκπληξη να έρχεστε να μας κουνάτε και το δάχτυλο!

Ρωτήσατε με περίσσιο θράσος, θα έλεγα εγώ, αν ξέρουμε εμείς ποια θα είναι η άποψη της ολομέλειας της ΑΔΑΕ για το θέμα του ελέγχου της ΕΥΠ και της μη συνεργασίας της στο θέμα των σκανδάλων των υποκλοπών. Θυμίζω ότι παρακολουθούσατε την ηγεσία των Ενόπλων Δυνάμεων, οικονομικούς παράγοντες, πολιτικούς, εισαγγελικούς λειτουργούς, το μισό Υπουργικό Συμβούλιο της προηγούμενης κυβέρνησης Μητσοτάκη, πολιτικούς αντιπάλους, ακόμα και μέλη της οικογένειας του κ. Μητσοτάκη.

Μετά από όλα αυτά, εγώ δεν έχω καμμία απορία ότι το θέμα αυτό, της συζήτησης δηλαδή του ελέγχου της έκθεσης της ανεξάρτητης αρχής για τη μη συνεργασία της ΕΥΠ, δεν θα έρθει ποτέ στην ημερήσια διάταξη. Δεν είναι τυχαίο ότι πριν τη συζήτηση και μετά τη συζήτηση επιλέξατε να κάνετε αυτό το πραξικόπημα της αλλαγής στη σύνθεση της επιτροπής. Και μας προκαλείτε ακόμα με τους χειρισμούς.

Αν δεν θέλατε, κύριε Υπουργέ, να υπάρχει η παραμικρή υπόνοια παρέμβασης στην ελεγκτική αρμοδιότητα της ανεξάρτητης αρχής, θα έπρεπε να αφήσετε να γίνει συνεδρίαση και στη συνέχεια να πιάσετε την αντικατάσταση των μελών, που δεν σας πήρε ο πόνος δεκαοκτώ μήνες τώρα που δεν έχουν αντικατασταθεί να τους αλλάξετε! Και το 101 άρθρο του Συντάγματος λέει ότι για την εξασφάλιση λειτουργίας της θεωρείται ότι συνεχίζεται η λειτουργία και η νόμιμη σύνθεσή της.

Κι έρχομαι σε κάτι άλλο. Μας προκαλείτε με τη σύνθεση; Μας λέτε, δηλαδή, ότι το 16,2 είναι τα 3/5 που χρειάζεται η απόφαση της Διάσκεψης των Προέδρων για να έχουμε νόμιμη σύνθεση του οργάνου αυτού;

Κύριε Υπουργέ, είναι 16,2% και λέει εδώ ότι πρέπει να υπάρχει διακομματική συναίνεση, κομματική διαβούλευση και συνεννόηση. Πώς το κάνατε 17 το 16,2; Παραβιάσατε και αυτή την αρχή. Και ελάτε τώρα να μας πείτε, αν έχει ξανασυμβεί αυτό. Νομικός ο ίδιος, νομικός και εγώ. Στις 28 το απόγευμα της Πέμπτης βγήκε η απόφαση, κύριε Υπουργέ, στη Διάσκεψη των Προέδρων για την αντικατάσταση των μελών με τον παράνομο αυτόν τρόπο. Μιάμιση ώρα τα ξημερώματα της Παρασκευής, πριν την κρίσιμη συνεδρίαση, είχε υπογράψει και ο Υπουργός Δικαιοσύνης και είχε βγει και το αντίστοιχο ΦΕΚ! Φέρτε μου ένα παράδειγμα. Όλα τα παραδείγματα δείχνουν ότι ο Υπουργός Δικαιοσύνης υπογράφει σε μια περίοδο μιας εβδομάδας, δέκα ημερών μετά την απόφαση της Διάσκεψης των Προέδρων. Φέρτε μου εσείς δεύτερο παράδειγμα που όχι μόνο να έχει υπογράψει ο Υπουργός Δικαιοσύνης σε μερικές ώρες, αλλά και να έχει βγει το ίδιο το ΦΕΚ μερικές ώρες μετά την ολοκλήρωση της Διάσκεψης των Προέδρων. Ένα παράδειγμα μόνο να μου φέρετε και ελάτε εδώ πραγματικά να μου το βάλετε στη μύτη και να μου πείτε ότι πραγματικά όλος αυτός δεν ήταν ένας χειρισμός, πρώτον, για να αντικαταστήσετε τα μέλη για να μη γίνει ποτέ η συζήτηση για το σκάνδαλο των υποκλοπών και, δεύτερον, βεβαίως, για να βάλετε στο Δ.Σ. του ΕΣΡ με την αγαστή συνεργασία που κάνατε με το ακροδεξιό κόμμα του κ. Βελόπουλου, πρώην Υπουργό και εκπρόσωπο Τύπου της Νέας Δημοκρατίας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Συνεχίζουμε με τον κατάλογο των ομιλητών…

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Κατρίνη, έχουν εξαντληθεί οι παρεμβάσεις. Σας παρακαλώ.

**ΜΙΧΑΗΛ ΚΑΤΡΙΝΗΣ:** Μα, με ρώτησε. Πρέπει να απαντήσω.

**ΠΡΟΕΔΡΕΥΩΝ (Ιωάννης Πλακιωτάκης):** Έχουν εγγραφεί σαράντα τρεις συνάδελφοι.

**ΜΙΧΑΗΛ ΚΑΤΡΙΝΗΣ:** Ούτε ένα λεπτό.

**ΑΘΑΝΑΣΙΟΣ ΠΛΕΥΡΗΣ:** Τέταρτη φορά παίρνει τον λόγο, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ!

**ΜΙΧΑΗΛ ΚΑΤΡΙΝΗΣ:** Ούτε ένα λεπτό. Βάλτε μου ένα λεπτό.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, έχετε τον λόγο για ένα λεπτό να τελειώνουμε.

**ΜΙΧΑΗΛ ΚΑΤΡΙΝΗΣ:** Εγώ δεν ξέρω, κύριε Πρόεδρε, αν η Κυβέρνηση εμπιστεύεται την ελληνική δικαιοσύνη. Ξέρω σίγουρα ότι η Κυβέρνηση δεν εμπιστευόταν και δεν εμπιστεύτηκε την ΑΔΑΕ με την προηγούμενη σύνθεσή της. Γιατί; Διότι η ΑΔΑΕ, με την προηγούμενη σύνθεσή της, παρά τις επιθυμίες της Κυβέρνησης να κουκουλωθεί το σκάνδαλο των υποκλοπών, έκανε πολύ καλά τη δουλειά της και έφτασε μέχρι ενός σημείου, μέχρι του σημείου που η Κυβέρνηση αποφάσισε εν μία νυκτί να αλλάξει τη σύνθεση και να οδηγηθούν τα πράγματα όπως οδηγούνται.

Και επειδή ο κ. Βορίδης –και συγγνώμη για την έκφραση- κάνει τον «καμπόσο» εδώ, μήπως θυμάστε ο κ. Καμπόσος σε ποιο κόμμα επανεντάχθηκε πριν από λίγες εβδομάδες, τις πρακτικές του κ. Καμπόσου, τον «μπεϊσμό» και όλο αυτό το οποίο εσείς στηλιτεύσατε πριν από λίγα λεπτά;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Βορίδης έχει τον λόγο για μισό λεπτό, για να τελειώνουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θέλω μόνο δεκαπέντε δευτερόλεπτα, γιατί νομίζω ότι έχουν λίγο εκτεθεί τα επιχειρήματα κι έχουμε πει ό,τι ήταν να πούμε, άρα έληξε το θέμα. Θα απαντήσω μόνο προς τη φιλομαθή συνάδελφό μου, η οποία με ρώτησε για το αν υπάρχει προηγούμενο η στρογγυλοποίηση να γίνεται προς τα κάτω.

Να σας θυμίσω –ίσως σας διαφεύγει, αλλά βέβαια θα ανατρέξετε και θα τα βρείτε γιατί είστε φιλομαθής, όπως είπα- δύο συνεδριάσεις, εκ των οποίων η μία αφορούσε την ΑΔΑΕ και η άλλη αφορούσε το ΑΣΕΠ. Στο 18,4 η πλειοψηφία επί ΣΥΡΙΖΑ στη Διάσκεψη, η στρογγυλοποίηση στο 18, κυρία Τζάκρη.

**ΘΕΟΔΩΡΑ ΤΖΑΚΡΗ:** Να μας τη φέρετε στα Πρακτικά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σας καλωσορίζω σε αυτή την ωραία γνωστική διαδικασία, με την οποία θα πλουτίσετε τις κοινοβουλευτικές σας εμπειρίες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΔΙΟΝΥΣΙΟΣ ΧΑΤΖΗΔΑΚΗΣ:** Και για τον Καμπόσο να πείτε, κύριε Υπουργέ!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Για τον Καμπόσο θα το αποφύγω, γιατί μετά θα μιλήσουμε για τον Χατζάρα, οπότε θα μπερδέψει!

(Γέλωτες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Πάμε τώρα στον κατάλογο των ομιλητών.

Παρακαλώ, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Βορίδη, μάλλον υπάρχει ένα σφάλμα. Το 18,4 που απομειώθηκε σε 18 βεβαίως, αλλά και το 17 θα παρέμεναν 3/5. Εδώ πέρα κάνετε μια λαθροχειρία αριθμητικής και το ξέρετε πολύ καλά. Είτε ήταν 18, δεν υπήρχε ζήτημα πλειοψηφίας.

Λοιπόν, μόλις αποχώρησε ο τρίτος Υπουργός Επικρατείας της ελληνικής Κυβέρνησης. Μόλις ακούσαμε τα επιχειρήματα του κ. Βορίδη. Να τονίσω εδώ ότι για την Γ΄ Ελληνική Δημοκρατία πρώτη φορά έχουμε Κυβέρνηση που αριθμεί τρεις Υπουργούς Επικρατείας και δύο, παρακαλώ, Υφυπουργούς παρά τω Πρωθυπουργώ και εξήντα δύο μέλη της Κυβέρνησης! Και δεν θα μιλήσω για τους μετακλητούς, οι οποίοι έχουν σπάσει κάθε ρεκόρ! Ξεκινάω από αυτό γιατί διέπεται από πάνω μέχρι κάτω από ένα ρουσφετολογικό μενταλιτέ σε αυτή την Κυβέρνηση. Μιλάμε για ένα ρουσφέτι, το οποίο βέβαια αόκνως υπηρετούν και, δυστυχώς, μας έφερε στην κατάσταση χρεοκοπίας το 2010-2011.

Και επειδή ακούσαμε πολλά, αυτές οι εκατό μέρες του κ. Μητσοτάκη στην κυβέρνηση –που του φάνηκαν χίλιες, ίσως και δύο χιλιάδες, απ’ ό,τι είπε και ο ίδιος στη συνέντευξή του- και αυτή η δεύτερη θητεία ξανά της Κυβέρνησης Μητσοτάκη νομίζω ότι συνιστούν και την τιμωρία του. Η δεύτερη θητεία του κ. Μητσοτάκη συνιστά και την τιμωρία του. Αυτό διαφαίνεται στις εκατό μέρες με όλα αυτά που ξεδιπλώθηκαν στη χώρα.

Δυστυχώς, όμως, φαίνεται ότι είναι τιμωρία και για τους Έλληνες πολίτες, διότι στη Ρόδο, στον Έβρο, στην Εύβοια, στη Θεσσαλία συνετελέσθησαν συγκεκριμένα πράγματα. Και παρ’ όλες τις γνώσεις, παρ’ όλη την ενημέρωση που είχε η Κυβέρνηση, όχι απλά φάνηκε αναποτελεσματική η διαχείριση των εν λόγω κρίσεων, αλλά και πολύ επικίνδυνη, κύριοι συνάδελφοι. Αυτό οφείλει όποιος σκέφτεται αντικειμενικά να το αποδεχθεί και αφού το αποδεχτεί, να δούμε πώς μπορούμε να προχωρήσουμε παρακάτω, με θωράκιση, με πρόληψη, με σοβαρές υποδομές σε δημόσιο επίπεδο. Και το λέω αυτό, διότι, αν μη τι άλλο, ειδικά για τη Θεσσαλία, γνωρίζει ο επιστημονικός κλάδος της χώρας μας χρόνια τώρα, από τη δεκαετία του 1990, ότι η Θεσσαλία είναι «νούμερο ένα» επικίνδυνη περιοχή για πλημμυρικά φαινόμενα, ελέω του ανάγλυφου του Θεσσαλικού Κάμπου φυσικά και των ορεινών όγκων που τον περιβάλλουν. Παρ’ όλα αυτά, φτάσαμε σε αυτό το σημείο.

Φτάσαμε, επίσης και στο παράδειγμα της πόλης του Βόλου, όπου πλέον είναι ιλαροτραγωδία αυτό που συμβαίνει με έναν αστείο –επιτρέψτε μου τον όρο- δήμαρχο, με έναν επικίνδυνο δήμαρχο που συνεχίζει η Νέα Δημοκρατία να αρνείται πεισματικά όχι απλά να τον αποκηρύξει, αλλά να δράσει και θεσμικά. Η κ. Κεραμέως είναι Υπουργός Εσωτερικών. Την περιμένουμε σήμερα στην Αίθουσα. Έπρεπε να δράσει αποτελεσματικά. Υπάρχουν όργανα και καταστατικές διαδικασίες για δημάρχους οι οποίοι προσβάλλουν τον δημόσιο βίο.

Αναφέρθηκε προηγουμένως ο συνάδελφος και για τον κ. Καμπόσο. Άλλη μια χαρακτηριστική περίπτωση του κράτους της Δεξιάς είναι και ο κ. Καμπόσος, όπως και ο κ. Μπέος, αλλά και ο κ. Αγοραστός, ο επί τρεις θητείες και δεκαπέντε έτη Περιφερειάρχης Θεσσαλίας, ο οποίος αποδείχτηκε εκ του αποτελέσματος όχι απλά ανεπαρκής, αλλά και προκλητικός, διότι όταν διαθέτεις το σύνολο των πόρων ή τουλάχιστον η απορροφητικότητά σου έγκειται μόνο σε ζητήματα επικοινωνίας και καλλωπισμού της προσωπικότητας και της υποψηφιότητας Αγοραστού και όχι σε έργα υποδομής, σε μελέτες, σε έργα τα οποία θα ανασχέσουν τέτοια φαινόμενα, τότε είσαι επικίνδυνος. Και είναι τρεις θητείες!

Πραγματικά, πείτε μου, κύριοι συνάδελφοι, πώς μπορεί να απαντηθεί το εξής ερώτημα: Τι δεν πρόλαβε ο κ. Αγοραστός στα δεκαπέντε χρόνια και τρεις ολόκληρες θητείες και ζητά τέταρτη θητεία, ίσως και πέμπτη και είκοσι χρόνια διοίκησης; Τι δεν πρόλαβε; Δυστυχώς γι’ αυτόν, το ερώτημα δεν απαντάται. Δεν μπορεί να απαντηθεί.

Αφού, λοιπόν, επισήλθαμε στα της αυτοδιοίκησης, μία νύξη, βέβαια, θα κάνω για την πρόβα τζενεράλε του κ. Βορίδη με το κόμμα του κ. Βελόπουλου της Ελληνικής Λύσης. Δεν ξέρω τώρα, Νέα Λύση, Ελληνική Δημοκρατία. Συγχωνεύονται τα ονόματα αυτών των δύο κομμάτων, φαίνεται ίσως και ο βηματισμός τους σε αυτό που συνετελέσθη με τη σύμπραξη Ελληνικής Λύσης και Νέας Δημοκρατίας για το ζήτημα φυσικά του ΕΣΡ, αλλά και της ΑΔΑΕ κατ’ επέκταση και την ταχύτητα πραγματικά. Αυτή δεν είναι κυβέρνηση, είναι ο Λούκι Λουκ. Μου θύμισε τον κ. Μητσοτάκη στην προηγούμενη κοινοβουλευτική μας θητεία πώς έφυγε τρέχοντας, πιο γρήγορα κι από τη σκιά του, όταν ο Αλέξης Τσίπρας του έθεσε το ζήτημα της παρακολούθησης Χατζηδάκη.

Δεν το ξεχνάμε αυτό, όπως δεν το ξεχνάει και ο ελληνικός λαός, όσο κι αν θέλουν σκοπίμως, εντέχνως και επιπλάστως να το καλύψουν.

Βέβαια, έχουμε άλλη τρομερή ταχύτητα τώρα στο θέμα της απόκρισης και της «φεκοποίησης» της διαδικασίας για το νέο συμβούλιο του ΕΣΡ ουσιαστικά και την αλλαγή της ΑΔΑΕ κατ’ επέκταση, γιατί εκεί είναι το ζήτημά τους. Έχουμε τρομερή ταχύτητα. Το ανέφερε και η Κοινοβουλευτική μας Εκπρόσωπος προηγουμένως. Πότε να αποφασίσει το ελληνικό Κοινοβούλιο; Πότε συνεκλήθη το όργανο; Ήρθε ο Υπουργός Δικαιοσύνης μέσα στα μεσάνυχτα; Γενικά αρέσκεται η Κυβέρνηση πολλαπλώς σε αυτό το μεταμεσονύκτιο για να προλάβουν τη συνεδρίαση της επόμενης ημέρας. Έ, αυτό δεν έχει ξαναγίνει, πραγματικά. Κι όταν επικαλούμαστε να φέρουν ένα παράδειγμα στο ελληνικό Κοινοβούλιο αντίστοιχα ταχύτατης διαδικασίας φυσικά δεν μπορούν να το φέρουν.

Πιστεύω πραγματικά ότι το σημερινό νομοσχέδιο αποτελεί ένα δομικό πλήγμα για την τοπική αυτοδιοίκηση Α΄ και Β΄ βαθμού. Μάλιστα, υπάρχει μια σύγκρουση εδώ: Πρώτον, γιατί αποτελεί αντιστροφή του μεταπολιτευτικού κεκτημένου της αποκέντρωσης στη χώρα. Και, δεύτερον, γιατί αποτελεί χονδροειδέστατη παρέμβαση στη λαϊκή βούληση, όπως αυτή θα εκφραστεί την Κυριακή που μας έρχεται.

Βέβαια, για τη δεξιά παράταξη η στήριξη της αποκέντρωσης, ειδικά μετά από το 1974 -στη Μεταπολίτευση δηλαδή- αποτέλεσε τμήμα της καταστατικής της ταυτότητας. Το πολιτικό προσωπικό της Δεξιάς μετά από το 1974 προσπάθησε να κατασκευάσει μια νέα πολιτική ταυτότητα για την παράταξη, προσπαθώντας να ταυτίσει με τις διαδικασίες σύγκλισης με την Ευρωπαϊκή Κοινότητα, που πίεζαν προς την Ευρώπη των περιφερειών, και προσπαθώντας –κι εδώ είναι το ζήτημα- να αποποιηθεί τις ευθύνες για το μεταπολεμικό κράτος της Δεξιάς, το κράτος των αποκλεισμών, του υδροκεφαλισμού και βέβαια διαχρονικά της διαφθοράς. Αυτό ισχύει και σήμερα. Άλλωστε, το επικαλούνται και οι υποψήφιοι «μπλε» δήμαρχοι σε δήμους και περιφέρειες.

Σε αυτό το νομοσχέδιο έχουμε την αιφνίδια κατάργηση των νομικών προσώπων δημοσίου δικαίου, που ουσιαστικά εδράζονται στον πυρήνα του κοινωνικού –αν μου επιτρέπεται ο όρος- δημοτικού κράτους όπως δομές αθλητισμού, κοινωνικές δομές, βρεφονηπιακοί σταθμοί, σχολικές επιτροπές και την ενσωμάτωσή τους στον κορμό των δήμων. Όμως, ποια ενσωμάτωση μπορεί να συντελεστεί όταν δεν υπάρχει οργανόγραμμα εσωτερικών υπηρεσιών που θα υποδεχθεί το πλήθος των εργαζομένων αυτών; Και είμαστε τώρα στον Οκτώβρη και 1-1-2024 θα αναλάβουν.

Αν αυτό δεν είναι οιωνεί παραλυτισμός, κύριε Λιβάνιε, των ίδιων των δήμων χωρίς…

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Δεν διαβάζετε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Όχι μόνο το έχω διαβάσει, αλλά τυγχάνει, κύριε Λιβάνη, να έχω υπηρετήσει την τοπική αυτοδιοίκηση και μάλιστα τον τρίτο δήμο της χώρας –βάσει πληθυσμιακού στοιχείου πρόσφατα- και επιτρέψτε μου να ξέρω λίγο καλύτερα τι συμβαίνει.

Αφού με ρωτάτε, λοιπόν, πείτε μου πού είναι ο Οργανισμός Εσωτερικών Υπηρεσιών; Πείτε μου πού είναι η πρόβλεψη; Εφόσον θέλετε πέντε ημέρες πριν τις εκλογές να αλλάξετε και να καταργήσετε τα ΝΠΔΔ και να τα ενσωματώσετε στον κορμό των δήμων, πού είναι ο Οργανισμός Εσωτερικών Υπηρεσιών που θα επικαιροποιηθεί από τον εκάστοτε δήμο για να ενσωματώσει τους φορείς και φυσικά τους υπαλλήλους; Πού είναι αυτή η ωρίμανση; Ακούει και ο κ. Κουκουλόπουλος που έχει θητεύσει –τον βλέπω στην Αίθουσα- ως Πρόεδρος της ΚΕΔΕ και γνωρίζει το ζήτημα.

Εξ ου και η αντίδραση των φορέων, γιατί δεν είναι μόνο το έλλειμμα διαβούλευσης, δεν είναι μόνο η φωνή της τοπικής αυτοδιοίκησης των εκπροσώπων που σας παρακαλούν να το μεταθέσετε για αργότερα, για μετά τις εκλογές, αλλά είναι και το αιφνίδιο και η σύμπτυξη των διαδικασιών επίσης σε κοινοβουλευτικό επίπεδο. Όλα αυτά έχουν έναν κοινό παρονομαστή, μια σπουδή, μια πρεμούρα και μια ζέση από την πλευρά σας να το προχωρήσετε τάχιστα. Και ρωτώ γιατί; Γιατί δεν αφήνετε να ολοκληρωθούν οι εκλογές και να γίνει μια σωστή δημόσια διαβούλευση, με την αυτοδιοίκηση βέβαια στο πρώτο κάδρο. Και μιλάω κυρίως για του Α΄ βαθμού γιατί εκεί είναι το μεγαλύτερο ζήτημα των δομικών αυτών αλλαγών.

Τώρα, όσον αφορά για την καλή ή κακή νομοθέτηση, νομίζω ότι μόνο τα επιχειρήματα που παρέθεσα προηγουμένως καταδεικνύουν ότι για άλλη μια φορά η Νέα Δημοκρατία δεν αρέσκεται στην καλή νομοθέτηση.

Ένα άλλο ερώτημα που άλλαξε άρδην είναι αυτό με τον δήμαρχο, κύριε Λιβάνιε. Ένας δήμαρχος παραιτείται, διαπομπεύεται και παραμένει στο σχήμα της δημοτικής παράταξης που υπηρετεί -αλλάξατε τη διαδικασία και θέλω μια απάντηση σε αυτό, νομίζω ότι αξίζει τον κόπο να μου απαντήσετε- σε αντίθεση με αυτό που ισχύει μέχρι σήμερα.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Που ίσχυε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ναι, που ίσχυε, αλλά το αλλάξετε τώρα. Αυτή είναι η τροπολογία. Είναι ένα ερώτημα πάντως που τίθεται επί τάπητος γιατί…

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω, κύριε Πρόεδρε, και συγγνώμη για την κατάχτηση του χρόνου, αλλά άκουσα πολλά από τον κ. Βορίδη.

Κλείνω, λοιπόν, γιατί θέλω να σεβαστώ τους συνομιλητές, γιατί πράγματι άργησε χρονικά η διαδικασία.

Κλείνω, λοιπόν, και λέω το εξής: Πράγματι σε τέσσερις συν μία ημέρες ο ελληνικός λαός σε τοπικό επίπεδο, Α΄ και Β΄ βαθμού αυτοδιοίκησης, θα αποφανθεί. Θέλω να πιστεύω ότι αυτά τα οποία εκδηλώθηκαν και ανεδείχθησαν στη δημόσια σφαίρα το τελευταίο διάστημα σε επίπεδο κακοδιαχείρισης, μη πρόληψης, αλλά και ελλιπέστατου έργου, κυρίως από αυτοδιοικητικούς, οι οποίοι προέρχονται από το κυβερνών κόμμα, θα χρήσει της κατάλληλης -αν θέλετε επιτρέψτε μου τον όρο- πολιτικής τιμωρίας. Γιατί έχει ανάγκη ο ελληνικός λαός από μια αυτοδιοίκηση ανεξάρτητη και ισχυρή, όπως συμβαίνει στην υπόλοιπη Ευρώπη.

Κλείνω, λέγοντας μία παρατήρηση γιατί είναι καλό να το γνωρίζουμε όλοι. Το ελληνικό κράτος, η ελληνική πολιτεία, το κράτος-μέλος που λέγεται Ελλάδα έχει τις πιο απομειωμένες σε βάση ισχύος τοπικές αυτοδιοικήσεις σε όλη την Ευρώπη. Σε όλη την υπόλοιπη Ευρώπη η τοπική αυτοδιοίκηση –τα local authorities, τα local administrations- έχουν πολύ μεγαλύτερη ισχύ, πολύ περισσότερους πόρους και πολύ μεγαλύτερες και σοβαρότερες αρμοδιότητες.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο κ. Στέφανος Παραστατίδης από το ΠΑΣΟΚ.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ.

Κυρίες και κύριοι συνάδελφοι, το Σύνταγμα, το κράτος δικαίου και η διάκριση των εξουσιών αποτελούν το έδαφος στο οποίο ανθίζει μια δημοκρατία. Οι φιλελεύθερες δημοκρατίες, όμως, εκτός από την τήρηση των συνταγματικών κανόνων, βασίζονται στον τρόπο που η πλειοψηφία επιλέγει να ασκήσει την εξουσία της.

Πρώτο στοιχείο που διατηρεί τον δημοκρατικό χαρακτήρα στην άσκηση της εξουσίας είναι ο σεβασμός του πολιτικού αντιπάλου. Ο πολιτικός αντίπαλος είναι συμμέτοχος στη δημοκρατική διαδικασία. Δεν είναι εχθρός προς εξόντωση. Δεν είναι μια ενοχλητική φωνή που πρέπει να την κάνουμε να σιωπήσει.

Δεύτερο στοιχείο, συναφές με το πρώτο, είναι η θεσμική αυτοσυγκράτηση, το να μην προσπαθεί η πλειοψηφία να εξαντλεί το οπλοστάσιό της για να εκμηδενίσει τον αντίπαλο ή όσους την ελέγχουν.

Κυρίες και κύριοι συνάδελφοι, λίγες μέρες πριν υπήρξε μια πρωτοφανής, παράνομη και αντιδημοκρατική μεθόδευση στη Διάσκεψη των Προέδρων με πρωταγωνιστές τη Νέα Δημοκρατία και την Ελληνική Λύση.

Βεβαίως, ο κ. Βελόπουλος θα πρέπει να μας ξεκαθαρίσει αν είναι υπέρ της κατάργησης των ανεξάρτητων αρχών ή αν έχει τη διάθεση να τη στηρίξει με τον τρόπο που τη στήριξε λειτουργώντας ως πατερίτσα της Νέας Δημοκρατίας και να μπορέσει να πάρει τις ψήφους στη Διάσκεψη των Προέδρων.

Βεβαίως από τον κ. Βελόπουλο και από την Ελληνική Λύση θεωρούμε ότι υπάρχει ιδεολογική συνάφεια με την πρακτική την οποία έχουν ακολουθήσει. Το μεγάλο πρόβλημα είστε εσείς, κύριοι της Νέας Δημοκρατίας, γιατί ο τρόπος που λειτουργείτε είναι απολύτως αντιφιλελεύθερος. Έχει να κάνει με τον έλεγχο των ανεξάρτητων αρχών και δεν είναι η πρώτη φορά. Από την 8η Ιουλίου 2019 ξεκινήσατε με αυτό τον τρόπο. Η διάθεσή σας και η πρόθεσή σας ήταν η πρόθεση ελέγχου. Ήταν η πρόθεση ελέγχου της πληροφορίας όταν ο Πρωθυπουργός της χώρας κ. Μητσοτάκης έθεσε υπό το πολιτικό του έλεγχο την Εθνική Υπηρεσία Πληροφοριών. Ήταν ο έλεγχος των μέσων μαζικής ενημέρωσης, όταν ο τρόπος που λειτουργούν στη δημόσια σφαίρα έχει να κάνει περισσότερο με το να σκουντάμε φιλικά στην πλάτη την Κυβέρνηση και όχι να ελέγχουμε ως τέταρτη εξουσία. Είναι ο έλεγχος των ανεξάρτητων αρχών, αυτό συμβαίνει, και βεβαίως σε αυτό το συγκεκριμένο νομοσχέδιο, είναι ο έλεγχος της τοπικής αυτοδιοίκησης.

Καταλαβαίνω, λοιπόν, την Ελληνική Λύση η οποία επί της αρχής ήθελε να καταργήσει τις ανεξάρτητες αρχές. Bεβαίως κατ’ ουσίαν το πέτυχε, γιατί εδώ έχει καταργηθεί η ανεξαρτησία μιας αρχής, της ΑΔΑΕ, αυτό έχει συμβεί. Όμως ο αντιφιλελεύθερος τρόπος με τον οποίο ασκεί πολιτική η Νέα Δημοκρατία θα πρέπει να στηλιτευθεί σε κάθε της βήμα.

Άκουσα τον κ. Βορίδη να μιλάει για συμφωνίες. Τι ακριβώς συμβαίνει στη Διάσκεψη των Προέδρων και πώς λειτουργούν τα 3/5; Με συμφωνίες των κομμάτων; Συμφωνούν τα κόμματα; Ποια είναι η λογική των 3/5; Για ποια συμφωνία με το άλφα κόμμα, με το βήτα κόμμα, με το γάμα μιλάτε; Και μάλιστα παραδέχεται δημοσίως ότι υπήρξε συμφωνία με την Ελληνική Λύση; Καλή αρχή, λοιπόν, σε αυτές τις συμφωνίες. Ο κ. Βορίδης το είπε. Προφανώς θα συνεχίσουν αυτές οι συμφωνίες. Θα δούμε σε επόμενα νομοσχέδια.

Μίλησε ο κ. Βορίδης για το 16,2 των 3/5 και μας εξήγησε περίπου ως επιχείρημα το μισό υπέρ του μαθητή. Δηλαδή, το 16,2 είναι τα 3/5, έτσι; Ενδιαφέρον επιχείρημα, πολύ ενδιαφέρον επιχείρημα στον δημόσιο διάλογο. Έχουν διαβάσει, έχουν τοποθετηθεί καθηγητές του Συνταγματικού Δικαίου, της Νομικής, έχουν εξηγήσει ότι δεν πρόκειται για τα 3/5. Οι δεκαέξι ψήφοι δεν είναι τα 3/5, αλλά το 2,9. Αλλάξαμε ακόμη και τη σύνθεση της Διάσκεψης των Προέδρων. Ακόμη και τη σύνθεση αλλάξαμε. Σε λίγο θα φωνάζουμε Πρόεδρος στη Βουλή και θα ψάχνουμε αυτόν ο οποίος δεν θα είναι στη Διάσκεψη των Προέδρων. Αλλάζουμε τη σύνθεση, βγάζουμε νύχτα τα ΦΕΚ, περνάμε -όπως περνάμε- χωρίς τα 3/5 επί της ουσίας τη διαδικασία και συνεχίζουμε, εξηγώντας ότι όλα βαίνουν καλώς. Ε, δεν βαίνουν καλώς. Πρόκειται, λοιπόν, για μία μεθόδευση -το κάνουμε ξεκάθαρο αυτό ως ΠΑΣΟΚ- η οποία αποσκοπεί να δέσει τα χέρια του κ. Ράμου, του Προέδρου της ΑΔΑΕ, του ανθρώπου που -παρά τις πιέσεις- έχει δείξει αταλάντευτη αποφασιστικότητα στο να επιτελέσει το θεσμικό του καθήκον.

Σήμερα, λοιπόν, στην ίδια λογική από την πλευρά της Πλειοψηφίας καλούμαστε στην Ολομέλεια της Βουλής να ψηφίσουμε ένα νομοσχέδιο που αλλάζει εξ ολοκλήρου την εικόνα της τοπικής αυτοδιοίκησης, πέντε μόλις μέρες πριν τις αυτοδιοικητικές εκλογές και ναι, αυτό είναι μεμπτό για όσους το αμφισβητούν. Θα το εκφράσω με τον πλέον ξεκάθαρο τρόπο. Είναι βαθιά μας πεποίθηση ότι το συγκεκριμένο νομοσχέδιο αποτελεί ένα ακόμη τμήμα ενός σχεδίου της Νέας Δημοκρατίας να αναπαράγει το επιτελικό κράτος στην περιφέρεια, με αυτόν τον συγκεντρωτικό τρόπο. Ας αξιολογηθεί το επιτελικό κράτος και πώς λειτούργησε τους τελευταίους τρεις μήνες.

Είναι ξεκάθαρο πλέον ότι η Νέα Δημοκρατία συνειδητά επιχειρεί να το πράξει, περιορίζοντας τον θεσμοθετημένο δημοκρατικό διάλογο και αγνοώντας στοιχειώδεις δημοκρατικές επιταγές της πολιτικής αντιπαράθεσης. Είναι ξεκάθαρο πλέον ότι στον βωμό μιας προσχηματικής οικονομικής αποτελεσματικότητας η Κυβέρνηση δεν έχει καμμία αναστολή στο να περικόψει δημοκρατικές διαδικασίες, τη διαβούλευση, τη συζήτηση και πάνω απ’ όλα την κριτική. Αυτή η λογική είναι αποτυπωμένη σε όλες τις όψεις της συγκεκριμένης νομοθετικής παρέμβασης, στο γεγονός ότι δεν υπήρξε καμμία κοινωνική διαβούλευση με τους φορείς της τοπικής αυτοδιοίκησης. Φωνάζει η ΚΕΔΕ και η ΠΟΕ-ΟΤΑ να αποσυρθεί το νομοσχέδιο και να επανέλθει μετά τις εκλογές αφού προηγηθεί ουσιαστική διαβούλευση, στο γεγονός ότι έρχεται άρον άρον προς ψήφιση λίγες μέρες πριν τις αυτοδιοικητικές εκλογές, στο γεγονός ότι δεν προηγήθηκε καμμία απολύτως μελέτη βασισμένη σε ανοιχτά δεδομένα, προσβάσιμα σε όλους, στην Αντιπολίτευση, στους κοινωνικούς φορείς, στην κοινωνία.

Η λογική αυτή διαπνέει και το ίδιο το περιεχόμενο του νομοσχεδίου. Υπάρχει στην υπερσυγκέντρωση των εξουσιών και την αποδόμηση των μηχανισμών ελέγχου. Υπάρχει στην αποψίλωση των δικαιωμάτων ελέγχου της Αντιπολίτευσης. Υπάρχει στην επέκταση μεθόδων λήψης αποφάσεων χωρίς δημοκρατικό διάλογο, όπως η διά περιφοράς ψηφοφορίες που εδραιώνεται πλέον ως μία νέα κανονικότητα. Υπάρχει τέλος στην οριζόντια κατάργηση χιλιάδων νομικών προσώπων δημοσίου δικαίου χωρίς καμμία απολύτως διαβούλευση, χωρίς απολύτως καμμία μελέτη. Υπάρχει στα πελατειακού τύπου παραθυράκια που θα επιτρέψουν τη διατήρηση όσων εξ αυτών των νομικών προσώπων επιθυμούν οι ημέτεροι αιρετοί.

Δείτε, για παράδειγμα, τι γίνεται με τις σχολικές επιτροπές, έναν θεσμό που έχει τα προβλήματά του. Πρόκειται ωστόσο για προβλήματα που οφείλονται περισσότερο στην έλλειψη πόρων και όχι στην αρχιτεκτονική του ίδιου του θεσμού. Καταργούνται εν μια νυκτί ως νομικά πρόσωπα δημοσίου δικαίου. Οι αρμοδιότητές τους μεταφέρονται κεντρικά σε επίπεδο δήμου χωρίς καμμία προηγούμενη μελέτη, χωρίς να ερωτηθούν, για παράδειγμα, οι προϊστάμενοι των οικονομικών υπηρεσιών, αν θα μπορέσουν να τα φέρουν εις πέρας με υπηρεσίες ήδη υποστελεχωμένες και βεβαίως καθίστανται οι διευθυντές σχολείων υπόλογοι πάγιας προκαταβολής, αρμοδιότητα που διέπεται από αυστηρό νομικό και λογιστικό πλαίσιο και θα επιβαρύνει το ήδη επιβαρυμένο σε γραφειοκρατικές υποχρεώσεις σχολείο σε βάρος του παιδαγωγικού και εκπαιδευτικού ρόλου των εκπαιδευτικών του.

Κλείνω, κυρίες και κύριοι συνάδελφοι, θέτοντας τη συζήτηση στην ιδεολογικοπολιτική της διάσταση. Η Κυβέρνηση παρουσιάζει ως αντιπαραθετικό σχήμα τη δημοκρατία έναντι της αποτελεσματικότητας, ως δίλημμα στο οποίο καλούμαστε να επιλέξουμε δημοκρατία ή αποτελεσματικότητα. Μονάχα που αυτό το δίλημμα είναι φοβικό, είναι εχθρικό, είναι βαθιά συντηρητικό. Είναι ένα δίλημμα στο οποίο εμείς δεν θα απαντήσουμε με το διαζευκτικό «ή» αλλά με το «και». Η δημοκρατία κατ’ αρχάς δεν είναι υπόθεση ούτε των αρίστων ούτε των ειδικών. Είναι υπόθεση των πολλών. Καμμία τεχνοκρατική διαχείριση δεν μπορεί να υποκαταστήσει την έκφραση των πολιτών. Καμμία αλλαγή ή μεταρρύθμιση δεν μπορεί να πετύχει, αν δεν υπάρχει η συμμετοχή των πολιτών, η ευρεία δημοκρατική νομιμοποίηση. Εμείς πιστεύουμε ότι η δημοκρατία -όπως προείπα- δεν χωρίζεται με την αποτελεσματικότητα με ένα διαζευκτικό «ή». Εμείς πιστεύουμε στην αποτελεσματική δημοκρατία και αυτή είναι η δική μας ευθύνη να φυλάξουμε τη δημοκρατία ως κόρη οφθαλμού. Η αποκέντρωση των εξουσιών, η εμβάθυνση της δημοκρατίας μέσω του θεσμού της τοπικής αυτοδιοίκησης, η ενδυνάμωση του πολίτη αποτελούν κατακτήσεις της δημοκρατικής παράταξης, κατακτήσεις αδιαπραγμάτευτες. Κάθε απόπειρα υπονόμευσης αυτών των κατακτήσεων θα μας βρει αταλάντευτα και στιβαρά απέναντι.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Πριν δώσω τον λόγο στον κ. Μπούμπα, η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης-διακίνησης φαρμάκων, την ενιαία λίστα χειρουργείων και άλλες επείγουσες διατάξεις».

Επίσης, ο Βουλευτής κ. Νότης Μηταράκης αιτείται χορήγηση άδειας μετάβασης στο εξωτερικό, με βάση το άρθρο 6, παράγραφος 3 του Κανονισμού της Βουλής και συγκεκριμένα στο Λονδίνο από τη Δευτέρα 16 Οκτωβρίου 2023 ως και την Παρασκευή 20 Οκτωβρίου 2023, καθώς και μετάβασής του στις Ηνωμένες Πολιτείες της Αμερικής από τη Δευτέρα 23 Οκτωβρίου 2023 έως και την Κυριακή 29 Οκτωβρίου 2023 για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, για να είμαστε ρεαλιστές, όταν μιλάμε για αυτοδιοίκηση μιλάμε για μια μεταλλαγμένη αυτοδιοίκηση – υπερδιοίκηση και υπάρχουν scripta manent δείγματα γραφής. Θυμάμαι όταν στην προηγούμενη κοινοβουλευτική θητεία το πρώτο νομοθέτημα ήταν για το περιβόητο επιτελικό κράτος. Εκεί επάνω είχαμε υποβαθμίσει –εσείς, δηλαδή, στη Νέα Δημοκρατία- το δημοτικό συμβούλιο και δώσατε κύρος, αίγλη και δικαιοδοσία στην οικονομική επιτροπή. Δηλαδή η οικονομική επιτροπή αν αποφάσιζε ένα θέμα είναι μείζονος σημασίας, ερχόταν προς συζήτηση στο δημοτικό συμβούλιο. Είναι μια σισύφειος προσπάθεια στην αυτοδιοίκηση, κύριε Υπουργέ. Διότι αυτό το «εκ» και «καλώ», η εκκλησία του δήμου, θέλει ένα ζωντανό κύτταρο της τοπικής κοινωνίας.

Λέτε ότι είναι χρισμένοι τρεις, τέσσερις μεγάλοι δήμοι. Για πάτε λίγο στην επαρχία -μιας και εγώ από επαρχία είμαι και είμαι από τον Νομό Σερρών- να δείτε τα κομματικά στελέχη πόσο πίσω είναι οργανωμένα κομματικά στελέχη διαφόρων αποχρώσεων πίσω από δημάρχους υποψηφίους για να ελέγξουν, να προσεγγίζουν, να πείσουν και έχει μετατραπεί σε μια κομματικοποποιημένη αυτοδιοίκηση, η οποία βέβαια έχει και τις αμαρτίες της. Διότι αν δεν έχεις πόρους, δεν μπορείς ουσιαστικά να διοικήσεις τον τόπο σου.

Κάνατε αλχημείες σε ό,τι αφορά τους προέδρους των τοπικών δημοτικών κοινοτήτων. Διακόσιοι κάτοικοι από εδώ, το πήγατε δύο χιλιάδες. Το θέμα είναι το εξής: Θα τους εκπροσωπεί ο πρώτος στις ψήφους που δέχτηκε από τους συγχωριανούς του; Διότι οι τοπικές κοινωνίες τι λένε; Λένε ότι από τότε που καταργήθηκε ο θεσμός των κοινοτήτων είναι νεροκουβαλητές οι πρόεδροι. Δεν έχουν ούτε γραμματειακή υποστήριξη ούτε κονδύλια για να διαχειριστούν, οπότε οι δήμοι γίνονται πλέον απρόσωποι, με το σχέδιο «ΚΛΕΙΣΘΕΝΗΣ», «ΚΑΛΛΙΚΡΑΤΗΣ», «ΚΑΠΟΔΙΣΤΡΙΑΣ». Θα τρίζουν τα κόκαλα του Κλεισθένη, αν δούμε και την εδραίωση της δημοκρατίας του 6ου αιώνα προ Χριστού με τις τριετίες που έδωσε μεγάλη αρμοδιότητα στους τότε Βουλευτές που ήταν όμως στην εκκλησία του δήμου.

Άρα και τα ονόματα τα χρησιμοποιούμε, για να δώσουμε αν θέλετε βαρύτητα σε αυτή τη μεταρρύθμιση.

Η περιφέρεια είναι ο δορυφόρος του πυρήνα. Όμως το αθηνοκεντρικό μοντέλο, όπως είναι δομημένο -και το ξέρετε όλοι, έχετε περάσει από το μεγάλο σχολείο της αυτοδιοίκησης- δεν θέλει να εκχωρήσει αρμοδιότητες και πόρους στην αυτοδιοίκηση για ευνόητους λόγους: Χάνει τη νομή της εξουσίας. Αυτό είναι μια αλήθεια.

Αν θέλετε να φέρετε τομές, κύριε Υπουργέ, στην αυτοδιοίκηση μπαίνει ένα ερώτημα καίριας, ζωτικής σημασίας για την αυτοδιοίκηση: Τι ρόλο παίζει η αιρετή και τι ρόλο παίζει η αποκεντρωμένη περιφέρεια στο Β΄ βαθμό; Ό,τι δεν μπορεί να περάσει από την αιρετή, περνά από την αποκεντρωμένη -στρίβειν διά το αρραβώνος- όταν δεν έχει την πλειοψηφία έστω και από τους δικούς του συμβούλους. Ο περιφερειάρχης έχει πάρει αρμοδιότητες. Αν θέλατε την αυτοδιοίκηση ουσιαστική, θα θεσπίζατε, όπως στην Επιτροπή Περιφερειών, να έχει νομοπαρασκευαστικό και πιο παρεμβατικό χαρακτήρα. Αυτή είναι κατ’ ουσίαν μία επιτροπή η οποία μπορεί να παραγάγει νομοθετικό έργο για την αυτοδιοίκηση αν το οραματιζόμαστε αυτό.

Η Ευρώπη είναι Ευρώπη των περιφερειών, δεν είναι Ευρώπη των χωρών. Έψαξα στοιχεία για διάφορα κράτη. Έχουν ελλείψεις. Μου έκανε εντύπωση, όμως, ότι στην Ουγγαρία υπάρχει μια ενισχυμένη αυτοδιοίκηση. Στην Ιταλία ξέρουμε εδώ και πάρα πολλά χρόνια ότι το κράτος λειτουργεί χάρη στην αυτοδιοίκηση.

Εσείς, λοιπόν, δεν δίνετε τα παρακρατηθέντα. Δεν δίνετε τον ΦΠΑ και αυτόν τον περιβόητο φόρο ζύθου που εξαγγέλθηκε πριν από πολλά χρόνια για να αποδοθεί στους δήμους. Δεν δόθηκαν κονδύλια για τις περιβόητες χωματερές στους δήμους, άλλαξαν κωδικούς και φτάσαμε σήμερα να έχουμε αρκετά πρόστιμα, να έχουμε ανεξέλεγκτες χωματερές, που δεν ξέρουν πώς να τις διαχειριστούν οι δήμοι. Σήμερα δεν έχει γίνει ουσιαστικός έλεγχος ποιότητας νερού στους δήμους με το δίκτυο ύδρευσης που έχουν. Είναι πολλές οι αμαρτίες και από τη στιγμή που δεν υπάρχουν πόροι στην αυτοδιοίκηση, η αυτοδιοίκηση έρχεται ως επαίτης όσον αφορά τον τρόπο που πρέπει να λειτουργήσει.

Όταν μιλάμε για εκκλησία του δήμου, δεν μιλάμε για κάτι απρόσωπο. Είναι ένα ζωντανό κύτταρο, μια σύνθεση ανθρώπων και εσείς πάτε τώρα με τηλεδιασκέψεις, με συγχώνευση επιτροπών, με κατάργηση νομικών προσώπων δημοσίου δικαίου, κατάργηση σχολικών επιτροπών, δίνοντας μεγαλύτερη αρμοδιότητα όσον αφορά το οδικό δίκτυο στην αυτοδιοίκηση, όταν δεν έχει μηχανήματα ακόμη και υπάρχουν σοβαρές ελλείψεις στον τομέα της καθαριότητας.

Εγώ θα περίμενα μία ενίσχυση, για παράδειγμα, για τους αγροτικούς δήμους με τα γραφεία αγροτικής υποστήριξης. Θα περιμέναμε ως Ελληνική Λύση να οργανώσετε τα γραφεία παραπόνων των πολιτών. Μπορεί να βάζετε μέσα την αξιολόγηση, αλλά εκ του σύνεγγυς πρέπει να πηγαίνουν οι πολίτες γιατί όπως λέει και λαός «τα παράπονα στον δήμαρχο».

Πρέπει να μιλήσουμε, λοιπόν, για μια αυτοδιοίκηση στην Ελλάδα, η οποία πρέπει να ορθοποδήσει, αλλά -κακά τα ψέματα- οι εκάστοτε κυβερνήσεις τα τελευταία χρόνια δεν εκχωρούν εξουσία. Φοβούνται. Είναι ένας φόβος ότι η νομή της εξουσίας θα διαταραχθεί και οι δήμαρχοι θα γίνουν πραγματικοί κυβερνήτες, δεν θα είναι κωπηλάτες. «Ερέτην χρήναι πρώτα, πριν πηδαλίοις επιχειρείν». Ο δημοτικός σύμβουλος πρέπει να αποκομίσει σημαντική εμπειρία και μετά μπορεί να γίνει δήμαρχος.

Μιλάτε για τις περιφέρειες, κύριε Υπουργέ, μιλάτε για αυξήσεις των συνεδριάσεων των περιφερειακών συμβουλίων. Είναι πολύ λίγα τα χρήματα που παίρνουν οι περιφερειακοί σύμβουλοι και καλούνται να εξετάσουν θέματα πολυσέλιδα χωρίς να έχουν επιστημονική γραμματειακή υποστήριξη. Δεν βγαίνει έτσι η λειτουργία ενός περιφερειακού συμβουλίου. Είναι υποβαθμισμένος ο ρόλος των περιφερειακών συμβούλων. Αν θέλατε μια ουσιαστική αυτοδιοίκηση, θα δίνατε και το χωροταξικό. Το χωροταξικό κανείς δεν το αγγίζει.

Κοιτάξτε να δείτε, τόσο εγώ ως γραμματέας του Περιφερειακού Συμβουλίου Κεντρικής Μακεδονίας, όσο και ο επικεφαλής μας, ο Κυριάκος Βελόπουλος, έχουμε περάσει τέσσερα χρόνια από αυτό το μεγάλο σχολείο. Ένας Κυριάκος Βελόπουλος τότε σας θυμίζω ότι αντέδρασε για τη χρηματοδότηση για ένα τζαμί στην κεντρική Μακεδονία και ειδικότερα στην πατρίδα μου, τις Σέρρες. Ήταν αυτός -για να δείτε πόσο ουσιαστικό ρόλο μπορεί να παίξει ένα περιφερειακό συμβούλιο- που είπε σε μια επιτροπή ότι ο ελεγκτής και ο ελεγχόμενος ήταν ο ίδιος. Και ποια υπόθεση ήταν αυτή; Η υποτιθέμενη επένδυση χρυσού από την «ELDORADO» στη Χαλκιδική, η ίδια εταιρεία ήταν ελεγκτής και ελεγχόμενος συνάμα. Αντιδράσαμε τότε ως συνδυασμός για τη ΒΙΠΕ της Θεσσαλονίκης, για το μεταλλαγμένο χωροταξικό που επεκτάθηκε στη Χαλκιδική και για πάρα πολλά ζητήματα που έχουν να κάνουν με το θέμα της Μακεδονίας. Να θυμίσω -λείπει ο κ. Κατρίνης- ότι ο Κυριάκος Βελόπουλος τότε έλεγε ότι δεν υπάρχει Συνθήκη του Βουκουρεστίου και Συνθήκη του Λονδίνου να ορίζει τη Μακεδονία. Όντως ο Αντώνης Σαμαράς αντέγραψε αυτή την ιδεολογική πλεύση και αυτά τα ιστορικά στοιχεία που είχε παραθέσει τότε ο επικεφαλής μας, ο Κυριάκος ο Βελόπουλος.

Είναι πάρα πολλά τα ζητήματα. Λείπει ο κ. Βορίδης. Πέταξε κάτι για τον ΕΛΓΑ και έφυγε. Ποιος ΕΛΓΑ; Ξέρετε ότι ο ΕΛΓΑ στο καταστατικό του, κυρίες και κύριοι, δεν ορίζει αποζημίωση από έντονη βροχόπτωση; Και μιλάμε για πλημμύρες; Πρέπει, δηλαδή, πρώτα να γίνει πλημμύρα. Η έντονη βροχόπτωση δεν μπορεί να ρίξει την ποιότητα της αγροτικής παραγωγής και τρέχουν μετά οι αγρότες να πάρουν το de minimis;

Κύριε Υπουργέ, γνωρίζετε -λείπει ο κ. Βορίδης που πέρασε και από το Αγροτικής Ανάπτυξης- ότι ο ΕΛΓΑ σύμφωνα με το καταστατικό του -ακούγεται περίεργο- δεν αποζημιώνει καλλιέργειες από έντονη βροχόπτωση, παρά μόνο από πλημμύρες και άλλα πολλά. Ο δε ΟΠΕΚΕΠΕ στους ελέγχους που κάνει στους αγρότες που τρέχουν στη Θεσσαλία φανταστείτε ότι έχει να πληρώσει από υποτιθέμενους τυχαίους ελέγχους από το 2019 και τα έξοδα τρέχουν. Είναι πολλαπλά και σύνθετα τα προβλήματα των αγροτών. Το μέγεθος τεράστιο. Μόνο τα στρέμματα με βαμβάκι -εξαγώγιμο προϊόν- στη Λάρισα είναι 1 εκατομμύριο ευρώ, 1,3 εκατομμύριο είναι τα σιτηρά, που αν το επιτρέψουν οι εδαφολογικές συνθήκες θα τα σπείρουν, και 800 χιλιάδες είναι τα μήλα.

Γιατί, όμως, κρυβόμαστε; Η Ελλάδα δεν είναι αυτή που έχει υπογράψει τη συνθήκη GATT; Γιατί κοροϊδεύουμε και δουλεύουμε τους αγρότες; Έχει το δικαίωμα η Ελλάδα να κάνει αθρόες εισαγωγές από τρίτες χώρες. Μπορεί να βάλει βέβαια φόρο διοξειδίου του άνθρακα στα τελωνεία, αλλά δεν το τολμά. Είναι πολλά τα ζητήματα.

Όταν μιλάμε για αυτοδιοίκηση μιλάμε για ένα ζωντανό κύτταρο. Πρέπει να μείνει έξω από κομματικά κλισέ. Δεν είναι αυτό αυτοδιοίκηση και πρέπει να το παραδεχτούμε. Είναι μια ετεροδιοίκηση, η οποία επαιτεί για να πάρει κάποια χρήματα μέσα από διάφορα προγράμματα ή να καθίσει κάνα σαρανταπεντάρι, ενώ αυξήσατε και τις απευθείας αναθέσεις στις 60 χιλιάδες ευρώ. Είναι καλές όταν χρειάζονται για θεομηνίες.

Είναι πολλές οι αμαρτίες που κουβαλάει η αυτοδιοίκηση. Αυτό είναι μια αλήθεια. Είναι πάρα πολύ υποβαθμισμένος ο ρόλος της. Δεν έχει τεχνικές υπηρεσίες να εκπονήσει μελέτες, πάνε πίσω τεχνικά έργα. Δεν μπορεί να αναλάβει πρωτοβουλίες, δεν έχει αρμοδιότητες. Όσον αφορά αυτό που φέρατε το 2019 ως το λεγόμενο «επιτελικό κράτος» που οραματιζόσασταν, φτάσαμε σε σημείο μετά από τέσσερα χρόνια να μιλάμε πάλι για μια αναδιάρθρωση και μάλιστα λίγες μέρες πριν από την κάλπη να μην ξέρει πραγματικά ένας δήμαρχος - κωπηλάτης -κωπηλάτης είναι, δεν είναι καπετάνιος- πώς θα λειτουργήσουν τα δημοτικά συμβούλια στα πρέπει να είναι εκ του σύνεγγυς, να παίρνουν αποφάσεις και να λαμβάνονται συλλογικές αποφάσεις. Δεν μπορεί ένας πρόεδρος κοινότητας ο οποίος έχει λιγότερες ψήφους να διοικεί ένα χωριό, το οποίο έγινε απρόσωπο, και κάποιος άλλος επειδή είναι του δημάρχου να διοικεί.

Είναι πολλά τα ζητήματα. Αν θέλουμε, όμως, να οραματιζόμαστε ένα επιτελικό ουσιαστικό λειτουργικό κράτος θα πρέπει επιτέλους να κάνουμε μια σοβαρή κουβέντα και όχι απλά ένα συγκεντρωτισμό κρεοντικού τύπου στον δήμαρχο.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι μαθήτριες και μαθητές και δύο συνοδοί εκπαιδευτικοί από το Κολλέγιο Ίχθους του Βίνενταλ της Ολλανδίας (Ichthus College Veenendaal)

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η κ. Τζάκρη Θεοδώρα.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η Κυβέρνηση τις προηγούμενες ημέρες ξεπέρασε ακόμη και τον ίδιο της τον εαυτό στην κατάλυση κάθε έννοιας κράτους δικαίου στη χώρα μας με την απόφαση της Διάσκεψης των Προέδρων της Βουλής, που λήφθηκε μετά την εσπευσμένη σύγκλησή της, παραβιάζοντας τις προβλέψεις του Συντάγματος για διακομματική συναίνεση, προηγούμενη διαβούλευση και συνεννόηση κατά την επιλογή των νέων μελών στις δύο από τις πέντε συνταγματικά κατοχυρωμένες ανεξάρτητες αρχές, δηλαδή της Αρχής Διασφάλισης του Απορρήτου των Επικοινωνιών και του Εθνικού Συμβουλίου Ραδιοτηλεόρασης, εκ των οποίων η πρώτη ασχολείται με τη διερεύνηση του σκανδάλου των υποκλοπών και η δεύτερη με το θέμα της ελευθερίας του Τύπου και γενικά της πολυφωνίας των μέσων μαζικής ενημέρωσης στη χώρα μας, δηλαδή με δύο ζητήματα που τα τελευταία τέσσερα χρόνια μάς έχουν εκθέσει διεθνώς.

Από τη μια προσπάθησε να θάψει τη διερεύνηση του σκανδάλου των υποκλοπών από την ΑΔΑΕ. Τι παρακολουθούσε η Εθνική Υπηρεσία Πληροφοριών μας σε συνεργασία με τα παράνομα λογισμικά; Παρακολουθούσε πρώτα απ’ όλα την ηγεσία των Ενόπλων Δυνάμεων, πολιτικούς, οικονομικούς παράγοντες, εισαγγελικούς λειτουργούς, το μισό Υπουργικό Συμβούλιο της προηγούμενης κυβέρνησης Μητσοτάκη, πολιτικούς αντιπάλους, αλλά ακόμη και μέλη του στενού οικογενειακού του περιβάλλοντος.

Και από την άλλη βεβαίως να θέσει παρανόμως στο ΔΣ του Εθνικού Συμβουλίου Ραδιοτηλεόρασης έναν πρώην εκπρόσωπο Τύπου και Υπουργό της Νέας Δημοκρατίας. Τι έκανε; Επιχείρησε και πραγματοποίησε εσπευσμένα μία μέρα πριν τη μετά από αναβολή συνεδρίαση της ΑΔΑΕ για την έκθεση ελέγχου επί της μη συνεργασίας της ΕΥΠ στη διερεύνηση του σκανδάλου των υποκλοπών κατά παράβαση κάθε συνταγματικά θεμελιωμένου κανόνα περί σεβασμού της προσωπικής και λειτουργικής ανεξαρτησίας των μελών των αρχών αυτών, το πραξικόπημα αλλαγής στη σύνθεσή της.

Κυρίες και κύριοι συνάδελφοι, το είπα και πριν και το ξαναλέω, υπάρχει μια βασική αρχή της δικαιοσύνης που δεν χρειάζεται να είναι κάποιος ειδικός του δικαίου για να τη θεωρεί αυταπόδεικτη. Όταν κάποιος είναι υπό έλεγχο, οφείλει να απέχει από οποιαδήποτε ενέργεια που θα μπορούσε να εκληφθεί ως απόπειρα παρέμβασης στην ελεγκτική διαδικασία.

Με δεδομένο, λοιπόν, ότι εκκρεμεί ενώπιον της Αρχής Διασφάλισης του Απορρήτου των Επικοινωνιών διαδικασία ελέγχου μιας κυβερνητικής υπηρεσίας, της Εθνικής Υπηρεσίας Πληροφοριών, η επίσπευση από την κυβερνητική πλειοψηφία με τη στήριξη που, όπως διαφαίνεται, δόθηκε μετά από συνεννοήσεις για μη νόμιμα ανταλλάγματα του κόμματος της Ελληνικής Λύσης της αντικατάστασης των μελών των οποίων η θητεία είχε λήξει από τον Μάρτιο του 2022 συνιστά κατάφωρη προσβολή της ανεξαρτησίας της αρχής και η απόφαση αυτή είναι παράνομη και μόνο εξ αυτού του λόγου.

Σημειώνεται δε ότι εν όψει ακριβώς της αδράνειας της Κυβέρνησης να προβεί στην αντικατάσταση των μελών της ΑΔΑΕ για χρονικό διάστημα δεκαοκτώ μηνών, διάστημα που εν όψει του σκοπού που το Σύνταγμα αναθέτει στις ανεξάρτητες αρχές και της διάταξης της παραγράφου 2 του άρθρου 101Α του Συντάγματος, κείται εντός του ανοικτού εύλογου χρόνου, θα μπορούσε να αναμένει την ολοκλήρωση της διαδικασίας ελέγχου της ΕΥΠ και να μην υπάρξει ούτε η παραμικρή υπόνοια ότι ο ελεγχόμενος, η Κυβέρνηση δηλαδή, διά της πλειοψηφίας της στη Βουλή, αποπειράται να επηρεάσει το αποτέλεσμα του ελέγχου, μεταβάλλοντας τη σύνθεση του Σώματος που την ελέγχει.

Και σαν να μην ήταν αρκετό αυτό, η Κυβέρνηση με μία σειρά αντιθεσμικών ενεργειών που υπονομεύουν την ανεξαρτησία των ανεξάρτητων αρχών, επέλεξε τα νέα μέλη χωρίς τη συνταγματικά απαιτούμενη πλειοψηφία. Συγκεκριμένα, κατά το άρθρο 101Α του Συντάγματος, τα μέλη ανεξάρτητων αρχών επιλέγονται με πλειοψηφία 3/5 της Διάσκεψης των Προέδρων της Βουλής.

Στην παρούσα σύνθεσή της η Διάσκεψη έχει είκοσι επτά μέλη. Τα 3/5 του 27 είναι 16,2, απαιτείται επομένως να υπερψηφίσουν περισσότεροι από δεκαέξι Βουλευτές, αφού το 16 δεν είναι τα 3/5 του 27 και στρογγυλοποίηση προς τα κάτω δεν είναι νοητή, όταν τίθενται ποσοστώσεις για την εκλογή ή επιλογή μελών ανεξάρτητων αρχών για την οποία απαιτείται η μεγαλύτερη δυνατή συναίνεση. Συνεπώς απαιτούνταν δεκαεπτά ψήφοι.

Όμως τα νέα μέλη της ΑΔΑΕ, όπως και του Εθνικού Συμβουλίου Ραδιοτηλεόρασης, επιλέχθηκαν από δεκαέξι μέλη της Διάσκεψης, δηλαδή από πλειοψηφία μικρότερη των 3/5, με ό,τι αυτό συνεπάγεται για τη νομιμοποίησή τους. Η επιλογή των μελών έγινε κατά παραβίαση της συνταγματικής διαδικασίας και είναι γι’ αυτόν τον λόγο αντισυνταγματική.

Ο αντιδημοκρατικός, όμως, και αντιθεσμικός κατήφορος της Κυβέρνησης έφτασε στο ακρότατο όριό του με την απίστευτη και άγνωστη παντελώς ταχύτητα, με την οποία δημοσιεύτηκε στην Εφημερίδα της Κυβερνήσεως η απόφαση στη Διάσκεψη των Προέδρων.

Συγκεκριμένα, το απόγευμα της Πέμπτης 28 Σεπτεμβρίου ολοκληρώθηκε η συνεδρίαση της Διάσκεψης των Προέδρων. Το ίδιο απόγευμα έσπευσε να υπογράψει την απόφαση ο Υπουργός Δικαιοσύνης και τις πρώτες πρωινές ώρες της Παρασκευής 29 Σεπτεμβρίου δημοσιεύτηκε στην Εφημερίδα της Κυβέρνησης. Ποτέ, μα ποτέ στο παρελθόν δεν έχει ξαναγίνει κάτι τέτοιο. Πάντα η υπογραφή του Υπουργού Δικαιοσύνης και η έκδοση του ΦΕΚ ολοκληρώνονται δέκα με δεκαπέντε μέρες μετά τη Διάσκεψη των Προέδρων.

Η όλη διαδικασία λοιπόν, κυρίες και κύριοι συνάδελφοι, συνιστά ένα ακόμη βαρύτατο πλήγμα στο κράτος δικαίου, προσβάλλει κάθε έννοια ανεξαρτησίας της αρχής και παραβιάζει για άλλη μία φορά τη συνταγματική νομιμότητα, πολλώ δε μάλλον όταν η θέση «108» στην παγκόσμια κατάταξη του Τύπου για την ελευθερία του Τύπου μάς στοιχειώνει και ότα,ν πολλώ δε μάλλον, το επιτελικό κράτος στο θέμα της πολιτικής προστασίας και εν γένει της ασφάλειας των πολιτών έχει πάρει μηδέν το αμέσως προηγούμενο χρονικό διάστημα.

Κι ερχόμαστε τώρα βεβαίως στο νομοσχέδιο που συζητούμε σήμερα, για την αναμόρφωση του συστήματος διακυβέρνησης οργανισμών τοπικής αυτοδιοίκησης Α΄ και Β΄ βαθμού.

Πραγματικά, κύριε Υπουργέ, δεν με εξέπληξε καθόλου η απόφαση της Κυβέρνησης να μην αναβάλει την ψήφιση του νομοσχεδίου, όπως ζητούσε η ΚΕΔΕ. Εδώ ταιριάζει το ρητό: «ο λύκος στην αναμπουμπούλα χαίρεται».

Το παρόν σχέδιο νόμου προωθεί μία ακόμη μείζονα απορρύθμιση στην αυτοδιοίκηση με το ένδυμα μιας δήθεν διοικητικής μεταρρύθμισης και οργανωτικής αναδιάρθρωσης των δήμων και περιφερειών της χώρας. Πώς; Χωρίς προηγούμενη διαβούλευση με τα αυτοδιοικητικά στελέχη, σε μια περίοδο που αυτά είναι απασχολημένα με τις εκλογές και δεν θα δώσουν την απαιτούμενη προσοχή σε ένα νομοσχέδιο που φέρνει σοβαρές αλλαγές και τους αφορά άμεσα. Πρόκειται για ένα νομοσχέδιο αυταρχικής σύλληψης τόσο ως προς το περιεχόμενο όσο και ως προς τη διαδικασία.

Σημαντικές αλλαγές που φέρνει μεταξύ άλλων αποτελούν η ενίσχυση εξουσίας του δημάρχου και του περιφερειάρχη, η κατάργηση του συνόλου των νομικών προσώπων δημοσίου δικαίου των δήμων και των περιφερειών και των κοινωφελών επιχειρήσεών τους, καθώς και των σχολικών επιτροπών, η κατάργηση των συλλογικών οργάνων διαβούλευσης αφού καταργείται η οικονομική επιτροπή και η επιτροπή ποιότητας ζωής, καταργείται η αυτοτέλεια των σχολικών επιτροπών, γεγονός που θα οδηγήσει σε συγκεντρωτισμό αφού όλες οι σχετικές αρμοδιότητες μεταφέρονται στο δημοτικό συμβούλιο. Το μόνο ενδιαφέρον από την πλευρά της Κυβέρνησης είναι η διασφάλιση οικονομιών κλίμακας και η ενοποίηση υπηρεσιών και προμηθειών.

Τα νομικά πρόσωπα δημοσίου δικαίου και οι κοινωφελείς επιχειρήσεις των δήμων θα μεταφερθούν στις υπηρεσίες των δήμων μέχρι το τέλος του έτους, χωρίς μεταβατική περίοδο. Το πώς θα διασφαλιστεί η λειτουργία των δήμων, όταν μάλιστα οι δήμοι είναι υποστελεχωμένοι, δεν διαθέτουν το κατάλληλο ανθρώπινο δυναμικό, τον κατάλληλο εξοπλισμό και την απαιτούμενη για όλα αυτά τεχνογνωσία είναι το ένα ερώτημα. Πώς θα προλάβουν να τροποποιήσουν τους οργανισμούς εσωτερικής υπηρεσίας μέσα σε έξι μήνες, όταν πρόκειται για μια τόσο μεγάλης έκτασης δομική και οργανωσιακή αναδιάρθρωση των υπηρεσιών τους, είναι επίσης ένα ακόμη ερώτημα.

Στην παρούσα φάση το σύνολο του προσωπικού που απασχολείται στα νομικά πρόσωπα δημοσίου δικαίου και τις κοινωφελείς επιχειρήσεις ανέρχεται σε δεκαεπτά χιλιάδες περίπου, εκ των οποίων το 40% είναι μόνιμο προσωπικό, περίπου επτά χιλιάδες οκτακόσιοι πενήντα υπάλληλοι, το υπόλοιπο 60% είναι ΙΔΑΧ και ΙΔΟΧ και όσοι απασχολούνται με συμβάσεις μίσθωσης έργου. Για τους ΙΔΑΧ υπάρχει η πρόβλεψη ότι κατατάσσονται σε αντίστοιχες με αυτές που ήδη κατείχαν προσωποπαγείς θέσεις, οι οποίες συστήνονται αυτοδικαίως και οι οποίες ,όπως πολύ καλά γνωρίζουμε, καταργούνται με την με οποιονδήποτε τρόπο αποχώρηση του υπαλλήλου από αυτές. Αυτό σημαίνει, δηλαδή, ότι μεσοπρόθεσμα θα υπάρξει σημαντική μείωση του στελεχιακού δυναμικού των δήμων της χώρας και μεθοδεύεται, όπως αντιλαμβάνεστε, με το νομοσχέδιο αυτό μια περαιτέρω αφαίμαξη των δήμων από εργαζόμενους.

Και το μεγάλο ερώτημα που προκύπτει είναι γιατί γίνονται όλα αυτά. Ρωτούν και οι άνθρωποι της αυτοδιοίκησης, ρωτούν όμως και οι πολίτες. Και λέω εγώ το εξής. Μήπως, κύριε Υπουργέ, όλα αυτά γίνονται για να «αξιοποιηθούν» οι περίφημοι αναπτυξιακοί οργανισμοί που θεσμοθετήθηκαν το 2020 με το ν.4674 για τη στρατηγική αναπτυξιακή προοπτική των Οργανισμών Τοπικής Αυτοδιοίκησης;

Αυτοί οι αναπτυξιακοί οργανισμοί που θα είναι ανώνυμες εταιρείες ειδικού σκοπού των ΟΤΑ θα λειτουργούν, όπως αντιλαμβανόμαστε όλοι, όχι σαν φορείς δημόσιας εξουσίας και υπηρεσίας, αλλά σαν επιχειρήσεις.

Είναι φανερό, λοιπόν, ότι η δημιουργία και λειτουργία αναπτυξιακών οργανισμών στους ΟΤΑ είναι εξουσίας, δημιουργίας και λειτουργίας παράλληλων δήμων, αφού με απόφαση των διοικητικών τους συμβουλίων θα μπορούν να προσλαμβάνουν εκτός διαδικασιών ΑΣΕΠ το έκτακτο προσωπικό που απαιτείται κάθε φορά με ιδιοτελή κριτήρια και σκοπούς, υπονομεύοντας έτσι το δημόσιο και κοινωνικό χαρακτήρα των ΟΤΑ.

Επιπλέον, η λειτουργία τους θα αποσκοπεί στη μεταφορά αρμοδιοτήτων, έργων και υπηρεσιών που σήμερα υλοποιούν και παρέχουν οι δημοτικές υπηρεσίες και αποτελούν πάγια και διαρκή αντικείμενά του στους ιδιώτες, με μοναδικό σκοπό την κερδοφορία κάποιων ιδιωτών.

Το κόστος δημιουργίας και λειτουργίας αυτών των αναπτυξιακών οργανισμών είναι κάτι το οποίο, κυρίες και κύριοι συνάδελφοι, θα πρέπει να μας προβληματίσει. Το κόστος θα είναι σίγουρα μεγάλο και μάλιστα, με αυξητικές τάσεις στη διάρκεια του χρόνου λειτουργίας, κάτι που στην ουσία αποτελεί εν τοις πράγμασι συνέχεια του χρεοκοπημένου μοντέλου των αναπτυξιακών εταιρειών των ΟΤΑ, το οποίο θα επανέλθει με άλλο περιτύλιγμα, ακολουθώντας την ίδια γραμμή των προβληματικών προγραμματικών συμβάσεων των ιδιωτικοποιήσεων και εκχωρήσεων αρμοδιοτήτων.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι και κύριε Υπουργέ, η τοπική αυτοδιοίκηση αποτέλεσε από συστάσεως του ελληνικού κράτους το 1831 ένα ξεχωριστό θεσμό τοπικής διοίκησης, με κύριο σκοπό τη διαχείριση των τοπικών υποθέσεων, με την ανάληψη σημαντικών αρμοδιοτήτων ως προς την προστασία της ζωής, της υγείας και των οικονομικών αγαθών των πολιτών.

Τα απολύτως υπαρκτά προβλήματα των ΟΤΑ Α΄ και Β΄ βαθμού που είναι τόσο οικονομικά όσο και υποστελέχωσης μπορούν να επιλυθούν μόνο με την ουσιαστική οικονομική ενδυνάμωσή τους και με προσλήψεις προσωπικού σε μόνιμες και σταθερές σχέσεις εργασίας και όχι με ανάθεση αρμοδιοτήτων σε Α.Ε., οι οποίες λειτουργούν με ιδιωτικοοικονομικά κριτήρια.

Αφού, λοιπόν, πρώτα απαξιωθούν οι δήμοι και οι περιφέρειες, μένοντας χωρίς το απαιτούμενο προσωπικό και τον απαραίτητο εξοπλισμό, θα έρθουν ως σωτήρες οι αναπτυξιακοί οργανισμοί να επωφεληθούν από τις υπάρχουσες δομές.

Για να κλείσω, κύριε Πρόεδρε, εμείς στον ΣΥΡΙΖΑ λέμε «ναι» στην επαρκή χρηματοδότηση της τοπικής αυτοδιοίκησης και στη στήριξη των υπηρεσιών τους, λέμε «ναι» στις προσλήψεις μόνιμου προσωπικού για τη συνεπή και συνεχή κάλυψη των αναγκών των πολιτών και λέμε «όχι» στις επιδιώξεις της Κυβέρνησης της Νέας Δημοκρατίας που είναι αναθέσεις σε ιδιώτες, συμπράξεις δημοσίου και ιδιωτικού τομέα, συνεργασίες με ιδιωτικούς φορείς και βεβαίως, λέμε «όχι» στην κερδοφορία των τελευταίων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Επανερχόμαστε τώρα στον κατάλογο των ομιλητών.

Τον λόγο έχει ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα ξεκινήσω κάνοντας μια αναφορά σε κάποια πράγματα που ειπώθηκαν πριν. Οι Σπαρτιάτες, με τους οποίους εγώ εξελέγην πρεσβεύουμε τον ελληνικό εθνικισμό, ούτε τον γερμανικό ναζισμό ούτε τον ιταλικό φασισμό, με τους οποίους ο ελληνικός εθνικιστικός πατριωτισμός αναμετρήθηκε στα πεδία των μαχών τόσο τον Οκτώβριο του 1940 με το πρώτο «ΌΧΙ» υπό την ηγεσία του Ιωάννη Μεταξά όσο και τον Απρίλιο του 1941 με τη Μάχη των Οχυρών υπό τον Αλέξανδρο Κορυζή. Δύο, λοιπόν, εθνικιστές είπαν «όχι» στον ιταλικό φασισμό και τον γερμανικό ναζισμό.

Ο δε υποφαινόμενος να πω, προσωπικά -για να γνωριστούμε λίγο καλύτερα, βασικά, γιατί δεν γνωριζόμαστε- μετέβη στις αρχές Σεπτεμβρίου στον Χορτιάτη, όπου απέτισα φόρο τιμής στους εκτελεσθέντες από τα γερμανικά στρατεύματα κατοχής. Λίγο παράξενο για συνεργάτη των ναζί να πηγαίνει να αποτίει φόρο τιμής σε εκτελεσθέντες από τους ναζιστές. Λίγο παράδοξο το βλέπω.

Επίσης, να πω για τα περί Χρυσής Αυγής, ότι ο Γενικός Γραμματέας της Χρυσής Αυγής, ο Νικόλαος Μιχαλολιάκος, μας έχει περάσει γενεές δεκατέσσερις με τις δηλώσεις του, κατ’ εμένα. Δείτε τι μας λέει. Μας έχει σκυλοβρίσει κυριολεκτικά.

Επίσης, ως προς το Τάγμα του Αζόφ, με άτομα τα οποία δεν γνωριζόμαστε ή δεν έχουν καμμία σχέση και δεν είναι καν Βουλευτές και στελέχη μας δεν θα απολογηθούμε. Πάντως, εμείς ούτε είμαστε υπέρ του Αζόφ ούτε χειροκροτήσαμε, όπως κάποιοι άλλοι, εντός του Κοινοβουλίου. Αυτό να το ξεκαθαρίσουμε.

Και τέλος, για τα περί μαφιόζων, να πω ότι, προσωπικά για μένα, εγώ θα προκαλέσω τον οποιονδήποτε, θα κάνω ένα challenge -που λένε και στο χωριό μου- να προσλάβει οποιονδήποτε ιδιωτικό ερευνητή θέλει με δικά μου έξοδα και να ψάξει στη Θεσσαλονίκη στην οποία είμαι δικηγόρος να βρει αν έχω έστω και μία σχέση με τον υπόκοσμο. Και αν βρει, εγώ παραιτούμαι από Βουλευτής. Το λέω ξεκάθαρα αυτό. Ξεκινάμε από τώρα. Όποιος θέλει ας το κάνει.

Και τέλος, να πω και κάτι τελευταίο, λοιπόν, ότι εγώ δεν δέχομαι καμμία κηλίδα στην τιμή και την υπόληψή μου. Και επειδή ακούστηκε για το αν πεταχτούν μέσα από το Κοινοβούλιο, εμένα προσωπικά ποσώς με ενδιαφέρει. Εγώ είμαι επαγγελματίας δικηγόρος. Δικηγόρος ήμουν, δικηγόρος είμαι, δικηγόρος θα μείνω. Δεν με αφορά καθόλου το εκλογοδικείο. Και όποιος νομίζει, πάμε όπου θέλετε. Εγώ είμαι Σπαρτιάτης στο φρόνημα και θα κάτσω να πολεμήσω και θα πολεμήσω από οποιοδήποτε μετερίζι. Αυτό να το ξέρετε.

Αφού ξεκαθαρίσαμε κάποια πράγματα, περνάμε στο νομοσχέδιο. Λοιπόν, μου κάνει πάρα πολύ μεγάλη εντύπωση το γεγονός ότι παραμονές δημοτικών-περιφερειακών εκλογών φέρατε ένα νομοσχέδιο το οποίο επιφέρει δομικές, ριζικές αλλαγές στους ΟΤΑ και μάλιστα, παρά το γεγονός ότι οι αρμόδιοι φορείς, όπως η ΚΕΔΕ, αλλά και η ΠΟΕ-ΟΤΑ σας ζήτησαν να το αποσύρετε και να το φέρετε ξανά μετά από έντονη διαβούλευση.

Πρώτα από όλα, να πω ότι καταργείτε όλα τα νομικά πρόσωπα δημοσίου δικαίου, ουσιαστικά μέχρι τις 31-12-2023, γνωρίζοντας όμως ότι από 1-1-2024 θα έχουμε νέες δημοτικές αρχές και γνωρίζοντας επίσης ότι από το πρώτο εξάμηνο του 2024 θα υπάρξουν αλλαγές, τροποποιήσεις στους κανονισμούς. Πώς θα μπορέσουν οι δήμοι να αντεπεξέλθουν σε αυτό εδώ; Θα υπάρξει μεγάλο μπλέξιμο. Εγώ προσωπικά προβλέπω ότι θα γίνει ένα χάος με όλα αυτά εδώ.

Επίσης, μας μιλάτε για αυτοτέλεια της τοπικής αυτοδιοίκησης. Όμως, από ό,τι βλέπω στο νομοσχέδιο, ουσιαστικά τι κάνετε; Δημιουργείτε ένα δημαρχοκεντρικό πρότυπο -να το πω έτσι- εξουσίας. Ουσιαστικά, ο δήμαρχος μπορεί να απολύει αντιδημάρχους χωρίς καμμία αιτιολογία. Και θα ήθελα να πω ότι ουσιαστικά, δίνετε απεριόριστη εξουσία στους δημάρχους και τους περιφερειάρχες. Δηλαδή, ουσιαστικά, όπως είχε πει κάποτε ο Λουδοβίκος ο ΙΔ΄, «l’ état c’est moi, το κράτος είμαι εγώ», ο εκάστοτε δήμαρχος θα λέει «ο δήμος είμαι εγώ, θα κάνω ό,τι θέλω». Με αυτό εγώ διαφωνώ. Δεν θεωρώ ότι συμβάλλει στην αυτοτέλεια των ΟΤΑ αυτό το νομοσχέδιο.

Επίσης, εγώ θα περίμενα από το Υπουργείο Εσωτερικών για τους ΟΤΑ να αφήσει αρμοδιότητες, να δημιουργήσει τεχνικές επιτροπές, ουσιαστικά να δημιουργήσει ένα νέο πλαίσιο πιο ευέλικτο και πιο εύρυθμο και όχι ουσιαστικά, να ενισχύει υπέρμετρα την εξουσία των δημάρχων αλλά και την εξουσία της πλειοψηφίας στις δημοτικές επιτροπές, στις οποίες δεν μπορώ να καταλάβω για ποιον λόγο πρέπει να έχει τόσο μεγάλη εξουσία. Παρά τις νομοτεχνικές αλλαγές, βλέπω πάλι μια υπέρμετρη εξουσία ενίσχυσης της πλειοψηφίας. Δεν ξέρω για ποιον λόγο. Η πλειοψηφία, ναι, πράγματι κυβερνάει. Δεν σημαίνει, όμως, ότι πρέπει να κυριαρχεί και να κάνει ό,τι θέλει. Αυτό βλέπω εγώ.

Και τέλος, θα ήθελα να πω ότι για τα ζώα ευζωίας, εμείς διαφωνούμε με το άρθρο 45 για την παράταση των καταφυγίων. Επειδή είμαι και φιλόζωος και μάλιστα, έχω συνεννοηθεί με τις φιλοζωικές, θα ήθελα να πω ότι οι φιλοζωικές οργανώσεις έχουν πάρα πολλές συστάσεις για τα παράνομα καταφύγια. Θα θέλαμε να ενισχυθούν οι δήμοι να υπάρχουν περισσότερα καταφύγια νόμιμα και κυρίως, να υπάρχει μια καλύτερη συνεργασία μεταξύ των φιλοζωικών οργανώσεων και των δήμων βασικά, γιατί ουσιαστικά, ενισχύεται έτσι η παρανομία.

Εμείς, λοιπόν, θεωρούμε ότι το νομοσχέδιο κινείται στη λάθος κατεύθυνση. Θα περιμέναμε κάτι πιο ουσιαστικό, κάτι πιο ουσιώδες. Για αυτόν τον λόγο, σε κάποια πράγματα θα το καταψηφίσουμε, σε κάποια άρθρα θα το ψηφίσουμε, όσα είναι θετικά.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε πολύ και για την τήρηση του χρόνου.

Τον λόγο έχει ο κ. Θανάσης Παπαθανάσης.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Υπουργέ, κυρίες και κύριοι συνάδελφοι, έχοντας διατελέσει δήμαρχος και επί δεκαεννέα συναπτά έτη στον Α΄ βαθμό τοπικής αυτοδιοίκησης, καθώς και σε όλα τα όργανα διοίκησης των δήμων, όπως στο Διοικητικό Συμβούλιο της ΚΕΔΕ, σε επιτροπές έργου της ΚΕΔΕ και στην Ελληνική Αντιπροσωπεία στο Κογκρέσο Τοπικών και Περιφερειακών Αρχών στο Συμβούλιο της Ευρώπης, στο Στρασβούργο, μπορώ να πω με σιγουριά ότι πρόκειται για ένα νομοσχέδιο το οποίο αναδεικνύει τις δυνατότητες των ΟΤΑ, ενώ προσφέρει στην εύρυθμη λειτουργία των οργανισμών τοπικής αυτοδιοίκησης και συμβάλλει ουσιαστικά στην αναβάθμισή τους.

Κατά τα πρώτα άρθρα του νομοσχεδίου αναδεικνύεται ο ρόλος της κυβερνησιμότητας των ΟΤΑ, ορίζεται αναλυτικά ο αριθμός των αντιδημάρχων ανάλογα με τον πληθυσμό του κάθε δήμου, αλλά και η καίρια πρόβλεψη ότι αντιδήμαρχος μπορεί να είναι μόνο δημοτικός σύμβουλος εκλεγμένος με την παράταξη της πλειοψηφίας. Προβλέπεται η διαδικασία εκλογής του προεδρείου δημοτικού συμβουλίου, ενώ εισάγεται η εκλογή με φανερή ψηφοφορία.

Επίσης, προβλέπεται πλήρως η διαδικασία για την εκλογή του προεδρείου, ώστε να μην υπάρξει περίπτωση να εκλείψει το προεδρείο, ενώ παράλληλα ως αντιπρόεδρος μπορεί να εκλεγεί μόνο σύμβουλος από την πλειοψηφούσα παράταξη, με σαφή μνεία της παύσης της ιδιότητας αυτού σε περίπτωση ανεξαρτητοποίησης.

Με τη σύγκληση ειδικής συνεδρίασης λογοδοσίας του δημοτικού συμβουλίου κάθε δύο μήνες εισάγεται μια σημαντική καινοτομία που συμβάλλει στη διαφάνεια και τη λογοδοσία. Πρόκειται για μια συνεδρίαση μέχρι δέκα θεμάτων που θέτουν οι σύμβουλοι εγκαίρως και απαντάει ο εκπρόσωπος της δημοτικής αρχής. Επί της ουσίας, αλλαγή συντελείται με τη συγκρότηση και εκλογή των δημοτικών επιτροπών. Η δημοτική επιτροπή θα αποτελέσει, ως νεοσυσταθέν όργανο, το όχημα της συγκεκριμένης και ευέλικτης υπό τον δήμο και απόλυτα ελεγχόμενης διοίκησης αυτού, προκειμένου να διευκολυνθεί το έργο των δημάρχων και των δημοτικών συμβουλίων. Ως το νέο όργανο του δήμου, θα ασκεί τις αρμοδιότητες των καταργούμενων επιτροπών, της εκτελεστικής επιτροπής, της οικονομικής επιτροπής και της επιτροπής ποιότητας ζωής. Ενισχύει τη λογοδοσία με την αποζημίωση των μελών του δημοτικού συμβουλίου για τη συμμετοχή τους στη διμηνιαία ειδική συνεδρίαση λογοδοσίας, ενώ ταυτοχρόνως, η απόφαση ορισμού αντιπεριφερειαρχών διασφαλίζεται με ανάρτηση στο πρόγραμμα «ΔΙΑΥΓΕΙΑ» και στην ιστοσελίδα της περιφέρειας.

Επαναφέρεται ως βέλτιστο σύστημα με δικλίδες ασφαλείας ο ορισμός αντιπεριφερειαρχών και επάρχων αποκλειστικά από την παράταξη του περιφερειάρχη και αίρεται η υποχρέωση αιτιολογημένης απόφασης για την ανάκληση αντιπεριφερειάρχη. Ενισχύεται η αποφασιστικότητα των ΟΤΑ Β΄ βαθμού, με διαβαθμισμένη ενίσχυση της δυνατότητας λήψης αποφάσεων των επιτροπών του περιφερειακού συμβουλίου, αφ’ ενός, με την ευκολότερη μεταβίβαση αρμοδιοτήτων σε αυτές και αφ’ ετέρου, με αυστηρότερες προϋποθέσεις για την άσκηση των αρμοδιοτήτων αυτών από το περιφερειακό συμβούλιο.

Επιπλέον, για την αναβάθμιση του ρόλου της μειοψηφίας, αλλά και την ενσωμάτωση των δικαιωμάτων αυτής στο νέο σύστημα διοίκησης ορίζεται ότι αντιπρόεδρος της επιτροπής ορίζεται πάντα μέλος της μειοψηφίας. Για την ομαλότερη και με μεγαλύτερη εξασφάλιση στη λήψη αποφάσεων λειτουργία των περιφερειών, εφαρμόζονται αναλογικά οι διατάξεις για την εκλογή προεδρείου του περιφερειακού συμβουλίου για τη σύσταση και τις αρμοδιότητες της περιφερειακής επιτροπής, αλλά και της ειδικής αποζημίωσης για τη συνεδρίαση λογοδοσίας.

Το νομοσχέδιο δεν σταματάει εκεί και εισάγει μια καινοτόμα ειδική, με αποφασιστικού χαρακτήρα διμηνιαία συνεδρίαση του περιφερειακού συμβουλίου, για τον έλεγχο των πεπραγμένων της διοίκησης, με τον ίδιο τρόπο, όπως εξηγήσαμε και για τους ΟΤΑ Α΄ βαθμού.

Πολλαπλώς, όμως, καθίσταται σαφές ότι θα ελέγχονται οι διοικήσεις των τοπικών αρχών, ενώ διαμορφώνεται ένα δημοκρατικό πλέγμα ελέγχου, διαφάνειας και κυβερνησιμότητας των ΟΤΑ.

Στο πλαίσιο της αποτελεσματικότερης και με μεγαλύτερο έλεγχο διοίκησης των δήμων από τα αιρετά όργανα διοίκησης, προβλέπεται η κατάργηση των νομικών προσώπων δημοσίου δικαίου των δήμων, με τις αναγκαίες ρυθμίσεις για την πλήρη ενσωμάτωση των αρμοδιοτήτων και του προσωπικού των καταργούμενων νομικών προσώπων στον δήμο. Ειδικότερα, το δημοτικό συμβούλιο δύναται να συγκροτεί επιτροπές για τη βέλτιστη διαχείριση των θεμάτων νομικών προσώπων που καταργούνται και βέβαια, στις οποίες μπορούν να συμμετέχουν και μη αιρετά μέλη. Ειδικά για τα νομικά πρόσωπα που έχουν μέσο όρο προϋπολογισμού άνω των 600.000 ευρώ τα τελευταία πέντε έτη, προβλέπεται ότι αυξάνεται κατά έναν ο αριθμός των αντιδημάρχων των δήμων.

Όσον αφορά στις σχολικές επιτροπές, προβλέπεται η υποχρεωτική σύσταση επιτροπών με συμμετοχή εκπροσώπων της εκπαιδευτικής κοινότητας.

Προς αποφυγή παρερμηνειών και κακόπιστων αλυσιτελών λογισμών από συναδέλφους της Αντιπολίτευσης, αποσαφηνίζεται ότι οι θέσεις του προσωπικού συστήνονται αυτοδικαίως. Ξεκαθαρίζουμε ότι οι θέσεις αυτές συστήνονται επιπλέον των υφισταμένων θέσεων του οργανισμού εσωτερικής υπηρεσίας του δήμου.

Το σχέδιο νόμου που συζητάμε σήμερα, κυρίες και κύριοι συνάδελφοι, ενέχει μια σημαντική τομή για την τοπική αυτοδιοίκηση, η οποία θα συμβάλλει καθοριστικά στη διαφάνεια και τη λογοδοσία. Συγκεκριμένα, προβλέπεται η θέσπιση και λειτουργία ενός διαδικτυακού κόμβου για τη χάραξη αποτελεσματικών και στοχευμένων πολιτικών για την τοπική αυτοδιοίκηση και για την παρακολούθηση των επιδόσεων των ΟΤΑ. Ο κόμβος θα αποτελέσει εργαλείο για τους δημότες, οι οποίοι θα μπορούν να ελέγχουν τις επιδόσεις των δήμων και των περιφερειών σε μεμονωμένο, αλλά και σε συνολικό επίπεδο.

Επιπλέον, προβλέπεται και η δυνατότητα επιβράβευσης των ΟΤΑ που επιδεικνύουν βέλτιστες επιδόσεις. Με κεντρικό σύνθημα το «έλεγχος και αξιολόγηση παντού», δεν θέλουμε μονάχα ένα κεντρικό κράτος πιο λειτουργικό, αλλά δίνουμε την απαιτούμενη έμφαση στους δήμους και τις περιφέρειες, εκεί που υπάρχει η άμεση και καθημερινή επαφή πολιτείας και πολίτη.

Επιζητούμε τα αιρετά μας όργανα να έχουν στα χέρια τους εργαλεία και εγγυήσεις από το κράτος για ταχύτερη λήψη αποφάσεων, ταχύτερη υλοποίηση έργων και μεγαλύτερο έλεγχο από τους πολίτες.

Αναζητούμε -είναι το πνεύμα αυτού του νομοσχεδίου- τη χρυσή τομή μεταξύ της εμπέδωσης αισθήματος αποτελεσματικότητας από τη μια και της πλήρωσης της ανάγκης λογοδοσίας της αρχής προς τον πολίτη, από την άλλη.

Θέτουμε τους όρους για μία τοπική αυτοδιοίκηση πιο αποτελεσματική, περισσότερο ευέλικτη, πιο δίκαιη και διαφανή στην άμεση κρίση του πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης)**: Και εμείς σας ευχαριστούμε και για την τήρηση του χρόνου.

Τον λόγο έχει η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι πλέον σαφές, μετά τη σημερινή τοποθέτηση του κυρίου Υπουργού, του κ. Βορίδη, -για να μην παρεξηγηθώ, δεν μιλάω για εσάς, κύριε Υπουργέ-, ότι η Κυβέρνηση βρίσκεται σε πανικό. Και πώς αλλιώς, αφού τώρα έχει δύο Προέδρους να αντιμετωπίσει στην Αξιωματική Αντιπολίτευση; Έναν μέσα στη Βουλή και έναν έξω στον δρόμο, δίπλα στους πολίτες, δίπλα στην αλήθεια, στο φως, που προσπαθείτε μάταια να κρατήσετε στο σκοτάδι.

Προσπαθήστε, όμως, να κρατήσετε λίγη ψυχραιμία. Διότι όταν ο κ. Βορίδης, που φημίζεται για τη ρητορική του δεινότητα, δήθεν δεν θυμάται το όνομα του Προέδρου του ΣΥΡΙΖΑ - Προοδευτική Συμμαχία, του Στέφανου Κασσελάκη, τότε ο πανικός είναι πάρα πολύ μεγάλος.

Θα μου πείτε, τι να κάνει ο κ. Βορίδης, όταν ο ίδιος ο Πρωθυπουργός, ο κυρίαρχος του 41%, υποστηρίζει ότι δεν μπορεί να αντιπαρατεθεί με το κενό; Αλήθεια, κυρίες και κύριοι συνάδελφοι; Κενό; «Δεν έχει ακούσει…» ο κύριος Πρωθυπουργός «…ουσιαστικό και τεκμηριωμένο πολιτικό λόγο». Αλήθεια; Προφανώς και δεν μπορεί να καταλάβει ο κύριος Πρωθυπουργός, που εκπροσωπεί με την ευρεία έννοια -για να μην παρεξηγηθώ- την εξουσία.

Όσο θεωρεί ο κύριος Πρωθυπουργός ότι τα ζητήματα των πολιτών, οι αγωνίες, τα προβλήματά τους, η φωνή τους είναι πολιτικό κενό, όσο θεωρεί ο ίδιος ότι δια παραλείψεως και εξ αμελείας είναι δικαιολογημένο να πνίγει, να καίει, να σπρώχνει από το καράβια ανθρώπους και να χαστουκίζει πολίτες και μετά να τους αποζημιώνει, με το αποζημιωτικό σύστημα που αποδίδει κιόλας, έτσι όπως ομολόγησε ο κ. Βορίδης, τόσο περισσότερο θα απομακρύνεται από την κατανόηση της πραγματικότητας της κοινωνίας.

Εμείς, κυρίες και κύριοι συνάδελφοι, αυτό το πολιτικό ήθος δεν πρόκειται να το υπηρετήσουμε.

Και επειδή λέω για πολιτικό ήθος, αλήθεια, κύριε Υπουργέ, εσείς αποδέχεστε τη συμπεριφορά του Δημάρχου Βόλου να καταβρέχει δήθεν κατά λάθος πολίτες με μάνικες, να χαστουκίζει πολίτες, μετά να τους ζητάει να ζητήσουν και συγγνώμη από πάνω, πολίτες που εκφράζουν την αγωνία τους για την καταστροφή την οποία υφίστανται; Αποδέχεστε εσείς αυτή τη συμπεριφορά, να μιλάει για «λουλούδες», για «φλώρους», για «τόφαλους» και άλλα τέτοια απαράδεκτα;

Έρχομαι στη σημερινή συζήτηση για το εν λόγω νομοσχέδιο.

Σήμερα εδώ, την ώρα που η Θεσσαλία και η κεντρική Ελλάδα ακόμα μετράνε πληγές από την κακοκαιρία, τη στιγμή που καταστράφηκαν αγροτικές εκτάσεις, καλλιέργειες γης, με ανυπολόγιστο το ύψος των καταστροφών, με σοβαρές ευθύνες για τους δήμους και τις περιφέρειες, καλούμαστε να συζητήσουμε την «αναμόρφωση» -σε εισαγωγικά- του συστήματος διακυβέρνησης Οργανισμών Τοπικής Αυτοδιοίκησης. Πέντε μέρες πριν τις εκλογές, σε μια περίοδο που ο προεκλογικός αγώνας κορυφώνεται, η Κυβέρνηση αποφασίζει να παρέμβει και να ρυθμίσει κατά το δοκούν το σύστημα διακυβέρνησης των ΟΤΑ.

Πρόκειται για μία το λιγότερο εντελώς αδικαιολόγητη στάση ενόψει των αυτοδιοικητικών εκλογών. Για ποιον λόγο τέτοια σπουδή; Ποια είναι η σκοπιμότητα του αιφνιδιασμού, του αποπροσανατολισμού και του αποκλεισμού, αν θέλετε, από τη διαδικασία των κατ’ εξοχήν αρμόδιων;

Όλοι -και σωστά- αυτή τη στιγμή είναι στραμμένοι στην προεκλογική μάχη. Η ίδια η ΚΕΔΕ σάς το έχει επισημάνει επανειλημμένα εκφράζοντας επιφυλάξεις και το επανέλαβε και στην ακρόαση φορέων.

Τι κάνει το συγκεκριμένο νομοσχέδιο; Οριζόντιες συγχωνεύσεις, συνενώσεις, κατάργηση εκατοντάδων νομικών προσώπων δημοσίου δικαίου, επιχειρήσεων, επιτροπών. Παραχωρεί υπερεξουσίες σε δημάρχους και περιφερειάρχες. Υποβαθμίζει και απαξιώνει την Αντιπολίτευση σε ένα καθαρά δημαρχοκεντρικής σύλληψης μοντέλο της τοπικής αυτοδιοίκησης. Υπονομεύει τη συνταγματικά κατοχυρωμένη οικονομική και διοικητική αυτοτέλεια των ΟΤΑ μέσω των συνεχών παρεμβάσεων και ελέγχων της Κυβέρνησης.

Η λογοδοσία και ο εξορθολογισμός των δράσεων της τοπικής αυτοδιοίκησης απαιτούν στοχευμένα μέτρα και ενέργειες. Η θέσπιση ειδικής συνεδρίασης λογοδοσίας της δημοτικής αρχής δεν αποκτά ειδικό χαρακτήρα και διαδικασία, αλλά εντάσσεται επί της ουσίας σε μια γραφειοκρατία η οποία αδυνατεί να παράξει αποτελέσματα. Οι ίδιοι οι εκπρόσωποι των δήμων και περιφερειών εξέφρασαν επιφυλάξεις.

Με δύο άρθρα καταργούνται αυτοδίκαια μέχρι το τέλος του χρόνου νομικά πρόσωπα δημοσίου δικαίου και κοινωφελείς επιχειρήσεις που συστήθηκαν με οποιονδήποτε τρόπο από Οργανισμούς Τοπικής Αυτοδιοίκησης Α΄ βαθμού και λειτουργούν σύμφωνα με τα άρθρα 339 και 242 του ν.3463 του 2006.

Με τρόπο ανορθολογικό -λέμε εμείς-, πρόχειρο και χωρίς καμμία διάκριση, χωρίς απόφαση των ίδιων των δήμων, χωρίς αξιολόγηση δράσεων, χωρίς κριτήρια αποτελεσματικότητας και θέτοντας χρονοδιαγράμματα τα οποία θεωρούμε ότι σε καμμία περίπτωση δεν πρόκειται και δεν μπορούν να υλοποιηθούν, καταργούνται πεντακόσια και πλέον νομικά πρόσωπα δημοσίου δικαίου, στρεβλώνεται πλήρως η φυσιογνωμία των δήμων, υποβαθμίζεται η κοινωνική δράση για τις ευαίσθητες πληθυσμιακά ομάδες, απαξιώνονται και ουσιαστικά καταργούνται οι εκπαιδευτικές πολιτιστικές και αθλητικές δραστηριότητες που κατ’ εξοχήν υλοποιούνταν από τους συγκεκριμένους φορείς. Και σε αυτά πρέπει να προστεθεί και η διακοπή λειτουργίας των σχολικών και δημοτικών επιτροπών για τον ερχόμενο Ιούνιο του 2024.

Από τη μία πλευρά, καταργείτε τα νομικά πρόσωπα δημοσίου δικαίου, από την άλλη επιβαρύνετε τον κρατικό προϋπολογισμό με δαπάνες 2,3 εκατομμυρίων ευρώ για τις δημιουργούμενες νέες θέσεις αντιδημάρχων και άλλα 2,5 εκατομμύρια ευρώ και τη συμμετοχή των μελών των δημοτικών συμβουλίων στις ειδικές επιτροπές λογοδοσίας. Γι’ αυτήν την εξοικονόμηση πόρων συζητάμε;

Ακόμα, το νομοσχέδιο εισάγει ένα ιδιότυπο καθεστώς για την παρακολούθηση των επιδόσεων της τοπικής αυτοδιοίκησης μέσω της δημιουργίας διαδικτυακού κόμβου στο Υπουργείο Εσωτερικών, όπου θα συγκεντρώνονται στοιχεία που θα αφορούν την οικονομική και διοικητική λειτουργία τους και θα δημοσιεύονται δείκτες μέτρησης και αξιολόγησης των επιδόσεών τους, οι οποίοι θα καθορίζονται από τον εκάστοτε Υπουργό.

Η εμπειρία μέχρι στιγμής πάντως από το Υπουργείο Εσωτερικών μάς λέει ότι όσες φορές έχετε αποπειραθεί να βάλετε σύστημα ουσιαστικής αξιολόγησης είναι απλά λόγια του αέρα. Στην πράξη, κανένα πραγματικό σύστημα αξιολόγησης με ουσιαστικούς κριτές και ουσιαστικά κριτήρια δεν έχει τεθεί σε λειτουργία, ακόμα και σήμερα.

Κλείνω, για να μην τρώω χρόνο από τους υπόλοιπους ομιλητές.

Θα πω μόνο δυο λόγια σχετικά με τις διατάξεις για τα καταφύγια ζώων των φιλοζωικών σωματείων.

Το πρόβλημα, κυρίες και κύριοι συνάδελφοι, είναι έντονο και έχει επιταθεί και μετά τις πρόσφατες καταστροφικές πυρκαγιές και πλημμύρες. Η Πανελλήνια Φιλοζωική Περιβαλλοντική Ομοσπονδία, ο κατ’ εξοχήν αρμόδιος φορέας, έχει επισημάνει στη διαβούλευση το μέγεθος του προβλήματος. Το πρόβλημα της νομιμοποίησης των καταφυγίων δεν λύνεται με προτάσεις και με παρατάσεις.

Το νομοσχέδιο δεν έχει καμμία πρόβλεψη για το τι θα γίνει με τα καταφύγια που πλημμύρισαν και καταστράφηκαν από πυρκαγιές και χρειάζεται να εξευρεθούν νέοι χώροι. Επίσης, θεωρούμε ότι το νομοσχέδιο δεν λαμβάνει καμμία σχετική μέριμνα για την επανένταξη χιλιάδων ζώων που είναι αδύνατη λόγω μακροχρόνιου εγκλεισμού ή προβλημάτων υγείας.

Η τοπική αυτοδιοίκηση -και κλείνω με αυτό και ευχαριστώ, κύριε Πρόεδρε, για την ανοχή σας- είναι πυλώνας αποσυγκέντρωσης της εξουσίας και φέρνει κοντά τους πολίτες με τους αιρετούς εκπροσώπους ενδυναμώνοντας στην ουσία τις τοπικές κοινωνίες. Η Κυβέρνηση, δυστυχώς, επιλέγει να αποδιαρθρώσει πλήρως τους δήμους και να υπονομεύσει τη λειτουργία τους με άνωθεν αυθαίρετες αποφάσεις, χωρίς μέτρα δημοσιονομικής εξυγίανσης και χωρίς ουσιαστική λογοδοσία.

Εμείς δεν είμαστε υπέρ αυτής της λογικής, διότι θεωρούμε ότι η αυτοδιοίκηση χρειάζεται ενδυνάμωση και εξυγίανση προς όφελος της κοινωνίας και όχι να οδηγείται σε μαρασμό και σε διάλυση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο τώρα έχει η κ. Κυριακή Μάλαμα.

**ΔΙΟΝΥΣΙΟΣ ΧΑΤΖΗΔΑΚΗΣ:** Εάν ήσουν δήμαρχος, θα έλεγες άλλα.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Εγώ που ήμουν δήμαρχος λέω άλλα από εσένα.

**ΔΙΟΝΥΣΙΟΣ ΧΑΤΖΗΔΑΚΗΣ:** Τα ξέρεις.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Τα ξέρω.

**ΔΙΟΝΥΣΙΟΣ ΧΑΤΖΗΔΑΚΗΣ:** Γι’ αυτό δεν βγήκες τη δεύτερη φορά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Τι λες! Βγήκα Βουλευτής.

**ΔΙΟΝΥΣΙΟΣ ΧΑΤΖΗΔΑΚΗΣ:** Βγήκες Βουλευτής.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, βρισκόμαστε ελάχιστες ημέρες πριν από τον πρώτο γύρο των αυτοδιοικητικών εκλογών και το ερώτημα που τίθεται από όλους είναι ένα: Γιατί σπεύδει η Κυβέρνηση να χειραγωγήσει ακόμα περισσότερο τις δημοκρατικές διαδικασίες και να αλλάξει τα δεδομένα στους δήμους και τις περιφέρειες, στο παρά ένα, κυριολεκτικά, της εκλογικής μάχης;

Τι ακριβώς φοβάται και αποδυναμώνει τις δυνατότητες του θεσμικού ελέγχου των σχετικών πλειοψηφιών του 43% που θα λάβουν, ίσως, κάποιοι δικοί της δήμαρχοι και περιφερειάρχες, εάν εκλεγούν; Γιατί αλλάζει την αρχιτεκτονική των επιτροπών, γιατί αφαιρεί αρμοδιότητες από τα δημοτικά και περιφερειακά συμβούλια και γιατί υποβαθμίζει τους θεσμούς ελέγχου της σχετικής –επαναλαμβάνω- πλειοψηφίας και το ξαναλέω, του 43% που ενδεχομένως θα λάβουν κάποιοι δικοί της μπλε δήμαρχοι και περιφερειάρχες;

Εάν αντιλαμβανόμαστε ορθά τις σκέψεις του αρμόδιου Αναπληρωτή Υπουργού, όπως τις ακούσαμε στην επιτροπή, οι αλλαγές αυτές εισάγονται, για να διασφαλιστεί η κυβερνησιμότητα στους δήμους και στις περιφέρειες με δεδομένο ότι με τον νόμο Βορίδη είναι η πρώτη φορά στην ιστορία της χώρας από τότε που η αυτοδιοίκηση έγινε αιρετή και όχι διορισμένη που οι δήμαρχοι και οι περιφερειάρχες θα είναι αιρετοί μειοψηφίας του 43% και όχι του 51%. Αυτό σας αναγκάζει να δημιουργήσετε συγκεντρωτικές δομές, γιατί ξέρετε ότι θα αμφισβητηθεί η πολιτική νομιμοποίηση αυτών των αιρετών επί του πεδίου και επί της καθημερινότητας στην άσκηση της πολιτικής τους.

Με άλλα λόγια, η βιασύνη σας να βάψετε τον αυτοδιοικητικό χάρτη μπλε με μειοψηφικούς αιρετούς σας αναγκάζει να δημιουργείτε συγκεντρωτικούς θεσμούς και να καταφεύγετε σε υδροκέφαλες ρυθμίσεις ως προς την καθημερινότητα και τη λειτουργία της αυτοδιοίκησης. Υπερσυγκεντρώνετε, λοιπόν, εξουσίες σε μία επιτροπή συγχωνεύοντας όλες τις υπόλοιπες, δημιουργείτε τεχνικές πλειοψηφίες και αφαιρείτε ζωτικό χώρο από τα δημοτικά συμβούλια. Αυτός ο δρόμος, όμως, είναι λάθος και απαξιώνει, τελικά, τον ίδιο τον θεσμό της αυτοδιοίκησης απέναντι και στους πολίτες, αλλά και στους ανθρώπους που είναι υποψήφιοι και που κατέρχονται τώρα όλο αυτό το χρονικό διάστημα στις αυτοδιοικητικές εκλογές.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Το δεύτερο σημαντικό ζήτημα που προσεγγίζει το νομοσχέδιο είναι η κατάργηση των νομικών προσώπων των δήμων και η μεταφορά των αρμοδιοτήτων τους στον κεντρικό διοικητικό κορμό τους. Μας προβλημάτισε σοβαρά το ζήτημα. Συζητήσαμε με στελέχη τέτοιων νομικών προσώπων σε μικρούς δήμους της περιφέρειας και, κατά τη γνώμη μας, το θέμα παρουσιάζει σοβαρότατες συνθετότητες που σχετίζονται με την στελέχωση σε προσωπικό των ίδιων των νομικών προσώπων και με τη στελέχωση σε προσωπικό των ίδιων των δήμων.

Σε μικρούς δήμους η ευελιξία ενδεχομένως να αποτελεί μια λύση απέναντι στο τεράστιο πρόβλημα της υποστελέχωσης των δήμων της επαρχίας. Ίσως να είναι πιο εύκολο σε ένα ευέλικτο νομικό πρόσωπο να οργανώσει τη λειτουργία ενός βρεφονηπιακού σταθμού σε έναν δήμο κάτω των δέκα χιλιάδων κατοίκων, ο όποιος δήμος, όμως, παρουσιάζει πολύ σοβαρά οργανικά κενά στο γενικό οργανόγραμμά του. Και να μην κρυβόμαστε, να συμπληρώσουμε ότι οι περισσότεροι δήμοι της χώρας είναι πραγματικά υποστελεχωμένοι. Από την άλλη, βέβαια, ενδέχεται σε έναν μεγαλύτερο δήμο με σοβαρή στελέχωση να είναι πιο εποικοδομητικό να συγκεντρωθούν οι δομές στην κεντρική του διοίκηση.

Αυτό, λοιπόν, που θα έπρεπε να γίνει και θα έπρεπε να το πάρετε σοβαρά υπ’ όψιν σας είναι μια αξιολόγηση της κατάστασης, να δοθεί στους δήμους η δυνατότητα να παρουσιάσουν τα δεδομένα που σχετίζονται με τα νομικά τους πρόσωπα και να εισηγηθούν οι ίδιοι οι δήμοι πώς πραγματικά θέλουν να προχωρήσουν. Συνεπώς, θα ήταν καλύτερο εάν δίναμε έναν μεταβατικό χρόνο στη διάταξη με ταυτόχρονη δυνατότητα στους δήμους να αιτιολογήσουν τη διατήρηση των νομικών προσώπων που τους είναι απαραίτητα.

Κυρίες και κύριοι Βουλευτές, να δείξουμε εμπιστοσύνη στην αυτοδιοίκηση. Να δείξουμε εμπιστοσύνη στο θέμα αυτό και να την αφήσουμε να αξιολογήσει η ίδια τα δεδομένα και να υποβάλει σε εύλογο χρονικό διάστημα τις θέσεις της. Να της υποβάλει απέναντι στην Κυβέρνηση. Γιατί δεν τους ακούτε;

Εμείς, λοιπόν, πιστεύουμε ότι ως προς τη θεσμική αρχιτεκτονική της δημοκρατικής λειτουργίας των δήμων και των περιφερειών, το νομοσχέδιο κινείται σε εντελώς αρνητική κατεύθυνση αποδυναμώνοντας την πραγματική δυνατότητα έκφρασης των τοπικών κοινωνιών μέσα στην αυτοδιοίκηση. Και μας προξενεί πολύ αρνητική εντύπωση το γεγονός ότι αυτό συμβαίνει αιφνιδιαστικά, μόνο μερικές μέρες πριν τις αυτοδιοικητικές εκλογές. Γι’ αυτό, λοιπόν, καλούμε τους πολίτες να λάβουν πολύ σοβαρά υπ’ όψιν τους αυτές τις κυβερνητικές μεθοδεύσεις και να δώσουν πραγματική δύναμη στο αυτοδιοικητικό κίνημα που πιστεύει στον εποικοδομητικό δημοκρατικό έλεγχο, στη δημοκρατική λογοκρισία, λογοδοσία και τη διαφάνεια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Μάλαμα.

Επόμενος ομιλητής είναι ο κ. Μακάριος Λαζαρίδης, Βουλευτής της Νέας Δημοκρατίας, για επτά λεπτά.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι: Τοπική αυτοδιοίκηση, ο καθρέφτης των τοπικών κοινωνιών. Το επίπεδο διακυβέρνησης που βρίσκεται πιο κοντά στον πολίτη. Ο θεσμός ο οποίος διαχειρίζεται την καθημερινότητα και έχει στο επίκεντρο τη βελτίωση της ποιότητας ζωής των ανθρώπων, διαδραματίζοντας παράλληλα κρίσιμο ρόλο στη δημοκρατία και την κοινωνική ανάπτυξη. Είναι ένας από τους βασικούς πυλώνες του κράτους, άρρηκτα συνδεδεμένος με την ευημερία και την πρόοδο της πατρίδας μας.

Η ισχυρή τοπική αυτοδιοίκηση, άλλωστε, συνεπάγεται ισχυρές και συνεκτικές κοινωνίες με την κινητοποίηση των κατά τόπους αναπτυξιακών παραγωγικών δυνάμεων. Έτσι είναι ή θα έπρεπε τουλάχιστον να είναι η μορφή της τοπικής αυτοδιοίκησης στην Ελλάδα του 2023, συναγωνιζόμενη και όχι για τα αγωνιζόμενη την κεντρική διοίκηση του κράτους.

Δυστυχώς, τα πράγματα δεν είναι πάντα τα επιθυμητά και κάποιες φορές -μάρτυρες είμαστε όλοι μας- διαπιστώνονται δυσλειτουργίες και έλλειψη οργάνωσης στους δήμους και τις περιφέρειες της χώρας. Και αυτό, ενώ ουδέποτε υπήρχαν περισσότεροι διαθέσιμοι πόροι για την αυτοδιοίκηση απ’ ότι σήμερα, προκειμένου να υλοποιηθούν μια σειρά από σημαντικά έργα προς όφελος πάντα των τοπικών κοινωνιών.

Στην άρση αυτών των δυσλειτουργιών, την καλύτερη οργάνωση και το συμμάζεμα των Οργανισμών Τοπικής Αυτοδιοίκησης με όρους διαφάνειας και δημόσιας λογοδοσίας έρχεται να συμβάλει το εν λόγω σχέδιο νόμου. Είναι μια βαθιά μεταρρύθμιση στην οργάνωση και λειτουργία των ΟΤΑ Α΄ και Β΄ βαθμού. Με αφορμή εξάλλου τις εκλογές της προσεχούς Κυριακής, το συγκεκριμένο σχέδιο από τη στιγμή που θα γίνει νόμος του κράτους, θα αποτελεί ουσιαστικά ένα νέο πλαίσιο λειτουργίας για τους νέους αιρετούς που θα επιλέξουν οι πολίτες να τους διοικήσουν για την επόμενη πενταετία.

Περίπου δυόμισι μήνες πριν αυτοί αναλάβουν, θα έχουν τη δυνατότητα να γνωρίζουν τις αλλαγές και τη νέα οργανωτική δομή του δήμου τους, μετά και την ενσωμάτωση των πεντακοσίων περίπου νομικών προσώπων δημοσίου δικαίου και κοινωφελών επιχειρήσεων στον πυρήνα λειτουργίας του δήμου.

Είναι μία σημαντική δομική αλλαγή στο ισχύον σύστημα, όπως με εξαιρετικό τρόπο ανέλυσε και ο εισηγητής μας κ. Νικολακόπουλος, που αφορά θέματα εξορθολογισμού και διαφάνειας με απόλυτη, φυσικά, εγγύηση της ομαλής λειτουργίας και πλήρους μετάβασης όλου του προσωπικού με οποιαδήποτε σχέση εργασίας στους δήμους.

Το ίδιο θα ισχύσει και για τη διαχείριση των σχολικών μονάδων που σήμερα γίνεται από τις σχολικές επιτροπές, οι οποίες θα περάσουν επίσης στους δήμους. Τα κονδύλια που χρειάζεται ένα σχολείο για θέρμανση ή για βελτίωση των εγκαταστάσεών του θα τυγχάνουν πλέον κεντρικής διαχείρισης.

Η φιλοσοφία της απόφασης για μεταφορά του προσωπικού, των πόρων και των αρμοδιοτήτων τους στον κεντρικό πυρήνα των δήμων έγκειται στη διασφάλιση της καλύτερης διαχείρισης των πόρων, της πιο αποτελεσματικής κατανομής αρμοδιοτήτων, στο προσωπικό και βεβαίως, οικονομιών κλίμακας από την ενοποίηση των προμηθειών και των υπηρεσιών.

Κυρίες και κύριοι συνάδελφοι, σημαντική καινοτομία στο νομοσχέδιο θεωρείται και η δρομολόγηση συνεδρίασης ελέγχου πεπραγμένων δημοτικής και περιφερειακής αρχής -άρθρα 7 και 17- η οποία προσομοιάζει στο μοντέλο του κοινοβουλευτικού ελέγχου, ενισχύοντας έτσι τον δημόσιο έλεγχο των πεπραγμένων των αυτοδιοικητικών αρχών. Η αυξημένη αυτή λογοδοσία αναμφίβολα θα ενισχύσει την κλονισμένη σχέση εμπιστοσύνης μεταξύ δημοτών και δήμων.

Βέβαια, πολλά έχουν να γίνουν ακόμα για την καλύτερη απόδοση της τοπικής αυτοδιοίκησης, μεταξύ άλλων η σύνταξη του νέου Ενιαίου Κώδικα Αυτοδιοίκησης που θα συζητήσει η Κυβέρνηση με τη νέα Διοίκηση της ΚΕΔΕ, η οποία θα εκλεγεί στις αρχές του 2024, ώστε να μπει φρένο στην πολυνομία και την ερμηνεία της νομοθεσίας κατά το δοκούν. Έτσι, θα γνωρίζει πλέον καθένας τον ρόλο του και τις αρμοδιότητές του, αναλαμβάνοντας τις ευθύνες των λόγων και των πράξεών του.

Το αντιμετωπίσαμε, κύριε Υπουργέ, αρκετές φορές στο παρελθόν, όταν ιδίως κατά την αντιμετώπιση ακραίων φυσικών φαινομένων μπερδεύονταν οι γραμμές. Ο ένας επέρριπτε την ευθύνη στον άλλο και τελικά η εξυπηρέτηση του πολίτη γινόταν μετ’ εμποδίων. Είναι κάτι που θα πρέπει να το διευθετήσουμε άμεσα, καθώς οι προκλήσεις που έχουμε μπροστά μας είναι πολλές και κυρίως επικίνδυνες.

Επιπλέον, κύριε Υπουργέ, θα πρέπει η Κυβέρνησή μας να αντιμετωπίσει και ένα ακόμη σημαντικό πρόβλημα, κατά την άποψή μου. Μέχρι σήμερα -και σε αυτό νομίζω ότι θα συμφωνήσουμε όλοι μας σε αυτήν εδώ την Αίθουσα- οι διοικητικές μεταρρυθμίσεις στην Ελλάδα είχαν αποσπασματικό χαρακτήρα. Αφορούσαν είτε μεμονωμένα επίπεδα του όλου διοικητικού συστήματος είτε μεμονωμένους τομείς ή υποτομείς της δημόσιας πολιτικής. Καμμία μεταρρύθμιση δεν εστίασε στο συνολικό σύστημα διοίκησης και στο σύνολο των δημόσιων πολιτικών, όπου εμπλέκονται όλες οι διοικητικές βαθμίδες. Η έμφαση όλων των μεταρρυθμίσεων περιοριζόταν στην ανακατανομή διοικητικών αρμοδιοτήτων και όχι στη συμμετοχική διακυβέρνηση, η οποία εμπεριέχει μηχανισμούς και διαδικασίες εταιρικού σχεδιασμού, συντονισμού, εφαρμογής, εποπτείας, παρακολούθησης, αξιολόγησης και αναθεώρησης ανά τομέα δημόσιας πολιτικής.

Περιμένω, λοιπόν, ως κυβερνητικός Βουλευτής ενός κόμματος που πιστεύει και υλοποιεί μεταρρυθμίσεις να προχωρήσουμε πιο ουσιαστικά, πιο γρήγορα και φυσικά, πιο αποτελεσματικά. Και ναι, το συγκεκριμένο σχέδιο νόμου δεν λύνει όλα τα προβλήματα της τοπικής αυτοδιοίκησης και δεν αντιμετωπίζει τις παθογένειες που σας ανέφερα. Όμως, αποτελεί ένα μεγάλο βήμα για την εξομάλυνση της λειτουργίας της με διαφανείς διαδικασίες και σταθερά προς όφελος των πολιτών και γι’ αυτό, κύριε Υπουργέ, σας αξίζουν συγχαρητήρια. Άλλωστε, η ποιότητα ζωής των πολιτών είναι το μεγάλο μας στοίχημα και με τη σημερινή μεταρρύθμιση πετυχαίνουμε μία σπουδαία νίκη προς αυτή την κατεύθυνση.

Γι’ αυτό, κυρίες και κύριοι συνάδελφοι, σας καλώ να ψηφίσουμε όλοι μαζί το νομοσχέδιο, αφήνοντας πίσω τα μικροκομματικά οφέλη και προτάσσοντας το κοινό καλό. Ας δείξουμε στην κοινωνία ότι μπορούμε, έστω και στα βασικά, να συνεννοηθούμε και να πάμε τη χώρα μας βήματα προς τα εμπρός.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Καλείται στο Βήμα ο Πρόεδρος της Κοινοβουλευτικής Ομάδας του κόμματος Νίκη κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, κυρίες και κύριοι συνάδελφοι, η χθεσινή ανακοίνωση των δημογραφικών στοιχείων από την ΕΛΣΤΑΤ θα έπρεπε σήμερα να είναι το μόνο θέμα συζήτησης στην Αίθουσα αυτή. Οι αριθμοί είναι αμείλικτοι και δεν είναι ανάγκη στην Κυβέρνηση ή σε αυτή την Αίθουσα να ασπάζεστε την προτεραιότητα της Νίκης, το σύνθημά μας: «Για παιδιά και παιδεία!», για να αντιληφθείτε ότι μιλάμε για τη βιολογική εξάλειψη των Ελλήνων. Όλα τα υπόλοιπα θέματα χάνουν το νόημά τους, όταν έχουμε τέτοιες επίσημες ανακοινώσεις για τα στοιχεία φυσικής κίνησης του πληθυσμού το 2022. Ευρισκόμαστε ενώπιον μιας σιωπηρής άλωσης, όπως προσφυώς ονομάστηκε. Διψήφιο ποσοστό μείωσης γεννήσεων σε έναν χρόνο; Από τις ογδόντα πέντε χιλιάδες τριακόσιες σαράντα έξι γεννήσεις το 2021 στις εβδομήντα έξι χιλιάδες πεντακόσιες σαράντα μία πέρυσι, 10,3% κάτω σε έναν χρόνο παρακαλώ! Μα, τι έγινε εδώ; Πόλεμο είχαμε; Και οι θάνατοι σταθερά ψηλά, εκατόν σαράντα χιλιάδες οκτακόσιοι ένας φέτος. Επομένως, ένα αρνητικό ισοζύγιο εξήντα τεσσάρων χιλιάδων διακοσίων εξήντα ανθρώπων για τη χώρα μας, μια πόλη σαν τη Χαλκίδα χαμένη σε έναν χρόνο!

Τέλος, ας σημειωθεί ότι ο αριθμός των Ελληνίδων μητέρων κατέρρευσε από εβδομήντα πέντε χιλιάδες διακόσιες εβδομήντα έξι το 2021 σε εξήντα επτά χιλιάδες εννιακόσιες εξήντα το 2022. Πόσα περισσότερα δημοτικά σχολεία θα κλείσετε στα επόμενα χρόνια;

Σημειώνω ότι από την πρώτη χρονιά των μνημονίων, από το 2010, μέχρι πέρυσι χάσαμε το 1/3 των γεννήσεων και οι θάνατοι αυξήθηκαν κατά 30%. Σβήνει ο ελληνισμός, είμαστε ουραγοί στις γεννήσεις στην Ευρώπη, χάνεται η Ελληνίδα και ο Έλληνας και εμείς ερχόμαστε εδώ να συζητήσουμε αυτούς τους πρώτους μήνες της νέας κυβερνητικής σας θητείας με ποιους τρόπους θα κρύψετε την εκποίηση της δημόσιας περιουσίας, τις αντεργατικές διατάξεις, την καταστρατήγηση των ατομικών ελευθεριών μέσω των νέων ταυτοτήτων, την επιπλέον φορολόγηση.

Όμως τι βρίσκεται πίσω από το δημογραφικό μας ζήτημα; Η οικονομία; Ναι, γίνεται όλο και πιο δύσκολο για ένα νέο ζευγάρι να κάνει παιδί, να αποκτήσει προσιτή στέγη, να εργαστεί με αξιοπρέπεια, να αφήσει την Κυριακή ανέγγιχτη για την ποιοτική επαφή των γονέων με τα παιδιά και βέβαια, όλο και περισσότερο απούσα είναι η κυβερνητική μέριμνα για στήριξη της ελληνικής οικογένειας ή της πολυτεκνίας. Μήπως είναι μόνο οικονομική πίεση; Δεν είναι και πολιτισμική; Τα σχολικά βιβλία, που παραβιάζουν τη συνταγματική τους αποστολή, που τα απεχθάνονται γονείς και παιδιά, αλλά που όλως περιέργως τόσο αγαπά το Υπουργείο Παιδείας, μόνο για οικογενειακές αξίες δεν μιλούν.

Κοιτάξτε και τον αληθινό παιδαγωγό της εποχής μας, τον τρίτο γονέα, όπως έξυπνα ονομάστηκε, δηλαδή τις οθόνες, την τηλεόραση, το διαδίκτυο. Πού θα βρείτε έστω μια ελάχιστη προβολή της παραδοσιακής, δηλαδή της κανονικής, οικογένειας; Αυτό που συναντάμε είναι καταναλωτικό πνεύμα, ηδονοθηρία και ένας άκριτος και άκρατος ατομισμός.

Θα σας διαβάσω το κείμενο ενός μεγάλου Έλληνα προτού σας αποκαλύψω το όνομα: «Στην εποχή μας η Ελλάδα υποφέρει από γενική ατεκνία και ολιγανθρωπία, ένεκα της οποίας και οι πόλεις ερημώθηκαν και η παραγωγή σταμάτησε, μολονότι δεν έγιναν πόλεμοι. Και όλα αυτά, γιατί οι άνθρωποι αγαπούν την πολυτέλεια, το χρήμα και την τεμπελιά και δεν επιθυμούν ούτε να παντρεύονται ούτε παντρευόμενοι να αναθρέψουν παιδιά, αλλά το πολύ ένα ή δύο για να τα αφήσουν πλούσια και να τα μεγαλώσουν με σπατάλη, χωρίς να αντιλαμβάνονται πόσο με αυτό τον τρόπο η κακοδαιμονία αυξάνεται». Το κείμενο αυτό, κυρίες και κύριοι, γράφτηκε πριν από είκοσι δύο αιώνες. Το έγραψε ο ιστορικός Πολύβιος τον 2ο π.Χ. αιώνα. Το συνέγραψε παραμονές της εποχής όπου σβήνει το φως της ελευθερίας στον ελληνικό χώρο και υποδουλωνόμαστε στους Ρωμαίους. Η δημογραφική κατάρρευση οδήγησε κυρίως στην ήττα του Ελληνισμού. Αν νομίζετε ότι η ιστορία δεν επαναλαμβάνεται, κάνετε λάθος.

Σας μεταφέρω και πιο πρόσφατα προφητικά λόγια του σπουδαίου, αείμνηστου πια, ακαδημαϊκού Παναγιώτη Κονδύλη που προ τριάντα ετών προειδοποιούσε με τα εξής λόγια: «Ας υπογραμμίσουμε ακόμη μια φορά ότι η βαθύτερη αιτία της αύξουσας τουρκικής πίεσης πάνω στην Ελλάδα δεν είναι ούτε πολιτισμική ούτε στενά πολιτική και παροδική, αλλά έγκειται στη συνεχή διεύρυνση της διαφοράς ανάμεσα στο γεωπολιτικό δυναμικό των δύο χωρών. Σε ορισμένους κρίσιμους τομείς, όπως ο δημογραφικός, ξέρουμε από τώρα ότι το παιχνίδι είναι χαμένο».

Κυρίες και κύριοι συνάδελφοι, βρισκόμαστε εδώ στο όνομα του ελληνικού λαού. Αν αυτός, που είναι ο εντολέας μας, βρίσκεται σε κίνδυνο ιστορικού αφανισμού, έχουμε ύψιστο χρέος να πράξουμε καθετί δυνατόν για την επιβίωσή του. Και σας παρακαλώ, αφήστε τις παραδοξολογίες περί αντικατάστασης των Ελλήνων από Αφροασιάτες. Η πατρίδα μας δεν είναι ούτε εθνολογικό πάρκο ούτε χώρος πειραμάτων κοινωνικής μηχανικής. Η δημογραφική μας πληγή αποτελεί το κατ’ εξοχήν μόνιμο εθνικό πένθος. Καλύτερα να καλύψουμε με στάχτη τα μαλλιά μας, όπως έκαναν οι αρχαίοι για να θρηνήσουν, αντί να ωραιοποιούμε τον εφιάλτη.

Ας αφήσετε τις ποικίλες θριαμβολογίες για τους οίκους αξιολόγησης και για τον δήθεν εκσυγχρονισμό της κάρτας του πολίτη και για τη δήθεν σωστή πλευρά της ιστορίας. Σας πληροφορώ ότι η ιστορία σήμερα μας φτύνει κι εσείς νομίζετε ότι βρέχει. Η χώρα μας τελειώνει και εσείς βαυκαλίζεστε με ψέματα για ανάπτυξη, για διεθνή ισχύ, ακόμη και για το αξιοπερίεργο που ακούστηκε τελευταία, για τον λεγόμενο «σύγχρονο», αν υπάρχει τέτοιο πράγμα, πατριωτισμό. Ο πατριωτισμός είναι ένας, και του Παύλου Μελά και των αγωνιστών του ΄40. Και σήμερα ένας και διαχρονικός ο πατριωτισμός. Για να εμποδίσουμε την πορεία μας προς τον Καιάδα των εθνών, περιμένουμε από την Κυβέρνηση να κάνει πολύ σοβαρότερη προσπάθεια από το να απαξιώνει τον πατριωτισμό και να εφευρίσκει τον λεγόμενο «σύγχρονο», όπως προείπα.

Αν θέλουμε πραγματικό πατριωτισμό, ας υπερασπιστούμε την ελληνική παραδοσιακή οικογένεια. Και αν μας λείπουν άμεσα εργατικά χέρια για την αγροτική μας παραγωγή, ας ξεχάσουμε τις νομιμοποιήσεις παράνομων μεταναστών και ας προσφέρουμε στέγη και μέλλον στους ξεριζωμένους Χριστιανούς Αρμένιους του Ναγκόρνο Καραμπάχ. Ας φιλοξενήσουμε στην Ελλάδα όσους πρόσφυγες από το Αρτσάχ το επιθυμούν. Είναι το ελάχιστο που μπορεί να πράξει η χώρα μας σε αυτή τη δύσκολη στιγμή που περνάει ο αδελφός αρμενικός λαός, με τον οποίον έχουμε παράλληλη χιλιόχρονη πορεία. Και η αρμενική ιστορία, ως γνωστόν, στάζει αίμα από τις γενοκτονίες της τουρκικής θηριωδίας. Εξάλλου, μπουκώσαμε από την δήθεν ελληνοτουρκική φιλία, χορτάσαμε από κυβερνητικές δηλώσεις για το Διεθνές Δίκαιο και τη διεθνή νομιμότητα. Πού είναι το Διεθνές Δίκαιο για τους Αρμένιους; Οι Τούρκοι και οι Αζέροι είναι φίλοι μας υπεράνω του Διεθνούς Δικαίου και δεν το ξέρουμε;

Η δημογραφική πολιτική είναι και αμυντική πολιτική και εξωτερική πολιτική σε ένα διεθνές περιβάλλον που ολοένα και αγριεύει. Επικαλούμαι και πάλι τον προφητικό πριν από τριάντα χρόνια λόγο του Παναγιώτη Κονδύλη, Έλληνα ακαδημαϊκού που διέπρεψε στο εξωτερικό, αλλά η πατρίδα τού αρνήθηκε έδρα καθηγητή: «Η Ελλάδα μεταβάλλεται σταθερά σε χώρα με περιορισμένα κυριαρχικά δικαιώματα, δηλαδή δικαιώματα των οποίων η κυρίαρχη άσκηση εξαρτάται από τη βούληση και τις αντιδράσεις τρίτων, ενώ παράλληλα η στάση της γίνεται όλο και περισσότερο παθητική ή αντιφατική.

Η διακήρυξη «δεν παραχωρούμε τίποτε» δεν έχει έμπρακτο αντίκρισμα, όταν η χώρα μας εκλιπαρεί σε κρίσιμες ώρες τις μεσολαβητικές προσπάθειες των Ηνωμένων Πολιτειών, ξέροντας εκ των προτέρων ότι αυτές θα πληρωθούν με παραχωρήσεις ή όταν αποσύρει χωρίς χειροπιαστά ανταλλάγματα το βέτο της για την τελωνειακή ένωση της Τουρκίας με την Ευρωπαϊκή Ένωση, αποδεικνύοντας έτσι άθελά της πόσο είναι πιθανό να μετατραπεί σε δορυφόρο της Τουρκίας, ακριβώς μέσω του ευρωπαϊκού δρόμου και της επιρροής των Ευρωπαίων εταίρων.

Ο κίνδυνος πολέμου θα απομακρύνεται, οι ψευδαισθήσεις θα αυγατίζουν και η παράλυση θα γίνεται ακόμη ηδονικότερη, εφόσον η υποχωρητικότητα θα αμείβεται με αμερικανικούς και ευρωπαϊκούς επαίνους που τους χρειάζεται κατεπειγόντως ο εκσυγχρονιζόμενος Βαλκάνιος και, επίσης, με δάνεια και δώρα για να χρηματοδοτείται ο παρασιτικός καταναλωτισμός.». Αυτά τα σημαντικά του Παναγιώτη Κονδύλη.

Κυρίες και κύριοι συνάδελφοι, έρχομαι και στα θέματα του νομοσχεδίου. Δυστυχώς το νομοσχέδιο έχει λανθασμένο τίτλο. Θα έπρεπε να μιλά όχι για αναμόρφωση, αλλά για παραμόρφωση του συστήματος διακυβέρνησης της τοπικής αυτοδιοίκησης. Δεν θα αναφερθώ στον παράλογο συγκεντρωτισμό και την υπερεξουσία που μεταφέρεται στους δήμους, κάτι που εξυπηρετεί την κομματοκρατία. Έχουν καλύψει τη θεματολογία άλλοι άξιοι συνάδελφοι της Νίκης, αλλά και άλλων πολιτικών ομάδων.

Θα μείνω ιδιαιτέρως στη βιασύνη της Κυβέρνησης να καταθέσει το συγκεκριμένο νομοσχέδιο μόλις λίγες ημέρες πριν από τις αυτοδιοικητικές εκλογές, γεγονός που δείχνει ανοχή, αλλά και βαθιά περιφρόνηση προς τους δημοκρατικούς θεσμούς. Αγνοείτε επιδεικτικώς τους κατ’ εξοχήν εμπλεκόμενους νομοθετώντας σαρωτικές αλλαγές μερικά εικοσιτετράωρα προτού εκλεγούν εκείνοι που θα αναλάβουν τα ηνία της τοπικής αυτοδιοίκησης για τα επόμενα χρόνια.

Δεν ρωτάτε και δεν ακούτε ουσιαστικά κανέναν. Η διαβούλευση είναι για τα μάτια του κόσμου. Ακολουθείτε κάκιστη νομοθετική πρακτική. Αρκεί να σημειωθεί πως με το νομοσχέδιο αυτό η μειοψηφία εκφυλίζεται στην εκπροσώπησή της στις δημοτικές ή περιφερειακές επιτροπές. Σε πενταμελή επιτροπή η μειοψηφία θα εκλέγει ένα μέλος, σε επταμελή η μειοψηφία θα έχει δύο μέλη, ενώ σε εννεαμελή η μειοψηφία θα εκλέγει τρία μέλη. Αχρηστεύετε, δηλαδή, την όποια δυνατότητα ελέγχου της κάθε δημοτικής αρχής.

Η εμμονή σας για έλλειμμα δημοκρατίας αποδείχτηκε και από τις πρόσφατες δηλώσεις του κυρίου Πρωθυπουργού. Παρακίνησε τους εκλογείς να ψηφίσουν τους γαλάζιους υποψηφίους σε περιφέρειες και μεγάλους δήμους, αλλά με ποιο επιχείρημα; Ότι αυτοί οι υποψήφιοι μπορούν να εξυπηρετήσουν αύριο τα αναπτυξιακά σχέδια που έχει εκπονήσει η Κυβέρνηση. Για τον κ. Μητσοτάκη, δηλαδή, το κράτος παραλύει και είναι ανίκανο να προωθήσει την ανάπτυξη εάν δεν περνάει μέσα από την κομματοκρατία. Αυτό είναι το επιτελικό κράτος, το κομματικό κράτος; Λυπούμαστε για τη νοοτροπία σας. Αυτή τη νοοτροπία θα αγωνιστεί να καταργήσει η Νίκη.

Στο πλαίσιο αυτής της κακής κομματικής νοοτροπίας είναι και ο κομματικός διορισμός των διοικητών σε ανεξάρτητες αρχές και στη δημόσια διοίκηση. Είναι μία πρακτική που βρίσκει τη Νίκη εντελώς αντίθετη. Έχετε υποτάξει τη νομοθετική, την εκτελεστική εξουσία και τη δημόσια διοίκηση κάτω από την κομματική μπότα.

Φυσικά, υπάρχουν και στιγμές που δεν σας βγαίνουν τα κουκιά, όπου επιστρατεύετε δημιουργικά μαθηματικά, αλλά και δεκανίκια. Τρανταχτό το πρόσφατο παράδειγμα της αντισυνταγματικής εκλογής διοικήσεων σε ΕΣΡ και ΑΔΑΕ, όπου ξεχάσαμε και τα μαθηματικά που ξέραμε ότι δεκαέξι στους είκοσι επτά δεν αποτελούν πλειοψηφία 3/5.

Φυσικά, για τον κύριο που σας πρόσφερε απλόχερα τη δήθεν πλειοψηφία με δεκανίκι δύο ψήφων και που αποφάσισε σήμερα να θολώσει τα νερά εκτοξεύοντας ψεύδη εναντίον της Νίκης, τον πληροφορούμε ότι δεν θα ασχοληθούμε μαζί του. Είναι αρχή της Νίκης ότι οι πολιτικοί πρέπει να ασχολούνται με τα πραγματικά προβλήματα του λαού και όχι ο λαός με τα προσωπικά προβλήματα των πολιτικών.

(Χειροκροτήματα από την πτέρυγα της Νίκης)

Κυρίες και κύριοι συνάδελφοι, θα κλείσω πάλι με αναφορά στο υπ’ αριθμόν ένα εθνικό μας πρόβλημα που είναι θέμα ζωής και θανάτου για το έθνος μας, το δημογραφικό. Να μη μας διαφεύγει ότι η πατρίδα μας όταν ήταν σκλαβωμένη, ξεκίνησε τον αγώνα για την ελευθερία με πολυτεκνία και σήμερα που είμαστε ελεύθεροι καταλήξαμε στην ατεκνία και οδηγούμαστε, αν δεν αλλάξουν τα πράγματα, σε ιστορική ευθανασία. Τι λείπει; Λείπει το φρόνημα και οι αξίες της Ρωμιοσύνης και ιδιαίτερα η Ελληνίδα η μάνα, η Ρωμιά.

Διαβάζω, επιλογικώς, ένα κείμενο που αναφέρεται σε ένα περιστατικό του 1828 και μιλάει για τη μεγαλοσύνη του έθνους μας και κυρίως της μάνας της Ελληνίδας, της Ρωμιάς, που είναι η ψυχή της οικογένειας. Είναι γραμμένο από Γάλλο περιηγητή και αναφέρεται στο νησί της Μήλου.

Την 1η Φεβρουαρίου 1828 διηγείται ο Γάλλος περιηγητής: ««Την ώρα που ξεκουραζόμασταν από το ανέβασμά μας στο Κάστρο της Μήλου, είδαμε να πλησιάζει προς το μέρος μας μία γυναίκα που κρατούσε στο ένα χέρι μια στάμνα και στο άλλο ένα κοριτσάκι, ενώ ένα άλλο κοριτσάκι έτρεχε γύρω της. Στον ώμο της κρατούσε κάτι που όταν μας πλησίασε είδαμε ότι ήταν ένα τρίτο παιδί καλά φασκιωμένο. Της ζήτησα να μου δώσει λίγο νερό. Σήκωσε το σταμνί της και μου έγνεψε να πιω.

Εν τω μεταξύ, ο σύντροφός μου που μιλούσε άριστα τα νέα ελληνικά άρχισε να παίζει με το μεγαλύτερο από τα κοριτσάκια. Έτσι αναπτύχθηκε μεταξύ μας μια οικειότητα. Τη ρώτησα για τη ζωή τους. Μου είπε ότι ο άντρας της ήταν άλλοτε εύπορος γεωργός, είχαν σπίτι καλό, ένα μεγάλο χωράφι και ένα περιβόλι και κατόρθωναν να ζουν με την οικογένειά τους πολύ καλά. Ωστόσο, δεν δίστασε να τα εγκαταλείψει όλα και να τρέξει κοντά στους συμπατριώτες του μόλις άρχισε ο αγώνας για την ανεξαρτησία. Οι Τούρκοι για αντίποινα όταν πέρασαν από το νησί, έκαψαν το σπίτι και ρήμαξαν τα κτήματα. Τώρα ζουν πολύ φτωχά και πρέπει να ξαναπεράσουν χρόνια για να καλυτερέψει η ζωή τους.

Τη ρώτησα για να τη δοκιμάσω αν βλέποντας τη φτώχεια μέσα στην οποία μεγάλωναν τα παιδιά τους, δεν νοσταλγούσε τις χωρίς στενοχώριες ημέρες που περνούσαν τον καιρό της τουρκικής κατοχής. Δεν περίμενα ποτέ ότι τα λόγια μου θα έφερναν ένα τέτοιο αποτέλεσμα. Η Ελληνίδα μάνα της Μήλου σηκώθηκε απότομα, άρπαξε στα χέρια της το φασκιωμένο μωρό και ρίχνοντάς μου ένα βλέμμα γεμάτο μίσος και περιφρόνηση μου είπε: «Να ποθούμε την εποχή που είμαστε σκλάβοι στο έλεος ενός βαρβάρου που μπορούσε να μας αρπάξει τους άντρες μας, τα αδέρφια μας, τα παιδιά μας, εμάς τις ίδιες; Όχι. Χίλιες φορές καλύτερα να ζω με ψωμί και ελιές και να νοιώθω πως είμαι ελεύθερη και μάνα ελεύθερων παιδιών».

Αυτό θέλει η πατρίδα μας, μάνες που θα μεγαλώνουν ελεύθερα Ελληνόπουλα.

Σας ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Πρόεδρο.

Καλείται στο Βήμα η κ. Καλλιόπη Βέττα, Βουλευτής του ΣΥΡΙΖΑ και μετά ακολουθεί ο κ. Πλεύρης, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, να αφήνουμε να μιλούν δύο, τρεις Βουλευτές τουλάχιστον! Δεν γίνεται αυτό το πράγμα.

**ΠΡΟΕΔΡΕΥΩΝ (Βασίλειος Βιλιάρδος):** Έχει κατεπείγον, κυρία συνάδελφε.

**ΑΘΑΝΑΣΙΟΣ ΠΛΕΥΡΗΣ:** Έξι Βουλευτές άφησα να μιλήσουν, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το καταλαβαίνετε ότι δεν το λέω για σας.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Το σημερινό νομοσχέδιο, κυρίες και κύριοι συνάδελφοι, συνιστά πολιτικό και κοινοβουλευτικό παράδοξο. Τι εννοώ; Μόλις πέντε μέρες πριν τις αυτοδιοικητικές εκλογές, η Κυβέρνηση φέρνει προς ψήφιση διατάξεις που αφορούν τους ΟΤΑ πρώτου και δεύτερου βαθμού και επηρεάζουν δραστικά το πλαίσιο λειτουργίας τους, χωρίς ουσιαστική διαβούλευση για άλλη μια φορά. Με εσπευσμένη κατάθεση στη Βουλή, όπου οι συζητήσεις διεξήχθησαν σε ασφυκτικό πλαίσιο, με την ΚΕΔΕ και τους ΟΤΑ να αντιδρούν και να ζητούν αναβολή της συζήτησης, η Κυβέρνηση προχωράει στη σημερινή νομοθετική πρωτοβουλία.

Βέβαια, η Νέα Δημοκρατία έχει παρελθόν σε παραδοξότητες. Υπενθυμίζω ότι στις αρχές του Αυγούστου του 2019, εν μέσω θέρους, λίγες ημέρες μόλις μετά την ανάληψη των καθηκόντων της έπειτα από τις εκλογές του Ιουλίου, είχε θεσπίσει διατάξεις που καταστρατηγούσαν τη λαϊκή βούληση που είχε μόλις εκφραστεί στις πρόσφατες αυτοδιοικητικές εκλογές.

Συγκεκριμένα, πριν καν συνεδριάσουν για πρώτη φορά τα νέα δημοτικά και περιφερειακά συμβούλια, είχε περισταλεί η κυριαρχία τους με τη δημιουργία εκτελεστικών υπερσυμβουλίων που έπαιρναν τις αποφάσεις τους ερήμην των δημοτικών συμβουλίων. Βέβαια, το Συμβούλιο της Επικρατείας καταδίκασε ως αντισυνταγματικές αυτές τις διατάξεις. Όμως το κακό είχε γίνει, ενώ είχαμε ήδη πάρει μια γεύση για το πώς αντιμετωπίζει η Νέα Δημοκρατία την τοπική αυτοδιοίκηση.

Λίγους μήνες μετά, τον Ιούνιο του 2021, με τον ν.4804, η Κυβέρνηση με πιο εμφατικό τρόπο απέδειξε ότι γι’ αυτή η τοπική αυτοδιοίκηση είναι ένας θεσμός ακραίων πελατειακών επιδιώξεων, με πλείστα σημεία που νόθευαν την αναλογικότητα, την ισοτιμία της ψήφου, τη συμμετοχή στην αυτοδιοίκηση και τη διάχυση των αρμοδιοτήτων, με την επιβολή του ορίου του 43% το οποίο δίνει πλέον το 60% των εδρών, τη μείωση των αριθμών των μελών των συμβουλίων σε κάθε βαθμό αυτοδιοίκησης, τη θέσπιση ορίου εισόδου 3% για εκλογή συμβούλων, την κατάργηση της τρίτης ξεχωριστής κάλπης για τα κοινοτικά συμβούλια και την υποχρέωση στοίχισης των υποψηφίων με δημοτικούς συνδυασμούς.

Όλα αυτά για τον νικητή. Καμμία σύνθεση, καμμία ενσυναίσθηση για τις μικρές κοινωνίες όπου οι νέες και οι νέοι δεν έχουν κίνητρα ενασχόλησης, κανένα ενδιαφέρον για την κοινωνία. Εξάλλου, ο στόχος είναι να βαφτεί η Ελλάδα μπλε, όπως λέει ανερυθρίαστα ο κ. Μητσοτάκης. Αυτό είναι το όραμά του για την αυτοδιοίκηση.

Επί της ουσίας, το σημερινό νομοσχέδιο, όπως φάνηκε και από τις εισηγήσεις, προωθεί το δημαρχοκεντρικό μοντέλο και αποκλείει, όπως είπα, τις συγκλίσεις. Δημιουργεί ανασφάλεια στους εργαζόμενους και τους πολίτες με την οιονεί κατάργηση των κοινωνικών υπηρεσιών των νομικών προσώπων δημοσίου δικαίου.

Ειδικότερα, ο δήμαρχος μπορεί να ορίζει και να καθαιρεί αναιτιολόγητα και οποτεδήποτε έναν αντιδήμαρχο. Καταργούνται οικονομικές επιτροπές και οι επιτροπές ποιότητας ζωής και αντικαθίστανται με τις δημοτικές και τις περιφερειακές επιτροπές. Περικόπτονται οι κοινωνικές και πολιτιστικές υπηρεσίες που παρέχουν οι δήμοι με τη διάλυση των νομικών προσώπων δημοσίου δικαίου και την υπαγωγή τους στους δήμους. Δομές όπως παιδικοί σταθμοί, ΚΔΑΠ και ΚΔΑΠ ΑΜΕΑ, προγράμματα άθλησης για όλους, προγράμματα απασχόλησης ανέργων, ωδεία, φιλαρμονικές, δομές με αρμοδιότητα τη διοργάνωση πολιτιστικών εκδηλώσεων και πλήθος άλλων λειτουργιών καταργούνται και μεταφέρονται στους οικείους δήμους.

Το ρεαλιστικό σενάριο λέει ότι η μεταφορά αρμοδιοτήτων, δομών, οργανογραμμάτων και χρηματοδοτήσεων θα δημιουργήσει μια χαώδη κατάσταση που θα δυσχεράνει το αναγκαίο έργο και θα εντείνει την ανασφάλεια των εργαζομένων. Δήμοι υποστελεχωμένοι και υποχρηματοδοτούμενοι θα αναγκαστούν να τρέξουν άμεσα το έργο της ενσωμάτωσης, βαρυγκομώντας ώστε να μην υπάρξει υποβάθμιση υπηρεσιών.

Μάλιστα η Κυβέρνηση, παρά την αυτοτέλεια της τοπικής αυτοδιοίκησης, αποφασίζει μόνη της αν θα υπάρξει ενσωμάτωση των νομικών προσώπων δημοσίου δικαίου χωρίς να δίνει το περιθώριο επιλογής, εκτός βέβαια από τα παραθυράκια που μπορεί να δοθούν χαριστικά σε πολιτικούς φίλους και που δεν θα έχουν σχέση με αντικειμενικά κριτήρια. Πλήρης, αδιαφάνεια, χειραγώγηση, έλλειψη λογοδοσίας και κοινωνικής ενσυναίσθησης.

Τέλος, η κατάργηση των σχολικών επιτροπών όπου συμμετείχαν και εκπρόσωποι γονέων και κηδεμόνων, είναι μία σαφής νομοθετική οπισθοδρόμηση σε σχέση με την αναγκαιότητα της παρουσίας και της συμμετοχής της κοινωνίας.

Κυρίες και κύριοι συνάδελφοι, τον Ιούνιο του 2021 στο νομοσχέδιο του Υπουργείου Εσωτερικών, που άλλαξε ουσιαστικά τον χάρτη της αυτοδιοίκησης και καταργούσε τις δημοκρατικές μεταρρυθμίσεις του ΣΥΡΙΖΑ - Προοδευτική Συμμαχία, είχα πει ότι τα νομοθετήματα, εκτός των άλλων, στέλνουν ένα σήμα στην κοινωνία για το ποιο είναι το όραμα για τη δημοκρατία, τη συμμετοχικότητα και τη λογοδοσία.

Το σήμα του σημερινού νομοσχεδίου είναι ξεκάθαρο. Τι λέει; Αφήστε τις συνθέσεις, οργανωθείτε με την κομματική σας παράταξη, η μειοψηφία δεν έχει ρόλο και λόγο, παρά μόνο θα ενοχλεί. Αν είστε δε σε μικρή κοινότητα, ψάξτε για προστάτες, αν θέλετε να προσφέρετε στον τόπο σας.

Σήμερα επανέρχομαι καταθέτοντας στην ίδια θέση, υποστηρίζοντας ότι η Κυβέρνηση έχει οργανική δυσανεξία στον πλουραλισμό και τη συμμετοχή.

Με αυτή την ευκαιρία όμως θέλω να πω τα εξής: Η μεγάλη συμμετοχή των πολιτών στα ψηφοδέλτια των αυτοδιοικητικών εκλογών της Κυριακής συνιστά μια εξέλιξη που δεν πρέπει να υποτιμηθεί ούτε να στηλιτευθεί ως πελατειακή σχέση ή ματαιοδοξία. Η πολιτική είναι και πρέπει να είναι υπόθεση όλων μας. Προσκαλώ τους ψηφοφόρους να στηρίξουν τους συνδυασμούς και τους ενεργούς πολίτες που έχουν αποδείξει στην πράξη ότι υπερασπίζονται ανιδιοτελώς την ευρεία συμμετοχή, τη διαβούλευση και τη σύνθεση, δηλαδή τις αξίες και τις ιδέες της Αριστεράς.

Η αυτοδιοίκηση, η αυτοοργάνωση, η αυτονομία των τοπικών κοινωνιών, έστω και με τις παθογένειες που προκύπτουν, έχουν βαθιές και μακραίωνες ρίζες στη χώρα μας. Αυτή η παρακαταθήκη δεν έχει τελειώσει ούτε πρόκειται να τελειώσει, παρά τις αντίθετες επιδιώξεις που προωθεί δυστυχώς και το σημερινό νομοσχέδιο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Επόμενος ομιλητής είναι ο κ. Αθανάσιος Πλεύρης, Κοινοβουλευτικός Εκπρόσωπος της Νέας Δημοκρατίας, για δώδεκα λεπτά.

Κυρία Αναγνωστοπούλου, θα ήθελα να συμπληρώσω ότι ο Κανονισμός ορίζει ότι ο Κοινοβουλευτικός Εκπρόσωπος μπορεί να μιλήσει όποτε θέλει. Εμείς ζητάμε πάντοτε να υπάρχουν ενδιάμεσα Βουλευτές, αλλά είναι θέμα του Κοινοβουλευτικού Εκπροσώπου, όχι του Προεδρείου. Ευχαριστώ πολύ.

Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Επειδή ξεκινάμε από αυτό, να πω ότι υπάρχει ένα δίκιο εδώ. Δεν πρέπει και οι Κοινοβουλευτικοί Εκπρόσωποι να κάνουν κατάχρηση. Αυτό είναι μια πραγματικότητα. Τουλάχιστον όσον αφορά το πρόσωπό μου προσπαθώ, κύριε Πρόεδρε, να περιορίζομαι στην ομιλία την οποία έχω και σε απολύτως κρίσιμες παρεμβάσεις, διότι συχνά έχουμε το φαινόμενο -και το είδαμε και πριν- Κοινοβουλευτικοί Εκπρόσωποι να παίρνουν δύο και τρεις φορές τον λόγο, να μιλάνε με τους Υπουργούς και να μην προχωρά η σειρά των Βουλευτών.

Πριν αναφερθώ στο νομοσχέδιο σήμερα, μια ιδιαίτερη μέρα για την Αθήνα, καθώς γιορτάζει ο πολιούχος της, ο Διονύσιος ο Αρεοπαγίτης, που για εμάς τους νομικούς είναι ο προστάτης Άγιος μας, θα ήθελα να αναφερθώ σε θέματα τα οποία τέθηκαν και από τον Πρόεδρο της Κοινοβουλευτικής Ομάδας του ΣΥΡΙΖΑ κ. Φάμελλο, κατά την τοποθέτησή του, καθώς επίσης και από συναδέλφους Κοινοβουλευτικούς Εκπροσώπους.

Σήμερα είδαμε το εξής χαρακτηριστικό το οποίο, κυρίες και κύριοι συνάδελφοι, θα το σχολιάσω: Πριν από μια εβδομάδα, ο κ. Κασσελάκης -που έλαβε και τη θέση του στο Κοινοβούλιο- είχε ανεβάσει και στο Twitter ένα βίντεο όπου στην πραγματικότητα χαρακτήριζε τους Βουλευτές χειροκροτητές και έλεγε ότι τα νομοσχέδια έρχονται, εμείς ερχόμαστε εδώ πέρα, χειροκροτούμε και ότι αυτός θα εγκαινιάσει μια νέα διαδικασία όπου τα νομοσχέδια θα έρχονται σε διαβούλευση με τους πολίτες. Αυτό έδειξε βέβαια μια πλήρη άγνοια των θεμάτων γιατί ακριβώς -και χαίρομαι που ήρθε σήμερα να παρακολουθήσει τη διαδικασία μόνο κατά την ομιλία του Προέδρου της Αξιωματικής Αντιπολίτευσης- τα νομοσχέδια τίθενται σε διαβούλευση, γίνεται συζήτηση με τους πολίτες.

Κυρίες και κύριοι συνάδελφοι, εσείς του ΣΥΡΙΖΑ, μπορεί να αισθάνεστε χειροκροτητές, όπως είπε ο Αρχηγός σας, αλλά εμείς δεν αισθανόμαστε χειροκροτητές, γιατί οι Βουλευτές που εκλεγόμαστε χρόνια, είμαστε αυτοί οι οποίοι ερχόμαστε σε επαφή και με τις τοπικές κοινωνίες, μεταφέρουμε τα προβλήματα τα οποία υπάρχουν, συζητάμε και γίνεται και η διαβούλευση μέσα στη Βουλή.

Και τι επέλεξε σήμερα ο κ. Κασσελάκης; Επέλεξε να έρθει ως χειροκροτητής στην Ολομέλεια. Προσήλθε και χειροκροτούσε -ας τον ενημερώσει κάποιος ότι βάσει του Κανονισμού της Βουλής, όσοι δεν είναι αιρετοί, δεν χειροκροτούν, απλώς παρακολουθούν- κάθισε εκεί πέρα, τον φέρατε, άκουσε τον κ. Φάμελλο και μίλησε στους είκοσι από τους σαράντα επτά Βουλευτές του ΣΥΡΙΖΑ. Δηλαδή γνώριζε η Κοινοβουλευτική Ομάδα του ΣΥΡΙΖΑ ότι σήμερα θα έχει την πρώτη άτυπη εμφάνισή του ο νέος Αρχηγός και προσήλθαν οι είκοσι από τους σαράντα επτά Βουλευτές. Αυτό είναι ένα θέμα που απασχολεί τον ΣΥΡΙΖΑ. Αυτό, όμως, που απασχολεί εμάς είναι ότι ήρθε, λειτούργησε ως χειροκροτητής και απήλθε. Δεν άκουσε ούτε καν τη συζήτηση. Δεν έδειξε ένα ενδιαφέρον να πει: «Μια που ήρθα, να δω πώς λειτουργεί η Βουλή».

Και γιατί να έχει ένα ενδιαφέρον αυτό, κυρίες και κύριοι συνάδελφοι, του ΣΥΡΙΖΑ; Γιατί ο κ. Κασσελάκης θα μπορούσε να είναι μέλος της ελληνικής Βουλής. Θα μπορούσε. Έχετε τρεις Βουλευτές Επικρατείας. Αν παραιτηθεί ένας και δεν πάρουν τη σειρά οι επόμενοι, μπαίνει στο εθνικό Κοινοβούλιο. Δεν τολμά να μπει στο εθνικό Κοινοβούλιο. Γιατί εάν μπει στο εθνικό Κοινοβούλιο, δεν θα έχουμε τη διαδικασία του χειροκροτητή που φεύγει. Θα έχουμε τη διαδικασία να έρχεται εδώ και να αντιπαρατίθεται και να ακούσουμε πολιτικά επιχειρήματα.

Διότι, κυρίες και κύριοι συνάδελφοι, όταν μιλάμε για σοβαρά θέματα και για τους ανθρώπους οι οποίοι δοκιμάζονται αυτή τη στιγμή στη Θεσσαλία, τους συντοπίτες μου -γιατί κι εγώ από τη Λάρισα είμαι από τη μητέρα μου- περιμένουμε να ακούσουμε προτάσεις και λύσεις. Δεν περιμένουμε να δούμε γαλότσα και φτυάρι με φωτογραφία κατά έναν προσβλητικό τρόπο. Δεν ντράπηκε να πάει κάπου που είχαν ανάγκη άνθρωποι. Δηλαδή έκανε δύο φτυαριές ο κ. Κασσελάκης και φωτογραφήθηκε και αυτή είναι η πρόταση του ΣΥΡΙΖΑ;

Είναι ο χειρίστου είδους λαϊκισμός τον οποίο έχουμε βιώσει. Προσβολή στο Κοινοβούλιο, Tik Tok και παρουσία με τα φτυάρια εκεί που υπάρχει πρόβλημα και καμμία πρόταση. Εδώ, λοιπόν, θα έχετε απαντήσεις. Προφανώς οι είκοσι επτά από τους σαράντα επτά Βουλευτές του ΣΥΡΙΖΑ δεν ήθελαν να δουν όλη αυτή τη διαδικασία του σόου.

Ακούσαμε μάλιστα και για το κομμάτι της τοπικής αυτοδιοίκησης. Προσέξτε τι γίνεται τώρα, δύο μέτρα και δύο σταθμά. Η τοπική αυτοδιοίκηση είναι και αυτή στη διαδικασία εκλογών. Και στη διαδικασία εκλογών βλέπουμε την προτίμηση των πολιτών. Τι είπε ο κ. Φάμελλος; Ο κ. Φάμελλος έρχεται εδώ και λέει αρχικά ότι θα πρέπει αυτοί που εκλέγονται στην τοπική αυτοδιοίκηση να είναι από το κίνημα των πολιτών. Αυτοί που εκλέγονται στην τοπική αυτοδιοίκηση, όπως και εμείς που εκλεγόμαστε Βουλευτές, είναι από αυτούς οι οποίοι επιλέγουν οι πολίτες να εκλέξουν. Και δεν είναι επιθυμία ή μη επιθυμία το πώς θα είναι ο χάρτης. Είναι μια πραγματικότητα, που έγινε στις προηγούμενες περιφερειακές εκλογές. Η Νέα Δημοκρατία, σεβόμενη ακριβώς, την τοπική αυτοδιοίκηση έχει έρθει και έχει πει ότι στον Β΄ βαθμό τοπικής αυτοδιοίκησης θεωρούμε ότι επειδή ακριβώς υπάρχουν και πολιτικά χαρακτηριστικά ότι δίνουμε στήριξη. Από εκεί και πέρα περιοριστήκαμε μόνο στους τρεις δήμους και αφήσαμε μεγάλες πόλεις στις οποίες δεν έχουμε δώσει στήριξη γιατί ακριβώς εκεί πέρα θα εκφραστεί και η τοπική κοινωνία.

Εσείς εκεί λίγο μπερδευτήκατε. Είπε ο κ. Φάμελλος: «Να μην προέρχεται από τον κομματικό σωλήνα». Απάντησε ο κ. Βορίδης: «Η κ. Δούρου από πού προέρχεται;» που ήταν περιφερειάρχης. Προέρχεται από τον κομματικό σωλήνα. Ο κ. Φάμελλος θα πει ότι ο Νίκος Χαρδαλιάς προέρχεται από τον κομματικό σωλήνα. Αυτό υποστήριξε πριν. Μην ψηφίσετε τον κ. Χαρδαλιά γιατί ο κ. Χαρδαλιάς θα είναι Περιφερειάρχης του κ. Μητσοτάκη. Η κ. Δούρου όταν ψηφιζόταν, τι ήταν, αν πει κάποιος αυτό το επιχείρημα; Βλέπετε ότι προσβάλλετε τους ίδιους που κατεβάζετε; Θεωρώ ότι ο κ. Ζαχαριάδης προέρχεται μεν από τον ΣΥΡΙΖΑ, αλλά κατεβαίνει με τη λογική του αυτοδιοικητικού. Μετά είπε να μην έχουν πολλά χρόνια οι αυτοδιοικητικοί. Κι εκεί βέβαια «άδειασε» τον υποψήφιό σας στην περιφέρεια που ήταν για δεκαετίες δήμαρχος και έχει εκλεγεί ως δήμαρχος. Αυτός δεν έχει χρόνια στην τοπική αυτοδιοίκηση;

Ερχόμαστε τώρα στη συζήτηση του επίμαχου νομοσχεδίου, που πραγματικά -είναι και η Υπουργός και ο Υπουργός εδώ- είναι κατευθύνσεις που ακριβώς χρειάζονται στην τοπική αυτοδιοίκηση και θα αναφερθούμε στις δυο-τρεις βασικές εμβληματικές, αφού πρώτα πούμε το εξής Εσείς πάντοτε θέλατε να εργαλειοποιήσετε την τοπική αυτοδιοίκηση. Η επιλογή σας να πάτε στην απλή αναλογική, στην τοπική αυτοδιοίκηση, είχε έναν και μοναδικό στόχο: Να μην μπορέσει ποτέ να κυβερνηθεί, με οποιονδήποτε τρόπο, από τον δήμαρχο, από τον περιφερειάρχη, από τον συνδυασμό που υπάρχει η τοπική αυτοδιοίκηση. Και τα προβλήματα βγήκαν. Και η λογική σας ήταν καθαρά κομματική λογική. Ξέρετε πώς έχετε λειτουργήσει ως ΣΥΡΙΖΑ διαχρονικά με το εκλογικό σύστημα είτε αυτό αφορά την τοπική αυτοδιοίκηση, είτε την κεντρική διοίκηση; Με το τι σας συμφέρει. Αυτό είναι το μοναδικό σας κριτήριο. Η Αριστερά λόγου χάρη έχει ως βάση και αρχή την απλή αναλογική. Δεν της βγήκε βέβαια, αλλά τη βασική αρχή της απλής αναλογικής δεν την έκανε πράξη όταν πήρε τις εκλογές και κυβέρνησε με ενισχυμένη αναλογική και για οκτώ μήνες είχε την εξουσία και δεν άλλαζε. Όταν έβλεπε ότι δεν μπορεί να κυβερνήσει άλλαζε το σύστημα ακριβώς για να μην υπάρχει πρόβλημα κυβερνησιμότητας. Το ίδιο έκανε και στην τοπική αυτοδιοίκηση. Το μοναδικό σκεπτικό το οποίο είχατε με την απλή αναλογική ήταν, επειδή βλέπατε ότι οι εκλογές γινόντουσαν σε ένα χρονικό σημείο που προφανώς φαινόταν πώς θα κινηθούν οι πολίτες, να έχετε μια διαδικασία και να βάλετε αναχώματα.

Έγιναν οι αρχικές διορθώσεις και τώρα έρχεται εδώ πέρα η κ. Κεραμέως και ο κ. Λιβάνιος και στην πραγματικότητα αλλάζουν πράγματα που δεν μπορώ να καταλάβω γιατί δεν μπορούμε να συμφωνήσουμε.

Πρώτα απ’ όλα, το κομμάτι της λογοδοσίας. Ανά δύο μήνες, τίθενται δέκα θέματα. Δέχθηκε ο Υπουργός τη διόρθωση, για να μην γίνει κατάχρηση της πλειοψηφίας. Έτσι, μέχρι τρία θέματα θα τίθενται από την πλειοψηφία.

Όσοι είστε αυτοδιοικητικοί -εγώ είχα την τύχη να είμαι και δημοτικός σύμβουλος στον Δήμο Αθηναίων και Περιφερειακός Σύμβουλος στην Περιφέρεια Αττικής, ποιο είναι αυτό το οποίο βλέπουμε; Στην ημερήσια διάταξη σοβαρών θεμάτων για τον δήμο και την περιφέρεια, μπαίνουν θέματα εκτός ημερησίας για λογοδοσία και για επτά ή οκτώ ώρες συζητάμε στην πραγματικότητα ό,τι θυμηθεί να φέρει η κάθε παράταξη και μετά ξεκινά η ημερήσια διάταξη.

Και πάμε τώρα με μια άλλη λογική πολύ σωστή και οργανωμένη που λέει: Κύριοι, θα μπαίνουν όλα αυτά τα θέματα σε ειδικές συνεδριάσεις. Και στις ειδικές συνεδριάσεις προφανώς αναβαθμίζονται γιατί θα υπάρχει ο έλεγχος και η λογοδοσία και θα πρέπει να είναι και η διοίκηση προετοιμασμένη να δώσει απαντήσεις, γιατί αυτό που γίνεται σήμερα στα εκτός ημερησίας είναι ότι απλά συνήθως καλούνται κάποιοι πολίτες για να δουν ότι κάποιος έθεσε το θέμα. Οπότε, τίθεται το θέμα, μιλάνε, δεν γίνεται τίποτα και στη συνέχεια κατεβαίνει ένα ψήφισμα που συνήθως είναι άσχετο με τα θέματα της τοπικής αυτοδιοίκησης και λήγει η διαδικασία κατά τις 6.00΄, 7.00΄ ή 8.00΄ η ώρα και μετά ξεκινάει η ημερήσια διάταξη. Τότε συνήθως αυτοί που έχουν θέσει τα εκτός ημερησίας αποχωρούν κιόλας χωρίς να ενδιαφέρονται.

Τι μας ενοχλεί λοιπόν στο να πάμε σε μια λογική οργανωμένης λογοδοσίας; Μαζί με τον διαδικτυακό τόπο ο οποίος έρχεται, έχουμε και τη λογοδοσία, όχι μόνο στο επίπεδο των αιρετών, δηλαδή των δημοτικών ή περιφερειακών συμβούλων, αλλά και στο επίπεδο των ίδιων των πολιτών. Άρα όλο αυτό το κομμάτι θα έπρεπε να στηριχθεί από όλους, γιατί ακριβώς διασφαλίζει τη διαφάνεια στο πλαίσιο της τοπικής αυτοδιοίκησης.

Το δεύτερο μεγάλο κομμάτι που έχει δεχθεί κριτική είναι τα νομικά πρόσωπα δημοσίου δικαίου. Πάμε να δούμε κάτι και να το συζητήσουμε. Συμφωνούμε ότι ο σκοπός όλων των οργάνων είναι να εξυπηρετούν τον πολίτη; Αυτή τη στιγμή έχουμε μπει σε διαδικασίες όπου στην πραγματικότητα υπάρχουν νομικά πρόσωπα για να τους εξυπηρετεί ο πολίτης. Δηλαδή φτιάχνεται ένα νομικό πρόσωπο. Το νομικό πρόσωπο αυτό για χι ή ψι λόγους, τους οποίους δεν χρειάζεται να πούμε, δεν μπορεί να εξυπηρετήσει και δογματικά λέμε ότι είναι νομικό πρόσωπο δημοσίου δικαίου. Για ποιον λόγο λοιπόν να μην γίνεται εξορθολογισμός όπου δεν τίθεται κανένα θέμα για το προσωπικό ως προσωπικό και να πάμε σε πιο οργανωμένες διαδικασίες οι οποίες υπάρχουν και παράλληλα να δίνεται η δυνατότητα πραγματικά, με τη στόχευση και με κεντρικές διαδικασίες, να εξυπηρετηθεί καλύτερα το δημόσιο συμφέρον;

Κάτι το οποίο θα έπρεπε να παρουσιάζεται ως πλεονέκτημα και το έχουμε παρουσιάσει και στις επιτροπές και εδώ και το φέρνετε ως μειονέκτημα, είναι ο χρόνος στον οποίο έρχονται οι αλλαγές. Δεν θα μπω στο τυπικό του Συμβουλίου της Επικρατείας στο οποίο αναφέρεται ότι οι αλλαγές πρέπει να γίνονται σε χρόνο που να υπάρχει γνώση. Πάμε στην ουσία. Δηλαδή τι πιο τίμιο και έντιμο αυτό το οποίο φέρνουμε; Φέρνουμε αλλαγές πριν τις δημοτικές και περιφερειακές εκλογές. Άρα, τίθενται και υπ’ όψιν των πολιτών που θα ψηφίσουν. Τίθενται υπ’ όψιν αυτών που θα κληθούν να διοικήσουν και γνωρίζουν ότι από 1ης Ιανουαρίου 2024 αυτό είναι το πλαίσιο.

Τι θα θεωρούσατε εσείς σωστό, άσχετα από το τι λέει το Συμβούλιο της Επικρατείας; Να γινόντουσαν οι εκλογές και μετά να ερχόμασταν να δούμε, βάσει του αποτελέσματος των εκλογών όπως μας εγκαλείτε εσείς, να αλλάξουμε τις διαδικασίες; Όχι. Τις αλλάζουμε τώρα. Όλοι οι κανόνες είναι κανόνες διαφανείς και ερχόμαστε και λέμε ότι αυτό είναι το πλαίσιο. Και είναι ένα πλαίσιο που θα ενισχύσει τους αιρετούς και στον Α΄ και στον Β΄ βαθμό αυτοδιοίκησης με πλήρη σεβασμό στους κανόνες τους οποίους υπάρχουν, της διαφάνειας και της αυτοτέλειας της τοπικής αυτοδιοίκησης. Είναι βέβαιο ότι οι αλλαγές, όπως εισάγονται από το Υπουργείο, είναι αλλαγές που ενισχύουν τον ρόλο και του Α΄ και του Β΄ βαθμού της τοπικής αυτοδιοίκησης και γι’ αυτόν τον λόγο θα πρέπει όλοι να τις στηρίξουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Καλείται στο Βήμα ο κ. Παναγής Καππάτος, Βουλευτής της Νέας Δημοκρατίας για επτά λεπτά.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία και κύριε Υπουργέ, αγαπητές και αγαπητοί συνάδελφοι, σε λίγες ημέρες οι πολίτες εκλέγουμε τις περιφερειακές και δημοτικές διοικήσεις για την επόμενη πενταετία. Υπό αυτή την έννοια το νομοσχέδιο του Υπουργείου Εσωτερικών έρχεται να προετοιμάσει τις αρχές των δήμων και περιφερειών της χώρας που θα αναλάβουν καθήκοντα από την 1η Ιανουαρίου του 2024, χωρίς να ξαφνιάζει, χωρίς να δημιουργεί τετελεσμένα, χωρίς να παρεμποδίζει τις διοικητικές και οργανωτικές λειτουργίες της τοπικής αυτοδιοίκησης.

Το παρόν σχέδιο νόμου έρχεται να προσθέσει, να ξεδιαλύνει και να ξεκαθαρίσει ένα τοπίο ικανό να φέρει θετικά αποτελέσματα την επόμενη μέρα. Το νομοσχέδιο έχει, κατά τη γνώμη μας, τρεις σημαντικές πτυχές που αξίζει να επισημανθούν.

Η πρώτη αφορά στην κατάργηση των νομικών προσώπων δημοσίου δικαίου και την ενσωμάτωσή τους στον πυρήνα της λειτουργίας των δήμων. Πρόκειται πράγματι για μια σημαντική δομική αλλαγή στο σύστημα με το οποίο οργανώνεται και λειτουργεί ένας δήμος. Με την επιχειρούμενη παρέμβαση αποσαφηνίζεται μια σειρά ευθυνών, αρμοδιοτήτων και υποχρεώσεων, υποχρεώσεων που μέχρι σήμερα είτε ταυτίζονταν είτε ακόμη συγκρούονταν μεταξύ δήμων και νομικών προσώπων. Με τον τρόπο αυτό επιτυγχάνονται οικονομίες κλίμακας, ενώ η διαχείριση των ανθρώπινων και υλικών πόρων καθίσταται ευκολότερη.

Η δεύτερη πτυχή αφορά στην εισαγωγή δικλείδων λογοδοσίας και ελέγχου. Έτσι για πρώτη φορά προβλέπεται η συνεδρίαση ελέγχου πεπραγμένων δημοτικής και περιφερειακής αρχής, μια λειτουργία στο πρότυπο του δικού μας κοινοβουλευτικού ελέγχου, προσαρμοσμένη στις ιδιαιτερότητες της τοπικής αυτοδιοίκησης.

Η ενίσχυση της λογοδοσίας προς τους δημότες και των διαδικασιών ελέγχου στις αποφάσεις και τις επιλογές των αυτοδιοικητικών αρχών αποτελεί βασική προτεραιότητα της συγκεκριμένης ρύθμισης. Με δεδομένη την εγγύτητα του θεσμού της τοπικής αυτοδιοίκησης στους πολίτες, με ρυθμίσεις όπως η συγκεκριμένη, διευκολύνουμε την τυπική οργάνωση των διαδικασιών λογοδοσίας. Παρέχουμε με άλλα λόγια τη δυνατότητα στην Αντιπολίτευση να ασκεί τον θεσμικό της ρόλο, αλλά και στους δημότες να παρακολουθούν και να κρίνουν τα έργα και τις ημέρες των διοικήσεων και των ανθρώπων στους οποίους με την ψήφο τους έχουν αναθέσει την εντολή της τοπικής διακυβέρνησης.

Η τρίτη πτυχή είναι η καθιέρωση δεικτών ποιότητας και παρακολούθησης των επιδόσεων στους Οργανισμούς Τοπικής Αυτοδιοίκησης, μια ανάγκη δηλαδή που ικανοποιούμε και που αφορά στην αποτελεσματικότητα και την απόδοση των διοικήσεων των δήμων και περιφερειών της χώρας μας.

Η εισαγωγή ενός σύγχρονου, δίκαιου και κατανοητού συστήματος αξιολόγησης απαντά στον πυρήνα των προκλήσεων για την τοπική αυτοδιοίκηση σήμερα, την ενίσχυση της λογοδοσίας και του ελέγχου των πεπραγμένων των αυτοδιοικητικών αρχών, αλλά και τη θωράκιση της σχέσης εμπιστοσύνης μεταξύ πολιτών και αυτοδιοίκησης. Παράλληλα, δεν αγνοούμε ότι η μέτρηση και η αξιολόγηση της απόδοσης ευνοεί έναν συνολικό προγραμματισμό της τοπικής οργάνωσης με τρόπο αποτελεσματικό, δίκαιο και βιώσιμο.

Κυρίες και κύριοι συνάδελφοι, οι νέες δημοτικές και περιφερειακές αρχές θα οπλιστούν με προγράμματα ικανά να πυροδοτήσουν έργα και παρεμβάσεις προς όφελος της τοπικής οικονομίας και ανάπτυξης κατά την επόμενη πενταετία. Ταμείο Ανάκαμψης, πρόγραμμα «Αντώνης Τρίτσης» και νέο ΕΣΠΑ συμπληρώνουν το παζλ των προκλήσεων για την επόμενη ημέρα στους δήμους και τις περιφέρειες της πατρίδας μας.

Στη Νέα Δημοκρατία πιστεύουμε στην τοπική αυτοδιοίκηση και το αποδεικνύουμε στην πράξη, με περισσότερη αυτονομία και αυτοτέλεια για τους δήμους και τις περιφέρειές μας, με αναπτυξιακά εργαλεία που καθιστούν τη δουλειά των δημάρχων και των περιφερειαρχών πιο εύκολη και πιο αποδοτική, με ένα ξεκάθαρο και απλοποιημένο μοντέλο διακυβέρνησης που ικανοποιεί την ανάγκη κυβερνησιμότητας, αλλά και του ελέγχου των αρχών της τοπικής αυτοδιοίκησης, με ένα πλέγμα ρυθμίσεων που απαντούν στις σύγχρονες προκλήσεις της βιωσιμότητας, της υπεύθυνης διοίκησης και της αξιολόγησης παντού και για όλους.

Είναι αλήθεια ότι στο πρόσφατο παρελθόν η τοπική αυτοδιοίκηση γνώρισε πρωτοφανείς κρίσεις και δοκιμασίες. Από την οικονομική ανασφάλεια και τον περιορισμό των οικονομικών της πόρων στην αδυναμία διοίκησης, ελέω της εμπνεύσεως ΣΥΡΙΖΑ απλής αναλογικής, η τοπική αυτοδιοίκηση λειτουργεί σήμερα σε ένα πολύ διαφορετικό περιβάλλον, ένα θεσμικό, οικονομικό και διοικητικό πλαίσιο που επιτρέπει στους δήμους και τις περιφέρειες να εξελιχθούν, να ανασάνουν και να προχωρήσουν μπροστά, με σχέδιο, έργα και παρεμβάσεις που οι πολίτες βλέπουν, κατανοούν και αξιολογούν.

Σε ό,τι μας αφορά, η παράταξή μας δεν έκρυψε ποτέ την επιθυμία της να υποστηρίξει και να διευκολύνει το έργο κάθε δημοτικής και περιφερειακής αρχής. Έτσι πορευτήκαμε από το 2019 μέχρι σήμερα, έτσι σχεδιάζουμε να εργαστούμε στο μέλλον, με την τοπική αυτοδιοίκηση σύμμαχο και συνεργάτη, με τους δημότες αυστηρούς κριτές και αξιολογητές, με μια στρατηγική που μαθαίνει από τα λάθη της, που απελευθερώνει τις δημιουργικές δυνάμεις κάθε πολίτη και επιτρέπει στον τόπο πολλά βήματα μπροστά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Καλείται στο Βήμα ο κ. Μιχάλης Κατρίνης, Κοινοβουλευτικός Εκπρόσωπος του ΠΑΣΟΚ. Θα ακολουθήσει η κ. Αθανασία Αναγνωστοπούλου…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε…

**ΠΡΟΕΔΡΕΥΩΝ (Βασίλειος Βιλιάρδος):** Μην διαμαρτύρεστε εκτός και αν θέλετε να αλλάξετε τον Κανονισμό. Μετά θα ακολουθήσει η κυρία Υπουργός.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Διαμαρτύρομαι γιατί το πρωί το Προεδρείο είπε…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Αναγνωστοπούλου, αν θέλετε να κάνετε παρατηρήσεις, διαβάστε πριν τον Κανονισμό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μα, το Προεδρείο είπε το πρωί ότι δύο τρεις Βουλευτές…

**ΠΡΟΕΔΡΕΥΩΝ (Βασίλειος Βιλιάρδος):** Αυτό προσπαθούμε, αλλά ο ίδιος ο Κοινοβουλευτικός Εκπρόσωπος αποφασίζει.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι Έλληνες πολίτες άκουσαν χθες τον Πρωθυπουργό να δηλώνει ότι οι εκατό πρώτες ημέρες της διακυβέρνησης της χώρας τού φάνηκαν σαν χίλιες και πραγματικά αναρωτιούνται αν ως Πρωθυπουργός δήλωσε κουρασμένος, όπως ένας προκάτοχός του που προέρχεται από την ίδια παράταξη.

Και τι άραγε θα έλεγαν οι πολίτες, οι οποίοι είδαν όλες αυτές τις καταστροφές να συμβαίνουν στις περιουσίες τους, αλλά και τις συνέπειες της διάλυσης του επιτελικού κράτους; Αναρωτιούνται όχι για τις χίλιες μέρες, αλλά για τα πολλά χαμένα χρόνια από εδώ και πέρα λόγω της ανεπάρκειας και της ελλιπούς προετοιμασίας του κρατικού μηχανισμού.

Ο Πρωθυπουργός επίσης δήλωσε ότι συμπάσχει με τους πολίτες. Βέβαια οι Έλληνες πολίτες δεν θέλουν έναν πρωθυπουργό που απλά συμπονά και συμπαραστέκεται, αλλά θέλουν μια κυβέρνηση που προλαμβάνει, που παρεμβαίνει αποτελεσματικά και δίνει λύσεις και απαντήσεις.

Είναι όμως μόνο αυτός ο τομέας στον οποίο υστερεί η Κυβέρνηση; Δυστυχώς όχι, γιατί η Κυβέρνηση έχει επιδοθεί σε μια διαρκή προσπάθεια φθοράς των θεσμών, εκούσια ή ακούσια, είτε επιχειρώντας να συγκαλύψει τα ανομήματά της είτε να ελέγξει και να ποδηγετήσει τους θεσμούς. Γιατί προφανώς πιστεύει ότι η κοινοβουλευτική πλειοψηφία που διαθέτει τής δίνει το δικαίωμα να κάνει ό,τι θέλει, να συμπεριφέρεται με όποιον τρόπο θέλει, να παραβιάζει συνταγματικές επιταγές, να προβαίνει σε ενέργειες που συνιστούν κατάφωρη κατάχρηση εξουσίας, όπως ο έλεγχος της λειτουργίας των ανεξάρτητων αρχών, με χαρακτηριστικό παράδειγμα τα όσα έγιναν την προηγούμενη εβδομάδα στη Διάσκεψη των Προέδρων, ιδιαίτερα με το θέμα της ΑΔΑΕ.

Κυρίες και κύριοι συνάδελφοι, είναι πραγματικά αδιανόητο αυτό που βλέπουμε να εξελίσσεται τον τελευταίο χρόνο με την επιχείρηση πλήρους ελέγχου των αρμών της εξουσίας από τη σημερινή Κυβέρνηση, αυτή που καταδίκαζε την ανάλογη πρακτική όταν επιχειρήθηκε από την κυβέρνηση ΣΥΡΙΖΑ - ΑΝΕΛ και την οποία η Κυβέρνηση της Νέας Δημοκρατίας υλοποιεί με χειρουργική ακρίβεια, με προσπάθεια χειραγώγησης, αλλά και εξουδετέρωσης των ανεξάρτητων αρχών, όταν οι αποφάσεις δεν είναι αυτές που επιθυμεί, μέσα από μεθοδεύσεις που συνιστούν κατάλυση του κράτους δικαίου και παραβίαση των ανθρωπίνων δικαιωμάτων, αλλά και των ελευθεριών.

Και είναι σαφές ότι οι μεθοδεύσεις αυτές βρίσκονται σε πλήρη αντιδιαστολή με την εικόνα της σύγχρονης και μεταρρυθμιστικής δύναμης που προσπαθούν επίμονα να φιλοτεχνήσουν οι επικοινωνιακοί μηχανισμοί της Κυβέρνησης.

Δυστυχώς, όμως, πέρα από τις προτάσεις της Κυβέρνησης, με την επικράτηση αυτών των αντιλήψεων, κυρίως όμως με την εφαρμογή και την πρακτική αυτής της Κυβέρνησης, η Ελλάδα θυμίζει ολοένα και λιγότερο μια σύγχρονη θεσμική ευρωπαϊκή χώρα. Και οι αντιλήψεις αυτές είναι σαφές ότι βρίσκονται σε ευθεία αντίληψη με τις θεμελιώδεις ευρωπαϊκές αρχές και το ευρωπαϊκό κεκτημένο και εκθέτουν -ναι, εκθέτουν- διεθνώς τη χώρας μας, έστω και αν κάποιοι προσπαθούν να υποβαθμίσουν τα δεδομένα και τα γεγονότα.

Αυτή, κυρίες και κύριοι συνάδελφοι, είναι η θεμελιώδης διαφορά μεταξύ της συντηρητικής και της προοδευτικής παράταξης, μεταξύ της Νέας Δημοκρατίας και του ΠΑΣΟΚ. Ενώ το ΠΑΣΟΚ αδιαμφισβήτητα αποτέλεσε και αποτελεί μια συνεπή, αλλά και σταθερή δύναμη εκδημοκρατισμού, εκσυγχρονισμού και μεταρρυθμίσεων, που πάντα σκόπευε στο να ενισχύσει τους θεσμούς, η Νέα Δημοκρατία κινείται σε μια εντελώς διαφορετική κατεύθυνση, σε μια λογική ελέγχου των θεσμών.

Και υπενθυμίζω ότι στην αυτοδιοίκηση οι μεγάλες τομές και αλλαγές έχουν το ισχυρό αποτύπωμα των κυβερνήσεων του ΠΑΣΟΚ. Αρχικά με το σχέδιο «ΚΑΠΟΔΙΣΤΡΙΑΣ» και στην συνέχεια με τον νόμο «ΚΑΛΛΙΚΡΑΤΗΣ». Το θυμάστε πολύ καλά, κύριε Λιβάνιε. Ήσασταν εδώ σε αυτή την Αίθουσα όταν η παράταξη της Νέας Δημοκρατίας δεν ψήφιζε αυτό το νομοσχέδιο τομή για την αυτοδιοίκηση. Αλλά να ήταν μόνο αυτό, ότι δεν το ψήφισε και δεν το πίστεψε; Αντί η Κυβέρνηση της Νέας Δημοκρατίας να χτίσει πάνω σε μια μεταρρύθμιση, παρά τις τότε διαφωνίες της, και να χτίσει πάνω σε αυτές τις μεταρρυθμίσεις και να τους δώσει μεγαλύτερη ισχύ και μέσα από τα λάθη και μέσα από την εμπειρία, τις υπονομεύει, τις αφυδατώνει και, δυστυχώς, τις εξουδετερώνει.

Η αλήθεια όμως είναι, κυρίες και κύριοι συνάδελφοι, ότι η παράταξη της Νέας Δημοκρατίας ποτέ δεν πίστεψε και ποτέ δεν ταυτίστηκε πολιτικά, αλλά και ιδεολογικά με την έννοια της αποκέντρωσης και με τον θεσμό της αυτοδιοίκησης. Και η ευρωπαϊκή αρχή της επικουρικότητας, που ορίζει τα διάφορα κοινωνικά και πολιτικά προβλήματα να διευθετούνται στο πιο κοντινό για τον πολίτη επίπεδο, δεν φαίνεται ότι ταιριάζει στην πολιτική κουλτούρα της συντηρητικής παράταξης, την οποία γοήτευε, και σίγουρα φαίνεται ότι ακόμα γοητεύει, η συγκέντρωση της εξουσίας -ή μάλλον η υπερσυγκέντρωση της εξουσίας- σε ένα πανίσχυρο, κλειστό και απολύτως ελεγχόμενο κέντρο εξουσίας.

Με αυτά τα χαρακτηριστικά λειτουργεί σήμερα και το περιβόητο επιτελικό κράτος, όπως το βαφτίζετε εσείς του Μαξίμου, ένα κράτος εντελώς αναποτελεσματικό, ένα κράτος αδύναμο να ανταποκριθεί σε στοιχειώδεις υποχρεώσεις, ένα επιτελικό κράτος που απλά συνιστά ένα κέντρο που θέλει να ελέγχει και να χειραγωγεί όλους τους θεσμούς. Το διαπιστώσαμε πρόσφατα με την επιχείρηση άλωσης των ανεξάρτητων αρχών, μέσα από την πολιτική συναλλαγή με το κόμμα του κ. Βελόπουλου. Και βεβαίως το διαπιστώνουμε επανειλημμένα στον τρόπο με τον οποίο η σημερινή Κυβέρνηση αντιμετωπίζει τις ανεξάρτητες αρχές. Το συναντάμε, όμως, και στην περιφρόνηση της Κυβέρνησης απέναντι στις αποφάσεις ανωτάτων δικαστηρίων -του Συμβουλίου της Επικρατείας, του Ελεγκτικού Συνεδρίου- τις οποίες επιχειρεί να παρακάμπτει με διάφορες νομοθετικές ρυθμίσεις. Το είδαμε και το ξανά βλέπουμε στις νομοθετικές παρεμβάσεις της Κυβέρνησης για τη λειτουργία των δήμων, των περιφερειών, που τις θεωρεί, αλλά και τις αντιμετωπίζει ως το μακρύ χέρι του κράτους, ένα κράτος λάφυρο του κόμματος της Νέας Δημοκρατίας και όχι βεβαίως μια ισχυρή αυτοδιοίκηση με οικονομική αυτοτέλεια, όπως ήταν το σχέδιο και το όραμα του ΠΑΣΟΚ με περιφέρειες, πραγματικά όμως, «στρατηγεία» της τοπικής ανάπτυξης.

Ακόμη, όμως, και τεχνικού χαρακτήρα ρυθμίσεις και διευθετήσεις που περιλαμβάνει το νομοσχέδιο που συζητάμε, αυτή την αντίληψη υπηρετούν, όπως πολύ σωστά επισήμανε η εισηγήτριά μας Ευαγγελία Λιακούλη, η οποία άρθρο - άρθρο, σημείο - σημείο, όχι μόνο αποδόμησε τη δική σας φιλοσοφία και λογική, αλλά απέδειξε και τη σκοπιμότητα που κρύβεται πίσω από αυτή σας τη βιασύνη, λίγες ημέρες πριν τις δημοτικές εκλογές, με την ΚΕΔΕ και τους εκπροσώπους των εργαζομένων να ζητούν την απόσυρση και να διαφωνούν εντελώς με όλα αυτά τα οποία σχεδιάζετε, και εσείς παρόλα αυτά επιμένετε και φέρνετε αυτό το νομοσχέδιο.

Και είναι αυτή μόνο η διαφορά στην αντίληψη που διαπνέει την παράταξή σας από τη δική μας, ο τρόπος και η λειτουργία που αντιμετωπίζουμε τους θεσμικούς φορείς πάνω σε ευαίσθητα ζητήματα, λίγες ημέρες, μάλιστα, πριν από τις εκλογές που εσείς είπατε, τουλάχιστον όπως ο Κοινοβουλευτικός σας Εκπρόσωπος επικαλέστηκε, ότι εγκαίρως ενημερώνεται και δεν αιφνιδιάζεται; Δεν είναι, όμως, μόνο αυτή η διαφορά. Έχουμε βαθιές διαφορές στον τρόπο με τον οποίο αντιμετωπίζουμε τους θεσμούς, τη λειτουργία της διοίκησης και βεβαίως, τον ρόλο του κράτους.

Και θα πω μόνο ένα χαρακτηριστικό παράδειγμα που είναι επίκαιρο, διότι εχθές συμπληρώσαμε δεκατρία χρόνια από το θεσμό «ΔΙΑΥΓΕΙΑ», βασικού εργαλείου διαφάνειας, αλλά και λογοδοσίας της διοίκησης απέναντι στους πολίτες. Πρόκειται για μία από τις εμβληματικότερες μεταρρυθμίσεις των κυβερνήσεων του ΠΑΣΟΚ, η οποία, δυστυχώς, αφέθηκε στην τύχη της να δυσλειτουργεί, ενώ η ψηφιακή αναβάθμιση αυτού του θεσμού ουδέποτε θεωρήθηκε ως προτεραιότητα από τη σημερινή Κυβέρνηση και το επιτελικό της κράτους.

Εμείς, λοιπόν, θεωρούμε -και αποτυπώθηκε αυτό με τη δημόσια παρέμβαση του Προέδρου του ΠΑΣΟΚ, του Νίκου Ανδρουλάκη εχθές- τη «ΔΙΑΥΓΕΙΑ» έναν κορυφαίο θεσμό για την ενδυνάμωση της σχέσης μεταξύ πολιτικού συστήματος και πολίτη, μεταξύ του κράτους και του πολίτη. Και παρουσιάσαμε, μάλιστα, μια σειρά προτάσεων που θεωρούμε ότι ενισχύουν αυτόν τον θεσμό, ενισχύουν την ανάγκη για περισσότερη διαφάνεια και λογοδοσία στον δημόσιο βίο, για έλεγχο από τους πολίτες μέσα από ανοιχτά δεδομένα για όλους.

Κυρίες και κύριοι συνάδελφοι, το χειρότερο μέσα σε όλα αυτά είναι ότι η δυσανεξία της Κυβέρνησης στον διάλογο, στη συνεργασία, αλλά και στη συνεννόηση επεκτείνεται ακόμα και στη διαχείριση ζητημάτων μείζονος εθνικής σημασίας. Και μιλώ, βεβαίως, για τα εθνικά θέματα. Αυτό δεν μας ξενίζει. Άλλωστε ο κύριος Πρωθυπουργός έχει δηλώσει ότι δεν πιστεύει στον θεσμό του Συμβουλίου Πολιτικών Αρχηγών. Δεν ενημερώνει κανέναν για τις προθέσεις του. Και θεωρεί ότι η άσκηση εξωτερικής πολιτικής αποτελεί προσωπική του υπόθεση. Αν πιστεύει, όμως, ότι θα υπάρξουν πολιτικές δυνάμεις οι οποίες θα επικυρώσουν τετελεσμένα ή και αρνητικές εξελίξεις που αφορούν στο καθεστώς στο Αιγαίο και στην Κύπρο, ας τις αναζητήσει αλλού, γιατί το ΠΑΣΟΚ ρητά και ξεκάθαρα δεν προσφέρεται για αυτόν τον ρόλο.

Κυρίες και κύριοι συνάδελφοι, είναι δεδομένο ότι η Κυβέρνηση δεν αντιλαμβάνεται τη σημασία που έχουν οι πρακτικές και οι λογικές ελέγχου και, ως επί του αποτελέσματος, φθοράς των θεσμών. Όπως αντιλαμβάνεται και ότι η εποχή που παρουσίαζε το περίφημο επιτελικό κράτος, για το οποίο, μάλιστα, έτρεφε πολύ μεγάλες προσδοκίες, ως καινοτομία στην άσκηση διακυβέρνησης, ανήκει στο παρελθόν. Πρόκειται για ένα επιτελικό κράτος που κάηκε στις φωτιές, που βούλιαξε στο χιόνι, που βυθίστηκε στις πλημμύρες, ένα επιτελικό κράτος που, δυστυχώς, για τη μεγάλη πλειοψηφία των πολιτών διαρκώς περνάει κάτω από τον πήχη, ένα επιτελικό κράτος που προκαλεί διαρκώς ανασφάλεια στους πολίτες, ένα κράτος περιορισμένης ευθύνης και ακόμα πιο περιορισμένων δυνατοτήτων.

Η Ελλάδα, όμως, σίγουρα αξίζει καλύτερα. Οι Έλληνες αξιώνουν ένα κράτος ευθύνης, ένα κράτος δικαίου, ένα αποτελεσματικό κράτος που θα προσφέρει υπηρεσίες, το οποίο θα είναι πραγματικά δίπλα στον πολίτη, ένα κράτος στο οποίο θα λειτουργούν οι θεσμοί, γιατί εκεί έξω υπάρχει μια μεγάλη και πλατιά δημοκρατική πλειοψηφία που αναζητά, αλλά και απαιτεί ταυτόχρονα, τα συγκεκριμένα χαρακτηριστικά, όπως αναζητά και απαιτεί μια αξιόπιστη πλειοψηφική, σύγχρονη και δημοκρατική εναλλακτική κυβερνητική πρόταση για τον ρόλο, αλλά κυρίως για την αυτονομία της πολιτικής.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Καλείτε στο Βήμα για επτά λεπτά η κ. Αθανασία (Σία) Αναγνωστοπούλου Βουλευτής του ΣΥΡΙΖΑ - Προοδευτική Συμμαχία.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακούσαμε πριν από λίγα λεπτά τον Κοινοβουλευτικό Εκπρόσωπο της Νέας Δημοκρατίας να μιλά με κυνισμό, με αλαζονεία, με έπαρση για όλα όσα έχουν συμβεί τον τελευταίο καιρό στη χώρα και χλευαστικά για τον Πρόεδρο της Αξιωματικής Αντιπολίτευσης.

Αυτό που φαίνεται συνέχεια όταν μιλάνε τα στελέχη της Νέας Δημοκρατίας είναι αυτή η αλαζονεία. Και ποιος μίλησε έτσι; Ο πολιτικός ο οποίος ως Υπουργός το προηγούμενο διάστημα, στην προηγούμενη διακυβέρνηση, χρεώνεται με τους περισσότερους νεκρούς από την πανδημία σε όλη την Ευρώπη, στη χώρα μας. Ας είμαστε προσεκτικοί. Ξέρουμε από πού προέρχεται ο κ. Πλεύρης, όπως ξέρουμε από πού προέρχεται ο κ. Βορίδης. Από ακροδεξιό σώμα είναι και προσπαθούν εδώ να κουνήσουν το δάχτυλο για δημοκρατικότητα, για χίλια δυο άλλα πράγματα.

Έχουμε εκατό ημέρες διακυβέρνησης της Νέας Δημοκρατίας όπου έχουν συμβεί τα πάντα. Και σε αυτά που έχουν συμβεί ένα πράγμα γίνεται ολοφάνερο, ότι το επιτελικό κράτος τρώει τα σωθικά του ίδιου του κράτους, των θεσμών του, των δομών του, των μηχανισμών του. Ας είμαστε, λοιπόν, πιο προσεκτικοί όταν μιλάμε για την Αξιωματική Αντιπολίτευση, για τον Πρόεδρό της, για τον Πρόεδρο της Κοινοβουλευτικής Ομάδας και για τους Βουλευτές και τις Βουλεύτριες της Αξιωματικής Αντιπολίτευσης.

Αυτή η επιτελική ανεπάρκεια, αναποτελεσματικότητα, αλλά κυρίως αυτή η υπονόμευση του ίδιου του κράτους και των θεσμών του έχει γίνει φανερή από όλες τις μεριές. Η κυριότερη είναι το θέμα της ΑΔΑΕ. Όσο και να σας πονάει, όσο και να προσπαθεί ο κ. Βορίδης να κάνει το άσπρο μαύρο αυτό δε γίνεται. Τα τρία πέμπτα της Διάσκεψης των Προέδρων δεν είναι το δεκαέξι. Πώς να το κάνουμε τώρα; Απλή αριθμητική είναι. Αυτό δεν έχει ξανασυμβεί! Συνέβη τώρα. Έχουν κάνει δηλώσεις οι πρώην Πρόεδροι και ο νυν Πρόεδρος του Δικηγορικού Συλλόγου ότι πλήττεται το κράτος δικαίου. Τι δεν καταλαβαίνουμε πια σ’ αυτή τη χώρα, με μία Κυβέρνηση όλο αλαζονεία και έπαρση.

Κι ερχόμαστε τώρα στο νομοσχέδιο. Δεν θα πω πολλά. Και μόνο το γεγονός ότι πέντε ημέρες πριν από τις αυτοδιοικητικές εκλογές έχουμε ένα νομοσχέδιο το οποίο αλλάζει τα πάντα και αλλάζει τα πάντα προς το αυταρχικότερο, δείχνει τις προθέσεις της Κυβέρνησης. Θα μπορούσε να περιμένει δέκα ημέρες, να συνεχιστεί η διαβούλευση, να εκλεγούν οι νέες αυτοδιοικητικές αρχές και να δούμε τι θα γίνει παρακάτω. Όχι. Αυτό που θέλετε είναι να προλάβετε καταστάσεις.

Και ποιες είναι οι καταστάσεις που θέλετε να προλάβετε; Πρώτον και σημαντικότερο, που έχει φανεί σε όλη τη διακυβέρνηση σας και με όλους τους τρόπους, η κυβερνησιμότητα εναντίον της δημοκρατίας. Και στο αυτοδιοικητικό επίπεδο βάζετε την κυβερνησιμότητα ως αντίπαλο της δημοκρατίας και κάνετε ένα δημαρχοκεντρικό σύστημα περισσότερο από ό,τι το είχε κάνει κ. Βορίδης, περιορίζοντας στο ελάχιστο δυνατό τις αρμοδιότητες του δημοτικού συμβουλίου, τη λογοδοσία. Άκουσα τον Κοινοβουλευτικό Εκπρόσωπο μέσα στην αμετροέπεια του να λέει για τη λογοδοσία. Σε ποιον ακριβώς θα λογοδοτεί ο δήμαρχος. Στο μειωμένο δημοτικό συμβούλιο, τη μειωμένη εκπροσώπηση, μέχρι πραγματικά -δεν θέλω να το χαρακτηρίσω- ελαχιστοποίησης της αντιπολίτευσης ως ανύπαρκτη; Με τους αντιδημάρχους που θα μπορεί ο δήμαρχος ανά πάσα στιγμή να τους καθαιρεί χωρίς αιτιολογία επί της ουσίας; Πώς θα λειτουργήσει; Πού είναι η λογοδοσία; Κυβερνησιμότητα, λοιπόν, εναντίον δημοκρατίας.

Το δεύτερο πολύ σημαντικό στοιχείο αυτού του νομοσχεδίου. Καταστρατηγείται μία μεγάλη αρχή για την αυτοδιοίκηση που είναι η αυτοτέλεια των αυτοδιοικητικών αρχών. Είχε περιοριστεί έτσι κι αλλιώς. Τώρα περιορίζεται ακόμα περισσότερο. Για να εξηγήσουμε κάτι για την αυτοδιοίκηση. Η αυτοδιοίκηση, εκτός από το θέμα της κυβερνησιμότητας που είναι μεν σημαντικό, είναι ο κυριότερος θεσμός κινητοποίησης της κοινωνίας, πλαισίωσης, αλλά και αναπλαισίωσης των αυτοδιοικητικών αρχών από την κοινωνία.

Τα ΝΠΔΔ τα οποία διαλύετε επί της ουσίας -γιατί διάλυση είναι αυτό- τι τα κάνετε; Δεν αφήνετε ούτε καν τις δημοτικές αρχές να αποφασίσουν, τους δήμους τους ίδιους. Τα διαλύετε και τα ενσωματώνετε στον δήμο, λύνοντας τα προβλήματα που έπρεπε να λύσετε κόβοντας με το μαχαίρι αυτό που δεν μπορείτε να κάνετε, δηλαδή στελέχωση, χρηματοδότηση κ.λπ.. Ξεχνάτε, όμως, τη λειτουργία αυτών των ΝΠΔΔ μέσα στην ίδια την κοινωνία, πολιτιστικών, κοινωνικών φορέων πάρα πολύ σημαντικών για την αναζωογόνηση της κοινωνίας, για την αλληλεγγύη της, για τη συμμετοχή των πολιτών που είναι το μεγάλο ζητούμενο σε αυτές τις κοινωνίες που ζούμε. Το αφήνετε αυτό στην άκρη, το παραμερίζετε. Τις σχολικές επιτροπές και τον ρόλο των γονέων και κηδεμόνων τα αφήνετε στην άκρη και ούτε καν ενδιαφέρεστε για όλους αυτούς τους εργαζόμενους, ειδικά τους ΙΔΟΧ και τους ΙΔΑΧ.

Αυτά όλα τα οποία κάνετε και τα οποία είναι στο πόδι, κατακερματισμένη νομοθέτηση -σας τα είπε πολύ καλά η εισηγήτρια μας το πρωί- έχουν επιπτώσεις. Δεν λέω τι θα γίνει με τους καλλιτεχνικούς φορείς των δήμων, που ξέρω λίγο παραπάνω, από πού θα πληρώνονται, πώς θα πληρώνονται, τι θα γίνει με όλα αυτά. Αυτή η κακή νομοθέτηση, όμως, φαίνεται και από το ΔΗΠΕΘΕ Πάτρας. Τώρα έχουμε τα αποτελέσματα της νομοθέτησης της προηγούμενης περιόδου. Δεν είχατε καταλάβει, δεν ξέρετε. Μένει κόσμος στον αέρα, κινδυνεύει η σχολή αν δεν αλλάξει. Τουλάχιστον, η Υπουργός Πολιτισμού δεσμεύτηκε ότι θα το αλλάξει και θα λυθεί το πρόβλημα. Και τότε φωνάζαμε και τότε μας θεωρούσατε μίζερους και τότε λέγατε ότι δεν ξέρουμε και δεν είμαστε εποικοδομητικοί. Ακούστε μία φορά! Η αυτοδιοίκηση είναι τεράστιο θέμα.

Θα κλείσω με ένα πράγμα. Είπε ο κ. Βορίδης για τον κ. Φάμμελο ότι είπε αυτά, του κομματικού σωλήνα και τέτοια. Εγώ δεν θα πω για κανέναν κομματικό σωλήνα. Θα πω, όμως, ότι κατεβαίνουν στις αυτοδιοικητικές εκλογές άνθρωποι οι οποίοι κατηγορούνται και είχαν διαγραφεί από τη Νέα Δημοκρατία και επανήλθαν, όπως ο κ. Καμπόσος, ο κ. Δούκας, διάφοροι άλλοι τέτοιοι, οι οποίοι ξανακατεβαίνουν ενώ είχαν διαγραφεί. Τι μήνυμα στέλνετε; Αυτό χέρι-χέρι με την Ακροδεξιά; Γιατί εγώ αυτό καταλαβαίνω.

Κλείνω λέγοντας και σε εσάς που είσαστε Υπουργοί εδώ, αλλά και στον Πρόεδρο ότι η Αξιωματική Αντιπολίτευση έχει ζητήσει εδώ και πάρα πολύ καιρό να αλλάξει η χωροταξία της Βουλής. Είναι προσβολή στην Αξιωματική Αντιπολίτευση! Είναι προσβολή στις ιδεολογικές διακρίσεις, από τη Γαλλική Επανάσταση και μετά, μέσα στη Βουλή! Όσο δεν το αλλάζετε αυτό, όσο μας υποχρεώνετε να διακόπτεται η συνέχεια η κοινοβουλευτική από τους «Σπαρτιάτες» κ.λπ. ξεπλένετε ή ομαλοποιείτε, κανονικοποιείτε τις ακροδεξιές μέχρι ναζιστικές εκφάνσεις μέσα στη Βουλή.

Ευχαριστώ.

**ΜΑΚΑΡΙΟΣ ΛΑΖΑΡΙΔΗΣ:** Εσείς το κάνατε με τους ΑΝΕΛ!

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε, μη διακόπτετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Λαζαρίδη, τους τραμπουκισμούς αλλού, όχι σ’ εμένα! Όχι σ’ εμένα τους τραμπουκισμούς την ώρα που μιλάω. Θα προσέχετε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):**  Ευχαριστούμε πολύ την κ. Αναγνωστοπούλου.

Καλείται στο Βήμα η κ. Νίκη Κεραμέως, Υπουργός Εσωτερικών.

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, κυρίες και κύριοι συνάδελφοι, το νομοσχέδιο που συζητάμε σήμερα στην Ολομέλεια της Βουλής συνιστά μια τομή στην τοπική αυτοδιοίκηση. Ο στόχος του είναι να αναβαθμίσει τους δήμους και τις περιφέρειες, να στηρίξει την οικονομία, την ανταγωνιστικότητα και την ανάπτυξη σε τοπικό επίπεδο, να εξυγιάνει δομές και διαδικασίες, με το βλέμμα, τελικά, στη βελτίωση της ποιότητας της ζωής και της καθημερινότητας των πολιτών, σε ένα πλαίσιο, όμως, αυξημένης διαφάνειας, λογοδοσίας και επιβράβευσης.

Θα ήθελα να ξεκινήσω συγχαίροντας θερμά τον Αναπληρωτή Υπουργό Εσωτερικών, τον Θοδωρή Λιβάνιο, όπως επίσης τον Γενικό Γραμματέα Αυτοδιοίκησης και Αποκέντρωσης, τον Μιχάλη Σταυριανουδάκη, για τη νομοθετική αυτή πρωτοβουλία και τον εισηγητή μας, τον Ανδρέα Νικολακόπουλο, για τις εξαιρετικές του εισηγήσεις καθ’ όλη τη διάρκεια αυτής της κοινοβουλευτικής διαδικασίας για ένα νομοσχέδιο το οποίο έρχεται σε μία διόλου τυχαία χρονική συγκυρία.

Εν όψει των επικείμενων εκλογών και της νέας θητείας της αυτοδιοίκησης που ξεκινά την 1η Ιανουαρίου του 2024 δημιουργείται μία ασφάλεια δικαίου για τους αιρετούς, οι οποίοι θα γνωρίζουν έτσι εκ των προτέρων τις αλλαγές στο σύστημα διακυβέρνησης διά του οποίου θα κληθούν να υπηρετήσουν και θα έχουν με τον τρόπο αυτό τη δυνατότητα να προετοιμαστούν γι’ αυτές τις αλλαγές έως την ανάληψη των καθηκόντων τους. Απαντώντας, λοιπόν, σε όσα έχουν συζητηθεί περί του χρονισμού του συγκεκριμένου νομοσχεδίου, η απάντηση είναι δύο λέξεις: ασφάλεια δικαίου.

Κυρίες και κύριοι, είναι τρεις οι βασικοί στόχοι που επιδιώκουμε με αυτό το νομοθέτημα, τρεις λέξεις: «λειτουργικότητα», «εξορθολογισμός», «λογοδοσία». Στόχος πρώτος είναι η λειτουργικότητα των ΟΤΑ. Να αρθούν οι αγκυλώσεις που προκάλεσε η απλή αναλογική στα συστήματα διακυβέρνησης των Οργανισμών Τοπικής Αυτοδιοίκησης πρώτου και δευτέρου βαθμού με την αναμόρφωσή τους σύμφωνα με το ν.4804/2021. Όπως ξέρετε, η νομοθετική παρέμβαση του 2021, της πρώτης κυβέρνησης του Κυριάκου Μητσοτάκη, αποκατέστησε τη διοικητική τάξη, εξασφαλίζοντας τη δυνατότητα μεν στις πλειοψηφίες να διοικούν και στις μειοψηφίες να ελέγχουν. Μεταξύ άλλων, όπως ξέρετε, η θητεία των δημοτικών αρχών έγινε πενταετής από τετραετής, δήμαρχος ή περιφερειάρχης εκλέγεται ο επικεφαλής του συνδυασμού που έλαβε ποσοστό πάνω από 43% και ο επιτυχών συνδυασμός λαμβάνει τουλάχιστον τα τρία πέμπτα των εδρών του συμβουλίου. Τέθηκε όριο 3% για την εκλογή συμβούλων. Καταργήθηκε η ξεχωριστή κάλπη για την ανάδειξη συμβουλίων δημοτικών κοινοτήτων, που είχε οδηγήσει σε έναν άτυπο, θα έλεγα ατελή, τρίτο βαθμό αυτοδιοίκησης. Οι συνδυασμοί για τις περιφερειακές και δημοτικές εκλογές υπέβαλαν για πρώτη φορά στην ειδική ηλεκτρονική πύλη τις δηλώσεις υποψηφιοτήτων τους, κάτι που οδήγησε στην πράξη σε πολύ ουσιαστική διευκόλυνση και εξοικονόμηση υλικών πόρων και δεκάδων χιλιάδων εργατοωρών. Θέλω να σας δώσω ένα στοιχείο: Από όλη αυτή τη διαδικασία, η οποία πλέον έχει γίνει εξολοκλήρου ηλεκτρονική, εξοικονομήσουμε ενάμισι εκατομμύριο φύλλα χαρτιού Α4, επειδή ακριβώς όλη η διαδικασία πλέον γίνεται ηλεκτρονικά.

Με τον νέο αυτόν νόμο, τον οποίο συζητούμε σήμερα, προσαρμόζεται περαιτέρω το σύστημα διακυβέρνησης των ΟΤΑ στις αλλαγές του νόμου του 2021. Εισάγεται μία πρωτοπόρα, θα έλεγα, διαδικασία ελέγχου πεπραγμένων της δημοτικής και περιφερειακής αρχής, ένας κοινοβουλευτικός έλεγχος σε επίπεδο ΟΤΑ. Πόσο αυταρχικό είναι, αλήθεια, αυτό; Το αναφέρω αυτό ακούγοντας τη συνάδελφο κ. Αναγνωστοπούλου, η οποία μίλησε για αυταρχισμό σε αυτό το νομοσχέδιο.

Σε αυτό το πλαίσιο, λοιπόν, αυτής της πρωτοβουλίας οι δημοτικοί και περιφερειακοί σύμβουλοι θα θέτουν συγκεκριμένα ερωτήματα στη δημοτική ή περιφερειακή αρχή, η οποία θα καλείται να απαντήσει. Έτσι το ευρύ κοινό θα γνωρίζει και την κριτική της αντιπολίτευσης και την απόκριση της πλειοψηφίας. κοινοβουλευτικός έλεγχος, λοιπόν, και σε επίπεδο Οργανισμών Τοπικής Αυτοδιοίκησης. Ο πρώτος στόχος, λοιπόν, η πρώτη λέξη ήταν η «λειτουργικότητα».

Ο δεύτερος στόχος, η δεύτερη λέξη είναι «εξορθολογισμός». Εξορθολογισμός της εσωτερικής δομής των δήμων μέσω της κατάργησης νομικών προσώπων δημοσίου δικαίου που υπάγονται σε αυτούς. Να μιλήσουμε ειλικρινά; Υπάρχει πληθώρα νομικών προσώπων δημοσίου δικαίου, κατακερματισμός προσωπικού, μειωμένος οικονομικός έλεγχος, ελλιπής αποτελεσματικότητα. Παραδείγματα: ένας δήμος που έχει δέκα νομικά πρόσωπα γιατί χρειάζεται δέκα οικονομικές υπηρεσίες; Γιατί; Γιατί οι διαθέσιμες πιστώσεις για προσωπικό για τον δήμο να κατακερματίζονται σε όλα τα νομικά πρόσωπα και να μην μπορεί ο δήμος να κατανείμει το προσωπικό και να το προσαρμόζει ανάλογα με τις ανάγκες; Γι’ αυτόν ακριβώς τον λόγο, λοιπόν, προβλέπεται η κατάργηση νομικών προσώπων δημοσίου δικαίου και κοινωφελών επιχειρήσεων των ΟΤΑ, για καλύτερη οργάνωση και αξιοποίηση του ανθρώπινου δυναμικού των δήμων με ενοποίηση υπηρεσιών, με ευκολότερο εντοπισμό και τεκμηρίωση εκ μέρους του δήμου των αναγκών σε προσωπικό. Προβλέπεται έτσι καλύτερη οικονομική διαχείριση, για παράδειγμα μέσω ενιαίων διαγωνισμών για προμήθειες, με αποτέλεσμα την επίτευξη καλύτερων τιμών προς όφελος των δημοτών. Η κατάργηση, λοιπόν, των εκατοντάδων νομικών προσώπων των δήμων και των κοινωφελών επιχειρήσεων θα οδηγήσει άμεσα σε οικονομίες κλίμακας και σε πιο αποτελεσματική διοίκηση του δήμου.

Επειδή άκουσα και πάλι, ακούω πολλά αυτές τις ημέρες σχετικά με το τι θα γίνει το προσωπικό, το προσωπικό των καταργούμενων φορέων ανεξαρτήτως σχέσης εργασίας μεταφέρεται στους δήμους, ενώ το δημοτικό συμβούλιο θα μπορεί να συγκροτεί και επιπλέον επιτροπές για την καλύτερη διαχείριση θεμάτων, όπως ο αθλητισμός, ο πολιτισμός, κοινωνική πολιτική στις οποίες θα μπορούν να συμμετέχουν και πολίτες με εξειδίκευση στο αντικείμενο.

Θα ήθελα να κάνω εδώ μια ιδιαίτερη μνεία στο πολύτιμο ανθρώπινο δυναμικό του δημοσίου τομέα του οποίου ο ρόλος είναι καταλυτικός στη λειτουργία του κρατικού μηχανισμού και στην εξυπηρέτηση του πολίτη.

Και μια κουβέντα να πω για μία επίσης καινοτομία του νομοσχεδίου. Προβλέπεται η χορήγηση πάγιας προκαταβολής απευθείας στους διευθυντές σχολικών μονάδων, προκειμένου να είναι σε θέση εκείνοι να καλύπτουν άμεσα ανάγκες των σχολείων και να αποφεύγεται έτσι περιττή γραφειοκρατία και καθυστερήσεις.

Πρώτη λέξη, λοιπόν, είναι η «λειτουργικότητα», δεύτερη λέξη «εξορθολογισμός», τρίτη λέξη «λογοδοσία». Κυρίες και κύριοι συνάδελφοι, σήμερα κρίσιμα για τη λειτουργία των δήμων δεδομένα δεν είναι δημοσίως προσβάσιμα. Παραδείγματος χάριν, σήμερα ο πολίτης δεν μπορεί να συγκρίνει το ύψος των δημοτικών τελών μεταξύ αντίστοιχου μεγέθους δήμων ούτε μπορεί να γνωρίζει πόσοι χώροι άθλησης, διαβάσεις ατόμων με αναπηρία, βρεφονηπιακοί σταθμοί αντιστοιχούν σε κάθε χίλιους κατοίκους της περιοχής του, τι έργα πυροπροστασίας, ανακύκλωσης και ούτω καθ’ εξής πραγματοποιούνται. Η λογοδοσία, λοιπόν, μπορεί να βελτιώσει σημαντικά την εικόνα των δήμων και η κινητροδότηση να ωθήσει σε αυξημένες επιδόσεις με αντίκτυπο στην καθημερινότητα του δήμου και της περιφέρειας.

Έτσι, λοιπόν, το νομοσχέδιο προβλέπει ανοιχτά δεδομένα, που θα αποτυπώνουν μία πλήρη εικόνα των μετρήσιμων μεγεθών των Οργανισμών Τοπικής Αυτοδιοίκησης μέσω ενός κόμβου παρακολούθησης των επιδόσεων τους. Προβλέπει δείκτες μέτρησης και αξιολόγησης της απόδοσης βάσει διεθνών προτύπων ISO προσαρμοσμένων στην ελληνική δομή της αυτοδιοίκησης. Προβλέπει, επίσης, βραβεύσεις δήμων και περιφερειών που θα επιτυγχάνουν βέλτιστες επιδόσεις και οι οποίες μπορεί να συνοδεύονται και με περαιτέρω κίνητρα.

Και εγώ ερωτώ, την Αξιωματική Αντιπολίτευση ιδιαιτέρως, τι είναι το αυταρχικό σε αυτό, στο να υπάρχουν οι δείκτες ποιότητας. Πού είναι το αυταρχικό στο να λογοδοτούν οι δημοτικές αρχές, οι περιφερειακές αρχές στους πολίτες για τα πεπραγμένα τους; Ελπίζω, τουλάχιστον, σε αυτό να υπάρξει συμφωνία της Αξιωματικής Αντιπολίτευσης και εν γένει της Αντιπολίτευσης στο νομοσχέδιο αυτό.

Κυρίες και κύριοι, σύμφωνα με στοιχεία της Ευρωπαϊκής Ένωσης οι εκλεγμένοι αντιπρόσωποι σε τοπικό και περιφερειακό επίπεδο των είκοσι επτά κρατών-μελών αριθμούν πάνω από ένα εκατομμύριο, οι οποίοι είναι δημοκρατικά υπόλογοι σε περισσότερους από τετρακόσια σαράντα έξι εκατομμύρια Ευρωπαίους πολίτες. Συμβάλλουν σημαντικά στον μακροπρόθεσμο μετασχηματισμό των κοινωνιών μας, ενισχύουν τη συνοχή, συμμετέχουν στην πράσινη και ψηφιακή μετάβαση, καλούνται να αποτελέσουν μέρος της λύσης για μείζονα προβλήματα, όπως είναι η κλιματική αλλαγή και για την αντιμετώπιση παγκόσμιας κλίμακας κρίσεων, όπως η πανδημία.

Στη χώρα μας επιδιώκουμε σήμερα να απαλλάξουμε τους Οργανισμούς Τοπικής Αυτοδιοίκησης από βαρίδια του παρελθόντος, δίνοντάς τους νέα δυναμική, κίνητρα και προοπτικές. Δήμοι και περιφέρειες που λειτουργούν δημοκρατικά, αποτελεσματικά, με έλεγχο από την αντιπολίτευση και με λογοδοσία στους πολίτες, μέσα από ένα νέο πρίσμα για τις τοπικές αρχές σε ένα περιβάλλον σύγχρονο εξορθολογισμένο, ψηφιακό, βιώσιμο, όπως αρμόζει σε ένα σύγχρονο ευρωπαϊκό κράτος. Το νομοσχέδιο που συζητούμε ενισχύει την αναπτυξιακή τροχιά των δήμων και περιφερειών θα έλεγα στη βάση μιας επαναπροσδιορισμένης σχέσης εμπιστοσύνης μεταξύ εκλογέα και αιρετού της τοπικής αυτοδιοίκησης με ορατό τον ρόλο και τις αρμοδιότητές τους τόσο σε δημοτικό όσο και σε περιφερειακό επίπεδο.

Κλείνοντας κύριε Πρόεδρε, θα ήθελα να απευθύνω ένα πολύ ευρύ κάλεσμα σε όλες και σε όλους τους πολίτες να προσέλθουν μαζικά στις κάλπες την Κυριακή 8 Οκτωβρίου, προκειμένου να εκλέξουν τους εκπροσώπους τους στους τριακόσιους τριάντα δύο δήμους και δεκατρείς περιφέρειες της χώρας. Η προσέλευση στις εκλογικές διαδικασίες είναι κομβικής σημασίας για την αντιπροσωπευτικότητα των αποτελεσμάτων, τα οποία ιδιαίτερα στις αυτοδιοικητικές εκλογές επηρεάζουν άμεσα την καθημερινότητα των πολιτών. Η συμμετοχή και η ψήφος είναι αναγκαίες, προκειμένου η φωνή του καθενός και της καθεμιάς να ακουστεί πιο δυνατά, να κάνει τη διαφορά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό, ειδικά για τη διευκόλυνση του χρόνου που μας έκανε.

Καλείται στο Βήμα ο κ. Δημήτριος Κυριαζίδης, Βουλευτής της Νέας Δημοκρατίας, για επτά λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, αγαπητοί Υπουργοί, Γενικέ Γραμματέα, συναδέλφισσες και συνάδελφοι, η συντρόφισσα Σία έφυγε. Όσοι ευρισκόμασταν εντός της Αιθούσης δεν διαπιστώσαμε από πλευράς του Κοινοβουλευτικού μας Εκπροσώπου χλευασμό, κυνισμό. Αποτυπώθηκε μια πραγματικότητα. Είδαμε τον νέο Πρόεδρο του ΣΥΡΙΖΑ, που θα μας φέρει ένα νέο ήθος και ύφος, να κάθεται στα έδρανα των επισήμων, να χασκογελά μονίμως και να χειροκροτά άλογα. Και βεβαίως, ποιος ήταν συνεργός με ακροδεξιά παράταξη-κόμμα; Δεν ήταν ο ΣΥΡΙΖΑ; Ο φίλος μου, ο Πάνος Καμμένος, δεν είχε αυτή ακριβώς τη διαδρομή, την πορεία; Και βεβαίως, το τρίτο και τέταρτο μνημόνιο ποιος το έφερε και ψηφίστηκε;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Η χρεοκοπία το έφερε.

**ΔΗΜΗΤΡΙΟΣ ΚΥΡΙΑΖΙΔΗΣ:** Χρεοκοπήσατε πράγματι τη χώρα, τη χρεοκοπήσατε και φέρατε τη μικρομεσαία τάξη να προσπαθεί, αν θέλετε, πως θα επιζήσει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε διάλογο. Παρακαλώ, μη διακόπτετε.

**ΔΗΜΗΤΡΙΟΣ ΚΥΡΙΑΖΙΔΗΣ:** Εν πάση περιπτώσει, το υπό συζήτηση σχέδιο νόμου του Υπουργείου Εσωτερικών έρχεται να θεραπεύσει θεσμικές αρρυθμίες που παρατηρούνται στη λειτουργία της τοπικής αυτοδιοίκησης, επιδιώκοντας την επίλυση των προβλημάτων αυτών στην πράξη. Επιχειρεί δε μεταρρυθμιστικές παρεμβάσεις σε ποικίλα πεδία που άπτονται της διοίκησης και του τρόπου διαχείρισης των τοπικών θεμάτων, αποσκοπώντας σε μία αποτελεσματικότερη και σύγχρονη λειτουργία των ΟΤΑ α΄ και β΄ βαθμού.

Είναι νωπές οι πρόσφατες απορρυθμιστικές παρεμβάσεις της διακυβέρνησης του ΣΥΡΙΖΑ στη θεσμική λειτουργία των δήμων, η οποία είχε ως αποτέλεσμα ένα γενικευμένο διοικητικό μπάχαλο. Δηλαδή τι; Με την υποτιθέμενη, θα έλεγα, εκλογική νομοθέτηση είχαμε δήμους επί μήνες ακυβέρνητους. Και όταν μπορούσε εν πάση περιπτώσει να υπάρξει μια πλειοψηφία, μετά από λίγο διάστημα για κάποιο ζήτημα τοπικό αποχωρούσαν, η πλειοψηφία χανόταν και υπήρχαν δήμοι που τελείωνε η θητεία τους χωρίς να πάρουν μια απόφαση.

Επομένως, η προκείμενη νομοθετική πρωτοβουλία της Κυβέρνησης έρχεται να επιλύσει σε μεγάλο βαθμό και τα προβλήματα αυτά του πρόσφατου παρελθόντος. Και πράγματι, εξ αντικειμένου εισάγονται πρωτότυπες και καινοτόμες ρυθμίσεις που σηματοδοτούν μια νέα εποχή στην τοπική αυτοδιοίκηση, μια νέα εποχή, εν όψει και του καίριου ρόλου που κατά τον νόμο καλείται αυτή πλέον να παίξει στη διαχείριση των τοπικών ζητημάτων.

Η μνημονιακή εμπειρία, οι σύγχρονες ανάγκες, αλλά και η νέα πραγματικότητα, όπως αυτή διαμορφώνεται με την κλιματική αλλαγή και τις φυσικές καταστροφές, έχουν εισάγει νέα δεδομένα που επιτάσσουν μια πιο συγκροτημένη, αποφασιστική και αποτελεσματική δομή και λειτουργία των φορέων αυτών. Στο πλαίσιο, ακριβώς, αυτό δεν νοείται άσκηση δημόσιας εξουσίας χωρίς ένα σύγχρονο διοικητικό μοντέλο, χωρίς έλεγχο, διαφάνεια και δημόσια λογοδοσία. Γι’ αυτόν τον λόγο καθίσταται πλέον αναγκαία η προς ψήφιση πρόβλεψη ειδικής τακτικής συνεδρίας ανά δίμηνο, κατά την οποία θα συζητούνται και θα ελέγχονται τα πεπραγμένα και οι παραλείψεις των περιφερειακών και δημοτικών αρχών, καθόσον αναβαθμίζει σε δημοκρατικό επίπεδο τον θεσμικό ρόλο των συμβούλων. Με την πρόσθετη, αν θέλετε, σημερινή βελτιωτική διάταξη και οι πρόεδροι των κοινοτήτων θα έχουν λόγο και κυρίως της εκάστοτε αντιπολίτευσης που εισάγει νέα δεδομένα μέσω του τυπικού ελέγχου, όπως προανέφερα.

Επίσης, προάγει εποικοδομητικά τον δημόσιο διάλογο και συντελεί στην αποτελεσματικότερη λειτουργία της τοπικής αυτοδιοίκησης. Στην αποτελεσματικότερη αυτή λειτουργία αποσκοπεί και ο εξορθολογισμός που επιχειρείται σε σχέση με την υφιστάμενη πολυδιάσπαση και τον επιμερισμό των αρμοδιοτήτων με την κατάργηση των διαφόρων επιτροπών που εν τέλει συγκεντρώνονται σε μία.

Χωρίς, βεβαίως, να διασπάται το τεκμήριο της αρμοδιότητας του δημοτικού και περιφερειακού συμβουλίου, η ενιαία διαχείριση από μια και μόνο επιτροπή συντείνει στον καλύτερο και δραστικότερο έλεγχο, διαχείριση και εποπτεία των τοπικών ζητημάτων. Η δε κριτική που ακούστηκε ως προς τον φερόμενο συγκεντρωτισμό δεν είναι πειστική, ακριβώς επειδή τα νέα θεσμοθετούμενα όργανα, η δημοτική επιτροπή και η περιφερειακή επιτροπή θα ασκούν εν πολλοίς τις ίδιες ουσιαστικές αρμοδιότητες με τις καταργούμενες επιτροπές, ενώ εκ των πραγμάτων θα συνδράμουν σε μια πιο ευέλικτη και άμεση αντιμετώπιση των εισαγόμενων ενώπιόν τους θεμάτων.

Έρχομαι τώρα στο ζήτημα της κατάργησης των νομικών προσώπων. Πρόκειται για μια αναγκαία μεταρρύθμιση, η οποία εκπορεύεται από την ανάγκη για έναν πληρέστερο, πιο ουσιαστικό, αποδοτικό και ορθολογικό έλεγχο, όχι μόνο των οικονομικών αλλά και της διοίκησης. Πέραν της εξαιρετικά σημαντικής αυτής εξοικονόμησης πόρων, οι δήμοι και οι υπηρεσίες τους, οι οποίες θα ενισχυθούν με το πρόσθετο αυτό προσωπικό των καταργούμενων φορέων, ανακτούν τον άμεσο και πλήρη έλεγχο, αλλά και την ευθύνη σημαντικότατων τομέων δράσης. Παραδείγματος χάριν, οι δήμοι, όπως και οι ορεινοί δήμοι που αφορούν στον δικό μου τόπο, τη Δράμα, θα μπορούν να ενισχύουν, αν θέλετε τους εκπαιδευτικούς, το ιατρικό και παραϊατρικό προσωπικό. Θα μπορούν να ενισχύουν όλους τους υπαλλήλους, αν θέλετε, ακόμα και το προσωπικό της Αστυνομίας, της Πυροσβεστικής, του Λιμενικού, της Ακτοφυλακής, αλλά και των εκπαιδευτικών, όπως είπα και προηγούμενα. Έτσι, λοιπόν, η πολυδιάσπαση και η διάχυση αρμοδιοτήτων λαμβάνει τέλος και επιχειρείται ένα νοικοκύρεμα, το οποίο, πέρα από το ότι θα βοηθήσει στον καλύτερο έλεγχο των επιδόσεων των δήμων και στη δημόσια λογοδοσία, αναμένεται να λειτουργήσει πολλαπλασιαστικά προς όφελος των τοπικών κοινωνιών.

Κυρίες και κύριοι συνάδελφοι, δεν θα επεκταθώ περαιτέρω, αλλά ούτε και θα εισέλθω -λόγω του χρόνου- στις επιμέρους διαδικαστικού και μη χαρακτήρα διατάξεις του νομοσχεδίου, για τις οποίες δεν ακούσαμε μια πειστική αντιπρόταση από πλευράς της Αντιπολίτευσης, πέραν μιας στείρας κριτικής και άρνησης. Θέλω, όμως, να σημειώσω κλείνοντας ότι έχουμε εισέλθει σε μία νέα εποχή και κατά τούτο δεν μπορούμε να εθελοτυφλούμε. Τα δεδομένα και οι ανάγκες έχουν αλλάξει. Οι οικονομικοί πόροι δεν είναι απεριόριστοι. Πρέπει και οφείλουμε ως κράτος να κινηθούμε επιτέλους με σταθερές και αξίες που δυστυχώς, λείπουν. Και ακριβώς επειδή η οργάνωση, ο έλεγχος, η αξιολόγηση και η λογοδοσία δυστυχώς, παραμένουν ζητούμενα, πρέπει να τα καλλιεργήσουμε συστηματικά και αυτό επιχειρεί το συγκεκριμένο νομοσχέδιο. Με τις όποιες τυχόν επιμέρους επιφυλάξεις, πρέπει να τύχει της ομόθυμης στήριξη όλων των πτερύγων της Βουλής και γι’ αυτόν τον λόγο σας καλώ να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριαζίδη.

Επόμενος ομιλητής ο κ. Ιωάννης Γιώργος, Βουλευτής της Νέας Δημοκρατίας.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εισάγουμε σήμερα το προς ψήφιση νομοσχέδιο του Υπουργείου Εσωτερικών που πραγματεύεται την αναμόρφωση του συστήματος διακυβέρνησης των ΟΤΑ Α΄ και Β΄ βαθμού. Και πολλές φορές άκουσα από τους συναδέλφους της Αντιπολίτευσης «γιατί τώρα;». Γιατί όχι τώρα; Δεν είναι πιο καθαρό, πιο έντιμο, πιο ειλικρινές να γνωρίζει ο πολίτης που θα πάει να ψηφίσει τις απόψεις και τις θέσεις της Κυβέρνησης για τον θεσμό της τοπικής αυτοδιοίκησης; Δεν είναι πιο έντιμο από μέρους μας οι αυτοδιοικητικοί -δήμαρχοι, δημοτικοί σύμβουλοι, περιφερειάρχες και περιφερειακοί σύμβουλοι- να ξέρουν ποιο θα είναι το θεσμικό πλαίσιο μέσα στο οποίο θα κινηθούν; Αν μη τι άλλο, ας δώσουμε επομένως σε όλους αυτούς το δικαίωμα να γνωρίζουν εκ των προτέρων τι σκεφτόμαστε γι’ αυτούς.

Έρχεται, λοιπόν, σήμερα προς συζήτηση και ψήφιση ένα ζωτικής σημασίας νομοσχέδιο για την εύρυθμη λειτουργία των ΟΤΑ, συμβάλλοντας σημαντικά και αποτελεσματικά στην αναβάθμισή τους. Είναι ένα νομοσχέδιο που έρχεται να διορθώσει σχεδόν στο σύνολό τους –θα πω εγώ- τα κακώς κείμενα ενός κάκιστου νομοσχεδίου, αυτού της απλής αναλογικής που είχε ψηφίσει η κυβέρνηση του ΣΥΡΙΖΑ με τον ν.4406/2016.

Είχα την τύχη και την τιμή να υπηρετήσω στην ΕΛΠΕ από τη θέση του δεύτερου αντιπροέδρου την τετραετία 2015-2019 και του γενικού γραμματέα από το 2019 έως το 2023, θέση την οποία ακόμη κατέχω μέχρι τις 31 Δεκεμβρίου, κάτι το οποίο μου έδωσε τη δυνατότητα να έχω άμεση επαφή με την ηγεσία του Υπουργείου Εσωτερικών.

Ευτυχώς για την αυτοδιοίκηση, η Κυβέρνηση της Νέας Δημοκρατίας που προέκυψε από τις εκλογές του Ιουλίου του 2019 βελτίωσε με τις τροποποιήσεις που επέφερε τη λειτουργία των δημοτικών και των οικονομικών επιτροπών των περιφερειών, σώζοντας την παρτίδα της τετραετίας την τελευταία στιγμή.

Η εμμονή των κ.κ. Σκουρλέτη και Πολάκη στις συναντήσεις που είχαμε να ισχύσει η απλή αναλογική στο πλαίσιο της φιλοσοφίας ότι είναι καιρός να αναπτυχθεί η κουλτούρα των συνεργασιών μεταξύ των συνδυασμών που θα εκπροσωπούνταν στο δημοτικό συμβούλιο, ήταν καταστροφική για τη λειτουργία των δημοτικών συμβουλίων και αυτό γιατί αντί της προαναφερόμενης κουλτούρας, αυτό που αναπτύχθηκε ήταν η κάθε είδους συναλλαγή μεταξύ της πρώτης και της δεύτερης Κυριακής των εκλογών «κάτω από το τραπέζι» για επικράτηση του υποψηφίου που θα έδινε τα περισσότερα ανταλλάγματα, θέσεις αντιδημάρχων, θέσεις προέδρων, νομικών προσώπων δημοσίου δικαίου και άλλα παρόμοια και έτσι για ένα εξάμηνο παρέλυσαν τα πάντα στους δήμους και τις περιφέρειες, όπου οι δήμαρχοι και περιφερειάρχες δεν είχαν την τύχη να πάρουν από την πρώτη Κυριακή το 50+1 για να έχουν την πλειοψηφία των συμβουλίων τους και βεβαίως, ο αποδέκτης της δυσλειτουργίας των δήμων ήταν ο πολίτης και κανένας άλλος.

Πηγαίνοντας στο νομοσχέδιο, θα αναφερθώ σε κάποια βασικά του στοιχεία. Συγκεκριμένα, ορίζεται ο αριθμός των αντιδημάρχων ανάλογα με τον πληθυσμό του κάθε δήμου. Το κυριότερο, όμως, σε αυτό το άρθρο είναι ότι ο δημοτικός σύμβουλος που θα ορίζεται θα είναι εκλεγμένος από την πλειοψηφία. Προβλέπεται η διαδικασία εκλογής των προεδρείων των δημοτικών συμβουλίων και η διάρκεια της θητείας τους. Κυρίως, όμως, εισάγεται μια σημαντική πρόβλεψη, καθώς η εκλογή θα γίνεται με φανερή ψηφοφορία. Ορίζεται ότι δεν επιτρέπεται η διαγραφή του επικεφαλής της παράταξης και ορθώς. Αναφέρεται η διαδικασία σύγκλισης και λειτουργίας τόσο του δημοτικού όσο και του περιφερειακού συμβουλίου και προβλέπεται διαδικασία συνεδρίασης με τηλεδιάσκεψη, διαδικασία που βοήθησε σημαντικά, κατά την άποψή μου, εκλεγμένους που βρίσκονται χιλιομετρικά μακριά από την έδρα όπου συνεδριάζουν τα συλλογικά όργανα.

Εισάγεται μια σημαντική καινοτομία που συμβάλλει στη διαφάνεια και τη λογοδοσία, η σύγκλιση ειδικής συνεδρίασης λογοδοσίας του δημοτικού συμβουλίου κάθε δύο μήνες. Πρόκειται ουσιαστικά για μια συνεδρίαση μέχρι δέκα θεμάτων που θέτουν οι σύμβουλοι εγκαίρως και απαντάει ο εκπρόσωπος της δημοτικής αρχής. Επί της ουσίας -θα πω εγώ-απενεργοποιεί τη διαδικασία της συλλογής υπογραφών από την πλευρά της μειοψηφίας ώστε να φέρει κάποιο θέμα στο δημοτικό ή στο περιφερειακό Συμβούλιο.

Αναφέρεται η συγκρότηση και η εκλογή των δημοτικών επιτροπών. Ορίζονται ειδικότερα ζητήματα για τη συγκρότηση και εκλογή της δημοτικής επιτροπής η οποία αποτελεί το νέο όργανο και παίρνει τη θέση των επιτροπών που υπάρχουν στους δήμους και τις περιφέρειες. Το σημαντικό είναι η ειδική μέριμνα που λαμβάνεται για τις παρατάξεις οι οποίες δεν εκπροσωπούνται στη δημοτική επιτροπή με πρόβλεψη για τη συμμετοχή εκπροσώπων χωρίς δικαίωμα ψήφου.

Όσον αφορά στην απόφαση ορισμού των αντιπεριφερειαρχών, αντί για ΦΕΚ αρκεί η ανάρτηση πλέον της απόφασης στη «ΔΙΑΥΓΕΙΑ», συντομεύοντας τον χρόνο ανάληψης καθηκόντων του αντιπεριφερειάρχη, μη αφήνοντας κενό διοίκησης.

Αίρεται η υποχρέωση αιτιολογημένης απόφασης για την ανάκληση του περιφερειάρχη. Εδώ ίσως, αγαπητή Υπουργέ, κύριε Υφυπουργέ, θα έπρεπε να ήμασταν λίγο πιο τολμηροί. Θα πω εγώ ότι δεν θα ήταν άσχημο να δίνεται το δικαίωμα στον περιφερειάρχη να ορίζει το 30% των θεματικών αντιπεριφερειαρχών εξωπεριφερειακά –αδόκιμος ο όρος- μέσα από φορείς όπως είναι το πανεπιστήμιο, όπως είναι το ΤΕΕ, όπως είναι όλοι αυτοί οι επίσημα αναγνωρισμένοι φορείς που έχουν τη δυνατότητα τα μέλη τους να προσφέρουν στο κοινωνικό σύνολο.

Ενισχύεται ο ρόλος των επιτροπών του περιφερειακού συμβουλίου, αφ’ ενός διευκολύνοντας τη λήψη απόφασης για τη μεταβίβαση αρμοδιοτήτων σε αυτές και αφ’ ετέρου αυστηροποιώντας τις προϋποθέσεις για την άσκηση των αρμοδιοτήτων αυτών από το περιφερειακό συμβούλιο. Θεσπίζεται ότι αντιπρόεδρος της επιτροπής ορίζεται μέλος της μειοψηφίας.

Κυρίες και κύριοι συνάδελφοι, θα πω δυο κουβέντες ακόμα για τη θέσπιση μιας ουσιαστικής νομικής αλλαγής στο σύστημα οργάνωσης και λειτουργίας των δήμων που υιοθετεί το παρόν νομοσχέδιο με την κατάργηση των νομικών προσώπων δημοσίου δικαίου.

Αναφορικά με το μεγάλο αυτό κεφάλαιο που είναι τα νομικά πρόσωπα, το παρόν σχέδιο νόμου εστιάζει στον εξορθολογισμό, τη διαφάνεια, τις δημόσιες συνεδριάσεις, γιατί οι συνεδρίες των νομικών προσώπων και των κοινωφελών επιχειρήσεων δεν είναι δημόσιες. Ένα τεχνικό πρόγραμμα θα υπάρχει, ένας προϋπολογισμός, ένας οικονομικός διευθυντής ανά δήμο, ένας διευθυντής ανθρώπινου δυναμικού, καλύτερη αξιοποίηση του ανθρώπινου δυναμικού. Υπάρχει, λοιπόν, εγγύηση της ομαλής λειτουργίας.

Το παρόν υπό συζήτηση και ψήφιση νομοσχέδιο, λοιπόν, έρχεται να επιλύσει δυσλειτουργίες που παρουσιάζονται στα νομικά πρόσωπα και τις κοινωφελείς επιχειρήσεις των δήμων λόγω ζητημάτων που σχετίζονται με την ελλιπή στελέχωσή τους και τη διάσπαση των τοπικών υποθέσεων μεταξύ των δήμων και των νομικών προσώπων. Με αυτόν τον τρόπο επιτυγχάνονται οικονομίες κλίμακας και η εξοικονόμηση πόρων από την ανάγκη απόκτησης λιγότερων οριζόντιων υπηρεσιών, από τη μείωση των διοικητικών βαρών, από την πραγματοποίηση προμηθειών με ενιαίες διαγωνιστικές διαδικασίες που πρόκειται να οδηγήσουν σε επίτευξη καλύτερων τιμών αγοράς, από αναπόφευκτο εξορθολογισμό του εύρους διοίκησης και από τη δυνατότητα ορθολογικής διαχείρισης του ανθρώπινου κεφαλαίου σε επίπεδο πλέον ενός ενιαίου δήμου.

Κλείνοντας, κυρίες και κύριοι συνάδελφοι, το παρόν νομοσχέδιο έρχεται να επιλύσει διαχειριστικά και οικονομικά ζητήματα των Οργανισμών Τοπικής Αυτοδιοίκησης προς διευκόλυνση της εύρυθμης λειτουργίας τους, με στόχο και σκοπό τη βελτίωση της διοίκησης και της λειτουργίας των δήμων και των περιφερειών της χώρας με όρους διαφάνειας και δημόσιας λογοδοσίας.

Εάν πραγματικά επιθυμούμε όλοι σήμερα να βελτιώσουμε τη λειτουργία του κρατικού μηχανισμού, θα πρέπει να κάνουμε παρεμβάσεις, να κάνουμε μεταρρυθμίσεις σε όλους τους τομείς και στην τοπική αυτοδιοίκηση, η καλή και αρμονική λειτουργία της οποίας σε σχέση με το κεντρικό κράτος είναι καίρια για τη συνολική λειτουργία του κρατικού μηχανισμού.

Επομένως, είναι σημαντική η λειτουργία της και για την αντιμετώπιση σύγχρονων προκλήσεων, όπως αυτή της κλιματικής κρίσης, για τη δημιουργία κατάλληλων συνθηκών, για την εκτέλεση αναγκαίων έργων υποδομής, για την προσβασιμότητα των ατόμων με ειδικές ανάγκες.

Η νομοθετική παρέμβαση που συζητάμε σήμερα θα συμβάλλει ουσιαστικά στην πιο καλή και πιο εύρυθμη λειτουργία των Οργανισμών Τοπικής Αυτοδιοίκησης. Σας καλώ, λοιπόν, να υπερψηφίσετε το παρόν νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Γιώργο.

Καλείται στο Βήμα ο κ. Ιωάννης Κόντης, Κοινοβουλευτικός Εκπρόσωπος των Σπαρτιατών.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριοι Υπουργοί, κύριοι συνάδελφοι, θα μου επιτρέψετε να κάνω μια παρένθεση από το παρόν νομοσχέδιο. Επειδή σήμερα ακούστηκαν κάποια πράγματα που πιστεύω ότι αφορούν σε εμάς ως παράταξη και σε εμένα προσωπικά, θέλω να κάνω μια αναφορά, η οποία κάποτε πρέπει να γίνει.

Πίστευα ότι θα έμπαινα στην ελληνική Βουλή ως Κόντης, ως άτομο το οποίο είμαι γνωστό σε πάνω από τους μισούς Έλληνες από την ποδοσφαιρική μου ύπαρξη στα γήπεδα πολλά χρόνια, από την ύπαρξή μου στη μεγάλη ομάδα που λέγεται Άρης Θεσσαλονίκης, από την προηγούμενη ζωή μου, από ανθρώπους που με γνωρίζουν από μικρό -και είναι πάρα πολλοί είτε είναι επιχειρηματίες είτε κι ανάμεσά σας εδώ πολλοί Βουλευτές- και αναγκάζομαι κάθε φορά να ακούω ότι ανήκω σε ένα ναζιστικό κόμμα, ότι πιθανώς είμαι ναζί και αισθάνομαι ίσως ότι είμαι και συνταγματάρχης των ναζί γιατί ανήκω στην προμετωπίδα του κόμματος, σε αυτούς που «χτυπάμε» -υποτίθεται- επικοινωνιακά μπροστά και να πρέπει να αποδεικνύω κάθε φορά ότι δεν είμαι.

Λοιπόν, όπως εσείς θεωρείτε ύβρη τη λέξη «ναζί», εγώ τη θεωρώ πέντε φορές ύβρη, γιατί εμένα η αδερφή της μητέρας μου σκοτώθηκε από τους ναζί, από τους Γερμανούς στο τραπέζι όταν έτρωγε με τη μητέρα μου, δωδεκάχρονη τότε, γιατί η πατρίδα μου υπέφερε από τους ναζί, γιατί δεν είχα ποτέ τέτοιες αντιλήψεις ούτε τις επικρότησα, ούτε φασιστικές ούτε ναζιστικές. Όπως, λοιπόν, είναι ύβρις για εσάς, είναι και για εμένα. Εγώ απαιτώ να σταματήσει αυτή η αναφορά στο πρόσωπό μας και μου, γιατί σε αντίστοιχες περιπτώσεις έχω δει να παρεμβαίνει και το Παγκόσμιο Εβραϊκό Συμβούλιο, όταν η κ. Ακρίτα είχε αποκαλέσει ναζί κάποιον αστυνομικό στη Νέα Σμύρνη. Το Εβραϊκό Συμβούλιο τότε είπε ότι απαγορεύεται να εργαλειοποιούν τον ναζισμό κάποιοι και να τον υποβαθμίζουν.

Όταν αποκαλείς ναζί έναν άνθρωπο ο οποίος όχι μόνο δεν είναι, αλλά η όλη ζωή του δείχνει ότι είναι το αντίθετο, εργαλειοποιείς τα εγκλήματα του ναζισμού και τα μεταφέρεις στην καθημερινότητα του κάθε ανθρώπου. Δεν μπορούν να αποκαλούν ναζί τον καθέναν και να τον εξισώνουν με τις θηριωδίες των ναζί. Είναι εργαλειοποίηση του ναζισμού. Εγώ άλλη φορά όποιον με αποκαλέσει έτσι θα τον καταγγείλω στο Παγκόσμιο Εβραϊκό Συμβούλιο. Εγώ ως Κόντης. Και όποιος θέλει ας με αποκαλέσει έτσι με πειστήρια. Να πει: «Κύριε Κόντη, έχετε έρθει στη Βουλή, έχετε πει αυτό υπέρ του ναζισμού υπέρ του φασισμού. Η συμπεριφορά σας είναι φασιστική. Έχετε μιλήσει απρεπώς». Δεν υπάρχει τίποτα από όλα αυτά.

Είμαστε εδώ τρεις μήνες. Πίστευα ότι έχετε καταλάβει τι είμαστε. Παρ’ όλα αυτά μάς έχετε βάλει ταμπέλες. Ταμπέλες έβαζαν, λοιπόν, οι ναζί και οδηγούσαν κόσμο στα κρεματόρια και στα στρατόπεδα συγκεντρώσεως. Αυτό απαγορεύεται σήμερα και δεν δέχομαι εγώ να γίνει στο πρόσωπό μου και στο πρόσωπο συναδέλφων. Όταν υπάρχει κάτι απτό να το φέρουμε εδώ και να το συζητήσουμε αν υπάρχει. Και επειδή κάποιοι λένε όταν μιλούν «καταθέτω στα Πρακτικά» θα αρχίσω να καταθέτω στα Πρακτικά. Θα καταθέσω ας πούμε ότι ο Πρόεδρος ενός από τα μεγαλύτερα ιδρύματα της Ελλάδας θέλει να κάνει μαζί μου μια μεγάλη ακαδημία για άπορα παιδιά στην Ελλάδα. Ότι τρεις πρόεδροι μεγάλων ποδοσφαιρικών ομάδων -από τις μεγάλες της χώρας- ήθελαν να με βάλουν στην ομάδα τους. Θα καταθέσω απόψεις συναδέλφων όπως ο κ. Χήτας, ο οποίος με γνωρίζει δεκαέξι χρόνια και με καλούσε στο κανάλι όπου εργαζόταν ως δημοσιογράφος και εγώ ως ποδοσφαιρικός παράγοντας, εάν έχει να μου προσάψει κάτι τέτοιο σε αυτή την αναφορά την υποτιθέμενη ναζιστική για να ξέρω από πού κι εγώ βαφτίζομαι έτσι. Γιατί η ταμπελοποίηση αυτή είναι και στοχοποίηση. Και δεν επιτρέπω σε κανέναν να στοχοποιεί εμένα και την οικογένειά μου. Αυτά ως προς το θέμα που πρέπει να κλείσει πλέον. Νομίζω πρόσφατα ψηφίσαμε έναν Κανονισμό στη Βουλή. Αυτές τις υβριστικές και απαξιωτικές συμπεριφορές τις θεωρώ και εγώ υβριστικές. Και θα ήθελα όπως σέβομαι τους άλλους να με σέβονται. Δεν έχω έρθει σε αντιπαράθεση με κανέναν συνάδελφο. Σέβομαι τους πάντες. Οι διαφορές μας είναι πολιτικές και ιδεολογικές. Υπάρχουν διαφορές. Μέχρι εκεί. Δεν έχουμε προσωπική διαφορά. Βγαίνουμε έξω και χαιρετάμε ο ένας τον άλλο. Δεν είμαστε ούτε εχθροί ούτε κανίβαλοι.

Να πάμε τώρα στο νομοσχέδιο. Το νομοσχέδιο αυτό, δυστυχώς ή ευτυχώς, έρχεται σε μία δύσκολη στιγμή. Είναι και προεκλογική η στιγμή που κατατίθεται. Προεκλογική για τους δήμους. Εγώ δεν είμαι ειδικός στα των δήμων. Έλειψα από τις συνεδριάσεις, στις οποίες θα έπρεπε να είμαι, λόγω προσωπικών προβλημάτων. Διάβασα, όμως και είδα ότι υπάρχουν και καλά μέσα σε αυτό, όπως είναι η κατάργηση των νομικών προσώπων δημοσίου δικαίου αλλά σε άκαιρη στιγμή. Θα μπορούσε να γίνει αργότερα. Σίγουρα υπήρχε μεγάλο πρόβλημα με τα νομικά πρόσωπα δημοσίου δικαίου με καθυστερήσεις και ίσως προβλήματα στις πληρωμές σε τρίτους με διάφορες καταστάσεις που δεν ήταν τόσο ξεκάθαρες. Αλλά μην ξεχνάμε ότι από τα πέντε χιλιάδες νομικά πρόσωπα δημοσίου δικαίου που είχαμε, έχουμε φτάσει τα πεντακόσια. Ήδη έχουν καταργηθεί τα περισσότερα. Οπότε θα μπορούσε αυτό να γίνει λίγο αργότερα.

Επίσης, δε μου φαίνεται πολύ σωστό ότι ο κάθε δήμαρχος ο οποίος σίγουρα έχει το δικαίωμα να ορίζει τους αντιδημάρχους και κανείς δεν αντιλέγει, θα μπορεί αυθαίρετα ένα πρωί και χωρίς κανέναν λόγο να τους παύει. Ίσως αυτό είναι ένα θέμα το οποίο θα έπρεπε να το δούμε με περισσότερες λεπτομέρειες στην επεξήγηση του νομοσχεδίου ως προς το τι θα έπρεπε να προϋπάρχει, τι θα έπρεπε να έχει συμβεί σε περιπτώσεις που παύει έναν αντιδήμαρχο, εάν θα έχουν υπάρξει αμέλειες, αν θα έχει υπάρξει πειθαρχικό παράπτωμα.

Επίσης, δεν μπορεί να υπάρχουν αντιδήμαρχοι δύο ταχυτήτων. Ποιοι είναι αυτοί οι οποίοι θα αμείβονται ποιοι είναι αυτοί οι οποίοι δεν θα αμείβονται. Θα υπάρχουν ακόμα και μεταξύ των αντιδημάρχων νοερά αντιδράσεις ή υποβολιμαίες σκέψεις διάφορες οι οποίες δεν θα έκαναν καλό σε μία δημοτική παράταξη και σε ένα γενικότερο συμβούλιο. Σίγουρα η τηλεδιάσκεψη θα βοηθήσει τις ακριτικές περιοχές, τα νησιά και τις ορεινές περιοχές, όπως είναι καλό και το ότι θα δίδονται κάποια χρήματα. Δεν ξέρουμε βέβαια τους πόρους. Γιατί ακούμε ότι οι δήμοι είναι φτωχοί. Θα δίδονται χρήματα για στέγαση, σίτιση υπαλλήλων οι οποίοι θα είναι σε ορεινές περιοχές ή σε περιοχές οι οποίες είναι δύσκολα συνδεδεμένες μεταξύ τους. Επίσης, οι δήμοι πιστεύουμε ότι θα έπρεπε να έχουν την πλήρη υπευθυνότητα -αφού δεν μπορεί η περιφέρεια να έχει τα πάντα- στο θέμα -του πρόσφατου παραδείγματος- των πλημμυρών των πόλεων. Ο δήμος είναι υπεύθυνος στα φρεάτια. Η εταιρεία υδάτων είναι υπεύθυνη στην αγωγή των ομβρίων και η περιφέρεια, νομίζω, είναι στην αποθήκευση. Αυτά όλα δεν θα έπρεπε να συμπεριληφθούν σε έναν φορέα για να μην υπάρχει αυτό το μπαλάκι μετάδοσης ευθυνών από τον έναν στον άλλον;

Θα έπρεπε να είναι όλα συνδεδεμένα είτε στον δήμο είτε στην περιφέρεια. Για μας θα ήταν καλύτερα να είναι ο δήμος ο υπεύθυνος ο οποίος θα είχε και άμεση γνώση του προβλήματος που υπάρχει στην περιοχή του. Να είχε και τα κονδύλια τα οποία έχει η περιφέρεια, να τα χρησιμοποιεί ο δήμος και να μπορέσουν να κάνουν μία δουλειά η οποία θα έφερνε αποτέλεσμα για την ίδια την πόλη και για τους πολίτες. Αυτή τη στιγμή βλέπουμε ένα μπαλάκι ευθυνών. Βλέπουμε δημάρχους ή άλλους πολίτες να πηγαίνουν με φτυάρια και μάνικες για να δείξουν ότι είναι κοντά στους πολίτες αλλά επιμερίζουν όλοι τις ευθύνες ο ένας στον άλλο και όλοι μαζί μετά συγχωρούν ο ένας τον άλλον. Το σημαντικότερο, λοιπόν, είναι να προσδιοριστούν αυτοί οι ρόλοι.

Και ένα ακόμα θέμα μεγάλο στην Ελλάδα, όπως το βλέπουμε και όπως το έχω ζήσει και εγώ στη Θεσσαλονίκη με τους δημάρχους, είναι τελικά η απόφαση που πρέπει να πάρουν τα κόμματα και οι υποψήφιοι δήμαρχοι. Αν θα είναι απογαλακτισμένοι από τα κόμματα ή αν θα είναι κολλημένοι στις κομματικές εντολές και στις κομματικές σκέψεις. Όπως ξέρουμε στους μεγάλους δήμους είτε ένα κόμμα είτε δύο, συνασπίζονται μαζί ή χωριστά, στηρίζουν υποψηφίους. Θα μου πείτε ότι είναι αναπόφευκτο. Σίγουρα είναι αναπόφευκτο, αλλά δεν θα έπρεπε να γίνεται με αυτό τον τρόπο που γίνεται φανερά με προσθήκες υποψηφίων. Είδαμε τώρα τον κ. Χαρδαλιά να πηγαίνει μεταγραφή στην περιφέρεια Αττικής. Είδαμε άλλους δημάρχους ή υποψηφίους περιφερειάρχες να έχουν άμεση σχέση με κόμματα. Υπάρχουν. Στο Περιστέρι ο δήμαρχος βγαίνει υπερκομματικός επειδή κάνει ένα έργο. Στην Πάτρα ο αριστερός δήμαρχος εκλέγεται πολλά χρόνια.

Εμένα, αν ο δήμαρχος κάνει τη δουλειά, προσωπικά δεν με ενοχλεί αν είναι αριστερός ή κεντρώος. Με ενδιαφέρει να κάνει δουλειά για τον δήμο του. Και αυτό το δείχνουν οι ίδιοι οι πολίτες με τον τρόπο που ψηφίζουν. Εάν ψηφίζω κάποιο δήμαρχο με 50%-60%, όπως τον κ. Μπέο στο Βόλο, όπως τον δήμαρχο στην Πάτρα που πήρε 60% από την πρώτη Κυριακή, σημαίνει ότι είναι ικανοποιημένοι από το έργο που κάνουν. Δεν πάνε κομματικά. Τα κόμματα πολλές φορές συντάσσονται πίσω από αυτούς τους δημάρχους επειδή κάποιες φορές θέλουν και αυτά να πάρουν κάτι από τη λάμψη που τους δίνει ίσως ένα έργο σε μία πόλη. Θυμάμαι ότι η Νέα Δημοκρατία στις προηγούμενες εκλογές στήριζε τον κ. Μπέο. Τώρα –ή στις προηγούμενες ή στην πρώτη εκλογή- συντάχθηκε με τον κ. Μπέο στον Βόλο.

Εάν αποφασίσουμε τι αυτοδιοίκηση θέλουμε, πώς θα διανέμονται τα χρήματα τα οποία παίρνει από τα ευρωπαϊκά κονδύλια η περιφέρεια, τα έσοδα που δίνουν οι δήμοι στην περιφέρεια, αν γίνει μία σωστή διαχείριση, κατανομή ευθυνών, κατανομή έργου, κατανομή αρμοδιοτήτων ίσως φτάσουμε στο σημείο να έχουμε σωστή τοπική αυτοδιοίκηση. Όμως, ο μόνιμος καυγάς είναι το ποιος στηρίζει ποιον και ποιοι θα φανούν ότι κερδίζουν πίσω από τις εκλογές. Γιατί ακούσαμε προ καιρού να λέει κάποιος συνάδελφος από τη Νέα Δημοκρατία ότι θα βγουν σε όλους τους νομούς γαλάζιοι περιφερειάρχες. Αυτό είναι που ενδιαφέρει. Εμάς προσωπικά μας ενδιαφέρει να βγουν περιφερειάρχες οι οποίοι θα κάνουν έργο για τους πολίτες, που θα είναι δίπλα στους πολίτες, που δεν θα έχουμε τα προβλήματα που βλέπουμε. Και δήμαρχοι οι οποίοι ακόμα και αν είναι αντίθετοι με τους περιφερειάρχες θα συνεργάζονται άψογα μαζί τους για το καλό των πολιτών. Αυτές είναι οι σκέψεις που έχουμε μέχρι σήμερα. Πιστεύω ότι τα έχουν εξηγήσει καλύτερα ο εισηγητής μας και οι προηγούμενοι ομιλητές.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Χήτα, ζητήσατε τον λόγο για μια παρέμβαση. Παρακαλώ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ** **ΧΗΤΑΣ:** Κύριε Πρόεδρε, είναι η τρίτη φορά που παρεμβαίνω σήμερα στο νομοσχέδιο και ίσως να είναι και η τελευταία, δηλαδή, να μην χρησιμοποιήσω καν το υπόλοιπο της ομιλίας μου, απλά ακούστηκαν διάφορα.

Εδώ κάνουμε πολιτική. Δεν είναι προσωπικά τα σχόλια. Θέλω να πω το εξής, γιατί άκουσα δύο Εκπροσώπους, τον Κοινοβουλευτικό Εκπρόσωπο τώρα και έναν νωρίτερα. Κατ’ αρχάς, δεν είστε εκλεγμένοι. Είστε διορισμένοι. Εκλεγμένοι είναι αυτοί, οι οποίοι συμμετείχαν και στις πρώτες εκλογές, πήραν ψήφους, βγήκανπρώτοι και στις δεύτερες εκλογές -με τη λίστα- δικαιωματικά, πήραν την πρώτη θέση. Απαντάω σε πράγματα που ακούστηκαν.

Για κάτι που ακούστηκε για τον Χορτιάτη προηγουμένως, επειδή ήμουν παρών. Σας ζήτησαν ευγενικά να φύγετε, γιατί ήταν για το Ολοκαύτωμα του Χορτιάτη και η παρουσία σας εκεί θα προκαλούσε ένταση.

Για μαφιόζικες επιθέσεις που ακούστηκαν κ.λπ., συγγνώμη αλλά εμείς δεν παραπληροφορούμε κανέναν. Χρησιμοποιούμε λόγια δικά σας, τα λόγια του Αρχηγού σας. Αυτού που κάνει τον Αρχηγός σας; Αυτού που είναι; Εν πάση περιπτώσει, αυτά είναι δικά σας θέματα και δεν μας διαφέρουν κιόλας.

Εδώ μιλάμε πολιτικά και δεν μιλάμε προσωπικά. Το ότι σας καλούν σε εκπομπές, φυσικά, εννοείται. Όμως, πιστέψτε με, εάν τότε, που επί δεκαέξι χρόνια είχα τη συγκεκριμένη τηλεοπτική εκπομπή, ήσασταν μέλος του κόμματος του Κασιδιάρη, πιστέψτε με δεν θα σας καλούσα ποτέ. Τα έχετε λίγο μπερδεμένα στο μυαλό σας. Αποφασίστε τι ακριβώς θέλετε να κάνετε.

Από τη μια λέτε «μακριά από μένα» και από την άλλη δίνετε ψήφο εμπιστοσύνης και στηρίζετε έναν άνθρωπο ο οποίος φέρει το σύμβολο του ναζισμού στο μπράτσο του. Αποφασίστε ποια ιδεολογία έχετε ή όχι. Δεν μπορεί να βγαίνεις και να λες ότι στηρίζω τον φυλακισμένο για εγκληματική οργάνωση στις δημοτικές εκλογές για τον Δήμο της Αθήνας ο οποίος έχει αποτυπωμένο τον ναζισμό στο χέρι του και από την άλλη να λες: «Δεν είμαι ναζιστής». Δεν γίνονται αυτά τα πράγματα.

Και πάμε λίγο παρακάτω στην πράξη. Πώς λέγεται ο συνδυασμός του κ. Κασιδιάρη που θα κατέβει στην Αθήνα; «Ελεύθεροι Αθηναίοι», σωστά; Σωστά. Ο κύριος αυτός είναι υποψήφιος δημοτικός σύμβουλος Αθηναίων και λέγεται Γεώργιος Δημητρούλιας. Άρα στον συνδυασμό που εσείς στηρίζετε στις εκλογές, συμμετέχει ως υποψήφιος ένας κ. Δημητρούλιας ο οποίος τι λέει; Δείτε εδώ λέει ότι είναι λάτρης των Αζόφ, συμμετέχει σε οτιδήποτε έχει να κάνει με τους ναζιστές Αζόφ. Και λέει: «Καλώς ήρθατε στην ομάδα υποστήριξης του ουκρανικού λαϊκού εθνικισμού. Μπορείτε να προσκαλέσετε όποιον νομίζετε». Ορίστε, εδώ είναι ο κ. Δημητρούλιας, ο υποψήφιος του κ. Κασιδιάρη, που εσείς στηρίζετε δημόσια. Όχι, με τον νου μας. Δείτε εδώ τον κύριο με στρατιωτικές στολές, εδώ έχει πάει ταξίδι στην Ουκρανία, στους Αζόφ. Δείτε, κύριοι συνάδελφοι, για να πέσουν οι μάσκες επιτέλους εδώ μέσα.

«Αυτό το αφιέρωμα είναι η πρώτη και μοναδική μέχρι στιγμής έκδοση στην Ελλάδα, η οποία φωτίζει άγνωστα γεγονότα για τη μάχη της Μαριούπολης και την εποποιία των Αζόφ». Ο κύριος αυτός είναι ενεργό μέλος. Εδώ δείτε: «Καλώς ήρθατε», πάλι στους Αζόφ. Εδώ είναι ο κύριος αυτός.

Ακούστε, εγώ δεν λέω ότι ο Κόντης, ο Χήτας ή οποιοσδήποτε άλλος είναι ναζιστής, αλλά θα πρέπει να προβληματιστείτε εσείς, σε τι χώρο ή σε τι κόμμα ανήκετε ή πώς αυτοπροσδιορίζεστε, γιατί άλλο το ένα και άλλο το άλλο.

Επίσης, δείτε. Είναι σοκαριστικά αυτά που βλέπουμε. Βλέπουμε πρωτοσέλιδα εφημερίδων που λέει η κ. Κοτζαμάνη, η τέως εισαγγελέας του Αρείου Πάγου: «Μου έστειλαν σφαίρες όταν ανέλαβα τη Χρυσή Αυγή». Αυτά δεν μπορούμε να τα ξεχνάμε. Πέρασε πάρα πολλά η πατρίδα μας, ο χώρος μας, η Ελλάδα, η πολιτική.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Σας παρακαλώ, κύριε Πρόεδρε, θα τελειώσω σε ένα λεπτό και δεν θα ξαναμιλήσω. Θέλω δύο λεπτά ανοχή και δεν θα ξαναπάρω τον λόγο. Έχετε τον λόγο μου.

Σε αυτά πρέπει να απαντήσετε. «Μου έστειλαν σφαίρες», λέει. Άρα, είναι λίγο συγκρουόμενα όλα αυτά. Κι εμείς θέσαμε ένα ερώτημα -πέρα από όλα τα υπόλοιπα- πώς είναι δυνατόν, αυτό το ανθελληνικό ΕΣΡ να μην το στηρίξατε; Και λέμε: Είναι ο λόγος ότι η προτεινόμενη πρόεδρος, η οποία εξελέγη κιόλας, ήταν η κ. Κοτζαμάνη, η οποία τα είχε βάλει με την Χρυσή Αυγή; Ναι ή όχι; Είναι απλό το ερώτημα.

Πάμε λίγο στη Νίκη. Ακούσαμε τον Πρόεδρό της να διαβάζει καλά τα κείμενα τα οποία τα γράφει ο ίδιος ή του τα γράφουν; Όμως, μια χαρά είναι, τέλεια. Λέει ότι δεν ασχολούνται. Μα, δεν κάνετε και τίποτα άλλο. Όλη μέρα ασχολείστε, όπως και όλοι οι υπόλοιποι, με την Ελληνική Λύση. Κάθε μέρα, όλη μέρα, όλους τους μήνες. Αντί να κάνετε αντιπολίτευση στην Κυβέρνηση, κάνετε σε εμάς. Δικός σας Βουλευτής Επικρατείας και πρώην εισαγγελέας του Αρείου Πάγου σε δημόσια συζήτηση αποκάλεσε απάτη το δικό μας κόμμα, τον Πρόεδρό μας και όλους. Και δεν είχε την πολιτική ανδρεία να σηκωθεί εδώ σήμερα και να ζητήσει συγγνώμη.

Εμείς ασχολούμαστε ή εσείς; Σας είπαμε εμείς απατεώνες; Εσείς μας είπατε. Βγάλαμε εμείς ανακοίνωση σήμερα; Εσείς βγάλατε ανακοίνωση που κοιτάτε τα προβλήματα του λαού. Όλη μέρα ξυπνάτε και κοιμάστε με την πρεμούρα του Βελόπουλου. Εδώ, ξέρετε, δεν είναι κατηχητικό ούτε κανένα υπόγειο που κάνουμε μυστικές συναντήσεις ούτε Βουλευτήριον. Εδώ είναι η Βουλή των Ελλήνων και μιλάμε πολιτικά.

Τελειώνουμε και με αυτό. Τέλος και με εσάς. Ρωτάμε και εσάς. Η ιδεολογία του ΕΣΡ που έφυγε ήταν ελληνοφοβική. Ήταν υπέρ του μπολιάσματος των παράνομων μεταναστών. Γιατί δεν ψηφίσατε να αλλάξει αυτό το ΕΣΡ; Γιατί συμβαδίζατε με τον ΣΥΡΙΖΑ και με αυτούς που υποστηρίζουν ή είναι το καύσιμο τους ο Κασιδιάρης; Είναι απλή ερώτηση. Απαντήστε.

Και κλείνω με τον ΣΥΡΙΖΑ για να τελειώνει η ιστορία, κύριε Πρόεδρε. Το είπα και πριν, τέρμα πια τα καλά παιδιά. Κοιτάξτε λίγο, ο ΣΥΡΙΖΑ στις 2-12-2020 ζήτησε να παραιτηθεί ο Πρόεδρος του ΕΣΡ Αθανάσιος Κουτρουμάνος. Τι άλλαξε από τότε; Πείτε μας λίγο τι άλλαξε από τότε. Και γιατί εμείς τώρα κάναμε deal, ενώ εσείς τότε ήσασταν υπέρ του να φύγει ο κ. Κουτρουμάνος;

Να μας απαντήσει λίγο ο ΣΥΡΙΖΑ. Και τελειώνω μ’ αυτό γιατί είμαι λάτρης των Πρακτικών και επειδή ήμουν μέρος της επιτροπής προχθές, γιατί είπατε πριν στον ΣΥΡΙΖΑ ότι λένε ότι ο ένας είναι πρώην Υπουργός της Νέας Δημοκρατίας και ο άλλος ήταν οτιδήποτε άλλο. Η κ. Γεροβασίλη είπε: «Αυτή είναι η παρατήρησή μου και βεβαίως κι εγώ καταψηφίζω -και επαναλαμβάνω- όχι εις βάρος προσώπων. Δεν καταψηφίζω τα πρόσωπα. Καταψηφίζω τη λογική στην οποία μόλις αναφέρθηκα με την οποία λειτουργεί…» Από τα Πρακτικά της Διάσκεψης των Προέδρων όπου η κ. Γεροβασίλη δεν έχει πρόβλημα με τα πρόσωπα.

Ερώτηση: Έχετε τελικά πρόβλημα με τα πρόσωπα, ναι ή όχι και γιατί συνταχθήκατε με αυτούς και τι άλλαξε από τότε;

**ΠΡΟΕΔΡΕΥΩΝ (Βασίλειος Βιλιάρδος):** Τελειώστε, όμως, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

Με συγχωρείτε. Σας φέρνω σε δύσκολη θέση γιατί είστε από το κόμμα μας και νομίζουν κάποιοι ότι το εκμεταλλεύομαι. Σας ζητώ ταπεινά συγγνώμη και δεν θα ξαναμιλήσω. Να τελειώνουμε όμως.

**ΕΥΑΓΓΕΛΙΑ ΛΙΑΚΟΥΛΗ:** Συγγνώμη και συγγνώμη, αλλά μιλάτε οκτώ λεπτά.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κυρία Λιακούλη.

Εδώ δεν είναι πασαρέλα υβριστών, γιατί ακούσαμε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, το παρακάνετε τώρα.

**ΚΩΝΣΤΑΝΤΙΝΟΣ ΧΗΤΑΣ:** Η Ελληνική Λύση, λοιπόν, δεν είναι ακροδεξιό κόμμα, όπως λέει ο ΣΥΡΙΖΑ. Εάν λέτε ότι είναι ακροδεξιό κόμμα, τότε θα αναγκαστούμε κι εμείς να λέμε ότι εσείς προδώσατε τη Μακεδονία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Να πηγαίνουμε λίγο ήρεμα για να μπορούμε να συζητάμε εδώ μέσα κανονικά.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε.

Καλείται στο Βήμα ο κ. Γεώργιος Μουλκιώτης, Βουλευτής του ΠΑΣΟΚ, για επτά λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Έχει φτάσει 17.30΄ και έχουν μιλήσει από όλους τους Βουλευτές μόνο δεκαπέντε. Είναι ένα θέμα το οποίο θα το επαναφέρουμε πάλι, αλλά δεν μπορεί να συνεχιστεί αυτή η κατάσταση.

Κύριε Πρόεδρε, αντιλαμβάνεστε ότι είναι υποτίμηση όλων των Βουλευτών όλων των πτερύγων.

(Χειροκροτήματα)

Κυρίες και κύριοι συνάδελφοι, τα τελευταία χρόνια οι Έλληνες πολίτες βιώνουν μια τρομακτικά δύσκολη κατάσταση, εξαιτίας της ενεργειακής κρίσης, της ακρίβειας, της οικονομικής ύφεσης αλλά και της πανδημίας.

Κύριε Υπουργέ, η τοπική αυτοδιοίκηση -που το ξέρετε καλά ότι είναι θεσμός που είναι πιο κοντά στους πολίτες και προσδοκούν από τους αιρετούς του Α΄ και του Β΄ βαθμού να επιλύσουν σοβαρά ζητήματα που άπτονται και της καθημερινότητας- έχει άραγε καταφέρει να ανασυγκροτηθεί μετά από τη δεκαετή περιπέτεια της οικονομικής κρίσης ώστε να είναι σε θέση σήμερα να ανταπεξέλθει με ταχύτητα και αποτελεσματικότητα στις σύγχρονες απαιτήσεις και στα απρόβλεπτα γεγονότα και τις κρίσεις;

Παρ’ ότι διανύουμε το πέμπτο έτος της διακυβέρνησης Μητσοτάκη αποδεικνύεται ότι η αυτοαποκαλούμενη μεταρρυθμιστική αυτή Κυβέρνηση αδυνατεί να οδηγήσει την τοπική αυτοδιοίκηση στην αποτελεσματική και ποιοτική ανασυγκρότησή της. Αδυνατεί να σχεδιάσει και να εφαρμόσει ολοκληρωμένες μεταρρυθμίσεις που θα περιορίσουν τις παρενέργειες και θα μεγιστοποιήσουν τα οφέλη της αλλαγής παραδείγματος για ουσιαστική αποκέντρωση της τοπικής αυτοδιοίκησης που έχει τόσο πολύ ανάγκη η χώρα.

Δηλαδή, από τις νομοθετικές πρωτοβουλίες της Κυβέρνησης Μητσοτάκη και παρά τη μακρόχρονη πορεία και την αποκτηθείσα εμπειρία της τοπικής αυτοδιοίκησης, δυστυχώς εξακολουθεί να ασφυκτιά σε ένα περιορισμένο περιβάλλον, σε ένα περιβάλλον όπου εκτός από τα ήδη χρονίζοντα προβλήματα -και αναφέρομαι στην υποστελέχωση των υπηρεσιών, στις ανεπαρκείς προσλήψεις, στην υποχρηματοδότηση, στην αύξηση της διοικητικής γραφειοκρατίας, στο περιοριστικό πλαίσιο ελέγχου, στην άμεση εξάρτηση από το κεντρικό κράτος όσον αφορά στην πρόσβαση σε πόρους- έρχεται αντιμέτωπη, επίσης, και με νέες κρίσεις, όπως, παραδείγματος χάριν, η πανδημία, η οικονομική, η ενεργειακή κρίση, η κλιματική κρίση, η διατροφική, η πολεμική, η μεταναστευτική κ.ά.. Επίσης, έρχεται αντιμέτωπη και με νέες προκλήσεις, όπως είναι η ψηφιακή πολυεπίπεδη διακυβέρνηση, η δημιουργία πράσινων αειφόρων ελκυστικών βιώσιμων και ευέλικτων και ενεργειακά αποδοτικών περιοχών.

Και τι κάνει τώρα η Κυβέρνηση πέντε ημέρες πριν από τις προγραμματισμένες αυτοδιοικητικές εκλογές; Εισάγει στην Ολομέλεια της Βουλής ένα νομοσχέδιο που δώδεκα άξονές του αποδεικνύουν και αποκαλύπτουν τις προθέσεις και τη λογική αυτής της Κυβέρνησης.

Πρώτος άξονας: Εισάγει αυταρχικές ρυθμίσεις που συρρικνώνουν τον δημοκρατικό διάλογο, την πολυφωνία, τη συμμετοχική λειτουργία και λήψη αποφάσεων με τις ανατροπές τις οποίες κάνει –ανατροπές, επαναλαμβάνω ανατροπές- στα όργανα διακυβέρνησης των ΟΤΑ.

Δεύτερος άξονας: Οριζοντίως, υποχρεωτικά και αυτοδίκαια καταργεί τα περίπου χίλια διακόσια νομικά πρόσωπα δημοσίου δικαίου των δήμων, των κοινοτήτων, των κοινωφελών επιχειρήσεων, των σχολικών επιτροπών κ.λπ..

Όμως, κύριε Υπουργέ, τρέμω να καταλάβω τι θα κάνετε που φεύγουν οι σχολικές επιτροπές την ώρα που έχει ξεκινήσει το σχολικό έτος. Ρωτήστε μία σχολική επιτροπή. Τρέμουν μόλις το έμαθαν και οι δήμαρχοι. Τρέμουν. Σας το λέω ξεκάθαρα.

Εισάγει προς ψήφιση πλήθος επικίνδυνων ρυθμίσεων που «παίζουν στα ζάρια» την ομαλή άσκηση αρμοδιοτήτων και την εξυπηρέτηση αναρίθμητων συμπολιτών μας.

Τρίτος άξονας: Διατηρεί το κατασκεύασμα περί άμισθων αντιδημάρχων δυο ταχυτήτων βεβαίως, ενώ προβλέπει ότι οι αντιδήμαρχοι θα προέρχονται μόνο από την παράταξη τη συγκεκριμένη του δημάρχου.

Τέταρτος άξονας: Διατηρεί –ακούσατε- τις διά περιφοράς συνεδριάσεις. Έχουμε έκτακτες περιπτώσεις; Και πού, γιατί πρέπει να υπάρξει η διά περιφοράς διαδικασία των συνεδριάσεων;

Πέμπτος άξονας: Περιορίζει περαιτέρω το δικαίωμα των επικεφαλής παρατάξεων της αντιπολίτευσης να προτείνουν θέματα προ ημερήσιας διάταξης.

Έκτος άξονας: Εμπαίζει με ψευδές δήθεν κυβερνητικό ενδιαφέρον περί δήθεν λογοδοσίας τη στιγμή που στη συνεδρίαση αυτή του συμβουλίου δεν απαιτείται απαρτία και απαγορεύεται η λήψη οποιασδήποτε απόφασης, ενώ τα θέματα τα οποία κατατίθενται για συζήτηση περιορίζονται σε δέκα κατόπιν κλήρωσης και δεν υπάρχει καμμία μέριμνα ώστε ο συγκεκριμένος αριθμός θεμάτων να προέρχεται και από την Αντιπολίτευση.

Έβδομος άξονας: Παγιώνει και παγώνει τα δημοτικά συμβούλια σε ρόλο δυστυχώς -και θλίβομαι γιατί έχω διατελέσει και στην αυτοδιοίκηση επί σειρά ετών- μαριονέτας.

Όγδοος άξονας: Εισάγει δημοσιονομικές διατάξεις που νομιμοποιούν σαν δεδομένη κανονικότητα την οικονομική μιζέρια των δήμων.

Ένατος άξονας: Θεσμοθετεί ένα ακόμα επικοινωνιακό πυροτέχνημα περί δήθεν εισαγωγής δεικτών επιδόσεων τη στιγμή που εισάγει μόνο ένα γενικόλογο ευχολόγιο παραπέμποντας τα πάντα -πού- σε υπουργικές αποφάσεις που θα εκδοθούν χωρίς να υπάρχει καν χρονικό όριο έκδοσής τους, αλλά και χωρίς να διασφαλίζεται κανένα ίχνος για το περιεχόμενό των δεικτών.

Αλήθεια, το νομοθετικό σώμα πρέπει να έχει άγνοια περί αυτών; Γιατί εδώ ψηφίζουμε. Το ανέχεται η κυβερνητική πλειοψηφία να έχει άγνοια περί των δεικτών αυτών;

Δέκατος άξονας: Δημιουργεί σοβαρά ερωτήματα ως προς την πιθανότητα απώλειας χρηματοδοτικών στο εξής εργαλείων και ιδίως στο επίπεδο της κοινωνικής πολιτικής, καθώς, όπως περιγράφουν και οι αιρετοί, υπάρχουν ευρωπαϊκά διεθνή προγράμματα και διαγωνισμοί που προϋποθέτουν συγκεκριμένη νομική μορφή για τους δικαιούχους, προϋπόθεση που δεν πληρούται εάν υπάρχει συμμετοχή μόνο ενός δήμου.

Ενδέκατος άξονας της Κυβέρνησης: Καθιστά προσωρινά οικονομικά ευάλωτους τους μεταφερόμενους εργαζόμενους από τα νομικά πρόσωπα τα οποία καταργούνται, καθώς κινδυνεύουν και να μείνουν απλήρωτοι για περίπου ένα δίμηνο μέσα σε αυτές τις γιορτές που έρχονται σε λίγο καιρό.

Δωδέκατος άξονας: Δεν αντιμετωπίζει τα προβλήματα της υποστελέχωσης στην τοπική αυτοδιοίκηση. Απλώς οι αρμοδιότητες αντί να ασκούνται από το υποστελεχωμένο νομικό πρόσωπο, μεταφέρονται στον υποστελεχωμένο δήμο.

Κυρίες και κύριοι συνάδελφοι, η Κυβέρνηση επιτίθεται ολομέτωπα σε κάθε είδους θεσμό. Ενδεικτικά θα σας πω: Στην ΕΥΠ που την άλωσε με τον ανιψιό του Πρωθυπουργού, στη δικαιοσύνη που ο εισαγγελέας του Αρείου Πάγου απειλούσε τη δίκη της ΑΑΔΕ –ακούστε- να μην ελέγξει τις υποκλοπές -το θυμάστε πιστεύω- στην ΑΑΔΕ που έλεγξε τις υποκλοπές με αλλαγή της διοίκησής της, στην αυτοδιοίκηση με την κατάργηση των νομικών προσώπων με αυτό το νομοσχέδιο μετά από την απολύτως πλασματική διαβούλευση λίγες ημέρες πριν από τις εκλογές και περιφρονώντας και την ΕΝΑΕ και την ΕΠΕ και την ΚΕΔΕ και αυτές που θα εκλεγούν μετά από τις δημοτικές εκλογές, με επαναφορά των εργασιακών συνθηκών στη δεκαετία του 1960 επιχαίροντας για την αδυναμία μιας αποκαμωμένης και αμήχανης, φοβισμένης κοινωνίας που προσπαθεί να εξασφαλίσει ένα μεροκάματο που δεν φτάνει μέχρι τα μισά του μήνα. Με δυο λόγια, αυτή η Κυβέρνηση εχθρεύεται και τους θεσμούς και την κοινωνία.

Κυρίες και κύριοι συνάδελφοι, με διαλυμένο το ΟΑΚΑ, με διαλυμένα τα νοσοκομεία, με διαλυμένη τη Θεσσαλία, κ. Λιακούλη, με καθημαγμένη την καθημερινή ασφάλεια, παίρνουμε συνεχώς αναβαθμίσεις. Κοιτάξτε την αντίθεση, το πώς κινείται όλο αυτό το σύστημα.

Επί τέσσερα χρόνια, λοιπόν, αυτή η Κυβέρνηση, η αυτονόητη ανασυγκρότηση της τοπικής αυτοδιοίκησης μεταφράστηκε σε εργαλείο για την ενίσχυση της κομματικής επιρροής. Πότε αυτή η Κυβέρνηση, ποτέ η Νέα Δημοκρατία μάλλον δεν πίστεψε στους θεσμούς της τοπικής αυτοδιοίκησης καταψήφισε και τον αιρετό νομάρχη και την αιρετή τοπική αυτοδιοίκηση και την αιρετή περιφέρεια. Την καταψήφισε. Ποτέ δεν την πίστεψε. Συμμετέχει απλώς για να κάνει διαχείριση. Και είναι εξαιρετικά επώδυνο για εμάς στο ΠΑΣΟΚ που κάναμε σημαντικές τομές, που εδραιώσαμε και αναπτύξαμε το μοντέλο της αυτοδιοίκησης να βλέπουμε αυτές τις ωμές παρεμβάσεις στη λειτουργία αυτού του οικοδομήματος.

Δεν αντιλαμβάνεστε, κυρίες και κύριοι συνάδελφοι, ότι χωρίς ισχυρή αυτοδιοίκηση η αντιμετώπιση της ανθρωπιστικής, κοινωνικής και οικονομικής κρίσης είναι αδύνατη; Αδιαφορείτε, όμως, ως Κυβέρνηση ότι η ελληνική κοινωνία έχει σήμερα περισσότερο από ποτέ στην ιστορία της την ανάγκη για ισχυρούς δήμους, για ισχυρή τοπική αυτοδιοίκηση που να οδηγήσουν στη δίκαιη και συμμετοχική περιφερειακή ανάπτυξη που δεν αφήνει κανέναν πίσω. Πάμε όλοι μαζί. Σε αυτό η Κυβέρνηση αδιαφορεί.

Και καταλήγω, κύριε Πρόεδρε, λέγοντας στην Κυβέρνηση να είναι βέβαιη ότι ο ιστορικός του μέλλοντος θα καταγράψει αυτή την νομοθετική παρέμβαση στις χαμένες ευκαιρίες για την πραγματική και ουσιαστική αλλαγή του παραδείγματος της αυτοδιοίκησης. Δυστυχώς, αυτό θα συμβεί.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μουλκιώτη.

Καλείται στο Βήμα ο κ. Αθανάσιος Ζεμπίλης, Βουλευτής της Νέας Δημοκρατίας και μετά θα ακολουθήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος.

Κυρία Λιακούλη, επειδή είδα ότι διαμαρτυρηθήκατε προηγουμένως, ο κ. Χήτας ζήτησε μια παρέμβαση τριών λεπτών, την οποία δικαιούται. Μετά είπε ότι θα ολοκληρώσει την ομιλία του για έξι λεπτά, που επίσης δικαιούται. Οπότε ήταν σωστά.

**ΕΥΑΓΓΕΛΙΑ ΛΙΑΚΟΥΛΗ:** Και ήταν οκτώ.

**ΠΡΟΕΔΡΕΥΩΝ (Βασίλειος Βιλιάρδος):** Έξι λεπτά δικαιούταν συν την παρέμβαση των τριών λεπτών. Οπότε καταλαβαίνετε ότι ήταν λιγότερο από αυτά που δικαιούται. Δικαιούται μια παρέμβαση τριών λεπτών, χρήση της οποίας έχει κάνει και ο κ. Κατρίνης.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Η Διάσκεψη των Προέδρων έχει πει τρεις Βουλευτές και έναν Κοινοβουλευτικό Εκπρόσωπο. Εδώ είχαμε Κοινοβουλευτικό Εκπρόσωπο.

**ΠΡΟΕΔΡΕΥΩΝ (Βασίλειος Βιλιάρδος):** Κακώς ζήτησε παρέμβαση. Έπρεπε να ζητήσει την ομιλία του. Σε αυτό έχετε δίκιο, αλλά συνολικά μίλησε επτά ή οκτώ λεπτά, όπως λέτε, αλλά λιγότερο από αυτό. Δεν πειράζει, όμως.

Κύριε συνάδελφε, κάνουμε ό,τι μπορούμε ως Προεδρείο. Ξέρετε ότι ο Κοινοβουλευτικός Εκπρόσωπος έχει δικαίωμα να μιλήσει. Το λέμε συνεχώς, αλλά ο ίδιος αποφασίζει.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ναι, αλλά οι τρεις Βουλευτές πρέπει να τηρούνται.

**ΠΡΟΕΔΡΕΥΩΝ (Βασίλειος Βιλιάρδος):** Ο Κανονισμός λέει ότι ο Κοινοβουλευτικός Εκπρόσωπος μπορεί να μιλήσει όποτε το ζητήσει και το ξέρετε καλά.

Παρακαλώ πολύ, κύριε Ζεμπίλη, έχετε τον λόγο.

**ΑΘΑΝΑΣΙΟΣ ΖΕΜΠΙΛΗΣ:** Κύριε Υπουργέ, κυρίες και κύριοι συνάδελφοι, αυτές τις ημέρες η σκέψη μας και η καρδιά μας βρίσκεται στους πλημμυροπαθείς της κεντρικής Ελλάδας, ιδιαίτερα στη βόρεια Εύβοια, όπου οι άνθρωποι προσπαθούσαν να ορθοποδήσουν μετά από τις καταστροφικές πυρκαγιές του 2021.

Με την ευκαιρία αυτή θα ήθελα να ευχαριστήσω τους εθελοντές, επίσης τους ανθρώπους του καθήκοντος που επιχειρούν όλες αυτές τις ημέρες στο πεδίο, ιδιαίτερα δε τις δυνάμεις του στρατού που τις τελευταίες ημέρες έχουν εγκατασταθεί στην περιοχή και μάχονται καθημερινά για να αποκαταστήσουν τις ζημιές.

Θα παρακαλούσα, κύριε Πρόεδρε, στην πορεία της ομιλίας να μου δώσετε τη δυνατότητα να μιλήσω και να εκφράσω κάποιες απόψεις για την πολιτική προστασία και την αντιπλημμυρική θωράκιση.

Έρχομαι τώρα στις διατάξεις του σχεδίου νόμου λέγοντας ότι στις προσεχείς δημοτικές εκλογές οι πολίτες θα έχουν τον πρώτο και τον τελευταίο λόγο για τις νέες δημοτικές και περιφερειακές αρχές. Η εντολή τους θα είναι καθαρή, ισχυρή και ανόθευτη. Οι επιτυχόντες συνδυασμοί δεν θα στηρίζονται πλέον σε συναλλαγές και σε ευκαιριακές συμμαχίες, αλλά θα έχουν ενιαίο και συνεκτικό προγραμματικό λόγο για μια αποτελεσματική αντιμετώπιση των τοπικών υποθέσεων.

Η ανασφάλεια και η αβεβαιότητα του προηγούμενου αλά καρτ εκλογικού συστήματος δίνουν τη θέση τους σε μια σταθερή και ισχυρή διακυβέρνηση μακράς πνοής. Σε αυτόν τον ευρύτερο σχεδιασμό εντάσσεται και το παρόν σχέδιο νόμου που προσαρμόζει τα όργανα διοίκησης στη νέα πραγματικότητα, διασφαλίζοντας την εύρυθμη και αποδοτική λειτουργία τους. Αυτό δεν σημαίνει βέβαια, ότι οι τοπικοί άρχοντες είναι ανεξέλεγκτοι. Το αντίθετο, καθώς θεσπίζονται αυξημένες εγγυήσεις διαφάνειας και τακτικής λογοδοσίας.

Έχει, μάλιστα, σημασία ότι η Κυβέρνηση νομοθετεί έγκαιρα, ξεκαθαρίζοντας από νωρίς το θεσμικό τοπίο της νέας περιόδου, χωρίς να αιφνιδιάζει τις νέες αυτοδιοικητικές αρχές. Και είναι υποκριτικό από την πλευρά της Αντιπολίτευσης να μιλά για έλλειψη διαβούλευσης, όταν κατά τη δική της περίοδο επιβάλανε ετσιθελικά θεμελιώδη νομοσχέδια της αυτοδιοίκησης. Σε ένα κρεσέντο αυταρχισμού επιβάλανε τον εκλογικό νόμο έχοντας απέναντί τους το σύνολο της κοινωνίας και των αυτοδιοικητικών δυνάμεων.

Αλλά για να έρθω και στο ζήτημα των νομικών προσώπων -που εδώ κυρίως γίνεται συζήτηση- δεν υπάρχει αμφιβολία ότι από τα προβλήματα του πολιτικοδιοικητικού συστήματος που εκτρέφει τον υδροκεφαλισμό είναι και ο κατακερματισμός των διοικητικών δομών, κάτι που υπονομεύει τον συντονισμό, την άσκηση συνεκτικής πολιτικής, τη διαφάνεια και τη δημοκρατική λογοδοσία.

Η Κυβέρνηση του Κυριάκου Μητσοτάκη από την πρώτη στιγμή προχώρησε σε τομές και μεταρρυθμίσεις στο δημόσιο και στους φορείς γενικής κυβέρνησης, μεταρρυθμίσεις που αποσκοπούσαν στον ψηφιακό μετασχηματισμό, στην αποκέντρωση, στην οικονομία κλίμακος, στο ευέλικτο και αποτελεσματικό κράτος.

Στο πλαίσιο αυτό εντάσσεται και το παρόν σχέδιο νόμου με την ενσωμάτωση στον οργανισμό του κεντρικού δήμου των νομικών προσώπων δημοσίου δικαίου και των δημοτικών επιχειρήσεων. Στην πραγματικότητα, τα νομικά πρόσωπα -για τα οποία πολλή συζήτηση έχει γίνει ήδη- και οι κοινωφελείς επιχειρήσεις ήταν γέννημα της ανάγκης για ευελιξία, σε μια περίοδο που οι ΟΤΑ ασφυκτιούσαν από τον προληπτικό έλεγχο του Ελεγκτικού Συνεδρίου. Αυτό ήταν όλο. Σήμερα, όμως, που ο προληπτικός αυτός έλεγχος έχει εκλείψει, η πανσπερμία αυτών των νομικών προσώπων δημιουργεί περισσότερα προβλήματα από όσα ενδεχομένως επιλύει.

Δεν υπάρχει αμφιβολία ότι αυτά τα νομικά πρόσωπα προσέφεραν πολύ σημαντικό έργο στην κοινωνία, ιδιαίτερα στον τομέα του πολιτισμού και των κοινωνικοπρονοιακών υπηρεσιών. Αυτό, όμως, δεν σημαίνει, όπως λέει η Αντιπολίτευση, ότι δεν θα εξακολουθήσουν οι δήμοι να το κάνουν. Το αντίθετο. Και αυτό γιατί με την ενσωμάτωση των δραστηριοτήτων αυτών στις κεντρικές υπηρεσίες των δήμων αντιμετωπίζονται τα δύο βασικά μειονεκτήματα που είχαν οι δομές αυτές: τον περιορισμένο και ανελαστικό συνήθως προϋπολογισμό λειτουργίας τους, αλλά και τον μικρό αριθμό εργαζομένων. Πράγματι οι εργαζόμενοι αυτοί υπηρετούσαν και υπερέβαλαν εαυτόν. Είναι δε πολύ σημαντικό ότι εντάσσονται στους οργανισμούς των δήμων κατοχυρώνοντας πλήρως τα δικαιώματά τους.

επίσης, από τα μεγάλα προβλήματα που ανέκυπταν σε αυτές τις δομές ήταν η αδιαφάνεια και η απουσία ουσιαστικού ελέγχου διαχείρισης από τα αρμόδια ελεγκτικά όργανα. Δεν είναι τυχαίο άλλωστε ότι στατιστικά οι περισσότερες υποθέσεις διαφθοράς εκδηλώνονταν σε αυτές τις αποκεντρωμένες δομές όπου απουσίαζε ο έλεγχος από την κεντρική οικονομική υπηρεσία.

Στην πραγματικότητα, λοιπόν, πρόκειται για μία νομοθετική πρωτοβουλία που απελευθερώνει την τοπική αυτοδιοίκηση από αχρείαστα λειτουργικά και οργανωτικά βάρη και διαμορφώνει τους θεσμικούς όρους για τη μετατροπή των ΟΤΑ σε σύγχρονα αναπτυξιακά κύτταρα που να ανταποκρίνονται με επάρκεια στις προκλήσεις των πολιτών, ώστε απερίσπαστη η τοπική αυτοδιοίκηση να απαντήσει στις προκλήσεις της νέας εποχής, όπως αυτή της κλιματικής κρίσης που όλο και πιο συχνά δείχνει τα δόντια της με τις καταστροφικές πυρκαγιές και τα ακραία καιρικά φαινόμενα, όπως τα ζήσαμε στη βόρεια Εύβοια.

Είναι γεγονός ότι μετά από τις καταστροφικές πυρκαγιές του 2021 εκτελέστηκαν από τα αρμόδια δασαρχεία μικρά αντιδιαβρωτικά έργα και φράγματα βάρους μεγάλης έκτασης και μεγάλης κλίμακας, τα οποία δούλεψαν σε μεγάλο βαθμό, συγκράτησαν τόνους φερτών υλικών και σίγουρα απέτρεψαν τα χειρότερα. Δυστυχώς, όμως, μέσα σε είκοσι ημέρες ο τόπος μας, χωριά όπως οι Ροβιές βούλιαξαν και ξαναβούλιαξαν, ενώ χάθηκαν και καταστράφηκαν περιουσίες και υποδομές.

Είναι προφανές, λοιπόν, ότι ο αντιπλημμυρικός σχεδιασμός δεν θα πρέπει να στηρίζεται σε ξεπερασμένα μοντέλα και σε μη ρεαλιστικές υποθέσεις. Χρειαζόμαστε επικαιροποιημένα σχέδια κινδύνων πλημμύρας και μελέτες εκτίμησης υδρομετεωρολογικών κινδύνων, ιδιαίτερα σε περιοχές με ιδιόμορφο γεωδυναμικό καθεστώς. Επίσης, θα πρέπει απαραιτήτως να εκπονούνται μελέτες για έργα ορεινής υδρονομίας, προκειμένου όπου απαιτείται να γίνονται μεγαλύτερες αντιπλημμυρικές παρεμβάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η κλιματική κρίση συνεπώς αλλάζει τα υδρολογικά δεδομένα και απαιτεί μια συνολική αναθεώρηση του αντιπλημμυρικού σχεδιασμού της χώρας. Αντίστοιχα, όμως -και τελειώνω- αλλάζει τα δεδομένα και τις τεχνικές προδιαγραφές και στον τομέα της αποκατάστασης των υποδομών από τις φυσικές καταστροφές. Τα μικρά, τα εύκολα, τα πρόχειρα, τα γρήγορα έργα των κλασικών αποκαταστάσεων, τα πασαλείμματα δηλαδή, κατά την κοινή ορολογία, που εν τέλει είναι και πολύ ακριβά, όχι μόνο είναι καταδικασμένα να αποτύχουν, αλλά πολλές φορές δημιουργούν περισσότερα προβλήματα από όσα επιλύουν, διότι με τις αποκαταστάσεις αυτές που εξαιρούνται περιβαλλοντικής αδειοδότησης δεν διορθώνονται λάθη του παρελθόντος. Το είδαμε και στο κεντρικό οδικό δίκτυο της βόρειας Εύβοιας που αποκλείστηκε και πάλι.

Απαιτούνται, λοιπόν, υποδομές με διαστασιολόγηση ικανή να ανταποκριθεί στην ένταση των φαινομένων. Θα πρέπει συνεπώς και από το πακέτο των 2,2 δισεκατομμυρίων ευρώ που εξασφάλισε ο Πρωθυπουργός από την Ευρωπαϊκή Επιτροπή να δοθεί βάρος στον σχεδιασμό νέων έργων στη βόρεια Εύβοια, με σύγχρονες προδιαγραφές, έργων ανθεκτικών στην κλιματική κρίση. Και ιδιαίτερα, βέβαια, επείγει η δρομολόγηση του νέου οδικού άξονα Ψαχνά - Στροφυλιά- Ιστιαία, ώστε να βγει η περιοχή αυτή από την ιδιότυπη απομόνωση και να τεθεί ο τόπος μας σε τροχιά ανάπτυξης και προοπτικής. Διότι, παρά τις δυσκολίες της καθημερινότητας, παραμένει βασική μας δέσμευση στους ανθρώπους της περιοχής ότι η βόρεια Εύβοια θα γίνει πολύ καλύτερη, ομορφότερη, πιο δυνατή, με ισχυρότερο αναπτυξιακό αποτύπωμα από ό,τι στο παρελθόν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζεμπίλη.

Καλείται στο Βήμα ο Κοινοβουλευτικός Εκπρόσωπος του ΚΚΕ κ. Νικόλαος Καραθανασόπουλος.

Θα ακολουθήσει ο κ. Υψηλάντης, ο κ. Σπάνιας, ο κ. Γερουλάνος και μετά ο Κοινοβουλευτικός Εκπρόσωπος του Δημοκρατικού Πατριωτικού Κινήματος- «ΝΙΚΗ» κ. Ρούντας.

Έχετε τον λόγο, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Η σύνοψη της μέχρι τώρα συζήτησης μπορεί να εστιαστεί στη λογική «άλλα λόγια, για να συγκαλύψουμε τη σύμπλευσή μας, η Κυβέρνηση, η Αξιωματική Αντιπολίτευση και άλλα κόμματα». Και από αυτή την άποψη αναδεικνύεται ως πεδίο αντιπαράθεσης η κυβερνητική παρέμβαση στις ανεξάρτητες αρχές, που έγινε πρόσφατα.

Και όλα αυτά τη στιγμή που και τα τρία κόμματα, δηλαδή και η Νέα Δημοκρατία, και ο ΣΥΡΙΖΑ, και το ΠΑΣΟΚ αποφάσισαν στην τελευταία συνταγματική Αναθεώρηση από κοινού να μειώσουν τα 4/5 με τα οποία μπορούν να εκλεγούν τα μέλη των λεγόμενων ανεξάρτητων αρχών σε 3/5, όταν είναι γνωστό ότι, είτε με 3/5 είτε με 4/5 όλο αυτό το αποτέλεσμα προέρχεται από διάφορα παζάρια που γίνονται ανάμεσα στα κόμματα για να επιλεγούν τα μέλη των επιτροπών που θα υλοποιήσουν το έργο για το οποίο είναι ταγμένες.

Βεβαίως αυτές οι επιτροπές είναι ανεξάρτητες από τις ανάγκες του λαού, αλλά πολύ βαθιά υποταγμένες στις ανάγκες του κεφαλαίου. Άλλωστε δεν είναι τυχαίο ότι λειτουργούν μέσα σε ένα συγκεκριμένο πλαίσιο που εξυπηρετεί, στηρίζει την κερδοφορία των επιχειρηματικών ομίλων και τα συμφέροντα και, βεβαίως, γίνονται αυτές για να είναι μακριά ο όποιος έλεγχος και η λογοδοσία, για να αποτελούν τον σάκο του μποξ ούτως ώστε να μπορεί να απαλλάσσεται η εκάστοτε κυβέρνηση από τις τεράστιες ευθύνες τις οποίες έχει εξαιτίας των αποτελεσμάτων των πολιτικών της.

Άλλωστε επιδιώκεται και κάτι άλλο ακόμη, να καλλιεργήσουν και αυταπάτες ότι ένας κρατικός μηχανισμός όπως είναι οι ανεξάρτητες αρχές μπορούν, για παράδειγμα, να ρίξουν φως στα σκοτάδια -λέει- των υποκλοπών -Αν είναι δυνατόν! Κόρακας κοράκου μάτι δεν βγάζει!- ή ότι μπορούν αυτές οι ανεξάρτητες αρχές να καθαρίσουν τον βούρκο, τη σαπίλα του αστικού κράτους και του συστήματος, λες και αυτοί οι κρατικοί μηχανισμοί που είναι οι λεγόμενες ανεξάρτητες αρχές μπορούν να αυτονομηθούν από το αστικό κράτος. Αν είναι ποτέ δυνατόν!

Αντίθετα, τις προορίζετε απλά και μόνο για να εξωραΐζουν τον αντιδραστικό χαρακτήρα του κράτους. Και όλη αυτή η ψευδεπίγραφη αντιπαράθεση γίνεται για να μην εστιαστεί η συζήτηση στα σοβαρά προβλήματα που αντιμετωπίζει η εργατική τάξη, η νεολαία, η λαϊκή οικογένεια, συνολικότερα, από την ακρίβεια, η οποία έχει τσακίσει στην κυριολεξία τα λαϊκά εισοδήματα. Οι μισθοί και οι συντάξεις δεν φθάνουν ούτε για δύο βδομάδες. Γίνονται περικοπές σε είδη πρώτης ανάγκης και τα οποία δεν μπορούν να καλύψουν τις ανάγκες του λαού. Και η ακρίβεια, η οποία αποτελεί «παιδί» του συστήματος που υπηρετείτε αλλά και των πολιτικών που έχετε εφαρμόσει διαχρονικά ως Κυβέρνηση, της φοροεπιδρομής ενάντια στα λαϊκά εισοδήματα, την ίδια στιγμή δίνετε και άλλες νέες σκανδαλώδεις και προκλητικές φορολογικές απαλλαγές και προνόμια στους επιχειρηματικούς ομίλους, την επίθεση στα δικαιώματα της εργατικής τάξης στο όνομα της διασφάλισης της κερδοφορίας των επιχειρηματικών ομίλων, στη συνεχή υποβάθμιση της δημόσιας υγείας και παιδείας αλλά και στην τραγική κατάσταση στην οποία βρίσκονται για ακόμη μια φορά οι πληγέντες από τις φυσικές καταστροφές.

Αυτό δεν είναι αποτέλεσμα των φυσικών φαινομένων αλλά είναι αποτέλεσμα μιας συνειδητής επιλογής ενός κράτους, το οποίο είναι επιλεκτικά ανίκανο για να προστατέψει την ανθρώπινη ζωή και περιουσία. Γιατί; Γιατί δεν φτιάχνουν τις απαραίτητες υποδομές προστασίας υλοποιώντας την αντιδραστική λογική του κόστους-οφέλους.

Γι’ αυτόν, ακριβώς, τον λόγο και ως ΚΚΕ μιλάμε όχι μόνο τώρα αλλά και τα προηγούμενα χρόνια και ανεξαρτήτως κυβέρνησης για προδιαγεγραμμένα και διαχρονικά εγκλήματα, γιατί όταν βρέχει πνιγόμαστε, όταν πιάνει φωτιά καιγόμαστε και με τους σεισμούς τρέμει το φυλλοκάρδι μας.

Από αυτή την άποψη, λοιπόν, είναι φανερό οι αιτίες και οι ευθύνες, οι οποίες υπάρχουν εξαιτίας των προβλημάτων, τα οποία βιώνουν σήμερα όλοι αυτοί οι οποίοι έχουν πληγεί από τα φυσικά φαινόμενα. Και η Κυβέρνηση μπορεί να ισχυρίζεται ότι δίνει αποζημιώσεις αλλά οι όποιες αποζημιώσεις δίνονται με το σταγονόμετρο, κύριε Υπουργέ -και το γνωρίζετε πολύ καλά- ενώ υπάρχουν ακόμη χωριά ,τα οποία δεν έχουν καθαρίσει από τις λάσπες. Δεν μιλάμε, βέβαια, για να έχουν τρεχούμενο πόσιμο νερό. Αυτό είναι ένα είδος πολυτελείας στον 21ο αιώνα για αυτές τις περιοχές.

Έτσι, λοιπόν, οι αποζημιώσεις δίνονται με το σταγονόμετρο. Υπάρχουν αλλεπάλληλοι κόφτες, που πετάνε έξω από τις αποζημιώσεις τους πληγέντες. Και η όποια αποζημίωση, όποτε δοθεί, δεν θα καλύψει το σύνολο των καταστροφών, γιατί ακριβώς καλύπτει ένα πολύ μικρό κομμάτι των καταστροφών αν και, βεβαίως, δεν πρόκειται να καλύψει τις επιπτώσεις στη ζωή των ανθρώπων αυτών από τις καταστροφές.

Δηλαδή, τί είδους αποζημιώσεις θα πάρουν οι βιοπαλαιστές αγρότες, οι οποίοι για τουλάχιστον δύο ή τρία χρόνια δεν θα μπορούν να καλλιεργήσουν τα χωράφια τους στον θεσσαλικό κάμπο; Αυτή η μεγάλη απώλεια εισοδήματος από πού θα καλυφθεί;

Κύριε Υπουργέ, έχετε πρόβλεψη; Καμμία, απολύτως, πρόβλεψη γιατί δεν πρόκειται να υπάρξει καμμία απολύτως κάλυψη. Το μόνο ελπιδοφόρο από όλα αυτά είναι, βεβαίως, οι επιτροπές αλληλεγγύης και οι επιτροπές αγώνα που έχουν στήσει οι πλημμυροπαθείς, γιατί μέσα από αυτές τις διαδικασίες μπορούν, ακριβώς, να προστατέψουν την ίδια τους τη ζωή αλλά και να σώσουν ό,τι και αν σώζεται αλλά και να διεκδικήσουν ουσιαστική αποζημίωση των καταστροφών που έχουν υποστεί.

Ερχόμενοι στο νομοσχέδιο, πρέπει να πούμε ότι είναι ένα σοβαρό νομοσχέδιο το οποίο φέρνει η Κυβέρνηση που θα έχει σημαντικές επιπτώσεις. Το νομοσχέδιο αυτό αποτελεί συνέχεια όλων συνολικά των νομοθετικών πρωτοβουλιών που έχουν λάβει οι προηγούμενες κυβερνήσεις, είτε του ΠΑΣΟΚ είτε του ΣΥΡΙΖΑ είτε της Νέας Δημοκρατίας όσον αφορά τους κρατικούς οργανισμούς, τα κρατικά όργανα σε τοπικό και περιφερειακό επίπεδο.

Έτσι, λοιπόν, με αυτές τις νομοθετικές πρωτοβουλίες ισχυροποιείται ακόμη περισσότερο ο κρατικός τους χαρακτήρας, μετατρέποντάς τα ακόμη πιο πολύ σε όργανα κρατικά τοπικού και περιφερειακού επίπεδο για να αποτελούν το «μακρύ» χέρι του αστικού κράτους και να υλοποιούν απρόσκοπτα, χωρίς εμπόδια, χωρίς διαφοροποιήσεις τις αντιλαϊκές πολιτικές της κεντρικής κυβέρνησης με αποτέλεσμα να μετατρέπεται σε ακόμη πιο αντιδραστικός και εχθρικός ο ίδιος ο χαρακτήρας και ο ρόλος τους ως όργανα του αστικού κράτους για τον λαό, αλλά και ταυτόχρονα να επιβεβαιώνεται η μεγαλύτερη προσαρμογή των δήμων και των περιφερειών στις ανάγκες των επιχειρηματικών ομίλων και της κερδοφορίας τους.

Για παράδειγμα, η κατάργηση που επιβάλλει ο νόμος αυτός των νομικών προσώπων δημοσίου δικαίου και των κοινωφελών επιχειρήσεων αλλά και των σχολικών επιτροπών και η μεταφορά των αρμοδιοτήτων αυτών στους δήμους ποιους εξυπηρετεί; Εμείς το λέμε καθαρά. Εξυπηρετεί τους επιχειρηματικούς ομίλους και τα επιχειρηματικά συμφέροντα, γιατί γίνεται σε συνθήκες σημαντικών ελλείψεων σε προσωπικό αλλά και σε υποχρηματοδότηση των δήμων.

Άρα, λοιπόν, τι θα έχουμε; Επί της ουσίας ο πολιτισμός, ο αθλητισμός, οι κοινωφελείς δομές που έχουν οι δήμοι και οι βρεφονηπιακοί σταθμοί που λειτουργούν, επειδή ακριβώς δεν θα μπορεί να τους λειτουργήσει ο δήμος με την ενιαία του δομή θα δοθούν στα αρπακτικά με απευθείας παραχωρήσεις. Και αυτές οι παραχωρήσεις θα γίνουν είτε στη συγκαλυμμένη επιχειρηματική δραστηριότητα των διαφόρων ΜΚΟ ή των διαφόρων κοινωνικών συνεταιριστικών επιχειρήσεων, οι οποίες επί της ουσίας τι κάνουν; Μετατρέπουν τον εθελοντισμό σε απλήρωτη εργασία και υποβαθμίζουν ακόμη περισσότερο τις παρεχόμενες υπηρεσίες στα λαϊκά στρώματα, είτε να δοθούν απευθείας στους ιδιωτικούς επιχειρηματικούς ομίλους για να λειτουργήσουν.

Άλλωστε δεν είναι τυχαίο ότι η Κυβέρνηση -και όχι μόνο η Κυβέρνηση- τι θεωρεί, για παράδειγμα, τον πολιτισμό; Τον πολιτισμό τον θεωρεί παράγοντα ανάπτυξης της οικονομίας και της κερδοφορίας των επιχειρηματικών ομίλων. Αυτή είναι μια αντίληψη που επί της ουσίας είναι βαθιά εκχυδαϊστική για την ίδια την καλλιτεχνική δημιουργία αλλά και το περιεχόμενό της.

Αυτό, λοιπόν, είναι το αποτέλεσμα όλης αυτής της διαδικασίας ότι όλοι αυτοί οι τομείς θα παραδοθούν στους επιχειρηματικούς ομίλους και στα κέρδη τους, εμπορευματοποιώντας ακόμη περισσότερο την ικανοποίηση των λαϊκών αναγκών.

Δεύτερον, η Κυβέρνηση μπορεί να ισχυρίζεται ότι μεταφέρονται οι εργαζόμενοι όμως αυτό δεν προκύπτει από πουθενά. Θα μεταφερθούν εργαζόμενοι και μάλιστα η χωροταξία αυτών των εργαζόμενων που θα κατανεμηθούν είναι στα χέρια του γενικού γραμματέα της αποκεντρωμένης διοίκησης, αυτός αποφασίζει και όχι οι ίδιοι οι δήμοι επί της ουσίας.

Και δεν διασφαλίζει κανείς όλους αυτούς τους εργαζόμενους οι οποίοι δουλεύουν με συμβάσεις έργου και μάλιστα επαναλαμβανόμενες ότι εφόσον λήξει αυτή σύμβαση θα ανανεωθούν και πάλι οι συμβάσεις τους. Δεν υπάρχουν τέτοιες διατάξεις μέσα στο συγκεκριμένο νομοσχέδιο. Άρα, λοιπόν, θα είναι σε βάρος των εργαζόμενων στις μονάδες και στους οργανισμούς αυτούς. Και όλοι οι άλλοι ισχυρισμοί περί οικονομίας κλίμακος δεν είναι τίποτε άλλο, κύριε Υπουργέ, παρά να χρυσωθεί το χάπι αυτής της βαθιάς αντιλαϊκής πολιτικής.

Προς επιβεβαίωση των παραπάνω είναι ότι δίνεται η δυνατότητα στους δήμους να φτιάξουν νέες αναπτυξιακές εταιρείες. Δηλαδή, να επιταχυνθεί η σύμφυση ανάμεσα στις δημοτικές και περιφερειακές αρχές με τα επιχειρηματικά συμφέροντα, επιχειρηματικά συμφέροντα που επί της ουσίας υπονομεύουν την ικανοποίηση των λαϊκών αναγκών τα ίδια τα λαϊκά συμφέροντα.

Τρίτον, επειδή ακριβώς υπάρχει όλη αυτή η αντιδραστική στροφή ισχυροποιείτε ακόμη περισσότερο τους δημάρχους και τους περιφερειάρχες, τις δημοτικές και περιφερειακές αρχές μέσα από μια σειρά ρυθμίσεις τις οποίες φέρνετε. Υποβαθμίζετε επί της ουσίας ακόμη και αυτόν τον τυπικό ρόλο που έχουν σήμερα τα δημοτικά και περιφερειακά συμβούλια, γιατί μεταφέρετε όλο και περισσότερες αρμοδιότητες στις νεοδημιουργημένες δημοτικές και περιφερειακές επιτροπές.

Τέταρτον, προχωράτε στη δημιουργία κόμβου παρακολούθησης, όπως τον ονομάζετε. Γιατί θα γίνει αυτός; Για να αναγκαστούν οι όποιες δημοτικές και περιφερειακές αρχές να συντάσσονται όλο και περισσότερο με τα κριτήρια αξιολόγησης. Και τα κριτήρια αξιολόγησης είναι αντιδραστικά, μπαίνουν στη λογική της οικονομικής ανταποδοτικότητας, μπαίνουν στη λογική του οικονομικού οφέλους, στη λογική του κόστους οφέλους, στη λογική της εμπορευματοποίησης ακόμη περισσότερο, στη λογική της σύμπραξης δημόσιου με ιδιωτικού τομέα.

Όλα αυτά, λοιπόν, τα αντιδραστικά κριτήρια θα βάλουν ακόμη περισσότερα εμπόδια στην όποια περιορισμένη δυνατότητα έχουν οι δήμαρχοι ή οι περιφερειάρχες να ξεφεύγουν λίγο από αυτό το αντιδραστικό πλαίσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και, βεβαίως, αυτό το οποίο λέτε ότι θα συγκρίνουν τα δημοτικά τέλη ανάμεσα στους διάφορους δήμους που έχουν πάνω κάτω τα ίδια πληθυσμιακά μεγέθη, δεν είναι τίποτα άλλο παρά σύγκριση της μιζέριας, κύριε Υπουργέ, και καλλιέργεια της λογικής του μικρότερου κακού, γιατί ο λαός από την ίδια την πείρα του καταλαβαίνει πολύ καλά τι χρειάζεται όσον αφορά τα ζητήματα αυτά και δεν χρειάζεται κανένα παρατηρητήριο αποδοτικότητας.

Ολοκληρώνω, κύριε Πρόεδρε, χρησιμοποιώντας λίγο από τον χρόνο της δευτερολογίας.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τέλος, όλη αυτή η συζήτηση περί αυτοδιοικητικών παραγόντων όταν λένε «είμαι αυτοδιοικητικός υποψήφιος δήμαρχος ή αυτοδιοικητικός περιφερειάρχης» είναι ο φερετζές, δηλαδή όλοι αυτοί οι εύηχοι τίτλοι, από τη στιγμή που δεν υπάρχει αυτοδιοίκηση αλλά κρατική διοίκηση. Ένα το κρατούμενο.

Δεύτερον, τι θέλουν να συγκαλύψουν κάτω από αυτόν τον φερετζέ του αυτοδιοικητικού; Ότι είναι στελέχη κομμάτων τα οποία εφάρμοσαν μια σκληρή αντιλαϊκή πολιτική και αυτή την πολιτική την υπηρέτησαν αυτά τα στελέχη από οποιεσδήποτε θέσεις, είτε περιφερειακής είτε δημοτικής αρχής και, βεβαίως, για να κρύψουν τη συμφωνία τους με αυτές τις αντιλαϊκές επιλογές, με τις στρατηγικές που υλοποιούν οι εκάστοτε κυβερνήσεις αλλά και η Ευρωπαϊκή Ένωση και ταυτόχρονα θέλουν να συγκαλύψουν ότι εδώ υπάρχει και ένα αλισβερίσι ανάμεσα σε κόμματα το οποίο φαίνεται και περίεργο από πρώτης όψης.

Δηλαδή τι δείχνουν ορισμένα στοιχεία; Τα στοιχεία λένε το εξής, ότι σε διακόσια δεκαεπτά ψηφοδέλτια, σε δήμους που έχουν επικεφαλής υποψήφιο της Νέας Δημοκρατίας, τα εβδομήντα από αυτά τα στηρίζουν από κοινού και το ΠΑΣΟΚ και ο ΣΥΡΙΖΑ. Ο ΣΥΡΙΖΑ στηρίζει μόνος του δώδεκα υποψηφίους της Νέας Δημοκρατίας, ενώ σε πενήντα πέντε το ΠΑΣΟΚ υποστηρίζει τον υποψήφιο της Νέας Δημοκρατίας. Και σε ψηφοδέλτια με επικεφαλής υποψήφιο του ΣΥΡΙΖΑ, τα είκοσι οκτώ τα στηρίζει το ΠΑΣΟΚ, τα επτά η Νέα Δημοκρατία μαζί με το ΠΑΣΟΚ και τα δύο η Νέα Δημοκρατία. Δεν θα πάω παρακάτω. Διαβάζω αυτόν τον κατάλογο ο οποίος είναι πάρα πολύ μακρύς.

Τι σημαίνει αυτό; Πώς γίνεται, λοιπόν, αυτό; Εδώ σκοτώνονται –υποτίθεται- μέσα στο Κοινοβούλιο τα κόμματα, το σκοτάδι με το φως, όπως προσπαθούν να πουν ή λένε ότι έχουν διαφορετικές λογικές και στρατηγικές. Πού είναι αυτά; Στην πράξη αποδεικνύεται το αντίθετο, ότι συμβαδίζετε, ότι συμπλέετε, ότι έχετε κοινούς υποψηφίους που τους στηρίζετε τυπικά ή άτυπα και οι τρεις.

Και πώς έγιναν ξαφνικά όλες αυτές οι συσπειρώσεις, ας το πούμε έτσι; Ήταν υπόθεση των τελευταίων δύο μηνών ώσπου να συγκροτηθούν τα ψηφοδέλτια; Όχι. Είναι το αποτέλεσμα της διαχρονικής πολιτικής γιατί όλοι αυτοί οι υποψήφιοι, είτε είναι μέλη και στελέχη της Νέας Δημοκρατίας είτε του ΣΥΡΙΖΑ είτε του ΠΑΣΟΚ, έχουν δώσει εξετάσεις στην υλοποίηση μιας αντιλαϊκής πολιτικής.

Συμφωνούν. Σε τι για παράδειγμα; Συμφωνούν στην οικονομική αυτοτέλεια των δήμων άρα και στην ανταποδοτικότητα των δήμων και στη μείωση της κρατικής χρηματοδότησης. Συμφωνούν στην εμπορευματοποίηση των υπηρεσιών των δήμων. Συμφωνούν στις συμπράξεις δημόσιου και ιδιωτικού τομέα, στην εργασιακή ομηρία στους εργαζόμενους με τις πολλαπλές μορφές απασχόλησης, τυπικής ή άτυπης.

Συμφωνούν στον αντιλαϊκό χαρακτήρα των προϋπολογισμών όπου κατασκευάζεται ισοσκελισμένος και πάνω από όλα με βασική πηγή χρηματοδότησης τα ίδια έσοδα. Συμφωνούν στα διάφορα τεχνικά προγράμματα και στην υλοποίηση των ευρωπαϊκών προγραμμάτων με τις γνωστές λογικές της επιλεξιμότητας που εξυπηρετούν τις στρατηγικές επιλογές του κεφαλαίου και την αντιδραστική λογική του κόστους- οφέλους. Γι’ αυτό ακριβώς υπάρχει αυτό το κοινό έδαφος από κοινού υποστήριξης υποψηφίων από διάφορα κόμματα.

Από αυτή την άποψη, κύριε Πρόεδρε, και ολοκληρώνω, εμείς τι λέμε μπαίνοντας στην τελική ευθεία για τις δημοτικές και περιφερειακές εκλογές; Ότι έχει στο χέρι του ο λαός ένα πολύ μεγάλο όπλο, που είναι αυτό το όπλο της ψήφου και πρέπει να το χρησιμοποιήσει κατάλληλα, ούτως ώστε να καταδικάσει και με την ψήφο του τις αντιλαϊκές πολιτικές που έχουν οδηγήσει τη ζωή του σε αυτά τα τραγικά αδιέξοδα αλλά να καταδικάσει και όλους αυτούς που ευθύνονται για την υλοποίηση αυτών των πολιτικών, να ισχυροποιήσει ακόμη πιο πολύ, ακόμη πιο αποφασιστικά το ρεύμα αμφισβήτησης αυτών των στρατηγικών επιλογών και να ισχυροποιήσει τα ψηφοδέλτια της λαϊκής συσπείρωσης σε δήμους και περιφέρειες που υποστηρίζει το ΚΚΕ, επανεκλέγοντας για παράδειγμα στην Πάτρα τον Κώστα Πελετίδη, αλλά βγάζοντας και άλλους δημάρχους, εκλέγοντας πολύ περισσότερους δημοτικούς και περιφερειακούς συμβούλους οι οποίοι -δημοτικοί και περιφερειακοί σύμβουλοι και δήμαρχοι- θα αποτελούν επί της ουσίας την ισχυρή λαϊκή αντιπολίτευση στις αντιλαϊκές επιλογές Κυβέρνησης, Ευρωπαϊκής Ένωσης, αλλά και των υπόλοιπων περιφερειακών και δημοτικών αρχών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Επόμενος ομιλητής ο κ. Βασίλειος - Νικόλαος Υψηλάντης, Βουλευτής της Νέας Δημοκρατίας.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ.

Εγώ θα ήθελα να σας καλέσω, κύριε Πρόεδρε, να κρατήσετε στα χέρια σας αυτό το «όπλο» που έχει το Προεδρείο της Βουλής που είναι ο σεβασμός του χρόνου του Βουλευτή, ο οποίος σήμερα σε ένα νομοσχέδιο για την τοπική αυτοδιοίκηση έχει καταρρακωθεί. Και έχει καταρρακωθεί, διότι δεν βλέπω εδώ να υπάρχει ο απαιτούμενος σεβασμός του ίδιου του Κανονισμού μας.

Επίσης, θα ήθελα ως αρχική παρατήρηση στην παρέμβασή μου αυτή, κύριε Υπουργέ, να πω ότι, ακούγοντας την Αντιπολίτευση σήμερα πάνω στα ζητήματα τα οποία άπτονται και του νομοσχεδίου αλλά και της γενικότερης κριτικής που διατυπώνεται για την Κυβέρνηση, αγνοεί ο μεν ΣΥΡΙΖΑ την απενεργοποίηση της λειτουργίας της τοπικής αυτοδιοίκησης μέσω του εκλογικού συστήματος της απλής αναλογικής, που είχε εισάγει και, βεβαίως, της λειτουργίας την εποχή της παρωδίας διακυβέρνησης ΣΥΡΙΖΑ - ΑΝΕΛ της πολιτικής προστασίας από τους αυτοδιοικητικούς εκλεκτούς εκείνης της σύμπραξης.

Είδα, βέβαια, και το ΠΑΣΟΚ να κουνά το χέρι για τον νόμο του «ΚΑΛΛΙΚΡΑΤΗ» που είχαν εισαγάγει και να λέει ότι εν πάση περιπτώσει εμείς την τετραετία που πέρασε, και σήμερα, δεν έχουμε κάνει τίποτα υπέρ της λειτουργίας της τοπικής αυτοδιοίκησης.

Θα ήθελα, κύριε Υπουργέ, να πω το εξής. Ο Καλλικράτης ήταν ο μεγάλος αρχιτέκτονας του Παρθενώνα και είναι κρίμα να φύεται σε κείνο το τερατούργημα του κ. Ραγκούση και της τότε κυβέρνησης του ΠΑΣΟΚ.

Είναι αλήθεια ότι έχουν γίνει αυτά τα τέσσερα χρόνια μεγάλες προσπάθειες προκειμένου να σταθεί η τοπική αυτοδιοίκηση. Οφείλουμε όμως στον ελληνικό λαό και στη μεγάλη πλειοψηφία που μας έχει δώσει, να κάνουμε περαιτέρω τις μεγάλες τομές που ήδη έχουν εξαγγελθεί και να τις κάνουμε με γρηγορότερα βήματα. Αλλιώς θα αφήνουμε την παρωδία της τότε κυβέρνησης του ΠΑΣΟΚ και του Γεωργίου Παπανδρέου και του κ. Ραγκούση να διαιωνίζεται και αυτό είναι κρίμα και για την ιστορία μας αλλά και για τον ελληνικό λαό.

Όσον αφορά το νομοσχέδιο αυτό, η μεγάλη στόχευση είναι η βελτίωση της διακυβέρνησης και του μοντέλου οργάνωσης των ΟΤΑ μέσω της δημιουργίας αποτελεσματικότερων οργανωτικών και διοικητικών δομών, της αποτελεσματικότερης διαχείρισης πόρων και προσωπικού και της ενίσχυσης της διαφάνειας. Εμπεριέχονται διατάξεις που εξασφαλίζουν επίσης τη φροντίδα των ζώων συντροφιάς και που διευκολύνουν τέλος την κατασκευή και αναβάθμιση των λειτουργούντων χερσαίων συνοριακών σταθμών.

Θα ήθελα να σταθώ κυρίως στο μέρος εκείνο του νομοσχεδίου που αναφέρεται στους Οργανισμούς Τοπικής Αυτοδιοίκησης, που προάγει την εύρυθμη λειτουργία τους, συμβάλλοντας έτσι στην αναβάθμισή τους με διατάξεις εκδημοκρατισμού και εκσυγχρονισμού της διαδικασίας διακυβέρνησής τους. Είναι διατάξεις αναγκαίες για τη βελτιστοποίηση της τοπικής διακυβέρνησης την οποία σε κάθε περίπτωση οφείλουμε στο προσεχές μέλλον, όπως προείπα, να καταστήσουμε περισσότερο λειτουργική και λιγότερο χαώδη.

Με το νομοσχέδιο επιδιώκεται η περαιτέρω προώθηση του εκδημοκρατισμού των ΟΤΑ με την καθιέρωση της αυξημένης ανά δίμηνο λογοδοσίας και του δημοσίου ελέγχου των πεπραγμένων. Ειδικότερα προβλέπεται σε δύο άρθρα, στο άρθρο 7 και στο άρθρο 17, ότι το δημοτικό και το περιφερειακό συμβούλιο κάθε δύο μήνες συγκαλείται υποχρεωτικά σε ειδική συνεδρίαση λογοδοσίας της δημοτικής και περιφερειακής αρχής αντίστοιχα. Αναμφίβολα η λογοδοσία είναι ένα δημοκρατικό εργαλείο που δίδει στις παρατάξεις της μειοψηφίας τη δυνατότητα να αναδεικνύουν θέματα τα οποία απασχολούν τις περιφέρειες ή τους δήμους τους και να γίνονται έτσι η φωνή της κοινωνίας μέσα στο συμβούλιο.

Ιδιαίτερη μνεία πρέπει να γίνει και στα άρθρο 6 και 15, τα οποία αυτά άρθρα προβλέπουν τη δυνατότητα σύγκλησης του δημοτικού και περιφερειακού συμβουλίου με τηλεδιάσκεψη, μετάδοση των συνεδριάσεων των συμβουλίων μέσω σύγχρονων τρόπων επικοινωνίας, μέσω live streaming. Ήταν πραγματικά μια πολύ σημαντική κατάκτηση η οποία προέκυψε μέσα στην πανδημία. Αυτή εδώ την κατάκτηση τη συνεχίζουμε, καθιερώνοντάς την και νομοθετικά. Και θα έλεγα ότι ιδίως για τις νησιωτικές περιοχές όπως αυτή της Πριφέρειας Νοτίου Αιγαίου και του Νομού Δωδεκανήσου, είναι πραγματικά λυτρωτική, λόγω και των δυσκολιών προσβασιμότητας. Διευκολύνουμε, λοιπόν, τη συμμετοχή. Προάγουμε την πολυφωνία και τη δημοκρατία. Και τελικά συγχρονιζόμαστε με τον βηματισμό της εποχής μας.

Κυρίες και κύριοι συνάδελφοι, κομβικής σημασίας είναι το τρίτο μέρος του υπό ψήφιση νομοσχεδίου: η αυτοδίκαιη κατάργηση την τελευταία μέρα της τρέχουσας δημοτικής περιόδου των νομικών προσώπων δημοσίου δικαίου και των κοινωφελών επιχειρήσεων και η μεταφορά των αρμοδιοτήτων τους στον δήμο. Με τις προτεινόμενες αυτές διατάξεις δίνουμε τέλος σε δυσλειτουργίες που σχετίζονται με την ελλιπή στελέχωσή τους και τη διάσπαση των τοπικών υποθέσεων μεταξύ του δήμου και των νομικών προσώπων δημοσίου δικαίου αυτού. Στόχος ο εξορθολογισμός, η διαφάνεια μέσω της ενιαίας αντιμετώπισης της καθημερινότητας, και όχι ο κατακερματισμός των αρμοδιοτήτων. Πρακτικά αυτό σημαίνει: ένα τεχνικό πρόγραμμα, ένας προϋπολογισμός, ένας οικονομικός διευθυντής στον δήμο, ένας διευθυντής του ανθρώπινου δυναμικού.

Και για να μη φωνασκούν εδώ οι κύριοι της αντιπολίτευσης, να πω ότι προβλέπεται η πλήρης μεταβίβαση όλου του προσωπικού με οποιαδήποτε σχέση εργασίας στους δήμους. Με την κατάργηση νομικών προσώπων η δημοτική αρχή, το δημοτικό συμβούλιο, η δημοτική επιτροπή, ο δήμαρχος και κυρίως ο προϊστάμενος οικονομικής υπηρεσίας επανακτούν τον πλήρη και ουσιαστικό έλεγχο της συνολικής οικονομικής διαχείρισης του δήμου, γεγονός το οποίο αποτελεί την αναγκαία προϋπόθεση για τη βελτιστοποίηση του οικονομικού προγραμματισμού και την αποδοτική αξιοποίηση των διαθεσίμων οικονομικών πόρων. Ενιαίος δήμος σημαίνει πραγματοποίηση προμηθειών με τις ενιαίες αυτές διαγωνιστικές διαδικασίες. Άλλωστε τόσα χρόνια οι αυτοδιοικητικές παρατάξεις κυρίως της Αριστεράς, διαμαρτύρονται ότι τομείς όπως η παιδεία, ο αθλητισμός και ο πολιτισμός θα πρέπει να εντάσσονται στον στενό πυρήνα του δήμου και να ασκούνται από τις αντίστοιχες διευθύνσεις. Ιδού, λοιπόν, πεδίον δόξης λαμπρόν!

Στον επίλογο επισημαίνω ότι με το νομοσχέδιο που πάμε να ψηφίσουμε σήμερα, μπαίνει μια τελεία και στην απλή αναλογική, η οποία δεν μπορούσε να λειτουργήσει και οδήγησε τους δήμους στην ακυβερνησία. Θα ήθελα, λοιπόν, με αυτές τις σκέψεις, κυρίες και κύριοι συνάδελφοι, να τονίσω ότι είναι κομβικής σημασίας αυτό το νομοσχέδιο το οποίο καλούμαστε να ψηφίσουμε και είναι ίσως προάγγελος ακόμα καλύτερων ημερών για την τοπική διακυβέρνηση στη χώρα μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Υψηλάντη.

Επόμενος ομιλητής είναι ο κ. Αριστοτέλης Σπάνιας Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα μου επιτρέψετε να αναφερθώ πολύ σύντομα στον Νομό Καρδίτσας και σε όλη τη Θεσσαλία και την Εύβοια που, πραγματικά, αυτή τη στιγμή υποφέρουν. Δυστυχώς, ο νομός μας έχει χτυπηθεί και τις τρεις φορές, αλλά και τις τρεις αυτές φορές ήταν εκεί όλος ο κρατικός μηχανισμός. Πολλές φορές είναι καλό να τα λέμε και να τα ακούμε αυτά. Όλος ο κρατικός μηχανισμός ήταν και στον «Ιανό» -που ήταν κάτι πρωτόγνωρο- και ο Υπουργός μας το ξέρει πολύ καλά αυτό, καθώς ήταν εκεί, όπως και τώρα, και ο ίδιος ο Πρωθυπουργός και όλοι οι υπεύθυνοι Υπουργοί και όλοι ήταν εκεί.

Επίσης, δεν ακούγεται καθόλου καλό, κύριοι συνάδελφοι, να αναφέρουμε ότι εμείς είμαστε εκεί, ενώ εσείς δεν είστε. Ήμασταν εκεί, είμαστε συνέχεια εκεί στην Καρδίτσα δίπλα στους ανθρώπους αυτούς. Ξέρετε! Μπορεί και εμείς να λασπώσαμε, να πήραμε σκούπες και φτυάρια, όμως δεν χρειάζεται να φωτογραφηθούμε και να μπούμε στο Tik Tok. Σε τέτοιες περιπτώσεις νομίζω ότι χρειάζεται δουλειά περισσότερο, και όχι προβολή. Είναι καλό όλοι μαζί να προσπαθήσουμε, ούτως ώστε να φτιάξουμε καλύτερες προϋποθέσεις για να μη δούμε άλλη φορά τέτοιες καταστάσεις. Και φυσικά όλοι μαζί να προσπαθήσουμε να έχουμε μια γρήγορη αποκατάσταση που είναι το βασικότερο.

Σήμερα συζητάμε, λοιπόν, για το νομοσχέδιο του Υπουργείου Εσωτερικών που αφορά τη βελτίωση του συστήματος διακυβέρνησης των ΟΤΑ πρώτου και δεύτερου βαθμού. Θα αναφερθώ σε ορισμένα βασικά σημεία του νομοσχεδίου που θεωρώ ότι είναι ιδιαίτερης βαρύτητας, όπως η συγχώνευση των νομικών προσώπων δημοσίου δικαίου καθώς επίσης οι παρεμβάσεις που γίνονται πάνω στη λειτουργία και την οργάνωση της δημοτικής αρχής καθώς επίσης και στη δυνατότητα πλέον που δίνεται στο πολίτη ανά πάσα στιγμή να ελέγξει και να διαπιστώσει την πρόοδο του δήμου.

Η κατάργηση των νομικών προσώπων δημοσίου δικαίου καθώς και των κοινωφελών επιχειρήσεων δήμων και των σχολικών επιτροπών και η συγχώνευσή τους με τον δήμο, για εμένα, κύριε Υπουργέ, είναι μια δικαίωση, γιατί αναλαμβάνοντας το 2019 τη θέση του Αντιδημάρχου στον Νομό Καρδίτσας, φτιάξαμε μια εσωτερική υπηρεσία και προβλέψαμε ότι θα υπάρχει μια συγχώνευση αυτών των υπηρεσιών. Γιατί; Διότι η λειτουργία των δομών αυτών είναι δύσκολο να γίνει λόγω του ότι είναι υποστελεχωμένες με προβλήματα στη λειτουργία τους και με κονδύλια που δεν καλύπτουν σε πολλές περιπτώσεις τις ανάγκες τους. Υπάρχει μια ανταγωνιστικότητα πολλές φορές. Τα έξοδα συντήρησης και λειτουργίας των δημοτικών αθλητικών δομών ήταν σε βάρος των πολιτιστικών δομών ή το αντίθετο.

Η συγχώνευση αυτή θα δώσει σιγουριά που χρόνια τώρα επιδίωκαν οι εργαζόμενοι να γίνουν πλέον υπάλληλοι στον δήμο τους αποκτώντας ίσα δικαιώματα και ευκαιρίες για την εξέλιξή τους, να κριθούν, να γίνουν προϊστάμενοι, διευθυντές και επίσης θα τους δώσει το δικαίωμα να αξιοποιηθούν και σε άλλες θέσεις. Μεταφέρονται όλοι στον δήμο, όλο το προσωπικό με κάθε σχέση εργασίας, όλοι και με τα προγράμματα. Αυτοί που έχουν αποσπαστεί συνεχίζουν να παρέχουν τις υπηρεσίες τους στον φορέα υποδοχής ως τη λήξη της απόσπασής τους.

Με τις συγχωνεύσεις αυτές δημιουργούνται ισχυρότερα και δυνατότερα σχήματα, έχοντας πλέον μια οικονομική υπηρεσία, ένα λογιστήριο, έναν διευθυντή προσωπικού. Οι προϋπολογισμοί και το τεχνικό πρόγραμμα θα γίνεται με καινούργια δεδομένα και πλέον οι οργανισμοί θα λειτουργούν υπό τη στέγη και τη στήριξη εξειδικευμένων υπαλλήλων. Γίνονται σημαντικότερες παρεμβάσεις με στόχο την αλλαγή της διοικητικής κουλτούρας του δημοσίου, που πλέον θα έχει κέντρο τον πολίτη και την άμεση αλλά και την ποιοτικότερη εξυπηρέτηση, την αποτελεσματικότητα και την επίτευξη των στόχων. Η αξιολόγηση είναι μια λέξη η οποία φοβίζει πολλούς. Είναι, όμως, κάτι το οποίο είναι αναγκαίο και πολύ περισσότερο όταν αυτή γίνεται απευθείας από τον πολίτη.

Συνεχίζοντας, να πω ότι νομοθετούνται τομές στη λειτουργία των δήμων, όπως στο άρθρο 35 και μέχρι το άρθρο 48, για την επίλυση διαχειριστικών και οικονομικών ζητημάτων των ΟΤΑ που έχουν περιέλθει σε κατάσταση δημοσιονομικής δυσχέρειας λόγω των συνεπειών της πανδημίας, του κορωνοϊού, καθώς και των αυξημένων δαπανών που καλούνται να πραγματοποιήσουν ενώ ταυτόχρονα έχουν μειωθεί τα έσοδά τους.

Καθίσταται δυνατή για το 2024 η κατάρτιση προϋπολογισμών των δήμων αυτών, παρέχοντας τη δυνατότητα διάθεσης μέρους των εσόδων από ανταποδοτικά τέλη και δικαιώματα για την αντιμετώπιση άλλων αναγκών ή μέρους των ανειδίκευτων εσόδων τους για την κάλυψη λειτουργικών αναγκών των ανταποδοτικών υπηρεσιών τους, προκειμένου να συνεχιστεί απρόσκοπτα η παροχή υπηρεσίας προς τους πολίτες. Και όσοι ήταν στον δήμο, ειδικά στο οικονομικό κλάδο, ξέρετε πόσο σημαντικό είναι αυτό.

Όλα τα υπόλοιπα άρθρα στηρίζουν με ευνοϊκό χαρακτήρα την οικονομική κατάσταση των προαναφερόμενων ΟΤΑ και τη ρευστότητα για την κάλυψη των αναγκών που μπορεί να προκύψουν από τις συνενώσεις από φυσικές καταστροφές. Δίδεται το δικαίωμα κατάργησης τελών και άλλες ρυθμίσεις.

Με το άρθρο 41, αποσαφηνίζονται και ξεκαθαρίζουν αρμοδιότητες που είχαν οι οποίες επικαλύπτονταν. Στο νομοσχέδιο δίνεται ιδιαίτερη έμφαση στον δημόσιο έλεγχο των πεπραγμένων. Η δημοτική αρχή πλέον ενημερώνει λεπτομερώς για την πορεία του δήμου, την εκπλήρωση των στόχων σε επίπεδο λειτουργίας οργανικής μονάδας, αλλά και πρέπει να πληροφορεί και για την πορεία των έργων.

Το άρθρο 7, αναφέρεται στη σύγκληση, υποχρεωτικά κάθε δύο μήνες, ειδικής συνεδρίασης λογοδοσίας της δημοτικής αρχής. Ήταν κάτι το οποίο το θέλαμε όλοι. Το ήθελαν και οι πολίτες. Σήμερα δεν κατάλαβα γιατί διαφωνούμε πάνω σε αυτό.

Με το άρθρο 33, προβλέπεται η θέσπιση και λειτουργία ενός διαδικτυακού κόμβου ο οποίος θα αποτελέσει εργαλείο για τους δημότες για να μπορούν να ελέγχουν τις επιδόσεις των δήμων σε μεμονωμένο αλλά και σε συγκριτικό πλαίσιο. Κι αυτό είναι ένα πολύ σημαντικό στοιχείο η λέξη συγκριτικό πλαίσιο.

Γίνεται μια μεγάλη παρέμβαση στη λειτουργία του δήμου με τα άρθρο 8 και 9, τα οποία αναφέρονται στη συγκρότηση και εκλογή δημοτικής επιτροπής, καταργώντας την εκτελεστική, οικονομική και επιτροπή ποιότητας ζωής. Το νέο έργο του δήμου ασκεί τις αρμοδιότητες των καταργούμενων επιτροπών λαμβάνοντας ειδική μέριμνα για τη συμμετοχή σ’ αυτή όλων των παρατάξεων.

Θα αναφερθώ και στο άρθρο 3, όπου ξεκάθαρα εκεί ο νομοθέτης εξηγεί ότι πλέον οι αντιδήμαρχοι ορίζονται από τον δήμαρχο και είναι σύμβουλοι της δικής του παράταξης. Είναι μια σημαντική νομοθετική πρωτοβουλία της Κυβέρνησης που αποδυναμώνει διάφορες συμφωνίες που όλοι γνωρίζουμε ότι γίνονται μεταξύ των ημερών της πρώτης και της δεύτερης Κυριακής.

Τελειώνοντας, γίνεται άμεσα κατανοητό ότι ο νόμος έχει σαν στόχο τη βελτίωση του συστήματος διακυβέρνησης των ΟΤΑ και τον έλεγχο των λειτουργικών μονάδων με κάθε κανόνα και διαφάνεια. Η εφαρμογή καινοτόμων διαδικασιών, η αυξημένη λογοδοσία, η μέγιστη δυνατή διαφάνεια, ο δημόσιος έλεγχος των πεπραγμένων των αυτοδιοικητικών αρχών αποτελούν όπλα στα χέρια κάθε πολίτη, κατορθώνοντας με αυτόν τον τρόπο να μπορεί να ελέγχει τη δημοτική αρχή, δημιουργώντας μια σχέση εμπιστοσύνης.

Αυτός είναι ο στόχος που αποτελεί ένα μεγάλο στοίχημα που πρέπει να κερδίσουμε, ένα στοίχημα που μόνο η Κυβέρνηση του Κυριάκου Μητσοτάκη μπορεί να το κερδίσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια. Επόμενος ομιλητής είναι ο κ. Παύλος Γερουλάνος, Βουλευτής του ΠΑΣΟΚ – Κινήματος Αλλαγής.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, Πρόεδρε.

Αγαπητές συναδέλφισσες και αγαπητοί συνάδελφοι, επιτρέψτε μου να ξεκινήσω με μια συγγνώμη που οφείλω στον κ. Βορίδη. Τον είχα κατηγορήσει άδικα και πριν τελειώσω την ομιλία μου θα ήθελα να επανορθώσω.

Πριν φτάσω, όμως, εκεί, στο νομοσχέδιο μας. Συναδέλφισσες και συνάδελφοι, ξεχάστε τον δήμαρχο που ξέρατε. Ο δήμαρχος που μαζεύει τα σκουπίδια, βάφει σχολεία, οργανώνει φεστιβάλ μουσικής τελείωσε. Καλωσορίστε τον δήμαρχο που σώζει ζωές και περιουσίες. Είτε με πρόληψη που θα σχεδιάσει είτε με εργαλεία που πρέπει να έχει στη διάθεσή του είτε με συντονισμό που θα του εμπιστευθούμε ως κοινωνία, ο δήμαρχος του σήμερα και του αύριο θα τα βάλει με την κλιματική αλλαγή. Όχι μόνο. Ο δήμαρχος του σήμερα και του αύριο θα διαχειριστεί τρεις μεγάλες τάσεις της εποχής, τον εκδημοκρατισμό της ενέργειας, τον εκδημοκρατισμό του χρήματος και τον εκδημοκρατισμό της γνώσης. Αυτά, όμως, μοιάζουν απελπιστικά απόμακρα και γι’ αυτή τη συγκυρία και για το παρόν νομοσχέδιο.

Για την κλιματική αλλαγή, όμως, μην πάτε μακριά. Ανοίξτε τις τηλεοράσεις σας. Η εικόνα του κ. Μπέου και του κ. Αγοραστού να προσποιούνται ότι κάτι κάνουν αυτές τις μέρες στη Θεσσαλία θα ήταν κωμική, αν δεν ήταν τόσο τραγική. Διότι, πολύ σωστά, από αυτούς περιμένει η κοινωνία τους, από αυτούς περιμένουν προστασία και κατεύθυνση, ενώ οι ίδιοι ούτε καμμία γνώση έχουν πάνω στο θέμα ούτε εργαλεία τους έχουμε εμπιστευθεί, ούτε πραγματική αρμοδιότητα έχουν και όντας το μακρύ χέρι της Κυβέρνησης στη Θεσσαλία ούτε θα διεκδικούσαν και ποτέ. Τους άρεσε, βλέπετε, η ανέμελη ζωή ενός αυτοδιοικητικού για τα λαμπάκια των Χριστουγέννων, που ούτε του ζητούσαν να κάνει πολλά αλλά ούτε και του ζητούσαν να λογοδοτήσει στην κοινωνία.

Αυτή η ζωή, όμως, κάπου εδώ τελειώνει. Ο δήμαρχος του μέλλοντος θα πρέπει να έχει αρμοδιότητες, πόρους και γνώσεις, τουλάχιστον, για να προετοιμάσει την κοινωνία του γι’ αυτά που βλέπουμε. Διότι αυτοί είναι εκεί, είναι στη βάση. Ξέρουν ποια γειτονιά πλημμυρίζει πρώτη, πού χρονίζουν οι συντηρήσεις των υποδομών, που μπαζώθηκαν τα ρέματα, ποια χωράφια έχουν χορταριάσει, σε ποια σπίτια ζουν άνθρωποι με κινητικά προβλήματα. Χωρίς αυτή την τοπική γνώση δεν μπορείς να προετοιμαστείς την τοπική κοινωνία ούτε για πυρκαγιές ούτε για πλημμύρες ούτε προφανώς για άλλα φυσικά φαινόμενα. Σίγουρα δεν μπορείς να την προετοιμάσεις από το Υπουργείο Κλιματικής Αλλαγής του κ. Κικίλια, πόσω μάλλον το «επιτελικό» Μαξίμου του κ. Μητσοτάκη.

Θα περίμενε, λοιπόν, κανείς να φέρετε ένα νομοσχέδιο στη Βουλή που να αφορά μεταφορά εξουσίας, εργαλείων, πόρων και γνώσης στους δήμους και τις περιφέρειες για να τους δώσουμε τη δυνατότητα να συμβάλλουν κι αυτοί στην αντιμετώπιση τέτοιων φαινομένων, στο να σώζουν ζωές, αναβαθμίζοντας την ίδια ώρα τη λογοδοσία τους προς την κοινωνία.

Καμμία σχέση. Αυτό που φέρνετε είναι ένα νομοσχέδιο αλλαγής των εσωτερικών διεργασιών των δήμων και των περιφερειών, χωρίς να έχει γίνει αξιολόγηση των διαδικασιών που ισχύουν, την ώρα που δεν μπορεί να γίνει σοβαρή διαβούλευση για το τι λειτουργεί και τι όχι. Μη σας κουράζω, τα είπε και η εισηγήτριά μας. Με λίγα λόγια, όμως, καταργείτε ό,τι μπορεί να φέρει αντίρρηση στον δήμαρχο και ό,τι μπορεί να φέρει τον δήμο πιο κοντά στον πολίτη.

Θεωρείτε, δηλαδή, για να το κάνουμε πιο λιανά, ότι κάποιος αντιδήμαρχος στο Δημαρχείο στην Αθηνάς ξέρει καλύτερα από τη σχολική επιτροπή αν το καζανάκι στην τουαλέτα του σχολείου στα Σεπόλια χρειάζεται να αλλάξει πριν από το καζανάκι στην τουαλέτα στο Νέο Κόσμο. Αυτό μας λέτε. Ή ξέρει καλύτερα από το συμβούλιο του αθλητικού και πολιτιστικού φορέα του δήμου πού είναι επικίνδυνες οι κερκίδες ενός γηπέδου ή τι πρέπει να εκπέμπει πολιτισμικά μια μεγάλη πόλη της Ελλάδας.

Βεβαίως, διατηρεί νεκροζώντανη όλη την ύπαρξη του δημοτικού και περιφερειακού συμβουλίου, λες κι ένας πρώην δήμαρχος η πρώην περιφερειάρχης έχει λιγότερα να προσφέρει στο διάλογο από κάποια ή κάποιον που πληρώνοντας βγήκε τον τελευταίο μήνα στην τοπική τηλεόραση κι ελέγχεται από τον δήμαρχο.

Προφανώς, όπως είπε και η εισηγήτριά μας, θα καταψηφίσουμε ένα τέτοιο νομοσχέδιο. Προσωπικά δεν θα μπορούσα να κάνω αλλιώς μιας που στον δήμο μου και πρόταση για την αναβάθμιση των σχολικών επιτροπών έχω φέρει και πρόταση για την αναβάθμιση των λειτουργιών του δημοτικού συμβουλίου έχω καταθέσει και πρόταση για τη δημιουργία συμβουλίων γειτονιάς, αντί για τα μεγάλα και τα πρόσωπα διαμερίσματα, έχω υποστηρίξει.

Κύριε Υπουργέ, αφού δεν καταλάβατε μετά τις πυρκαγιές και τις πλημμύρες γιατί η τοπική αυτοδιοίκηση έχει τοπικό ρόλο, αποκλείεται να σας πείσουμε εμείς σήμερα εδώ, γιατί αυτός που είναι κοντά στο πρόβλημα έχει μεγαλύτερη αξία στο να το αντιμετωπίζει από αυτόν που είναι μακριά, ειδικά αν τους δώσετε τα εργαλεία και απαιτήσετε την ανάλογη λογοδοσία, πόσω μάλλον γιατί ο δημοκρατικός διάλογος έχει λόγο ύπαρξης σε μια σύγχρονη κοινωνία.

Γιατί, λοιπόν, παιδεύεστε και δεν κάνετε αυτό που, πραγματικά, θέλετε; Να καταργήσετε τα δημοκρατικά δημοτικά συμβούλια και να τα κάνετε διορισμένα. Κάντε τα πια το μακρύ χέρι της Κυβέρνησης. Επιστρέψτε την Ελλάδα στη δεκαετία του 1950 και σταματήστε επιτέλους να προσποιείστε ότι σας ενδιαφέρουν οι δημοκρατικές διαδικασίες. Διότι αυτό που έχει πιο πολύ ενδιαφέρον από το ίδιο το νομοσχέδιο, το τι έχει μέσα ή δεν έχει, είναι ο τρόπος με τον οποίον το πουλάτε. Διότι όταν βγάλεις τις πολλές σάλτσες που συνοδεύουν την επικοινωνία σας, αυτό που μένει από το νομοσχέδιο είναι το γνωστό δίλημμα με το οποίο πορεύεται η Νέα Δημοκρατία εδώ και πέντε χρόνια. Τελικά τι θέλετε; Θέλετε δημοκρατία ή θέλετε αποτελεσματικότητα;

Από τον νόμο για το επιτελικό κράτος, στο νόμο Θεοδωρικάκου, στο νόμο Βορίδη, στο σημερινό νομοσχέδιο αργά αλλά σταδιακά συγκεντρώνετε την εξουσία στα χέρια των λίγων και τελικά του ενός, ενός Μαξίμου που πιστεύει βαθιά μέσα του ότι εγώ μόνο ξέρω, εγώ μόνο μπορώ, εγώ μόνο νοιάζομαι για την ανθρώπινη ζωή, όπως μας είπε ο Πρωθυπουργός πριν μερικές μέρες και τι τελικά θα κάνετε αν δεν ήμουν εγώ εδώ να λύνω τα προβλήματά σας. Δεν θα μπω στην ψυχολογία του φαινομένου. Όποιος ενδιαφέρεται να μάθει περισσότερα μπορεί να μπει στην ιστοσελίδα www.yestherapyhelps.com και να διαβάσει περισσότερα.

Θα μείνω, όμως, στην πολιτική διάσταση του θέματος. Κι εδώ οφείλω τη συγγνώμη μου στον κ. Βορίδη. Διότι από το βήμα του Δημοτικού Συμβουλίου του Δήμου Αθηναίων τον είχα κατηγορήσει για αυταρχισμό όταν περνούσε το νομοσχέδιο. Είχα αμφισβητήσει τη σχέση του με την δημοκρατία διότι αναγνώριζα στον νόμο του νοοτροπίες του 1950, νοοτροπίες αυταρχικών καθεστώτων του μεσοπολέμου που έθεταν το δίλημμα ανοιχτά στην κοινωνία. Δημοκρατία ή αποτελεσματικότητα.

Έβλεπα νοοτροπίες που συνάδουν περισσότερο με τα καθεστώτα στην Πολωνία και την Ουγγαρία και όχι στην Ελλάδα του σήμερα και του αύριο. Καθεστώτα που καταργούν ό,τι δεν τους βολεύει, όπως την ανεξαρτησία της δικαιοσύνης και την ελευθερία του Τύπου, με τη δικαιολογία ότι δεν λειτουργούν σωστά και σταματούν την πρόοδο που αυτά τα καθεστώτα ευαγγελίζονται. Έκανα όμως λάθος να τον κατηγορώ, διότι αν ήταν ένα το νομοσχέδιο η ευθύνη θα ήταν όλη δική του, αυτό όμως είναι το τέταρτο νομοσχέδιο που θέτει το ίδιο δίλημμα. Και όταν έχεις τέσσερις Υπουργούς, Γεραπετρίτης, Θεοδωρικάκος, Βορίδης, Κεραμέως που σχεδιάζουν με την ίδια αντίληψη το πρόβλημα πάει αλλού, πάει επάνω και εδώ πια τα πράγματα είναι ξεκάθαρα. Κύριε Μητσοτάκη, βγάλτε επιτέλους την προβιά του προοδευτικού και του φιλελεύθερου. Έχετε αρχίσει να γελοιοποιείτε όρους τους οποίους εμείς θεωρούμε ιερούς και μαζί να γελοιοποιείστε ο ίδιος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο.

Καλείται στο Βήμα ο κ. Γεώργιος Ρούντας Κοινοβουλευτικός Εκπρόσωπος της Νίκης και στη συνέχεια οι επόμενοι ομιλητές θα είναι η κ. Βολουδάκη, ο κ. Μαρκογιαννάκης και ο κ. Γαβρήλος.

**ΓΕΩΡΓΙΟΣ ΡΟΥΝΤΑΣ:** Αξιότιμε κύριε Πρόεδρε, αξιότιμε κύριε Υπουργέ, αξιότιμοι κύριε συνάδελφοι, το παρόν νομοσχέδιο έρχεται, κατά την κρίση μας, σε μια χρονική περίοδο η οποία κάθε άλλο παρά ευδόκιμη θα μπορούσε να χαρακτηριστεί. Η χώρα μας ήδη βρίσκεται στον προθάλαμο των εκλογών, οι Έλληνες πολίτες επίκειται να εκφράσουν την πολιτική τους βούληση, ενώ όλα τα στελέχη της τοπικής αυτοδιοίκησης, λόγω του ότι είναι προσηλωμένα στην προεκλογική περίοδο, δεν έχουν την ευχέρεια ούτε την ικανότητα να εντρυφήσουν σε βάθος για να αντιληφθούν όλες αυτές τις ανατρεπτικές αλλαγές τις οποίες επιφυλάσσει η Κυβέρνηση με το παρόν νομοσχέδιο και οι οποίες βρίσκονται προ των πυλών.

Θα μπορούσαμε να πούμε ότι πρόκειται για έναν κοινοβουλευτικό και νομοθετικό αιφνιδιασμό ο οποίος δεν αφήνει πολλά περιθώρια σκέψης, κρίσης, έκφρασης και ενδεχομένως αντίδρασης. Θα μπορούσε ίσως να είχε έρθει προς ψήφιση σε μια ικανή προγενέστερη περίοδο ή και γιατί όχι μετά τις εκλογές. Πόσο ωφέλιμη θα μπορούσε να είναι, άραγε, μια τέτοια πρακτική; Ποιος είναι, άραγε, ο εξαιρετικά επείγον λόγος; Ποιο είναι το διακύβευμα, τελικά, το οποίο επιβάλλει την τόσο μεγάλη νομοθετική βιασύνη;

Αυτή η επιλογή με την τόσο μεγάλη ταχύτητα όχι μόνο δεν ρυθμίζει την κατάσταση αλλά αντιθέτως, κατά την κρίση μας, προκαλεί περισσότερη ανασφάλεια στα στελέχη της τοπικής αυτοδιοίκησης, τα οποία εκτός των ήδη υπαρχουσών δυσκολιών τις οποίες αντιμετωπίζουν θα έχουν και την αγωνία της εκμάθησης και εφαρμογής των τεράστιων αλλαγών που επίκεινται.

Ας σκεφτούμε ότι έχουμε ήδη πληγείσες περιοχές, όπως η Θεσσαλία και η Μαγνησία οι οποίες αυτή τη στιγμή προσπαθούν να ορθοποδήσουν και να επιβιώσουν στην κυριολεξία. Θα επιβαρυνθούν με ένα επιπλέον ζήτημα αυτό της αγχωτικής και πιεστικής προσαρμογής στα νέα δεδομένα που έχει μπροστά του να φέρει το νέο αυτό νομοσχέδιο. Εξάλλου έχουμε έναν ολόκληρο χειμώνα και ουδείς ακόμα μας εγγυάται το τι μας επιφυλάσσει το μέλλον.

Είναι απορίας άξιο το πώς πιστεύει η Κυβέρνηση ότι θα είναι αποτελεσματική η όποια αλλαγή με τόσο πιεστικό και σύντομο τρόπο. Μας κάνει εντύπωση το γεγονός ότι όσο και αν η Κυβέρνηση έγινε αποδέκτης προτροπών, συμβούλων, παραινέσεων τόσο από τους θεσμικούς φορείς όσο και από σύσσωμη την Αντιπολίτευση για χρονική μετάθεση συζήτησης του εν λόγω νομοσχέδιου υπήρξε πλήρης αδιαφορία ούτε διαβούλευση επί της ουσίας προφανώς.

Κάνει επίσης εντύπωση ότι στην ανάλυση συνεπειών ρυθμίσεως δεν αναφέρεται πουθενά ότι έχουν ληφθεί υπ’ όψιν συναφείς επιτυχημένες πρακτικές από άλλες χώρες της Ευρωπαϊκής Ένωσης, από όργανα της Ευρωπαϊκής Ένωσης, του ΟΟΣΑ και από διεθνείς οργανισμούς. Αυτό ενδεχομένως θα μπορούσε ίσως να χαρακτηριστεί ως πειραματισμός.

Σύμφωνα, λοιπόν, με τα λεγόμενα του υπό ψήφιση νομοσχεδίου ο σκοπός είναι, υποτίθεται, η βελτίωση του συστήματος διακυβέρνησης και οργάνωσης των ΟΤΑ και των δύο βαθμών και φυσικά η καλύτερη δυνατή οικονομική και διοικητική λειτουργία τους. Και προφανώς για αυτόν τον λόγο τον οποίο επικαλείται η Κυβέρνηση σπεύδει να καταργήσει τα νομικά πρόσωπα δημοσίου δικαίου, τις κοινωφελείς επιχειρήσεις, φυσικά, και τις σχολικές επιτροπές. Προσπαθεί να τα εντάξει όλα αυτά στο οργανόγραμμα των δήμων, προβάλλοντας μία ακόμη, κατά την κρίση μας, ανεπαρκή αιτιολογία ότι δήθεν οι καταργούμενοι αυτοί φορείς είναι αναποτελεσματικοί λόγω ελλείψεως πόρων και αφετέρου λόγω υποστελέχωσης.

Αυτή η θεώρηση θεωρούμε ότι είναι προβληματική, γιατί; Πρώτον, προκαλείται μια τεράστια μεταβίβαση αρμοδιοτήτων στους δήμους με αποτέλεσμα να έχουμε υπερσυγκεντρωτισμό εξουσιών. Ήδη έχει ακουστεί σε αυτή εδώ την Αίθουσα από εξαιρετικούς συναδέλφους, και είναι πολύ λογικό, ότι εγκαθιδρύεται έτσι ένας δημαρχοκεντρικός τρόπος λειτουργίας της τοπικής αυτοδιοίκησης με ό,τι αυτό συνεπάγεται. Ο δήμαρχος, λοιπόν, θα είναι ένας απόλυτος κυρίαρχος ενώ η μειοψηφία θα αποδυναμωθεί ακόμη περισσότερο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)**

Και αν μάλιστα συνυπολογίσουμε τις προβληματικές εκείνες, κατά την κρίση μας, ρυθμίσεις σύμφωνα με τις οποίες οι δήμαρχοι θα μπορούν να ανακαλούν όποτε εκείνοι θέλουν τους αντιδημάρχους χωρίς φυσικά κάποια αιτιολογημένη απόφαση, τότε δεν μένουν και πολλά περιθώρια να συζητάμε ότι έχουμε κάποιο δημοκρατικό πλαίσιο με πολυφωνία, με ελεύθερη έκφραση γνώμης, με συμμετοχική λήψη αποφάσεων.

Επίσης η συγκέντρωση πολλών εξουσιών σε έναν φορέα, όπως εν προκειμένω στους δήμους, θεωρούμε ότι δεν θα είναι σε καμμία περίπτωση λειτουργική. Το να συγχωνευθούν πολλές υπηρεσίες, συλλογικά όργανα, με πλειάδα διαφορετικών αντικειμένων και μάλιστα σε τόσο σύντομο χρονικό διάστημα και χωρίς μεταβατική περίοδο προσαρμογής θεωρούμε ότι είναι σχεδόν βέβαιο ότι θα προκαλέσει δυσλειτουργίες και αστοχίες. Αντί, δηλαδή ,να επέλθει μια ρύθμιση των λειτουργιών της τοπικής αυτοδιοίκησης, θεωρούμε ότι θα επέλθει μια απορρύθμιση και σύγχυση.

Επιπλέον αυτός ο συγκεντρωτισμός ο οποίος προωθείται θεωρούμε ότι ουδεμία σχέση έχει με την επιδιωκόμενη βελτίωση της διακυβέρνησης, διότι νομίζουμε ότι βρίσκεται σε μια διαφορετική νοοτροπία. Για να βελτιωθεί προφανώς ποιοτικά η διακυβέρνηση θα έπρεπε να υπάρχει διάχυση εξουσιών και αρμοδιοτήτων με ξεκάθαρους ρόλους και αρμοδιότητες προς τα κάτω και όχι να προωθείται γενικά ένα αυστηρό πρότυπο διοίκησης από πάνω προς τα κάτω. Κατά τη γνώμη μας, δεν πρόκειται για μία απλή συγκέντρωση ή σύμπραξη δυνάμεων ούτε για διευθέτηση αρμοδιοτήτων, αλλά ένας καθαρός συγκεντρωτισμός. Είναι μια οριζόντια και απροϋπόθετη κατάργηση των οργάνων της τοπικής αυτοδιοίκησης. Είναι ένα πλήγμα στη βάση της δημοκρατίας.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, σε μια πολύπλοκη και απαιτητική περίοδο αλλεπάλληλων κρίσεων κατά την οποία οι συμπολίτες μας απαιτούν υψηλού επιπέδου και αποτελεσματικότητας υπηρεσίες και λύσεις, δεν θα μπορούσε να υπάρξει καλύτερη απάντηση του ελληνικού Κοινοβουλίου από το σημερινό αναμορφωμένο σύστημα διακυβέρνησης Οργανισμών Τοπικής Αυτοδιοίκησης, το οποίο εισάγει σήμερα προς ψήφιση η διορατική ηγεσία του Υπουργείου Εσωτερικών. Γιατί αποτελεί πλέον κοινή πεποίθηση και στην κοινωνία των Χανίων, όπου εκλέγομαι, ότι η τοπική αυτοδιοίκηση είναι ο πλέον νευραλγικός πυλώνας στην πρώτη γραμμή διακυβέρνησης της πολιτείας μας. Εφόσον θωρακιστεί λειτουργικά, τότε μόνο αποδίδει σύγχρονα και αξιόπιστα ώστε να είναι σε θέση να εγγυηθεί την ασφάλεια και την ευημερία των συμπολιτών μας.

Χαρακτηριστικό παράδειγμα που εμείς στην Κρήτη δοκιμάσαμε με επιτυχία τα προηγούμενα χρόνια είναι η Περιφερειακή μας Αυτοδιοίκηση, η οποία παρά τις αγκυλώσεις του προηγούμενου νομοθετικού πλαισίου που προκάλεσε η κυβέρνηση του ΣΥΡΙΖΑ, κατόρθωσε να ανακουφίσει σε κρίσιμες προκλήσεις τους πολίτες των Χανίων. Για τον λόγο αυτόν άλλωστε σήμερα απολαμβάνει την ευρύτερη αποδοχή των συμπατριωτών μου, όπως άλλωστε είμαι σίγουρη ότι θα επιβεβαιωθεί και στην κάλπη της προσεχούς Κυριακής.

Το υπό συζήτηση νομοσχέδιο έρχεται να βελτιώσει το σύστημα διακυβέρνησης και οργάνωσης των Οργανισμών Τοπικής Αυτοδιοίκησης πρώτου και δεύτερου βαθμού προς διασφάλιση της βέλτιστης οικονομικής και διοικητικής λειτουργίας τους με όρους διαφάνειας και δημόσιας λογοδοσίας. Εν όψει των δημοτικών και περιφερειακών εκλογών είναι, βεβαίως, σημαντικό να τονιστεί ότι με το νομοσχέδιο δεν αλλάζει ούτε ο τρόπος εκλογής των δημάρχων ούτε των δημοτικών συμβούλων. Οι διατάξεις θα ισχύσουν από την 1η Ιανουαρίου του 2024 άρα από τη νέα αυτοδιοικητική περίοδο, δίνοντας έτσι τον απαραίτητο χρόνο στους εκλεγμένους να προετοιμαστούν μέχρι να αναλάβουν καθήκοντα.

Οι προτεινόμενες διατάξεις καταργούν τις νομοθετικές ρυθμίσεις που εισήχθησαν ειδικά για τη μεταβατική αυτοδιοικητική περίοδο 2019 - 2023, προκειμένου να αντιμετωπιστούν τα σοβαρά προβλήματα που προέκυψαν από την εφαρμογή του συστήματος της απλής αναλογικής του ν.4555/18, τα οποία δεν επέτρεπαν την επίτευξη πλειοψηφιών ικανών να διοικήσουν αποτελεσματικά.

Επίσης, προσαρμόζεται το νομικό πλαίσιο λειτουργίας των ΟΤΑ στις αλλαγές που επέφερε ο ν.4804/21 με την επαναφορά του πλειοψηφικού συστήματος. Επιπροσθέτως, το νομοσχέδιο εισάγει μια σημαντική καινοτομία, τη συνεδρίαση ελέγχου πεπραγμένων δημοτικής και περιφερειακής αρχής η οποία προσομοιάζει στο μοντέλο του κοινοβουλευτικού ελέγχου, ενισχύοντας τον δημόσιο έλεγχο και τη διαφανή λειτουργία των αυτοδιοικητικών αρχών. Συνεπώς, οι συνεδριάσεις αυτές αποτελούν ένα εξαιρετικά σημαντικό εργαλείο για τη δημοκρατική λειτουργία και την τήρηση της νομιμότητας στους δήμους και τις περιφέρειες.

Το νομοσχέδιο θεσπίζει επίσης μια σημαντική δομική αλλαγή στο σύστημα οργάνωσης και λειτουργίας των ΟΤΑ και αυτή είναι η κατάργηση των νομικών προσώπων δημοσίου δικαίου, ο αριθμός των οποίων αγγίζει σήμερα τα πεντακόσια, ενσωματώνοντάς τα στον πυρήνα λειτουργίας των δήμων. Στόχος είναι ο εξορθολογισμός, η διαφάνεια και η διασφάλιση της δημοσιότητας για κρίσιμα θέματα και δράσεις που λόγω του ότι οι συνεδριάσεις των νομικών προσώπων δημοσίου δικαίου και των κοινωφελών επιχειρήσεων του δήμου δεν είναι με το σημερινό καθεστώς δημόσιες, δεν γίνονταν ευρέως γνωστές.

Συγκεκριμένα με την κατάργηση νομικών προσώπων η δημοτική αρχή, το δημοτικό συμβούλιο, η δημοτική επιτροπή, ο δήμαρχος και ο προϊστάμενος οικονομικής υπηρεσίας επανακτούν τον πλήρη και ουσιαστικό έλεγχο της συνολικής οικονομικής διαχείρισης του δήμου, απαραίτητη προϋπόθεση για τη βελτίωση του οικονομικού προγραμματισμού και την αποδοτική όσο και διαφανή αξιοποίηση των διαθέσιμων οικονομικών πόρων. Δημιουργούνται οι προϋποθέσεις για την απελευθέρωση πόρων που μπορούν και πρέπει με μέριμνα και ευθύνη των δημοτικών αρχών να κατευθυνθούν στις τοπικές κοινωνίες και στην εξυπηρέτηση των αναγκών των δημοτών και των επιχειρήσεων που δραστηριοποιούνται στα όρια των δημοτών.

Επίσης το νομοσχέδιο με το άρθρο 28 αναβαθμίζει τη διαχείριση των σχολικών μονάδων από τους δήμους. Προβλέπεται ότι από την 30η Ιουνίου του 2024 οι αρμοδιότητες των περισσότερων από εξακοσίων σχολικών επιτροπών και των δημοτικών επιτροπών μεταφέρονται στους οικείους δήμους, προκειμένου να βελτιωθεί η διαχείριση των σχολικών μονάδων σε κεντρικό επίπεδο. Επίσης, συστήνεται πάγια προκαταβολή με διαχειριστή τον διευθυντή κάθε σχολικής μονάδας για τη στήριξη της λειτουργίας της. Επιπλέον εισάγεται δυνατότητα εξαίρεσης από την εφαρμογή του άρθρου αυτού σε δήμους στους οποίους λειτουργούν συνολικά περισσότερες από εκατό σχολικές μονάδες πρωτοβάθμιας και δευτεροβάθμιας εκπαίδευσης. Για την περίπτωση αυτή απαιτείται διαπιστωτική πράξη του γραμματέα της οικείας αποκεντρωμένης διοίκησης ύστερα από απόφαση του οικείου δημοτικού συμβουλίου, η οποία λαμβάνεται ως τις 31-3-2024.

Μια ακόμη σημαντική ρύθμιση είναι η θέσπιση και λειτουργία ενός διαδικτυακού κόμβου για τη χάραξη αποτελεσματικών και στοχευμένων πολιτικών για την τοπική αυτοδιοίκηση αλλά και για την παρακολούθηση των επιδόσεων των ΟΤΑ. Καθιερώνονται δείκτες ποιότητας και παρακολούθησης των επιδόσεών τους. Ο κόμβος αυτός θα αποτελέσει εργαλείο για τους δημότες, οι οποίοι θα μπορούν να ελέγχουν τις επιδόσεις των δήμων σε μεμονωμένο αλλά και σε συγκριτικό πλαίσιο.

Τέλος, σημαντικές είναι οι διατάξεις των άρθρων 46 και 47 σχετικά με την αρμοδιότητα της οικείας περιφέρειας για την κατασκευή, συντήρηση και εκχιονισμό του οδικού δικτύου, καθώς και των παράπλευρων δομών αυτού, όπως και για τη χρηματοδότηση έργων κατασκευής και αναβάθμισης των χερσαίων συνοριακών σταθμών.

Συνοψίζοντας, το υπό συζήτηση σχέδιο νόμου στοχεύει στη βελτίωση του μοντέλου οργάνωσης των δήμων και συνεπώς στη βελτίωση της λειτουργίας του συστήματος διακυβέρνησης των οργανισμών τοπικής αυτοδιοίκησης. Μέσω της αυξημένης λογοδοσίας και του δημοσίου ελέγχου ενισχύεται η σχέση εμπιστοσύνης μεταξύ δημοτών και δημοτικής αρχής. Τελικός στόχος κάθε εφαρμοζόμενης πολιτικής πρέπει να είναι πάντα η καλύτερη και αποτελεσματικότερη εξυπηρέτηση του πολίτη. Προς αυτή ακριβώς την κατεύθυνση κινείται και το συγκεκριμένο νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο θα λάβει ο κ. Μαρκογιαννάκης και ακολουθεί ο κ. Γαβρήλος.

Έχω την τιμή να ανακοινώσω στο Σώμα ότι ο Βουλευτής κ. Παύλος Σαράκης ζητεί άδεια απουσίας στο εξωτερικό -στην Ιταλία- μετά της οικογένειάς του κατά το διάστημα από 6-10-2023 έως 8-10-2023.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς ηΒουλή ενέκρινε τη ζητηθείσα άδεια.

Κύριε Μαρκογιαννάκη, έχετε τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα νιώθω διπλή την ευθύνη των λόγων μου, γιατί απευθύνομαι σε εσάς τόσο με την ιδιότητα του Βουλευτή όσο και με την ιδιότητα του εν ενεργεία αυτοδιοικητικού και καταλαβαίνετε ότι καλούμαι να κρίνω το παρόν σχέδιο νόμου τόσο με την μικρή κοινοβουλευτική μου εμπειρία όσο και με την αρκετά μεγαλύτερη αυτοδιοικητική εμπειρία. Και αυτό μου θέτει και μία μεγαλύτερη ευθύνη καθώς οφείλω να μιλήσω μετά λόγου γνώσεως για ένα θέμα το οποίο βιώνω και γνωρίζω, τουλάχιστον, τα τελευταία δέκα χρόνια μέσα από τη θητεία μου στην Περιφέρεια της Κρήτης.

Ξεκινώ, λοιπόν, κατευθείαν από τη θέση μου και στη συνέχεια θα αναπτύξω τα επιχειρήματά μου για την υπεράσπισή της. Το παρόν νομοσχέδιο βελτιώνει και ενισχύει την τοπική αυτοδιοίκηση ειδικά στον α΄βαθμό. Οι παρεμβάσεις του είναι στη σωστή κατεύθυνση και ενσωματώνουν την αυτοδιοικητική εμπειρία της τελευταίας δεκαπενταετίας, τόσο τα θετικά όσο και τα αρνητικά. Η πρώτη μου, λοιπόν, επισήμανση είναι ότι αυτό το νομοσχέδιο δεν πατάει στο κενό ούτε νεωτερίζει χωρίς επαρκή στοιχειοθέτηση.

Και περνάω κατευθείαν στη βασική ρύθμιση για την οποία οι περισσότεροι συνάδελφοι ομιλητές αναφέρθηκαν, που το ενδιαφέρον φάνηκε έντονο και έχει να κάνει φυσικά στην πρόβλεψη για την κατάργηση των νομικών προσώπων των οργανισμών τοπικής αυτοδιοίκησης και την ενσωμάτωση προσωπικού, λοιπών πόρων και αρμοδιοτήτων στις κεντρικές υπηρεσίες των δήμων.

Υπάρχει μία προϊστορία, κύριε Υπουργέ, δύο δεκαετιών -σε ορισμένες περιπτώσεις και μεγαλύτερη- για το πώς λειτούργησαν αυτά τα νομικά πρόσωπα. Μπορούμε επομένως να εξαγάγουμε ασφαλή συμπεράσματα και να αξιολογήσουμε με ασφάλεια την αποτελεσματικότητά τους, χάρη στο σημαντικό διάστημα ύπαρξης και λειτουργίας τους. Μιλάμε για πολλές εκατοντάδες νομικά πρόσωπα σε όλη τη χώρα, πάνω από εξακόσιες σχολικές επιτροπές, τουλάχιστον, πεντακόσια νομικά πρόσωπα δημοσίου δικαίου. Και ξεκινώ να λέω και να θέτω την επιφύλαξη της προηγούμενης νομοθετικής πρωτοβουλίας, όπου προφανώς είχαν τη διάθεση να προσφέρουν ευελιξία και αποτελεσματικότητα στους δήμους ώστε να κάνουν καλύτερα τη δουλειά τους.

Όλα αυτά όμως θεσμοθετήθηκαν πριν από την περίοδο των αλλεπάλληλων κρίσεων που περάσαμε ως χώρα και ως κοινωνία. Τώρα οι ανάγκες έχουν πολλαπλασιαστεί, οι προκλήσεις έχουν πληθύνει και τα προβλήματα έχουν οξυνθεί. Σωστά, επομένως, το Υπουργείο θεωρεί ότι πρέπει να υπάρξει μία αναδιάταξη δυνάμεων και μέσων και προχωρά στην κατάργηση του πλήθους των νομικών προσώπων προκειμένου να εξασφαλιστούν οικονομίες κλίμακας, καλύτερη αξιοποίηση του ανθρώπινου δυναμικού και συνεκτικότερη οικονομική και διοικητική διαχείριση σε κάθε δήμο της χώρας. Ο κατακερματισμός δυνατοτήτων και αρμοδιοτήτων δεν έχει τίποτα να προσφέρει. Χρειάζεται εκ νέου συγκέντρωση δυνάμεων, αξιοποίηση πόρων και υπαγωγή τους κάτω από μία ενιαία και στιβαρή ομπρέλα διοίκησης. Οι προκλήσεις για την τοπική αυτοδιοίκηση έχουν αυξηθεί και πρέπει ως πολιτεία να φροντίσουμε για την αύξηση των δυνατοτήτων της. Αυτά ως προς την κατάργηση των νομικών προσώπων.

Δίπλα σε αυτό είδα με ικανοποίηση και άλλες διατάξεις για τη βελτίωση της διοικητικής αποτελεσματικότητας των ΟΤΑ, όπως εκείνη στο άρθρο 24 για τη σύμπτυξη των επιτροπών ποιότητας ζωής και οικονομικής επιτροπής στους δήμους, τη δημιουργία της περιφερειακής επιτροπής που θα βελτιώσει τη λειτουργία του περιφερειακού συμβουλίου αποφορτίζοντάς το και καθιστώντας το λειτουργικότερο. Όποιος έχει ζήσει από εμάς συνεδριάσεις δημοτικών συμβουλίων, νομίζω εύκολα αντιλαμβάνεται την σημασία της αλλαγής αυτής.

Συμπληρώνω εδώ ότι θετικά θα λειτουργήσει στις περιφέρειες και η πρόβλεψη του άρθρου 17 για τη διμηνιαία συνεδρίαση του περιφερειακού συμβουλίου για τον έλεγχο των πεπραγμένων της διοίκησης, όπως θα λειτουργήσει θετικά και για τους δύο βαθμούς αυτοδιοίκησης η πρόνοια του άρθρου 37 για τη θέσπιση και λειτουργία διαδικτυακού κόμβου για τη χάραξη αποτελεσματικών και στοχευμένων πολιτικών για την τοπική αυτοδιοίκηση και για την παρακολούθηση των επιδόσεων των ΟΤΑ.

Ο κόμβος θα αποτελέσει εργαλείο για τους δημότες, οι οποίοι θα μπορούν να ελέγχουν τις επιδόσεις των δήμων σε μεμονωμένο αλλά και συγκριτικό πλαίσιο.

Υπάρχει και μια σειρά από άλλες ρυθμίσεις σε αυτό το σχέδιο νόμου που έχουν θετικό πρόσημο. Επισημαίνω ανάμεσα σ’ αυτές την πρόβλεψη του άρθρου 41 όπου επιτέλους ξεκαθαρίζεται ότι η αρμοδιότητα της καθαριότητας, ουσιαστικά της αποκομιδής των απορριμμάτων, του οδικού δικτύου και των παράπλευρων οδών αυτών και για εκείνους τους δρόμους η κατασκευή και η συντήρηση αυτών ανήκει στις περιφέρειες. Όσοι και όσες από εσάς έχετε αντίστοιχη εμπειρία αυτοδιοικητική και ειδικά στην επαρχία, μπορείτε να κάνετε εικόνα πόσες φορές η σύγχυση αρμοδιοτήτων είχε οδηγήσει σε εικόνες ντροπής, οι οποίες εξαγρίωναν τους πολίτες και όχι αδίκως. Υπάρχουν και άλλα πολλά ακόμα που μπορούν να γίνουν για τη σύγχυση αρμοδιοτήτων και σε άλλα πεδία και είμαι σίγουρος ότι το Υπουργείο θα επανέλθει με επόμενα νομοθετήματα.

Από τις λοιπές διατάξεις θα κάνω ακόμα μία αναφορά στα άρθρα 42 έως 45 όπου ορθώς βελτιώνονται τα περί ζώων συντροφιάς και αδέσποτων ομοειδών τους. Θα ήθελα να πω ότι στη συγκεκριμένη επιτροπή έκανα μία αναφορά όπου παρουσιάστηκε ένα πολύ σημαντικό πρόβλημα στα Χανιά, στην εκλογική μου περιφέρεια και συγκεκριμένα στον Δήμο Κισσάμου, που κάνει ακόμα πιο σημαντική την ανάγκη λήψης μέτρων και ενδεχομένως αλλαγές νομοθετικού πλαισίου για φαινόμενα αδεσποτείας άλλων ζώων κτηνοτροφικού ενδιαφέροντος. Η αρμοδιότητα για μη δεσποζόμενα παραγωγικά ζώα ανήκει στους δήμους, όμως οι δήμοι δεν έχουν ούτε τους πόρους ούτε τις υποδομές ούτε την κατάλληλη υποστήριξη μέσω συνεργείων από άλλους φορείς για να φέρουν εις πέρας το καθήκον τους απέναντι στους δημότες τους.

Σας λέω, κύριε Υπουργέ, ότι συγκεκριμένα στο Καστέλι που αναφέρθηκα πριν, υπάρχει ένα σοβαρό πρόβλημα από την ανεξέλεγκτη βοσκή ζώων που καταστρέφουν καλλιέργειες, περιουσίες και ταλαιπωρούν ανθρώπους, χωρίς οι τοπικές αρχές να μπορούν να παρέμβουν ουσιαστικά.

Κυρίες και κύριοι συνάδελφοι, ο εκσυγχρονισμός, η διοικητική αναδιάταξη και φυσικά η μεταβίβαση πόρων και αρμοδιοτήτων στην τοπική αυτοδιοίκηση είναι συνολικά κρίσιμη παράμετρος για τη λειτουργία της πολιτείας μας. Ειδικά εν όψει αυξημένων αναγκών που ήδη έχουν κάνει την εμφάνισή τους μέσα από την εκδήλωση κάθε είδους κρίσεων, με πρώτη την κλιματική κρίση, η τοπική αυτοδιοίκηση καλείται δίπλα στο κεντρικό κράτος να λειτουργήσει από τη μία ως ασπίδα προστασίας προς τους πολίτες του και από την άλλη ως μοχλός ανάπτυξης για την οικονομία και την κοινωνία. Για να τα πετύχει όλα αυτά χρειάζεται πρώτα απ’ όλα η διοικητική της αναδιάρθρωση, η βέλτιστη αξιοποίηση των πόρων της και του στελεχιακού της δυναμικού και η υιοθέτηση αρχών σύγχρονης διοίκησης στη λειτουργία της.

Το παρόν σχέδιο νόμου προσφέρει πολλά απ’ αυτά. Δεν είναι το τέλος της διαδρομής. Προφανώς υπάρχουν ακόμα πολλά που πρέπει να γίνουν. Το νομοσχέδιο, όμως, είναι στη σωστή κατεύθυνση και για τον λόγο αυτό έχει τη θετική μου ψήφο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο θα είχε ο κ. Γαβρήλος, αλλά ζήτησε τον λόγο η Πρόεδρος της Κοινοβουλευτικής Ομάδας της Πλεύσης Ελευθερίας.

**ΓΕΩΡΓΙΟΣ ΓΑΒΡΗΛΟΣ:** Κύριε Πρόεδρε, έχουμε πει από το πρωί ότι μετά από τρεις ομιλητές …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, όχι. Κύριε Γαβρήλο, μισό λεπτό. Δεν υπάρχει τέτοια διαδικασία για τους Προέδρους των κομμάτων σε καμμία περίπτωση ούτε κατά διάνοια. Για τους Κοινοβουλευτικούς Εκπροσώπους, βεβαίως …

**ΓΕΩΡΓΙΟΣ ΓΑΒΡΗΛΟΣ:** Αυτό τηρήθηκε από το πρωί και από τους Προέδρους …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει καμμία περίπτωση. Εφόσον έχει ζητήσει τον λόγο η κ. Κωνσταντοπούλου, θα μιλήσει. Δεν υπάρχει τέτοια διαδικασία. Δεν πιστεύω ότι υπάρχει κάποιος Προεδρεύων …

**ΓΕΩΡΓΙΟΣ ΓΑΒΡΗΛΟΣ:** Αυτό ακολουθήθηκε από το πρωί …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει καμμία απόφαση για τους Προέδρους των Κοινοβουλευτικών Ομάδων.

**ΓΕΩΡΓΙΟΣ ΓΑΒΡΗΛΟΣ:** Οφείλατε να το γνωρίζετε …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν χρειάζεται να αντιδικείτε. Δεν υπάρχει καμμία περίπτωση. Ο Κανονισμός είναι πολύ ξεκάθαρος.

Κυρία Πρόεδρε, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Καλά, κύριε Πρόεδρε, ευχαριστώ. Οφείλατε τουλάχιστον να ενημερωθείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε. Δεν υπάρχει καμμία τέτοια περίπτωση.

Ορίστε, κυρία Πρόεδρε.

**ΓΕΩΡΓΙΟΣ ΓΑΒΡΗΛΟΣ:** Δεν τηρήθηκε αυτό …

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Δεν έγινε έτσι. Είμαστε εδώ από το πρωί. Να ερχόσασταν νωρίτερα!

**ΑΛΕΞΑΝΔΡΟΣ ΚΑΖΑΜΙΑΣ:** … (Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι! Δεν χρειάζεται να πούμε κάτι παραπάνω. Όταν υπάρχει Πρόεδρος Κοινοβουλευτικής Ομάδας, δεν υπάρχει καμμία διαδικασία, καμμία απόφαση ή οτιδήποτε που να το αλλάζει.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ευχαριστώ.

Σημειώνω ως ιδιαιτέρως ενδιαφέρον το ότι ο ΣΥΡΙΖΑ αισθάνθηκε μεγάλη διάθεση να μην πάρω τον λόγο στην Ολομέλεια της Βουλής.

Ξέρετε κύριοι, στην Ολομέλεια της Βουλής είμαι από το πρωί. Αυτά που διέλαθαν της δικής σας προσοχής και σας τα υπέμνησαν πριν από λίγο ο κ. Καραναστάσης και ο κ. Καζαμίας τα παρακολούθησα. Έγινε ειδική μνεία στο ποια είναι η διαδικασία.

Καταλαβαίνω ότι είναι δύσκολη η θέση σας, γιατί ο δικός σας Πρόεδρος δεν θέλει να μπει στη Βουλή. Έρχεται μόνον ως επισκέπτης και αφήνει να τον αποκαλούν Φαμελλάκη, Μασελλάκη και δεν ξέρω κι εγώ τι άλλο, κι εσείς επίσης δεν τον θέλετε μέσα στη Βουλή …

**ΓΕΩΡΓΙΟΣ ΓΑΒΡΗΛΟΣ:** Ντροπή σας!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ! Μισό λεπτό!

**ΓΕΩΡΓΙΟΣ ΓΑΒΡΗΛΟΣ:** Εξαπολύει ύβρεις!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γαβρήλο, σας παρακαλώ πάρα πολύ. Τι κατάσταση είναι αυτή; Η κυρία Πρόεδρος θα μιλήσει, θα πει την άποψή της. Θα σταματήσετε την κυρία Πρόεδρο από το να πει την άποψή της;

**ΓΕΩΡΓΙΟΣ ΓΑΒΡΗΛΟΣ:** Ύβρεις εξαπολύει! Λίγο σεβασμό στον θεσμό της Αξιωματικής Αντιπολίτευσης!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι λέτε τώρα; Να σας πω κάτι, κύριε Γαβρήλο; Είστε νέος Βουλευτής.

Με συγχωρείτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, εγώ θα κατέβω από το Βήμα και όταν υπάρξουν οι συνθήκες, θα μου δώσετε τον λόγο, αφού αποκατασταθεί η κοινοβουλευτική τάξη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό.

Κύριε Γαβρήλο, ακούστε με. Καταλαβαίνω ότι σας πήραν τη θέση.

**ΓΕΩΡΓΙΟΣ ΓΑΒΡΗΛΟΣ:** Μα, δεν είναι αυτό …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ. Ξεκινήσατε μια διαδικασία η οποία …

**ΓΕΩΡΓΙΟΣ ΓΑΒΡΗΛΟΣ:** Εξαπέλυσε ύβρεις!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούστε. Το τι έχει πει ο ΣΥΡΙΖΑ για τους Αρχηγούς και τα άλλα κόμματα είναι μια συζήτηση που δεν θέλω να την ξεκινήσουμε.

**ΓΕΩΡΓΙΟΣ ΓΑΒΡΗΛΟΣ:** Με υβριστικά σχόλια …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό! Δηλαδή η κυρία Πρόεδρος δεν θα απευθυνθεί στον Πρόεδρο επειδή είναι απών; Σας παρακαλώ!

**ΓΕΩΡΓΙΟΣ ΓΑΒΡΗΛΟΣ:** Μα, δεν την επαναφέρετε. Ξεκινά με ύβρεις κατά του Αρχηγού της Αξιωματικής Αντιπολίτευσης. Αυτό στηλιτεύω!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γαβρήλο, αν συνεχίσετε έτσι … Σας λέω ξανά. Θα προσπαθήσω με καλή διάθεση, επειδή σας γνωρίζω πολλά χρόνια.

Πρώτον, σας λέω ότι κανένας άλλος Πρόεδρος δεν ζήτησε τον λόγο και δεν τον πήρε. Δεν υπάρχει τέτοια διαδικασία για να την αποφασίσει κανένας. Είναι εκτός διαδικασιών αυτό που λέγατε.

Το δεύτερο: Η κυρία Πρόεδρος και οι κύριοι Πρόεδροι και οι συνάδελφοι Βουλευτές έχουν τη δυνατότητα να μιλούν με τον τρόπο που θέλουν, και νομίζω ότι μπορούν να μιλούν με έναν τρόπο αξιοπρεπή. Αυτή τη στιγμή για το πώς νιώθετε εσείς, θα πάρει τον λόγο μετά ο Κοινοβουλευτικός σας Εκπρόσωπος και θα κάνει τις παρατηρήσεις που θέλει. Σας ζητώ να μην ξαναδιακόψετε, γιατί θα πάρω άλλα μέτρα και δεν το θέλω.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μιλήσει ο κ. Γαβρήλος και θα μιλήσω μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν το δέχομαι εγώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ να μιλήσει γιατί είναι ασυγκράτητος. Αυτό που συνέβη δεν έχει προηγούμενο και παρακαλώ να μιλήσει ο κύριος Βουλευτής. Του παραχωρώ τη θέση μου να μιλήσει για τα σπουδαία που έχει να πει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μιλήσει …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κύριος που αντιδρούσε να μιλήσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν δεν έλθει, θα μιλήσει ο κ. Μιχαηλίδης.

Θέλετε να έλθετε, κυρία Πρόεδρε; Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα να καταγράψω ότι δεν υπάρχει κοινοβουλευτικό προηγούμενο τέτοιου είδους αντίδρασης της Αξιωματικής Αντιπολίτευσης στο να μιλήσει ο Πρόεδρος οποιουδήποτε κόμματος. Βεβαίως εδώ θα μιλούσε και θα μιλήσει η Πρόεδρος, η μοναδική γυναίκα Αρχηγός.

Νομίζω ότι αξίζει να υπογραμμιστεί αυτή η άνευ προηγουμένου αντίδραση από πλευράς του ΣΥΡΙΖΑ και του συγκεκριμένου Βουλευτή, προκειμένου να μη μιλήσει η επικεφαλής της Πλεύσης Ελευθερίας.

Παραιτηθείτε από τις θέσεις των Βουλευτών Επικρατείας. Φέρτε τον Αρχηγό σας μέσα στη Βουλή να μιλήσει. Θα του παραχωρήσουμε και τους δύο μήνες να μάθει τα ελληνικά που ζήτησε. Φέρτε τον εδώ να μιλήσει και αφήστε αυτού του είδους τις αντικοινοβουλευτικές επιθέσεις σε εκείνους και εκείνες, που έχουν δώσει τις μάχες και μέσα από τη Βουλή και έξω από τη Βουλή, σε εκείνους και εκείνες που είναι παρόντες και παρούσες όταν εσείς απουσιάζετε -γιατί ο ΣΥΡΙΖΑ είναι με άδεια τα έδρανα όλη αυτή την περίοδο-, αφήστε αυτού του είδους τις επιθέσεις σε εκείνους, οι οποίοι δεν λένε άλλα το πρωί άλλα το μεσημέρι και άλλα το βράδυ ούτε επιτρέπουν να διασύρεται η ύπαρξή τους, όπως πολλοί από αυτούς που παρατίθενται σήμερα και διαγκωνίζονται δίπλα στον νέο Αρχηγό σας επιτρέπουν αυτόν τον διασυρμό τον οποίο παρακολουθούμε.

Θα μου επιτρέψετε, κύριε Πρόεδρε, δεν ήταν πρόθεσή μου να ξεκινήσω έτσι, διότι ο λόγος που ζήτησα να μιλήσω στην Ολομέλεια της Βουλής δεν είναι, βέβαια, για να επισημάνω αυτά που όλοι βλέπουμε να διαδραματίζονται στο πεδίο της Αξιωματικής Αντιπολίτευσης. Αντίθετα, ο λόγος που ζήτησα να μιλήσω είναι για να αποκωδικοποιήσω αυτά που συμβαίνουν μπροστά στα μάτια μας όλες τις τελευταίες ημέρες όλο το τελευταίο διάστημα.

Την ώρα που κάποιοι κάνουν επικοινωνιακά σόου, ο λαός υποφέρει, οι πολίτες στενάζουν, η Θεσσαλία έχει βουλιάξει, οι άνθρωποι είναι απελπισμένοι και απεγνωσμένοι, στα ασθενοφόρα δεν υπάρχουν οδηγοί, στα νοσοκομεία δεν υπάρχουν γιατροί, στα σχολεία δεν υπάρχουν τρόποι μεταφοράς των μαθητών, οι άνθρωποι σε κάθε γωνιά της Ελλάδας αρθρώνουν κραυγές αγωνίας και εσάς σας θίξαμε τον Αρχηγό.

Κύριοι της Κυβέρνησης, κύριε Υπουργέ, που σας ευχαριστώ και για τις ευχές σας για την ασθένειά μου, είμαστε στην εκατοστή ημέρα διακυβέρνησης Μητσοτάκη και αυτό που έχετε να επιδείξετε ως νομοθετικό έργο είναι από πενιχρό έως ακραία απογοητευτικό.

Εκτός από το πρώτο πανηγυρικό νομοσχέδιο, που το ψηφίσαμε κι εμείς για να δοθεί ψήφος στους ομογενείς -και θυμόμαστε ποιοι το ψήφισαν και ποιοι δεν το ψήφισαν- όλα τα υπόλοιπα δώδεκα νομοσχέδια που έχετε φέρει, είναι νομοσχέδια πρόχειρα, εμβαλωματικά, στο γόνατο, κάποιες ενισχύσεις στους ανθρώπους με επιδόματα και πάσες για να μπορέσουν να ανταποκριθούν στα έξοδα. Τα στηρίξαμε λέγοντας όμως ότι οφείλετε να πατάξετε την ακρίβεια και όχι να δίνετε «ασπιρίνες» στους πολίτες και αντιστρατευθήκαμε την έμμεση νομιμοποίηση εργασίας μέχρι τα εβδομήντα τέσσερα έτη, που είχατε εντάξει πονηρά στις διατάξεις αυτές.

Μας φέρατε νομοσχέδιο για να κάνετε τους πυροσβέστες οδηγούς στα ασθενοφόρα του ΕΚΑΒ. Είδαμε πού οδήγησε αυτό. Ακόμη μεγαλύτερα προβλήματα στη δημόσια υγεία. Ακόμη μεγαλύτερες ελλείψεις στην Πολιτική Προστασία. Κάηκε όλη η χώρα στη συνέχεια της ψήφισης του νομοσχεδίου σας και δεν νομιμοποιείτε ούτε τους εποχικούς πυροσβέστες.

Μας φέρατε νομοσχέδιο για μεγαλύτερες ακόμη δυνατότητες στο ΤΑΙΠΕΔ. Σκανδαλώδες! Φέρατε νομοσχέδιο για την παραχώρηση των λιμανιών Ηγουμενίτσας και Θεσσαλονίκης και από τη θέση που τώρα κάθεστε επέχαιρε και κόμπαζε ο κ. Βαρβιτσιώτης, για να παραιτηθεί δύο μέρες αργότερα.

Φέρατε νομοσχέδιο για να προλάβετε τους διορισμούς για τη Δικαστική Αστυνομία, χωρίς καμμία πρωτοβουλία θεσμικής πραγματικά παρέμβασης στα ζητήματα της δικαιοσύνης.

Και από εκεί και πέρα, φέρατε «νομοσχεδιάκια» κύρωσης της μιας συμφωνίας, που την αφήσατε είκοσι έτη, της άλλης οδηγίας της Ευρωπαϊκής Ένωσης που χρονίζει από το 2019, της σύμβασης για το πώς θα μεταφέρονται με βάση συμβάσεις που ανάγονται δεκαετίες πίσω -στο 1950- τα φορτία από τους μεταφορείς. Φέρατε κύρωση πρωτοκόλλου για τη διεθνή μεταφορά, κύρωση της αλλαγής του καταστατικού του Παγκόσμιου Οργανισμού Τουρισμού, το «φοβερό» εργασιακό νομοσχέδιο που το βαφτίσατε «κύρωση οδηγίας» με το οποίο λέτε ότι θα έχουν πια την «ελευθερία» οι εργαζόμενοι να εργάζονται δεκατρείς ώρες.

Αυτό είναι το νομοθετικό σας έργο. Όχι απογοητευτικό, παταγωδώς αποτυχημένο το έργο των εκατό πρώτων ημερών! Και σας το λέει η κοινοβουλευτική δύναμη που την είπατε «υπεύθυνη», που είπατε: «Ευχαριστούμε που στηρίξατε το νομοσχέδιο για την ομογένεια». Δεν το κάναμε για εσάς. Εμείς σας τραβήξαμε για να το φέρετε. Σας το λέει η κοινοβουλευτική δύναμη που είναι αποδεδειγμένο ότι δεν «χαρίζεται» και ότι μιλάει εδώ μέσα για τους πολίτες.

Είμαστε στην εκατοστή ημέρα από τις εκλογές που δεν έχετε φέρει μια θεσμική παρέμβαση σε οποιοδήποτε πεδίο: Υγεία, παιδεία, δικαιοσύνη, ανθρώπινα δικαιώματα. Είμαστε στην εκατοστή ημέρα διακυβέρνησής σας που δεν έχετε φέρει θεσμοθέτηση της γυναικοκτονίας και αναβάθμιση της ποινικοποίησης της έμφυλης βίας. Άλλος ένας αστυνομικός είναι στις ειδήσεις, μετά από εκείνον που σκότωσε τη γυναίκα του, για κακοποίηση και μαστροπεία σε βάρος της συντρόφου του. Εκτός από αυτό, είμαστε στην εκατοστή ημέρα που δεν έχει συγκαλέσει ο κύριος Πρόεδρος της Βουλής την κορυφαία επιτροπή της Βουλής, την Επιτροπή Θεσμών και Διαφάνειας της Βουλής που ασχολείται με τα θεσμικά ζητήματα.

Και, βέβαια, είμαστε τριάντα τρεις ημέρες από την τελευταία φορά που εμφανίστηκε ο κ. Μητσοτάκης στην Αίθουσα της Ολομέλειας. Στις 31 Αυγούστου 2023 εμφανίστηκε για τελευταία φορά, κύριε Πλεύρη, ο κ. Μητσοτάκης εδώ. Μην μπερδευτείτε με τη συνεδρίαση που κάνατε την προηγούμενη εβδομάδα της Κοινοβουλευτικής Ομάδας μέσα στην Αίθουσα της Ολομέλειας. Αυτό ήταν συνεδρίαση της Κοινοβουλευτικής Ομάδας. Και σημειώνουμε ότι παραχωρήθηκε η Αίθουσα της Ολομέλειας σε Κοινοβουλευτική Ομάδα για να γίνει προσομοίωση κοινοβουλευτικής διαδικασίας και να σας ειρωνεύεται ο κ. Μητσοτάκης ότι καθίσατε κάποιοι -όχι εσείς- στα έδρανα του ΚΚΕ.

Από την ημέρα εκείνη, από τις 31 Αυγούστου, δεν έχει εμφανιστεί ο κύριος Πρωθυπουργός στην Ολομέλεια. Και απέφυγε και το να εμφανιστεί στις 29 Σεπτεμβρίου που υποτίθεται ότι θα ερχόταν για να απαντήσει για πρώτη φορά σε κοινοβουλευτικό έλεγχο, γιατί του είχα καταθέσει εγώ επίκαιρη ερώτηση για τον Έβρο και τη Δαδιά.

Απέφυγε να προσέλθει και, όπως προγραμματίσατε τις συνεδριάσεις της Βουλής, δεν πρόκειται να προσέλθει παρά στα τέλη Οκτωβρίου και αν. Αυτός είναι, λοιπόν, ο κ. Μητσοτάκης και αυτή είναι η σχέση του και η σχέση της Κυβέρνησης με το Κοινοβούλιο.

Τότε, στις 31 Αυγούστου 2023, έφυγε από τη Βουλή καθυβρίζοντας έναν πολιτικό Αρχηγό, τον κ. Βελόπουλο, μιλώντας για σαχλαμάρες, μιλώντας με έναν σκαιό τρόπο, που προσωπικά δεν μου αρέσει να ακούω έναν Πρωθυπουργό να μιλά και να συμπεριφέρεται με αυτόν τον τρόπο.

Φαίνεται όμως ότι τον κ. Βελόπουλο δεν τον πείραξε και τόσο γιατί ,σήμερα μετά από τριάντα τρεις ημέρες, τα έχετε βρει με την Ελληνική Λύση. Συμπράξατε υπογείως χωρίς ενημέρωση κανενός κόμματος της Βουλής ή για να μην προκαταλαμβάνω το τι έχει γίνει με άλλους, η Πλεύση Ελευθερίας ουδέποτε ενημερώθηκε γι’ αυτό το υπόγειο deal που έγινε παρασκηνιακά και εξωθεσμικά προκειμένου να διοριστεί νέα σύνθεση του Εθνικού Συμβουλίου Ραδιοτηλεόρασης με ψήφους Νέας Δημοκρατίας και Ελληνικής Λύσης και νέα μέλη στην ΑΔΑΕ με ψήφους Νέας Δημοκρατίας και Ελληνικής Λύσης, με κατεπείγουσα διαδικασία εσπευσμένη τόσο του ποδαριού ώστε αλλάξατε τη σύνθεση. Άλλον πρότεινε την Τρίτη για το Εθνικό Συμβούλιο Ραδιοτηλεόρασης ο κ. Τασούλας και άλλον την Τετάρτη και άλλον πρότεινε την Τρίτη για την ΑΔΑΕ και άλλον την Τετάρτη.

Του τα έχω εκθέσει όλα στην επιστολή που του απεύθυνα στις 28 Σεπτεμβρίου 2023 και την οποία καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην επιστολή αυτή ζητούσα να αναβληθεί η συζήτηση, να έρθουν σε ακρόαση τα προτεινόμενα πρόσωπα που δεν είναι και τόσο αθώα. Ο κ. Μιχελάκης που ψηφίσατε για το Εθνικό Συμβούλιο Ραδιοτηλεόρασης έχει διατελέσει Βουλευτής της Νέας Δημοκρατίας, Υπουργός της Νέας Δημοκρατίας, αναγκάστηκε να παραιτηθεί από Υπουργός όταν ξέσπασε σκάνδαλο δωροδοκίας παθητικής, αναγκάστηκε να παραιτηθεί από διευθύνων τηλεοπτικού σταθμού όταν καταδικάστηκε σε πρώτο βαθμό. Στη συνέχεια αθωώθηκε σε δεύτερο βαθμό, αλλά είναι ένα θέμα σκανδαλώδες για το οποίο θα έπρεπε, τουλάχιστον, να ερωτηθεί. Απορώ. Αυτά είναι τα εφτά πρόσωπα που βρήκατε καλύτερα για το πεδίο της ραδιοτηλεόρασης;

Η κ. Κουτζαμάνη, κύριοι της Ελληνικής Λύσης, δεν είναι η εισαγγελέας που έβαλε τη Χρυσή Αυγή φυλακή. Είναι η εισαγγελέας που διορίστηκε εισαγγελέας του Αρείου Πάγου από την κυβέρνηση Σαμαρά λόγω των στενότατων σχέσεων που διατηρούσε και διατηρεί με τον Υπουργό και νυν Βουλευτή, νομίζω, της Νέας Δημοκρατίας, τον κ. Αθανασίου. Μην εξωραΐζετε, λοιπόν, τις καταστάσεις για να χρυσώσετε το χάπι αυτού που κάνατε: ότι συμπράξατε σε μια παρασκηνιακή διαδικασία για την οποία διαμαρτυρηθήκαμε και η οποία είναι άκρως επιλήψιμη, ακριβώς, διότι πέραν όλων των άλλων συνιστά παρέμβαση σε ανοιχτές διαδικασίες και σε ανοιχτή διαδικασία ελέγχου του πρωθυπουργικού Γραφείου της ΕΥΠ και συγγενούς του ίδιου του Πρωθυπουργού, του κ. Δημητριάδη.

Επρόκειτο να γίνει συνεδρίαση την Παρασκευή; Επρόκειτο. Παρεμβήκατε για να αλλάξει σύνθεση και να μη γίνει η συνεδρίαση την Παρασκευή; Παρεμβήκατε. Ζητήσαμε εμείς να αναβληθεί η συνεδρίαση και να έρθουν προς ακρόαση τα πρόσωπα; Ζητήσαμε. Έγινε αυτό; Όχι, δεν έγινε. Θα πρέπει, λοιπόν -εγώ το ζήτησα και εγγράφως- να έρθουν στην Επιτροπή Θεσμών και Διαφάνειας της Βουλής τα ζητήματα αυτά. Ο κ. Τασούλας και ο κ. Μητσοτάκης θα πρέπει να δώσουν εξηγήσεις γι’ αυτό το deal που έγινε. Διότι οι θεσμοί είναι θεσμοί. Δεν αποφασίζουμε στο μιλητό, στο παρασκήνιο, για τις ανεξάρτητες αρχές και βάζουμε κομματικά πρόσωπα και πρόσωπα του ελέγχου μας. Και ναι μπορεί να υπάρχουν πρόσωπα τα οποία και εμείς θεωρούμε αξιόλογα, όπως είναι ο κ. Πολίτης. Θα τον ψηφίζαμε τον κ. Πολίτη. Δεν μας ρωτήσατε, όμως. Δεν μας ρωτήσατε, ούτε θελήσατε να μπείτε στη διαδικασία, κύριε Υπουργέ, της διερεύνησης για την αναζήτηση συναίνεσης. Προτιμήθηκε το deal. Και γι’ αυτό το deal που προτιμήθηκε πρέπει να είναι ενήμερος ο κόσμος γιατί πολλούς παλικαρισμούς ακούει μέσα σε αυτή την Αίθουσα.

Επίσης θα πρέπει να είναι ενήμερος ο κόσμος για το εάν υπήρχαν ή όχι στη διαδικασία αυτή πρόσωπα και κόμματα που είχαν σύγκρουση συμφερόντων. Εγώ το λέω ξεκάθαρα ότι με βάση τις ομολογίες του ίδιου του κ. Βελόπουλου σήμερα το πρωί για τον έλεγχό του από το Εθνικό Συμβούλιο Ραδιοτηλεόρασης και τα συμφέροντα που έλκει, άρα από τις αποφάσεις του, υπήρχε σύγκρουση συμφερόντων του κόμματος αυτού. Επίσης, λέω ότι όταν ελέγχεται το Πρωθυπουργικό Γραφείο και ο ανιψιός του κ. Μητσοτάκη και της κ. Μπακογιάννη για το σκάνδαλο των υποκλοπών, υπάρχει σύγκρουση συμφερόντων και στην κ. Μπακογιάννη η οποία έδωσε την καθοριστική ψήφο για τον διορισμό που αφορά στην αρχή διασφάλισης του απορρήτου των επικοινωνιών.

Θα περιμένω τις απαντήσεις. Λυπάμαι, όμως, που δεν δόθηκαν οι απαντήσεις αυτές στο πεδίο στο οποίο έπρεπε να δοθούν και που αποφύγατε με κάθε τρόπο να γίνει θεσμική συζήτηση. Εμείς εξακολουθούμε να ζητάμε τη σύγκλιση της Επιτροπής Θεσμών και Διαφάνειας της Βουλής και βεβαίως θεωρούμε άκυρους τους διορισμούς αυτούς που έγιναν για τους λόγους τους οποίους εξήγησα. Διότι συνιστούν ακραίες παρεμβάσεις σε διαδικασίες ελέγχου και διαφάνειας, παραβιάσεις της διάκρισης των εξουσιών και συμμετείχαν στην ψηφοφορία πρόσωπα και κόμματα που έχουν σύγκρουση συμφερόντων.

Είθισται, κύριε Πρόεδρε, οι Αρχηγοί των κομμάτων να μιλούν πολύ περισσότερο από τον καθορισμένο χρόνο. Εγώ έχω αποφασίσει, όμως, να μην παραβιάζω τον χρόνο αυτό. Και γι’ αυτό θα μιλήσω για ελάχιστο μόνο, για δύο λεπτά μόνο για τα θέματα που φέρνετε με το νομοσχέδιο αυτό.

Κύριε Υπουργέ, είναι εξόχως προβληματικό, τέσσερις μέρες πριν τις εκλογές να φέρνετε συνολική αναμόρφωση των κανόνων που λειτουργούν στην τοπική αυτοδιοίκηση. Είναι εξόχως προβληματικό ότι καταργείτε τις επιτροπές ποιότητας ζωής που είναι οι επιτροπές που ασχολούνται με τα ζητήματα περιβάλλοντος. Είναι εξόχως προβληματικό ότι προβλέπετε αυτοδίκαιες λύσεις για νομικά πρόσωπα χωρίς διαχειριστικό έλεγχο, χωρίς διαδικασία εκκαθάρισης. Άρα ουσιαστικά συμπράττετε σε μία οικονομική αδιαφάνεια και συγκάλυψη. Και βεβαίως είναι εξόχως προβληματικό αυτό που όλοι καταλαβαίνουμε, ότι δηλαδή με αυτό το νομοσχέδιο μοιράζετε προσδοκίες στους δικούς σας αυτοδιοικητικούς. Και τους φανερούς και τους αφανείς.

Μας λέτε ότι δεν στηρίζετε τον Μπέο. Αλλά ο κ. Μπέος πήρε από το χέρι τον κ. Μητσοτάκη να χασκογελάει στο δημαρχείο και να λέει «δεν έχετε προβλήματα εδώ στο Βόλο». Μας λέτε ότι δεν στηρίζετε τον κ. Αγοραστό αλλά τους τροφοδοτείτε και τους δύο με πακτωλούς χρημάτων.

**ΑΘΑΝΑΣΙΟΣ ΠΛΕΥΡΗΣ:** Στηρίζουμε τον Αγοραστό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον στηρίζετε; Είπα μήπως δεν τον στηρίζετε. Τον στηρίζετε. Πείτε το και ειδικά. Και πείτε το στους κατοίκους της Θεσσαλίας.

Λέτε κι εσείς του ΣΥΡΙΖΑ για τον κ. Μπέο, αλλά θυμόμαστε πάρα πολύ καλά πως τον προέβαλε η ΕΡΤ του ΣΥΡΙΖΑ και πως τον υποστήριξε ο ΣΥΡΙΖΑ επί διακυβέρνησης του, όπως και άλλοι, όπως τον βράβευσε η κ. Σακοράφα πριν από λίγους μήνες.

Τον κ. Μπέο και τον κάθε Μπέο τον πολέμησαν διαχρονικά τα κινήματα και οι πολίτες, κύριοι. Δεν τον πολέμησαν κόμματα. Και επειδή εγώ ήμουνα κοντά στα κινήματα και στους πολίτες, ο κ. Μπέος την 1η Νοεμβρίου δικάζεται για συκοφαντικές δυσφημίσεις, για απειλές, για μια σειρά από αξιόποινες πράξεις που διέπραξε σε βάρος των κατοίκων των Σταγιατών, σε βάρος του Αλκίνοου Ιωαννίδη, σε βάρος εκείνων που πράγματι αγωνίζονται και όχι εκείνων που παριστάνουν ότι αγωνίζονται για τις κάμερες.

Εμείς θα είμαστε πάντα δίπλα σε αυτούς που αγωνίζονται, θα είμαστε πάντα δίπλα στους πολίτες. Το Σαββατοκύριακο μέλη μας πήγαν και καθάρισαν σπίτια στον Βόλο. Ο Κοινοβουλευτικός Εκπρόσωπος μπήκε ο ίδιος δίπλα στους ανθρώπους στο Μαντούδι και στη βόρειο Εύβοια. Εμείς θα συνεχίσουμε, λοιπόν, αυτό το πραγματικό έργο, το έργο του μυρμηγκιού, το έργο της διαφάνειας, το έργο της αλήθειας, έξω από το κομματικό κράτος το οποίο έχει επί δεκαετίες στηθεί, έξω από το κράτος των ημετέρων που έχετε στήσει και εσείς της Νέας Δημοκρατίας, έξω από τη λογική που καλεί τους πολίτες να ξαναεκλέξουν τους καταστροφείς τους.

Η Πλεύση Ελευθερίας καλεί τους πολίτες να μην ξαναεκλέξουν τους καταστροφείς τους και να αρχίσουν να οργανώνονται και να αυτό-οργανώνονται στο πεδίο, στα χωριά τους, στις πόλεις τους. Εμείς θα είμαστε εκεί δίπλα τους και εγώ θα είμαι πάντα εκεί δίπλα τους. Εκεί που εσείς είστε απόντες να ξέρετε ότι υπάρχουν άνθρωποι που γνωρίζουν και για την απουσία σας και για τους λόγους της και για τους πακτωλούς χρημάτων που διατίθενται σε αυτούς που τους καταστρέφουν και για το ποιοι πραγματικά αγωνίζονται για τη ζωή τους.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ κι εγώ.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για ένα λεπτό έχει τον λόγο ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Με όλον τον σεβασμό στην κυρία Πρόεδρο, γιατί μπορούμε να διαφωνούμε πολιτικά, να έχουμε τελείως διαφορετικές ιδεολογίες, αλλά, κυρία Πρόεδρε, θα μπορούσαμε και εμείς αντιστοίχως στο πρώτο νομοσχέδιο που έφερε αυτή η Κυβέρνηση και το οποίο το υπερψηφίσατε και είχατε και φιλοφρονήσεις με τον κ. Μητσοτάκη, να πούμε τέτοια πράγματα, όπως λέτε σήμερα εσείς, για deal ή για οτιδήποτε άλλο. Εμείς δεν μπαίνουμε σε χαρακτηρισμούς και, μάλιστα, ο Πρόεδρός μας σας εξαίρεσε και εσάς και το Κομμουνιστικό Κόμμα Ελλάδος. Λέω ξανά ότι εμείς μιλάμε πάντα πολιτικά. Θα διαφωνούμε εδώ μέσα με τον σεβασμό πάντα προς το πρόσωπό σας και την Κοινοβουλευτική σας Ομάδα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Μπορεί να ζητήσετε ό,τι θέλετε και από τον Πρόεδρο της Βουλής. Μπορεί να θεωρείται, επίσης, ότι είναι άκυρα όλα. Ό,τι νομίζετε κάντε πραγματικά.

Θέλω να σας ενημερώσω, όμως, για κάτι, γιατί αυτά που είπε ο Πρόεδρος σήμερα της Ελληνικής Λύσης, κυρία Κωνσταντοπούλου, δεν ήταν ειδήσεις ούτε αποκάλυψε κάτι. Έχουμε κηρύξει εδώ και δυόμισι χρόνια έναν ανένδοτο -ομολογούμε- πόλεμο εναντίον του ΕΣΡ και του κ. Κουτρουμάνου και ήρθε, επιτέλους, η μέρα της λευτεριάς να φύγει ο κ. Κουτρουμάνος, του οποίου η θητεία είχε λήξει εδώ και ενάμιση χρόνο. Δηλαδή, τι περιμένατε; Να πυροβολήσουμε τα πόδια μας και να πούμε να μη φύγει ο κ. Κουτρουμάνος, όταν έχουμε κηρύξει τον ανένδοτο κατά του συγκεκριμένου ανθρώπου;

Προσέξτε λίγο. Θέλω να το ξεκαθαρίσω για άλλη μια φορά όσον αφορά τα πρόστιμα του ΕΣΡ, γιατί ο ΣΥΡΙΖΑ σήμερα τα έκανε ένα μπλέντερ. Το ΕΣΡ επιβάλλει πρόστιμα στα κανάλια, όχι στον Βελόπουλο. Το ότι ο Βελόπουλος καλή τη πίστει το πληρώνει για να μην αδικήσει ένα μικρό περιφερειακό κανάλι που έχει έσοδα 70.000 τον χρόνο είναι κάτι άλλο. Το ότι ο Πρόεδρός μας πληρώνει όλες τις δόσεις του είναι επίσης κάτι άλλο. Αυτό είναι άσχετο. Η νέα διοίκηση του ΕΣΡ δεν διαγράφει πρόστιμα. Το Σ.τ.Ε. θα αποφασίσει πλέον. Το ξέρετε πάρα πολύ καλά. Είστε εξαιρετική νομικός. Άρα να μην τα μπερδεύουμε αυτά.

Επίσης, κλείνω με αυτό. Έχουμε κάνει όντως ένα μεγάλο deal, γιατί δεν είναι σωστά πράγματα να ακούγονται αυτά ιδίως από πολιτικό αρχηγό. Δεν είναι σοβαρό πιστεύουμε. Έχουμε κάνει, όμως, ένα deal και πραγματικά μας πιάσατε στα πράσα. Έχουμε κάνει μια πολύ μεγάλη συμφωνία.

Κυρία Πρόεδρε, έχουμε κάνει μια συμφωνία με τον ελληνικό λαό. Έχουμε κάνει μια συμφωνία με τους Έλληνες πολίτες και αυτούς κοιτάζουμε στα μάτια και με ειλικρίνεια προχωράμε. Σας το λέω πάντα καλόπιστα και θα το δείτε και στην πράξη.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Γαβρήλο, έχετε τον λόγο και αμέσως μετά έχει ζητήσει τον λόγο ο Υπουργός.

(Διαμαρτυρίες από όλες τις πτέρυγες της Βουλής )

Πείτε στον Υπουργό να μη μιλήσει.

**ΓΕΩΡΓΙΟΣ ΓΑΒΡΗΛΟΣ:** Κυρίες και κύριοι συνάδελφοι, κύριε Υπουργέ, η τοπική αυτοδιοίκηση είναι ένας πυλώνας της κοινοβουλευτικής δημοκρατίας, αλλά για τη Νέα Δημοκρατία ήταν πάντα το μακρύ χέρι της κεντρικής διοίκησης και ένας μηχανισμός αναπαραγωγής της εξουσίας της. Τα τελευταία χρόνια, βέβαια, έχει γίνει και ένας μηχανισμός και για δουλειές.

Δυστυχώς, αυτή είναι η πραγματικότητα, κύριε Υπουργέ. Η Νέα Δημοκρατία δεν πίστεψε ποτέ στον θεσμό της τοπικής αυτοδιοίκησης και στην υπηρεσία που έχει αυτός ο θεσμός για τον πολίτη.

Τέσσερις μόνο μέρες πριν ανοίξουν οι κάλπες των αυτοδιοικητικών εκλογών η Κυβέρνηση έρχεται με νέο νόμο και αλλάζει τη λειτουργία των ΟΤΑ, αλλαγές που αφορούν ζητήματα που δεν ενισχύουν τη δημοκρατία, όπως παραπλανητικά μας λέει το σχέδιο νόμου, αλλά δομικές αλλαγές που φιμώνουν περαιτέρω τη φωνή της Αντιπολίτευσης τόσο σε δήμους όσο και σε περιφέρειες και τελικά χαλκεύουν την ψήφο των πολιτών. Οι ρυθμίσεις πλήττουν τη δημοκρατία, πλήττουν την αυτοτέλεια των ΟΤΑ και ενισχύουν περαιτέρω το δημαρχοκεντρικό σύστημα.

Μας κάνουν εντύπωση αυτές οι πρακτικές από την πλευρά της Κυβέρνησης; Ασφαλώς όχι, ιδίως μετά την παράνομη αντικατάσταση μελών της ΑΔΑΕ όλως τυχαίως μια μέρα πριν ανοίξει η συζήτηση στην αρχή σχετικά με την άρνηση της ΕΥΠ να συνεργαστεί για τη διεύρυνση του σκανδάλου των υποκλοπών και σχετικά με την καταστροφή κρίσιμων στοιχείων.

Για μια ακόμη φορά στοχοποιείται το κράτος δικαίου. Συνταγματική εκτροπή, παρεμβάσεις στο έργο των ανεξάρτητων αρχών, συγκάλυψη, σκάνδαλα που έχουν πληγώσει τη δημοκρατία μας, διατάραξη της κοινοβουλευτικής μας τάξης και νομοσχέδια - αποφάσεις που έρχονται βράδυ και προσπαθούν να αλλοιώσουν την πραγματικότητα προστατεύοντας το καθεστώς του Μαξίμου.

Μια αντίστοιχη προσπάθεια βλέπουμε και σε αυτό το σχέδιο νόμου, το οποίο ακολουθεί κατά πόδας τον περίφημο νόμο Βορίδη, τον ν.4804/2021, αλλά και τις πρακτικές του κ. Θεοδωρικάκου.

Η Νέα Δημοκρατία έφερε το 43% επιδιώκοντας εκλογή από τον πρώτο γύρο των εκλεκτών της και στραγγαλισμό των προοδευτικών ανεξάρτητων αυτοδιοικητικών κινήσεων, έφερε τη μείωση των δημοτικών συμβούλων κλείνοντας το μάτι σε όργανα μικρά και στενά αφήνοντας απ’ έξω τη φωνή των κοινοτήτων και την εκπροσώπησή τους, αφαίρεσε σημαντικές αρμοδιότητες από τα δημοτικά και περιφερειακά συμβούλια αλλοιώνοντας έτσι με τον πιο βάναυσο τρόπο το εκλογικό αποτέλεσμα και σήμερα πάλι επιχειρείται αυτή η αλλοίωση. Δημιουργείται ένα παράλληλο δημοτικό υπερόργανο, η Δημοτική Επιτροπή, με άκρως αποφασιστικό χαρακτήρα, αφού η Οικονομική, η Ποιότητα Ζωής και η Εκτελεστική Επιτροπή συγχωνεύονται σε ένα σώμα περιορίζοντας τη διαβούλευση και τη διαφάνεια.

Σκοπός, βέβαια, δεν είναι η αποτελεσματικότητα, όπως μας λέτε, αλλά η περαιτέρω ενίσχυση της ήδη αντιδημοκρατικής λειτουργίας των δήμων και της φίμωσης της Αντιπολίτευσης, αφού η εκλογή των μελών της μειοψηφίας δεν θα γίνεται παραταξιακά, όπως τώρα ισχύει, αλλά επί του συνόλου των υποψηφίων που θα προέρχονται από τη μειοψηφία. Δήμαρχος, δηλαδή αρχηγός από τη μία πλευρά, μειοψηφούντες κομπάρσοι από την άλλη.

Καταργούνται χωρίς προηγούμενη αξιολόγηση, μελέτη σκοπιμότητας και συνεπειών το σύνολο των νομικών προσώπων των δήμων και οι σχολικές επιτροπές χωρίς να έχει προηγηθεί κανένας σχεδιασμός και όταν όλοι γνωρίζουν ότι οι δήμοι της χώρας είναι τραγικά υποστελεχωμένοι. Με αναντίστοιχους για τις αρμοδιότητές τους πόρους καλούνται σήμερα να εντάξουν μέσα σε έξι μήνες και άλλες δομές στον κύριο κορμό τους, ενώ η κατάργηση των νομικών προσώπων δημοσίου δικαίου σημαίνει και την κατάργηση της πρόβλεψης για συμμετοχή, έλεγχο των κοινωνικών φορέων στις επιμέρους αποφάσεις.

Ο δήμαρχος - περιφερειάρχης μπορεί να ανακαλεί οποτεδήποτε τον αντιδήμαρχο - αντιπεριφερειάρχη χωρίς αιτιολόγηση της απόφασής του. Καταργείται η δυνατότητα που είχε απομείνει για σύμπραξη δύο ή περισσότερων παρατάξεων, μειώνονται κατά πολύ τα θέματα που μπορούν να προτείνουν ως επείγοντα οι σύμβουλοι - επικεφαλής των δημοτικών παρατάξεων και με τα οποία μπορούν να συμπληρώσουν την ημερήσια διάταξη. Η εκλογή του προεδρείου των συμβουλίων θα γίνεται πια με προτάσεις του δημάρχου - περιφερειάρχη χωρίς να χρειάζεται προηγούμενη συνεδρίαση των παρατάξεών τους. Μιλάμε για δήμους δηλαδή και για περιφέρειες ενός και μόνο απόλυτου άρχοντα.

Τέλος, μεταφέρονται και άλλες αρμοδιότητες στους δήμους, όπως η ευθύνη αποκομιδής απορριμμάτων του οδικού δικτύου αρμοδιότητας περιφερειών και των παράπλευρων δρόμων και άλλα πάλι αποσπασματικά και προσπαθώντας να καλύψει το Υπουργείο τα κενά του επιτελικού κράτους που τόσο τραγικά φάνηκαν στις πρόσφατες πλημμύρες και πυρκαγιές.

Δυστυχώς, όμως, κύριοι συνάδελφοι, για τους χιλιάδες πολίτες τέτοιες αποφάσεις που έρχονται για να καλύψουν κάτω από το χαλί την αναποτελεσματικότητα του κεντρικού κράτους δημιουργούν περαιτέρω σύγχυση και τελικά μπλοκάρισμα την ώρα της κρίσης.

Κυρίες και κύριοι συνάδελφοι, είναι σκόπιμο να μας απαντήσει κάποια στιγμή η Κυβέρνηση τι αυτοδιοίκηση θέλει και κατ’ επέκταση τι δημοκρατία θέλει. Πέντε χρόνια τώρα το μόνο που έχει κάνει είναι να πετσοκόβει τον ρόλο της αντιπολίτευσης σε δήμους και περιφέρειες, να δίνει υπερσυγκεντρωτικές ιδιότητες στους εκλεκτούς γαλάζιους υποψηφίους της, να περιθωριοποιεί τη φωνή των τοπικών κοινοτήτων, να έχει κάνει καθεστώς τη μονοφωνία και να έχει ενισχύσει τον άκρατο κομματισμό στην τοπική αυτοδιοίκηση, μια σειρά ρυθμίσεων, νόμων και πολιτικών αυτής της Κυβέρνησης που έχουν επιβάλει, δυστυχώς, Μπέους και Αγοραστούς σε όλη την Ελλάδα, έχουν επιτρέψει σε δημάρχους και περιφερειάρχες, να μη λογοδοτούν για τα πεπραγμένα τους, να μη ζητάνε συγνώμη από τους πολίτες, να μην αισθάνονται πως πρέπει να δώσουν λογαριασμό σε κανέναν για τα σχέδια πολιτικής προστασίας που δεν εφαρμόστηκαν, για το πού πήγαν τα κονδύλια, για το τι έργα έγιναν και τι απ’ ευθείας αναθέσεις έγιναν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνοντας λέω το εξής. Πρέπει σε αυτή την κρίσιμη ώρα ο Πρωθυπουργός να μας πει τελικά αν γυρίζει την πλάτη στους Μπέους, στους Αγοραστούς και σε όλους αυτούς τους δημάρχους και περιφερειάρχες που στηρίζει και που φάνηκε ότι ήταν και ανίκανοι και επικίνδυνοι για τους δημότες τους, για τους συμπολίτες τους. Είναι η ώρα πραγματικά αυτή η Κυβέρνηση να αναλάβει τις ευθύνες της. Είναι η ώρα να δει κατάματα αυτή την πραγματικότητα που δημιουργήθηκε τα τελευταία χρόνια: μια χώρα ανοχύρωτη, μία Κυβέρνηση που επιλέγει να λειτουργεί μόνο επικοινωνιακά και να επικαλείται το επιτελικό κράτος, χωρίς να δίνει καμμία ασφάλιση και καμμία προστασία στους Έλληνες πολίτες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μιλήσουν άλλοι δύο συνάδελφοι Βουλευτές. Ο κύριος Υπουργός το αποδέχθηκε. Θα είναι ο κ. Πέτσας, που θα μιλήσει στη θέση της συναδέλφου κ. Σούκουλη και στη συνέχεια ο κ. Μιχαηλίδης.

Έχετε τον λόγο, κύριε Πέτσα.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Ευχαριστώ και τον κύριο Υπουργό για την κατανόηση και την κ. Σούκουλη φυσικά, καθώς έχουμε την ομιλία του υποψήφιου περιφερειάρχη Νίκου Χαρδαλιά σε λίγο στο Ζάππειο.

Κύριε Πρόεδρε, κυρίες και κύριοι συνάδελφοι, η Κυβέρνηση του Κυριάκου Μητσοτάκη παρά τις πρωτοφανείς προκλήσεις των πρώτων εκατό ημερών από τις εκλογές της 25ης Ιουνίου αποδεικνύει ότι εργάζεται συστηματικά για τη βελτίωση του κρατικού μηχανισμού σε όλα τα επίπεδα διακυβέρνησης, ήτοι με τα νομοσχέδια των Υπουργείων Οικονομικών και Εργασίας υλοποιήσαμε το 50% των προεκλογικών μας δεσμεύσεων, με την αύξηση των αποδοχών των δημοσίων υπαλλήλων κατά 10,5% -η πρώτη αύξηση μετά από δεκατρία ολόκληρα χρόνια-, την αύξηση του αφορολογήτου ορίου για οικογένειες με παιδιά, την αύξηση των αποδοχών των υπαλλήλων του ιδιωτικού τομέα με «ξεπάγωμα» των τριετιών και των πολυετιών, ενώ θεσπίσαμε πανηγυρικά και τη δυνατότητα ψήφου των Ελλήνων του εξωτερικού από τον τόπο κατοικίας τους χωρίς προϋποθέσεις. Δεν τα λες και λίγα. Αν και τα βρήκε λίγα ενδεχομένως η Πρόεδρος της Πλεύσης Ελευθερίας πριν. Όμως αυτά είναι μόλις στις πρώτες εκατό ημέρες, κυρία Πρόεδρε.

Κι όλα αυτά ενώ στο πεδίο αντιμετωπίζαμε πρωτοφανείς φυσικές καταστροφές, όπως οι πρόσφατες πλημμύρες στη Θεσσαλία ή οι καταστροφικές πυρκαγιές στη Ρόδο και στον Έβρο. Συγκρατήστε, κυρίες και κύριοι συνάδελφοι, κάτι συγκλονιστικό που ανέφερε και ο Πρωθυπουργός στην ομιλία του στην 87η ΔΕΘ. Στη Θεσσαλία έπεσαν οκτώ δισεκατομμύρια τόνοι νερού, ποσότητα που για να εκβάλει ο Δούναβης θα ήθελε δεκαπέντε μέρες συνεχούς ροής. Αδιανόητο, και όμως συνέβη.

Απέναντι σε αυτή την πρωτοφανή κατάσταση η Κυβέρνηση και όλος ο κρατικός μηχανισμός δίνουν μια άνιση μάχη με την ένταση των φαινομένων που προκαλεί η κλιματική κρίση αλλά και με τον χρόνο, καθώς σε ορισμένες περιπτώσεις όπως στον Βόλο η μία θεομηνία διαδέχθηκε την άλλη μέσα σε λίγες μέρες και βρίσκοντας την πόλη βαθιά τραυματισμένη προκάλεσε ακόμη μεγαλύτερες πληγές. Και αντί ο πολιτικός χώρος της Αντιπολίτευσης να δει το μέγεθος του προβλήματος και να προτείνει άμεσες και ρεαλιστικές λύσεις, λυπάμαι που το λέω, φάνηκε κατώτερος των περιστάσεων και κινήθηκε από τον στείρο καταγγελτικό λόγο του ΚΚΕ, ότι περίπου για όλα φταίει ο καπιταλισμός, μέχρι τις φαιδρότητες του κ. Κασσελάκη που, αφού πρώτα έφτιαξε στα λόγια νέο ειδικό σχολείο για άτομα με αναπηρία σε μια εβδομάδα στην Καλλιθέα, καθάρισε τη λάσπη στον Βόλο με μια σκηνοθετημένη τηλεοπτική φτυαριά. Αιδώς Αργείοι!

Αυτή, όμως, η ανεπάρκεια, δυστυχώς για εκείνους, είναι τόσο κραυγαλέα που γίνεται αμέσως αντιληπτή από τις Ελληνίδες και τους Έλληνες και αποτυπώνεται σε όλες τις δημοσκοπήσεις που δημοσιεύθηκαν τις τελευταίες ημέρες δείχνοντας την ανυποληψία της Αντιπολίτευσης, καθώς οι πολίτες δεν «τσιμπάνε» πια ούτε στα σφυροδρέπανα ούτε στα φτυάρια. Ζητούν ρεαλιστικές λύσεις στα προβλήματά τους και λένε «όχι» στα ευχολόγια και στους Μαυρογιαλούρους.

Δυστυχώς όμως, κυρίες και κύριοι συνάδελφοι, αυτή η ανεπάρκεια και η προχειρότητα φαίνεται και σήμερα στη συζήτηση στη Βουλή επί του νομοσχεδίου του Υπουργείου Εσωτερικών, ενός νομοσχεδίου που κάνει απλούστερο και πιο διαφανές το σύστημα διακυβέρνησης των ΟΤΑ Α΄ και Β΄ βαθμού, καταργεί πολλά νομικά πρόσωπα δημοσίου δικαίου των δήμων ενισχύοντας τις αρμοδιότητες των δημοτικών συμβουλίων και εξοικονομώντας πόρους, ενώ θεσπίζει και δείκτες απόδοσης των δήμων και των περιφερειών με απλό και διαφανή τρόπο. Αυτές οι παρεμβάσεις αυξάνουν τη διαφάνεια και τη λογοδοσία και επιτρέπουν στους πολίτες να αξιολογούν καλύτερα τις επιδόσεις των δημοτικών και περιφερειακών αρχών όχι μόνο σε σχέση με τον προηγούμενο δήμαρχο ή περιφερειάρχη, αλλά και μεταξύ τους, ώστε να επιβραβεύονται εκείνοι με τις καλύτερες επιδόσεις και να έχουν κίνητρο βελτίωσης όσοι υστερούν.

Και έναντι αυτών των θετικών -νομίζω- χαρακτηριστικών ποια είναι η κριτική της Αντιπολίτευσης; Συνοψίζω: Πρώτον, ότι η ψήφιση του νομοσχεδίου λίγες μέρες πριν από τις αυτοδιοικητικές εκλογές της 8ης Οκτωβρίου δείχνει τάχα τον αυταρχισμό της Κυβέρνησης Μητσοτάκη. Σοβαρά τώρα, κυρίες και κύριοι συνάδελφοι; Είναι δυνατόν να το λέτε αυτό όταν επί μακρόν και εξαντλητικά μας απασχόλησε η απόφαση 2377/2022 της ολομέλειας του Συμβουλίου της Επικρατείας που έκρινε αντισυνταγματικές κάποιες πτυχές του νόμου Θεοδωρικάκου σχετικά με την κυβερνησιμότητα των ΟΤΑ; Δεν γνωρίζετε τη σκέψη του ανωτάτου δικαστηρίου και σε κάθε περίπτωση εγκαλείτε τον Μητσοτάκη και τον χαρακτηρίζετε αυταρχικό επειδή συμμορφώνεται με τις αποφάσεις του Σ.τ.Ε.;

Για να μη μακρηγορούμε, λοιπόν, η Κυβέρνηση φέρνει νομοσχέδιο για την κυβερνησιμότητα των ΟΤΑ Α΄ και Β΄ βαθμού πριν από τις εκλογές, καθώς ο πυρήνας της σκέψης του Σ.τ.Ε. είναι ότι δεν πρέπει να αιφνιδιάζονται οι δημοτικές και περιφερειακές αρχές και οι πολίτες θα πρέπει πριν ψηφίσουν να γνωρίζουν πώς θα κυβερνηθούν οι δήμοι και οι περιφέρειες για την επόμενη θητεία τους, με βάση τις αρμοδιότητες που έχουν τα δημοτικά και περιφερειακά συμβούλια. Και αντί η Αντιπολίτευση να επαινεί την Κυβέρνηση, την εγκαλεί.

Δεύτερο σημείο κριτικής, ότι η άρση της δυνατότητας ανάδειξης σε θέση αντιδημάρχου δημοτικού συμβούλου άλλης παράταξης, καθώς και η δυνατότητα παύσης αντιδημάρχου χωρίς αιτιολόγηση από τον δήμαρχο τάχα ενισχύει υπέρμετρα την πλειοψηφούσα παράταξη. Σοβαρά τώρα; Δηλαδή, κυρίες και κύριοι συνάδελφοι του ΣΥΡΙΖΑ, ο κ. Τσίπρας όρισε Αντιπρόεδρο της Κυβέρνησης Βουλευτή της Νέας Δημοκρατίας ή του ΠΑΣΟΚ όταν κυβερνούσε; Ή αντίστοιχα, κυρίες και κύριοι του ΠΑΣΟΚ, όταν ο Ανδρέας Παπανδρέου έπαυε έναν Υπουργό του λέγοντας ότι έθεσε εαυτόν εκτός κινήματος δημοσίευε και αιτιολογία;

Επιβάλλεται να αντιληφθούμε ότι ο λόγος που υπήρξε δυνατότητα να ορίζεται αντιδήμαρχος δημοτικός σύμβουλος από άλλο συνδυασμό και όχι από εκείνον του δημάρχου την περίοδο 2019 - 2023 ήταν η αδυναμία της διακυβέρνησης των δήμων λόγω της αλά καρτ απλής αναλογικής που είχε επιβάλει η κυβέρνηση του ΣΥΡΙΖΑ. Τώρα τέτοιος λόγος δεν υπάρχει καθώς με τον νέο εκλογικό νόμο θα υπάρξει πλειοψηφία στο δημοτικό συμβούλιο από τον συνδυασμό του δημάρχου ή αντίστοιχα του περιφερειάρχη.

Για δε την αντικατάσταση αντιδημάρχου η αιτιολογία μόνο σε προστριβές για την επάρκεια του προσώπου που αντικαθίσταται οδηγεί. Αντίθετα, η αντικατάσταση από τον δήμαρχο χωρίς αιτιολογία τού επιτρέπει να προβαίνει στις αλλαγές που επιθυμεί, ας πούμε στο δημοτικό συμβούλιο, όπως ακριβώς κάνει κι ο Πρωθυπουργός με το Υπουργικό Συμβούλιο.

Κυρίες και κύριοι συνάδελφοι, το παρόν νομοσχέδιο βελτιώνει τη λειτουργία των Οργανισμών Τοπικής Αυτοδιοίκησης και συνιστά βήμα στη σωστή κατεύθυνση, κατεύθυνση που είναι ξεκάθαρο πως οδηγεί σε αναδιάταξη των αρμοδιοτήτων και των πόρων μεταξύ των διαφόρων επιπέδων διακυβέρνησης -Υπουργεία, Αποκεντρωμένη Διοίκηση, αιρετές περιφέρειες και δήμοι- σε εφαρμογή του ν.5013/2023 για την πολυεπίπεδη διακυβέρνηση, που ψηφίστηκε από την πρώτη κυβέρνηση Μητσοτάκη.

Έχουμε ακόμη αναμφίβολα πολλά βήματα να κάνουμε. Σας καλώ όμως να υπερψηφίσουμε αυτό το νομοσχέδιο και να κάνουμε μαζί τουλάχιστον αυτό το βήμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Σταύρος Μιχαηλίδης, Βουλευτής Χίου του ΠΑΣΟΚ.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι, είναι ανεπίτρεπτο και απαράδεκτο πέντε ημέρες πριν τις εκλογές της τοπικής αυτοδιοίκησης να κατατίθεται σχέδιο νόμου που επιφέρει ριζικές αλλαγές στη λειτουργία των δήμων και των περιφερειών. Καταργούνται χίλια διακόσια περίπου νομικά πρόσωπα δημοσίου δικαίου, κοντά στις χίλιες κοινωφελείς επιχειρήσεις, σχολικές επιτροπές, μεταφέρονται ευθύνες κι αρμοδιότητες από την περιφέρεια στους δήμους κ.λπ.. Είναι, λοιπόν, απαράδεκτο στον πιο νευραλγικό τομέα της διοίκησης της χώρας μας να εισάγονται αιφνίδια πέντε εργάσιμες ημέρες πριν τις αυτοδιοικητικές εκλογές τόσο ουσιαστικές παρεμβάσεις δίχως τη δέουσα δημοκρατική διαβούλευση και με τέτοια αντίθεση από τους εμπλεκόμενους φορείς, όπως η Κεντρική Ένωση Δήμων και Κοινοτήτων και η Πανελλήνια Ομοσπονδία Εργαζομένων στην τοπική αυτοδιοίκηση.

Κυρίες και κύριοι Βουλευτές, από την εποχή των μεγάλων παρεμβάσεων στον εκσυγχρονισμό και τις αλλαγές στην τοπική αυτοδιοίκηση σε τόσο λίγο χρονικό διάστημα η μια τροποποίηση, η μια αλλαγή ακολουθεί την άλλη. Δεν υπάρχει χαρακτηριστικότερη απόδειξη για την προχειρότητα, για τον τρόπο που αντιμετωπίζεται η ραχοκοκαλιά, όπως λέμε, της αποκέντρωσης, της ανάπτυξης και της κοινωνικής συνοχής αυτής της χώρας.

Όπως δεν υπάρχει και πιο αυταρχική και υπεροπτική νομοθετική άσκηση εξουσίας από αυτή της σημερινής Κυβέρνησης, η οποία σε τόσο κρίσιμο πεδίο όπως η τοπική αυτοδιοίκηση και μάλιστα σε εποχή τέτοιας αμφισβήτησης για την αποτελεσματικότητα, την αστοχία και τις επιλογές στην άσκηση της κορωνίδας της πολιτικής στρατηγικής της επιτελικής διακυβέρνησης, σε μια εποχή τόσο μεγάλης δοκιμασίας του θεσμού της τοπικής αυτοδιοίκησης, όπως αυτών των ημερών, όπου κρίνεται και κατακρίνεται η αποτελεσματικότητα και της Κυβέρνησης και της τοπικής αυτοδιοίκησης, επιχειρεί τόσο επιπόλαια και αβασάνιστα άκαιρες και αχρείαστες αυτή τη στιγμή νομοθετικές παρεμβάσεις στο θεσμικό πλαίσιο λειτουργίας και μεταφοράς αρμοδιοτήτων από την περιφέρεια στους δήμους.

Ήθελα να ακούσω πραγματικά μια επαρκώς αιτιολογημένη άποψη από την πλευρά του Υπουργείου για τον χρόνο που επέλεξε να φέρει στη Βουλή πέντε μόλις μέρες, όπως είπα, πριν τις εκλογές αυτό το νομοσχέδιο. Όχι μόνο άκαιρα, όχι μόνο προκλητικά και υπεροπτικά, αλλά και πολύ πρόχειρα. Ποια ήταν η χρεία, αυτόν τον συγκεκριμένο χρόνο, να έρθει αυτό το νομοσχέδιο;

Μας είπε η κ. Κεραμέως για τρεις λόγους, κυρίως, για λειτουργικότητα, για εξορθολογισμό, για λογοδοσία. Για τη λειτουργικότητα, μας ανέφερε ότι εξοικονομούνται και πόροι. Τι πόροι ξοδεύονταν παραπάνω απ’ ό,τι θα ξοδευτούν τώρα με την κατάργηση, παραδείγματος χάριν, της Επιτροπής Ποιότητας Ζωής ή της Εκτελεστικής Επιτροπής ή της Οικονομικής Επιτροπής; Τι πόροι εξοικονομούνται από τη στιγμή, μάλιστα, που με την κατάργηση νομικών προσώπων για κάθε ένα τέτοιο πρόσωπο νομικό που καταργείται προστίθεται -αν δεν κάνω λάθος- και ένας αντιδήμαρχος;

Ποια ήταν, λοιπόν, η έκτακτη και επείγουσα ανάγκη που παρακίνησε αυτή την πρωτοβουλία; Τι ζημιά στο σχεδιασμό και τις επιδιώξεις της Κυβέρνησης θα επέφερε, αν έφερνε το σχέδιο νόμου για διορθωτικές παρεμβάσεις -που χρειάζονται στην τοπική αυτοδιοίκηση- μετά τις εκλογές ανάδειξης νέων ηγεσιών του Α΄ και Β΄ βαθμού της τοπικής αυτοδιοίκησης -δηλαδή μετά από δύο εβδομάδες- ώστε, με ήρεμο κλίμα και ικανό χρόνο, Βουλή και οι κοινωνικοί εταίροι να προχωρούσαν σε μια εκτεταμένη και σε βάθος συζήτηση στην επαναπροσέγγιση σ’ αυτό το τόσο σοβαρό θέμα;

Δεν υπάρχει άλλη εξήγηση από την ικανοποίηση μικροπολιτικών σκοπιμοτήτων. Αντί πολιτική αποκέντρωση αρμοδιοτήτων, διολίσθηση όλο και περισσότερο στον καταστροφικό συγκεντρωτισμό, ολοφάνερα αναποτελεσματικό από τα αλλεπάλληλα τραγικά γεγονότα των τελευταίων ετών.

Κύριε Υπουργέ, και αυτή η παρέμβασή σας στα θέματα της τοπικής αυτοδιοίκησης, είμαι βέβαιος ότι θα αποδειχθεί προβληματική και βραχύβια, όπως εξόχως προβληματική αποδείχθηκε και η παρέμβαση προκατόχων της Κυβέρνησής σας. Μεταξύ άλλων, σας θυμίζω ότι κατήργησε και το δικαίωμα των κατοίκων των κοινοτήτων των μικρών χωριών στο αυτοδιοίκητο. Στα χωριά μας, ακούστε γιατί το λέω…

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ποιος το κατήργησε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, αφήστε τους Βουλευτές να μιλήσουν.

Συνεχίστε, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Σήμερα επιβάλλεται από την Κυβέρνησή σας σε κάθε χωριό ο συνδυασμός ενός δημάρχου να έχει ξεχωριστό συνδυασμό. Είναι έτσι ή δεν είναι;

Και σας λέω να δείτε αυτή την εικόνα για να καταλάβετε. Είσαστε και των νέων τεχνολογιών. Αυτό είναι ένα ψηφοδέλτιο. Ξέρετε πόσα ψηφοδέλτια έχει ο νομός μου που είναι μόλις είκοσι πέντε χιλιάδες ψηφοφόροι; Οκτώ τέτοια ψηφοδέλτια. Και ξέρετε πόσα χωριά έχει; Έχει πενήντα οκτώ. Άρα για κάποιο συνδυασμό πενήντα οκτώ ψηφοδέλτια πρέπει να τυπωθούν διαφορετικά. Φαντάζεστε στα εκλογικά κέντρα, στα παραβάν τι έχει να γίνει; Το πάνω χωριό θα βρίσκει ψηφοδέλτια του κάτω χωριού και το δυτικό χωριό του ανατολικού χωριού.

Αυτό είναι σύγχρονη εποχή; Αυτό είναι εξορθολογισμός και εκσυγχρονισμός και βελτίωση των διαδικασιών της τοπικής αυτοδιοίκησης, κύριε Υπουργέ; Ή είναι εξοικονόμηση χαρτιού, όπως μας είπε η κ. Κεραμέως, η οποία μας ανέφερε και κάποια εκατομμύρια χαρτιά που εξοικονομούν;

Φαντάζεστε με αυτή την κατάσταση πώς θα δουλέψουν τα χωριά; Φαντάζεστε και σκέφτεστε με τις αυξήσεις των αντιδημάρχων ότι θα υπάρχει συνδυασμός, θα υπάρχει ηγεσία δήμου όπου οι θέσεις των αντιδημάρχων θα είναι περισσότερες από τις θέσεις των δημοτικών συμβούλων; Αυτός είναι ο εξορθολογισμός; Αυτή η λύση είναι ο εκσυγχρονισμός της τοπικής αυτοδιοίκησης; Αυτό είναι εν πάση περιπτώσει το όραμα σας;

Επειδή ο χρόνος τελειώνει θα βάλω μια τελεία εδώ, σεβόμενος τους συναδέλφους που θα ακολουθήσουν. Και σας λέω, κύριε Υπουργέ, ότι πράγματι πολύ γρήγορα, ενδεχομένως και μέσα στη δική σας Κυβέρνηση να μας ξαναφέρετε άλλο νομοσχέδιο για να δούμε πώς θα περπατήσουν τα προβλήματα τα τόσο σημαντικά της τοπικής αυτοδιοίκησης.

Εμείς εν πάση περιπτώσει αυτό το νομοσχέδιο σε καμμία περίπτωση δεν μπορούμε να το υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πρώτα απ’όλα ευχαριστούμε τον κ. Μιχαηλίδη για τον χρόνο, αλλά προέρχεται από τη Χίο που είναι αγαπημένο νησί.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι Βουλευτές, παρακολουθώ με πολύ ενδιαφέρον τη συζήτηση που γίνεται σήμερα στην Ολομέλεια, αλλά και τις προηγούμενες ημέρες στην επιτροπή.

Θα μου επιτρέψετε να ξεκινήσω με την απέλπιδα προσπάθεια του ΠΑΣΟΚ να αποτινάξει το DNA του. Άκουσα πριν λίγο για τις κοινότητες. Καταργήσατε, λέει, τις κοινότητες. Ο Αλέκος Παπαδόπουλος δεν τις κατήργησε το 1997 τις κοινότητες; Η μεταρρύθμιση του «ΚΑΠΟΔΙΣΤΡΙΑ» ήταν αυτή που τι έκανε; Πήρε εξίμισι χιλιάδες δήμους και κοινότητες τις έκανε χίλιες τριάντα τέσσερις και έβαλε τα τοπικά συμβούλια ως κατάλοιπο της παλιάς διοικητικής διαίρεσης, προκειμένου να ασχολούνται με τα τοπικά προβλήματα σε ένα περιορισμένο επίπεδο. Πώς όμως; Στα ψηφοδέλτια των συνδυασμών, όχι με τέταρτη κάλπη. Και θα μιλήσουμε σε λίγο για την τετάρτη κάλπη.

Άκουσα το επιχείρημα ότι: «Μα, θα ξέρει το δημαρχείο κεντρικά τι γίνεται στην περιφέρεια του δήμου;». Αυτό το επιχείρημα ακουγόταν συνέχεια και το ’97 και το 2010. Διότι το ΠΑΣΟΚ ήταν το κόμμα, το οποίο πήρε τις εξίμισι χιλιάδες κοινότητες τις έκανε χίλιες τριάντα τέσσερις και πήρε τις χίλιες τριάντα τέσσερις κοινότητες και τις έκανε τριακόσιες είκοσι πέντε. Άρα, λοιπόν, αυτό ήταν πραγματικά συγκεντρωτικό άμα ακολουθήσουμε αυτή τη συλλογιστική.

Το πρώτο, λοιπόν, ερώτημα: Γιατί τώρα; Τι σας έπιασε; Πρώτον, το είπα και στην επιτροπή, θα το πω και τώρα ότι η ΚΕΔΕ παρουσία όλων των επικεφαλής των παρατάξεων ήταν ενήμερη από τον Ιούλιο δέκα μέρες μετά τις εκλογές. Το ήξεραν. Άρα, λοιπόν, δεν αιφνιδιάστηκαν.

Δεύτερον, άτυπα οι κουβέντες είχαν ξεκινήσει ήδη από το 2020, συζητώντας διάφορα μοντέλα οργάνωσης. Και ναι, κύριε Μιχαηλίδη μου, θα έρθει και νομοσχέδιο άλλο και θα έρθει και το νομοσχέδιο για την εποπτεία των Οργανισμών Τοπικής Αυτοδιοίκησης και θα έρθει και το καλοκαίρι ο Ενιαίος Κώδικας Αυτοδιοίκησης που θα βάλει ένα τέλος στο ατελείωτο «μπάχαλο» που υπάρχει με τη νομοθεσία των δήμων. Και το λένε όλοι οι αυτοδιοικητικοί είτε είναι πρόεδρος κοινότητας είτε είναι μέλος τοπικού συμβουλίου είτε είναι δημοτικός σύμβουλος είτε περιφερειακός σύμβουλος είτε δήμαρχος, περιφερειάρχης, όλοι. Γιατί; Γιατί σήμερα έχουν πεντακόσιους περίπου νόμους που ισχύουν για την αυτοδιοίκηση και που αύριο θα έχουν πεντακόσιους έναν, έτσι για να μην το ωραιοποιούμε.

Πεντακόσιους περίπου νόμους για την αυτοδιοίκηση διάσπαρτους, ακωδικοποίητους, πολλές φορές αλληλοαναιρούμενους. Άλλο λέει ένα κομμάτι σε μια νομοθεσία, άλλο στην άλλη, αλλά και οι δύο μπορεί να είναι σε ισχύ. Άρα λοιπόν, αυτό θα ξεμπλεχτεί. Εκεί μέσα θα γίνει και ανακατανομή των αρμοδιοτήτων.

Τα φρεάτια που αναφέρατε και οι χάρες είναι το κλασικό παράδειγμα. Μπορώ να σας πω άλλα εκατό τέτοια παραδείγματα να δείτε ποιο είναι το χάος που υπάρχει. Τα ζήσαμε και στη Θεσσαλία, τα αναχώματα, τα αρδευτικά, τα κανάλια, όλα αυτά.

Δεύτερον, το νομοσχέδιο βγήκε σε δημόσια διαβούλευση δύο εβδομάδες και μάλιστα είχα σκοπό, στο διοικητικό συμβούλιο της ΚΕΔΕ που θα γινόταν στη Θεσσαλονίκη την παραμονή της έναρξης της ΔΕΘ, να πήγαινα και εγώ προσωπικά. Λόγω των γεγονότων σε Θεσσαλία δεν μπόρεσα να παρευρεθώ. Εκεί θα το συζητούσαμε αναλυτικά.

Διαβούλευση έγινε με την ΚΕΔΕ; Έγινε. Ακούστηκαν οι θέσεις. Και τι ζήτησαν; Ζήτησαν να πάει μετά τις εκλογές. Επί της ουσίας διαφωνία δεν άκουσα, να λένε «κακώς τα καταργείτε τα νομικά πρόσωπα». Θα σας πω, λοιπόν, ότι διαφωνίες σ’ αυτό δεν υπήρξαν. Τι υπήρξε; Να το πάμε μετά τις εκλογές. Γιατί; Εντάξει, τώρα έχουμε εκλογές.

Εγώ θεώρησα και λίγο θεατρική αυτή την πρόταση, δηλαδή να δούμε ποιοι θα βγουν, να δούμε αν μας συμφέρει, να βάλουμε κανόνες πάνω σε αυτούς που μας συμφέρει και εν τέλει να έρθουμε μετά και να νομοθετήσουμε και να πούμε ότι καταργούνται τα νομικά πρόσωπα σε δήμους άνω των πενήντα δύο χιλιάδων εκατόν ενενήντα επτά κατοίκων, προκειμένου να καλύψουμε και έτσι.

Το νομοσχέδιο θα ψηφιστεί με όποιον κρίνει ότι είναι στη σωστή κατεύθυνση. Οι εκλογές είναι την Κυριακή. Δεν γνωρίζουμε το εκλογικό αποτέλεσμα. Και αυτοί που θα κερδίσουν την Κυριακή ή έστω όσοι πάνε σε δεύτερο γύρο την επόμενη Κυριακή έχουν δυόμισι μήνες μπροστά τους να προετοιμάσουν την ανάληψη ηγεσίας. Για μένα είναι το πιο κρίσιμο διάστημα. Όποιος έχει κάνει αιρετός, το αντιλαμβάνεται. Είναι πολύ σημαντικό να αξιοποιήσει τους δυόμισι μήνες προκειμένου να αναλάβει 1η Ιανουαρίου τα καθήκοντά του.

Από εκεί και πέρα το πρώτο εξάμηνο θα ψηφιστούν οι νέοι οργανισμοί εσωτερικής υπηρεσίας των δήμων. Είναι αρκετός χρόνος το πρώτο εξάμηνο; Είναι υπεραρκετός. Τα καταργούμενα νομικά πρόσωπα έχουν οργανισμούς. Πολύ εύκολα μπορείς να σταχυολογήσεις υπηρεσίες που προσφέρουν, να τις προσαρμόσεις στις δικές σου απαιτήσεις δημοτικής αρχής και να τα θεσπίσεις. Πόσο θέλουμε; Είναι επαρκέστατος χρόνος και είναι χρόνος ο οποίος -ιδίως αξιοποιηθούν και οι οκτώ εβδομάδες, δέκα εβδομάδες πριν- θα φτάσει και θα περισσέψει.

Και τι θα γίνει μέχρι τότε; Θα αποφασίσει ο δήμαρχος. Οι καταργούμενες μονάδες, τα οργανογράμματα των καταργούμενων νομικών προσώπων θα συνεχίσουν να λειτουργούν με τους προϊσταμένους τους, με τη δομή τους, μέχρι να γίνει ενιαία δομή του δήμου.

Να σας πω κάτι; Την Πρωτοχρονιά του 2011 εξαφανίστηκαν χίλιοι τριάντα τέσσερις δήμοι, εξίμισι χιλιάδες νομικά πρόσωπα και η χώρα ξημέρωσε με τριακόσιους είκοσι πέντε δήμους. Δεν έγινε σεισμός. Και τώρα είναι πολύ πιο εύκολα.

Άκουσα ότι μειώθηκαν τα νομικά πρόσωπα της αυτοδιοίκησης. Πράγματι μειώθηκαν. Εθελοντικά; Όχι. Υποχρεωτικά μειώθηκαν. Ένα νομικό πρόσωπο έλεγε ο «ΚΑΛΛΙΚΡΑΤΗΣ» ανά δήμο δημοσίου δικαίου και δεύτερο νομικό πρόσωπο ή κοινωφελή επιχείρηση. Άρα ήταν δύο, μέχρι που άρχισαν να δίνονται κάτι χαριστικές εξαιρέσεις, χωρίς νόημα επί της ουσίας.

Πρώτο κομμάτι, λοιπόν, απλή αναλογική. Τελειώνει αυτή η ιστορική εκκρεμότητα. Και με την ευκαιρία δεν άκουσα τους αγαπητούς Βουλευτές του ΣΥΡΙΖΑ να κάνουν έστω μια αυτοκριτική, «τι πήγαμε και κάναμε με τον «ΚΛΕΙΣΘΕΝΗ» στην αυτοδιοίκηση». Στις εθνικές εκλογές τα ακούσαμε. Ο κ. Τσίπρας είπε mea culpa η απλή αναλογική. Στις αυτοδιοικητικές;

Εδώ έχουμε το εξής καταπληκτικό, έχουμε την άμεση εκλογή του δημάρχου και του περιφερειάρχη και μάλιστα με τον «ΚΛΕΙΣΘΕΝΗ» με ποσοστό 50%. Και τι είπαν σ’ αυτόν τον άνθρωπο; «Εκλέχθηκες. Τράβα βρες τα, όμως, με ένα δημοτικό συμβούλιο το οποίο είναι απέναντί σου». Παράδειγμα; Θεσσαλονίκη, βγαίνει δήμαρχος με 65% τη δεύτερη Κυριακή. Ξέρετε πόσους συμβούλους είχε; Πέντε στους σαράντα εννιά! Υπέροχο, πέντε στους σαράντα εννιά!

**ΓΕΩΡΓΙΟΣ ΚΑΡΑΜΕΡΟΣ:** Με 17%...

**ΠΑΥΛΟΣ ΓΕΡΟΥΛΑΝΟΣ:** Στην Αθήνα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ!

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ναι, αλλά είχε πέντε στους σαράντα εννιά και αυτός ο άνθρωπος εκλέχθηκε δήμαρχος, αγαπητέ κύριε Καραμέρο.

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριοι συνάδελφοι. Ο καθένας έχει τα επιχειρήματά του.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Δεν συζητάω βέβαια το περιβόητο παράδοξο της Ορεστιάδας που εκλέχτηκε δήμαρχος από την πρώτη Κυριακή και είχε δεκαεπτά συμβούλους και δεκαοκτώ η αντιπολίτευση! Άρα, λοιπόν, καμμία κριτική για την απλή αναλογική.

Τι έκανε τον Ιούλιο του 2021, γιατί αυτή ήταν η κρίσιμη ημερομηνία, αυτό είναι το εκλογικό σύστημα. Αυτό είναι. Δεν έχουν σχέση τα νομικά πρόσωπα με αυτό που θα γίνει την Κυριακή, με τη γιορτή της δημοκρατίας την Κυριακή. Είναι άλλο πράγμα. Εδώ λέμε τι θα γίνει από την Πρωτοχρονιά. Την Κυριακή, λοιπόν, το σημερινό νομοσχέδιο δεν αφορά καθόλου. Καμμία σχέση.

Άρα λοιπόν, και πέντε μέρες πριν και δέκα μέρες πριν θα μπορούσε και η παραμονή θα μπορούσε να ήταν. Δεν επηρεάζει. Δεν θα ψηφίσει κάποιος τον κ. Δούκα στην Αθήνα, τον κ. Μπακογιάννη, τον κ. Ζαχαριάδη εάν θα έχει νομικό πρόσωπο ή δεν θα έχει νομικό πρόσωπο. Ή εν πάση περιπτώσει, αν υπάρχει τέτοιο κριτήριο, θα μου κάνει τρομερή εντύπωση το να υπάρχει.

Κλείνει, λοιπόν, η ιστορική εκκρεμότητα της απλής αναλογικής στην αυτοδιοίκηση, ένα σύστημα το οποίο με μαθηματική ακρίβεια θα οδηγούσε στην παράλυση, εάν δεν υπήρχαν οι ρυθμίσεις του Αυγούστου του 2019. Γιατί; Γιατί και το Σ.τ.Ε. είπε -και ένας από τους λόγους που προφανώς το ανέφεραν όλοι είναι ότι η απόφαση του Σ.τ.Ε. είναι ότι θέλει να έχουν ρυθμιστεί τα θέματα διακυβέρνησης πριν τις εκλογές- μία από τις σκέψεις του ήταν ότι δεν παρατηρήθηκαν προβλήματα δυσλειτουργιών για να έρθουμε μετά να νομοθετήσουμε. Ήταν τόσο προφανή που δεν χρειαζόταν καν. Ήταν 100% βέβαιο ότι θα γινόταν αυτό το πράγμα.

Προϋπολογισμοί; Θα ψήφιζε η μειοψηφία προϋπολογισμό για να τον εφαρμόσει η δημοτική αρχή με κόντρα; Πού το έχουμε δει αυτό; Είναι σαν να ψηφίζει η αντιπολίτευση τον προϋπολογισμό που θα εφαρμόσει η κυβέρνηση.

Άκουσα και την κριτική για το 43%. Μία μαθηματική ρητορική ερώτηση είναι αν το 43 είναι μεγαλύτερο από το 42. Η απάντηση είναι ναι, αγαπητοί κύριοι του ΣΥΡΙΖΑ. Και να υπενθυμίσω ποιος είχε φέρει το 42% το 2006; Ο άνθρωπος που υποδείξατε και πολύ καλά κάνατε ως Πρόεδρο της Δημοκρατίας, ο τότε Υπουργός Εσωτερικών Προκόπης Παυλόπουλος. Άρα είναι αντιδημοκρατικός, αυταρχικός και οτιδήποτε άλλο, αλλά το ίδιο άτομο κάνει και για Πρόεδρο Δημοκρατίας. Δεν στέκει. Και είχαμε…

**ΓΕΩΡΓΙΟΣ ΓΑΒΡΗΛΟΣ:** Κάνατε ένα συλλογισμό τώρα!

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Όχι, δεν έχουμε κανένα συλλογισμό.

Και είχαμε την ευαισθησία, την πρόθεση να αυξήσουμε κιόλας κατά τι το ποσοστό και να πάμε από το 42% στο 43%.

Λογοδοσία του δημοτικού συμβουλίου. Αναφέρθηκαν πολλοί συνάδελφοι, κυρίες και κύριοι Βουλευτές.

Κοινοβουλευτικός έλεγχος. Δέκα ερωτήσεις σε τακτική βάση σε οργανωμένη συζήτηση. Ποιος δεν το θέλει αυτό; Πείτε μου για ποιο λόγο δεν το θέλουμε. Είναι άλλη κουβέντα η ετήσια δημόσια λογοδοσία και άλλη αν θέλω εγώ ως δημοτικός σύμβουλος να κάνω μια ερώτηση «τι κάνεις με την παιδική χαρά;». Γιατί; Διότι όποιος έχει πάει στα δημοτικά συμβούλια, αυτά πετάγονται σαν πυροτεχνήματα στην αρχή, στα προ ημερησίας.

Ο καθένας λέει το μακρύ του και το κοντό του και ακόμα κι η ίδια η δημοτική αρχή είναι απροετοίμαστη γιατί δεν ξέρει τι θέμα θέτει. Λένε «γιατί καθυστερεί η ανακαίνιση ενός πάρκου;» και λέει «ποιο πάρκο»; Υπάρχουν τέτοιες περιπτώσεις. Το κάνουμε οργανωμένα έξι συνεδριάσεις το χρόνο, ειδική συνεδρίαση, χωρίς απαρτία. Γιατί χωρίς απαρτία; Γιατί μετά θα εξαρτάται από την πλειοψηφία αν θα γίνει συνεδρίαση. Και με τη νομοτεχνική που κατατέθηκε σήμερα επιτρέπεται ή υποχρεώνεται να παρασταθεί ο δήμαρχος, ο αντιδήμαρχος ή ο αρμόδιος σύμβουλος προκειμένου να δώσει τις απαντήσεις.

Για τη συνεδρίαση του οργάνου μια κουβέντα μόνο. Η αξιοποίηση των νέων τεχνολογιών θα είναι άκρως ευεργετική για νησιωτικούς δήμους, ιδίως για τις περιφέρειες που έχουν και πολλά νησιά ή ορεινές περιοχές. Ήταν άδικο για τον περιφερειακό σύμβουλο των Σποράδων να χρειαστεί να ταξιδέψει οκτώ ώρες για να φτάσει στη Λάρισα για το περιφερειακό συμβούλιο και άλλες οκτώ να επιστρέψει. Και ιδίως αν είναι εργαζόμενος, καταλαβαίνω ότι έβγαινε εκτός ρυθμού. Η δε Περιφέρεια Νοτίου Αιγαίου είναι το κλασικό παράδειγμα, που θες τρεις μέρες να πας από την Τζια στη Ρόδο.

Για τα νομικά πρόσωπα μια κουβέντα, γιατί κατ’ αρχάς αναφέρθηκε η ΠΟΕ - ΟΤΑ. Έχετε δει ανακοινώσεις της ΠΟΕ - ΟΤΑ την τελευταία δεκαετία για το συγκεκριμένο θέμα; Κάντε ένα απλό γκουγκλάρισμα στο διαδίκτυο να δείτε. Η ΠΟΕ - ΟΤΑ είναι διαχρονικά υπέρ της ενσωμάτωσης των νομικών προσώπων στον δήμο.

Μάλιστα, τώρα ζήσαμε και το εξής παράδοξο. Νομικά πρόσωπα ιδιωτικού δικαίου που είναι κοινωφελείς επιχειρήσεις, να μετατρέπονται την πρωτοχρονιά σε δημοσίου δικαίου, για να γίνονται πλήρως δημόσιοι υπάλληλοι, και να αντιδρά ο ΣΥΡΙΖΑ και το ΚΚΕ. Απίστευτο. Και πού; Στις κοινωφελείς επιχειρήσεις που σήμερα δεν υπάρχει ο δημοσιοϋπαλληλικός κώδικας, δεν ισχύει ο δημοσιοϋπαλληλικός κώδικας, δεν ισχύει ο νόμος για τις κρίσεις προϊσταμένων.

Μπαίνουμε στους δήμους. Οι κρίσεις των προϊσταμένων θα γίνονται με τη διαδικασία που ισχύει για όλο το υπόλοιπο δημόσιο. Και πάρα πολύ σημαντικό: ενιαίοι κανόνες για όλους, δηλαδή προμήθειες ενιαίες, χαρτί Α4 που θα έπαιρνε το νομικό πρόσωπο απευθείας αναθεσούλα. Χαρτί έπαιρνε και ο δήμος. Στους μικρούς δήμους έβγαινε και εκεί απευθείας ανάθεση. Ενιαία προμήθεια πλέον. Ενιαίος προϋπολογισμός. Ενιαία έσοδα και έξοδα. Ένας διευθυντής οικονομικών, ο προϊστάμενος οικονομικής υπηρεσίας, των δήμων είναι αποκλειστικά υπεύθυνος για την οικονομική διαχείριση του δήμου. Ένας διευθυντής προσωπικού για να κάνει αξιοποίηση του προσωπικού.

Μιλάμε για τα νομικά πρόσωπα. Πάμε, λοιπόν, να δούμε τι είναι αυτά τα νομικά πρόσωπα. Πεντακόσια περίπου νομικά πρόσωπα δημοσίου δικαίου και επιχειρήσεις. Εκατόν σαράντα από αυτά έχουν προϋπολογισμό κάτω από 500.000 ευρώ ετησίως. Ένα στα τρία έχει προϋπολογισμό πάνω από δύο εκατομμύρια ευρώ ετησίως, άρα σε πιο μεγάλη κλίμακα. Όσον αφορά το τακτικό προσωπικό εξήντα τρία έχουν έναν ή δύο μόνιμους υπαλλήλους. Έναν ή δύο. Αυτά λοιπόν τα νομικά πρόσωπα με τον έναν ή δύο δημόσιους υπαλλήλους έπρεπε να είχαν οικονομική υπηρεσία, διεύθυνση ανθρώπινου δυναμικού και όλα τα παρελκόμενα, να παραλαμβάνουν έργα, να προκηρύσσουν έργα, να έχουν επιτροπές αξιολόγησης έργων και τα λοιπά. Άλλα τόσα έχουν τρεις έως πέντε υπαλλήλους. Πολυεθνική. Εκατόν πενήντα έξι έχουν έως είκοσι άτομα προσωπικό. Και μόνο επτά νομικά πρόσωπα δημοσίου δικαίου έχουν πάνω από εκατό άτομα τακτικό προσωπικό.

Μια σημαντική αλλαγή, η οποία δεν φωτίστηκε αρκετά, είναι η δυνατότητα που δίνεται στους δήμους να αυξήσουν τις γενικές τους διευθύνσεις από την πρωτοχρονιά. Οι δήμοι μεταξύ τριάντα και πενήντα χιλιάδων κατοίκων θα μπορούν να συστήσουν μία γενική διεύθυνση με δημόσιο υπάλληλο προϊστάμενο. Από εκεί και πάνω αυξάνεται ο αριθμός τους, διπλασιάζοντας τις γενικές διευθύνσεις. Και φτάνουμε στην Αθήνα η οποία θα μπορεί να έχει, αντί για τρεις, τέσσερις γενικές διευθύνσεις. Και αυτό είναι μια έμπρακτη αλλαγή.

Σχολικές επιτροπές. Συνολικό προσωπικό που απασχολείται στις σχολικές επιτροπές σήμερα που μιλάμε; Μηδέν. Δεν έχουν έναν άνθρωπο προσωπικό, κανέναν, με καμμία σχέση εργασίας. Το τελευταίο προσωπικό που απασχολούσαν ήταν οι σχολικές καθαρίστριες, που με πρωτοβουλία της προηγούμενης κυβέρνησης, και μια σημαντική οικονομική επιβάρυνση, μετατράπηκαν από συμβάσεις έργου, σε συμβάσεις ορισμένου χρόνου. Πώς συντηρούνται αυτά τα νομικά πρόσωπα; Με εξωτερικούς λογιστές όλα. Με δημόσιο λογιστικό; Φυσικά και όχι. Με βιβλία εσόδων και εξόδων; Οριακά. Με διαμαρτυρίες για κακοδιαχείριση σε διάφορες περιοχές της χώρας; Οπωσδήποτε. Με προμήθειες; Εξώσεις κάνει. Ο πρόεδρος από μόνος του, που παραλαμβάνει το έργο που προκηρύσσει ο ίδιος; Με καταγγελίες άπειρες για διαγωνισμούς σχολικών κυλικείων. Και σε αυτό το κομμάτι; Στα σχολεία, που είναι το μόνο που ξέρουμε πώς λειτουργεί. Ανοίγουν κάθε χρόνο τον Σεπτέμβριο. Κλείνουν κάθε χρόνο τον Ιούνιο. Είναι ο σταθερός κύκλος που μπορεί να προγραμματιστούν. Μπορεί ένας δήμος να κάνει την προμήθεια και του πετρελαίου, να πληρώνει αυτός τους λογαριασμούς ρεύματος. Επικαλούμαι μία σειρά ερωτήσεων, μεταξύ των οποίων και του ΚΚΕ, για απλήρωτους λογαριασμούς ρεύματος από τις σχολικές επιτροπές. Απαράδεκτο.

Υπάρχουν δήμοι οι οποίοι δεν έχουν σήμερα νομικά πρόσωπα δημοσίου δικαίου, ούτε κοινωφελείς επιχειρήσεις. Δεν είναι μικροί δήμοι. Τον κ. Ζενέτο στον Ίλιον τον ρωτήσατε; Είναι κορυφαίος αυτοδιοικητικός του ΠΑΣΟΚ. Δεν έχει νομικά πρόσωπα. Ο κ. Κωνσταντέλλος της Βάρης – Βούλας - Βουλιαγμένης, που ήρθε στην επιτροπή, τα κατήργησε. Ο Δήμος Αιγάλεω δεν έχει νομικά πρόσωπα αυτού του είδους. Ο Δήμος Αγίων Αναργύρων - Καματερού δεν έχει νομικά πρόσωπα αυτού του είδους, το ίδιο ο Δήμος της Πεντέλης, και πολλοί άλλοι δήμοι, ο Δήμος Καλαμπάκας, ο Δήμος Ορχομενού -που επίσης είναι δήμαρχος προερχόμενος από το ΠΑΣΟΚ για παράδειγμα- και ο Δήμος Περάματος, όπως και ο Δήμος Σαλαμίνας, για να πω και μεγαλύτερους δήμους και κοντά στην Αττική. Αυτοί καταστραφήκανε; Δεν έχουν υπηρεσίες παιδικών σταθμών; Μια χαρά έχουν. Δεν έχουν πολιτισμό; Μια χαρά έχουν. Δεν έχουν ωδεία; Φυσικά και έχουν.

Από τα ευτράπελα που γίνονταν κατά καιρούς με τα νομικά πρόσωπα θα σας διαβάσω μια ανακοίνωση δημόσια δήμαρχου Αττικής μετά τις πλημμύρες της Θεσσαλίας ο οποίος έλεγε: «Θα ήθελα να σας ενημερώσω ότι οι προγραμματισμένες εκδηλώσεις του νομικού προσώπου πραγματοποιούνται δυστυχώς αυτό το διάστημα, ενώ θα πρέπει να ακυρωθούν. Το νομικό πρόσωπο είναι ένα αυτόνομο νομικό πρόσωπο του δήμου και η μόνη εμπλοκή του δημοτικού συμβουλίου είναι η εκλογή και όχι ο διορισμός της προέδρου και του διοικητικού συμβουλίου, καθώς και η οικονομική του ενίσχυση. Από εκεί και πέρα είναι δικιά τους ευθύνη». Αυτοί είναι οι δήμοι. Αυτά είναι τα νομικά πρόσωπα.

Θα επικαλεστώ και τη μαρτυρία ενός Βουλευτή μόλις πριν από δύο εβδομάδες κατά τη συζήτηση για την άρση ασυλίας. Ήταν δήμαρχος Λαμιέων ο κ. Κοτρωνιάς. Τι είπε που βρέθηκε ξαφνικά κατηγορούμενος; Είπε ότι: «Ήμουν δήμαρχος σε έναν δήμο με δέκα νομικά πρόσωπα και τρεις δημοτικές επιχειρήσεις, στηριζόμενος στους ελεγκτικούς μηχανισμούς που προβλέπονταν από τον νόμο, και ελέγχονταν τα οικονομικά του νομικού προσώπου και ξαφνικά…» –είπε ο άνθρωπος- «…βρέθηκα κατηγορούμενος, ενώ δεν είχα έλεγχο». Αυτά είναι τα νομικά πρόσωπα θέλουμε; Αυτή την αυτοδιοίκηση; Διότι τώρα στον κώδικα θα συζητήσουμε όλο το πλέγμα της αυτοδιοίκησης από μηδενική βάση. Με αυτά θα ασχολούμαστε; Με νομικά πρόσωπα των δύο, ενός και μηδέν ατόμων;

Δείκτες ποιότητας. Δεν θα ανακαλύψουμε τον τροχό. Υπάρχουν πρότυπα διεθνή, από τα οποία μπορούν να σταχυολογηθούν δείκτες και να αξιολογηθούν. Για παράδειγμα το ISO 37100, το ISO 37120, ISO 37123, το ISO 37124. Βιώσιμες πόλεις. Ανθεκτικές πόλεις. Έξυπνες πόλεις. Τι στοιχεία μπορούμε να πάρουμε από εκεί; Παράδειγμα: ξέρουμε ο δήμος πόσο τοις εκατό των σκουπιδιών ανακυκλώνει; Ξέρουμε πόσοι πληρώνουν δημοτικά τέλη και γιατί εγώ στον «άλφα» δήμο πληρώνω τόσα και στον διπλανό μου δήμο πληρώνουν τόσα; Είναι διαθέσιμη αυτή η πληροφορία; Δεν είναι. Πόσες παιδικές χαρές έχω ανά χίλιους κατοίκους; Πόσα πάρκα έχω; Πόσες ράμπες ΑΜΕΑ έχω; Πόσες κλήσεις έχω εισπράξει; Και στην τελική τι έχω εισπράξει από πρόστιμα; Σε πόσα καταστήματα έχω δώσει άδεια; Δεν υπάρχει αυτή η πληροφορία. Όχι για τιμωρηθεί. Ασφαλώς όχι. Για να κριθεί, για να είναι δημόσια, για να βελτιωθεί. Η λογοδοσία η δημόσια ανεβάζει το επίπεδο της αυτοδιοίκησης.

Κλείνοντας, θέλω να αναφέρω δύο πράγματα, για να μη σας κουράσω άλλο. Πρώτο θέμα. Αναφέρθηκε η αρμοδιότητα καθαρισμού, αποκομιδής απορριμμάτων σε δρόμους που σήμερα είναι ευθύνη των περιφερειών και περνάει στους δήμους. Ο κ. Καραμέρος ως Αντιπεριφερειάρχης…

**ΓΕΩΡΓΙΟΣ ΚΑΡΑΜΕΡΟΣ:** Στις νησίδες να μας πείτε πώς θα λειτουργεί.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Και στις νησίδες. Μιλάμε για αποκομιδή απορριμμάτων. Τι σημαίνει αποκομιδή; Σημαίνει μάζεμα των σκουπιδιών. Μάλιστα.

Οι περιφέρειες, λοιπόν, σήμερα σε όλη την έκτασή τους τουλάχιστον, δεν έχουν απορριμματοφόρα, δεν έχουν προσωπικό καθαριότητας το οποίο να κάνει αυτή τη δουλειά. Ξέρετε ποιο είναι το αποτέλεσμα; Δεν την κάνει κανένας. Όταν η περιφέρεια βγάλει εργολαβία, για παράδειγμα, για τον καθαρισμό των κλαδιών, τότε πάνε και μαζεύουν τα πράγματα. Διότι έχουμε και την κακή συνήθεια ως Έλληνες να πετάμε σκουπίδια από το αυτοκίνητο αρκετές φορές, με αποτέλεσμα να κατεβαίνεις σε έναν δρόμο που είναι της περιφέρειας και να βλέπεις δεξιά και αριστερά κουτάκια, χαρτάκια, πακέτα. Οι δήμοι έχουν οργανωμένες υπηρεσίες καθαριότητας. Και τι κάνουμε; Για πρώτη φορά μεταφέρουμε, μαζί με την αρμοδιότητα, και τους πόρους. Μπορεί να φτάσει 2% στο ΚΑΠ των περιφερειών, διότι είναι αρμοδιότητα των περιφερειών, προκειμένου κάποιος να μαζεύει αυτά τα σκουπίδια.

Δεν θα μακρηγορήσω τόσο για τα καταφύγια αδέσποτων ζώων. Δίνουμε μια παράταση με τη λογική ότι 17 Ιανουαρίου του 2023 βγήκε η υπουργική απόφαση με τις προδιαγραφές. Καθυστέρησε σχετικά. Δίνουμε μια οκτάμηνη παράταση, προκειμένου να συμμορφωθούν και να μην κλείσουμε καταφύγια, εφόσον τηρούν τους κανόνες ευζωίας, και να μην μείνουν στον δρόμο, άπειρα, πάρα πολλά σκυλιά.

Μια κουβέντα θα πω μόνο για να κλείσω. Είναι ένα νομοσχέδιο που είναι το πρώτο από μια σειρά που θα ακολουθήσουν. Έχουμε να συζητήσουμε για την εποπτεία των ΟΤΑ, μια ρύθμιση η οποία υπάρχει από το 2010 και η οποία δεν έχει εφαρμοστεί ακόμα. Διαχρονική ευθύνη, ξεκάθαρα. Έχουμε να συζητήσουμε κυρίως τον νέο κώδικα αυτοδιοίκησης, όπου εκεί θα αναλύσουμε το σύστημα διακυβέρνησης, τον τρόπο εκλογής -όχι το εκλογικό σύστημα αλλά πράγματα τα οποία μπορούν να απλοποιηθούν- την οικονομική διαχείριση, τις αρμοδιότητες, τη δομή του δήμου με τα νομικά του πρόσωπα.

Αυτά είναι τα μεγάλα που θα δούμε και γι’ αυτό σήμερα κάνουμε ένα βήμα ώστε την 1η Ιανουαρίου να περιοριστούν αυτά τα νομικά πρόσωπα και να μπορέσουμε αμέσως μετά και σε συνεργασία με τη νέα διοίκηση της ΚΕΔΕ να κάνουμε την πραγματική αλλαγή που χρειάζεται η αυτοδιοίκηση.

Διότι η αυτοδιοίκηση είναι ο θεσμός που είναι εγγύτερα στον πολίτη και όσο περισσότερο την φροντίσουμε και την προσέξουμε, αυτή η αγάπη και η φροντίδα θα τα ανταποδοθεί όχι στην Κυβέρνηση ή στην εκάστοτε κυβέρνηση, αλλά στους ίδιους τους κατοίκους. Η ισχυρή αυτοδιοίκηση είναι προς όφελος μιας καλύτερης ποιότητας ζωής.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Χριστίνα Σταρακά από το ΠΑΣΟΚ.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υπουργέ, δεν μας έπεισε ο ρητορικός σας υπέροχος λόγος. Κυρίες και κύριοι συνάδελφοι και ιδίως της Κυβέρνησης, εν μέσω δημοτικών και περιφερειακών εκλογών, εν μέσω έκτακτης κατάστασης που βρίσκονται πάρα πολλοί δήμοι της χώρας επιμένουμε ότι η Κυβέρνηση φέρνει ένα άκαιρο και άτοπο νομοσχέδιο, ένα νομοσχέδιο που συμβολίζει τη μεγαλειώδη υποκρισία της Κυβέρνησης της Νέας Δημοκρατίας απέναντι στον μεγαλειώδη θεσμό της τοπικής αυτοδιοίκησης.

Τάχα κόπτεται η Κυβέρνηση πέντε μέρες πριν πάει ο ο λαός, πριν πάμε όλοι μας στις κάλπες να φέρει αυτές τις απαράδεκτες, κατά την άποψή μας, ρυθμίσεις. Είναι πρωτοφανής και άκρως υποκριτική -επαναλαμβάνω, υποκριτική- η στάση του Υπουργείου και εξηγώ αμέσως επτά βασικούς λόγους που εγώ μπόρεσα να διακρίνω γιατί χαρακτηρίζω αναποτελεσματικό, αλλά και υποκριτικό το παρόν νομοσχέδιο.

Πρώτον, «μέσα στην τούρλα του Σαββάτου» -και θα με συγχωρήσετε για την έκφραση- θυμηθήκατε να πάει η αρμοδιότητα της καθαριότητας του οδικού δικτύου από τις περιφέρειες στους δήμους και με την προϋπόθεση βέβαια ότι θα προλάβετε μέχρι την πρωτοχρονιά να έχετε εκδώσει τις υπουργικές αυτές αποφάσεις. Αλλιώς, θα ψάχνουμε πάλι για αρμοδίους, για συναρμόδιους, για αναρμόδιους και πάει λέγοντας.

Δεύτερος λόγος. Είναι η υποκριτική η στάση σας γιατί δεν υπήρξε, όσο και να μη θέλετε να το παραδεχτείτε, ουσιαστική διαβούλευση. Και ξεκινώ με το αίτημα του πλέον ανωτέρου θεσμικού συνδικαλιστικού οργάνου που είναι η ΚΕΔΕ -της δική σας πλειοψηφικά ΚΕΔΕ, κυρίες και κύριοι της Κυβέρνησης- το οποίο τι είπε; «Αποσύρετε το νομοσχέδιο, μετά τις εκλογές να το συζητήσουμε». Είναι πάρα πολύ σημαντικό αυτό το θέμα. Επίσης, το άλλο επίσημο συνδικαλιστικό μεγάλο όργανο της ΕΝΠΕ εκπροσωπήθηκε από τον απερχόμενο περιφερειάρχη Πελοποννήσου, ο οποίος μάλιστα αναγκάστηκε να εκφράσει τη δική του άποψη και όχι της Ένωσης. Τι δεν καταλαβαίνετε, λοιπόν; Αυτό το νομοσχέδιο πρέπει να το πάρετε πίσω και να το φέρετε μετά. Και η ΠΟΕ - ΟΤΑ το ίδιο ζητάει.

Δεν αντιλαμβάνομαι πραγματικά αυτή την εμμονή σας σε αυτό το συγκεκριμένο τάιμινγκ. Θα το καταλάβω μόνο αν υποθέσω ότι στόχος σας είναι η χειραγώγηση της κρίσης των δημοτών, καθώς ανοίγεται πεδίο ώστε υποψήφιοι φίλα προσκείμενοι στη Νέα Δημοκρατία να μοιράζουν αφειδώς υποσχέσεις σωτηρίας δημοτικών δομών από την κατάργησή τους. Είναι δυνατόν να ζητάτε έως τις 15 Νοεμβρίου να πάρουν τα απερχόμενα δημοτικά συμβούλια τέτοια σημαντική πολιτική απόφαση; Είναι άκρως αντιδημοκρατικό, κατά την άποψή μας, και άκρως αδιανόητο θα έλεγα.

Θα βρεθούμε ακόμα μπροστά στο φαινόμενο να υπάρχουν ηττηθέντες των εκλογών που θα αποφασίσουν εάν πρέπει ή όχι να υποβάλουν αίτημα σωτηρίας για κάποιο νομικό πρόσωπο, αν πρέπει να υφίσταται ή όχι. Όπως καταλαβαίνετε και είναι αντιληπτό, πιο πολλά προβλήματα δημιουργεί το παρόν νομοσχέδιο παρά επιλύει, ειδικά σε κοινωνικές και πολιτιστικές δομές και υπηρεσίες που θα κλείσουν όπως είναι τα ΚΔΑΠ, ΚΗΦΗ, γυμναστήρια, ωδεία, φιλαρμονικές και ιδίως δομές που ασχολούνται με πολιτιστικές εκδηλώσεις, αλλά και δομές που ασχολούνται με φιλανθρωπία όπως είναι η διανομή τροφίμων, ρουχισμού, αλλά και οι παιδικοί σταθμοί, οι οποίοι θα κληθούν να λειτουργήσουν σε νέο καθεστώς που δεν τους έχει εξηγήσει κανείς αναλυτικά πώς θα γίνει αυτό.

Αγαπητοί συνάδελφοι, φίλες και φίλοι, ειδικά εμείς στο ΠΑΣΟΚ και εγώ προσωπικά επειδή έχω θητεύσει στην αυτοδιοίκηση δεκατέσσερα ολόκληρα χρόνια και στο Α και στο Β΄ βαθμό, αντιλαμβανόμαστε ότι στρώνετε τις προϋποθέσεις για ένα πραγματικό αλαλούμ που δεν έχει ξαναγίνει ποτέ. Το ΠΑΣΟΚ, κυρίες και κύριοι συνάδελφοι, έχει κάνει σημαία την αποκέντρωση και την ενδυνάμωση της τοπικής αυτοδιοίκησης και η εισηγήτρια μας η κ. Λιακούλη ανέδειξε και μια σειρά μεταρρυθμίσεων που μπορούμε να επιβάλουμε για τη χώρα τόσο στον Α΄ όσο και στο Β΄ βαθμό. Εμείς, έστω και σε αυτόν τον χρόνο, κάναμε μια αναφορά και θα έρθουμε έτοιμοι με περισσότερες προτάσεις για το πώς θέλουμε την αυτοδιοίκηση.

Εσείς πώς νοείτε άραγε, φίλοι της Κυβέρνησης, την αυτοδιοίκηση; Δεν μας έχετε πει. Πώς σκοπεύετε να αξιοποιήσετε τους δέκα τρεις χιλιάδες εργαζόμενους που θα ενσωματωθούν στους δήμους χωρίς να γνωρίζουν τι δουλειά θα κάνουν και πώς θα αμείβονται; Τι θα γίνει με τους έξι χιλιάδες πεντακόσιους από αυτούς που είναι συμβασιούχοι ορισμένου χρόνου και έχουν υπογράψει συμβάσεις με συγκεκριμένες συμβατικές υποχρεώσεις; Όλα αυτά τα ζωτικής σημασίας ερωτήματα παραμένουν αναπάντητα γιατί ακριβώς δεν προηγήθηκε ούτε διάλογος ούτε τεκμηριωμένη αξιολόγηση όλων αυτών των δομών και όλων αυτών των υπηρεσιών ώστε πραγματικά να δούμε αν υπάρχουν προβλήματα ώστε να αντιμετωπιστούν και να υπάρξει και διαφάνεια, αλλά και λογοδοσία.

Τρίτος βασικός λόγος. Υπάρχει υποκριτική αντιμετώπιση της έννοιας λογοδοσία. Λέει το νομοσχέδιο ότι κάθε δύο μήνες θα συγκαλείται υποχρεωτικά ειδική συνεδρίαση λογοδοσίας της δημοτικής αρχής, αλλά σε αυτή τη συνεδρίαση δεν απαιτείται απαρτία. Θα απαγορεύεται και η λήψη οποιασδήποτε απόφασης και δεν υπάρχει, από ό,τι είδα, και καμμία μέριμνα ώστε τουλάχιστον ένας συγκεκριμένος αριθμός θεμάτων να προέρχονται από την αντιπολίτευση.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Κάτι μας ήρθε στο e-mail πριν δέκα λεπτά που πάει να το διορθώσει αυτό. Θετικό το βλέπω, αλλά όχι αρκετό για να μην ασκούμε αυτή την κριτική που κάνουμε αυτή τη στιγμή. Γιατί πρόκειται ουσιαστικά για εμπαιγμό εκ μέρους της Νέας Δημοκρατίας.

Τέταρτος λόγος. Έχουμε υποκριτική αντιμετώπιση του τραγικού προηγούμενου καθεστώτος διοίκησης των δήμων επί «ΣΥΡΙΖΑΝΕΛ». Έχουμε μία μεγάλη αποδυνάμωση και μια ενδυνάμωση. Έχουμε αποδυνάμωση των δημοτικών παρατάξεων, των συλλογικών οργάνων και των δημοτικών συμβουλίων και μια ενδυνάμωση του δημαρχοκεντρικού μοντέλου διακυβέρνησης των δήμων. Το έζησα, αγαπητοί συνάδελφοι, και ένιωθα πραγματικά ως μαριονέτα κι εγώ μέσα σε ένα δημοτικό συμβούλιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, ολοκληρώστε.

**ΧΡΙΣΤΙΝΑ ΣΤΑΡΑΚΑ:** Πέμπτος λόγος. Είναι υποκριτικό το επιχείρημα ότι η Κυβέρνηση προχωρά σε αυτές τις ρυθμίσεις για να εφαρμόσει οικονομία κλίμακας και εξοικονόμηση πόρων. Συγγνώμη, αλλά ούτε η τρόικα δεν έφερε με τέτοια προχειρότητα όλα αυτά που πάτε να επιβάλλετε εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, πρέπει να ολοκληρώσετε.

**ΧΡΙΣΤΙΝΑ ΣΤΑΡΑΚΑ:** Μισό λεπτό ακόμη, κύριε Πρόεδρε.

Ένας έκτος λόγος είναι ότι υποκριτικά αντιμετωπίζετε και το θέμα της υποστελέχωσης.

Δεν είναι δυνατόν να περιμένουμε να λυθεί το θέμα της υποστελέχωσης μεταφέροντας τις αρμοδιότητες στον υποστελεχωμένο δήμο από τα υποστελεχωμένα νομικά πρόσωπα.

Τέλος πάντων, προκειμένου να κλείσω το θέμα γιατί έχω ήδη περάσει τον χρόνο, κλείνω λέγοντας δύο μεγάλα «δεν», κύριε Πρόεδρε. Το παρόν δεν αγγίζει τα μείζονα ζητήματα ουσιαστικής απόδοσης πόρων και διαφάνειας, αλλά δεν αγγίζει και τους πολίτες. Απεναντίας αφήνει ρουσφετολογικές κερκόπορτες για τους δημάρχους. Εγώ θα ήθελα, κλείνοντας, να πω -και σας ευχαριστώ- ότι τον θεσμό της τοπικής αυτοδιοίκησης πρέπει να τον αντιμετωπίζετε, αλλά και να τον λειτουργείτε με τον σεβασμό που του αναλογεί.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το υπό κρίση νομοσχέδιο επιφέρει σημαντικές αλλαγές στο σύστημα διακυβέρνησης των Οργανισμών Τοπικής Αυτοδιοίκησης Α΄ και Β΄ βαθμού. Αυτό γίνεται με τρόπο αυταρχικό, χωρίς να λαμβάνονται υπ’ όψιν οι εκπρόσωποι των φορέων της αυτοδιοίκησης οι περισσότεροι των οποίων πρόσκεινται στη Νέα Δημοκρατία που ζητούν και αναβολή ψήφισής του. Η συγκεκριμένη νομοθέτηση γίνεται με σπουδή και προχειρότητα που δεν δικαιολογούνται καθώς δεν ρυθμίζονται επείγοντα ζητήματα, αλλά και με αυταρχισμό και μη σεβασμό στους δημοκρατικούς κανόνες, όπως προκύπτει τόσο από τη διαδικασία νομοθέτησης, όσο και από το περιεχόμενο του νομοσχεδίου.

Το νομοσχέδιο αποτελεί κρίκο στην αλυσίδα των ήδη ψηφισθέντων από τη Νέα Δημοκρατία νομοσχεδίων, κυρίως του ν.4804/2021. Βασική στόχευσή του η ολοκλήρωση διαμόρφωσης ενός ακραία δημαρχοκεντρικού μοντέλου διοίκησης με ρυθμίσεις που ενισχύουν τις εξουσίες του δημάρχου, αποδυναμώνοντας τις παρατάξεις της μειοψηφίας, την αντιπολίτευση. Το σύνολο του νομοσχεδίου διαπνέεται από συγκεντρωτισμό και αυταρχισμό με συνεχή οργανωμένη προσπάθεια να εξοβελιστεί η αντίθετη άποψη, ο αντίλογος.

Κυρίες και κύριοι συνάδελφοι της Νέας Δημοκρατίας, έχετε απέχθεια, δυσανεξία προς τον αντίλογο, προς την αντίθετη άποψη που διατυπώνεται από την Αντιπολίτευση. Σε αυτό το πλαίσιο με την ψήφιση του νομοσχεδίου αντιδήμαρχος θα ορίζεται πλέον αποκλειστικά από την παράταξη του δημάρχου και ο δήμαρχος θα έχει τη δυνατότητα να τον παύει από τα καθήκοντά του οποτεδήποτε χωρίς να αιτιολογεί την απόφασή του. Καταργείται η δυνατότητα σύμπραξης δύο ή περισσότερων δημοτικών παρατάξεων και με αυτόν τον τρόπο αποδυναμώνεται κάθε δυνατότητα συνεννόησης και σύνθεσης απόψεων μεταξύ των διαφορετικών παρατάξεων στα δημοτικά συμβούλια.

Παράλληλα προβλέπονται αλλαγές στον τρόπο λειτουργίας του δημοτικού συμβουλίου με σκοπό να εμποδίζεται η συμμετοχή των πολιτών και η ακρόαση των αιτημάτων τους. Περιορίζονται στο ένα, τα θέματα που μπορούν να προτείνουν ως επείγοντα οι επικεφαλής των δημοτικών παρατάξεων δημοτικοί σύμβουλοι και με τα οποία μπορεί να συμπληρωθεί η ημερήσια διάταξη.

Εξάλλου παγιώνεται η τηλεδιάσκεψη και με μεικτό τρόπο ως τρόπος συνεδρίασης του δημοτικού συμβουλίου, αφού πλέον δεν τίθενται περιορισμοί, όπως ισχύουν σήμερα. Συνεδριάσεις διά ζώσης, -με φυσική παρουσία-, θα διεξάγονται υποχρεωτικά μόνο μία φορά τον μήνα.

Κρίσιμο σημείο του νομοσχεδίου αποτελεί η κατάργηση της Οικονομικής Επιτροπής και της Επιτροπής Ποιότητας Ζωής και η συγχώνευσή τους στη Δημοτική Επιτροπή, όπου θα μεταφερθούν οι λειτουργίες των καταργούμενων. Αυτή η αλλαγή θα φέρει εν τέλει εμπόδια στον τρόπο λήψης αποφάσεων καθώς ο όγκος των θεμάτων που θα έχει να συζητήσει και να λύσει η Δημοτική Επιτροπή θα είναι τεράστιος, με αποτέλεσμα οι συνεδριάσεις της να καταλήγουν σε αδιέξοδο. Ο τρόπος συγκρότησης και λειτουργίας της Δημοτικής Επιτροπής δείχνει ότι θα ελέγχεται πλήρως από τον δήμαρχο και την πλειοψηφούσα παράταξη. Ουσιαστικά συγχωνεύονται όλα τα συλλογικά όργανα διαβούλευσης και λήψης αποφάσεων των δήμων σε ένα μικρό δημοτικό συμβούλιο. Επιπλέον αυξάνεται περαιτέρω το ποσοστό εκπροσώπησης της πλειοψηφίας στις επιτροπές στο 70% και 80%.

Περαιτέρω απορρύθμιση της τοπικής αυτοδιοίκησης επέρχεται και με την πρόβλεψη για την κατάργηση των νομικών προσώπων δημοσίου δικαίου και τη λύση των κοινωφελών επιχειρήσεων των δήμων. Με την κατάργηση και λύση τους οι σχετικές αρμοδιότητες θα ασκούνται από τους δήμους. Κατ’ αρχάς και εν προκειμένω τίθεται σε κάποιο βαθμό ζήτημα συνταγματικότητας, αφού καταλύονται η συνταγματικά κατοχυρωμένη αυτοτέλεια της τοπικής αυτοδιοίκησης, η έννοια της αιρετότητας και η επίσης συνταγματικά κατοχυρωμένη αυτονομία των αιρετών οργάνων να διοικούν. Σε αυτό το πλαίσιο η τελική απόφαση κατάργησης ή όχι των νομικών προσώπων δημοσίου δικαίου και των κοινωφελών επιχειρήσεων θα έπρεπε να λαμβάνεται από τα οικεία δημοτικά συμβούλια και όχι νομοθετικά. Πολύ περισσότερο που σύμφωνα με την ισχύουσα νομοθεσία, για οποιαδήποτε σύσταση, λύση, συγχώνευση και μετατροπή κάθε είδους δημοτικού νομικού προσώπου, για τη συμμετοχή σε νομικά πρόσωπα ή την αποχώρηση από αυτά απαιτείται απόφαση δημοτικού συμβουλίου και σύμφωνη γνώμη του οικείου δημάρχου.

Πάντως καταργείται το σύνολο των νομικών προσώπων δημοσίου δικαίου χωρίς να έχει προηγηθεί αξιολόγηση των δομών αυτών, χωρίς μελέτη σκοπιμότητας, χωρίς κοστολόγηση και χωρίς να έχει προηγηθεί δημόσια διαβούλευση με τους καταργούμενους φορείς. Καταργούνται πάνω από πεντακόσια νομικά πρόσωπα δημοσίου δικαίου και πάνω από εξακόσιες κοινωφελείς επιχειρήσεις χωρίς τεκμηριωμένη αιτιολόγηση και χωρίς να έχει γίνει επαρκής προετοιμασία για την επόμενη μέρα, οπότε οι λειτουργίες τους θα μεταφερθούν στους δήμους. Η προβλεπόμενη κατάργηση αφορά δομές, όπως παιδικοί σταθμοί, ΚΔΑΠ, ΚΔΑΠ - ΑΜΕΑ, ΚΗΦΗ, προγράμματα άθλησης, προγράμματα απασχόλησης ανέργων, ωδεία και φιλαρμονικές δομές με αρμοδιότητα πλήθος λειτουργιών εκδηλώσεων. Δεν είναι σαφής ο τρόπος, που θα μεταφερθούν και πώς ακριβώς θα λειτουργούν.

Το μόνο επιχείρημα για την κατάργηση αυτή είναι η υποστελέχωση τους. Όμως τίθεται το ερώτημα με ποιο τρόπο θα λειτουργούν όλες αυτές οι δομές ως νέες υπηρεσίες των δήμων όταν δεν προβλέπονται επιπλέον προσλήψεις προσωπικού παρά μόνον η μεταφορά του ήδη υπάρχοντος προσωπικού από αυτά.

Ο σκοπός, κύριε Υπουργέ, είναι προφανής: η περικοπή των κοινωνικών δαπανών και μέσω των αναπτυξιακών οργανισμών οι απευθείας αναθέσεις σε ημέτερους και οι ανεξέλεγκτες προσλήψεις των δικών σας παιδιών. Πάντως το επιτελικό χάος είναι προ των πυλών. Προβληματική είναι και η παύση της λειτουργίας των σχολικών επιτροπών.

Πρέπει να επισημανθεί επίσης ότι η κατάργηση των φορέων και η μεταφορά των εργαζομένων προβλέπεται να γίνει στις 31-12-2023 χωρίς την πρόβλεψη μεταβατικής περιόδου, ενώ η τροποποίηση των εσωτερικών οργανισμών των δήμων θα γίνει εντός του πρώτου εξαμήνου του 2024. Εξαιρετικά σύντομος χρόνος για μια τέτοια αλλαγή, γεγονός που μπορεί να επιφέρει αβεβαιότητα για τις θέσεις εργασίας των μεταφερόμενων και προβλήματα στη μισθοδοσία των εργαζομένων.

Κυρίες και κύριοι συνάδελφοι, τελειώνω. Η χειραγώγηση των πραγμάτων και η επικράτηση της μικροπολιτικής με ταυτόχρονη ενίσχυση ενός πελατειακού συστήματος, η αδιαφάνεια και η διασπάθιση του δημοσίου χρήματος επικράτησαν τα τελευταία χρόνια και στην αυτοδιοίκηση χωρίς να γίνει καμμία παρέμβαση για αλλαγή αυτής της κατάστασης. Κάθε άλλο μάλιστα, αυτά τα στοιχεία παθογένειας επεκτάθηκαν και με τη νομοθέτηση της Κυβέρνησης Νέας Δημοκρατίας και επιτείνονται και με το υπό κρίση νομοσχέδιο. Επιπλέον σε αυτό το πλαίσιο η «αναμόρφωση» της τοπικής αυτοδιοίκησης κινείται προς την κατεύθυνση της συγκεντροποίησης των τοπικών εξουσιών σε όλα τα επίπεδα και μετατροπής τους σε μακρύ χέρι της κεντρικής εξουσίας.

Σε αυτό άλλωστε αποσκοπείτε. Το είπε ο ίδιος ο Πρωθυπουργός και μάλιστα εν όψει των εκλογών της Κυριακής. Είπε ότι οι αυτοδιοικητικές εκλογές συνδέονται με τα αναπτυξιακά σχέδια της Κυβέρνησης και ως εκ τούτου είναι πολύ σημαντικό να υπάρχει συνεννόηση και συνεργασία με τους αυτοδιοικητικούς οι οποίοι θα συμμερίζονται την αντίληψη της Νέας Δημοκρατίας για την αναπτυξιακή δυναμική της χώρας.

Κύριοι της Νέας Δημοκρατίας, αυτή είναι η αντίληψή σας που βρίσκεται στον αντίποδα της προοδευτικής πολιτικής που θεωρεί την τοπική αυτοδιοίκηση έναν από τους πυλώνες του δημοκρατικού πολιτεύματος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Σούκουλη και αμέσως ακολουθεί ο κ. Χρηστίδης.

Ορίστε, κυρία Σούκουλη, έχετε τον λόγο.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, λίγες μέρες πριν από την εκλογική διαδικασία για την ανάδειξη των νέων αρχών της τοπικής αυτοδιοίκησης Α΄ και Β΄ βαθμού εισάγουμε στην Ολομέλεια ένα νομοσχέδιο για τη βελτίωση της διακυβέρνησης, αλλά και της διοικητικής τους λειτουργίας. Ένα νομοσχέδιο που απαντά σε ορισμένα ζητήματα χρόνια και κοινωνικά και πολιτικά προς την κατεύθυνση της ενδυνάμωσης του ρόλου τους ως βασικών πυλώνων της πολυεπίπεδης, εύρυθμης και ενιαίας διοικητικής λειτουργίας στη χώρα μας. Ένα νομοσχέδιο βέβαια που βρίσκει τους οργανισμούς τοπικής αυτοδιοίκησης να εξέρχονται από μια απόλυτα τραυματική περίοδο που προκάλεσε η αποτυχημένη εισαγωγή από τον ΣΥΡΙΖΑ του εκλογικού νόμου της απλής αναλογικής. Ένα σύστημα που βραχυκύκλωσε καθοριστικά τη λειτουργία τους και ιδιαίτερα τη διαδικασία λήψης αποφάσεων και δημιούργησε -επιτρέψτε μου να πω μετά και από τη δική μου εμπειρία δεκατρία χρόνια ενασχόλησης με την αυτοδιοίκηση Β΄ βαθμού- φαινόμενα που δεν είχαν παρατηρηθεί ξανά σε τέτοιο βαθμό ποτέ στο παρελθόν.

Επομένως, το συγκεκριμένο νομοσχέδιο υπηρετεί και αυτόν τον σημαντικό στόχο, να ξαναδώσει την απαραίτητη ώθηση προς μία καθαρή προοπτική παραγωγικής εξέλιξης των ΟΤΑ, ώστε να υπηρετήσουν τις νέες προκλήσεις που παρουσιάζονται σε διάφορους τομείς εφαρμοσμένης πολιτικής, όπως σε θέματα κοινωνικής πολιτικής, στον σχεδιασμό αναπτυξιακών έργων, σε θέματα περιβαλλοντικού ενδιαφέροντος και σίγουρα πολιτικής προστασίας. Και δεν υπάρχει πιο ζωντανό παράδειγμα από τις συνέπειες της κλιματικής κρίσης για να κατανοήσουμε -νομίζω- απόλυτα όλοι σε αυτή την Αίθουσα ότι δεν υπάρχει καταλληλότερη ώρα και δεν υπάρχει άλλος χρόνος για χάσιμο, ώστε να αναδιαμορφώσουμε τον πυρήνα λειτουργίας των ΟΤΑ και συγκεκριμένα το μοντέλο διακυβέρνησης και οργάνωσής τους και να επιτύχουμε την επιδιωκόμενη αποτελεσματικότητα προς όφελος του δημοσίου συμφέροντος και φυσικά των ίδιων των πολιτών.

Κυρίες και κύριοι συνάδελφοι, θα ήθελα να σταθώ και εγώ με τη σειρά μου σε ορισμένες σημαντικές ρυθμίσεις που φέρνει το νομοσχέδιο και κινούνται στην κατεύθυνση που προανέφερα, δηλαδή της καλύτερης διακυβέρνησης, της δημοκρατικής λογοδοσίας ανά τακτά χρονικά διαστήματα, αλλά και της μετρήσιμης αποδοτικότητας του παραγόμενου έργου. Η έννοια της ενιαίας διοικητικής λειτουργίας του κράτους αποτελεί βασική προϋπόθεση και στρατηγικό στόχο, προκειμένου και να παταχθούν φαινόμενα επικάλυψης αρμοδιοτήτων και να επιτύχουμε καλύτερη και χρηστή εκμετάλλευση των διαθέσιμων πόρων, αποτελεσματικότερη αξιοποίηση του ανθρώπινου δυναμικού, ωφελιμότερο επιχειρησιακό σχεδιασμό και συντονισμό και εν τέλει χρήσιμα παραγόμενα αποτελέσματα σε αγαθά και υπηρεσίες για τους πολίτες, ιδιαίτερα στην καθημερινότητά τους.

Αυτή όμως δεν μπορεί να επιτευχθεί όταν οι υποπυρήνες της ενιαίας διοικητικής λειτουργίας του κράτους, όπως είναι οι ΟΤΑ Α΄ και Β΄ βαθμού παρουσιάζουν στη διοικητική τους οργάνωση χαρακτηριστικά που διασπούν την οργανική τους ολότητα και λειτουργία, ευνοώντας την οργανωτική πολυδιάσπαση και μάλιστα χωρίς ευδιάκριτους κανόνες τόσο σε επίπεδο επιχειρησιακού συντονισμού όσο και σε επίπεδο οικονομικού συντονισμού. Ένα τέτοιο παράδειγμα είναι και τα νομικά πρόσωπα δημοσίου δικαίου που η λειτουργία τους συχνότατα κινείτο προς αυτή την κατεύθυνση, όχι φυσικά ως επιδιωκόμενη στόχευση, αλλά κυρίως ως δομική και θεσμική αδυναμία της διοικητικής οργάνωσής τους.

Γι’ αυτό, λοιπόν, η κατάργησή τους στο άρθρο 27 και η ενσωμάτωσή τους στο διοικητικό οργανόγραμμα του δήμου θα προσφέρει αποδοτικότερη και διαφανέστερη διαχείριση πόρων, θα προσφέρει παραγωγικότερη διαχείριση του ανθρώπινου δυναμικού, αποτελεσματικότερο επιχειρησιακό σχεδιασμό και κυρίως συντονισμό, και φυσικά ευνοϊκότερη διαδικασία λήψης αποφάσεων λόγω της ορθότερη αποτύπωσης των πραγματικών δεδομένων. Με αυτόν τον τρόπο υπηρετείται καλύτερα η στρατηγική στόχευση για καλύτερη διακυβέρνηση σε όλα τα επίπεδα του κράτους διαμέσου της ενιαίας διοικητικής λειτουργίας. Φυσικά αυτή η πορεία δεν εξαντλείται στην τοπική αυτοδιοίκηση, αλλά είμαι σίγουρη ότι και ο Υπουργός θα διαχύσει αυτήν την πραγματικά πολύ σημαντική φιλοσοφία της ενιαίας και συνεκτικής διοικητικής λειτουργίας και στον στενό πυρήνα του κράτους.

Σημείο δεύτερο, αρκετά καινοτόμο και -αν θέλετε- προσωπικά εκτιμώ ότι θα προσφέρει στην προσπάθειά μας να καταστούν οι ΟΤΑ πραγματικοί πυλώνες ανάπτυξης και προόδου. Είναι το άρθρο 33, με τη λειτουργία ενός διαδικτυακού κόμβου για τη χάραξη αποτελεσματικών πολιτικών, αλλά κυρίως με την παρακολούθηση των επιδόσεων των ΟΤΑ, ώστε οι πολίτες και οι ενεργοί και οι αιρετοί να μπορούν να παρατηρούν, να συγκρίνουν και -γιατί όχι- να πιέζουν τις αντίστοιχες αρχές για καλύτερη και αποτελεσματικότερη εκτέλεση των καθηκόντων τους, ενώ η δυνατότητα επιβράβευσης των ΟΤΑ για βέλτιστες επιδόσεις είναι πραγματικά μία ρύθμιση που μπορεί να εξελιχθεί σε μία εξαιρετική κινητροδότηση, που μπορεί να οδηγήσει μάλιστα και σε έναν υγιή ανταγωνισμό των ΟΤΑ, όπου ο μεγάλος ωφελούμενος βεβαίως θα είναι ο ίδιος πολίτης.

Τέλος, θα ήθελα να σταθώ στο άρθρο 7 για τους δήμους και στο άρθρο 17 για τις περιφέρειες περί των συνεδριάσεων λογοδοσίας. Είναι επιτακτική η ανάγκη, αγαπητές και αγαπητοί συνάδελφοι, να αποκτήσουμε κουλτούρα λογοδοσίας. Οι πολίτες αλλά και οι αιρετοί θα πρέπει να έχουν τη δυνατότητα να ελέγχουν τις αρχές κατά τρόπο δομημένο και ουσιαστικό, κατά τρόπο που να επιδεικνύει με σαφήνεια ότι η λογοδοσία δεν επιτελείται ούτε ολοκληρώνεται μία φορά σε κάθε εκλογική διαδικασία. Η λογοδοσία μπορεί και πρέπει να αποτελεί βασικό συστατικό για τη δημιουργία κοινωνικής εμπιστοσύνης, της εμπιστοσύνης δηλαδή που πρέπει να έχουν οι πολίτες στις αρχές, αλλά και αντίστροφα, για την καλλιέργεια της ατομικής ευθύνης μέσα στο πλαίσιο της κοινωνικής συμβίωσης.

Κυρίες και κύριοι συνάδελφοι, η αποτελεσματική λειτουργία των ΟΤΑ Α΄ και Β΄ βαθμού μπροστά στις νέες προκλήσεις που αντιμετωπίζουμε, κλιματική κρίση, τεχνολογικές εξελίξεις, οικονομικές και γεωπολιτικές ανακατατάξεις δεν αποτελεί απλά μια σημαντική παράμετρο της εύρυθμης λειτουργίας του κράτους, αποτελεί άμεση ανάγκη για την αντιμετώπιση φαινομένων που επηρεάζουν τη ζωή των πολιτών και μάλιστα με τρόπο καταλυτικό. Και καμμία άλλη βαθμίδα διοικητικής οργάνωσης δεν βρίσκεται τόσο κοντά στον πολίτη, τόσο κοντά στα προβλήματα των πολιτών όσο οι αυτοδιοικήσεις.

Η μακρά περίοδος θεωρητικού αναστοχασμού για τον ρόλο τους, για τις αρμοδιότητές τους έχει περάσει ανεπιστρεπτί. Ήρθε η ώρα για πράξεις. Ήρθε η ώρα οι ΟΤΑ να βρεθούν στην προμετωπίδα των εξελίξεων και της προσαρμογής στα νέα δεδομένα που ξεπροβάλλουν μπροστά τους. Και από τον βαθμό που θα τα καταφέρουν, πιστέψτε με, δεν θα κριθεί μόνον η δική τους λειτουργικότητα, αλλά και οι επιδόσεις ολόκληρης της χώρας προς τον στρατηγικό στόχο του πολυεπίπεδου μετασχηματισμού της σε μια σύγχρονη ευρωπαϊκή χώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Χρηστίδης, ο κ. Παπάς, η κ. Μιλένα Αποστολάκη και ο κ. Καραμέρος.

Ελάτε, κύριε Χρηστίδη.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, καταλαβαίνω ότι η αυτοδιοίκηση είναι ένα ακόμα πεδίο στο οποίο η πολιτική διαφοροποίηση των χώρων μας γίνεται απολύτως ξεκάθαρη και αυτό δεν είναι κάτι το οποίο προκύπτει μόνο από το σημερινό νομοσχέδιο που συζητάμε, αλλά είναι κάτι το οποίο έρχεται ως μια επιλογή την οποία έχουμε δει να κάνει η Νέα Δημοκρατία διαρκώς τα χρόνια της δικής της διακυβέρνησης.

Ποιο είναι αυτό; Είναι επί της ουσίας η τιμαριοποίηση, ο διαχωρισμός όλων των μεγάλων ζητημάτων σε μικρότερα κομμάτια τα οποία δεν παίρνουν το φως της δημοσιότητας που τους αναλογεί, αλλά έρχονται σε περίεργες χρονικές στιγμές για να αναδείξουν πολύ συγκεκριμένα ζητήματα, τα οποία τις περισσότερες φορές αποτελούν διευθετήσεις και αναφέρομαι σε διευθετήσεις όχι μικρές, αλλά σε διευθετήσεις ουσιαστικές, διευθετήσεις οι οποίες δυστυχώς παράγουν συνέπειες τις οποίες θα τις βρίσκουμε διαρκώς μπροστά μας. Αυτό είναι κάτι το οποίο πρέπει να μας απασχολήσει, ειδικά όταν μιλάμε με όρους καθαρούς, με όρους σοβαρούς για την έννοια της αυτοδιοίκησης.

Πρέπει να αναλογιστούμε τι είναι η αυτοδιοίκηση το 2023, να αναλογιστούμε αν η αυτοδιοίκηση έχει να κάνει με αυτά τα οποία πράττετε σήμερα εσείς εδώ ή αν έχει να κάνει με όλες τις μεγάλες αλλαγές οι οποίες έγιναν από το μακρινό 1828 και την εγκύκλιο 1883 την οποία είχε κάνει ο Καποδίστριας μέχρι τη μεγάλη μεταρρύθμιση του 2010 και αν όλες αυτές οι αλλαγές, οι οποίες γίνονται τα τελευταία χρόνια στην αυτοδιοίκηση, είναι αλλαγές οι οποίες γίνονται με λογοδοσία και απολογισμό πρώτα απ’ όλα των κυβερνήσεων που τις έφεραν και να δούμε, λοιπόν, στην πορεία τι συνέπειες προκύπτουν.

Επιτρέψτε μου να πω ότι υπάρχει κάτι στο οποίο πρέπει να σταθούμε όλοι και δεν νομίζω ότι χωρά συζήτηση. Σας άκουσα και στην επιτροπή, σας άκουσα και σήμερα, αλλά να είμαστε ρεαλιστές και αντικειμενικοί. Πού μπορεί να σταθεί το επιχείρημα ότι εν μέσω τέτοιας περιόδου, εν όψει αυτοδιοικητικών εκλογών, ψηφίζουμε λίγα εικοσιτετράωρα πριν ανοίξουν οι κάλπες ένα νομοσχέδιο στο οποίο καλά-καλά οι εκπρόσωποι των αυτοδιοικητικών παρατάξεων μέσα από την ΚΕΔΕ και την ΕΝΠΕ δεν ήρθαν να τοποθετηθούν στις επιτροπές; Οι άνθρωποι κάνουν εκλογές και πολύ λογικά, αλλά είναι αυτό συζήτηση, είναι διάλογος, είναι ακρόαση φορέων; Είναι αυτό μια συζήτηση στην οποία μπαίνουμε σε μια κουβέντα η οποία αφορά την ελληνική κοινωνία και στο τέλος της ημέρας βοηθάει την αυτοδιοίκηση να κάνει βήματα μπροστά; Διότι η ανακατανομή των αρμοδιοτήτων δεν συνοδεύεται από ανακατανομή πόρων, δεν είναι μια ουσιαστική ανακατανομή η οποία διαμορφώνει νέες προοπτικές για την αυτοδιοίκηση. Αυτό είναι κάτι το οποίο προκύπτει και από τον τρόπο με τον οποίο έχετε επιλέξει εσείς ως Κυβέρνηση -όχι εσείς προσωπικά- να φτιάξετε αυτόν τον εκλογικό νόμο με τον οποίο θα πάμε την Κυριακή σε εκλογές.

Προσέξτε να δείτε τι λένε τα νούμερα. Το 2019 είχαν εκλεγεί εννέα χιλιάδες τετρακόσιοι εβδομήντα δημοτικοί σύμβουλοι στους περίπου τριακόσιους τριάντα δήμους της χώρας, ενώ τώρα θα εκλεγούν οκτώ χιλιάδες τετρακόσιοι ογδόντα, περίπου χίλιοι λιγότεροι. Την ίδια ώρα με τον νόμο τον οποίο φέρατε για τις εκλογές έχετε αυξήσει τον μέγιστο αριθμό συμμετεχόντων στα ψηφοδέλτια για να εξυπηρετήσετε προφανώς τους δημάρχους των οποίων η πλειοψηφία είναι στην ΚΕΔΕ και ανήκουν στη Νέα Δημοκρατία, παρά το γεγονός ότι υποκριτικά ακούμε τις τελευταίες ημέρες ότι δεν έχετε δώσει σε όλους αυτούς χρίσμα, ενώ θα μειωθούν αυτοί οι οποίοι θα εκλεγούν.

Δηλαδή, προσέξτε: Έχουμε αναγκάσει τους υποψήφιους δημάρχους να φτιάξουν ψηφοδέλτια-«σεντόνια» με ανθρώπους οι οποίοι μπαίνουν με όρους οι οποίοι δεν εξυπηρετούν τη δημοκρατία, αλλά εξυπηρετούν ποσοστώσεις, εξυπηρετούν άλλου τύπου αντιλήψεις, αλλά ταυτόχρονα μικραίνουμε τα δημοτικά συμβούλια και αυτό είναι όρος με τον οποίο πηγαίνουμε σε εκλογές και είναι ένας όρος που εσείς θεωρείτε ότι εξυπηρετεί το επιτελικό κράτος και τον τρόπο με τον οποίο θα λειτουργήσουν. Ποιος δηλαδή; Αυτός που φτιάχνει ειδικούς τρόπους συμμετοχής υποψηφίων στα ψηφοδέλτια -και όλοι καταλαβαίνουμε τι εννοώ- αλλά πολύ λιγότερους από αυτούς τους ανθρώπους να εκλέγονται, γιατί αυτός είναι ο τρόπος με τον οποίο στο τέλος βλέπετε και τη δημοκρατία. Τη βλέπετε ως μια ευκαιρία των λίγων και γνωστών να εκλέγονται και να ξαναεκλέγονται και όχι των πολλών να βρίσκουν τη δυνατότητα να εκφράζουν τις αγωνίες τους και τις φωνές τους. Αυτός είναι ο τρόπος με τον οποίον έχετε πορευτεί και ως Κυβέρνηση, ένας τρόπος ο οποίος είναι συγκεντρωτικός, ένας τρόπος ο οποίος δεν βοηθά τη χώρα να πάει μπροστά. Και το λέω αυτό διότι είχατε την ευκαιρία τα τελευταία χρόνια να βάλετε μια σειρά αποφάσεων για την αυτοδιοίκηση οι οποίες πραγματικά να λύνουν τα ζητήματα.

Τι κάνατε, όμως; Το 2019, λίγες μέρες μετά την εκλογή της νέας κυβέρνησης -προσέξτε- νέα χρηματικά όρια για τον προϋπολογισμό των μελετών έργων και υπηρεσιών που κυμαίνονται από 10 εκατομμύρια έως 25 εκατομμύρια ευρώ και μάλιστα δύνανται να αναπροσαρμόζονται με απόφαση του Υπουργού Εσωτερικών. Διευκόλυνση των απευθείας αναθέσεων ύψους 30.000 ευρώ και κατά περίπτωση έως 60.000 ευρώ με απλή απόφαση δημάρχου. Αυτές είναι οι αντιλήψεις τις οποίες φέρατε το 2019, να αποφασίζουν οι δήμαρχοι με αποφάσεις μόνο των οικονομικών επιτροπών.

Το ίδιο σε άλλη μορφή φέρνετε σ’ αυτό εδώ το νομοσχέδιο, στο οποίο επί της ουσίας θεσμοποιείτε τη διά περιφοράς συνεδρίαση, αλλάζετε τον τρόπο εκλογής του προεδρείου, επί της ουσίας φιμώνετε όποιον είναι στην αντιπολίτευση και φυσικά περιορίζετε τα συλλογικά όργανα των Οργανισμών της Τοπικής Αυτοδιοίκησης.

Θέλω να σας πω -και φαντάζομαι ότι το γνωρίζετε πάρα πολύ καλά- ότι υπάρχει ο Ευρωπαϊκός Χάρτης της Τοπικής Αυτονομίας. Αυτός ο ευρωπαϊκός χάρτης σε όλα όσα περιγράφει, κάνει και προβλέπει ακριβώς τα αντίθετα απ’ όσα εσείς έχετε προβλέψει. Τι θα πείτε στους ανθρώπους αυτούς οι οποίοι βίωσαν τα νομικά πρόσωπα δημοσίου δικαίου που αφορούν, για παράδειγμα, τα ΚΑΠΗ και την τρίτη ηλικία; Τι θα πείτε στους ανθρώπους αυτούς οι οποίοι στέλνουν στους παιδικούς και βρεφικούς σταθμούς τα παιδιά τους για την κατάργηση; Με ποια λογική το κάνετε; Πώς το αποφασίζετε και μάλιστα αφήνετε άλλους να λένε ότι τις σχολικές επιτροπές θα τις διατηρήσουμε και άλλους να λένε ότι τις σχολικές επιτροπές θα συνεχίσουμε να τις λειτουργούμε; Αυτές οι αντιλήψεις είναι αντιλήψεις οι οποίες δείχνουν όχι μόνο προχειρότητα, αλλά και ένα σχέδιο το οποίο έχει να κάνει με τον ακρωτηριασμό της αυτοδιοίκησης.

Πυλώνας της αυτοδιοίκησης, βάση της αυτοδιοίκησης είναι η απόφαση των ίδιων των αυτοδιοικητικών σχημάτων με τις πλειοψηφίες και τις μειοψηφίες τους να αποφασίζουν για το οργανόγραμμά τους, τον τρόπο λειτουργίας τους, τον τρόπο με τον οποίο μπορούν να δίνουν τη δυνατότητα στους υπαλλήλους να προχωρούν. Ο τρόπος με τον οποίον εσείς πορεύεστε διαμορφώνει ακριβώς το αντίθετο.

Εδώ θέλω να σας πω, σεβόμενος απολύτως τον χρόνο τον οποίο μου έχει δώσει το Προεδρείο, ότι αυτή είναι μια αντίληψη η οποία είναι πολύ επικίνδυνη για τη δημοκρατία μας. Δεν θα βγει σε καλό ούτε στη Νέα Δημοκρατία, αλλά ούτε και στο πολίτευμα μας η αντίληψη ότι κάθε φορά νομοθετούμε όταν θέλουμε να εξυπηρετήσουμε τους δικούς μας. Αυτό θέλετε. Τους διακόσιους είκοσι δημάρχους τους οποίους εκλέξατε την προηγούμενη φορά θέλετε να τους εξυπηρετήσετε και τώρα. Την Κυριακή, παρ’ όλα αυτά, ο ελληνικός λαός έχει την τελευταία λέξη.

Θέλω να σας πω επίσης ότι η υποκρισία την οποία ακούμε σε πολύ μεγάλο βαθμό τις τελευταίες ημέρες για δημάρχους τους οποίους ακούτε πρώτη φορά και για τους οποίους δεν μπορείτε να κάνετε τίποτα, είναι μια υποκρισία η οποία έχει κοντά ποδάρια, γιατί σε πολύ σύντομο χρονικό διάστημα θα δούμε τις επιλογές τις οποίες θα κάνουν οι δικοί σας ψηφοφόροι.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παπάς από τη Νέα Δημοκρατία έχει τον λόγο και ακολουθεί η κ. Αποστολάκη από το ΠΑΣΟΚ.

Ορίστε, κύριε Παπά.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, δεν θα μπορούσα να μη συμμετέχω στη συζήτηση του παρόντος σχεδίου νόμου, που αφορά στην αυτοδιοίκηση, έναν θεσμό που τον έχω υπηρετήσει προσωπικά σχεδόν είκοσι χρόνια απ’ όλες τις θέσεις, δημοτικός σύμβουλος, δήμαρχος, περιφερειακός σύμβουλος, αντιπεριφερειάρχης και αναπληρωτής περιφερειάρχης.

Σήμερα μέσω της ψήφισης του παρόντος νομοσχεδίου θεωρώ ότι οι αποφάσεις μας σε επίπεδο Βουλής θα πρέπει να είναι τέτοιες ώστε να διασφαλίσουμε, κυρίως, το κοινό καλό προς το συμφέρον των κοινωνιών και των πολιτών που εκπροσωπούμε.

Μέσω του παρόντος νομοσχεδίου βελτιώνεται το σύστημα διακυβέρνησης και οργάνωσης των δήμων και των περιφερειών της χώρας.

Διασφαλίζεται η βέλτιστη οικονομική και διοικητική λειτουργία τους, επιλύονται χρόνια διαχειριστικά οικονομικά ζητήματα των OTA οι οποίοι έχουν περιέλθει σε κατάσταση δημοσιονομικής δυσχέρειας λόγω της περιόδου πανδημίας, κατά τη διάρκεια της οποίας πραγματοποίησαν σειρά έκτακτων δαπανών ταυτόχρονα με τη μείωση των εσόδων τους. Παράλληλα, ενισχύεται η διαφάνεια, η δημόσια λογοδοσία και η επιβράβευση όσων επιτυγχάνουν βέλτιστες επιδόσεις. Ειδικότερα, θεσπίζονται δείκτες ποιότητας και απόδοσης των OTA προκειμένου να καταστεί δυνατή η δημόσια απεικόνιση κρίσιμων δεδομένων των δήμων και των περιφερειών βασισμένων σε διεθνή πρότυπα. Με τον τρόπο αυτό οι πολίτες θα μπορούν να αναζητούν και να ενημερώνονται άμεσα για κρίσιμα δεδομένα της λειτουργίας των OTA και να συγκρίνουν τις επιδόσεις τους. Ενισχύεται ο ρόλος των δημοτικών περιφερειακών επιτροπών. Αποσυμφορίζονται τα δημοτικά και περιφερειακά συμβούλια ώστε οι συνεδριάσεις τους να αφορούν στο εξής μείζονα και σοβαρά ζητήματα.

Εξαιρετικά σημαντική θεωρώ τη διάταξη, που αφορά τη φανερή ψηφοφορία εκλογής προέδρου δημοτικού και περιφερειακού συμβουλίου. Μέσω της συγκεκριμένης διάταξης αποφεύγονται τα κακώς κείμενα του παρελθόντος και οι εκβιαστικές νοοτροπίες για την προοπτική ανάληψης ή διατήρησης θέσης ευθύνης από κάποιους.

Επίσης, θέλω να κάνω ειδική αναφορά στη διάταξη, που προβλέπει την άμεση ενσωμάτωση των αρμοδιοτήτων και του προσωπικού καταργούμενων νομικών προσώπων δημοσίου δικαίου, κοινωφελών επιχειρήσεων, σχολικών επιτροπών στο κεντρικό οργανόγραμμα των δήμων. Μέσω αυτής της πρόβλεψης διασφαλίζεται ορθότερη οικονομική διαχείριση και καλύτερη αξιοποίηση του ανθρώπινου δυναμικού. Με την πάροδο του χρόνου έχουμε πλέον όλοι κατανοήσει ότι η λειτουργία των καταργούμενων νομικών προσώπων αποδείχθηκε ως μη ορθολογική και όχι τόσο αποτελεσματική, κυρίως, λόγω της έλλειψης του απαιτούμενου ανθρώπινου δυναμικού και από την άλλη δυστυχώς λόγω της γενικής διαπίστωσης ότι πολλοί χρησιμοποίησαν τα νομικά πρόσωπα στις τοπικές κοινωνίες για την εξυπηρέτηση προσωπικών συμφερόντων. Αρκετές, βέβαια, θέσεις διοίκησης αυτών των νομικών προσώπων βλέπαμε να τις διεκδικούν στο παρελθόν άτομα, που δεν κατάφεραν να εκλεγούν στα δημοτικά συμβούλια και είχαν ως βασικό και μοναδικό γνώμονα την προσωπική τους ανάδειξη με αποτέλεσμα πολλές φορές να δημιουργούνται αρρυθμίες στη διοίκηση των δήμων. Με τη συγκεκριμένη διάταξη δίνεται στο εξής η δυνατότητα οι δήμοι να λειτουργούν με μεγαλύτερη αξιοπιστία και αποτελεσματικότητα αξιοποιώντας εύκολα και ορθολογικά υπηρεσίες οι οποίες είναι περισσότερο στελεχωμένες και οργανωμένες σε σχέση με τις αντίστοιχες -αν και όπως μας είπε ο Υπουργός- σχεδόν με τις αντίστοιχες ανύπαρκτες υπηρεσίες των νομικών προσώπων.

Θα ήθελα να σταθώ ιδιαίτερα στην διάταξη, που αφορά στους ορεινούς και νησιωτικούς δήμους. Νομίζω είναι πολύ σημαντικό ότι δίνεται η δυνατότητα στις εν λόγω περιοχές να προσελκύουν μέσω κινήτρων ανθρώπινο δυναμικό διαφόρων υπηρεσιών, να μπορούν να καλύψουν, για παράδειγμα, νομίμως τη στέγαση, τη σίτιση ή τη χορήγηση επιδόματος σε υπαλλήλους και στελέχη τα οποία σε διαφορετική περίπτωση είναι λογικό να μην επιθυμούν να εργαστούν σε υπηρεσίες απομακρυσμένων ή μειονεκτικών περιοχών. Προσωπικά ο ίδιος προέρχομαι από έναν τέτοιο ορεινό μειονεκτικό δήμο. Τον υπηρέτησα ως δήμαρχος και σήμερα συνεχίζω να ζω εκεί με την οικογένειά μου. Δεν μπορούμε να αφήσουμε αυτές τις περιοχές χωρίς υποδομές, κίνητρα και ιδιαίτερη στήριξη διότι θα έρθει με μαθηματική ακρίβεια ο επόμενος νέος «ΚΑΛΛΙΚΡΑΤΗΣ», που θα έρθει στη συνέχεια να καταργήσει εκ νέου τους ορεινούς νησιωτικούς μειονεκτικούς δήμους με την αιτιολογία ότι δεν μπορούν να λειτουργήσουν.

Απευθύνομαι κυρίως στην Αντιπολίτευση, τόσο στο ΠΑΣΟΚ όσο και στον ΣΥΡΙΖΑ διότι έχει περιθάλψει μέσω πολιτικών μεταγραφών την τότε ηγεσία του Υπουργείου Εσωτερικών την ηγεσία, που σχεδίασε χωροταξικά το 2010 τον «ΚΑΛΛΙΚΡΑΤΗ», με βασικό γνώμονα τους κομματικούς συσχετισμούς και τα παραταξιακά συμφέροντα, δυστυχώς χωρίς να λάβει υπ’ όψιν τα συμφέροντα των πολιτών και των τοπικών κοινωνιών.

Υπουργέ μου, νομίζω ότι πρέπει να δοθεί μια ευκαιρία να εξετάσουμε στο μέλλον την προοπτική του χωροταξικού επανασχεδιασμού των δήμων της χώρας Και φυσικά δεν αναφέρομαι μόνο στη δική μου περιοχή. Θα ήταν σκόπιμο να εξετάσουμε όλοι μας το ενδεχόμενο ότι πολύ πιθανόν να έχουν ερημώσει ολόκληρες περιοχές στην ελληνική ύπαιθρο λόγω των προβλημάτων που προκύπτουν από την υφιστάμενη χωροταξία του «ΚΑΛΛΙΚΡΑΤΗ».

Κλείνοντας, θα ήθελα να κάνω και ειδική αναφορά στην τροπολογία για τη μεταφορά μαθητών, ένα διαχρονικό πρόβλημα με το οποίο έχω ασχοληθεί και εξακολουθώ να ασχολούμαι με πολύ ενδιαφέρον, ιδιαίτερα όσον αφορά στις περιπτώσεις μεταφοράς παιδιών με αναπηρία. Η εν λόγω τροπολογία δίνει εκ νέου μια επιπρόσθετη δυνατότητα στις περιφέρειες να μπορούν να μισθώνουν οχήματα καθώς και να προσλαμβάνουν οδηγούς και συνοδηγούς άμεσα όταν η διαγωνιστική διαδικασία ή η διαδικασία διαπραγμάτευσης κριθούν άγονες. Οφείλουμε να βρίσκουμε λύσεις στα αδιέξοδα, που ταλαιπωρούν μαθητές και γονείς.

Για όλους τους παραπάνω λόγους ζητώ από τους συναδέλφους μου να υπερψηφίσουν το παρόν σχέδιο νόμου. που μέσω των σημαντικών διατάξεών του θα διευκολύνει και θα εξορθολογίσει στο εξής τη λειτουργία των νέων δημοτικών και περιφερειακών διοικήσεων. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Κυρίες και κύριοι συνάδελφοι, το 1958 ο Θεμιστοκλής Τσάτσος στις μελέτες Συνταγματικού Δικαίου έγραφε ότι ο θεσμός της τοπικής αυτοδιοίκησης είναι ασφαλώς εκ των θεμελιωδέστερων της Ελληνικής Δημοκρατίας και ίσως ο μάλλον εξυπηρετικός της δημοκρατικής υφής της ελληνικής πολιτείας. Είχε δίκιο. Το ΠΑΣΟΚ εμφορούμενο από αυτό το πνεύμα πιστώνεται μια σειρά μεγάλων τομών και μεταρρυθμίσεων στον χώρο της αυτοδιοίκησης. Δεν είναι μόνο οι τρεις σημαντικότερες, η ίδρυση της αιρετής νομαρχιακής αυτοδιοίκησης, ο «ΚΑΠΟΔΙΣΤΡΙΑΣ» και ο «ΚΑΛΛΙΚΡΑΤΗΣ» τις οποίες όψιμα επικαλούνται σήμερα, πότε-πότε Νέα Δημοκρατία και ΣΥΡΙΖΑ. Τότε όμως τις καταψήφιζαν. Είναι πολλές επιμέρους συνιστώσες του θεσμού: οι αρμοδιότητες, οι προγραμματικές συμβάσεις, οι δημοτικές επιχειρήσεις, οι αναπτυξιακές εταιρείες, ο δημοκρατικός προγραμματισμός, οι κοινωνικές δομές και τα αναπτυξιακά προγράμματα τα οποία με τις πολιτικές μας οικοδομήσαμε θεμελιώνοντας μια νέα αρχιτεκτονική με αναλλοίωτο και διαρκές θεσμικό δημοκρατικό αποτύπωμα.

Σήμερα ο δημόσιος διάλογος για τις αναγκαίες πολιτικές ενίσχυσης της αποκέντρωσης και της τοπικής αυτοδιοίκησης συγκλίνει στην ανάγκη λειτουργικής επιχειρησιακής και ψηφιακής μεταρρύθμισης στο αίτημα διαχωρισμού των αρμοδιοτήτων και μεταφοράς αρμοδιοτήτων φυσικά με αντίστοιχους πόρους. Το συζητούμενο νομοσχέδιο δεν υπηρετεί τίποτα από τα παραπάνω. Συνεχίζει τον κανόνα πλέον της κακής πρόχειρης και συγκυριακής νομοθέτησης αθροίζοντας νομοθετικές πρωτοβουλίες με διαδικασίες fast track και εν προκειμένω με βαθιά περιφρόνηση στους κοινωνικούς εταίρους, τους άμεσους υποδοχείς της νομοθετικής πρωτοβουλίας, εν τέλει την ίδια τη λαϊκή κυριαρχία. Γιατί τι άλλο παρά περιφρόνηση συνιστά η επιλογή σας να φέρετε προς ψήφιση ένα νομοσχέδιο πέντε μέρες πριν από τον πρώτο γύρο των αυτοδιοικητικών εκλογών. Ο εκπρόσωπος της ΚΕΔΕ ο φίλα προσκείμενος σε εσάς δήμαρχος, κύριε Υπουργέ σας διαψεύδει. Είπε στην συνεδρίαση της επιτροπής ότι είχαν στη διάθεσή τους λίγες μόνο διατάξεις του νομοσχεδίου.

Θα φέρω ένα παράδειγμα, ένα μόνο παράδειγμα γιατί δεν έχω χρόνο, για ποιο λόγο αυτό που κάνετε είναι εκτός από θεσμικά αδόκιμο και πολιτικά ανεπίτρεπτο. Καταργείτε σωρηδόν νομικά πρόσωπα δημοσίου δικαίου, σχολικές επιτροπές, κοινωφελείς επιχειρήσεις κ.λπ., αλλά προβλέπετε με την παράγραφο 1 του άρθρου 49 ότι μετά από αίτημα του δημοτικού συμβουλίου, τεκμηριωμένη αιτιολόγηση, ποιοτικά και ποσοτικά στοιχεία που υποβάλλονται, όμως, μέχρι 15-11-2023 μπορούν να εξαιρεθούν νομικά πρόσωπα των οποίων η δραστηριότητα δικαιολογεί εξαίρεση φυσικά με απόφαση του Υπουργού. Με ποια μεθοδολογία θα κρίνει και θα αποφασίσει ο Υπουργός δεν μας το λέτε. Πρόκειται για ένα ορθάνοιχτο παράθυρο διευθετήσεων και προεκλογικών εξυπηρετήσεων του κράτους-«λάφυρο», ένα αλισβερίσι πελατειακής λειτουργίας και ευθείας χειραγώγησης των αυτοδιοικητικών αρχών. Σε κάθε περίπτωση το λογικό θα ήταν η τεκμηριωμένη και αιτιολογημένη εισήγηση, τα ποιοτικά και ποσοτικά στοιχεία να προέλθουν από τις νέες αυτοδιοικητικές αρχές και μετά να νομοθετήσετε χωρίς παράθυρα και εξαιρέσεις.

Με τον ν.4635/2019 είχατε προχωρήσει σε αναδρομική νομιμοποίηση αποφάσεων που ελήφθησαν δια περιφοράς. Είχατε συγκεκριμένη στόχευση τότε να προστατέψετε γαλάζιους παρανομούντες δημάρχους. Επανέρχεστε τώρα και διατηρείτε την περιφορά ως τρόπο λήψης αποφάσεων νομιμοποιώντας επί της ουσίας τις εικονικές συνεδριάσεις και έναν μόνιμο τρόπο κατάλυσης διαδικασιών διαλόγου, διαφάνειας και λογοδοσίας.

Διατηρείτε τον θεσμό των άμισθων αντιδημάρχων κατά παράβαση κάθε έννοιας θεσμικής ισότητας και λειτουργικής αξιοπρέπειας. Με ποια λογική διαμορφώνετε αιρετούς δύο ταχυτήτων και ποια σκοπιμότητα υπηρετεί αυτή η διάκριση δεν κατάλαβε κανείς.

Πώς θα σας φαινόταν, κύριε Υπουργέ, που βλέπετε το τηλέφωνό σας, αλλά τώρα θέλω να μου δώσετε ένα λεπτό προσοχής…

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ξέρω τι θα πείτε.

**ΜΙΛΕΝΑ ΑΠΟΣΤΟΛΑΚΗ:** …αν εσείς ήσασταν άμισθος Υπουργός και η κ. Κεραμέως ήταν έμμισθη Υπουργός; Δεν θέλω να σας φέρω σε δύσκολη θέση και δεν θέλω να απαντήσετε.

Επίσης, δεν θέλω να σας φέρω σε δύσκολη θέση και να σχολιάσετε αν εσείς θεωρείτε ότι ένας αυτοδιοικητικός, που χειροδικεί εναντίον πολίτη ή που χρησιμοποιεί ομοφοβικά σχόλια πεζοδρομιακού περιεχομένου, εκφράζεται με το ήθος του και αυτό το θεωρείτε ήθος και ασχολίαστο. Δεν θα σας φέρω ξανά σε δύσκολη θέση. Τελειώνω εδώ.

Στο άρθρο 33 παράγραφος 4 και 5 δημιουργείτε ένα διαδικτυακό κόμβο παρακολούθησης επιδόσεων, πολιτικών, παρακολούθησης της αποδοτικότητας κ.λπ.. Ακούγεται πάρα πολύ ωραίο, αλλά καθόλου αληθινό. Είναι η πατέντα του επιτελικού κράτους που μεταφέρετε στην αυτοδιοίκηση, πρώτα από όλα γιατί παραπέμπετε σε κοινές υπουργικές αποφάσεις και υπουργικές αποφάσεις, που δεν θα εκδώσετε ποτέ, όπως δεν τις εκδώσατε για τον νόμο για την πολιτική προστασία και τα αποτελέσματα, επειδή είναι πολύ δραματικά, δεν θέλω να τα επαναλάβω.

Πέραν αυτού, όμως, η ίδια η φιλική προς εσάς ΚΕΔΕ σας λέει ότι το περιεχόμενο των στοιχείων για τη θέσπιση των δεικτών αποδοτικότητας δεν μπορεί να υπάγεται στο imperium του Υπουργού και ότι η σύμφωνή της γνώμη και όχι η απλή γνώμη της είναι αναγκαία.

Κύριε Υπουργέ, ο Βόλος για πολλοστή μέρα είναι χωρίς πόσιμο νερό, στη Θεσσαλία χάθηκε το 5% του ΑΕΠ και η Εύβοια δύο χρόνια μετά τις πυρκαγιές πνίγεται. Η Κυβέρνηση δεν μπόρεσε στοιχειωδώς να προστατέψει ζωές και περιουσίες. Η λειτουργία της πολιτικής προστασίας είναι μια από τις πιο μελανές εκδοχές του γαλάζιου επιτελικού κράτους με πυρήνα το κουβάρι των αρμοδιοτήτων.

Με το συζητούμενο νομοσχέδιο ρυθμίζετε ένα ελάχιστο υποσύνολο αυτού του προβλήματος, το σύνολο του οποίου πέντε χρόνια έχετε αφήσει ανέγγιχτο. Το κάνετε, όμως, και αυτό ανεπαρκώς χωρίς να εξασφαλίζετε χρηματοδότηση με αποτέλεσμα οι υποχρηματοδοτούμενοι δήμοι να μην μπορέσουν μετά βεβαιότητας να ανταποκριθούν. Αναφέρομαι στο ζήτημα της καθαριότητας στα εθνικά δίκτυα από την περιφέρεια στους δήμους.

Εμάς δεν μας ακούτε, αλλά επειδή είναι χρήσιμο για τον τόπο να αναμετρηθείτε με τις ευθύνες σας, ακούστε τι λένε τα δικά σας στελέχη. Ο εκπαραθυρωμένος Περιφερειάρχης κ. Νίκας, ο εκπρόσωπος της Ένωσης Περιφερειών, σας λέει στην ακρόαση: «Πονεμένη ιστορία τα ρέματα. Εμπλέκονται πολλοί, δασαρχείο, περιφέρεια. Το κράτος δεν στήριξε και δεν αγάπησε την αυτοδιοίκηση…»

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό μόνο θα χρειαστώ, κύριε Πρόεδρε.

Ακούστε τι λέει ο φίλα προσκείμενος σε εσάς εκπρόσωπος της ΚΕΔΕ: «Είναι το γνωστό παράδειγμα με τα φρεάτια επί των εθνικών δικτύων που ο δήμος πρέπει να καθαρίσει τη σχάρα, η περιφέρεια τον λαιμό και η ΕΥΔΑΠ τους αγωγούς, ενώ στον αστικό ιστό η αρμοδιότητα για τον καθαρισμό των ρεμάτων είναι της περιφέρειας στην κοίτη, αλλά του δήμου στα πρανή. Τι κάνατε πέντε χρόνια για αυτά;

Και κλείνω με το άρθρο 45, ένα ακόμα μπάλωμα στον ν.4830/2021, κακό νόμο της δικής σας Κυβέρνησης, ο οποίος αποτέλεσε πισωγύρισμα στο υφιστάμενο νομοθετικό πλαίσιο για τα ζώα συντροφιάς, τον ν.4039/2012. Εδώ και δύο χρόνια δεν πήρατε κανένα μέτρο προκειμένου να διασφαλίσετε ότι οι δήμοι τηρούν τις υποχρεώσεις τους, προκειμένου να κάνετε τους απαιτούμενους ελέγχους, ούτως ώστε η λειτουργία των καταφυγίων αδέσποτων να είναι με βάση τις πρόνοιες της Ευρωπαϊκής Σύμβασης για την Προστασία των Ζώων.

Το να νομοθετείς κατ’ επανάληψη νομιμοποιώντας την παρανομία επειδή εσύ είσαι ανεπαρκής να εφαρμόσεις τον νόμο δεν είναι έγκλημα, αλλά είναι, όπως θα έλεγε και ο Ταλλεϋράνδος, κάτι χειρότερο, κύριε Υπουργέ. Είναι λάθος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο έχει ο κ. Καραμέρος από τον ΣΥΡΙΖΑ και αμέσως μετά έχει ζητήσει ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΓΕΩΡΓΙΟΣ ΚΑΡΑΜΕΡΟΣ:** Θα τα πούμε απλά, αυτοδιοικητικά, κύριε Υπουργέ.

Σκιάστηκε η σημερινή συζήτηση αυτού του νομοσχεδίου, που εισάγετε χωρίς επαρκή αιτιολόγηση -των όσων εισάγετε-, από το μειδίαμά σας στο λάθος, στο σαρδάμ του κ. Βορίδη, ο οποίος παράφρασε, ειρωνεύτηκε τα ονόματα του Προέδρου της Κοινοβουλευτικής μας Ομάδας και του κόμματός μας.

Όμως, εγώ δεν θα σας πω Προκρούστη της αυτοδιοίκησης -θα κρατηθώ- ούτε θα σας κάνω ad hoc επίθεση ότι αναφερθήκατε στους αιρετούς λέγοντας ότι ξέρουν πώς θα διοικήσουν και πώς θα διορθώσουν όλα αυτά τα οποία φέρνετε σήμερα, μολονότι εσείς δεν έχετε εμπειρία αιρετού και θα εξηγήσω γιατί το λέω αυτό. Έχετε διατελέσει διορισμένος γραμματέας στον Δήμο Αθηναίων, διορισμένος γραμματέας σε Υπουργείο, διορισμένος σύμβουλος, διορισμένος Υφυπουργός δύο φορές στην κυβέρνηση Μητσοτάκη όταν φύγατε από το ΠΑΣΟΚ και πήγατε στη Δεξιά. Θα εξηγήσω τι εννοώ.

Και το λέω αυτό και θα πάω σε σημεία κακής νομοθέτησης πιάνοντας το ζήτημα των σχολικών επιτροπών. Μιλήσατε εδώ σαν υπηρεσιακός. Προφανώς δεν έχετε την εμπειρία πώς λειτουργεί μια σχολική επιτροπή, ότι οι παρατάξεις της μειοψηφίας, μείζονος και ελάσσονος, ορίζουν μέλη, τα οποία δεν είναι απαραίτητα εκλεγμένοι αιρετοί, συνήθως πολίτες μιας κοινωνίας, που έχουν να κάνουν με το γονεϊκό κίνημα, με τους συλλόγους γονέων και κηδεμόνων, που έχουν έναν έλεγχο στον πρόεδρο της σχολικής επιτροπής, πρωτοβάθμιας ή δευτεροβάθμιας. Σταθήκατε μόνο στα στοιχεία των υπαλλήλων.

Αναρωτιέμαι, λοιπόν, αν σας ενδιαφέρει η λογοδοσία, αν σας ενδιαφέρει η διαφάνεια. Τώρα, λοιπόν, δύο όργανα, η πρωτοβάθμια και η δευτεροβάθμια σχολική επιτροπή, που, ναι, υπήρχαν καταγγελίες, υπήρχαν φωνές από τις μειοψηφίες, από τις τοπικές κοινωνίες για τον τρόπο που γίνονταν η διαχείριση των χρημάτων. Τώρα που θα το κάνει ένας αντιδήμαρχος χωρίς να δίνει κανένα λόγο ούτε στους συλλόγους γονέων και κηδεμόνων ούτε στην αντιπολίτευση είναι καλύτερα; Είναι πιο διαφανές; Πραγματικά, επειδή είστε εδώ με υπομονή από τις δέκα το πρωί δεν το έχετε σκεφτεί αυτό;

Φέρνω ένα παράδειγμα. Δεν θα σταθώ στο ότι το φέρνετε πέντε μέρες πριν από τις αυτοδιοικητικές εκλογές ούτε μία μέρα μετά τη διαβούλευση ούτε παρά τις αντιρρήσεις της ΚΕΔΕ σε συγκεκριμένα σημεία του νομοσχεδίου.

Πάμε τώρα στην κατάργηση της Οικονομικής Επιτροπής και της Επιτροπής Ποιότητας Ζωής. Είχαν διαφορετικές αρμοδιότητες. Προσπαθώ να καταλάβω ποιο ήταν το πρόβλημα, γιατί κάποιος που ξέρει πώς λειτουργούν αυτές οι επιτροπές και ποια ήταν τα προβλήματα συμμετοχής των μελών τους δεν ήταν το ζητούμενο η κατάργηση και, μάλιστα, η συγχώνευσή τους στην πραγματικότητα της Οικονομικής Επιτροπής με την Ποιότητα Ζωής. Δηλαδή, προσέξτε. Θα συζητούν με μια πιθανή ημερήσια διάταξη εκατό θεμάτων ένα έργο κάποιων εκατοντάδων χιλιάδων ευρώ και την κοπή ενός επικίνδυνου δέντρου μέσα στην πόλη, μέσα στον δήμο.

Αυτή είναι η αντίληψη, όμως, που έχετε για το περιβάλλον, για να σταθώ ξεκάθαρα στο κομμάτι των αρμοδιοτήτων της Επιτροπής Ποιότητας Ζωής. Τι κάνετε; Την πετσοκόβετε. Για να μην πω ότι και στις διοικήσεις εντός των διοικήσεων συγχωνεύοντας την εκτελεστική επιτροπή και στις περιφέρειες και στους δήμους υποτιμάτε τον ρόλο αντιπεριφερειαρχών και αντιδημάρχων αφήνοντας σε αυτόν τον δημαρχοκεντρικό μοντέλο που ενισχύετε την απόλυτη εξουσία στον δήμαρχο να παίρνει τις αποφάσεις. Είναι ξεκάθαρο ότι συμβαίνει αυτό.

Πάω σε άλλα. Θα πω λεπτομέρειες, γιατί ξέρετε ποιος κρύβεται στις λεπτομέρειες.

Περιφερειακή επιτροπή. Καταργείτε την οικονομική επιτροπή των περιφερειών, την ονομάζετε περιφερειακή επιτροπή. Και προσέξτε, στα μέλη της κάνετε τη θητεία από δώδεκα μήνες τριάντα μήνες, ενώ η εναλλαγή των μελών της οικονομικής επιτροπής έχει ένα νόημα. Οι οικονομικές επιτροπές των περιφερειών χειρίζονται κρίσιμα και μεγάλου οικονομικού ενδιαφέροντος ζητήματα. Η εναλλαγή, λοιπόν, των μελών είχε ένα νόημα και το ξέρετε: για λόγους διαφάνειας, για να μη δημιουργούνται κατεστημένα, καθεστώτα. Τώρα το βγάζετε, από δώδεκα μήνες το κάνετε τριάντα μήνες. Και μάλιστα δεν συνυπολογίζετε τους δύο αντιπεριφερειάρχες στον αριθμό αυτό.

Προχωρώ σε άλλα. Αναφέρθηκαν και οι προλαλήσαντες και οι προλαλήσασες. Δείγμα κακής νομοθέτησης είναι το άρθρο 49. Ενώ εσείς χωρίς αιτιολόγηση καταργείτε τα νομικά πρόσωπα, δίνετε θεωρητικά τη δυνατότητα μέχρι 15 Νοεμβρίου, με τεκμηριωμένη αιτιολόγηση με ποσοτικά και ποιοτικά στοιχεία, να έρθουν οι δήμοι και να πουν ότι «ξέρετε κάτι, κύριε Λιβάνιε, πολυχρονεμένε μου Υπουργέ, ή κυρία Κεραμέως, μην καταργήσετε το νομικό πρόσωπο». Τους δίνετε ενάμιση μήνα. Εσείς με ποια τεκμηρίωση και με ποια ποσοτικά και ποιοτικά στοιχεία το κάνετε; Μας αναφέρατε κάποια ποσοτικά. Ποιοτικά ποια; Και αναρωτιέμαι: αν θα έρθει μεθαύριο ο επόμενος δήμαρχος από τον κ. Μπακογιάννη, δήμαρχος Αθηναίων, και σας ζητήσει να μην καταργηθεί ένα νομικό πρόσωπο του Δήμου Αθηναίων τι θα κάνετε; Θα το αποδεχθείτε; Εξαιρετικά απίθανο.

Άκουσα και από συναδέλφους και από εσάς για την αξιοποίηση του προσωπικού των νομικών προσώπων. Λέτε ότι τους μεταφέρετε σε προσωποπαγείς θέσεις στον Οργανισμό Εσωτερικής Υπηρεσίας. Καταργούνται όμως οι θέσεις αυτές με την αποχώρηση. Έτσι δεν είναι; Κάνω λάθος ότι καταργούνται οι θέσεις; Δεν καταργούνται οι θέσεις;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** (Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ και κύριε συνάδελφε, σας παρακαλώ.

**ΓΕΩΡΓΙΟΣ ΚΑΡΑΜΕΡΟΣ:** Αφήστε το εργασιακό καθεστώς. Σας λέω, τους μεταφέρετε, αλλά ως προσωποπαγείς θέσεις καταργούνται με την αποχώρηση. Γιατί στο πίσω μέρος του μυαλού σας έχετε την ιδιωτικοποίηση των υπηρεσιών. Υπονομεύετε δηλαδή μεσοπρόθεσμα τα ΚΔΑΠ, τα ΚΔΑΠ ΜΕΑ, τα ΚΗΦΗ, τα προγράμματα άθλησης και όλα αυτά τα οποία απαρτίζουν το πολύ χρήσιμο, πλούσιο έργο της τοπικής αυτοδιοίκησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα καθυστερήσω άλλο.

Αποκομιδή των απορριμμάτων στο οδικό δίκτυο των περιφερειών. Θετικό είναι εκ πρώτης όψεως, αλλά από την άλλη παραβιάζετε -με «αι» ή «ε»- την αρχή της καθολικής ευθύνης. Άλλος συντηρεί, άλλος καθαρίζει. Να μη σας πω στο παράδειγμα ενός τροχαίου τι γίνεται με τις νησίδες στους δρόμους ευθύνης των περιφερειών. Τι θα θεωρηθεί συντήρηση, τι θα θεωρηθεί απόρριμμα; Θα βάλετε πάλι, όπως με τα φρεάτια, -αναφέρθηκε πριν- σε μια διελκυστίνδα δήμους και περιφέρειες.

Κλείνοντας θα ήθελα να αναφερθώ και εγώ σε αυτές τις ασχήμιες με τον κ. Μπέο. Δείχνετε ότι είναι δικός σας. Δεν ξέρω αν συζητήσατε το νομοθέτημα αυτό με τον κ. Μπέο, ο οποίος έχει εννιά χρόνια εμπειρία ως δήμαρχος, ή με τον κ. Αγοραστό, που έχει δώδεκα στην Περιφέρεια Θεσσαλίας. Προφανώς συμβουλευτήκατε την εμπειρία του, αλλά πάντως έχετε ευθύνη και αρμοδιότητα να θέσετε υπ’ όψιν του συντονιστή της Αποκεντρωμένης Διοίκησης της Θεσσαλίας όλα αυτά τα οποία έχουν γίνει τις τελευταίες ημέρες από τον κ. Μπέο, για τον πειθαρχικό έλεγχό του. Δεν έχετε κάνει τίποτα όμως, γιατί είναι δικός σας, είναι ο καταλληλότερος, όπως είπε ο κ. Μητσοτάκης.

Ολοκληρώνοντας θέλω να αναφερθώ σε ένα θέμα το οποίο έχει να κάνει με την Αττική και θα το βρούμε μπροστά μας. Είναι ευκαιρία αυτό το Βήμα. Πρόκειται για τον Κηφισό. Ο Κηφισός είναι μια βραδυφλεγής υδάτινη βόμβα. Με τη δημοσιογραφική έρευνα έχει αποδειχθεί. Πρέπει σύντομα, στο επόμενο διάστημα, έστω με τον καρατομηθέντα περιφερειάρχη που θα μείνει μέχρι το τέλος της χρονιάς, να προχωρήσετε άμεσα σε καθαρισμό του Κηφισού. Θα τιναχτεί στον αέρα ο Κηφισός που λειτουργεί ως αποδέκτης όλων των ρεμάτων της βορειοανατολικής Αττικής.

Τέλος, -και σας ευχαριστώ για την ανοχή, κύριε Πρόεδρε- απευθύνομαι στους πολίτες. Την Κυριακή στις 8 Οκτωβρίου και την Κυριακή στις 15 Οκτωβρίου έχουν μία ευκαιρία να στεναχωρήσουν τον κ. Μητσοτάκη και τους εκλεκτούς του, τον κ. Μπέο, τον κ. Μπακογιάννη, τον κ. Χαρδαλιά. Ευκαιρία, λοιπόν, στις 8 και στις 15 του μήνα οι πολίτες να στείλουν το μήνυμα στις δημοτικές και στις περιφερειακές εκλογές.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Καζαμίας και αμέσως μετά ο κ. Κουκουλόπουλος.

Κύριε Καζαμία, να ξέρετε ότι έχετε τον μισό χρόνο.

**ΑΛΕΞΑΝΔΡΟΣ ΚΑΖΑΜΙΑΣ:** Μπορεί να πάρω λίγο παραπάνω. Δεν έχω χρησιμοποιήσει τα τρίλεπτα, αλλά δεν θα πάρω πολύ παραπάνω.

Ευχαριστώ, κύριε Πρόεδρε.

Κυρίες και κύριοι Βουλευτές, το είπαν κι άλλοι, αλλά θα το επαναλάβω κι εγώ με τη σειρά μου. Ακόμη κι αν το σχεδίαζε θα ήταν δύσκολο η Κυβέρνηση να επιλέξει πιο ακατάλληλη στιγμή για να εισάγει αυτό το νομοσχέδιο. Τέσσερις μέρες πριν από τον πρώτο γύρο των αυτοδιοικητικών εκλογών εισάγετε ένα νομοσχέδιο, που τροποποιεί αρκετούς θεσμούς και λειτουργίες των δήμων και περιφερειών, τη στιγμή που είχατε άπλετο χρόνο να το πράξετε πριν από ένα ή δύο χρόνια.

Η κ. Κεραμέως μάς είπε ότι ο χρονισμός της εισαγωγής ήταν ο πλέον κατάλληλος. Έτσι μας είπε νωρίτερα. Όμως πολλοί πολίτες στη διαδικασία της διαβούλευσης διαμαρτυρήθηκαν ότι η εισαγωγή του νομοσχεδίου εν μέσω προεκλογικής περιόδου δείχνει την προχειρότητα με την οποία νομοθετείτε και μια λογική που τα αφήνει όλα την τελευταία στιγμή. Αυτές είναι οι απόψεις των πολιτών.

Όσον αφορά τις εξηγήσεις του Αναπληρωτή Υπουργού ότι η Κυβέρνηση έπρεπε να φέρει το νομοσχέδιο πριν και όχι μετά τις εκλογές, θα πω ότι κάνετε σαν να μην καταλαβαίνετε την κριτική που σας κάνουμε. Αυτό που λέμε δεν είναι ότι έπρεπε να φέρετε το νομοσχέδιο αύριο, αλλά ότι αν ήσασταν συνεπείς θα έπρεπε, τουλάχιστον, να το φέρετε έναν χρόνο πριν. Τώρα όμως που αργήσατε τόσο και δεδομένης της πρόχειρης και εμβαλωματικού τύπου νομοθέτησης που φέρνετε σας ζητούμε και εμείς, όπως και η ΚΕΔΕ, να το αποσύρετε, να το επεξεργαστείτε σωστά και τουλάχιστον να λάβετε υπ’ όψιν τις απόψεις της ΚΕΔΕ και να το υποβάλετε ξανά μετά τις εκλογές. Εξάλλου ο πρόεδρος της ΚΕΔΕ είναι δικός σας άνθρωπος. Τι δεν καταλαβαίνετε σε αυτή την κριτική; Αυτό σας ρωτάμε γιατί δεν το φέρατε πιο νωρίς;

Στον χρόνο που διαθέτω θα ήθελα να εστιάσω στις διατάξεις του νομοσχεδίου, που αποτελούν τη σπονδυλική του στήλη και οι οποίες δικαίως έλαβαν τη μερίδα του λέοντος της κριτικής κατά τη διάρκεια της δημόσιας διαβούλευσης εκατόν πενήντα έξι από τριακόσια είκοσι πέντε σχόλια. Αυτές οι διατάξεις αφορούν τα άρθρα 27 έως 29, για την κατάργηση των νομικών προσώπων δημοσίου δικαίου και για την κατάργηση των κοινωφελών επιχειρήσεων και των σχολικών συμβουλίων.

Διαφωνούμε με αυτές τις διατάξεις, για δύο κυρίως λόγους. Θεωρούμε ότι τα ποσά, που εξοικονομούνται με τα μέτρα αυτά δεν είναι σημαντικά. Άκουσα σήμερα το πρωί τον εισηγητή της Νέας Δημοκρατίας να λέει ότι «η συγχώνευση των σχολικών επιτροπών στον δήμο δημιουργεί πολλαπλά οφέλη σε σχέση με εκείνα της συγχώνευσης των νομικών προσώπων, δεδομένου ότι με αυτόν τον τρόπο εντάσσεται ένας συνολικός προϋπολογισμός δαπανών που υπερβαίνει τα 140 εκατομμύρια ευρώ». Διαβάζω από τα Πρακτικά. Σύμφωνα όμως με την έκθεση του Γενικού Λογιστηρίου του Κράτους, που συνοδεύει το νομοσχέδιο, στην καλύτερη περίπτωση αυτά τα μέτρα εκτιμάται ότι θα εξοικονομήσουν 2,3 εκατομμύρια ευρώ, όχι 140. Αναφέρομαι στο σημείο 7, σελίδα 10 της έκθεσης. Από πού προκύπτουν, λοιπόν, αυτά τα φοβερά νούμερα, που εξαγγέλλετε απροβλημάτιστα για την εξοικονόμηση ποσών με τις ρυθμίσεις που εισάγετε;

Θα μπορούσατε να θέσετε επιπλέον -και αυτό είναι το δεύτερο σημείο της διαφωνίας μας- ένα όριο στα νομικά πρόσωπα δημοσίου δικαίου. Παραδείγματος χάριν, να τα μειώσετε σε ένα, όχι να τα καταργήσετε εντελώς. Ή, όπως σας προτείνει η ΚΕΔΕ, να δώσετε κάποια κίνητρα ώστε να μειωθούν.

Θα μπορούσατε επίσης να διατηρήσετε μια σχολική επιτροπή, πάλι όπως σας προτείνει η ΚΕΔΕ.

Επίσης, θα μπορούσατε να νομοθετήσετε έτσι ώστε να υπάρχει μία οικονομική και μία νομική υπηρεσία για όλα τα νομικά πρόσωπα δημοσίου δικαίου σε κάθε δήμο. Γιατί αναφερθήκατε στο ότι κάθε νομικό πρόσωπο δημοσίου δικαίου έχει τη δική του νομική και οικονομική υπηρεσία. Αλλά όχι. Είστε δογματικοί, είστε συγκεντρωτικοί και δεν ακούτε.

Θα ήθελα εδώ να κάνω μια βαθύτερη παρατήρηση, που αφορά τον όρο της κυβερνησιμότητας, που αρκετοί συνάδελφοι χρησιμοποίησαν στη συζήτηση και ο οποίος βρίσκεται στο επίκεντρο αυτού του νομοσχεδίου. Ο εξορθολογισμός του συστήματος διακυβέρνησης, όπως το λέει το νομοσχέδιο, ή η βελτίωση της κυβερνησιμότητας των ΟΤΑ που επιδιώκετε περιστρέφεται γύρω από μια κεντρική έννοια της πολιτικής επιστήμης που ανέπτυξε στη δεκαετία του ’70 ο Γάλλος φιλόσοφος Μισέλ Φουκώ. Επιτρέψτε μου να πω ως καθηγητής Πολιτικών Επιστημών ότι ο τρόπος με τον οποίο χρησιμοποιήθηκε ο όρος αυτός στη συζήτησή μας ήταν αρκετά απονευρωμένος και θεωρητικά απλοϊκός. Φαίνεται να νομίζετε ότι η κυβερνησιμότητα είναι κάτι σαν το να εξορθολογίσουμε ή να βελτιώσουμε τον τρόπο που κυβερνούμε τους ΟΤΑ. Κατά τον Φουκώ, όμως, η κυβερνησιμότητα πάντα σημαίνει το εξής: «Το να ελέγχει κανείς το πιθανό πεδίο δράσης των άλλων».

Δεν χρειάζεται να εξηγήσω γιατί, αλλά για πολλούς λόγους -που δεν είναι της παρούσης- η πολιτική επιστήμη αποδέχεται αυτόν τον ορισμό ως ορθό. Δηλαδή, όποιος θέλει να βελτιώσει την κυβερνησιμότητα κάποιου θεσμού, στην πραγματικότητα θέλει να τον ελέγξει καλύτερα.

Δίχως ίσως να το συνειδητοποιείτε με την ίδια την ορολογία που χρησιμοποιείτε, ομολογείτε από μόνοι σας ότι θέλετε να ελέγξετε καλύτερα την τοπική αυτοδιοίκηση, χρησιμοποιώντας την εξουσία σας ως κεντρική κυβέρνηση για να βάλετε τους δήμους και τις περιφέρειες σε έναν στενότερο θεσμικό «κορσέ».

Η άλλη όψη αυτού του νομίσματος είναι ότι υπονομεύετε, φυσικά, την αυτονομία της τοπικής αυτοδιοίκησης, δηλαδή την ίδια την έννοια της αυτοδιοίκησης, με σκοπό να οργανώσετε τους δήμους και τις περιφέρειες όπως θα ήθελε το Υπουργείο Εσωτερικών και όπως θα ήθελε το Μαξίμου.

Αν δεν θέλετε να το κάνετε αυτό, θα έπρεπε να είχατε κατ’ αρχάς υιοθετήσει στο σύνολό τους τις προτάσεις που υπέβαλε η ΚΕΔΕ στη συνεδρίασή της την 20η Σεπτεμβρίου, η οποία υιοθετεί μια κατ’ άρθρον κριτική του νομοσχεδίου που προτείνετε, διαφωνώντας σε πολλές περιπτώσεις μαζί σας, παρ’ όλο που ο πρόεδρός της είναι δικός σας.

Θα κλείσω με ένα παράδειγμα για το άρθρο 33, το οποίο θεσπίζει ετήσια βραβεία για τους ΟΤΑ Α΄ και Β΄ βαθμού. Η κυρία Υπουργός, νωρίτερα σήμερα, το υπερασπίστηκε λέγοντας: «Τι το αυταρχικό υπάρχει σε αυτό»; Έχει δίκιο η κ. Κεραμέως. Το να καθιερώνεις βραβεία, τα οποία δίνει η Υπουργός Εσωτερικών, δεν είναι αυταρχικό. Είναι, όμως, εξόχως πατερναλιστικό. Και αν τα δίνει η Υπουργός Εσωτερικών, όπως υπαινίσσεται το νομοσχέδιο, τότε είναι σκανδαλωδώς συγκεντρωτικό.

Είπατε και εσείς στην ομιλία σας, λίγο πριν, ότι πρέπει να υπάρχει μια αξιολόγηση. Είπατε: «πόσα πρόστιμα βάζει ο δήμος». Θα δίνετε βραβείο στους δήμους που βάζουν πιο πολλά πρόστιμα; Αυτό μας λέτε;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ναι, ξεκάθαρα.

**ΑΛΕΞΑΝΔΡΟΣ ΚΑΖΑΜΙΑΣ:** Είναι εντυπωσιακό αυτό! Ευχαριστώ πάρα πολύ για τη διευκρίνιση. Είναι μια αποκαλυπτική εξήγηση της ουσίας της πολιτικής σας. Θέλετε, δηλαδή, τους δήμους να είναι το μακρύ χέρι της κεντρικής κυβέρνησης. Ακριβώς αυτό.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Όχι.

**ΑΛΕΞΑΝΔΡΟΣ ΚΑΖΑΜΙΑΣ:** Όμως, φοβάμαι πως αυτή η ρύθμιση συνοψίζει όλη τη φιλοσοφία σας για την τοπική αυτοδιοίκηση. Θέλετε να τη συγκεντρώσετε στα χέρια της κεντρικής κυβέρνησης, χωρίς να εισάγετε καμμία διάταξη για την πάταξη της διαφθοράς στους ΟΤΑ, για την οποία έχει βουίξει ο τόπος. Αυτό, για παράδειγμα, θα ήταν μια μεταρρύθμιση. Αλλά δεν την εισάγει το νομοσχέδιο. Γι’ αυτό, οι περιορισμένες αλλαγές που εισάγετε, δεν πρόκειται να μας βρουν σύμφωνους.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Κουκουλόπουλος από το ΠΑΣΟΚ, αμέσως η κ. Σπυριδάκη από το ΠΑΣΟΚ πάλι και μετά η κ. Γιαννακοπούλου, πάλι από το ΠΑΣΟΚ.

Ορίστε, κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρίες και κύριοι Βουλευτές, κύριε Πρόεδρε, κύριε Υπουργέ, το συζητούμενο νομοσχέδιο, που σε λίγο θα είναι νόμος του κράτους, παρουσιάζει τρία μεγάλα προβλήματα, τα οποία τέθηκαν με επάρκεια από τη Γραμματέα της Κοινοβουλευτικής μας Ομάδας που είχε και το βάρος της ειδικής αγόρευσης στην αρχή της συνεδρίασης.

Εντελώς λακωνικά θα έλεγα πως το πρώτο πρόβλημα είναι ότι έρχεται στη Βουλή περιφρονώντας τις ΚΕΔΕ, ερήμην της αυτοδιοίκησης, κάτι που δεν συνάδει με τις αρχές μιας δημοκρατικής και ευνομούμενης πολιτείας.

Δεύτερον, κοντά σε αυτό έρχεται χωρίς καμμιά διαδικασία αξιολόγησης. Έχω μια σειρά επιχειρήματα, κύριε Υπουργέ. Μπορώ να αντιπαραβάλω διαφορετικά επιχειρήματα σε ένα-ένα από αυτά που είπατε. Μόνο σε ένα σημείο θα σταθώ, που έχει μια βαριά θεσμική σημασία.

Σας έχω πει και άλλη φορά, σας το λέω για πολλοστή φορά το τελευταίο δίμηνο και σήμερα και το λέω και προς τον ΣΥΡΙΖΑ. Εκλογικός νόμος. Σε όλη την Ευρώπη πουθενά -πρέπει να υπάρχουν μία ή δύο εξαιρέσεις που αξίζουν συζήτηση- δεν υπάρχει δήμαρχος που να είναι η μειοψηφία είτε στο συμβούλιο είτε στους πολίτες. Παντού οι δήμαρχοι είναι πλειοψηφία και στο δημοτικό συμβούλιο και στους πολίτες είτε το σύστημα είναι αναλογικό είτε είναι πλειοψηφικό.

Γιατί έχει αναζητήσει ο νομοθέτης σε υψηλότερο επίπεδο από την κεντρική κυβέρνηση τη νομιμοποίηση του δημάρχου και του δημοτικού συμβουλίου; Προφανώς λόγω της φύσης των τοπικών υποθέσεων. Είναι ολόκληρο θέμα για το οποίο είμαι στη διάθεσή σας να το κουβεντιάσουμε όποτε θέλετε. Ήταν ένα λάθος που έκανε ο ΣΥΡΙΖΑ να βγάλει δήμαρχο με πλειοψηφία και αναλογικό δημοτικό συμβούλιο. Έπρεπε να εκλέξει έμμεσα τον δήμαρχο, εφόσον εισήγαγε απλή αναλογική. Τότε θα είχε την πλειοψηφία και των δύο που έλεγα. Και έρχεστε να το διορθώσετε με ένα άλλο λάθος, κάνοντας δήμαρχο έναν που θα πάρει 43%. Και αν για ένα επίμαχο θέμα, σχέδιο πόλης αν θα πάει στον βορρά ή στο νότο, η πλειοψηφία του κόσμου θέλει να πάει στο νότο, αλλά το 43% θέλει να πάει στο βορά, θα γίνει αυτό που θέλει η μειοψηφία. Είναι ένα μικρό, αλλά κορυφαίο παράδειγμα που έχει σχέση με τη φύση των τοπικών υποθέσεων.

Δεν θέλω να μείνω άλλο σε αυτό, γιατί η πιο μεγάλη έλλειψη του νομοσχεδίου, το τρίτο πρόβλημα του, είναι ότι κινείται πολύ μακριά από τις ανάγκες της αυτοδιοίκησης, αλλά και της χώρας και των πολιτών. Εμείς δεν έχουμε δογματισμούς. Είμαστε ένα κόμμα ταυτισμένο με την αυτοδιοίκηση. Σας λέω ότι ό,τι έχει γίνει σε αυτόν τον τόπο -το λέω ευθαρσώς- εμένα δεν με ικανοποιεί, γιατί πιστεύω βαθιά στην αποκέντρωση και την αυτοδιοίκηση από την οποία πόρρω απέχουμε με βάση όλα όσα οραματιστήκαμε όσοι την υπηρετήσαμε. Αν ρωτήσουμε οποιονδήποτε πολίτη στην ύπαιθρο χώρα θα μας πει ότι θέλει την ξεχωριστή κάλπη που είχε βάλει ο ΣΥΡΙΖΑ. Ποτέ δεν δώσαμε χώρο για μια σοβαρή κουβέντα γύρω από αυτό το θέμα.

Με συνοπτικές διαδικασίες πρώτα έγινε μία ρύθμιση, που τα έδινε όλα στον νικητή δήμαρχο, ανεξαρτήτως τι θα έπαιρνε σε κάθε κοινότητα και μετά σώθηκε τον Απρίλη μήνα, στο παραπέντε, με μια άλλη διάταξη. Ποτέ δεν δόθηκε χώρος για μια σοβαρή συζήτηση για ένα θέμα, που απασχολεί την ύπαιθρο, η οποία φθίνει, συρρικνώνεται και είναι και αντιμέτωπη με ιδιαίτερα ζητήματα που προκύπτουν από την κλιματική αλλαγή.

Θα μας έλεγαν θέλουμε ξεχωριστή κάλπη και μάλιστα εργαλεία θεσμικά και οικονομικά για να ασκούν και δεν εννοούν κανένας από όλους τους συμπολίτες μας που ζουν στην ύπαιθρο χώρα γ΄ βαθμού αυτοδιοίκηση από την πίσω πόρτα. Κανένας. Όλοι θέλουν μια λειτουργία του δήμου.

Η Βουλή, όμως, κύριε Υπουργέ, πρέπει να στέλνει μηνύματα για το αν λαμβάνει τα μηνύματα των πολιτών και αν μπορεί να ανταποκριθεί σε αυτά. Αν ρωτούσαμε οποιονδήποτε εργαζόμενο ή μέλος διοικητικού συμβουλίου αιρετό σε οποιαδήποτε ΔΕΥΑ της χώρας θα μας έλεγε για τον κίνδυνο χρεοκοπίας απέναντι στον οποίο είναι. Αν ρωτούσαμε οποιονδήποτε ηλικιωμένο σε οποιοδήποτε δήμο της χώρας θα μας έλεγε για το ψηφιακό χάσμα, που υπάρχει όπου πολλοί ηλικιωμένοι, όπως ξέρετε πολύ καλά, αδυνατούν να κάνουν χρήση των διαφόρων pass, που εισάγετε, που γίνονται ηλεκτρονικά. Και εδώ θα μπορούσε να έχει ρόλο η αυτοδιοίκηση. Έχουν παρθεί πρωτοβουλίες από πολλούς δημάρχους, αλλά θα μπορούσε να έχει ρόλο ακόμη και θεσμοθετημένο.

Κυρίως, όμως, κυρίες και κύριοι συνάδελφοι, το νομοσχέδιο κινείται μακριά από τις ανάγκες της χώρας, γιατί η μεγάλη, η ειδοποιός, η πιο χειροπιαστή, η πιο ορατή διαφορά της χώρας μας από αυτό που λέμε σύγχρονο κράτος, που έχει κατακτήσει η Ευρώπη, είναι οι καχεκτικοί θεσμοί αποκέντρωσης και αυτοδιοίκησης που έχουμε στην πατρίδα μας, παρά τις μεγάλες αλλαγές που έγιναν όλα τα χρόνια και φέρνουν όλες τη σφραγίδα του ΠΑΣΟΚ.

Αδικήθηκε μάλιστα η αυτοδιοίκηση, πάρα πολύ, και στα χρόνια της κρίσης και των μνημονίων, γιατί εκ των πραγμάτων επικράτησε ένας κεντρικός διάλογος για μείζονα ζητήματα και μια συγκεντρωτική διαχείριση εξ ανάγκης -δεν αμφισβητώ αυτή την ανάγκη- και πέρασε σε δεύτερη μοίρα το θέμα αποκέντρωση και αυτοδιοίκηση. Και αντί σήμερα να το επαναφέρουμε δυναμικά στο προσκήνιο για να δούμε τι πρέπει να κάνουμε, το αφήνουμε στην άκρη. Προσέξτε. Δεν μιλάμε για ένα δευτερεύον ζήτημα, είναι ζήτημα εθνικής ολοκλήρωσης, κυρίες και κύριοι συνάδελφοι. Ο κρατικός συγκεντρωτισμός που υπάρχει στην Ελλάδα έχει ιστορικές καταβολές, που σήμερα δεν υπάρχουν.

Δεν κινδυνεύουμε να κηρύξει αυτονομία καμμία περιοχή, για να μην εμπιστευόμαστε την αυτοδιοίκηση και να τη φοβόμαστε, να φερόμαστε ως κεντρικό πολιτικό σύστημα τόσο φοβικά. Έχει αλλάξει; Όλη η Ευρώπη κινείται εδώ και δεκαετίες στον αστερισμό των πόλεων και των περιφερειών και εμείς επιμένουμε στο συγκεντρωτικό μοντέλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και δεν είναι μόνο αυτό. Μπαίνει ένα ερώτημα. Στη σημερινή εποχή -και το βιώνουμε με τραγικό τρόπο στην Ελλάδα- η Ευρωπαϊκή Ένωση μάς καλεί να οικοδομήσουμε το κράτος, σε κάποια σημεία να το επαναοικοδομήσουμε με κεντρική έννοια αυτή της ανθεκτικότητας. Στην Ελλάδα την έφερε ο Νίκος Ανδρουλάκης, γιατί του έτυχε ο κλήρος να είναι εισηγητής για την έννοια ανθεκτικότητα σε όλα τα επίπεδα, από την κοινωνική ασφάλιση μέχρι την πολιτική προστασία, από την ασφάλεια σε ζητήματα παραβατικότητας μέχρι την ασφάλεια των συνόρων μας. Η ανθεκτικότητα είναι λοιπόν κεντρική έννοια. Και όλα αυτά, βέβαια, περιμένουν πρωτοβουλίες που η Κυβέρνηση αδυνατεί να πάρει.

Αν υπάρχει ένα πολιτικό συμπέρασμα, κυρίες και κύριοι συνάδελφοι, είναι ότι με αυτό το νομοσχέδιο, ακριβώς επειδή είναι μακριά από τις ανάγκες της χώρας όπως και τα προηγούμενα νομοσχέδια που ήρθαν -θα συμφωνήσω σε αυτό με την πρόεδρο της Πλεύσης Ελευθερίας, πλην του νομοσχεδίου για την ψήφο των αποδήμων- όπως και σε όλα τα άλλα νομοσχέδια η Κυβέρνηση δείχνει ότι στερείται παντελώς σχεδίου, κινείται αποσπασματικά ή μάλλον έχει ένα δικό της σχέδιο, την υπερσυγκέντρωση εξουσιών στο Μέγαρο Μαξίμου και τίποτα άλλο.

Ευχαριστώ για την ανοχή, κύριε Πρόεδρε.

Έκπληκτος άκουσα χθες τον Πρωθυπουργό στη συνέντευξή του να καλεί τους πολίτες να ψηφίζουν τους δεκατρείς, που υπέδειξε η Νέα Δημοκρατία για να έχουμε, λέει, καλύτερη συνεργασία. Γιατί; Είναι στη διακριτική ευχέρεια του Πρωθυπουργού…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε. Φτάσατε στα εννιά λεπτά.

**ΠΑΡΙΣ ΚΟΥΚΟΥΛΟΠΟΥΛΟΣ:** Το Σύνταγμα έχει εντελώς άλλες προβλέψεις και αυτό πάει τη χώρα πάρα πολλά χρόνια πίσω που είπε ο Πρωθυπουργός. Και μάλιστα για όποιον έχει αμφιβολίες, ο Υπουργός Επικρατείας, ο κ. Βορίδης προχθές στην πατρίδα μου μας είπε ότι έχουν εξασφαλιστεί 7 δισ. για τη δυτική Μακεδονία και «προσέξτε μην τα χάσετε, αν δεν ψηφίσετε τον εκλεκτό μας». Αν είναι δυνατόν!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Το κριτήριο είναι να ψηφίζουν με βάση την ικανότητα καθενός που βάζει υποψηφιότητα και με ένα υπέρτατο κριτήριο. Δεν χρειάζεται καμμία τοπική και περιφερειακή κοινωνία μακρύ χέρι ούτε της Κυβέρνησης ούτε κανενός κόμματος.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο έχει η κ. Σπυριδάκη από το ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο ρόλος που οφείλει να διαδραματίσει η τοπική και περιφερειακή αυτοδιοίκηση είναι καίριος και σημαντικός. Σε ένα σημείο κρίσιμο για την καμπή της χώρας μετά από μνημονιακή περίοδο, μετά από υγειονομική και ενεργειακή κρίση και τώρα μέσα σε ένα περιβάλλον κλιματικής αλλαγής και κρίσης, η τοπική αυτοδιοίκηση πρέπει να έχει τον ουσιαστικό ρόλο ανασυγκρότησης στο επίπεδο της τοπικής κοινωνίας, τον πυρήνα δηλαδή της χώρας, με μία και κυρίαρχη αποστολή, εκείνη της διαχείρισης της καθημερινότητας και της αναβάθμισης της ποιότητας ζωής των πολιτών.

Η τοπική αυτοδιοίκηση αποτελώντας το κύτταρο της συμμετοχικότητας του πολίτη στην ενεργό πολιτική οφείλει να προτείνει και να υλοποιήσει εφαρμόσιμες λύσεις στα καθημερινά προβλήματα. Και μόνο η ουσιαστική αποκέντρωση πόρων, αρμοδιοτήτων και αναπτυξιακών σχεδιασμών θα οδηγήσει τις περιφέρειες και τους δήμους να υλοποιήσουν απρόσκοπτα το βαρυσήμαντο έργο τους, δημιουργώντας ισχυρές και συνεκτικές τοπικές κοινωνίες.

Η τοπική αυτοδιοίκηση πρέπει να καταστεί ο κύριος αναπτυξιακός μοχλός της χώρας και να παίξει πρωταγωνιστικό ρόλο για ένα νέο πρότυπο, ώστε να φτάσουμε σε μία ολόπλευρη και βιώσιμη ανάπτυξη με επίκεντρο τον άνθρωπο και τις ανάγκες του. Ολόπλευρη γιατί πρέπει να συμβαδίζει με την κοινωνική και πολιτιστική πρόοδο, βιώσιμη γιατί πρέπει να σέβεται το περιβάλλον και να είναι ανθεκτική στις κρίσεις και με επίκεντρο τον άνθρωπο γιατί πρέπει να συμβάλλει στην αντιμετώπιση κοινωνικών ανισοτήτων και στην ανάπτυξη της κοινωνικής συνοχής.

Όμως για να καταστούν εφικτά όλα τα παραπάνω και για να παίξει το ρόλο της τον ουσιαστικό η τοπική αυτοδιοίκηση θα πρέπει να τηρηθούν τα προβλεπόμενα από το Σύνταγμα, τον Ευρωπαϊκό Χάρτη Τοπικής Αυτονομίας της τοπικής αυτοδιοίκησης και τις αποφάσεις του Συμβουλίου Επικρατείας, δηλαδή να ισχύσει και να γίνει σεβαστή η διοικητική και οικονομική αυτοτέλεια των ΟΤΑ.

Δυστυχώς σήμερα δεν ισχύει ούτε το ένα ούτε το άλλο. Θέλουμε διοικητική και οικονομική αυτοτέλεια των ΟΤΑ και έχουμε συγκέντρωση εξουσιών και πόρων στην κεντρική πολιτική σκηνή. Θέλουμε διαφάνεια και συμμετοχικότητα και έχουμε ένα δημαρχοκεντρικό μοντέλο διοίκησης. Θέλουμε ανάπτυξη της κοινωνικής συνοχής και έχουμε κοινωνική απορρύθμιση. Θέλουμε αναπτυξιακές παρεμβάσεις και έχουμε ενίσχυση του πελατειακού συστήματος.

Χρειαζόμαστε αποκέντρωση και εσείς φέρνετε μια επιλεκτική αποσυγκέντρωση. Έχουμε μεταφορά υποχρεώσεων και ευθυνών στην τοπική αυτοδιοίκηση χωρίς πόρους, χωρίς βοήθεια, εκδικητικά θα τολμούσα να πω, αντί να έχουμε μεταφορά δικαιωμάτων και ευκαιριών και όλα τα εχέγγυα για να μπορέσει η τοπική αυτοδιοίκηση να οδηγηθεί στην ανάπτυξη και στην πρόοδο μέσω της αυτοτέλειάς της με διαφάνεια, έλεγχο και στήριξη από την κεντρική πολιτική.

Η δυνατότητα της αυτοδιοίκησης να χειριστεί με δική της αποκλειστικά αρμοδιότητα πόρους από το Ταμείο Ανάκαμψης είναι ελάχιστη, ενώ το υπερσυγκεντρωτικό και επιτελικό κράτος της Νέας Δημοκρατίας διαχειρίζεται συχνά με αδιαφάνεια το μεγαλύτερο μέρος των πόρων. Ακόμα και όταν οι πόροι διατίθενται στην τοπική αυτοδιοίκηση αυτό δεν έχει ως επίκεντρο την ανάπτυξη και την προώθηση ενός ολοκληρωμένου σχεδίου, που θα πάει μπροστά τον τόπο, αλλά τη συντήρηση μιας εξαρτώμενης σχέσης μεταξύ τοπικής αυτοδιοίκησης και κεντρικής πολιτικής, μεταξύ δημάρχου και υπουργού, όπου στο πρόβλημα του κάθε δήμου εμφανίζεται ο μεσσίας Υπουργός ή Βουλευτής να δώσει την οικονομική λύση και να ολοκληρώσει έτσι μια ψηφοθηρική διαδικασία.

Το 2019 η κυβέρνηση διακήρυξε ότι θα μεταφέρει το 80% των αρμοδιοτήτων του κεντρικού κράτους στις περιφέρειες και στους δήμους. Όχι μόνο δεν συνέβη αυτό, αλλά αντίθετα προστέθηκαν αρμοδιότητες στους γενικούς γραμματείς των αποκεντρωμένων διοικήσεων. Όμως και όσες μεταφέρθηκαν, επιχειρείται να μεταφερθούν ακόμη και σήμερα με το προς ψήφιση νομοσχέδιο, πραγματοποιούνται χωρίς προετοιμασία και επάρκεια πόρων, με αποτέλεσμα να εκτίθενται οι φορείς της τοπικής αυτοδιοίκησης και οι πολίτες να μην απολαμβάνουν ποιοτικών υπηρεσιών και να διατρέχουν ακόμα και κίνδυνο, όπως συμβαίνει με την πρόβλεψη του παρόντος νομοσχεδίου για τη μεταβίβαση των αρμοδιοτήτων καθαριότητας των οδικών δικτύων 1-1-2024, δηλαδή μέσα στο χειμώνα, χωρίς οι δήμοι να διαθέτουν πόρους, προσωπικό, κατάλληλα και σύγχρονα μηχανήματα.

Αυτό δεν είναι μεταβίβαση αρμοδιοτήτων. Λέγεται «πετάω το μπαλάκι» εν μέσω κλιματικής κρίσης σε ό,τι ξεπερνά τις δυνατότητες διαχείρισης για να μην έχει ευθύνες στο δήθεν επιτελικό κράτος. Η Κυβέρνηση έχει ανάγκη να κρατήσει τα εύσημα, όταν κάποιος ευνοείται από τη μοιρασιά των πόρων και να αποποιηθεί την ευθύνη, όταν κάτι δεν πάει καλά, να καλύπτεται η ανεπάρκεια ενός δημάρχου της πίσω από τη δικαιολογία της μη ύπαρξης πόρων και τέλος ο μόνος χαμένος σε αυτό το γαϊτανάκι να είναι ο τόπος μας και το βιοτικό επίπεδο των πολιτών.

Κυρίες και κύριοι συνάδελφοι, το ΠΑΣΟΚ ήταν εκείνος ο πολιτικός φορέας, που καθιέρωσε και εδραίωσε τον θεσμό της τοπικής αυτοδιοίκησης και είναι διαχρονικά εκείνο το πολιτικό κόμμα που στήριξε και ενίσχυσε τον θεσμικό ρόλο της αυτοδιοίκησης στην πατρίδα μας. Η τακτική που η σημερινή Κυβέρνηση συχνά ακολουθούσε ήταν η αποχώρησή της από τη Βουλή, η αντίσταση σε κάθε μεγάλη δημοκρατική μεταρρύθμιση που ενίσχυε τον ρόλο της τοπικής αυτοδιοίκησης.

Τα τελευταία χρόνια το ΠΑΣΟΚ αντιστάθηκε απέναντι στους αδιέξοδος πειραματισμούς της κυβέρνησης ΣΥΡΙΖΑ, αλλά και στην ουσιαστική και σημαντική αποψίλωση αρμοδιοτήτων και οικονομικών που δρομολόγησε η Νέα Δημοκρατία την προηγούμενη τετραετία.

Και σήμερα η Κυβέρνηση έρχεται να ολοκληρώσει το αρνητικό έργο της με το υπό ψήφιση νομοσχέδιο για το οποίο από την πρώτη στιγμή ζητήσαμε την απόσυρσή του για λόγους που ανέφερε η δική μας αγορήτρια. Το παρόν νομοσχέδιο εισήχθη προς ψήφιση με σπουδή από την Κυβέρνηση μόλις πέντε ημέρες πριν τη διεξαγωγή των εκλογών, γεγονός απαράδεκτο και αντιθεσμικό που αποκαλύπτει τις προθέσεις της Νέας Δημοκρατίας που δεν είναι άλλες από εκλογικές και μικροκομματικές σκοπιμότητες.

Δεν αναμορφώνει το σύστημα διακυβέρνησης Οργανισμών Τοπικής Αυτοδιοίκησης Α΄ και Β΄ βαθμού, αλλά αποδιοργανώνει και παραμορφώνει. Καταργεί σε χίλιους εκατόν δεκαεννέα φορείς της τοπικής αυτοδιοίκησης, νομικά πρόσωπα δημοσίου δικαίου, σχολικές επιτροπές, κοινωφελείς επιχειρήσεις χωρίς καμμία αξιολόγηση.

Η Κυβέρνηση εν μέσω ακρίβειας, οικονομικής και ενεργειακής κρίσης δεν έκανε τίποτα για τη δημοσιονομική στήριξη της τοπικής αυτοδιοίκησης. Έτσι, αφού οδήγησε σε οικονομική ασφυξία δήμους, περιφέρειες και τα νομικά τους πρόσωπα, έρχεται τώρα και τα καταργεί. Μάλιστα στήνει ένα προεκλογικό πανηγύρι ρουσφετιών, αφού η Κυβέρνηση θα αποφασίσει τελικά ποιος φορέας ΟΤΑ θα σωθεί.

Μετατρέπει τα δημοτικά συμβούλια σε μαριονέτες με διακοσμητικό ρόλο, περιορίζει τα δικαιώματα των παρατάξεων, καταργεί ουσιαστικά το δικαίωμα των επικεφαλής των παρατάξεων να θέτουν προ ημερησίας θέματα, καθιερώνει τις συνεδριάσεις δια περιφοράς και αντιδημάρχους δύο ταχυτήτων.

Οι δήθεν δείκτες επιδόσεων δεν είναι τίποτα άλλο από ένα ευχολόγιο, που παραπέμπει τα πάντα σε υπουργικές αποφάσεις. Εμπεριέχει δημοσιονομικές διατάξεις που νομιμοποιούν την οικονομική μιζέρια των δήμων, ενώ πολλές αοριστολογίες αφήνουν περιθώρια επιβάρυνσης των ΟΤΑ. Τέλος, είναι εντυπωσιακό το πόσο πολύ η Κυβέρνηση αγνοεί την άποψη των φορέων. Η ΚΕΔΕ με ομόφωνη απόφασή της ζήτησε την αναβολή της συζήτησης του νομοσχεδίου για μετά τις εκλογές. Η ΠΕΔ Κρήτης ζητά την απόσυρση του νομοσχεδίου, ενώ η ΠΟΕ - ΟΤΑ μίλησε για εμπαιγμό και πολιτικό αποπροσανατολισμό. Συμπέρασμα; Καμμία διαβούλευση, καμμία συζήτηση, κανένας διάλογος.

Κυρίες και κύριοι συνάδελφοι, κλείνω με μία αναφορά για την πατρίδα μου την Κρήτη. Η Κρήτη, και ιδιαίτερα το Λασίθι, μπορούν με δικό τους αναπτυξιακό σχέδιο, αν τους δοθεί η δυνατότητα πρόσβασης σε ευρωπαϊκές και εθνικές χρηματοδοτήσεις, να πρωταγωνιστήσουν, αξιοποιώντας τη θέση, το κλίμα, τους ανθρώπους, την ιστορία, τον πολιτισμό, την κουλτούρα, τον τουρισμό, τον αγροδιατροφικό τομέα, την ενέργεια, τις νέες τεχνολογίες και την καινοτομία.

Αυτό που χρειάζεται και μπορεί η ιδιαίτερη πατρίδα μου είναι αυτό που μπορεί και χρειάζεται συνολικά η τοπική αυτοδιοίκηση. Όμως, για να επιτευχθεί απαιτείται αλλαγή νοοτροπίας, πολιτική βούληση και φυσικά αλλαγή πολιτικής. Χρειάζεται νομοθέτηση που να λύνει προβλήματα και όχι να τα εντείνει, που να προάγει τη διαφάνεια, την αξιοκρατία και τη δημοκρατία και όχι να τα στηλιτεύει, που να ανοίγει δρόμους για ανάπτυξη και πρόοδο, και όχι απλά να διαφυλάσσει τα νώτα της Κυβέρνησης.

Θα ρωτήσω και σε αυτό το νομοσχέδιο: Τι κοινωνικό αποτύπωμα μας αφήνει το παρόν νομοσχέδιο; Σήμερα περισσότερο από ποτέ η τοπική αυτοδιοίκηση χρειάζεται στήριξη και ανάσα ζωής. Αφήστε την να ανασάνει. Αφήστε την να αναπνεύσει και να δημιουργήσει μαζί με τους πολίτες, προς όφελος των πολιτών και της χώρας μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά.

Τώρα τον λόγο θα πάρει η κ. Γιαννακοπούλου από το ΠΑΣΟΚ και μετά ο κ. Γεώργιος Σταμάτης από τη Νέα Δημοκρατία.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, κυρίες και κύριοι συνάδελφοι, αυτό που βιώνουμε τους τελευταίους μήνες είναι ένα συνεχές αποτύπωμα αποτυχιών της Κυβέρνησης. Πρόκειται για την πιο αποτυχημένη, την πιο προβληματική εκκίνηση κυβέρνησης μετά από εκλογές, τουλάχιστον από όσο θυμάμαι εγώ, κύριε Υπουργέ. Έλλειψη συντονισμού, ολιγωρία, αναποτελεσματικότητα αυτά είναι τα βασικά χαρακτηριστικά σας. Και αυτά, κύριε Υπουργέ, δεν μπορούν να κρυφτούν πίσω από επικοινωνιακά τρικ.

Τα παραδείγματα πάρα πολλά. Θέλετε να σας αναφέρω απλά μερικά; Τέμπη. Φυσικές καταστροφές και επιπτώσεις τους. Οι εκρήξεις στην Αγχίαλο. Δεν μπορούμε να ξεχνάμε όλα αυτά τα οποία μας έχουν εκθέσει διεθνώς. Καταστροφή της Δαδιάς. Η απερίγραπτη καταστροφή στη Θεσσαλία, η οποία είναι τομή για την ιστορία της χώρας. Και βεβαίως θέματα καθημερινής ασφάλειας των πολιτών. Μην ξεχνάμε τι έγινε το καλοκαίρι και πώς πέρασαν οι Κροάτες χούλιγκαν ανενόχλητοι και ανεξέλεγκτοι όλη τη χώρα, εκτός από όλα τα θέματα πολιτικής προστασίας.

Εχθές, κυρίες και κύριοι συνάδελφοι, βγήκε ο Πρωθυπουργός και δήλωσε σε συνέντευξή του ότι τις πρώτες εκατό ημέρες της κυβέρνησής του τις ένιωσε σαν να ήταν χίλιες. Πού να δει όμως ο κ. Μητσοτάκης πώς ένιωσε ο ελληνικός λαός, πώς ένιωσαν οι Έλληνες πολίτες τις πρώτες εκατό ημέρες της διακυβέρνησης της Νέας Δημοκρατίας.

Και εκτός από όλα αυτά ποιος μπορεί πραγματικά να παρακάμψει το κορυφαίο πρόβλημα, που αντιμετωπίζουν τα ελληνικά νοικοκυριά, και που δεν είναι άλλο από αυτό της ακρίβειας, από αυτό του ανεξέλεγκτου ράλι αυξήσεων τιμών, που φέρνει σε κυριολεκτικό αδιέξοδο τα νοικοκυριά, από τις πιο ευπαθείς ομάδες μέχρι και τη μεσαία τάξη; Αυτή είναι η πραγματικότητα, κύριε Υπουργέ; Γιατί; Διότι, ναι, κανείς δεν είπε ότι διεθνώς δεν υπάρχει πρόβλημα. Όμως, ειδικά στη χώρα μας -και το ξέρετε πολύ καλά- υπάρχει παντελής απουσία του κράτους για τον έλεγχο της ακρίβειας. Το πιο χαρακτηριστικό φαινόμενο για τα ζητήματα της αισχροκέρδειας είναι το θέμα των ανατιμήσεων του ελαιόλαδου. Μήπως και για αυτό φταίει το τι γίνεται διεθνώς; Είμαστε ελαιοπαραγωγική χώρα και ακόμα καλά-καλά δεν έχει αρχίσει η νέα ελαιοκομική περίοδος και η τιμή του λαδιού από τα 3,5 ευρώ έχει πάει στα 13 ευρώ. Και για αυτό φταίει η διεθνής κρίση;

Οι αυξήσεις μισθών και συντάξεων, κυρίες και κύριοι συνάδελφοι, αν δεν συνοδεύονται από τον έλεγχο της αγοράς, προκειμένου να συγκρατηθούν, αλλά και να μειωθούν οι τιμές, δεν οδηγεί πουθενά. Αυτή είναι η αλήθεια. Υπάρχει, λοιπόν, όλη αυτή η φρενίτιδα ανόδου των τιμών. Και δυστυχώς, ειδικά μετά τις τεράστιες καταστροφές στη Θεσσαλία, τα πράγματα θα είναι πολύ χειρότερα το επόμενο χρονικό διάστημα. Και ο κ. Μητσοτάκης δεν μπορεί να βγαίνει και να λέει ότι υπερασπίζεται τα νοικοκυριά, εάν δεν υπάρχει παρέμβαση του κράτους στα θέματα τα οποία αφορούν στην καθημερινή λειτουργία της αγοράς.

Βγαίνει η Αντιπολίτευση και λέει, βγαίνει το ΠΑΣΟΚ και λέει «μειώστε τους έμμεσους φόρους, μειώστε τον ΦΠΑ». Και ανταπαντούν «α, αυτό δεν πρόκειται να βοηθήσει». Άρα τι υπονοείτε ακριβώς; Τι υπονοείτε, κύριε Υπουργέ; Τι υπονοεί ο κ. Μητσοτάκης, ότι δεν υπάρχει κράτος για να ελέγξει την αγορά, προκειμένου να μπορέσει να περάσει η μείωση του ΦΠΑ στα βασικά αγαθά; Αυτό μας λέτε; Την ανυπαρξία και την ανικανότητα του κράτους; Αυτό παραδέχεστε; Βγείτε και πείτε το λοιπόν καθαρά. Κάντε λοιπόν κάτι. Πάρτε δραστικά μέτρα. Αυτό φωνάζει η ελληνική κοινωνία. Αυτό είναι η νούμερο ένα απαίτηση.

Όσον αφορά το σημερινό νομοσχέδιο, νομίζω ότι λεπτομερέστατα και ξεκάθαρα η ειδική αγορήτρια μας η κ. Λιακούλη τοποθετήθηκε ήδη από τις συνεδριάσεις της αρμόδιας επιτροπής με εμβρίθεια και έθεσε ποιες είναι οι θέσεις και οι προτάσεις του ΠΑΣΟΚ. Η πρώτη ένστασή μας, όπως την παρουσίασε και η κ. Λιακούλη, είναι αυτονόητη, και είναι η εξής. Δεν γίνεται λίγες ημέρες πριν από τις αυτοδιοικητικές εκλογές, λίγα εικοσιτετράωρα πριν από τη διενέργεια του πρώτου γύρου των δημοτικών και των περιφερειακών εκλογών, να εισάγετε για ψήφιση ένα σχέδιο νόμου το οποίο στην ουσία του, ανατρέπει όλα όσα ίσχυαν μέχρι σήμερα.

Εμείς διαφωνούμε λοιπόν αφ’ ενός θεσμικά, γιατί δείχνει τον τρόπο με τον οποίο αντιλαμβάνεστε τους θεσμούς, τον τρόπο με τον οποίο αντιλαμβάνεστε τη δημοκρατία, και ουσιαστικά δηλαδή να τους χρησιμοποιείτε και να τους αλλάζετε κατά το δοκούν και κατά το συμφέρον σας, και βεβαίως διαφωνούμε και ουσιαστικά, καθώς θεωρούμε ότι το εν λόγω νομοσχέδιο δίνει τη χαριστική βολή στους ΟΤΑ. Δεν χρησιμοποιώ εύκολα τέτοιες εκφράσεις. Όμως, δίνει τη χαριστική βολή στους ΟΤΑ. Γιατί; Διότι είναι προφανές ότι η κατάργηση, εκτός από συγκεκριμένες κατηγορίες, κύριε Υπουργέ, των νομικών προσώπων δημοσίου δικαίου των δήμων, -τα οποία ενσωματώνονται στους δήμους- των σχολικών επιτροπών, των κοινωφελών επιχειρήσεων και η πρόβλεψη -άκουσον, άκουσον!- ότι η Κυβέρνηση, ότι ο αρμόδιος Υπουργός θα μπορεί να σώζει ή όχι όποιο νομικό πρόσωπο δημοσίου δικαίου ή όποια κοινωφελή επιχείρηση θέλει, ξεκάθαρα καταργεί την αυτοτέλεια, την αυτονομία των ΟΤΑ και οδηγεί στην απόλυτη υπερσυγκέντρωση στο «αποφασίζω και διατάζω» του εκάστοτε Υπουργού.

Γιατί το κάνετε αυτό; Γιατί το κάνετε τώρα: Αυτό είναι το όραμά σας; Αυτό είναι το όραμά σας για τους ΟΤΑ; Γιατί και όλες οι άλλες διατάξεις που αναφέρονται στην αναδιάρθρωση σχετικά με τα όργανα διακυβέρνησης των δήμων και των περιφερειών και οι αλλαγές για τον ορισμό και την ανάδειξη και τις συνεδριάσεις τους;

Βεβαίως επιμένετε, καθαρά για λόγους δική σας μικροκομματικής σκοπιμότητας, να συνεχίζετε να διατηρείτε αντιδημοκρατικούς λάθος θεσμούς, όπως η «διά περιφοράς» συνεδρίαση στα δημοτικά και περιφερειακά συμβούλια. Αυτό είναι δημοκρατικό; Υπάρχει ανταλλαγή απόψεων με την «διά περιφοράς» απόφαση; Περιορίζετε το δικαίωμα του επικεφαλή των παρατάξεων της Αντιπολίτευσης να προτείνει προ ημερησίας θέματα. Αυτό λέγεται φίμωση στα απλά ελληνικά ή όχι;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα σχόλιο πριν κλείσω για ένα πολύ σοβαρό θέμα στο οποίο δεν μπορώ να μην αναφερθώ -ξέρετε, ειδικά εσείς, κύριε Λιβάνιε, ότι έχω και προσωπική ευαισθησία για το εν λόγω θέμα- και έχει να κάνει βεβαίως με τις ρυθμίσεις για την ευζωία των ζώων συντροφιάς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε.

Για μία ακόμη φορά φέρνετε αλλαγή στο νόμο τον οποίο εσείς φέρατε το 2021 όσον αφορά το να δώσετε παράταση στην συμμόρφωση στην λειτουργία των μέχρι στιγμής λειτουργούντων καταφυγίων, τα οποία ουσιαστικά είναι στη συντριπτική πλειονότητά τους παράνομα και δεν λειτουργούν με τους όρους τους οποίους θέτει και ζητά η Ευρωπαϊκή Ένωση. Ουσιαστικά τι κάνετε; Ουσιαστικά ακυρώνετε με αυτόν τον τρόπο τις αποφάσεις των αρμόδιων αρχών για τη σφράγιση των παράνομων καταφυγίων και βάζετε νέα οριζόντια προθεσμία μέχρι το 2024, δηλαδή τρία ολόκληρα χρόνια μετά την ψήφιση του πρώτου σας νόμου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Δυστυχώς, δικαιώνετε με αυτόν τον τρόπο την κριτική την οποία σας κάναμε τόσο για την αδράνεια στην έκδοση των αναγκαίων εφαρμοστικών αποφάσεων, για παρατάσεις σημαντικών ρυθμίσεων και για κατάθεση αναρίθμητων διορθώσεων και αλλαγών στον νόμο του 2021.

Κλείνοντας, σας λέω αυτό το οποίο είπαν και όλοι οι συνάδελφοι από το ΠΑΣΟΚ. Ο νόμος που φέρνετε για την αυτοδιοίκηση σε καμμία περίπτωση δεν λύνει τα προβλήματα της αυτοδιοίκησης, σε καμμία περίπτωση δεν συμμορφώνεται με αυτά τα οποία εμείς έχουμε ως αξίες και όραμα για την αυτοδιοίκηση και γι’ αυτόν τον λόγο το καταψηφίζουμε.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο συνάδελφος κ. Γεώργιος Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, νομίζω ότι οι συνάδελφοι της Συμπολίτευσης έχουν επιχειρηματολογήσει, πάρα πολύ, όσον αφορά το νομοσχέδιο, το οποίο κι εγώ πιστεύω ότι είναι προς την πολύ θετική κατεύθυνση.

Προσωπικά, η όμως, αν μου επιτρέπετε, κύριε Υπουργέ, όσον αφορά τους ΟΤΑ το μεγάλο στοίχημα και της Κυβέρνησης, αλλά και του Κοινοβουλίου, αλλά και της κοινωνίας είναι η επόμενη συνταγματική μεταρρύθμιση. Είναι εκεί που πρέπει να κάνουμε το άλμα προς τα εμπρός και να δούμε τελικά τι **τ**οπική **α**υτοδιοίκηση θέλουμε για τη χώρα μας.

Εγώ θα σταθώ κυρίως και μόνο στο άρθρο 33, στον Κόμβο Παρακολούθησης Επιδόσεων Τοπικής Αυτοδιοίκησης. Θέλω να επισημάνω, μιας και δεν είμαι μέλος της επιτροπής, οπότε οι προτάσεις μου θα ακουστούν από εδώ, ότι πιστεύω ακράδαντα ότι πρέπει να υπάρχει ειδική θεματική κατηγορία επίτευξης στόχων όσον αφορά τα άτομα με αναπηρία. Δεν είναι ξεκάθαρο στους πίνακες που μας έχουν δοθεί. Και κυρίως όχι στο κλασικό, παραδοσιακό μοντέλο αν οι πόλεις έχουν ράμπες και ούτω καθεξής. Το θέμα είναι αν οι πόλεις μας είναι συμπεριληπτικές και προσβάσιμες. Ως γενικός γραμματέας με το μνημόνιο που είχαμε υπογράψει με την ΚΕΔΕ και την ΕΣΑΜΕΑ, το οποίο η ΚΕΔΕ στις 22 Φεβρουαρίου το ενέκρινε ομόφωνα κι έκανε το πρόγραμμα «Μια πόλη για όλους», είναι να δούμε τα μοντέλα πώς μπορούν τα άτομα με αναπηρία να ζουν καλύτερα στις πόλεις μας.

Θέλω να πω ότι πρέπει να μπει εδώ μέσα στο νομοσχέδιο και με βάση και τις τελευταίες φυσικές καταστροφές, ξέρουν οι δήμοι πόσα άτομα με αναπηρία ζουν στις πόλεις τους, για να μπορούν να αναπτύξουν επιχειρησιακά σχέδια στις φυσικές καταστροφές; Δεν γνωρίζουν. Άρα πώς θα κάνουν πολιτική; Και νομίζω η στόχευση αυτή που έχετε με τον κόμβο παρακολούθησης θα μπορούσε, κατά την προσωπική μου άποψη, να πάει ένα επίπεδο παραπάνω, να πάει στους αναγκαίους όρους, ότι πρέπει να κάνουν πολύ περισσότερα από αυτά που καλούνται μέσω του νομοσχεδίου να κάνουν.

Το δεύτερο που θέλω να πω και θα το συναντήσετε ως θέμα στη χώρα μας είναι κάτι το οποίο δυστυχώς για πολλούς και διάφορους λόγους δεν λύνεται και δεν λύνεται με ευθύνη των δημάρχων. Και ομιλώ για την κοινωνική ένταξη των Ρομά. Υπάρχουν εβδομήντα επτά καταυλισμοί τύπου 1 στη χώρα μας. Οι άνθρωποι δεν έχουν νερό, αποχέτευση και ηλεκτροδότηση. Αυτή τη στιγμή με τον προηγούμενο Αναπληρωτή Υπουργό Εσωτερικών, τον κ. Πέτσα, βγάλαμε 15 εκατομμύρια που είναι στο Πρόγραμμα Δημοσίων Επενδύσεων. Γιατί οι δήμοι δεν καταθέτουν προτάσεις να κάνουν μετεγκαταστάσεις στους Έλληνες τσιγγάνους; Άρα εδώ τίθεται θέμα παραβατικότητας, κοινωνικής συνοχής, ομοφοβίας, ρατσισμού κ.λπ.. Και πιστεύω ότι αυτό πρέπει να το δείτε.

Το άλλο που θέλω να πω είναι ότι αναφέρετε για αριθμούς παιδιών που ζούνε σε ορφανοτροφεία στο κομμάτι της κοινωνικής πρόνοιας. Απλά εδώ νομίζω ότι πρέπει να γίνει μια αλλαγή. Δεν υπάρχουν ορφανοτροφεία στη χώρα. Είναι δομές παιδικής προστασίας. Και ο στόχος με αφορμή αυτό είναι οι στόχοι των ΟΤΑ να είναι άμεσα συνδεδεμένοι με τους στόχους της εκάστοτε κυβέρνησης.

Παράδειγμα. Η Ευρωπαϊκή Επιτροπή έχει θέσει ως στόχο το 2030 να μην υπάρχουν άστεγοι. Η Κυβέρνηση με το σχέδιο δράσης που παρουσιάστηκε στις 2 Φεβρουαρίου στο Υπουργικό Συμβούλιο έχει θέσει το στόχο το 2027. Πρέπει όλα αυτά να είναι συνδεδεμένα μεταξύ τους ώστε να μπορούν και τα χρηματοδοτικά εργαλεία να έχουν βάση, αλλά και στο τέλος να υπάρχει αποτέλεσμα.

Η ερώτηση που θέλω να κάνω, κύριε Υπουργέ, είναι αν ένας δήμος έχει καταγράψει πενήντα άστεγους και ο στόχος είναι να είναι είκοσι άστεγοι και δεν επιτύχει αυτό το στόχο, τι γίνεται σε εκείνη την περίπτωση; Αυτό εγώ προσωπικά δεν το έχω καταλάβει. Αυτό σημαίνει ότι πρέπει να μπούνε λίγο πιο αυστηροί κανόνες όσον αφορά αυτό το κομμάτι.

Το τρίτο αφορά τα βραβεία. Νομίζω ότι τα βραβεία έχουν μια πολύ θετική προσέγγιση. Απλά πιστεύω ότι πρέπει να είναι συγκεκριμένα, να τα γνωρίζουν οι πολίτες, να τα γνωρίζουν οι δημότες, να τα γνωρίζουν οι δήμαρχοι. Βραβείο για προσβάσιμη πόλη, βραβείο όσον αφορά τον πολιτισμό, την παιδεία κ.λπ.. Θέλω, όμως, να κάνω ένα ερώτημα. Αν ένας δήμαρχος δεν θέλει στην πόλη του, στον δήμο του να γίνει παράδειγμα ένα φεστιβάλ υπερηφάνειας, αυτός ο δήμαρχος πώς θα μπορεί να το αποτρέψει και να μην μπορούν οι συμπολίτες μας να διαδηλώσουν; Και δεν είναι μόνο τα φεστιβάλ υπερηφάνειας, είναι για οποιαδήποτε δημοκρατική διαδήλωση οποιοσδήποτε πολίτης θέλει να κάνει.

Άρα πιστεύω ότι πρέπει να μπουν και δείκτες συμπερίληψης και νομίζω ότι πετυχαίνοντας να είναι οι δήμοι πιο συμπεριληπτικοί, θα είναι και πιο δημοκρατικοί, ώστε όταν έρθει η ώρα με το καλό της συζήτησης για τη συνταγματική Αναθεώρηση να μπούμε επί της ουσίας στην επόμενη μέρα των δήμων. Και η επόμενη μέρα των δήμων θα είναι περισσότερη ανεξαρτησία, που εδώ υπάρχει αυτή η κατεύθυνση. Θα είναι να δούμε τα νέα μοντέλα της κοινωνικής κατοικίας. Στην Ισπανία αυτή τη στιγμή που έχουν λύσει το πρόβλημα της κοινωνικής κατοικίας είναι γιατί ο Δήμος της Μαδρίτης για παράδειγμα διαθέτει πάνω από πενήντα χιλιάδες ακίνητα. Έχει τη δυνατότητα να αγοράζει ακίνητα, να τα μισθώνει σε οποιαδήποτε κατηγορία πολιτών. Νομίζω εκεί θα κριθούμε, εκεί θα κριθεί κι αυτό το νομοσχέδιο και κυρίως συμπεριλαμβάνοντας όλες τις κατηγορίες των πολιτών. Για μένα η κατηγορία των Ελλήνων τσιγγάνων, των ατόμων με αναπηρία είναι μια ξεχωριστή κατηγορία.

Κι εδώ τίθεται και ένα άλλο θέμα και θα σας φέρω ένα παράδειγμα, κύριε Υπουργέ. Αυτή τη στιγμή στο Δροσερό στην Ξάνθη ζουν πέντε χιλιάδες μουσουλμάνοι Ρομά. Δεν μπορεί να μπει μισή βίδα γιατί είναι εκτός αστικού σχεδιασμού, όπερ σημαίνει ότι πρέπει να δούμε και άλλες υπερβάσεις που πρέπει να γίνουν σε συνεργασία με την περιφέρεια και την κεντρική κυβέρνηση, ώστε οι δήμοι πραγματικά να είναι δήμοι αποδοχής, συμπερίληψης, κοινωνικής ένταξης και να είναι πραγματικά δήμοι για τους δημότες και όχι δήμοι απλά για να υφίστανται σε ένα καθεστώς της ελληνικής δημοκρατίας.

Σας ευχαριστώ πολύ και συγχαρητήρια για το νομοσχέδιο αυτό και επιτρέψτε μου από αυτό το Βήμα να σας ευχαριστήσω για τη συνεργασία που είχαμε επί κορωνοϊού. Δεν το ξέρετε, με πρωτοβουλία του Υπουργού τότε δόθηκαν πέριξ των 3 εκατομμυρίων για τους Έλληνες Τσιγγάνους, να δοθούν αυτά που η επιστήμη τότε έλεγε όσον αφορά τον κορωνοϊό. Ήμασταν ίσως η μοναδική χώρα στην Ευρωπαϊκή Ένωση που μερίμνησε γι’ αυτούς τους ανθρώπους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο και για την τήρηση του χρόνου.

Το λόγο τώρα έχει από την Κοινοβουλευτική Ομάδα των Σπαρτιατών ο συνάδελφος κ. Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, κυρίες και κύριοι συνάδελφοι, κατ’ αρχάς εγώ λαμβάνω τον λόγο για να θέσω κάποιες παραμέτρους σχετικά με το υπό ψήφιση σχέδιο νόμου, εις επίρρωσιν του εισηγητού και του ειδικού αγορητού, δηλαδή των προλαλησάντων παριόντων, οι οποίοι έθεσαν τον δάκτυλον επί τον τύπον των ήλων και παθολογοανέτημαν διατρέχοντας το σύνολο επί της αρχής, αλλά και των άρθρων του υπό ψήφιση σχεδίου νόμου. Στην προκειμένη περίπτωση το ερώτημα το οποίο θέτω εγώ, κατ’ αρχάς, είναι η χρεία που άγεται ενώπιον της ημετέρας Ολομελείας προς ψήφιση, δηλαδή η παρούσα χρονική συγκυρία. Τι εξυπηρετεί μόλις λίγες ημέρες ενόψει της διεξαγωγής των εκλογών της τοπικής αυτοδιοικήσεως. Το πρώτο ερώτημα το οποίο τίθεται είναι αυτό.

Το δεύτερο ερώτημα, γιατί το συγκεκριμένο σχέδιο νόμου ουσιαστικά έχει και δύο σκέλη, αφορά και την τροποποίηση κατ’ ουσίαν ως προς ένα μέρος του νόμου περί των ζώων. Αν δεν απατώμαι είναι η δεύτερη ή η τρίτη τροποποίηση. Επίσης θέλω να πω ότι το χρονικό διάστημα δεν εξυπηρετεί καμμία απολύτως ανάγκη και οι εσπευσμένες αυτές διαδικασίες οι οποίες κατ’ ουσίαν στερούνται ειδικής και εμπεριστατωμένης αιτιολογίας.

Οι διατάξεις περί την αναμόρφωση των Οργανισμών Τοπικής Αυτοδιοικήσεως πέραν από κάποιες επιμέρους τροποποιήσεις δεν προάγουν κατ’ ουσίαν κάποιες ρηξικέλευθες τομές οι οποίες οριοθετούν κατ’ ουσίαν τη δικαιοδοσία των Οργανισμών της Τοπικής Αυτοδιοικήσεως σε σχέση με την κεντρική διοίκηση. Είναι πρόδηλο ότι η αυτοδιοίκηση εν γένει αποτελεί το βασικό κύτταρο της δημοκρατίας, αποτελεί τον ακρογωνιαίο και ακροτελεύτιο λίθο της άμεσης, της διαδραστικής δημοκρατίας, αποτελεί το υπόβαθρο της λαϊκής κυριαρχίας πλην όμως επί τη πράξη επί τόσα έτη, αλλά και με το παρόν νομοσχέδιο δεν βλέπουμε να πραγματώνεται και να μετουσιώνεται αυτό επί τη πράξη. Εις τον αντίποδα βλέπουμε ότι σε ορισμένες διατάξεις παρατηρείται υπερσυγκέντρωση εξουσίας στους δημάρχους που κατ’ αυτόν τον τρόπο ευνοεί την κομματοκρατία και εξακολουθητικώς ισχυροποιεί ουσιαστικά τους δεσμούς αυτής της στυγνής κομματοκρατίας, αυτής της κομματικής παθογένειας ες αεί και στο διηνεκές, η οποία στραγγαλίζει κάθε μορφή ελευθερίας και δημοκρατίας και ανεξαρτησίας ουσιαστικά των δήμων και συν τοις άλλοις ενισχύει ουσιαστικά την άμεση επίδραση της κεντρικής διοικήσεως στους Οργανισμούς Τοπικής Αυτοδιοικήσεως.

Συν τοις άλλοις παρατηρούμε επίσης ότι στην τοπική αυτοδιοίκηση δεν υπάρχει η οριοθετημένη δικαιοδοσία, η δικαιοδοσία η οποία θα μεταφέρει αρμοδιότητες σε όλους τους τομείς, προκειμένου να υπάρχει μια άμεση σχέση μεταξύ πολιτών και των αρμόδιων οργάνων της τοπικής αυτοδιοικήσεως. Ως εκ τούτου λοιπόν θεωρούμε πέραν από άκαιρο και ορισμένες εκ των προαγομένων διατάξεων παντελώς άτοπες καθ’ ότι δεν εξυπηρετούν τον σκοπό της τοπικής αυτοδιοικήσεως, ο οποίος συνιστά την πεμπτουσία και το θεμέλιο της δημοκρατίας. Διότι κατ’ ουσίαν αναπαράγει ένα μοντέλο γραφειοκρατικό, ένα μοντέλο ουσιαστικά άκρως αναποτελεσματικό, χωρίς να χαράσσει προοπτική εξελίξεως σε σχέση με το μέλλον και εναρμονιζόμενο βεβαίως με τους αντίστοιχους θεσμούς της Ευρωπαϊκής Ένωσης. Άρα, λοιπόν, στην παρούσα φάση υπάρχει μια μορφή παθογένειας εν γένει ως προς τις προωθούμενες αυτές διατάξεις.

Τώρα ως προς το δεύτερο σκέλος του εν λόγω σχεδίου νόμου εδώ υπάρχουν κάποια τρωτά σημεία σχετικά, ουσιαστικά, με την προστασία των ζώων ευζωίας, κάποια ζητήματα τα οποία δεν λύνονται με την πολυνομία και με αυτές τις διατάξεις τις εσπευσμένες καθότι στην πράξη προκύπτουν πολλά ζητήματα μείζονος σπουδαιότητας τόσο ποινικά όσο και διοικητικά ως προς την εφαρμογή των διατάξεων αυτών καθόσον αφορά την επιβολή των διοικητικών προστίμων, με αποτέλεσμα ανεξαρτήτως της υπάρξεως των τροποποιήσεων και των υφιστάμενων βελτιώσεων να δημιουργούνται πάρα πολλές ατέλειες στην πράξη και να επιχειρεί κανείς ή να προσφεύγει στις γενικές διατάξεις ή στη νομολογία ιδίως όταν είναι αμυνόμενος και υπόκειται ουσιαστικά στην εφαρμογή του νόμου περί των ζώων και ούτω καθεξής. Άρα λοιπόν θέλω να πω ότι και ο νόμος αυτός έρχεται άρον-άρον και τείνει να γίνει ένας νόμος με κενό περιεχόμενο, με κενή διάταξη.

Εν κατακλείδι αυτό το οποίο θέλω να πω για το σχέδιο νόμου, συνάγοντας, δηλαδή, από τις διατάξεις, είναι ότι επί της ουσίας η πολυνομία πρέπει να εξυπηρετεί τον σκοπό για τον οποίο θεσπίζεται, τη γενεσιουργό αιτία. Η γενεσιουργός αιτία είναι η δημοκρατία, η πρόοδος και ο άνθρωπος. Ιδίως, επειδή έδωσα έμφαση στη μεταβατική χρονική συγκυρία την οποία διερχόμεθα μετά από πυρκαγιές, πλημμύρες και όλον αυτόν τον καταιγισμό των δυσμενών εξελίξεων επί Κυβερνήσεως Νέας Δημοκρατίας, εγώ θα ανέμενα -το λέω σχηματικώς- να εισέλθει ένα νομοσχέδιο για τον άνθρωπο. Γιατί η θεμελιώδης αξία είναι ο άνθρωπος τόσο στη συνταγματική έννομη τάξη όσο και στην ευρωπαϊκή, αλλά και στις διεθνείς συμβάσεις.

Το λέω αυτό διότι ήδη διολισθαίνουμε κατ’ ουσίαν σε μια νέα τάξη πραγμάτων, όπου ο άνθρωπος έρχεται σε δεύτερη μοίρα, όπου οι παραδόσεις, η ταυτότητα και το έθνος ουσιαστικά απόλλυνται χάριν μιας φεουδαρχικής αναδυόμενης οιονεί αυτοκρατορίας, η οποία βρίσκεται στον αντίποδα τόσο των ανθρωπιστικών αξιών όσο και του ευρωπαϊκού μας κεκτημένου.

Άρα, λοιπόν, εγώ κλείνω στο σημείο αυτό με μια φράση του Οδυσσέα Ελύτη η οποία φρονώ υποκειμενικώς ότι συμπυκνώνει εύγλωττα την πεμπτουσία των προαναφερθέντων και αφήνει καθ’ ημάς, εννοώ εκ της Κοινοβουλευτικής Ομάδας των Σπαρτιατών, μια χαραμάδα-ελπίδα εξ αφορμής του παρόντος σχεδίου νόμου: «Όλα μένουν, εγώ φεύγω, εσείς θα δούμε τώρα».

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο για την τήρηση του χρόνου. Τον λόγο τώρα έχει από τη Νέα Δημοκρατία ο κ. Αναστάσιος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητές και αγαπητοί συνάδελφοι, η σημερινή νομοθετική πρωτοβουλία της Κυβέρνησης και του Υπουργείου Εσωτερικών έρχεται για να ρυθμίσει αποτελεσματικά την καλύτερη δυνατή οργάνωση και λειτουργία των Οργανισμών της Τοπικής Αυτοδιοίκησης. Παρά τις όποιες διαφορετικές -και λογικό είναι και αναμενόμενο- φωνές ακούσαμε να έρχεται στον απολύτως σωστό χρόνο, πριν δηλαδή από τις εκλογές ανάδειξης των αιρετών αρχόντων για τους ΟΤΑ Α΄ και Β΄ βαθμού, έτσι ώστε όλοι όσοι εκλεγούν και κληθούν να αναλάβουν από την επόμενη χρονιά τη διοίκηση των δήμων και των περιφερειών να μη βρεθούν προ εκπλήξεως και να γνωρίζουν ακριβώς το πλαίσιο εντός του οποίου θα κινηθούν. Άλλωστε, όπως ακούστηκε και προηγουμένως και στη διάρκεια της ημέρας, δεν αφορά αυτή η αλλαγή καμμία εκλογική διαδικασία όσον αφορά τον εκλογικό νόμο και αυτοί οι οποίοι θα εκλεγούν θα έχουν δυόμισι-τρεις μήνες έτσι ώστε να προετοιμαστούν για να αναλάβουν διοίκηση από την καινούργια χρονιά. Εξάλλου με αυτόν τον τρόπο συμμορφωνόμαστε πλήρως με τη σχετική απόφαση του Σ.τ.Ε..

Σε όσους εκφράζουν αντιρρήσεις για τον χρόνο που έρχονται οι νέες διατάξεις θέτουμε το ερώτημα: Δηλαδή τι θα προτιμούσατε, να έρχονταν οι αλλαγές αιφνιδιαστικά, αλλαγές που ξαφνικά θα έπρεπε να εφαρμόσουν οι νέες δημοτικές αρχές; Φυσικά και όχι.

Πρόκειται για ρυθμίσεις που φιλοδοξούν να διορθώσουν όσες στρεβλώσεις και δυσλειτουργίες εντοπίζονται στην πράξη για τους δήμους και τις περιφέρειες της χώρας πάντα με γνώμονα τη δημιουργία ισχυρής τοπικής αυτοδιοίκησης, που βρίσκεται δίπλα στο δημότη και κατανοεί καλύτερα τα προβλήματά του.

Όπως όλοι ξέρουμε, υπό το πρίσμα της απλής αναλογικής η προηγούμενη τετραετία κύλησε με δυσκολίες και μεγάλες αρρυθμίες τόσο για τους δήμους, αλλά και για τις περιφέρειες. Αναφέρθηκαν πάρα πολλά παραδείγματα τα οποία έχουμε βιώσει όλοι μας κυρίως σε δήμους, όπου δήμαρχοι που είχαν λάβει ενισχυμένη πλειοψηφία δεν είχαν καν τη δυνατότητα να περάσουν αποφάσεις, δεν είχαν καν την πλειοψηφία στο δημοτικό συμβούλιο. Άρα, λοιπόν, είναι προφανές για όλους μας ότι αυτό είναι κάτι το οποίο θα πρέπει να αλλάξει.

Στο επιχείρημα της Αξιωματικής Αντιπολίτευσης ότι δημιουργούμε ένα δημαρχοκεντρικό σύστημα να θυμίσουμε ότι με παρέμβαση αυτής της Κυβέρνησης βρέθηκαν τρόποι έτσι ώστε να μην παραλύσει εντελώς η τοπική αυτοδιοίκηση από το φαινόμενο της ακυβερνησίας λόγω της απλής αναλογικής.

Σήμερα, λοιπόν, όλη αυτή η αρρυθμία, όλα αυτά τα προβλήματα κλείνουν εντελώς και κλείνει το κεφάλαιο αυτό. Προχωράμε δυναμικά σε αλλαγές που εξασφαλίζουν την ενδυνάμωση των δήμων και των περιφερειών και την ανάδειξή τους σε σημαντικούς πραγματικά αυτόνομους οργανισμούς που λύνουν τα προβλήματα των τοπικών κοινωνιών.

Από αυτά που ξεχωρίζουν και αξίζει να συγκρατήσουμε είναι ότι αξιοποιούμε τα ψηφιακά μέσα που μας έγιναν απαραίτητα και τα μάθαμε την εποχή του COVID σε μια πιο μόνιμη βάση, με δημοτικά και περιφερειακά συμβούλια που γίνονται πλέον μέσω τηλεδιάσκεψης και με ηλεκτρονική ενημέρωση των μελών για τον χρόνο συνεδρίασης του συμβουλίου, ρυθμίσεις που διευκολύνουν πολύ, μειώνουν τις αποστάσεις και τους χρόνους και είναι ιδιαίτερα βοηθητικές ειδικά σε ορεινούς δήμους και νησιωτικούς.

Αναμφίβολα η αλλαγή που φέρνει αυτό το νομοσχέδιο και βρίσκεται στο επίκεντρο της συζήτησης αφορά στην κατάργηση των νομικών προσώπων δημοσίου δικαίου και των κοινωφελών επιχειρήσεων των δήμων. Βεβαίως, υπάρχουν και οι κοινωφελείς επιχειρήσεις -αυτό δεν το αρνείται κανένας μας και ενδεχομένως πολλοί από εμάς το γνωρίζουμε- που λειτουργούν αποτελεσματικά υπό το ισχύον καθεστώς. Έχουμε όλοι μας και εγώ έχω και στον νομό μου επιχειρήσεις οι οποίες όντως λειτουργούσαν ικανοποιητικά, παρήγαγαν έργο. Κάποιους από αυτούς τους εκπροσώπους και τους ανθρώπους τούς είδα και εγώ το προηγούμενο διάστημα. Είναι όμως αλήθεια πως ένας μεγάλος αριθμός από νομικά πρόσωπα των δήμων έχει σοβαρά οικονομικά προβλήματα, προβλήματα που αφορούν ακόμα και την επιβίωσή τους ή πάσχει από υποστελέχωση. Συνεπώς, η συνέχιση της λειτουργίας τους είναι δύσκολη έως και αδύνατη.

Αυτό, λοιπόν, που επιχειρούμε είναι να μπουν αυτές οι υπηρεσίες κάτω από τη σκέπη του δήμου, ώστε να έχουν στη διάθεσή τους όλη την τεχνογνωσία και τους ειδικούς επιστήμονες του κάθε δήμου, ώστε να συνδράμουν με μικρότερο κόστος. Επίσης, είναι σημαντικό ότι με τις αλλαγές που γίνονται εξασφαλίζονται πλήρως όλες οι εργασιακές σχέσεις και όλοι οι εργαζόμενοι -αυτό είναι πάρα πολύ σημαντικό- θα συνεχίσουν να απασχολούνται ως προσωπικό του δήμου, όπως άλλωστε και το ότι εξασφαλίζεται η συνέχιση όλων των υλοποιούμενων προγραμμάτων επιχορήγησης της ΔΥΠΑ για τους ωφελούμενους που εργάζονται. Επίσης, μια χρήσιμη αλλαγή είναι ότι ενοποιούνται η Επιτροπή Ποιότητας Ζωής και η Οικονομική Επιτροπή σε ένα όργανο, ώστε να μην παρατηρείται το φαινόμενο να έχουμε αντικρουόμενες αποφάσεις των διαφορετικών επιτροπών. Ήταν κάτι το οποίο όλοι μας ως πολίτες το βιώσαμε επανειλημμένως.

Συνολικά έχουμε ένα νομοσχέδιο που επιχειρεί να βάλει τάξη στο δύσκολο τοπίο των Οργανισμών Τοπικής Αυτοδιοίκησης, να εφαρμοστούν πρακτικές που οδηγούν σε μεγαλύτερη διαφάνεια και βέλτιστη δυνατή αποδοτικότητα σε όλα τα επίπεδα. Στο πλαίσιο της καλύτερης λογοδοσίας θεσπίζεται για πρώτη φορά διμηνιαία συνεδρίαση του δημοτικού και περιφερειακού συμβουλίου για τον έλεγχο των πεπραγμένων της διοίκησης. Και πάλι στόχος είναι η μέγιστη δυνατή διαφάνεια σε όλα τα επίπεδα. Για πρώτη φορά η τοπική αυτοδιοίκηση ανοίγει στο ευρύ κοινό. Όλοι οι ΟΤΑ γνωστοποιούν δημόσια τα όσα πέτυχαν και αναπόφευκτα συγκρίνονται σε επίπεδο επιδόσεων με τους υπόλοιπους. Έχουμε, λοιπόν, συγκεκριμένους μετρήσιμους δείκτες ποιότητας και απόδοσης, ώστε να ξέρουμε τις επιδόσεις που έχει κάθε δήμος, κάθε περιφέρεια της χώρας και ταυτόχρονα έχουμε και βραβεία και οικονομικά έπαθλα για τους δήμους και τις περιφέρειες που ξεχωρίζουν για τις επιτυχίες τους.

Πολύ σημαντική είναι η τροπολογία που είδαμε σήμερα και η οποία φέρνει λύση στο μεγάλο πρόβλημα που έχει προκύψει με τη μεταφορά μαθητών ΑΜΕΑ στις περιφέρειες. Μετά από άγονους διαγωνισμούς που άφηναν παιδιά και γονείς έκθετους, το Υπουργείο Εσωτερικών δίνει λύση και επιτρέπει στις περιφέρειες να μισθώνουν μεταφορικά μέσα για τους μαθητές ΑΜΕΑ.

Κλείνοντας, όπως διεμήνυσε και ο Πρωθυπουργός, το έργο της Κυβέρνησης, οι μεταρρυθμίσεις, οι αλλαγές και η εφαρμογή του προγράμματος της Νέας Δημοκρατίας συνεχίζει ακάθεκτο, παράλληλα με τις όποιες κρίσεις που καλείται να αντιμετωπίσει. Αυτός στην πραγματικότητα είναι και ο μόνος τρόπος να περιορίσουμε αυτές τις κρίσεις, με το να ξεφύγουμε από την παλιά λογική του μπαλώματος, με το να αλλάξουμε και να αντιμετωπίσουμε στη ρίζα τους όλα όσα δυσλειτουργούν, όσα μας κρατούν πίσω και όσα χρόνια προβλήματα επιστρέφουν κάθε φορά πιο απειλητικά και πιο επικίνδυνα.

Η Νέα Δημοκρατία, λοιπόν, είναι εδώ. Τηρεί τις δεσμεύσεις της και συνεχίζει τη συλλογική προσπάθεια να κτίσουμε όλοι μαζί την Ελλάδα που ονειρευόμαστε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο συνάδελφος κ. Δημήτριος Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε.

Αγαπητοί συνάδελφοι, όσοι βρίσκεστε εδώ, θα ξεκινήσω λίγο διαφορετικά. Κοιτάξτε να δείτε, το πλήθος των κοινοβουλευτικών δυνάμεων, οι συνεχείς παρεμβάσεις των Κοινοβουλευτικών Εκπροσώπων δημιουργούν μια ασφυκτική κατάσταση εντός του Κοινοβουλίου, με αποτέλεσμα τώρα να βρίσκομαι, όπως και οι υπόλοιποι συνάδελφοι, με εξαιρετικές τοποθετήσεις, τις οποίες δυστυχώς κανένας δεν θα δει, στην ώρα των μεγάλων χασμουρητών, να μιλάμε για ένα κρίσιμο νομοσχέδιο.

Θεωρώ, λοιπόν, αναγκαίο να βρεθεί μία νέα φόρμουλα, κύριε Πρόεδρε. Φανταστείτε τώρα ότι έχουμε ένα νομοσχέδιο στο οποίο είμαστε περίπου σαράντα ομιλητές και φτάνουμε κοντά στις έντεκα με δώδεκα η ώρα το βράδυ για να τοποθετούμαστε. Δεν είναι ο προϋπολογισμός να μιλάνε διακόσια πενήντα άτομα και να φτάνουμε μία και δύο η ώρα το βράδυ. Επομένως, θα πρέπει κάτι να γίνει γιατί -το επαναλαμβάνω- δεν είναι εικόνα για ένα τόσο σημαντικό νομοσχέδιο. Και στο παραπέντε των αυτοδιοικητικών εκλογών να φτάνουμε στην ώρα των μεγάλων χασμουρητών που ο κόσμος περίπου πάει να κοιμηθεί και να τοποθετούμαστε. Πρέπει, λοιπόν, να βρεθεί μία φόρμουλα. Είναι ανάγκη.

Πάμε στο συγκεκριμένο νομοσχέδιο, το οποίο, κατά τη γνώμη μου, έχει μια πάρα-πάρα πολύ μεγάλη σημασία, ακριβώς γιατί βρίσκεται στο παραπέντε των αυτοδιοικητικών εκλογών. Και έχει σημασία γιατί έρχεται να εντείνει τον πολιτικό διάλογο για τις αυτοδιοικητικές εκλογές, άρα είναι και επίκαιρο, είναι και αναγκαίο. Μην το βλέπουμε πάντα αρνητικά γιατί γίνεται η συζήτηση λίγες ημέρες πριν τις αυτοδιοικητικές εκλογές. Γίνεται η συζήτηση και είναι χρήσιμη και μπράβο που μπήκε το συγκεκριμένο νομοσχέδιο επιτέλους για να μιλήσουμε για την αυτοδιοίκηση.

Κοιτάξτε να δείτε. Δεν είναι αιφνιδιασμός. Από το καλοκαίρι η ΚΕΔΕ γνωρίζει τις προθέσεις. Ο διάλογος έχει ξεκινήσει. Γιατί διαστρεβλώνουμε την πραγματικότητα; Δεν υπάρχει κανενός είδους αιφνιδιασμός. Ο διάλογος είναι δημόσιος. Και επιμένω ότι είναι σημαντικό το ότι γίνεται ο διάλογος ο ουσιαστικός στο πλέον επίσημο θεσμικά Βήμα, σε αυτό του ελληνικού Κοινοβουλίου, λίγες ημέρες πριν τις αυτοδιοικητικές εκλογές. Η καταιγίδα τού τίποτα, η καταιγίδα της πολιτικής με συνθήκες σόου μπιζ, η καταιγίδα η οποία έχει πλήξει τη χώρα μας τις τελευταίες μέρες -μιλώ για την καταιγίδα Κασσελάκη- δυστυχώς δεν μας έχει επιτρέψει δημόσια σε άλλα βήματα να συζητήσουμε για τις ανάγκες των ΟΤΑ. Εδώ, λοιπόν, θα πρέπει να χαιρόμαστε για το γεγονός ότι η Κυβέρνηση και το αρμόδιο Υπουργείο έφεραν τη συζήτηση εδώ.

Σήμερα μιλάμε ουσιαστικά για την τύχη των δήμων. Ο Πρωθυπουργός έχει γυρίσει όλη την επικράτεια. Ακούει δημάρχους, επισκέπτεται περιφερειάρχες. Δεν αναλώνεται σε ανούσιες εμφανίσεις ή δεν αναλώνεται σε μαραθωνίους των πρωινάδικων. Κάθεται και ασχολείται με τα προβλήματα καθημερινά. Η Νέα Δημοκρατία επίσης να σας τονίσω ότι έχει ρίζες στους ΟΤΑ. Είμαστε ένα κόμμα που αυτή τη στιγμή βρισκόμαστε στο πέμπτο έτος διακυβέρνησης και διεκδικούμε και τις δεκατρείς περιφέρειες και τους μεγαλύτερους δήμους της χώρας. Άλλοι δεν έφτιαξαν κουλτούρα αυτοδιοικητική και προσπαθούν τώρα πετροβολώντας το νομοσχέδιο αυτό να καλύψουν τα δικά τους κενά. Άλλοι δεν θα έχουν ούτε μία περιφέρεια, ούτε έναν μεγάλο δήμο να επιδείξουν ως νίκη.

Εδώ, λοιπόν, πρέπει και η Αντιπολίτευση να αναστοχαστεί για τις ανεπάρκειές της. Μια Αντιπολίτευση χωρίς πυξίδα και μια Αντιπολίτευση η οποία δεν βλέπουμε να κομίζει κάτι στο πεδίο, δεν φέρνει κάτι το οποίο θα συζητήσουμε. Εμείς μιλάμε εδώ, ο Υπουργός, για λογοδοσία, για διαφάνεια, για έναν νέον τρόπο έκφρασης της πολιτικής στην αυτοδιοίκηση, για ευέλικτη λειτουργία των ΟΤΑ, για καλύτερη βέλτιστη αξιοποίηση του ανθρώπινου δυναμικού, για διαδικτυακούς ελέγχους επιδόσεων. Μιλάμε για σύγκλιση συνεδριάσεων ειδικών για τη λογοδοσία, πράγματα απτά, πολιτικές συγκεκριμένες. Γι’ αυτό η Νέα Δημοκρατία, επειδή αυτό το κάνει χρόνια, έχει αυτή την κυριαρχία στην τοπική αυτοδιοίκηση. Και αυτό δεν είναι αλαζονικό το οποίο σας λέω, γιατί κάποιοι λένε «έχετε πάρει αέρα με το 41%». Όχι είναι βαθιά πολιτικό. Η Νέα Δημοκρατία ανέκαθεν υπήρξε το κόμμα που στάθηκε δίπλα στους ΟΤΑ, με μοντέρνα διάθεση, εκσυγχρονιστικό πνεύμα, μεταρρύθμιση. Και αυτό εδώ έρχεται να κάνει το αρμόδιο Υπουργείο.

Κοιτάξτε να δείτε. Φωνάζετε για την κατάργηση των νομικών προσώπων δημοσίου δικαίου. Εδώ πέρα ερχόμαστε να λύσουμε μια σειρά από στρεβλώσεις. Και εδώ πάλι στείρα άρνηση. Γιατί δεν αξιοποιείτε αυτό το Βήμα να εξηγήσετε στους όποιους λίγους αυτοδιοικητικούς έχετε το πρόβλημα, να το λύσουμε παρέα; Καταγγελία, στείρα Αντιπολίτευση και μηδενική πρόταση.

Εγώ να σας πω, κύριε Υπουργέ, επειδή μου αρέσει ο δημόσιος διάλογος: Προφανώς το νομοσχέδιο είναι εξαιρετικό και γι’ αυτό το στηρίζουμε. Φέρνει καινοτομία και δημιουργεί νέες συνθήκες λειτουργίας των ΟΤΑ. Θα πρέπει, όμως, κι εμείς να έχουμε την εποπτεία τού μετά. Το νομοσχέδιο είναι άριστο. Θα πρέπει εμείς, όμως, να είμαστε από πάνω στους Οργανισμούς Τοπικής Αυτοδιοίκησης, ώστε σε ό,τι αφορά τις κοινωνικές δομές να μην υπάρχει ρουσφετολογική προσέγγιση. Θα πρέπει να τα παρακολουθούμε κι εμείς αυτά. Είναι ανάγκη. Θα πρέπει να υπάρχει λογοδοσία, την οποία όμως κι εμείς να παρακολουθούμε, με όλα τα νέα συστήματα τα οποία προκύπτουν. Θα πρέπει, λοιπόν, να έχουμε τα μάτια μας ανοικτά.

Κύριε Υπουργέ, στη διαχείριση του ανθρώπινου δυναμικού, των υπό κατάργηση δομών πρέπει να έχουμε τη ματιά μας πάνω κι εμείς, να παρακολουθήσουμε πώς θα πάει, να σκύψουμε στα ζητήματα τα οποία ενδεχομένως θα προκύψουν από την εφαρμογή του νέου νόμου, να αποτραπούν αυθαιρεσίες στην κατανομή και στις προθεσμίες της εκπόνησης των όποιων διαδικασιών στους νέους οργανισμούς, να μην έχουμε δηλαδή σε έναν εξαιρετικό νόμο το φαινόμενο του «γεφυριού της Άρτας», όλα αυτά γρήγορα να ενσωματωθούν από τους Οργανισμούς Τοπικής Αυτοδιοίκησης με την εποπτεία του Υπουργείου και με τη ματιά που πρέπει να υπάρχει.

Κοιτάξτε να δείτε: Εδώ πέρα θα πρέπει να δούμε το θέμα με σαφή και θετική διάθεση λίγες ημέρες πριν τις εκλογές. Το πολιτικό σύστημα της χώρας στο σύνολό του δέχεται κριτική για σειρά φαινομένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω.

Συνήθως τα βέλη εκτοξεύονται στην κεντρική κυβέρνηση. Είναι ο εύκολος στόχος. Και να σας πω και κάτι; Να αναλάβουμε τις όποιες ευθύνες. Θέλετε για τις πυρκαγιές, θέλετε για τις πλημμύρες, για όλα τα φαινόμενα; Όμως, λογοδοσία πρέπει να υπάρχει και στους άλλους φορείς της καθημερινής διακυβέρνησης και στους Οργανισμούς της Τοπικής Αυτοδιοίκησης. Δεν μπορεί να υπάρχει στασιμότητα ή στασιμότητα του τίποτα.

Αυτά, λοιπόν, έρχεται να «θεραπεύσει» σε πρώτη φάση το νομοσχέδιο, γιατί θα ακολουθήσουν και άλλες νομοθετικές παρεμβάσεις από το Υπουργείο Εσωτερικών, γι’ αυτό το στηρίζουμε και σας καλούμε να αναστοχαστείτε κι εσείς. Για κάποιους λόγους φτάνουμε στο παραπέντε των αυτοδιοικητικών εκλογών και ως δυνάμεις της Αντιπολίτευσης δεν παρουσιάζετε μια συγκροτημένη στρατηγική αυτοδιοικητική πρόταση, γι’ αυτό οι πολίτες δεν θα επιλέξουν την Κυριακή τις δικές σας προτάσεις και θα επιλέξουν τις δικές μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο κ. Δημήτριος Μάντζος από το ΠΑΣΟΚ - Κίνημα Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, λέγεται συχνά ότι η δημοκρατία είναι το καλύτερο πολίτευμα που γνώρισε αυτός ο κόσμος. Στην πραγματικότητα είναι και το πιο απαιτητικό και το πιο στριφνό πολίτευμα για έναν απλούστατο λόγο, διότι έχει κανόνες. Είναι ένα πολίτευμα απαιτητικό, διότι δεν δέχεται και δεν αποδέχεται αιφνιδιασμούς και μονομερείς ενέργειες. Έτσι ακριβώς πρέπει να αξιολογείται τελικά και να κρίνεται κάθε νομοθετική πρωτοβουλία, ιδίως εκείνη η πρωτοβουλία που έρχεται να αλλάξει σε μια ιδιαίτερα κρίσιμη στιγμή, κοντά στις εκλογές, τους κανόνες του δημοκρατικού παιχνιδιού. Είναι αυτό που και η πολιτική επιστήμη έχει αναγνωρίσει ως έναν από τους τρόπους που πρέπει κανείς να ακολουθήσει αν θέλει όχι να υποστηρίξει, αλλά να πλήξει τελικά τη δημοκρατία.

Το σημερινό σχέδιο νόμου δυστυχώς εμπίπτει ακριβώς σε αυτή την κατηγορία και σε αυτή τη φιλοσοφία, διότι τι άλλο μπορεί να είναι η απόφαση της Κυβέρνησης να παρέμβει νομοθετικά στην αυτοδιοίκηση λίγες μόνο ημέρες, λίγες μόνο ώρες, πριν ανοίξουν οι αυτοδιοικητικές κάλπες; Πέντε ημέρες πριν τις εκλογές για την τοπική αυτοδιοίκηση, η Κυβέρνηση έρχεται να αναμορφώσει τον τρόπο διακυβέρνησης των οργανισμών της και μάλιστα με έναν τρόπο που προσβάλλει, θίγει τη συνταγματικά κατοχυρωμένη διοικητική και οικονομική αυτοτέλεια των Οργανισμών της Τοπικής Αυτοδιοίκησης. Το κάνει με μια ατεκμηρίωτη, αναιτιολόγητη παρέμβαση που έχει μάλιστα και έντονο άρωμα παλαιοκομματισμού, διότι οι διατάξεις που θα ψηφιστούν σε πολύ λίγη ώρα από την Πλειοψηφία την παραμονή των εκλογών -επαναλαμβάνω- δίνουν τον χώρο σε «γαλάζιους» υποψηφίους να υπόσχονται την επόμενη μέρα τη σωτηρία δημοτικών δομών με μόνο κριτήριο την προνομιακή τους πρόσβαση στη «γαλάζια» Κυβέρνηση. Τι είναι αυτό αν όχι πατρωνία και πελατειασμός εν μέσω προεκλογικής περιόδου;

Τι σκοπό, για παράδειγμα, έχει η οριζόντια και άκριτη κατάργηση αντί για αναβάθμιση των σχολικών επιτροπών; Ή μήπως δεν είναι εντελώς προβληματική η απόφαση της Κυβέρνησης να αλλάξουν οι όροι λειτουργίας των δημοτικών οργάνων λίγες μόνο ώρες προτού αναδειχθούν οι νέες αρχές και φυσικά την ίδια ώρα να μένουν ανέπαφες όλες οι παλιές και ισχύουσες προβληματικές διατάξεις, με σημαντικότερες φυσικά εκείνες που φιμώνουν τις παρατάξεις της Μειοψηφίας και ακυρώνουν τον διάλογο που πρέπει να είναι η πεμπτουσία της πολιτικής ζωής στο δημοτικό και περιφερειακό επίπεδο. Και βεβαίως την ίδια ώρα να μην υπάρχει καμμία πρόβλεψη για ενίσχυση των Οργανισμών Τοπικής Αυτοδιοίκησης με πόρους, καμμία πραγματική στήριξη της αυτοδιοίκησης, όπως χαρακτηριστικά δείχνει άλλωστε και το προσχέδιο του κρατικού προϋπολογισμού που, όπως σημείωσε η εισηγήτριά μας κ. Λιακούλη, παρουσιάζει ελλείμματα εκατοντάδων εκατομμυρίων ευρώ για τους Οργανισμούς Τοπικής Αυτοδιοίκησης πρώτου και δεύτερου βαθμού;

Κύριε Υπουργέ, η καλή νομοθέτηση στην οποία ορκίζεστε θα επέτασσε μια προηγούμενη αξιολόγηση των δομών πριν αυτές καταργηθούν με βάση τα πεπραγμένα τους, την αποστολή τους, το περιεχόμενο των αρμοδιοτήτων τους και με εργαλείο τα ανοικτά δεδομένα. Δεκατρία χρόνια μετά τη «ΔΙΑΥΓΕΙΑ» -σας θυμίζει κάτι- μια αξιολόγηση του τρόπου λειτουργίας των συλλογικών οργάνων και των αρμοδιοτήτων τους θα έπρεπε να έχει προηγηθεί. Δεκατρία χρόνια μετά τον «ΚΑΛΛΙΚΡΑΤΗ» -σας θυμίζει κάτι- που όμως καμμία από τις δύο αξιολογήσεις δυστυχώς δεν έχει γίνει.

Πρώτα από όλα θα προϋπέθετε η καλή νομοθέτηση, κύριε Υπουργέ, τη συζήτηση και επεξεργασία αυτού ακριβώς του σχεδίου νόμου σε χρόνο πολιτικά ανύποπτο, όπως ομόφωνα και διαπαραταξιακά πρότεινε η ΚΕΔΕ, για να αποφευχθεί ακριβώς ο πολιτικός αποπροσανατολισμός που σας καταλογίζει και η ΠΟΕ - ΟΤΑ.

Δυστυχώς η Κυβέρνηση δεν άλλαξε ρότα, γι’ αυτό και σήμερα -το λέω και εγώ ως τελευταίος ομιλητής από την πλευρά της Κοινοβουλευτικής μας Ομάδας- καταψηφίζουμε από θέση αρχής το συγκεκριμένο σχέδιο νόμου, διότι εντάσσεται ακριβώς στη γενική εικόνα απαξίωσης της αυτοδιοίκησης. Πρόθυμοι αιρετοί που δεν χρειάζονται καν την απόλυτη πλειοψηφία του εκλογικού σώματος για να εκλεγούν, δήμοι και περιφέρειες να λειτουργούν ως αποκεντρωμένα παραρτήματα ενός συγκεντρωτικού δήθεν επιτελικού κράτους, ευθύνες που δίνονται στους δήμους και στις περιφέρειες χωρίς πόρους και ανθρώπινο δυναμικό για να μπορέσει η αυτοδιοίκηση να ανταποκριθεί. Η τοπική δημοκρατία μπορεί να πάει περίπατο, η περιφερειακή ανάπτυξη μπορεί να περιμένει.

Φοβάμαι ότι και αυτό το σχέδιο νόμου εντάσσεται και εναρμονίζεται πλήρως σε μια γενική άποψη που έχει η Κυβέρνηση προς τους θεσμούς της δημοκρατίας, ένα μοτίβο ιδιοκτησίας της πολιτικής εξουσίας με σχεδόν φεουδαρχική προσέγγιση. Διότι τι άλλο είναι η απόπειρα επηρεασμού έως και χειραγώγησης μιας ανεξάρτητης αρχής, όπως αυτό που είδαμε την προηγούμενη εβδομάδα με την αντικατάσταση των μελών μιας ευαίσθητης ανεξάρτητης αρχής, την παραμονή μιας πολύ κρίσιμης απόφασης για μια πολύ σκοτεινή υπόθεση που διασύρει τη χώρα μας διεθνώς, την υπόθεση των παράνομων τηλεφωνικών παρακολουθήσεων; Ποιος και γιατί δεν θέλει την αλήθεια στο σκάνδαλο των υποκλοπών; Αλήθεια, αναρωτιέμαι και αναρωτιόμαστε πόσο εκσυγχρονιστικό είναι όλο αυτό, ποια ακριβώς διάσταση του «πολυδιάστατου εκσυγχρονισμού» σας υπηρετεί. Διότι αυτή τελικά είναι μόνο μια μονοδιάστατη συστηματική επίθεση στους θεσμούς.

Ανεξάρτητη αρχή, λοιπόν, σημαίνει αρχή ελεύθερη, εκτός αν πιστεύουμε διαφορετικά πράγματα, εκτός αν σας καλύπτει η εκπεφρασμένη άποψη του όψιμου συνεταίρου σας, του κ. Βελόπουλου, ότι πρέπει να καταργηθούν οι ανεξάρτητες αρχές.

Ό,τι κι αν πιστεύετε, ό,τι κι αν πιστεύουμε, η δημοκρατία είναι πάνω απ’ όλους μας και από τις αντιλήψεις μας και τις μικροκομματικές σκοπιμότητες και τις εφήμερες συναλλαγές των πολιτικών δυνάμεων. Είναι οι θεσμοί που θα την κρατήσουν ακέραιη, αρκεί να μείνουν και εκείνοι ακέραιοι και λειτουργικοί και στην κεντρική διοίκηση και στην αυτοδιοίκηση, για να πάψουν δήμοι και περιφέρειες να θεωρούνται τοπικά παραρτήματα του δήθεν επιτελικού κράτους. Να κατακτήσουμε ξανά αυτό για το οποίο δημιουργήθηκε η τοπική αυτοδιοίκηση, την αποκέντρωση της εξουσίας, τον διάλογο, τη συμμετοχή, την τοπική δημοκρατία, την περιφερειακή ανάπτυξη που θα είναι εφικτή, βιώσιμη, με σεβασμό στο περιβάλλον και δίκαιη, μια ανάπτυξη που δεν θα αφήνει κανέναν πίσω.

Γιατί τελικά αυτό που αξίζει, αυτό που οφείλουμε όλοι και όλες οι δημοκράτες και προοδευτικοί πολίτες δεν είναι να βάλουμε φωτιά στο πολιτικό σύστημα αλλά να το αλλάξουμε, να το κάνουμε πιο ανοικτό, πιο συμμετοχικό. Να ανατρέψουμε αναχρονιστικές λογικές και προσεγγίσεις. Η Δημοκρατία, λοιπόν, αγαπητές και αγαπητοί συνάδελφοι, είναι πολίτευμα στριφνό και απαιτητικό γιατί έχει κανόνες. Κι έχει και εμάς που είμαστε αποφασισμένοι να την υπερασπιστούμε. Να είμαστε σταθερά και διαχρονικά απέναντι σε όσους αισθάνονται ελεύθεροι να κάνουν ό,τι θέλουν, να διαψεύδουμε όσους πιστεύουν πως μπορούν να αλλάξουν τους όρους του παιχνιδιού όποτε τους συμφέρει και όποτε το επιθυμούν. Εκεί ακριβώς θα είμαστε για τη διαφάνεια και τη λογοδοσία. Για την πραγματική αυτοδιοίκηση.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο συνάδελφος, κ. Λάζαρος Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα στην Ολομέλεια ένα ιδιαίτερα σημαντικό νομοσχέδιο που αφορά στην αναμόρφωση του συστήματος διακυβέρνησης των Οργανισμών Τοπικής Αυτοδιοίκησης σε δήμους και σε περιφέρειες. Ένα νέο πλαίσιο αποτέλεσμα ουσιαστικής διαβούλευσης με μεγάλη συμμετοχή όλων των ενδιαφερόμενων φορέων το οποίο μετά τα δύσκολα χρόνια της απλής αναλογικής, ενός δηλαδή συστήματος εικονικής πραγματικότητας του ΣΥΡΙΖΑ που μόνο ταλαιπώρησε τις τοπικές κοινωνίες, έρχεται να δώσει νέες προοπτικές στους ΟΤΑ αφ’ ενός βελτιώνοντας το μοντέλο οργάνωσης και λειτουργίας τους χωρίς όμως να επηρεάζει επ’ ουδενί τους κανόνες αλλά και τις διαδικασίες που ισχύουν στις επερχόμενες εκλογές, αφ’ ετέρου δίνοντας επαρκή χρόνο στις νεοεκλεγμένες αρχές να προετοιμάσουν τη θητεία τους, να προσαρμόσουν τα προγράμματά τους και να αξιοποιήσουν το ανθρώπινο δυναμικό τους για τη βέλτιστη απορρόφηση των ρυθμίσεων του νέου νόμου καθώς το νέο πλαίσιο θα ισχύσει από την επόμενη αυτοδιοικητική περίοδο.

Τι σημαντικό όμως και απαραίτητο για το μέλλον της τοπικής αυτοδιοίκησης περιλαμβάνει το παρόν νομοσχέδιο; Πρώτον αναβαθμίζεται και εκσυγχρονίζεται η λειτουργία αλλά και ο ρόλος του δημοτικού συμβουλίου τόσο μέσω του κρίσιμου εργαλείου της συνεδρίασης ελέγχου πεπραγμένων που θα διευκολύνουν τη λογοδοσία αλλά και τη διαφάνεια, όσο και μέσω της παγίωσης της μετάδοσης των δημοσίων πλέον συνεδριάσεων των οργάνων μέσω live streaming που θα πολλαπλασιάζει τη δυνατότητα ενημέρωσης, κριτικής αλλά και συμμετοχής των δημοτών στην ανάδειξη θεμάτων που απασχολούν τις τοπικές κοινωνίες.

Δεύτερον, διασφαλίζεται η βέλτιστη οικονομική λειτουργία των ΟΤΑ με όρους διαφάνειας που μεγεθύνουν τη σχέση εμπιστοσύνης μεταξύ δημοτών και δήμων μέσω της θέσπισης δεικτών ποιότητας και απόδοσης που θα δίνει κίνητρα επιβράβευσης σε αυτές που επιτυγχάνουν τα καλύτερα αποτελέσματα. Γιατί η δημόσια απεικόνιση κρίσιμων δεδομένων των δήμων αλλά και των περιφερειών βασισμένων σε διεθνή πρότυπα που διασφαλίζεται από το παρόν νομοσχέδιο είναι μια κρίσιμη παράμετρος προκειμένου ο πολίτης να μπορεί ανά πάσα στιγμή να έχει πρόσβαση και πληροφόρηση για τη λειτουργία των οργανισμών τοπικής αυτοδιοίκησης αλλά και να μπορεί να συγκρίνει τις επιδόσεις τους.

Τρίτον, βελτιώνεται, εκσυγχρονίζεται αλλά και εξορθολογίζεται το μοντέλο οργάνωσης των δήμων με την κατάργηση των νομικών προσώπων δημοσίου δικαίου αυτών και την παράλληλη ταχεία ενσωμάτωση των αρμοδιοτήτων αλλά και του προσωπικού τους με οποιαδήποτε σχέση εργασίας στον πυρήνα των δήμων. Επιτυγχάνονται επιτέλους με τον τρόπο αυτό οι πολυπόθητες οικονομίες κλίμακος που θα συνδράμουν στη βελτίωση της οικονομικής ευρωστίας των δήμων και στην αποτελεσματικότερη και ποιοτικότερη διαχείρισή τους επ’ ωφελεία του δημότη.

Ιδιαίτερα σημαντική ρύθμιση είναι και η συγχώνευση των σχολικών επιτροπών από τους δήμους που θα βάλει τέλος σε ένα ιδιότυπο καθεστώς συγκεχυμένων αρμοδιοτήτων και ευθυνών ιδιαίτερα σε ζητήματα όπως παραλαβές έργων και προμήθειες στις σχολικές μονάδες. Αντ’ αυτού εντάσσεται ένας συνολικός προϋπολογισμός δαπανών που υπερβαίνει τα 140 εκατομμύρια ευρώ στους κανόνες δημοσιονομικής διαχείρισης και ανάθεσης συμβάσεων που ισχύουν για τους δήμους με αποτέλεσμα τη βελτιστοποίηση της οικονομικής διαχείρισης των λειτουργικών δαπανών και των δαπανών συντήρησης των σχολείων αλλά και τον πολλαπλασιασμό των παρεχόμενων υπηρεσιών προς τους μαθητές.

Το παρόν νομοσχέδιο βέβαια βελτιώνει ουσιαστικά και έναν άλλον ρόλο της τοπικής αυτοδιοίκησης πρώτου βαθμού καθώς με το άρθρο 41 δίνει στους δήμους πια την αρμοδιότητα της αποκομιδής απορριμμάτων κατά το τμήμα του οδικού δικτύου που διέρχεται εντός των ορίων τους. Επιτέλους, τέλος στη σύγχυση αλλά και το μπαλάκι αρμοδιοτήτων ανάμεσα στους δήμους και στις περιφέρειες όσον αφορά την καθαριότητα των δρόμων. Επιτέλους, νοικοκύρεμα σε μια πτυχή που δυστυχώς αποκαλύπτει έναν κακό καθρέφτη της κοινωνίας στη βιτρίνα της καθημερινότητας.

Κυρίες και κύριοι συνάδελφοι, απέναντι σε αυτή την αναγκαία νομοθετική ρύθμιση που εισάγει προς ψήφιση η Κυβέρνηση της Νέας Δημοκρατίας και η οποία ενδελεχώς συζητήθηκε στην αρμόδια επιτροπή όπου έχω την τιμή να προεδρεύω, η Αξιωματική Αντιπολίτευση εγείρει δυστυχώς ενστάσεις πιο πολύ -έχω την αίσθηση- για την τιμή των κομματικών όπλων παρά για την πολιτική ουσία ανακαλύπτοντας δήθεν κρυφή πρόθεση της Κυβέρνησης να δώσει υπερεξουσίες στους δημάρχους δήθεν πρόθεση να πριονίσει την παρουσία της αντιπολίτευσης -αυτό μάλλον αποτελεί έμμεση παραδοχή ήττας του ΣΥΡΙΖΑ στις επερχόμενες αυτοδιοικητικές εκλογές- και δήθεν απόπειρα ιδιωτικοποίησης των αρμοδιοτήτων της αυτοδιοίκησης λες και οι ΟΤΑ το 2023 πρέπει να μένουν δέσμιοι των αρτηριοσκληρωτικών, γραφειοκρατικών λογικών και των δυσλειτουργικών διοικητικών περιχαρακώσεων του περασμένου αιώνα. Η Κυβέρνηση της Νέας Δημοκρατίας όμως είναι αποφασισμένη να δώσει προστιθέμενη αξία και να αξιοποιήσει τα πολλά συγκριτικά πλεονεκτήματα της τοπικής αυτοδιοίκησης κάνοντας τη λειτουργία της ακόμη πιο διαφανή και τη συμμετοχή των δημοτών ακόμη πιο εποικοδομητική.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο και για την τήρηση του χρόνου.

Ολοκληρώνουμε τον κατάλογο των ομιλητών με τον κ. Νικόλαο Βλαχάκο από τη Νέα Δημοκρατία.

**ΝΙΚΟΛΑΟΣ ΒΛΑΧΑΚΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, αφού είμαι τελευταίος θα είμαι σύντομος. Συζητάμε σήμερα το νομοσχέδιο του Υπουργείου Εσωτερικών το οποίο αφορά μεταξύ άλλων την αναμόρφωση του συστήματος διακυβέρνησης οργανισμών τοπικής αυτοδιοίκησης πρώτου και δεύτερου βαθμού. Είχα την τύχη να ασχοληθώ πολλά χρόνια με την τοπική αυτοδιοίκηση -συγκεκριμένα από το 2006 έως και σήμερα- υπηρετώντας σε διάφορα πόστα με αποκορύφωση τις αυτοδιοικητικές εκλογές του 2019. Οι σαρωτικές αλλαγές στην αυτοδιοίκηση ξεκίνησαν με τους καλλικρατικούς δήμους, οι οποίοι ωστόσο δεν κατάφεραν να λύσουν προβλήματα επί της ουσίας και μάλλον δημιούργησαν πολύ περισσότερα.

Αυτή τη στιγμή η κατάσταση στην τοπική αυτοδιοίκηση είναι σχεδόν χαοτική θα μπορούσα να πω καθώς βρίσκονται σε ισχύ και οι τρεις νόμοι περί αυτοδιοίκησης: ο κώδικας των δήμων και κοινοτήτων, ο «ΚΑΛΛΙΚΡΑΤΗΣ» και ο «ΚΛΕΙΣΘΕΝΗΣ». Ο ένας προσπαθεί να θεραπεύσει, να συμπληρώσει τον άλλον με αρνητικά μάλλον αποτελέσματα.

Με το νομοσχέδιο που ψηφίζουμε σήμερα γίνεται μια γενναία προσπάθεια να επιτευχθεί σε γενικές γραμμές ένα νοικοκύρεμα της τοπικής αυτοδιοίκησης πρώτου και δεύτερου βαθμού ώστε να αποσαφηνιστούν, οριοθετηθούν κατά κάποιο τρόπο οι υποχρεώσεις και αρμοδιότητες δήμων και περιφερειών. Όπως όλοι γνωρίζουμε όλοι οι φορείς των διαφόρων υπουργείων εντάσσονται στον κρατικό προϋπολογισμό εμπίπτουν σε κεντρικό έλεγχο και έχουν συγκεκριμένο πλαίσιο διοίκησης σύμφωνα με το δημόσιο δίκαιο. Η αυτοδιοίκηση, αν και με την ευρεία έννοια ανήκει στο Υπουργείο Εσωτερικών, λειτουργεί αυτόνομα με δικό της προϋπολογισμό και με ανάλογη ευθύνη διαχείρισης τόσο των οικονομικών της υποθέσεων, όπως παραδείγματος χάριν η μισθοδοσία των δημοτικών υπαλλήλων, όσο και των περιουσιακών στοιχείων και πολλών άλλων αρμοδιοτήτων τοπικού κυρίως χαρακτήρα.

Όπως καταλαβαίνουμε όλοι, η διοίκηση στην αυτοδιοίκηση είναι μια δύσκολη εξίσωση. Μετά την ανάληψη καθηκόντων τού εκάστοτε δημάρχου, πρέπει να τεθούν ισχυρές βάσεις για μια δημιουργική θητεία. Αυτό προϋποθέτει σωστές επιλογές αντιδημάρχων, οι οποίοι θα είναι και οι άμεσοι συνεργάτες του και ταυτόχρονα διατήρηση ισορροπιών, ώστε να παραχθεί το απαιτούμενο έργο κατά τη θητεία του με όσο το δυνατόν λιγότερα προβλήματα.

Έρχομαι τώρα στο σημερινό νομοσχέδιο, το οποίο θεωρώ ότι έρχεται με σκοπό να αναβαθμίσει τις αυτοδιοικήσεις και να θεραπεύσει τυχόν δυστοκίες που προέκυψαν με τις παρελθοντικές νομοθετικές διατάξεις.

Συγκεκριμένα, θα αναφερθώ στο άρθρο 3, το οποίο προβλέπει ορισμό αντιδημάρχων από την επικρατούσα παράταξη, τους οποίους ορίζει ο ίδιος ο δήμαρχος μεταβιβάζοντάς τους αρμοδιότητες καθ’ ύλην και κατά τόπο. Τι πιο φυσιολογικό και ασφαλές από το να διαλέξει ο ίδιος δήμαρχος, ο αιρετός εκπρόσωπος του εκάστοτε τόπου, ο οποίος είναι και υπόλογος των δημοτικών πεπραγμένων, τους άμεσους συνεργάτες του, προκειμένου να υλοποιήσει το έργο για το οποίο τον εμπιστεύτηκαν οι ψηφοφόροι του; Πώς θα μπορέσει να δουλέψει σωστά ένας δήμαρχος όταν έχει έναν αντιδήμαρχο που δεν είναι συνεργάσιμος για δικούς του προφανείς λόγους, όπως ίσχυε έως σήμερα; Και, βέβαια, θεωρώ σωστό ότι πρέπει και μπορεί ο δήμαρχος να αλλάζει τον εκάστοτε αντιδήμαρχο όταν ο ίδιος κρίνει, εφόσον δεν έχει τη βοήθεια και στήριξη, η οποία απαιτείται χωρίς να χρειάζεται την οποιαδήποτε αιτιολόγηση.

Επίσης, σημαντική αναβάθμιση του θεσμού της Τοπικής Αυτοδιοίκησης θεωρώ και το άρθρο 4 του σημερινού νομοσχεδίου, το οποίο αφορά στην ανάδειξη προεδρείου του δημοτικού συμβουλίου. Με το παρόν άρθρο προτείνεται φανερή ψηφοφορία για ανάδειξη των εκπροσώπων από όλες τις παρατάξεις, γεγονός που ενισχύει τη διαφάνεια των θεσμών αντικαθιστώντας τη μέχρι σήμερα ανάδειξη εκπροσώπων με μυστική ψηφοφορία.

Επίσης, θετική εξέλιξη για τη λειτουργία των αυτοδιοικήσεων θεωρώ και τα άρθρα 8 και 9, με τα οποία γίνεται μεταξύ άλλων συγχώνευση-κατάργηση των παλιών επιτροπών των δήμων, της Οικονομικής, της Εκτελεστικής Επιτροπής και της Επιτροπής Ποιότητας Ζωής που μέχρι τώρα υπολειτουργούσαν. Για παράδειγμα, η εκτελεστική επιτροπή είχε εισηγητικό χαρακτήρα. Ο ρόλος της έχει πλέον αντικατασταθεί από τους διευθυντές και τους αντιδημάρχους.

Με το παρόν άρθρο του σημερινού νομοσχεδίου θεσμοθετείται η δημοτική επιτροπή, η οποία αποτελεί ένα νέο όργανο διοίκησης των δήμων που θα ασκεί όλες τις αρμοδιότητες των προηγούμενων επιτροπών συν κάποιες ακόμα διαχειριστικές με σκοπό την αποσυμφόρηση του δημοτικού συμβουλίου. Η νεοσυσταθείσα αυτή επιτροπή μαζί με το δημοτικό συμβούλιο και τον δήμαρχο θα αποτελούν τα νέα όργανα διοίκησης των δήμων. Γίνεται με αυτόν τον τρόπο ένα νοικοκύρεμα, καθώς θα υπάρχει πλέον μία μόνιμη επιτροπή, η οποία θα είναι υπεύθυνη για όλα τα ανωτέρω αντικείμενα και με αυτόν τον τρόπο θα βελτιωθεί η χαοτική κατάσταση που επικρατεί σήμερα στους δήμους όλης της χώρας. Συχνά βλέπουμε να φτάνουν θέματα και να μην μπορούν να αποφασίσουν σε ποια επιτροπή ανήκουν ή ακόμα χειρότερα να πρέπει ένα θέμα να περάσει από μία ή δύο ή και περισσότερες επιτροπές με αποτέλεσμα ή να χαθεί η ουσία στη διαδρομή ή να χαθούν οι υπηρεσίες ψάχνοντας τη λύση.

Θεωρώ ότι εκτός το νοικοκύρεμα που προανέφερα με τον τρόπο αυτόν θα επισπευσθούν και οι διαδικασίες ολοκλήρωσης των εργασιών που απαιτούνται για τον χειρισμό διαφόρων θεμάτων, καθώς η νεοσυσταθείσα δημοτική επιτροπή θα μπορεί να συνεδριάζει ανά τακτά χρονικά διαστήματα χωρίς περιορισμό των συνεδριάσεων ανά μήνα και να έχει κάθε φορά στην ημερήσια διάταξη θέματα διαφορετικού χαρακτήρα, τα οποία θα επιλύονται επί της συνεδριάσεως χωρίς περαιτέρω καθυστέρηση λόγω εξέτασής τους από μια επόμενη επιτροπή.

Τέλος, θα ήθελα να αναφερθώ στο άρθρο 27 του σημερινού νομοσχεδίου, το οποίο αφορά στην κατάργηση νομικών προσώπων δημοσίου δικαίου και Οργανισμών Τοπικής Αυτοδιοίκησης Α΄ βαθμού και μεταφορά αυτών ως σύνολο αρμοδιοτήτων οργανικών μονάδων και θέσεων προσωπικού στους ΟΤΑ Α΄ βαθμού.

Ως προς την κατάργηση νομικών προσώπων δημοσίου δικαίου ακούστηκαν διάφορες απόψεις κατά τις συνεδριάσεις των επιτροπών. Υπενθυμίζω ότι η πρώτη μεγάλη συγχώνευση των νομικών προσώπων έγινε με τον «ΚΑΛΛΙΚΡΑΤΗ» και, μάλιστα, χωρίς καμμία αιτιολόγηση. Τα περισσότερα από αυτά που παρέμειναν είναι υποστελεχωμένα και με πολλές υποχρεώσεις οικονομικές και μεγάλες δυσκολίες ως προς τον έλεγχο και τη διαφάνειά τους. Με το παρόν νομοσχέδιο καταργούνται αυτοδικαίως όλα τα νομικά πρόσωπα δημοσίου δικαίου και γίνεται πλήρης ενσωμάτωση στους δήμους.

Επιπλέον, στο παρόν άρθρο αναφέρονται όλες οι προβλεπόμενες απαιτούμενες ρυθμίσεις για την ένταξή τους στους δήμους, ώστε να μη διαταραχθεί ούτε μια μέρα η λειτουργία τους, χωρίς να χαθεί ούτε μία θέση εργασίας, χωρίς να χαθεί ούτε ένα υλοποιημένο πρόγραμμα επιχορήγησης. Με την προτεινόμενη διάταξη μεταφέρονται όλες οι αρμοδιότητες και το προσωπικό τους στους δήμους με την ίδια σχέση εργασίας, το ίδιο μισθολόγιο, δημιουργούνται προσωποπαγείς θέσεις εργασίας και ενισχύονται με αυτόν τον τρόπο οι δημοτικές αρχές με προσωπικό, το οποίο αποκτά ένα υγιές και ασφαλές εργασιακό καθεστώς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θέλω μόνο, κύριε Πρόεδρε.

Θεσμοθετείται για πρώτη φορά ενιαίος δημοτικός προϋπολογισμός και αποτρέπεται έτσι η μέχρι τώρα κατάτμηση του προϋπολογισμού των δήμων προς τα διάφορα νομικά πρόσωπα και τις κοινωφελείς επιχειρήσεις τους. Με την ένταξη των νομικών προσώπων μεταφέρονται αυτοδικαίως στους δήμους όλα τα δικαιώματα και οι υποχρεώσεις τους, τα περιουσιακά τους στοιχεία, ακόμα και οι νομικές ατασθαλίες τους. Επομένως, όλα αυτά που μέχρι σήμερα έπρεπε να διαχειριστεί το νομικό πρόσωπο αναλαμβάνουν υπηρεσία στους δήμους.

Άκουσα πολλές φορές τη λέξη «συγκέντρωση εξουσιών στον δήμο» κ.λπ.. Εγώ θεωρώ ότι πρόκειται για εξυγίανση και όχι για συγκεντρωτισμό. Με την εν λόγω ενσωμάτωση των νομικών προσώπων και των κοινωφελών επιχειρήσεων εξασφαλίζονται διαφανείς συνθήκες λειτουργίας και έξτρα κονδύλια για τους δήμους από την εκμετάλλευση των περιουσιακών τους στοιχείων, τα οποία ούτως ή άλλως ανήκαν στους δήμους με ένα ιδιόρρυθμο και δυσλειτουργικό καθεστώς.

Να τονίσουμε εδώ ότι δεν σταματά τίποτα, δεν κλείνει τίποτα. Απλά ο εκάστοτε δήμος θα έχει την ευθύνη για τη ρύθμιση λειτουργίας των εν λόγω φορέων. Θα υπάρχει ένας κεντρικός έλεγχος και διαχείριση εσόδων-εξόδων, ενώ ταυτόχρονα θα διασφαλίζονται άμεσα οι προμήθειες υλικοτεχνικού εξοπλισμού μέσω κεντρικών διαγωνισμών που προφανώς θα επιτυγχάνονται καλύτερες τιμές. Επίσης, η οικονομική διαχείριση θα γίνεται από τις οικονομικές υπηρεσίες του δήμου χωρίς τα επιπλέον έξοδα για εξωτερικούς λογιστές.

Επαναλαμβάνω, λοιπόν, ότι το σημερινό νομοσχέδιο δεν είναι συγκέντρωση εξουσιών, κύριοι συνάδελφοι, είναι τακτοποίηση και εξυγίανση της τοπικής αυτοδιοίκησης που μέχρι τώρα λειτουργεί σε μια χαοτική κατάσταση.

Ακούστηκε, επίσης, πολλές φορές η λέξη «ιδιωτικοποίηση». Ποια ιδιωτικοποίηση ακριβώς εννοείτε; Με την ενσωμάτωση των νομικών προσώπων ιδιωτικού δικαίου στους δήμους μιλάμε για μεταφορά αρμοδιοτήτων προς τον δήμο, δηλαδή από νομικά πρόσωπα ιδιωτικού δικαίου προς το δημόσιο. Άρα συμβαίνει ακριβώς το αντίθετο.

Θεωρώ, λοιπόν, ότι το σημερινό νομοσχέδιο πρέπει να ψηφιστεί από όλους μας, διότι μόνο θετικές αλλαγές μπορεί να φέρει στην πολύπαθη τοπική αυτοδιοίκηση.

Όσον αφορά τώρα για τον χρόνο που ψηφίζεται, λίγο πριν τις επερχόμενες αυτοδιοικητικές εκλογές, θεωρώ ότι είναι πολύ σωστό να γνωρίζει ο κάθε υποψήφιος πριν από αυτές τις αλλαγές, ώστε να ξέρει ποιος είναι ο τρόπος διακυβέρνησης και λειτουργίας του δήμου και της περιφέρειας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Προχωρούμε τώρα στις δευτερολογίες, εάν το επιθυμούν, των εισηγητών και των ειδικών αγορητών. Νομίζω ότι ένας χρόνος πέντε λεπτών αρκεί. Βεβαίως, αν θέλει κάποιος λίγο μπορεί να τον υπερβεί. Κάποιοι έχουν υπερβεί ήδη τον χρόνο τους νωρίτερα. Σε κάθε περίπτωση, θα ξεκινήσουμε με πέντε λεπτά και αν χρειάζεται κάποιος να ολοκληρώσει τη σκέψη του, θα του δίνεται ο απαραίτητος χρόνος.

Ξεκινάμε από την ειδική αγορήτρια της Πλεύσης Ελευθερίας, την κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, η κ. Κεραμέως μας μίλησε για ασφάλεια δικαίου, για λειτουργικότητα, εξορθολογισμό, λογοδοσία που το συγκεκριμένο νομοσχέδιο υπηρετεί. Μας εκθειάσατε την πρωτοπόρα διαδικασία της ηλεκτρονικής πύλης ως ψηφιακού εργαλείου που αποδεικνύει την περιβαλλοντική σας συνείδηση.

Πραγματικά, είναι κραυγαλέο να μιλάτε για περιβαλλοντική συνείδηση όταν σήμερα -είναι του Διονυσίου Αρεοπαγίτου, ημέρα εορτής- για την έκδοση ενός μεγαρόσημου, που έχετε ως Κυβέρνηση απαγορεύσει την έκδοσή τους πλέον και όταν αυτό συνέβαινε να εκδίδονται αποτυπώνοντας ένα μικρό χαρτάκι γραμματοσήμου, απαιτούνται τρεις τουλάχιστον σελίδες Α4. Μιλάμε για υποκρισία.

Μας τονίσατε πως στη σύγχρονη ψηφιακή εποχή ένα πολιτισμένο κράτος καθρεφτίζει στους Οργανισμούς Τοπικής Αυτοδιοίκησης την εξέλιξή του. Η Πλεύση Ελευθερίας δεν έχει ανάγκη από βερμπαλισμούς για να σας αποδείξει πως η αιφνίδια και ταχεία εισαγωγή ενός νομοσχεδίου προεκλογικά σε χρονική περίοδο ανείπωτων καταστροφών, που δεν έχουν ακόμα εκτιμηθεί ή και εντοπιστεί, κάθε άλλο παρά ενισχύει την ασφάλεια δικαίου. Χιλιάδες άνθρωποι έχουν καταστραφεί οικονομικά, έχουν χάσει ανθρώπους, ζώα, εργαλεία δουλειάς, παραγωγή και μπορείτε να μιλάτε για πολιτισμένο ψηφιακό κράτος; Πού απευθύνεστε; Μέσα από ποια γυάλινη σφαίρα επικοινωνείτε στους πολίτες που μας βλέπουν, μας ακούν το τι πραγματικά συμβαίνει;

Ποιο είναι το πρωτεύον; Η ψηφιακή ανάλυση των αποτελεσμάτων των εκλογών από την επίλεκτή σας «SINGULAR LOGIC» που ανέλαβε και πάλι τη διαδικασία των εκλογών με αδιαφανή τρόπο ή η ενίσχυση οικονομικά και ψυχολογικά των χιλιάδων βαλλομένων από τις κατακλυσμιαίες, πρωτόγνωρες καταστροφικές συνέπειες;

Δεν θα σας κουράσω με περισσότερες αναλύσεις. Για τα νομικά πρόσωπα δημοσίου δικαίου δεν είπε ποτέ κανείς ότι θα έπρεπε να παραμείνουν ως έχουν με το ισχύον καθεστώς. Απλά δεν δίνετε καθόλου τον χρόνο να γίνουν εκείνες οι εκτιμήσεις για το ποια νομικά πρόσωπα ενδεχομένως για κάποιον λόγο ήταν λειτουργικά και θα έπρεπε να παραμείνουν και ποια επιβάλλεται να καταργηθούν. Σε καμμία περίπτωση όμως στον χρόνο που δίνεται μέχρι το τέλος του έτους δεν δίνεται η ευκαιρία για να γίνουν επαρκώς οι μεταπτώσεις των αρμοδιοτήτων αρμοδίως και να γίνει ταυτόχρονα ο λογιστικός έλεγχος, η απόδοση ευθυνών και η απόδοση των οικονομικών τους.

Καταψηφίζουμε το εν λόγω νομοσχέδιο για όλους αυτούς τους λόγους που αναλύθηκαν τόσο από συναδέλφους άλλων Κοινοβουλευτικών Ομάδων όσο και εγώ η ίδια σας ανέπτυξα στη διάρκεια των επιτροπών.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία συνάδελφο.

Τώρα από την Κοινοβουλευτική Ομάδα της Νίκης τον λόγο έχει ο κ. Γεώργιος Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ:** Κύριε Πρόεδρε, μία λέξη θέλω να συμπληρώσω στην εισήγησή μου, ότι η Νίκη αντιμετωπίζει θετικά τις διατάξεις του άρθρου 50 για τη χορήγηση προκαταβολής στους δικαιούχους ενταγμένης πράξης για την αποκατάσταση ζημιών και του άρθρου 51 για τη μεταφορά μαθητών με μισθωμένα οχήματα των ΟΤΑ. Ήθελα να το συμπληρώσω για λόγους δικαιοσύνης, γιατί είναι σωστές διατάξεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Τώρα τον λόγο έχει από την Κοινοβουλευτική Ομάδα των Σπαρτιατών ο κ. Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Εμείς θεωρούμε ότι είναι σε θετική γραμμή οι αλλαγές που γίνονται, όμως δεν συμφωνούμε ούτε με τον χρόνο ούτε και με την εκπροσώπηση, έχουμε κάποιες διαφωνίες εν πάση περιπτώσει.

Εμείς θα ψηφίσουμε «παρών» στο νομοσχέδιο.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο ειδικός αγορητής από την Ελληνική Λύση κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, αξιότιμοι συνάδελφοι, αξιότιμες συναδέλφισσες, για άλλη μια φορά θα δηλώσουμε ότι πάγια θέση της Ελληνικής Λύσης είναι ότι η τοπική αυτοδιοίκηση θα πρέπει να είναι ακομμάτιστη και ακηδεμόνευτη. Πιστεύουμε ότι οι τοπικές κοινωνίες θα πρέπει να αναδεικνύουν εκείνους τους τοπικούς άρχοντες, οι οποίοι προέρχονται από την κοινωνία και δεν είναι κομματικές επιλογές.

Είναι πρακτική της Νέας Δημοκρατίας, αυτή είναι η πολιτική της, ότι θέλει να ποδηγετήσει την τοπική αυτοδιοίκηση. Και θα πρέπει να είμαστε ξεκάθαροι απέναντι στους Έλληνες πολίτες. Γιατί ενδιαφέρεται η Νέα Δημοκρατία και η Κυβέρνησή της να ποδηγετήσει την τοπική αυτοδιοίκηση σε αυτό το χρονικό σημείο; Γιατί η Νέα Δημοκρατία θέλει να δώσει υπερεξουσίες στον δήμαρχο και στον περιφερειάρχη; Γιατί θέλει στη δημοτική επιτροπή αλλά και στην περιφερειακή επιτροπή να δώσει όλες εκείνες τις εξουσίες, όλες εκείνες τις αρμοδιότητες για να λαμβάνονται κρίσιμες αποφάσεις; Διότι ακριβώς το μυαλό τους δεν είναι στη δημοκρατία, δεν είναι αν θέλετε στην κοινωνία και στη στόχευση να αναπτυχθεί η κοινωνία, αλλά αυτό που τους ενδιαφέρει είναι η εκμετάλλευση του Ταμείου Ανάκαμψης. Θέλουν να εκμεταλλευτούν με τους δικούς τους ανθρώπους αυτή την οικονομική δυνατότητα που παρέχεται από την Ευρώπη. Άρα, λοιπόν, επιδιώκουν πάση θυσία να έχουν τους δικούς τους ανθρώπους μέσα στην τοπική αυτοδιοίκηση και στην περιφερειακή αυτοδιοίκηση για να μπορέσουν να διαχειριστούν όλα αυτά τα κονδύλια προς όφελος δικών τους ανθρώπων και εκείνων που συνεργάζονται με την οικονομική ολιγαρχία. Θέλουν να δώσουν τη διαχείριση των απορριμμάτων, που είναι μια κερδοφόρα επιχείρηση, όχι σε επιχειρήσεις του δήμου, αλλά σε ιδιώτες, για να υπάρχει εκμετάλλευση αυτού του μεγάλου κεφαλαίου. Αυτό που την ενδιαφέρει τη Νέα Δημοκρατία είναι «το επιχειρείν».

Η πολιτική χρειάζεται να έχει ηθική. Εμείς θα την επαναφέρουμε, όταν θα μας δώσει τη δυνατότητα η ελληνική κοινωνία να κυβερνήσουμε, να έχουμε πραγματικά αυτεξούσιες τις τοπικές κοινωνίες. Είναι θεμέλιο της δημοκρατίας και της προόδου οι τοπικές κοινωνίες και θα πρέπει πραγματικά να στηρίζονται στις δικές τους δυνάμεις. Θα πρέπει να τις αποκλείσουμε από την κομματική καθοδήγηση. Θέλουμε μια ακηδεμόνευτη τοπική αυτοδιοίκηση.

Φρονούμε, λοιπόν, ότι αυτό το νομοσχέδιο δεν εξυπηρετεί τα συμφέροντα της τοπικής κοινωνίας και των Ελλήνων πολιτών. Εξυπηρετεί αποκλειστικά και μόνο τα κομματικά συμφέροντα της Νέας Δημοκρατίας, η οποία ελπίζει ότι στις επόμενες αυτοδιοικητικές και περιφερειακές εκλογές θα εκλέξει τους δικούς της κομματικούς ανθρώπους. Θέλουμε να πιστεύουμε ότι οι κοινωνίες θα έχουν αντιληφθεί ποια είναι τα συμφέροντα που διακυβεύονται στην τοπική και περιφερειακή αυτοδιοίκηση και θα στηρίξουν άξιους υποψηφίους οι οποίοι και οι οποίες θα προέρχονται από την τοπική κοινωνία.

Η Νέα Δημοκρατία ακόμα και με το προηγούμενο νομοσχέδιο για την τοπική αυτοδιοίκηση διατήρησε να υπάρχει υπερβολικός αριθμός υποψηφίων, να καλύπτονται οι θέσεις των υποψηφίων μιάμιση φορά πάνω σε σχέση με τις θέσεις οι οποίες προβλέπονται τόσο για τα δημοτικά συμβούλια όσο και για τα περιφερειακά συμβούλια. Γιατί; Ποιος ο σκοπός της, ποιος είναι ο στόχος της; Να αποδυναμώσει τη συμμετοχή ψηφοδελτίων τα οποία είναι ανεξάρτητα και ακηδεμόνευτα από κομματικές παρατάξεις. Γιατί μία παράταξη η οποία προέρχεται από την κοινωνία αδυνατεί να προσελκύσει τόσους πολλούς υποψηφίους με ποιότητα για να μπορέσει να ανταγωνιστεί τα κομματικά ψηφοδέλτια. Γι’ αυτόν τον λόγο η Ελληνική Λύση θα καταψηφίσει το παρόν νομοσχέδιο.

Κλείνοντας, δύο μόνο λόγια θα πω. Δεν δεχόμαστε μαθήματα για το πώς θα ασκήσουμε αντιπολίτευση. Είμαστε ένα κόμμα που ακολουθεί αυτόνομη πορεία, που απολογούμαστε μόνο στην κομματική μας βάση. Και όσο για την ψήφο μας αναφορικά με το θέμα που δημιουργήθηκε για τις ανεξάρτητες αρχές απολογούμαστε μόνο στους δικούς μας ψηφοφόρους. Σε εκείνους που μας έλεγαν «γιατί δεν σας βλέπουμε στα τηλεοπτικά κανάλια πανελλήνιας εμβέλειας; Γιατί δεν λέτε τις απόψεις σας όπως ακριβώς τις λέμε μεταξύ μας;» τους απαντούσαμε: γιατί υπάρχει το Εθνικό Συμβούλιο Ραδιοτηλεόρασης, υπάρχει ένας πρόεδρος, ο οποίος είναι εμμονικός τόσο με τον Πρόεδρο της Ελληνικής Λύσης όσο και με το κόμμα μας. Μας περιόριζε την ελευθερία έκφρασης, μας στερούσε τη δυνατότητα να προβάλλεται το κόμμα μας από τα πανελλήνιας εμβέλειας κανάλια. Και ήρθε η στιγμή που εμείς αποφασίσαμε και βρήκαμε την ευκαιρία να φύγουν αυτά τα μέλη από το Εθνικό Συμβούλιο Ραδιοτηλεόρασης. Εμείς κερδίσαμε. Δεν κάναμε καμμία συμμαχία με κανέναν. Εξυπηρετήθηκαν τα συμφέροντά μας και εμείς κερδίσαμε από αυτή την ψήφο. Δεν απολογούμαστε. Συνεχίζουμε τον αγώνα μας. Εμείς διεκδικούμε να έχουμε την ελευθερία της έκφρασης, να μη μας εμποδίζει καμμία ανεξάρτητη αρχή που ουσιαστικά εξυπηρετεί κομματικά και κυβερνητικά συμφέροντα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Από τη συζήτηση επιβεβαιώνονται τα επιχειρήματα που θέσαμε για την καταψήφιση του νομοσχεδίου: δημοτικά και περιφερειακά συμβούλια «γλάστρες», με δημάρχους και περιφερειάρχες παντοδύναμους, με δημοτικές και περιφερειακές επιτροπές υπερόργανα, που θα υλοποιούν απρόσκοπτα ως μέρος του κράτους τους σχεδιασμούς των επιχειρηματικών ομίλων.

Διαμορφώνονται μηχανισμοί ακόμα πιο εχθρικοί απέναντι στα λαϊκά συμφέροντα, τηλεδημοτικά συμβούλια, τηλεπεριφερειακά συμβούλια. Σε αυτά κάθε δύο μήνες θα μπορούν ίσως να εισάγουν κάποιο θέμα για συζήτηση οι δημοτικοί ή οι περιφερειακοί σύμβουλοι. Βεβαίως έχει γίνει μια τροπολογία πάνω σε αυτό το άρθρο και διασφαλίζει ότι από την Αντιπολίτευση θα έχουν πέντε θέματα να εισάγουν κι επτά για τον δήμο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Όχι, επτά και επτά.

**ΧΡΗΣΤΟΣ ΚΑΤΣΩΤΗΣ:** Όχι, δεν είναι επτά και επτά. Όταν έχει δύο η κοινότητα…

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Δώδεκα είναι…

**ΧΡΗΣΤΟΣ ΚΑΤΣΩΤΗΣ:** Δώδεκα είναι; Εντάξει, έστω αυτό.

Ωστόσο αυτό πάει να δικαιολογήσει το ότι στα υπόλοιπα δημοτικά συμβούλια δεν θα υπάρχει συζήτηση θεμάτων.

Αυτό που διασφαλίζεται είναι η υλοποίηση των ενωσιακών σχεδιασμών χωρίς εμπόδια, μοιράζοντας πόρους που προέρχονται από τον λαό στους διάφορους ομίλους ή επιλέγοντας έργα και υποδομές που συμφωνούνται και σε άλλο επίπεδο από αυτό του δημοτικού συμβουλίου.

Η κατάργηση των νομικών προσώπων δεν έχει ως στόχο τη βελτίωση των υπηρεσιών προς τους δημότες, αλλά την εμπορευματοποίηση, ιδιωτικοποίηση μέσω και των εργαλείων που έχετε συγκροτήσει, όπως οι ενδοενωσιακοί οργανισμοί και οι διάφορες Α.Ε..

Όσον αφορά τους εργαζόμενους, που οι ελλείψεις είναι τεράστιες, στην τροπολογία που καταθέσατε προβλέπεται, κύριε Υπουργέ, αύξηση του ποσού κινητικότητας των εργαζομένων από το 65% στο 80%.

Άρα, λοιπόν, διαψεύδεται και αυτό που λέτε για εργαζόμενους που θα ενταχθούν στο δήμο και θα αξιοποιηθούν. Αυτό διαψεύδεται, όταν εσείς εδώ λέτε ότι μπορείτε να φύγουν από τους δήμους.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Δυσκολεύει να φύγουν.

**ΧΡΗΣΤΟΣ ΚΑΤΣΩΤΗΣ:** Αυτό καλό είναι.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Κάνουμε και κάτι καλό.

**ΧΡΗΣΤΟΣ ΚΑΤΣΩΤΗΣ:** Επίσης, οι εργαζόμενοι με συμβάσεις ορισμένου χρόνου, που μέχρι τώρα ανανεώνονταν οι συμβάσεις τους, εργαζόμενοι με συμβάσεις έργου θα μείνουν άνεργοι. Αυτό είναι καθαρό. Το λέτε και εσείς, δεν μπορεί ο δήμος να ανανεώσει τη σύμβασή τους. Απαγορεύεται. Άρα, λοιπόν, πρέπει να τους πείτε ότι εσείς είστε τελειωμένοι. Τελειώσατε.

Πολιτισμός, αθλητισμός θα καταλήξουν με αυξημένη ανταποδοτικότητα, τέλη τέτοια δηλαδή για να πληρώνονται τα διάφορα οργανωτικά ζητήματα που θα ανατεθούν σε μάνατζερ και διάφορους εργολάβους εκδηλώσεων. Γιατί εκεί θα καταλήξουμε. Αυτή είναι η λύση που θα έχουν.

Σχολικές επιτροπές. Τα επιχειρήματα που ακούστηκαν για την κατάργησή τους, η αδιαφάνεια και η κακοδιαχείριση που επικαλείστε δεν δικαιολογείται από την τεράστια μείωση 40% που είναι την τελευταία δεκαετία. Αυτή ήταν η μείωση των πόρων προς τις σχολικές επιτροπές.

Για την παρακολούθηση των επιδόσεων των ΟΤΑ. Δεν μας εξέπληξε η συμφωνία που δήλωσε ο ΣΥΡΙΖΑ. Η λογική του κόστους-οφέλους, που θα αξιολογείται, οι υλοποιήσεις των επιχειρηματικών σχεδιασμών, η ανταποδοτικότητα, τα επιλέξιμα και μη επιλέξιμα έργα στους δήμους, στις περιφέρειες, είναι μια κοινή στρατηγική, η οποία είναι εχθρική στα λαϊκά συμφέροντα. Αυτή η κοινή στρατηγική οδήγησε στην ταύτιση, στα κομπρεμί, στις αλληλοστηρίξεις στις εκλογές, στη συμμετοχή στελεχών του ενός κόμματος στους συνδυασμούς του άλλου. Είσθε συγκοινωνούντα κόμματα, γιατί υπηρετείτε την ίδια στρατηγική.

Ο λαός οργίζεται με όλα όσα ζει. Ως αποτέλεσμα αυτής της πολιτικής πρέπει να δώσει απάντηση στον Πρωθυπουργό, που θέλει ο χάρτης να βαφτεί πάλι μπλε και στις δεκατρείς περιφέρειες όπως, λέει, και στους δήμους. Αλλά, για να το δούμε, όπως είναι σήμερα θα είναι μπλε ή τρικολόρε; Τι θα είναι η Κρήτη, δηλαδή; Ο ΣΥΡΙΖΑ θα λέει ότι είναι ροζ; Το ΠΑΣΟΚ θα λέει ότι είναι πράσινη; Και η Νέα Δημοκρατία θα λέει μπλε; Τρικολόρε; Και όπως θα είναι σε όλη την Ελλάδα σε πολλές τέτοιες περιοχές που είπαμε και στην πρωτολογία μας εδώ τα διάφορα κομπρεμί που έχουν γίνει.

Άρα, λοιπόν, εδώ ο λαός πρέπει να δώσει στις εκλογές ένα ηχηρό μήνυμα ότι δεν πάει άλλο με την πολιτική σας και να κοκκινίσει τις κάλπες, να γεμίσουν με κόκκινα γαρίφαλα.

Κύριε Υπουργέ, να πω και κάτι τελευταίο. Σας έκανα μία ερώτηση, σας την έχω δώσει. Αυτές οι εκλογές δεν θεωρούνται εθνικές και γι’ αυτό τα καταστήματα θα λειτουργήσουν κανονικά. Έτσι δηλώνει ο ΣΕΛΠΕ σε μία ανακοίνωσή του και καλούνται οι εργαζόμενοι την Κυριακή των εκλογών να πάνε για δουλειά που άλλοι θέλουν να πάνε να ψηφίσουν, άλλοι είναι υποψήφιοι, άλλοι θα είναι σε άλλες δραστηριότητες. Κι όμως, αυτοί στερούνται του δικαιώματος. Δεν μπορεί, λοιπόν, είστε Υπουργός Εσωτερικών και θα πρέπει εδώ να πάρετε μέτρα και αύριο να υπάρξει ανακοίνωση ότι την ημέρα των εκλογών δεν μπορεί να είναι ανοιχτά τα μαγαζιά. Το λέμε δηλαδή, γιατί είναι απαράδεκτο αν υπάρχει τέτοια ερμηνεία από το Υπουργείο Ανάπτυξης προς τον ΣΕΛΠΕ που την διακινεί μέσα στους εργαζόμενους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ειδική αγορήτρια του ΠΑΣΟΚ - Κίνημα Αλλαγής η κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, στην πρωτολογία μου δεν αφιέρωσα παρά μόνο νύξεις, αλλά καθόλου στην τοποθέτησή μου την κατάσταση στη Θεσσαλία, γιατί θεωρώ ότι τη γνωρίζετε.

Και επειδή ξέρω ότι είστε δραστήριος και ξέρω ότι την αυτοδιοίκηση και εσείς τη συμμερίζεστε, περιμένουμε πάρα πολλά από εσάς. Δεν έχω να πω τίποτα περισσότερο από το ότι βρισκόμαστε σε ώρα μηδέν. Να σας πω ότι πριν από λίγο μου έστειλαν μήνυμα οι άνθρωποι από το Σωτήριο της Λάρισας, είναι ένα από τα χωριά φάντασμα πια. Είναι στην Κάρλα, ακριβώς το είδατε. Και μου λένε, λοιπόν, ότι δεν έχουν πάρει ούτε ένα ευρώ αποζημιώσεων. Αυτό πρέπει να το δείτε οπωσδήποτε. Καταθέτω και σχετική ερώτηση, αλλά περισσότερο για υπόμνηση σας το λέω. Βρίσκονται σε ώρα μηδέν. Δεν έχουν στρώματα. Δεν έχουν ρούχα. Δεν έχουν φαγητό. Δεν υπάρχει απολύτως τίποτα.

Και να σας πω και κάτι και να ολοκληρώσω σε δευτερόλεπτα αυτή μου την τοποθέτηση για να συνεννοούμαστε. Δεν γίνεται αυτό να αντιμετωπιστεί από την Αθήνα. Και αυτό πρέπει να το συμφωνήσουμε, κύριε Υπουργέ. Πρέπει να το κάνουμε εκεί και να βάλουμε πλάτη, συνάδελφοι όλοι. Είναι ώρα μηδέν. Χάνεται μια ολόκληρη περιφέρεια. Φεύγουν τα παιδιά μας. Φεύγουν οι επιχειρήσεις. Δεν υπάρχουν σπίτια. Είναι οι γέροντες ακόμη μέσα στο γήπεδο. Δεν γίνεται από την Αθήνα. Να πάμε εκεί. Να πάμε όλοι μαζί. Να πάμε και εμείς. Να φύγουμε. Να κατασκηνώσουμε. Να μείνουμε. Θα χρειαστεί μήνες να το ξαναφτιάξουμε. Να κάνουμε υπερβάσεις. Δεν γίνεται, όμως, αυτό το πράγμα. Κατακλυζόμαστε από μηνύματα για πάσης φύσεως προβλήματα ό,τι μπορείτε να φανταστείτε. Συνεπώς, από αύριο θα πρέπει να συζητήσουμε για το σχέδιο που πρέπει να γίνει εκεί τοπικά και να ξεκινήσουμε αυτή την ιστορία σοβαρά.

Ξέρετε ένας λόγος που αυτό το νομοσχέδιο σκιάστηκε παρά τα καλοπροαίρετα πάντοτε αισθήματα που έχουμε οι άνθρωποι της αυτοδιοίκησης, όσοι θητεύσαμε εκεί, να πούμε «να, έρχεται μία αλλαγή και πρέπει να την υιοθετήσουμε», είναι και ο χρόνος, όπως σας είπαμε που γίνεται και ο τρόπος που γίνεται. Εγώ κάποιες παρατηρήσεις θέλω να κάνω μόνο.

Θέλω να σας πω ειλικρινά ότι σας άκουσα με πολύ μεγάλη προσοχή εσάς, κυρίως, κύριε Υπουργέ και την κ. Κεραμέως, η οποία ήταν γενικώς περιγραφική. Δηλαδή, έκανε ένα περίγραμμα του νομοσχεδίου. Δεν ένιωσα ότι το νομοσχέδιο το ένιωθε πάντως, για να είμαι ειλικρινής. Ενώ εσείς ένιωσα ότι το νιώθετε το νομοσχέδιο.

Σε κάθε περίπτωση προσπάθησα να μπω στα παπούτσια σας, να καταλάβω πώς το είδατε το πράγμα. Δηλαδή, να σκεφτώ μήπως εμείς δογματικά το αντιμετωπίζουμε το πράγμα; Μήπως έχουμε ιδεοληψία; Μήπως εσείς έχετε δίκιο και εμείς έχουμε άδικο; Μήπως οχυρωνόμαστε πίσω από την άρνησή μας, όπως είπατε και διάφοροι συνάδελφοι της Πλειοψηφίας είπαν; Και προσπάθησα να δω τα επιχειρήματα, τα οποία προβάλλατε.

Θέλω, όμως, να σας πω ειλικρινά, κύριε Υπουργέ, ότι έχουν μείνει ακόμη μέσα μου σκιές σε πράγματα, τα οποία δεν καταφέρατε να τα απαντήσετε σε μένα τουλάχιστον προσωπικά. Είπατε για τα νομικά πρόσωπα δημοσίου δικαίου, για παράδειγμα, ότι πολλά από αυτά υπολειτουργούν. Πολλά έχουν έναν υπάλληλο. Πολλά δεν έχουν και κανέναν. Άλλα δεν έχουν προϋπολογισμό. Άλλα δεν έχουν έργο. Και αυτά όλα, όμως, με τα εκείνα που ξεχώρισαν και είπαν ότι έχουν πολύ μεγάλο έργο και εκατομμύρια προϋπολογισμό όλα μαζί δεν τα έχετε και τα μικρά και τα μεγάλα και τα σπουδαία και τα ασήμαντα;

Από αυτή και μόνο την τοποθέτηση δεν προκύπτει ότι θα έπρεπε να υπάρχει ένας ελάχιστος διαχωρισμός; Δεν θα έπρεπε να υπάρχει μια α΄ και β΄ φάση για να μην έχουμε το παράδοξο μέχρι τις 15 Νοεμβρίου να πρέπει οι επερχόμενες αυτοδιοικητικές αρχές να αποφασίσουν εφ’ όλης της ύλης και επί των μικρών και ασήμαντων, αλλά και επί των μεγάλων και σπουδαίων;

Άρα, πώς να με πείσετε ότι έρχεστε με επιχείρημα; Και πώς να μας πείσετε για την ΚΕΔΕ; Το είπατε και αυτό, ότι η ΚΕΔΕ δεν είχε αντιρρήσεις επί της ουσίας. Η ΚΕΔΕ μας είπε: «Άστο για αργότερα, Λιβάνιε. Άσε μας τώρα να κάνουμε εκλογές στην ησυχία μας». Δεν είπε αυτό. Είπε: «Πρέπει να βάλουμε κριτήρια». Αυτό λείπει, τα κριτήρια.

Και πώς προκύπτουν τα κριτήρια; Να, τώρα που έρχεστε εσείς στα δικά μου τα παπούτσια! Τα κριτήρια έρχονται μόνο όταν υπάρχει αξιολόγηση. Άρα, λοιπόν, εδώ συγκλίνουν προφανώς οι απόψεις όλων ότι λείπει ένα βασικό στάδιο, που είναι το στάδιο της αξιολόγησης, προκειμένου μετά να μπουν τα κριτήρια και να επανατοποθετήσουμε σωστά δίπλα στους δήμους, αν είναι ανάγκη να υπάρχουν νομικά πρόσωπα και ποια νομικά πρόσωπα είναι ανάγκη να υπάρχουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, η λειτουργία των συλλογικών οργάνων. Κύριε Υπουργέ, πάμε πρόσω ολοταχώς για την κωδικοποίηση, χωρίς επιστροφή, ελπίζω γρήγορα. Πρέπει να το κάνουμε όλοι και πάλι λέω με υπερβατικό τρόπο, με συναίνεση. Είναι εθνικό θέμα πια. Το ζητάνε όλες οι πλευρές. Πρέπει να είμαστε όλοι πολύ προσεκτικοί, εσείς πιο πολύ, γιατί έχετε και την ευθύνη αυτής της ιστορίας.

Πηγαίνοντας στην κωδικοποίηση, όμως θα πρέπει να σταματήσετε, επειδή σήμερα αγγίζετε και τη λειτουργία των συλλογικών οργάνων, η οποία έχει ευτελιστεί. Δεν λέω ότι έχει ευτελιστεί με αυτό το νομοσχέδιο. Εγώ ήμουν νομαρχιακή και περιφερειακή σύμβουλος της αντιπολίτευσης είκοσι πέντε χρόνια, μαζί με πολλούς άλλους. Αφήστε εμένα. Οι άλλοι ήταν ικανοί, άξιοι. Να μιλήσω για τους άλλους ανθρώπους. Αναξιοποίητο πολιτικό προσωπικό που το έχουμε σε κάθε τόπο, που τώρα στις πλημμύρες ή στις πυρκαγιές θα ήταν πολύ χρήσιμοι οι άνθρωποι με τις γνώσεις τους και τις εμπειρίες τους, δίπλα στα Υπουργεία, δίπλα στις κυβερνήσεις, δίπλα στους οργανισμούς, στους φορείς. Είναι όλοι αναξιοποίητοι. Είναι άνθρωποι που έρχονται από την κοινωνία, εκλέγονται…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε, ευχαριστώ πάρα πολύ για την ανοχή σας.

…και δεν τους καλεί ποτέ κανείς να κάνουν τίποτα.

Με απλά λόγια, εκτός από τον δήμαρχο και τον περιφερειάρχη, τους αντιδημάρχους και τους αντιπεριφερειάρχες, το υπόλοιπο πολιτικό προσωπικό των αυτοδιοικητικών οργάνων δεν αξιοποιείται πουθενά.

Τέλος, ψηφίζουμε «ναι» στην τροπολογία παρά το πρώτο άρθρο στο οποίο έχουμε επιφύλαξη. Ξέρω όμως ότι ήταν στις παρατηρήσεις της ΚΕΔΕ. Όμως για το δεύτερο που αφορά τη Θεσσαλία και το τρίτο άρθρο επίσης που αφορά ΑΜΕΑ και μετακινήσεις μαθητών, αν και αυτό πρέπει να το λήξουμε κατά κάποιο τρόπο -πρέπει να παραχθεί μία διαδικασία, δεν μπορεί να συνεχιστεί αυτό με άγονους διαγωνισμούς, απευθείας αναθέσεις και δεν συμμαζεύεται, δεν είναι σοβαρή διαδικασία- θα ψηφίσουμε «ναι».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η εισηγήτρια του ΣΥΡΙΖΑ κ. Παναγιού Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, επί της τροπολογίας σας συμφωνούμε, είμαστε θετικοί. Δεν χρειάζεται να σπαταλώ χρόνο.

Επί του νομοσχεδίου, στις νομοθετικές βελτιώσεις σας θα ήθελα να επισημάνω τρία πράγματα. Πρώτον, δεν υιοθετήσατε την εκπροσώπηση των τριών πέμπτων στις επταμελείς δημοτικές επιτροπές. Εξακολουθείτε δηλαδή να μειώνετε την εκπροσώπηση των μειοψηφικών παρατάξεων και να δίδετε στην παράταξη του δημάρχου ένα ποσοστό 72% που ξεπερνά το 60% του εκλογικού σας νόμου.

Δεύτερον, δεν υιοθετήσατε την πρόταση του δικτύου ΦΟΔΣΑ, που σημαίνει ότι επιβαρύνετε ακόμη και τους πληγέντες δημότες ή στην καλύτερη περίπτωση τους δήμους μετόχους του ΦΟΔΣΑ. Τους ζητάτε δηλαδή να σηκώσουν αυτοί το βάρος της οικονομικής δαπάνης της αποκομιδής και επεξεργασίας των απορριμμάτων των πληγεισών περιοχών.

Και τι θα κάνουν; Δεν υπάρχουν άλλα κονδύλια, το ξέρετε πολύ καλά. Είναι ανταποδοτικά τέλη, άρα θα εξαναγκαστούν να κάνουν αύξηση των δημοτικών τελών γι’ αυτές τις υπηρεσίες καθαριότητας και διαχείρισης απορριμμάτων. Πείτε το, λοιπόν, καθαρά ότι τους προτείνετε να προβούν σε αύξηση των δημοτικών τελών.

Τρίτον, δεν κάνατε δεκτή την ένστασή μας για το άρθρο 41, όπου εμπλέκετε αντί να ξεκαθαρίζετε αρμοδιότητες μεταξύ των δύο βαθμών της αυτοδιοίκησης και βεβαίως πρόκειται για μία ακόμη φορά για μία αρμοδιότητα μεταφερόμενη στους δήμους χωρίς ουσιαστικούς πόρους.

Δεν διαπίστωσα, επίσης, ότι ευαισθητοποιηθήκατε, κατά τη διάρκεια της επεξεργασίας, αλλά και από τις τοποθετήσεις σας σήμερα, στις παρατηρήσεις των φιλοζωικών οργανώσεων. Βέβαια, δεν έχετε να επιδείξετε και σημαντικό έργο, αλλά είναι χαρακτηριστική η απραξία σας. Αναφερθήκατε μόνο στο υπό κατασκευή μητρώο που θα λειτουργήσει άμεσα, όπως είπατε, το αχρείαστο για μας μητρώο των δυόμισι εκατομμυρίων επιπλέον, μητρώο που υπήρχε, κύριε Υπουργέ, από το 2015 και μπορούσατε να το αναβαθμίσετε.

Κάνω έναν συνειρμό με τον φόβο που θα δημιουργήσετε για την παρακολούθηση των επιδόσεων των ΟΤΑ. Εύχομαι να μη χαθεί κι αυτό, αυτός ο κόμβος στον απώτατο ορίζοντα των υποσχέσεών σας και να προλάβετε να το υλοποιήσετε κατά τη διάρκεια αυτής της διακυβέρνησης.

Θα ήθελα και εγώ να επισημάνω δύο πράγματα ως απάντηση στην κυρία Υπουργό, την κ. Κεραμέως. Πραγματικά γνωρίζω ότι δεν έχει προϋπηρεσία στην αυτοδιοίκηση και φάνηκε αυτό που και η κ. Λιακούλη είπε, ότι δεν κατέχει το αντικείμενο. Ήταν μία, θα έλεγα, περιγραφική τοποθέτηση, αλλά απλή αριθμητική πρέπει να γνωρίζουμε όλοι.

Είπε στην ομιλία της ότι δεν απαιτούνται, δεν χρειάζονται οι δήμοι δέκα νομικά πρόσωπα. Είναι τριακόσιοι τριάντα δύο δήμοι, πεντακόσια τα νομικά πρόσωπα. Κατά συνέπεια, μην υπερβάλλουμε. Μιλάμε για ένα, δύο, τρία νομικά πρόσωπα ανά δήμο.

Επίσης συνεχίζω να θεωρώ ότι το νομοσχέδιο που φέρατε, κύριε Υπουργέ, είναι εκτός τόπου και χρόνου, καθορίζοντας ότι τόπος τελικά είναι η αυτοδιοίκηση η οποία εκφράστηκε για την αναβολή του νομοσχεδίου μέσα από τα θεσμικά της όργανα και χρόνος είναι η συγκυρία των αυτοδιοικητικών εκλογών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ταυτόχρονα θέλω να απαντήσω και στον κ. Πλεύρη ότι οι ενεργοί πολίτες, που συμμετέχουν στις αυτοδιοικητικές εκλογές, καμμία γνώση δεν έχουν -και πρέπει να το ομολογήσουμε αυτό, συνάδελφοι- του τι γίνεται αυτή τη στιγμή εδώ. Τρέχουν για την επικράτησή τους, για την εκλογή τους στα δημοτικά συμβούλια και στις τοπικές δημοτικές αρχές και δεν νομίζω ότι παρακολουθούν και πραγματικά γνωρίζουν τις ιδιομορφίες του νομοσχεδίου. Δυστυχώς θα τις μάθουν, όταν θα αναλάβουν καθήκοντα οι νέες δημοτικές αρχές την 1-1-2024. Και εκεί βέβαια φοβάμαι, κύριε Υπουργέ, ότι θα εξαναγκαστείτε σε αλλεπάλληλες παρατάσεις και τροποποιήσεις πιθανόν στην εφαρμογή του.

Θα ήθελα να πούμε δυο πράγματα. Τι κερδίζει πραγματικά η αυτοδιοίκηση με αυτό το νομοσχέδιο; Κατά την άποψή μου είναι μια διοικητική ταλαιπωρία που κερδίζει και μια σταδιακή μείωση προσωπικού, λόγω της κατάργησης των προσωποπαγών θέσεων των ΙΔΑΧ και χάνει όμως την αυτοτέλειά της ακόμη μια φορά...

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ να ολοκληρώσετε. Ήδη από την πρωτολογία σας έχετε καλύψει το μεγαλύτερο μέρος της δευτερολογίας σας και αυτό έχει επισημανθεί από τον Προεδρεύοντα τότε.

Παρακαλώ, ολοκληρώστε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ο κύριος Πρόεδρος μου είπε ότι δεν κατέγραψε τον παραπάνω χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Μιλήσατε είκοσι λεπτά και τριάντα δευτερόλεπτα στην πρωτολογία σας. Παρακαλώ, κλείστε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Αν τόσο πολύ σας ενοχλούν αυτά που λέω, κύριε Πρόεδρε, θα σταματήσω…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** …αλλά δείξατε ανοχή και στους προηγούμενους συναδέλφους.

**ΠΡΟΕΔΡΕΥΩΝ (Γεώργιος Γεωργαντάς):** Έδειξα ανοχή σε όσους δεν είχαν υπερβεί τον χρόνο, κυρία συνάδελφε. Παρακαλώ! Εδώ μέσα όλοι βλέπουμε ποιος υπερβαίνει και ποιος δεν υπερβαίνει τον χρόνο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Θέλετε να σταματήσω την πρότασή μου;

**ΠΡΟΕΔΡΕΥΩΝ (Γεώργιος Γεωργαντάς):** Την πρότασή σας, παρακαλώ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν είναι ωραία φαινόμενα αυτά μετά από μία τέτοια συζήτηση και την ταλαιπωρία και την κούραση που έχουν όλοι οι συνάδελφοι από το πρωί μέχρι τώρα στη διαδικασία.

Λέω, λοιπόν, ότι χάνει η αυτοδιοίκηση την αυτοτέλειά της ακόμα μια φορά, στο να αποφασίζει με τα συλλογικά της όργανα τα του οίκου της, το αν θα διατηρήσει ή όχι ένα νομικό πρόσωπο. Τι κερδίζουν οι μεταφερόμενοι εργαζόμενοι; Είναι σε μία επισφάλεια αν θα διατηρηθούν όλες οι θέσεις εργασίας. Τι κερδίζει το κράτος; Τίποτα αφού δεν προκύπτει άμεσα κανένα δημοσιονομικό όφελος.

Τι κερδίζει όμως η Κυβέρνηση; Δυστυχώς, κύριε Υπουργέ -και κλείνω- ήθελα να πω περισσότερα. Αυτό που κερδίζει τελικά είναι το να επιδεικνύει για μία ακόμα φορά ότι είναι ισχυρή στην απόφασή της να λειτουργήσει αυταρχικά και συγκεντρωτικά για την αυτοδιοίκηση.

Ευχαριστώ πολύ. Διακόπτω, κύριε Πρόεδρε, ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε, κυρία συνάδελφε.

Τώρα τον λόγο έχει ο εισηγητής της Νέας Δημοκρατίας κ. Ανδρέας Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, και εγώ θα ήθελα να αναφέρω ότι το μυαλό όλων μας είναι στους συμπολίτες μας στη Θεσσαλία, σε όλες τις πληγείσες περιοχές που δοκιμάζονται, σε όσους επιχειρούν, προσπαθώντας να αποκαταστήσουν υποδομές, περιουσίες, προσπαθώντας να διασώσουν κόσμο.

Ολοκληρώνεται μια διαδικασία, η οποία θα έλεγα ότι είναι υποδειγματική, με μια διαβούλευση δύο περίπου εβδομάδων, με παρατηρήσεις οι οποίες έγιναν κατά τη συζήτηση στις επιτροπές. Τέσσερις ημέρες συνεδρίασαν οι επιτροπές επί της αρχής, με ακρόαση φορέων επί των άρθρων. Η δεύτερη ανάγνωση, μια διαδικασία σύμφωνα με Κανονισμό της Βουλής, ήταν υποδειγματική, κάτι που αποτυπώνει τη λειτουργία της δημοκρατίας.

Και αναφέρομαι σε αυτό το οποίο θα έπρεπε να είναι αυτονόητο, αλλά ίσως δεν είναι για όλους. Το λέω αυτό γιατί σήμερα παρακολούθησε αυτή τη διαδικασία στην Ολομέλεια ο κ. Κασσελάκης, ο οποίος την προηγούμενη εβδομάδα μάς είχε αποκαλέσει τους Βουλευτές που κάνουμε αυτές τις διαδικασίες, που συνεισφέρουμε, που κάναμε και τροποποιήσεις και ενσωματώσαμε και κάποιες σωστές παρατηρήσεις, μάς αποκάλεσε χειροκροτητές. Νομίζω ότι αυτό δεν τιμά τον ίδιο, ο οποίος σήμερα χειροκρότησε και στη συνέχεια αποχώρησε.

Έρχομαι, λοιπόν, στο νομοσχέδιο. Δύο είναι οι μεγάλες σημαντικές εισφορές αυτού του νομοσχεδίου στην τοπική αυτοδιοίκηση: διαφάνεια και λογοδοσία, εξοικονόμηση πόρων με κατάργηση νομικών προσώπων. Ως προς τη διαφάνεια και τη λογοδοσία δύο είναι οι σημαντικές παρεμβάσεις. Είναι η ανά δίμηνο ειδική συνεδρίαση λογοδοσίας του δημοτικού συμβουλίου. Σε αυτό δεν νομίζω ότι θα έπρεπε να έχουμε αντιρρήσεις, και δεν άκουσα πολύ σοβαρές αντιρρήσεις. Άκουσα, για παράδειγμα, το γιατί δεν υπάρχει απαρτία. Μα, αν υπήρχε, αν προβλεπόταν απαρτία, τότε θα μπορούσε η πλειοψηφία να -εντός εισαγωγικών- «σαμποτάρει» αυτή τη συνεδρίαση λογοδοσίας, μη προσερχόμενη σε συνεδριάσεις, και με αυτόν τον τρόπο θα μπορούσε να δημιουργήσει κώλυμα. Δεν τη βάζουμε την απαρτία, δίνουμε όμως ένα κίνητρο, γιατί υπάρχει και η αποζημίωση, το δημοτικό συμβούλιο και το περιφερειακό να συμμετέχουν σε αυτή.

Διαδικτυακός κόμβος. Ποιος έχει αντίρρηση σε αυτό; Γιατί να μην βλέπουμε τι ανακύκλωση κάνει ο κάθε δήμος, γιατί να μην βλέπουμε τι δημοτικά τέλη πληρώνει ο καθένας, και με αυτόν τον τρόπο ο πολίτης να μπορεί να ενημερώνεται, να συγκρίνει και να επιβραβεύει αυτούς τους δήμους, οι οποίοι έχουν καλά αποτελέσματα; Εδώ θα έπρεπε όλοι να συμφωνήσουν ότι είναι μια πολύ σημαντική παρέμβαση και να πούμε και μπράβο. Είναι μια σημαντική καινοτομία.

Πάω τώρα στην εξοικονόμηση πόρων με την κατάργηση νομικών προσώπων. Ακούσαμε διάφορες εκφράσεις οι οποίες είναι πομπώδεις θα έλεγα, αλλά είναι άνευ περιεχομένου. Ακούσαμε για δήμαρχο-μάνατζερ. Μα, δεν θέλουμε να έχουμε μια ευελιξία; Εμείς το λέμε ξεκάθαρα. Εμείς θέλουμε κυβερνησιμότητα. Θέλουμε ευελιξία στον δήμαρχο. Θέλουμε να μπορεί να παίρνει αποφάσεις. Θέλουμε να υλοποιεί. Και νομίζετε εσείς τον ΣΥΡΙΖΑ, που μιλήσατε για δήμαρχο-μάνατζερ, ότι ο δήμαρχος δεν ελέγχει σήμερα τα νομικά πρόσωπα; Δηλαδή θα αποκτήσει περισσότερες εξουσίες αν έρθουν οι εξουσίες, οι αρμοδιότητες των νομικών προσώπων στους δήμους; Ούτε και αυτό νομίζουμε ότι ισχύει. Εμείς θέλουμε κυβερνησιμότητα. Δεν δίνουμε επιπλέον αρμοδιότητες με το να μεταφερθούν οι αρμοδιότητες των νομικών προσώπων στον δήμο. Το αντίθετο συμβαίνει. Με αυτόν τον τρόπο υπάρχει και καλύτερος έλεγχος. Υπάρχει το δημοτικό συμβούλιο. Υπάρχουν και οι διαδικασίες.

Κατάργηση, λέει, πολιτιστικών και αθλητικών δραστηριοτήτων. Το ακούσαμε και αυτό. Απάντησε νομίζω πολύ ξεκάθαρα Υπουργός. Μα, υπάρχουν οι διευθύνσεις των δήμων που μπορούν να ασκήσουν αυτές τις αρμοδιότητες. Και υπάρχουν και δήμοι με συγκεκριμένα παραδείγματα που μπορούν να το κάνουν αυτό το πράγμα. Γιατί δηλαδή δεν μπορεί να ασκήσει αυτή την αρμοδιότητα ο δήμος και μπορεί ένα νομικό πρόσωπο ιδιωτικού δικαίου; Μπορεί να το πει αυτό το ΚΚΕ;

Ακούσαμε να λέτε ότι θίγονται οι εργαζόμενοι. Μα, νομίζω ότι εξηγήσαμε ότι όλα τα δικαιώματα τα οποία είχαν, θα έχουν και τώρα. Συμβάσεις, λέει, που λήγουν πώς θα ανανεωθούν; Όπως η ίδια νομοθεσία ισχύει και για τα νομικά πρόσωπα, η ίδια νομοθεσία ισχύει και για τον δήμο. Όπως, λοιπόν, θα μπορούσαν να ανανεώσουν νομικά πρόσωπα, το ίδιο δικαίωμα θα έχουν και οι δήμοι.

Αντιδράσεις από τους φορείς, λέει. Καταπέλτης, ακούσαμε, το έγγραφο της ΠΟΕ-ΟΤΑ. Η ΠΟΕ-ΟΤΑ δεν εξέφρασε σοβαρές αντιρρήσεις, κάποιες επιφυλάξεις μόνο. Ο σύλλογος εργαζομένων στα ΚΔΑΠ είπε ότι ικανοποιούνται πάγια αιτήματα. Τι λέει η ΠΟΕ-ΟΤΑ; Η ΠΟΕ-ΟΤΑ μιλάει για έλλειψη προσωπικού στους δήμους. Το ξέρουμε. Το αναγνωρίζουμε. Θα γίνουν προσπάθειες να καλυφθεί. Δεν αντιμετωπίζεται με αυτό το νομοσχέδιο. Ούτε θίγεται κάποια θέση εργασίας με αυτό το νομοσχέδιο. Ακούσαμε για ελλιπή διαβούλευση. Όμως, δύο εβδομάδες ήταν στη διαβούλευση το νομοσχέδιο. Και τι λέει; Λέει: γιατί δεν καταργείτε και τις αναπτυξιακές εταιρείες; Δεν λέει γιατί καταργείτε νομικά πρόσωπα. Λέει: γιατί δεν καταργείτε τις αναπτυξιακές εταιρείες; Που σημαίνει ότι είναι αυτό το αίτημά τους, να καταργήσουμε τα νομικά πρόσωπα.

Τέλος, νομίζω ότι το νομοσχέδιο αυτό είναι η αρχή μιας σειράς μεταρρυθμίσεων που θα αλλάξουν την τοπική αυτοδιοίκηση και θα οδηγήσουν σε αναβάθμιση της λειτουργίας της. Και χαίρομαι που ακούσαμε και από το στόμα του Υπουργού ότι θα έχουμε και παρέμβαση για την εποπτεία στους Οργανισμούς Τοπικής Αυτοδιοίκησης, και βέβαια ένα πάγιο αίτημα, έναν ενιαίο κώδικα.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώνουμε τη συζήτηση του νομοσχεδίου με την τελική τοποθέτηση του Αναπληρωτή Υπουργού Εσωτερικών του κ. Θόδωρου Λιβάνιου.

Έχετε πέντε λεπτά, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε. Δύο λεπτά θα χρειαστώ μόνο.

Δύο παρατηρήσεις θα κάνω μόνο πάνω σε αυτά που ακούστηκαν στις καταληκτικές τοποθετήσεις των εισηγητών και των ειδικών αγορητών. Κατ’ αρχάς, οι θέσεις εργασίας των δήμων μεταφέρονται με την ίδια σχέση που υπήρχε στο νομικό πρόσωπο: ό,τι είναι οργανική, έρχεται ως οργανική, ό,τι είναι προσωποπαγής έρχεται ως προσωποπαγής. Ποια είναι η σημαντική διαφορά; Είναι ότι με τον νέο οργανισμό θα μπορούν να συστήσουν οργανικές θέσεις πλέον και να μετατραπούν αυτομάτως σε προσωποπαγείς οργανικές. Μια παρατήρηση.

Δεύτερη παρατήρηση η διάταξη για τους ΦΟΣΔΑ είναι ένα συγκεκριμένο παράδειγμα. Δεν έχει σχέση με την αποκομιδή των απορριμμάτων, έχει σχέση με το τέλος που πληρώνουν οι δήμοι στο ΦΟΣΔΑ. Το είπα το παράδειγμα. Στον Δήμο Παλαμά ζητήσαν -αν δεν κάνω λάθος και αν θυμάμαι σωστά το νούμερο- 1,5 εκατομμύριο ευρώ για να πάνε τα στρώματα των ανθρώπων και τα έπιπλα στο ΧΥΤΑ. Και δίνουμε τη δυνατότητα. Και το ερώτημα ήταν: μπορούσε να τα κάνει δωρεάν ο ΧΥΤΑ; Δεν μπορούσε γιατί δεν είχε νομοθετικό πλαίσιο. Του δίνουμε τη δυνατότητα να τα πάρει δωρεάν αυτά. Δεν θα έχει επιβάρυνση στη λειτουργία του. Δεν είναι κάτι το οποίο θα ταλαιπωρήσει τον ίδιο τον ΦΟΣΔΑ.

Εγώ, κλείνοντας, θέλω να σας ευχαριστήσω, τους εισηγητές, τους ειδικούς αγορητές, όλους τους Βουλευτές που μίλησαν. Η κριτική καλό είναι να γίνεται και να ακούγεται. Μπορεί να υπάρχουν διαφορετικές προσεγγίσεις, νομίζω όμως ότι όλοι συμφωνούμε ότι όλοι έχουμε το άγχος για την καλύτερη ζωή των τοπικών μας κοινωνιών.

Και ειλικρινά σε αυτό το νούμερο που ακούστηκε πολλές φορές, κυρία Λιακούλη, σε πέντε ημέρες που ανοίγουν οι κάλπες, να προσέλθουν όλοι να ψηφίσουν για την επόμενη πενταετία αυτόν που κρίνουν ότι είναι καλύτερος να διαχειριστεί τις τύχες του τόπου τους. Και να το κάνουν ανεξαρτήτως κομματικών πεποιθήσεων, να διαλέξουν τα προγράμματα που θα παρουσιαστούν, να διαλέξουν τους συμβούλους που θα τους εκπροσωπήσουν. Και να ξέρουν ότι είναι μια πάρα πολύ σημαντική απόφαση για την επόμενη πενταετία.

Και νομίζω ότι αυτό που θα ενισχύσει τις δημοτικές και περιφερειακές αρχές που θα εκλεγούν σε λίγες ημέρες, θα είναι η ισχυρή συμμετοχή. Οπότε καλό θα είναι να ψηφίσουμε όλοι, να προσέλθουμε στις κάλπες, προκειμένου να εκλέξουμε τους δημάρχους της περιφέρειάς μας.

Ευχαριστώ πάρα πολύ όλους για τη συνεργασία.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εσωτερικών: «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης α΄ και β΄ βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, πενήντα άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης α’ και β’ βαθμού, κατάργηση νομικών προσώπων δημοσίου δικαίου και δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 7, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 8, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 17, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 30, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 38, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 41, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Υπ. τροπολογία 21/3/2.10.2023 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο, όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
|  |
|  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Εσωτερικών: «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης α΄ και β΄ βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 596α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 23.55΄ λύεται η συνεδρίαση για αύριο, ημέρα Τετάρτη 4 Οκτωβρίου 2023 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την Ενιαία Λίστα Χειρουργείων και άλλες επείγουσες διατάξεις», σύμφωνα με τη συμπληρωματική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**