Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Λ΄

Παρασκευή, 29 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Μπουρχάν Μπαράν , σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 2 Οκτωβρίου 2023, σελ.   
2. Συζήτηση επικαίρων ερωτήσεων:   
 α) Προς τον Υπουργό Εξωτερικών:   
 i. με θέμα: «Συνάντηση Πρωθυπουργών Ελλάδος - Τουρκίας και κρυφή ατζέντα διαπραγματεύσεων», σελ.   
 ii. με θέμα: «Η πρόσφατη συνάντηση του Πρωθυπουργού με τον Τούρκο Πρόεδρο στη Νέα Υόρκη», σελ.   
 β) Προς τον Υπουργό Αγροτικής Ανάπτυξης και Τροφίμων με θέμα «Αφανίζεται η κτηνοτροφία στη Θεσσαλία. Αναπλήρωση ζωικού κεφαλαίου και αναπροσαρμογή της ασφαλιζόμενης αξίας αυτού», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας Θρησκευμάτων και Αθλητισμού, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, Παιδείας Θρησκευμάτων και Αθλητισμού και Υγείας καθώς και ο Υφυπουργός Πολιτισμού κατέθεσαν στις 27/9/2023 σχέδιο νόμου: «Ρυθμίσεις για την αντιμετώπιση της πανδημίας του κορωνοϊού covid-19, την ενίσχυση της προστασίας της δημόσιας υγείας και των υπηρεσιών υγείας, το Ηλεκτρονικό Σύστημα Παρακολούθησης της Διακίνησης Φαρμάκων, την Ενιαία Λίστα Χειρουργείων και άλλες επείγουσες διατάξεις», σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
  
Β. Επί των επικαίρων ερωτήσεων:  
 ΓΕΡΑΠΕΤΡΙΤΗΣ Γ. , σελ.   
 ΚΑΖΑΜΙΑΣ Α. , σελ.   
 ΚΕΛΕΤΣΗΣ Σ. , σελ.   
 ΚΟΚΚΑΛΗΣ Β. , σελ.   
 ΣΤΙΓΚΑΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Λ΄

Παρασκευή 29 Σεπτεμβρίου 2023

Αθήνα, σήμερα στις 29 Σεπτεμβρίου 2023, ημέρα Παρασκευή και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ.**

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-9-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΘ΄ συνεδριάσεώς του, της Τετάρτης 27 Σεπτεμβρίου 2023, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών και επείγουσες διατάξεις για την εύρυθμη λειτουργία της αγοράς»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση του σημερινού δελτίου των επικαίρων ερωτήσεων επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 2 Οκτωβρίου 2023 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 157/22-9-2023 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας. «ΣΥΡΙΖΑ - Προοδευτική Συμμαχία» κ. Αικατερίνης (Κατερίνας) Νοτοπούλουπρος την Υπουργό Εσωτερικών, με θέμα: **«**Αποκλεισμός χιλιάδων παιδιών από τα κέντρα δημιουργικής απασχόλησης παιδιών (ΚΔΑΠ)».

2. Η με αριθμό 161/22-9-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ (Μανώλη) Χριστοδουλάκηπρος τον Υπουργό Προστασίας του Πολίτη, με θέμα: « Πλήγμα στο αίσθημα ασφάλειας των πολιτών της ανατολικής Αττικής από το περιστατικό σοβαρής εγκληματικότητας στην περιοχή της Αρτέμιδας».

3. Η με αριθμό 170/25-9-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Υγείας, με θέμα: «Για την ασφαλή και απρόσκοπτη λειτουργία του «Βενιζέλειου» Γενικού Νοσοκομείου Ηρακλείου».

4. Η με αριθμό 154/19-9-2023 επίκαιρη ερώτηση του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Εθνικής Οικονομίας και Οικονομικών, με θέμα: «Επανόρθωση ζημίας του δημοσίου από τον διακανονισμό οφειλών της ΕΥΔΑΠ κατά το 2020 - 2022, περίοδο υπαγωγής της στο Υπερταμείο, επέκταση υπηρεσιών συντήρησης και αποτροπή της ιδιωτικοποίησής της μέσω Συμπράξεων Δημοσίου Ιδιωτικού Τομέα (ΣΔΙΤ)».

5. Η με αριθμό 153/ 19-9-2023 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Εθνικής Άμυνας, με θέμα: «Πέντε νεκροί Έλληνες στην Λιβύη, μεταξύ αυτών και τρεις Αξιωματικοί. Πολλά και αναπάντητα τα ερωτήματα».

6. Η με αριθμό 165/24-9-2023 επίκαιρη ερώτηση του Βουλευτή Λαρίσης της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας, με θέμα: «Καταστροφές λόγω των πλημμυρών στο αεροδρόμιο στρατιωτικών ελικοπτέρων στο Στεφανοβίκειο».

7. Η με αριθμό 152/18-9-2023 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία, προς τον Υπουργό Ανάπτυξης, με θέμα: «Η αισχροκέρδεια στα τρόφιμα στις πληγείσες περιοχές της Θεσσαλίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 158/22-9-2023 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη (Μίλτου) Ζαμπάρα προς τον Υπουργό Υγείας, με θέμα: «Τραγικές ελλείψεις στο Νοσοκομείο Αγρινίου».

2. Η με αριθμό 163/22-9-2023 επίκαιρη ερώτηση του Βουλευτή Ηλείας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Μιχαήλ Κατρίνη προς τον Υπουργό Ανάπτυξης, με θέμα: «Πλημμύρα ανατιμήσεων οδηγεί σε αδιέξοδο χιλιάδες νοικοκυριά».

3. Η με αριθμό 171/25-9-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Υγείας, με θέμα: «Για την κατάσταση του Γενικού Νοσοκομείου Σητείας».

4. Η με αριθμό 169/25-9-2023 επίκαιρη ερώτηση του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά προς τον Υπουργό Προστασίας του Πολίτη, με θέμα: «Απόπειρα ανθρωποκτονίας από τάγμα εφόδου αριστερών κατά του εβδομήντα ενός ετών δικηγόρου παρ’ Αρείω Πάγω Σωτηρίου Μεταξά στο Πεδίον του Άρεως στις 14-9-2023, λόγω ότι ανήκει ως οργανικό στέλεχος στο κόμμα Σπαρτιάτες».

5. Η με αριθμό 174/25-9-2023 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερία» κ. Ελένης Καραγεωργοπούλου προς τον Υπουργό Περιβάλλοντος και Ενέργειας,με θέμα: «Παράνομη εγκατάσταση φωτοβολταϊκών πάρκων στους ορεινούς όγκους της Λαυρεωτικής».

6. Η με αριθμό 164/23-9-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου Νικολαΐδη προς τον Υπουργό Υγείας, με θέμα: «Έλλειψη ψυχιάτρου στο Κέντρο Ψυχικής Υγείας (ΚΨΥ) του Γενικού Νοσοκομείου Δράμας».

7. Η με αριθμό 172/25-9-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Υγείας, με θέμα: «Για την ασφαλή και απρόσκοπτη λειτουργία του Πανεπιστημιακού Γενικού Νοσοκομείου Ηρακλείου (ΠΑΓΝΗ)».

8. Η με αριθμό 167 /25-9-2023 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς την Υπουργό Κοινωνικής Συνοχής και Οικογένειας μεθέμα: «Οι εξοντωτικές για τον οικογενειακό προϋπολογισμό τιμές των ενοικίων στην Αθήνα και σε όλη την Ελλάδα».

9. Η με αριθμό 168 /25-9-2023 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς την Υπουργό Κοινωνικής Συνοχής και Οικογένειας μεθέμα: «Αντιμετώπιση σεξουαλικής παρενόχλησης στο στενό και ευρύτερο δημόσιο τομέα».

10. Η με αριθμό 177/25-9-2023 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Χρηστίδη προς τον Υπουργό Μετανάστευσης και Ασύλου, με θέμα: «Κίνδυνος για σοβαρή διατάραξη της ομαλής λειτουργίας των υπηρεσιών του Υπουργείου Μετανάστευσης και Ασύλου από τη μη ανανέωση των συμβάσεων των εργαζομένων του που λήγουν στις 31-12-2023».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 149/20-7-23 ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ (Μανώλη) Χριστοδουλάκηπρος τον Υπουργό Υγείας, με θέμα: «Επιτακτική αναγκαιότητα η ανέγερση γενικού νοσοκομείου στην ανατολική Αττική».

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής ενημερώνει το Σώμα, ότι στο πλαίσιο του κοινοβουλευτικού ελέγχου οι επίκαιρες ερωτήσεις που θα συζητηθούν σήμερα είναι οι εξής:

Οι υπ’ αριθμόν 162/22-9-2023 και 178/25-9-2023 επίκαιρες ερωτήσεις οι οποίες θα απαντηθούν από τον Υπουργό Εξωτερικών κ. Γεώργιο Γεραπετρίτη.

Η υπ’ αριθμόν 160/22-9-2023 επίκαιρη ερώτηση η οποία θα απαντηθεί από τον Υφυπουργό Αγροτικής Ανάπτυξης και Τροφίμων κ. Σταύρο Κελέτση.

Τώρα θα συζητηθεί η τρίτη με αριθμό 162/22-9-2023 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Σπαρτιάτες» και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Εξωτερικών, με θέμα: «Συνάντηση Πρωθυπουργών Ελλάδος - Τουρκίας και κρυφή ατζέντα διαπραγματεύσεων».

Παρακαλώ πολύ, κύριε Πρόεδρε, έχετε τον λόγο για δύο λεπτά για την πρωτολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Καλημέρα.

Κύριε Υπουργέ, με βάση την ιστορική αναξιοπιστία της Τουρκίας, την οποία έχει αποδείξει αλλεπάλληλες φορές στο παρελθόν, προσπαθείτε να μας παρουσιάσετε τη συνάντηση, που είχαν τα κυβερνητικά στελέχη και εσείς και ο κ. Πρωθυπουργός ως την αρχή του τέλους όλων των προβλημάτων με την γείτονα χώρα.

Στην ουσία, το μόνο που έχουμε διαπιστώσει είναι, παρ’ όλη την προπαγάνδα και την πλύση εγκεφάλου που έχουν κάνει τα μέσα μαζικής ενημέρωσης γι’ αυτή τη συνάντηση, ότι με την Τουρκία μας χωρίζουν μεν μικρές διαφορές, αλλά θα πρέπει να τα βρούμε λόγω καλής γειτονίας ή λόγω αφόρητων πιέσεων φίλων και συμμάχων -που δεν το λέτε- ή γιατί έχουν κι αυτοί ακρογιαλιές, όπως δήλωσε στο παρελθόν και η κ. Μπακογιάννη. Και αντί να επεκτείνουμε τα χωρικά μας ύδατα στα δώδεκα ναυτικά μίλια, υποχωρούμε συνεχώς στις παράλογες απαιτήσεις της Τουρκίας.

Παράλληλα, μάς στέλνουν χιλιάδες λαθρομετανάστες στα νησιά μας με κάθε μέσο, θέλουν αναθεώρηση της Συνθήκης της Λωζάνης, μετέτρεψαν σε τζαμί την Αγιά Σοφιά μας, παραβιάζουν συνεχώς τα σύνορά μας, μάς απειλούν καθημερινά με casus belli και μας υποχρεώνουν να δεχθούμε de facto το παράνομο τουρκολιβυκό μνημόνιο, που είναι κατά παράβαση αντίθετο με τους διεθνείς κανόνες.

Γενικά συμπεριφέρονται ως νταήδες και εμείς καθόμαστε όχι μόνο να τους κοιτάμε, αλλά τους φτιάχνουν και ισλαμικό τέμενος. Επίσης, καμμιά κουβέντα δεν γίνεται για την κατοχή του 37% της Κύπρου και για τους χίλιους εξακόσιους αγνοούμενους ή αγνοημένους από το ελληνικό κράτος. Επίσης, ζητούν επιτακτικά την αποστρατικοποίηση των νησιών μας, όπου η Κυβέρνησή σας με δόλιο τρόπο απομάκρυνε τα κύρια οπλικά συστήματα από αυτά, με το πρόσχημα ότι θα σταλούν μέσα στην Ουκρανία και ότι θα αντικατασταθούν με άλλα, τα οποία δεν πήγαν ποτέ.

Η Κυβέρνηση της Νέας Δημοκρατίας από τη μεριά της προσπαθεί να αποπροσανατολίσει την κοινή γνώμη ότι δήθεν δείχνει αποφασιστικότητα, αλλά στην ουσία είναι αμήχανη και υποκύπτει στα θέλω και στις πιέσεις της Τουρκίας σαν να προσπαθεί να αποκρύψει κάτι και μάλιστα, αποφεύγει να ενημερώσει τα κόμματα για το τι ακριβώς συμβαίνει πραγματικά. Δεν απαντά με υψηλούς τόνους στην Τουρκία και περιμένει να επέμβουν οι σύμμαχοι και οι εταίροι για να μην έχουμε δυσάρεστες εξελίξεις.

Τα ερωτήματα είναι, κύριε Υπουργέ: Τι πραγματικά ειπώθηκε στη συνάντηση και αν έγιναν εξαρχής σαφείς οι προθέσεις μας στην Τουρκία και ότι δεν πρόκειται να παραχωρηθεί ούτε μία σπιθαμή ελληνικής γης ή εκμετάλλευσης θαλάσσιας ζώνης, όπως να μη δημιουργηθούν δύο κράτη στην κατεχόμενη Κύπρο. Για ποιους λόγους ο κύριος Πρωθυπουργός δεν συγκαλεί συμβούλιο πολιτικών Αρχηγών, ώστε να υπάρξει ενημέρωση για την πορεία των συνομιλιών με την Τουρκία, να εκφραστούν οι απόψεις των πολιτικών Αρχηγών και να υπάρχει ομόφωνη απόφαση και συναίνεση ανάμεσα στις πολιτικές δυνάμεις γι’ αυτά τα σοβαρά εθνικά θέματα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ, κύριε Πρόεδρε.

Κύριε Υπουργέ, παρακαλώ, έχετε τρία λεπτά για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Κύριε Πρόεδρε, ευχαριστώ πολύ για την επίκαιρη ερώτηση. Στα δύο ερωτήματα τα οποία θέσατε, θα ήθελα να έχω σαφείς απαντήσεις.

Το πρώτο είναι ότι η ελληνική διπλωματία, η ελληνική εξωτερική πολιτική είναι εξωτερική πολιτική αρχών. Δεν στηρίζεται σε βουές, αλλά στηρίζεται σε αρχές. Κατά τούτο ήμασταν εξαρχής σαφείς ότι η ελληνική θέση είναι ότι επιθυμούμε σχέσεις φιλίας και καλής γειτονίας, που είναι συνθήκη για την ειρήνη και για την ευημερία. Όμως, δεν πρόκειται ποτέ να υπάρξει η οποιαδήποτε υποχώρηση σε ό,τι αφορά ζητήματα κυριαρχίας, ενόσω δε στο ζήτημα της Κύπρου ήμασταν εξαιρετικά σαφείς ότι για την ελληνική Κυβέρνηση η οποία είναι απολύτως συντεταγμένη με την κυπριακή Κυβέρνηση, δεν πρόκειται να υπάρξει συζήτηση για λύση δύο κρατών, αλλά εμμένουμε στη βασική θέση που είναι και εθνική θέση εξωτερικής πολιτικής, ότι η λύση θα πρέπει να βρεθεί μέσω διαλόγου, ο οποίος διάλογος θα στηρίζεται στις αποφάσεις του συμβουλίου ασφαλείας του Οργανισμού Ηνωμένων Εθνών για διζωνική δικοινοτική ομοσπονδία.

Στο δεύτερο ερώτημά σας, το οποίο αφορά το ζήτημα της σύγκλησης του συμβουλίου των πολιτικών Αρχηγών, θα ήθελα μετά σεβασμού, κύριε Πρόεδρε, να σας επισημάνω ότι δεν ισχύει το ότι αποφεύγουμε να ενημερώσουμε τα κόμματα. Το αντίθετο, θα μου επιτρέψετε να πω, έχει υπάρξει μία εκτενής και σαφής ενημέρωση εκ μέρους της ελληνικής Κυβέρνησης. Αντιλαμβανόμενοι το βάρος της ευθύνης και τη σημασία των συζητήσεων που γίνονται με την Τουρκία, ο ίδιος ενημέρωσα τους Αρχηγούς των κοινοβουλευτικών κομμάτων μεταξύ των οποίων και εσάς προσωπικά, προσήλθα στη Βουλή και ενημέρωσα την αρμόδια Επιτροπή Εξωτερικών Υποθέσεων και Άμυνας και απάντησα ήδη δύο φορές σε σειρά κοινοβουλευτικών ερωτήσεων. Η θέση μας παραμένει εξαιρετικά σταθερή και κατά τούτο διαφανής και σαφής. Βεβαίως, θα συζητήσουμε με την Τουρκία. Η ελληνική Κυβέρνηση είναι διαβουλευτική και επιθυμεί πάντοτε την ειρήνη επί τη βάσει των αρχών του Διεθνούς Δικαίου. Σε κάθε δε περίπτωση θα υπάρχει τακτική περιοδική ενημέρωση, έτσι ώστε να υπάρχει διαφάνεια και ενημέρωση του Κοινοβουλίου και διά του Κοινοβουλίου του ελληνικού λαού. Δεν πρόκειται να υπάρξει καμμία υποχώρηση και δεν πρόκειται να υπάρξει και καμμία κρυφή ατζέντα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Παρακαλώ πολύ, κύριε Πρόεδρε, έχετε τρία λεπτά για την δευτερολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Υπουργέ, είπατε για κυριαρχία. Το θέμα είναι τι γίνεται με τα κυριαρχικά δικαιώματα, γιατί εδώ υπάρχει μια αντίφαση. Όλοι γνωρίζουμε και η αίσθηση γενικότερα στον κόσμο και στο Κοινοβούλιο και στους πολιτικούς Αρχηγούς, είναι ότι κάτι δεν πάει καλά.

Είπα και προηγουμένως ότι η Κυβέρνηση δεν απαντάει τουλάχιστον στους αντίστοιχους τόνους που μιλάει η Τουρκία για εμάς. Συνεχώς δεχόμαστε απειλές ότι θα έρθουν νύχτα, ότι θα βομβαρδίσουν με βαλλιστικούς πυραύλους την Αθήνα και άλλα προσβλητικά. Πώς μπορούμε με αυτούς τους ανθρώπους να έχουμε καλή γειτονία; Και πρώτα απ’ όλα, όπως είπα και προηγουμένως, θα πρέπει να υιοθετήσουμε την ΑΟΖ και βεβαίως να επεκτείνουμε τις θαλάσσιες ζώνες στα δώδεκα ναυτικά μίλια, που είναι το αναφαίρετο δικαίωμά μας.

Γνωρίζετε πολύ καλά ότι η Τουρκία στον Εύξεινο Πόντο το έχει κάνει. Εμείς γιατί δεν το κάνουμε στο Αιγαίο, αλλά και στο Καστελόριζο, στο ανατολικό Αιγαίο, το οποίο θα μας συνδέσει άμεσα και με την ΑΟΖ της Κύπρου που είναι σημαντικός παράγοντας;

Για να γίνονται αυτές οι συνομιλίες και να έχουμε όπως λέτε καλή γειτονία με την Τουρκία, θα έπρεπε πρώτα απ’ όλα να δείξουν δείγματα καλής θέλησης και να καταργήσουν το τουρκολιβυκό μνημόνιο. Πέρα από όλα τα άλλα, εδώ την Αγιά Σοφιά μας την έκαναν τζαμί και δεν κουνήθηκε τίποτα, δεν κουνήθηκε φύλλο εδώ στην Αθήνα. Δηλαδή, όλα όπως βλέπετε είναι υπέρ της Τουρκίας. Εμείς δηλαδή τι πρέπει να κάνουμε; Γιατί πρέπει συνεχώς να υποχωρούμε στα θέλω της Τουρκίας;

Βλέπουμε ότι στη Θράκη υπάρχει το τουρκικό Προξενείο, το οποίο δεν θα έπρεπε να υπάρχει καν, γιατί όλοι γνωρίζουμε ότι εκεί είναι μουσουλμανική μειονότητα και όχι τουρκική. Και εκεί βεβαίως αλωνίζουν και οι πράκτορες της ΜΙΤ, είναι γνωστό.

Όλα αυτά θυμίζουν, κύριε Υπουργέ, την περίοδο 1938, με τους Τσάμπερλεν και Νταλαντιέ, που υπέγραψαν τη συμφωνία του Μονάχου με τα ολέθρια αποτελέσματα. Πρέπει να σηκώσουμε κεφάλι. Πρέπει να αντιμετωπίσουμε όπως πρέπει την Τουρκία, γιατί η Τουρκία είναι ένας λαός θρασύδειλος. Το μόνο που ξέρει είναι να ζητάει. Με ποιο δικαίωμα η Τουρκία θέλει αναθεώρηση της Συνθήκης της Λοζάνης; Εμείς τι κάνουμε;

Η κ. Μπακογιάννη, το είπα και προηγουμένως, είπε ότι και η Τουρκία έχει ακρογιαλιές. Ναι, έχει ακρογιαλιές, αλλά είναι αιματοβαμμένες ακρογιαλιές. Η Τουρκία, και πρέπει να το λέμε συνεχώς, είναι ένα κράτος δολοφόνων. Δεν είναι σοβαρό κράτος η Τουρκία. Η Τουρκία το μόνο που θέλει είναι το πώς θα αρπάξει.

Κι εμείς καθόμαστε, κύριε Υπουργέ, και τους κοιτάμε. Δεν είναι αντιμετώπιση αυτή ενός σοβαρού κράτους προς ένα κράτος το οποίο θέλει να αρπάξει τα πάντα. Βλέπουμε ότι το Ισραήλ οτιδήποτε του κάνουν, έναν πύραυλο να του πετάξουν, απαντάει με εκατό. Δεν είπαμε να κάνουμε πόλεμο, αλλά πρέπει να έχουμε μια σθεναρή στάση απέναντι στην Τουρκία.

Και να σας πω ακόμα και κλείνω, κύριε Πρόεδρε, ότι πρέπει οπωσδήποτε να γίνει Συμβούλιο Πολιτικών Αρχηγών για να ξέρουμε ακριβώς τι γίνεται, γιατί αυτές οι ενημερώσεις, όσο καλή διάθεση και να έχετε, δεν μας πείθουν ότι κάτι δεν συμβαίνει.

Και επίσης στο τέλος εάν είναι να αποφασίσουμε κάτι, θα πρέπει, κύριε Υπουργέ, εφόσον θεωρούμαστε ότι είμαστε σοβαρό κράτος, να γίνει ένα δημοψήφισμα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πρόεδρε.

Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Κατ’ αρχάς, θα ήθελα να επισημάνω με σαφήνεια το ακόλουθο: Σοβαρό κράτος δεν είναι εκείνο το οποίο χρησιμοποιεί βερμπαλισμούς, ούτε είναι εκείνο το οποίο στηρίζεται μόνον σε επιθετική ρητορική. Σοβαρό είναι το κράτος το οποίο δημιουργεί ισχυρά διπλωματικά ερείσματα, δημιουργεί διπλωματικές συμμαχίες οι οποίες είναι ικανές να διασφαλίσουν την ακεραιότητα και την ευημερία της χώρας. Σοβαρό είναι το κράτος, το οποίο στηρίζεται σε εξωτερική πολιτική αρχών και όχι συγκυριακή.

Κατά τούτον, θέλω να σας πω τα ακόλουθα: Πρώτον, σε ό,τι αφορά την επέκταση των χωρικών υδάτων, αποτελεί δικαίωμα μονομερές της Ελλάδος το οποίο η ίδια θα ασκήσει στον χρόνο που θα επιλεγεί και θα είναι ο συμφερότερος για τα εθνικά συμφέροντα.

Εξάλλου, θέλω να σας θυμίσω, κύριε Πρόεδρε, ότι ήταν η προηγούμενη κυβέρνηση με την ίδια κοινοβουλευτική πλειοψηφία, η οποία επεξέτεινε τα χωρικά ύδατα έως το Ακρωτήριο Ταίναρο για πρώτη φορά, μεγαλώνοντας την ελληνική επικράτεια.

Δεύτερον, σε ό,τι αφορά το τουρκολιβυκό μνημόνιο είναι αυτονόητο ότι πρόκειται για ένα άκυρο και ανυπόστατο μνημόνιο. Η Ελλάδα πράττει εκείνα τα οποία είναι ορθά, έτσι ώστε να μην έχει καμμία απολύτως νομική συνέπεια και πράγματι δεν έχει καμμία απολύτως νομική συνέπεια. Αντιθέτως, η Ελλάδα έχει συνάψει συμφωνία σε ό,τι αφορά και τις θαλάσσιες ζώνες με την Αίγυπτο, η οποία και είναι εν ισχύ και είναι απολύτως σύμφωνη με το διεθνές δίκαιο.

Τρίτον, η Ελλάδα δεν υποχωρεί. Η Ελλάδα είναι ισχυρή και σθεναρή, προβάλλει τα εθνικά συμφέροντα με συνέπεια και συνέχεια. Απέναντι στον αναθεωρητισμό η Ελλάδα γνωρίζει το πώς θα σταθεί στο διεθνές επίπεδο. Και θα μου επιτρέψετε να πω εάν μία κυβέρνηση έχει αναπτύξει ένα κεφάλαιο διεθνούς κύρους, είναι η παρούσα Κυβέρνηση. Δεν στηριζόμαστε σε οποιαδήποτε ξένη δύναμη, δεν ετεροπροσδιοριζόμαστε, εκείνο το οποίο πράττουμε είναι με δικές μας δυνάμεις, με δικό μας διεθνές κεφάλαιο, θα σταθούμε απέναντι στον οποιονδήποτε αναθεωρητισμό.

Για το ζήτημα της Αγίας Σοφίας, το οποίο αναφέρεται και το οποίο πράγματι αποτελεί μια προσβολή στην πολιτιστική παράδοση όχι μόνο της Ελλάδας, αλλά και την παγκόσμια κληρονομιά, η Ελλάδα έχει προβεί στις δέουσες ενέργειες σε διεθνές επίπεδο. Η αρμόδια επιτροπή της UNESCO, η οποία αποτελεί και το φυσικό διεθνές φόρουμ για πολιτιστική κληρονομιά, διέλαβε στην 44η Σύνοδο σαφή καταδίκη της Τουρκίας σε ό,τι αφορά το ζήτημα της μετατροπής και η επικείμενη έκθεση για την 45η Σύνοδο θα είναι εξίσου καταδικαστική. Η Ελλάδα είναι ισχυρή και το αποδεικνύει σε όλα τα διεθνή επίπεδα.

Σε ό,τι δε αφορά το ζήτημα της σύγκλησης του Συμβουλίου Αρχηγών, θέλω και πάλι να επαναλάβω ότι η ελληνική εξωτερική πολιτική είναι πολιτική διαφανής, καθαρή, στηρίζεται στο Διεθνές Δίκαιο, υποστηρίζει τα εθνικά δίκαια και κρινόμαστε ενώπιον του Κοινοβουλίου, στο οποίο δεσμεύομαι ότι θα έχω μία τακτική περιοδική παρουσία για την ενημέρωση του Σώματος.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Συνεχίζουμε με την τέταρτη με αριθμό 178/25-9-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας. Πλεύση Ελευθερίας κ. Αλέξανδρου Καζαμία, προς τον Υπουργό Εξωτερικών, με θέμα: «Η πρόσφατη συνάντηση του Πρωθυπουργού με τον Τούρκο Πρόεδρο στη Νέα Υόρκη».

Παρακαλώ πολύ, κύριε συνάδελφε, έχετε τον λόγο για την πρωτολογία σας για δύο λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ,κύριε Πρόεδρε.

Κύριε Υπουργέ, την περασμένη εβδομάδα στη Νέα Υόρκη ο Έλληνας Πρωθυπουργός συναντήθηκε εκ νέου με τον Τούρκο Πρόεδρο, σύμφωνα με τον Οδικό Χάρτη της ελληνοτουρκικής προσέγγισης που ορίστηκε μετά την προηγούμενη συνάντησή τους στις 12 Ιουλίου στο Βίλνιους.

Όπως είχαμε την ευκαιρία να τονίσουμε και στις προγραμματικές δηλώσεις της Κυβέρνησης, αλλά και κατά την επίσημη ενημέρωση που μας κάνατε στις 28 Ιουλίου στο Υπουργείο Εξωτερικών η Πλεύση Ελευθερίας καλωσορίζει το κλίμα ύφεσης και ειρηνικής επίλυσης των διαφορών με την Τουρκία. Ταυτόχρονα, όμως, διατηρούμε σοβαρές επιφυλάξεις για τον τρόπο με τον οποίο η Κυβέρνηση προσεγγίζει τις συνομιλίες αυτές. Μας ανησυχεί το γεγονός ότι ενώ η ελληνική προσέγγιση διέπεται από μεγάλη αυτοσυγκράτηση, καλή πίστη και προθυμία εξεύρεσης συμβιβαστικών λύσεων, η τουρκική πλευρά δεν αντιστοιχίζει αυτή την προσπάθεια με πρωτοβουλίες ανάλογης σημασίας.

Το γεγονός ότι οι τουρκικές παραβιάσεις του εναέριου χώρου της Ελλάδας ήταν μηδενικές τον Απρίλιο, ενώ τον Αύγουστο και τον Σεπτέμβριο είχαμε τρεις και τέσσερις ημέρες παραβιάσεων αντιστοίχως σύμφωνα με τα στοιχεία του Υπουργείου Εθνικής Αμύνης μάς προκαλεί απορίες. Επιπλέον, οι συνεχείς τουρκικές δηλώσεις περί διχοτόμησης της Κύπρου μας δημιουργούν σοβαρές ανησυχίες, ενώ το τουρκολιβυκό μνημόνιο του 2019, που παραβιάζει προκλητικά την ελληνική υφαλοκρηπίδα, παραμένει εν ισχύ.

Τέλος, ένα ακόμη τίμημα που φαίνεται να καταβάλλει η ελληνική πλευρά για να εξασφαλίσει αυτή τη σχετική ηρεμία στο Αιγαίο είναι η υποχώρηση της Κυβέρνησης από το αίτημα μη πώλησης μαχητικών F-16 από τις ΗΠΑ στην Άγκυρα, ενώ μετά την πρόσφατη συνάντηση Νετανιάχου - Ερντογάν, μετά από πολλά χρόνια, φαίνεται να δρομολογείται και η διέλευση του αγωγού EastMed από την Τουρκία.

Σας ερωτώ, κύριε Υπουργέ. Γιατί η Ελλάδα δεν θέτει ως όρους, στο πλαίσιο των συνομιλιών με την Άγκυρα, την ακύρωση του παράνομου τουρκολιβυκού μνημονίου του 2019 που παραβιάζει προκλητικά την ελληνική υφαλοκρηπίδα, καθώς και τη διακοπή των τουρκικών δηλώσεων περί διχοτόμησης της Κύπρου;

Δεύτερον. Τι προβλέπεται σήμερα για τον αγωγό EastMed μετά την αναθέρμανση των σχέσεων Τουρκίας - Ισραήλ και τι συνεννοήσεις έχουν υπάρξει ανάμεσα στη χώρα μας και το Ισραήλ για το θέμα αυτό, μετά την πρόσφατη συνάντηση Νετανιάχου - Ερντογάν;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Βουλευτά.

Θα ήθελα, κατ’ αρχάς, να επισημάνω τη δική μου προσωπική ικανοποίηση για το γεγονός της υπεύθυνης στάσης εκ μέρους της Πλεύσης Ελευθερίας, η οποία επί της αρχής είναι υπέρ του κλίματος ύφεσης και ειρηνικής επίλυσης των διαφορών, και για τη δημιουργική στάση που κρατεί στο ζήτημα αυτό.

Για τα ειδικότερα θέματα που θέσατε, κύριε Βουλευτά, θα ήθελα να σας επισημάνω τα ακόλουθα.

Πρώτον. Στις συναντήσεις οι οποίες έγιναν, τόσο στο Βίλνιους της Λιθουανίας στο πλαίσιο της διάσκεψης του ΝΑΤΟ όσο και στο περιθώριο της Γενικής Συνέλευσης του Οργανισμού Ηνωμένων Εθνών, συμφωνήθηκε από τις αντιπροσωπείες υπό τους δύο ηγέτες το χρονικό πλαίσιο εντός του οποίου θα κινηθεί η συζήτηση για τα ελληνοτουρκικά. Συμφωνήθηκε να υπάρξουν συζητήσεις των αντιπροσωπειών στα μέσα Οκτωβρίου, στο πλαίσιο του πολιτικού διαλόγου και της θετικής ατζέντας.

Επίσης, εντός του Νοεμβρίου θα υπάρξουν οι συζητήσεις οι οποίες θα αφορούν τα μέτρα οικοδόμησης εμπιστοσύνης.

Τέλος, στις 7 Δεκεμβρίου θα υπάρξει το ανώτατο συμβούλιο στη Θεσσαλονίκη, όπου θα επιβεβαιωθεί η διάθεση για να προχωρήσουμε σε μία συνεργασία στο πλαίσιο το οποίο έχει τεθεί και να υπάρξει συμφωνία για τα επόμενα βήματα.

Θα ήθελα να επισημάνω, ειδικώς σε αυτά που αναφέρατε, ότι το τουρκο-λιβυκό μνημόνιο είναι άκυρο και ανυπόστατο, δεν στηρίζεται στο Διεθνές Δίκαιο και ως εκ τούτου, κατά την εθνική θέση, δεν παράγει έννομα αποτελέσματα. Προφανώς, θα είναι αντικείμενο των συζητήσεων που θα γίνουν στο πλαίσιο του πολιτικού διαλόγου. Η δική μας τοποθέτηση είναι πάρα πολύ σαφής και πάρα πολύ ξεκάθαρη.

Σε ό,τι δε αφορά την Κύπρο, θα ήθελα για μία ακόμη φορά να επισημάνω την αγαστή και διαρκή συνεργασία της ελληνικής Κυβέρνησης με την κυπριακή. Υφίσταται ένας απόλυτος συντονισμός, έτσι ώστε οι θέσεις της Κύπρου να περνούν μέσα από την ελληνική εξωτερική πολιτική και στις συζητήσεις που γίνονται με την Τουρκία.

Είναι αυτονόητο -το επαναλαμβάνω με έμφαση- ότι η ελληνική πλευρά, όπως και η κυπριακή, δεν πρόκειται να δεχθούν μία λύση δύο κρατών, αλλά μόνο μία λύση η οποία θα στηρίζεται στις αποφάσεις του Συμβουλίου Ασφαλείας των Ηνωμένων Εθνών περί διζωνικής - δικοινοτικής ομοσπονδίας. Και γι’ αυτόν τον λόγο, είναι δικιά μας επιθυμία να συνεχιστεί ο διάλογος υπό την αιγίδα του Γενικού Γραμματέα του Οργανισμού Ηνωμένων Εθνών.

Στο δεύτερο ερώτημά σας σχετικά με τις σχέσεις μας με το Ισραήλ και τον αγωγό EastMed, θα ήθελα να επισημάνω ότι εξακολουθεί να υφίσταται το ζήτημα της ενεργειακής συνεργασίας με το Ισραήλ και, βεβαίως, η δυνατότητα να υπάρξει ο αγωγός EastMed.

Ειδικά δε για το ζήτημα του Ισραήλ, θα επισημάνω ότι η ελληνική πλευρά αυτονοήτως δεν έχει αντίρρηση στο να έχουν όλες οι χώρες καλές διπλωματικές σχέσεις. Είναι λογικό, και νομίζω το αποδέχεται κάθε νοήμων άνθρωπος, ότι για να υπάρχει ειρήνη και ευημερία στην ευρύτερη περιοχή μας θα πρέπει όλες οι χώρες της περιοχής να έχουν καλές, αγαστές διπλωματικές σχέσεις.

Πλην, όμως, θέλω να επισημάνω ότι ειδικά σε ό,τι αφορά τις σχέσεις Ελλάδας και Ισραήλ, οι σχέσεις δεν είναι απλώς φιλικής συνεργασίας, είναι στρατηγικής συμμαχίας. Και κατά τούτο θεωρούμε ότι η αναβάθμιση των ελληνοϊσραηλινών σχέσεων που έχει επέλθει τα τελευταία χρόνια έχει κεφαλαιοποιηθεί και είναι σαφέστατα αναβαθμισμένη έναντι οποιουδήποτε άλλου γείτονα.

Κατά τούτο, θεωρούμε ότι η συνεπής, συνεχής και ισχυρή ελληνική διπλωματία, στηριγμένη στις περιφερειακές και διεθνείς συνεργασίες, συνεχίζεται, κεφαλαιοποιείται και παράγει ωφέλιμο αποτέλεσμα για την εθνική εξωτερική πολιτική.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό Εξωτερικών, τον κ. Γεραπετρίτη.

Παρακαλώ πολύ, κύριε συνάδελφε, έχετε τρία λεπτά για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ για την απάντησή σας. Η αίσθησή μου από όσα άκουσα είναι ότι αποφύγατε να μας δώσετε μια σαφή ερμηνεία από την πλευρά της Κυβέρνησης σχετικά με τη συνάντηση Νετανιάχου – Ερντογάν, η οποία σημειωτέον είναι η πρώτη και σηματοδοτεί μια ιστορική αλλαγή στην περιοχή μας, διότι οι ισραηλινές-τουρκικές σχέσεις έχουν διαταραχθεί εδώ και περισσότερο από μια δεκαετία. Αποφύγατε να μας απαντήσετε. Κατά πόσο γνωρίζουμε ή κατά πόσο το Υπουργείο Εξωτερικών γνωρίζει αν σε αυτή τη συνάντηση υπήρχαν σαφείς δεσμεύσεις από την πλευρά του Ισραήλ όσον αφορά τον αγωγό EastMed και τη διέλευσή του από την Τουρκία;

Σας αναφέρω ότι σύμφωνα με το πρακτορείο Reuters ο Υπουργός Ενέργειας της Τουρκίας δήλωσε για τη συνάντηση αυτή: «Ευκαιρίες για ενεργειακή συνεργασία, πρωτίστως στο πεδίο της εκχώρησης, παραγωγής και εμπορίου του φυσικού αερίου συζητήθηκαν». Ποιες ήταν αυτές οι ευκαιρίες οι οποίες συζητήθηκαν και κατά πόσο η Ελλάδα τις αποδέχεται αυτές τις ευκαιρίες; Αυτό είναι το πρώτο ερώτημα, κύριε Υπουργέ, και αισθάνομαι ότι δεν μας δώσατε ικανοποιητική απάντηση.

Το δεύτερο ζήτημα αφορά το Κυπριακό. Κι ενώ έχετε πολύ σωστά πει πως έγιναν οι σχετικές δηλώσεις από την πλευρά της Κυβέρνησης κατά της προσπάθειας της Τουρκίας να επιβάλει μία λύση διχοτόμησης στην Κύπρο, αυτές οι δηλώσεις δεν αρκούν. Φοβόμαστε πάρα πολύ ότι στο πλαίσιο των συνομιλιών που έχει εδραιωθεί μεταξύ της χώρας μας και της Τουρκίας, το οποίο, ναι, είναι ένα πλαίσιο θετικό, έχουμε κατά κάποιο τρόπο βάλει τις συνομιλίες αυτές στον αυτόματο πιλότο. Δηλαδή, συζητούμε τα θέματα τα οποία έχουν οριστεί στον οδικό χάρτη και από εκεί και πέρα κάνουμε ευκαιριακά δηλώσεις ούτως ώστε να αποκρούσουμε κάποιες διεκδικήσεις που κάνει η Τουρκία, έχοντας στην πραγματικότητα απομονώσει την ελληνική Κυβέρνηση στο πλαίσιο αυτού του διαλόγου. Δηλαδή, όταν λέμε εμείς ότι το ένα και μοναδικό θέμα αυτού του διαλόγου είναι η διαφορά στον προσδιορισμό των θαλασσίων ζωνών, της υφαλοκρηπίδας στο Αιγαίο, είναι σαν να λέμε στην Τουρκία ότι βγάζουμε το κυπριακό έξω από αυτό και δεν θα παρέμβουμε αν υπάρξει επιδείνωση στο κυπριακό από πλευράς της Τουρκίας. Δεν θα παρέμβουμε στη διαδικασία συνομιλιών που έχουμε σε διμερές επίπεδο.

Αυτό δεν ξέρω αν είναι σοφό και νομίζω ότι δίνεται το λάθος μήνυμα στην Άγκυρα. Δηλαδή, η Άγκυρα αισθάνομαι ότι έχει καταφέρει να χρησιμοποιήσει αυτό το πλαίσιο συνομιλιών ως μία παγίδα για να βγάλει την ελληνική εξωτερική πολιτική από περιοχές στις οποίες θέλει η ίδια να έχει μεγαλύτερη επιρροή, συγκεκριμένα την Κύπρο και τώρα το Ισραήλ.

Και θέλω, τέλος, να σας πω ότι η δήλωση του Τούρκου Προέδρου κατά τη διάρκεια της ομιλίας του στον ΟΗΕ περί «γενικώς αναγνωρισμένης κατάστασης» βάσει της οποίας η εξεύρεση λύσης στο πλαίσιο του ΟΗΕ στην Κύπρο δεν είναι γενικώς αποδεκτή, αυτή είναι πολύ ακραία δήλωση. Εμείς, (η Ελλάδα) στο μεταξύ, υποστηρίζουμε τη συνεχή προσέγγιση ανάμεσα στην Τουρκία και την Ευρωπαϊκή Ένωση.

Θα ήταν, ας πούμε, θεμιτό να δούμε την ελληνική Κυβέρνηση να βάζει κάποιο όριο εκεί. Και κάποιο όριο στην αυτοσυγκράτηση και την ελαστικότητα, δεδομένου ότι η Τουρκία δεν δείχνει στη διπλωματία της, εκτός του πλαισίου των συνομιλιών, μία συμπεριφορά η οποία επιτρέπει να οικοδομηθεί επαρκής εμπιστοσύνη σε αυτές τις συνομιλίες.

Ήθελα να σας ρωτήσω, αρκούν νομίζετε από πλευράς της Κυβέρνησης αυτές οι γενικόλογες δηλώσεις και αναφορές στα ψηφίσματα του ΟΗΕ και στη λύση που προτιμά η Ελλάδα; Μήπως θα έπρεπε να είχαμε μια πιο δυναμική και δραστήρια διπλωματία στο Κυπριακό στην πράξη;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Παρακαλώ πολύ, κύριε Υπουργέ, έχετε τρία λεπτά για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε.

Κύριε Βουλευτά, κύριε καθηγητά, ευχαριστώ για τη δευτερολογία σας. Θέσατε δύο θέματα.

Το πρώτο έχει να κάνει με τις σχέσεις Ελλάδας και Ισραήλ. Η συνάντηση μεταξύ Ερντογάν και Νετανιάχου ήταν μια συνάντηση η οποία έγινε στο πλαίσιο των διμερών διπλωματικών σχέσεων των δύο χωρών. Επαναλαμβάνω ότι για την Ελλάδα είναι σημαντικό στην ευρύτερη περιοχή να υπάρχουν σχέσεις καλής γειτονίας και ικανές διπλωματικές σχέσεις, για να παραγάγουν ησυχία και ευημερία στην περιοχή μας. Δεν αμφισβητείται αυτό. Από την άλλη πλευρά, σας απαντώ σαφώς και χωρίς καμμία απολύτως υπεκφυγή, βεβαίως και γνωρίζουμε το ποια είναι η στάση του Ισραήλ, διότι εμείς έχουμε μια στενότερη σχέση με τη χώρα αυτή.

Θα ήθελα δε να σας υπενθυμίσω ευγενώς ότι στο περιθώριο της Γενικής Συνέλευσης του Οργανισμού Ηνωμένων Εθνών υπήρξε τριμερής συνάντηση Ελλάδας - Ισραήλ - Κύπρου, όπου αναπτύχθηκαν όλα τα θέματα κοινής συνεργασίας. Και επιπλέον να σας πω ότι εγώ βρίσκομαι σε μία διαρκή συνεργασία με τον Ισραηλινό ομόλογό μου για να αναπτύξουμε όλες τις σημαντικές κοινές δράσεις, οι οποίες είναι πολυεπίπεδες και δεν εδράζονται μόνο στο επίπεδο του κοινού πολιτικού διαλόγου, αλλά σε πολλαπλές δράσεις οι οποίες γίνονται στην περίπτωση αυτή.

Ειδικά δε για τον EastMed, επαναλαμβάνω με έμφαση ότι ο αγωγός δεν σχετίζεται με την Τουρκία. Η Ελλάδα με το Ισραήλ έχουν αναπτύξει ήδη την συνεργασία την ενεργειακή, η όποια προσήκει, και για τον λόγο αυτόν θα συνεχίσουμε στο πλαίσιο αυτό. Άρα δεν υπάρχει καμμία σχέση της γείτονος με τον αγωγό τον συγκεκριμένο.

Επιπλέον δε να σας πω, μιας και αναφερθήκατε, παρεμπιπτόντως, ότι αναπτύσσουμε μια πολυδιάστατη ενεργειακή διπλωματία, η οποία δεν περιορίζεται μόνο στον αγωγό EastMed, αλλά σε πολλαπλούς αγωγούς και διασυνδεσιμότητες, οι οποίες μας συνδέουν όχι μόνο με τη Μέση Ανατολή αλλά και τη Βόρεια Αφρική και τον κάθετο άξονα της Βαλκανικής, ζητήματα τα οποία είμαι σίγουρος ότι γνωρίζετε.

Ειδικά δε να επισημάνω ότι αναπτύσσουμε και τη συνεργασία ειδικώς με την Ινδία. Όπως γνωρίζετε, υπάρχει ο νέος διάδρομος Ινδίας - Μέσης Ανατολής - Ευρώπης, ο οποίος θα περάσει μέσα από την Ελλάδα. Θα ήθελα ιδιαιτέρως να αναφερθώ στη σημασία της επίσκεψης του Πρωθυπουργού Μόντι και του ομολόγου μου Υπουργού Εξωτερικών της Ινδίας στην Αθήνα, η οποία θα έχει διάρκεια και συνέχεια.

Για τα δεύτερα ζητήματα που θέσατε, το πακέτο της συζήτησης με την Τουρκία, θα ήθελα μετά σεβασμού να σας πω ότι δεν υπάρχει αυτόματος πιλότος όταν υπάρχει διπλωματική διεργασία. Αυτόματος πιλότος υπάρχει στα μαθηματικά, αλλά όχι στην εξωτερική πολιτική. Εκεί θα πρέπει να υπάρχει μία διαρκής επαγρύπνηση. Ο ίδιος έχω θέσει από την πρώτη στιγμή το πλαίσιο. Δεν είμαστε αιθεροβάμονες. Γνωρίζουμε τις ιστορικές διαφορές και γνωρίζουμε ότι θα πρέπει η ειλικρίνεια να αποδεικνύεται με συνέχεια και συνέπεια. Είμαστε σε κάθε περίπτωση έτοιμοι να διαχειριστούμε την οποιαδήποτε κατάσταση.

Όμως, επί της αρχής ας συμφωνήσουμε μεταξύ μας ότι το να βελτιωθούν οι σχέσεις μεταξύ Ελλάδος και Τουρκίας αποτελεί στην πραγματικότητα μια συνθήκη ικανή να δημιουργήσει πρόσθετη αξία στην ευημερία και την ησυχία στην περιοχή μας. Και εμείς προσανατολιζόμαστε στην κατεύθυνση αυτή.

Ειδικά δε για το ζήτημα της προσέγγισης της Τουρκίας με την Ευρωπαϊκή Ένωση, η Ελλάδα με την Κύπρο έχουν το προνόμιο να είναι κράτη-μέλη της Ευρωπαϊκής Ένωσης και η οποιαδήποτε πολιτική για την προσέγγιση μεταξύ της Ευρωπαϊκής Ένωσης και Τουρκίας να περνά μέσα από τις χώρες μας. Είναι αυτονόητο ότι ενόσω και εμείς επιθυμούμε να υπάρξει μία πρόοδος στη συνεργασία μεταξύ Ευρωπαϊκής Ένωσης και Τουρκίας, η πρόοδος αυτή αυτονοήτως δεν μπορεί να αναιρεί τα δικαιώματα των κρατών-μελών της Ευρωπαϊκής Ένωσης, όπως επίσης αυτονοήτως θα πρέπει να περνάει μέσα από τις αιρεσιμότητες οι οποίες έχουν τεθεί από τα ευρωπαϊκά συμβούλια.

Άρα εμείς είμαστε παρόντες, είμαστε ενεργοί, δεν είμαστε καθόλου στάσιμοι. Το αντίθετο, είμαστε σε κάθε περίπτωση σε ετοιμότητα και επαγρύπνηση.

Να επισημάνω δε και πάλι με έμφαση ότι είμαστε σε ανοικτή γραμμή με την Κυβέρνηση της Κύπρου. Και να πω ότι και η ίδια η Κυβέρνηση της Κύπρου ευλόγως θεωρεί ότι η βελτίωση στις ελληνοτουρκικές σχέσεις βεβαίως και συμβάλλει στην επίλυση του κυπριακού ζητήματος στο πλαίσιο του Διεθνούς Δικαίου και των αποφάσεων του Συμβουλίου Ασφαλείας των Ηνωμένων Εθνών.

Άρα εδώ δεν βρισκόμαστε σε μία επιλογή έντασης, αλλά σε μία επιλογή συναίνεσης, η οποία θα γίνεται στη βάση δύο αξόνων: στην απαρέγκλιτη προσήλωση στο Διεθνές Δίκαιο και ιδίως το Δίκαιο της Θάλασσας και, δεύτερον, στην υποστήριξη των εθνικών συμφερόντων και στη σθεναρή θέση ότι ζητήματα κυριαρχίας δεν θα τεθούν ποτέ στο τραπέζι της συζήτησης.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν συνεχίσουμε με την τρίτη ερώτηση, έχω την τιμή να ανακοινώσω στο Σώμα ότι οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας Θρησκευμάτων και Αθλητισμού, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, Παιδείας Θρησκευμάτων και Αθλητισμού και Υγείας καθώς και ο Υφυπουργός Πολιτισμού κατέθεσαν στις 27-9-2023 σχέδιο νόμου: «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το Ηλεκτρονικό Σύστημα Παρακολούθησης της Διακίνησης Φαρμάκων, την Ενιαία Λίστα Χειρουργείων και άλλες επείγουσες διατάξεις».

Παραπέμπεται στην αρμόδια Διαρκή Επιτροπή.

Επίσης, ο Βουλευτής του Νομού Ξάνθης του ΠΑΣΟΚ - Κινήματος Αλλαγής Μπουρχάν Μπαράν με επιστολή του προς τον Πρόεδρο της Βουλής αναφέρει: «Παρακαλώ πολύ όπως μου χορηγηθεί ολιγοήμερη άδεια από τις 12 Οκτωβρίου 2023 έως τις 17 Οκτωβρίου του 2023, προκειμένου να απουσιάζω στο Ηνωμένο Βασίλειο για προσωπικούς λόγους».

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε τώρα με την πρώτη με αριθμό 160/22-9-2023 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Αφανίζεται η κτηνοτροφία στη Θεσσαλία. Αναπλήρωση ζωικού κεφαλαίου και αναπροσαρμογή της ασφαλιζόμενης αξίας αυτού».

Παρακαλώ πολύ, κύριε συνάδελφε, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, πριν την επέλευση της καταστροφικής πλημμύρας λέγαμε ότι η κτηνοτροφία είναι σε οριακό σημείο εξαιτίας του αυξημένου κόστους παραγωγής για τους κτηνοτρόφους μας, αλλά και της έλλειψης κινήτρων. Τώρα μιλάμε για αφανισμό.

Είναι πολλά τα θέματα τα οποία πρέπει να αντιμετωπίσετε, αλλά δύο είναι τα πολύ βασικά. Πρώτον, το ύψος της ασφαλιστικής αποζημίωσης, της αξίας του ασφαλισμένου. Δεύτερον, η αναπλήρωση του ζωικού κεφαλαίου.

Δυστυχώς με απόφαση του προέδρου του ΕΛΓΑ, η οποία δημοσιεύθηκε στο ΦΕΚ στις 8 Μαΐου του 2023, ορίστηκε ειδικά για το ζωικό κεφάλαιο ότι «η ασφαλιζόμενη αξία και η ειδική ασφαλιστική εισφορά ανά κατηγορία και ηλικία ζωικού κεφαλαίου όλης της χώρας, όπως προκύπτει από την επεξεργασία των τιμών αποζημίωσης του ΕΛΓΑ έτους 2010», δηλαδή με τις τιμές, με τα δεδομένα του 2010. Καταλαβαίνετε πάρα πολύ καλά -τώρα έχουμε 2023- ότι δεν ανταποκρίνεται ούτε στο 25% της αξίας αυτό το οποίο θα κληθείτε να αποζημιώσετε.

Ξέρω πολύ καλά ότι περιμένετε τις δηλώσεις, έχετε πει στους κτηνοτρόφους να κάνουν δηλώσεις, όπως και στους αγρότες. Οι κτηνοτρόφοι τελικά θα δουν αποζημιώσεις με βάση τις τιμές αποζημίωσης του 2010. Υπολείπονται πολύ από την πραγματικότητα, κύριε Υπουργέ.

Και δεύτερον, το ζωικό κεφάλαιο το οποίο έχει χαθεί πώς θα αναπληρωθεί; Θα δοθούν δάνεια, επιδοτήσεις; Πώς κάποιος θα φτιάξει την κτηνοτροφική του εγκατάσταση από την αρχή; Πώς θα αγοράσει ζώα; Είναι δύο κομβικά θέματα τα οποία έχουν να κάνουν -ξέρετε πάρα πολύ καλά- με εκατοντάδες πλέον κτηνοτρόφους σε όλη τη Θεσσαλία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Πράγματι, κύριε συνάδελφε, το φαινόμενο των πλημμυρών στη Θεσσαλία είναι ένα φαινόμενο που τελικά δεν ήταν και στιγμιαίο, δηλαδή δεν απασχόλησε μόνο σε μία φάση. Βλέπετε ότι συνεχίζεται ακόμη και αυτές τις ημέρες. Προκάλεσε καταστροφικές συνέπειες στην αγροτική μας οικονομία στο Θεσσαλικό Κάμπο και ιδιαίτερα, όπως και εσείς τονίσατε, στο κομμάτι της κτηνοτροφίας.

Ξέρετε ότι η Κυβέρνηση από την πρώτη στιγμή βρέθηκε στο πλευρό των δοκιμαζόμενων συμπολιτών μας, όλων των συμπολιτών μας και ιδιαίτερα των αγροτών. Τα συνεργεία της κρατικής αρωγής και του ΕΛΓΑ από την πρώτη στιγμή βρέθηκαν στο πεδίο, προκειμένου να ξεκινήσουν και ξεκίνησαν άμεσα την καταγραφή των ζημιών. Η Κυβέρνηση με πρώτο τον Πρωθυπουργό αλλά και από πλευράς του Υπουργείου Αγροτικής Ανάπτυξης με τον Υπουργό μας βρέθηκε στο Στρασβούργο και μετά στις Βρυξέλλες ο Υπουργός Αγροτικής Ανάπτυξης, όπου έθεσαν το ζήτημα της επιπλέον ενίσχυσης της χώρας και της εκδήλωσης της ευρωπαϊκής αλληλεγγύης στο θέμα αυτό, για να αντιμετωπιστούν οι συνέπειες που έχει υποστεί η χώρα στον αγροτικό τομέα από την κλιματική αλλαγή.

Ο Πρωθυπουργός στην πρώτη του παρουσία μετά το φαινόμενο στη Θεσσαλία τόνισε τα εξής και θέλω να τα αναφέρω, γιατί έχουν σημασία γι’ αυτό που συζητάμε σήμερα εδώ: «Ξέρω πόσο δύσκολο και πόσο σκληρό είναι για τους αγρότες και ειδικά για τους κτηνοτρόφους», λέει ο Πρωθυπουργός, «οι οποίοι χάνουν τα ζώα τους. Θέλουμε οι άνθρωποι αυτοί να παραμείνουν στον τόπο τους, να ξαναχτίσουν το ζωικό τους κεφάλαιο και θέλω να γνωρίζουν ότι θα είμαστε δίπλα τους σε κάθε βήμα αυτής της διαδικασίας». Επιπλέον, ο Πρωθυπουργός είπε: «Θέλω να τονίσω και πάλι ότι ο προϋπολογισμός του ΕΛΓΑ έχει πρακτικά εξαντληθεί για φέτος. Όμως, το κράτος και ο κρατικός προϋπολογισμός θα είναι εδώ και θα καλύψει στο ακέραιο οποιαδήποτε πρόσθετη παροχή χρηματοδότησης απαιτείται από τον ΕΛΓΑ, έτσι ώστε να μπορέσουμε να καλύψουμε τις ζημιές των αγροτών μας και των κτηνοτρόφων μας».

Έχουμε, λοιπόν, κύριε συνάδελφε, όχι μόνον τη διαβεβαίωση του Πρωθυπουργού αλλά και την εντολή -πρέπει να σας πω- ως Κυβέρνηση, ο Υπουργός και εμείς στο Υπουργείο να προχωρήσουμε στην καταβολή των αποζημιώσεων όλων των ζημιωθέντων γεωργών και κτηνοτρόφων από τον ΕΛΓΑ με βάση τις καταγραφές που έχουν γίνει. Ξέρετε ότι σε πολλές περιπτώσεις, για να επισπεύσουμε τη διαδικασία είπαμε, ότι δεν θα γίνουν καν επιτόπιοι έλεγχοι, αλλά θα στηριχτούμε στα στοιχεία που έχουμε στην κτηνιατρική μας υπηρεσία, σε διασταύρωση, βέβαια, με στοιχεία αργότερα του ΕΛΓΑ, προκειμένου να προχωρήσουμε γρήγορα και για λόγους υγειονομικούς.

Από εκεί και πέρα, προχωρήσαμε πολύ γρήγορα –τάχιστα, θα έλεγα- στην καταγραφή των ζημιών και στην καταβολή αποζημιώσεων, πρέπει να σας πω, κύριε συνάδελφε. Μέχρι σήμερα έχουν καταβληθεί ως πρώτη αρωγή 34,2 εκατομμύρια ευρώ στη Θεσσαλία, στην περιοχή δηλαδή που οι κάτοικοι υπέστησαν τις καταστροφές από τις πλημμύρες.

Ταυτόχρονα, πρέπει να πω ότι συνεργεία του ΕΛΓΟ - ΔΗΜΗΤΡΑ βρίσκονται από την πρώτη στιγμή στο πεδίο, εργάζονται κάνοντας μελέτες και συμβουλεύοντας όμως τους αγρότες, τους γεωργούς και τους κτηνοτρόφους και τους μελισσοκόμους πώς να μπορέσουν να ανταπεξέλθουν στις απαιτήσεις και να σταθούν στα πόδια τους για την επόμενη μέρα.

Ταυτόχρονα, πρέπει να πω ότι το Γεωπονικό Πανεπιστήμιο, που συνεργάζεται με το Υπουργείο, συνέστησε ομάδα εργασίας, προκειμένου ακριβώς να μας προτείνει το σχέδιο της δράσης της επόμενης μέρας.

Στο πλαίσιο αυτό, λοιπόν, εξετάζουμε διάφορα σενάρια στο Υπουργείο. Είμαστε στη φάση της επεξεργασίας και θα είμαστε άμεσα, θα έλεγα, έτοιμοι να ανακοινώσουμε κάποια πράγματα στον τομέα αυτό για το πώς οι κτηνοτρόφοι, πέραν της αποζημίωσης που θα λάβουν, θα στηριχθούν από το κράτος, προκειμένου να ξαναστήσουν τις κτηνοτροφικές τους μονάδες, τα κοπάδια τους. Υπάρχουν προτάσεις επιστημονικά τεκμηριωμένες και σενάρια τα οποία αυτή τη στιγμή εξετάζουμε.

Τώρα έρχομαι στον κανονισμό και τελειώνω με αυτό, κύριε Πρόεδρε. Κύριε συνάδελφε, επειδή τα ξέρετε τα θέματα, τα παρακολουθείτε, υπήρξατε και στη θέση του Υφυπουργού του Υπουργείου αυτού, ξέρετε ότι η κακοκαιρία μάς βρήκε στη φάση της επεξεργασίας -τόσο στον ΕΛΓΑ όσο και στο Υπουργείο- ενός νέου κανονισμού του ΕΛΓΑ. Ήμασταν ακριβώς σε αυτή τη φάση, ακριβώς γιατί υπάρχουν όλες αυτές οι αντιστοιχίες στις οποίες αναφερθήκατε. Και πραγματικά οφείλουμε να ομολογήσουμε ότι οι τιμές που υπάρχουν σήμερα στα τιμολόγια που έχει ο ΕΛΓΑ δεν ανταποκρίνονται -άλλες λιγότερο, άλλες περισσότερο- στη σημερινή πραγματικότητα. Υπάρχουν αποκλίσεις, σε ορισμένες περιπτώσεις, μάλιστα, πολύ μεγάλες.

Κοιτάξτε να δείτε. Οι αποζημιώσεις που θα καταβληθούν θα έχουν, βέβαια, ως βάση τον κατάλογο των τιμών τον οποίο έχει ο ΕΛΓΑ. Αυτή θα είναι η βάση πάνω στην οποία θα στηριχτούν και θα συνυπολογιστεί η οικονομική στήριξη που θα έχουμε από τον κρατικό προϋπολογισμό, καθώς και από τα ευρωπαϊκά κονδύλια που θα έρθουν γι’ αυτόν τον λόγο, προκειμένου τελικά, να διαμορφώσουμε τα ποσά τα οποία θα καταβάλουμε για αποζημίωση στους κτηνοτρόφους και στους αγρότες.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε συνάδελφε, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, στον κοινοβουλευτικό έλεγχο -αυτό είναι το νόημα του κοινοβουλευτικού ελέγχου- ερωτάται η Κυβέρνηση, ο αρμόδιος Υπουργός και οι απαντήσεις, αν είναι δυνατόν, πρέπει να είναι όσο γίνεται πιο συγκεκριμένες. Βέβαια, αυτό δεν μπορεί να επιβληθεί.

Μου είπατε τι είπε ο Πρωθυπουργός. Έκανε διαπιστώσεις: «Ξέρω πόσο δύσκολο είναι για τους κτηνοτρόφους». Προφανώς, δεν ξέρει. Δεν ξέρει ότι είναι ίσως το πιο δύσκολο επάγγελμα ο κτηνοτρόφος. Τέτοιου είδους διαπιστώσεις άλλωστε είχε κάνει και πριν από το καλοκαίρι ότι είναι πανέτοιμος ο μηχανισμός και τελικά κατέρρευσε σαν τραπουλόχαρτο.

Χαίρομαι που είπατε ότι οι τιμές δεν ανταποκρίνονται στη σημερινή πραγματικότητα. Ειλικρινά. Και να ξέρετε ότι στην αλλαγή του κανονισμού θα μας βρείτε αρωγούς. Θα συμβάλλουμε. Σε ό,τι θα είναι θετικό για τον αγρότη, τον κτηνοτρόφο, τον μελισσοκόμο, τον αλιέα, θα είμαστε αρωγοί. Όμως, θα είμαστε απέναντι σε οποιαδήποτε καθυστέρηση, παράλειψη ή στρέβλωση.

Δεν γνώριζε η Κυβέρνησή σας αυτό που είπατε πριν από λίγο; Στις 8 Μαΐου του 2023 εξεδόθη η απόφαση και υπάρχει μια πασιφανέστατη αδικία σε βάρος του ζωικού κεφαλαίου, των κτηνοτρόφων. Ενώ για το φυτικό κεφάλαιο αναφέρει ότι η ασφαλιστική αξία θα είναι από τις τιμές 2017-2021, για το ζωικό θα είναι από τις τιμές του 2010. Γιατί αυτή η αδικία; Δεν πρέπει να αποκατασταθεί αυτή η αδικία για τους κτηνοτρόφους; Από την απάντησή σας εξέλαβα ότι δεν είστε ακόμη έτοιμοι ως Κυβέρνηση να πείτε στους κτηνοτρόφους ένα σχέδιο ολοκληρωμένο. Πηγαίνετε «βλέποντας και κάνοντας».

Επειδή αλλάζει ο κανονισμός και είπατε ότι είναι στη διαδικασία αλλαγής, να συμπεριληφθεί και αυτή η ζημιά με αναδρομική ισχύ, διότι οι κτηνοτρόφοι στη Θεσσαλία, κύριε Υπουργέ, θα δουν ποσά πάρα πολύ λιγότερα. Και θα δουν ποσά με την απόφαση τη δικιά σας, την κυβερνητική, της 8ης Μαΐου του 2023, η οποία δεν ανταποκρίνεται ούτε στο 25% της σημερινής αξίας του ζωικού κεφαλαίου που έχει χαθεί.

Όσον αφορά στην αναπλήρωση τώρα του ζωικού κεφαλαίου, το αρνάκι για να γίνει πρόβατο δεν γίνεται μέσα σε τρεις ημέρες, κύριε Υπουργέ. Το ξέρετε αυτό. Πώς θα βρει τα χρήματα ο κτηνοτρόφος; Είναι δυνατόν; Θα τον βάλετε να πάρει δάνειο;

Αξιοποιήστε το Ταμείο Ανάκαμψης. Αξιοποιήστε ευρωπαϊκά κονδύλια. Πείτε σήμερα, αύριο στους κτηνοτρόφους ένα ολοκληρωμένο σχέδιο, ότι έχετε αυτό το σχέδιο για την αναπλήρωση του ζωικού κεφαλαίου, για την αναπλήρωση των καταστραφέντων κτηνοτροφικών εγκαταστάσεων και ότι θα συμπεριληφθεί με αναδρομική ισχύ, γιατί είναι αδικία, πραγματικά, να δουν ποσά πολύ λιγότερα και θα δουν ποσά πολύ λιγότερα εξαιτίας της απόφασης στις 8 Μαΐου 2023, λίγες ημέρες, μάλιστα, πριν από τις εκλογές.

Εάν το κάνετε αυτό, πραγματικά θα συμβάλλετε στην αναστύλωση της κτηνοτροφίας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο.

Παρακαλώ πολύ, κύριε Υφυπουργέ, έχετε τον λόγο για τη δευτερολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, κατ’ αρχάς πρέπει να ξέρετε μιλώντας για αυτή την Κυβέρνηση ότι είναι εντός πραγματικότητας. Δεν είναι εκτός πραγματικότητας. Ίσως κρίνετε εξ ιδίων τα αλλότρια. Ίσως από την εμπειρία σας ως Υφυπουργός σε μία κυβέρνηση ΣΥΡΙΖΑ και ενός Πρωθυπουργού άλλου, ο οποίος μπορεί να μην είχε -και εγώ πιστεύω ότι όντως δεν είχε- σχέση με την πραγματικότητα και με το τι συνέβαινε ειδικά στον χώρο της κτηνοτροφίας.

Πρέπει να σας πω, όμως, ότι σε αντιδιαστολή με αυτή την εμπειρία σας ο σημερινός Πρωθυπουργός έχει απόλυτη γνώση και επίγνωση των προβλημάτων της σημερινής ελληνικής κοινωνίας και της πραγματικότητος σε όλα τα επίπεδα.

Πρέπει, λοιπόν, επίσης να σας πω ότι η εντολή που έχουμε ειδικά για το κομμάτι που ρωτάτε, του ανασχεδιασμού, της ανασύστασης της κτηνοτροφίας μας, είναι μια ρητή, κάθετη εντολή, που λέει: Επεξεργαστείτε άμεσα τα σενάρια για να έχουμε πρόταση. Και την πρόταση θα την έχουμε σε πολύ λίγες μέρες και, ενδεχομένως, επειδή έχετε εμπειρία και επειδή είστε από περιοχή με κτηνοτροφία και, άρα, χρόνια ξέρετε τα προβλήματα, θεωρώ ότι θα τρίβετε τα μάτια σας όταν θα δείτε το σχέδιο με το οποίο θα δράσουμε.

Ελπίζω να βρεθούμε ξανά εδώ. Άλλωστε μεταξύ μας, απ’ ότι φαίνεται, θα είμαστε ένα δίδυμο για το επόμενο διάστημα αρκετά τακτικό εδώ στον κοινοβουλευτικό έλεγχο, όπου θα συζητήσουμε πάνω στο σχέδιο αυτό και θα είναι ολιστικό, συνολικό σχέδιο στήριξης των κτηνοτρόφων, έτσι ώστε να φτιάξουν ξανά και τα κοπάδια τους αλλά και τα ποιμνιοστάσιά τους.

Γενικότερα, όπως έχει πει και ο Πρωθυπουργός, βλέπουμε ακόμα και αυτή την καταστροφή ως μια ευκαιρία να βάλουμε την κτηνοτροφία μας και τη γεωργία μας σε νέες βάσεις.

Σε ό,τι αφορά τώρα τις αποζημιώσεις, είμαστε μέσα στην πραγματικότητα. Σας το είπα από την πρώτη στιγμή. Είμαστε μέσα στην πραγματικότητα ως Κυβέρνηση. Δεν αρνούμαστε ότι, πράγματι, υπάρχει απόκλιση και σε ορισμένες περιπτώσεις και τεράστια απόκλιση μεταξύ των τιμών του καταλόγου που έχει ο ΕΛΓΑ από το 2010 και των σημερινών τιμών. Γνωρίζουμε το κόστος, ιδίως στην τροφή των ζώων και όλα αυτά.

Πρέπει, λοιπόν, να σας πω ότι τον Μάιο που εξεδόθη η απόφαση ήταν μια άλλη κυβέρνηση, ότι η Κυβέρνηση αυτή και αυτή η πολιτική ηγεσία ανέλαβε τον Ιούλιο και η πρώτη μας προτεραιότητα -ήταν άλλη Κυβέρνηση εννοώ το Υπουργείο Αγροτικής Ανάπτυξης- που βάλαμε και με τις προγραμματικές μας δηλώσεις ήταν ότι θα πρέπει να αναθεωρήσουμε τον κανονισμό του ΕΛΓΑ.

Σας λέω, λοιπόν, ότι αυτή η καταστροφή μας βρήκε ακριβώς στη φάση που κάναμε την επεξεργασία, που είχαμε ξεκινήσει την επεξεργασία για την αναθεώρηση του κανονισμού τόσο μέσα στον ΕΛΓΑ όσο και μέσα στο Υπουργείο.

Επίσης, σας είπα τελειώνοντας και το λέω ξανά και το τονίζω ότι οι τιμές που, τελικά, θα διαμορφωθούν για την αποζημίωση μπορούν να έχουν ως βάση εκκίνησης αυτόν τον κατάλογο, αλλά θα συνεκτιμηθούν και θα διαμορφωθούν στο τέλος με βάση τα χρήματα που θα δοθούν, τα επιπλέον, από τον κρατικό προϋπολογισμό και τα ευρωπαϊκά χρήματα, τα ευρωπαϊκά κονδύλια που θα έλθουν στη χώρα για αυτόν τον λόγο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Έχει δίκιο, το ίδιο κόμμα, άλλη κυβέρνηση, όμως.

**ΒΑΣΙΛΕΙΟΣ ΚΟΚΚΑΛΗΣ:** Άλλη κυβέρνηση, καμμία σχέση.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Άλλη πολιτική ηγεσία.

**ΠΡΟΕΔΡΕΥΩΝ (Βασίλειος Βιλιάρδος):** Ακριβώς αυτό είπα.

Δεν θα συζητηθούν κατόπιν συνεννοήσεως οι εξής επίκαιρες ερωτήσεις:

Πρώτον, η δεύτερη με αριθμό 151/18-9-2023 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Κλιματικής Κρίσης και Πολιτικής Προστασίας, με θέμα: «Σύγχρονη αναγκαιότητα η παρέμβαση στο κανονιστικό πλαίσιο για την αποζημίωση όλων των πυρόπληκτων μη κατά κύριο επάγγελμα αγροτών».

Δεύτερον, η πρώτη με αριθμό 173/25-9-2023 επίκαιρη ερώτηση δεύτερου κύκλου της Βουλευτού Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανασίας (Σίας) Αναγνωστοπούλου προς τον Υπουργό Παιδείας, Θρησκευμάτων και Αθλητισμού, με θέμα: «Άμεση ανάγκη χρηματοδότησης της κοινωνικής μέριμνας του Πανεπιστημίου Πατρών».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 9.55΄ λύεται η συνεδρίαση για τη Δευτέρα 2 Οκτωβρίου 2023 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**