(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΔ΄

Τετάρτη, 20 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Αναφορά στην καταστροφή που υπέστη η Θεσσαλία μετά το πέρασμα της καταιγίδας Daniel , σελ.   
3. Αναφορά στο θανατηφόρο τροχαίο δυστύχημα στη Λιβύη κατά την αποστολή της ελληνικής ανθρωπιστικής βοήθειας και έκφραση συλλυπητηρίων στις οικογένειες των θυμάτων, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Παιδείας, Θρησκευμάτων και Αθλητισμού, με θέμα: «Κλείσιμο σχολείων στην επαρχία», σελ.   
 β) Προς τον Υπουργό Υγείας, με θέμα: «Νοσοκομείο Κιλκίς: ανακαίνιση Τμήματος Επειγόντων Περιστατικών (ΤΕΠ) χωρίς γιατρούς», σελ.   
 γ) Προς τον Υπουργό Υποδομών και Μεταφορών:   
 i. με θέμα: «Η οργή και ο θυμός για την έλλειψη θωράκισης της Θεσσαλίας με ευθύνη της Κυβέρνησης και της Περιφέρειας Θεσσαλίας πλημμυρίζει τους πολίτες», σελ.   
 ii. με θέμα: «Τα αντιπλημμυρικά και εγγειοβελτιωτικά έργα της Θεσσαλίας, αρμοδιότητα και ευθύνη», σελ.   
 iii. με θέμα: «Κακοκαιρία «Ντάνιελ» και ολοκλήρωση φραγμάτων Αγράφων - Αχελώου», σελ.   
 iv. με θέμα: «Η εταιρεία ΓΕΚ ΤΕΡΝΑ και ο κ. Αγοραστός», σελ.   
 δ) Προς τον Υπουργό Εθνικής Οικονομίας και Οικονομικών, με θέμα: «Η αισχροκέρδεια στα τρόφιμα στις πληγείσες περιοχές της Θεσσαλίας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο του νόμου του Υπουργείου Εργασίας και Κοινωνικής Ασφάλισης «Για την ενίσχυση της εργασίας - Ενσωμάτωση της Οδηγίας της Ευρωπαϊκής Ένωσης (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της κάρτας εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας», σελ.   
2. Κατάθεση σχεδίου νόμου:

Ο Υπουργός Ανάπτυξης, Εθνικής Οικονομίας και Οικονομικών, Εξωτερικών, Εργασίας και Κοινωνικής Ασφάλισης, Δικαιοσύνης, Ψηφιακής Διακυβέρνησης, καθώς και ο Αναπληρωτής Υπουργός Εσωτερικών κατέθεσαν στις 19-9-2023 σχέδιο νόμου «Ενσωμάτωση της Οδηγίας της Ευρωπαϊκής Ένωσης 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών», σελ.   
3. Ο Πρόεδρος της Κοινοβουλευτικής Ομάδας της Ελληνικής Λύσης Κυριάκος Βελόπουλος και οι Βουλευτές του κόμματός του κατέθεσαν στις 19-9-2023 πρόταση νόμου: «Πιλοτική προσομοίωση δίκης προς άρση της αμφισβήτησης για την ουσιαστική αντισυνταγματικότητα ή την έννοια διατάξεων τυπικού νόμου», σελ.   
4. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση τροποποιήσεων του Καταστατικού του Παγκόσμιου Οργανισμού Τουρισμού και των Κανόνων Χρηματοδότησης αυτού», σελ.

ΟΜΙΛΗΤΕΣ

Α. Αναφορά στην καταστροφή που υπέστη η Θεσσαλία μετά το πέρασμα της καταιγίδας Daniel:  
 ΒΕΛΟΠΟΥΛΟΣ Κ. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΡΑΠΤΗ Ε. , σελ.   
 ΡΑΠΤΗ Ζ. , σελ.   
  
Β. Αναφορά στο θανατηφόρο τροχαίο δυστύχημα στη Λιβύη κατά την αποστολή της ελληνικής ανθρωπιστικής βοήθειας και έκφραση συλλυπητηρίων στις οικογένειες των θυμάτων:  
 ΑΝΤΩΝΙΟΥ Μ. , σελ.   
 ΒΕΛΟΠΟΥΛΟΣ Κ. , σελ.   
 ΚΟΝΤΗΣ Ι. , σελ.   
 ΞΑΝΘΟΠΟΥΛΟΣ Θ. , σελ.   
 ΡΑΠΤΗ Ε. , σελ.   
  
Γ. Επί διαδικαστικού θέματος:  
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΝΑΤΣΙΟΣ Δ. , σελ.   
 ΠΑΠΠΑΣ Π. , σελ.   
  
Δ. Επί των επικαίρων ερωτήσεων:  
 ΒΙΛΙΑΡΔΟΣ Β. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΚΟΚΚΑΛΗΣ Β. , σελ.   
 ΚΟΥΡΟΥΠΑΚΗ Α. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΜΙΧΑΗΛΙΔΟΥ Δ. , σελ.   
 ΠΑΠΠΑΣ Π. , σελ.   
 ΤΑΧΙΑΟΣ Ν. , σελ.   
  
Ε. Επί του σχεδίου νόμου του Υπουργείου Τουρισμού:  
 ΑΝΤΩΝΙΟΥ Μ. , σελ.   
 ΒΕΛΟΠΟΥΛΟΣ Κ. , σελ.   
 ΒΡΕΤΤΟΣ Ν. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΜΠΟΥΜΠΑΣ Κ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΪΩΑΝΝΟΥ Α. , σελ.   
 ΡΑΠΤΗ Ε. , σελ.   
 ΡΑΠΤΗ Ζ. , σελ.   
 ΣΠΥΡΙΔΑΚΗ Α. , σελ.   
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΔ΄

Τετάρτη 20 Σεπτεμβρίου 2023

Αθήνα, σήμερα στις 20 Σεπτεμβρίου 2023, ημέρα Τετάρτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.**

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Νεφέλη Χατζηιωαννίδου, Βουλευτή Επικρατείας , τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το email των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το email των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, να κάνω μια ανακοίνωση προς το Σώμα:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Κύρωση τροποποιήσεων του Καταστατικού του Παγκόσμιου Οργανισμού Τουρισμού και των κανόνων χρηματοδότησης αυτού».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τέταρτη, με αριθμό 143/18-9-2023, επίκαιρη ερώτηση του πρώτου κύκλου της Βουλευτού Β1΄ Βόρειου Τομέα Αθηνών της Κ.Ο. «ΝΙΚΗ» κ. Ασπασίας Κουρουπάκη προς τον Υπουργό Παιδείας, Θρησκευμάτων και Αθλητισμού, με θέμα: «Κλείσιμο σχολείων στην επαρχία».

Παρακαλώ, κυρία συνάδελφε, έχετε τον λόγο για δύο λεπτά για την πρωτολογία σας.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Αξιότιμη κυρία Υπουργέ, με την έναρξη της νέας σχολικής χρονιάς, για ακόμη μια φορά, γινόμαστε μάρτυρες του επώδυνου φαινομένου της αναστολής λειτουργίας μεγάλου αριθμού σχολείων σε ολόκληρη την πατρίδα μας είτε λόγω έλλειψης μαθητικού δυναμικού είτε λόγω μετεγγραφής σε όμορη σχολική μονάδα είτε λόγω έλλειψης κτηριακών υποδομών. Επίσης, γινόμαστε μάρτυρες της κατάργησης σχολικών μονάδων, που σύμφωνα με την κοινή υπουργική απόφαση των Υφυπουργών Εθνικής Οικονομίας και Οικονομικών, Παιδείας και Θρησκευμάτων, η οποία δημοσιεύθηκε στο ΦΕΚ Β 5223/28-8-2023 για το σχολικό έτος 2023 - 2024 καταργούνται επτά δημοτικά σχολεία και είκοσι εννέα νηπιαγωγεία. Επιπλέον, με τις αποφάσεις που έχουμε μέχρι σήμερα, των περιφερειακών διευθυντών πρωτοβάθμιας και δευτεροβάθμιας εκπαίδευσης, σε ολόκληρη τη χώρα, ο συνολικός αριθμός των υπό αναστολή σχολείων - δημοτικών και νηπιαγωγείων- ξεπερνά τα διακόσια. Αυτός ο αριθμός περιλαμβάνει τόσο εκπαιδευτικά ιδρύματα που βρίσκονται ήδη σε αναστολή στο πρόσφατο διάστημα των τελευταίων ετών, καθώς και ιδρύματα που τίθενται πρώτη φορά σε αναστολή.

Μόνο στην Περιφέρεια της Κεντρικής Μακεδονίας, αναστέλλεται η λειτουργία εκατόν δεκαεπτά σχολείων, εκ των οποίων τα σαράντα ένα είναι δημοτικά και τα εβδομήντα έξι είναι νηπιαγωγεία της συγκεκριμένης περιφέρειας.

Υπάρχουν πολλά σχολεία, στην Ανατολική Μακεδονία - Θράκη, στην Ήπειρο, στο Νότιο Αιγαίο, τα οποία και αυτά κλείνουν. Αντίστοιχες τέτοιες αποφάσεις έχουν εκδοθεί και από άλλες περιφερειακές διευθύνσεις.

Το γεγονός αυτό, χρόνο με τον χρόνο, καταδεικνύει με τον πιο οδυνηρό τρόπο τη δραματική συρρίκνωση του δυναμικού της παιδείας μας και επιταχύνει την ερήμωση των χωριών της ελληνικής επαρχίας.

Παράλληλα, το Πρόγραμμα Διακυβέρνησης 2023 - 2027 που παρουσίασε προεκλογικά η Νέα Δημοκρατία για την παιδεία, προέβλεπε μεταξύ άλλων την ελεύθερη επιλογή από τον γονέα της σχολικής μονάδας φοίτησης των μαθητών. Αυτό σημαίνει κατάργηση του συστήματος των ζωνών που ισχύει σήμερα για κάθε σχολείο.

Ερωτάστε: Προτίθεστε να κρατήσετε τα σχολεία στην επαρχία ανοιχτά με τη μείωση των ελάχιστων απαιτούμενων μαθητών; Σκοπεύετε να καταργήσετε το σύστημα των ζωνών και να εφαρμόσετε ελεύθερη επιλογή σχολείου από τους γονείς;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κυρία Βουλευτά και κύριε Πρόεδρε της Κοινοβουλευτικής Ομάδας της Νίκης, εκ παραδρομής την προηγούμενη φορά, μάλιστα, δεν σας προσφώνησα με τη θεσμική σας ιδιότητα, οπότε: Καλημέρα, κύριε Πρόεδρε.

Κυρία Βουλευτά, για να γυρίσω στην ερώτησή μας:

Το κλείσιμο ενός σχολείου είναι πάντα μια δυσάρεστη εξέλιξη, ακόμα και όταν το σχολείο κλείνει γιατί δεν υπάρχει πλέον, για συσσωρευμένες χρονιές, η μαθητική κοινότητα εκεί ώστε να παραμείνει το σχολείο ανοιχτό. Είναι μια δυσάρεστη εξέλιξη διότι η λειτουργία ενός σχολείου σε ένα μικρό νησί, σε μια ορεινή περιοχή, είναι η καλύτερη απόδειξη ότι ο τόπος έχει μέλλον, έχει προοπτική, γιατί υπάρχουν εκεί οικογένειες που επιλέγουν να μείνουν, να εργαστούν εκεί, να δημιουργήσουν.

Σε μια χώρα με τις γεωγραφικές ιδιαιτερότητες όπως αυτές της Ελλάδας, με ένα διάσπαρτο πλέγμα μικρών και μικρότερων νησιών και με το μεγαλύτερο μέρος της Ηπειρωτικής Ελλάδας να είναι ορεινό, η λειτουργία των σχολείων, έστω και μικρής δυναμικότητας, είναι όρος για τη μέγιστη αξιοποίηση του πλούτου και την ευημερία των πολιτών της.

Μάλιστα στην Ελλάδα έχουμε πολύ περισσότερους λόγους -μεταξύ άλλων και εθνικούς- να στηρίζουμε τις οικογένειες που ζουν σε παραμεθόριες περιοχές, σε απομακρυσμένα και αστικά κέντρα.

Φέτος, μετά από δεκατέσσερα ολόκληρα χρόνια, ξαναλειτουργεί το σχολείο της Ψερίμου. Λειτούργησε φέτος με δύο μαθητές στο νηπιαγωγείο και μια δασκάλα. Υπάρχει και μια μικρή ιστορία για την επαναλειτουργία της Ψερίμου. Στις 3 Ιανουαρίου του 2020 γεννήθηκε ένα παιδί στην Ψέριμο μετά από πολλά χρόνια, ο Πανορμίτης. Ο Πανορμίτης λοιπόν ήταν λόγος ικανός για την επαναλειτουργία του σχολείου, για την ανακαίνιση και τη λειτουργία του σχολείου, καθότι οι γονείς του ήθελαν να μείνουν στον τόπο τους, στην Ψέριμο. Τα δύο παιδιά θα ολοκληρώσουν τη φοίτησή τους στο νηπιαγωγείο, στο δημοτικό που θα ανοίξει λόγω αυτών και μπορεί να γίνουν η αφορμή έτσι ώστε το σχολείο να μεγαλώσει.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, αντί για ένα, θα χρειαστώ δύο λεπτά.

Καλό όμως είναι να ξέρετε -και να πληροφορηθούμε όλοι- ότι η περίπτωση της Ψερίμου δεν είναι μια εξαίρεση στον κανόνα. Σε πολλές περιπτώσεις λειτουργούν σχολεία στη χώρα μας και τμήματα με πολύ λιγότερους από τους προβλεπόμενους μαθητές.

Τι προβλέπει ο νόμος λοιπόν; Ο νόμος προβλέπει ότι η λειτουργία ενός σχολείου δεν κρίνεται μόνο από το μαθητικό δυναμικό, αλλά και από τις τοπικές και γεωγραφικές συνθήκες και τις ιδιαιτερότητες κάθε περιοχής. Σύμφωνα με τις ισχύουσες διατάξεις μπορεί ένας τόπος να έχει μονοθέσιο, διθέσιο και τριθέσιο σχολείο, όταν έχει δεκαπέντε μαθητές και από τριθέσιο και πάνω, δημοτικό τώρα, όταν έχει από είκοσι πέντε μαθητές και πάνω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τι συμβαίνει όμως στην πράξη; Στην πράξη, στο επίπεδο των δημοτικών σχολείων τώρα, έχουμε διακόσια τέσσερα μονοθέσια να λειτουργούν με λιγότερο από δεκαπέντε μαθητές. Εβδομήντα πέντε δημοτικά λειτουργούν με λιγότερο από πέντε μαθητές. Για την ακρίβεια έξι από αυτά λειτουργούν μόνο με έναν μαθητή. Ενενήντα τέσσερα δημοτικά με πέντε έως δέκα μαθητές και τριάντα πέντε με δέκα έως δεκατέσσερις μαθητές. Επιπλέον, βρίσκονται σε λειτουργία σαράντα δύο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υφυπουργέ, θέλετε να μιλήσετε και στη δευτερολογία σας;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σας ζήτησα ένα λεπτό παραπάνω, αλλά δεν μου το δώσατε. Θα μιλήσω στη δευτερολογία μου.

Ευχαριστώ πολύ.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν μπορείτε επί προσωπικού.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Για ένα λεπτό τον λόγο δεν μπορώ να έχω; Η κυρία Υπουργός είπε κάτι για μένα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει τέτοια διαδικασία, κύριε Πρόεδρε. Δεν είπε κάτι επί προσωπικού.

Κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Προφανώς δεν προλάβατε λόγω έλλειψης χρόνου να μου απαντήσετε για την επιλογή ελεύθερων ζωνών σχολείων από τους γονείς. Θεωρούμε ότι αυτό θα έχει άσχημες συνέπειες στα σχολεία. Θα κατηγοριοποιήσει τα σχολεία σε καλά και κακά σχολεία, θα προσελκύσει μαθητές «πελάτες», με αποτέλεσμα την τραγική εξέλιξη για τη σχολική κοινότητα.

Υπάρχει ένα χαρακτηριστικό παράδειγμα στο διαδίκτυο, το οποίο είναι η επιστολή ενός δασκάλου πρωτοβάθμιας εκπαίδευσης από τα Φιλιατρά. Καταδεικνύει ένα χαρακτηριστικό παράδειγμα. Υπάρχουν τρία δημοτικά σχολεία για τα Φιλιατρά, και μιλάμε για τα Φιλιατρά όχι για την Ψέριμο. Στο πρώτο σχολείο φοιτούν ελληνάκια Ρομά. Στο τρίτο σχολείο φοιτούν παιδιά μεταναστών.

Τώρα υπάρχει το εξής πρόβλημα. Με την επιλογή των ελευθέρων ζωνών, σίγουρα θα υπάρξει αποδυνάμωση του σχολείου, υποβάθμιση σε πενταθέσιο ή τετραθέσιο και αυτό θα οδηγήσει στο γρήγορο και οριστικό κλείσιμο του σχολείου. Επομένως, αντιλαμβανόμαστε ότι το κλείσιμο των σχολείων παίζει πάρα πολύ σημαντικό ρόλο στο δημογραφικό πρόβλημα που αντιμετωπίζει η χώρα μας εδώ και χρόνια.

Απαιτείται επομένως μια εθνική δημογραφική στρατηγική που θα ακολουθείται ανεξαρτήτως κυβερνήσεων και ένα ανεξάρτητο υπερκομματικό όργανο υπεύθυνο για την υλοποίηση των στόχων αυτών. Θα πρέπει, εν κατακλείδι, να δώσουμε μεγάλη σημασία στην αύξηση των γεννήσεων, στη μείωση των μεταναστευτικών ροών, αλλά και την επιστροφή των νέων που έχουν φύγει για το εξωτερικό. Τα σχολεία στην επαρχία, λόγω του μειωμένου αριθμού των μαθητών, θα μπορούν να λειτουργούν όχι μόνο ως σχολικές μονάδες, αλλά και ως πολιτιστικά κέντρα. Αυτό θα διατηρήσει και θα τονώσει την κουλτούρα της περιοχής.

Πολύ σημαντικό για τη Νίκη είναι η διατήρηση των ανοιχτών σχολείων σε επαρχιακές περιοχές, με μείωση του ελάχιστου αριθμού των μαθητών σε τρεις. Φυσικά θα πρέπει να δοθούν και τα ανάλογα κίνητρα στους εκπαιδευτικούς για να μπορέσουν να επιλέξουν επαρχιακές πόλεις.

Επίσης, θα προκύψει κι άλλο πρόβλημα μελλοντικά. Ποιος θα φυλάει τα σύνορά μας; Θα έχουμε πρόβλημα στη διαφύλαξη των συνόρων μας. Βέβαια, η έννοια του ήρωα πολέμου έχει χάσει τη σημασία της και γι’ αυτό φυσικά ευθύνεται και το περιεχόμενο των σχολικών βιβλίων μας.

Έθνος δεν μας έκαναν οι πολιτικοί, έθνος μας έκαναν οι δάσκαλοι. Χαρακτηριστικό παράδειγμα αποτελεί ο διδάσκαλος του γένους μας, ο Άγιος Κοσμάς ο Αιτωλός, ο οποίος επί τουρκοκρατίας ίδρυσε εκατοντάδες σχολεία προκειμένου να διατηρηθεί η ελληνική γλώσσα και η ιστορία μας στους αιώνες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα προσπαθήσω να θίξω τρία σημεία, να συνοψίσω το τέλος της ερώτησης στην πρωτολογία και δύο σημεία ακόμα. Στην πρωτολογία τι ήθελα να αναφέρω; Ήθελα να αναφέρω ότι ιδιαίτερα στις παραμεθόριες περιοχές, η πολιτεία φροντίζει και για να ακολουθήσει το πνεύμα του Συντάγματος, προσφέροντας υπηρεσίες πρωτοβάθμιας και δευτεροβάθμιας εκπαίδευσης, όπου χρειάζεται, αλλά και για λόγους εθνικής ασφαλείας και ενίσχυσης της παραμεθορίου περιοχής, να έχουμε σχολεία στα μικρά, στα μικρότερα νησιά μας και στην παραμεθόριο περιοχή. Το άθροισμα των μονοθέσιων σχολείων με έναν μαθητή, νηπιαγωγείων και δημοτικών είναι τριάντα ένα, είκοσι πέντε νηπιαγωγεία, έξι δημοτικά με έναν δάσκαλο και έναν μαθητή.

Στην ερώτησή σας επίσης αναφέρετε -και θέλω να μείνω σ’ αυτό- τις αναστολές λειτουργίας σχολείων. Στο ίδιο ΦΕΚ με το οποίο καταργούνται επτά δημοτικά και είκοσι εννέα νηπιαγωγεία, ανακοινώνεται η ίδρυση δύο δημοτικών και οκτώ νηπιαγωγείων. Αναφέρετε συγκεκριμένα τις εκατόν δεκαεπτά αναστολές λειτουργίας στην κεντρική Μακεδονία.

Ο αριθμός εκατόν δεκαεπτά μπορεί να κάνει εντύπωση. Είναι σημαντικό όμως να πληροφορήσουμε την Εθνική Αντιπροσωπεία, αλλά και τους Έλληνες πολίτες, ότι το εκατόν δεκαεπτά, οι εκατόν δεκαεπτά αναστολές σχολείων δεν είναι φετινές. Συγκεκριμένα από τα σαράντα ένα στα εκατόν δεκαεπτά δημοτικά σχολεία που αναφέρονται στην ίδια απόφαση του περιφερειακού διευθυντή, την οποία σίγουρα έχετε διαβάσει, τα δεκαεννέα είναι σε αναστολή από την ίδρυσή τους, τα δεκατέσσερα λόγω μηδενικών εγγραφών είναι σε αναστολή, όχι φέτος, αλλά ούτε από πέρσι ούτε από πρόπερσι, αλλά τα τελευταία επτά χρόνια. Οκτώ είναι σε αναστολή λόγω μικρού αριθμού μαθητών, από ένα έως και πέντε χρόνια και αντίστοιχη είναι η κατάσταση και στα εβδομήντα έξι νηπιαγωγεία. Είκοσι τρία, παραδείγματος χάριν, είναι σε αναστολή από την ίδρυσή τους, τριάντα δύο λόγω μηδενικών εγγραφών και είκοσι ένα είναι σε αναστολή τα τελευταία έντεκα χρόνια. Άρα το άθροισμα των εκατόν δεκαεπτά δεν αναφέρεται σε αυτή τη χρονιά.

Τώρα, γιατί ένα σχολείο μπορεί να είναι σε αναστολή; Θα σας δώσω ένα παράδειγμα και γιατί παίρνουμε από μία σχολική μονάδα ένα κομμάτι της παραδείγματος χάριν σε αναστολή. Φέτος είχαμε την αναστολή λειτουργίας μιας σχολικής μονάδας ενός σχολείου, το οποίο στη βόρεια Ελλάδα λειτουργούσε σε τρία διαφορετικά χωριά. Το πρώτο χωριό φιλοξενούσε την Α΄, τη Β΄ και την Γ΄ δημοτικού. Το τρίτο χωριό φιλοξενούσε την Ε΄ και την ΣΤ΄ δημοτικού. Το δεύτερο χωριό φιλοξενούσε μόνο την Δ΄ δημοτικού. Αποκλειστικά για εκπαιδευτικούς λόγους, έτσι ώστε να κοινωνικοποιούνται τα παιδιά, να προαυλίζονται με παιδιά άλλης ηλικίας, το σχολείο το οποίο φιλοξενεί μόνο την Δ΄ δημοτικού πρέπει να συγχωνευτεί με ένα από τα άλλα δύο σχολεία, με το σχολείο -όπως και έγινε- της πέμπτης και της ΣΤ΄ δημοτικού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τελειώνω, κύριε Πρόεδρε.

Η εκπαίδευση προφανώς εξυπηρετεί και τους σκοπούς της τοπικής κοινωνίας, αλλά πρωτίστως εξυπηρετεί την προσωπική ανάπτυξη των ίδιων των παιδιών και ένα παιδί, για να είναι καλά, για να αναπτυχθεί όπως θέλουν οι γονείς του, οι εκπαιδευτικοί του, η πολιτεία η ίδια, πρέπει να είναι και με άλλα παιδιά.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 137/18-9-2023 επίκαιρη ερώτηση δεύτερου κύκλου του Βουλευτή Κιλκίς της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Πέτρου Παππά προς τον Υπουργό Υγείας, με θέμα: «Νοσοκομείο Κιλκίς: ανακαίνιση Τμήματος Επειγόντων Περιστατικών (ΤΕΠ) χωρίς γιατρούς».

Κύριε συνάδελφε, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, να σας ευχαριστήσω για τη διευκόλυνση σήμερα.

Θέλω να σας αναφέρω ένα περιστατικό που συνέβη πρόσφατα στο Νοσοκομείο του Κιλκίς. Νεαρός προσήλθε μετά από τροχαίο ατύχημα με θορυβώδη συμπτώματα στην κοιλιά. Ο αξονικός τομογράφος του Νοσοκομείου Κιλκίς για άλλη μία φορά δεν λειτουργούσε. Τελικά χειρουργήθηκε τυφλά. Ήταν μια ρήξη σπληνός. Ευτυχώς σε αυτή την περίπτωση όλα τα πράγματα πήγαν καλά.

Είναι ένα γεγονός σε μια σειρά γεγονότων τα τελευταία χρόνια, καθώς ο αξονικός τομογράφος του Νοσοκομείου Κιλκίς δεν λειτουργεί είκοσι τέσσερις ώρες το εικοσιτετράωρο και επτά ημέρες της εβδομάδας ως θα όφειλε, ενώ υπάρχει ακτινολόγος σε εφημερία όλες τις ημέρες και όλες τις ώρες της εβδομάδας και υπάρχει και το απαραίτητο τεχνολογικό προσωπικό για να υποστηρίξει τη λειτουργία του αξονικού τομογράφου.

Πολύ καλά αντιλαμβάνεστε και ο ίδιος ότι η μη λειτουργία του αξονικού τομογράφου μετατρέπει ένα δευτεροβάθμιο νοσοκομείο, όπως το Γενικό Νοσοκομείο Κιλκίς, σε ένα απλό κέντρο υγείας, καθώς οι γιατροί του είναι «τυφλοί», δεν μπορούν να ξέρουν τι συμβαίνει με τους προσερχόμενους ασθενείς.

Αυξάνει τους χρόνους αντιμετώπισης των περιστατικών και δημιουργεί σοβαρούς κινδύνους υγείας. Αντιλαμβάνεστε ότι έχει πληρωθεί ήδη «φόρος αίματος» για τη μη λειτουργία του αξονικού τομογράφου στο νοσοκομείο αυτό. Επείγουσα διερεύνηση σε περιστατικά τα οποία νοσηλεύονται, σε εγκεφαλικά επεισόδια και τροχαία ατυχήματα δεν συμβαίνει, γιατί πολλά απογεύματα, μετά τις τρεις η ώρα το μεσημέρι, αλλά και αργίες, ο αξονικός μπορεί να μην λειτουργεί καθόλου.

Ένα δεύτερο θέμα το οποίο θέλω να σας θέσω είναι η λειτουργία του Τμήματος Επειγόντων Περιστατικών του Νοσοκομείου Κιλκίς, στο οποίο εργάστηκα ως διευθυντής τα τελευταία τέσσερα χρόνια. Αυτή τη στιγμή, ενώ ανακοινώνονται έργα ανακαίνισης του Τμήματος Επειγόντων Περιστατικών κτιριακής αναβάθμισής του, δεν έχει κανέναν γιατρό που να υπηρετεί στην οργανική του δύναμη.

Το Τμήμα Επειγόντων εξυπηρετείται από κάποιους ειδικευόμενους γιατρούς, δεν μπορεί να επικουρηθεί επαρκώς από τους ειδικούς γιατρούς του νοσοκομείου, καθώς, όπως ήδη διαβάστηκε πριν σε αναφορά στον έλεγχο, η Παθολογική Κλινική είναι υποστελεχωμένη. Άρα μιλάμε για ένα Τμήμα Επειγόντων Περιστατικών που τα τελευταία χρόνια δεν προκηρύχθηκε καμμία θέση.

Οι δύο ερωτήσεις μου είναι:

Πρώτον. Τι σκοπεύετε να κάνετε με τη λειτουργία του αξονικού τομογράφου; Ποιες είναι οι ευθύνες της 4ης Υγειονομικής Περιφέρειας, αλλά και της διοίκησης του Νοσοκομείου Κιλκίς, γιατί ενώ εφημερεύει ακτινολόγος σε τακτική βάση, κάποιοι εκ των ακτινολόγων επιλέγουν να ανοίγουν τον αξονικό και κάποιοι επιλέγουν για άγνωστους λόγους να μην λειτουργεί ο αξονικός την ώρα που εφημερεύουν στο νοσοκομείο;

Δεύτερον. Τι σκοπεύετε να κάνετε για το Τμήμα Επειγόντων Περιστατικών; Θα ανακαινίζουμε μόνο κτήρια, χωρίς να έχουμε γιατρούς στην οργανική δύναμη; Θα προκηρυχθεί επιτέλους κάποια θέση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε. Ευχαριστώ, κύριε Βουλευτή.

Θα αρχίσω πρώτα από το Τμήμα Επειγόντων Περιστατικών. Για να μην προκαλείται σύγχυση, το Τμήμα Επειγόντων Περιστατικών στο Νοσοκομείο Κιλκίς δουλεύει, όπως δούλευε τόσα χρόνια. Ήσασταν και εσείς γιατρός εκεί. Πέρυσι εξετάστηκαν τριάντα χιλιάδες περιστατικά και φέτος, μέχρι το τέλος Ιουλίου, εξετάστηκαν είκοσι χιλιάδες περιστατικά.

Άρα για να μην υπάρχει σύγχυση, είναι διαφορετικό θέμα οι γιατροί που προσλήφθηκαν ως γιατροί των ΤΕΠ και διαφορετικό η λειτουργία των ΤΕΠ. Διότι, όπως γνωρίζετε, μια και είστε συνάδελφος γιατρός, τα περισσότερα ΤΕΠ της χώρας λειτουργούν με τους γιατρούς του νοσοκομείου. Αυτό είναι ένα σύστημα το οποίο δουλεύει πάρα πολλά χρόνια και προσπαθούμε να το μετατρέψουμε με τους γιατρούς στο Τμήμα Επειγόντων Περιστατικών. Όμως, για να μην προκαλούμε οποιαδήποτε σύγχυση, αυτή τη στιγμή το τμήμα δουλεύει και εξετάζονται πάρα πολλά περιστατικά και προσφέρει υπηρεσίες στο Κιλκίς.

Όσον αφορά τους γιατρούς, όπως γνωρίζετε πάρα πολύ καλά, προκηρύχθηκαν τέσσερις θέσεις. Τη μία θέση την είχατε καταλάβει εσείς, όπως αναφέρετε. Όσον αφορά τις υπόλοιπες τρεις, αυτές καταλήφθηκαν. Δηλαδή, υπήρξαν γιατροί που εκδήλωσαν ενδιαφέρον και στην πορεία παραιτήθηκαν. Και δεν υπήρχε άλλος για να τις καλύψει.

Με βάση τη νομοθεσία, αν κάποιος έφευγε στον πρώτο χρόνο και υπήρχε επιλαχών στη διαδικασία, θα μπορούσαμε να τις καλύψουμε. Δεν υπήρχε, όμως. Άρα δεν υπήρχε εκδήλωση ενδιαφέροντος από γιατρούς.

Οι θέσεις αυτές, όπως και άλλες θέσεις, προκηρύχθηκαν σε άλλες ειδικότητες στο Νοσοκομείο του Κιλκίς. Προκηρύξαμε παθολόγο, προκηρύξαμε για μονάδα εντατικής θεραπείας. Αυτή ήταν η προτεραιότητα αυτή τη στιγμή. Επίσης, θα προκηρύξουμε και τις θέσεις του Τμήματος Επειγόντων Περιστατικών. Και καλό θα ήταν, μια κι είστε γιατρός των ΤΕΠ, να δούμε αν θα υπάρξει ενδιαφέρον από τους γιατρούς. Πάντως, το νοσοκομείο στηρίχθηκε με καινούργιες θέσεις. Μάλιστα, με τις τελευταίες προκηρύξεις έχουμε τέσσερις θέσεις.

Όσον αφορά το Τμήμα Ακτινολογίας, γνωρίζετε καλά ότι έχουμε τέσσερις οργανικές θέσεις όπου υπηρετούν τέσσερα άτομα. Οι δύο γιατροί για ιατρικούς λόγους δεν βγάζουν εφημερίες.

Εσείς μπορεί να γνωρίζετε καλύτερα. Εγώ αυτή την αναφορά έχω και από τη διοίκηση του νοσοκομείου και από τη διοίκηση της 4ης ΥΠΕ. Επειδή εσείς πέρα από Βουλευτής, είστε και γιατρός στο νοσοκομείο, μπορεί να γνωρίζετε καλύτερα. Εγώ έχω γραπτή αναφορά ότι οι δύο συνάδελφοι δεν συμμετέχουν στο πρόγραμμα εφημεριών. Δηλαδή, δεν μπορούμε να προκηρύξουμε θέσεις, γιατί είναι καλυμμένες οι τέσσερις οργανικές θέσεις, επειδή υπάρχει σοβαρό πρόβλημα υγείας. Δεν μπορώ να το αναφέρω αυτή τη στιγμή λόγω ιατρικού απορρήτου.

Αν αυτό δεν ισχύει ή αν το πρόβλημα είναι τόσο σοβαρό και οι γιατροί του νοσοκομείου θα πρέπει να βγουν, πέρα από την αναρρωτική, σε μακροχρόνια αναρρωτική και με άλλες διαδικασίες, εδώ είμαι να το συμφωνήσουμε

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΠΕΤΡΟΣ ΠΑΠΠΑΣ:** Θα ξεκινήσω από το τελευταίο, κύριε Υπουργέ.

Σε όλα τα κατατεθειμένα προγράμματα έως τώρα του Νοσοκομείου Κιλκίς υπάρχει εφημερεύων ακτινολόγος σε όλες τις ημέρες του μήνα. Αν κάτι άλλαξε τώρα με μία αναρρωτική άδεια, την οποία έχω υπ’ όψιν μου και εγώ, είναι ένα καινούργιο πράγμα. Αυτή την ώρα που μιλάμε, στα προγράμματα υπάρχει ακτινολόγος, ο οποίος εφημερεύει. Είναι αδικαιολόγητο και συμβαίνει τα πολλά τελευταία χρόνια. Δεν είναι αυτό που αναφέρατε για την αναρρωτική άδεια. Υπάρχει ακτινολόγος, ο οποίος είναι σε εφημερία κάθε μέρα επί είκοσι τέσσερις ώρες και ο αξονικός τομογράφος δεν λειτουργεί. Είναι ένα πράγμα το οποίο πρέπει να θεραπευτεί άμεσα και πρέπει να αναζητηθούν οι ευθύνες της διοίκησης της 4ης Υγειονομικής Περιφέρειας και οι ευθύνες της διοίκησης του Νοσοκομείου Κιλκίς ως προς το γιατί δεν λειτουργεί ο αξονικός τομογράφος, ενώ υπάρχει το απαραίτητο προσωπικό, και τεχνολόγων και εφημερεύοντος γιατρού.

Σε σχέση με το Τμήμα Επειγόντων Περιστατικών, οι θέσεις οι οποίες αναφέρετε κενώθηκαν πριν από τέσσερα, τρία και δύο χρόνια αντίστοιχα. Μιλάω για τις τρεις προηγούμενες θέσεις του Τμήματος Επειγόντων Περιστατικών.

Αναρωτιέται κανείς, γιατί ενώ σε όλα τα υπόλοιπα νοσοκομεία της χώρας προκηρύχθηκαν κάποιες θέσεις για τα τμήματα επειγόντων περιστατικών -γιατί τα τμήματα επειγόντων περιστατικών κουβάλησαν ένα σημαντικό βάρος της αντιμετώπισης της πανδημίας και φυσικά όλων των υπόλοιπων επειγόντων περιστατικών-, δεν προκηρύχθηκε στο Νοσοκομείο Κιλκίς καμμία από τις κενωθείσες θέσεις, οι οποίες έχουν αρκετά χρόνια που έχουν κενωθεί; Η πρώτη έχει τέσσερα χρόνια που έχει εκκενωθεί.

Θα μιλήσω τώρα για τα επείγοντα στο Νοσοκομείο Κιλκίς. Είναι ένα κτήριο το οποίο στεγάζεται σε δύο ορόφους. Τα τακτικά ιατρεία, σε πανελλήνια πρωτοτυπία, βρίσκονται πάνω από τα επείγοντα ιατρεία. Όλοι οι ασθενείς που θέλουν να εξυπηρετηθούν από τα τακτικά ιατρεία πρέπει να περάσουν από τα επείγοντα. Είναι ένα κτήριο το οποίο δεν έχει υποδοχή. Δεν υπάρχει υποδοχή ασθενών. Κανείς δεν καταγράφεται, μόνο στα βιβλία τα χειρόγραφα. Δεν ξέρουμε τους χρόνους αναμονής.

Για ποια αναβάθμιση του τμήματος επειγόντων περιστατικών μιλάμε; Είναι ένα νοσοκομείο με πολλά προβλήματα. Και θα επανέλθω. Θέλω να ολοκληρώσω την ερώτησή μου.

Επαναλαμβάνω, λοιπόν.

Πρώτο. Πώς θα αντιμετωπίσετε το γεγονός ότι ο αξονικός τομογράφος ενός δευτεροβάθμιου νοσοκομείου δεν λειτουργεί επτά ημέρες την εβδομάδα επί είκοσι τέσσερις ώρες το εικοσιτετράωρο, επιβαρύνοντας σημαντικά την υγεία των ασθενών και θέτοντας σε κίνδυνο τη ζωή των πολιτών του Κιλκίς;

Δεύτερο. Θα προκηρύξετε θέσεις στο τμήμα επειγόντων περιστατικών; Ποιες είναι οι ευθύνες της διοίκησης του Νοσοκομείου Κιλκίς; Και θα επανέλθω με μελλοντική μου ερώτηση. Τι σκοπεύετε να κάνετε για τις διοικήσεις των νοσοκομείων; Θα συνεχίσουν στις διοικήσεις των νοσοκομείων να διοικούν άνθρωποι οι οποίοι είναι άσχετοι με τη διοίκηση των μονάδων υγείας; Θα συνεχίσουν στις διοικήσεις των υγειονομικών περιφερειών να υπάρχουν άνθρωποι με σπουδές άσχετες με τη διοίκηση μονάδων υγείας και χωρίς επαγγελματική εμπειρία στη διοίκηση μονάδων υγείας;

Θα θυμίσω ότι ο διοικητής του Νοσοκομείου Κιλκίς, σύμφωνα με το δημοσιευμένο βιογραφικό του, είναι απόφοιτος της Σχολής Φυσικής Αγωγής και Αθλητισμού.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Βάλατε πάρα πολλά πράγματα σε μια ερώτηση. Θα απαντήσω συγκεκριμένα.

Κατ’ αρχάς, θα αρχίσω απ’ αυτό. Εσείς δουλεύατε στο νοσοκομείο. Μου λέτε ότι δεν καταγράφονται περιστατικά. Εσείς ήσασταν διευθυντής των ΤΕΠ. Γιατί δεν το αλλάξατε αυτό;

**ΠΕΤΡΟΣ ΠΑΠΠΑΣ:** Επανειλημμένα αιτήματα…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ξέρετε, δεν υπάρχει κάποιο αόρατο χέρι σε αυτή τη χώρα που πρέπει να φταίει…

Ήσασταν διευθυντής στο τμήμα επειγόντων περιστατικών. Κι εγώ έχω κάνει γιατρός σε νοσοκομείο. Και η ευθύνη πολλές φορές είναι κάτω, είναι στο πεδίο. Άρα δεν μπορεί να μου λέει κάποιος διευθυντής του τμήματος επειγόντων περιστατικών ότι δεν καταγράφονταν περιστατικά. Η μισή ευθύνη είναι δική σας. Συγγνώμη που το λέω έτσι.

**ΠΕΤΡΟΣ ΠΑΠΠΑΣ:** ….(Δεν ακούστηκε).

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μιλάτε, αλλά ήσασταν γιατρός του νοσοκομείου,ήσασταν διευθυντής των ΤΕΠ. Μου περιγράφετε μια «μαύρη» κατάσταση των ΤΕΠ και ήσασταν ο διευθυντής τους.

**ΠΕΤΡΟΣ ΠΑΠΠΑΣ:** …επανειλημμένα αιτήματα στη διοίκηση που δεν απαντήθηκαν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Δείτε λίγο την αντίφαση. Πραγματικά, ήσασταν ο διευθυντής του τμήματος επειγόντων περιστατικών – ο διευθυντής!- και μου περιγράφετε με τα ζοφερότερα χρώματα τη λειτουργία του τμήματος που εσείς ήσασταν διευθυντής.

Επανέρχομαι πάλι στον αξονικό τομογράφο. Με βάση τις αναφορές, οι δύο συνάδελφοι είναι σε αναρρωτική άδεια. Και ούτε μπορώ να επεκταθώ περισσότερο. Αν εσείς, που είστε τοπικός και γνωρίζετε, μου λέτε ότι ενώ παρουσιάζονται στα χαρτιά ότι είναι σε αναρρωτική άδεια, είναι εκεί και βγάζουν εφημερίες, αν είναι έτσι όπως το λέτε, είναι ποινικό.

**ΠΕΤΡΟΣ ΠΑΠΠΑΣ:** Δεν είπα αυτό.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Το λέμε ξεκάθαρα.

Εγώ σας λέω ότι έχουμε τέσσερις γιατρούς σε οργανικές θέσεις. Οι δύο -εγώ αυτό έχω στην αναφορά μου- για πολύ σοβαρό ιατρικό πρόβλημα βρίσκονται με αναρρωτική άδεια και γι’ αυτό υπάρχει αυτή η δυσλειτουργία. Και υπάρχει και μετακινημένος γιατρός.

Υπάρχει σχέδιο, γιατί προσπαθούμε να αντιμετωπίσουμε τη λειτουργία του αξονικού. Τις μέρες που δεν καλύπτεται -γιατί οι δύο συνάδελφοι, με βάση την αναφορά που έχω, δεν βρίσκονται εκεί για σοβαρό πρόβλημα υγείας και υπάρχει άλλος γιατρός που συνεπικουρεί- για κάποιο διάστημα στέλνονται σε άλλο νοσοκομείο, για να γίνει ο αξονικός τομογράφος. Και υπάρχει σχέδιο και να γίνει -γιατί είναι το πρώτο νοσοκομείο που θα μπει στο RIS-PACS, έτσι ώστε να μπορούν να συνδράμουν ακτινολόγοι άλλων νοσοκομείων, για να λυθεί το πρόβλημα.

Ευχαριστώ πολύ.

**ΠΕΤΡΟΣ ΠΑΠΠΑΣ:** Κύριε Πρόεδρε, θα ήθελα τον λόγο επί προσωπικού. Αναφέρθηκε κάτι σε σχέση με το ότι ήμουν διευθυντής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν γίνεται. Δεν υπάρχουν αυτές οι διαδικασίες. Ο Κανονισμός είναι συγκεκριμένος. Δεν υπάρχει τέτοια διαδικασία. Αν μπούμε σε αυτή τη διαδικασία, θα υπάρχει ένας άλλος τρόπος λειτουργίας.

Παρ’ όλα αυτά, θέλω να σας πω ότι δεν ρωτήσατε αυτό. Αυτή είναι η αλήθεια. Είπατε ότι τις συγκεκριμένες μέρες υπάρχει γιατρός και δεν γίνονται αξονικές.

Συνεχίζουμε με την πρώτη με αριθμό 126/13-9-2023 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Η οργή και ο θυμός για την έλλειψη θωράκισης της Θεσσαλίας με ευθύνη της Κυβέρνησης και της Περιφέρειας Θεσσαλίας πλημμυρίζει τους πολίτες».

Ελάτε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, έχουν περάσει λίγες μέρες από τις καταστροφικές πλημμύρες στη Θεσσαλία και οι πολίτες της Θεσσαλίας περιμένουν απαντήσεις, και αυτοί που είναι μέσα στις λάσπες και αυτοί που γλίτωσαν από τις πλημμύρες, για την τύχη των αντιπλημμυρικών έργων.

Μετά τον «Ιανό» και ο Πρωθυπουργός και ο περιφερειάρχης -ο ελεγχόμενος από τη δικαιοσύνη περιφερειάρχης, ειρήσθω εν παρόδω- εξήγγειλαν αντιπλημμυρική θωράκιση της Θεσσαλίας. Σήμερα πρέπει να πει η Κυβέρνηση ποια έργα ανατέθηκαν στην Περιφέρεια Θεσσαλίας, ποια ποσά χορηγήθηκαν στην Περιφέρεια Θεσσαλίας και στους δήμους για την αποκατάσταση των υποδομών και των δικτύων και ποια από αυτά έχουν υλοποιηθεί.

Ξέρετε, συμβαίνει το εξής παράδοξο: Η μεν Κυβέρνηση διαρρέει όχι ευθέως -μάλλον αυτό προδικάζω ότι θα είναι η απάντηση- ότι όλη η ευθύνη για την αντιπλημμυρική θωράκιση είναι στην Περιφέρεια Θεσσαλίας. Η δε Περιφέρεια Θεσσαλίας λέει ότι έργα έγιναν, αλλά ήταν έντονο το φαινόμενο, ήταν πρωτόγνωρο.

Όχι, κύριε Υπουργέ, δεν ήταν πρωτόγνωρο. Όλα ήταν γραμμένα στα σχέδια διαχείρισης κινδύνου πλημμύρας. Όλα ήταν γραμμένα! Και αν μπορείτε, να πείτε εάν προτάθηκε, εάν εκτελέστηκε, εάν υλοποιήθηκε κάποια από τα έργα τα οποία προέβλεπαν τα σχέδια διαχείρισης κινδύνου πλημμύρας, τα οποία ψηφίστηκαν το 2018 και έλαβαν ΦΕΚ 2685 του 2018.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, θα σας εκπλήξω, αλλά δεν θα ισχυριστώ αυτά τα οποία λέτε. Δεν θα πω δηλαδή ότι η ευθύνη ήταν της περιφέρειας και ότι η Κυβέρνηση είναι αμέτοχη. Αναφερόμενος όχι μόνο στη δική μας Κυβέρνηση αλλά διαχρονικά στη διαχείριση των υδάτων της Θεσσαλίας από κυβερνήσεις, οι οποίες θα μπορούσαν να έχουν να αντιμετωπίσουν το ζήτημα της πλημμύρας, είδαμε κάτι τις τελευταίες ημέρες κι εγώ θα επιμείνω σε αυτό. Το έχω πει σε αυτή την Αίθουσα και θα το ξαναπώ και το ξαναλέω. Μπορεί να ακούγεται ακραίο ή μάλλον ακούγεται υπερβολικό σε όσους δεν έχουν ιδία μαρτυρία του γεγονότος, αλλά εσείς έχετε, γιατί εσείς είστε Βουλευτής Λαρίσης. Πραγματικά, ήταν πρωτόγνωρο φαινόμενο. Θα ξαναπώ το νούμερο: Οκτώ δισεκατομμύρια κυβικά μέτρα νερού άνοιξαν οι ουρανοί και έπεσαν στη Θεσσαλία. Είναι ένα φαινόμενο μη διαχειρίσιμο με την εξής έννοια: Πλημμύρες θα γίνονταν οπωσδήποτε. Τώρα, ποιο χωριό θα πλημμύριζε, εάν θα γλίτωνε κάποιο χωριό ή αν θα πλημμύριζε ένα άλλο χωριό, αυτό είναι ένα θέμα το οποίο πραγματικά είναι ζήτημα διαχείρισης και για το οποίο προφανώς και δεν υπήρχαν σενάρια. Και δεν υπήρχαν σενάρια, διότι αυτό το γεγονός ήταν απρόβλεπτο. Όταν σχεδιάζουμε έργα τα οποία έχουν τον ίδιο χαρακτήρα, σχεδιάζουμε αυτό που λέμε «περίοδο επαναφοράς» και δεν μπορούμε προφανώς να σχεδιάσουμε έργα με περίοδο επαναφοράς τριακοσίων ετών. Δεν μπορούμε, δηλαδή, να θεωρήσουμε ότι ένα γεγονός το οποίο συμβαίνει κάθε τριακόσια χρόνια είναι το μέτρο των δημοσίων επενδύσεων είτε για την αντιπλημμυρική προστασία μιας περιοχής είτε βεβαίως ακόμα και για την κατασκευή έργων. Θα μπορούσε να είναι ο «Ιανός», ο οποίος είναι Τ50, δηλαδή έχει μια περίοδο επαναφοράς πενήντα ετών.

Πάμε, λοιπόν, στα έργα τα οποία έχουν γίνει. Θα σας καταθέσω τον πίνακα των χρηματοδοτήσεων και των έργων τα οποία έγιναν ή τρέχουν στη Θεσσαλία, αλλά επειδή νομίζω ότι υπάρχει μία αδυναμία κατανόησης με την έννοια ότι οι όροι που χρησιμοποιείτε είναι μάλλον αδόκιμοι, θα σας πω το εξής: Οριστική παραλαβή του έργου δεν σημαίνει ότι το έργο δεν έχει δοθεί με διοικητική παραλαβή για χρήση. Δεν σημαίνει ότι ένα έργο δεν έχει παραδοθεί σε χρήση. Άρα αυτό το οποίο λέτε στην ερώτησή σας -και μένω στο γραπτό κείμενο- είναι κάτι που εκ των πραγμάτων δεν υπάρχει. Υπάρχουν πάρα πολλά έργα τα οποία έχουν αποδοθεί σε χρήση. Και όντως τα αντιπλημμυρικά έργα ήταν η περιφέρεια αυτή η οποία τα εξετέλεσε, όπως και τα έργα αποκατάστασης ήταν το Υπουργείο Υποδομών αυτό το οποίο τα έφερε σε πέρας.

Πρέπει να σας πω ότι από τα έργα τα οποία έφερε σε πέρας το Υπουργείο Υποδομών ούτε ένα δεν αστόχησε απ’ όσα μπορέσαμε να επισκεφθούμε μέχρι σήμερα. Υπάρχουν κάποια τα οποία δεν τα έχουμε επισκεφτεί, γιατί είναι είτε κάτω από φερτά υλικά είτε κάτω από νερά. Αυτά θα ελεγχθούν και αν υπάρχει βέβαια πρόβλημα, το ξέρετε ότι θα επιδιορθωθούν.

Απευθείας αναθέσεις, έτσι όπως το λέτε, από την περιφέρεια δεν έγιναν. Τη δυνατότητα, σύμφωνα με τη νομοθεσία του «Ιανού», να κάνει ανάθεση με πρόσκληση για διαπραγμάτευση, την είχε το Υπουργείο Υποδομών. Και πραγματικά μετά από ένα διαγωνισμό μεταξύ δύο εταιρειών με προσκλήσεις ανατέθηκε το έργο του «Ιανού». Η περιφέρεια εξετέλεσε τα έργα της με βάση τις διαδικασίες του ν.4412.

(Στο σημείο αυτό ο Υφυπουργός Υποδομών και Μεταφορών κ. Νικόλαος Ταχιάος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Όλα καλά δηλαδή, όλα καλά.

Κύριε Υπουργέ, υπάρχει μια παροιμία: «Όποιος έχει τη μύγα…». Μόνος σας είπατε για απευθείας αναθέσεις. Είπα εγώ στην πρωτολογία μου τις συγκεκριμένες λέξεις; Όχι.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Το γράφει εδώ.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, όσον αφορά το πρωτόγνωρο του φαινομένου -γιατί για σας είναι όλα πρωτόγνωρα- για να καταλήξουμε στο συμπέρασμα ότι ένα φαινόμενο είναι πρωτόγνωρο και δεν μπορούσε να αντιμετωπιστεί, πρέπει να εξαντλήσουμε αυτό που ίσχυε και προβλεπόταν.

Υπάρχουν τέσσερις ερωτήσεις με τέσσερις απαντήσεις από την επιστημονική κοινότητα, εάν θέλετε να γίνετε κοινωνός και εσείς και οι πολίτες. Τι είναι τα σχέδια διαχείρισης κινδύνου πλημμύρας; Είναι υποχρεωτικά για τα κράτη-μέλη και περιέχουν χάρτες των λεκανών απορροής, περιγραφή των πλημμυρών. Πότε ψηφίστηκαν; Το 2018. Ποια είναι η δημόσια αρχή για την εφαρμογή και παρακολούθηση των σχεδίων διαχείρισης κινδύνων πλημμύρας; Η περιφέρεια. Μπορούν τα σχέδια διαχείρισης κινδύνων πλημμύρας να προβλέψουν πλημμύρες; Ναι, σε συνδυασμό με τους αρμόδιους φορείς –Αστεροσκοπείο, Μετεωρολογική Υπηρεσία- μπορούν να έχουν μια αποτελεσματική υποστήριξη στην πρόβλεψη με μεγάλη πιθανότητα των κινδύνων εμφάνισης πλημμύρας. Επίσης, η πιστή εφαρμογή των σχεδίων διαχείρισης κινδύνων πλημμύρας οδηγεί στην αποφυγή της μείωσης των συνεπειών της πλημμύρας; Ναι, περιλαμβάνουν συγκεκριμένα μέτρα που πρέπει να ληφθούν και έργα τα οποία, εάν υλοποιηθούν, οι κίνδυνοι από τις πλημμύρες και κατά συνέπεια οι επιπτώσεις μπορεί να ελαχιστοποιηθούν.

Η απλή ερώτηση είναι: Όλα αυτά έγιναν; Εάν έγιναν όλα αυτά, κύριε Υπουργέ, τότε να καταλήξουμε ότι ήταν πρωτόγνωρο το φαινόμενο και δεν μπορούσε να αντιμετωπιστεί με τη μέση, που λέμε εμείς οι νομικοί, κοινή λογική, με τη μέση αντιμετώπιση. Εάν έγιναν όλα αυτά. Ξέρετε ότι η πλημμύρα είχε προβλεφθεί;

Τώρα όσον αφορά τα έργα, τα σχέδια διαχείρισης κινδύνων πλημμύρας υπήρχαν από το 2018 κι έπρεπε να είχαν επικαιροποιηθεί και, επειδή δεν επικαιροποιήθηκαν, η Ευρωπαϊκή Ένωση δύο φορές μας εγκάλεσε και είπε: «Κύριοι, γιατί δεν επικαιροποιείτε και δεν εφαρμόζετε τα σχέδια διαχείρισης κινδύνου πλημμύρας;».

Συνεπώς, και καταλήγω, εάν είχαν εφαρμοστεί πλήρως και δεν είχαν επιτύχει, τότε μπορούμε να καταλήξουμε στο συμπέρασμα ότι ήταν πρωτόγνωρο και δεν μπορούσατε να κάνετε κάτι.

Κύριε Υπουργέ, όσον αφορά τα έργα εδώ ο κ. Τριαντόπουλος το 2021 έβγαλε ένα φυλλάδιο «Στήριξη και αποκατάσταση περιοχών που επλήγησαν από τη θεομηνία «Ιανός». Και λέει: Έργα αντιπλημμυρικής θωράκισης και προστασίας στο πλαίσιο των παραχωρήσεων. Έργα αντιπλημμυρικής θωράκισης και προστασίας ύψους 39 εκατομμυρίων ευρώ. Τα έργα αυτά ειδικότερα αφορούν στη διευθέτηση του ποταμού Καλέντζη. Εκεί έγινε η ζημιά όσον αφορά την Καρδίτσα.

Δεν άκουσα κάτι. Δηλαδή έγιναν έργα; Πόσα λεφτά δώσατε στην περιφέρεια; Τι έργα έκανε; Έγιναν δύο, τρία, τέσσερα, πέντε, έξι έργα και τα οποία δεν άντεξαν; Δεν έγιναν τα έργα από τα σχέδια διαχείρισης κινδύνων πλημμύρας; Ποιο επιλέξατε μετά τον «Ιανό»; Να δεχτώ ότι μέχρι τον «Ιανό» δεν υπήρχε αυτή η καχυποψία από την Κυβέρνηση. Να το δεχτώ. Μετά τον «Ιανό»;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς, έχω έρθει στη Βουλή έχοντας διαβάσει πολύ προσεκτικά την ερώτησή σας. Απάντησα χρησιμοποιώντας λέξεις τις οποίες εσείς έχετε στην ερώτησή σας, άσχετα από το γεγονός ότι εδώ πέρα αγορεύσατε για κάτι διαφορετικό. Διότι δεν υπήρχε αναφορά ούτε στα σχέδια της αντιπλημμυρικής προστασίας ούτε στις προβλέψεις κινδύνου στην ερώτησή σας. Αυτά τώρα τα φέρατε στο τραπέζι. Και εν πάση περιπτώσει, εάν το πηγαίναμε τυπικά, αυτές οι ερωτήσεις δεν θα έπρεπε να απευθύνονται στον Υπουργό Υποδομών. Θα έπρεπε να απευθύνονται είτε στο Υπουργείο Εσωτερικών είτε στο Υπουργείο Περιβάλλοντος και Κλιματικής Αλλαγής.

Θα σας πω όμως το εξής. Εάν νομίζετε ότι ακόμα και οι soft ενέργειες, τις οποίες αναφέρετε μέσα, είναι ενέργειες οι οποίες θα μπορούσαν να υλοποιηθούν σε διάστημα τεσσάρων και πέντε ετών -και δεν μιλάω τόσο για τις soft όσο για τις βαριές κατασκευές που θα έπρεπε να γίνουν- τότε προφανώς δεν έχετε αντίληψη της πραγματικότητας. Και νομίζω ότι η νομική σας παιδεία αυτή που σας οδηγεί στη μέση οδό -δεν θυμάμαι πώς την είπατε- αυτή βεβαίως δεν αφορά ούτε στα έργα, ούτε στις κατασκευές, ούτε στον τρόπο που σχεδιάζουν και κατασκευάζουν τα έργα οι μηχανικοί.

Προφανώς, δεν έχετε αντιληφθεί το μέγεθος αυτού του φαινομένου. Όχι δεν φταίει ο ποταμός Καλέντζης για την Καρδίτσα μόνο. Στην Καρδίτσα, επειδή επισκέφθηκα την περιοχή και τη γύρισα, πλημμύρισε το σύμπαν. Δεν υπήρξε υδάτινος δίαυλος ο οποίος να μπόρεσε να υποδεχθεί το νερό το οποίο έπεσε. Αν σας πάω και σας βάλω σε ένα χάρτη τις φθορές, τις βλάβες που υπάρχουν είτε στο οδικό δίκτυο, είτε στις γέφυρες, είτε στα τεχνικά έργα, θα διαπιστώσετε ότι το πρόβλημα ήταν πάρα πολύ μεγάλο στα ορεινά της Καρδίτσας, παρά πολύ μεγάλο στα ορεινά των Τρικάλων και φυσικά μεταφέρθηκε ως πλημμύρα στην πεδιάδα. Εάν νομίζετε ότι οι ποσότητες ύδατος οι οποίες γέμισαν μία Κάρλα μεγαλύτερη από την Κάρλα που αποξηράναμε το 1962 ήταν ποσότητες οι οποίες ήταν διαχειρίσιμες ή έστω ακόμα και προβλέψιμες, τότε θα είναι μεγάλο λάθος.

Προφανώς, υπήρχαν σχέδια πλημμύρας. Τι λέει μέσα; Λέει για το Meteo, λέει για το Αστεροσκοπείο. Το ξέρετε ότι εάν δείτε τις προβλέψεις του Meteo της εβδομάδας του γεγονότος η μισή ανατολική Ελλάδα ήταν υπό τον κίνδυνο πλημμύρας; Ποιο χωριό θα εκκενωθεί; Για ποιο χωριό θα μιλούσαμε;

Και σας ξαναλέω -και θα κλείσω, κύριε Πρόεδρε- φαραωνικά έργα τα οποία να μπορέσουν να αντιμετωπίσουν πλημμύρα με Τ300, δηλαδή με περίοδο επαναφοράς 300, δεν μπορούν να γίνουν, ούτε είναι στον σχεδιασμό τον δικό μας ούτε είναι στον σχεδιασμό οποιασδήποτε κυβέρνησης.

Και φυσικά τώρα αλίμονο αν σας φαίνεται ότι δεν υπάρχουν πρωτόγνωρα πράγματα στη ζωή, κακώς βλέπει πρωτόγνωρα πράγματα στη ζωή η Κυβέρνηση, δείτε το πρωτόγνωρο στο κόμμα σας. Ήρθε ένας από το πουθενά και το πήρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 150/18-9-2023 επίκαιρη ερώτηση πρώτου κύκλου της Βουλευτού Λάρισας της Κοινοβουλευτικής Ομάδας του «ΠΑΣΟΚ - Κινήματος Αλλαγής» κ. Ευαγγελίας Λιακούλη προς τον Υπουργό Υποδομών και Μεταφορών, με θέμα: «Τα αντιπλημμυρικά και εγγειοβελτιωτικά έργα της Θεσσαλίας, αρμοδιότητα και ευθύνη».

Κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, εγώ την ερώτηση αυτή την κατέθεσα και όπως είδατε έχει περίπου το ίδιο περιεχόμενο με την εισαγγελική έρευνα. Απλά η ερώτησή μου εκτείνεται σε μεγαλύτερο χρονικό διάστημα και αφορά τις ευθύνες και τις αρμοδιότητες όλων για τα αντιπλημμυρικά σχέδια στη Θεσσαλία. Και για τις ευθύνες και για την αρμοδιότητα.

Το ερώτημα αυτό, επαναλαμβάνω, το κατέθεσα στο ελληνικό Κοινοβούλιο επειδή δεν μπορούμε να βρούμε στη Θεσσαλία ποιος είναι ο ψεύτης. Ποιος είναι ψεύτης; Είναι ψεύτης ο κ. Μητσοτάκης; Είναι ψεύτης ο κ. Αγοραστός και κάποιοι δήμαρχοι; Γιατί δεν μπορείτε να λέτε όλοι την αλήθεια. Δεν μπορείτε να λέτε αντιφατικά πράγματα μεταξύ σας και παρ’ όλα αυτά εμείς να κάνουμε ότι δήθεν σας ακούμε και ότι δήθεν καταλαβαίνουμε.

Κοιτάξτε. Εγώ τα λουστρίνια μου τα έβαλα μέσα στη λάσπη και είδα όχι από τα drones, αλλά τι πραγματικά συμβαίνει σ’ αυτή την ανείπωτη εθνική τραγωδία. Και δεν ήρθαμε να λαϊκίσουμε μέσα στην Εθνική Αντιπροσωπεία γιατί είμαστε μέρος της. Κι αυτό που έχει συμβεί τώρα από την πλευρά των πολιτών στο πολιτικό σύστημα είναι χτύπημα στο μαλακό υπογάστριο όλου του πολιτικού συστήματος. Γιατί χάθηκε για άλλη μια φορά η εμπιστοσύνη στο πολιτικό σύστημα. Κανένας δεν κατάφερε να προστατεύσει τον τόπο, τους ανθρώπους. Χάθηκαν ζωές, χάθηκαν περιουσίες, χάθηκε το ζωικό και φυτικό κεφάλαιο και κάποιοι ενδιαφέρεστε για τις εκλογές.

Ο κ. Μητσοτάκης από τη ΔΕΘ είπε ότι ο απολογισμός για το αν πήγε καλά η περιφέρεια και ο κ. Αγοραστός θα γίνει το βράδυ των εκλογών. Αλήθεια; Τότε εσείς τον περιφερειάρχη σας θα τον κρίνετε; Δεν θα μας πείτε ποιος είναι αρμόδιος για τα έργα; Δεν θα μας πείτε ποιος είναι πραγματικά αυτός που είχε την ευθύνη να δημιουργήσει έναν κλοιό προστασίας για τον οικισμό που χάθηκε μέσα στον βούρκο, της Μεταμόρφωσης ή του Σωτήριου του Δήμου Κιλελέρ;

Δεν έχει ευθύνη η Κυβέρνησή σας να πείτε γιατί δεν χτύπησε το περιβόητο «112» σας, που σας το χαρίζουμε. Γιατί δεν χτύπησε το «112» στο Σωτήριο; Γιατί στη Μεταμόρφωση; Δεν ήταν δική σας αρμοδιότητα; Για ποιον λόγο βάλατε τα γκρέιντερ και γκρέμισαν τα αναχώματα; Με ποιανού ευθύνη; Με ευθύνη του περιφερειάρχη, του δημάρχου, δική σας; Δεν είστε επιτελικό κράτος;

Και να σας πω και κάτι; Τελικά υπάρχει εισαγγελέας του Αρείου Πάγου που θα κάνει η δικαιοσύνη τη δουλειά της. Εσείς τόσες μέρες μετά δεν ερευνήσατε να δείτε ποιο αντιπλημμυρικό έργο έγινε, ποιος είχε την ευθύνη και ποιος τελικά το φρόντισε ή δεν το φρόντισε και η Θεσσαλία πλημμύρισε; Τον απολογισμό θα το κάνετε το βράδυ των εκλογών;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, και ευχαριστώ για την ανοχή σας.

Το θέμα είναι το εξής. Εμφανίζεστε η μεν Κυβέρνηση να κάνει αντιπλημμυρικά έργα 1,2 δισεκατομμυρίου στη Θεσσαλία και ο περιφερειάρχης σας λέει ότι πήρε λιγότερα από 100 εκατομμύρια για αντιπλημμυρικά έργα. Ποιος είναι ο ψεύτης;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Βουλευτά, πάμε πάλι από την αρχή. Εννοώ δηλαδή ότι είναι εντελώς βέβαιο ότι τις προσεχείς ημέρες και για ένα μεγάλο διάστημα θα επαναλαμβάνουμε τα ίδια και τα ίδια. Δεν μου αρέσει καθόλου αυτό, γιατί νομίζω ότι πρέπει να πηγαίνουμε στο διά ταύτα, αλλά δεν έχω καμμία αντίρρηση να το κάνουμε.

Σας ξαναλέω. Όντως το φαινόμενο είναι πρωτόγνωρο. Εσείς στη Λάρισα θα έπρεπε να το ξέρετε. Και θα πρέπει να το ξέρετε διότι εκεί υπήρχε μια λίμνη που αποξηράθηκε και ξαφνικά επανήλθε και φτιάχτηκε από μόνη της μια λίμνη πολύ μεγαλύτερη, μια λίμνη που σήμερα υπολογίζουμε -θα έχουμε τα στοιχεία το μεσημέρι- ότι ο υδάτινος όγκος τον οποίο περιέχει είναι περίπου πεντακόσια εκατομμύρια κυβικά μέτρα νερό, δηλαδή πεντακόσια εκατομμύρια τόνοι. Αφήνω το σύνολο του νερού που έπεσε, το σύνολο του νερού το οποίο διοχετεύτηκε στη θάλασσα, το σύνολο του νερού που εξατμίστηκε και μένω στη λίμνη Κάρλα που επαναδημιουργήθηκε.

Εάν μου πείτε εσείς ότι υπήρχε αντιπλημμυρικό έργο το οποίο θα μπορούσε να συγκρατήσει αυτό το νερό -όταν μιλάμε ότι τέτοιοι ταμιευτήρες υπάρχουν μόνο σε πολύ μεγάλα φράγματα τα οποία κυρίως έχουν υδροηλεκτρικό χαρακτήρα και ελάχιστα αντιπλημμυρικό-, τι να πω, θα σηκώσω τα χέρια. Όμως, δεν υπήρχε αυτή η πρόβλεψη ούτε υπήρχε αυτός ο σχεδιασμός -όχι από εμάς, από οποιαδήποτε προηγούμενη κυβέρνηση.

Δεν ξέραμε, δηλαδή, το φαινόμενο στη Θεσσαλία; Προφανώς το ξέραμε όλοι στην Ελλάδα. Το ήξεραν οι κυβερνήσεις του ΠΑΣΟΚ, το ήξεραν και οι κυβερνήσεις της Νέας Δημοκρατίας, το ήξερε και η κυβέρνηση του ΣΥΡΙΖΑ. Κανένας δεν έκανε ποτέ σχεδιασμό με βάση ένα τέτοιο ακραίο φαινόμενο. Και σας ξαναλέω, δεν μπορεί αυτό το φαινόμενο να είναι το μέτρο και στο μέλλον.

Θα σας καταθέσω και εσάς τα στοιχεία σχετικά με τα αντιπλημμυρικά έργα τα οποία έγιναν στη Θεσσαλία και τα έργα αποκατάστασης τα οποία έχουν γίνει στη Θεσσαλία.

(Στο σημείο αυτό ο Υφυπουργός Υποδομών και Μεταφορών κ. Νικόλαος Ταχιάος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, εάν υπάρχει όντως μία εισαγγελική έρευνα η οποία αγγίζει τον κ. Αγοραστό, στον οποίο αναφέρεστε συνέχεια -διότι προφανώς έχετε πάρει εργολαβία τις εκλογές για λογαριασμό των αντιπάλων του, λογικό είναι, πολιτική κάνετε, αυτή είναι η δουλειά σας-, αφήστε την εισαγγελική έρευνα να κυλήσει, αλλά εγώ δεν έχω δει να προσωποποιείται η έρευνα. Η έρευνα έχει βασιστεί σε φημολογίες, έχει βασιστεί σε περίεργες μαρτυρίες, έχει βασιστεί σε αντιδικίες μεταξύ πολιτικών παραγόντων του Νομού Λαρίσης και έχει πολλά να διερευνήσει και πολλά να ψάξει.

Και θα σας πω και κάτι. Κι εγώ απορώ γιατί το Σωτήριο πλημμύρισε. Κι εγώ απορώ, γιατί υπάρχουν αναχώματα στα οποία όντως έχει υπάρξει ανθρώπινη παρέμβαση, αλλά αυτή η ανθρώπινη παρέμβαση δεν είναι τώρα. Ούτε είμαι σίγουρος ότι είναι η ανθρώπινη παρέμβαση δημόσιας αρχής, όπως δεν είμαι καθόλου σίγουρος ότι βρέθηκαν φερτά υλικά μέσα σε ρέματα τα οποία αδικαιολόγητα ήταν εκεί, επειδή κάποιοι ήθελαν να αποταμιεύουν νερό για να μπορούν να ποτίζουν τα χωράφια τους το καλοκαίρι και όλα αυτά λειτούργησαν αρνητικά.

Όσο για το «112» -επειδή δείχνετε την Κυβέρνηση, δείχνετε τον Αγοραστό, δείχνετε τους πάντες-, πρέπει να ξέρετε ότι με βάση τα σχέδια πολιτικής προστασίας την εντολή για την εκκένωση των οικισμών τη δίνει ο δήμαρχος. Την εντολή τη δίνει ο δήμαρχος.

Τα σχέδια της πολιτικής προστασίας σε πάρα πολύ μεγάλο βαθμό τηρήθηκαν. Η πολιτική προστασία εγώ δεν θα πω ότι δούλεψε υποδειγματικά -προφανώς, δεν δούλεψε υποδειγματικά, διότι ήταν αδύνατον υπό συνθήκες υπό τις οποίες λειτουργούσαμε εκείνες τις μέρες-, αλλά έγινε μια τεράστια προσπάθεια η οποία έφερε τη διάσωση πάρα πολλών ανθρώπων και η οποία σήμερα φέρνει συνθήκες αποκατάστασης της ανθρωπιστικής κρίσης που όντως εμφανίστηκε στην περιοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, μάλλον δεν με γνωρίζετε καλά προσωπικά. Θα γνωριστούμε όμως, γιατί σε αυτή την Αίθουσα μετά από αυτή την εθνική καταστροφή πολύ τακτικά θα έχουμε διάλογο μεταξύ μας. Ελπίζω όμως ο διάλογος να είναι εποικοδομητικός και να ωφελήσει τη Θεσσαλία.

Μακριά από μένα το ότι ανέλαβα εργολαβία τις εκλογές εναντίον του κ. Αγοραστού ή εναντίον της Κυβέρνησης. Προσπαθούμε να έχουμε ορθό λόγο και μάλιστα κρινόμαστε πολλές φορές για το ότι δεν είμαστε από αυτούς που επενδύουν στην αντιπολίτευση με άναρθρες κραυγές. Μακριά από μένα, λοιπόν.

Τι λέτε μονότονα σε αυτή την Αίθουσα διαρκώς. Σας καταλαβαίνω βέβαια, σας κατανοώ. Ανθρώπινα κατανοώ και συμπάσχω μαζί σας ότι δεν έχετε να πείτε τίποτε άλλο. Λέτε ότι το φαινόμενο ήταν πρωτόγνωρο. Μάλιστα. Το φαινόμενο ήταν πρωτόγνωρο. Μαζί σας είμαι. Υπάρχουν όμως εργαλεία, κύριε Υπουργέ, για να αντιμετωπίσετε τα πρωτόγνωρα. Αλλιώς θα πρέπει να κάνουμε μόνο προσευχή και τίποτε άλλο. Θα πρέπει όμως να μας πείτε αν αυτά τα εργαλεία πραγματικά τα εφαρμόσατε.

Πρώτο, δημοσιευμένο στο ΦΕΚ από το 2018, το εθνικό σχέδιο, ο χάρτης αντιμετώπισης πλημμυρών στη Θεσσαλία. Το εφαρμόσατε, ναι ή όχι; Μη μας το πάτε γύρω-γύρω και λέτε, λέτε και τίποτα δεν λέτε. Πείτε μας ναι ή όχι, ερώτημα πρώτο. Σημειώστε το. Στη δευτερολογία θέλω να μου απαντήσετε για τον χάρτη αν τον εφαρμόσατε.

Δεύτερο, ήρθε μετά τον «Ιανό» του 2020 και τον «Διομήδη» του 2022 ο κ. Μητσοτάκης μπροστά στο Μουζάκι, μπροστά στα μάτια μας και είπε: «Το φράγμα Μουζακίου θα το φτιάξω, το φράγμα Σκοπιάς θα το φτιάξω». Τα έφτιαξε; Δεν τα έφτιαξε η Κυβέρνησή σας. Γιατί;

Θα καταθέσω στα Πρακτικά, λοιπόν, και εγώ για να το διαβάσετε, κύριε Υπουργέ, απόσπασμα από τα πρακτικά της επιτροπής, όπου με δική μου πρωτοβουλία ως Αντιπρόεδρος της Επιτροπής Περιφερειών επισπεύδω μια συζήτηση για τη διαχείριση των υδάτινων πόρων στη Θεσσαλία -διότι πραγματικά το θέμα μας έκαιγε και όχι τώρα, μας έκαιγε εδώ και πολλά χρόνια- και εμφανίστηκε τότε ο κύριος περιφερειάρχης -αλλά και εκπρόσωπος του Υπουργείου σας συνομολογώντας- και μίλησε για σαράντα οκτώ έργα -14-12-2022 παρακαλώ- ύψους 1,2 δισεκατομμυρίου ευρώ. «Η Κυβέρνηση του Κυριάκου Μητσοτάκη» -αυτό που σας λέει να λέτε πάντα- «μέσω ΣΔΙΤ δρομολόγησε φράγμα Σκοπιάς-Φαρσάλων, κλειστά δίκτυα ύδρευσης στον Ταυρωπό, στην Υπέρια, στα Ορφανά, μέσω του «Αντώνης Τρίτσης», φράγματα στο Ναρθάκι και στο Δίλοφο» και λοιπά και λοιπά. Τώρα μας λέει η περιφέρεια ότι πήρε κάτω από 100 εκατομμύρια ευρώ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτό σας είπα «ποιος λέει ψέματα». Ή εσείς λέτε ψέματα ή ο περιφερειάρχης λέει ψέματα, αλλά εμείς πρέπει να ξέρουμε. Και θέλω να ξέρω επίσημα από τα χείλη της Κυβέρνησης, για να μπορώ να μιλήσω επίσημα. Δεν με ενδιαφέρει να λαϊκίσω, δεν με ενδιαφέρει να επενδύσω. Δεν έχω αναλάβει καμμία εργολαβία εκλογών, όπως με κατηγορήσατε. Θα το πάρετε πίσω εν ευθέτω χρόνω γιατί θα δείτε ότι οι προθέσεις μου δεν είναι αυτές. Με ενδιαφέρει να πληροφορηθώ τι δεν κάνατε!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και, τέλος, σας λέω, κύριε Υπουργέ, ότι τα πράγματα -κύριε Πρόεδρε, αμέσως τελειώνω- είναι πολύ πιο σοβαρά από ό,τι εσείς νομίζετε. Η καταστροφή είναι ολοκληρωτική. Η μετοίκιση πολλών οικισμών δεν ξέρω πού θα γίνει πραγματικά. Και βλέποντας αυτή την εικόνα του απόλυτου χάους, του απόλυτου μηδενός, ειλικρινά σας δηλώνω σε ανθρώπινο και πολιτικό επίπεδο είμαι συγκλονισμένη.

Εμείς όμως σας δείχνουμε το φεγγάρι, εσείς κοιτάτε το δάχτυλο. Γιατί σας μιλάμε για task force που πρέπει να λειτουργήσει άμεσα με ομάδες διοίκησης κι εσείς λέτε ένας φορέας διαχείρισης των υδάτων ξανά. Δεν βλέπω φως στο δικό σας τούνελ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς οφείλω να σας πω, για να μην παρεξηγούμαι, ότι ανήκω σε αυτούς που -μπορεί να φαίνεται παράδοξο για τον πολιτικό χώρο από τον οποίο προέρχομαι- στο ΠΑΣΟΚ τρέφουν σεβασμό. Όντως, το ΠΑΣΟΚ διαχειρίστηκε μια μεγάλη περίοδο τα πράγματα στη χώρα μας, πολλές φορές εποικοδομητικά ή εν μέρει εποικοδομητικά, αλλά, εν πάση περιπτώσει, ναι, σήκωσε κι αυτό μαζί μας ένα μεγάλο βάρος για να μείνει η χώρα στο δρόμο της Ευρώπης. Οπότε, εάν νομίζετε ότι εμπλέκοντάς σας στον πολιτικό αγώνα των περιφερειακών εκλογών έχω μία προσωπική αιχμή εναντίον σας ή εναντίον του ΠΑΣΟΚ, δεν έχω κανέναν λόγο να μην απολογηθώ.

Όμως, επιτρέψτε μου να πω το εξής. Είπατε ότι πήγατε στην Επιτροπή των Περιφερειών και συζητήσατε για τα αντιπλημμυρικά θέματα της Θεσσαλίας. Φέρατε και του Αγοραστού κάποιες τοποθετήσεις εκεί.

Μπορώ να σας δώσω στοιχεία ότι το φαινόμενο δεν εμφανίστηκε για πρώτη φορά. Το 2017 ξέρετε πολύ καλά ότι έγιναν κι άλλες πλημμύρες στη Θεσσαλία. Ο Αγοραστός τότε έτρεχε αυτός στην εισαγγελέα του Αρείου Πάγου εναντίον της τότε κυβέρνησης του ΣΥΡΙΖΑ γιατί δεν είχε χρηματοδοτήσεις. Το πρόβλημα δεν λύνεται έτσι, προφανώς δεν λύνεται έτσι. Δεν λύνεται με το να δείχνουμε ο ένας στον άλλον και να παραπέμπουμε σε εισαγγελείς. Λύνεται αν υπάρχει μια ολιστική τοποθέτηση.

Και σας ξαναλέω, πάμε πάλι στο ζήτημα των χαρτών του αντιπλημμυρικού κινδύνου. Εκεί υπήρχαν διαφορετικά σενάρια, τρία σενάρια. Το να αξιολογηθούν αυτά τα σενάρια και να γίνουν έργα επί τη βάσει αυτών των σεναρίων είναι κάτι το οποίο διαχρονικά ξεπερνάει και τη θητεία μιας κυβέρνησης και τη θητεία δύο κυβερνήσεων και την εναλλαγή διαφορετικών κομμάτων στη διακυβέρνηση.

Κατά συνέπεια πού είναι το κλειδί; Το κλειδί είναι ακριβώς αυτό το οποίο είπε ο κ. Μητσοτάκης. Το κλειδί είναι ότι στη διαχείριση των υδάτων της Θεσσαλίας είτε μιλάμε για την άρδευση, είτε μιλάμε για τα υδροηλεκτρικά έργα που μπορούν να συνδυαστούν, είτε μιλάμε για την αντιπλημμυρική προστασία -γιατί αυτά δεν είναι όλα ίδια, όλα τα υδραυλικά έργα δεν αποσκοπούν στο ίδιο αποτέλεσμα- πρέπει να υπάρξει μια ολιστική τοποθέτηση. Ποιος θα κάνει αυτή την ολιστική τοποθέτηση; Αυτός ο φορέας τον οποίον εξήγγειλε ο κ. Μητσοτάκης, τον οποίο έχουμε συζητήσει μαζί του.

Κι εδώ, σε αυτή την Αίθουσα, μπορώ να σας πω ότι έχει συσταθεί επιτροπή με επικεφαλής τους δύο Γενικούς Γραμματείς του Υπουργείου Περιβάλλοντος, τον κ. Βαρελίδη και του Υπουργείου του δικού μας τον κ. Μαγουλά, οι οποίοι αυτή τη στιγμή ασχολούνται με τη δημιουργία του νομοθετικού πλαισίου, το οποίο θα έρθει στη Βουλή για να δημιουργηθεί αυτός φορέας. Διότι μόνο ένας φορέας που θα μπορεί να διαχειριστεί στρατηγικά τα νερά της Θεσσαλίας και να εκτελέσει έργα θα μπορέσει να φέρει σε πέρας ένα αποτέλεσμα.

Από εκεί και πέρα, προφανώς κατά περιόδους ο ένας δήμαρχος θα δείχνει τον άλλον, ο ένας πρόεδρος της κοινότητας θα δείχνει τον άλλο πρόεδρο της κοινότητας, η μία κοινότητα θα δείχνει την άλλη κοινότητα, ο καθένας θα κοιτάει το δικό του, όλοι θα δείχνετε την Κυβέρνηση, αλλά η Θεσσαλία θα έχει ξανά πρόβλημα.

Συμφωνώ, λοιπόν, μαζί σας ότι πρέπει να δούμε το ζήτημα. Θέλω να σας παρακαλέσω να έρθετε μαζί μας σ’ αυτό, στην ολιστική αντιμετώπιση αυτού του ζητήματος και όχι με κορώνες μέσα στη Βουλή, οι οποίες βεβαίως σε τίποτα δεν βοηθούν και, μάλιστα, απέναντι σε έναν κόσμο που όντως έχει τα χαρακτηριστικά μιας κρίσης όπως αυτή που περιγράψατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Συνεχίζουμε με την τρίτη με αριθμό 119/11-9-2023 επίκαιρη ερώτηση πρώτου κύκλου του Βουλευτή Β1΄ Βορείου Τομέα Αθηνών της Κ.Ο. «Ελληνική Λύση» και Η΄ Αντιπροέδρου της Βουλής κ. Βασιλείου Βιλιάρδου προς τον Υπουργό Υποδομών και Μεταφορών**,** με θέμα: «Κακοκαιρία «Ντάνιελ» και ολοκλήρωση φραγμάτων Αγράφων - Αχελώου».

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Καλημέρα, κύριε Υπουργέ, και ευχαριστώ πολύ για την παρουσία σας.

Κατά την πρόσφατη κακοκαιρία «Ντάνιελ» παρατηρήθηκε όπως και στον «Ιανό» μεγάλη συγκέντρωση υδάτων στα ορεινά των Τρικάλων και της Καρδίτσας, τα οποία στη συνέχεια διοχετεύτηκαν προς το Μουζάκι και την πεδιάδα Καρδίτσας, προς τον Παλαμά, αλλά και μέσω του Πηνειού προς την πόλη της Λάρισας και τα γειτονικά χωριά. Ως αιτία του «Ντάνιελ» έχει αναφερθεί η υψηλή βροχόπτωση, κάτι που μάλλον ισχύει για το Πήλιο, αφού στα Άγραφα δεν ήταν πολύ περισσότερη από του «Ιανού», καταθέτοντας για όλα όσα λέμε έγγραφα στα Πρακτικά. Έχουμε αρκετά εδώ. Υπήρχε δε σχετική πρόβλεψη από το Meteo, όπου φαίνεται η συγκέντρωση στα Άγραφα στις περιοχές Πύλης και Μουζακίου, καθώς επίσης στη λίμνη Πλαστήρα.

Θεωρείται πάντως εφικτή, παρά τα όσα άκουσα προηγουμένως, η δυνατότητα υπολογισμού της ροής με υδρολογικά μοντέλα, κατά τον μετεωρολόγο κ. Κολυδά. Φαίνεται, όμως, ότι η χώρα μας έχει καθυστερήσει στον αντιπλημμυρικό σχεδιασμό και εγκαλείται από την Ευρωπαϊκή Ένωση, όπως άλλωστε μάθαμε κατόπιν της τραγωδίας για τα Τέμπη όσον αφορά την τηλεδιοίκηση.

Πιστεύουμε, επομένως, πως η τραγωδία οφείλεται σε μεγάλο βαθμό στην έλλειψη συλλογικού σχεδιασμού και εξοπλισμού, όπως διαπιστώθηκε από την καταστροφή αντιπλημμυρικών και από την έλλειψη μέσων διάσωσης. Σημειώνουμε δε πως στα Άγραφα υπάρχει μία σειρά από έργα συλλογής και μεταφοράς υδάτων σε διάφορα στάδια ολοκλήρωσης, ξεκινώντας από το φράγμα της Μεσοχώρας, από τη σήραγγα Αχελώου, καθώς επίσης από τα φράγματα της Πύλης και του Μουζακίου που εκκρεμούν και δεν σχετίζονται άμεσα με την εκτροπή του Αχελώου. Το φράγμα Μουζακίου έχει υποστηριχθεί ότι θα μπορούσε να είχε περιορίσει σημαντικά τα φαινόμενα του Ιανού, ενώ ο Δήμαρχος Μουζακίου το είχε ζητήσει επανειλημμένα και μάλιστα πριν ακριβώς από την τραγωδία, από τον «Ντάνιελ». Το φράγμα Πύλης θεωρείται σημαντικό για τη συλλογή των υδάτων, ενώ έχει ζητηθεί από τον ομώνυμο δήμο τουλάχιστον από το 2019 και ήταν υπ’ όψιν του κ. Σκρέκα για τη δρομολόγηση μελέτης από το 2021. Εκτός αυτού, η λίμνη Πλαστήρα υπερχειλίζει συχνά, όπως το 1998, το 2004 και το 2011, ενώ προωθείται το φράγμα Ταυρωπού στην περιοχή της, που επίσης έχει καθυστερήσει.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Αντιπροέδρου)

Όλα αυτά θα μπορούσαν, επιπλέον, να συμβάλουν στην παραγωγή καθαρής ηλεκτρικής ενέργειας, εάν συνδυαστούν με υδροηλεκτρικές μονάδες, καθώς επίσης να αρδεύσουν τον θεσσαλικό κάμπο που έχει πρόβλημα. Παραβλέπεται, δυστυχώς, επειδή εστιάζουμε μόνο στη Μεσοχώρα, ενώ θεωρούμε ότι είναι πράσινη ενέργεια και προτιμότερη από το να τοποθετούνται ανεμογεννήτριες στα Άγραφα και φωτοβολταϊκά σε εύφορη αγροτική γη, κάτι που θεωρούμε εντελώς απαράδεκτο.

Οι ερωτήσεις μας είναι οι εξής: Πρώτον, σε ποιο στάδιο βρίσκεται ο σχεδιασμός των φραγμάτων Πύλης και Μουζακίου, καθώς επίσης και των συνοδών έργων;

Να μας πείτε συγκεκριμένα, κύριε Υπουργέ, αν μπορείτε.

Δεύτερον, έχει μελετηθεί η επίδραση των ημιτελών έργων φραγμάτων με συνοδά έργα με κανάλια και με σήραγγες, όπως η μεγάλη του Αχελώου στις πλημμύρες του «Ντάνιελ»;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, άκουσα με πολλή προσοχή την ερώτησή σας και τις διατυπώσεις στις οποίες προβήκατε, μολονότι οφείλω να σας πω, για να είμαι εντελώς ειλικρινής, ότι με το πολιτικό κόμμα με το οποίο πολιτεύεστε με χωρίζουν τεράστιες αποστάσεις…

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Τι σχέση έχει αυτό τώρα;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** … θα έλεγα, αποστροφή. Παρ’ όλα αυτά, σας παρακολουθούσα όταν γράφατε στα μέσα και μπορώ να πω ότι είχατε τον ίδιο ψύχραιμο λόγο, όπως και τώρα, ακόμα κι αν διαφωνούμε.

Θα σας πω, λοιπόν, το εξής: Κάνετε μια ερώτηση η οποία κατά βάση δεν αφορά στο Υπουργείο Υποδομών, αλλά στο Υπουργείο Ενέργειας και θα μπορούσα αυτό να το θέσω ως ζήτημα αναρμοδιότητας και να καλέσετε να έρθει ο Υπουργός Ενέργειας να απαντήσει.

Όμως αυτό το οποίο έχει σημασία είναι ότι πρέπει κάποια στιγμή να καταλάβουμε τον χαρακτήρα κάθε έργου. Τα έργα στα οποία αναφέρεστε είναι κυρίως έργα υδροηλεκτρικά. Τα φράγματα του Αχελώου και η εκτροπή του Αχελώου, πέρα από την άρδευση της Θεσσαλίας -και ξέρετε ότι ο Αχελώος έπαιζε πάντα αυτόν τον ρόλο-, έχει μπροστά την παραγωγή ενέργειας. Κάνατε κρίσιμες παρατηρήσεις στην αγόρευσή σας, διότι πραγματικά το τι είναι περιβαλλοντικά θετικό δεν κρίνεται μόνο με τον τρόπο τον οποίο εσείς περιγράψατε, αλλά υπάρχει πάντα ένα μέτρο.

Ξέρετε ότι τα έργα της εκτροπής του Αχελώου -διότι τα έργα στα οποία αναφέρεστε είναι έργα που αφορούν την εκτροπή του Αχελώου- είναι έργα τα οποία έχουν κριθεί πάρα πολύ περιβαλλοντικά. Είναι έργα τα οποία έχουν συρθεί και στο Συμβούλιο της Επικρατείας. Είναι έργα για τα οποία έχουν γίνει πάρα πολλές συζητήσεις και στο πλαίσιο της Ευρωπαϊκής Ένωσης και των ευρωπαϊκών χρηματοδοτήσεων, οι οποίες προεβλέποντο να κινήσουν αυτά τα έργα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Άρα το να λέμε ότι ένα τέτοιο φράγμα μπορεί να κρίνεται ως περιβαλλοντικά θετικό όταν στο συνολικό του αποτύπωμα μπορεί η αποτίμηση να είναι διαφορετική είναι κάτι το οποίο αυτή τη στιγμή δεν είναι εύκολο.

Σε κάθε περίπτωση, το φράγμα Μουζακίου στο οποίο αναφέρεστε -διότι επισκέφτηκα την περιοχή- προβλέπεται να γίνει ακριβώς πάνω στον ποταμό Πάμισο, ακριβώς πάνω από το χωριό, και ξέρετε ότι έχει τρία διαφορετικά σενάρια του ταμιευτήρα. Και τα τρία αυτά σενάρια δεν είναι εύκολα σενάρια. Είναι δύσκολα, διότι, εκτός των άλλων, θα φέρουν μια απομόνωση στις περιοχές της Αργιθέας από το Μουζάκι και θα χρειαστούν επιπλέον πενήντα χιλιόμετρα οδοποιίας για να μπορέσουν όλες αυτές οι κοινότητες να ξαναβρούν πρόσβαση προς το κέντρο της περιοχής της Καρδίτσας.

Όμως, πέραν τούτου, στο πιο «soft» σενάριο, θα έλεγα ότι δεν είναι σίγουρο ότι θα μπορούσε αυτό να λειτουργήσει ως αντιπλημμυρικό έργο όχι σε αυτό το φαινόμενο, αλλά σε ένα φαινόμενο επίπεδου «Ιανού».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κατά συνέπεια, ναι, υπό την πίεση των πραγμάτων υποδείχθηκε στον κ. Μητσοτάκη ότι πραγματικά το φράγμα του Μουζακίου θα ήταν μια λύση, αλλά το φράγμα του Μουζακίου από μόνο του ως έργο αντιπλημμυρικό δεν έχει σχεδιαστεί. Είναι έργο που ακόμα και για την πλήρωση του ταμιευτήρα χρειάζεται να παίρνει νερό από την Πύλη, στην οποία αναφερθήκατε. Είναι ένα πολύ διαφορετικό έργο.

Σας ξαναλέω, λοιπόν, ότι όλα τα υδραυλικά έργα δεν μπορούν να χαρακτηριστούν αντιπλημμυρικά και σε κάθε περίπτωση δεν μπορούν να αναχαιτίσουν μια πλημμύρα αυτής της τάξεως, όποια κι αν είναι η χωρητικότητα του ταμιευτήρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ορίστε, κύριε Αντιπρόεδρε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κατ’ αρχάς, κύριε Υπουργέ, αυτό που είπατε για το κόμμα με εξέπληξε ειλικρινά. Εδώ δεν συζητάμε για θέματα που αφορούν τα κόμματα. Συζητάμε για συγκεκριμένα έργα και εγώ σας έκανα συγκεκριμένες ερωτήσεις.

Όσον αφορά τώρα αυτό που είπατε σχετικά με το ότι η ερώτηση θα έπρεπε να απευθυνθεί στο Υπουργείο Ενέργειας, θα μπορούσατε κάλλιστα να την απευθύνετε στο Υπουργείο Ενέργειας. Δεν είστε υποχρεωμένος. Αν δεν ξέρετε να απαντήσετε, καλύτερα να είχα απευθυνθεί στο Υπουργείο Ενέργειας. Μας είπατε, βέβαια, προηγουμένως ότι το ενδιαφέρον σας είναι τα εύκολα έργα και όχι τα δύσκολα. Το καταλαβαίνουμε, αλλά τα δύσκολα είναι αυτά που χρειάζεται η χώρα.

Τώρα, σε σχέση με την επόμενη ερώτηση, θα ξεκινήσουμε από το ότι τα τελευταία χρόνια υπάρχει πρόβλημα με την υδροδότηση του Θεσσαλικού Κάμπου -σας το είπα και προηγουμένως- και με τη μείωση των ποτιστικών στρεμμάτων, καθώς σήμερα έχουν απομείνει περίπου τα μισά. Είναι τεράστια η καταστροφή. Το γεγονός αυτό μειώνει την παραγωγή, με κίνδυνο την εγκατάλειψη των καλλιεργειών και την ερημοποίηση της περιοχής, ένα φαινόμενο που συναντάται και στην υπόλοιπη χώρα, με τελικό αποτέλεσμα την ερήμωση της επαρχίας και το μαράζωμα της οικονομίας, καθώς επίσης γενικότερα της Ελλάδας, πράγμα το οποίο οπωσδήποτε πρέπει να αποφύγουμε. Το λέμε συνεχώς. Εκτός αυτού, υπάρχει κίνδυνος τροφικής ανεπάρκειας, κάτι που είναι ασφαλώς θέμα εθνικής ασφαλείας.

Το φράγμα της Μεσοχώρας τώρα ως μέρος της εκτροπής του Αχελώου ολοκληρώθηκε το 2001, πριν από είκοσι τρία χρόνια, με κόστος μισό δισεκατομμύριο για το ελληνικό δημόσιο και την κρατική τότε ΔΕΗ. Υπάρχουν, βέβαια, έξι αποφάσεις του Σ.τ.Ε. εναντίον και οι διαμαρτυρίες των κατοίκων, εύλογες ίσως, αφού το Σ.τ.Ε. θεώρησε μη συμβατή τη μελέτη περιβαλλοντικών όρων με νέες περιβαλλοντικές παραμέτρους. Δηλαδή, ήταν λάθος η μελέτη. Οφείλει όμως να υπάρξει μια τελική απόφαση, έτσι ώστε να μη διαιωνίζεται το θέμα και με τους κατοίκους και με τη ΔΕΗ.

Το φράγμα Μεσοχώρας συνδυάζεται με υδροηλεκτρικό σταθμό τριών μονάδων συνολικής ισχύος 161,6 MW, που θα παρέχει πράσινη ενέργεια, συμβάλλοντας στους σχετικούς στόχους της χώρας μας στην Ευρωπαϊκή Ένωση, με έσοδα για τη ΔΕΗ από 400 έως 600 εκατομμύρια ετησίως, με βάση κάποιες εκτιμήσεις, τα οποία πάνε χαμένα. Επίσης, θα μείωνε το κόστος για τον καταναλωτή και για τον αγροτικό τομέα, το οποίο χρειαζόμαστε απαραίτητα, και το φράγμα, όπως και τα άλλα έργα, θα μπορούσε να αρδεύσει πεντακόσιες ενενήντα έως εννιακόσιες σαράντα χιλιάδες στρέμματα στις πεδιάδες της Θεσσαλίας.

Στο πλαίσιο του έργου αυτού υπάρχει και το φράγμα Συκιάς, που είναι ημιτελές, το οποίο μπορεί επίσης, να συνδυαστεί με την παραγωγή ενέργειας. Μαζί με το φράγμα Συκιάς υπάρχει μια σήραγγα μεταφοράς ύδατος δεκαεπτά χιλιομέτρων από τη Συκιά προς την Πύλη και συγκεκριμένα από τον Πετρωτό έως τη Δρακότρυπα γι’ αυτό που λέγεται «εκτροπή», αν και στην ουσία είναι διαχείριση του Αχελώου, όχι εκτροπή, η οποία σήραγγα είναι αδρανής, με κίνδυνο κατάρρευσης. Σε αυτή τη σήραγγα εστιάζονται οι αντιδράσεις, ενδεχομένως άδικα, αφού εάν λειτουργήσει θα χρησιμοποιηθεί ένα μικρό μέρος των υδάτων -20% έως 30%-, ενώ είναι κάτι που έχει γίνει στον Μόρνο, στη λίμνη Πλαστήρα και αλλού. Δεν είναι κάτι καινούργιο.

Οι ερωτήσεις μας είναι οι εξής:

Πρώτον, σε ποιο στάδιο βρίσκεται η ολοκλήρωση και η πλήρωση του φράγματος Μεσοχώρας, καθώς επίσης του υδροηλεκτρικού σταθμού που ο κ. Σκρέκας είχε υποσχεθεί πως θα τεθεί σε λειτουργία τον Ιούλιο του 2024; Είναι τελικά νόμιμο ή παράνομο κατά το Σ.τ.Ε. και τι προβλέπεται για τους κατοίκους του χωριού;

Δεύτερον, σε ποιο στάδιο βρίσκεται η ολοκλήρωση του φράγματος της Συκιάς;

Ευχαριστώ πολύ, κύριε Υπουργέ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Εγώ, κύριε Βουλευτά, θα επαναλάβω ότι για μένα είναι έκπληξη για τη θέση που επιλέξατε να κάθεστε στη Βουλή το γεγονός ότι κάνετε πραγματικά μια ψύχραιμη ερώτηση και ομολογώ ότι στα τελευταία ερωτήματά σας, έτσι όπως τα θέσατε, δεν μπορώ να απαντήσω, για τον πολύ απλό λόγο ότι για τα συγκεκριμένα δηλώνω αναρμοδιότητα. Δεν είναι δικό μου το λάθος. Εσείς έπρεπε να απευθύνετε την ερώτηση επί των συγκεκριμένων, όχι των αντιπλημμυρικών, στα οποία επίσης αναφέρεστε, στον Υπουργό Ενέργειας.

Θα σας πω, όμως, το εξής: Αυτό που καταλαβαίνω ότι δεν γίνεται κατανοητό σε αυτή την Αίθουσα είναι το εξής: Η Θεσσαλία έχει μόνο μία δίοδο απορροής των υδάτων προς τη θάλασσα. Ποια είναι αυτή; Ο Πηνειός. Δεν υπάρχει άλλη. Από πού περνά ο Πηνειός; Από δύο στενά σημεία. Το ένα είναι στη Φαρκαδόνα και το άλλο είναι στα Τέμπη. Στα Τέμπη, λοιπόν, τι γίνεται; Τα νερά καταλήγουν στα Τέμπη, βρίσκουν ανάσχεση, επιστρέφουν προς τα πίσω και φυσικά πέρασαν και πάνω από τεχνικά έργα, πέρασαν και πάνω από διάφορα έργα τα οποία συνάντησαν και έτσι επαναδημιούργησαν μια λίμνη. Αυτό δεν ήταν διαχειρίσιμο. Η μόνη απορροή αυτής της λίμνης προς τη θάλασσα αυτή τη στιγμή είναι από τη σήραγγα από την οποία αποξηράνθηκε προς τον Παγασητικό Κόλπο. Αυτό νομίζω ότι ως φυσικό γεγονός κανένας δεν το αντιλαμβάνεται και είναι ένα γεγονός που είναι πάρα πολύ δύσκολα διαχειρίσιμο. Είναι αυτό το οποίο στο μέλλον θα μπορέσει να μας δώσει και σε μερικά πράγματα απαντήσεις.

Από αυτά που είπατε, αυτό στο οποίο εγώ μπορώ σήμερα να απαντήσω είναι το εξής: Επανασυστάθηκε η Κάρλα. Αυτή δεν μπορεί να μείνει έτσι, πρέπει να αλλάξει. Πρέπει να υπάρξει είτε ως λίμνη είτε να αποξηρανθεί, για να μην εξελιχθεί σε έλος. Πρέπει να αποφασίσουμε πώς θα τη διαχειριστούμε και πώς θα μπει αυτή στο μοντέλο της διαχείρισης των υδάτων της Θεσσαλίας, που θα το κάνει ο οργανισμός στον οποίο αναφέρθηκα προηγουμένως. Εάν αυτή η λίμνη μάς επιτρέψει αύριο να έρθουμε και να επαναφέρουμε νερά -και υπάρχουν τέτοιες δίοδοι, υπάρχει η σήραγγα Σ1 και ο Γκουσμπασανιώτης, ένα ρέμα στη Λάρισα- στον κάμπο της Θεσσαλίας και ειδικά στη Λάρισα όπου πραγματικά έχει στεγνώσει ο κάμπος, έχει πέσει πάρα πολύ ο υδροφόρος ορίζοντας, αυτό μπορεί να είναι μια λύση. Μέσα σε όλη αυτή την τραγωδία πιθανόν η φύση να μας έχει δώσει και διόδους και διεξόδους τις οποίες δεν μπορούσαμε να προβλέψουμε.

Καταλαβαίνετε, όμως, ότι αυτό δεν είναι επί του παρόντος και οι παρατηρήσεις που κάνατε, οι οποίες αφορούν τα υδροηλεκτρικά έργα του Αχελώου. Θα ήταν πάρα πολύ πρώιμες οι όποιες προβλέψεις -που όπως έχετε πει έχουν δοκιμαστεί στο Συμβούλιο της Επικρατείας και κυρίως στα μάτια αυτών οι οποίοι προσφεύγουν στο Συμβούλιο της Επικρατείας, που αυτό είναι μια συστηματική τύχη αυτών των έργων- σχετικά με το πώς αυτά τα έργα θα ενταχθούν μέσα στην ολιστική προσέγγιση της διαχείρισης των υδάτων της Θεσσαλίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε με τη δεύτερη με αριθμό 149/18-9-2023 επίκαιρη ερώτηση δεύτερου κύκλου, της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βορείου Τομέα Αθηνών κ. Ζωής Κωνσταντοπούλου προς τον Υπουργό Υποδομών και Μεταφορών με θέμα: «Η εταιρεία ʺΓΕΚ ΤΕΡΝΑʺ και ο κ. Αγοραστός».

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Υφυπουργέ, βλέπω ότι ο κ. Σταϊκούρας κρατάει σταθερά τη γραμμή τού «κρύψου καλύτερα και μην ξαναεμφανιστείς στη Βουλή». Και πάλι έστειλε εσάς να απαντήσετε σε μία σειρά ερωτήσεων, όχι μόνο στη δική μου, που αφορούν την εθνική καταστροφή που έχει συμβεί στη Θεσσαλία και από την οποία υποφέρουν μέχρι και αυτή τη στιγμή οι κάτοικοι της Θεσσαλίας, τους οποίους η Κυβέρνησή σας κοροϊδεύει σε τέτοιον βαθμό, ώστε πριν από δύο μέρες η συνάδελφός σας, η κ. Αγαπηδάκη, μου κουνούσε το δάχτυλο, λέγοντας ότι δεν υπάρχει σήμερα πόσιμο νερό στον Βόλο, αλλά δεν ήταν πόσιμο το νερό και πριν από τις πλημμύρες -αυτά μού έλεγε-, για να τα ανασκευάσει στη συνέχεια, λέγοντας ότι δεν καταλάβαμε τι είπε.

Οι ερωτήσεις μου είναι πολύ συγκεκριμένες, ο τίτλος είναι συγκεκριμένος και ελπίζω να μην υπεκφύγετε: «Η εταιρεία «ΓΕΚ ΤΕΡΝΑ» και ο κ. Αγοραστός.». Έχουν καταβληθεί εκατοντάδες εκατομμύρια ευρώ στη Θεσσαλία, στην εταιρεία «ΓΕΚ ΤΕΡΝΑ», στον κ. Αγοραστό για εκπόνηση αντιπλημμυρικών έργων, τα οποία δεν υπήρξαν, δεν υπάρχουν. Πρόκειται για εξαπάτηση του ελληνικού λαού και βεβαίως του πληθυσμού και των κατοίκων της Θεσσαλίας. Έχουν δαπανηθεί από το δημόσιο ταμείο εκατοντάδες εκατομμύρια ευρώ για αντιπλημμυρικά έργα που διαφημίστηκαν και ξαναφωτογραφήθηκε εκατό φορές ο κ. Μητσοτάκης με τον κ. Αγοραστό, ο κ. Γεωργιάδης με τον κ. Αγοραστό και ούτω καθεξής και τα έργα δεν υπάρχουν.

Σας ρωτώ πάρα πολύ συγκεκριμένα:

Πρώτον, θα αναζητήσετε, ως οφείλετε, αστικές ευθύνες, κύριε Υπουργέ, αποζημίωση του ελληνικού δημοσίου από την εταιρεία «ΓΕΚ ΤΕΡΝΑ» γι’ αυτά που δεν έκανε και από τον κ. Αγοραστό προσωπικά και από την Περιφέρεια Θεσσαλίας για αυτά τα οποία εισπράχθηκαν και δεν έγιναν; Θα αναζητήσετε τα χρήματα που καταβλήθηκαν; Μην υπεκφύγετε. Είναι συγκεκριμένη η ερώτηση.

Δεύτερον, θα αποκηρύξει η Κυβέρνησή σας τον κ. Αγοραστό; Προκύπτει ξεκάθαρα ότι έχει κοροϊδέψει τους πάντες και ενέχεται στην καταστροφή η οποία συμβαίνει και μαστίζει αυτή τη στιγμή τους Θεσσαλούς. Θα τον αποκηρύξετε ή θα συνεχίσετε να τον στηρίζετε;

Τέλος, τις συμβάσεις που έχετε κάνει με τη «ΓΕΚ ΤΕΡΝΑ» για έργα που δεν έγιναν, για έργα που έγιναν πλημμελώς, θα τις καταγγείλετε, όπως θα έκανε κάθε καλός διαχειριστής περιουσίας; Και διαχειριστής περιπτέρου θα το έκανε αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Τι να σας πω; Με την κυρία Πρόεδρο της Πλεύσης Ελευθερίας υπάρχει μία ασυμφωνία, που οδηγεί και σε αδυναμία κατανόησης. Δηλαδή πραγματικά τον ορισμό του συγκεκριμένου δεν τον καταλαβαίνω κατά την αντίληψή σας. Εάν ο τίτλος «Η εταιρεία ʺΓΕΚ ΤΕΡΝΑʺ και ο κ. Αγοραστός» είναι κάτι το συγκεκριμένο, σηκώνω τα χέρια. Αυτό θα μπορούσε να είναι τίτλος σε ένα κουτσομπολίστικο περιοδικό, θα μπορούσε να είναι τίτλος σε ένα σκανδαλοθηρικό κανάλι, θα μπορούσε να είναι κάτι τέτοιο, αλλά τίτλος ερώτησης στη Βουλή δεν θα μπορούσε να είναι και μάλιστα απευθυνόμενης προς τον Υπουργό Υποδομών.

Πάμε, λοιπόν. «Θα αναζητηθούν αστικές ευθύνες από την εταιρεία ʺΓΕΚ ΤΕΡΝΑʺ, από την Περιφέρεια Θεσσαλίας και προσωπικά από τον Περιφερειάρχη κ. Αγοραστό; Θα ασκηθούν αγωγές του ελληνικού δημοσίου; Θα αναζητηθούν τα χρήματα που καταβλήθηκαν;». Εάν και όποτε προκύψουν θέματα, εάν προκύψουν, φυσικά θα αναζητηθούν, όπως θα έκανε κάθε ευνομούμενη πολιτεία, αλλά όχι όπως το αντιλαμβάνεστε εσείς.

Να διαβάσουμε και τη συνέχεια: «Θα αποκηρύξει η Κυβέρνηση τον κ. Αγοραστό;». Απορώ εσείς, μία νομικός με τη δική σας κατάρτιση, σε ποιο θεσμικό πλαίσιο βρίσκετε ότι μπορεί να γίνει αυτό σε μία δημοκρατική χώρα, ευρωπαϊκή, όπως η Ελλάδα, αν και νομίζω ότι από το 2015 έχουμε αντιληφθεί όλοι ότι αυτό είναι ένα περιβάλλον το οποίο δεν το πολυαγαπάτε, το περιβάλλον της Ευρώπης εννοώ, μην απορείτε, μη ρωτάτε τους συναδέλφους σας.

Σε ποια ευρωπαϊκή χώρα, λοιπόν, μια κυβέρνηση αποκηρύσσει και τίνι τρόπω αποκηρύσσει έναν εκλεγμένο περιφερειάρχη; Αυτά μπορούν να γίνουν σε ένα λενινιστικό καθεστώς. Σε ένα σταλινικό καθεστώς θα φύτευαν και μια σφαίρα στον σβέρκο του αποκηρυχθέντος. Πλην όμως στην Ελλάδα δεν υπάρχουν τέτοιες διαδικασίες. Και αν εννοείτε πολιτική αποκήρυξη, Πρόεδρος κόμματος είστε, κάντε την ερώτηση στον κ. Μητσοτάκη, ως Αρχηγό της Νέας Δημοκρατίας, και να το συζητήσετε. Αλλά απαντήθηκε αυτό. Τι να αποκηρύξει η Κυβέρνηση; Θα γίνει πραγματογνωμοσύνη στα έργα που υποτίθεται ότι παραδόθηκαν από την εταιρεία «ΓΕΚ ΤΕΡΝΑ»; Βγάλατε συμπεράσματα για την «ΤΕΡΝΑ». Η «ΤΕΡΝΑ» δεν είναι μια εταιρεία που είναι λίγο ή πολύ συμπαθής ή λίγο ή πολύ αντιπαθής ή πολύ ή λίγο γνωστή. Είναι μία από όλες τις ελληνικές εταιρείες.

Γιατί θα αναφερθώ όμως στην «ΤΕΡΝΑ» τώρα; Θα αναφερθώ γιατί η πολιτική συλλογιστική σας σε αυτό το οποίο εκπροσωπείτε, σε αυτό το οποίο αποτέλεσε το μέσο για να μπείτε στη Βουλή, είναι η εξής. Στο μυαλό σας υπάρχουν δύο πράγματα. Δεν υπάρχει ούτε η άρχουσα τάξη ούτε οι προλετάριοι, δεν υπάρχει ούτε η Δεξιά ούτε η Αριστερά. Υπάρχουν οι ένοχοι και η πελατεία της Κωνσταντοπούλου, η οποία πελατεία της Κωνσταντοπούλου -δεν εννοώ κατ’ ανάγκη τους εντολείς σας- είναι η πολιτική πελατεία, οι δυνητικοί πελάτες σας, αυτοί είναι. Όλοι οι άλλοι είναι ένοχοι, είναι ένοχη η «ΤΕΡΝΑ», είναι ένοχοι όλοι οι κατασκευαστές, είναι εθνικοί εργολάβοι, δεν ξέρω εγώ τι είναι.

Αυτή είναι η λογική σας, αυτή είναι η συλλογιστική σας που φέρνετε εδώ μέσα και αυτή είναι που σας οδήγησε να μοιράζεστε τα ορεινά έδρανα μαζί με τους άλλους που χωρίζουν αλλιώς τον κόσμο: άλλοι σε χριστιανούς και σε χαραγμένους στο μέτωπο με το «666», άλλοι σε ερπετόμορφους και ανθρώπους. «Αυτοί είστε!», που θα έλεγε και κάποιος άλλος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ξεκινήσω, κύριε Ταχιάε, αντιπαρερχόμενη πραγματικά τον απρεπή σας λόγο και απλώς επισημαίνοντας ότι αυτή τη μαγκιά με το χέρι στην τσέπη που επιφυλάσσετε, όπως έχω δει, μόνον σε γυναίκες Βουλευτές να την κρατήσετε για τον εαυτό σας.

Το δεύτερο που θα σας πω είναι ότι έχουμε δει όλοι Βουλευτές σας και Υπουργούς σας όλες τις τελευταίες μέρες να χαριεντίζονται με Βουλευτές της Κοινοβουλευτικής Ομάδας των Σπαρτιατών. Αυτά συμβαίνουν μπροστά στα μάτια μας. Να αφήσετε, λοιπόν, τις υποκρισίες. Την Πλεύση Ελευθερίας, η οποία υπερασπίζεται αρχές, αξίες, δικαιώματα και τους αδύναμους ανθρώπους απέναντι στη δική σας αυθαιρεσία, διαφθορά, διαπλοκή, απάθεια και απανθρωπιά, δεν θα την ταυτίσετε με ακραίες καταστάσεις τις οποίες εσείς χαϊδεύετε και με τις οποίες εσείς εναγκαλίζεστε.

Όταν λέτε «σε ποια ευρωπαϊκή χώρα μία κυβέρνηση αποκηρύσσει έναν εκλεγμένο περιφερειάρχη;», αυτό που έχω να σας πω είναι: Στην Ελλάδα, στην οποία ο κ. Μητσοτάκης αποκήρυξε και «αποκεφάλισε» εν ριπή οφθαλμού τον κ. Πατούλη για ένα ζεϊμπέκικο. Αφήστε, λοιπόν, τα λεκτικά σχήματα και πείτε μας πώς «κρατάει» τον κ. Αγοραστό ο κ. Μητσοτάκης και πώς ο κ. Αγοραστός τον κ. Μητσοτάκη και δεν τον αποκηρύσσει; Διότι εδώ αυτό το οποίο σας λέω, αν δεν το καταλάβατε και αν εσείς έχετε κάποια δυσκολία ερμηνευτική στην ερώτηση, είναι ότι εδώ σας καταγγέλλω για διαπλοκή, κύριε, και με την εταιρεία «ΓΕΚ ΤΕΡΝΑ» και με τον κ. Αγοραστό!

Και σας ρωτάω αν θα ζητήσετε τα χρήματα που ο οποιοσδήποτε διαχειριστής περιουσίας θα ζητούσε, όταν έχει συμπράξει ο αντισυμβαλλόμενός του σε εξαπάτηση του ελληνικού δημοσίου και του ελληνικού λαού. Αν βρεθούν ευθύνες, τότε θα τα αναζητήσετε, αυτό μου απαντάτε; Μα, πριν από δυο μέρες μού απαντήσατε ότι δεν έχετε εκκινήσει διαδικασία ούτε προκαταρκτικής έρευνας ούτε ΕΔΕ ούτε πειθαρχικής διερεύνησης. Άρα πώς θα βρεθούν οι ευθύνες, τις οποίες αποφασισμένα δεν αναζητείτε, τις οποίες διακηρυγμένα δεν ψάχνετε; Το ομολογείτε σήμερα με την παρουσία σας και με την απρεπέστατη στάση σας -απρεπέστατη!- και προς εμένα ως γυναίκα και προς εμένα ως τη μοναδική πολιτική Αρχηγό κοινοβουλευτικού κόμματος και προς την Πλεύση Ελευθερίας ως το μικρότερο μεν σε κοινοβουλευτική δύναμη κόμμα, που όμως βρίσκεται εδώ πάντα και σας ελέγχει με τους Βουλευτές του, την ώρα που οι Υπουργοί σας κρύβονται. Διότι δεν έρχεται ούτε ένας Υπουργός, μόνον Υφυπουργοί έρχεστε να απαντάτε στις ερωτήσεις.

Όσο για τον κ. Μητσοτάκη, που μου λέτε να τον ρωτήσω, του έχω υποβάλει, κύριε Ταχιάε, επίκαιρη ερώτηση, αφού τον περίμενα δύο μήνες μήπως δηλώσει πότε θα έρθει στη Βουλή. Του έχω υποβάλει ερώτηση από τις αρχές Σεπτέμβρη και ξέρετε τι απάντησε; Ότι θα έρθει στις 29 Σεπτέμβρη για πρώτη φορά, για να υποβληθεί σε κοινοβουλευτικό έλεγχο.

Αφήστε, λοιπόν, τα λεκτικά σχήματα και τις εντυπώσεις και απαντήστε. Τα 143 εκατομμύρια ευρώ που ήρθε ο κ. Καραμανλής στη Βουλή και ενημέρωσε, υποτίθεται, την αρμόδια επιτροπή για 143 εκατομμύρια ευρώ σύμβαση, εκ των οποίων τα 134 στη «ΓΕΚ ΤΕΡΝΑ», με διαδικασία κλειστών προσφορών, η οποία, ναι, για όσους ξέρουν από ποινικά αδικήματα, από Ποινικό Δίκαιο και από απατηλές πρακτικές, βρωμάει από χιλιόμετρα. Βρωμάει από χιλιόμετρα ότι ήταν συμφωνημένες οι εκπτώσεις, κύριε. Θα κάνετε, λοιπόν, αναζήτηση των χρημάτων που δόθηκαν; Θα ελέγξετε τον κ. Αγοραστό, που, ενώ εσείς λέτε ότι έχουν δοθεί 500 τόσα εκατομμύρια, εκείνος λέει «δεν ξέρω πόσα πήρα, κάτω από 100»; Θα λογοδοτήσει κανείς στον κόσμο ο οποίος αυτή τη στιγμή υποφέρει, έχουν τα σπίτια του πλημμυρίσει, έχει μόνος του σωθεί χάρη στους εθελοντές;

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Και αυτό το οποίο καταθέσατε την προηγούμενη φορά, ένα έγγραφο με τα έργα, εκατομμύρια, χορός εκατομμυρίων, θα το εξειδικεύσετε σε ποιον τα δώσατε; Γιατί έχετε μια σειρά από ολοκληρωμένα έργα που αφορούν γέφυρες που πέσανε και ποταμούς που πλημμύρισαν, μια σειρά από εν εξελίξει έργα που αφορούν γειτονιές που πλημμύρισαν και πουθενά δεν λέτε σε ποιον αναθέσατε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Πρόεδρε.

Έχετε τον λόγο, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς μπορεί να σας απαντήσει κάποιος μόνο με τον τρόπο με τον οποίον εσείς του απευθύνεστε και γενικώς θέλει πολλή ευπρέπεια για να μπορέσει να μείνει σε μία ευθεία λογική, διότι ξεκινάτε με τα δικά σας συμπεράσματα, θεωρείτε θέσφατα τα δικά σας συμπεράσματα, επιμένετε στα δικά σας συμπεράσματα και δεν ακούτε τίποτα άλλο. Τώρα, με συγχωρείτε, αν το χέρι στην τσέπη το θεωρείτε μαγκιά, δεν έχω τίποτα ούτε εναντίον σας ούτε εναντίον οποιασδήποτε γυναίκας. Το ακριβώς αντίθετο.

Επιτρέψτε μου, όμως, να σας πω ότι κάνετε ένα λάθος. Δεν έχει εκταμιευθεί ούτε ένα ευρώ -ούτε ένα ευρώ!-για έργο το οποίο δεν έχει εκτελεστεί. Ούτε ένα ευρώ. Εάν νομίζετε κάτι τέτοιο, πηγαίνετε στον εισαγγελέα, καταθέστε τα στοιχεία και ο όποιος επιτήδειος, διαπλεκόμενος όπως τον ονομάζετε, ας πάει στον εισαγγελέα, να πάει να απολογηθεί εκεί, να πάει να κριθεί από τον φυσικό δικαστή, όχι από εσάς. Σας ξαναείπα: δεν είστε δικαστής και κυρίως δεν είστε πολιτική αγωγή σε αυτή την Αίθουσα. Είστε Αρχηγός κόμματος και εσείς πρέπει να ξέρετε τα θεσμικά καλύτερα από όλους.

Και τι εννοώ; Σας ξαναλέω: η Κυβέρνηση μπορεί να αποκηρύξει έναν περιφερειάρχη;

Φέρατε το παράδειγμα της Περιφέρειας Αττικής. Εκεί μιλάμε για χρίσμα της Νέας Δημοκρατίας –κόμματος, όχι Κυβέρνησης- σε έναν υποψήφιο περιφερειάρχη. Είναι άλλο πράγμα. Νομίζω ότι ακόμα και στο δικό σας το μυαλό αυτό μπορεί να γίνει αντιληπτό, απλώς δεν σας βολεύει εδώ πέρα. Δεν σας βολεύει και το πάτε και το φέρνετε για τους ανθρώπους που δεν καταλαβαίνουν, που θέλετε εσείς να γίνουν αποδέκτες του τηλεοπτικού σόου, το οποίο παίζετε.

Λοιπόν, η πραγματικότητα είναι ότι αυτή η ερώτηση δεν είναι καν ερώτηση. Αυτή η ερώτηση είναι μια συνοπτική περιγραφή ενός κατηγορητηρίου, το οποίο υπάρχει στο μυαλό σας, στο οποίο έρχεστε και βάζετε έναν κακό απέναντι, την «ΤΕΡΝΑ», έναν άλλο κακό απέναντι, τον Αγοραστό, πάντα χρειάζεστε το κακό. Και αν σας προσβάλλει να λέω ότι ναι, έχετε επιλέξει να ψαρεύετε στα ίδια θολά νερά που ψαρεύουν οι υπόλοιποι των ορεινών, χωρίς να μπορούν να καταταγούν κατά την κλασική έννοια των κομματικών ή πολιτικών προσεγγίσεων, ναι το λέω. Το επαναλαμβάνω, αυτό έχετε διαλέξει, σε αυτά τα θολά νερά ψαρεύετε, στο να πηγαίνετε να στιγματίζετε ανθρώπους, στο να στιγματίζετε εταιρείες.

Λοιπόν εγώ εδώ είμαι για να σας πω το εξής -και πείτε με διαπλεκόμενο. Είμαι εδώ για να σας πω ότι ο ελληνικός κατασκευαστικός κόσμος ελέγχεται, ότι ο ελληνικός κατασκευαστικός κόσμος παράγει έργα πολύ υψηλής αξίας. Από τα έργα που έκανε η «ΤΕΡΝΑ» στην περιοχή ούτε ένα δεν αστόχησε ούτε ένα απ’ αυτά που έκανε. Υπάρχουν και έργα που δεν έκανε βεβαίως. Διότι, όντως, τα έργα τα οποία ανέλαβε η «ΤΕΡΝΑ» δεν ήταν έργα αντιπλημμυρικής προστασίας. Αυτή ήταν άλλη σύμβαση, ήταν ο Ε65. Ήταν έργα αποκατάστασης και τα έκανε. Υπάρχουν έργα του Ε65, που όντως δεν έκανε, γιατί εκκρεμούν οι περιβαλλοντικές αδειοδοτήσεις, όχι γιατί πήρε λεφτά και δεν τα έκανε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το ερευνήσατε;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας παρακαλώ, δεν σας διέκοψα. Υπάρχει και η γυναικεία μαγκιά. Αφήστε την στην άκρη.

Λοιπόν, θέλω να είμαι πάρα πολύ ξεκάθαρος. Τα έργα έγιναν και πληρώθηκαν και δεν υπάρχουν ατασθαλίες. Εάν εσείς έχετε στοιχεία για ατασθαλίες να πάτε στον εισαγγελέα, να πάτε εκεί και να τα πείτε και συγκεκριμένα, όχι με κουτσομπολιά, τα οποία παίρνουν το χαρακτήρα μιας ερώτησης στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλιστα. Τα ’λέγαν κι άλλοι αυτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Και θα σας πω κάτι ακόμα, επειδή το λέτε και το ξαναλέτε. Ο κ. Σταϊκούρας είναι ένας πάρα πολύ συνετός και είναι ένας πάρα πολύ ευγενής και μετρημένος άνθρωπος. Θα σας κάνει τη χάρη να έρθει στη Βουλή και να σας απαντήσει σε όποια ερώτηση θέλετε, ανάλογα με το πρόγραμμά του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Αντιπρόεδρε, ακούτε τι λέγεται; Θα μας κάνει τη χάρη;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Είναι προφανές ότι σε μια κυρία, πρώην Πρόεδρο της Βουλής, η οποία θέλει να έχει αθροιστικά τα προνόμια του Προέδρου της Βουλής, του Προέδρου του κόμματος ή οτιδήποτε άλλο, αθροιστικά, δεν θα συνεχίσει να σας υποβάλλει στη βάσανο τού να έρχεται ένας άσημος, επαρχιώτης Υπουργός να σας απαντά. Θα έρθει ο κ. Σταϊκούρας και θα σας απαντήσει.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ήθελα να σας ενημερώσω ότι δεν θα συζητηθεί λόγω αναρμοδιότητας η πέμπτη με αριθμό 147/18-9-2023 επίκαιρη ερώτηση πρώτου κύκλου του Βουλευτή Επικρατείας της Κ.Ο. «Πλεύση Ελευθερίας» κ. Αλέξανδρου Καζαμία, προς τον Υπουργό Εθνικής Οικονομίας και Οικονομικών, με θέμα: «Η αισχροκέρδεια στα τρόφιμα στις πληγείσες περιοχές της Θεσσαλίας».

Κυρίες και κύριοι συνάδελφοι, ολοκληρώθηκε η συζήτηση επί των επίκαιρων ερωτήσεων. Θα κάνουμε μια μικρή διακοπή πέντε λεπτών για να προχωρήσουμε στο νομοθετικό έργο.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται η συνεδρίαση.

Πριν εισέλθουμε στη νομοθετική εργασία, θα ήθελα σας διαβάσω μερικές ανακοινώσεις προς το Σώμα.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο του νόμου του Υπουργείου Εργασίας και Κοινωνικής Ασφάλισης: «Για την ενίσχυση της εργασίας - Ενσωμάτωση της Οδηγίας της Ευρωπαϊκής Ένωσης (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της κάρτας εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας».

Επίσης ο Υπουργός Ανάπτυξης, Εθνικής Οικονομίας και Οικονομικών, Εξωτερικών, Εργασίας και Κοινωνικής Ασφάλισης, Δικαιοσύνης, Ψηφιακής Διακυβέρνησης, καθώς και ο Αναπληρωτής Υπουργός Εσωτερικών κατέθεσαν στις 19-9-2023 σχέδιο νόμου: «Ενσωμάτωση της Οδηγίας της Ευρωπαϊκής Ένωσης 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών».

Παραπέμπεται στην αρμόδια Διαρκή Επιτροπή.

Επίσης ο Πρόεδρος της Κοινοβουλευτικής Ομάδας της Ελληνικής Λύσης Κυριάκος Βελόπουλος και οι Βουλευτές του κόμματός του κατέθεσαν στις 19-9-2023 πρόταση νόμου: «Πιλοτική προσομοίωση δίκης προς άρση της αμφισβήτησης για την ουσιαστική αντισυνταγματικότητα ή την έννοια διατάξεων τυπικού νόμου».

Παραπέμπεται στην αρμόδια Διαρκή Επιτροπή.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση τροποποιήσεων του Καταστατικού του Παγκόσμιου Οργανισμού Τουρισμού και των Κανόνων Χρηματοδότησης αυτού».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα συνεφώνησε.

Να σας διαβάσω τις θέσεις των κομμάτων στην επιτροπή.

Η Νέα Δημοκρατία ψήφισε υπέρ, ο ΣΥΡΙΖΑ διατύπωσε επιφύλαξη, το ΠΑΣΟΚ διατύπωσε επιφύλαξη, το Κομμουνιστικό Κόμμα Ελλάδας κατά, η Ελληνική Λύση κατά, οι Σπαρτιάτες διατύπωσαν επιφύλαξη, η Νίκη διατύπωσε επιφύλαξη και η Πλεύση Ελευθερίας διατύπωσε επιφύλαξη.

Προτού δώσω τον λόγο στον εισηγητή του ΣΥΡΙΖΑ, έχει ζητήσει τον λόγο η κυρία Υπουργός για να δώσει μερικές διευκρινίσεις.

Έχετε τον λόγο, κυρία Υπουργέ, για πέντε λεπτά.

**ΕΛΕΝΑ ΡΑΠΤΗ (Υφυπουργός Τουρισμού):** Σας ευχαριστώ πολύ, κύριε Πρόεδρε.

Μετά τη χθεσινή συζήτηση στην επιτροπή θα ήθελα να δώσω κάποια συμπληρωματικά στοιχεία. Τα συνδεδεμένα μέλη του οργανισμού δεν έχουν δικαίωμα ψήφου. Για την εισαγωγή της υποψηφιότητάς τους ως συνδεδεμένων μελών απαιτείται σύσταση-έγκριση του πλήρους κράτους-μέλους στο οποίο βρίσκεται η έδρα τους. Είναι ένα θέμα που έθιξε χθες ο κ. Μπούμπας.

Η συμβολή στον ιδιωτικό τομέα του τουρισμού στις εργασίες του οργανισμού είναι τεχνικού-γνωμοδοτικού χαρακτήρα και τεκμηριώνεται δεδομένης της σημασίας της ιδιωτικής πρωτοβουλίας και των ιδιωτικών επενδύσεων για την ανάπτυξη του τουρισμού, με τη στήριξη των κρατών, εν προκειμένω της ελληνικής πολιτείας, αλλά και της τεχνογνωσίας σε συγκεκριμένους και εξειδικευμένους τομείς. Το έθιξε χθες η κ. Παπαϊωάννου.

Απαντάται η υψηλή εκπροσώπηση στον οργανισμό των αναπτυσσομένων χωρών και ειδική ατζέντα για την περιφέρεια της Αφρικής, πληθώρα προγραμμάτων τεχνικής βοήθειας και οικοδόμησης δεξιοτήτων για τις αναπτυσσόμενες χώρες. Πάλι το έθιξε ο κ. Μπούμπας.

Η συμμετοχή της χώρας στον ΠΟΤ, ως ειδικευμένο οργανισμό των Ηνωμένων Εθνών για τον τουρισμό, δεν συνεπάγεται ασφαλώς αυτόματη αύξηση των τουριστικών ροών. Γι’ αυτό που αναφέρθηκε για την Τουρκία ο κ. Δημητροκάλλης.

Η ενεργή συμμετοχή της χώρας μας στις δομές του ΠΟΤ, η ανάληψη θέσεων ευθύνης και σημαντικών πρωτοβουλιών, η φιλοξενία συναντήσεων των καταστατικών οργάνων του οργανισμού και άλλων συναντήσεων, ο καταλυτικός της ρόλος στη συγγραφή των συστάσεων του ΠΟΤ για την ανάκαμψη του τουρισμού από τον COVID συμβάλλει στην αύξηση της αναγνωρισιμότητας, του κύρους και της δικτύωσής της αλλά και στην προώθηση της σημασίας του τουρισμού για την οικονομική μεγέθυνση και την κοινωνική ευημερία στη διεθνή πολιτική ατζέντα.

Πρόσφατα η χώρα μας έχει επωφεληθεί επίσης από προγράμματα τεχνικής βοήθειας στον τομέα της διαχείρισης κρίσεων. Αυτό το αναφέρω για τον κ. Κόκκαλη που το έθιξε χθες. Και τέλος, η δημιουργία θέσεων εργασίας από τον τουρισμό αποτελεί διακηρυγμένο στόχο του ΠΟΤ. Ο Παγκόσμιος Κώδικας Ηθικών Αρχών για τον Τουρισμό προβάλλεται από τον ιστότοπο του Υπουργείου Τουρισμού από το 2013 στη Μαδρίτη. Ο σύνδεσμος ταξιδιωτικών και τουριστικών πρακτόρων HATTA έχει υπογράψει τη δέσμευση του ιδιωτικού τομέα στον Παγκόσμιο Κώδικα Ηθικών Αρχών. Αυτά τα αναφέρω για το θέμα που έθιξε η κ. Παπαϊωάννου για την εργασία.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Τον λόγο τώρα έχει ο εισηγητής του ΣΥΡΙΖΑ, κ. Κόκκαλης για πέντε λεπτά. Θα ακουστούν όλοι οι εισηγητές των κομμάτων που διατύπωσαν είτε επιφύλαξη είτε ψήφισαν αρνητικά. Στο τέλος για να ακουστούν όλες οι απόψεις θα ακουστεί και η κ. Αντωνίου, η εισηγήτρια της Νέας Δημοκρατίας.

Κύριε Κόκκαλη, παρακαλώ έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητείται σήμερα η κύρωση τροποποιήσεων του καταστατικού του Παγκόσμιου Οργανισμού Τουρισμού, ένα σχέδιο νόμου για το οποίο είμαστε θετικοί, συμβάλλει στην ενίσχυση της συνεργασίας της χώρας μας με τον Παγκόσμιο Οργανισμό Τουρισμού, αλλά συμβάλλει και στην ανάδειξη του τουριστικού προϊόντος στη χώρα μας.

Να υπενθυμίσουμε ότι τα πρώτα θεμέλια για τη βαθύτερη συνεργασία της χώρας μας με τον Παγκόσμιο Οργανισμό Τουρισμού έχουν τεθεί από το 2017, όταν για πρώτη φορά η χώρα μας υπέβαλε υποψηφιότητα, διεκδίκησε και πέτυχε μάλιστα τον Σεπτέμβρη του 2017 να εκλεγεί στο εκτελεστικό συμβούλιο του Παγκόσμιου Οργανισμού Τουρισμού.

Κακά τα ψέματα όμως, ο τουρισμός επλήγη, κυρία Υπουργέ και πλήττεται από κρίσεις. Το είδαμε στη Ρόδο, αλλά το είδαμε και με την πρόσφατη καταστροφική πλημμύρα στη Θεσσαλία. Εκατοντάδες επιχειρήσεις στο Πήλιο, στη Λάρισα. Η Ένωση Ξενοδόχων Νομού Λάρισας σας απέστειλε και σχετικό αίτημα στο οποίο διεκδικεί συγκεκριμένα θέματα, τα οποία έχουν να κάνουν με την επιβίωση του κλάδου, όπως και στις Σποράδες. Όλες αυτές οι τουριστικές επιχειρήσεις έχουν πληγεί ανεπανόρθωτα και το ερώτημα είναι γιατί. Και θέλω να ξεκαθαρίσω κάποια πράγματα.

Ακούμε από κυβερνητικά χείλη -και λίγο πριν μάλιστα- τη φράση: «Μα είναι πρωτόγνωρο. Δεν το καταλαβαίνετε αυτό; Είναι πρωτόγνωρο, αυτό το οποίο συνέβη.». Ακούστε, για να καταλήξουμε στο συμπέρασμα ότι ένα φαινόμενο ήταν πρωτόγνωρο, σημαίνει ότι έχουν ή είχαν εξαντληθεί όλα τα προβλεπόμενα μέτρα τα οποία ίσχυαν και τα οποία βέβαια δεν απέδωσαν. Εν προκειμένω, στη Θεσσαλία εξαντλήθηκαν, λειτούργησαν, εφαρμόστηκαν; Εάν πράγματι εφαρμόστηκαν όλα τα οποία προβλέπονταν, τότε ναι, ήταν πρωτόγνωρο. Δεν εφαρμόστηκαν όμως.

Θα αναφέρω τέσσερις απλές ερωτήσεις διατυπωμένες από την επιστημονική κοινότητα. Τι είναι τα σχέδια διαχείρισης κινδύνων πλημμύρας; Είναι οι χάρτες που αποτυπώνουν τις λεκάνες απορροής και περιγράφουν τις πλημμύρες που πιθανόν να πραγματοποιηθούν. Πότε ψηφίστηκαν αυτοί οι χάρτες, τα σχέδια διαχείρισης κινδύνου πλημμύρας; Στο ΦΕΚ 2685 του 2018. Ποια είναι η δημόσια αρχή υπεύθυνη για την εφαρμογή αυτών των σχεδίων διαχείρισης κινδύνων πλημμύρας; Η περιφέρεια. Μπορούν τα σχέδια διαχείρισης κινδύνου πλημμύρας να προβλέψουν πλημμύρες; Ναι, σε συνδυασμό με τους αρμόδιους φορείς, τη Μετεωρολογική Υπηρεσία και το Αστεροσκοπείο Αθηνών, μπορούν να έχουν μια αποτελεσματική υποστήριξη στην πρόβλεψη με μεγάλη πιθανότητα, των κινδύνων εμφάνισης πλημμύρας. Προέβλεψαν τα σχέδια το 2018 την πλημμύρα; Ναι. Και τελευταία ερώτηση, η πιστή εφαρμογή των σχεδίων διαχείρισης κινδύνων πλημμύρας οδηγεί στην αποφυγή της μείωσης των συνεπειών μιας πλημμύρας; Ναι, διότι περιλαμβάνουν μέτρα που πρέπει να ληφθούν και έργα τα οποία εάν υλοποιηθούν, οι κίνδυνοι μειώνονται και οι συνέπειες μιας πλημμύρας.

Εάν έχουν γίνει όλα αυτά, εν προκειμένω στη Θεσσαλία, τότε ναι ήταν πρωτόγνωρο. Ήταν πολύ έντονο. Εφαρμόστηκαν, όμως, αυτά τα οποία προβλέπονταν; Όχι. Άρα να έρχεστε εδώ και ουσιαστικά να προσβάλλεται τη νοημοσύνη, όχι μόνο τη δικιά μας, αλλά και αυτών των ανθρώπων που ζουν μέσα στις λάσπες και να λέτε ότι οι ερωτήσεις για τις ευθύνες είναι κουτσομπολιά, νομίζω ότι δεν σας τιμά.

Και κάτι τελευταίο, κύριε Πρόεδρε. Χτες είχαμε Ολλανδούς επιστήμονες για την εκπόνηση σχεδίου αποκατάστασης στις πλημμυρισμένες περιοχές. Η ελληνική Κυβέρνηση έφερε ολλανδική ιδιωτική εταιρεία για το σχέδιο αποκατάστασης εδαφών και νερών. Δεν υπάρχει Τεχνικό Επιμελητήριο της Ελλάδος; Δεν υπάρχει ΓΕΩΤΕΕ, γεωτεχνικό; Δεν υπάρχει πανεπιστημιακή κοινότητα, Πανεπιστήμιο Θεσσαλίας, Γεωπονικό Πανεπιστήμιο Αθηνών, Μετσόβιο; Δεν υπάρχουν ερευνητικά κέντρα στη χώρα μας; Η ελληνική Κυβέρνηση ανέθεσε σε ιδιωτική ολλανδική εταιρεία, η οποία προφανώς είναι γνώστης, γνωρίζει καλύτερα από τους Έλληνες επιστήμονες τους δικούς μας, ποια είναι η κατάσταση των εδαφών στη Θεσσαλία, ποια είναι η κατάσταση του νερού και γενικά των υποδομών. Και καταλήγω ότι είμαστε θετικοί, όπως είπαμε, στην τοποθέτησή μας για το συγκεκριμένο σχέδιο νόμου.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε. Τον λόγο τώρα έχει η ειδική αγορήτρια του ΠΑΣΟΚ, η κ. Αικατερίνη Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Κύριε Πρόεδρε, κυρίες και κύριοι συνάδελφοι, στη χθεσινή συνεδρίαση αναφέρθηκα σε όλους τους συναγερμούς της χώρας αναφορικά με τον τουρισμό στις πληγείσες περιοχές με ιδιαίτερη αναφορά στη Ρόδο, τον Έβρο, τη Θεσσαλία, τη Μαγνησία και συγκεκριμένα το Πήλιο, καθώς και την ανάγκη να υπάρξουν μέτρα ανακούφισης και στήριξης των ανθρώπων του τουρισμού αλλά και του ίδιου του τουριστικού προϊόντος της χώρας.

Να λάβουμε υπ’ όψιν μας ότι τα μέτρα που ακούσαμε χθες, καλύπτουν περίπου το ένα τρίτο σε οικονομική στήριξη και διάρκεια από αυτά που θεωρούν ως λύση οι άνθρωποι του τουρισμού στη Μαγνησία. Θα πρέπει συνεχώς και καθημερινά να παρακολουθούμε την πορεία των εξελίξεων, να γίνεται σωστό follow up κάθε κίνησης στην περιοχή και να μην αφεθεί η κατάσταση, όπως έγινε στην περίπτωση της Σητείας ή του Αρκαλοχωρίου.

Κυρίες και κύριοι συνάδελφοι, τον τελευταίο καιρό γίνεται λόγος συχνά για αειφορία. Η αειφορία ή η βιωσιμότητα στον τουρισμό δεν έχει να κάνει μόνο με το περιβάλλον, όπως έχει επικρατήσει. Ας δούμε τον άξονα ορισμός - πραγματικότητα - επιθυμητό αποτέλεσμα. Σύμφωνα, λοιπόν, με τον Παγκόσμιο Οργανισμό Τουρισμού βιώσιμος ή αειφόρος τουρισμός είναι ο τουρισμός που λαμβάνει πλήρως υπ’ όψιν του τις υφιστάμενες και μελλοντικές οικονομικές, κοινωνικές και περιβαλλοντικές επιπτώσεις του και ανταποκρίνεται στις ανάγκες των επισκεπτών του κλάδου και των κοινοτήτων στους προορισμούς υποδοχής.

Βασικές αρχές, σύμφωνα με τον οργανισμό, είναι η βέλτιστη χρήση των περιβαλλοντικών πόρων ο σεβασμός στην κοινωνική και πολιτιστική αυθεντικότητα του τόπου, η εξασφαλισμένη οικονομική δραστηριότητα των επιχειρήσεων παρέχοντας κοινωνικοοικονομικά οφέλη σε όλους τους ενδιαφερόμενους με δίκαιη κατανομή σταθερής απασχόλησης, ευκαιριών εισοδήματος συμβάλλοντας έτσι στην καταπολέμηση της φτώχειας.

Η βιώσιμη τουριστική ανάπτυξη απαιτεί τη συμμετοχή όλων των σχετικών κοινωνικών εταίρων, καθώς και ισχυρή πολιτική ηγεσία ώστε να εξασφαλίσει ευρεία συμμετοχή όλων των εμπλεκομένων και συναίνεση.

Το Παγκόσμιο Συμβούλιο Τουρισμού μας προειδοποιεί και για τους βασικούς κινδύνους. Υποβάθμιση οικοσυστημάτων, βιοποικιλότητα, τοπία, επιπτώσεις της κλιματικής αλλαγής στην ελκυστικότητα και στη μακροπρόθεσμη σκοπιμότητα συγκεκριμένων προορισμών, την ετοιμότητα των προορισμών και των επιχειρήσεων να ανταποκριθούν σε θέματα ασφάλειας και προστασίας, τη μείωση της τουριστικής κίνησης σε προορισμούς που δεν διασφαλίζεται η δημόσια υγεία.

Στην ελληνική πραγματικότητα η βιομηχανία τουρισμού βασίζεται σε ξεπερασμένα μοντέλα, ήλιος, θάλασσα, στον μαζικό τουρισμό και σε μεμονωμένους προορισμούς φτάνει τα όρια του υπερτουρισμού.

Όπως φάνηκε στην περίπτωση της Ρόδου η πολυδιάσπαση των δομών του τουρισμού και της λειτουργίας των συνδεόμενων κλάδων έχει μετατρέψει τον ελληνικό τουρισμό σε μια ευάλωτη οικονομική δραστηριότητα, εκτεθειμένη στις διαδοχικές κρίσεις της τελευταίας δεκαετίας.

Σύμφωνα με σημερινό δημοσίευμα, η χώρα μας είναι ψηλά στον παγκόσμιο τουρισμό όσον αφορά ήλιο, θάλασσα και είναι εκτός δεκάδας όσον αφορά τον πολιτιστικό τουρισμό, κάτι το οποίο θα πρέπει να μας απασχολήσει.

Στη χώρα μας υπάρχει σοβαρό θέμα υποδομών και ανεπάρκεια υπηρεσιών υγείας στους πολλούς τουριστικούς προορισμούς. Όλα τα παραπάνω σας τα αναφέρω με απόλυτη βεβαιότητα, διότι στον Νομό Λασιθίου έχουμε σοβαρότατο πρόβλημα αναφορικά με τις υποδομές -τον χιλιοσυζητημένο ΒΟΑΚ-, όσο και με τις υπό διάλυση δημόσιες υπηρεσίες υγείας.

Στην τουριστική πραγματικότητα αξίζει να μας προβληματίσει το γεγονός ότι μετά από τα χρόνια της πανδημίας και του lockdown εμφανίζεται μια νέα τάση στον τουρισμό, γνωστή ως revenge travelling, η οποία προκαλεί μεν αύξηση στον τουρισμό, αλλά δεν αποτελεί αποτέλεσμα ενός σχεδίου ή πλάνου. Φυσικά και αυτό θα πρέπει να μελετηθεί.

Κυρία Υπουργέ, κυρίες και κύριοι συνάδελφοι, όλα τα παραπάνω καταλήγουν στην ανάγκη ύπαρξης ενός αναπτυξιακού σχεδίου για τον ελληνικό τουρισμό με ορίζοντα δεκαετίας. Έναν τουρισμό που θα προάγει και θα έχει ως αυτοσκοπό την αειφορία όχι μόνο για εμάς αλλά και για τις επόμενες γενιές, για τις οποίες είμαστε και θα είμαστε υπεύθυνοι. Έναν τουρισμό πάνω στις αρχές βιωσιμότητας του Παγκόσμιου Οργανισμού Τουρισμού, συνυπολογίζοντας κρίσεις, προκλήσεις και κινδύνους. Πρέπει να μιλήσουμε για τα εργαλεία ανθεκτικότητας της χώρας. Πρέπει να επαναπροσδιορίσουμε το πλαίσιο των οργανισμών διαχείρισης και προώθησης προορισμών και να υπάρξουν συνεργασίες και συνέργειες όλων των σχετιζόμενων με τον τουρισμό φορέων -ΕΟΤ, Περιφέρεια, Υπουργείο Τουρισμού, πανεπιστήμια, ερευνητικά κέντρα, επιχειρήσεις, πολίτες.

Ως εκλεγμένο μέλος στο εκτελεστικό συμβούλιο του οργανισμού, πρέπει να δείξουμε επαγγελματισμό και οφείλουμε να παίξουμε πρωταγωνιστικό ρόλο στον οργανισμό και στις εξελίξεις του τουρισμού και να μην συμμετέχουμε για μία ακόμα φορά επιδερμικά. Να επανέλθουμε στο προσκήνιο με αυξημένα συγκριτικά πλεονεκτήματα. Θα πρέπει να διεκδικήσουμε με οργανωμένο πλάνο δράσης, όπως, παραδείγματος χάριν, διοργάνωση στο πλαίσιο του Παγκόσμιου Οργανισμού Τουρισμού πανευρωπαϊκού συνεδρίου στη χώρα μας, αναφορικά με τη διαχείριση κινδύνου, την ανθεκτικότητα, την κλιματική αλλαγή και κρίση που πλήττει σε μεγάλο βαθμό τη μεσογειακή λεκάνη στο σύνολό της. Η Ελλάδα πρέπει να είναι στο επίκεντρο της κλιματικής πραγματικότητας και να αποτελέσει case study σε ολόκληρη την Ευρώπη.

Στη σημερινή κατάσταση, η προσαρμογή του κράτους στις νέες συνθήκες κλιματικής αλλαγής, η θωράκιση και ενίσχυση της ανθεκτικότητάς του απαιτούν σχέδιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ο Πρόεδρός μας, Νίκος Ανδρουλάκης, στη ΔΕΘ -ένα λεπτό χρειάζομαι, κύριε Πρόεδρε- πρότεινε τόσο για τη Θεσσαλία όσο και για όλες τις περιοχές που επλήγησαν ένα ολοκληρωμένο ενιαίο σχέδιο, επεξεργασμένο και εξειδικευμένο από ειδικούς επιστήμονες, που δεν περιορίζεται μόνο σε έργα υποδομών, αλλά περιλαμβάνει και όλα τα θέματα που αφορούν την παραγωγή. Την υλοποίησή του πρέπει να αναλάβει μία task force στα ευρωπαϊκά πρότυπα, που θα διασφαλίζει τη διαφάνεια και την ταχύτητα.

Κυρίες και κύριοι συνάδελφοι, έρχομαι τώρα στο προτεινόμενο νομοσχέδιο. Εισάγονται προς κύρωση οι τροποποιήσεις του καταστατικού του Παγκόσμιου Οργανισμού Τουρισμού και των κανόνων χρηματοδότησης αυτού και μέσω αυτής, η επικαιροποίηση του σχετικού πλαισίου συμμετοχής της χώρας μας ως κράτος-μέλος του Παγκόσμιου Οργανισμού Τουρισμού. Πρόκειται για τροποποίηση διεθνούς συμφωνίας του καταστατικού και κύρωση τροποποιήσεών του.

Δεδομένου ότι η χώρα μας είναι ιδρυτικό μέλος του οργανισμού και συμμετέχει ως εκλεγμένο μέλος στο εκτελεστικό συμβούλιο του Παγκόσμιου Οργανισμού Τουρισμού, ψηφίζουμε θετικά. Ως ΠΑΣΟΚ πάντοτε και με κάθε τρόπο επιδιώκουμε να συμβάλουμε σε κάθε προσπάθεια, ώστε η χώρα μας να είναι συνεπής τόσο στις διεθνείς όσο και στις ευρωπαϊκές της υποχρεώσεις. Αυτό θα κάνουμε και αυτή τη φορά.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Τον λόγο τώρα έχει ο ειδικός αγορητής του ΚΚΕ κ. Εμμανουήλ Συντυχάκης.

Έχετε τον λόγο για πέντε λεπτά, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Με την τροποποίηση του καταστατικού του Παγκόσμιου Οργανισμού Τουρισμού δεν αλλάζει κάτι στο περιεχόμενό του, στον χαρακτήρα του, στην πολιτική του. Όπως, επίσης, η ενίσχυση της διεθνούς παρουσίας και η βέλτιστη εξυπηρέτηση των στόχων της εθνικής τουριστικής πολιτικής, όπως θέλει να λέει η Κυβέρνηση σε απλή μετάφραση, κατά τη γνώμη μας σημαίνει προνόμια και ασυλίες των εκπροσώπων των τουριστικών μονοπωλίων, ασυλίες και προνόμια που αφορούν την ετεροδικία, τη σφραγισμένη αλληλογραφία, την αναγνώριση στους εμπειρογνώμονες του οργανισμού, που μπορεί να είναι και στελέχη και εκπρόσωποι των τουριστικών ομίλων, ασυλίες όπως αυτές του διπλωματικού σώματος και πολλά άλλα.

Ο Παγκόσμιος Οργανισμός Τουρισμού είναι ο μοναδικός οργανισμός στον ΟΗΕ που διαθέτει μέλη από τον ιδιωτικό τομέα, τα οποία συμμετέχουν στη δομή διακυβέρνησής του. Σύμφωνα με την ιστοσελίδα του Παγκόσμιου Οργανισμού Τουρισμού, συμμετέχουν ως μέλη εκατόν πενήντα οκτώ κράτη, έξι συνεργαζόμενα μέλη και πάνω από πεντακόσια μέλη που εκπροσωπούν μονοπωλιακούς ομίλους του τουρισμού, tour operator, μη κυβερνητικές οργανώσεις. Πρακτικά σημαίνει ότι ο Παγκόσμιος Οργανισμός Τουρισμού, όπως και ο ΟΗΕ πλέον, στηρίζει ισχυρούς μονοπωλιακούς πολυεθνικούς ομίλους, σχεδιασμούς ιμπεριαλιστικών κέντρων.

Τι θα μπορούσε, άραγε, να μας πει ο Παγκόσμιος Οργανισμός Τουρισμού, όπως τι θα μπορούσε να μας πει η ίδια η Κυβέρνηση, για τους χιλιάδες ξενοδοχοϋπάλληλους, τους εργαζόμενους στην εστίαση, τους αυτοαπασχολούμενους ελεύθερους επαγγελματίες στον κλάδο, τα μικρά τουριστικά καταλύματα, που τραβούν του Χριστού τα πάθη, με βουνό τα οικονομικά εμπόδια και τα χρέη να τους πνίγουν;

Μιλάτε για τουριστικά θαύματα στο όνομα της ανάπτυξης, αγνοώντας συνειδητά και επιδεικτικά, τις σακατεμένες από την υπερεργασία καμαριέρες, που τις μαζεύουν, στην κυριολεξία, λιπόθυμες τα ασθενοφόρα από την εξάντληση, για τα σοβαρά μυοσκελετικά προβλήματα των σερβιτόρων, για τα ατέλειωτα ωράρια ορθοστασίας για τους εγκαυματίες μάγειρες και πολλά άλλα, που θα μπορούσαμε να πούμε. Όχι, δεν μπορείτε να πείσετε ότι αυτή η ανάπτυξη μπορεί να φέρει πρόοδο και ευημερία.

Τα δεκάδες μικρά και μεγάλα εργοδοτικά εγκλήματα, που τα κρύβετε και μάλιστα, η νομοθεσία τα βαφτίζει ατυχήματα, όπως τα αμέτρητα περιστατικά των ντελιβεράδων, που έχασαν τη ζωή τους στο μεροκάματο, των μαγείρων που καίγονται με τα λάδια στις κουζίνες, των καμαριέρων που τσακίζονται από την εντατικοποίηση και τους σερβιτόρους δύτες, για να βγάλουν την χρονιάτικο εισόδημα. Έχουν πολλαπλασιαστεί όλα αυτά σε σχέση με το παρελθόν. Έχουν πολλαπλασιαστεί σε σχέση με το παρελθόν οι επαγγελματικές ασθένειες, που έχουν κόστος την ικανότητα για εργασία, μέχρι και την ίδια τη ζωή των εργαζομένων. Δεν μπορούν όλα αυτά να αποτελούν καμμία ένδειξη προόδου, σε έναν κλάδο, μάλιστα, που δεν έχει την ίδια επικινδυνότητα με αυτόν της βιομηχανίας.

Δεν αποτελεί ένδειξη προόδου ούτε το αντεργατικό νομοσχέδιο, αυτό το έκτρωμα που έρχεται για ψήφιση αύριο στη Βουλή και μάλιστα, σε μια στιγμή που ο λαός μας πνίγεται και καίγεται. Νομοσχέδιο κατά παραγγελία της μεγαλοεργοδοσίας, νομιμοποιώντας την πολλαπλή απασχόληση, μέχρι και δεκατρείς ώρες ημερησίως δουλειά δηλαδή, ήλιο με ήλιο και εβδομήντα οκτώ ώρες την εβδομάδα. Ευελιξία δίχως όρια. Τη δουλειά τις Κυριακές, την απεργοσπασία, τις απολύσεις κατά βούληση από την εργοδοσία, με τον φερετζέ της δοκιμαστικής περιόδου. Δεν προστατεύει ούτε καν τις έγκυες γυναίκες.

Η Κυβέρνηση θεωρεί ξεγραμμένο και παρωχημένο το οκτάωρο με ικανοποιητικό μισθό και μάλιστα, σε ένα ντελίριο αντικομμουνισμού και ύμνους προς τους καπιταλιστές από τον Υπουργό Εργασίας, την Κυβέρνηση της Νέας Δημοκρατίας.

Μιλάτε για τουριστικό θαύμα και στην ακτοπλοΐα που μεταφέρει εκατομμύρια τουρίστες κάθε χρόνο στα νησιά, με τις εταιρείες να αποκομίζουν τεράστια κέρδη. Πλοία που εκτελούν καθημερινά δρομολόγια και διασχίζουν το μισό Αιγαίο. Και, όμως, γι’ αυτά τα σαπάκια οι εφοπλιστές επιδοτούνται με 140 εκατομμύρια ευρώ τον χρόνο από τον κρατικό προϋπολογισμό, με όλες τις κυβερνήσεις, κυβερνήσεις Νέας Δημοκρατίας, ΣΥΡΙΖΑ, ΠΑΣΟΚ, που συναγωνίζονται ποιος θα τα αυξήσει περισσότερο.

Από τη μία, λοιπόν, απίστευτα σκανδαλώδη προνόμια για τους εφοπλιστές και από την άλλη, έχοντας ως συμμάχους τους ευρωπαϊκούς κανονισμούς της απελευθέρωσης των συγκοινωνιών και τους νόμους των κυβερνήσεων, τα πλοία ταξιδεύουν με μειωμένες οργανικές συνθέσεις, δηλαδή, με πλήρωμα πολύ πίσω από τις ανάγκες, καταδικάζοντας τους ναυτεργάτες σε δουλειά μέχρι τελικής πτώσης.

Στην ίδια μοίρα με τους ναυτεργάτες είναι και οι λίγοι, τυχεροί επιβάτες από τα λαϊκά στρώματα, που καταφέρνουν να εξασφαλίσουν μερικές μέρες ξεκούρασης και αναψυχής σε κάποιο νησί. Οι διακοπές, η ξεκούραση των εργαζομένων, έχει γίνει πλέον είδος πολυτελείας. Η μετακίνηση κοστίζει περίπου όσο η διαμονή, αν σκεφτεί κανείς ότι από τον Αύγουστο του 2021 μέχρι σήμερα η συνολική αύξηση στα ακτοπλοϊκά εισιτήρια και στα ναύλα των οχημάτων αγγίζει το 50%. Είναι χαρακτηριστικό το παράδειγμα για να ταξιδέψει στο κατάστρωμα μία τετραμελής οικογένεια μέχρι την Κρήτη, μέχρι τη Ρόδο, στα νησιά του Αιγαίου, θα πρέπει να πληρώσει πάνω από 720 ευρώ πήγαινε-έλα εισιτήρια και ναύλα αυτοκινήτου. Εννοείται ότι μιλάμε για οικογένειες που δεν μπορούν ούτε απ’ έξω να περάσουν από κάποιο beach bar, όπως αυτό που σερβίρει πελάτες ανεβασμένους σε ξαπλώστρες προκυμαίες, με τους σερβιτόρους να εκπαιδεύονται στο πώς να κρατάνε τη μύτη τους έξω από το νερό για να τους εξυπηρετήσουν.

Ο τουρισμός, λοιπόν, είναι θαύμα για τους λίγους και ανεκπλήρωτη ανάγκη ή και εφιάλτης για πολλούς. Σε μια χώρα με εκατοντάδες χιλιάδες τουριστικά καταλύματα, με ανεπτυγμένο δίκτυο θαλάσσιων συγκοινωνιών και υποδομών, με εκατομμύρια επισκέπτες κάθε χρόνο, ένας στους δύο στερείται εντελώς τις διακοπές, ενώ και αυτοί που τα καταφέρνουν στερούνται άλλες βασικές ανάγκες για να ανταποκριθούν στο κόστος μιας ολιγοήμερης απόδρασης.

Όσο για τους εργαζόμενους, κάθε χρόνο και χειρότερα όπως δείχνει άλλωστε και η απροθυμία ολοένα και περισσότερο να αναζητήσουν μεροκάματο στον κλάδο, με τους εργοδότες να παραπονιούνται και από πάνω ότι δεν βρίσκουν προσωπικό.

Με βάση όλα τα παραπάνω, λοιπόν, και έχοντας υπ’ όψιν ότι ο Παγκόσμιος Οργανισμός Τουρισμού είναι για να υπηρετεί τα συμφέροντα των λίγων και εκλεκτών σε παγκόσμιο επίπεδο στον χώρο του τουρισμού, καταψηφίζουμε τη σύμβαση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε. Τον λόγο τώρα έχει για πέντε λεπτά ο ειδικός αγορητής της Ελληνικής Λύσης κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πάμε σε μια χρηματοδότηση ενός Παγκόσμιου Οργανισμού Τουρισμού, ο οποίος έχει την έδρα του στη Μαδρίτη και είναι μη κυβερνητικός οργανισμός. Το θέμα είναι εμείς τι πλάνο έχουμε για τον τουρισμό στην Ελλάδα, τουλάχιστον τα τελευταία χρόνια, γιατί στην Ελληνική Λύση έχουμε συγκεκριμένες προτάσεις.

Έχουμε συγκεκριμένες προτάσεις για το θέμα του τουρισμού και πώς αυτός μπορεί να αναπτυχθεί, να έχει μια άλλη ρότα, μια άλλη τροχιά μελλοντικά, για να έχει ένα επενδυτικό αποτέλεσμα, που σημαίνει βέβαια καλύτερες συνθήκες εργασίας, περισσότερες θέσεις εργασίας και αποθεματικά στα κρατικά ταμεία. Είναι καλό να μιλάμε για τη μεγάλη βιομηχανία του τουρισμού, όπως και για τον πρωτογενή αγροτοκτηνοτροφικό τομέα και τους αλιείς, το θέμα είναι όμως ότι δεν υπάρχει ένα ουσιαστικό σχέδιο δράσης, καθώς αυτή η παγκοσμιοποίηση -αν θέλετε- και στο τουριστικό κομμάτι έχει πλήξει τον τοπικό τουρισμό, τις τοπικές κοινωνίες, ανεπανόρθωτα.

Εδώ υπάρχουν σημεία τα οποία χρήζουν διευκρινίσεων, γι’ αυτό κι εμείς όχι απλά είμαστε επιφυλακτικοί, είμαστε αρνητικοί, διότι με αυτό τον τρόπο οι μη κυβερνητικές οργανώσεις μπαίνουν μέσα για να χειρίζονται πολλά ζητήματα. Είναι οι περιβόητες ΜΚΟ, για τις οποίες έχουμε ζητήσει αναλυτικά, τόσο εμείς όσο και ο επικεφαλής μας Κυριάκος Βελόπουλος, να δοθεί μια εξήγηση, να μάθουμε πόσες είναι, διότι τώρα να μπείτε μέσα στις ΜΚΟ διαχειρίζονται μέχρι 1.000.000 ευρώ -προσέξτε το νούμερο, οι οικονομολόγοι τα ξέρετε- σε ένα απλό μπαχαλοτέφτερο, δηλαδή ούτε έχουν έσοδα - έξοδα. Καλά τα περνάνε. Δηλαδή, καλά είναι τα μαγειρέματα.

Εμείς τα τελευταία χρόνια με αυτό το περιβόητο all inclusive, τι κάναμε; Χτυπήσαμε τις τοπικές κοινωνίες. Είναι τα λεγόμενα «βραχιολάκια» με τα πεντάστερα, με τα μεγάλα ξενοδοχειακά καταλύματα, τα οποία εκπροσωπούν μεγάλα συμφέροντα, τα οποία δεν έχουν ούτε πατρίδα ούτε χρώμα. Άρα λοιπόν έχουμε μια διείσδυση -εκ των πραγμάτων διείσδυση- από πλευράς τουριστικών επιχειρήσεων στη χερσαία και νησιωτική Ελλάδα από μεγάλες πολυεθνικές επιχειρήσεις, οι οποίες όμως τα έχουν όλα μέσα σε ένα ξενοδοχείο, με αποτέλεσμα οι μικρές επιχειρήσεις αυτήν την ώρα -και τα δωμάτια τα ενοικιαζόμενα και οι ταβερνούλες- να πλήττονται οικονομικά. Αν δείτε τα τελευταία χρόνια και ο τζίρος τους έχει πέσει.

Άρα, λοιπόν, υπάρχει ένας συγκεντρωτισμός, δεν απλώνεται η βεντάλια για να βοηθήσει τον τοπικό πληθυσμό. Είναι ένα κομμάτι το οποίο πρέπει να το δούμε, να δούμε τι περιορισμούς μπορούμε να βάλουμε, δηλαδή πώς οι tour operators μπορεί ενδεχομένως –οι οποίοι έχουν αδρά ποσοστά- να πιεστούν προς αυτήν την κατεύθυνση. Θα μου πείτε, είναι ένα μάρκετινγκ των ξενοδοχείων, είναι μια δική τους οικονομική πολιτική. Ναι, αλλά το αποτέλεσμα είναι ότι οι τοπικές κοινωνίες πλήττονται και το μόνο που έχουν να κάνουν, είναι να πληρώνουν φόρους. Άρα λοιπόν εδώ πρέπει να τους δώσουμε μια οικονομική ανάσα, να τους δώσουμε ένα μπούσουλα, να έχουν έναν οραματισμό.

Το δεύτερο κομμάτι είναι ότι εμείς στην Ελληνική Λύση έχουμε προτείνει κάτι για τη λεγόμενη εντοπιότητα. Είναι –ξέρετε- το κριτήριο της εντοπιότητας όπου μιλούσαμε για τη δήθεν επένδυση -γιατί εμείς σας το αποδείξαμε ότι δεν είναι επένδυση- της «ELDORADO» στη Χαλκιδική, η οποία αν έπαιρνε ντόπιο κόσμο, γηγενή κόσμο, καμαριέρες, κηπουρούς, φύλακες -πείτε το όπως θέλετε- θα είχε λύσει ουσιαστικά το πρόβλημα της ανεργίας στη Χαλκιδική από τα πολλά πεντάστερα ξενοδοχεία που έχουν και τα τρία πόδια της Χαλκιδικής. Δεν το κάνατε.

Το άλλο που προτείνουμε εμείς είναι το κριτήριο εγχώριας παραγωγής με ονομασία προέλευσης για τα τοπικά μας προϊόντα. Δεν μπορεί σήμερα σε ένα πρωινό ενός ξενοδοχείου, σε ένα γεύμα, να έχουμε μαρμελάδα Ταϊλάνδης και να έχουμε τυρί Τουρκίας. Μπορούμε να προάγουμε τα δικά μας προϊόντα. Το μέλι της Χαλκιδικής, που το φέρνω ως παράδειγμα, θα μπορούσε αυτήν τη στιγμή να διατεθεί στα ξενοδοχεία της περιοχής. Άρα, λοιπόν, υπάρχουν λύσεις, αν ψάξουμε, για να βοηθήσουμε την τοπική κοινωνία -αυτό είναι το ζητούμενο- και από εκεί και πέρα να αναπτυχθεί με μάρκετινγκ, φυσικά, να υπάρχει ένα σχέδιο δράσης από πλευράς του τουρισμού.

Δεν έχουμε κάνει σχεδόν τίποτα για τον ιαματικό τουρισμό. Έχουμε αφήσει την αξιοποίηση αρχαιοελληνικών και βυζαντινών μνημείων. Πάρτε παράδειγμα τον Τύμβο Καστά, πάρτε παράδειγμα την Παλαιοχριστιανική Αμφίπολη στον νομό μου, στον Νομό Σερρών, στα βήματα του Αποστόλου Παύλου, που δεν μπορεί να την επισκεφτεί κάποιος. Το είπα και χτες στην επιτροπή: Έρχονται άνθρωποι χριστιανοί ορθόδοξοι ακόμη και από την Ασία, πάνε στη Λυδία όπου βαφτίστηκε ο πρώτος χριστιανός, έρχονται στο δεύτερο βήμα και υπάρχει νάιλον και είναι κλειστή η Παλαιοχριστιανική Αμφίπολη -πέρα από τον Τύμβο Καστά. Αντιλαμβάνεστε ότι είναι πάρα πολλά ζητήματα τα οποία πρέπει να τα αναδείξουμε.

Ύστερα, δεν έχουν δημιουργηθεί σημεία info για την αξιοποίηση των μνημείων. Δηλαδή, δεν μπορεί να πηγαίνεις σήμερα σε ένα αρχαιοελληνικό μνημείο και να μην υπάρχει δίπλα ένα περίπτερο, για να πιείς έναν καφέ, αλλά και να σου δώσει κάποιες πληροφορίες. Δείτε τι έχουν κάνει οι Ιταλοί πάνω σε αυτό το ζήτημα, οι οποίοι έκαναν info παντού και εμείς αυτήν τη στιγμή κωλυσιεργούμε.

Πάμε, τώρα, σε έναν περίεργο τουρισμό, για τον οποίο έχουμε επιφυλάξεις. Πέρα από το γεγονός ότι κάθε καρυδιάς καρύδι δουλεύει σήμερα στα ξενοδοχεία, μιλάω για κάποιους, οι οποίοι ούτε άδεια εργασίας έχουν ούτε εξειδικευμένη γνώση έχουν.

Δεν θέλω, να αναφερθώ, σε κάποια κράτη, είναι κάποιοι περίεργοι μέσα και μένει απ’ έξω ο Έλληνας, ο οποίος έχει επενδύσει σε αυτό. Υπάρχουν παιδιά, τα οποία πηγαίνουν για δυο-τρεις μήνες στα ξενοδοχεία με απώτερο σκοπό όχι να δουλέψουν τόσο, όσο για να βγάλουν Ταμείο Ανεργίας, διότι σήμερα υπάρχουν μαύρες θέσεις εργασίας μέσα στα ξενοδοχεία με πολύ τραγικές συνθήκες. Τραγικές και σε παγκόσμιο επίπεδο.

Έχει αμαρτίες ο Παγκόσμιος Οργανισμός. Έχει κάνει τίποτα για το λεγόμενο «τουρισμό πορνείας» στην Ασία; Να είμαστε ειλικρινείς. Γιατί πάνε όλοι αυτοί στην Ασία; Ποιος τους ωθεί;

Υπάρχουν και κάποιοι άλλοι περίεργοι που πληρώνουν αδρά, για να κάνουν κάτι περίεργα κυνήγια, ιστορίες, κ.λπ. στον τουρισμό.

Άρα, λοιπόν, αυτός ο Παγκόσμιος Οργανισμός Τουρισμού, δεν διαφυλάσσει αν θέλετε τον άνθρωπο σε πάρα πολλές περιπτώσεις. Έχει κάνει και βήματα, βέβαια, τουριστικής ανάπτυξης και προβολής. Το ζήτημα είναι, όμως, εμείς τι τουρισμό θέλουμε στην Ελλάδα; Θέλουμε έναν τουρισμό να προάγει ήθη, έθιμα, παράδοση, ιστορία, αυτό που λέμε εθνότητα. Δεν το κάνουμε αυτό. Είμαστε στον βωμό -αυτήν τη στιγμή, βορά- μιας παγκοσμιοποιημένης τουριστικής κοινότητας στην οποία, όμως, θα πρέπει να επενδύσουμε πραγματικά.

Μέσα στο νομοσχέδιο αυτό έχετε δημιουργήσει κάποια συμβούλια. Δηλαδή για παράδειγμα, τα άρθρα 6 παράγραφος 3, άρθρο 7 παράγραφος 2, όπου εμπλέκονται και μη κυβερνητικές οργανώσεις, προστέθηκαν και δεν προϋπήρχαν στο καταστατικό, αναφορικά με το άρθρο 6. Αλλά εδώ, μιλάμε, για ένα συμβούλιο προορισμών αποτελούμενο από τουριστικούς φορείς χωρίς πολιτική αρμοδιότητα, που υπάγονται στις εδαφικές οντότητες. Ένα εκπαιδευτικό συμβούλιο αποτελούμενο από ακαδημαϊκά, εκπαιδευτικά και ερευνητικά ινστιτούτα και ινστιτούτα επαγγελματικής κατάρτισης και ένα επαγγελματικό συμβούλιο αποτελούμενο από όλα τα υπόλοιπα συνδεδεμένα μέλη. Διακυβερνητικές και μη κυβερνητικές οργανώσεις δύνανται να συμμετέχουν σε οποιοδήποτε συμβούλιο ή συμβούλια που αντιστοιχούν στις αρμοδιότητές τους. Θολώνουμε, δηλαδή, τα νερά και έχουμε τις επιφυλάξεις για το ποιοι θα μπούνε μέσα, ποιοι θα διαχειρίζονται αυτό που λέγεται τουριστικό πακέτο-τουριστικό φιλέτο.

Από εκεί και πέρα, βεβαίως, υπάρχει και ο γενικός γραμματέας όπου θα εκλέγεται μόνο μία φορά…

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Ολοκληρώνω, κύριε Πρόεδρε.

…και στο τρίτο ψήφισμα, με ποια κριτήρια, γιατί ο γενικός γραμματέας θα έχει διάρκεια θητείας τέσσερα χρόνια και θα έχει τη δυνατότητα άπαξ ανανέωσης της…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, τελειώνετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, δεν ολοκληρώνετε. Ξεκινάτε άλλη ενότητα στην ομιλία σας.

Έχετε περάσει τα επτάμισι λεπτά, ενώ όλοι δικαιούστε από πέντε.

Παρακαλώ, την φράση σας μόνο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κινεζική γλώσσα: Με ποια κριτήρια επιλέχθηκε; Αυτό θέλουμε να δούμε. Μια κινεζική γλώσσα απέναντι σε γλώσσες όπως είναι η αραβική, αγγλική, ισπανική, που είναι επίσημες γλώσσες του Παγκόσμιου Οργανισμού Τουρισμού, αλλά και εκεί θέλουμε να δούμε αντικειμενικά τα κριτήρια.

Γι’ αυτόν, λοιπόν, τον λόγο και κυρίως για τις περίεργες ΜΚΟ που θα υπάρχουν μέσα, αλλά και για να υποστηριχθεί ο Έλληνας, όπως και οι σχολές τουριστικής επαγγελματικής κατάρτισης που δεν λειτουργούν ορθά -πάρτε παράδειγμα την Κρήτη- καταψηφίζουμε επειδή θέλουμε έναν τουρισμό για τους Έλληνες. Δεν θέλουμε έναν τουρισμό παγκοσμιοποιημένο με περίεργες ΜΚΟ και περίεργα άτομα εκεί μέσα.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει και θα πάρει ο Κοινοβουλευτικός Εκπρόσωπος του ΠΑΣΟΚ, ο κ. Κατρίνης, γιατί πρέπει να αναχωρήσει.

Παρακαλώ, κύριε Κατρίνη, έχετε τον λόγο για πέντε λεπτά και συνεχίζουν μετά οι ειδικοί αγορητές.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι συνήθης η πρακτική της Κυβέρνησης να καταφεύγει σε ωραιοποίηση της πραγματικότητας, στην απόκρυψη της αλήθειας, στη συγκάλυψη υπαρκτών προβλημάτων. Βεβαίως, θα πρέπει να συμφωνήσουμε όλοι ότι η χώρα έχει μεγάλες δυνατότητες και δημιουργικούς ανθρώπους, με τη διαφορά ότι υπάρχουν αγκυλώσεις που εμποδίζουν τη χώρα να αξιοποιήσει αυτές τις δυνατότητες, εμποδίζουν τους δημιουργικούς ανθρώπους να αναπτύξουν τα ταλέντα και τις ιδέες τους.

Ας δούμε, για παράδειγμα, μερικές από τις παθογένειες του τουρισμού μας, μια και είναι και το νομοσχέδιο που συζητάμε σήμερα. Μονοκαλλιέργεια, μοντέλο μαζικού τουρισμού, έλλειψη στρατηγικού σχεδίου για την ανάπτυξη νέων και εναλλακτικών μορφών τουρισμού, ακρίβεια και πληθωριστικές πιέσεις που πιέζουν αναμφίβολα και περιορίζουν τη μέση δαπάνη τουριστών στη χώρα μας, υποχώρηση μεγάλων τουριστικών αγορών για την Ελλάδα, όπως είναι η Γερμανία και βεβαίως, υψηλοί έμμεσοι φόροι που καθιστούν πιο ακριβό το τουριστικό προϊόν σε σχέση με ανταγωνιστικές χώρες.

Ακούω κάποιους, βέβαια, να πανηγυρίζουν για τις αφίξεις στη χώρα μας και να παραβλέπουν ότι η μέση δαπάνη ανά ταξίδι για κάθε τουρίστα μειώθηκε κατά 8,4%. Δεν είναι, όμως, η μόνη πολιτική πτυχή όπου η Κυβέρνηση πανηγυρίζει ή ωραιοποιεί την πραγματικότητα, γιατί η ωραιοποίηση και πολλές φορές και η διαστροφή της πραγματικότητας επεκτείνεται σε όλο το φάσμα της κυβερνητικής πολιτικής.

Ακούσαμε όλοι με μεγάλη προσοχή τον Πρωθυπουργό στην ομιλία του στη Θεσσαλονίκη, αλλά και σε όσα είπε στη συνέντευξη που έδωσε. Δεν ξέρω ποιους και δεν ξέρω πραγματικά και πόσους μπορεί ο κ. Μητσοτάκης να πείσει, όταν συμπεριφέρεται σαν να ανέλαβε μόλις εχθές τη διακυβέρνηση της χώρας, σαν να μην κυβερνά ο ίδιος εδώ και τέσσερα και πλέον χρόνια.

Μας είπε ότι το επιτελικό του κράτος λειτούργησε και το υπερασπίστηκε. Μπορεί άραγε να πείσει τους συνανθρώπους μας, που βίωσαν τη βιβλική καταστροφή στη Θεσσαλία, στον Έβρο και στη Ρόδο; Γιατί, όταν δεν φταίει η κλιματική αλλαγή, φταίνε οι περιφερειάρχες, φταίνε οι δήμαρχοι, που κατά τύχη στηρίζονται από την παράταξη της Νέας Δημοκρατίας και την Κυβέρνηση, φταίνε και οι Υπουργοί που ο ίδιος ο Πρωθυπουργός έχει τοποθετήσει. Ποιος δεν φταίει ποτέ; Ο ίδιος ο κ. Μητσοτάκης. Δεν φταίει κανείς γιατί μεταφέρθηκαν σε άλλα έργα πόροι που προορίζονταν για έργα αντιπλημμυρικά.

Ακόμα και φιλικά προς τον ίδιο μέσα μαζικής ενημέρωσης, με ιστορία και παράδοση στη συντηρητική παράταξη, του ζητούν να επιδείξει θάρρος και συστηματική δουλειά, επισημαίνοντας ότι η Κυβέρνηση δείχνει να έχει χάσει τον βηματισμό της. Τα πολιτικά αδιέξοδα του κ. Μητσοτάκη και της Νέας Δημοκρατίας δεν θα απασχολούσαν κανένα, αν δεν μετατρέπονταν σε αδιέξοδα για τη χώρα και τους πολίτες.

Κανένα σχέδιο δεν παρουσίασε ο Πρωθυπουργός για την ανασυγκρότηση της Θεσσαλίας, για την ανασύσταση της φυτικής και ζωικής παραγωγής, γιατί αυτό που συνέβη στη Θεσσαλία είναι σαφές πως θα το πληρώσουμε με αυξήσεις στον τομέα της αγροδιατροφής και με περαιτέρω διεύρυνση του εμπορικού ελλείμματος, που πλησιάζει πλέον στα επίπεδα της εποχής της χρεοκοπίας.

Βέβαια και το σχέδιο ανασυγκρότησης της πυρόπληκτης Ηλείας που εξήγγειλε ο Πρωθυπουργός δύο χρόνια πριν, ακόμα είναι στα χαρτιά, ενώ αυτοί που έχουν πάθει ζημιές δεν έχουν αποζημιωθεί για το σύνολο των καταστροφών.

Η Κυβέρνηση, λοιπόν, αποδεικνύεται ότι όχι μόνο δεν έχει κανένα σχέδιο, καμμία σοβαρή πρόταση ή λύσεις στα προβλήματα των πολιτών, αλλά πλέον βρίσκεται σε μεγάλη απόσταση από την πραγματικότητα. Να θυμίσω ότι το 2022 το εισόδημα των νοικοκυριών μειώθηκε κατά σχεδόν 7%, χωρίς να μπορεί να αναπληρωθεί από τα ισχνά και εν τέλει, όπως αποδείχθηκε, αναποτελεσματικά μέτρα που εξήγγειλε η Κυβέρνηση.

Να θυμίσω ότι το κρατικό χρέος έχει ξεπεράσει τα 404 δισεκατομμύρια ευρώ και το ιδιωτικό χρέος είναι πάνω από 270 δισεκατομμύρια ευρώ. Τα φορολογικά έσοδα συνεχίζουν να στηρίζονται στο ΦΠΑ και στους υψηλούς ειδικούς φόρους, που πλήττουν τη μεσαία τάξη και τα ευάλωτα κοινωνικά στρώματα.

Και κάπως έτσι ο κ. Μητσοτάκης ανακάλυψε εκ νέου τον πόλεμο κατά της φοροδιαφυγής. Κάπως έτσι ανακάλυψε και εξήγγειλε πόλεμο κατά της αισχροκέρδειας στην αγορά. Κάπως έτσι ανακάλυψε ότι οι μικρομεσαίες επιχειρήσεις είναι αποκλεισμένες από τη ρευστότητα εδώ και τέσσερα χρόνια. Κάπως έτσι ανακάλυψε ότι υπάρχει γενικευμένο αίσθημα ανομίας και ανασφάλειας στους πολίτες. Μετά από τέσσερα και πλέον χρόνια τα ανακάλυψε όλα αυτά.

Κυρίες και κύριοι συνάδελφοι, η πανδημία, η παροχή δυνατότητας στην Κυβέρνηση να μοιράζει μεν χρήμα, αλλά να μην αντιμετωπίζει τις παθογένειες της ελληνικής οικονομίας, να μη διαμορφώνει ένα νέο παραγωγικό πρότυπο και να διαχειρίζεται τους πόρους του Ταμείου Ανάκαμψης χωρίς να δίνει λογαριασμό σε κανέναν, ήταν μια ειδυλλιακή εποχή για την Κυβέρνηση της Νέας Δημοκρατίας. Η ειδυλλιακή αυτή εποχή, όμως, τελείωσε. Η πραγματικότητα είναι εδώ και όλοι μας, η χώρα αλλά και οι πολίτες, είμαστε αντιμέτωποι με αυτή την πραγματικότητα.

Το ΠΑΣΟΚ έχει έναν και μόνο στρατηγικό στόχο που δεν αλλάζει, τη διαμόρφωση μιας νέας κοινωνικής πλειοψηφίας γύρω από ένα προοδευτικό σχέδιο διακυβέρνησης για τη χώρα, με αρχές αλλά και με στόχους, γιατί η χώρα δεν μπορεί να συνεχίσει έτσι, με πρακτικές μειωμένης και περιορισμένης ευθύνης, με δικαιολογίες και με έλλειψη ενσυναίσθησης.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Συνεχίζουμε τώρα με τον ειδικό αγορητή από την Κοινοβουλευτική Ομάδα των Σπαρτιατών, τον κ. Ιωάννη Δημητροκάλλη.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα φέρνετε προς ψήφιση την κύρωση συμφωνίας με τον Παγκόσμιο Οργανισμό Τουρισμού. Εκτός, όμως, από τις κυρώσεις που φέρνετε προς ψήφιση και αφορούν στην ανάπτυξη του τουρισμού στη χώρα μας, θα πρέπει να εξετάσουμε και την εσωτερική διαχείριση του τουρισμού που δεν είναι ευθύνη μόνο του δικού σας Υπουργείου, η οποία βρίθει παραλείψεων και στρατηγικού σχεδιασμού.

Υπάρχει ανάγκη να γίνουν απαραίτητα έργα αναβάθμισης ως αποτέλεσμα της μεγιστοποίησης της τουριστικής ζήτησης σε επίπεδα κορεσμού. Αλλοιώνονται οι κοινωνικές δομές και οι συμπεριφορές των κατοίκων. Δημιουργούνται προβλήματα στους φυσικούς πόρους, νερό, έδαφος κ.λπ.. Στα περισσότερα ελληνικά νησιά από την αρχή της τουριστικής σεζόν ξεκινούν ταυτόχρονα και τα προβλήματα ύδρευσης, όπου το νερό δεν είναι επαρκές για να καλύψει τις ανάγκες του υπερτουρισμού.

Τα ιδρύματα υγειονομικής περίθαλψης στους δημοφιλείς τουριστικούς προορισμούς παρουσιάζουν ελλείψεις που βρίσκονται στα όρια της τέλεσης ποινικών αδικημάτων, καθώς νοσοκομεία δεν επαρκούν για τους μόνιμους κατοίκους των νησιών, πόσο μάλλον για τους χιλιάδες τουρίστες που τα επισκέπτονται.

Ποιος μπορεί να ξεχάσει εικόνες ντροπής σε νησιά όπως η Κέρκυρα, η Ζάκυνθος και πολλά άλλα, όπου ο όγκος των απορριμμάτων δημιουργούσε προβλήματα υγειονομικού και συγκοινωνιακού χαρακτήρα; Έγινε η αιτία ραγδαίας αύξησης του πληθυσμού των τρωκτικών και εμπόδισε τη διέλευση των οχημάτων στους ήδη στενούς δρόμους των νησιών. Οι υπαίτιοι για το νησί της Κέρκυρας, ο δήμαρχος και ο αντιδήμαρχος καθαριότητας κρίθηκαν ένοχοι με την καταδικαστική απόφαση του τριμελούς Πλημμελειοδικείου Κέρκυρας για απόπειρα υποβάθμισης του περιβάλλοντος κατά συναυτουργία. Όμως, πόσοι από τους αρμοδίους όλα αυτά τα χρόνια μένουν ατιμώρητοι;

Όσον αφορά στις υποδομές των τουριστικών περιοχών απαιτείται η δημιουργία και υλοποίηση ενός αναπτυξιακού σχεδίου. Όμως, δυστυχώς, για τον τουρισμό οι ανύπαρκτες υποδομές στους τουριστικούς προορισμούς δεν είναι η μόνη πληγή. Αχίλλειος πτέρνα είναι και οι εργασιακές σχέσεις των εργοδοτών με τους απασχολούμενους. Κάθε σεζόν καταγράφονται χιλιάδες ανασφάλιστοι Έλληνες, οι οποίοι εργάζονται με εξαντλητικά ωράρια, που συχνά φτάνουν και τις είκοσι ώρες εργασίας ημερησίως, ενώ οι συνθήκες διαμονής τους είναι τραγικές. Υποχρεώνονται συνήθως να κοιμούνται σε καταλύματα ακατάλληλα και να στοιβάζονται όλοι μαζί σε λίγα τετραγωνικά.

Τα φτηνά εργατικά χέρια καλύπτουν και ανασφάλιστοι αλλοδαποί που κοστίζουν λιγότερο απ’ ό,τι οι Έλληνες εργαζόμενοι, με αποτέλεσμα η ποιότητα των υπηρεσιών που προσφέρουν να είναι χαμηλότερη, διότι δεν διαθέτουν τις απαιτούμενες γνώσεις και δεξιότητες. Η κατάσταση κάθε τουριστική σεζόν είναι ανεξέλεγκτη. Ξεφεύγει από την εποπτεία των αρμόδιων αρχών, καθώς αυτές δεν επαρκούν για να λύσουν το πρόβλημα.

Πράγματι, και φέτος καταγράψαμε μεγάλα κενά στο τουριστικό κλάδο. Είναι χαρακτηριστικό πως στην αρχή της σεζόν οι ελλείψεις σε εργαζόμενους υπολογίζονταν σε περισσότερους από ογδόντα χιλιάδες, ενώ τη χρονιά που πέρασε το 23% των θέσεων απασχόλησης στα ξενοδοχεία δεν καλύφθηκε, ποσοστό που αντιστοιχεί σε περισσότερες από εξήντα χιλιάδες θέσεις εργασίας. Αποτέλεσμα των ελλείψεων σε προσωπικό ήταν ο συσσωρευμένος όγκος εργασίας να χρεωθεί στο υπάρχον προσωπικό.

Η Κυβέρνησή σας αποφάσισε με fast track διαδικασίες να δώσει δήθεν λύσεις στο μείζον εργασιακό πρόβλημα με την υπουργική απόφαση τον Μάρτιο 2023. Ενέταξε για πρώτη φορά επισήμως τον τουρισμό στους κλάδους που μπορούν να δέχονται για εργασία πολίτες τρίτων χωρών.

Με απλά λόγια, φέρνετε επισήμως ξένα φτηνά εργατικά χέρια για τον τουρισμό, την ώρα που στην Ελλάδα μετράμε πάνω από ένα εκατομμύριο ανέργους. Αντί να λύσετε τα εργασιακά προβλήματα στον τουρισμό, φέρατε εισαγόμενα εργατικά χέρια. Και όλα αυτά έχουν ξεκινήσει από τότε που ήρθαν οι μεγάλοι παγκόσμιοι τουριστικοί όμιλοι στην Ελλάδα και αγόρασαν σε εξευτελιστικές τιμές τουριστικά «φιλέτα» που ανήκαν στο δημόσιο και σε πτωχευμένους Έλληνες της κρίσης των μνημονίων. Και αφού αγόρασαν σε τιμές ευκαιρίας, ψάχνουν τώρα και εργατικά χέρια σε τιμές ευκαιρίας. Η Κυβέρνησή σας τους τα δίνει και αυτά, αφήνοντας τους Έλληνες άνεργους.

Με χαρά άκουσα από την Υπουργό εχθές στην επιτροπή ότι θα πράξει ό,τι είναι δυνατόν για την τουριστική ανάπτυξη και την επαναφορά στην κανονικότητα των περιοχών που επλήγησαν από τις πυρκαγιές και τις φονικές πλημμύρες. Εδώ είμαστε να δούμε τι θα πράξετε. Επίσης, άκουσα ότι η «πόρτα» του Υπουργείου θα είναι ανοιχτή για οποιαδήποτε ενημέρωση. Ελπίζω να είναι και τα αυτιά σας ανοιχτά για τις προτάσεις μας.

Ο τουρισμός δεν είναι ένα πεδίο αντιπαραθέσεων. Καλώς η κακώς, είναι για την ώρα η μοναδική σοβαρή πηγή εσόδων της χώρας μας. Θα πρέπει να υπάρξει μακροχρόνια στρατηγική πολιτική, που θα την ακολουθεί η κάθε κυβέρνηση. Και αυτό θα μπορεί να επιτευχθεί μόνο αν εργαστούμε διακομματικά.

Ο Παγκόσμιος Οργανισμός Τουρισμού είναι ένας διεθνής οργανισμός ο οποίος ανήκει στα Ηνωμένα Έθνη. Η παρούσα προς ψήφιση κύρωση τροποποίησης του καταστατικού του Παγκόσμιου Οργανισμού Τουρισμού αφορά τα άρθρα 1, 4-7, 9, 14 και 22 του καταστατικού και η τελευταία παράγραφος τους κανόνες χρηματοδότησης.

Σύμφωνα με την τροποποίηση στο άρθρο 1, αποτελεί πλέον ειδικευμένο οργανισμό των Ηνωμένων Εθνών. Με το άρθρο 4 καθορίζονται τα μέλη ως πλήρη μέλη και συνδεδεμένα, όπου τα πλήρη μπορούν και ψηφίζουν, τα συνδεδεμένα μπορούν να δίνουν μόνο τεχνική υποστήριξη, έχοντας το δικαίωμα να εκφράζουν τη γνώμη τους.

Στο άρθρο 6 παράγραφος 3 υπάρχει νέα ρύθμιση, με την οποία η ιδιότητα του συνδεδεμένου μέλους θα είναι ανοικτή πλέον και σε διακυβερνητικές και μη κυβερνητικές οργανώσεις, σε εμπορικές επιχειρήσεις και ενώσεις, δηλαδή σε εταιρείες με τη ρύθμιση αυτή. Ιδιωτικές εταιρείες και ΜΚΟ έχουν τη δυνατότητα να συνεργάζονται με τον Οργανισμό των Ηνωμένων Εθνών.

Αξιοσημείωτο είναι πως η κινεζική γλώσσα υιοθετείται ως μία από τις επίσημες γλώσσες του Παγκόσμιου Οργανισμού Τουρισμού.

Εμείς είμαστε επιφυλακτικοί. Θα καταψηφίσουμε λόγω των ΜΚΟ που θα βρίσκονται μέσα σε αυτό. Έχουμε δει τι γίνεται με τις ΜΚΟ και εδώ στην Ελλάδα. Είμαστε ανοιχτοί για οποιαδήποτε άλλη ενημέρωση και πρόταση.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης, ο κ. Νικόλαος Βρεττός.

Παράκληση προς όλους τους συναδέλφους, να προσπαθήσουμε να τηρήσουμε τον χρόνο.

**ΝΙΚΟΛΑΟΣ ΒΡΕΤΤΟΣ:** Από εδώ και πέρα, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Δεν αφορά σε εσάς. Δεν ξεκινήσατε.

Έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Σας ευχαριστώ.

Κύριε Πρόεδρε, κυρία Υπουργέ, κυρίες και κύριοι συνάδελφοι, συζητάμε σε αυτό το νομοσχέδιο την κύρωση τροποποιήσεων του Παγκόσμιου Οργανισμού Τουρισμού. Και αναρωτιέμαι αν τελικά, πέρα από μια τυπική διαδικασία εναρμόνισης, θα έπρεπε όλα αυτά, που δικαίως πρέπει να τα εναρμονίζουμε στην εθνική νομοθεσία, να τα εκτιμούμε, να το αναγιγνώσκουμε, να τα μελετούμε με μία άλλη οπτική, ουσιαστική.

Τι εννοώ; Θα έπρεπε να έρχεται από κάθε Υπουργό μία εισηγητική έκθεση, ένα ενημερωτικό σημείωμα, μία αιτιολόγηση για πώς όλα αυτά τα χρόνια, από το 1970 και μετά που είμαστε μέλη, το δικό μας Υπουργείο, έχει συμπεριφερθεί, έχει συμμετάσχει. Όχι με την αναγνώριση ίσως ότι κάποια στιγμή είχαμε για τέσσερα χρόνια ένα μέλος στο εκτελεστικό γραφείο, αλλά για το ποιες ήταν οι δραστηριότητές μας για ένα κύριο προϊόν, όπως είναι ο τουρισμός, το οποίο συμβάλλει στην ενίσχυση του ΑΕΠ στην πατρίδα μας. Όλα γίνονται σωστά; Με ποιες κατευθύνσεις λειτουργεί αυτός ο Παγκόσμιος Οργανισμός Τουρισμού;

Ειπώθηκε προηγούμενα για τις ΜΚΟ, για τις μεγάλες ξενοδοχειακές ενώσεις, για τους tour operators και όλα αυτά τα σχετικά μεγάλα ιδιωτικά funds κερδοσκοπικού χαρακτήρα καθαρά. Πολλές φορές καιροσκοπικού χαρακτήρα και πολλές φορές και εκμεταλλευτικού χαρακτήρα.

Εμείς, δηλαδή, κυρώνουμε κάτι και αποδεχόμαστε;

Διαβάζω εδώ στους στόχους ποιες είναι οι κατευθύνσεις του οργανισμού: «Ενθαρρύνοντας την εφαρμογή του παγκόσμιου κώδικα δεοντολογίας, προτείνοντας στις χώρες-μέλη και στους τουριστικούς προορισμούς ή στις επιχειρήσεις που συμμετέχουν στον Παγκόσμιο Οργανισμό Τουρισμού με οποιαδήποτε ιδιότητα είτε ως πλήρη μέλη είτε ως μέλη βοηθητικά ή, εν πάση περιπτώσει, σε ενημέρωση…».

Και διαβάζω ότι πρέπει να μεγιστοποιούν τις θετικές οικονομικές, κοινωνικές και πολιτισμικές επιπτώσεις του τουρισμού, ελαχιστοποιώντας ταυτόχρονα τις αρνητικές κοινωνικές και περιβαλλοντικές επιπτώσεις. Αόριστες, γενικευμένες, ανώδυνες είναι αυτές οι κατευθύνσεις και ακουστικά πολύ καλόηχες.

Διαβάζω στους σκοπούς του Παγκόσμιου Οργανισμού Τουρισμού στο καταστατικό ότι ως θεμελιώδης σκοπός αναφέρεται η προώθηση και ανάπτυξη του τουρισμού, ώστε να συμβάλει στην οικονομική ανάπτυξη, την ανταλλαγή τουριστικών εμπειριών των διαφόρων λαών, την προστασία του περιβάλλοντος και την αειφόρο ανάπτυξη, τη διεθνή συνεργασία, ειρήνη, ευημερία και σεβασμό των ανθρωπίνων δικαιωμάτων και ελευθεριών, χωρίς διάκριση φυλής, φύλου, γλώσσας ή θρησκείας. Εξαιρετικό! Ισχύει;

Αν ισχύει -ακούστηκε και από άλλον συνάδελφο-, τότε πώς εμείς αντιδρούμε σε αυτή τη βιομηχανία σεξοτουρισμού; Πώς εμείς αντιδρούμε ή προτείνουμε να αντιμετωπιστεί αυτό το θέμα;

Εσείς, ως Υπουργός, έχετε μεγάλη ευαισθησία και έντονο ενδιαφέρον ευαισθητοποίησης της κοινής γνώμης για την κακοποίηση και δη τη σεξουαλική κακοποίηση του παιδιού.

Πώς αισθανόμαστε εμείς που είμαστε μέλη ενός Παγκόσμιου Οργανισμού Τουρισμού ο οποίος διαχέεται ή διακατέχεται σε σημαντικό κομμάτι του από τα τρία «s», δηλαδή «sea», «sun», «sex», που είναι μαγνήτης για χιλιάδες Ευρωπαίους; Πώς δεχόμαστε αυτόν τον τουρισμό να συμπεριλαμβάνεται σε μια ασιατική χώρα, με νοικιασμένο κορίτσι ή αγόρι, όχι γυναίκα;

Δεν είμαστε υπέρ του δικαιώματος της γυναίκας να ορίζει απόλυτα τον εαυτό της και τις επιλογές της, αλλά είμαστε εναντίον και θα έπρεπε να είμαστε δυνατώ τω τρόπω με τις δυνατότητες επιλογής της. Αν αυτό δε γίνεται, γιατί ακριβώς οι ίδιοι οι tour operators, τα κράτη–μέλη, όλοι αυτοί που χρηματοδοτούν τον Παγκόσμιο Οργανισμό Τουρισμού…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω.

Δεν ξέρουμε τους πόρους χρηματοδότησης των διαφόρων μελών, ποια είναι η ροή του χρήματος, από τι τα χρήματα αυτά έχουν αποκτηθεί, πώς διαχέονται και με ποιους σκοπούς.

Δηλαδή, πιστεύετε πραγματικά ότι θα πρέπει να είμαστε εδώ, να παίρνουμε ένα κείμενο που θυμίζει -για εσάς που τα ψηφίζατε τότε- τα μνημόνια ως μια διαδικασία τυπική; Δεν πρέπει να έχουμε λόγο; Δεν πρέπει να προβάλουμε αυτό το διαφορετικό ως κράτος, φαντάζομαι και ως κοινωνία;

Δηλαδή, δεν θα πρέπει να πάρουμε θέση αν στην Κύπρο στο κομμάτι αυτό που το κατέχουν οι Τούρκοι, που είναι τακτικό, μόνιμο μέλος του Παγκόσμιου Οργανισμού Τουρισμού, επενδύονται τόσα εκατομμύρια; Δεν θα αντιδράσουμε, τουλάχιστον; Δεν θα θέσουμε επί τη δημοσιότητα τις ενστάσεις μας τις σοβαρές και την υποχρεωτικότητα να πάρουν θέση σχετικά με τις επενδύσεις; Η μεγαλύτερη αύξηση που υπήρξε στο τουριστικό προϊόν στο κατεχόμενο από την κατοχή της Τουρκίας τμήμα της Κύπρου -για να μην κρυβόμαστε, είναι καθαρά κατοχή της Τουρκίας κι αυτό πρέπει να το λέμε και να το καταγγέλλουμε- έχει αυξηθεί το πρώτο πεντάμηνο του 2023 κατά 20%. Από ποιους; Από τα τακτικά μέλη, τους Γερμανούς, τους Άγγλους και τους Ρώσους.

Άρα εμείς δεν καταψηφίζουμε για τυπικούς λόγους αυτή την εναρμόνιση. Την καταψηφίζουμε γιατί θα πρέπει να δείξουμε σε όλους αυτούς τους οργανισμούς όπου πηγαίνουν οι οποίοι οι εθνικοί πόροι για συμμετοχή, για την ανάπτυξη του Παγκόσμιου Οργανισμού, να έχουν θέματα που σέβονται τη δημοκρατία, την ελευθερία και κυρίως την παιδική αγνότητα, μια λέξη που πολλά μέλη της Κυβέρνησης τους εμποδίζει ως όρο, αλλά ελπίζω να μην εμποδίζει εσάς για να μην αναιρέσετε τις προσπάθειες που έχει κάνει μέχρι τώρα σε αυτό το τόσο ευαίσθητο θέμα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα στη σημερινή ομιλία να αναρωτηθούμε όλοι -σε μία χώρα όπου υπάρχει μια πραγματική ακυβερνησία, σε μια χώρα όπου υπάρχει έλλειμμα πολιτικό, πολιτικής βούλησης από την πλευρά της Κυβέρνησης- κάθε πόσες μέρες θα έχει πένθος η Ελλάδα. Κάθε τρεις; Κάθε τέσσερις; Είμαστε η μοναδική χώρα της Ευρώπης που εδώ και δύο μήνες, για να μην πω και πριν, έχουμε τραγικές εξελίξεις και γεγονότα που αποδεικνύουν την έλλειψη άσκησης σοβαρής πολιτικής από την οποιαδήποτε κυβέρνηση.

Λόγω ατυχίας, λόγω ατυχημάτων, έχουν καταστραφεί στη χώρα μας η νότια Ρόδος, ο Νομός Έβρου, ο Νομός Μαγνησίας, ο Νομός Καρδίτσας, ο Νομός Λάρισας, ο Νομός Τρικάλων, τα Δερβενοχώρια, η Πάρνηθα, ο Ασπρόπυργος και η Μάνδρα τους τελευταίους μήνες. Εδώ, λοιπόν, τίθεται ένα αμείλικτο ερώτημα εδώ και δεκαετίες βέβαια. Τι φταίει; Τη μία μας φταίει ο κακός καιρός, την άλλη μας φταίει το χιόνι, την άλλη μας φταίει η βροχή, την άλλη η φωτιά, αλλά ποτέ δεν φταίει η Κυβέρνηση. Αυτές οι τραγωδίες και τα επακόλουθά τους, τα απόνερά τους, έχουν ονοματεπώνυμο: Κυριάκος Μητσοτάκης και Νέα Δημοκρατία! Αυτή είναι η ωμή πραγματικότητα.

(Χειροκροτήματα από την πτέρυγα της Ελληνικής Λύσης)

Κι αν θέλετε απόδειξη του γεγονότος αυτού, θα σας πω ότι -και προειδοποιώ την Κυβέρνηση- σε παρόμοιο γεγονός πλημμυρικό και ήσσονος σημασίας εις την Αθήνα θα έχουμε χειρότερα φαινόμενα κυρίως από τον Κηφισό και αναφέρομαι στις πλημμύρες. Για όσους τουλάχιστον γνωρίζουν, ο Κηφισός έχει διαβρωθεί κάτω στο έδαφος. Δεν υπάρχει τσιμέντο στο ποτάμι, δεν υπάρχει τίποτα, ειδικά προς το τέρμα, προς το Φάληρο. Εάν έχουμε παρόμοια πλημμυρικά φαινόμενα, θα χρειαστούμε να κυκλοφορούμε με βάρκες όχι στο Παλαιό Φάληρο, στο Ψυχικό και στην Εκάλη που είναι οι πλούσιοι φίλοι τους. Το λέω γιατί έρχονται, πραγματικά, το φθινόπωρο και τον χειμώνα βροχές.

Υπάρχει μια πρόταση την οποία την έχουν μελετήσει και οι δικοί μας εμπειρογνώμονες. Είναι η δημιουργία τεχνητής λίμνης. Έχουν γίνει οι προμελέτες από τον κ. Δημήτρη Σωτηρόπουλο με αντιπλημμυρικά έργα ώστε να μην έχουμε στον Κηφισό νεκρούς. Θυμηθείτε ότι κατά το παρελθόν είχαμε παρόμοια φαινόμενα και θρηνήσαμε και νεκρούς.

Για εμάς, την Ελληνική Λύση, είναι προτιμότερο να προλαμβάνεις παρά να καταστέλλεις. Για την Κυβέρνηση, επειδή έχει μια ακινησία ολική και συνολική, τρέχει πίσω από τις εξελίξεις.

Και το λέω έτσι για να καταλάβετε πόσο επικίνδυνη είναι αυτή η Κυβέρνηση και θα δώσω ένα παράδειγμα. Είναι δυνατόν μια χώρα να στέλνει σε ένα τουρκόφιλο, σε ένα εχθρικό κράτος, στη Λιβύη, ειδική ομάδα αποστολών, τους καλύτερα εκπαιδευμένους άνδρες της και την ώρα της αποστολής ο στρατηγός, ο Αρχηγός ΓΕΕΘΑ, να φωτογραφίζει την αποστολή ότι ξεκινάει με την ειδική ομάδα των καταδρομών. Σαν να λέει ερχόμαστε σε εχθρικό έδαφος, «ξέρετε» τι θα κάνετε.

Κι εδώ γεννιούνται πολλά ερωτηματικά. Πέρα από εχθρική είναι και εμπόλεμη ζώνη. Και αναφέρομαι στο συμβάν στην Λιβύη. Δεν θα μπω στη συνωμοσιολογία. Όχι. Θα μπω στην απλή λογική ενός στρατιωτικού που έχει εκπαιδευτεί να αποφεύγει τις κακοτοπιές. Στέλνεις κόσμο εκεί, στέλνεις οπλισμό με τους ανθρώπους αυτούς. Αυτό δεν λέγεται αποστολή ανθρωπιστικής βοήθειας. Λέγεται αποστολή αυτοκτονίας και δολοφονήθηκαν άνθρωποι.

(Χειροκροτήματα από την πτέρυγα της Ελληνικής Λύσης)

Και δεν είχαμε ούτε μία παραίτηση. Ο κ. Φλώρος δεν παραιτήθηκε. Ο κ. Φλώρος παραμένει στη θέση του και ο Πρωθυπουργός της χώρας, ενώ στην Πύλο κήρυξε εθνικό πένθος, εδώ και στις πλημμύρες της Θεσσαλίας δεν κήρυξε εθνικό πένθος. Η εχθροπάθεια που διακατέχει τον κύριο Πρωθυπουργό για οτιδήποτε ελληνικό και η ελληνοφοβία απεδείχθη διά ακόμη μίαν φοράν. Δεν χρειάζεται άλλο σχόλιο. Είναι εχθροπαθής για τους Έλληνες. Διακατέχεται από το σύμπλεγμα αυτό.

Και να πω και κάτι ακόμα. Ο στρατηγός Φλώρος κίνησε γη και ουρανό για τη βάση με τα ελικόπτερά μας γιατί -λέει- κάποιοι στρατιωτικοί έβγαλαν φωτογραφίες κι έτσι πρόδωσαν τις θέσεις μας κ.τ.λ.. Ο κ. Χαρδαλιάς που απόρρητους χάρτες με τις αποθήκες καυσίμων τους έβγαλε φόρα παρτίδα, ο ίδιος ο κ. Φλώρος που ειδική αποστολή του στρατού την αποκαλύπτει πριν φτάσουν στον χώρο -γιατί συνήθως σε αυτές τις περιπτώσεις τελειώνεις την αποστολή σου και όταν επιστρέφεις βγάζεις φωτογραφίες- γιατί δεν παραιτείται; Να ας πω γιατί. Γιατί μάλλον θέλει να κάνει τη σύζυγό του περιφερειακή σύμβουλο του Χαρδαλιά κι έχει κάνει το γραφείο του γραφείο προεκλογικό. Αλλιώς δεν εξηγείται.

Όπως κι όλη η ομάδα το κλιμάκιο της Νέας Δημοκρατίας που είχαμε το συμβάν στη Λιβύη και πήγε κάπου στην Ηλεία εκεί να στηρίξουν -λέει- Υπουργοί όλοι μαζί να χειροκροτούν, να ζητωκραυγάζουν την υποψήφια δήμαρχο, συγγενή κάποιου Υπουργού, του Χαρδαλιά δεν ξέρω ποιανού είναι, για να γίνει δήμαρχος. Την ώρα που θρηνούσαμε νεκρούς.

Αυτή είναι η ποιοτική διαφορά μιας κυβέρνησης που σέβεται τον εαυτό της και τον Έλληνα πολίτη και τις Ένοπλες Δυνάμεις από μία κυβέρνηση που δεν σέβεται τίποτα στο βωμό του εκλογικού αποτελέσματος. Είναι ποιοτικές οι διαφορές μας.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και στα της Νέας Υόρκης. Είναι απορίας άξιον που εδώ και δεκαετίες ο κάθε Πρωθυπουργός -δεν είναι ο μοναδικός- ασκεί κρυφή εξωτερική πολιτική. Εάν δεν κάρφωναν οι Τούρκοι τη συνάντηση Φιντάν - Γεραπετρίτη -γιατί αυτοί την έδωσαν, είναι η τρίτη φορά που καρφώνουν τους Έλληνες Υπουργούς που παρασκηνιακά, πίσω από το παραβάν, συζητούν ό,τι συζητούν- δεν θα το μαθαίναμε ποτέ. Είναι δυνατόν ελληνικά πολιτικά κόμματα να μαθαίνουν από τους Τούρκους τις μυστικές διαβουλεύσεις του Υπουργού Εξωτερικών της χώρας με τον Υπουργό Εξωτερικών της Τουρκίας; Κι όταν μιλάμε για Υπουργό Εξωτερικών της Τουρκίας κάντε τις συγκρίσεις. Δεκαπέντε χρόνια ήταν αρχηγός της ΜΙΤ ο ένας και Υπουργός Επικρατείας ο άλλος. Μας πιάνουν κορόιδα οι Τούρκοι συνεχώς. Το λέω έτσι ωμά. Μυστική διπλωματία, διαπραγμάτευση κυριαρχικών δικαιωμάτων και εθνικής κυριαρχίας κανείς Γεραπετρίτης, κανείς Μητσοτάκης δεν έχει το δικαίωμα να υλοποιεί πίσω από την πλάτη του ελληνικού λαού!

(Χειροκροτήματα από την πτέρυγα της Ελληνικής Λύσης)

Κι εδώ το άλλο φάουλ του Πρωθυπουργού. Τόσους χώρους είχε στη Νέα Υόρκη έπρεπε να πάει στο «Σπίτι της Τουρκίας» για να δει τον Ερντογάν; Δεν το καταλαβαίνω. Την άλλη φορά ας πάει και στην κρεβατοκάμαρα του Ερντογάν να μιλά μαζί. Είναι ντροπή αυτό που γίνεται! Ντροπή! Προσβάλλουμε την ιστορία μας, τον πολιτισμό μας, την παράδοσή μας και τις αξίες μας. Άκου στο «Σπίτι της Τουρκίας».

Και απορώ με όλους εσάς εδώ μέσα, κόμματα κ.λπ.. Δεν μάθατε ότι από χθες οι φίλοι της Νέας Δημοκρατίας και των υπολοίπων κομμάτων του ανορθολογισμού των εθνικών και κοινωνικών αγώνων του ελληνικού λαού, των τριών κομμάτων εξουσίας, οι Αζερμπαϊτζανοί βομβαρδίζουν τους αδελφούς Αρμένιους; Κανείς δεν το έμαθε εδώ μέσα; Για την Ουκρανία είχαν πρεμούρα να φέρουν τα Αζόφ εδώ μέσα, να στείλουν όπλα, άρματα, πυρομαχικά. Εδώ οι αδελφοί Αρμένιοι δεν έχουν το δικαίωμα αρωγής από έναν ορθόδοξο λαό, τον ελληνικό λαό, που έχει το ίδιο πρόβλημα με τους Τούρκους;

(Χειροκροτήματα από την πτέρυγα της Ελληνικής Λύσης)

Σιωπή, ομερτά. Ξέρετε γιατί; Γιατί τα λεφτά είναι πολλά. Μοιράστηκαν πολλά. Μεγάλες ελληνικές οικογένειες έχουν κάνει σχέση με ποιον; Με τον δικτάτορα Αλίεφ! Δικτάτορας είναι. Σφάζει παιδιά, σκοτώνει ανθρώπους. Και κανένας δεν μιλάει. Ντρέπομαι για πολλά κόμματα εδώ μέσα. Ούτε μία ανακοίνωση στήριξης του αρμενικού λαού, του διωκόμενου, του γενοκτονημένου λαού της Αρμενίας. Κανένας δεν μιλάει. Γιατί; Τι φοβάστε; Τις καλές σχέσεις του κ. Βαρδινογιάννη με τον Αλίεφ; Τι φοβάστε επιτέλους; Πείτε μου. Το φυσικό αέριο που παίρνουμε από εκεί ή τα χρήματα που κουβαλούσε στην Ευρωπαϊκή Ένωση, στο Ευρωκοινοβούλιο το Αζερμπαϊτζάν, για να εξαγοράσει Ευρωβουλευτές –ή δεν τα ξέρετε αυτά;- όχι μόνο της Ελλάδος, όλων των χωρών. Ούτε αυτά τα ξέρατε.

Ε, λοιπόν, αν δε τα ξέρετε, θα σας το πω έτσι απλά. Δεν είστε άξιοι να εκπροσωπείτε τον ελληνικό λαό, διότι η σιωπή σας άφηνε τον λαό να γενοκτονείται!

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και στα καλύτερα. δικαιοσύνη. Για ποια δικαιοσύνη μιλάμε; Ποια δικαιοσύνη; Ένα κράτος-παρωδία φτιάξαμε, πραγματικά κράτος-παρωδία. Δίνουμε 32 εκατομμύρια ευρώ -ακούστε το νούμερο, 32 εκατομμύρια ευρώ- ξέρετε γιατί; Για να εκπαιδεύσουμε, λέει, τους μετανάστες και τους πρόσφυγες για πυροπροστασία και δασοπυρόσβεση. Το καταθέτω στα Πρακτικά. Είναι 32 εκατομμύρια ευρώ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιος θα μασουλάει τα λεφτά; Ψάχνω να βρω την ουρά, γιατί πηγαίνει σε γραφείο Υπουργού η δουλειά αυτή. Τριάντα δύο εκατομμυριάκια μόνο. Να τα ακούει ο ελληνικός λαός.

Και κλείνω, επειδή ξέρω ότι ο κ. Γεωργαντάς είναι λίγο αυστηρός. Μας προειδοποίησε τουλάχιστον. Κάτι είναι κι αυτό.

Πάμε για ένα φαινόμενο των τελευταίων ημερών. Δεν ησχολήθην ποτέ με τηλεπερσόνες και life style, αλλά δεν μπορώ να καταλάβω πώς σε ένα μήνα και κάτι ένας «κομήτης», απολιτίκ τύπος έγινε ένα φαινόμενο συζητήσεως σε όλα τα κανάλια. Εάν δεν ήμουν υποψιασμένος, θα έλεγα ότι είναι σύμπτωσις. Αλλά επειδή είμαι υποψιασμένος, είναι σύμπτωμα σήψης, παθογένειας του ολετήρα που λέγεται μέσα ενημέρωσης. Προωθούν ένα τηλεοπτικό προϊόν μόνο και μόνο για να δείξουν κάτι διαφορετικό.

(Χειροκροτήματα από την πτέρυγα της Ελληνικής Λύσης)

Εγώ θέλω να δω τον κύριο αυτόν, που ούτε το όνομά του δεν θα πω, όχι γιατί δεν τον σέβομαι, αλλά γιατί δεν σέβεται τη νοημοσύνη μου, γιατί πολιτικά δε μίλησε ποτέ. Μάθαμε για τη γιαγιά του, τον μπαμπά του, τη μαμά του, το θείο του, τον άντρα του. Μάθαμε τα πάντα για την προσωπική του ζωή. Δεν με απασχολεί εμένα αυτό, όχι. Στις 17 Νοέμβρη, όταν θα κάνει πορεία η Αριστερά, η πραγματική Αριστερά, το ΚΚΕ, στην Πρεσβεία των Ηνωμένων Πολιτειών, ο κύριος αυτός θα πάει μέχρι τα Χαυτεία ή, όπως έκανε ο Τσίπρας, μέχρι το Σύνταγμα; Θα πάει έξω από την αμερικανική Πρεσβεία, για να φωνάζει «έξω οι βάσεις του θανάτου» ο κύριος αυτός, ο Αριστερός; Όχι, φαντάζομαι πως όχι. Διότι οι φωτογραφίες με τους Αμερικανούς πρέσβεις, τον κ. Πάιατ, είναι καλές.

Εμένα με προβληματίζει ένα πράγμα, η ευκολία με την οποία ο ελληνικός λαός καταπίνει επιγραφές ψεύτικες. Ο Αριστερός! Ή αυτός που είδε το φως, κατέβηκε το Άγιο Πνεύμα, είδε τα αρνητικά του καπιταλισμού και ξαφνικά είδε το φως και λέει εδώ είναι η αλήθεια. Όμως, θα δώσω μια συμβουλή σε όλους τους Έλληνες. Αν κάποιος χαμογελάει όλη την ώρα, για να σε πείσει, μάλλον πουλάει κάτι που δεν λειτουργεί. Αυτό να το θυμούνται οι Έλληνες.

Και πάμε στην τροπολογία για τις τριετίες που ανακοίνωσε ο Έλληνας Πρωθυπουργός, ο οποίος για ακόμη μια φορά συνελήφθη ψευδόμενος. Δεν υπάρχουν τριετίες. Μεγάλο παραμύθι. Γιατί; Γιατί λέει στο άρθρο 1 παράγραφος 6 ότι αναστέλλεται από 1-1-2027, αν το ποσοστό της ανεργίας υπερβεί το 10%. Αυτό είναι ντιρεκτίβα της Ευρωπαϊκής Ένωσης, δεν είναι χατίρι του Μητσοτάκη. Δηλαδή, ως πότε θα βαφτίζουν το κρέας ψάρι; Ως πότε το ψέμα θα το κάνουν αλήθεια; Πολιτική με αστερίσκους και «εάν» είναι πολιτικαντισμός, δεν είναι πολιτική.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, παρακαλώ ένα λεπτό μόνο και κλείσαμε. Μας είπατε δεκαπέντε λεπτά, γι’ αυτό. Στα δεκαπέντε λεπτά κλείνω.

Πάμε στις ανακοινώσεις του κ. Σκρέκα πριν από λίγα λεπτά. Τώρα λέει ο κ. Σκρέκας -από το 2019 το είπαμε εμείς- ότι πρέπει να στηρίξουμε τον πρωτογενή τομέα και να κάνουμε βιομηχανία τροφίμων. Θυμάστε; Εδώ ήμασταν, κύριοι συνάδελφοι, που το είπα στον κ. Τσίπρα, το είπα στην κ. Γεννηματά, στον κ. Μητσοτάκη δεξιά ότι πρέπει, πραγματικά, η χώρα μας να ασχοληθεί με τη βιομηχανία τροφίμων. Τα σουπερμάρκετ παίρνουν 4% ως 5% κέρδος. Όλα τα λεφτά είναι στις βιομηχανίες τροφίμων. Δεν μας άκουσε και τότε. Δεν είναι αργά. Ίσως προλάβουμε τώρα. Βιομηχανίες τροφίμων, εκεί είναι τα λεφτά.

Θα ελέγξει, λέει, τους προμηθευτές. Ο τρόπος με τον οποίο κάνει έλεγχο ο κύριος Υπουργός, πραγματικά, δεν μας καλύπτει, γιατί είναι επιφανειακός και επιδερμικός. Αλλά επειδή, λέει, ψάχνει να βρει την αισχροκέρδεια, θα του πω ότι αισχροκέρδεια υπάρχει και τώρα που μιλάμε. Στη Θεσσαλία τα ενοίκια ανέβηκαν 400% επάνω με τις πλημμύρες. Τα σπίτια από 200 και 300 ευρώ πήγαν 800 και 1000. Πού είναι το κράτος να προστατεύσει τον πολίτη και τώρα μάλιστα που γίνονται και εγγραφές στα πανεπιστήμια; Γίνεται χαμός.

Το μυστικό, λοιπόν, της κερδοσκοπίας ξέρετε ποιο είναι; Να αγοράζεις, λένε, όταν το αίμα κυλάει στους δρόμους. Και, δυστυχώς, το αίμα των Ελλήνων κυλάει στους δρόμους καθημερινά. Το είπε ο Ρότσιλντ αυτό. Γιατί ξέρουμε ποιος τα λέει. Τώρα αυτό κάνουν κάποιοι. Η αισχροκέρδεια δίνει και παίρνει από τα βασικά καταναλωτικά αγαθά και, κυρίως, από αυτό που έχει να κάνει με την έλλειψη κρατικής μέριμνας και ελέγχου οπουδήποτε.

Ο κ. Σκρέκας, λοιπόν, αν θέλει να πετύχει, ας έρθει να του πούμε πώς, για να πετύχει ο έλεγχος της αισχροκέρδειας. Γιατί δεν θέλει.

(Χειροκροτήματα από την πτέρυγα της Ελληνικής Λύσης)

Και κλείνω, κύριε Πρόεδρε. Θα πω κάτι στη Νέα Δημοκρατία. Κύριοι της Νέας Δημοκρατίας, έτσι κι αλλιώς δεν είστε Νέα Δημοκρατία, είστε ένας ιδεολογικός πολτός που επαμφοτερίζεστε και αυτοπροσδιορίζεστε ως Δεξιοί. Δεν είστε Δεξιοί. Οι μισοί και παραπάνω προέρχεστε από ένα πολτό που λέγεται κεντροαριστερά. Γιατί δεν υπάρχει κεντροαριστερά. Ή στο Κέντρο θα είσαι ή Δεξιά ή Αριστερά, αλλά στην πραγματική Αριστερά, όχι στα παραμύθια των Αριστερών που προσκυνούν τον πρέσβη πρώτα ή τον Υπουργό Εξωτερικών των Αμερικανών και μετά έρχονται και το παίζουν Αριστεροί.

Ξεγελάτε τον κόσμο για τις τριετίες. Ξεγελάτε τον κόσμο για τα εθνικά θέματα. Ξεγελάτε τον κόσμο και τους Έλληνες με τα μέσα επικοινωνίας που ελέγχετε. Έλεγε ο Αβραάμ Λίνκολν: «Μπορείς να τους ξεγελάς όλους για λίγο καιρό, λίγους για όλο τον καιρό αλλά όχι όλους για όλο τον καιρό», γιατί εδώ θα είναι η Ελληνική Λύση, για να μπορεί να σας απαντήσει και σας αποκαλύπτει.

(Χειροκροτήματα από την πτέρυγα της Ελληνικής Λύσης)

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Το λόγο τώρα έχει η ειδική αγορήτρια της Πλεύσης Ελευθερίας, η κ. Αρετή Παπαϊωάννου.

**ΑΡΕΤΗ ΠΑΠΑΪΩΑΝΝΟΥ:** Καλημέρα. Καλούμαστε σήμερα να τοποθετηθούμε σχετικά με την Κύρωση τροποποιήσεων του Καταστατικού του Παγκόσμιου Οργανισμού Τουρισμού και των κανόνων χρηματοδότησης αυτού.

Ο Παγκόσμιος Οργανισμός Τουρισμού ιδρύθηκε το 1975, είναι διεθνής οργανισμός με έδρα τη Μαδρίτη της Ισπανίας και αποτελεί εξειδικευμένο όργανο του Οργανισμού Ηνωμένων Εθνών. Σύμφωνα με τους σκοπούς που αναφέρονται στο καταστατικό του ασχολείται με την προώθηση ενός υπεύθυνου, αειφόρου και παγκοσμίως προσβάσιμου τουρισμού. Έτσι λένε οι σκοποί του. Κύρια όργανά του είναι η γενική συνέλευση, το εκτελεστικό συμβούλιο και η γραμματεία.

Η χώρα μας είναι πλήρες μέλος του Παγκόσμιου Οργανισμού Τουρισμού από το 1975, από την αρχή, δηλαδή, και συμμετέχει ενεργά στις γενικές συνελεύσεις του, στην επιτροπή για την Ευρώπη και σε διάφορες συναντήσεις-συνόδους που διεξάγονται κατά καιρούς.

Με το νομοσχέδιο που συζητείται σήμερα, σκοπείται η κύρωση των τροποποιήσεων των εξής άρθρων: 1, 4 έως και 7, 9, 14 και 22 του καταστατικού και της τελευταίας παραγράφου των κανόνων χρηματοδότησης που έγινε το 2005 στο Ντακάρ στη 16η Σύνοδο, καθώς και η τροποποίηση του άρθρου 38 που ακολούθησε το 2007 στην Καρθαγένη της Κολομβίας στη 17η Σύνοδο.

Με αυτές τις τροποποιήσεις εισάγεται και ζητείται η συμπερίληψη της κινεζικής γλώσσας στις επίσημες γλώσσες του Οργανισμού. Ορίζεται ότι πλέον ο Παγκόσμιος Οργανισμός Τουρισμού αποτελεί ειδικευμένο Οργανισμό των Ηνωμένων Εθνών. Τα μέλη του χωρίζονται σε πλήρη και συνδεδεμένα. Πλήρη μέλη μπορούν να είναι όλα τα κράτη μέλη των Ηνωμένων Εθνών.

Με τις εισαγόμενες ρυθμίσεις και, κυρίως, τα οριζόμενα στο άρθρο 6 διαφοροποιείται η δομή του και ορίζεται για πρώτη φορά από την ίδρυσή του ότι μέλη από τον ιδιωτικό τομέα, ακόμη και επιχειρήσεις, θα συμμετέχουν κατά μία έννοια στα όργανα διακυβέρνησης τους ως συνδεδεμένα μέλη.

Στην παράγραφο 3 του άρθρου 6, εισάγεται η ρύθμιση ότι η ιδιότητα του συνδεδεμένου μέλους θα είναι ανοικτή σε οργανώσεις, διακυβερνητικές και μη κυβερνητικές, σε τουριστικούς φορείς χωρίς πολιτική αρμοδιότητα, σε διάφορες οργανώσεις που αναφέρονται ενδεικτικά και σε εμπορικές επιχειρήσεις και ενώσεις, των οποίων οι σκοποί σχετίζονται με τους σκοπούς του οργανισμού ή εμπίπτουν στην αρμοδιότητά του.

Ελέχθη -και έτσι είναι- ότι ο Παγκόσμιος Οργανισμός Τουρισμού με τη νέα του μορφή είναι ο μοναδικός Οργανισμός των Ηνωμένων Εθνών που διαθέτει μέλη από τον ιδιωτικό τομέα, τα οποία συμμετέχουν στη δομή διακυβέρνησής του -και προσθέτω εγώ- με παρουσία τους στα όργανα.

Ειδικότερα στα άρθρα 7 και 9, ορίζεται ότι τα συνδεδεμένα μέλη, που όπως είπαμε μπορούν να είναι και εμπορικές επιχειρήσεις -κυρίως μεγάλες θα είναι στην πράξη-, δεν θα έχουν μεν δικαίωμα ψήφου στη λήψη αποφάσεων αλλά έχουν το δικαίωμα να παρίστανται έχοντας το κάθε συνδεδεμένο μέλος μέχρι και πέντε εκπροσώπους και να ομιλούν προτείνοντας δράσεις και λύσεις.

Είναι, πράγματι, ο τουρισμός ένα πολύ σημαντικό κομμάτι της παγκόσμιας οικονομίας αλλά και ένα μέσο για την ξεκούραση, εκπαίδευση και ευχαρίστηση όλων των ανθρώπων. Οδηγεί στη γνωριμία άλλων τόπων, άλλων πολιτισμών, αλλά κυρίως και άλλων τρόπων σκέψης. Οδηγεί στην ανακάλυψη και την αποκάλυψη ότι κατά τη δική μας προσωπική αντίληψη σωστό ή λάθος στον τρόπο ζωής της κάθε ομάδας ανθρώπων εξαρτάται από τις συνθήκες διαβίωσης και τη δυνατότητα επιβίωσής τους σε συγκεκριμένο τόπο και χρόνο. Αυτή για εμάς είναι η απαρχή της ανοχής του διαφορετικού που είναι και η βάση της παγκόσμιας δημοκρατικής σκέψης.

Είναι αυτονόητο δικαίωμα κάθε ανθρώπου να έχει τη χρονική και την οικονομική δυνατότητα να ταξιδεύει και να απολαμβάνει όλα τα παραπάνω. Πριν το ξέσπασμα της πανδημίας του κορωνοϊού, ο τουρισμός βρισκόταν στο υψηλότερο επίπεδο όλων των εποχών. Μία στις δέκα θέσεις εργασίας παγκοσμίως εξαρτιόταν από αυτόν.

Εμείς πιστεύουμε ότι η συμμετοχή της χώρας μας στα διεθνή φόρα καθώς και στον Παγκόσμιο Οργανισμό Τουρισμού πρέπει να είναι ουσιαστική, ότι πρέπει να είμαστε παρόντες στα δρώμενα που μας αφορούν. Έτσι σήμερα ψηφίζουμε «ναι» επί της αρχής, χωρίς όμως να δηλώνουμε ικανοποιημένοι από την πολιτική της Κυβέρνησης.

Με την ευκαιρία, λοιπόν, της εισαγωγής του πρώτου γι’ αυτή την περίοδο νομοσχεδίου του Υπουργείου Τουρισμού θέλουμε να πούμε τα εξής: Στη χώρα μας ένα πολύ μεγάλο κομμάτι της οικονομικής δραστηριότητας αφορά τον τουρισμό. Ζητούμε, λοιπόν, και στο όνομα των πολιτών απαιτούμε η Κυβέρνηση να φροντίσει εκτός από την κύρωση των τροποποιήσεων καταστατικών διεθνών οργανισμών και για τα μείζονα θέματα του εγχώριου τουρισμού, η Κυβέρνηση που οδεύει πλέον προς τα πέντε χρόνια διακυβέρνησης και καμμία δικαιολογία δεν μπορεί να προβάλλει.

Επισημαίνουμε ότι όπως φαίνεται δεν υπάρχει κεντρικός σχεδιασμός ούτε για εναλλακτικές και αειφόρες μορφές τουρισμού, ούτε ιαματικού τουρισμού, ιατρικού τουρισμού, θρησκευτικού τουρισμού και αν υπάρχει, είναι μόνο στα χαρτιά και δεν τον ξέρει κανείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρακαλώ ένα λεπτό.

Δεν υπάρχει καμμία πρόνοια ούτε στις μεγάλες πόλεις ούτε στα νησιά, ώστε οι χώροι βραχυχρόνιας μίσθωσης να μην είναι τόσοι πολλοί που να εμποδίζεται η διαμονή και η διαβίωση των μόνιμων κατοίκων που δεν βρίσκουν πια σπίτια να μείνουν. Είναι δυνατόν να μη βρίσκουν πού να μείνουν οι γιατροί και οι δάσκαλοι και να παραιτούνται γιατί δεν έχουν πού να κοιμηθούν;

Δεν υπάρχει κυρίως καμμία φροντίδα και καμμία μέριμνα για τους εργαζόμενους στον τουρισμό. Εργάζονται όλη τη σεζόν σε πολύ δύσκολες συνθήκες εργασίας και απάνθρωπες συνθήκες πολλές φορές, σε συνθήκες –είπα χθες στην επιτροπή- γαλέρας. Και δεν ήταν δική μου λέξη αυτή. Την άκουσα πριν από δύο χρόνια από εργαζόμενο που πλέον έχει ξενιτευτεί, όπως και τόσοι άλλοι και δεν ζει στη χώρα ρίχνοντας μαζί με άλλους νέους ανθρώπους μαύρη πέτρα πίσω του. Δεν έχουν όχι αξιοπρεπή αλλά ούτε καν ανεκτά δωμάτια να κοιμηθούν.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Γιατί στο όνομα του υπερκέρδους και της υπερεκμετάλλευσης κανένα δωμάτιο της προκοπής δεν περισσεύει, δεν πρέπει να μείνει ανεκμετάλλευτο τουριστικά. Ζουν όλο το καλοκαίρι με εξαντλητικά ωράρια, κακοπληρώνονται…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ. Πάμε στα εννέα λεπτά.

**ΑΡΕΤΗ ΠΑΠΑΪΩΑΝΝΟΥ:** …και με τη λήξη της σεζόν περνούν στην ανεργία με τα 479 ευρώ του ταμείου. Και όταν μιλάμε για τους εργαζόμενους στον τουρισμό, δεν μπορούμε να μη δούμε τα δεκατρίωρα που νομίμως πλέον θεσπίζονται για όλους τους εργαζόμενους. Και αντί να ελέγχει η Κυβέρνηση με διαρκείς ελέγχους την εφαρμογή και την τήρηση των κλαδικών συμβάσεων, έχει θεσπίσει τη δυνατότητα μετάκλησης για εργασία στον τουρισμό ατόμων από τρίτες χώρες, από το Μπαγκλαντές, τη Συρία, το Πακιστάν, την Αίγυπτο.

Έτσι καταφέρνετε, κύριοι της Κυβέρνησης, να κρατιούνται οι μισθοί χαμηλά και να στοιβάζονται τρεις και τέσσερις μαζί σε ένα δωμάτιο χωρίς πολλές διαμαρτυρίες και διεκδικήσεις.

Αύριο εισάγεται προς ψήφιση το νέο εργατικό νομοσχέδιο που απαξιώνει στην πράξη το νόημα της οκτάωρη εργασίας. Εμείς, στην Πλεύση Ελευθερίας, πιστεύουμε ότι πρέπει με αυτή την οκτάωρη εργασία να μπορεί ο κάθε εργαζόμενος να αντιμετωπίζει τις καθημερινές ανάγκες και να μη χρειάζεται να δουλεύει δεκατρείς ώρες για να μπορεί να πληρώσει το φαγητό και το ενοίκιο του.

Είμαστε εντελώς αντίθετοι με νομοσχέδια, με τα οποία περιστέλλονται κεκτημένα, με πολλούς αγώνες εργασιακά δικαιώματα των πολιτών.

Αντίθετους επίσης –και κλείνω- μας βρήκε η αδυναμία να ψηφίσουν οι εποχικά εργαζόμενοι κυρίως στον τουρισμό και στην εστίαση και θα διεκδικήσουμε στην Πλεύση Ελευθερίας να γίνει πράξη το αίτημα που διατυπώσαμε στις δύο περασμένες εθνικές εκλογές του Μαΐου και του Ιουνίου να υπάρξει μέριμνα και νομοθέτηση ώστε να μπορούν πλέον να ψηφίζουν από τον τόπο εργασίας τους.

Προσωπικά η Πρόεδρος της Πλεύσης Ελευθερίας κ. Ζωή Κωνσταντοπούλου έκανε όχι ένα αλλά περισσότερο διαβήματα, για να μπορέσουν να ψηφίσουν αυτοί οι άνθρωποι, αλλά τους αποκλείσατε από την άσκηση του εκλογικού τους δικαιώματος. Την εποχή της ψηφιοποίησης ήταν απόλυτα εφικτό να μπορέσουν να ψηφίσουν στους τόπους εργασίας. Εμείς το είπαμε και το επαναλάβαμε εγκαίρως. Ήταν νέοι άνθρωποι στην πλειονότητά τους και όπως είπα και χθες φοβηθήκατε την ψήφο τους. Αυτή είναι για εμάς η πραγματικότητα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Μιλήσατε έντεκα λεπτά και δεκαεπτά δευτερόλεπτα.

Από εδώ και πέρα, όποιος υπερβαίνει τον χρόνο θα αναφέρω το πόση ώρα μίλησε, κύριοι συνάδελφοι. Κοιτάξτε, δεν είναι προσωπικό. Και πολλοί άλλοι νωρίτερα έχουν υπερβεί τον χρόνο -κανένας τόσο πολύ- και δεν είναι αδυναμία του Προεδρείου να επιβάλλει τους κανόνες. Δείχνουμε ανοχή, όταν το επιτρέπουν οι συνθήκες και όταν πραγματικά χρειάζεται κάποιος χρόνος για να ολοκληρωθεί μια σκέψη και, βεβαίως, όταν έχουμε Προέδρους κομμάτων. Αυτό το ξέρετε. Είθισται πάντα.

Όμως, παρακαλώ, είναι σεβασμός των συναδέλφων, σεβασμός της διαδικασίας, σεβασμός όλων, μετά τον χρόνο που προβλέπεται, απλά να ολοκληρώνουμε τη σκέψη μας. Δεν μπορώ να το κατανοήσω και θα αναφέρω σε κάθε συνάδελφο που από δω και πέρα υπερβαίνει τον χρόνο, την υπέρβαση που κάνει όπως την κάνει. Δεν θα κοιτάξω να τον σταματήσω. Θα λέω πόσο μίλησε.

Έχει ζητήσει τον λόγο για δύο λεπτά η κυρία Υπουργός, για να κάνει από εκεί που βρίσκεται κάποιες διευκρινίσεις και να δώσει κάποιες απαντήσεις σε θέματα που τέθηκαν και συνεχίζουμε.

Ορίστε, κυρία Υπουργέ, έχετε τον λόγο.

**ΕΛΕΝΑ ΡΑΠΤΗ (Υφυπουργός Τουρισμού):** Ευχαριστώ, κύριε Πρόεδρε.

Ο κ. Κόκκαλης ανέφερε ότι το 2017 - 2018 ήταν η πρώτη φορά που η Ελλάδα απέκτησε σχέσεις στο Εκτελεστικό Συμβούλιο του ΠΟΤ. Όμως, η χώρα μας ήταν μέλος του Εκτελεστικού Συμβουλίου τα έτη 1982, 1992 - 1993 και 1994 - 1995.

Ο κ. Μπούμπας αναφέρθηκε στην κινεζική γλώσσα. Η Κίνα είναι μία από τις πολυπληθέστερες χώρες του κόσμου. Διεθνώς ήταν η χώρα με την υψηλότερη τουριστική δαπάνη για το 2021. Η Κίνα το 2022 ήταν δεύτερη στον κόσμο αναφορικά με τη συνεισφορά των ταξιδιών και του τουρισμού στο ΑΕΠ και πρώτη στον κόσμο αναφορικά με τη συνεισφορά του τουρισμού και των ταξιδιών στην απασχόληση.

Ο κ. Συντυχάκης αναφέρθηκε στην απόδοση προνομίων. Η συζήτηση για την απόδοση προνομίων και ασυλιών δεν αφορά τις υπό συζήτηση τροποποιήσεις. Η κύρωση του παραρτήματος 18 της διεθνούς σύμβασης για τα προνόμια και τις ασχολίες των ειδικευμένων Οργανισμών των Ηνωμένων Εθνών έχει επέλθει με τον ν.4803/2021.

Αναφορικά με το ερώτημα του κ. Βρεττού σε ό,τι αφορά τις πρωτοβουλίες του ΠΟΤ από τις οποίες έχει επωφεληθεί η χώρα μας τα τελευταία χρόνια, ενδεικτικά να αναφέρω τη βράβευση ως «Best Tourism Villages» του Δήμου Σουφλίου στο πλαίσιο της πρωτοβουλίας του ΠΟΤ το 2021, «Best Tourism Villages»-τεχνική βοήθεια για θέματα τουριστικής ανάκαμψης για τη Σκιάθο το 2022 και τη Θάσο το 2023. Η δυτική Σάμος εντάχθηκε στο πρόγραμμα του «Upgrade Programme» της πρωτοβουλίας για το «Best Tourism Villages». Το Υπουργείο Τουρισμού έχει επωφεληθεί από προγράμματα τεχνικής βοήθειας στον τομέα της διαχείρισης κρίσεων το 2021 και το 2022.

Αυτά θα έλεγα σε ό,τι αφορά την κύρωση. Βεβαίως τέθηκαν πολλά άλλα ζητήματα που αφορούν γενικότερα στη στρατηγική του Υπουργείου Τουρισμού, αλλά δεν έχουμε τον χρόνο να τα αναπτύξουμε.

**ΠΡΟΕΔΡΕΥΩΝ (Γεώργιος Γεωργαντάς):** Στην ομιλία σας, κυρία Υπουργέ.

**ΕΛΕΝΑ ΡΑΠΤΗ (Υφυπουργός Τουρισμού):** Ωστόσο, θα κλείσω μόνο με μια παρέμβαση που αφορά στον τομέα των βραχυχρόνιων μισθώσεων, όπου θεσμοθετείται συνδυασμός παρεμβάσεων με στόχο την αντιμετώπιση αθέμιτου ανταγωνισμού με τα ξενοδοχεία, αλλά και την αντιμετώπιση των δευτερογενών αρνητικών επιπτώσεων στην κτηματαγορά και τα ενοίκια. Δεν θίγεται η ανάπτυξη των βραχυχρόνιων μισθώσεων που αποτελούν σημαντική πηγή εισοδήματος για χιλιάδες ιδιοκτήτες ακινήτων, αλλά και για τη χώρα συνολικά.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κλείνουμε τις εισηγήσεις με την κ. Αντωνίου από τη Νέα Δημοκρατία.

Ορίστε, κυρία Αντωνίου, έχετε τον λόγο για πέντε λεπτά.

**ΜΑΡΙΑ ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα πριν ξεκινήσω κι εγώ την τοποθέτησή μου λίγες μέρες μετά την οδυνηρή απώλεια των πέντε μελών της ελληνικής αποστολής στη Λιβύη, να εκφράσω και εγώ από το Βήμα της Ολομέλειας τα ειλικρινή συλλυπητήρια. Η σκέψη μας είναι με τις οικογένειες των θυμάτων και τους δέκα τραυματίες μας. Η πολιτεία οφείλει να σταθεί –και θα σταθεί- στο πλευρό τους.

Θα επικεντρωθώ τώρα στο σχέδιο νόμου.

Το παρόν σχέδιο νόμου είναι κομβικό, αγαπητοί συνάδελφοι, γιατί αφορά το ισχυρό χαρτί της Ελλάδας, τον τουρισμό, ο οποίος αποτελεί έναν από τους κραταιούς και δομικούς πυλώνες της εθνικής μας οικονομίας, καθώς συμβάλλει καταλυτικά στη διαμόρφωση του Ακαθάριστου Εθνικού Προϊόντος της χώρας μας. Πρωτεύων στόχος, λοιπόν, του προτεινόμενου σχεδίου νόμου είναι η κύρωση των τροποποιήσεων των άρθρων του καταστατικού του Παγκόσμιου Οργανισμού Τουρισμού των Ηνωμένων Εθνών και της τελευταίας παραγράφου των κανόνων χρηματοδότησης αυτού.

Οι προτεινόμενες τροποποιήσεις αποφασίστηκαν στη 16η και 17η Σύνοδο του Παγκόσμιου Οργανισμού Τουρισμού το 2005 και το 2007. Ούτως ή άλλως αναφέρθηκα στην επιτροπή για την καθυστέρηση και γιατί ήρθε τώρα πολύ γρήγορα από τη συγκεκριμένη Κυβέρνηση, από την Κυβέρνησή μας, έτσι ώστε να κυρωθούν αυτές οι τροποποιήσεις.

Καλούμαστε, λοιπόν, κυρίες και κύριοι συνάδελφοι, να υπερψηφίσουμε αυτή την επικαιροποίηση, η οποία προέκυψε ως αδήριτη ανάγκη για την εναρμόνιση του καταστατικού του Παγκόσμιου Οργανισμού με τα σύγχρονα δεδομένα που επικρατούν σε μια από τις ισχυρότερες βιομηχανίες του πλανήτη, τον τουρισμό.

Είναι, λοιπόν, εξαιρετικά σημαντικό ότι σε ένα διαρκώς μεταβαλλόμενο παγκόσμιο οικονομικό πλαίσιο επαναπροσδιορίζεται ο ρόλος και η αποστολή του Παγκόσμιου Οργανισμού Τουρισμού ως διεθνούς οργανισμού διακυβερνητικού χαρακτήρα και ως ειδικευμένου για τον τουρισμό οργανισμού των Ηνωμένων Εθνών και η χώρα μας επανακαθορίζει τον ρόλο της στην προώθηση της τουριστικής πολιτικής διεθνώς.

Είναι σαφές, κυρίες και κύριοι συνάδελφοι, ότι με το σχέδιο νόμου που συζητούμε στη σημερινή συνεδρίαση επιδιώκεται η επικαιροποίηση του σχετικού πλαισίου συμμετοχής της χώρας μας ως κράτους-μέλους του Παγκόσμιου Οργανισμού Τουρισμού, χωρίς να προκαλούνται –εννοείται- δημοσιονομικές δαπάνες.

Οι τροποποιήσεις για τις οποίες γίνεται αναφορά στο προς κύρωση νομοσχέδιο αποτελούν δομικές παρεμβάσεις που αναπροσαρμόζουν πλήρως το προφίλ του οργανισμού και επανακαθορίζουν τις συνιστώσες λειτουργίας του και, ταυτόχρονα, την τουριστική πολιτική της Ελλάδας σε ένα διεθνές ανταγωνιστικό πεδίο δράσης. Η εισαγωγή δε της κινεζικής γλώσσας που ακούστηκε από πολλούς εισηγητές δίνει θετικό πρόσημο στις διεθνείς τουριστικές ανταλλαγές του τουρισμού με μια πολυπληθή ασιατική αγορά. Εξάλλου, ο αυξημένος αριθμός γλωσσών θα μεγιστοποιήσει την επικοινωνιακή δεινότητα, γεγονός που θα επιτρέψει την καλύτερη διάδοση εργασιών του Παγκόσμιου Οργανισμού Τουρισμού μεταξύ των χρηστών τόσο στον δημόσιο, όσο και στον ιδιωτικό τομέα.

Κυρίες και κύριοι συνάδελφοι, από τα παραπάνω γίνεται απολύτως αντιληπτό το ειδικό βάρος της ψήφισης του εν λόγω νομοσχεδίου, καθώς σηματοδοτεί και επαναπροσδιορίζει τον ρόλο της χώρας μας ως κράτους-μέλους του Παγκόσμιου Οργανισμού Τουρισμού, θέση που κατέχει επάξια από το 1972 και, ταυτόχρονα, ενσωματώνει στο Εθνικό Δίκαιο ουσιαστικές ρυθμίσεις που αφορούν και στο ελληνικό τουριστικό προϊόν και καθιστούν παγκοσμίως γνωστό το ισχυρό brand «Ελλάδα» ως εξαιρετικό τουριστικό προορισμό. Είχαμε την ευκαιρία να ακούσουμε από την Υφυπουργό μας όλο τον προγραμματισμό για την τουριστική πολιτική της Κυβέρνησης.

Η Ελλάδα για πενήντα και πλέον χρόνια συμμετέχει ενεργά, λοιπόν, στις διαδικασίες του Παγκόσμιου Οργανισμού Τουρισμού των Ηνωμένων Εθνών, αναγνωρίζοντας τη σημασία του τουρισμού για την προώθηση της οικονομικής ανάπτυξης και της επενδυτικής δραστηριότητας. Το Υπουργείο Τουρισμού ως εθνικός φορέας εκπροσώπησης της Ελλάδας στον ΠΟΤ επιθυμεί να ενισχύσει τους δεσμούς φιλίας μεταξύ των χωρών, να εντείνει τη διεθνή παρουσία της χώρας μας στο παγκόσμιο γίγνεσθαι, να εξυπηρετήσει με τον πιο βέλτιστο τρόπο τους στόχους που έχουν τεθεί στον συγκεκριμένο τομέα και εν γένει να προωθήσει τον τουρισμό ως κινητήρια δύναμη της βιώσιμης ανάπτυξης, της ανταγωνιστικότητας, της καινοτομίας και της γλωσσικής πολυμορφίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω σε ένα δευτερόλεπτο, κύριε Πρόεδρε.

Κυρίες και κύριοι συνάδελφοι, η θετική μας ψήφος για το εν λόγω νομοσχέδιο αποτελεί πράξη πολιτικής υπευθυνότητας, καθώς αυτό το σχέδιο νόμου υπηρετεί τον πυρήνα της εξωστρέφειας και της ανάπτυξης, δύο θεμελιωδών πυλώνων του κυβερνητικού έργου της Νέας Δημοκρατίας για την τρέχουσα περίοδο διακυβέρνησης.

Η χώρα μας χτίζει με συνέπεια και συνέχεια τη θέση της στο παγκόσμιο οικονομικό γίγνεσθαι και την ισχύ της στους διεθνείς Οργανισμούς και σε αυτές τις δομικές αλλαγές η δική μας απάντηση πρέπει να είναι «Ναι. Αλλαγές τώρα».

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Τώρα θα πάρουν τον λόγο οι Κοινοβουλευτικοί Εκπρόσωποι με αντίστροφη σειρά της κοινοβουλευτικής τους δύναμης και θα κλείσει η κυρία Υπουργός. Οπότε παρακαλώ τον Κοινοβουλευτικό Εκπρόσωπο της Κοινοβουλευτικής Ομάδας της Πλεύσης Ελευθερίας, τον κ. Καζαμία, να πάρει τον λόγο.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, προτού αναφερθώ στο νομοσχέδιο που συζητάμε σήμερα θα ήθελα να υπογραμμίσω ότι μας απασχολεί έντονα η τραγική κατάσταση που βιώνουν οι πολίτες στη Θεσσαλία δύο και πλέον εβδομάδες μετά τις καταστροφικές πλημμύρες. Εκτός από τη διάχυτη πλέον πεποίθηση ότι έγιναν εγκληματικές παραλείψεις στην κατασκευή των αντιπλημμυρικών έργων, οι οποίες πιθανόν να συνδέονται με εκτεταμένα φαινόμενα διαπλοκής που ελπίζουμε να διερευνηθούν σε βάθος, ακόμη και τώρα οι κάτοικοι σε πολλές από τις πληγείσες περιοχές στη Θεσσαλία παραμένουν εγκαταλελειμμένοι και αβοήθητοι. Υπάρχει ασυγχώρητη σύγχυση, ολιγωρία και ένας πολιτικός λόγος αποποίησης ευθυνών από την πλευρά της Κυβέρνησης, ο οποίος αγγίζει τα όρια του παραλόγου.

Και αν θέλει η Κυβέρνηση όταν απευθύνεται στην Αντιπολίτευση να μιλάει με τη φωνή της λογικής, θέλουμε να της πούμε και εμείς ότι πολλά από τα πράγματα που κάνει, όχι μόνο για την Αντιπολίτευση αλλά και για όλο τον λαό, έχουν πολύ έντονα τα στοιχεία του παραλόγου. Ένα παράδειγμα είναι η άποψη ότι κατά κάποιον τρόπο όταν η πλημμύρα έχει όγκο κάποιων εκατομμυρίων κυβικών μέτρων νερού δεν μπορεί να γίνει τίποτα. Κάπως θέλει να μας πει η Κυβέρνηση ότι επειδή ήταν άνευ προηγουμένου η πλημμύρα δεν έχει σημασία αν υπήρχαν αντιπλημμυρικά έργα. Δεν έχει σημασία και αν είχαν χαθεί κάποια λεφτά στη διαδικασία κατασκευής τους: Δεν μπορούσαν να αντιμετωπιστούν με οποιονδήποτε τρόπο. Έχω να σας πω κάτι, κυρίες και κύριοι της Κυβέρνησης: ότι εμείς εκεί στα ορεινά ξέρουμε και μια λέξη που λέγεται αντίσταση. Δηλαδή ακόμη και όταν ο κίνδυνος είναι μεγάλος, ακόμη και όταν οι θεομηνίες είναι υπερβολικές, πρέπει να είμαστε έτοιμοι να αντισταθούμε με τα μέσα που έχουμε.

(Χειροκροτήματα από την πτέρυγα της Πλεύσης Ελευθερίας)

Είχαμε mega – fires, «δεν μπορούσαμε να κάνουμε τίποτα». «Έπεσαν οκτακόσια εκατομμύρια κυβικά μέτρα νερού, δεν μπορούμε να κάνουμε τίποτα». Αυτή είναι η στάση σας. Αυτό θεωρούμε ότι αγγίζει τα όρια του παραλόγου. Είναι μια αντίληψη που δεν συνάδει με τη λογική του απλού πολίτη και πιστεύω ότι εμείς εκφράζουμε αυτή τη λογική.

Θα σας φέρω κι ένα άλλο παράδειγμα για το πώς η Κυβέρνηση αντιμετωπίζει αυτά τα θέματα μέσα από μια νοοτροπία παραλόγου. Υπέβαλα μια ερώτηση -την ανέγνωσε το Προεδρείο νωρίτερα- και η ερώτηση αυτή ήταν για τα εκτεταμένα φαινόμενα αισχροκέρδειας και μαυραγοριτισμού που λαμβάνουν χώρα στη Θεσσαλία. Υπάρχουν πάρα πολλά ρεπορτάζ γι’ αυτό. Την υπέβαλα στο Υπουργείο Εθνικής Οικονομίας και με τα τερτίπια που κάνει η Κυβέρνηση, για να κερδίσει ενδεχομένως λίγο χρόνο και να πάρει κανένα μέτρο, για να μπορεί μετά να έρθει κάποιος Υπουργός εδώ και να πει ότι «κάναμε κάτι», την ανέβαλε για την επόμενη εβδομάδα με το πρόσχημα ότι αυτό είναι ένα θέμα που αφορά το Υπουργείο Ανάπτυξης. Κοιτάξτε τώρα, η αγορανομία είναι θέμα ανάπτυξης, όχι θέμα εθνικής οικονομίας. Ας το δεχτούμε κι αυτό, αλλά οι πολίτες σάς βλέπουν και καταλαβαίνουν ότι υπεκφεύγετε γιατί δεν έχετε επιχειρήματα.

Επίσης έχω να πω και κάτι για τα μέτρα που ανακοίνωσε ο Πρωθυπουργός από τη Θεσσαλονίκη σχετικά με την υποχρεωτική ασφάλιση κατοικίας. Καταλαβαίνετε τι σημαίνει αυτό; Καταλαβαίνετε πώς οι πολίτες το αντιλαμβάνονται αυτό; Πριν τη διακοπή των εργασιών της Βουλής τον Ιούλιο είχε υποβληθεί στην Ολομέλεια και ψηφίστηκε ένα νομοσχέδιο με οικονομικά μέτρα, στο οποίο υπήρχε μία ελάφρυνση από τον ΕΝΦΙΑ κατά 10% για όσους επέλεγαν να ασφαλίσουν ιδιωτικά τα σπίτια τους. Τότε είχαμε φέρει ένσταση και είχατε πει εσείς, κύριοι της Κυβέρνησης, ότι «δεν εφαρμόζουμε υποχρεωτική ασφάλιση των κατοικιών». Τι μεσολάβησε από τότε; Οι πυρκαγιές που έκαψαν τα πάντα. Οι πλημμύρες, οι οποίες κατέστρεψαν τα σπίτια. Και τώρα ως παραδοχή για την ανικανότητά σας να παράσχετε προστασία στους πολίτες και στα σπίτια τους, ιδιωτικοποιείτε την ασφάλιση.

Σήμερα καθώς ερχόμουν εδώ άκουγα σε ραδιοφωνικό σταθμό που υποστηρίζει την Κυβέρνηση διαφήμιση από εταιρεία τζάμπα ασφάλιση κατοικίας «με 12 ευρώ τον μήνα». Ήδη έχουν αρχίσει οι μπίζνες αυτές. Και τι σημαίνει αυτό; Σημαίνει ότι δεν μπορείτε, κύριοι και κυρίες της Κυβέρνησης, να υπερασπιστείτε την κατοικία του πολίτη. Και τι θα κάνετε αν γίνει μια καινούργια θεομηνία ή νέα καταστροφή, η οποία θα καταστρέψει τόσα πολλά σπίτια ούτως ώστε να καταρρεύσουν οι ασφαλιστικές εταιρείες και δεν μπορέσουν να αποκαταστήσουν αυτά τα σπίτια; Έχουν συμβεί αυτά τα φαινόμενα και το ξέρετε. Πώς θα σας ωφελήσει; Και πώς θα ωφελήσει τους πολίτες η ιδιωτικοποίηση της ασφάλισης;

Πρέπει να αναλάβετε ευθύνες και πρέπει να πάψετε να κοροϊδεύετε και να εξαπατάτε τους πολίτες πάνω σε αυτά τα θέματα.

Θα επανέλθω σε αυτό, και με την επίκαιρη ερώτηση και με μελλοντικές ευκαιρίες που θα έχω ως Κοινοβουλευτικός Εκπρόσωπος.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πάρα πολύ, κύριε συνάδελφε, για την τήρηση του χρόνου.

Τον λόγο τώρα έχει ο Κοινοβουλευτικός Εκπρόσωπος από την Κοινοβουλευτική Ομάδα Σπαρτιάτες, κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κυρία Υπουργέ, κύριοι συνάδελφοι, κατ’ αρχάς αισθάνομαι την ανάγκη να αναφερθώ στο ατύχημα -που για μας μάλλον δεν είναι ατύχημα- των Ελλήνων, των παιδιών στη Λιβύη. Ατύχημα το προσδιόρισαν. Για μας είναι δολοφονική απόπειρα σε μια αχαρτογράφητη περιοχή, εμπόλεμη, στην οποία στάλθηκαν νέα παιδιά -δεν ξέρουμε για ποιον σκοπό-, σίγουρα κάτω από τις εντολές του ΟΗΕ, όπως είδα, αλλά νομίζουμε ότι είναι ένα θέμα, που αφορά όλη την Ελλάδα, όλη η Ελλάδα πενθεί και θεωρούμε ότι θα έπρεπε σε περιπτώσεις αποστολής και θανάτου παιδιών μας στο εξωτερικό να υπάρχει εθνικό πένθος, κάτι που τελευταία έχουμε συνηθίσει να συμβαίνει, γιατί έχουμε πάρα πάρα πολλά δυστυχήματα, τα οποία δεν ξέρουμε αν τελικά είναι μόνο δυστυχήματα.

Εγώ θα αναφερθώ και σε μια νέα κοπέλα, λόγω συνάφειάς μου με το επάγγελμα, η οποία χθες πέθανε από ένα τσίμπημα κουνουπιού στις Ινδίες, μια εικοσάχρονη κοπέλα που ήθελε να ενταχθεί στην ένδοξη ελληνική Εμπορική Ναυτιλία και η οποία τελικά δεν ευδόκησε να περάσει ούτε τρεις - τέσσερις μήνες πάνω σε ένα πλοίο και την έφεραν νεκρή στην Ελλάδα. Είναι πράγματα τα οποία μας θλίβουν και είναι υπεράνω νομοσχεδίων, υπεράνω διαφόρων εντάξεων σε διεθνείς οργανισμούς και αξίζει να τα μνημονεύουμε.

Σχετικά με το νομοσχέδιο αυτό τώρα, επειδή μιλάμε και λέμε ότι υπάρχουν εντολές ή διεργασίες του Παγκόσμιου Οργανισμού Τουρισμού, του Παγκόσμιου Οργανισμού Τροφίμων, έχουμε εξετάσει εκεί που συμμετέχουμε τελικά ποιοι αποτελούν τα εκτελεστικά όργανα και ποιοι είναι αυτοί οι οποίοι ασχολούνται με τα θέματα αυτά; Να σας πω εγώ. Επειδή στον Παγκόσμιο Οργανισμό Τουρισμού επί εκατόν πενήντα έξι χωρών-μελών, αν θυμάμαι καλά, βγαίνει ένας εκπρόσωπος στην εκτελεστική επιτροπή κάθε πέντε, έχουμε τριάντα επτά μέλη στα οποία προεδρεύει αυτή την εποχή μέχρι το 2025 η Σαουδική Αραβία με αντιπροέδρους την Ακτή Ελεφαντοστού και τον Μαυρίκιο και συμμετέχει φυσικά και η Ελλάδα, κάτι που μας είπαν ότι είναι περηφάνια για μας, μεταξύ της Γουατεμάλας, της Παραγουάης, χωρών οι οποίες δεν έχουν και σχέση με τουρισμό, δεν έχουν ανάπτυξη τουρισμού και δεν ασχολούνται με τουριστικά θέματα. Αυτές, λοιπόν, οι τριάντα επτά χώρες, που αποτελούν την εκτελεστική επιτροπή, σίγουρα σε συνεννόηση και με τις άλλες εκατόν πενήντα έξι χώρες και τα πεντακόσια affiliated members, που είναι ξενοδοχειακές οργανώσεις από όλον τον κόσμο -πρόεδρος σε αυτές είναι η Ένωση Ξενοδόχων της Μαδρίτης- βγάζουν ντιρεκτίβες για το πώς εμείς θα χειριστούμε τον τουρισμό μας.

Ο τουρισμός μας, λοιπόν, αυτή η μεγάλη βιομηχανία μαζί με την ελληνική εμπορική ναυτιλία, που επί χρόνια προσφέρει συνάλλαγμα κατά κύριο λόγο, έχει αφεθεί στο έλεος του θεού και περιμένουμε κατά καιρούς να υπάρξει μια ένταξη από τον Παγκόσμιο Οργανισμό Τουρισμού κάποιων οδηγιών, οι οποίες στο τέλος της ημέρας τι μας λένε; Ότι θα μπουν κάποιες ΜΚΟ να συνεισφέρουν στη διαχείριση -δεν καταλάβαμε ακριβώς τι, γιατί είναι ντιρεκτίβες και έρχονται με τη μορφή ενσωμάτωσης- και ένα upgrade στις γλώσσες οι οποίες είναι αποδεκτές στον παγκόσμιο οργανισμό, που είναι τα κινέζικα. Και καλώς να αποδεχτούν τα κινέζικα και τα ελληνικά και όλες τις γλώσσες. Επί της ουσίας, όμως, τι βλέπουμε εμείς στον ελληνικό τουρισμό; Βλέπουμε διεθνή κέντρα, διεθνείς μεγάλους κολοσσούς απέξω να έρχονται να αγοράζουν συλλήβδην όλα τα ξενοδοχειακά συγκροτήματα, σπίτια στο κέντρο της Αθήνας και να τα μετατρέπουν σε Airbnb βραχυχρόνιων μισθώσεων, να προσπαθούν να μπουν στην ελληνική τουριστική αγορά χωρίς κανόνες.

Βλέπουμε να μην υπάρχουν κανόνες και να προσπαθούμε να εισαγάγουμε ξένο προσωπικό και μάλιστα τελείως ανειδίκευτο από το Μπανγκλαντές, Πακιστάν, όπως ζήτησαν οι ξενοδόχοι μας -γύρω στις ογδόντα χιλιάδες με εκατό χιλιάδες διάβασα, αν θυμάμαι καλά-, να μην υπάρχει μία συντεταγμένη ανάπτυξη στον τουρισμό μας και να γίνεται ένας «μύλος»: ανεξέλεγκτες τιμές σε ξενοδοχεία και σε εστιατόρια. Και όλα αυτά εν ονόματι, υποτίθεται, της ελεύθερης αγοράς. Βλέπουμε να πηγαίνει ένας τουρίστας να πληρώνει 1.500 ευρώ ένα πιάτο καλαμαράκια στη Μύκονο, να τρώει ένα σουβλάκι με 30 ευρώ και εμείς να λέμε ότι έτσι είναι η ελεύθερη αγορά. Δεν υπάρχουν πλέον συντεταγμένες νόρμες, δεν υπάρχει τίποτα και περιμένουμε απλά να εντάξουμε αυτό το οποίο εντάσσουμε σήμερα και το οποίο δεν προσφέρει στην ουσία τίποτα στον τουρισμό μας.

Εμείς, λοιπόν, είμαστε αντίθετοι σε αυτό και όταν έρθουν σοβαρές προτάσεις για το πώς θα αναπτυχθεί ο τουρισμός μας, είμαστε εδώ έτοιμοι να συζητήσουμε, διαθέσιμοι και πραγματικά με μεγάλη αγάπη γι’ αυτό το οποίο συνεισφέρει στην Ελλάδα τεράστια, όχι μόνο τώρα, αλλά και τα προηγούμενα χρόνια και όλα τα επόμενα πιστεύουμε.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Κοινοβουλευτικός Εκπρόσωπος της Κοινοβουλευτικής Ομάδας του ΣΥΡΙΖΑ, κ. Θεόφιλος Ξανθόπουλος, για πέντε λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η χώρα ζει σε ένα κλίμα διαρκούς ζόφου. Έχει κολλήσει στις λάσπες της Θεσσαλίας. Η τέφρα από τον Έβρο κατακλύζει όλη τη χώρα. Έχουμε απώλεια πέντε ανθρώπων σε μία κατά τα άλλα ειρηνευτική αποστολή, αποστολή κοινωνικής βοήθειας, η οποία εξελίχθηκε κατά τραγικό τρόπο και χρειάζονται συγκεκριμένες απαντήσεις.

Προφανώς δεν τυμβωρυχούμε. Απαιτούμε, όμως, να ξέρουμε τι συνέβη και εάν πέντε άνθρωποι πήγαν ως πρόβατα επί σφαγή και αν συνέβη όντως αυτοκινητικό δυστύχημα ή οτιδήποτε άλλο. Είναι ανάγκη να πληροφορηθεί η ελληνική κοινωνία τι ακριβώς συνέβη στην περίπτωση αυτή.

Ατυχώς η Κυβέρνηση παρακολουθεί τα γεγονότα και απλώς συντονίζει. Και ειλικρινά δεν μπορώ να αντιληφθώ την επιχειρηματολογία της Κυβέρνησης, όταν σήμερα στη Θεσσαλία -είναι το πιο πρόσφατο γεγονός- από πλευράς δημόσιας υγείας η κατάσταση είναι τραγική. Δεν έχουν διανεμηθεί ούτε καν υλικά για την αντιμετώπιση του προβλήματος, ελάχιστες μπότες, πολύ λίγες μάσκες. Δεν θέλω να επαναλαμβάνω γιατί είναι αυτονόητο τι διακυβεύεται και ποιος είναι ο κίνδυνος από τα νερά στη Θεσσαλία τα οποία επιβαρύνονται από τα πτώματα των ζώων, από λιπάσματα, από χημικές ουσίες, πώς θα το βρούμε αυτό στον υδροφόρο ορίζοντα, πώς θα επηρεαστεί και η ποιότητα της καλλιεργήσιμης γης.

Ταυτόχρονα, όμως, κυρίες και κύριοι συνάδελφοι, προκύπτει ως αδήριτη ανάγκη η στήριξη των ευάλωτων. Αυτό που είχε να μας πει ο Πρωθυπουργός είναι ότι θα προτείνει να ασφαλίζουν οι πολίτες τα σπίτια τους με ένα συμβολικό ελάχιστο τίμημα ως μέτρο προφύλαξης για το ενδεχόμενο καταστροφής. Αυτό κατά την άποψή μου συνιστά κραυγαλέα ομολογία αποτυχίας. Είναι η επιτομή της νεοφιλελεύθερης αντίληψης «ο καθένας για τον εαυτό του και δεν υπάρχει κοινωνία». Άλλος είναι ο ρόλος του κράτους. Ο ρόλος του κράτους δεν είναι να διευθετεί τα συμφέροντα μεταξύ οργανωμένων ομάδων που έχουν πρόσβαση στις παρυφές της εξουσίας. Ο ρόλος του κράτους είναι να ρυθμίζει την κοινωνική ζωή με βάση τα συμφέροντα της μεγάλης πλειοψηφίας του ελληνικού λαού. Και εδώ ακόμη προσπαθείτε να βγάλετε από τη μύγα ξύγκι.

Καταλαβαίνω, πάρα πολύ καλά, το επιχείρημα ότι ήταν μια απρόσμενη καταστροφή. Η κλιματική κρίση, όμως, κυρίες και κύριοι συνάδελφοι, της Πλειοψηφίας δεν μπορεί να αποτελέσει άλλοθι. Η κλιματική κρίση είναι γεγονός, είναι εδώ και οφείλουμε ως συντεταγμένη πολιτεία να πάρουμε μέτρα. Τι έγινε με την Εθνική Στρατηγική για την Προσαρμογή στην Κλιματική Αλλαγή; Ψήφισε έναν νόμο ο ΣΥΡΙΖΑ τον ν.4414/2016. Έμεινε ανενεργός. Τα περιφερειακά σχέδια αναπροσαρμογής στα πλημμυρικά φαινόμενα ειδικά για τη Θεσσαλία πήραν τέσσερις παρατάσεις, η τελευταία των οποίων τελειώνει στις 31 Δεκεμβρίου. Έχουμε τα σχέδια διαχείρισης κινδύνων πλημμύρας, τα οποία επίσης καθυστερούν, με αποτέλεσμα η χώρα να δεχθεί παρατήρηση από την Ευρωπαϊκή Ένωση. Καταλαβαίνετε ότι με αυτή τη θεσμική ανεπάρκεια οποιαδήποτε συζήτηση για το πολύ έντονο καιρικό φαινόμενο είναι άνευ νοήματος. Αν είχαμε πάρει τα μέτρα, θα μπορούσαμε να πούμε ότι μας ξεπέρασε, όπως, για παράδειγμα, ένας ισχυρός σεισμός ξεπερνά τον Αντισεισμικό Κανονισμό και αναγκαζόμαστε τώρα να τον αναπροσαρμόσουμε. Εδώ όμως δεν κάναμε τίποτα.

Βεβαίως, για να το συνδέσω και με την τρέχουσα επικαιρότητα, όλες αυτές οι φυσικές καταστροφές δημιουργούν ένα εφιαλτικό πλαίσιο, ένα εφιαλτικό φόντο πάνω στο οποίο έρχεται η τροποποίηση του εργασιακού καθεστώτος των πολιτών, έρχεται η ακύρωση δικαιωμάτων κατακτημένων με αγώνες, με αίμα εδώ και αιώνες και έρχεται ουσιαστικά μια θεσμοθέτηση της ιδιότητας του εργαζομένου ως απλού διεκπεραιωτή της διάθεσης, της θέλησης και των συμφερόντων του εργοδότη.

Αύριο είναι μια εξαιρετικά κρίσιμη μάχη. Οι εργαζόμενοι θα δώσουν τη μάχη τους με τα συνδικάτα, θα διεκδικήσουν. Εμείς εδώ στο κοινοβουλευτικό επίπεδο πρέπει να αντικρούσουμε τη διαφαινόμενη, την επιχειρούμενη αλλαγή του status στα εργασιακά δικαιώματα των πολιτών. Δεν αφορά μόνο τους εργαζόμενους, αφορά όλη την κοινωνία, γιατί το όραμα μιας κοινωνίας που μόνον ζει για να επιβιώσει δεν είναι όραμα που μας ταιριάζει.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ, κύριε συνάδελφε.

Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας, κ. Ζωή Ράπτη.

**ΖΩΗ ΡΑΠΤΗ:** Κύριε Πρόεδρε, κυρία Υπουργέ, κυρίες και κύριοι συνάδελφοι Βουλευτές, στον απόηχο της περασμένης εβδομάδας και των ακραίων φυσικών καταστροφών που έπληξαν την χώρα μας, ο Πρωθυπουργός τοποθετήθηκε στη Διεθνή Έκθεση Θεσσαλονίκης για μία ακόμη φορά με ειλικρίνεια, με σαφές σχέδιο και δεσμεύσεις, αλλά και συγκεκριμένα χρονοδιαγράμματα. Και τούτο, τόσο για την ουσιαστική αρωγή των συμπολιτών μας στον Έβρο και τη Θεσσαλία, όσο και για τη βελτίωση της οικονομίας, αλλά και της καθημερινότητας των πολιτών, όπως επίσης και των κρίσιμων υποδομών του κράτους.

Στο πλαίσιο αυτό έγινε σαφές ότι ενισχύεται η πολιτική προστασία και η άμυνα της χώρας απέναντι σε ακραία φαινόμενα και φυσικές καταστροφές με μια σειρά από μέτρα, καθόσον τα επόμενα χρόνια η κλιματική κρίση πρέπει να αντιμετωπιστεί με συστράτευση, με συνολικό σχεδιασμό και επιστημονική τεκμηρίωση, για να μην οδηγηθούμε σε αυτό που ο Γενικός Γραμματέας των Ηνωμένων Εθνών ονόμασε ως κλιματική κατάρρευση. Στο πλαίσιο αυτό ο Πρωθυπουργός ανακοίνωσε ότι συγκροτείται Οργανισμός Διαχείρισης Υδάτων Θεσσαλίας υπό τα Υπουργεία Υποδομών και Περιβάλλοντος ακριβώς με τον σκοπό να υπάρξει κεντρικός σχεδιασμός για την υλοποίηση των αντιπλημμυρικών έργων και παράλληλα μια σειρά άλλων μέτρων, όπως είναι η κατάθεση συμπληρωματικού προϋπολογισμού ύψους 600 εκατομμυρίων ευρώ για την κάλυψη των πρώτων αποζημιώσεων από τις καταστροφές, η εξασφάλιση χρηματοδότησης από την Ευρωπαϊκή Επιτροπή για έργα ύψους 2 και πλέον δισεκατομμυρίων ευρώ τα οποία εντάσσονται στο ΕΣΠΑ 2014 - 2020, 2021 - 2027 και στο Ταμείο Ανάκαμψης, το οποίο τόνισε ότι θα αναθεωρηθεί εκ νέου, όπως επίσης και τη δημιουργία ξεχωριστού λογαριασμού στο Εθνικό Πρόγραμμα Δημοσίων Επενδύσεων, που θα καλύπτει σε μόνιμη βάση τις δαπάνες κρατικής αρωγής έναντι των φυσικών καταστροφών. Είναι μάλιστα σαφές ότι διπλασιάζεται το ύψος των διαθέσιμων κονδυλίων γι’ αυτόν τον λογαριασμό από 300 εκατομμύρια ετησίως σε 600 εκατομμύρια.

Τέλος, επιβάλλεται τέλος αντιμετώπισης των συνεπειών της κλιματικής κρίσης στα τουριστικά καταλύματα και στη βραχυχρόνια μίσθωση, ούτως ώστε να υπάρξει και να εξασφαλιστεί ένα ποσό της τάξεως των 240 εκατομμυρίων ετησίως για τη συμβολή στην αποκατάσταση αυτών των καταστροφών.

Κυρίες και κύριοι συνάδελφοι, μια σειρά από μέτρα, που έχουν ήδη ανακοινωθεί από την Κυβέρνηση, όπως η κρατική αρωγή προς πληγείσες περιοχές και πληγέντες φορείς, η αναστολή της καταβολής των φορολογικών υποχρεώσεων έως και έξι μήνες, όπως επίσης η αναστολή της καταβολής ασφαλιστικών εισφορών αλλά και των συμβάσεων εργασίας και το αντίστοιχο επίδομα των 534 ευρώ στους εργαζομένους για τρεις μήνες, όπως επίσης και η έκτακτη χρηματοδότηση που δόθηκε στους ΟΤΑ ύψους 41,5 εκατομμυρίων ευρώ για την πρώτη αποκατάσταση των ζημιών, τόσο σε δίκτυα όσο και σε υποδομές, αφορούν την ανακούφιση των πληγέντων περιοχών της Θεσσαλίας αλλά θα βοηθήσουν και την περιοχή να ανακάμψει τουριστικά.

Όπως ανακοίνωσε και η αρμόδια Υφυπουργός χθες, η αποκατάσταση αυτών των υποδομών αλλά και ο σχεδιασμός των ειδικών προγραμμάτων που θα εκπονηθούν, θα δώσουν τη δυνατότητα στην κοινότητα αλλά και στις επιχειρήσεις να επιστρέψουν στην κανονικότητα.

Κυρίες και κύριοι συνάδελφοι, όλος ο κρατικός οργανισμός και ο μηχανισμός είναι στο πλευρό των πληγέντων, αφού μέχρι σήμερα έχουν καταβληθεί πάνω από 25,6 εκατομμύρια ευρώ σε φυσικά πρόσωπα, τέσσερις χιλιάδες τετρακόσια εβδομήντα τον αριθμό. Επίσης καθημερινά συνεχίζεται η επιχείρηση αποκομιδής και διαχείρισης των νεκρών ζώων και οι προληπτικοί έλεγχοι που γίνονται, γίνονται για την προστασία της δημόσιας υγείας από τον ΕΦΕΤ. Τέλος, πάνω από δώδεκα χιλιάδες αυτοψίες σήμερα σε επιχειρήσεις και κτηνοτρόφους στηρίζουν τους πληγέντες συμπολίτες μας.

Παράλληλα, να μιλήσω και για την εθνική γραμμή ψυχολογικής υποστήριξης «10306», που όπως υποστήριξε τους συμπολίτες μας κατά τη διάρκεια της πανδημίας υποστηρίζει σήμερα σε εικοσιτετράωρη βάση τους πληγέντες από τις πλημμύρες.

Κυρίες και κύριοι, η Κυβέρνηση έχει κάνει πάρα πολλές ενέργειες για τον τουρισμό και είναι πραγματικότητα ότι τα αποτελέσματα της πολιτικής της μιλούν από μόνα τους, καθώς ήδη όπως ανέφερε και η αρμόδια Υφυπουργός χθες οι αφίξεις του εσωτερικού αυξήθηκαν κατά 22% και ανήλθαν στα 4,6 εκατομμύρια, ενώ και οι διεθνείς αφίξεις αυξήθηκαν κατά 14% μέχρι το καλοκαίρι, σε σύνολο 13,3 εκατομμύρια αφίξεις.

Όπως είπε επίσης χθες η αρμόδια Υφυπουργός, στόχος του Υπουργείου Τουρισμού είναι ακριβώς η επιμήκυνση της τουριστικής περιόδου, ούτως ώστε να έχουμε και τον Σεπτέμβριο και τον Οκτώβριο περισσότερα έσοδα.

Ο τομέας του τουρισμού, λοιπόν, στην Ελλάδα μπορεί να παίξει πρωταγωνιστικό ρόλο στο αύριο της χώρας και όπως είπε ο Πρωθυπουργός αυτό είναι ένα κατάλληλο εργαλείο, εφόσον κατευθύνουμε αυτό το τουριστικό προϊόν σε έναν τουρισμό υψηλότερου διαθέσιμου εισοδήματος και διεύρυνση της τουριστικής περιόδου.

Σε αυτό το πνεύμα καλούμαστε σήμερα να συζητήσουμε και να ψηφίσουμε το σχέδιο νόμου του Υπουργείου Τουρισμού, ούτως ώστε να κυρώσουμε το καταστατικό του παγκόσμιου οργανισμού και τους κανόνες χρηματοδότησης αυτού. Η Ελλάδα δεν θα ήταν τόσο επιτυχημένη στον τομέα του τουρισμού αν δεν ήταν στενά συνδεδεμένη με τον Παγκόσμιο Οργανισμό Τουρισμού, γιατί συμμετέχει με εκπροσώπους της τόσο στις γενικές συνελεύσεις, στις συναντήσεις της επιτροπής στην Ευρώπη και βεβαίως είχε την προεδρία της επιτροπής σε δύο συναπτές θητείες 2019 - 2021 και 2021 - 2023. Συνεπώς κατέχοντας μια θέση στην αντιπροεδρία η θέση της είναι πάρα πολύ σημαντική.

Η επικαιροποίηση ακριβώς του πλαισίου που έχει κυρωθεί από τη χώρα μας θα συμβάλει και στην αποτελεσματικότερη συμμετοχή μας στις διαδικασίες του Παγκόσμιου Οργανισμού Τουρισμού, ακριβώς για την ενίσχυση της διεθνούς παρουσίας και τη βέλτιστη εξυπηρέτηση των στόχων της εθνικής τουριστικής πολιτικής μας, καθώς και στην ανάπτυξη εκείνων των ισχυρών δεσμών που απαιτούνται στον τουρισμό για τη σύμπραξη δημοσίου και ιδιωτικού τομέα, οι οποίοι θέτουν ως προτεραιότητα τον τουρισμό.

Να αναφερθώ μάλιστα και στα όσα είπε σήμερα η Υπουργός για την σημαντική τεχνική βοήθεια που έχει λάβει από τον Παγκόσμιο Οργανισμό Τουρισμού στο πλαίσιο έκτακτων συνθηκών που πλήττουν τον τουρισμό, όπως θα μπορούσε να είναι και οι σημερινές συνθήκες.

Δεδομένου λοιπόν ότι η ανάπτυξη του τουρισμού είναι θεμελιώδης για την ελληνική οικονομία, θεωρώ ότι αυτό το νομοσχέδιο είναι κρίσιμης σημασίας για τα εθνικά μας συμφέροντα και σας καλώ όλους να το υπερψηφίσουμε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ, κυρία συνάδελφε.

Ολοκληρώνουμε τη συζήτηση του σχεδίου νόμου με την ομιλία της Υφυπουργού Τουρισμού κ. Έλενας Ράπτη.

**ΕΛΕΝΑ ΡΑΠΤΗ (Υφυπουργός Τουρισμού):** Σας ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, συζητάμε σήμερα την κύρωση τροποποιήσεων του καταστατικού του Παγκόσμιου Οργανισμού Τουρισμού και των κανόνων χρηματοδότησης αυτού. Δυστυχώς τη συνεδρίαση της επιτροπής επισκιάζουν τα πρόσφατα γεγονότα με το τραγικό δυστύχημα στη Λιβύη και τις καταστροφές που έχουν συμβεί στη χώρα μας. Με βαθιά θλίψη στεκόμαστε μπροστά στην απώλεια της ζωής των τριών στελεχών των ενόπλων δυνάμεων που συμμετείχαν στην αποστολή ανθρωπιστικής βοήθειας στη Λιβύη και των δύο πολιτών που βρίσκονταν μαζί υπηρετώντας έμπρακτα τη διεθνή αλληλεγγύη.

Με τη σκέψη στις οικογένειες των θυμάτων του δυστυχήματος εκφράζω τα ειλικρινή μου συλλυπητήρια και εύχομαι γρήγορη ανάρρωση στους τραυματίες που ταξίδεψαν στη Λιβύη για να συνδράμουν στην επούλωση των πληγών από το εκεί χτύπημα του «Ντάνιελ».

Όλοι στεκόμαστε στο πλευρό τους, όπως στεκόμαστε και στο πλευρό των συμπολιτών μας που βίωσαν την καταστροφική μανία της φύσης και οφείλω να ευχαριστήσω όλα τα στελέχη της πολιτικής προστασίας, τους εθελοντές, όλες και όλους όσοι βοήθησαν τους συμπολίτες μας που βρέθηκαν σε κίνδυνο και συνεχίζουν να συμβάλλουν, ώστε να αποκατασταθούν όσο το δυνατόν πιο σύντομα οι ζημιές στις πληγείσες περιοχές.

Θα ήθελα συνοπτικά να αναφερθώ σε κάποια μέτρα της Κυβέρνησης, επειδή έγινε εκτενής αναφορά στις πλημμύρες στη Θεσσαλία. Τα μέτρα της Κυβέρνησης που αφορούν και σε φορείς του τουρισμού είναι η παροχή στεγαστικής συνδρομής σε φυσικά και νομικά πρόσωπα για την αποκατάσταση κτηρίων, πρώτη αρωγή έναντι κρατικής αρωγής ως προς πληγείσες επιχειρήσεις, κρατική αρωγή προς πληγείσες επιχειρήσεις και πληγέντες φορείς, αναστολή καταβολής φορολογικών υποχρεώσεων έως και έξι μήνες, ρύθμιση και αναστολή ασφαλιστικών εισφορών έως και έξι μήνες, αναστολή συμβάσεων εργασίας και αντίστοιχο επίδομα 534 ευρώ στους εργαζόμενους για τρεις μήνες, έκτακτη χρηματοδότηση προς τους ΟΤΑ ύψους 41,5 εκατομμυρίων για την πρώτη αποκατάσταση των ζημιών σε δίκτυα και υποδομές αλλά και την κάλυψη έκτακτων αναγκών.

Προτεραιότητα για τη συνέχεια αποτελεί η αποκατάσταση των υποδομών και ο σχεδιασμός βραχυπρόθεσμων και μεσοπρόθεσμων ενεργειών για την τόνωση του τουριστικού προϊόντος. Θα ακολουθήσουν και ειδικά προγράμματα για την προβολή της Θεσσαλίας, έτσι ώστε κοινότητα και επιχειρήσεις να επιστρέψουν σταδιακά στην κανονικότητα.

Σε μια τόσο δύσκολη από πλευράς προκλήσεων τουριστική χρονιά, που σημαδεύτηκε από πρωτοφανείς φυσικές καταστροφές, η Κυβέρνηση και το Υπουργείο Τουρισμού κατάφεραν να επιδείξουν γρήγορα αντανακλαστικά. Φέρνω ως παράδειγμα την περίπτωση της Ρόδου, που την έζησα από κοντά από την πρώτη μέρα ως μέλος του κυβερνητικού κλιμακίου που έσπευσε στο νησί για τις καταστροφικές πυρκαγιές στην κορύφωση της τουριστικής του περιόδου.

Οι πρωτοβουλίες της Κυβέρνησης για την αποκατάσταση των ζημιών, η αποζημίωση των πληγέντων και η προσέλκυση τουριστών με νέα προγράμματα, με νέα παγκόσμια καμπάνια και στοχευμένο ολοκληρωμένο σχεδιασμό, σε συνδυασμό με το πάθος των κατοίκων, την ακούραστη και υποδειγματική συνεργασία των εργαζομένων και των επιχειρηματιών με την τοπική αυτοδιοίκηση οδήγησαν τη Ρόδο σε άμεση επανάκαμψη. Και αυτό που ήταν μια μεγάλη φυσική καταστροφή μετατράπηκε σε ένα πλεονέκτημα της περαιτέρω ενίσχυσης της φήμης του νησιού.

Το συνολικό τουριστικό προϊόν της Ρόδου προστατεύτηκε. Βρισκόμαστε στα μέσα Σεπτεμβρίου και μόλις έχουμε περάσει από το σημείο κορύφωσης της καλοκαιρινής τουριστικής δραστηριότητας, με τη χώρα μας να καταρρίπτει εν μέσω αντικειμενικά τεράστιων δυσκολιών το ένα ρεκόρ μετά το άλλο στην τουριστική βιομηχανία, ξεπερνώντας σε πολλούς δείκτες, όπως φαίνεται, ακόμη και τη χρονιά ορόσημο στον τουρισμό, το 2019.

Σύμφωνα με τα προσωρινά στοιχεία της Τράπεζας της Ελλάδος οι ταξιδιωτικές εισπράξεις το πρώτο εξάμηνο φέτος διαμορφώθηκαν στα 6,17 δισεκατομμύρια ευρώ. Πέρσι, το ίδιο διάστημα, είχαν διαμορφωθεί σε 4,98 δισεκατομμύρια ευρώ και το 2019 ήταν 5,41 δισεκατομμύρια ευρώ, δηλαδή, σημείωσαν αύξηση της τάξης του 15% ή 760 εκατομμυρίων ευρώ περίπου από το 2019.

Σε σχέση με το πρώτο εξάμηνο του 2022 οι αφίξεις μη κατοίκων ταξιδιωτών στο εξάμηνο αυξήθηκαν κατά 26% και οι σχετικές εισπράξεις κατά 23,9%. Με δεδομένο ότι ο Ιούλιος, ο Αύγουστος και ο Σεπτέμβριος είναι καλύτεροι μήνες από τον Ιούνιο και με δεδομένο ότι κατά την περίοδο του γ΄ τριμήνου σημειώνεται σχεδόν το 65% των τουριστικών εισπράξεων της χώρας, ανάλογες επιδόσεις κατά την περίοδο αυτή θα εκτινάξουν τις ταξιδιωτικές εισπράξεις πάνω από τα επίπεδα των 20 δισεκατομμυρίων ευρώ έναντι 18,17 δισεκατομμυρίων ευρώ το 2019, το μέχρι στιγμής ρεκόρ.

Εξάλλου, στόχος του Υπουργείου Τουρισμού παραμένει η επιμήκυνση της τουριστικής περιόδου και εάν κρίνουμε από τη μέση πληρότητα του Σεπτεμβρίου που αγγίζει το 70%, αλλά και του Οκτωβρίου που επίσης δείχνει ότι θα πάει καλά, φαίνεται να τον πετυχαίνουμε. Στο Υπουργείο Τουρισμού έχουμε πλέον το βλέμμα στραμμένο με αισιοδοξία στην επόμενη χρονιά πλέον, γνωρίζοντας ότι ήδη οι ξενοδοχειακές μονάδες έχουν ξεκινήσει να κλείνουν συμβόλαια με διεθνείς οργανωτές ταξιδιών.

Κυρίες και κύριοι συνάδελφοι, η Ελλάδα δεν θα ήταν σήμερα χαρτογραφημένη παγκόσμια ως κορυφαίος τουριστικός προορισμός εάν δεν ήταν στενά συνδεδεμένη με τον Παγκόσμιο Οργανισμό Τουρισμού.

Σκοπός του ΠΟΤ είναι η προώθηση του υπεύθυνου, βιώσιμου και παγκόσμια προσβάσιμου τουρισμού και η συνδρομή των μελών του για τη δημιουργία οικονομικής ανάπτυξης και θέσεων εργασίας μέσω της τουριστικής δραστηριότητας. Εστιάζει στην αειφόρο ανάπτυξη, στην ανταγωνιστικότητα, στην καινοτομία και τον ψηφιακό μετασχηματισμό, στη δεοντολογία, στον πολιτισμό και την κοινωνική ευθύνη, στην τεχνική συνεργασία και στα στατιστικά στοιχεία.

Ο ΠΟΤ, ο μοναδικός διακυβερνητικός οργανισμός που ασχολείται με την τουριστική πολιτική, αποτελείται σήμερα από εκατόν πενήντα εννέα κράτη-μέλη. Επίσης, στον ΠΟΤ συμμετέχουν περίπου πεντακόσια συνδεδεμένα μέλη που εκπροσωπούν τον ιδιωτικό τομέα, εκπαιδευτικά ιδρύματα, τουριστικές ενώσεις και αρχές της τοπικής αυτοδιοίκησης. Ο ΠΟΤ είναι παγκόσμιος ηγέτης στο πεδίο του τουρισμού και έχουμε την τιμή να πρωταγωνιστούμε σε αυτόν τον οργανισμό.

Το Υπουργείο Τουρισμού συμμετέχει με εκπροσώπους του στις γενικές συνελεύσεις του οργανισμού, στις συναντήσεις της επιτροπής για την Ευρώπη και στις συνόδους του εκτελεστικού συμβουλίου του οργανισμού. Από ελληνικής πλευράς συμμετέχουν στον οργανισμό ως συνδεδεμένα μέλη ο Σύνδεσμος Ελληνικών Τουριστικών Επιχειρήσεων, το Ξενοδοχειακό Επιμελητήριο Ελλάδος, ο Οργανισμός Τουρισμού Θεσσαλονίκης, ο Εκπαιδευτικός Όμιλος «LE MONDE» και η Εταιρεία Συμβούλων «TOURISM GENERIS». Τα τελευταία χρόνια η χώρα μας διατήρησε την Προεδρία της Επιτροπής για την Ευρώπη σε δύο συναπτές θητείες 2019 - 2021, 2021 - 2023 και από τον περασμένο Ιούνιο κατέχει τη μία θέση της αντιπροεδρίας της εν λόγω επιτροπής.

Δεδομένης της συμμετοχής της χώρας μας ως πλήρες μέλος του Παγκόσμιου Οργανισμού Τουρισμού από τις απαρχές του, της συμμετοχής της στο εκτελεστικό συμβούλιο του οργανισμού και της αντιπροεδρίας της στην επιτροπή του ΠΟΤ για την Ευρώπη, με το παρόν σχέδιο νόμου επιδιώκεται η νομοθετική κύρωση ψηφισμάτων του οργανισμού που περιλαμβάνουν τροποποιήσεις των άρθρων 1,4,5,6,7,9,14,22,38 του καταστατικού του, καθώς και της παραγράφου 14 των κανόνων χρηματοδότησης που προσαρτώνται σε αυτό, δεδομένου ότι συνιστούν ικανό αριθμό τροποποιήσεων και έχει παρέλθει μεγάλο διάστημα από την ψήφισή τους.

Οι προτεινόμενες τροποποιήσεις αποφασίστηκαν στη δέκατη έκτη και στη δέκατη έβδομη Σύνοδο της γενικής συνέλευσης του ΠΟΤ. Η απόφαση τροποποίησης της παραγράφου 14 των κανόνων χρηματοδότησης ελήφθη στην δέκατη έκτη Σύνοδο της γενικής συνέλευσης του οργανισμού. Για τη συμμετοχή της Ελλάδας ως κράτους-μέλους στον Παγκόσμιο Οργανισμό Τουρισμού των Ηνωμένων Εθνών, η χώρα μας έχει κυρώσει το καταστατικό του οργανισμού.

Η παρούσα ρύθμιση συνιστά επικαιροποίηση, με βάση την τροποποίηση ορισμένων άρθρων του καταστατικού αυτού και της τελευταίας παραγράφου των κανόνων χρηματοδότησης που επισυνάπτονται ως παράρτημα στο καταστατικό. Πρόκειται για τροποποίηση διεθνούς συμφωνίας, συνεπώς η τροποποίηση απαιτεί νομοθετική κύρωση.

Συνοπτικά, με το πρώτο άρθρο εγκρίνουμε τις τροποποιήσεις των άρθρων 1,4 έως 7, 9,14,22 και 38 του καταστατικού του Παγκόσμιου Οργανισμού Τουρισμού και της τελευταίας παραγράφου των κανόνων χρηματοδότησης, το κείμενο των οποίων περιλαμβάνεται στο παράρτημα της απόφασης. Τα άρθρα αφορούν στον προσδιορισμό του Παγκόσμιου Οργανισμού Τουρισμού ως διεθνούς οργανισμού διακυβερνητικό χαρακτήρα σε οργανισμό για τον τουρισμό των Ηνωμένων Εθνών, τον ορισμό για την απόδοση ιδιότητας των μελών, πλήρων και συνεργαζόμενων, το πλαίσιο και τις προϋποθέσεις που τη διέπουν, τη σύσταση και σύνθεση της επιτροπής συνεργαζομένων μελών, τον προσδιορισμό της γενικής συνέλευσης του οργανισμού ως το ανωτέρω καταστατικό όργανό του και τη σύνθεσή της από τα πλήρη μέλη, τον προσδιορισμό των συνεργαζόμενων μελών, τη σύνθεση της επιτροπής των συνεργαζομένων μελών, καθώς και τη σύνθεση του εκτελεστικού συμβουλίου.

Παράλληλα εγκρίνεται η τελευταία παράγραφος των κανόνων χρηματοδότησης σχετικά με την αποτίμηση των συνεισφορών των συνεργαζόμενων μελών βάσει των περιορισμένων δικαιωμάτων που απολαμβάνουν στο πλαίσιο του οργανισμού. Προσδιορίζεται η διαδικασία ορισμού του γενικού γραμματέα, η διάρκεια της θητείας του και η δυνατότητα άπαξ ανανέωσής της.

Τέλος υιοθετείται η εισαγωγή και της κινεζικής γλώσσας ως μια από τις επίσημες γλώσσες του Παγκόσμιου Οργανισμού Τουρισμού. Στο σημείο αυτό να επισημάνω ότι η έγκριση και η συμφωνία της ελληνικής Κυβέρνησης με την εν λόγω τροποποίηση έχει γνωστοποιηθεί στο Υπουργείο Εξωτερικών της Ισπανίας.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, ολοκληρώστε σας παρακαλώ. Δεν υπάρχει λόγος για αναφορά στα άρθρα αυτήν την στιγμή. Αν θέλετε διαβάστε τις τελικές σας σκέψεις…

**ΕΛΕΝΑ ΡΑΠΤΗ (Υφυπουργός Τουρισμού):** Ολοκληρώνω, κύριε Πρόεδρε. Δεν έγινε αναφορά ούτε από την εισηγήτριά μας και θέλω να καταγραφούν, κύριε Πρόεδρε. Σε δύο λεπτά ολοκληρώνω.

Με το δεύτερο άρθρο ορίζεται η έναρξη ισχύος του νόμου από τη δημοσίευσή του στην Εφημερίδα της Κυβερνήσεως και των τροποποιήσεων που κυρώνονται, οι οποίες αρχίζουν να ισχύουν από την πλήρωση των προϋποθέσεων του άρθρου 33 του καταστατικού του Παγκόσμιου Οργανισμού Τουρισμού των Ηνωμένων Εθνών, δηλαδή, όταν κοινοποιηθεί στο θεματοφύλακα η έγκρισή τους από πλευράς δύο τρίτων των κρατών - μελών του Παγκόσμιου Οργανισμού Τουρισμού.

Κυρίες και κύριοι συνάδελφοι, με τη συγκεκριμένη κύρωση εφαρμόζεται η τάση της διεθνούς πρακτικής για την ενσωμάτωση διεθνών συμβάσεων στο Εθνικό Δίκαιο, ενώ παράλληλα από τις προτεινόμενες διατάξεις δεν προκαλούνται δημοσιονομικές επιπτώσεις επί του κρατικού προϋπολογισμού και των προϋπολογισμών των φορέων της γενικής Κυβέρνησης.

Η επικαιροποίηση του πλαισίου λειτουργίας του ΠΟΤ που έχει κυρωθεί από τη χώρα μας το 1972, συμβάλλει στην αποτελεσματικότερη συμμετοχή της Ελλάδας στις διαδικασίες του Παγκόσμιου Οργανισμού Τουρισμού για την ενίσχυση της διεθνούς παρουσίας μας και τη βέλτιστη εξυπηρέτηση των στόχων στον τομέα του τουρισμού.

Επίσης, με την αξιολογούμενη ρύθμιση επιδιώκονται και υπηρετούνται οι στόχοι δεκαέξι και δεκαεπτά της βιώσιμης ανάπτυξης των Ηνωμένων Εθνών, προάγοντας τις ειρηνικές και χωρίς αποκλεισμούς κοινωνίες, παρέχοντας πρόσβαση στη δικαιοσύνη για όλους, οικοδομώντας αποτελεσματικότερους θεσμούς σε όλα τα επίπεδα και ανανεώνοντας την παγκόσμια συνεργασία για τη βιώσιμη ανάπτυξη.

Τέλος, η επικοινωνία σε αυξημένο αριθμό γλωσσών συντελεί στη διαφάνεια, επιτρέποντας την καλύτερη διάδοση των εργασιών του Παγκόσμιου Οργανισμού Τουρισμού μεταξύ των χρηστών τους τόσο στο δημόσιο όσο και στον ιδιωτικό τομέα.

Κατόπιν των παραπάνω, σας καλώ όλες και όλους να υπερψηφίσετε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κυρία Υπουργέ.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση τροποποιήσεων του Καταστατικού του Παγκόσμιου Οργανισμού Τουρισμού και των Κανόνων Χρηματοδότησης αυτού».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Η ψήφιση περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση τροποποιήσεων του Καταστατικού του Παγκόσμιου Οργανισμού Τουρισμού και των Κανόνων Χρηματοδότησης αυτού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Τουρισμού: «Κύρωση τροποποιήσεων του Καταστατικού του Παγκόσμιου Οργανισμού Τουρισμού και των Κανόνων Χρηματοδότησης αυτού». έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 170α)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Δόθηκε η συναίνεση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 13.05΄ λύεται η συνεδρίαση για αύριο ημέρα Πέμπτη 21 Σεπτεμβρίου 2023 και ώρα 9.00΄ με αντικείμενο εργασιών του Σώματος: α) νομοθετική εργασία, «μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικής Ασφάλισης “Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας”» σύμφωνα με την συμπληρωματική ημερήσια διάταξη που σας έχει διανεμηθεί και β) αιτήσεις άρσης ασυλίας Βουλευτών, συζήτηση και λήψη απόφασης, σύμφωνα με το άρθρο 62 του Συντάγματος και 83 του Κανονισμού της Βουλής, για τις αιτήσεις άρσης ασυλίας των Βουλευτών κ. Διονυσίου - Χαραλάμπους Καλαματιανού, κ. Γεωργίου Κοτρωνιά και κ. Ειρήνης Δούρου.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**