(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΔ΄

Τρίτη, 11 Απριλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:

Έγκριση του Κανονισμού Λειτουργίας της Επιτροπής Ελέγχου του άρθρου 25 του ν. 5026/2023, όπως αυτός συντάχθηκε από την Ειδική Υπηρεσία, κατά το άρθρο 45 παρ. 4 εδ. α' του ν. 5026/2023 (Α'45), σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Ρυθμίσεις σχετικά με τους Οργανισμούς Τοπικής Αυτοδιοίκησης α' και β' βαθμού - Διατάξεις για την ευζωία των ζώων συντροφιάς - Διατάξεις για το ανθρώπινο δυναμικό του δημοσίου τομέα - Λοιπές ρυθμίσεις του Υπουργείου Εσωτερικών και άλλες επείγουσες διατάξεις», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΟΡΙΔΗΣ Μ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΣΤΑΝΙΔΗΣ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΠΙΚΡΑΜΜΕΝΟΣ Π. , σελ.   
 ΣΑΚΟΡΑΦΑ Σ. , σελ.   
 ΤΑΣΟΥΛΑΣ Κ. , σελ.   
 ΧΗΤΑΣ Κ. , σελ.   
  
Β. Επί του σχεδίου νόμου του Υπουργείου Εσωτερικών:  
 ΑΛΕΞΟΠΟΥΛΟΥ Α. , σελ.   
 ΑΝΤΩΝΙΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΑΡΟΥΦΑΚΗΣ Ι. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΟΡΙΔΗΣ Μ. , σελ.   
 ΒΟΥΤΣΗΣ Ν. , σελ.   
 ΓΚΑΡΑ Α. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΡΙΤΣΑΣ Θ. , σελ.   
 ΖΑΧΑΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΙΡΙΔΗΣ Δ. , σελ.   
 ΚΑΜΙΝΗΣ Γ. , σελ.   
 ΚΑΡΑΣΜΑΝΗΣ Γ. , σελ.   
 ΚΑΤΡΟΥΓΚΑΛΟΣ Γ. , σελ.   
 ΚΑΤΣΩΤΗΣ Χ. , σελ.   
 ΚΑΦΑΝΤΑΡΗ Χ. , σελ.   
 ΚΕΡΑΜΕΩΣ Ν. , σελ.   
 ΚΟΜΝΗΝΑΚΑ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΜΠΟΓΔΑΝΟΣ Κ. , σελ.   
 ΜΠΟΥΜΠΑΣ Κ. , σελ.   
 ΜΥΛΩΝΑΚΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΠΑΣ Ι. , σελ.   
 ΠΙΚΡΑΜΜΕΝΟΣ Π. , σελ.   
 ΠΟΥΛΟΥ Π. , σελ.   
 ΡΟΥΣΟΠΟΥΛΟΣ Θ. , σελ.   
 ΣΑΚΟΡΑΦΑ Σ. , σελ.   
 ΣΚΑΝΔΑΛΙΔΗΣ Κ. , σελ.   
 ΤΣΙΠΡΑΣ Α. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΓΙΑΝΝΑΚΗΣ Μ. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
 ΧΡΥΣΟΜΑΛΛΗΣ Μ. , σελ.   
  
Γ. ΠΑΡΕΜΒΑΣΕΙΣ:  
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΔ΄

Τρίτη 11 Απριλίου 2023

Αθήνα, σήμερα στις 11 Απριλίου 2023, ημέρα Τρίτη και ώρα 10.40΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτήςκ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Καλό Πάσχα σε όλους σας, μιας και είναι η τελευταία συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Έγκριση του Κανονισμού Λειτουργίας της Επιτροπής Ελέγχου του άρθρου 25 του ν. 5026/2023, όπως αυτός συντάχθηκε από την Ειδική Υπηρεσία, κατά το άρθρο 45 παρ. 4 εδ. α΄ του ν. 5026/2023 (Α΄45).

Ερωτάται το Σώμα: Εγκρίνεται ο Κανονισμός Λειτουργίας της Επιτροπής Ελέγχου του άρθρου 25 του ν. 5026/2023, όπως αυτός συντάχθηκε από την Ειδική Υπηρεσία, κατά το άρθρο 45 παρ. 4 εδ. α΄ του ν. 5026/2023 (Α΄45);

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ναι.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Απέχουμε.

**ΕΥΑΓΓΕΛΙΑ ΛΙΑΚΟΥΛΗ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΑΝΤΩΝΙΟΣ ΜΥΛΩΝΑΚΗΣ:** Παρών.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Όχι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς, ο Κανονισμός Λειτουργίας της Επιτροπής Ελέγχου του άρθρου 25 του ν. 5026/2023, όπως αυτός συντάχθηκε από την Ειδική Υπηρεσία, κατά το άρθρο 45 παρ. 4 εδ. α΄ του ν. 5026/2023 (Α΄45) εγκρίθηκε κατά πλειοψηφία.

(Στο σημείο αυτό κατατίθεται στα Πρακτικά ο προαναφερθείς Κανονισμός Λειτουργίας της Επιτροπής Ελέγχου, ο οποίος έχει ως εξής:

ΑΛΛΑΓΗ ΣΕΛΙΔΑ

(Να μπουν οι σελ. 3-19)

ΑΛΛΑΓΗ ΣΕΛΙΔΑ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω κανονισμού.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσα εξουσιοδότηση.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Ρυθμίσεις σχετικά με τους Οργανισμούς Τοπικής Αυτοδιοίκησης α΄ και β΄ βαθμού - Διατάξεις για την ευζωία των ζώων συντροφιάς - Διατάξεις για το ανθρώπινο δυναμικό του δημοσίου τομέα - Λοιπές ρυθμίσεις του Υπουργείου Εσωτερικών και άλλες επείγουσες διατάξεις».

Η Διάσκεψη των Προέδρων αποφάσισε στη συνεδρίασή της στις 6 Απριλίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Πριν ρωτήσω, εάν συμφωνεί το Σώμα με την παραπάνω πρόταση, υπάρχει κάποιος εκπρόσωπος κόμματος που να θέλει τον λόγο; Όχι.

Ερωτώ: Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Καλείται στο Βήμα ο εισηγητής της Νέας Δημοκρατίας κ. Ευστάθιος Κωνσταντινίδης.

Παρακαλώ να ανοίξει το σύστημα ηλεκτρονικής εγγραφής.

Ο κ. Κωνσταντινίδης, Βουλευτής Κοζάνης και εκ νέου υποψήφιος, έχει τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κύριε Πρόεδρε, κυρίες και κύριοι συνάδελφοι, πρώτα απ’ όλα, να ευχαριστήσω την πολιτική ηγεσία του Υπουργείου Εσωτερικών και τον γραμματέα της Κοινοβουλευτικής μας Ομάδας για την ιδιαίτερα τιμητική ανάθεση να εισηγηθώ αυτό το τελευταίο νομοσχέδιο που σηματοδοτεί και την ολοκλήρωση του νομοθετικού έργου από τη σημερινή Κυβέρνηση.

Στις προηγηθείσες συνεδριάσεις αφιέρωσα τις εισηγήσεις μου αποκλειστικά στην ύλη του νομοσχεδίου, στις λύσεις που δίνουν οι διατάξεις του σε ζητήματα της τοπικής αυτοδιοίκησης, για τον εξορθολογισμό των διαδικασιών και τη μείωση της γραφειοκρατίας, την εύρυθμη και αποτελεσματικότερη λειτουργία των υπηρεσιών, την εξοικονόμηση πόρων για τους φορείς της, τη διευκόλυνση της συμμετοχής στις εκλογές και στο έργο των αιρετών προσώπων.

Αναφέρθηκα στο κεφάλαιο για την ευζωία των ζώων συντροφιάς, τη μεταφορά σκύλων θεραπείας, την πρόσβασή τους στις οργανωμένες παραλίες, τη συμμετοχή ζώων συντροφιάς σε εκθέσεις και άλλες εκδηλώσεις.

Επίσης, αναφέρθηκα στις ρυθμίσεις για την απασχόληση και τη χρηματοδότηση του προγράμματος «Βοήθεια στο Σπίτι» και την ενίσχυση και υποστήριξη του ανθρώπινου δυναμικού που εργάζεται στην τοπική αυτοδιοίκηση, όπως είναι, παραδείγματος χάριν, το επίδομα που χορηγείται στους εργαζόμενους στις αποκεντρωμένες διοικήσεις που εργάζονται στα νησιά.

Αναφέρθηκα στις προβλέψεις για την αρτιότερη διενέργεια των διαγωνιστικών διαδικασιών για τις προσλήψεις επιστημονικού προσωπικού στον νευραλγικό τομέα της δικαιοσύνης, για την επιτάχυνση του έργου της.

Ανέλυσα τις προβλέψεις του νομοσχεδίου για την παροχή λειτουργικών εγγυήσεων και νομικής υποστήριξης στους εργαζόμενους στις συνταγματικά κατοχυρωμένες ανεξάρτητες αρχές. Αναφέρθηκα στα άρθρα που αναφέρονται στην πρόσληψη προσωπικού, στην κινητικότητα και στην παροχή κινήτρων και ανταμοιβής στις νομοθετικά προβλεπόμενες αρχές, στη διάταξη για τη συμμόρφωση της Ενιαίας Αρχής Δημοσίων Συμβάσεων, της ΕΑΔΗΣΥ, στις αποφάσεις των διοικητικών δικαστηρίων και στην αναστολή των προθεσμιών, στις ρυθμίσεις του Υπουργείου Ψηφιακής Διακυβέρνησης για τα οπτικοακουστικά έργα, στις προβλέψεις για την εφαρμογή του Εθνικού Συστήματος Επιτροπείας Ασυνόδευτων Ανηλίκων και τέλος, στις διατάξεις του Υπουργείου Αθλητισμού και Πολιτισμού και στις λοιπές διατάξεις, κυρίως, τεχνικού χαρακτήρα.

Όλες τους επιδοκιμάστηκαν κατά το μάλλον ή ήττον από τα πρόσωπα στα οποία αναφέρονται, αλλά και από αυξημένη κοινοβουλευτική πλειοψηφία, που, μάλιστα, θα ήταν ακόμα μεγαλύτερη, όπως προκύπτει από τις τοποθετήσεις του εισηγητή της Αξιωματικής Αντιπολίτευσης δηλαδή, εάν η Κοινοβουλευτική Ομάδα του ΣΥΡΙΖΑ δεν τελούσε σε αυτή την οιονεί αργομισθία στην κορυφαία κοινοβουλευτική έκφραση, που είναι η ψήφιση των νομοσχεδίων.

Με αφορμή, πάντως, τις παρεμβάσεις που επέβαλαν σε διάφορα σχήματα της τοπικής αυτοδιοίκησης οι πληθυσμιακές κατά τόπους διαφοροποιήσεις μετά από την απογραφή, αναφέρθηκα κατά την επεξεργασία του σχεδίου νόμου στην ανάγκη να βρούμε μία τομή, στην προβληματική διάσταση ανάμεσα στον πραγματικό ή de facto πληθυσμό, δηλαδή εκεί που βρέθηκε κάποιος, ίσως και συμπτωματικά, ίσως και πρόσκαιρα στην απογραφή και στον μόνιμο πληθυσμό εκεί που, δηλαδή, είναι η μόνιμη κατοικία του και των εγγεγραμμένων στους εκλογικούς καταλόγους πληθυσμό και να επανεξετάσουμε, ίσως, τους ουσιώδεις όρους για τα κριτήρια που θα καθορίζουν τους κανόνες εκλογής και αντιπροσώπευσης στα διάφορα επίπεδα της πολιτικής ζωής.

Σημείωσα, εξάλλου, ότι στην εποχή των big data η απογραφή πρέπει να είναι ενιαύσια με μία πλατφόρμα ανοιχτή που θα ενημερώνεται διαρκώς για τα πληθυσμιακά δεδομένα του κάθε τόπου και όχι, βέβαια, ανά δεκαετία. Τα χρήσιμα πληθυσμιακά δεδομένα, δημογραφικά δεδομένα πρέπει να αποτελέσουν έτσι κι αλλιώς οδηγό στις δημόσιες πολιτικές μας.

Το σχέδιο νόμου, βεβαίως και τον δημόσιο διάλογο που εξελίχθηκε γύρω από τις επιμέρους διατάξεις, εμπλούτισαν και οι τροπολογίες που το συνοδεύουν και περιέχουν και αυτές σημαντικές ρυθμίσεις. Πρώτη είναι η τροπολογία για τη σύνθεση της ολομέλειας του τμήματος του Αρείου Πάγου που εξετάζει τη νόμιμη συμμετοχή των κομμάτων στις εκλογές και τον αποκλεισμό εγκληματικών οργανώσεων που ενδύονται τον μανδύα πολιτικών σχηματισμών.

Ποια αλλαγή, ποια μόνη ουσιαστική αλλαγή φέρνει αυτή η ρύθμιση, προκειμένου να θωρακιστεί με μεγαλύτερα εχέγγυα μία τόσο σημαντική κρίση; Η απόφαση να ληφθεί όχι από την πενταμελή σύνθεση του Α1 τμήματος του Αρείου Πάγου, αλλά από την ολομέλεια αυτού του τμήματος. Και αντί τα κόμματα της Αντιπολίτευσης, που κατά τα άλλα λένε ότι συμφωνούν επί της αρχής, να καταθέσουν με νηφάλιο τρόπο τις προτάσεις τους όπως έκανε -οφείλω να ομολογήσω ο Βουλευτής του Κινήματος Αλλαγής, κ. Καστανίδης- προκάλεσαν μία αχρείαστη σύγκρουση και κατάφεραν για μία ακόμα φορά να εμφανίσουν διασπασμένο το κοινοβουλευτικό τόξο και να δικαιώσουν ως προς αυτό την αντισυστημική έκφραση, που κατηγορεί τα κόμματα του κοινοβουλίου ότι ακόμα και στα μείζονα άγονται από ευτελείς μικροπολιτικές σκοπιμότητες. Για πολλοστή φορά, δυστυχώς, η Αντιπολίτευση σε ένα κορυφαίο ζήτημα επιλέγει να ρίξει λάδι στη φωτιά.

Υπάρχουν, όμως, και οι τροπολογίες για την αύξηση των επιδομάτων που χορηγούνται σε άτομα με αναπηρία από τον ΕΦΚΑ και τον Οργανισμό Προνοιακών Επιδομάτων και Κοινωνικής Αλληλεγγύης. Επίσης, οι διατάξεις για την άδεια προγεννητικών εξετάσεων και γυναικολογικού ελέγχου, η χορήγηση αποδεικτικού φορολογικής και ασφαλιστικής ενημερότητας σε προνομιακούς φορείς, οι ρυθμίσεις για τον χώρο υποδομής και υποστήριξης εκλογέων με αναπηρία και μειωμένη κινητικότητα κατά τις βουλευτικές εκλογές και άλλες πολλές ρυθμίσεις, όπως η εκλογή Προέδρου συμβουλίου δημοτικής κοινότητας, που απαντάει στο αίτημα πολλών υποψηφίων Προέδρων των χωριών μας, ούτως ώστε να εκφράζεται πιο άμεσα και πιο γνήσια η βούληση των συμπολιτών τους, των συγχωριανών τους.

Και υπάρχει και μία σειρά από άλλες παρεμβάσεις που απαντούν σε κοινωνικές ανάγκες που αποκαθιστούν αδικίες. Ρυθμίσεις που αποδεικνύουν το έμπρακτο ενδιαφέρον της σημερινής Κυβέρνησης για τη στήριξη των πιο ευάλωτων συμπολιτών μας.

Πρακτικά και με αυτό το νομοσχέδιο η Κυβέρνηση αποδεικνύει ότι επί τέσσερα χρόνια έμεινε πιστή και προσηλωμένη στις προεκλογικές της δεσμεύσεις, έχοντας εκπληρώσει το σύνολο των προγραμματικών της θέσεων, στην υπόσχεση να εργάζεται κάθε μέρα μέχρι την τελευταία για τη βελτίωση της ζωής των πολιτών και την πρόοδο της χώρας, στον σεβασμό στους δημοκρατικούς θεσμούς και στην κοινοβουλευτική λειτουργία με την αποφυγή νομοθετικών αιφνιδιασμών της τελευταίας στιγμής, όπως είχε κάνει ο ΣΥΡΙΖΑ με μείζονα ζητήματα, στη διαφύλαξη της αξιοπιστίας του πολιτικού συστήματος από έναν Πρωθυπουργό που δεσμεύτηκε για την εξάντληση της τετραετίας κόντρα στις «Σειρήνες» και στις «Κασσάνδρες» που πολλές φορές προέβλεψαν και προέτρεψαν σε μικροπολιτική αξιοποίηση.

Και όλα αυτά υπακούουν σε έναν απλό συλλογισμό ότι οι Ελληνίδες και οι Έλληνες μας εμπιστεύτηκαν και μας έδωσαν την εντολή να υλοποιήσουμε το κυβερνητικό μας πρόγραμμα, ένα πρόγραμμα σχεδιασμένο, δομημένο και ορθοτομημένο, ταυτόχρονα και ρεαλιστικό και εκσυγχρονιστικό και οραματικό, με γνώση των αδυναμιών και των παθογενειών της ελληνικής πραγματικότητας, με αποφασιστικότητα για μεταρρυθμίσεις και με ξεκάθαρο αναπτυξιακό στόχο. Γιατί ο ρεαλισμός χωρίς ριζοσπαστισμό οδηγεί σε απλή διαχείριση και στασιμότητα, ενώ το ασχεδίαστο κυνήγι της νεοτερικότητας σε έναν μόνιμο, αλλά ανώφελο εκμοντερνισμό.

Με την επίγνωση και την εμπειρία της μνημονιακής περιπέτειας και των δεινών που μας κληροδότησαν οι ιδεοληψίες της πρώτης αριστερής κυβέρνησης, ο Κυριάκος Μητσοτάκης δεν άφησε να χαθεί ούτε μία ημέρα για την ανάταξη της χώρας. Η επιτελική διακυβέρνηση με τη συνεχή παρακολούθηση των δράσεων του κάθε Υπουργείου και η κοπιώδης προσπάθεια οικοδόμησης ενός σύγχρονου θεσμικού περιβάλλοντος οδήγησαν σταθερά τη χώρα στην κατάκτηση νέων κορυφών σε όλους τους τομείς, αλλά και στην επίδειξη αντοχής στις δονήσεις από τις εισαγόμενες κρίσεις.

Σε ένα εξαιρετικά ευάλωτο και ασταθή κόσμο η Ελλάδα απέδειξε πρωτόγνωρη αναπτυξιακή σταθερότητα. Πέτυχε την αναβάθμισή της σε όλες τις διεθνείς κατατάξεις και την αναγνώριση ότι αποτελεί φερέγγυο σύμμαχο και αξιόπιστο εταίρο.

Την τετραετία που μας πέρασε, η χώρα μας κατάφερε να ανακτήσει σημαντικό μέρος των απωλειών που υπέστη τα προηγούμενα χρόνια, να θωρακίσει την άμυνά της και να μεγαλώσει την εθνική επικράτεια. Και όλα αυτά, βέβαια, τα βλέπουν και τα αναγνωρίζουν οι ξένοι οίκοι με αποτέλεσμα τις αλλεπάλληλες αναβαθμίσεις της ελληνικής οικονομίας. Οι επιχειρηματικοί κολοσσοί που έβαλαν την πατρίδα μας στον επενδυτικό παγκόσμιο χάρτη, οι γείτονές μας που διαπιστώνουν την αλλαγή στους συσχετισμούς των δυνάμεων και των ισορροπιών, οι Ευρωπαίοι εταίροι μας που, επιτέλους, μας αντιμετωπίζουν ως ισότιμους διαμορφωτές της ευρωπαϊκής ατζέντας.

Μόνοι να μην αναγνωρίζουν τα επιτεύγματα της χώρας έμειναν οι εκπρόσωποι της Αντιπολίτευσης. Σε όλες τις κρίσεις που κληθήκαμε να αντιμετωπίσουμε πόνταραν στο αρνητικό σενάριο, υποδαύλισαν τη λαϊκή αντίδραση, με παραπλανητικές ειδήσεις δημιούργησαν περιβάλλον τοξικότητας και διχασμού. Έφτασαν, κάποιες φορές, να διασύρουν τη χώρα διεθνώς.

Πλέον, όμως, οι Ελληνίδες και οι Έλληνες έχουν μέτρο σύγκρισης. Ξέρουν που οδήγησαν τη χώρα τα ετερόκλητα κυβερνητικά σχήματα. Θυμούνται τις ψεύτικες υποσχέσεις για σεισάχθεια και διαγραφή των δανείων, την εξαπάτηση με το ψευδοδημοψήφισμα του 2015, τις κλειστές τράπεζες, την υποθήκευση της δημόσιας περιουσίας, την εξαντλητική υπερφορολόγηση, τους πειραματισμούς στις διεθνείς μας σχέσεις, τις ψευδαισθήσεις και τις αυταπάτες του ΣΥΡΙΖΑ και του Προέδρου του.

Και από την άλλη, ξέρουν το έργο που επιτέλεσε η υπεύθυνη Κυβέρνηση του Κυριάκου Μητσοτάκη που έχει ως αποτέλεσμα να έχει η χώρα μας διπλάσια ανάπτυξη από τον ευρωπαϊκό μέσο όρο, τη ραγδαία αποκλιμάκωση του εξωτερικού χρέους, την αύξηση των συντάξεων και επιτέλους, τη γρήγορη απονομή τους, τη μείωση της ανεργίας κατά επτά ποσοστιαίες μονάδες, τη μείωση του ΕΝΦΙΑ και του ΦΠΑ στα ακριτικά νησιά και σε επιλεγμένα είδη σε όλη τη χώρα, την κατάργηση της εισφοράς αλληλεγγύης και -υπό προϋποθέσεις- του τέλους επιτηδεύματος, τη ραγδαία μείωση των φορολογικών συντελεστών για φυσικά πρόσωπα και επιχειρήσεις, τη μείωση των ασφαλιστικών εισφορών που είχε επιβάλει ο ΣΥΡΙΖΑ, πρακτικά την κατάργηση του φόρου της γονικής παροχής, την αύξηση κατά 20% του κατώτατου μισθού, τις χιλιάδες προσλήψεις στην παιδεία, στην υγεία, στη δημόσια ασφάλεια, στην πολιτική προστασία, την επανέναρξη των μεγάλων έργων υποδομών, την ψηφιακή επανάσταση που έχει συντελεστεί στη χώρα, τα ρεκόρ στις εξαγωγές και στις άμεσες ξένες επενδύσεις στην Ελλάδα, την ισχυροποίηση των Ενόπλων Δυνάμεων, τη σύναψη ισχυρών αμυντικών συμφωνιών, την επέκταση των χωρικών μας υδάτων, τον περιορισμό των μεταναστευτικών ροών, τελικά και συνολικά την ανάκτηση της αξιοπρέπειας, της αξιοπιστίας και της εθνικής μας υπερηφάνειας.

Έχουμε αυτοπεποίθηση και εμπιστοσύνη στην κρίση των συμπολιτών μας που θα απορρίψουν το τζογάρισμα με τις άγνωστες και μαγικές λύσεις και θα επιλέξουν τη σταθερότητα και τη συνέχιση του σημαντικού έργου, που εγγυάται την πρόοδο της χώρας και την ευημερία των πολιτών.

Θα κλείσω την εισήγησή μου όπως την ξεκίνησα, ευχαριστώντας τον καθένα και την καθεμία από εσάς για την καλή συνεργασία στα τέσσερα αυτά χρόνια. Σε αυτή εδώ την Αίθουσα ψηφίστηκαν τετρακόσια είκοσι τρία νομοσχέδια. Να ευχαριστήσουμε, όμως, γι’ αυτό και τους συνεργάτες της Βουλής, τους εργαζόμενους, που μόχθησαν πραγματικά για την υποστήριξη του νομοθετικού και του κοινοβουλευτικού συνολικού έργου.

Συγχωρέστε με, να ευχαριστήσω και τους συμπολίτες μου του Νομού Κοζάνης για τη στήριξη, την εμπιστοσύνη και την τιμή που μου έκαναν να τους εκπροσωπώ από αυτό εδώ το Βήμα.

Καλή Πασχαλιά, Καλή Ανάσταση. Να είστε όλοι γεροί.

Ευχαριστώ και πάλι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο εισηγητής του ΣΥΡΙΖΑ, ο συνάδελφος Μιλτιάδης Χατζηγιαννάκης, Βουλευτής Εύβοιας και Σκύρου και εκ νέου υποψήφιος.

Ορίστε, έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσουμε -μια και είχαμε σε όλες τις προηγούμενες συνεδριάσεις στις επιτροπές την ευκαιρία να αναπτύξουμε σχεδόν το σύνολο του νομοσχεδίου- από τα εύκολα.

Μας έχετε λίγο μπερδέψει. Μας φέρατε αρκετές τροπολογίες. Σας είπα ότι είναι η πρώτη φορά που σας δικαιολόγησα για το ερανιστικό νομοσχέδιο επειδή ήταν το τελευταίο της συγκεκριμένης Βουλής. Αλλά να μαζέψουμε άλλες τόσες τροπολογίες; Μόνο η τροπολογία του Εσωτερικών είναι ένα καινούργιο νομοσχέδιο. Έχετε έντεκα άρθρα και αυτά ερανιστικά, φαντάζομαι. Προφανώς γράφτηκαν στο πόδι. Αλλού έχουμε τριακόσιους κατοίκους για τις κοινότητες με τα μονομελή όργανα και αλλού διακόσιους κατοίκους.

Είναι δυνατόν να γράφουμε στην τροπολογία τριακόσια, ενώ στο νομοσχέδιο φέρνετε εισήγηση για μείωση στα διακόσια; Τι να πω; Κι αυτό να πούμε ότι είναι μία χαρά;

Να δούμε τώρα όλα τα ζητήματα, γιατί εχθές ο Υπουργός μας κούνησε το δάχτυλο και ήταν αρκετά διαχυτικός και στο ζήτημα που θέσαμε για τους συμβασιούχους και στα υπόλοιπα ζητήματα. Κατ’ αρχάς να μας λέει η Κυβέρνηση της Νέας Δημοκρατίας ότι είμαστε κατά των διαδικασιών του ΑΣΕΠ, το οποίο το έχετε κάνει φύλλο και φτερό, θέλει πάρα πολύ μεγάλο θράσος.

Εμείς το λέμε, το είπαμε στις επιτροπές, θα το πούμε ξεκάθαρα άλλη μία φορά στον ελληνικό λαό ότι οι διαδικασίες του ΑΣΕΠ πρέπει να είναι σεβαστές και να τηρούνται συνέχεια. Είναι τελείως διαφορετικό από τη στρέβλωση, όμως, που προσπάθησε άλλη μία φορά εχθές ο Υπουργός, ο κ. Βορίδης, να κάνει.

Αυτό που έχετε αλλεργία στη Νέα Δημοκρατία είναι στον δημόσιο τομέα και στους ανθρώπους που προσφέρουν, κυρίως στους οργανισμούς τοπικής αυτοδιοίκησης. Αν θέλατε, πράγματι, να αντιμετωπίσετε το κομμάτι των συμβασιούχων, θα είχατε προκηρύξει θέσεις στους οργανισμούς τοπικής αυτοδιοίκησης, θα είχατε κάνει διαγωνισμούς ΑΣΕΠ και αυτή τη στιγμή δεν θα είχαμε όχι απλά υποστελεχωμένους, αλλά οργανισμούς τοπικής αυτοδιοίκησης, κυρίως δήμους, οι οποίοι δεν μπορούν ούτε καν να κάνουν τη βασική τους αρμοδιότητα, δηλαδή να μαζέψουν τα απορρίμματα. Αν δεν το ξέρετε, πηγαίνετε σε κάποιο δήμο να τον ρωτήσετε, πηγαίνετε στους δήμους της βόρειας Εύβοιας, που έχουν δύο μόνιμους υπαλλήλους καθαριότητας, και αναγκάζονται με τους δέκα οκτώ συμβασιούχους -που είναι από το 2016 εκεί- και μαζεύουν τα απορρίμματα. Πηγαίντε και σε όλη την Ελλάδα να δείτε και στους νησιωτικούς δήμους πώς γίνονται όλες αυτές οι εργασίες, που αναγκάζονται οι αιρετοί και κάνουν αυτή τη δουλειά. Αυτή είναι, όμως, η λογική σας τόσο για τις σχέσεις εργασίας των ανθρώπων όσο και για τους οργανισμούς τοπικής αυτοδιοίκησης, τους οποίους και ετεροδιοίκητους τους θέλετε και καμμία συνεισφορά τα τελευταία χρόνια δεν φέρατε, δυστυχώς, σε αυτούς.

Άρα μας κουνάτε υποκριτικά το δάχτυλο και δεν βλέπετε την πρόσφατη νομολογία του Ευρωπαϊκού Δικαστηρίου, που έγινε μετά από παραπομπή ελληνικού δικαστηρίου για τις σχέσεις εργασίας των συμβασιούχων στις 11-2-2021, πριν από δύο χρόνια βγήκε η απόφαση. Και μας κουνάτε το δάχτυλο για αντισυνταγματικότητες και άλλου είδους στρεβλώσεις τις οποίες μόνο στο μυαλό σας έχετε, για να κρύψετε τελικά αυτό που κάνετε, τις διώξεις των αιρετών, επειδή τολμάνε να κάνουν κάτι βασικό, όπως της Δημάρχου Αγίου Δημητρίου και άλλων και των δημοτικών συμβουλίων. Κάνουν το αυτονόητο, αυτό που κάνουν όλοι οι αυτοδιοικητικοί, δηλαδή θέλουν προσωπικό στους δήμους τους για να δουλέψουν.

Μάλιστα, διαστρεβλώνετε τα λόγια και άλλων κομμάτων, και του Κομμουνιστικού Κόμματος, που το ίδιο σας είπε ότι «εμείς θέλουμε μόνιμες θέσεις στους δήμους». Μας λέτε «αν θέλουμε να παρακάμψουμε» και «αν θέλουμε να φτιάξουμε στρατούς». Ποιοι; Εμείς ή το Κομμουνιστικό Κόμμα θέλει να φτιάξει στρατούς; Έλεος, δηλαδή! Θέλει και μία σοβαρότητα, τουλάχιστον, η πολιτική αντιπαράθεση.

Και μια και μίλησα για τον σεβασμό ή μη σεβασμό του Συντάγματος να πάμε και στο κυρίαρχο θέμα αυτού του νομοσχεδίου. Το γεγονός ότι για τρίτη φορά μέσα σε τόσο μικρό χρονικό διάστημα φέρνετε νομοθετική ρύθμιση για το κόμμα Κασιδιάρη δείχνει ότι ήταν μία επιτυχημένη νομοθετική πρωτοβουλία της Κυβέρνησης; Πριν από ενάμιση μήνα φέρατε την αλλαγή. Τώρα, στο τελευταίο νομοσχέδιο, την τελευταία ημέρα λειτουργίας του Κοινοβουλίου αυτής της θητείας, φέρνετε άλλη μία τροπολογία, την οποία μας παρουσίασε, μάλιστα, εχθές ο Υπουργός ως διαδικαστικού τύπου, δεν αλλάζει κάτι στην ουσία, διαδικαστικού τύπου αλλαγή, που όμως ο αρμόδιος Αντιπρόεδρος αναγκάστηκε σε παραίτηση, μετά, προφανώς, από τη συνάντηση με τον κ. Γεραπετρίτη, του υπερδραστήριου κ. Γεραπετρίτη. Ας έρθει εδώ να μας εξηγήσει με ποιον θεσμικό ρόλο συναντήθηκε με τον παραιτηθέντα Αντιπρόεδρο του Α1 τμήματος, τον κ. Τζανερίκο και αν ως έγκριτος συνταγματολόγος θεωρεί ότι είναι μέσα στα καθήκοντα της Κυβέρνησης και του συγκεκριμένου να συναντιέται με τον Αντιπρόεδρο του αρμόδιου τμήματος. Να μας πει τι είπαν με τον θεσμικό του ρόλο, όπως μας είπε ο κ. Οικονόμου. Θεσμικά βρέθηκαν. Να μας το εξηγήσει ως συνταγματολόγος ποια ήταν η θεσμική πρόβλεψη που επέτρεπε αυτή τη συνάντηση και τελικά, τι είπαν στη θεσμική αυτή συνάντηση.

Αλλά να έρχεται ο Υπουργός εχθές και προχθές, ο συνοδοιπόρος του επί χρόνια, ο κ. Άδωνις Γεωργιάδης, από τα κανάλια, αλλά δυστυχώς και εχθές να το επικυρώνει ο ίδιος ο Πρωθυπουργός με την τοξικότητα που τον χαρακτηρίζει τις τελευταίες ημέρες, και να μας κουνάει το δάχτυλο και να μας λέει ότι εμείς καταψηφίζουμε αυτό που του είχαμε πει εξαρχής ότι θα είναι μία τρύπα στο νερό ή δεν συμμετέχουμε τέλος πάντων -γιατί δεν καταψηφίζουμε- επειδή δήθεν θέλουμε να αλιεύσουμε ψηφαλάκια, όπως μας είπε, θέλει πολύ μεγάλο θράσος για να το λέτε ιδίως εσείς της Νέας Δημοκρατίας! Δικά σας στελέχη, διότι μας είπε ότι τους έδιωξε η κυβέρνηση Σαμαρά, η δική σας κυβέρνηση Σαμαρά τότε ήταν που έτρωγε μέσα στα γραφεία της Χρυσής Αυγής. Δεν έτρωγε ούτε ο ΣΥΡΙΖΑ ούτε κανένα άλλο κόμμα. Εσείς ήσασταν, ο δικός σας γραμματέας της Κυβέρνησης ήταν. Εσείς ήσασταν που βγαίνατε με περικεφαλαίες το 2019 στην ψήφιση της Συμφωνίας των Πρεσπών με τους Κασιδιάρηδες και όλους αυτούς.

Έχετε μεγάλο θράσος, λοιπόν, να λέτε ότι κάνει μικροπολιτική ο ΣΥΡΙΖΑ με τα συγκεκριμένα τη στιγμή που όταν ψηφίζατε αυτή την αισχρή τελικά, όπως φάνηκε, και κενή νομικού περιεχομένου νομοθετική ρύθμιση -την πρώτη- είχε έρθει εδώ ο Πρόεδρος, ο Αλέξης Τσίπρας, και σας είχε πει «εμείς να υποχωρήσουμε από τη θέση που εκφράσαμε, ότι πρέπει να υπάρχει σαφής διαχωρισμός, σαφής πρόβλεψη είτε του ρατσιστικού είτε της ναζιστικής και φασιστικής ιδεολογίας, να κάνουμε μία υποχώρηση, γιατί καταλαβαίνουμε το μείζον». Και μάλιστα, η θέση εκείνη την ημέρα του ίδιου και άρα όλου του κόμματός μας ήταν ότι εμείς παρά το γεγονός ότι έχουμε αποφασίσει να απέχουμε από τις ψηφοφορίες θα κάνουμε μία εξαίρεση στο συγκεκριμένο γιατί καταλαβαίνουμε τη σοβαρότητα του ζητήματος. Η σοβαρότητα του ζητήματος επιτάσσει σε όλους μας μορφώματα σαν του κ. Κασιδιάρη και της Χρυσής Αυγής, καταδικασμένων εγκληματιών για ρατσιστικά, όμως, εγκλήματα, για εγκλήματα φασιστικής προέλευσης, να μην μπορούν να συμμετέχουν και όντως να θωρακίζεται η δημοκρατία μας. Σας είπαμε, λοιπόν, να κάνουμε και εμείς βήμα πίσω, να κάνετε και εσείς και προτάσεις σαν του κ. Αλιβιζάτου, που δεν είναι ΣΥΡΙΖΑ ο άνθρωπος ή του κ. Κοντιάδη να έρθουμε να τις ψηφίσουμε όλοι μαζί, να τις υπερψηφίσουμε. Αλλά εσείς όχι, ξέρατε καλύτερα. Εσείς έχετε το αλάθητο, όπως μας έχετε δείξει όλα αυτά τα τέσσερα χρόνια. Το αλάθητο, λοιπόν, έρχεστε και το αλλάζετε εσείς, τον ίδιο σας τον εαυτό, σας διαψεύδει η πραγματικότητα. Φοβάστε ότι δεν πείσατε προφανώς το Α1 τμήμα, τον Πρόεδρό του, με τη σοφή νομοθέτησή σας και έρχεστε και αλλάζετε παραμονή των εκλογών τη διάταξη αυτή που εσείς ψηφίσατε.

Και τι πετυχαίνετε με αυτό; Έχετε γίνει οι καλύτεροι χορηγοί του κόμματος Κασιδιάρη και του ίδιου του Κασιδιάρη. Όσες πολιτικές παρεμβάσεις και να έκανε, πραγματικά χορηγούμενες από το Facebook, μέσα από τη φυλακή, που του επιτρέπατε επί τρία χρόνια να κάνει πολιτικές παρεμβάσεις, δεν θα μπορούσε να φανταστεί ο άνθρωπος ότι θα του κάνετε τέτοια χορηγία, να έχουμε κεντρικό θέμα συζήτησης προεκλογικά τον κ. Κασιδιάρη. Δεν μπορούσε να το φανταστεί ούτε ο ίδιος. Και έχετε το θράσος να έρχεστε και να μας κουνάτε το δάχτυλο. Όχι, αυτό πάει πολύ!

Πάει πολύ για ανθρώπους και για πολιτικούς φορείς που πολέμησαν τη Χρυσή Αυγή. Γιατί μας είπε και εχθές ο κ. Βορίδης ότι όχι μόνο η κυβέρνηση Σαμαρά, αλλά και η δικαιοσύνη με τις πρωτοβουλίες που πήρε τότε η Κυβέρνηση, που ενοποίησε τους φακέλους -και η δικαιοσύνη μετά- που έκλεισε στη φυλακή τους φασίστες. Ξεχνάει κάτι σημαντικό, όμως, ο κ. Βορίδης, μάλλον επειδή τον βολεύει. Για να γίνουν όλα αυτά, για να αναγκαστεί τότε η κυβέρνηση Σαμαρά να ενοποιήσει τις δικογραφίες, έπρεπε να πεθάνουν κάποιοι άνθρωποι, έπρεπε να σκοτωθούν κάποιοι άνθρωποι και έπρεπε να βγει όλος ο ελληνικός λαός στους δρόμους να αντιδράσει απέναντι στα φασιστοειδή. Το ξεχνάμε αυτό, βολικό, ότι έπρεπε να θυσιαστεί ο Παύλος Φύσσας, να δολοφονηθεί από αυτούς τους φασίστες, για να μπορέσει να θυμηθεί η Κυβέρνηση να ενοποιήσει τις δικογραφίες και τελικά, να ξεκινήσει αυτή η υπόθεση. Το ξεχνάτε πάρα πολλοί!

Όπως ξεχνάτε την ημέρα της απόφασης στον Άρειο Πάγο. Υπήρχαν χιλιάδες κόσμου -δεν σας είδα βέβαια εκεί στους χιλιάδες κόσμου- που περίμεναν την απόφαση. Αντιθέτως, κάποιοι από εμάς ήμασταν και δεχτήκαμε και την επίθεση της Αστυνομίας εκείνη την ημέρα και προσωπικά οι ίδιοι, όχι μόνο ο κόσμος, και από άλλα κόμματα όχι μόνο από εμάς. Αλήθεια, εκείνη την ημέρα, που η Αστυνομία επέδραμε πάνω στους διαδηλωτές, φοβήθηκαν και εκεί επεισόδια; Από ποιους; Από τους ανθρώπους των εξήντα και των εβδομήντα χρόνων που ήταν και τους νέους που διαδήλωναν ειρηνικά και περίμεναν αυτή την απόφαση σταθμό για την τιμωρία του φασιστικού μορφώματος; Από αυτούς φοβήθηκε; Από εμάς φοβήθηκε ότι μπορεί να δημιουργήσουμε επεισόδια και μας επιτέθηκαν χωρίς κανέναν λόγο;

Αλήθεια, επειδή εγώ έχω κάνει μήνυση κατά της απρόκλητης επίθεσης στο πρόσωπό μου, η υπόθεση που βρίσκεται; Αν έρθει ο κ. Θεοδωρικάκος σήμερα, καλό θα ήταν να μας πει πού βρίσκεται η υπόθεση και σε πειθαρχικό και σε ποινικό επίπεδο.

Επειδή, λοιπόν, τα πολλά λόγια είναι φτώχεια, αν πράγματι είχατε επιθυμία και συνεχίζετε να έχετε επιθυμία να αποκλειστούν, με σοβαρότητα όμως, χωρίς να παρακάμπτεται το Σύνταγμα, χωρίς να κάνουμε μία τρύπα στο νερό και χωρίς να βοηθάμε, να υποδαυλίζουμε θεωρίες οι οποίες και ανιστόρητες είναι και επικίνδυνες για την έννομη τάξη της χώρας μας και την πολιτική τάξη της χώρας μας, φέρτε διάταξη η οποία θα καλύπτει όλα αυτά τα ζητήματα.

Εμείς το αποδείξαμε και στη συζήτηση πριν από λίγους μήνες, θα σας το αποδείξουμε και σήμερα, αλλά να γίνουμε συνυπεύθυνοι σε μία διάταξη την οποία μόλις εχθές η Ένωση Δικαστών και Εισαγγελέων –ούτε ο ΣΥΡΙΖΑ, ούτε το Κομμουνιστικό Κόμμα, ούτε το ΜέΡΑ25, ούτε κανένα άλλο κόμμα- σας κατήγγειλε στην ουσία, όχι δεν θα γίνουμε. Πάρτε μόνοι σας την ευθύνη, γίνετε μόνοι σας χορηγοί του κόμματος Κασιδιάρη και μετά προσπαθήστε σε όλο αυτό το νερό που είχε ρίξει στον μύλο της Ακροδεξιάς και των φασιστικών μορφωμάτων να το μαζεύετε με συνενώσεις δικογραφιών.

Τα δάχτυλα, λοιπόν, να τα κρατάτε για τους εαυτούς σας, να τα κρατάτε για τους συνοδοιπόρους σας και να μην προσπαθείτε να ρίξετε σε άλλους την ευθύνη των δικών σας ενεργειών.

Το πρόλαβε ο Υπουργός κ. Βορίδης έστω και για λίγο. Αν και νομίζω θα τον ειδοποιήσουν.

**ΔΙΟΝΥΣΙΟΣ ΧΑΤΖΗΔΑΚΗΣ:** Θέστε το ερώτημα τώρα.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Πολύ ευχαρίστως, ναύαρχέ μου, να σας τα ξαναπώ. Δεν έχω κανένα πρόβλημα, αλλά είμαι σίγουρος, επειδή εγώ τα είπα και εχθές και τα είπα και σήμερα, ότι θα τον ενημερώσουν τον κύριο Υπουργό ακριβώς για τις θέσεις του ΣΥΡΙΖΑ. Θα τις ακούσει μετά και από τον Πρόεδρό μας, θα τις ακούσει και από τους συναδέλφους.

Δυστυχώς, ξεκινάει άσχημα αυτή η προεκλογική περίοδος με λάθη, με παραλείψεις, με ό,τι αυτή η Κυβέρνηση μας έχει συνηθίσει αυτά τα τέσσερα χρόνια, με τοξικότητα, την οποία ο ίδιος ο Πρωθυπουργός έχει προξενήσει με αυτή τη λογική με την οποία, δυστυχώς, πολιτεύεται, γιατί βλέπει ότι δεν μπορεί να έχει απαντήσεις στα προβλήματα του ελληνικού λαού. Αλλά, κοντός ψαλμός αλληλούια. Λίγες ημέρες μείνανε για την 21η Μαΐου και εκεί θα την ακούσει την ετυμηγορία από τον ελληνικό λαό.

Να είστε καλά. Καλή Ανάσταση να έχουμε και καλή ανάσταση να έχει και ο ελληνικός λαός.

(Χειροκροτήματα από την πτέρυγα του ΣΥΡΙZA)

**ΠΡΟΕΔΡΕΥΩΝ (Νικήτας Κακλαμάνης):** Να είστε καλά. Παρακαλώ, να κλείσει το σύστημα ηλεκτρονικής εγγραφής.

Καλείται στο Βήμα εκ μέρους του ΠΑΣΟΚ - Κινήματος Αλλαγής η κ. Ευαγγελία Λιακούλη, Βουλευτής Λαρίσης, εκ νέου υποψήφια.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Καλημέρα σας, κύριοι Υπουργοί, κυρίες και κύριοι συνάδελφοι. Το Σάββατο που μας πέρασε ήμουν στο Δομένικο, στη μαρτυρική κοινότητα της Ελασσόνας, στον αιματοβαμμένο τόπο που γνωρίζει καλά τι σημαίνει φασισμός.

Η σφαγή του Δομένικου, για εμάς τους Λαρισαίους, είναι ανεξίτηλα χαραγμένη στην ψυχή μας. Το 1943 είχαμε ολοκαύτωμα και μαζικές εκτελέσεις από τους ναζιστές Ιταλούς, που οδήγησαν σε φρικτό θάνατο εκατόν ενενήντα τέσσερις αθώους αμάχους και μετέτρεψαν ολόκληρο το χωριό σε στάχτες.

«Από παρελθούσης Τρίτης, κωμόπολις Δομενίκου δεν υπάρχει». Με αυτή την τόσο λιτή, αλλά τόσο καθηλωτική πρόταση ξεκινούσε το τηλεγράφημα της εποχής μετά από τη σφαγή. Εβδομήντα χρόνια μετά, ένα σύγχρονο φασιστικό μαχαίρι άστραψε ξανά τη νύχτα της 17ης Σεπτέμβρη του 2013 με τη σφαγή ενός νέου παλικαριού, του Παύλου Φύσσα. Τάγματα εφόδου εξορμούσαν στις γειτονιές, διαπράττοντας εγκλήματα του κοινού ποινικού δικαίου και σκορπώντας τον τρόμο παντού.

Τα αναφέρω αυτά, κυρίες και κύριοι συνάδελφοι, για να αναλογιστούμε όλοι μαζί ποιο είναι το πραγματικό αντικείμενο της σημερινής συζήτησης. Σήμερα καλούμαστε όλοι να φανούμε αντάξιοι στο ιερό χρέος που χρωστάμε σε κάθε ψυχή που βασανίστηκε, μαρτύρησε, θανατώθηκε, τρομοκρατήθηκε, εκφοβίστηκε από φασιστικό μαχαίρι. Σήμερα καλούμαστε να ενισχύσουμε το τείχος που έχουμε ορθώσει για την προστασία της δημοκρατίας από εγκληματικές φασιστικές οργανώσεις, να προστατεύσουμε το δημοκρατικό μας πολίτευμα από εγκληματικές οργανώσεις που έχουν συσταθεί από φασίστες και ενδύονται του πολιτικού μανδύα, προκειμένου οργανωμένα να εξυπηρετήσουν σκοπούς τους μέσα και από το Κοινοβούλιο.

Απέναντι σε αυτό το ιερό χρέος, η δική μας θέση ήταν και παραμένει ξεκάθαρη διαχρονικά, αταλάντευτη αδιαπραγμάτευτη και με δυνατή φωνή. Στηρίζουμε κάθε μέτρο που αποκλείει μία εγκληματική οργάνωση από τη συμμετοχή της στις εκλογές, γιατί αυτό είναι η προστασία της δημοκρατίας.

Δεν ψάχνουμε αφορμές, κυρίες και κύριοι συνάδελφοι της Αντιπολίτευσης, που μας ωφελούν μικροπολιτικά. Το θέμα είναι πολύ μεγάλο, για να σταθούμε εμείς τόσο μικροί. Η δημοκρατία οφείλει να αυτοπροστατεύεται, τηρώντας εγγυήσεις του κράτους δικαίου. Η δημοκρατία οφείλει να μην αφήνει τους αξιακούς εχθρούς της να χρησιμοποιούν θεσμικές εγγυήσεις, που η ίδια τους παρέχει σε βάρος της, όταν αυτοί υπερβαίνουν το όριο της έννομης τάξης.

Έχουμε, λοιπόν, όλοι, πολιτικοί και πολίτες, χρέος για τη συλλογική μας μοίρα. Πολιτικοί και πολίτες πρέπει να έχουμε ιστορική και όχι συγκυριακή προσέγγιση στα αξιακά θέματα της δημοκρατίας. Τόσο εμείς, όσο και η κοινωνία, όσο κουρασμένη και αν καταλαβαίνουμε ότι είναι από τη διακυβέρνηση της Νέας Δημοκρατίας, δεν πρέπει ποτέ, μα ποτέ να χάσει το στίγμα της δημοκρατικής της ευαισθησίας.

Στην Ελλάδα, στη χώρα που γεννήθηκαν η δημοκρατία, η ελευθερία της σκέψης και του λόγου, ποια θέση έχει, κυρίες και κύριοι συνάδελφοι, το μίσος και ο διχασμός του φασισμού, οι σβάστικες στα μπράτσα, τα τάγματα εφόδου, οι στρατευμένοι εκτελεστές, οι ροπαλοφόροι κουκουλοφόροι, οι φονιάδες των παιδιών;

Όχι, δεν έχουμε την τέλεια δημοκρατία -δεν έχω αυταπάτες- ούτε έχουμε το αξιοκρατικό κράτος που θα θέλαμε ούτε την Ελλάδα που ονειρευόμαστε ούτε την αξιοπρέπεια που αξίζει στους ανθρώπους μας, αλλά δεν ξεχνάμε ότι τα χώματα της πατρίδας είναι ποτισμένα από το αίμα που χύθηκε από τους παππούδες μας, αθώα θύματα του ναζισμού και του φασισμού.

Πώς μπορεί οποιοσδήποτε Έλληνας σήμερα –αναρωτιέμαι- με τέτοια ιστορία, με τέτοιο βάρος, με τέτοιο συλλογικό τραύμα, να ταυτιστεί με το έγκλημα, το μίσος, τον διχασμό, την απανθρωπιά του φασισμού; Ποια σχέση έχουν με αυτά η Ελλάδα και οι Έλληνες; Οι Έλληνες είναι πατριώτες, δημοκράτες σκεπτόμενοι με αξίες και αρχές, ανθρωπιά και αλληλεγγύη. Οι Έλληνες είναι φωτεινοί, δεν κρύβονται στο σκοτάδι. Οι Έλληνες δεν καθοδηγούνται από ξένα κέντρα διάδοσης του νεοναζισμού. Οι Έλληνες δεν μπαίνουν κάτω από τη μπότα του σύγχρονου κατακτητή. Οι Έλληνες δεν ξεγελιούνται από τους λύκους που φοράνε προβιές.

Έλληνας είναι αυτός που υπηρετεί την πατρίδα και τιμά τις αξίες και τα ιδανικά της, που πολεμά και αγωνίζεται για να γίνει η δημοκρατία καλύτερη, να βαθύνει, να προστατευθεί. Έλληνες δεν είναι αυτοί που εφορμούν ακόμα και στα σχολεία, για να προσηλυτίσουν τα άδολα παιδιά στις σύγχρονες Κου-Κλουξ-Κλαν, τα παιδιά μας! Δεν είναι έτσι οι σύγχρονοι Έλληνες και η μελλοντική γενιά που θα καθορίσει τη νέα δημοκρατία.

Η δημοκρατία, λοιπόν, χρειάζεται την προστασία μας; Ναι, την χρειάζεται. Έλληνες είναι αυτοί που μπορούν να πάνε μπροστά τη δημοκρατία μας, είναι αυτοί που θα σηκωθούν ευγενικά για να καθίσει ο ανάπηρος και όχι θα σηκωθούν στο «εγέρθητω» του κάθε αρχηγού. Έλληνες είναι αυτοί που ακόμη γεννάνε σύγχρονες αξίες και ιδανικά, είναι αυτοί που τιμούν και τις προηγούμενες γενιές, τη γενιά του 1-1-4, τη γενιά του Πολυτεχνείου. Άρα, λοιπόν, εμείς οι Έλληνες που όλα αυτά δεν τα ξεχνάμε -μαζί δεν ξεχνάμε και την προσφυγιά- σήμερα πράττουμε το χρέος και τελειώνουμε με όλα αυτά που ούτε μας αρμόζουν ούτε μας αξίζουν!

Είναι αλήθεια, βέβαια, ότι αυτό που κάνει η Κυβέρνηση της Νέας Δημοκρατίας για άλλη μία φορά με περισσή αδεξιότητα, φέρνει όλο το πολιτικό σύστημα απέναντι σε διλήμματα. Διότι, εμείς σας είχαμε προτείνει, τι ακριβώς πρέπει να κάνετε, πώς να ακολουθήσετε, ποιος οδικός χάρτης θα οδηγήσει στη σωστή λύση. Είχαμε προτείνει τη διαδικασία στον Άρειο Πάγο, κύριε Υπουργέ, που έπρεπε να τεθεί σε επίπεδο ολομέλειας. Δεν μας ακούσατε. Η κυβέρνηση δεν μας άκουσε προ πολλού, όταν η αείμνηστη Πρόεδρός μας, η Φώφη Γεννηματά, από αυτό το Βήμα το 2020 σας καλούσε άμεσα σε νομοθετική ρύθμιση και μάλιστα, προσπαθούσαμε να σας αφυπνίσουμε με το περιγραφικό μήνυμά μας «Όλοι μαζί να τελειώνουμε με τους νεοναζί». Αγρόν αγοράζατε και τότε! Αργήσατε αδικαιολόγητα, ήρθατε την τελευταία στιγμή, το κάνατε στρεβλά, το ξανακάνετε, είστε απίστευτοι και τώρα μάλιστα λέτε ότι σας βασανίζουν τα κόμματα που σας προτείνουν διάφορα πράγματα.

Για να τελειώνουμε με αυτό, λοιπόν, η ρύθμιση αυτή πρέπει να γίνει, αλλά πρέπει να αποδεχθείτε αυτά που σας προτείναμε. Βάλαμε προϋποθέσεις χθες, τριών, μάλιστα, λύσεων, κύριε Υπουργέ και περιμένουμε σήμερα γιατί επιφυλαχθήκατε. Οι δύο πρώτες αφορούν τον Άρειο πάγο, στην ολομέλεια κατευθείαν καταργώντας την προηγούμενη διάταξη, στην ολομέλεια του Αρείου Πάγου με ένα σκαλί την ένσταση αν υποβληθεί μετά από τα υπομνήματα των κομμάτων ή οποιουδήποτε έχει έννομο συμφέρον προς αυτό και μία πρόταση ακόμα που έθεσε ο πρώην Υπουργός Δικαιοσύνης ο κ. Χάρης Καστανίδης και δήλωσε ότι μπορεί και νομοθετικά να τη στηρίξει αυτή με λεπτομέρεια και αφορά στο Ανώτατο Ειδικό Δικαστήριο.

Πείτε μας, λοιπόν, σήμερα τι θα κάνετε με αυτό. Απαντήστε μας τις προϋποθέσεις, για να είστε νομικά σωστοί και συνταγματικά ορθοί.

Για τα λοιπά, κυρίες και κύριοι συνάδελφοι, τι να πούμε σήμερα Μεγάλη Τρίτη η εκκλησία μας τιμά την παραβολή των δέκα μωρών παρθένων. Τυχαίο; Δεν νομίζω! Έτσι τα φέρατε και εσείς εδώ, τα ίδια κάνετε, έτσι τα ανακατεύετε, για ποια διαβούλευση να μιλήσουμε; Έτσι εμφανίζεστε την τελευταία ώρα, στο τελευταίο νομοσχέδιο σαν μία κυβέρνηση χωρίς πυξίδα. Πάλι άτακτες διατάξεις παντού!

Σας υποβάλαμε στο πολυνομοσχέδιό σας πολλές προτάσεις γι’ αυτά που πρέπει να καλύψετε, αλλά βλέπουμε, δυστυχώς, ότι εσείς για άλλη μία φορά έχετε πολύ συγκεκριμένη στόχευση να καλύψετε αυτά που θέλετε στο συγκεκριμένο νομοσχέδιο.

Θα το πάρω από το τέλος και θα εξηγήσω κάποια πράγματα, υπενθυμίζοντας σε τίτλους, προτάσεις που εμείς υποβάλαμε στο πλαίσιο αυτού του νομοσχεδίου και θέλω κύριε Υπουργέ να μας απαντήσετε τι θα δεχτείτε από αυτά.

Εμείς, λοιπόν, έχουμε ζητήσει να δοθούν λύσεις για το δίκτυο δομών κακοποιημένων γυναικών για να διασφαλιστεί η λειτουργία τους με παρατάσεις, για τους κτηνιάτρους της δημόσιας διοίκησης για να αναγνωριστεί η επικινδυνότητα της εργασίας τους, για τους εργαζόμενους της «ΛΑΡΚΟ», αλλά και για τις εξακόσιες οικογένειες των πρώην εργαζομένων της αλυσίδας σουπερμάρκετ «ΛΑΡΙΣΑ». Το ξέρετε το θέμα κύριε Υπουργέ, μου είπατε ότι θα το συζητήσετε. Είναι μόνο τρεις λέξεις οι οποίες κακώς μπήκαν το 2021 μέσα και οι άνθρωποι δεν μπορούν να καταταγούν σωστά, ενώ δήθεν δικαιώθηκαν μετά από το 2016 που τους αδίκησε κατάφωρα η κυβέρνηση των ΣΥΡΙΖΑ - ΑΝΕΛ. Ήρθαμε το 2021 να το διορθώσουμε και δεν το διορθώσαμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα έρθει ο κ. Χατζηδάκης και ο Υπουργός Οικονομικών, για να το θέσετε.

**ΕΥΑΓΓΕΛΙΑ ΛΙΑΚΟΥΛΗ:** Πολύ ωραία, λοιπόν, εμείς το θέτουμε σε εσάς και θα το θέσουμε και σε εκείνους, όχι για να παραπεμφθεί στις καλένδες, είναι η τελευταία ευκαιρία σήμερα.

Επίσης, κύριε Υπουργέ, αυτό που μας ενδιαφέρει, είναι να μην ανατρέπονται άτακτα οι ζωές των ανθρώπων. Εδώ στο συγκεκριμένο -και επιμένω- για τις εξακόσιες οικογένειες των σουπερμάρκετ «ΛΑΡΙΣΑ» έχει ενωθεί όλος ο πολιτικός κόσμος. Γι’ αυτό και δεν σας κατέθεσα βουλευτική τροπολογία, μόνο και μόνο για τα μάτια του κόσμου, να την απορρίψετε εσείς και εγώ να πω στον κόσμο της Λάρισας ότι έκανα το καθήκον μου. Άλλοι τα κάνουν αυτά. Άλλοι φωτογραφίζονται έτσι και εμπαίζουν την κοινή γνώμη.

Εμείς θέλουμε να μας πει ο Υπουργός και η Κυβέρνηση αν αυτό το δέχεται. Σας το εγχείρισα εχθές, το έχετε στα χέρια σας. Ζητώ με ανθρωπιά και αλληλεγγύη να δείτε αυτές τις εξακόσιες οικογένειες που είναι κοινωνική πληγή για τον νομό μου και σας παρακαλώ θερμά και από αυτό το Βήμα.

Σήμερα, κυρίες και κύριοι συνάδελφοι, καταψηφίζουμε επί της αρχής αυτό το πολυνομοσχέδιο. Γιατί; Καταψηφίζουμε την παραβίαση κάθε αρχής καλής νομοθέτησης σε ένα πολυνομοσχέδιο-κινούμενη άμμο. Ο κύριος Πρωθυπουργός την τελευταία φορά που συνεδριάσατε στο Υπουργικό σας Συμβούλιο είπε ότι δεν θα αιφνιδιάσετε κανέναν, θα φέρετε διάφορα θέματα, θα τα επιλύσετε, θα ενημερώσετε τις παρατάξεις. Τίποτα από αυτά δεν κάνετε.

Καταψηφίζουμε την αντιθεσμική πρακτική τού «ράβε-ξήλωνε» στους όρους με τους οποίους θα διεξαχθούν οι δημοτικές και περιφερειακές εκλογές του Οκτωβρίου. Καταψηφίζουμε την άλωση του συστήματος διακυβέρνησης του ΟΤΑ. Καταφέρατε να κάνετε το απίθανο. Από τη «θηλιά» που έβαλαν οι ΣΥΡΙΖΑ - ΑΝΕΛ με το σύστημα που επέλεξαν για να μπορούν να διαφεντεύουν το σύστημα στους ΟΤΑ, εσείς κάνατε αυτήν τη «θηλιά» «γόρδιο δεσμό» και τώρα δεν μπορείτε να ξετυλιχθείτε. Σας έχει τυλίξει σε μία κόλλα χαρτί το Συμβούλιο της Επικρατείας και τι κάνετε; Παίρνετε –λέτε- από το δημοτικό συμβούλιο -αν δεν υπάρχει πλειοψηφία- και πάτε αρμοδιότητες πάλι στην οικονομική επιτροπή. Καταντήσατε τα συλλογικά όργανα περιφερόμενους θιάσους. Αλίμονο! Τέτοια ασέβεια ποτέ στο παρελθόν δεν έχει υπάρξει.

Καταψηφίζουμε μία δημόσια διοίκηση της αναξιοκρατίας, της αδιαφάνειας, των απευθείας αναθέσεων, των παρεκκλίσεων, των παρατάσεων και των εξαιρέσεων.

Καταψηφίζουμε το κάλπικο προεκλογικό ενδιαφέρον για κοινωνικές ομάδες. Θέματα, προβλήματα στο παραπέντε της κάλπης τα σωρεύετε όλα και τα φέρνετε έναν «μπόγο» άτακτο στο Κοινοβούλιο. Τέτοια έλλειψη σεβασμού!

Καταψηφίζουμε τις επιθέσεις στις ανεξάρτητες αρχές, τα οποία μαζέψατε. Στα μουλωχτά τα φέρατε, αλλά άρον-άρον τα πήρατε πίσω διότι δεν αντέξατε στην κριτική της κοινής γνώμης.

Καταψηφίζουμε την κυβερνητική πρακτική να «τσουβαλιάζετε» διαφορετικές διατάξεις στον σωρό μιας τροπολογίας.

Σε μία φράση, καταψηφίζουμε την εργαλειοποίηση της νομοθετικής εξουσίας στους προεκλογικούς τακτικισμούς του «Μεγάρου Μαξίμου Α.Ε.».

Τι ζητάμε από εσάς, κύριοι Υπουργοί και από την Κυβέρνησή σας; Ζητάμε σήμερα τουλάχιστον, την ύστατη στιγμή, ανθρωπιά και αξιοπρέπεια. Οραματιζόμαστε την Ελλάδα και εγώ τον τόπο μου, τη Λάρισα, ισχυρό, αναπτυγμένο, με τους ανθρώπους γεμάτους αξιοπρέπεια, να είναι περήφανοι που ζουν σε αυτόν τον τόπο.

Δεν μπορέσατε, δυστυχώς. Αφήσατε τους σεισμοπαθείς της Λάρισας δύο χρόνια στο Δαμάσι και στην Ελασσόνα να βρίσκονται μέσα στα κοντέινερς. Αφήσατε τους αγρότες και τους κτηνοτρόφους στο έλεος του αυξημένου κόστους παραγωγής, με όλα τα προϊόντα στα χωράφια, στα ράφια, στις αποθήκες να σαπίζουν, χωρίς αποζημιώσεις στα αμύγδαλα, στα αχλάδια, στα κάστανα. Αφήσατε χωρίς νερό τον κάμπο. Μας εμπαίξατε. Μας καλέσατε για τον Αχελώο και τον ξεχάσατε. Αφήσατε τα Φάρσαλα χωρίς κεντρικό δρόμο. Ο κ. Γεραπετρίτης, τον οποίο περιμένω σήμερα, δεσμεύτηκε ότι θα φέρει για τις οικογένειες όλων των θυμάτων του σιδηροδρόμου διάταξη για να καλύψει με αποζημιώσεις και με όλα τα μέτρα για την τραγωδία των Τεμπών και όλες τις οικογένειες που έχασαν κατά τον ίδιο τρόπο ανθρώπους, οικείους στον σιδηρόδρομο.

Τελειώνοντας, κυρίες και κύριοι συνάδελφοι, θα πω ότι συμβαίνει σήμερα το εξής: Όταν εκλέχθηκα το 2019 στην Κοινοβουλευτική Ομάδα του ΠΑΣΟΚ - Κινήματος Αλλαγής, έτυχε να αναλάβω το πρώτο νομοσχέδιο. Ήταν και τότε πολυνομοσχέδιο του Υπουργείου Εσωτερικών. Αυτή ήταν η μοίρα. Σήμερα, λοιπόν, το τελευταίο νομοσχέδιο του Υπουργείου Εσωτερικών το κλείνω πάλι εγώ. Είχα την τιμή, λοιπόν, να με εμπιστευτεί τόσο η αείμνηστη Φώφη Γεννηματά όσο και ο Πρόεδρός μας Νίκος Ανδρουλάκης σε ένα νευραλγικό τομέα, αυτόν των εσωτερικών, δημόσιας διοίκησης και τοπικής αυτοδιοίκησης, που παραμένει πάντα στην καρδιά μου η αγαπημένη.

Θα ήθελα να ευχαριστήσω το Προεδρείο. Κύριε Πρόεδρε, θερμά ευχαριστούμε για την ανοχή σας κατ’ αρχάς. Θα ήθελα να ευχαριστήσω όλους τους συναδέλφους του Κοινοβουλίου, τα μέλη της Κυβέρνησης, κύριοι Υπουργοί, για τη συνεργασία σας αυτά τα χρόνια. Να ευχαριστήσω ξεχωριστά τον καθένα συνάδελφο που δώσαμε κοινούς αγώνες, δύσκολες μάχες και θέλω να πιστεύω ότι καταφέραμε ενωμένοι να κρατήσουμε ψηλά τις αρχές και τις αξίες του ΠΑΣΟΚ, της μεγάλης ιστορικής δημοκρατικής παράταξης.

Θέλω να ευχαριστήσω από αυτό το Βήμα, πάνω και πέρα από όλους, τους συμπολίτες μου της Λάρισας, γιατί χωρίς τη δική τους εμπιστοσύνη το ταξίδι αυτό δεν θα είχε ξεκινήσει ποτέ.

Το ταξίδι συνεχίζεται. Νιώθω ότι έχουμε πολλά κύματα να περάσουμε ακόμα, πολλούς ωκεανούς να διασχίσουμε, τα καλύτερα, όμως, λιμάνια νιώθω ότι είναι αυτά που μας περιμένουν, γιατί η πολιτική για εμένα δεν στεγάζει τα προσωπικά μας σχέδια, αλλά τα συλλογικά μας όνειρα.

Εύχομαι, λοιπόν, με γνήσιο αγώνα, πραγματική προσπάθεια που δεν ανέχεται προσωπικά βλέμματα και πολιτικούς γυρολόγους, να έχουμε καλή επιτυχία στις εκλογές, δύναμη και υγεία.

Καλή Ανάσταση σε όλους μας και καλή αντάμωση, κυρίες και κύριοι συνάδελφοι. Να είστε όλοι καλά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα εκ μέρους του Κομμουνιστικού Κόμματος Ελλάδας η συνάδελφος Μαρία Κομνηνάκα, Βουλευτής του κόμματός της στη Λέσβο και εκ νέου υποψήφια.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Σε αυτή την τελευταία συνεδρίαση της Ολομέλειας με μία ακόμα τροπολογία επανέρχεται η Κυβέρνηση προς περαιτέρω ενίσχυση της νομοθετικής ρύθμισης για τον αποκλεισμό, όπως διακηρύσσει, της συμμετοχής στις εκλογές του εγκληματικού ναζιστικού μορφώματος.

Στο κλείσιμο της χθεσινής συνεδρίασης με την τοποθέτησή του ο Υπουργός απάντησε προκλητικά στην τοποθέτησή μας, λέγοντας ότι δεν είναι το εργατικό λαϊκό κίνημα που έστειλε στη φυλακή τους εγκληματίες ναζί της Χρυσής Αυγής, αλλά ότι αυτό ήταν έργο της δικαιοσύνης και λίγο-πολύ ζητήσατε και τα εύσημα γιατί επί κυβέρνησης Νέας Δημοκρατίας κινήθηκαν οι διαδικασίες της δίωξης και της καταδίκης της Χρυσής Αυγής.

Ξεχάσατε, βέβαια, να μας πείτε ότι χρειάστηκε να θρηνήσουμε δυο νεκρούς, πόσες άλλες δολοφονικές επιθέσεις, μεταξύ των οποίων και ενάντια στους πρωτοπόρους κομμουνιστές συνδικαλιστές της ζώνης του Περάματος, από τα τσιράκια των αφεντικών και τα «μαντρόσκυλα» του συστήματος, τους χρυσαυγίτες, για να ξεθαφτούν από τα συρτάρια οι δικογραφίες που έμεναν και αναπαύονταν καταχωνιασμένες και να ενεργοποιηθούν τα αντανακλαστικά της δικαιοσύνης απέναντι στην ηγεσία του εγκληματικού μορφώματος που μέχρι τότε απολάμβανε προκλητική ανοχή από το αστικό κράτος και τους θεσμούς του.

Τώρα τι μας ζητάτε; Να σας πούμε και μπράβο που τέσσερα χρόνια ο ΣΥΡΙΖΑ και άλλα τέσσερα η Νέα Δημοκρατία δεν φροντίσατε ούτε το ελάχιστο, να εξασφαλιστούν οι όροι για να μη σέρνεται η υπόθεση με ρυθμούς χελώνας στα δικαστήρια; Δεν θα συζητούσαμε καν σήμερα και δεν θα χρειαζόταν απάντηση στα τερτίπια και τα «μασκαρέματα» που επιστρατεύουν τα διάφορα ναζιστικά απολειφάδια, αν υπήρχε η αμετάκλητη καταδίκη τους με την ολοκλήρωση της δίκης. Να γιατί το ενδιαφέρον σας αποδεικνύεται όψιμο και υποκριτικό.

Έτσι και η όλη αντιπαράθεση που πυροδότησε η νέα αυτή τροπολογία, που έφτασε μέχρι την παραίτηση του Αντιπροέδρου του Αρείου Πάγου, δεν αλλάζει το γεγονός ότι αυτό που θα κληθεί να εφαρμόσει ο Άρειος Πάγος, με όποιον πρόεδρο και όποια σύνθεση, είναι ένα αντιδραστικό και επικίνδυνο θεσμικό πλαίσιο που δεν εξαντλείται στον περιορισμό της εγκληματικής ναζιστικής Χρυσής Αυγής, αλλά νομιμοποιεί ένα διευρυμένο έλεγχο στα εσωτερικά και τη λειτουργία όλων των κομμάτων κάτω από αυτή την «ομπρέλα» της αναζήτησης αυτής της γενικής και αόριστης έννοιας της πραγματικής ηγεσίας και της δράσης που εξυπηρετεί ή όχι μία άλλη γενική και αόριστη έννοια, την εύρυθμη λειτουργία του δημοκρατικού πολιτεύματος, με τη συνδρομή, μάλιστα, δικαστικών και άλλων, όπως λέτε, αρχών, της Ασφάλειας, της ΕΥΠ, της Αντιτρομοκρατικής και ποιος ξέρει πόσων άλλων μηχανισμών.

Αυτή η κριτική που ασκούμε δεν βασίζεται, όπως λέτε, μόνο σε ιστορικές αναφορές αλλά επιβεβαιώνεται από τη σημερινή επίσημη πολιτική της Ευρωπαϊκής Ένωσης, όπου σε μια σειρά από χώρες με τέτοιου είδους επικίνδυνες, γενικές και αόριστες έννοιες ποινικοποιούνται από μορφές δράσης του κινήματος μέχρι και πολιτικά κόμματα και νεολαίες.

Και για άλλη μια φορά, βέβαια, οι χρυσαυγίτες αποδεικνύονται πολύ χρήσιμο εργαλείο για το σύστημα προσφέροντας πολλαπλές υπηρεσίες. Είναι, βλέπετε, αδιάσπαστοι οι δεσμοί αίματος που συνδέουν αυτά τα φασιστικά μορφώματα με το σύστημα, όπως για άλλη μια φορά το επιβεβαίωσαν οι ανοιχτοί δίαυλοι επικοινωνίας που κρατούν με τους διάφορους μηχανισμούς του αστικού κράτους ακόμα και με τους πιο υπεράνω υποψίας θεσμούς για όσους, τουλάχιστον, ψάχνουν σύννεφο να πέσουν για το ξέπλυμα που προσφέρει στους εγκληματίες φασίστες πρώην ανώτατος λειτουργός της δικαιοσύνης. Γι’ αυτό, λοιπόν, και επαναλαμβάνουμε ότι όπως έχει αποδειχθεί περίτρανα ιστορικά αλλά επιβεβαιώνεται και στις μέρες μας, ο μόνος που μπορεί να ορθώσει πραγματικό τείχος απέναντι στα φασιστικά μορφώματα και την εγκληματική τους δράση είναι ο ίδιος ο λαός και το κίνημά του με την πάλη του ενάντια στο σύστημα που το γεννά, μια πάλη που με συνέπεια δίνει μόνο το ΚΚΕ. Αυτή είναι και η εγγύηση για να βρεθούν οι εγκληματίες φασίστες εκεί που, πραγματικά, ανήκουν όχι μόνο στη φυλακή αλλά στον σκουπιδοτενεκέ της ιστορίας.

Τώρα ως προς το κύριο νομοσχέδιο. Κύριε Υπουργέ, είπαμε ερανιστικό αλλά εσείς το μετατρέψατε στο μεγάλο παζάρι. Τινάξατε, πραγματικά, τη μπάνκα στον αέρα. Μέχρι τις πρώτες πρωινές ώρες καταθέτατε τροπολογίες. Πρέπει να είχε ολονυχτία χτες βράδυ η Βουλή. Όχι εσείς βέβαια. Οι υπάλληλοι των διαφόρων υπηρεσιών. Θέλετε μάλλον και εμείς να περιμένουμε ξάγρυπνοι τον νομοθετικό σας οίστρο για να έρθουμε πρωί πρωί να τοποθετηθούμε. Πώς θέλετε να τοποθετηθούμε σε όλες αυτές τις τροπολογίες επί της αρχής, για τόσα άσχετα μεταξύ τους θέματα με μία μόνο ψήφο; Αφού το ρίξατε στον έρανο δεν τα βάλετε όλα μέσα στο νομοσχέδιο που ήταν έτσι κι αλλιώς ένας αχταρμάς για να μπορούμε, τουλάχιστον, να ψηφίσουμε για κάθε θέμα ξεχωριστά.

Αλλά αυτή η λογική της σκούπας μάλλον είναι τελικά και η αρχή του νομοσχεδίου και, κυρίως, θέλετε να την εφαρμόσετε και στην τοπική διοίκηση. Ό,τι, δηλαδή, δεν μπορεί να ταυτιστεί με την πλειοψηφούσα άποψη να το ρουφάει η σκούπα. Η βασική λογική που διατρέχει τις διατάξεις είναι αυτές οι τεχνητές αυξημένες πλειοψηφίες, οι διαδικασίες κεκλεισμένων των θυρών μακριά από τη λαϊκή παρέμβαση. Για ό,τι δεν καταφέρετε να κλέψετε τη συναίνεση ούτε με αυτόν τον τρόπο, φτάνοντας ακόμα να καταργείτε τη λευκή ψήφο ή και την άρνηση ψήφου, το στέλνετε καρφί στην οικονομική επιτροπή και την ποιότητα ζωής που έχετε από πριν εξασφαλισμένη και σίγουρη την πλειοψηφία. Και καθαρίσατε. Κι έτσι μετατρέπετε τα δημοτικά και περιφερειακά συμβούλια σε ένα τελικά φιλοσοφικό όμιλο ,που μόνο θα συζητάει και δεν θα μπορεί να παίρνει αποφάσεις. Αυτή τη λογική που υπήρχε ήδη στο άρθρο 8 του νομοσχεδίου για τους προϋπολογισμούς των ιδρυμάτων με τον οποίο δυσκολεύατε ουσιαστικά τη μειοψηφία ακόμα και να εκφράσει διαφορετική γνώμη, την απογειώσατε με το άρθρο της τροπολογίας για τη λήψη αποφάσεων στα δημοτικά και περιφερειακά συμβούλια για να μην μπορεί να παρεκκλίνει ρούπι η τοπική διοίκηση από τον βασικό της σκοπό. Να αποτελεί, δηλαδή, τον εκτελεστικό βραχίονα της κεντρικής εξουσίας στην υλοποίηση της αντιλαϊκής πολιτικής. Να που επιβλέπει η περιβόητη βελτίωση της κυβερνησιμότητας των δήμων. Να μπορούν με ταχύτερους ρυθμούς να μετατρέπονται σε ένα φοροεισπρακτικό μηχανισμό χωρίς αποκλίσεις, με διεύρυνση της ανταποδοτικότητας και μείωση της χρηματοδότησης από τον κρατικό προϋπολογισμό.

Ακόμα και οι διάφορες ρυθμίσεις που φαίνονται να έρχονται ως διευκολύνσεις για τα ζητήματα των τελών, κοινόχρηστων, ανακριβών δηλώσεων κ.λπ., με τα οποία εκ πρώτης όψεως δεν μπορεί κάποιος να διαφωνεί, βασική επιδίωξη έχουν τη βελτίωση της εισπραξιμότητας από τους δήμους σε μια περίοδο που τα λαϊκά νοικοκυριά στενάζουν και όλο και συχνότερα έρχονται αντιμέτωπα με κατασχέσεις, ηλεκτρονικούς πλειστηριασμούς, ακόμα και για οφειλόμενα στους δήμους.

Επιμένετε ακόμα στο απαράδεκτο άρθρο 11, που μετατρέπει σε κανονικότητα και χωρίς να συντρέχει κάποιος ιδιαίτερος λόγος αυτή την καρικατούρα των συνεδριάσεων με τις τηλεδιασκέψεις και τις διά περιφοράς αποφάσεις αλλά και την ακόμα πιο προβληματική από όλες δυνατότητα με απόφαση των 3/5 του δημοτικού συμβουλίου, δηλαδή, της πλειοψηφίας που δίνει στη δημοτική αρχή αυτός ο νέος καλπονοθευτικός νόμος να γίνονται οι συνεδριάσεις ακόμη και κεκλεισμένων των θυρών. Ρωτήσαμε ξανά και ξανά τον Υπουργό και δεν μας απαντά. Τι μπορεί να έχει να κρύψει το δημοτικό συμβούλιο από τον λαό, ώστε να χρειάζονται αυτού του είδους οι συνεδριάσεις; Ποια η σκοπιμότητα αυτών των διατάξεων αν όχι ο φόβος για τη λαϊκή ενημέρωση και παρέμβαση; Τέτοιου είδους ρυθμίσεις έρχονται σε συνέχεια, βέβαια, κυβερνητικών παρεμβάσεων με τις οποίες έμπαιναν εμπόδια στις δημοτικές παρατάξεις της αντιπολίτευσης να θέτουν ζητήματα εκτός ημερήσιας διάταξης με τα οποία αναδεικνύονται και τα πολλά και διάφορα οξυμένα λαϊκά προβλήματα.

Για το ΚΚΕ, είναι αυτονόητο ότι οι συνεδριάσεις δημοτικών και περιφερειακών συμβουλίων πρέπει να γίνονται διά ζώσης σε κατάλληλους χώρους και σε ώρες που να επιτρέπουν την ενημέρωση και τη συμμετοχή του λαού την παρέμβαση των σωματείων, φορέων και συλλόγων. αυτούς, τελικά, τους οποίους αφορούν οι αποφάσεις. Στις ρυθμίσεις που αφορούν τη διαδικασία εκλογής προέδρων και τοπικών συμβουλίων ενσωματώσατε ορισμένες από τις παρατηρήσεις που σας θέσαμε. Βέβαια η τροπολογία δεν είναι σαφής. Αλλού αναφέρεται τριακόσιοι, αλλού διακόσιοι. Δεν ξέρουμε που θα καταλήξει τελικά. Όμως σε κάθε περίπτωση διατηρείτε τον αυξημένο αριθμό της υποχρεωτικής συμπερίληψης υποψηφίων σε μεγάλο ποσοστό των κοινοτήτων προκειμένου να θεωρηθεί ένας συνδυασμός έγκυρος. Εμείς επιμένουμε ότι πρέπει να μειωθεί περαιτέρω το ποσοστό στο 40% των κοινοτήτων ώστε να μην μπαίνουν επιπλέον εμπόδια στην κατάρτιση των συνδυασμών.

Ακόμα το νομοσχέδιο με μια σειρά διατάξεις καταργεί κωλύματα και ασυμβίβαστα διευκολύνοντας στελέχη που απέκτησαν αυτή την πολύτιμη εμπειρία από την προσαρμογή της τοπικής και περιφερειακής διοίκησης στην υλοποίηση της κυβερνητικής πολιτικής να παίξουν τώρα πρωτεύοντα ρόλο και στις δημοτικές αρχές. Μην πάει χαμένη η προϋπηρεσία τους. Το σημερινό νομοσχέδιο στην πραγματικότητα δεν ξεφεύγει από τη στόχευση που υπηρέτησαν και σειρά προηγούμενων μεταρρυθμίσεων στην τοπική διοίκηση από όλες τις κυβερνήσεις, τόσο της Νέας Δημοκρατίας όσο και προηγούμενα του ΣΥΡΙΖΑ και του ΠΑΣΟΚ, ώστε να γίνεται πιο ενεργός ο ρόλος της στην εξειδίκευση της αντιλαϊκής πολιτικής.

Έτσι, με αυτές τις μεταρρυθμίσεις τέθηκαν στην προτεραιότητα οι επιλογές επιχειρηματικών ομίλων για τη δημοτική και δημόσια γη, για τις χρήσεις της, το περιβάλλον, τον τομέα των μεταφορών και το μεταφορικό έργο, για την ενέργεια και την πολιτική της απελευθέρωσής της, για τη διαχείριση υγρών και στερεών αποβλήτων των υδάτινων πόρων στον άξονα των επιχειρηματικών συμφερόντων αλλά και την αγροτική παραγωγή και τον τουρισμό. Αντίθετα, βέβαια, λαϊκά προβλήματα και ανάγκες που έρχονται και επανέρχονται συχνά με τραγικό τρόπο στην επικαιρότητα, όπως είναι τα επαναλαμβανόμενα πλημμυρικά φαινόμενα οι μεγάλες και τραγικές ελλείψεις στην πυροπροστασία που επανέρχονται ως δράμα κάθε καλοκαίρι, οι πληγές των σεισμών. Παρ’ όλα αυτά παραμένει σήμερα ανέλεγκτο το 80% των δημοσίων κτηρίων. Η αποκατάσταση των ζημιών προχωρά με ρυθμούς χελώνας. Χαρακτηριστικά είναι τα προβλήματα της σχολικής στέγης, ιδίως των σχολείων που έχουν κατασκευαστεί πριν το 1980 αλλά και νεότερα με σοβαρές κατασκευαστικές αστοχίες, ασυντήρητα κ.λπ., που το τελευταίο διάστημα επανέρχονται συνεχώς στην επικαιρότητα. Είναι αν θέλετε από τις χαρακτηριστικές περιπτώσεις, όπου η μεταφορά της αρμοδιότητας από το κράτος στην τοπική διοίκηση σε συνδυασμό με την υποχρηματοδότηση, αξιοποιείται ως πρόσχημα για τις μεγάλες καθυστερήσεις, για την ανυπαρξία, ουσιαστικά, ολοκληρωμένου σχεδιασμού, για την ενίσχυση της ασφάλειας τη συντήρηση και την κατασκευή νέων και σύγχρονων σχολικών κτηρίων.

Αυτή, λοιπόν, την πραγματικότητα την έζησαν από πρώτο χέρι και οι λαϊκές οικογένειες, ο λαός των περιοχών. Συνολικά το να συνθλίβονται οι ανάγκες για την ασφάλεια της υγείας και της ζωής του κάτω από τον αδυσώπητο κανόνα του κέρδους των επιχειρηματικών ομίλων κάτω από την πολιτική κόστους-οφέλους που βλέπει τη ζωή και τις ανάγκες του λαού ως εμπόρευμα.

Την έζησαν την πραγματικότητα και οι ίδιοι οι εργαζόμενοι στην τοπική διοίκηση με τη συνολική ανατροπή των εργασιακών σχέσεων και δικαιωμάτων τους.

Γι’ αυτό και αποτελεί, τουλάχιστον, πρόκληση, κύριε Υπουργέ, να προσπαθείτε σήμερα να εμφανιστείτε ως τιμητές της νομιμότητας και της διαφάνειας προκειμένου να δικαιολογήσετε τα αδιέξοδα που δημιούργησε η δική σας πολιτική, η πολιτική όλων σας. Επιχειρείτε να παρουσιάσετε το δίκαιο αίτημα για τη μονιμοποίηση των υπολειπόμενων εκατόν εξήντα τριών εργαζομένων του «Βοήθεια στο Σπίτι» των οποίων η ομηρία συνεχίζεται ως –λέτε- ένα λαϊκίστικο ή ρουσφετολογικό αίτημα, λες και τους κάνετε καμμία χάρη.

Υπάρχει, αλήθεια, μεγαλύτερη απόδειξη ότι οι άνθρωποι αυτοί καλύπτουν πάγιες και διαρκείς ανάγκες, όταν επί είκοσι και πλέον χρόνια έχουν προσφέρει τις υπηρεσίες τους σε ευαίσθητους τομείς; Και, τελικά, ποιος αλήθεια ευθύνεται για την εικόνα όλων των υπηρεσιών, κύριε Υπουργέ, που μας περιέγραψαν οι διάφοροι εκπρόσωποι των εργαζομένων όπου οι μισοί ή και περισσότεροι εργαζόμενοι είναι συμβασιούχοι σε μόνιμη ομηρία και με την όποια εμπειρία αποκτούν να χάνεται σε αυτόν τον φαύλο κύκλο της ανακύκλωσης μεταξύ δουλειάς και ανεργίας; Ποιος υπονομεύει, λοιπόν, την προσδοκία χιλιάδων ανέργων για μόνιμη και σταθερή δουλειά, με πλήρη δικαιώματα και με διαφανείς διαδικασίες που εσείς δεν επιλέγετε να κάνετε, που είναι δικαίωμα των εργαζομένων, αναγκαίο, επίκαιρο και απολύτως εφικτό και όχι πολυτέλεια ή χάρισμα για να σας χρωστάνε και ανταλλάγματα σε βάρος της αξιοπρέπειάς τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτή είναι η κρυστάλλινη θέση του ΚΚΕ. Αυτό το δικαίωμα των εργαζομένων στη μόνιμη και σταθερή δουλειά υπερασπιζόμαστε αταλάντευτα. Και αυτή η θέση, βέβαια, δεν μπορεί να τσουβαλιαστεί ούτε με τις όψιμες ευαισθησίες που προσπαθεί να παρουσιάσει ο ΣΥΡΙΖΑ, που όταν όμως ήταν κυβέρνηση έκανε και αυτός πρωταθλητισμό στις ελαστικές σχέσεις εργασίας και στις συμβάσεις ορισμένου χρόνου.

Τέλος, θέλω λίγο χρόνο μόνο για να αναφερθώ σε ορισμένες από τις τροπολογίες που καταθέσαμε. Τις επαναφέρω γιατί μέχρι σήμερα δεν μας έχει απαντήσει τίποτα ο κύριος Υπουργός. Λύνουν σοβαρά ζητήματα και σας καλούμε να τις κάνετε δεκτές ή να φέρετε ανάλογη ρύθμιση, αν θέλετε, με δική σας τροπολογία.

Η πρώτη αφορά τη διασφάλιση της ακώλυτης άσκησης του εκλογικού δικαιώματος για τις χιλιάδες, εποχικά, των εργαζόμενων του τουρισμού. Σας είπαμε, κύριε Υπουργέ, πως πρόκειται -και το ξέρετε- για έναν τεράστιο όγκο εργαζομένων που γνωρίζετε πολύ καλά ότι είναι και πρακτικά αδύνατον να μετακινηθούν μαζικά οι χιλιάδες εργαζόμενοι στις λίγες μέρες των εκλογών, ακόμα κι αν δεν υπήρχαν αυτοί οι εξοντωτικοί όροι δουλειάς, χωρίς ρεπό και άδειες που προεξοφλούν με βεβαιότητα ότι θα πάει περίπατο και η όποια υποχρέωση των εργοδοτών να τους δώσουν εκλογική άδεια. Γι’ αυτό ζητάμε να εξασφαλιστεί η δυνατότητα να ψηφίσουν στον τόπο εργασίας τους. Κάτι τέτοιο -το ξέρετε- είναι δυνατόν, γίνεται σε ανάλογες περιπτώσεις στους ναυτικούς με ονομαστικούς καταλόγους στα λιμάνια, οι οποίοι σε όποιο λιμάνι βρεθούν, ψηφίζουν σε αντίστοιχο εκλογικό τμήμα.

Θα μπορούσε, για παράδειγμα, εκλογικούς καταλόγους να εκδώσει και να επικυρώσει η ΔΥΠΑ με βάση το έντυπο της αναγγελίας της πρόσληψης των εργαζομένων μετά από αίτημά τους ή με όποιο άλλον τρόπο κρίνετε προσφορότερο. Μπορείτε να το λύσετε, αρκεί, βέβαια, να έχετε τη διάθεση να τους εξασφαλίσετε το δικαίωμα ψήφου και να μην σας έρχεται βολικός αυτός ο αποκλεισμός των χιλιάδων νέων εργαζομένων από τις κάλπες.

**ΠΡΟΕΔΡΕΥΩΝ (Νικήτας Κακλαμάνης):** Κυρία Κομνηνάκα, ολοκληρώστε παρακαλώ.

**ΜΑΡΙΑ ΚΟΜΝΗΝΑΚΑ** Κλείνω, κύριε Πρόεδρε, με μία κουβέντα.

Η δεύτερη τροπολογία αφορά στην εκλογική διαδικασία για την ανακήρυξη των συνδυασμών από τον Άρειο Πάγο, σε περίπτωση που κάποιοι από τους υποψηφίους δεν ανακηρυχθούν λόγω κωλυμάτων που μπορεί να μην ήταν και ευδιάκριτα, να δίνεται μια δυνατότητα σε όλα τα κόμματα να συμπληρώνουν τους συνδυασμούς, ώστε να μην ακυρώνεται το σύνολο των ψηφοδελτίων σε ολόκληρες εκλογικές περιφέρειες λόγω της ανατροπής της ποσόστωσης.

Και τέλος, βέβαια, επαναφέρουμε για πολλοστή φορά ένα αίτημα των εργαζομένων της «ΛΑΡΚΟ». Μέχρι σήμερα έχετε αγνοήσει δύο τροπολογίες και δύο προτάσεις νόμου που κατέθεσε το ΚΚΕ, οι οποίες θέτουν τους όρους για τη διασφάλιση της επαναλειτουργίας της «ΛΑΡΚΟ» προς όφελος των εργαζομένων αλλά και την αξιοποίηση του τεράστιου αυτού πλούτου. Σήμερα, ζητάμε με αυτή την τροπολογία ως ελάχιστη αναγνώριση σε αυτούς τους ανθρώπους που με τον ιδρώτα και το αίμα τους βγάζουν από το χώμα αυτόν τον θησαυρό για τη χώρα, να δοθεί μία έκτακτη οικονομική ενίσχυση για το Πάσχα 1.000 ευρώ σε κάθε εργαζόμενο της «ΛΑΡΚΟ».

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ

**ΜΑΡΙΑ ΚΟΜΝΗΝΑΚΑ** Είναι η ελάχιστη αποκατάσταση που πρέπει να τους κάνετε στις μισθολογικές αδικίες που εδώ και τρία χρόνια δέχονται, που τους έχουν κουτσουρευτεί πολλαπλά οι μισθοί, έχουν κοπεί τα δώρα και τα επιδόματα τους, φτάνοντας σήμερα ο μισθός τους να υπολείπεται κατά πολύ σε ετήσια βάση, ακόμα και από αυτές τις πενιχρές αυξήσεις που δώσατε στον κατώτατο μισθό.

Ευχαριστώ, κύριε Πρόεδρε για την ανοχή.

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο συνάδελφος, κ. Αντώνιος Μυλωνάκης, Βουλευτής Ανατολικής Αττικής της Ελληνικής Λύσης και εκ νέου υποψήφιος.

Ορίστε, κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς ζητώ συγγνώμη για τη φωνή μου, καθώς μια φαρυγγίτιδα με ταλαιπωρεί τις τελευταίες μέρες. Θα προσπαθήσω, όμως, να μεταφέρω την άποψη του κόμματος, άλλωστε έχω την τύχη και την τιμή να είμαι τελευταίος ειδικός αγορητής σε ένα νομοσχέδιο από τα πολλά τα οποία έχει φέρει η Κυβέρνηση. Και νομίζω ότι έχει ιδιαίτερη αξία μετά από τέσσερα χρόνια νέος Βουλευτής, νέοι Βουλευτές εγώ και ο Πρόεδρος και οι συνάδελφοί μου εδώ στην Κοινοβουλευτική Ομάδα, έχω την εντύπωση ότι τα τέσσερα αυτά χρόνια της Βουλής μάς αφήνουν μια γεύση όχι καλή ,διότι περιμέναμε να έχει περισσότερη αποδοτικότητα το ελληνικό Κοινοβούλιο.

Όμως, ας είναι κι έτσι, θέλω να ξεκινήσω με αυτό το οποίο είπε ο συνάδελφος εισηγητής της Πλειοψηφίας, ο κ. Κωνσταντινίδης -το είπε και στις επιτροπές- ότι η δουλειά του Βουλευτή είναι να νομοθετεί. Βεβαίως! Σήμερα μας είπε ότι έχουν έρθει πάνω από τετρακόσια νομοσχέδια από την Κυβέρνηση. Και αυτό είναι αληθές. Όμως, πώς νομοθετεί ένα Σώμα όπως είναι η Βουλή; Νομοθετεί με σύνεση, με παρρησία, με σωφροσύνη, με λογική. Δεν είναι τα νομοσχέδια για να γίνονται και να έρχονται μετά από λίγες μέρες ή λίγους μήνες ξανά στην επιφάνεια τα προβλήματα ενός νομοσχεδίου και να προσπαθούμε να τα μπαλώσουμε. Αυτό γίνεται συνήθως.

Το παρόν νομοσχέδιο, κύριε Υπουργέ, είναι ένα από τα πολλά νομοσχέδια, το τελευταίο της Κυβέρνησης πριν τις εθνικές εκλογές. Πρόκειται για ένα πολυνομοσχέδιο. Ουσιαστικά, ένα φύρδην μίγδην νομοσχέδιο με το οποίο ό,τι δεν είχατε προλάβει, ό,τι δεν είχατε φέρει μέχρι τώρα, προσπαθείτε να το φέρετε σήμερα. Χαρακτηριστικό αυτού του νομοσχεδίου είναι ότι όταν μπήκε στη διαβούλευση μπήκε με είκοσι επτά άρθρα και όταν τελείωσε από τη διαβούλευση, είχε εξήντα ένα άρθρα. Και δεν λέω για τις τροπολογίες οι οποίες έρχονται.

Θα ξεκινήσω από την τροπολογία -και μετά θα πάω στο νομοσχέδιο- την οποία φέρατε «έλεγχος των προϋποθέσεων για την κατάρτιση συνδυασμών για το Α1 τμήμα του Αρείου Πάγου, τροποποίηση παράγραφο 1 του άρθρου…κ.λπ.».

Κύριε Υπουργέ, έχετε την εντύπωση ότι κάνατε κάτι σοβαρό με αυτή την τροπολογία; Γιατί αν έχετε την εντύπωση ότι κάνατε κάτι σοβαρό, τώρα θα σας πω ότι κάνατε μια τρύπα στο νερό. Τίποτα δεν κάνατε! Ένα πρόβλημα το οποίο υπήρχε, το μεταφέρετε στον Άρειο Πάγο, με αποτέλεσμα να έχουμε μέχρι και παραίτηση του προέδρου του Α1 τμήματος του Αρείου Πάγου. Τι συμβαίνει τελικά; Ποιος ευθύνεται για αυτό το πρόβλημα το οποίο έχει δημιουργηθεί με το ναζιστικό μόρφωμα, την παραφυάδα του εθνικοσοσιαλισμού; Μήπως ευθύνεται κάποιος άλλος εκτός από την κυβέρνηση της Νέας Δημοκρατίας, του ΣΥΡΙΖΑ και του ΠΑΣΟΚ;

Εδώ θα πρέπει να πούμε -γιατί τα πράγματα, κύριε Υπουργέ, τα ξέρετε πολύ καλά- ότι αυτό το οποίο δημιουργήσατε ως κυβερνήσεις είναι η αγανάκτηση και ο θυμός του κόσμου να μεταφερθεί σε ένα άλλο πεδίο, ένα πεδίο της πολιτικής.

Και ξέρετε, όταν μιλάμε για τον ελληνικό εθνικισμό ο κόσμος αρχίζει και πιστεύει ότι είναι συνυφασμένος με το ναζιστικό αυτό μόρφωμα, το κόμμα Έλληνες του Ηλία Κασιδιάρη τώρα, το παλιό της Χρυσής Αυγής που η Ελληνική Λύση από την πρώτη στιγμή έχει πολεμήσει. Διότι δεν πρέπει σε καμμία περίπτωση, κυρίες και κύριοι συνάδελφοι, ο θυμός του κόσμου και η αγανάκτηση να ταυτιστεί με αυτές τις πρακτικές.

Τι συνέβη όλα αυτά τα χρόνια, κύριε Υπουργέ, που είσαστε Κυβέρνηση; Επιτρέψατε σε έναν καταδικασμένο, σε έναν άνθρωπο ο οποίος είναι στη φυλακή, με πολυετή κάθειρξη, για συγκεκριμένα αδικήματα, ως εγκληματική οργάνωση, ως επικεφαλής εγκληματικής οργάνωσης, να κάνει τα πάντα μέσα από την φυλακή. Ερωτώ: Όλοι οι συγκρατούμενοί του είχαν τα προνόμια του Ηλία Κασιδιάρη; Δεύτερη ερώτηση: Πώς από ποινικό κρατούμενο τον μετατρέψατε με την ανοχή σας σε πολιτικό κρατούμενο; Πώς είναι δυνατόν να γίνονται αυτά τα πράγματα; Πώς, δηλαδή, μπορούσε τέσσερα χρόνια να κάνει τηλεδιασκέψεις; Πώς μπορούσε τέσσερα χρόνια να καθοδηγεί, να κάνει όλα αυτά τα πράγματα τα οποία προετοιμαζόταν ένα κόμμα για να κατέβει στις εκλογές; Του επιτρέψατε τα πάντα, άρα είστε υπεύθυνοι.

Και δεν είστε μόνο εσείς, είναι και ο ΣΥΡΙΖΑ. Γιατί είναι ο ΣΥΡΙΖΑ; Διότι τέσσερα χρόνια κυβέρνηση έψαχνε αίθουσες να κάνει -λέει- τη δίκη της Χρυσής Αυγής, που αν είχε τελειώσει, δεν θα υπήρχε κανένα πρόβλημα, διότι θα είχε τελεσιδικήσει η απόφαση.

Να, λοιπόν, τα δύο κόμματα εξουσίας, εκτός από τις πολιτικές τις οποίες δημιούργησαν όλο αυτό το πρόβλημα, ένας αριθμός, κυρίως, νέων ανθρώπων, νέων παιδιών, αγανακτισμένων με θυμό να πάει προς τα ναζιστικά μορφώματα και στην παραφυάδα του εθνικοσοσιαλισμού, δημιουργήσατε και το πρόβλημα το οποίο τώρα καλείστε να λύσετε.

Πριν ενάμιση μήνα φέρατε μια τροπολογία. Σας είχαμε πει, προσέξτε διότι έχει παράθυρα και πόρτες. Δεν καταλάβατε τίποτα. Τώρα σήμερα τι κάνετε; Φέρνετε μια τροπολογία με την οποία απαξιώνετε, ουσιαστικά, τους δικαστές, κύριε Υπουργέ. Είστε νομικός, είστε έγκριτος νομικός. Νομίζω ότι ήταν πάρα πολύ μεγάλο λάθος αυτό που κάνατε. Τι άλλο θέλατε να κάνει, δηλαδή, ένας πρόεδρος του τμήματος του Αρείου Πάγου, όταν εσείς του λέτε «δεν σας έχω εμπιστοσύνη»; Και γιατί δεν του έχετε εμπιστοσύνη του κ. Τζανερίκου; Ο κ. Τζανερίκος έφυγε. Ωραία. Γιατί δεν του είχατε εμπιστοσύνη;

Θα σας πω κάτι, κύριε Υπουργέ, το οποίο τον κράταγα για σήμερα. Το Α1 Τμήμα του Αρείου Πάγου ήταν αυτό που τα funds τα έβγαλε παράνομα και δεν επέτρεπε να γίνονται οι πλειστηριασμοί από τα funds, από αυτούς τους τοκογλύφους, από αυτούς τους τύπους τους περίεργους οι οποίοι έφτιαξαν τις εταιρείες αυτές με ελάχιστα ευρώ, κάπου σε μια Ιρλανδία, κάπου σε μια διεύθυνση ενός καφέ, ενός βιβλιοπωλείου και έρχονται με ελάχιστα χρήματα που έχουν βάλει σαν κεφάλαιο να πάρουν τα δάνεια των πολιτών, των απλών Ελλήνων πολιτών που δεν μπορούσαν να πληρώσουν, όχι των στρατηγικών κακοπληρωτών. Αυτό, λοιπόν, το τμήμα του Αρείου Πάγου που σας γύρισε την πλάτη και έπρεπε να έρθει η ολομέλεια του Αρείου Πάγου να πει ότι νομίμως τα funds κάνουν τους πλειστηριασμούς, δεν είχατε εμπιστοσύνη και το φυλάγατε. Και μέσω του επιτελικού σας κράτους, μέσω αυτού του κρατιδίου, του παρακράτους το οποίο έχετε δημιουργήσει μέσα στο Μέγαρο Μαξίμου, έγινε όλη αυτή η δουλειά.

Ήρθατε τώρα να πείτε ότι δεν μπορώ ως Κυβέρνηση να ανεχθώ εγώ τους πέντε αρεοπαγίτες δικαστές να βγάλουν την απόφαση γι’ αυτό το ναζιστικό μόρφωμα, που όλοι συμφωνούμε ότι δεν πρέπει να υπάρχει όχι μόνο στο Κοινοβούλιο, αλλά ούτε στο μυαλό των Ελλήνων πολιτών.

**ΔΙΟΝΥΣΙΟΣ ΧΑΤΖΗΔΑΚΗΣ:** Αφού συμφωνούμε, να το ψηφίσετε.

**ΑΝΤΩΝΙΟΣ ΜΥΛΩΝΑΚΗΣ:** Αφήστε τα αυτά. Μάλλον δεν έχετε καταλάβει, κύριε ναύαρχε, τι έχετε κάνει. Δεν έχετε καταλάβει. Η σημερινή τροπολογία ξέρετε σε τι αναφέρεται; Στην απαξίωση του Αρείου Πάγου. Εκεί αναφέρεται, πουθενά αλλού. Του Κασιδιάρη το θέμα το είχατε λύσει –υποτίθεται- και με το κόμμα Έλληνες στο προηγούμενο, πριν ενάμιση μήνα. Τώρα γιατί το κάνετε; Διότι -σας είπα και πάλι- δεν είχατε εμπιστοσύνη στον Τζανερίκο. Ο Τζανερίκος σας χαλούσε τη μαγιά. Πέντε δικαστές. Άρα, ο Τζανερίκος μπορεί να φτιάξει το σώμα έτσι των πέντε δικαστών, ούτως ώστε να πάει κόντρα στην απόφαση την οποία έχει λάβει τον νόμο που έχει ψηφίσει η Κυβέρνηση. Και γιατί όλα αυτά; Διότι δεν καθίσατε τέσσερα χρόνια να καταλάβετε και να ακούσετε τη φωνή της λογικής της Ελληνικής Λύσης που έλεγε ότι αυτές οι παραφυάδες του εθνικοσοσιαλισμού πρέπει να τεθούν εκτός νόμου. Τελείωσε! Τελείωσε το παραμύθι!

Αντίθετα το έχουμε και νόμιμο και να κάνει τη δουλειά του ο Κασιδιάρης μέσα από τη φυλακή και μετά φωνάζετε. Γιατί αφού καταστρέψατε τον κόσμο, αφού πεινάει ο κόσμος, αφού του παίρνετε τα σπίτια, αφού δεν φέρνετε την Ελλάδα στην κανονικότητα, θέλετε τώρα με εξαμβλώματα -γιατί αυτό είναι εξάμβλωμα, δεν είναι τίποτε άλλο- να πείτε ότι η δικαιοσύνη δεν υπάρχει. Εάν δεν υπάρχει η δικαιοσύνη, εάν το πρώτο τμήμα του Αρείου Πάγου, κύριε Υπουργέ, με τους πέντε δικαστές δεν μπορεί να κάνει τη δουλειά του, όλες οι αποφάσεις οι οποίες έχουν βγει από αυτό το κομμάτι είναι παράνομες, είναι αντισυνταγματικές; Ή πρέπει να πάνε στην ολομέλεια του πρώτου τμήματος ή πρέπει να πάνε στην ολομέλεια του Αρείου Πάγου. Αυτή είναι η κατάσταση, κυρίες και κύριοι.

Η Ελληνική Λύση, η φωνή της λογικής, η φωνή της πολιτικής σκέψης και του έντιμου πολιτικού λόγου δεν μπαίνει σε αυτά τα εξαμβλώματα. Είναι απέναντι. Δεν φοβάται η δημοκρατία κανέναν Κασιδιάρη. Κανέναν! Η δημοκρατία σέβεται και λέει ότι αυτό το οποίο πρέπει να συμβαίνει στην Ελλάδα, είναι να έχουμε κυβερνήσεις οι οποίες νομοθετούν υπέρ του ελληνικού λαού. Όταν, λοιπόν, οι κυβερνήσεις πάνε απέναντι από τον ελληνικό λαό ψηφίζοντας τα μνημόνια, ψηφίζοντας αυτή την καταστρατήγηση και αυτό το πολιτικό χάος και το οικονομικό χάος το οποίο έχει ο Έλληνας σήμερα αυτά δεν συμβαίνουν, κύριε Υπουργέ, η αγανάκτηση και ο θυμός. Θα το δείτε στις εκλογές πώς θα τιμωρηθείτε. Θα δείτε πώς η Ελληνική Λύση θα γίνει τρίτο κόμμα χωρίς να το καταλάβετε, χωρίς να το καταλάβει κανένας εδώ μέσα. Γιατί δεν γυρίζετε στην κοινωνία, δεν βγαίνετε έξω στην κοινωνία. Ελάτε μαζί μου στην ανατολική Αττική που εκλέγεστε, κύριε Υπουργέ. Και ξέρετε τι σας λέω. Όλοι μιλάνε για την Ελληνική Λύση. Όλοι! Και αυτό που βλέπω εγώ, που χρόνια είμαι στο πεζοδρόμιο, το βλέπετε και εσείς. Το βλέπετε!

Και προσέξτε καλά και το λέω στον ελληνικό λαό: Μην τυχόν πιστέψει κανείς ότι ο ελληνικός εθνικισμός είναι η Χρυσή Αυγή, είναι το κόμμα Έλληνες του Κασιδιάρη, είναι όλες αυτές οι παραφυάδες του εθνικοσοσιαλισμού, τα ναζιστικά μορφώματα. Αυτό θα είναι τεράστιο λάθος. Οι Έλληνες εθνικιστές έχουν φωνή, έχουν πολιτική σκέψη, έχουν λογική, έχουν πολιτικό λόγο. Αυτό είναι οι Έλληνες εθνικιστές. Πιστεύουν στο τρίπτυχο πατρίδα, θρησκεία, οικογένεια και χαιρετούν το εθνόσημο, την ελληνική σημαία. Δεν είναι, ούτε ναζιστικά μορφώματα ούτε σβάστικες έχουν ζωγραφισμένες πάνω του και χαραγμένες ούτε χαιρετούν. Τα ίδια έγιναν με τη Γερμανία του ΄36, με τον Χίτλερ, γιατί τέτοια πράγματα υπήρχαν πάλι. Και όσο τα αφήνεις, αυτά θα συμβούν. Γιατί τα αφήσατε, κύριε Υπουργέ. Τέσσερα χρόνια αφήσατε τον Κασιδιάρη να κάνει ό,τι θέλει και καλά να πάθετε. Ο ελληνικός λαός έχει το πρόβλημα, όχι εσείς. Εσείς κάνετε τη δουλειά.

Βεβαίως η Ελληνική Λύση καταψηφίζει αυτό το εξάμβλωμα, γιατί αυτό καταφέρεται εναντίον της δικαιοσύνης. Δεν υπάρχει εμπιστοσύνη στη δικαιοσύνη και στους δικαστές; Ο ελληνικός λαός τι θα λέει πηγαίνοντας στον δικαστή;

Και αν ο δικαστής μου είναι έτσι, είναι αλλιώς, είναι χρυσαυγίτης, είναι Αριστερός; Άλλοι λένε ότι ο Τζανερίκος ανήκει στο ΣΥΡΙΖΑ, άλλοι λένε ότι ήταν καραμανλικός, άλλοι λένε ότι ο Κανελλόπουλος την είδε χρυσαυγίτης, την είδε Κασσιδιάρης. Τι είναι αυτά τα πράγματα; Και μετά να έχει εμπιστοσύνη ο Έλληνας στη δικαιοσύνη;

Έχουμε πει στην επιτροπή αρκετά θέματα για το νομοσχέδιο. Αυτό το οποίο σας λέω πάλι, κύριε Υπουργέ, είναι ότι έχετε μια αγάπη, έναν έρωτα με τις μη κυβερνητικές οργανώσεις και τις ανεξάρτητες αρχές. Έχετε αφήσει στο απυρόβλητο πέραν κάθε αστικής και ποινικής ευθύνης τις ανεξάρτητες αρχές. Έχετε φτιάξει μπροστινούς του κάθε Υπουργού. Τι είναι αυτό το πράγμα; Πέντε ανεξάρτητες αρχές προβλέπει το Σύνταγμα. Έχετε φθάσει στις τριάντα έξι. Και αν περιμέναμε λίγο ακόμα, θα μπορούσε να είναι μια σαρανταριά. Τι είναι αυτό το πράγμα; Έξω από κάθε ποινική και αστική ευθύνη!

Αφήστε τα άλλα που κάνετε τα οποία δεν τα χωράει ο νους του ανθρώπου. Τελειώνει η θητεία μιας ανεξάρτητης αρχής και δεν αλλάζετε την ανεξάρτητη αρχή. Γιατί δεν την αλλάζετε; Γιατί έτσι σας βολεύει. Ας ήταν κάποιος άλλος στη θέση του κ. Κουτρουμάνου, του Προέδρου του ΕΣΡ, που έχει τσακίσει την Ελληνική Λύση, έχει περάσει τον Βελόπουλου από δέκα βελονιές. Κάθε μέρα, κάθε φορά και ένα πρόστιμο. Έχει φθάσει τα 2 εκατομμύρια πια. Πώς θα πληρωθούν αυτά; Λοιπόν, συνέλθετε. Να τοποθετούνται σοβαροί άνθρωποι, να τοποθετούνται άνθρωποι οι οποίοι μπορούν να κάνουν τη δουλειά τους, ξέρουν να κάνουν τη δουλειά τους και δεν δέχονται κανέναν και δεν έχουν κάτι εναντίον ενός.

Κλείνοντας, θέλω να σας πω ότι θα καταψηφίσουμε το νομοσχέδιο. Ούτε «παρών», όπως είχα σκοπό να πω, ειλικρινά. Ούτε «παρών». Ξεχάσατε, κύριε Υπουργέ -ζητώ συγγνώμη, κύριε Πρόεδρε, θέλω ένα λεπτό-, ένα σοβαρό θέμα στα άρθρα 21,22, σας το είπα και στις επιτροπές, για τα ζώα συντροφιάς. Ξέρετε ότι βάσει του ν.4830/2021 στα ζώα συντροφιάς ανήκουν και τα πτηνά. Δεν δώσατε σημασία. Και τα πτηνά ανήκουν στα ζώα συντροφιάς, μπορείτε να διαβάσετε τον νόμο. Και τι κάνετε; Δεν μπορούν αυτοί οι οποίοι έχουν πτηνά να κατέβουν στις εκθέσεις, οι χομπίστες, αυτοί οι άνθρωποι οι οποίοι είναι ερασιτέχνες. Για ποιον λόγο,, δηλαδή να μη μπορεί να κατέβει κάποιος ή ένας σύλλογος στους αγώνες; Πάει στο εξωτερικό, του ζητάνε βεβαιώσεις, δεν μπορεί να βρει βεβαιώσεις. Δεν έχετε προβλέψει να μπορούν οι κτηνίατροι να πιστοποιούν ότι τα πτηνά αυτά μπορούν να κατέβουν στους αγώνες. Δηλαδή υπάρχουν πράγματα τα οποία θα μπορούσαμε να λύσουμε με έναν απλό τρόπο. Ούτε αυτό το κάνατε.

Καταψηφίζουμε, λοιπόν, το νομοσχέδιο για όλα αυτά τα οποία σας είπαμε και στις επιτροπές και εδώ σήμερα.

Κλείνοντας, θα ήθελα να ευχηθώ καλή Ανάσταση, καλό Πάσχα σε όλες και όλους τους συναδέλφους.

Θέλω να ευχαριστήσω πρώτα απ’ όλα τον Πρόεδρο της Ελληνικής Λύσης, κ. Κυριάκο Βελόπουλο, ο οποίος με εμπιστεύτηκε, όπως θέλω να ευχαριστήσω τους συναδέλφους μου της Κοινοβουλευτικής Ομάδας με τους οποίους συνεργαστήκαμε άριστα. Θέλω να πω και πρέπει να είναι παραδεκτό από όλους τους συναδέλφους, ότι καλύτερη Κοινοβουλευτική Ομάδα, τέτοιου επιπέδου, μικρή Κοινοβουλευτική Ομάδα, δεν έχει περάσει, κύριε Υπουργέ, και δεν πρόκειται να ξαναπεράσει από το ελληνικό Κοινοβούλιο. Είναι μία Κοινοβουλευτική Ομάδα η οποία είναι πάρα πολύ πειθαρχημένη. Εγώ τέτοιο πράγμα δεν το έχω ξαναδεί. Και ξέρετε πολύ καλά ότι η πειθαρχία είναι το άλφα και το ωμέγα για να πάει μπροστά ένα σύνολο.

Ευχαριστώ, λοιπόν, τον Πρόεδρο, Κυριάκο Βελόπουλο, ο οποίος με εμπιστεύτηκε σε σοβαρές επιτροπές, σε σοβαρούς τομείς όπως είναι της Άμυνας, των Εξωτερικών, των Εξοπλιστικών, της Δημόσιας Διοίκησης, της Δικαιοσύνης. Θέλω να ευχαριστήσω όλες και όλους. Να ευχαριστήσω τέλος και όλους τους κατοίκους της ανατολικής Αττικής, οι οποίοι με εντιμότητα, θα έλεγα, και με κάθε αγάπη στο πρόσωπό μου με έβαλαν στη Βουλή και πιστεύω ότι θα συμβεί και τη δεύτερη φορά, και μετά τις εκλογές θα είμαστε πάλι εδώ γιατί έχουμε πάρα πολλή δουλειά.

Να ευχηθώ μέσα από την καρδιά μου καλή Ανάσταση.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τελειώνουν οι κεντρικές εισηγήσεις με τη συνάδελφο, κ. Σοφία Σακοράφα από το ΜέΡΑ25, Βουλευτής Νοτίου Τομέα και εκ νέου υποψηφία.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Ξεκινώντας και πριν μπω στο θέμα, θα πρέπει να αναφερθώ στη σημερινή κινητοποίηση, τη στάση εργασίας των υπαλλήλων της Βουλής, κυρίες και κύριοι συνάδελφοι, γιατί πολλοί μπορεί ακόμη να τους θεωρούν προνομιούχους υπαλλήλους, αλλά έχουν πραγματικά δίκαια αιτήματα που μένουν ανικανοποίητα. Οι παλιές αποδοχές τους μειώθηκαν κατά 53% από τα μνημόνια και υπάρχουν εργαζόμενοι εδώ με 680 ευρώ τον μήνα και αν έχουν πτυχίο με 800 ευρώ. Η παροχολογία στα διάφορα Υπουργεία καλά κρατεί, αλλά εδώ υπάρχουν πολλοί που με τη σημερινή ακρίβεια απλώς, θα έλεγα, δεν τη βγάζουν. Και, επιτέλους, πρέπει να τελειώσει και η πρακτική των διακρίσεων του κατακερματισμού του προσωπικού και των ανισοτήτων. Έχουν δίκιο, λοιπόν, και, κύριε Πρόεδρε, θα πρέπει κάτι να γίνει.

Έχουμε σήμερα, λοιπόν, συνάδελφοι στην Ολομέλεια το τελευταίο νομοσχέδιο της Κυβέρνησης Μητσοτάκη που είναι και το τελευταίο νομοσχέδιο του Υπουργείου Εσωτερικών. Όχι στο παρά πέντε αλλά στο και πέντε, όταν πριν από ένα μήνα συζητούσαμε το προηγούμενο νομοσχέδιο του Υπουργείου Εσωτερικών, όλοι -συμπεριλαμβανομένου και του κυρίου Υπουργού- πιστεύαμε ότι εκείνο ήταν και το τελευταίο. Φτάσαμε όμως στο σημερινό, μετά την παράταση που έδωσε στον χρόνο των εκλογών ο κύριος Πρωθυπουργός να συμμετέχει στον αγώνα, σαν διαιτητής ταυτόχρονα, με τους γνωστούς λόγους στενού κομματικού συμφέροντος, επειδή θεώρησε ότι δικαιούται να ελπίζει πως δήθεν κάτι θα μπορέσει να διασώσει με τις τεχνητές καθυστερήσεις, από τις επιπτώσεις φυσικά του κρατικού εγκλήματος στα Τέμπη.

Το νομοσχέδιο αυτό δεν διαφέρει από το απολύτως αναμενόμενο της κυβερνητικής νομοθέτησης και μάλιστα υπό τις συνθήκες της απρόβλεπτης και απρόσμενης ή μάλλον βεβιασμένης εισαγωγής του στο ακραίο όριο της προεκλογικής περιόδου. Μια σώρευση άσχετων μεταξύ τους διατάξεων με βάση τις απολύτως ευκαιριακές και περιστασιακές κυβερνητικές επιλογές. Ένα ακόμα μνημείο της νομοθετικής προχειρότητας της Κυβέρνησης του κ. Μητσοτάκη.

Μόλις πριν από ένα μήνα ψηφίσατε νομοσχέδιο για την τοπική αυτοδιοίκηση και τα ζώα συντροφιάς και φέρνετε σήμερα αυτό, με εξήντα ένα άρθρα από τα οποία τα είκοσι ένα αφορούν ακριβώς σε αυτά τα θέματα. Νομίζω ότι έχει καταντήσει κανόνας πια να συμβαίνει αυτό. Έρχεστε συνέχεια να συμπληρώσετε προηγούμενα δικά σας ατελή νομοθετήματα ή να διορθώσετε εσφαλμένες ρυθμίσεις σας, ακόμα και αμέσως μετά την ψήφισή τους και τη θέση τους σε ισχύ.

Αυτό το συνονθύλευμα διατάξεων, λοιπόν, ο κ. Υπουργός το τιτλοφόρησε σαν ερανιστικό νομοσχέδιο. Αυτό οπωσδήποτε αξίζει ένα βραβείο ευφημισμού. Ομολόγησε πάντως ότι είναι ένα νομοσχέδιο που σωρεύει διάφορες διατάξεις και ότι στην ουσία πρόκειται για ένα άθροισμα από πλήθος τροπολογιών. Στο άρθρο 26 τροποποιείτε το άρθρο 77 του προηγούμενου νόμου σας, του ν.5027/2023, μόλις δηλαδή πριν ένα μήνα με ΦΕΚ 2 Μαρτίου του 2023. Όσοι μιλάγαμε και τότε για προχειρότητα, αντιμετωπίσαμε την εύκολη κατηγορία ότι είμαστε πάλι κακοπροαίρετη Αντιπολίτευση. Μιλάμε, λοιπόν, για τους συμβασιούχους στο πρόγραμμα «Βοήθεια στο Σπίτι». Ξέρετε ότι καλύπτουν, πράγματι, πάγιες και διαρκείς ανάγκες σε μια κρίσιμη και πολύτιμη κοινωνικά υπηρεσία και μάλιστα, κυρίως, σε δήμους, με σοβαρό πρόβλημα υποστελέχωσης. Παρεμβαίνετε τώρα και στη χρηματοδότηση του προγράμματος.

Μέχρι σήμερα η χρηματοδότηση και υλοποίηση του καλύπτεται από πιστώσεις του τακτικού προϋπολογισμού του Υπουργείου Εσωτερικών. Η διαχείριση γίνεται με βάση προγραμματική σύμβαση του Υπουργείου Εσωτερικών με την Ελληνική Εταιρεία Τοπικής Ανάπτυξης και Αυτοδιοίκησης. Τώρα λέτε ότι αναδρομικά από 1ης Ιανουαρίου -κατά παρέκκλιση του άρθρου 38 του ν.4735/2020- η χρηματοδότηση μαζί με τη μισθολογική δαπάνη του προσωπικού θα αποδίδεται μόνο με απόφαση του Υπουργού Εσωτερικών.

Και το πρόγραμμα, λοιπόν, και οι δήμοι και οι εργαζόμενοι θα είναι υπό υπουργική ομηρία. Εδώ ο κύριος Υπουργός θεώρησε ότι είχε την ευκαιρία να παραδώσει ένα μάθημα στην αριστερή Αντιπολίτευση, όπως μας είπε. Μας είπατε ότι είναι μια μεγάλη αντίφαση από τη μία να ζητάμε καθαρότητα, διαφάνεια και δίκαιες θεσμικές διαδικασίες για τις προσλήψεις και από την άλλη να ζητάμε να μη χάσουν τη δουλειά τους άνθρωποι που δουλεύουν επί πολλά χρόνια, καλύπτοντας πάγιες και διαρκείς ανάγκες στο δημόσιο.

Νομίζω, κύριε Υπουργέ, ότι ήταν άστοχη η κριτική σας γιατί σας διαφεύγει ένας κρίσιμος παράγοντας, ότι η Αριστερά έχει εξ ορισμού την υποχρέωση να σέβεται τη ζωή και την εργασία των ανθρώπων και τον αγώνα τους, φυσικά, για την επιβίωση. Έχει την υποχρέωση να τη σέβεται και όχι να την κάνει εργαλείο χειραγώγησης της λαϊκής ψήφου.

Αλήθεια, είναι εύκολη η κριτική για τους άλλους, αλλά δεν ακούσαμε ούτε μισή κουβέντα αυτοκριτικής για τη δική σας παράταξη η οποία είναι άριστη στην κομματική ιδιοτέλεια και το πελατειακό σύστημα και η οποία δίνει, εκτός κάθε διαδικασίας, δουλειά για να της τη χρωστάνε χάρη και ύστερα να τους κρατάει ομήρους επί χρόνια μέχρι να τακτοποιηθούν, κατά το κοινώς λεγόμενο. Επίσης, είστε άριστοι στις προσλήψεις από το παράθυρο και μετά άρνηση αναγνώρισης της πραγματικής κατάστασης προσφοράς εργασίας, επειδή έτσι θεωρείτε πως θα εξαγοράζετε ή θα εκβιάζετε ψήφους, με την υποχρέωση μετά, με την προσδοκία και την αναμονή φυσικά που έχει ο καθένας από αυτούς.

Χλευάζετε το αίτημα για μονιμοποίηση, την αγωνία του κόσμου για το μέλλον του, την ίδια ώρα όμως έχετε προϊστάμενους στα Υπουργεία σας με τους οποίους συνεργάζεστε χωρίς πρόβλημα, οι οποίοι μπήκαν και αυτοί με άλλον τρόπο στο δημόσιο και ύστερα μέσα στο κομματικό και πελατειακό σας σύστημα. Κατόπιν, παίρνουν μετατάξεις εκτός προσόντων και ύστερα προαγωγές κ.λπ., κ.λπ.. Δεν μας είπατε όμως ούτε μια κουβέντα γι’ αυτά.

Εσείς ,λοιπόν, εργαλιοποιείτε με ιδιοτέλεια, δηλαδή, χειρίζεστε κομματικά την ανάγκη των ανθρώπων για δουλειά. Εμείς, η αριστερή Αντιπολίτευση, όπως μας λέτε, απλά για λόγους αρχής σεβόμαστε και την εργασία αλλά και όλους αυτούς τους ανθρώπους, πράγμα που θεωρούμε ότι εσείς δεν κάνετε.

Για το άρθρο 43, τώρα θα ήθελα να πω τα εξής. Θεσμοθετείτε ένα καθεστώς διάκρισης ανάμεσα στην προστασία του προσωπικού, των συνταγματικά κατοχυρωμένων αρχών και στο λοιπό προσωπικό σε όλο το ελληνικό δημόσιο. Δηλαδή μια διαίρεση του προσωπικού του δημοσίου ανάμεσα σε υπηρεσίες προνομιούχες και μη. Ο Υπαλληλικός Κώδικας, σας το είπα και στην επιτροπή, είναι σαφέστατος. Εσείς όμως εδώ προσθέτετε μια ακόμα διάκριση σε αυτό το διαιρεμένο και γεμάτο ανισότητες σώμα των δημοσίων λειτουργών. Αρχικά είχατε φέρει τη διάταξη και με την ποινική δίωξη για την παραβίαση του απορρήτου. Μπροστά στην κατακραυγή που δημιουργήθηκε και που ξεσηκώθηκε την αφαιρέσατε. Ποια αιτιολογία μάς είπατε για την απόσυρση; Ότι ήταν ούτως ή άλλως αχρείαστη, γιατί η παραβίαση μόνο από δόλο μπορεί να υπάρξει. Τι απομένει, λοιπόν, από όλο αυτό, κύριε Υπουργέ; Μόνο ο υπερβάλλων ζήλος των εμπνευστών και των συντακτών της αρχικής διάταξης, ο ζήλος και η εμμονική αγωνία της Κυβέρνησης του κ. Μητσοτάκη για πλήρη συγκάλυψη και συσκότιση του εγκλήματος των υποκλοπών. Δηλαδή, η Κυβέρνηση εκτέθηκε και πάλι αλλά χωρίς λόγο, όπως μας εξηγήσατε.

Εντελώς απαράδεκτο είναι αυτό που θέλετε να εισάγετε στο άρθρο 11, τις κεκλεισμένων των θυρών συνεδριάσεις στα δημοτικά συμβούλια αλλά και στα περιφερειακά συμβούλια. Είναι απαράδεκτο, κύριε Υπουργέ, ακόμα και αν υπάρχει απόφαση αυξημένης πλειοψηφίας του συμβουλίου. Και είναι απαράδεκτο γιατί αντιστρατεύεται την ουσία της δημοκρατικής αυτοδιοίκησης.

Ζητήσαμε, λοιπόν, να αποσύρετε τη διάταξη αυτή. Αν η εξουσία, ακόμη και στους δήμους και στις περιφέρειες, έχει ανάγκη από στεγανά και απόκρυψη, δεν υπάρχει απλώς κάτι σάπιο στο βασίλειο της Δανιμαρκίας, κύριε Υπουργέ, υπάρχει προχωρημένη σήψη παντού.

Από την άλλη μεριά, όμως, στο ίδιο άρθρο η συνεδρίαση των αυτοδιοικητικών συλλογικών οργάνων με τηλεδιάσκεψη, είτε αμιγώς είτε μεικτή-υβριδική φαίνεται σαν μια ευκολία. Οπωσδήποτε όμως αφαιρεί τη ζώσα διαδικασία. Είπα και στην επιτροπή –και θα το επαναλάβω- ότι η φυσική παρουσία είναι παράγοντας αμεσότητας μεταξύ των εκλεγμένων και μεταξύ των πολιτών και μεταξύ των εκλεγμένων και της δημοτικής αρχής στο υψηλότερό της επίπεδο. Αποτελεί μια αναγκαία δοκιμασία για την αυθεντικότητα της εκπροσώπησης αλλά και της έκφρασης γνώμης και την άσκηση του άμεσου δημοκρατικού ελέγχου. Γι’ αυτό και είμαστε επιφυλακτικοί απέναντι σε αυτή τη ρύθμιση.

Σε κάθε περίπτωση, πάντως, αφού υπάρχει η δυνατότητα της τηλεδιάσκεψης, θα έπρεπε εξ ορισμού να αποκλείσετε, με ρητή πλέον διάταξη, τη μέθοδο των διά περιφοράς δήθεν συνεδριάσεων. Επίσης, με βάση τις σημερινές τεχνικές δυνατότητες, θα έπρεπε να έχετε κάνει υποχρεωτική και τη δημοσιότητα των συνεδριάσεων μέσω διαδικτυακής μετάδοσης. Είναι πολύ χαρακτηριστικό αυτό. Οτιδήποτε μπορεί να αναβαθμίζει τη λειτουργία των θεσμών σε δημοκρατική κατεύθυνση μένει έξω από τη δική σας πολιτική.

Επίσης, εντελώς αρνητική είναι και η διάταξη του άρθρου 45. Εδώ μετατρέπετε το ΑΣΕΠ, τη συνταγματικά κατοχυρωμένη αρχή επιλογής προσωπικού, από κυρίαρχο θεσμικό όργανο σε απλή συμμετοχή και μάλιστα μειοψηφική σε μια ειδική επιτροπή επιλογής προσωπικού. Όλοι ξέρουμε ότι για το ΑΣΕΠ υπάρχει μια διαρκής προσπάθεια των κατά καιρούς κυβερνήσεων για παράκαμψη των διαδικασιών του και υπονόμευση του ρόλου του.

Σ’ αυτούς τους τομείς, όταν πρόκειται για υποβάθμιση και υπονόμευση των θεσμών, οι κυβερνήσεις εξαντλούν κάθε δυνατότητα και μερικές φορές, όπως κι εσείς εδώ και τώρα, εντυπωσιάζουν με την πολιτική τους εφευρετικότητα. Πόσο καλύτερα θα ήταν, λοιπόν, αν μπορούσατε να δείχνετε τέτοια φαντασία σε θετική και δημιουργική κατεύθυνση και όχι μόνο σε τέτοιες μεθοδεύσεις.

Η παράκαμψη του ΑΣΕΠ είναι προβληματική για την ακεραιότητα και διαφάνεια του καθεστώτος των προσλήψεων στις ανεξάρτητες αρχές. Με την προσχηματική επίκληση της επιτάχυνσης, θεσμοθετείτε την εξαίρεση σε βάρος της κανονικότητας. Κι όμως ξέρετε ότι υπάρχουν διατάξεις, μέσα στο πλαίσιο του ΑΣΕΠ, που μπορούν να προσφέρουν την επιτάχυνση των προσλήψεων, διασφαλίζοντας παράλληλα και την αξιοκρατία την οποία κι εσείς αλλά και όλοι εμείς συζητάμε και αποζητούμε.

Ξέρετε, επίσης, ότι ίσως το πιο σοβαρό πρόβλημα στις ανεξάρτητες αρχές είναι η σε απαράδεκτο βαθμό υποστελέχωσή τους. Αποτελεί απλώς μια πρόσθετη πτυχή του συνολικότερου προβλήματος στο ελληνικό δημόσιο, παρά τα όσα προβάλλει συστηματικά η φιλελεύθερη προπαγάνδα. Οι μνημονιακές πολιτικές οδήγησαν σε μια ακραία κατάσταση την ελληνική δημόσια διοίκηση. Όλοι θυμόμαστε και το ολέθριο αποτύπωμα του σημερινού Πρωθυπουργού ως Υπουργού τότε σε αυτόν τον δύσκολο τομέα.

Επίσης, επί της αρχής είπαμε, κύριε Υπουργέ, ότι καταψηφίζουμε γιατί αυτή η περιστασιακή συσσώρευση τροπολογιών δεν έχει κάποια αρχή του νομοσχεδίου την οποία να μπορούμε να υπερψηφίσουμε, εκτός αν θεωρηθεί σαν αρχή του νομοσχεδίου η μέθοδος της κοπτοραπτικής, όπως χαρακτηριστικά σας είπα στην επιτροπή, που εφαρμόζει η Κυβέρνηση στη νομοθέτησή της. Όμως, και αυτή δεν μπορούμε να την υπερψηφίσουμε αφού προφανώς την αποδοκιμάζουμε.

Κλείνοντας, θα μου επιτρέψετε να πω δυο λόγια για την τροπολογία για την εκλογική και πολιτική εκπροσώπηση των εγκληματικών οργανώσεων, χαρακτηριστικό παράδειγμα κι αυτό της προχειρότητας σε βεβιασμένες νομοθετήσεις. Πρόκειται για νέα τροπολογία για να διορθώσετε την προηγούμενη ρύθμιση με την οποία διορθώσατε άλλη παλιότερη.

Οι πολιτικές, κυρίες και κύριοι συνάδελφοι, που εκτρέφουν τον νεοναζισμό ακόμα και σαν στρεβλή αντίδραση είναι εδώ, είναι παρούσες οι πολιτικές των συμφερόντων που περιφρονούν την κοινωνική βάση. Επίσης, και οι πολιτικές που δεν αρνήθηκαν να συνδιαλέγονται με τον νεοναζισμό είναι ακόμη ζωντανές. Οι πολιτικές που του κλείνουν το μάτι όποτε τους συμφέρει και όταν θαυμάζουν ο ένας τις περικεφαλαίες του άλλου είναι, επίσης, εδώ. Εξάλλου, είστε μαζί και δίπλα-δίπλα στις παράνομες επαναπροωθήσεις, στους φράχτες των συνόρων, στην ενίσχυση της ασυδοσίας, στην καταστολή κατά των κινημάτων και σε πολλά άλλα.

Εμείς στο ΜέΡΑ25, δηλώσαμε από την πρώτη στιγμή πως είμαστε αντίθετοι στον ακρωτηριασμό της δημοκρατίας στο όνομα της δήθεν προστασίας της. Όλες αυτές οι νομοθετικές, αδέξιες προσπάθειές σας είναι απλώς ένα ακατάλληλο φάρμακο που ενισχύει την αρρώστια, ενισχύουν το ανόητο αφήγημα ότι η δημοκρατία τους φοβάται και τους κυνηγάει, ότι είναι δήθεν θύματα του συστήματος. Τον φασισμό θα τον αντιμετωπίσει ο λαός, η ζωντανή κοινωνία με τους αγώνες της στους δρόμους, όπως τότε -σας θυμίζω- την ημέρα έκδοσης της απόφασης στο Εφετείο της Αθήνας, τότε που εσείς δώσατε διαταγή να διαλύσει η Αστυνομία την ειρηνική συγκέντρωση κάνοντας απρόκλητη χρήση άμετρης βίας αμέσως μετά από την ανακοίνωση της δικαστικής ετυμηγορίας για την εγκληματική οργάνωση. Αμφιβάλλω αν και η ίδια η ηγεσία της Χρυσής Αυγής θα έκανε κάτι διαφορετικό.

Η μόνη λύση για την αντιμετώπιση του εγκληματικού ναζισμού, που είναι αδύνατο να κρυφτεί πίσω από έναν επίτιμο εισαγγελέα, είναι η ενίσχυση της δημοκρατίας παντού, κυρίες και κύριοι συνάδελφοι, όχι η υπονόμευσή της.

Θέλω, επίσης, να μιλήσω και για την τροπολογία που έχει καταθέσει το κόμμα μας, το ΜέΡΑ25, για τα ναυπηγεία Σκαραμαγκά. Με την ψήφιση του νόμου για την παραχώρηση των ναυπηγείων, που παρέδωσε γη και ύδωρ στον παραχωρησιούχο, προδιαγράφηκαν καταστροφικές προοπτικές για την περιοχή, για τους εργαζόμενους και για το περιβάλλον, οι οποίες ήδη επιβεβαιώνονται.

Επισημαίνουμε ότι ο κ. Προκοπίου αποτελεί έναν από τους κύριους παίκτες στη μεταφορά υγροποιημένου φυσικού αερίου παγκοσμίως. Οι δε νομοθετήσεις σας έχουν ήδη γίνει για χάρη του και προφανώς, θα μου επιτρέψετε να πω, κατά παραγγελία έχουν προβλέψει τη δυνατότητα για οποιαδήποτε δραστηριότητα, όπως και εγκαταστάσεις παραγωγής, αποθήκευσης και μεταφοράς ηλεκτρικής ενέργειας και φυσικού αερίου και ένα πλήθος από ευρύτατες προβλέψεις στα άρθρα 6 έως και 13.

Αυτό που γίνεται πια φανερό, είναι ότι σε συνδυασμό με την εκποίηση του ναυπηγείου Ελευσίνας το σχέδιο είναι να δημιουργηθεί σε αγαστή συνεργασία ένα λιμενικό, ενεργειακό και στρατιωτικό δίκτυο κατά μήκος της χώρας εμφανές ή αφανές Σούδα - Σύρος - Ελευσίνα - Σκαραμαγκάς - Αλεξανδρούπολη. Εν τω μεταξύ ήδη από το Γενάρη του 23 έχουν καταγγελθεί οι συμβάσεις εργασίας του προσωπικού για να παραδοθούν τα ναυπηγεία καθαρά από τα βάρη των εργαζομένων. Οι απολυμένοι πλέον εργαζόμενοι, στους οποίους οφείλονται δεδουλευμένα ετών, βρίσκονται σε απόλυτη ανασφάλεια και φτώχεια θα συμπληρώσω εγώ.

Επίσης, τα ναυπηγεία Σκαραμαγκά πρέπει να λειτουργήσουν υπέρ της κοινωνικής μας οικονομίας και της εθνικής οικονομίας, γι’ αυτόν τον λόγο το δημόσιο συμφέρον απαιτεί την κατάργηση των άρθρων 5 έως και 21 του ν.4929/2022 για την ουσιαστική ανάκληση - ακύρωση της συγκεκριμένης σύμβασης παραχώρησης των ναυπηγείων Σκαραμαγκά. Καλούμε, λοιπόν, όλα τα κόμματα να στηρίξουν αυτή την τροπολογία.

Κλείνοντας, κύριε Πρόεδρε, θα μου επιτρέψετε να πω μόνο δυο λόγια για τον κανονισμό της επιτροπής ελέγχου για να αιτιολογήσουμε το όχι μας. Είναι προφανώς προβληματική για εμάς η προβλεπόμενη σύνθεση της επιτροπής. Αποτελείται από δεκατρία μέλη από τα οποία οι δύο είναι Βουλευτές ένας από το μεγαλύτερο κόμμα που μετέχει στην κυβέρνηση και ένας από το μεγαλύτερο κόμμα που δεν μετέχει στην κυβέρνηση. Είμαστε, λοιπόν, εναντίον αυτής της πρακτικής του Προκρούστη στη δημοκρατική εκπροσώπηση.

Θεωρούμε ότι για λόγους αρχής θα έπρεπε να μετέχουν σε αυτή την επιτροπή εκπρόσωποι από όλα τα κοινοβουλευτικά κόμματα. Και για να το πω και πιο παραστατικά. Εάν έπρεπε να μετέχουν εκπρόσωποι μόνο δύο κομμάτων αυτοί θα έπρεπε να είναι από τα δύο μικρότερα κόμματα της Βουλής που δεν μετέχουν κιόλας στην Κυβέρνηση, γιατί το πιο σημαντικό αντικείμενο του έργου της επιτροπής, κύριε Πρόεδρε, αφορά στην έρευνα και διαπίστωση αδικαιολόγητων ή αδιευκρίνιστων κατά την τελευταία έκφραση περιουσιακών στοιχείων που μπορεί να συνδέονται με τη νομή της εξουσίας και τη διαπλοκή. Σε αυτά τα θέματα πρέπει να υπάρχει πλήρης θεσμική αξιοπιστία και ουσιαστικός έλεγχος και, φυσικά, κανένα περιθώριο για συνεννοήσεις συμψηφισμών και αμοιβαίας ανοχής.

Κλείνοντας, τελευταία φορά, κύριε Πρόεδρε, σας ευχαριστώ πάρα πολύ και για τη συνεργασία και από το Προεδρείο και να ευχηθώ σε όλους τους συναδέλφους Καλή Ανάσταση και καλή επιτυχία στον αγώνα τους.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Τέλειωσαν οι εισηγητές. Μπαίνουμε στον κατάλογο των ομιλητών. Διαβάζω τους πρώτους πέντε, κ. Δερμεντζόπουλος, κ. Χρηστίδου, κ. Μουλκιώτης, κ. Κατσώτης, κ. Αλεξοπούλου.

Τον λόγο έχει ο κ. Δερμεντζόπουλος Χρήστος, Βουλευτής Έβρου Νέας Δημοκρατίας εκ νέου υποψήφιος.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα το τελευταίο νομοσχέδιο της παρούσας Κοινοβουλευτικής Περιόδου, μιας περιόδου ιδιαίτερα πυκνής με πλούσιο συνεχές και αδιάλειπτο κοινοβουλευτικό έργο, ένα έργο που δεν μπορεί να συνοψιστεί σε αυτά τα λίγα λεπτά της ομιλίας, αλλά που φαίνεται κάθε στιγμή και ξεδιπλώνεται μέρα με τη μέρα, που ανταποκρίνεται στις απαιτήσεις των πολιτών, που επιλύει σημαντικά προβλήματα, που αλλάζει τη χώρα. Με γνώμονα τον πολίτη, λοιπόν, αυτά τα τέσσερα χρόνια αναπτύξαμε ένα ευρύ σχέδιο, που είχε ως μόνο σχέδιο τη στήριξη των πολιτών και της κοινωνίας. Ήταν ομολογουμένως μια δύσκολη περίοδος με ιδιαίτερες προκλήσεις, προκλήσεις όμως που τις αντιμετωπίσαμε αποτελεσματικά, με υπευθυνότητα και σοβαρότητα ακριβώς όπως αρμόζει σε μία ευρωπαϊκή χώρα.

Παράλληλα δεν κάναμε βήμα πίσω από τις προεκλογικές μας δεσμεύσεις, και όταν ο δημοσιονομικός χώρος το επέτρεπε κάναμε και άλλα γενναία βήματα μπροστά. Και αν οι πολίτες μας συγκρίνουν θα πρέπει να αναλογιστούν πόσο ειλικρινείς ήταν όλες μας οι προθέσεις, πόσο αγωνιστήκαμε γι’ αυτή τη νέα Ελλάδα που οραματιστήκαμε στις πολλαπλές αναπτυξιακές της δυνατότητες, στις μεγάλες προκλήσεις και ευκαιρίες που πρέπει να εκμεταλλευτούμε έχοντας απέναντι δυνάμεις του άκρατου λαϊκισμού, της προπαγάνδας και της ανούσιας αντιπολίτευσης, τις φωνές του όχι σε όλα. Και αυτές, λοιπόν, τις φωνές και τις δυνάμεις αυτά τα τέσσερα χρόνια αγωνιστήκαμε όχι μόνο να τις απομονώσουμε αλλά παράλληλα έπρεπε να αναδείξουμε τα συγκριτικά μας πλεονεκτήματα.

Εμείς πιστεύουμε στην Ελλάδα, κάποιοι πιστεύουν σε ευκαιριακά οφέλη. Δεν διστάσαμε ούτε λεπτό να κάνουμε τολμηρές μεταρρυθμίσεις που είχε ανάγκη ο τόπος μας. Σπάσαμε το κατεστημένο με το παρελθόν και ατενίσαμε με αισιοδοξία το μέλλον. Και τώρα με ένα νέο συμβόλαιο εμπιστοσύνης με τους πολίτες κοιτάμε μόνο μπροστά, μαθαίνοντας από λάθη και παραλείψεις του παρελθόντος, πιο συνειδητοποιημένοι ζητούμε την ανανέωση της εμπιστοσύνης της κοινωνίας.

Στο πλαίσιο του παρόντος νομοσχεδίου του Υπουργείου Εσωτερικών συζητάμε για σημαντικές ρυθμίσεις του δημόσιου τομέα. Συγκεκριμένα προβλέπονται ρυθμίσεις για τους Οργανισμούς Τοπικής Αυτοδιοίκησης α΄ και β΄ βαθμού, για το ανθρώπινο δυναμικό του δημοσίου τομέα καθώς και για άλλες επείγουσες ρυθμίσεις που χρήζουν άμεσης νομοθέτησης.

Στο πρώτο μέρος αντιμετωπίζονται ζητήματα της τοπικής αυτοδιοίκησης και των αποκεντρωμένων διοικήσεων και συγκεκριμένα ζητήματα που βελτιώνουν το ρυθμιστικό πλαίσιο των Υπουργείων και αφορούν την καθημερινότητα μεγάλου αριθμού συμπολιτών μας. Επιπλέον, αντιμετωπίζονται ζητήματα που αφορούν στο ανθρώπινο δυναμικό, όπως παραλείψεις σε συγκεκριμένους διαγωνισμούς του ΑΣΕΠ, καθώς και θέματα που αφορούν την κινητικότητα και τις μεταβολές υπηρεσιακής κατάστασης των υπαλλήλων των φορέων.

Εξίσου σημαντική, όμως, είναι για την ενίσχυση των θεμελίων της δημοκρατίας η νομοθετική πρωτοβουλία της Κυβέρνησης για την ανάδειξη των κομμάτων που δύνανται να συμμετάσχουν στην επερχόμενη εκλογική διαδικασία. Η τροπολογία αυτή δίνει τη δυνατότητα στην πλήρη σύνθεση του τμήματος του Αρείου Πάγου να ερμηνεύσει τον νόμο τον οποίο έχουμε ψηφίσει, και να υψώσει αυτό το τείχος το οποίο θα πρέπει υπό κανονικές συνθήκες να ενώνει όλες τις δημοκρατικές δυνάμεις.

Σήμερα, λοιπόν, στην τελευταία συνεδρίαση μας όλοι θα κληθούν να αναλάβουν τις ευθύνες τους. Πρέπει να βάλουμε στην άκρη τις όποιες διαφορές μας και να αντιληφθούμε ότι το ζήτημα αυτό είναι μείζον ζήτημα δημοκρατίας.

(Στο σημείο αυτό την Προεδρική έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)**.**

Κυρίες και κύριοι συνάδελφοι, είμαστε αποφασισμένοι να αλλάξουμε όλα όσα μας πόνεσαν, να δώσουμε τη μάχη να ξεφύγουμε από το παλαιό αναχρονιστικό κράτος. Γι’ αυτό και πρέπει να ενώσουμε τις δυνάμεις μας και για όλα αυτά που κάναμε και δεν κάναμε. Στις εκλογές της 21ης Μαΐου τον λόγο θα έχει ο πολίτης. Εκεί θα κρίνει και θα συγκρίνει. Και σε αυτές τις εκλογές το σύνθημά μας είναι μια νέα Ελλάδα με σύμμαχο το έργο μας αλλά και την πολιτική μας, καθώς αυτά τα τέσσερα χρόνια κληθήκαμε να διαχειριστούμε δύσκολες καταστάσεις πανδημία, ενεργειακή κρίση, διεθνείς ανατιμήσεις.

Παλέψαμε, όμως, και τα καταφέραμε. Στηρίξαμε την κοινωνία και συνεχίζουμε να την στηρίζουμε. Μειώσαμε την ανεργία. Μειώσαμε τα βάρη των πολιτών. Αυξήσαμε κατώτατο μισθό. Αυξήσαμε συντάξεις. Σταθήκαμε δίπλα σε επιχειρήσεις και νοικοκυριά. Καταφέραμε απόλυτο ρεκόρ σε επενδύσεις, εξαγωγές έσοδα του τουρισμού. Προχωρήσαμε σε ψηφιοποίηση του κράτους και απλοποιήσαμε και διευκολύναμε την ποιότητα ζωής των πολιτών. Θωρακίσαμε από άκρη σε άκρη την πατρίδα και τα σύνορά μας. Ενισχύσαμε τις Ένοπλες Δυνάμεις. Μειώσαμε τις μεταναστευτικές ροές. Προχωρήσαμε σε διορισμούς σε παιδεία και υγεία.

Και τώρα που έχουμε κάνει αρκετά πρέπει να εντείνουμε όλοι μας τις προσπάθειες τα κεκτημένα αυτά να τα διασφαλίσουμε και να συνεχίσουμε απερίσπαστοι το έργο μας, ένα σχέδιο, ένα όραμα και το πώς βλέπουμε την Ελλάδα του αύριο. Και αυτό θα πρέπει να είναι το ζητούμενο των επερχόμενων εκλογών, μια ισχυρή κυβέρνηση με καθαρούς και ανοιχτούς ορίζοντες.

Και εμείς επαναδιαμορφώνουμε το συμβόλαιο αλήθειας και εμπιστοσύνης που έχουμε με τους πολίτες, το οποίο χτίσαμε το 2019, αλλά πάντα με τους ίδιους στόχους τον δημιουργικό εκσυγχρονισμό και την ανάταξη της χώρας μας για ισχυρή και σύγχρονη πατρίδα, για μια χώρα πρότυπο.

(Χειροκροτήματα από την πτέρυγα της Νέας Δημοκρατίας)

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε και για την τήρηση του χρόνου.

Τον λόγο τώρα έχει η κ. Ραλλία Χρηστίδου από τον ΣΥΡΙΖΑ και αμέσως μετά ο κ. Μουλκιώτης από το Κίνημα Αλλαγής.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε στην τελευταία μας συνεδρίαση για ένα νομοσχέδιο με υποτίθεται επείγουσες διατάξεις, ένα νομοσχέδιο με 61 άρθρα, ενώ στη διαβούλευση είχαμε μόνο 27, ένα νομοσχέδιο που φυσιολογικά δεν θα κατατίθετο ποτέ, αφού οι εκλογές ήταν προγραμματισμένες για τις 9 Απριλίου. Είναι και αυτό δηλαδή ένα δείγμα της δήθεν άριστης Κυβέρνησης του Κυριάκου Μητσοτάκη.

Φέρνετε διπλάσια άρθρα που δεν τέθηκαν στην κρίση των πολιτών, άρθρα που μας λέτε ότι είναι σοβαρά, αλλά που δεν θα ψηφίζονταν ποτέ εάν δεν είχε συμβεί η τραγωδία των Τεμπών. Χθες το βράδυ, ξημερώματα, φέρατε τροπολογίες και άλλες τροπολογίες και άλλες τροπολογίες.

Ποια είναι η αλήθεια; Είναι τόσο προβληματική η διαδικασία νομοθέτησης που ακολουθήσατε επί σχεδόν τέσσερα χρόνια, που ακόμα και την τελευταία στιγμή προσπαθείτε να διορθώσετε κάποια από τα προηγούμενα λάθη σας. Και βέβαια δεν παραλείπετε μέχρι και το τελευταίο λεπτό τις διάφορες κομματικές εξυπηρετήσεις.

Κι όμως, σας δίνεται η ευκαιρία στην παρούσα συζήτηση να αποδείξετε τις πραγματικές σας προθέσεις. Ανακοίνωσε ο κύριος Πρωθυπουργός ότι οι μετοχές των ΕΥΔΑΠ και ΕΥΑΘ θα μεταβιβαστούν στο δημόσιο, αλλά μετά τις εκλογές. Το ανακοίνωσε, αλλά κατά βάθος δεν το θέλει. Το τι πραγματικά θέλει αποκαλύφθηκε με τον ν.5037/2023, που ψηφίστηκε πριν από λίγες μέρες, έναν νόμο με τον οποίο η διαμόρφωση της υδατικής πολιτικής και η εποπτεία των παρόχων υπηρεσιών ύδρευσης και αποχέτευσης απομακρύνεται από το κράτος και περνά στην αρμοδιότητα μιας ρυθμιστικής αρχής. Ποιος ο λόγος να υπάρχει ρυθμιστική αρχή;

Αναγκαστήκατε, όμως, προεκλογικά να πείτε άλλο ένα «πυροτέχνημα» διότι πιεστήκατε από την κοινή γνώμη, από το πλήθος του κόσμου που διαδήλωσε και από τις αποφάσεις 190 και 191 του Συμβουλίου της Επικρατείας. Παρ’ όλα αυτά καθυστερείτε και λέτε: «Μετά. Θα… Πάλι θα...».

Ιδού, λοιπόν, η ευκαιρία. Αποδείξτε σήμερα ότι το εννοείτε. Σας καταθέσαμε ως ΣΥΡΙΖΑ τροπολογία να ψηφιστεί αυτή η διάταξη πριν τις εκλογές. Και ξέρετε ότι θα ψηφιστεί ομόφωνα από όλες τις πτέρυγες του Κοινοβουλίου. Θα κατοχυρώσει το δικαίωμα πρόσβασης όλης της κοινωνίας σε ένα δημόσιο αγαθό, το νερό. Κάντε το! Σας καλούμε να αποδείξετε στην πράξη ότι δεν επεξεργάζεστε άλλα σχέδια πίσω από κλειστές πρωθυπουργικές πόρτες. Σας καλούμε. Προφανώς δεν περιμένουμε να ανταποκριθείτε, γιατί το δικό σας ενδιαφέρον για το νερό είναι υποκριτικό.

Μας έχετε φέρει βέβαια και εσείς μια τροπολογία, η οποία δικαιολογημένα έχει από προχθές επισκιάσει όλα τα υπόλοιπα θέματα του παρόντος κακού νομοθετήματος, την τροπολογία για το νεοφασιστικό κόμμα.

Πριν από δυο μήνες, στις 8 Φεβρουαρίου, σας λέγαμε σε αυτή εδώ την Αίθουσα ότι η νομοθέτηση που έχετε φέρει είναι λάθος. Σας επισημαίναμε ότι η διάταξη όχι μόνο είναι ασαφής και αφήνει μεγάλα περιθώρια παρερμηνειών και καταχρήσεων, αλλά και ότι αποδίδει ανεπίτρεπτα μεγάλη εξουσία στον Άρειο Πάγο, να κρίνει αν κάποιο κόμμα είναι ή δεν είναι δημοκρατικό.

Σας αντιπροτείναμε άλλες λύσεις, δεχθήκαμε να υιοθετήσουμε και την άποψη συνταγματολόγων όπως ο κ. Αλεβιζάτος -που βέβαια δεν είναι ΣΥΡΙΖΑ- προκειμένου να υπάρξει μια συνταγματικά ορθή και ισχυρή θωράκιση της δημοκρατίας, απέναντι στην εγκληματική οργάνωση με βίαιη δράση και ρατσιστικές ιδέες. Δεν μας ακούσατε. Επιμείνατε στη λανθασμένη νομοθέτηση, που ήταν φανερό ότι δεν θα λειτουργούσε.

Κι ερχόσαστε σήμερα με νέα τροπολογία που και πάλι δεν υιοθετεί τον σωστό δρόμο, αλλά επιμένει σε νομικίστικα μαγειρέματα. Μπορούμε να συνειδητοποιήσουμε -εσείς πρωτίστως- ότι ευτελίζετε έτσι τις κοινοβουλευτικές διαδικασίες; Ότι επιτίθεστε στην εμπιστοσύνη των πολιτών προς τη δικαιοσύνη; Είναι δυνατόν να διαβάζουμε πρώτα τις καταγγελίες του αντιπροέδρου του Αρείου Πάγου και στη συνέχεια να πληροφορούμαστε από διάφορα δημοσιογραφικά μέσα ότι ο κ. Γεραπετρίτης συναντήθηκε με τον αντιπρόεδρο, μέρες πριν, σε καφενείο κρυφά, προκειμένου να συζητήσουν τι ακριβώς; Τι γνώμη μπορεί να σχηματίζουν οι πολίτες όταν μαθαίνουν κάτι τέτοιο, όταν διαβάζουν κάτι τέτοιο;

Και αναρωτιόμαστε: Είναι τραγικό ερασιτεχνισμός, είναι τραγική ανικανότητα να υπερασπιστείτε τη δημοκρατία; Σας απευθύνουμε έκκληση με αγωνία για ακόμη μια φορά σήμερα στην τελευταία συνεδρίαση, σαράντα μέρες πριν από τις εκλογές: Υιοθετήστε τη διάταξη των συνταγματολόγων και θα την ψηφίσουμε μαζί. Αυτή είναι η μόνη λύση για τον αποκλεισμό των νεοναζί από τη Βουλή. Και πραγματικά μας προκαλεί έκπληξη για ακόμη μια φορά, αυτή η αλαζονεία που σας εμποδίζει σε αυτή την ουσιαστική συναίνεση.

Οι δύο τροπολογίες εξανέμισαν τον χρόνο και τη δυνατότητα να αναφερθώ σε διάφορα προβληματικά άρθρα του νομοσχεδίου. Θα επιταχύνω, όμως, και επιγραμματικά θα πω ότι μετά την κατακραυγή, αποσύρατε διατάξεις από το άρθρο 43 που είχαν προφανή στόχο να φιμώσουν τις ανεξάρτητες αρχές, καθώς το σκάνδαλο των υποκλοπών, αλλά και η συστηματική διασπάθιση του δημοσίου χρήματος που σας στοιχειώνει και φοβάστε τι ακόμα θα αποκαλυφθεί τις επόμενες ημέρες.

Διατηρήσατε, όμως, το άρθρο 29, την ομηρία ΟΤΑ και εργαζομένων σε συμβάσεις ορισμένου χρόνου που ψευδεπίγραφα αποκαλούνται έτσι, αφού καλύπτουν πάγιες και διαρκείς ανάγκες στην τοπική αυτοδιοίκηση.

Άρθρα 53 και 54. Η Νέα Δημοκρατία επέμεινε ότι ο νόμος για την επιτροπεία ασυνόδευτων ανηλίκων του ΣΥΡΙΖΑ δεν είναι εφαρμόσιμος. Είναι ένας νόμος βέβαια που χαιρετίστηκε ως εξαιρετικό παράδειγμα νομοθέτησης από το Συμβούλιο της Ευρώπης. Και τελικά αποδεικνύεται πως ο δικός σας νόμος είναι αδύνατον να εφαρμοστεί και γι’ αυτό δίνονται παρατάσεις και νέες παρατάσεις στις διατάξεις του. Εκτός, λοιπόν, των παρατάσεων, φέρνετε ρύθμιση που οδηγεί παιδιά ηλικίας κάτω των έξι ετών στις δομές φιλοξενίας ασυνόδευτων. Μέχρι και σήμερα αυτά τα παιδιά σωστά δεν οδηγούνται στις δομές, καθώς χρήζουν διαφορετικής φροντίδας.

Τώρα βέβαια, το τροποποιείται αυτό. Πολύ μικρά παιδιά θα φιλοξενούνται μαζί με τα υπόλοιπα χωρίς να προβλέπονται οι απαραίτητες ειδικές υποδομές και το εξειδικευμένο προσωπικό ώστε να εξασφαλίζεται η σωστή φροντίδα τους. Είναι δηλαδή άλλο ένα σημείο που αποδεικνύει την αδιαφορία για τα παιδιά αυτά.

Άρθρο 57. Δίνεται νέα παράταση στην εκκαθάριση του αμαρτωλού Ταμείου Αλληλοβοήθειας του Υπουργείου Πολιτισμού. Επί χρόνια προσπαθείτε να κουκουλώσετε ένα τεράστιο οικονομικό σκάνδαλο με πρωταγωνιστή υποψήφιο Βουλευτή στα ψηφοδέλτιά σας. Ματαιοπονείτε. Η επόμενη κυβέρνηση θα προβεί σε εκκαθάριση και οι ευθύνες αυτές θα αποδοθούν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Κλείνω, κύριε Πρόεδρε, κι ευχαριστώ για την ανοχή σας.

Δυστυχώς ο χρόνος τελειώνει και δεν μπορώ να αναφερθώ σε άλλα άρθρα. Ευτυχώς, όμως, τελειώνει ο χρόνος της Κυβέρνησης. Σε λίγες μέρες η χώρα θα ανασάνει. Σήμερα, όμως, το επείγον είναι να βρεθεί ο σωστός τρόπος ώστε να μην επιτραπεί σε μία εγκληματική οργάνωση να συμμετέχει ως πολιτικός σχηματισμός στις επόμενες εκλογές. Ο ΣΥΡΙΖΑ καλεί ακόμα μία φορά, ακόμα και τώρα, την ύστατη στιγμή, τη Νέα Δημοκρατία να ψηφίσει την πρόταση που δίνει λύση στο αδιέξοδο, με σεβασμό στο Σύνταγμα.

Ακούστε την ιστορική ανάγκη και φανείτε, έστω και την τελευταία στιγμή, χρήσιμοι στον τόπο.

Καλή Ανάσταση και καλό Πάσχα σε όλες και σε όλους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Επίσης. Κι εγώ σας ευχαριστώ.

Ο κ. Γεώργιος Μουλκιώτης από το Κίνημα Αλλαγής έχει τον λόγο και αμέσως μετά ο κ. Χρήστος Κατσώτης από το Κομμουνιστικό Κόμμα Ελλάδας.

Ορίστε, κύριε Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, εδώ και τέσσερα χρόνια και ήδη από τις προγραμματικές δηλώσεις της Κυβέρνησης μετά τις εκλογές, ο στόχος της δημιουργίας ενός επιτελικού κράτους ήταν σε περίοπτη θέση. Όπως σε περίοπτη θέση ήταν και η καλή νομοθέτηση, η οποία κατέστη απολεσθείσα, χάνοντας τον δρόμο της επιστροφής.

Το τελευταίο νομοσχέδιο της Κυβέρνησης Μητσοτάκη, το υπό συζήτηση νομοσχέδιο, έρχεται περίτρανα να το επιβεβαιώσει. Είναι ένα νομοσχέδιο-σκούπα. Είναι ο ορισμός της απαξίωσης της νομοθετικής διαδικασίας, χωρίς αρχή, χωρίς μέση, χωρίς τέλος, με διατάξεις πολλών Υπουργείων, με διαβούλευση μόλις δύο εργάσιμων ημερών επί είκοσι επτά εκ των εξήντα ενός άρθρων και με έξι υπουργικές τροπολογίες με τις οποίες εισάγονται προς ψήφιση άλλα εξήντα τρία άρθρα. Δεν είναι μία, δεν είναι δύο, αλλά είναι έξι τροπολογίες με εξήντα τρία άρθρα.

Η μία βεβαίως εκ των τροπολογιών συζητείται σήμερα και αναφέρεται στον έλεγχο των προϋποθέσεων κατάρτισης συνδυασμών από το Α1 Τμήμα του Αρείου Πάγου. Αναδεικνύει αυτή και μόνο η τροπολογία την προχειρότητα, αλλά και την ανικανότητα αυτής της Κυβέρνησης σε ό,τι αφορά την καλή νομοθέτηση. Η έπαρσή της δεν την άφησε ποτέ να αντιληφθεί ότι δεν κατέχει την απόλυτη γνώση και δεν κατέστη δυνατό σε αυτή την Κυβέρνηση να αντιληφθεί πως πρέπει να συνεργάζεται για μείζονος σπουδαιότητας θέματα που αφορούν αυτήν ταύτην τη δημοκρατία.

Είναι ξεκάθαρο, λοιπόν, ότι η Νέα Δημοκρατία καθυστέρησε πάρα πολύ να αντιδράσει απέναντι σε μια εγκληματική οργάνωση που δρούσε επί χρόνια ανενόχλητη, κάνοντας προπαγάνδα στα μέσα κοινωνικής δικτύωσης, ακόμα και μέσα από τις φυλακές.

Στη συνέχεια τι έκανε; Έφερε μια ατελή διάταξη, για την οποία είχαμε προτείνει διορθώσεις για να είναι αποτελεσματική. Όμως, το αποτέλεσμα είναι αυτό το οποίο βλέπουμε σήμερα. Εμείς την ψηφίσαμε αυτή τη διάταξη γιατί η υπεράσπιση της δημοκρατίας δεν είναι θέμα συγκυρίας, γίνεται παντού και πάντα χωρίς να αναμένονται -εντός εισαγωγικών- «ευκαιρίες» ή να επιχειρείται μικροπολιτική εκμετάλλευση. Το ίδιο πράττει η Κοινοβουλευτική Ομάδα του ΠΑΣΟΚ και αυτή τη φορά. Σε αυτό διαφέρουμε και από τη Νέα Δημοκρατία και από τον ΣΥΡΙΖΑ. Γιατί; Επειδή για το ΠΑΣΟΚ - Κίνημα Αλλαγής είναι εκ των ων ουκ άνευ η προστασία της δημοκρατίας από κάθε εγκληματική οργάνωση η οποία ενδύεται τον μανδύα του πολιτικού κόμματος, και βεβαίως ως προς τούτο δεν χωρούν σε καμμία περίπτωση μικροπολιτικές λογικές, αλλά και μικροπολιτικές στρατηγικές.

Κυρίες και κύριοι συνάδελφοι, σήμερα στο τέλος της παρούσας κοινοβουλευτικής περιόδου και της θητείας της Κυβέρνησης Μητσοτάκη και κάνοντας μια σύντομη αναδρομή στο πρόσφατο παρελθόν, γίνεται εύκολα κατανοητή η παταγώδης αποτυχία των εξαγγελιών της Κυβέρνησης. Τη θέση των όμορφων υποσχέσεων πήρε: η ανεύθυνη δημοσιονομική διαχείριση, η επιλεκτική φορολόγηση και η επιλεκτική φορολογική πολιτική για τους λίγους και τους ισχυρούς, το μοντέλο της εργασίας που προκαλεί κοινωνικό και οικονομικό αδιέξοδο στους εργαζόμενους, η ανεξέλεγκτη αστυνομική βία, τα δεκάδες χιλιάδες θύματα που άφησε πίσω ο κορωνοϊός, η εργαλειοποίηση ακόμα και της πανδημίας, η αδιαφανής εξυπηρέτηση συμφερόντων και μόνο συμφερόντων, οι απευθείας αναθέσεις, ο συμβιβασμός με τα μεγάλα συμφέροντα στην ενέργεια, οι μεγάλες χαμένες ευκαιρίες για το δημόσιο πανεπιστήμιο, το επιτελικό κράτος των χαμένων καταστροφών, η δημόσια υγεία, το Ταμείο Ανάκαμψης και Ανθεκτικότητας, το σκάνδαλο των υποκλοπών, η νέα γενιά και δυστυχώς το δυστύχημα στα Τέμπη.

Και τώρα τι; Και τώρα, αφού αγνόησε αυτή η Κυβέρνηση επί μία τετραετία την ανάγκη να προστατευτούν στοιχειωδώς οι πιο ευάλωτες κατηγορίες των συμπολιτών μας, των ατόμων με αναπηρία, από τη λαίλαπα των διαδοχικών πολλαπλών κρίσεων με αποκορύφωμα την ακρίβεια, παρά τα δίκαια αιτήματα του αναπηρικού κινήματος, αφού η Κυβέρνηση αγνόησε επιδεικτικά τις αλλεπάλληλες πολιτικές και κοινοβουλευτικές μας προτάσεις για αναπροσαρμογή των αναπηρικών επιδομάτων και αφού επίσης αγνόησε και την πιο πρόσφατη τροπολογία που κατέθεσε η Κοινοβουλευτική μας Ομάδα πρόσφατα, τον Δεκέμβρη του 2022, έρχεται σήμερα, παραμονή των εκλογών, με ένα ακόμα καθαρά επικοινωνιακό σόου να μοιράσει «λεφτόδεντρα», από αυτά που δεν είχε και δεν υπήρχαν και που κάγχαζε με τους συναδέλφους Βουλευτές όταν μιλούσαν για κάποια θέματα αυξήσεων, ότι δεν υπάρχουν λεφτόδεντρα, αλλά τώρα τα βρήκε. Αυτά, λοιπόν, τα λεφτόδεντρα, που εμείς τα λέμε επιδόματα κάλπης, το εφάπαξ 8% και στα άτομα με αναπηρία, είναι τα έργα και οι ημέρες αυτής της Κυβέρνησης. Μάλιστα, το επίδομα αυτό ισχύει από 1-5-2023, και όχι από 1-1-2023 που αυξήθηκαν και οι συντάξεις. Τι θα γίνει, όμως, του χρόνου; Του χρόνου που δεν θα είναι προεκλογική χρονιά, πώς θα αυξηθούν αυτά τα επιδόματα για τους αναπήρους, αν δεν προβλέπεται ένας σταθερός και μόνιμος μηχανισμός αύξησης των επιδομάτων; Αυτή είναι σοβαρή νομοθέτηση, και όχι αυτή η προχειροδουλειά που είναι μόνο και μόνο για τις εκλογές. Η στόχευση, λοιπόν, είναι καθαρά προεκλογική. Καθαρή λύση θα ήταν η αποδοχή της τροπολογίας την οποία είχαμε καταθέσει πριν από τρεις μήνες και η οποία τότε απερρίφθη από την Κυβέρνηση διότι δεν της άρεσε. Αυτή, όμως, την τροπολογία την υιοθετεί λειψά. Δίνει την αύξηση, αλλά μόνο τώρα, και μάλιστα από 1-5-2023.

Κύριε Υπουργέ, πριν κλείσω την τοποθέτησή μου, υπενθυμίζω ότι μαζί με τους συναδέλφους κ. Σκανδαλίδη, κ. Αρβανιτίδη και κ. Λιακούλη καταθέσαμε την υπ’ αριθμόν 1717 τροπολογία, η οποία αφορά ρυθμίσεις για την αποφυγή του σπιράλ ανεργίας των εργαζομένων στη «ΛΑΡΚΟ». Επειδή, με βάση τις νομοθετικές ρυθμίσεις που προωθήθηκαν από την Κυβέρνηση, δεν υπάρχει καμμία μέριμνα για τη διασφάλιση των θέσεων εργασίας των εργαζόμενων όταν ολοκληρωθεί η διαγωνιστική διαδικασία -που ακόμα είναι στον δρόμο και ακόμα παίρνει παρατάσεις και παρατάσεις, η τελευταία παράταση είναι μέχρι 31-12-2023- το αποτέλεσμα θα είναι, εφόσον δεν υπάρχει καμμία προϋπόθεση και καμμία πρόβλεψη, να οδηγηθούν στην ανεργία και στη φτωχοποίηση όλοι οι εργαζόμενοι της «ΛΑΡΚΟ». Μαζί με αυτούς βεβαίως τα προβλήματα θα είναι επάλληλα και για τις τοπικές κοινωνίες της Βοιωτίας, της Φθιώτιδας, της Εύβοιας, της Καστοριάς, της Κοζάνης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταλήγω, κύριε Πρόεδρε.

Η Κυβέρνηση, λοιπόν, υπόσχεται τώρα προεκλογικά μια ανθρώπινη Ελλάδα, μια Ελλάδα στην οποία οι εργαζόμενοι θα έχουν το ίδιο μέρισμα επιτυχίας στην ανάπτυξη. Περιμένουμε, λοιπόν, αφού είναι έτσι όπως τα λέει η Κυβέρνηση, αφού είναι έτσι και αυτά που λέει τα πιστεύει και δεν είναι απλώς έπεα πτερόεντα, να υιοθετήσει και να κάνει δεκτές τις ρυθμίσεις, με τη συγκεκριμένη τροπολογία μας. Την αναφέρω, είναι η τροπολογία με αριθμό 1717.

Κυρίες και κύριοι συνάδελφοι, κύριε Πρόεδρε, είναι ξεκάθαρο ότι δήθεν το επιτελικό κράτος των φερόμενων ως αρίστων καταρρέει ως χάρτινος πύργος. Και όποιες πενιχρές αυξήσεις σε μισθούς και επιδόματα, δεν δείχνουν ικανές να ανατρέψουν το όποιο θέμα και κλίμα έχει δημιουργηθεί. Και για αυτό είναι τελείως ξεκάθαρο ότι πρέπει να υπάρχει μια αλλαγή πολιτικής, με ένα ισχυρό ΠΑΣΟΚ - Κίνημα Αλλαγής με μια αξιόπιστη πολιτική ορθού λόγου και επιλογή του ορθού λόγου απέναντι στον ελιτισμό και στον λαϊκισμό που θα μπορεί και θα μπορέσει να αποκαταστήσει επιτέλους την εμπιστοσύνη των πολιτών προς το πολιτικό σύστημα και να δώσει ξανά ελπίδα στην κοινωνία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Ο κ. Χρήστος Κατσώτης από το Κομμουνιστικό Κόμμα Ελλάδας έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η ιστορική πείρα έχει αποδείξει ότι τα ναζιστικά μορφώματα, όπως η Χρυσή Αυγή, είναι παιδιά του καπιταλισμού, το μακρύ χέρι του κεφαλαίου. Υπερασπίζονται την καπιταλιστική ιδιοκτησία στα μέσα παραγωγής, την εκμετάλλευση ανθρώπου από άνθρωπο. Και ιδιαίτερα σε συνθήκες καπιταλιστικής κρίσης, φτώχειας, ανεργίας, φθοράς των αστικών κυβερνητικών κομμάτων, η αστική τάξη τα αξιοποιεί πολλαπλά ως προκεχωρημένα φυλάκια εξυπηρέτησης των συμφερόντων της. Αξιοποιεί τη ναζιστική δράση τους με τον ακραίο εθνικισμό και τη δήθεν αλληλεγγύη. Ρίχνει δίχτυα ενσωμάτωσης λαϊκών δυνάμεων, ανέργων, κατεστραμμένων μικροαστικών στρωμάτων.

Τόσο η ίδια η Χρυσή Αυγή όσο και οι προτάσεις για την αντιμετώπισή της εντάσσονται σε σχεδιασμούς στήριξης της εξουσίας του κεφαλαίου και αναμόρφωσης του αστικού πολιτικού συστήματος. Το αστικό κράτος έχει το νομικό πλαίσιο για να αντιμετωπιστούν οι εγκληματικές ενέργειες της Χρυσής Αυγής. Με ευθύνη της Νέας Δημοκρατίας και του ΣΥΡΙΖΑ οκτώ χρόνια τώρα συνεχίζεται η δίκη. Αν είχε ολοκληρωθεί, δεν θα έμπαινε ζήτημα συμμετοχής.

Η τροπολογία αφήνει ορθάνοιχτη την πόρτα στην απαράδεκτη θεωρία των δύο άκρων, με την οποία απαγορεύονται κομμουνιστικά κόμματα σε όλη την Ευρωπαϊκή Ένωση. Ενώ με την έννοια της πραγματικής ηγεσίας ανοίγει κερκόπορτα για τον έλεγχο στο εσωτερικό των κομμάτων. Δεν αντιμετωπίζονται με τέτοιου είδους ρυθμίσεις η Χρυσή Αυγή, τα ναζιστικά μορφώματα, αλλά ο ίδιος ο λαός είναι που με τον αγώνα του πρέπει να στείλει στον σκουπιδοτενεκέ της ιστορίας τέτοια κόμματα, μαζί με τη σάπια αντιδραστική και βαθιά συστημική ιδεολογία τους. Το ΚΚΕ στέκεται αντιμέτωπο σε όποιες νομοθετικές παρεμβάσεις επιδιώκουν την εξίσωση της ναζιστικής εγκληματικής δράσης με την πάλη του εργατικού λαϊκού κινήματος, την εξίσωση του φασισμού με τον κομμουνισμό, με βάση και τις αντίστοιχες κατευθύνσεις της Ευρωπαϊκής Ένωσης.

Συνεχίζονται και με αυτό το νομοσχέδιο οι μεταρρυθμίσεις στην τοπική και περιφερειακή διοίκηση για να υλοποιείται η αντιλαϊκή πολιτική χωρίς εμπόδια. Με τις ρυθμίσεις του νομοσχεδίου και των υπουργικών τροπολογιών διευκολύνετε περαιτέρω τις δημοτικές αρχές για να ψηφίζονται οι προϋπολογισμοί και το τεχνικό έργο των δήμων προφανώς με ακόμη πιο πλασματικές πλειοψηφίες, όπως η τροπολογία 1719/185 που ψηφίζεται σήμερα, που με το άρθρο 11 έρχεται να ενισχύσει τη λεγόμενη «κυβερνησιμότητα», αφού η λευκή ψήφος ή η άρνηση ψήφου δεν υπολογίζονται στην καταμέτρηση. Μέλη ΔΣ, αν αποχωρήσουν, θεωρούνται παρόντα για όλα τα θέματα μέχρι τέλους, και η λήψη απόφασης γίνεται επί των παρόντων, όσων παραμείνουν δηλαδή πίσω. Και επαναφέρετε τη λύση της οικονομικής επιτροπής, που σε περίπτωση, λέτε, αδυναμίας λήψης απόφασης στο ΔΣ, παραπέμπεται το όποιο θέμα στην οικονομική επιτροπή. Στο πλαίσιο αυτής της κυβερνησιμότητας διευκολύνετε την έγκριση των προϋπολογισμών των διαφόρων ιδρυμάτων, των δήμων και των κοινωφελών επιχειρήσεων, αφού με ρύθμιση που εισάγετε, η συζήτηση γίνεται επί του προϋπολογισμού, που έχει αποφασίσει το Δ.Σ. του ιδρύματος, και οι όποιες εναλλακτικές προτάσεις των παρατάξεων ή των συμβούλων πρέπει απαραίτητα να συνοδεύονται από αιτιολογική έκθεση και εισήγηση της οικονομικής επιτροπής.

Δηλαδή, με άλλον έναν τρόπο δυσκολεύετε, κατά τα συνήθη, τη γνώμη των μειοψηφιών στα Δ.Σ.. Είναι μία επιλογή που την κάνετε με μια σειρά πράξεων.

Στο 11 του σχεδίου νόμου του Υπουργείου Εσωτερικών δίνεται η δυνατότητα μία φορά τον μήνα τα δημοτικά και περιφερειακά συμβούλια να συνεδριάζουν -λέτε- με τηλεδιάσκεψη ή με μεικτό τρόπο, χωρίς μάλιστα να συντρέχει και να αναφέρεται κάποιος ιδιαίτερος λόγος.

Επιπλέον, διατηρείται η δυνατότητα με απόφαση των 3/5 του δημοτικού συμβουλίου, της πλειοψηφίας δηλαδή που δίνει στη δημοτική αρχή ο νέος καλπονοθευτικός νόμος, να γίνονται οι συνεδριάσεις ακόμη και κεκλεισμένων των θυρών. Αλήθεια, ποια είναι η σκοπιμότητα αυτών των διατάξεων, αν όχι ο φόβος για τη λαϊκή ενημέρωση και παρέμβαση;

Το ΚΚΕ είναι αντίθετο με τις υπό ψήφιση διατάξεις. Θα τις καταψηφίσει. Στόχο έχουν να αποστειρώσουν ακόμα περισσότερο τα δημοτικά και περιφερειακά συμβούλια από τις εργατικές λαϊκές διεκδικήσεις. Είναι συνέχεια προηγούμενων διατάξεων, όπως αυτή που ψήφισε το προηγούμενο διάστημα η Κυβέρνηση, με την οποία έμπαιναν εμπόδια στις δημοτικές παρατάξεις της Αντιπολίτευσης να θέτουν ζητήματα εκτός ημερήσιας διάταξης.

Απαιτούνται οι συνεδριάσεις δημοτικών και περιφερειακών συμβουλίων να γίνονται διά ζώσης, σε κατάλληλους χώρους και σε ώρες που να επιτρέπουν την ενημέρωση, τη συμμετοχή του λαού, την παρέμβαση σωματείων, φορέων και συλλόγων. Δεν είναι τυχαίο που για όλα αυτά δεν ακούσαμε τίποτε ούτε από τον ΣΥΡΙΖΑ, ούτε από το ΠΑΣΟΚ, αλλά και από τα άλλα κόμματα.

Στο άρθρο 16 εκφράζεται η αγωνία και η αντίθεση των εργαζομένων, των συνδέσμων κοινοτήτων και συμβουλίων περιοχής Ξάνθης για τη μεταφορά τους στη ΔΙΑΑΜΑΘ Α.Ε.. Η ανάθεση της αποκομιδής σε ιδιώτες οδηγεί στην ιδιωτικοποίηση υποδομών, στην απώλεια εργασιακών δικαιωμάτων και την αβεβαιότητα στους εργαζόμενους από την αλλαγή της εργασιακής τους σχέσης.

Ζητούμε, λοιπόν, εδώ να προχωρήσει η Κυβέρνηση σε αυτό το άρθρο, ώστε να παραμείνουν οι εργαζόμενοι στον δήμο, όπως και οι υπηρεσίες αποκομιδής. Καταθέτω στα Πρακτικά την ανακοίνωση του συλλόγου των εργαζομένων του συνδέσμου.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με το άρθρο 18 φέρνετε άλλη μία προβληματική διάταξη. Μειώνετε από τριακόσιους σε διακόσιους τους κατοίκους για την εκλογή σε κοινότητα μόνο προέδρου. Και από διακόσιους μέχρι δύο χιλιάδες προβλέπεται η εκλογή τριμελούς συμβουλίου.

Δεν έχουμε αντίρρηση να παραμείνουν τα τριμελή συμβούλια για πάνω από διακόσιους κατοίκους. Αλλά, αν δεν καταργήσετε ή δεν μειώσετε τουλάχιστον την υποχρεωτική συμπερίληψη του 60% των κοινοτήτων για να είναι έγκυρος ένας συνδυασμός, στην πραγματικότητα δημιουργεί ακόμα ένα εμπόδιο για τη συγκρότηση των συνδυασμών. Μειώσατε υποτίθεται τα υποχρεωτικά ποσοστά που χρειάζονται για πλήρη ψηφοδέλτια στους συνδυασμούς από το 80% στο 60% των κοινοτήτων και με αυτή τη ρύθμιση αυξάνετε τον αριθμό των κοινοτήτων που δεν χρειάζεται να συγκροτήσουν τριμελές συμβούλιο. Για άνω των δύο χιλιάδων ενισχύεται ο πλειοψηφούν συνδυασμός, παίρνοντας τα 3/5 και στις κοινότητες.

Με μια σειρά διατάξεις έρχεστε να καταργήσετε κωλύματα ασυμβίβαστα, διευκολύνοντας στελέχη που απέκτησαν μια εμπειρία απ’ αυτή την προσαρμογή της τοπικής και περιφερειακής διοίκησης στην υλοποίηση της κυβερνητικής πολιτικής, για να παίξουν και πρωτεύοντα ρόλο στις δημοτικές και περιφερειακές αρχές. Μάλιστα προβλέπεται ότι όσοι έχουν ήδη παραιτηθεί, προκειμένου να θέσουν υποψηφιότητα στις προσεχείς δημοτικές και περιφερειακές εκλογές, μπορούν να επιστρέψουν στις θέσεις τους, αφού καταργείται και αυτή η ημερομηνία των παραιτήσεων.

Τέλος, το ΚΚΕ έχει καταθέσει τροπολογία με την οποία οι εποχικοί εργαζόμενοι του τουρισμού και επισιτισμού για οποιοδήποτε διάστημα εντός της τουριστικής περιόδου, από τον Απρίλιο έως τον Οκτώβριο, που διαμένουν προσωρινά λόγω της εργασίας τους σε άλλη εκλογική περιφέρεια από εκείνη στους εκλογικούς καταλόγους της οποίας είναι εγγεγραμμένοι να ψηφίζουν σε εκλογικό τμήμα του δήμου όπου εργάζονται τους συνδυασμούς και υποψήφιους της εκλογικής περιφέρειας στην οποία υπάγεται το εκλογικό αυτό τμήμα. Η ψηφοφορία να γίνεται με ονομαστικές καταστάσεις, οι οποίες συντάσσονται, υπογράφονται και θεωρούνται από τον προϊστάμενο της κατά τόπου αρμόδιας υπηρεσίας της ΔΥΠΑ, του πρώην ΟΑΕΔ, με βάση το έντυπο Ε3, την αναγγελία πρόσληψης δηλαδή, και οι οποίες επέχουν θέση ειδικού εκλογικού καταλόγου.

Δεν είπατε κάτι γι’ αυτό, κύριε Υπουργέ, αν δέχεστε αυτή την τροπολογία, ναι ή όχι, για τους εποχιακά εργαζόμενους στον τουρισμό. Είναι πολλοί οι εργαζόμενοι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** …(Δεν ακούστηκε).

**ΧΡΗΣΤΟΣ ΚΑΤΣΩΤΗΣ:** Απορρίπτεται! Ε, βέβαια απορρίπτεται, γιατί η νεολαία σας έχει γυρίσει την πλάτη και είναι βέβαιο ότι δεν έχετε να πάρετε και πολλά απ’ αυτούς.

Για τη «ΛΑΡΚΟ» έχουμε τοποθετηθεί με πολλές παρεμβάσεις, προτάσεις νόμου, τροπολογίες για τη λειτουργία της, οι οποίες είναι σε αντίθεση με την πολιτική σας. Όσον αφορά ένα άρθρο που συμπεριλαμβάνεται στην τροπολογία, που κατέθεσε το Υπουργείο Οικονομίας, και συγκεκριμένα η παράγραφος 1, αποδεικνύει ότι η «ΛΑΡΚΟ», αν και σταματημένη, έχει να λαμβάνει δεκάδες εκατομμύρια ευρώ.

Συμφωνούμε να αποδοθούν στη «ΛΑΡΚΟ», αρκεί αυτά να αξιοποιηθούν σε ένα σχέδιο ουσιαστικής συντήρησης και επαναλειτουργίας, με μέτρα υγιεινής και ασφάλειας, με όλους τους εργαζόμενους στην εργασία, με επαναφορά των μισθών, των δώρων εορτών, του επιδόματος αδείας. Αρκεί απ’ αυτά να δώσετε τώρα πριν το Πάσχα ένα έκτακτο οικονομικό βοήθημα στους εργαζόμενους, όπως είναι η τροπολογία με τα 1.000 ευρώ, για να μπορέσουν να ανταπεξέλθουν. Και αμέσως μετά το Πάσχα να υποχρεώσετε την ειδική διαχείριση να έρθει σε διαπραγματεύσεις με τους εργαζόμενους για τη σύναψη επιχειρησιακής συλλογικής σύμβασης εργασίας. Μάλιστα, έχουμε καταθέσει, όπως είπα, και σχετική τροπολογία. Το 85% των εργαζομένων σε αυτή τη φάση σε ετήσια βάση έχουν μικρότερο εισόδημα απ’ αυτό που προσφέρει ο κατώτερος βασικός μισθός.

Τέλος, το ΚΚΕ λέει ότι αυτό το νομοσχέδιο δεν είναι προς όφελος των εργαζομένων και του λαού. Ενισχύει αυτό που λέτε, την κυβερνησιμότητα. Παίρνει μέτρα έτσι ώστε να στηρίξει αυτή την αντιλαϊκή πολιτική, που ενισχύεται και στους δήμους. Αλλά, και με όλες τις υπόλοιπες τροπολογίες έρχεται να λύσει εκκρεμότητες, δεσμεύσεις απέναντι στο μεγάλο κεφάλαιο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Κατσώτη.

Τον λόγο έχει τώρα ο Αντιπρόεδρος της Κυβέρνησης, ο κ. Παναγιώτης Πικραμμένος.

Κύριε Πρόεδρε, έχετε τον λόγο.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Πρόεδρε, κυρίες και κύριοι Βουλευτές, εγώ θα αναφερθώ σε ορισμένες οριζόντιες διατάξεις που υπάρχουν στο νομοσχέδιο για τις ρυθμιστικές αρχές. Είναι μέσα στο πλαίσιο της αρμοδιότητάς μου, δεδομένου ότι ο Πρωθυπουργός μου έχει αναθέσει τη θέσπιση οριζόντιων διατάξεων που αφορούν τις ανεξάρτητες αρχές, στις οποίες περιλαμβάνεται και η νομοθετική πρωτοβουλία.

Είναι γνωστό σε όλους, πιστεύω, και δεν είναι ανάγκη να το επαναλάβω ποιες είναι οι εκ του Συντάγματος προβλεπόμενες ανεξάρτητες αρχές και ποιες είναι οι λεγόμενες ρυθμιστικές αρχές, οι οποίες -όλες- προβλέπονται νομοθετικά.

Θεωρώ ότι είναι επίσης γνωστό το χάος που υπάρχει ως προς τις ρυθμίσεις και η ποικιλομορφία που υπάρχει σε ό,τι έχει να κάνει με κάθε μία ανεξάρτητη αρχή και πόσο δύσκολη είναι η προσπάθεια πράγματι να κάνεις οριζόντιες αρχές.

Σχετικά με αυτές τις διατάξεις, θα ήθελα να πω ότι η πρωτοβουλία προήλθε από τις ίδιες τις αρχές με μία επιστολή η οποία απεστάλη στον κύριο Πρωθυπουργό τον Ιούνιο του 2022 και με την οποία οι εν λόγω ρυθμιστικές αρχές ζητούσαν από τον Πρωθυπουργό, τους αρμόδιους Υπουργούς και εμένα να προβούμε σε νομοθετική ρύθμιση, για να αντιμετωπίσουμε έντονα προβλήματα τα οποία αντιμετώπιζαν.

Θα κάνω μία μικρή παρένθεση για να πω ότι πρέπει να είναι σε όλους κατανοητό πλέον ότι ορισμένες απ’ αυτές τις αρχές, όπως η Αρχή Ενέργειας, η Αρχή του Ανταγωνισμού, παίζουν πλέον πολύ βασικό ρόλο στη ζωή της χώρας, ιδιαίτερα στην οικονομική ζωή της χώρας.

Ήρθε, λοιπόν, αυτή η επιστολή και αυτό απετέλεσε το έναυσμα για μια διαδικασία η οποία κράτησε ως σήμερα. Σήμερα οδηγούμεθα στην ψήφιση και η οποία διαδικασία περιελάμβανε ανταλλαγές απόψεων, διαβουλεύσεις, συναντήσεις, συνεννοήσεις, τόσο με τους ίδιους τους φορείς που είχαν την πρωτοβουλία αυτή, όσο και με τα αρμόδια Υπουργεία, διότι έπρεπε να συνεννοηθούμε και με τα αρμόδια Υπουργεία. Συνεπώς, οι διατάξεις που έχετε ενώπιόν σας δεν είναι μια αμιγώς κυβερνητική πρωτοβουλία. Είναι μάλλον μια ικανοποίηση δικαίων -θα έλεγα- αιτημάτων και κοινών αιτημάτων που προέρχονται από τις ρυθμιστικές αρχές και στις εν λόγω διατάξεις έχουν ενταχθεί και η ΕΑΑΔΗΣΥ και η Επιτροπή Κεφαλαιαγοράς, οι οποίες βέβαια δεν είναι ρυθμιστικές αρχές, αλλά εν όψει των αρμοδιοτήτων τους έχουν πολύ σοβαρές επιπτώσεις στην οικονομία. Το άλλο είναι ότι έχουν και πολλά κοινά χαρακτηριστικά με τις ρυθμιστικές αρχές.

Γιατί μας το ζήτησαν αυτό; Ποιο ήταν το αίτημα; Τι είναι αυτό που αντιμετωπίζουν οι εν λόγω αρχές; Προεχόντως οι αρχές αυτές αντιμετωπίζουν μια μεγάλη φυλλοροή του προσωπικού. Το προσωπικό έχει ορισμένες αποδοχές. Οι αποδοχές οι οποίες προσφέρονται από την αγορά είναι πολλαπλάσιες, με αποτέλεσμα στη συνέχεια το προσωπικό να φυλλοροεί. Έχοντας, λοιπόν, τόσο βασικές αρμοδιότητες για τη ρύθμιση της οικονομικής ζωής του τόπου σκεφτείτε την επιτροπή ενέργειας με την πετρελαϊκή και την ενεργειακή κρίση. Δεν έχουμε το προσωπικό για να τις αντιμετωπίσουν.

Οι αρχές αυτές τώρα έχουν ένα άλλο χαρακτηριστικό που τις διαφοροποιεί από τις άλλες αρχές. Είναι ότι οι νόμοι που ισχύουν για κάθε μια από αυτές τις έχουν προικίσει με ειδικά έσοδα τα οποία διαχειρίζονται οι ίδιες και συνεπώς οι όποιες δαπάνες κατά το πλείστον δεν επιβαρύνουν τον κρατικό προϋπολογισμό, δηλαδή οι όποιες δαπάνες μισθολογικές και άλλες μπορούν να αντιμετωπίζονται από τα έσοδα τα οποία έχουν οι ίδιες οι αρχές.

Θα πω εν ολίγοις ποιες είναι οι ρυθμίσεις που κάναμε. Πρώτον, αφορούν το σύστημα των προσλήψεων. Υπήρχαν τεράστια παράπονα για τις καθυστερήσεις που είχαν για τις προσλήψεις. Προσπαθήσαμε να κάνουμε ένα πιο ευλύγιστο σύστημα το οποίο είναι μεικτό, διότι βεβαίως δεν πέρασε ποτέ από το μυαλό μας να βγουν οι αρχές αυτές εκτός ΑΣΕΠ. Οπότε κοιτάξαμε να συνδυάσουμε και τη συμμετοχή του ΑΣΕΠ, αλλά και την πρωτοβουλία των αρχών, ώστε να μπορέσουμε να έχουμε ένα πιο ευλύγιστο σύστημα, να αυξήσουμε την ταχύτητα των προσλήψεων και να μπορέσουμε να καλύψουμε τις πιεστικές ανάγκες και την έντονη υποστελέχωση η οποία υπήρχε και η οποία ήταν το πρώτο παράπονο.

Αντιμετωπίζοντας πάλι το ίδιο πρόβλημα, κοιτάξαμε να περιορίσουμε στο μέτρο που είναι εφικτό τον περιορισμό των αποσπάσεων σε διάφορους φορείς, όσο μπορέσαμε και όσο ήταν εφικτό, γιατί δεν μπορούσε να ανατραπεί και η υπάρχουσα ισορροπία στη λειτουργία των δημοσίων υπηρεσιών που είναι κρίσιμη.

Και το τρίτο πράγμα που επιχειρείται με αυτές τις διατάξεις είναι η ένταξη στο σύστημα κινήτρων και ανταμοιβής, όπως περίπου ισχύει σε όλο το δημόσιο.

Αυτές είναι οι τρεις πρωτοβουλίες που μας ζητήθηκαν και τις οποίες ικανοποιήσαμε.

Τώρα, κάτι ακόμα είναι ότι επεκτείνουμε την προσωπική διαφορά, διότι στις αρχές αυτές υπήρχαν δύο κατηγορίες προσωπικού. Υπήρχαν οι προηγούμενοι, που ελάμβαναν την προσωπική διαφορά και προσωπικό το οποίο είχε προσληφθεί μεταγενεστέρως και οι οποίοι δεν ελάμβαναν την προσωπική διαφορά. Ήταν ένα θέμα, το οποίο δεν ήταν εύκολα αντιμετωπίσιμο. Ευτυχώς, υπήρχαν τα οικονομικά περιθώρια και έτσι πιστεύω ότι ένα πάγιο αίτημα των εργαζομένων έγινε πραγματικότητα και ειλικρινά, όχι μόνον τους ανακουφίζει, αλλά τους φέρνει και σε μία θέση ισότητας.

Τελειώνοντας, να πω ότι όταν κατετέθησαν οι διατάξεις και έγινε ευρύτερα γνωστό το περιεχόμενό τους, υπήρξε, εάν θέλετε, μία αντίδραση -ας το πω έτσι- ή ένα παράπονο από τις συνταγματικές αρχές, γιατί δεν περιλάβαμε και αυτές στη ρύθμιση.

Θα ήθελα ενώπιον του Κοινοβουλίου να δώσω μία απάντηση, γιατί δεν τις έχουμε περιλάβει συνολικά. Να πω ότι κατά το ένα μέρος τις έχουμε περιλάβει, δεδομένου ότι επεκτείνουμε τη χορήγηση της προσωπικής διαφοράς και σε όλο το προσωπικό των ανεξαρτήτων αρχών που προβλέπονται από το Σύνταγμα.

Κατά το δεύτερο μέρος, όμως, και δεδομένου ότι το αίτημα αυτό -ας μου επιτραπεί να πω από την προηγούμενή μου ιδιότητα- ηγέρθη οψίμως, πολύ οψίμως, είναι ένα θέμα το οποίο χρειάζεται πάρα πολύ προσεκτική αντιμετώπιση, σε συνεννόηση με τους προέδρους των συνταγματικά κατοχυρωμένων αρχών. Δεν αρνούμαι την επέκταση. Μάλιστα, έχω συνεννοηθεί με τον πρώην συνάδελφο, τον κ. Κωστή Μενουδάκο, με τον οποίον βρίσκομαι σε πολύ τακτική επικοινωνία, αμέσως μετά τις εορτές του Πάσχα να βρεθούμε, ώστε να δούμε πώς θα μπορούσαμε να επεκτείνουμε και ως προς τις συνταγματικά προβλεπόμενες αρχές και να εκπονήσουμε έναν πιο ευλύγιστο τρόπο πρόσληψης των υπαλλήλων, ώστε να μην αντιμετωπίζουν και αυτοί θέματα υποστελέχωσης.

Δεν νομίζω ότι έχω κάτι άλλο να σας πω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Πρόεδρε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Θα παραμείνετε στην Αίθουσα, κύριε Αντιπρόεδρε, για να δώσετε απαντήσεις;

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Εάν με θέλετε, φυσικά θα παραμείνω.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ωραία, θα παρακαλούσαμε να παραμείνετε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Έχει ζητήσει τον λόγο ο τέως Πρόεδρος της Βουλής.

Κυρία Αλεξοπούλου, σύμφωνα με τον Κανονισμό, προηγείται ο κύριος Πρόεδρος και αμέσως μετά θα μιλήσετε εσείς.

Καλείται στο Βήμα ο τέως Πρόεδρος της Βουλής, ο κ. Νικόλαος Βούτσης.

**ΝΙΚΟΛΑΟΣ ΒΟΥΤΣΗΣ:** Κυρίες και κύριοι συνάδελφοι, θέλω να αναφερθώ στη δημόσια συζήτηση, που αφορά στην τροπολογία που έρχεται σε σχέση με τον αποκλεισμό του φιλοναζιστικού μορφώματος από την εκλογική διαδικασία.

Δεν θα έλεγα αυτά που θα πω σήμερα, θα προτιμούσα να μιλήσω γι’ αυτό το ζήτημα, εντοπίζοντας στα θέματα παιδείας και στα ζητήματα παρέμβασης των πολιτικών και κοινωνικών δυνάμεων μέσα στην κοινωνία για την απαξίωση αυτών των ιδεών και των απόψεων επί της ουσίας, έτσι ώστε να μην έχουν και εκλογικό ακροατήριο. Πραγματικά, αυτό θεωρώ ότι είναι το μείζον ζήτημα.

Δεν θα έλεγα, λοιπόν, αυτά που θα πω, εάν δεν συνέβαινε τις τελευταίες δύο - τρεις μέρες μέσα από τη νευρικότητα και την αμηχανία της η Κυβέρνηση να φθάσει στο σημείο, διά του Πρωθυπουργού, να πει για κλείσιμο ματιού σε όσες δυνάμεις, δηλαδή στις περισσότερες δυνάμεις της δημοκρατικής Αντιπολίτευσης, για δικούς της λόγους η καθεμία δύναμη δεν υπερψηφίζει αυτές τις τροπολογίες της Κυβέρνησης. Δεν θα το έκανα καν, εάν μέναμε σε αυτό που έχουμε ζήσει αυτές τις μέρες, δηλαδή κάποια από τα κορυφαία στελέχη, λίγα από τα κορυφαία στελέχη της Κυβέρνησης στις τηλεοράσεις, με μια διάθεση η οποία προσομοιάζει με γκεμπελισμό -το λέω ευθύτατα-, δεν ψεύδονταν, δεν αποσιωπούσαν, δεν έκαναν κυριολεκτικά μια προπαγάνδα ανήθικη, η οποία σε τελευταία ανάλυση βοηθάει αυτό το πολιτικό μόρφωμα -εννοώ του κ. Κασιδιάρη- να επικοινωνεί με έναν κόσμο και να θεωρεί ότι κάνει ρωγμές μέσα στο δημοκρατικό τόξο.

Όταν, όμως, ο Πρωθυπουργός της χώρας χθες ανέλαβε την ευθύνη να πει για κλείσιμο ματιού προς τις δυνάμεις της δημοκρατικής Αντιπολίτευσης και ιδιαίτερα και προς τον ΣΥΡΙΖΑ - Προοδευτική Συμμαχία είναι σαφές ότι μερικά πράγματα πρέπει να ειπωθούν απ’ αυτό το Βήμα, ακριβώς επειδή είναι και η τελευταία συζήτηση στην παρούσα περίοδο της Βουλής.

Κυρίες και κύριοι συνάδελφοι, μίλησα περί γκεμπελιστικών μεθόδων. Τώρα έχουν βγει και οι τραμπικές μέθοδοι κ.λπ.. Τι λέει η Κυβέρνηση, τα οποία είναι ψέματα; Λέει ότι αυτή, η Νέα Δημοκρατία δηλαδή, βρήκε αίθουσα για να γίνει η δίκη που δεν γινόταν επί ΣΥΡΙΖΑ, ότι υπερψήφισε ο ΣΥΡΙΖΑ μαζί με τη Χρυσή Αυγή το σύστημα της απλής αναλογικής, ότι στις πλατείες ήταν πάνω και κάτω και συνεργάζονταν και ήταν πάνω η Χρυσή Αυγή και κάτω οι δυνάμεις των αγανακτισμένων και της δημοκρατικής Αντιπολίτευσης, ότι έχουμε πει εδώ περί ψήφων ευπρόσδεκτων και μη ευπρόσδεκτων στην ίδια φράση που είχα πει εγώ ο ίδιος, «ότι βεβαίως δεν ζητάμε σε καμμία περίπτωση τις ψήφους της Χρυσής Αυγής». Μάλιστα, ήταν για την απλή αναλογική η συζήτηση.

Επίσης, ελέχθη ότι ψήφιζαν τα νομοσχέδια στις κυβερνήσεις του ΣΥΡΙΖΑ, ενώ είναι γνωστό ότι μόνο στο 4% των νομοσχεδίων επί τεσσεράμισι χρόνια είχε υπερψηφίσει η Χρυσή Αυγή. Είχε ψηφίσει και είχε καταψηφίσει μαζί με τη Νέα Δημοκρατία, ίσως όχι για τους ίδιους λόγους -δεν υπαινίσσομαι αυτό, αλλά σας λέω τα γεγονότα τώρα-, στο 36% των νομοσχεδίων της κυβέρνησης ΣΥΡΙΖΑ.

Για να έρθουμε, λοιπόν, τώρα στα πραγματικά δεδομένα, διότι αυτά που σας είπα προηγουμένως ακούγονται εδώ και δύο μέρες, ίσως να ακούγονται και τις δύο επόμενες και να σταματήσουν μόνο εν όψει της Μεγάλης Παρασκευής. Ακούγονται σε διάφορα κανάλια, επαναλαμβάνω, από μερικά κορυφαία στελέχη της Νέας Δημοκρατίας και δεν αναφέρομαι μόνο στον προπαγανδιστή του πλέον φιλοχιτλερικού βιβλίου που έχει κυκλοφορήσει ποτέ, το «Εβραίοι, όλη η αλήθεια». Καταλαβαίνετε ποιον συνάδελφό σας εννοώ, κύριε Βορίδη. Αναφέρομαι, όμως, και σε άλλα κορυφαία στελέχη. Είναι κάποια πράγματα που θα πρέπει να απαντηθούν σε αυτή τη συζήτηση ούτως ή αλλιώς και να κάνουμε συζήτηση για αυτά, διότι γράφεται η Ιστορία. Όχι τώρα, έχει γραφτεί τα προηγούμενα χρόνια.

Πρώτον, η Νέα Δημοκρατία είναι το μοναδικό κόμμα, πρέπει να ξέρετε, που δεν παρέστη και δεν μαρτύρησε στη δίκη της Χρυσής Αυγής. Σημειώστε το, να το τσεκάρετε.

Είχε οριστεί ο κ. Βασίλης Κικίλιας, νυν Υπουργός της Νέας Δημοκρατίας, ο οποίος δεν ανευρέθη όταν επανειλημμένα το δικαστήριο τον κάλεσε για να καταθέσει. Και βεβαίως έχει παραμείνει το στίγμα της αναίτιας διάλυσης της τεράστιας συγκέντρωσης που έγινε με την απόφαση και την καταδίκη της Χρυσής Αυγής. Είχε εξελιχθεί εδώ ένας πολύ έντονος διάλογος με τον τότε Υπουργό Προστασίας τον κ. Χρυσοχοΐδη.

Δεύτερον, να πω για την αίθουσα που έγινε η δίκη της Χρυσής Αυγής. Δείτε δημοσιεύματα των ημερών. Στις 3-6-2016 -για αυτό σας λέω, θα λέω στοιχεία συνεχώς- δημοσιοποιήθηκε ότι με παρέμβαση την οποία κάναμε εδώ ως Προεδρείο της Βουλής και σε συνεννόηση με τον τότε Υπουργό κ. Παρασκευόπουλο και κατόπιν εντολής του Πρωθυπουργού κ. Τσίπρα και με τη Μάγδα Φύσσα, που είχε έρθει εδώ, βρέθηκε λύση έτσι ώστε αντί να γίνονται συνεδριάσεις δύο την εβδομάδα ή μία την εβδομάδα στις γυναικείες φυλακές Κορυδαλλού, βρέθηκε η λύση το να γίνεται στη μεγάλη αίθουσα και ξεκίνησαν οι διασκέψεις. Είναι ψέμα ότι δεν έβρισκε -λέει- για τέσσερα χρόνια αίθουσες ο ΣΥΡΙΖΑ.

Πάμε παρακάτω, στις 18-9-2014. Δείτε όλα τα στοιχεία και τους διαλόγους που καταδεικνύουν ότι ο γενικός γραμματέας τότε της κυβέρνησης Σαμαρά κ. Μπαλτάκος έδινε γραμμή για ψήφο των Βουλευτών της Χρυσής Αυγής στα νομοσχέδια που διαφωνούσαν η ΔΗΜΑΡ και το ΠΑΣΟΚ και υπήρχαν δυσκολίες για να περάσουν αυτά τα νομοσχέδια. Είναι δημόσια κατατεθειμένα τα στοιχεία, οι διάλογοι τα ονόματα, τα πρόσωπα πολύ πέραν της γνωστής συζήτησης Μπαλτάκου - Κασιδιάρη. Εδώ μπροστά μας ερχόταν ο κ. Μπαλτάκος και ήταν γνωστό.

Γιατί το λέω αυτό; Ήταν η κυβέρνηση Σαμαρά φιλοφασιστική, φιλοναζί, συνεργαζόταν ευθέως και μάλιστα με τη Χρυσή Αυγή; Όχι. Αλλά να κάνουμε μια διάκριση. Όταν λέτε «εμείς τους πήγαμε στο δικαστήριο, εμείς τους βγάλαμε μέσα», πρόκειται περί ιστορικής ανακρίβειας. Διότι ήμασταν εδώ. Δηλαδή στα δυόμισι πρώτα χρόνια και ενώ ερχόντουσαν εδώ και κατατατίθονταν τα φαινόμενα ρατσιστικής βίας και οι δολοφονίες και του Λουκμάν και άλλων -ογδόντα είχαμε καταθέσει- οι απαντήσεις από πλευράς της Κυβέρνησης και των διωκτικών τότε αρχών ήταν ότι περίπου δεν συμβαίνει τίποτα. Εμείς λέγαμε τότε για ογδόντα και μας έλεγαν για δύο. Ανατρέξτε στα Πρακτικά.

Και μόνο όταν δολοφονήθηκε ο Φύσσας και ταυτόχρονα κύριε Βορίδη -και τα ξέρετε γιατί τα συζητάγαμε από τότε- υπήρξε η μεγάλη πίεση στη Νέα Υόρκη που ήταν ο κ. Σαμαράς και επειδή εδώ αυτοί οι άθλιοι έκαναν σύληση και αμαύρωση των εβραϊκών νεκροταφείων στη Θεσσαλονίκη, στα Γιάννενα κ.λπ., όλα αυτά συνέπεσαν χρονικά, μόνο τότε η τότε κυβέρνηση μάζεψε τους τριάντα φακέλους -είναι δηλώσεις του κ. Δένδια τότε, ήμασταν εδώ μερικοί- με στοιχεία και με πράξεις των χρυσαυγιτών, με επίνευση μάλιστα και σπρώξιμο και καναλιών και εφημερίδων μερικών, που τώρα το έχουν ξεχάσει. Είχαν μαζευτεί αυτά τα στοιχεία, οι πράξεις. Ήταν τριάντα φάκελοι στα συρτάρια.

Και σεμνύνεται η Κυβέρνηση να λέει «εμείς είμαστε αυτοί που τα μαζέψαμε και τα κάναμε ενιαία δικογραφία». Μπράβο, συμφωνώ. Επί δυόμισι χρόνια, όμως, οι τριάντα φάκελοι πού ήταν; Γιατί δεν όδευαν προς τη δικαιοσύνη;

Θα τα πούμε όλα και πρέπει να γίνει μία ήρεμη μια ψύχραιμη συζήτηση -επαναλαμβάνω- μακριά από το ότι κόμματα του δημοκρατικού τόξου είναι μέρος ή σε μόνιμη συνεργασία για οτιδήποτε με τις δυνάμεις της Χρυσής Αυγής. Αλλά όχι να λέει ο Πρωθυπουργός για το ποιος κλείνει το μάτι. Όχι, διότι ήταν και αυτός εδώ.

Πάμε παρακάτω. Τον Νοέμβριο του 2013 ήταν η πρόταση του ΣΥΡΙΖΑ. Την είχαμε εισηγηθεί στην Επιτροπή Δικαιοσύνης και την εισηγηθήκαμε και εδώ τότε και με τον Υπουργό της κυβέρνησης τον κ. Μιχελάκη. Ήταν κοινή πρόταση. Αφορούσε το να παύσει η χρηματοδότηση της Χρυσής Αυγής.

Έρχομαι τώρα στο τι έγινε όσο ήταν η Χρυσή Αυγή εδώ. Το επαναλαμβάνω και δεν φοβάμαι να το λέω. Με ψήφους μερίδας του ελληνικού λαού μπήκε τρεις φορές η Χρυσή Αυγή εδώ. Και οι μαγκιές που λένε έξω ότι δεν τους βγάζετε, δεν τους διώχνατε, φταίτε που συνυπήρχαν μαζί σας -δεν το λέω ότι το λέγατε εσείς, το λένε διάφοροι- δεν στέκουν. Κάποιοι τους ψήφιζαν και κάποιοι παραλίγο να τους βάλουν και την τελευταία φορά εδώ μέσα. Λειτουργήσαμε στο πλαίσιο και στα όρια του Κανονισμού με σύμπτωση απόψεων, τουλάχιστον όλων όσων ήταν στο Προεδρείο της Βουλής, των κοινοβουλευτικών δυνάμεων για σωρεία περιπτώσεων.

Παραπέμψαμε τον Μπαρμπαρούση για εσχάτη προδοσία από εδώ μέσα και απεβλήθη όλη η Κοινοβουλευτική Ομάδα της Χρυσής Αυγής στη συζήτηση της πρότασης δυσπιστίας εναντίον της κυβέρνησης. Επίσης υπήρξε πλήθος αποφάσεων της Επιτροπής Δεοντολογίας. Αποκλείστηκε από τα προεδρεία όλων των επιτροπών η Χρυσή Αυγή, από διεθνείς χρηματοδοτήσεις, από χρηματοδοτήσεις. Δεν παραχωρείτο η Αίθουσα της Γερουσίας για καμμία εκδήλωσή της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με συγχωρείτε για λίγο, κύριε Πρόεδρε.

Υπήρξε άρνηση Υπουργών στον κοινοβουλευτικό έλεγχο προς τους Βουλευτές της Χρυσής Αυγής. Αποτρέψαμε δύο πρωτοφανείς επιθέσεις που έγιναν στη Βουλή στο πλαίσιο ευρύτερων εκδηλώσεων για να μπουν μέσα στη Βουλή, με βαρύτατα χτυπήματα και με πολλούς τραυματίες από τις αστυνομικές δυνάμεις. Δύο φορές είχαν γίνει αυτά.

Αποκλείστηκαν από τον Φάκελο της Κύπρου, απ’ όλες τις διακομματικές επιτροπές, από τα απόρρητα του Υπουργείου Εξωτερικών. Αυτά είχε κάνει η ελληνική Βουλή. Γι’ αυτά πράγματι υπήρχε μια συνεννόηση πολιτικών δυνάμεων και υπήρχε και αντιπαράθεση εδώ.

Και έρχεται τώρα ο κύριος Πρωθυπουργός και ενώ επί δυόμισι χρόνια δεν ασχολούνταν με τις δημοσκοπήσεις, -δεν σας έδιναν αυτό το κίνητρο ίσως και αφήνατε τον κ. Κασιδιάρη να κάνει ακτίφ τα λέμε εμείς, εσείς τα λέτε αλλιώς με εκατόν πενήντα ανθρώπους διακαναλικές με τα στελέχη του μέσα από τη Βουλή- ξαφνικά επειδή οι δημοσκοπήσεις άλλαξαν λίγο, έρχεστε και εγκαλείτε τις υπόλοιπες δυνάμεις του δημοκρατικού τόξου γιατί δεν συνηγορούν στις πρόχειρες, ανεδαφικές, αλυσιτελείς τροπολογίες τις οποίες φέρνετε τη μία μετά την άλλη. Και επίσης δεν έβγαινε στο κανάλι της Βουλής η Χρυσή Αυγή.

Αυτά, κύριε Βορίδη, επαναλαμβάνω, έγιναν από κοινού. Ρωτήστε τους Αντιπροέδρους εκείνου του προεδρείου. Και θυμάμαι και ανθρώπους απ’ όλα τα κόμματα Βουλευτές από τον Πύρρο Δήμα μέχρι τον Νίκο Δένδια και άλλους που και μέσα στη Βουλή σήκωσαν το ανάστημά τους. Δεν είναι υπόθεση ΣΥΡΙΖΑ, αλλά ήταν επί κυβερνήσεως και επί προεδρίας στη Βουλή του ΣΥΡΙΖΑ.

Δεν έχετε, λοιπόν, όχι δικαίωμα, αλλά ίχνος δικαιώματος να εγκαλείτε και να κουνάτε το δάχτυλο ότι κλείνει κάποια πολιτική δύναμη το μάτι -αν είναι δυνατόν!- στη Χρυσή Αυγή.

Και αντίθετα επιτρέψτε μου -σε αυτό θα είμαι πολύ δηκτικός- σε ένα πολύ κρίσιμο διάστημα για τη χώρα, όταν εκρίνετο η Συμφωνία των Πρεσπών είτε εκ των πραγμάτων -γιατί γίνεται καμμιά φορά- είτε με υπόγειες συνεννοήσεις ενδεχομένως κάποιων μερίδων συνυπήρξατε σε όλα τα μεγάλα συλλαλητήρια τα οποία τελείωναν στις 16.30΄ το απόγευμα παίρνοντας το μικρόφωνο και ο Κασιδιάρης -τον έχω ακούσει με τα ίδια μου τα αυτιά- και ύστερα έκαναν επιθέσεις και είχαν διαλύσει και συγκεντρώσεις που ήταν κόσμος της Νέας Δημοκρατίας. Απλοί άνθρωποι, ειρηνικοί άνθρωποι και διαλύονταν.

Κυρίως όμως, συνυπήρξατε σιωπούντες επί μήνες στις επιθέσεις που γινόντουσαν και με μολότοφ ακόμα στα σπίτια Βουλευτών του ΣΥΡΙΖΑ από στελέχη, από φίλους, από οπαδούς της Χρυσής Αυγής στη βόρεια Ελλάδα. Δεν το καταδικάσατε ποτέ. Και υπήρχε τρομοκρατία την οποία για δικούς σας λόγους είχατε σε μεγάλο βαθμό αποσιωπήσει, για να μην πω ότι είχατε υποθάλψει. Δεν αναφέρομαι σε άλλες αθλιότητες από τις παμμακεδονικές οργανώσεις, όπου πολλά στελέχη σας είναι στις διοικήσεις, που μας έστειλαν εξώδικα για εσχάτη προδοσία.

Τα θυμάστε, κύριε Βορίδη, έτσι δεν είναι;

(Χειροκροτήματα από την πτέρυγα του ΣΥΡΙΖΑ)

Αυτά τα καταθέτω και στα Πρακτικά της Βουλής. Μπορούμε σε κάθε ένα από αυτά να σας παραπέμψω στα Πρακτικά της Βουλής, στις ημερομηνίες, εάν θέλετε και όχι ο ιστορικός του μέλλοντος, να γίνονται πολιτικές συζητήσεις με σεβασμό στην πραγματικότητα, στα πραγματικά στοιχεία και οι σκληρές πολιτικές αντιπαραθέσεις μεταξύ μας να μην δίνουν την εντύπωση είτε σε αυτό το μόρφωμα είτε στην κοινή γνώμη πώς σφάζονται οι δυνάμεις του δημοκρατικού τόξου στα πόδια του οποιουδήποτε μορφώματος με αχυρανθρώπους ή όχι επικεφαλής.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Πρόεδρε.

Ο Υπουργός Εσωτερικών ζήτησε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, ζήτησα τον λόγο για να κάνω μία παρέμβαση πάνω σε όσα αναφέρθηκε ο κ. Βούτσης, ο πρώην Πρόεδρος της Βουλής.

Κοιτάξτε, υπάρχει πράγματι μία ιστορική διαδρομή. Δεν είναι κακό, κύριε Πρόεδρε, να τη θυμηθούμε. Πρώτα απ’ όλα εκείνο το οποίο λέμε εμείς είναι ότι η σύλληψη, η οποία δεν ήταν καθόλου αυτονόητη και δεν ήταν καθόλου και νομικά εύκολη, προκειμένου να ασκηθεί δίωξη για εγκληματική οργάνωση, είναι σύλληψη η οποία έγινε από εμάς. Εμείς το αντιληφθήκαμε έτσι. Και για να σας το ταυτοποιήσω, εγώ ήμουν αυτός που το σκέφτηκε έτσι. Εγώ ήμουν αυτός που το εισηγήθηκε. Εγώ ήμουν αυτός ο οποίος έπεισε, προκειμένου να υπάρξει μία συγκεκριμένη νομική επιλογή η οποία οδήγησε τη Χρυσή Αυγή στη φυλακή την ώρα που πολλοί λέγανε ότι ήταν λάθος, ότι ήταν πολιτική δίωξη. Πάλι τα ίδια άκουγα, πολλοί το έλεγαν. Έλεγαν ότι δεν θα σταθεί η κατηγορία γιατί δεν προκύπτει ηθική αυτουργία. Αυτά έλεγαν. Και στο νομικό κόσμο αυτά λέγανε.

Άρα, λοιπόν, η απόφαση για τη συνένωση των δικογραφιών, η οποία επέτρεψε τη δίωξη για εγκληματική οργάνωση, είναι απόφαση αυτής της παράταξης και υλοποίηση αυτής της παράταξης. Η Χρυσή Αυγή είναι στη φυλακή. Γιατί; Γιατί υπήρξε αυτή η απόφαση της συνένωσης των δικογραφιών και βεβαίως εν συνεχεία γιατί κινήθηκε η ποινική δίωξη από την ποινική δικαιοσύνη και έφερε το συγκεκριμένο αποτέλεσμα, να ξεκαθαρίζουμε τα πράγματα.

Μετά από την ποινική δίωξη πράγματι η επόμενη νομική ενέργεια είναι ενέργεια που πάλι υλοποιήθηκε από κυβέρνησή μας, που είναι η νομοθεσία για τη διακοπή της χρηματοδοτήσεως και τη διακοπή της προβολής. Πράγματι αυτή η νομοθετική πρωτοβουλία της δικής μας Κυβέρνησης έγινε δεκτή από ευρύτερες πτέρυγες του Κοινοβουλίου.

Εκείνο λοιπόν το οποίο απαιτούσε η συνέχεια, κύριε Πρόεδρε, ήταν ότι έπρεπε να ληφθούν μέτρα για το τι θα γίνει από εκεί και πέρα. Πλέον η πολιτεία είχε να αντιμετωπίσει ένα πραγματικό ζήτημα. Ποιο ήταν το πραγματικό ζήτημα; Πρωτόδικη καταδίκη, ναι, αλλά ανοίγω μία παρένθεση. Πάντως οι εξηγήσεις που δώσατε γιατί διήρκεσε όλο αυτό το χρονικό διάστημα η δίκη δεν είναι, θα μου επιτρέψετε να πω, σε επίπεδο διοίκησης της δικαιοσύνης επαρκείς. Σε μία δίκη τέτοιας σημασίας έπρεπε να έχουν γίνει οι απαραίτητες δικονομικές προβλέψεις. Εγώ δεν λαϊκίζω ποτέ, δεν είναι από τα εύκολα, ξέρω ότι απαιτούσε πρόσθετες ενέργειες και αυξημένη επιμέλεια για να γίνει αυτό η οποία όμως έπρεπε να δειχθεί και δεν δείχθηκε. Η διάρκεια λοιπόν σας βαρύνει. Δεν λέω εγώ εκ προθέσεως το κάνατε. Λέω το αποτέλεσμα. Το αποτέλεσμα είναι μία βραδύτατη διαδικασία σε μία μεγάλη δίκη. Δεν είναι μόνο το θέμα της αιθούσης. Είναι προφανώς πιο πολύπλοκα τα ζητήματα της διεξαγωγής της ποινικής δίκης, όπως η διαθεσιμότητα των δικαστών, η δυνατότητα αναπληρώσεώς τους, πολλά ζητήματα ανακύπτουν. Έπρεπε να φροντιστούν. Δεν φροντίσατε. Εκ του αποτελέσματος φαίνεται ότι δεν φροντίσατε. Άρα διήρκεσε πολύ.

Οδήγησε στην καταδίκη. Μετά την καταδίκη γεννήθηκε ένα πολύ απλό ερώτημα. Από κει και πέρα αρχίζει η ολιγωρία, αρχίζει μια διαφοροποίηση, για την οποία θα μου πείτε εσείς, αν η εξήγηση που δίνουμε για αυτήν εμείς είναι σωστή ή όχι. Θα σας ακούσουμε, αλλά έχουμε δεδομένα. Ποια είναι τα δεδομένα; Καταδικασμένοι για εγκληματική οργάνωση οι οποίοι αίφνης υποδύονται τους πολιτικούς αρχηγούς. Αυτό είναι δεδομένο. Ερώτηση: Υπάρχει αντίφαση στην έννομη τάξη; Είναι δυνατόν ένα κομμάτι της έννομης τάξης να λέει ότι αυτός είναι εγκληματίας, αρχηγός εγκληματικής οργάνωσης, να τον έχει τιμωρήσει σε δεκατρία χρόνια κάθειρξη και παραπάνω, να του έχει απορρίψει το αίτημα αναστολής γιατί θεωρεί ότι είναι επικίνδυνος φυγής, να είναι κρατούμενος σε φυλακές υψίστης ασφαλείας, αλλά ένα άλλο τμήμα της έννομης τάξης να μην έχει τα νομικά εργαλεία, προκειμένου να το συνδέσει αυτό, προκειμένου να το πει αυτό;

Χωρίς τη νομοθετική μας παρέμβαση ο Άρειος Πάγος, το Α1 Τμήμα, δεν θα είχε τη δυνατότητα να κάνει οτιδήποτε παρά να ανακηρύξει τους συνδυασμούς. Έπρεπε να το αφήσουμε αυτό; Ποια είναι η άποψή σας; Γιατί εμείς πήραμε θέση. Ποια ήταν λοιπόν η δική μας θέση; Ότι έπρεπε να αρθεί αυτή η νομική αντίφαση και εφόσον έκρινε η δικαιοσύνη, γιατί εμείς κάναμε μία γενική και οριζόντια ρύθμιση, εφόσον υπάρχει καταδικασμένος για το αδίκημα αυτό και για όσα περιγράφονται στη διάταξη, και αυτός είναι ιδρυτής ή είναι υποψήφιος ή είναι αρχηγός ή είναι ο πραγματικός αρχηγός, αυτός ο σχηματισμός δεν πρέπει να του επιτρέπεται να συμμετέχει στις εκλογές. Αυτό λέει η διάταξη.

Η διάταξη αυτή είχε, κύριε Πρόεδρε, να αντιμετωπίσει συνταγματικά θέματα; Βεβαίως και είχε. Ποιο ήταν το θέμα που είχε να αντιμετωπίσει; Ότι κατά το Σύνταγμά μας, αν δεν υπάρχει αμετάκλητη ποινική καταδίκη, δεν μπορεί να υπάρξει αποστέρηση πολιτικών δικαιωμάτων. Συνδέεται αυτό με την καθυστέρηση; Συνδέεται. Γιατί; Διότι η καθυστέρηση εκδόσεως πρωτοδίκου αποφάσεως δεν μας έχει επιτρέψει να έχουμε σήμερα αμετάκλητη καταδικαστική.

Πολύ ωραία, έπρεπε να κάνουμε κάτι; Έπρεπε. Είναι σωστό δικαιοπολιτικά να κάνουμε κάτι; Είναι. Τι προτείναμε λοιπόν μετά από πολλή σκέψη, μετά από πολλή προσπάθεια, μετά από συνεκτίμηση πολλών συνταγματικών δεδομένων; Προτείναμε δύο πράγματα. Δύο πράγματα προτείνει η διάταξή μας, αυτή που ψηφίστηκε. Πρώτον, σε περίπτωση που έχουμε αυτόν το χαρακτήρα του ιδρυτού, του υποψηφίου, του αρχηγού έστω του φαινομένου να οδηγείται σε αποκλεισμό. Δεύτερον, σε περίπτωση που επίσης συντρέχουν χαρακτηριστικά υποψηφιότητας με τέτοια χαρακτηριστικά καταδικασμένου, σε αυτή τη δεύτερη περίπτωση να υπάρχει ένα τεκμήριο που μπορεί να δώσει τη δυνατότητα στον Άρειο Πάγο -τι να κάνει;- να πει ότι αυτός ο συνδυασμός, αυτό το κόμμα, δεν συμβάλλει στην εύρυθμη δημοκρατική λειτουργία του πολιτεύματος, όπως απαιτεί το Σύνταγμα.

Έγινε η συζήτηση αυτή στη Βουλή, κύριε Πρόεδρε; Έγινε. Εγώ δέχομαι ότι καταθέσατε μία άλλη πρόταση. Μάλιστα, δεκτόν. Να πω ότι η άποψή μου -την εξέφρασα- για την πρόταση που καταθέσατε, είναι ότι έχει πάμπολλα συνταγματικά προβλήματα. Δεν θα τα αναλύσω τώρα. Να πω ότι διαφωνήσαμε, κύριε Πρόεδρε, και σε αυτή την εκτίμηση. Εμείς λέμε ότι η καλή πρόταση είναι αυτή που καταθέσαμε εμείς, που εξυπηρετεί αυτό το στρατηγικό στόχο, εσείς λέτε, όχι, είναι καλύτερη η δική μας. Οι δύο προτάσεις έχουν κοινή στρατηγική στόχευση; Εγώ θα πω: Ναι, έχουν κοινή στρατηγική στόχευση. Θαυμάσια!

Ερώτημα τώρα: Αφού εμείς καταθέτουμε αυτή την πρόταση και σε τελευταία ανάλυση εμείς έχουμε την πλειοψηφία και επίσης, έχουμε το βάρος και την ευθύνη της πλειοψηφίας στην πρόταση αυτή τη δική μας -συμφώνησε και το ΠΑΣΟΚ, διαμορφώνεται μία ευρύτερη πλειοψηφία, δεν είμαστε πια μόνο εμείς, η στρατηγική στόχευση όλων κοινή- μπορείτε να μου εξηγήσετε γιατί δεν την ψηφίζετε; Με τις επιφυλάξεις σας, με την εναλλακτική σας, γιατί δεν την ψηφίσατε; Διότι στρατηγικά αυτό δεν εξηγείται.

Δηλαδή, να το κάνω πιο απλά: Επειδή έχουμε μεταξύ μας μια νομική συζήτηση, καταλήγουμε να ακυρώνουμε τη στρατηγική των διατάξεων και την κεντρική στρατηγική πολιτική, γιατί έχουμε νομικές διαφωνίες ή διαφορετικές νομικές προσεγγίσεις;

Άρα, για σας προτεραιότητα -θέλετε να πεισθώ γι’ αυτό- ήταν το νομικό ακριβολόγο επιχείρημα και όχι η στρατηγική στόχευση; Θυσιάσατε τη στρατηγική στόχευση, το να είμαστε μαζί σε αυτή τη συγκεκριμένη κατεύθυνση, για τη νομική ακριβολογία; Αυτό θέλετε να πιστέψω;

(Χειροκροτήματα από την πτέρυγα της Νέας Δημοκρατίας)

Και έρχομαι στο δεύτερο, που είναι το σημερινό, κύριε Πρόεδρε, γιατί να κοιτάμε τα μείζονα. Υπάρχει σε αυτή τη διάταξη που ψηφίσαμε κάτι που στη συζήτησή μας το επισημάναμε ως σημαντικό και μάλιστα, ως μια μεγάλη μεταβολή στην αντίληψη των συγκεκριμένων συνταγματικών διατάξεων, η οποία ερμηνεύονταν με έναν αδιάσειστο τρόπο από το 1975 και εντεύθεν, και όπου η Βουλή ουσιαστικά αποφάσισε -θα έλεγα από την επιχειρηματολογία σας προέκυπτε αυτό- ότι ναι, πρέπει να αλλάξει κατεύθυνση. Ποια είναι αυτή η μεγάλη -όντως, μεγάλη- σημαντική πολιτική αλλαγή; Ότι για πρώτη φορά από το 1975, ανατίθεται στη δικαστική εξουσία μία περιορισμένη, αυστηρά ορισμένη, όμως, ουσιαστική κρίση για την ανακήρυξη συνδυασμών.

Από το 1975 μέχρι σήμερα, η κρίση των δικαστικών σχηματισμών ήταν όλως τυπική, να διακριβώσουν την ύπαρξη τυπικών προϋποθέσεων. Είναι κάποιος είκοσι πέντε χρονών; Είναι. Έχει καταθέσει το παράβολο; Το έχει καταθέσει. Έχει κωλύματα; Δεν έχει. Άρα, είναι υποψήφιος, συμμετέχει. Τώρα, πράγματι με μεγάλη προσοχή, με μεγάλη αυστηρότητα, εξαιρετικά περιορισμένα στις ειδικώς περιγραφόμενες περιπτώσεις της διατάξεως, αλλά η δικαστική εξουσία αποκτά μία ουσιαστική κρίση. Τι θα κρίνει; Δύο πράγματα, ενδεχομένως. Το εάν η εμφανιζόμενη και φερόμενη ηγεσία ενός τέτοιου συνδυασμού, είναι όντως η ηγεσία ή είναι εικονική -ουσιαστική κρίση εδώ- και ένα δεύτερο, εάν όντως ένας συνδυασμός που έχει μέσα στις τάξεις του τέτοιους καταδίκους, τέτοιους εγκληματίες, εάν αυτός εξυπηρετεί την εύρυθμη δημοκρατική λειτουργία του πολιτεύματος.

Δύο πράγματα: Δίνουμε τη δυνατότητα για ουσιαστική κρίση στο Α1 Τμήμα του Αρείου Πάγου. Έρχομαι και σας ερωτώ για την επίδικο …

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, σας παρακαλώ, ολοκληρώστε την αγόρευσή σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δύο λεπτάκια σας παρακαλώ, κύριε Πρόεδρε, δεν είναι ασήμαντο το θέμα.

Έρχομαι, λοιπόν, και λέω: Αυτή την απόφαση πρέπει να την πάρουν πέντε αρεοπαγίτες στο τμήμα, τους οποίους θα τους επιλέξει …

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Τώρα το σκεφθήκατε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αμέσως, θα σας απαντήσω! Ας καταλήξουμε στην ουσία και θα πάμε στη διαδικασία.

Πρέπει να την πάρουν πέντε αρεοπαγίτες, οι οποίοι επιλέγονται από τον πρόεδρο; Ερώτηση: Σεβόμενος απολύτως την ακεραιότητα του προέδρου και εν όψει του ουσιαστικού χαρακτήρα μιας πράγματι βαρύνουσας κρίσης, μένει εκτεθειμένος ο όποιος πρόεδρος στο ότι διάλεξε τους α΄ και όχι τους β΄, όποια κι αν είναι η απόφαση και με όποια εκδοχή; Θωρακίζει η πρότασή μας την ακεραιότητα της πρότασης; Δεν τους παίρνει με επιλογή. Όποιοι συγκροτούν το τμήμα, αυτοί θα πάρουν την απόφαση. Όλοι! Δεν διαλέγει. Είναι πιο θωρακισμένη θεσμικά η απόφαση; Ναι.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πηγαίνετε στην ολομέλεια.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ακούστε, κατ’ αρχάς είναι πιο θωρακισμένη.

Δύο ζητήματα: Γιατί αργήσατε; Το φέρνετε τώρα, έπρεπε να το έχετε σκεφτεί. Μάλιστα. Έπρεπε να το είχαμε σκεφτεί. Δεν έχει εφαρμοστεί προηγουμένως η διάταξη και πρέπει να το ψηφίσουμε και να το σκεφτούμε τώρα. Εσείς, που αναδεικνύετε σε μείζον σημείο το πότε έπρεπε να το έχουμε σκεφτεί, τι είναι αυτό που σας απασχολεί; Το πότε έπρεπε να το έχουμε σκεφτεί ή το αν θα θωρακίσουμε την απόφαση του Αρείου Πάγου; Τι από τα δύο ζητήματα σας απασχολούν;

(Χειροκροτήματα από την πτέρυγα της Νέας Δημοκρατίας)

Και έρχομαι, επειδή ο κύριος πρόεδρος του ΣΥΡΙΖΑ είπε να το πάμε στην ολομέλεια του Αρείου Πάγου …

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σας ρώτησα, δεν είπα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άκουσα ότι το είπατε, δεν ξέρω αν ...

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αφού θωρακίζετε περισσότερο, γιατί δεν το πάτε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σωστά. Κατ’ αρχάς είναι σημαντικό να ακούσουμε αν αυτή είναι η πρόταση του ΣΥΡΙΖΑ, εν προκειμένω, γιατί μέχρι τώρα δεν την έχουμε ακούσει. Υποθέτω, όμως, για να με ρωτάτε ότι είναι η θέση σας.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα την ακούσετε τη θέση μου μετά, μην προτρέχετε!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Α, εντάξει! Επειδή μου το είπατε από κάτω, υπέθεσα. Δεν θέλω να την προδικάσω. Δεν θέλω να προδικάσω τη θέση σας, αλλά αυτή η θέση έχει κατατεθεί από το ΠΑΣΟΚ. Είναι πρόταση που έχει κάνει το ΠΑΣΟΚ.

Ακούστε, θα την αποκρούσω εγώ αυτή την πρόταση. Γιατί; Είναι απολύτως αδύνατον να υπάρξει σε χρόνο τριών ημερών. Αυτός είναι ο χρόνος που μεσολαβεί από το οκταήμερο της καταθέσεως προκήρυξης των εκλογών σε οκτώ ημέρες κατάθεσης των υποψηφιοτήτων σε τρεις ημέρες ανακήρυξη. Απόφαση του τμήματος του Αρείου Πάγου η ανακήρυξη. Απολύτως αδύνατον σε αυτές τις χρονικές προθεσμίες. Μη μου πει κανένας να τις παρεκτείνουμε, αδύνατον να τις παρεκτείνουμε. Δεν θα μπορέσουμε να φτάσουμε στις εκλογές εάν παρεκτείνουμε αυτές τις προθεσμίες. Αδύνατον, έχουμε ήδη τεντώσει την προθεσμία. Για τους λόγους αυτούς δώσαμε μία ακόμα μέρα στην ανακήρυξη. Άρα, οι προθεσμίες είναι αυτές. Να συνεδριάσει, να επισκοπήσει και να κρίνει η ολομέλεια των αρεοπαγιτών όλου του σώματος, όλων των δικαστών, μια τέτοια υπόθεση. Είναι πρακτικά αδύνατο! Αναθέτουμε μία εργασία στην ολομέλεια που δεν μπορεί να την κάνει.

Επανέρχομαι, όμως, στο βασικό μου ερώτημα γιατί δεν θέλω να αφήσω αναπάντητο αυτό που είπε ο κύριος Πρόεδρος. Εγώ αναρωτιέμαι: Γιατί θυσιάζετε τη στρατηγική στόχευση για ζητήματα που εγώ δέχομαι ότι έχουν τη σημασία τους -σωστά!- αλλά κακά τα ψέματα, δεν είναι η μεγάλη εικόνα. Γιατί το κάνετε αυτό; Γιατί το κάνετε;

Και έρχομαι, λοιπόν, στο μόνο λογικό συμπέρασμα. Όχι προφανώς ότι θέλετε να ευνοήσετε τους νεοφασίστες και τους νεοναζιστές. Αυτό δεν το είπε κανείς, δεν το ισχυρίστηκε ποτέ κανείς, δεν υπάρχει αυτός ο ισχυρισμός στο τραπέζι, κύριε Πρόεδρε, για να τον αντικρούσετε. Μπήκατε στον κόπο να αντικρούσετε κάτι που δεν υπάρχει στη δημόσια συζήτηση.

Αυτό το οποίο λένε είναι το εξής: Σε αυτό που υποτίθεται ότι είναι η οργισμένη ψήφος, σε αυτό που ονομάζεται αντισυστημικό εκλογικό σώμα, που δεν είναι ένας πακτωμένος, συγκροτημένος ιδεολογικά ψηφοφόρος, αλλά είναι ένας θυμωμένος ψηφοφόρος που θέλει να τιμωρήσει το πολιτικό σύστημα, που θέλει να τιμωρήσει τα κακά πολιτικά κόμματα, που τρέφεται από τη συστηματική αναπαραγωγή ότι όλοι είναι διεφθαρμένοι και επομένως πρέπει να τιμωρηθούν, από αυτό το κομμάτι του εκλογικού σώματος το οποίο σκέπτεται «πώς θα τιμωρήσω αποτελεσματικότερα αυτό το πολιτικό σύστημα» -αυτό είναι η αντισυστημική ψήφος- και διαλέγουν ό,τι θεωρούν ότι θα «πονέσει» περισσότερο αυτό το πολιτικό σύστημα και άρα ναι, επιλέγουν και τους νεοναζί και τους νεοφασίστες και τους εξτρεμιστές, εκείνο που λέω είναι ότι σ’ αυτό το κομμάτι του εκλογικού σώματος κλείνετε το μάτι με τη στάση σας. Σε αυτό το κομμάτι του εκλογικού σώματος. Εγώ δεν είπα ότι πάτε να πάρετε τις νεοναζιστικές, τις νεοφασιστικές ψήφους. Πάτε να πάρετε, όμως, από αυτόν τον «χυλό» και επειδή πάτε να πάρετε από αυτόν τον «χυλό», δεν διαμορφώνετε, αλλά θυσιάζετε τη στρατηγική στόχευση που έπρεπε να έχουμε όλοι μαζί, ώστε το μήνυμα να είναι καθαρό, χωρίς ερωτηματικά, χωρίς αστερίσκους, χωρίς υποσημειώσεις ότι όλοι μαζί έπρεπε να πούμε ότι εγκληματίες δεν μπορεί να παριστάνουν τους πολιτικούς αρχηγούς και τα πολιτικά κόμματα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Κυρίες και κύριοι συνάδελφοι, η σημερινή είναι -θαρρώ- η τελευταία συνεδρίαση της Βουλής, καθώς κλείνει για τις εορτές του Πάσχα και αμέσως μετά ήδη ο Πρωθυπουργός έχει δηλώσει ότι θα προκηρύξει εκλογές για τις 21 του Μάη. Συνεπώς, αν δεν κάνω λάθος, είναι η τελευταία συνεδρίαση της Βουλής όχι μόνο πριν τις εκλογές, αλλά και με την παρούσα κοινοβουλευτική πλειοψηφία.

Θα περίμενε κανείς τουλάχιστον σε αυτή την τελευταία συνεδρίαση να έρθει ο κ. Μητσοτάκης, να έρθει να υπερασπιστεί το έργο που έκανε η Κυβέρνησή του τέσσερα χρόνια τώρα. Είναι βέβαια ο κ. Βορίδης «στο πόδι του».

Αξιόλογος ως ρήτορας είστε, κύριε Βορίδη. Θα πρότεινα στον κ. Μητσοτάκη, αφού τόσο πολύ όπως ο διάολος το λιβάνι αρνείται μια δημόσια τηλεοπτική αντιπαράθεση μαζί μου, να στείλει εσάς. Καλά θα τα πάτε. Ο ίδιος, βέβαια, δεν πρόκειται να έρθει γιατί γνωρίζει, όπως γνωρίζουν και οι επικοινωνιολόγοι που τον «κοουτσάρουν», ότι δεν θα τα πάει καλά, όπως δεν τα πήγε καλά τέσσερα χρόνια τώρα σε όλες τις πολιτικές αντιπαραθέσεις που είχαμε εδώ στη Βουλή. Σε κάποιες από αυτές το έβαλε στα πόδια κλείνοντας ο ίδιος τη συνεδρίαση, κηρύσσοντας τη λήξη, παίρνοντας τον ρόλο του Προέδρου.

Σε κάθε περίπτωση, όμως, νομίζω ότι πηγαίνοντας προς την εκλογική αναμέτρηση της 21ης του Μάη, οι πολίτες, ο κόσμος που μας παρακολουθεί, οι ψηφοφόροι, ο ελληνικός λαός θέλουν να ακούσουν επιχειρήματα, θέσεις, προτάσεις, όχι συνθήματα, όχι μονάχα επικοινωνιακά σποτ, αλλά αντιπαράθεση επιχειρηματολογίας.

Μιας και η σημερινή είναι η τελευταία συνεδρίασή μας, επιτρέψτε μου να προσπαθήσω να κάνω έναν απολογισμό αυτών των τεσσάρων χρόνων, να θυμηθούμε τι υποσχέθηκε από αυτό εδώ το Βήμα ο κ. Μητσοτάκης τέσσερα χρόνια πριν στις προγραμματικές του δηλώσεις και τι έχουμε σήμερα, τι ζούμε, τι είναι αυτό που βιώνει η μεγάλη πλειοψηφία της ελληνικής κοινωνίας και του ελληνικού λαού και τι απέγινε με τις βασικές προγραμματικές υποσχέσεις και θέσεις.

Ποια ήταν τα βασικά στοιχεία των προγραμματικών δηλώσεων του κ. Μητσοτάκη τέσσερα χρόνια πριν; Λιγότεροι φόροι, πολλές επενδύσεις, καλές και νέες δουλειές, καλύτεροι μισθοί και υψηλότερες συντάξεις, αποτελεσματικό κράτος που θα προσφέρει στον πολίτη ασφάλεια, αξιοπρεπή υγεία και σύγχρονη παιδεία, διαφάνεια, λογοδοσία και αξιοκρατία. Αυτά ήταν τα βασικά σημεία των προγραμματικών του δηλώσεων.

Τι έχει γίνει τέσσερα χρόνια μετά; Να τα πάρουμε με τη σειρά. Τι έγινε με τους φόρους; Βασική υπόσχεση. Η αλήθεια είναι ότι χάρη στις προσπάθειες της προηγούμενης κυβέρνησης βρήκατε γεμάτα τα ταμεία για πρώτη φορά μετά από οκτώ χρόνια που η χώρα ήταν σε χρεοκοπία. Είχατε δημοσιονομικό περιθώριο. Αλλά ποιους φόρους μειώσατε και για ποιους; Για τους έχοντες, για τα μεγάλα εισοδήματα και τις μεγάλες περιουσίες.

Για την πλειοψηφία των πολιτών, όμως, τι έγινε; Ενώ σε όλο τον κόσμο, όχι μόνο στην Ευρώπη, για να αντιμετωπιστεί η τρομακτική, πρωτοφανής πληθωριστική κρίση όλες οι κυβερνήσεις μείωναν τους έμμεσους φόρους και ιδίως τον φόρο προστιθέμενης αξίας, εσείς εδώ τον αφήσατε άθικτο, γιατί τους πλούσιους και τους ισχυρούς δεν τους πειράζει η έμμεση φορολογία. Η άμεση φορολογία τούς πειράζει, αν είναι υψηλή και αυτή στους πλούσιους τη μειώσατε. Η έμμεση φορολογία τους μεσαίους εξαντλεί και τους αδύναμους εξουθενώνει.

Τα έσοδα από τον ΦΠΑ το 2022, την προηγούμενη χρονιά, αυξήθηκαν ακριβώς επειδή έμεινε υψηλά ο συντελεστής του ΦΠΑ για όλα τα προϊόντα με πληθωρισμό 10% κατά 4 δισεκατομμύρια ευρώ, για να τα δίνετε στοχευμένα σε επιδοτήσεις, δήθεν στους πολίτες, να πηγαίνουν στις τσέπες των εταιρειών ενέργειας, των σουπερμάρκετ, των διυλιστηρίων με τα διάφορα κουπόνια που έχετε δώσει. Αυτό ήταν ένα μεγάλο σχέδιο αναδιανομής εισοδήματος από τους μεσαίους, από τους αδύναμους, από τους πολλούς σε λίγους και ισχυρούς.

Δεν μειώσατε τον ειδικό φόρο κατανάλωσης των καυσίμων για να ελαφρυνθούν οι πολίτες από το πολύ μεγάλο κόστος στα καύσιμα και έχουμε σήμερα για μήνες τη χώρα μας να είναι η ακριβότερη, να έχουμε την ακριβότερη τιμή στα πρατήρια βενζίνης σε όλη την Ευρώπη.

Δεν φορολογήσατε τα υπερκέρδη που συσσώρευσαν οι εταιρείες ενέργειας όλο το προηγούμενο διάστημα, χαρίζοντας δισεκατομμύρια ευρώ, τα οποία πλήρωσαν οι πολίτες είτε απευθείας με τους λογαριασμούς είτε μέσω του προϋπολογισμού για να επιδοτηθεί αυτή η αισχροκέρδεια.

Να, λοιπόν, ποιο ήταν το αποτέλεσμα μιας από τις βασικές σας υποσχέσεις που ήταν «λιγότεροι φόροι». Οι λιγότεροι φόροι τελικά αφορούσαν μονάχα τους πολύ πλούσιους. Η μεγάλη πλειοψηφία από την έμμεση φορολογία λεηλατήθηκε.

Πάμε τώρα σε μια ακόμα βασική υπόσχεση των προγραμματικών σας δηλώσεων, στις περίφημες επενδύσεις, κυρίες και κύριοι συνάδελφοι.

Βάλατε στόχο την αύξηση των επενδύσεων στον προϋπολογισμό του 2022 για το 2022 έναντι του 2021 23,4% και είχαμε τελικά κάτω από το μισό, 10%. Η επενδυτική έκρηξη παραπέμπεται ξανά στο 2023, στον επόμενο χρόνο.

Ο ρυθμός ανάκαμψης της Ελλάδας σε σχέση με το 2019 είναι από τους μικρότερους στην Ευρωπαϊκή Ένωση. Μεσολάβησε η πανδημική κρίση και οι συγκρίσεις πρέπει να γίνονται με την περίοδο πριν την πανδημική κρίση. Η αύξηση των άμεσων ξένων επενδύσεων δεν έχει καταφέρει να προσεγγίσει ούτε καν τα επίπεδα του 2019 σύμφωνα με την ετήσια έκθεση του ΙΜΕ της ΓΣΕΒΕΕ. Η Κυβέρνηση παρουσιάζει, βεβαίως, διάφορα σενάρια για τον επόμενο χρόνο. Αποκρύπτει όμως ότι οι επενδύσεις στη χώρα μας παρουσιάζουν σημαντική υστέρηση από τους μέσους ευρωπαϊκούς όρους και ότι ο ακαθάριστος σχηματισμός παγίου κεφαλαίου έφτασε μόλις στα επίπεδα του 1995. Τα 5 δισεκατομμύρια νέα κεφάλαια ξένων επενδύσεων το 2021 και τα 6 του 2022 ακούγονται εξαιρετικά νούμερα αλλά αν πάμε να δούμε τι είδους επενδύσεις αφορούν θα δούμε ότι δεν πρόκειται για πραγματικά παραγωγικές επενδύσεις. Οι επενδύσεις σε νέες παραγωγικές μονάδες το 2021 μειώθηκαν κατά 14% και ακόμη περισσότερο μειώθηκαν το 2022.

Θα χρησιμοποιήσω εδώ τα λόγια ενός πολιτικού που παρ’ ότι δεν προέρχεται από το κόμμα σας νομίζω τον εκτιμάτε. Έχετε και πολλούς Υπουργούς της Κυβέρνησής του. Δεν είναι ΣΥΡΙΖΑ ο άνθρωπος. Ίσα-ίσα που είναι πολύ επικριτικός στον ΣΥΡΙΖΑ. Θα χρησιμοποιήσω τα λόγια του πρώην Πρωθυπουργού του κ. Σημίτη. Το άρθρο του μάλλον, όχι τα λόγια του. Σε άρθρο το έγραψε. Έγραψε το εξής. «Στις περισσότερες περιπτώσεις στη χώρα σήμερα κυριαρχούν οι επενδύσεις των real estate και στα deals των κερδοσκοπικών funds, τα οποία μάλιστα συχνά χρηματοδοτούνται με δάνεια από τις ελληνικές τράπεζες. Δηλαδή, με τα εθνικά μας κεφάλαια οι ξένοι αποκτούν τον έλεγχο της οικονομίας μας. Αυτό δεν λέγεται ξένη επένδυση αλλά κερδοσκοπικός οπορτουνισμός». Ο κ. Σημίτης τα είπε αυτά. Δεν λες ΣΥΡΙΖΑ τον κ. Σημίτη αλλά είναι μια αλήθεια διότι τούτη την ώρα στη χώρα ξένες άμεσες επενδύσεις έχουμε μόνο από κερδοσκοπικά funds σε ιδιωτικοποιήσεις, σε κόκκινα δάνεια -αυτοί που πήρανε από τις τράπεζες- και σε real estate.

Επόμενο σημείο από τις προγραμματικές σας δηλώσεις. Πολλές και καλές δουλειές. Και από την επόμενη μέρα των εκλογών βάλατε μπροστά -πως το είχατε πει;- τον οδοστρωτήρα στα εργασιακά. Και όταν ξέσπασε η πανδημία η Κυβέρνηση την αντιμετώπισε ως ευκαιρία αναδιάρθρωσης της οικονομίας και απορρύθμισης της αγοράς εργασίας. Η αγοραστική δύναμη των μισθών έχει καταρρεύσει. Οι εργαζόμενοι με εισόδημα μέχρι 750 ευρώ έχουν χάσει το 40% της αγοραστικής τους δύναμης. Ένας στους δύο πολίτες μείωσε βασικά είδη διατροφής και καθημερινότητας. Πάνω από τους μισούς τον τελευταίο χρόνο δεν πήγαν ούτε μια βδομάδα διακοπές. Υποβαθμίσατε το Σώμα Επιθεώρησης Εργασίας. Καταργήσατε τον βάσιμο λόγο απόλυσης και τα μέτρα προστασίας των εργολαβικών εργαζομένων. Διαλύσατε τον θεσμό των συλλογικών διαπραγματεύσεων. Καταργήσατε το δικαίωμα προσφυγής των εργαζομένων σε διαιτησία. Προβλέψατε αύξηση του ορίου των νόμιμων υπερωριών κατά 60% και φυσικά στην πράξη έχει καταργηθεί το οκτάωρο. Δεν διστάσατε και θεσμικά να το καταργήσετε. Πού είναι, λοιπόν, οι πολλές και καλές δουλειές που τάξατε; Απευθυνθείτε στους εργαζόμενους. Μιλήστε με τους εργαζόμενους να δείτε τι είναι αυτό που βιώνουν σήμερα. Την αγωνία, την ελαστική εργασία στην καθημερινότητά τους, την αγωνία της απόλυσης και ένα μισθό αναξιοπρέπειας.

Η άλλη υπόσχεση ήταν για μεγαλύτερες συντάξεις. Τι κάνατε με τις συντάξεις; Η μόνη αύξηση που έχουν δει οι συνταξιούχοι από την Κυβέρνηση της Νέας Δημοκρατίας είναι μια αύξηση που είχε νομοθετήσει ο ΣΥΡΙΖΑ το 2017. Και τη φέρατε με τυμπανοκρουσίες. Από το 2017 είχε προβλεφθεί. Ποια είναι, λοιπόν, τα πεπραγμένα; Καταργήσατε τη δέκατη τρίτη σύνταξη. Λέγατε ότι είναι ψίχουλα αλλά είχατε δεσμευτεί να τη διατηρήσετε προεκλογικά το 2019. Ούτε το 2020 την πήραν οι συνταξιούχοι, ούτε το 2021, ούτε το 2022, ούτε το 2023. Μάιος έρχεται τώρα. Είναι τέσσερα χρόνια. Συνολικά 4,5 δισεκατομμύρια. Και εξαπατήσατε τους συνταξιούχους λέγοντάς τους ότι θα πάρουν τα αναδρομικά μετά την απόφαση του Συμβουλίου της Επικρατείας για τις παράνομες περικοπές που έκανε η κυβέρνηση Σαμαρά το 2012 και αντί να επιστρέψετε τις περικοπές για τα δώρα και τις επικουρικές συντάξεις, επιστρέψατε μόνο για τις κύριες συντάξεις. Άλλα 2,5 δισεκατομμύρια στερήσατε. Και 4,5 από τη δέκατη τρίτη σύνταξη, 7 δισεκατομμύρια ευρώ. Επτά δισεκατομμύρια ευρώ στερήσατε από τους συνταξιούχους. Εσείς θα αυξάνατε τις συντάξεις.

Πάμε στην υγεία τώρα. Τα λόγια είναι περιττά. Τι να πει κανείς εδώ μετά τα όσα περάσαμε στην πανδημία; Είναι τόσο εκκωφαντική η αποτυχία να προστατεύσετε την ανθρώπινη ζωή και να στηρίξετε το Εθνικό Σύστημα Υγείας, που νομίζω ότι δεν φτάνει όχι μια ομιλία αλλά ούτε ολόκληρο βιβλίο για να περιγράψουμε αυτή την κατάσταση που ζούμε. Από πού να το πιάσουμε; Από τα αρνητικά ρεκόρ που έχουμε στις απώλειες αναλογικά με τον πληθυσμό μας; Από την στρατηγική και την επίμονη άρνησή σας να προσληφθεί άμεσα μόνιμο προσωπικό για να καλύψει τις τεράστιες ανάγκες την ώρα που κάνετε πλάτες σε ιδιωτικές κλινικές; Από την έλλειψη στα νοσοκομεία ακόμα και αναλώσιμων, όχι μόνο γιατρών και νοσηλευτών που δεν πληρώνονται τις υπερωρίες τους; Τους χειροκροτούσατε στην αρχή της πανδημίας. Λείπουν ακόμη και αναλώσιμα την ώρα που είχατε κάνει αυτό το πάρτι των απευθείας αναθέσεων. Με πρόσχημα την πανδημία αποφασίζατε 10 δισεκατομμύρια απευθείας αναθέσεις και κλειστούς διαγωνισμούς σε ημέτερους που φτιάχνανε εταιρείες τρεις μέρες πριν τις απευθείας αναθέσεις. Και στα νοσοκομεία δεν είχαν ούτε αναλώσιμα. Από πού να το πιάσουμε και πού να το αφήσουμε; Από αυτά που έλεγε εδώ ο Πρωθυπουργός ότι δήθεν δεν ήξερε ότι εκτός των μονάδων εντατικής θεραπείας όσοι διασωληνώνονται πεθαίνουν ενώ έχετε τη μελέτη Τσιόδρα-Λύτρα στο συρτάρι σας; Τι να πρωτοθυμηθούμε;

Για την παιδεία τι να πούμε; Κι αυτή βασική προγραμματική δέσμευση στις προγραμματικές δηλώσεις του κ. Μητσοτάκη τέσσερα χρόνια πριν. Να θυμηθούμε το φιάσκο της τηλεκπαίδευσης που κάνατε deal με αντικείμενο ακόμα και τα προσωπικά δεδομένα μαθητών και εκπαιδευτικών; Να θυμηθούμε τις δεκάδες χιλιάδες των υποψηφίων, που πετάξατε εκτός των ανωτάτων εκπαιδευτικών ιδρυμάτων για να φτιαχτεί η δεξαμενή της πελατείας που θα καθοδηγηθεί στα ιδιωτικά κολέγια; Να θυμηθούμε τα χαμένα εκατομμύρια δημόσιο χρήμα που ξοδέψατε για να συστηθεί η Πανεπιστημιακή Αστυνομία αντί να τα δώσετε σε υποδομές και προσωπικό που επανειλημμένα ζητούν όλοι στην ακαδημαϊκή κοινότητα; Να θυμηθούμε την κατάργηση σε μια νύχτα τμημάτων και σχολών ιδίως περιφερειακών πανεπιστημίων; Τι να θυμηθούμε;

Πάμε τώρα να μιλήσουμε για την ασφάλεια, για την αξιοκρατία και τη διαφάνεια. Θέλετε να μιλήσουμε στα αλήθεια για την ασφάλεια στη χώρα που ακόμα θρηνεί τα παιδιά της από το τραγικό δυστύχημα στα Τέμπη; Να μιλήσουμε για ασφάλεια στη χώρα που βασιλεύει η greek mafia και το οργανωμένο έγκλημα κάνει ξεκαθαρίσματα λογαριασμών μέρα μεσημέρι στις γειτονιές; Είχε κάνει εδώ ο κ. Μητσοτάκης τρεις επίκαιρες ερωτήσεις για την ασφάλεια. Σε μας τρεις επίκαιρες ερωτήσεις. Τουλάχιστον, εμείς είχαμε την Εθνική Υπηρεσία Πληροφοριών να παρακολουθεί την greek mafia. Όχι να συνεργάζεται με την greek mafia, όχι να τη διοικεί.

(Χειροκροτήματα από την πτέρυγα του ΣΥΡΙΖΑ)

Και είχαμε την Αστυνομία να καταπολεμεί το έγκλημα όσο μπορούσε, όχι να συνεργάζεται με το έγκλημα. Να μιλήσουμε για ασφάλεια σε μία χώρα όπου ο Πρωθυπουργός παρακολουθεί την ηγεσία των Ενόπλων Δυνάμεων και το μισό Υπουργικό του Συμβούλιο και δεν τρέχει τίποτα;

(Χειροκροτήματα από την πτέρυγα του ΣΥΡΙΖΑ)

Ή μήπως να μιλήσουμε για αξιοκρατία, για τα golden boys της ΔΕΗ που απολαμβάνουν τα μπόνους των εκατομμυρίων και χτίζουν βίλες-ανάκτορα ενώ ο κόσμος δεν έχει να πληρώσει το ρεύμα του;

Αυτή είναι η τρομακτική αντίφαση που ζούμε σήμερα. Ή για το διπλασιασμό των μετακλητών μιας Κυβέρνησης που ήρθε -δήθεν- για να καταπολεμήσει το κομματικό κράτος και τους διπλασίασε τους μετακλητούς, ενώ πριν έκανε θέμα το πόσοι πολλοί είναι οι μετακλητοί, τους διπλασίασε και αύξησε κατά 30% το μισθό, ε; Ή για τον τριπλασιασμό των διευθυντικών θέσεων στις ΔΕΚΟ. Ή να μιλήσουμε για τους κομματάρχες που μοιράστηκαν τα δώρα με τις απευθείας αναθέσεις, όπως η κ. Νικολάου.

Τι να πρωτοθυμηθούμε; Να μιλήσουμε για διαφάνεια, για το απόρρητο που επικαλεστήκατε για να μεθοδεύσετε τη συγκάλυψη στην υπόθεση των υποκλοπών; Να μιλήσουμε για την αρμόδια επιτροπή του Ευρωπαϊκού Κοινοβουλίου που ψάχνει την Κυβέρνηση την ελληνική να δώσει εξηγήσεις εδώ και μήνες και δεν απαντά; Να μιλήσουμε για τον εκλεκτό Βουλευτή σας, μέχρι πρότινος, τον κ. Πάτση, για τον Υπουργό σας τον κ. Παπαθανάση που με 50.000 ευρώ έσωσε δάνειο εκατομμυρίων; Να μιλήσουμε για τον κ. Μαραβέγια, για τον κ. Καπάτο, για τον κ. Χειμάρα;

Πραγματικά, όμως, κύριε Βορίδη -μιας και χαμογελάτε- είναι άδικο αυτό που έχει γίνει με την κ. Νικολάου και τον κ. Πάτση. Είναι άδικο. Είναι οι μόνοι που έμειναν εκτός ψηφοδελτίων. Γιατί δεν τους βάζετε κι αυτούς; Δηλαδή τι φταίνε αυτοί; Μόνο αυτοί τα κάνανε; Όλοι οι υπόλοιποι γιατί μπήκαν στα ψηφοδέλτια; Αδιανόητα πράγματα.

Κυρίες και κύριοι συνάδελφοι, προσπάθησα να κάνω μόνο ένα μικρό και σύντομο απολογισμό αυτών των τεσσάρων χρόνων διακυβέρνησης της Νέας Δημοκρατίας που υποσχέθηκε καλύτερες και περισσότερες δουλειές, που υποσχέθηκε καλύτερους μισθούς, που υποσχέθηκε ασφάλεια και έχει οδηγήσει τους εργαζόμενους να ζουν σε μια εργασιακή ζούγκλα, τη μεσαία τάξη να ζει με κουπόνια στο σουπερμάρκετ, στη βενζίνη, στο ρεύμα, παντού και έχει δημιουργήσει ένα κλίμα γενικευμένης ανασφάλειας για όλα, για την κοινωνική προστασία, για την υγεία, για την εγκληματικότητα, για όλα.

Θέλω, όμως, να πω και δυο λόγια, όχι μόνο για το τι κάνατε, αλλά και για το πώς τα κάνατε, με ποιον τρόπο λειτούργησε η Βουλή αυτά τα τέσσερα χρόνια, διότι πιστεύω ότι ήταν συνειδητή επιλογή της Κυβέρνησης να απαξιωθεί και το έργο και η βαρύτητά της.

Για πρώτη φορά είχαμε μια κοινοβουλευτική πλειοψηφία που λειτούργησε ως κοινοβουλευτικός βραχίονας της εκτελεστικής εξουσίας, μια Βουλή που περιφρονήσατε, μια Βουλή αρνητικό παράδειγμα κακής νομοθέτησης όπου έρχονται τροπολογίες νύχτα, με πάρα πολλά άρθρα, δυσανάλογα πολλές αν υπολογιστεί ότι δεν συντρέχουν οι έκτακτες προθεσμίες που είχαμε την προηγούμενη περίοδο. Διότι θα μου πείτε: «δεν γινόντουσαν τα προηγούμενα οκτώ χρόνια»; Αλήθεια είναι, αλλά τα προηγούμενα οκτώ χρόνια όλες οι κυβερνήσεις, όχι μόνο η δική μας, ήταν κάτω από την επιτήρηση των τροϊκανών, των μνημονίων, όπου έπρεπε να προχωρήσουν τις δεσμεύσεις που ήταν πολύ περιορισμένες χρονικά και άρα, πράγματι, οδηγηθήκαμε σε πλαίσιο λειτουργίας που δεν είναι τα κανονικά.

Τώρα, όμως, δεν έχουμε μνημόνια, δεν έχουμε τρόικα. Συνεχίζετε, όμως, αυτήν τη μέθοδο της κακής νομοθέτησης. Και νομίζω ότι δεν συναντήσαμε ποτέ ξανά αυτό το φαινόμενο που είδαμε, να έχουμε στην πραγματικότητα πολλά μικρά νομοσχέδια μέσα σε μία τροπολογία. Γιατί το είδαμε και αυτό.

Και ακόμα και σήμερα, κυρίες και κύριοι συνάδελφοι της Πλειοψηφίας, που είναι η τελευταία συνεδρίαση λίγες μέρες πριν την προκήρυξη των εκλογών, η τελευταία συνεδρίαση πριν το κλείσιμο της Βουλής, το ίδιο κάνετε. Φέρνετε τροπολογίες για κάθε λογής εξυπηρετήσεις, ακόμα και τιμωρητικές για την ηγεσία ανεξάρτητων αρχών, όπως η ΑΔΑΕ -που τις φέρνετε και τις παίρνετε πίσω, βέβαια, μετά την κατακραυγή- και κλείνει η τετραετία με ένα νομοσχέδιο - σκούπα και με την τρίτη, κατά σειρά -θα έρθω και σε αυτό το θέμα, για το οποίο αγορεύσατε επί μακρόν- απόπειρά σας να νομοθετήσετε για το κόμμα της ακροδεξιάς, για να μην έχει τη δυνατότητα να κατέλθει στις εκλογές.

Τι δείχνει, όμως, όλο αυτό; Δείχνει ένα θεσμικό ερασιτεχνισμό, μια θεσμική απαξία και κυρίως μια απαξία για την ίδια την κοινοβουλευτική διαδικασία. Επιτρέψτε μου, όμως, πριν τοποθετηθώ για το θέμα της τρίτης στη σειρά τροπολογίας και αφού πιω μια γουλιά νερό, να μιλήσω για το νερό. Να μιλήσω για την ιδιωτικοποίηση του νερού, κυρίες και κύριοι συνάδελφοι.

Άκουσα τον κ. Μητσοτάκη να λέει στη Θεσσαλονίκη προχθές, χθες -δεν θυμάμαι πότε- ότι ΕΥΔΑΠ και ΕΥΑΘ θα περάσουν στον έλεγχο του δημοσίου αμέσως μετά τις εκλογές, αν κερδίσει. Θαυμάσια! Ωραία κωλοτούμπα του κ. Μητσοτάκη! Μετά, όμως, από την κατακραυγή, μετά από μια πλατεία Αριστοτέλους που βούλιαξε από κόσμο και μετά από την κατακραυγή της πλειοψηφίας της ελληνικής κοινωνίας και στα μέσα κοινωνικής δικτύωσης και παντού, διότι σας καταλάβαμε -και κατάλαβε όχι ο ΣΥΡΙΖΑ- κατάλαβε ο ελληνικός λαός, σας κατάλαβε πια, ποιες είναι οι προθέσεις σας, ποιες είναι οι μεθοδεύσεις σας και ποιος είναι ο σχεδιασμός σας.

Και πώς το κατάλαβε; Όταν εσείς, παρά το γεγονός ότι είχαμε αυτή την εθνική τραγωδία, σπεύσατε να νομοθετήσετε ρυθμιστική αρχή για το νερό εδώ στη Βουλή για να υλοποιήσετε το σχεδιασμό σας.

Μην περνάτε τον κόσμο για χαζό! Τι δήλωνε ο κ. Μητσοτάκης που τώρα, τάχα μου, τον έπιασε αγωνία μετά από τέσσερα χρόνια να περάσει και να πει «υπόσχομαι, θα φύγει η ΕΥΑΘ και η ΕΥΔΑΠ από το Υπερταμείο»; Ποιος ήταν ο σχεδιασμός σας τέσσερα χρόνια; Τι κάνατε για το νερό; Τι έλεγε προεκλογικά το 2018 σε συνέντευξη στο «REAL» στον κ. Χατζηνικολάου ο κ. Μητσοτάκης; Έλεγε επί λέξει: «Είμαι υπέρμαχος της λογικής ότι και στην ΕΥΑΘ και στην ΕΥΔΑΠ πρέπει να μπει στρατηγικός επενδυτής». Τι είναι αυτό; Κρατικό το νερό; Στρατηγικός επενδυτής. «Ταυτόχρονα, όμως, με μια ισχυρή εποπτική αρχή, η οποία θα ρυθμίζει ζητήματα τιμολογιακής πολιτικής». Ακριβώς γι’ αυτό χρειάζεται η ρυθμιστική αρχή, όταν έχουμε ιδιώτες για να ρυθμίζει ζητήματα τιμολογιακής πολιτικής. Και αυτό επιχείρησε να κάνει πράξη. Το κάνατε πράξη. Το ψηφίσατε λίγες μέρες μετά τα Τέμπη.

Η διαμόρφωση της υδατικής πολιτικής και η εποπτεία των παρόχων υπηρεσιών νερού απομακρύνθηκε από το κράτος και πέρασε στην αρμοδιότητα της ρυθμιστικής αρχής. Έτσι, χάνεται ο χαρακτήρας του νερού ως κοινωνικού αγαθού και ανοίγει η κερκόπορτα της ιδιωτικοποίησης. Μάλλον, όχι κερκόπορτα, αλλά πόρτα κανονική. Σχέδιο είναι, καθώς, όπως όλοι γνωρίζουμε, οι ρυθμιστικές αρχές στην Ευρώπη -και στην Ελλάδα- ασχολούνται με τη ρύθμιση και την εποπτεία των αγορών και όχι με αρμοδιότητες που ανήκουν στο κράτος.

Αλλά, προσέξτε, δεν είναι μόνο αυτό. Έχετε τέσσερα χρόνια τώρα που προσπαθείτε να ιδιωτικοποιήσετε τη διαχείριση του νερού με συγκεκριμένο σχέδιο. Πώς; Με τον διαγωνισμό παραχώρησης του εξωτερικού υδροδοτικού συστήματος της Αττικής μέσω ΣΔΙΤ, που ακυρώθηκε από το Συμβούλιο της Επικρατείας τον Οκτώβριο του 2022. Με τη ρύθμιση Σταϊκούρα στο ν.4964, του περασμένου Ιούλη, που επιχείρησε να παρακάμψει τις αποφάσεις του Συμβουλίου της Επικρατείας για την επιστροφή των μετοχών ΕΥΔΑΠ και ΕΥΑΘ στο δημόσιο, αυτό τώρα που υπόσχεται ο κ. Μητσοτάκης ότι θα γίνει στην επόμενη τετραετία. Έκανε νόμο, νόμο για να τον παρακάμψει.

Και βεβαίως γι’ αυτό το λόγο, προ ολίγων ημερών, το Συμβούλιο Συμμόρφωσης του Συμβουλίου της Επικρατείας κάλεσε την Κυβέρνηση να συμμορφωθεί άμεσα με τις αποφάσεις του, αυτές που επιχειρούσε με νόμο ο κ. Σταϊκούρας να παρακάμψει.

Και βεβαίως, επιχειρήσατε την ιδιωτικοποίηση και με τη δημόσια προαναγγελία ήδη από το ΄20 του σχεδίου συγχωνεύσεων των δημοτικών επιχειρήσεων ύδρευσης αποχέτευσης και την εκπόνηση μελετών για ιδιωτικοποίηση και ΣΔΙΤ σε νέες αλλά και σε υφιστάμενες υποδομές. Τι ακριβώς προσπαθείτε να κρύψετε τώρα που σας κατάλαβε ο κόσμος; Τι ακριβώς προσπαθείτε να κρύψετε τώρα που βλέπετε τις αντιδράσεις του κόσμου και προσπαθείτε να τα μαζέψετε και εξαγγέλλετε υποκριτικά ότι δήθεν αν εκλεγείτε θα ξαναφέρετε την ΕΥΔΑΠ και την ΕΥΑΘ; Ε, λοιπόν, εμείς σας προκαλούμε. Γιατί «αν εκλεγείτε»; Κάντε το τώρα, είστε Κυβέρνηση. Σπεύδετε να νομοθετήσετε σήμερα μια σειρά από χατίρια, τροπολογίες, εξυπηρετήσεις. Εδώ καταθέτουμε τροπολογία -κάντε τη δεκτή-, να επιστρέψουν οι μετοχές της ΕΥΔΑΠ και της ΕΥΑΘ στο δημόσιο, σήμερα!

(Χειροκροτήματα από την πτέρυγα του ΣΥΡΙΖΑ)

Δεν θα το δεχθείτε, προφανώς, αλλά ο κόσμος σας έχει πάρει χαμπάρι. Και ξέρετε γιατί σας έχει πάρει χαμπάρι; Γιατί το πληρώνει ο κόσμος αυτό πια.

Το πρώτο πράγμα που κάνατε, ενώ βλέπατε αυτή την τρομακτική ενεργειακή κρίση να έρχεται -τη βλέπατε, όλοι τη βλέπαμε- ήταν να ιδιωτικοποιήσετε τη ΔΕΗ και να τη βάλετε να γίνει λαγός στην κούρσα του ανταγωνισμού για το ποιος θα έχει ακριβότερες τιμές στο ρεύμα. Αυτό κάνατε! Και τώρα θέλετε να σας πιστέψουμε ότι δήθεν εσείς, αν επανεκλεγεί ο κ. Μητσοτάκης, δεν θα ιδιωτικοποιήσετε το νερό; Και τον αέρα που αναπνέουμε θα ιδιωτικοποιήσει αν τον αφήσουμε. Τα πάντα! Αυτή είναι η λογική του και το γνωρίζει αυτό ο ελληνικός λαός.

(Χειροκροτήματα από την πτέρυγα του ΣΥΡΙΖΑ)

Γι’ αυτό, λοιπόν, και τα διλήμματα της κάλπης είναι τελικά πολύ πιο καθαρά από όσο ορισμένοι προσπαθούν να νομίζουν ότι είναι. Υγεία, παιδεία, ενέργεια, νερό, δημόσια αγαθά ή εμπόρευμα για ξεπούλημα και αισχροκέρδεια; Είναι ένα από τα βασικά διλήμματα της κάλπης, που έχουμε μπροστά μας στις 21 του Μάη. Και ο ελληνικός λαός καταλαβαίνει ότι μια κυβέρνηση με κορμό τη Νέα Δημοκρατία και τον κ. Μητσοτάκη Πρωθυπουργό, ακόμα χειρότερα μια κυβέρνηση αυτοδυναμίας με τον κ. Μητσοτάκη Πρωθυπουργό -μετά από δυο, τρεις εκλογές, όπως επιθυμεί-, θα είναι μια κυβέρνηση η οποία θα αποτελειώσει ό,τι έμεινε όρθιο από τις αντιστάσεις της ελληνικής κοινωνίας αυτά τα τέσσερα χρόνια. Και την ίδια στιγμή καταλαβαίνει ότι η ελπίδα και η προοπτική να δημιουργηθεί ένα κέλυφος προστασίας για αυτά τα δημόσια αγαθά, να σταθεί στα πόδια του ξανά το Εθνικό Σύστημα Υγείας, να ενισχυθεί η παιδεία, να διατηρήσουμε την ενέργεια, το νερό υπό δημόσιο έλεγχο, είναι μια προοδευτική κυβέρνηση η οποία μπορεί να προκύψει, αν στις εκλογές της 21ης του Μάη ο ΣΥΡΙΖΑ - Προοδευτική Συμμαχία έρθει πρώτο κόμμα και ανοίξει ο δρόμος για τον σχηματισμό της.

(Χειροκροτήματα από την πτέρυγα του ΣΥΡΙΖΑ)

Κλείνω με το θέμα της τροπολογίας, κύριε Βορίδη, για το θέμα το οποίο αγορεύσατε πριν λίγο. Αλήθεια, εδώ δεν ήμασταν πριν από μερικές εβδομάδες και λέγατε ακριβώς τα ίδια; Πόσες εβδομάδες πέρασαν; Λέγατε ακριβώς τα ίδια! Και εμείς σας επισημαίναμε τον κίνδυνο και σας προειδοποιούσαμε. Δεν σας προειδοποιούσαμε απλά για τις θεσμικές παλινωδίες. Είχαμε φέρει και μια σαφή πρόταση η οποία θα έλυνε και έλυνε και μπορεί και σήμερα να λύσει το θέμα. Μάλιστα οφείλω να σας υπενθυμίσω ότι δεν ήταν καν η δική μας αρχική θέση, αλλά ήταν η διατυπωμένη δημόσια κοινή συνισταμένη -να το πω έτσι- όλων όσων στον δημόσιο διάλογο είχαν κατατεθεί από έγκριτους συνταγματολόγους και νομικούς της χώρας. Αυτό κάναμε πριν από μερικές εβδομάδες.

Είχαμε και έχουμε τη θέση μας, αλλά εδώ ακριβώς επειδή αναγνωρίζουμε ότι μια τέτοια απόφαση πρέπει να συναντήσει τη μέγιστη δυνατή δημοκρατική συναίνεση, προσχωρήσαμε στην άποψη που διατύπωσαν στη δημόσια συζήτηση διακεκριμένοι νομικοί της χώρας και καταθέσαμε αυτή την τροπολογία στη Βουλή. Αρνηθήκατε και αρνηθήκατε χωρίς επιχειρήματα, επί της ουσίας επιχειρήματα, παρά μονάχα με ύβρεις και στα μέσα ενημέρωσης ότι ο ΣΥΡΙΖΑ κλείνει το μάτι στη Χρυσή Αυγή. Και καλά, ρε παιδιά, ο ΣΥΡΙΖΑ, και το ΚΚΕ κλείνει το μάτι, και το ΜέΡΑ25 κλείνει το μάτι, όλη η Αριστερά κλείνει το μάτι στη Χρυσή Αυγή και μόνο εσείς, κύριε Βορίδη, δεν το κλείνετε; Αδιανόητα πράγματα!

Πάμε, όμως, να δούμε την ουσία. Φέρνετε, λοιπόν, σήμερα μια τροπολογία -και είναι η τρίτη στη σειρά- για ένα θέμα που, επαναλαμβάνω, θα είχε λυθεί και μπορεί και σήμερα να λυθεί με μια μικρή μόνο προσθήκη και αλλαγή στον υπάρχοντα νόμο, δηλαδή βάζοντας διάταξη που θα ορίζει ότι δεν θα ανακηρύσσεται κόμμα εάν έχει στις λίστες του ή και στις λίστες του -υιοθετούμε και όλα τα άλλα, αρχηγό, πραγματικό αρχηγό- καταδικασθέντες για εγκλήματα ρατσιστικά ή εγκλήματα που έχουν να κάνουν με τη νεοναζιστική ιδεολογία, σαν αυτό για το οποίο καταδικάστηκε ο κ. Κασιδιάρης. Ο κ. Κασιδιάρης, κύριε Βορίδη, τρία χρόνια τώρα -γιατί τώρα το θυμηθήκατε- κάνει προεκλογικό αγώνα, ενώ είναι φυλακισμένος, ενώ είναι καταδικασμένος. Και τον κάνει αυτόν τον προεκλογικό αγώνα με την ανοχή της Κυβερνήσεως σας προφανώς.

Εμείς, λοιπόν, τι είπαμε και τι λέμε; Λέμε «όχι» να αποφασίζουν οι δικαστές για το ποια κόμματα θα έχουν τη δυνατότητα να κατέλθουν στην εκλογική αναμέτρηση και ποια όχι, «όχι» να επαφίεται στην κρίση των δικαστών η πολιτική εκτίμηση για το αν ένας συνδυασμός έχει πολιτική σχέση ή συνάφεια ιδεολογική με τους καταδικασθέντες. Γιατί; Γιατί αυτό είναι επικίνδυνο, λέμε. Ανοίγει μια κερκόπορτα και στο μέλλον, ανοίγει τον ασκό του Αιόλου. Δεν μας ακούσατε ενάμιση μήνα πριν. Και πριν αλέκτωρ λαλήσει τρις, ξαναέρχεστε με τρίτη τροπολογία!

Και το ερώτημα που έχω να σας θέσω, κύριε Βορίδη και κυρίες και κύριοι συνάδελφοι της Νέας Δημοκρατίας, είναι το εξής: Αφού ήταν σωστή η νομοθετική σας παρέμβαση, γιατί ξανάρχεστε στο παραπέντε; Εσείς δεν μας λέγατε ότι τα έχετε όλα περιφρουρήσει με την τροπολογία σας και ότι εμείς δεν θέλουμε να μπει μπλόκο στη Χρυσή Αυγή, στο κόμμα Κασιδιάρη; Πού είναι, λοιπόν, το μπλόκο; Γιατί δεν το καταφέρατε να το βάλετε και έρχεστε εκ νέου να νομοθετήσετε;

Θα σας πω γιατί. Γιατί φτιάξατε μια τροπολογία και έναν νόμο που παραβιάζει το Σύνταγμα και προφανώς δεν καταφέρατε να πείσετε τους δικαστές του πρώτου τμήματος, του αρμόδιου να κρίνει. Και προφανώς προκειμένου να καταφέρετε να τους πείσετε, Υπουργοί, ο κ. Γεραπετρίτης, Υπουργός Επικρατείας, ο πιο διπλανός στον Πρωθυπουργό, ξεμονάχιαζε ανώτατους δικαστικούς, τον πρόεδρο του τμήματος και αντιπρόεδρο του Αρείου Πάγου, σε καφενεία, πέριξ του Μεγάρου Μαξίμου. Προφανώς, λέω. Εκτός αν έχετε άλλη εξήγηση γι’ αυτό το οποίο παραδέχθηκε χθες ο κ. Οικονόμου, ο Κυβερνητικός Εκπρόσωπος. Αυτή είναι η θεσμική επαφή σας με την ανεξάρτητη δικαιοσύνη, να παίρνετε τους δικαστές στα καφενεία; Και αφού τον ξεμονάχιασε στα καφενεία και διαπιστώσατε -προφανώς λέω, να απαντήσετε αν δεν είναι έτσι- ότι δεν υπάρχει πλειοψηφία, τότε αποφασίσατε να έρθετε με νέα τροπολογία, να αλλάξετε τη σύνθεση του τμήματος, να τη διευρύνετε, μπας και βρείτε εκεί πλειοψηφία.

Αν δεν ισχύουν αυτά, κύριε Βορίδη, δώστε μια εξήγηση για όσα συμβαίνουν. Διότι αυτά είναι πρωτοφανή πράγματα για μια δημοκρατία και είναι θλιβερά. Κατανοώ ότι πιθανώς έτσι έχετε συνηθίσει τέσσερα χρόνια τώρα να κάνετε επαφές με δικαστές, έτσι -πιθανώς λέω- διαρκώς να επιχειρείτε να χειραγωγείτε τη δικαιοσύνη, αλλά στην ευαίσθητη αυτή περίπτωση που αφορά την προστασία της δημοκρατίας από τους εχθρούς της, την προστασία του Συντάγματος από αυτούς που έχουν διακηρύξει ότι επιθυμούν να το καταλύσουν, οι θεσμικοί σας -να το πω έτσι- αποκοτιά, η θεσμική σας βαναυσότητα και ο ερασιτεχνισμός σας θα οδηγήσουν τελικά -και οδηγούν- στο αντίθετο αποτέλεσμα.

Και εν τέλει τι καταφέρνετε; Γίνεστε οι καλύτεροι χορηγοί της ακροδεξιάς και του κόμματος Κασιδιάρη, διότι με όσα καταγράφονται στον δημόσιο βίο τις τελευταίες μέρες δίνετε επιχειρήματα σε όσους καταθέσουν συνδυασμό, προκειμένου να προσφύγουν για ακύρωση των εκλογών στο Ανώτατο Δικαστήριο, στο Εκλογοδικείο, αλλά και στο Ευρωπαϊκό Δικαστήριο Δικαιωμάτων του Ανθρώπου. Και φανταστείτε τι μεγάλη ντροπή για τη χώρα και τη δημοκρατία και τι μεγάλη ώθηση τελικά για την ακροδεξιά θα είναι αν τελικά με όλα όσα κάνετε εσείς και τους τροφοδοτείτε με επιχειρήματα, βγει μία απόφαση που θα τους δικαιώνει.

Αυτά τα παιχνίδια με τη φωτιά λέμε εμείς ότι παίζετε με τον θεσμικό σας ερασιτεχνισμό, με τη νοοτροπία σας την πάγια να παρεμβαίνετε και να χειραγωγείτε τη δικαιοσύνη και ό,τι απόφαση δεν μπορείτε να πάρετε εσείς, να την παραπέμπετε στη δικαιοσύνη να την πάρει.

Κύριε Βορίδη, εσάς σας άκουσα και ήσασταν προσεκτικός σήμερα στις αιχμές σας. Και είναι λογικό να είστε εσείς προσεκτικός. Θα ήταν ο απόλυτος σουρεαλισμός ο κ. Βορίδης με την πολιτική του ιστορία να έρθει και να κατηγορήσει...

**ΔΙΟΝΥΣΙΟΣ ΧΑΤΖΗΔΑΚΗΣ:** (Δεν ακούστηκε)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν σας άκουσα. Τι «έλα μωρέ»; Ο καθένας πρέπει να τιμά την ιστορία του και εγώ τιμώ τους ανθρώπους που αλλάζουν απόψεις. Αλλά θα ήταν σαν ταινία του Μπουνιουέλ, σουρεαλιστική, να κατηγορεί ο κ. Βορίδης, πρώην γραμματέας της νεολαίας της ΕΠΕΝ, την Αριστερά σύσσωμη στην Ελλάδα ως συνοδοιπόρους Χρυσής Αυγής και του νεοναζισμού. Δεν πάει και ορθώς δεν το έκανε. Ορθώς δεν το έκανε. Αλλά το έκανε χθες ο Πρωθυπουργός, χωρίς ντροπή. Βγήκε και κατηγόρησε τον ΣΥΡΙΖΑ ότι κλείνει το μάτι στη χρυσή αυγή. Και αναρωτιέμαι αν λέει το ίδιο και για όλα τα κόμματα της Αριστεράς.

Θέλω λοιπόν να ξεκαθαρίσω ότι το ζήτημα για εμάς είναι σαφές, είναι καθαρό. Η μάχη ενάντια στον φασισμό είναι μια μάχη καθημερινή, ξέρετε και γίνεται εκεί έξω. Δεν θα τη δώσουν αυτή τη μάχη ούτε θα την κερδίσουν αυτή τη μάχη διάτρητες τροπολογίες Βορίδη. Το αντίθετο θα κάνουν. Η μάχη με τον φασισμό είναι εκεί έξω στις γειτονιές, στα σχολεία, στα πανεπιστήμια, στους χώρους δουλειάς, σε όλους τους κοινωνικούς χώρους και είναι καθημερινή.

(Χειροκροτήματα από την πτέρυγα του ΣΥΡΙΖΑ)

Και η θεσμική απάντηση απέναντι στον φασισμό οφείλει να είναι σαφής και να δίνεται με την προσήκουσα σοβαρότητα.

Σας καλούμε λοιπόν και εξήγησα τον λόγο για τον οποίο σας καλούμε. Διακινδυνεύουμε να βρεθούμε μπροστά σε ευτράπελα, που προσβάλλουν τη δημοκρατία μας, αλλά σε κάθε περίπτωση με ένα δήθεν αντισυστημικό ρεύμα. Τι είδους αντισυστημικοί είναι αυτοί που έχουν το σύστημα του συστήματος, αρχιδικαστές ως επικεφαλής άραγε; Τι αντισυστημικοί είναι αυτοί; Δήθεν αντισυστημικοί.

(Χειροκροτήματα από την πτέρυγα του ΣΥΡΙΖΑ)

Σας καλούμε λοιπόν, έστω και στο και πέντε να σοβαρευτείτε και να προχωρήσετε σε μια ορθή λογική και σε μια στάση νομοθέτησης που δεν θα παραβιάζει το Σύνταγμα και δεν θα δημιουργεί εικόνες χειραγώγησης της δικαιοσύνης.

Σας καλώ λοιπόν έστω και τώρα, την ύστατη στιγμή, να επιστρατεύσετε τις τελευταίες ικμάδες σοβαρότητας και να προχωρήσετε στα αυτονόητα. Είναι γνωστή η τροπολογία, που μπορεί να ψηφιστεί για να έχουμε αποτέλεσμα και να υπηρετήσουμε το στρατηγικό στόχο, αλλά και να μην διακινδυνεύσουμε. Αρκετή ζημιά έχει γίνει αυτά τα τέσσερα χρόνια σε θέματα που έχουν να κάνουν με τη δημοκρατική λειτουργία, αρκετή ζημιά έγινε με τις παρακολουθήσεις, με την περιστολή του κράτους δικαίου, της ελευθεροτυπίας. Μην κάνετε ακόμα μεγαλύτερη ζημιά, με μια επιπόλαια επιλογή και με την επανάληψη της ίδιας επιπολαιότητας. Ένα λάθος δεν διορθώνεται με επιμονή στο λάθος και με ένα μεγαλύτερο λάθος και με θεσμικές ακροβασίες που απειλούν να βάλουν τη θεσμική τάξη σε περιπέτειες και να τροφοδοτήσουν την ακροδεξιά.

Κυρίες και κύριοι συνάδελφοι, είναι η τελευταία συζήτηση σήμερα. Θέλω λοιπόν, να κατέβω από αυτό το Βήμα με τη βεβαιότητα ότι θα αποφύγουμε τα χειρότερα σε κάθε περίπτωση, καθώς αυτό που θα μας προστατέψει δεν θα είναι η κρίση των δικαστών, αλλά η κρίση του ελληνικού λαού. Διότι ο ελληνικός λαός γνωρίζει τι είναι φασισμός, διότι ο ελληνικός λαός γνωρίζει τι είναι δημοκρατία και πως πρέπει να την υπερασπιστεί.

(Χειροκροτήματα από την πτέρυγα του ΣΥΡΙΖΑ)

Και είμαι βέβαιος ότι η κρίση του ελληνικού λαού θα δώσει τη δυνατότητα η επόμενη Βουλή και η σύνθεση της να είναι μια Βουλή προοδευτικής πλειοψηφίας που θα δώσει ξανά ανάσα στη δημοκρατική λειτουργία και της Βουλής, θα είναι μια Βουλή αντάξια των προσδοκιών του ελληνικού λαού, αντάξια του κοινωνικού αιτήματος για λογοδοσία, για αξιοπρέπεια και για δικαιοσύνη.

Εμείς αυτή τη μάχη θα τη δώσουμε με επιχειρήματα, θα τη δώσουμε παντού, όπου μπορούμε, μέχρι τις εκλογές και είμαι βέβαιος ότι θα την κερδίσουμε.

Να είστε καλά.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Θα δώσω τον λόγο στον Υπουργό Εσωτερικών, κ. Βορίδη για μία απάντηση στον Αρχηγό της Αξιωματικής Αντιπολίτευσης εκ μέρους της Κυβέρνησης και εν συνεχεία, θα συνεχίσουμε με την προγραμματισμένη ροή.

Ελάτε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα πω μία μόνο κουβέντα για το θέμα. Δεν θα ανοίξω τη συζήτηση σε όλα τα άλλα που είπε ο κύριος Πρόεδρος.

Κοιτάξτε, πρέπει να πω το εξής. Εδώ θα πρέπει κατά τη γνώμη μου ο κύριος Πρόεδρος του ΣΥΡΙΖΑ να διευκρινίσει, σε ένα μείζον θέμα, τι υιοθετεί και τι απορρίπτει. Τι υιοθετεί και τι απορρίπτει. Υιοθετεί και ξέρει -και αν ξέρει από πού το ξέρει- ότι έγινε μία μη επιτρεπτή συνάντηση του κ. Γεραπετρίτη με ανώτατο δικαστικό;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ο Οικονόμου το είπε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μη επιτρεπτή. Να τα ακούτε όλα, κύριε Ζαχαριάδη. Όλα. Δεν είπα μια συνάντηση, είπα μια μη επιτρεπτή συνάντηση.

Γιατί το λέω αυτό; Διότι προφανώς η συνάντηση προκειμένου να συζητηθούν οργανωτικά και διαδικαστικά ζητήματα, που αφορούν στη συγκεκριμένη υπόθεση και στην εφαρμογή της συγκεκριμένης διατάξεως είναι απολύτως θεμιτή, κανονική και επιβαλλόμενη. Γι’ αυτό και είπα, κύριε Ζαχαριάδη, που σπεύσατε μη επιτρεπτή. Γιατί η συνάντηση για τον τρόπο με τον οποίο θα οργανωθεί μια τέτοια συζήτηση, η συνάντηση για τον τρόπο με τον οποίο θα συζητηθούν διαδικαστικά ζητήματα για την εφαρμογή αυτής της διατάξεως είναι και θεμιτή και θα σας πω και επιβαλλόμενη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Σε καφέ; Θεσμική συζήτηση σε καφέ;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ζαχαριάδη, αυτά τα καφέ ή μη καφέ ή του τόπου…

Πάω στο δεύτερο κομμάτι της τοποθετήσεώς μου, που κατά τη γνώμη μου, κύριε Ζαχαριάδη, είναι ακόμα πιο δύσκολο και προβληματικό. Διότι σκεφτόμουν ποια είναι η βασική επιχειρηματολογία που πρόκειται να αναπτύξουν όσοι θίγονται από τη συγκεκριμένη ρύθμιση, έτσι όπως ισχύει σήμερα, αλλά και από τη συγκεκριμένη θωράκιση που κάνουμε με αυτό που επιλέγουμε σήμερα. Ποια είναι επιχειρηματολογία; Ξέρετε τι θα πουν; Θα πουν: είδατε τα ποσοστά να ανεβαίνουν και έπρεπε να φέρετε τη ρύθμιση. Θα πουν: είδατε ότι υπάρχει κίνδυνος αντισυνταγματικότητας και μάλιστα το είδατε από αυτή τη συνάντηση και έπρεπε να φέρετε την τωρινή ρύθμιση. Είδατε ότι υπάρχει κίνδυνος να μην επιτευχθεί το αποτέλεσμα, που είναι όσοι έχουν τελέσει τέτοιου είδους εγκληματικές πράξεις να μην υποδύονται τους πολιτικούς αρχηγούς και αναγκαστήκατε σε νέα νομοθέτηση.

Ποιος τα έλεγε αυτά, κύριε Ζαχαριάδη; Ποιανού η υπεράσπιση είναι αυτή; Αυτή είναι η υπεράσπιση όσων θίγονται από τη διάταξη. Δεν λέω το όνομά του διότι θα του περιποιήσω και τιμή αν πω το όνομά του. Όμως, αυτή δεν θα είναι η επιχειρηματολογία η οποία πρόκειται να αναπτυχθεί;

Ποιος ανέπτυξε σήμερα στην Αίθουσα αυτή την επιχειρηματολογία; Πολύ λυπάμαι, αλλά ο κ. Τσίπρας ανέπτυξε αυτή την επιχειρηματολογία στην Αίθουσα. Αυτό δεν είναι το μέτωπο με τον φασισμό, το να υιοθετείς τα επιχειρήματα των φασιστών σε μια τέτοια διαδικασία; Συγγνώμη δηλαδή.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Όχι, αυτό. Αυτό είναι ντροπή. Είναι αθλιότητα.

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ. Δεν υπήρξε η παραμικρή διακοπή.

Ελάτε, ελάτε. Είναι ερώτηση στην οποία μπορείτε να έχετε άποψη, αλλά είναι ερώτηση, δεν είναι αθλιότητα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ζαχαριάδη, λυπάμαι πραγματικά, αλλά ακούστε με. Τον ισχυρισμό ότι η υφιστάμενη διάταξη παραβιάζει το Σύνταγμα δεν τον έχετε πει ποτέ, τον είπατε σήμερα. Δεν τον προβάλατε ως ένσταση αντισυνταγματικότητας την προηγούμενη φορά. Τον είπατε τώρα. Σας φταίω εγώ ή η τοποθέτησή σας; Τον ισχυρισμό ότι αυτή η διάταξη έρχεται κατόπιν συναντήσεως επειδή διαπιστώνεται η αντισυνταγματικότητα τον είπατε σήμερα. Δεν έχει ειπωθεί ποτέ πριν. Τώρα παραπονείστε γιατί σας το επισημαίνω; Το επισημαίνω για να δώσετε διευκρίνιση ότι προφανώς δεν το πιστεύετε αυτό, ότι προφανώς δεν είναι αυτή η θέση σας, ότι προφανώς δεν υιοθετείτε αυτά τα επιχειρήματα, αλλά ήρθατε και είπατε αυτά. Εξαιρετικά κακά, εξαιρετικά άσχημα, διότι ένα ζήτημα είναι η βέλτιστη διάταξη που ο καθένας έχει τις απόψεις του και ένα άλλο ζήτημα είναι να υιοθετείτε την επιχειρηματολογία. Μάλιστα, ακούστε, το πήγατε και ένα βήμα παραπέρα, ότι εδώ ενδέχεται να έχουμε και παραβίαση ανθρωπίνων δικαιωμάτων και θα εκτεθεί η χώρα από τις διατάξεις. Μα με συγχωρείτε τώρα, αλλά τι περιμένατε να ακούσετε μετά από αυτά; Οι ίδιοι δεν το έχουν πάει τόσο μακριά.

Άρα, γιατί έρχεστε και υιοθετείτε μια απολύτως έωλη νομική επιχειρηματολογία και μάλιστα σε μια τόσο κρίσιμη στιγμή; Για να δικαιολογήσετε το ότι δεν ψηφίζετε τη διάταξη φτάνετε τόσο μακριά; Μπορούσατε να βρείτε, σε τελευταία ανάλυση, και μια επιχειρηματολογία που να μην περιέχει αυτά. Δηλαδή γιατί επισημαίνετε το ζήτημα της συνάντησης Γεραπετρίτη με τον δικαστή, προκειμένου να ρυθμιστούν θεσμικά ζητήματα; Διότι θεωρείτε ότι δεν έπρεπε να γίνει προφανώς η συνάντηση αυτή ή ότι η συνάντηση αυτή αποτελεί μια παρέμβαση και δεν έπρεπε να είχε υπάρξει. Φαντάζομαι γι’ αυτό το επισημαίνετε. Και ρωτάω ξανά ευθέως: Υιοθετείτε αυτήν την άποψη; Είναι η άποψη του κόμματός σας; Και με αυτόν τον τρόπο θεωρείτε ότι στέκεστε απέναντι και συμπράττετε στην προσπάθεια που γίνεται από αυτή την Αίθουσα, από την ευρύτερη πλειοψηφία αυτής της Αίθουσας, να μπει φραγμός σε αυτό το νομικώς, να το πω επιεικώς, παράδοξο, για να μην πω απαράδεκτο, ώστε οι εγκληματίες να εμφανίζονται ως Αρχηγοί πολιτικών κομμάτων; Συμβάλλετε με αυτό τον τρόπο; Βοηθάτε αφού συμμεριζόμαστε τον κοινό στρατηγικό στόχο; Ή τώρα εκείνο που σας έχει τυφλώσει πια είναι οι προεκλογικές στοχεύσεις; Ή είναι η αναφορά στο συγκεκριμένο ακροατήριο -τόνισα ποιο ακροατήριο, να μην το ξαναπώ- στο αντισύστημα, στη θολούρα αυτή, στην οργή, στους αγανακτισμένους και πάμε ξανά σε έναν ακόμα κύκλο;

Εδώ οι στάσεις πρέπει να είναι καθαρές. Είναι ένα ζήτημα οι νομικές καταθέσεις, οι συμβολές και οι διαφοροποιήσεις. Έχει πει πράγματα ο κ. Καστανίδης, έχει πει πράγματα το ΠΑΣΟΚ, έχει πει πράγματα η κ. Λιακούλη στην κατεύθυνση αυτή που έχουν συμβάλει στη διαμόρφωση της διατάξεως. Αυτή είναι μια στάση. Και είναι άλλη η στάση να έρχεσαι και να υιοθετήσεις την επιχειρηματολογία.

Άρα, συγχωρήστε με, αλλά το δίλημμα είναι σαφές και η αγόρευση του Αρχηγού σας το έχει επιτείνει. Κατά τη γνώμη μου, δυσκόλεψε πολύ τη θέση σας, διότι μετά από αυτήν την αγόρευση για να αποσείσετε το βάρος αυτής της αγόρευσης και της υιοθέτησης αυτής της επιχειρηματολογίας, δεν έχετε παρά έναν δρόμο: Να συνταχθείτε μαζί μας στον στρατηγικό στόχο και να υπερψηφίσετε τη συγκεκριμένη διάταξη, αλλιώς μένετε βαριά εκτεθειμένοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε.

Τώρα θα πάρει τον λόγο ο κ. Βαρουφάκης γιατί τον έχει ζητήσει προ πολλού και είναι ο Πρόεδρος του κόμματος ΜέΡΑ25. Εν συνεχεία θα πάρουν τον λόγο οι Κοινοβουλευτικοί Εκπρόσωποι. Προηγείται ο κ. Θεοχάρης, ο κ. Σκανδαλίδης -το ΠΑΣΟΚ μετά- και ο κ. Ζαχαριάδης.

Ελάτε, κύριε Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, κλείνουμε σήμερα δυστυχώς με μια τροπολογία η οποία αποδεικνύεται νάρκη στα θεμέλια αυτού που έχει μείνει από την πληγωμένη, καταρρακωμένη, αστική δημοκρατία του τόπου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κύριε Βορίδη, για μας δεν είναι ούτε θέμα υπολογισμού, ούτε θέμα αριθμητικής. Είναι θέμα αρχής για το ΜέΡΑ25. Είναι θέμα αρχής να μην επιτρέψουμε στην εξουσία είτε αυτή είναι νομοθετική είτε είναι δικαστική να αποφασίζει σε ποιους θα δώσει και από ποιους θα στερήσει το δικαίωμα του εκλέγεσθαι.

(Χειροκροτήματα από την πτέρυγα του ΜέΡΑ25)

Είναι ξεκάθαρη η θέση μας. Τη Χρυσή Αυγή, το κόμμα Κασιδιάρη σήμερα, το επόμενο ναζιστο-φασιστικό μόρφωμα που θα προκύψει διεκδικώντας την ψήφο συμπολιτών μας που η κρίση τούς έκανε να πέσουν στην παγίδα του τυφλού μίσους, κάθε φασίζον κόμμα, το ΜέΡΑ25 είμαστε εδώ ταμένοι να το εξαφανίσουμε, αλλά να το εξαφανίσουμε στην κάλπη με δημοκρατικές και κινηματικές διαδικασίες, που αυτοί οι φασίστες θέλουν να μας στερήσουν το δικαίωμα να ακολουθούμε, που θέλουν να μας βάλουν στον γύψο.

Διότι αρχή του ΜέΡΑ25, κύριε Βορίδη, και θα το πω άλλη μια φορά, είναι η εξής. Δεν γίνεται στην προσπάθειά σου να σώσεις τη δημοκρατία από αυτούς που θέλουν να την ακρωτηριάσουν, εσύ ο ίδιος, εσύ η ίδια να την ακρωτηριάζεις.

(Χειροκροτήματα από την πτέρυγα του ΜέΡΑ25)

Ελπίζω να μου επιτρέψετε, κύριε Υπουργέ, χωρίς καμμία διάθεση για ρεβανσισμό ή για αναπόληση του παρελθόντος, αλλά νομίζω επειδή έχει ιστορική σημασία. Ήσασταν Γραμματέας της Νεολαίας της ΕΠΕΝ. Αυτό έχει σημασία, γιατί εσείς έρχεστε εδώ με μια σειρά από τροπολογίες που βασίζονται στην ιδέα της πραγματικής ηγεσίας του κόμματος Κασιδιάρη. Ήσασταν στην ΕΠΕΝ. Τι ήταν η ΕΠΕΝ; Ήταν ένα κόμμα με εικονικό αρχηγό τον Χρύσανθο Δημητριάδη και πραγματικό τον Γεώργιο Παπαδόπουλο.

(Χειροκροτήματα από την πτέρυγα του ΜέΡΑ25)

Ίσως η τροπολογία που φέρατε, και τώρα την τροποποιείτε ακόμη περισσότερο, να μην είναι τίποτα άλλο από μια φροϋδική ολίσθηση, μια κίνησή σας να ξεπλύνετε το γεγονός ότι ήσασταν σε ένα τέτοιο κόμμα με εικονική ηγεσία. Είτε αυτό είναι, είτε το άλλο. Δεν υπάρχει άλλη λογική. Η άλλη λογική είναι η κυνική επιστράτευση της συσσωρευμένης εμπειρία σας στον χώρο της ακροδεξιάς για να πάρετε μερικά ψηφαλάκια από αυτή τη δεξαμενή. Δεν έχει όμως σημασία. Είτε πρόκειται για φροϋδικό ολίσθημα, είτε πρόκειται για κυνική τακτική, το αίμα νερό δεν γίνεται.

Κυρίες και κύριοι Βουλευτές και Βουλεύτριες της Νέας Δημοκρατίας, ανεχτήκατε, εκθρέψατε και συμπεριλάβετε στους κόλπους σας τον ακροδεξιό εσμό και τολμάτε να κατηγορήσετε την Αριστερά ότι κλείνουμε το μάτι στο κόμμα Κασιδιάρη. Έτσι είστε όμως, είναι στη φύση σας.

Δεν περιμέναμε τίποτα άλλο από έναν Πρωθυπουργό και τους Υπουργούς του που αναπαράγουν στη δημόσια ζωή το ρατσισμό, χτίζοντας φράχτες αλά Τραμπ και αποκαλώντας λαθροεισβολείς τους κολασμένους της γης που με κίνδυνο της ζωής τους ψάχνουν στον ήλιο μοίρα, όπως έκαναν τόσες γενιές Ελλήνων μεταναστών.

Ως ΜέΡΑ25 δεν πρόκειται να γίνουμε συνεργοί στην ηρωοποίηση του Κασιδιάρη και των λοιπών ναζί που θα πετύχει και πετυχαίνει η απαγόρευσή σας, αλλά ούτε θα γίνουμε συνεργοί στην απατηλή πλάνη του ΣΥΡΙΖΑ ότι μπορείτε με μία απαγόρευση να φωτογραφίσετε αποκλειστικά ναζιστικά κόμματα χωρίς αυτό να αποτελέσει προοίμιο για ένα ντόμινο απαγορεύσεων με αντικομμουνιστική στόχευση, δεδομένου μάλιστα ότι είμαστε μέλη μιας ανιστόρητης Ευρωπαϊκής Ένωσης που κάθε 23η Αυγούστου τσουβαλιάζει τον φασισμό και τον κομμουνισμό, ξεχνώντας ότι χωρίς τους κομμουνιστές ο φασισμός θα είχε επικρατήσει από τον Ατλαντικό ως τα Ουράλια και πιο πέρα.

(Χειροκροτήματα από την πτέρυγα του ΜέΡΑ25)

Βέβαια, υπάρχει προϊστορία, τέσσερα χρόνια προϊστορία. Σήμερα, κύριε Υπουργέ, κυρίες και κύριοι της Κυβέρνησης και της Συμπολίτευσης, αυτή η τροπολογία έρχεται να προστεθεί σε επτά πληγές που έχετε ήδη καταφέρει στο σώμα αυτού που έχει μείνει από την αστική μας δημοκρατία. Ποιες είναι οι επτά πληγές;

Πρώτη πληγή, πάλι με τον κ. Βορίδη, νομοθετήσατε την ουσιαστική κατάργηση της πλειοψηφίας στα δημοτικά συμβούλια των δήμων καταργώντας τα στην πράξη.

Δεύτερη πληγή σε μία περίοδο που η Αστυνομία σας έδερνε, έτσι για να δέρνει, τη 17η Νοέμβρη του 2020 στείλατε εκατοντάδες νέα παιδιά αστυνομικούς να καταστρατηγήσουν το συνταγματικό δικαίωμα μιας χούφτας Βουλευτών του ΜέΡΑ25 να περπατήσουμε στη Βασιλίσσης Σοφίας, τιμώντας το Πολυτεχνείο.

(Χειροκροτήματα από την πτέρυγα του ΜέΡΑ25)

Τρίτη πληγή, πλήξατε ανεπανόρθωτα τη διάκριση των εξουσιών σηματοδοτώντας στους ανώτατους δικαστές αυτής της χώρας ότι αν βγάζουν αποφάσεις της αρεσκείας σας μπορεί και να τους εξασφαλίσετε μια πολύ όμορφη καρεκλούλα. Αυτό κάνατε, μετακομίζοντας εν ενεργεία Πρόεδρο του Συμβουλίου της Επικρατείας στην Προεδρία της Δημοκρατίας με τις ψήφους ΠΑΣΟΚ και ΣΥΡΙΖΑ.

(Χειροκροτήματα από την πτέρυγα του ΜέΡΑ25)

Τέταρτη πληγή, εξευτελίσατε κατά συρροή και κατ’ εξακολούθηση το Συμβούλιο της Επικρατείας αγνοώντας τις αποφάσεις του για το δημόσιο χαρακτήρα του νερού.

Πέμπτη πληγή, ανεχτήκατε όλοι και όλες σας αντίθετα με τους συνοδοιπόρους σας, τους χριστιανοδημοκράτες της Αυστρίας, έναν Πρωθυπουργό -τον ανεχτήκατε τον κ. Μητσοτάκη- έναν κ. Μητσοτάκη, ο οποίος έχοντας αναλάβει 100% της ευθύνης της ΕΥΠ πιάστηκε στα πράσα να παρακολουθεί πολιτικούς αντιπάλους του, δημοσιογράφους, Υπουργούς του, την ηγεσία των Ενόπλων Δυνάμεων.

Έκτη πληγή, όταν η αρμόδια ανεξάρτητη αρχή πήγε να ελέγξει τον κατεργάρη Πρωθυπουργό, που νόμιζε ότι η ΕΥΠ φτιάχτηκε για πάρτη του, για να τον εξυπηρετεί, τολμήσατε να κινηθείτε εναντίον του Προέδρου αυτής της ανεξάρτητης αρχής.

Και έβδομη πληγή, κύριε Βορίδη, καμμία συνάντηση του κ. Γεραπετρίτη με κανέναν ανώτατο δικαστή ποτέ, για κανένα λόγο δεν είναι επιτρεπτέα. Ποτέ!

(Χειροκροτήματα από την πτέρυγα του ΜέΡΑ25)

Εάν συναντηθεί ανώτατος δικαστής του Supreme Court της Αμερικής με οποιοδήποτε στέλεχος της Κυβέρνησης αμέσως διώκεται και το στέλεχος της Κυβέρνησης και ο ανώτατος δικαστής. Τι να συζητήσουν; Το πώς θα διοργανωθεί η συζήτηση στον Άρειο Πάγο; Σοβαρολογείτε; Δεν ντρέπεστε λιγάκι;

(Χειροκροτήματα από την πτέρυγα του ΜέΡΑ25)

Κυρίες και κύριοι συνάδελφοι, ο ιστορικός του μέλλοντος θα καταγράψει την τετραετία αυτή σημειώνοντας ότι πριν τέσσερα χρόνια, τον Ιούλιο του 2019, αναλάβατε τα ηνία μιας χρεοδουλοπαροικίας που οικοδομήσατε μαζί τα τρία μεγάλα κόμματα ελέω τεσσάρων μνημονίων. Και τι πετύχατε αυτά τα τέσσερα χρόνια; Τι είναι αυτό που θα μείνει στην οικονομική ιστορία, στην κοινωνική ιστορία, στην ιστορία αυτού του τόπου;

Βαθύνατε το χρέος της χρεοδουλοπαροικίας. Κάνατε κανονικότητα τη δουλικότητα και καταστήσατε την Ελλάδα παροικία - αποικία αρπακτικών ταμείων, επενδυτών που αγοράζουν, αλλά δεν επενδύουν, επενδυτών που τους δίνετε λεφτά των πολιτών για να αγοράζουν και βέβαια του ΝΑΤΟ που απεργάζεται πολέμους που υπονομεύουν την ασφάλεια του λαού μας και της ευρύτερης περιοχής την ώρα που ενισχύουν και σταθεροποιούν εγκληματίες, όπως ο Βλαντίμιρ Πούτιν, οι Αζόφ και το κακό συναπάντημα.

(Χειροκροτήματα από την πτέρυγα του ΜέΡΑ25)

Αυτά εδώ στο εσωτερικό της χώρας στα πάτρια. Και στην εσπερία, στην Ευρωπαϊκή Ένωση ποια ήταν η συνεισφορά σας σε αυτή την τετραετία, εσείς που το παίζετε και ευρωπαϊστές μάλιστα;

Παρεμπιπτόντως σε κανάλι από το οποίο το ΜέΡΑ25 είμαστε αποκλεισμένοι τέσσερα χρόνια -τιμή μας και καμάρι μας- καλή δημοσιογράφος αναφέρθηκε στο ΜέΡΑ25, στη συνέντευξη με τον κ. Τσίπρα, λέγοντας αυτολεξεί ότι -και εδώ είναι μέσα σε εισαγωγικά, κύριε Ρουσόπουλε- «το ΜέΡΑ25 εμφανίζεται να είναι ένα κόμμα σε τελείως αντίθετη κατεύθυνση από την ευρωπαϊκή προοπτική». Αυτό, ξέρετε, είναι ενδιαφέρον για μας.

Κυρίες και κύριοι συνάδελφοι, ξέρετε κάποιο άλλο κόμμα εδώ στη Βουλή πέραν του ΜέΡΑ25, που έχουμε εκατόν τριάντα χιλιάδες μέλη από όλη την Ευρώπη Γερμανούς, Ιταλούς, Ιρλανδούς που έχουν δικαίωμα ψήφου και που θα ψηφίσουν στις επόμενες δύο εβδομάδες υπέρ ή εναντίον των υποψηφιοτήτων για τα Γρεβενά, για τη Ρόδο, για την Κρήτη, για τη Β3΄ Αθηνών, ξέρετε εσείς κάποιο άλλο ευρωπαϊκό κόμμα με τέτοια δομή και εσωτερική πανευρωπαϊκή δημοκρατία; Πείτε το μου.

(Χειροκροτήματα από την πτέρυγα του ΜέΡΑ25)

Ποιο άλλο κόμμα εδώ μέσα, κυρίες και κύριοι συνάδελφοι, έχει παραρτήματα με το όνομα ΜέΡΑ25 στη Γερμανία όπου θα κατεβούν οι σύντροφοί μας με το όνομα ΜέΡΑ25 στις πολιτειακές εκλογές της Βρέμης σε δύο εβδομάδες, με το ίδιο όνομα ΜέΡΑ25 στην Ιταλία;

(Χειροκροτήματα από την πτέρυγα του ΜέΡΑ25)

Τελικά προκύπτει το ερώτημα: Τι εστί Ευρώπη; Γιατί δεν υπάρχει μία Ευρώπη, όπως γνωρίζουμε, όπως δεν υπάρχει μία Ελλάδα. Πάντα υπήρχε η Ευρώπη του Μέτερνιχ κόντρα στην Ευρώπη των φιλελλήνων. Πάντα εδώ υπήρχαν δικοί μας που έσκουζαν: «Βάστα Μέτερνιχ ή βάστα Γερούν» κόντρα σε πατριώτες διεθνιστές που κατανοούσαν την ευρωπαϊκή προοπτική ως αλληλεγγύη των λαών της Ευρώπης κόντρα στα διευθυντήρια, κόντρα στις τρόικες, κόντρα στους Μέτερνιχ, κόντρα στους Γερούν.

(Χειροκροτήματα από την πτέρυγα του ΜέΡΑ25)

Για να μην μιλάω, όμως, μόνο ιστορικά και θεωρητικά επί του πρακτέου ποια είναι τα μεγάλα πράγματα που έγιναν τα τελευταία τέσσερα χρόνια στην Ευρώπη; Το 2019 εμείς το ΜέΡΑ25 και το DiEM25 πανευρωπαϊκά σε έντεκα χώρες ταυτόχρονα κατεβήκαμε με ένα μανιφέστο, μία πρόταση οικονομικής πολιτικής, κοινωνικής πολιτικής, οικολογικής πολιτικής την Πράσινη Συμφωνία για την Ευρώπη. Αυτό που πέρασε στις Βρυξέλλες η κ. Ούρσουλα φον ντερ Λάιεν είναι μια σκιά της Πράσινης Συμφωνίας για την Ευρώπη που εμείς καταθέσαμε και κατεβήκαμε στις ευρωεκλογές την ώρα που εσείς απλά ζητάγατε ψηφαλάκια ως προπόνηση για τις εθνικές εκλογές.

Εμείς ήμασταν αυτοί που είχαμε πάρει σοβαρά τις πανευρωπαϊκές εκλογές. Εγώ προσωπικά είχα κατέβει υποψήφιος Ευρωβουλευτής στη Γερμανία και είχα πάρει εκατόν τριάντα πέντε χιλιάδες ψήφους, που δεν είναι πάρα πολλοί, αλλά δεν είναι και αμελητέοι. Αυτά για ευρωπαϊκή προοπτική και ευρωπαϊκή ταυτότητα.

(Χειροκροτήματα από την πτέρυγα του ΜέΡΑ25)

Το 2020 τον Ιούνιο εν μέσω πανδημίας ήρθε ο κ. Μητσοτάκης εδώ και θριαμβολογούσε, ζητούσε να τον δοξάσει ο ελληνικός λαός για το Ταμείο Ανάκαμψης και μάλιστα όλοι εδώ το μνημονιακό τόξο και ο ΣΥΡΙΖΑ και το ΠΑΣΟΚ και εσείς λέγατε ότι το Ταμείο Ανάπτυξης επειδή έχει κοινό χρέος είναι η χαμιλτονική αλλαγή της Ευρώπης, ότι θα αποτελέσει την αρχή για τη δημοσιονομική ένωση και άλλες τέτοιες ηλιθιότητες. Ήμασταν οι μόνοι που σηκωθήκαμε εδώ και σας είπαμε ότι είναι η ταφόπλακα της δημοσιονομικής ένωσης, είναι η ταφόπλακα ενός κοινού φεντεραλιστικού Υπουργείου Οικονομικών.

Ποιος αποδείχτηκε ότι είχε δίκιο, εσείς ή εμείς; Είναι ξεκάθαρο ποιος είχε δίκιο. Ρωτήστε τον κ. Λίντνερ σήμερα. Αυτά όλα οδηγούν σε ένα ασφαλέστατο συμπέρασμα. Ο δήθεν ευρωπαϊσμός του «ναι» σε όλα συνθλίβει την Ευρώπη, συνθλίβει τους λαούς της Ευρώπης.

Αποδομεί ακόμα και αυτούς τους σαθρούς, τους τρισάθλιους θεσμούς της Ευρωπαϊκής Ένωσης. Κάνει την Ευρώπη, κάθε φορά που έχουμε μια κρίση είτε είναι του ευρώ είτε είναι η πανδημία -ίδια κρίση είναι, αλλά τέλος πάντων-, σε κάθε φάση-έκφανση της κρίσης, της ίδιας κρίσης, να μένει πίσω αυτή η ήπειρος τεχνολογικά, οικονομικά, γεωστρατηγικά, κοινωνικά, οικολογικά, σε σχέση με τις Ηνωμένες Πολιτείες, με την Κίνα, αλλά και χώρες όπως η Ινδία, όπως το Μεξικό.

Μόνο η προσέγγιση του ΜέΡΑ25 και του DiEM25, είναι μια πραγματική ευρωπαϊκή προοπτική.

(Χειροκροτήματα από την πτέρυγα του ΜέΡΑ25)

Κλείνοντας, κυρίες και κύριοι συνάδελφοι, καθώς είμαστε στην τελική ευθεία προς τις κάλπες, έχει σημασία να σκεφθούμε νηφάλια το νόημα της λαϊκής εντολής, της λαϊκής βούλησης. Πώς την καταλαβαίνουμε; Ο κ. Μητσοτάκης, θεωρεί δικαίωμά του, να αγνοήσει τη λαϊκή βούληση, πηγαίνοντας –λέει- αμέσως σε δεύτερη Κυριακή, όπου με την καλπονοθευτική ενισχυμένη αναλογική, ελπίζει να βγει αυτοδύναμος σε αυτή την Αίθουσα, κόντρα στη βούληση τη λαϊκή, το 65% του ελληνικού λαού.

(Χειροκροτήματα από την πτέρυγα του ΜέΡΑ25)

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Την ίδια ώρα ο κ. Τσίπρας, τις τελευταίες μέρες και σήμερα το πρωί, μας προειδοποιεί. Τολμάει ο κ. Τσίπρας να προειδοποιεί το ΜέΡΑ25 και το ΚΚΕ. Να μην αγνοήσουμε –λέει- τη λαϊκή βούληση σε περίπτωση που ο ΣΥΡΙΖΑ βγει πρώτος γιατί θα συνθλιβούμε. Νοιάζεται ο κ. Τσίπρας για το ΜέΡΑ25 και το ΚΚΕ. Ο άνθρωπος που ποδοπάτησε τη λαϊκή βούληση, το 62% του ελληνικού λαού, τολμάει να απειλεί σήμερα εμάς.

(Χειροκροτήματα από την πτέρυγα του ΜέΡΑ25)

Και τι μας λέει; Μας λέει να μην αγνοήσουμε την λαϊκή βούληση. Τι θέλει, δηλαδή, να κάνουμε; Να σας πω τι θέλει να κάνουμε. Θέλει να τον ξανακάνουμε Πρωθυπουργό, ώστε να μην καταργήσει τα αρπακτικά ταμεία, να τον ξανακάνουμε Πρωθυπουργό για να μην καταργήσει το Χρηματιστήριο Ενέργειας που αυτός έφερε. Να μην επανεθνικοποιήσει τους σιδηρόδρομους και τους αυτοκινητόδρομους. Να μην καταργήσει τις εξορύξεις που συνυπέγραψε σφιχταγκαλιασμένος με τον Νετανιάχου. Να μην ανακτήσει εθνική κυριαρχία υπέρ του Υπερταμείου, των εφοριών, της ΑΔΑΕ. Να μην μιλήσω για την Αλεξανδρούπολη, που την έδωσε πακέτο σαν ορμητήριο στον Αμερικανό Πρέσβη και από τότε αποσταθεροποιεί την περιοχή. Και βέβαια να τον ξανακάνουμε Πρωθυπουργό, για να μην συγκρουστεί με την ολιγαρχία.

(Χειροκροτήματα από την πτέρυγα του ΜέΡΑ25)

Σοβαρολογείτε, κύριε Τσίπρα; Τόσο απελπισμένα θέλετε υπουργικά αυτοκίνητα και υπουργικούς θώκους, κυρίες και κύριοι του ΣΥΡΙΖΑ, που μας λέτε ότι η ψήφος του ΜέΡΑ25, δίνεται από τους πολίτες για να σχηματίσετε εσείς κυβέρνηση, που στόχος της είναι να μην συγκρουστεί με την ολιγαρχία, που είναι το πρόγραμμα του ΜέΡΑ25.

(Χειροκροτήματα από την πτέρυγα του ΜέΡΑ25)

Είναι πραγματικά διασκεδαστικό. Νομίζετε σοβαρά ότι το ΜέΡΑ25 υπάρχουμε για να σας νομιμοποιήσουμε να μην κάνουμε μαζί εκείνα που πρέπει να κάνει μια προοδευτική κυβέρνηση, αλλά να μην τα κάνουμε μαζί με προοδευτικό πρόσημο; Η κωμωδία επεκτείνεται.

Δεν υπάρχουμε γι’ αυτό, κυρίες και κύριοι του ΣΥΡΙΖΑ. Ανάχωμά σας, ανάχωμα του συστήματος, ανάχωμα της χρεοδουλοπαροικίας και της ολιγαρχίας, αποδείξαμε τέσσερα χρόνια τώρα ότι δεν ήμασταν, δεν είμαστε και δεν θα γίνουμε ποτέ.

(Χειροκροτήματα από την πτέρυγα του ΜέΡΑ25)

Το ΜέΡΑ25 είναι το μόνο κόμμα που επέστρεψε το «όχι» στη Βουλή, αποδεικνύοντας στην πράξη τι σημαίνει να τιμάς τη λαϊκή βούληση, κύριε Τσίπρα, να λες αυτό που πιστεύεις και να πιστεύεις αυτό που λες πριν τις εκλογές και μετά τις εκλογές.

(Χειροκροτήματα από την πτέρυγα του ΜέΡΑ25)

Γι’ αυτόν τον λόγο το «ΜέΡΑ25-Συμμαχία για τη Ρήξη» θα επιστρέψουμε ισχυρότεροι στη Βουλή, με ισχυρή λαϊκή εντολή, να τερματίσουμε τη λεηλασία, δηλαδή, να εμποδίσουμε κάθε συγκυβέρνηση με κορμό εσάς της Νέας Δημοκρατίας, του ΠΑΣΟΚ και του ΣΥΡΙΖΑ, που σιγοντάρετε μαζί τους ολιγάρχες, κάποιοι με προοδευτικό πρόσημο, κάποιοι με σοσιαλδημοκρατικό πρόσημο και κάποιοι με φιλελεύθερο πρόσημο.

Αυτά όσον αφορά την 21η Μαΐου. Από την επόμενη μέρα, από την 22η Μαΐου, το «ΜέΡΑ25-Συμμαχία για τη Ρήξη», έχοντας σεβαστεί άλλη μια φορά τη λαϊκή εντολή, θα γίνουμε η βάση για τη νέα μεγάλη αγωνιστική Αριστερά, την Αριστερά που πάει πιο μπροστά από το «όχι», την Αριστερά που δεν λαϊκίζει με επιδόματα και κρατισμό, αλλά ούτε και πέφτει στην παγίδα της λιτότητας και στην αγκαλιά των ιδιωτών, αφού κερδίσει τις εκλογές, την Αριστερά που προχωρά με σχέδιο την παραγωγική ανασυγκρότηση, η οποία σχεδιάζεται και εφαρμόζεται από αποκεντρωμένες, εκδημοκρατισμένες, αυτοδιαχειριζόμενες παραγωγικές μονάδες.

(Χειροκροτήματα από την πτέρυγα του ΜέΡΑ25)

Τέλος, την Αριστερά που απορρίπτει την κύρια άποψη ότι στον λαό πρέπει να προσφέρεις είτε την αλήθεια είτε την ελπίδα, την Αριστερά που ξέρει ότι οι φρούδες ελπίδες, οι ψεύτικες ελπίδες της συνθηκολογημένης Αριστεράς από τη μία και της ολιγαρχικής Δεξιάς από την άλλη, είναι τελικά το κολαστήριο του «αυγού του φιδιού».

(Χειροκροτήματα από την πτέρυγα του ΜέΡΑ25)

Το «ΜέΡΑ25-Συμμαχία για τη Ρήξη», τέλος, δεν χαϊδεύουμε αυτιά, δεν λαϊκίζουμε. Μιλάμε ανοικτά για ρήξη και για το κόστος της ρήξης. Αυτό το κόστος της ρήξης και η ρήξη είναι η καλύτερη επένδυση στο μέλλον της Ελλάδας και της Ευρώπης. Έτσι προσφέρουμε στον λαό μαζί τη δύσκολη αλήθεια και τη ρεαλιστική ελπίδα.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Πρόεδρε.

Τον λόγο τώρα είχε ο Κοινοβουλευτικός Εκπρόσωπος της Νέας Δημοκρατίας κ. Θεοχάρης και αμέσως μετά ο Υφυπουργός Οικονομικών κ. Βεσυρόπουλος, παρακαλώ πολύ, γιατί έχει ζητήσει τον λόγο και έπρεπε να έχει φύγει ήδη.

Ορίστε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ζήτησα αυτή την παρέμβαση για να απαντήσω σε ένα ζήτημα που έθεσε ο Αρχηγός της Αξιωματικής Αντιπολίτευσης ο κ. Τσίπρας. Δεν θα μιλήσω για την ψεύτικη περιγραφή της πραγματικότητας που έκανε για το 2023 και σε σχέση με τις προγραμματικές δηλώσεις της Κυβέρνησης. Αυτά θα έχουμε τον χρόνο να τα πούμε και θα τα πούμε και μετά κατά τη διάρκεια της προεκλογικής εκστρατείας. Δεν θα απαντήσω και για το ζήτημα της τροπολογίας για τον αποκλεισμό του κόμματος Κασιδιάρη, μια στάση η οποία, πιστεύω, ιστορικά θα στοιχειώνει το κόμμα του ΣΥΡΙΖΑ, της Αξιωματικής Αντιπολίτευσης. Ήθελα, όμως, να απαντήσω για το ζήτημα του νερού.

Με το νερό έχει δημιουργήσει και έχει ξεκινήσει μια εκστρατεία ψεύτικων ειδήσεων, μια εκστρατεία fake news. Η Αντιπολίτευση, ιδιαίτερα ο ΣΥΡΙΖΑ, σε μια προσπάθεια να πείσει πως η υπαγωγή των εταιρειών που διαχειρίζονται το νερό, κατά βάση των δημοτικών και της ΕΥΔΑΠ και της ΕΥΑΘ, κάτω από ρυθμιστικό έλεγχο, είναι η αρχή της ιδιωτικοποίησής τους.

Η τροπολογία την οποία έχει φέρει ο ΣΥΡΙΖΑ, με την οποία προσπαθεί να αναιρέσει τη δική του διάταξη με την οποία υπήχθησαν οι μετοχές της ΕΥΔΑΠ και της ΕΥΑΘ στο Υπερταμείο, είναι προφανές ότι δεν μπορεί να συμβεί με μία απλή τροπολογία αν δεν υπάρξει διαπραγμάτευση, διότι το Υπερταμείο, το δημιούργημα της κυβέρνησης του ΣΥΡΙΖΑ, είναι ένα Υπερταμείο-υποθήκη στους δανειστές μας, ώστε να μπορούν να ελέγχουν τον πλούτο του ελληνικού λαού και να σιγουρεύουν ότι θα αποπληρώνουμε τα δάνεια που μας έχουν δώσει. Συνεπώς, θα γίνει όπως είναι η δέσμευση του Πρωθυπουργού, όμως θα γίνει με τρόπο συντεταγμένο και μετά από τις απαραίτητες διαπραγματεύσεις.

Ο λόγος που ζήτησα να μιλήσω τώρα -και κλείνω με αυτό, δεν χρειάζονται παραπάνω χρόνο- είναι για να αποδείξω την υποκρισία του ΣΥΡΙΖΑ.

Καταθέτω στα Πρακτικά της Βουλής τη σελίδα 27 του τρίτου αχρείαστου καταστροφικού μνημονίου του ΣΥΡΙΖΑ, του μνημονίου του Αυγούστου του 2015.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη σελίδα αυτή αναλαμβάνει, μέσα από μία ολόκληρη παράγραφο, ο ΣΥΡΙΖΑ την υποχρέωση να υπαγάγει το νερό και τη διαχείρισή του κάτω από ανεξάρτητο ρυθμιστικό έλεγχο.

Διαβάζω την τελευταία φράση, μεταφράζοντάς την από τα αγγλικά, γιατί τη βρήκα στα αγγλικά από το site της Ευρωπαϊκής Επιτροπής, και λέει ότι θα ενισχύσουν και θα δυναμώσουν περαιτέρω τη Ρυθμιστική Αρχή του νερού ώστε να της επιτρέψουν να πάρει τις απαραίτητες ανεξάρτητες ρυθμιστικές αποφάσεις. Αυτό έκανε η Κυβέρνηση με αυτές τις διατάξεις τις οποίες έφερε στο πρόσφατο νομοσχέδιο, αυτό το οποίο και εσείς πρώτοι είχατε αναλάβει ως υποχρέωση της χώρας, μέσω του τρίτου μνημονίου. Και συνεπώς όλη η εκστρατεία για να πείσετε τον ελληνικό λαό με ψέματα ότι δήθεν ιδιωτικοποιείται το νερό, στην πραγματικότητα ξεκινάει από τις δικές σας υποχρεώσεις. Όμως, δεν μπορεί να περιμένει κανένας οτιδήποτε άλλο από τον άνθρωπο ο οποίος πολύ κυνικά ομολόγησε στην τηλεόραση, τον κ. Τσίπρα, ότι άλλα λένε πριν τις εκλογές και φυσικά μετά τις εκλογές άλλα κάνουν.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο Υφυπουργός Οικονομικών κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κυρία Πρόεδρε.

Κυρίες και κύριοι συνάδελφοι, λαμβάνω τον λόγο για να αναφερθώ στην τροπολογία με γενικό αριθμό 1723 και με ειδικό αριθμό 189 που κατατέθηκε από το Υπουργείο Οικονομικών. Με τα δύο πρώτα άρθρα της τροπολογίας αντιμετωπίζεται, μεταξύ άλλων, το ζήτημα της χορήγησης τακτικής μηνιαίας οικονομικής ενίσχυσης στα τέκνα των θανόντων από φυσικές καταστροφές μέχρι την ενηλικίωσή τους ή την ολοκλήρωση των πανεπιστημιακών τους σπουδών.

Ειδικότερα με την παράγραφο 1 του άρθρου 1 η Κυβέρνηση αποσκοπεί για μία ακόμη φορά στη στήριξη των συγγενικών προσώπων των αποβιωσάντων στον σεισμό της 30ης Οκτωβρίου του 2020 στη Σάμο. Ειδικότερα προβλέπεται για τους συγγενείς των θυμάτων η διαγραφή όλων των ανεξόφλητων κατά την 31η Μαρτίου 2023 οφειλών τους που είναι βεβαιωμένες στη φορολογική διοίκηση, καθώς και των οφειλών των αποβιωσάντων, για τις οποίες υποχρέωση καταβολής έχουν οι συγγενείς τους. Τα πρόσωπα που εμπίπτουν στο πεδίο εφαρμογής του μέτρου αυτού είναι οι γονείς, τα τέκνα, οι σύζυγοι ή οι συμβίοι, καθώς και τα αδέλφια όσων έχασαν τη ζωή τους συνεπεία του σεισμού.

Με το άρθρο 3 της τροπολογίας επικαιροποιείται η διάταξη του άρθρου 131 παράγραφος 1 του π.δ.96 του 2007 αναφορικά με τις ονομασίες των Υπουργείων και των υπηρεσιών, σε λειτουργούς και υπαλλήλους των οποίων χορηγείται ειδική εκλογική αποζημίωση. Επίσης, με την εν λόγω διάταξη νόμου τροποποιείται το ανώτατο ύψος της συνολικής δαπάνης για την ειδική εκλογική αποζημίωση.

Με το άρθρο 4 της τροπολογίας επιχειρείται η αντιμετώπιση του ζητήματος της ρύθμισης στο πλαίσιο του εξωδικαστικού μηχανισμού του ν.4738/2020 και των οφειλών προς το δημόσιο νομικών προσώπων που έχουν λυθεί ή εκκαθαριστεί από τα συνυπεύθυνα κατά νόμο πρόσωπα τα οποία αυτές βαρύνουν. Με το ισχύον πλαίσιο οι οφειλές προς το δημόσιο νομικών προσώπων που έχουν λυθεί ή και εκκαθαριστεί που βαρύνουν τα συνυπεύθυνα κατά νόμο πρόσωπα, δεν μπορούσαν να ρυθμιστούν μέσω του εξωδικαστικού μηχανισμού ρύθμισης οφειλών με την αίτηση των συνυπεύθυνων κατά νόμο προσώπων διότι δεν έχουν ακόμα βεβαιωθεί στους προσωπικούς ΑΦΜ. Για τον λόγο αυτό με την προτεινόμενη διάταξη επιχειρείται η υπαγωγή στην πλατφόρμα του εξωδικαστικού μηχανισμού και των οφειλών αυτών, στην αίτηση των συνυπεύθυνων κατά τον νόμο προσώπων, ώστε να καταστεί δυνατή η υπαγωγή και η ρύθμισή τους μέσω του εξωδικαστικού μηχανισμού ρύθμισης οφειλών.

Για το άρθρο 5 της τροπολογίας σημειώνω τα εξής. Με την παράγραφο 1 του άρθρου 5 επιτυγχάνεται η εφαρμογή των οριζομένων αφ’ ενός στην παράγραφο 7 του άρθρου 55 του ν.4223/2013 που αφορά στην παράταση της σύμβασης μίσθωσης του εργοστασίου της Λάρυμνας έως την εγκατάσταση του πλειοδότη στον οποίο έχει κατακυρωθεί ο διαγωνισμός που διεξάγει το ΤΑΙΠΕΔ για λογαριασμό του ελληνικού δημοσίου για την εκμίσθωση του δημόσιου μεταλλείου Λάρυμνας αφ’ ετέρου στη σχετική απόφαση της Ευρωπαϊκής Επιτροπής της 27ης Μαρτίου 2014 που προβλέπει ότι το ελληνικό δημόσιο θα παρατείνει τη συμφωνία μίσθωσης του 1976 με την εταιρεία με την επωνυμία «ΛΑΡΚΟ Γενική Μεταλλευτική και Μεταλλουργική Εταιρεία Α.Ε.» μέχρι την ολοκλήρωση της πράξης πώλησης των περιουσιακών στοιχείων στο πλαίσιο του διαγωνισμού «Α».

Με την παράγραφο 2 του άρθρου 5 της τροπολογίας προβλέπεται ότι η ειδική διαχείριση αποζημιώνει πρώην εργαζομένους της «ΛΑΡΚΟ» αναφορικά με απαιτήσεις αποζημίωσης απόλυσης, σύμφωνα με τον ν.4093/2012, που γεννήθηκαν κατά τα τελευταία δύο έτη πριν από την υπαγωγή της επιχείρησης σε ειδική διαχείριση για λόγους ίσης μεταχείρισης μεταξύ εκείνων από τους πρώην εργαζόμενους των οποίων οι απαιτήσεις για αποζημίωση γεννήθηκαν εντός των δύο τελευταίων ετών, πριν η «ΛΑΡΚΟ» τεθεί σε ειδική διαχείριση, και των εργαζομένων που έλαβαν τις αποζημιώσεις απόλυσης από τον Ιούλιο του 2022, δυνάμει του άρθρου 97 του ν.4941/2022.

Το άρθρο 6 της τροπολογίας αφορά τους οικοδομικούς συνεταιρισμούς που υπήχθησαν με το άρθρο 12 του ν.4280/2014 στις διατάξεις του ν.1667/1986 περί αστικών συνεταιρισμών. Συγκεκριμένα με το άρθρο 6 της τροπολογίας δίνεται μία τελευταία ευκαιρία συμμόρφωσης προς το νομοθετικό πλαίσιο έως και την 31η-12-2023 για τους οικοδομικούς συνεταιρισμούς που δεν πρόλαβαν να επικαιροποιήσουν τα καταστατικά τους, γεγονός που είχε ως αποτέλεσμα την αυτοδίκαιη διάλυσή τους και την αδυναμία αξιοποίησης των ακινήτων ιδιοκτησίας τους.

Με το άρθρο 7 της τροπολογίας προβλέπεται ότι για τα ακίνητα που έχουν περιέλθει προς αξιοποίηση στο Ταμείο Αξιοποίησης Ιδιωτικής Περιουσίας του Δημοσίου, αλλά παραμένουν στη διοίκηση και διαχείριση της εταιρείας ακινήτων δημοσίου και δεν λειτουργούν ως επιχειρηματικές μονάδες της ΕΤΑΔ, οι δαπάνες για φύλαξη, προστασία και τυχόν αναγκαία τεχνικά έργα συντήρησης καταβάλλονται στην ΕΤΑΔ από το ΤΑΙΠΕΔ ύστερα από προηγούμενη έγκριση του τελευταίου και αφαιρούνται από το τίμημα της αξιοποίησης.

Με το άρθρο 8 της τροπολογίας επεκτείνεται το πεδίο εφαρμογής της περίπτωσης «ιστ» της παραγράφου 1 του άρθρου 27 του Κώδικα ΦΠΑ περί απαλλαγών από τον ΦΠΑ και στις δωρεές που συνάπτει ο δωρητής με τα περιοριστικώς αναφερόμενα στη διάταξη θρησκευτικά νομικά πρόσωπα δημοσίου δικαίου ως δωρεοδόχους με ορισμένο και αποκλειστικό σκοπό την ανέγερση, κατασκευή, επισκευή, επέκταση χώρου λατρείας θρησκευτικών μνημείων ή χώρων που ανήκουν κατά κυριότητα στα νομικά αυτά πρόσωπα και εντός των οποίων στεγάζονται και λειτουργούν υπό τον έλεγχό τους ιδρύματα που επιτελούν αποκλειστικά και μόνο σκοπό φιλανθρωπικό ή παροχής των θεωρητικών και πρακτικών γνώσεων σχετικών με την αγιογραφία ή διδασκαλία της βυζαντινής μουσικής και ψαλτικής τέχνης.

Κυρίες και κύριοι συνάδελφοι, τόσο τα άρθρα στα οποία αναφέρθηκα, όσο και το σύνολο των άρθρων του νομοσχεδίου που συζητάμε σήμερα, πληρούν όλες τις προϋποθέσεις για να τύχουν ευρείας διακομματικής συναίνεσης.

Ολοκληρώνοντας, στην τελευταία ομιλία μου στη Βουλή για την τρέχουσα Κοινοβουλευτική Περίοδο, θα ήθελα να ευχαριστήσω όλους τους συναδέλφους για τη συνεργασία που είχαμε στο πλαίσιο των θεσμικών και νομοθετικών παρεμβάσεων που έγιναν στον τομέα της φορολογικής πολιτικής. Μου αρέσει να κρατώ τα θετικά πάντα, και οφείλω να αναδείξω ένα από αυτά τα θετικά, την ψήφιση με ευρεία πλειοψηφία των νομοθετικών ρυθμίσεων που έφερε αυτή η Κυβέρνηση για τη μείωση των φόρων, τη στήριξη των επιχειρήσεων και των νοικοκυριών την περίοδο της πανδημίας, αλλά και για τα πλαίσια ρύθμισης οφειλών.

Θα ήθελα, τέλος, να ευχαριστήσω το Προεδρείο της Βουλής και τους εργαζόμενους στη Βουλή για την πολύτιμη προσφορά τους στις εργασίες του Κοινοβουλίου. Εύχομαι σε όλους καλή Ανάσταση και καλή επιτυχία στον προσωπικό σας εκλογικό αγώνα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Θα δώσω τώρα τον λόγο στην κ. Αλεξοπούλου εκ μέρους της Ελληνικής Λύσης. Αμέσως μετά θα πάρει τον λόγο ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

Κυρία Αλεξοπούλου, έχετε τον λόγο.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, βεβαίως σήμερα μιλάμε για ένα συγκεκριμένο νομοσχέδιο σε συγκεκριμένο πλαίσιο. Όμως, επειδή η φύση του σχεδίου νόμου είναι τέτοια, θα ήθελα σήμερα να μου επιτραπεί μία ευρύτερη τοποθέτηση, μια σύντομη παρέκβαση για κρίσιμα ζητήματα που απασχολούν και, μπορώ να πω, ταλαιπωρούν σήμερα την πλειοψηφία των Ελλήνων. Άλλωστε, εδώ βρισκόμαστε για έναν κύριο λόγο, για να εκπροσωπούμε τον ελληνικό λαό, να υπερασπιζόμαστε τα δίκαια των συμπολιτών μας.

Κυρίες και κύριοι συνάδελφοι, επειδή είμαστε πια στο τέλος μιας ολόκληρης πορείας που ξεκίνησε το 2019, στο τέλος των εργασιών αυτής της Βουλής, είθισται να γίνεται ένας μικρός απολογισμός, μια σύνοψη του τι έγινε και κυρίως του τι δεν έγινε, ενώ θα μπορούσε να γίνει.

Επιτρέψτε μου, από τη δική μου οπτική γωνία να σημειώσω ορισμένα σημαντικά κοινωνικά ζητούμενα, τα οποία δυστυχώς, η Κυβέρνηση δεν τόλμησε να τα θέσει, δεν τόλμησε να κάνει πραγματικές αλλαγές και ρήξεις, για να ανακουφιστούν εκατοντάδες χιλιάδες, εκατομμύρια ίσως, συμπολίτες μας, για να ζήσουν μια πραγματικά αξιοπρεπή ζωή, όλοι όσοι ανήκουν στις λεγόμενες «ευάλωτες ομάδες» της κοινωνίας μας.

Αλήθεια, σκεφτήκατε ποτέ εκεί στην Κυβέρνηση αν οι συνταξιούχοι μας, που είναι γονείς όλων μας, μπορούν σήμερα να επιβιώσουν με το «κεφάλι ψηλά»; Το λέω, επειδή οι συντάξεις σε αυτή τη χώρα παραμένουν καθηλωμένες εδώ και χρόνια και σε σχέση με το διαρκώς αυξανόμενο κόστος της ζωής μοιάζουν φιλοδωρήματα. Είναι οι πατέρες και οι μητέρες μας, κύριοι της Κυβέρνησης, και έχουν ανάγκη την αληθινή αρωγή της πολιτείας, όχι «ασπιρίνες» που δεν αντιμετωπίζουν απολύτως τίποτα.

Μια άλλη ομάδα είναι τα ΑΜΕΑ, οι συνάνθρωποί μας με αναπηρίες. Είναι άλλη μια ομάδα πληθυσμού για την οποία η Νέα Δημοκρατία έταξε προεκλογικά πολλά, αλλά δεν μπήκε ποτέ στην ουσία του προβλήματος. Απόδειξη ότι και σήμερα οι άνθρωποι αυτοί ζουν, όπως ζουν, με επιδόματα φτώχειας, χωρίς να μπορούν να αντεπεξέλθουν στις συνεχείς ανατιμήσεις προϊόντων, και για τα φάρμακά τους ακόμα, στον όλο και μεγαλύτερο πληθωρισμό, την ακρίβεια, παντού.

Θέλετε να πω και για τους τρίτεκνους και πολύτεκνους αυτής της χώρας; Τόσες και τόσες φορές υποσχεθήκατε να τους στηρίξετε δραστικά, αλλά ελάχιστα ή και τίποτα το ουσιαστικό δεν συνέβη και προς αυτή την κατεύθυνση. Και, όμως, είναι μείζον το πρόβλημα της υπογεννητικότητας σ’ αυτή τη χώρα, το δημογραφικό πρόβλημα, που μας απειλεί με βιολογική εξαφάνιση, αλλά και που υπονομεύει την οικονομία και την εθνική μας άμυνα.

Ξέρετε πόσες φορές εμείς εδώ στην Ελληνική Λύση, ο Κυριάκος Βελόπουλος, προτείναμε συγκεκριμένα μέτρα για να γεννιούνται νέοι Έλληνες, για να επιλυθεί στη ρίζα του το τεράστιο αυτό ζήτημα; Αν όμως πάτε, κυρίες και κύριοι, στους ανθρώπους αυτούς, θα δείτε τι θα σας πουν, ότι τίποτε δεν άλλαξε σε σχέση με πριν από τέσσερα χρόνια. Να μην πω και για την περίπτωση του Κατσίφα, που η Κυβέρνηση δεν ασχολήθηκε για να την εξιχνιάσει.

Και δυο λόγια για την πρώτη κατοικία των Ελλήνων.

Τι θα γίνει, κυρίες και κύριοι συνάδελφοι; Είναι δυνατόν εκατομμύρια Έλληνες να ζουν κάτω από τη «δαμόκλειο σπάθη» των πλειστηριασμών από τα αμφιβόλου ποιότητας και νομιμότητας funds, κάτι που μόνο στην Ελλάδα συμβαίνει απ’ όλο τον κόσμο; Ξέρετε άραγε τι ασύλληπτη κοινωνική κρίση εγκυμονείται; Γιατί δεν προστατεύετε επιτέλους την πρώτη κατοικία, όταν λύσεις υπάρχουν και έχουν δημόσια ειπωθεί αρκετές φορές;

Εμείς, η Ελληνική Λύση και ο Κυριάκος Βελόπουλος, έχουμε προτείνει συγκεκριμένα πράγματα, προκειμένου να προλάβουμε την επόμενη μεγάλη κοινωνική και εθνική κρίση. Γιατί δεν το τολμήσατε; Προστατέψτε την περιουσία του κοσμάκη. Τόσα και τόσα χρήματα δίνονται αλλού από τον κρατικό κορβανά. Φτάσαμε να στέλνουμε οικονομική και στρατιωτική βοήθεια σε ξένες χώρες, εκεί όπου δεν έχουμε συμφέροντα. Αλλά, τους δικούς μας ανθρώπους πότε θα τους προστατέψουμε, πότε θα τους στηρίξουμε;

Προτού κλείσω, θα ήθελα να κάνω μία προσωπική εξομολόγηση. Ο πραγματικός λόγος που μπήκα στην πολιτική, που έθεσα υποψηφιότητα πριν από τέσσερα χρόνια, ήταν το θέμα της Μακεδονίας μας. Αν και γέννημα - θρέμμα Αθηναία, το εθνικό μας ζήτημα με συγκλόνισε. Δεν μπόρεσα ποτέ μου να δεχτώ ότι μία ελληνική κυβέρνηση παρέδωσε το ιερό όνομα της Μακεδονίας σε έναν άλλο λαό.

Γι’ αυτό και η Ελληνική Λύση είχε πει από την πρώτη στιγμή, απευθυνόμενη στη νέα τότε Κυβέρνηση της Νέας Δημοκρατίας, ειδικά σε Βουλευτές από τη Βόρεια Ελλάδα: «Είμαστε δέκα. Δώστε μας άλλους είκοσι, να φέρουμε το θέμα σε εξεταστική επιτροπή».

Δυστυχώς, η Κυβέρνηση της Νέας Δημοκρατίας κώφευσε. Αν και είχε καταψηφίσει ως αντιπολίτευση τη Συμφωνία των Πρεσπών, αρνήθηκε να την καταγγείλει και όλοι μαζί να την ακυρώσουμε. Αντίθετα, ο κύριος Πρωθυπουργός έφτασε στο σημείο να πει πως, όχι μόνο δεν προτίθεται να την καταργήσει, αλλά θα τη σεβαστεί και από πάνω. Χάθηκε έτσι μια μεγάλη ευκαιρία για τον ελληνισμό.

Ελπίζω στο μέλλον άλλες πολιτικές πατριωτικές δυνάμεις μέσα στη Βουλή των Ελλήνων να πετάξουν τη Συμφωνία των Πρεσπών στον κάλαθο των αχρήστων της ιστορίας μας. Εγώ προσωπικά μένω με την πικρία ότι δεν τόλμησε η απερχόμενη Βουλή να την ακυρώσει.

Αυτά σας τα είπα από τα βάθη της καρδιάς μου, γιατί η Μακεδονία είναι η καρδιά του ελληνικού έθνους. Γιατί, όπως ειπώθηκε κάποτε, το όνομά μας είναι η ψυχή μας.

Και κλείνω.

Εύχομαι σε όλους σας, σε κάθε έναν ξεχωριστά, ανεξαρτήτως κόμματος και χρώματος, να είστε καλά και να διεξάγετε έναν πολιτισμένο προεκλογικό αγώνα, με έγνοια για τους Έλληνες, χωρίς να πληγώσουμε την πατρίδα μας, την Ελλάδα μας.

Καλή Ανάσταση και καλό Πάσχα!

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει ο κ. Σκανδαλίδης, ο Κοινοβουλευτικός Εκπρόσωπος, εκ μέρους του Κινήματος Αλλαγής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κυρία Πρόεδρε.

Είναι προφανώς οι τελευταίες τοποθετήσεις μας σε μια Βουλή που θα κλείσει σε λίγες μέρες και η μόνη ευχή που θα ήθελα να κάνω είναι ότι ελπίζω η νέα Βουλή που θα προκύψει να τύχει καλύτερης μεταχείρισης από την όποια κυβέρνηση εκλεγεί.

Ζούμε εδώ και πολλά χρόνια -όσοι είμαστε παλαιότεροι εδώ το καταλαβαίνουμε πάρα πολύ σκληρά- τη φθορά και την περιθωριοποίηση της κοινοβουλευτικής διαδικασίας: Πρακτικές με απόλυτη αυθαιρεσία στον Κανονισμό της Βουλής, νομοσχέδια μπαλωματή, χωρίς αρχή, μέση και τέλος. Ζούμε τον ορισμό της πολυνομίας, από την οποία ξεκινά το τέρας της γραφειοκρατίας.

Στο πλαίσιο της Ευρωπαϊκής Ένωσης, θυμάμαι, από την αρχή του αιώνα που διανύουμε, το 2000-2001, ο στόχος της καλύτερης νομοθέτησης είχε μπει σαν ένα βασικό ευρωπαϊκό ζητούμενο, όμως για εμάς, που θέλουμε να λεγόμαστε «Ευρωπαίοι», έμεινε ένα άπιαστο όνειρο.

Η ευθύνη της Κυβέρνησης γι’ αυτό είναι βαριά και δεν νομιμοποιείται να επικαλείται το παρελθόν, γιατί οι εξελίξεις «τρέχουν» και η δημοκρατία εξακολουθεί να χωλαίνει, ψάχνοντας ακόμα τα στοιχειώδη για να λειτουργήσει, για να προκρίνει τον κοινοβουλευτικό διάλογο με τέτοιο τρόπο ώστε να υπάρχουν μέσα από τις συνθέσεις και τις αντιθέσεις πληρέστερα νομοσχέδια, για να μπορεί να κωδικοποιεί τους νόμους της, για να μπορεί, αν θέλετε, να είναι ο στυλοβάτης του κοινοβουλευτικού πολιτεύματος.

Βέβαια, όλα αυτά ωχριούν μπροστά στο μείζον θέμα που απασχολεί εμβόλιμα τη Βουλή σήμερα. Η Βουλή δεν έπαιξε τον θεσμικό της ρόλο στην τεράστια υπόθεση που αφορά τη Χρυσή Αυγή. Και αυτό, κατά τη γνώμη μου, είναι μεγάλο ατόπημα και βαρύνει αποκλειστικά την Κυβέρνηση.

Η υπόθεση είναι καθαρά θέμα προστασίας του κοινοβουλευτικού πολιτεύματος. Δεν είχαμε να λύσουμε ιδεολογικές διαφορές, ούτε να φυλακίσουμε την όποια ιδεολογία. Είχαμε να αποτρέψουμε τη δυνατότητα μιας εγκληματικής οργάνωσης να εκλεγεί στο Εθνικό Κοινοβούλιο και να παίξει ρόλο στην πολιτική ζωή της χώρας.

Είχα μια προσωπική γνώμη από την αρχή ότι έπρεπε και με πρωτοβουλία του Προέδρου του Σώματος να εμπλακεί στη διαμόρφωση της τελικής ρύθμισης, όπου όλα τα κόμματα θα μπορούσαν να συμπέσουν στο πλαίσιο προστασίας του πολιτεύματος, σε μια συνθετική προσπάθεια, που είχαμε όλο τον χρόνο την κάνουμε παράλληλα με την Κυβέρνηση.

Η Κυβέρνηση αγνόησε την ανάγκη του εθνικού δημοκρατικού μετώπου. Παρέμεινε απαθής δύο ολόκληρα χρόνια μετά την καταδίκη σε πρωτόδικο επίπεδο της Χρυσής Αυγής και έφερε μια πρόχειρη διάταξη, που στην αρχική της μορφή εμφάνιζε κραυγαλέα κενά. Ήρθε χωρίς στοιχειώδη διαβούλευση, για να επιβάλει για μια ακόμη φορά τη γνώμη της, όπως συνηθίζει όλη την τετραετία.

Εμείς, κυρίες και κύριοι συνάδελφοι, δεν μπήκαμε στον πειρασμό να αντιπολιτευτούμε μέσα σε τόσο κρίσιμο θέμα. Παρά τις διαφωνίες μας, που εξέφρασαν οι συνάδελφοί μας Βουλευτές, όπως ο κ. Καστανίδης, συμβάλαμε εποικοδομητικά διατυπώνοντας συγκεκριμένες προτάσεις. Κάποιες δευτερεύουσες έγιναν αποδεκτές. Από τις δύο που ήταν οι κυριότερες, η πρώτη που αφορούσε τη διατύπωση για την πραγματική ηγεσία έγινε δεκτή και ήταν μια συμβολή σε αυτή την πρόταση. Η δε αρμοδιότητα να ανατεθεί στην Ολομέλεια του Αρείου Πάγου απορρίφθηκε από την αρχή.

Σήμερα δεν θα συζητούσαμε σε ένα κρεσέντο αντιθεσμικού διαλόγου. Η υπόθεση έρχεται πρόχειρα, απρογραμμάτιστα, κυριολεκτικά την τελευταία στιγμή και πάλι με μια μεσοβέζικη λύση.

Εμείς, κυρίες και κύριοι συνάδελφοι, και σήμερα και σε αυτό το μείζον ζήτημα κρατήσαμε στάση που υπαγορεύεται από υψηλό αίσθημα δημοκρατικής ευθύνης. Ούτε στιγμή δεν διανοηθήκαμε να ασκήσουμε κομματική πολιτική, ψάχνοντας προεκλογικά ακροατήρια.

Δυστυχώς, άκουσα χθες -ιδιαίτερα χθες- τον Πρωθυπουργό να κανοναρχεί προεκλογικά, να εκτοξεύει απειλές και να εγκαλεί, όταν η μυωπική και στενόκαρδη πολιτική του άνοιξε την πόρτα της προεκλογικής εκμετάλλευσης. Εγκαλεί πάντα τους άλλους, ο ίδιος δεν έχει προσωπική ευθύνη και η Κυβέρνησή του πάσχει από συλλογική αμνησία, καθώς αδυνατεί να αντιληφθεί τι σημαίνουν τα χρόνια καθυστέρησης και η διαδικασία που ακολουθήθηκε.

Ο κ. Βορίδης προηγουμένως, απαντώντας στον κ. Τσίπρα, επιστράτευσε μια βολική θεωρία: Διαχώρισε το στρατηγικό διακύβευμα από τη συγκυριακή διαδικασία. Αυτό είναι εύκολο, στα αυτιά ακούγεται και εύλογο, αλλά είναι η μισή αλήθεια. Και όπως κάθε μισή αλήθεια, είναι κολοβή. Δεν νομιμοποιεί την αβελτηρία της Κυβέρνησης, καθώς και τον τρόπο που εδώ και χρόνια χειρίστηκε το θέμα.

Άκουσα και τον Αρχηγό της Αξιωματικής Αντιπολίτευσης να νίπτει τας χείρας του, να μπαίνει από την αρχή σε μια αντιπαράθεση με γνώμονα εναλλακτικές προτάσεις. Ολοκληρώθηκε έτσι ο κύκλος ένταξης στον προεκλογικό ανταγωνισμό αυτού του μέγιστου θέματος. Μέγιστο για την πορεία της δημοκρατίας! Επικαλούμενος το τεχνικό περιεχόμενο της διάταξης, που η Κυβέρνηση είχε επιπλέον την ευθύνη ότι δεν συζήτησε ούτε με τους ειδικούς τα προηγούμενα χρόνια, κρύβεται πίσω από το δάκτυλό του.

Η αντιπαράθεση είναι αυτές τις μέρες καθαρά προεκλογικού χαρακτήρα. Το τι επίπτωση θα έχει στη λαϊκή συνείδηση, τι συνέπειες θα έχει στη δύναμη αυτού του μορφώματος νομίζω ότι έμεινε στο πίσω μέρος των εξελίξεων που υπαγόρευσαν τόσο ένας όσο και ο άλλος.

Εμείς δεν ακολουθήσαμε και η θετική μας ψήφος είναι να γίνει το καλύτερο τώρα για τη δημοκρατία να δώσει μια πολύ μεγαλύτερη κοινοβουλευτική δύναμη, ενώ θα έπρεπε να υπάρχει μια κοινοβουλευτική ομοφωνία και να διασφαλίσουμε με τον τρόπο που θα μπορούσαμε να το κάνουμε αυτή τη δυνατότητα που έχει η βουλή να νομοθετήσει με τέτοιο τρόπο, ώστε η ανεξάρτητη δικαιοσύνη να κάνει το καθήκον της.

Νομίζω, λοιπόν, ότι η στάση μας θα δικαιωθεί από την ιστορία, γιατί σε αυτές τις εκλογές δεν αντιπαρατίθενται δύο δυνάμεις στο πλαίσιο του συμψηφισμού για το ποιος είναι χειρότερος ποιος έχει κάνει τα περισσότερα λάθη, ποιος έχει τις περισσότερες αβελτηρίες στην πλάτη του. Η χώρα έχει ανάγκη να αλλάξει σελίδα και ενώ εσείς με τη στάση σας δεν το εγγυάστε, είμαστε εμείς με τη δική μας, δίνουμε ένα παράδειγμα πώς θα μπορούσε να εξελιχθεί η πολιτική την επόμενη μέρα.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο Υφυπουργός στον Πρωθυπουργό κ. Οικονόμου για πέντε λεπτά

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, πήρα τον λόγο, για να υποστηρίξω τα πέντε πρώτα άρθρα της τροπολογίας με αριθμό 1720/186.

Το πρώτο άρθρο αφορά την ενίσχυση των προσωπικών γιατρών, των ιδιωτικών ιατρείων, των ιδιωτικών κλινικών και των ιδιωτικών μονάδων υγείας, προκειμένου να αντισταθμίσουν το κόστος εγκατάστασης του εξοπλισμού που αγόρασαν, προκειμένου να διασυνδεθούν στα συστήματά τους με το εθνικό ηλεκτρονικό φάκελο υγείας.

Το δεύτερο άρθρο της τροπολογίας αφορά μία συνέχιση της προσπάθειας και της πρωτοβουλίας της Κυβέρνησης για την ενίσχυση των μέσων μαζικής ενημέρωσης πανελλαδικής εμβέλειας ηλεκτρονικών, έντυπων, τηλεοπτικών ραδιοφωνικών. Το συγκεκριμένο άρθρο αφορά τη δυνατότητα ενίσχυσης των ψηφιακών δυνατοτήτων της ψηφιακής ανάπτυξης των περιφερειακών μέσων μαζικής ενημέρωσης του έντυπου τύπου, των εφημερίδων. Πρόκειται για ένα πρόγραμμα ύψους 10 εκατομμυρίων ευρώ που θα υλοποιήσουμε σε συνεργασία με την κοινωνία της πληροφορίας. Αφορά την ανάγκη να καλύψουν το χάσμα που έχουν τα περιφερειακά μέσα μαζικής ενημέρωσης, μικρές, μεσαίες και μεγαλύτερες επιχειρήσεις με την ψηφιακή εποχή, τον εξοπλισμό τους, με τα αναγκαία μηχανήματα, προκειμένου να διευρύνουν τη δράση τους και την απήχησή τους στο κομμάτι αυτό, να αξιοποιήσουν τις υπηρεσίες τους στα αρχεία τους, να μπορούν να ανταποκριθούν στο κομμάτι αυτό.

Το τρίτο άρθρο αφορά τη χρήση του Πληροφοριακού Συστήματος Κρατικών Ενισχύσεων, το ΠΣΚΕ, από το Εθνικό Κέντρο Ακουστικών Μέσων και Επικοινωνίας, δηλαδή, την παράταση της δυνατότητας αξιοποίησης του συγκεκριμένου πληροφοριακού συστήματος έως ότου γίνει μετάβαση στο Ολοκληρωμένο Πληροφοριακό Σύστημα Κρατικών Ενισχύσεων. Προβλέπεται η χρησιμοποίηση του ολοκληρωμένου συστήματος μεν στην παράγραφο 6 του άρθρου 56 του ν.4914/2022, πλην όμως η έναρξη της παραγωγικής του λειτουργίας θα υλοποιηθεί σε βάθος χρόνου. Γι’ αυτό κρίθηκε αναγκαία η σημερινή προσθήκη στο άρθρο 3.

Στο άρθρο 4 δίνουμε μία διαδικαστικής φύσεως παράταση με τη ρύθμιση που κάνουμε μέχρι την 30-12-2023, της καταληκτικής προθεσμίας για τη διαδικασία αδειοδότησης των περιφερειακών ραδιοτηλεοπτικών σταθμών, αλλά και των ραδιοφωνικών σταθμών ενημερωτικού και μη ενημερωτικού περιεχομένου περιφερειακής εμβέλειας. Συμπίπτει η ημερομηνία λήξης τους, δηλαδή, ο Ιούνιος του 2023 με την περίοδο κατά την οποία ενδεχομένως δεν θα υπάρχει δυνατότητα νομοθετικής πρωτοβουλίας από τη Βουλή. Παρ’ όλα αυτά, οφείλω να ενημερώσω το Σώμα τουλάχιστον για τα ραδιόφωνα είναι έτοιμα, ώριμα τα νομοσχέδια, οι διατάξεις, οι προτάσεις, για να προχωρήσουμε στη διαδικασία αδειοδότησης των ραδιοφωνικών σταθμών.

Τέλος, με το άρθρο 5 προχωρούμε στην επίλυση ερμηνευτικών δυσχερειών, που αφορούν ζητήματα λειτουργίας συνεδριάσεων του Διοικητικού Συμβουλίου της ΕΡΤ σε ό,τι αφορά την ιδιότητα του Διευθύνοντος Συμβούλου, όταν αυτή έχει αποδοθεί σε μέλος του Διοικητικού Συμβουλίου με απόφασή του.

Ευχαριστώ πολύ, κυρία Πρόεδρε, και να ευχηθώ καλή Ανάσταση και καλές γιορτές σε όλους τους συναδέλφους.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε Υφυπουργέ.

Θα δώσω τώρα τον λόγο στον Ανεξάρτητο Βουλευτή κ. Μπογδάνο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Αυτό που γίνεται σήμερα είναι όνειδος για τη δημοκρατία και δυστυχώς είναι ντροπή και για τη Νέα Δημοκρατία. Αποκλείετε από τις εκλογές ένα κόμμα διότι το φοβάστε και το φοβάστε διότι αποτύχατε με τις πολιτικές σας να αποτρέψετε εκατοντάδες χιλιάδες πατριώτες Έλληνες από το να στραφούν απελπισμένοι σε αυτό. Καταφεύγετε σήμερα σε «σωσίβια» κοινοβουλευτικού καθεστωτισμού διότι υπηρετήσατε, όπως όλα τα συστημικά κόμματα του διεθνισμού, των ελίτ και του Νταβός την ισλαμική εισβολή, την αντικατάσταση πληθυσμού, την άγρια επίθεση στην ελληνική οικογένεια, τη δημογραφική ερήμωση της επαρχίας, τις απάνθρωπες υποχρεωτικότητες, διότι γεμίσατε τη χώρα παράνομα τζαμιά και Πακιστανούς ισλαμιστές, διότι αντί να χρηματοδοτείτε την Ελληνίδα μάνα, δίνετε τα λεφτά μας στον κάθε Καπουτζίδη.

Φέρνετε σήμερα ακόμα μία τροπολογία για να ανασχέσετε τον κόσμο που κατάλαβε ότι έχετε ήδη έτοιμη τη συγκυβέρνηση των αντινατιβιστών και των τουρκόφιλων, ότι έχετε επί της αρχής συνομολογήσει τις Πρέσπες του Αιγαίου, ότι εκχωρείτε τα 12 ναυτικά μίλια και την ελληνική ΑΟΖ, ότι συζητάτε στα κρυφά την αποστρατιωτικοποίηση των νησιών και τη συνεκμετάλλευση των ελληνικών κοιτασμάτων, ότι βήμα-βήμα προδίδετε τον κυπριακό ελληνισμό, ότι μας εμπαίξατε κανονικά όσον αφορά στις Πρέσπες και δώσατε γη και ύδωρ στους Σκοπιανούς; Φτάσαμε στο σημείο να βλέπουμε τον κ. Βορίδη να συμφωνεί σε όλα με το ΕΛΙΑΜΕΠ και με τους «ιερείς» του Σημιτικού εκσυγχρονισμού.

Αυτά δεν σας τα λέει ούτε εθνικοσοσιαλιστής ούτε «φιλελές», πρώην συνοδοιπόρος της «ιέρειας» της συνεκμετάλλευσης κυρίας Μπακογιάννη, ο οποίος είδε ότι ο εθνικισμός πουλάει και μπήκε. Δεν σας τα λέει καν η influencer παλλακίδα που κοιμήθηκε Νέα Δημοκρατία και ξύπνησε Ες-Ες. Σας τα λέω εγώ, ο Βουλευτής που είχα την υψηλή τιμή να διαγραφώ για αντικομμουνισμό και ας ακουστεί αυτό επιτέλους από το Βήμα της ελληνικής Βουλής. Δόξα και τιμή στον Γρίβα Διγενή. Ο Βουλευτής που δηλώνω από πριν τις εκλογές του 2019 σταθερά και ξεκάθαρα συντηρητικός, που σέβομαι τον εθνικισμό αλλά έχω τιμή, οπότε δεν τον σηκώνω ως σημαία ευκαιρίας, που πιστεύω στις πολιτικές του συντηρητικού Βίκτορ Ορμπάν, όχι στα τάγματα εφόδου, που είμαι μέλος της Κοινοβουλευτικής Ομάδας Φιλίας Ελλάδος - Ισραήλ, που έχω διαχρονικά σταθεί απέναντι στη Χρυσή Αυγή διότι ακριβώς είμαι υπερήφανος εγγονός Έλληνος αξιωματικού που κατανίκησε τους ναζί στη Μέση Ανατολή και στην Ιταλία πριν τσακίσει τους Εαμοσλάβους στην Ελλάδα.

Να σας το πω και αλλιώς; Ο πλέον σίγουρος τρόπος να εξασφαλίσω το πολιτικό μου μέλλον, πλην του να γίνω «σφουγγοκωλάριος» του κ. Δένδια, θα ήταν να προσέλθω ως εν ενεργεία Βουλευτής στο κόμμα Κασιδιάρη. Δεν μου το επιτρέπουν οι αρχές μου. Οι αρχές μου, όμως, ακριβώς δεν μου επιτρέπουν και να μείνω σιωπηλός κοιτώντας τους διεθνιστές της Νέας Δημοκρατίας, του ΣΥΡΙΖΑ και του ΠΑΣΟΚ να «κόβουν» το κόμμα Κασιδιάρη στήνοντας επί της ουσίας κοινοβουλευτική εκτροπή.

Εξεπλάγην δε και από την εισήγηση της Ελληνικής Λύσης που είπε ότι το κόμμα Κασιδιάρη έπρεπε να έχει «κοπεί» από το 2019, διότι δεν χρειάζεται να είσαι ρατσιστής, ολοκληρωτιστής, ούτε οπαδός του αγκυλωτού σταυρού για να καταλάβεις ότι ο αποκλεισμός ενός κόμματος από τις εκλογές με νομικά τερτίπια είναι αντισυνταγματικός, αντιθεσμικός, βαθιά αντιδημοκρατικός και εν τέλει επικίνδυνος.

Βλέπετε, το άρθρο 51 παράγραφος 3 του Συντάγματος είναι ξεκάθαρο. Για να χάσει κάποιος το δικαίωμα του εκλέγεσθαι θα πρέπει να έχει καταδικαστεί αμετάκλητα. Αυτό λέει το Σύνταγμα. Ισχύει αυτό στην περίπτωση Κασιδιάρη; Όχι. Συνεπώς, ακυρώσατε με τις έως τώρα ρυθμίσεις σας το Σύνταγμα της Ελλάδος επειδή απλά λέει πράγματα που δεν σας βολεύουν.

Επιπρόσθετα επιστρατεύσατε την πρόφαση της εγκληματικής οργάνωσης. Έλεγε η Κυβέρνηση σε non paper στις 2-2-2023 ότι τίθεται φραγμός μόνον στο να συμμετέχουν στις εκλογές εγκληματικές οργανώσεις. Όμως, μισό λεπτό. Ακόμα και αν σύμφωνα με την ελληνική δικαιοσύνη, πρωτοδίκως τουλάχιστον, ο Ηλίας Κασιδιάρης ήταν μέλος εγκληματικής οργάνωσης προκύπτει σήμερα ότι το κόμμα του είναι εγκληματική οργάνωση; Η απάντηση είναι ξεκάθαρα όχι. Και επειδή τελικά δεν ήσαν βέβαιοι της Κυβερνήσεως, δεν ήσασταν βέβαιοι ότι ο Άρειος Πάγος θα σας κάνει τη χάρη, φέρνετε σήμερα ακόμα μία τροπολογία. Διότι δεν σας παίρνει να ρισκάρετε. Διότι είδατε στις δημοσκοπήσεις ότι όσο και αν τις πληρώνετε για να λένε ό,τι σας βολεύει η αλήθεια είναι ότι το κόμμα Κασιδιάρη θα έμπαινε στη Βουλή και με τον Φούφουτο ακόμα επικεφαλής. Και εδώ δεν υπάρχει περιθώριο να πει κανείς «πάμε και όπου βγει». Διότι αυτό το λέτε, δυστυχώς, όταν παίζονται ανθρώπινες ζωές, όχι οι καρέκλες σας.

Ξέρετε ποιοι τα κάνουν αυτά; Οι ολοκληρωτιστές. Ξέρετε ποιοι διαχρονικά ακυρώνουν τα συντάγματα των αστικών δημοκρατιών; Οι ναζιστές και οι κομμουνιστές. Ξέρετε τι κάνετε; Κάνετε ακριβώς αυτό που κατηγορείτε το κόμμα Κασιδιάρη ότι έχει ως ιδεολογία. Κάνετε ό,τι κάνουν τα σοσιαλιστικά καθεστώτα. Λέτε «όταν η πραγματικότητα δεν συμφωνεί μαζί μας τόσο το χειρότερο για την πραγματικότητα». Και μετά ο κ. Μητσοτάκης κατηγορούσε για χειραγώγηση της δικαιοσύνης τον Ορμπάν. Θα ήταν για γέλια αν δεν ήταν για κλάματα.

Επί τη ευκαιρία, είπε χθες ο Πρωθυπουργός ότι όποιοι δεν ψηφίσουν την σημερινή τροπολογία κλείνουν το μάτι στη Χρυσή Αυγή. Θα θέσω μία ξεκάθαρη ερώτηση. Έχει στο παρελθόν συναντηθεί ο Κυριάκος Μητσοτάκης κεκλεισμένων των θυρών με τον Νίκο Μιχαλολιάκο; Αν ναι, πότε; Τι συζήτησαν; Και προσέξτε ποιος και τι θα απαντήσει.

Εν κατακλείδι, δηλώνω παρών με τον Πρόδρομο Εμφιετζόγλου και την Πατριωτική Ένωση. Όταν θα μπούμε στη Βουλή θα κάνουμε τα πάντα ώστε η δικαιοσύνη να μην χειραγωγείται. Θα αποτρέψουμε τις Πρέσπες του Αιγαίου, θα υπερασπιστούμε την Ελληνίδα και τον Έλληνα. Καλώ όλα τα κόμματα του χώρου ακόμα μία φορά να συνενωθούμε. Νερό και αλάτι σε ό,τι μας χωρίζει. Η εναλλακτική είναι η συρρίκνωση της πατρίδος και δεν θα υπάρχει καμμία μεγαλύτερη ντροπή για τη γενιά μας. Είμαστε η τελευταία γραμμή άμυνας για τα παιδιά μας, για την πατρίδα, για τη συνείδησή μας.

Ευχαριστώ από την καρδιά μου τις Ελληνίδες και τους Έλληνες που μου έκαναν την ύψιστη τιμή να τους εκπροσωπώ τα τέσσερα τελευταία χρόνια, από ένα σημείο και ύστερα κόντρα σε όλους και σε όλα, από το ιερό αυτό Βήμα. Να μην υποστείλω ποτέ τας σημαίας, να πορευθώ με συνέπεια κυριολεκτικά μέχρι τέλους. Ραντεβού ξανά εδώ για νέους αγώνες. Καλή Ανάσταση!

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Θα δώσω τον λόγο στην Υπουργό Παιδείας και Θρησκευμάτων, κ. Κεραμέως, για δύο λεπτά για να τοποθετηθεί επί της τροπολογίας της.

Αμέσως μετά τον λόγο έχει ο κ. Φάμελλος εκ μέρους του ΣΥΡΙΖΑ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, με τροπολογία που έχει καταθέσει το Υπουργείο Παιδείας και Θρησκευμάτων περιλαμβάνονται κάποιες διατάξεις για κάποιες εκκρεμότητες που υπάρχουν σε ό,τι αφορά στο έργο του Υπουργείου. Για παράδειγμα συμπεριλαμβάνεται διάταξη που αφορά στην ανάληψη υπηρεσίας των νέων διευθυντών σχολείων. Όπως ξέρετε ολοκληρώνονται οι κρίσεις για χιλιάδες διευθυντές σχολείων, για όλους τους διευθυντές σχολείων. Ολοκληρώνονται οι κρίσεις και συνεπώς για την εύρυθμη λειτουργία των σχολείων προβλέπεται πότε θα γίνει ακριβώς η ανάληψη υπηρεσίας με το τέλος του σχολικού έτους.

Επίσης, παρέχει τη δυνατότητα σε δήμους να αναθέτουν δημόσιες συμβάσεις για αίθουσες, όταν υπάρχει θα έλεγα κατεπείγουσα ανάγκη οφειλόμενη σε γεγονότα απρόβλεπτα, εν όψει της νέας σχολικής χρονιάς. Επίσης, συμπληρώνονται οι διατάξεις σε ό,τι αφορά τη διαδικασία επιλογής των εξωτερικών μελών των συμβουλίων διοίκησης των Ανώτατων Εκπαιδευτικών Ιδρυμάτων. Σε περίπτωση που μία πρώτη φορά δεν μπορούν να εκλέξουν τα εξωτερικά μέλη κηρύσσεται άγονη η διαδικασία και γίνεται εκ νέου η διαδικασία αυτή.

Εάν και δεύτερη φορά δεν μπορούν να εκλέξουν τα εξωτερικά μέλη, τότε η αρμοδιότητα περιέρχεται στο όργανο με αυξημένη νομιμοποίηση, που είναι η σύγκλητος.

Συνεπώς, συμπληρώνονται με ένα επιπλέον επίπεδο -θα έλεγα- οι διατάξεις σχετικά με τη διαδικασία επιλογής εξωτερικών μελών των συμβουλίων διοίκησης.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ, που ήσασταν και συνεπέστατη στον χρόνο σας.

Τον λόγο τώρα έχει ο κ Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι Βουλευτές, θα αναφερθώ βασικά στην τροπολογία που κατέθεσε ο Αλέξης Τσίπρας και η Κοινοβουλευτική Ομάδα του ΣΥΡΙΖΑ για τη μεταφορά των μετοχών ΕΥΔΑΠ και ΕΥΑΘ στο δημόσιο. Αυτό δεν σημαίνει ότι υποτιμώ το θέμα αποτροπής καθόδου του ναζιστικού μορφώματος στις επόμενες εκλογές. Και οφείλω να πω ότι με ανησυχεί η καθυστέρηση παρέμβασης, από τη μεριά της Κυβέρνησης, που επιτρέπει την εκπομπή φασιστικού λόγου ακόμα και μέσα από τις φυλακές και στα social media, αλλά και η προχειρότητα των ρυθμίσεων που έχει φέρει η Κυβέρνηση, που επιβεβαιώνει από τη μια μεριά ότι προφανώς δεν είναι άριστη, από την άλλη μεριά όμως, ότι είναι επικίνδυνη, εφόσον μιλάμε για μία προχειρότητα σε τρεις νομοθετικές ρυθμίσεις που έπρεπε να λύσουν ένα μείζον θέμα δημοκρατίας. Δεν μπορεί να είμαστε πρόχειροι σε θέματα δημοκρατίας, σε θέματα ασφάλειας της κοινωνίας. Κι εσείς είστε πρόχειροι μπροστά στον κίνδυνο του φασισμού.

Με ανησυχεί, επίσης, γιατί η Κυβέρνηση δεν άκουσε τις προτάσεις των συνταγματολόγων, γιατί δεν κατέθεσε μία συμβιβαστική πρόταση ή γιατί δεν άκουσε προτάσεις διακεκριμένων συνταγματολόγων, αλλά και συναδέλφων, όπως ακούσαμε χθες τον κ. Καστανίδη στη Βουλή. Με ανησυχεί πάρα πολύ αυτό το δρομολόγιο που έχετε επιλέξει.

Δεν υποτιμώ, βέβαια, ούτε τα θέματα αυτοδιοίκησης που έχει το νομοσχέδιο, γιατί περάσαμε τέσσερα χρόνια φτωχοποίησης της αυτοδιοίκησης, απαξίωσης του θεσμού των δήμων και αντιδημοκρατικών ρυθμίσεων, ιδιαίτερα η προσβολή της αναλογικότητας, το δημαρχοκεντρικό μοντέλο, η κατάργηση του κοινοτισμού είναι από τις χειρότερες στιγμές αυτοδιοίκησης. Αλλά, ξέρετε, περάσανε τέσσερα χρόνια όπου το Συμβούλιο Επικρατείας αποφάσισε ότι οι ρυθμίσεις με τις οποίες δούλευε, λόγω του κ. Θεοδωρικάκου, η αυτοδιοίκηση είναι αντισυνταγματικές.

Οφείλουμε, όμως, να μιλήσουμε για το νερό και το οφείλουμε μετά τη συνέντευξη του κ. Μητσοτάκη στον κ. Αυτιά, αλλά και τη χθεσινή συνέντευξή του στο «FM100» στη Θεσσαλονίκη. Είπε, λοιπόν, ότι οι μετοχές των ΕΥΔΑΠ και ΕΥΑΘ θα περάσουν στο δημόσιο μετά τις εκλογές. Και προκύπτει ένα αυθόρμητο ερώτημα: Γιατί όχι πριν; Και γιατί τον Ιούλιο ο κ. Σταϊκούρας έκανε ακριβώς το αντίθετο, με τα άρθρα 114 και 115 του ν.4964; Τον Ιούλιο ήθελε κάτι άλλο ο κ. Μητσοτάκης ή μήπως ο ανέμελος Πρωθυπουργός δεν ήξερε τι κάνει ο κ. Σταϊκούρας για τις μετοχές ΕΥΔΑΠ και ΕΥΑΘ; Γιατί, ακούμε πολύ συχνά ότι δεν ξέρει τίποτα απ’ ό,τι γίνεται στη χώρα ο κ. Μητσοτάκης: Πανδημία, υποκλοπές, υπερκέρδη. Τίποτα απ’ όλα αυτά, ούτε και για τα τρένα ήξερε.

Όχι, βέβαια. Ο κ. Μητσοτάκης ξέρει πάρα πολύ καλά τι γίνεται με τις μετοχές ΕΥΔΑΠ, ΕΥΑΘ. Εξάλλου, ήταν Υπουργός στην κυβέρνηση Σαμαρά - Βενιζέλου όταν το 2012-2014 μεταφέρθηκαν οι μετοχές στο ΤΑΙΠΕΔ και ξεκίνησε η διαδικασία ιδιωτικοποίησης. Τότε, που η κοινωνία της Θεσσαλονίκης με το μεγαλειώδες δημοκρατικό δημοψήφισμα τον Μάιο του 2014, που συντόνισε το «Σώστε το νερό», είπε «όχι». Αλλά και το 2018 ήταν ξεκάθαρος όταν στον κ. Χατζηνικολάου μίλησε για στρατηγικό επενδυτή στην ΕΥΔΑΠ, ΕΥΑΘ, άρα για ξεκάθαρη ιδιωτικοποίηση. Τότε;

Μα, το σχέδιό τους είναι ξεκάθαρα η ιδιωτικοποίηση. Εξάλλου, ο κ. Μητσοτάκης και ο κ. Γεωργιάδης -αν θυμάμαι καλά- είπε ότι στόχος μας είναι να ξεπουλήσουμε τα πάντα. «Να ιδιωτικοποιήσουμε τα πάντα» είπε, αλλά αυτό σημαίνει όταν τα λένε οι δεξιοί.

Τι σημαίνει αυτό; Σημαίνει ένα τεράστιο πλιάτσικο στη δημόσια και ιδιωτική περιουσία, που υλοποιήθηκε την τελευταία τετραετία, προς όφελος μιας παρασιτικής ελίτ, που δεν παράγει πραγματικό προϊόν και δεν δημιουργεί εργασία και ανάπτυξη, μαζί με ένα εκτεταμένο δίκτυο προπαγάνδας, παραπληροφόρησης, χειραγώγησης, της θέσης 108 -όπως λέμε- στα θέματα του Τύπου στη χώρα μας.

Λέει ψέματα ο κ. Μητσοτάκης για τις μετοχές σε ΕΥΔΑΠ και ΕΥΑΘ. Αλλά, ξέρετε γιατί; Λέει ψέματα γιατί είναι τρομοκρατημένος και γιατί είναι ηττημένος. Γιατί η κοινωνία άλλαξε το συσχετισμό δυνάμεων στα θέματα του νερού. Η συναυλία της Θεσσαλονίκης ήρθε να προστεθεί στην απεργία της 8ης Μαρτίου, στις εκδηλώσεις των καλλιτεχνών για το τραγικό προεδρικό διάταγμα και τώρα ο κ. Μητσοτάκης κάνει μια μεγάλη κωλοτούμπα, κάνει πίσω.

Αυτό αποδεικνύει πρώτα απ’ όλα ότι έχει ηττηθεί ιδεολογικά στα θέματα του νερού. Είναι ιδεολογική ήττα της δεξιάς και της συντήρησης αυτό που συμβαίνει σήμερα στην Ελλάδα. Και αποδεικνύει, επίσης, ότι δεν ισχύει αυτό που τα παπαγαλάκια τους λένε, ότι «τίποτα δεν γίνεται».

Τελικά, κύριε Βορίδη, τα κινήματα, οι πολίτες, οι καλλιτέχνες, οι συνεταιρισμοί, οι εργαζόμενοι στην ΕΥΔΑΠ και στην ΕΥΑΘ, μπορούν να κερδίσουν και εσάς και τον κ. Μητσοτάκη και την πολιτική σας.

Κι αυτό είναι ένα πολύτιμο συμπέρασμα, διότι δείχνει την ήττα της πολιτικής που έρχεται και στις εκλογές της 21ης Μαΐου, διότι δείχνει ότι τελικά ανατρέπονται τα σχέδια του νεοφιλελευθερισμού, διότι δείχνει ότι δεν είναι αλώβητη και δείχνει ότι αυτή η πολιτική είναι μια ηττημένη πολιτική.

Η συναυλία της Θεσσαλονίκης έδειξε και κάτι ακόμα, ότι τα δημόσια αγαθά είναι πάνω από τα κέρδη των ημετέρων που στηρίζει ο κ. Βορίδης, ο κ. Γεωργιάδης, ο κ. Πλεύρης, όλοι οι Υπουργοί του ΛΑΟΣ και βέβαια ο κ. Μητσοτάκης. Δείχνει, επίσης, ότι την 21η Μαΐου δεν θα ψηφίσουμε μόνο για να αλλάξουμε κυβέρνηση. Θα ψηφίσουμε για να προφυλάξουμε τα δημόσια αγαθά, να προφυλάξουμε το νερό, να προφυλάξουμε το ρεύμα, να προφυλάξουμε τη δημοκρατία μας. Γιατί αυτό δεν μπορεί να το κάνει η Κυβέρνηση που κάνει λάθη και σε θέματα δημοκρατίας και το παραδέχονται διά του Βήματος οι Υπουργοί.

Έχουμε άλλες αποδείξεις ότι ο κ. Μητσοτάκης ήθελε να ιδιωτικοποιήσει το νερό; Προφανώς. Πρώτα απ’ όλα, η ρύθμιση Σταϊκούρα. Ο κ. Σταϊκούρας κράτησε τις μετοχές στο Υπερταμείο, παρ’ ότι το Συμβούλιο Επικρατείας είχε πρόσφατα αποφασίσει, με τις αποφάσεις 190 και 191 στις 4-2-2022, ότι πρέπει να επιστραφούν στο δημόσιο. Μάλιστα, σε εκείνη τη σημαντική απόφαση του Συμβουλίου της Επικρατείας αναφέρεται ότι είναι συνταγματικά επιβεβλημένος ο έλεγχος από το ελληνικό δημόσιο των ΕΥΔΑΠ και ΕΥΑΘ και όχι απλώς η άσκηση εποπτείας επ’ αυτών, αλλά και διά του μετοχικού κεφαλαίου.

Και αυτό, ξέρετε, αποδεικνύει ότι ο πρόσφατος νόμος για τη Ρυθμιστική Αρχή Νερού και Αποβλήτων στη διευρυμένη πρώην ΡΑΕ είναι αντισυνταγματικός, γιατί το Συμβούλιο της Επικρατείας ξεκάθαρα μίλησε για άμεσο κρατικό έλεγχο, εποπτεία και ιδιοκτησία των μετόχων, κάτι που δεν κάνει η Κυβέρνηση, κάνει ακριβώς το αντίθετο.

Όμως, δεν είναι μόνο η αντισυνταγματικότητα των ρυθμίσεων Σταϊκούρα που αποδείχτηκαν με την πρόσφατη απόφαση της 7 και 8 του 2003 του Συμβουλίου Συμμόρφωσης. Είναι και η επιλογή Καραμανλή -του άλλου «άριστου», που δεν ήξερε τι γίνεται στα τρένα και αυτός-, ο οποίος εξέλιξε και προσπάθησε να υλοποιήσει σχέδιο ιδιωτικοποίησης του υδραγωγείου της Αττικής και ήρθε τον Οκτώβριο του 2022 και το απέρριψε και αυτό το Συμβούλιο της Επικρατείας. Έχουμε δύο αποφάσεις του Συμβουλίου της Επικρατείας κατά σχεδίων ιδιωτικοποίησης του κ. Μητσοτάκη.

Όμως έχουμε και το σχέδιο συγχωνεύσεων των ΔΕΥΑ, έχουμε τον εθνικό σχεδιασμό απορριμμάτων που έχει ιδιωτικοποιήσει τα απορρίμματα, έχουμε νομοθετημένη ιδιωτικοποίηση της λειτουργίας των βιολογικών. Έχουμε μελέτη για ΣΔΙΤ στο ΕΣΠΑ του Υπουργείου Περιβάλλοντος για ιδιωτική λειτουργία υφιστάμενων και νέων έργων αποχέτευσης.

Και βέβαια έχουμε τον τελευταίο νόμο για τη ρυθμιστική αρχή που μεταφέρει πλέον την εποπτεία των υπηρεσιών ύδρευσης και απορριμμάτων εκτός του δημοσίου. Γιατί πολύ απλά χρεοκόπησαν και το Υπουργείο Περιβάλλοντος. Και είναι ξεκάθαρο ότι είναι αντισυνταγματικό -και δεν το λέει μόνο ο ΣΥΡΙΖΑ, δεν το είπε μόνο όλη η αντιπολίτευση- αυτό το οποίο κάνει ο κ. Μητσοτάκης. Το είπε ο Συνήγορος του Πολίτη, η Ένωση Διοικητικών Δικαστών, η Επιστημονική Υπηρεσία της Βουλής, το WWF, η GREENPEACE, πάρα πολλοί.

Σε κάθε περίπτωση, εμείς φέραμε τη διάταξη η, οποία διάταξη τελικά δεν ήταν τόσο δύσκολο να γίνει. Προκάλεσα, δε, τον κ. Βορίδη αν είναι τόσο άριστοι γιατί δεν έφτιαξαν μία ρύθμιση που λέει ο κ. Μητσοτάκης ότι είναι δύσκολο να γίνει. Φέραμε, λοιπόν, τη ρύθμιση, η οποία αναιρεί και τη διάταξη Σταϊκούρα και τη ρύθμιση του Υπερταμείου, στην οποία εμείς είχαμε θέσει την αίρεση του Συμβουλίου της Επικρατείας -γιατί εμείς θέλαμε να προφυλάξουμε τα δημόσια αγαθά, ακόμα και μέσα στη χρεοκοπία των μνημονίων-, αλλά καταργεί και τη διάταξη μεταφοράς του ΤΑΙΠΕΔ.

Το ερώτημα είναι τώρα τι θα κάνει ο κ. Μητσοτάκης: Θα το ψηφίσει, όπως λέει το Συμβούλιο Επικρατείας, ή δεν θα το ψηφίσει αποδεικνύοντας ότι είναι και ψεύτης και υποκριτής;

Ιδού η Ρόδος, λοιπόν, κύριε Βορίδη, γιατί -όπως λέει ο λαός μας- ο ψεύτης και ο κλέφτης τον πρώτο χρόνο χαίρονται. Η χαρά σας τελείωσε. Οι εκλογές πλησιάζουν και το ψέμα έχει κοντά ποδάρια -γιατί ο λαός μας έχει πολύ σοφές παροιμίες.

Εμείς, λοιπόν, είμαστε συνεπείς και με το Συμβούλιο της Επικρατείας αλλά και με τη δέσμευσή μας για όλα τα δημόσια αγαθά. Το ζήτημα είναι εσείς τι κάνετε και αυτό αφορά και τους Βουλευτές της Νέας Δημοκρατίας γιατί από τους Βουλευτές της Νέας Δημοκρατίας έχουμε ακούσει, κυρία Πρόεδρε –και κλείνω- ότι το νερό είναι φτηνό στην Ελλάδα. Δεν μπορείτε να το αρνηθείτε, έχει γραφτεί στα Πρακτικά της Βουλής.

Κυρία Πρόεδρε, κλείνω εκφράζοντας τη βαθύτατη αντίρρησή μας και διαφωνία μας και με την τροπολογία 1724. Δεν ήρθε ο Υπουργός Περιβάλλοντος, θα πω δύο λόγια μόνο πολύ γρήγορα. Δεν έχουμε χρόνο για τέτοιες πρωινές τροπολογίες γιατί τα ξημερώματα, στις τρεις-τέσσερις η ώρα, μπήκε αυτή η τροπολογία, όπου -ακούστε- έχει τροποποίηση οκτώ άρθρων τού νόμου για τη ρυθμιστική αρχή που σας ανέφερα που βγήκε σε ΦΕΚ στις 28 Μαρτίου. Αν είναι δυνατόν! Και έχει τροποποίηση ακόμα και νόμου που δημοσιεύθηκε στις 3 Απριλίου. Νομίζω είναι και αυτό σημαντικό.

Τι έχει μέσα εδώ; Έχει πάλι απόδειξη σχεδίου ιδιωτικοποίησης, επενδυτικό σχέδιο ΣΔΙΤ στα απορρίμματα είναι το πρώτο άρθρο. Έχει κατάργηση του τέλους ταφής για ένα χρόνο, που το φορτώνει στους δήμους το 2024. Θα πληρώσουν δύο φορές το τέλος ταφής και τους κόβει αυτοτελείς πόρους. Έχει μπέρδεμα πάλι για την κοστολόγηση στα στερεά απόβλητα.

Και πάω πολύ γρήγορα, κυρία Πρόεδρε, γιατί νομίζω ότι πρέπει να το αναφέρω αυτό. Έχει αλλαγή στη νομοθεσία για την προστασία του δομημένου περιβάλλοντος, όπου αλλάζει τα κλιμάκια ελέγχου για τα αυθαίρετα, ενώ δεν υλοποιεί τον νόμο με τα παρατηρητήρια δόμησης και τη στελέχωση του ελέγχου των αυθαιρέτων που υπάρχει στη χώρα μας έτσι κι αλλιώς από το 2017. Γιατί είναι η Κυβέρνηση που έχει νομιμοποιήσει και τη μη κατεδάφιση τελεσίδικα κριθέντων αυθαιρέτων σε αιγιαλούς και ρέματα. Αυτή είναι η Κυβέρνησή σας, που ξεπουλάει δημόσιο πλούτο και ταυτόχρονα νομιμοποιεί τα αυθαίρετα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Κλείνω ειλικρινά και συγγνώμη, κυρία Πρόεδρε.

Η Κυβέρνηση με το άρθρο 12 προσπαθεί να εξαιρέσει από την κινητροδότηση του πολεοδομικού κανονισμού για υψηλά κτήρια στην Αττική, την Εκάλη, τη Φιλοθέη και το Ψυχικό -προσέξτε, Εκάλη, Φιλοθέη και Ψυχικό- αλλά δεν το κάνει, παραδείγματος χάριν, για τις υπόλοιπες περιοχές της Ελλάδας και αφήνει στις υπόλοιπες περιοχές της Ελλάδας όπως στα Κωνσταντινοπολίτικα στην Πυλαία Θεσσαλονίκης, στο Δήμο Πυλαίας - Χορτιάτη, να γίνεται παρέκβαση και να υπάρχει παράβαση ακόμα και του πολεοδομικού σχεδίου που εγκρίθηκε επί κυβέρνησης ΣΥΡΙΖΑ και ακόμα και των κανόνων της πολεοδομίας και μάλιστα όταν στην περιοχή έχει λάβει ερώτημα ο Υπουργός από το Δεκέμβριο του 2022 με σύμφωνη γνώμη τού Δημοτικού Συμβουλίου.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, ολοκληρώστε!

**ΣΩΚΡΑΤΗΣ ΦΑΜΕΛΛΟΣ:** Η ελάχιστη έκκληση που μπορούμε να κάνουμε είναι η εξής: Μπορούν οι κανόνες τουλάχιστον να ισχύουν για όλη την Ελλάδα; Διότι δεν είναι κακό αυτό που γίνεται, αλλά πρέπει να γίνει για όλη την Ελλάδα, να μην εκμεταλλεύονται οι εργολάβοι τα «παραθυράκια» της Κυβέρνησης Μητσοτάκη για να κτίζουν ψηλές πολυκατοικίες σε περιοχές με χαμηλούς συντελεστές δόμησης.

Αυτή είναι όμως η Δεξιά, γι’ αυτό πρέπει να φύγει το συντομότερο.

Ευχαριστώ πολύ και συγγνώμη, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κ. Χαράλαμπος Καστανίδης από το Κίνημα Αλλαγής.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, είναι η τελευταία συνεδρίαση της παρούσης Βουλής και οφείλω να σας πω ότι αισθάνομαι βαθιά θλίψη για τον άθλιο τρόπο νομοθετήσεως σήμερα εκ μέρους της ελληνικής Κυβερνήσεως.

Πρόκειται για ένα σχέδιο νόμου, στο οποίο έχουν κατατεθεί τροπολογίες που από μόνες τους συγκροτούν ολόκληρο νομοσχέδιο. Θυμάμαι τις περίφημες διακηρύξεις καλής νομοθέτησης της Κυβέρνησης, που, προφανώς, με την ίδια ευκολία των διακηρύξεων τις γράφει στα παλαιότερα των υποδημάτων της.

Με τις τροπολογίες αποθεώνεται η πελατοκρατική νοοτροπία λίγες μέρες πριν από τις εκλογές: Ρυθμίζουμε για να τακτοποιήσουμε εκκρεμότητες που μας βολεύουν εν όψει των εκλογών. Τροποποιούμε νόμο, ο οποίος ψηφίστηκε πριν από λίγες μέρες για τη Ρυθμιστική Αρχή Ενέργειας. Τροποποιούμε για πολλοστή φορά τον τρόπο ανάδειξης διοίκησης των πανεπιστημίων. Τροποποιούμε για πολλοστή φορά διατάξεις που αφορούν την αυτοδιοίκηση. Τροποποιούμε διατάξεις που αφορούν τα αυθαίρετα και -επίσης σε αποθέωση του συστήματος πατρωνίας και πελατείας- νομοθετούμε και για τις ανεξάρτητες αρχές.

Αυτό το τελευταίο θα ήθελα να το εξηγήσω. Θα το καταλάβουν μόνο όσοι έχουν αισθήματα ντροπής επάνω τους. Και θέλω να σας διαβεβαιώσω ότι αισθάνθηκα δύσκολα από τη θλιβερή εμφάνιση του Αντιπροέδρου της Κυβέρνησης, ο οποίος ήρθε να υπερασπιστεί διατάξεις του για τις ανεξάρτητες αρχές και σηκώθηκε και έφυγε, παρά το γεγονός ότι του εζήτησα να παραμείνει στην Αίθουσα για να απαντήσει.

Ξεκινώ από αυτό το τελευταίο θέμα που χαρακτηρίζω ως αποθέωση του συστήματος πατρωνίας και πελατείας, για να καταλήξω στην τροπολογία που αφορά την απαγόρευση συμμετοχής στις εκλογές εγκληματικών οργανώσεων.

Ισχυρίζεται ο Αντιπρόεδρος της Κυβέρνησης ότι θέλει να προστατεύσει τις ανεξάρτητες αρχές συνταγματικής περιωπής. Απαγορεύει να υπέχουν αστική ευθύνη έναντι οιουδήποτε τρίτου, εκτός από το ελληνικό δημόσιο. Ορθόν. Τις απαλλάσσει από ποινική ευθύνη για διατύπωση γνώμης, έκδοση πράξης, έκδοση ενός πορίσματος, μιας έκθεσης, εκτός -αν ενεργούν από δόλο. Μα πάντοτε οι ανεξάρτητες αρχές, όταν συντάσσουν πόρισμα, εκφράζουν γνώμη, εκδίδουν πράξη, ενεργούν με δόλο. Εδώ ο δόλος είναι εξωνομική έννοια, εξωποινική. Δόλος είναι η συντελούμενη πράξη ή παράλειψη από πρόθεση. Αυτός είναι ο δόλος.

Διανοείσθε ότι μπορεί μια ανεξάρτητη αρχή συνταγματικής περιωπής να διατυπώσει πόρισμα ή γνώμη χωρίς να έχει απόλυτη γνώση τού τι συντάσσει ως συμπέρασμα και, συνεπώς, χωρίς να έχει και απόλυτη γνώση για το ποιες είναι οι έννομες συνέπειες του συμπεράσματος; Βλέπω για πρώτη φορά ανώτατο δικαστικό λειτουργό, εφόσον ανέλαβε την ευθύνη της σύνταξης αυτής της πρότασης, να χρησιμοποιεί εξωνομική και εξωποινική έννοια τού δόλου γενικώς, για να προστατέψει ανεξάρτητες αρχές, τις οποίες δεν προστατεύει.

Ο δόλος αποκτά νομική και ποινική σημασία όταν συνδέεται με την τέλεση συγκεκριμένου αδικήματος, με συγκεκριμένη πράξη, όταν δηλαδή συνδέεται με την τυποποίηση ενός εγκλήματος όπως περιγράφεται στον Ποινικό Κώδικα ή στους ειδικούς ποινικούς νόμους. Ειδάλλως, δεν προστατεύεται καμμία ανεξάρτητη αρχή, διότι οι συντάκτες ενός πορίσματος, μιας έκθεσης ή οι εκδόσαντες μία πράξη γνωρίζουν πολύ καλά τι κάνουν. Αλίμονο αν τους θεωρήσουμε ως αδύνατους να συλλάβουν τα νοήματα της πράξης τους. Αυτό, ενδεχομένως, μπορεί να το συλλάβει ο κάθε πικραμένος.

Κύριοι της Κυβέρνησης, εάν θέλετε να προστατέψετε τις ανεξάρτητες αρχές θα πρέπει να συνδέσετε τον δόλο με την τέλεση συγκεκριμένων αδικημάτων. Εγώ θα σας πρότεινα να γράψετε «δεν υπέχουν ποινική ευθύνη, εκτός εάν τελούν το έγκλημα της ψευδούς βεβαιώσεως κατ’ άρθρο 242 του Ποινικού Κώδικα ή το έγκλημα της παραβάσεως καθήκοντος κατά το άρθρο 259 του Ποινικού Κώδικα». Τότε τους προστατεύετε. Ειδάλλως έχετε πάρει ένα τρυπάνι -από αυτά τα συνήθη που χρησιμοποιείτε- με ακίδα πολύ ψιλή πάνω στο νερό.

Η δεύτερη ρύθμιση του κ. Πικραμμένου δίδει τη δυνατότητα στις ρυθμιστικές αρχές να προσλαμβάνουν το ειδικό επιστημονικό προσωπικό με όλως εξαιρετική διαδικασία. Το ειδικό επιστημονικό προσωπικό κρίνεται από πενταμελή επιτροπή, απαρτιζόμενη από τρεις εκπροσώπους της ρυθμιστικής αρχής και δύο εκπροσώπους του ΑΣΕΠ. Ποια είναι η αιτιολογία; «Μας το έχουν ζητήσει πολύ καιρό τώρα». Ο κ. Πικραμμένος προφανώς δεν γνωρίζει, όπως δεν γνωρίζει ο κ. Βορίδης, όπως δεν γνωρίζει και η Κυβέρνηση, μπορούσαν να ζητούσαν ενδεχομένως ενδιαφέρουσες πληροφορίες από τον κ. Μπούρα, από την Επιτροπή Θεσμών και Διαφάνειας, και θα τους ενημέρωνε ο Πρόεδρος της Επιτροπής Θεσμών και Διαφάνειας ότι το σύνολο των συνταγματικών ανεξαρτήτων αρχών εδώ και χρόνια με όλες τις ετήσιες εκθέσεις τους ζητούν επιμόνως, ζητά το σύνολο, να έχουν μία ευελιξία στην πρόσληψη προσωπικού, προκειμένου να αντιμετωπίσουν ογκώδες έργο και μεγάλες υποχρεώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, αν μπορείτε να μου δώσετε λίγο χρόνο, σας παρακαλώ.

Η Κυβέρνηση σήμερα προσέξτε τι κάνει. Η αποθέωση της πελατοκρατικής νοοτροπίας! Στις ρυθμιστικές αρχές ενέργειας, ύδατος στις ρυθμιστικές αρχές των οποίων τη διοίκηση έχει διορίσει η Κυβέρνηση, δηλαδή η κυβερνητική πλειοψηφία, παρέχει τη δυνατότητα της ευελιξίας. Όσον αφορά στις συνταγματικά κατοχυρωμένες ανεξάρτητες αρχές που η διοίκησή τους είναι αποτέλεσμα διακομματικής συνεννόησης λόγω της αναγκαίας πλειοψηφίας των τριών πέμπτων, που δεν ελέγχονται δηλαδή από την Κυβέρνηση, δεν τους κάνουν τη χάρη. Έρχεται ταπεινός ο κ. Πικραμμένος και λέει «θα συναντήσω τον συνάδελφό μου κ. Μενουδάκο μετά τις γιορτές για να συζητήσω, διότι δεν το ξέραμε. Οψίμως ηγέρθησαν οι σχετικές αξιώσεις», ενώ θα μπορούσε να διαβάσει τις εκθέσεις των ανεξαρτήτων αρχών. Για να μην αναφερθώ στις τελευταίες επιστολές που έχει στείλει ο Συνήγορος του Πολίτη. Γι’ αυτό είπα, ότι αυτά θα τα αντιληφθούν άνθρωποι που έχουν ελάχιστο ίχνος ντροπής μέσα τους. Τέτοια προσδοκία δεν έχω.

Και τέλος, σε ό,τι αφορά στη ρύθμιση για τον αποκλεισμό νεοφασιστικών μορφωμάτων που χαρακτηρίστηκαν από τη δικαιοσύνη εγκληματικές οργανώσεις από τις εκλογές, κύριε Υπουργέ των Εσωτερικών, θα ήθελα ειλικρινώς να σας ρωτήσω: Στις πόσες βολές νομίζετε ότι θα ευστοχήσει η Κυβέρνηση; Στις πόσες; Πόσες χρειάζεστε; Να σας τις δώσουμε. Η πρώτη απόπειρα ρυθμίσεως του θέματος έγινε προ διετίας. Προειδοποιούσα και προσωπικά ότι θα χρειαστεί να αλλάξετε τη διάταξη, διότι είναι αλυσιτελής. Δικαιώθηκα. Πριν από δύο μήνες εισηγηθήκατε δεύτερη τροπολογία. Σας επισημάναμε διάφορα κενά και στην πρώτη και στη δεύτερη περίπτωση, ορισμένα διορθώθηκαν. Επεσήμανα και στην τελευταία συζήτηση προ ολίγων εβδομάδων, ολίγων μηνών, ότι θα χρειαστεί να την ξαναδιορθώσετε.

Κάνετε τρίτη απόπειρα διορθώσεως. Και αυτή θα αποδειχθεί αλυσιτελής. Σας ξαναρωτώ: Στις πόσες βολές θα πετύχετε στόχο; Διότι αν μας ακούσετε, παρ’ ότι έχετε κλείσει τη συζήτηση με την τοποθέτησή σας, αν μας ακούσετε ή και αν μας ακούγατε, θα είχαμε ήδη λήξει την ιστορία και θα είχαμε πετύχει μάλιστα και ευρύτερες συναινέσεις, που είναι η οφειλή του πολιτικού συστήματος, έναντι τέτοιων νεοφασιστικών μορφωμάτων με χαρακτήρα εγκληματικής οργάνωσης, η οφειλή του πολιτικού συστήματος για την προστασία της δημοκρατίας.

Εύχομαι να μη με θυμηθείτε. Και η σημερινή σας ρύθμιση κινδυνεύει και προεκλογικά και μετεκλογικά, διότι από την πενταμελή σύνθεση του Α΄ Τμήματος του Αρείου Πάγου άγετε την κρίση για τις εγκληματικές οργανώσεις στην ολομέλεια του Τμήματος. Αλλά η ολομέλεια του τμήματος δεν είναι δικάζον όργανο. Κατά τον Κώδικα Οργανισμού Δικαστηρίων και Δικαστικών Λειτουργών, όπως σας το είπα και στην επιτροπή, η μοναδική δικάζουσα σύνθεση είναι η πενταμελής σύνθεση, με τον πρόεδρο του Τμήματος και τέσσερις αρεοπαγίτες. Η ολομέλεια δεν είναι δικάζουσα σύνθεση, μάλιστα δεν τροποποιείτε τον Κώδικα Οργανισμού Δικαστηρίων και δεν μπορείτε τώρα να τον τροποποιήσετε. Άρα, αύριο ή μεθαύριο θα τεθεί το ζήτημα εάν μη αρμόδια δικάζουσα σύνθεση έκρινε κρίσιμο θέμα, για το οποίο σας έχει προειδοποιήσει η Αντιπολίτευση.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Θα κλείσω, κυρία Πρόεδρε, και σας ευχαριστώ για την ανοχή σας.

Ποια είναι η λύση; Θα επαναλάβω την ευχή να μη με θυμηθείτε, αλλά αν συμβεί οτιδήποτε θα έχετε όλο το βάρος, ηθικό και πολιτικό, της χρέωσης που θα υποστείτε.

Δύο είναι οι λύσεις οι καθαρές. Η πρώτη λύση είναι απευθείας να νομοθετήσουμε ότι η Ολομέλεια του Αρείου Πάγου κρίνει τα θέματα των εγκληματικών οργανώσεων.

Η δεύτερη λύση είναι να βρούμε έναν τρόπο να επιστρατεύσουμε το Ανώτατο Ειδικό Δικαστήριο του άρθρου 100 του Συντάγματος. Εάν κάναμε την απόπειρα απευθείας να στείλουμε την κρίση περί εγκληματικών οργανώσεων στο Ανώτατο Ειδικό Δικαστήριο του άρθρου 100 θα αποτυγχάναμε, διότι η απαρίθμηση των αρμοδιοτήτων είναι απολύτως περιοριστική. Δεν δυνάμεθα. Σας πρότεινα, λοιπόν, μια κατασκευή, την οποία δεν θέλετε να εκμεταλλευτείτε, για να τελειώνουμε οριστικά με το θέμα. Αφήστε τη μικρή σύνθεση, την πενταμελή, να κρίνει σε πρώτο βαθμό. Οι προθεσμίες όλες θα τηρηθούν, με διάταξη που θα τις ορίζει. Εάν πολιτικό κόμμα ή οποιαδήποτε διοικητική αρχή έχει το δικαίωμα ενστάσεως -πρέπει να προβλέψουμε δηλαδή το δικαίωμα ενστάσεως σε διοικητική αρχή κυρίως- τότε εγείρεται θέμα σύγκρουσης μεταξύ δικαστηρίου και διοικητικής αρχής και έτσι ενεργοποιείται η τέταρτη περίπτωση του άρθρου 100 του Συντάγματος, που προβλέπει ότι επί συγκρούσεως δικαστηρίου και διοικητικής αρχής επιλαμβάνεται το Ανώτατο Ειδικό Δικαστήριο του άρθρου 100. Απορρίπτετε το ένα, απορρίπτετε το άλλο, απορρίψατε μία σειρά από ρυθμίσεις. Όπως σας έλεγα την προηγούμενη φορά, μην επιτρέπετε στους συνασπισμούς ανεξάρτητων υποψηφίων να κατέλθουν. Το αφήνετε πάλι.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ να ολοκληρώσετε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Φοβάμαι ότι θα μας θυμηθείτε. Δεν θα έχετε τέταρτη περίπτωση βολής ούτε πέμπτη. Αλλά όταν θα μας θυμηθείτε -ελπίζω να μη συμβεί- φοβάμαι ότι θα έχει θιγεί η τιμή της δημοκρατίας, με απόλυτη δική σας ευθύνη.

Σε όλους τους συναδέλφους και τις συναδέλφισσες εύχομαι να είναι καλά, να έχουν καλό αγώνα στις περιφέρειές τους. Καλή Ανάσταση σε όλους και σε όλες, σε όλους τους Έλληνες και τις Ελληνίδες.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ.

Τον λόγο τώρα έχει ο κ. Αποστόλου εκ μέρους του ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΟΥ**Κύριε Υπουργέ, μπλέξατε με τις τροπολογίες τώρα, αλλά νομίζω πως και εγώ θα βοηθήσω λιγάκι. Θα σας καταθέσω μια άλλη τροπολογία.

Κυρίες και κύριοι συνάδελφοι, ένα από τα θέματα που είχε η χθεσινή απεργία της ΠΟΕ ΟΤΑ ήταν τι θα γίνει με τις συμβάσεις των εκατόν εβδομήντα οκτώ εργαζομένων στον Δήμο Χαλκιδέων, που βρέθηκαν πριν από λίγες ημέρες στον δρόμο και των άλλων πενήντα εργαζομένων που φαίνεται ότι την επόμενη ημέρα θα βρεθούν και αυτοί στην ίδια κατάσταση.

Κύριε Υπουργέ, ως νομικός που είστε, γνωρίζετε ότι υπάρχει διαφοροποίηση ως προς τη νομολογία προς την αξιολόγηση των συμβάσεων των εργαζομένων στους δήμους της χώρας. Υπάρχει μια διαφοροποίηση. Γι’ αυτό άλλες αιτήσεις γίνονται δεκτές και άλλες αιτήσεις δεν γίνονται δεκτές. Επειδή μας ενδιαφέρει η πραγματικότητα, θέλω να πιστεύω ότι ενδιαφέρει και εσάς.

Τελικά οι εργαζόμενοι στον Δήμο της Χαλκίδας με σύμβαση στην καθαριότητα στο νεκροταφείο καλύπτουν διαχρονικές, καθημερινές ανάγκες, ναι ή όχι; Αναμφίβολα ναι. Οι ανάγκες αυτές για την καθαριότητα, για την υγεία, για τον πολιτισμό είναι ουσιαστικές ανάγκες, ναι ή όχι; Αναμφίβολα ναι.

Επίσης είναι γνωστό ότι υπάρχει νομολογία του δικαστηρίου της Ευρωπαϊκής Ένωσης με καθοριστική απόφαση που έδωσε το εύρος της δυνατότητας να καλύπτονται αυτές οι συγκεκριμένες συμβάσεις και προσδιόρισε μάλιστα και τη δυνατότητα των κρατών-μελών να τις τηρούν.

Κύριε Υπουργέ, μπορείτε να δώσετε λύση τώρα. Τόσοι άνθρωποι βρίσκονται στον δρόμο και θα βρεθούν άλλοι τόσοι την επόμενη μέρα. Ο Δήμος Χαλκιδέων από την άλλη πλευρά, όπως σας προανέφερα, θα καταρρεύσει, δεν μπορεί να λειτουργήσει. Άρα, λοιπόν, γιατί δεν δίνετε τη λύση που βρίσκεται, που υπάρχει; Τώρα αν μπορείτε, για να είστε και αποφασιστικός, αλλά και ταυτόχρονα, επιτέλους μετά τις όλες συζητήσεις με τις τροπολογίες, να δεχτείτε και κάτι χρήσιμο για τους πολίτες. Τολμήστε το, λοιπόν!

Κυρίες και κύριοι συνάδελφοι, τώρα έρχομαι στο νομοσχέδιο. Τροποποιούνται περισσότεροι από είκοσι επτά νόμοι, εκ των οποίων δέκα είναι της δικής σας Κυβέρνησης και μάλιστα ψηφίστηκαν τους τελευταίους τρεις μήνες. Και εδώ μπαίνει το ερώτημα. Δηλαδή, κύριε Υπουργέ, όταν ο Πρωθυπουργός στο τελευταίο υπουργικό συμβούλιο είπε ότι δεν θα κατατεθούν τροπολογίες της τελευταίας στιγμής, εννοούσε ότι το τελευταίο νομοσχέδιο που θα περάσει από τη Βουλή θα αποτελεί επί της ουσίας ένα συνονθύλευμα τροπολογιών και όχι μια αυτοτελή νομοθετική τροπολογία; Κάτι τέτοιο συνέβη.

Χαρακτηριστικό της προχειρότητας και της διαμόρφωσης των νόμων, όπως θέλετε, είναι ότι αλλάζετε για τέταρτη φορά μέσα σε ενάμιση χρόνο σε τρεις προηγούμενους νόμους σας τις διατάξεις που εσείς είχατε νομοθετήσει για τα κωλύματα και ασυμβίβαστα των υποψηφίων για τις εκλογές των ΟΤΑ λίγους μήνες πριν από τις εκλογές.

Άλλη περίπτωση τώρα. Τροποποιείτε για μία ακόμα φορά και τον νόμο για την ευζωία των ζώων συντροφιάς. Με αυτό τον νόμο πήρατε την αρμοδιότητα από το Υπουργείο Αγροτικής Ανάπτυξης και Τροφίμων αιφνιδιαστικά και χωρίς να λάβετε υπ’ όψιν καμμία από τις εισηγήσεις όσων εμπλέκονται στο συγκεκριμένο θέμα, όπως άλλωστε συνηθίζεται και για τις υπόλοιπες περιπτώσεις.

Στη συνέχεια και στο χρονικό διάστημα των δύο ετών που μεσολάβησε από την ψήφισή του μέχρι σήμερα, τον έχετε τροποποιήσει σε τριάντα επτά σημεία με οκτώ νόμους. Το αποτέλεσμα ποιο είναι; Το μεγαλύτερο μέρος του να μην εφαρμόζεται, διότι πολλές διατάξεις δεν έχουν υλοποιηθεί, ενώ το Υπουργείο Εσωτερικών δεν έχει ακόμη την κατάλληλη υποδομή και οι υπηρεσίες του Υπουργείου Αγροτικής Ανάπτυξης έχουν ουσιαστικά διαλυθεί.

Ο εισηγητής της Συμπολίτευσης ανέφερε με στόμφο ότι η Κυβέρνηση κλείνει τον κοινοβουλευτικό της κύκλο, έχοντας ψηφίσει τετρακόσια νομοσχέδια, ενώ το παρόν νομοσχέδιο έρχεται να αποδείξει ότι παραμένει προσηλωμένη στο έργο της μέχρι την τελευταία στιγμή.

Αλήθεια, ποιες είναι αυτές οι καινοτόμες και αναγκαίες ρυθμίσεις που προασπίζουν το συμφέρον της κοινωνίας, που ρυθμίζουν και βελτιώνουν το νομοθετικό πλαίσιο, διευκολύνοντας μεγάλο αριθμό συμπολιτών μας;

Μήπως είναι η ρύθμιση που μπήκε ξαφνικά στο νομοσχέδιο μετά τη δημόσια διαβούλευση και προέβλεπε ότι τα μέλη των ανεξάρτητων αρχών θα αντιμετωπίσουν ευθύνες αν, λέει, ενήργησαν με δόλο ή παραβίασαν το απόρρητο των πληροφοριών και στοιχείων που περιήλθαν σε γνώση τους κατά την άσκηση των καθηκόντων τους; Ή μήπως ήταν αναγκαία ρύθμιση που διευκολύνει μεγάλο αριθμό συμπολιτών μας; Για να θυμηθούμε και τι έγινε με το νομοσχέδιο της προηγούμενης εβδομάδας του Υπουργείου Ανάπτυξης και Επενδύσεων και του Υπουργείου Υποδομών και Μεταφορών.

Μήπως ήταν καινοτόμα η ρύθμιση που αφορούσε τη θέσπιση του ακαταδίωκτου για τα διορισμένα μέλη της επιτροπής που θα διερευνήσει το δυστύχημα των Τεμπών;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Ακόμα και η Ολλανδή Ευρωβουλευτής και εισηγήτρια της Επιτροπής PEGA για τις παρακολουθήσεις με κακόβουλα λογισμικά σημείωσε για τη ρύθμιση αυτή ότι οι νέοι κανόνες που διέπουν τα μέλη των ανεξάρτητων οργάνων φαίνεται να αποδυναμώνουν, όχι να ενισχύουν, την ανεξαρτησία τους.

Ευτυχώς, όμως, που τα αντανακλαστικά της κοινωνίας, αλλά και η αντίδραση όλης, θα έλεγα, της Αντιπολίτευσης σάς ανάγκασε να την αποσύρετε.

Κλείνοντας, επαναλαμβάνω και πάλι, πρέπει να βρείτε λύση γι’ αυτούς τους ανθρώπους.

Και βεβαίως, κυρίες και κύριοι συνάδελφοι, καλό Πάσχα, καλές γιορτές σε όλους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο κ. Κατρούγκαλος, εκ μέρους του ΣΥΡΙΖΑ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αγαπητή κυρία Πρόεδρε, κύριε Υπουργέ, κυρίες και κύριοι συνάδελφοι, είναι η τελευταία συνεδρίαση. Θα ήθελα να σας ευχηθώ καλή Ανάσταση, να σας ευχαριστήσω για τη συνεργασία που είχαμε παρά τις διαφωνίες, που λογικό είναι να υπάρχουν σε αυτό το Βήμα και να σας ευχηθώ καλή επιτυχία στην επανεκλογή σας.

Η τοποθέτησή μου θα εξαντληθεί στις νομικές κυρίως διαστάσεις της τροπολογίας που έχει καταθέσει για τρίτη φορά η Κυβέρνηση, για την αντιμετώπιση του νεοναζιστικού μορφώματος. Λέω προκαταβολικά ότι δεν θεωρώ τις νομικές ρυθμίσεις τις καθοριστικότερες. Η προσωπική μου άποψη είναι ότι ενώπιον της ανόδου της ακροδεξιάς στην Ευρώπη, κυρίως είναι οι κοινωνικές δημοκρατικές δυνάμεις που μπορούν να αντιδράσουν και να θέσουν τείχη και φραγμούς, όπως πράγματι έγινε και με τη δική μας Χρυσή Αυγή. Εάν δεν είχαν προηγηθεί οι μαζικές κινητοποιήσεις από πλευράς του μαζικού κινήματος, ούτε οι νομικές ρυθμίσεις θα είχαν γίνει και κατά τη γνώμη μου μπορεί κι η δικαστική απόφαση να ήταν διαφορετική.

Παρ’ όλα αυτά το θέμα μου σήμερα είναι πώς θα μπορούσε η επανεμφάνιση, υπό νέο θίασο, του νεοφασιστικού αυτού μορφώματος να αντιμετωπιστεί αποτελεσματικά. Νομίζω ότι έχει ήδη αποδειχθεί από την όλη διαδικασία ότι η αντιμετώπιση του ζητήματος από την Κυβέρνηση έχει, τολμώ να πω, σχεδόν οπερετικά χαρακτηριστικά. Δεν είναι μόνο ότι για τρίτη φορά σε διάστημα δύο μηνών έρχεται ρύθμιση για θέμα, που θα μπορούσε κάλλιστα να προβλεφθεί -δεν κατάλαβα ποια είναι τα νέα στοιχεία που τέθηκαν υπ’ όψιν του Υπουργού- είναι κι όλη η περιρρέουσα πολιτική ατμόσφαιρα, λες και βγαίνει από θέατρο βουλεβάρτου, με μυστικές συναντήσεις υπουργών σε καφενεία, που δεν ανακοινώνονται αλλά επιβεβαιώνονται μόνο όταν αποκαλυφθούν στον τύπο, η πρωτοφανής αντιπαράθεση μεταξύ εκπροσώπων της εκτελεστικής και της δικαστικής εξουσίας που ακολούθησε την ανακοίνωση της ρύθμισης, κυρίως όμως η μεγάλη ανευθυνότητα, προχειρότητα και έλλειψη σοβαρότητας της Κυβέρνησης.

Ποιες ήταν οι δύο βασικές προϋποθέσεις, μια νομική και μια πολιτική, για να είναι αποτελεσματική η αντίδραση της πολιτείας στην επανεμφάνιση των μαχαιροβγαλτών στην αίθουσα του Κοινοβουλίου; Η πρώτη ήταν προφανώς ο πλήρης σεβασμός του Συντάγματος. Η δεύτερη προϋπόθεση ήταν η επίτευξη, ει δυνατόν, της πολιτικής ομοφωνίας των κομμάτων του δημοκρατικού τόξου γύρω από τη ρύθμιση αυτή.

Θεωρώ ότι και στα δύο απέτυχε η Κυβέρνηση. Δηλώνω εκ των προτέρων ότι θα είμαι ιδιαίτερα συγκρατημένος στην ανάδειξη πλευρών που έχουν να κάνουν με τη συνταγματική διάσταση ή τη διάσταση τη σχετική με τον σεβασμό της Ευρωπαϊκής Σύμβασης Δικαιωμάτων του Ανθρώπου των επάλληλων ρυθμίσεων, για τον απλό λόγο ότι δεν θέλω να δώσω επιχειρήματα στη νομική υπεράσπιση των μαχαιροβγαλτών.

Άλλο όμως αυτό, άλλο η αυτοσυγκράτησή μας, και άλλο να την εκμεταλλεύεται, όπως την εκμεταλλεύτηκε ο αγαπητός Υπουργός, για να επιτεθεί στον Αλέξη Τσίπρα, όταν επισήμανε, με τον δικό του τρόπο, αυτά που κι εγώ θα αναπτύξω στη συνέχεια σε σχέση με τα νομικά κενά αυτά. Είναι σαν να κατηγορούν εμάς για τις δικές τους απαράδεκτες παραλείψεις ή τις δικές τους απαράδεκτες ενέργειες, σαν τον κλέφτη που τον κυνηγούν στο παζάρι και για να μπερδέψει τους διώκτες του αρχίζει να φωνάζει κι αυτός «Κλέφτης! Κλέφτης!».

Ας πάμε συγκεκριμένα. Δεν είναι μόνο όπως είπε ο κ. Βορίδης η μοναδική συνταγματική πρόβλεψη που έπρεπε να ληφθεί υπ’ όψιν, ότι μόνο η αμετάκλητη ποινική καταδίκη οδηγεί σε στέρηση του εκλογικού δικαιώματος. Έχουμε και την άλλη θεμελιώδη επιλογή του συντακτικού νομοθέτη στο άρθρο 29 να μη συνταχθεί με το μοντέλο της λεγόμενης «μαχόμενης δημοκρατίας», εκείνο το μοντέλο που επιβάλλει -όχι απλώς επιτρέπει- στα δικαστήρια να εξαιρέσουν από την ενεργή πολιτική αρένα κόμματα τα οποία θεωρεί ότι είναι αντίθετα σε βασικές θεμελιώδεις αρχές του πολιτεύματος.

Η επιλογή αυτή του συντακτικού νομοθέτη ήταν συνειδητή. Η αρχική πρόβλεψη του κυβερνητικού σχεδίου του Συντάγματος προέβλεπε την κύρωση της απαγόρευσης των κομμάτων που δεν συμβάλλουν στην ομαλή λειτουργία του δημοκρατικού πολιτεύματος και μετά τη συζήτηση που έγινε η ρύθμιση αυτή αποσύρθηκε ως αλυσιτελής και ως πολύ δύσκολο να εφαρμοστεί στην πράξη, κακά τα ψέματα, υπό το βάρος της ιστορικής εμπειρίας του διχασμού τού μετεμφυλιακού, με την απαγόρευση του Κομμουνιστικού Κόμματος.

Θεωρώ απόλυτα ορθή και δικαιολογημένη την επιλογή αυτή. Εύκολα μπορεί να παρεκτραπεί ο δικαστικός συλλογισμός σε ολισθηρούς δρόμους και να οδηγήσει σε αποτελέσματα, που εγώ τουλάχιστον και φαντάζομαι το μεγαλύτερο τμήμα αυτής της Αίθουσας δεν θα θέλει, όπως για παράδειγμα ότι μπορεί το 1952 να απαγόρευσε το γερμανικό συνταγματικό δικαστήριο τη λειτουργία του ναζιστικού κόμματος, αλλά τέσσερα χρόνια μετά απαγόρευσε και τη λειτουργία τού Κομμουνιστικού Κόμματος.

Όταν μάλιστα έχουμε να κάνουμε με ένα κυβερνητικό κόμμα, που σε αντίθεση με το παρελθόν επανέρχεται στη θεωρία των δύο άκρων -όταν αναφέρομαι στο παρελθόν αναφέρομαι στο πρόσφατο παρελθόν- είναι χαρακτηριστικό ότι στην ψηφοφορία του Συμβουλίου της Ευρώπης, λίγα χρόνια πριν, για την εξομοίωση του ναζισμού με τον κομμουνισμό ούτε ένας Βουλευτής της Νέας Δημοκρατίας δεν ψήφισε, όπως η πλειονότητα της ευρωπαϊκής Δεξιάς, υπέρ της εξομοίωσης. Διότι στην Ελλάδα έχουμε συνείδηση της ιστορίας μας και έχουμε συνείδηση του τι έπραξε η Αριστερά ως πατριωτική δύναμη την περίοδο του Β΄ Παγκοσμίου Πολέμου.

Υπό αυτό το πρίσμα, λοιπόν, η αναφορά στην αρχική τροπολογία, την προ διμήνου, του κριτηρίου του κατά πόσο εξυπηρετεί την ελεύθερη λειτουργία του πολιτεύματος πολιτικό κόμμα είναι ιδιαίτερα ατυχής, δεν συμβάλλει σε τίποτα στην απαγόρευση του κόμματος των μαχαιροβγαλτών και κατά τη γνώμη μου συνιστά υποχώρηση και από αυτή τη βασική συνταγματική επιλογή του συντακτικού νομοθέτη να μην ακολουθήσει το μοντέλο της «μαχόμενης δημοκρατίας».

Ας πάμε τώρα στη δεύτερη πολιτική προϋπόθεση, που συναρτάται όμως και με το πώς ερμηνεύουμε το Σύνταγμα και τις δυσκολίες εφαρμογής μιας παρόμοιας ρύθμισης. Εμείς υποχωρήσαμε από την αρχική μας τοποθέτηση για να καταλήξουμε στον ελάχιστο κοινό παρονομαστή που θα μπορούσαμε, υιοθετώντας την άποψη δύο έγκυρων συναδέλφων συνταγματολόγων, που επέλεξαν ως μοναδικό κριτήριο του αποκλεισμού τη συμμετοχή στα ψηφοδέλτια καταδικασθέντος για συμμετοχή σε εγκληματική οργάνωση, εφόσον αυτό το έγκλημα είχε τελεστεί υπό το μανδύα πολιτικού κόμματος.

Αυτό το κριτήριο παρέχει αφ’ ενός πολύ μεγαλύτερη ασφάλεια σε σχέση με τις θεμελιώδεις συνταγματικές επιλογές. Δεύτερον είναι πολύ πιο λυσιτελές ως προς τη δικανική κρίση. Δεν υποχρεώνει το δικαστήριο να εξετάσει την εικονικότητα ή τη μη εικονικότητα της ηγεσίας κόμματος. Έχει ένα απλό και άμεσα αποδεδειγμένο εμπειρικό γεγονός.

Γιατί δεν υιοθετήθηκε αυτή η άποψη; Υποθέτω δεν θα ισχυριστεί η Κυβέρνηση ότι αυτό έγινε λόγω ελλιπούς συνταγματικής θεμελίωσής της. Δεν φαντάζομαι ότι αμφισβητεί κανείς με αυτόν τον τρόπο τη συνταγματική επιλογή ανθρώπων σαν τον κ. Αλιβιζάτο ή τον κ. Κοντιάδη.

Νομίζω όμως ότι ο λόγος για τον οποίο έγινε αυτή η επιλογή, να προχωρήσει η Κυβέρνηση μόνη της, με την προσχώρηση του ΠΑΣΟΚ, την οποία δεν σχολιάζω, ήταν ακριβώς γιατί έπρεπε να στηθεί ένα αφήγημα, το οποίο είδαμε να αναπτύσσεται ιδιαίτερα τις τελευταίες ημέρες, με ιδιαίτερα τοξικούς όρους, για το ποιος κλείνει το μάτι προς τη Χρυσή Αυγή. Αυτό δηλαδή που θα έπρεπε εξαρχής να αποφευχθεί και ενιαίες, ενωμένες οι δυνάμεις του δημοκρατικού τόξου να σταθούν απέναντι στο νεοναζιστικό μόρφωμα, συνειδητά επιλέχθηκε να υπονομευτεί από τη Νέα Δημοκρατία.

Όσα ακολούθησαν το τελευταίο διάστημα, η πρωτοφανής αντιπαράθεση των εκπροσώπων της εκτελεστικής εξουσίας με τον εκπρόσωπο της δικαστικής, τον αντιπρόεδρο του Αρείου Πάγου, ξεπερνούν, κατά τη γνώμη μου, το ολίσθημα του αντιπροέδρου να μη μιλήσει από την έδρα αλλά να μιλήσει από δημόσιο βήμα. Δημιουργούν θέματα -το ξέρετε όλοι- σε σχέση με τις δεσμεύσεις που θέτει το Δικαστήριο των Δικαιωμάτων του Ανθρώπου στην επέμβαση της εκτελεστικής εξουσίας στη δικαστική.

Επαναλαμβάνω ότι δεσμεύομαι εδώ από την υποχρέωση αυτοσυγκράτησης που έχω για να μη δώσω επιχειρήματα στους δικηγόρους των μαχαιροβγαλτών. Θα πρέπει όμως να απολογηθεί η Κυβέρνηση. Τι ήταν αυτό που μεσολάβησε τώρα και δεν το γνώριζε πριν από δυο μήνες; Ποια είναι η λογική να αλλάζει ο φυσικός δικαστής λίγο πριν από τη διάλυση της Βουλής και τη δικανική κρίση; Τι νόημα είχε η συνάντηση του Υπουργού Επικρατείας με τον αντιπρόεδρο, που προηγήθηκε αυτής της επιλογής; Αν ήταν θεσμική όπως ισχυρίζεται η Κυβέρνηση, γιατί δεν ανακοινώθηκε; Γιατί δεν έγινε στον Άρειο Πάγο, όπως γίνονται αυτές οι συναντήσεις; Γιατί επιλέχθηκε αυτή η μυστικότητα, λες και ήταν ερωτικό ραντεβού, σε καφενείο δίπλα στο Μαξίμου;

Εν πάση περιπτώσει, η κατάληξή μου είναι η εξής: Βλέπω με ανησυχία, με επιλογή του ίδιου του κ. Μητσοτάκη, προσωπική επιλογή, να διαμορφώνεται ένα κλίμα διχαστικό και τοξικότητας ενώπιον των εκλογών.

Κατηγορεί τον ΣΥΡΙΖΑ για εθνική εξαίρεση, κατηγορεί τον ΣΥΡΙΖΑ για αντεθνικό σαμποτάζ. Μας κατηγορεί ότι κλείνουμε το μάτι στη Χρυσή Αυγή. Δεν πρόκειται για πλήρη διαστρέβλωση μόνο της πραγματικότητας, πρόκειται για συνειδητή δηλητηρίαση της ποιότητας της προεκλογικής περιόδου.

**ΠΡΟΕΔΡΕΥΟΥΣΑ (Σοφία Σακοράφα):** Ολοκληρώστε, κύριε συνάδελφε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ολοκληρώνω με αυτό, κυρία Πρόεδρε.

Και είναι προφανής ο λόγος. Όποιος έχει εμπιστοσύνη ότι θα νικήσει με βάση τα επιχειρήματα ή το ιστορικό της διακυβέρνησής του, δεν χρειάζεται να καταφύγει στον διχασμό του ελληνικού λαού. Χάνει ο κ. Μητσοτάκης και το ξέρει, αλλά δεν πρόκειται να διασωθεί από το δηλητήριο του διχασμού και της τοξικότητας.

Στις 21 Μαΐου θα έχουμε μια νέα δημοκρατική κυβέρνηση με κορμό τον ΣΥΡΙΖΑ και θα αντιμετωπίσουμε κι όλα αυτά τα θέματα, όπως κι όλα τα άλλα. Μπορεί να είσαστε επικίνδυνοι και για τη Δημοκρατία, αγαπητοί συνάδελφοι της Κυβέρνησης, αλλά η δημοκρατία στον τόπο αυτό είναι ισχυρή, έχει λαϊκή στήριξη και στο τέλος θα νικήσει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριοι συνάδελφοι, θα σας παρακαλέσω, επειδή είναι πολύ μεγάλος ο κατάλογος, τουλάχιστον να προσπαθούμε να κρατήσουμε τον χρόνο.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, καθώς είναι η τελευταία συνεδρίαση πριν από το Πάσχα, να ευχηθούμε χρόνια πολλά σε όλους και όλες. Και καθώς φυσικά είναι και η τελευταία συνεδρίαση πιθανότατα πριν από το κλείσιμο της περιόδου, να ευχηθώ καλή επιτυχία σε όλους τους συναδέλφους στον μεγάλο αγώνα που θα δώσουν τον προεκλογικό.

Όμως, σήμερα ολοκληρώνεται το νομοθετικό έργο μιας δύσκολης τετραετίας με ένα νομοσχέδιο που δίνει λύσεις σε πολλά ζητήματα που αφορούν τους ΟΤΑ, αφορούν την ευζωία των ζώων συντροφιάς, αφορούν το ανθρώπινο δυναμικό του δημοσίου τομέα αλλά και σε άλλα επείγοντα ζητήματα.

Κλείνουμε, λοιπόν, μια πολύ πυκνή παραγωγική κοινοβουλευτική περίοδο τετρακοσίων είκοσι τριών νομοσχεδίων, μια περίοδο στη διάρκεια της οποίας η χώρα άλλαξε πρόσωπο. Η χώρα μας έχει διπλάσια ανάπτυξη του ευρωπαϊκού μέσου όρου, όταν επί ΣΥΡΙΖΑ είχε το ένα τέταρτο της Ευρώπης.

Μάλιστα σήμερα βγήκε μια νέα μελέτη του Διεθνούς Νομισματικού Ταμείου που ανεβάζει τον πήχη της ανάπτυξης της χώρας μας σε ρυθμό τετραπλάσιο από τον αναμενόμενο για την Ευρώπη για το 2023. Αυτό δεν είναι τυχαίο, είναι αποτέλεσμα της πολιτικής της Νέας Δημοκρατίας.

Η χώρα μας προσεγγίζει το μονοψήφιο ποσοστό ανεργίας, ένα ποσοστό που θα επαναφέρει τις τριετίες και γενικώς θα επαναφέρει μια κάποια κανονικότητα στην αγορά εργασίας.

Ο κ. Τσίπρας στην ομιλία του μας μίλησε πολύ για τον εργασιακό μεσαίωνα που έφερε η Νέα Δημοκρατία, δεν μας είπε τίποτα για το αποτέλεσμα. Το αποτέλεσμα ήταν να μειωθεί η ανεργία, να δημιουργηθούν θέσεις εργασίας, να μειωθεί η μερική απασχόληση ως ποσοστό της συνολικής απασχόλησης και να συμβούν μια σειρά από άλλες θετικές εξελίξεις και σ’ αυτόν τον τομέα.

Η χώρα μας από την δέκατη όγδοη με εικοστή παγκοσμίως θέση στον τουρισμό ανέβηκε -και το λέω και με κάποια προσωπική υπερηφάνεια αυτό- στην πρώτη τριάδα του κόσμου. Οι συνταξιούχοι μας είδαν για πρώτη φορά μετά από μία δεκαετία αυξήσεις. Και όσοι έχουν πληγεί από την προσωπική διαφορά του νόμου Κατρούγκαλου είδαν κι αυτοί μια κάποια στήριξη.

Οι ιδιωτικοί υπάλληλοι είδαν το μέσο μισθό να ανεβαίνει πάνω από τον πληθωρισμό της τετραετίας, τον μέσο μισθό. Το ίδιο συνέβη κι ακόμη περισσότερο με τον κατώτατο μισθό μετά από τις τρεις διαδοχικές αυξήσεις της Κυβέρνησης. Όσοι ψάχνουν δάνειο είδαν τις τράπεζες να εξυγιαίνονται με τον «ΗΡΑΚΛΗ» και με άλλα σχήματα και συνεπώς να αρχίζουν επιτέλους να δανείζουν ξανά.

Είδαν ακόμη τις δώδεκα διαδοχικές αναβαθμίσεις του αξιόχρεου της χώρας μας που μείωσαν το κόστος του χρήματος και θα το δουν κι ακόμη πιο έντονα αυτό μετά την κατάκτηση της επενδυτικής βαθμίδας που μόνο η Νέα Δημοκρατία μπορεί να εγγυηθεί. Οι μεγάλες επιχειρήσεις απέκτησαν τη δυνατότητα να δανείζονται από τις διεθνείς αγορές τα ομόλογά τους για να χρηματοδοτούν τα επενδυτικά τους σχέδια.

Η μεσαία τάξη είδε τη μείωση φόρων, είκοσι εννιά τον αριθμό, που τη στηρίζει ακόμα και σήμερα μέσα στην ακρίβεια. Τα άτομα με αναπηρία είδαν ένα συγκεκριμένο συνεκτικό και ολοκληρωμένο στρατηγικό σχέδιο να ανακοινώνεται και να υλοποιείται με τελική διάταξη την αύξηση κατά 8% των αναπηρικών επιδομάτων. Ομοίως, όσοι βιώνουν διακρίσεις και αποκλεισμούς, οι Ρομά η ΛΟΑΤΚΙ κοινότητα είδαν αντίστοιχα σχέδια να υλοποιούνται. Έγιναν βήματα για την ισότητα των γυναικών.

Όλοι μας είδαμε την εγκληματικότητα να πέφτει, όπως αποδεικνύουν οι στατιστικές, την άμυνα να ενισχύεται, τη γεωστρατηγική θέση της χώρας να αναβαθμίζεται, τους αδύναμους και τους ανήλικους να προστατεύονται, την εικόνα της χώρας στο εξωτερικό να ενισχύεται, την ενεργειακή μετάβαση να επιταχύνεται, τη στήριξη μέσα στις κρίσεις να είναι διαρκής, το μεταναστευτικό να ελέγχεται. Είναι τέτοια η πρόοδος που βιώσαμε, που σχεδόν δεν θυμόμαστε σε τι χώρα ζούσαμε το 2019. Πραγματικά μιλάς με τον κόσμο και νομίζεις κάποιες στιγμές ότι όλα αυτά ίσχυαν για χρόνια.

Όμως προεκλογική εκστρατεία έχουμε και ξεκινάει τώρα πια και θα τα θυμίσουμε όλα. Θα θυμίσουμε σε τι χώρα ζούσαμε πριν το 2019 και τα capital controls και την υπερφορολόγηση της μεσαίας τάξης και το τρίτο αχρείαστο και σκληρότερο μνημόνιο και τις εισφορές του θανάτου για τους ελεύθερους επαγγελματίες με τον νόμο Κατρούγκαλου.

Κι όταν δεν θα θυμίζουμε τα παλιά, θα τα θυμίζετε εσείς με τις εξαγγελίες σας. Σταμάτημα του φράχτη στον Έβρο, αύξηση της φορολογίας, πλαφόν στα κέρδη των επιχειρήσεων, σταμάτημα των ερευνών για εξόρυξη υδρογονανθράκων, είναι μερικές από τις εξαγγελίες που σταχυολόγησα τις τελευταίες μέρες στα μέσα ενημέρωσης. Κι ακόμη δεν αρχίσαμε, ακόμη δεν έχουμε αρχίσει.

Και βέβαια έχουμε και την επιστροφή στο πρόγραμμα της Θεσσαλονίκης, στις ανέξοδες υποσχέσεις. Μας είπε ο κ. Τσίπρας για τα δάνεια για παράδειγμα. Λέει ότι 111 δισεκατομμύρια υπάρχουν, 60% θα κουρευτούν, άρα 65% θα χαθούν. Από αυτά, τα μισά θα τα δώσει το κράτος, δηλαδή 32,5 δισεκατομμύρια. Από πού θα τα βρει το 32,5 δισεκατομμύρια; Από πού; Από την αύξηση της φορολογίας, από το κόψιμο συντάξεων; Από πού θα βρεθούν αυτά τα χρήματα;

Κυρίες και κύριοι συνάδελφοι, θα πω δυο λόγια μόνο για δύο σημεία των διαφόρων διατάξεων που έχουν τα νομοσχέδια.

Πρώτον για το άρθρο 12 στην τροπολογία του Υπουργείου Περιβάλλοντος. Επειδή προκαλεί μια αναστάτωση, πρέπει να διαβεβαιώσουμε τον κόσμο που μας ακούει και ο οποίος έχει σχέση με τα ζητήματα αυτά του περιβάλλοντος, πως η εφαρμογή της τροπολογίας αυτής θα είναι εντοπισμένη σε συγκεκριμένες περιοχές κι ότι δεν θα οδηγηθούμε σε περαιτέρω μείωση της εμβέλειας του πολύ επιτυχημένου νέου οικονομικού κανονισμού του 2012. Είναι ένας κανονισμός που έχει πετύχει τους στόχους του, ώστε το απόθεμα το ενεργειακό της χώρας να γίνει βιοκλιματικό και να αναβαθμιστεί.

Το δεύτερο που θέλω να πω είναι σε σχέση με την περίφημη τροπολογία για τον αποκλεισμό του κόμματος Κασιδιάρη. Άκουσα τις δικαιολογίες του Εισηγητή του ΣΥΡΙΖΑ γιατί δεν ψηφίζουν τον αποκλεισμό του από τη Βουλή. Άκουσα και τον κ. Τσίπρα, ο οποίος δυστυχώς -δυστυχώς το ανέφερε κι ο Υπουργός στην απάντησή του- υιοθέτησε πλήρως τις δικαιολογίες που ακούμε και που θα ακούσουμε από τον κ. Κασιδιάρη κατά την διάρκεια στην οποία θα προσπαθήσει να πάρει μια θετική εισήγηση από τον Άρειο Πάγο και να μπορέσει να κατέβει στις εκλογές.

Είναι κρίμα να παρακολουθούμε τη Δημοκρατία και την Βουλή αδύναμες να αφήσουν τις διαφορές που έχουμε μεταξύ μας, οι οποίες είναι εύλογες, για να μπορέσουμε να αντιμετωπίσουμε μαζί ενωμένοι αυτό το φαινόμενο.

Όσες αντιρρήσεις και να ακούσουμε από την πλευρά του ΠΑΣΟΚ - Κινήματος Αλλαγής, δεν άλλαξε η στάση τους στην ψήφισή του και τότε και τώρα.

Αυτό το μοντέλο, δυστυχώς, δεν το ακολουθεί ο ΣΥΡΙΖΑ. Και γι’ αυτό πρέπει να τους ρωτήσουμε ευθέως: Είστε υπέρ του να αποτραπεί η εγκληματική οργάνωση με τον οποιοδήποτε μανδύα να συμμετέχει στην εκλογική διαδικασία, ναι ή όχι; Αποδείξτε το ψηφίζοντας «ναι», όπως κάνει το ΠΑΣΟΚ. Θέλετε να συμμετάσχουν οι φασίστες, οι νεοναζί, οι ακροδεξιοί, οι καταδικασμένοι για εγκληματική οργάνωση στις εθνικές εκλογές, ναι ή όχι; Αποδείξτε το ψηφίζοντας «ναι», όπως κάνει το ΠΑΣΟΚ.

Απευθύνουμε, λοιπόν, έκκληση σε όλες τις δημοκρατικές δυνάμεις του τόπου να ομονοήσουμε επιτέλους, να βάλουμε στην άκρη τις διαφορές μας και να αντιληφθούμε ότι το ζήτημα αυτό είναι μείζον ζήτημα δημοκρατίας. Ο λαός και τελικά η ιστορία -φυσικά- θα μας κρίνουν όλους και εμάς και εσάς.

Κυρίες και κύριοι συνάδελφοι, κλείνω λέγοντας τα εξής: Τέσσερα χρόνια γόνιμης κοινοβουλευτικής παρουσίας ολοκληρώνονται σήμερα. Τέσσερα χρόνια στα οποία εισηγήθηκα νομοσχέδια ως Υπουργός. Τέσσερα χρόνια που στήριξα νομοσχέδια ως Κοινοβουλευτικός Εκπρόσωπος αλλά και ως Βουλευτής.

Ευχαριστώ και εγώ με τη σειρά μου τους υπαλλήλους της Βουλής, τους συναδέλφους μου, το Προεδρείο για την πολύ καλή συνεργασία.

Το μεγαλύτερο ευχαριστώ, όμως, το οφείλω στους συνεργάτες μου στο γραφείο που με αυταπάρνηση και με ζήλο με στήριξαν τόσα χρόνια και συνεχίζουν να το κάνουν και σήμερα σε αυτή τη δύσκολη εκλογική εκστρατεία.

Εύχομαι σε όλες και όλους τους συναδέλφους καλό αγώνα και καλή προσωπική επιτυχία και φυσικά, καλό Πάσχα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα εκ μέρους του ΣΥΡΙΖΑ έχει η κ. Καφαντάρη.

**ΚΩΝΣΤΑΝΤΙΝΟΣ ΧΗΤΑΣ:** Μετά, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Μετά, κύριε Χήτα, έχετε εσείς τον λόγο, που τον είχατε ζητήσει αρκετά νωρίς και μετά πάμε στον κ. Παπαδημητρίου και στην κ. Φωτίου, αν είναι μέσα στην Αίθουσα.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κυρία Πρόεδρε, ευχαριστώ.

Πραγματικά, παίρνοντας τον λόγο μετά τον Κοινοβουλευτικό Εκπρόσωπο της Νέας Δημοκρατίας, πιστεύω ότι επιβεβαιώνεται αυτό που λέμε καιρό και το αισθάνεται και το καταλαβαίνει και ο ελληνικός λαός, ότι η Νέα Δημοκρατία, η Κυβέρνηση Μητσοτάκη ζει σε ένα παράλληλο σύμπαν, εντελώς διαφορετικό από τη δύσκολη κοινωνική πραγματικότητα, την οποία βιώνει ο λαός μας σήμερα.

Ειδικά αυτά τα οποία αναφέρθηκαν για τις τράπεζες και όλα αυτά για τα σχέδια «ΗΡΑΚΛΗΣ» κ.λπ., όταν ο άλλος χάνει το σπίτι του, όταν ισχύει ένας πτωχευτικός νόμος, που θα είναι από τα πρώτα τα οποία η επόμενη δημοκρατική προοδευτική κυβέρνηση με τον ΣΥΡΙΖΑ θα αλλάξει, καταλαβαίνει πόσο ανταποκρίνονται στην πραγματικότητα όλα αυτά που ακούσαμε. Αλλά δεν είναι το θέμα μας αυτό σήμερα.

Έχουμε ένα νομοσχέδιο, ένα ακόμα πολυνομοσχέδιο, ένα ερανιστικό νομοσχέδιο, όπως λέμε, από τα πολλά που έφερε αυτή την τετραετία η Κυβέρνηση Μητσοτάκη στη Βουλή. Δεν αρκεί να πανηγυρίζει η Κυβέρνηση ή η κυβερνητική πλειοψηφία εδώ ότι μέσα σε τέσσερα χρόνια τετρακόσια νομοσχέδια κάναμε, φτιάξαμε και όλα αυτά, όταν πραγματικά ψηφίζουμε νόμους, ψηφίζει η κυβερνητική πλειοψηφία, ψηφίζει η Βουλή νόμους και έρχονται μετά άλλοι νόμοι, άλλες διατάξεις, άλλες τροπολογίες και αλλάζουν πολλές φορές αυτά τα οποία πριν είχαν ψηφιστεί. Δηλαδή, μια τέτοια προχειρότητα, αν θέλετε, να μην πω ανικανότητα από την πλευρά της κυβερνητικής πλειοψηφίας εδώ στο Κοινοβούλιο και στο νομοθετικό έργο που εκτελούμε, νομίζω ότι είχε πολλά χρόνια -δεν ξέρω αν είχε ξανασυμβεί πλέον- στο ελληνικό Κοινοβούλιο.

Η κακή νομοθέτηση, λοιπόν, είναι το πρώτο και το κύριο το οποίο έχω να πω για αυτή την τετραετία την οποία περάσαμε.

Τι να πω; Το νομοσχέδιο μιλάει για την ευζωία των ζώων. Λοιπόν, πόσες φορές; Τέσσερις φορές έχουν αλλάξει οι διατάξεις. Τέσσερις φορές έχουν έρθει αλλαγές από εκείνο τον νόμο, ο οποίος, νομίζω, πριν από δύο χρόνια ψηφίστηκε εδώ στο Κοινοβούλιο.

Τι να πούμε; Να πούμε ότι με τροπολογία του Υπουργείου Περιβάλλοντος σήμερα σε νομοσχέδιο που ψηφίστηκε πριν από δεκαπέντε μέρες για τη Ρυθμιστική Αρχή Αποβλήτων Ενέργειας και Υδάτων έρχεστε σήμερα και κάνετε τροποποιήσεις; Μάλιστα, οι τροποποιήσεις με τροπολογία είναι οκτώ άρθρα του νόμου που ψηφίστηκε πριν από δεκαπέντε μέρες. Και βέβαια, μέσα σε αυτά έρχονται ζητήματα που αφορούν τη διαχείριση των απορριμμάτων, ένα πάρα πολύ σοβαρό ζήτημα, αγνοείται ο εθνικός σχεδιασμός διαχείρισης απορριμμάτων καθώς και οι περιφερειακοί σχεδιασμοί.

Η Κυβέρνηση ζητά να περιέχουν συγκεκριμένο επενδυτικό σχέδιο με χρονοδιάγραμμα και ανάλυση κόστους - οφέλους των παρεμβάσεων. Το επενδυτικό, βέβαια, αυτό σχέδιο για εσάς, για την Κυβέρνηση της Νέας Δημοκρατίας είναι τα ΣΔΙΤ, η σύμπραξη δημόσιου και ιδιωτικού τομέα. Τα έργα διαχείρισης απορριμμάτων που είναι μια δημόσια υπόθεση γίνεται πλέον ιδιωτική. Εντωμεταξύ στα ΣΔΙΤ αυτά βέβαια δεν ξεκαθαρίζονται ποτέ και έχουμε και δηλώσεις, έχουμε και ενέργειες οι οποίες γίνονται και από γαλάζιους περιφερειάρχες και στην Αττική φυσικά, που οδηγούν και στην καύση των απορριμμάτων και σε τέτοιου είδους μεγάλα φαραωνικά έργα.

Πάντα όλες οι αλλαγές τις οποίες φέρνατε στα νομοσχέδια, είτε με τροπολογίες είτε με αλλαγές σε επόμενα σχέδια νόμου, είχαν ένα χαρακτηριστικό δυστυχώς. Χαρακτηριστικό ότι, πραγματικά, ήταν οι περισσότερες φωτογραφικές, εξυπηρετούσαν συγκεκριμένα ιδιωτικά συμφέροντα. Άλλωστε όλη η πορεία της Νέας Δημοκρατίας και ειδικά της Κυβέρνησης Μητσοτάκη οδηγεί σε αυτό, εξυπηρέτηση ιδιωτικών συμφερόντων.

Μάλιστα, μέσα σε αυτή την κακή νομοθέτηση που μιλάμε, χρησιμοποιήσατε και τίτλους. Είναι πρόσφατο το νομοσχέδιο για τις αποζημιώσεις στην ανακούφιση των συγγενών του τραγικού γεγονότος στα Τέμπη, που ουσιαστικά μικρό μέρος και λίγα άρθρα του νομοσχεδίου αφορούσαν το θέμα. Ήταν ο τίτλος αυτός και μέσα σε αυτό το νομοσχέδιο, που ήταν και αυτό ερανιστικό, είχε μέσα διατάξεις διάφορες φωτογραφικές.

Εισάγετε σήμερα μία τροπολογία με κορύφωση αυτό το θέμα που αφορά τον αποκλεισμό της Χρυσής Αυγής από τις εκλογές. Προχειρότητα θα πω; Ανικανότητα θα πω; Σκοπιμότητα θα πω; Δεν ξέρω. Η συγκεκριμένη νομοθετική παρέμβαση αφορά και παρέμβαση στη δικαιοσύνη. Δεν είναι τυχαία ότι ο Αντιπρόεδρος της Κυβέρνησης και κορυφαίος Υπουργός, ο κ. Γεραπετρίτης, είχαν κρυφά συνάντηση με τον Αντιπρόεδρο του Αρείου Πάγου, ο οποίος αργότερα παραιτήθηκε. Κρυφές συναντήσεις αυτού του είδους. Και βέβαια, με το να το συζητάμε τρίτη φορά, γιατί έχετε ψηφίσει τροπολογία -δεν ακούσατε τον ΣΥΡΙΖΑ με την πρόταση την οποία είχαμε κάνει, στη λογική να πάμε όλοι μαζί να αποκλείσουμε τον ναζισμό από το ελληνικό Κοινοβούλιο-, τρίτη φορά έρχεστε σήμερα και αλλάζετε και προσθέτετε και όλα αυτά.

Αλλά αυτό που δεν επιτρέπουμε ως Αριστερά, ως δημοκρατικός, προοδευτικός κόσμος είναι να τοποθετούνται εδώ, εντός του Κοινοβουλίου, και να αφήνονται αιχμές ότι κλείνουμε, δήθεν, το μάτι στο ναζιστικό αυτό μόρφωμα.

Επίσης, κάτω από την πίεση της κοινωνίας, τις αντιδράσεις και δεν είναι μόνο οι συγκεντρώσεις των πολιτών και των κινημάτων, είναι και η τοπική αυτοδιοίκηση. Έρχεται ο κ. Μητσοτάκης και εξαγγέλλει ότι «όταν ξανά βγούμε κυβέρνηση, όταν θα είμαστε αυτοδύναμοι» -κυνηγάει την αυτοδυναμία και δεν ξέρω πόσες φορές θέλει να την κυνηγήσει, δεν θα χρειαστεί, βέβαια- να πει ότι θα επαναφέρουμε τις μετοχές της ΕΥΑΔ και της ΕΥΔΑΠ στο δημόσιο από το Υπερταμείο. Αν όντως είναι η πρόθεσή σας αυτή, φέρτε τώρα, την τελευταία μέρα όπως φαίνεται πριν την προκήρυξη μάλλον των εκλογών, στη συνεδρίαση του Κοινοβουλίου σήμερα αυτή τη ρύθμιση, αλλιώς είναι μια ανέξοδη υπόσχεση.

Αλλά, βέβαια, ανέξοδες υποσχέσεις δίνετε και στον λαό και στους εργαζόμενους και σε όλους. Ανέξοδες υποσχέσεις δίνετε στους εργαζόμενους στους δήμους, που υπάρχουν άνθρωποι και είκοσι χρόνια να δουλεύουν και όλο «θα ανανεωθείτε», όλο «θα σας τακτοποιήσουμε στις άλλες εκλογές» κ.λπ., όπως έγινε με το «Βοήθεια στο σπίτι» που για όσους εναπέμειναν από αυτούς που εντάχθηκαν στους δήμους μέσω του διαγωνισμού ΑΣΕΠ «στην επόμενη κυβέρνηση» λέει η Νέα Δημοκρατία «αυτοί οι λίγοι, θα σας τακτοποιήσουμε».

Βέβαια, το ίδιο ισχύει και στη ΜΟΔ, στο Υπουργείο Ανάπτυξης παρά τις δηλώσεις του Υπουργού Αναπτύξεως, που έλεγε ότι δεν θα υπάρχουν δύο κατηγορίες εργαζόμενων στο ίδιο αντικείμενο. Έρχεστε εδώ με ένα ποσό μικρό, τριακόσια ευρώ κ.λπ., μετά τις εκλογές «με ΚΥΑ θα το πάρετε και οι υπόλοιποι». Ανέξοδες υποσχέσεις, λοιπόν.

Και βέβαια, δεν μπορώ να μην αναφερθώ στις ρυθμιστικές αρχές και την προσπάθειά σας να ποδηγετήσετε τις ανεξάρτητες αρχές με διατάξεις και αυτό το ζήσαμε πολύ στην υπόθεση των υποκλοπών, όπου, τέλος πάντων, ύψωσαν το ανάστημά τους δημόσιοι λειτουργοί και δεν συνέργησαν στην πολιτική απόκρυψης που εσείς θέλατε να υποβάλετε.

Εδώ και τέσσερα χρόνια, άλλωστε, το δημόσιο το έχετε αλλοιώσει, ως λειτουργία και ως φυσιογνωμία, με σωρεία ιδιωτών οι οποίοι καταλαμβάνουν θέσεις και μάλιστα, κρίσιμες θέσεις που μπορούσαν και έπρεπε να καταληφθούν από τη δημοσιοϋπαλληλική ιεραρχία. Αρνείστε -ενώ πλησιάζει το τέλος της Κυβέρνησης Μητσοτάκη και δεν θα είναι από τον Μάιο και μετά κυβέρνηση αυτή- και αφήνετε ένα δημόσιο σε παραλυσία, ενώ η εποχή απαιτεί ένα σύγχρονο ανανεωμένο δημόσιο, στην υπηρεσία του λαού, υπέρ των συμφερόντων του ελληνικού λαού και όχι υπέρ των συμφερόντων των ιδιωτών.

Αυτό βέβαια το δημόσιο, η επόμενη δημοκρατική προοδευτική κυβέρνηση θα το αλλάξει και θα το βάλει σε αυτή ακριβώς την κατεύθυνση που είναι και ο ρόλος του: Η εξυπηρέτηση του ελληνικού λαού.

Είναι η τελευταία συνεδρίαση. Θα ευχηθώ χρόνια πολλά, καλή Ανάσταση σε όλους μας, καλή Ανάσταση στον ελληνικό λαό.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ)**

Και θα κλείσω με μία επιπλέον ευχή: Η προεκλογική περίοδος, η οποία φαίνεται ότι θα ξεκινήσει μετά από το Πάσχα -αν και άτυπα, ουσιαστικά, έχει ξεκινήσει- να μην έχει αυτή την τοξικότητα, η οποία χαρακτηρίζει αυτές τις μέρες τον πολιτικό διάλογο και η οποία, δυστυχώς, εκπορεύεται από το κυβερνητικό κόμμα. Να πάμε προγραμματικά, να πάμε με σοβαρότητα και βέβαια, να πάμε με υπευθυνότητα για το καλύτερο για τον ελληνικό λαό και για όλους μας.

Ευχαριστώ, κύριε Πρόεδρε, για τον χρόνο.

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας και από εμένα!

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, τώρα λοιπόν που πέφτουν οι τελευταίοι κόκκοι της άμμου στην κλεψύδρα της Κυβέρνησης -μετρήστε τους- τώρα που ξεκινάτε να κάνετε τον απολογισμό σας, ως Κυβέρνηση, για να πείσετε τις Ελληνίδες και τους Έλληνες να σας ψηφίσουν ξανά, έχετε ένα μεγάλο ατού: Είμαστε εδώ για να σας βοηθήσουμε. Θα σας βοηθήσουμε εμείς. Θα σας βοηθήσουμε να θυμίσουμε στον κόσμο να μην ξεχάσουν με τίποτε τι κάνατε για να σας ψηφίσουν ξανά. Γι’ αυτό είμαστε εδώ.

Βέβαια, αυτά τα τέσσερα χρόνια δεν ήσασταν μόνοι σας. Εδώ μέσα λειτουργεί η «τρόικα εσωτερικού». Είναι τα κόμματα τα οποία κυβέρνησαν, εσείς, το ΠΑΣΟΚ και ο ΣΥΡΙΖΑ, που, ούτως ή άλλως, τα περισσότερα νομοσχέδια -και αυτό αποδεικνύεται στατιστικά- τα ψηφίζετε μαζί. Ο ένας πασάρει, ο άλλος εκτελεί, ο ένας πασάρει, ετοιμάζει, ο άλλος εκτελεί. Τα ψηφίζετε μαζί. Μαζί κυβερνάτε, μαζί κυβερνήσατε τόσα χρόνια και αυτό σκοπεύετε να κάνετε και τα επόμενα χρόνια.

Κύριε Υπουργέ, θα ήταν τιμή να με ακούτε σε αυτή την τελευταία μου ομιλία, ως Κοινοβουλευτικός Εκπρόσωπος της Ελληνικής Λύσης.

**ΠΡΟΕΔΡΕΥΩΝ (Απόστολος Αβδελάς):** Ελευθερώστε τον Υπουργό, σας παρακαλώ!

**ΚΩΝΣΤΑΝΤΙΝΟΣ ΧΗΤΑΣ:** Δεν έχει σημασία. Εγώ θέλω να με ακούει ο Υπουργός.

Μιλάει Βουλευτής, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, ελευθερώστε τον Υπουργό.

**ΚΩΝΣΤΑΝΤΙΝΟΣ ΧΗΤΑΣ:** Εντάξει, μιλάτε με την υπάλληλο της Βουλής, ενώ μιλάει ο Κοινοβουλευτικός Εκπρόσωπος του κόμματος, που απευθύνεται σε εσάς. Εάν είναι ευγενικό, εγώ κατεβαίνω κάτω και όταν είστε έτοιμος, να ανέβω. Όταν είστε έτοιμος, να ανέβω.

**ΠΡΟΕΔΡΕΥΩΝ (Απόστολος Αβδελάς):** Συνεχίστε, κύριε Χήτα!

**ΚΩΝΣΤΑΝΤΙΝΟΣ ΧΗΤΑΣ:** Δηλαδή, τι είναι αυτό τώρα; Συνεργαζόμαστε χρόνια και εσείς μιλάτε με την υπάλληλο της Βουλής; Μπορεί να είναι σημαντικό το θέμα, αλλά εδώ είναι Βουλή; Μιλάει Κοινοβουλευτικός Εκπρόσωπος κόμματος. Δεν έχει να κάνει με την κυρία. Έχει να κάνει με εσάς.

**ΠΡΟΕΔΡΕΥΩΝ (Απόστολος Αβδελάς):** Κύριε Χήτα, να μην το απλώσουμε…

**ΚΩΝΣΤΑΝΤΙΝΟΣ ΧΗΤΑΣ:** Εντάξει, κύριε Βορίδη.

Είμαστε εδώ να σας βοηθήσουμε. Θέλουμε να θυμίσουμε στον κόσμο σήμερα τι καλά πράξετε τέσσερα χρόνια για να σας ψηφίσει ξανά. Δεν θέλετε να ακούσετε; Δεν θέλετε; Δεν θέλετε να ακούσετε; Διότι βγαίνετε στον κόσμο και λέτε «ψηφίστε μας ξανά».

Να πείτε, λοιπόν: Ψηφίστε, ρε παιδιά, Νέα Δημοκρατία.

Να τους θυμίσουμε ότι η Ελλάδα, κύριε Υπουργέ, είναι στην τρίτη θέση από το τέλος σε ό,τι αφορά το βιοτικό επίπεδο στην Ευρωπαϊκή Ένωση. Να πείτε στους Έλληνες και στις Ελληνίδες «ψηφίστε μας, γιατί ξοδεύουμε περισσότερα από όσα παράγουμε, έχουμε αρνητικό ισοζύγιο, η Κυβέρνηση παράγει χρέη και ελλείμματα». Πείτε τους «ψηφίστε μας, διότι σε αυτά τα τρία πρώτα χρόνια αύξησε η χώρα μας τα ελλείμματά της κατά 50 δισεκατομμύρια ευρώ».

Κύριε Βορίδη, 50 δισεκατομμύρια, που δεν τα είχαμε και τα ξοδέψαμε. Δεν τα είχαμε. Τα δανειστήκαμε κιόλας και τα ξοδέψαμε. Δηλαδή, εμ τα ξοδέψαμε, τα δανειστήκαμε κιόλας. Πείτε τα αυτά στον κόσμο, γιατί άκουσα τον κ. Θεοχάρη πριν να μιλά «στην Αλίκη στη χώρα των θαυμάτων». Ο άνθρωπος περιέγραψε μια άλλη πραγματικότητα, ίσως επηρεασμένος από το Πάσχα, τις πεταλούδες, δεν ξέρω τι, την άνοιξη που μπήκε. Κάτι άλλο έχει στο μυαλό του ο άνθρωπος.

Δηλαδή, τα 50 δισεκατομμύρια δεν τα έχει. Πείτε στον κόσμο να σας ψηφίσει ξανά, γιατί το εμπορικό έλλειμμα της πατρίδας μας το 2022 αυξήθηκε, εκτοξεύθηκε στα 38,3 δισεκατομμύρια.

Πείτε στον κόσμο να σας ψηφίσει, διότι το δημόσιο χρέος μας, κύριε Υπουργέ, πέρασε για πρώτη φορά τα 400 δισεκατομμύρια. Τεράστιο ποσό! Θυμίζω ότι, όταν η Ελλάδα χρεοκόπησε, το χρέος ήταν 300 δισεκατομμύρια. Τώρα είμαστε στα 400 δισεκατομμύρια. Το ιδιωτικό χρέος ξεπέρασε τα 410 δισεκατομμύρια.

Πείτε στον κόσμο να σας ψηφίσουν ξανά σαν κυβέρνηση, γιατί πληρώνουν το πιο ακριβό ρεύμα, αέριο και τα καύσιμα στην Ευρώπη. Πείτε ότι εσείς μαζί με τον ΣΥΡΙΖΑ και το ΠΑΣΟΚ είστε αυτοί που προχωρήσατε στη βίαιη απολιγνιτοποίηση. Θα σας ψηφίσουν ξανά! Πείτε στους κατοίκους, τις Ελληνίδες και τους Έλληνες, ότι ο ΣΥΡΙΖΑ νομοθετεί, εσείς υλοποιείτε, τα «κοράκια» κάνουν πάρτι, με κατασχέσεις, πλειστηριασμούς πρώτης κατοικίας. Οι τράπεζες κατέγραψαν έσοδα 5,7 δισεκατομμύρια το 2020 μόνο από τους τόκους.

Πείτε η Νέα Δημοκρατία: «Έχουν έσοδα οι τράπεζες από τους τόκους 5,7 δισεκατομμύρια. Ψηφίστε μας». Πείτε τα αυτά. Τι να πείτε; Ότι μειώσατε την ανεργία; Την ίδια ώρα χαρίζετε χρέη σε ολιγάρχες, καναλάρχες, καζινάρχες και τους σβήνετε τα δάνεια κατά 90% και 95%.

Να θυμίσετε, επίσης, κύριε Υπουργέ, τώρα που έρχονται εκλογές και θα γυρνάτε στις περιφέρειές σας -να το θυμίσετε και αυτό- ότι κλείσατε τον κόσμο στα σπίτια, ότι τον υποχρεώσατε να κάνει εμβολιασμό, ότι χαντακώσατε την οικονομία με 43 δισεκατομμύρια κατά τη διάρκεια του COVID, ότι έφυγαν από τη ζωή τριανταπέντε χιλιάδες συνάνθρωποί μας -μια Καρδίτσα, ένα Ρέθυμνο- ότι ο κόσμος πέθανε εκτός ΜΕΘ 97,7%.

Θυμίστε τα αυτά προεκλογικά. Είναι μεγάλα ατού να τα πείτε στον κόσμο, ότι με τον COVID ήρθε η μόδα των απευθείας αναθέσεων, ότι με τον COVID ήρθε η μόδα των ακαταδίωκτων, ότι όποια επιτροπή γίνεται προικίζεται με το ακαταδίωκτο, ότι υπάρχει ασυλία για όλους. Θυμίστε στον κόσμο αυτά. έχετε ακαταδίωκτο για τους τραπεζίτες, ακαταδίωκτο για τους Υπουργούς, ακαταδίωκτο για τους γιατρούς, ακαταδίωκτο για τους εμπειρογνώμονες στα Τέμπη. Θυμίστε τα αυτά και διεκδικείστε την ψήφο έτσι. Αυτά πείτε στον κόσμο.

Αυτά πείτε, τι γίνεται με τους συμβασιούχους υγειονομικούς. Δεν τους έχετε πάρει πίσω ακόμα τους ανεμβολίαστους. Έχουν σπάσει τα τηλέφωνα, λες και τι μπορούμε να κάνουμε εμείς, εκτός από το να σας το υπενθυμίσουμε άλλη μια φορά;

Και πάμε τώρα, κύριε Υπουργέ, γιατί θυμάμαι στην προτελευταία συνεδρίαση της επιτροπής -γιατί τα χρόνια αυτά συνεργαστήκαμε πολύ λόγω παρουσίας στην Επιτροπή Δημόσιας Διοίκησης και Δικαιοσύνης- σε μια εισήγηση που ήμουν ειδικός αγορητής, σας είχα κάνει μια νύξη για τις εγκαταστάσεις συνοριακής διάβασης των Πρεσπών.

Είχατε φροντίσει, παίρνοντας τον λόγο, να μου πείτε ότι δεν έχει καμία σχέση με τη Συμφωνία των Πρεσπών. Μάλιστα.

Εδώ, όμως, επανέρχεστε σήμερα και προσθέτετε την τέταρτη παράγραφο, η οποία τέταρτη παράγραφος μας παραπέμπει, κύριε Υπουργέ, στον ν.4614/2019.

Ως επιμελής Βουλευτής, λέω: Ας πάω να δω ποιος είναι αυτός ο νόμος;

Τον ξέρετε εσείς, κύριε Μυλωνάκη, τον νόμο αυτόν; Είναι ο ν.4614/2019. Είπα να δω τι είναι αυτός ο νόμος που μας παραπέμπει ο Βορίδης σήμερα για αυτές τις συνοριακές διαβάσεις στις Πρέσπες.

Μπα! Ο ν.4614 είναι η κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας. Τι γίνεται; Εδώ λέτε ότι δεν έχει σχέση με τη Συμφωνία των Πρεσπών. Τι είναι αυτό εδώ; Μα, μας παραπέμπετε σε αυτόν τον νόμο. Αυτός ο νόμος είναι του ΣΥΡΙΖΑ. Η κατάπτυστη Συμφωνία των Πρεσπών! Ορίστε! Ψέματα; Μα, να λέτε ψέματα στους Βουλευτές, στους συναδέλφους σας; Τι είναι αυτά τα πράγματα, κύριε Βορίδη;

Και όπως ψάχνω τώρα για να δω πού θα κάνω διακοπές, αν και έχουμε εκλογές, μπαίνω σε ένα site, κύριε Βορίδη και λέει «Macedonia's official tourism website», το επίσημο Macedonia site. «Μακεδονία», λένε εδώ οι Σκοπιανοί, πανάθεμά τους! Αυτό είναι το επίσημο site. Θα κινηθεί κανένας από την Κυβέρνηση; Όλα καλά, δεν τρέχει τίποτα, έτσι; Αυτά θα τα καταθέσω στα Πρακτικά, γιατί είναι η τελευταία μέρα. Θα πάρετε δωράκι σήμερα να πάτε με ευλογία στις εκλογές. Ορίστε, Macedonia σκέτο!

Τι έγινε, κύριε Βορίδη; Ο ΣΥΡΙΖΑ υπέγραψε την κατάπτυστη συμφωνία χωρίς να ρωτήσει κανέναν από τους Έλληνες τότε στο μείζον αυτό θέμα και η Νέα Δημοκρατία που έκανε τον μακεδονομάχο, όταν έγινε Κυβέρνηση, ξέχασε και το βέτο, κύριε Υπουργέ; Και ακούγαμε τον πολλά βαρύ κ. Μητσοτάκη τότε -και είχαμε τρομάξει!- να λέει ότι δεν θα απεμπολήσει ποτέ το δικαίωμα του βέτο. Και όχι μόνο δεν ασκήσατε βέτο, αλλά μαλώνατε και τη Βουλγαρία που ασκούσε αυτή βέτο για την ένταξη των Σκοπίων στο ΝΑΤΟ και την Ευρωπαϊκή Ένωση!

Τώρα που θα πάτε στις εκλογές, θυμίστε στον κόσμο ότι το κόμμα σας -και αυτό προκύπτει από επίσημες δηλώσεις κορυφαίων στελεχών σας- είναι υπέρ της συνεκμετάλλευσης με την Τουρκία και ότι καλλιεργείτε το έδαφος της συνεκμετάλλευσης στο Αιγαίο! Θυμίστε στον κόσμο ότι για το θέμα της ΑΟΖ θα πάτε στη Χάγη με την Τουρκία! Να τα πείτε αυτά! Θυμίστε στον κόσμο ότι ο κ. Μηταράκης άδειασε τα νησιά, αλλά γέμισε όλη την επικράτεια με παράνομους μετανάστες! Δεν ξέρουμε πού είναι αυτοί οι άνθρωποι, κανείς δεν ξέρει. Τους έχει αμολήσει σε όλη την επικράτεια. Να τα θυμίσετε αυτά στον κόσμο! Κάντε ένα προεκλογικό σποτ και πείτε το εξής: Νέα Δημοκρατία: Χιονίζει; Φταίει το χιόνι. Βρέχει; Πνίγεσαι; Φταίει η βροχή! Καίγεσαι; Φταίει ο αέρας! Στα καμένα φυτρώνουν ανεμογεννήτριες. Νέα Δημοκρατία, σφραγίδα! Στα καμένα φυτρώνουν ανεμογεννήτριες! Κάντε το εθνικό σλόγκαν, κύριε Βορίδη, «πάμε κι όπου βγει». Πάντα θα υπάρχει ένας σταθμάρχης. Κάντε τα επικοινωνιακά αυτά εδώ. Σας δίνω ιδέες! Κάντε τα! Αυτά να κάνετε!

Κοιτάξτε, θα κλείσω πιο ευχάριστα και εποικοδομητικά. Παρά τις σειρήνες της τελευταίας στιγμής, όπως γίνεται πάντα, να ξέρετε ότι ο κόσμος θα θυμάται πάντα. Ο κόσμος θυμάται τα πάντα. Ο κόσμος δεν θα πιει, κύριε Υπουργέ, το νερό της λησμονιάς. Και μια και είπα νερό, ειρήσθω εν παρόδω, οδηγείτε στην ιδιωτικοποίηση και το νερό. Ο κόσμος δεν ξεχνάει και στις 21 του Μάη, σε λίγο καιρό από τώρα, στη μία και μοναδική πραγματική δημοσκόπηση θα πάρετε κι εσείς αυτό που σας αξίζει και όχι αυτά που σας δίνουν τώρα.

Κύριε Υπουργέ, όταν μιλήσετε, θέλω να τοποθετηθείτε κάποια στιγμή για τους αδιόριστους τους ΑΣΕΠ του 2008. Τι γίνεται με αυτούς τους ανθρώπους; Μέσα σε όλα αυτά που κάνετε, λοιπόν, αυτά τα χρόνια είναι και αυτή η τρομερή αδικία που αφορά σε δύο χιλιάδες επιτυχόντες εκπαιδευτικούς του ΑΣΕΠ του 2008. Είχαμε καταθέσει και τροπολογία γι’ αυτό, αλλά η κ. Κεραμέως ούτε να ακούει δεν θέλει. Αυτοί οι άνθρωποι παλεύουν εδώ και δεκαπέντε χρόνια να βρουν το δίκιο τους και δεν μπορούν να το βρουν πάρα το γεγονός ότι η νομολογία του Σ.τ.Ε. τους δικαιώνει. Νέα Δημοκρατία, ΠΑΣΟΚ, ΣΥΡΙΖΑ αγνόησαν αυτούς τους ανθρώπους οι οποίοι εδώ και δεκαπέντε χρόνια ψάχνουν να βρουν το δίκιο τους.

Και για να μη λέτε ότι μόνο σας μαλώνουμε και επειδή, κύριε Πρόεδρε -όπως βλέπω, άλλαξε το Προεδρείο- αυτή είναι η τελευταία ομιλία μου -πρέπει να είναι μία από τις τριακόσιες, δεν ξέρω κι εγώ πόσες- θα πάρω και τη δευτερολογία μου και θα κλείσω εποικοδομητικά. Τι έκανε η Ελληνική Λύση, κύριε Βορίδη; Δεν είστε υποχρεωμένος να το ξέρετε ούτε να μας παρακολουθείτε. Εμείς, όμως, νιώθουμε την υποχρέωση να θυμίσουμε στον κόσμο τα τέσσερα χρόνια κοινοβουλευτικής παρουσίας της Ελληνικής Λύσης.

Θα ξεκινήσω, λοιπόν, με το τι προτείναμε και το κάνατε ως Κυβέρνηση. Αποτροπή ψήφισης νόμου -τώρα το θυμάμαι εδώ- για αναγνώριση εθνικών μειονοτήτων. Τότε Υφυπουργός στο Υπουργείο ήταν ο κ. Λιβάνιος. Του το επισημάναμε, το είδε, το παραδέχτηκε και το απέσυρε. Αποστολή στον Έβρο οκτώ τεθωρακισμένων για την αντιμετώπιση των παράνομων μεταναστών. Ήταν αυτά που σάπιζαν στο τελωνείο. Πήρε, λοιπόν, τηλέφωνο ο Πρόεδρός μας τον ίδιο τον Πρωθυπουργό και του είπε να τα ξεκολλήσει από τα τελωνεία και να τα στείλει επάνω.

Επίσης, προτείναμε την αγορά και την αποστολή στον Έβρο ηχητικών όπλων για την αποτροπή. Τότε γελούσατε. Έγινε και αυτό. Ακόμα, λέγαμε για φράχτη στον Έβρο. Το κάνατε, έστω και με τον τρόπο που το κάνατε τώρα!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο Πρόεδρός μας σας είχε προτρέψει να κάνετε συμφωνία με τους Γάλλους. Να πάρετε Ραφάλ και Μπελαρά και να αφήσετε τα αμερικάνικα ακτοπλοϊκά σκάφη, γιατί δεν κάνουν. Το κάνατε. Αυτά τα προτείναμε και τα κάνατε.

Ακόμα, είχαμε προτείνει και συμφωνία για τον EastMed. Τον υπογράψατε, αλλά δεν κάνατε τίποτα για την υλοποίηση του έργου. Ο EastMed, για να μη λένε κάποιοι διάφορα, είναι ο πιο αντιρωσικός αγωγός. Εμείς τον προτείναμε και τον στηρίζουμε ακόμη.

Σας είπαμε να κάνετε εξόρυξη φυσικού αερίου, να εκμεταλλευτούμε τον ορυκτό μας πλούτο. Τίποτα! Σας είπαμε να κάνετε κήρυξη ΑΟΖ και επέκταση των χωρικών υδάτων στα δώδεκα ναυτικά μίλια σε όλη την επικράτεια. Τελικά υπογράψατε με Ιταλία και Αίγυπτο για μερική ΑΟΖ και με μειωμένη επήρεια. Απίστευτο! Πρόκειται για παγκόσμια πατέντα!

Επίσης, προτείναμε την αυστηροποίηση ποινών για τους παιδεραστές και τους λαθροδιακινητές, αλλά και την κατάργηση του πανεπιστημιακού ασύλου. Ψηφίστηκε ο νόμος, αλλά δεν πρόκειται ποτέ να βρείτε το πολιτικό θάρρος να τον εφαρμόσετε. Προτείναμε την αναστολή του προστίμου των 100 ευρώ για τους ανεμβολίαστους άνω των εξήντα ετών, αλλά και την επαναπρόσληψη ανεμβολίαστων υγειονομικών.

Και έρχομαι τώρα στις προτάσεις νόμου που κατέθεσε η Ελληνική Λύση τα τέσσερα χρόνια. Αυτά που είπα ως τώρα ήταν οι προτάσεις μας. Τώρα θα σας πω για τις προτάσεις νόμου που καταθέσαμε. Συγκεκριμένα, δεν στηρίχτηκαν ούτε από τη Νέα Δημοκρατία ούτε από τον ΣΥΡΙΖΑ ούτε από το ΠΑΣΟΚ. Κάνω το ταμείο σήμερα! Επίσημη πρόταση νόμου για κήρυξη ΑΟΖ. Πρόταση νόμου για τη χριστιανοφοβία. Πρόταση νόμου για οπλοκατοχή –πρόκειται για κατατεθειμένες προτάσεις νόμου στη Βουλή των Ελλήνων-, πρόταση νόμου casus belli για την Τουρκία, πρόταση νόμου για την εμφάνιση κομμάτων στα ραδιοτηλεοπτικά μέσα και για τις δημοσκοπήσεις.

Κύριε Υπουργέ, αυτό εδώ είναι η χρονική έκθεση κομμάτων ανά κανάλι στα δελτία ειδήσεων. Είναι το επίσημο στα κανάλια. Δείτε, κύριε Ζαχαριάδη! «ALPHA»: 62,6% η Νέα Δημοκρατία, 15,2% ο ΣΥΡΙΖΑ, 2% η Ελληνική Λύση.

«MEGA»: 64,4% η Νέα Δημοκρατία -τα έδωσε όλα ο Μαρινάκης!-, 16,3%, κύριε Ρουσόπουλε, ο ΣΥΡΙΖΑ, 1,2% η Ελληνική Λύση.

«OPEN»: 61,6% η Νέα Δημοκρατία -ο Σαββίδης ο Σαλονικιός!-, 0,7% η Ελληνική Λύση!

«STAR»: 60% η Νέα Δημοκρατία, 12,4% ο ΣΥΡΙΖΑ, 1,3%, νικοτίνη τίποτα η Ελληνική Λύση, κύριε Βορίδη!

ΕΡΤ: 55,3% η Νέα Δημοκρατία -η ΕΡΤ που είναι και κρατικό κανάλι!-, 16,7% ο ΣΥΡΙΖΑ, 2% η Ελληνική Λύση.

Και έρχομαι τώρα στον «ΣΚΑΪ», όπου εδώ ο Αλαφούζος τα δίνει όλα: 66,2% η Νέα Δημοκρατία -και το απογειώσαμε, πρώτος και με διαφορά-, 0,9% η Ελληνική Λύση! Έτσι θα πάμε σε εκλογές; Είναι αυτό δημοκρατικό; Είναι αυτό συνταγματικό; Πείτε μας λίγο για να καταλάβουμε! Αν αυτό είναι δημοκρατικό και συνταγματικό, εμείς δεν λέμε τίποτε παραπέρα.

Πάμε τώρα να δούμε τι άλλο προτείναμε εμείς. Κάναμε προτάσεις σύστασης εξεταστικών επιτροπών. Και τώρα θα σας πω ποιες εξεταστικές επιτροπές ζητήσαμε εμείς να γίνουν. Εξεταστική επιτροπή για ακύρωση της Συμφωνίας των Πρεσπών για να μάθουμε τι έγινε εκείνη την περίοδο. Ακούσαμε για λεφτά, για εξαγορές, για τροχήλατες βαλίτσες και είπαμε να δούμε τι έχει γίνει στην υπόθεση αυτή. Όμως, δεν συμφωνήσατε εσείς οι μακεδονομάχοι της Νέας Δημοκρατίας! Εμείς δεν μπορούσαμε να το περάσουμε με δέκα Βουλευτές. Θέλαμε τουλάχιστον τριάντα Βουλευτές. Ζητούσαμε, δηλαδή, άλλους είκοσι Βουλευτές. Ζητούσαμε από τους βορειοελλαδίτες Βουλευτές να έρθουν μαζί μας!

Ζητήσαμε, επίσης, σύσταση εξεταστικής επιτροπής για την πυρκαγιά στο Μάτι. Δεν άνοιξε ρουθούνι, τίποτα! Το απορρίψατε και αυτό.

Καταθέσαμε πρόταση σύστασης εξεταστικής επιτροπής για το α΄ εξάμηνο του ΣΥΡΙΖΑ, που μαλώνατε προεκλογικά για τα χαμένα 100 δισεκατομμύρια και λέγατε ότι «θα σας πάμε αίμα» και «πού είναι τα λεφτά». Πού είναι τα λεφτά; Καταθέσαμε εμείς πρόταση για σύσταση εξεταστικής επιτροπής και δεν την κάνατε αποδεκτή.

Ακόμα, καταθέσαμε τροπολογίες, πολλές τροπολογίες, αυτά τα τέσσερα χρόνια. Για παράδειγμα, καταθέσαμε τροπολογία για την κατάργηση του προστίμου στους ανεμβολίαστους άνω των εξήντα ετών. Δεν τη στήριξε κανένα κόμμα!

Καταθέσαμε τροπολογία για τον κατ’ εξαίρεση διορισμό πολύτεκνων εκπαιδευτικών. Κανένας από εσάς δεν τη στήριξε!

Καταθέσαμε τροπολογία για την εμφάνιση των κομμάτων στα ραδιοτηλεοπτικά μέσα. Κανένας από εσάς δεν τη στήριξε!

Καταθέσαμε επίσημη τροπολογία για την προστασία της πρώτης κατοικίας και για την εξόφληση δανείου σε περίπτωση μεταβίβασης σε funds. Κανένας από εσάς που κόπτεσθε για τους Έλληνες δεν τη στήριξε! Καταθέσαμε επίσημη τροπολογία για την άρση της αναστολής εργασίας των ανεμβολίαστων υγειονομικών και την αποζημίωσή τους για τον έναν χρόνο που ήταν εκτός της δουλειάς τους. Κανένας από εσάς δεν το στήριξε. Ο ίδιος ο Πρόεδρός μας πήγε στον κ. Ντογιάκο και κατέθεσε στον Άρειο Πάγο αίτημα εναντίον του Κέντρου Μακεδονικής Γλώσσας στην Ελλάδα, στη Φλώρινα. Είναι τα έργα και οι ημέρες της Ελληνικής Λύσης.

Καταθέσαμε και ενστάσεις αντισυνταγματικότητας. Κανένα κόμμα δεν τις στήριξε. Ακόμα και εάν συμφωνούσαν σε κάποια ο ΣΥΡΙΖΑ ή κάποια άλλα κόμματα, δεν τόλμησαν να τις στηρίξουν. Καταθέσαμε ένσταση αντισυνταγματικότητας κατά του ψηφιακού πιστοποιητικού εμβολιασμού. Καταθέσαμε ένσταση αντισυνταγματικότητας κατά του πτωχευτικού νόμου, την παροχή της δεύτερης ευκαιρίας. Καταθέσαμε ένσταση αντισυνταγματικότητας κατά της υποχρεωτικότητας του εμβολιασμού για τον COVID-19. Κανένας δεν στήριξε. Καταθέσαμε ένσταση αντισυνταγματικότητας κατά του περιορισμού της κυκλοφορίας των ανεμβολίαστων, που μας είχατε «μπουζουριάσει» όλους τότε μέσα. Κανένας δεν στήριξε. Καταθέσαμε ένσταση αντισυνταγματικότητας κατά της ΑΟΖ με την Αίγυπτο με τη μειωμένη επήρεια. Κανένας δεν στήριξε. Καταθέσαμε ένσταση αντισυνταγματικότητας κατά της ΑΟΖ με την Ιταλία κ.λπ..

Και κλείνω με τις μελέτες. Ένα κόμμα του 4% με δέκα Βουλευτές και με πολύ συγκεκριμένα οικονομικά κατέθεσε μια σειρά από μελέτες, από εμπειρογνώμονες και επιστήμονες, που χρυσοπλήρωσε το ίδιο το κόμμα. Εδώ είναι όλα, στα Πρακτικά της Βουλής:

Καταθέσαμε προμελέτη κατασκευής δομών προσωρινής φιλοξενίας παράνομων μεταναστών σε τρία ακατοίκητα νησιά. Εκεί οι δομές θα λειτουργούσαν ως προαναχωρησιακά κέντρα με προσωρινή στέγαση και μετά την απέλασή τους, αυτά θα αξιοποιούνταν από τους δήμους για στέγαση αστέγων πολιτών.

Καταθέσαμε προμελέτη κατασκευής διαδρόμων κυκλοφορίας ΑΜΕΑ στην Ακρόπολη πριν τη τσιμεντώσει η Μενδώνη, με λυόμενο ξύλινο υπερυψωμένο διάδρομο πάνω στον ιερό βράχο. Τίποτα!

Καταθέσαμε προμελέτη κατασκευής τείχους στον Έβρο. Μια ολόκληρη μελέτη πιο φθηνή από τον φράχτη που κάνετε τώρα εσείς, με προκατασκευασμένη μπετοτοιχία.

Καταθέσαμε μελέτη ενεργειακής αυτονομίας της Ελλάδος και είχε μέσα για την αύξηση της λιγνιτικής παραγωγής, για την εξόρυξη υδρογονανθράκων, για τις ανανεώσιμες πηγές ενέργειας σταθερού φορτίου και την αξιοποίηση της πυρηνικής ενέργειας, για υδροπονία, για αφαλάτωση και ελλειμματική άρδευση. Καταθέσαμε μελέτη σκοπιμότητας κατασκευής πυρηνικού σταθμού παραγωγής ηλεκτρικής ενέργειας στην Ελλάδα.

Όλα αυτά τα έκανε ένα κόμμα του 4% και το οποίο, τι αποδεικνύει; Ότι εάν έχεις διάθεση να δουλέψεις, μπορείς να πετύχεις πολλά. Όμως για να εφαρμοστούν αυτά, θα πρέπει η κεντρική διοίκηση να θέλει να τα εφαρμόσει, αλλιώς θα μείνουμε πάντα εντολοδόχοι των ξένων και απλά εμείς εδώ θα είμαστε διαπραγματευτές ή εσείς που κυβερνάτε. Θα έρχονται οι εντολές και θα κάνετε νόμους του κράτους ό,τι προστάζουν οι απέξω.

Εμείς έτσι θα πορευτούμε και έτσι θα πάμε στις εκλογές, με ψηλά το κεφάλι -είμαστε πολύ περήφανοι με την παρουσία μας τέσσερα χρόνια εδώ- με σειρά προτάσεων νόμου, τροπολογιών, μελετών και πολύ σοβαρή κοινοβουλευτική παρουσία. Κοιτάμε τους Έλληνες στα μάτια και θα τους ζητήσουμε να μας ξαναψηφίσουν.

Θέλω, κύριε Πρόεδρε -και ευχαριστώ πολύ- να ευχαριστήσω τον Πρόεδρό μου, τον Κυριάκο Βελόπουλο για την εμπιστοσύνη να με συμπεριλάβει στα ψηφοδέλτια το 2019, όπου είχα τη χαρά και την τύχη να με ψηφίσουν οι Έλληνες πολίτες, οι συμπολίτες μου στη Βόρεια Ελλάδα, στη Β΄ Περιφέρεια της Θεσσαλονίκης. Θέλω να ευχαριστήσω εκ νέου τον Κυριάκο Βελόπουλο που ανανεώνει την εμπιστοσύνη του στο πρόσωπό μου και με συμπεριλαμβάνει και πάλι στο ψηφοδέλτιο της δεύτερης περιφέρειας Θεσσαλονίκης. Και φυσικά, θέλω να ευχαριστήσω αυτή την υπέροχη Κοινοβουλευτική Ομάδα με τους οποίους συνεργαστήκαμε μερόνυχτα εδώ μέσα και πολλές φορές μέχρι στα μεσάνυχτα. Μας έβλεπαν ακόμα και οι υπάλληλοι και έλεγαν: «Ακόμα εδώ είστε εσείς;».

Ήταν τέσσερα πολύ γεμάτα χρόνια και να είστε σίγουροι ότι πολύ σύντομα θα τα ξαναπούμε, με μεγαλύτερη δυναμική και πολυάριθμη Κοινοβουλευτική Ομάδα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εμένα; Τίποτα από ευχαριστίες;

**ΚΩΝΣΤΑΝΤΙΝΟΣ ΧΗΤΑΣ:** Εσάς σας ευχαρίστησα, κύριε Βορίδη. Θύμισα στον κόσμο τα έργα και τις ημέρες σας, όλους τους λόγους για να μην σας ξαναψηφίσουν. Τι άλλο θέλετε;

Ευχαριστώ πάρα πολύ. Καλή Ανάσταση σε όλους!

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Ευχαριστούμε πολύ, επίσης, κύριε Χήτα.

Καλείται στο Βήμα ο κ. Χαράλαμπος Παπαδημητρίου από τη Νέα Δημοκρατία και να ετοιμάζεται η κ. Φωτίου από τον ΣΥΡΙΖΑ - Προοδευτική Συμμαχία.

Κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ.

Κύριε Πρόεδρε, κυρίες και κύριοι συνάδελφοι, επιτρέψτε μου να ευχαριστήσω τους πολίτες στον Νότιο Τομέα της Αθήνας που με εμπιστεύτηκαν πριν από τέσσερα χρόνια και, βεβαίως, τον Κυριάκο Μητσοτάκη που με εμπιστεύτηκε στα ψηφοδέλτια της Νέας Δημοκρατίας. Επίσης, να ευχαριστήσω τους συναδέλφους πρώτα από όλα της Κοινοβουλευτικής Ομάδας, οι οποίοι ήταν μια τρομερά ευχάριστη έκπληξη για μένα που, επί πάρα πολλά χρόνια τους έβλεπα από μακριά και πολύ πιθανόν με διαφορετικό μάτι.

Θέλω να σας πω ότι θα θίξω δύο θέματα. Το ένα είναι το αγαπημένο μου τελευταία, διότι κάθε φορά που ακούω τον Αλέξη Τσίπρα να μιλάει για τα οικονομικά, σκέφτομαι ότι θα ήταν πολύ ευκολότερο να έχουμε γλιτώσει πολλά από τα δυσάρεστα που συνέβησαν σε αυτόν τον τόπο, εάν ο Πρόεδρος του ΣΥΡΙΖΑ είχε φροντίσει να καθίσει δίπλα σε καλύτερους οικονομολόγους από τον Γιάνη Βαρουφάκη και ορισμένους άλλους, τους οποίους, μάλιστα, επέλεξε να τους βάλει σε θέσεις που έβλαψαν τα συμφέροντα του ελληνικού λαού, ιστορικώς μακροχρόνια.

Η έλλειψη των γνώσεων είναι κάτι το οποίο δικαιολογείται. Κανείς δεν είναι υποχρεωμένος να τα ξέρει όλα. Το να μην ξέρεις να διαλέγεις σωστά τους συνεργάτες σου, όπως και τώρα, που θέλετε να συνεργαστείτε σε μία Βουλή που θα προκύψει ενδεχομένως από την πρώτη κάλπη, είναι το λάθος. Όμως ακόμη σήμερα, δυστυχώς, ακόμη και οι επικεφαλής των οικονομικών του συγκεκριμένου κόμματος δεν μπορούν να καταλάβουν ποια είναι η διαφορά ανάμεσα στο να πηγαίνει καλά ο τόπος, να αυξάνονται τα έσοδα των ανθρώπων, να αυξάνονται τα εισοδήματά τους και γι’ αυτόν τον λόγο να αυξάνεται το μερίδιο των φόρων που πηγαίνει στο κράτος και όχι επειδή αυξήθηκαν οι συγκεκριμένοι φόροι, οι οποίοι μάλιστα μειώθηκαν συστηματικά και ορισμένοι από αυτούς σε πολύ μεγάλο βαθμό και θα συνεχίσουμε στο μέτρο του δυνατού.

Επίσης, δεν είναι σωστό και δεν μπορείς να πεις ότι πιστεύεις στην απλή αναλογική, εάν δεν βλέπεις τα πράγματα όπως είναι και δεν βλέπεις ορισμένα καλά πράγματα, γιατί συμβαίνουν και καλά πράγματα σε αυτό τον τόπο.

Εάν, ας πούμε, δεν βλέπεις ότι έρχεται το Διεθνές Νομισματικό Ταμείο -το ανέφερε και ο Κοινοβουλευτικός Εκπρόσωπος, ο κ. Θεοχάρης νωρίτερα- και σου φτιάχνει καινούργια πρόβλεψη που σου λέει ότι θα πας το 2023 στο 2,6%, αντί της προηγούμενης χρονιάς που η διαφορά ήταν 1,8% και είναι πάρα πολύ μεγάλη. Δεν το βλέπεις ότι αυτό είναι κάτι θετικό.

Δεν βλέπεις ότι έρχεται η αναβάθμιση της ελληνικής οικονομίας, η οποία, πέραν όλων των άλλων είναι κάτι θετικό. Μπορείτε να μην τη συμπαθείτε για οποιαδήποτε λόγο και να μην σας ενδιαφέρει τι κάνουν οι οίκοι αξιολόγησης, αλλά επειδή κοστίζουν λεφτά πολλά στον Έλληνα φορολογούμενο, καλό είναι να τους δίνουμε μια σημασία. Επιβεβαιώνει ο Γιάννης Στουρνάρας, ο Διοικητής της Τράπεζας της Ελλάδος σήμερα ότι θα έρθει νωρίτερα από ό,τι το περιμένουμε και δεν πρέπει να το καθυστερήσουμε.

Και το να περνάς τον χρόνο σου λέγοντας: «Θα κάνω αυτό και εκείνο και το άλλο» και διάφορες φαντεζί λύσεις, οι οποίες δυστυχώς πολιτικά θα καθυστερήσουν αυτή την πρόοδο, νομίζω ότι δεν είναι σωστό.

Θα έπρεπε να είχε, λοιπόν, ο Πρόεδρος του ΣΥΡΙΖΑ μια καλύτερη σχέση με τα οικονομικά πράγματα, το οποίο το πετυχαίνεις με δύο τρόπους. Τον ένα τον ανέφερα και είναι άλλοι δύο. Ο ένας είναι να τα ψάξεις μόνος σου και να καταλάβεις. Ο άλλος τρόπος, που είναι εξαιρετικά σαφής και πολύ αποτελεσματικός, είναι να δέχεσαι την κοινή λογική, να έχεις εσύ ο ίδιος επαγγελματική εμπειρία ή οποιαδήποτε άλλη. Είναι, δηλαδή, αυτό που λέει ο λαός, οι ψηφοφόροι, οι πολίτες, το να έχεις βγάλει λεφτά στη ζωή σου, να έχεις δουλέψει για να τα βγάλεις.

Ήρθε και μια καλή λύση, την οποία περιμέναμε να έρθει και ήρθε καλύτερη. Οι τράπεζες θα παγώσουν τα επιτόκια. Καιρός ήταν, έπρεπε να έχουν φροντίσει πιο γρήγορα. Τα παγώνουν με μια μικρή μείωση ταυτόχρονα, μείον είκοσι μονάδες βάσης. Ο πληθωρισμός που ανακοινώθηκε χθες επίσης δεν σας άρεσε, δεν είπατε ούτε μια καλή κουβέντα. Το 4,6% από το 6,1% του προηγούμενου μήνα και από το περυσινό 8,9% είναι σημαντική πρόοδος, έστω και αν δεν λύνει το πρόβλημα της ακρίβειας. Ούτε σε αυτό δεν καταφέρνουμε να συνεννοηθούμε και μετά θέλετε την απλή αναλογική, συναινέσεις και διάφορους συνδυασμούς.

Άρα ας συνεννοηθούμε σε αυτά. Οι άνθρωποι που μας παρακολουθούν, οι ψηφοφόροι που περιμένουν να αποκτήσουν μια άποψη για να προχωρήσουν παρακάτω και να διαλέξουν ποιον θέλουν να ψηφίσουν, πρέπει να καταλαβαίνουν ότι μιλάμε την ίδια γλώσσα και ότι υπερασπιζόμαστε την ίδια πατρίδα.

Αυτό το άλλο το οποίο θα μου επιτρέψετε, κύριε Πρόεδρε, να έρθω στο θέμα που μας απασχόλησε αρκετά και με εντυπωσίασε -θα κρατήσω μόνον αυτό- ότι ο Πρόεδρος του ΣΥΡΙΖΑ Αλέξης Τσίπρας είπε κάτι περίεργο. Είπε, κύριε Πρόεδρε, ότι υπάρχει θέμα αντισυνταγματικότητας στην υπό ψήφιση ρύθμιση που έχει φέρει ο Υπουργός κ. Βορίδης. Αντισυνταγματικότητα μέσα στη Βουλή. Θα κρίνει η Βουλή τη συνταγματικότητα. Ψηφίζει με την πεποίθηση, εφόσον άλλωστε ούτε η Επιστημονική Υπηρεσία της Βουλής ούτε κανείς άλλος συνταγματολόγος έχει πει κάτι διαφορετικό, ότι συντάσσεται με Σύνταγμα. Δεν υπάρχει κι άλλος τρόπος.

Ακόμη και ο κ. Κατρούγκαλος που πήγε να πει μια κουβέντα, έδειξε μια αυτοσυγκράτηση, είπε «να μην σας πω περισσότερα για να μη δώσω επιχειρήματα στην άλλη πλευρά». Και ο κ. Κοντιάδης, όμως, είχε κάνει την κριτική του στη ρύθμιση που είχατε φέρει και είχε πει ότι δεν είναι αποτελεσματική. Να λέει για αντισυνταγματικότητα, όμως, ο κ. Τσίπρα. Ας ελπίσουμε ότι δεν θα το βρούμε μπροστά μας.

Θέλω να τελειώσω, κύριε Πρόεδρε, μέσα στον χρόνο που είχατε την καλοσύνη να μου δώσετε, λέγοντας ότι εδώ υπάρχει κάτι πολύ σαφές για το ποιος είναι ο εχθρός για τους ανθρώπους οι οποίοι έχουν συμπήξει μία πολιτική ένωση και προσπαθούν υπό τον μανδύα και με την ανεκτικότητα της δημοκρατίας να μπουκάρουν στο Κοινοβούλιο με τρόπο υποτίθεται επίσημο, αφού ξεκίνησαν προσπαθώντας να μπουκάρουν κατευθείαν από την Πλατεία Συντάγματος σε εκείνες τις πολύ μαύρες μέρες.

Ο εχθρός είναι απολύτως σαφής. Λένε οι άνθρωποι αυτοί με δήλωση του ανθρώπου που -είναι κρίμα για το δικαστικό σώμα- ανέλαβε να τους καλύψει: «Πανικόβλητο το Μαξίμου και σύσσωμο σχεδόν το μιντιακό σύστημα που στηρίζει την μητσοτακική προπαγάνδα από πρωίας μέχρι νυκτός, λύσσα, υβρίζει και συκοφαντεί. Όλες οι επιθέσεις εκπορεύονται από αυτό. Για να διασωθεί το μητσοτακικό πριγκιπάτο βυθίζουν ύπουλα δηλητηριασμένο μαχαίρι στην πλάτη του κόμματος». Αυτό λένε.

Αυτοί ξέρουν ποιος είναι ο εχθρός τους. Ευκαιρία είναι μέσα στην Αίθουσα να αποδείξουμε ότι κάποιοι συντάσσονται και υπερασπίζονται εκείνους τους οποίους εχθρεύονται οι εχθροί της δημοκρατίας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Παπαδημητρίου.

Και καλείται στο Βήμα ο Γενικός Γραμματέας του Κομμουνιστικού Κόμματος Ελλάδας ο κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Συνηθίζεται όλες οι αντιλαϊκές κυβερνήσεις στην τελευταία συνεδρίαση της Βουλής πριν από τις εκλογές να κλείνουν τις εκκρεμότητές τους. Προφανώς, η Κυβέρνηση της Νέας Δημοκρατίας δεν θα μπορούσε να αποτελεί εξαίρεση. Αυτό τον χαρακτήρα άλλωστε έχει και το σημερινό νομοσχέδιο του Υπουργείο Εσωτερικών.

Παρ’ ότι δεν πήρα κυρίως τον λόγο για να επαναλάβω τη θέση μας για το εγκληματικό μόρφωμα της Χρυσής Αυγής, που τώρα βγήκαν και ανοιχτοί υποστηριχτές της, παριστάνοντας μάλιστα τους λαγούς, δικαστικοί από την ανώτατη δικαιοσύνη, όμως δεν μπορώ να το αφήσω ασχολίαστο αφού το φέρατε κι αυτό το ζήτημα ως εκκρεμότητα της τελευταίας στιγμής.

Γιατί εμείς θεωρούμε ότι η δράση των φασιστικών, ναζιστικών, εγκληματικών μορφωμάτων, με όποιο μανδύα κι αν αυτά εμφανίζονται, δεν είναι απλά μια εκκρεμότητα που κλείνει με νομοθετικές ρυθμίσεις και μάλιστα γενικευμένα αντιδραστικές και επικίνδυνες για τον δρόμο που ανοίγουν, στεγάζοντας από την ανιστόρητη θεωρία των δύο άκρων μέχρι την ποινικοποίηση εργατικών, λαϊκών αγώνων, ριζοσπαστικών, προοδευτικών κομμάτων, όπως έχει γίνει και σε άλλα κράτη της Ευρωπαϊκής Ένωσης. Γιατί όλα αυτά βλέπετε αποτελούν και κατευθύνσεις, δυστυχώς, της Ευρωπαϊκής Ένωσης.

Φυσικά, προκύπτουν και ορισμένα ερώτημα. Για ποιον λόγο η Κυβέρνηση χρειάστηκε να νομοθετήσει τρεις φορές για το ζήτημα αυτό και μάλιστα η τελευταία λίγο πριν κλείσει η Βουλή, σήμερα δηλαδή; Ήταν θέμα προχειρότητας, όπως την κατηγορεί κυρίως ο ΣΥΡΙΖΑ; Εμείς απαντάμε όχι. Ήταν συνειδητή επιλογή για να συντηρείται μια τέτοια συζήτηση ότι δήθεν όποιος δεν είναι με τα νομοθετικά μέτρα της Κυβέρνησης κλείνει το μάτι στη Χρυσή Αυγή ότι πρόκειται δήθεν για αντισυστημική ψήφο που τελικά ρίχνει νερό στον μύλο των μορφωμάτων, πολύ περισσότερο που τίποτε δεν αποτρέπει την ύπαρξη κομμάτων με καμουφλαρισμένο πρόσωπο και πιθανά και χωρίς κανέναν καταδικασμένο στις γραμμές τους να χύνουν το ρατσιστικό, εθνικιστικό, φασιστικό δηλητήριο τους μια χαρά και να είναι μάλιστα και πιο χρήσιμοι στο αστικό πολιτικό σύστημα αφού δεν είναι τόσο ξεφωνημένοι φασίστες όπως η Χρυσή Αυγή και οι παραφυάδες αυτής ή εγκληματίες.

Δεν έχει γίνει στο παρελθόν αυτό με διάφορα ακροδεξιά κόμματα όπως το ΛΑΟΣ που συγκυβέρνησε και με το ΠΑΣΟΚ και με τη Νέα Δημοκρατία, όπως οι ΑΝΕΛ που ήταν στην ίδια κυβέρνηση με τον ΣΥΡΙΖΑ; Όλοι αυτοί οι καραμπινάτοι προβοκάτορες κατά περιόδους και συγκεκριμένες στιγμές εναντίον του λαϊκού και νεολαιίστικου κινήματος τι ήταν; Τι γίνεται σήμερα σε εργατικά κέντρα, σε δήμους που σεσημασμένοι φασίστες, ακροδεξιοί με το μανδύα του ανεξάρτητου τώρα συμπράττουν και με εκπροσώπους της Νέας Δημοκρατίας και του ΣΥΡΙΖΑ και του ΠΑΣΟΚ.

Γι’ αυτό επιμένουμε ότι αυτά τα μορφώματα αντιμετωπίζονται τελικά και ουσιαστικά από τον ίδιο το λαό, από το κίνημά του, ο οποίος μπορεί πραγματικά ο λαός με τη δράση του να τα στείλει στον αγύριστο, σημαδεύοντας πρώτα απ’ όλα το ίδιο το σάπιο σύστημα που γεννά. Γιατί είναι σάρκα από τη σάρκα του συστήματος που και όλοι εσείς εδώ μέσα υπηρετείτε. Απόδειξη γι’ αυτό αποτελεί η προσπάθεια του καταδικασμένου ναζί Κασιδιάρη να συνεργαστεί με έναν πρώην αντεισαγγελέα του Αρείου Πάγου. Βλέποντας μόνο το βιογραφικό του, φανερό και κρυφό, διαπιστώνει κανείς τις σχέσεις αυτών των ομάδων με τμήματα του κρατικού μηχανισμού.

Το κυριότερο. Έχετε το θράσος να κουνάτε το δάχτυλο ποιοι; Εσείς της Νέας Δημοκρατίας που μαζί με τον ΣΥΡΙΖΑ μοιράζεστε την ευθύνη, γιατί ενώ έχουν περάσει οχτώ χρόνια δεν έχει ολοκληρωθεί ακόμα η καταδίκη τελεσίδικα της εγκληματικής Χρυσής Αυγής. Γιατί αν είχε συμβεί αυτό, σήμερα δεν θα γινόταν καν αυτή η συζήτηση.

Πάμε παρακάτω. Αφού, λοιπόν, η σημερινή συζήτηση έχει τον χαρακτήρα να κλείσετε εκκρεμότητες, εμείς σας λέμε να ασχοληθείτε με τις πραγματικές εκκρεμότητες που αφορούν σε κρίσιμα ζητήματα από τα οποία υποφέρει ο ελληνικός λαός και γι’ αυτό κυρίως πήρα τον λόγο. Κάντε δεκτές και ψηφίσετε τις τροπολογίες που κατέθεσε η Κοινοβουλευτική Ομάδα του ΚΚΕ που αφορούν πραγματικά κρίσιμα ζητήματα, που αφορούν πρώτα απ’ όλα εργαζόμενους σημαντικών κλάδων.

Φέρνουμε λοιπόν την τροπολογία, το σοβαρό ζήτημα της έκτακτης οικονομικής ενίσχυσης των εργαζομένων της «ΛΑΡΚΟ» για τις γιορτές του Πάσχα, ζήτημα το οποίο έχουν θέσει και οι ίδιοι οι εργαζόμενοι μέσω του σωματείου τους με επιστολή τους προς τα Υπουργεία Οικονομικών και Εργασίας. Ξέρετε πολύ καλά ότι με τους νόμους, ελέω μνημονίων και όχι μόνο, που έχουν περάσει οι κυβερνήσεις σας διαχρονικά, αλλά και λόγω της ακρίβειας, οι εργαζόμενοι στη «ΛΑΡΚΟ» βρίσκονται σε άθλια οικονομική κατάσταση. Αυτό, βέβαια, δεν έχει συνέπειες μόνο στους ίδιους και στις οικογένειές τους, αλλά και στις περιοχές γύρω από τη «ΛΑΡΚΟ», σε όλη τη Φθιώτιδα. Το γνωρίζουν πολύ καλά οι Υπουργοί σας και οι Βουλευτές σας που είναι από τη Φθιώτιδα και μάλιστα θα πάνε πάλι εκεί να ζητήσουν την ψήφο του ελληνικού λαού, όπως ο κ. Σταϊκούρας, ο κ. Οικονόμου, ο κ. Κοτρωνιάς, η άλλη κυρία Βουλευτής κ.λπ..

Το ελάχιστο, λοιπόν, που έχετε να κάνετε είναι να κάνετε δεκτή την τροπολογία αυτή του ΚΚΕ και να δοθεί εδώ και τώρα αυτό το έκτακτο οικονομικό επίδομα στους εργαζόμενους για να μπορέσουν να περάσουν αυτές τις γιορτινές μέρες με τις οικογένειές τους.

Κρίσιμο ζήτημα, επίσης, είναι και επίκαιρο στις εκλογές να μπορούν να ψηφίσουν όλοι και όλες, όπως όλοι θέλουμε, όπως και εσείς λέτε. Αναφέρομαι στους χιλιάδες εργαζόμενους, στην πλειοψηφία τους νέοι και νέες, οι οποίοι έχουν ήδη μετακινηθεί μακριά από τον τόπο κατοικίας τους σε τουριστικές περιοχές ανά την Ελλάδα για να δουλέψουν «σεζόν», όπως λέμε, νέα παιδιά κυρίως, τα οποία δουλεύουν χωρίς ρεπό, χωρίς άδειες, με εξαντλητικά ωράρια και άθλιες συνθήκες. Καταλαβαίνετε πως για τους περισσότερους τα έξοδα μετακίνησης είναι απαγορευτικά στο να μπορέσουν να πάνε να ψηφίσουν στις εκλογές. Χώρια που και οι μεγαλοεπιχειρηματίες τούς βάζουν ένα σωρό εμπόδια και στην πράξη ουσιαστικά καταστρατηγούν το εκλογικό τους δικαίωμα.

Δική σας ευθύνη είναι, λοιπόν, να λύσετε το ζήτημα και της επάρκειας των διαθέσιμων μεταφορικών μέσων για όσους εποχικούς εργαζόμενους πρέπει μαζικά να μετακινηθούν στις συγκεκριμένες μέρες διενέργειας των εκλογών. Δική σας ευθύνη είναι να πάρετε άμεσα όλα τα απαραίτητα μέτρα και να διαμορφωθεί η αναγκαία διαδικασία, ώστε να εξασφαλιστεί ότι οι εποχικοί εργαζόμενοι απασχολούμενοι θα μπορούν να ασκήσουν το εκλογικό τους δικαίωμα ψηφίζοντας στον τόπο όπου εργάζονται κατά την τουριστική περίοδο. Η τροπολογία που κατέθεσε το ΚΚΕ σάς δίνει τη δυνατότητα να λύσετε εδώ και τώρα αυτό το σοβαρό ζήτημα.

Βέβαια, το ΚΚΕ σε όλη την Κοινοβουλευτική Περίοδο που κλείνει σήμερα κατέθεσε δεκάδες προτάσεις νόμου και τροπολογίες για την ανακούφιση των εργαζομένων. Θέλω να ξεχωρίσω τις εξής:

Για την επαναφορά και καταβολή και δέκατου τρίτου και δέκατου τέταρτου μισθού και σύνταξης σε εργαζόμενους και συνταξιούχους.

Για την κατάργηση του ΦΠΑ στα τρόφιμα και στα είδη πλατιάς λαϊκής κατανάλωσης, όπως και την κατάργηση του ΦΠΑ και των ειδικών φόρων κατανάλωσης στα καύσιμα, στο ηλεκτρικό ρεύμα, στο πετρέλαιο θέρμανσης, στο φυσικό αέριο για οικιακή χρήση, στην ύδρευση και τις τηλεπικοινωνίες.

Για την παύση των πλειστηριασμών σε βάρος της πρώτης κατοικίας και άλλων περιουσιακών στοιχείων λαϊκών τμημάτων του λαού μας.

Για τη ρύθμιση των χρεών ατομικής ασφάλισης προς τα ασφαλιστικά ταμεία των μη μισθωτών και των ασφαλισμένων στον ΟΓΑ.

Για την επαναλειτουργία της «ΛΑΡΚΟ» με εργασιακά δικαιώματα πλήρη για όλους τους εργαζόμενους.

Όλες μα όλες αυτές και άλλες πολλές τις απέρριψε η Κυβέρνηση της Νέας Δημοκρατίας και φυσικά ούτε ο ΣΥΡΙΖΑ ούτε το ΠΑΣΟΚ, κανείς δεν τις στήριξε. Αναμενόμενο, αφού όλοι σας συγκλίνετε στα κρίσιμα ζητήματα, αυτά που επιβάλλουν την πολιτική σε βάρος του λαού για να μπορούν να τη βγάλουν καθαρή τα κέρδη των μεγαλοεπιχειρηματιών.

Αυτές οι συγκλίσεις σας στα κρίσιμα ζητήματα αποτυπώνονται και στα ψηφοδέλτια των κομμάτων που ανακοινώνονται, όπου εδώ πραγματικά χάνει η μάνα το παιδί και το παιδί τη μάνα. Πρώην Κυβερνητικός Εκπρόσωπος της Νέας Δημοκρατίας βρίσκεται στα ψηφοδέλτια του ΣΥΡΙΖΑ μαζί με πρώην κορυφαίους Υπουργούς του ΠΑΣΟΚ. Τη στήριξη του ΣΥΡΙΖΑ απολαμβάνει πλέον και ο εκλεκτός της Νέας Δημοκρατίας στον μεγαλύτερο δήμο της δυτικής Αθήνας. Διαβάστε τι του σούρνατε. Μερικούς μήνες πριν ο Υπουργός Άμυνας του ΣΥΡΙΖΑ παραλίγο να αναλάβει Υπουργός Πολιτικής Προστασίας στην Κυβέρνηση της Νέας Δημοκρατίας. Χώρια που πρώην Υπουργοί του ΠΑΣΟΚ κάθισαν δίπλα στους Υπουργούς της Κυβέρνησης της Νέας Δημοκρατίας.

Αφήστε, λοιπόν, τους εκβιασμούς προς τους Έλληνες ψηφοφόρους με το «σταθερότητα ή ακυβερνησία», ο ένας με την αυτοδυναμία, ο άλλος με την προοδευτική κυβέρνηση - μούφα. Όλοι μπορείτε να συνεργαστείτε με όλους σας. Από την πρώτη σελίδα των περιεχομένων διαπιστώνει κανείς πως τα κυβερνητικά προγράμματά σας συγκλίνουν και αυτό πλέον δεν μπορείτε να το κρύψετε όσο κι αν επιμένετε σε μια μασκαράτα δήθεν σοβαρών διαφωνιών μεταξύ σας ακόμα και την τελευταία μέρα συνεδρίασης της Βουλής αυτής της κοινοβουλευτικής περιόδου.

Όλο και περισσότεροι εργαζόμενοι σήμερα, νέοι και νέες σε όλη την Ελλάδα έχουν συνειδητοποιήσει ότι μόνο το Κομμουνιστικό Κόμμα Ελλάδας αποτελεί πραγματική εγγύηση για την ανάπτυξη μαζικών, ουσιαστικών, αποφασιστικών αγώνων για την υπεράσπιση του λαού έξω και μέσα στη Βουλή, για να πληρώνουν τα σπασμένα οι μεγάλοι όμιλοι και όχι ο λαός. Γιατί η ψήφος στο ΚΚΕ μένει στο ΚΚΕ. Δεν θα μεταλλαχθεί ούτε σε στήριξη ούτε σε ανοχή σε καμμιά αντιλαϊκή κυβέρνηση, όποια σύνθεση κι αν έχει, όποια κόμματα κι αν την αποτελούν. Γιατί έτσι το ΚΚΕ αναλαμβάνει την ευθύνη του απέναντι στον ελληνικό λαό. Γιατί πρόοδος σημαίνει πάλη για το δίκιο των πολλών. Σημαίνει σύγκρουση με το διεφθαρμένο αυτό σύστημα και όχι διαβατήριο για κυβερνητικές καρέκλες στα πλαίσιά του. Το πραγματικά προοδευτικό σήμερα βρίσκεται στη διεκδίκηση των σύγχρονων αναγκών της εργατικής τάξης, της νέας γενιάς, των αυτοαπασχολουμένων επαγγελματιών, επιστημόνων, των βιοπαλαιστών αγροτών, των γυναικών, των καλλιτεχνών.

Πιο δυνατό ΚΚΕ, λοιπόν, για να δυναμώσουν οι ελπιδοφόρες εστίες αντίστασης, να ενωθούν σε ένα μεγάλο πανελλαδικό κίνημα πάλης και ανατροπής. Εκεί θα κατατεθεί όλη η δύναμη του ΚΚΕ την επομένη μέρα των εκλογών, υπερασπιζόμενο τον ελληνικό λαό, ο οποίος είναι και ο μόνος που μπορεί τελικά να σώσει τον λαό. Καλή ανάσταση για τον λαό λοιπόν!

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Επίσης.

**ΘΕΟΦΙΛΟΣ ΞΑΝΘΟΠΟΥΛΟΣ:** Ήσασταν ο μόνος Αρχηγός που ήσασταν στην ώρα σας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ήμουν και στην ώρα μου και μίλησα ακριβώς την ώρα μου.

**ΠΡΟΕΔΡΕΥΩΝ (Απόστολος Αβδελάς):** Υπογράφω αυτά που είπε ο Ξανθόπουλος εκ Δράμας.

Καλείται στο Βήμα η κ. Θεανώ Φωτίου από τον ΣΥΡΙΖΑ - Προοδευτική Συμμαχία. Να ετοιμάζεται η κ. Αναστασία Γκαρά από τον ΣΥΡΙΖΑ - Προοδευτική Συμμαχία, μετά ο Ξανθόπουλος και μετά ο κ. Ζαχαριάδης, Κοινοβουλευτικός Εκπρόσωπος. Δηλαδή για κανένα μισάωρο έχουμε ΣΥΡΙΖΑ μόνο να ξέρετε.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Σας έχουμε πολλές φορές σήμερα καλέσει, την Κυβέρνηση αλλά και τους κυβερνητικούς Βουλευτές, πράγματι έστω και την τελευταία στιγμή να ψηφίσετε την τροπολογία του ΣΥΡΙΖΑ για αποκλεισμό του μορφώματος Κασιδιάρη από τις εκλογές. Μπορείτε να το κάνετε, το ξέρετε. Η ζημιά που έχει δημιουργηθεί στη δημοκρατία είναι μεγάλη. Ένα λάθος ποτέ δεν διορθώθηκε με άλλο ένα λάθος. Γνωρίζετε πολύ καλά και το γνωρίζει και η κοινωνία ότι η τροπολογία που είχατε καταθέσει στη Βουλή είχε προβλήματα. Αντίθετα, πιστεύουμε ότι η πρόταση του ΣΥΡΙΖΑ - Προοδευτική Συμμαχία είναι η δημόσια κοινή συνισταμένη έγκριτων συνταγματολόγων και νομικών της χώρας. Είναι η συνισταμένη. Δηλαδή εμείς θεωρούσαμε ότι το θέμα μπορούσε να λυθεί με μια μικρή προσθήκη στον υπάρχοντα νόμο, όπου θα έλεγε ότι δεν θα ανακηρύσσεται κόμμα αν έχει στις λίστες του -το λέω γρήγορα- καταδικασθέντες για ρατσιστικά εγκλήματα ή εγκλήματα που σχετίζονται με την νεοναζιστική ιδεολογία.

Όταν εδώ είδαμε την πρότασή σας, μετατοπιστήκαμε. Μετατοπιστήκαμε σε μια πρόταση εξαιρετική που φαινόταν ότι κάνει αυτήν την επιτομή όλων των απόψεων. Θα τη διαβάσω αυτή την πρόταση σήμερα εδώ για ιστορικούς λόγους. Έλεγε η πρόταση: «Προϋπόθεση για την κατάρτιση συνδυασμού είναι να μη συμμετέχει σε αυτόν ως υποψήφιος πρόσωπο που έχει καταδικαστεί σε οποιονδήποτε βαθμό για τα εγκλήματα των άρθρων 187 «εγκληματική οργάνωση» ή 187α «τρομοκρατικές πράξεις, τρομοκρατική οργάνωση» του Ποινικού Κώδικα, εφόσον έχουν τελεστεί στο πλαίσιο ή υπό το πρόσχημα της δράσης πολιτικού κόμματος».

Και παρακάτω αναφέρει ότι: «…με αυτό επιδιώκεται να αντιμετωπιστεί το φαινόμενο της κατάχρησης της μορφής του πολιτικού κόμματος ως κέλυφος και προκάλυμμα για τη λειτουργία εγκληματικής τρομοκρατικής οργάνωσης με πλήρη σεβασμό στις συνταγματικές επιταγές».

Δεν έγινε αποδεκτή και όχι μόνο δεν έγινε αποδεκτή, αλλά αρνηθήκατε χωρίς επιχειρήματα επί της ουσίας και μόνο με ύβρεις, ισχυριζόμενοι και τότε εκείνο το απίθανο, το υβριστικό ότι ο ΣΥΡΙΖΑ κλείνει το μάτι στη Χρυσή Αυγή.

Γίνατε έτσι οι καλύτεροι χορηγοί της Ακροδεξιάς και του κόμματος Κασιδιάρη, διότι δίνετε επιχειρήματα σε όσους καταθέσουν σχετικό συνδυασμό να προσφύγουν πιθανά κάποια στιγμή για την ακύρωση των εκλογών στο Ανώτατο Δικαστήριο, στο εκλογοδικείο, αλλά και στο Ευρωπαϊκό Δικαστήριο Δικαιωμάτων του Ανθρώπου.

Το ζήτημα, βέβαια, του ρατσισμού και του νεοφασισμού είναι σαφές και καθαρό ότι η μάχη εναντίον του δεν δίνεται εδώ μέσα, αλλά δίνεται έξω στην κοινωνία. Δεν θα δώσουν τη μάχη οι τροπολογίες Βορίδη. Είναι προφανές. Το αντίθετο θα κάνουν αυτές οι τροπολογίες. Φουντώνουν αυτή την ιστορία, φουντώνουν αυτό το φαινόμενο. Το υλοποιούν, το κάνουν σημαντικό. Είμαστε σίγουροι πια γι’ αυτό.

Τολμάτε να ισχυρίζεστε ότι ο ΣΥΡΙΖΑ - Προοδευτική Συμμαχία δεν θέλει στην πραγματικότητα να αποκλειστεί από την εκλογική διαδικασία το κόμμα Κασιδιάρη τη στιγμή που η ιδεολογική σας σύμπλευση σε μια σειρά από κεφαλαιώδη ζητήματα είναι προφανής -Πρέσπες, μεταναστευτικό, καταστολή, νόμος και τάξη- και είναι αποδεδειγμένη.

Συκοφαντείτε μόνιμα την Αριστερά με βάση την ανιστόρητη θεωρία των δύο άκρων και το εφεύρημα που ακούσαμε σήμερα, του αντισυστημισμού, που δήθεν συνδέει με την Ακροδεξιά τον ναζισμό. Ταυτόχρονα, επιχειρείτε να αποκρύψετε ότι η ακροδεξιά ιδεολογία έχει ισχυρά ερείσματα στο εσωτερικό της Νέας Δημοκρατίας και του κ. Μητσοτάκη χέρι με χέρι με έναν ακραίο νεοφιλελευθερισμό.

Δεν ξεχνάμε, όμως, κύριοι Βουλευτές, δεν ξεχνάμε, όμως, κυρίες και κύριοι της Κυβέρνησης, τον κ. Μπαλτάκο, Γενικό Γραμματέα της Κυβέρνησης Σαμαρά - Βενιζέλου, ο οποίος έδινε γραμμή στους Βουλευτές της Χρυσής Αυγής τι θα ψήφιζαν όταν είχαν πληροφορίες ότι το ΠΑΣΟΚ και η ΔΗΜΑΡ θα καταψήφιζαν. Υπάρχουν καταγεγραμμένες συνομιλίες, καταγεγραμμένες, όχι λόγια του αέρα. Δεν ξεχνάμε ότι ήσασταν αγκαλιά με τη Χρυσή Αυγή στα συλλαλητήρια για τη συμφωνία των Πρεσπών. Δεν ξεχνάμε ότι δεν πατήσατε το πόδι σας στη δίκη της Χρυσής Αυγής. Γιατί άραγε; Δεν ξεχνάμε τη «σοβαρή» Χρυσή Αυγή, που εφηύραν δημοσιολογούντες δικοί σας. Δεν ξεχνάμε τα εξαιρετικά προνόμια που απολαμβάνει τρία χρόνια τώρα ο εγκληματίας νεοναζιστής Κασιδιάρης στη φυλακή εν γνώσει σας, τα διαδικτυακά συνέδρια που οργανώνει, την προεκλογική καμπάνια στο You tube. Πού γίνονται αυτά; Με τη δική σας Κυβέρνηση γίνονται αυτά.

Ο γκεμπελισμός που πυροδοτήθηκε εκ νέου από τον Πρωθυπουργό και επαναλαμβάνεται από όλα τα προβεβλημένα σας στελέχη και τα γνωστά media από το πρωί σήμερα, ότι δηλαδή ο ΣΥΡΙΖΑ κλείνει το μάτι στη Χρυσή Αυγή, ξέρετε ότι δεν θα περάσει. Έχουμε όλοι μας την ιστορία μας, από πού προερχόμαστε και τι έχουμε κάνει.

Το μόρφωμα Κασιδιάρη και της Χρυσής Αυγής θα ηττηθεί ιδεολογικά και πολιτικά στις 21 Μαΐου με την έγερση του ελληνικού λαού, που θα δώσει μια μεγάλη πλειοψηφία σε μια προοδευτική κυβέρνηση, που θα απαλλάξει τη χώρα από το καθεστώς Μητσοτάκη και θα ανοίξει μια νέα προοπτική για τη χώρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, με εκπλήσσετε συνέχεια. Είστε ακριβώς στον χρόνο σας τις τελευταίες ημέρες.

**ΘΕΑΝΩ ΦΩΤΙΟΥ:** Με έχετε παρεξηγήσει.

**ΠΡΟΕΔΡΕΥΩΝ (Απόστολος Αβδελάς):** Ναι, όντως τώρα μπορώ να παραδεχτώ ότι σας έχω παρεξηγήσει. Δεν το συζητάμε.

Όλο μαλώναμε, αλλά στις τελευταίες ομιλίες, κυρία Φωτίου, είστε άψογη!

Και καλείτε στο Βήμα η κ. Αναστασία Γκαρά από τον ΣΥΡΙΖΑ - Προοδευτική Συμμαχία.

**ΑΝΑΣΤΑΣΙΑ ΓΚΑΡΑ:** Κυρίες και κύριοι συνάδελφοι, συζητάμε σήμερα το τελευταίο νομοσχέδιο της Κυβέρνησης της Νέας Δημοκρατίας πριν από τη μεγάλη πολιτική αλλαγή που αναμένει ο τόπος μας, καθώς ήρθε η ώρα που η ελληνική κοινωνία μπορεί να ανασάνει και να απαλλαγεί από την Κυβέρνηση Μητσοτάκη, από μια κυβέρνηση καταστροφική για την πατρίδα μας που προκάλεσε αμέτρητες πληγές, πληγές στη δημοκρατία, στην οικονομία, στην κοινωνία με την ανασφάλεια, την ακρίβεια και την αβεβαιότητα στην κοινωνία να κυριαρχούν.

Επιβεβαιώνεται ακόμη και σε αυτό το τελευταίο νομοσχέδιο ότι είστε μια Κυβέρνηση αμετανόητη όχι μόνο γιατί είναι ένα άλλο νομοσχέδιο μνημείο κοπτοραπτικής προχειρότητας, κακής νομοθέτησης, επιτελικού μπάχαλου, ρουσφετιών και φωτογραφικών διατάξεων προς γαλάζιους ημετέρους ή γιατί την τελευταία στιγμή φέρνετε διατάξεις του ποδαριού που επιχειρούν να διορθώσουν δικά σας λάθη προηγούμενων μηνών, όπως αυτές που αφορούν στην τοπική αυτοδιοίκηση, αλλά γιατί ακόμη και την τελευταία μέρα μέσα στο Κοινοβούλιο φέρατε διάταξη επιχειρώντας να εκφοβίσετε ανεξάρτητες αρχές σε μια προσπάθεια «κουκουλώματος» του σκανδάλου των υποκλοπών.

Κυρίες και κύριοι συνάδελφοι, επανέρχομαι σε ένα πολύ σοβαρό ζήτημα που ανησυχεί όλη την κοινωνία και αφορά στην επιχειρούμενη ιδιωτικοποίηση του νερού. Η Κυβέρνηση Μητσοτάκη μετά από την ιδιωτικοποίηση της ΔΕΗ, με συνέπεια τους «φουσκωμένους» λογαριασμούς ρεύματος και την αύξηση των τιμών σχεδόν σε όλα τα προϊόντα, επιθυμεί να προχωρήσει και στην ιδιωτικοποίηση του νερού με καταστροφικές συνέπειες. Γι’ αυτό και η Νέα Δημοκρατία και παρά τη ρητή απόφαση του Συμβουλίου της Επικρατείας για τον συνταγματικά επιβεβλημένο έλεγχο των ΕΥΔΑΠ και ΕΥΑΘ από το ελληνικό δημόσιο, ψήφισε νόμο με τον οποίο η εποπτεία των παροχών ύδρευσης και αποχέτευσης περνάει στην αρμοδιότητα μιας ρυθμιστικής αρχής που ρυθμίζει ουσιαστικά την ιδιωτική αγορά.

Προχθές, ο κ. Μητσοτάκης σε μια προσπάθεια να διασκεδάσει τις εντυπώσεις, μετά και από τη μεγαλειώδη συγκέντρωση στη Θεσσαλονίκη, είπε πως η ΕΥΔΑΠ και η ΕΥΑΘ θα επιστρέψουν στο δημόσιο, αλλά μετά τις εκλογές.

Αν όντως, κυρίες και κύριοι συνάδελφοι, το πιστεύει ο κ. Μητσοτάκης, ήρθε η ώρα να το αποδείξει. Τον καλούμε να ψηφίσει σήμερα την τροπολογία την οποία έχει καταθέσει ο ΣΥΡΙΖΑ και προβλέπει την άμεση μεταβίβαση των μετοχών των ΕΥΔΑΠ και ΕΥΑΘ στο δημόσιο, προκειμένου να σταματήσουν τα παιχνίδια με την ιδιωτικοποίηση του νερού, αλλά να σταματήσουν και τα παιχνίδια με τα ψέματα του κ. Μητσοτάκη προς την κοινωνία.

Κυρίες και κύριοι, θέλω να κάνω και μια αναφορά στην τροπολογία που αφορά στα μέσα ενημέρωσης και εισηγήθηκε ο κ. Οικονόμου πριν από λίγο. Φέρνετε μια ρύθμιση με την οποία δίνετε μια ακόμα παράταση στην αδειοδότηση των παρόχων μη ενημερωτικού περιεχομένου και περιφερειακής εμβέλειας, καθώς και στην καταληκτική προθεσμία αδειοδότησης των ραδιοφωνικών σταθμών.

Τέσσερα χρόνια δεν κάνατε τίποτα για την αδειοδότηση των συγκεκριμένων μέσων. Ανικανότητα ή δόλος; Μας βολεύει αυτή η κατάσταση; Μάλλον την Κυβέρνηση τη βολεύει. Δεν θέλετε να φτιάξετε μια ορθολογική διαφανή διαδικασία αδειοδότησης. Τέσσερα χρόνια το μόνο το οποίο έχετε κάνει είναι να χαρίζετε χρήματα σε καναλάρχες και προνομιούχους της λίστας Πέτσα για να ενισχύσουν το προφίλ του Μωυσή, αλλά και να κρύβουν ή να αποσιωπούν τα σκάνδαλα που συνοδεύουν αυτή την Κυβέρνηση.

Επίσης, είναι εξωφρενική και η ρύθμιση σε αυτή την τροπολογία για το διοικητικό συμβούλιο της ΕΡΤ. Προχωράτε σε αυθαίρετες νομικές ερμηνείες για να νομιμοποιήσετε προκλητικές αποφάσεις της διοίκησης Ζούλα, αποφάσεις για διορισμούς και άλλων γαλάζιων παιδιών λίγο πριν τις εκλογές. Αφού μετατρέψατε τη δημόσια τηλεόραση σε κομματικό μαγαζί με γαλάζιες προσλήψεις, πλήθος εξωτερικών παραγωγών και υποβάθμιση του ενημερωτικού χαρακτήρα του μέσου, πάτε τώρα να νομιμοποιήσει εκ των υστέρων αυτές τις πρακτικές.

Υπάρχουν βολέματα στην ΕΡΤ ακόμα και την τελευταία στιγμή πριν τις εκλογές, ενώ με αυτήν την τροπολογία δεσμεύετε τις μελλοντικές διοικήσεις της ΕΡΤ με τις άριστες επιλογές Ζούλα για δαπάνες συνολικού κόστους 40 εκατομμυρίων ευρώ μέχρι το 2029. Με ποια νομιμοποίηση άραγε; Και αυτό το πράγμα θα το ψηφίσετε! Με ποια νομιμοποίηση;

Τέλος, δεν μπορώ να μην αναφερθώ, κύριε Πρόεδρε, στην τροπολογία για τους κακούς χειρισμούς της Κυβέρνησης για τον αποκλεισμό από τις εκλογές της ναζιστικής εγκληματικής οργάνωσης Χρυσή Αυγή, αλλά και των μορφωμάτων που έχουν ξεπηδήσει από αυτήν και παρουσιάζονται με έναν προοδευτικό και φιλελεύθερο μανδύα ή δεν ξέρω πώς θέλουν να ονομαστούν.

Δυστυχώς, η Κυβέρνηση με τους εμμονικούς ερασιτεχνισμούς της στη Βουλή έχει αποδειχθεί τελικά σε αποκλειστικό μέγα χορηγό της Ακροδεξιάς, ενώ επέτρεψε στον καταδικασμένο Κασιδιάρη να κάνει προεκλογική εκστρατεία μέσα από τις φυλακές και σε κάθε ευκαιρία με φιέστες ή ακραία ρητορική χαϊδεύει τα αυτιά της Ακροδεξιάς με τις πολιτικές της.

Εξ αρχής εμείς είχαμε επισημάνει, κυρίες και κύριοι, πως η τροπολογία που είχατε καταθέσει θα αποδειχθεί ένα μεγαλοπρεπές φιάσκο, όπως και έγινε τελικά. Σήμερα έρχεστε να διορθώσετε εκείνο το μεγάλο λάθος με ένα ακόμα μεγαλύτερο λάθος το οποίο οδηγεί σε πρωτοφανή παρέμβαση στη δικαιοσύνη και στη λειτουργία του Αρείου Πάγου.

Υπενθυμίζω ότι ο ΣΥΡΙΖΑ κατέθεσε δύο σχετικές τροπολογίες τις οποίες απέρριψε η Κυβέρνηση. Ενσωματώσαμε την πρόταση Αλιβιζάτου-Κοντιάδη και η Νέα Δημοκρατία αρνείται ακόμη και σήμερα να εισάγει την πρόταση αυτή που θεωρείται από τους συνταγματολόγους που την εισηγήθηκαν αποτελεσματική. Γι’ αυτό, τελικά, θα αναλάβετε μόνοι σας την ευθύνη για τις πρακτικές σας και για τα αποτελέσματα αυτών.

Τελικά αναρωτιόμαστε για το εξής: Δεν θέλετε ή δεν μπορείτε να αποκλείσετε νεοναζιστικά μορφώματα από τον πολιτικό στίβο; Αν θέλετε, δεχθείτε έστω και τώρα την τελευταία στιγμή την πρόταση του ΣΥΡΙΖΑ που δίνει διέξοδο. Ό,τι κι αν λέτε για μικροκομματικούς και μικροπολιτικούς λόγους, η δική μας θέση ήταν εξ αρχής ξεκάθαρη, όπως ξεκάθαρη είναι και η καθημερινή μας μάχη απέναντι στον φασισμό την οποία δίνουμε στο δρόμο και σε κάθε πτυχή της κοινωνικής μας ζωής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι –και κλείνω, κύριε Πρόεδρε- η ώρα της αλλαγής για την ελληνική κοινωνία έχει φτάσει. Η χώρα θα απαλλαγεί από το καθεστώς Μητσοτάκη και τη χειρότερη Κυβέρνηση που γνώρισε ο τόπος εδώ και πάρα πολλές δεκαετίες. Σε αυτές τις κάλπες το αίτημα για δημοκρατία, για ανάπτυξη, για δικαιοσύνη παντού, θα σαρώσει την Κυβέρνηση της ακρίβειας και των υποκλοπών, της ανέχειας και των ρουσφετιών.

Από τον Έβρο και τη Θράκη, από όλα τα μήκη και τα πλάτη της χώρας, οι προοδευτικοί πολίτες, οι νέοι, οι παραγωγικές δυνάμεις του τόπου μας, οι μικρομεσαίοι, οι αγρότες, οι επαγγελματίες και οι εργαζόμενοι στέλνουν μήνυμα προόδου και πολιτικής αλλαγής. Στις 21 Μάη το μήνυμα που θα βγει από την κάλπη θα είναι εκκωφαντικό και πολύ ξεκάθαρο για μια διαφορετική πορεία στη χώρα και τη ζωή μας, με δημοκρατία, ανάπτυξη, δικαιοσύνη παντού, γιατί το έχουμε ανάγκη.

Καλό Πάσχα και καλή Ανάσταση. Το φως της Ανάστασης να φωτίσει τους δρόμους και τις ζωές μας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Επίσης.

Καλείται στο Βήμα ο κ. Θεόφιλος Ξανθόπουλος από τον ΣΥΡΙΖΑ - Προοδευτική Συμμαχία.

Μετά έχουμε τον κ. Ζαχαριάδη, τον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία.

Ορίστε, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι η καταληκτική συνεδρίαση της Βουλής αυτής της κοινοβουλευτικής περιόδου και συζητάμε ένα ερανιστικό νομοσχέδιο, όπως επιγράφεται, δηλαδή νομοσχέδιο που αφορά σε πολλά Υπουργεία. Είναι ένα νομοσχέδιο το οποίο «μπαλώνει τρύπες» κατά το κοινώς λεγόμενο, ένα νομοσχέδιο «τα πάντα όλα» κατά την «Αλεφάντειο» διάλεκτο. Και έχει σημασία γιατί η σημερινή συνεδρίαση συμπυκνώνει, κατά την άποψή μου, κατά τον καλύτερο τρόπο την τετραετή πορεία της κυβερνητικής νομοθετικής πρωτοβουλίας.

Πρόκειται για σχέδιο νόμου του πρώτου τη τάξει Υπουργείου με το παλιό πρωτόκολλο –δεν ξέρω αν το επιτελικό κράτος το άφησε αλώβητο το πρωτόκολλο και το έχει διαφοροποιήσει ή όντως εξακολουθεί το Υπουργείο Εσωτερικών να είναι το πρώτο τη τάξει- και το εισηγείται ο κύριος Υπουργός, ένα κορυφαίο κυβερνητικό στέλεχος και με πολύ σοβαρή νομική επάρκεια. Και όταν το πρώτο τη τάξει Υπουργείο και ένα κορυφαίο στέλεχος νομοθετούν με αυτό τον τρόπο, εύκολα γίνεται αντιληπτό τι γίνεται παρακάτω.

Γίνομαι σαφέστερος: Το άρθρο 43 δεν ήταν στη διαβούλευση και προστέθηκε εκ των υστέρων. Το σχέδιο νόμου αφορά τα μέλη και το προσωπικό των συνταγματικά κατοχυρωμένων ανεξάρτητων αρχών και δήθεν θεσπίζει ακαταδίωκτο, εκτός εάν ενήργησαν με δόλο. Εδώ, δηλαδή, το νομοθετικό οπλοστάσιο, το νομοθετικό πλαίσιο υπήρχε, όπως για παράδειγμα η παράβαση καθήκοντος. Κάλυπτε το θέμα. Ποια ήταν η ανάγκη να έρθει ad hoc ρύθμιση εξειδικευμένη, πλην του ότι να σταλεί ένα μήνυμα στους κ. Ράμμο και Μενουδάκο –λέω εγώ, εσείς βάλτε αυτούς που νομίζετε, δεν φαντάζομαι ότι αποδέκτη είχε, για παράδειγμα, το ΑΣΕΠ- γιατί οι συγκεκριμένοι άνθρωποι ενήργησαν κατά το Σύνταγμα και κατά τη συνείδησή τους; Άρα, λοιπόν, καταλαβαίνουμε εξαρχής ότι ένα πρόβλημα λειτουργίας των πραγματικά ανεξάρτητων αρχών προκαλεί στην Κυβέρνηση η δραστηριότητα των μελών τους και προσπαθεί με τροχιοδεικτικές βολές να τους στείλει ένα μήνυμα.

Είδαμε και μια άλλη επιλογή που την εισηγήθηκε ο Αντιπρόεδρος της Κυβέρνησης κ. Πικραμμένος. Διέκρινε μεταξύ ρυθμιστικών αρχών και συνταγματικά κατοχυρωμένων αρχών. Υπενθυμίζω ότι οι ρυθμιστικές αρχές διορίζονται με αποκλειστική επιλογή της Κυβέρνησης, σε αντίθεση με τις συνταγματικά κατοχυρωμένες αρχές, για τις οποίες απαιτείται μία ευρεία πλειοψηφία της Επιτροπής Θεσμών και Διαφάνειας. Αυτές, λοιπόν, οι συνταγματικά κατοχυρωμένες αρχές μένουν εκτός ρύθμισης και η ρύθμιση για την ευελιξία στην επιλογή του προσωπικού για την κάλυψη των υπηρεσιακών αναγκών προσδιορίζεται και εξατομικεύεται μόνο στις υπόλοιπες ανεξάρτητες ρυθμιστικές αρχές.

Μου κάνει εντύπωση γιατί το εισηγείται ένας κατ’ εξοχήν άνθρωπος της δικαιοσύνης, ο κ. Πικραμμένος, ο οποίος καταλαβαίνει ή οφείλει να καταλαβαίνει ότι αυτή η διάκριση είναι και αυθαίρετη και δείχνει έναν πολιτικό προσανατολισμό τέτοιον, ο οποίος δεν συνδυάζεται με τις αρχές του κράτους δικαίου.

Τέλος, σε ό,τι αφορά την περίφημη τροπολογία για τον αποκλεισμό των ναζιστικών μορφωμάτων, θα πρέπει να είμαστε πολύ καθαροί προς όλους, γιατί εδώ ουσιαστικά προσπαθούμε όλοι να θωρακίσουμε το δημοκρατικό πολίτευμα. Το δημοκρατικό πολίτευμα μας έχει ανάγκη όλους. Κανείς μας δεν είναι πιο δημοκράτης από τον άλλον.

Εδώ, λοιπόν, πρέπει να πούμε ότι με την ανοχή της Κυβέρνησης ο έγκλειστος Ηλίας Κασιδιάρης τον Μάιο του 2021 διοργάνωσε διαδικτυακό συνέδριο με εκατόν πενήντα μέλη, παρουσίασε τομεάρχες και κυβερνητικό πρόγραμμα, έκανε μια κραυγαλέα παραβίαση της σωφρονιστικής νομοθεσίας και του σωφρονιστικού κώδικα και δεν ίδρωσε το αυτί κανενός. Υπό το πρόσχημα συνομιλίας με τον συνήγορό του μιλούσε στο τηλέφωνο και ουσιαστικά σε ανοιχτή ακρόαση γινόταν μια ανταλλαγή πολιτικών απόψεων και μία παρέμβαση στα δημόσια πράγματα της χώρας. Με την ανοχή της Κυβέρνησης, ο έγκλειστος Ηλίας Κασιδιάρης έγινε ένας «influencer» με πάρα-πάρα πολλούς ακόλουθους. Και ενώ ο Ηλίας Κασιδιάρης βυσσοδομούσε κατά της δημοκρατίας κι έκανε το παιχνίδι του, η Κυβέρνηση παρίστανε ότι δεν την αφορά και σφύριζε αδιάφορα.

Ξεκίνησε προ διετίας περίπου η πρώτη ρύθμιση και είπαμε τότε ότι η ρύθμιση αυτή είναι ατελέσφορη, ότι με τη ρύθμιση αυτή, η οποία περιορίζεται μόνο στους επικεφαλής και στα ηγετικά στελέχη της οργάνωσης, μπορεί να υπάρξει άλλος αντ’ αυτών και ουσιαστικά η δυναμική της ρύθμισης αυτής πάει περίπατο. Μάλιστα είχε κυκλοφορήσει και τότε στους διαδρόμους της Βουλής ότι προαλείφεται ένας συνονόματος πρώτος εξάδελφος του έγκλειστου καταδικασμένου –δεν ξέρω αν ισχύει- με το ίδιο όνομα και διαφορετικό πατρώνυμο, ακριβώς για να καταδειχθεί με ποιον τρόπο μπορούσε να αντιδράσει ο συγκεκριμένος άνθρωπος.

Ψηφίσατε τη διάταξη. Μετά από λίγο διαπιστώσατε ότι όντως πραγματικά υπάρχει ένα θέμα υποκατάστασης της πραγματικής ηγεσίας με άλλη και φέρατε άλλη διάταξη. Στη διάταξη αυτή αντιταχθήκαμε και κάναμε μία τροπολογία με την οποία θέσαμε στοιχεία της φυσιογνωμίας του κόμματος, τα οποία προσκρούουν είτε σε αποφάσεις του Ευρωπαϊκού Δικαστηρίου είτε στην εισηγητική έκθεση του αντιρατσιστικού νόμου, για να προσδιοριστεί επακριβώς ποιο είναι το πεδίο παρέμβασης του νομοθέτη. Δεν το δεχθήκατε αυτό, θέλατε να έχετε τον Άρειο Πάγο κριτή και εγγυητή για το ποιο από τα πολιτικά κόμματα προσφέρει, είναι συμβατό με τις αρχές της Ελληνικής Δημοκρατίας και ποιο δεν είναι.

Μεταφερθήκαμε από την άποψη αυτή στην προσπάθεια να πετύχουμε μία ευρύτερη σύνθεση και υιοθετήσαμε την άποψη, αυτή που έχει επικρατήσει να λέγεται «Κοντιάδη-Αλιβιζάτου», έτσι ώστε οι καταδικασμένοι είτε για το αδίκημα της συμμετοχής σε τρομοκρατική οργάνωση είτε οι καταδικασμένοι για το αδίκημα της συμμετοχής σε εγκληματική οργάνωση, οι οποίοι έδρασαν με το πρόσχημα, τον μανδύα πολιτικού κόμματος, να μην μπορούν να κατεβούν στις εκλογές ως μέλη του κόμματος, αυτό να αποτελεί λόγο ανάκλησης της συμμετοχής του κόμματος στις εκλογές. Δεν το δεχθήκατε και αυτό.

Προχωρήσατε σε μία ρύθμιση της οποίας το ατελέσφορο διαπιστώσατε έναν μήνα αργότερα και φέρνετε την παρούσα ρύθμιση με την οποία πλέον -τι κάνετε;- παρεμβαίνετε στο δικαστήριο, στον αριθμό των δικαστών. Και ενώ είναι γνωστό σε όλους εμάς που είμαστε της δικαιοσύνης -αλλά από την πολιτική συζήτηση φάνηκε και σε όλη την έκταση του Κοινοβουλίου- ότι είναι συγκεκριμένη αυτή η σύνθεση του πρώτου τμήματος που είναι το αρμόδιο για την ανακήρυξη των συνδυασμών, παρεμβαίνετε ανεπίτρεπτα λίγες μέρες πριν τη συνεδρίαση του οργάνου και εν όψει της συγκεκριμένης κρίσης. Είναι ένα ζήτημα δίκαιης δίκης, το επισημαίνουμε, παίρνετε την πολιτική και ηθική ευθύνη.

Σήμερα προφανώς η κριτική μας κινείται σε χαμηλούς τόνους γιατί ξέρουμε πάρα πολύ καλά τι διακυβεύεται, αλλά η πολιτική σας ευθύνη είναι σε πολύ υψηλούς τόνους, γιατί εάν και εφόσον υπάρξει πρόβλημα συμμετοχής κόμματος στις εκλογές, η ευθύνη αυτή θα αφορά αποκλειστικά εσάς ως Κυβέρνηση και το Υπουργείο Εσωτερικών.

Καταλαβαίνουμε –και ολοκληρώνω, κύριε Πρόεδρε- πλέον πάρα πολύ καλά ότι αισθάνεστε στριμωγμένοι, ότι αυτός ο σχεδιασμός που είχατε αρχικά για την ενσωμάτωση απόψεων ή ψήφων ή δυναμικής από αυτό τον χώρο δεν βγαίνει και προσπαθείτε να μεταφέρετε το πρόβλημα στις υπόλοιπες πολιτικές δυνάμεις.

Δεν θα επιτρέψουμε η αδυναμία πολιτικής της Νέας Δημοκρατίας να μεταφραστεί σε κρίση του πολιτικού συστήματος της χώρας και εν πάση περιπτώσει, έχετε την ευθύνη για αυτό που εισηγείστε και για αυτό που ψηφίζετε.

Θέλω να τελειώσω λέγοντας το εξής: Είναι η τελευταία συνεδρίαση της Βουλής αυτή την Περίοδο, είναι η τελευταία μου ομιλία ως Βουλευτής σε αυτή την Κοινοβουλευτική Περίοδο. Αισιοδοξώ να επανέλθω στην καινούργια. Θέλω να ευχαριστήσω τους υπαλλήλους της Βουλής, τη Γραμματεία της Κοινοβουλευτικής Ομάδας του ΣΥΡΙΖΑ, το Προεδρείο της Βουλής και τους συναδέλφους όλων των κομμάτων, γιατί μου έδωσαν μια πολύ σπουδαία εμπειρία να είμαι μέλος του νομοθετικού Σώματος της χώρας και σας ευχαριστώ πολύ όλους για αυτό.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή Ανάσταση, ό,τι επιθυμείτε!

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Κωνσταντίνος Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, θα κάνω χρήση συνολικά του χρόνου μου.

**ΠΡΟΕΔΡΕΥΩΝ (Απόστολος Αβδελάς):** Βεβαίως, γιατί όχι; Δεν θα σας κάνουμε και μήνυση!

Έφτασε και αυτή η στιγμή, κύριε Βορίδη, επιτέλους, φτάσαμε, λοιπόν, στο τέλος και με την ψήφο του λαού θα υπάρξει η τρίτη ανάσταση. Η πρώτη –ξέρετε- είναι το Σάββατο, η δεύτερη την Κυριακή και η τρίτη είναι την Κυριακή στις 21 Μαΐου. Από εκεί και πέρα, δεν χρειάζεται ούτε άλλα θαύματα ούτε άλλες σταυρώσεις ούτε άλλες περιπέτειες. Έχετε αρχίσει σιγά σιγά και εσείς στην Κυβέρνηση και το καταλαβαίνετε. Αυτή τη γραμμή της Νέας Δημοκρατίας και του κ. Μητσοτάκη περί άχρηστης πρώτης εντολής που επιστρέφεται την ίδια στιγμή που λαμβάνεται σιγά σιγά τη βλέπω να αλλάζει.

Όμως, μου κάνει πραγματικά εντύπωση, σήμερα είναι η τελευταία συνεδρίαση, ήρθε ο Αρχηγός της Αξιωματικής Αντιπολίτευσης να μιλήσει, ήρθε ο Γενικός Γραμματέας του ΚΚΕ, ήρθε ο Γενικός Γραμματέας του ΜέΡΑ25, μίλησε εκτενώς ο κ. Σκανδαλίδης, γιατί ο κ. Ανδρουλάκης δεν βρίσκεται στην παρούσα Βουλή.

Δεν σας υποτιμώ, άλλωστε πολλές φορές όταν μιλάτε συμπεριφέρεστε με έναν τρόπο σαν ένας μικρός αρχηγός ενός κόμματος μέσα στο κόμμα, αυτό είναι δικό σας θέμα. Όμως, εν πάση περιπτώσει, ούτε ο κ. Γεραπετρίτης δεν μπορούσε να έρθει σήμερα να μας μιλήσει εδώ πέρα; Είναι απασχολημένος; Πίνει κάπου καφέ; Κάνει τυπικές ή παράτυπες συναντήσεις;

Και πραγματικά, επειδή βρισκόμαστε μέσα στον φόρτο της προεκλογικής περιόδου, θέλω να ρωτήσω αν έχετε συναίσθηση της βαρύτητας και της τοξικότητας των πολιτικών θέσεων που παίρνει το κόμμα σας τις τελευταίες βδομάδες. Ξεκινώ από αυτό. Εσείς προσπαθείτε με έναν τρόπο επικοινωνιακά να το καμουφλάρετε. Όμως, χθες ο Πρωθυπουργός μίλησε για εκλεκτικές σχέσεις ΣΥΡΙΖΑ - Χρυσής Αυγής και πολλοί από τους Βουλευτές εδώ λένε «κλείνουμε το μάτι». Καταλαβαίνετε τη βαρύτητα αυτού του πράγματος, ιστορικά πόσο σοβαρό θέμα είναι; Αυτό δεν είναι ο ορισμός της τοξικότητας, της αρρώστιας, της νοσηρότητας; Δεν έχουμε βγάλει όλοι συμπεράσματα από την παρουσία των ναζί στο Κοινοβούλιο;

Λέει προχθές ο κ. Θεοδωρικάκος «η Αξιωματική Αντιπολίτευση θέλει νεκρό» και αντί να βγει να τον αποδοκιμάσει ο Πρωθυπουργός, βγαίνει στον κ. Αυτιά το Σάββατο το πρωί μόνος του και λέει το αυτονόητο, δηλαδή «εδώ έχουμε μία Αξιωματική Αντιπολίτευση, η οποία θέλει να συνεργαστεί με τους ναζί, θέλει νεκρό» και έχετε πει και άλλα τις τελευταίες μέρες. Το αναρτήσατε και εσείς στο Twitter σας, μας είπατε ομοφοβικούς, σεξιστές, μισογύνηδες και τα λοιπά. Καταλαβαίνετε πόσο ζημιά κάνει αυτό το πράγμα, να εκφεύγετε πάντοτε της πραγματικής πολιτικής αντιπαράθεσης και των επιχειρημάτων και να χρησιμοποιείτε μόνο συνθήματα;

Όμως, αν θέλετε να πάμε πραγματικά στην εγγύτητα την πολιτική και την προγραμματική για το τι ψήφιζε καθένας, το vouliwatch έκανε μία έρευνα η οποία δημοσιεύθηκε τον Δεκέμβριο του 2019. Εγώ είμαι καθαρός. Άλλο πράγμα η Νέα Δημοκρατία, άλλο πράγμα η Χρυσή Αυγή, ούτε εκλεκτικές συγγένειες ούτε τέτοιες αηδίες. Αυτά είναι άρρωστα πράγματα. Εσείς, όμως, εάν ψάχνετε με αυτό τον τρόπο, ψηφίσατε με τη Χρυσή Αυγή 35,8% των νομοσχεδίων και εμείς ψηφίσαμε 4,5%, δηλαδή να φύγει αυτό το επιχείρημα. Μπορείτε; Να ξεκολλήσετε από αυτή τη θέση, οι επικοινωνιολόγοι σας που σας παρακολουθούν. Βγάλτε το αυτό!

Λέτε «έχουμε μια κοινή στρατηγική στόχευση». Το είπατε πολύ ωραία το πώς χτίζετε τα επιχειρήματα, βάζετε το ένα τουβλάκι, βάζετε το άλλο μετά, ανεβαίνετε σιγά σιγά, πείθετε, μάλιστα. Έχουμε μια απόσταση εμείς οι δύο, μας χωρίζει εδώ πέρα, είναι έξι, επτά μέτρα. Εσείς τι λέτε; «Να κάνω εγώ επτά μέτρα, να έρθω να κάτσω εκεί πέρα δίπλα σας ή πάνω σας».

Δεν είναι λογικό, εάν θέλουμε να βρεθούμε εμείς οι δύο, να κάνω κάποια απόσταση εγώ και κάποια απόσταση εσείς, κύριε Βορίδη; Συνήθως αυτός ο οποίος αισθάνεται επαρκής, σίγουρος, έχει μεγάλη αυτοπεποίθηση, κάνει και τη μεγαλύτερη απόσταση. Όμως, εν πάση περιπτώσει, εμείς κάναμε ένα βήμα, φύγαμε από τη δική μας θέση, κατεβάσαμε την τροπολογία «Αλιβιζάτου-Κοντιάδη». Εσείς ποια μετατόπιση κάνατε; Τίποτα, έχετε κάτσει εκεί και λέτε «είμαι ο μεγαλύτερος, έχω φέρει με έναν τρόπο και το ΠΑΣΟΚ με τις αιτιάσεις του, με τις διαφωνίες του, αυτά που είπε ο κ. Σκανδαλίδης, αυτά που ο κ. Καστανίδης, σοβαροί και έμπειροι πολιτικοί και όποιος δεν είναι μαζί μου είναι εναντίον μου». Ωραίο επιχείρημα! Συνθετικό! Και λέτε «είμαστε και οι περισσότεροι». Μα και τη σύνθεση της προηγούμενης Βουλής να πάρουμε ως επιχείρημα, 39,5% εσείς και 8% το ΠΑΣΟΚ δεν μας κάνει πενήντα, λιγότεροι είστε.

Είστε περισσότεροι με το μπόνους; Αυτό μας λέτε; Όλοι οι υπόλοιποι που διαφωνούμε είμαστε περισσότεροι. Τι να κάνουμε τώρα; Με αυτά τα παιδιάστικα επιχειρήματα θα πάμε να φτιάξουμε συναινέσεις, πολιτική συνεννόηση, κοινωνικό μέτωπο απέναντι στον φασισμό και στον ναζισμό; Έτσι γίνεται;

Είπατε κάπου ότι εμείς δεν λέμε ότι θέλετε τις ψήφους των ναζί, αλλά θέλετε τις αντισυστημικές ψήφους. Και τι σημαίνει αυτό; Εάν είχαμε εμείς την ομάδα αλήθειας και παίρναμε αυτή τη φράση και την αντιπαραβάλαμε με αυτά που έχουν πει οι Βουλευτές, τα στελέχη και οι Υπουργοί αυτές τις μέρες, θα κάναμε εκπληκτικό βίντεο, αλλά επειδή θέλουμε να προβάλουμε το πρόγραμμά μας, δεν θα ασχοληθούμε με τέτοια πράγματα.

Και έρχεστε εδώ –το κάνετε πυκνά- και κάνετε κάποια μαθήματα κοινοβουλευτισμού. Είναι σαν ένας δωδεκαθεϊστής να προσπαθεί να ψάλλει και να διδάξει με επάρκεια στους χριστιανούς το τροπάριο της Κασσιανής –μέρα που είναι. Δεν είναι πολύ πετυχημένο.

Όμως, κύριε Βορίδη, γιατί το κάνετε αυτό; Σας αρέσει να μας προκαλείτε, να πηγαίνουμε τριάντα-σαράντα χρόνια πριν; Έχετε κάνει μια προσπάθεια, σας έκανε και ο κ. Μητσοτάκης Υπουργό των Εσωτερικών. Γιατί αυτή η εμμονή σας; Δεν καταλαβαίνετε εσείς που είστε ένας ευφυής άνθρωπος, παρ’ όλο που είστε πολύ σκληρός στις απόψεις, ότι υπάρχουν κάποιοι λόγοι που τα κόμματα της Αριστεράς και της Κεντροαριστεράς λέγονται «δημοκρατική παράταξη»; Εγώ δεν λέω ότι η Νέα Δημοκρατία δεν είναι δημοκρατικό κόμμα, αλλά όποιον και να ρωτήσετε έξω στην κοινωνία, όταν λέει κάποιος «δημοκρατική παράταξη», εννοεί τα κόμματα τα οποία ξεκινούν από το ΚΚΕ και φτάνουν ιστορικά μέχρι το ΠΑΣΟΚ, το μεγαλύτερο-το μικρότερο, δεν έχει σημασία. Υπάρχει λόγος που υπάρχει αυτό. Υπάρχει διαδρομή.

Δεν μπορεί να έρχεστε εσείς το 2023 και να ξαναγράφετε αντίστροφα την ιστορία του 20ού αιώνα. Δεν γίνεται! Και αραβική γραφή να μάθετε, πάλι θα δείτε ότι τα ίδια γράφετε, απλά τα γράφετε ανάποδα. Δεν έχει σημασία. Αυτά έχουν γίνει. Υπάρχουν διαδρομές, υπάρχουν οπτικές.

Λέτε ότι ο κ. Γεραπετρίτης έκανε μία συνάντηση, αλλά πού είναι το παράτυπο στη συνάντηση. Συγγνώμη, πού να ξέρουμε εμείς τι είπε στη συνάντηση; Δηλαδή θεωρείτε ότι με κάποιο τρόπο προσερχόμαστε, με κάποιους κοριούς, με κάποια βαλιτσάκια, με κάποια Pegasus, με κάποιες ιστορίες περίεργες και μπορούμε να γνωρίζουμε –ας πούμε- τι λέει; Το θέμα είναι: Γίνεται θεσμική συζήτηση και συνάντηση σε καφέ; Το είπε ο κ. Οικονόμου. Έγινε.

Ένα δεύτερο, εγώ κάθισα και το σκέφτηκα. Οι πολιτικοί μας αντίπαλοι είναι έξυπνοι άνθρωποι και όταν θέλεις να νικήσεις τον πολιτικό του αντίπαλο, πρέπει να ξεκινάς με την αρχή ότι είναι εξυπνότερος από σένα και δεν μπορείς να τον αντιμετωπίζεις σαν κουτό.

Γιατί ο κ. Γεραπετρίτης πήγε να πιει καφέ; Διότι, κύριε Βορίδη και κύριε Χατζηδάκη, δεν έχει εμπιστοσύνη να πάρει ένα τηλέφωνο! Το καταλάβατε; Γιατί όποια συνάντηση σοβαρή ή μη σοβαρή και να γίνει από τον Αύγουστο του 2022 και μετά δεν μπορεί να γίνει με ένα τηλέφωνο. Εγώ αν ήθελα κάτι να πάρω και να μην το μάθει κανείς, θα έπαιρνα ένα τηλεφωνάκι στο what’s up, στο signal, δεν ξέρω πού, θα συνομιλούσα, θα το έκλεινα. Όμως ο κ. Γεραπετρίτης φοβάται σήμερα ακόμα και αυτό. Γι’ αυτό έκανε αυτή την απαράδεκτη και αντιθεσμική ενέργεια.

Δηλαδή, τι θα λέγατε εσείς, αν είχε πάει ο Ξανθόπουλος, τομεάρχης δικαιοσύνης του ΣΥΡΙΖΑ; Όλα καλά, ε; Αν είχε πάει ο κ. Χατζηγιαννάκης, ο εισηγητής μας, η κ. Φωτίου, τι θα λέγατε; Τι θα λέγατε; Θα χοροπηδάγατε! Θέλετε να σας θυμίσω τι έχετε πει στο παρελθόν; Δεν μου φτάνει ο χρόνος, δεν θα τελειώσουμε ποτέ. Τι έχετε πει στο παρελθόν για ελάσσονος σημασίας ζητήματα;

Και πάμε τώρα στον πυρήνα. Δεν θέλετε να πάτε στην πρόταση Αλιβιζάτου-Κοντιάδη, θέλετε να κάνουμε εμείς όλη την απόσταση. Εντάξει. Είναι προφανές ότι για να ξαναφέρετε τη ρύθμιση, η προηγούμενη ρύθμιση κάποιο λάθος είχε. Όσοι τα λέγαμε κάποια αλήθεια είχαμε. Αυτό το επιχείρημα ότι είναι αντισυστημική γιατί το χρησιμοποιείτε; Δηλαδή θέλετε κάποια στιγμή στη Βουλή των Ελλήνων στην επόμενη σύνθεση –και να μην είναι κανένας ναζί μέσα- να κουβεντιάσουμε τα ναζιστικά, φασιστικά με τα ναζιστικά, με τα φασιστικά κόμματα πόσο συστημικά ή μη συστημικά είναι, στην Ευρώπη ποιοι κυβερνούν αυτή τη στιγμή, ποιες είναι οι σχέσεις συστήματος; Δηλαδή πώς βρέθηκε ο αντιεισαγγελέας του Αρείου Πάγου να δεχθεί αυτή την πρόταση που του έκανε ο φυλακισμένος Κασιδιάρης; Αυτό δεν είναι σύστημα; Δεν είναι ο ορισμός του συστήματος αυτό το πράγμα;

Θέλετε να πάμε να δούμε φασίστες, μεταφασίστες, νεοφασίστες και ακροδεξιούς στην Ευρώπη ποια συμφέροντα υπηρετούν και εξυπηρετούν; Η πιο συστημική ψήφος είναι η ψήφος στους ναζιστές και ήταν πάντα! Και αυτή είναι η ευρωπαϊκή ιστορία από το 1930 και μετά! Αυτό ήταν.

Τώρα, αν κάποιοι δεν μπορούν να καταλάβουν τι σημαίνει-τι δεν σημαίνει σύστημα, δεν έχει σημασία, για να μην μπερδεύουμε το σύστημα, με τη δημοκρατία, με τους θεσμούς, με την κοινωνική λογοδοσία. Αυτό είναι άλλο πρόβλημα, αλλά όχι ο φασισμός έτσι όπως εκδηλώνεται στην Ευρώπη σε μία σειρά χώρες είναι κάτι το αντισυστημικό!

Και προφανώς έχουμε ευθύνη όλες οι πολιτικές δυνάμεις να μην τσακωνόμαστε μεταξύ μας ώρες, εβδομάδες, μήνες στη Βουλή και οι φασίστες να τρίβουν τα χέρια τους. Πρέπει να προβάλλουμε αυτά τα οποία μας ενώνουν. Πρέπει να προβάλλουμε…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω ζητήσει και τον επιπλέον χρόνο, κύριε Πρόεδρε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έχει μιλήσει ο Αρχηγός σας, άρα πάτε στα έξι λεπτά.

**ΠΡΟΕΔΡΕΥΩΝ (Απόστολος Αβδελάς):** Κύριε Βορίδη, δεν θα ξαναμιλήσει. Έχει ζητήσει τη δευτερολογία και την τριτολογία του.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εγώ τα ζήτησα όλα μαζί για να τελειώσω.

Εν πάση περιπτώσει, να μην μακρηγορώ, να πω δύο-τρία πράγματα.

Άκουσα απ’ όλους να ευχαριστούν τους ψηφοφόρους τους, τους συναδέλφους και τα λοιπά και τους εργαζόμενους στη Βουλή. Θέλω να πω ότι οι εργαζόμενοι στη Βουλή έχουν κάποιες διεκδικήσεις, πολλές από τις οποίες είναι λογικές και σωστές και πρέπει να εισακουστούν και πρέπει να βοηθήσουμε τους εργαζόμενους στη Βουλή, όπως και όλους τους εργαζόμενους στη χώρα, χωρίς κοινωνικό αυτοματισμό και κοινωνικό κανιβαλισμό που υπέστησαν προ δεκαετίας από συγκεκριμένα μιντιακά κυκλώματα, γιατί χωρίς αξιοπρεπώς αμειβόμενους και με καλές συνθήκες εργαζόμενους στη Βουλή, δεν λειτουργεί καλά η Βουλή, δεν λειτουργεί καλά η δημοκρατία. Και είναι πεμπτουσία όχι να έχουμε εργαζόμενους πολλών ταχυτήτων και σε «ρετιρέ», αλλά εργαζόμενους που να έχουν μια καλή υποδομή να κάνουν τη δουλειά τους.

Δύο ακόμα θέματα. Είπατε αυτό το τρομερό, κύριε Βορίδη, χθες στην επιτροπή για το ΑΣΕΠ. Είπατε ότι είναι μία ρύθμιση που έχει ένα ήπιο ΑΣΕΠ. Δεν θέλω τώρα να κάνω τη συζήτηση στο Κοινοβούλιο χαβαλέ, αλλά αυτό μου θυμίζει το «ολίγον έγκυος». Δηλαδή, έχουμε ή δεν έχουμε ΑΣΕΠ; Τι ΑΣΕΠ είναι αυτό που είναι ήπιο; Έχετε εξοβελίσει το ΑΣΕΠ, είστε έξω από όλα αυτά τα οποία λέγατε τους προηγούμενους μήνες και τα προηγούμενα χρόνια. Τι θα πει «soft ΑΣΕΠ»; Ή ΑΣΕΠ ή μη ΑΣΕΠ.

Δεν κατάλαβα την τοποθέτηση προηγουμένως του κ. Θεοχάρη, του Κοινοβουλευτικού Εκπροσώπου. Ήρθε μια τροπολογία, την απορρίπτει. Η απόλυτη βεβαιότητα του Πρωθυπουργού ότι θα πάρει την ΕΥΔΑΠ και την ΕΥΑΘ το Υπουργείο Οικονομικών ξανά, έχει κάποια αίρεση. Αυτό μας είπε ο κ. Θεοχάρης προηγουμένως. Ισχύει αυτό που είπε ο κ. Θεοχάρης ή αυτό που είπε ο Πρωθυπουργός; Γιατί αν ισχύει αυτό που λέει ο Πρωθυπουργός, είναι θετικό να έχετε μετατοπιστεί από τη θέση που λέγατε το 2018 περί στρατηγικού επενδυτή. Όλοι έχουν δικαίωμα στην αναθεώρηση. Είναι κάτι το οποίο δεν θα προλάβει να κάνει ο κ. Χατζηδάκης στις θητείες του που θα είναι μετά από πέντε, επτά, δέκα χρόνια –να είναι καλά ο άνθρωπος- μαζί με τον ΟΣΕ και τη ΔΕΗ να βάλει και την ΕΥΔΑΠ, να μπει ξανά μετοχικά στο δημόσιο.

Και το τελευταίο, αυτό το επιχείρημα της επενδυτικής βαθμίδας πώς το λέτε; Το έχετε πει εκατόν πενήντα φορές, κάθε εξάμηνο από το 2019 λέτε ότι θα πάρουμε επενδυτική βαθμίδα. Έχουμε φτάσει στο 2023 και λέτε: «να ξαναβγούμε κυβέρνηση για να μη χάσουμε τη βαθμίδα». Μα, εσείς λέγατε το 2019 ανά εξάμηνο ότι θα παίρναμε τη βαθμίδα. Μα, όσο είστε Κυβέρνηση και κοινωνική αστάθεια προκαλείτε και οικονομικά προβλήματα προκαλείτε.

Κύριε Πρόεδρε, σας ευχαριστώ πολύ.

Καλή δύναμη! Εύχομαι προσωπικά τα καλύτερα για όλους -δεν γίνεται συλλογικά τα καλύτερα για όλους-, το καλύτερο για τον ελληνικό λαό. Καλή Ανάσταση και Χρόνια Πολλά!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Ευχαριστούμε πολύ.

Θα δώσω τώρα τον λόγο για ένα τρίλεπτο στον Υπουργό Εργασίας και Κοινωνικών Υποθέσεων κ. Κωνσταντίνο Χατζηδάκη για την τροπολογία 1721/187.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Μια πολύ σύντομη παρατήρηση, κύριε Πρόεδρε και ευχαριστώ και τον συνάδελφο κ. Παππά που μου έδωσε τη σειρά του και τον κ. Βορίδη που θέλει να απαντήσει. Θα το κάνει αμέσως μετά.

Η τροπολογία αυτή έχει διάφορα επιμέρους άρθρα. Θα σταθώ σε τρία. Το ένα είναι η αύξηση των αναπηρικών επιδομάτων, κάτι οφειλόμενο και το οποίο νομίζω ότι θα βρει συναίνεση σε όλες τις πτέρυγες της Βουλής. Η Κυβέρνηση εξάντλησε τις δυνατότητες του προϋπολογισμού. Πέραν των εκτάκτων επιδομάτων που έχει δώσει τα τελευταία χρόνια στους αναπήρους, λόγω της πανδημίας και άλλων δυσκολιών που έχουμε αντιμετωπίσει ως κοινωνία, έρχεται τώρα και δίνει μια οριζόντια αύξηση 8% σε δέκα επιδόματα τα οποία καταβάλλονται μέσω του ΟΠΕΚΑ και τρία επιδόματα τα οποία καταβάλλονται μέσω του ΕΦΚΑ, συμπεριλαμβανομένου και του λεγόμενου εξωϊδρυματικού.

Δεν αυξάνονται όσα επιδόματα είχαν αυξηθεί ήδη από τον Ιανουάριο λόγω του ότι εκείνα τα επιδόματα είναι συνδεδεμένα με την αύξηση των συντάξεων. Πήραν αύξηση, λοιπόν, τότε 7,75%. Τώρα εδώ δίνεται αύξηση μόνο στα επιδόματα στα οποία δεν είχε δοθεί τον Ιανουάριο λόγω του ότι εκ του νόμου συνδέονται με τις συντάξεις και την πορεία των συντάξεων. Ελπίζω αυτό να είναι καθαρό.

Το δεύτερο που θέλω να σημειώσω είναι μια αλλαγή που έρχεται με το άρθρο 2 και αφορά τη διάταξη με την οποία εισάγεται άδεια για γυναικολογικές εξετάσεις μία ημέρα το έτος και στον ιδιωτικό τομέα. Συμβαίνει αυτό, υπάρχει ήδη στον δημόσιο τομέα και εισάγεται αυτή η άδεια για λόγους ισότητας, αλλά και για λόγους προτεραιότητας που πρέπει να δοθεί στο συγκεκριμένο ζήτημα. Είναι κάτι που ως Βουλή, ως Κυβέρνηση, ως κοινωνία οφείλουμε στις Ελληνίδες γυναίκες.

Και η τελευταία παρατήρηση που έχω να κάνω σχετίζεται με το άρθρο 4. Είναι της Γενικής Γραμματείας Δημογραφικής, Οικογενειακής Πολιτικής και Ισότητας των Φύλων και αφορά στη συνέχιση της λειτουργίας των δομών για τις γυναίκες οι οποίες πέφτουν θύματα βίας. Λαμβάνονται όλες εκείνες οι πρόνοιες έτσι ώστε οι δομές αυτές να συνεχίσουν απρόσκοπτα, με όλες τις σχετικές προβλέψεις για το προσωπικό των δομών αυτών.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Έχει κάποιος να κάνει ερωτήσεις στον Υπουργό για να τον αποδεσμεύσουμε;

**ΕΥΑΓΓΕΛΙΑ ΛΙΑΚΟΥΛΗ:** Εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, στα όσα αναφερθήκατε δεν έχω κάποιο σχολιασμό, αλλά στη χθεσινή συζήτηση στην αρμόδια Επιτροπή Δημόσιας Διοίκησης, αλλά και σήμερα με τον κύριο Υπουργό Εσωτερικών θέσαμε το ζήτημα της αποκατάστασης εξακοσίων οικογενειών πρώην εργαζομένων των σουπερμάρκετ «ΛΑΡΙΣΑ» και ο κύριος Υπουργός απάντησε ότι είναι αρμοδιότητα δική σας και αρμοδιότητα του κυρίου Υπουργού Οικονομικών και σας αναμέναμε πώς και πώς στη Βουλή να έρθετε να μας φέρετε τα ευχάριστα.

Είναι αλήθεια πως έχει ενωθεί το σύνολο του πολιτικού κόσμου γι’ αυτό και απέφυγα, κύριε Υπουργέ, να το φέρω σαν βουλευτική τροπολογία μόνο και μόνο για να πω ότι το κατέθεσα και εσείς να το απορρίψετε. Είναι κάτι πολύ μεγαλύτερο από αυτό και θα ήταν μικρό να το κάνει αυτό κάποιος Βουλευτής, κατά την άποψή μου.

Τι συμβαίνει με αυτό; Είναι πολύ απλά τα πράγματα. Ενώ το 2021 αποκαταστήσατε μια αδικία που είχε γίνει το 2016 από την προηγούμενη κυβέρνηση, παρ’ όλα αυτά με μισή φράση, που θεωρώ ότι λανθασμένα νομικώς μπήκε μέσα στο κείμενο, η κατάταξη των εργαζομένων δεν έγινε σωστά και με προνομιακό τρόπο όπως όριζε η νομοθεσία από το 2015.

Αυτή η φράση ακριβώς, αυτές οι τέσσερις λέξεις, πρέπει να φύγουν προκειμένου να μπορέσει να επιλυθεί το πρόβλημα των εργαζομένων. Εκφράζει δηλαδή και την αληθή βούληση της Κυβέρνησης, αυτό το οποίο θέλατε και εσείς να ρυθμίσετε το 2021, αλλά ατυχώς δεν ρυθμίστηκε. Κύριε Υπουργέ, επειδή πρόκειται για μία πολύ μεγάλη πληγή, την ξέρει η Κυβέρνησή σας, έχετε ασχοληθεί με αυτό το θέμα σχεδόν όλα τα συναρμόδια Υπουργεία, το Εσωτερικών, το Δικαιοσύνης, το Οικονομικών, το Εργασίας, παρακαλώ πάρα πολύ μέχρι τη λήξη της συνεδρίασης να το δούμε και να το διορθώσουμε, κύριε Υπουργέ, και θα είναι νίκη όλου του πολιτικού κόσμου, γιατί όλοι νομίζω ότι είμαστε ενωμένοι στο αίτημα αυτό.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, εγώ δεν γνωρίζω τις λεπτομέρειες αυτού του θέματος. Αντιλαμβάνομαι, όπως το περιέγραψε η συνάδελφος, ότι είναι θέμα συναρμοδιότητας με το Υπουργείο Οικονομικών και το Υπουργείο Δικαιοσύνης, διότι άπτεται του Πτωχευτικού Κώδικα και επομένως αντιλαμβάνομαι ότι είναι μια παρέμβαση η οποία απαιτεί συνεννόηση, χρόνο -δεν ξέρω αν υπάρχει αυτή την ώρα αυτός ο χρόνος- και επίσης αφορά τροποποίηση του Πτωχευτικού Κώδικα, που δεν είναι κάτι δευτερευούσης σημασίας, διότι υπάρχουν κάποιες αρχές οι οποίες εφαρμόζονται γενικώς και σε όλες τις περιπτώσεις.

Εν πάση περιπτώσει, δεν γνωρίζω λεπτομέρειες και νομίζω ότι κάθε περαιτέρω τοποθέτησή μου δεν θα είχε όλα τα στοιχεία εκείνα που απαιτείται για να έχεις όταν μιλάς στη Βουλή των Ελλήνων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, παρακαλώ για λίγο τον λόγο.

**ΠΡΟΕΔΡΕΥΩΝ (Απόστολος Αβδελάς):** Σας απάντησε. Κι άλλο; Αφού δεν έχει να σας απαντήσει, φεύγει κιόλας ο άνθρωπος. Τι να σας πει;

**ΕΥΑΓΓΕΛΙΑ ΛΙΑΚΟΥΛΗ:** Για λίγα δευτερόλεπτα μόνο, διότι είναι σοβαρό, έχει σημασία.

**ΠΡΟΕΔΡΕΥΩΝ (Απόστολος Αβδελάς):** Ορίστε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, μπορούμε να βοηθήσουμε σ’ αυτή την κατεύθυνση. Ούτε χρόνος χρειάζεται. Διάθεση, πολιτική βούληση χρειάζεται. Το έχουμε έτοιμο. Ο κύριος Υπουργός Εσωτερικών μάς είπε και χθες ότι αποδέχεται -γιατί δεν ήρθαμε τελευταία στιγμή, ήρθαμε στην επιτροπή, μην μας ψέγετε λοιπόν-, έτσι δεν είναι, κύριε Βορίδη; Εδώ είστε. Και σήμερα είπατε ότι δεν έχετε κανένα πρόβλημα με αυτό, αλλά ότι είναι συναρμοδιότητα του Υπουργείου Οικονομικών και του Εργασίας. Δεν θα σας αφήσω να φύγετε χωρίς να μας το πείτε αυτό. Εμείς λοιπόν είμαστε πρόθυμοι νομοτεχνικά να βοηθήσουμε για να το κάνετε. Εσείς θέλετε;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Εγώ είμαι ένας εκ των τριών και δεν γνωρίζω τις λεπτομέρειες.

**ΕΥΑΓΓΕΛΙΑ ΛΙΑΚΟΥΛΗ:** Ναι, ο δεύτερος είναι ο κ. Βορίδης και ο τρίτος είναι ο κ. Σταϊκούρας. Άρα;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Πρωτίστως ο κ. Τσιάρας.

**ΕΥΑΓΓΕΛΙΑ ΛΙΑΚΟΥΛΗ:** Τώρα, κύριε Χατζηδάκη, δεν είναι «ο καλός, ο κακός και ο άσχημος», γιατί θα ψάχνουμε να βρούμε τον άσχημο!

Άρα αποφεύγετε να μας απαντήσετε, κύριε Υπουργέ. Εντάξει, αντιλαμβανόμαστε.

**ΠΡΟΕΔΡΕΥΩΝ (Απόστολος Αβδελάς):** Κυρία Λιακούλη, τα ίδια θα σας πει που είπε και πριν.

Τον λόγο έχει τώρα ο κ. Βορίδης.

Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ζαχαριάδη, νομίζω ότι η ομιλία σας μπορεί να συνοψιστεί στο σαιξπηρικό «Much ado about nothing». Δηλαδή τι είναι αυτό; Λέμε πολλά αλλά τελικά για το τίποτε.

Τι σημαίνει τώρα αυτό; Τα διλήμματα απλά και καθαρά. Αριστερά. Και μάλιστα ριζοσπαστική Αριστερά και πάνω ριζοσπαστική Αριστερά και κάτω ριζοσπαστική Αριστερά, πολύ ριζοσπαστική Αριστερά. Μαχητικός αντιφασισμός, θα νικήσουμε τον φασισμό στον δρόμο. Μάλιστα.

Να συνεννοηθούμε. Εάν δεν υπήρχε ο Αντώνης Σαμαράς να πάρει την απόφαση που πήρε, κατόπιν της εισηγήσεως που δέχτηκε, εάν δεν υπήρχε αυτός ο Πρωθυπουργός να πάρει τη συγκεκριμένη απόφαση, ο μαχητικός αντιφασισμός θα εμάχετο και οι συγκεκριμένοι θα ήταν εκτός φυλακής και πιθανότατα εντός Κοινοβουλίου. Καθαρές κουβέντες.

Αυτό τι σημαίνει; Σημαίνει ότι για μια ακόμη φορά υποτιμάτε τη θεσμική αξία των κοινοβουλευτικών θεσμών προκειμένου να επιτευχθούν συγκεκριμένοι συνταγματικοί στόχοι.

Τα ίδια κάνετε και τώρα. Λέτε «Μα, γιατί μας αδικείτε; Μας αδικείτε. Προσπαθείτε να πείτε ότι έχουμε πολιτικό κίνητρο για τη στάση μας αυτή, ενώ εμείς έχουμε συνταγματικές διαφωνίες». Μάλιστα. Ο προβληματισμός όλων, ξέρετε, ξεκινά από το εξής. Μαχητικός αντιφασισμός, αλλά από την άλλη μεριά «δεν ψηφίζω τη διάταξη». Και σου λέει τώρα πώς εκείνος που είναι μαχητής δεν έρχεται να χρησιμοποιήσει ένα θεσμικό εργαλείο; Και αρχίζει τώρα μια εκτενής συνταγματική επιχειρηματολογία που καθένας έχει τις απόψεις του. Εγώ να τις δεχθώ όλες.

Προσέξτε, θα σας πω κάτι ακόμα, γιατί από τη συζήτηση αυτή αδικήθηκε. Διότι λέτε «Δεν έκανες ένα βήμα, βρε αδερφέ. Μου είπες να έρθουμε στη θέση σου». Δεν έγινε έτσι. Εγώ σας είπα -στην προηγούμενη συζήτηση αυτά, θα σας πω για την τωρινή- να μπουν αυτά που θέλετε σωρευτικώς όμως, δηλαδή να μπουν αυτά που θεωρούμε εμείς ασφαλή και να μπουν και αυτά που θεωρείτε εσείς, κατά τη γνώμη σας, ασφαλή, κατά τη γνώμη μας μη ασφαλή νομικά, να τα βάλουμε όλα μέσα. Μην βάλουμε μόνο τα μισά και βρεθούμε σε δυσκολία και μετά να πούμε «Τι να κάνουμε; Αστοχήσαμε, γιατί ακούσαμε την πρόταση του ΣΥΡΙΖΑ». Είπαμε να βάλουμε και τούτα, να βάλουμε και εκείνα.

Εσείς τα «και εκείνα» τα δικά μας δεν τα θέλατε, θέλατε μόνο τα δικά σας. Άρα λοιπόν δεν είναι ακριβές ότι δεν έγιναν βήματα. Εκείνο που είναι ακριβές είναι ότι χαράξατε μια στρατηγική για το πώς θα αποφύγετε την ψήφιση. Μάλιστα. Και επαναλαμβάνω, δεν είναι ίδια η στρατηγική σας με τη στρατηγική του ΚΚΕ. Το ΚΚΕ λέει άλλα πράγματα. Εσείς λέτε άλλα.

Έρχομαι όμως στο σημερινό. Στο σημερινό είναι -επιτρέψτε μου- ακόμα πιο προβληματική στάση σας. Γιατί είναι ακόμα πιο προβληματική η στάση σας; Γιατί το σημερινό είναι οργανωτικού χαρακτήρα. Δεν έχει να κάνει με τη διάταξη ή όχι. Εσείς θα μπορούσατε να πείτε «Έχουμε επιφυλαχθεί για τη διάταξη, αλλά αυτό που φέρνετε οργανωτικά σήμερα καλό είναι. Διεύρυνση είναι, θωράκιση είναι. Σε μεγαλύτερο κοινό δικαστών, περισσότεροι δικαστές και χωρίς επιλογές θα αποφασίσουν. Καλύτερο είναι». Ούτε αυτό είπατε.

Και σήμερα το κάνατε ακόμη χειρότερο. Ήρθε ο αρχηγός σας και είπε «Μα, ξέρετε, εδώ η διάταξη είναι συνταγματική και θα εγερθούν και ζητήματα ανθρωπίνων δικαιωμάτων και θα εκτεθεί η χώρα». Μα, αλήθεια τώρα; Και αυτό είναι ο μαχητικός αντιφασισμός; Αυτό είναι η στάση της συμπαράταξης των πολιτικών δυνάμεων που πρέπει να έχουν κοινό μέτωπο;

Επειδή λοιπόν εδώ δημιουργείται μια προφανής απορία, κύριε Ζαχαριάδη, γιατί το κάνετε αυτό; Επειδή έχετε νομικές αντιρρήσεις; Είστε τόσο λεπτολόγοι στα νομικά εκεί στον ΣΥΡΙΖΑ; Είστε τόσο αναλυτικοί; Είστε τόσο θεσμικοί που άμα φύγει κανένα νομικό επιχείρημα, δεν μπορείτε να υπερψηφίσετε διάταξη; Αυτό είναι που σας αφήνει, κύριε Ζαχαριάδη, έκθετους.

Διότι επειδή κανείς δεν πείθεται ότι το κάνετε γι’ αυτό και επειδή υπάρχει και ένα ισχυρό αντιπαράδειγμα δίπλα σας, που είναι η στάση του ΠΑΣΟΚ, που μπορεί να εκφράζει και να διατυπώνει επιφυλάξεις, αλλά δεν χάνει τον στρατηγικό στόχο, λέει ότι εμείς πιστεύουμε αυτά, αλλά δεν φτάνει στο σημείο να πει ότι θα καταψηφίσουμε και τη διάταξη, γεννιέται ένα ερώτημα εκεί. Γιατί το κάνετε;

Κι επειδή δεν μπορούμε να πιστεύουμε ότι είναι η νομική σας επιχειρηματολογία και αρτιότητα, εκεί οδηγούμαστε, ότι έχετε πολιτική στόχευση. Και το επαναλαμβάνω, δεν είστε ανόητοι πολιτικά και εκλογικά, δεν πάτε να πάρετε τους ναζιστές ψηφοφόρους, δεν πρόκειται, δεν είναι εκεί το ενδιαφέρον σας. Το πολιτικό σας ενδιαφέρον είναι, επαναλαμβάνω, αυτός ο χυλός που καλύπτεται πίσω από το λεγόμενο αντισύστημα. Εκεί είναι που δεν θέλετε να αποκοπείτε.

Αλλά αυτό είναι και το μεγάλο πολιτικό πρόβλημα, γιατί εκεί δεν στέλνετε ένα καθαρό μήνυμα ακόμα και σε αυτούς τους ψηφοφόρους, ότι όχι δεν είναι μια θεμιτή διεκδίκηση αυτού του ψηφοφόρου την ώρα που πρέπει να δημιουργηθεί ένα αρραγές μέτωπο σε αυτήν την κατεύθυνση. Ρηγματώνετε αυτό το μέτωπο, αναπαράγετε επιχειρηματολογίες που δεν θα έπρεπε να ακούγονται καθόλου σε αυτήν την Αίθουσα. Και αυτό το κάνατε πράγματι για μικροπολιτικές στοχεύσεις.

**ΠΡΟΕΔΡΕΥΩΝ (Απόστολος Αβδελάς):** Έχετε τον λόγο, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θέλω, κύριε Πρόεδρε, λιγότερο από μισό λεπτό ,για να δοθούν κάποιες απαντήσεις από την πλευρά μας.

Πρώτον, κύριε Βορίδη, όταν λέτε «ο κ. Σαμαράς», προφανώς αναφέρεστε στον πρώην πρωθυπουργό. Γιατί έτσι όπως μιλάτε για τον κ. Σαμαρά, θα πιστέψουμε ότι είναι κάποιος λοχαγός του Κόκκινου Στρατού στη μάχη στο Στάλινγκραντ. Να συνεννοηθούμε, εδώ είμαστε. Αναλυτές και σχολιαστές που στη συνέχεια γίνανε βουλευτές έψαχναν τη σοβαρή Χρυσή Αυγή. Τα ξεχάσατε αυτά;

Δεύτερον, είστε νομικός. Απ’ όλη την Αντιπολίτευση δεν βάζουμε ζητήματα τώρα αν είστε καλός νομικός ή δεν είστε καλός νομικός, όπως και κανείς για μένα δεν βάζει ζήτημα αν είμαι ή δεν είμαι βιολόγος. Αλλά μην μας προκαλείτε. Είναι η τρίτη φορά που νομοθετείτε και υπάρχουν κενά και δεν σας τα λένε βιολόγοι, μαθηματικοί ή χημικοί, σας τα λένε άλλοι συνταγματολόγοι. Το ότι τα λέτε δασκαλίστικα δεν σημαίνει ότι τα λέτε και σωστά.

Θέλετε να κάτσετε να δείτε τώρα που θα τελειώσουμε το βράδυ τις προηγούμενες τοποθετήσεις σας και να πείτε «Βρε παιδί μου, τι ωραία που τα είπα; Τα είπα τέλεια. Γιατί χρειάστηκε να ξανάρθω στη Βουλή;». Γιατί, κύριε Βορίδη, δίνετε παράσταση, δεν έχετε περιεχόμενο. Ξέρετε τι ωραία τα έχετε πει από εδώ για το επιτελικό κράτος; Τέλεια. Δεν τα βλέπετε έξω πώς είναι; Άλλο εδώ, άλλο έξω. Δεν είναι όλα επικοινωνία.

Λοιπόν, ο Τσίπρας σάς είπε το απλό. Το λάθος δεν διορθώνεται με ένα άλλο λάθος. Εσείς το μπερδέψατε με το τραγούδι της Μελίνας Ασλανίδου «Το λάθος και το πάθος». Χρόνια πολλά.

**ΠΡΟΕΔΡΕΥΩΝ (Απόστολος Αβδελάς):** Και καλείται στο Βήμα ο κ. Ιωάννης Παππάς από τη Νέα Δημοκρατία, του οποίου την υπομονή την τεστάραμε σήμερα.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, πριν αναφερθώ στο ερανιστικό σχέδιο νόμου του Υπουργείου Εσωτερικών με το οποίο ολοκληρώνεται η θητεία της παρούσης κοινοβουλευτικής σύνθεσης, θα μου επιτρέψετε να αναφερθώ σε συγκεκριμένα αντικειμενικά δεδομένα.

Η παρούσα κοινοβουλευτική πλειοψηφία και η Κυβέρνηση της Νέας Δημοκρατίας και του Κυριάκου Μητσοτάκη ψήφισαν τετρακόσια είκοσι τρία σχέδια νόμου. Αυτό μεταφράζεται περίπου σε εκατόν πέντε νομοσχέδια τον χρόνο. Νομοθετικό έργο πράγματι εντυπωσιακό σε περιόδους που μόνο συνηθισμένες δεν μπορούν να χαρακτηριστούν.

Η Κυβέρνηση έφερε στην Εθνική Αντιπροσωπεία εκατόν πενήντα πέντε διεθνείς συμβάσεις, δέκα νομοσχέδια με διαδικασία εξπρές, τρία με τη διαδικασία του επείγοντος και επτά με τη διαδικασία του κατεπείγοντος. Κατατέθηκαν επτακόσιες τέσσερις τροπολογίες, σε αντίθεση με τις χίλιες τριακόσιες δύο της προηγούμενης κοινοβουλευτικής περιόδου της κυβέρνησης ΣΥΡΙΖΑ - ΑΝΕΛ. Απόδειξη της ορθής λειτουργίας της κοινοβουλευτικής διαδικασίας είναι ότι κατατέθηκαν περίπου και απαντήθηκαν δυόμισι χιλιάδες επίκαιρες ερωτήσεις.

Με το νομοσχέδιο το οποίο συζητούμε σήμερα εισάγεται και μια σημαντική τροπολογία, για την οποία ακούσαμε τόσα πολλά. Για την τροπολογία αυτή έχει γίνει τόσος πολύς λόγος, αλλά σήμερα εντός του ναού της δημοκρατίας θα αποδείξουμε με πράξεις και με την ψήφο μας, κύριε Ζαχαριάδη, ποιος υποκρίνεται και ποιος όχι, ποιος όσα λέει τα εννοεί και ποιος τα λέει για να κοροϊδέψει. Και μάλλον εσείς διαλέξατε το δεύτερο, κύριοι της Αριστεράς.

Κυρίες και κύριοι συνάδελφοι, το σχέδιο νόμου το οποίο συζητούμε περιλαμβάνει ρυθμίσεις για τους Οργανισμούς Τοπικής Αυτοδιοίκησης Α΄ και Β΄ βαθμού, την ευζωία των ζώων συντροφιάς, το ανθρώπινο δυναμικό του δημοσίου τομέα, καθώς και άλλες επείγουσες ρυθμίσεις των Υπουργείων Εσωτερικών, Δικαιοσύνης, Μετανάστευσης και Ασύλου, Πολιτισμού και Αθλητισμού.

Το εν λόγω νομοσχέδιο πραγματεύεται και αντιμετωπίζει θεσμικά κενά και ασάφειες και επιφέρει βελτιώσεις σε ζητήματα που εμπίπτουν σε διάφορες θεματικές. Αυτός είναι κι ο λόγος που χαρακτηρίζεται ως ερανιστικό.

Από αυτό το σύνθετο νομοθέτημα θα επιλέξω να αναφερθώ σε δύο επιμέρους σημεία. Το πρώτο είναι οι Οργανισμοί Τοπικής Αυτοδιοίκησης. Προσέξτε, δεν πρόκειται για κάτι απλοϊκό, αλλά για κάτι που αφορά με τον πλέον άμεσο τρόπο την καθημερινότητα των συμπολιτών μας. Η τοπική αυτοδιοίκηση, καλοί συνάδελφοι της Αξιωματικής Αντιπολίτευσης, ήταν η πρώτη που έπεσε θύμα των εμμονών σας και της ιδεοληψίας σας. Κι επειδή ρωτούσατε, αυτός είναι κι ένας από τους λόγους που νομοθετούμε μέχρι και την τελευταία στιγμή, μέχρι και σήμερα, χρήσιμες και λειτουργικές ρυθμίσεις.

Πάμε τώρα στο δεύτερο. Αντιδράσεις από την Αξιωματική Αντιπολίτευση και θόρυβος για καθεστώς διώξεων και άλλα για τις ανεξάρτητες αρχές. Ας κάνουμε μια άσκηση, αφού σημειωθεί για την οικονομία της συζήτησης ότι ο αρμόδιος Υπουργός Εσωτερικών κ. Βορίδης αφαίρεσε λόγω πλεονασμού από το άρθρο 43, πριν καν ξεκινήσει η επεξεργασία στην επιτροπή, τη φράση «το παραβίασαν το απόρρητο των πληροφοριών και στοιχείων που περιήλθαν σε γνώση τους».

Για να καταλάβουμε τη λογική σας, έχουμε μια συνταγματικά κατοχυρωμένη ανεξάρτητη αρχή και έχουμε έναν υπάλληλό της ο οποίος αποφασίζει να διαρρεύσει απόρρητα στοιχεία που περιήλθαν σε γνώση του από την άσκηση των καθηκόντων του. Ο υπάλληλος αυτός πρέπει να διώκεται ή όχι; Ή μήπως πρέπει να διώκεται όταν, και μόνο, συμφέρει τον εκάστοτε που κυβερνά;

Αυτά, κυρίες και κύριοι συνάδελφοι, δεν γίνονται ή μάλλον, για να είμαι και δίκαιος απέναντί σας, ίσως συμβαίνουν, ίσως γίνονται σε χώρες με τις οποίες σας αρέσει να συνδιαλέγεστε, σε χώρες που στα νιάτα σας θεωρούσατε χώρες πρότυπα ή σε χώρες που δυσκολεύεστε να καταδικάσετε. Σε μια σύγχρονη δημοκρατική κοινωνία δυτικού τύπου δεν προσαρμόζονται οι νόμοι στις στοχεύσεις του καθενός από εμάς.

Κύριε Πρόεδρε, κυρίες και κύριοι συνάδελφοι, αυτό είναι το τελευταίο σχέδιο νόμου με το οποίο συζητά και ψηφίζει η συγκεκριμένη σύνθεση της Βουλής των Ελλήνων. Η χώρα βαδίζει προς τις βουλευτικές εκλογές και οι Έλληνες πολίτες θα ασκήσουν το εκλογικό τους δικαίωμα. Θα αποδείξουν για μια ακόμη φορά ότι η δημοκρατία στην πατρίδα μας έχει βαθιές ρίζες στην ιστορία μας, την κουλτούρα μας και το θεσμικό μας πλαίσιο.

Η Βουλή που εξελέγη τον Ιούλιο του 2019 από τον κυρίαρχο ελληνικό λαό και η αυτοδύναμη Κυβέρνηση του Κυριάκου Μητσοτάκη χειρίστηκε με επιτυχία κρίσεις που όμοιές της δεν είχε περάσει η Ελλάδα και ολόκληρος ο πλανήτης, την πανδημία του κορωνοϊού, την κρίση με την Τουρκία στον Έβρο και το Αιγαίο, τον πόλεμο της Ρωσίας στην Ουκρανία, εδώ στη γειτονιά μας, την ενεργειακή κρίση και την παγκόσμια πληθωριστική κρίση, το παγκόσμιο πληθωριστικό κύμα.

Η Ελλάδα, μέσα σε αυτό το περιβάλλον, όχι μόνο στάθηκε όρθια, αλλά έγινε ακόμα πιο ισχυρή και είμαστε περήφανοι γι’ αυτό. Η Κυβέρνηση σε αυτά τα τέσσερα χρόνια προχώρησε σε πενήντα μειώσεις ή καταργήσεις φόρων, εκ των οποίων τους είκοσι εννιά τους επιβάλατε εσείς, κύριοι της Αξιωματικής Αντιπολίτευσης, σαν κυβέρνηση ύψους 7 δισ. ευρώ, ενώ πέτυχε αύξηση δημοσίων εσόδων κατά 10,6 τρισεκατομμύρια ευρώ. Επίσης πέτυχε τη μεγαλύτερη μείωση του δημόσιου χρέους στην Ευρώπη κατά σαράντα μονάδες και έφτασε στο 169% του ΑΕΠ.

Παράλληλα, πετύχαμε μέσο όρο δημοσίων επενδύσεων 15 δισεκατομμύρια ευρώ ετησίως, ρεκόρ εικοσαετίας σε άμεσες ξένες επενδύσεις και σημείο αναφοράς σε τεχνολογικές εταιρείες κολοσσούς όπως είναι η «MICROSOFT», η «GOOGLE», η «AMAZON» και η «PFIZER».

Ρεκόρ τουριστικών εσόδων το 2022, ρεκόρ τουριστικών εσόδων θα ακολουθήσει και αφίξεων τουριστών το 2023, δημιουργία τριακοσίων χιλιάδων νέων θέσεων εργασίας στην οικονομία με τη μεγαλύτερη μείωση ανεργίας στην Ευρωπαϊκή Ένωση από 17,3% στο 10,8%.

Διπλάσια αύξηση του κατώτατου μισθού κατά 130 ευρώ μέσα σε αυτά τα τελευταία χρόνια, από 650 ευρώ σε 780, δηλαδή σχεδόν τρεις πρόσθετους μισθούς ετησίως.

Αύξηση κρατικών δαπανών κατά 37%. Αύξηση εργαζομένων στο ΕΣΥ κατά επτά χιλιάδες από το 2019, ενώ υπάρχει και αύξηση κατά 10% των μισθών του ιατρικού προσωπικού και θέσπιση επιδομάτων για εργαζόμενους σε ΜΕΘ και ΕΚΑΒ και απομακρυσμένες περιοχές.

Επίσης προσλήψεις στην παιδεία. Πάνω από είκοσι πέντε χιλιάδες νηπιαγωγούς δασκάλους και καθηγητές προσλάβουμε, ενώ για το 2023 έχει γίνει προγραμματισμός για τρεις χιλιάδες επτακόσιους εβδομήντα νέους καθηγητές, δασκάλους και νηπιαγωγούς.

Η πατρίδα μας στους κρίσιμους τομείς της εξωτερικής πολιτικής και της εθνικής άμυνας υπέγραψε ΑΟΖ με Ιταλία και Αίγυπτο και πέντε συμφωνίες αμυντικές με Γαλλία, με ΗΠΑ, με Ισραήλ, με Αίγυπτο και με Ηνωμένα Αραβικά Εμιράτα, εξήντα οκτώ νέα εξοπλιστικά προγράμματα με τρεις φρεγάτες Μπελαρά, είκοσι τέσσερα Ραφάλ και αναβάθμιση ογδόντα τεσσάρων F-16, ύψους 10,4 δισεκατομμυρίων ευρώ.

Η Ελλάδα είναι ένας πυλώνας -θέλετε, δεν θέλετε- σταθερότητας στην Ανατολική Μεσόγειο και αποτελεί έναν αναβαθμισμένο σύμμαχο για τη Γαλλία και τις ΗΠΑ.

Κυρίες και κύριοι συνάδελφοι, θα μου επιτρέψετε κλείνοντας να αναφερθώ στα Δωδεκάνησα και στους ακρίτες νησιώτες μας. Είναι τιμή μου που αυτά τα τέσσερα χρόνια προσπάθησα να συμβάλω με όσες δυνάμεις έχω έτσι ώστε τα Δωδεκάνησα να είναι και να έχουν αυτό το οποίο αξίζουν να είναι, η περιοχή των ρεκόρ. Των ρεκόρ στον τουρισμό, των ρεκόρ στις επενδύσεις, των ρεκόρ στη δημιουργία νέων θέσεων εργασίας, των ρεκόρ στην ανάσχεση της υπογεννητικότητας με την αύξηση πληθυσμού, των ρεκόρ των θετικών ειδήσεων.

Να πω ότι η Περιφέρεια Νοτίου Αιγαίου, στην οποία τα Δωδεκάνησα είναι ένας από τους δύο βασικούς πυλώνες, είχε αύξηση 16,7% και ήταν πρώτη βάσει στοιχείων της EUROSTAT στην Ευρωπαϊκή Ένωση το 2021.

Θα επαναλάβω ακόμα και σήμερα ότι ένας από τους προσωπικούς μου στόχους, όταν ορκίστηκα Βουλευτής τον Ιούλιο του 2019 ήταν, είναι και θα παραμείνει η επιστροφή των μειωμένων φορολογικών συντελεστών στο Αιγαίο, στα νησιά μου, ένας στόχος τον οποίο κάποιοι χαρακτήρισαν ως λαϊκισμό, αλλά πιστεύω ότι είναι χρέος απέναντι στους νησιώτες, απέναντι στους Δωδεκανήσιους, απέναντι στους ακρίτες.

Σας ευχαριστώ πάρα πολύ και να ευχηθώ σε όλους σας καλή Ανάσταση και καλή ανάταση! Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Επίσης, προτού με αντικαταστήσει ο κ. Κωνσταντινόπουλος, να πω κι εγώ δύο λόγια. Να ευχαριστήσω μέσα από την καρδιά μου τον Κυριάκο Βελόπουλο για την ευκαιρία που μου έδωσε το 2019 να ζήσω αυτό που δεν φανταζόμουν ποτέ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ποτέ μη λέτε ποτέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κυρία Αντωνίου.

Να τον ευχαριστήσω που μου δίνει την ευκαιρία να συνεχίσω να το ζω, εφόσον, βέβαια, με ξαναψηφίσουν οι συμπολίτες μου στην Α΄ εκλογική περιφέρεια της Θεσσαλονίκης.

Ήταν τιμή μου που συνεργάστηκα με τα παιδιά στην Ελληνική Λύση. Θέλω να πιστεύω ότι απέκτησα καινούργιους φίλους.

Τέλος, να ευχαριστήσω τους υπαλλήλους της Βουλής για τη συνεργασία τους και να πω στον ελληνικό λαό, κοιτάζοντάς τον στα μάτια, μεταφορικά, ότι είναι λανθασμένη η εντύπωση που έχουν γι’ αυτούς τους ανθρώπους περί ελίτ των δημοσίων υπαλλήλων. Είναι εκτός πραγματικότητας όσοι το πιστεύουν αυτό.

Να ευχαριστήσω τα παιδιά της φρουράς.

Να ευχαριστήσω τους Υπουργούς. Με μερικούς τα πήγαμε καλά, μερικοί μου έβγαλαν την ψυχή. Με τον κ. Βορίδη τα πήγαμε καλά. Χάρηκα για τη γνωριμία, κύριε Ρουσόπουλε, και από κοντά.

Μπορεί να είμαι πολύ νέος στην πολιτική, αλλά μεγαλύτερος σε ηλικία και έτσι μπορώ να δώσω μία συμβουλή: Να είστε ο εαυτός σας και έτσι θα προσφέρετε πολλά περισσότερα στη χώρα αυτή.

Καλό Πάσχα, καλή Ανάσταση, ό,τι επιθυμείτε.

Καλείται στο Βήμα ο Πρόεδρος του ελληνικού Κοινοβουλίου κ. Κωνσταντίνος Τασούλας, τον οποίον ευχαρίστησα στη Διάσκεψη των Προέδρων.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, επιτρέψτε μου να εισβάλω στη συζήτηση του νομοσχεδίου. Είναι μια μέρα σημαντική, είναι η τελευταία μέρα νομοθετικής εργασίας της παρούσης Βουλής, η οποία κράτησε αισίως τέσσερα χρόνια παρά ελάχιστους μήνες.

Και θα μου επιτρέψετε, ως Πρόεδρος της απερχόμενης Εθνικής Αντιπροσωπείας να προβώ σε έναν μικρό ποσοτικό και ποιοτικό απολογισμό σύντομα, για να αντιληφθούμε όλοι απολογιστικά το μέγεθος της εργασίας που επιτελέστηκε, παρά το ότι ασφαλώς ούτε σε όλα ήμασταν σύμφωνοι ούτε οι αντιδράσεις ή οι διενέξεις απεφεύχθησαν. Όμως, όλα αυτά είναι μέσα στο παιχνίδι της δημοκρατίας, το οποίο στεγάζεται εδώ και πολλές δεκαετίες σε αυτή εδώ την ιστορική Αίθουσα.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Από τον Ιούλιο του 2019, λοιπόν, έως και σήμερα η παρούσα Βουλή, η παρούσα Εθνική Αντιπροσωπεία, ψήφισε τετρακόσιους είκοσι τρεις νόμους, κυριολεκτικά διακόσιους εβδομήντα νόμους και εκατόν πενήντα τρεις διεθνείς συμβάσεις. Αυτό ποσοτικά σημαίνει κυριολεκτικά μια αύξηση 50% περισσότερες νομοθετικές πρωτοβουλίες από την προηγούμενη τετραετία, η οποία είχε ψηφίσει διακόσια ογδόντα τέσσερα νομοθετήματα, εκατόν ογδόντα επτά νόμους και ενενήντα επτά διεθνείς συμβάσεις.

Βλέπουμε ότι οι διεθνείς συμβάσεις πλησιάζουν σιγά-σιγά τον αριθμό των νομοθετημάτων που παράγει το εσωτερικό σύστημα. Κι αυτό βέβαια έχει να κάνει με το γεγονός ότι η χώρα είναι στενά συνδεδεμένη με το διεθνές περιβάλλον, είναι μια χώρα-μέλος κι όχι μία χώρα η οποία είναι σε απομόνωση και συνεπώς οι διεθνείς της υποχρεώσεις εκπληρώνονται μέσω αυτής της νομοθετικής ενσωμάτωσης.

Τα επείγοντα και κατεπείγοντα, τα οποία θυμίζω μας είχαν ενοχλήσει, ιδιαίτερα την Αντιπολίτευση, τους πρώτους δύο μήνες της παρούσης θητείας της Βουλής, περιορίστηκαν τελικά, όπως είχα προεξοφλήσει, σε πολύ μικρό αριθμό. Είχαμε δέκα επείγοντα και κατεπείγοντα. Συγκεκριμένα είχαμε τρία επείγοντα, επτά κατεπείγοντα έναντι σαράντα επτά επειγόντων και κατεπειγόντων νομοθετημάτων της προηγούμενης τετραετίας.

Οι τροπολογίες, για τις οποίες δεχόμεθα μεγάλη κριτική, μειώθηκαν ακριβώς κατά 50% μέσα στην παρούσα τετραετία. Είχαμε επτακόσιες δεκαεπτά τροπολογίες έναντι χιλίων τετρακοσίων είκοσι δύο. Και είμαι βέβαιος ότι η επόμενη Βουλή θα τις περιορίσει ακόμη περισσότερο. Είναι σημαντική η διαφορά. Δεν λέω ότι οι επτακόσιες δεκαεπτά είναι λίγες, αλλά επειδή τα πράγματα τα κρίνουμε συνήθως σε σύγκριση με κάτι άλλο, τολμώ να πω ότι αυτή η σύγκριση είναι συντριπτική.

Είχαμε μια συνταγματική Αναθεώρηση, με συζητήσεις γόνιμες σε επιτροπές και στην Ολομέλεια. Έχει ήδη εξαγγελθεί από τον Πρωθυπουργό ότι η επόμενη Βουλή θα είναι προτείνουσα Βουλή, κύριε Λοβέρδο, συνεπώς θα πάμε σε μια νέα συνταγματική Αναθεώρηση, η οποία μπορεί να ξεκινήσει τον Δεκέμβριο του 2024, δηλαδή πέντε χρόνια μετά τη δημοσίευση του ΦΕΚ της προηγούμενης Αναθεώρησης του 2019. Είχαμε δύο προανακριτικές, δύο εξεταστικές και στην παρούσα και στην προηγούμενη Βουλή. Η Επιτροπή Θεσμών συνεδρίασε ενενήντα οκτώ φορές έναντι ενενήντα της προηγούμενης τετραετίας, κυρίως για θέματα κριτικής και ασκήσεως κριτικής προς την Κυβέρνηση.

Έχουμε χίλιες τριακόσιες τέσσερις συνεδριάσεις Διαρκών Επιτροπών έναντι εννιακοσίων ενενήντα έξι της προηγούμενης τετραετίας, μια αύξηση 31% κι αυτό εξυπακούεται γιατί είχαμε αύξηση των νομοθετημάτων. Συζητήθηκαν δύο χιλιάδες πεντακόσιες πενήντα τρεις επίκαιρες ερωτήσεις, αυξημένες κατά 51% έναντι των χιλίων εξακοσίων ογδόντα επτά επικαίρων ερωτήσεων της προηγούμενης τετραετίας.

Το ενδιαφέρον είναι ότι από τις κατατεθείσες και προγραμματισμένες επίκαιρες ερωτήσεις, συζητήθηκε το 76%. Γιατί το 24% έως το 100% δεν συζητήθηκε; Γιατί αυτό προήλθε από μία συνεννόηση λόγω κωλύματος είτε του Υπουργού είτε του ερωτώντος. Άρα το 24% που δεν συζητήθηκε από τις προγραμματισμένες, δεν αρνήθηκε κανείς να το συζητήσει αυθαίρετα, αλλά κατόπιν συνεννόησης δεν έγινε. Το 76%, λοιπόν, των επικαίρων που συζητήθηκαν είναι εντυπωσιακό ποσοστό αν σκεφτεί κανείς ότι την προηγούμενη τετραετία συζητήθηκε το 51% των προγραμματισμένων επικαίρων ερωτήσεων. Αδικαιολόγητες απουσίες Υπουργού άνευ συνεννοήσεως -δηλαδή, να μη συζητηθεί η επίκαιρη- είχαμε δύο. Είχαμε δύο αδικαιολόγητες απουσίες στις τρεις χιλιάδες τριακόσιες εβδομήντα τέσσερις, δηλαδή μηδενικό ποσοστό, 0,06% κυριολεκτικά, ενώ η προηγούμενη τετραετία είχε 30% αδικαιολόγητα κωλύματα Υπουργών στη συζήτηση επικαίρων ερωτήσεων.

Καταθέτω τα προαναφερθέντα στοιχεία στα Πρακτικά.

(Στο σημείο αυτό ο Πρόεδρος της Βουλής κ. Κωνσταντίνος Τασούλας καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλη αυτή η ποσοτική βελτίωση οφείλεται σε όλες και σε όλους, οφείλεται στο Προεδρείο, στους Αντιπροέδρους, στον Ειδικό Γραμματέα κ. Μπαγιώκο που τον βλέπω τώρα και τον ευχαριστώ ιδιαιτέρως. Είναι, όπως λέμε, ο άνθρωπος, ο οποίος νυχθημερόν κοπιάζει και συνεργάζεται με όλες τις παρατάξεις για να προχωρήσει το κοινοβουλευτικό, το νομοθετικό και το ελεγκτικό έργο της Βουλής.

Αυτοί οι αριθμοί όλοι σημαίνουν ότι αυτή η Βουλή ήταν η παραγωγικότερη της τελευταίας τεσσαρακονταετίας. Την πλησιάζει από πλευράς νομοθετικής παραγωγής η Βουλή του 2000 - 2004, που είχε τετρακόσια οκτώ νομοθετήματα. Τώρα έχουμε τετρακόσια είκοσι τρία. Την ξεπερνούν οι πρώτες Βουλές της Μεταπολίτευσης, οι οποίες είχαν περισσότερα από τετρακόσια μέχρι το 1981, αλλά ένας παράγων, στον οποίο οφείλεται αυτό, είναι ότι έπρεπε να αλλάξουν οι νόμοι της περιόδου της δικτατορίας κι αυτό δημιούργησε μία μεγαλύτερη νομοθετική παραγωγή.

Η Βουλή συνέχισε το κοινωνικό, το πολιτιστικό και το φιλανθρωπικό της έργο με κορωνίδα τις πενήντα θέσεις εντατικής θεραπείας στο Νοσοκομείο «ΣΩΤΗΡΙΑ» και άλλες πρωτοβουλίες.

Πρόσφατα ενισχύσαμε το Νοσοκομείο της Αεροπορίας και ενισχύσαμε και το Γενικό Επιτελείο Αεροπορίας στη μνήμη των πεσόντων Αξιωματικών της Πολεμικής Αεροπορίας που υπηρετούσαν στη βάση της Ανδραβίδας. Βοηθήσαμε για πρώτη φορά τις Ένοπλες Δυνάμεις αποφασιστικά, με αποφάσεις δικές μου και της Διάσκεψης των Προέδρων. Και νομίζω πως όλος αυτός ο απολογισμός, επαναλαμβάνω, που συνεχίζει αυτή την ωραία παράδοση της Βουλής, θα συνεχιστεί και θα διευρυνθεί και στην επόμενη περίοδο.

Περάσαμε δύσκολη φάση από τις αρχές του 2020 μέχρι την κατασίγαση της πανδημίας. Σας θυμίζω ότι φτάσαμε τους πρώτους μήνες να συνεδριάζουμε με έξι συναδέλφους εδώ, όπου ο καθένας εκπροσωπούσε το σύνολο της Κοινοβουλευτικής του Ομάδας. Ήμασταν όντως απροετοίμαστοι για την πανδημία, αλλά δεν ήμασταν απροσάρμοστοι. Προσαρμόσαμε τη Βουλή και δώσαμε κι ένα παράδειγμα προς την κοινωνία προφύλαξης, χωρίς να αποποιούμεθα τον ρόλο μας.

Ήθελα να ευχαριστήσω όλες τις παρατάξεις, όλους τους συναδέλφους, όλους τους Αντιπροέδρους, τους συνεργάτες μου, τους υπαλλήλους της Βουλής για τη συμπαράσταση σε αυτή την τεράστια και απροσδόκητη προσπάθεια που κάναμε, ιδίως το 2020, το 2021 και ένα μεγάλο μέρος του 2022 υπό συνθήκες που κάθε εκατό χρόνια συμβαίνουν.

Και να ευχηθώ στους συναδέλφους και τους παρόντες, αλλά και όσους υπηρέτησαν ευόρκως την παρούσα Βουλή, «σαν έτοιμοι από καιρό, σαν θαρραλέοι, σαν που σας αξίζει, που αξιωθήκατε μια τέτοια πόλη», να επανέλθετε με την ψήφο του λαού και στην επόμενη Βουλή υγιείς, παραγωγικοί και χρήσιμοι για τον ρόλο σας και για την αποστολή σας.

Με το καλό να τα ξαναπούμε και στην επόμενη και στη μεθεπόμενη Βουλή.

Να είστε καλά κι ευχαριστώ όλους για τη συνεργασία σας.

(Όρθιοι οι Βουλευτές χειροκροτούν)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεχίσουμε τώρα με τον κ. Γιώργο Καμίνη από το Κίνημα Αλλαγής.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε και επιτρέψτε μου έναν κάπως πιο προσωπικό τόνο.

Είναι η τελευταία φορά για εμένα που απευθύνομαι από αυτό το Βήμα στους Βουλευτές. Δεν θα είμαι υποψήφιος στην επόμενη εκλογική αναμέτρηση, όποτε έχει πολλαπλή σημασία για εμένα αυτή η συνεδρίαση.

Θα ήθελα με τη σειρά μου να ευχαριστήσω τον κύριο Πρόεδρο της Βουλής. Πιστεύω -αν μου επιτρέπεται να το πω- ότι τίμησε το αξίωμά του, στάθηκε στο ύψος μιας παράδοσης που δημιούργησαν ο Αθανάσιος Τσαλδάρης, ο Νάσος Αλευράς, ο Απόστολος Κακλαμάνης

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Και ο Τζον Θεοτόκης.

**ΓΕΩΡΓΙΟΣ ΚΑΜΙΝΗΣ:** Και ακόμη πιο πίσω.

Το λέω αυτό, γιατί και ως μέλος της επιστημονικής υπηρεσίας ήμουν σε θέση να καταλάβω έργο που αφορά τη Βουλή όχι μόνο στο επίπεδο των συνεδριάσεων αλλά και στην καθημερινότητά της σε ό,τι αφορά στο διοικητικό έργο που επιτελείται.

Πράγματι, το νομοθετικό έργο από άποψη ποσότητας ήταν σημαντικό. Δεν θα έλεγα το ίδιο από άποψη ποιότητας. Πάλι βρισκόμαστε ενώπιον ενός φαινομένου το οποίο, κακά τα ψέματα, χρονίζει δυστυχώς στην πολιτική μας ζωή, των λεγόμενων πολυνομοσχεδίων ή πιο λαϊκά «νομοσχεδίων-σκούπα». Ο όρος «ερανιστικό» δεν ξέρω σε ποιον ανήκει. Δικό σας είναι, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι.

**ΓΕΩΡΓΙΟΣ ΚΑΜΙΝΗΣ:** Το φαντάστηκα. Ναι, είναι ένας τρόπος η γλώσσα να εξωραΐζει την πραγματικότητα, αλλά αυτό, φυσικά, το ερανιστικό είναι ένας τρόπος να συγκαλύψουμε πάλι ένα νομοσχέδιο με ετερόκλητες διατάξεις, αποσπασματικές, φωτογραφικού χαρακτήρα και μάλιστα και αυτό να συνοδεύεται από πάρα πολλές τροπολογίες της τελευταίας στιγμής, παρά τη διαβεβαίωση που έδωσε ο Πρωθυπουργός προ ημερών από το Υπουργικό Συμβούλιο ότι δεν θα είχαμε τροπολογίες της τελευταίας στιγμής.

Εδώ, δυστυχώς, έχουμε το θλιβερό προνόμιο να διαπιστώνουμε ότι αυτή η νομοτεχνική προχειρότητα δεν αφορά μόνο τη διαδικασία γενικά. Αφορά και το ζήτημα ουσίας της νέας διάταξης, η οποία αποσκοπεί να αποτρέψει την κάθοδο αυτού του νεοναζιστικού κόμματος, της συνέχειας μιας εγκληματικής οργάνωσης στον εκλογικό στίβο.

Η Κυβέρνηση αγνόησε τις προειδοποιήσεις σειράς ειδικών, με αποτέλεσμα να βρίσκεται ακόμα μία φορά πίσω από τα γεγονότα, προσπαθώντας και πάλι με τροπολογία της τελευταίας στιγμής, στο παρά ένα της προκήρυξης των εκλογών, να προλάβει ανεπιθύμητες καταστάσεις, ενώ θα μπορούσε να είχε δράσει προληπτικά.

Θα μπορούσε, ουσιαστικά, να είχε αποτρέψει τον έγκλειστο των Φυλακών Δομοκού να απευθύνει διάγγελμα στον ελληνικό λαό, προφασιζόμενος ότι επικοινωνεί στο τηλέφωνο με τους δικηγόρους του ή με τους οικείους του, οι ομιλίες του αυτές να αποτυπώνονται, μετά να επενδύονται και με εικόνα και να κυκλοφορούν στο διαδίκτυο.

Πώς ανέχτηκε η Κυβέρνηση αυτό το πράγμα; Γιατί ακόμη αυτός είναι διευθυντής των Φυλακών Δομοκού παραμένει στη θέση του;

Φτάνουμε, λοιπόν, εκ των υστέρων, καταϊδρωμένοι, να προσπαθούμε με αυτόν τον τρόπο, τον τουλάχιστον προβληματικό, να αποσοβήσουμε την κάθοδο μιας εγκληματικής οργάνωσης στις εκλογές.

Αυτά, βέβαια, πολύ μικρή σχέση έχουν με το επιτελικό κράτος, όπως γενικά έχει μια τάση η Νέα Δημοκρατία και κάνει το αντίστροφο από αυτό που διαπιστώσαμε με τον όρο ερανιστικό νομοσχέδιο. Εδώ συμβαίνει κάτι το αντίστροφο. Εδώ έρχεται η γλώσσα, ουσιαστικά μάλλον η πραγματικότητα και εξαχρειώνει τη γλώσσα.

Το επιτελικό κράτος είχε έναν πρόγονο, την επανίδρυση του κράτους. Η επανίδρυση του κράτους ξέρουμε πού μας οδήγησε. Μας οδήγησε στη χρεωκοπία και το επιτελικό κράτος μας οδηγεί ακριβώς με αυτή την προχειρότητα να προσπαθούμε να νομοθετήσουμε με αυτόν τον τρόπο.

Στο θέμα του έγκλειστου των Φυλακών Δομοκού, ο οποίος καταχράστηκε το δικαίωμα τηλεφωνικής επικοινωνίας, προκειμένου να απευθύνει διαγγέλματα, για το θέμα αυτό κατέθεσα ερώτηση προ εβδομάδων στον Υπουργό Προστασίας του Πολίτη, η οποία έχει παραμείνει αναπάντητη. Θα μου επιτρέψετε να την καταθέσω για τα Πρακτικά.

(Στο σημείο αυτό ο Βουλευτής κ. Γεώργιος Καμίνης καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα με αυτή την ευκαιρία να πω ότι μετά την καταδικαστική απόφαση σε βάρος της Χρυσής Αυγής, είχε ανοίξει μια άτυπη συζήτηση με πρωτοβουλία της Κυβέρνησης, μέλος της οποίας συναντήθηκε με εκπροσώπους της δικής μας Κοινοβουλευτικής Ομάδας και του κόμματος, μεταξύ των οποίων ήμουν και εγώ και κάναμε μία πρώτη συζήτηση για το πώς θα μπορούσαμε να αποτρέψουμε την κάθοδο αυτής της συμμορίας υπό καινούργιο κομματικό μανδύα. Δυστυχώς με ευθύνη της Κυβέρνησης αυτό έμεινε χωρίς συνέχεια. Δεν υπήρξε συνέχεια.

Να θυμίσω ότι λίγο καιρό μετά την καταδικαστική απόφαση της Χρυσής Αυγής η μακαρίτισσα Φώφη Γεννηματά είχε εκδηλώσει μια πολύ σημαντική πρωτοβουλία. Επισκέφτηκε τον Πρόεδρο της Βουλής, τον κ. Τασούλα, στις 14 Οκτωβρίου 2020, θέτοντας το ζήτημα πώς θα μπορέσει η Βουλή να αποτρέψει ακριβώς αυτό το οποίο ζούμε σήμερα.

Διαλέγω τρεις προτάσεις από την επιστολή που απηύθυνε στον Πρόεδρο της Βουλής, αφού αποχώρησε από το γραφείο του. Έλεγε η Γεννηματά τότε: «Η αντιμετώπιση της φασιστικής απειλής είναι ζήτημα υψίστης σημασίας, που οφείλει να ενώνει όλες τις δημοκρατικές πολιτικές δυνάμεις του τόπου. Δεν προσφέρεται για διχαστική αντιπαράθεση η υπεράσπιση της δημοκρατίας. Για τον λόγο αυτόν οφείλουμε όλοι, υπερβαίνοντας τις πολιτικές διαφορές μας, να επιδείξουμε σύνεση και την αναγκαία ελάχιστη συνεννόηση για κοινές πρωτοβουλίες και παρεμβάσεις». Ζητούσε τη σύγκληση της Επιτροπής Δημόσιας Διοίκησης και Δικαιοσύνης, προκειμένου να συζητήσουν τα κόμματα μεταξύ τους πώς θα έπαιρναν μία νομοθετική πρωτοβουλία από κοινού να αποσοβήσουν αυτό το οποίο ζούμε σήμερα.

Κλείνω αυτή την παρένθεση και καταλήγω, κύριε Πρόεδρε, πάλι με έναν προσωπικό τόνο.

Αισθάνομαι ευτυχής που μου δόθηκε η ευκαιρία να μνημονεύσω σήμερα την πρωτοβουλία της Φώφης Γεννηματά, η οποία, δυστυχώς, αποδείχθηκε προφητική, γιατί τα πράγματα δεν συνέβησαν όπως η ίδια ευχόταν να έχουν συμβεί.

Με τον τρόπο αυτό να αποτίσω και εγώ έναν φόρο τιμής στη μνήμη της γυναίκας εκείνης, της επικεφαλής του κόμματός μας, η οποία με τίμησε με την πρώτη θέση στο ψηφοδέλτιο επικρατείας, από όπου προσπάθησα και εγώ εμπράκτως, όσο μπορούσα, στο μέτρο των δυνάμεών μου, να ανταποδώσω την τιμή που μου έγινε.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο έχει ο κ. Μπούμπας και αμέσως μετά ο κ. Λοβέρδος.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εδώ κλείνει ένα όμορφο ταξίδι του κοινοβουλευτισμού αυτής της πολιτικής διαδρομής, που κάποια στιγμή ήταν πρωτόγνωρο και για εμένα.

Θέλω να ευχαριστήσω κατ’ αρχάς τους ομοϊδεάτες μου, αυτή την πολύ όμορφη πολιτική οικογένεια που έχουμε στην Ελληνική Λύση και τον επικεφαλής Κυριάκο Βελόπουλο, με τον οποίο γνωρίζομαι από το 1997.

Έχουμε κάνει μια πολύ μεγάλη πορεία μαζί πάρα πολλά χρόνια. Συμφωνήσαμε, διαφωνήσαμε ανθρώπινα. Πάνω από όλα, πορευτήκαμε μαζί και θέλω να τον ευχαριστήσω από καρδιάς γι’ αυτή τη δυνατότητα, προκειμένου να αποκομίσω και εγώ μια εμπειρία πρωτόγνωρη σε αυτό που λέμε «ναό της δημοκρατίας».

Και αυτό, βέβαια, το οφείλω στον Κυριάκο Βελόπουλο, αλλά και σε αυτή την πολύ όμορφη οικογένεια και παρέα που δημιουργήσαμε με όλους τους συναδέλφους Βουλευτές της Ελληνικής Λύσης, αλλά και των υπολοίπων κομμάτων, στις συζητήσεις τις οποίες κάναμε για να αποκομίσουμε εμπειρίες, γνώσεις, να γίνουμε σοφότεροι. Διότι η εμπειρία είναι πολύ μεγάλος δάσκαλος στον βίο που ζήσαμε εδώ, στο Κοινοβούλιο.

Ζητούμε, βέβαια, την ψήφο του ελληνικού λαού -είναι στην κρίση του- προκειμένου να μπορέσουμε να συνεχίσουμε αυτό το έργο, αν πιστεύει ότι τον εκπροσωπούμε. Δεν είμαστε αντιπρόσωποί του, είμαστε εκπρόσωποί του -έχει πολύ μεγάλη διαφορά- για να μπούμε σε αυτή την κοινωνία, η οποία έχει πολύ πόνο, έχει αβεβαιότητα, έχει όμως και ελπίδα. Και αυτή την ελπίδα πρέπει τουλάχιστον να τη δώσουμε στον κόσμο.

Ο Νίτσε έλεγε ότι ευτυχισμένος άνθρωπος είναι ο νοήμων, δηλαδή αυτός που ξέρει να αποχωρεί την κατάλληλη ώρα, στην κατάλληλη στιγμή, πριν γίνει δυστυχισμένος. Αυτό είναι ένα μήνυμα και για εμάς, τους πολιτικούς. Πρέπει να αποχωρούμε την κατάλληλη στιγμή, αλλά πρέπει και να επιμένουμε, αν πιστεύουμε ότι έχουμε να προσφέρουμε την κατάλληλη στιγμή.

Είναι ένα όμορφο ταξίδι, στο οποίο μέσα από τις αντιπαραθέσεις και την επιχειρηματολογία που προτάξαμε στην Ελληνική Λύση, σας προτείναμε κάποια που είναι προς όφελος του κοινωνικού συνόλου και συμφωνήσαμε, προκειμένου να είναι για το καλό της κοινωνίας. Σε κάποια που διαφωνήσαμε, με γνώμονα πάντα ότι αυτό δεν θα είναι προς όφελος των πολλών αλλά των ολίγων. Εκεί διαφωνήσαμε, γιατί αυτό είναι το χρέος μας. Αυτή είναι η υποχρέωσή μας, αυτό είναι το εθνικό μας καθήκον, πολλώ δε μάλλον, όταν διακυβεύεται αυτό που λέγεται έθνος των Ελλήνων, αυτό που λέγεται κράτος των Ελλήνων, αυτό που λέγεται φυλή και ράτσα των Ελλήνων.

Μάλιστα, κύριε Υπουργέ, δράττομαι της ευκαιρίας για το σημερινό νομοσχέδιο, για το λεγόμενο «επιτελικό κράτος» που θέλουμε να οικοδομήσουμε η εκάστοτε κυβέρνηση, να πω ότι θα πρέπει να μπουν γερά θεμέλια. Το επιτελικό κράτος πρέπει να εκχωρήσει αρμοδιότητες και πόρους κυρίως σε αυτό που λέμε «το σχολειό της αυτοδιοίκησης», που το υπηρέτησα και εγώ στον Β΄ βαθμό και ήταν ένα πολύ δυνατό σχολείο, με το οποίο προικίστηκα, αν θέλετε, για να βάλω περισσότερα βέλη στη φαρέτρα μου, να αντιμετωπίσω δυσκολίες, αλλά και να έχω πολιτικά επιχειρήματα.

Θα πρέπει, επιτέλους, να βάλουμε στο κρασί μας νερό. Και το λέω αυτό, διότι στο αθηνοκεντρικό μοντέλο στην Ευρώπη των περιφερειών, γιατί έτσι λέγεται η Ευρώπη -δεν λέγεται «Ευρώπη των χωρών»- θα πρέπει επιτέλους η αυτοδιοίκηση να είναι αυτοδιοίκηση και όχι ετεροδιοίκηση. Το ξέρετε πάρα πολύ καλά.

Άρα, λοιπόν, στους Οργανισμούς Τοπικής Αυτοδιοίκησης, που έχουν πολλές αμαρτίες και ατασθαλίες -και θα συμφωνήσουμε- δεν υπάρχουν πόροι θεσμοθετημένοι, που, ενώ τους είχαμε υποσχεθεί, παραμένουν ακόμη -θα λέγαμε- σε αναμονή. Τα παρακρατηθέντα από τα τέλη κυκλοφορίας, ο φόρος ζύθου και πάει λέγοντας.

Άρα, λοιπόν, πρέπει να δημιουργήσουμε μια ισχυρή αυτοδιοίκηση, η οποία θα έχει ένα εξειδικευμένο προσωπικό για καλή μηχανοργάνωση και καλές υποδομές. Αυτό, όμως, για να γίνει, δεν μπορούμε να βάφουμε με την εκάστοτε κομματική πολιτική απόχρωση τον χάρτη της Ελλάδος, ανάλογα με το πώς θα εκλεγεί στον δημαρχιακό θώκο κάποιος και οι υπόλοιποι.

Δυστυχώς, αυτό το οποίο επιβεβαιώνεται, μιας και είστε ο αρμόδιος Υπουργός, είναι ότι θα πρέπει να στηρίξουμε το «εξ+καλώ», την Εκκλησία του Δήμου, αυτά τα κοινωνικά όντα που απαρτίζουν στη σύνθεσή του τον πληθυσμό του δήμου, δηλαδή να μην υποβαθμίσουμε τα δημοτικά συμβούλια και να δίνουμε περισσότερες -θα λέγαμε- αρμοδιότητες στην Οικονομική Επιτροπή.

Για μας, είναι λάθος. Μπορεί το ρητό να λέει «ερέτην χρήναι πρώτα γενέσθαι πριν πηδαλίοις επιχειρείν», δηλαδή αυτός ο οποίος θα πάρει το πηδάλιο στα χέρια του πρέπει πρώτα να περάσει από τη θέση τού ποδηλάτη. Είναι πολύ σημαντικό αυτό. Θα πρέπει να έχουμε έναν δήμαρχο κυβερνήτη και όχι έναν δήμαρχο κωπηλάτη. Καλό είναι να περάσει και από κωπηλάτης, για να καταλάβει και τον κωπηλάτη, τον αγώνα και τον κάματό του.

Θα πρέπει, λοιπόν, να αναβαθμιστούν οι Οργανισμοί Τοπικής Αυτοδιοίκησης και να αξιοποιηθεί επιτέλους η περιουσία του δήμου ως θα έπρεπε.

Σήμερα από την εκλογική μου περιφέρεια, έναν καθαρά αγροτοκτηνοτροφικό νομό, όπως είναι ο Νομός Σερρών -και δράττομαι της ευκαιρίας, για να είμαι και στην επικαιρότητα- η πατάτα της Βροντούς, παρά την επίκαιρη ερώτηση της Ελληνικής Λύσης, παραμένει απούλητη. Μιλάμε για τρεις χιλιάδες τόνους. Διότι με τη Συνθήκη ΚΑΠ που έχετε υπογράψει -και να τα λέμε όπως πρέπει- κάνουμε αθρόες εισαγωγές από τρίτες χώρες.

Έτσι, λοιπόν κάναμε εισαγωγή πατάτας από την Αίγυπτο και τρεις χιλιάδες τόνοι στην Άνω Βροντού Σερρών -και σε άλλες περιοχές, φαντάζομαι- παραμένουν απούλητες.

Θέλω η επόμενη Βουλή να είναι καλύτερη. Όταν λέμε να είναι καλύτερη, να είναι πιο ανθρώπινη. Εκείνο που θα πρέπει να προσέξουμε εμείς, οι πολιτικοί αυτής της γενιάς, είναι να παραδειγματιστούμε από τους προγενέστερους, να μιλάμε και με προτάσεις καρδιάς και με προτάσεις λογικής. Να υπάρχει ένας συγκερασμός. Αν μιλήσουμε μόνο με τη λογική, θα χάσουμε την ευαισθησία. Αν μιλήσουμε μόνο με την καρδιά, θα χάσουμε τη λογική.

Άρα, λοιπόν, πρέπει να υπάρχει ένας συγκερασμός, προκειμένου να είμαστε κοντά στον πολίτη, να δημιουργήσουμε ένα κοινωνικό κράτος για να μην περιμένει να πάρει την αναπηρική του σύνταξη, για να μην παίρνει τηλέφωνο και δεν απαντάει κανείς στο ασφαλιστικό του ταμείο, για να μην αγωνιά πόσο τοις εκατό θα του βγάλει αναπηρία η επιτροπή, για να μην έχει την αγωνία ο αγρότης που θα πάρει την επιδότηση και αν την πάρει και αν γίνει παρακράτηση.

Διότι μπορεί να κοπτόμεθα για όλα και με τα περιβόητα καλάθια που δημιουργήσατε, αλλά είναι απλώς καταπραϋντικά: «Πονάει δόντι, κόβει κεφάλι», θυμίζει. Διότι εδώ υπάρχουν αυτή τη στιγμή πολλαπλά και σύνθετα προβλήματα στον αγροτοκτηνοτροφικό τομέα.

Επειδή περάσατε από αυτό το πόστο και ξέρετε από ύπαιθρο, κύριε Υπουργέ, επιτέλους τι θα γίνει με αυτά που σας προτείναμε για τον πρωτογενή τομέα, για τις νέες καλλιέργειες, προκειμένου να ξημερώσει ένας άλλος παραγωγικός ιστός και πλούτος στην Ελλάδα; Για παράδειγμα, να αλλάξει επιτέλους ένας πεπαλαιωμένος νόμος για τη γεωθερμία. Το θέτω ως παράδειγμα. Η γεωθερμία, όσο παράξενο και αν ακούγεται, δεν θεωρείται ανανεώσιμη πηγή ενέργειας, αλλά μεταλλευτική δραστηριότητα.

Να πάμε, λοιπόν, σε οργάνωση θερμοκηπίων και μέσω των δήμων να δημιουργηθούν μικροί συνεταιρισμοί, γιατί ήταν λάθος αυτό που κάνατε με τους συνεταιρισμούς, που εκτός από δημοσιογράφους -που τους έχω υπηρετήσει- να βάζετε μέσα στο διοικητικό συμβούλιο ιδιώτες με δικαίωμα της ψήφου να καθορίζουν αποφάσεις. Πρέπει να γίνουν σημαντικά βήματα, αν θέλουμε να έχουμε επιτέλους μέλλον γι’ αυτόν τον τόπο.

Δεν μπορούμε να πορευτούμε με βαριά βιομηχανία. Θα πάμε με τον πλούτο του εδάφους, από τη μάνα γη, να την αξιοποιήσουμε κατάλληλα, να δημιουργήσουμε ανταγωνιστικά ποιοτικά προϊόντα.

Σε ό,τι αφορά άλλες περιπτώσεις, όπως είναι η πρώτη κατοικία, εμείς κάναμε προτάσεις. Αντιδράσαμε και στον διαμεσολαβητή, που έπρεπε να είναι κατά τα ισπανικά πρότυπα, διότι ο κόσμος αγωνιά για τον οίκο του, για το κεραμίδι του, για την εστία του και δικαίως. Ήταν η Ελληνική Λύση που με επίκαιρη ερώτηση στον κ. Τσιάρα είχε αναδείξει αυτό το περιβόητο κείμενο επιμόρφωσης, ανεπίτρεπτο, προς τους νέους δικαστές να στηρίξουν τις τράπεζες και να βγάλουν έναν ενδεχόμενο δόλο -μιας και είστε και νομικός- στα υποκείμενα, τους δανειολήπτες. Διότι, αν υπάρχουν πονηροί δανειολήπτες, ad hoc, εξατομικευμένα θα το κρίνει η δικαστής.

Η Ελληνική Λύση μέσα σε αυτά τα οποία αποκάλυψε ο Κυριάκος Βελόπουλος και οι υπόλοιποι συνάδελφοι και κάναμε συγκεκριμένες προτάσεις, αλλά και αυτό το δημοσιογραφικό μικρόβιο που διακατέχει πολύ την Ομάδα της Ελληνικής Λύσης, σας παρουσιάσαμε ότι υπάρχουν με αυτό το περιβόητο ισλαμικό τόξο -που επαληθευτήκαμε από την Επιτροπή Υποκλοπών, ότι είχαμε δίκιο και δεν τρομοκρατούσαμε- ένας φονταμενταλισμός ως εξής: Πενήντα επτά τζαμιά αυτή τη στιγμή στο λεκανοπέδιο της Αττικής είναι παράνομα. Σας δώσαμε διεύθυνση για συγκεκριμένο τζαμί στο Μοσχάτο, Κύπρου και Πειραιώς 2, χιλίων οκτακοσίων τετραγωνικών μέτρων, τριών χιλιάδων θέσεων, που αγοράστηκε 2 εκατομμύρια ευρώ από Σαουδάραβα. Δεν τρομοκρατούμε. Προειδοποιούμε. Είναι η ειδοποιός διαφορά.

Σε ό,τι αφορά τη νέα σύνθεση που θα προκύψει από τη Βουλή, είναι καλό να υπάρχει μια καθαρόαιμη επιτροπή αγροτοκτηνοτροφικού τομέα, να μην είναι συνυφασμένη μέσα στην Επιτροπή Παραγωγής και Εμπορίου -την έχει ανάγκη ο κόσμος- και πολλές επιτροπές, όπως αυτή των περιφερειών -κομμάτι δύσκολο, το είχαμε συζητήσει, αν θέλετε και εκ του σύνεγγυς- πρέπει να γίνουν, αν θέλουμε να έχουμε μια περιφερειακή αποκέντρωση και να έχει έναν πιο ουσιαστικό παρεμβατικό νομοπαρασκευαστικό ρόλο.

Πολλά πρέπει να γίνουν. Το πρώτο είναι να μη χάσουμε την ανθρωπιά. Όσο και αν τρέχει ο νους, δεν φτάνει την καρδιά. Είναι αυτό που έκαναν οι παλιοί πολιτικοί, που ένιωθαν το πρόβλημα. Διότι ο πολιτικός πρώτα πρέπει να κλάψει και μετά να γελάσει.

Αυτό, κύριοι, δεν πρέπει να ξεχάσουμε. Να παραδειγματιστούμε από τον ρου, αν θέλετε, της νεότερης πολιτικής ιστορίας της χώρας, να ρίχνει αυτό το δάκρυ ο Κωνσταντίνος Καραμανλής, ο ηγέτης της Νέας Δημοκρατίας, για το θέμα της Μακεδονίας. Δεν πρέπει να το ξεχνάτε. Δεν πρέπει να το ξεχνάτε -σας το τόνισε και ο κ. Χήτας προηγουμένως- διότι πολλά γίνονται εκεί και θα βάλουν σε περιπέτειες τις επόμενες γενεές. Το πυρηνικό πρόγραμμα της Τουρκίας παραβιάζει τη φινλανδική Συνθήκη CPO, αλλά και τη Συνθήκη της Βασιλείας και κανείς δεν μιλάει.

Θα έχουμε, λοιπόν, ριζικές αλλαγές σε ένα γεωπολιτικό στρατηγικό σημείο νευραλγικής θέσης, όπως βρίσκεται η χώρα μας και θα πρέπει να είμαστε προετοιμασμένοι για τις επόμενες γενεές. Διότι τα παιδιά θα πρέπει να γίνουν καλύτερα από εμάς.

Αυτή τη γη, λοιπόν, δεν την κληρονομήσαμε μόνο από τους προγόνους μας, όπως λέει και το μεγάλο ρητό, αλλά τη δανειστήκαμε από τα παιδιά μας. Και αυτά τα παιδιά θα κλάψουν. Θα κλάψουν, αν δεν τα βοηθήσουμε και θα φύγουν και άλλα στο εξωτερικό. Θα μείνουν άνεργα απέναντι σε μια επιδερμική, επιφανειακή ανεργία, όπου κάποιοι δουλεύουν τετράωρο και τους κρατούν οκτάωρο και δεν θέλουν να πάρουν τα ένσημα, διότι δεν ελπίζουν ότι θα πάρουν μια σύνταξη.

Όλα αυτά πρέπει να δούμε, κυρίες και κύριοι. Θα πρέπει να δούμε τους Έλληνες Ποντίους, που τους παίρνουν τα σπίτια στον Έβρο -γιατί είστε και νομικός- ή τους Βορειοηπειρώτες. Να μην ξεχνάει, λοιπόν, η μάνα πατρίδα. Να διδαχθούμε από τα λάθη του παρελθόντος, να μην επαναληφθούν.

Και η εκάστοτε κυβέρνηση αν θέλει να είναι παραγωγική και πιο ουσιαστική, θα πρέπει πάνω απ’ όλα να παραδειγματίζεται από τα λάθη των άλλων κυβερνήσεων και όχι από τα δικά της λάθη. Διότι ακόμα και η τελευταία τραγωδία μάς έδειξε ένα μήνυμα, ότι η λεπτομέρεια κάνει τη διαφορά και πρέπει να οργανωθούμε ως κράτος με ενσυνείδηση και υπευθυνότητα και να μη ζητούν μια ζωή οι υπεύθυνοι ευθύνες από τους υπευθύνους. Αν δεν το πράξουμε αυτό, οι γονείς αυτών των παιδιών με τους ζωντανούς-νεκρούς που δημιουργούμε στην Ελλάδα για πολλαπλά ζητήματα δεν θα μας το συγχωρήσουν ποτέ.

Ας κάνουμε, λοιπόν, μια καλύτερη Βουλή, η οποία θα διαδραματίσει έναν πιο ενεργό και πιο αποφασιστικό ρόλο, διότι, όπως έλεγε ο Τσώρτσιλ, η δημοκρατία είναι το χειρότερο πολίτευμα, αλλά μέχρι στιγμής δεν έχουμε εφεύρει καλύτερο από αυτό.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει καλή διάθεση από το Προεδρείο και δείχνουμε ανοχή όσον αφορά την τήρηση του χρόνου, λόγω του ότι είμαστε στην τελευταία μέρα, αλλά δεν θα πρέπει να ξεφεύγουμε πολύ.

Τον λόγο έχει τώρα ο κ. Ανδρέας Λοβέρδος από το ΠΑΣΟΚ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, η τελευταία ομιλία αυτής της περιόδου της Βουλής θα ήθελα από την πλευρά μου να μείνει, επειδή το έφερε η μέρα, αποκλειστικά σε ένα θέμα της επιστημονικής μου ειδικότητας, στο ζήτημα δηλαδή του Συντάγματος σε σχέση με τη λειτουργία του άρθρου 29. Όμως, πολλές φορές θες να αγιάσεις και δεν σε αφήνουν!

Έτσι, λοιπόν, από την Κοινοβουλευτική Εκπρόσωπο του ΣΥΡΙΖΑ με χθεσινή της λακωνική τοποθέτηση προκλήθηκε ένα θέμα στο οποίο έδωσα απάντηση στα μέσα ενημέρωσης το πρωί, αλλά επειδή είναι θέμα κοινοβουλευτικό, οφείλω μια απάντηση και στη σημερινή συνεδρίασή μας. Η κ. Γεροβασίλη χθες το πρωί συμβούλευσε το στέλεχος του ΠΑΣΟΚ που ήταν μαζί της στο πάνελ να κοιτάξει τι θα κάνει το ΠΑΣΟΚ με τον Λοβέρδο, με εμένα.

Το 2015 στις εκλογές του Σεπτεμβρίου, όταν δεν ήταν σίγουρο αν θα μπει στη Βουλή ο κ. Καμμένος, γίνονταν συζητήσεις για το αν θα συγκυβερνούσαμε εμείς με τον ΣΥΡΙΖΑ και από τα πιο επιφανή και υπεύθυνα στελέχη του ΣΥΡΙΖΑ έλεγαν ότι δεν θα είχαμε αντίρρηση, αλλά χωρίς τον Βενιζέλο και τον Λοβέρδο. Δύο-τρία χρόνια μετά, τα ίδια πρόσωπα, ο Βενιζέλος και ο Λοβέρδος, επιχειρήθηκε -ανεπιτυχώς- να στηθούν στον τοίχο πάλι από τον ΣΥΡΙΖΑ. Στη συνέχεια, όταν διεκδίκησα την ηγεσία του ΠΑΣΟΚ, ο Πρόεδρος του ΣΥΡΙΖΑ έκανε δημόσιες τοποθετήσεις με συνεντεύξεις του, όσον αφορά το γιατί δεν πρέπει να εκλεγώ. Στη συνέχεια, δικά τους site έγραφαν γιατί δεν πρέπει να μπω στα ψηφοδέλτια του ΠΑΣΟΚ. Και τώρα παίρνει τον λόγο η Κοινοβουλευτική Εκπρόσωπος για να πει ότι το ΠΑΣΟΚ έχει θέμα μαζί μου, διότι είμαι κακός και συριζαϊκά sites επιφανών στελεχών προκρίνουν συνυποψηφίους μου αντ’ εμού, γιατί δεν πρέπει εγώ να εκλεγώ. Θα πάρουν την απάντηση στις 21 Μαΐου, αλλά μου αρέσει ο τρόπος που σκέπτονται. Διότι ο τρόπος που σκέπτονται αποκαλύπτει το πρόβλημά τους. Λανθάνουν, όμως, ως προς το γεγονός ότι δεν είμαι εγώ το πρόβλημά τους, αλλά η συντριπτική πλειοψηφία των ψηφοφόρων της δημοκρατικής παράταξης του ΠΑΣΟΚ, του Κινήματος Αλλαγής.

Κλείνω εδώ με το εξής: Πόλεμο θέλουν, πόλεμο θα έχουν. Είμαι πάρα πολύ πρόθυμος σε αυτά και αγαπώ τις συγκρούσεις. Όμως, είναι προτιμότερες οι ευγενέστερες συγκρούσεις, γιατί ο ελληνικός λαός τους ακούει. Εν πάση περιπτώσει, ας μη συνεχίσω, γιατί θα πω κι άλλα.

Πάμε τώρα στο θέμα.

Κοιτάξτε, κύριε Υπουργέ. Δεν είχαμε εφαρμόσει ποτέ την παράγραφο 1 του άρθρου 29 του Συντάγματος. Και επειδή μιλάμε για άρθρα και ο πολίτης δεν καταλαβαίνει, θα διαβάσω τρεις λεξούλες, την παράγραφο 1 του άρθρου 29 του Συντάγματος που δεν αναθεωρήθηκε παρά τις πολλές αναθεωρήσεις που έγιναν μετά το 1975: «Οι Έλληνες πολίτες που έχουν το εκλογικό δικαίωμα μπορούν ελεύθερα να ιδρύουν και να συμμετέχουν σε πολιτικά κόμματα, που η οργάνωση και η δράση τους οφείλει να εξυπηρετεί την ελεύθερη λειτουργία του δημοκρατικού πολιτεύματος.». Αυτό το άρθρο το αφήσαμε να κείται εκεί ως έχει. Φοβηθήκαμε να το εξειδικεύσουμε. Μάλιστα, τα πρώτα χρόνια μετά τη Μεταπολίτευση συμμεριζόμουν κι εγώ τους φόβους. Δεν θυμάμαι αν είχα αρθρογραφήσει και ως επιστήμονας, ίσως και να είχα, αλλά μετά τη δίκη και καταδίκη στελεχών της Χρυσής Αυγής, εγώ συμμετείχα σε ένα από τα συνέδρια που γίνονταν με πρωτοβουλία του καθηγητή Αντώνη Μανιτάκη και είχα πει ότι κάτι πρέπει να γίνει με το άρθρο 29 παράγραφος 1.

Πάντα έθετε πρόβλημα σε κάποιον που σεβόταν το Σύνταγμα το άρθρο 51 παράγραφος 3 σε σχέση με τα πραγματικά περιστατικά που μας απασχολούσαν μετά τη δίκη της Χρυσής Αυγής. Αυτό που θέλω να πω εδώ είναι ότι όταν γίνονταν διαδηλώσεις κάτω από το εφετείο, στις οποίες συμμετείχε και το κόμμα μου, εγώ δεν συμμετείχα, διότι έλεγα ότι ο Βουλευτής δεν πρέπει να ανακατεύεται σε αυτά. Δεν μπορεί εισαγγελέας να προτείνει και οι δικαστές να αποφασίζουν με τον Βουλευτή από κάτω. Άρα επειδή αυτό το υποστήριξα εμπράκτως χωρίς να φοβάμαι, έχω και δύο φορές δικαίωμα να πω γιατί πρέπει να εφαρμοστεί πια το άρθρο 29 παράγραφος 1 με «εξειδικευτικό» νόμο. Έτσι, όταν πριν από εβδομάδες ήρθε το σχέδιο νόμου στη Βουλή, η τροπολογία -δεν θυμάμαι τι ήταν, κύριε Βορίδη- αγόρευσα υπέρ και το κόμμα μου ψήφισε υπέρ βελτιώνοντας τις ρυθμίσεις του, όπως και ο ίδιος έχετε παραδεχθεί.

Το άρθρο 51 παράγραφος 3 του Συντάγματος ορίζει ότι κανένας δεν στερείται των πολιτικών του δικαιωμάτων, μεταξύ του οποίου είναι και το εκλέγεσθαι, εκτός εάν έχει καταδικαστεί για συγκεκριμένα αδικήματα και εκτός εάν έχει προβλήματα ανικανότητας για δικαιοπραξία. Εδώ έχουμε τέτοια περίπτωση. Έχουμε αμετάκλητη απόφαση; Δεν έχουμε. Ιδού, λοιπόν, πώς μπερδεύεται το θέμα, πώς γίνεται σύνθετο και πώς η Βουλή πρέπει να βρει την εξίσωση, να συνθέσει και να αποφασίσει. Συνέθεσε και αποφάσισε.

Τι είχε δικαίωμα να κάνει η Βουλή και κανένας άλλος; Να ορίσει προϋποθέσεις στο πλαίσιο του άρθρου 29 παράγραφος 1 του Συντάγματος και του άρθρου 51 παράγραφος 3 όχι για να εφαρμόσει το ένα να παραβιάζει το άλλο, αλλά να συνθέσει και οπωσδήποτε να ορίσει και τον φυσικό δικαστή. Αυτή είναι η κλασική της αρμοδιότητα. Διάλεξε την πρόταση του ΣΥΡΙΖΑ; Εγώ την είχα υπογραμμίσει ως πρακτικότερη. Όμως, έλεγα ότι θα έθετε πάρα πολλά προβλήματα στον ερμηνευτή. Τη θεωρούσα πρακτικότερη από την τελικώς ρυθμισθείσα και με τη δική μας ψήφο, αλλά η πρόταση αυτή θα έθετε προβλήματα στον εφαρμοστή.

Φαντάζεστε να πρέπει να κρίνει ο δικαστής αν είναι ρατσιστής ή ναζιστής ο πρώην αντεισαγγελέας του Αρείου Πάγου που θέλει να κατέβει στις εκλογές ως πρόεδρος ενός σχηματισμού; Διότι καταδικασμένος δεν ήταν. Πώς θα το έκρινε; Αν δεν χαιρετάει ο άλλος με τον συγκεκριμένο χαιρετισμό, αν δεν του βρεις σβάστικες στο σπίτι ή αν δεν έχει αγκυλωτούς σταυρούς στα χέρια και στα τατουάζ του, πώς θα τον κρίνεις, όταν μέχρι προχθές ήταν αντεισαγγελέας; Οι δυσκολίες εφαρμογής ήταν πάρα πολλές. Άρα πρακτικότερη μεν η πρόταση, αλλά με δυσκολίες εφαρμογής βέβαια μετά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι προτιμήθηκε; Προτιμήθηκε μία ρύθμιση που απαιτεί από τον δικαστή που θα την εφαρμόζει να αξιολογήσει, να μην ασκεί μια οιονεί διοικητική αρμοδιότητα, όπως είναι το να πεις αν αυτά τα άτομα που συγκροτούν αυτό το ψηφοδέλτιο ανταποκρίνονται στα τυπικά του πολιτικού δικαιώματος του εκλέγεσθαι, γιατί οι προηγούμενες αποφάσεις, εκτός από ελάχιστες περιπτώσεις, είχαν στοιχεία διοικητικής εν τη ουσία απόφασης. Εδώ θα κληθεί ο δικαστής να αποφασίσει κάνοντας εφαρμογή του νόμου, μπαίνοντας στην ουσία του και αποδίδοντας δίκαιο και δικαιοσύνη μετά από κανονική δίκη. Θα δεχτεί υπομνήματα με επιχειρήματα. Του δίνεις, λοιπόν, αρμοδιότητες να δικάσει εν προκειμένω, να αξιολογήσει και να αποφανθεί. Άρα η δική μας πρόταση για την ολομέλεια του Αρείου Πάγου ήταν σωστή, ολόσωστη! Δεν έγινε δεκτή και προτιμήθηκε το μικρό σχήμα.

Εμένα, κύριε Βορίδη, ο καθηγητής μου, ο αείμνηστος Δημήτρης Τσάτσος, μου έλεγε κάτι που δίδασκε και το οποίο δίδασκα κι εγώ μετά: ότι αν είναι να φοβάσαι ένα λάθος, αντί να προτιμάς έναν που θα αποφασίσει, να προτιμάς τους περισσότερους.

Οι πολλοί είναι εγγύηση και το ότι οι πολλοί είναι εγγύηση, το έχω ζήσει και στη δικηγορική μου ζωή πολλές φορές. Ο ένας είναι πρόβλημα. Το λάθος του ενός είναι ευκολότερο από το λάθος των πολλών σε ό,τι αφορά τη δικαιοδοτική λειτουργία. Η πρότασή μας, λοιπόν, ανταποκρινόταν σε αυτή την αρχή, δηλαδή "προτίμησε τους πολλούς σε μια τέτοια περίπτωση". Δεν τη δεχτήκατε.

Και έρχεστε μετά να φέρετε την τροπολογία. Έχετε το δικαίωμα, είναι συνταγματική η τροπολογία και θα την ψηφίσουμε. Τοποθετηθήκαμε από την πρώτη στιγμή, αλλά μπερδέψατε τα πράγματα, διότι οι πολίτες δεν καταλαβαίνουν. Πρέπει κάποιος να προσέξει πολύ τι λέμε στη Βουλή, για να μπει στο θέμα και να καταλάβει την ουσία του. Και, επίσης, σε κάποιους που δεν θέλουν να μπουν σε αυτή τη συζήτηση και που δεν θέλουν να ψηφίσουν τη ρύθμιση δώσατε προσχήματα να λένε διάφορα για μία ad hoc φωτογραφική ρύθμιση, με κριτήριο τη συγκεκριμένη σύνθεση. Αυτά λένε.

Όχι, δεν υπάρχει θέμα συνταγματικότητας. Η ρύθμιση είναι συνταγματική. Ο νομοθέτης έχει την απόλυτη ευχέρεια να πάρει τις σχετικές του αποφάσεις και είναι λανθασμένες οι επιλογές δικαστικών λειτουργών να αναβάλουν την ευθύνη του πολιτικού λόγου. Θα προχωρήσουμε, αλλά δεν μπορούμε να μην πούμε ότι υπήρξατε πρόχειροι. Δεν υπήρξατε προβλεπτικοί. Δεν προβλέψατε τι πρόβλημα μπορεί να έρθει και ήρθε.

Εμείς έχουμε το πλεονέκτημα να λέμε ότι είχαμε μιλήσει σωστά, το είχαμε δει σωστά και ότι, εάν μας είχατε ακολουθήσει, όπως μας ακολουθούσατε σε άλλες προτάσεις που κάναμε, δεν θα είχαμε σήμερα τη σημερινή συζήτηση, τις ψευτοαντιδράσεις και τα ψευτοπροσχήματα. Είμαστε υπέρ, λοιπόν, της διάταξης με τη λογική και τα επιχειρήματα που ανέπτυξα.

Κύριε Πρόεδρε, ευχαριστώ για τη δυνατότητα που μου δώσατε να ολοκληρώσω. Θέλω να ευχαριστήσω πρώτα από όλα τους συναδέλφους μου στο ΠΑΣΟΚ που ζήσαμε τέσσερα χρόνια μαζί, ίσως δύσκολα, ίσως εύκολα, ο καθένας τα βίωσε με τον δικό του τρόπο. Είμαστε μια καλή ομάδα που συνεισέφερε στη Βουλή με τη στάση της, με τον λόγο της και με τη σοβαρότητά της.

Θέλω να ευχαριστήσω εσάς, κύριε Πρόεδρε, όλα τα μέλη του Προεδρείου και ιδιαίτερα τον Πρόεδρο της Βουλής. Να ευχηθώ σε όσους και όσες από εμάς κατεβαίνουμε πάλι στον εκλογικό στίβο ζητώντας ψήφο, να εκλεγούμε.

Να είστε καλά. Με πολλή αγάπη, καλή Ανάσταση!

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ευτυχώς δεν ψηφίζουν για εμάς από άλλα κόμματα. Στις εκλογές ψηφίζουν οι ψηφοφόροι των κομμάτων, δεν ψηφίζουν των άλλων κομμάτων.

**ΑΝΔΡΕΑΣ ΛΟΒΕΡΔΟΣ:** Έτσι δεν είναι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω, δεν ξέρω τώρα τι άλλο μπορεί να συμβεί.

Κύριε Καιρίδη, το είπα και για εσάς αυτό, ότι ψηφίζουν μόνο οι ψηφοφόροι του κόμματός σας και σε αυτούς να δεσμευόσαστε. Και εμείς σε αυτούς δεσμευόμαστε.

Κύριε Καιρίδη, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε.

Απ’ ό,τι φαίνεται είναι η τελευταία συνεδρίαση της παρούσας Βουλής και είναι δικαιολογημένη, λοιπόν, η συγκινησιακή φόρτιση για όλους μας και για μένα και, ίσως, είναι επιβεβλημένος ένας απολογισμός.

Εγώ υπήρξα νέος Βουλευτής. Πρωτοκατέβηκα στην πολιτική το 2019 και πρωτοεκλέχθηκα τότε. Νομίζω ότι μέσα στη θύελλα των πολλαπλών κρίσεων που είχαμε να αντιμετωπίσουμε, μπορούμε να είμαστε περήφανοι για την επίδοση αυτής της τετραετίας. Εγώ προσωπικά αισθάνομαι απολύτως δικαιωμένος για την επιλογή μου να συστρατευθώ στον αγώνα της Νέας Δημοκρατίας και του Κυριάκου Μητσοτάκη αυτά τα τέσσερα χρόνια και να μην επιτρέψω την παράταση της κρίσης, η οποία έπληξε τη χώρα μας την προηγούμενη δεκαετία και που, εάν παρατεινόταν, θα γινόταν κάτι πολύ μονιμότερο και σοβαρότερο, θα γινόταν εθνική παρακμή.

Πράγματι, νομίζω ότι μπορούμε να περηφανευόμαστε για το ότι πήραμε τη χώρα στην τελευταία θέση από άποψη επιδόσεων στην Ευρωπαϊκή Ένωση και καταφέραμε να τη φέρουμε στις πρώτες με μεγάλη οικονομική ανάπτυξη, μεγάλη πτώση της ανεργίας, μεγάλη αύξηση των εξαγωγών και μεγάλη αύξηση των επενδύσεων. Ακόμα και στο δημόσιο χρέος καταφέραμε μεγάλη πτώση, τη μεγαλύτερη παγκοσμίως που φθάνει στο 160% πλέον μέσα στο 2023, παρά τη μεγάλη στήριξη που έχουμε δώσει στην κοινωνία, στην οικονομία και κυρίως στους ευάλωτους.

Το κρίσιμο τώρα είναι το τι έχουμε μπροστά μας στον δρόμο προς τις εκλογές. Πιστεύω ότι την ερχόμενη πενταετία έχουμε μια ευκαιρία, την οποία δεν πρέπει να χάσουμε. Πρέπει να την αξιοποιήσουμε στο έπακρο με χαμηλά επιτόκια στο δημόσιο χρέος και με το Ταμείο Ανάκαμψης, στο οποίο είμαστε ήδη πρώτοι στην Ευρώπη σε απορροφητικότητα και διεκδικούμε και επιπλέον κονδύλια από τα αδιάθετα άλλων χωρών.

Πρέπει να την αξιοποιήσουμε με τον επαναπατρισμό της μεταποίησης από την Κίνα στη Δύση. Το κάνουν οι Αμερικανοί, το κάνουν οι Ευρωπαίοι σιγά-σιγά και πρέπει και η Ελλάδα να πάρει ένα κομμάτι από αυτή την πίτα και να μη μείνει μόνο στη μονοκαλλιέργεια του τουρισμού και της ναυτιλίας, όσο σημαντικά και αν είναι αυτά. Και, επίσης, η Ελλάδα πρέπει να μην επιτρέψει στους γείτονες, όπως η Τουρκία που πλασάρεται ευνοϊκά ή όπως το Μαρόκο και άλλες χώρες εκτός Ευρωπαϊκής Ένωσης, που έχουν την τελωνειακή ένωση και πρόσβαση στην ενιαία αγορά, να εκμεταλλευτούν αυτές τις ευκαιρίες και να γίνουν «μικρές Κίνες».

Προϋπόθεση όλων αυτών είναι η πολιτική σταθερότητα και γι’ αυτόν τον λόγο φέρνουμε μία συγκεκριμένη ρύθμιση σήμερα που είναι και το κρίσιμο επίδικο. Θέλουμε να θωρακίσουμε την αρχική ρύθμιση με την ουσιαστική κρίση που εισάγουμε για πρώτη φορά, η οποία δεν προβλέπονταν στο Σύνταγμα του 1975 και που, μέχρι χθες, δεν είχαμε την ανακήρυξη των υποψηφίων από την Ολομέλεια, όπως τώρα, και όχι από κάποια μικρότερη σύνθεση του πρώτου τμήματος του Αρείου Πάγου.

Από την πρώτη στιγμή, κύριε Υπουργέ, που βρέθηκα στη Βουλή είχα συναδέλφους να μου λένε πόσο τυχερός είμαι που είμαι σε μια Βουλή χωρίς την εγκληματική οργάνωση της Χρυσής Αυγής. Θέλω και εγώ, λοιπόν, να στοιχίσω τις δικές μου δυνάμεις με την ψήφο μου, για να μην υπάρξουμε άτυχοι ξανά σε μια επόμενη Βουλή και να κάνουμε ό,τι είναι δυνατόν για να μη δούμε μια εγκληματική οργάνωση και εγκληματίες στα έδρανα του Κοινοβουλίου μας.

Πίστευα ότι τα κόμματα του δημοκρατικού τόξου, ιδίως αυτά που άσκησαν εξουσία και δεν αντιλαμβάνονται τον εαυτό τους απλά ως κόμματα διαμαρτυρίας -και αναφέρομαι συγκεκριμένα στον ΣΥΡΙΖΑ- θα συμμετείχαν σε αυτή την προσπάθεια, παρά τις επιμέρους επιφυλάξεις. Ο Υπουργός ανέπτυξε με μεγάλη ευγλωττία, όπως τον χαρακτηρίζει, όλη την επιχειρηματολογία γιατί είναι λάθος η στάση του ΣΥΡΙΖΑ.

Δυστυχώς, κάποιοι νομίζουν ότι το πρόβλημα της Χρυσής Αυγής είναι πρόβλημα της Νέας Δημοκρατίας. Δεν είναι πρόβλημα της Νέας Δημοκρατίας, είναι πρόβλημα της Δημοκρατίας, κύριοι του ΣΥΡΙΖΑ. Όπως πολύ σωστά είπε ο κ. Βορίδης, κάποιοι ψαρεύουν στα θολά νερά του αντισυστήματος -εγώ θα έλεγα του ψεκασμού, του ανορθολογισμού- και χαϊδεύουν αυτιά. Κάποιοι θεωρούν ότι έτσι κόβουν ψήφους από την κεντροδεξιά ή, εν πάση περιπτώσει, ανεβάζουν τον πήχη της αυτοδυναμίας και δυσκολεύουν την προσπάθεια της Νέας Δημοκρατίας.

Κάποιοι άλλοι φαντασιώνονται φασίστες, για να δικαιολογούν τον εαυτό τους ως αντιφασίστες. Επειδή δεν έχουν τίποτα να πουν για τα θεμελιώδη, τα μεγάλα και τα κρίσιμα του 21ου αιώνα, πηγαίνουν έτσι νοσταλγικά στον Β΄ Παγκόσμιο Πόλεμο και σε άλλες μεγάλες κρίσεις που ζήσαμε στο παρελθόν, για να δικαιολογούν την ύπαρξή τους. Έτσι, υποτιμούν το υπαρκτό πρόβλημα αυτού του ακραίου, φασιστικού, νεοναζιστικού λόγου και των πράξεων με βία που έχουν πλήξει πάρα πολύ την πατρίδα μας.

Νομίζω ότι κατ’ ελάχιστον μπορούσατε να κάνετε αυτό που σωστά κάνει το ΠΑΣΟΚ, όπως επισημάνθηκε αυτή η αντίστιξη, δηλαδή να έχετε τις επιφυλάξεις σας, να πείτε τις προτάσεις σας, αλλά να μη χρησιμοποιήσετε τη σημερινή συνεδρίαση -που μιλάει για μια διαδικαστική ρύθμιση, όπως έχει απολύτως δικαίωμα να κάνει η Βουλή των Ελλήνων για τον τρόπο και το Σώμα που θα αποφασίσει, εν τέλει, να εφαρμόσει τη συγκεκριμένη διάταξη- για να ανακυκλώσετε μία επικίνδυνη επιχειρηματολογία, την οποία προφανώς θα χρησιμοποιήσουν όλοι όσοι θέλουν να δουν τη Χρυσή Αυγή στην ελληνική Βουλή, ο καθένας για τους δικούς του λόγους.

Τούτη την ώρα, κυρίες και κύριοι συνάδελφοι, σε όλες τις ορθόδοξες ελληνικές εκκλησίες απ’ άκρη σε άκρη αυτού του κόσμου ψάλλεται ένα περίφημο τροπάριο της βυζαντινής υμνολογίας, το τροπάριο της Κασσιανής, που ξεκινά με τον περίφημο στίχο «η εν πολλαίς αμαρτίαις περιπεσούσα γυνή». Φοβάμαι ότι ζηλέψατε τη δόξα της Κασσιανής στην Αντιπολίτευση και ως περιπεσούσα εν πολλαίς αμαρτίαις έρχεστε εδώ σήμερα. Δεν ξέρω αν θα βρείτε και τη συγχώρεση που βρήκε η Κασσιανή στον μοναστικό βίο που στη συνέχεια επέλεξε.

Θέλω να ευχηθώ από την καρδιά μου σε όλους τους συναδέλφους χρόνια πολλά, καλή Ανάσταση, καλό Πάσχα, καλά μυαλά και να πάμε σε έναν προεκλογικό αγώνα μέχρι τις 21 Μαΐου, όπου θα συζητήσουμε με ηρεμία, με επιχειρήματα τα κρίσιμα και τα σημαντικά της πατρίδας μας, μέσα σε ένα πολύ δύσκολο, ευμετάβλητο, ασταθές διεθνές περιβάλλον, όπου ο πόλεμος στην Ουκρανία είναι, κατά τη γνώμη μου, μόνο ο πρόλογος και όχι ο επίλογος μιας πολύ επικίνδυνης εποχής που έρχεται, με σοβαρότητα, με ήθος και με ευαισθησία στις πραγματικές ανάγκες του ελληνικού λαού.

Σας ευχαριστώ για τη συνεργασία. Χάρηκα πραγματικά που με τιμήσατε με τη φιλία σας, με τη συνεργασία σας. Έμαθα πολλά από όλους. Ελπίζω να ξαναβρεθούμε κοντά μετά τις 21 Μαΐου. Να είστε όλοι καλά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Τόνια Αντωνίου από το Κίνημα Αλλαγής, υποψήφια Βουλευτής στον Νότιο Τομέα.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η απερχόμενη Κυβέρνηση της Νέας Δημοκρατίας αποχαιρετά τη Βουλή με την ίδια περιφρόνηση και απαξία που τη χειρίστηκε τα τελευταία τέσσερα χρόνια.

Κυρίες και κύριοι της Κυβέρνησης, παρουσιάζετε ένα νομοσχέδιο το οποίο χαρακτηρίζεται από όλες τις παθογένειες για τις οποίες ζήτησε συγγνώμες ο Πρωθυπουργός.

Πρώτον, δεσμευτήκατε ότι θα ενδυναμώσετε το κράτος δικαίου και τους θεσμούς του. Αντ’ αυτού, φέρατε τη ρύθμιση - ποινική απειλή κατά των μελών των ανεξάρτητων αρχών, την οποία αναγκαστήκατε να διορθώσετε μετά τη μήνη του πολιτικού και νομικού κόσμου. Παρ’ όλα αυτά, η διάταξη παραμένει νομικά και ποινικά έωλη, αφού κάνετε αναφορά σε δόλο, χωρίς να τη συνδέετε με συγκεκριμένα αδικήματα, όπως σας προτείνουμε εμείς.

Δεύτερον, δεσμευθήκατε ότι θα συγκρουστείτε με το βαθύ κράτος. Αντ’ αυτού με τις διατάξεις σας σήμερα έρχεστε να δημιουργήσετε μια κατάσταση φαυλότητας στην αυτοδιοίκηση. Αντί να ενισχύσετε τα ασυμβίβαστα για τη συμμετοχή στις εκλογές που δημιουργήθηκαν για να θωρακίσουν την ισοπολιτεία και τη διαφάνεια, εσείς έρχεστε και τα καταργείτε. Για παράδειγμα, δίνετε το δικαίωμα συμμετοχής στις εκλογές στους γενικούς γραμματείς των δήμων και στις διοικήσεις νομικών προσώπων δημοσίου ή ιδιωτικού δικαίου που ορίζει το κράτος. Δεν σας πτοούν τα ραπίσματα της δικαιοσύνης για τις νομοθετικές σας πρωτοβουλίες μέχρι σήμερα στην αυτοδιοίκηση, αλλά συνεχίζετε μέχρι την τελευταία μέρα να υπονομεύετε τη δημοκρατία. Μέχρι εκεί έφτασε η μάχη σας με το βαθύ κράτος, κύριε Υπουργέ;

Τρίτον, είστε αναποτελεσματικοί και πρόχειροι, ακόμα και σε μείζονα πολιτειακά ζητήματα. Είναι η τρίτη φορά που με διάταξη επιχειρείτε να εμποδίσετε την είσοδο στη Βουλή εγκληματικών οργανώσεων με τον μανδύα πολιτικού κόμματος, οι οποίες απειλούν την ελεύθερη λειτουργία του δημοκρατικού πολιτεύματος. Αν μας είχατε ακούσει, κύριε Υπουργέ, δεν θα υπήρχε σήμερα αδιέξοδο. Καλό είναι στην τρίτη προσπάθειά σας να λάβετε σοβαρά υπ’ όψιν τις δύο λύσεις με τις οποίες μπορούμε να αποφύγουμε τη δυνητική αντινομία με τον Κώδικα Οργανισμού Δικαστηρίων, να αποφαίνεται απευθείας η ολομέλεια του Αρείου Πάγου ή να κρίνει το Α΄ Τμήμα του Αρείου Πάγου με την πενταμελή σύνθεσή του και μετά την υποβολή ενστάσεων να αποφασίζει η ολομέλεια.

Τέταρτον, συνεχίζετε να κάνετε επιλογές που εξυπηρετούν τους λίγους και τους κολλητούς σας εις βάρος των πολλών, εις βάρος του δημοσίου συμφέροντος, χωρίς αρχές και χωρίς κανόνες.

Επειδή αισθάνεστε ότι το κράτος είστε εσείς και ότι είστε ανεξέλεγκτοι, θα σταθώ σε μια από τις δεκάδες διατάξεις των τροπολογιών σας, αυτή της παραγράφου 1 του άρθρου 12 της τροπολογίας του Υπουργείου Περιβάλλοντος. Με αυτή απαγορεύετε την υπέρβαση του ύψους και του συντελεστή δόμησης και την απόκλιση από τους λοιπούς όρους δόμησης τα οποία διέπουν τις περιοχές της Φιλόθεης, του Παλαιού Ψυχικού και της Εκάλης και εφαρμόζονται ως πολεοδομικά κίνητρα του ν.4067/2012.

Ποια είναι τα ιδιαίτερα ιστορικά και πολεοδομικά χαρακτηριστικά των περιοχών που αναφέρετε στην αιτιολογική έκθεση; Για ποιους το κάνετε αυτό; Ήταν κάποια ειδική περιβαλλοντική ανάγκη που επέβαλε αυτή την ad hoc πρόβλεψη, ήταν κάποιο ρουσφέτι στους δημάρχους των περιοχών αυτών ή ήταν επειδή εκεί βρίσκονται οι κατοικίες των Υπουργών της Νέας Δημοκρατίας και των συνδαιτημόνων τους; Επιλέξτε εσείς την απάντηση που θα δώσετε στους πολίτες της χώρας. Δεν δημιουργεί ανασφάλεια δικαίου, ακόμα και για τους επενδυτές για τους οποίους, κατά τα λοιπά, κόπτεστε τόσο πολύ;

Δεν θα σταθώ, όμως, στο ερώτημα τι μπορεί να προκαλέσει η διάταξη με τις δικαστικές προσφυγές όσων πλήττει και όσων πιθανώς να ζητήσουν την επέκτασή της και σε άλλες περιοχές. Και μιλώ ως Βουλευτής του Νοτίου Τομέα, που δεν μπορώ να καταλάβω ποια είναι αυτά τα ιδιαίτερα χαρακτηριστικά αυτών των τριών περιοχών του Βόρειου Τομέα που ανησυχείτε για το περιβάλλον και κάνετε ad hoc πολεοδομικές ρυθμίσεις.

Θα σταθώ και σ’ ένα άλλο κρίσιμο ερώτημα που απασχολεί αυτή τη στιγμή χιλιάδες πολίτες σε όλη τη χώρα. Γιατί κρίθηκε ώριμη αυτή η φωτογραφική διάταξη, αλλά δεν κρίθηκε ώριμη διάταξη για να αντιμετωπιστεί το χάος που έχει προκαλέσει η απόφαση 176/2023 της ολομέλειας του Συμβουλίου της Επικρατείας για την εκτός σχεδίου δόμηση;

Την προηγούμενη εβδομάδα, κύριε Υπουργέ, από αυτό εδώ το Βήμα ο Υφυπουργός κ. Ταγαράς σε επίκαιρη ερώτησή μου δεσμεύτηκε -και προς τιμήν του- ότι θα φέρει μια τέτοια διάταξη που θα ρυθμίσει αυτό το τεράστιο πρόβλημα. Το ίδιο είχε πει και ο Υπουργός Περιβάλλοντος δημόσια. Τελικά ποιος έκοψε αυτή τη διάταξη, που θα ερχόταν να ρυθμίσει το τεράστιο χάος το οποίο έχετε δημιουργήσει; Οι Υπουργοί σας ήθελαν να φέρουν τη διάταξη. Οι Βουλευτές σας το επιθυμούσαν. Σήμερα δεκατρείς συνάδελφοι Βουλευτές της Νέας Δημοκρατίας κατέθεσαν τροπολογία, που τελικά την απέσυραν μετά, φαντάζομαι από πιέσεις του Μαξίμου. Τελικά το συμπέρασμα είναι -λογικά, αν υπάρχει κάτι άλλο να μας απαντήσει ο κύριος Υπουργός- τη διάταξη την έκοψε η «Μαξίμου Α.Ε.», χωρίς να σέβεται τους Υπουργούς και τη βούληση των Βουλευτών του και των Ελλήνων πολιτών.

Φέρνετε, λοιπόν, φωτογραφικές πολεοδομικές διατάξεις για τη Φιλοθέη, το Παλαιό Ψυχικό και την Εκάλη, αλλά επιφυλάσσετε απαξίωση και μηδενισμό της αξίας της περιουσίας χιλιάδων Ελλήνων που έχουν γεωτεμάχια εκτός σχεδίου πόλης. Επίσης επιφυλάσσετε και μαρασμό για τον κατασκευαστικό και τον τεχνικό κλάδο της χώρας και ειδικά και για τους επαγγελματίες της επαρχίας. Αντί εξορθολογισμού, το χάος. Τελικά ο στόχος σας είναι να αγοράσουν έναντι πινακίου φακής οι μεγαλοξενοδόχοι και οι άλλοι δήθεν μεγάλοι επενδυτές που θα μπορούν να χτίζουν σε γεωτεμάχια από οκτώ στρέμματα και πάνω.

Αφού δεν φέρατε εσείς τη διάταξη, κύριε Υπουργέ, καταθέσαμε εμείς τροπολογία, με την οποία προτείνουμε, μέχρι την έκδοση των τοπικών πολεοδομικών σχεδίων, να δύναται η έκδοση οικοδομικής άδειας βάσει των υφιστάμενων πολεοδομικών διατάξεων σε γεωτεμάχια εμβαδού τουλάχιστον τεσσάρων στρεμμάτων εκτός ρυμοτομικών σχεδίων. Μπορείτε κάλλιστα να την απορρίψετε. Την καταθέτω στα Πρακτικά.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά, κύριοι της Κυβέρνησης, ο ελληνικός λαός έχει μάτια και βλέπει, έχει αυτιά και ακούει. Και πρέπει να πω ότι όλες αυτές τις βαθιά συντηρητικές και ταξικές επιλογές σας θα τις τιμωρήσει πολύ σύντομα, θα τις τιμωρήσει στις 21 Μαΐου.

Θα ήθελα σήμερα, μιας και είναι η τελευταία μέρα του κοινοβουλευτικού μας έργου, να ευχαριστήσω από αυτό εδώ το Βήμα τους πολίτες του Νοτίου Τομέα που με εμπιστεύθηκαν και είμαι σήμερα εδώ. Θέλω να πιστεύω ότι ανταποκρίθηκα στις απαιτήσεις τους και στις προσδοκίες τους. Είμαι ενάμιση χρόνο εδώ. Αλλά πρέπει να πω ότι πήρα τη θέση της αείμνηστης Φώφης Γεννηματά και δεσμεύομαι, όπως έχω δεσμευθεί στους ψηφοφόρους μου, στο κόμμα μου, αλλά και από αυτό εδώ το Κοινοβούλιο, ότι θα συνεχίσω να παλεύω στις αρχές και αξίες της παράταξής μου αλλά και της Προέδρου Φώφης Γεννηματά.

Κλείνοντας, θα ήθελα να ευχηθώ σε όλους χρόνια πολλά, καλό Πάσχα, καλή Ανάσταση. Αλλά ξέρετε, κύριε Υπουργέ, ελπίζω να έρθει και ανάσταση για τη χώρα μας, διότι δυστυχώς οι πολιτικές σας σε αυτά τα τέσσερα χρόνια δεν πήγαν τη χώρα μπροστά και οι προσδοκίες τις οποίες δημιουργήσατε έχουν πλέον μειωθεί κατά πολύ. Σήμερα περιμέναμε, όπως είπα και πριν, από αυτό το πολυνομοσχέδιο να φέρετε πολιτικές οι οποίες θα είχαν άλλα χαρακτηριστικά. Δυστυχώς, μας διαψεύσατε και διαψεύσατε πάρα πάρα πολλούς πολίτες σε όλη την Ελλάδα.

Καλή επιτυχία σε προσωπικό επίπεδο σε όλους τους συναδέλφους και στον σημερινό τώρα Πρόεδρο της Βουλής, τον αγαπητό φίλο και συνάδελφο από την Αρκαδία. Και θα ήθελα να πω και ένα μεγάλο ευχαριστώ στον Πρόεδρο της Βουλής. Να είστε καλά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει κ. Ασημακοπούλου από την Ελληνική Λύση και αμέσως μετά ο κ. Καρασμάνης.

Ορίστε, κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στο παρόν νομοσχέδιο, μεταξύ άλλων, ρυθμίζονται ζητήματα για την ευζωία των ζώων συντροφιάς. Προφανώς και κρίνεται θετικά η προσθήκη με την οποία οι σκύλοι βοήθειας και θεραπείας, εφόσον φέρουν λουρί χειρισμού, θα μπορούν να μεταφέρονται στα μέσα μεταφοράς χωρίς κλουβί μεταφοράς και χωρίς φίμωτρο, ανεξάρτητα από το μέγεθός τους.

Μιας και αναφέρεστε στα μέσα μεταφοράς όμως, έχετε υπ’ όψιν σας την κατάσταση των λεωφορείων, με πόρτες εκτός λειτουργίας, ξεχαρβαλωμένα καθίσματα και σπασμένα μέρη τους κολλημένα με αλουμινοταινία; Η Ελλάδα έχει τον πιο γερασμένο στόλο λεωφορείων στην Ευρώπη, με μέσο όρο ηλικίας 19,4 έτη, όταν στην Ευρωπαϊκή Ένωση ο αριθμός αυτός είναι 12,8 και θα το καταθέσουμε στα Πρακτικά.

«Προσπαθούμε να το κάνουμε όσο πιο ασφαλές γίνεται από τη δική μας μεριά, αλλά, όταν ρίχνει ένα ψιλόβροχο και έχει γλίτσα, εκεί κάνουμε τον σταυρό μας», κατήγγειλε πρόσφατα οδηγός. Και συνέχισε λέγοντας ότι: «Εκτός από τα ελαστικά, έχουμε προβλήματα και στα φρένα. Πρέπει δηλαδή να φτάσει κάτι να χαλάσει για να φτιαχτεί. Αν κάτι δεν φτάσει στο απροχώρητο, δεν αλλάζει.». Και αυτό το καταθέτουμε. Είναι ντροπή και είναι αποτέλεσμα της τετραετούς διακυβέρνησής σας.

Πριν από μερικές ημέρες τιμήσαμε την Παγκόσμια Ημέρα Αδέσποτων Ζώων. Η χώρα μας δυστυχώς έρχεται πολλές φορές στο προσκήνιο με ανατριχιαστικά γεγονότα βάρβαρης κακοποίησης του ζωικού βασιλείου από τον άνθρωπο. Παράλληλα, κατέχει μία από τις πρώτες θέσεις όσον αφορά τις κάκιστες συνθήκες διαβίωσης πολλών ιδιόκτητων ζώων αλλά και περιστατικά κακοποιήσεων. Η σωρεία των περιστατικών κακοποίησης και βάναυσης μεταχείρισης επιβάλλει να ενισχυθούν οι μηχανισμοί πρόληψης. Εγκληματολογικές έρευνες έχουν δείξει ότι οι βίαιες πράξεις κατά των ζώων δεν περιορίζονται μόνο σε αυτά. Η κακοποίησή τους συχνά συνδέεται και με την κακοποίηση ανθρώπων, κάτι όμως που δεν είναι κανόνας. Παρά τη ευαισθητοποίηση του κόσμου, που εκφράζεται και μέσω των καταγγελιών, τα περιστατικά αυξάνονται αντί να μειώνονται, ενώ γίνεται όλο και πιο σκληρός και πιο βίαιος ο τρόπος βασανισμού και θανάτωσης των ζώων.

Τα στοιχεία που δίνει κατά καιρούς η Ελληνική Αστυνομία για τα περιστατικά κακοποίησης των ζώων στην Ελλάδα δεν είναι μόνο ανησυχητικά, αλλά δείχνουν ότι δυστυχώς πρόκειται για ένα φαινόμενο σε εξέλιξη και μάλιστα αυξανόμενη. Όπως θα καταθέσουμε στα Πρακτικά, σύμφωνα με στοιχεία της ΕΛ.ΑΣ., τα τελευταία τέσσερα χρόνια έχουν γίνει περισσότερες από δεκαέξι χιλιάδες καταγγελίες για κακοποίηση ζώων, ενώ από το 2019 μέχρι και το πρώτο εξάμηνο του 2022 είχαν γίνει συνολικά χίλιες εκατόν τριάντα πέντε συλλήψεις. Τα πρόστιμα που έχουν υποβληθεί φτάνουν τα 8.675.885 ευρώ για έξι χιλιάδες τετρακόσιους δεκατέσσερις πολίτες με κακοποιητικές τάσεις και έχουν συμπληρωθεί πέντε χιλιάδες πεντακόσιες ογδόντα μία δικογραφίες. Κατά μέσο όρο κάθε μέρα τα τελευταία τέσσερα χρόνια οι αρχές δέχονται έντεκα καταγγελίες την ημέρα για περιστατικά κακοποίησης ζώων, εκ των οποίων η μία από αυτές καταλήγει σε σύλληψη του καταγγελλόμενου προσώπου.

Ο νέος νόμος, με την αυστηροποίηση των ποινών, δεν κατάφερε, όπως φαίνεται, να περιορίσει τα κρούσματα κακοποίησης. Σύμφωνα με τα τελευταία στοιχεία της Αστυνομίας, τα σκήπτρα στην κακοποίηση των ζώων τα κρατάει η Αττική, ακολουθεί η Θεσσαλονίκη με μικρή διαφορά και ακολουθούν οι Νομοί Αχαΐας, Καβάλας και Ηρακλείου. Τα στοιχεία δείχνουν ότι η Ελλάδα είναι πρωτοπόρος στην Ευρώπη σε κακοποιητικές συμπεριφορές απέναντι στα ζώα, αλλά τα επίσημα στοιχεία και οι αριθμοί δεν απεικονίζουν το μέγεθος του προβλήματος, διότι πολλά περιστατικά μένουν στο σκοτάδι και οι πολίτες δεν συνηθίζουν να καταγγέλλουν περιστατικά βίας κατά των ζώων.

Ήδη από το σχολείο και από μικρή ηλικία θα πρέπει να διαμορφώνονται οι θεμελιώδεις αξίες που θα καθορίζουν το πώς θα βλέπει ένα παιδί την κάθε μορφή ζωής. Εάν από αυτή την ηλικία κατανοήσει μέσω της εκπαιδευτικής διαδικασίας πως κάθε ζωντανός οργανισμός νιώθει και χρειάζεται ό,τι και εμείς, θα έχουμε καταφέρει τουλάχιστον την αρμονική συμβίωση και την εξάλειψη των κακοποιήσεων, των δηλητηριάσεων και των εγκαταλείψεων. Είναι επομένως πολύ σημαντικό, λοιπόν, η φιλοζωία να ενταχθεί και στο εκπαιδευτικό σύστημα. Ίσως να αποφεύγονταν έτσι και άλλες μορφές βίας, που δυστυχώς ολοένα και αυξάνονται.

Γίνεται αναφορά στο άρθρο 30 του παρόντος για καταβολή επιδόματος στους υπαλλήλους της Αποκεντρωμένης Διοίκησης Πελοποννήσου, Δυτικής Ελλάδας και Ιονίου και της Αποκεντρωμένης Διοίκησης Αιγαίου. Τα τελευταία χρόνια παρατηρείται το φαινόμενο οι εκπαιδευτικοί, οι γιατροί, οι αστυνομικοί, οι πυροσβέστες και άλλες κατηγορίες κρατικών λειτουργών, όταν καλούνται από την πολιτεία να προσφέρουν τις υπηρεσίες τους σε τουριστικούς προορισμούς ή και σε παραμεθόριες και ακριτικές περιοχές της επικράτειας, να αντιμετωπίζουν σοβαρά προβλήματα όσον αφορά στην εύρεση κατοικίας. Κατά καιρούς υπάρχουν σχετικά δημοσιεύματα που κάνουν λόγο για το ότι δεκάδες και μόνιμοι εκπαιδευτικοί, οι οποίοι τοποθετήθηκαν σε τουριστικούς προορισμούς, κυρίως νησιά, κοιμούνται στα αυτοκίνητά τους ή σε παραλίες με υπνόσακους, είτε επειδή δεν βρήκαν κάποιο δωμάτιο προς ενοικίαση, επειδή η σεζόν δεν είχε τελειώσει, είτε επειδή όσα ήταν διαθέσιμα ήταν πολύ ακριβά.

Για το εν λόγω ζήτημα είχαμε καταθέσει την από 27-8-2022 ερώτηση στο πλαίσιο του κοινοβουλευτικού ελέγχου με θέμα: «Έμπρακτη στήριξη των δημόσιων λειτουργών που ζουν και εργάζονται μακριά από τις εστίες τους».

Σ’ αυτή την ερώτηση δεν απαντήσατε ποτέ, κύριε Υπουργέ. Απαντήστε μας, λοιπόν, τώρα σε ποιες ενέργειες προχωρήσατε, ώστε οι Έλληνες εργαζόμενοι πολίτες -όπου και αν βρίσκονται υπηρεσιακά τοποθετημένοι στην Ελλάδα- να απολαμβάνουν αξιοπρεπείς συνθήκες διαβίωσης. Ο Πρόεδρός μας, ο Κυριάκος Βελόπουλος, ήταν ο πρώτος που μίλησε για τη λήψη σοβαρών μέτρων, για να αποφύγουμε τη σημερινή ολέθρια εικόνα. Τους φτάσατε και εκείνους και όλους τους Έλληνες να επιβιώνουν από θαύμα, τη στιγμή που τα επιδόματά τους δεν αρκούν για να βγει ο μήνας ούτε για να καλύψουν τις βασικές υποχρεώσεις του ενοικίου, της ενέργειας και της διατροφής. Έρχεστε τώρα προεκλογικά να μαζέψετε τα ασυμμάζευτα.

Εμείς στην Ελληνική Λύση αγωνιστήκαμε, αγωνιζόμαστε και θα συνεχίσουμε να αγωνιζόμαστε στο πλευρό όλων των Ελληνίδων και όλων των Ελλήνων με στοχευμένο πρόγραμμα, με συγκεκριμένες προτάσεις, με πραγματικές λύσεις και με πυξίδα μας πάντα το εθνικό συμφέρον.

Θα ήθελα να σας ευχηθώ από καρδιάς χρόνια πολλά, καλή Ανάσταση, με υγεία. Το Άγιο Φως της Ανάστασης να φωτίσει τις καρδιές όλων μας. Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καρασμάνης έχει τον λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, παίρνω τον λόγο έντονα προβληματισμένος. Ο λόγος είναι ότι δύο τροπολογίες που έχω καταθέσει, οι οποίες έγιναν αρχικά αποδεκτές από τους καθ’ ύλην αρμόδιους Υπουργούς, στη συνέχεια και για ανεξήγητους λόγους δεν προχώρησε η νομοθέτησή τους, για αυτό και αναγκάστηκα να τις επανακαταθέσω και από το Βήμα αυτό να απευθύνω έκκληση έστω και την ύστατη ώρα να προχωρήσουμε στην αποδοχή και στην ψήφισή τους.

Συγκεκριμένα αναφέρομαι στην τροπολογία με γενικό αριθμό 1722 και ειδικό αριθμό 188 για τους ορεινούς δήμους. Ζητώ να συμπεριληφθούν σε αυτούς όσοι δήμοι είναι παραμεθόριοι με ορεινή την πλειονότητα της έκτασής τους, με τεράστιο όγκο δασικών υπηρεσιών, αραιοκατοικημένοι, με δυσπρόσιτο οδικό δίκτυο και χωριά απομονωμένα.

Χαρακτηριστικό παράδειγμα είναι ο Δήμος Αλμωπίας του Νομού Πέλλας, που δεν θεωρείται δήμος, παρά το γεγονός ότι εκτείνεται σε τρεις οροσειρές, το Καϊμακτσαλάν, την Τζένα και το Πάικο. Ο λόγος για αυτή την εξόφθαλμη αδικία είναι μια αντίφαση ανάμεσα στην κοινοτική οδηγία και την ΕΛΣΤΑΤ, την Ελληνική Στατιστική Υπηρεσία, για το ποιες κοινότητες χαρακτηρίζονται ορεινές και ποιες όχι. Γι’ αυτό με την τροπολογία προτείνεται να ορίζονται ως ορεινοί δήμοι των οποίων το 30% τουλάχιστον των κοινοτήτων χαρακτηρίζονται ορεινοί και ταυτόχρονα είναι παραμεθόριοι με μεθοριακή γραμμή πάνω από πενήντα χιλιόμετρα και με πυκνότητα πληθυσμού κάτω από τριάντα πέντε κατοίκους ανά τετραγωνικό χιλιόμετρο.

Εδώ έχουμε μια παραδοξολογία. Ο κ. Βορίδης, στον οποίο έδωσα αρχικά την τροπολογία, δήλωσε αναρμοδιότητα και με παρέπεμψε στον κ. Πέτσα, τον Αναπληρωτή Υπουργό. Ο κ. Πέτσας αναγνώρισε την αδικία, δεσμεύτηκε να την αποκαταστήσει και, μάλιστα, το ανακοινώσαμε και με δελτίο Τύπου. Όντως κατέθεσε τη νομοθετική διάταξη στο προηγούμενο νομοσχέδιο και για δεύτερη φορά, προκειμένου να συμπεριληφθεί στο σημερινό νομοσχέδιο. Όμως, ο κ. Βορίδης, που αρχικά είχε δηλώσει αναρμόδιος, αρνήθηκε να τη συμπεριλάβει. Αντιλαμβάνεστε την απογοήτευση αλλά και την απορία των πολιτών της Αλμωπίας, που παρακολουθούν αυτή την παραδοξότητα.

Έρχομαι στη δεύτερη τροπολογία με γενικό αριθμό 1718 και ειδικό αριθμό 184. Αφορά την κατάργηση της διασύνδεσης των δύο νοσοκομείων του Νομού Πέλλας, της Έδεσσας και των Γιαννιτσών, για να επανακτήσουν τη διοικητική και περιουσιακή τους αυτοτέλεια και να επιτύχουμε την εύρυθμη λειτουργία τους και τη διασφάλιση καλύτερων υπηρεσιών υγείας στον πληθυσμό της ευθύνης τους.

Επανειλημμένα και από αυτό το Βήμα έχω καταθέσει, έχω καταδείξει καταθέτοντας και πλήρη και λεπτομερή στοιχεία ότι η διασύνδεση προκαλεί σοβαρότατα προβλήματα δυσλειτουργίας και έχει αποδειχθεί στην πράξη πέρα για πέρα λαθεμένη.

Ο κ. Βορίδης το 2014, ως αρμόδιος τότε Υπουργός, αναγνώρισε τα προβλήματα της δυσλειτουργίας των δύο νοσοκομείων, αλλά, λόγω των προβλημάτων και λόγω των εκλογών, δεν προχώρησε η κατάργηση της διασύνδεσης.

Να θυμίσω ακόμη ότι αιφνιδιαστικά τον Μάρτιο του 2019 η προηγούμενη κυβέρνηση με τροπολογία της αποσυνέδεσε μια σειρά νοσοκομείων άλλων νομών, αλλά εξαίρεσε κατά τρόπο άδικο και αναιτιολόγητο τα νοσοκομεία της Πέλλας. Πέρσι, τον Ιούλιο του 2022, η τροπολογία μου έγινε αποδεκτή από τον καθ’ ύλην αρμόδιο Υπουργό, τον κ. Πλεύρη, ο οποίος, μάλιστα, ιδιοχείρως σημείωσε ότι η έναρξη ισχύος της τροπολογίας ξεκινάει από την 1η Ιανουαρίου του 2022. Όμως, αιφνιδίως ανεφύη πρόβλημα από το Υπουργείο Εσωτερικών, δηλαδή ότι υπάρχει ένα τεχνικό θέμα που θα ξεπεραστεί και η τροπολογία θα περάσει στο επόμενο νομοσχέδιο. Πράγματι, τον Οκτώβριο πέρσι σε συνάντηση με τον κ. Πλεύρη με διαβεβαίωσε ότι θα ενσωματωθεί στο νομοσχέδιο για τη δευτεροβάθμια φροντίδα και θα ψηφιστεί. Για αυτό και με τη σύμφωνη γνώμη του και με προτροπή του εξέδωσα και σχετικό δελτίο Τύπου, αλλά και πάλι δεν προχώρησε.

Επαναλαμβάνω, λοιπόν, την έκκλησή μου προς τους αρμοδίους έστω και αυτή την τελευταία στιγμή να κάνουν αποδεκτές αυτές τις δύο τροπολογίες. Είναι θέμα ηθικής, δικαιοσύνης, πολιτικής δεοντολογίας. Είναι απαίτηση των κατοίκων της Αλμωπίας για την ορεινότητα του δήμου. Είναι απαίτηση των κατοίκων της Πέλλας για την αποσύνδεση, διότι μέσα από συνελεύσεις, μέσα από κινητοποιήσεις την έχουν διεκδικήσει αυτή την αποσύνδεση.

Κυρίες και κύριοι συνάδελφοι, πέρα από τον προβληματισμό μου, θέλω να εκφράσω την ικανοποίησή μου, καθώς δόθηκε λύση σε ένα σημαντικό ζήτημα, το οποίο με τροπολογία και παρεμβάσεις μου ανέδειξα και έθεσα. Έχει σχέση με τη ρύθμιση των οφειλών προς το δημόσιο, προς την εφορία και την υπαγωγή τους στον εξωδικαστικό μηχανισμό. Αφορά χιλιάδες συμπολίτες μας, μέλη ομόρρυθμων ή ετερόρρυθμων εταιρειών, που έχουν λυθεί ή εκκαθαριστεί.

Η λύση αυτού του μεγάλου προβλήματος οφείλεται στον Υπουργό Χρήστο Σταϊκούρα, που επιτελεί ένα σημαντικό έργο, ακριβώς γιατί ακούει και υλοποιεί, όπως ακριβώς ακούν και υλοποιούν και ο Αναπληρωτής Υπουργός, ο κ. Σκυλακάκης, και ο κ. Βεσυρόπουλος, καθώς, επίσης, και οι γραμματείς, όπως η κ. Αλαμπάση, με την οποία συνεργάστηκα για να προχωρήσει αυτή η διάταξη.

Επίσης, θεωρώ σημαντική τη συμπληρωματική διάταξη στην τροπολογία που είχαμε καταθέσει στο προηγούμενο νομοσχέδιο που διευκολύνει τη συνυπηρέτηση των τρίτεκνων και πολύτεκνων οικογενειών. Και εδώ θέλω να συγχαρώ από τη Γενική Γραμματεία την κ. Χαραλαμπογιάννη, που είναι ένα ικανότατο στέλεχος της Κυβέρνησής μας, καθώς επίσης και τον καθ’ ύλην αρμόδιο Υπουργό, τον κ. Βορίδη, που τη συμπεριέλαβε στο νομοσχέδιό του.

Ακόμη χαιρετίζω με ιδιαίτερη ικανοποίηση την τροπολογία του κ. Βορίδη, σύμφωνα με την οποία, όπως είχα προτείνει πριν από ενάμιση χρόνο, στις δημοτικές εκλογές θα εκλέγονται πρόεδροι κοινοτήτων εκείνοι που θα συγκεντρώσουν τους περισσότερους σταυρούς προτίμησης, ανεξάρτητα από τους δημοτικούς συνδυασμούς και από το αν η κοινότητα είναι μικρή ή μεγάλη, δηλαδή μέχρι δύο χιλιάδες δημότες. Το επιβάλλει η δημοκρατία οι πολίτες κάθε κοινότητας να επιλέγουν τους καλύτερους και τους ικανότερους.

Συμπερασματικά, πιστεύω ότι έχει αποδειχθεί το τεράστιο νομοθετικό έργο της Κυβέρνησής μας, μέσω του οποίου έχουν επιλυθεί χρόνια προβλήματα και έχουν θεραπευθεί παθογένειες δεκαετιών. Μάλιστα, όπως έχω ακούσει προηγουμένως από τον Πρόεδρό μας, τον Κώστα τον Τασούλα, ψηφίστηκαν τετρακόσια είκοσι τρία νομοσχέδια, η πλειονότητα των οποίων ήταν νομοσχέδια ρεαλιστικά, εκσυγχρονιστικά, μεταρρυθμιστικά, φιλολαϊκά και, όπως είπα, επιλύουν προβλήματα δεκαετιών.

Και ένα σημαντικό νομοσχέδιο που επιλύει πάρα πολύ σημαντικά θέματα και είναι χρήσιμο και ωφέλιμο για τον τόπο μας είναι και το συζητούμενο νομοσχέδιο, το οποίο φυσικά υπερψηφίζω.

Εύχομαι καλό Πάσχα, καλή Ανάσταση, καλό αγώνα σε όλους τους συμμετέχοντες στον εκλογικό αγώνα, καλή επιτυχία και όλα του Θεού τα καλά!

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Κατ’ αρχάς εύχομαι καλό Πάσχα και καλή Ανάσταση σε όλες και σε όλους!

Στη συνέχεια, αντιλαμβανόμενος ότι πράγματι η τελευταία συνεδρίαση της παρούσης Βουλής έχει μια ιδιαίτερη φόρτιση, θα ήθελα να ευχηθώ επίσης σε όλες και σε όλους τους συναδέλφους κάτι που αποτελεί για μένα ένα συμπέρασμα από τα βιώματά μου. Οι πολιτικές αρετές που έχουν μεγάλη σημασία είναι η αυτεπίγνωση, ο αυτοσεβασμός, η ταπεινότητα μαζί με τη γενναιότητα και η ειλικρίνεια.

Ο ελληνικός λαός στις 21 Μαΐου θα κληθεί να εκλέξει τη νέα κυβέρνηση και τη νέα Βουλή. Εύχομαι αυτές οι αρετές, αλλά και άλλες βέβαια, να χαράξουν τη νέα ιστορική περίοδο και να την αποτυπώσουν με τον καλύτερο τρόπο. Χρειάζεται και ατομική και συλλογική προσπάθεια, γι’ αυτό και, παρ’ όλο που τα πράγματα δεν φαίνονται τόσο αισιόδοξα, ο αγώνας πάντα συνεχίζεται και εμείς θέλουμε πάντα να επιμένουμε σε αξίες και σε προοπτικές ελπιδοφόρες και για την κοινωνία μας και για τη χώρα μας.

Αναφορικά με τη λογοδοσία, είναι υποχρέωση της απερχόμενης Κυβέρνησης να κάνει λογοδοσία. Δεν το επέτρεπε από άποψη χρόνου εν εκτάσει η σημερινή συνεδρίαση, αλλά -όπου επιχειρήθηκε- είδαμε περισσότερο έναν αυτάρεσκο και αμετροεπή αυτοεπιβραβευόμενο λόγο, με πάρα πολλά κενά και με πάρα πολλές παραπλανητικές διαπιστώσεις, παρά αυτό που λέμε «λογοδοσία», διότι «λογοδοσία» σημαίνει ακριβής και ειλικρινής περιγραφή πού ήμουν, πού ήταν η χώρα, πού ήταν η οικονομία, πού ήταν η διοίκηση, πού ήταν η πολιτική πραγματικότητα όταν ανέλαβα μια κυβερνητική ευθύνη, τι διακήρυξα ότι στοχεύω και λογοδοτώ για το τι πέτυχα και γιατί δεν πέτυχα. Το «Κάναμε την Ελλάδα καλύτερη» και όλα αυτά είναι πολιτικάντικα και δεν έχουν καμμία σχέση με την έννοια της λογοδοσίας.

Δεν θα περιμέναμε από τον κ. Μητσοτάκη να το κάνει αυτό, γιατί από την πρώτη στιγμή που ανέλαβε -και μάλιστα το είχε προαναγγείλει- περί άλλων τυρβάζει. Όμως, εάν θέλουμε, πράγματι, σύγκριση των δύο τετραετιών -δεν άρχισε η ελληνική ιστορία το 2015, αλλά εν πάση περιπτώσει- τουλάχιστον, αν κάποιοι πολιτικοί μας αντίπαλοι έχουν γενναιότητα, θα πρέπει να δηλώσουν ενώπιον του ελληνικού λαού ότι μετά από μία χρεοκοπία παρέλαβαν το χρέος ρυθμισμένο, με χαμηλά επιτόκια μέχρι το 2030, με αποθεματικό πρωτοφανές για τα ελληνικά χρονικά και με δυνατότητα εξόδου στις αγορές και νέου δανεισμού, που σε όλη την οκταετία της χρεοκοπίας ήταν απαγορευμένο.

Φυσικά, πρέπει να προσθέσουν στον δανεισμό αυτόν που έκαναν, το γιατί τον έκαναν, διότι εάν τον έκαναν για να κλείσουν τρύπες ή για να οδηγήσουν σε νέα κατανάλωση και όχι σε επενδύσεις, σε υποδομές και ανθρώπινο δυναμικό, τότε έχουν ήδη προαναγγείλει τη νέα χρεοκοπία. Έτσι χρεοκόπησε η χώρα. Αυτά δεν συζητιούνται.

Πρέπει να πουν, επίσης, ότι, αν έχουν βγάλει το ίδιο συμπέρασμα που έχουμε βγάλει εμείς -για μας, βέβαια, ήταν και θέμα αρχής πάντα- η βιώσιμη ανάπτυξη είναι μόνο η δίκαιη ανάπτυξη και δεν είναι η ανάπτυξη και μετά η διανομή. Να πουν, τουλάχιστον, όταν λένε ότι πέτυχαν τέσσερις-πέντε μονάδες μείωση της ανεργίας, ότι παρέλαβαν μέσα σε μία τριετία της διακυβέρνησης ΣΥΡΙΖΑ σε συνθήκες χρεοκοπίας, μνημονίων και τεράστιων περιορισμών και εξαναγκασμών, μείωση δέκα μονάδων της ανεργίας. Μπροστά σ’ αυτό που πέτυχε η Νέα Δημοκρατία, το επίτευγμα του ΣΥΡΙΖΑ είναι θαύμα, αλλά εμείς δεν επαιρόμεθα, διότι θέλουμε μηδενική ανεργία. Και τη θέλουμε όχι μόνο με επισφαλή εργασία, αλλά και με σταθερή εργασία.

Απ’ αυτή την άποψη, λοιπόν, εμείς δεν κοροϊδεύουμε την κοινωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είπε χθες ανενδοίαστα -δεν πιστεύω από άγνοια- ο ίδιος ο Πρωθυπουργός ότι εμείς την ΕΥΔΑΠ και την ΕΥΑΘ την ιδιωτικοποιήσαμε στέλνοντάς τη στο Υπερταμείο, όταν όλες οι προηγούμενες κυβερνήσεις τους -Σαμαρά - Βενιζέλου, οι προηγούμενες, του Παπαδήμου- την είχαν βάλει στο ΤΑΙΠΕΔ, που είναι αποκλειστικά και δεσμευτικά για πώληση. Εμείς την πήραμε από το ΤΑΙΠΕΔ και την πήγαμε στο Υπερταμείο σε έναν ελιγμό και σε ένα τέχνασμα, καθώς τους δώσαμε, με την έγκριση και των δανειστών μετά από μεγάλη μάχη, τη διττή δυνατότητα της διπλής αξιοποίησης, ή πώληση ή και ανασύνταξη - ανασυγκρότηση, χωρίς πώληση, υπό δημόσιο έλεγχο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και βάλαμε ρήτρα στον σχετικό νόμο, με την προϋπόθεση ότι θα το αποδεχθεί το Συμβούλιο Επικρατείας και θα ισχύουν όλοι οι κανόνες για το δημόσιο συμφέρον. Βάλαμε στον νόμο άρθρο. Και ήρθε το Συμβούλιο Επικρατείας και είπε «όχι, ούτε στο Υπερταμείο». Και εμείς είπαμε «μπράβο». Και έσπευσε ο κ. Σταϊκούρας να το επαναφέρει ξανά στην ίδια κατάσταση. Και ήρθε το Συμβούλιο Συμμόρφωσης και έβαλε έξι μήνες προθεσμία στην Κυβέρνηση και στους Υπουργούς -απέρχεται, βέβαια, τώρα- να φέρουν μία μετοχή στο Υπουργείο. Και αντί σήμερα να έρθουν στη Βουλή πριν κλείσει -δεν έχει τη γενναιότητα ο κ. Μητσοτάκης και οι συναρμόδιοι Υπουργοί να το κάνουν- κατ’ επιταγήν του Συμβουλίου Συμμόρφωσης, διότι, αν δεν το κάνουν σε έξι μήνες, πάνε φυλακή και εκπίπτουν του αξιώματός τους αμέσως, χωρίς άλλη διαδικασία, εν τούτοις ξεφεύγουν διά των εκλογών.

Θέλετε, λοιπόν, να λογοδοτήσετε καθαρά και ξάστερα ενώπιον της ελληνικής κοινωνίας; Εμείς είμαστε έτοιμοι. Και να δούμε οι συγκρίσεις τι βάση έχουν.

Θα προχωρήσω με τη Χρυσή Αυγή και τον Κασιδιάρη. Ξαφνικά κάναμε τον Κασιδιάρη κύριο!

Εμείς φταίμε, κύριε Υπουργέ, που έγινε ο Κασιδιάρης κύριος; Αν είναι δυνατόν να φοβάται η ελληνική δημοκρατία τον Κασιδιάρη! Αν είναι δυνατόν!

Και, αντί να τονώσουμε τα υπαρκτά δημοκρατικά αισθήματα του ελληνικού λαού, παίζουμε κλεφτοπόλεμο. Ναι, να βρεθεί και θεσμικός τρόπος, βεβαίως και να βρεθεί!

Γιατί η δογματική προσέγγισή σας, κύριε Υπουργέ; Έχετε μείνει μόνος. Ούτε ο κ. Γεραπετρίτης παρίσταται ούτε ο κύριος Πρωθυπουργός, μοναξιά. Είπατε ότι εσείς πήρατε τη γενναιότητα, ότι είστε ο αρχιτέκτονας αυτής της ιδέας, ωραία, αλλά μοναξιά, όχι τυχαία. Πού να πάρει την ευθύνη ο Μητσοτάκης;

Και τι κάνατε; Είχατε έναν σωρό προτάσεις εγκύρων, όχι του ΣΥΡΙΖΑ. Εσείς δογματικά εκεί, στο παιχνίδι σας. Και θέλετε να μας πείτε ότι ο ΣΥΡΙΖΑ παίζει παιχνίδια και δεν είναι θέμα της Νέας Δημοκρατίας, αλλά είναι της δημοκρατίας; Βεβαίως είναι της δημοκρατίας.

Δεν έχω τον χρόνο, αλλά αυτή η τροπολογία που έρχεται να διορθώσει προηγούμενη, που διόρθωσε προηγούμενη, δημιουργεί πραγματικά μεγάλες ασάφειες και ανασφάλεια, ενώ είχατε προτάσεις με ασφάλεια, χωρίς να το κάνουμε θέμα, χωρίς να δώσουμε όλο αυτό το κλίμα.

Και μη μας λέτε τώρα ότι τις τριάντα δικογραφίες τις έστειλε ο Σαμαράς. Πού ήταν τόσο καιρό, μήνες και χρόνους, οι τριάντα δικογραφίες της δολοφονίας του Λουκμάν και ένας σωρός άλλες και δεν προχωρούσαν και προχώρησαν μόνο όταν δολοφονήθηκε ο Παύλος Φύσσας και όταν είχε αποκαλυφθεί ο ρόλος του κ. Μπαλτάκου; Ο κ. Μπαλτάκος έχει γράψει βιβλίο για τη σπαρτιάτικη «Κρυπτεία», το ξέρετε αυτό. Η «Κρυπτεία» ήταν ακριβώς τα τάγματα εφόδου σε μια παρακμιακή περίοδο της κοινωνίας της αρχαίας Σπάρτης, που όλους τους παρακατιανούς, τους ανάπηρους, τους φτωχούς, τους έξω από την κοινωνική και ρωμαλέα ισχύ τούς σκότωναν τη νύχτα. Ο κ. Μπαλτάκος έχει γράψει βιβλίο για την «Κρυπτεία», ο εκπρόσωπος, ο εξ απορρήτων εκπρόσωπος, στενός συνεργάτης του κ. Σαμαρά, που έκανε τους διακανονισμούς με τον Κασιδιάρη και τη Χρυσή Αυγή.

Μην αλλάζουμε την ιστορία, λοιπόν! Δεν θα έρθουμε τώρα στα θέματα της προηγούμενης περιόδου, αλλά ο φασισμός και ο ναζισμός γεννήθηκαν ως εθνικοσοσιαλιστικό κίνημα και δήθεν για να αντεπιτεθούν στο σύστημα της εποχής εκείνης. Τέτοιου είδους αντισυστημικός ήταν ο Χίτλερ και ο Μουσολίνι, τέτοιου είδους αντισυστημικός!

Ξέρουμε ιστορία; Και αφού ξέρουμε ιστορία και ξέρουμε ποιες δυνάμεις εκείνη την περίοδο στην Ευρώπη δεν στάθηκαν στο ύψος των περιστάσεων και άφησαν ανοικτές κερκόπορτες για να ανέβει και ο ναζισμός και ο φασισμός από μικρή δύναμη και να γίνει κυρίαρχη και να φέρει αυτή την τεράστια καταστροφή του Β΄ Παγκοσμίου Πολέμου και να κάνει όλο αυτό το αντιεβραϊκό πογκρόμ και όλα αυτά, ε, δεν μπορεί να μην ονομάζουμε ναζιστική τη Χρυσή Αυγή και να επιτρέπουμε σε εισαγγελέα, να θεωρούμε ότι είναι κάτι πολύ απλό, ότι βρέθηκε ένας εισαγγελέας, ο οποίος έφτασε στην κορυφή της δικαιοσύνης -μόνος, μόνο αυτός;- καταργώντας το Σύνταγμα στο οποίο ορκίστηκε και επιχειρεί και επιδιώκει να εκπροσωπήσει τους ναζιστές ως κόμμα. Και αυτά θα θεωρήσουμε ότι είναι κάτι απλά πράγματα, που δεν ενεργοποιούν και τη Νέα Δημοκρατία με απόλυτη ειλικρίνεια και γενναιότητα και θα παίξουμε στα ψηφαλάκια; Αυτό είναι το ζήτημα, δεν είναι νομικά ότι εσείς έχετε μια καλύτερη ιδέα ή κάποια άλλη.

Έχετε την ευθύνη να ενώσετε το Κοινοβούλιο επί τη βάσει αδιάσειστων, αντικειμενικών και σοβαρών προτάσεων πέρα από τα κόμματα που κατατέθηκαν, από τους καθηγητές πανεπιστημίου και έπρεπε να το είχατε ενώσει το Κοινοβούλιο, κρατώντας χαμηλά το θέμα και όχι κάνοντας ήρωα τον Κασιδιάρη, όπως το καταφέρατε. Βέβαια, τι ήρωας; Για να γελάει είναι κανείς ήρωας, γιατί ο ελληνικός λαός έχει δημοκρατικά ανακλαστικά και θα δώσει την απάντησή του και είμαι βέβαιος για αυτό, σε όποια περίπτωση και σε όποια εξέλιξη υπάρξει. Όμως, δεν είναι δυνατόν το ελληνικό πολιτικό σύστημα να μένει σε μια τέτοια διελκυστίνδα απαξίωσης μέσα από τέτοιους χειρισμούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Δρίτσα, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Και το τελευταίο, κύριε Πρόεδρε, για τους εργαζομένους της ΜΟΔ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είναι τελευταίο, όμως, υπάρχει ανοχή, αλλά…

**ΘΕΟΔΩΡΟΣ ΔΡΙΤΣΑΣ:** Επιτέλους, ο κ. Άδωνις Γεωργιάδης υποσχέθηκε αποκατάσταση νομιμότητας για αυτούς τους εργαζομένους και το παραβιάζει ασύστολα. Είναι ένα από τα πολλά του νομοσχεδίου και των τροπολογιών, αλλά είναι κορυφαίο και συμβολικά και αξιακά.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Χρυσομάλλη, έχετε τον λόγο. Επειδή είστε από την Πελοπόννησο, θα σας δώσω κάτι παραπάνω σε χρόνο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ελπίζουμε όχι παραπάνω από τον κ. Δρίτσα.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, νομίζω ότι δεν θα μπορούσε να κλείσει με καλύτερο τρόπο η κοινοβουλευτική θητεία της Κυβέρνησης της Νέας Δημοκρατίας, με Πρωθυπουργό τον Κυριάκο Μητσοτάκη, παρά με τη συζήτηση και ψήφιση διατάξεων που θωρακίζουν τη δημοκρατία μας και αποδεικνύουν στην πράξη τον σεβασμό στην αξιοπρέπεια των συμπολιτών μας με αναπηρία.

Από τη μία πλευρά, με την οργανωτικού χαρακτήρα τροπολογία που κατέθεσε ο Υπουργός των Εσωτερικών Μάκης Βορίδης ενισχύουμε την κρίση του Ανώτατου Δικαστηρίου της χώρας, σχετικά με την ανάδειξη των συνδυασμών για τις ερχόμενες εκλογές της 21ης Μαΐου. Είναι μια διάταξη που έρχεται σε συνέχεια αυτής του Φεβρουαρίου, για να ολοκληρώσει τη θωράκιση του δημοκρατικού μας πολιτεύματος και να αποτρέψει όσους σχεδιάζουν κάθοδο στις εκλογές με ηγεσίες-μαριονέτες.

Δεν μπορώ παρά να ομολογήσω ότι αναρωτιέμαι συχνά για την πολιτική επιλογή του ΣΥΡΙΖΑ ήδη από τον Φεβρουάριο, αλλά και σήμερα, να μη στηρίξει καμμία από τις διατάξεις. Χωρίς αιτιολόγηση, παρά μόνο με κραυγές, διάλεξε να σταθεί απέναντι στην αυτονόητη δημοκρατική επιλογή. Βέβαια, ο ΣΥΡΙΖΑ κάποτε φώναζε ότι θα είναι κάθε λέξη του Συντάγματος και το έχει ξεχάσει αυτό.

Η σημερινή διάταξη που εισήγαγε ο Υπουργός των Εσωτερικών δεν κάνει τίποτε άλλο, παρά να αυξάνει τον αριθμό των δικαστών που θα κρίνουν ουσιαστικά το δικαίωμα συμμετοχής κομμάτων και συνδυασμών στις ερχόμενες εκλογές. Θα έλεγε κανείς επομένως ότι είναι αυτονόητη η ψήφισή της, ειδικά όταν συμφωνεί με αυτή το σύνολο του νομικού κόσμου, αυτονόητη προφανώς, όχι, όμως, για τον ΣΥΡΙΖΑ.

Κυρίες και κύριοι Βουλευτές του ΣΥΡΙΖΑ, σήμερα είναι η τελευταία σας ευκαιρία να τοποθετηθείτε απέναντι σε αυτό το θέμα. Αφήστε τους άκαιρους ανένδοτους και τα εύκολα «παρών» και συνταχθείτε με τη δημοκρατία. Μη νομίζετε ότι θα ψαρέψετε στα θολά νερά της αντισυστημικής ψήφου, γιατί αυτή η ψήφος είναι αντισυστημική και γίνεται ακόμα πιο αντισυστημική απέναντι στην υποκρισία και η στάση σας είναι καθαρά υποκριτική και αυτό το γνωρίζουν, σε αντίθεση με την ξεκάθαρη δική μας στάση.

Από την άλλη πλευρά, η τροπολογία του Υπουργείου Εργασίας για την άμεση αύξηση κατά 8% δέκα αναπηρικών βοηθημάτων του ΕΦΚΑ και του ΟΠΕΚΑ αποτελεί υποχρέωση της πολιτείας και δική μας απέναντι στους συμπολίτες μας με αναπηρία και τις οικογένειές τους, που μάχονται καθημερινά για την αυτονόητη αξιοπρέπειά τους. Είναι μια μάχη που συχνά χάνεται μπροστά στις στρεβλώσεις, στη γραφειοκρατία, στον λαβύρινθο των υπηρεσιών και τη χρόνια αδυναμία του κράτους να λύσει τα δικά του οργανωτικά προβλήματα.

Τα βοηθήματα αναπηρίας, κυρίες και κύριοι Βουλευτές, δεν είναι ελεημοσύνη, είναι η απόδειξη ότι το κράτος προνοεί για όλους τους πολίτες και ειδικά για όσους βρίσκονται σε ανάγκη. Με τη σημερινή διάταξη η Κυβέρνηση αποδεικνύει ακριβώς αυτό.

Νομίζω ότι στην επόμενη τετραετία της διακυβέρνησης του τόπου από τη Νέα Δημοκρατία οφείλουμε να θεσμοθετήσουμε την αυτόματη προσαρμογή των αναπηρικών βοηθημάτων με αντίστοιχο τρόπο όπως αυτόν των συντάξεων, προκειμένου αυτά να αυξάνονται αναλογικά, καλύπτοντας με τον καλύτερο δυνατό τρόπο τις ανάγκες των συμπολιτών μας.

Αποτελεί αδιαμφισβήτητο γεγονός ότι στα τέσσερα χρόνια που πέρασαν αυτή η Κυβέρνηση της Νέας Δημοκρατίας αγωνίστηκε, κυρίως για να επαναφέρει την αξιοπρέπεια του πολίτη σε κάθε πτυχή της καθημερινότητάς του και της επαφής του με το κράτος. Αγωνίστηκε και πέτυχε να λύσει παθογένειες που βασάνιζαν τους συμπολίτες μας αδικαιολόγητα, όπως: η έγκαιρη έκδοση των συντάξεων στους νέους συνταξιούχους, η επίλυση του προβλήματος των επικουρικών, η ψηφιακή συναλλαγή του πολίτη με το κράτος και η έκδοση απαραίτητων εγγράφων χωρίς την ατελείωτη παραμονή σε ουρές. Αγωνίστηκε να επαναφέρει τη χαμένη αξιοπρέπεια των συμπολιτών μας, που το ίδιο το κράτος στερούσε με την κακοδιοίκηση που είχε. Εκτιμώ πως τα καταφέραμε σε πολλούς τομείς.

Τονίζω ότι υπάρχουν ακόμα παθογένειες που δεν τις έχουμε ξεπεράσει. Αυτή είναι η στόχευσή μας στην επόμενη τετραετία, να κλείσουμε οριστικά με αυτές τις παθογένειες, να τις αφήσουμε πίσω μας. Γι’ αυτό στην κάλπη της 21ης Μαΐου το δίλημμα είναι απλό: Δικαιοσύνη στα λόγια ή δικαιοσύνη στην πράξη; Γιατί η δικαιοσύνη δεν είναι σύνθημα. Είναι επιλογή που καλούμαστε να εφαρμόσουμε.

Δικαιοσύνη είναι να μειώνεις πενήντα επτά φόρους και να αυξάνεις τις συντάξεις μόνιμα και σταθερά κατά 7,5%, όχι να κάνεις αυξήσεις φόρων και να περικόπτεις συντάξεις, όπως κάνατε εσείς. Δικαιοσύνη είναι να αγωνίζεσαι και να πετυχαίνεις πραγματική ανάπτυξη για την οικονομία, που διαχέεται σε όλους τους πολίτες, και όχι να μιλάς για ταξικές επιλογές στη φορολόγηση. Δικαιοσύνη είναι να στηρίζεις τους ευάλωτους πολίτες. Δικαιοσύνη είναι να μην αφήνεις κανέναν πίσω στις μεγάλες υγειονομικές και ενεργειακές κρίσεις. Δικαιοσύνη είναι να στηρίζεις τη στέγαση των νέων. Δικαιοσύνη είναι να έχεις πολιτικές για την αντιστροφή της υπογεννητικότητας. Δικαιοσύνη είναι να αυξάνεις τον κατώτατο μισθό όχι μία, αλλά τρεις φορές. Δικαιοσύνη είναι να υπερασπίζεσαι τους ακρίτες σου απέναντι σε κάθε κίνδυνο, να ενισχύσεις τις Ένοπλες Δυνάμεις σου και να ενισχύεις τη θέση της χώρας σου διεθνώς. Δικαιοσύνη είναι να υπερασπίζεσαι την ανεξαρτησία του δικαστικού μας συστήματος και να αποδέχεσαι τις αποφάσεις του ακόμα και όταν δεν σου αρέσουν, όχι αλά καρτ. Δικαιοσύνη είναι να παραδέχεσαι τα λάθη σου και να αγωνίζεσαι να τα διορθώσεις, όχι να επικαλείσαι το αλάθητο του Πάπα -ή του Νίκου Παππά-, αναζητώντας συνεχώς δικαιολογίες «στα κακά μνημόνια που μας έβαλες» και να ζητάς μια δεύτερη ευκαιρία.

Αυτό θα κληθεί να επιλέξει ο ελληνικός λαός σε λίγες εβδομάδες και να είστε σίγουροι ότι πλέον γνωρίζει καλά και από λόγια και από έργα. Ο λαός έχει κουραστεί από παραμύθια προεκλογικά, από παραμύθια με νταούλια και χορούς, από παραμύθια με διαγραφή χρεών, από παραμύθια με διαγραφή χρεών «με έναν νόμο και ένα άρθρο», από παραμύθια για αυξήσεις και «λεφτόδεντρα», από παραμύθια με καφέ, από παραμύθια γενικότερα.

Ο λαός θα τιμήσει με την ψήφο του την αξιοπιστία, θα τιμήσει με την ψήφο του την παράταξη που του έδωσε πίσω τη χαμένη του αξιοπρέπεια, που έβαλε την Ελλάδα και πάλι στο προσκήνιο δυνατή, με φωνή που ακούγεται και με παρουσία ισχυρή. Θα δώσει ισχυρή ψήφο στη Νέα Δημοκρατία για μια ακόμα τετραετία.

Κλείνοντας, κυρίες και κύριοι Βουλευτές, και αντιπροσωπεύοντας τη Μεσσηνία εδώ και τέσσερα χρόνια, τους Μεσσήνιους και τις Μεσσήνιες, για πρώτη φορά στο ελληνικό Κοινοβούλιο, πάντα με ειλικρίνεια και μαχητικότητα μέχρι και την τελευταία στιγμή, έδωσα τον αγώνα για το καλύτερο της πατρίδας μας, για το καλύτερο του τόπου μου. Κοιτώντας τους στα μάτια, θα ζητήσω και πάλι την εμπιστοσύνη τους, ώστε να συνεχίσω να τους αντιπροσωπεύω με την ίδια ειλικρίνεια και μαχητικότητα, για να πάμε τη Μεσσηνία μπροστά, να πάμε την Ελλάδα μπροστά, να κλείσουμε όλα αυτά που ταλαιπωρούν τη γενιά μου, όλα αυτά που έχουν ταλαιπωρήσει πολλές γενιές μέχρι τώρα.

Σας ευχαριστώ πολύ. Καλή Ανάσταση και καλό Πάσχα σε όλους!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, να καταθέσουμε ορισμένες νομοτεχνικές;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι βεβαίως, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ.

Καταθέτουμε νομοτεχνικές. Η συντριπτική πλειοψηφία είναι όντως αμιγώς νομοτεχνικές, θα έλεγα, ουσιαστικές παρεμβάσεις.

Πρόκειται για κάποια κωλύματα τα οποία υπάρχουν και τα διευρύνουμε. Δεν υπάρχει κώλυμα μόνο για τους υπαξιωματικούς στα Ένστολα Σώματα να συμμετάσχουν στις δημοτικές εκλογές και στις αυτοδιοικητικές. Το ανεβάζουμε σε βαθμό και τώρα πλέον κωλύονται μέχρι το βαθμό του Υπαστυνόμου Α΄, του Υποπυραγού και του Ανθυποπλοίαρχου. Αυτό είναι σε συνεννόηση με το Προστασίας του Πολίτη. Άρα ουσιαστικά δίνουμε κάποια μεγαλύτερη δυνατότητα σε ανθρώπους οι οποίοι είναι αξιωματικοί, όμως χαμηλόβαθμοι αξιωματικοί, να συμμετέχουν.

Το υπόλοιπο το οποίο θα δείτε -σας το λέω για να μην αγχωθείτε, γιατί έχει μια έκταση- κυρίως είναι εξαιρέσεις από τον περιορισμό των προσλήψεων -απολύτως δικαιολογημένες, στο ίδιο πνεύμα, θα τις δείτε- κατά τη διάρκεια των εκλογών. Όπως δηλαδή είναι η διάταξη, ορισμένα πράγματα τα προσθέτουμε γιατί μας ζητήθηκαν.

Είναι, παραδείγματος χάριν, για το θέμα των συνάψεων συμβάσεων ωρομισθίων αναπληρωτών στη Δημόσια Υπηρεσία Απασχόλησης, για τους εκπαιδευτικούς που κάνουν μαθήματα στη Δημόσια Υπηρεσία Απασχόλησης.

Είναι κάποιες προσλήψεις οι οποίες αφορούν τους πυροσβέστες εποχικής, που δεν μπορούμε τώρα να το καθυστερήσουμε αυτό.

Είναι κάποιες προσλήψεις για την 123 οι οποίες συνδέονται με τις σταθερές συγκοινωνίες.

Είναι κάποιες προσλήψεις για διδακτικό και ερευνητικό προσωπικό που πρέπει να τρέξουν γιατί έχουμε το θέμα του σχολικού έτους μπροστά.

Είναι προσλήψεις οι οποίες εντάσσονται στη διάταξη για τα Τέμπη που έχουν γίνει, για τον Οργανισμό Μεταμοσχεύσεων. Είναι δηλαδή κάποια τέτοια ζητήματα συγκεκριμένα, στα οποία γίνεται εξαίρεση.

Σας ξαναλέω, από εκεί και πέρα, τα υπόλοιπα είναι όντως αμιγώς νομοτεχνικές και θα τις δείτε. Κατατίθενται.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 412-417)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Τον λόγο έχει τώρα η κ. Πούλου Γιώτα από τον ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, θα σας παρακαλούσα να μιλήσω από το έδρανο και καθιστή, γιατί είχα ένα μικρό ατύχημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως, κυρία Πούλου, περαστικά σας.

Ορίστε, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Το τερματίσατε σήμερα, κύριε Βορίδη. Είστε μάλλον ο Υπουργός που έφερε στη Βουλή τις περισσότερες σκόρπιες και αυτοαναιρούμενες διατάξεις που σε κάθε ερανιστικό νομοσχέδιο, δηλαδή νομοσχέδιο-σκούπα -για να μας καταλαβαίνουν και οι πολίτες- αναιρούσατε δικές σας διατάξεις που είχατε ψηφίσει όχι πριν από χρόνια, αλλά μόλις σε προηγούμενα νομοσχέδια. Προχειρότητα και fast track διαδικασίες, χωρίς διαβούλευση.

Είστε, επίσης, ο Υπουργός με τις περισσότερες φωτογραφικές διατάξεις, που νομοθετεί αντισυνταγματικά και αντίθετα με τις αποφάσεις του Συμβουλίου της Επικρατείας.

Ευτυχώς τελειώνουν σήμερα οι δήθεν μεταρρυθμιστικές σας νομοθετικές παρεμβάσεις, που όμως περιορίστηκαν σε βερμπαλισμό και κούφια λόγια, χωρίς να επιλύετε ουσιαστικά χρόνια προβλήματα της κοινωνίας, αλλά και συγκεκριμένα στον τομέα του Υπουργείου σας, προβλήματα στη δημόσια διοίκηση και την αυτοδιοίκηση.

Μόλις στο προηγούμενο νομοσχέδιό σας, τον Φεβρουάριο, είχατε ξαναφέρει διατάξεις για το ανθρώπινο δυναμικό του δημόσιου τομέα, ρυθμίσεις για τους ΟΤΑ, αλλά και για την ευζωία των ζώων συντροφιάς, δηλαδή για το γνωστό σήριαλ που συνεχίζεται από τον Σεπτέμβριο του 2021 και που μέχρι σήμερα -σχεδόν δύο χρόνια μετά- δεν έχετε καταφέρει να λύσετε αυτό το μεγάλο πρόβλημα. Αντίθετα, έχετε προκαλέσει σύγχυση στους δήμους και βέβαια έχετε δρομολογήσει την ιδιωτικοποίηση της διαχείρισης των αδέσποτων ζώων, όπως σας κατηγορεί με συνεχείς παρεμβάσεις η Ομοσπονδία Ζωοφιλικών Σωματείων Ελλάδας.

Και στο σημερινό νομοσχέδιό σας, που ξεκίνησε στη διαβούλευση με είκοσι επτά άρθρα, προστέθηκαν νύχτα άλλα τριάντα τέσσερα και φτάσατε αισίως τα εξήντα ένα, ενώ με τις τροπολογίες των πενήντα ενός άρθρων που κατατέθηκαν, χαράματα μάλλον, καταλήξατε σε ένα νομοσχέδιο με τετραπλάσιο αριθμό άρθρων, με πολλά δηλαδή μικρά, ενσωματωμένα νομοσχέδια.

Νομοθετείτε, λοιπόν, ξανά, χωρίς να επιλύετε ουσιαστικά προβλήματα για το ανθρώπινο δυναμικό του δημόσιου τομέα, για τους ΟΤΑ, για τα ζώα συντροφιάς, αλλά με μοναδικό στόχο τις φωτογραφικές σας εξυπηρετήσεις.

Κύριε Υπουργέ, επιλύεται το πρόβλημα των ΔΕΥΑ; Όχι. Οι δικές σας υποσχέσεις αλλά και του κ. Πέτσα στους δημάρχους παραπέμπονται στις καλένδες και, ενώ υπάρχει τελικά η δυνατότητα μετά τη θετική γνωμοδότηση της Κεντρικής Μονάδας Κρατικών Ενισχύσεων να στηρίξετε τις ΔΕΥΑ, δεν το κάνετε και επιβεβαιώνεται έτσι το σχέδιό σας για την απαξίωσή τους και για το ξεπούλημα της διαχείρισης της ύδρευσης και της αποχέτευσης, με καταστροφικά αποτελέσματα για την κοινωνία.

Επιλύεται μήπως το πρόβλημα των υπηρεσιών δόμησης των δήμων; Όχι. Μετά την τελευταία παράταση που δώσατε, με αναδρομική ισχύ από 1ης Ιανουαρίου έως και την 31η Μαρτίου του 2023, τι θα ισχύει πλέον; Κανείς δεν γνωρίζει. Και αυτά «στον αέρα». Η μόνη σας φροντίδα ήταν να στραφείτε κατά των εργαζομένων, στέλνοντας εξώδικα στους συνδικαλιστικούς τους φορείς.

Επίσης, επιλύεται το πρόβλημα των εργαζομένων στο «Βοήθεια στο Σπίτι»; Όχι. Διαιωνίζετε την εργασιακή ομηρία εν όψει εκλογών, αφού τους δίνετε τη δυνατότητα να απασχοληθούν για χρονικό διάστημα είκοσι τεσσάρων μηνών με δυνατότητα παράτασης, αλλά αποκλείετε ρητά τη μετατροπή της σχέσης εργασίας τους σε αορίστου χρόνου.

Κυρίες και κύριοι συνάδελφοι, ας περάσουμε τώρα στις ρυθμίσεις που προτείνει η Κυβέρνηση για τη λειτουργία των συλλογικών οργάνων των ΟΤΑ, αλλά και για την εκπροσώπηση στις δημοτικές κοινότητες εν όψει των επερχόμενων αυτοδιοικητικών εκλογών. Συστηματικά η Κυβέρνηση επιδιώκει την απομάκρυνση των πολιτών από τα αυτοδιοικητικά όργανα και ενώ έχουν αρθεί όλα τα υγειονομικά πρωτόκολλα λόγω COVID, νομιμοποιεί τις συνεδριάσεις μέσω τηλεδιασκέψεων εξυπηρετώντας μάλιστα «φωτογραφικά» θεσμικά έωλες πρακτικές «γαλάζιων» δημάρχων και περιφερειαρχών. Επιδιώκει δηλαδή την εφαρμογή του μοντέλου διοίκησης με δημάρχους-μάνατζερ και συνεδριάσεις σε κλειστές αίθουσες.

Επιπλέον συνεχίζετε, κύριε Υπουργέ, με τη μεταμεσονύχτια τροπολογία σας να μεταφέρετε ξανά αρμοδιότητες από τα δημοτικά και περιφερειακά συμβούλια στις οικονομικές επιτροπές και τις επιτροπές ποιότητας ζωής, παραβλέποντας και περιφρονώντας τις αποφάσεις του Συμβουλίου της Επικρατείας που ξήλωσαν αυτή τη θεσμική εκτροπή που νομοθετήσατε σε βάρος της δημοκρατικής λειτουργίας της αυτοδιοίκησης. Γνωρίζετε βέβαια ότι αν υπήρχε χρόνος μέχρι τις εκλογές για μια νέα προσφυγή κατά της νέας αυτής προκλητικής απόφασής σας θα κατέπιπτε και αυτή όπως όλες οι προηγούμενες.

Κύριε Υπουργέ, πολλά έχουμε συζητήσει κατ’ επανάληψη για την αλλαγή του εκλογικού νόμου στην αυτοδιοίκηση, που με αφορμή τη δήθεν κυβερνησιμότητα επαναφέρατε ένα υπερπλειοψηφικό σύστημα, χωρίς να αφήσετε να δοκιμαστεί το σύστημα της απλής αναλογικής και να καταγραφούν πιθανά προβλήματα. Και επιδείξατε τέτοιο υπερβάλλοντα ζήλο που ούτε καν οι «γαλάζιοι» αυτοδιοικητικοί δεν συμφώνησαν και αναγκαστήκατε -και λόγω των δικών μας πιέσεων φυσικά- να υπαναχωρήσετε. Παραπήρατε φόρα, κύριε Βορίδη.

Σχετικά με την εκπροσώπηση των δημοτικών κοινοτήτων, λοιπόν, μειώνετε τώρα το πληθυσμιακό όριο από τριακόσιους σε διακόσιους κατοίκους. Συμφωνούμε, γιατί υιοθετείτε τη θέση μας και έτσι θα εκπροσωπούνται περισσότεροι πολίτες στα όργανα λήψης αποφάσεων.

Υποχωρήσατε επίσης και αποσύρατε την απαράδεκτη διάταξή σας, που ενώ η λαϊκή ετυμηγορία επέλεγε μία δημοτική παράταξη ως τοπική αρχή σε μία δημοτική κοινότητα, εσείς αλλοιώνοντας την ψήφο των πολιτών προκρίνατε τοπική αρχή από τη μειοψηφούσα παράταξη. Παγκόσμιο παράδοξο, που φέρει την υπογραφή σας!

Για την ξεχωριστή κάλπη ενημερώθηκα ότι μάλλον θα το εφαρμόσετε για τις κοινότητες μέχρι διακόσιους κατοίκους. Αυτό είπατε. Αλλά πραγματικά ανησυχώ ως αυτοδιοικητικός επί είκοσι χρόνια για το ποια μορφή και μέγεθος θα έχουν τελικά αυτά τα ψηφοδέλτια για να χωρέσουν πολλές φορές δεκάδες κοινότητες σε ένα ενιαίο ψηφοδέλτιο.

Αναφορικά τώρα με τη νέα τροπολογία σας για τον αποκλεισμό από τις εθνικές εκλογές των διαφόρων φασιστικών και ναζιστικών μορφωμάτων μίλησε νομίζω αναλυτικά ο Πρόεδρός μας Αλέξης Τσίπρας, αλλά και άλλοι ειδήμονες συνάδελφοι και το συμπέρασμα είναι ότι το λάθος δεν διορθώνεται με νέο λάθος και θα έχετε αποκλειστική ευθύνη ως Κυβέρνηση για ό,τι επακολουθήσει.

Τέλος, σχετικά με την τροπολογία του ΣΥΡΙΖΑ - Προοδευτική Συμμαχία για τη μεταβίβαση των μετοχών της ΕΥΔΑΠ και ΕΥΑΘ από το ΤΑΙΠΕΔ και την ΕΕΣΥΠ στο δημόσιο, σας καλούμε να παρακάμψετε τις ιδεολογικές σας αγκυλώσεις και τις υποσχέσεις σας ότι δήθεν θα τις μεταβιβάσετε στο μέλλον. Δεσμεύεται ο κ. Μητσοτάκης που έχει εκφράσει τις προθέσεις του για την ιδιωτικοποίηση του νερού ήδη από το 2018; Μάλλον όχι αφού μπορεί και πάλι να αποφύγει τις ευθύνες του, δηλώνοντας για μία ακόμη φορά ότι δεν γνώριζε. Παρά, όμως, τις καθησυχαστικές διαβεβαιώσεις σας, κανείς πλέον δεν σας εμπιστεύεται και η κοσμοσυρροή στη συγκέντρωση διαμαρτυρίας στη Θεσσαλονίκη, αλλά και παντού στην Ελλάδα το αποδεικνύει.

Κυρίες και κύριοι συνάδελφοι, το νομοσχέδιο αυτό κλείνει τον φαύλο κύκλο της Κυβέρνησης Μητσοτάκη, της Κυβέρνησης του δήθεν επιτελικού κράτους που δεν προσαρμόζεται στις ανάγκες της κοινωνίας και δεν μαθαίνει μετά από τραγικά γεγονότα όπως αυτό των Τεμπών. Τριάντα μέρες χωρίς τρένα! Τι ελέγξατε; Τι διορθώσατε για την επανεκκίνηση; Κύριε Βορίδη, θα αισθανόσασταν ασφαλής αν ταξιδεύατε προχθές με το Intercity στη γραμμή Αθήνας - Θεσσαλονίκης και εγκλωβιζόσασταν στον συρμό επί μισή ώρα στο σκοτάδι χωρίς ενημέρωση για το τι συμβαίνει; Είστε, όμως, άπιαστοι στα στημένα επικοινωνιακά σόου με πρωταγωνιστές κομματικά σας στελέχη που παριστάνουν δήθεν τους αμέριμνους ταξιδιώτες που αισθάνονται ασφαλείς. Έλεος!

Ζητώ την ανοχή σας, παρακαλώ, κύριε Πρόεδρε.

Κύριοι της Κυβέρνησης, εξαπατήσατε τον ελληνικό λαό, δημιουργώντας φρούδες ελπίδες. Παραλάβατε το 2019 μία χώρα έξω από τα μνημόνια, με ρυθμισμένο χρέος, με την κανονικότητα να έχει επιστρέψει στη ζωή μας, την ελπίδα για καλύτερες μέρες και με 37 δισεκατομμύρια στα δημόσια ταμεία. Μετά από τέσσερα χρόνια διακυβέρνησής σας παραδίδετε μία χώρα με αυξημένο δημόσιο και ιδιωτικό χρέος, με επτακόσιες χιλιάδες κόκκινα δάνεια και με στόχο την πιο βίαιη αναδιανομή πλούτου, της περιουσίας δηλαδή των Ελλήνων πολιτών, με διαλυμένο ΕΣΥ, με μερικώς ιδιωτικοποιημένη παιδεία και χιλιάδες μαθητές έξω από τα δημόσια πανεπιστήμια, με υποκλοπές και παρακολούθηση πολιτικών, της ηγεσίας των Ενόπλων Δυνάμεων, δημοσιογράφων, πολιτών, με καταστολή και αυταρχισμό, με ανεξιχνίαστες δολοφονίες δημοσιογράφων και άλλων πολιτών, με την greek mafia στους κόλπους της ΕΛ.ΑΣ., με βιαιοπραγίες σε βάρος πολιτών και της νεολαίας, με απαξιωμένα όλα τα περιφερειακά αστυνομικά τμήματα, με διαλυμένες εργασιακές σχέσεις, χωρίς συλλογικές συμβάσεις και ελέγχους από το ΣΕΠΕ, με έξαρση των ανισοτήτων και της φτώχειας, βάσει των στοιχείων της EUROSTAT, της ΕΛΣΤΑΤ, αλλά και πρόσφατα της Τράπεζας της Ελλάδας, με μία συνεχώς αυξανόμενη ακρίβεια, χωρίς ελέγχους της αγοράς και της αισχροκέρδειας. Μια τετραετία που διασπείρατε τον φόβο και την τρομοκρατία στους Έλληνες πολίτες, με την πανδημία, την ενεργειακή κρίση και την οικονομική κρίση. Κυβερνήσατε με κανόνα το «δόγμα του σοκ» και παραδίδετε την ελληνική κοινωνία με πολλαπλές κρίσεις. Δεν πάει άλλο! Ως εδώ!

Στις 21 Μαΐου, λοιπόν, ο ελληνικός λαός θα δώσει τη λύση, ψηφίζοντας μαζικά για μια νέα, ισχυρή προοδευτική κυβέρνηση, που θα ανασυγκροτήσει το Εθνικό Σύστημα Υγείας και το κοινωνικό κράτος, που θα προστατέψει την πρώτη κατοικία, την επαγγελματική στέγη και την αγροτική γη, που θα ενισχύσει τα εισοδήματα, με αντιμετώπιση της ακρίβειας, ρύθμιση του ιδιωτικού χρέους και συνολική παραγωγική ανασυγκρότηση, που θα ενισχύσει τη δημοκρατία και το κράτος δικαίου, για να έρθει η δικαιοσύνη παντού, στην πολιτική, στην οικονομία, στην κοινωνία.

Θα ήθελα από αυτό το Βήμα να ευχαριστήσω, κύριε Πρόεδρε, τους πολίτες της Βοιωτίας που με τίμησαν με την ψήφο τους για να τους εκπροσωπήσω στο ελληνικό Κοινοβούλιο. Ελπίζω να μη διέψευσα τις προσδοκίες τους.

Εύχομαι υγεία και δύναμη σε όλες και όλους τους συναδέλφους και καλή Ανάσταση σε εμάς όλους, αλλά και στον ελληνικό λαό.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε να καταθέσετε κάτι, κύριε Υπουργέ;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι, τις συμπληρωματικές και τελευταίες νομοτεχνικές βελτιώσεις.

Μόνο ένα ειδικό ζήτημα ως προς τους διευθυντές γιατρούς –δηλαδή αυτό είναι συμπληρωματικό τώρα- για τα κέντρα υγείας. Το κώλυμά τους περιορίζεται στον δήμο που υπηρετούν, στην έδρα του φορέα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δίκαιο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επομένως αυτό αντί να εκτείνεται, να είναι ένα γενικό κώλυμα όπου υπάρχει ένα κέντρο υγείας, εκεί υπάρχει απλώς ένας περιορισμός στον δήμο, όσον αφορά στην υποψηφιότητα.

Καταθέτω τις νομοτεχνικές βελτιώσεις.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 428)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, κύριε Υπουργέ. Νομίζω ότι όλοι το κατανοούν αυτό.

Επειδή θα με αλλάξει στην Έδρα ο κ. Μπούρας θέλω να σας ευχηθώ καλή Ανάσταση και φώτιση σε όλους μας, κυρίως για να ψηφίσετε ΠΑΣΟΚ!

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα πάρει ο κ. Ρουσόπουλος, ο οποίος έχει το προνόμιο να κλείνει τον κύκλο όλων των συναδέλφων.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, παρακαλώ τον λόγο για μισό λεπτό.

**ΠΡΟΕΔΡΕΥΩΝ (Αθανάσιος Μπούρας):**Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα ήθελα μόνο, για το τυπικό, να πω κάτι για τις τροπολογίες. Κάνω δεκτές τις υπουργικές τροπολογίες και απορρίπτω όλες τις βουλευτικές.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Υπουργέ.

Κύριε Ρουσόπουλε, έχετε τον λόγο.

**ΘΕΟΔΩΡΟΣ ΡΟΥΣΟΠΟΥΛΟΣ:** Ευχαριστώ πολύ, κύριε Πρόεδρε.

Αγαπητές συναδέλφισσες, αγαπητοί συνάδελφοι, αυτή η τελευταία συνεδρίαση έχει μια ιδιαιτερότητα, βεβαίως την ιστορικότητα ότι είναι η τελευταία συνεδρίαση της περιόδου, αλλά ίσως είναι η πρώτη φορά από τη Μεταπολίτευση και μετά που οι αποφάσεις της τελευταίας συνεδρίασης της τελευταίας ημέρας της Βουλής καθορίζουν εν μέρει τη σύνθεση της επόμενης Βουλής και ιδίως εάν μεταξύ των δημοκρατικά και συνταγματικά σκεπτόμενων κομμάτων θα βρίσκονται ή όχι εγκληματικές φυσιογνωμίες.

Αυτή την ιδιαιτερότητα, αυτή τη σημασία της τελευταίας συνεδρίασης θα ήθελα να την αναδείξω στο όνομα της τροπολογίας, για την οποία τόσος πολύς λόγος έχει γίνει, όχι μόνο σήμερα, αλλά το τελευταίο διάστημα των τελευταίων μηνών.

Ο μείζων απολογισμός είναι αυτός. Άκουσα απολογισμούς από όλες τις πτέρυγες για το τι έκανε η Κυβέρνηση, τι έκαναν τα κόμματα της Αντιπολίτευσης, τι επέτυχαν, τι όχι. Επιτρέψτε μου, όμως, να πω ότι ο μείζων απολογισμός της κοινοβουλευτικής περιόδου γίνεται ενώπιον της ιστορίας και το ερώτημα είναι αμείλικτο.

Θα επιτρέψουμε, αλήθεια, να έχουμε ανάμεσά μας εγκληματικές φυσιογνωμίες, οι οποίες πρεσβεύουν μάλιστα την ίδια ώρα ιδεολογίες, οι οποίες αιματοκύλησαν τον πλανήτη, όχι μία, αλλά πολύ περισσότερες φορές; Και η απάντηση μας είναι όχι, δεν θα το επιτρέψουμε.

Αγαπητές συναδέλφισσες, αγαπητοί συνάδελφοι, θα μπορούσε κάποιος να μιλήσει για τις ρίζες του λαϊκισμού, ο οποίος είναι σύμφυτος με την πολιτική δραστηριότητα, λέγοντας ότι βρίσκεται σε εκείνη την περίφημη ομιλία του Αλκιβιάδη πριν από κάποιες χιλιάδες χρόνια εδώ πολύ κοντά μας, στην Αγορά, όταν έπεισε τους Αθηναίους να ταξιδέψουν και να πολεμήσουν στη Σικελία. Αυτή η αποτυχημένη ενέργεια οδήγησε τον λαϊκιστή πλην συμπαθέστατο σε όλους Αλκιβιάδη να φύγει και να πάει εν συνεχεία στη Σπάρτη, όπου με τον γνωστό λαϊκισμό έπεισε τους Σπαρτιάτες να κάνουν κάτι άλλο και μετά να πάει στους Πέρσες και ούτω καθεξής.

Στον λαϊκισμό ασκήθηκε τον 20ό αιώνα η μείζων δύναμη του ναζισμού, εκείνη η οποία με τον Χίτλερ επικεφαλής αιματοκύλησε, όπως είπα και προηγουμένως, τον πλανήτη μας. Καριέρα στον λαϊκισμό τον 21ό αιώνα έκαναν πολιτικές δυνάμεις, γκρουπούσκουλα, μορφώματα, τα οποία μέσα από τον λαϊκισμό και τη φασίζουσα νοοτροπία τους επένδυσαν σε δύο χαρακτηριστικά των τελευταίων δεκαπέντε-είκοσι ετών. Το πρώτο ήταν η οικονομική κρίση και το δεύτερο ήταν η μετανάστευση.

Η μετανάστευση που ως ιστορικό φαινόμενο είναι σύμφυτη με τη γέννηση της ανθρωπότητας και του πλανήτη έγινε ξαφνικά ένα μεγάλο πρόβλημα. Παραμένει σε ένα μεγάλο βαθμό σε αυτά τα μυαλά των ανθρώπων αυτών ένα μεγάλο πρόβλημα, το οποίο λύνεται κατ’ αυτούς με βία. Αυτή τη βία είναι που εκπροσώπησε η Χρυσή Αυγή τα τελευταία πολλά χρόνια στη χώρα μας και για ένα μικρό ευτυχώς χρονικό διάστημα στα έδρανα του Κοινοβουλίου.

Η Νέα Δημοκρατία όχι μόνο δεν ανέχθηκε αυτή τη βία, όχι μόνο δεν ανέχθηκε τη Χρυσή Αυγή, όχι μόνο δεν τους χάιδεψε, αλλά είναι εκείνη που τους οδήγησε στη δικαιοσύνη και εν συνεχεία, στη φυλακή.

Ακούστηκε από τους συναδέλφους η ιστορία των τριάντα φακέλων, των τριάντα υποθέσεων. Επειδή, όμως, τα χρονικά γεγονότα δεν απέχουν πάρα πολύ, θέλω να θυμίσω ότι αυτό το οποίο ήταν κυρίαρχο στοιχείο που εισέφερε η Νέα Δημοκρατία στη διακυβέρνηση τότε ήταν ότι αυτές τις τριάντα χωριστές υποθέσεις εγκληματικών φυσιογνωμιών κατάφερε και τις ένωσε κάτω από την ομπρέλα της Χρυσής Αυγής και έτσι η Χρυσή Αυγή οδηγήθηκε σε αυτό που λέμε σήμερα εγκληματική οργάνωση και τα στελέχη της στη φυλακή. Αυτό είναι κάτι πάρα πολύ σημαντικό, να μην το ξεχνάμε.

Ερχόμαστε στο σήμερα. Τι είναι αυτό το οποίο αποφασίσαμε να πράξουμε και ζητήσαμε τη σύμπλευση και τη σύμπραξη και των υπόλοιπων πολιτικών δυνάμεων; Να βρούμε τρόπο, ώστε εγκληματικές φυσιογνωμίες να μην μπορούν να εισέλθουν στη Βουλή. Αυτό το πετύχαμε με την πρώτη ρύθμιση την οποία κάναμε. Επειδή, όπως ορθώς είπε νωρίτερα ο Υπουργός Εσωτερικών, είναι μια άσκηση που δεν πατάει εμπειρικά πουθενά, δηλαδή δεν έχουμε ένα ιστορικό προηγούμενο για να πούμε «εφαρμόστηκε στις εκλογές της τάδε του μηνός, είδαμε ότι είχε αυτές τις ελλείψεις, αυτά τα προβλήματα, χρειάζεται συμπλήρωση ή διόρθωση ή αλλαγή», το ότι ήρθαν δύο επιπλέον προσθέσεις στοιχείων τα οποία ενισχύουν αυτή την αρχική πρόβλεψη, επί τω καλώ πρέπει να το δει κανείς και όχι ως μια πρόχειρη συμπεριφορά.

Διότι, αγαπητοί συνάδελφοι, εάν αφήναμε την πρώτη πρόβλεψη και δεν προχωρούσαμε στη δεύτερη, δηλαδή να πάμε να δούμε ποιος είναι ο σκιώδης αρχηγός μιας οργάνωσης, η οποία έχει εγκληματίες και φασίζοντα στοιχεία στους κόλπους της και να τον εντοπίσουμε, τότε θα είχαμε πέσει στην παγίδα ο σκιώδης αρχηγός, που δυστυχώς είναι ένας πρώην αντεισαγγελέας του Αρείου Πάγου, να μπορούσε άνετα να καταθέσει τα χαρτιά του στον Άρειο Πάγο, να πάρει έγκριση και το κόμμα αυτό που είναι εγκληματικό κόμμα, φασίζον κόμμα, να ήταν αύριο μεθαύριο στη Βουλή.

Άρα, λοιπόν, πολύ γρήγορα, μέσα σε λιγότερο από έναν μήνα, ήρθε η επιβεβαίωση ότι η Νέα Δημοκρατία ως Κυβέρνηση πολύ ορθώς έφερε αυτή τη ρύθμιση. Επαναλαμβάνω, όπως είπε ο Υπουργός Εσωτερικών νωρίτερα, διότι δεν έχουμε ασκηθεί στο παρελθόν σε αντίστοιχη περίπτωση, για να μπορούμε να ξέρουμε τα προβλήματα, τα λάθη, τις αβελτηρίες. Κι έρχεται να διευρύνει το σώμα εκείνων των δικαστών, των ανώτατων δικαστών που θα ελέγξουν στην ολομέλεια του τμήματος που είναι αρμόδιο.

Είπε ο Υπουργός ότι εάν πηγαίναμε στην ολομέλεια του Αρείου Πάγου, όπως πρότεινε κάποια στιγμή και το ΠΑΣΟΚ και η Αξιωματική Αντιπολίτευση, τότε το πιθανότερο είναι ότι στις τρεις μέρες που θα είχε περιθώριο πριν την έναρξη της προεκλογικής περιόδου για να ανακηρύξει ένα κόμμα ή όχι, δεν θα μπορούσε η ολομέλεια να έχει τον χρόνο για να οδηγηθεί στην ουσία της έρευνας και να βγάλει την απόφασή της.

Εν πάση περιπτώσει, το τμήμα από εκεί που μέχρι πρότινος ήλεγχε απλώς διοικητικά τις πράξεις, τώρα θα ελέγξει την ουσία μιας υποψηφιότητας ενός κόμματος που έχει στις τάξεις του στοιχεία εγκληματικής φυσιογνωμίας ή εγκληματικών φυσιογνωμιών.

Αυτό είναι κάτι που με οδηγεί σε πολλά ερωτήματα. Επειδή ο ΣΥΡΙΖΑ έθεσε πάρα πολλά ερωτήματα και είδα ότι είναι πολύ καλός στα ερωτήματα, αλλά επιτρέψτε μου να πω πολύ αχαμνός στις απαντήσεις, θα περιορίσω τα ερωτήματά μου, χάριν του χρόνου και του σεβασμού στην κόπωση σας, μόνον σε ένα.

Και αναρωτιέμαι, αφού εμείς κάναμε λάθος ή αφού εμείς αργήσαμε ή αφού εμείς διορθώσαμε δύο φορές κάτι που ξεκινήσαμε πριν από μερικούς μήνες, εσείς που ήσασταν κυβέρνηση, όταν, προσέξτε, αυτή εδώ η Βουλή είχε τη δυνατότητα να προτείνει στην επόμενη Βουλή Αναθεώρηση του Συντάγματος, γιατί, αλήθεια, δεν το σκεφτήκατε, γιατί δεν το πράξετε, γιατί δεν μας είπατε να πάμε να αναθεωρήσουμε το άρθρο 29 και να προσθέσουμε στο άρθρο 29 αυτό που θέλατε να προσθέσετε ως νομοθετική ρύθμιση;

Είχατε πέντε χρόνια στη διάθεσή σας. Είχατε μια δραστηριότητα εγκληματικής οργάνωσης, ενός ναζιστικού μορφώματος από το 2012, το οποίο κυνήγησε η Νέα Δημοκρατία, όπως σας απέδειξα προηγουμένως, επί δύο χρόνια, συνεχίστηκε η δίκη επί πολλά χρόνια, είναι στη φυλακή οι πρωτεργάτες. Γιατί δεν ήρθατε να μας πείτε στην επόμενη Βουλή, αυτή που ήταν αναθεωρητική -είναι τιμή μου που ήμουνα μέλος της επιτροπής αναθεώρησης σε αυτή τη Βουλή- «Παλικάρια, πρέπει να προχωρήσουμε στην ενίσχυση, τη θωράκιση του άρθρου 29, αφαιρώντας τελείως το δικαίωμα σε κάθε εγκληματία, σε κάθε ναζιστή, σε κάθε φασίστα να είναι στην επόμενη Βουλή»;

Άρα λοιπόν, αγαπητές συναδέλφισσες και αγαπητοί συνάδελφοι από τον ΣΥΡΙΖΑ, δεν λέω ότι δεν δικαιούστε να υποβάλλετε ερωτήματα, λέω ότι τα ερωτήματά σας είναι για τα παραφερνάλια, αλλά η ουσία είναι αυτή την οποία σας ανέφερα μόλις τώρα.

Καταλήγω, κύριε Πρόεδρε, λέγοντας το εξής. Εάν, αγαπητές συναδέλφισσες και αγαπητοί συνάδελφοι της Αντιπολίτευσης, έχουμε εμείς δίκιο και αυτή η τροπολογία που φέρνουμε σήμερα σε συμπλήρωση των προηγούμενων τροπολογιών αφήσει εκτός Κοινοβουλίου εγκληματικές φυσιογνωμίες, τότε αντιλαμβάνεστε ότι αυτό το δίκιο θα είναι υπέρ της δημοκρατίας. Εάν δεν έχουμε εμείς δίκιο -πράγμα το οποίο όχι απλώς απεύχομαι, αλλά πιστεύω ότι δεν θα συμβεί κιόλας-, τότε τουλάχιστον εμείς θα έχουμε προσπαθήσει. Θα έχουμε προσπαθήσει, ενώ όσοι διαφωνούν θα μου επιτρέψετε να πω ότι θα μείνουν έκθετοι έναντι της ιστορίας.

Διότι δεν είναι μόνον ότι κάποιοι κλείνουν το μάτι. Δεν υπαινιχθήκαμε ποτέ αυτό εμείς για εσάς. Είναι ότι κλείνουμε και τα δύο μάτια απέναντι στην ιστορία, απέναντι στην ιστορική αυτή στιγμή και τις υποχρεώσεις που έχουμε για μια ιστορική απόφαση που πρέπει να ληφθεί σήμερα και που θα ληφθεί σήμερα και με την οποία, όπως είπα προηγουμένως, ολοκληρώνεται η περίοδος αυτής της τετραετούς θητείας της Βουλής.

Σας ευχαριστώ πολύ.

Καλό Πάσχα σε όλους!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα θα πάρουν για τη δευτερολογία τους οι ειδικοί αγορητές και οι εισηγητές, ξεκινώντας από το τέλος.

Τότε θα καλέσω τον κ. Αντώνιο Μυλωνάκη ως ειδικό αγορητή της Ελληνικής Λύσης για τη δευτερολογία του. Θα δώσουμε από πέντε λεπτά δευτερολογία.

Έχετε τον λόγο, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η τελευταία συνεδρίαση της κοινοβουλευτικής περιόδου έφτασε στο τέλος της. Η Ελληνική Λύση και ο Κυριάκος Βελόπουλος πιστεύουμε πλέον ότι εκτέλεσαν κατά γράμμα την υπόσχεση που δώσαμε το 2019 στις Ελληνίδες και τους Έλληνες πολίτες. Φάνηκε ξεκάθαρα πλέον ότι η πατριωτική παράταξη, μετά από πολλά χρόνια, πήρε τη θέση η οποία της αρμόζει μέσα στο ελληνικό Κοινοβούλιο, κύριε Υπουργέ.

Διότι εάν δεν υπάρχει σοβαρότητα, πολιτική σκέψη, έντιμος πολιτικός λόγος και προπάντων πειθαρχία δεν μπορεί ο Έλληνας πολίτης να νιώσει την ασφάλεια που πρέπει να νιώσει. Αποδείξαμε, λοιπόν, ότι και μπορούμε να παραγάγουμε και να διαμορφώσουμε πολιτική και το κάναμε.

Θέλω να πω δυο λόγια μόνο για το σημερινό νομοσχέδιο, κύριε Υπουργέ. Τα είπαμε άλλωστε στην πρωτολογία μας. Η ελληνική Κυβέρνηση πιστεύω ότι από την πρώτη στιγμή έκανε πάρα πολλά λάθη, κύριε Υπουργέ. Το επιτελικό κράτος τής κόστισε τελικά. Τα νομοσχέδια τα πολλά δεν έφεραν αποτέλεσμα. Αντιθέτως, υπήρξαν φορές που ένα νομοσχέδιο ήρθε και ξαναήρθε για νομοθετική ρύθμιση για αλλαγές, διότι βλέπατε στην πορεία ότι αυτά τα οποία σας λέγαμε πολλές φορές βγαίναν αληθινά.

Βοηθήσαμε πολύ. Ο Κυριάκος Βελόπουλος βοήθησε και με τη συνεχή παρουσία του στη Βουλή, και με τις πολλές, πολλαπλές ομιλίες του, σχεδόν εβδομαδιαίες ομιλίες του, για όλα τα θέματα τα οποία απασχόλησαν το ελληνικό Κοινοβούλιο και τον ελληνικό λαό. Παραγάγαμε πολιτική. Δώσαμε μελέτες. Μπορέσαμε και αντέξαμε το βάρος, εννέα άνθρωποι και ο Πρόεδρος δέκα, όλου του κοινοβουλευτικού έργου.

Στο τέλος αυτής της περιόδου και λίγο προτού κλείσουμε θέλω να πω στον ελληνικό λαό που μας ακούει, σε όλες αυτές τις Ελληνίδες και τους Έλληνες που μας ακούνε, ότι ο θυμός και η αγανάκτηση πρέπει να βγαίνει πολλές φορές προς όφελος του κόσμου και όχι απέναντί του. Το να ψηφίζουμε ναζιστικά μορφώματα, το να ψηφίζουμε ανθρώπους, οι οποίοι λένε συνεχώς ψέματα, παραμύθια της Χαλιμάς όπως συνηθίζω να λέω, ποτέ δεν βγαίνει τίποτα.

Θέλω να πω σε όλες και όλους εδώ μέσα ότι πρέπει στην επόμενη κοινοβουλευτική περίοδο να σοβαρευτούμε ακόμα περισσότερο, να δούμε τα προβλήματα του ελληνικού λαού με άλλο πρίσμα, άλλο μάτι, να σταματήσουμε να καταλάβουμε καλά μερικοί, να τα βάλουμε κάτω. Οι πολιτικοί αρχηγοί πρέπει να μαζευτούν σε ένα τραπέζι για να δούμε πώς μπορούμε να βγάλουμε από το τέλμα τον Έλληνα και την Ελληνίδα.

Εύχομαι σε όλους και όλους καλή Ανάσταση, κύριε Πρόεδρε, χρόνια πολλά και καλό εκλογικό αγώνα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Μυλωνάκη.

Τώρα τον λόγο έχει η ειδική αγορήτρια του Κομμουνιστικού Κόμματος Ελλάδας κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Θα αναφερθώ μόνο στις τροπολογίες, γιατί κύριε Υπουργέ, είπατε για ερανιστικό νομοσχέδιο, αλλά εσείς κάνατε το μεγάλο παζάρι στις τροπολογίες, έξι τροπολογίες με πάνω από εξήντα άρθρα. Και τουλάχιστον για τις τροπολογίες που αφορούν το Υπουργείο Εσωτερικών είναι απαράδεκτο ότι δεν τις ενσωματώσατε στο νομοσχέδιο για να μπορούμε να ψηφίσουμε κατ’ άρθρον.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μία τροπολογία του Υπουργείου Εσωτερικών είναι, αυτή που συζητήσαμε, και άλλη μία τροπολογία με δέκα άρθρα. Δεν έχει κάτι άλλο.

**ΜΑΡΙΑ ΚΟΜΝΗΝΑΚΑ:** Εντάξει, όμως δεν παύει το γεγονός ότι δεν μπορούμε να ψηφίσουμε τα δέκα αυτά άρθρα ξεχωριστά. Δεν υπάρχει αρχή σε αυτές τις τροπολογίες που είναι ένα άρθρο κάθε Υπουργείο και ουσιαστικά εκβιάζεται η ψήφος μας.

Έτσι, λοιπόν, την τροπολογία την πρώτη του Υπουργείου Εσωτερικών με γενικό αριθμό 1719 θα την καταψηφίσουμε. Αυτό που καθορίζει την ψήφο μας είναι η βασική διαφωνία που έχουμε με όλη αυτή την λογική του καλπονοθευτικού συστήματος που συνεχίζετε και η περιβόητη διαδικασία της ενίσχυσης της κυβερνησιμότητας των δήμων, που για άλλη μια φορά στερούν αρμοδιότητες από τα δημοτικά συμβούλια στην περίπτωση που δεν μπορεί να επιτευχθεί πλειοψηφία. Φροντίσατε μάλιστα να ακυρώνετε στην πραγματικότητα τις λευκές ψήφους και να τα μεταφέρετε όλα εκεί που έχετε εξασφαλίσει τις πλειοψηφίες, στις οικονομικές επιτροπές και στις επιτροπές περιβάλλοντος.

Αντίστοιχα και στο άρθρο 2 ναι μεν διορθώνετε το θέμα αυτό για τις μικρότερες κοινότητες, αλλά στις δημοτικές κοινότητες άνω των δύο χιλιάδων συνεχίζει να ισχύει ότι τα τρία πέμπτα των κοινοτήτων να τις παίρνει ο πρωτεύων συνδυασμός του δημάρχου, ανεξάρτητα από το ποσοστό που παίρνει στις κοινότητες, δηλαδή να έρχεται πολλές φορές και σε αντίθεση με τη λαϊκή βούληση.

Διαφωνούμε επίσης και με το άρθρο 4 για την παραμονή στην υπηρεσία μετά τη συμπλήρωση του ορίου ηλικίας.

Σε κάθε περίπτωση θα ψηφίζαμε αν ήταν χωριστά το άρθρο 3 για τις διευκολύνσεις στις γονικές άδειες στους ΟΤΑ, όπως και το άρθρο 5 για τη μετάταξη για λόγους συνυπηρέτησης των τριτέκνων και πολυτέκνων. Είναι δίκαιο και συμφωνούμε με αυτό.

Στην τροπολογία με αριθμό 1720, άλλη μια πολυτροπολογία στην πραγματικότητα, ξεκαθαρίζουμε ότι θα ψηφίζαμε το άρθρο. Μάλλον ο Υπουργός Ανάπτυξης υποσχέθηκε στους εργαζόμενους ότι μέχρι τέλος θα έρθει να λύσει με μια αδικία σε σχέση με τη μισθολογική αποκατάσταση των εργαζομένων στις ΜΟΔ, που το έχουμε ζητήσει κατ’ επανάληψη, την επέκταση της προσωπικής διαφοράς. Εδώ τι κάνετε; Ενώ υποτίθεται φέρνετε αυτή τη ρύθμιση, όμως προβλέπετε ως μηνιαίο επίδομα εξομάλυνσης τα 300 ευρώ, ενώ έχει αποδεχθεί ο Υπουργός ότι θα το διορθώσει στα 446 και δεν ήρθε καν να την υποστηρίξει την τροπολογία. Και επίσης οι εργαζόμενοι ζητούν οι όροι για την επιχορήγηση του επιδόματος να παραπέμπονται σε απόφαση του Διοικητικού Συμβουλίου της ΜΟΔ και όχι σε ΚΥΑ, γιατί καταλαβαίνετε ότι εν όψει και των εκλογών αυτές οι υπουργικές αποφάσεις θα παραπεμφθούν στις ελληνικές καλένδες.

Επίσης έχουμε σοβαρότατες διαφωνίες με άλλα άρθρα, όπως είναι το άρθρο 5. Είναι πραγματικά σκανδαλώδης η διάταξη και αφορά τις αποφάσεις του διοικητικού συμβουλίου της «ΕΡΤ Α.Ε.». Επιχειρείτε στην πραγματικότητα νομοθετικά να καλύψετε την παράνομη σύνθεση του Διοικητικού Συμβουλίου της ΕΡΤ, για την οποία υπάρχουν πολύ συγκεκριμένες καταγγελίες των εργαζομένων.

Συγκεκριμένα, σε συνεδρίαση στις 4 Απριλίου αποχώρησαν οι εκπρόσωποι των εργαζομένων, καταγγέλλοντας την παράνομη σύνθεση αυτού, διότι δεν συμμετείχε σε αυτή ο διευθύνων σύμβουλος της ΕΡΤ. Και βέβαια αυτή σας η πρεμούρα να νομιμοποιήσετε μια παράνομη σύνθεση και παράνομη απόφαση είναι γιατί μέσω αυτής επιχειρείται να περάσουν αποφάσεις για προμήθειες και υπηρεσίες προγράμματος εκατομμυρίων, αλλά και να γίνουν και συμβάσεις, και μάλιστα αορίστου χρόνου, σε θέσεις ευθύνης, λίγο πριν από τις εκλογές. Επειδή μας κάνατε και τους τιμητές της διαφάνειας και της νομιμότητας, αλλά τελικά δεν το υπηρετείτε με κανένα τρόπο. Θα καταψηφίσουμε συνολικά την τροπολογία.

Επίσης, βέβαια, διαφωνούμε και με το πρώτο άρθρο, που στην πραγματικότητα η ψηφιοποίηση εδώ για τη διασύνδεση των προσωπικών γιατρών και των ιδιωτικών δομών με τον ατομικό ηλεκτρονικό φάκελο υγείας γίνεται με σκοπό να ελέγχονται και να περικόπτονται οι περικοπές στους ασθενείς και όχι προς όφελός τους, όπως γίνεται ήδη και στο φάρμακο.

Να πω μια κουβέντα μόνο για την τροπολογία 1721, για την πολυδιαφημιζόμενη αύξηση των επιδομάτων στα άτομα με αναπηρία. Πραγματικά αποδεικνύεται άνθρακας ο θησαυρός, γιατί αυτή καθαυτή η αύξηση του 8% αποτελεί σταγόνα στον ωκεανό της ακρίβειας και των μεγάλων αυξήσεων των εξόδων τους για τα βασικά είδη πρώτης ανάγκης και τις πληρωμές.

Τους έχετε κόψει πραγματικά από δέκα μεριές και τους δίνετε ένα και το ονομάζετε αύξηση. Αυτή καθαυτή η αύξηση αφορά λιγότερα άτομα, αφού με τα διάφορα κριτήρια για τον καθορισμό των ποσοστών αναπηρίας, πολλοί από αυτούς κόβονται εντελώς ή παίρνουν μικρότερο ποσοστό αναπηρίας, ενώ συνεχίζει η απαράδεκτη περικοπή και των ελάχιστων αυτών επιδομάτων αναπηρίας σε αναπήρους -ακόμα και με ποσοστό 80%- στην περίπτωση που πάρουν τη σύνταξη των θανόντων γονέων τους.

Τα αιτήματα του αναπηρικού κινήματος είναι να επανέλθει αυτό το επίδομα στα ορφανά παιδιά με αναπηρία, να σταματήσουν οι χρονίως πάσχοντες και οι οικογένειές τους να πληρώνουν για τα αναγκαία φάρμακα και τις θεραπείες, τις εξετάσεις, τα τεχνολογικά βοηθήματα και τα τεχνητά μέλη. Αυτά είναι υποχρέωση του κράτους και πρέπει να καλύπτονται από τον κρατικό προϋπολογισμό. Να υπάρξει γενναία αύξηση των επιδομάτων κι όχι αυτά τα ψίχουλα που δίνετε, ώστε κανένα επίδομα και σύνταξη να μην είναι κάτω από τα 600 ευρώ και βέβαια έκτακτη οικονομική ενίσχυση εν όψει του Πάσχα μαζί με άλλα κατεπείγοντα μέτρα προστασίας για την ακρίβεια.

Συνολικά στην τροπολογία θα τοποθετηθούμε με παρών. Θα ψηφίζαμε θετικά το άρθρο 2 για την άδεια προγεννητικών εξετάσεων και γυναικολογικού ελέγχου, επίσης, στο άρθρο 4 για τη συνέχιση λειτουργίας των συγχρηματοδοτούμενων υποστηρικτικών δομών για τις γυναίκες θύματα βίας. Όμως εκεί πραγματικά υπάρχει αναγκαιότητα για μονιμοποίηση των εργαζομένων. Είναι πολύ ευαίσθητες δομές που έχουν τεράστια προβλήματα και με την υποστελέχωση τους και πρέπει να υπάρχει μόνιμο προσωπικό.

Επίσης, θα ψηφίζαμε και το άρθρο 12 για το επίδομα των ειδικευόμενων αναισθησιολόγων στα πανεπιστημιακά νοσοκομεία. Όμως, δεν συμφωνούμε με αυτό το μέτρο των μετακινούμενων γιατρών. Ουσιαστικά είναι μπαλώματα και τελικά δε λύνουν, αλλά διαιωνίζουν τη λύση.

Με παρών θα τοποθετηθούμε στην τροπολογία του Υπουργείου Οικονομικών. Όμως θα ψηφίζαμε το άρθρο 3 και το άρθρο 9 όπου κι εδώ θα περιμέναμε να εμφανιστεί ο Υπουργός, αλλά δεν ήρθε.

Δίνετε μια ενίσχυση στους εργαζόμενους στην ΟΣΥ και στα μέσα σταθερής τροχιάς, η οποία όμως είναι κάτω από τις ανάγκες και τις διεκδικήσεις των εργαζομένων. Σε κάθε περίπτωση αυτή θα την ψηφίζαμε, όμως θεωρούμε δίκαιο να επεκταθεί και στους εργαζόμενους του ΟΑΣΘ, οι οποίοι υπάγονται στο ίδιο μισθολόγιο και δεν περιλαμβάνονται στην τροπολογία, δεν κατανοούμε για ποιο λόγο.

Και θα καταψηφίσουμε την τροπολογία του Υπουργείου Περιβάλλοντος και Ενέργειας.

Ευχαριστώ πάρα πολύ, κύριε Πρόεδρε, για την ανοχή στον χρόνο.

**ΠΡΟΕΔΡΕΥΩΝ (Αθανάσιος Μπούρας):** Πάντα υπήρχε, όλα αυτά τα τέσσερα χρόνια όταν υπήρχε η δυνατότητα.

Τον λόγο τώρα έχει η ειδική αγορήτρια του ΠΑΣΟΚ - Κινήματος Αλλαγής, η κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, είναι αλήθεια ότι η Λάρισα σήμερα κι εγώ προσωπικά, περιμέναμε μεγαλύτερη ευαισθησία από την Κυβέρνησή σας. Μέσα σε τόσο πολλές διατάξεις που διευθετούν πράγματα, που διευκρινίζουν πράγματα, που τακτοποιούν εκκρεμότητες -όπως χαρακτηριστικά είπατε- θα μπορούσε να χωρέσει ένα ζήτημα που αφορά τόσες πολλές οικογένειες και αποτελεί μια κοινωνική πληγή για την κοινωνία της Λάρισας. Μιλάω για τις εξακόσιες οικογένειες των πρώην εργαζομένων των σουπερμάρκετ «ΛΑΡΙΣΑ». Ξέρετε πολύ καλά ότι χρειαζόταν τρεις λέξεις για να ρυθμίσετε το ζήτημα.

Όμως, δυστυχώς, δεν θέλατε. Δεν υπήρχε η πολιτική βούληση της Κυβέρνησης. Λυπάμαι που το λέω αυτό. Παλεύουμε από χθες να το φέρουμε το θέμα στο προσκήνιο. Κι εσείς, θετικά διακείμενος στην αρχή μας είπατε, ο κ. Χατζηδάκης θετικά διακείμενος. Τον κ. Σταϊκούρα δεν τον ακούσαμε καθόλου. Όμως, μεταξύ σας δεν μπορέσατε να συνεννοηθείτε προφανώς, ώστε να φέρετε το ζήτημα και να το επιλύσετε. Λυπάμαι που δεν το επιλύσατε.

Εάν ήμασταν Κυβέρνηση, το ζήτημα αυτό θα το διορθώναμε, κύριε Βορίδη. Και ξέρετε ότι αυτό δεν το λέω ψηφοθηρικά. Θα το διορθώναμε. Είναι μια κοινωνική αδικία. Κάνατε μια απόπειρα διόρθωσης του συγκεκριμένου ζητήματος το 2021. Ήταν μισό, χωλαίνει. Γι’ αυτό και είχατε και χρέος ηθικό να το αποκαταστήσετε και δεν το αποκαταστήσατε. Λυπάμαι πάρα πολύ που βλέπω ότι δεν φέρατε μια τέτοια διάταξη σήμερα για τον λόγο αυτό.

Εμείς δεσμευόμαστε και απέναντι στους εργαζόμενους ειδικά για αυτό το θέμα, ότι θα το επαναφέρουμε με την πρώτη ευκαιρία στην πρώτη γραμμή ξανά. Ελπίζουμε σε πιο ευήκοα ώτα.

Για την τροπολογία 1719/185 του Υπουργείου Εσωτερικών, δεν υπάρχουν λόγια ειλικρινά να σχολιάσουμε το γεγονός ότι φτάσαμε στο παραπέντε την τελευταία ώρα να αποφασίσετε να ασχοληθείτε με τις κοινότητες. Ήταν Ιούλιος του 2021 όταν σε αυτή την Αίθουσα τεκμηρίωνα ότι είχατε αφήσει νομικό κενό στην εκλογή προέδρων συμβουλίων κοινοτήτων. Τότε μάλιστα με ειρωνευτήκατε. Σήμερα το θυμηθήκατε, αφού προηγουμένως αφήσατε δύο χρόνια ολόκληρα το θέμα αρρύθμιστο.

Για το άρθρο 11 αναφέρθηκα και στην τροπολογία μου. Οι παρεμβάσεις σας στο σύστημα διακυβέρνησης των ΟΤΑ έχουν μετατρέψει σε θεσμικό λαβύρινθο τη λειτουργία τους. Στη διευκόλυνση για τις μετατάξεις των τριτέκνων ή πολυτέκνων δημοσίων υπαλλήλων προφανώς συμφωνούμε, όπως και για τις συμβάσεις στην πυρασφάλεια.

Για την αναβίωση των γραμματέων των αποκεντρωμένων διοικήσεων, την θέση μας την ξέρετε. Έχουμε διαφωνήσει στον διορισμό των γαλάζιων εκλεκτών, συνεπώς πώς να συμφωνήσουμε στη στελέχωση των γραφείων τους; Για τις συμβάσεις με τους αναπτυξιακούς οργανισμούς γνωρίζετε επίσης ότι έχουμε σταθερά σταθεί απέναντι ιστορικά.

Για την τροπολογία 1721/187 για το άρθρο 1 και την αύξηση των αναπηρικών επιδομάτων, προφανώς εάν το άρθρο αυτό ήταν διακριτό, θα ψηφίζαμε θετικά. Υπενθυμίζω βεβαίως, όπως είχαμε επισημάνει και τον Δεκέμβρη του 2022, ότι είχατε ελλειμματικά νομοθετήσει. Με τροπολογία σας είχατε αυξήσει μόνο το επίδομα βαριάς αναπηρίας. Γι’ αυτό και είχαμε καταθέσει σχετική βουλευτική τροπολογία στις 19 Δεκεμβρίου του 2022 με την οποία προτείναμε θεσμοθέτηση μόνιμου μηχανισμού ετήσιας αναπροσαρμογής των οικονομικών ενισχύσεων και επιδομάτων σε άτομα με αναπηρία. Και τότε εσείς βέβαια την αγνοήσατε. Τώρα προεκλογικά αυξάνετε τα επιδόματα μεν κατά 8% μόνο για φέτος, προεκλογική γαρ η χρονιά. Να ευχηθούμε αυτή η ρύθμιση να συνεχιστεί.

Όμως του χρόνου που δεν θα είναι προεκλογική χρονιά, πώς θα αυξηθούν τα επιδόματα, αν δεν προβλέπεται ένας σταθερός μηχανισμός αύξησης αυτών των επιδομάτων; Είναι καθαρά προεκλογική, λοιπόν, η στόχευση σας. Καθαρή λύση θα ήταν να είχατε αποδεχτεί τη δική μας τροπολογία που ακριβώς ρυθμίζει αυτόν τον μηχανισμό.

Είμαστε θετικοί για την άδεια προγεννητικών εξετάσεων και γυναικολογικού ελέγχου. Για το δίκτυο δομών κακοποιημένων γυναικών, χαιρόμαστε. Καταθέσαμε εμείς πρώτοι την τροπολογία. Δεν είχατε ίσως το θάρρος να πείτε ότι αποδεχόμαστε την τροπολογία, σωστά κάνει το ΠΑΣΟΚ. Φέρατε εσείς μια τροπολογία εκ των υστέρων, μέσα στη νύχτα. Θέλετε να το καρπωθείτε εσείς το θέμα. Εμείς δεν έχουμε τέτοια προβλήματα, καθόλου δεν έχουμε τέτοια προβλήματα. Γι’ αυτό, λοιπόν, εμείς θα την υπερψηφίσουμε. Υπερψηφίζουμε και είμαστε θετικοί σε αυτή τη ρύθμιση.

Στο άρθρο 5 είμαστε αντίθετοι. Στα άρθρα 12, 13, 14 για το Υπουργείο Υγείας στην παρούσα χρονική στιγμή θα συμφωνήσουμε. Βεβαίως, είναι γνωστές οι θέσεις της παράταξής μας για την αξιοκρατική στελέχωση των διοικήσεων των νοσοκομείων, τα έχουμε πει επανειλημμένα.

Έρχομαι στην αλλαγή εκλογής των συμβουλίων διοίκησης των ΑΕΙ, την οποία καταψηφίζουμε. Ήδη δημόσια το επεσήμανε η αρμόδια Βουλευτής μας, η τομεάρχης μας, είναι απογοητευτική η εικόνα των συνεχόμενων τροπολογιών για το θέμα της διοίκησης των νοσοκομείων. Το ΠΑΣΟΚ είχε καταθέσει ολοκληρωμένη πρόταση νόμου που είχε υιοθετηθεί από το σύνολο της ακαδημαϊκής κοινότητας. Η προχειρότητα των νομοθετημάτων της κ. Κεραμέως και στην τριτοβάθμια εκπαίδευση οδηγεί τα πανεπιστήμια σε ακυβερνησία που έρχεται να προστεθεί στα σωρευμένα προβλήματά τους.

Πριν από έναν μήνα ψηφίστηκε σχετική τροπολογία. Υποτίθεται ότι θα έλυνε το θέμα. Μας κυνηγάει μέχρι την τελευταία ώρα. Πρόχειρα, τελευταία στιγμή, πριν το κλείσιμο της Βουλής, φέρνετε άλλη, προκειμένου να αντιμετωπίσετε το χάος που εσείς οι ίδιοι δημιουργήσατε. Η διάταξη εγείρει προβληματισμό ευνοιοκρατίας. Είμαστε, λοιπόν, αντίθετοι και καταψηφίζουμε το άρθρο 8.

Τέλος στην τροπολογία 1720/186 του Υπουργείου Ψηφιακής Διακυβέρνησης δεν είμαστε αντίθετοι στο άρθρο 1. Όμως, έχουμε εύλογη απορία, πως ενώ δεν έχει ακόμα ξεκινήσει το έργο Εθνικός Ηλεκτρονικός Φάκελος Υγείας, θα ξεκινήσει το πρόγραμμα διασύνδεσης. Μόνο εσείς μπορείτε να τα κάνετε αυτά τα πράγματα. Δεν είμαστε αντίθετοι στον ψηφιακό μετασχηματισμό των επιχειρήσεων περιφερειακού τύπου.

Στο άρθρο 4, όμως, κύριε Υπουργέ, εκφράζουμε τον προβληματισμό μας, καθώς παρατείνεται η προθεσμία αδειοδότησης παρόχων με μόνη την απόφαση Υπουργού, χωρίς να προβλέπονται και να καθορίζουν τα κριτήρια ούτε οι προϋποθέσεις της αδειοδότησης αυτής και της λειτουργίας των παρόχων περιεχομένου.

Δεν έχουμε αντίρρηση για τις ρυθμίσεις των άρθρων 6 και 8 για τη λειτουργία της νομικής βοήθειας και για το ακατάσχετο των απαιτήσεων, καθώς και για την επέκταση της προσωπικής διαφοράς του άρθρου 9. Η επέκταση της προσωπικής διαφοράς, την οποία έχουμε επανειλημμένα προτείνει με νομοθετικές πρωτοβουλίες, αποτελεί τον τρόπο με τον οποίο θα πετύχουμε την παραμονή του απαραίτητου υψηλά καταρτισμένου προσωπικού στις ανεξάρτητες αρχές.

Στο άρθρο 11 κατανοούμε την ανάγκη για τη διαχείριση του μεγάλου όγκου απορριμμάτων που παράγονται κατά την τουριστική περίοδο. Όμως, να σας θυμίσουμε ότι επί Υπουργίας Κωστή Χατζηδάκη, ο τότε Υπουργός έλεγε ότι είναι ντροπή εν έτει 2020, τότε στην πιο τουριστική περιοχή της χώρας, να έχουμε ανεξέλεγκτη χωματερή και στόχος μέχρι το 2022 να μην υπάρχει καμμία στις Κυκλάδες και τα Δωδεκάνησα, είπε τότε ο κύριος Υπουργός. Τότε.

Για την υπ’ αριθμόν 1723/189 τροπολογία του Υπουργείου Οικονομικών στηρίζουμε τις διατάξεις για τα μέτρα στήριξης των οικογενειών των αποβιωσάντων του σεισμού της Σάμου της 30 Οκτωβρίου 2020 καθώς και την οικονομική ενίσχυση των πληγέντων από φυσικές καταστροφές.

Δεν έχουμε, επίσης, αντίρρηση στο άρθρο 9 για την ενίσχυση του παρεχόμενης συγκοινωνιακού έργου.

Όμως, είμαστε αντίθετοι στο άρθρο 7 για τις δαπάνες της ΕΤΑΔ που μεταβιβάζονται στο ΤΑΙΠΕΔ. Όπως σας έχουμε πει, έχετε μετατρέψει το ΤΑΙΠΕΔ και διά αυτού το Υπερταμείο σε εθνικό φορέα ανάθεσης όλων των έργων του δημοσίου.

Για την υπ’ αριθμόν 1724/190 τροπολογία του Υπουργείου Περιβάλλοντος συμφωνούμε με τις διατάξεις των άρθρων 1 για τα περιφερειακά σχέδια διαχείρισης αποβλήτων και των άρθρων 7 και 8 για τη συγκρότηση μεικτών κλιμακίων ελέγχου του Υπουργείου Περιβάλλοντος και την επιβολή κυρώσεων για αυθαίρετες κατασκευές, δηλαδή την κατεδάφιση αυθαιρέτων που δεν έχουν υπαχθεί σε καθεστώς αναστολής κυρώσεων.

Για το άρθρο 2 διαφωνούμε με την παρακράτηση των 60 εκατομμυρίων από τους ΚΑΠ των δήμων το 2024. Ναρκοθετείτε προϋπολογισμό της τοπικής αυτοδιοίκησης για το 2024.

Τέλος, πρόκειται στο σύνολό της για μια τροπολογία με πολλές ασαφείς διατάξεις και παρεκκλίσεις από την κείμενη νομοθεσία, που μεταξύ άλλων περιλαμβάνει φωτογραφικές ρυθμίσεις.

Ωστόσο, επειδή υπάρχουν και θετικές διατάξεις, θα ψηφίσουμε «παρών» και θα επιφυλαχθούμε στη συγκεκριμένη τροπολογία.

Κύριε Πρόεδρε, ευχαριστούμε πάρα πολύ και για την προεδρία σας και για την ανοχή σας και για τη συνεργασία σας. Ευχαριστούμε πάρα πολύ και όλους τους συναδέλφους για άλλη μία φορά που βρίσκονται αυτή τη στιγμή στην Αίθουσα.

Εύχομαι καλή Ανάσταση, καλό Πάσχα, με υγεία και δύναμη και καλή αντάμωση σε όλους.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

**ΕΥΑΓΓΕΛΙΑ ΛΙΑΚΟΥΛΗ:** Να πω και κάτι ακόμα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε.

**ΕΥΑΓΓΕΛΙΑ ΛΙΑΚΟΥΛΗ:** Θέλω να κάνω ένα σχόλια, κύριε Πρόεδρε, γιατί εδώ συμβαίνουν τα εξής δύο και ήθελα να το πω σε εσάς. Περίμενα να δω αν σήμερα θα προεδρεύσετε.

Την πρώτη μου ομιλία στο Κοινοβούλιο την έκανα επί της δικής σας προεδρίας και επί της δικής της προεδρίας κάνω και την τελευταία. Κοιτάξτε να δείτε! Όπως, επίσης, το πρώτο νομοσχέδιο του Υπουργείου Εσωτερικών ήταν το πρώτο νομοσχέδιο που έγινε στην αρχή της θητείας και το τελευταίο είναι το σημερινό.

Πολλές φορές, λοιπόν, η ιστορία έχει τους δικούς της σταθμούς. Αυτό ήθελα να επισημάνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Είμαι γούρικος και πιστεύω να ξανακάνετε και την πρώτη πάλι με εμένα, να είμαι και εγώ και εσείς.

Τον λόγο τώρα έχει ο εξ Ευβοίας προερχόμενος -γιατί κάποτε, κύριε Υπουργέ υπήρξα και Νομάρχης Ευβοίας, όχι μόνο δυτικής Αττικής, όπως γνωρίζετε- εισηγητής του ΣΥΡΙΖΑ - Προοδευτική Συμμαχία κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ελπίζουμε, κύριε Πρόεδρε, να είστε γούρικος. Θα φανεί την 21η Μαΐου για εμάς τουλάχιστον τους απλούς Βουλευτές και αν θα ξαναβρεθούμε εδώ. Το εύχομαι σε όλους τους συναδέλφους σήμερα να είμαστε εδώ και στην επόμενη Βουλή.

Επειδή, όπως γνωρίζετε, εμείς απέχουμε από την ψηφοφορία κατόπιν της αποφάσεως που έχουμε, θα προσπαθήσω να είμαι πολύ σύντομος, κυρίως γιατί το κεντρικό, πολιτικό ζήτημα αναπτύχθηκε εκτενώς. Οπότε δεν θέλω να επεκταθώ άλλο. Τοποθετήθηκε και ο Πρόεδρος του κόμματός μας. Και στην πρωτολογία μου το μεγαλύτερο μέρος εκεί το σπατάλησα. Οπότε να πω κάποια πράγματα για κάποιες τροπολογίες.

Ήταν ευκαιρία, επειδή πράγματι σήμερα φέρατε, η Κυβέρνησή σας, άλλο ένα νομοσχέδιο στην ουσία, με ένα πλήθος βουλευτικών τροπολογιών άλλων κομμάτων -θα πω και τις δικές μας τροπολογίες-, οι οποίες ήταν σε πάρα πολύ θετική κατεύθυνση, κύριε Υπουργέ, σήμερα να κάνετε την έκπληξη και να λύνατε χρονίζοντα ζητήματα ή να νομοθετήσουμε λύσεις σε άλλου είδους. Το κάνω, να σας πω την αλήθεια, περισσότερο εκ του κοινοβουλευτικού καθήκοντος, όπως το αντιλαμβάνομαι εγώ.

Παραδείγματος χάριν, οι τροπολογίες του Κομμουνιστικού Κόμματος για τη δυνατότητα να ψηφίζουν οι άνθρωποι στον τουρισμό είναι πάρα πολύ θετική. Θα έπρεπε να είχε γίνει δεκτή. Έχει γίνει αίτηση και ερώτηση και από το δικό μας κόμμα. Νομίζω ότι είναι απόλυτα σωστή και δίκαιη, για να αποδεικνύουμε ως πολιτικό σύστημα ότι πράγματι θέλουμε την εμπλοκή των νέων ανθρώπων στις εκλογικές διαδικασίες. Γιατί γνωρίζετε ότι όταν οι εκλογικές διαδικασίες γίνονται τη θερινή περίοδο, ένα πολύ μεγάλο κομμάτι, κυρίως νέων, λείπουν από τον τόπο μόνιμης κατοικίας τους και θα έπρεπε, τουλάχιστον, να υπάρχει ρύθμιση για αυτούς να δίνεται η δυνατότητα να ψηφίσουν. Και δεν είναι μόνο το κόστος, αλλά και η δυνατότητα, καθώς δεν θα μπορούν να φεύγουν προφανώς αν δουλεύουν σε σεζόν με τους ρυθμούς που δουλεύουν εκείνες τις περιόδους. Νομίζω ότι αυτό ήταν μία ευκαιρία που, δυστυχώς, χάθηκε.

Επίσης, οι τροπολογίες που έφερε το Κομμουνιστικό Κόμμα και το ΠΑΣΟΚ, διαφορετικές μεν, αλλά πολύ ορθές και επίκαιρες, για το θέμα της «ΛΑΡΚΟ» θα έπρεπε να είχαν γίνει δεκτές, κατά την άποψή μας, όπως και πολλές θετικές τροπολογίες από το ΜέΡΑ25 και για τη μείωση των συντελεστών του ΦΠΑ στα νησιά του Αιγαίου και για την αποποινικοποίηση της ελεύθερης κατασκήνωσης.

Ήταν πολύ σωστές, πολύ εύστοχες τροπολογίες, τις οποίες είχατε την ευκαιρία να κάνετε δεκτές. Εκφράζω αυτή την άποψη, σας είπα, εκ του αισθήματος καθήκοντος, το οποίο νομίζω ότι έχουμε όσοι έχουμε βρεθεί σε αυτές τις θέσεις.

Εν τάχει, για τις υπόλοιπες τροπολογίες θα έλεγα τα εξής:

Στην τροπολογία που προβλέπουμε εκλογικές αποζημιώσεις, ίσως θα έπρεπε να μπουν μέσα και οι γενικοί γραμματείς των δήμων. Γνωρίζετε ότι σηκώνουν ένα πολύ μεγάλο φορτίο σε όλες τις εκλογικές διαδικασίες και δεν τους έχουμε συμπεριλάβει -όχι μόνο εσείς, να είμαι δίκαιος. Δεν έχουν μπει σε όλη αυτή τη διαδικασία και νομίζω ότι θα έπρεπε και αυτοί να έχουν ενταχθεί.

Για την τροπολογία που είχα συζητήσει να την πω και δημόσια για τους γιατρούς του ΕΣΥ, μου είπατε ότι δεν μπορούμε να το κάνουμε. Όμως, νομίζω ότι έτσι όπως είναι η διάταξη του νόμου, κανονικά η νομική μου άποψη είναι ότι δεν το απαγορεύει. Μπορεί ίσως με μία εγκύκλιο, αφού τώρα μιλάμε για το τελευταίο νομοσχέδιο, να καταστήσουμε σαφές στις υπηρεσίες τους ότι γίνεται οι άνθρωποι, οι γιατροί του ΕΣΥ, οι οποίοι είναι είτε αντιπεριφερειάρχες, είτε πρόεδροι περιφερειακών συμβουλίων, να εκτελούν τα καθήκοντά τους, εφόσον το επιθυμούν, στα νοσηλευτικά ιδρύματα που υπηρετούν. Ούτως ή άλλως, έτσι όπως είναι η νομοθεσία, δεν έχει καμμία μισθολογική διαφορά. Πληρώνονται τον μισθό τους ή την αποζημίωσή τους από τις περιφέρειες, η οποία αν είναι χαμηλότερη, εξομοιώνεται με τον μισθό που έχουν από το Εθνικό Σύστημα Υγείας. Είναι δημόσιοι υπάλληλοι. Δεν επιβαρύνουν σε τίποτα τους προϋπολογισμούς και το μόνο που θέλουν είναι να επιτελούν το έργο τους και το καθήκον τους απέναντι στην κοινωνία.

Ως προς το άρθρο 9 της τροπολογίας, που προβλέπει αυτό το βοήθημα για τους υπαλλήλους της ΜΟΔ, πράγματι -το είπε και η κ. Κομνηνάκα- νομίζω ότι η ρύθμιση αυτή σε καμμία περίπτωση δεν καλύπτει τα υπεσχημένα από τον κ. Γεωργιάδη, ο οποίος τους είχε υποσχεθεί ότι αυτή την αδικία του 2012 θα την άρει και θα μπορέσουν να μην υπάρχουν δύο ταχυτήτων υπάλληλοι στη ΜΟΔ, στους οποίους μάλιστα οφείλεται και ένα τεράστιο έργο που έχει γίνει όλα αυτά τα χρόνια απορρόφησης κονδυλίων της χώρας.

Έχουμε υπαλλήλους δύο ταχυτήτων και ενώ είχε υποσχεθεί ο κ. Γεωργιάδης ότι θα άρει αυτή την αδικία, φέρνει και μέρος μόνο της διαφοράς που τους είχε πει, όχι τα 446 ευρώ που είχε υποσχεθεί, αλλά βοήθημα στην ουσία 300 ευρώ. Άρα είναι ανακόλουθος και με την έκδοση της ΚΥΑ που προβλέπει για να μπορέσει να δοθεί και αυτό το επίδομα, στην ουσία, το ακυρώνει. Αν δεν εκδοθεί η ΚΥΑ -που δεν ξέρω πώς θα εκδοθεί η ΚΥΑ και πότε θα εκδοθεί η ΚΥΑ- οι άνθρωποι δεν θα πάρουν τα χρήματά τους.

Δεν ξέρω ο κ. Γεωργιάδης τι τους είχε πει. Μπορεί, επειδή ήταν στην κρεαταγορά σήμερα και κουβαλούσε «πόρσε» αρνιά, να μην είχε χρόνο να έρθει να δει πώς ακριβώς θα πάρουν τα χρήματα αυτά οι υπάλληλοι, που σηκώνουν ένα τόσο μεγάλο φορτίο και μια τόσο σοβαρή δουλειά για όλη τη χώρα, για όλη την οικονομία και την ανάπτυξη της χώρας.

Και τελευταίο, κύριε Υπουργέ, επειδή κάναμε μια αναλυτική συζήτηση για το πώς εμείς αντιλαμβανόμαστε τον δίκαιο τρόπο πρόσληψης και τον δίκαιο τρόπο διορισμού και μας είπατε στην προηγούμενη τοποθέτησή σας -φαντάζομαι ότι μπορεί να πείτε και κάτι τώρα- θυμίζω και κλείνω με αυτό, ότι οι κρίσεις προϊσταμένων των δομών ΕΣΠΑ και των δομών του δημοσίου γενικότερα ήταν η πρώτη φορά επί ΣΥΡΙΖΑ που έγιναν με διαδικασίες ΑΣΕΠ. Εμείς δεν βάλαμε «δικούς μας». Προβλέψαμε μια διαδικασία και ψηφίσαμε μια διαδικασία, την οποία δυστυχώς εσείς ακυρώσετε.

Εδώ και τόσα χρόνια όχι μόνο η Κυβέρνησή σας, αλλά και οι Οργανισμοί, δυστυχώς, Τοπικής Αυτοδιοίκησης -οι περιφέρειες, κυρίως- έχετε επιλέξει όχι κρίσεις, ούτε καν κρίσεις προϊσταμένων, με αναπληρωτές και αναπληρώσεις να εκτελείτε τη δημόσια διοίκηση.

Νομίζω ότι το να μας κουνάτε το δάχτυλο θέλει μεγάλο θράσος, οι της Νέας Δημοκρατίας, γιατί, όπως έχουμε πει και σε άλλες περιπτώσεις, το 2015 δεν ιδρύθηκε το κράτος. Ιδρύθηκε πολύ νωρίτερα το ελληνικό κράτος, πτώχευσε το ελληνικό κράτος και γι’ αυτό υπάρχουν συγκεκριμένες ευθύνες. Μπορεί εσείς να θέλετε ο ελληνικός λαός να το ξεχάσει, αλλά ο ελληνικός λαός δεν το ξεχνάει.

Εύχομαι σε όλους καλή Ανάσταση, να ξεκουραστείτε, όσο μπορούμε τώρα, μέσα σε προεκλογική περίοδο. Δεν νομίζω ότι είναι πολύ εύκολο. Εύχομαι, πραγματικά, υγεία σε όλους τους υπαλλήλους της Βουλής. Τους ευχαριστούμε πάρα πολύ για την αμέριστη συμπαράστασή τους όλα αυτά τα χρόνια. Εύχομαι καλή Ανάσταση, υγεία σε όλους τους Έλληνες πολίτες. Να είστε καλά!

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς.

Ολοκληρώνουμε τις παρεμβάσεις με τις δευτερολογίες, με τον εκ Κοζάνης προερχόμενο Βουλευτή της Νέας Δημοκρατίας, τον κ. Ευστάθιο Κωνσταντινίδη.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, Μεγάλη Τρίτη, σχεδόν 22.00΄.

Όλοι μας θα θέλαμε να είμαστε στις εκλογικές μας περιφέρειες, κύριε Πρόεδρε, κοντά στους δικούς μας ανθρώπους, ιδιαίτερα αυτές τις άγιες ημέρες.

Όμως, δεν αισθάνομαι ότι αυτές οι τέσσερις ημέρες ήταν ένας χαμένος χρόνος και αυτό, γιατί από τις διατάξεις του σώματος του νομοσχεδίου, αλλά και των τροπολογιών που ήρθαν ενώπιον της Ολομελείας προκύπτουν πάμπολλες ρυθμίσεις που απαντούν σε σημαντικά προβλήματα της κοινωνικής και οικονομικής ζωής του τόπου, αντιμετωπίζουν θέματα της δημόσιας διοίκησης και της εν γένει λειτουργίας του κράτους.

Και μπορεί στις τέσσερις αυτές συνεδριάσεις -πέντε με τη σημερινή- να ακούστηκε μεμψιμοιρία, γκρίνια, μουρμούρα, κριτική, γιατί ήρθαν τώρα, γιατί είναι διάσπαρτες, χαρακτηρισμοί, πολυνομοσχέδιο-σκούπα, αντιλαμβάνομαι όμως ότι, εάν έχουμε καταγράψει σωστά τις θέσεις των κομμάτων της Αντιπολίτευσης και αν μάλιστα προσθέταμε και τις ψήφους της Αξιωματικής Αντιπολίτευσης, που τελεί σε αυτή την ιδιότυπη άρνηση-αποχή από το ύψιστο κοινοβουλευτικό της καθήκον, την ψήφιση των νομοσχεδίων -την καταψήφιση, ενδεχομένως- τότε θα διαπιστώναμε ότι στις περισσότερες διατάξεις τα κόμματα της Αντιπολίτευσης τοποθετούνται θετικά, όπως θετικά τοποθετήθηκαν και οι εκπρόσωποι των φορέων.

Δεν θα διαφωνήσω παραπάνω από ένα λεπτό στη διάταξη που αφορούσε στην τροπολογία για τον έλεγχο των προϋποθέσεων συμμετοχής των κομμάτων στις εκλογές από το Α1 Τμήμα του Αρείου Πάγου και η οποία ουσιαστικά συνίσταται μόνο στη διεύρυνση της συμμετοχής, δηλαδή στην εκδίκαση αυτών των υποθέσεων από την ολομέλεια του τμήματος, αντί για πέντε αρεοπαγίτες και φυσικά, στη δυνατότητα να εισφερθούν και από δικαστικές και υπηρεσιακές αρχές στοιχεία που αφορούν αυτή την κρίση.

Όποιος, έστω και λίγο, παρακολούθησε τις κοινοβουλευτικές εργασίες αυτές τις ημέρες αντιλήφθηκε ποια κόμματα στέκονται υπεύθυνα, με σοβαρότητα απέναντι στα σημαντικά ζητήματα που απασχολούν τη χώρα και ποια κόμματα ψάχνουν για δικαιολογίες, άλλοθι και προσκόμματα για να υπεκφύγουν των ευθυνών τους και για λόγους πολιτικής κερδοσκοπίας. Άλλωστε, στο ζήτημα αυτό η στάση των κομμάτων ήταν απολύτως, θα έλεγα, ενδεικτική και ανταποκρινόταν πλήρως στη στάση τους τα τέσσερα αυτά χρόνια.

Ο Πρόεδρος της Βουλής, ο κ. Τασούλας, στην τοποθέτησή του αναφέρθηκε στα ποσοτικά στοιχεία της κοινοβουλευτικής αυτής θητείας. Τετρακόσια είκοσι τρία νομοσχέδια, χιλιάδες ώρες συνεδριάσεων. Όμως, δεν ήταν μόνο τα ποσοτικά στοιχεία. Ήταν και τα ποιοτικά που οδήγησαν τη χώρα, τέσσερα σχεδόν χρόνια μετά, να ανεβαίνει μέρα με τη μέρα τα σκαλιά των διεθνών κατατάξεων. Και το πέτυχε σε όλους τους τομείς της λειτουργίας της χώρας.

Όμως, θέλω να μείνω μόνο σε έναν. Θέλω να μείνω στον τομέα της κοινωνικής αλληλεγγύης και να πω ότι σε αυτόν έγιναν πολύ σημαντικά βήματα για τους αναξιοπαθούντες συμπολίτες μας, για τα άτομα με αναπηρίες.

Για πρώτη φορά, η χώρα έχει στη διάθεσή της ένα εθνικό σχέδιο που περιλαμβάνει πάμπολλες δράσεις για την υποστήριξη αυτών των ατόμων και έρχεται σήμερα να συμπληρωθεί με δύο σημαντικές ρυθμίσεις. Η πρώτη είναι η αύξηση των επιδομάτων, που αναμφίβολα κάνει τη ζωή αυτών των ανθρώπων καλύτερη, την αναβαθμίζει. Είναι η τροπολογία του Υπουργείου Εργασίας, την οποία χαιρετίζουμε.

Η δεύτερη είναι, επίσης, μια σημαντική ρύθμιση, που αφορά στον χώρο υποδοχής και υποστήριξης εκλογέων με αναπηρία και μειωμένη κινητικότητα κατά τις βουλευτικές εκλογές, που εξασφαλίζει την καλύτερη δυνατή, δεδομένων των συνθηκών, προσβασιμότητα αυτών των ανθρώπων στην εκλογική διαδικασία. Δηλαδή, τους αντιμετωπίζει ισότιμα και τους παρέχει τη δυνατότητα έκφρασης του δημοκρατικού τους δικαιώματος.

Περαιτέρω, συμπληρωματικά να αναφέρω ότι ξεκίνησε μόλις εχθές η εφαρμογή του «Προσωπικού Βοηθού για τα Άτομα με Αναπηρία», ενός προγράμματος καινοτόμου για τη χώρα μας, που ήδη εφαρμόζεται σε άλλες προηγμένες χώρες, με στόχο την ένταξη των ατόμων με αναπηρία στην κοινωνική και οικονομική ζωή. Είναι μια σπουδαία δράση, την εφαρμογή της οποίας σε πρόσφατη επίσκεψη του Πρωθυπουργού Κυριάκου Μητσοτάκη στον Νομό Κοζάνης ζήτησε η συμπολίτισσα και φίλη μου Βασιλική Σιαλβέρα, άτομο με αναπηρία και η οποία με ενθουσιασμό σήμερα επικοινώνησε μαζί μου και εξέφρασε την ικανοποίησή της που, επιτέλους, θα μπορεί και αυτή να τύχει των ευεργετικών αποτελεσμάτων αυτής της πρωτοβουλίας.

Υποσχέθηκε, λοιπόν, ο Πρωθυπουργός ότι σύντομα θα γίνει πράξη, κάτι που έγινε πραγματικότητα.

Την καταληκτική μου αναφορά θα αφιερώσω στους εκλιπόντες συναδέλφους που έφυγαν από κοντά μας στην τρέχουσα θητεία. Στην αείμνηστη Φώφη Γεννηματά, στο ιστορικό στέλεχος της παράταξής μας Μαριέττα Γιαννάκου, στον εξαιρετικό συνάδελφο Μανούσο Βολουδάκη και τον, επίσης, άξιο συνάδελφο από τον χώρο του ΣΥΡΙΖΑ Νεκτάριο Σαντορινιό. Πρόκειται για συναδέλφους που έφυγαν από κοντά μας πρόωρα και αδόκητα αφήνοντάς μας ως παρακαταθήκη την ευπρέπεια, τη μαχητικότητα και το ήθος, στοιχεία με τα οποία υπηρέτησαν τις ιδέες τους, την πολιτική ζωή, τον κοινοβουλευτισμό και τους συμπολίτες μας.

Καλή δύναμη σε όλους! Κύριε Πρόεδρε, σας ευχαριστούμε πάρα πολύ. Καλή Ανάσταση και χρόνια πολλά!

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε συνάδελφε.

Και τώρα θα κλείσουμε την ολοήμερη συνεδρίασή μας με εσάς, κύριε Υπουργέ, που έχετε και τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Κατ’ αρχάς θα ήθελα να ευχαριστήσω κι εγώ τους συναδέλφους για την αντοχή τους, γιατί ήταν πράγματι μία μεγάλη συνεδρίαση. Μάλιστα, δεδομένου ότι είναι και η τελευταία, καταλαβαίνω ότι όλοι έχουμε ήδη μπει στο προεκλογικό κλίμα και επομένως σας υπόσχομαι να μην κάνω τη συνήθη ωριαία ομιλία μου και να κάνω κάτι το οποίο θα είναι μάλλον πιο λιτό.

Κατ’ αρχάς πράγματι τη διαδικασία σήμερα απασχόλησε πολύ περισσότερο, κάτι που νομίζω ότι ήταν εύλογο, η διάταξη που αφορά αυτή τη συμπληρωματική παρέμβαση, αυτή τη μικρή διαδικαστική παρέμβαση που κάνουμε, προκειμένου να θωρακίσουμε τη δικαιοσύνη στο έργο που ενδεχομένως θα έχει για να κρίνει αν θα πρέπει να επιτραπεί ή όχι η συμμετοχή σχηματισμών που έχουν στις τάξεις τους καταδικασμένους για εγκληματικές οργανώσεις. Προφανώς απασχόλησε και γι’ αυτό θεωρώ ότι έχει εξαντληθεί και δεν θα επανέλθω σε αυτό. Νομίζω πως ό,τι ήταν να ειπωθεί ειπώθηκε. Η κάθε πολιτική δύναμη από εδώ και πέρα παίρνει την ευθύνη της και όλα τα υπόλοιπα θα κριθούν στη συνέχεια.

Όσον αφορά τώρα το νομοσχέδιο, η αλήθεια είναι ότι υπό αυτή την έννοια αδικήθηκε, γιατί προφανώς καλύφθηκε σε πολύ μεγάλο βαθμό από τη μεγάλη αυτή κρίσιμη συζήτηση. Από την άλλη μεριά, η αλήθεια είναι ότι αυτό το νομοσχέδιο δεν ήταν και πρόσφορο για πολλή αντιπολίτευση. Δεν σηκώθηκαν, δηλαδή, οι τόνοι επί του νομοσχεδίου, γιατί αν απλώς διατρέξω τα άρθρα, νομίζω ότι θα φανεί, όπως και από την ψήφο εν συνεχεία, ότι τα περισσότερα από αυτά που διαλαμβάνει το νομοσχέδιο είναι θετικές ρυθμίσεις.

Είναι θετική ρύθμιση ότι υπάρχει αυτή η βελτίωση στον τρόπο καταβολής του τέλους χρήσεως κοινόχρηστων χώρων, όπως θετική είναι και η ρύθμιση ότι δίνεται η δυνατότητα να υπάρχει ένας περιορισμός και ένας έλεγχος στον Δήμο Αθηναίων για να μπορεί να καθορίζει και να ελέγχει τον αριθμό της διεξαγωγής υπαίθριων αθλητικών εκδηλώσεων και διοργανώσεων δρόμου, ώστε να μη διαταράσσεται πέραν ενός ορίου που θα κρίνει και ο δήμος η ζωή της πόλης.

Θετικές είναι, επίσης, οι ρυθμίσεις που υπάρχουν για την καταβολή του ΤΑΠ. Είναι σε συνεννόηση με την ΠΟΜΙΔΑ και νομίζω ότι θα διευκολύνει σημαντικά τις συναλλαγές των ακινήτων.

Είναι θετική, τέλος, η ρύθμιση της μείωσης στον αριθμό των τριακοσίων για τις κοινότητες. Εδώ έχει υπάρξει μια παρανόηση, την οποία θα ήθελα να διευκρινίσω λιγάκι, διότι μπορεί να έχει δημιουργηθεί μια σύγχυση. Η ρύθμιση που κάνουμε ώστε το τριακόσια να πάει σε διακόσια είναι προφανές ότι θα ισχύσει από την επόμενη εκλογική περίοδο. Δεν είναι άμεσα εφαρμοστέα. Θα πάμε ουσιαστικά από 1-1-2024. Για να το πω πιο σωστά, στις εκλογές που πρόκειται να γίνουν τον Οκτώβριο για τις δημοτικές αρχές οι οποίες θα αναλάβουν την 1-1-2024, εκεί θα έχουμε αυτή τη ρύθμιση που κατεβάζει το τριακόσια σε διακόσια. Έχω πει ποια είναι η ratio legis. Το σκεπτικό είναι κυρίως ότι έχουμε πολλές μειώσεις λόγω της απογραφής του αριθμού των κοινοτήτων. Για να μην υπάρξει, λοιπόν, μείωση της εκπροσωπήσεως εδώ, κατέστη αναγκαία η ρύθμιση.

Ορισμένοι ομιλητές το συνδέσατε σε κριτική με την άλλη ρύθμιση που φέρνουμε, η οποία έχει να κάνει με τον τρόπο ανάδειξης των κοινοτήτων. Εκεί παρεμβαίνουμε μεν και φαίνεται ότι μιλάμε για τριακόσια, γιατί αλλάζουμε τρέχουσα ρύθμιση. Η τρέχουσα ρύθμιση είναι στα τριακόσια. Όμως, αν δείτε τη διάταξη, λέει εν συνεχεία, η άλλη που πάει το τριακόσια σε διακόσια, «όπου αναφέρεται ο αριθμός «300» γίνεται «200»». Άρα όταν αυτό το διαβάσετε συνδυαστικά, στην πραγματικότητα βλέπετε ότι είναι σωστά αποτυπωμένο. Δεν υπάρχει, δηλαδή, δυσκολία, απλώς αλλάζουμε εδώ, γιατί παρεμβαίνουμε στον τρόπο εκλογής των κοινοτήτων από τριακόσια έως δύο χιλιάδες. Απλώς όταν θα εφαρμοστεί αυτό, εν συνεχεία το «τριακόσια» θα διαβάζεται «διακόσια». Άρα δεν υπάρχει δυσκολία. Ελπίζω να μην έχει δημιουργήσει…

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Άρα έχει άμεση εφαρμογή;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι. Ο τρόπος εκλογής των προέδρων έχει…

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Στις επόμενες, όμως, θα είναι διακόσιοι…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Στις επόμενες. Ναι, βεβαίως.

Δύο πράγματα για να μη μπερδευτούμε, γιατί είναι τρεις οι ρυθμίσεις που γίνονται εδώ. Η μία είναι συμμόρφωση με απόφαση του Σ.τ.Ε.. Συμφωνήσαμε;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Άρα αυτό είναι τριακόσιοι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτό έχει άμεση εφαρμογή. Εντάξει;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Διορθώσαμε τον χρόνο που θα γίνουν οι ημερησίες;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν θυμάμαι αν έχουμε κάνει πρόβλεψη για τον χρόνο των ημερησιών.

Αυτό, λοιπόν, έχει άμεση εφαρμογή, γιατί είναι συμμόρφωση.

Πάμε τώρα στο δεύτερο. Το δεύτερο είναι ότι λέμε πως στις νέες εκλογές οι κοινότητες οι οποίες έχουν τον αριθμό «τριακόσια» θα είναι «διακόσια». Στις νέες εκλογές! Εν συνεχεία, όσον αφορά τον τρόπο εκλογής εκεί, λέμε ότι σε εκείνες τις εκλογές οι κοινότητες θα εκλέξουν από τριακόσια -λέμε τώρα, γιατί αλλάζουμε την τρέχουσα διάταξη- έως δύο χιλιάδες, όπως λέμε, αλλά για την πληρότητα της νομοθεσίας. Εν συνεχεία, το «τριακόσια» θα διαβαστεί «διακόσια». Αλλάζουμε, δηλαδή, μία διάταξη η οποία ουσιαστικά τροποποιείται από την άλλη.

**ΕΥΑΓΓΕΛΙΑ ΛΙΑΚΟΥΛΗ:** Το διακόσια είναι στις μεθεπόμενες εκλογές;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, στις επόμενες είναι.

**ΕΥΑΓΓΕΛΙΑ ΛΙΑΚΟΥΛΗ:** Δηλαδή αν το βάζατε κατευθείαν στο διακόσια;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ας μη χαθούμε εδώ. Η διάταξη είναι σωστή και νομίζω ότι όλοι έχουμε καταλάβει τι γίνεται. Απλώς σας το διευκρινίζω για να μην έχετε κάποιο ζήτημα και δημιουργείται μια εσφαλμένη εντύπωση.

Το ίδιο θετική διάταξη είναι και η διάταξη που αφορά τους τρόπους συνεδρίασης του δημοτικού και περιφερειακού συμβουλίου. Δέχτηκε μια κριτική αυτή η διάταξη, αλλά είναι σαφές ότι αξιοποιεί τις νέες τεχνολογίες. Σε τελευταία ανάλυση, αυτό είναι μια απόφαση των ίδιων των δημοτικών και περιφερειακών συμβουλίων. Εμείς δίνουμε εδώ μία δυνατότητα.

Θετική είναι και η διάταξη για τα συμβολαιογραφικά δικαιώματα, όπως θετική, θετικότατη είναι και η διάταξη για τα έξοδα κίνησης των προέδρων των συμβουλίων των δημοτικών κοινοτήτων τα οποία δεν φορολογούνται και δεν θεωρούνται εισόδημα και θεωρούνται αυτό που πραγματικά είναι, έξοδα δηλαδή δημοτικών κοινοτήτων. Εννοείται ότι δίνεται η παράταση για την κάλυψη των δράσεων πυροπροστασίας, όπως και η απαλλαγή από τα τέλη κυκλοφορίας για τα αυτοκίνητα καθαριότητας και τα υδροφόρα φορτηγά που είναι μία, επίσης, θετική διάταξη.

Επίσης θετική διάταξη είναι και αυτή που τακτοποιεί το προσωπικό του καταργημένου Συνδέσμου Διαχείρισης Στερεών Αποβλήτων των Νομών Ζακύνθου και Ξάνθης.

Εν συνεχεία, έχουμε τα κωλύματα εκλογιμότητας και τα ασυμβίβαστα που επίσης είναι μια θετική διάταξη, όπως θετικές είναι και οι διατάξεις που αφορούν τη μεταφορά των σκύλων θεραπείας, την πρόσβαση των σκύλων θεραπείας στις οργανωμένες παραλίες και τη διοργάνωση εκθέσεων οι οποίες παίρνουν μία συγκεκριμένη τροποποίηση, προκειμένου να εναρμονιστούν με διεθνείς συνθήκες.

Άκουσα σχόλια για το προσωπικό του προγράμματος «Βοήθεια στο Σπίτι». Αυτά τα σχόλια τα άκουσα και από ομιλητές του ΣΥΡΙΖΑ, αλλά και από ομιλητές του Κομμουνιστικού Κόμματος Ελλάδας. Επιτρέψτε μου τώρα να πω τα εξής. Δεν μπορείτε να λέτε στην Κυβέρνηση αυτή για το πρόγραμμα «Βοήθεια στο Σπίτι», ειδικά ο ΣΥΡΙΖΑ. Καθόλου! Όταν λέμε καθόλου, δεν μπορείτε να μιλάτε καθόλου. Και αυτό, διότι φέρατε μία προκήρυξη η οποία ήταν λάθος. Αυτή η προκήρυξη κατέπεσε στο Συμβούλιο της Επικρατείας, ενώ δημιούργησε τεράστιο ζήτημα το γεγονός ότι είχατε κάνει αυτά που είχατε κάνει με τις ειδικές μοριοδοτήσεις, τα οποία ήταν κυριολεκτικά άλλα αντ’ άλλων. Και είναι ορθότατη η απόφαση του Συμβουλίου της Επικρατείας. Να ξέρετε ότι έπρεπε να φέρουμε ειδική νομοθεσία για να καλύψουμε αυτό το θέμα, η οποία δεν ήταν καθόλου αυτονόητη.

Επίσης, θα πρέπει να ξέρετε ότι αυτό εν τέλει οδήγησε σε πρόσληψη χιλίων ατόμων παραπάνω, κάτι που δεν είναι τόσο εύκολο, κύριε Χατζηγιαννάκη, όταν…

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ήταν απαραίτητο!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αλήθεια; Όταν έχετε συνολικό προγραμματισμό για προσλήψεις στο κράτος –συνολικό!- σε μία χρονιά έξι χιλιάδες, εσείς λέτε ότι ήταν απαραίτητοι αυτοί οι χίλιοι;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Εγώ λέω ότι ήταν απαραίτητη η «Βοήθεια στο Σπίτι» και ότι δεν φτάνουν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εντάξει, δεν τα λέτε καλά. Να μην βρεθείτε στη θέση του Υπουργού Εσωτερικών, θα τα πάτε κακά. Όταν ολόκληρο το κράτος έχει δυνατότητα, με βάση το ένα προς ένα, να προσλάβει έξι χιλιάδες, το ότι δεσμεύουμε αυτές τις θέσεις, να ξέρετε ότι λείπουν από αλλού. Άρα, λοιπόν, δεν είναι καθόλου, μα καθόλου αυτονόητο. Και αυτό είναι εξαιτίας του σφάλματός σας.

Και τώρα για ποιους δέχομαι κριτική; Δέχομαι μια κριτική που οι ίδιοι οι άνθρωποι δεν διανοούνται να την κάνουν. Γιατί; Διότι αυτοί οι άνθρωποι ήταν αυτοί που είχαν μείνει τελείως έξω την προκήρυξη -αυτοί οι εκατόν εξήντα τέσσερις που ρυθμίζουμε τώρα- και ξέρουν τους συνταγματικούς περιορισμούς που έχουμε. Κάνουμε το καλύτερο δυνατό και έρχεστε και μας λέτε τώρα τα πράγματα που μας λέτε και, ειδικά από τον ΣΥΡΙΖΑ, δεν μπορούν να ακούγονται καθόλου. Για το συγκεκριμένο θέμα είναι αυτό που λέμε ότι εσείς δεν νομιμοποιείστε να ομιλείτε, γιατί όλο το κακό ξεκινάει από την εσφαλμένη προκήρυξη.

Ρυθμίζουμε τις προσλήψεις και τις υπηρεσιακές μεταβολές κατά την προεκλογική περίοδο, διευρύνουμε τις γονικές άδειες για τους αναδόχους γονείς, καταβάλλουμε επίδομα στους υπαλλήλους των αποκεντρωμένων στις νησιωτικές περιοχές και διευκολύνουμε ζητήματα τα οποία έχουν να κάνουν με την έκδοση ληξιαρχικών πράξεων για την αποτέφρωση, αλλά και τη μεταφορά της τέφρας.

Σχετικά με διατάξεις που έχουμε φέρει τώρα με την τροπολογία μας, όπως ο χώρος υποδοχής των ΑΜΕΑ που αφορά ένα τμήμα των εκλογέων με αναπηρία και μειωμένη κινητικότητα, στην πραγματικότητα, κάνουμε ένα σημαντικό βήμα που δεν υπήρχε. Πλέον ο εκλογέας με αναπηρία θα προσέρχεται και θα έχει έναν χώρο, στον οποίο μπορεί να πάει και να περιμένει να έρθει ο δικαστικός αντιπρόσωπος και να του φέρει τα ψηφοδέλτια. Θα έχει παραβάν και έχει το δικαίωμα να μπει με τον συνοδό του μέσα. Επίσης, κάνουμε ρύθμιση για τους σκύλους που είναι συνοδείας ή οδηγοί.

Δεν υπήρχαν αυτές οι ρυθμίσεις και δεν υπήρχαν αυτοί οι χώροι. Η πραγματικότητα είναι ότι, όπου δεν υπήρχε προσβασιμότητα, αυτό που θα γίνεται μέσα στον χώρο, γινόταν στον προαύλιο χώρο και, άρα, είναι μία σημαντική ρύθμιση.

Ρυθμίζουμε τα θέματα των προέδρων των κοινοτήτων κάτω από τα διακόσια και μέχρι το δύο χιλιάδες, ώστε να εκλέγεται ως πρόεδρος ο πρώτος από τον πρωτεύσαντα συνδυασμό εκεί. Συμπληρώνουμε διατάξεις για τη μετάταξη των πολυτέκνων και δίνουμε τη δυνατότητα και ενισχύουμε τους αποκεντρωμένους με δικηγόρους, για να κάνουν καλύτερα τη δουλειά τους.

Και αυτό το οποίο είπατε για την απλή αναλογική, να το τελειώσουμε. Το έθεσε ξανά ο κ. Χατζηγιαννάκης; Δεν θυμάμαι ποιος το έθεσε αυτό. Όχι, νομίζω ότι ήταν μια άλλη συνάδελφος από τον ΣΥΡΙΖΑ.

Τι σας είχα πει; Σας είχα πει ότι η απόφαση του Συμβουλίου της Επικρατείας, στην οποία έπρεπε να συμμορφωθούμε σε σχέση με την απλή αναλογική, άφηνε ένα ζήτημα. Ποιο ζήτημα; Το ζήτημα της δυσλειτουργίας. Τι, δηλαδή; Δηλαδή, εάν εμφανιστούν δυσλειτουργίες, να μπορεί κανείς να δει την ανάγκη πρόσθετης νομοθεσίας. Εμφανίστηκαν δυσλειτουργίες; Να σας δείξω, λοιπόν, τώρα τι λέει ο Δήμος Τριφυλίας, να σας δείξω τι λέει ο Δήμος Αρταίων και να σας δείξω τι λέει η απόφαση της ΚΕΔΕ.

Πλέον έχουμε συγκεκριμένες δυσλειτουργίες και όχι για ελάσσονος σημασίας θέματα. Δεν ψηφίζονται τεχνικά προγράμματα και επειδή δεν ψηφίζονται τεχνικά προγράμματα, δεν μπορεί να ψηφιστεί προϋπολογισμός. Είμαστε αυτή τη στιγμή στον Μάρτιο και υπάρχουν δήμοι χωρίς προϋπολογισμό, γιατί έρχονται αντιπολιτεύσεις, οι οποίες έχουν πλειοψηφία στο δημοτικό συμβούλιο και μπλοκάρουν ή ζητάνε να περιληφθούν πράγματα τα οποία εν συνεχεία πηγαίνουν στις αποκεντρωμένες διοικήσεις και τα κρίνουν παράνομα. Και παρά την παρανομία, επιστρέφουν ξανά στο δημοτικό συμβούλιο, όπου εξακολουθούν να μην τα ψηφίζουν.

Αυτό δεν είναι πρόβλημα για τη δημοτική αρχή. Αυτό είναι πρόβλημα για τον δημότη και αυτό είναι πρόβλημα για την παροχή της δημοτικής υπηρεσίας. Αυτή, λοιπόν, είναι η κατάσταση. Άρα, λοιπόν, αυτές είναι οι συνέπειες της απλής αναλογικής και θα τις εντάξω σε λίγο σε μια πιο μεγάλη συζήτηση. Και τι λέμε για αυτό; Λέμε ότι, εάν δεν υπάρχει πλέον η δυνατότητα λήψης αποφάσεων μετά από δύο συνεδριάσεις -δηλαδή, τίθεται ξανά το θέμα- τότε προφανώς πρέπει να πηγαίνει αλλού το ζήτημα για να κριθεί, δηλαδή ή στην οικονομική επιτροπή ή στην επιτροπή ποιότητας ζωής, προκειμένου να μπορεί να ληφθεί μία απόφαση και να λειτουργούν οι δήμοι.

Ο Πρόεδρος του ΣΥΡΙΖΑ, όμως, ο κ. Τσίπρας ήρθε και έκανε μια πιο μεγάλη συζήτηση, μια πιο μεγάλη ανάλυση για τα πεπραγμένα της Κυβέρνησης, αλλά και για τις δικές του σκέψεις από εδώ και πέρα. Μου φάνηκε εντυπωσιακό, γιατί έθεσε μια σειρά από θέματα και θέλω πολύ γρήγορα να τα διατρέξω.

Κατ’ αρχάς, ας ξεκινήσουμε με κάτι που θέσατε όλοι, την καλή νομοθέτηση. Στην επόμενη Βουλή θα ξαναθέτετε τέτοια ερωτήματα όταν θα ακολουθούμε τις πρακτικές που ήδη έχουμε διαμορφώσει -και ελπίζω σε καλύτερη εκδοχή, αλλά πάντως τις πρακτικές που έχουμε ήδη διαμορφώσει;

Δηλαδή, όλοι οι συνάδελφοι της Αντιπολίτευσης που μας έψεξαν για τα ζητήματα της καλής νομοθέτησης, άκουσαν τον Πρόεδρο της Βουλής; Παρατηρήσατε καθόλου τους αριθμούς; Είδατε πόσο μειωμένος είναι ο αριθμός των τροπολογιών; Οι εκπρόθεσμες τροπολογίες έχουν μηδενιστεί. Κύριε Χατζηγιαννάκη, επί ημερών σας οι εκπρόθεσμες τροπολογίες ήταν ο κανόνας και τώρα δεν υπάρχουν. Ως προς τα κατεπείγοντα νομοσχέδια, εγώ δεν λέω ότι είναι κακή πρακτική τα κατεπείγοντα νομοσχέδια. Μπορεί κάτω από ορισμένες προϋποθέσεις να είναι καλή πρακτική, όπως όταν είναι μικρά, περιορισμένα σε συγκεκριμένα πράγματα. Όμως λέω πόσο έχουν περιοριστεί.

Μας εγκαλείτε για τη στάση της Κυβέρνησης στα ζητήματα του κοινοβουλευτικού ελέγχου. Οι δικοί σας Υπουργοί δεν εμφανίζονταν, γιατί δεν ήθελαν. Απλώς δεν ήθελαν, δεν δικαιολογούσαν τίποτα. Ερχόταν εδώ ο Βουλευτής –εμένα μου έχει τύχει- και καθόταν στα έδρανα και περίμενε να έρθει ο Υπουργός, ο οποίος δεν ερχόταν ποτέ. Απλώς, δεν ερχόταν! Και δεν ήταν ασύνηθες, ήταν ένα συχνό φαινόμενο, το οποίο δεν υπάρχει. Δεν απαντούσε και εμείς ερχόμαστε και απαντάμε σε όλα.

Και δεν ξέρω και εάν ειπώθηκε από τον κύριο Πρόεδρο το γεγονός ότι για πρώτη φορά, με δική μας πρωτοβουλία, στο Σύνταγμα προβλέφθηκαν δικαιώματα μειοψηφίας, όπως η σύσταση εξεταστικής επιτροπής ως δικαίωμα μειοψηφίας. Αυτά είναι ζητήματα λειτουργίας του Κοινοβουλίου, λειτουργίας της δημοκρατίας, ζητήματα τα οποία φανερώνουν την τεράστια διαφορά. Γι’ αυτό όταν σας ακούω να μιλάτε για το ερανιστικό νομοσχέδιο, το οποίο είναι μια εξαιρετική πρακτική, προκειμένου να αποφεύγεται ο ορυμαγδός των τροπολογιών -εξαιρετική πρακτική, η οποία μάλιστα θα έπρεπε να τυποποιηθεί- πραγματικά, έχω την αίσθηση ότι απλώς λέτε κάτι για να το πείτε. Και το είπε και ο κ. Τσίπρας.

Όμως το πιο ωραίο σε αυτά που είπε ο κ. Τσίπρας ήταν η σύγκριση φορολογικής πολιτικής. Εκεί πραγματικά είναι αυτό που λέμε: «Η επιστήμη σηκώνει τα χέρια». Ήρθε ο κ. Τσίπρας να ψέξει αυτή την Κυβέρνηση, η οποία έχει μειώσει πενήντα φόρους και έχει εκπληρώσει κάθε προεκλογική φορολογική της δέσμευση.

Είπαμε για τον ΕΝΦΙΑ ότι θα τον μειώσουμε κατά 30%. Τον μειώσαμε 35%. Είπαμε ότι θα μειώσουμε τον φόρο εισοδήματος. Τον μειώσαμε. Είπαμε ότι θα μειώσουμε τις ασφαλιστικές εισφορές. Τις μειώσαμε. Είπαμε ότι θα καταργήσουμε την εισφορά αλληλεγγύης, μάλλον δεν το είχαμε πει καν. Την καταργήσαμε και την καταργήσαμε για όλους. Είπαμε ότι θα μειώσουμε τη φορολογία στο αγροτικό εισόδημα. Την πήγαμε στο 10%.

Ο κ. Τσίπρας, ο οποίος έβαλε σαράντα φόρους, ήρθε να μιλήσει σε αυτή την Κυβέρνηση για φορολογική πολιτική και να μας πει γιατί δεν κάναμε μείωση των έμμεσων φόρων, δηλαδή να ακολουθήσουμε το πιο αμφισβητούμενο μέτρο για το όφελος του καταναλωτή, γιατί η μείωση των έμμεσων φόρων δεν σημαίνει καθόλου απαραίτητα ότι περνάει στην τσέπη του καταναλωτή. Μπορεί κάλλιστα να μένει στην τσέπη της επιχείρησης που δεν κάνει την προσαρμογή των τιμών. Και το ακούσαμε και αυτό.

Ακούστε, όμως, και το άλλο πεδίο το οποίο είπε ο κ. Τσίπρας και το θεωρεί προνομιακό του, τις εργασιακές σχέσεις. Θα συμφωνήσετε, κύριε Χατζηγιαννάκη, ότι όλο το πλαίσιο του εργατικού δικαίου πρέπει να έχει μια μεγάλη και κεντρική προτεραιότητα και ότι δεν υπάρχει χειρότερος κοινωνικός αποκλεισμός και χειρότερη κοινωνική ανισότητα –θα συμφωνήσετε μαζί μου- από την ανεργία. Υπάρχει κάτι χειρότερο;

Εγώ θα συμφωνήσω ότι τα χαμηλά εισοδήματα είναι πρόβλημα και πρέπει να είναι σταθερή φιλοδοξία και η άμβλυνση των κοινωνικών ανισοτήτων, αλλά και η αύξηση μισθών. Σωστά. Υπάρχει, όμως, χειρότερος κοινωνικός αποκλεισμός από την ανεργία;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, με την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Αλίμονο, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ.

Υπάρχει χειρότερο πράγμα από αυτό; Μας το παραδώσατε στο 19%. Το 2019 ήταν 19% και έχει πάει στο 11%. Και ήρθε και μας είπε για τις πολιτικές μας απέναντι στο ανθρώπινο δυναμικό, στο εργατικό δυναμικό. Μα, το αποτέλεσμα των πολιτικών μας είναι η μείωση της ανεργίας και αυτό σημαίνει εισόδημα για όλους αυτούς τους ανθρώπους που δεν είχαν και τώρα βρήκαν δουλειά. Μιλάμε για εκατοντάδες χιλιάδες θέσεις εργασίας. Δεν μπορείτε να φτιάξετε έναν πλασματικό κόσμο, τι να κάνουμε. Αυτή είναι η πραγματικότητα.

Δεν απαντώ ένα προς ένα γιατί δεν έχω και τον χρόνο. Ακούστε όμως. Πάλι δεν μπορούμε να ξεχάσουμε σημαντικά ζητήματα τα οποία θα αποτελέσουν διακυβεύματα και του απολογισμού μας του κυβερνητικού, αλλά και της σύγκρισης των προγραμμάτων. Εγώ θεωρώ ότι πρέπει να σταματήσει όλη αυτή η συζήτηση η οποία είναι ηθικής τάξεως, ο ηθικός έλεγχος και όλη αυτή η ηθικολογία τι έκανε ο α, τι έκανε ο β, τι έκανε ο γ. Θα σας πω γιατί δεν σας συμφέρει ούτε αυτή η συζήτηση.

Γιατί πρέπει να συζητήσουμε; Για να πάμε σε αυτά που είναι τα μεγάλα ζητήματα, οι προγραμματικές διαφορές, οι κατευθύνσεις που πρέπει να πάρει η χώρα, προς τα πού πρέπει να πάει, οι κεντρικές πολιτικές, ποιες είναι τελικά οι μεγάλες επιλογές οι οποίες πρέπει να γίνουν.

Εδώ, λοιπόν, προσέξτε. Στη μετανάστευση. Θυμάστε τι μας παραδώσατε, κύριε Χατζηγιαννάκη; Τα νησιά που βουλιάζανε τα θυμάστε; Τη Μόρια τη θυμάστε; Τα κέντρα υποδοχής μεταναστών, τα οποία ήταν σε αθλία κατάσταση, τα θυμάστε; Αυτά για τα οποία ελέγχονταν τα θυμάστε; Την Ειδομένη την θυμάστε;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Τους διώξατε; Τους στείλατε πίσω;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτή ήταν η πραγματικότητά σας επί μία πενταετία.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Δεν μας λέτε, όμως, πού πήγανε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τώρα θα σας πω τα πάντα. Ναι, ήταν η πολιτική του «λιάζονται και εξαφανίζονται». Ήταν αυτή η πολιτική. Ήταν η πολιτική του «η θάλασσα δεν έχει σύνορα».

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Πού είναι όλοι αυτοί; Δεν απαντάτε!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ήταν η πολιτική του «δεν μας αρέσει ο φράχτης». Είναι η πολιτική του «δεν μας αρέσει ο φράχτης και δεν θέλουμε να χρηματοδοτηθεί». Αυτά θα είναι επίδικα των εκλογών. Γιατί αυτή τη στιγμή πηγαίνεις στα κέντρα υποδοχής και δεν υπάρχει άνθρωπος. Άρα, λοιπόν, υπάρχει μια αποτελεσματική φύλαξη…

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Πού είναι όλοι αυτοί;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Απαντώ, κύριε Χατζηγιαννάκη. Να, πού είναι. Ακούστε. Επειδή φυλάσσονται τα σύνορα στην Ελλάδα και επειδή η Ελλάδα κάνει καλά τη δουλειά της και επειδή η Ελλάδα δεν δέχεται πλέον παράνομοι μετανάστες να εισέρχονται, έχουν βρει άλλο δρόμο. Στην Ιταλία μόλις κηρύχθηκε κατάσταση έκτακτης ανάγκης έξι μήνες για να αντιμετωπιστεί το μεταναστευτικό.

Άρα, λοιπόν, η απάντηση σε αυτό, κύριε Χατζηγιαννάκη, είναι ότι η επιλογή του ελληνικού λαού θα είναι να γυρίσουμε σε αυτή την πολιτική ή να διατηρήσουμε το φράχτη, να συνεχίζουμε να φυλάμε αποτελεσματικά τα σύνορά μας και να έχουμε μία αυστηρή περιοριστική μεταναστευτική πολιτική. Θα διαλέξει. Εγώ θέλω να πείτε το πρόγραμμά σας στο θέμα αυτό. Θέλω να το εκθέσετε.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Σε όλα θα τα πούμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν το λέτε σε όλα. Το λέτε στα διάφορα που χαϊδεύουν αυτιά. Να έρθετε να βάλετε όλη σας την ατζέντα.

Άκουσα τον κ. Τσίπρα να μιλάει για τη δημόσια τάξη. Όχι, να γυρίσουμε σε εκείνες τις ωραίες εποχές του νόμου Παρασκευόπουλου.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κάθε μέρα έχουμε εκτελέσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να γυρίσουμε στις εποχές που αποφυλακίζονταν επικίνδυνοι εγκληματίες. Να γυρίσουμε στις εποχές του Ποινικού Κώδικα.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κάθε μέρα εκτελούνται συμβόλαια θανάτου.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να γυρίσουμε στις εποχές της ατιμωρησίας, στις εποχές των καταλήψεων, στις εποχές που μέσα στα πανεπιστήμια μια χαρά έκαναν και διακίνηση ναρκωτικών και διακίνηση όπλων. Μια χαρά είχαν καταλάβει χώρους και δεν τους πείραζε κανένας. Διότι αυτά μας είπατε. Μας είπατε ότι θα καταργήσετε την Πανεπιστημιακή Αστυνομία. Έτσι δεν έχετε πει;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Προφανώς.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έτσι μπράβο.

Άρα, λοιπόν, πρέπει να είναι ξεκάθαρα τα προγράμματα, κύριε Χατζηγιαννάκη, για να διαλέξει ο κόσμος τι θέλει.

Επίσης, όχι μόνο αυτά. Τη συζήτηση για την αποτελεσματική προστασία της εθνικής μας κυριαρχίας θα την ανοίξουμε. Δεν γίνεται. Διότι αυτή η χώρα πλέον έχει εξοπλιστεί και έχει διαμορφώσει ένα διαφορετικό περιβάλλον στις σχέσεις της με έναν δύσκολο γείτονα. Η προϋπόθεση για να έχεις οποιαδήποτε πολιτική με έναν δύσκολο γείτονα είναι να έχεις τη δυνατότητα να έχεις αποτελεσματική αποτρεπτική και αμυντική πολιτική.

Πού το κάνατε αυτό; Ήσασταν μαζί μας σε αυτό; Εσείς δεν κάνατε τίποτε, εντάξει. Λέω, όμως, έστω το ελάχιστο που μπορούσατε να κάνετε, να σηκώσετε το χέρι σας και να ψηφίσετε τις αμυντικές συμφωνίες. Όχι μόνο δεν το κάνατε, μα λέτε και για το μέλλον ότι θα πάτε να τις επαναδιαπραγματευτείτε. Αυτά λέτε. Αυτή είναι η πολιτική σας θέση. Επαναδιαπραγμάτευση όπως την άλλη φορά, φαντάζομαι. Εκείνη τη διαπραγμάτευση την πολύ καλή που κάνατε το 2015 μαζί με τον Βαρουφάκη. Αυτή την καλή διαπραγμάτευση που κάνατε, που πήγε πολύ καλά. Πήγε σούπερ αυτή η διαπραγμάτευση και πρέπει να την ξαναζήσουμε.

Πάμε και σε κάτι ακόμα. Πού ακριβώς ήταν η χώρα, με ό,τι παραδώσατε, από πλευράς ψηφιακού εκσυγχρονισμού; Πού μας την παραδώσατε; Στις πόσες ψηφιακές συναλλαγές; Στις πόσες, αν θέλετε, διευκολύνσεις σε επίπεδο διαδικασιών προς τους πολίτες; Γιατί αυτή είναι μια άλλη χώρα από αυτό που μας παραδώσατε.

Πάμε και στο εξής. Πάμε στη διοικητική μεταρρύθμιση. Τι μεταρρυθμίσατε στο κράτος ακριβώς στα χρόνια σας; Τι κάνατε; Ποια ήταν η παρέμβασή σας; Η αξιολόγηση η οποία γινόταν και έφερνε 96% αρίστους! Συγχαρητήρια! Μία κινητικότητα που για να τη φέρουμε να λειτουργεί έχουμε παρέμβει πάνω της δέκα φορές. Τώρα πρέπει να την κωδικοποιήσουμε πια. Δεν διαβάζεται αυτό το πράγμα από τις παρεμβάσεις που έχουμε κάνει στην κινητικότητα. Τι άλλο έχετε κάνει;

Μου είπατε για τις επιλογές προϊσταμένων. Ξέρετε τι θυμήθηκα. Αυτές τις καταπληκτικές προκηρύξεις τις θυμάστε, τις οποίες σήκωναν οι «ακέραιοι», εσείς, έναντι των «φαύλων» ημών; Σηκώνατε αυτές τις καταπληκτικές προκηρύξεις που έλεγαν: Για τους γραμματείς θέλουμε τριάντα πέντε χρονών, μαύρα μαλλιά, ρωσική γλώσσα και ταυτόχρονα πτυχίο γαλλικών. Καθόλου φωτογραφική διάταξη! Έπεφταν η μία πίσω από την άλλη. Δεν έχει μείνει ούτε μία ζωντανή από αυτές. Αυτό ήταν η ακεραιότητα! Και μου είπατε για τις επιλογές προϊσταμένων!

Ξαναθέσατε ως μέγα ζήτημα τα διοικητικά θέματα. Άκουσα τον Πρόεδρό σας. Γι’ αυτά τα θέματα δεν είχε να πει τίποτα. Γιατί; Γιατί είμαστε τέσσερα χρόνια, επειδή δεν σας ακούμε σε αυτά που λέτε, έχουμε ακολουθήσει μια αυστηρή πολιτική ακεραιότητας, αλλά ταυτόχρονα έχουμε αλλάξει και όλους τους θεσμούς στο εσωτερικό της δημόσιας διοίκησης.

Καταψηφίσατε τον νόμο για τον εσωτερικό έλεγχο. Είναι δυνατόν να καταψηφίζεις τον νόμο για τον εσωτερικό έλεγχο; Αντί να κάνεις αυτοκριτική και να πεις δεν έκανα που δεν έκανα τίποτα για τον εσωτερικό έλεγχο, τώρα τουλάχιστον φέρνει κάποιος ένα νομοθέτημα, ρε παιδί μου, έχω και δύο διαφωνίες, αλλά θα το ψηφίσω επί της αρχής. Το καταψηφίσατε!

Επειδή θέτετε τα ζητήματα της διαφάνειας. Αυτά είναι που θα είναι τα επίδικα των εκλογών. Τι έγινε επί των ημερών σας για τη διαφάνεια και τη διαφθορά στη χώρα; Μαντέψτε, κύριε συνάδελφε. Μείον επτά μονάδες στην κατάταξη στη διεθνή διαφάνεια η χώρα. Τι έγινε επί των ημερών μας, κύριε Χατζηγιαννάκη, που σας φαίνεται διασκεδαστικό; Επτά μονάδες πάνω και δεκατρείς καινούργιες θέσεις στην κατάταξη.

Γιατί, βέβαια, κύριε Χατζηγιαννάκη, η διαφάνεια δεν κερδίζεται με διώξεις τύπου «NOVARTIS». Δεν κερδίζεται με την ενοχοποίηση των πολιτικών σας αντιπάλων που τους στέλνεις στα δικαστήρια και μετά βγαίνουν αθώοι. Η διαφάνεια κερδίζεται με πολλή και σκληρή δουλειά. Κερδίζεται όταν κάνεις τον εσωτερικό έλεγχο. Κερδίζεται όταν εκπαιδεύεις εσωτερικούς ελεγκτές. Κερδίζεται όταν φτιάχνεις μονάδες εσωτερικού ελέγχου. Κερδίζεται όταν έχεις ένα αυστηρό σύστημα πιστοποίησης των εσωτερικών ελεγκτών. Κερδίζεται όταν έχεις εθνικά σχέδια δράσης για τον εσωτερικό έλεγχο. Κερδίζεται όταν νομοθετείς τον Σύμβουλο Ακεραιότητας, όταν φτιάχνεις πρόγραμμα για τους Συμβούλους Ακεραιότητας, όταν φτιάχνεις κώδικες δεοντολογίας, όταν έχεις προγράμματα τα οποία ελέγχεις. Έτσι κερδίζεται.

Νομίζετε ότι κερδίζεται με το να λέτε θα συγκρουστώ με τα μεγάλα συμφέροντα του ελέγχου των μίντια και καταλήγεις να έχεις Υπουργό καταδικασμένο και να κάνεις ότι δεν κατάλαβες και να λες: «Όχι έδωσε τη μεγάλη μάχη και είναι πολιτική δίωξη» και σου βγάζει σκεπτικό δεκατρία - μηδέν ότι τα έκανε όλα αυτά για να αποκτήσει έλεγχο; Και λες μετά: «Έχω εμπιστοσύνη στη δικαιοσύνη, αλλά όχι όταν βγάζει απόφαση που δεν μου αρέσει, γιατί εγώ τον Παππά τον θέλω στα ψηφοδέλτιά μου». Έτσι νομίζετε ότι χτίζεται η διαφάνεια και η μάχη κατά της διαφθοράς;

Άρα, λοιπόν, η αλήθεια είναι αυτή και δεν έχετε απάντηση γι’ αυτό. Διότι βεβαίως -προσέξτε για να καταλάβετε το είδος του κόμματος που είστε- καταψηφίσατε τον νόμο για την τηλεργασία. Καταψηφίσατε τον νόμο για το lobbying. Τους βασικούς μηχανισμούς που έχουμε σήμερα για να προχωρήσουμε μπροστά τα έχετε καταψηφίσει. Δεν θα πω ότι αφήσατε όλη την τυπική μοριοδότηση ώστε να μην κουνιέται φύλλο, να είναι απόλυτα κραταιός ο εξισωτισμός και ότι τώρα βέβαια που άλλαξε ο νόμος για την αξιολόγηση, που πήγαμε στην αξιολόγηση δεξιοτήτων έρχεστε και χειροκροτάτε –ακούστε- τα συνδικάτα που ελέγχετε, τα οποία πηγαίνουν και κηρύσσουν απεργίες από την αξιολόγηση. Αν έχεις τον Θεό σου! Από την αξιολόγηση των δεξιοτήτων. Και φυσικά πέφτει η μία απεργία πίσω από την άλλη ως παράνομη και καταχρηστική στα δικαστήρια. Εννοείται.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Έτσι όπως έχετε νομοθετήσει!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τι να κάνουμε; Πάντως πρέπει να υπάρχουν και ορισμένες προϋποθέσεις για να πηγαίνει κάποιος να κάνει μία απεργία.

Για να αφήσω τη συζήτηση, που επίσης όμως θα είναι πολιτικό επίδικο, τι ακριβώς έγινε με την τοπική αυτοδιοίκηση. Ποια ήταν η δική σας συμβολή; Η δική σας συμβολή στην τοπική αυτοδιοίκηση ξέρετε ποια ήταν; Η απλή αναλογική. Και ακόμα επιμένετε. Η απλή αναλογική που σήμερα τυραννάει τους δήμους. Και ακόμα επιμένετε. Γιατί αυτό το ακούν οι αυτοδιοικητικοί.

Πράγματι θα αντιπαρατεθούν στο επόμενο χρονικό διάστημα και μέχρι τις 29 Μαΐου δύο κεντρικές επιλογές. Η μία είναι αυτή που έχει κάνει και έχει επιτύχει όλα αυτά που πέτυχε, τους ρυθμούς ανάπτυξης της χώρας, τη μείωση της ανεργίας, την ταχύτερη μείωση του δημόσιου χρέους που υπάρχει, την προσέλκυση επενδύσεων, που την παραδέχτηκε ο κ. Τσίπρας. Αλλά, προσέξτε, δεν του αρέσει η σύνθεσή της. Λέει: «Είναι πολλά στα ακίνητα και λιγότερα στις παραγωγικές επενδύσεις». Μάλιστα. Ενώ εσείς είχατε πολύ μεγάλη προσέλκυση επενδύσεων σε παραγωγικές επενδύσεις, είχατε άλλο μοντέλο! Μα εσείς δεν είχατε καμμία προσέλκυση επενδύσεων, για ποιο πράγμα μιλάτε;

Άρα, λοιπόν, στην πραγματικότητα εκείνα τα οποία πρόκειται να σκεφτεί ο ελληνικός λαός είναι αυτά ακριβώς τα ζητήματα. Και προσέξτε, εγώ δεν τα λέω με αλαζονεία αυτά. Γιατί; Διότι εγώ μπορώ να δεχτώ και καθυστερήσεις. Μπορώ να παραδεχτώ ότι έπρεπε να πάμε σε πολλά πράγματα πιο αποφασιστικά. Αυτή είναι μια κριτική που την ακούω, που θέλω να την ακούω. Είναι μια παρακίνηση σε αυτήν την κατεύθυνση των μεγάλων τομών, των πιο βαθιών μεταρρυθμίσεων, της επιτάχυνσης όλης αυτής της αλλαγής. Αυτή είναι η κριτική που θέλουμε να ακούμε.

Μα εσείς δεν λέτε αυτό. Όταν εμείς λέμε αξιολόγηση, εσείς λέτε να καταργηθεί. Εσείς φέρνετε προσκόμματα στο να γίνει. Όταν εμείς λέμε νέο σύστημα επιλογής προϊσταμένων που να μην στηρίζεται στα τυπικά προσόντα, αλλά να έχει μια ουσιαστική αξιολόγηση του προϊσταμένου, εσείς μου λέτε τυπικά προσόντα. Εσείς αντιπροσωπεύετε σήμερα την ακινησία και τον εξισωτισμό, την έλλειψη οποιασδήποτε μεταβολής και αυτό είναι που τελικά θα κριθεί απέναντι σε συγκεκριμένα αποτελέσματα που έφερνε η Κυβέρνηση του Κυριάκου Μητσοτάκη και απέναντι σε αυτά τα οποία έχετε να εκθέσετε στο επόμενο χρονικό διάστημα.

Τελειώνω, κυρίες και κύριοι συνάδελφοι, λέγοντας το εξής. Ευχαριστήσαμε όλοι, να ευχαριστήσω κι εγώ και εσάς και το Προεδρείο και τους υπαλλήλους, όλους τους συναδέλφους. Να πω όμως το εξής στο τέλος της ημέρας. Ο ελληνικός λαός για μια ακόμη φορά θα πάει στις κάλπες, οι οποίες θα έχουν και σημαντικές καινοτομίες, και ως προς τη μετάδοση των αποτελεσμάτων και ως προς τη συμμετοχή των κατοίκων εξωτερικού. Να το σκεφτεί λίγο η Αριστερά. Έχουμε καμμιά εικοσιπενταριά χιλιάδες αιτήσεις. Πόσοι θα ήταν οι άνθρωποι που θα ήθελαν να συμμετάσχουν, αν δεν είχατε βάλει όλους τους περιορισμούς στους κατοίκους εξωτερικού; Να το σκεφτείτε κι αυτό, μήπως βελτιωθεί η κατάσταση την επόμενη φορά. Μήπως σταματήσουμε να είμαστε η μόνη χώρα που θέτει όλους αυτούς τους περιορισμούς στους κατοίκους εξωτερικού, να είμαστε η μόνη χώρα που δεν έχουμε επιστολική ψήφο. Ε; Μήπως σε αυτή την χώρα πια σιγά-σιγά η Αριστερά βγάλει τις παρωπίδες της και αρχίσει να προσαρμόζεται; Δεν θέλω να το κάνετε γρήγορα, γιατί καταλαβαίνω ότι σας πιάνει ζάλη, δεν μπορείτε τις γρήγορες μεταβολές. Σιγά-σιγά, με υπομονή, να το χωνεύετε όμως, αλλά κάποια στιγμή να γίνεται.

Άρα, λοιπόν, επειδή έχουμε μπροστά μας και ζητήματα της συνταγματικής αναθεώρησης στην επόμενη Βουλή, τα διλήμματα για τον ελληνικό λαό θα είναι ξεκάθαρα, θα είναι τα εξής. Δύο είναι σήμερα οι κυβερνητικές προτάσεις. Η μία είναι η προοδευτική διακυβέρνηση. Δεν ξέρω αν μετά την τοποθέτηση του κ. Βαρουφάκη εξακολουθεί να υπάρχει στο τραπέζι, θα το δούμε. Σήμερα ήταν πολύ απορριπτικός. Άρα, ως προς τους εταίρους σας, καλά, το ΚΚΕ το έχει κλείσει το θέμα. Άκουσα και τον κ. Βαρουφάκη σήμερα, χοντρά τα είπε. Το βλέπω λίγο δύσκολο, αλλά στο μυαλό σας η πρόταση που έχετε για την προοδευτική διακυβέρνηση, αν και δεν βλέπω πρόθυμους εταίρους, είναι η κυβέρνηση Τσίπρα - Βαρουφάκη και αντί Καμμένου - Ανδρουλάκης. Αυτό έχετε στο μυαλό σας. Όμως έχει από πίσω σημαντικές υποστηρικτικές προσωπικότητες. Έχει τον Μιθριδάτη, έχει τον Αντώναρο, έχει τον Πολάκη και καλύτερο όλων τον Παπαχριστόπουλο. Αυτοί είναι οι άνθρωποι οι οποίοι απευθύνονται στους οργισμένους για να δώσουν λύσεις στα θέματά τους.

Και από την άλλη, υπάρχει η πρόταση της Νέας Δημοκρατίας, που λέει ένα απλό πράγμα και αυτό είναι αυτό που πρόκειται να γίνει στις επόμενες εκλογές: Τέσσερα ακόμα χρόνια αυτοδύναμη Κυβέρνηση της Νέας Δημοκρατίας, Πρωθυπουργός ο Κυριάκος Μητσοτάκης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Πριν πάμε στην τελική διαδικασία ψήφισης του νομοσχεδίου, να πω κι εγώ δυο λόγια.

Κυρίες και κύριοι συνάδελφοι, μέσα από το πυκνό νομοθετικό έργο, όπως το παρουσίασε αναλυτικότατα ο Πρόεδρος της Βουλής σήμερα, αλλά και τον εντυπωσιακό κοινοβουλευτικό έλεγχο, για τον οποίον εγώ ιδιαίτερα που έχω πολλά χρόνια σε αυτό το Κοινοβούλιο -πιστεύω το γνωρίζετε όλοι- θέλω ιδιαίτερα να συγχαρώ, εκτός από τον Πρόεδρο, και τον Γενικό Γραμματέα Νομικών και Κοινοβουλευτικών Θεμάτων τον κ. Κουτνατζή, γιατί αυτός ήταν που όλοι οι Υπουργοί με τη δική του μεθοδικότητα ήταν παρόντες. Και εγώ τονίζω πράγματι αυτό που είπε και ο κ. Βορίδης, ότι για πρώτη φορά σε αυτήν την τετραετία υπήρξε τόσο καλός κοινοβουλευτικός έλεγχος. Αλλά και από εμάς, κυρία Σακοράφα, ως Αντιπρόεδρος, που πάντα είχαμε την πρέπουσα ανοχή και υπομονή. Γιατί εγώ θα το πω και το πιστεύω απόλυτα, ότι ο σωστός κοινοβουλευτικός έλεγχος είναι αυτό το οποίο θέλει και η κοινωνία, γιατί αναδεικνύονται και επίκαιρα και ουσιαστικά θέματα των περιοχών που εκφράζουμε ο καθένας.

Θέλω να ευχαριστήσω ιδιαίτερα κι εγώ. Και εγώ εκφράζω μια πολύ δύσκολη περιοχή, δεν θα πω τη δυσκολότερη, τη δυτική Αττική, η οποία ξέρετε ότι φιλοξενεί -θα το πω- το 40% της βαριάς εθνικής βιομηχανίας. Και εκπροσωπεί και τον μόνο χώρο υγειονομικής ταφής, όχι μόνο για την Αττική -για να το ακούει ο ελληνικός λαός- αλλά και για πολλούς γειτονικούς νομούς. Φιλοξενούνται στον Δήμο Φυλής.

Και αισθάνομαι ιδιαίτερη χαρά που μέσα σε αυτήν την τετραετία λύθηκαν σημαντικά θέματα -και το τονίζω- και με την ψήφο και άλλων κομμάτων, όπως παραδείγματος χάριν η εξυγίανση των ναυπηγείων Ελευσίνας, ένα πολύ-πολύ σημαντικό γεγονός που ψηφίστηκε και από την πλευρά του ΣΥΡΙΖΑ. Δεν θυμάμαι τώρα και τα άλλα κόμματα που ψήφισαν. Νομίζω ότι πάντα ήταν θετικά στην ψήφιση νομοσχεδίου που παρέτεινε τη ζωή αυτών των ναυπηγείων.

Θέλω να ευχαριστήσω, μάλιστα, γιατί έγιναν και πολύ σημαντικά έργα, κύριε Υπουργέ, στην περιοχή και να σας προσκαλέσω μετά τις εκλογές, ευχόμενος καλή αντάμωση, καλή δύναμη στο έργο και στην πορεία την προεκλογική και καλή αντάμωση στο Κοινοβούλιο και όταν με το καλό ανταμώσουμε ξανά σε όλο αυτόν τον χρόνο, εγώ θα σας περιμένω στην Πολιτιστική Πρωτεύουσα της Ευρώπης, που είναι η Ελευσίνα. Θέλω να έρθετε γιατί θα δείξετε με την παρουσία σας και την τιμή που κάνετε σε αυτή τη δύσκολη περιοχή, τη δυτική Αττική, που σωρεύει πάνω της και φιλοξενεί τον πολύ βαρύ εθνικό πλούτο.

Με την ευκαιρία αυτή θα μου επιτρέψετε να ευχαριστήσω τον Πρόεδρο της Βουλής και όλους τους Αντιπροέδρους, που είχαμε μια πολύ άριστη συνεργασία μεταξύ μας για να παράξουμε το καλύτερο δυνατό έργο. Αν καμμιά φορά πικράναμε κάποιον συνάδελφο, δεν το κάναμε από πρόθεση, αλλά από ανάγκη για να λειτουργήσουμε σωστότερα.

Βέβαια, θα ήταν πολύ μεγάλη μου παράλειψη, αν δεν τόνιζα ιδιαίτερα την παρουσία και τη σημασία και τη βοήθεια τη μεγάλη από τον πάντα παριστάμενο εδώ Ειδικό Γραμματέα της Βουλής κ. Βασίλη Μπαγιώκο.

Βεβαίως, δεν τους άφησα τελευταίους. Είναι η πρώτη δύναμη που στήριξε και στηρίζει το έργο μας, οι πολύ καλοί μας συνεργάτες, οι υπάλληλοι της Βουλής, από τους γενικούς διευθυντές, διευθυντές, προϊσταμένους και υπαλλήλους και όλους όσους υπηρετούν εδώ, όπως και τους καλούς μας αστυνομικούς, που με ευγένεια και με καλοσύνη πάντα μας υπηρετούν και μας εξυπηρετούν.

(Χειροκροτήματα απ’ όλες τις πτέρυγες της Βουλής)

Δεν ξέρω αν παρέλειψα κάποιον. Φυσικά να ευχαριστήσουμε τους επιστημονικούς συνεργάτες.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να προσθέσουμε και ευχαριστίες και στους κοινοβουλευτικούς συντάκτες.

**ΠΡΟΕΔΡΕΥΩΝ (Αθανάσιος Μπούρας):** Δεν με αφήσατε να ολοκληρώσω.

Να ευχαριστήσω τους κοινοβουλευτικούς συντάκτες, που πάντα έχουμε άριστη συνεργασία, μόνο που δεν μπορούσαν να πάρουν μυστικά από εμένα, κύριε Υπουργέ, διότι είχα την τιμή, με την πρόταση του Πρωθυπουργού από την πλευρά της κοινοβουλευτικής Πλειοψηφίας να με τιμήσει με την πρότασή του, να είμαι Αντιπρόεδρος από πλευράς κυβερνητικού κόμματος, τον Πρόεδρο της Βουλής κ. Τασούλα, όπου, λοιπόν, μου ανέθεσαν και το βαρύ έργο δύο μεγάλων επιτροπών, της Επιτροπής Θεσμών και Διαφάνειας, η οποία έκανε πάνω από εκατό συνεδριάσεις, αλλά και της Επιτροπής του Πόθεν Έσχες, που τώρα αναβαθμίζεται, κύριε Υπουργέ, με τον τελευταίο νόμο και έχει τον συντονισμό όλων των φορέων που ασκούν σε όλο το κράτος τον έλεγχο περιουσιακής κατάστασης.

Εγώ θέλω να ευχηθώ στην καθεμιά και στον καθένα και στις οικογένειές σας καλό Πάσχα, καλή Ανάσταση πάντα με υγεία και καλή αντάμωση στο Κοινοβούλιο. Να είστε καλά!

(Όρθιοι οι Βουλευτές απ’ όλες τις πτέρυγες της Βουλής χειροκροτούν ζωηρά και παρατεταμένα)

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Ρυθμίσεις σχετικά με τους Οργανισμούς Τοπικής Αυτοδιοίκησης α΄ και β΄ βαθμού - Διατάξεις για την ευζωία των ζώων συντροφιάς - Διατάξεις για το ανθρώπινο δυναμικό του δημοσίου τομέα - Λοιπές ρυθμίσεις του Υπουργείου Εσωτερικών και άλλες επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 495-504)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας το σχέδιο νόμου του Υπουργείου Εσωτερικών: «Ρυθμίσεις σχετικά με τους Οργανισμούς Τοπικής Αυτοδιοίκησης α΄ και β΄ βαθμού - Διατάξεις για την ευζωία των ζώων συντροφιάς - Διατάξεις για το ανθρώπινο δυναμικό του δημοσίου τομέα - Λοιπές ρυθμίσεις του Υπουργείου Εσωτερικών και άλλες επείγουσες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 505α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Τρίτης 20 Δεκεμβρίου 2022, της Τετάρτης 21 Δεκεμβρίου 2022, της Τετάρτης 11 Ιανουαρίου 2023, της Πέμπτης 12 Ιανουαρίου 2023, της Παρασκευής 13 Ιανουαρίου 2023, της Δευτέρας 16 Ιανουαρίου 2023, της Τρίτης 17 Ιανουαρίου 2023, της Πέμπτης 19 Ιανουαρίου 2023, της Παρασκευής 20 Ιανουαρίου 2023, της Δευτέρας 23 Ιανουαρίου 2023, της Τετάρτης 25 Ιανουαρίου 2023, της Δευτέρας 30 Ιανουαρίου 2023, της Τρίτης 31 Ιανουαρίου 2023, της Τετάρτης 1 Φεβρουαρίου 2023, της Πέμπτης 2 Φεβρουαρίου 2023, της Τρίτης 7 Φεβρουαρίου 2023, της Τετάρτης 8 Φεβρουαρίου 2023, της Πέμπτης 9 Φεβρουαρίου 2023, της Παρασκευής 10 Φεβρουαρίου 2023, της Δευτέρας 13 Φεβρουαρίου 2023, της Τρίτης 14 Φεβρουαρίου 2023, της Τετάρτης 15 Φεβρουαρίου 2023, της Πέμπτης 16 Φεβρουαρίου 2023, της Παρασκευής 17 Φεβρουαρίου 2023, της Δευτέρας 20 Φεβρουαρίου 2023, της Τρίτης 21 Φεβρουαρίου 2023, της Τετάρτης 22 Φεβρουαρίου 2023, της Πέμπτης 23 Φεβρουαρίου 2023, της Παρασκευής 24 Φεβρουαρίου 2023, της Τρίτης 28 Φεβρουαρίου 2023, της Τρίτης 7 Μαρτίου 2023, της Τετάρτης 8 Μαρτίου 2023, της Πέμπτης 9 Μαρτίου 2023, της Παρασκευής 10 Μαρτίου 2023, της Δευτέρας 13 Μαρτίου 2023, της Τετάρτης 15 Μαρτίου 2023, της Πέμπτης 16 Μαρτίου 2023, της Παρασκευής 17 Μαρτίου 2023, της Δευτέρας 20 Μαρτίου 2023, της Τρίτης 21 Μαρτίου 2023, της Τετάρτης 22 Μαρτίου 2023, της Πέμπτης 23 Μαρτίου 2023, της Δευτέρας 27 Μαρτίου 2023, της Τετάρτης 29 Μαρτίου 2023, της Πέμπτης 30 Μαρτίου 2023, της Παρασκευής 31 Μαρτίου 2023, της Δευτέρας 3 Απριλίου 2023, της Τετάρτης 5 Απριλίου 2023, της Πέμπτης 6 Απριλίου 2023, της Παρασκευής 7 Απριλίου 2023, της Μεγάλης Δευτέρας 10 Απριλίου 2023 και της Μεγάλης Τρίτης 11 Απριλίου 2023 και παρακαλώ για την επικύρωσή τους.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς τα Πρακτικά της Τρίτης 20 Δεκεμβρίου 2022, της Τετάρτης 21 Δεκεμβρίου 2022, της Τετάρτης 11 Ιανουαρίου2023, της Πέμπτης 12 Ιανουαρίου 2023, της Παρασκευής 13 Ιανουαρίου 2023, της Δευτέρας 16 Ιανουαρίου 2023, της Τρίτης 17 Ιανουαρίου 2023, της Πέμπτης 19 Ιανουαρίου 2023, της Παρασκευής 20 Ιανουαρίου 2023, της Δευτέρας 23 Ιανουαρίου 2023, της Τετάρτης 25 Ιανουαρίου 2023, της Δευτέρας 30 Ιανουαρίου 2023, της Τρίτης 31 Ιανουαρίου 2023, της Τετάρτης 1 Φεβρουαρίου 2023, της Πέμπτης 2 Φεβρουαρίου 2023, της Τρίτης 7 Φεβρουαρίου 2023, της Τετάρτης 8 Φεβρουαρίου 2023, της Πέμπτης 9 Φεβρουαρίου 2023, της Παρασκευής 10 Φεβρουαρίου 2023, της Δευτέρας 13 Φεβρουαρίου 2023, της Τρίτης 14 Φεβρουαρίου 2023, της Τετάρτης 15 Φεβρουαρίου 2023, της Πέμπτης 16 Φεβρουαρίου 2023, της Παρασκευής 17 Φεβρουαρίου 2023, της Δευτέρας 20 Φεβρουαρίου 2023, της Τρίτης 21 Φεβρουαρίου 2023, της Τετάρτης 22 Φεβρουαρίου 2023, της Πέμπτης 23 Φεβρουαρίου 2023, της Παρασκευής 24 Φεβρουαρίου 2023, της Τρίτης 28 Φεβρουαρίου 2023, της Τρίτης 7 Μαρτίου 2023, της Τετάρτης 8 Μαρτίου 2023, της Πέμπτης 9 Μαρτίου 2023, της Παρασκευής 10 Μαρτίου 2023, της Δευτέρας 13 Μαρτίου 2023, της Τετάρτης 15 Μαρτίου 2023, της Πέμπτης 16 Μαρτίου 2023, της Παρασκευής 17 Μαρτίου 2023, της Δευτέρας 20 Μαρτίου 2023, της Τρίτης 21 Μαρτίου 2023, της Τετάρτης 22 Μαρτίου 2023, της Πέμπτης 23 Μαρτίου 2023, της Δευτέρας 27 Μαρτίου 2023, της Τετάρτης 29 Μαρτίου 2023, της Πέμπτης 30 Μαρτίου 2023, της Παρασκευής 31 Μαρτίου 2023, της Δευτέρας 3 Απριλίου 2023, της Τετάρτης 5 Απριλίου 2023, της Πέμπτης 6 Απριλίου 2023, της Παρασκευής 7 Απριλίου 2023, της Μεγάλης Δευτέρας 10 Απριλίου 2023 και της Μεγάλης Τρίτης 11 Απριλίου 2023 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 22.37΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**