(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ρ΄

Τετάρτη, 05 Απριλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 24ο Δημοτικό Σχολείο Αθηνών, το 49ο Σχολείο Αθηνών, το 2ο Γυμνάσιο Χαλκίδας, το Γενικό Λύκειο Δερβενίων, το 6ο Γενικό Λύκειο Ιλίου, το 3ο Γυμνάσιο Ρόδου, φοιτητές από το Πανεπιστήμιο Γιουβάσκουλα της Φινλανδίας, μαθητές από το Δημοτικό Σχολείο Αγίου Σπυρίδωνος Άρτας, το Δημοτικό Σχολείο Γραμμενίτσας Άρτας και από το Δημοτικό Σχολείο Χαλκιάδων Άρτας, σελ.   
3. Ειδική Ημερήσια Διάταξη:Αίτηση άρσης ασυλίας Βουλευτή: Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για την αίτηση άρσης ασυλίας του Βουλευτή κ. Κυριάκου Βελόπουλου, Προέδρου της Κοινοβουλευτικής Ομάδας «Ελληνική Λύση-Κυριάκος Βελόπουλος», σελ.   
4. Ηλεκτρονική ονομαστική ψηφοφορία επί της Ειδικής Ημερήσιας Διάταξης, σελ.   
5. Επιστολικές ψήφοι επί της ονομαστικής ψηφοφορίας, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επίκαιρης ερώτησης προς τον Υπουργό Εσωτερικών, με θέμα: «Προσβασιμότητα Ανθρώπων με Αναπηρία στην εκλογική διαδικασία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
  
Β. Επί της επίκαιρης ερώτησης:  
 ΑΡΣΕΝΗΣ Κ. , σελ.   
 ΒΟΡΙΔΗΣ Μ. , σελ.   
  
Γ. Επί του σχεδίου νόμου του Υπουργείου Υγείας:  
 ΑΓΑΘΟΠΟΥΛΟΥ Ε. , σελ.   
 ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΑΛΕΞΟΠΟΥΛΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΡΗΓΟΡΙΑΔΗΣ Κ. , σελ.   
 ΚΡΗΤΙΚΟΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΛΙΟΥΠΗΣ Α. , σελ.   
 ΜΑΡΑΒΕΓΙΑΣ Κ. , σελ.   
 ΜΑΡΚΟΥ Κ. , σελ.   
 ΜΙΧΑΗΛΙΔΟΥ Δ. , σελ.   
 ΞΑΝΘΟΣ Α. , σελ.   
 ΟΙΚΟΝΟΜΟΥ Β. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΛΕΥΡΗΣ Α. , σελ.   
 ΤΖΗΚΑΛΑΓΙΑΣ Ζ. , σελ.   
 ΦΡΑΓΓΙΔΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ρ΄

Τετάρτη 5 Απριλίου 2023

Αθήνα, σήμερα στις 5 Απριλίου 2023, ημέρα Τετάρτη και ώρα 9.43΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Γίνεται γνωστό στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Φαρμακευτικοί Σύλλογοι – Πανελλήνιος Φαρμακευτικός Σύλλογος – Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας».

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

A.ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Υπάρχει μία ερώτηση στην οποία θα απαντήσει ο παρευρισκόμενος και πάντα παρών Υπουργός Εξωτερικών κ. Μαυρουδής Βορίδης. Θα συζητηθεί η με αριθμό 651/3-4-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Προσβασιμότητα Ανθρώπων με Αναπηρία στην εκλογική διαδικασία».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα λάβετε υπ’ όψιν τη γνώμη των ατόμων με αναπηρία ή τελικά δεν σας νοιάζει εάν αυτό που κάνετε αλλάζει κάτι ή όχι; Με αυτό κλείνει την επιστολή της η ΕΣΑΜΕΑ προς εσάς. Είναι η πρόσφατη επιστολή που λάβατε. Ελπίζω να τη λάβατε.

Ξεκινάει αναφέροντας ότι από τον Νοέμβριο του 2022 σας ζητάνε συνάντηση για τα μέτρα που πρέπει να ληφθούν για τη διασφάλιση της ανεμπόδιστης πρόσβασης των ατόμων με αναπηρία στα εκλογικά κέντρα, στις εκλογικές διαδικασίες και στο εκλογικό υλικό. Δυστυχώς, όμως, λένε, το αίτημά τους δεν ικανοποιήθηκε, με αποτέλεσμα να μην πραγματοποιηθεί καμμία συνάντηση με την πολιτική ηγεσία του Υπουργείου. Και τώρα, μόλις ενάμιση μήνα περίπου πριν τις εκλογές το Υπουργείο Εσωτερικών φέρνει προς ψήφιση αυτή την άκρως διακριτική σε βάρος των πολιτών με αναπηρία διάταξη που σε καμμία περίπτωση δεν διασφαλίζει την ισότιμη συμμετοχή και τη συμπερίληψη των ατόμων με αναπηρία στην εκλογική διαδικασία.

Ενώ, δηλαδή, υπήρχε ένα σχέδιο για την αναπηρία και το οποίο είχατε στα χέρια σας από τον Οκτώβριο του 2020, εσείς δεν κάνατε τίποτα και φέρνετε ξαφνικά μια διάταξη χωρίς διαβούλευση με την ΕΣΑΜΕΑ, με το «Με άλλα μάτια» και άλλους φορείς που τρέχουν και δραστηριοποιούνται στον τομέα. Δεν κάνατε καμμία διαβούλευση, αλλά φέρνετε μια διάταξη. Σας ζητούσαν να σας συναντήσουν, για να εξειδικεύσετε τα μέτρα και δεν τους δεχτήκατε. Γιατί, κύριε Υπουργέ; Γιατί δεν δέχεστε τους θεσμικούς φορείς των ατόμων με αναπηρία; Για ποιον λόγο;

Τι έχει η διάταξη που μας φέρνετε: Έχει έναν ειδικό χώρο για να ψηφίζουν οι ανάπηροι. Ειδικό χώρο, κύριε Υπουργέ. Ειδικό χώρο, δηλαδή σαν ένα γκέτο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οι άνθρωποι θέλουν να συμμετέχουν ισότιμα στη διαδικασία. Είχατε τόσο χρόνο για να κάνετε προσβάσιμα τα σχολεία, όχι μόνο για την εκλογική διαδικασία, αλλά και για τους μαθητές. Εσείς δεν κάνετε κάτι τέτοιο. Κάνετε έναν ειδικό χώρο, όπου κάποιο άσχετο άτομο με τα άτομα με αναπηρία, με την εφορευτική επιτροπή και τους εκλογικούς αντιπροσώπους θα λαμβάνει τα ψηφοδέλτια από τα ανάπηρα άτομα και θα τα μεταφέρει στο εκλογικό τους κέντρο. Έτσι δεν διασφαλίζεται το αδιάβλητο της ψηφοφορίας, όπως καταγγέλλουν οι εκπρόσωποι των αναπήρων, και επίσης αρνείστε το δικαίωμα να βοηθηθούν. Αυτά τα άτομα είναι υποβοηθούμενα από το άτομο της επιλογής τους, το οποίο είναι επίσης πάρα πολύ σημαντικό.

Γιατί σας γράψαμε αυτή την ερώτηση και σας την καταθέσαμε; Διότι όλες οι υπόλοιπες χώρες της Ευρωπαϊκής Ένωσης παίρνουν μέτρα και εδώ έχω όλες τις πρακτικές που εφαρμόζουν. Παίρνουν μέτρα για την ισότιμη πρόσβαση, για να είναι προσβάσιμο το ενημερωτικό υλικό, για να είναι προσβάσιμες οι εκλογικές καμπάνιες, για να είναι προσβάσιμα τα εκλογικά κέντρα και για να είναι ισότιμα προσβάσιμη η ψηφοφορία.

Επειδή δεν υπάρχουν ανάπηρα άτομα, αλλά ανάπηρες κοινωνίες, σας εγκαλούμε να συναντήσετε τους φορείς αναπηρίας και να γίνουν αυτές οι επιτροπές έστω την τελευταία στιγμή, αναγνωρίζοντας την ολιγωρία σας τόσο καιρό και να βρεθούν λύσεις, να ληφθούν αποφάσεις για την ισότιμη προσβασιμότητα των ατόμων με αναπηρία στην εκλογική διαδικασία και σε κάθε άλλη κοινωνική διαδικασία. Αυτή τη στιγμή, όμως, μιλάμε για τις εκλογές.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Με ρωτάτε για τα μέτρα τα οποία έχουν ληφθεί. Για την προσβασιμότητα καταρχήν, πέρα από τη γενική πρόβλεψη και πρόνοια που υπάρχει, ώστε να επιλέγονται τα κατά το δυνατόν κατάλληλα εκλογικά τμήματα που επιτρέπουν την πρόσβαση ιδίως των ατόμων με προβλήματα κινητικότητας –άρα, αυτό, εάν θέλετε, είναι μια γενική κατεύθυνση και οδηγία η οποία έχει δοθεί στην επιλογή των εκλογικών κέντρων- πράγματι, έχουμε αναλάβει μια πρωτοβουλία, προκειμένου για πρώτη φορά να υπάρξει ένας ειδικός χώρος, όχι γκέτο.

Θα είναι ένας ειδικός χώρος, ο οποίος θα λύσει το εξής θέμα. Όταν δεν υπάρχει πρόσβαση, τότε ποια ήταν η πρακτική που ακολουθείτο έως τώρα που μιλάμε, μέχρι σήμερα σε όλες τις εκλογές; Ήταν ότι το άτομο με αναπηρία ουσιαστικά εξήρχετο από το εκλογικό τμήμα που είναι καταχωρημένο στον εκλογικό κατάλογο, ο δικαστικός αντιπρόσωπος κατέβαινε και το έβρισκε και εκεί που ήταν -συνήθως στον προαύλιο χώρο- του έδινε τα ψηφοδέλτια και στην πραγματικότητα εκεί το άτομο με αναπηρία έκανε την επιλογή του. Ο δικαστικός αντιπρόσωπος έπαιρνε τον φάκελο, πήγαινε στο εκλογικό τμήμα και ουσιαστικά ψήφιζε για λογαριασμό του. Νομίζω θα συμφωνήσουμε ότι αυτό είναι μια διαδικασία η οποία δεν είναι η πρέπουσα, δεν είναι η αρμόζουσα, δεν είναι σωστή.

Η πρωτοβουλία, λοιπόν, που πήραμε ουσιαστικά λύνει αυτό το ζήτημα. Με ποιον τρόπο το λύνει; Με το να διαμορφώνει έναν χώρο υποδοχής, όπου αυτή η διαδικασία γίνεται με προσήκουσες συνθήκες. Έχει ένα παραβάν και άρα, εξασφαλίζεται εδώ η μυστικότητα της ψηφοφορίας, μπορεί να ψηφίσει και εν συνεχεία, ο δικαστικός αντιπρόσωπος παίρνει τον φάκελο και πηγαίνει και θέτει τον φάκελο στην κάλπη. Αυτή είναι η πρόθεση της Κυβέρνησης ως προς αυτό.

Είδα μία σειρά από επιφυλάξεις που έχει η ΕΣΑΜΕΑ και γι’ αυτόν τον λόγο αποσύραμε τη διάταξη από το υπό διαβούλευση νομοσχέδιο. Δεν υπάρχει στο κατατεθέν νομοσχέδιο, προκειμένου να ολοκληρώσουμε αυτή τη διαβούλευση και να έρθει με τροπολογία, η οποία θα κατατεθεί μέχρι την Παρασκευή. Θα έρθει βελτιωμένη, προκειμένου να καλύπτει ορισμένες πρόσθετες προϋποθέσεις και ορισμένα πρόσθετα ζητήματα που θέτει η ΕΣΑΜΕΑ.

Θεωρώ πάντως ότι αυτή η διαδικασία κατ’ αποτέλεσμα -χωρίς να καλύπτει όλα τα ζητήματα- είναι πολύ καλύτερη από την πρακτική που έχουμε σήμερα σαν χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Το δεύτερο που θέλω να σας πω εδώ είναι ότι εξετάζουμε μία σειρά από νομικά ζητήματα και παραμέτρους για το θέμα του συνοδού. Υπάρχει πάντα ένας προβληματισμός με το θέμα της μυστικότητας ψηφοφορίας και εγώ θα πω τη δική μου νομική άποψη. Νομίζω ότι δεν υπάρχει παραβίαση της μυστικότητας της ψηφοφορίας όταν το άτομο με αναπηρία δηλώνει το ίδιο ότι επιθυμεί ο συνοδός του, ο άνθρωπος της εμπιστοσύνης του να εισέλθει μαζί του στο εκλογικό τμήμα, προκειμένου να το διευκολύνει στην ψηφοφορία. Λέω τη νομική μου άποψη εδώ, θεωρώ ότι δεν έχουμε παραβίαση της μυστικότητας της ψηφοφορίας. Πάντως είναι κάτι το οποίο θα εξετάσουμε περαιτέρω και νομίζω ότι μέσα στην τροπολογία που θα συζητήσουμε την Παρασκευή, ενδεχομένως, θα ξέρετε συνολικά την τελική θέση της Κυβέρνησης για το ζήτημα αυτό.

Επειδή έχω υπερβεί τον χρόνο μου, σταματάω εδώ και θα επανέλθω για τα ψηφιακά ζητήματα. Θέτετε και ένα ενδιαφέρον ζήτημα για την ηλεκτρονική ψηφοφορία, αλλά θα επανέλθω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Ναι, θέτουμε το θέμα της ηλεκτρονικής ψηφοφορίας. Βέβαια, για να είμαστε ειλικρινείς, αυτό είναι ένα μέτρο που έχει λειτουργήσει σε χώρες οι οποίες λειτουργούν με αρκετές δημοκρατικές εγγυήσεις. Δεν εκτιμούμε ότι η Κυβέρνησή σας έχει το αντίστοιχο προφίλ με όσα έχουμε δει από υποκλοπές και άλλα, όμως αυτή είναι μια πρακτική που έχει εφαρμοστεί σε άλλες χώρες.

Λέτε πως είδατε το άρθρο και ότι θα συναντήσετε τους φορείς των αναπήρων, γιατί αυτό πρέπει να γίνει. Δεν είμαι ούτε εγώ ούτε εσείς σε θέση να συναποφασίσουμε τι θα κάνουν οι ανάπηροι. Οι ίδιοι ξέρουν τις διαδικασίες, οι ίδιοι ξέρουν τον Γολγοθά που βιώνουν, οι ίδιοι ξέρουν πώς γίνεται όλο αυτό και ξέρουν και πολύ καλύτερα από όλους μας τις διεθνείς πρακτικές.

Θα βρείτε μια λύση για το πώς ελπίζω να υιοθετήσετε τη δική τους πρόταση, που σημαίνει προσβασιμότητα σε κάθε τμήμα. Αναρωτιέμαι, όμως: Πώς θα λυθεί αυτό το θέμα της ψηφοφορίας; Πώς θα φτάσουν στα εκλογικά κέντρα; Πώς θα βγουν από το σπίτι τους και θα φτάσουν εκεί πέρα; Έχετε κανονίσει, έχετε μεριμνήσει για το «Βοήθεια στο Σπίτι» να μεταφέρει τα άτομα με αναπηρία, τα ανάπηρα άτομα; Έχετε μεριμνήσει, προκειμένου να είναι προσβάσιμο το ίδιο το εκλογικό κέντρο, όχι μόνο αν μπορεί να ανέβει τη ράμπα αντί για τη σκάλα; Θα μπορεί να φτάσει στον φυσικό χώρο;

Επίσης, κάνατε μια ανακοίνωση ότι έρχεται μια αύξηση στα αναπηρικά επιδόματα της τάξης του 8%. Θέλω ένα σχόλιο σε αυτό. Είναι 15% ο επίσημος πληθωρισμός με βάση τον προϋπολογισμό σας, 40% ο πραγματικός που βιώνει ο κάθε άνθρωπος στην κοινωνία μας. Έχετε να κάνετε αύξηση στα επιδόματα –η κοινωνία εννοώ, η πολιτεία- δέκα χρόνια. Οι κυβερνήσεις σας έχουν να κάνουν επτά χρόνια. Πώς ακριβώς καλύπτετε τη ραγδαία μείωση της αγοραστικής τους δύναμης και της ικανότητάς τους να βγάζουν τα προς το ζην και για ποιο προς το ζην, βέβαια; Ανάπηρα άτομα με ολική απώλεια ακοής παίρνουν επίδομα 313 ευρώ τον μήνα και με την αύξησή σας θα πρέπει να πανηγυρίζουν γιατί θα παίρνουν 340 ευρώ τον μήνα.

Για αυτές τις καταστάσεις μιλάμε, κύριε Υπουργέ. Οπότε πραγματικά ζητάμε αξιοβίωτα επιδόματα για αυτές τις ευάλωτες ομάδες, που είναι ευάλωτες, επειδή εμείς, η πολιτεία δεν παίρνει τα απαραίτητα μέτρα για να είναι ισότιμη η πρόσβασή τους στην κοινωνική ζωή, στις υπηρεσίες που χρειάζονται.

Αυτό καλείστε να λύσετε και καλείστε να το λύσετε σε διαβούλευση με τους εκπροσώπους των αναπήρων.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να απαντήσω σε ένα ζήτημα το οποίο τίθεται και αφορά κυρίως ζητήματα ενημέρωσης.

Άρα, να σας πω ότι στο επόμενο χρονικό διάστημα έχουν ληφθεί οι σχετικές πρόνοιες, προκειμένου να λειτουργήσει αναβαθμισμένο μενού προσβασιμότητας στην ιστοσελίδα του Υπουργείου Εσωτερικών αντίστοιχα με άλλες κυβερνητικές σελίδες, με αυξημένες δυνατότητες στην πρόσβαση, κυρίως δυνατότητες ανάγνωσης.

Επίσης, θα υπάρξει εφαρμογή στην ιστοσελίδα του Υπουργείου Εσωτερικών, προκειμένου να καθίσταται προσβάσιμη η ιστοσελίδα και το αντίστοιχο ενημερωτικό υλικό στα άτομα με προβλήματα όρασης, όχι μόνο το υλικό της ιστοσελίδας, αλλά και τα σχετικά αρχεία PDF που αναρτώνται, όσα, βέβαια, συνδέονται με τις εκλογές.

Επίσης, μεριμνούμε για τη συγκέντρωση και ανάρτηση στην ιστοσελίδα του Υπουργείου Εσωτερικού βασικού προεκλογικού υλικού των κομμάτων, το οποίο επίσης θα αναρτάται εκεί, αναφορικά προφανώς με το πρόγραμμα, τις βασικές προεκλογικές τους θέσεις και δεσμεύσεις. Και, επίσης, αυτό θα είναι προσβάσιμο μέσω των ανωτέρω εφαρμογών.

Επίσης, θα υπάρξει η εγκατάσταση μιας εφαρμογής μέσω της οποίας οι πολίτες θα μπορούν να λαμβάνουν απαντήσεις για θέματα τα οποία τους απασχολούν σχετικά με τις εκλογές, καθώς και για την αποστολή push notification εκλογικού ενδιαφέροντος στους πολίτες. Αυτά σε ό,τι αφορά την ψηφιακή εφαρμογή.

Τώρα κοιτάξτε θέσατε περαιτέρω θέματα, αν και νομίζω ότι σας έχω απαντήσει στον πυρήνα των ερωτημάτων σας. Στην ερώτησή σας μου θέσατε ένα ζήτημα. Με ρωτάτε αν θα υπάρξει δυνατότητα ηλεκτρονικής ψηφοφορίας προς διευκόλυνση των συμπολιτών μας που εξυπηρετούνται από την ψηφιακή προσβασιμότητα.

Ξέρετε για να υπάρξει μια τέτοια δυνατότητα πρέπει πρώτα να λυθεί ένα άλλο προηγούμενο ζήτημα. Πρέπει να δοθεί η δυνατότητα της επιστολικής ψήφου. Μου το ρωτάτε αυτό, αλλά το κόμμα σας ή εσείς είστε υπέρ της νομοθέτησης της επιστολικής ψήφου; Δεν θα σας το ρωτούσα, γιατί δεν έχει καμμία σημασία, καθώς δεν αποτελείτε μέλος της Πλειοψηφίας της Αιθούσης, αλλά εδώ χρειάζεται η πλειοψηφία των διακοσίων, των δύο τρίτων, για να νομοθετηθεί η επιστολική ψήφος κατά το Σύνταγμα.

Άρα, έρχεστε και μου θέτετε ένα ζήτημα ηλεκτρονικής ψηφοφορίας και με ρωτάτε τι θα κάνω, την ώρα που έχετε αρνηθεί ως κόμμα την επιστολική ψήφο. Θέλετε να καταλήξετε σε αυτό; Θα διευκόλυνε πολύ. Εγώ τοποθετούμαι. Η Κυβέρνηση θα ήθελε πάρα πολύ να νομοθετήσει την επιστολική ψήφο, αλλά θα έχει την ίδια τύχη, δυστυχώς, που είχε και η προσπάθειά μας να ανοίξουμε, πολύ περισσότερο από ότι έχουμε κάνει μέχρι σήμερα, το θέμα της διευκόλυνσης των κατοίκων εξωτερικού. Εξαιτίας και της δικής σας ψήφου δεν έχουμε ανοίξει αυτή τη δυνατότητα όσο πρέπει. Το ίδιο ισχύει και με την επιστολική ψήφο και σήμερα με ρωτάτε για την ηλεκτρονική ψηφοφορία.

Σε σχέση δε με τη συζήτηση που κάνατε, παρεμπιπτόντως βεβαίως, για το θέμα των επιδομάτων, επιτρέψτε μου να πω το εξής: Πάντως αυτή η Κυβέρνηση είναι η οποία δίνει αυξήσεις, γιατί η προηγούμενη έκανε μειώσεις. Και απ’ ότι καταλαβαίνω, με την προηγούμενη Κυβέρνηση εκείνο το οποίο σκέφτεστε προεκλογικά είναι τα ζητήματα της προγραμματικής σύγκλισης. Άρα, εγκαλείτε αυτή την Κυβέρνηση για τις αυξήσεις που κάνει, αλλά είστε έτοιμοι να συνεργαστείτε με μια κυβέρνηση, η οποία συνολικά έκανε μειώσεις σε όλα τα επίπεδα τα εισοδηματικά. Αυτό εγώ το βρίσκω βαθιά αντιφατικό και υποκριτικό.

Επίσης, να ξέρετε ότι την αντιπολίτευση του επί τρία -δηλαδή έρχεται η κυβέρνηση, δίνει αυτά τα οποία δίνει, προκειμένου να στηρίξει ευάλωτες κοινωνικές ομάδες, προκειμένου να στηρίξει σε όλη την περίοδο της κρίσης όλα αυτά τα χρήματα που δώσαμε για να στηριχτούν νοικοκυριά και επιχειρήσεις- την ξέρω πάρα πολύ καλά. Την έχω ονομάσει «η αντιπολίτευση του επί τρία». Πόσα δίνουμε; Έρχεστε την επόμενη μέρα από τότε που τα δίνουμε, και μας λέτε: «Είναι λίγα, πρέπει να δώσετε τα τριπλάσια». Εντάξει, την ξέρει και ο ελληνικός λαός.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Βλέπω το ρολόι, η ώρα είναι 10.10΄. Παρακαλώ οι Κοινοβουλευτικές Ομάδες να ειδοποιήσουν τους εισηγητές και τους Κοινοβουλευτικούς Εκπροσώπους να είναι σε δέκα λεπτά στην Αίθουσα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι τρεις μαθήτριες και μαθητές και πέντε εκπαιδευτικοί συνοδοί τους από το 24ο Δημοτικό Σχολείο Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Στο σημείο αυτό θα διακόψουμε τη συνεδρίαση και θα επανέλθουμε με την ημερήσια διάταξη νομοθετικής εργασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας».

Η Διάσκεψη των Προέδρων αποφάσισε στη συνεδρίαση της, στις 30 Μαρτίου 2023, τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε.

Πριν δώσω τον λόγο στον εισηγητή της Νέας Δημοκρατίας, θα ήθελα να κάνω δύο ανακοινώσεις στο Σώμα:

Οι Υπουργοί Εθνικής Άμυνας, Οικονομικών, Εξωτερικών καθώς και ο Αναπληρωτής Υπουργός Οικονομικών κατέθεσαν στις 3-4-2023 σχέδιο νόμου: «Κύρωση του Μνημονίου Συμφωνίας (MoA) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIΑ) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)».

Παραπέμπεται στην αρμόδια Διαρκή Επιτροπή.

Ο Αντιπρόεδρος της Κυβέρνησης, οι Υπουργοί Εσωτερικών, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών και Εσωτερικών, καθώς και οι Υφυπουργοί στον Πρωθυπουργό, Πολιτισμού και Αθλητισμού και Υποδομών και Μεταφορών κατέθεσαν στις 5-4-2023 σχέδιο νόμου: «Ρυθμίσεις σχετικά με τους Οργανισμούς Τοπικής Αυτοδιοίκησης α΄ και β΄ βαθμού - Διατάξεις για την ευζωία των ζώων συντροφιάς - Διατάξεις για το ανθρώπινο δυναμικό του δημοσίου τομέα - Λοιπές ρυθμίσεις του Υπουργείου Εσωτερικών και άλλες επείγουσες διατάξεις».

Παραπέμπεται στην αρμόδια Διαρκή Επιτροπή.

Καλείται στο Βήμα ο γενικός εισηγητής της Νέας Δημοκρατίας, Βουλευτής Λακωνίας, κ. Νεοκλής Κρητικός.

Παρακαλώ να ανοίξει το σύστημα της ηλεκτρονικής εγγραφής ομιλητών.

Ορίστε, κύριε Κρητικέ, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εισάγουμε σήμερα στην Ολομέλεια της Βουλής το τελευταίο νομοσχέδιο του Υπουργείου Υγείας με τίτλο: «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας».

Με τις διατάξεις του παρόντος νομοσχεδίου πετυχαίνουμε τα ακόλουθα:

Πρώτον, εκσυγχρονίζεται και κωδικοποιείται η νομοθεσία που αφορά στους φαρμακευτικούς συλλόγους και τη λειτουργία τους συμπεριλαμβανομένου και του Πανελληνίου Φαρμακευτικού Συλλόγου, δεδομένου ότι το ισχύον σήμερα θεσμικό πλαίσιο που ορίζει ως ν.3601/1928 ως έχει αντικατασταθεί και ισχύει ενενήντα τέσσερα έτη μετά την ψήφισή του –γνωρίζετε πολύ καλά ότι- είναι παρωχημένο με διατάξεις οι οποίες σε ορισμένες περιπτώσεις συγκρούονται ή αλληλοκαλύπτονται ή έχουν καταργηθεί.

Δεύτερον, επιτυγχάνεται με τον τρόπο αυτό η βέλτιστη λειτουργία των φαρμακευτικών συλλόγων και του Πανελλήνιου Φαρμακευτικού Συλλόγου κατά τρόπο αφ’ ενός μεν απολύτως σύγχρονο, αποτελεσματικό και διαφανή, αφ’ ετέρου δε που να προσιδιάζει στο διφυή χαρακτήρα τους ως νομικά πρόσωπα δημοσίου δικαίου σωματειακής μορφής.

Τρίτον, το υπό διαβούλευση νομοσχέδιο έχει προκύψει κατόπιν διαλόγου και διαβούλευσης με τους εμπλεκόμενους φορείς, καθώς στηρίζεται σε πρόταση του Πανελλήνιου Φαρμακευτικού Συλλόγου προς το Υπουργείο Υγείας περί εκσυγχρονισμού του ν.3601/1928 εγκριθείσα δυνάμει της υπ’ αριθμόν 2/3-11-2018 Απόφασης της Γενικής Συνέλευσης του Πανελλήνιου Φαρμακευτικού Συλλόγου περί τροποποίησης-συμπλήρωσης των διατάξεων του ν.3601/1928 και της υπ’ αριθμόν 38/14.4.2021 απόφασης του διοικητικού συμβουλίου του Πανελλήνιου Φαρμακευτικού Συλλόγου κατόπιν πολύμηνης επεξεργασίας από διαπαραταξιακή επιτροπή που συγκροτήθηκε επί τούτο από τον Πανελλήνιο Φαρμακευτικό Σύλλογο, με μοναδικό γνώμονα τον εκσυγχρονισμό των διατάξεων της φαρμακευτικής νομοθεσίας.

Ενδεικτικά αναφέρεται ότι μεταξύ των εκσυγχρονιστικών ρυθμίσεων του εισηγούμενου σχεδίου νόμου περιλαμβάνεται η δυνατότητα πραγματοποίησης των συνεδριάσεων των διοικητικών συμβουλίων και της γενικής συνέλευσης τόσο των φαρμακευτικών συλλόγων όσο και του Πανελλήνιου Φαρμακευτικού Συλλόγου με τηλεδιάσκεψη και η λήψη αποφάσεων με ηλεκτρονική ψηφοφορία.

Περιλαμβάνεται, επίσης, η δυνατότητα σύστασης νομικού προσώπου ιδιωτικού δικαίου με την επωνυμία «Ινστιτούτο Φαρμακευτικών Επιστημονικών Ερευνών» με απόφαση του διοικητικού συμβουλίου του Πανελλήνιου Φαρμακευτικού Συλλόγου, το οποίο θα στελεχωθεί από εμπειρογνώμονες με ειδικές γνώσεις φαρμακευτικής, νομικούς, εμπειρογνώμονες επί ασφαλιστικών και οικονομικών θεμάτων και διοικητικό προσωπικό και θα έχει ως αντικείμενο τη μελέτη και προαγωγή επιστημονικών θεμάτων που αφορούν σε ζητήματα υγείας και φαρμάκου και στην πιστοποιημένη εκπαίδευση των φαρμακοποιών και των βοηθών τους.

Τέλος, το προτεινόμενο νομοσχέδιο ρυθμίζει επείγοντα ζητήματα αρμοδιότητας του Υπουργείου Υγείας επ’ ωφελεία του κοινωνικού συνόλου, όπως ενδεικτικά:

Προβλέπονται ειδικές ρυθμίσεις για την υλοποίηση της δράσης της δημόσιας υγείας, προληπτικές διαγνωστικές εξετάσεις για τον καρκίνο του τραχήλου της μήτρας και του προγράμματος «Αντιμετώπιση της παιδικής παχυσαρκίας».

Διευκολύνεται η πρόσβαση των παιδιών και εφήβων με κινητικά προβλήματα στην παροχή υπηρεσιών φυσικοθεραπείας με τη δυνατότητά τους να λαμβάνουν τις υπηρεσίες και από μη συμβεβλημένους φυσικοθεραπευτές, δεδομένου ότι δεν υπάρχει επαρκές δίκτυο συμβεβλημένων φυσικοθεραπευτών με τον ΕΟΠΥΥ σε όλη την επικράτεια.

Επεκτείνεται η δράση και το έργο των κινητών ομάδων υγείας σε πληθυσμούς περιοχών με δυσχερή πρόσβαση σε υπηρεσίες πρωτοβάθμιας φροντίδας υγείας, καθώς και σε ευάλωτες και ευπαθείς –σύμφωνα με την ισχύουσα νομοθεσία- ομάδες του πληθυσμού οπουδήποτε στη χώρα, με σκοπό την υποστήριξη και ενίσχυση του έργου που παρέχουν οι δημόσιες μονάδες παροχής υπηρεσιών πρωτοβάθμιας φροντίδας υγείας με την παροχή υψηλού επιπέδου υπηρεσιών όσο γίνεται πιο κοντά στον πολίτη.

Θεσπίζεται η δυνατότητα σύστασης αυτοτελούς τμήματος κλινικών μελετών στα νοσοκομεία του Εθνικού Συστήματος Υγείας.

Προβλέπεται η θεσμοθέτηση του κλινικού εκπαιδευτή των φοιτητών νοσηλευτικής των οικείων τμημάτων νοσηλευτικής των πανεπιστημίων της Ελλάδας σε νοσοκομεία του Εθνικού Συστήματος Υγείας.

Ενσωματώνεται η κατά εξουσιοδότηση οδηγία 2022/2010 της επιτροπής της 29ης Ιουνίου του 2022 για την τροποποίηση της οδηγίας 2014/40 του Ευρωπαϊκού Κοινοβουλίου και του Συμβουλίου σχετικά με την απόσυρση ορισμένων εξαιρέσεων, όσον αφορά τα θερμαινόμενα προϊόντα καπνού.

Παρατείνεται έως 30-9-2023 η ισχύς των ρυθμίσεων για την αντιμετώπιση της πανδημίας του κορωνοϊού και την προστασία της δημόσιας υγείας.

Πιο αναλυτικά, προβλέπεται η ενίσχυση σε έμψυχο δυναμικό κάθε είδους του δημοσίου μηχανισμού, η άμεση εξασφάλιση του κατάλληλου εξοπλισμού και των αναγκαίων μέσων για την αποτελεσματικότερη ανταπόκριση στις απαιτήσεις διαχείρισης και αντιμετώπισης της πανδημίας.

Επίσης, η διασφάλιση της συνέχισης της παροχής υψηλού επιπέδου απομακρυσμένων ψηφιακών υπηρεσιών στα φυσικά πρόσωπα την περίοδο της πανδημίας του κορωνοϊού και ιδιαίτερα αυτών που σχετίζονται με την υλοποίηση του εθνικού προγράμματος εμβολιασμού των εμβολιαστικών κέντρων των ιατρών που απασχολούνται, δεδομένης της εξακολούθησης ύπαρξης υψηλού αριθμού κρουσμάτων αλλά και της εμφάνισης νέων ιδιαιτέρως μεταδοτικών μεταλλάξεων. Απώτερος στόχος των παραπάνω είναι η προάσπιση της δημόσιας υγείας και η αποτελεσματικότερη δυνατή αντιμετώπιση της πανδημίας.

Η διάρκεια των συμβάσεων εργασίας του αναγκαίου προσωπικού προς υλοποίηση του προγράμματος του άρθρου 123 του ν.4549/ 2018 με αντικείμενο τη διασφάλιση της δημόσιας υγείας και την κάλυψη των υγειονομικών αναγκών των προσφύγων και μεταναστών -που έχουν παραταθεί με το άρθρο 56 του ν.5007/2022- παρατείνεται από τη λήξη της έως την 31η Αυγούστου 2023.

Γενικά και καταληκτικά το σύνολο των διατάξεων από το άρθρο 1 έως το άρθρο 77 κατατείνουν στην καλύτερη δυνατή εκπροσώπηση των φαρμακοποιών στους φαρμακευτικούς σύλλογος και στον Πανελλήνιο Φαρμακευτικό Σύλλογο και τη βέλτιστη λειτουργία των φαρμακευτικών συλλόγων και του Πανελλήνιου Φαρμακευτικού Συλλόγου κατά τρόπο αφ’ ενός μεν απολύτως σύγχρονο, αποτελεσματικό και διαφανή, αφ’ ετέρου δε που να προσιδιάζει στον διφυή χαρακτήρα τους ως νομικών προσώπων δημοσίου δικαίου σωματειακής μορφής.

Ακολούθως, εν γένει, το σύνολο των διατάξεων στα άρθρα 78 έως 92 κρίνεται επωφελές για το σύνολο του πληθυσμού.

Πιο συγκεκριμένα, πρόκειται για ρυθμίσεις που αφορούν δράσεις, όπως είπαμε, σχετικά με προληπτικές διαγνωστικές εξετάσεις για τον καρκίνο του τραχήλου της μήτρας και τον έλεγχο των τεχνικών προδιαγραφών εξέτασης HPV, DNA τεστ, ειδικές ρυθμίσεις για την υλοποίηση του προγράμματος αντιμετώπισης της παιδικής παχυσαρκίας, την ενίσχυση παιδιών και εφήβων με κινητικά προβλήματα με την αποζημίωση των φυσιοθεραπευτικών πράξεων στις οποίες υποβάλλονται, τη συγκρότηση ΚΟΜΥ για την εξυπηρέτηση πληθυσμών περιοχών με δυσχερή πρόσβαση σε υπηρεσίες πρωτοβάθμιας φροντίδας υγείας, καθώς και ευάλωτων και ευπαθών, σύμφωνα με την ισχύουσα νομοθεσία, ομάδων του πληθυσμού οπουδήποτε στη χώρα.

Επίσης, μέρος των διατάξεων αφορούν την παράταση ισχύος ρυθμίσεων για την αντιμετώπιση της πανδημίας του κορωνοϊού και την προστασία της δημόσιας υγείας.

Κυρίες και κύριοι συνάδελφοι, δράττομαι τώρα της ευκαιρίας αυτής για να απευθυνθώ στους Έλληνες πολίτες και ιδιαίτερα στους συμπολίτες μου, τους Λάκωνες και τις Λάκαινες, οι οποίοι και οι οποίες θα κληθούν την 21η Μαΐου να επιλέξουν τη διακυβέρνηση της χώρας για τα επόμενα τέσσερα χρόνια. Θα τους προτρέψω να θυμηθούν πού βρισκόμασταν και πού είμαστε τώρα. Θέλουμε ειλικρινά να σκεφτούν και να κρίνουν, να συγκρίνουν, να αξιολογήσουν, να θυμηθούν τις υποσχέσεις του κ. Τσίπρα το 2015 και τα πεπραγμένα του στη συνέχεια να θυμηθούν τις υποσχέσεις του Κυριάκου Μητσοτάκη το 2019 και τι πράξαμε μέχρι σήμερα.

Είμαστε βέβαιοι ότι όλοι θυμάστε τη θεωρία περί μη υπάρξεως συνόρων στο Αιγαίο, την αμφισβήτηση των Σωμάτων Ασφαλείας, την υποβάθμιση των Ενόπλων Δυνάμεων, φυσικά το δημοψήφισμα και την επική κωλοτούμπα με την πλήρη απαξίωση της απόφασης του ελληνικού λαού, όπου εκεί απογυμνώθηκε εντελώς το ηθικό αφήγημα της Αριστεράς σε πανευρωπαϊκό επίπεδο, όχι μόνο σε εθνικό.

Είμαι βέβαιος ότι δεν έχει ξεχάσει ο ελληνικός λαός τις ουρές στα ATM, την εξαθλίωση των συνταξιούχων, την ανασφάλεια και το κλείσιμο των τραπεζών, την κοροϊδία για την ικανοποίηση των ανεφάρμοστων φαντασιώσεων. Είμαι βέβαιος ότι οι συμπολίτες μας δεν έχουν ξεχάσει την κατάρρευση των συνόρων με την εισροή εκατομμυρίων μεταναστών -το 75% των ροών προς την Ευρωπαϊκή Ένωση έγινε διά μέσου της Ελλάδος- και τις άθλιες συνθήκες της Μόριας και της Ειδομένης, εικόνες ντροπής και εξαθλίωσης, όπως επίσης πρέπει να ξέρει ότι πλέον μόνο το 5% των ροών περνούν από τη χώρα μας. Αυτό δεν έγινε μαγικά. Η Ελλάδα έχει σύνορα και αυτά τα θωρακίζουμε ακόμα περισσότερο μέρα με τη μέρα.

Είμαι βέβαιος, επίσης, ότι οι συμπολίτες μας μπορούν να συγκρίνουν τα έργα υποδομών που δρομολογήθηκαν επί των ημερών μας και προχωρούν σε κατασκευή παράλληλα σε όλη την Ελλάδα, εκτελώντας ένα πρόγραμμα επενδύσεων κοντά στα 10 δισεκατομμύρια ευρώ.

Είμαι βέβαιος ότι βλέπουν στην καθημερινότητά τους τη λειτουργία του gov.gr, τον τρόπο που το κράτος μετεξελίσσεται, ψηφιοποιείται και γίνεται πιο μικρή η γραφειοκρατία.

Είμαι βέβαιος ότι οι συνταξιούχοι μας βλέπουν ότι μπήκε τάξη στην απόδοση των συντάξεων, αλλά είδαν και αύξηση για πρώτη φορά μετά από δέκα και πλέον χρόνια.

Οι αγρότες μας, οι συμπολίτες μου στη Λακωνία και με πολλά προβλήματα λόγω της κλιματικής αλλαγής και της ενεργειακής κρίσης, επλήγησαν ιδιαίτερα από φυσικές καταστροφές τα τελευταία δύο χρόνια, ειδικά με τις μεγάλες φωτιές στην ανατολική Μάνη το 2021. Παρ’ όλα αυτά μένουν όρθιοι και συνεχίζουν να αποτελούν τη ραχοκοκαλιά της ελληνικής επαρχίας.

Είμαι βέβαιος ότι η αύξηση κατά 20% του κατώτατου μισθού, οι πενήντα μειώσεις φόρων, η ελάφρυνση των εισφορών με την αποδέσμευσή τους από το εισόδημα, οι μεγάλες και οι μικρότερες επενδύσεις, η αύξηση του εμπορικού ισοζυγίου, οι πολύ καλύτερες τιμές που πετυχαίνουν οι παραγωγοί στον πρωτογενή τομέα είναι κατακτήσεις οι οποίες προ τεσσάρων ετών δεν ήταν καθόλου δεδομένες και σήμερα είναι γεγονός.

Υποσχεθήκαμε, λοιπόν, λιγότερα από αυτά που τελικά κάναμε και αυτά που είχαμε υποσχεθεί ήταν πολλά.

Καλώ τους Λάκωνες και τις Λάκαινες να συγκρίνουν με λογική και κριτική σκέψη. Καλούμε τους Έλληνες πολίτες να φύγουμε μαζί μπροστά, γιατί συνεχίζει να μας ενώνει το αύριο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα η συνάδελφος κ. Ειρήνη Αγαθοπούλου, γενική εισηγήτρια από τον ΣΥΡΙΖΑ.

Ορίστε, κυρία Αγαθοπούλου, έχετε τον λόγο.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε το νομοσχέδιο με τίτλο «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας». Είναι το τελευταίο νομοσχέδιο του Υπουργείου Υγείας γι’ αυτή την κοινοβουλευτική περίοδο, αφού σε ενάμιση μήνα από τώρα θα έχουμε εκλογές. Είναι ένα νομοσχέδιο για το οποίο θα λέγαμε ότι σε γενικές γραμμές θα μπορούσαμε να πάμε συντεταγμένα γιατί δεν έχουμε ιδιαίτερες διαφωνίες. Φροντίσατε, όμως και σε αυτό το νομοσχέδιο να δημιουργήσετε ζητήματα τόσο κοινοβουλευτικής διαδικασίας όσο και ουσίας.

Όσον αφορά τα ζητήματα κοινοβουλευτικής διαδικασίας, αναφέρομαι στο γεγονός, κύριε Υπουργέ, ότι απαξιώσατε τη συζήτηση στις επιτροπές. Έρχεστε σήμερα στην Ολομέλεια χωρίς να έχουμε πάρει ούτε μία απάντηση -ούτε μισή απάντηση!- στα ερωτήματα που θέτουμε επανειλημμένα από την πρώτη συνεδρίαση. Εδώ και τρεις ημέρες ζητάμε επανειλημμένα απαντήσεις σε συγκεκριμένα ερωτήματα που θέσαμε όχι μόνο εμείς αλλά όλα τα κόμματα της Αντιπολίτευσης και απαντήσεις δεν πήραμε σε κανένα στάδιο της διαδικασίας μέχρι και σήμερα.

Ερχόμαστε, λοιπόν, σήμερα στην Ολομέλεια, χωρίς να γνωρίζουμε εάν και τι νομοθετικές βελτιώσεις έχετε σκοπό να κάνετε. Θα τα ξαναθέσω, λοιπόν, τα θέματα που θέσαμε στη συνέχεια, ελπίζοντας ότι αυτή τη φορά θα εισακουστούν.

Θα ήθελα να ξεκινήσω, όμως, με μια γενικότερη αναφορά στη σημασία του εκσυγχρονισμού και της κωδικοποίησης των διατάξεων για τους φαρμακευτικούς συλλόγους. Ο ισχύων νόμος υπάρχει από το 1928 και σαφώς χρήζει αλλαγών. Όμως, κάποιες ρυθμίσεις σε αυτή τη μακρά λειτουργία των φαρμακευτικών συλλόγων μάς έδειξαν ότι πρέπει να παραμείνουν ως έχουν, όπως η νομική μορφή των φαρμακευτικών συλλόγων ως νομικά πρόσωπα δημοσίου δικαίου -που καλώς παραμένει -να έχουν τη δική τους περιουσία, οικονομική, διοικητική και διαχειριστική αυτοτέλεια και ο εσωτερικός τους κανονισμός, ο οποίος καταρτίζεται και τροποποιείται με απόφαση της γενικής συνέλευσης κάθε φαρμακευτικού συλλόγου, να είναι αυτός που ρυθμίζει όλα τα θέματα λειτουργίας και διοίκησης του εκάστοτε συλλόγου.

Έχω την τύχη, κυρίες και κύριοι συνάδελφοι, με την επαγγελματική μου ιδιότητα να είμαι μέλος ενός μικρού κατά τα άλλα φαρμακευτικού συλλόγου, του Φαρμακευτικού Συλλόγου Κιλκίς, που, όμως, ήταν πρωτοπόρος στην παροχή υπηρεσιών προς τους φαρμακοποιούς. Ξεκίνησε πριν από είκοσι πέντε χρόνια και όλα αυτά τα χρόνια μέχρι και σήμερα -όσοι πρόεδροι και αν έχουν αλλάξει, όσα διοικητικά συμβούλια- υλοποιεί το όραμα της ύπαρξης ενός συλλόγου που εξυπηρετεί στον μέγιστο βαθμό τα μέλη του. Γι’ αυτό μπορώ να πω με κάθε βεβαιότητα ότι μετά την αυτοτέλεια είναι σημαντική και η ρητή αναφορά στη δυνατότητα ίδρυσης νομικών προσώπων για την εξυπηρέτηση των σκοπών των συλλόγων αλλά και η απλοποίηση των διαδικασιών πρόσληψης προσωπικού, όπως και γίνεται με αυτό το νομοσχέδιο.

Τόσο οι διανεμητικοί λογαριασμοί που ξεκίνησαν δειλά και πάλι από μικρούς φαρμακευτικούς συλλόγους επαρχιακών πόλεων -και πάλι και εκεί το Κιλκίς ήταν πρωτοπόρο- και σήμερα οι διανεμητικοί είναι καθεστώς σε όλους τους φαρμακευτικούς συλλόγους της χώρας και έχουν αποδείξει την αναγκαιότητα της ύπαρξής τους τόσο για τη στήριξη των φαρμακοποιών-μελών τους όσο και για την εξοικονόμηση πόρων και μείωση της γραφειοκρατίας από την πολιτεία, όπως επίσης και η ίδρυση και λειτουργία του Ινστιτούτου διά Βίου Εκπαίδευσης και Επαγγελματικής Ανάπτυξης των Φαρμακοποιών, που παρά τις διαφωνίες που μπορεί να είχαμε και να έχουμε στα ζητήματα μορφής και λειτουργίας του, που επίσης σήμερα αλλάζει η μορφή του και από Α.Ε. γίνεται νομικό πρόσωπο ιδιωτικού δικαίου -και είναι σωστό αυτό- είναι παραδείγματα, λοιπόν, που δείχνουν ότι είναι απαραίτητη η δυνατότητα ίδρυσης νομικών προσώπων από τους φαρμακευτικούς συλλόγους για την παροχή υπηρεσιών προς τα μέλη-φαρμακοποιούς, τους πολίτες αλλά και το κράτος. Οπότε, σε γενικές γραμμές λέμε ότι το νομοσχέδιο κινείται προς τη σωστή κατεύθυνση.

Όμως, για εμάς υπάρχουν ζητήματα καίριας σημασίας που πρέπει να διορθωθούν και τα οποία θα αναφέρω. Σας είπαμε ότι έχετε αφαιρέσει από το νομοσχέδιο πολλές από εκείνες τις διατάξεις που ισχύουν μέχρι σήμερα που διασφάλιζαν τόσο τη δημοκρατική λειτουργία των συλλόγων όσο και την αδιαμεσολάβητη επικοινωνία τους με τους κρατικούς φορείς, το Υπουργείο κ.λπ., την πολυφωνία και την ενεργό συνδικαλιστική δράση των φαρμακευτικών συλλόγων. Αυτά τα άρθρα, δηλαδή τα άρθρα 7, 9 και 52 του ν.3601/2028 και το άρθρο 4 του ν.328/1976, ζητάμε να ενσωματωθούν στο νομοσχέδιο.

Δεύτερον, υπάρχουν ζητήματα που επηρεάζουν συνταγματικά κατοχυρωμένα δικαιώματα των φαρμακοποιών, όπως βεβαίως και όλων των πολιτών, όπως είναι το δικαιώματα του εκλέγειν και εκλέγεσθαι για τους αδειούχους φαρμακοποιούς μη ιδιοκτήτες φαρμακείου του άρθρου 6 που, όπως λέει και η Επιστημονική Επιτροπή της Βουλής, δεν μπορούν να υπάρχουν μέλη δύο ταχυτήτων, γιατί παραβιάζεται η αρχή της ισότητας και πρέπει να αλλάξει.

Επίσης, αφήνετε εντελώς αναιτιολόγητα ένα ανοιχτό παραθυράκι για την κατάργηση του ελέγχου από τους φαρμακευτικούς συλλόγους της τήρησης της κρατικής διατίμησης των φαρμάκων από τα φαρμακεία με αδιαμφισβήτητη συνέπεια στο τέλος να την πληρώσει πάλι ο πολίτης, να έχουμε ανισότιμη πρόσβαση των πολιτών στο φάρμακο τα επόμενα χρόνια.

Αυτή τη στιγμή, κυρίες και κύριοι συνάδελφοι, οι σύλλογοι έχουν τη δυνατότητα να ελέγχουν εάν διασφαλίζεται η επί ίσοις όροις διάθεση των φαρμάκων από το κάθε φαρμακείο σε όλη την επικράτεια. Και αυτό γιατί το φάρμακο προφανώς δεν πρέπει να πέσει βορά στους κανόνες της αγοράς, διότι αυτό θα δημιουργήσει ανισότιμη πρόσβαση όλων των πολιτών στο φάρμακο. Οι «μεγάλοι», τα μεγάλα φαρμακεία, αυτοί που μπορούν, θα παίρνουν εκπτώσεις αλλά θα κάνουν και εκπτώσεις, αλλά οι «μικροί» δεν θα μπορούν να ακολουθήσουν με συνέπεια τον αφανισμό του μεγαλύτερου ποσοστού μικρών και μικρομεσαίων φαρμακείων και τη δημιουργία ενός ολιγοπωλιακού καθεστώτος που δεν είναι ένα συντεχνιακό θέμα και θα επηρεάσει τη μέχρι στιγμής άριστη κατανομή φαρμακείων που υπάρχει σήμερα σε όλη την επικράτεια, σε κάθε απομακρυσμένο χωριό και θα συγκεντρωθούν φαρμακεία μόνο στα αστικά κέντρα, με συνέπεια την άνιση πρόσβαση των πολιτών κυρίως της επαρχίας, αλλά και όχι μόνο στο φάρμακο. Και πάλι, λοιπόν, ο πολίτης θα πληρώσει το μάρμαρο. Ζητάμε αυτό, η τήρηση της κρατικής διατίμησης να επιστρέψει στους σκοπούς.

Επίσης, αφήνετε ανοιχτό το παραθυράκι μέλη του διοικητικού συλλόγου των φαρμακευτικών συλλόγων να μην είναι διπλωματούχοι φαρμακοποιοί. Θεωρείτε ότι είναι πλεονασμός να μπουν αυτές οι δύο λέξεις «διπλωματούχος φαρμακοποιός»; Δεν είναι πλεονασμός. Βάλτε τες στο άρθρο 23.

Επιπλέον, δίνετε αρμοδιότητες στον Πανελλήνιο Φαρμακευτικό Σύλλογο και τις στερείτε από τους κατά τόπους συλλόγους, με συνέπεια με το μοντέλο που επιλέγετε τόσο οι φαρμακοποιοί όσο και οι σύλλογοι να οδηγηθούν σε χρονοβόρες και γραφειοκρατικές διαδικασίες, αλλά και να φιμώνονται οι φαρμακευτικοί σύλλογοι. Φανταστείτε ότι στο επόμενο νομοσχέδιο που θα έρθει και θα αφορά φαρμακευτικούς συλλόγους, φάρμακα, φαρμακευτική νομοθεσία δεν θα έχουμε τη δυνατότητα να καλέσουμε τους μεγαλύτερους φαρμακευτικούς συλλόγους της χώρας παρά μόνο τον πανελλήνιο, για παράδειγμα.

Άρθρο 24. Ηλεκτρονικές διαδικασίες, κύριε Υπουργέ, για όλους τους συλλόγους ανεξαρτήτως. Εν έτει 2023 είναι περιττός αυτός ο διαχωρισμός για «μεγάλους» και «μικρούς».

Άρθρο 36. Ζητάμε την κατάργηση της παραγράφου που μπορεί να χρησιμοποιηθεί ως συγκαλυμμένο μέσο συνδικαλιστικών διώξεων. Έχουμε αναφερθεί αναλυτικά στις επιτροπές. Επίσης, όσα έχουν ακουστεί στις επιτροπές όχι μόνο από εμάς, αλλά και από άλλα κόμματα για τα πειθαρχικά συμβούλια ζητούμε να αλλάξουν. Έχουμε ζητήσει, λοιπόν, πολύ συγκεκριμένες παρεμβάσεις για όλα τα παραπάνω και ελπίζουμε σήμερα όχι μόνο να πάρουμε απαντήσεις, αλλά να γίνουν και δεκτές.

Όσον αφορά τώρα τα υπόλοιπα άρθρα του νομοσχεδίου, κάναμε, επίσης, μία αναφορά στις επιτροπές. Εγώ σήμερα θέλω να σταθώ σε δύο σημεία και συγκεκριμένα στα άρθρα που αφορούν την πρόληψη, τις προληπτικές διαδικασίες, για παράδειγμα, για τον καρκίνο του τραχήλου της μήτρας και την παιδική παχυσαρκία. Προφανώς και συμφωνούμε ότι η πρόληψη είναι πάρα πολύ σημαντική και ότι θα πρέπει να ενισχυθούν οι δράσεις πρόληψης και να γίνουν κι άλλες. Όμως, δυστυχώς, έχουμε την εμπειρία ενός άλλου προγράμματος που υλοποιείται και το οποίο μάλιστα εσείς ο ίδιος θεωρήσατε ως την κορωνίδα του προγράμματος «Σπύρος Δοξιάδης», τις ψηφιακές μαστογραφίες, πρόγραμμα το οποίο, κύριε Υπουργέ, έχει πολλά προβλήματα στην υλοποίησή του. Εκτός του ότι μειώσατε το ηλικιακό εύρος των γυναικών που δικαιούνται τη δωρεάν ψηφιακή μαστογραφία σε σχέση με αυτό που ίσχυε επί υπουργίας Ανδρέα Ξανθού, υπάρχουν σήμερα πολλές περιοχές στη χώρα, όπου οι γυναίκες δεν έχουν πρόσβαση ούτε σε δημόσια είτε σε ιδιωτικά κέντρα. Μερικές από αυτές τις περιοχές είναι το Κιλκίς, η Φλώρινα, η Ευρυτανία, τα Δωδεκάνησα, οι Κυκλάδες και άλλες νησιωτικές περιοχές. Έχουμε καταθέσει και γραπτή ερώτηση γι’ αυτό και μέχρι στιγμής δεν έχουμε πάρει απάντηση. Το ερώτημα, λοιπόν, είναι τι θα κάνετε για την καθολική εφαρμογή του προγράμματος αυτού, εκτός από τα επικοινωνιακά σόου στα οποία είστε άριστοι, για να εξυπηρετηθούν όλες οι γυναίκες. Και βάσει αυτού σάς λέω ότι όταν έρχεστε και νομοθετείτε για δράσεις πρόληψης, το πρώτο μέλημα θα πρέπει να είναι η καθολική πρόσβαση όλων των πολιτών.

Ακόμα, οι κινητές ομάδες υγείας έχουν ως σκοπό την πρόληψη και εντάσσονται στο πρωτοβάθμιο σύστημα υγείας. Όμως, και εκεί δεν είστε διατεθειμένοι να προβλέψετε πόρους για προσωπικό και δανείζεστε προσωπικό από άλλες δομές. Όμως, όταν σχεδιάστηκαν οι κινητές ομάδες υγείας, κύριε Υπουργέ, είχαν ως σκοπό να είναι ένα εργαλείο ανάπτυξης της πρωτοβάθμιας φροντίδας υγείας και όχι να αποδυναμώνουν άλλες δομές για να λειτουργήσουν. Χρειάζεται, λοιπόν, ένα σχέδιο με οργανικές προσλήψεις και αυτόνομο προϋπολογισμό για την ορθή λειτουργία των κινητών ομάδων υγείας. Και το σχέδιο για την υγεία δεν μπορεί να έχει μόνο «μπαλώματα». Και όταν μιλώ για «μπαλώματα», δεν μπορώ να μην αναφερθώ στην περίοδο της πανδημίας, γιατί και εκεί «μπαλώματα» κάνατε και ήμασταν η χώρα με την πρώτη χειρότερη θέση ανάμεσα στις χώρες της Δυτικής Ευρώπης και με διπλάσιο ποσοστό θνησιμότητας σε σχέση με τον μέσο όρο της Ευρωπαϊκής Ένωσης.

"Κοβιντοποιήσατε", επίσης, το σύστημα, παραμελήσατε όλες τις υπόλοιπες υπηρεσίες του και εκτοξεύσατε τις ανικανοποίητες ιατρικές ανάγκες των ασθενών. Είχαμε μηδενική ενίσχυση του συστήματος με μόνιμο προσωπικό και μια ευκαιριακή ενίσχυση με επικουρικό προσωπικό παρά την άρση του μνημονιακού περιορισμού προσλήψεων και των αυξημένων διαθέσιμων πόρων, λόγω της πανδημίας. Ωστόσο, δεν τα αξιοποιήσετε, γιατί δεν σας ενδιέφερε. Επί των ημερών σας υπήρξε τεράστιο κύμα αποχωρήσεων ιατρονοσηλευτικού προσωπικού, λόγω επαγγελματικής εξουθένωσης, κάτι που τα λέει όλα.

Επιπλέον, είχαμε σοβαρές ελλείψεις συγκεκριμένων ειδικοτήτων, για παράδειγμα, γιατρών με ειδικότητα αναισθησιολογίας, ενώ παρατηρήθηκε και συνεχίζει να παρατηρείται ασφυξία με ράντζα παντού. ΜΕΘ ακούγαμε και ΜΕΘ δεν βλέπαμε. Ακόμα και στο Κιλκίς δεν θυμάμαι πόσες φορές εξαγγέλθηκε η ΜΕΘ και από τον τοπικό Βουλευτή της Νέας Δημοκρατίας, αλλά και από τα στελέχη σας. Φεύγετε, αποχωρείτε και η ΜΕΘ ακόμα υλοποιείται. Και ας μην αναφερθούμε και στα προβλήματα που δημιουργήθηκαν με τον «προσωπικό γιατρό» και την εύρεση γιατρών που ήταν μια πολύ δύσκολη εξίσωση για τους ασθενείς, ενώ η εξυπηρέτηση των πολιτών δεν ήταν φυσικά σε πρώτο πλάνο.

Κύριε Υπουργέ, αφού αναφέρθηκα στην πανδημία και αφού έχω ακόμα λίγο χρόνο, νομίζω ότι οφείλω να πω δυο κουβέντες για τη λειτουργία των φαρμακείων κατά τη διάρκεια της πανδημίας. Νομίζω ότι οφείλουμε ένα τεράστιο «ευχαριστώ» στους αγαπητούς συναδέλφους, ακόμα κι αν δεν ήταν συνάδελφοι, για τη διαχείριση που έκαναν εκείνη την περίοδο σε όλη την Ελλάδα.

Τα φαρμακεία, λοιπόν, τότε ήταν το πρώτο σημείο επαφής με το σύστημα υγείας, την περίοδο που όλα ήταν κλειστά, την περίοδο του «lockdown», της υπερφόρτωσης του ΕΣΥ από την περίθαλψη περιστατικών COVID και του καθημερινού περιορισμού των απαραίτητων δραστηριοτήτων και υπηρεσιών για τον πολίτη. Αποτέλεσαν, λοιπόν, το πιο ζωτικό σημείο πρόσβασης για φάρμακα, συμβουλές υγείας, ακόμα και ψυχολογική στήριξη. Στη συνέχεια συνέβαλε αποφασιστικά στον εμβολιασμό των πιο ευάλωτων ομάδων του πληθυσμού, αυτών που δεν είχαν και πρόσβαση σε ηλεκτρονικά μέσα, βοηθώντας τους να κλείσουν το ραντεβού τους.

Οι φαρμακοποιοί, λοιπόν, συχνά και με κίνδυνο της δικής τους υγείας και της ζωής τους συνέβαλαν στην αντιμετώπιση των περιστατικών που δεν απαιτούσαν νοσοκομειακή περίθαλψη και μερίμνησαν ώστε οι ασθενείς, ιδίως οι ευάλωτοι και οι χρόνια πάσχοντες, να συνεχίσουν να λαμβάνουν απρόσκοπτα τα φάρμακά τους, παρά τις καραντίνες και τους αποκλεισμούς και διασφάλισαν μια ισχυρή και αποτελεσματική αλυσίδα εφοδιασμού φαρμάκων, ιατρικών προϊόντων και μέσων προστασίας, σε ορισμένες περιπτώσεις μάλιστα, σε περίοδο μεγάλης έλλειψης, παρασκευάζοντας και οι ίδιοι υλικά, όπως απολυμαντικά, κ.λπ..

Αναδείχθηκε, λοιπόν, με τον σαφέστερο τρόπο ότι έπρεπε τα φαρμακεία να ενταχθούν στις δομές πρωτοβάθμιας φροντίδας υγείας. Και καλώς κάναμε και το θεσμοθετήσαμε όταν ήμασταν στην κυβέρνηση και αυτός ο ρόλος θα πρέπει να ενισχυθεί. Και θα ενισχυθεί με την επόμενη κυβέρνηση, όπως συνολικότερα και η πρωτοβάθμια φροντίδα υγείας και ο ρόλος του δημόσιου συστήματος υγείας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Με την ανοχή σας, κύριε Πρόεδρε, θέλω να θέσω ένα ακόμα ζήτημα πολύ σημαντικό.

Εχθές συνομιλούσα με έναν συντοπίτη μου, έναν συγγενή μιας γυναίκας που υπηρέτησε το σύστημα υγείας και επί περιόδου COVID. Πέντε μέρες πριν τη συνταξιοδότησή της, μέσα στο μεγάλο κύμα της πανδημίας που είχαμε πολλούς νεκρούς, δυστυχώς εν ώρα καθήκοντος κόλλησε και απεβίωσε. Είναι ένα από τα τριάντα τέσσερα, αν δεν κάνω λάθος, θύματα εκείνης της περιόδου ιατρικού και νοσηλευτικού προσωπικού που έχασαν τη ζωή τους από COVID.

Υπάρχει, λοιπόν, κύριε Υπουργέ -σας το έθεσε και η ΠΟΕΔΗΝ τότε, αλλά δεν το λάβετε υπ’ όψιν- μία διάταξη την οποία θα σας καταθέσω στα Πρακτικά, που λέει για πρόσληψη στο δημόσιο συγγενών θυμάτων που έχασαν τη ζωή τους εκτελώντας το υπηρεσιακό τους καθήκον. Μιλάμε για δημοσίους υπαλλήλους. Και σας ζήτησε η ΠΟΕΔΗΝ να τη συγκεκριμενοποιήσετε τη διάταξη αυτή για τα θύματα COVID, που υπηρετούσαν στο δημόσιο σύστημα υγείας και έχασαν τη ζωή τους εκτελώντας το υπηρεσιακό τους καθήκον, για την πρόσληψη συγγενών τους στο δημόσιο.

Σας το καταθέτω για τα Πρακτικά.

(Στο σημείο αυτό η Βουλευτής κ. Ειρήνη - Ελένη Αγαθοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομίζω ότι αν το κάνετε αυτό πριν φύγετε, θα σας ευγνωμονούν. Αυτοί δεν είναι πολλοί. Είναι τριάντα τέσσερις οικογένειες. Δεν το κάνατε. Το απαξιώσατε. Έστω και τώρα, τελευταία στιγμή, αφού μας ήρθε το αίτημα αυτό, σας ζητώ να το δείτε πιο επιστάμενα.

Σας ευχαριστώ.

Ευχαριστώ, κύριε Πρόεδρε, για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία εννέα μαθήτριες και μαθητές και δύο εκπαιδευτικοί συνοδοί τους από το 49ο Σχολείο Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλείται τώρα στο Βήμα ο ειδικός αγορητής από το ΠΑΣΟΚ - Κίνημα Αλλαγής κ. Γιώργος Φραγγίδης.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Συζητάμε σήμερα το τελευταίο νομοσχέδιο του Υπουργείου Υγείας πριν τις εκλογές και είναι αναπόφευκτο αυτή η συζήτηση, εκτός από την ανάλυση και κριτική επί του νομοσχεδίου, να έχει και έναν απολογιστικό χαρακτήρα για τα πεπραγμένα αυτής της Κυβέρνησης στον τομέα υγείας κατά την τετραετία της διακυβέρνησής της.

Με το παρόν σχέδιο νόμου επικαιροποιείται και κωδικοποιείται η νομοθεσία για τη λειτουργία των φαρμακευτικών συλλόγων και του Πανελλήνιου Φαρμακευτικού Συλλόγου. Αυτό ήταν, εξάλλου, ένα αίτημα πολλών ετών και βασίστηκε σε πρόταση του Πανελλήνιου Φαρμακευτικού Συλλόγου, την οποία επεξεργάστηκε μια διαπαραταξιακή επιτροπή και ακολούθησε το πρότυπο της τροποποίησης ιδρυτικών νόμων άλλων συλλόγων, των ιατρικών συλλόγων δηλαδή και του Πανελλήνιου Ιατρικού Συλλόγου.

Αποσαφηνίζεται η διοικητική και οικονομική αυτοτέλεια των φαρμακευτικών συλλόγων και του Πανελλήνιου Φαρμακευτικού Συλλόγου, οι οποίοι δεν χρηματοδοτούνται από τον κρατικό προϋπολογισμό και αποτελούν νομικά πρόσωπα δημοσίου δικαίου ειδικού σκοπού σωματειακής μορφής. Περιλαμβάνει γενικά διατάξεις που διευκολύνουν την επίτευξη των στόχων των φαρμακευτικών συλλόγων και του Πανελλήνιου Φαρμακευτικού Συλλόγου.

Σας θέσαμε ερωτήματα και κάναμε παρατηρήσεις που ελπίζουμε να τα δείτε προσεκτικά. Δεν θέλω να τα επαναλάβω. Σε γενικές γραμμές, οι διατάξεις για τους φαρμακευτικούς συλλόγους και τον Πανελλήνιο Φαρμακευτικό Σύλλογο είναι προς τη σωστή κατεύθυνση, δεδομένου ότι το ισχύον σήμερα θεσμικό πλαίσιο που ορίζεται από τον ν.3601/1928, μετά τις αλλεπάλληλες τροποποιήσεις που έχει υποστεί με την πάροδο των ετών είναι παρωχημένο με διάσπαρτες και αλληλοκαλυπτόμενες διατάξεις.

Το τελευταίο μέρος του νομοσχεδίου συμπεριλαμβάνει διάφορες ετερόκλητες διατάξεις αρμοδιότητας του Υπουργείου Υγείας, κάποιες εξ αυτών θετικές, όπως είναι η παροχή δυνατότητας σε παιδιά και εφήβους με κινητικά προβλήματα να λαμβάνουν υπηρεσίες φυσικοθεραπείας και από μη συμβεβλημένους φυσιοθεραπευτές, αλλά και η υλοποίηση της δράσης για την αντιμετώπιση της παιδικής παχυσαρκίας με πόρους από το Εθνικό Σχέδιο Ανάκαμψης και Ανθεκτικότητας.

Τέλος, παρατείνονται για άλλη μια φορά οι ρυθμίσεις για την αντιμετώπιση της πανδημίας, οι οποίες μάλιστα έρχονται όλες σε ένα μόνο άρθρο. Αντιλαμβανόμαστε την ανάγκη παράτασης των συμβάσεων του προσωπικού υγειονομικών φορέων οι οποίες λήγουν στις 30 Ιουνίου. Έχουμε μπροστά μας τις εκλογές και μάλιστα το ενδεχόμενο δεύτερων εκλογών, οπότε δεν μπορεί να μένουν μετέωροι οι εργαζόμενοι, αλλά και το σύστημα υγείας στο οποίο υπηρετούν.

Ευθύνεστε, ωστόσο, κύριε Υπουργέ, για την ομηρία αυτών των εργαζομένων που καλύπτουν πάγιες και διαρκείς ανάγκες. Κάθε τρεις μήνες, με το γνωστό πακέτο των ρυθμίσεων για την πανδημία συζητάμε τα ίδια ημίμετρα που δηλώνουν απουσία αξιολόγησης των μέχρι τώρα πολιτικών, ολιγωρία και έλλειψη ουσιαστικού σχεδιασμού για την ισχυροποίηση του Εθνικού Συστήματος Υγείας. Τρία χρόνια τώρα η Κυβέρνησή σας νομοθετεί με εμβαλωματικές λύσεις ανάγκης. Αυτό δηλώνει ανικανότητα και υποκρύπτει και σκοπιμότητα.

Θεωρούμε απαράδεκτες τις διατάξεις που αφορούν απευθείας αναθέσεις στις προμήθειες για την υγεία χωρίς λογοδοσία.

Στις 9 Ιανουαρίου του 2023, κύριε Υπουργέ, σας έκανα μία ερώτηση που τον τελευταίο καιρό πήρε μεγάλη δημοσιότητα σε σχέση με την επίστρωση-επιχάλκωση επιφανειών με πύλες χαλκού στα διάφορα νοσοκομεία με χιλιάδες ευρώ, τα οποία είναι έργα με απευθείας αναθέσεις χωρίς να υπάρχει καμμία διεθνής πιστοποίηση. Θα ήταν καλό να είχατε απαντήσει σε αυτή την ερώτηση μετά από δυόμισι μήνες.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όλα με διαγωνισμούς είναι.

**ΓΕΩΡΓΙΟΣ ΦΡΑΓΓΙΔΗΣ:** Θα σας κάνω επίκαιρη ερώτηση και θα μας πείτε ποιοι είναι οι διαγωνισμοί. Ούτε ένας δεν είναι με διαγωνισμό. Ούτε ένας!

Όπως είπα, γενικά το νομοσχέδιο έχει διατάξεις με θετικό πρόσημο. Είναι σαφές ότι εν όψει εκλογών γίνεται μία προσπάθεια να κλείσει με ωραιοποιημένο τρόπο μια τετραετία με πρόχειρα νομοθετήματα χωρίς αποτέλεσμα, που αποκαλύπτουν την έλλειψη συνολικού σχεδιασμού για την υγεία, την πρόθεση περαιτέρω απαξίωσης του Εθνικού Συστήματος Υγείας και την προσπάθεια να ξεχαστεί η αποτυχημένη διαχείριση της πανδημίας με τους πάνω από τριάντα πέντε χιλιάδες νεκρούς.

Σε σχέση με το Εθνικό Σύστημα Υγείας η εμπειρία της πανδημίας ώθησε όλον τον κόσμο, ακόμα και τη φιλελεύθερη Κυβέρνησή σας, να αναγνωρίσει την προστιθέμενη αξία του δημόσιου συστήματος υγείας. Παρά τις παθογένειες και τα προβλήματά του το Εθνικό Σύστημα Υγείας υπήρξε ο στυλοβάτης της υγείας των πολιτών. Ωστόσο απαξιώθηκε συστηματικά τα τελευταία χρόνια σε επίπεδο στελέχωσης, υποδομών, εξοπλισμού και οργάνωσης.

Πιστοί στο δόγμα της ιδιωτικοποίησης των πάντων επιδιώξατε να καταλύσετε τις διαχωριστικές γραμμές ανάμεσα στον δημόσιο και στον ιδιωτικό τομέα υγείας. Η επιχορήγηση των νοσοκομείων από τον κρατικό προϋπολογισμό μειώθηκε κατά 860 εκατομμύρια ευρώ από το 2015 έως σήμερα και σε σχέση με τον προϋπολογισμό της προηγούμενης χρονιάς κατά 414 εκατομμύρια φέτος. Στον σχεδιασμό της αξιοποίησης του Ταμείου Ανάκαμψης και Ανθεκτικότητας η παρούσα Κυβέρνηση επέλεξε να διαθέσει μόνο το 4,8% των πόρων του ταμείου για τις υποδομές υγείας, όταν η Ιταλία διαθέτει το 10%.

Σε όλη την Ελλάδα τα νοσοκομεία λειτουργούν οριακά. Υπάρχουν μεγάλες ελλείψεις στις κρίσιμες ειδικότητες. Οι παραιτήσεις και οι συνταξιοδοτήσεις δυστυχώς δεν αναπληρώνονται. Οι εργαζόμενοι καταρρέουν από την εξαντλητική εργασία και τα εξουθενωτικά ωράρια και βεβαίως για την ένταξή τους στα βαρέα και ανθυγιεινά δεν γίνεται καμμία συζήτηση. Για το επίδομα επικίνδυνης και ανθυγιεινής εργασίας, που αναφέρατε πριν δυόμισι μήνες, από την ανακοίνωση που κάνατε δηλαδή για την ΚΥΑ μέχρι σήμερα δεν έχει γίνει απολύτως τίποτα.

Ειδικά στην περιφέρεια τα νοσοκομεία εμφανίζουν τεράστιες αδυναμίες κάλυψης των υγειονομικών αναγκών του πληθυσμού και οι υπηρεσίες υγείας που προσφέρουν υπολείπονται κατά πολύ σε ποιότητα εκείνων του κέντρου. Εμφανείς εξάλλου είναι οι ανισότητες από το κέντρο στην περιφέρεια κατά την περίοδο της πανδημίας για τους νοσηλευόμενους στις μονάδες εντατικής θεραπείας. Την ανισότητα αυτή αποτύπωσε και η μελέτη του καθηγητή κ. Λύτρα για τη θνητότητα διασωληνωμένων ασθενών με COVID, σε σχέση με τον φόρτο του συστήματος υγείας, η οποία κατέρριψε και το αφήγημα της καλής διαχείρισης της πανδημίας από την Κυβέρνηση της Νέας Δημοκρατίας, αλλά και τους ισχυρισμούς της ότι δεν υπάρχουν ακριβή στοιχεία για τους θανάτους διασωληνωμένων εκτός ΜΕΘ.

Η Ελλάδα είναι η τρίτη στην Ευρώπη σε ιδιωτικές δαπάνες για την υγεία, δαπάνες που απομειώνουν το οικογενειακό εισόδημα σε μια περίοδο γενικευμένης ακρίβειας. Το δημόσιο σύστημα υγείας χρειάζεται ενίσχυση σε όλα τα επίπεδα, κάτι που εσείς δεν πράξατε. Δεν δώσατε κίνητρα οικονομικά, επιστημονικά, διοικητικά, οικογενειακά και δεν σχεδιάσατε πολιτικές για να γίνει το Εθνικό Σύστημα Υγείας ελκυστικό σε γιατρούς και νοσηλευτές. Η αύξηση 10% στον μισθό των γιατρών δεν είναι κίνητρο ουσίας. Στην Ελλάδα έχουμε έλλειψη γιατρών, τη στιγμή που πάνω από δεκαοκτώ χιλιάδες, περίπου είκοσι χιλιάδες, Έλληνες γιατροί εργάζονται στο εξωτερικό.

Όσον αφορά τον «προσωπικό γιατρό» θα ήθελα να πω δυο λόγια για τον «προσωπικό γιατρό» που έχει ιδιαίτερη σημασία για την πρωτοβάθμια φροντίδα υγείας. Δόθηκε τέταρτη παράταση στην επιβολή προστίμων για όσους πολίτες δεν έχουν εγγραφεί στο σύστημα, γεγονός που αποδεικνύει την αποτυχημένη πορεία του. Η πλειονότητα των πολιτών που εγγράφηκαν το έκαναν λόγω του φόβου των προστίμων, ενώ και εκείνοι που θέλουν να εγγραφούν δεν βρίσκουν διαθέσιμο γιατρό στην περιοχή τους. Ζητούμενο παραμένει και η δυνατότητα επιλογής γιατρού της προτίμησής τους και της εμπιστοσύνης τους.

Έτσι, δύο μήνες μετά την ημερομηνία-ορόσημο για την πλήρη εφαρμογή του, ο θεσμός εξελίχθηκε δυστυχώς σε φιάσκο. Δεν αγκαλιάστηκε από τους γιατρούς, παρά τα οικονομικά κίνητρα, που προφανώς δεν είναι επαρκή και παρά την προσθήκη νέων ειδικοτήτων. Υπολογίζεται πως χρειάζονται πέντε με έξι χιλιάδες γιατροί στο σύστημα και μέχρι στιγμής είναι εγγεγραμμένοι τρεις χιλιάδες τριακόσιοι ενενήντα επτά, ένας αριθμός που παραμένει στάσιμος, και εκ των οποίων μόνο χίλιοι εκατόν πενήντα εννιά είναι ελεύθεροι επαγγελματίες. Δεν μπορεί, όμως, ο θεσμός να βασιστεί στους λίγους ειδικευμένους γιατρούς της υποστελεχωμένης πρωτοβάθμιας φροντίδας υγείας, οι οποίοι προσφέρουν τις υπηρεσίες τους σε εικοσιτετράωρη βάση. Το σημαντικότερο, δεν μπορεί ένας τέτοιος θεσμός να στηρίζεται μόνο σε ευρωπαϊκά προγράμματα και να είναι μικρής χρονικής διάρκειας.

Δυσάρεστη εξέλιξη αποτέλεσε και η ακύρωση του διαγωνισμού που θα οδηγούσε στην υλοποίηση της δωρεάς του Ιδρύματος «Σταύρος Νιάρχος» για την κατασκευή τριών νέων νοσοκομείων στην Κομοτηνή, το Παιδιατρικό της Θεσσαλονίκης και στη Σπάρτη, δομών πολύ σημαντικών για την ενίσχυση του Εθνικού Συστήματος Υγείας, που βρίσκεται στη χειρότερη φάση του με ευθύνη της παρούσας Κυβέρνησης. Δεν καταβλήθηκε από πλευράς σας η απαιτούμενη προσπάθεια για την υλοποίηση της δωρεάς, σε συνεργασία πάντα με το Ίδρυμα «Σταύρος Νιάρχος» και την τοπική αυτοδιοίκηση. Δεν παρείχατε ούτε τη σχετική ενημέρωση στα μέλη της αρμόδιας επιτροπής της Βουλής ως οφείλατε.

Σε σχέση με το clawback, θα ήθελα να αναφερθώ με δυο λόγια και στα προβλήματα που έχουν προκύψει από την πολύχρονη εφαρμογή του άδικου και μνημονιακού μέτρου rebate και clawback, που σε συνδυασμό με την εφαρμογή ποιοτικών κριτηρίων και την απαίτηση ανανέωσης του εξοπλισμού για τη συνέχιση της λειτουργίας των εργαστηρίων, οδηγεί τους εργαστηριακούς και κλινικοεργαστηριακούς γιατρούς και τα πολυϊατρεία σε αφανισμό. Το αμέσως επόμενο χρονικό διάστημα χρειάζεται να τεθεί στο τραπέζι η αναθεώρηση της πολιτικής σε σχέση με αυτό το μέτρο που είχε προσωρινό χαρακτήρα. Τέτοιου είδους πολιτικές στην υγεία ευνοούν μόνο τα μεγάλα funds, που διαθέτουν τεράστιες χρηματοδοτικές δυνατότητες και οδηγούν σε ασφυξία τους μικρομεσαίους επαγγελματίες του χώρου καθώς καλούνται να πληρώσουν εκ των υστέρων την υπέρβαση του προϋπολογισμού. Αφού, δηλαδή, οριστεί η δαπάνη δημιουργείται ένα χρέος το οποίο καλούνται να αποπληρώσουν σε δόσεις.

Σε περίπτωση συνταξιοδότησης ο εργαστηριακός γιατρός θα κληθεί από τη σύνταξή του να πληρώσει τις μηνιαίες δόσεις του clawback, οι οποίες πολλές φορές είναι μεγαλύτερες από τη μηνιαία του σύνταξη. Σε περίπτωση θανάτου του το χρέος μεταβιβάζεται στους κληρονόμους. Με λίγα λόγια, δεν μπορεί ούτε να συνταξιοδοτηθεί, αλλά ούτε και να πεθάνει. Κάποιες άμεσες ενέργειες που θα μπορούσαν από αύριο να μειώσουν το clawback κατά 20% είναι η άμεση εφαρμογή διαγνωστικών πρωτοκόλλων, ο real time έλεγχος και ο έλεγχος της υπερσυνταγογράφησης.

Σε σχέση με τις προτάσεις μας ως ΠΑΣΟΚ, το ΠΑΣΟΚ έχει διατυπώσει συγκεκριμένες προτάσεις για την υγεία με στόχο την αναγέννηση του Εθνικού Συστήματος Υγείας, το οποίο ίδρυσε το 1983, μέσα από μεταρρυθμίσεις που θα προστατεύουν τον δημόσιο χαρακτήρα του και θα το προετοιμάζουν, ώστε να απαντά στις προκλήσεις των επόμενων γενεών. Είναι αναγκαία η αύξηση χρηματοδότησης από τον προϋπολογισμό στον μέσο όρο της Ευρωπαϊκής Ένωσης, με τη διάθεση δε του 10% των πόρων του Ταμείου Ανάκαμψης για την υγεία και τις κοινωνικές υποδομές.

Προτεραιότητες αποτελούν η ύπαρξη ισχυρών δομών σε κάθε περιφέρεια της χώρας, ένα ενιαίο σύστημα πρωτοβάθμιας φροντίδας υγείας υπό δημόσια εποπτεία, σύγχρονα και λειτουργικά δημόσια νοσοκομεία, δημιουργία σύγχρονων και καινοτόμων μονάδων περίθαλψης εκτός νοσηλευτικών ιδρυμάτων, αντιμετώπιση των προβλημάτων που αντιμετωπίζουν οι νέοι γιατροί, αναβάθμιση του ανθρώπινου δυναμικού του Εθνικού Συστήματος Υγείας, έμφαση στην υγεία στα νησιά και γενικά στην περιφέρεια όπου υπάρχει μεγάλη ανισότητα, λειτουργία ανεξάρτητου μηχανισμού αξιολόγησης για τον έλεγχο της ποιότητας των υπηρεσιών υγείας και βεβαίως ψηφιακός μετασχηματισμός της υγείας.

Κλείνοντας, θα ήθελα να πω ότι αυτή η Κυβέρνηση άφησε το σύστημα υγείας έωλο και έπραξε το ελάχιστο. Τα νομοθετήματα που έφερε για την πρωτοβάθμια φροντίδα υγείας και τον «προσωπικό γιατρό», την ανακουφιστική φροντίδα, τις μεταμοσχεύσεις, το Ογκολογικό Νοσοκομείο «Παίδων» και λοιπά, αποτελούν στην ουσία κενό γράμμα, όταν δεν υπάρχουν οι απαραίτητες υποδομές και η απαραίτητη στελέχωση.

Καμμία σοβαρή πολιτική δεν μπορεί να ασκηθεί στηριζόμενη σε ένα απαξιωμένο και αποδυναμωμένο δημόσιο σύστημα υγείας. Μιλώντας σε γενικότερο επίπεδο, είχαμε την ατυχία τα τελευταία τέσσερα χρόνια να έχουμε μία Κυβέρνηση με μειωμένη αίσθηση ευθύνης. Πάντα κάποιος άλλος ευθύνεται: Για την πανδημία, για την ακρίβεια, για τις πυρκαγιές, για τις παρακολουθήσεις και υποκλοπές για την τραγωδία στα Τέμπη.

Όλοι, όμως, κρίνονται και όλοι έχουν, πλέον, αντιληφθεί την ανικανότητα του αποτυχημένου επιτελικού κράτους της Νέας Δημοκρατίας. Η ώρα της κρίσης έρχεται σύντομα.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κομμουνιστικό Κόμμα Ελλάδας, ο συνάδελφος κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως τοποθετηθήκαμε και στις επιτροπές κατά την επεξεργασία του νομοσχεδίου και τονίσαμε βέβαια στις συζητήσεις που έγιναν, σημασία για εμάς έχει η ουσία, το περιεχόμενο και η κατεύθυνση του επιχειρούμενου εκσυγχρονισμού, όπως αναφέρεται στον σκοπό του νομοσχεδίου, των νομικών προσώπων φαρμακευτικών συλλόγων και του Πανελλήνιου Φαρμακευτικού Συλλόγου, τα οποία νομικά πρόσωπα καλούνται να συμβάλουν στην διαμόρφωση και υλοποίηση της εκάστοτε κρατικής πολιτικής στον τομέα του φαρμάκου.

Συνεπώς το ενδιαφέρον είναι ιδιαίτερο, από την πλευρά βέβαια του κράτους, ώστε η οργάνωση των επαγγελματιών φαρμακοποιών να υπηρετεί ακριβώς αυτόν τον σκοπό και ταυτόχρονα να μπορεί να ελέγχεται από το κράτος, αφού οι επαγγελματίες ιδιοκτήτες φαρμακείων αποτελούν τον αναγκαίο κρίκο της τελικής διακίνησης των φαρμακευτικών εμπορευμάτων της φαρμακοβιομηχανίας, σύμφωνα με τους όρους και τις προϋποθέσεις που θέτει η κρατική νομοθεσία.

Αντίστοιχα, ο αναφερόμενος διφυής χαρακτήρας, δηλαδή, ως νομικού προσώπου, φαρμακευτικοί σύλλογοι και Πανελλήνιος Φαρμακευτικός Σύλλογος σωματειακής μορφής, είναι πλασματικός -μόνο φανταστικός μπορεί να είναι στην ουσία- διότι δεν είναι δυνατόν στο πλαίσιο του νομικού προσώπου δημοσίου δικαίου να αναπτύσσονται χαρακτηριστικά που πρέπει να έχει μια συνδικαλιστική οργάνωση. Αφού στον όποιο βαθμό υπάρχει αυτή η συνδικαλιστική ανάπτυξη, απορροφάται από τον χαρακτήρα και την αποστολή του νομικού προσώπου δημοσίου δικαίου, ως συνεργάτη της εκάστοτε αστικής πολιτικής που υλοποιείται στον χώρο του φαρμάκου.

Εξάλλου, στους φαρμακευτικούς συλλόγους εγγράφονται υποχρεωτικά όλοι οι ιδιοκτήτες φαρμακείων, των οποίων τα συμφέροντα, όμως, δεν είναι αντίστοιχα, αφού στον ίδιο φαρμακευτικό σύλλογο, για παράδειγμα, υπάρχουν και μικροί ιδιοκτήτες αυτοαπασχολούμενοι και ιδιοκτήτες έως και πέντε, έξι ενδεχομένως φαρμακείων, προς το παρόν, που κοινωνικά ανήκουν στην αστική τάξη πλέον, γεγονός που από μόνο του αναιρεί στην πράξη την έννοια της σωματειακής μορφής, δηλαδή, των κοινών συμφερόντων των φαρμακοποιών.

Επίσης, στη βάση των ανωτέρω επισημάνσεων κινούνται και μια σειρά από προβλέψεις των προτεινόμενων ρυθμίσεων του νομοσχεδίου. Ενδεικτικά θα αναφερθώ: Στο άρθρο 11, που οι αποφάσεις της γενικής συνέλευσης για τον εσωτερικό κανονισμό, θα ισχύουν ή όχι, αν και εφόσον το αποφασίσει ο οικείος περιφερειάρχης, όπου ανήκουν οι φαρμακευτικοί σύλλογοι. Στο άρθρο 12, που απαγορεύει την ίδρυση οποιουδήποτε άλλου επαγγελματικού σωματείου φαρμακοποιών. Απαγορεύοντας στην πράξη την οποιαδήποτε συνδικαλιστική οργάνωση των ελευθέρων επαγγελματιών φαρμακοποιών. Στο άρθρο 13, η πρόβλεψη πως για ζητήματα που αφορούν το σύλλογο και τα μέλη του, δεν θα συζητούνται στη γενική συνέλευση, αν αυτά έχουν ανατεθεί σε άλλο όργανο. Δηλαδή, τι κάνετε; Ανοίγετε τον δρόμο, ώστε για σημαντικά ζητήματα να αποκλείονται οι φαρμακοποιοί ακόμα και τυπικά, αν θέλετε, να συζητήσουν τα ζητήματα που τους αφορούν, τα ιδιαίτερα ζητήματα πολλές φορές, αυτά, λοιπόν, για τα οποία ενδεχομένως το ίδιο το κράτος βιάζεται, επείγεται να υλοποιήσει και που ενδεχομένως να έχουν και αρνητικές επιπτώσεις στην πλειοψηφία των φαρμακοποιών.

Ή αντίστοιχα, στο άρθρο 14 η πρόβλεψη για γενική συνέλευση και ψηφοφορία με ηλεκτρονικά μέσα για λόγους, όπως αναφέρεται στο άρθρο, ανωτέρας βίας, που στην ουσία αποτελεί το επιχείρημα για την πάγια εφαρμογή αυτού του τρόπου διεξαγωγής της ψηφοφορίας, όπως και η πρόβλεψη ηλεκτρονικής ψηφοφορίας για την εκλογή διοικητικών συμβουλίων σε συλλόγους άνω των πεντακοσίων μελών. Αντίστοιχα, η πρόβλεψη του άρθρου 24 για τους φαρμακευτικούς συλλόγους άνω των πενήντα μελών, οι υποψήφιοι των συνδυασμών να είναι σε αριθμό όσα είναι τα μέλη του διοικητικού συμβουλίου συν τρεις επιπλέον. Αυτό τι σημαίνει; Ότι αποκλείονται οι συνδυασμοί με λιγότερους υποψηφίους.

Άρθρο 27: Εδώ υπάρχει το πρόβλημα της υποχρεωτικής μονοσταυρίας και της απαγόρευσης σε κάποιον να επιλέξει το συνδυασμό χωρίς σταυρό προτίμησης. Αντίστοιχα, ο διορισμός του διοικητικού συμβουλίου στον φαρμακευτικό σύλλογο από το Διοικητικό Συμβούλιο του Πανελλήνιου Φαρμακευτικού Συλλόγου, εάν και εφόσον ο φαρμακευτικός σύλλογος δεν έκανε γενική συνέλευση ή δεν ψήφισε ο απαιτούμενος αριθμός των μελών του. Το άρθρο 54, που καθορίζει τους αντιπροσώπους των φαρμακευτικών συλλόγων σε γενική συνέλευση του Πανελλήνιου Φαρμακευτικού Συλλόγου με διαβάθμιση στον αριθμό τους ανάλογα με τον αριθμό των μελών των φαρμακευτικών συλλόγων και οι οποίοι θα εκλέγονται ανεξάρτητα με τον αριθμό των ψηφισάντων. Ή αντίστοιχα στο άρθρο 64, που αφορά τους πόρους του Πανελλήνιου Φαρμακευτικού Συλλόγου, οι οποίοι δεν θα προέρχονται από την είσπραξη συμμετοχής των μελών φαρμακοποιών στους φαρμακευτικούς συλλόγους, αλλά απευθείας από τους φαρμακοποιούς με παρακράτηση του 0,4% επί της χονδρικής πώλησης, που θα αφαιρείται από το ποσοστό κέρδους τους.

Αντίστοιχα, στο άρθρο 74 η πρόβλεψη για το ινστιτούτο φαρμακευτικών επιστημονικών ερευνών του Πανελλήνιου Φαρμακευτικού Συλλόγου -το είπαμε και στην επιτροπή- πρόκειται για φορέα επιστημονικής επεξεργασίας, επιστημονικής στήριξης και υλοποίησης όλων των κατευθύνσεων, των αντιδραστικών κατευθύνσεων, Ευρωπαϊκής Ένωσης και κυβερνήσεων. Και θα αποτελεί έναν φορέα, οι επεξεργασίες και οι μελέτες του οποίου θα αποτελούν προϊόντα αγοραπωλησίας, δηλαδή επιχειρηματικής δράσης.

Με βάση, λοιπόν, τα ανωτέρω, εμείς θα καταψηφίσουμε επί της αρχής το νομοσχέδιο.

Αναφορικά με τις υπόλοιπες διατάξεις του νομοσχεδίου, αφορούν χρονικές παρατάσεις προηγούμενων ρυθμίσεων, εντάσσονται στη γενικότερη αντιλαϊκή πολιτική της Κυβέρνησης. Αυτά τα μέτρα, ήδη, έχουν εφαρμοστεί και όχι μόνο δεν έχουν ενισχύσει το ΕΣΥ, όπως ψευδεπίγραφα προπαγανδίζει η Κυβέρνηση -όχι τώρα, από τότε που ξεκίνησαν να εφαρμόζονται αυτά τα μέτρα- αλλά στην πράξη τι επιβεβαιώθηκε; Η επιδείνωση των όρων παροχής των αναγκών του λαού, των ασθενών σε υπηρεσίες υγείας, ενίσχυση και εξαναγκασμός των ασθενών να απευθύνονται στους επιχειρηματίες υγείας βάζοντας βαθιά το χέρι στην τσέπη.

Με αυτά τα πρόσθετα μέτρα, όπως τα χαρακτηρίζει η Κυβέρνηση, ουσιαστικά δεν προστίθεται προσωπικό στις δημόσιες μονάδες υγείας, αλλά απλώς παρατείνονται οι συμβάσεις που λήγουν και με τα όσα αναφέρονται στο νομοσχέδιο που συζητούμε, αλλά και στα τελευταία νομοσχέδια, στα οποία υπήρχαν αντίστοιχες ρυθμίσεις, με τις προβλέψεις για τις συμβάσεις που λήγουν για τετράμηνες συμβάσεις, με τη συμμετοχή συνταξιούχων γιατρών, τη συνέχιση του συστήματος των μετακινήσεων εργαζομένων όλων των κλάδων από λιγότερο υποστελεχωμένες μονάδες σε περισσότερο υποστελεχωμένες μονάδες στην ουσία, εφαρμογή του μέτρου της εργασίας με δελτία παροχής υπηρεσιών, αξιοποίηση των ειδικευμένων υγειονομικών μέσω της παράτασης παραμονής τους στις μονάδες υγείας με όρους ειδικευομένων, η εφαρμογή της υπερεργασίας και άλλα.

Με αφορμή, αν θέλετε, την περίοδο της πανδημίας αλλά και όλη την πορεία των ετών και των πολιτικών που ασκήθηκαν διαχρονικά από όλες τις κυβερνήσεις στον τομέα της υγείας και με αφορμή τις επερχόμενες εκλογές, εμείς θωρούμε ότι η υγεία του λαού, η λαϊκή υγεία, από τον ίδιο τον λαό θα πρέπει να αποτελέσει ένα κριτήριο ψήφου και όχι μόνο η υγεία, αλλά η πρόνοια, το φάρμακο κ.λπ.. Γιατί το κεντρικό ζήτημα, κατά τη γνώμη μας, είναι πως κάθε κυβέρνηση στην υγεία είναι χειρότερη από την προηγούμενη. Και αυτό αποδεικνύεται αν δούμε όλες τις αποφάσεις των τελευταίων ετών, αποφάσεις αντιλαϊκές και συγκλίσεις μεταξύ των αστικών κομμάτων, που με πιο ορατό τρόπο φάνηκαν την περίοδο της πανδημίας που ο λαός μας πλήρωσε με πολλούς τρόπους και με χιλιάδες νεκρούς.

Η, μεν, Κυβέρνηση προέβαλε την αντίληψη του εθνικού προβλήματος, του «όλοι μαζί», του ρεαλισμού, της αποδοχής των ανεπαρκέστατων κρατικών μέτρων, με αρωγό σε αυτή την κατεύθυνση της Κυβέρνησης την ταύτιση του ΠΑΣΟΚ - ΚΙΝΑΛ με την πλειοψηφία των κυβερνητικών μέτρων, να θυμίσουμε, αλλά και του ΣΥΡΙΖΑ, του «θα λογαριαστούμε μετά», της εθνικής συνεννόησης, του πολιτικού μορατόριουμ, των Υπουργών κοινής αποδοχής κ.ά..

Κι αυτό συμβαίνει διότι Νέα Δημοκρατία, ΠΑΣΟΚ-ΚΙΝΑΛ, ΣΥΡΙΖΑ, είτε ως κυβέρνηση είτε ως Αντιπολίτευση, εφάρμοσαν την κοινή στρατηγική κεφαλαίου και Ευρωπαϊκής Ένωσης για τη λειτουργία των δημόσιων νοσοκομείων με ιδιωτικοοικονομικά κριτήρια, ενίσχυσαν τη λειτουργία τους ως αυτοτελείς ανταγωνιστικές επιχειρηματικές μονάδες, που θα συνυπάρχουν με τους ιδιωτικούς ομίλους στην υγεία-πρόνοια και θα καλύπτουν το κόστος λειτουργίας με την πώληση υπηρεσιών στους ασθενείς-πελάτες και τα ασφαλιστικά ταμεία.

Και οι τρεις σας μιλάτε για ένα εμπορευματοποιημένο σύστημα υγείας, που στην ταμπέλα γράφει «δημόσιο» και μέσα αλωνίζουν τα επιχειρηματικά κρατικά ή ιδιωτικά συμφέροντα. Το κυριότερο, όμως, είναι πως το ΕΣΥ, όπως και να το πείτε, «νέο», «επανίδρυση», όποιο πρόσημο κι αν βάλετε, είναι κατ’ όνομα δωρεάν, αφού ο λαός μας το έχει χρυσοπληρώσει μέσω των άμεσων πληρωμών και συμμετοχών και έμμεσα μέσω των υπέρογκων εισφορών του στα ασφαλιστικά ταμεία.

Στόχος σας η απεμπλοκή στον μεγαλύτερο βαθμό της κρατικής χρηματοδότησης των νοσοκομείων, προκειμένου να περισσέψει κρατικό χρήμα για την παντός είδους στήριξη των επιχειρηματικών ομίλων. Και ακριβώς αυτή την πολιτική, με τις όποιες διαφορετικές προσεγγίσεις ή και διαχειριστικές τακτικές, προσπαθείτε να την παρουσιάζετε ως τη μόνη λύση μπροστά στο αδιέξοδο που αντιμετωπίζουν ασθενείς και υγειονομικοί.

Σε αυτήν ακριβώς την πολιτική που εφαρμόσατε όλοι σας διαχρονικά δεν οφείλεται το γεγονός ότι από το 2009 έως σήμερα οι δομές της πρωτοβάθμιας φροντίδας υγείας, το προσωπικό των δομών των δημόσιων μονάδων πρωτοβάθμιας φροντίδας υγείας έχει μειωθεί κατά 50% με 55%, με κενά σε δεκάδες ειδικότητες γιατρών και με ελλείψεις χιλιάδων εργαζομένων άλλων ειδικοτήτων;

Διότι μιλάμε ουσιαστικά για διάλυση της πρωτοβάθμιας φροντίδας υγείας, αφού στην πραγματικότητα δεν υπάρχει σύστημα πρωτοβάθμιας φροντίδας υγείας και πολύ περισσότερο ενιαίο, αλλά ένα συνονθύλευμα μονάδων του δημόσιου και του ιδιωτικού τομέα, των αυτοαπασχολούμενων, των δήμων, των ΜΚΟ, που από τη φύση τους και τον προσανατολισμό τους παρέχουν ορισμένες στοιχειώδεις, ανεπαρκείς υπηρεσίες, στη βάση φυσικά της ατομικής ευθύνης και όχι στη βάση ενός οργανωμένου κρατικού σχεδιασμού. Εξάλλου δεν είναι τυχαίο που αυτά τα χρόνια γιγαντώθηκαν και στον τομέα της πρωτοβάθμιας φροντίδας υγείας δύο με τρεις ιδιωτικοί όμιλοι, που έχουν υποκαταστήσει την πρωτοβάθμια φροντίδα υγείας της χώρας.

Επομένως το πρόβλημα δεν είναι, όμως, μόνο οι τραγικές ελλείψεις σε προσωπικό, υποδομές και εξοπλισμό, αλλά και κυρίως -και το τονίζουμε- ο προσανατολισμός και ο χαρακτήρας της ανάπτυξης της πρωτοβάθμιας φροντίδας υγείας, ο οποίος καθορίζεται από τα κριτήρια ανάπτυξης της καπιταλιστικής οικονομίας, η οποία προϋποθέτει τις κρατικές περικοπές στη χρηματοδότηση, τον περιορισμό των παροχών στη βάση των ελάχιστων βασικών πακέτων, τον περιορισμό του αριθμού των υγειονομικών, τους όρους εργασίας και αποδοχών, προκειμένου και οι ασθενείς να στοιχίζουν λιγότερο για το κράτος και τα ασφαλιστικά ταμεία αλλά και οι εργαζόμενοι οι υγειονομικοί ως κόστος εργασίας να στοιχίζουν ακόμα λιγότερο.

Ακριβώς σε αυτή την πολιτική που εφαρμόσατε διαδοχικά ως κυβερνήσεις όλα, και τα τρία κόμματα, δεν οφείλεται η μείωση των δαπανών στα νοσοκομεία, για παράδειγμα αν συγκρίνουμε μαζί με τις αυξημένες ανάγκες των δημόσιων μονάδων υγείας και το γεγονός ότι όλα τα προηγούμενα έσοδα δεν ανταποκρίνονταν στις ανάγκες τους, ενώ οι ανάγκες των δημόσιων δομών υγείας έφτασαν να εξαρτώνται κατά μεγάλο μέρος από την αυτοχρηματοδότησή τους, δηλαδή την πώληση των εργασιών τους; Αυτό είχε ως αποτέλεσμα πλέον ασφαλιστικά άμεσες πληρωμές και μέσω ασφαλιστικών ταμείων, που είναι αιμοδότες οι ίδιοι οι εργαζόμενοι, να αγγίζει πλέον το 32% των εσόδων των δημόσιων μονάδων υγείας, ενώ ο κρατικός προϋπολογισμός έχει υποχωρήσει στο 54%.

Επίσης, επέφερε την αποψίλωση των δημόσιων μονάδων σε προσωπικό όλων των κλάδων και ειδικοτήτων, γεγονός που αποτελεί τον κυριότερο παράγοντα εξαπάτησης και εξαναγκασμού των ασθενών να απευθύνονται στον ιδιωτικό τομέα ή στο ιδιωτικό έργο των δημόσιων δομών, με βάση και τον νέο νόμο-έκτρωμα που ψηφίσατε πριν από λίγους μήνες για τα δημόσια νοσοκομεία, οδηγώντας σε μαρασμό και υποστελέχωση, καθώς και στο κλείσιμο τμημάτων και κλινικών. Και τα παραδείγματα είναι πάμπολλα στην επικράτεια, όπως τα γνωρίζετε πολύ καλά.

Έτσι, λοιπόν, ενδεικτικά -γιατί το ακούγαμε και το προηγούμενο διάστημα, το ακούσαμε και χθες από την κ. Γκάγκα, και ο Υπουργός σήμερα θα τα πει σίγουρα- υπάρχει πρόβλεψη ότι θα πάρουμε πέντε χιλιάδες εξακόσιους, πέντε χιλιάδες επτακόσιους, πέντε χιλιάδες οκτακόσιους -πόσους θέλετε;

Όμως δείτε το 2021, το 2022, το 2023 αποχώρησαν λόγω συνταξιοδοτήσεων έντεκα χιλιάδες οκτακόσιοι εβδομήντα ένας υγειονομικοί. Εσείς μιλάτε και διατυμπανίζετε σε όλους τους τόνους ότι θα προσλάβετε πέντε χιλιάδες οκτακόσιους, όταν ήδη αυτή την τριετία που μας πέρασε έχουν φύγει έντεκα χιλιάδες οκτακόσιοι. Δηλαδή πάλι ελλειμματικό και όχι με βάση τις ανάγκες του συστήματος υγείας, με βάση τη σύγκριση των προσλήψεων που λέτε και των αποχωρήσεων που έχουν σημειωθεί.

Επίσης σε αυτή την πολιτική δεν οφείλεται που το φάρμακο-εμπόρευμα έχει γίνει φαρμάκι για τα λαϊκά στρώματα; Μόνο την περίοδο 2012-2020 η συμμετοχή των ασθενών εκτοξεύθηκε στο 53,6%, ενώ μόνο για το 2020 για αποζημιούμενα φάρμακα, για τα μη συνταγογραφούμενα, για τα φάρμακα της αρνητικής λίστας αλλά και για τα αποζημιούμενα που δεν συνταγογραφήθηκαν, γιατί δεν μπορούσαν να πληρώσουν τον γιατρό οι ασθενείς, πλήρωσαν 1,6 δισεκατομμύρια ευρώ.

Σε αυτήν ακριβώς την πολιτική οφείλεται και η κρατική χρηματοδότηση του ΕΟΠΥΥ, που έχει πλέον μηδενιστεί, λόγος ο οποίος οδηγεί στις περικοπές του κανονισμού παροχών του ΕΟΠΥΥ, επιβολή ποσοστού συμμετοχής, συμμετοχή στις φαρμακευτικές δαπάνες από το 25% έως και στο 80%, ενώ την ίδια ώρα, διαχρονικά όλες οι κυβερνήσεις, αξιοποιώντας το clawback, συστηματικά και σταθερά, συνεχίζετε και κάνετε δωράκια στους φαρμακοβιομηχάνους.

Στην ουσία, λοιπόν, αυτό που έχει μπροστά του ο λαός μας είναι η περαιτέρω επιδείνωση των όρων περίθαλψής του και όχι η βελτίωσή του, αφού με την ίδια συνταγή και το πρωτόκολλο που διαμορφώσατε όλοι σας, Νέα Δημοκρατία, ΣΥΡΙΖΑ, ΠΑΣΟΚ, αυτό το άθλιο σύστημα υγείας, δεν μπορούν να δοθούν λύσεις προς όφελος των ασθενών και των υγειονομικών.

Λύση αποτελεί ακριβώς η ανάπτυξη ενός αποκλειστικά κρατικού συστήματος υγείας, με κριτήριο την πλήρη και απολύτως δωρεάν πρόληψη, περίθαλψη, αποκατάσταση, που προϋποθέτει μια σχεδιασμένη ανάπτυξη της οικονομίας, που θα καθορίζεται και θα ελέγχεται από τη λαϊκή εργατική εξουσία και σε αυτόν τον στόχο χρειάζεται να κατευθύνεται η ανάγκη οργάνωσης της λαϊκής πάλης των υγειονομικών για μόνιμες προσλήψεις, για αυξήσεις στους μισθούς, για κατάργηση των πληρωμών στην ιατροφαρμακευτική περίθαλψη, για αύξηση της κρατικής χρηματοδότησης στην υγεία, για κατάργηση κάθε επιχειρηματικής δράσης.

Σε αυτή την κατεύθυνση το ΚΚΕ ήταν, είναι και θα είναι δίπλα στον λαό, στους εργαζόμενους και φυσικά η ενίσχυσή του είναι προϋπόθεση για πιο αποτελεσματικούς αγώνες και κατακτήσεις του λαού μας. Διότι μόνο ο λαός μπορεί να γίνει ο ίδιος πρωταγωνιστής στη διαμόρφωση των εξελίξεων με κριτήριο τις ανάγκες του.

(Στο σημείο αυτό τη Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Θα αναφερθώ και σε μια τροπολογία, που βέβαια δεν είναι στο αντικείμενο του Υπουργείου Υγείας, αλλά λόγω του ότι η Βουλή θα ολοκληρώσει προφανώς το έργο της την επόμενη εβδομάδα είναι ένα αίτημα το οποίο έχουν διατυπώσει γονείς και κηδεμόνες, είναι σε γνώση προφανώς όλων των κομμάτων, πολύ δε περισσότερο και στον Πρόεδρο της Βουλής και αφορά η τροπολογία αυτή την άρση του αποκλεισμού των μαθητών της Β΄ και Γ΄ λυκείου για τη δυνατότητα έκδοσης αξιολογικής έκθεσης για μαθησιακές δυσκολίες από τα κέντρα διεπιστημονικής αξιολόγησης, συμβουλευτικής και υποστήριξης. Θέλουμε και από τα άλλα κόμματα να τοποθετηθούν για αυτή την τροπολογία αλλά και το Υπουργείο να την κάνει δεκτή.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Πρόεδρε.

Τον λόγο έχει η κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, η πανδημία για τρία χρόνια αποτέλεσε για την Κυβέρνηση μια μεγάλη ευκαιρία αναγέννησης του Εθνικού Συστήματος Υγείας, τόσο στην πρωτοβάθμια φροντίδα όσο και στα νοσοκομεία.

Δυστυχώς, όμως, η πολιτική την οποία η Κυβέρνηση έχει επιλέξει συνεχίζει να διατηρεί και ακόμα και να διογκώνει τις παθογένειες της υποχρηματοδότησης και της υποστελέχωσης. Τα νοσοκομεία, ενδεικτικά, οφείλουν σε ληξιπρόθεσμες υποχρεώσεις πάνω από 1,2 δισ. ευρώ, με αποτέλεσμα να μην μπορούν να καλύψουν βασικές λειτουργικές ανάγκες τους. Ταυτόχρονα, εξακολουθούν να παρατηρούνται σημαντικές ελλείψεις προσωπικού, ελλείψεις οι οποίες και αποτελούν την κύρια αιτία εμφάνισης ράντζων στους διαδρόμους των νοσοκομείων της Αττικής.

Θα πρέπει, λοιπόν, και οι μισθοί των υγειονομικών να βελτιωθούν, να ανέλθουν σε αξιοπρεπή επίπεδα, στα προ των περικοπών του 2012, όπως όρισαν οι δικαιοδοτικές αποφάσεις του Σ.τ.Ε., αποδοχές που αντιστοιχούν στο κύρος και την αξιοπρέπειά τους, στον βαθμό ευθύνης τους, στις πολυετείς σπουδές τους.

Επιπλέον είναι λίαν απαραίτητο να μεριμνήσετε άμεσα, ώστε οι γιατροί να ενταχθούν στα βαρέα και ανθυγιεινά επαγγέλματα. Ήταν υπόσχεση του Πρωθυπουργού, όπως και πολλές άλλες, και θα πρέπει να την τηρήσει. Προλαβαίνει η Κυβέρνηση μέχρι η Βουλή να διαλυθεί πριν την προκήρυξη των εκλογών να νομοθετήσει την ένταξή τους στα βαρέα και ανθυγιεινά επαγγέλματα. Τους το οφείλετε.

Επί του παρόντος έχουμε την υπερσυγκέντρωση αρμοδιοτήτων στον Πανελλήνιο Φαρμακευτικό Σύλλογο. Οι κατά τόπους φαρμακευτικοί σύλλογοι χρειάζεται να μπορούν να έχουν τη δυνατότητα απευθείας επικοινωνίας και με τις κρατικές αρχές και να καταθέτουν τις προτάσεις τους στο αρμόδιο Υπουργείο.

Στο άρθρο 6 παράγραφος 2 αναφέρεται ότι οι φαρμακοποιοί που έχουν οριστεί ως υπεύθυνοι για τη λειτουργία κληρονομικού φαρμακείου ή για τη λειτουργία φαρμακείου του οποίου υπεύθυνοι φαρμακοποιοί δεν είναι οι ίδιοι οι ιδιοκτήτες φαρμακείου δεν έχουν το δικαίωμα του εκλέγειν και του εκλέγεσθαι κατά τις αρχαιρεσίες του φαρμακευτικού συλλόγου, ενώ υποχρεούνται να είναι μέλη των φαρμακευτικών συλλόγων.

Εδώ εμφανίζεται το αντιδημοκρατικό και αντισυνταγματικό παράδοξο οι υπεύθυνοι αδειούχοι πτυχιούχοι φαρμακοποιοί να στερούνται του δικαιώματος του εκλέγειν και εκλέγεσθαι, χωρίς ωστόσο να έχουν υποπέσει σε αδίκημα και να έχουν καταδικαστεί γι’ αυτό. Γεννάται, λοιπόν, το εύλογο ερώτημα: Αυτά τα φαρμακεία από ποιον θα εκπροσωπούνται στην εκλογική διαδικασία; Δεν θα έχουν δικαίωμα ψήφου; Θα έχει ο ιδιοκτήτης φαρμακοποιός, κάτοχος άδειας λειτουργίας φαρμακείου, στο οποίο εργάζεται ο υπεύθυνος φαρμακοποιός, διπλή ψήφο; Τι θα γίνει σε περίπτωση που κάποιος είναι ιδιοκτήτης φαρμακοποιός σε δύο ή περισσότερα φαρμακεία σε διαφορετικούς νομούς; Θα έχει δικαίωμα να είναι μέλος και να ψηφίζει ή να ψηφίζεται σε όλους τους αντίστοιχους συλλόγους;

Άρθρο 13, αρμοδιότητες γενικής συνέλευσης. Γεννάται ακόμα ένα πρόβλημα σε σχέση με τα διοικητικά συμβούλια των φαρμακευτικών συλλόγων και το δικαίωμα του εκλέγειν και εκλέγεσθαι. Θα πρέπει εν προκειμένω να γίνει ρητή αναφορά ότι τούτο επιτρέπεται μόνο σε πτυχιούχους φαρμακοποιούς και όχι σε απλούς κατόχους άδειας ίδρυσης φαρμακείου. Άρα θα πρέπει να προβλέπεται να δοθεί το δικαίωμα του εκλέγειν και εκλέγεσθαι μόνο σε αυτούς τους πτυχιούχους φαρμακοποιούς. Τα νομικά πρόσωπα δημοσίου δικαίου σωματειακής μορφής, με σκοπό την οργάνωση ενός επαγγέλματος και τη ρύθμιση και παρακολούθηση της επαγγελματικής δραστηριότητας των προσώπων που το ασκούν, δεν γίνεται να έχουν μέλη, είτε του συλλόγου είτε της διοίκησής τους, που να μην είναι πτυχιούχοι ή να είναι πτυχιούχοι άλλων σχολών πέραν των φαρμακευτικών.

Άρθρο 24, εκλογή μελών διοικητικού συμβουλίου. Στο άρθρο 24 παράγραφος 1 πρέπει να επιτραπεί σε όλους τους φαρμακευτικούς συλλόγους, ασχέτως αριθμού μελών, η εκλογή μελών διοικητικού συμβουλίου και αντιπροσώπων στον Πανελλήνιο Φαρμακευτικό Σύλλογο και στα πειθαρχικά συμβούλια, τόσο ηλεκτρονικά όσο και εξ αποστάσεως. Δεν μπορεί να υπάρχουν δύο μέτρα και δύο σταθμά, δηλαδή άλλα δεδομένα να ισχύουν για τους μεγάλους συλλόγους και άλλα για τους μικρούς. Είναι απαραίτητο να προβλεφθούν ηλεκτρονικές διαδικασίες για όλους τους συλλόγους, προκειμένου να διασφαλίζεται μεταξύ των κατά τόπους φαρμακευτικών συλλόγων και η ισοτιμία και η ισονομία.

Άρθρο 63, σύναψη συμβάσεων προσωπικού και συνεργατών. Συνήθως αυτές οι αποδοχές και αμοιβές είναι και εξωφρενικά υψηλές, οδηγώντας πολλές φορές τους συλλόγους σε οικονομική καταστροφή και να έχουν μεγάλα ελλείμματα. Οι όροι και οι προϋποθέσεις σύναψης των συμβάσεων του παρόντος προβλέπονται από τον εσωτερικό κανονισμό του Πανελληνίου Φαρμακευτικού Συλλόγου. Συνεπώς μπορούν να ορίζονται φωτογραφικά, ώστε τελικώς να συνάπτουν συμβάσεις επιλεκτικά με συγκεκριμένους ιδιωτικούς φορείς.

Άρθρο 64, φόροι και έξοδα του Πανελλήνιου Φαρμακευτικού Συλλόγου. Δεν είναι κατανοητό με ποιον ακριβώς τρόπο η υποβολή αναλυτικών καταστάσεων πωλήσεων θα εξυπηρετούσε τον σκοπό του υπολογισμού του πόρου 4 ‰ υπέρ του Πανελλήνιου Φαρμακευτικού Συλλόγου. Όλοι οι έλεγχοι, δε, για τις πωλήσεις των φαρμάκων και την επάρκεια της αγοράς θα πρέπει να γίνονται αποκλειστικά και μόνο από τον ΕΟΦ.

Αναφέρεται ότι ο Πανελλήνιος Φαρμακευτικός Σύλλογος δύναται να αναθέτει σε εταιρεία ορκωτών ελεγκτών-λογιστών τον έλεγχο της ανωτέρω διαδικασίας. Ποια θα είναι η εταιρεία που θα αναλάβει αυτό το έργο, κύριε Υπουργέ; Με ποια διαδικασία και με ποια κριτήρια θα επιλεχθεί;

Η αναφορά στους πόρους του Πανελλήνιου Φαρμακευτικού Συλλόγου, οι οποίοι προέρχονται κυρίως από το ποσοστό 4 ‰ επί της χονδρικής τιμής πώλησης των φαρμάκων, με αντίστοιχη μείωση του λιανικού κέρδους των αγοραστών φαρμακοποιών που διατηρούν σε λειτουργία φαρμακείο, διευκρινίζεται ότι το συγκεκριμένο ποσοστό δήθεν βαρύνει αποκλειστικά και μόνο τους φαρμακοποιούς, εισπράττεται από τις υπόχρεες φαρμακευτικές επιχειρήσεις, δηλαδή τους κατόχους άδειας παραγωγής, κυκλοφορίας και χονδρικής πώλησης φαρμάκων, και αποδίδεται στον Πανελλήνιο Φαρμακευτικό Σύλλογο.

Στο τέλος όλα βαρύνουν την τσέπη του καταναλωτή, ο οποίος πληρώνει μια πιο αυξημένη τιμή στο προϊόν. Αυτό έχει ως αποτέλεσμα οι πόροι του Πανελληνίου Φαρμακευτικού Συλλόγου να προέρχονται από την τσέπη του Έλληνα πολίτη.

Άρθρο 68, υποχρεώσεις φαρμακοποιών. Τα διοικητικά όργανα, μονομελή ή συλλογικά, πρέπει να παρέχουν εγγυήσεις αμερόληπτης κρίσης. Πρέπει, όμως, να προβλέπεται πάντα η διασφάλιση αυτής της αμεροληψίας, αλλιώς η ενέργεια του διοικητικού οργάνου ακυρώνεται. Όταν, λοιπόν, ένα μέλος παραπέμπεται, θα πρέπει να υπάρχει η δυνατότητα και να αιτείται την εξαίρεση μέλους, του οποίου η θέση γεννά υπόνοιες ότι η κρίση του θα είναι μεροληπτική, αλλά και να μπορεί να ζητήσει την τυχόν εκδίκαση της υπόθεσής του από άλλο πειθαρχικό συμβούλιο για τους ίδιους λόγους. Η υφιστάμενη διάταξη του άρθρου 3 του ν.3626/1956 προβλέπει αυτές τις ασφαλιστικές δικλίδες. Ωστόσο στο άρθρο 80 του παρόντος σχεδίου νόμου καταργείται.

Εν προκειμένω θα έπρεπε ο Πανελλήνιος Φαρμακευτικός Σύλλογος να πάρει παράδειγμα από τη λειτουργία των ιατρικών συλλόγων και στην ουσία να προλαμβάνει αποτελεσματικά τυχόν ελαττωματική λειτουργία των πειθαρχικών οργάνων.

Συνεχίζοντας στο πέμπτο κεφάλαιο του υπό ψήφιση νομοσχεδίου για το Ινστιτούτο Φαρμακευτικών Επιστημονικών Ερευνών, η μόνη διάταξη του κεφαλαίου, δηλαδή το άρθρο 77, προβλέπει τη δυνατότητα σύστασης νομικού προσώπου ιδιωτικού δικαίου με την επωνυμία «Ινστιτούτο Φαρμακευτικών Επιστημονικών Ερευνών», κατόπιν απόφασης του Διοικητικού Συμβουλίου του Πανελληνίου Φαρμακευτικού Συλλόγου. Το Δ.Σ. θα ορίζει επίσης τον τρόπο και τις προϋποθέσεις λειτουργίας και διοίκησης του ινστιτούτου, ένα εκ των οποίων είναι και η τριετής θητεία του διοικητικού του συμβουλίου. Το άρθρο αυτό ορίζει τους σκοπούς του ινστιτούτου, προβλέπει ότι θα στελεχωθεί από εμπειρογνώμονες με ειδικές γνώσεις φαρμακευτικής, νομικούς, εμπειρογνώμονες επί ασφαλιστικών και οικονομικών θεμάτων και διοικητικό προσωπικό, που θα προσβληθούν με απόφαση του διοικητικού συμβουλίου του Πανελλήνιου Φαρμακευτικού Συλλόγου.

Ωστόσο, γεννώνται εύλογα ερωτήματα ως προς την αρμοδιότητα του ινστιτούτου. Συγκεκριμένα τι θα εξυπηρετήσει η σύσταση και η λειτουργία του; Γιατί η μορφή του προβλέπεται να είναι νομικό πρόσωπο ιδιωτικού δικαίου; Τέλος, ποια θα είναι τα εν γένει έξοδα του, όπως λειτουργικές δαπάνες, πάγια έξοδα, αμοιβές προσωπικού;

Χαρακτηριστικό μάλιστα είναι ότι η εισηγητική έκθεση του Γενικού Λογιστηρίου του Κράτους για το υπό ψήφιση νομοσχέδιο αποσιωπά ή παραλείπει οποιαδήποτε μνεία για τις δαπάνες σε ύψος και είδος της λειτουργίας του ινστιτούτου, ούτε καν μέχρι ποιου ανώτατου ποσού θα ανέρχεται το πλαφόν των κονδυλίων που θα δαπανώνται για τη λειτουργία του.

Επίσης το Διοικητικό Συμβούλιο του Πανελλήνιου Φαρμακευτικού Συλλόγου θα δύναται να επιλέγει και να προσλαμβάνει προσωπικό χωρίς έλεγχο. Μας γεννά και μας παραπέμπει στη σκέψη ότι θα έχουμε ξανά φωτογραφικές διατάξεις, οι οποίες θα διανέμουν θέσεις εργασίας χωρίς αξιοκρατικά κριτήρια, αλλά μόνο με ιδιοτελή κίνητρα.

Άρθρο 91, παράταση ισχύος ρυθμίσεων για την αντιμετώπιση της πανδημίας του COVID. Η Κυβέρνηση προσπαθεί να καλύψει τις ανάγκες του δημοσίου συστήματος υγείας με συμβάσεις ορισμένου χρόνου, που διαρκώς παρατείνονται, ενώ παράλληλα απαράδεκτα παρατείνεται η υποχρέωση επίδειξης πιστοποιητικού νόσησης ή εμβολιασμού και η υποχρέωση διενέργειας διαγνωστικών ελέγχων για τον κορωνοϊό, την ώρα που όλα τα μέτρα έχουν αρθεί. Είναι σαφές πως η Κυβέρνηση εξακολουθεί εμμονικά να επιδεικνύει τιμωρητική διάθεση προς τους δήθεν ανεμβολίαστους για μια ανύπαρκτη πανδημία. Δεν μπορούμε παρά να είμαστε αντίθετοι με τις παρατάσεις αλλά και με τις εμμονές σας.

Επιπλέον το γεγονός ότι την ίδια στιγμή η Κυβέρνηση δαπανά εξ ιδίων σημαντικά ποσά και ανθρώπινους πόρους για την κάλυψη των υγειονομικών αναγκών κάθε είδους μεταναστών, ακόμη και παράνομων που βρίσκονται σε δομές φιλοξενίας, είναι απαράδεκτο και είμαστε απέναντι.

Στο άρθρο 95 για τις καταργούμενες διατάξεις στην παράγραφο γ, η κατάργηση του συγκεκριμένου άρθρου δεν διευκολύνει καμμία πειθαρχική διαδικασία παρά αφαιρεί το δικαίωμα για δίκαιη δίκη, ειδικά σε πειθαρχικές διώξεις συνδικαλιστών. Το άρθρο δεν θα πρέπει να καταργηθεί. Αντιθέτως, θα πρέπει να παραμείνει, ώστε να αποτρέπεται κάθε μορφής κακοδικία και να διασφαλιστεί με κάθε τρόπο, όπου χρειάζεται, η μεταφορά της πειθαρχικής διαδικασίας σε έτερο πειθαρχικό όργανο. Η κατάργησή του δεν έχει κανένα νόημα, εκτός αν εξυπηρετεί συγκεκριμένα συμφέροντα.

Επιπλέον κρίνεται επικίνδυνη η κατάργηση του άρθρου 4 του ν.328/1976 ΦΕΚ Α΄ 128. Το συγκεκριμένο άρθρο αναφέρει ότι η Γενική Συνέλευση των Αντιπροσώπων είναι το ανώτατο όργανο του Πανελλήνιου Φαρμακευτικού Συλλόγου και αποφασίζει για κάθε θέμα που δεν είναι αρμοδιότητα άλλου οργάνου. Ελέγχει τις πράξεις του Διοικητικού Συμβουλίου του Πανελλήνιου Φαρμακευτικού Συλλόγου, προτείνει στον Υπουργό κατόπιν εισήγησης του Δ.Σ. εσωτερικούς κανονισμούς λειτουργίας του Πανελλήνιου Φαρμακευτικού Συλλόγου, τροποποιήσεις ή συμπληρώσεις του.

Χωρίς να γίνει κάποια αναφορά στο ποιοι και πώς τοποθετούνται στις γενικές συνελεύσεις του δευτεροβάθμιου οργάνου, αυτό που πρέπει να διαφυλάξουμε ως κόρη οφθαλμού, για τη διασφάλιση της εκπροσώπησης των φαρμακοποιών στο δευτεροβάθμιο όργανο, είναι να παραμείνει σε ισχύ το άρθρο 4 του ν.328/1976, καθώς και οποιοδήποτε άλλο άρθρο διασφαλίζει την ουσιαστική αναγνώριση της Γενικής Συνέλευσης του Πανελληνίου Φαρμακευτικού Συλλόγου ως το ανώτατο όργανο. Σε διαφορετική περίπτωση οι συνελεύσεις του Πανελλήνιου Φαρμακευτικού Συλλόγου θα είναι απλά ανούσιες.

Η δε σημασία της παρουσίας τους και της συμμετοχής τους στη Γενική Συνέλευση του Πανελλήνιου Φαρμακευτικού Συλλόγου διαφαίνεται από τη διατύπωση του οικείου ισχύοντος νόμου όπου αναφέρεται ότι οι φαρμακευτικοί σύλλογοι της χώρας και οι αντιπρόσωποί τους δικαιούνται να ενημερώνονται για κάθε δραστηριότητα του Πανελλήνιου Φαρμακευτικού Συλλόγου, να λαμβάνουν γνώση των πρωτότυπων πρακτικών και να λαμβάνουν αντίγραφα κυρωμένα από τον Γενικό Γραμματέα.

Οι φαρμακευτικοί σύλλογοι πρέπει να γνωρίζουν ποια είναι η θέση του πρωτοβάθμιου οργάνου και ποια είναι η αξία των γενικών συνελεύσεων που έχουν απαξιωθεί πολλές φορές. Επιλογικά δεν λείπει η πάγια πρακτική της Κυβέρνησης να θέτει ευρύτατες νομοθετικές εξουσιοδοτήσεις για καθορισμό ουσιωδών ζητημάτων που τίθενται γενικά και αόριστα στις διατάξεις του υπό ψήφιση σχεδίου νόμου μέσω αποφάσεων των Υπουργών της, ελεύθερα και χωρίς έλεγχο. Δεν μπορούμε παρά να κατακρίνουμε τη συγκεκριμένη πάγια νομοθετική πολιτική της κυβέρνησης και είμαστε κάθετα αντίθετοι, αν αυτό σας λέει κάτι.

Κύριε Πρόεδρε, κύριοι συνάδελφοι και το υπό ψήφιση νομοσχέδιο αποτελεί μια ακόμα επιφανειακή προσέγγιση των χρόνιων προβλημάτων του συστήματος δημόσιας υγείας, τα οποία η Κυβέρνηση έχει επιλέξει να μην αντιμετωπίζει με σοβαρότητα, με μακροχρόνιο σχεδιασμό και με όραμα, αφήνοντας το ΕΣΥ να καταρρέει. Αντιθέτως η Κυβέρνηση εξακολουθεί να δρα υπέρ ιδιωτών, είτε με την υποβάθμιση του δημόσιου συστήματος υγείας, τακτική η οποία εξωθεί τους ενδιαφερόμενους στους ιδιώτες υγείας είτε με συμπράξεις και άμεσες αναθέσεις κατά παρέκκλιση των ισχυόντων κανόνων περί δημοσίων συμβάσεων, εξακολουθεί να υπόσχεται και να τηρεί υποσχέσεις προς φίλους, να αναθέτει φωτογραφικά, να επιβραβεύει κεφαλαιούχους και αντίστοιχα να τιμωρεί τυφλά και τιμωρητικά, διαφωνούντες, να παρατείνει μέτρα αμφίβολης αποτελεσματικότητας, να κηρύσσει τη λήξη της πανδημίας, να αίρει μέτρα και την ίδια στιγμή να παρατείνει άλλα μέτρα και διατάξεις οι οποίες ψηφίστηκαν με πράξεις νομοθετικού περιεχομένου, δηλαδή κατεπείγοντος προ τριετίας, προκειμένου να καλύψει τις τότε σύνθετες επείγουσες ανάγκες, οι οποίες τόσες έχουν εκλείψει προ πολλού.

Θέτει πολύ βιαστικά ακατάλληλες διατάξεις, οι οποίες κινούνται πλέον εκτός πραγματικότητας, οι οποίες ψηφίζονται μόνο από την κοινοβουλευτική της δύναμη και οι όποιες καθίσταται σαφές ότι εξυπηρετούν τις επιδιώξεις της είτε πολιτικές είτε επιχειρηματικές.

Το τελευταίο νομοσχέδιο του Υπουργείου Υγείας πριν τις βουλευτικές εκλογές μας αφήνει γεύση πικρή, γιατί σημαδεύει για μια ακόμα φορά από την τραγική υποστελέχωση του ΕΣΥ πως στις μέρες σας συρρικνώθηκε ακόμα περισσότερο και ας είχαμε και υγειονομική κρίση. Οι γιατροί διώχθηκαν, ταπεινώθηκαν, φιμώθηκαν στις μέρες σας, διώχθηκε και τιμωρήθηκε η επιστήμη στις μέρες σας.

Επίσης, όσον αφορά τους ασθενείς, οραματιζόσαστε και μιλούσατε για ασθενοκεντρικό σύστημα και γιατρό για όλους. Μιλούσατε όμως και μόνο τελικά, αφού όλα έμειναν στα λόγια, λόγια που πήρε ο αέρας και χάθηκαν. Αυτό είναι κατά τη γνώμη σας το ασθενοκεντρικό σύστημα χωρίς γιατρούς, χωρίς νοσηλευτές, με εγκύους που παραλίγο να χάσουν τη ζωή τους και τα μωρά τους στα νησιά μας γιατί δεν υπάρχουν αναισθησιολόγοι ή γιατροί του ΕΚΑΒ; Κι εσείς αντί να θεραπεύετε, μένετε απλοί παρατηρητές και διαπιστωτές με ράντζα στα νοσοκομεία χωρίς χάρτη υγείας με δεδομένα ανά νομό.

Κύριοι της Κυβέρνησης, η υγεία αποτελεί το 10% του ΑΕΠ κι όμως η παρακαταθήκη που αφήνετε γι’ αυτή την τετραετία, είναι η πρόχειρη και επιφανειακή αντιμετώπιση του τομέα δημόσιας υγείας, η οποία αποδεικνύει για άλλη μια φορά ότι αδιαφορεί για την καταρρέουσα κατάσταση του ΕΣΥ για την οποία εν πολλοίς ευθύνεστε.

Επειδή είναι η τελευταία μου ολομέλεια ως αγορήτρια, εύχομαι σε όλους τους υποψηφίους καλή επιτυχία, αλλά μόνο σε αυτούς που το αξίζουν για το συμφέρον της χώρας και των πολιτών της.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Αθανασίου.

Η κ. Μαρία Απατζίδη, ειδική αγορήτρια του ΜέΡΑ25 έχει τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, είμαστε στις τελευταίες συνεδριάσεις στη Βουλή, στη θητεία της οποίας η Ελλάδα γνώρισε μακράν τη χειρότερη κυβέρνηση μετά το 1974, αλλά όχι απλά μόνο τη χειρότερη, κυρίως την πιο αισχρή. Ένα πρόσφατο περιστατικό συνοψίζει όλο τον ζόφο που ζήσαμε αυτά τα τελευταία τέσσερα χρόνια.

Πριν από λίγους μήνες η Υφυπουργός Εργασίας κ. Δόμνα Μιχαηλίδου, απάντησε σε ερώτηση του Βουλευτή του ΜέΡΑ25 Κρίτωνα Αρσένη στη Βουλή. Η ερώτηση αφορούσε στην κατάσταση της δωδεκάχρονης από τον Κολωνό που βίωσε τον εφιάλτη συστηματικού βιασμού και σεξουαλικής εκμετάλλευσης. Η Υφυπουργός Εργασίας κ. Μιχαηλίδου έπραξε κάτι το αδιανόητο, στοχοποίησε το παιδί, τη φωτογράφισε. Αποκάλυψε σε ποιο σχολείο πηγαίνει μαζί με τον αδερφό της και πού ακριβώς βρίσκεται. Και πότε το έκανε αυτό; Την ώρα που γινόταν μια τιτάνια προσπάθεια από συλλογικότητες όλο το προηγούμενο διάστημα να μην αποκαλυφθούν τα στοιχεία και ο τόπος διαμονής του παιδιού, ώστε να προστατευτεί πάση θυσία αυτό το παιδάκι.

Ήρθε, λοιπόν, η κ. Μιχαηλίδου τον Ιανουάριο χωρίς ουσιαστικά να μπορεί να απαντήσει στην ερώτηση του ΜέΡΑ25 για την ανύπαρκτη στήριξη της πολιτείας προς τη δωδεκάχρονη και έδωσε τα στοιχεία του κοριτσιού. Είναι αδιανόητο το ότι δεν παραιτήθηκε τότε, όπως ζητούσε το ΜέΡΑ25. Ξέρω ότι θα πείτε ότι είναι fake news, όμως δεν είναι. Υπάρχει το βίντεο με την ερώτηση του Κρίτωνα Αρσένη και την απάντηση της κ. Μιχαηλίδου, κυρίως υπάρχει όμως η παρατήρηση της δικηγόρου που σοκαρίστηκε με το εγκληματικό τότε ατόπημα. Fake news είναι αυτά που προωθούν τα πετσοταϊσμένα κανάλια σας και οι ορδές των επικοινωνιολόγων σας που προσπαθούν να κάνουν το άσπρο μαύρο, να μετατρέψουν τον πηχτό ζόφο σας σε ψευδαίσθηση κανονικότητας.

Ναι, είναι έγκλημα αυτό που κάνετε, όπως έγκλημα ήταν κι αυτό στα Τέμπη. Γιατί; Διότι τρεις μήνες μετά οι φόβοι μας, δυστυχώς, επιβεβαιώθηκαν και η δωδεκάχρονη έπεσε τελικά θύμα άγριας επίθεσης.

Θα το πούμε απερίφραστα, η κ. Μιχαηλίδου είναι συνεργός σε αυτή την επίθεση, καθώς η πολιτεία πρέπει να στηρίζει και να προστατεύει τα θύματα πολύ περισσότερο όταν είναι ανήλικα, αντί να τα εκθέτει σε περαιτέρω ανυπολόγιστους κινδύνους. Τεράστιες είναι οι ευθύνες και του Υπουργείου –δήθεν- Προστασίας του Πολίτη που ενώ γνώριζε τη σοβαρότητα των απειλών που δεχόταν ήδη το παιδί και η οικογένεια, δεν προστάτευσε τη δωδεκάχρονη. Πώς λέγεται δηλαδή το κράτος που διαθέτει χιλιάδες πάνοπλους αστυνομικούς για να προστατεύουν τα συμφέροντα των ολιγαρχών, τα σπίτια πολιτικών και μεγαλοδημοσιογράφων;

Γιατί δεν δίνετε, κύριε Υπουργέ, εσείς, από τη δική σας προστασία γι’ αυτό το παιδάκι, για να μη μένει μόνο του και να συμβεί αυτό που συνέβη πριν δύο μέρες και πραγματικά ήταν εγκληματικό και μιλάω για την επίθεση που δέχτηκε; Όμως δεν μπορεί να προστατεύσει ένα ανήλικο κορίτσι που έχει ήδη πέσει θύμα βιασμών και κακοποίησης και που το απειλεί ανοιχτά ένα κύκλωμα μαστροπείας.

Δεν λέγεται επιτελικό κράτος, λέγεται επιτελικό παρακράτος που προστατεύει τους ενόχους, αφήνει απροστάτευτα τα θύματα με αυτό το απολύτως αισχρό περιστατικό πέφτει αυλαία σε τέσσερα χρόνια της αισχρής αυτής Κυβέρνησης.

Έχετε υπερηφανευτεί από την άλλη, ότι είστε η καλύτερη Κυβέρνηση της Μεταπολίτευσης αλλά τελικά, δεν μας λέτε για ποιους είστε καλύτεροι. Είστε οι καλύτεροι για τους ολιγάρχες, για τους πλούσιους και για τα ταξικά τους, τα δικά τους συμφέροντα. Είστε οι χειρότεροι για τον απλό λαό, τον φτωχό λαό, η χειρότερη Κυβέρνηση για τους νέους και γενικότερα για τους ευάλωτους. Με αισχρό τρόπο ολοκληρώνετε αυτά τα τέσσερα χρόνια αίσχους.

Βεβαίως ο χρόνος δεν θα με αφήσει να θυμηθώ όλα τα οδυνηρά που έχουν συμβεί. Όμως θα σημειώσω τις βασικότερες ενέργειες με τις οποίες στήθηκε το επιτελικό παρακράτος της ντροπής.

Η πρώτη πράξη του Πρωθυπουργού τον Ιούλιο του 2019, ήταν να πάρει υπό τον έλεγχό του την ΕΥΠ αλλά και τη Γενική Γραμματεία Ενημέρωσης και Επικοινωνίας στα Πρακτορεία Ειδήσεων ΕΡΤ και ΑΠΕ. Μπορούσε έτσι να μαθαίνει αλλά και να εκβιάζει και να στήνει τα δικά του θέματα στη δημόσια περιουσία -ένα πλιάτσικο που έχει συμβεί- μέσα από κάποιους συγκεκριμένους εκβιασμούς. Επικεφαλής της ΕΥΠ τέθηκε ένας άνθρωπος που δεν είχε τότε το πτυχία και τα τυπικά προσόντα για τη θέση. Τι έγινε τότε; Πήγαμε και αλλάξαμε τον νόμο, κατόπιν εορτής, μετά το χαμό που ξέσπασε. Αυτή είναι η αριστεία τους. Ψηφίσατε φωτογραφική διάταξη που προσέφερε ασυλία –ακούστε- σε τραπεζικά στελέχη και διοικήσεις τραπεζών για τα θαλασσοδάνεια. Η συνέχεια ξέρουμε πώς ήταν.

Εγκληματική ανικανότητα στη διαχείριση πανδημίας με πάνω από τριάντα έξι χιλιάδες νεκρούς. Σχεδόν οι μισοί εξ αυτών εκτός ΜΕΘ. Δέκατη τέταρτη χειρότερη στον κόσμο σε θανάτους ανά εκατομμύριο κατοίκων. Αγνοήσατε τη μελέτη Τσιόδρα - Λύτρα εσκεμμένα. Εργαλειοποιήσατε τους επιστήμονες και τους ειδικούς αντί να χρησιμοποιήσετε τη μοναδική ευκαιρία της πανδημίας να στήσετε εξαρχής ένα σωστό σύστημα υγείας. Την εκμεταλλευτήκατε για να απαξιώσετε τη δημόσια υγεία, ώστε να τη σύρετε κάποια στιγμή στην ιδιωτικοποίηση. Οι απώλειες ανθρώπινου δυναμικού ξεπερνούν τις δέκα χιλιάδες. Είχαμε μείωση προϋπολογισμού για την υγεία 800 εκατομμύρια ευρώ.

Στην οικονομία καταστρέψατε τη χώρα. Εξαιτίας των πολιτικών σας είχαμε ύφεση πριν από την πανδημία πίσω από την οποία, προσπαθείτε μόνιμα να κρυφτείτε. Έχουμε 40% υψηλότερο πληθωρισμό σε σχέση με την Ευρωπαϊκή Ένωση, πράγμα που είναι ρεκόρ τριάντα χρόνων. Το δημόσιο χρέος ξεπέρασε τα 400 δισεκατομμύρια δηλαδή το 191% του ΑΕΠ. Το καλοκαίρι του 2009 και λίγο πριν μπούμε στα μνημόνια ήταν περίπου 290 δισεκατομμύρια και 120% του ΑΕΠ. Έχουμε εμπορικό έλλειμμα ρεκόρ 93 δισεκατομμύρια. Παρόμοια και στους υπόλοιπους δείκτες.

Ξεσπιτώνετε επτακόσιες χιλιάδες οικογένειες που σημαίνει πρακτικά τρία εκατομμύρια. Με τους πλειστηριασμούς και το τέλος της προστασίας της πρώτης κατοικίας. με το χρηματιστήριο ενέργειας και τη ρήτρα αναπροσαρμογής η τιμή της βενζίνης έσπασε ρεκόρ, την ίδια ώρα, όμως, που η τιμή του βαρελιού έπεφτε. Αντί να φροντίσετε να πέσουν οι τιμές, επιδοτείτε με δανεικά τα καρτέλ, τα συγκεκριμένα συμφέροντα που έλεγα πριν, των ολιγαρχών, σε τέσσερις ανθρώπους -τα έχουμε πει τα ονόματα, Βαρδινογιάννης, Λάτσης, Μυτιληναίος και τη «CVC»-που καταλήγουν στα επιδόματα. Και τι γίνεται με αυτό; Το δημόσιο χρέος εκτοξεύεται.

Όλος ο πλανήτης το έχει τούμπανο και εσείς κρυφό καμάρι, τις παράνομες επαναπροωθήσεις και τις κατάφωρες παραβιάσεις ανθρωπίνων δικαιωμάτων.

Εξοντώνετε τις νέες και τους νέους με κάθε τρόπο. Μειώσατε την κρατική χρηματοδότηση των ΑΕΙ κατά 13%. Κάνατε δραματική μείωση των εισακτέων και εξίσωση των επαγγελματικών δικαιωμάτων των αποφοίτων των ιδιωτικών κολεγίων με εκείνα των δημοσίων. Οδηγήσατε σε πάνω από οκτώ χιλιάδες οργανικά κενά στα σχολεία. Κλείσατε το ελληνικό σχολείο των Βρυξελλών. Διώχνετε τις νέες και τους νέους μας. Όσοι από αυτούς μένουν, τους δέρνετε με την αστυνομοκρατία και την άγρια καταστολή. Αυθαιρεσία στο Γαλάτσι, στη Νέα Σμύρνη, στα Σεπόλια, στα Εξάρχεια, στα πανεπιστήμια, θρηνήσαμε θύματα όπως τον αξέχαστο Βασίλη Μάγγο.

Δολοφονούνται δημοσιογράφοι, όπως, ο Καραϊβάζ και δεν διερευνώνται υποθέσεις. Οι μαφιόζικες εκτελέσεις στην Αθήνα και τα ξεκαθαρίσματα λογαριασμών είναι μια κανονικότητα, την οποία φτιάξατε για την Ελλάδα. Το αίμα βοά.

Λεφτά, όμως, έχετε για τις περισσότερες από εξίμισι χιλιάδες προσλήψεις ειδικών φρουρών, ΕΠΟΠ ειδικών φρουρών για τα πανεπιστήμια. Κουνάτε, όμως, υποκριτικά το δάχτυλο.

Ζητάτε ακόμη και από τα θύματα των δικών σας εγκληματικών αμελειών, να βάλουν πλάτη, την ίδια στιγμή που έχουμε αύξηση χρεών της Νέας Δημοκρατίας στα 430 εκατομμύρια μέχρι τα τέλη του 2022, δηλαδή 237 εκατομμύρια παραπάνω από το 2016 που ανέλαβε ο κ. Μητσοτάκης. Το χρέος του κ. Μητσοτάκη είναι 1,3 εκατομμύρια στις τράπεζες και παραπάνω από 13 εκατομμύρια όλου του Υπουργικού Συμβουλίου. Τα ψευδή πόθεν έσχες, πραγματικά βοούν.

Είχαμε πάνω από δέκα δισεκατομμύρια σε απευθείας αναθέσεις και κλειστούς διαγωνισμούς για τους δικούς τους. Δώσατε κρατική ενίσχυση πάνω από 120 εκατομμύρια ευρώ σε «AEGEAN», 308 εκατομμύρια ευρώ στο Ελευθέριος Βενιζέλος και «FRAPORT».Καταστρέψατε τη δημοσιογραφία στην Ελλάδα εξαγοράζοντας συνειδήσεις. Δώσατε πάνω από 40 εκατομμύρια ευρώ στα μέσα μαζικής ενημέρωσης. Λίστα Πέτσα, Κικίλια και Πλεύρη. Τώρα να ξέρετε έχουμε και τη λίστα ΕΥΔΑΠ, για να κάνουν οι συστημικοί δημοσιογράφοι προπαγάνδα και να κάνουν το μαύρο άσπρο. Ευτυχώς, όμως, πολλοί αντιστάθηκαν. Αλλά επιχειρήσατε λογοκρισία και φίμωση των δημοσιογράφων στα μέσα κοινωνικής δικτύωσης, social media. Κάπως έτσι βρεθήκαμε στην εκατοστή όγδοη θέση στην ελευθερία του Τύπου, εικοστοί έκτοι στους είκοσι επτά της Ευρωπαϊκής Ένωσης.

Αν μιλήσουμε για Μπανανία, θα ήταν προσβλητικό για τον όρο. Είναι μια χώρα αυταρχισμού, ακροδεξιάς, με υποκριτικό προκάλυμμα δήθεν φιλελευθερισμού. Είναι «ερντογανισμός» αυτό που έχετε δημιουργήσει.

Καταστρέψατε ακόμα και την Ακρόπολη με το τσιμέντωμα που είναι στις συνήθειες σας. Κάψατε τις Μυκήνες, νομιμοποιήσατε τους αρχαιοκάπηλους. Κάψετε πάνω από ένα εκατομμύριο στρέμματα στην Ελλάδα, επειδή λέει εκλεγήκατε και τολμήσετε την ύψιστη ύβρη να πείτε, γελώντας από αυτό εδώ το Βήμα, με χειροκροτήματα, «εμείς –λέει- μετράμε στρέμματα, εσείς μετράτε φέρετρα». Όμως, δυστυχώς, η εγκληματική αμέλεια σε όλους τους τομείς, δεν γιατρεύεται.

Σκοτώσατε τα παιδιά μας. Όσα επέζησαν τα δείρατε, τα πνίξατε στα χημικά την ώρα που πενθούσαν. Την ώρα που ζητάτε συγγνώμη και σκηνοθετείτε το πένθος, ιδιωτικοποιείτε το νερό και την υγεία.

Από την άλλη έχουμε το «Σούπερμαν» Χατζηδάκη. Διαλύσατε τα εργασιακά δικαιώματα, καταστρέψατε το φυσικό περιβάλλον, δεν σεβαστήκατε καμμία δημοκρατία, κάνατε παιχνίδια με την ψήφο των αποδήμων. Είχε πει ο κ. Βορίδης το 2018 να γίνουν αλλαγές στους θεσμούς και το κράτος και να μην ξανάρθει η Αριστερά στην εξουσία, επειδή οι ιδέες της είναι ελαττωματικές. Ναι, το κάνατε αυτό.

Εκλεγήκατε με σύνθημα την κανονικότητα και ζήσαμε μια ατελείωτη κρίση που πολλαπλασιάσατε. Εκλεγήκατε με σύνθημα την αριστεία και τι είδαμε; Αναξιοκρατία, διαφθορά, νεποτισμό, πελατειακές σχέσεις, αντίληψη του κράτους ως τσιφλίκι της Κυβέρνησης και των ολιγαρχών της, διασπάθιση δημοσίου χρήματος. Περιφρόνηση των Διεθνών Θεσμών και Συμβάσεων, αλλαγή δόγματος εξωτερικής πολιτικής, που είναι πολύ σοβαρό, καταστρατήγηση βασικών ανθρωπίνων δικαιωμάτων, ασυδοσία λογοκρισία. Σχέσεις με εγκληματίες, απατεώνες, υπόκοσμο, προσκόλληση σε νεοφιλελεύθερες ιδεοληψίες. Ξεπούλημα του δημοσίου σε ιδιωτικά κοράκια. Χειραγώγηση των μέσων μαζικής ενημέρωσης, αστυνομοκρατία και ακραία καταστολή, ξύλο.

Αυτά είναι ελάχιστα από τα στοιχεία που συνθέτουν το προφίλ της χειρότερης Κυβέρνησης από τη Μεταπολίτευση μέχρι σήμερα. Εν μέσω του πένθους μέχρι τελευταία στιγμή, φέρνετε νομοσχέδια για την ιδιωτικοποίηση του νερού και της υγείας.

Στο νομοσχέδιο τώρα. Φέρνετε βέβαια και νομοσχέδιο για τον εκσυγχρονισμό της νομοθεσίας περί φαρμάκων το οποίο, έχει και αυτό τα ελλείμματά του, όπως καταδείχθηκε, κατά την ακρόαση των φορέων. Το νομοσχέδιο, βεβαίως, θα το καταψηφίσουμε, γιατί σας έχει καταψηφίσει η πραγματικότητα των μαζικών θανάτων της απελπισίας και της διαφθοράς.

Ένα μόνο ερώτημα υπάρχει: Γιατί δεν είχατε παραιτηθεί; Γιατί δεν έχετε παραιτηθεί εδώ και χρόνια, όταν αποκαλύφθηκαν τα σκάνδαλα των υποκλοπών, όταν κάψατε τα δάση μας; Τώρα εγκαταλείπετε μια Ελλάδα ναρκοθετημένη με εκτοξευμένο το δημόσιο χρέος.

Γι’ αυτό οποιαδήποτε μνημονιακή συνεργασία με τον ΣΥΡΙΖΑ, με το ΚΙΝΑΛ, ακόμα και χωρίς τον συγκεκριμένο Πρωθυπουργό, θα αποτελειώσει τη χώρα, καθώς θα απαιτηθούν -να ξέρουμε και τι λέμε- τρομακτικά πρωτογενή πλεονάσματα με την περίοδο της χάριτος από την Ευρώπη, λόγω πανδημίας. Αυτά τα πρωτογενή πλεονάσματα θα είναι καταστροφικά ελλείμματα του ιδιωτικού οικονομικού τομέα. Θα είναι μειώσεις σε μισθούς και συντάξεις, όπως έγινε και τότε, με τον πληθωρισμό να καλπάζει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γι’ αυτό εμείς ως ΜέΡΑ25 τι λέμε; Ότι μόνο μια παλλαϊκή συμμαχία για τη ρήξη μπορεί να αντιστρέψει το ζοφερό κλίμα. Είμαστε σαφείς σε αυτά που λέμε και προτείνουμε:

Άμεση κατάργηση του χρηματιστηρίου ενέργειας, που εισήγαγε ο ΣΥΡΙΖΑ.

Επανεθνικοποίηση της ΔΕΗ. Μόνο έτσι μπορεί να πέσει πραγματικά η τιμή του ρεύματος.

Αυτόματη τιμαριθμική αναπροσαρμογή του κατώτατου μισθού και των επιδομάτων, ώστε κάθε πολίτης να μπορεί αυτομάτως να αντιμετωπίζει τον πληθωρισμό. Όσο ανεβαίνει ο πληθωρισμός, τόσο θα ανεβαίνει και ο μισθός μου.

Πού θα βρούμε τα λεφτά, θα μου πείτε. Μα δεν θα τα δίνουμε εκεί που τα δίνετε εσείς, στους ολιγάρχες. Εμείς θα τα δώσουμε στον λαό.

Μείωση συντελεστών ΦΠΑ από 24% στα 15%, από 13% στα 6% για τα λιπάσματα και για πολιτιστικά αγαθά από 6% στο 0%.

Μείωση φορολογικού συντελεστή μικρών επιχειρήσεων στο 10%, μεσαίων στο 20%, αλλά αύξηση για τις μεγάλες στο 30%. Μόνο έτσι θα ανασάνουν πραγματικά και θα επιβιώσουν οι μικρομεσαίες επιχειρήσεις και ο λαός.

Κατάργηση όλων των προπληρωμών φόρων για τις μικρές και μεσαίες επιχειρήσεις, με κούρεμα χρεών και δανείων.

Κατάργηση των πλειστηριασμών με πλήρη προστασία πρώτης κατοικίας και ίδρυση οργανισμού κοινωνικής στέγης, ένας οργανισμός κοινωνικής στέγης που δεν θα δανείζει ούτε θα πουλάει σπίτια, αλλά θα παρέχει άρτιες, ανθρώπινες και οικολογικά δομημένες κοινωνικές κατοικίες στους νέους και τα λαϊκά στρώματα.

Παράλληλα, ένα τεράστιο επενδυτικό πρόγραμμα: Κάθε στέγη να έχει ένα φωτοβολταϊκό πάνω από το σπίτι της.

Θαλάσσιες ανεμογεννήτριες δημόσιας ιδιοκτησίας.

Πρόγραμμα εξοικονόμησης μέσω ενεργειακής αναβάθμισης κτηρίων. Η Ελλάδα μπορεί να γίνει πραγματικά το μεσογειακό κέντρο παραγωγής και διανομής πράσινου υδρογόνου.

Η δημόσια υγεία, η παιδεία και η ενημέρωση να κοινωνικοποιηθούν. Ο σχεδιασμός θα περάσει στα χέρια κληρωτών και εκλεγμένων πολιτών και η διοίκησή τους στα χέρια των εργαζομένων σε αυτά.

Θα ανακτήσουμε τη δημοκρατική κυριαρχία στο κράτος και τη δημόσια περιουσία. Το Υπερταμείο, το ΤΑΙΠΕΔ, το Ταμείο Χρηματοπιστωτικής Σταθερότητας θα περάσουν στη νέα αναπτυξιακή αγροτική τράπεζα.

Εμείς μόνο έτσι πιστεύουμε, ότι μέσα από τη ρήξη με το μνημονιακό τόξο, την ολιγαρχία δηλαδή που εξυπηρετεί, θα πετύχουμε την ανεξαρτησία μας, την ελευθερία και την ευημερία όλου του ελληνικού λαού.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Απατζίδη.

Στο σημείο αυτό, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Χαλκίδας.

Παιδιά, η Βουλή σάς καλωσορίζει.

(Χειροκροτήματα απ’ όλες της πτέρυγες της Βουλής)

Εισερχόμαστε τώρα στους ομιλητές. Θα μιλήσουν δύο συνάδελφοι, ο κ. Μαραβέγιας από τη Νέα Δημοκρατία και στη συνέχεια ο κ. Μάρκου Κωνσταντίνος από τον ΣΥΡΙΖΑ. Αμέσως μετά παρακαλώ τους συναδέλφους που είναι στο εντευκτήριο ή στις επιτροπές να έρθουν για τη συζήτηση της άρσης ασυλίας συναδέλφου.

Κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κοινωνική πολιτική στην πράξη. Αυτό είναι το μήνυμα τόσο του σημερινού νομοσχεδίου όσο και των χθεσινών ανακοινώσεων του Πρωθυπουργού.

Θυμίζω ότι χθες ο Κυριάκος Μητσοτάκης προανήγγειλε τις αυξήσεις δέκα αναπηρικών επιδομάτων, όπως το διατροφικό επίδομα σε νεφροπαθείς και μεταμοσχευμένους. Πρόκειται για επιδόματα του ΟΠΕΚΑ, για τα οποία οφείλω να σημειώσω ότι πολλοί συνάδελφοι, μεταξύ αυτών και εγώ, έχουμε πρόσφατα θέσει την ανάγκη άμεσης αύξησής τους μέσω του κοινοβουλευτικού ελέγχου.

Χθες, λοιπόν, ο Πρωθυπουργός ανταποκρίθηκε με την άμεση αύξηση κατά 8% σημαντικών προνοιακών επιδομάτων, όπως το επίδομα κίνησης αναπήρων, το διατροφικό επίδομα σε νεφροπαθείς και μεταμοσχευμένους, την οικονομική ενίσχυση ατόμων με βαριά αναπηρία και βαριά νοητική υστέρηση, το πρόγραμμα στήριξης παραπληγικών, τετραπληγικών και ακρωτηριασμένων, την ενίσχυση ατόμων με συγγενή αιμολυτική αναιμία, αιμορραγική διάθεση ή AIDS, το πρόγραμμα οικονομικής ενίσχυσης κωφών και βαρήκοων ατόμων, τα επιδόματα τυφλών και ατόμων με αναπηρία όρασης και τέλος, το πρόγραμμα οικονομικής ενίσχυσης ατόμων με εγκεφαλική παράλυση, ασθενών και αποθεραπευμένων χανσενικών αλλά και μελών των οικογενειών τους.

Πρόκειται για μια ευρύτατη κοινωνική παρέμβαση που αφορά την ενίσχυση σχεδόν διακοσίων χιλιάδων ευάλωτων συμπολιτών μας. Αυτό είναι, λοιπόν, ένα ακόμα παράδειγμα εκ μέρους της Νέας Δημοκρατίας μιας σοβαρής πολιτικής στην πράξη.

Γιατί, δυστυχώς, κύριοι συνάδελφοι υπάρχει και η άλλη πολιτική, αυτή που ακούσαμε χθες από τον Αρχηγό της Αξιωματικής Αντιπολίτευσης, ο οποίος μάλλον μοίρασε ξανά οικόπεδα με φως, νερό και τηλέφωνο. Υποσχέθηκε πάλι τα πάντα, για να μην πει επί της ουσίας τίποτα. Γιατί ο ΣΥΡΙΖΑ, δυστυχώς, πολύ απλά έχει επιστρέψει στο 2012. Ξέρει ότι αύριο δεν θα είναι στην κυβέρνηση, οπότε πιστεύει ότι είναι ελεύθερος να λέει ό,τι θέλει.

Όμως ο ελληνικός λαός τα έχει ξανακούσει όλα αυτά και δεν θα πέσει στην παγίδα των εξαγγελιών χωρίς αντίκρισμα, δηλαδή των ψεύτικων προεκλογικών υποσχέσεων.

Θα αναρωτηθεί κανείς: «Μα, στη Νέα Δημοκρατία δεν έχει αθετήσει κανείς καμμία προεκλογική υπόσχεση;». Η απάντηση είναι, ναι, και μάλιστα, πρόσφατα με τον καθορισμό του κατώτατου μισθού στα 780 ευρώ. Πρόκειται, λοιπόν, για τη γνωστή προεκλογική εξαγγελία του Κυριάκου Μητσοτάκη το 2019 ότι η αύξηση θα γίνεται με ρυθμό διπλάσιο της ανάπτυξης. Τελικά, όμως, αυξήσαμε τον κατώτατο μισθό μέσα στην τετραετία με τριπλάσιο ρυθμό σε σχέση με την ανάπτυξη.

Τέτοιες είναι οι δικές μας ασυνέπειες στη Νέα Δημοκρατία και με αυτές καλείται να συγκριθεί ο ΣΥΡΙΖΑ, ο οποίος το μόνο που έχει δώσει στον ελληνικό λαό είναι κούφιες υποσχέσεις.

Μία άλλη δέσμευσή μας που έγινε πράξη πριν λίγες μέρες είναι το πρόγραμμα προσιτής και ποιοτικής στέγης για τους νέους. Έτσι, από την περασμένη Δευτέρα νέα ζευγάρια από είκοσι πέντε έως τριάντα εννέα ετών μπορούν πλέον να υποβάλουν αίτηση στις τράπεζες για άτοκο ή χαμηλότοκο δάνειο, ώστε να αγοράσουν τη δική τους κατοικία. Τα δάνεια αυτά είναι άτοκα για τρίτεκνους και πολύτεκνους και όσους αποκτήσουν τρίτο παιδί κατά τη διάρκεια αποπληρωμής ή χαμηλότοκα με επιτόκιο που αντιστοιχεί στο ένα τέταρτο του κανονικού επιτοκίου της αγοράς για απόκτηση πρώτης κατοικίας. Το μέρος της επένδυσης, όπου θα συμμετέχει το κράτος, ανέρχεται στις 150.000 ευρώ και η διάρκεια του δανείου στα τριάντα έτη.

Πρόκειται, επομένως, για ένα μεγάλο, ευρύτατο πρόγραμμα κοινωνικής πολιτικής, καθώς ο συνολικός προϋπολογισμός θα ξεπεράσει τα 500 εκατομμύρια ευρώ, αφού προβλέπεται ως και διπλασιασμός του σε περίπτωση που θα εκδηλωθεί μεγάλο ενδιαφέρον από τις νέες οικογένειες.

Έρχομαι, κύριε Υπουργέ και στα θέματα του Υπουργείου Υγείας που συζητήσαμε. Μάλιστα, με αφορμή το συγκεκριμένο νομοσχέδιο, θέλω να σταθώ και στην προχθεσινή ανακοίνωση της αρμόδιας Υφυπουργού, της κ. Ράπτη, για τη δημιουργία εκατόν έξι νέων δομών ψυχικής υγείας. Πρόκειται για μια ευρεία παρέμβαση στον χώρο αυτό, με πόρους από το Ταμείο Ανάκαμψης και Ανθεκτικότητας, που αφορά μεταξύ άλλων την υποστήριξη ασθενών με άνοια, των φροντιστών και των οικογενειών τους, την παροχή υπηρεσιών διάγνωσης, θεραπείας και παρακολούθησης ατόμων που έχουν προβλήματα μνήμης και άλλων νοητικών λειτουργιών, καθώς και τη χρηματοδότηση κινητών μονάδων παροχής φροντίδας ψυχικής υγείας.

Πρόκειται, δηλαδή, για μία ακόμα καινοτόμο πολιτική που φέρνει την πολιτεία δίπλα στους ανθρώπους με άνοια αλλά και σε όσους εκδηλώνουν τα πρώτα συμπτώματα της νόσου. Θυμίζω ότι στη χώρα μας πάνω από τετρακόσιες χιλιάδες άνθρωποι πάσχουν από άνοια ή νοητικά προβλήματα, τα οποία εκδηλώνονται βαθμιαία και επηρεάζουν όχι μόνο τους ίδιους αλλά και τους δικούς τους.

Υλοποίηση δράσης δημόσιας υγείας «Προληπτικές Διαγνωστικές Εξετάσεις για τον Καρκίνο του Τραχήλου της Μήτρας» και έλεγχος Τεχνικών Προδιαγραφών εξέτασης HPV-DNA TEST - Τροποποίηση άρθρου 36 ν.4958/202.

Κλείνω, κύριε Πρόεδρε, με δυο λόγια για μια ιδιαίτερα σημαντική διάταξη του νομοσχεδίου. Αναφέρομαι στο άρθρο 78, για την υλοποίηση της δράσης δημόσιας υγείας «Προληπτικές Διαγνωστικές Εξετάσεις για τον Καρκίνο του Τραχήλου της Μήτρας». Ειδικά για τους σκοπούς αυτής της δράσης, στο πλαίσιο της διενέργειας ΠΑΠ τεστ και εξετάσεις HPV-DNA, διακρίνεται το κόστος της αναγκαίας δειγματοληψίας, το οποίο φυσικά θα καλύπτεται και αυτό από το κράτος.

Είναι σημαντικό να υπογραμμίσουμε τη μεγάλη επιτυχία που γνωρίζει το αντίστοιχο προληπτικό πρόγραμμα για τον καρκίνο του μαστού, που φέρει τιμητικά το όνομα της αείμνηστης Φώφης Γεννηματά. Είναι ένα πολύ σπουδαίο πρόγραμμα δημόσιας υγείας, που θα πρέπει να συνεχιστεί και πέραν της χρονικής διάρκειας του Ταμείου Ανάκαμψης. Και αυτό, γιατί οι πρωτογενής και δευτερογενής πρόληψη οφείλουν να παραμείνουν για τη χώρα εθνικοί στόχοι.

Ξεκινήσαμε την υλοποίησή τους με σημαντικούς πόρους που έρχονται από το Ταμείο Ανάκαμψης και οι οποίοι συνολικά αγγίζουν τα 200 εκατομμύρια ευρώ. Πρέπει, όμως και η επόμενη Κυβέρνηση της Νέας Δημοκρατίας να μείνει σταθερά στον ίδιο δρόμο, συνεχίζοντας να χρηματοδοτεί προγράμματα τόσο για τη συστηματική διενέργεια προληπτικών εξετάσεων όσο και για την προώθηση ενός υγιεινού τρόπου ζωής.

Και δύο τελευταίες κουβέντες για την τροπολογία που κατατέθηκε, κύριε Υπουργέ, σήμερα το πρωί: Αύξηση του προϋπολογισμού για τα πρωτοβάθμια διαγνωστικά, άρα μείωση του clawback. Δεύτερο, πολύ σημαντικό, η δυνατότητα που δίνεται μέσω συμφωνίας -κατά πάσα πιθανότητα- και σύμβασης με τον ΕΟΠΥΥ για τις χρεώσεις είτε προς τον ΕΟΠΥΥ, που θα ήταν το ιδανικότερο, για υπηρεσίες διαγνωστικών εξετάσεων και πράξεων.

Αυτό, κύριε Υπουργέ και κύριοι συνάδελφοι, σημαίνει Κυβέρνηση της Νέας Δημοκρατίας και κόμμα της Νέας Δημοκρατίας: Διαρκής επαφή με την κοινωνία, με τους πολίτες, με τα προβλήματά τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Τον λόγο έχει ο κ. Κωνσταντίνος Μάρκου από τον ΣΥΡΙΖΑ. Παρακαλώ τους συναδέλφους που είναι σε επιτροπές ή στο εντευκτήριο, αμέσως μετά την ομιλία του κ. Μάρκου να είναι στην Αίθουσα για να προχωρήσουμε στην ειδική ημερήσια διάταξη για την άρση ασυλίας συναδέλφου.

Κύριε Μάρκου, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουμε -θα έλεγα- τη χαρά σήμερα να έχουμε το τελευταίο νομοθέτημα για το Υπουργείο Υγείας της παρούσας Κυβέρνησης. Και λέω «τη χαρά», γιατί πραγματικά, είμαστε βέβαιοι ότι δεν θα έχουμε πλέον άλλα νομοθετήματα, όσον αφορά στην υγεία, από αυτή την πτέρυγα του Κοινοβουλίου.

Κύριε Υπουργέ, αποχωρείτε και υποθέτω ότι και εσείς έχετε την ίδια ανακούφιση που αποχωρείτε από αυτό το έδρανο. Υποθέτω! Τι αφήνετε πίσω σας; Συντρίμμια!

Εάν στον ιστορικό και στη συλλογική του μέλλοντος παρουσιαστεί κάποιος και πει «πες μας ποια είναι η εντύπωσή σου από το Υπουργείο και την πολιτική αυτής της τετραετίας;», θα μείνει μόνο μία επιγραφή: Κορωνοϊός, Πλεύρης και κατάρρευση των νοσοκομείων και του Εθνικού Συστήματος Υγείας. Με τρεις λέξεις όλα! Και βέβαια, τριανταπέντε χιλιάδες νεκροί, από τους οποίους περίπου οι δώδεκα χιλιάδες εκτός ΜΕΘ. Αυτό είναι το αποτύπωμα που αφήνετε.

Προσπαθήσατε να αφήσετε και κάποιο άλλο αποτύπωμα. Από τα ίχνη είναι ήδη εμφανές ότι πρόκειται απλώς για επικοινωνιακές φούσκες. Θα αναφέρω μόνο δύο επιγραμματικά. «Προσωπικός γιατρός»: Μηδέν, zero, κάτω από το μηδέν. Και τώρα, όπως θα δούμε, έρχεστε να μεταθέσετε και κάποιες ημερομηνίες. Τίποτε!

Ανακουφιστική φροντίδα: Μία έκθεση ιδεών πριν από μερικές ημέρες! Τίποτα! Απλώς για να επικοινωνήσετε κάποια θέματα.

Θα αναφερθώ, με αφορμή το γεγονός ότι συζητάμε σήμερα νομοσχέδιο του δικού σας Υπουργείου, στα τελευταία σας κατορθώματα. Πρώτον, τέταρτη παράταση στην εφαρμογή ποινών για μη εγγραφή στον «προσωπικό γιατρό»: Η πλήρης ομολογία της αποτυχίας. Και σας είπαμε ότι αυτές οι ποινές είναι και αναποτελεσματικές και ανάλγητες και δείχνουν το ήθος σας.

Παίζετε, λοιπόν, με τις παρατάσεις σε βάρος όσων δεν εγγραφούν στον «προσωπικό γιατρό». Μεταθέτετε την εφαρμογή των ποινών για μη εγγραφή για την 1η Οκτωβρίου του 2023. Είναι η τέταρτη παράταση και δεν θα ισχύει μέχρι την 1η Απριλίου, που προέβλεπε η τρίτη. Καταργήστε το τελείως, για να κρατήσετε κάποια τελευταία ίχνη σοβαρότητας. Η μετάθεση γίνεται με ΦΕΚ και αφορά, προφανώς, στην αδυναμία προσέλκυσης «προσωπικών γιατρών», χάρη σε αυτό το τερατούργημα που φέρατε, αλλά και κυρίως στην προεκλογική περίοδο, στην οποία βλέπουμε σημεία και τέρατα. Διότι θα είχε αρνητικό αντίκτυπο.

Δεύτερον, η αδιαφανής διοίκηση στον ΕΟΠΥΥ, που υπηρετεί τις ιδιωτικοποιήσεις στην υγεία και την κοινωνική ασφάλιση. Θα αναφερθώ επιγραμματικά μόνο στην απόφασή σας να αφήσετε εκτός σύνθεσης του νέου Δ.Σ. του ΕΟΠΥΥ την Εθνική Συνομοσπονδία Ατόμων με Αναπηρία. Και όπως είπαν οι ίδιοι, θυμίζει εποχές που τα άτομα με αναπηρία δεν είχαν λόγο στη ζωή τους. Η ΕΣΑΜΕΑ τονίζει πως το αναπηρικό κίνημα δεν θα μείνει με σταυρωμένα χέρια. Τους δίνεται κάτι, ένα επιδοματάκι, με το οποίο προσβάλλεται την αξιοπρέπειά τους και ουσιαστικά, τους πετάτε έξω.

Για πρώτη φορά από την ίδρυσή του, το 2011, ο ΕΟΠΥΥ γίνεται ένας οργανισμός απολύτως ελεγχόμενος από την Κυβέρνηση, χωρίς καμμιά εκπροσώπηση εργαζομένων, παρόχων και ληπτών υπηρεσιών υγείας. Μετατρέπεται, δηλαδή, η διοίκηση σε συγκεντρωτικό και αδιαφανή μηχανισμό, απόλυτα εξαρτημένο από την Κυβέρνηση και τελείως αποκομμένο από τις κοινωνικές και υγειονομικές ανάγκες. Αυτός είναι ο διάλογος με την κοινωνία που είπε ο προηγούμενος ομιλητής της Νέας Δημοκρατίας.

Τρίτον, σας το καταθέσαμε οι Βουλευτές Αχαΐας του ΣΥΡΙΖΑ και πριν από δέκα ημέρες σε ερώτηση. Δεν έχω πάρει καμμία απάντηση εδώ και τέσσερα χρόνια, κύριε Υπουργέ, από το Υπουργείο σας σε όποιες ερωτήσεις έχουμε καταθέσει. Είμαι βέβαιος ότι δεν θα πάρουμε και τώρα εν όψει και των εκλογών.

Σας το λέω και από αυτό το Βήμα. Μία νεοσύστατη εταιρεία σαρώνει με απευθείας αναθέσεις τα νοσοκομεία. Είστε άριστοι στις απευθείας αναθέσεις. Ποσό ύψους 580.000 ευρώ στα νοσοκομεία για μία εταιρεία «ΕΛΛΗΝΙΚΟΣ ΧΑΛΚΟΣ», η οποία ιδρύθηκε στα χρόνια της πανδημίας. Τώρα που λήγει η πανδημία θυμηθήκατε να δώσετε χιλιάδες ευρώ για να καλυφθούν με χαλκό τα πόμολα, όσα τελευταία πόμολα έχετε αφήσει και δεν έχουν φάει τα αρπακτικά της πολιτικής σας. Σας έδειξε τον δρόμο η Γενική Γραμματέας Αντεγκληματικής Πολιτικής στην αρχή-αρχή και μετά, φτάσατε στα 10 δισεκατομμύρια ευρώ τις αναθέσεις. Τώρα έχετε έντεκα νοσοκομεία με απευθείας αναθέσεις.

Άκουσα την απάντησή σας στον συνάδελφο από το Κίνημα Αλλαγής. Είπατε με διαγωνισμό.

Κύριε Υπουργέ, είναι αναληθές. Έντεκα νοσοκομεία προμηθεύτηκαν. Σε ένα νοσοκομείο, της Ζακύνθου, έγινε διαγωνισμός και αυτό έγινε και με έναν μόνο προστρέχοντα, που ήταν η ίδια εταιρεία. Δεν λέτε αλήθεια.

Τελευταίο μείζον έγκλημα είναι το ξεπούλημα του Παιδοογκολογικού στο «Αγία Σοφία». Τελεία και παύλα.

Τελειώνω με μία αναφορά. Στο προηγούμενο νομοσχέδιο που μιλήσαμε, κύριε Υπουργέ, εδώ, σας ανέφερα ότι δεκαεννέα καρκινοπαθείς αναμένουν την ευεργετική θεραπεία στο νοσοκομείο «ΑΤΤΙΚΟΝ» για να πάρουν τα ραδιονουκλεοτίδια, τα οποία τους προσφέρουν ίαση για ενδοκρινείς όγκους του παγκρέατος. Ο μεγαλύτερος χρόνος που αναμένει είναι δεκατέσσερις μήνες. Σας το ξαναλέω τώρα, πριν φύγετε: Δεκαεννέα ασθενείς με καρκίνο περιμένουν την υπογραφή σας, που δεν τη βάζετε, για να πάρει το νοσοκομείο τα χρήματα να πάρει αυτά τα φάρμακα, τα οποία δεν είναι παρηγορητικά. Είναι ευεργετικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Όπως σας είπα, δεν έχω παρά να διατυπώσω τη χαρά μου για το γεγονός ότι ως προστρέχων Υπουργός κάθεστε σ’ αυτό το έδρανο του Υπουργού Υγείας και πλέον θα αναμένει αυτό το έδρανο την επόμενη κυβέρνηση που θα δώσει λύσει σε όλα αυτά.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Μάρκου.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και πενήντα εκπαιδευτικοί συνοδοί τους από το Γενικό Λύκειο Δερβενίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, στο σημείο αυτό διακόπτουμε τη συζήτηση του σχεδίου νόμου του Υπουργείου Υγείας.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αίτηση άρσης ασυλίας Βουλευτή: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης ασυλίας του Βουλευτή κ. Κυριάκου Βελόπουλου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της 29ης Μαρτίου του 2023, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Κυριάκου Βελόπουλου.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο.

Ο λόγος δίνεται πάντα, εφόσον ζητηθεί, στον Βουλευτή, στον οποίον αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι, σύμφωνα με απόφαση της Διάσκεψης των Προέδρων, της 7ης Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Επίσης, υπενθυμίζεται ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης της ασυλίας. Όποιος το επιθυμεί μπορεί να ψηφίσει «παρών».

Αφού ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η υπόθεση, όπως είπα, αφορά στον κ. Βελόπουλο, τον Πρόεδρο της Κοινοβουλευτικής Ομάδας της Ελληνικής Λύσης. Όπως σας έχει διανεμηθεί, φέρεται ότι έχει παραβιάσει τον αντιρατσιστικό νόμο, αλλά η επιτροπή είπε ότι δεν πρέπει να του αρθεί η ασυλία, διότι η έκφραση που είπε ότι πρέπει να φεύγουν από την Ελλάδα όσοι είναι χωρίς χαρτιά, δηλαδή μη νόμιμοι μετανάστες, όπως εξηγεί και στο υπόμνημά του, είναι μέσα στα κοινοβουλευτικά του καθήκοντα και βεβαίως, είπε η επιτροπή ότι ενέχει και σκοπιμότητα η δίωξη. Τον τελευταίο λόγο τον έχει η Ολομέλεια.

Υπάρχει, λοιπόν, κάποιος συνάδελφος ο οποίος θέλει να λάβει τον λόγο; Όχι.

Όπως είπα, η ψηφοφορία περιλαμβάνει μία υπόθεση άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν.

Παρακαλώ να ανοίξει το σύστημα της ηλεκτρονικής ψηφοφορίας για να ψηφίσουν οι συνάδελφοι Βουλευτές επί της αίτησης άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, θα ήθελα να σας ενημερώσω ότι έχουν έλθει στο Προεδρείο επιστολές συναδέλφων Βουλευτών, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει και θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 105α΄)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις εκπαιδευτικοί συνοδοί τους από το 6ο Γενικό Λύκειο Ιλίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Δεν συνεδριάζει αυτή τη στιγμή, προς ενημέρωσή σας, η Βουλή. Έχουμε ένα νομοσχέδιο, το οποίο διακόψαμε, γιατί υπάρχει μία διαδικασία, η οποία λέγεται άρση ασυλίας Βουλευτών και αυτή τη στιγμή οι συνάδελφοι Βουλευτές ψηφίζουν είτε εδώ είτε ηλεκτρονικά. Γι’ αυτό καθυστερούμε τη συζήτηση. Εάν δεν βιάζεστε να πάτε σε άλλη αίθουσα, σε λίγο θα ξεκινήσει η συνεδρίαση.

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, το αποτέλεσμα της ψηφοφορίας, σχετικά με το αν γίνεται δεκτή ή όχι η άρση ασυλίας, θα ανακοινωθεί μόλις δοθούν τα επίσημα αποτελέσματα στο Προεδρείο.

Για οικονομία χρόνου επανερχόμαστε στη συζήτηση του σχεδίου νόμου του Υπουργείου Υγείας: «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας».

Τον λόγο έχει η συνάδελφος κ. Σοφία Ασημακοπούλου από την Ελληνική Λύση και αμέσως μετά να ετοιμάζεται ο κ. Αθανάσιος Λιούπης από τη Νέα Δημοκρατία.

Ορίστε, κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το δικαίωμα στην υγεία αποτελεί ακρογωνιαίο λίθο για κάθε πολιτισμένη κοινωνία.

Σκοπός του παρόντος νομοσχεδίου, πέρα από τον εκσυγχρονισμό και την κωδικοποίηση της νομοθεσίας που αφορά στους φαρμακευτικούς συλλόγους και τη λειτουργία τους, λέτε ότι είναι η ρύθμιση επειγόντων ζητημάτων αρμοδιότητας του Υπουργείου Υγείας που σχετίζονται πρωτίστως με την προάσπιση της δημόσιας υγείας.

Πώς γίνεται, όμως, να μιλάμε για προάσπιση της δημόσιας υγείας, όταν σύμφωνα με σχετικό δημοσίευμα, που θα καταθέσουμε στα Πρακτικά, τα φάρμακα, οι σύριγγες, οι γάζες, τα νυστέρια και γενικότερα οποιαδήποτε αναλώσιμα χρειάζονται οι γιατροί για να εξετάσουν και να αντιμετωπίσουν τους ασθενείς τους στα δημόσια νοσοκομεία, βρίσκονται ατάκτως ειρημένα, εκτεθειμένα και χωρίς σύστημα παρακολούθησης στα νοσοκομεία όλης της χώρας;

Υποβάθμιση βλέπουμε, όχι προάσπιση. Ας μην κοροϊδευόμαστε. Μάλιστα, όπως υπογραμμίζεται στο νεότερο πόρισμα από τον Φεβρουάριο του τρέχοντος έτους του Ελεγκτικού Συνεδρίου, και οι συνθήκες αποθήκευσης και φύλαξής τους δεν διασφαλίζουν την προστασία τους από απώλειες και καταστροφές και καθώς πολλά από αυτά τα αναλώσιμα είναι αποστειρωμένα, αυτό σημαίνει ότι οι ασθενείς μπορεί να βρίσκονται ανά πάσα στιγμή σε κίνδυνο, καθώς κινδυνεύουν από πρόκληση λοιμώξεων.

Παράλληλα, καθώς η διακίνηση των υλικών δεν αποτυπώνεται με ακρίβεια στο πληροφοριακό σύστημα, ο καθένας που έχει πρόσβαση μπορεί να αφαιρέσει αναλώσιμα χωρίς κανένα έλεγχο. Διαπιστώθηκε ότι οι χώροι αποθήκευσης του υγειονομικού υλικού δεν φυλάσσονται καταλλήλως, καθώς είναι ανοιχτοί κατά τις εργάσιμες ώρες, χωρίς το σύστημα ελεγχόμενης πρόσβασης και παρακολούθησης, αναφέρει η έκθεση των ειδικών.

Επίσης, σε ορισμένα νοσοκομεία διαπιστώθηκε ότι ο αποθηκευτικός χώρος δεν είναι κατάλληλος για τη φύλαξη υγειονομικού υλικού, καθώς εντοπίστηκαν περιπτώσεις υγρασίας ή διαρροής του αποχετευτικού συστήματος εντός του αποθηκευτικού χώρου, με αποτέλεσμα να απειλούνται με καταστροφή τα φυλασσόμενα υλικά.

Την ίδια στιγμή, σύμφωνα πάντα με το πόρισμα του Ελεγκτικού Συνεδρίου, τα νοσοκομεία δεν γνωρίζουν τα πραγματικά αποθέματα υλικών που διαθέτουν, ενώ δεν έχουν ενεργοποιήσει μηχανισμό ειδοποίησης ότι ένα είδος εξαντλείται. Αυτό μπορεί να οδηγήσει σε φαινόμενα ελλείψεων υλικών ή υπερεπάρκειας τους.

Χαρακτηριστικό είναι το παράδειγμα κλινικής νοσοκομείου όπου κατά τον έλεγχο εντοπίστηκε περίπτωση παραγγελίας δύο χιλιάδων τεμαχίων γαντιών εξεταστικών αλλά μη αποστειρωμένων, ενώ σε αποθηκευτικό χώρο υπήρχε απόθεμα δεκατεσσάρων χιλιάδων τεμαχίων του είδους.

Τι κάνετε για όλα αυτά, κύριε Υπουργέ; Έχετε διαβάσει το πόρισμα;

Ως προς το νομοσχέδιο, αναφορικά με τα μέλη του φαρμακευτικού συλλόγου, οι φαρμακοποιοί που έχουν οριστεί ως υπεύθυνοι για τη λειτουργία κληρονομικού φαρμακείου και για τη λειτουργία φαρμακείου, σύμφωνα με την παράγραφο 2 του άρθρου 2 του προεδρικού διατάγματος 64/2018, οι οποίοι αποτελούν μέλη του φαρμακευτικού συλλόγου δεν έχουν το δικαίωμα του εκλέγειν και του εκλέγεσθαι κατά τις αρχαιρεσίες του φαρμακευτικού συλλόγου. Με ποια αιτιολογία; Βέβαια και θα καταθέσουμε σχετικό έγγραφο.

Οι ελλείψεις εξακολουθούν να ταλαιπωρούν φαρμακοποιούς και πολίτες εδώ και αρκετούς μήνες, όπως σημειώνει σε ανακοίνωσή του ο Φαρμακευτικός Σύλλογος Αττικής. Φάρμακα πρώτης ανάγκης εξακολουθούν να απουσιάζουν από τα ράφια φαρμακείων και να αναγκάζουν τους πολίτες να τηλεφωνούν σε φαρμακεία μήπως και ανακαλύψουν τα φάρμακά τους, αναφέρει. Είναι δυνατόν σε ένα σύγχρονο ευρωπαϊκό κράτος οι πολίτες να έρχονται αντιμέτωποι με τέτοιου είδους ελλείψεις ακόμη;

Δυστυχώς και όμως, είναι. Ο εσωτερικός κανονισμός του Πανελλήνιου Φαρμακευτικού Συλλόγου υπόκειται στην έγκριση του Υπουργού Υγείας. Με ποια αιτιολογία αναμειγνύεται ο Υπουργός; Βλέπουμε διατάξεις οι οποίες δεν προασπίζονται άμεσα τα δικαιώματα των φαρμακοποιών αλλά των σωματείων τους.

Αξίζει να αναφέρουμε παρακάτω ότι με βάση τις καταγραφές του ECDC αλλά και την αξιολόγηση του ΕΟΔΥ, η Ελλάδα –όπως θα καταθέσουμε στα Πρακτικά- παραμένει σε εξαιρετικά δυσμενή θέση, σε ό,τι αφορά στην πρόληψη και στον έλεγχο των λοιμώξεων σε χώρους παροχής φροντίδας υγείας, καθώς και στην αντιμετώπιση της μικροβιακής αντοχής. Είναι χαρακτηριστικό ότι σε διεθνές επίπεδο έχει καθιερωθεί για τις λοιμώξεις ο όρος «σιωπηλή πανδημία».

Σύμφωνα με πανευρωπαϊκή έκθεση, που είναι σε γνώση του Υπουργείου Υγείας και του ΕΟΔΥ, ο βασικότερος παράγων πίσω από την κακή επίδοση της Ελλάδας στο μέτωπο των λοιμώξεων στους χώρους παροχής υγείας δεν είναι άλλος από την πλημμελή τήρηση των μέτρων υγιεινής και των διαδικασιών: γιατροί και νοσηλευτές που δεν φροντίζουν να χρησιμοποιούν αντισηπτικό στα προβλεπόμενα στάδια πριν έρθουν σε επαφή με τον ασθενή, κακές πρακτικές με κορυφαίο παράδειγμα το διπλό γάντι, δηλαδή η επικίνδυνη, ανεύθυνη κίνηση ορισμένων γιατρών και νοσηλευτών, οι οποίοι προτιμούν να φορέσουν δεύτερο γάντι πάνω στο χέρι τους χωρίς να βγάλουν το προηγούμενο και να απολυμάνουν τα χέρια τους. Αποτέλεσμα; Μία βόμβα μικροβίων που μεταφέρεται κατόπιν σε χειρουργεία, θαλάμους και διαδρόμους νοσοκομείων.

Το ΕΣΥ, ύστερα από τον σκληρό υγειονομικό πόλεμο, μετρά νέες πληγές ενώ δεν είχαν αντιμετωπιστεί βασικές παθογένειες, όπως η υποχρηματοδότηση και η υποστελέχωση που επιδείνωσε η δεκαετής οικονομική κρίση.

Οι γιατροί και όλοι οι υγειονομικοί εργαζόμενοι είναι πια εξουθενωμένοι. Εκπέμπουν πλέον μέσα από τα νοσοκομεία σήμα κινδύνου για το μέλλον. Η δεξαμενή με τους λειτουργούς του Ιπποκράτη στερεύει συνεχώς.

Εμείς στην Ελληνική Λύση πιστεύουμε ότι στόχος και προτεραιότητα της πολιτείας θα έπρεπε να είναι η βελτίωση της υγείας των πολιτών και του επιπέδου των παροχών των υπηρεσιών υγείας προς τους πολίτες για την καλύτερη ποιότητα ζωής σε όλους τους τομείς.

Πώς, όμως, να το εμπεδώσετε εσείς αυτό, όταν έχουν φύγει τόσες χιλιάδες σπουδαίοι Έλληνες γιατροί και νοσηλευτές από τη χώρα μας; Δώστε τους κίνητρα επιστροφής, τόσο σε εκείνους όσο και στους νέους Έλληνες και Ελληνίδες διαφόρων ειδικοτήτων που κατέφυγαν στο εξωτερικό –περίπου εξακόσιες πενήντα χιλιάδες- να επιστρέψουν πίσω στη χώρα μας. Κατά τα χρόνια των μνημονίων με τις ανάλγητες πολιτικές σας αντί να προασπίζετε το ΕΣΥ, το κατεδαφίζετε. Δεν χωρούν άλλα μπαλώματα στον χώρο της δημόσιας υγείας.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει ο κ. Αθανάσιος Λιούπης από τη Νέα Δημοκρατία και αμέσως μετά τον λόγο ζήτησε ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος. Εάν δεν έρθει εν τω μεταξύ, θα συνεχίσουμε με τον κατάλογο των ομιλητών.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο εκσυγχρονισμός και η κωδικοποίηση του νομοθετικού πλαισίου για τους φαρμακευτικούς συλλόγους είναι μία αναμφισβήτητη αναγκαιότητα. Μετά από ενενήντα πέντε χρόνια της ισχύουσας νομοθεσίας και τις πολλές αλλαγές που έγιναν σε αυτό το διάστημα νομίζω ότι ήταν η ώρα για μία πραγματική αναθεώρηση. Φυσικά, οι αλλαγές προέκυψαν μετά από μακρά διαβούλευση και συνεννόηση με τον Πανελλήνιο Φαρμακευτικό Σύλλογο, για να καταγραφούν τα πραγματικά προβλήματα και οι ανάγκες στη σύγχρονη εποχή. Μάλιστα, το νομοσχέδιο εγκρίθηκε από τη γενική συνέλευση με συντριπτική πλειοψηφία.

Οι φαρμακευτικοί σύλλογοι, όπως και οι ιατρικοί και οι δικηγορικοί, είναι νομικά πρόσωπα δημοσίου δικαίου σωματειακής μορφής και επομένως, η λειτουργία τους διαφέρει σημαντικά από τα περισσότερα νομικά πρόσωπα δημοσίου δικαίου και από τα περισσότερα σωματεία.

Το σημερινό νομοσχέδιο αποδέχθηκαν οι φαρμακευτικοί σύλλογοι, αναγνωρίζοντας ότι κάνει αλλαγές που περίμεναν εδώ και χρόνια.

Και ποιες είναι οι βασικότερες από τις αλλαγές αυτές; Ο εκσυγχρονισμός στις συνεδριάσεις των φαρμακευτικών συλλόγων, των διοικητικών συμβουλίων και της γενικής συνέλευσης με χρήση τηλεδιάσκεψης και ηλεκτρονικής ψηφοφορίας. Δίνεται η δυνατότητα στο διοικητικό συμβούλιο του Πανελλήνιου Φαρμακευτικού Συλλόγου να προσλαμβάνει το αναγκαίο προσωπικό και συνεργάτες, το κόστος των οποίων είναι από τους πόρους του συλλόγου, ενώ μέχρι σήμερα οι προσλήψεις ήταν μέσω ΑΣΕΠ. Η πρόβλεψη για ίδρυση Ινστιτούτου Φαρμακευτικών Ερευνών, ένα νομικό πρόσωπο ιδιωτικού δικαίου που μπορεί να ιδρυθεί από τον Πανελλήνιο Φαρμακευτικό Σύλλογο και να ασχοληθεί εντατικά με τη φαρμακευτική μελέτη και έρευνα, αλλά και με την εκπαίδευση φαρμακοποιών και βοηθών.

Και οι λοιπές διατάξεις του νομοσχεδίου παρουσιάζουν ιδιαίτερο ενδιαφέρον. Όπως ξέρουμε όλοι, αυτή η Κυβέρνηση από την αρχή εστίασε στην υγεία, στην πρόληψη και η προσπάθεια συνεχίζεται. Στο πλαίσιο του προγράμματος «Προληπτικές διαγνωστικές εξετάσεις για τον καρκίνο του τραχήλου της μήτρας και για το PAP-Test και το HPV-DNA TEST» καλύπτεται το κόστος δειγματοληψίας ύψους 25 ευρώ, ώστε να αυξηθούν οι μονάδες που θα συμμετέχουν στο πρόγραμμα. Επιδίωξη είναι να υπάρξει ένας μαζικός αριθμός εξετάσεων στον γενικό πληθυσμό, ώστε να προλάβουμε όσο το δυνατόν περισσότερα περιστατικά καρκίνου του τραχήλου της μήτρας στον πληθυσμό.

Σημαντικό, βεβαίως και το πρόγραμμα αντιμετώπισης της παιδικής παχυσαρκίας, το οποίο χρηματοδοτείται από πόρους του Εθνικού Σχεδίου Ανάκαμψης, για να καταπολεμηθεί το σημαντικό αυτό πρόβλημα της ελληνικής κοινωνίας -που είναι σε μεγάλο ποσοστό σε σχέση με την Ευρώπη- της παχυσαρκίας που αντιμετωπίζουν τα παιδιά και οι έφηβοι.

Θεωρώ ότι όλοι, επίσης, αναγνωρίζουμε τη σημασία που έχει για τα παιδιά και τους εφήβους με κινητικά προβλήματα να έχουν πρόσβαση σε φυσικοθεραπείες. Αυτό το γεγονός επιτυγχάνεται με τη σημερινή διάταξη που τους δίνει τη δυνατότητα να καταφεύγουν και σε μη συμβεβλημένους φυσικοθεραπευτές.

Οδεύουμε πια με ταχύτατους ρυθμούς προς την προκήρυξη των εκλογών και τη διάλυση της Βουλής και πιθανώς αυτό να είναι το τελευταίο νομοσχέδιο του Υπουργείου Υγείας που συζητάμε σε αυτή την κοινοβουλευτική θητεία. Είναι σκόπιμο –νομίζω- να κάνουμε μία ανασκόπηση στη δημόσια υγεία για τα τέσσερα αυτά χρόνια. Είτε διαφωνεί κάποιος είτε συμφωνεί δεν μπορεί να μην αναγνωρίσει ότι υπήρξε σημαντική νομοθέτηση αυτή την τετραετία και παρήχθη σημαντικό έργο. Η δημόσια υγεία, πληγωμένη από την υποστελέχωση και την υποχρηματοδότηση των προηγούμενων ετών, δέχτηκε μία πολύ μεγάλη πίεση και την περίοδο της πανδημίας και παρ’ όλο που το επαναλαμβάνουμε συχνά, δεν είναι υπερβολικό να πούμε ότι το ΕΣΥ, οι γιατροί μας, οι νοσηλευτές και όλο το προσωπικό έδωσαν μία μεγάλη, ομαδική και προσωπική μάχη για όλους τους ασθενείς, συχνά ξεπερνώντας τον εαυτό τους και τις αντοχές τους. Σήμερα το ΕΣΥ ξαναβρίσκει τους ρυθμούς του. Οι παρεμβάσεις της Κυβέρνησης και του Υπουργείου Υγείας όλα αυτά τα χρόνια είχαν μόνο έναν στόχο, ένα καλύτερο, περισσότερο ποιοτικό δημόσιο σύστημα υγείας, στο οποίο όλες και όλοι θα έχουν πάντα απρόσκοπτη, δωρεάν πρόσβαση.

Ακούσαμε πολλές φορές κριτική αυτά τα τέσσερα χρόνια και κατηγορίες για ιδιωτικοποίηση της δημόσιας υγείας. Στην πραγματικότητα, όμως, αυτές οι φωνές δεν επιβεβαιώθηκαν ποτέ. Όλα αυτά τα χρόνια οι πολίτες είχαν δωρεάν πρόσβαση, φυσικά, στα νοσοκομεία, αλλά και στις δημόσιες δομές υγείας και ορισμένες φορές δωρεάν πρόσβαση με χρηματοδότηση κρατική και σε ιδιωτικές δομές. Έτσι, αντίθετα με όσα λέγονται, αυτά τα χρόνια διευρύνθηκε πολύ η ομπρέλα των δωρεάν υπηρεσιών για όλους τους πολίτες.

Ιδιαίτερη έμφαση δόθηκε για πρώτη φορά στην πρόληψη σε όλα τα επίπεδα, με το πρόγραμμα «ΦΩΦΗ ΓΕΝΝΗΜΑΤΑ» -πάνω από επτά χιλιάδες γυναίκες διαγνώστηκαν έγκαιρα με καρκίνο του μαστού και είτε θεραπεύτηκαν είτε ήδη κάνουν θεραπείες- με το πρόγραμμα «ΣΠΥΡΟΣ ΔΟΞΙΑΔΗΣ» για την ένταξη της πρόληψης σε όλους τους τομείς υγείας και της ζωής, με αναδιάρθρωση και αναβάθμιση της πρωτοβάθμιας φροντίδας υγείας με τον «προσωπικό γιατρό», με κάλυψη περίπου πέντε εκατομμυρίων πολιτών και θα επεκταθεί με κίνητρα προς τους γιατρούς, όπως δεσμεύτηκε ο Υπουργός ότι θα κάνει, με ένα νέο νομοθετικό πλαίσιο για τις μεταμοσχεύσεις, με τον περιφερειακό συντονιστή, με ενίσχυση και σε προσωπικό και χρηματικά του οργανισμού μεταμοσχεύσεων, με την καθιέρωση για πρώτη φορά στην Ελλάδα του θεσμικού πλαισίου, του τόσο απαραίτητου που έλειπε, για την ανακουφιστική φροντίδα, με την ενίσχυση των νοσοκομείων μας σε προσωπικό -δεκαπέντε χιλιάδες προσλήψεις και συνολικά εκατόν επτά χιλιάδες υγειονομικοί, μόνιμοι και επικουρικοί, υπηρετούν αυτή τη στιγμή στη δημόσια υγεία- με αύξηση των μισθών των γιατρών κατά 10% για πρώτη φορά μετά από σχεδόν δεκαπέντε χρόνια και αυξήσεις σε επιδόματα γιατρών και νοσηλευτών, με βελτίωση υποδομών και δομών υγείας και εξοπλισμού με 1,5 δισεκατομμύριο ευρώ, το μεγαλύτερο που δόθηκε όλα αυτά τα χρόνια.

Φυσικά, κανείς δεν ισχυρίστηκε ότι είμαστε στο επίπεδο που επιθυμούμε και δεν θα μπορούσε να είναι μετά από τις πολλαπλές κρίσεις που έχει ζήσει το Εθνικό Σύστημα Υγείας, αρχικά, με τις μεγάλες περικοπές των μνημονίων, τη φυγή των γιατρών και στη συνέχεια, με την πανδημία.

Όμως, ως νοσοκομειακός γιατρός για τριάντα και πλέον χρόνια έχω ζήσει όλα τα καλά και όλες τις παθογένειες του ΕΣΥ και μπορώ να πω με σιγουριά ότι αυτή την τετραετία κάναμε πολλά βήματα μπροστά για τη δημόσια υγεία προς τη σωστή κατεύθυνση και ότι αν κάτι κρατάμε από αυτή την εμπειρία, είναι η θετική διάθεση αυτής της Κυβέρνησης και της ηγεσίας του Υπουργείου, του κ. Πλεύρη και της κ. Γκάγκα, να ακούσουν, να συζητήσουν και να διορθώσουν όσο περισσότερα προβλήματα μπορούν. Μπήκαν οι βάσεις για ένα πιο σύγχρονο, πιο φιλικό στον ασθενή σύστημα υγείας και αυτές οι κατευθύνσεις, αυτές οι βάσεις είμαι σίγουρος ότι θα βοηθήσουν να ολοκληρώσουμε τις προσπάθειές μας για τη δημόσια υγεία και στην τετραετία που θα έρθει. Είναι, άλλωστε, δέσμευση και προτεραιοποίηση του Πρωθυπουργού η αύξηση των μισθών και η βελτίωση του ΕΣΥ, με το βλέμμα πάντα σε ένα πραγματικά ανθρωποκεντρικό και αποτελεσματικό σύστημα υγείας για όλους μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Λιούπη.

Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Κύριε Υπουργέ, δεν θα χρειαστεί να πω πολλά για το νομοσχέδιό σας γιατί τα είπε όλα το Ελεγκτικό Συνέδριο. Δεν χρειάζεται να πω κάτι άλλο εγώ.

Στην έκθεση του 2023 για τα δημόσια νοσοκομεία υπάρχουν τα εξής συμπεράσματα: λανθασμένες τιμολογήσεις, ανεκπαίδευτο προσωπικό, υπηρεσίες χωρίς αξιολόγηση, ανεξέλεγκτες νοσοκομειακές δαπάνες και κόστος ανά κλινική και νοσηλεία, άγνωστη κατασπατάληση πόρων. Αδιευκρίνιστη, θα έλεγα εγώ. Εγώ θα ντρεπόμουν αν ήμουν Υπουργός, θα ντρεπόμουν αν ήμουν μέλος αυτής της Κυβέρνησης. Και δεν είναι προσωπικό το θέμα. Αυτή είναι μία διαχρονική κατάσταση στην υγεία, γιατί τα «τρωκτικά» έχουν παρεισφρήσει και εκεί μέσα τρώνε και πίνουν εις βάρος του ελληνικού λαού. Πού είναι η μεταρρύθμιση της Νέας Δημοκρατίας που θα έκανε το κράτος καλύτερο; Σταμάτησε στις κότες της Κρήτης, στο πλαφόν με τις κότες. Αυτά είναι η μεταρρύθμισή σας!

Και το λέω για να καταλάβετε ότι πραγματικά κυβερνάτε τέσσερα χρόνια μία χώρα και την αφήνετε πίσω ως καμένη γη. Αφήστε τα νούμερα, τα μεγάλα παραμύθια της Κυβέρνησης. Καμένη γη θα αφήσετε! Μάλιστα, στον ελληνικό λαό κυκλοφορεί και ένα περίεργο, αν θέλετε, ευφυολόγημα, ότι δεν θα αφήσετε ούτε τα πόμολα. Λεηλατούνται τα πάντα. Όταν θα φύγετε, θα πάρετε μαζί και τις πόρτες και τα πόμολα. Διότι είναι δεδομένο ότι στις 21 Μαΐου θα φύγετε. Το λέτε ήδη και μόνοι σας, θα συγκυβερνήσουμε, θα δούμε. Θα τα δούμε όλα αυτά στην πορεία.

Κύριε Υπουργέ, θα ήθελα από τη δική σας μεγαλόψυχη Κυβέρνηση, τη μεγαλόθυμη, κύριε Πλεύρη, που έκανε κουρέματα εκατοντάδων εκατομμυρίων ευρώ σε όλον τον κόσμο, τον φιλικό προς εσάς, δηλαδή προς τους ολιγάρχες, τους εφοπλιστές, τους καναλάρχες, να κάνετε και μία διαγραφή των βάναυσων προστίμων των 100 ευρώ γι’ αυτούς που δεν εμβολιάστηκαν. Κάντε το επιτέλους!

(Χειροκροτήματα από την πτέρυγα της Ελληνικής Λύσης)

Είστε ο μοναδικός Υπουργός στην Ευρώπη, θα έλεγα ο μοναδικός στον κόσμο που θα εκθείαζα για τα θετικά του, αλλά είστε και ο μοναδικός που ακόμη και τώρα έχετε το πρόστιμο των 100 ευρώ προς τον παππού σας, δεν θα πω στον πατέρα σας. Στον παππού σας, στον πατέρα μας, στη μητέρα μας. Γιατί; Γιατί αυτό το μένος; Τελείωσε η μπίζνα. Χώρες ζητούν επισήμως πίσω τα λεφτά για τα εμβόλια, γιατί η κ. φον ντερ Λάιεν έκανε τα δικά της χωρίς να ρωτήσει κανέναν. Κι εσείς γιατί τόση δουλικότητα απέναντι σε αυτή την Ευρωπαϊκή Ένωση, την οποία κάποιοι μπορείτε να την αμφισβητούν κιόλας για το πόσο διεφθαρμένη ή μη είναι;

Το μάθατε; Σήμερα στις Βρυξέλλες μπούκαρε η Αστυνομία στο Ευρωπαϊκό Λαϊκό Κόμμα. Σε εσάς τους αδέκαστους του Ευρωπαϊκού Λαϊκού Κόμματος, τους κεντροδεξιούς μπούκαρε η Αστυνομία! Μιλάμε για λαμόγια παντού! Ευρωσοσιαλιστές, Ευρωπαϊκό Λαϊκό Κόμμα, ληστές όλοι! Αυτό αποδεικνύεται. Γιατί είναι διεφθαρμένο όλο το σύστημα των Βρυξελλών μαζί και με όλους εκείνους οι οποίοι πειθαναγκαστικά συμπεριφέρονται με βάση τις εντολές τους.

Τώρα έρχομαι στο φρούτο των ακαταδίωκτων. Είστε η μοναδική Κυβέρνηση που νομοθετεί ακαταδίωκτα. Είστε απίστευτοι! Η μοναδική Κυβέρνηση που έφερε, λέει, φωτογραφική διάταξη για δίωξη σε Ράμμο, Μενουδάκο. Γιατί; Ακούστε! Πότε; Την επόμενη μέρα ακριβώς που ο Ευρωπαίος εισαγγελέας παρακολουθεί και ζητάει έλεγχο των παράνομων υποκλοπών. Σύμφωνα με τη διάταξη που φέρνει η δημοκρατική Νέα Δημοκρατία -ούτε ο Βορειοκορεάτης πρόεδρος δεν θα το έκανε αυτό!-, τα μέλη των συνταγματικά κατοχυρωμένων ανεξάρτητων αρχών και το προσωπικό τους δεν εξετάζονται ούτε διώκονται ποινικά για πράγματα που έκαναν κατά την άσκηση των καθηκόντων τους, εκτός -εδώ είναι!- κι αν παραβίασαν το απόρρητο των πληροφοριών και στοιχείων που περιήλθαν σε γνώση τους ή αν ενήργησαν με δόλο. Τι κάνει, δηλαδή, η Νέα Δημοκρατία; Επιχειρεί να φιμώσει, να τρομοκρατήσει αυτούς που ψάχνουν το θέμα των υποκλοπών στην Ελλάδα ή άνοιξαν το θέμα. Μα, καλά δεν ντρέπεστε στη Νέα Δημοκρατία; Έτσι φτιάχνετε νόμους;

Θα πω, κύριε Υπουργέ, ειδικά σε εσάς που είστε νομικός, κάτι που έλεγε ο εξαίρετος Βίσμαρκ. Δύο πράγματα δεν πρέπει να βλέπουν πώς φτιάχνονται -θυμάστε τη ρήση, κύριε Υπουργέ;- ο λαός και οι άνθρωποι: τους νόμους και τα λουκάνικα. Εσείς λουκάνικα δεν είστε ικανοί να φτιάξετε, αλλά φτιάχνετε νόμους για ακαταδίωκτο και για διώξεις αντιπάλων. Και εδώ ρωτώ το εξής! Τι είδους κυβέρνηση έχει η χώρα, την οποιαδήποτε κυβέρνηση, κύριε Πλεύρη, όταν οι ανεξάρτητες αρχές έχουν το ακαταδίωκτο; Διορίζετε, δηλαδή, εσείς μία ανεξάρτητη αρχή και αυτή μπορεί να επιλέγει τιμολογιακή πολιτική για το νερό, το ρεύμα και οπουδήποτε αλλού αλλά δεν ελέγχεται από κανέναν. Τι είναι αυτό, δηλαδή; Ένα παράλληλο κράτος, μια παράλληλη κυβέρνηση στο νόμιμο κράτος που εξέλεξαν οι Βουλευτές, οι πολίτες. Να τα ακούσει ο ελληνικός λαός. Οι ανεξάρτητες αρχές είναι ένα παράλληλο κράτος. Μάλλον όχι, είναι το παρακράτος που έκαναν οι κυβερνήσεις για να μην ελέγχονται οι ίδιες οι κυβερνήσεις και έχουν το ακαταδίωκτο οι ανεξάρτητες αρχές.

(Χειροκροτήματα από την πτέρυγα της Ελληνικής Λύσης)

Αυτό, κύριε Πλεύρη, αποδεικνύεται από τη μισθοδοσία τους. Το μισθολογικό κόστος αλλά και τα υπόλοιπα κόστη για τις λειτουργίες των τριάντα έξι ανεξάρτητων αρχών της χώρας μας -σαν να έχουμε, δηλαδή, τριάντα έξι Υπουργούς και μικρά Υπουργικά Συμβούλια- είναι περίπου 2 δισεκατομμύρια ευρώ! Διορίζει η Κυβέρνηση αυτούς και για τις δύσκολες αποφάσεις που δεν μπορεί να πάρει αυτή βάζει τις ανεξάρτητες αρχές ως μπροστινό στο παρακράτος, ώστε να μπορεί μέσω των ανεξάρτητων αρχών να λέει «δεν φταίμε εμείς, φταίνε αυτοί, το παρακράτος που έφτιαξαν». Εμείς αυτό το παρακράτος θα το ξανακάνουμε κράτος. Θα καταργήσουμε όλες τις ανεξάρτητες αρχές. Τελεία και παύλα!

(Χειροκροτήματα από την πτέρυγα της Ελληνικής Λύσης)

Και ξεκινήσαμε τη μάχη, κύριε Πλεύρη, με το ΕΣΡ, με αυτόν τον περίεργο τύπο, τον κ. Κουτρομάνο, και την ομάδα του που εσείς βάλατε. Επί ΣΥΡΙΖΑ η τοποθέτηση Κουτρομάνου ήταν δική σας εισήγηση. Αυτός ο κύριος του ΕΣΡ, όπως και όλες οι ανεξάρτητες αρχές, δεν έχουν πειθαρχικό έλεγχο. Πείτε μου σε ποια χώρα, κύριε Πλεύρη, δεν ελέγχεται κάποιος για τις αποφάσεις που παίρνει! Μόνο ο Θεός δεν ελέγχεται! Εδώ στις ανεξάρτητες αρχές δεν μπορεί να ελεγχθεί από κανέναν σας, ούτε από την Κυβέρνηση ούτε από τους Βουλευτές ούτε από κανέναν, η οποιαδήποτε απόφαση. Αν, δηλαδή, βγει αύριο το πρωί η νέα ρυθμιστική αρχή για το νερό και πει 150% αύξηση στο νερό, θα το δεχτείτε, θα το φορτώσετε σε αυτούς και εσείς θα είστε οι πολιτικοί που θα βγαίνετε και θα λέτε «δεν φταίμε εμείς, φταίνε οι άλλοι». Ούτε έλεγχος ούτε λογοδοσία! Αυτό λέγεται δημοκρατία; Αυτό δεν είναι δημοκρατία! Αυτό είναι ολιγαρχία και πρέπει να ανήκει στο παρελθόν.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στον κ. Κουτρομάνο και στο ΕΣΡ. Στις 20.45΄ το βράδυ, κύριε συνάδελφε, με υπογραφή Κουτρομάνου -ανακοίνωση το βράδυ, δεν ξέρω από πού την έκανε, από το σπίτι, δεν ξέρω!- βγήκε φωτογραφική απόφαση για μένα προσωπικά, για να μην μπορώ να κάνω τη δουλειά μου στις τηλεοράσεις. Βγήκε, λοιπόν, φωτογραφική απόφαση του κ. Κουτρομάνου ότι δεν επιτρέπεται μία παραγωγός εκπομπή να δίνει και να διανέμει σε άλλα κανάλια την εκπομπή που δημιουργεί.

Κύριε Πλεύρη, να τον χαίρεστε τον άνθρωπο αυτό! Στον ίδιο αυτό άνθρωπο, ο οποίος παραδέχθηκε εδώ την αποτυχία του, θα πω το εξής: Η Νέα Δημοκρατία έβαλε τον Κουτρομάνο. Αυτοί είναι οι ηθικοί αυτουργοί. Έβαλαν αυτόν στο ΕΣΡ για να φιμώσει τη φωνή της Ελληνικής Λύσης. Βάζει τρόπους, τρικλοποδιές για να φιμώσει την Ελληνική Λύση. Ανάρτηση στον ιστοχώρο του ΕΣΡ. Απίστευτα πράγματα! Να στερήσεις το ψωμί από έναν άνθρωπο. Σε αυτόν τον άνθρωπο, λοιπόν -γιατί δεν πιστεύει και στον Θεό κατά πάσα πιθανότητα- λέω το εξής: Μπορεί ο Θεός να συγχωρεί. Ο Βελόπουλος, κύριε Κουτρομάνο, δεν θα σε συγχωρήσει ποτέ! Θα σε κυνηγήσω με τη νομιμότητα όσο παίρνει περισσότερο!

(Χειροκροτήματα από την πτέρυγα της Ελληνικής Λύσης)

Και είναι κοντά τα ψωμιά, γιατί έχει λήξει η θητεία αυτού του κυρίου. Τον κρατάει παράνομα η Κυβέρνηση με διασταλτική ερμηνεία του νόμου. Πρόκειται για τα γνωστά της Κυβέρνησης, με διασταλτική ερμηνεία! Μισό λεπτό, δηλαδή. Έχει τελειώσει η θητεία του, πληρώνεται καταστρατηγώντας τον νόμο και αυτός ο κύριος αποφασίζει για τα μέσα ενημέρωσης. Δεν θα πω για τις άλλες αποφάσεις του. Μόνο εγώ πλήρωσα πρόστιμο 2 εκατομμύρια. Τώρα έγιναν 2 εκατομμύρια. Κανένας άλλος! Και είναι ευτυχής συγκυρία που το Σ.τ.Ε. έχει άξιους δικαστές και γελάνε μαζί του. Οι μισές περίπου αποφάσεις έχουν καταπέσει στο Σ.τ.Ε.. Είναι ευτυχής συγκυρία που στο Σ.τ.Ε. υπάρχουν δικαστές που τιμούν τον λόγο ύπαρξής τους και γελάνε με τον κ. Κουτρομάνο που ήταν και δικαστής!

(Χειροκροτήματα από την πτέρυγα της Ελληνικής Λύσης)

Όμως, η Νέα Δημοκρατία τον κρατάει. Η επιχείρηση της Νέας Δημοκρατίας είναι να αφανιστεί η Ελληνική Λύση. Είναι μια βρώμικη επιχείρηση που κινείται από το Μαξίμου, κάτι που θα αποδείξουμε σήμερα και στην πορεία της ομιλίας μας, κύριε Πλεύρη, για να σας δείξουμε ότι, πραγματικά, συμπλέκεστε και διαπλέκεστε με ό,τι χειρότερο υπάρχει από το βράδυ μέχρι και τη νύχτα και το πρωί. Στέλνει στις εταιρείες μου, στις εταιρείες με τις οποίες συνεργάζομαι, την εφορία, το ΣΔΟΕ, την ΑΑΔΕ. Αυτοί στο Μαξίμου νομίζουν ότι εμείς εκβιαζόμαστε. Εμείς δεν εκβιαζόμαστε, δεν φοβόμαστε, δεν εξαρτιόμαστε. Θα νικήσουμε και «θα τους πάμε αίμα» με τη νομιμότητα! Το λέμε στο Μαξίμου για να το ακούσουν!

(Χειροκροτήματα από την πτέρυγα της Ελληνικής Λύσης)

**ΑΝΔΡΕΑΣ ΞΑΝΘΟΣ:** Αίμα με τη νομιμότητα; Δεν πάει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αίμα με τη νομιμότητα, γιατί ο νόμος χρειάζεται αίμα. Κοιτάξτε, αν είναι σαν τους νόμους του ΣΥΡΙΖΑ που ξεπούλησε τη δημόσια περιουσία και τώρα κλαίτε εσείς με αίμα και δάκρυ, έχετε δίκιο. Για να μην ξεχνιόμαστε, το 2016 διακόσιοι είκοσι δύο Βουλευτές εδώ ψηφίσατε όλοι μαζί το ξεπούλημα της ελληνικής περιουσίας.

Κοιτάξτε, για μένα το αίμα έχει να κάνει με την προσωπική μου υπόσταση. Αν και εσάς σας πείραζαν τη δουλειά σας, είμαι βέβαιος πως θα κάνατε το ίδιο. Μιλάμε για τη δουλειά σας, την εργασία σας. Θα κάνατε το ίδιο, γιατί είναι ανέντιμο. Δεν μπορεί το Σ.τ.Ε. να καταρρίπτει όλες τις αποφάσεις του και αυτός να συνεχίζει. Και γελάνε οι δικαστές, σας λέω, στο Σ.τ.Ε.. Υπάρχουν οι αποφάσεις. Δεν χρειάζεται να πω κάτι άλλο. Η εμμονή του φαίνεται. Η εντολή είναι από το Μαξίμου, σας λέω. Είναι δεδομένο.

Συνεχώς νομοθετείτε. Έχουμε πολυνομία, σε μια χώρα που επί ΣΥΡΙΖΑ για το Υπουργείο Δικαιοσύνης έφεραν είκοσι πέντε νομοσχέδια και επί Νέας Δημοκρατίας περίπου εννιά. Ξέρετε τι έλεγε ο Λάο Τσε για την πολυνομία; Έλεγε ότι όσο πληθαίνουν οι νόμοι, τόσο πολλαπλασιάζονται οι παράνομοι. Αυτό κάνετε. Γι’ αυτό δεν μπορεί να λυθεί επιτέλους το πρόβλημα.

Και για μένα, όπως είπε και ο Ροΐδης, μία λύση υπάρχει, κύριε Πλεύρη, εσείς που είστε νομικός. Ένας νόμος απαιτείται. Όποιος επιτάσσει, όποιος διατάσσει, όποιος νομοθετεί, να έχει τις ίδιες υποχρεώσεις με αυτόν που ουσιαστικά τον αφορά ο νόμος. Δεν μπορεί να υπάρχει ακαταδίωκτο για κανέναν στη χώρα αυτή. Είναι παράνομο! Είναι αντισυνταγματικό! Είναι επαίσχυντο και προσβλητικό για τη δημοκρατία!

(Χειροκροτήματα από την πτέρυγα της Ελληνικής Λύσης)

Όταν γίνουμε κυβέρνηση, λοιπόν, θα βγάλουμε μόνο έναν νόμο εμείς, να εφαρμόζονται οι νόμοι σε όλες τις κατευθύνσεις και για όλα τα φυσικά πρόσωπα. Από πολιτικούς, τραπεζίτες, ιατρούς, επιτροπές, ανεξάρτητες αρχές, να γίνεται εφαρμογή του νόμου. Αυτή είναι μια λύση.

Γι’ αυτό και φτάσαμε, κύριε Πλεύρη, που είστε και νομικός, στην τεσσαρακοστή όγδοη θέση στον κόσμο στην απόδοση δικαίου, κάτω από τη Ναμίμπια, κάτω από τη Ρουάντα και από την Αντίγκουα. Μη γελάτε! Κράτος είναι η Αντίγκουα. Ο Υπουργός της Αντίγκουα! Αυτοί είστε! Είμαστε στην τεσσαρακοστή όγδοη θέση κάτω από την Αντίγκουα! Σαν να λέμε «Ελλαδαγκούα». Έτσι κάνατε την Ελλάδα.

Θα καταθέσω στα Πρακτικά τη διεθνή έκθεση.

Το 75% πιστεύει ότι οι δικαστές στην Ελλάδα είναι διεφθαρμένοι. Διεφθαρμένοι! Τι κάνει νιάου-νιάου στα κεραμίδια; Γιατί όμως; Διότι τους διορίζετε εσείς, επιλέγετε εσείς τους διεφθαρμένους για να ελέγχετε τη δικαιοσύνη. Δεν θέλετε τους άξιους εισαγγελείς και δικαστές. Αυτή είναι η αλήθεια. Θέλετε αυτούς που χειρίζεστε εσείς και τους διαχειρίζεστε. Θέλετε να σας το αποδείξω; Υπάρχουν σκανδαλώδεις αποφάσεις της δικαιοσύνης, όπως η απόφαση για τους πλειστηριασμούς του Αρείου Πάγου, η αποφυλάκιση του παιδοβιαστή Σειραγάκη που βίασε τριάντα έξι παιδιά, η συγκάλυψη παιδοβιαστών του Κολωνού –διακόσια ονόματα είναι, βγάλτε τα τώρα να δούμε ποιοι είναι αυτοί οι αλήτες, γιατί δεν τα βγάζετε- η αποφυλάκιση εξηνταοκτάχρονου παιδοβιαστή που βίασε δύο μικρά παιδιά μετά την αποφυλάκισή του, η αποφυλάκιση Λιγνάδη, η αθώωση Χριστοφοράκου, η απόφαση του δικαστηρίου –ελληνική δικαιοσύνη!- στις Πρέσπες για μακεδονικό σωματείο, η απόφαση για τη «NOVARTIS», η απόφαση για το κόψιμο των συντάξεων του ελληνικού λαού από τους δικαστές που τις συντάξεις τους αυτοί τις παίρνουν μια χαρά. Τα δικά μας είναι δικά μας και τα δικά τους είναι δικά μας πάλι!

Μάλιστα, όπου δεν βολεύουν οι αποφάσεις από το Σ.τ.Ε., τις προσπερνάτε. Βγαίνει το Σ.τ.Ε. και σου λέει «παράνομος ο νόμος του ΣΥΡΙΖΑ για το νερό» και εσείς στα παλιά σας τα υποδήματα. Κάνετε Ρυθμιστική Αρχή Νερού και μετά από ένα ή δύο χρόνια θα τιμολογεί αυτή, αλλά θα λέτε «Δεν φταίμε εμείς. Οι προηγούμενοι έφταιγαν και η ανεξάρτητη αρχή».

Έχουμε την έφεση του δημοσίου για το Μάτι. Ποια δικαιοσύνη; Τριακόσια χιλιάρικα αποζημίωση επιδίκασε η δικαιοσύνη, κύριε Πλεύρη, και έγινε έφεση από το δημόσιο. Μα, δεν ντρέπεστε, πραγματικά, καθόλου; Αν διαβάσετε το κείμενο της εφέσεως, είναι συγκλονιστικό.

Ποια δικαιοσύνη υπάρχει για την «Greek Mafia», κύριε Πλεύρη, που ενώ υπήρχαν μέσα παράνομες πράξεις, λέει η απόφαση ότι οι υποκλοπές ήταν παράνομες, άρα δεν μπορούν να διωχθούν;

Κάνατε νόμους, λοιπόν, για το ακαταδίωκτο. Θα σας πω για τον Αριστοτέλη, γιατί παλιά συζητούσαμε γι’ αυτά, κύριε Πλεύρη, όπως και για τη Μακεδονία, αλλά τα ξεχάσατε. Άμα τα θυμόσασταν, δεν θα δίνατε το όνομα «Μακεδονία». Θα λέγατε ότι δεν υπάρχει Μακεδονία στα βόρεια σύνορά μας. Θα λέγατε ότι είναι Σκόπια, όπως τα λέγατε παλιά. Τώρα, ο άλλος ο φίλος σας, ο Διόσκουρος, ο Άδωνις, λέει Βόρεια Μακεδονία. Για μένα δεν υπάρχει τέτοιο πράγμα.

Τι είπε, λοιπόν, ο Αριστοτέλης; Είπε ότι όπως το σώμα όταν στερηθεί την ψυχή πεθαίνει, έτσι και η πόλη όταν δεν υπάρχουν νόμοι καταλύεται. Αυτό κάνατε, καταλύσατε το κράτος, καταλύσατε τους νόμους, καταλύσατε την ψυχή των Ελλήνων.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης)

Εμείς το λέμε ευθέως. Θα καταδιώξουμε τους ακαταδίωκτους: Ακαταδίωκτο σε Υπουργούς με τον ν.3126/2003, ακαταδίωκτο σε τραπεζίτες με τον ν.4147/2022 που αφορά αδικήματα απιστίας τραπεζικών στελεχών στο άρθρο 19 της Νέας Δημοκρατίας, ακαταδίωκτο σε ανεξάρτητες αρχές, ακαταδίωκτο σε μέλη Ταμείου Επικουρικής Κεφαλαιοποιητικής Ασφάλισης άρθρο 19 του ν.4826/2021, ακαταδίωκτο μελών Εθνικής Επιτροπής Προστασίας Δημόσιας Υγείας για αντιμετώπιση COVID –αυτό είναι του κ. Πλεύρη- ακαταδίωκτο σε επιτροπή που ερευνά το έγκλημα των Τεμπών με τροπολογία του Υπουργείου, κύριοι της Νέας Δημοκρατίας.

Επειδή ξέρετε ιστορία, κύριε Υπουργέ, επαναστατήσαμε ως Έλληνες για να απελευθερωθούμε από τους Οθωμανούς και υποβληθήκαμε σε ένα κράτος εσωτερικής κατοχής. Το ενορχηστρώνουν οι ολιγάρχες, οι φίλοι της Νέας Δημοκρατίας και συμμορίες που λυμαίνονται τον δημόσιο τομέα. Η δικαιοσύνη είναι σαφώς ακρωτηριασμένη. Γιατί; Διότι η ηγεσία της, όπως είπαμε προηγουμένως, διορίζεται.

Φτιάξατε κράτος Βόρειας Κορέας, κύριε Πλεύρη: έλεγχος της δικαιοσύνης, φίμωση αντιπάλων, χειραγώγηση κόσμου με τα μέσα μαζικής ενημέρωσης, καταστολή, παρακρατικοί μηχανισμοί, νύχτα-μπράβοι. Έλεγε ο αείμνηστος Χάρρυ Κλυνν: Το οργανωμένο έγκλημα έχει διαφορετικά ονόματα κατά τον κόσμο. Στην Ιταλία ονομάζεται «καμόρα», στην Αμερική «μαφία» και στην Ελλάδα, δυστυχώς, «κυβέρνηση», με αυτά που κάνετε, γιατί δεν υπάρχει δημοκρατία έτσι όπως συμπεριφέρεστε.

(Χειροκροτήματα από την πτέρυγα της Ελληνικής Λύσης)

Αυτό το κράτος που φτιάξατε όλοι σας –θα το πω ευθέως- «παρακράτησε». Θα καταργήσουμε αυτό το κράτος που «παρακράτησε». Θα το επανιδρύσουμε, όπως είπε ο Καραμανλής ο Β΄. Όμως, θα το κάνουμε πράξη, γιατί μεταξύ ημών δεν υπάρχουν εφιάλτες ούτε άτομα τα οποία συναγελάζονται με ολιγάρχες, καναλάρχες και εφοπλιστές.

Ακούστε, κύριε Υπουργέ, επειδή πιέζει ο χρόνος και δεν θέλω να καταχραστώ περαιτέρω. Θα μπορούσα να μιλήσω για την ακρίβεια. Με προλαβαίνει ο φίλος σας ο Άδωνις Γεωργιάδης. Ως Διόσκουροι τον ξέρετε καλά από χρόνια, γνωριζόμαστε. Δεν έχει αφήσει σούπερ μάρκετ για σούπερ μάρκετ. Όμως, πρέπει να του πω του κ. Γεωργιάδη «Καλά είναι να πηγαίνεις στο σούπερ μάρκετ εσύ που έχει λεφτά. Αυτός που δεν έχει μπορεί να πάει να ψωνίσει στο σούπερ μάρκετ;». Θα του πω όχι. Κάνει τραγικά λάθη. Βγαίνει η έρευνα της ΓΣΕΕ για τη φτώχεια και λέει: χωρίς θέρμανση το 86% των Ελλήνων, μείωση χρήσης θερμοσίφωνα το 73,5%, μείωση χρήσης κουζίνας το 57%, δεν θεωρούν χρήσιμο το καλάθι του νοικοκυριού το 71%, χωρίς ψυχαγωγία-προσωπική φροντίδα το 77%, περικοπές σε ένδυση 90%, χωρίς διακοπές –καθόλου, δηλαδή- το 60%, στηρίζει λαϊκές αγορές το 91,5%.

Κύριε Πλεύρη, επτακόσιες χιλιάδες Έλληνες θα χάσουν τα σπίτια τους τους επόμενους μήνες. Σας το λέω γιατί έχετε μια περιουσία εσείς, όπως και εγώ, αλλά κάποιοι άνθρωποι έχουν ένα σπίτι. Μου αρέσει που ο ΣΥΡΙΖΑ θυμήθηκε τώρα και πρότεινε χθες αυτά που λέμε δύο χρόνια εμείς για το τι πρέπει να κάνουμε σε σχέση με τις κατασχέσεις. Πήραν μότο-μότο αυτό που λέμε εμείς και το είπε ο κ. Τσίπρας. Ωραιότατα! Μου αρέσει και αν ήταν κυβέρνηση, θα το ψήφιζα και εγώ αν το έφερνε διά νόμου. Όμως, θα πω το εξής: Ποιος βοήθησε τα funds; Ποιος έκανε ηλεκτρονικούς πλειστηριασμούς; Τότε ήταν αντιπολίτευση και φώναζαν. Όμως, τους έκανε ο ΣΥΡΙΖΑ δυστυχώς!

Εγώ θα πω κάτι σ’ αυτούς τους ψηφοφόρους. Επτακόσιες χιλιάδες ακίνητα σημαίνει δύο και πλέον εκατομμύρια ψυχές που μένουν μέσα και με κόκκινα δάνεια κινδυνεύουν να χάσουν το σπίτι τους. Αυτά τα δύο εκατομμύρια είναι η κυβέρνηση των Ελλήνων. Μπορείτε εσείς οι επτακόσιες χιλιάδες να κυβερνήσετε! Το καταλαβαίνετε; Έχετε τη δύναμη της ψήφου. Νέα Δημοκρατία, ΣΥΡΙΖΑ και ΠΑΣΟΚ δεν έκαναν διαγραφές χρεών, δανείων ή στις εφορίες. Διόγκωσαν το πρόβλημα και τώρα ως Αντιπολίτευση οι μεν έρχονται και καταγγέλλουν τους δε, και αργότερα αν γίνουν αυτοί αντιπολίτευση, θα λένε τα ίδια για τους επόμενους.

Τι λέμε εμείς; Διαγραφή όλων των χρεών προς εφορία, ΕΦΚΑ, δανείων, όπως έκανε η Νέα Δημοκρατία στους φίλους και κολλητούς της. Θα το κάνουμε στους πολίτες και πρέπει να γίνει πράξη.

(Χειροκροτήματα από την πτέρυγα της Ελληνικής Λύσης)

Και, βέβαια, αυτό δεν το κάνανε. Πρόλαβαν όμως κι έφεραν τροπολογία νυχτιάτικα, για να είναι ανοικτά τα καταστήματα και το βράδυ. Δείτε πρεμούρα! Για τους πλούσιους φίλους τους μπορούμε να έχουμε ανοιχτά τα καταστήματα και το βράδυ, και ώρα 12.00΄ και ώρα 1.00΄ και ώρα 2.00΄! Θα μου πουν τα δικά τους τώρα, ότι είμαστε τουριστική χώρα κ.λπ.. Αυτό είναι η επίφαση και η δικαιολογία. Αλλά όταν χτυπάς τον μικρομεσαίο, τον ψιλικατζή, το μικρό το μαγαζάκι, δεν σκέφτεσαι τη ραχοκοκαλιά της οικονομίας μας, δεν σκέφτεσαι τίποτε.

Το άλλο οξύμωρο είναι το εξής, δυστυχώς, κύριοι συνάδελφοι. Προεκλογική περίοδος. Βλέπω μια αίθουσα τεράστια, με video wall, κάνετε συγκεντρώσεις, μαζεύεστε σε ξενοδοχεία πολυτελή. Εκατοντάδες χιλιάδες ευρώ από δω και από κει. Βλέπω τον κύριο Πρωθυπουργό να δίνει 20.000 για να πάει μια βόλτα στην Αλεξανδρούπολη, βλέπω τον κ. Τσίπρα ή τον κ. Ανδρουλάκη. Ειδικά το ΠΑΣΟΚ και η Νέα Δημοκρατία, κύριε Πλεύρη, δεν έχετε το ηθικό πλεονέκτημα να το κάνετε αυτό. Χρωστάτε από 400 εκατομμύρια ευρώ ο καθένας. Δεν μπορείτε να σπαταλάτε τα χρήματα του ελληνικού λαού.

Πρότεινε η Ελληνική Λύση κάτι: τα λεφτά που σπαταλάτε από εδώ και από εκεί να μπουν σε ένα ταμείο αρωγής των αστέγων, φτωχών Ελλήνων.

(Χειροκροτήματα από την πτέρυγα της Ελληνικής Λύσης)

Σταματήστε την προεκλογική περίοδο με τη χλιδή και την πολυτέλεια! Δεν έχουμε λεφτά ως Έλληνες. Ας τα δίνουμε εκεί τουλάχιστον. Γιατί να τα σπαταλήσουμε σε δήθεν προεκλογικές συγκεντρώσεις και εκδηλώσεις; Δώστε τα εκεί. Εξάλλου ελέγχετε όλα τα κανάλια. Ανοίγεις την τηλεόραση το πρωί και βλέπεις Άδωνι Γεωργιάδη, υποψήφιους της Νέας Δημοκρατίας, Βουλευτές της Νέας Δημοκρατίας, Υπουργούς, τον Πρωθυπουργό. Δεν βλέπουμε Ελληνική Λύση, δεν υπάρχει η Ελληνική Λύση. Μας προσπερνάνε έτσι κι αλλιώς. Μόλις φτάνουν από το ΚΚΕ….

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τελειώνω.

Έχουμε να πούμε πολλά σήμερα, γιατί είναι κι η προτελευταία ομιλία μου, κύριε Πρόεδρε. Τελειώσαμε, αυτό ήταν.

Λέω, λοιπόν, το εξής. Τι είπε ο πρόεδρος των δανειοληπτών; Κατά την άποψή μου, σωστά το είπε. «Να δηλωθούν να ξέρουμε ποιες εταιρείες - κελύφη πήραν τα δάνεια των Ελλήνων 140 δισεκατομμύρια ευρώ, τα funds, οι εισπρακτικές, ποιοι κρύβονται από πίσω». Δεν το ζητάει κανένας. Γιατί είχα αποκαλύψει ονόματα εγώ εδώ μέσα και είπα ότι έχουν σχέση και με κόμματα, αλλά τότε κανείς δεν μίλησε και κανείς δεν μιλάει. Ποιοι είναι αυτοί που με 100 ευρώ, funds, όπως πιτσαρία στο Βέλγιο έχει 90 εκατομμύρια δάνεια; Πιτσαρία, ένα τηλέφωνο έχει και ένα γραφείο. Αυτά είναι ανεπίτρεπτα πράγματα κι όμως τα επιτρέπει η Νέα Δημοκρατία. Και τώρα η Νέα Δημοκρατία ζητάει άλλα τέσσερα χρόνια για να κυβερνήσει, κύριοι συνάδελφοι.

Αριθμητική ξέρετε όλοι εδώ μέσα. Ο κ. Μητσοτάκης είναι Βουλευτής δεκαπέντε χρόνια, Πρωθυπουργός τέσσερα, Υπουργός πέντε. Ο πατέρας του πενήντα οκτώ χρόνια, Πρωθυπουργός τρία. Η κ. Μπακογιάννη τριάντα τέσσερα χρόνια, Υπουργός πέντε χρόνια, και Δήμαρχος Αθηναίων άλλα τρία. Δηλαδή πόσα χρόνια θα χρειαστεί αυτή η οικογένεια για να διορθώσει την Ελλάδα; Τριακόσια; Να μας το πουν. Δηλαδή είσαι Υπουργός, διώχνεις τη Δημοτική Αστυνομία ως Υπουργός, και έρχεσαι σήμερα και μου κάνεις προσλήψεις Δημοτικής Αστυνομίας ως Πρωθυπουργός; Άρα ή τότε έκανες λάθος ως Υπουργός ή τώρα κάνεις λάθος ως Πρωθυπουργός. Ας αποφασίσει ο κύριος Πρωθυπουργός. Μπρος πίσω, μπρος πίσω, μεταρρύθμιση της κότας έχει γίνει!

Αυτή είναι η Ελληνική Λύση. Λέει τα πράγματα ως έχουν και θα συνεχίσουμε να τα λέμε.

Δεν θα πω για τον Έβρο τι έγινε.

Πάμε τώρα στον Κασιδιάρη, τον φυλακισμένο. Κύριε Υπουργέ, έχω μια φωτογραφία εδώ -πριν μια βδομάδα είναι-, υποψήφιος του Κασιδιάρη με τον κύριο Υπουργό. Ε, τι να σας κάνω; Δεν θα δείτε εμένα. Ή ο κ. Βορίδης με υποψήφια του κυρίου φυλακισμένου. Δεν μπορεί να βγαίνει ο Υπουργός με φυλακισμένους ή με υποψηφίους τους που δεν τους θέλετε. Δεν γίνεται. Ας μιλήσουμε, λοιπόν, για τον φυλακισμένο. Ποιος του επιτρέπει στα social media να κάνει προπαγάνδα; Εσείς. Όλη μέρα εκεί. Εγώ δεν είχα Τwitter επί δύο χρόνια, γιατί το Twitter μού το μπλόκαρε το Facebook. Του φυλακισμένου ποιος του δίνει το δικαίωμα να κάνει προσηλυτισμό και προπαγάνδα κάθε μέρα; Εσείς. Γιατί ο Αλικάκος είναι δικός σας. Ξέρω τι λέω.

Ποιος τον έβαλε στο ιατρείο στο Δομοκό; Πείτε μου, Υπουργέ μου. Για να πάει στο ιατρείο ένας φυλακισμένος, κύριοι συνάδελφοι, πρέπει να έχει ένα «βυσματάκι». Δεν μπορεί ο συμμετέχων σε εγκληματική οργάνωση να είναι στο ιατρείο νοσοκόμος. Δεν γίνεται. Κάποιος τον έβαλε εκεί μέσα. Η Κυβέρνηση, φαντάζομαι.

Ποιος βγαίνει φωτό με υποψηφίους του; Υπουργοί της Νέας Δημοκρατίας. Ποιος συζητά μαζί τους; Εσείς στη Νέα Δημοκρατία. Ο νέος προεδρεύοντας είναι γνωστό ότι ήταν και στην Ολυμπιακή, το σόι του στην ΕΠΑΕ, γόνος νεοδημοκρατικής οικογενείας. Ο νέος που βάζουν αντ’ αυτού, ο «μπροστινός». Ποιος τον διαφημίζει όλη μέρα στα μέσα μαζικής ενημερώσεως; Τα κανάλια που ελέγχετε. Εσείς τους ελέγχετε, με πολύ χρήμα βέβαια. Ζήτω η Νέα Δημοκρατία, ζήτω ο Μωυσής!

Άκουσα σήμερα και το εξής, το διάβασα και έπαθα σοκ. Από «Μωυσής» και «τσιτάχ» το Protagon της Νέας Δημοκρατίας τον λέει «Αϊ - Γιώργη» τον Πρωθυπουργό. Έχετε πάθει παράκρουση εσείς. Ο «Αϊ - Γιώργης» της Ελλάδος! Να πάρουμε και το άλογο καβάλα και να σκοτώσουμε τον δράκο! Τι πράγματα είναι αυτά, τι του λέτε του ανθρώπου; Σε λίγο θα το πιστέψει κι ο ίδιος ότι είναι «Αϊ - Γιώργης». Εσείς, λοιπόν, φταίτε, κύριε Πλεύρη, που στον φυλακισμένο δίνετε ασυλία, του δίνετε τη δυνατότητα να μιλάει και του δίνετε και την ελπίδα να είναι παράγοντας στον τόπο. Γιατί αν δει κανείς την αλήθεια, σας βολεύει η ύπαρξή του.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του Προέδρου της Ελληνική Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ολοκληρώσω, κύριε Πρόεδρε, όποτε θέλω εγώ τώρα. Αλλά μόλις ακούσατε να λέω για τον Κασιδιάρη ενοχληθήκατε.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας διακόπτω, απλώς έκανα μία παραίνεση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για τον φυλακισμένο μιλάω. Ο άνθρωπος είναι φίλος σας. Τι να κάνουμε, στεναχωριέστε αλλά δεν πειράζει. Παραινέσεις δεχόμαστε, αλλά ειδικά για τον φυλακισμένο, που είναι και καλός σας φίλος, θέλει παραπάνω προσοχή.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε τώρα στην επόμενη μέρα των εκλογών. Δεν θα πω τίποτα. Νίκος Αλιβιζάτος, στην «ΚΑΘΗΜΕΡΙΝΗ»: «Μήπως είναι η ιδανική περίοδος για έναν φιλόδοξο επανακαθορισμό των ελληνοτουρκικών σχέσεων για μια συμφωνία του Αιγαίου;». Όλη η ιστορία την επόμενη μέρα των εκλογών είναι αυτό εδώ: Δηλώσεις της κ. Μπακογιάννη, δηλώσεις του κ. Φίλη, δηλώσεις του κ. Κατρούγκαλου, που μιλάνε ξεκάθαρα για το πρόβλημα που έχουμε με την Τουρκία, για να οδηγηθούμε στη συνεκμετάλλευση. Και η δήλωση της κ. Μπακογιάννη μάς τιμά ιδιαίτερα: «Δεν συνεργαζόμαστε με τον Βελόπουλο γιατί διαφωνούμε στα εθνικά θέματα» και αναφέρεται στη συνεκμετάλλευση.

Φίλης: «Μοντέλο Συμφωνίας των Πρεσπών με την Τουρκία» για τη συνεκμετάλλευση.

Κατρούγκαλος: «Η Τουρκία έχει δικαιώματα στο Αιγαίο».

Βενιζέλος: «Το Αιγαίο δεν είναι ελληνική λίμνη. Έχει και η Τουρκία δικαιώματα».

Βορίδης: «Υπάρχει ενδεχόμενο διαπραγματεύσεως και συνεκμετάλλευσης στο Αιγαίο».

Παπαδημητρίου: «Δεν είναι καθόλου κακό πράγμα η συνεκμετάλλευση».

Καιρίδης: «Η Τουρκία ως παράκτιο κράτος στο Αιγαίο και στη Μεσόγειο έχει δικαιώματα».

Ντόκος: «Η Ελλάδα θα μπορούσε να διαπραγματευθεί μια συμφωνία συνεκμεταλλεύσεως».

Αυτό είναι το ζητούμενο, γι’ αυτό και πιέζει το σύστημα, οι ολιγάρχες, να συρθείτε οι τρεις σας να συγκυβερνήσετε, γιατί πρέπει να περάσει αυτή η ιστορία της συνεκμεταλλεύσεως μετά τις εκλογές.

Όποιος θέλει να κάνει συνεκμετάλλευση να κάνει την περιουσία τη δική του, όχι τα 500 δισεκατομμύρια ευρώ που ανήκουν στον ελληνικό λαό από τους πόρους τους ενεργειακούς που έχει, σύμφωνα με τον καθηγητή Ζελελίδη.

(Χειροκροτήματα από την πτέρυγα της Ελληνικής Λύσης)

Κι εδώ έρχεται και το άλλο «έγκλημα», το οποίο πρέπει κάποια στιγμή να το πούμε, για να κλείσω. Να μάθουνε, λοιπόν, και οι Έλληνες που μας παρακολουθούν ποιοι είναι η Νέα Δημοκρατία και ο ΣΥΡΙΖΑ. Κι επειδή μιλάμε για την Τουρκία, μοιράσατε 16 δισεκατομμύρια ευρώ, κυρίως η Νέα Δημοκρατία τα τελευταία χρόνια, σε εξοπλιστικά. Ξέρετε ότι από τα δεκατρία NH90 που έχουμε πετούν τα δύο; Το ξέρετε αυτό εδώ μέσα, ότι από τα δεκατρία C-130 πετάει μόνο το ένα κι ότι από τα δεκαέξι C-27 δεν πετάει κανένα; Και θέλετε και Black Hawk; Είναι ντροπή! Ανοίξατε κερκόπορτα. Και μιλάτε για την επόμενη μέρα των εκλογών!

Όσον αφορά την επόμενη μέρα των εκλογών, τα σενάρια συγκυβέρνησης δίνουν και παίρνουν. Γιατί; Το κάνουν μεταξύ τους. Λέει η κ. Μπακογιάννη: «θα συνεργαστούμε με το ΠΑΣΟΚ. Και αν θέλει κι ο ΣΥΡΙΖΑ, ναι». Λένε από τον ΣΥΡΙΖΑ κάποιοι «θα συνεργαστούμε με τον έναν, με τον άλλον…». Μισό λεπτό. Δεν σας ενδιαφέρει οι ίδιοι οι Έλληνες τι θα ψηφίσουν, δεν σας αφορά η βούληση του ελληνικού λαού; Όχι. Τους αφορά μόνο η εξουσία και η λεηλασία της δημόσιας περιουσίας. Διότι δεν μπορούν να κυβερνήσουν μόνοι τους, δεν έχουν πρόγραμμα. Διότι έφεραν τη χώρα στην καταστροφή. Διότι το μόνο που τους νοιάζει είναι οι «καρέκλες». Διότι δεν διαφωνούν στα μείζονα πουθενά. Ήδη συγκυβερνούν. Ήδη ψήφισε ο ΣΥΡΙΖΑ το 50% των νομοσχεδίων της Νέας Δημοκρατίας, ήδη το ΠΑΣΟΚ ψήφισε το 80%. Ήδη ψήφισαν μαζί κόψιμο συντάξεων, κατασχέσεις ακινήτων, ξεπούλημα ΔΕΗ, ΕΥΑΘ, αεροδρόμια και λιμάνια ξεπούλημα. Το μόνο που μένει είναι να συγκυβερνήσουν 21 Μαΐου και μετά. Θα συγκυβερνήσουν.

Γι’ αυτό και λέμε ότι εμείς είμαστε η μόνη, η πραγματική, η εναλλακτική, η σωστή, η ελληνική, η πατριωτική λύση για οποιοδήποτε πρόβλημα, με πρόγραμμα, σχέδιο και, κυρίως, διάθεση να αγωνιστούμε.

(Χειροκροτήματα από την πτέρυγα της Ελληνικής Λύσης)

Γιατί κατέστρεψαν τη χώρα και πρέπει να την ξαναφτιάξουμε. Γιατί γκρέμισαν τις ελπίδες, την αξιοπρέπεια των Ελλήνων, και θα τα επαναφέρουμε.

Και όπως έλεγε ο Παπαδιαμάντης: «Και τι πταίει, η γλαυξ η θρηνούσα επί ερειπίων; Πταίουν οι πλάσαντες τα ερείπια» -οι κυβερνήτες- «και τα ερείπια τα έπλασαν οι ανίκανοι κυβερνήτες της Ελλάδος» τα τελευταία χρόνια. Και επαναλαμβάνουμε, αυτό πρέπει να διορθωθεί.

Κάνουμε μια τελευταία έκκληση, επειδή τελειώνει η Βουλή και κλείνει. Θα ψηφίσετε Νέα Δημοκρατία, θα σας βγει ΠΑΣΟΚ και ΣΥΡΙΖΑ. Θα ψηφίσετε ΠΑΣΟΚ, θα σας βγει ΣΥΡΙΖΑ και Νέα Δημοκρατία. Θα ψηφίσετε ΣΥΡΙΖΑ και θα σας βγει ΠΑΣΟΚ και Νέα Δημοκρατία και πάνω απ’ όλους, Σημίτης και η ομάδα του. Αυτή είναι η πραγματικότητα.

Θέλετε να ψηφίσετε ελληνικά, πατριωτικά; Έρχεται τρικομματική κυβέρνηση και συγκυβέρνηση. Ψηφίστε ελληνικά. Δώστε μας μια ευκαιρία. Δώστε μας μια τετραετία και θα κάνουμε μαζί την Ελλάδα καλύτερη.

(Χειροκροτήματα από την πτέρυγα της Ελληνικής Λύσης)

Κλείνω, κύριε Πρόεδρε. Ρωτάω τον κάθε Έλληνα ξεχωριστά: Αν είχες μία ευκαιρία, μία μόνο ευκαιρία να σώσεις την Ελλάδα και για να αλλάξεις τη δική σου ζωή, τι έπρεπε να κάνεις 21 Μαΐου; Να πας να ψηφίσεις. Όχι στην αποχή. 21 Μαΐου μπορούμε να κάνουμε την Ελλάδα αυτεξούσια. Η ευκαιρία η μοναδική είναι η πρώτη και τελευταία. 21 Μαΐου ψήφος στην Ελληνική Λύση, στην πραγματική λύση, γιατί πολύ απλά είμαστε η λύση και όχι το πρόβλημα!

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, στο σημείο αυτό έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας του συνάδελφου Βουλευτή κ. Κυριάκου Βελόπουλου.

Εψήφισαν συνολικά 166 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 2 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 164.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τη φερόμενη ως τελεσθείσα αξιόποινη πράξη της δημόσιας, μέσω του διαδικτύου υποκίνησης βίας και μίσους εις βάρος προσώπων που προσδιορίζονται με βάση τη φυλή, το χρώμα, την εθνική ή εθνοτική καταγωγή κατά τρόπο που εκθέτει σε κίνδυνο τη δημόσια τάξη και ενέχει απειλή για τη σωματική ακεραιότητα των ως άνω προσώπων (άρθρ. 1 παρ. 1 Ν. 927/1979, όπως αντικατ. με το αρ. 1 του Ν. 4285/2014) (ΣΥΝΟΛΙΚΑ ΨΗΦΟΙ: NAI:2, OXI:164, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΣΕΛΑΚΗΣ ΙΩΑΝΝΗΣ | Νέα Δημοκρατία | ΧΑΝΙΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΚΡΗ-ΘΕΟΔΩΡΟΥ ΕΛΕΝΗ | Νέα Δημοκρατία | ΦΘΙΩΤΙΔΟΣ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
|  |  |  |  |

|  |  |  |  |  |  |
| --- | --- | --- | --- | --- | --- |
|  | | |  |  |  |
|  | | |  |  |  |
|  | | |  |  |  |
|  | | | Άρσεις Ασυλίας |  |  |
|  | | |  |  |  |
| Ονοματεπώνυμο - Εμπλεκόμενοι | | | Πράξη για την οποία ζητείται η άρση της ασυλίας | Αποτελέσματα | |
| ΒΕΛΟΠΟΥΛΟΣ ΚΥΡΙΑΚΟΣ | | | Για τη φερόμενη ως τελεσθείσα αξιόποινη πράξη της δημόσιας, μέσω του διαδικτύου υποκίνησης βίας και μίσους εις βάρος προσώπων που προσδιορίζονται με βάση τη φυλή, το χρώμα, την εθνική ή εθνοτική καταγωγή κατά τρόπο που εκθέτει σε κίνδυνο τη δημόσια τάξη και ενέχει απειλή για τη σωματική ακεραιότητα των ως άνω προσώπων (άρθρ. 1 παρ. 1 Ν. 927/1979, όπως αντικατ. με το αρ. 1 του Ν. 4285/2014) | ΝΑΙ | 2 |
| OXI | 164 |
| ΠΡΝ | 0 |
| ΣΥΝ | 166 |
|  | | |  |  |  |
|  | | | Ο Πρόεδρος |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζουμε επί του νομοσχεδίου του Υπουργείου Υγείας.

Τον λόγο τώρα έχει η Υφυπουργός Εργασίας και Κοινωνικών Υποθέσεων κ. Μιχαηλίδου για να υποστηρίξει κάποια τροπολογία.

Ορίστε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ ακόμη περισσότερο που μου παραχωρήσατε τη σειρά σας για να μιλήσω.

Σε όλη τη διάρκεια της θητείας μας εργαστήκαμε -νομίζω το γνωρίζετε όλοι- επίμονα προκειμένου να υπάρχουν κανόνες και προδιαγραφές, οι οποίοι διέπουν τις δομές κοινωνικής φροντίδας και ακόμα περισσότερο για να υπάρξει η κατάλληλη εποπτεία τους, κανόνες για την προστασία των πιο ευάλωτων συμπολιτών μας -των παιδιών και των εφήβων, των ηλικιωμένων και των ατόμων με αναπηρία. Τι υπήρχε όταν αναλάβαμε; Δομές για τις οποίες δεν υπήρχαν καθόλου κανόνες, κανόνες απαρχαιωμένοι που παρέμεναν ίδιοι και ξεχασμένοι εδώ και δεκαετίες, κανόνες που ρύθμιζαν τα κτηριολογικά και τα ζητήματα προσωπικού, αλλά δεν ρύθμιζαν το βασικότερο, την ουσία των παρεχόμενων υπηρεσιών.

Είμαι πολύ υπερήφανη, πραγματικά, που με σκληρή δουλειά θεσπίσαμε για πρώτη φορά κανόνες για τις μονάδες παιδικής προστασίας, εκσυγχρονίσαμε τους κανόνες λειτουργίας των ΚΔΑΠ ατόμων με αναπηρία και των κέντρων διημέρευσης και ημερήσιας φροντίδας ατόμων με αναπηρία. Θεσπίσαμε οριζόντιους κανόνες για όλες τις δομές, ορίζοντας ότι οι εργαζόμενοι αλλά και η διοίκηση των φορέων πρέπει να έχουν λευκό Ποινικό Μητρώο για να προστατεύουν και να φροντίζουν ευάλωτο πληθυσμό -κάτι αυτονόητο που δεν προβλεπόταν, όμως- και δημιουργήσαμε έναν μηχανισμό πρόληψης της κακοποίησης, αναφερόμενοι βέβαια στον υπεύθυνο είτε παιδικής προστασίας είτε προστασίας ηλικιωμένων και ατόμων αναπηρίας ως βάση αναφοράς μέσα σε κάθε δομή. Έναν νέο υπεύθυνο, έναν νέο μηχανισμό, ο οποίος ήδη λειτουργεί και ήδη αποδίδει. Ενισχύσαμε τον μηχανισμό εποπτείας και τον αξιοποιήσαμε με μια εργαλειοθήκη κυρώσεων, γιατί χωρίς κατάλληλες κυρώσεις η εποπτεία είναι ένα γράμμα κενό. Θεσπίσαμε κανόνες για την επιχορήγηση και τη χρηματοδότηση των δομών.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Οπότε, κυρίες και κύριοι Βουλευτές, σήμερα, στο άρθρο 8 της τροπολογίας ενισχύονται περαιτέρω οι κανόνες λειτουργίας και εποπτείας που αφορούν στις μονάδες κοινωνικής φροντίδας, προκειμένου να διασφαλίσουμε τόσο τη νομιμότητα όσο και τη διαφάνεια και τη λογοδοσία τους, προκειμένου να προστατεύσουμε ακόμη αποτελεσματικότερα τα παιδιά μας, τους παππούδες και τις γιαγιάδες μας, τα άτομα με αναπηρία και χρόνιες παθήσεις. Για να διασφαλίσουμε, επίσης, ότι η οικονομική ενίσχυση που λαμβάνουν αυτοί οι φορείς τόσο από το κράτος όσο και από ιδιώτες δωρητές, χρησιμοποιείται, πράγματι, για τον σκοπό για τον οποίο δίνεται.

Πέραν από απαραίτητες νομοτεχνικές βελτιώσεις και διασαφηνίσεις σε ζητήματα που δημιουργούσαν ερμηνευτικά προβλήματα, με την τροπολογία θεσπίζονται για πρώτη φορά κανόνες που αφορούν στη διοίκηση και την οικονομική διαχείριση των μονάδων παιδικής προστασίας.

Συγκεκριμένα: Ορίζουμε ότι οι μονάδες αυτές θα πρέπει να διοικούνται από πολυμελές όργανο, τα μέλη του οποίου κατά πλειοψηφία θα είναι ανεξάρτητα από τον φορέα. Πρέπει να μπει τέλος στις περιπτώσεις που ένα και μόνο πρόσωπο, εντελώς ανεξέλεγκτα ή υπό τον έλεγχο ενός συγγενικού προσώπου, διαχειρίζεται τις ζωές παιδιών. Ορίζουμε ότι οι δομές αυτές -οι δομές παιδικής προστασίας- πρέπει να έχουν δύο νέα εσωτερικά όργανα, επιτροπή ελέγχου και μονάδα εσωτερικού ελέγχου. Πρέπει, επιτέλους, να υπάρχει εσωτερική λογοδοσία. Ορίζουμε ότι πρέπει να τηρούν τους κανόνες δημόσιου λογιστικού. Πρέπει να μπει ένα τέλος στις περιπτώσεις φορέων που διαχειρίζονται θηριώδη ποσά, τηρώντας τεφτέρια. Ορίζουμε ότι πρέπει να δημοσιεύονται: Η έκθεση αξιολόγησης των κοινωνικών συμβούλων, η έκθεση ελέγχου, η έκθεση διαχείρισης και οι συγκεκριμένες οικονομικές καταστάσεις. Πρέπει, επιτέλους, να υπάρξει οικονομική διαφάνεια. Ορίζουμε ότι η διοίκηση λογοδοτεί στον φορέα και στον εποπτικό μηχανισμό και τα μέλη της καθίστανται ατομικώς υπεύθυνα για τις ενέργειές τους και έχουν ατομικές συνέπειες. Ορίζουμε για όλες τις δομές κοινωνικής φροντίδας ότι στις ακραίες και επείγουσες περιπτώσεις όπου δεν εξασφαλίζεται ανεκτό επίπεδο περίθαλψης των ωφελούμενων και τίθεται σε άμεσο κίνδυνο η σωματική ή ψυχική τους υγεία, πέραν των προστίμων, η πολιτεία και η δικαιοσύνη να μπορούν, επιτέλους, να παρέμβουν και να αντικαταστήσουν προσωρινώς τη διοίκηση του φορέα και ειδικώς το αρμόδιο δικαστήριο να μπορεί επιπλέον να αφαιρέσει την επιμέλεια των παιδιών από τον φορέα, αλλά και να κλείσει εντελώς τον φορέα. Πρέπει, επιτέλους, να δοθεί μια θεσμική, μια καθαρή, λύση στις περιπτώσεις όπου φορείς, ακραίοι και επικίνδυνοι για τη ζωή των παιδιών, των αναπήρων, των ηλικιωμένων, λειτουργούν παρά τα πρόστιμα και παρά τις σφραγίσεις που γίνονται. Αυτά ως προς τις δομές κοινωνικής φροντίδας.

Με το άρθρο 9, όμως, της τροπολογίας αυτής διασφαλίζουμε ότι οι δομές των δήμων για την ενίσχυση της κοινωνικής ένταξης ευάλωτων ομάδων πληθυσμού, όπως τα κέντρα κοινότητας, τα κοινωνικά παντοπωλεία, τα κοινωνικά φαρμακεία και άλλες κοινωνικές ανοιχτές δομές, που συγχρηματοδοτούνται και από ευρωπαϊκούς πόρους, όπως το ΕΣΠΑ, θα συνεχίσουν να λειτουργούν και να χρηματοδοτούνται και στη νέα προγραμματική περίοδο από το ΕΣΠΑ και μάλιστα με το ίδιο προσωπικό το οποίο έχουν.

Κυρίες και κύριοι Βουλευτές, σας καλώ να υπερψηφίσετε την τροπολογία. Σας καλώ, ουσιαστικά, να συμβάλλετε στην προστασία των πιο ευάλωτων συμπολιτών μας, να καλύψουμε επιτέλους κενά δεκαετιών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

**ΑΝΔΡΕΑΣ ΞΑΝΘΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Ξανθέ, έχετε τον λόγο ως Κοινοβουλευτικός Εκπρόσωπος.

**ΑΝΔΡΕΑΣ ΞΑΝΘΟΣ:** Κυρία Υπουργέ, μια ερώτηση θα ήθελα να κάνω. Μου έχει τεθεί ως πρόβλημα το γεγονός ότι στο άρθρο 9 δεν συμπεριλαμβάνονται κοινωνικές δομές των δήμων, πάλι, δηλαδή συμβουλευτικοί σταθμοί και ξενώνες που έχουν σχέση με την ενδοοικογενειακή βία, την έμφυλη βία και την κακοποίηση των γυναικών και για τις οποίες, επίσης, πρέπει να προβλεφθεί η παράταση της χρηματοδότησής τους από ευρωπαϊκούς πόρους και η ανανέωση των συμβάσεων του προσωπικού, οι οποίες νομίζω λήγουν στις 30-6-2023.

Υπάρχει κάποια απάντηση σε αυτό;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Ξανθέ.

Είναι σωστή η επισήμανσή σας, με ενημέρωσε και η Βουλευτής σας. Ρωτώ την αρμόδια Υφυπουργό και επανέρχομαι.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ωραία, τον λόγο τώρα έχει -διότι έχει γίνει αμοιβαία αντικατάσταση- ο Βουλευτής της Νέας Δημοκρατίας, ο κ. Βασίλειος Οικονόμου.

Ορίστε, κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Ευχαριστώ τον καλό συνάδελφο, τον κ. Τζηκαλάγια, για την παραχώρηση.

Πήρα τον λόγο στο τελευταίο αυτό νομοσχέδιο του Υπουργείου Υγείας, ολοκληρώνοντας έναν πολύ γόνιμο και εποικοδομητικό κύκλο μιας τετραετίας νομοσχεδίων, στα οποία και εγώ ως Πρόεδρος της Επιτροπής Κοινωνικών Υποθέσεων νομίζω ότι συνέβαλα στο μικρό κομμάτι που μου αναλογεί, αλλά και της επιτροπής, η οποία έκανε τις επεξεργασίες των νομοσχεδίων αυτών.

Νομίζω ότι περάσαμε όλοι μαζί μια πολύ δύσκολη κατάσταση αυτή την τετραετία. Πρέπει να θυμίσω ότι ήμασταν η μόνη επιτροπή που συνεδρίαζε σχεδόν μόνη της τις δύσκολες ημέρες της πανδημίας εδώ στη Βουλή, καθώς, όπως θυμίζω, είχαμε μια σειρά νομοθετικές πράξεις που έπρεπε να τις συζητήσουμε εμείς ως επιτροπή για να προχωρήσουν και να κυρωθούν. Ήταν, λοιπόν, αυτές οι συνθήκες οι δύσκολες που καθόρισαν αυτή την τετραετία.

Άκουσα με πολύ καλή διάθεση, θα πω, τον αγαπητό συνάδελφο κ. Μάρκου να τιτλοφορεί την τετραετία με χαρακτηρισμούς και να αποδίδει όχι «τα του Καίσαρος τω Καίσαρι», όμως. Διότι ήταν μια πολύ σημαντική, γιατί ήταν πάρα πολύ δύσκολη η τετραετία. Αυτά, αν δεν τα υπολογίσεις, δεν τρέχει και τίποτα, δεν μπορεί να κάνεις καλή αξιολόγηση, αν και από έναν πανεπιστημιακό περιμένεις πιο καλή την αξιολόγηση. Αλλά, όμως, αν θεωρείς ότι είναι μια απλή Δευτέρα, Τρίτη, Τετάρτη, όταν έχεις μπροστά σου αυτό το τσουνάμι της πανδημίας, δεν μπορείς να κάνεις ούτε καν την αξιολόγηση των καταστάσεων.

Εγώ θέλω να θυμίσω κάτι, γιατί εύκολα ξεχνάμε φοβάμαι. Το 2019 στη χώρα λειτουργούσαν πεντακόσιες πενήντα ΜΕΘ, το 2019 υπήρχαν εβδομήντα συμπολίτες μας στην ουρά και στην αναμονή για να μπουν στη μονάδα εντατικής θεραπείας. Έτσι δεν είναι, κύριε Ακτύπη; Και το νοσοκομείο σας. Και εσείς, κύριε Κρητικέ, ως γιατρός, γνωρίζετε καλά το σύστημα υγείας. Εβδομήντα την ημέρα! Πήγαινε ο κόσμος από όλους στα βουλευτικά γραφεία, «Βοηθάτε τον άνθρωπό μας». Γιατί; Είχαμε πανδημία το 2019; Όχι, δεν μπορούσε η χώρα να αντιμετωπίσει τα καθημερινά, το εγκεφαλικό, το έμφραγμα, το τροχαίο. Δεν μπορούσε να τα αντιμετωπίσει. Εβδομήντα την ημέρα! Και ήρθε μια πανδημία και τα πεντακόσια πενήντα κρεβάτια ΜΕΘ έγιναν χίλια διακόσια και αντιμετωπίστηκε αυτό το τσουνάμι της υγειονομικής κρίσης.

Φεύγετε, κύριε Μάρκου, αλλά έτσι είναι, όμως.

**ΚΩΝΣΤΑΝΤΙΝΟΣ ΜΑΡΚΟΥ:** Θέλω κάτι σοβαρότερο να ακούσω.

**ΒΑΣΙΛΕΙΟΣ ΟΙΚΟΝΟΜΟΥ:** Εντάξει, στο καφενείο πάντα είναι τα πιο σοβαρά όντως.

Εγώ λέω, λοιπόν, ότι τα χίλια διακόσια κρεβάτια εντατικής, που μέσα σε κατάσταση εκτάκτου ανάγκης δημιουργήθηκαν, ήταν ένα δυνατό ανάχωμα στο δεύτερο κύμα, που έσκασε σαν τσουνάμι στη χώρα. Κάνουν κάποιοι τον απολογισμό για τις τριάντα πέντε χιλιάδες απώλειες ανθρώπων. Μεγάλες απώλειες. Αλλά αν ήμασταν με τις ΜΕΘ που άφησε ο ΣΥΡΙΖΑ στη χώρα, θα είχαμε φτάσει τους εκατό χιλιάδες νεκρούς. Οπλίστηκε η χώρα, αντιμετώπισε η χώρα το πρώτο κύμα και μπορέσαμε και αντέξαμε όσο αντέξαμε στο δεύτερο και στο τρίτο κύμα.

Έγιναν, λοιπόν, μεγάλες προσπάθειες. Ανασυγκροτήθηκε το ΕΣΥ, που δεν ήταν στα καλύτερά του, δεν ήταν από τα καλύτερα συστήματα υγείας. Εδώ δεν άντεξε το ιταλικό σύστημα υγείας, από τα καλύτερα της Ευρώπης και είχαμε Μπέργκαμο. Και έρχονται κάποιοι, σαν να μην τρέχει τίποτα, σαν να μη θυμούνται τίποτα. Θα έχουμε την ευκαιρία, κύριε Υπουργέ, πηγαίνοντας στις εκλογές να τα πούμε όλα αυτά.

Χαίρομαι πάρα πολύ γιατί ήρθε προχθές στον Γέρακα ο κύριος Πρωθυπουργός μας, στην περιφέρειά μου, και είπε ότι για την επόμενη τετραετία το στοίχημά του είναι η υγεία, η ανασυγκρότηση του Εθνικού Συστήματος Υγείας. Είπε ότι είναι το πρώτο και το βασικό του διακύβευμα για την επόμενη τετραετία. Χαίρομαι. Περιμένω τόλμη, περιμένω ρήξεις, περιμένω γρήγορες αποφάσεις, περιμένω βήματα μπροστά, πιο πολύ.

Σήμερα, λοιπόν, ένα νομοσχέδιο το οποίο λύνει τα ζητήματα για τους φαρμακευτικούς συλλόγους. Εγώ δεν θα μείνω σε αυτά όμως. Εγώ έρχομαι να σας θυμίσω, κύριε Υπουργέ, ότι αυτά που σε προηγούμενο ομιλητή του φάνηκαν τίποτα σπουδαίο. Δηλαδή η ανακουφιστική φροντίδα που ψηφίσαμε εδώ δεν του κέντρισε το ενδιαφέρον του προηγούμενου ομιλητή του ΣΥΡΙΖΑ.

Είναι μεγάλη η τρύπα του υγειονομικού συστήματος της χώρας. Μπανανία. Δεν είχαμε θεσμικό πλαίσιο για να αντιμετωπίσουμε τις μονάδες τελικού σταδίου. Τριακόσιοι πενήντα χιλιάδες συμπολίτες μας με τις ασθένειες οι οποίες οδηγούσαν αυτούς και τις οικογένειές τους σε αδιέξοδο, σε όχι αξιοπρεπείς όρους διαβίωσης, έστω την τελευταία περίοδο της ζωής τους.

Το θεσμοθετήσαμε. Πήγαμε στη «Γαλιλαία» ως πρότυπο μονάδας. Βλέπω ότι πήγατε στην «Αγία Ελένη», τη νοσοκομειακή μονάδα στην Αθήνα, να την κάνουμε την πρώτη δημόσια δομή για ανακουφιστική φροντίδα. Έχει το όνομά σας αυτή η υπόθεση, κύριε Πλεύρη, συγχαρητήρια. Και μόνο γι’ αυτό που κάνετε, που ξεκινήσατε, συγχαρητήρια.

Ανασυγκρότηση των κέντρων υγείας στην Ελλάδα μέσα από το Ταμείο Ανάκαμψης. Το κάνατε. Εγώ γιατί να μην είμαι ικανοποιημένος και περήφανος που τα έντεκα κέντρα υγείας της Ανατολικής Αττικής τα βάλατε στο πρόγραμμα; Τριάντα πέντε εκατομμύρια θα πέσουν επάνω στα κέντρα υγείας, τα έντεκα κέντρα υγείας, όλα από το 1980 φτιαγμένα, ερείπια. Και θα έρθει αυτή η Κυβέρνηση, έπρεπε να έρθει μετά από τόσα χρόνια μια τέτοια κυβέρνηση να στηρίξει και να αναστηλώσει τις δομές της πρωτοβάθμιας υγείας. Και το κάνατε.

Δεν πήρε κανένας μυρωδιά τίποτα από τον ΣΥΡΙΖΑ, από τους υπόλοιπους; Δεν πήρε κανείς μυρωδιά; Έντεκα κέντρα υγείας! Έλεγαν ότι θα κλείσουμε τα κέντρα υγείας. Όχι μόνο δεν κλείσανε, αλλά θα αναστηλωθούν. Και μιλάω για την Ανατολική Αττική. Έχει έντεκα κέντρα υγείας από τα διακόσια τέσσερα της χώρας. Είναι μια ενδεικτική περιφέρεια. Από ό,τι έχω μάθει, έχετε εντάξει εκατόν πενήντα κέντρα υγείας σε αυτό το πρόγραμμα του Ταμείου Ανάκαμψης. Πάντως τα έντεκα τα δικά μας θα αναστηλωθούν, θα ανασυγκροτηθούν και σε δύο χρόνια θα είναι ωραιότατες μονάδες υγείας.

Περιμένουμε και τους αντίστοιχους γιατρούς. Σας κάνω έκκληση, επειδή βγάλατε θέσεις για τα κέντρα υγείας, για πιο πολλούς γιατρούς. Πιο πολλούς γιατρούς θέλουν τα κέντρα υγείας στην Ανατολική Αττική. Δίνετε μία ή δύο θέσεις γιατρών. Νομίζω ότι πρέπει να το δείτε, κύριε Υπουργέ. Μια συμπληρωματική ίσως χρειαστεί.

Και κάτι τελευταίο, πριν κατέβω, κύριε Πρόεδρε, από το Βήμα. Ήρθατε εδώ και μιλήσατε πριν από πέντε μήνες για το νοσοκομείο των Μεσογείων, κύριε Πλεύρη, και πραγματικά, επειδή είναι το λαϊκό αίτημα επί δεκαετίες για νοσοκομείο στα Μεσόγεια, το συζητήσατε και το βάλατε ως αναγκαιότητα και εσείς. Ήρθε και ο Πρωθυπουργός στην Παλλήνη σε περιοδεία του και είπε «ναι στο νοσοκομείο για τα Μεσόγεια».

Από τότε, από τους πέντε μήνες, όμως, κύριε Υπουργέ, έχουμε πει ότι θα γίνει μελέτη σκοπιμότητας για να πει πού, πώς και ποιο νοσοκομείο θα θέλουμε. Δεν μπορεί ο καθένας να κάνει την περιγραφή του και να πει τι θέλει να κάνει η ψυχούλα του. Πρέπει να πούμε, βάσει της τεχνοκρατικής μελέτης, την οποία περιμένουμε, να γίνει η ανάθεση, να ξεκινήσει και να πει η νέα κυβέρνηση -όποια είναι, ελπίζω μια τέτοια μελέτη να δεσμεύει τους πάντες- ότι ξεκινάει το νοσοκομείο για τα Μεσόγεια.

Δεν γίνεται μόνιμος πληθυσμός τετρακόσιες χιλιάδες να μην έχει νοσοκομειακή μονάδα. Δηλαδή για να σας το πω έτσι με απλά λόγια, μια ήπειρος να μην έχει ένα νοσοκομείο αντίστοιχα σε πληθυσμό, και να έχουμε μαζέψει σαράντα νοσοκομεία πέριξ των Αθηνών, και μέσα στην Αθήνα και μέσα σε έναν άξονα δέκα χιλιομέτρων, δημόσια και ιδιωτικά νοσοκομεία. Σαράντα μέσα στην Αθήνα, και να είσαι στο Λαύριο ή στην Κερατέα και άμα σου τύχει κάτι έκτακτο να περιμένεις μία ώρα τώρα ασθενοφόρο να έρθει και άλλη μια ώρα να γυρίσει πίσω. Πάει, δεν χρειάζεται κάτι άλλο.

Έχουμε πολλές τέτοιες δυσάρεστες καταστάσεις, τις έχουμε βιώσει, τις ζούμε. Δεν μπορεί, λοιπόν, αυτή η μεγάλη περιφέρεια, με το διεθνές αεροδρόμιο, τα δύο μεγάλα λιμάνια, να μην έχει νοσοκομειακή μονάδα. Το βάζω. Είναι η τελευταία συνεδρίαση που είστε εσείς εδώ ως Υπουργός. Παρακαλώ να ακούσουμε κάτι συγκεκριμένο, θετικό ελπίζω, αλλά συγκεκριμένο. Το νοσοκομείο πρέπει να αρχίσει να δρομολογείται. Θέλουμε να μάθουμε πότε, πώς θα ξεκινήσει η μελέτη σκοπιμότητας για το νοσοκομείο των Μεσογείων.

Ευχαριστώ πολύ και χαίρομαι που συνεργαστήκαμε πραγματικά αυτά τα χρόνια που ήσασταν Υπουργός και εμείς στην επιτροπή. Ο κ. Ακτύπης, ο κ. Κρητικός, ο κ. Τζηκαλάγιας που είναι εδώ πέρα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Νομίζω -και μιλάω και για τους συναδέλφους, τα μέλη της επιτροπής που δεν είναι εδώ από την Πλειοψηφία- ότι κάναμε μια ωραία δουλειά, την οποία θα τη θυμάται λίγο ο ελληνικός λαός με αγάπη και θα την υποστηρίξει ξανά στις εκλογές της 21ης Μαΐου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι πέντε μαθήτριες και μαθητές και δύο συνοδοί εκπαιδευτικοί από το 3ο Γυμνάσιο Ρόδου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, θέλετε να απαντήσετε στον κ. Ξανθό;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Στον Κοινοβουλευτικό Εκπρόσωπο του ΣΥΡΙΖΑ. Ναι, κύριε συνάδελφε, εντάσσονται οι δομές.

**ΑΝΔΡΕΑΣ ΞΑΝΘΟΣ:** Γρήγορα αντανακλαστικά βλέπω.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Γρήγορη ναι. Τι να κάνουμε; Δουλεύουμε πολύ και δουλεύουμε και γρήγορα.

Εντάσσονται οι δομές κακοποιημένων γυναικών στις συνεχιζόμενες δράσεις εφόσον ήδη χρηματοδοτούνται από το European Social Fund Plus ήδη εντάσσονται. Οπότε σας ευχαριστώ και το διευκρινίζω.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Σε αυτή τη ρύθμιση;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Συμπεριλαμβάνονται, ναι, στο άρθρο 9. Είναι ήδη υπολογισμένες, για να το πω πιο απλά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ωραία κι εμείς ευχαριστούμε, κυρία Υπουργέ.

Και τον λόγο τώρα έχει ο κ. Διονύσιος Ακτύπης, Βουλευτής της Νέας Δημοκρατίας.

Κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Σήμερα πράγματι έχουμε ένα νομοσχέδιο, το οποίο βάζει και τακτοποιεί ορισμένα ζητήματα σημαντικά και για τον Πανελλήνιο Φαρμακευτικό Σύλλογο και διάφορα άλλα. Όμως, θα μου επιτρέψετε να τονίσω ότι η Κυβέρνηση στον τομέα της υγείας τα τελευταία τέσσερα χρόνια και παράλληλα με τη διαχείριση της παγκόσμιας υγειονομικής κρίσης έκανε πράξη πολύ περισσότερα από όσα υποσχέθηκε στον χώρο της υγείας κι όχι μόνο. Αναφέρθηκε προηγουμένως και ο συνάδελφός, όσον αφορά το γεγονός ότι βρήκαμε πεντακόσιες πενήντα κλίνες ΜΕΘ στο 2019 και βρεθήκαμε απροετοίμαστοι μέσα σε μια μεγάλη πανδημία. Καταφέραμε και φτιάξαμε χίλια διακόσια κρεβάτια εντατικής θεραπείας σε πολύ σύντομο χρονικό διάστημα για να αντιμετωπίσουμε όλο αυτό το κύμα το όποιο ξέσπασμα τότε, αυτό της πανδημίας.

Ταυτόχρονα από εκατό χιλιάδες προσωπικό μόνιμο και επικουρικό, προσλάβαμε άλλους επτά χιλιάδες, δέκα χιλιάδες για να μπορέσουμε τελικά να ενδυναμώσουμε το σύστημα υγείας την περίοδο εκείνη. Μέσα σε σύντομο χρονικό διάστημα προκηρύξαμε χίλιες τριακόσιες έξι θέσεις μόνιμων γιατρών, τέσσερις χιλιάδες θέσεις νοσηλευτών και εννιακόσιες δέκα θέσεις λοιπού προσωπικού.

Αυξήσαμε τον προϋπολογισμό του νοσοκομείου, αύξηση κρατικών δαπανών για το ΕΣΥ κατά 37%, δηλαδή κατά 1,4 δισεκατομμύριο ευρώ, σε σχέση με το 2019. Αύξηση κατά 10% μισθών ιατρικού προσωπικού και θέσπιση ειδικών επιδομάτων για τους εργαζόμενους σε ΜΕΘ, ΕΚΑΒ και απομακρυσμένες περιοχές. Βάλαμε 1,5 δισεκατομμύριο στο Ταμείο Ανάκαμψης για ανακαίνιση ογδόντα νοσοκομείων και εκατόν πενήντα επτά κέντρων υγείας. Θέσπιση του δωρεάν προσωπικού γιατρού και εγγραφή σχεδόν πέντε εκατομμυρίων πολιτών με περισσότερες από ενάμισι εκατομμύριο επισκέψεις. Εξασφάλιση 250 εκατομμυρίων ευρώ για το πρόγραμμα προληπτικών εξετάσεων και πάνω από εκατό χιλιάδες δωρεάν μαστογραφίες που έσωσαν τη ζωή πάνω από έξι χιλιάδες γυναικών.

Σχετικά με το τελευταίο, στο οποίο αναφέρθηκα, είναι εμφανές πως η Κυβέρνηση αυτή έδωσε για πρώτη φορά μεγάλη σημασία στον τομέα της πρόληψης. Για πρώτη φορά λειτούργησαν εξαιρετικά σημαντικά προγράμματα, όπως το πρόγραμμα «ΦΩΦΗ ΓΕΝΝΗΜΑΤΑ» με την πρόληψη του καρκίνου του μαστού και το πρόγραμμα «ΣΠΥΡΟΣ ΔΟΞΙΑΔΗΣ» για την πρόληψη των καρδιαγγειακών παθήσεων που περιλαμβάνει δωρεάν εξετάσεις για παθήσεις της καρδιάς.

Επίσης, έγιναν αλλαγές στην πρωτοβάθμια αλλά και τη δευτεροβάθμια φροντίδα υγείας όπου δημιουργείται για πρώτη φορά το χαρτοφυλάκιο για την ψυχική υγεία, με στόχο την αντιμετώπιση νευρολογικών και ψυχιατρικών προβλημάτων που καθώς φαίνεται θα απασχολήσουν έντονα τις κοινωνίες μας από εδώ και στο εξής.

Όμως, θα ήθελα να αναφέρω, γιατί όταν μιλάς με αριθμούς, καλό είναι να αναφέρεσαι και στη δικιά σου στην περιοχή, ότι είχαμε ένα νοσοκομείο στη Ζάκυνθο, το οποίο ο κ. Μάρκου -δεν είναι εδώ βέβαια- το επισκέπτεται συχνά. Μάλλον έχει ιδιαίτερο ενδιαφέρον για το νοσοκομείο, αλλά βλέπει μόνο κακά, δεν βλέπει τίποτα το καλό. Δεν βλέπει για παράδειγμα ότι ο προϋπολογισμός του συγκεκριμένου νοσοκομείου από 4.050.000 ευρώ έκλεισε πέρυσι στα 8.170.000 ευρώ. Δεν βλέπει ότι επί των ημερών του επί τεσσεράμισι χρόνια άνοιγε τη μονάδα εντατικής θεραπείας και δεν την άνοιξε ποτέ, αλλά άνοιξε η μονάδα το 2020 με πέντε κρεβάτια, με πέντε κλίνες κι έσωσε κόσμο στην Ζάκυνθο όταν επί των ημερών τους πέθαναν στην παθολογική κλινική άνθρωποι γιατί δεν έβρισκαν κρεβάτι μονάδας εντατικής θεραπείας.

Από κει και πέρα αλλάξαμε μηχανήματα τεχνητού νεφρού, καινούργια γαστροσκόπια, καινούργια κολονοσκόπια, ψηφιοποιήσαμε το ακτινολογικό τμήμα. Φτιάξαμε τις υποδομές, προσλάβαμε εκατόν σαράντα άτομα επικουρικό προσωπικό. Σκεφτείτε πως λειτουργούσαμε με μείον εκατόν σαράντα άτομα, δέκα εμβολιαστικά κέντρα, δημιουργήσαμε δύο κορωνοκλινικές από δεκαεπτά άτομα η καθεμία μέσα για να αντιμετωπίσουμε την πανδημία. Τίποτα από αυτά όλα ο κ. Μάρκου δεν είδε στο συγκεκριμένο νοσοκομείο.

Παραδώσαμε δε το νοσοκομείο το 2015 στον ΣΥΡΙΖΑ με ογδόντα γιατρούς, μας το παρέδωσε με πενήντα οκτώ και σήμερα είναι εβδομήντα δύο. Κι επειδή αυτά τα νούμερα αμφισβητούνται, έκανα κάτι όχι πολύ έξυπνο, αλλά κάτι πολύ πρακτικό, ζήτησα από τη διοίκηση του νοσοκομείου να μου δώσει τα ογδόντα ονόματα του 2015, τα πενήντα οκτώ ονόματα του 2019 και τα εβδομήντα δύο που είναι σήμερα.

Όποιος τα αμφισβητεί, προσθέτει ονόματα ή αφαιρεί ονόματα γιατρών όχι αριθμών, να προσθέτουμε και να αφαιρούμε ονόματα. Άρα, λοιπόν, δεν καταρρέει το σύστημα. Έχουμε προβλήματα συνεχόμενα. Για παράδειγμα έχουμε πρόβλημα στην παθολογική κλινική δεν το βάζουμε κάτω από το χαλί. Χρειαζόμαστε δύο τουλάχιστον παθολόγους ακόμα. Ψάχνουμε να λύσουμε το πρόβλημα, προσπαθούμε. Δεν σημαίνει, όμως, ότι καταρρέει το σύστημα γιατί σε μια ειδικότητα έχουμε έλλειψη από ένα, δύο γιατρούς, οι οποίοι πρέπει να βρίσκονται στο σύστημα.

Και για να τελειώνουμε και με το θέμα, το οποίο αναφέρθηκε προηγουμένως για το Νοσοκομείο της Ζακύνθου, το οποίο έχει μπει και στο στόχαστρο και από τον ΣΥΡΙΖΑ τοπικά στη Ζάκυνθο, αλλά κι εδώ γίνεται με ερωτήσεις και επερωτήσεις και διάφορα για το ζήτημα της τοποθέτησης χαλκού στο Νοσοκομείο Ζακύνθου. Τελικά νομίζω ότι κύριε Ξανθέ, τουλάχιστον από εσάς, που σας σέβομαι ιδιαίτερα, ότι δεν πρέπει να παίρνουμε διαζύγιο από την αλήθεια ορισμένες φορές.

Αναφέρατε για τον χαλκό στη Ζάκυνθο και λέτε ότι είναι υπερκοστολογημένο. Εγώ δεν μπορώ να ξέρω τις τιμές, αλλά εδώ, όμως, υπάρχει μια μελέτη από την Επιτροπή των Ενδονοσοκομειακών Λοιμώξεων, η οποία λέει τι πρέπει να γίνει στο Νοσοκομείο της Ζακύνθου, αλλά δεν είναι τα φύλλα χαλκού τα οποία τοποθετούνται. Ταυτόχρονα, πρέπει να ξέρετε ότι τοποθετήθηκαν άλλα τρία πράγματα για να πάει το ύψος εκεί, ότι μπήκαν φίλτρα με ιόντα χαλκού στον κλιματισμό, τα οποία κόστισαν -τα πήρα από τη διοίκηση αυτά- 86.000 ευρώ. Ταυτόχρονα μπήκαν θήρες από τις οποίες περνάνε τα καρότσια και ταυτόχρονα περνάνε και τα φορεία για να αποστειρώνονται και ταυτόχρονα τοποθετήθηκε μονάδα υποχρεωτικού οξέος.

Επομένως, δεν είναι ότι τοποθετήθηκε ο χαλκός και δεν τοποθετήθηκε ο χαλκός είτε στη μονάδα εντατικής θεραπείας είτε στα χειρουργεία που τοποθετήθηκαν σε άλλα νοσοκομεία. Ήταν όλο το νοσοκομείο το οποίο τοποθέτησε φύλλα χρυσού και ακόμα και στις εξωτερικές πόρτες και μάλιστα και με ηλεκτρονικό διαγωνισμό, διεθνή διαγωνισμό. Δεν βγήκε το Νοσοκομείο Ζακύνθου με απευθείας ανάθεση. Πράγμα το οποίο δεν το λέει και το απέκρυψε. Ήταν ηλεκτρονικός διαγωνισμός, διεθνής διαγωνισμός ο οποίος έγινε κι από κει και πέρα δεν μπορώ να ξέρω η εταιρεία η συγκεκριμένη. Δηλαδή ήταν διεθνής διαγωνισμός, ηλεκτρονικός διαγωνισμός. Και ταυτόχρονα μιλάμε ότι είχαμε τέσσερα πράγματα που σας ανέφερα προηγουμένως που τοποθετήθηκαν. Αυτά όλα απεκρύβησαν.

Και γενικώς ακούγονται και ερωτήσεις και επερωτήσεις για το Νοσοκομείο της Ζακύνθου ότι πως ένα τόσο μικρό νοσοκομείο έχει τέτοιο προϋπολογισμό για την τοποθέτηση των φύλλων χρυσού, αντί να επιβραβευθεί το νοσοκομείο για το γεγονός ότι μπόρεσε και κατοχύρωσε εν μέσω πανδημίας και λοιμώξεων, το νοσοκομείο να κατηγορείται.

Και το άλλο το αναληθές, το οποίο είπε και είναι και συνάδελφος, δηλαδή είναι και γιατρός, συγγνώμη δηλαδή αλλά ρωτάει τον Υπουργό και του λέει ότι «τώρα που τελείωσε ο κορωνοϊός, τώρα τον τοποθετείτε;». Μα εδώ η Επιτροπή των Ενδονοσοκομειακών Λοιμώξεων λέει ότι ένα από τα θέματα που αντιμετωπίζει ο χαλκός είναι και ο κορωνοϊός. Όμως, ταυτόχρονα έχουμε ψευδομονάδες, έχουμε χίλια δυο μικρόβια ενδονοσοκομειακών λοιμώξεων, τα οποία έχουμε στα νοσοκομεία μας. Ο χαλκός προστατεύει τα νοσοκομεία από αυτά. Δεν είναι μόνο αυτό το οποίο λέμε, ότι τα τοποθετήσαμε για τον κορωνοϊό. Είναι πέρα για πέρα ψευδές και το ξέρετε πολύ καλά, συνάδελφος είστε, αλλά ο κ. Μάρκου το απέκρυψε και αυτό. Ήθελε να πει δηλαδή στην κοινή γνώμη ότι τοποθετήθηκε ο χαλκός ενώ τελειώνει ο κορωνοϊός. Δεν ισχύει όλο αυτό. Εγώ αυτό ήθελα να πω.

Κύριε Υπουργέ, σας ευχαριστούμε πάρα πολύ, γιατί στο διάστημα που ήσασταν στο Υπουργείο, βοηθήσατε πάρα πολύ τον τόπο μου και το Νοσοκομείο της Ζακύνθου.

Πραγματικά, εύχομαι καλή επιτυχία σε εσάς και εύχομαι η Νέα Δημοκρατία να ανανεώσει για μία ακόμα φορά, για να συνεχίσουμε το έργο το οποίο ξεκινήσαμε και να το ολοκληρώσουμε. Για το θέμα της υγείας ο Πρωθυπουργός πολύ σωστά είπε ότι θα είναι το πρωταρχικό το οποίο θα κάνουμε στην επόμενη τετραετία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Ακτύπη.

Τον λόγο τώρα έχει η κ. Αικατερίνη Αλεξοπούλου, Βουλευτής της Ελληνικής Λύσης.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, θα συμφωνήσουμε, νομίζω, όλοι ότι αυτό που θέτει το παρόν σχέδιο νόμου ως κύριο στόχο, δηλαδή ο εκσυγχρονισμός και η κωδικοποίηση της νομοθεσίας, που αφορά τους φαρμακευτικούς συλλόγους και τη λειτουργία τους, είναι οπωσδήποτε επιβεβλημένος. Θα έλεγα, μάλιστα, πως άργησε κιόλας να έρθει ένα τέτοιο νομοσχέδιο, έχοντας υπ’ όψιν την πραγματικότητα που επικρατεί στον κλάδο και τις άμεσες ανάγκες επαγγελματιών και όσων δραστηριοποιούνται στον τομέα του φαρμάκου.

Παρ’ όλα αυτά, αν διαβάσει κανείς προσεκτικά το σχετικό κείμενο του νομοσχεδίου, μπαίνει αναπόφευκτα στον πειρασμό να προβεί σε ορισμένες παρατηρήσεις, ίσως και ενστάσεις.

Εμείς στην Ελληνική Λύση επειδή ακριβώς δεν θέλουμε να είμαστε κύμβαλα αλαλάζοντα, κάνοντας αντιπολίτευση για την αντιπολίτευση και μόνο, αλλά να είμαστε πάνω από όλα χρήσιμοι για τον πολίτη, κρατήσαμε ήδη τις σημειώσεις μας και όπως πάντα, αυτά που αναφέραμε και αυτά που θα σας πω και πιο κάτω γίνονται με αποκλειστικό γνώμονα τη βελτίωση των σημείων που χρήζουν βελτίωσης και τη συμπλήρωση των κυβερνητικών παραλείψεων που, δυστυχώς, είναι πάντα πάρα πολλές.

Ήδη, λοιπόν, το κόμμα μας τοποθετήθηκε δημόσια και επίσημα, θέτοντας κατ’ αρχάς το εξής ζήτημα: Οι φαρμακοποιοί που έχουν οριστεί ως υπεύθυνοι για τη λειτουργία κληρονομικού φαρμακείου και για τη λειτουργία φαρμακείου, σύμφωνα με την παράγραφο 2 του άρθρου 2 του π. δ. 64/2018, οι οποίοι αποτελούν μέλη του φαρμακευτικού συλλόγου, δεν έχουν το δικαίωμα του εκλέγειν και του εκλέγεσθαι κατά τις αρχαιρεσίες του Φαρμακευτικού Συλλόγου. Για ποιους λόγους υφίσταται αυτή η διαφοροποίηση;

Και συμπληρώσαμε πως ο Πανελλήνιος Φαρμακευτικός Σύλλογος διέπεται από εσωτερικό κανονισμό. Ο εσωτερικός κανονισμός, λέτε, πως υπόκειται στην έγκριση του Υπουργείου Υγείας. Πώς γίνεται να κάνετε λόγο για αυτοτέλεια, όταν θα υπάρχει και εμπλοκή του Υπουργού;

Σε περίπτωση παραίτησης ολοκλήρου του Διοικητικού Συμβουλίου του Πανελληνίου Φαρμακευτικού Συλλόγου και εφόσον από τα επιλαχόντα μέλη δεν είναι δυνατή η συγκρότηση νέου διοικητικού συμβουλίου, με απόφαση του Υπουργού Υγείας διορίζεται τριμελής διοικούσα επιτροπή από μέλη της γενικής συνέλευσης του συλλόγου για τη διεξαγωγή αναπληρωματικών αρχαιρεσιών. Εξαντλήσατε όλες τις υπόλοιπες επιλογές και καταλήξατε στην απόφαση του Υπουργού;

Αυτά είναι μερικά πρώτα ερωτήματα, γιατί υπάρχουν και άλλα, όπως για παράδειγμα, στο άρθρο 2γ του νομοσχεδίου, όπου χαρακτηριστικά διαβάζουμε πως ένας εκ των σκοπών του είναι η μέριμνα για την τήρηση της κείμενης φαρμακευτικής νομοθεσίας. Δεν παρατηρήθηκε, όμως, ότι στο σημείο αυτό διαγράφηκε κυριολεκτικά μία ολόκληρη φράση, που υπήρχε στον παλαιότερο νόμο ως συνέχεια του παραπάνω, η οποία όριζε σαφώς ότι σκοπός είναι όχι απλώς η μέριμνα για την τήρηση της κείμενης φαρμακευτικής νομοθεσίας, αλλά και η τήρηση εκάστοτε ισχύουσας κρατικής διατίμησης. Γιατί, κυρίες και κύριοι συνάδελφοι, αφαιρέθηκε ένα τόσο κρίσιμο και κομβικό σημείο; Γιατί αφαιρέθηκε; Ποιον εξυπηρετεί κάτι τέτοιο; Γιατί να μην τηρείται, άραγε, η εκάστοτε ισχύουσα κρατική διατίμηση;

Πάμε παρακάτω. Άρθρο 27, προσόντα και κωλύματα εκλογής μέλους του διοικητικού συμβουλίου. Εδώ αναφέρεται στην παράγραφο α πως για να εκλεγεί κάποιος μέλος του διοικητικού συμβουλίου, απαιτείται να είναι κάτοχος αδείας ίδρυσης και λειτουργίας φαρμακείου. Ρωτώ, όμως: Είναι αυτό αρκετό; Δε θα έπρεπε το πρόσωπο που αναλαμβάνει μια τόσο νευραλγική θέση να είναι φαρμακοποιός, που να διαθέτει και άδεια ασκήσεως επαγγέλματος; Ακόμα, δεν θα έπρεπε να είναι επίσης και μέλος του συλλόγου; Διότι το νομοσχέδιο στο σημείο αυτό είναι σαφές. Δηλαδή, θα μπορεί κάποιος εκτός του συλλόγου να γίνει μέλος του διοικητικού συμβουλίου;

Αυτά που θέτω είναι ερωτήματα εύλογα, νομίζω, που πρέπει να απαντηθούν.

Ας περάσουμε στο πολύ κρίσιμο άρθρο 64, περί των πόρων και εξόδων του Πανελληνίου Φαρμακευτικού Συλλόγου. Εδώ, κυρίες και κύριοι συνάδελφοι, είναι χρόνιο το κατά τεκμήριο δίκαιο αίτημα, βέβαια, των φαρμακοποιών για το λεγόμενο ΚΑΕΦ, το κεφάλαιο αποζημίωσης εξόδου φαρμακοποιών. Θα έπρεπε αυτό να νομοθετηθεί είτε στο πλαίσιο αυτού του άρθρου είτε με άλλο ειδικό άρθρο και να αναφέρεται ρητά στα εξής σημεία που απασχολούν έντονα τον κλάδο:

Το περίφημο ΚΑΕΦ να υπόκειται σε δικαστικό έλεγχο αλλά και διοίκηση.

Το όποιο δικαιούμενο ποσό αποζημίωσης να βρίσκεται αυστηρά μέσα σε πλαίσιο κατωτέρου και ανωτέρου ορίου, αλλά και να υπάρχει τιμαριθμική προσαρμογή ανάλογα με το έτος αποζημίωσης, κάτι που τώρα με τον πληθωρισμό ψηλά καθίσταται λίαν επίκαιρο.

Και τέλος, όσοι φαρμακοποιοί αποχώρησαν τα προηγούμενα έτη, φερ’ ειπείν στην εποχή των μνημονίων, να αποζημιωθούν και αυτοί, αφού οι λεγόμενες αναλογιστικές μελέτες που έχουν γίνει απέδωσαν ποσά κατ’ αποκοπή, χωρίς να υπάρχει το αναγκαίο και ορθολογικό πνεύμα ανταποδοτικότητας.

Πιστεύω ότι τα σημεία που έθιξα προηγουμένως δύναται να συμβάλλουν στη βελτίωση του σχεδίου νόμου, αρκεί βεβαίως και η πλευρά της Κυβέρνησης να δείξει την ανάλογη καλή διάθεση, διότι και δίκαια είναι αλλά και απαραίτητα να γίνουν για μια σωστότερη αντιμετώπιση των φαρμακευτικών συλλόγων από πλευράς πολιτείας.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για την ακρίβεια του χρόνου.

Κυρίες και κύριοι συνάδελφοι, γίνεται γνωστό στο Σώμα ότι από τα νοτιοδυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Ρόδου (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, να κάνω μία ανακοίνωση στο Σώμα. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Άμυνας: «Κύρωση του Μνημονίου Συμφωνίας (ΜοΑ) μεταξύ του Υπουργείου Εθνικής Άμυνας της ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA), όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)».

Τον λόγο θα δώσω τώρα στον τελευταίο για σήμερα ομιλητή και αυτός είναι ο κ. Ζήσης Τζηκαλάγιας, Βουλευτής της Νέας Δημοκρατίας. Για να μην παρεξηγούμε, επειδή έχει ζητήσει εδώ και αρκετή ώρα τον λόγο ο κ. Γρηγοριάδης, έχουν ζητήσει τον λόγο πολύ νωρίτερα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ξανθός και η Κοινοβουλευτική Εκπρόσωπος του ΠΑΣΟΚ - Κίνημα Αλλαγής, η κ. Γιαννακοπούλου, όποτε μου τον ζητήσετε θα σας τον δώσω.

Στη συνέχεια θα πάρετε τον λόγο όλοι, αλλά αυτή τη στιγμή έχω δεσμευτεί στον κ. Γρηγοριάδη, αμέσως μετά τον κ. Τζηκαλάγια. Ο κ. Ξανθός θα πάρει τον λόγο αμέσως μετά. Και αφού τα είπα, η κ. Γιαννακοπούλου, ο κ. Βιλιάρδος και όποιος άλλος θελήσει τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, εγώ θα μιλήσω στο τέλος.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, εσείς όποτε θέλετε μπορείτε να πάρετε τον λόγο. Αυτό είναι δικό σας θέμα.

Κύριε Τζηκαλάγια, έχετε τον λόγο.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ο Πρόεδρος της Επιτροπής μας, ο κ. Βασίλης Οικονόμου, με ευχαρίστησε, επειδή του παραχώρησα τη θέση μου.

Εγώ, με τη σειρά μου, θα ήθελα να ευχαριστήσω τον Κοινοβουλευτικό Εκπρόσωπο του ΜέΡΑ25, κ. Κλέωνα Γρηγοριάδη, γιατί και αυτός με τη σειρά του μου παραχώρησε τη θέση του. Αυτά νομίζω είναι τα αγαθά της Κοινοβουλευτικής Δημοκρατίας, η συνεργασία και η συνύπαρξη.

Πριν από μισή ώρα άκουσα με προσοχή την ομιλία του αξιοτίμου Αρχηγού του πέμπτου κοινοβουλευτικού κόμματος, της Ελληνικής Λύσης, του κ. Βελόπουλου. Αν και ειπώθηκαν αρκετές υπερβολές, ανακρίβειες, ευφυολογήματα, δεν θέλω να πω κάτι παραπάνω, γιατί δεν μου πρέπει, ως Βουλευτής. Θεωρώ ότι θα το κάνει ο κύριος Υπουργός στη συνέχεια, για να απαντήσει.

Όμως, δεν μπορώ να μην αναφερθώ σε αυτά που άκουσα για το ακαταδίωκτο -δήθεν- και ανεξέλεγκτο των ανεξάρτητων αρχών. Και επειδή οι ανεξάρτητες αρχές ελέγχου υπάρχουν και στην υγεία, γι’ αυτό, θα ήθελα να πω ότι αυτό είναι αδιανόητο να λέγεται. Θεσπίζουμε τις ανεξάρτητες αρχές, τις θωρακίζουμε, τις οριοθετούμε έτσι, ώστε να κάνουν καλά τη δουλειά τους, για διαφάνεια, έλεγχο και λογοδοσία. Στη διάρκεια άσκησης των καθηκόντων της αποστολής τους, ναι, πρέπει να νιώθουν ότι είναι ελεύθεροι. Αυτό δεν σημαίνει ότι είναι ανεξέλεγκτες. Υπάρχουν θεσμοθετημένοι μηχανισμοί ελέγχου είτε μέσω εσωτερικών κανονισμών είτε μέσω άλλων κανόνων της ελληνικής πολιτείας. Δεν υπάρχει καμμιά περίπτωση κανένας στη δημοκρατία, στον κοινοβουλευτισμό, να είναι ανεξέλεγκτος. Είναι, όμως, ελεύθερος με βάση τους νόμους να πράττει κατά συνείδηση.

Φτάσαμε, λοιπόν, σήμερα να συζητούμε ένα ενδιαφέρον νομοσχέδιο του Υπουργείου Υγείας, το τελευταίο του Υπουργείου Υγείας, από τα τελευταία αυτής της τετραετούς κοινοβουλευτικής θητείας, της τετραετούς κυβερνητικής θητείας. Νομίζω, τελειώνοντας -και τελειώνουμε θεσμικά στην τετραετία, όπως από την αρχή και στην πορεία έλεγε πάντοτε ο Πρωθυπουργός- από το πολύ σημαντικό έργο που παρήγαμε σε όλους τους τομείς της δημόσιας ζωής ότι θα μας εμπιστευθούν οι πολίτες σε ενάμιση μήνα, για να συνεχίσουμε το σημαντικό έργο μας.

Έρχεται το σημερινό νομοσχέδιο που φέρνει το Υπουργείο Υγείας να ικανοποιήσει τις θέσεις των φαρμακοποιών μας, όπως εκφράζονται από τους κατά τόπους φαρμακευτικούς συλλόγους, όπως εκφράστηκαν πρόσφατα από τις θέσεις της Γενικής Συνέλευσης του Πανελληνίου Φαρμακευτικού Συλλόγου, με διαπαραταξιακή επιτροπή, που ζήτησαν να εκσυγχρονίσουμε το πλαίσιο λειτουργίας. Και αυτό κάνουμε, γιατί ο νόμος που διήπε μέχρι σήμερα τον τρόπο λειτουργίας των φαρμακευτικών συλλόγων ήταν νόμος του 1928, φυσικά με κάποιες τροποποιήσεις και μεταβολές που γίνονταν στην πορεία.

Σημαντικές τομές που προβλέπονται για τη λειτουργία των φαρμακευτικών συλλόγων, όπως έχει ειπωθεί, είναι το ότι οι συνεδριάσεις των διοικητικών συμβουλίων και της γενικής συνέλευσης γίνονται πλέον με τηλεδιασκέψεις και ηλεκτρονική ψηφοφορία. Είναι μια άλλη τομή που φέρνει γενικά στη δημόσια ζωή όχι μόνο σε αυτό, αλλά γενικότερα στη δημόσια διοίκηση αυτή η Κυβέρνηση, με την ψηφιακή διακυβέρνηση που την προχωρούμε παντού.

Με αποφάσεις του Διοικητικού Συμβουλίου του Πανελληνίου Φαρμακευτικού Συλλόγου μπορεί να συστήνεται Ινστιτούτο Φαρμακευτικών Επιστημονικών Ερευνών, στο οποίο θα συμμετέχουν εμπειρογνώμονες του φαρμάκου, της νομικής επιστήμης, ειδικοί στα ασφαλιστικά και τα οικονομικά, για να ασχολείται με ζητήματα υγείας και φαρμάκου και να παρέχει πιστοποιημένη εκπαίδευση στους φαρμακοποιούς και τους βοηθούς τους.

Ένα από τα άρθρα που θέλω να επισημάνω είναι το άρθρο 78, όπου, όπως εδώ και καιρό κάνουμε βήμα-βήμα, προσθέτουμε προληπτικές διαγνωστικές εξετάσεις στο σύστημα υγείας μας. Το άρθρο αυτό αυτή τη φορά βάζει τον καρκίνο του τραχήλου της μήτρας, που ξέρουμε πόση νοσηρότητα και θνησιμότητα έχει και πόσο σημαντικό είναι να κάνουμε την έγκαιρη πρόληψη και διάγνωση.

Το άρθρο 79 μιλάει για την παιδική παχυσαρκία και το υπερβολικό βάρος που, δυστυχώς, έχουν οι νέοι μας, τα παιδιά μας. Είναι από τα πιο παχύσαρκα στην Ευρώπη και πρέπει να προβλέψουμε, όπως προβλέπουμε, δράσεις στα σχολεία για να διορθώσουμε αυτό το φαινόμενο που δημιουργεί επιπτώσεις στην υγεία. Φυσικοθεραπεία να γίνεται στα παιδιά και τους εφήβους με κινητικά προβλήματα και από φυσικοθεραπευτές οι οποίοι δεν είναι συμβεβλημένοι. Οι Κινητές Ομάδες Υγείας θα πηγαίνουν και σε δυσπρόσιτες περιοχές, αλλά και σε μη δυσπρόσιτες -και στο πυκνοκατοικημένο λεκανοπέδιο της Αττικής- προκειμένου να φτάσουν σε ευάλωτους ανθρώπους.

Τα νοσοκομεία του ΕΣΥ μπορούν να έχουν αυτοτελές τμήμα κλινικών μελετών για να κάνουν έρευνα. Κλινικός εκπαιδευτής για τους φοιτητές της Νοσηλευτικής, των τμημάτων των πανεπιστημίων και όπως είναι φυσικό, εδώ και τρία σχεδόν χρόνια, από τη στιγμή που ακόμη δεν τελείωσε η πανδημία του κορωνοϊού -μπορεί να έχουμε ελαχιστοποίηση των κρουσμάτων και των θυμάτων, αλλά δεν παύουν να υπάρχουν μεταλλάξεις με μεγάλη μεταδοτικότητα.

Τέλος, ένα άλλο στοιχείο που επιβεβαιώνει ότι το κράτος έχει συνέχεια είναι το πρόγραμμα «PHILOS», που είχε γίνει με νόμο του 2018 και αφορά στις υγειονομικές ανάγκες των προσφύγων και μεταναστών. Παρατείνεται μέχρι τις 31 Αυγούστου, ενώ ό,τι έχει να κάνει με τον κορωνοϊό -έμψυχο δυναμικό, εξοπλισμό, απομακρυσμένες ψηφιακές υπηρεσίες, Εθνικό Πρόγραμμα Εμβολιασμών- παρατείνεται μέχρι τις 30 Σεπτεμβρίου.

Η Κυβέρνησή μας, κύριε Πρόεδρε και κυρίες και κύριοι συνάδελφοι, έκανε σπουδαίο έργο σε πολλά επίπεδα όλα αυτά τα χρόνια. Το Εθνικό Σύστημα Υγείας στάθηκε όρθιο παντού, σε όλη την Ελλάδα. Και στον νομό μου, τον Νομό Καστοριάς, πριν δύο μέρες, τη Δευτέρα, στο Διοικητικό Συμβούλιο του Νοσοκομείου της Καστοριάς, σε ανοιχτή συνεδρίαση στην αίθουσα του δημοτικού συμβουλίου, ο διοικητής έκανε τον απολογισμό της τριετίας με έναν τρόπο και με ουσιαστικά στοιχεία τα οποία απέδειξαν και επιβεβαίωσαν και την αύξηση του ιατρικού προσωπικού και την αύξηση των χρημάτων που διατέθηκαν για την προμήθεια απαραίτητου ιατροεπιστημονικού εξοπλισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Στη νέα τετραετία, όπως έχει πει και ο Πρωθυπουργός, η αναβάθμιση του Εθνικού Συστήματος Υγείας θα είναι πρωταρχική προτεραιότητα αυτής της Κυβέρνησης. Είναι άμεση προτεραιότητά μας. Θέλουμε να το ενισχύσουμε με περισσότερους γιατρούς, με περισσότερα μέσα. Φτιάξαμε τα νομοσχέδια για την πρωτοβάθμια και δευτεροβάθμια περίθαλψη. Μένουν να βγουν οι πράξεις εφαρμογής, οι υπουργικές αποφάσεις που απαιτούνται και ό,τι άλλο είναι απαραίτητο.

Κλείνοντας, θα ήθελα να πω ότι θα είναι η επόμενη τετραετία που θα αυξήσουμε και άλλο τους μισθούς και τις συντάξεις στους νέους και τους συνταξιούχους.

Με τις σκέψεις αυτές, κυρίες και κύριοι συνάδελφοι, εύχομαι σε όλους καλό Πάσχα, καλή Ανάσταση και καλή δύναμη μέχρι τις βουλευτικές εκλογές της 21ης Μαΐου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς για τις ευχές, όλη η Αίθουσα, γιατί μιλήσατε, κύριε συνάδελφε, με αντικειμενικότητα.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25, κ. Κλέων Γρηγοριάδης και αμέσως μετά, τον λόγο θα πάρει ο κ. Ξανθός, ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μόλις μου δώσατε τον λόγο.

Δεν θα κουραστώ να ευχαριστώ τον κύριο που μας φροντίζει εδώ και εκτός της φροντίδας, παίρνει και τα υγειονομικά ρίσκα για τα οποία δεν είναι αναγκασμένος από καμμία νομοθεσία να τα πάρει. Ουσιαστικά, καταπατάμε τον νόμο, ως Βουλή των Ελλήνων.

Πρέπει να το πω, κύριε Πρόεδρε. Συγγνώμη, αλλά κάθε φορά ένας άνθρωπος παίρνει ένα υγειονομικό ρίσκο για το οποίο δεν είναι εξοπλισμένος. Είναι εδώ και ο Υπουργός Υγείας.

Κύριε Υπουργέ, αυτοί οι άνθρωποι -έχω κουραστεί να το λέω τέσσερα χρόνια- δεν έχουν καμμία εκπαίδευση. Το κάνουν τρία χρόνια. Θα μου πείτε: Πέρασε ο κίνδυνος. Όμως, ο κίνδυνος ήταν πολύ σοβαρός, όταν χάναμε τριακόσιους συνανθρώπους μας τη μέρα, με το ξεχαρβαλωμένο Εθνικό Σύστημα Υγείας και συνεχίζουν να το κάνουν. Θα πρέπει κάποια στιγμή να λήξει.

Θα πρέπει κάποια στιγμή να προσλάβετε κάποιον με υγειονομική εκπαίδευση ή να εκπαιδευτούν υγειονομικά όσοι καλούνται να πάρουν για λογαριασμό των αντιπροσώπων σου, ελληνικέ λαέ, υγειονομικά ρίσκα.

Σταματώ εδώ και ξεκινώ την ομιλία μου.

Κυρίες και κύριοι Βουλευτές, κύριε Υπουργέ που εκπροσωπείτε την Κυβέρνηση, σήμερα, έναν και μισό μήνα πριν τις κρισιμότατες εθνικές εκλογές για τη χώρα, για την τόπο μας, ήλθε επιτέλους η ώρα -πιστεύουμε στο ΜέΡΑ25- να μιλήσουμε για την περίφημη λάθος συνταγή. Πρόκειται για την καταραμένη λάθος συνταγή σας των τριών μνημονιακών κομμάτων και έχουμε να πούμε αρχικά τέσσερις αριθμούς. Θα αναφέρω τέσσερις αριθμούς οι οποίοι είναι αμείλικτοι για όλους ανεξαιρέτως τους μνημονιακούς. Ακούστε τους αριθμούς, πολίτες της Ελλάδας που μας ακούτε από εκεί έξω.

2009: Είναι το εθνοσωτήριο έτος ακριβώς πριν αρχίσει η καταστροφή του ελληνικού λαού, της Ελλάδας μας 220 δισεκατομμύρια ευρώ, εθνικό χρέος 298 δισεκατομμύρια ευρώ.

2023, σήμερα, τώρα, αμέσως μετά τη μέχρι τώρα καταστροφή και ποιος ξέρει πόση ακόμα χειρότερη καταστροφή μάς περιμένει από δω και μπρος: Εθνικό Ακαθάριστο Προϊόν σου, ελληνικέ λαέ, 190 δισεκατομμύρια, δηλαδή 30 δισεκατομμύρια λιγότερα από πριν αρχίσει η καταστροφή που υφιστάμεθα όλοι μας προκειμένου να βελτιώσουμε τις συνθήκες της οικονομίας μας –υποτίθεται, έτσι;- και χρέος σου 400 δισεκατομμύρια, δηλαδή 110 δισεκατομμύρια περισσότερα απ’ ό,τι πριν αρχίσει η όλη καταστροφή και ό,τι υπέστης, ελληνικέ λαέ, για να μειωθεί το χρέος σου. Το χρέος σου αυξήθηκε 110 δισεκατομμύρια, το ΑΕΠ σου μειώθηκε αυτά τα δεκατρία χρόνια κατά 30 δισεκατομμύρια ευρώ.

Ανάμεσά τους τι μεσολάβησε; Δεκατρία, σχεδόν δεκατέσσερα χρόνια στα οποία, ελληνικέ λαέ, τι συνέβη; Σου τα θυμίζω, ξέρω πως πονάς, αλλά δεν θα κουραστώ να στα θυμίζω. Κι εγώ πονάω μαζί σου. Μέσα στα δεκατέσσερα αυτά χρόνια «κόπηκαν» οι μισθοί και οι συντάξεις σου από 35% μέχρι και 55%, αυξήθηκαν εξωφρενικά όλοι ανεξαιρέτως οι άμεσοι και έμμεσοι φόροι σου, «γεννήθηκαν» δέκα καινούργιοι φόροι που δεν τους είχαμε ποτέ αντικρίσει, δεν τους είχαμε ξαναδεί πριν από αυτό, εξαερώθηκαν κυριολεκτικά όλες οι εργασιακές σου σχέσεις, εξατμίστηκαν, εξαφανίστηκαν από προσώπου γης όλες οι συλλογικές συμβάσεις, υφαρπάχθηκαν και συνεχίζουν να υφαρπάζονται πάνω από πεντακόσιες χιλιάδες πρώτες κατοικίες φτωχών, των φτωχότερων εκ των συνανθρώπων μας, τετραπλασιάστηκε το κόστος της ενέργειας για τα νοικοκυριά μας και τις επιχειρήσεις μας, ιδιωτικοποιήθηκαν και ιδιωτικοποιούνται πρόνοιες που το Σύνταγμά μας τις καθορίζει σαν υποχρεώσεις της πολιτείας μας. Όλα στον ιδιωτικό τομέα, αυτά που οφείλει από το Σύνταγμα η εκάστοτε κυβέρνηση να παρέχει σε εσάς τους πολίτες.

Το λέω μιας και είναι εδώ ο Υπουργός. Είναι και η υγεία μέσα σε αυτά, κύριε Υπουργέ. Δεν είναι της CVC η υγεία. Έχει πάρει την ενέργεια και είδαμε τα αποτελέσματα. Η υγεία είναι υποχρέωσή μας, είναι υποχρέωσή σας, αφού κυβερνάτε τώρα εσείς, να είναι δημόσια και πλήρης.

Και βέβαια όλες αυτές οι ιδιωτικοποιήσεις, πολίτες που μας ακούτε από εκεί έξω, έφεραν ήδη τα πρώτα πολιτικά εγκλήματα, με πιο πρόσφατο βεβαίως αυτό των Τεμπών με τους πενήντα επτά νεκρούς συμπολίτες μας, η συντριπτική πλειοψηφία των οποίων είναι παιδιά μας, ήταν -με συγχωρείτε- παιδιά μας, ήταν κάτω από είκοσι πέντε χρονών.

Επίσης, ερημοποιήθηκε η χώρα μας. Εξακόσιες χιλιάδες νέα παιδιά μας έφυγαν μετανάστες στο εξωτερικό και δυστυχώς, πολίτες που μας ακούτε από εκεί έξω, ελάχιστα απ’ αυτά αναμένεται να γυρίσουν πίσω για ευνόητους λόγους.

Το πιο σημαντικό απ’ όλα: Μέσα σ’ αυτά τα δεκατρία χρόνια καταστράφηκαν ολοσχερώς οι ζωές όλων μας, βυθιστήκαμε σε μια μαζική παραίτηση και αφεθήκαμε στην πιο βαθιά εθνική κατάθλιψη της ιστορίας μας.

Όλα αυτά συνέβησαν μόνο και μόνο εξαιτίας του φόβου και της υποταγής του μνημονιακού πολιτικού προσωπικού της χώρας μας, των τριών δηλαδή μνημονιακών κομμάτων, της Νέας Δημοκρατίας, του ΠΑΣΟΚ - ΚΙΝΑΛ και του ΣΥΡΙΖΑ, που ομονόησαν σε τι; Ομονόησαν στην απόλυτα αδιέξοδη, αυτοκτονική, αλλά και βαθιά ντροπιαστική πολιτική στάση ότι δήθεν, ελληνικέ λαέ, δεν υπάρχει καμία εναλλακτική πέρα από την υποτέλεια και την υποταγή εσαεί.

Το Μέρα25 αναρωτιέται σήμερα αν οι τρεις αυτές μνημονιακές πολιτικές δυνάμεις θα ξανατολμήσουν, ελληνικέ λαέ, να σε κοιτάξουν στα μάτια και να σου ξαναπούν το ίδιο ψέμα, δηλαδή, ότι είναι τάχα επαρκές αντίτιμο για τη συνολική καταστροφή της χώρας μας και των ανθρώπων της αυτά τα δεκατέσσερα χρόνια η μείωση του ΑΕΠ μας από τα 220 στα 190 δισεκατομμύρια και η ταυτόχρονη αύξηση του χρέους μας από τα 298 στα 400 δισεκατομμύρια ευρώ, δηλαδή να τολμήσουν να σε κοιτάξουν στα μάτια αυτοί οι τρεις μνημονιακοί «πονηροί» -πολιτικά το «πονηροί»- και να σου πουν ότι σήμερα, μετά απ’ όλες αυτές τις θυσίες, η οικονομία σου βρίσκεται σε πολύ χειρότερη θέση και το χρέος σου είναι συντριπτικά μεγαλύτερο απ’ ό,τι όταν ξεκίνησαν όλες αυτές οι θυσίες και ότι εσύ θα πρέπει να τους ψηφίσεις πάλι για να συνεχίσουν τη λάθος, την καταραμένα λάθος αυτή συνταγή τους.

Το τελευταίο μνημόνιο που σου φόρτωσαν θυμάσαι πως λήγει το 2060 με πρωτογενή πλεονάσματα 2,1% κάθε χρόνο μέχρι τότε, εξωπραγματικά πρωτογενή πλεονάσματα που δεν τα έχει πετύχει καμμία χώρα στην ιστορία της ανθρωπότητας, όχι η πτωχευμένη Ελλάδα.

Το επόμενο μνημόνιο, ελληνικέ λαέ, αυτό που θα έλθει το δεύτερο εξάμηνο του τρέχοντος έτους, του 2023, για το οποίο βέβαια σαφέστατα μας ενημέρωσε το τελευταίο Eurogroup με τα γραπτώς διατυπωμένα συμπεράσματά του, θα περιλαμβάνει νέα μείωση μισθών και συντάξεων και νέα συντριπτική αύξηση φόρων, διπλασιασμό φόρων, αφού βέβαια αυτός είναι ο μόνος τρόπος για να πιάσουμε φέτος -αυτό απαιτεί το τελευταίο Eurogroup στα συμπεράσματά του- πρωτογενές πλεόνασμα 2,1%. Χωρίς να μειώσουν τις συντάξεις και τους μισθούς σου -λέμε και νούμερα- στα 500 ευρώ -εκεί θα πάνε μέχρι τον Σεπτέμβρη, άντε τον Οκτώβρη- και χωρίς να μειώσουν τις συντάξεις σου, αλλά κυρίως χωρίς να διπλασιάσουν τον ΕΝΦΙΑ σου και να αφήσουν τον ΦΠΑ εκεί που είναι, αν δεν τον σηκώσουν και ψηλότερα, δεν πρόκειται να πιάσει η ελληνική κυβέρνηση, όποια και αν είναι, 2,1% πρωτογενές πλεόνασμα. Ο στόχος τους πάντως να ξέρεις ότι είναι να μη λήξει ποτέ αυτή η αέναη «σκυταλοδρομία» των μνημονίων.

Και επίσης να ξέρεις, ελληνικέ λαέ, πως η εξόφληση του χρέους μας, που δεν θα λήξει ποτέ, υπάρχει τόσα χρόνια μόνο και μόνο για να τροφοδοτεί με ρευστότητα δέκα παρασιτικές ελληνικές εφοπλιστικές οικογένειες.

Δεν θα αφήσω την ευκαιρία, αγαπητέ ελληνικέ λαέ, να αναφέρω τα ονόματά τους, καθώς είναι ίσως η τελευταία πολιτική μου ομιλία πριν από τις εθνικές εκλογές. Μιλάω για τον πρώτο όλων κ. Βαρδή Βαρδινογιάννη, μιλάω για τον μηνυτή μας κ. Αλαφούζο, μιλάω για τον κ. Μαρινάκη, μιλάω για τον κ. Προκοπίου. Να μη μου ξεφύγει κανείς, γιατί μερικοί νομίζουν ότι κάνω διακρίσεις. Δεν κάνουμε διακρίσεις. Οι παρασιτικοί ολιγάρχες είναι όλοι απέναντί μας και είμαστε όλο το ΜέΡΑ25 μαζί με τον ελληνικό λαό απέναντί τους. Πάντα ξεχνάω κάποιους, άνθρωπος είμαι, αλλά υπάρχουν και άλλες τόσες δήθεν επιχειρηματικές οικογένειες.

Για να ενώσω το νήμα, γιατί πλάτειασα κάπως, να ξέρεις, ελληνικέ λαέ, πως η εξόφληση του χρέους, που δεν θα λήξει ποτέ υπάρχει μόνο και μόνο για να δίνει ρευστότητα σε αυτά τα εθνικά καμάρια μας -δεν λέω κακές λέξεις γιατί θα «φάω» και άλλες μηνύσεις, όχι ότι τις φοβάμαι, χαιρόμαστε να αντιμετωπίζουμε τους μηνυτές μας στα δικαστήρια-, για να παίρνουν ρευστότητα οι εφοπλιστές και πέντε-δέκα άλλοι δήθεν επιχειρηματίες με τα λεφτά σου, ελληνικέ λαέ, γι’ αυτό αενάως θα υπάρχει η «σκυταλοδρομία» των καινούργιων μνημονίων σου, καθώς βέβαια -μην το ξεχάσω- και για να τροφοδοτούνται οικονομικά πέντε-έξι μεγάλες πολυεθνικές εταιρείες, όπως είναι η CVC και βεβαίως η κορωνίδα όλων- για να ανακεφαλαιοποιείται από εσένα και απ’ όλους τους άλλους νότιους υποδουλωμένους Ευρωπαίους, όπως είναι οι Πορτογάλοι, Ισπανοί και άλλοι, η Deutsche Bank, η εθνική και απολύτως πτωχευμένη τράπεζα της Γερμανίας από το 2009.

Το ερώτημα, λοιπόν, για όλους εμάς είναι και παραμένει εκκωφαντικό, καθώς αφορά και τις επόμενες γενιές, ελληνικέ λαέ, μετά από εμάς: Θα συνεχίσουμε αυτήν την αυτοκτονική συνταγή; Έχουμε πέσει από το 2009 στο πιο φασιστικό «παγόβουνο» της γης. Θα συνεχίσουμε απλά να ακούμε τη μουσική της ορχήστρας του «Τιτανικού» μας μέχρι την τελική μας βύθιση; Αυτό θα κάνουμε γιατί δεν υπάρχει καμμία άλλη εναλλακτική;

Ε, λοιπόν, υπάρχει. Να κλείσουμε ξανά τα αυτιά μας στο χιλιοειπωμένο ψέμα των υποταγμένων μνημονιακών κομμάτων και να ξαναπάρουμε την κατάσταση στα χέρια μας, όπως ακριβώς κάναμε τον Ιούλιο του 2015 με το μεγαλειώδες 62% του «όχι» μας στη συνέχιση του αργού μας θανάτου. Αυτό να κάνουμε και τώρα.

Τότε οι πολίτες της Ελλάδας πράξαμε σωστά, αλλά δυστυχώς αποδείχθηκε πως η πολιτική μας ηγεσία ήταν αντίστοιχα μικρή και τρομαγμένη σε σχέση με τον γενναίο λαό μας. Τώρα στις 21 του Μάη που πλησιάζει η μεγαλύτερη μέρα του χρόνου -και είναι συμβολικό αυτό, γιατί το κόμμα μας που θα φέρει την άνοιξη λέγεται «ΜέΡΑ»- είναι στο χέρι μας, είναι στο χέρι σας να εκλέξουμε μια ηγεσία που θα είναι το ίδιο γενναία και αποφασιστική με εμάς και το ίδιο γενναία και αποφασιστική με εσάς, τους πολίτες αυτής της χώρας. Έχουμε χρέος απέναντι στο παρελθόν μας, αλλά κυρίως έχουμε βαθύ χρέος απέναντι στους ανθρώπους που θα κατοικούν τούτη εδώ τη χώρα μετά από εμάς να σταματήσουμε τώρα τη συνέχιση αυτού του απόλυτου παραλογισμού.

Κυρίες και κύριοι Βουλευτές, κυρίως όμως πολίτες της Ελλάδας που μας ακούτε ακόμα από εκεί έξω, στην πραγματικότητα το μόνο δίλημμα αυτών των εκλογών και τελικά το μόνο πραγματικό δίλημμα ολόκληρης της ζωής μας ήταν, είναι και θα παραμείνει ένα και μοναδικό: Εάν οι άνθρωποι αυτού του κόσμου, εμείς, οφείλουμε να είμαστε τελικά με την αλληλεγγύη, τη δίκαιη μοιρασιά των καρπών του κόπου μας και την αγάπη ή διαλέγουμε τον ανταγωνισμό, την αρπαγή του κόπου των άλλων και τη μοναξιά μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς στο ΜέΡΑ25 είμαστε με την αλληλεγγύη, τη δίκαιη μοιρασιά του μόχθου μας και κυρίως με την αγάπη. Να ξέρετε πως παρέα μας έχουμε και το 62% του ελληνικού λαού από το 2015. Εσάς όλους ανεξαιρέτως τους μνημονιακούς σάς εγκαταλείπουμε μαζί με τη λάθος συνταγή σας, στη μοναξιά, κύριε Υπουργέ, της λάθος αριστείας σας, που υποκρύπτει μάλιστα την ανόητη διάθεσή σας για αποκόμιση και άλλων κερδών εις βάρος αθώων συνανθρώπων σας. Όπως ξέρει ο ελληνικός λαός, όλα μπορούν να είναι αλλιώς και θα σας το αποδείξουμε μαζί του στις 21 του Μάη.

Ευχαριστώ πολύ που με ακούσατε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ανδρέας Ξανθός.

Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, αντιλαμβάνομαι την ανάγκη αυτές τις μέρες, λίγο πριν το κλείσιμο της Βουλής, να υπάρξει ένα κλίμα φιλοφρονήσεων ανάμεσα στους κυβερνητικούς Βουλευτές και στον Υπουργό και ενδεχομένως να πέσουν και οι τόνοι της αντιπαράθεσης. Πραγματικά, όμως, αυτά που ακούω να ισχυρίζονται σήμερα οι Βουλευτές της Νέας Δημοκρατίας είναι σε κραυγαλέα αντίθεση με τη σκληρή πραγματικότητα στο δημόσιο σύστημα υγείας και στο ανθρώπινο δυναμικό του.

Ό,τι και να λέτε και όσες ωραιοποιήσεις και να κάνετε, αυτή η πραγματικότητα δεν μπορεί πλέον ούτε να αποσιωπηθεί ούτε να κρυφτεί. Ακόμη και φιλοκυβερνητικά μέσα τηλεοπτικά, όπως για παράδειγμα το «ΣΚΑΪ» που πριν από λίγες μέρες έκανε μια μεγάλη έρευνα που ουσιαστικά κατέδειξε αυτό το οποίο λέμε εδώ και πάρα πολύ καιρό όλη η Αντιπολίτευση και το ξέρει ο κόσμος, ότι το ΕΣΥ είναι σε πρωτοφανές επίπεδο αποδιοργάνωσης που όμοιό του δεν έχει ξαναζήσει το δημόσιο σύστημα υγείας εδώ και δεκαετίες.

Τα πράγματα σήμερα είναι χειρότερα απ’ ό,τι ήταν μεσούσης της μνημονιακής περιόδου το 2015 που αναλάβαμε εμείς τη διακυβέρνηση της χώρας. Είναι πολύ χειρότερα τα πράγματα, είναι πολύ πιο έντονα τα διαλυτικά φαινόμενα σε δομές της επαρχίας και είναι πολύ πιο εξουθενωμένο, ταλαιπωρημένο και με τάσεις παραίτησης και φυγής το ανθρώπινο δυναμικό του. Και φυσικά, αυτή την περίοδο οι πολίτες είναι πολύ πιο επιβαρυμένοι με κόστος χρόνου και χρήματος για να έχουν μια αξιοπρεπή και στοιχειώδη φροντίδα.

Άρα, πραγματικά, προκαλεί αυτή η προσπάθεια αντιστροφής της πραγματικότητας και κυρίως προκαλεί αυτό που άκουσα τον κ. Οικονόμου προηγουμένως να λέει με χαρά και με θαυμασμό, ότι βγήκε ο Πρωθυπουργός και πήγε στα Μεσόγεια -το είχε πει και πριν από λίγο καιρό που πήγε στον «Ευαγγελισμό», ακούστε τι είπε- «Το ΕΣΥ θα είναι η προτεραιότητά μας στη νέα κυβερνητική θητεία». Δηλαδή τι μας είπε ο κ. Μητσοτάκης; Μας είπε ότι στη διάρκεια της πανδημίας, της πιο μεγάλης υγειονομικής κρίσης που έχει γνωρίσει η ανθρωπότητα και η χώρα μας προφανώς, το ΕΣΥ δεν ήταν προτεραιότητα της Κυβέρνησης και θα αποτελέσει πολιτική προτεραιότητα στην επόμενη περίοδο. Αυτό πραγματικά είναι έξω από κάθε λογική.

Αντί, λοιπόν, να κάνετε μια σοβαρή αποτίμηση και αξιολόγηση της καταστροφικής διαχείρισης που κάνατε στην πανδημία και της υγειονομικής τραγωδίας που έζησε η χώρα, ακόμα και σήμερα έρχεστε εδώ πέρα και μας λέτε ότι τα κάνατε όλα καλά. Και ενοχλούμαι πραγματικά.

Θα σας πω ένα πράγμα που είναι ένας πολύ αδρός και συγκεκριμένος δείκτης, γιατί σας αρέσουν και οι συγκρίσεις. Ελλάδα και Πορτογαλία: Οι δύο χώρες έχουν ίδιο πληθυσμό στα 10,5 εκατομμύρια, ίδιο επίπεδο οικονομικής και κοινωνικής ανάπτυξης, ίδιο αριθμό κρουσμάτων COVID, αλλά είναι τριάντα εξίμισι χιλιάδες οι νεκροί στην Ελλάδα και είκοσι έξι χιλιάδες τετρακόσιοι στην Πορτογαλία.

Αυτή η σύγκριση τα λέει όλα και η απάντηση προφανώς, κύριε Ακτύπη, είναι η ανταπόκριση του συστήματος υγείας. Αυτό έχει κάνει τη διαφορά, όπως και η επένδυση που έγινε στις δημόσιες δομές αυτής της χώρας, η προσπάθεια που έγινε για να υπάρξει ένα κλίμα εμπιστοσύνης και συναίνεσης για την ευρύτατη κάλυψη του πληθυσμού και ιδιαίτερα των ευάλωτων ομάδων με το εμβόλιο κ. λπ..

Νομίζω, λοιπόν, ότι είχαμε όντως την πιο νεοφιλελεύθερης αντίληψης διαχείριση της πανδημίας, τουλάχιστον, σε σχέση με τις υπόλοιπες ευρωπαϊκές χώρες, την πιο μεροληπτική για τα ιδιωτικά συμφέροντα, την πιο βλαπτική για το δημόσιο σύστημα υγείας και τελικά την πιο καταστροφική υγειονομικά με πραγματικούς όρους και με δεδομένα.

Θεωρώ ότι είναι επείγουσα ανάγκη αυτή η εικόνα να αλλάξει μέσα από μια γενναία και ολοκληρωμένη παρέμβαση ανάταξης του δημόσιου συστήματος υγείας, αντιστροφής αυτού του διαλυτικού κλίματος και της δημιουργίας μιας νέας έμπνευσης και μιας νέας ελπίδας για ένα ισχυρό και βεβαίως ποιοτικό ΕΣΥ. Ένα ΕΣΥ που θα μπορεί να καλύψει αξιοπρεπώς τις ανάγκες των ανθρώπων, αλλά και να προσφέρει υψηλής ποιότητας θέσεις εργασίας με βελτίωση των συνθηκών εργασίας, των συνθηκών αμοιβής, των συνθηκών εκπαίδευσης, των συνθηκών επιστημονικής εξέλιξης στο ανθρώπινο δυναμικό του, το οποίο το εγκαταλείπει αυτήν την περίοδο και ειδικά το ιατρικό, το εγκαταλείπει μαζικά.

Και εδώ υπάρχουν τρομερές εκκρεμότητες, τις οποίες δεν τις έχετε αντιμετωπίσει. Δεν έχετε καν υλοποιήσει μέχρι τώρα αυτή τη μικρή προσαύξηση στο ανθυγιεινό επίδομα του λοιπού, του μη ιατρικού προσωπικού. Δεν έχετε καν υλοποιήσει την αναπροσαρμογή του επιδόματος αγόνου, όπως σας έχουν ζητήσει κατ’ επανάληψη οι ομοσπονδίες. Μου λένε ότι δεν έχει καν καταβληθεί η προσαύξηση που είχατε υποσχεθεί και είχατε νομοθετήσει για τους γιατρούς των κέντρων υγείας που αναλαμβάνουν τον ρόλο του προσωπικού γιατρού.

Και φυσικά ούτε αυτή τη φοβερή εργασιακή ανατροπή, που προσπαθήσατε να κλείσετε το μάτι σε κάποιους γιατρούς του ΕΣΥ, ότι θα μπορούν να αυξάνουν τα εισοδήματά τους παίρνοντας επιπλέον αμοιβές από την τσέπη του ασθενή, ευνοώντας το ιδιωτικό ιατρείο εκτός νοσοκομείου, τη δυνατότητα να εργάζονται σε ιδιωτικές μονάδες υγείας, την υλοποιήσατε, γιατί υπήρξαν και οι αντιδράσεις των ιδιωτών γιατρών και των ιατρικών συλλόγων.

Νομίζω, λοιπόν, ότι πρόκειται περί μιας συνολικής κοροϊδίας, την οποία προσπαθείτε να αντισταθμίσετε με ένα νομοσχέδιο το οποίο φέρνετε εδώ, το οποίο έχει προφανώς μια επί της αρχής συναίνεση από όλους μας, γιατί είναι μια θεσμική εκκρεμότητα εκσυγχρονισμού της νομοθεσίας των φαρμακευτικών συλλόγων, η οποία έπρεπε να έχει προχωρήσει εδώ και πάρα πολύ καιρό.

Και εκεί υπάρχουν θέματα. Τα έχουμε επισημάνει. Τα είπε η εισηγήτριά μας, η κ. Αγαθοπούλου. Υπάρχουν θέματα και περιμένουμε απαντήσεις. Οφείλω, όμως, να πω ότι τον κοινωνικό ρόλο του φαρμακείου προφανώς, τον αναγνωρίζουμε και εμείς και ο καθένας και κυρίως η κοινωνία, οι πολίτες, οι εξυπηρετουμένοι, και στην προηγούμενη, στη μνημονιακή περίοδο, δώσαμε μια πολύ σκληρή μάχη και διασφαλίσαμε την επιβίωση του μικρού και μεσαίου φαρμακείου και τη διασπορά του σε όλη τη χώρα με συγκεκριμένες δικλίδες ασφαλείας που βάλαμε σε ένα πλαίσιο μνημονιακό και σε ένα πλαίσιο που ο ΟΟΣΑ και η εργαλειοθήκη του πίεζε σε μια δραματική ανατροπή συρρίκνωσης του αριθμού των φαρμακείων και ολιγοπωλιακής αναδιάρθρωσης της φαρμακευτικής αγοράς με μέτρα, τα οποία μπήκαν και ρυθμούς που βάλαμε και στο ιδιοκτησιακό καθεστώς και στο διευρυμένο ωράριο και στην παραμονή των μη συνταγογραφούμενων φαρμάκων στα φαρμακεία και όχι στα σουπερμάρκετ, όπως δρομολογούσε η κυβέρνηση Σαμαρά, και στη δυνατότητα με πιστοποίηση να διενεργούνται επίσημα οι εμβολιασμοί στα φαρμακεία και να έχουν ένα διακριτό ρόλο στο δίκτυο υπηρεσιών πρωτοβάθμιας φροντίδας και να έχουν τη δυνατότητα να δίνουν φάρμακα στους ανασφάλιστους πολίτες και αυξήσαμε τον κύκλο εργασιών του ιδιωτικού φαρμακείου με αυτόν τον τρόπο και πάρα πολλά άλλα τα οποία τα ξέρουν πολύ καλά οι φαρμακοποιοί. Φυσικά, διασφαλίσαμε και μια κανονικότητα στις πληρωμές πρωτοφανή για τα χρονικά του ΕΟΠΥΥ μέχρι εκείνη την περίοδο.

Νομίζω, λοιπόν, ότι χρειαζόμαστε σήμερα ένα σχέδιο έκτακτης ανάγκης, το οποίο θα αντιστρέψει γρήγορα αυτό το αρνητικό κλίμα, θα πείσει και τους πολίτες και την κοινωνία και τους ασθενείς, αλλά κυρίως το ανθρώπινο δυναμικό του συστήματος υγείας, ότι αξίζει τον κόπο να συνεχίσουν να προσφέρουν με αυταπάρνηση και ανιδιοτέλεια τις υπηρεσίες τους και να συμβάλλουν στην ποιοτικότερη δημόσια περίθαλψη. Όμως, φυσικά χρειάζεται μια ριζική αναδιοργάνωση το Εθνικό Σύστημα Υγείας στα επόμενα χρόνια για να καλύψει με πληρέστερο τρόπο τις νέες υγειονομικές ανάγκες που έχουν έρθει στο προσκήνιο και λόγω της πανδημίας και φυσικά με νέους πόρους και με στρατηγική σύγκλισης με τον μέσο όρο της Ευρώπης στις δημόσιες δαπάνες.

Θα μου επιτρέψετε να κλείσω κάνοντας μια αναφορά στο θέμα της τροπολογίας που έχετε καταθέσει, η οποία προφανώς, έχει ένα ιδιαίτερα θετικό άρθρο, το άρθρο 1, που αφορά την εργαστηριακή παρακολούθηση των οροθετικών ατόμων, αλλά έχει και δύο-τρία πολύ προβληματικά άρθρα.

Όσον αφορά το θέμα, κατ’ αρχάς, της παράτασης των υπό συνταξιοδότηση γιατρών του ΕΣΥ, σας το είχαμε πει και τότε, το καλοκαίρι πέρσι, που αλλάξατε το καθεστώς και το περιορίσατε, την αυτονόητη δηλαδή, δυνατότητα παραμονής μόνο σε συγκεκριμένες ειδικότητες, σε τρεις-τέσσερις ειδικότητες, και το συνεχίζετε και τώρα.

Η εικόνα που έχω, κύριε Υπουργέ, είναι ότι αυτή η ρύθμιση και αυτό το πλαίσιο έχει επιτρέψει να δημιουργηθεί ένας σκληρός πελατειακός μηχανισμός, όπου οι ημέτεροι και αυτοί οι οποίοι έχουν προνομιακές σχέσεις με τις διοικήσεις των νοσοκομείων και τις ΥΠΕ παίρνουν παρατάσεις και όσοι δεν είναι ευνοούμενοι αυτής της Κυβέρνησης δεν παίρνουν παρατάσεις, παρ’ ότι θέλουν να συνεχίσουν να εργάζονται και να προσφέρουν τις υπηρεσίες τους. Παραδείγματα έχουμε πάμπολλα και στην Αθήνα και στην επαρχία και στον Άγιο Νικόλαο πρόσφατα με τον διευθυντή της Οφθαλμολογικής Κλινικής και λοιπά και λοιπά.

Δεύτερο προβληματικό -και πολύ χοντρό αυτό- είναι το άρθρο 6, που ουσιαστικά ρίχνει τα στάνταρ ασφάλειας στη διακομιδή διασωληνωμένων και βαρέως πασχόντων ασθενών. Προβλέπεται με αυτή τη ρύθμιση ότι εκτός των εντατικολόγων και των αναισθησιολόγων, που ήταν υπεύθυνοι μέχρι τώρα να κάνουν αυτές τις διακομιδές, που απαιτούν υψηλή εξειδίκευση και εμπειρία και γνώση, μπορεί να τις κάνει γιατρός οποιασδήποτε ειδικότητας και ειδικευόμενοι γιατροί. Αλλάζετε νομοτεχνικά το «είτε..είτε…» και λέτε «με τη συμμετοχή και ειδικευόμενων γιατρών που έχουν κάνει έξι μήνες ειδικότητα». Καταλαβαίνετε ότι με αυτόν τον τρόπο επίσημα και με βούλα δημιουργείτε κινδύνους για την ασφαλή μεταφορά βαρέως πασχόντων ασθενών; Ναι ή όχι; Καταλαβαίνετε ότι με αυτές τις ρυθμίσεις και με αυτό το πλαίσιο το κακό παραμονεύει στο σύστημα υγείας; Σας το έχουμε πει πάρα πολλές φορές και είναι σε πλήρη αντίθεση όλη αυτή η αντιμετώπιση με το κυρίαρχο και το καθολικό κοινωνικό αίτημα αυτής της περιόδου που είναι η ασφάλεια και προστασία της ανθρώπινης ζωής, ειδικά μετά τα Τέμπη. Είναι δυνατόν να μην καταλαβαίνετε ότι έτσι το σύστημα υγείας κινδυνεύει ανά πάσα στιγμή με αποτρέψιμους θανάτους;

Και επαίρεστε τώρα εδώ για τις παραπάνω ΜΕΘ που άνοιξαν. Προφανώς αυτό ήταν μια αναγκαία προσαρμογή μιας ευρωπαϊκής χώρας σε συνθήκες πανδημίας και καλώς προσετέθησαν ΜΕΘ. Κάνατε καμμιά αξιολόγηση των δεικτών θετικής έκβασης περιστατικών και του υψηλότατου ποσοστού θνητότητας ανθρώπων διασωληνωμένων εντός ΜΕΘ; Για τις εκτός ΜΕΘ υπάρχουν μελέτες που το αποδεικνύουν. Έγινε καμμία σοβαρή μελέτη για αυτό το πράγμα; Και κάθεστε και επαίρεστε τώρα ότι κάνατε φοβερά πράγματα και συγκρίνετε ανόμοια πράγματα; Συγκρίνετε δείκτες, προϋπολογισμούς, τμήματα, στελέχωση σε μια περίοδο χρεωκοπίας, μνημονιακών καταναγκασμών λιτότητας και με μια περίοδο υγειονομικής κρίσης που έχουν αρθεί όλα τα δημοσιονομικά σύμφωνα, που υπάρχουν νέα χρηματοδοτικά εργαλεία που δεν υπήρχαν και που όλοι, και ο Παγκόσμιος Οργανισμός Υγείας και η Κομισιόν και οι πάντες, λένε: «Επενδύστε στα δημόσια συστήματα υγείας και προσλάβετε κόσμο και ενισχύστε τις δημόσιες δομές»;

Φυσικά, ούτε αυτό το κάνατε. Πέρασε εντελώς αναξιοποίητη αυτή η συνθήκη της πανδημίας, δεν αφήνει καμμιά σοβαρή παρακαταθήκη στο σύστημα υγείας, εκτός ίσως από κάποιες υποδομές που ένα μεγάλο μέρος από αυτές έγιναν με δωρεές ιδρυμάτων της Βουλής, δωρητών κ.λπ., ενώ ξέρουμε ότι το κρίσιμο ζήτημα είναι το ανθρώπινο δυναμικό σήμερα στο ΕΣΥ και όχι τα κτήρια και τα μηχανήματα, που κι αυτά θέλουν εκσυγχρονισμό. Όμως, το κρίσιμο θέμα, που είναι όρος επιβίωσης, είναι η αντιμετώπιση της κρίσης στελέχωσης.

Φυσικά, έχουμε και το θέμα του clawback. Κάνατε μια προσθήκη 15 εκατομμύρια στον προϋπολογισμό τον τρέχοντα για τις διαγνωστικές δαπάνες. Σας έχουμε πει πάρα πολλές φορές, ότι αυτό είναι ένα αναγκαίο βήμα, αλλά δεν αρκεί. Και εκεί χρειάζεται μια συνολική αλλαγή πλαισίου για να αντιμετωπίσουμε με πιο διαρθρωτικό και βιώσιμο τρόπο αυτό το παρατεινόμενο και άδικο μέτρο εν πολλοίς, όπως έχουμε συμφωνήσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς –ο τομέας υγείας του ΣΥΡΙΖΑ- έχουμε δώσει στη δημοσιότητα δέκα προτάσεις για το πώς μπορεί να γίνει αυτό, δίνοντας έμφαση και στον έλεγχο της προκλητής ζήτησης:

Μέσα από αξιόπιστα διαγνωστικά πρωτόκολλα και φίλτρα και συνταγογραφικές οδηγίες από τον ΕΟΠΥΥ, μέσα από την σταδιακή αναπροσαρμογή της διαγνωστικής δαπάνης, τουλάχιστον, με βάση την προβλεπόμενη αύξηση του ΑΕΠ, μέσα από την ενίσχυση των δημόσιων εργαστηρίων των νοσοκομείων, των κέντρων υγείας, των κεντρικών εργαστηρίων όπου κι εκεί τα έχετε αφήσει στο έλεος του Θεού, μέσα από αυτονόητες κινήσεις που κάνουν πιο βιώσιμη αυτή την κατάσταση, με κατάργηση αυτής της απαράδεκτης προσαύξησης του 70% στην επιβολή του clawback.

Με μέριμνα για τα επιπλέον χρέη της πανδημίας, οπότε και αυξήθηκε η ζήτηση αυτών των υπηρεσιών από τον ιδιωτικό τομέα λόγω της αποδιοργάνωσης του συστήματος.

Με την αναστολή –αυτό είναι σημαντικό- της εφαρμογής των ποιοτικών κριτηρίων, των συγκεκριμένων ποιοτικών κριτηρίων, που ξέρουμε όλοι ότι ευνοεί τις μεγάλες διαγνωστικές αλυσίδες και προσπαθεί και εκεί, σε αυτό τον ευαίσθητο τομέα, να δημιουργήσει μια ολιγοπωλιακή αναδιάρθρωση της διαγνωστικής αγοράς και να ευνοηθούν τα μεγάλα διαγνωστικά κέντρα σε όλη τη χώρα.

Με συλλογικές συμβάσεις του ΕΟΠΥΥ με τον ΠΙΣ.

Και βεβαίως με επαναλειτουργία της ΥΠΕΔΦΥΚΑ, που καταργήσατε, του ειδικού ελεγκτικού μηχανισμού του ΕΟΠΠΥ, και πρακτικά δώσατε το σήμα της ασυδοσίας και της απουσίας βούλησης για να υπάρξει ένας σοβαρός ελεγκτικός μηχανισμός.

Κλείνω, λοιπόν –και σας ευχαριστώ, κύριε Πρόεδρε, για την ανοχή- λέγοντας ότι αυτά όλα θα είναι θέματα συζήτησης προφανώς στην προεκλογική περίοδο. Δεν θα καταφέρετε να αλλάξετε την ατζέντα. Δεν θα καταφέρετε, τώρα που όλες οι μελέτες της κοινής γνώμης δείχνουν ότι στην προτεραιότητα των πολιτών τα κρίσιμα θέματα είναι η ακρίβεια, η ανασφάλεια η εισοδηματική, η ανασφάλεια στην εργασία, η υγεία –ανεβαίνει συστηματικά συν 8% σε μία πρόσφατη μελέτη που είδα, που δημοσιεύθηκε στην «Εφημερίδα των Συντακτών»-, να αντιστρέψετε αυτή την ατζέντα και να βάλετε τοξικά διλήμματα «ποιοι είναι πατριώτες και ποιοι είναι οι μειοδότες», «ποιοι θέλουν σύνορα και ποιοι θέλουν ξέφραγο αμπέλι», αυτή την απαράδεκτη, ακροδεξιά, τραμπικού τύπου ρητορική, την οποία χρησιμοποιείτε αυτή την περίοδο.

Το δίλημμα, λοιπόν, στις εκλογές για το κομμάτι της υγείας είναι πάρα πολύ σαφές και διακριτό: Δημόσιο σύστημα υγείας ισχυρό, το οποίο μπορεί να καλύψει ανάγκες, περισσότερες ανάγκες και να εγγυηθεί την καθολική κάλυψη και την ισότιμη φροντίδα των ανθρώπων ή απαξίωση των δημόσιων δομών και ενίσχυση και παροχή ζωτικού χώρου στους επιχειρηματίες υγείας, στις ιδιωτικές ασφαλιστικές εταιρείες; Υγεία για όλους με εγγυημένο τρόπο και με νέους πόρους ή υγεία για αυτούς που έχουν λεφτά;

Αυτό είναι το κρίσιμο δίλημμα: Δικαιοσύνη και στην υγεία ή αδικίες και ανισότητες; Και αυτό είναι ένα δίλημμα πολιτικής που έχει ιδεολογικό και πολιτικό πρόσημο. Έχουμε, λοιπόν, ένα δίλημμα ανάμεσα σε ένα προοδευτικό και σε ένα συντηρητικό και νεοφιλελεύθερο σχέδιο.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκατέσσερις φοιτήτριες και φοιτητές και δύο συνοδοί εκπαιδευτικοί από το Πανεπιστήμιο Γιουβάσκουλα της Φινλανδίας.

Η Βουλή σάς καλωσορίζει και σας εύχεται καλή πρόοδο και καλά να περάσετε στη φιλόξενη χώρα μας!

(Χειροκροτήματα απ’ όλες τις πτέρυγες της Βουλής)

Τώρα τον λόγο θα πάρει, προκειμένου να τοποθετηθεί επί των άρθρων που αφορούν το Υπουργείο του στην τροπολογία με γενικό αριθμό 1691 και ειδικό 256, ο Υπουργός Εθνικής Άμυνας κ. Νίκος Παναγιωτόπουλος και αμέσως μετά η κ. Γιαννακοπούλου.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Με την ευκαιρία και λόγω της αρμοδιότητάς μου ως Υπουργός Εθνικής Άμυνας της Ελλάδας καλωσορίζουμε βέβαια τα παιδιά από τη Φινλανδία στο κτήριο της Βουλής των Ελλήνων και τη Φινλανδία στο ΝΑΤΟ –να το πούμε και αυτό. Καλώς ήρθατε!

Κυρίες και κύριοι Βουλευτές, η τροπολογία στο υπό συζήτηση σχέδιο νόμου του Υπουργείου Υγείας περιλαμβάνει δύο διατάξεις. Συγκεκριμένα, αν δεν κάνω λάθος, είναι τα άρθρα 10 και 11 αρμοδιότητας Υπουργείου Εθνικής Άμυνας και γι’ αυτό τον λόγο ήρθα να υποστηρίξω την υπερψήφιση αυτών των δύο άρθρων.

Αυτά αφορούν, πρώτον, στην εξόφληση των οφειλών των στρατιωτικών νοσοκομείων και του Νοσηλευτικού Ιδρύματος Μετοχικού Ταμείου Στρατού –του «ΝΙΜΙΤΣ»- και, δεύτερον, στην παροχή μηνιαίου οικονομικού κινήτρου στους πολίτες ιατρούς που ειδικεύονται στην ειδικότητα της αναισθησιολογίας, αναισθησιολόγοι, δηλαδή, σε νοσοκομεία αρμοδιότητας του Υπουργείου Εθνικής Άμυνας.

Στο άρθρο 10, με την παρούσα ρύθμιση καθίσταται δυνατή η εξόφληση των οφειλών των στρατιωτικών νοσοκομείων και του «ΝΙΜΙΤΣ», οι οποίες απορρέουν από δαπάνες προμήθειας φαρμάκων, υγειονομικού και ορθοπεδικού υλικού, χημικών αντιδραστηρίων, καθώς και παροχής υπηρεσιών ανεξαρτήτως της υπογραφής ή μη σχετικής σύμβασης και επιλύεται έτσι το πρόβλημα της συσσώρευσης απλήρωτων και ληξιπρόθεσμων οφειλών των ανωτέρω νοσοκομείων.

Το ζήτημα που αντιμετωπίζεται με την αξιολογούμενη ρύθμιση εξόφλησης δαπανών στρατιωτικών νοσοκομείων και «ΝΙΜΙΤΣ» δεν αποτελεί κάτι το πρωτόγνωρο, καθώς έχει αντιμετωπιστεί κατά τον ίδιο τρόπο και στο παρελθόν. Έτσι αντιμετωπίζονται τα προβλήματα ρευστότητας των στρατιωτικών νοσοκομείων και του «ΝΙΜΙΤΣ» που οφείλονται σε ανείσπρακτες απαιτήσεις τους έναντι των φορέων κοινωνικής ασφάλισης από παροχή υπηρεσιών νοσηλείας στους ασφαλισμένους τους.

Στόχος αυτής της νομοθετικής παρέμβασης ασφαλώς είναι η διαφύλαξη της ομαλής και απρόσκοπτης λειτουργίας των στρατιωτικών νοσοκομείων και η παροχή στους δικαιούχους υπηρεσιών υγειονομικής περίθαλψης υψηλού επιπέδου. Άρα διευθετείται αυτή η οφειλή και τα νοσοκομεία μπορούν να συνεχίσουν τη λειτουργία τους.

Η δεύτερη παρέμβαση είναι στο άρθρο 11. Δι' αυτής θεσπίζεται η παροχή του μηνιαίου οικονομικού κινήτρου –είναι κομμάτι από το άρθρο 54, να μην μπαίνω σε παραγράφους και υποπαραγράφους του ν.4999/2022- και στους πολίτες ιατρούς που ειδικεύονται στην ειδικότητα της αναισθησιολογίας σε νοσοκομεία αρμοδιότητας του Υπουργείου Εθνικής Άμυνας. Με το εν λόγω κίνητρο αντιμετωπίζεται το ζήτημα της κάλυψης αναγκών σε αποφοίτους Ιατρικής που επιλέγουν να ασχοληθούν με την ειδικότητα της αναισθησιολογίας στα νοσοκομεία, ενώ επιτυγχάνεται και η εξίσωση όσων επιλέγουν να ειδικευτούν ως αναισθησιολόγοι στα νοσοκομεία αρμοδιότητας του Υπουργείου Εθνικής Άμυνας με τους λοιπούς συναδέλφους τους σε άλλα νοσοκομεία των Υπουργείων Υγείας και Παιδείας Και Θρησκευμάτων.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ειδικότερα, με το πρώτο εδάφιο αποκαθίσταται η ισότητα της λήψης του οικονομικού κινήτρου ύψους 250 ευρώ, με τη χορήγησή του από 1-1-2023 και στους έμμισθους ειδικευόμενους ιατρούς που υπηρετούν στα νοσοκομεία αρμοδιότητας Υπουργείου Εθνικής Άμυνας. Αυτοί θα πρέπει να λαμβάνουν το ίδιο οικονομικό κίνητρο ενασχόλησης με την εν λόγω ειδικότητα, όπως λαμβάνουν ακριβώς μέχρι σήμερα οι συνάδελφοί τους που υπηρετούν στα άλλα νοσοκομεία.

Επιπρόσθετα, με το δεύτερο εδάφιο επιτυγχάνεται η ίση μεταχείριση ως προς τη λήψη του μηνιαίου επιδόματος των 250 ευρώ που καταβαλλόταν για το χρονικό διάστημα από 9-7-2021 έως 31-12-2022 στους ειδικευόμενους αναισθησιολόγους ιατρούς που υπηρετούσαν στα λοιπά νοσοκομεία πλην των νοσοκομείων αρμοδιότητας του Υπουργείου Εθνικής Άμυνας. Το εν λόγω επίδομα έχει καταργηθεί με διάταξη του ν.4999/2022, ωστόσο κρίνεται δίκαιο να καταβληθεί αναδρομικά –άρα πρόκειται περί αναδρομικής καταβολής- και στους ειδικευόμενους αναισθησιολόγους που υπηρετούσαν στα στρατιωτικά νοσοκομεία και το «ΝΙΜΙΤΣ».

Τέλος, εισάγεται η πρόβλεψη ότι το μηνιαίο αυτό επίδομα θα καταβληθεί εφάπαξ μέχρι 31-7-2023 για τη διευκόλυνση της εν λόγω διαδικασίας. Προφανές ότι το όφελος από τις δύο αυτές διατάξεις αρμοδιότητας Υπουργείου Εθνικής Άμυνας είναι η συνέχιση αφ’ ενός της ομαλής και απρόσκοπτης λειτουργίας των στρατιωτικών νοσοκομείων και αφ’ ετέρου η ισότιμη μεταχείριση των ειδικευόμενων γιατρών ειδικότητας Αναισθησιολογίας που υπηρετούν στα νοσοκομεία αυτά.

Σας ευχαριστώ και ζητώ την υπερψήφιση αυτών των δύο τροπολογιών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει η κ. Γιαννακοπούλου εκ μέρους του ΠΑΣΟΚ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν μπορώ να ξεκινήσω την ομιλία μου χωρίς να αναφερθώ στη ρύθμιση-απειλή κατά των μελών των ανεξάρτητων αρχών και προφανώς –προφανέστατα- και κατά του κ. Ράμμου στο άρθρο 43 παράγραφος 6 του πολυνομοσχεδίου-σκούπα του Υπουργείου Εσωτερικών, το οποίο θα έρθει προς ψήφιση στη Βουλή τη Μεγάλη Τρίτη. Είναι ένα άρθρο το οποίο δεν εμπεριέχετο μέσα στις αρχικές διατάξεις οι οποίες τέθηκαν σε διαβούλευση, αλλά έκανε τελείως ξαφνικά την εμφάνισή του σήμερα και το οποίο νομίζω ότι εγείρει -το λιγότερο που μπορούμε να πούμε- εύλογες απορίες.

Όμως, τι να λέμε, κύριε Υπουργέ; Δεν μας εκπλήσσει το τι κάνει η Κυβέρνησή σας. Δεν μας εκπλήσσει το ότι έρχεστε να στοχοποιήσετε έναν μήνα πριν από τις εθνικές εκλογές για μία ακόμη φορά και πάλι ξανά τα μέλη των ανεξάρτητων αρχών, απειλώντας τους και επικαλούμενοι δήθεν ζητήματα απορρήτου. Δεν μας εκπλήσσετε πια. Ο ελληνικός λαός, όμως, σύντομα θα δώσει την απάντησή του. Κυριακή κοντή γιορτή, έρχονται οι εκλογές!

Και βεβαίως, δεν μπορώ να αφήσω χωρίς σχολιασμό ότι μέσα σε όλη αυτή τη δίνη της προεκλογικής αντιπαράθεσης λαμβάνει χώρα -και δεν πρέπει σε καμμία περίπτωση να το υποτιμήσουμε- αυτή η προσπάθεια, αυτός ο εμπαιγμός, αυτή η μεθόδευση από τον καταδικασμένο και φυλακισμένο για εγκληματική δραστηριότητα Ηλία Κασιδιάρη και από το μόρφωμα το οποίο εκπροσωπεί με όλα αυτά τα οποία έχουν φανερωθεί αυτές τις μέρες. Έχει φανερωθεί, λοιπόν, η επιδίωξη να ξεπεραστεί ο νομικός σκόπελος για εγκληματικές οργανώσεις, οι οποίες επιχειρούν την είσοδό του στη Βουλή με τον μανδύα του πολιτικού κόμματος, με αλλαγές στη βιτρίνα του κόμματος Κασιδιάρη, όπου επιδιώκουν να ευτελίσουν την απόφαση της μεγάλης Πλειοψηφίας της Βουλής, η οποία υπερψήφισε τη γνωστή τροπολογία, υιοθετώντας, μάλιστα, τις συγκεκριμένες νομοτεχνικές βελτιώσεις τις οποίες κατέθεσε το ΠΑΣΟΚ και που, βεβαίως, δεν μπορώ να παραγνωρίσω ότι δυστυχώς δεν υπερψήφισαν όλα τα κόμματα. Βάζει, λοιπόν, το μόρφωμα του κ. Κασιδιάρη μπροστά έναν αντεισαγγελέα του ανωτάτου δικαστηρίου, ο οποίος δέχτηκε να παίξει τον ρόλο του αχυράνθρωπου και προωθώντας δήθεν οριακές αλλαγές στο καταστατικό και στη σύνθεση της διοικούσας επιτροπής, με τον καταδικασμένο ωστόσο πρώην, νυν χρυσαυγίτη να είναι υποψήφιος στην Α΄ Αθηνών.

Η Βουλή έπραξε το καθήκον της, η Βουλή έπραξε το πολιτικό, το νομοθετικό της καθήκον και τώρα τη σκυτάλη την παίρνει ο Άρειος Πάγος, ο οποίος θα λάβει απόφαση στις 5 Μαΐου. Πιστεύω ότι δεν θα δεχτεί την κοροϊδία, ότι δεν θα επιβραβεύσει τη στάση του πρώην συναδέλφου του, ότι θα προστατεύσει με την απόφασή του την Ελληνική Δημοκρατία, ότι θα προστατεύσει με την απόφασή του το κύρος και την αξιοπιστία της ελληνικής δικαιοσύνης.

Και δεν μπορώ επίσης να μην αναφερθώ και σε δύο ακόμη νοσηρά –νοσηρότατα!- φαινόμενα, δεν μπορώ να μην επισημάνω το γεγονός, αυτό το φαινόμενο, δυστυχώς, αυτό το οποίο έχει συμβεί με το δωδεκάχρονο κορίτσι, το οποίο με προβληματίζει και νομίζω ότι πρέπει να μας προβληματίσει πάρα πολύ όλους μας εδώ πέρα για το ποια είναι τελικά η στάση της ελληνικής πολιτείας. Γιατί είδαμε το δωδεκάχρονο αυτό κορίτσι στον Κολωνό, το οποίο έχει υποστεί όλη αυτή την απίστευτη βία και τους βιασμούς το προηγούμενο διάστημα, να δέχεται μέσα στο ίδιο του το σπίτι επίθεση με μαχαίρι. Αυτό είδαμε!

Τι κάνει η ελληνική πολιτεία, κύριε Υπουργέ; Αυτό το κορίτσι έχει ζήσει έναν εφιάλτη που θα την επηρεάζει όλη της την επόμενη ζωή και σαν να μην έφτανε αυτό, δέχεται μέσα στο ίδιο της το σπίτι απειλές και επιθέσεις. Είναι άμεση ανάγκη να στηρίξουμε αυτό το παιδί. Είναι άμεση ανάγκη η προστασία αυτού του παιδιού! Προφανώς –προφανέστατα!- δεν θα είναι λίγοι αυτοί οι οποίοι φοβούνται μήπως πιθανά αποκαλυφθούν για χυδαίες πράξεις εις βάρος ενός ανηλίκου.

Το μεγάλο, λοιπόν, θέμα είναι ποιες θα είναι οι αποφάσεις, οι άμεσες αποφάσεις, του ελληνικού κράτους, της ελληνικής πολιτείας για την προστασία του. Περιμένουμε να δούμε.

Παράλληλα, όμως, δηλώνω και συγκλονισμένη από την απόλυση του κατά συρροή βιαστή ανηλίκων Σειραγάκη, ο οποίος καταδικάστηκε σε τετρακόσια ένα χρόνια φυλάκιση και αποφυλακίστηκε μόλις μέσα σε οκτώ χρόνια. Αν είναι δυνατόν! Αυτά συμβαίνουν, δυστυχώς! Αν είναι δυνατόν, πραγματικά! Όλοι γνωρίζουμε ότι ναι, πίσω από αυτή την ακατανόητη, την παντελώς ακατανόητη κίνηση που έχει αναστατώσει κυριολεκτικά όλη την ελληνική κοινωνία βρίσκονται ευνοϊκές διατάξεις του περίφημου πια Ποινικού Κώδικα του 2019, που ψηφίστηκε άρον-άρον μέσα σε ένα βράδυ πριν από τις εκλογές του 2019. Τέτοιες ώρες, όμως, τέτοια λόγια! Τι κάνουμε τώρα, αυτό είναι το μεγάλο ζητούμενο. Είναι αδιανόητο αυτό το άτομο, αν μπορούμε να το χαρακτηρίσουμε άτομο, άνθρωπο, αν μπορούμε να τον χαρακτηρίσουμε, που κατέστρεψε τις ζωές τριάντα έξι παιδιών, να είναι ελεύθερος, εκτίοντας μόνο οκτώ χρόνια από την ποινή του. Για ποιον σωφρονισμό μπορούμε να μιλάμε; Για ποια σωφρονιστική πολιτική;

Νομίζω ότι είναι ανάγκη να ξαναδούμε όλα αυτά τα προβλήματα από την αρχή, όχι απλά με την ευκολία με την οποία αντιμετώπισε η Κυβέρνησή σας κάποια ζητήματα, θεωρώντας απλά και μόνο ότι με το να μεγαλώνουμε τις ποινές, να αυξάνουμε τις ποινές λύνουμε το θέμα. Ναι, σημαντικό είναι, αλλά προφανώς δεν λύνεται έτσι το ζήτημα. Είμαστε Βουλευτές, είμαστε γονείς πρωτίστως και πάνω από όλα και κανείς δεν μπορεί να αδιαφορήσει απέναντι σε αυτά τα συμβάντα. Ελπίζω η παρέμβαση του κ. Ντογιάκου να ανατρέψει -αν το επιτρέπει ο νόμος, βέβαια- και να έχει κάποιο αποτέλεσμα και σε αυτό το θέμα.

Τώρα, όσον αφορά το σημερινό νομοσχέδιο, στα πρώτα μέρη του -και νομίζω το ανέλυσε ενδελεχώς και ο ειδικός αγορητής μας, ο κ. Φραγγίδης- φαίνεται να γίνεται μία προσπάθεια επικαιροποίησης μέσω της κωδικοποίησης της νομοθεσίας για τη λειτουργία των φαρμακευτικών συλλόγων και του Πανελλήνιου Φαρμακευτικού Συλλόγου, κάτι το οποίο αποτελούσε αίτημα πάρα πολλών χρόνων. Αν διατρέξουμε την αιτιολογική έκθεση, προκύπτει ότι ο Πανελλήνιος Φαρμακευτικός Σύλλογος είχε καταθέσει σχετική πρόταση προς το αρμόδιο Υπουργείο, την οποία την επεξεργάστηκε μία διαπαραταξιακή επιτροπή και η οποία συγκροτήθηκε ακριβώς και για αυτό τον λόγο.

Οι εν λόγω διατάξεις βασίστηκαν σε πρόσφατες τροποποιήσεις ιδρυτικών νόμων άλλων συλλόγων, όπως των ιατρικών συλλόγων και του Πανελλήνιου Ιατρικού Συλλόγου.

Σε γενικές γραμμές, όπως είπε και ο ειδικός αγορητής μας κ. Φραγγίδης κατά τη συνεδρίαση της αρμόδιας επιτροπής, το σημερινό νομοσχέδιο κινείται προς τη σωστή κατεύθυνση, δεδομένου ότι το ισχύον θεσμικό πλαίσιο ορίζεται από τον ν.3601/1928. Μετά από αλλεπάλληλες τροποποιήσεις που έχει υποστεί με την πάροδο των ετών, είναι ένα θεσμικό πλαίσιο παρωχημένο με διάσπαρτες, με αλληλοεπικαλυπτόμενες διατάξεις και δεδομένου ότι το ισχύον σήμερα θεσμικό πλαίσιο ισχύει ενενήντα πέντε χρόνια μετά την ψήφισή του, είναι πια παρωχημένο και με διατάξεις οι οποίες σε ορισμένες περιπτώσεις είτε συγκρούονται είτε έχουν καταργηθεί. Έτσι, λοιπόν, συγκεντρώνετε σκόρπιες διατάξεις. Ουσιαστικά με αυτόν τον τρόπο ξεκαθαρίζεται οριστικά το ζήτημα της πλήρους οικονομικής αυτοτέλειας των φαρμακευτικών συλλόγων ως νομικά πρόσωπα δημοσίου δικαίου σωματειακού χαρακτήρα που δεν χρηματοδοτούνται, επιδοτούνται από τους κρατικούς πόρους.

Παρ’ όλα αυτά, υπάρχουν συγκεκριμένες διατάξεις οι οποίες είτε χρήζουν βελτίωσης είτε τουλάχιστον επαρκούς αιτιολόγησης, αν τελικά εισαχθούν με αυτόν τον τρόπο προς ψήφιση. Διότι αναφέρθηκαν και οι φορείς κατά την ακρόασή τους, νομίζω, σε όλα αυτά τα σημεία τα οποία θα σας θέσω κι εγώ αναλυτικά, όπως βεβαίως και οι συνάδελφοι ειδικοί αγορητές.

Πιο συγκεκριμένα, στο άρθρο 6 που αφορά τα μέλη είναι απορίας άξιο γιατί να στερούνται οι υπεύθυνοι φαρμακοποιοί που εργάζονται σε φαρμακεία, παρ’ ότι είναι μέλη των φαρμακευτικών συλλόγων, το δικαίωμα του εκλέγειν και εκλέγεσθαι.

Επίσης σχετικό στο άρθρο 23 αναφορικά με τα προσόντα και τα κωλύματα εκλογής μέλους του ΔΣ σε σχέση με τα διοικητικά συμβούλια των φαρμακευτικών συλλόγων και το δικαίωμα του εκλέγειν και εκλέγεσθαι, θα πρέπει να γίνει ρητή αναφορά ότι επιτρέπεται μόνο σε διπλωματούχους φαρμακοποιούς και όχι απλώς σε κατόχους άδειας ίδρυσης και λειτουργίας φαρμακείου κατ’ αναλογία με το παλιό άρθρο 4 του νόμου του 1928.

Τα νομικά πρόσωπα δημοσίου δικαίου σωματειακής μορφής με σκοπό την οργάνωση ενός επαγγέλματος και τη ρύθμιση και παρακολούθηση της επαγγελματικής δραστηριότητας των προσώπων που το ασκούν δεν γίνεται να έχουν μέλη είτε του συλλόγου είτε της διοίκησής τους μη διπλωματούχους. Κρατώ ως θετικό ότι η Αναπληρώτρια Υπουργός κ. Γκάγκα είπε ότι συμφωνεί και ότι θα φέρει νομοτεχνική βελτίωση. Αναμένουμε, λοιπόν, να το δούμε και εν τοις πράγμασι.

Θέλω να σταθώ στο γενικότερο βασικό σχόλιο που αναφέρθηκε σχετικά με το γεγονός ότι το νομοσχέδιο προωθεί τελείως αναιτιολόγητα -και περιμένουμε να μας εξηγήσετε γιατί- έναν συγκεντρωτισμό αρμοδιοτήτων του Πανελλήνιου Φαρμακευτικού Συλλόγου επί των φαρμακοποιών-μελών των επιμέρους τοπικών συλλόγων, μολονότι ο Πανελλήνιος Φαρμακευτικός Σύλλογος έχει μέλη συλλόγους και όχι φαρμακοποιούς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ λίγο από τον χρόνο της δευτερολογίας μου.

Εν ολίγοις, ο Πανελλήνιος Φαρμακευτικός Σύλλογος αποκτά υπεραρμοδιότητες απομειώνοντας αντίστοιχα κεκτημένες αρμοδιότητες των τοπικών συλλόγων. Ειδικότερα, ο Φαρμακευτικός Σύλλογος της Αττικής με το υπόμνημά του κατά τη διαβούλευση σχολιάζει έντονα το άρθρο 54 και τον τρόπο που ορίζει η διάταξη για συγκεκριμένο κλιμακωτό τρόπο επιλογής εκπροσώπων στο δευτεροβάθμιο όργανο. Παρά το ότι σε όλες τις άλλες εκλογικές διαδικασίες εφαρμόζεται η απλή αναλογική, ειδικά για την εκπροσώπηση των μελών των τοπικών φαρμακευτικών συλλόγων στον Πανελλήνιο Φαρμακευτικό Σύλλογο δεν ακολουθείται αυτό το μέτρο, αλλά προτείνεται ο συγκεκριμένος τρόπος του άρθρου 54.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αυτό υπάρχει.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτό εννοούσα προηγουμένως, λοιπόν, όταν έλεγα ότι χρειάζεται να υπάρξουν διευκρινίσεις σχετικά με τον λόγο για τον οποίο κάνετε αυτό.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν το κάνουμε. Υπάρχει. Δεν το αλλάζουμε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτό που σας λέω, λοιπόν, εγώ είναι ότι υπήρχε ένα υπόμνημα το οποίο λέει κάτι τελείως διαφορετικό. Εσείς γιατί δεν το ακούτε αυτό; Εξηγήστέ το μας!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν το θέλουν οι μικροί σύλλογοι.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μπορείτε να το απαντήσετε στην ομιλία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είστε υπέρ της απλής αναλογικής στους φαρμακευτικούς συλλόγους; Οι μικροί σύλλογοι…(Δεν ακούστηκε)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτό είναι ακριβώς αίτημα...

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Της Αττικής είναι.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ναι, είναι της Αθήνας. Κι εγώ σας μεταφέρω αυτό.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** …(Δεν ακούστηκε)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Να βγείτε και να το πείτε. Εξηγήστε το, λοιπόν! Βγείτε και εξηγήστε το και πείτε τι ακριβώς θέλετε.

Έρχομαι και στο άρθρο 80 με το οποίο καταργούνται διατάξεις που αφορούν τη δράση και τη δυνατότητα ουσιαστικής παρέμβασης των φαρμακευτικών συλλόγων, διατάξεις οι οποίες δεν είναι παρωχημένες, οι οποίες δεν συγκρούονται με άλλες, οι οποίες δεν αλληλοεπικαλύπτονται ούτε και έχουν καταργηθεί, αλλά αντιθέτως φαίνεται να εξυπηρετούν την καλύτερη δυνατή λειτουργία των φαρμακευτικών συλλόγων.

Το δικαίωμα της απευθείας επικοινωνίας με τις αρχές παρέχεται πλέον μόνο στον Πανελλήνιο Φαρμακευτικό Σύλλογο -να μας εξηγήσετε γιατί το κάνετε και αυτό- ειδικά σε μία εποχή που όλοι γνωρίζουμε ότι τα προβλήματα στον χώρο των φαρμάκων είναι τεράστια, όπως το τεράστιο θέμα με την έλλειψη βασικών φαρμάκων που αντιμετωπίσαμε προσφάτως και αντιμετωπίζουμε και για το οποίο σας είχα καταθέσει και απανωτές επίκαιρες ερωτήσεις στη Βουλή.

Οπότε, η συνδρομή στην ανάδειξη και στην επίλυση προβλημάτων οποιουδήποτε θεσμικού φορέα, πρωτοβάθμιου ή δευτεροβάθμιου, είναι απαραίτητη και τον περιορισμό αυτό πρέπει να μας τον εξηγήσετε. Διότι αυτό κάνετε, περιορίζετε αυτό το δικαίωμα. Εξηγήστε μας, λοιπόν, πώς ακριβώς βοηθάτε με αυτό τον τρόπο και κάνετε καλύτερη τη λειτουργία των φαρμακευτικών συλλόγων.

Κλείνω, κύριε Πρόεδρε, με το τελευταίο μέρος του νομοσχεδίου, το οποίο συμπεριλαμβάνει κάποιες θετικές διατάξεις, όπως είναι η παροχή δυνατότητας σε παιδιά και εφήβους με κινητικά προβλήματα να λαμβάνουν υπηρεσίες φυσικοθεραπείας και από μη συμβεβλημένους φυσικοθεραπευτές, αλλά και η υλοποίηση της δράσης για την αντιμετώπιση της παιδικής παχυσαρκίας με πόρους του Εθνικού Σχεδίου Ανάκαμψης και Ανθεκτικότητας.

Το σημερινό νομοσχέδιο, το οποίο δεν ήταν και η κορωνίδα των αντιπαραθέσεων για τον χώρο της υγείας, νομίζω πως είναι το τελευταίο νομοσχέδιο του Υπουργείου Υγείας στην παρούσα Βουλή. Με αφορμή αυτό -και κλείνω, κύριε Πρόεδρε- είναι καλό να θυμηθούμε όλοι σε αυτή την Αίθουσα και βεβαίως ο ελληνικός λαός τις τεράστιες αντιπαραθέσεις μας όλα τα προηγούμενα τέσσερα χρόνια και τις τεράστιες μάχες που έδωσε το ΠΑΣΟΚ από τα έδρανα της Βουλής των Ελλήνων απέναντι στα πρόχειρα νομοθετήματα χωρίς αποτέλεσμα τα οποία φέρνατε, απέναντι στην έλλειψη συνολικού σχεδιασμού για την υγεία η οποία σας εκθέτει και συνεχίζει να σας εκθέτει, απέναντι στην συνειδητή πρόθεσή σας για περαιτέρω απαξίωση του Εθνικού Συστήματος Υγείας και τον τρόπο τον οποίο επιλέξατε να διαχειριστείτε την πανδημία.

Παρά το γεγονός ότι στην πανδημία αυτό το πραγματικά δυσκολεμένο και πληγωμένο ΕΣΥ κράτησε τη σημαία ψηλά και υπήρξε ο στυλοβάτης των Ελλήνων πολιτών, εσείς αντί να το στηρίξετε, συνεχίσατε να το απαξιώνετε τόσο σε επίπεδο στελέχωσης όσο και σε επίπεδο υποδομών, εξοπλισμού και οργάνωσης. Θέλετε να πάμε, αλλά πραγματικά και όχι επικοινωνιακά, κύριε Πλεύρη, σε μία εφημερία ενός νοσοκομείου, σε μία εφημερία στο «ΑΤΤΙΚΟ» που έκλεισε σήμερα με διακόσιες δώδεκα εισαγωγές και εβδομήντα τέσσερα ράντζα; Πρόκειται για σημερινό νούμερο. Όμως, δεν είναι απλά νούμερα. Είναι εβδομήντα τέσσερις ασθενείς, εβδομήντα τέσσερις άνθρωποι οι οποίοι εισήχθησαν και μπήκαν σε ράντζο. Τι κάνατε γι’ αυτό, κύριε Πλεύρη;

Θέλετε να μιλήσουμε για το ότι έκλεισε η Καρδιοχειρουργική Μονάδα στο «ΑΤΤΙΚΟ», λόγω έλλειψης ιατρονοσηλευτικού προσωπικού και ότι από τις δεκατέσσερις αίθουσες χειρουργείων λειτουργούν οι εφτά; Διότι το ζητούμενο είναι το πώς λειτουργεί το ΕΣΥ στην καθημερινότητα των πολιτών. Τα νούμερα που έρχεστε και επικαλείστε δήθεν προσπαθώντας να ωραιοποιήσετε μία κατάσταση δεν μπορούν να πείσουν τους Έλληνες πολίτες, οι οποίοι προσπαθούν κάθε μέρα είτε μέσα από τα νοσοκομεία είτε μέσα από το πρωτοβάθμιο σύστημα υγείας, που κυριολεκτικά το έχετε διαλύσει, να εξυπηρετηθούν και να βρουν ποιοτικές παροχές υγείας.

Ανέφερε ο κ. Φραγγίδης όλα τα κακώς κείμενα της διακυβέρνησής σας. Δεν θα τα επαναλάβω. Θα επαναλάβω τις προτάσεις μας, στις οποίες κωφεύετε. Και κωφεύετε -φοβάμαι πάρα πολύ- ιδεοληπτικά. Διότι πώς αλλιώς μπορεί κάποιος να εξηγήσει το ότι εσείς από τους πόρους του Ταμείου Ανάκαμψης ουσιαστικά διαθέσατε μόνο το 4,8% και όχι το 10% όπως λέει το ΠΑΣΟΚ ότι έχει γίνει στην Πορτογαλία;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το 10% δώσαμε! Αυτό δώσαμε!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ναι, το 10% για πραγματική κοινωνική πολιτική, κύριε Πλεύρη!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αυτό δώσαμε!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Για πραγματική κοινωνική πολιτική! Διότι πώς μπορεί κανείς να εξηγήσει πραγματικά το ότι κωφεύετε στη μόνιμη πρόταση του ΠΑΣΟΚ -έχουμε χάσει τον αριθμό των τροπολογιών που έχουμε καταθέσει- να μπουν στα βαρέα και ανθυγιεινά οι εργαζόμενοι στον χώρο της υγείας; Διότι πώς μπορεί κανείς πραγματικά να εξηγήσει το γιατί αρνείστε τη στήριξη της πρωτοβάθμιας υγείας με ένα ενιαίο σύστημα πρωτοβάθμιας φροντίδας; Έχει καταρρεύσει όλο αυτό επί των δικών σας ημερών.

Αντί, λοιπόν, για την απαξίωση και την υποβάθμιση του ΕΣΥ, εμείς αντιπροτείνουμε τις θέσεις και τις προτάσεις μας γιατί για εμάς το ΕΣΥ έχει ταυτιστεί με την ιστορία μας, με το DNA μας και με ένα πραγματικά κοινωνικό κράτος για όλους, με ποιοτικές δωρεάν υπηρεσίες για όλους τους Έλληνες και τις Ελληνίδες.

Έχουμε καταθέσει, λοιπόν, ολοκληρωμένες προτάσεις κι εσείς κωφεύετε. Αυτή, όμως, είναι η υποχρέωσή μας, αυτό ήταν και παραμένει το όραμά μας και εν τέλει όλα αυτά θα κριθούν στις επερχόμενες εκλογές.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Βιλιάρδος έχει τον λόγο τώρα για έξι λεπτά λόγω του ότι μίλησε ο κ. Βελόπουλος.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, κατ’ αρχάς, θα θέλαμε να επαναλάβουμε την προτροπή του Προέδρου της Ελληνικής Λύσης για το πρόστιμο των 100 ευρώ -είναι ντροπή να μην έχει διαγραφεί ακόμη- ελπίζοντας τουλάχιστον εδώ να πάψετε να λειτουργείτε εκδικητικά. Πιστεύω να το πείτε μετά, τουλάχιστον να υπάρχει κάποια πληροφόρηση του κόσμου.

Γενικότερα τώρα, προειδοποιήσαμε για τα προβλήματα στην υγεία και η Κυβέρνηση δεν έκανε απολύτως τίποτα για τη βελτίωση των συνθηκών που επικρατούν όσον αφορά τους πολίτες, παρά τα τεράστια ποσά που δαπάνησε, κυρίως με απευθείας αναθέσεις, οι οποίες θα πρέπει να ερευνηθούν από μία ειδική επιτροπή.

Όπως είχαμε τονίσει δε, το ΕΣΥ νοσεί πολύ σοβαρά, όπως επιπλέον και η πρωτοβάθμια φροντίδα. Εύλογα, λοιπόν, είχαμε σχεδόν τους διπλάσιους νεκρούς από την πανδημία, ακόμη και συγκριτικά με χώρες που δεν «κλείδωσαν» τις οικονομίες τους, που δεν επέβαλαν lockdown, όπως η Σουηδία και η Ελβετία. Τεράστια αποτυχία της Κυβέρνησης, δυστυχώς!

Στο νομοσχέδιο τώρα, παρά το ότι θα μπορούσε να πει κανείς ότι διαπραγματεύεται διαδικαστικά θέματα, στην πραγματικότητα πρόκειται για μία προσπάθεια ελέγχου του χώρου της λιανικής της φαρμακοβιομηχανίας, ενός χώρου ο οποίος έχει τζίρο της τάξεως των 6 δισεκατομμυρίων ετησίως με τεράστια συμφέροντα και με τεράστια κέρδη. Το γεγονός αυτό φάνηκε καθαρά στην περίοδο της πανδημίας. Παρεμπιπτόντως, θυμίζουμε τη σκανδαλώδη μυστική συμφωνία της Ευρωπαϊκής Ένωσης με τη «PFIZER», όπου ακόμη δεν έχει διακοπεί. Αντίθετα, προτείνεται η μείωση των δόσεων των εμβολίων για το 2023 στο 40%, όταν προβλέπονταν διπλές δόσεις για όλους στο παρελθόν, καθώς επίσης η επέκτασή τους έως το 2026, όπου όμως η PFIZER επιμένει να πληρωθεί για τον πλήρη αριθμό των δόσεων που είχαν συμφωνηθεί αρχικά, όπως θα καταθέσουμε στα Πρακτικά. Τα χρήματα προηγούνται από κάθε τι άλλο.

Στον δικό μας προϋπολογισμό πάντως, τον ελληνικό, το 2022 υπήρχε πρόβλεψη για τα εμβόλια ύψους 170 εκατομμυρίων, συνολικά για δύο χρόνια 340 εκατομμυρίων, ενώ με το παρόν νομοσχέδιο και με το άρθρο 92 συνεχίζονται οι δαπάνες για το πρόγραμμα.

Τέλος, συμπερασματικά, στο σχέδιο νόμου, αφού δεν υπάρχει ο χρόνος να το αναλύσουμε, εκτός του ότι το ανέλυσε η εισηγήτριά μας, δημιουργείται στην ουσία ένα ασφυκτικό πλαίσιο ελέγχου των φαρμακείων τόσο από τις μεγάλες πολυεθνικές μέσω του Πανελληνίου Φαρμακευτικού Συλλόγου και των παρακλαδιών του, όσο και από την Κυβέρνηση. Είναι ένα πλαίσιο, κατά την άποψή μας, μετά την ανάλυση του νομοσχεδίου, οικονομικά ασύμφορο για τους φαρμακοποιούς και σε πολύ μεγάλο βαθμό αδιαφανές.

Θα κλείσουμε, τώρα, με ένα γενικότερο θέμα εν όψει και των εκλογών, ξεκινώντας από το όραμά μας ως Ελληνική Λύση, το οποίο δεν είναι άλλο από μία Ελλάδα εθνικά κυρίαρχη και υπερήφανη, μία Ελλάδα που θα παρέχει ασφάλεια, αξιοπρέπεια και μελλοντικές προοπτικές στους Έλληνες.

Στο πλαίσιο αυτό, οι βασικές μας αρχές είναι οι εξής: ανάκτηση της οικονομικής μας κυριαρχίας την οποία έχουμε χάσει τα τελευταία δεκατρία χρόνια, κατάργηση του πελατειακού κομματικού κράτους της χρεοκοπημένης Μεταπολίτευσης, αύξηση των γεννήσεων για την επίλυση του δημογραφικού με τη βοήθεια όμως της παραγωγής πλούτου, θεωρώντας πως η αντικατάσταση του πληθυσμού δεν είναι λύση για το έθνος μας ούτε φυσικά για το κράτος, στήριξη και εκσυγχρονισμός του πρωτογενούς μας τομέα έτσι ώστε να υπάρχει τροφική επάρκεια τόσο για τον πληθυσμό μας, όσο και για την τουριστική κατανάλωση, καθορισμός ΑΟΖ με την εκμετάλλευση των ορυκτών μας κοιτασμάτων, αύξηση της βιομηχανικής μας παραγωγής τουλάχιστον στο 15% του ΑΕΠ από το 8% που έχει κυριολεκτικά καταρρεύσει σήμερα, ναυτιλιακό κλάστερ με τζίρο άνω των 15 δισεκατομμυρίων με στόχο να αποτελέσει η Ελλάδα επιτέλους κόμβο στη Μεσόγειο και βάση για τον ελληνόκτητο στόλο, αμυντική βιομηχανία που να καλύπτει τις βασικές μας αμυντικές δαπάνες -όχι να εισάγουμε συνεχώς όπλα- που να απασχολεί, να καινοτομεί και να εξάγει, ανάπτυξη ενός πυρήνα παραγωγής οχημάτων και μπαταριών γύρω από το νικέλιο της «ΛΑΡΚΟ», εκτός εάν προλάβει να το ξεπουλήσει φυσικά η Κυβέρνηση, Πρόγραμμα Δημοσίων Επενδύσεων τουλάχιστον 10 δισεκατομμυρίων ετήσια, μείωση του εμπορικού μας ελλείμματος αγαθών και πλεονασματικό ισοζύγιο τρεχουσών συναλλαγών, τουρισμό υψηλής προστιθέμενης αξίας με την κατανάλωση εγχώριων προϊόντων, ενεργειακή ανεξαρτησία άνω του 80%, ενεργητική διεκδίκηση των γερμανικών αποζημιώσεων, που εμείς δεν τις έχουμε ξεχάσει καθόλου, επιστροφή των επτακοσίων χιλιάδων Ελλήνων που έφυγαν στο εξωτερικό για να επιβιώσουν, επίλυση του προβλήματος των κόκκινων δανείων και διάσωση -όχι απλά προστασία- της πρώτης κατοικίας των Ελλήνων, ίδρυση ναυτιλιακής τράπεζας, αγροτικής τράπεζας και τράπεζας βιομηχανικής ανάπτυξης, εθνική πολιτική που δεν είναι ούτε δεξιά ούτε αριστερή ούτε εθνικιστική ούτε διεθνιστική, αλλά ανάλογη με τις επιταγές των περιστάσεων, καταπολέμηση της ακρίβειας με τον μηδενισμό του ΦΠΑ στα βασικά τρόφιμα, καθώς επίσης με τη φορολόγηση των κερδών στην ενέργεια και όπου αλλού, όπως για παράδειγμα στις τράπεζες, συν τη μείωση του ειδικού φόρου κατανάλωσης. Τέλος, προτείνουμε την επιστροφή των παράνομα εισελθόντων προσφύγων και μεταναστών στις πατρίδες τους.

Σε γενικές γραμμές τώρα πιστεύουμε πως όσο πιο ισχυρό εθνικό κράτος έχουμε, τόσο πιο ισχυρή και πιο ομογενοποιημένη είναι η εθνική κοινωνία. Ταυτόχρονα, τόσο πιο ασφαλές είναι το ίδιο το άτομο που μπορεί έτσι να ολοκληρώνεται και να ασκεί τα ατομικά του δικαιώματα.

Αντίθετα, όσο παραδινόμαστε στην παγκοσμιοποίηση τόσο πιο πολιτισμική ανοιχτή κοινωνία έχουμε, τόσο πιο πολύ κυριαρχούν οι αγορές και τόσο πιο πολύ εντείνεται η ροπή προς τον ατομικισμό και την ατομική ασυδοσία, τελική κατάληξη της οποίας είναι η κυριαρχία όλο και πιο λίγων επί των πολλών, σε παγκόσμια και σε εγχώρια κλίμακα.

Από την πλευρά της οικονομίας εμείς είμαστε φιλελεύθεροι, έχοντας όμως υιοθετήσει τις αρχές της μεικτής οικονομίας, που δεν έχει καμμία απολύτως σχέση με τον νεοφιλελευθερισμό της σημερινής Κυβέρνησης. Δηλαδή κάποιες οικονομικές δραστηριότητες πρέπει να ανήκουν στο κράτος ή και στο κράτος, ενώ όλες οι υπόλοιπες στον ιδιωτικό τομέα. Η κατάσταση αυτή, δε, πρέπει να λειτουργεί σαν ζυγαριά άλλοτε προς την πλευρά του κράτους και άλλοτε προς την πλευρά της ιδιωτικής πρωτοβουλίας, έτσι ώστε να υπάρχει πάντα ισορροπία στον οικονομικό τομέα.

Περαιτέρω, όπως η εθνική πολιτική, η οποία έχοντας ως γνώμονα την ασφάλεια της χώρας δεν πρέπει να υπακούει σε κομματικές λογικές ή σε ανύπαρκτες εξωτερικές φιλίες, αφού σε διεθνές επίπεδο δεν υπάρχουν φιλίες αλλά μόνο συμφέροντα, έτσι και η σύγχρονη οικονομική πολιτική δεν πρέπει να λειτουργεί με βάση τις χθεσινές χρεοκοπημένες ιδεολογίες, αλλά με οδηγό την εκάστοτε ενδεδειγμένη λύση που μεγιστοποιεί το όφελος της εκάστοτε χώρας.

Βασικός μας στόχος, δε, είναι η αλλαγή του παραγωγικού μοντέλου της χώρας μας -το λέμε από την πρώτη μέρα που ήρθαμε στη Βουλή- έτσι ώστε να μη στηρίζεται μόνο στον τριτογενή τομέα, στο εμπόριο, στις υπηρεσίες και στον φθηνό τουρισμό, που υπερβαίνουν δυστυχώς το 80% του ΑΕΠ μας.

Σε κάθε περίπτωση στόχος μας είναι να πάψουμε να ζούμε με δανεικά υποθηκεύοντας το μέλλον μας στους όποιους δανειστές, να παράγουμε πλούτο και να σταθούμε στα πόδια μας στηρίζοντας τον ισχνό πρωτογενή μας τομέα, τη γεωργία, την κτηνοτροφία και την αλιεία, καθώς επίσης τον αδύναμο δευτερογενή, με κέντρο βάρους τη μεταποίηση, την υψηλή τεχνολογία και τη βιομηχανία, ειδικά την αμυντική. Με απλά λόγια, πρέπει να παραχθεί πραγματικός πλούτος στη χώρα μας, αφού χωρίς παραγωγή πλούτου θα συνεχίζουμε να βυθιζόμαστε στο σπιράλ της παρακμής, να δανειζόμαστε και να δανειζόμαστε, όπως 50 δισεκατομμύρια μέσα σε τρία μόλις χρόνια.

Παράλληλα, μέσα από αυτή την αλλαγή θα πρέπει να αξιοποιηθούν οι μορφωμένοι Έλληνες που έφυγαν και συνεχίζουν να φεύγουν στο εξωτερικό, κλιμακώνοντας έτσι το δημογραφικό μας πρόβλημα. Να αξιοποιηθούν δηλαδή όλοι αυτοί που εγκαταλείπουν την Ελλάδα όχι μόνο για την αναζήτηση μιας θέσης εργασίας, αλλά επιπλέον επειδή δεν υπάρχουν οι συνθήκες για να υπηρετήσουν την επιστήμη τους. Είναι εξαιρετικά σημαντικό, δεν υπάρχουν στην Ελλάδα οι συνθήκες για να υπηρετήσουν οι νέοι μας την επιστήμη τους, να εκπληρώσουν τα όνειρά τους και να ολοκληρωθούν ως άνθρωποι, αφού αυτό είναι το τελικό ζητούμενο.

Κλείνοντας, θα ήθελα να πω ότι σας ευχαριστούμε πολύ ευχόμενοι κάθε επιτυχία σε όλους στις επερχόμενες εκλογές της 21ης Μαΐου.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, παρακαλώ θα ήθελα τον λόγο για κάποιες νομοτεχνικές βελτιώσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, με την ευκαιρία που ζητήσατε τον λόγο για τις νομοτεχνικές θα μου επιτρέψετε να σας πω κι εγώ κάτι. Μετά από πάρα πολύ καιρό που προσπαθήσαμε να πάμε δύο ασθενοφόρα στο Κέντρο Υγείας Τροπαίων μαθαίνω ότι σήμερα το διώχνετε το ένα. Θα έχετε τον χρόνο μέχρι να τελειώσουμε να ενημερωθείτε από τους αρμοδίους και να μας πείτε. Μην κάνουμε μισές δουλειές πάλι, μπρος πίσω. Ευχαριστώ.

Ορίστε, έχετε τον λόγο, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):**  Κυρίες και κύριοι συνάδελφοι, να καταθέσω κάποιες νομοτεχνικές βελτιώσεις και θέλω να αναφερθώ σε κάποια που έχουν ενδιαφέρον από αυτές τις νομοτεχνικές.

Πρώτα απ’ όλα εδώ έχει γίνει τελείως παρεξήγηση και βλέπω ότι το είπανε διαφορετικά κόμματα, το είπε και η εισηγήτρια του ΣΥΡΙΖΑ. Προφανώς -και το γνωρίζουμε όλοι- η κρατική διατίμηση είναι εθνική νομοθεσία, οπότε μένοντας στους σκοπούς των φαρμακευτικών συλλόγων ο έλεγχος της φαρμακευτικής νομοθεσίας συμπεριλαμβανόταν. Αλλά για να μη δημιουργείται η οποιαδήποτε παρερμηνεία, το προσθέτουμε μιλώντας για εφαρμογή «ιδίως της εκάστοτε ισχύουσας κρατικής διατίμησης».

Αντίστοιχα και στο άρθρο που αφορά τον κάτοχο, πράγματι αυτή ήταν κι η βούληση, αλλά πρέπει και να αποδοθεί, οπότε με νομοτεχνική βελτίωση διευκρινίζεται ότι είναι «πτυχιούχος φαρμακοποιός», όχι μόνο κάτοχος.

Κλείνω, κύριε Πρόεδρε, με το εξής. Τα άλλα θα τα δείτε, είναι νομοτεχνικές, αλλά ήθελα να αναφερθώ σε αυτές τις δύο σημαντικές. Γίνονται και νομοτεχνικές επί των θεμάτων που είχαν αναπτυχθεί για τις ψυχιατρικές κλινικές, όπως ακριβώς αναπτύχθηκαν στις επιτροπές.

Θα ήθελα να αναφερθώ και στο εξής, επειδή μπήκαν και δύο θέματα. Το ένα θέμα είναι ότι δεν αλλάζει ο εκλογικός με τους φαρμακευτικούς συλλόγους και δεν νομίζω ότι είναι και θέση τού ΠΑΣΟΚ αυτό που εκφράστηκε από την Κοινοβουλευτική Εκπρόσωπο. Σε όλους τους συλλόγους πανελληνίως προσπαθούμε να μην πηγαίνουμε στην απόλυτη απλή αναλογική. Εγώ, με συγχωρείτε, στην Αθήνα είμαι. Θα ήθελα όλοι οι σύλλογοι να ελέγχονται από την Αθήνα, αλλά δεν θα ήταν σωστό. Δίνουμε μια δυνατότητα στους συλλόγους, που είναι μεγάλοι, να έχουν μια καλύτερη μεν εκπροσώπηση, αλλά να μη φτάνει στον βαθμό να εκπροσωπούνται μόνο οι μεγάλοι σύλλογοι. Το ίδιο ακολουθείται κι εδώ και δεν αλλάζει κάτι. Είναι κωδικοποίηση που υπήρχε.

Όσο για το θέμα το οποίο λέτε -και το άκουσα και δεν το φέρνουμε ως νομοτεχνική, αλλά μας έχει προβληματίσει ιδιαιτέρως, για τον κάτοχο φαρμακοποιό- το εκλέγειν και το εκλέγεσθαι, επειδή αναφερθήκατε πάλι σε μια σειρά στήριξης του φαρμακείου θα ήθελα να μπείτε σε έναν προβληματισμό ότι, αν γινόταν κάτι τέτοιο, μεγάλες πλέον ομάδες που χρησιμοποιούν υπαλλήλους στην πραγματικότητα θα είχαν ένα τρομακτικότατο πλεονέκτημα στη διαδικασία εκλέγειν και εκλέγεσθαι. Εκεί είναι η ασφαλιστική δικλίδα που μπαίνει με την άδεια του φαρμακείου.

**ΑΝΔΡΕΑΣ ΞΑΝΘΟΣ:** Είναι αντισυνταγματικό, κύριε Υπουργέ. Με την πρώτη προσφυγή θα καταπέσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εμείς αυτό φέρνουμε και θα το δείτε. Και σας κάνουμε και την ερμηνεία και ποια είναι ακριβώς η λογική, γιατί συνδέεται με τη δράση του φαρμακείου.

Τις καταθέτω, κύριε Πρόεδρε.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(ΝΑ ΜΠΟΥΝ ΟΙ ΣΕΛΙΔΕΣ 235-237)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να πιστεύω κύριε Υπουργέ, ότι έχετε μιλήσει για το ασθενοφόρο. Θα σας δώσω λίγο χρόνο, γιατί θα επανέλθω πριν την ομιλία σας.

Τώρα θα ξεκινήσουμε τις δευτερολογίες.

Τον λόγο έχει η κ. Αθανασίου.

Μπορείτε να μιλήσετε από τη θέση σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, όσο και αν θέλουμε να είμαστε ευγενικοί στο κλείσιμο αυτής της τετραετίας δεν μας αφήνετε περιθώριο με την προκλητικότητά σας κι ενώ θα μπορούσαμε να ψηφίσουμε μερικά άρθρα, όπως το άρθρο 1 και άλλα, φέρνετε νομοθετικές νομιμοποιήσεις δαπανών των άρθρων 2 και 10, κατά παρέκκλιση των κείμενων διατάξεων, φωτογραφική διάταξη του άρθρου 9 και ύποπτη ρύθμιση του άρθρου 8 και για ένα τόσο σημαντικό ζήτημα με μια τροπολογία της τελευταίας στιγμής, μια βδομάδα πριν κλείσει η Βουλή, σε μια γρήγορη διαδικασία, προφανώς για να κλείσετε λογαριασμούς κατά το συμφέρον σας.

Διότι δεν είδαμε να φέρνετε και την ένταξη των γιατρών στα βαρέα και ανθυγιεινά επαγγέλματα, παρ’ όλο που αν θέλατε θα μπορούσατε. Μόνο παρατάσεις παραμονής ειδικοτήτων συνεχίζετε έως 30-9-2023, σε ένα ΕΣΥ που διαλύσατε, αντί να ανοίξετε τις θέσεις να τοποθετηθούν νέοι μόνιμοι γιατροί για να εξυπηρετούν τους ασθενείς, για να αισθανθούν ασφαλείς οι ασθενείς. Ασφάλεια, ένας όρος που απώλεσαν οι Έλληνες πολίτες κατά τη διακυβέρνησή σας, από την πανδημία με τους τριάντα τρεις χιλιάδες νεκρούς έως τα Τέμπη με τους πενήντα επτά νέους, που κυριολεκτικά αδικοχάθηκαν εξαιτίας των λανθασμένων χειρισμών σας!

Ειδικότερα επί του άρθρου 3: «Παράταση χρόνου παραμονής στην υπηρεσία γιατρών κλάδου Εθνικού Συστήματος Υγείας» δεν μπορούμε να μην κατακρίνουμε το γεγονός ότι ακόμα και τρία ολόκληρα χρόνια μετά το ξέσπασμα της πανδημίας, η Κυβέρνηση δεν έχει προχωρήσει σε μόνιμες προσλήψεις γιατρών για την κάλυψη των αναγκών των Ελλήνων πολιτών και δη στην επαρχία και στις νησιωτικές περιοχές.

Επί του άρθρου 8: «Νομιμότητα, εποπτεία, διαφάνεια και λογοδοσία των Μονάδων Κοινωνικής Φροντίδας»: Δεν είναι δυνατόν ένα τόσο σοβαρό ζήτημα, να ρυθμίζεται μέσω τροπολογίας της τελευταίας στιγμής, χωρίς καμμία διαβούλευση και χωρίς σοβαρή κοινοβουλευτική επεξεργασία.

Επί του άρθρου 9: «Συνέχιση συγχρηματοδοτούμενων δομών για την ενίσχυση κοινωνικής ένταξης ευάλωτων ομάδων πληθυσμού και ρυθμίσεις απασχόλησης προσωπικού». Πρόκειται για ρύθμιση με εμφανώς προεκλογικό άρωμα, για την συνέχιση των συγκεκριμένων συμβάσεων εργασίας, την ώρα που η Κυβέρνηση δεν μπαίνει καν στον κόπο να μας ενημερώσει πόσο θα κοστίσει στο κράτος η συγκεκριμένη ρύθμιση, παρά μόνο μας αναφέρει γενικά και αόριστα ότι θα προκύψει δαπάνη επί του κρατικού προϋπολογισμού.

Δεν μπορούμε, δε, παρά να είμαστε επιφυλακτικοί λόγω της αναφοράς σε «κοινωνική ένταξη ευάλωτων ομάδων πληθυσμού», που πιθανώς υποκρύπτει τους πάσης φύσεως μετανάστες.

Όλα αυτά δεν μπορούν παρά να μας οδηγήσουν σε καταψήφιση της παρούσας τροπολογίας.

Σας ευχαριστώ και εύχομαι σε όλους καλό Πάσχα.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Πήρα τον λόγο, αξιοποιώντας τον χρόνο της δευτερολογίας, για να μιλήσω για την υπουργική τροπολογία, με την υπόμνηση στον Υπουργό, κάποια στιγμή -προφανώς στην ομιλία του, μετά που θα ακολουθήσει- να τοποθετηθεί και για την τροπολογία που κατέθεσε η Κοινοβουλευτική Ομάδα του Κομμουνιστικού Κόμματος και αφορά τους μαθητές της Β΄ και Γ΄ Λυκείου, τη θεραπεία -να το πω έτσι- στο πλαίσιο διάταξης ενός άρθρου νομοσχεδίου προγενέστερου του Υπουργείου Παιδείας. Με την τροπολογία αυτή δίνεται η δυνατότητα σε όλα τα παιδιά, σε όλους τους μαθητές, Πρωτοβάθμιας και Δευτεροβάθμιας Εκπαίδευσης, να μπορούν να έχουν τη δυνατότητα, αιτούμενοι την εκτίμηση από την ειδική επιτροπή, να μπορούν να δίνουν εξετάσεις προφορικά, ενδεχομένως ή με όποιον άλλον τρόπο επιλέγεται.

Τώρα, θα αναφερθώ στην τροπολογία. Είμαστε αναγκασμένοι να τοποθετηθούμε για όλα τα άρθρα και στην κατεύθυνση του τι θα ψηφίζαμε εάν ήταν χώρια. Είναι η γνωστή ιστορία. Δεν το συνεχίζω.

Στο άρθρο 1, που αφορά στην παρακολούθηση των HIV οροθετικών ασθενών: Δεν υπάρχει διαφωνία στο να γίνονται οι εξετάσεις αυτές στα συγκεκριμένα εργαστήρια, όπως προβλέπεται, όμως, αφ’ ενός είναι περιορισμένα αυτά τα εργαστήρια για να καλυφθούν πανελλαδικά οι ανάγκες και αφ’ ετέρου μεταφέρεται η δαπάνη στον ΕΟΔΥ, χωρίς να αναφέρεται η αντίστοιχη χρηματοδότησή του από το κράτος. Και φυσικά είναι αρνητικό -κατά τη γνώμη μας- το γεγονός ότι οι λεγόμενες προγραμματικές συμβάσεις σηματοδοτούν την επιχειρηματική σχέση και δράση των δημόσιων αυτών εργαστηρίων. Γι’ αυτό αν ήταν χώρια θα ψηφίζαμε «ΠΑΡΩΝ».

Στο άρθρο 2 για τις «Ρυθμίσεις στις δαπάνες των νοσοκομείων του Εθνικού Συστήματος Υγείας και λοιπών»: Αφορά δαπάνες των κέντρων υγείας και των νοσοκομείων, για εργαστηριακές εξετάσεις στον ιδιωτικό τομέα. Αν ήταν χώρια, θα το καταψηφίζαμε. Τόσα χρόνια -και με την πανδημία- θα μπορούσαν τα νοσοκομεία και τα κέντρα υγείας να είναι και στελεχωμένα και εξοπλισμένα ούτως ώστε να ανταπεξέρχονται σε αυτές τις απαιτήσεις, τις ανάγκες τέλος πάντων, υπηρεσιών υγείας.

Άρθρο 3, για την παράταση του χρόνου παραμονής. Εδώ πρόκειται για μια επανάληψη εφαρμογής του μέτρου. Παρατείνεται ο εργάσιμος βίος σε όλους τους γιατρούς μετά τα εξήντα επτά χρόνια, με την επίκληση των αναγκών που είναι, όμως, προσχηματική, γιατί αυτές δεν θα υπήρχαν αν έγκαιρα σχεδίαζε η Κυβέρνηση τις αναγκαίες προσλήψεις, επιδεινώνοντας παράλληλα με αυτόν τον τρόπο το στοιχείο του γερασμένου ιατρικού προσωπικού, της μη ομαλής μετάδοσης της επιστημονικής εμπειρίας στους νεότερους γιατρούς, αλλά και με τις προφανείς δυσκολίες στην άσκηση του απαιτητικού -και το γνωρίζουμε πολύ καλά- ιατρικού έργου -για παράδειγμα εφημερίες- λόγω της μείωσης των φυσικών αντοχών των γιατρών από μία ηλικία και μετά. Έτσι, λοιπόν, αν ήταν το άρθρο της τροπολογίας αυτό χώρια, θα το καταψηφίζαμε.

Στο άρθρο 4, για την αύξηση δαπάνης εθνικού οργανισμού παροχής. Πρόκειται για αύξηση της δαπάνης και όχι της χρηματοδότησης του ΕΟΠΥΥ. Και φυσικά είναι τα γνωστά δωράκια προς τους επιχειρηματίες. Θα το καταψηφίζαμε αν ήταν ξέχωρο άρθρο.

Στο άρθρο 5, θα ψηφίζαμε «ΠΑΡΩΝ».

Στο άρθρο 6 για τις διακομιδές διασωληνωμένων και νοσοκομειακές διακομιδές: Οι ρυθμίσεις αυτές γίνονται προκειμένου να προβλεφθούν όλες οι περιπτώσεις των ελλείψεων σε ειδικό ιατρικό προσωπικό για τις διακομιδές και η ανάθεσή τους σε ό,τι στην ουσία υπάρχει διαθέσιμο. Πρόκειται για πολύ προβληματική ρύθμιση -και το τονίζουμε- κύριε Υπουργέ. Σκεφτείτε το λίγο. Επιστημονικά, για παράδειγμα, τι άλλαξε όσον αφορά το κριτήριο του είδους του γιατρού, που πρέπει να συνοδεύει τέτοιους ασθενείς; Και παράλληλα το ότι νομιμοποιείται η συνοδεία γιατρού, που δεν είναι πλέον ο κατάλληλος, δεν σημαίνει ότι αντιμετωπίζεται η ουσία των αναγκών για τη διακομιδή διασωληνωμένων ασθενών.

Αν ήταν χώρια αυτή η διάταξη, θα την καταψηφίζαμε.

Ομοίως για το πρωτοξείδιο του αζώτου σε οδοντιατρεία κ.τλ.. Εδώ υπάρχει το ερώτημα, πρώτον, της εκπαίδευσης, της ασφαλούς χορήγησης και της αντιμετώπισης τυχόν προβλημάτων. Η αναγκαιότητα της χρήσης του πρωτοξειδίου του αζώτου, κατά τη γνώμη μας, απαιτεί οργανωμένες μονάδες με την ύπαρξη του κατάλληλου ιατρικού προσωπικού, για να τη στηρίξει. Η γενικευμένη, όμως, και χωρίς όρους και προϋποθέσεις, στην ουσία, απελευθέρωση της χορήγησης του υλικού αυτού, που ουσιαστικά είναι νάρκωση, είναι για εμάς προβληματική. Αν ήταν χώρια, θα το καταψηφίζαμε.

Κι έρχομαι στο άρθρο 8, για το οποίο ακούσαμε και την Υπουργό, την κ. Μιχαηλίδου. Οι αλλαγές που προτείνετε με το άρθρο 8 και οι προσθήκες που υπάρχουν στο συγκεκριμένο άρθρο, σε καμμία περίπτωση δεν μπορούμε να πούμε πως αντιμετωπίζουν τα ζητήματα, τα προβλήματα και τα ελλείμματα στο χώρο της κοινωνικής φροντίδας των παιδιών, ΑΜΕΑ, ηλικιωμένων. Πολύ περισσότερο που οι αλλαγές αυτές θα γίνουν στην κατεύθυνση κάλυψης των αναγκών αυτών των πληθυσμών, σε δομές που θα λειτουργούν με την αποκλειστική ευθύνη του κράτους, με όλο φυσικά το απαραίτητο μόνιμο και ειδικευμένο προσωπικό σε αξιοπρεπείς χώρους που θα καλύπτουν τις ανάγκες φιλοξενίας τους.

Όταν, λοιπόν, όλα τα παραπάνω δεν πληρούνται, οποιαδήποτε επιμέρους ρύθμιση -κατά τη γνώμη μας- ή τροποποίηση της κείμενης νομοθεσίας, παραμένει «άδειο πουκάμισο». Και πιο συγκεκριμένα: Από ποιες, ακριβώς, υπηρεσίες των δήμων και της περιφέρειας, όπως γίνεται αναφορά, θα γίνονται οι έλεγχοι αυτών των μονάδων, όταν οι αντίστοιχες υπηρεσίες λειτουργούν αποψιλωμένες από το απαραίτητο προσωπικό; Ενδεικτικά αναφέρουμε: Τριάντα επτά κοινωνικοί σύμβουλοι πρέπει να διενεργούν έξι χιλιάδες ελέγχους το χρόνο στην Περιφέρεια Αττικής. Φανταστείτε τι γίνεται πανελλαδικά.

Είναι δυνατόν μία φράση στο άρθρο ενός νόμου «υποχρεωτικός» -αυτό αναφέρει- «μη κερδοσκοπικού χαρακτήρα» να εξασφαλίζει την εξάλειψη της επιχειρηματικής δράσης στους χώρους παιδικής προστασίας, όταν η συντριπτική πλειοψηφία των δομών ανήκει σε Νομικά Πρόσωπα Ιδιωτικού Δικαίου και ΜΚΟ; Όταν ανήκει, δηλαδή, στον ιδιωτικό ή συγκαλυμμένο ιδιωτικό τομέα στην ουσία. Και όταν αυτές οι δομές δεν λειτουργούν με την αποκλειστική ευθύνη του κράτους, πόσος πια θα είναι αυτός ο αλτρουισμός από τους φιλάνθρωπους του χώρου, που δεν θα βγάζουν δεκάρα τσακιστή από τη δράση τους αυτή;

Εκεί, όμως, που γίνεται ξεκάθαρη η θέση της Κυβέρνησης, σε σχέση με την προστασία των πιο ευάλωτων πληθυσμών, είναι η παράγραφος 2 του άρθρου του συγκεκριμένου. Με βάση αυτό, η μονάδα που δεν μπορεί να ανταπεξέλθει στις δαπάνες προσαρμογής, με βάση τα κριτήρια που τίθενται, είτε θα πουλάει τα περιουσιακά στοιχεία είτε θα κλείνει, χωρίς φυσικά να υπάρχει πρόβλεψη για δημόσιες δομές στις οποίες θα φιλοξενηθεί ο πληθυσμός που εξυπηρετεί.

Έτσι, λοιπόν, όλες οι παραπάνω διατάξεις αποκρύπτουν την πραγματική αιτία του προβλήματος, που είναι η παντελής αποποίηση της ευθύνης από το κράτος, και καμμία διάθεση παράλληλα να βάλει το χέρι στην τσέπη ώστε να δημιουργήσει δομές φιλοξενίας παιδιών, ΑΜΕΑ, ηλικιωμένων, με αποκλειστική ευθύνη φυσικά του κράτους, απαγορεύοντας και αποκλείοντας οποιαδήποτε επιχειρηματική δράση στον ευαίσθητο αυτόν τομέα-χώρο.

Αυστηροποίηση των ελέγχων έχει γίνει, θεωρητικά από όλες τις κυβερνήσεις. Όμως, όπως αποδεικνύεται, χωρίς αποτέλεσμα, αφού η βασική αιτία, η αποποίηση δηλαδή της κρατικής ευθύνης, παραμένει ανέγγιχτη και το γεγονός ότι αυτές οι δομές ανήκουν στον ιδιωτικό και στον συγκαλυμμένο ιδιωτικό τομέα και για τους ανθρώπους που έχουν ανάγκη αυτές οι υπηρεσίες, αποτελούν μονόδρομο, κατά τη γνώμη μας, το κράτος πολλές φορές να κάνει και τα στραβά μάτια, προκειμένου να κουκουλώνεται το πρόβλημα.

Και επειδή αυτή η ρύθμιση αφορά την κορυφή του παγόβουνου και επειδή με τον έλεγχο, που δεν έχουμε αντίρρηση ότι πρέπει να υπάρχει, αλλά γίνεται για άλλη μια φορά απόπειρα να συγκαλυφθεί το πρόβλημα, πιστεύουμε ότι με μαθηματική ακρίβεια το πρόβλημα αυτό θα το βρούμε πάλι μπροστά μας. Θα ξαναεμφανιστεί. Γι’ αυτόν τον λόγο, αν αυτή η διάταξη ήταν χώρια, θα την καταψηφίζαμε.

Στο άρθρο 9 θα ψηφίζαμε «παρών», στο άρθρο 10 «παρών» και στο επίδομα των γιατρών αρμοδιότητας του Υπουργείο Εθνικής Άμυνας για το επίδομα για τους αναισθησιολόγους θα ήμασταν θετικοί. Στο σύνολο, όμως, της τροπολογίας ψηφίζουμε κατά και αναμένουμε και από τον Υπουργό να μας πει για την τροπολογία που καταθέσαμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ:** Όσον αφορά το νομοσχέδιο, είπαμε από την αρχή ότι κινείται σε θετική κατεύθυνση και θα το ψηφίσουμε. Βέβαια υπάρχουν κάποιοι προβληματισμοί, όπως με το άρθρο 6 που επιμένουμε πως δεν ευσταθεί αυτό, ότι όσοι είναι φαρμακοποιοί και έχουν το δίπλωμα φαρμακοποιών ενώ θα εργάζονται σε ένα φαρμακείο, θα είναι γραμμένοι στον φαρμακευτικό σύλλογο, να μην μπορούν να εκλέγονται, το «εκλέγειν και εκλέγεσθαι».

Το άρθρο 23 να υποθέσω, κύριε Υπουργέ, ότι ιδιοκτήτες φαρμακοποιοί και μόνο. Αν είναι έτσι, είναι σωστό. Συμπαρασύρει και το άρθρο 70 που εκεί υπήρχε πάλι για τα διοικητικά συμβούλια.

Όσον αφορά το άρθρο 81 για την αναγκαστική παράταση του σαρανταοκτάωρου των γιατρών καλό είναι αυτό επιτέλους κάποια στιγμή να το δούμε, γιατί δεν μπορεί να συνεχιστεί αυτός ο τρόπος νομοθέτησης ή εργασία -ας πούμε- των ιατρών με τόσες πολλές ώρες.

Επιτρέψτε μου, όμως, να πω κάτι σε σχέση με την ερώτηση που έκανα στις 9-1-23 για τον ελληνικό χαλκό και την επίστρωση επιφανειών με χαλκό, προμήθεια πύλης, απολύμανσης κ.λπ.. Ξέρετε ότι η εταιρεία αυτή ιδρύθηκε στις 11 Αυγούστου του ̓20, δηλαδή ήταν μέσα στην αξιοποίηση των επιχειρηματικών ευκαιριών που έδωσε η ίδια η πανδημία. Επειδή είπατε ότι έγιναν διαγωνισμοί -σας το είπε και ο συνάδελφος, ο κ. Μάρκου-, είναι μία εταιρεία. Το ανώτατο όριο όλων αυτών των αναθέσεων είναι 30.000 ευρώ συν ΦΠΑ, δηλαδή 37.200 που είναι το μάξιμουμ. Πάνω από εκεί δεν μπορεί να γίνει ανάθεση, παρόλο που υπάρχει μια άλλη εταιρεία υγειονομική δυναμική που είναι νεοσύστατη και στο Υπουργείο Δικαιοσύνης η πύλη που δόθηκε εκεί έχει τα μισά χρήματα από ό,τι είχε ο ελληνικός χαλκός. Γιατί τα νοσοκομεία πήραν και πύλες απολύμανσης από την εταιρεία αυτή. Αλλά δυστυχώς αυτά κινούνται μέσα στο γενικότερο πλαίσιο.

Το λέω αυτό, γιατί μόνο το πρώτο εξάμηνο του 2022 έγιναν από την Κυβέρνηση ενενήντα πέντε χιλιάδες εννιακόσιες δέκα συμβάσεις. Από αυτές τις συμβάσεις, λοιπόν, οι απευθείας αναθέσεις ήταν εξήντα έξι χιλιάδες διακόσιες δέκα εννιά, δηλαδή πάνω από τα δύο τρίτα των συμβάσεων που έχουν γίνει.

Προχωράω τώρα στην τροπολογία. Γενικότερα την τροπολογία θα την ψηφίσουμε. Όμως το άρθρο 3 που λέει «παράταση ιατρών του ΕΣΥ» κ.λπ. εκεί επιτέλους πρέπει να δούμε -το έχουμε ξαναπεί εμείς- τουλάχιστον τις θέσεις των συνταξιούχων γιατρών του ΕΣΥ μπορεί να τις ξέρει το κάθε νοσοκομείο, το Υπουργείο, η ΥΠΕ πολύ νωρίς. Να ξεκινούν οι διαδικασίες, λοιπόν, για να καλυφθεί αυτή η θέση, ούτως ώστε όταν θα φτάσει να βγει στη σύνταξη ο γιατρός, η θέση να είναι καλυμμένη.

Στο άρθρο 6, όμως, κύριε Υπουργέ, επιτρέψτε μου να έχω βασική αντίρρηση με αυτό. Λέει ότι οι διακομιδές διασωληνωμένων μπορεί να γίνουν από όλες τις ειδικότητες από άλλες ειδικότητες γιατρών και μάλιστα ειδικευόμενων που να έχουν κάνει τουλάχιστον ειδίκευση έξι μήνες. Και λέω εγώ τώρα: Ένας γιατρός ο οποίος θα γίνει μικροβιολόγος ή θα γίνει δερματολόγος και θα έχει περάσει τους έξι μήνες της πρακτικής του, θα μπορεί να συνοδεύει έναν διασωληνωμένο μέσα σε ένα ασθενοφόρο, να το πάει από έναν νομό ή από ένα νοσοκομείο σε άλλο ή από έναν νομό σε άλλο; Αυτή είναι τραγική κατάσταση. Με ποια προσόντα; Με τι δυνατότητες; Μηδέν δηλαδή. Θα επωμιστεί αυτός ο γιατρός τις αστικές ευθύνες αν -παρ’ ελπίδα- δεν φτάσει σώος ο ασθενής μέχρι το άλλο νοσοκομείο και καταλήξει; Θέλω να το δείτε αυτό το ζήτημα, γιατί είναι ζωτικής σημασίας.

Όσον αφορά το άρθρο 8, «νομιμότητα, εποπτεία, διαφάνεια και λογοδοσία μονάδων κοινωνικής φροντίδας» είναι θετικό, αρκεί να είναι απολύτως προαπαιτούμενο και να δίνεται η απαραίτητη ενίσχυση στον φορέα για την αποκατάσταση των σύννομων συνθηκών λειτουργίας. Εδώ, όμως, αναφέρεται κάτι για τους περιφερειάρχες ως προς τις ευχέρειες χειρισμού παραβάσεων ιδιοκτητών που δίνει δηλαδή στους περιφερειάρχες το δικαίωμα σε συνδυασμό με τα υψηλά πρόστιμα να υπάρχει ίσως και μια συνδιαλλαγή. Όταν, δηλαδή, θα γίνεται παράδειγμα μια διακοπή εξάμηνη ή ενός χρόνου, να πει ο περιφερειάρχης «όχι είναι εξάμηνη». Δηλαδή γίνεται μια συζήτηση και συνδιαλλαγή του περιφερειάρχη με τον ιδιοκτήτη που πάντοτε δεν διακρίνεται από διαφάνεια.

Γενικότερα, λοιπόν, η έλλειψη θέσεων φροντίδας ευάλωτων σε δομές κλειστής φροντίδας είναι κατ’ εξοχήν ένα ελληνικό πρόβλημα που απαιτεί γενναία αναθεώρηση της διοίκησης και των πόρων βέβαια γιατί δυστυχώς η πατρίδα μας είναι πολύ πίσω και έχει παντελή έλλειψη κοινωνικής φροντίδας. Αυτό πάλι πρέπει να είναι μέσα στις μεγάλες προτεραιότητες που πρέπει να έχουμε σαν δημόσιο σύστημα υγείας.

Όσον αφορά για τις διοικήσεις που είπατε για την εκπροσώπηση των συλλόγων των φαρμακευτικών συλλόγων, σαφώς και δεν είμαστε υπέρ του να μονοπωλούν οι μεγάλοι φαρμακευτικοί σύλλογοι την αντιπροσώπευση των φαρμακοποιών. Πρέπει σε όλους τους νομούς οι φαρμακευτικοί σύλλογοι να εκφράζονται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κρητικός και κλείνουμε με τον Υπουργό.

**ΝΕΟΚΛΗΣ ΚΡΗΤΙΚΟΣ:** Πιστεύω ότι έγινε μια πολύ καλή διαβούλευση και συγκερασμός μεταξύ των φαρμακευτικών συλλόγων, γι’ αυτό και το νομοσχέδιο προχώρησε και θα προχωρήσει χωρίς πολλές αντεγκλήσεις, κύριε Ξανθέ. Πιστεύω ότι είμαστε σε έναν πολύ καλό δρόμο, τουλάχιστον γι’ αυτό το νομοσχέδιο.

**ΑΝΔΡΕΑΣ ΞΑΝΘΟΣ:** Στο τέλος δεν θα τα χαλάσουμε.

**ΝΕΟΚΛΗΣ ΚΡΗΤΙΚΟΣ:** Είναι σίγουρο.

Αυτό που θέλω να πω είναι ότι η Κυβέρνηση προσπάθησε μέσα σε αυτή την πανδημία να κρατήσει το Εθνικό Σύστημα Υγείας όρθιο. Είμαστε σίγουροι όλοι ότι πάντα μπορούμε να γίνουμε καλύτεροι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός. Σας παρακολουθούν οι κάτοικοι της Γορτυνίας και της Αρκαδίας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θακάνω χρήση και της τεχνολογίας, κύριε Πρόεδρε.

Κυρίες και κύριοι συνάδελφοι, σήμερα ψηφίζουμε το τελευταίο νομοσχέδιο του Υπουργείου Υγείας σε μια θητεία που παρά την πανδημία και τη διαχείρισή της, προχωρήσαμε σε μια σειρά από σημαντικές αλλαγές -προφανώς θα γίνει μια συνολική αναφορά, όπως έκαναν και οι εισηγητές από την πλευρά του ο καθένας, πώς κρίνει τα πράγματα τα οποία έγιναν- και μεταρρυθμίσεις, αντιλαμβανόμενοι ότι το Εθνικό Σύστημα Υγείας βρισκόταν σε μια κατάσταση μετά από μια δεκαετή και υποχρηματοδότηση και υποστελέχωση και πρωτόγνωρη πανδημία των τελευταίων τριών ετών. Το ΕΣΥ πράγματι χάρις πρωτίστως στις γυναίκες και στους άνδρες που υπηρετούν στο εθνικό σύστημα υγείας άντεξε και αυτό δείχνει ακριβώς και την αυταπάρνηση και τον αλτρουισμό και το υψηλό αίσθημα ευθύνης που έχουν οι γιατροί μας, οι νοσηλευτές μας και βέβαια όσοι υπηρετούν στο Εθνικό Σύστημα Υγείας.

Σε όλο αυτό το στάδιο -και θυμάμαι όταν είχα αναλάβει Υπουργός Υγείας υπήρχε μια κριτική και ήταν λογικό στο πρώτο στάδιο της πανδημίας να μην μπορούν να προχωρήσουν νομοθετικά άλλα θέματα εκτός από αυτά που σχετίζονταν με την πανδημία.

Τώρα, ολοκληρώνοντας τη θητεία της η Κυβέρνηση μπορούμε να πούμε ότι έχει προχωρήσει μια σειρά από κομβικά νομοσχέδια, σε πολλά από τα οποία μπορούμε να πούμε ότι συμφωνούμε. Ακόμα και νομοσχέδια που δεν ψηφίστηκαν για κάποιους συγκεκριμένους λόγους, επί της αρχής, στη βάση τους, υπάρχει συμφωνία. Και πρέπει να δούμε πώς αυτά τα νομοσχέδια και αυτές οι μεταρρυθμίσεις που έγιναν μπορούν να βοηθήσουν τα επόμενα χρόνια το Εθνικό Σύστημα Υγείας όπως το ονειρευόμαστε, όπως θέλουμε να είναι, όπως θέλουμε να είναι η πρωτοβάθμια φροντίδα υγείας, η δευτεροβάθμια ως προς τις αρχές και τις αξίες της και στον τρόπο λειτουργίας της.

Θα ξεκινήσω από δύο βασικά σημεία, τα οποία σηματοδότησαν τις αλλαγές τις οποίες κάναμε. Το πρώτο έχει να κάνει με τη θεσμοθέτηση των προγραμμάτων πρόληψης για πρώτη φορά στην Ελλάδα. Όταν αναφέρομαι σε προγράμματα πρόληψης -το έχω πει- δεν λέω στο τι αποζημιώνει ο ΕΟΠΥΥ ή στη δυνατότητα που δίνει ο Εθνικός Οργανισμός σε κάποιον να αποζημιώνει μια εξέταση που θα κάνει. Υπήρχαν αυτά και υπήρχαν και στο πρόγραμμα του ΕΟΠΥΥ. Αναφερόμαστε πια σε στοχευμένα προγράμματα στα οποία η πολιτεία έρχεται να αναζητήσει τους πολίτες. Ήμασταν η χώρα που δεν είχαμε τέτοια οργανωμένα προγράμματα. Τα αποκτήσαμε και ήδη τρέχει το πρόγραμμα κατά του καρκίνου του μαστού. Ενώ σήμερα μέσα στις διατάξεις που έχουμε σε αυτό το νομοσχέδιο, ολοκληρώνεται η διαδικασία για τον καρκίνο του τραχήλου της μήτρας, για τον καρκίνο του παχέος εντέρου και για τις καρδιαγγειακές παθήσεις. Παράλληλα έχουμε και την πρωτογενή πρόληψη που έχει να κάνει και με την παχυσαρκία. Σήμερα εδώ ψηφίζουμε και το σκέλος που έχει να κάνει με την παιδική παχυσαρκία και τη συμφωνία την οποία έχουμε αναδείξει τώρα στην προγραμματική σύμβαση με τη UNICEF, αλλά και για την παχυσαρκία ενηλίκων. Επίσης, έχουμε τις δράσεις που έγιναν για τον περιορισμό του καπνίσματος καθώς επίσης και της βελτίωσης στοματικής υγείας με τις διατάξεις που ψηφίστηκαν για το Dentist Pass.

θεωρώ ότι όλα αυτά τα προγράμματα πρόληψης τα οποία βέβαια, είχαμε την ευκαιρία να έχουμε ένα σημαντικό χρηματοδοτικό εργαλείο για να μπορούμε να τα θεσμοθετήσουμε και να τα υλοποιήσουμε, είναι προγράμματα που όποιος και να αναλάμβανε στην ηγεσία του Υπουργείου, από οποιοδήποτε κόμμα, θα ήθελε όχι απλώς να τα στηρίξει, αλλά να τα επεκτείνει γιατί μια συμφωνία που έχουμε όλοι είναι ότι ένα κενό μεγάλο στο σύστημά μας ήταν ότι στο κομμάτι της δημόσιας υγείας δεν είχαν δοθεί οι πόροι που έπρεπε, προκειμένου να μπορούμε να έχουμε όλα αυτά τα προγράμματα, που θα μας βοηθήσουν να διατηρούμε τους πολίτες υγιείς.

Το δεύτερο σκέλος και συνδυαζόταν με μια κεντρική μεταρρύθμιση που έχει να κάνει με την πρωτοβάθμια φροντίδα υγείας, είναι το θέμα του «προσωπικού γιατρού». Πολλές φορές έχω αναφερθεί -και άκουσα και σήμερα την κριτική- στα απτά νούμερα που συνδέονται με τον «προσωπικό γιατρό». Κοντά στους τρεισήμισι χιλιάδες γιατρούς, πέντε εκατομμύρια πια σχεδόν εγγεγραμμένους πολίτες, ενάμιση εκατομμύριο υλοποιημένα ραντεβού. Ένας θεσμός ο οποίος στην πραγματικότητα επιχειρήθηκε πολλές φορές να γίνει, είναι η πρώτη φορά που μπορούμε να πούμε ότι λειτουργεί. Λειτουργεί όπως θα θέλαμε; Προφανώς δεν λειτουργεί όπως θα θέλαμε. Αλλά εγώ αναφέρομαι εδώ και στο ΣΥΡΙΖΑ και στο Κίνημα Αλλαγής, ΠΑΣΟΚ, που κατά καιρούς έχουν αναφερθεί σε αυτόν τον θεσμό και στα προγράμματά τους τον αναφέρουν. Προφανέστατα στη φάση την οποία βρισκόμαστε τώρα έχουμε ένα σύστημα που λειτουργεί, που υπάρχει και είναι στο πρώτο εξάμηνο. Και βεβαίως, κύριε Φραγγίδη και κύριε Ξανθέ, έχετε κάνει κριτική επ’ αυτού στο πώς μπορούμε να έχουμε παραπάνω γιατρούς. Αλλά είναι βέβαιο ότι και αύριο το πρωί να αναλαμβάνατε την ηγεσία του Υπουργείου Υγείας ή την κυβέρνηση της χώρας, σε αυτόν τον θεσμό θα πατούσατε. Με τις αλλαγές που έχουν γίνει, που έχουμε φτάσει στους τρεισήμισι χιλιάδες γιατρούς, θα βρίσκατε τρόπο να μπουν παραπάνω γιατροί, θα βρίσκαμε τρόπους να ομαλοποιήσουμε ακόμα καλύτερα τα ραντεβού που γίνονται και μέσα από τη χρήση της τεχνολογίας που έχουμε τώρα, αλλά η βάση και η σκέψη μιας οργανωμένης πρωτοβάθμιας φροντίδας υγείας είναι ότι πρέπει να υπάρχει ένας γιατρός αναφοράς, που επιχειρήθηκε στο παρελθόν και ποτέ δεν είχε τα αποτελέσματα τα οποία έχει σήμερα. Και για να γίνει αυτό το πράγμα προφανώς δόθηκαν και πολύ περισσότερα χρήματα. Δόθηκαν χρήματα στους γιατρούς κέντρων υγείας, πληρώνονται οι γιατροί των κέντρων υγείας τα 800 ευρώ διάφορα τα οποία έχουν και έχουν μπει, στην προσέλκυση ιδιωτών γιατρών με πολύ σημαντικά χρήματα που φτάνουν τις 60 χιλιάδες ευρώ τον χρόνο και είμαστε σε συνεννόηση με τους ιατρικούς συλλόγους για να δούμε κάποιες αλλαγές που μας έχουν και οι ίδιοι υποδείξει και προφανέστατα θα γίνουν μέσα σε αυτή τη διάρκεια, ώστε μέσα στο 2023 να έχουμε την πλήρη λειτουργία. Δεν μπορούμε όμως να υποτιμούμε ότι αυτή τη στιγμή έχουμε ένα σύστημα που λειτουργεί. Δεν εξυπηρετείται το σύνολο των πολιτών που είναι τα 8,5 εκατομμύρια που είναι ο στόχος, δεν εξυπηρετείται ο παιδιατρικός πληθυσμός και κρατάμε τις διατάξεις όπως τις είχε η προηγούμενη κυβέρνηση, εξυπηρετούνται όμως 5 εκατομμύρια κόσμος εκ των οποίων ναι, υπάρχουν ακόμα δυσλειτουργίες γιατί πρέπει να έχουμε την παρακολούθηση των ραντεβού, αλλά η ουσία είναι ότι έχουμε έναν θεσμό που πια λειτουργεί. Ένας θεσμός που δεν υπήρχε ή υπήρχε μόνο στο όνομα έχει λειτουργία και πιστεύω ότι σε αυτά τα δύο σκέλη που έχουν να κάνουν με τις προληπτικές εξετάσεις και με τον προσωπικό γιατρό, έγιναν οι αλλαγές οι οποίες χρειάζονταν ώστε να πούμε ότι βάζουμε βάσεις για δημόσια υγεία και για πρωτοβάθμια φροντίδα υγείας.

Παράλληλα βεβαίως, κρατήσαμε διατάξεις που είχαν ψηφιστεί από την προηγούμενη κυβέρνηση με τις οποίες διαφωνούσαμε, ήταν τα ΤΟΜΥ- που ακολουθήσαμε το σχέδιο όπως είχε και με τις προκηρύξεις που γίνονται, ενώ διασφαλίσαμε και πάνω από 200 εκατομμύρια για τα κέντρα υγείας μας, εκατόν πενήντα επτά κέντρα υγείας. Σήμερα μάλιστα με ενημέρωσε και το ΤΑΙΠΕΔ ότι βγαίνει και ο διαγωνισμός για τα κέντρα υγείας της ανατολικής Αττικής.

Αυτό λοιπόν, το κομμάτι της πρόληψης της πρωτοβάθμιας φροντίδας υγείας και της δημόσιας υγείας θεωρώ ότι μπορεί να βρει πολλές βάσεις συγκλίσεων, διότι από όποια πλευρά κι αν το βλέπει ο καθένας επί της αρχής συμφωνούμε ότι πρέπει να υπάρχει και γιατρός αναφοράς, πρέπει να υπάρχουν και προγράμματα πρόληψης.

Ερχόμαστε τώρα σε ένα δεύτερο σκέλος στο οποίο προβήκαμε σε κάποιες βασικές και κεντρικές αλλαγές, που έχουν να κάνουν με το Εθνικό Σύστημα Υγείας όπου εκεί δεν ολοκληρώθηκε βέβαια, η μεταρρύθμιση η οποία είχαμε που συνδέεται και με τον υγειονομικό χάρτη, αλλά μπήκαμε στο πρώτο σκέλος, που έχει να κάνει με την αλλαγή του τρόπου εκπαίδευσης, του τρόπου των κρίσεων, ώστε να στελεχώνονται οι θέσεις, καθώς επίσης και ένα θέμα κεντρικό που είχε απασχολήσει πάρα πολύ και έντονες συζητήσεις, ότι εμείς πιστεύουμε ότι για να μπορέσουμε να αξιοποιήσουμε όλο το δυναμικό των γιατρών που υπάρχει στη χώρα μας, θα πρέπει να ανοίξουμε το ΕΣΥ και με ιδιώτες γιατρούς που θα μπαίνουν με μερική απασχόληση στο Εθνικό Σύστημα Υγείας. Και αυτό υλοποιείται αυτή τη στιγμή πολύ πιο οργανωμένα με τις προκηρύξεις που βγήκαν και αυτές που ενδεχομένως βγουν άγονες, θα βγουν με μερική απασχόληση, αλλά και με τη δυνατότητα που μάλιστα τα κόμματα το έχουν βάλει σε κεντρικό επίπεδο ότι θέλουν να το αλλάξουν σε οποιαδήποτε ενδεχόμενη κυβέρνηση βρεθούν -αναφέρομαι στο ΠΑΣΟΚ που το έχει βάλει στο πρόγραμμά του, αλλά και στο ΣΥΡΙΖΑ που έχει πει ότι θα το καταργήσει-, ότι πιστεύουμε ότι προφανώς ήρθε η ώρα να ανοίξει και το σύστημα από τους γιατρούς του ΕΣΥ με ήπιο ιδιωτικό έργο, ακριβώς για να διασφαλίσουμε ότι οι γιατροί μας θα μείνουν στο Εθνικό Σύστημα Υγείας.

Σε όλο αυτό το πλαίσιο, η ενίσχυση έχει και συγκεκριμένα νούμερα. Υπάρχουν δεκαπέντε χιλιάδες και πλέον γιατροί, νοσηλευτές και λοιπό προσωπικό που είναι στο Εθνικό Σύστημα Υγείας και επικουρικοί γιατροί και επικουρικό προσωπικό, με διαδικασία που έχουμε ακριβώς υποδείξει πώς αυτοί θα πάρουν τις μόνιμες θέσεις. Αυξήθηκε για πρώτη φορά ο μισθός των γιατρών 10%. Δεν είναι μισθός ο οποίος θέλουμε. Χρειάζεται εκεί μεγαλύτερη παρέμβαση την οποία ήδη ο Πρωθυπουργός έχει προαναγγείλει ότι είναι στις σκέψεις και στο πρόγραμμά μας. Παράλληλα όμως, δόθηκαν επιδόματα σε γιατρούς, αναισθησιολόγους ΜΕΘ και γιατρούς στο ΕΚΑΒ. Ενώ για τη μετακίνηση στα νησιά μας τους κρίσιμους μήνες θεσμοθετήθηκαν τα 1.800 ευρώ πλέον του μισθού και για τους νοσηλευτές έχουμε το επίδομα επικινδυνότητας που είναι τελικό στάδιο. Μπήκαν και άλλες κατηγορίες. Αυτή ήταν η καθυστέρηση, αλλά θα λάβουν 200 ευρώ…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θα μου επιτρέψετε να κάνω μια ανακοίνωση για τα σχολεία, διότι δεν θα μείνουν;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Φυσικά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δώδεκα μαθητές και μαθήτριες και δύο συνοδοί εκπαιδευτικοί από το Δημοτικό Σχολείο Αγίου Σπυρίδωνος Άρτας, δεκατρείς μαθητές και μαθήτριες και δύο συνοδοί εκπαιδευτικοί από το Δημοτικό Σχολείο Γραμμενίτσας Άρτας και δέκα μαθητές και μαθήτριες και τρεις εκπαιδευτικοί συνοδοί από το Δημοτικό Σχολείο Χαλκιάδων Άρτας.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

Είναι εδώ και ο κ. Γκόκας, Βουλευτής Άρτας.

Ορίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Οπωσδήποτε. Και έλκουμε και καταγωγή από την Άρτα οπότε αισθανόμαστε ωραία που έχουμε τους μαθητές εδώ.

Συνεχίζω από το σημείο που ήμουν. Παράλληλα, διασφαλίσαμε 1,5 δισεκατομμύριο ευρώ για το Ταμείο Ανάκαμψης για την υλικοτεχνική υποδομή που είναι απαραίτητη και αυτή -εδώ θα συμφωνήσουμε ότι το μεγάλο πρόβλημα είναι το ανθρώπινο δυναμικό- ενώ δώσαμε και περισσότερες δυνατότητες προκειμένου να αυξηθεί ο τακτικός προϋπολογισμός και να ενισχυθούν οι συνεργασίες με τον ιδιωτικό τομέα. Το είδαμε αυτό και στο κομμάτι των ΜΕΘ στην πανδημία, αλλά το βλέπουμε και τώρα με τις επικουρικές κλίνες. Κανείς δεν είπε ότι λύσαμε το πρόβλημα. Όμως, με τη συνεργασία που υπάρχει με τις ιδιωτικές κλινικές, σε πολλά νοσοκομεία το έχουμε λύσει και σε άλλα το έχουμε περιορίσει.

Το μεγάλο στοίχημα έχει να κάνει και με την ψηφιακή αναβάθμιση και με τον νέο τρόπο λειτουργίας της ΕΚΑΠΥ για τις κεντρικές προμήθειες που πέρασε και το φάρμακο. Όμως, προτεραιότητα παραμένει και είναι ο υγειονομικός χάρτης ο οποίος είναι το μεγάλο στοίχημα της επόμενης μέρας. Έχουμε ξεκαθαρίσει ότι δεν τίθεται θέμα να κλείσουν δομές, αλλά πρέπει να έχουμε έναν υγειονομικό χάρτη που να εξυπηρετεί τις ανάγκες.

Μέσα σε αυτό το πλαίσιο, ήδη δρομολογούνται πέντε νοσοκομεία. Τα τρία που υπήρχαν, από το Ίδρυμα «Σταύρος Νιάρχος» -θα προχωρήσουν οι διαδικασίες και καλό είναι να μην προσπαθούν κάποιοι να δυναμιτίσουν μια προσπάθεια που γίνεται- το Ογκολογικό στη Θεσσαλονίκη, το Νοσοκομείο στην Κω, αλλά και η έκθεση σκοπιμότητας η οποία γίνεται για υγειονομική μονάδα που χρειάζεται η ανατολική Αττική.

Στη φαρμακευτική πολιτική φέραμε μια κεντρική μεταρρύθμιση που άλλαξε τον τρόπο με τον οποίο υπολογίζεται το clawback και οδηγήσαμε κάποιες επιτροπές να λειτουργήσουν και στην αξιολόγηση των φαρμάκων, που είναι απαραίτητες, καθώς επίσης και στις διαπραγματεύσεις. Καταφέραμε το 2022 σε 920 εκατομμύρια κλειστούς προϋπολογισμούς να έχουμε διασφαλίσει 450 εκατομμύρια εκπτώσεις για τους πολίτες. Ενισχύθηκε το πλαίσιο κλινικών δοκιμών και παράλληλα δόθηκε η δυνατότητα αυτών των μειώσεων, χωρίς να φύγει καμμία θεραπεία από τη χώρα και αντιθέτως, μέσω της ενίσχυσης που έγινε στον κωδικό φαρμάκου, να μπορούμε να έχουμε νέες και καλύτερες θεραπείες.

Παρεμβάσεις έγιναν και στον ΕΟΠΥΥ με την αύξηση του προϋπολογισμού του στους ιδιώτες παρόχους και με ένταξη ποιοτικών δεικτών στην αποζημίωση. Είναι αυτό που λέμε αξιολόγηση. Ναι, προφανώς πρέπει να αξιολογούνται οι υπηρεσίες. Αυτή τη στιγμή είναι ήδη στους μαγνήτες και στους αξονικούς, ενώ βγήκαν και οι υπουργικές αποφάσεις για τις κλινικές και τα κέντρα αποκατάστασης. Συνεχίζουμε το μοντέλο το οποίο ακολουθήθηκε και πριν, που ήταν ο δειγματοληπτικός έλεγχος, που είχε γίνει από την προηγούμενη κυβέρνηση. Πλέον αυτό το θεσμοθετούμε και με όρους real time ελέγχου.

Άρα υπήρξε ένα πλαίσιο σημαντικών νομοθετικών παρεμβάσεων.

Επίσης, δεν πρέπει να υποτιμούμε τις παρεμβάσεις που έγιναν και είχαν έντονο κοινωνικό αποτύπωμα:

Η ιατρικώς υποβοηθούμενη αναπαραγωγή, όπου μπορεί να είχαμε μια διαφωνία ως προς την αύξηση του ορίου ηλικίας, αλλά υπήρξε πλήρης συμφωνία ως προς το κομμάτι της αποσύνδεσης της συναίνεσης της γυναίκας από τη σύμφωνη γνώμη του συζύγου της, καθώς επίσης και το σκέλος που έχει να κάνει με την κοινωνική κρυοσυντήρηση.

Η ανακουφιστική φροντίδα, όπου, ναι -επειδή άκουσα και αυτή την κριτική- το θεσμικό πλαίσιο μπήκε. Προφανέστατα πρέπει να γίνουν πολλά βήματα από εκεί και πέρα και το είχαμε πει, αλλά πλέον έχουμε ένα πλαίσιο το οποίο στηρίζεται σε εργασία η οποία είχε γίνει και νομοθετήθηκε.

Οι μεταμοσχεύσεις με το νέο πλαίσιο λειτουργίας. Εκεί ακούσαμε πάρα πολύ τις θέσεις που αναπτύχθηκαν και πλέον έχουμε ένα πλαίσιο το οποίο είναι βιο-ηθικά άρτιο και παράλληλα δίνει τη δυνατότητα της αύξησης των μεταμοσχεύσεων.

Εκπονήθηκε το Εθνικό Σχέδιο για την Ψυχική Υγεία με πάνω από εκατό δομές να έχουν ενταχθεί στο Ταμείο Ανάκαμψης. Πιστεύω ότι στοίχημα της οποιασδήποτε κυβέρνησης από εδώ και πέρα είναι το κομμάτι της ψυχικής υγείας. Μάς κρούουν το καμπανάκι ότι πρόκειται πραγματικά για μεγάλη πίεση και το βλέπουμε σε πολλές εκφάνσεις της ζωής.

Επίσης, λειτουργήσαμε και ως προς την προστασία ευάλωτων ομάδων. Ως προς τις ενώσεις ασθενών, θεσμοθετήθηκε το πλαίσιο Ένωση Ασθενών να είναι συνομιλητής της πολιτείας.

Είχαμε ένα ολοκληρωμένο πλαίσιο προστασίας των ατόμων με AIDS με θεσμοθέτηση του μητρώου ασθενών. Σήμερα, μάλιστα, βγήκε και η εγκύκλιος και από σήμερα λειτουργεί η ηλεκτρονική συνταγογράφηση στην αντιρετροϊκή θεραπεία. Η παροχή πρόληψης, που είναι το αμέσως επόμενο και έχει θεσμοθετηθεί τώρα πια που έχουμε το μητρώο. Δικαίωμα αναδοχής και τεκνοθεσίας στα άτομα που είναι υπό θεραπεία και η δημιουργία Μονάδας Ιατρικώς Υποβοηθούμενης Αναπαραγωγής για τα άτομα που πάσχουν από HIV.

Επίσης, είχαμε ένα εμβληματικό σημείο και για την ΛΟΑΤΚΙ κοινότητα που ήταν η κατάργηση του εντύπου που απαγόρευε στα άτομα που είχαν ομοφυλοφιλική σχέση να δίνουν αίμα. Καταργήθηκε αυτό το έντυπο. Υπήρξαν ρυθμίσεις για την απαγόρευση θεραπειών μεταστροφής στα ανήλικα άτομα για την προστασία των intersex ατόμων καθώς και για τις θεραπείες μετάβασης στα διεμφιλικά άτομα.

Έγιναν παρεμβάσεις στο κομμάτι των τοξικο-εξαρτημένων, με την παροχή ναλοξόνης η οποία σώζει τους συγκεκριμένους ανθρώπους όταν βρεθούν σε υπερβολική δόση. Επίσης, μαζί με τον Δήμο Αθηναίων, λειτούργησε ο πρώτος χώρος ελεγχόμενης χρήσης και τα υπνωτήρια στην Αθήνα, ενώ θεσμοθετήσαμε και τις κινητές μονάδες.

Κύριε Ξανθέ, μπορώ να πω ότι είχατε δώσει μεγάλη βάση στην ύπαρξή τους, αλλά πια χρησιμοποιείται όλο το πλαίσιο των κινητών μονάδων. Και σε αυτό το νομοσχέδιο έχουμε τις κινητές μονάδες του ΕΟΔΥ οι οποίες μπορούν να λειτουργήσουν πολύ κεντρικά στην πρόληψη και σε απομακρυσμένες περιοχές αλλά και εδώ στην Αθήνα σε λέσχες φιλίας, εκεί που είναι άτομα που χρειάζονται να έχουν πρόσβαση πολύ κοντά. Ήδη τρέξαμε με τον Δήμο Αθηναίων το πρόγραμμα για τις λέσχες φιλίας.

Σε όλο αυτό το πλαίσιο με τα νοσοκομεία, προφανώς είχαμε και τις μεγάλες συγκρούσεις. Με τα νομικά πρόσωπα ιδιωτικού δικαίου πολλές φορές ήταν άδικη η κριτική σας ως προς το κομμάτι της ιδιωτικοποίησης. Όμως, ως προς το κομμάτι της λειτουργίας πιστεύουμε ότι τα νομικά πρόσωπα ιδιωτικού δικαίου με τρόπο λειτουργίας διοικητικής και οικονομικής αυτοτέλειας και πλήρη δημόσιο χαρακτήρα μπορεί να λειτουργήσουν πολύ καλύτερα τα νοσοκομεία μας.

Παράλληλα, προχωρήσαμε σε παρεμβάσεις και σε μια σειρά από νομοθετήματα τα οποία συνδέονται με επιστημονικούς και άλλους φορείς. Να θυμίσω:

Το νομικό πρόσωπο δημοσίου δικαίου για τους τεχνολόγους-ακτινολόγους. Επίλυση επαγγελματικών θεμάτων με οδοντιάτρους - οδοντοτεχνίτες. Επίσης, είναι έτοιμος και ο κώδικας δεοντολογίας των οδοντιάτρων. Αλλαγή της νομοθεσίας για τους φαρμακοποιούς. Έρχομαι στο παρόν νομοσχέδιο όπου κεντρικό σημείο είναι ότι κωδικοποιείται ένας νόμος μετά από ενενήντα χρόνια. Όλοι οι φορείς που βρέθηκαν στη διαβούλευση στήριξαν το νομοσχέδιο και ο Πανελλήνιος Φαρμακευτικός Σύλλογος, αλλά και ξεχωριστοί ιατρικοί σύλλογοι. Πέρα από την κωδικοποίηση και την προσπάθεια να μην υπάρχουν αλληλοσυγκρουόμενες διατάξεις όπως αυτές είχαν αναπτυχθεί στα ενενήντα χρόνια λειτουργίας, κεντρικό σημείο είναι το Ινστιτούτο Έρευνας και Καινοτομίας να έχει έναν κεντρικό ρόλο. Δεν περιορίζουμε καθόλου τις δυνατότητες που είχαν οι φαρμακευτικοί σύλλογοι. Γι’ αυτόν τον λόγο όποιες ενστάσεις υπήρξαν –παρ’ όλο που εμείς θεωρούμε ότι αυτές καλύπτονταν με τις διατυπώσεις με τις νομοτεχνικές βελτιώσεις- τις έχουμε διορθώσει, ώστε να μην υπάρχει η παραμικρή υπόνοια ότι μπορεί να υποκρύπτεται κάτι άλλο.

Πραγματικά θεωρούμε ότι πλέον υπάρχει ένα πλαίσιο φαρμακευτικής πολιτικής, μαζί και με τους φαρμακευτικούς συλλόγους, στο οποίο μπορούμε να σταθούμε και να δούμε έναν κρίσιμο τομέα της φαρμακευτικής πολιτικής και πιστεύω ότι όλοι συμφωνούμε και το έχω δει και στις τοποθετήσεις. Πρέπει να έχουμε την καλύτερη δυνατή πρόσβαση στα φάρμακα, να ενισχύουμε ειδικά τα φθηνά φάρμακα για να μην υπάρχει υποκατάσταση, αλλά και τις καινοτόμες θεραπείες.

Όλα αυτά έγιναν σε μια περίοδο όπου παράλληλα έπρεπε να διαχειριστούμε και την πανδημία. Επειδή πολλές φορές ακούω κριτική, ξεκινάω από αυτό που είπα και στην αρχή. Μετά από μια δεκαετή κρίση υποστελέχωσης και υποχρηματοδότησης, ακολούθησε μια πανδημία. Προφανέστατα η εικόνα δεν είναι μια καλή εικόνα. Και θα έλεγε ψέματα οποιοσδήποτε Υπουργός έλεγε ότι είναι καλή εικόνα. Έχω πει πολλές φορές ότι όποιος έχει διατελέσει Υπουργός Υγείας και έχει αίσθηση ότι το Εθνικό Σύστημα Υγείας έχει μια καλή εικόνα ή δεν καταλάβαινε τι γινόταν ως Υπουργός Υγείας ή λέει ψέματα. Και εδώ είναι το μεγάλο στοίχημα και εδώ ακριβώς είναι που έρχεται ο Πρωθυπουργός και μιλάει για τις μεγάλες μεταρρυθμίσεις και όχι όπως ειπώθηκε ότι αφήσαμε πίσω το ΕΣΥ.

Σας έδειξα μια σειρά από νομοθετήματα που υπήρχαν παράλληλα με τη διαχείριση της πανδημίας. Όμως, τώρα είναι το μεγάλο στοίχημα και δεν είναι μόνο για την Ελλάδα, είναι συνολικά για την Ευρώπη. Τώρα είναι το μεγάλο στοίχημα που έχουμε την κρίση ανθρώπινου δυναμικού και δεν είναι όπως ήταν πριν από δεκαετίες, άρα, δεν είναι ελκυστικό το Εθνικό Σύστημα Υγείας, τώρα που έχουμε το κομμάτι με τους πόρους και παράλληλα με τις θεραπείες που συνεχώς έρχονται και αναβαθμίζονται. Εκεί πέρα λοιπόν πρέπει να βάλουμε το Εθνικό Σύστημα Υγείας για τα επόμενα δέκα χρόνια.

Μέσα στην πανδημία έγιναν όλες οι παρεμβάσεις που έπρεπε να γίνουν. Με το εμβολιαστικό πρόγραμμα «ΕΛΕΥΘΕΡΙΑ», το οποίο πραγματικά ήταν ένα υποδειγματικό πρόγραμμα για όλη την Ευρώπη και με πολύ σκληρά μέτρα, καταφέραμε να έχουμε την εμβολιαστική κάλυψη και να προστατεύονται οι πολίτες. Ενισχύθηκαν, όπως ειπώθηκε, όχι μόνο οι κλίνες ΜΕΘ, αλλά και οπουδήποτε χρειαζόταν ενίσχυση και σε προσωπικό και σε υποδομές. Φανταστείτε ένα Εθνικό Σύστημα Υγείας με τις γυναίκες και τους άνδρες που υπηρετούν να διαχειρίζεται συγχρόνως τις νόσους που υπήρχαν και την πανδημία. Το ΕΣΥ άντεξε παρά τις φωνές πάρα πολλών.

Έχουμε μιλήσει πολλές φορές για το κομμάτι της πανδημίας. Εγώ θα αναφερθώ και στην έρευνα που έκανε ο ΠΟΥ για την Ελλάδα και δείχνει ότι το 81,5% των θανάτων ήταν ηλικίας άνω των εβδομήντα εκ των οποίων το 50% είχε πάνω από δύο συννοσηρότητες, το 70% ήταν ανεμβολίαστοι. Πάλι ακούω εδώ διάφορα και μπαίνουμε σε μία συζήτηση και τα νούμερα είναι καταλυτικά και πρέπει να τα λέμε. Στις ηλικίες τριάντα πέντε – σαράντα τέσσερα διακόσιοι οκτώ ανεμβολίαστοι, δώδεκα εμβολιασμένοι, στις ηλικίες σαράντα πέντε – πενήντα τέσσερα οκτακόσιοι είκοσι δύο ανεμβολίαστοι, πενήντα εμβολιασμένοι, στις ηλικίες πενήντα πέντε – εξήντα εννέα τέσσερις χιλιάδες τριάντα ανεμβολίαστοι, τετρακόσιοι εξήντα επτά εμβολιασμένοι, στους άνω των εβδομήντα δεκαεννέα χιλιάδες ανεμβολίαστοι, τέσσερις χιλιάδες εμβολιασμένοι. Όλα αυτά με δύσκολες πολιτικές και με ένα πρόγραμμα που λειτούργησε υποδειγματικά.

Μέσα σε αυτό το πλαίσιο υπήρξαν και συνεργασίες, όπως να μπούνε γιατροί ιδιώτες μέσα στο σύστημα, να δώσουμε ύλη σε ιδιωτικές κλινικές για να έχει περισσότερο πλαίσιο λειτουργίας το δημόσιο, να πάρουμε κλίνες ΜΕΘ από τον ιδιωτικό τομέα και προφανέστατα πολλά από τα σημεία λειτουργίας του ΕΣΥ είχαν μια πολύ μεγαλύτερη επιβάρυνση που τα βλέπουμε τώρα που βγαίνουμε από την πανδημία. Και χειρουργεία θα έμεναν πίσω όταν αυτομάτως θα έπρεπε να διαχειριστούμε μια πανδημία, όπως έγινε και σε όλες τις χώρες και κουρασμένο είναι το προσωπικό και προθυμία κόσμου να μην μπει στο Εθνικό Σύστημα Υγείας υπάρχει.

Η θνητότητα κατά τον ΠΟΥ ισούται με 0,6 θανάτους ανά εκατό λοιμώξεις και συνάδει με την υπερβάλλουσα θνητότητα της χώρας, κάνοντας αναφορά ότι έχουμε και υψηλό τομέα γήρανσης και μη υγιούς γήρανσης, γιατί ακριβώς δεν υπήρχαν όλα αυτά που συζητούσαμε πριν με τους δείκτες της δημόσιας υγείας και με την Πρωτοβάθμια Φροντίδα Υγείας. Άρα δεν είχαμε την καλύτερη υγεία, είχαμε υψηλό μέσο όρο ηλικίας, αλλά και μη καλή πρόσβαση στην πρωτοβάθμια φροντίδα υγείας.

Αυτά όλα, λοιπόν, δείχνουν ότι δεν ωραιοποιεί κανείς μια κατάσταση, αλλά δεν μπορούμε να υποτιμούμε μια προσπάθεια που έχει γίνει. Όλες αυτές οι μεταρρυθμίσεις καταδεικνύουν ότι παρά την πανδημία βάλαμε τις βάσεις για τις αλλαγές στο Εθνικό Σύστημα Υγείας με πίστη στο μότο ότι υγιείς πολίτες σημαίνει και υγιής Ελλάδα και μεταφέραμε το βάρος των πόρων στην πρωτοβάθμια και στην δημόσια υγεία, μεταφέρουμε από τη θεραπεία στην ασθένεια δηλαδή στο να διατηρούμε τους πολίτες υγιείς.

Αυτή είναι η προτεραιότητά μας στη νέα μας Κυβέρνηση, στην αυτοδύναμη Νέα Δημοκρατία, όπως έχει δηλώσει κατά καιρούς ο Πρωθυπουργός, Κυριάκος Μητσοτάκης. Προτεραιότητα μάς είναι το Εθνικό Σύστημα Υγείας και οι αλλαγές και οι κεντρικές μεταρρυθμίσεις που πρέπει να γίνουν και συνδέονται και με τον υγειονομικό χάρτη της χώρας.

Σε όλο αυτό το πλαίσιο -και επειδή, κύριε Πρόεδρε, είναι και το τελευταίο νομοσχέδιο του Υπουργείου Υγείας- θα πρέπει να αναφερθώ στο σύνολο των συνεργατών του Υπουργείου Υγείας και στην προηγούμενη προφανώς διοίκηση και στους Υπουργούς, στον Βασίλη τον Κικίλια και στον Βασίλη τον Κοντζαμάνη και στην Αναπληρώτρια Υπουργό την Μίνα την Γκάγκα που αναλάβαμε σε μια κρίσιμη στιγμή που άνοιγε η οικονομία και η κοινωνία, στην Υφυπουργό τη Ζωή τη Ράπτη που με εντολή του Πρωθυπουργού ανέλαβε όλο το κομμάτι της ψυχικής υγείας, αλλά και στους γενικούς γραμματείς που όλοι από την πλευρά τους έχουν συμβάλει σε αυτό το σκέλος, το οποίο τώρα σας παρουσίασα, με τον Μάριο τον Θεμιστοκλέους και στους εμβολιασμούς και στον προσωπικό γιατρό και γενικότερα στην πρωτοβάθμια φροντίδα υγείας, με την Ειρήνη την Αγαπηδάκη σε όλα τα προγράμματα πρόληψης και στους δείκτες δημόσιας υγείας που μπαίνουν αυτή τη στιγμή και με το Γιάννη τον Κωτσιόπουλο στο κομμάτι των νοσοκομείων που ήταν μάλιστα και στο πλαίσιο διαχείρισης και ενίσχυσης του Εθνικού Συστήματος Υγείας.

Θα ήθελα να πω δύο λόγια ακόμα για τις λοιπές διατάξεις που έχει το νομοσχέδιο, καθώς επίσης και για την τροπολογία. Στις λοιπές διατάξεις αναφερθήκαμε και στην παχυσαρκία που είναι πολύ κεντρικό σημείο. Τα νούμερα είναι επικίνδυνα και αυτό είναι μια δυναμίτιδα στην ελληνική κοινωνία, ειδικά στην παιδική παχυσαρκία. Δεν υπάρχει πια αυτός ο μεσογειακός τρόπος ζωής ή ο κρητικός τρόπος ζωής που λέγαμε. Δυστυχώς εκεί πέρα που ακούμε τις περισσότερες φορές ότι ήταν και η καλή διατροφή λόγω πολλών άλλων συνθηκών που έχουν αλλάξει είναι και τα νούμερα στο κομμάτι αυτό πολύ πιο επιβαρυμένα. Άρα εκεί πρέπει να γίνει μια βασική δουλειά σε όλο αυτό το σκέλος από τώρα.

Έχουμε την αποζημίωσή στις πράξεις φυσικοθεραπευτών για τα άτομα, τα οποία δεν είναι συμβεβλημένα για τους φυσιοθεραπευτές, όταν έχουμε τα άτομα αυτά τα οποία χρήζουν βοήθειας. Έχουμε το σκέλος που έχει να κάνει με τις μονάδες πρωτοβάθμιας φροντίδας υγείας. Έχουμε το θέμα με τις ρυθμίσεις COVID που έχω δεχθεί κατά καιρούς μια μεγάλη κριτική και πιστεύω ότι τώρα και πολύ σωστά γίνεται αυτό. Δεν πρέπει επ’ ουδενί σε ένα κενό που μπορεί να υπάρξει και μια καινούργια κυβέρνηση αμέσως να υπάρξει θα πρέπει να έχει ένα περιθώριο μπροστά της και γι’ αυτό μεταφέρουμε όλους αυτούς τους χρόνους στις 30 Σεπτεμβρίου. Υπάρχει περίπτωση να έχουμε και υπηρεσιακή κυβέρνηση, υπάρχει περίπτωση να σχηματιστεί κυβέρνηση από τις πρώτες εκλογές, μπορεί να χρειαστούν δεύτερες εκλογές. Όλα αυτά θα τα κρίνει το αποτέλεσμα. Εμείς, όμως, έπρεπε να δώσουμε αυτόν τον χρόνο ακόμα και σε ρυθμίσεις που ενδεχομένως δεν είναι απολύτως απαραίτητες. Δεν θέλουμε, όμως, να βρεθεί σε θέση αιφνιδιασμού κάποιος άνθρωπος που μπορεί να βρεθεί σε αυτή τη θέση και να μην έχει διαχειριστεί συνθήκες πανδημίας.

Στην τροπολογία γίνεται η παρέμβαση αυτή για το HIV που συνδέεται με αυτό το οποίο λέμε σήμερα, δηλαδή μόλις πια λειτουργήσει όλο το μητρώο θα πάμε πια στις προγραμματικές συμβάσεις που κάνει ο ΕΟΔΥ, αλλά χρειάζεται ένα χρονικό διάστημα προκειμένου να μπορούν να υλοποιούνται αυτές οι συμβάσεις.

Το κομμάτι του clawback είναι μια μεγάλη κουβέντα που έχουμε κάνει. Εδώ πέρα κάνουμε μια παρέμβαση με επιπλέον χρήματα στον κωδικό, αλλά παράλληλα ανοίγουμε και ένα βασικό θέμα που ήταν ειδικά από τους γιατρούς τους κλινικό-εργαστηριακούς στις ατομικές επιχειρήσεις και κυρίως τους γιατρούς που είχαν τη μεγαλύτερη πίεση που δεν έχουν την αντίστοιχη μεγάλοι όμιλοι ως προς το clawback που ζητούσαν να μπορέσουμε σιγά - σιγά από τον ΕΟΠΥΥ να αποζημιώνουμε και την ιατρική γνωμάτευση και την πράξη και να την αποσυνδέουμε με την εξέταση. Άρα ανοίγουμε ένα πλαίσιο που προφανώς σε αυτό χρειάζεται δουλειά για να αποτυπωθεί στη σύμβαση.

Παράλληλα για ένα θέμα των οδοντιάτρων, που απ’ ό,τι κατάλαβα ήταν πολύ σημαντικό, είχαμε και τη σύμφωνη γνώμη του ΚΕΣΥ για να χρησιμοποιείται το άζωτο.

Σε όλο αυτό το πλαίσιο προσπαθήσαμε -και τουλάχιστον πιστεύω αυτό, αξιότιμες κυρίες και κύριοι συνάδελφοι, πρέπει να το εκτιμήσετε- στο τελευταίο νομοσχέδιο του Υπουργείου Υγείας, οι διατάξεις οι οποίες έρχονται και στην τροπολογία να μην δημιουργούν μια ένταση έτσι ώστε να πει κάποιος ότι ήρθαμε να το φέρουμε τελευταία στιγμή.

Και αυτό που ειπώθηκε για τις νομιμοποιήσεις, προφανώς οι νομιμοποιήσεις πάντοτε έρχονται, δεν είναι νομιμοποιήσεις προς όφελος κάποιων. Είναι η λειτουργία των νοσοκομείων, η οποία γίνεται και πρέπει να νομιμοποιούνται κάποιες δαπάνες. Παράλληλα θα γίνει αποδεκτή μια τροπολογία που έχει έρθει από τον Γιάννη τον Μπούγα που έχει να κάνει με τη δυνατότητα που δώσαμε για να παραμείνουν στις θέσεις άτομα που ήταν στους εικοσιτέσσερις μήνες. Επειδή έχουμε δει ότι υπήρχε αρκετή διαμαρτυρία ότι ο μήνας πέρασε και πολλοί δεν είχαν κάνει τις αιτήσεις, τον μήνα τον κάνουμε τρίμηνο.

Το ΚΚΕ αναφέρθηκε σε μια τροπολογία. Δεν είναι αρμοδιότητάς μου η συγκεκριμένη τροπολογία την οποία φέρατε. Σε κάθε περίπτωση δεν την αποδεχόμαστε, όπως δεν αποδεχόμαστε και τις άλλες τροπολογίες.

Γι’ αυτό που θέσατε, κύριε Πρόεδρε, ενημερώθηκα ότι στα Τρόπαια είναι τρία ασθενοφόρα. Δεν υπάρχει μεταφορά και να μην υπάρχει στα Τρόπαια ασθενοφόρο. Ένα θα πάει στο Λυγουριό κυρίως για το μήνα που έχουμε το Πάσχα και έχουμε αυξημένες ανάγκες, αλλά θα παραμείνει η στελέχωση, όπως υπάρχει, λειτουργεί κανονικά και θα υπάρξει και επιστροφή του ασθενοφόρου όταν καλυφθεί αυτή η μεγάλη ανάγκη που μπορεί να υπάρξει και λόγω του Πάσχα.

Κλείνοντας, θα ήθελα να αναφερθώ συνολικά σε όλο αυτό το πλαίσιο της εργασίας που έγινε όπως το ανέδειξα, αλλά και στους συναδέλφους και ειδικά τους τομεάρχες των κομμάτων που όλο αυτό το διάστημα και με τις εντάσεις που μπορεί να υπήρχαν και με τις διαφωνίες που υπήρχαν θεωρούμε ότι υπήρξε ένας ευεργετικός ρόλος σε μια σειρά από νομοθετήματα.

Κατά τη δική μου εκτίμηση -και κλείνω, κύριε Πρόεδρε, τώρα ειλικρινά γιατί σας έχω πει τέσσερις, πέντε φορές ότι κλείνω- ένα μεγάλο μέρος από τις αλλαγές αυτές τις οποίες έγιναν είναι μέρος που έχουν και κοινές αναφορές στη βάση τους με πολύ μεγάλες διαφωνίες μετά στην πορεία, ειδικά στη δευτεροβάθμια.

Στο κομμάτι, όμως, της πρωτοβάθμιας και της πρόληψης, πιστεύουμε ότι όλη αυτή η εργασία που έχει γίνει είναι μια εργασία που πραγματικά θα βάλει τις βάσεις για το Εθνικό Σύστημα Υγείας των επόμενων ετών, βάσεις που συνδέονται με δημόσια υγεία, πρόληψη, πρωτοβάθμια φροντίδα υγείας και προφανώς διορθωτικές παρεμβάσεις πρέπει να γίνουν και στο μεγάλο θέμα της δευτεροβάθμιας φροντίδας υγείας.

Και επειδή έχουμε τις εκλογές πάρα πολύ κοντά, αυτό όλο το πρόγραμμα μπορεί να υλοποιηθεί με αυτοδύναμη Κυβέρνηση της Νέας Δημοκρατίας και Πρωθυπουργό τον Κυριάκο Μητσοτάκη. Και εμείς ερχόμαστε και ζητάμε τη σύγκριση σε όλους τους τομείς και στον τομέα της υγείας, γιατί η σύγκριση με μια πρώην κυβέρνηση που έχει κυβερνήσει κι αυτή στο παρελθόν και με ένα κόμμα τρίτο που έχει κυβερνήσει στο παρελθόν και με εμάς, είναι κάτι που το επιδιώκουμε. Αυτό μας ενδιαφέρει, να δούμε τι έκανε ο καθένας κατά τα χρόνια της διακυβέρνησής του και να κριθεί αυστηρότατα βάσει αυτού από τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θέλω να σας πω ότι τα δύο ασθενοφόρα που πήγατε, τα καινούργια, ήταν για να λύσουν τις ανάγκες. Τώρα στέλνετε το καινούργιο και κρατάτε αυτό που χάλαγε…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δύο κρατάμε, τρία είναι στο σύνολο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, όχι. Δεν σας έχουν ενημερώσει καλά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μια χαρά με ενημέρωσαν! Τρία έχουν εκεί πέρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα το αξιολογήσουμε και αν έχουμε τρία καινούργια ασθενοφόρα, θα το αφήσουμε για έναν μήνα να πάει στο Λυγουριό. Όμως, η περιοχή είναι δύσβατη, έχει πολλά προβλήματα, έχει πολλά χωριά, είναι πολλοί άνθρωποι σε μεγάλη ηλικία και θα πρέπει να τους προστατεύουμε. Θα το δούμε τις επόμενες μέρες. Εδώ θα είμαστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μια τελευταία διευκρίνιση να κάνω.

Η τροπολογία του Γραμματέα της Κοινοβουλευτικής Ομάδας που γίνεται δεκτή και έχει αυτό το σκέλος που σας είπαμε, επειδή έχουν κατατεθεί κι άλλες, είναι η τροπολογία με γενικό αριθμό 1693 και ειδικό 257.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υγείας: «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας».

Προχωρούμε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ενενήντα πέντε άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες επείγουσες ρυθμίσεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 69 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 74 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 77 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 84 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 89 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 91 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 92 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 93 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 94 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 95 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. Τροπ. 1691/256 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Βουλ. Τροπ. 1693/257 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Υγείας: «Φαρμακευτικοί Σύλλογοι - Πανελλήνιος Φαρμακευτικός Σύλλογος - Ινστιτούτο Φαρμακευτικών Επιστημονικών Ερευνών και άλλες επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το νομοσχεδίου σελ.296α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 16.52΄ λύεται η συνεδρίαση για αύριο, ημέρα Πέμπτη 6 Απριλίου 2023 και ώρα 9.00΄, με αντικείμενο εργασιών του Σώματος, νομοθετική εργασία: α) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συμφωνίας (MoA) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)» και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με το πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των Κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**