(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϞZ΄

Πέμπτη, 30 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο της Κω, το 3ο Δημοτικό Σχολείο Γέρακα, το Γυμνάσιο Μασάρων Ρόδου, το 1ο Γυμνάσιο Αγίας Παρασκευής, το Γυμνάσιο Προσοτσάνης Δράμας, το Δημοτικό Σχολείο Πυλίου Κω, το Δημοτικό Σχολείο Κατούνας Αιτωλοακαρνανίας και από το Δημοτικό Σχολείο Παλέρου Αιτωλοακαρνανίας, σελ.   
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 ποινική ευθύνη των Υπουργών, όπως ισχύουν την 29-3-2023 ποινική δικογραφία που αφορά στους διατελέσαντες Υπουργούς, Αναπληρωτές Υπουργούς και Υφυπουργούς του Υπουργείου Περιβάλλοντος και Ενέργειας κατά τα έτη 2015 έως σήμερα, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 31 Μαρτίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Υγείας, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και οι Υφυπουργοί Υποδομών και Μεταφορών κατέθεσαν την 30.3.2023 σχέδιο νόμου: «Φαρμακευτικοί Σύλλογοι " Πανελλήνιος Φαρμακευτικός Σύλλογος " Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΒΙΛΙΑΡΔΟΣ Β. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΔΑΒΑΚΗΣ Α. , σελ.   
 ΘΕΟΧΑΡΗΣ Θ. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΙΧΑΗΛΙΔΗΣ Α. , σελ.   
 ΜΠΟΥΡΑΣ Α. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΦΙΛΗΣ Α. , σελ.   
 ΣΑΚΟΡΑΦΑ Σ. , σελ.   
 ΣΕΝΕΤΑΚΗΣ Μ. , σελ.   
 ΤΑΣΟΥΛΑΣ Κ. , σελ.   
 ΤΣΑΚΑΛΩΤΟΣ Ε. , σελ.   
 ΦΑΜΕΛΛΟΣ Σ. , σελ.   
 ΧΡΗΣΤΙΔΟΥ Ρ. , σελ.

Β. Επί προσωπικού θέματος:  
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΜΑΜΟΥΛΑΚΗΣ Χ. , σελ.   
 ΦΑΜΕΛΛΟΣ Σ. , σελ.   
  
Γ. Επί του σχεδίου νόμου του Υπουργείου Ανάπτυξης και Επενδύσεων:  
 ΑΔΑΜΟΠΟΥΛΟΥ Α. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΒΑΡΟΥΦΑΚΗΣ Ι. , σελ.   
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΓΙΑΤΡΟΜΑΝΩΛΑΚΗΣ Ν. , σελ.   
 ΓΙΟΓΙΑΚΑΣ Β. , σελ.   
 ΓΚΑΡΑ Α. , σελ.   
 ΓΚΟΚΑΣ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΑΒΑΚΗΣ Α. , σελ.   
 ΔΕΛΗΣ Ι. , σελ.   
 ΖΑΧΑΡΑΚΗ Σ. , σελ.   
 ΘΕΟΧΑΡΗΣ Θ. , σελ.   
 ΚΑΙΡΙΔΗΣ Δ. , σελ.   
 ΚΑΤΣΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΑΦΑΝΤΑΡΗ Χ. , σελ.   
 ΚΕΡΑΜΕΩΣ Ν. , σελ.   
 ΚΕΦΑΛΑ Μ. , σελ.   
 ΚΕΦΑΛΙΔΟΥ Χ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Α. , σελ.   
 ΛΟΓΙΑΔΗΣ Γ. , σελ.   
 ΜΑΚΡΗ-ΘΕΟΔΩΡΟΥ Ε. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΕΝΔΩΝΗ Σ. , σελ.   
 ΜΙΧΑΗΛΙΔΗΣ Α. , σελ.   
 ΜΠΟΥΜΠΑΣ Κ. , σελ.   
 ΝΟΤΟΠΟΥΛΟΥ Α. , σελ.   
 ΠΑΝΑΣ Α. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΠΠΑΣ Ν. , σελ.   
 ΠΑΦΙΛΗΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΣΕΝΕΤΑΚΗΣ Μ. , σελ.   
 ΤΟΥΡΝΑΣ Ε. , σελ.   
 ΤΣΑΚΑΛΩΤΟΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΤΣΙΑΡΑΣ Κ. , σελ.   
 ΤΣΙΠΡΑΣ Α. , σελ.   
 ΦΑΜΕΛΛΟΣ Σ. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϞZ΄

Πέμπτη 30 Μαρτίου 2023

Αθήνα, σήμερα στις 30 Μαρτίου 2023, ημέρα Πέμπτη και ώρα 10.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα, καλή εβδομάδα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-3-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ϟΣΤ΄ συνεδριάσεώς του, της Τετάρτης 29-3-2023, σε ό,τι αφορά την ψήφιση στο σύνολο του σχεδίου νόμου: «Κώδικας Μετανάστευσης»)

Γίνεται γνωστό στο Σώμα ότι οι Υπουργοί Υγείας, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και οι Υφυπουργοί Υποδομών και Μεταφορών κατέθεσαν την 30.3.2023 σχέδιο νόμου: «Φαρμακευτικοί Σύλλογοι – Πανελλήνιος Φαρμακευτικός Σύλλογος – Ινστιτούτο Φαρμακευτικών Επιστημονικών Ερευνών και άλλες ρυθμίσεις αρμοδιότητας του Υπουργείου Υγείας».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις».

Η Διάσκεψη των Προέδρων αποφάσισε στη συνεδρίασή της στις 23 Μαρτίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Καλείται στο Βήμα ο κ. Μάξιμος Σενετάκης, Βουλευτής Ηρακλείου της Νέας Δημοκρατίας και γενικός εισηγητής της Νέας Δημοκρατίας.

Ορίστε, κύριε Σενετάκη, έχετε τον λόγο.

**ΜΑΞΙΜΟΣ ΣΕΝΕΤΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι Υπουργοί, ένα βασικό χαρακτηριστικό της Κυβέρνησης της Νέας Δημοκρατίας που σε λίγες μέρες ολοκληρώνει τον πρώτο κύκλο του ριζικού εκσυγχρονισμού της χώρας, είναι πως από τον Ιούλιο του 2019 που ανέλαβε τα καθήκοντά της, έθεσε ως πρωταρχική προτεραιότητα την ασφάλεια των πολιτών και την προστασία της ανθρώπινης ζωής. Το έκανε με την απόλυτη επίγνωση ότι το κράτος υπάρχει για να φροντίζει πρώτα και πάνω απ’ όλα την ασφάλεια των πολιτών και μετέπειτα να φροντίζει για την ανάπτυξη, διότι χωρίς ασφάλεια, χωρίς προστασία της ανθρώπινης ζωής δεν υπάρχει ανάπτυξη, ούτε και έχει ιδιαίτερο νόημα.

Η υγειονομική κρίση ήρθε για να προσδώσει ουσιαστικό νόημα στη σημασία της ασφάλειας και ήρθε πολύ σύντομα για να δοκιμάσει την ικανότητα και την αποφασιστικότητα της Κυβέρνησης να προστατέψει τις ζωές των συμπολιτών μας. Το έπραξε με επιτυχία γιατί δεν δίστασε να πάρει αποφάσεις, παρότι δυσαρέστησε πολλούς. Δεν δίστασε μπροστά στο φαινομενικό πολιτικό κόστος. Άκουσε τους ειδικούς, έπραξε το σωστό. Το αποτέλεσμα τη δικαίωσε. Χιλιάδες ζωές συμπολιτών μας προστατεύτηκαν. Η επιχείρηση «Ελευθερία» άφησε ανεξίτηλο το ιστορικό της αποτύπωμα. Θα μνημονεύεται ως υπόδειγμα της ικανότητας του ελληνικού κράτους να βάζει στόχους και να τους πετυχαίνει, εφόσον διαθέτει ηγεσία που σχεδιάζει μεθοδικά και δρα αποτελεσματικά.

Λίγο αργότερα ήταν η κλιματική κρίση που δοκίμασε και πάλι την ικανότητα του κράτους να προστατέψει την ανθρώπινη ζωή. Οι πυρκαγιές του καλοκαιριού του 2021 είχαν όλο εκείνο το εκρηκτικό μείγμα που θα έθετε σε κίνδυνο τις ζωές των πολιτών. Και πάλι, όμως, ο κρατικός μηχανισμός ανταποκρίθηκε. Χάρη στην έγκαιρη και οργανωμένη κινητοποίηση της Πολιτικής Προστασίας που οικοδομήθηκε εκ του μηδενός δεν θρηνήσαμε θύματα, χάσαμε όμως πολύτιμο φυσικό κεφάλαιο.

Με θάρρος τότε ο Πρωθυπουργός ανέλαβε την ευθύνη για τη φυσική καταστροφή και δεσμεύτηκε προσωπικά ότι θα πράξει το καλύτερο δυνατό, ώστε το κακό να μην επαναληφθεί. Έναν χρόνο μετά έκανε πράξη τη δέσμευσή του. Η Πυροσβεστική αναδιοργανώθηκε πλήρως και το καλοκαίρι του 2022, παρά την καχυποψία κάποιων, είχαμε -περιέργως πως- τις περισσότερες φωτιές από ποτέ, αλλά μακράν τις λιγότερες καμένες εκτάσεις από ποτέ και φυσικά καμία απώλεια ανθρώπινης ζωής.

Αναφέρομαι σε αυτές τις δύο χαρακτηριστικές περιπτώσεις, ενώ θα μπορούσα να παραθέσω πλειάδα άλλων που αποδεικνύουν ότι αυτή η Κυβέρνηση ουδέποτε διαπραγματεύτηκε την ασφάλεια των πολιτών για κανέναν λόγο και έναντι οποιουδήποτε συμφέροντος και έτσι βήμα-βήμα κατάφερε με πολλή δουλειά να κερδίσει την εμπιστοσύνη των πολιτών που αποτελεί θεμέλιο στη σχέση κράτους-πολίτη και έτσι πέτυχε να μεγαλώσει τις προσδοκίες των πολιτών απέναντί της.

Δεν υπάρχει αμφιβολία ότι η τραγωδία στα Τέμπη επαναπροσδιόρισε τις μεγάλες αυτές προσδοκίες των πολιτών, ότι μας προσγείωσε στην κακή ελληνική πραγματικότητα που προς στιγμήν πιστέψαμε ότι είχαμε ξεπεράσει. Ήταν ένα σοκ για όλους, αλλά και η συνειδητοποίηση ότι έχουμε ακόμα πολλά να κάνουμε για να διατηρήσουμε τη χώρα ασφαλή και ευημερούσα.

Ούτε σε αυτή την περίπτωση ο Πρωθυπουργός κρύφτηκε. Δεν δικαιολογήθηκε πίσω από τη σειρά ανθρωπίνων λαθών που -όπως αποδεικνύεται- υπήρξαν. Ζήτησε συγγνώμη για όσα διαχρονικά το κράτος δεν έκανε για να προστατεύσει την ανθρώπινη ζωή. Ανέλαβε το μερίδιο της ευθύνης που αναλογεί στην Κυβέρνησή του για το γεγονός ότι σε αυτή την περίπτωση δεν κατέστη δυνατό να αποτραπεί το κακό. Υποσχέθηκε τη διερεύνηση των αιτιών του δυστυχήματος και της ικανοποίησης του κοινωνικού αιτήματος να λάμψει όλη η αλήθεια. Έθεσε τον υψηλό στόχο την επόμενη τετραετία η Ελλάδα να διαθέτει έναν ασφαλή, σύγχρονο και ζηλευτό σιδηρόδρομο, όπως αρμόζει στον γεωπολιτικό ρόλο που θέλει να διαδραματίσει στην ευρύτερη περιοχή. Περιέγραψε το πλαίσιο των απαραίτητων ενεργειών που θα γίνουν για να το πετύχει.

Το παρόν νομοσχέδιο είναι η πρώτη νομοθετική αντίδραση μετά το κακό. Κατατέθηκε σε σύντομο χρονικό διάστημα για να αντιμετωπίσει μια σειρά από επείγοντα ζητήματα και αποδεικνύει ότι δεν μένουμε άπραγοι παρατηρητές του πόνου που προκάλεσαν σε αυτούς τους ανθρώπους οι παραλείψεις, οι αστοχίες, τα λάθη, οι παθογένειες ενός κράτους που επιβάλλεται να μεταρρυθμιστεί τώρα και παντού.

Πρώτο επείγον ζήτημα και άμεση ανάγκη είναι να ανακουφίσουμε τον πόνο των συγγενών των θυμάτων και να στηρίξουμε τους πληγέντες. Γνωρίζουμε ότι καμμία υλική συνεισφορά δεν μπορεί να υποκαταστήσει την ανθρώπινη απώλεια όμως τα μέτρα που περιλαμβάνονται στο νομοσχέδιο αποτελούν ηθική υποχρέωση και ελάχιστο χρέος της πολιτείας απέναντι στις οικογένειες που θρηνούν άδικα τους ανθρώπους τους επειδή το κράτος δεν φρόντισε να προστατεύσει ως όφειλε τη ζωή τους.

Προφανώς δεν μας εξέπληξε το γεγονός ότι ο ΣΥΡΙΖΑ θα υπερψηφίσει τα μέτρα. Αλλάζει, δηλαδή, την αποχή και θα ψηφίσει τα μέτρα. Δεν μπορούσε να πράξει αλλιώς αν και για τα προφανή πολλές φορές μας έχει εκπλήξει δυσάρεστα. Θα μας εξέπληττε όμως αν το κόμμα της Αξιωματικής Αντιπολίτευσης και σύσσωμη ίσως η Αντιπολίτευση συντασσόταν με τη δική μας προσέγγιση. Θα περιμέναμε από την Αξιωματική Αντιπολίτευση μπροστά στο σοκ του τραγικού συμβάντος να αναγνωρίσει ότι επιτέλους κάτι πρέπει να κάνουμε ως πολιτικό σύστημα για να μη ζήσουμε ποτέ ξανά παρόμοιες τραγωδίες στο μέλλον. Μάταια περιμένουμε. Καμμία μεταμέλεια, καμμία ανάληψη της ευθύνης που και το κόμμα της Αξιωματικής Αντιπολίτευσης έχει για ό,τι συνέβη αλλά επιμονή στο αρχικό πολιτικό αφήγημα. «Εσείς φταίτε για όλα, εμείς τα κάναμε όλα τέλεια». Μια φτηνή προσπάθεια πολιτικής εκμετάλλευσης του σοκαριστικού γεγονότος που γίνεται χυδαία όσο το κόμμα της Αξιωματικής Αντιπολίτευσης συκοφαντεί και παραπλανεί όχι μόνο κρύβοντας αλήθειες αλλά κατασκευάζοντας και ψέματα.

Είναι θλιβερή αυτή η εικόνα δεν περιποιεί τιμή στους αδικοχαμένους ανθρώπους. Δεν ικανοποιεί το κοινό αίτημα «όλα στο φως» δεν ικανοποιεί την απαίτηση των πολιτών να κάνουμε την αυτοκριτική μας και να πούμε αλήθειες για τα πραγματικά αίτια της τραγωδίας ώστε να πάμε τη χώρα μπροστά και όχι το κόμμα μας. Έτσι όμως συγκρινόμαστε και έτσι κρινόμαστε.

Δεύτερο επείγον ζήτημα είναι η ασφαλής επαναλειτουργία του σιδηροδρόμου και η ανάκτηση του αισθήματος εμπιστοσύνης των πολιτών στο μέσο. Γι’ αυτό και στα μέτρα στήριξης των συγγενών προστέθηκαν και μέτρα ενίσχυσης της ασφάλειας. Κι εδώ αντιμετωπίσαμε την προσχηματική κριτική της Αντιπολίτευσης ότι δήθεν τα μέτρα που περιλαμβάνονται στο νομοσχέδιο δεν επαρκούν. Ουδέποτε ισχυρίστηκε κανείς ότι πρόκειται για ολοκληρωμένο πακέτο ριζικής αναβάθμισης της ασφάλειας των σιδηροδρόμων. Είπαμε ότι είναι τα επείγοντα μέτρα για την επαναλειτουργία των σιδηροδρόμων. Και το πιο επείγον και πρωτεύον κατά τη γνώμη μου και άμεσο να υλοποιηθεί ήταν να περιορίσουμε τις φθορές στο σιδηροδρομικό δίκτυο που αποδεδειγμένα οδήγησαν σε καθυστερήσεις στο έργο του εκσυγχρονισμού και της ενίσχυσης της ασφάλειάς του. Γι’ αυτό και ένα πρώτο μέτρο είναι η τροποποίηση του ποινικού κώδικα για την κλοπή σιδηροδρομικού υλικού. Ένα άλλο οι προσαρμογές στη νομοθεσία για την πρόληψη και καταστολή της νομιμοποίησης εσόδων από εγκληματικές πλέον δραστηριότητες, όπως θα τις χαρακτηρίσουμε. Ένα άλλο οι προσλήψεις προσωπικού για τη φύλαξη των υποδομών του ΟΣΕ και ένα άλλο οι προσλήψεις για τη στελέχωση του οργανισμού ο οποίος έχει αποψιλωθεί τα τελευταία χρόνια και έχει περιέλθει στην κατάσταση που όλοι γνωρίσαμε τελευταία με τον πλέον τραγικό τρόπο.

Από εκεί και πέρα, κυρίες και κύριοι συνάδελφοι, υπάρχουν ζητήματα που το νομοσχέδιο όφειλε να διευθετήσει βάσει των συνθηκών που έχουν προκύψει. Για παράδειγμα δεν θα έπρεπε να συμπεριληφθούν διατάξεις για την ενίσχυση της προστασίας του καταναλωτή με τις ανακοινώσεις μείωσης τιμών τη χρονική επέκταση ισχύος για το καλάθι του νοικοκυριού; Δεν θα έπρεπε τώρα που ξεκινά η τουριστική περίοδος να νομοθετήσουμε μια σειρά από διατάξεις για ζητήματα που προέκυψαν ως ανάγκη από τους εμπλεκόμενους στον κλάδο; Δεν θα έπρεπε εν όψει θερινής περιόδου να νομοθετήσουμε μια σειρά από θέματα που αφορούν τους καλλιτέχνες ώστε να τους προστατέψουμε από τυχόν απόπειρες των εργοδοτών να τους εκμεταλλευτούν; Δεν θα έπρεπε να ρυθμίσουμε το θέμα των επαγγελματικών δικαιωμάτων των αποφοίτων των σχολών που με προχειρότητα η προηγούμενη κυβέρνηση αναβάθμισε με έναν νόμο από ΤΕΙ σε ΑΕΙ χωρίς να τους καθορίζει τα επαγγελματικά τους δικαιώματα; Δεν έπρεπε να ρυθμίσουμε ζητήματα που αφορούν την εκτέλεση πρόσθετης υπηρεσίας πυροσβεστικού προσωπικού όταν σε λίγο διάστημα ξεκινά η αντιπυρική περίοδος;

Κυρίες και κύριοι Βουλευτές, καθώς ο χρόνος τρέχει και εισερχόμαστε στην τουριστική περίοδο είμαστε υποχρεωμένοι να προχωρήσουμε και να φροντίσουμε να ανταποκριθούμε με τον καλύτερο τρόπο στις μεγάλες προκλήσεις που έχουμε μπροστά μας. Θέλουμε φέτος να είναι μια ακόμα καλύτερη χρονιά για τον ελληνικό τουρισμό. Θέλουμε να διατηρήσουμε την αναπτυξιακή ορμή των τελευταίων ετών. Θέλουμε να πετύχουμε τους ακόμα υψηλότερους στόχους που έχουμε θέσει. Θέλουμε να συνεχίσουμε να ανταποκρινόμαστε στις μεγάλες προσδοκίες που η επιτυχημένη πρώτη θητεία αυτής της Κυβέρνησης καλλιέργησε στον κόσμο.

Μα, πάνω από όλα όμως θέλουμε οι Έλληνες να αισθάνονται ασφαλείς γιατί η ασφάλεια είναι όρος απαράβατος και προϋπόθεση για την ανάπτυξη, την ευημερία και την πρόοδο. Είναι θεμέλιο στην οικοδόμηση εμπιστοσύνης κράτους πολίτη και στην εμπέδωση της σταθερότητας. Είναι ζήτημα πρωταρχικής σημασίας που από την πρώτη στιγμή της διακυβέρνησης θέσαμε και ανέδειξε με τραγικό τρόπο το συμβάν στα Τέμπη. Ένα οδυνηρό συμβάν που μας εξαναγκάζει να πολιτευόμαστε μακριά από επίπλαστες βεβαιότητες. Ένα τραγικό συμβάν που εξαναγκάζει τους πολίτες να αναλογιστούν πως ο δρόμος του πραγματικού εκσυγχρονισμού της χώρας είναι ακόμα μακρύς και επίπονος και πως αν το θέλουν να το διανύσουν με ασφάλεια και σταθερότητα η μόνη βεβαιότητα που προσφέρεται είναι της λογικής, της ευθύνης και της αλήθειας, αυτή που με βεβαιότητα μόνο μία αυτοδύναμη Κυβέρνηση της Νέας Δημοκρατίας μπορεί να προσφέρει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο γενικός εισηγητής του ΣΥΡΙΖΑ, Βουλευτής Ηρακλείου Κρήτης, κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ κύριε Πρόεδρε.

Κυρίες και κύριοι συνάδελφοι, η σημερινή συζήτηση για το νομοσχέδιο έρχεται σε μια ιδιαίτερα κρίσιμη πολιτική συγκυρία δεδομένου ότι κ. Μητσοτάκης προ διημέρου ανακοίνωσε την ημερομηνία διεξαγωγής των επικείμενων εθνικών εκλογών. Έρχεται, επίσης, σε μια πολύ ιδιαίτερη συγκυρία την επαύριο ουσιαστικά της τραγωδίας των Τεμπών. Σε αυτό, λοιπόν, το νομοσχέδιο -ερανιστικό όπως το χαρακτήρισε ο κ. Γεωργιάδης- ουσιαστικά για άλλη μια φορά βιώνουμε σε αυτή την Αίθουσα μια απόπειρα νομοθέτησης από την Κυβέρνηση Μητσοτάκη σαφέστατα στην λάθος κατεύθυνση δεδομένου ότι διέπεται από πλήθος ετερόκλητων άρθρων ρουσφετολογικού χαρακτήρα ως επί το πλείστον το αναδείξαμε και στις επιτροπές τις προηγούμενες μέρες, αλλά βάζει ως προμετωπίδα τα ζητήματα που αφορούν στην αποκατάσταση, στην αποζημίωση και τη στήριξη των συγγενών των θυμάτων στα Τέμπη.

Με αυτόν τον τίτλο «Μέτρα στήριξης συγγενών των θυμάτων και των πληγέντων του σιδηροδρομικού δυστυχήματος της 28ης Φεβρουαρίου» ξεκινάει το νομοσχέδιο. Στην πραγματικότητα όμως αυτό το επίπλαστα ερανιστικό, όπως αναφέρθηκε είναι νομοσχέδιο το οποίο έχει και άλλες πτυχές, πολύ προβληματικές πτυχές. Αναδείχθηκαν ειδικά στην κατ’ άρθρον συζήτηση σε επίπεδο επιτροπών. Όμως, δεν μπορούμε να μην ξεκινήσουμε, λοιπόν, από τα Τέμπη δεδομένου ότι αυτό αν μη τι άλλο οφείλουμε να το κάνουμε και απέναντι στους πολίτες. Έχουν τεθεί συγκεκριμένα ερωτήματα που δεν έχουν απαντηθεί τριάντα δύο μέρες μετά από αυτό το συμβάν. Ερωτήματα τα οποία πρέπει η Κυβέρνηση του κ. Μητσοτάκη και οι αρμόδιοι επιτέλους να απαντήσουν. Το κυριότερο, το κομβικό, το θεμελιώδες ερώτημα κατά την άποψή μας είναι γιατί επί τέσσερα χρόνια δεν επισκευάστηκε η τηλεδιοίκηση που λειτουργούσε ως τις 27 Ιουλίου 2019. Ποιος και γιατί αποφάσισε να αφήσει τα τρένα να κινούνται στα τυφλά; Υπάρχουν ερωτήματα σοβαρά που πρέπει να απαντηθούν από τους αρμόδιους. Τι θα εγκαινίαζε άραγε ο κ. Μητσοτάκης δέκα ώρες μετά το δυστύχημα όταν η τηλεδιοίκηση στη Θεσσαλονίκη λειτουργούσε μόλις σε τέσσερις από τους οκτώ σταθμούς; Τι επαναδιαπραγμάτευση θα έκανε με τους Ιταλούς δεδομένου ότι η Κυβέρνησή του ήταν αυτή που απεμπόλησε τη δυνατότητα και αποφόρτισε τους Ιταλούς επενδυτές στο να επενδύσουν τα 500 εκατομμύρια ευρώ στις σιδηροδρομικές υποδομές της χώρας;

Γιατί λέτε ότι έστελναν καμπανάκια μετά το δυστύχημα, όταν οι εργαζόμενοι είχαν προειδοποιήσει με τον πλέον κατηγορηματικό και γλαφυρό τρόπο για το επικείμενο δυστύχημα. Καταγγελίες, παραιτήσεις, απεργιακές κινητοποιήσεις, έγγραφα ακόμα και της Αρχής Διαφάνειας που επεσήμαιναν πως εμφιλοχωρούσε ο κίνδυνος γι’ αυτό το δυστύχημα.

Όλα αυτά τα ερωτήματα, που βέβαια ο κ. Καραμανλής, ο αρμόδιος τότε Υπουργός, προφανώς, δεν απάντησε. Και όχι μόνο δεν απάντησε αλλά όπως χαρακτηριστικά ειπώθηκε στην επιτροπή από αρμόδιο υπάλληλο και εργαζόμενο στα τρένα, ούτε ένα τηλέφωνο τέσσερα χρόνια. Παρ’ όλες αυτές τις οχλήσεις, τόσες πολλές, τόσες ετερόκλητες οχλήσεις.

Αν, λοιπόν, κάτι συνιστά ύβρη, σίγουρα δεν είναι αυτό, γιατί ο κ. Γεωργιάδης στις επιτροπές ανέφερε ότι είναι πολιτική ύβρις να εκμεταλλευόμαστε την τραγωδία, ενώ εμείς θέτουμε απλά ερωτήματα, συγκεκριμένα, που οφείλουν να απαντηθούν απέναντι στους Έλληνες πολίτες.

Να σημειώσουμε εδώ ότι έχουμε καταθέσει αρκετές προτάσεις βελτιώσεων για τις διατάξεις που αφορούν την ενίσχυση και την συνδρομή της πολιτείας απέναντι στους συγγενείς των θυμάτων. Διατάξεις οι οποίες, προφανώς, και θα ψηφίσουμε και μάλιστα, νομίζω, έχουμε συνεισφέρει στο δημόσιο διάλογο ώστε να μπορέσουν να ενισχυθούν ακόμα περισσότερο και να διασφαλίσουμε κάποια ζητήματα, τα οποία εκκρεμούν και είναι ασαφή, ειδικά στις διατάξεις των άρθρων 60 και 66.

Τώρα το νομοσχέδιο υποτίθεται ότι αντιμετωπίζει την ασφάλεια των υποδομών και των μεταφορών. Αυτός είναι ο δεύτερος υπότιτλος του νομοσχεδίου. Και τι κάνει ως προς αυτό; Μπαλώματα στη στελέχωση δημόσιων υποδομών μεταφοράς. Άρα, λέει ο κ. Γεωργιάδης να μην πολιτικοποιούμε την τραγωδία όταν οι ίδιοι έχουν τη χρυσή ευκαιρία να νομοθετήσουν και, δυστυχώς, δεν πράττουν τα δέοντα.

Κυρίες και κύριοι της Συμπολίτευσης, δεν είναι πολιτική εκμετάλλευση της τραγωδίας το να επισημαίνουμε μαζί με τους ελεγκτές εναέριας κυκλοφορίας, ότι η υπηρεσία της ΥΠΑ είναι η πλέον υποστελεχωμένη στην Ευρώπη. Δεν είναι πολιτική εκμετάλλευση της τραγωδίας, το να υποδεικνύεις ότι δεν έχει υπάρξει καμμία προκήρυξη για τους ελεγκτές εναέριας κυκλοφορίας και σήμερα, μετά την τραγωδία, γίνονται προσλήψεις από πότε; Από πίνακα επιλαχόντων του 2015.

Δεν είναι, επίσης, πολιτική εκμετάλλευση της τραγωδίας, το να υποδεικνύεται ότι ακόμα και με τα σημερινά μπαλώματα, τα οργανικά κενά της ΣΤΑΣΥ, αλλά και στον ΟΣΥ, είναι τεράστια.

Η επισήμανση όλων των παραπάνω, είναι η ελάχιστη ευθύνη των εκλεγμένων εκπροσώπων του ελληνικού λαού, να ελέγχουν την Κυβέρνηση -την όποια κυβέρνηση- και να υπερασπίζονται το δημόσιο συμφέρον και την ασφάλεια των συμπολιτών τους.

Με αυτό το αίσθημα ευθύνης, υπηρετήσαμε τον ελληνικό λαό πριν από το δυστύχημα και με αυτό το αίσθημα ευθύνης θα πούμε και όσα έχουμε να πούμε σήμερα.

Με αυτό το αίσθημα ευθύνης, οκτώ μέρες πριν από το δυστύχημα, οι εκπρόσωποί μας ρωτούσαν, εδώ στο ελληνικό Κοινοβούλιο, με τη μορφή των επίκαιρων ερωτήσεων, για τις διαδικασίες όσον αφορά την ασφάλεια των σιδηροδρομικών μεταφορών, εδώ, μέσα σ’ αυτή την Αίθουσα και λάμβαναν την αποστομωτική απάντηση, από τον παραιτηθέντα, πρώην πλέον, Υπουργό, ότι θα έπρεπε να ντρέπονται.

Μιας, όμως, και η συγκυρία που κάνουμε την παρούσα συζήτηση είναι, εκ των πραγμάτων, προεκλογική, αξίζει να δούμε το σημερινό νομοσχέδιο και ως ένδειξη μιας συγκεκριμένης μορφής νομοθέτησης. Μιας νομοθέτησης που χαρακτηρίζεται, για άλλη μια φορά, από την μικροεξυπηρέτηση συμφερόντων, τη διοικητική ανικανότητα και ως μόνη μέριμνα έχει την πολιτική επικοινωνία.

Πάρτε για παράδειγμα τις ρυθμίσεις του άρθρου 30, χωρίς να έχει ολοκληρωθεί η χωροθέτησή τους, χωρίς να είναι σαφές, δηλαδή, τι είναι αυτό που παραχωρεί στους ιδιώτες, που εκ των υστέρων θα έρθουν και θα το προσδιορίσουν. Πάρτε για παράδειγμα τις ρυθμίσεις του Υπουργείου Ναυτιλίας, όπου με το σημερινό νομοσχέδιο επιτρέπεται η συλλήβδην νομιμοποίηση των αυθαιρέτων κατασκευών, μόνο για τα ιδιωτικοποιημένα λιμάνια.

Πάρτε για παράδειγμα -αυτό κι αν είναι παράδειγμα- τις ρυθμίσεις για τα ΣΒΑΚ, σχέδια βιώσιμης αστικής κινητικότητας, από τον «πράσινο» Πρωθυπουργό και την «πράσινη» υποτίθεται Κυβέρνηση. Τα ΣΒΑΚ, για όσους γνωρίζουν, είναι χαρακτηριστικό παράδειγμα νομοθέτησης -επί ΣΥΡΙΖΑ νομοθετήθηκε- για το πώς οραματιζόμαστε τις κοινωνίες, της πολιτείες, ένα σύγχρονο πλαίσιο στο αστικό τοπίο. Και η Κυβέρνηση τι έκανε; Τέσσερα χρόνια παρατάσεις. Άφησε, ουσιαστικά, έρμαια τους ίδιους τους δήμους, χωρίς ουσιαστική υποστήριξη -υλική και στελεχιακή- και τώρα ακόμη που συζητάμε, εν έτει 2023, όταν όλες οι υπόλοιπες χώρες στην Ευρώπη, στην Ευρωπαϊκή Ένωση, έχουν προχωρήσει τα αντίστοιχα σχέδια βιώσιμης αστικής κινητικότητας, εδώ ακόμα είμαστε χρόνια πίσω.

Τέσσερα χρόνια, λοιπόν, η Νέα Δημοκρατία, το κόμμα του «πράσινου» Πρωθυπουργού της Ευρώπης δεν τα έχει ολοκληρώσει. Κι εμείς ακόμα δεν έχουμε λάβει μία απάντηση για το ποιος φταίει.

Πάρτε για παράδειγμα, τις ρυθμίσεις του ίδιου –υποτίθεται- επισπεύδοντα Άδωνι Γεωργιάδη, όπως το άρθρο 7, όπου τη μερίδα του λέοντος στις επιχορηγήσεις των καθεστώτων της δίκαιης αναπτυξιακής μετάβασης θα τις λάβουν οι μεγάλες επιχειρήσεις και γι’ αυτό σε τέσσερις επιτροπές δεν ακούσαμε το παραμικρό. Καταδείξαμε αυτή την ανισότητα όσον αφορά τις ενισχύσεις, αλλά απάντηση καμμία. Και γι’ αυτό, επίσης, σε τέσσερις επιτροπές χαρακτηριστικά παραθέσαμε παραδείγματα σε επίπεδο άρθρων, που ανάγονται στην ίδια νοοτροπία και λογική.

Τι να πούμε για τη σιγή ιχθύος του κ. Γεωργιάδη σε σχέση με τις ιαματικές πηγές στα Ξινά Φλωρίνης, όταν ο τόπος έχει βουήξει για τις παρεμβάσεις του σε σχέση με την είσοδο φιλικού του επιχειρηματία στη διαχείριση του πόρου.

Πάρτε για παράδειγμα τις ρυθμίσεις του Υπουργείου Πολιτισμού, όπου οι ρυθμίσεις συνεχίζουν να διαιωνίζουν την αδυναμία της πολιτείας να αναγνωρίσει την πρόβα ως μέρος της κανονικής εργασίας για τους καλλιτέχνες, ενώ οι τεχνικοί στις δημιουργικές βιομηχανίες και στον πολιτισμό συνεχίζουν να είναι αφανείς και ουσιαστικά αόρατοι από την κυρία Υπουργό και το Υπουργείο.

Κυρίες και κύριοι συνάδελφοι, το σημερινό νομοσχέδιο είναι ένα από τα τελευταία μιας Κυβέρνησης που επί τέσσερα χρόνια αρνείται ότι κυβερνάει. Αρνείται ότι φέρει την οποιαδήποτε ευθύνη για το τι συμβαίνει σε αυτή εδώ τη χώρα και επιλέγει, για άλλη μια φορά, να κάνει αντιπολίτευση στην Αντιπολίτευση. Για τους νεκρούς του COVID έφταιγαν οι ίδιοι οι πολίτες και όχι η ανυπαρξία ΜΕΘ. Για την ενεργειακή κρίση έφταιγε ο πόλεμος και όχι τα υπερκέρδη των ενεργειακών εταιρειών. Για τον πληθωρισμό έφταιγε η διεθνής συγκυρία και όχι η άρνησή της πεισματικά να μειώσει το φόρο προστιθέμενης αξίας για να ρυθμιστεί η αγορά. Για τις υποκλοπές έφταιγαν κάποιοι ιδιώτες και όχι ο Πρωθυπουργός που οργάνωσε το παρακρατικό δίκτυο παρακολουθήσεων. Και σήμερα, την επαύριο της τραγωδίας των Τεμπών, φταίει ο σταθμάρχης, φταίει η Αντιπολίτευση, φταίει το πολιτικό σύστημα, φταίει οποιοσδήποτε άλλος εκτός από τον Πρωθυπουργό και τους Υπουργούς του.

Οι επερχόμενες, όμως, εκλογές θα φέρουν μια νέα κυβέρνηση, μια κυβέρνηση που θα αναλαμβάνει την ευθύνη των πράξεών της και μία κυβέρνηση η οποία, έχοντας συνείδηση των πεπραγμένων, θα πράξει τα δέοντα. Μια κυβέρνηση που θα χαρακτηρίζεται από μια προοδευτικότητα, μια πολιτική αλλαγή που έχει ανάγκη ο τόπος.

Νομίζω, κυρίες και κύριοι συνάδελφοι, ότι φέτος, κατ’ εξαίρεση, η ανάσταση θα γίνει την 21η Μαΐου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, είκοσι μαθήτριες και μαθητές και τρεις συνοδοί εκπαιδευτικοί από το 4ο Δημοτικό Σχολείο της Κω.

Καλώς ήρθατε στην Αθήνα και στη Βουλή.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει το σύστημα ηλεκτρονικής εγγραφής.

Καλείτε στο Βήμα τώρα ο ειδικός αγορητής από το ΠΑΣΟΚ - Κίνημα Αλλαγής, κ. Απόστολος Πάνας.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ξεκινήσω σήμερα την τοποθέτησή μου ξεκαθαρίζοντας πως παρ’ όλο που το παρόν σχέδιο νόμου δέχεται αλλαγές και διορθώσεις, όπως επισήμαινα και στις συνεδριάσεις των επιτροπών, και παρ’ όλο που για το πολυνομοσχέδιο αυτό, στο οποίο περιλαμβάνονται εκατόν τριάντα δύο άρθρα με ρυθμίσεις πολλών Υπουργείων, θα χρειαζόταν περισσότερος χρόνος επεξεργασίας, τα μέτρα στήριξης που περιέχονται σε αυτό αποτελούν ηθική υποχρέωση και συνιστούν το ελάχιστο χρέος της πολιτείας απέναντι στους ανθρώπους που σήμερα θρηνούν δικούς τους ανθρώπους.

Ιδανικά, βέβαια, όπως έχω ήδη με πραγματική λύπη μου αναφέρει, θα έπρεπε το επιτελικό κράτος να προστατεύσει τους πολίτες και να μην κρύβεται πίσω από τη μόνιμη δικαιολογία της άγνοιας. Εδώ, λοιπόν, και σχεδόν τέσσερα χρόνια η Κυβέρνηση παρουσίαζε τόσο καιρό μια εικόνα ότι η Ελλάδα αλλάζει, ότι οι Ιάπωνες μας ζητούν τεχνογνωσία για θέματα ψηφιακά, ότι η οικονομία καλπάζει. Τι έχει αλλάξει τελικά σε αυτή τη χώρα με το δήθεν επιτελικό κράτος και τον δήθεν εκσυγχρονισμό; Το δυστύχημα στα Τέμπη μάς προσγείωσε με τον πιο οδυνηρό τρόπο σε μια σκληρή πραγματικότητα. Η αίσθηση της ασφάλειας απουσιάζει από τις ζωές μας και ιδίως των νέων ανθρώπων.

Τι άλλαξε, όμως και με τις επενδύσεις; Φήμες αναφέρουν πως προς ένα νέο ναυάγιο οδεύει ο χρηματοοικονομικός κλάδος της χώρας, με το σχέδιο της Κυβέρνησης για τη μεγάλη επένδυση της «MICROSOFT» στην Ελλάδα να βαλτώνει. Συγκεκριμένα, όπως λέγεται, το data center στο οποίο θα επένδυε ο τεχνολογικός κολοσσός παραμένει στα χαρτιά και στη φιέστα που στήθηκε στο Μουσείο της Ακρόπολης τον Οκτώβριο του 2020. Αν ισχύει, μιλάμε για ένα παράδειγμα κατάρρευσης του αφηγήματος της Κυβέρνησης περί στρατηγικών επενδύσεων και διεθνούς φήμης επιχειρήσεων στη χώρα, καθώς το μόνο που έχει γίνει από τότε είναι επενδύσεις στα χαρτιά.

Από την άλλη έχουμε την αύξηση του κατώτατου μισθού -το οποίο το αναγνωρίζουμε- στα 780 ευρώ. Από εκεί και πέρα όμως η κοινωνία είναι αντιμέτωπη με την ακρίβεια, την αισχροκέρδεια, τον πληθωρισμό και η αύξηση αυτή αφορά επί της ουσίας μόνο ένα μέρος των εργαζομένων και συγκεκριμένα λιγότερο από πεντακόσιες ενενήντα χιλιάδες και προφανώς, βέβαια, δεν καλύπτει τις μεγάλες αυξήσεις οι οποίες έχουν γίνει πιο πριν στο κόστος διαβίωσης.

Να προσθέσουμε επίσης και τις μικρές και πολύ μικρές επιχειρήσεις που παραμένουν εκτός τραπεζικής χρηματοδότησης, οι οποίες θα πρέπει να αγωνιστούν για να επιβιώσουν, καθώς η αύξηση δεν συνοδεύεται από τα αντισταθμιστικά μέτρα. Η αύξηση τώρα που θα δουν οι εργαζόμενοι μερικής απασχόλησης θα είναι αμελητέα και με τις κλαδικές συμβάσεις ανενεργές. Η αύξηση του κατώτατου μισθού δεν θα έχει καμμία ιδιαίτερη επίπτωση στους μέσους μισθούς.

Ταυτόχρονα, επικρατεί πλέον ο απόλυτος παραλογισμός, καθώς δεκάδες χιλιάδες εργαζόμενοι στον δημόσιο τομέα αμείβονται κάτω από τον εθνικό κατώτατο μισθό. Πολλά, λοιπόν, από τα οικονομικά προβλήματα και τα δεινά που οι πολίτες κλήθηκαν να αντιμετωπίσουν θα είχαν αποφευχθεί εάν δεν κώφευε η Κυβέρνηση στις επανειλημμένες πρωτοβουλίες που φέραμε εδώ στη Βουλή το ΠΑΣΟΚ, το Κίνημα Αλλαγής για την επαναφορά του καθορισμού του κατώτατου μισθού στους κοινωνικούς εταίρους, το ξεπάγωμα των τριετιών, την αποκατάσταση του συνολικού πλαισίου των συλλογικών διαπραγματεύσεων. Όπως και να έχει όμως τώρα πλέον έχουμε λίγες μέρες μέχρι τις εκλογές και ο ελληνικός λαός θα πάρει τις δικές τους αποφάσεις.

Κύριε Πρόεδρε, κύριε Υπουργέ, κυρίες και κύριοι συνάδελφοι, είμαι και εγώ στη δυσάρεστη θέση να επισημάνω πως είναι αδιανόητο οι ζωές χιλιάδων ανθρώπων σε ένα καθημερινό δρομολόγιο να στηρίζονται αποκλειστικά σε ανθρώπινους χειρισμούς χωρίς να υπάρχει μια τεχνολογική ασφαλιστική δικλείδα. Και εκεί το πολυδιαφημισμένο επιτελικό κράτος αποδείχτηκε ξανά ότι με τον πιο τραγικό τρόπο είναι ένα επικοινωνιακό κατασκεύασμα και με τις αλλεπάλληλες αποτυχίες απέδειξε ότι δεν μπορεί να ανταπεξέλθει.

Βρισκόμαστε, λοιπόν, έναν μήνα μετά την τραγωδία και η κοινωνία εξακολουθεί να βρίσκεται μουδιασμένη και κανείς δεν έχει απαντήσει επιτέλους για ποιον λόγο οι νέες συμβάσεις για το σύστημα της τηλεδιοίκησης που ξεκίνησαν το 2016 δεν υπογράφηκαν τότε. Ή ακόμα γιατί στη συνέχεια οι συμπληρωματικές το 2018 δεν υπογράφηκαν επίσης; Πώς είναι δυνατόν, ενώ υπογράφηκε τελικά η σύμβαση ενάμιση χρόνο μετά την κυβερνητική αλλαγή από τη νέα διοίκηση της ΕΡΓΟΣΕ, να θεωρείται αυτή η σύμβαση ενεργή και στην πράξη να μην έχει γίνει τίποτε, με αποτέλεσμα συνολικά τα πέντε τελευταία χρόνια να μην υπάρχει σύστημα τηλεδιοίκησης;

Κύριε Υπουργέ, κυρίες και κύριοι συνάδελφοι, το σχέδιο νόμου που ξεκινάμε να συζητάμε τελικά σήμερα στην Ολομέλεια της Βουλής έχει έναν συμβολικό κανόνα και ονομάζεται ως «μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου και άλλες πολλές διατάξεις». Προφανώς, λοιπόν, και οι πληγέντες του δυστυχήματος αυτού χρειάζονται στήριξη και εμείς το στηρίζουμε και δεν τίθεται θέμα ως προς αυτό. Αλλά αυτή είναι η λύση;

Οι κυβερνήσεις, λοιπόν, υπάρχουν για να αντιμετωπίζουν τις παθογένειες και να στηρίζουν σύσσωμο το σώμα των πολιτών και όχι απλά να τις επικαλούνται και να τις διαιωνίζουν.

Ρωτούμε, λοιπόν, τι έκανε το Υπουργείο Υποδομών και Μεταφορών; Τι έκανε ο ΟΣΕ, η ΕΡΓΟΣΕ, η Ρυθμιστική Αρχή Σιδηροδρόμων; Πόσες φορές έκλεισε ο Υπουργός την πόρτα στους εργαζομένους, όταν έκρουαν τον κώδωνα του κινδύνου; Τι έχει συμβεί για να ακούμε σήμερα εργαζομένους να μας λένε ότι το 2010 τα τρένα λειτουργούσαν καλύτερα από το 2023; Θέλω επίσης να ρωτήσω και το εξής: Εξετάστηκε από την Κυβέρνηση και το αρμόδιο Υπουργείο το πλέγμα των άμεσων προτάσεων για το σιδηροδρομικό δίκτυο που πρότεινε η παράταξή μας το ΠΑΣΟΚ;

Επίσης, γνωστοποιώ για ακόμα μια φορά ότι έχει κατατεθεί ερώτηση προς την Ευρωπαϊκή Επιτροπή σχετικά με τα συστήματα ασφαλείας στο ελληνικό σιδηροδρομικό δίκτυο και από τον Πρόεδρό μας, τον Νίκο Ανδρουλάκη, με τα οποία ζητάμε καίρια ζητήματα που αφορούν το θέμα των σιδηροδρομικών σταθμών και των καθυστερήσεων να επισημανθούν.

Κύριε Υπουργέ, κυρίες και κύριοι συνάδελφοι, αναγνωρίζουμε συγχρόνως πως το παρόν νομοθέτημα που έρχεται προς ψήφιση σήμερα στη Βουλή επιλύει τεχνικά ζητήματα που απλοποιούν και διευκολύνουν διατάξεις της αρμοδιότητας του Υπουργείου Ανάπτυξης και Επενδύσεων και Τουρισμού, αλλά και των υπόλοιπων εμπλεκόμενων Υπουργείων σε αυτό.

Εντούτοις δεν μπορούμε να κλείσουμε τα μάτια μας σε διατάξεις οι οποίες θα έπρεπε να αποσυρθούν. Για παράδειγμα, το άρθρο 8 για τα επιχειρηματικά πάρκα όπου αλλάζει ο τρόπος υπολογισμού των ανταποδοτικών υπηρεσιών, το άρθρο 10 για τις αρμοδιότητες οικονομικής επιτροπής δήμων και περιφερειών κατά την εκτέλεση των συμβάσεων που υλοποιούνται με σύμπραξη δημοσίου και ιδιωτικού τομέα του ν.3389/2005 καθώς έρχεται σε πλήρη αντίθεση, όπως έχω ήδη επισημάνει και εγώ και επανειλημμένα η Γραμματέας της Κοινοβουλευτικής μας Ομάδας, η κ. Λιακούλη, με την απόφαση της ολομέλειας του Συμβουλίου της Επικρατείας, το άρθρο 30, διότι με την προτεινόμενη ρύθμιση προβλέπεται περαιτέρω μείωση από τα σαράντα χιλιάδες τετραγωνικά μέτρα στα είκοσι πέντε χιλιάδες τετραγωνικά μέτρα του απαιτούμενου εμβαδού του χερσαίου χώρου που προδιαγράφεται στην παράγραφο 1 του άρθρου 114 του ν.4726/2022 για τη δυνατότητα μη προκήρυξης διαγωνιστικής διαδικασίας πριν από την ολοκλήρωση, τη διαδικασία χωροθέτησης και την εκτέλεση όλων των απαιτούμενων έργων για τη δημιουργία, λειτουργία και εκμετάλλευση του τουριστικού λιμένα, το άρθρο 52, καθώς η συγκεκριμένη ρύθμιση αποδεικνύει την αδυναμία του επιτελικού κράτους για την έγκαιρη ενσωμάτωση των δικαιούχων ναυτικών στο Εθνικό Σύστημα Κοινωνικής Ασφάλισης εντός του χρονικού διαστήματος που η ίδια η Κυβέρνηση προέβλεψε με πρόσφατο μάλιστα νόμο της, υπονομεύοντας έτσι και το Εθνικό Σύστημα Κοινωνικής Ασφάλισης αλλά και τα δικαιώματα των Ελλήνων απογεγραμμένων ναυτικών και τέλος το άρθρο 117, με το οποίο διερευνάται το πεδίο εφαρμογής της παραγράφου 1 του άρθρου 30 του ν.4726/2020 περί υποχρέωσης των αθλητικών φορέων να εναρμονίσουν τα καταστατικά τους με συγκεκριμένες διατάξεις του αθλητικού νόμου. Το άρθρο, λοιπόν, αυτό δεν μας βρίσκει σύμφωνους, καθώς οι αθλητικοί φορείς βρίσκονται ξανά αντιμέτωποι με νέες υποχρεώσεις. Όσοι, δηλαδή, έχουν προβεί σε τροποποιήσεις για εναρμονισμό με τον νόμο αυτό πρέπει να προβούν σε νέες τροποποιήσεις.

Επίσης, υπάρχουν και άλλες διατάξεις που χρήζουν βελτιώσεων και διορθώσεων. Το άρθρο 13, το οποίο εμπεριέχει μια ανεξέλεγκτη γενικότητα, αφού αρκεί κάθε παράβαση του ν.2251/1994 και όχι μόνο η ανακοίνωση αναληθών πληροφοριών για να δρομολογήσει την ανάκληση της πιστοποίησης της.

Ωστόσο η βαρύτητα της παράβασης δεν θα πρέπει εξαρχής να θεωρείται δεδομένη. Ενδέχεται δε άλλωστε να μπορεί να αποκατασταθεί με άλλου είδους μέτρα ή δηλώσεις. Εξάλλου υπάρχει ο κίνδυνος κατάχρησης των διατάξεων προκειμένου να αποτρέπεται ενοχλητική η εκ μέρους των ενώσεων καταναλωτών κριτική σε ζητήματα πολιτικής του Υπουργείου.

Ίσως, λοιπόν, να είναι καλύτερα να γίνεται λόγος για τις εν γνώσει ψευδείς πληροφορίες, που στο προηγούμενο καθεστώς την απόφαση για την ανάκληση λάμβανε η επιτροπή και όχι ο Υπουργός Ανάπτυξης όπως επιθυμείτε τώρα.

Ο κίνδυνος, λοιπόν, ενισχύεται ακόμα περισσότερο, ότι δεν προβλέπεται η σύμφωνη γνώμη της επιτροπής για την ανάκληση πιστοποίησης. Και γενικά ο ρόλος που διαδραματίζει ο Υπουργός Ανάπτυξης όσον αφορά τις αποφάσεις σχετικά με τις ενώσεις καταναλωτών θα πρέπει να αντιμετωπιστεί με επιφυλακτικότητα, καθώς ο ρόλος αυτός αρμόζει περισσότερο σε μία ανεξάρτητη αρχή.

Θα πρότεινα, λοιπόν, τις εξής βελτιώσεις: Να προστεθεί το στοιχείο του λόγου στην ανακοίνωση αναληθών πληροφοριών, εν γνώσει ψευδών. Να απαλειφθεί η φράση «καθώς και η παράβαση επ’ αυτή του παρόντος νόμου» ή διαφορετικά να προσδιοριστούν συγκεκριμένα οι διατάξεις η παράβαση των οποίων ενδιαφέρει και ο Υπουργός να αποφασίζει την ανάκληση μετά από σύμφωνη γνώμη της επιτροπής. Επίσης, οφείλετε και είναι πολύ σημαντικό να εξαλείψετε το ζήτημα για το εάν και πώς εφαρμόζεται η εξαγγελθείσα διαγραφή των δανειακών υποχρεώσεων για τις οικογένειες των θυμάτων που αφορούν στεγαστικά ή προσωπικά δάνεια ανεξάρτητα εάν οι οφειλές αυτές εξυπηρετούνται ή μη σε συνεννόηση με τα τραπεζικά ιδρύματα και τους διαχειριστές δανείων. Ενώ με αφορμή το άρθρο 66, όπως τόνισα και χθες, δημιουργείται ένα ζήτημα διαφορετικής αντιμετώπισης των θυμάτων του δυστυχήματος, αλλά και των θυμάτων της πυρκαγιάς στο Μάτι.

Η διάταξη, λοιπόν, στο άρθρο 66 δημιουργεί δύο μέτρα και δύο σταθμά και θα μπορούσε να αποτελέσει αφορμή για μία σοβαρή συζήτηση για τον τρόπο που αντιμετωπίζει τους πληγέντες φυσικών και ανθρωπογενών καταστροφών που προκαλεί η ίδια η πολιτεία.

Τέλος το άρθρο 80, με το οποίο προβλέπεται η αντικατάσταση ταξί από τις έξι έως εννέα θέσεις σε νέες περιοχές της χώρας, προφανώς και πρέπει να επεκταθεί και να ισχύσει σε όλη την Ελλάδα. Είναι αδιανόητο περιφερειακές ενότητες, όπως η Περιφερειακή Ενότητα Χαλκιδικής από όπου προέρχομαι, ένας άκρως τουριστικός νομός να μένει εκτός της διάταξης.

Τέλος θα αποτελούσε παράλειψη μου να μην αναφερθώ ξανά στο άρθρο 106 για τα εργασιακά δικαιώματα των εργαζομένων στην τέχνη και στον πολιτισμό που πρέπει να διορθωθεί.

Κύριε Υπουργέ, κυρίες και κύριοι συνάδελφοι, με αίσθημα ευθύνης επεξεργαστήκαμε αυτό το σχέδιο νόμου που από ό,τι φαίνεται θα είναι και το τελευταίο του Υπουργείο Ανάπτυξης και Επενδύσεων. Ένα σχέδιο νόμου πολυποίκιλο καθώς συνδυάζει αρμοδιότητες πολλών άλλων Υπουργείων. Παρ’ όλη, λοιπόν, αυτή τη βιαστική διαδικασία νομοθέτησης, είμαι σίγουρος και ελπίζω συγχρόνως πως έστω και στην ύστατη στιγμή οι παρατηρήσεις μας, οι παρατηρήσεις του ΠΑΣΟΚ - Κινήματος Αλλαγής είναι στοχευμένες και αφ’ ετέρου επί της ουσίας και θα λάβετε κάποιες από αυτές υπ’ όψιν.

Για τον λόγο αυτό ζητάμε όλες οι παρατηρήσεις και οι τροπολογίες που θα κατατεθούν στην πορεία να γίνουν αποδεκτές και, πραγματικά, να μπορέσουμε έστω και την ύστατη στιγμή να δημιουργήσουμε και να φτιάξετε και εσείς από κοινού ένα άρτιο νομοθέτημα.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κομμουνιστικό Κόμμα Ελλάδος, κ. Χρήστος Κατσώτης, Βουλευτής του κόμματος του στον Νότιο Τομέα Αθηνών.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η Κυβέρνηση μπροστά στις εκλογές και κάτω από τον τίτλο του νομοσχεδίου για τη στήριξη των συγγενών των θυμάτων και των τραυματιών του εγκλήματος στα Τέμπη και τη δήθεν ενίσχυση της ασφάλειας των συγκοινωνιών, έρχεται να νομοθετήσει δεσμεύσεις που είναι σε εκκρεμότητα και να διευκολύνει στρατηγικούς επενδυτές κατά παρέκκλιση κανονισμών και διατάξεων που εμποδίζουν τους σχεδιασμούς τους.

Η συζήτηση για τα μέτρα στήριξης και για την ενίσχυση της ασφάλειας των συγκοινωνιών αποκάλυψε τη συμπαιγνία των άλλων κομμάτων, ιδιαίτερα της Νέας Δημοκρατίας και του ΣΥΡΙΖΑ, στη συγκάλυψη του εγκλήματος. Η ζωή και η ασφάλεια των ανθρώπων δεν κοστολογείται. Τα όποια μέτρα στήριξης των συγγενών των θυμάτων δεν μπορεί να αθωώσουν τις αιτίες της εγκληματικής πολιτικής, όπως είναι η απελευθέρωση και η ιδιωτικοποίηση κρίσιμων τομέων για την ανθρώπινη ζωή, όπως είναι η ενέργεια, οι μεταφορές, οι σιδηρόδρομοι, με βάση τις κατευθύνσεις της Ευρωπαϊκής Ένωσης που οδήγησε στη διάσπαση του σιδηροδρόμου, την ιδιωτικοποίηση των κερδοφόρων κομματιών του, τις μισοτελειωμένες και ακριβοπληρωμένες συμβάσεις, τις τεράστιες ελλείψεις σε μέτρα ασφάλειας και υποδομών του κρατικού ΟΣΕ, την τεράστια υποστελέχωση σε προσωπικό και με εργαζόμενους με μπλοκάκι.

Αυτή είναι η πολιτική που εφάρμοσαν βήμα-βήμα όλες οι κυβερνήσεις της Νέας Δημοκρατίας, του ΣΥΡΙΖΑ και του ΠΑΣΟΚ, οδηγώντας σε τραγικά αποτελέσματα. Για όλα αυτά δεν είπαν ούτε λένε κουβέντα. Και αυτό γιατί αυτή την πολιτική συνεχίζουν να στηρίζουν.

Η Κυβέρνηση της Νέας Δημοκρατίας από την αρχή επιχείρησε να ρίξει τις ευθύνες στο ανθρώπινο λάθος. Όχι ότι δεν υπήρχε. Ο Υπουργός Ανάπτυξης όμως, φανατικός υποστηρικτής των επιχειρηματικών ομίλων και διώκτης κάθε έννοιας του δημοσίου, στις επιτροπές προσπάθησε να αθωώσει την εταιρεία της «HELLENIC TRAIN», ισχυριζόμενος ότι η ευθύνη είναι του κρατικού ΟΣΕ, του δημοσίου, με τις παθογένειες, τις συντεχνίες, αστοχίες, λάθη και ένα σωρό άλλα που ειπώθηκαν.

Στην ίδια γραμμή της συγκάλυψης και ο ΣΥΡΙΖΑ που αναδεικνύει ως αιτία τον σταθμάρχη, την ηλικία του, το ρουσφέτι της Νέας Δημοκρατίας. Η Νέα Δημοκρατία να απαντά για τη Ρυθμιστική Αρχή Σιδηροδρόμων για τους σταθμάρχες που προσέλαβε και ο ΣΥΡΙΖΑ που ήταν της ίδιας ηλικίας.

Επειδή, λοιπόν, ακριβώς, συμφωνούν σε αυτή την πολιτική, εκτός της συγκάλυψης έζησαν και αποπροσανατολιστικούς καυγάδες για τα δάνεια, τις βίλες, και τα σκάνδαλα του ενός και του άλλου. Εχθές πάνω από μία ώρα στην επιτροπή υπήρχε αυτός ο καβγάς. Στην προσπάθεια της συγκάλυψης απάντησαν όμως πάνω από δυόμισι εκατομμύρια άνθρωποι που πήραν μέρος στις κινητοποιήσεις, με κύριο σύνθημα «Τα κέρδη τους, οι ζωές μας». Ναι, ο ένοχος αυτού του εγκλήματος είναι το καπιταλιστικό κέρδος. Αυτό υπηρετεί με ευλάβεια τόσο η Νέα Δημοκρατία όσο και ο ΣΥΡΙΖΑ και το ΠΑΣΟΚ, αλλά και τα υπόλοιπα συμπληρώματα που είναι η Ελληνική Λύση και το ΜέΡΑ25. Ο μόνος τρόπος για να πραγματοποιούνται οι συγκοινωνίες με ασφάλεια είναι να πάψει η ασφάλεια να μπαίνει στη ζυγαριά του κόστους οφέλους, είτε με τον κάθε επενδυτή είτε για το κράτος. Αυτό σημαίνει να πάψει το κέρδος να αποτελεί το κριτήριο για το τι, πώς, πότε και πόσο θα αναπτυχθεί και να αντικατασταθεί από το κριτήριο της ικανοποίησης των σύγχρονων λαϊκών αναγκών. Όσο δεν συμβαίνει αυτό, η ανθρώπινη ζωή θα μπαίνει σε δεύτερη μοίρα.

Η λογική του κόστους οφέλους κυριαρχεί σε όλα τα ζητήματα της ασφάλειας. Το ίδιο κράτος με τη λογική του κόστους οφέλους και στην υγεία οδήγησε στην πανδημία στο θάνατο τριάντα έξι χιλιάδων ανθρώπων, γιατί αρνήθηκαν να προσλάβουν γιατρούς, νοσηλευτές, να δημιουργήσουν νέες ΜΕΘ. Αποτέλεσμα αυτής της λογικής οι νεκροί από τις φωτιές, εκατόν τρεις στο Μάτι, είκοσι εννέα θάνατοι μέσο όρο ανά έτος από το 2010 έως το 2019 από τις φωτιές, σαράντα πέντε θάνατοι το 2020, ογδόντα το 2021, είκοσι πέντε από τις πλημμύρες στη Μάνδρα και πάνω από εκατόν τριάντα την τελευταία εικοσαετία, εκατόν σαράντα τρεις νεκροί από τους σεισμούς το 1999 και άλλοι που προστέθηκαν πρόσφατα στη Σάμο και το Αρκαλοχώρι.

Όλα αυτά, λοιπόν, είναι αποτέλεσμα αυτής της εγκληματικής πολιτικής που η ασφάλεια θεωρείται κόστος. Η λειτουργία των συγκοινωνιών, του σιδηρόδρομου με τις τεράστιες. έλλειψη προσωπικού είναι επίσης εγκληματική. Αντιμετωπίζει τις προσλήψεις ως κόστος, γι’ αυτό τις κάνετε με το σταγονόμετρο.

Σύμφωνα με το οργανόγραμμα του ΟΣΕ οι ακάλυπτες θέσεις εργασίας, η ασφαλής κυκλοφορία των τρένων και η ασφαλής εργασία των εργαζομένων στους χώρους δουλειάς είναι περισσότερες από χίλιες τριακόσιες. Στο σχέδιο νόμου δεν υπάρχει καμμία δέσμευση, ούτε για τον αριθμό των προσλήψεων ούτε για το χρόνο που αυτές θα γίνουν. Η αναφορά στο άρθρο 78 αφορά ενενήντα προσλήψεις αορίστου χρόνου και οι περισσότεροι από αυτούς εργάζονται και τώρα με μπλοκάκι στον ΟΣΕ.

Στην ίδια λογική κινείται και το άρθρο 99 που αναφέρει ότι δύναται να ανανεώνονται οι συμβάσεις ορισμένου χρόνου των φυλάκων ισόπεδων διαβάσεων, που εκεί έχουμε αρκετά θύματα, για διάστημα έως είκοσι τεσσάρων μηνών χωρίς καμμία άλλη δέσμευση στον αριθμό των προσλήψεων και στο πότε θα γίνουν.

Οι διατάξεις του νομοσχεδίου για τις αλλαγές στον Ποινικό Κώδικα λόγω του εγκλήματος στα Τέμπη αποτελούν πρόκληση για τα θύματα και τις οικογένειές τους. Η Κυβέρνηση προσπαθεί να εξαντλήσει τις ευθύνες της στην αυστηροποίηση των ποινών και τη διεύρυνση ορισμένων αδικημάτων. Ενώ το σιδηροδρομικό δίκτυο παραμένει αφύλακτο και εκτεθειμένο η Κυβέρνηση απαντάει με αυστηροποίηση των ποινών, ενώ είναι δεδομένο ότι τα παιχνίδια με το ύψος των ποινών δεν προλαμβάνουν ούτε αντιμετωπίζουν κανένα έγκλημα.

Την ίδια στιγμή προβλέπει ειδικές διατάξεις που χρίζουν δικαιούχους νομικής βοήθειας τους συγγενείς των θυμάτων και προβλέπει την άμεση εκτελεστότητα των αποφάσεων των πολιτικών δικαστηρίων που αφορούν σε αποζημιώσεις και προσπαθεί να κρύψει κάτω από το χαλί τα τρομακτικά προβλήματα που υπάρχουν στα δικαστήρια, την υποστελέχωση, τις τρομακτικές ελλείψεις σε υποδομές και την υποχρηματοδότηση που έχουν ως αποτέλεσμα να οδηγούν σε τεράστιες καθυστερήσεις. Είναι χαρακτηριστικό ότι μετά από τεσσεράμισι χρόνια από τα εξίσου εγκληματικά γεγονότα στο Μάτι η δίκη είναι ακόμα σε εξέλιξη.

Η Κυβέρνηση της Νέας Δημοκρατίας βρήκε ευκαιρία να ξεμπερδέψει από τις διαχρονικές ευθύνες των κυβερνήσεων για την απαράδεκτη κατάσταση που επικρατεί στο οδικό δίκτυο πανελλαδικά με το να προσθέσει στο αδίκημα της επικίνδυνης οδήγησης διάταξη για υπέρβαση ταχύτητας εντός και εκτός κατοικημένης περιοχής και για οδήγηση σε ΛΕΑ. Με αυθαίρετο τρόπο, μάλιστα, τίθεται και το ύψος υπέρβασης των ορίων ταχύτητας που καθίσταται αδίκημα. Από πού προκύπτει ότι η υπέρβαση κατά εξήντα χιλιόμετρα για τα Ι.Χ. και τριάντα χιλιόμετρα για τα μέσα μαζικής μεταφοράς για εκτός κατοικημένης περιοχής και τα σαράντα χιλιόμετρα και είκοσι χιλιόμετρα αντίστοιχα για εντός κατοικημένης περιοχής συνιστά επικίνδυνη οδήγηση;

Ξέρουν, όμως, πολύ καλά ότι δεν ευθύνεται μόνο η υπέρβαση ταχύτητας για τα εκατοντάδες τροχαία ατυχήματα κάθε χρόνο. Πάγιο αίτημα των κατοίκων στην παραλιακή Αθηνών - Σουνίου, στο Λαγονήσι είναι η τοποθέτηση διαφορετικής λωρίδας στο σημείο που έχασε με τραγικό τρόπο τη ζωή του ο διευθυντής κυκλοφορίας του ΟΣΕ πριν λίγες ημέρες.

Είναι απαραίτητη ανάγκη σήμερα η δημιουργία νέων δωρεάν σύγχρονων οδικών δικτύων με επαρκή σηματοδότηση και διαχωριστικές λωρίδες με το κράτος να αναλαμβάνει την ευθύνη της συντήρησης και της επισκευής τους.

Αυτά τα μέτρα που προβάλλονται ως μέτρα ενίσχυσης της ασφάλειας των συγκοινωνιών προκαλούν τους εργαζόμενους στα μέσα μαζικής μεταφοράς που ξέρουν τα μεγάλα προβλήματα, αλλά και όλον τον λαό που η οργή τους δεν κοπάζει.

Προβλέπει γενναίες κατ’ εξαίρεση φορολογικές απαλλαγές το νομοσχέδιο σε επιχειρήσεις και επενδυτικά σχέδια στο άρθρο 5.

Με το άρθρο 10 η οικονομική επιτροπή των δήμων και περιφερειών για τις συμβάσεις με συμπράξεις δημοσίου και ιδιωτικού δικαίου αποκτά πάλι κυρίαρχο ρόλο έναντι των δημοτικών συμβουλίων. Θα ασκεί τις αρμοδιότητες αναθέτουσας αρχής και κατά το στάδιο της εκτέλεσης, προσπερνώντας έτσι αντίθετες θέσεις που μπορεί να εκφραστούν στα δημοτικά συμβούλια.

Με το άρθρο 11, διευκολύνει τις επενδύσεις κάνναβης, της εισαγωγής και εξαγωγής προϊόντων φαρμακευτικής κάνναβης και δεν απαιτείται η προηγούμενη έκδοση - προσκόμιση της άδειας παραγωγής κατά παρέκκλιση κάθε διάταξης.

Η Κυβέρνηση τη μεγάλη ακρίβεια, που έχει γονατίσει τα λαϊκά νοικοκυριά, την αντιμετωπίζει με το «καλάθι του νοικοκυριού», παρατείνοντας την ημερομηνία μέχρι το τέλος των επόμενων εκλογών θεωρώντας ότι θα καταλαγιάσει η οργή και η αγανάκτηση του λαού.

Αρνείται τις τροπολογίες του ΚΚΕ για κατάργηση του ΦΠΑ στα είδη πλατιάς λαϊκής κατανάλωσης, των ειδικών φόρων στα καύσιμα και το ηλεκτρικό ρεύμα και άλλα μέτρα που μπορούν να στηρίξουν το λαϊκό εισόδημα, όπως την επαναφορά της εθνικής γενικής συλλογικής σύμβασης εργασίας, των κλαδικών συμβάσεων για να υπάρχει ρήτρα αναπροσαρμογής των μισθών με βάση τον πληθωρισμό, επαναφορά των τριετιών και ονομαστική αύξηση του κατώτατου μισθού, όπως αυτή που ζητούν σήμερα τα συνδικάτα και ξεπερνά τα 850 ευρώ με τα τωρινά δεδομένα.

Συνεχίζει με τα καλάθια της «κοροϊδίας», τα διάφορα pass και τη διαμόρφωση του κατώτατου μισθού λίγο πάνω από τα επίπεδα που ήταν το μακρινό 2011 και παρά τον πληθωρισμό που σπάει κόκαλα.

Φέρνει ρύθμιση για τις φυσικές πηγές νερού και διαμορφώνει τους όρους εμπορίας των πόσιμων ιαματικών ή μη ιαματικών νερών από τους επιχειρηματικούς ομίλους με 3 έως 5‰ ως αντιστάθμισμα στους δήμους, για πωλήσεις δηλαδή ενός εκατομμυρίου ευρώ για παράδειγμα 30.000 ή 50.000 ευρώ για τους δήμους.

Ρυθμίζει απαιτήσεις επιχειρηματικών ομίλων στον τουρισμό και στη ναυτιλία αλλάζοντας ρυθμίσεις και κανόνες που εμποδίζουν. Επιβάλλει επιτάχυνση στις διαδικασίες για να διευκολύνει τις παραχωρήσεις τουριστικών λιμανιών και μαρινών πριν και από την ολοκλήρωση της χωροθέτησης και πριν των όποιων σχετικών έργων. Ανοίγει στα γεμάτα το δρόμο για να εκμεταλλεύονται τα μεγάλα μονοπώλια του κλάδου των μεταφορών και του τουρισμού λιμάνια, μαρίνες και μεγάλες εκτάσεις γύρω από αυτά, χωρίς καμμία δέσμευση και πρόληψη για τους εργαζόμενους, τους κατοίκους των περιοχών και για το περιβάλλον. Προβλέπει ρυθμίσεις για τη διευκόλυνση των μεγάλων τουριστικών επενδύσεων μέσω της σύντμησης και απλοποίησης των αδειοδοτικών διαδικασιών με ό,τι αυτό σημαίνει.

Όλες αυτές οι ρυθμίσεις καμμία σχέση δεν έχουν με τον εργασιακό μεσαίωνα που βιώνουν οι εργαζόμενοι στον τουρισμό, με ατελείωτες ώρες εργασίας και με απαράδεκτες συνθήκες διαμονής, με μισθούς που δεν επιτρέπουν την επιβίωση των οικογενειών τους. Επίσης, καμμία σχέση δεν έχουν με το δικαίωμα στις διακοπές και στην αναψυχή του λαού, γιατί γίνονται όλο και πιο απλησίαστες για τις λαϊκές οικογένειες.

Οι ρυθμίσεις, επίσης, για τις ιαματικές πηγές στοχεύουν στην προσέλκυση επενδυτών, παραδίδοντας κάθε πηγή για επιχειρηματική εκμετάλλευση, στερώντας από τον λαό τις θεραπευτικές του ανάγκες ή κάνοντας τις πολύ ακριβές. Διευκολύνει την ιδιωτικοποίηση των λιμανιών Ηγουμενίτσας και Καβάλας, νομιμοποιώντας τις εγκαταστάσεις, τις εκτάσεις για να παραχωρηθούν χωρίς προβλήματα στους ομίλους.

Στο άρθρο 51, προβλέπει πλωτούς τερματικούς σταθμούς φυσικού αερίου και σε συνέχεια με το άρθρο 54 νομιμοποιεί υφιστάμενες λιμενικές εγκαταστάσεις στα ναυπηγεία Σκαραμαγκά, προβλέπει πλωτά ναυπηγήματα προσωρινής αποθήκευσης LNG, επαναεροποίησης φυσικού αερίου και παραγωγής ηλεκτρικής ενέργειας. Είναι σχεδιασμοί της νέας ιδιοκτησίας Σκαραμαγκά που διευκολύνεται στην υλοποίησή τους και, βέβαια, δικαιολογημένα ανησυχούν οι κάτοικοι του Χαϊδαρίου, που είναι μέσα στην πόρτα τους και διαμαρτύρονται με μεγάλη συγκέντρωση την Κυριακή το πρωί.

Το άρθρο 76 του νομοσχεδίου, που αναφέρεται στον έλεγχο κομίστρου στην περιοχή της Θεσσαλονίκης στον ΟΑΣΘ - ΚΤΕΛ και μελλοντικά στο μετρό Θεσσαλονίκης η Κυβέρνηση προχωρά στην παραπέρα πολυδιάσπαση και ιδιωτικοποίηση του συγκοινωνιακού έργου με εργολαβοποίηση των υπηρεσιών ανοίγοντας πεδίο κερδοφορίας για ιδιωτικές εταιρείες ελέγχου κομίστρου που τις αναφέρει ως τρίτος φορέας νομικό πρόσωπο, στο οποίο θα αναθέτει ο οικείος κοινωνικός φορέας τον έλεγχο κομίστρου.

Επίσης, οι πολύ υψηλές ελλείψεις σε κρίσιμες ειδικότητες των οδηγών και τεχνιτών είναι ακόμα ένας από τους βασικούς παράγοντες της υποβάθμισης της ποιότητας των αστικών συγκοινωνιών και των κινδύνων για την ασφάλεια των επιβατών.

Στις ρυθμίσεις του Υπουργείου Πολιτισμού η Κυβέρνηση κάνει ένα «δωράκι» στους επιχειρηματίες, στα ιδρύματα, τους μεγάλους του πολιτισμού. Δεν διστάζετε να προχωρήσετε σε νέα μέτρα για να καταργήσετε και τα ελάχιστα δικαιώματα των καλλιτεχνών. Ο σύντροφος Δελής θα πει περισσότερα πάνω σε αυτό.

Σοβαρό θέμα προκύπτει και με το άρθρο 110, το οποίο επιτρέπει την κατασκευή έργων σε δάση, δασικές και δημόσιες εκτάσεις με το πρόσχημα της προστασίας λειτουργίας και ανάδειξης χώρων και εγκαταστάσεων πολιτιστικού χαρακτήρα.

Η Κυβέρνηση συνεχίζει τη μεγάλη αδικία σε βάρος των αποφοίτων ΑΕΙ πενταετούς φοίτησης γεωπονίας, δασολογίας, ιχθυολογίας που προέκυψαν από την κατάργηση των ΤΕΙ την περίοδο 2018 - 2019 στην κυβέρνηση ΣΥΡΙΖΑ, οι οποίοι δεν έχουν επαγγελματικά δικαιώματα. Θέση μας είναι με το πτυχίο και τα επαγγελματικά δικαιώματα χωρίς άλλες διαδικασίες.

Θέσαμε και το θέμα της αδικίας των εργαζομένων στη «ΜΟΔ Α.Ε.» που για την ίδια εργασία αμείβονται διαφορετικά. Θέμα άλυτο εδώ και χρόνια με υποσχέσεις και δεσμεύσεις επίλυσης, αλλά παραμένει άλυτο.

Το ΚΚΕ ψηφίζει «κατά» στο νομοσχέδιο επί της αρχής. Καλεί τους εργαζόμενους, τους απασχολούμενους, τους βιοπαλαιστές αγρότες και ιδιαίτερα τη νεολαία να μη συμβιβαστεί με αυτή την πολιτική που τσακίζει τις ζωές τους. Γι’ μπροστά στις εκλογές όσο πιο αδύναμα είναι τα κόμματα που με τον έναν ή τον άλλο τρόπο θα σχηματίσουν την επόμενη αντιλαϊκή κυβέρνηση και όσο πιο ψηλά βρίσκεται το ΚΚΕ τόσο πιο δυνατός θα γίνεται ο λαός και το κίνημα του για να πάρει ανάσες, για να εμποδίζει, να καθυστερεί αντιλαϊκά μέτρα, για να διαμορφώσει πραγματικά θετικές εξελίξεις και ανατροπές προς όφελός του.

Αυτή είναι η μόνη πραγματική σταθερότητα για τον λαό και το ΚΚΕ το μόνο κόμμα που μπορεί να την εγγυηθεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Καλείται τώρα στο Βήμα ο συνάδελφος Βουλευτής Επικρατείας από την Ελληνική Λύση κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω από το ότι το νομοσχέδιο έχει δέκα κεφάλαια, οκτώ διαφορετικών Υπουργείων συν δύο με λοιπές διατάξεις. Έτσι όπως κατατέθηκε, με θέματα τόσων Υπουργείων και με την διαδικασία του κατεπείγοντος, φαίνεται πως επιχειρείται συγκάλυψη την οποία ελπίζουμε να μην επιτρέψουν οι Έλληνες οι οποίοι θεωρούνται από την Κυβέρνηση επιλήσμονες. Θεωρούνται επιλήσμονες με την έννοια πως θα ξεχάσουν γρήγορα, πριν από τις εκλογές, την σιδηροδρομική τραγωδία η οποία έδειξε τη γύμνια της Νέας Δημοκρατίας, ενώ χαρακτηρίζει κυριολεκτικά ολόκληρη την κυβερνητική της θητεία.

Φαίνεται τώρα καθαρά, από τον τίτλο και τη φύση του, ότι το σχέδιο νόμου θα έπρεπε να είχε κατατεθεί από το Υπουργείο Μεταφορών και Υποδομών, κάτι που μάλλον δεν ήταν δυνατόν αφού ο αρμόδιος Υπουργός παραιτήθηκε, ενώ ο κ. Καραγιάννης, ο βασικός υπεύθυνος των τρένων, χωρίς καμμία αμφιβολία, παραμένει εξαφανισμένος.

Φαίνεται, επίσης, πως ο Υπουργός Ανάπτυξης αναλαμβάνει πάντοτε τις «βρώμικες» δουλειές, δηλαδή, «να βγάζει τα κάστανα από τη φωτιά», ο οποίος πολύ σωστά διαμαρτυρήθηκε λέγοντας ότι δεν είναι δυνατόν να υπερασπίζεται μόνος του δημόσια τα τερατώδη λάθη της Κυβέρνησης που προκάλεσαν την τραγωδία των Τεμπών.

Συνεχίζοντας, θα περίμενε κανείς πως η σιδηροδρομική τραγωδία θα προκαλούσε ένα σοκ στο πολιτικό σύστημα, μια πραγματική διάθεση αλλαγής προς το καλύτερο. Εντούτοις, συμβαίνει μόνο στα λόγια και καθόλου στις πράξεις, αφού τα Τέμπη συμψηφίζονται με το Μάτι, οι υποκλοπές του παρόντος με αυτές του παρελθόντος, η σημερινή πολιτική διαφθορά με αυτή των προηγούμενων κ. ο. κ.. Τα ίδια και τα ίδια.

Αντίστοιχα απογοητευτική είναι η έρευνα των αιτίων που προκάλεσαν την τραγωδία και η απόδοση ευθυνών, με την Κυβέρνηση να προσπαθεί να επιρρίψει τις δικές της ευθύνες στον ΣΥΡΙΖΑ, ενώ ο ΣΥΡΙΖΑ ισχυρίζεται πως δεν έχει καμμία απολύτως ευθύνη.

Εάν δε μπορούν να λυθούν όλα τα σιδηροδρομικά προβλήματα μέσα σε έξι μήνες, όπως ισχυρίστηκε ο Πρωθυπουργός, τότε είναι καθαρά ευθύνη της σημερινής Κυβέρνησης, αφού κυβερνάει σχεδόν τέσσερα χρόνια.

Εμείς, πάντως, ρωτήσαμε τον κ. Γεραπετρίτη για πάρα πολλά θέματα γύρω από το έγκλημα, όπως για τον ακριβή αριθμό των θυμάτων λόγω των αγνοουμένων και το φορτίο της επιβατικής αμαξοστοιχίας και το άμεσο τσιμέντωμα της περιοχής του δυστυχήματος, για την παρουσία του στρατού κ. ο. κ.. Ρωτήσαμε δε τον Υφυπουργό κ. Παπαδόπουλο για το εάν πλήρωσε την προκαταβολή των τουλάχιστον 21.000 ευρώ ανά θύμα του δυστυχήματος η ιταλική «ΤΡΑΙΝΟΣΕ», αφού δήλωσε πως θα σεβαστεί το άρθρο 13 της Ευρωπαϊκής Οδηγίας η οποία υποχρεώνει την πληρωμή προκαταβολικά εντός δεκαπέντε ημερών. Δυστυχώς, δεν πήραμε καμμία απάντηση, γεγονός που θεωρούμε αναλγησία και αδιαφορία στην πράξη εκ μέρους της Κυβέρνησης για τα θύματα του εγκλήματός της.

Γενικότερα, τώρα, διαπιστώσαμε πως οι έννοιες της πολιτικής και λοιπής ευθύνης αντιμετωπίζονται από το πολιτικό σύστημα με μια επικίνδυνη ελαφρότητα, ακόμη και όταν αφορούν θέματα ζωής και θανάτου ή άλλα με εξαιρετικά οδυνηρά αποτελέσματα. Εύλογα, λοιπόν, όλα αυτά απογοητεύουν και εξοργίζουν ένα μεγάλο μέρος της κοινής γνώμης με τους συστημικούς πολιτικούς -τονίζω τους συστημικούς πολιτικούς- να προειδοποιούν για τις συνέπειες που θα έχει εκείνη η οργή των Ελλήνων που οι ίδιοι προκαλούν. Σε μια εποχή πάντως που όλα αυτά συνδυάζονται με την ακρίβεια και με τα συναισθήματα ανασφάλειας που προκαλεί, καθώς επίσης με τη μια κρίση να διαδέχεται την άλλη, όπως είναι η τραπεζική σήμερα, αυτές οι συμπεριφορές είναι εξαιρετικά επικίνδυνες, πόσω μάλλον με τις ασθενέστερες τάξεις να συντηρούνται με έναν καταιγισμό επιδομάτων, τα οποία, ασφαλώς, δεν μπορούν να συνεχίζονται στο διηνεκές, ενώ η μεσαία τάξη λεηλατείται από τους αυξημένους φόρους, από την άνοδο των επιτοκίων, από τους πλειστηριασμούς κ. ο. κ. .

Παρεμπιπτόντως, ακόμη και το «καλάθι του \νοικοκυριού», που δεν ήταν μια κακή ιδέα παρά τα μειονεκτήματά του- όπως ο αθέμιτος ανταγωνισμός των σούπερ μάρκετ στα μικρά καταστήματα- τείνει να εξελιχθεί, να ξεχειλώσει όπως θα έλεγε κανείς, σε σημείο κωμικοτραγικό, αφού κανένας δεν περίμενε πως το 2023 θα εμφανιζόταν στην Ελλάδα το «καλάθι των νονών» –όχι του νονού, αλλά των νονών- με τον κ. Γεωργιάδη νονό.

Βέβαια, με την Ελλάδα να έχει καταντήσει να είναι η τρίτη από το τέλος στην Ευρωπαϊκή Ένωση, κατά τη EUROSTAT, όσον αφορά στο κατά κεφαλήν εισόδημα των πολιτών της σε όρους αγοραστικής αξίας, τίποτα δεν είναι απίθανο, δυστυχώς, πόσω μάλλον όταν όλα τα μεγέθη της οικονομίας μας βαίνουν από το κακό στο χειρότερο, όπως το έλλειμμα του κεντρικού κράτους των 50 δισεκατομμυρίων το οποίο καλύφθηκε με δανεικά, το δημόσιο χρέος που ξεπέρασε τα 400 δισεκατομμύρια για πρώτη φορά στην ιστορία μας, το ιδιωτικό που υπερέβη τα 400 δισεκατομμύρια, επίσης για πρώτη φορά, το εμπορικό μας έλλειμμα που έκλεισε στα 8,3 δισεκατομμύρια, το έλλειμμα του ισοζυγίου τρεχουσών συναλλαγών που ξεπέρασε τα 20 δισεκατομμύρια κ. ο. κ..

Ο ισχυρισμός του Πρωθυπουργού, σύμφωνα με τον οποίο η ανάπτυξη βασίστηκε στις εξαγωγές και στις επενδύσεις, δείχνει, δυστυχώς, πλήρη οικονομική άγνοια, αφού δεν μετρούν στο ΑΕΠ οι εξαγωγές αλλά το εμπορικό ισοζύγιο, ενώ οι επενδύσεις συμμετέχουν στο ΑΕΠ με ένα πολύ μικρό ποσοστό. Στην κατανάλωση με δανεικά βασίστηκε η ανάπτυξη, αφού αυξήθηκε κατά 12,5% σε τρέχουσες τιμές, όπως θα καταθέσουμε στα Πρακτικά, ενώ σε αυτή οφείλεται πολύ πάνω από το 70% του ΑΕΠ.

Συνεχίζοντας στο νομοσχέδιο, όπως φαίνεται από τον σκοπό και από το αντικείμενό του στα άρθρα 1 και 2, ο στόχος είναι η στήριξη και η κρατική αρωγή των θυμάτων, συγγενών και τραυματιών του εγκληματικού δυστυχήματος των Τεμπών, παράλληλα με την ενίσχυση της ασφάλειας των συγκοινωνιών. Ενίσχυση της ασφάλειας όμως από ποιους; Από αυτούς που κατάντησαν τον ΟΣΕ στα σημερινά του χάλια; Από τον ΣΥΡΙΖΑ, που ξεπούλησε την «ΤΡΑΙΝΟΣΕ» για 45 εκατομμύρια στους Ιταλούς ή από τη Νέα Δημοκρατία, που της έδωσε προίκα 750 εκατομμύρια μειώνοντας τις επενδύσεις που όφειλαν να κάνουν οι Ιταλοί κατά 600 εκατομμύρια χωρίς κανένα λόγο ή μήπως από την «HELLENIC TRAIN» που έφερε στην Ελλάδα τα επικίνδυνα τρένα που είχαν αποσύρει οι Ελβετοί ή από τη ΡΑΣ, τη Ρυθμιστική Αρχή Σιδηροδρόμων, που παρείχε τις άδειες και όλα τα υπόλοιπα;

Συνεχίζοντας, είπαμε ότι δεν μπορούμε να έχουμε καμμία αντίρρηση για την στήριξη των θυμάτων, όποια κι αν είναι αυτή, σημειώνοντας μόνο πως η ζωή δεν αναπληρώνεται και οι ευθύνες δεν εξαγοράζονται με χρήματα.

Εν προκειμένω, τονίζοντας πως τα μέτρα είναι ελλιπή, αλλά φυσικά θα τα ψηφίσουμε, κάναμε τις εξής προτάσεις τις οποίες όμως δεν φάνηκε να στηρίζει η Κυβέρνηση, εκτός και αν το κάνει σήμερα:

Πρώτον, προτείναμε, σε σχέση με την απαλλαγή από τον φόρο κληρονομιάς του άρθρου 59, να αναγράφει ότι τα κληροδοτήματα είναι ελεύθερα βαρών και υποθηκών ως διευκρίνιση, αφού ούτως ή άλλως διαγράφονται τουλάχιστον τα χρέη προς το δημόσιο και τα ταμεία.

Δεύτερον, προτείναμε το ποσοστό αναπηρίας 67% του άρθρου 62 να μειωθεί στο 50%.

Τρίτον, προτείναμε οι δαπάνες νοσηλείας και αποκατάστασης των τραυματιών του άρθρου, όπως επίσης και η ψυχολογική υποστήριξη των άρθρων 63 και 64 να προβλέπεται ρητά ότι, καλύπτουν τυχούσες ήδη διενεργηθείσες δαπάνες όχι μόνο, δηλαδή, από την ημερομηνία ισχύος του παρόντος. Εδώ ρωτήσαμε για τις δαπάνες που έχουν ήδη πληρωθεί, εάν τις κάλυψε η πολιτεία ή η «HELLENIC TRAIN», χωρίς να πάρουμε απάντηση.

Τέταρτον, στις ρυθμίσεις για την τριτοβάθμια εκπαίδευση του άρθρου 65 προτείναμε να προστεθεί κάτι για την οικονομική ενίσχυση ή στέγαση των φοιτητών εκείνων που σπουδάζουν σε άλλη πόλη από αυτή της μόνιμης κατοικίας τους.

Πέμπτον, στα άρθρα 60 και 66, επέκταση των διαγραφών στο σύνολο του φορολογικού έτους 2023, όπως σωστά είπαν συνάδελφοι, συν την στήριξη στα διοικητικά δικαστήρια. Απλά πράγματα.

Τέλος, οφείλουμε να επαναλάβουμε ότι δεν περιλαμβάνεται η διαγραφή των χρεών προς τις τράπεζες και τα αρπακτικά funds, όπως είχε διαρρεύσει η Κυβέρνηση στα μέσα μαζικής επικοινωνίας, ούτε καν η ανάληψή τους από το κράτος όπως συνέβη με τις οφειλές στα ασφαλιστικά ταμεία. Γι’ αυτά τα ταμεία, δυστυχώς, η ζωή δεν έχει κανένα νόημα. Ενδιαφέρονται μόνο για χρήματα.

Πρόκειται για κάτι εντελώς απαράδεκτο και ασυγχώρητο, σημειώνοντας πως υπάρχουν περιπτώσεις όπου, σύμφωνα με ενημέρωσή μας, οι εισπρακτικές πήραν τηλέφωνο στο σπίτι θύματος. Πώς είναι δυνατόν να μιλάει έτσι η Κυβέρνηση για ψυχολογική υποστήριξη; Θα πρέπει, τουλάχιστον, το λιγότερο να θεσμοθετηθεί η προστασία τους από τηλεφωνήματα εισπρακτικών, όπως ίσχυε κατά την περίοδο της πανδημίας.

Περαιτέρω, τα μέτρα που αφορούν στην ασφάλεια των σιδηροδρόμων και των συγκοινωνιών είναι τα εξής:

Πρώτον, πρόσληψη πενήντα ατόμων στον ΟΣΕ διαφόρων ειδικοτήτων με το άρθρο 78. Ρωτήσαμε φυσικά γιατί δεν έχουν γίνει τόσο καιρό. Γιατί, δηλαδή, έπρεπε να προηγηθεί η τραγωδία, ενώ από το 2021 ακούγαμε για προσλήψεις άνω των διακοσίων ατόμων αφού έχουν τεράστιες ελλείψεις τόσο ο ΟΣΕ όσο και η «ΤΡΑΙΝΟΣΕ» ή «HELLENIC TRAIN» με το σημερινό της όνομα.

Δεύτερον, ανανέωση των συμβάσεων προσωπικού για την φύλαξη ισοπέδων διαβάσεων και εγκαταστάσεων. Αυτό προβλέπεται με το άρθρο 79. Υπήρχε αλήθεια περίπτωση να μην ανανεωθούν; Αφύλακτες θα έμεναν οι διαβάσεις; Τα παραπάνω πάντως δεν αποτελούν σημαντικές βελτιώσεις. Είναι ξανά προσχηματικά.

Περαιτέρω, έχει ανακοινωθεί ότι τα τρένα θα επανακυκλοφορήσουν σταδιακά, σημειώνοντας πως, κατά τον κ. Γεραπετρίτη, οφείλουν να εκτελούνται λιγότερα δρομολόγια, επίσης με χαμηλές ταχύτητες έως ότου ολοκληρωθούν οι διάφορες εργασίες που απαιτούνται για την ασφάλεια των ανθρώπων. Λογικά όλα αυτά. Αφού, όμως, είναι λογικά, γιατί δεν είχε εφαρμοστεί αυτή η απλούστατη λύση πριν από την τραγωδία; Δεν πρόκειται καθαρά εδώ για κυβερνητική ανευθυνότητα; Εμείς είμαστε, φυσικά, υπέρ της επανακυκλοφορίας, αλλά όχι εάν υπάρχει κίνδυνος για τους επιβάτες, καθώς επίσης με την ανάληψη των ευθυνών τους από τους άφαντους Ιταλούς της «HELLENIC TRAIN».

Στο τμήμα αυτό τώρα που αφορά στα σιδηροδρομικά συμπεριλαμβάνονται κάποιες άλλες ρυθμίσεις ασφαλείας των μεταφορών, όπως οι εξής: Πρώτον, για την Υπηρεσία Πολιτικής Αεροπορίας, για την ΥΠΑ, αύξηση κατά εξήντα ημερών μετακίνησης εκτός έδρας του προσωπικού για την στελέχωση των περιφερειακών αερολιμένων και δεύτερον για την Αρχή Πολιτικής Αεροπορίας, για την ΑΠΑ, αποζημίωση νυχτερινής απασχόλησης κ.λπ., με το άρθρο 73, χωρίς να παρέχεται κανένα κόστος από το Γενικό Λογιστήριο. όλα αυτά, δηλαδή ,θα γίνουν χωρίς χρήματα.

Εν προκειμένω, δεν δόθηκε καμμία σημασία στις προειδοποιήσεις των ελεγκτών εναέριας κυκλοφορίας τις οποίες επανέλαβαν στην επιτροπή ακρόασης των φορέων. Δυστυχώς, θα πρέπει να γίνει κάποιο δυστύχημα προηγουμένως για να δοθεί σημασία, κάτι που θα ήταν καταστροφικό και για τον τουρισμό, εκτός από το πολύ μεγαλύτερο φυσικά κόστος των ανθρώπινων ζωών.

Υπενθυμίζουμε, εδώ, επειδή είναι της μόδας να ισχυρίζονται οι ιθύνοντες πως δεν ήξεραν και φταίνε άλλοι, ότι είχαμε εμείς εγείρει θέματα ασφαλείας κατά τη συζήτηση του νομοσχεδίου της ΑΠΑ ήδη από το 2020 ως προς το ποιος ελέγχει την ασφάλεια αφού δεν θα είναι στα αεροδρόμια συνεχώς αλλά στην Αθήνα, ενώ θα γίνεται μεταγενέστερη διερεύνηση των καταγγελιών.

Τρίτον, έχουμε προσλήψεις στον ΟΑΣΑ και στη ΣΤΑΣΥ οδηγών και τεχνιτών όπου φαίνεται πως υπήρχε ανάγκη, και τώρα αποφασίστηκε η κάλυψή της για να αποφευχθούν προφανώς νέα δυστυχήματα.

Επιγραμματικά τώρα στα υπόλοιπα μέρη του νομοσχεδίου τα παρακάτω. Το Πρώτο Μέρος είναι εισαγωγικό, ενώ το δεύτερο έχει διάφορες τροπολογίες σε προηγούμενους νόμους του Υπουργείου Ανάπτυξης, όπως για στρατηγικές επενδύσεις, που μάλλον δεν είναι στρατηγικές, μία ακόμη για επιχειρηματικά πάρκα, για την απολιγνιτοποίηση, για ΣΔΙΤ σε ΟΤΑ και για την κάνναβη, δηλαδή για το αγαπημένο θέμα του Υπουργού μετά την γνωστή κυβίστηση, ο οποίος θα έπρεπε να γνωρίζει ότι σήμερα άρχισε ήδη η κάνναβις να διαφημίζεται ακόμη και από την τηλεόραση. Αν είναι δυνατόν.

Το Τρίτο Μέρος, περιλαμβάνει ρυθμίσεις για τον τουρισμό και την ναυτιλία, όπως οι συμφωνίες παραχώρησης τουριστικών λιμένων πριν -τονίζουμε πριν- από την ολοκλήρωση του σταδίου χωροθέτησης. Οπότε αναφερόμαστε σε ένα άρον άρον ξεπούλημα. Επιπλέον, περιλαμβάνει θέματα προσωπικού του ΕΟΤ εξωτερικού και σύστασης του ΕΟΤ Αυστραλίας. Σωστά.

Σχετικά με τη στήριξη των τουριστικών επιχειρήσεων, εδώ, δεν καταλάβαμε γιατί χρειάζεται, αφού έχουν λάβει ήδη μεγάλα ποσά την περίοδο της πανδημίας με το πρόγραμμα «ΣΥΝ-ΕΡΓΑΣΙΑ» με την επιστρεπτέα προκαταβολή που δεν πρόκειται να επιστραφεί ποτέ και ούτω καθεξής, ενδεχομένως πολύ περισσότερα από 10 δισεκατομμύρια. Εμείς έχουμε ρωτήσει για το ακριβές ποσόν, χωρίς όμως να πάρουμε απάντηση. Ενώ από την άλλη πλευρά, σύμφωνα με τον κ. Κικίλια, ο τουρισμός πηγαίνει πολύ καλά με 17,6 δισεκατομμύρια το 2022. Οπότε γιατί χρειάζεται ακόμη στήριξη;

Οφείλουμε πάντως να τονίσουμε, εδώ, πως ο τομέας που χρειάζεται στήριξη είναι ο πρωτογενής, ο οποίος έλαβε μόλις 183 εκατομμύρια από τα 50 δισεκατομμύρια της πανδημίας, όπως επίσης η μεταποίηση λόγω του αυξημένου ενεργειακού κόστους των συσσωρευμένων προβλημάτων κ.λπ., ενώ ο τουρισμός που προκαλεί ελλείμματα στο εμπορικό μας ισοζύγιο όταν αυξάνεται πρέπει να συνδεθεί με την εγχώρια παραγωγή, έτσι ώστε να έχει τουλάχιστον κάποιο νόημα. Διαφορετικά, τα έσοδά του φεύγουν ξανά στο εξωτερικό, οπότε η άνοδός του είναι «δώρον άδωρον», πόσω μάλλον όταν αρκετά από τα πάγια του, όπως τα αεροδρόμια, τα ξενοδοχεία κ.λπ, ανήκουν ήδη σε ξένους.

Οι ρυθμίσεις του Υπουργείου Ναυτιλίας αφορούν πλωτούς τερματικούς σταθμούς φυσικού αερίου και διάφορα άλλα για τα λιμάνια, ενδεχομένως στο πλαίσιο του ξεπουλήματος και σε σχέση ξανά με τη μονοκαλλιέργεια του τουρισμού. Το συμπέρασμα, εδώ, είναι πως το Υπερταμείο βιάζεται να ξεπουλήσει με ειδικές διαδικασίες που ισχύουν μόνο για το ίδιο, όταν ο άλλος πολίτης ταλαιπωρείται με δεκάδες δικαιολογητικά.

Στο Τέταρτο και Πέμπτο Μέρος για τα Τέμπη αναφερθήκαμε ήδη, ενώ το Έκτο, αφορά τον χώρο του πολιτισμού με τη σύσταση μητρώου απασχολουμένων. Στα θέματα των καλλιτεχνών αναφέρθηκαν οι ίδιοι επικριτικά κατά την ακρόαση των φορέων, ενώ εμείς θεωρούμε πως έχουν δίκιο σε πάρα πολλά από σημεία που ανέφεραν.

Το Έβδομο Μέρος, περιέχει κάποια διαδικαστικά του Υπουργείου Ψηφιακής Διακυβέρνησης ενώ το Όγδοο, διαδικαστικά του Υπουργείου Παιδείας.

Τέλος, το Ένατο και το Δέκατο Μέρος περιέχουν διάφορες ρυθμίσεις όπως για την άσκηση του επαγγέλματος του γεωπόνου, του δασολόγου, του ιχθυολόγου κ.λπ.. Σημαντικό εδώ είναι το άρθρο 126, όπου ζητήθηκε η απόσυρσή του από τους καθηγητές των θιγομένων πανεπιστημίων επειδή αντί να λύσει προβλήματα δημιουργεί νέα, ενώ πρόκειται για ένα πολιτικό τέχνασμα εις βάρος της επαγγελματικής αποκατάστασης άνω των τριών χιλιάδων νέων ανθρώπων. Δυστυχώς, έτσι η Ελλάδα δεν έχει μέλλον, παρά το ότι διαθέτει όλες τις δυνατότητες να πετύχει θαύματα απλά με μία συνετή και ορθολογική διαχείριση των οικονομικών της.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τους εισηγητής και ειδικούς αγορητές με τον Βουλευτή του ΜέΡΑ25 κ. Κρίτωνα Αρσένη Βουλευτή του Δυτικού Τομέα Αθήνας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, έχουμε εδώ πέρα για ακόμη μια φορά έναν αναρμόδιο Υπουργό ο οποίος έρχεται να εισηγηθεί τα μέτρα στήριξης συγγενών θυμάτων πληγέντων του σιδηροδρομικού δυστυχήματος Τεμπών, του εγκλήματος στα Τέμπη. Έχουμε έναν Υπουργό ο οποίος, βέβαια, δηλώνει αρμόδιος για οτιδήποτε χρειαστεί προκειμένου να «πουλήσει» τις πολιτικές της Κυβέρνησης σε οποιοδήποτε κοινό χρειαστεί.

Εδώ, όμως, για τα μέτρα αυτά θα περιμέναμε τον Υπουργό Εργασίας, τον Υπουργό Οικονομικών, τον Υπουργό Υγείας. Αυτούς θα περιμέναμε εδώ. Η Κυβέρνηση;

**ΠΡΟΕΔΡΕΥΩΝ (Νικήτας Κακλαμάνης):** Υπάρχει κατάλογος, κύριε Αρσένη, που όλοι αυτοί οι Υπουργοί που είπατε, συν και άλλοι, που μέχρι το βράδυ, θα έρθουν στη Βουλή.

**ΚΡΙΤΩΝ - ΗΛΙΑΣ ΑΡΣΕΝΗΣ:** Πολύ ωραία, κύριε Πρόεδρε. Απλά, ως εισηγητής στο νομοσχέδιο για τους πληγέντες των Τεμπών, περιμένουμε τους αρμόδιους Υπουργούς που έχουν την καθ’ ύλην αρμοδιότητα, την κεντρική αρμοδιότητα.

Τι έχουμε εδώ; Έχουμε ένα νομοσχέδιο που με πρόφαση τα θύματα των Τεμπών, φέρνει εξυπηρέτηση σε πολύ μεγάλα συμφέροντα, σε γνωστούς ολιγάρχες. Φέρνει ιδιωτικοποιήσεις, δρομολογεί ιδιωτικοποιήσεις. Απαξιώνουν τις δημόσιες υποδομές για να τις ιδιωτικοποιήσουν, και μετά η ιδιωτικοποίηση παίρνει κι άλλη απαξίωση και όπου βγει. Και το πού βγαίνει το είδαμε στα Τέμπη.

Η Κυβέρνηση, αντί να έχει στοιχειώδη σεβασμό απέναντι στα θύματα και στους συγγενείς και να φέρει ένα νομοσχέδιο συγγνώμης -ένα νομοσχέδιο που θα αφορά αποκλειστικά αυτούς τους ανθρώπους και τον Γολγοθά που έχουν απέναντί τους σε όλη τους τη ζωή και την επούλωση τραυμάτων, γι’ αυτά που μπορούν να επουλωθούν, τα σωματικά, στο ποσοστό που είναι εφικτό- αντί να φέρει αυτό, φέρνει νομοσχέδιο το οποίο βάζει μπροστά τα θύματα και από τα εκατόν τριάντα δύο άρθρα τα δεκατρία αφορούν τα θύματα και τους συγγενείς και τους πολυτραυματίες και όλα τα υπόλοιπα αφορούν εξυπηρετήσεις.

Αυτά τα άρθρα, που αφορούν τα θύματα, αυτά είναι εντελώς ελλιπή. Αποκλείει -αποκλείει- από οποιοδήποτε μέτρο ανακούφισης, οποιονδήποτε πολυτραυματία που έχει αναπηρία κάτω του 50%. Για την Κυβέρνησή σας, οι πολυτραυματίες με αναπηρία 50%, 40%, 30% δεν χρειάζεται καμμία στήριξη.

Καταλαβαίνετε; Καταλαβαίνετε; Πρόσφατο είναι το έγκλημα και ήδη είναι αόρατοι γι’ αυτή την Κυβέρνηση οι πολυτραυματίες με αναπηρία -με αναπηρία- κάτω του 50%. Είναι αόρατοι! Όσοι πολυτραυματίες καταφέρνουν, με χρόνια αποκατάσταση, να μειωθεί η αναπηρία τους κάτω από 50%, είναι αόρατοι όλοι. Οι πολυτραυματίες με ορθοπεδικά, οι οποίοι δεν θα μπορέσουν να δουλέψουν ή να σπουδάσουν για χρόνια, είναι αόρατοι. Δεν υπάρχουν εδώ μέσα.

Είναι αόρατοι οι φροντιστές των θυμάτων που θα χρειαστεί να αφήσουν την εργασία τους, τη ζωή τους για να αφιερωθούν στα θύματα των Τεμπών, αόρατοι και αυτοί. Είναι αόρατοι αυτοί που θα έχουν μετατραυματικό στρες. Αόρατοι. Μόνο κάποιες υπηρεσίες ανακούφισης, χωρίς, όμως, να συμμετέχουν στα μέτρα αποζημίωσης.

Το ΜέΡΑ25, ζητάει ξεκάθαρα να αποσυρθούν όλες οι υπόλοιπες διατάξεις αυτού του νομοσχεδίου, τώρα. Να φέρετε ξανά στις επιτροπές τις διατάξεις που αφορούν τα μέτρα στήριξης στους πληγέντες και στα θύματα και στους συγγενείς θυμάτων. Να φέρετε διατάξεις που καλύπτουν όλες τις ανάγκες αυτών των ανθρώπων χωρίς όρους και προϋποθέσεις.

Έχετε ηθική ευθύνη σαν ελάχιστη συγγνώμη απέναντι σε αυτά τα θύματα και τους συγγενείς τους. Χωρίς όρους και προϋποθέσεις αυτοί οι άνθρωποι που με υπευθυνότητα σε μεγάλο βαθμό δική σας -και άλλων κυβερνήσεων, αλλά σε μεγάλο βαθμό δικής σας- αυτή τη στιγμή έχουν χάσει δικούς τους ανθρώπους ή έχουν χάσει την αρτιμέλειά τους, έχουν χάσει τη ζωή τους και την κοινωνική τους ζωή, πέρα από αυτούς που ‘χασαν τη ζωή τους. Έχετε υποχρέωση, χωρίς όρους και προϋποθέσεις, να τους στηρίξετε σε ό,τι χρειαστούν. Δεν πρέπει απέναντι στον Γολγοθά της αποθεραπείας που έχουν μπροστά τους να σκέφτονται, ούτε το κόστος των θεραπειών τους ούτε το αν θα τα βγάλουν πέρα στα προς το ζην. Έχετε ευθύνη για αυτό που συνέβη και πρέπει να την αναλάβετε.

Αυτό το νομοσχέδιο δεν την αναλαμβάνει. Αυτό το νομοσχέδιο βάζει όρους και προϋποθέσεις, για την επανεκκίνηση των ζωών αυτών των ανθρώπων, ποιοι δικαιούνται στήριξης και ποιοι δεν δικαιούνται.

Σας καλούμε να το αποσύρετε. Να το ξαναφέρετε στην επιτροπή, πλήρες, χωρίς όρους και προϋποθέσεις. Είναι η ελάχιστη των υποχρεώσεών σας. Εσείς, όμως, δεν ενδιαφέρεστε, πραγματικά, για τη στήριξη ούτε των συγγενών των θυμάτων ούτε των πολυτραυματιών. Ενδιαφέρεστε για τα δωράκια προς τους ολιγάρχες και γι’ αυτό το φέρνει ο Υπουργός Ανάπτυξης.

Άρθρο 3. Σε συνέχεια του προηγούμενου νομοσχεδίου σας, όπου είχαμε τις ανεμογεννήτριες εικοσαετίας, τα σκραπ, δηλαδή, των άλλων χωρών, οι ανεμογεννήτριες που αποσύρουν οι άλλες χώρες και εμείς θα επιδοτούμε τους ολιγάρχες μας να παίρνουν αυτά τα σκραπ και να τα βάζουν στα νησάκια μας, όχι μόνο Κρήτη, Ρόδο κ.λπ., αλλά και σε όλα τα μικρά νησιά Αμοργό και όπου μπορεί να φανταστεί καθένας στο Αιγαίο, Ικαρία κ.λπ..

Τώρα στο ίδιο νομοσχέδιο είχατε βάλει τις γεννήτριες να περπατάνε, δηλαδή, να αδειοδοτείται σε ένα λόφο να μπαίνει αιολικό πάρκο και μετά με την ίδια αδειοδότηση σ’ ένα εντελώς διαφορετικό μέρος να επιτρέπεται να λειτουργεί το πάρκο. Τμηματική αδειοδότηση. Δηλαδή, για να μην αντιδράει ο κόσμος να εγκρίνονται πρώτα από τις εκατόν είκοσι πέντε ανεμογεννήτριες και μετά αφού συνηθίσει ο κόσμος ότι πλέον μπήκαν οι ανεμογεννήτριες, να τους βάζετε και τις υπόλοιπες εβδομήντα πέντε.

Τώρα εδώ, το προχωράτε ένα βήμα παραπέρα. Επειδή ο κόσμος που θα του φορτώσετε αυτές τις ανεμογεννήτριες εικοσαετίας χωρίς πιστοποιητικά ασφάλειας στα νησιά -και δεν θα έχουμε πιστοποιητικά ασφάλειας, όπως νομοθετήσατε το δικαίωμα των ολιγαρχών να τις βάζουν χωρίς πιστοποιητικό ασφάλειας, γιατί κανείς, βέβαια, δεν παράγει αυτούς τους τύπους ανεμογεννητριών πλέον για να υπάρχουν πιστοποιητικά ασφάλειας και να τα υπογραφεί κάποιο εργοστάσιο- θα αντιδράσει -οι πολίτες των νησιών που πάτε να βάλετε αυτά τα σκραπ ανεμογεννητριών, με τις επιδοτήσεις των πολιτών, βέβαια- νομοθετείτε εδώ πέρα να μην πηγαίνουν από το κύριο λιμάνι, μη μαζευτεί κόσμος και πει «no pasaran».Όχι, να μην τα πηγαίνετε από το κύριο λιμάνι, να τα πηγαίνετε από αλιευτικά καταφύγια, παραλίες και άλλα πράγματα. Όπου έχει εφαρμοστεί, έχουμε μεγάλες καταστροφές. Εδώ πέρα, βέβαια, κανείς δεν λέει ότι είναι εντελώς ακατάλληλα τα αλιευτικά καταφύγια. Βέβαια όπου έχουν μείνει, γιατί στην Ηγουμενίτσα φροντίσατε να τα πουλήσετε στον Γκριμάλντι μαζί με όλη τη χερσαία ζώνη του λιμένα της Ηγουμενίτσας, που είναι από τα Σύβοτα μέχρι τα αλβανικά σύνορα, αλλά όπου έχουν μείνει αυτά τα αλιευτικά καταφύγια και ιδιαίτερα στα νησιά, θα τα χρησιμοποιείτε για να αποφεύγετε τις αντιδράσεις των πολιτών. Αυτό εδώ νομοθετείτε στο νομοσχέδιο για την ανακούφιση των θυμάτων των Τεμπών!

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Γέρακα.

Καλώς ήρθατε στη Βουλή!

(Χειροκροτήματα από όλες τις πτέρυγες της Βουλής)

**ΚΡΙΤΩΝ - ΗΛΙΑΣ ΑΡΣΕΝΗΣ:** Καλωσορίζουμε τα παιδιά, και λυπόμαστε, πραγματικά, γι’ αυτά που θα χρειαστεί να ακούσουν, αλλά αυτή είναι η πραγματικότητα εδώ μέσα.

Άρθρο 7. Και εδώ πέρα έχουμε τη δίκαιη αναπτυξιακή μετάβαση. Και, κυρίως, αναφερόμαστε στις λιγνιτικές περιοχές. Τι λέτε εδώ; Θα επιτρέπεται να είναι δικαιούχοι των κονδυλίων σας οι μικρομεσαίες και πολύ μικρές επιχειρήσεις. Αυτό είναι το λογικό, αυτές είναι που δέχονται το χτύπημα στις τοπικές κοινωνίες, από εκεί εξαρτάται η απασχόληση, πρέπει να στηρίξουμε την τοπική κοινωνία, πρέπει να πάνε χρήματα εκεί πέρα. Και βέβαια και οι μεγάλες επιχειρήσεις.

Κοιτάξτε, όρους και προϋποθέσεις που βάζετε για την αποζημίωση των θυμάτων των Τεμπών και κοιτάξτε εδώ, τους όρους και τις προϋποθέσεις που βάζετε για τους ολιγάρχες και τις μεγάλες επιχειρήσεις. Οι μεγάλες επιχειρήσεις –για να δούμε τους όρους- για παραγωγικές επενδύσεις εφόσον οι επενδύσεις αυτές είναι απαραίτητες για την υλοποίηση του εθνικού σχεδίου διοίκησης αναπτυξιακής μετάβασης -κανένας όρος εδώ, απόφαση υπουργού θα είναι κι αυτό- υπό τον όρο ότι συμβάλλουν στη μετάβαση προς μία κλιματικά ουδέτερη οικονομία και την επίτευξη συναφών περιβαλλοντικών στόχων. Κανένας όρος!

Εδώ μπροστά στον κ. Γεωργιάδη –ο ίδιος λέει ότι δεν το ξέρει- ο κ. Προκοπίου στη σύμβαση που υπέγραψαν άρον άρον -γιατί η κοινωνία του Χαϊδαρίου είναι στο πόδι- για την παραχώρηση του Σκαραμαγκά, ανακοίνωνε ότι θα προχωρήσει στη μονάδα παραγωγής ενέργειας με καύση φυσικού αερίου, έργο που θα είναι κλιματικά ουδέτερο. Θα καίμε άνθρακα και είναι κλιματικά ουδέτερο ,γιατί θα πάρουν κάτι φίλτρα και τα αέρια θα τα μετατρέψουν σε κάτι άλλο! Θέλω να δω πού έχει εφαρμοστεί αυτό. Πού έχει ξαναεφαρμοστεί αυτό; Με τέτοιους τρόπους βαφτίζουν κλιματικά ουδέτερα τα σχέδια προκειμένου να πάνε όλες οι χρηματοδοτήσεις στους ολιγάρχες.

Δεν χρειάζεται να πάμε μακριά. Αναφερόμαστε στην Κυβέρνηση που δίνει όλο το ΕΣΠΑ και αντίστοιχες χρηματοδοτήσεις, από το Ταμείο Ανάκαμψης και Ανθεκτικότητας,. ποσά που ξεπερνούν κατά πολύ τα 50 δισεκατομμύρια. Τα δίνει στις πολύ μεγάλες επιχειρήσεις, στις πάρα πολύ μεγάλες επιχειρήσεις με ένα πολύ απλό τρικ. Βάζει σαν προϋπόθεση τον τραπεζικό δανεισμό. Επειδή τα πάει πάρα πολύ καλά η Νέα Δημοκρατία και οι Βουλευτές της με τον τραπεζικό δανεισμό και έχουν εξαιρετικές επιδόσεις, βάζει και όλες τις επιχειρήσεις να έχουν τραπεζικό δανεισμό. Μόνο που αυτές δεν δανείζονται με τους ίδιους όρους. Από τον τραπεζικό δανεισμό αποκλείονται όλες οι επιχειρήσεις παρά σαράντα εννέα χιλιάδες επιχειρήσεις. Δηλαδή το 95% των επιχειρήσεων αποκλείονται από τον τραπεζικό δανεισμό. Να το πούμε απλά; Αποκλείονται από το Ταμείο Ανάκαμψης και αποκλείονται από το ΕΣΠΑ. Οπότε δεν μας προκαλεί καμμία έκπληξη το ότι θέλουν, και με το νομοσχέδιο αυτό με προκάλυμμα τα ελλιπή μέτρα για τα θύματα του εγκλήματος στα Τέμπη, να δώσουν και αυτό το δωράκι της απολιγνιτοποίησης πάλι στους τρεις, πέντε μεγάλους.

Παίρνουμε μέτρα σε αυτό το νομοσχέδιο για να μην επαναληφθεί το έγκλημα; Όχι. Κανένας από τους λόγους, από τις αιτίες που αναδείχθηκαν ότι οδήγησε στο έγκλημα στα Τέμπη δεν αντιμετωπίζεται εδώ. Μας φέρνουν μέτρα για την αυστηροποίηση των ποινών, για τις κλοπές σιδηροδρομικού υλικού. Καμμία σχέση με το έγκλημα στα Τέμπη.

Καλά κάνετε και θέλετε να βρείτε τους ανθρώπους που κλέβουν. Θα τους βρείτε. Αλλά έχετε πιάσει ποτέ τις εταιρείες που εκμεταλλεύονται, που είναι οι τελικοί κλεπταποδόχοι; Ποιες είναι αυτές οι εταιρείες; Τις γνωρίζετε; Τόσα χρόνια σε αυτή τη χώρα δεν γνωρίζετε ποιες είναι αυτές οι εταιρείες που παίρνουν το σιδηροδρομικό υλικό που κλέβεται; Γι’ αυτούς δεν θα κάνετε το παραμικρό; Τους φτωχοδιάβολους θα κυνηγήσετε, τους γυρολόγους;

Και, βέβαια, εδώ δεν ξεχνάμε ούτε το έγκλημα που φέρνετε για τις γεωπονικές σχολές και τις υπόλοιπες σχολές πενταετούς φοίτησης, που με νόμο αυτού του κράτους κρίθηκε ότι δίνουν ανώτατα πτυχία. Και καταθέτει το ΜέΡΑ25 τροπολογία αυτή τη στιγμή για να μπορούν να έχουν πλήρη επαγγελματικά δικαιώματα χωρίς προϋποθέσεις. Γιατί αυτό σημαίνει η απόφαση της προηγούμενης κυβέρνησης να ανωτατοποιηθούν αυτές οι σχολές.

Όμως την ίδια στιγμή στο προηγούμενο νομοσχέδιο φέρατε την ιδιωτικοποίηση του νερού και προχώρησε σε συνεργασία μαζί σας, σε συνταγματική εκτροπή, και η Πρόεδρος της Δημοκρατίας, η οποία παρά το αίτημα αναπομπής του ΜέΡΑ25 υπέγραψε την Τρίτη και έβαλε σε ΦΕΚ τον νόμο σας, ενώ το Συμβούλιο της Επικρατείας ζήτησε τέσσερις φορές να αποσυρθεί ο νόμος σας και οι προηγούμενοι νόμοι του ΣΥΡΙΖΑ με αποφάσεις επί των αποφάσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα φέρνετε ένα καινούργιο τρομερό πρόβλημα. Ανακαλύψατε ξαφνικά ότι το εξωτερικό υδροδοτικό δίκτυο που θέλετε να δώσετε στους ιδιώτες, και το Συμβούλιο της Επικρατείας σας είπε ότι είναι παράνομο, καταρρέει από στιγμή σε στιγμή. Από στιγμή σε στιγμή θα πούμε το «νερό νεράκι», λέτε. Και γι’ αυτό ζητάει η δική σας διοίκηση της ΕΥΔΑΠ άρον άρον 80 εκατομμύρια απευθείας ανάθεση. Δεν πέρασε, δηλαδή, το ΣΔΙΤ και θέλετε να τους τα δώσετε με απευθείας ανάθεση. Θέλετε άρον άρον απευθείας ανάθεση για να φτιαχτεί το εξωτερικό υδροδοτικό δίκτυο. Στο Υπερταμείο του ΣΥΡΙΖΑ 30 εκατομμύρια ήταν τα μερίσματα πέρυσι. Τώρα φτάνουν τα 80 εκατομμύρια να δοθούν κατευθείαν σε έναν από τους γνωστούς ιδιώτες, που θέλουν να αγοράσουν το νερό και βρίσκουν τοίχο στο Συμβούλιο της Επικρατείας.

**ΠΡΟΕΔΡΕΥΩΝ (Νικήτας Κακλαμάνης):** Πρέπει να κλείσετε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ένα λεπτό, κύριε Πρόεδρε, όπως και ο προηγούμενος ομιλητής παρακαλώ.

Προχωρούν, όμως, σε ένα γνωστό θαύμα και του κ. Γεωργιάδη, τα σχέδια για το ναυάγιο, τη μεγάλη επένδυση αυτού του φερόμενου ως εμίρη του Κατάρ. Λοιπόν εδώ πλέον κλείνουν την παραλία, αποκλείουν τον κόσμο -πάλι έχουμε κινδύνους κατολισθήσεων κ.λπ.- προκειμένου να φτάσουν τους πολίτες στη Ζάκυνθο να λένε ότι ας το πάρει επιτέλους ο εμίρης -και ας λέει το Συμβούλιο Πλημμελειοδικών ότι είναι απάτη- ας το πάρει να ανοίξει το ναυάγιο. Δεν θα περάσει.

Και βέβαια είναι εγκληματικά αυτά που προβάλλετε -και ολοκληρώνω, κύριε Πρόεδρε- για τους καλλιτέχνες. Είναι εγκληματικά, γιατί τους νομιμοποιείτε στην ουσία τις παρανομίες και τις απλήρωτες πρόβες. Δεν συνδέεται η πρόβα με την παράσταση και μάλιστα τη θεωρείτε άλλου είδους εργασία, προβλέπετε ατομικές συμβάσεις μερικής απασχόλησης όχι πλήρη εργασία και ασφάλιση όπως διαχρονικά ζητάνε. Δεν περιλαμβάνετε τεχνικό και βοηθητικό προσωπικό, προβλέπετε μπλοκάκι και εργόσημο. Και βέβαια πουθενά δεν μιλάτε για εξαρτημένη εργασία ορισμένου χρόνου. Καταστρατηγείται και τον Αστικό Κώδικα. Καταργείτε τη συνδρομή σπουδαίου λόγου για την καταγγελία σύμβασης, ώστε να τους απολύουν όποτε θέλουν.

Στηρίζουμε βέβαια και το αίτημα των εργαζομένων στη ΜΟΔ για εξίσωση των μισθών τους. Και βέβαια καταγγέλλουμε ότι βρήκατε αυτό το νομοσχέδιο για τα θύματα των Τεμπών για να φέρετε και άλλες προσλήψεις στην Αστυνομία. Δεν προσλαμβάνετε σταθμάρχες, αλλά κάνετε νέα μονάδα εναέριων μέσων στην Αστυνομία. Καταδικάζουμε και καταγγέλλουμε και καταψηφίζουμε το νομοσχέδιό σας.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαμουλάκη, μη βιάζεστε. Κατ’ αρχάς δεν έχετε δικαίωμα παρέμβασης. Την τροπολογία σας με βάση τον Κανονισμό της παρουσιάζετε στη δευτερολογία. Παρά ταύτα περιμένετε. Θα σας δώσω για δύο λεπτά τον λόγο. Μη μου σηκώνετε συνεχώς το χέρι.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας είκοσι τέσσερις μαθήτριες και μαθητές και δύο συνοδοί εκπαιδευτικοί από το Γυμνάσιο Μασάρων Ρόδου.

Η Βουλή σάςκαλωσορίζει!

Καλώς ήρθατε στην Αθήνα και στη Βουλή!

(Χειροκροτήματα απ’ όλες τις πτέρυγες της Βουλής)

Να ξέρετε ότι θα προχωρήσουμε ως εξής: Έχει ζητήσει τον λόγο -δεν είναι ακόμα στην Αίθουσα- όταν θα έρθει ο Πρόεδρος της Ελληνικής Λύσης. Στις 13.00΄ η ώρα έχω ενημερωθεί από το Κομμουνιστικό Κόμμα Ελλάδας ότι θα έρθει να μιλήσει ο Γραμματέας τους και Πρόεδρος της Κοινοβουλευτικής Ομάδας κ. Κουτσούμπας και ο Υπουργός υποθέτω ότι θα μιλήσει αργότερα. Έτσι δεν είναι κύριε Υπουργέ; Ωραία.

Και θα ξεκινήσει ο κατάλογος. Λέω τους πρώτους πέντε. Είναι ο κ. Λιούπης, ο κ. Φάμελλος, η κ. Λιακούλη, η κ. Μανωλάκου και ο κ Μπούμπας.

Τον λόγο έχει για δύο λεπτά ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Θα πω πολύ σύντομα. Κατ’ αρχάς το θέμα της μίας τροπολογίας που αφορά στην άσκηση επαγγέλματος του γεωπόνου, συζητήθηκε στις επιτροπές. Οφείλω να ενημερώσω το Σώμα ότι καταθέσαμε πριν από μία ώρα περίπου μία τροπολογία που ουσιαστικά δράττει σε δύο άξονες. Πρώτον ένα συγκεκριμένο διάστημα πεπερασμένων εξήντα ημερών ώστε το ΓΕΩΤΕΕ να γνωματεύσει θετικά ή αρνητικά και δεύτερον η ονομαστική αναφορά των ίδιων των ιδρυμάτων και όχι μία συνολική και με ασάφεια αναφορά. Συγκεκριμένα κάθε πανεπιστήμιο, κάθε ανώτατο εκπαιδευτικό ίδρυμα που έχει αντίστοιχη σχολή να αναφέρεται μέσα στην τροπολογία. Αυτό είναι το ένα.

Δεύτερον, είδαμε τη διαμαρτυρία έξω από τους εργαζόμενους στη ΜΟΔ και δεν ξέρω αν έχουμε κάποια εξέλιξη περί αυτού. Ο κ. Τσακίρης λίγο ξαφνιάστηκε που τους συνάντησε. Δεν ξέρω εάν τους είδε ο κ. Γεωργιάδης. Φαντάζομαι πως όχι. Αλλά, εν πάση περιπτώσει, είναι ένα θέμα αυτό, τι θα συμβεί. Είναι σήμερα ευκαιρία, το έχουμε θέσει και στις επιτροπές για το αν θα λυθεί αυτό το ζήτημα της αδικίας που υπάρχει στους εργαζόμενους της ΜΟΔ, που επιτελούν πράγματι πολύ σημαντικό έργο.

**ΠΡΟΕΔΡΕΥΩΝ (Νικήτας Κακλαμάνης):** Μη μου πείτε τώρα για όλους τους διαδηλωτές που είναι απ’ έξω.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ένα λεπτό έχω μιλήσει. Ολοκληρώνω.

Και να πω ένα τελευταίο. Φαντάζομαι ότι σήμερα θα έρθει στο ελληνικό Κοινοβούλιο ο κ. Μητσοτάκης. Είναι η τελευταία δυνατότητα να υπάρχει μια αντιπαράθεση με πολιτικά χαρακτηριστικά προτού πάμε στις κάλπες. Θέλω να πιστεύω ότι δεν θα κολλήσει στην κίνηση στη Νέα Μάκρη που επισκέπτεται τώρα και θα έρθει. Θα βρει τον τρόπο να έρθει εδώ στο ελληνικό Κοινοβούλιο. Νομίζω ότι οφείλει να το κάνει απέναντι στον κοινοβουλευτισμό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, ο κ. Βελόπουλος δεν είναι εδώ. Ξεκινάμε με τον συνάδελφό κ. Αθανάσιο Λιούπη, Βουλευτή Μαγνησίας της Νέας Δημοκρατίας.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ κύριε Πρόεδρε.

Κύριοι Υπουργοί, κυρίες και κύριοι συνάδελφοι, το σημερινό νομοσχέδιο έχει ιδιαίτερη σημασία και ξεχωριστό συμβολισμό. Λίγο παραπάνω από ένα μήνα μετά το τραγικό δυστύχημα στα Τέμπη γίνεται πράξη η δέσμευση του Πρωθυπουργού για μέτρα που έρχονται ως συμβολική στήριξη προς τις οικογένειες των θυμάτων και τους τραυματίες.

Προφανώς τα όσα συζητάμε σήμερα δεν αλλάζουν ούτε την τραγική πραγματικότητα ούτε απαλύνουν τον πόνο των συγγενών. Έρχονται, όμως ως η ελάχιστη υποχρέωση της πολιτείας να σταθεί δίπλα σε αυτές τις οικογένειες των οποίων η ζωή άλλαξε τόσο απότομα και τόσο δραματικά. Κατά την άποψή μου όμως η πιο ουσιαστική υποχρέωση της πολιτείας απέναντι σε όλα τα θύματα, είναι να εξασφαλίσουμε ότι αντίστοιχο γεγονός δεν θα ζήσει ποτέ ξανά πια η χώρα μας.

Αυτό, δηλαδή, για το οποίο δεσμεύτηκε ο Πρωθυπουργός από την πρώτη στιγμή και το οποίο υλοποιείται από τις πρώτες κιόλας μέρες μετά το δυστύχημα και κατ’ αρχάς με την εξαντλητική διερεύνηση των αιτιών από τη δικαιοσύνη αλλά και από την επιτροπή εμπειρογνωμόνων, που συστάθηκε και σε δεύτερο επίπεδο με την ταχεία ολοκλήρωση όλων των διαδικασιών για τη βελτίωση του σιδηροδρόμου και την ενίσχυση όλων των απαραίτητων μέτρων ασφαλείας.

Και έρχομαι στις σημερινές ρυθμίσεις. Η πρώτη δέσμη μέτρων αφορά στους συγγενείς των θυμάτων και τους τραυματίες και περιλαμβάνει μεταξύ άλλων: Διαγραφή οφειλών προς την εφορία και τα ασφαλιστικά ταμεία για όσους έχασαν τη ζωή τους, τραυματίες και τους στενούς συγγενείς τους. Δικαίωμα διορισμού στο δημόσιο και τον ευρύτερο δημόσιο τομέα για σοβαρά τραυματίες και συγγενείς θυμάτων. Πρόβλεψη για ειδική σύνταξη στους παθόντες που υπέστησαν αναπηρία άνω του 50% και στους στενούς συγγενείς των θυμάτων. Απαλλαγή από φόρο κληρονομιάς. Ενίσχυση φοιτητών, στέγαση, σίτιση μετεγγραφή και υποψηφίων για εισαγωγή στην τριτοβάθμια εκπαίδευση με προσαύξηση του βαθμού κατά 20%. Κάλυψη δαπανών νοσηλείας και αποκατάστασης κι αν χρειαστεί ακόμα και σε κέντρα του εξωτερικού και δωρεάν εξατομικευμένη ψυχολογική υποστήριξη σε τραυματίες, οικογένειες των θυμάτων και στους επιβαίνοντες αμαξοστοιχίας. Νομική βοήθεια δωρεάν φυσικά σε όλα τα θύματα και τους συγγενείς.

Η δεύτερη δέσμη μέτρων περιλαμβάνει ρυθμίσεις για τις δημόσιες συγκοινωνίες και στοχεύει στην αύξηση του βαθμού ασφάλειας στα μέσα μεταφοράς και την αποκατάσταση της εμπιστοσύνης των πολιτών στις δημόσιες συγκοινωνίες. Είναι μέτρα καίριας σημασίας όπως το να καλυφθούν άμεσα οι περίπου εξήντα μία κενές οργανικές θέσεις στην Αρχή Πολιτικής Αεροπορίας με τους επόμενους κατά σειρά υποψηφίους στους πίνακες αποτελεσμάτων. Με δεδομένη την ανάγκη που υπάρχει για επιπλέον προσωπικό στα περιφερειακά αεροδρόμια αυξάνονται οι ημέρες που επιτρέπεται μετακίνηση του προσωπικού εκτός έδρας από εκατόν είκοσι σε εκατόν ογδόντα.

Προβλέπεται ένας εύκολος και γρήγορος τρόπος για να καλυφθούν οι υπηρεσιακές ανάγκες της ΟΣΥ και της ΣΤΑΣΥ με τη δυνατότητα που τους δίνεται να χρησιμοποιήσουν τον πίνακα επιτυχόντων της προκήρυξης του 2020. Επιτυγχάνεται η άμεση κάλυψη θέσεων για διάφορες θέσεις στον ΟΣΕ όπως σταθμάρχες και κλειδούχοι με αξιοποίηση της προκήρυξης του 2022 και με ανανέωση των συμβάσεων για όσους φυλάττουν ισόπεδες διαβάσεις και εγκαταστάσεις του ΟΣΕ.

Προφανώς δεν πρόκειται για διατάξεις μπαλώματα όπως ακούστηκε από την Αντιπολίτευση, αλλά για διατάξεις που δίνουν γρήγορες λύσεις στα θέματα υποστελέχωσης που ταλαιπωρούν τους σιδηροδρόμους και τις μεταφορές γενικά. Ποια άλλη λύση άραγε έχουμε στη διάθεσή μας για να καλυφθούν γρήγορα καίριες θέσεις που παραμένουν κενές; Δεν την ακούσαμε.

Ταυτόχρονα δημιουργείται ένα αυστηρό ποινικό πλαίσιο για περιστατικά που αφορούν στις μεταφορές. Η πλέον διαδεδομένη αφαίρεση των σιδηροδρομικών γραμμών και οι φθορές στον σιδηρόδρομο από σπείρες που δρουν συστηματικά, αντιμετωπίζεται αποφασιστικά σήμερα καθώς για πρώτη φορά ανάγεται σε αδίκημα διακεκριμένης κλοπής και αυστηροποιείται φυσικά η ποινική αντιμετώπιση για τους κλεπταποδόχους αυτών των υλικών.

Θεωρείται επικίνδυνη οδήγηση και τιμωρείται ακόμα και με κάθειρξη η υπερβολική ταχύτητα στους αυτοκινητόδρομους και η οδήγηση στη ΛΕΑ, δύο από τις ορισμένες παραβάσεις του ΚΟΚ που είναι πολύ σοβαρές και μπορούν να οδηγήσουν σε τροχαία ατυχήματα που είναι συνήθως η πρώτη αιτία θανάτου για τους νέους μας μέχρι τριάντα ετών.

Πέραν όλων αυτών, όμως, το σημερινό νομοσχέδιο περιλαμβάνει ένα μεγάλο αριθμό από ρυθμίσεις που ενισχύουν την ανάπτυξη, την προστασία των καταναλωτών, την προσέλκυση επενδύσεων και την ώθηση στον τουρισμό. Ξεχωρίζουν οι διατάξεις για την προστασία του καταναλωτή αλλά και γενικώς για την εύρυθμη λειτουργία της αγοράς. Τίθενται συγκεκριμένες υποχρεώσεις που πρέπει να τηρούν οι ενώσεις καταναλωτών ώστε να έχουν την ευθύνη για τις πληροφορίες που δίνουν στο καταναλωτικό κοινό, καθώς και όλες τις λεπτομέρειες για τις έρευνες που διεξάγουν. Στόχος είναι η αποφυγή παραπληροφόρησης των καταναλωτών.

Σημαντική φυσικά είναι και η παράταση μέχρι τέλος Ιουνίου για το «καλάθι του νοικοκυριού». Συνεχίζεται γιατί φαίνεται να έχει επιτύχει ακόμα περισσότερο και από τις αρχικές μας προσδοκίες. Δίνεται παράταση στους πωλητές των λαϊκών αγορών να ανανεώσουν τις άδειες τους. Προστατεύονται ακόμα περισσότερο οι πολίτες από το συχνό φαινόμενο του «fishing» με τη δυνατότητα να δεσμεύεται ο λογαριασμός στον οποίο μεταφέρονται τα χρήματα και η δέσμευση αυτή θα πρέπει να εγκριθεί από την Αρχή Καταπολέμησης Νομιμοποίησης Εσόδων από Εγκληματικές Δραστηριότητες.

Περιλαμβάνονται και διατάξεις που αφορούν στο ΓΕΜΗ και στη συνέχιση της απομακρυσμένης, εύκολης και γρήγορης σύστασης εταιρειών, αφού πλέον ακόμη και κάποια είδη συνεταιρισμών που απαιτούσαν να προηγηθεί έλεγχος μπορούν πλέον να συσταθούν ηλεκτρονικά με την υπηρεσία μιας στάσης και στη συνέχεια να διενεργείται έλεγχος.

Μια σειρά από ρυθμίσεις στηρίζουν την τουριστική οικονομία με μέτρα όπως η διευκόλυνση για τη χωροθέτηση στις μαρίνες, αλλά κυρίως το ενιαίο σύστημα ηλεκτρονικής καταγραφής αφίξεων - αναχωρήσεων στα τουριστικά καταλύματα, ώστε για πρώτη φορά να έχουμε πλήρη δεδομένα και μάλιστα σε πραγματικό χρόνο για την τουριστική κίνηση.

Συστήνεται γραφείο ΕΟΤ Αυστραλίας για τη διευκόλυνση τουριστών από Αυστραλία, τον μεγάλο αριθμό Αυστραλών που ενδιαφέρονται να ταξιδέψουν στην Ελλάδα.

Αναμφίβολα το σημερινό ερανιστικό νομοσχέδιο περιλαμβάνει ένα μεγάλο αριθμό από χρήσιμες και απαραίτητες διατάξεις. Όμως, οι σημαντικότερες είναι αυτές που αφορούν στην προσπάθεια που γίνεται για να αποκτήσουμε ένα σύγχρονο και απόλυτα ασφαλές σιδηροδρομικό δίκτυο και βέβαια να στηρίξουμε τους παθόντες και τις οικογένειες των θυμάτων.

Ο Πρωθυπουργός από την πρώτη στιγμή αναγνώρισε την ευθύνη και της σημερινής Κυβέρνησης στις διαχρονικές αμαρτίες του χώρου του σιδηροδρόμου. Δεν στάθηκε, όμως, σε αυτό, δεν έμεινε στα λόγια. Το κυβερνητικό επιτελείο εργάζεται από εκείνη την τραγική μέρα με ένα μόνο στόχο, να τεθεί πάλι σε λειτουργία ένας απόλυτα ασφαλής σιδηρόδρομος τον οποίο οι πολίτες θα εμπιστεύονται και θα χρησιμοποιούν. Οι σημερινές διατάξεις είναι μόνο ένα κομμάτι αυτής της προσπάθειας. Αυτή συνεχίζεται και θα συνεχιστεί μέχρι η Ελλάδα να αποκτήσει για πρώτη φορά ένα σιδηροδρομικό δίκτυο ευρωπαϊκών προδιαγραφών, απόλυτα ασφαλές που θα κερδίσει την εμπιστοσύνη και την προτίμηση των συμπολιτών μας. Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καθαρίστε το Βήμα στο οποίο καλείται ο συνάδελφος από τον ΣΥΡΙΖΑ κ. Σωκράτης Φάμελλος, Βουλευτής Β΄ Θεσσαλονίκης.

Ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, είναι μια πολύ δύσκολη συζήτηση αυτή που κάνουμε σήμερα, μιας και το νομοσχέδιο αυτό χαρακτηρίζεται από τα μέτρα υποστήριξης των οικογενειών των θυμάτων ενός τραγικού δυστυχήματος το οποίο έχει αφήσει ένα ανεξίτηλο αποτύπωμα στην ελληνική κοινωνία. Πρέπει να σας πω ότι και στις περιοχές τις δικές μας, της Θεσσαλονίκης δεν μπορούμε να συνέλθουμε από το σοκ. Πολλές οικογένειες αλλά και η κοινωνία έχει έντονο ένα αποτύπωμα μιας ελληνικής πολιτείας που δεν μπορεί να πει στα παιδιά της ότι είναι ασφαλή όταν μπαίνουν σε τρένο.

Και δεν θα φύγει εύκολα αυτό το αποτύπωμα μιας και πολλαπλασιάζεται με πολιτικαντισμούς και υπεκφυγές το αρνητικό του χαρακτηριστικό.

Η κοινωνία απαιτεί σοβαρότητα από τον πολιτικό κόσμο, απαιτεί από εμάς να δώσουμε δύο απλές απαντήσεις γιατί φτάσαμε μέχρι εδώ και τι θα κάνουμε για να μην ξανασυμβεί κάτι τέτοιο. Οφείλουμε και σήμερα να ανταποκριθούμε σε αυτή την ανάγκη. Η διασπορά ευθυνών, ότι όλοι ίδιοι είναι, όλοι φταίνε και ότι κανείς δεν θέλει να πάρει την καυτή πατάτα στα χέρια του δείχνει πολύ μικρό πολιτικό μέγεθος. Δεν περίμενα βέβαια από τους Υπουργούς και τον Πρωθυπουργό της Κυβέρνησης Μητσοτάκη να έχουν μεγαλύτερο, αλλά πρέπει κάτι να κάνουμε όλοι για να βρούμε μία λύση.

Οφείλω να πω ότι εμείς θέλουμε να συμμετέχουμε σε αυτή τη συζήτηση με τη σοβαρότητα που απαιτείται. Αν είχαμε δηλαδή ένα νομοσχέδιο σήμερα μόνο για αυτά τα ζητήματα, θα ήταν πολύ καλύτερη η συζήτηση.

Η Κυβέρνηση τι κάνει τώρα; Προσέξτε, κάτι που είναι αναγκαίο και συμφωνούμε στην αφετηρία των μέτρων για τη στήριξη των οικογενειών εκ των υστέρων και χωρίς να λύνει το πρόβλημα, αλίμονο, μια απώλεια δεν λύνεται με μέτρα, έρχεται και φέρνει ένα νομοσχέδιο αλαλούμ. Μαζεύει κομμάτια πολλών Υπουργείων, τα ανακατεύει, βάζει ένα τελείως άσχετο Υπουργείο επικεφαλής να το εισηγηθεί και τον κ. Γεωργιάδη δεν ξέρω γιατί. Με βάση αυτά που είδα στις επιτροπές μάλλον για να πολλαπλασιάσει την τοξικότητα και τη λάσπη που εκπέμπεται. Ειλικρινά δεν έχει καμμία σχέση με το νομοσχέδιο που συζητάμε. Βλέπουμε ότι ακόμα και σε άρθρα τα οποία είναι σημαντικά και είναι μέσα στο νομοσχέδιο υπάρχουν σοβαρά προβλήματα. Θα αναφερθώ σε δύο-τρία που και η Επιστημονική Υπηρεσία της Βουλής λέει ότι είναι προβληματικά.

Άρθρο 30 για την παραχώρηση λιμένα χωρίς χωροθέτηση. Έρχεται η Επιστημονική Υπηρεσία της Βουλής και επισημαίνει ότι υπάρχει σοβαρότατο θέμα στο άρθρο αυτό, διότι δεν μπορεί να γίνεται κάτι τέτοιο χωρίς την ολοκλήρωση των περιβαλλοντικών αδειοδοτήσεων. Το λέει η Επιστημονική Υπηρεσία της Βουλής.

Στη συνέχεια υπάρχουν τα άρθρα 54, 55, 56, που λέει για νομιμοποίηση αυθαιρέτων σε υπό ιδιωτικοποίηση λιμένα και λέει η Επιστημονική Υπηρεσία της Βουλής ότι δεν γίνεται αδιάκριτα να τακτοποιείς αυθαίρετα. Πρέπει να δεις το οικοσύστημα, τις περιβαλλοντικές παραμέτρους. Δεν γίνονται αυτά στο πόδι. Και, όμως, τα έχει μέσα.

Στο άρθρο 94 «Παρατάσεις για τα σχέδια βιώσιμης αστικής κινητικότητας». Στο άρθρο 110 «Παράκαμψη νομοθεσίας για παρεμβάσεις σε αρχαιολογικούς χώρους». Είναι ένα αλαλούμ. Δεν μπορούμε να συνεχίσουμε έτσι. Σας λέω η Επιστημονική Υπηρεσία της Βουλής έχει παρατηρήσεις, δεν ξέρω αν τις έχει δει η Κυβέρνηση. Μάλλον δεν βλέπει τίποτα, γιατί πριν από μία βδομάδα πέρασε με γνώμη της Επιστημονικής Υπηρεσίας ότι υπάρχει θέμα αντισυνταγματικότητας το νομοσχέδιο -ο νόμος τώρα- για τη ρυθμιστική αρχή και την ιδιωτικοποίηση νερού και αποβλήτων.

Όμως, ας πάμε λιγάκι στο θέμα το οποίο έχουμε. Κρύφτηκε το Υπουργείο Μεταφορών και δεν μπήκε μπροστά σε αυτή τη συζήτηση. Υπάρχουν θέματα που πρέπει εμείς να κλείσουμε ή έστω να αναδείξουμε, για να βοηθήσουμε τη συζήτηση που έγινε και που γίνεται για το τραγικό δυστύχημα στα Τέμπη; Υπάρχουν. Εμείς θα κάνουμε μια προσπάθεια να συμβάλλουμε σε αυτή τη συζήτηση μήπως και δοθούν κάποιες απαντήσεις.

Υπάρχει ένα ζήτημα. Δεν είχαν ολοκληρωθεί οι συμβάσεις τηλεσήμανσης και τηλεδιοίκησης. Το γνωρίζουμε. Υπήρχαν άλλα συμπληρωματικά εργαλεία. Ωραία, το πρώτο ερώτημα, λοιπόν, που έχει η ελληνική κοινωνία είναι γιατί η Νέα Δημοκρατία και προσωπικά κ. Καραμανλής ακύρωσε εργαλεία συμπληρωματικά που είχαν οι ελληνικοί σιδηρόδρομοι για να υπάρχει ασφάλεια στις μετακινήσεις, δηλαδή δευτεροβάθμιο κέντρο στην Αθήνα, δεύτερος τοπικός σταθμάρχης, στελέχωση, τοπικό κέντρο τηλεδιοίκησης στη Λάρισα. Αυτά υπήρχαν. Για ποιον λόγο ακυρώθηκαν; Δεν έχει απαντήσει κανείς. Ήταν συμπληρωματικά ενός συστήματος που έλειπε, ναι. Γιατί ακυρώθηκαν δεν έχουμε καταλάβει. Γιατί μειώθηκαν οι εργαζόμενοι από περίπου χίλιους τριακόσιους σε εξακόσιους μέσα στα τρία χρόνια της Κυβέρνησης Μητσοτάκη; Δεν μπορεί να απαντήσει κάποιος να μας πει γιατί;

Ξέρουμε ότι δεν είχαν ολοκληρωθεί οι μεγάλες συμβάσεις. Το ξέρουμε και ξέρουμε και γιατί, δηλαδή ελεγκτικά συνέδρια, Επιτροπή Δημοσιονομικού Ελέγχου. Γνωρίζουμε σοβαρότατα ελλείμματα στη σύμβαση στο κοινοπρακτικό σχήμα. Τα λύσαμε. Αλλά, πείτε μας, όμως, τα άλλα γιατί ακυρώθηκαν.

Δεύτερο ερώτημα: Παράλληλα με την ακύρωση βασικών εργαλείων ασφαλείας ο κ. Καραμανλής δεν άκουσε για τριάμισι χρόνια τις παρεμβάσεις των συνδικαλιστών, τα εξώδικα, τις απεργίες, την παραίτηση του προέδρου της επιτροπής ασφάλειας και καμμία ερώτηση των Βουλευτών. Για ποιον λόγο τότε ερχόμαστε εδώ; Ήρθε εδώ στη Βουλή και μας είπε ότι πρέπει να ντρεπόμαστε γιατί κάνουμε ερωτήσεις στον κοινοβουλευτικό έλεγχο. Εντάξει, να μην είμαστε Βουλευτές, να καταργήσουμε τον Κανονισμό της Βουλής. Αλλά έστω πείτε μας γιατί δεν άκουσε τίποτα από όλα αυτά, αφού τα ήξερε. Δεν είναι μόνο ότι τα ακύρωσε τα εργαλεία ασφάλειας, τα ήξερε τα προβλήματα ασφάλειας.

Τρίτο ζήτημα και αυτό ειλικρινά χρειάζεται μια απάντηση. Πηγαίνει ο κ. Γεραπετρίτης και μέσα σε τρεις - τέσσερις μέρες ανακοινώνει τρία μέτρα για να είναι ασφαλείς οι μετακινήσεις, που το θέλουμε, και εμείς λέμε «μπράβο, κάνε το». Ποια είναι αυτά τα μέτρα; Αραίωση δρομολογίων, μείωση ταχύτητας και παρέμβαση στην εταιρεία για να κάνει γρήγορα το έργο της τηλεσήμανσης στη σύμβαση αυτή την πολυσυζητημένη. Το ερώτημα που έχει η ελληνική κοινωνία είναι μα, τέσσερα χρόνια αυτά ο κ. Καραμανλής δεν μπορούσε να τα κάνει; Γιατί, βρε αδερφέ μου, ένα απλό πράγμα, το οποίο ο άλλος το κατάλαβε σε δύο μέρες και πιθανά κάποιοι του το είπαν, τέσσερα χρόνια δεν μπόρεσε να κάνει απλά πράγματα; Να μειώσει δρομολόγια; Να μειώσει! Να μειώσει ταχύτητες; Κάτι να κάνει. Να πάρει τηλέφωνο, να παρέμβει με δικηγόρους, νομική υπηρεσία, επιβλέποντες στην εταιρεία να βελτιώσει, να επιταχύνει. Γιατί;

Και τέταρτο ερώτημα, που χρειάζεται απάντηση από τον κ. Καραμανλή προσωπικά: Έχετε μια σύμβαση με την «HELLENIC TRAIN» για να μπορέσει να παρέχει το μεταφορικό έργο. Για ποιον λόγο μία σύμβαση που έχει δημοσιοποιήσει ο ίδιος ο κ. Καραμανλής έρχεται μέσα σε δύο χρόνια και μειώνει τις οικονομικές υποχρεώσεις «HELLENIC TRAIN» που έχει να κάνει με το μεταφορικό έργο, δηλαδή με την υπηρεσία προς τον πολίτη, και αφαιρεί από την υποχρέωση της πολιτείας να έχει σύστημα τηλεδιοίκησης και ασφάλειας, το οποίο θέλουν τα παιδιά μας, θέλουν οι πολίτες, θέλουν οι πάντες; Το θέλουμε ως χώρα, να μη μαθαίνουν στο εξωτερικό ότι δεν έχουμε τέτοιο σύστημα. Να έχουμε επί της ουσίας όχι μόνο για το φαίνεσθαι, αλλά για το είναι. Για ποιον λόγο μείωσε τις απαιτήσεις έναντι της εταιρείας και αφαίρεσε την υποχρέωση του δημοσίου; Δεν έχει απαντήσει κανένας για ποιον λόγο! Αυτό είναι παράβαση του νόμου περί ευθύνης Υπουργών! Είναι θέμα δημοσίου συμφέροντος. Για ποιον λόγο; Δεν απαντάει κανείς.

Τι γίνεται, όμως, για να καλύψετε αυτά που δεν απαντώνται; Έρχεται κατ’ αρχάς ο κ. Γεραπετρίτης να μας πείσει ότι δεν είχαν ολοκληρωθεί οι συμβάσεις που είχαν πληρωθεί κατά 70%. Είναι δυνατόν να έχει πληρωθεί ένα έργο, να έχουν πιστοποιηθεί οι λογαριασμοί, να έχουν υπογράψει οι επιβλέποντες μηχανικοί, να έχει περάσει από τον επίτροπο Δημοσιονομικού Ελέγχου όταν ολοκληρώνεται ένα ένταλμα και να λέτε ότι δεν υλοποιήθηκε; Να τους πάτε στον εισαγγελέα, αν δεν έχει υλοποιηθεί. Γιατί δεν πάτε κανέναν στον εισαγγελέα; Το έργο έχει υλοποιηθεί. Μπορεί να μην έχει μπει η πετούγια σε έναν σταθμό, ναι, το πόμολο, ή το τελευταίο για να ανοίξεις μια πόρτα, αλλά η πόρτα είχε μπει. Άρα είχαν πληρωθεί, είχε εκτελεστεί το φυσικό αντικείμενο, είχε φτάσει στο 70%. Για ποιον λόγο λέτε ψέματα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεύτερο ψέμα: Δεν ήξερε ο Πρωθυπουργός. Το αλλάξανε μέσα σε μια μέρα γιατί κατάλαβαν ότι είναι ελλειμματικό, αλλά το είπε ο Κυβερνητικός Εκπρόσωπος ότι δεν ήξερε τίποτα για τα θέματα ασφάλειας ο Πρωθυπουργός. Σε ποια χώρα ζούμε; Δεν ήξερε τίποτα; Τι ξέρει; Δεν ξέρει τίποτα τελικά; Δεν ήξερε για τον COVID, δεν ήξερε για την ενέργεια, δεν ήξερε για τα υπερκέρδη. Τι ξέρει; Ούτε τις υποκλοπές ήξερε. Γιατί είναι Πρωθυπουργός, πείτε μας.

**ΠΡΟΕΔΡΕΥΩΝ (Νικήτας Κακλαμάνης):** Εγώ ξέρω ότι τέλειωσε ο χρόνος σας.

**ΣΩΚΡΑΤΗΣ ΦΑΜΕΛΛΟΣ:** Κλείνω, κύριε Πρόεδρε. Πράγματι έχω υπερβεί τον χρόνο.

Τρίτο ζήτημα: Για να καλύψετε το έλλειμμα στη Λάρισα, που πήγε ο Αλέξης Τσίπρας και είδε το κέντρο τηλεδιοίκησης, που είχε πίνακες με διαγράμματα, που είχε υπολογιστές που φαινόταν η πορεία των έργων, και είδε ότι δεν υπάρχει, ότι έχει καταστραφεί και είναι γιαπί για να ξαναφτιαχτεί, στείλατε το απόγευμα τον ανεκδιήγητο Υφυπουργό Μεταφορών εκεί, για να πει μπροστά στις κάμερες ότι υπάρχει κέντρο. Τον εκθέτουν οι εργαζόμενοι, του λένε δεν είναι αυτό κέντρο τηλεδιοίκησης και παραμένει στη θέση του; Είναι δυνατόν; Όλη η Ελλάδα είδε ότι εκτεθήκατε γιατί στείλατε τον κ. Παπαδόπουλο να καλύψει τα ακάλυπτα. Πόσο ακάλυπτοι μπορεί να είστε;

Να σας πω πόσο μπορεί να είστε; Μπορεί να είστε με την τοξικότητα που εκπέμπει ο παρών Υπουργός και όλη η Κυβέρνηση. Μόνο έτσι μπορείτε να καλύψετε το ότι είστε ακάλυπτοι.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Διότι έφτασε σε σημείο αυτός ο αχαρακτήριστος λοιπόν Υπουργός, θα το πω εγώ έτσι, να γράψει χτες στο δικό του Twitter ότι εγώ και ο κ. Μαμουλάκης είμαστε βουτηγμένοι στη λάσπη και στην παρανομία. Ξέρετε κάτι; Δεν θα πέσουμε στο επίπεδό του.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κλείστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Εμείς θα κριθούμε από την ελληνική κοινωνία και η ελληνική κοινωνία θα έχει μετά τις 21 Μαΐου μία προοδευτική κυβέρνηση που της αξίζει. Αχαρακτήριστους Υπουργούς δεν θα έχει ούτε αχαρακτήριστα ποσά.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Να ξέρετε οι πρώτοι Βουλευτές ότι έχουν εγγραφεί σαράντα συνάδελφοι, που σημαίνει ότι, αν δεν τηρήσουμε το χρονοδιάγραμμα θα πάμε μετά τα μεσάνυχτα. Να σεβαστείτε αυτούς που έπονται.

Λοιπόν, κύριε Υπουργέ, έχετε τον λόγο για δύο - τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ήλπιζα και εξακολουθώ να ελπίζω ότι μετά τα χθεσινά στην επιτροπή θα έχει κατανοήσει ο ΣΥΡΙΖΑ ότι αυτά που κάνανε τις τελευταίες τέσσερις - πέντε μέρες δεν θα τους βγουν σε καλό και γι’ αυτό τον λόγο είπα και χθες ότι προτιμώ έναν πολιτισμένο διάλογο με πολιτικά επιχειρήματα παρά τη λάσπη του Βαξεβάνη, του «DOCUMENTO» και του Πολάκη.

Μέχρι να ανέβει στο Βήμα ο κ. Φάμελλος νομίζω η συζήτηση πήγαινε πολύ πολιτισμένα. Δυστυχώς, ο κ. Φάμελλος έκανε δύο συνηθισμένα για αυτόν σφάλματα και θα τα εξηγήσω μετά στην ομιλία μου. Το πρώτο είναι ότι με τοξικό τρόπο χρησιμοποίησε ένα τραγικό δυστύχημα για να αποκομίσει πολιτικά οφέλη ο ΣΥΡΙΖΑ. Ως προεκλογική τακτική είναι απλά αηδιαστική.

Σε λίγες μέρες θα υπάρχει η δίωξη από τον εισαγγελέα που ερευνά την υπόθεση, για να ξέρει όλη η Ελλάδα τι πραγματικά συνέβη και ποιος φταίει και ποιος όχι για αυτό το δυστύχημα. Τώρα, αν πιστεύετε στα αλήθεια ότι φταίει ο Πρωθυπουργός, είστε αχαρακτήριστος εσείς.

Όσον αφορά το δεύτερο, το προσωπικό, εγώ δεν είπα ότι είναι βουτηγμένοι στη λάσπη και στην ανομία ο κ. Φάμελλος και ο κ. Μαμουλάκης. Ίσα-ίσα που για τον κ. Μαμουλάκη είπα και χθες στην επιτροπή ότι αυτό το οποίο έχει κάνει είναι απολύτως νόμιμο. Τι έχει κάνει, για να ξέρει ελληνικός λαός και το Σώμα; Έκανε αίτηση, μπήκε σε πρόγραμμα «LEADER», για να φτιάξει κάποια σπίτια στην Ικαρία για τουριστική εκμετάλλευση προφανώς, πολύ καλά έκανε, και πήρε 300.000 ευρώ. Πολύ καλά έκανε και τα πήρε, νομιμότατα.

Τι δεν έκανε; Όταν ο ΣΥΡΙΖΑ, το κόμμα που είναι σήμερα εδώ ο ίδιος Κοινοβουλευτικός Εκπρόσωπος, έβαλε τον κ. Πολάκη να υβρίζει τον συνάδελφό μας Βουλευτή της Νέας Δημοκρατίας κ. Μαραβέγια, του οποίου η σύζυγος έκανε αίτηση για να ενταχθεί στον αναπτυξιακό νόμο, τον άνθρωπο τον διέσυραν με το επιχείρημα ότι είναι αδιανόητο και απαράδεκτο εν ενεργεία Βουλευτής να παίρνει οποιουδήποτε είδους κρατική ενίσχυση.

Με συγχωρείτε, κύριε συνάδελφε, το λέω με σεβασμό και πολύ πολιτισμένα, ή είναι απαράδεκτο να παίρνει εν ενεργεία Βουλευτής οποιουδήποτε είδους νόμιμη κρατική ενίσχυση -σε αυτή την περίπτωση, αν είναι απαράδεκτο, να παραιτείται γιατί δεν μπορεί να έχεις τον ΣΥΡΙΖΑ που λέει αυτό να το δέχεσαι και να παίρνεις 400 χιλιάρικα- ή σε δεύτερη περίπτωση θα πρέπει με θάρρος να πείτε στο κόμμα σας ότι αυτό που έκανε στον κ. Μαραβέγια είναι χυδαίο.

Το δε επιχείρημά σας ότι εσείς δεν πήρατε τραπεζικό δανεισμό, όπως θα έπαιρνε η επιχείρηση της συζύγου Μαραβέγια, με συγχωρείτε, αλλά δεν αντέχει σε καμμία λογική κριτική. Ο αναπτυξιακός νόμος δεν απαγορεύει τον τραπεζικό δανεισμό, τον ενθαρρύνει κιόλας. Και το γεγονός ότι κάποιος δεν έχει ανάγκη τραπεζικού δανεισμού, δηλαδή είναι πλούσιος, δεν σημαίνει ότι είναι καλύτερος αυτού που έχει ανάγκη τραπεζικού δανεισμού, δηλαδή είναι ηθικά ακεραιότερος ο πλούσιος του φτωχού που θέλει να κάνει επένδυση με τραπεζικό δανεισμό. Αυτό θα ήταν και ταξικά πάρα πολύ χυδαίο εκ μέρους σας να το χρησιμοποιείτε ως επιχείρημα. Άρα η σιωπή σας, η προσωπική σας σιωπή, στην επίθεση στον Μαραβέγια είναι ηθικά απολύτως επιλήψιμη. Το λέω ήρεμα και πολιτισμένα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Θα το πω για άλλη μια φορά, λοιπόν, σήμερα συζητάμε ένα σημαντικό νομοσχέδιο που έχει και έναν μεγάλο συμβολισμό όσον αφορά τα μέτρα για την ανακούφιση -δεν ξέρω τι λέξη να χρησιμοποιήσω, τώρα κυνηγάτε και τις λέξεις από πίσω. Διότι για τους ανθρώπους αυτούς ό,τι και να κάνουμε εμείς οι δικοί τους άνθρωποι δεν γυρίζουν πίσω, τα παιδιά τους δεν γυρίζουν πίσω και κανένα μέτρο δεν μπορεί ούτε να τους ανακουφίσει ούτε να αλλάξει τη ζωή τους. Δυστυχώς δεν μπορούμε να γυρίσουμε τον χρόνο πίσω. Αν μπορούσαμε, θα το κάναμε. Προσπαθούμε να κάνουμε ό,τι περισσότερο μπορούμε για να δείξουμε την ανθρωπιά του κράτους σε ανθρώπους που έχουν βιώσει μια τόσο μεγάλη τραγωδία.

Ας μη χαλάσουμε αυτή τη συζήτηση σε ανέξοδους τοξικούς τσακωμούς στους οποίους, επαναλαμβάνω, εάν με προκαλέσετε, ξέρετε πολύ καλά ότι δεν έχω ιδιαίτερο πρόβλημα να συμμετάσχω. Προτιμώ, όμως, η συζήτηση να γίνει πολιτισμένη, όχι στο ύφος Φάμελλου πριν, αυτής της τοξικότητας και αυτού του επιπέδου, αλλά πολιτισμένου και καλόπιστου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα πέντε μαθητές και μαθήτριες και τρεις εκπαιδευτικοί συνοδοί από το 1ο Γυμνάσιο Αγίας Παρασκευής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, ζητώ τον λόγο επί προσωπικού!

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, ζητώ τον λόγο και εγώ επί προσωπικού!

**ΠΡΟΕΔΡΕΥΩΝ (Αθανάσιος Μπούρας):** Διαδέχομαι τον κ. Κακλαμάνη στο Προεδρείο. Τον λόγο έχει ζητήσει για δύο λεπτά για μια μικρή παρέμβαση ο Κοινοβουλευτικός Εκπρόσωπος της Νέας Δημοκρατίας.

Όσο είμαι εγώ εδώ προσωπικό δεν άκουσα. Έχετε Κοινοβουλευτικό Εκπρόσωπο, ο οποίος θα πάρει τον λόγο.

**ΣΩΚΡΑΤΗΣ ΦΑΜΕΛΛΟΣ:** Δικαιούμαστε να πάρουμε τον λόγο για να εξηγήσουμε το προσωπικό ζήτημα, κύριε Πρόεδρε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν ακούσατε προσωπικό;

**ΠΡΟΕΔΡΕΥΩΝ (Αθανάσιος Μπούρας):** Κύριε Μαμουλάκη, το χέρι μην το χτυπάτε κάτω. Ηρεμήστε, παρακαλώ, μας βλέπουν και τα παιδιά.

Μετά τον κ. Θεοχάρη τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ, ο κ. Τσακαλώτος, και αν υπάρχει προσωπικό, θα μου εξηγήσει εμένα σε τι έγκειται. Νομίζω ότι ήταν μέσα στην Αίθουσα.

Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Είναι κρίμα σήμερα, που γίνεται μία τόσο πολιτισμένη συζήτηση για ένα τόσο σημαντικό θέμα, σήμερα που η πολιτεία θα εκπληρώσει και εκπληρώνει μέρος του χρέους της απέναντι σε αυτούς τους ανθρώπους, να ακούμε αυτού του είδους την ομιλία από τον κ. Φάμελλο.

Ο Υπουργός, ο κ. Γεωργιάδης, εστίασε σε δύο σημεία, εγώ ήθελα να εστιάσω σε ένα τρίτο, δηλαδή σε όλο αυτό το ζήτημα περί του συστήματος τηλεδιοίκησης και αυτό το σόου που είδαμε και παρακολουθήσαμε και από τη Λάρισα. Για να τελειώνει το ζήτημα άπαξ και διά παντός, το πρόβλημά μας δεν είναι τα βαφτίσια, δεν είναι μια λέξη. Το τι υπήρχε στη Λάρισα ήταν ένα σύστημα το οποίο ήξερε να χρησιμοποιήσει ο σταθμάρχης, γιατί το είχε χρησιμοποιήσει στο παρελθόν, και το οποίο θα μπορούσε με απλές κινήσεις να είχε σώσει τις ζωές αυτών των παιδιών και αυτών των ανθρώπων που χάθηκαν. Αυτό υπήρχε και τίποτα άλλο.

Αν λέγεται σύστημα τηλεδιοίκησης, τοπικής τηλεδιοίκησης, τηλεκατεύθυνσης ή οτιδήποτε άλλο, δεν ενδιαφέρει τον ελληνικό λαό, δεν ενδιαφέρει κανέναν σήμερα. Σταματήστε αυτό το θέατρο του παραλόγου. Εάν δεν το κάνετε για αυτά τα θύματα και για τη χώρα την ίδια, κάντε το για το δικό σας συμφέρον. Στον ελληνικό λαό γελοιοποιείστε με αυτή τη στάση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Τσακαλώτε, θα πάρετε τον λόγο και θα σας παρακαλέσω, αφού δεν ξέρω εγώ, όταν μπήκα μέσα στην Αίθουσα δεν διέκρινα, γιατί έχω και αυτιά και παρακολουθώ, κάτι προσωπικό, αν υπήρξε νωρίτερα, κύριε Τσακαλώτε, εσείς θα μου το πείτε γιατί είδα όλη την πτέρυγα του ΣΥΡΙΖΑ να εξεγείρεται. Εσείς την εκπροσωπείτε σήμερα βάσει του Κανονισμού. Αναφερθείτε και σε αυτό που θεωρείτε προσωπικό, για να λήξει αυτή η διένεξη.

Ορίστε, κύριε Τσακαλώτε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Πριν μιλήσω, κύριε Πρόεδρε, νομίζω ότι η διαδικασία δεν είναι σωστή να απαντάει στον Υπουργό ο Κοινοβουλευτικός Εκπρόσωπος της Νέας Δημοκρατίας. Όταν μιλάει ο κύριος Υπουργός πρέπει να γίνει ο αντίλογος και να μιλήσει κάποιος από την Αντιπολίτευση. Δεν είναι διαδικασία αυτή, πρώτον.

Δεύτερον, απ’ ό,τι ξέρω, και άκουσα με προσοχή και θα πάρω τον λόγο, προηγείται το προσωπικό. Οφείλετε να δώσετε ένα λεπτό ή δύο λεπτά -δεν θυμάμαι τον Κανονισμό- στον κ. Μαμουλάκη και στον κ. Φάμελλο να εξηγήσουν πού έγκειται το προσωπικό. Αυτό ξέρω εγώ ότι είναι η διαδικασία. Άρα κατά τη δική μου άποψη, χωρίς να θέλω να κάνω κριτική, γιατί ξέρετε την εκτίμηση που έχω στο πρόσωπό σας και το έχουμε συζητήσει και εσείς στο δικό μου, η σωστή διαδικασία ήταν πρώτα να ακουστούν ο κ. Μαμουλάκης για το πού έγκειται το προσωπικό και μετά ο κ. Φάμελλος ή τούμπαλιν, μετά να μιλήσω εγώ να απαντήσω στον Υπουργό και μετά ο Κοινοβουλευτικός Εκπρόσωπος. Αλλιώς θα έχουμε μια συζήτηση μεταξύ των Υπουργών της Νέας Δημοκρατίας και τον Κοινοβουλευτικό Εκπρόσωπο της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είχα ζητήσει από πριν τον λόγο. Στον κ. Φάμελλο απαντούσα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Θεοχάρη.

**ΕΥΚΛΕΙΔΗΣ ΤΣΑΚΑΛΩΤΟΣ:** Εγώ λέω -νομίζω με ήρεμο τρόπο- πως θεωρώ εγώ ότι είναι η σωστή διαδικασία.

Άρα σας προτείνω με ευγενικό τρόπο να δώσετε τον λόγο για ένα λεπτό να εξηγήσει ο κ. Μαμουλάκης πού είναι το προσωπικό, να το κάνει και ο κ. Φάμελλος και μετά να πάρω εγώ τον λόγο να απαντήσω σε αυτά που είπε ο κ. Γεωργιάδης. Αυτό θεωρώ εγώ ότι είναι το σωστό.

**ΠΡΟΕΔΡΕΥΩΝ (Αθανάσιος Μπούρας):** Εγώ ήρθα και παρέλαβα από τον κ. Κακλαμάνη. Το λέω επειδή είπατε -δεν θα έλεγα ότι κάνατε υπαινιγμό, βάλτε όποια λέξη θέλετε- ότι έπρεπε να μιλήσει μετά τον Υπουργό. Δεν ξέρω γιατί πήρε τον λόγο ο Υπουργός. Εγώ δεν ήμουν να δω. Μου είπε ότι έχει ζητήσει τον λόγο και ότι πρέπει να δώσω τον λόγο στον κ. Θεοχάρη και μετά κανονικά η σειρά, κ.λπ..

Αν υπήρξε προσωπικό θέμα πριν έρθω εγώ, για να μην αναταράξω την Αίθουσα, θα κάνουμε το εξής:

Κύριε Μαμουλάκη, επειδή εσείς εγερθήκατε πρώτος, σε τι έγκειται το προσωπικό; Δεν θα απαντήσετε, αλλά θα εξηγήσετε για να καταλάβω κι εγώ, προκειμένου να δω αν θα σας δώσω τον λόγο για προσωπικό.

Σηκωθείτε, όμως. Στην Ολομέλεια σηκωνόμαστε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το προσωπικό, κύριε Πρόεδρε, έγκειται στην καταφανέστατη αναφορά στο πρόσωπό μου για συγκεκριμένο θέμα που είναι ευαίσθητης σημασίας και από ηθικής απόψεως και από νομικής απόψεως και οφείλω να απαντήσω. Και θέλω να απαντήσω! Και μου προκαλεί αλγεινή εντύπωση όταν ο Προεδρεύων της Βουλής των Ελλήνων μου αναφέρει κάτι άλλο, γιατί ήσασταν παρών εδώ στο κρεσέντο του κ. Γεωργιάδη εναντίον μου, καθόσασταν στην καρέκλα σας. Δεν ξέρω αν σας διαφεύγει αυτό, αλλά εγώ το είδα.

Μπορώ, λοιπόν, να ξεκινήσω; Ρωτώ.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε. Είπατε ότι ήμουν παρών.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ναι, ναι. Υπάρχουν κάμερες. Το βλέπουν…

**ΠΡΟΕΔΡΕΥΩΝ (Αθανάσιος Μπούρας):** Θέλετε να περιμένετε να δω κι εγώ και μετά να σας δώσω εγώ τον λόγο;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Διότι αυτό που αφήσατε σαν αιχμή δεν το δέχομαι εγώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν το δέχεστε, ε;

**ΠΡΟΕΔΡΕΥΩΝ (Αθανάσιος Μπούρας):** Όχι. Προφανώς δεν το δέχομαι.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, μίλησε για…

**ΠΡΟΕΔΡΕΥΩΝ (Αθανάσιος Μπούρας):** Εν πάση περιπτώσει, για να μη θεωρήσετε ότι σας αδικώ, αφού υπήρξε προσωπικό θέμα, πάρτε τον λόγο για δύο λεπτά και απαντήστε. Εγώ να δεχτώ ότι υπήρξε προσωπικό θέμα που δεν το είδα εγώ, έτσι;

Ορίστε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ.

Ο κ. Γεωργιάδης έκανε εχθές -και επανέλαβε και σήμερα- ένα κρεσέντο εναντίον μου, προσωπικό. Μάλιστα, κάτι το οποίο είναι το βασικότερο όλων είναι το γεγονός ότι είναι ψευδές. Και σας το είπα και χθες. Έκανα και αντίστοιχη ανακοίνωση στο Twitter και σας ζήτησα να το ανακαλέσετε άμεσα.

Ήρθατε, λοιπόν, εχθές, προφανώς με περίσσεια υποκρισία και δόλο, κύριε Γεωργιάδη, να μιλήσετε για μία επιχειρηματική δραστηριότητα της οικογένειάς μου, της αδελφής μου, του πατέρα μου. Μάλιστα, είπατε ότι κατασκεύασα βίλα. Πρώτο ψέμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν είπα κάτι τέτοιο. Δεν το θυμάμαι.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το είπατε εχθές. Είπατε ότι κατασκεύασα βίλα. Πρώτο ψέμα.

**ΜΑΞΙΜΟΣ ΣΕΝΕΤΑΚΗΣ:** Το διόρθωσε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είπατε ότι εντάχθηκε στο αναπτυξιακό. Δεύτερο ψέμα.

Σε μία πρόταση καταφέρατε και συμπυκνώσατε τρία ψέματα εναντίον μου! Και είστε εδώ και δεν έχετε ζητήσει ακόμα ένα «συγγνώμη»! Ένα «συγγνώμη». Ξεπεράσατε κάθε ρεκόρ! Εγώ καταλαβαίνω τον λόγο. Ο λόγος είναι ότι για πέμπτη συνεχόμενη συνεδρίαση ο κ. Παπαθανάσης είναι απών.

Και, αλήθεια, κύριε Γεωργιάδη, είστε συνεργάτες. Είναι Αναπληρωτής Υπουργός σας. Είναι δυνατόν να είναι ακόμα στη θέση του ένας Αναπληρωτής Υπουργός και μάλιστα Αναπτύξεως, ο οποίος έχει καταδικαστεί μετά από αγωγή τράπεζας για καταδολίευση δανειστών; Τον περιμένουμε και σήμερα. Ελπίζω να εμφανιστεί, όπως και ο κ. Μητσοτάκης. Είπαμε, ας μην κολλήσει στην κίνηση στη Νέα Μάκρη. Εδώ είμαστε. Σήμερα για τα Τέμπη μιλάμε κανονικά. Όμως, προφανώς η ατζέντα έπρεπε να αλλάξει πάση θυσία και διαλέξετε εμένα προσωπικά και τον κ. Φάμελλο για να μας σπιλώσετε. Αυτό δεν θα μείνει αναπάντητο. Και αφού ξεκινήσατε έναν πόλεμο, σας ενημερώνω ότι θα τον έχετε μέχρι τελικής πτώσεως!

Και κλείνω, κύριε Πρόεδρε, με μια φράση του Μαρξ.

Νομίζω ότι ξέρετε, κύριε Γεωργιάδη, ποια φράση θα σας πω, έτσι δεν είναι; Είστε και καλός σ’ αυτά. Θα σας πω, λοιπόν, το εξής: Καλύτερα ένα άθλιο τέλος, παρά μια αθλιότητα χωρίς τέλος. Κι εσείς, κύριε Γεωργιάδη, επιλέξατε και τα δύο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Για να μη ζητήσω τα Πρακτικά, γιατί δεν ξέρω σε τι αναφέρεται και ο κ. Φάμελλος, εξηγήστε μου σε τι έγκειται το προσωπικό, κύριε Φάμελλε, για να δω αν θα σας δώσω τον λόγο για να το υπερασπιστείτε.

**ΣΩΚΡΑΤΗΣ ΦΑΜΕΛΛΟΣ:** Έτσι κι αλλιώς, κύριε Πρόεδρε, δεν χρειάζομαι παραπάνω από τριάντα δευτερόλεπτα που αρκούν και για την περιγραφή του προσωπικού.

Ο κ. Γεωργιάδης, παίρνοντας τον λόγο και παρεμβαίνοντας μετά την τοποθέτησή μου, αναφέρθηκε με τα χαρακτηριστικά της τοξικότητας στην παρουσίαση, αν θέλετε, του είδους της τοποθέτησής μου. Επαναφέρω, λοιπόν, ακριβώς την τοποθέτησή μου και ζητώ να επανορθώσει.

Σε χθεσινή του ανάρτηση ο κ. Γεωργιάδης -θα σας διαβάσω από μέσα, σας ενδιαφέρει ως Προεδρεύων σήμερα της Βουλής- λέει συγκεκριμένα «Αν και όλο το βίντεο με τις απαντήσεις των Μαμουλάκης και Φάμελλος…»

Δεν λέει «κυρίων», αλλά εν πάση περιπτώσει δεν είναι αυτό το πρόβλημα. «…διαρκεί πενήντα λεπτά, εκτιμώ ότι αξίζει να το παρακολουθήσετε. Όπως τους εξήγησα καλό είναι οι πολιτικοί…».

Και συνεχίζει: «Υποκρίνονται τους αγίους και τους τιμητές της ηθικής, ενώ είναι βουτηγμένοι στη λάσπη και στην παρανομία».

Ο κ. Γεωργιάδης, λοιπόν, χθες δημοσίως χαρακτήρισε εμένα και τον κ. Μαμουλάκη βουτηγμένους στη λάσπη και στην παρανομία. Λέω, λοιπόν, το εξής: Δεν σας μοιάζουμε και εξαιτίας τούτου δεν λέω κανέναν χαρακτηρισμό, γιατί είστε αχαρακτήριστος και δεν σας αξίζει χαρακτηρισμός, ούτε πολιτικής διότι δεν είστε πλέον πολιτικό πρόσωπο. Αυτά που κάνετε δεν είναι καν πολιτικά. Φύγετε από την πολιτική.

Γι’ αυτόν τον λόγο, λοιπόν, ζητώ να αποσύρει τον χαρακτηρισμό «βουτηγμένοι στη λάσπη και στην παρανομία» ή να τον αποδείξει εδώ μέσα, γιατί αλλιώς τότε δεν είναι πραγματικά πολιτικός. Το ξέρει όλη η Ελλάδα, δεν χρειάζεται να το μάθουμε κι άλλο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Μάλιστα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Υπουργέ. Αφήστε εγώ να διευθύνω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πότε θα απαντήσω, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Θα το καθορίσω εγώ.

Θέλω, όμως, να δίνω και κάποιες απαντήσεις. Απ’ ό,τι κατάλαβα -έχω ζητήσει τα Πρακτικά- όσα αναφέρθηκαν για τον κ. Μαμουλάκη ειπώθηκαν σήμερα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ναι.

**ΠΡΟΕΔΡΕΥΩΝ (Αθανάσιος Μπούρας):** Μπράβο.

Αυτό είναι προσωπικό. Το τι έγινε την περασμένη Τετάρτη δεν είναι προσωπικό. «Προσωπικό» ο Κανονισμός χαρακτηρίζει ένα θέμα το οποίο αναφέρεται στη στιγμή που γίνεται.

Να ξεκαθαρίσουμε, λοιπόν, τα θέματα του Κανονισμού και όποιος δεν τα έχει πρόσφατα να ανατρέξει στο άρθρο 68 του Κανονισμού της Βουλής να δει. Αν κάποιος σε ένα τηλεπαράθυρο είπε κάτι, δεν θα αποτελεί προσωπικό θέμα σε συζήτηση νομοσχεδίου.

Κύριε Τσακαλώτο, έχετε τον λόγο ως Κοινοβουλευτικός Εκπρόσωπος να παρέμβετε για τρία λεπτά και μετά τον λόγο θα πάρει ο Υπουργός.

Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Μίλησε ο Υπουργός κ. Γεωργιάδης για πέντε λεπτά. Για το ένα λεπτό στην αρχή θα μιλήσω στο τέλος. Για τα τέσσερα λεπτά, αντί να αποδείξει τον σεβασμό στα θύματα των Τεμπών, άρχισε να μιλάει για την Αντιπολίτευση, για τα σπίτια του κ. Μαμουλάκη, για τον κ. Φάμελλο, για το πόσο δεν είμαστε ευγενείς, για το πόσο έχουμε ηθικό μειονέκτημα. Δηλαδή, ο Υπουργός μάς κατηγορεί εμάς για τοξικό κλίμα και για τέσσερα λεπτά, χωρίς κανέναν σεβασμό γι’ αυτούς τους ανθρώπους, έκανε μια επίθεση στην Αντιπολίτευση.

Και λέω, κύριε Πρόεδρε, ότι αυτή είναι κυβερνητική γραμμή. Από χθες, στα κανάλια, σήμερα το πρωί ο κ. Πλεύρης, βλέπουμε ότι προσπαθούν να ξεφύγουν από τις ευθύνες και από τη συζήτηση για τις ευθύνες και να απαντήσουν στις πολύ σοβαρές ομιλίες και του κ. Μαμουλάκη και του κ. Φάμελλου που με επιχειρήματα είπαν ποια είναι τα προβλήματα στα οποία πρέπει όλοι να τοποθετηθούμε. Αποφάσισε ο κ. Γεωργιάδης τέσσερα λεπτά από τα πέντε να κάνει μια επίθεση στο στυλ του κ. Πλεύρη και όλων των άλλων που βγαίνουν στα κανάλια και λένε για τοξικό κλίμα και δημιουργούν το τοξικό κλίμα.

Θα μιλήσω τώρα και για το ένα λεπτό.

Κύριοι συνάδελφοι της Νέας Δημοκρατίας, όταν δεν θα πάτε καλά στις εκλογές, το βράδυ να σκεφτείτε αυτό που θα σας πω τώρα. Το βασικό λάθος που έκανε ο Πρωθυπουργός σας ήταν ότι μια μέρα μετά από αυτή τη μεγάλη τραγωδία είπε ότι φταίει ο σταθμάρχης. Το επανέλαβε σήμερα και ο κ. Γεωργιάδης.

Αυτό είναι που άλλαξε όλο το κλίμα, γιατί ένας ολόκληρος λαός λέει «δεν μπορεί να φταίει μόνο ένας άνθρωπος, δεν μπορεί να έχουμε ένα σύστημα που στηρίζεται σε έναν άνθρωπο, κάτι πολύ πιο σοβαρό είναι».

Όταν ο κ. Μητσοτάκης έκανε τόσο μεγάλο λάθος και ήταν τόσο μακριά από το αίσθημα του ελληνικού λαού, αυτό θα το πληρώσει ο ίδιος και εσείς σε αυτές τις εκλογές, γιατί δεν υπάρχει άνθρωπος στην Ελλάδα που πραγματικά πιστεύει ότι ένας άνθρωπος πρέπει να σηκώσει το βάρος αυτής της τραγωδίας. Και γι’ αυτή την τραγωδία δεν είναι γενικώς το κράτος που ήταν η δεύτερη γραμμή υποστήριξης. Είναι το πελατειακό κράτος, το μη αναπτυξιακό κράτος, το κράτος που δεν σχεδιάζει, το κράτος που περιμένει να γίνει μια κρίση για να πει μια συγγνώμη και μετά να σχεδιάσει δήθεν.

Αυτό θα πληρώσετε στις εκλογές και κανένας δεν το αξίζει τόσο πολύ να χάσει αυτές τις εκλογές όπως εσείς με αυτό που έκανε ο Πρωθυπουργός σας την ημέρα μετά από τα Τέμπη, με το να πει ότι φταίει ένας άνθρωπος. Θα το κουβαλάτε για όλη την εκλογική περίοδο και για όλη την περίοδο που θα είσαστε στην αντιπολίτευση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο και με την προσωπική μου παράκληση, αν είναι δυνατόν, να μη δημιουργηθεί περαιτέρω προέκταση, για να μπορέσουμε να συνεχίσουμε. Έχουμε σαράντα ομιλητές, είναι σημαντικότατο το σχέδιο νόμου και όπως κι εσείς σωστά κάνατε την επίκληση, να μείνουμε στις διατάξεις του σχεδίου νόμου.

Ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πρώτα απ’ όλα θα αναφερθώ στον κ. Τσακαλώτο.

Μάλλον δεν είστε καλά ενημερωμένος. Ο Κυριάκος Μητσοτάκης ανέλαβε από την πρώτη στιγμή δημόσια, αυθεντικά και με θάρρος το μερίδιο της ευθύνης που μας αναλογεί γι’ αυτό το δυστύχημα, σε αντίθεση με τον κ. Τσίπρα στο Μάτι που έριξε την ευθύνη στους κατοίκους και στην αυθαίρετη δόμηση και που κάνατε συνέντευξη τύπου για να πείτε ότι για όλα φταίνε οι κάτοικοι. Αντιθέτως, ο Πρωθυπουργός μας είπε «φταίμε και εμείς και αναλαμβάνω το μερίδιο της ευθύνης που μας αναλογεί». Οι μόνοι που έχουν κυβερνήσει στην Αίθουσα και είπαν ότι δεν φταίνε καθόλου είστε εσείς διά του κ. Σπίρτζη.

Άρα,κύριε Τσακαλώτε, θα μείνω στο δικό σας επιχείρημα- αν κάποιος έχει πάει κόντρα στο κοινό περί δικαίου αίσθημα που σε όλες τις δημοσκοπήσεις σε ποσοστό 80% λένε ότι όλοι όσοι κυβέρνησαν φταίνε, είστε εσείς. Εσείς μόνο λέτε ότι είστε άσπιλοι και αμόλυντοι. Άρα, αφήστε να δούμε την Κυριακή το βράδυ το αποτέλεσμα των εκλογών. Εγώ, καίτοι οι δημοσκοπήσεις ευνοούν τη Νέα Δημοκρατία, θα πω ότι δεν ψηφίζουν οι δημοσκοπήσεις, αλλά ψηφίζει ο ελληνικός λαός. Εγώ εμπιστεύομαι την κρίση του ελληνικού λαού και στις 21 Μαΐου το βράδυ «θα κάνουμε ταμείο» και θα δούμε αν έχετε δίκιο εσείς ή αν έχουμε δίκιο εμείς. Πάντως ο ισχυρισμός σας ήταν απολύτως ψευδής και λανθασμένος.

Πάω τώρα στον κ. Μαμουλάκη, χωρίς ειλικρινά να μπορώ να κατανοήσω καθόλου την ένταση με την οποία μίλησε. Εγώ ξεκίνησα λέγοντας ότι κάνατε κάτι απολύτως νόμιμο. Αν χθες είπα στην πρωτομιλία μου «αναπτυξιακό νόμο», είναι γιατί διάβασα ένα δημοσίευμα. Όταν το διορθώσατε και είπατε ότι ήταν πρόγραμμα «LEADER» και όχι αναπτυξιακός νόμος, προ ολίγου σήμερα είπα «Πρόγραμμα LEADER». Πείθομαι ότι αυτό που λέτε είναι αλήθεια. Επίσης, διάβασα για βίλα, γιατί αυτό έγραφε το δημοσίευμα. Εφόσον είπατε ότι δεν ήταν βίλα, αλλά μερικές κατοικίες, δέχομαι ότι λέτε την αλήθεια και ότι είναι μερικές κατοικίες. Δεν αμφισβήτησα ούτε την αλήθεια των όσων είπατε ούτε απολύτως τίποτα. Προς τι η έντασή σας; Δεν το καταλαβαίνω. Το μόνο που σας είπα είναι ότι λάβατε κρατική ενίσχυση. «LEADER»; «LEADER». Δεν αλλάζουν τα τριακόσια χιλιάρικα αν γράφουν «LEADER» ή αν είναι αναπτυξιακός νόμος. Είναι τριακόσια χιλιάρικα. Τα πήρατε.

**ΣΩΚΡΑΤΗΣ ΦΑΜΕΛΛΟΣ:** Και γιατί γράψατε ότι είμαστε στη λάσπη και την παρανομία;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν έχω έλθει ακόμα σε εσάς.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Φάμελλε. Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω: Νομιμότατα το κάνατε και αν θέλετε και τη γνώμη μου, συγχαρητήρια που το κάνατε. Καλή επιχειρηματική κίνηση μού φαίνεται. Εγώ Υπουργός Ανάπτυξης είμαι, δουλειές θέλω να γίνονται. Κανένα πρόβλημα.

Το μόνο για το οποίο σας κατηγόρησα είναι ότι εφόσον εσείς ως εν ενεργεία Βουλευτής λάβατε νόμιμη κρατική ενίσχυση, θα έπρεπε να αναγνωρίσετε το ίδιο δικαίωμα και στον συνάδελφό σας κ. Μαραβέγια και να μην τον αφήνετε επί μήνες να είναι πεταμένος στη λάσπη. Εσείς πρώτος έπρεπε να πείτε «συγγνώμη, κύριε Πολάκη, κύριοι του ΣΥΡΙΖΑ, αυτό που λέτε δεν είναι αλήθεια», γιατί κι εγώ το έχω κάνει, «μπορεί ένας Βουλευτής να πάρει κρατική ενίσχυση». Δεν το είπατε. Κατά τη γνώμη μου, κακώς δεν το είπατε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν πληρούσε τα κριτήρια και το ξέρετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει, αυτές τώρα είναι λεπτομέρειες που δεν έχουν σημασία. Το καταλαβαίνετε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Εσύ το υπέγραψες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η εικόνα είναι: Βουλευτής πήρε νόμιμη κρατική ενίσχυση. Επαναλαμβάνω: Καλώς την πήρατε, κακώς δεν μιλήσατε για τον Μαραβέγια.

Θα πρέπει να καταλάβετε γενικά στον ΣΥΡΙΖΑ -έρχομαι στον κ. Φάμελλο τώρα- ότι η ιδέα ότι θα σας κρίνουμε με δύο μέτρα και δύο σταθμά επειδή είστε αριστεροί δεν περνάει. Όταν θα κάνετε κριτική ως ηθικοί κήνσορες προς τους άλλους, θα πρέπει να είστε έτοιμοι να δέχεστε και την κριτική και να μην εξεγείρεστε κατά τον τρόπο που είδα πριν.

Έγραψα το twit για τη λάσπη και την παρανομία. Δεν αναφερόμουν σε εσάς τους δύο. Είπε ο κ. Φάμελλος κάτι. Το διευκρινίζω, το έχω διευκρινίσει και σε απάντηση του κ. Μαμουλάκη από κάτω, αλλά δεν έχει σημασία. Το διευκρινίζω και εδώ. Αναφερόμουν γενικά στον ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Άρα τα παίρνετε πίσω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν παίρνω πίσω τίποτα. Αναφερόμουν γενικά στον ΣΥΡΙΖΑ.

(Θόρυβος από την πτέρυγα του ΣΥΡΙΖΑ)

Θα το εξηγήσω αμέσως. Όσο για το «κύριος», αυτό είναι στο Twitter, η γλώσσα του Twitter. Λέγεται mention. Δεν μπαίνει «κύριος» μπροστά. Συγγνώμη αν αυτό σας έθιξε.

Φέρνω ένα παράδειγμα τού τι εννοούσα για να μη στενοχωριέστε. Το 2016 ο αδελφός του κ. Τσίπρα πάει σε δικαστήριο γιατί τον έχουν πιάσει με πλαστή ασφαλιστική ενημερότητα. Είναι βέβαιο ότι θα καταδικαστεί. Μία εβδομάδα πριν φέρνει τροπολογία σε νομοσχέδιο ο κ. Τσακαλώτος, αλλάζουν τον νόμο για να μην μπορεί να καταδικαστεί. Όταν ως κυβέρνηση έχεις κάνει αυτό για τον εν ενεργεία Πρωθυπουργό σου τότε και Πρόεδρο του ΣΥΡΙΖΑ μέχρι σήμερα, μπορείς να σηκώσεις το δάχτυλο σε άλλους; Εσείς μπορεί να νομίζετε ότι μπορείτε. Εγώ αυτό το δικαίωμα δεν σας το αναγνωρίζω.

Είπε πριν ο κ. Μαμουλάκης για πόλεμο έως το τέλος κ.λπ.. Εγώ δεν έχω καμμία διάθεση να κάνω πόλεμο ως το τέλος με κανέναν. Δεν είστε εχθροί μου, είστε πολιτικοί μου αντίπαλοι. Τώρα, αν θέλετε από πολιτικοί αντίπαλοι να γίνετε κομιστές λάσπης στην Αίθουσα και στην πολιτική, τότε ασφαλώς θα σας απαντήσω. Δεν σας φοβάμαι κιόλας.

Απαντώ, λοιπόν, για να το καταλάβει ήρεμα ο κ. Μαμουλάκης. Εξεγείρεται και με πολλή ένταση γιατί -λέει- καταδικάστηκε ο Παπαθανάσης σε μια αστική υπόθεση -γιατί η καταδολίευση δανειστού είναι αστική υπόθεση- σε πρώτο βαθμό, στο οποίο έκανε και έφεση, που σημαίνει ότι θα μπορούσε στην έφεση να αθωωθεί κιόλας, αλλά εγώ λέω ότι καταδικάστηκε σε πρώτο βαθμό.

Μα, κύριε Μαμουλάκη μου, είναι δυνατό να έχεις δεχτεί αδιαμαρτύρητα στην Κοινοβουλευτική σου Ομάδα και στα ψηφοδέλτιά σου τον Νίκο Παππά που έχει 13-0 αμετάκλητη καταδίκη σε ποινική υπόθεση, όχι σε αστική, αυτό να το θεωρείς έως και παράσημο, να αρνείσαι οποιαδήποτε κριτική γι’ αυτό, άμα στο πούμε να λες «τιμή μας και καμάρι μας», αλλά σε πειράζει η πρωτόδικη αστική καταδίκη του Παπαθανάση; Δεν το καταλαβαίνετε ότι αυτό δεν στέκει; Πρώτα απ’ όλα, η πρωτόδικη απόφαση δεν σημαίνει τίποτα στο δικό μας Δίκαιο, είναι αμετάκλητη. Δεύτερον, μιλάμε για αστική υπόθεση η μία και μιλάμε για ποινική υπόθεση η άλλη. Τι είναι βαρύτερο από τα δύο; Προφανώς η ποινική υπόθεση.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ, σας παρακαλώ, για να προχωρήσουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάμε στο τελευταίο που είναι και λίγο πιο ταξικό, αυτά που αρέσουν σε εσάς.

**ΣΩΚΡΑΤΗΣ ΦΑΜΕΛΛΟΣ:** Ό,τι και να λέτε, τα παίρνετε πίσω.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι δυνατόν, κύριοι συνάδελφοι του ΣΥΡΙΖΑ, να κατηγορείτε με τόση ένταση τον Παπαθανάση; Ποια είναι η κατηγορία; Ότι πέρασε με τη γυναίκα του από το πατρικό του σπίτι το 50% στα παιδιά του, έκανε γονική παροχή στα παιδιά του -αυτή είναι η μεγάλη κατηγορία του Παπαθανάση, μάλιστα- και η τράπεζα δεν θα μπορούσε να ασκήσει τη δεύτερη υποθήκη που είχε. Αυτές είναι οι κατηγορίες Παπαθανάση.

Είναι δυνατόν αυτό να σας ενοχλεί τόσο που να το λέτε συνέχεια, αλλά η ιδέα ότι ο κ. Ραγκούσης πήρε δάνειο εργατικής εστίας για να κάνει μια βιλάρα και να βγάζει ένα σκασμό λεφτά, να σας αφήνει αδιάφορους; Δηλαδή, για να το καταλάβω, εσείς που είστε αριστεροί και πιστεύετε στην ταξική κοινωνία, το να σώζει ένας γονέας το σπίτι για τα παιδιά του σας φαίνεται φρικώδες, αλλά να το βγάζει με δάνεια του κράτους «κουρεμένα» κατά 40% ένα σκασμό λεφτά είναι τίποτα;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ. Σας παρακαλώ θερμά. Δεν έχετε άλλο χρόνο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας κατηγορώ, λοιπόν, για υποκρισία. Όσο είμαι εγώ παρών, σας δίνω μία συμβουλή: Μην το παίζετε ηθικοί κήνσορες. Δεν έχετε κανένα ηθικό πλεονέκτημα και κανένα δικαίωμα να κρίνετε τους άλλους.

Λέω κάτι τελευταίο προσωπικό μου, κύριε Πρόεδρε. Έχετε βγάλει από προχθές ότι οι Υπουργοί του Υπουργικού Συμβουλίου χρωστάνε 12 εκατομμύρια. Το είπατε και εσείς πέντε - έξι φορές. Με ποιο δικαίωμα κατηγορείτε εμένα, κύριε; Εγώ έχω νόμιμα δάνεια. Είδα τι κατάλογο βγάλατε. Έχω δύο νόμιμα δάνεια και δεν έχω χάσει στη ζωή μου ούτε μία δόση. Δεν έχω καθυστερήσει μία δόση ούτε στο ένα ούτε στο άλλο. Όταν με είχε κατηγορήσει ο Πολάκης γι’ αυτό έχω βγάλει δύο φορές τα χαρτιά της τράπεζας στο Twitter. Δεν έχω χάσει ούτε μια δόση. Για ποιο λόγο με παρουσιάζετε στην ελληνική κοινωνία ως μπαταχτσή. Ποιοι είστε εσείς; Άρα, λοιπόν, επαναλαμβάνω, καλύτερα να κάνουμε μία προεκλογική εκστρατεία η οποία θα γίνει με πολιτικούς και ιδεολογικούς όρους και σε κόσμιο επίπεδο παρά να συνεχίσουμε στον δρόμο του Παύλου Πολάκη και του «DOCUMENTO». Ο λαός να αποφασίσει ήρεμα ποιον θέλει να τον κυβερνήσει. Δημοκρατία έχουμε. Όποιο αποτέλεσμα βγάλει η κάλπη θα είναι σεβαστό.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κλείστε. Σας παρακαλώ θερμά. Δεν έχετε άλλο τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί εσείς μεταβάλατε την πολιτική σας γραμμή πάνω στον Πολάκη.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΠΑΣΟΚ - Κινήματος Αλλαγής, κ. Ευαγγελία Λιακούλη.

Κύριε Τσακαλώτο, ήθελα να παρακαλέσω θερμά εσάς και τους άλλους συναδέλφους σας να διαβάσετε το άρθρο 68 του Κανονισμού. Πρέπει να το διαβάσετε για να δείτε αν πρέπει τα προβλήματα της περασμένης Τετάρτης σε κάποια τηλεόραση να τα λύνουμε σαν προσωπικά εδώ. Διαβάστε τα.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εύχομαι πραγματικά ο ελληνικός λαός να παρακολουθεί τη σημερινή Ολομέλεια. Το επίπεδο του κοινοβουλευτισμού που έχει φτάσει; Και πραγματικά αυτή η λάσπη που μπαίνει στον ανεμιστήρα και έχει κατακλύσει την Αίθουσα και όλους, όχι απλά μας λυπεί σοβαρά αλλά μας ταράζει, μας φοβίζει, μας βάζει σε τρομερή ανησυχία και αγωνία για το πού πάμε.

Σε αυτή τη χώρα, κυρίες και κύριοι συνάδελφοι, ήθελα σήμερα να ξεκινήσω την ομιλία μου με το ότι υπάρχουν και καλά νέα, παρά το γεγονός ότι κυβερνά η Νέα Δημοκρατία. Τα καλά νέα είναι ότι δύο παιδιά από τους τραυματίες του τραγικού δυστυχήματος των Τεμπών βγήκαν από τη ΜΕΘ. Δύο νέα παιδιά σώθηκαν και τα υπόλοιπα δίνουν ακόμη τη μάχη. Κι αυτό είναι ένα καλό νέο. Είναι το καλό νέο της ημέρας και ευχόμαστε περαστικά στα παιδιά. Ευχόμαστε γρήγορα να ακολουθήσουν και τα υπόλοιπα παιδιά τραυματίες που δίνουν τη μάχη για τη ζωή.

Βέβαια, θα μπορούσε ποτέ σε αυτή τη χώρα να υπάρχει καλό νέο χωρίς να υπάρχει και το κακό νέο; Σήμερα απ’ ό,τι πληροφορηθήκαμε από την «HELLENIC TRAIN» επιστράφηκε το αντίτιμο των εισιτηρίων που είχαν αγοράσει τα παιδιά θύματα στην τραγωδία. Δεν έχω ακούσει τίποτα πιο απάνθρωπο, τίποτα πιο κυνικό, τίποτα πιο ανάλγητο από αυτό. Μα δεν μπορεί κανείς να τους σταματήσει; Δεν μπορεί κανείς να βάλει ένα μέτρο, αν οι ίδιοι δεν το έχουν; Δεν μπορεί κάποιος να τους αποτρέψει να πατάνε ένα κουμπί ενός υπολογιστή που θα κάνει ίσως την τυπική διαδικασία; Γιατί τελικά όλα κουμπιά είναι. Αλλά κοιτάξτε πού μας πάνε.

Κυρίες και κύριοι συνάδελφοι, συμπληρώθηκε προχθές ένας μήνας από τη νύχτα της φρίκης. Ένας μήνας όμως με μηδέν απαντήσεις. Ένας μήνας με καθημερινές βαθύτατες απογοητεύσεις, προκλήσεις της κοινωνίας από μια Κυβέρνηση που επιδεικνύει παντελή έλλειψη ενσυναίσθησης, αντίληψης στοιχειώδους σεβασμού βέβαια για την τραγωδία. Η τοπική κοινωνία της Λάρισας το ζει αυτό πιο βαθιά και είναι αυτονόητο μια που βρισκόμαστε στον κρατήρα του ηφαιστείου, όπως πολλές φορές έχω πει. Η οργή συνεχίζει να βράζει. Τα παιδιά έκαναν φοβερές και πρωτοφανείς διαδηλώσεις διαμαρτυρίας και συνεχίζουν σε κάθε στέκι τους να έχουν ακριβώς αυτό το κλίμα. Όποιος νομίζει ότι ο πάνδημος θρήνος έχει σταματήσει, κάνει μεγάλο λάθος και θα το βρει μπροστά του. Σ’ αυτόν, όμως, τον πάνδημο θρήνο η ελληνική Κυβέρνηση αποδείχτηκε κατώτερη των περιστάσεων. Με ένα επικοινωνιακό καμουφλάρισμα της πραγματικότητας προκάλεσε και προκαλεί το λαϊκό αίσθημα.

Ο Πρωθυπουργός έκανε ακροβασίες. Ο κ. Μητσοτάκης ξεκίνησε από την αποκλειστική επίρριψη ευθυνών στο ανθρώπινο σφάλμα. Ένα χέρι, λέει. Ένα δάχτυλο, που ανήκει σε ένα χέρι. Αλλά αυτό το χέρι κάποιος υπέγραψε για να μπει σε αυτή τη θέση. Και ήταν ένα από τα μεγαλύτερα ρουσφέτια των τελευταίων δεκαετιών. Αυτό ελάτε πείτε το στο Βήμα για να πάρετε και την ανάλογη επιδοκιμασία από τον ελληνικό λαό ότι είστε ειλικρινείς. Κατέληξε όλη αυτή η επικοινωνιακή σας πορεία σε μία λειψή συγγνώμη. Ο Πρωθυπουργός ζήτησε μισή κι ανέσωτη συγγνώμη εκ μέρους άλλων, των προηγούμενων και των παραπροηγούμενων και του Τρικούπη ίσως. Έδωσε στο δεξί του χέρι τις αρμοδιότητες του Υπουργείου Μεταφορών. Προσπάθησε να κρυφτεί πίσω από μία κυβερνητική επιτροπή εντέλωντας την ανεξάρτητη δικαστική εξουσία και αποδεχόμενος τα δικά του στελέχη να βαφτίζουν τηλεδιοίκηση έναν τοπικό σταθμό διαχείρισης. Έμαθαν οι πάντες από τα βρέφη μέχρι τους υπερήλικες τι είναι τοπικός σταθμός διαχείρισης και τι είναι τηλεδιοίκηση. Επιχειρήθηκε από την Κυβέρνηση της Νέας Δημοκρατίας να μπερδέψει τον ελληνικό λαό μέχρι και σε αυτά τα τεχνικά ζητήματα που ήταν όμως ολοφάνερα μπροστά στα μάτια μας. Δηλαδή, να μας μπερδέψει και για αυτά που ακόμα βλέπουμε.

Δυστυχώς, ο αυτοαποκαλούμενος κυβερνήτης της Ελλάδας αφού κυβέρνησε για τέσσερα ολόκληρα χρόνια ηγούμενος της παράταξης που έχει κυβερνήσει όμως για σχεδόν είκοσι χρόνια την Ελλάδα θυμήθηκε ξαφνικά ότι του φταίνε οι παθογένειες του κράτους. Ποιου κράτους; Του επιτελικού κράτους. Των επιτελαρχών, των επιτελείων, των αρίστων που τελικά είχε αυτό το άριστο αποτέλεσμα, την ανείπωτη τραγωδία των πενήντα επτά ανθρώπων που χάθηκαν και των άλλων που χαροπαλεύουν.

Μαζί με τον ανήξερο, όμως, κυβερνήτη έχουμε και αμνησία του αρχηγού της Αξιωματικής Αντιπολίτευσης για τον οποίο θα μου επιτρέψετε να πω, κυρίες και κύριοι συνάδελφοι του ΣΥΡΙΖΑ, ότι περίμενα περισσότερα. Περίμενα πιο πολλά από εκείνον. Περίμενα αντί να ρίχνει λάδι στη φωτιά που κοχλάζει στην κοινωνία να μην κουνάει το δάχτυλο για πράγματα για τα οποία θα έπρεπε να αναγνωρίσει ότι έχει και εκείνος τη συνευθύνη. Είναι οι περιβόητες συμβάσεις 717 που όλοι ερμηνεύουμε πως θα είναι. Και βεβαίως όλα εκείνα τα προοδευτικά ένας άνθρωπος που συγκυβέρνησε εις διπλούν με την ακροδεξιά, που υποθήκευσε τη δημόσια περιουσία για έναν αιώνα, τον αρμό της εξουσίας, εκείνος που νομοθέτησε ένα τρύπιο σύστημα κινητικότητας κι όλα αυτά. Ποιος ακούει, λοιπόν, τις κοκορομαχίες σας, τις οποίες και μόλις πριν από λίγο λίγα λεπτά απολαύσαμε;

Το ζήτημα είναι ότι αυτή τη στιγμή πρέπει να αποκαταστήσουμε τη ρωγμή η οποία υπάρχει στην ψυχή του λαού και κινδυνεύει να γίνει σκόνη και θρύψαλα. Αυτό μπορεί να γεννηθεί μόνο μέσα από την ομόνοια. Απέναντι στον κενό διχαστικό λόγο και τα δηλητηριώδη βέλη εμείς λέμε «όχι» στον διχασμό και «όχι» στη μιζέρια. Λέμε «ναι» στην ομόνοια. Έχουμε εναλλακτικό δρόμο που χαράσσουμε στο ΠΑΣΟΚ - Κίνημα Αλλαγής. Γι’ αυτό και βλέπουμε την ταραχή σας και από δω κι από κει αυτές τις μέρες. Βλέπουμε την αντίδρασή σας στην ξεκάθαρη θέση του Ανδρουλάκη. «Ούτε Μητσοτάκης ούτε Τσίπρας αν εγώ πάρω την τρίτη εντολή και κληθώ να διαχειριστώ». Ξεκάθαρα. Καθαρές κουβέντες.

Εσείς γιατί δε μας λέτε αν ο λαός δεν σας επιλέξει να κυβερνήσετε αυτοδύναμα τη χώρα τι θα κάνετε; Γιατί δεν λέτε στον ελληνικό λαό πώς θα πορευτείτε; Θα τυραννάτε τη χώρα. Θα τη σέρνετε σε εκλογές; Θα την εκβιάζετε μέχρι να πει «υποτάσσομαι»; Βλέπω τις τελευταίες ώρες ότι πήρανε και η μονταζιέρες φωτιά. Κόβουν και ράβουν τα σενάρια τα οποία βολεύουν και τις δύο περιπτώσεις. όμως, εμείς καλούμε τον ελληνικό λαό στις 21 του Μάη. Έχει τη δύναμη να κλείσει οριστικά τα γκισέ που μοιράζουν εισιτήρια χωρίς επιστροφή. Αυτό καλούμε τον ελληνικό λαό να κάνει.

Μια κουβέντα θα πω μόνο για το νομοσχέδιο γιατί οι συνάδελφοι μου το έχουν αναπτύξει με λεπτομέρεια και έπεται η κ. Κεφαλίδου ειδικά για τα δικαιώματα των γεωτεχνικών που είναι πραγματικά στον αιώνα μας στην εποχή μας απίστευτο να συμβαίνει στην ελληνική κοινωνία. Θα πω μόνο για το νομοσχέδιο σε ό,τι αφορά στις αποζημιώσεις των θυμάτων. Όταν ήρθε στις 15 Μαρτίου ο κ. Γεραπετρίτης στην Επιτροπή Παραγωγής και Εμπορίου παραστάθηκα και εκπροσώπησα την παράταξη του ΠΑΣΟΚ. Ζητήσαμε εκεί, λοιπόν, τη δίκαιη και εύλογη επέκταση των συγκεκριμένων μέτρων σε χρονικό διάστημα μίας εικοσαετίας για όλες τις οικογένειες που είχαν θύματα στο σιδηρόδρομο σε αφύλακτες διαβάσεις ή σε τραγικά δυστυχήματα τα οποία έγιναν με υπαιτιότητα του σιδηροδρόμου.

Ο κ. Γεραπετρίτης αποδέχτηκε -και λυπάμαι που δεν είναι κανένας αρμόδιος Υπουργός αυτή τη στιγμή να μας επιβεβαιώσει ή όχι- και ενώπιον των κυρίων συναδέλφων την επέκταση αυτών των μέτρων. Περιμένουμε την Κυβέρνηση σήμερα να δεσμευτεί δημόσια και ρητά γι’ αυτό που ζητήσαμε, την επέκταση των μέτρων για τις οικογένειες που έχασαν στο σιδηρόδρομο ή σε αφύλακτες διαβάσεις ανθρώπους τους, σε βάθος μιας εικοσαετίας. Έχετε δεσμευτεί ότι θα το κάνετε. Περιμένουμε από τον κύριο Υπουργό να συναινέσει σε αυτό.

Κατά τα λοιπά, κοντά είναι το φως: 21 Μαΐου. Έρχεται. Καθαρές κουβέντες και ξανά με μία αλλαγή και δημοκρατική ανατροπή.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο σώμα το δελτίο επίκαιρων ερωτήσεων της Παρασκευής 31 Μαρτίου 2023, το οποίο είναι το εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 608/23-03-2023 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Εργασίας και Κοινωνικών Υποθέσεων, με θέμα: «Προώθηση εκκρεμοτήτων που αντιμετωπίζουν τα Κέντρα Διημέρευσης Ημερήσιας Φροντίδας (Κ.Δ.Η.Φ.) για ΑΜΕΑ.».

2. Η με αριθμό 605/22-3-2023 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εξωτερικών, με θέμα: «Ο γολγοθάς της μετάκλησης εργατών από τρίτες χώρες δημιουργεί απόγνωση στον πρωτογενή τομέα».

3. Η με αριθμό 623/27-3-2023 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Γαρυφαλλιάς (Λιάνας) Κανέλλη προς τον Υπουργό Υγείας, με θέμα: «Σχετικά με τις διαδικασίες μοριοδότησης και κατάρτισης προσωρινών πινάκων κατάταξης υποψηφίων, για την πρόσληψη εβδομήντα ατόμων με σχέση εργασίας αορίστου χρόνου στον ΟΚΑΝΑ».

4. Η με αριθμό 616/27-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Πολιτική δίωξη μάχιμης νοσοκομειακής γιατρού και συνδικαλίστριας με εντολή Υπουργού».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 631/27-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Ντελιβεράδες χωρίς μέτρα ασφάλειας και "όπου βγει"».

ΑΝΑΦΟΡΕΣ - ΕΡΩΤΗΣΕΙΣ Πρώτου Κύκλου (Άρθρο 130 παράγραφος 5 του Κανονισμού της Βουλής)

1. Η με αριθμό 2489/24-2-2023 ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υγείας, με θέμα: «Άμεση καταβολή από την 6η Υγειονομική Περιφέρεια (ΥΠΕ) των αποζημιώσεων που δικαιούνται οι ιατροί ΕΣΥ που προέρχονται από το ΙΚΑ-ΕΤΑΜ».

**ΠΡΟΕΔΡΕΥΩΝ (Αθανάσιος Μπούρας):** Τώρα, θα περιμένετε λίγο, κύριε Αυγενάκη, πρώτον διότι είστε ο μόνος στα υπουργικά έδρανα και θα πρέπει να είναι παρών και Υπουργός και δεύτερον, διότι η κ. Κεφαλίδου έχει ζητήσει το λόγο ως Κοινοβουλευτικός Εκπρόσωπος.

Τα μικρότερα κόμματα, όπως γνωρίζετε, έχουν λιγότερους Βουλευτές που, ταυτόχρονα, πρέπει να είναι εισηγητές σε επιτροπές. Να ξέρετε ότι οι ώρες που παίρνετε και ειδοποιείστε ότι θα μιλήσετε, είναι ενδεικτικές. Θα μείνετε λίγο γιατί πρέπει να ακολουθηθεί αυτή η διαδικασία, καθώς η κ. Κεφαλίδου πρέπει να πάει σε επιτροπή που είναι εισηγήτρια. Τι να κάνουμε; Να μην έχει το κόμμα εισηγητή;

Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το πολυνομοσχέδιο του Υπουργείου Ανάπτυξης και Επενδύσεων που σήμερα συζητείται στην Ολομέλεια δικαιώνει απολύτως τον τίτλο του ερανιστικού, γιατί είναι ένα ποτ πουρί ρυθμίσεων που αγκομαχά να βελτιώσει την εικόνα της Κυβέρνησης, να κλείσει εκκρεμότητες από ό,τι έχει ξεχαστεί, από αστοχίες, απ’ ό,τι επείγει λίγο πριν τη λήξη της θητείας της. Μέτρα στήριξης συγγενών θυμάτων και πληγέντων της τραγωδίας των Τεμπών, ρυθμίσεις ενίσχυσης της ασφάλειας των συγκοινωνιών, διατάξεις για τον εκσυγχρονισμό της τουριστικής νομοθεσίας και άλλες πολλές ρυθμίσεις επείγουσες και μη.

Σε αυτή την εθνική συμφορά, αποτέλεσμα της αμέλειας και του παγιωμένου ωχαδελφισμού της επίσημης πολιτείας, μετριόμαστε όλοι, Κυβέρνηση, Αντιπολίτευση, κόμματα, φορείς, δημόσιοι λειτουργοί και ομονοούμε άπαντες ότι αυτά τα μέτρα είναι το ελάχιστο χρέος μας. Το κακό έχει ήδη γίνει και δυστυχώς αυτοί οι πενήντα επτά συνάνθρωποί μας δεν γυρίζουν πίσω.

Η ελληνική κοινωνία έχει θυμώσει, είναι συντετριμμένη. Οφείλει και η Κυβέρνηση να συντονιστεί μαζί της και να απαιτήσει να υπάρξει άπλετο φως, ανάληψη ευθυνών και τιμωρία. Δεν περιμένουν οι πολίτες αποδιοπομπαίους τράγους. Περιμένουν όμως -και το απαιτούν- να δουν συγκεκριμένους ανθρώπους στο σκαμνί της δικαιοσύνης για μια λειτουργία ενός ΟΣΕ που, εν γνώσει του, ανεβοκατέβαζε χιλιάδες κόσμου στη διαδρομή Αθήνας - Θεσσαλονίκης στα τυφλά και μιας ιδιωτικής εταιρείας της «HELLENIC TRAIN» που επέτρεπε να κινούνται τα τρένα της χωρίς ασφάλεια.

Κυρίες και κύριοι συνάδελφοι, πρόσφατα, συμμετέχοντας ως υπεύθυνη παιδείας στην τελευταία σύνοδο πρυτάνεων, ανάμεσα στα πολλά ενδιαφέροντα που ακούστηκαν, μπήκε και ένα θέμα, το οποίο νομίζω ότι είναι εκκρεμότητα που έρχεται από το παρελθόν και έχουμε επιδείξει ως πολιτεία πολύ μεγάλη ολιγωρία και πολύ μεγάλη ατολμία και αφορά την κατοχύρωση των επαγγελματικών δικαιωμάτων. Επαγγελματικών δικαιωμάτων σε ό,τι αφορά τα τμήματα των γεωπονικών σπουδών.

Θα μου πείτε τα λύσαμε όλα και έμειναν μόνο οι γεωπονικές σπουδές; Όχι. Είναι, όμως, μια καλή αρχή, είναι ένας πιλότος, για να αρχίσουμε να σκεφτόμαστε αδικίες και καθυστερήσεις χρόνων. Εκεί, λοιπόν, διατυπώθηκαν αυτονόητα ερωτήματα. Με ποια λογική νέα παιδιά, που έχουν φοιτήσει, διαβάσει, εξεταστεί επί πέντε χρόνια στα γεωπονικά πανεπιστήμια της χώρας και αποφοίτησαν, πήραν το πτυχίο τους κανονικά, στερούνται επαγγελματικών δικαιωμάτων γεωπόνου; Θυμηθείτε, δε, το εξής, ένα νούμερο: Ετησίως, για κάθε φοιτητή, η ελληνική οικογένεια επιβαρύνεται με πάνω από 6.000 ευρώ. Νούμερα δυσθεώρητα στις περιόδους κρίσης και ακρίβειας που ζούμε. Δεν θα έπρεπε δικαιωματικά να δίνονται επαγγελματικά δικαιώματα μετά την αποφοίτηση; Εύλογο ερώτημα. Και τελικά αφού το κράτος ίδρυσε αυτά τα ΑΕΙ -γιατί αναφερόμαστε στα νέα γεωπονικά τμήματα που προήλθαν από τις συγχωνεύσεις των ΤΕΙ που έγιναν ΑΕΙ- γιατί αρνείται εδώ και δυο χρόνια να δώσει λύση και δημιουργεί οικονομικά προβλήματα, θέματα επαγγελματικών ανισοτήτων και κοινωνικών αποκλεισμών;

Ως γνωστόν, το θέμα της κατοχύρωσης των επαγγελματικών δικαιωμάτων των πτυχιούχων τμημάτων ΑΕΙ πενταετούς φοίτησης, που έχει ως κατεύθυνση την γεωπονία, τη δασολογία, την ιχθυολογία, προέκυψε κυρίως λόγω της κατάργησης συγχώνευσης των ΤΕΙ της χώρας, επί Κυβέρνησης ΣΥΡΙΖΑ - ΑΝΕΛ με το ν.4610/2019, που οδήγησε στη δημιουργία νέων πανεπιστημιακών τμημάτων, αλλά και λόγω της ίδρυσης τμημάτων με βάση το ν.4262/2014 μετά την τροποποίηση του π. δ.344/2000.

Ερχόμαστε, λοιπόν, μετά από τέσσερα και πλέον χρόνια λειτουργίας των τμημάτων αυτών και η πολιτεία έχει αφήσει αρρύθμιστο το θέμα των επαγγελματικών τους δικαιωμάτων και γι’ αυτό δεν υπάρχει καμία δικαιολογία για κανέναν μας. Για να είμαστε ακριβείς, 21 Νοεμβρίου του 2021, πριν δύο χρόνια δηλαδή περίπου, είχε γίνει μια προσπάθεια ρύθμισης του θέματος, αλλά χωρίς αποτέλεσμα. Η τότε ηγεσία του Υπουργείου Αγροτικής Ανάπτυξης, είχε καταθέσει τροπολογία για τα επαγγελματικά δικαιώματα των πτυχιούχων των νέων γεωπονικών τμημάτων των πανεπιστημίων της χώρας, μια τροπολογία, όμως, που είχε άδοξο τέλος. Μια τροπολογία που δεν ψηφίστηκε κι έτσι αποσύρθηκε, γιατί δημιουργήθηκαν τρομερές αντιδράσεις από το σύνολο των κομμάτων της Αντιπολίτευσης στην προσπάθεια που γινόταν τότε από το Υπουργείο Παιδείας να εξισώσει επαγγελματικά τα πτυχία των κολεγίων με αυτά των ελληνικών πανεπιστημίων.

Υπήρξε δέσμευση επανακατάθεσης αυτής της προσπάθειας. Αυτό περιμένουμε, λοιπόν, εμείς από την Κυβέρνηση. Και αντ’ αυτού, μας προέκυψε το άρθρο 126. Το τι ακολούθησε μετά, νομίζω το ζήσαμε όλοι στις συνεδριάσεις των επιτροπών. Η ρύθμιση χαρακτηρίστηκε πρόχειρη, βιαστική και αόριστη και η πολιτεία άτολμη, διότι δεν έδωσε, για άλλη μια φορά, λύση στο πρόβλημα που η ίδια προκάλεσε. Και αυτό γιατί; Γιατί η ρύθμιση, η οποία μπήκε, ζητούσε πιστοποίηση στα ήδη πιστοποιημένα προγράμματα σπουδών από το Υπουργείο Παιδείας. Όπως καταλαβαίνετε, αυτό οδήγησε στις παραιτήσεις όλων των καθηγητών της σχολής Γεωπονίας του Πανεπιστημίου Ιωαννίνων και στην πραγματικά αποκαρδιωτική δήλωση του κοσμήτορα της Σχολής, που είπε επί λέξει: «Αφού αμφισβητείτε το έργο μας, υποβάλλουμε την παραίτησή μας και απαλλάσσουμε το δημόσιο από το κόστος μισθοδοσίας μας».

Ας έρθουμε να δούμε, λοιπόν, τι είναι αυτό το περίφημο άρθρο 126 του νομοσχεδίου, ουσιαστικά, τροποποίηση του άρθρου 1 του π.δ.344/2000. Αυτό το άρθρο αντί να λύσει το πρόβλημα, το περιπλέκει περισσότερο και βάζει θέματα καθυστέρησης και εμπόδια σε ό,τι αφορά τη χορήγηση των επαγγελματικών δικαιωμάτων αυτών των πτυχιούχων.

Και εξηγούμαι τι εννοώ «καθυστερήσεις και εμπόδια». Στο άρθρο 126 προβλέπεται ότι το επάγγελμα του γεωπόνου, του δασολόγου, του ιχθυολόγου, μπορούν να το ασκήσουν αφ’ ενός οι πτυχιούχοι συγκεκριμένων τμημάτων ΑΕΙ, όσων δηλαδή έχουν προβλεφθεί στο άρθρο 1 του π.δ.344 και όσων περιλήφθηκαν στο ν.4262/2014, που ουσιαστικά αυτός ο νόμος είναι τροποποίηση του προεδρικού διατάγματος.

Αφ’ ετέρου, οι πτυχιούχοι κάθε άλλου τμήματος σπουδών γεωπονίας, δασολογίας και ιχθυολογίας πανεπιστημίων της ημεδαπής πενταετούς φοίτησης που καθορίζεται με κοινή υπουργική απόφαση των Υπουργών Αγροτικής Ανάπτυξης και Παιδείας που εκδίδεται ύστερα από αίτημα της συγκλήτου του οικείου πανεπιστημίου κατόπιν γνώμης της Εθνικής Αρχής Ανώτατης Εκπαίδευσης, την περίφημη ΕΘΑΑΕ και του Γεωτεχνικού Επιμελητηρίου Ελλάδος. Τι συμβαίνει, λοιπόν, εδώ; Αυτό που χαρακτηρίζει την όλη προσπάθεια είναι ότι όσοι πρόλαβαν τον Κύριον είδαν. Δεν πήραν άδεια εξάσκησης επαγγέλματος οι απόφοιτοι των πέντε ετών, ενώ όλοι οι υπόλοιποι, οι τετραετούς φοίτησης, έχουν πλήρη δικαιώματα.

Τι προσπαθούμε να κάνουμε; Να τιμωρήσουμε τους υπόλοιπους που προσπάθησαν να αναβαθμίσουν το πτυχίο τους και να διευρύνουν τις γνώσεις τους; Γιατί εδώ υπάρχει αυτό το παράδοξο που δεν νομίζω το έχουμε ξαναζήσει πουθενά αλλού. Oι τετραετούς φοίτησης πτυχιούχοι των ΤΕΙ ασκούν το επάγγελμα και οι νέοι πτυχιούχοι πενταετούς φοίτησης δεν έχουν κανένα απολύτως δικαίωμα.

Θέλω να σας θυμίσω ότι στο αρχικό προεδρικό διάταγμα του 2000, το 344, ορίζεται ότι η άδεια άσκησης επαγγέλματος δεν έχει προϋποθέσεις, σύμφωνα με όσα προβλέπονται στο άρθρο 2 αυτού του προεδρικού διατάγματος, παρά μόνο η υποχρέωση αναγγελίας στο ΓΕΩΤΕΕ. Σήμερα η Κυβέρνηση με το άρθρο 126 βάζει επιπλέον προϋποθέσεις. Χρειάζεται να εκδοθεί ΚΥΑ μετά από σύμφωνη γνώμη ΕΘΑΑΕ και ΓΕΩΤΕΕ. Και όσο καλοπροαίρετος και αν είναι κανείς, δεν μπορεί παρά να αναρωτηθεί: Εφόσον βάσει νόμου η ΕΘΑΑΕ έχει την αρμοδιότητα πιστοποίησης προγραμμάτων σπουδών των τμημάτων αυτών και ομοίως τα επιμελητήρια με βάση τον νόμο συμμετέχουν στη διαδικασία της πιστοποίησης τους, σε τι ακριβώς στοχεύει η εμπλοκή τους στη διαδικασία χορήγησης άδειας εξάσκησης επαγγέλματος, αν όχι στην καθυστέρηση με γραφειοκρατικές διαδικασίες, με γνωμοδοτήσεις και μάλιστα χωρίς να υπάρχουν αποκλειστικές χρονικές προθεσμίες και χωρίς να μπορέσουμε να αποφύγουμε αυτές τις χρόνιες καθυστερήσεις; Στην ουσία αν θέλουμε να είμαστε ειλικρινείς, οδηγούν τους αποφοίτους στον αποκλεισμό τους από την πρόσβαση στο αυτονόητο, δηλαδή τους οδηγούν σε ένα περιβάλλον εργασιακό χωρίς επαγγελματικά δικαιώματα.

Θεώρησα χρήσιμο να καταθέσω στα Πρακτικά ένα πάρα πολύ συγκλονιστικό -θα σας έλεγα- δημοσίευμα ενός τέτοιου αποφοίτου με τον τίτλο «Απόφοιτοι χωρίς δικαιώματα, πήγα να αναβαθμίσω το πτυχίο μου και τα έχασα όλα». Είναι πραγματικά σουρεαλιστικά τα όσα περιγράφονται εδώ. Το καταθέτω στα Πρακτικά.

(Στο σημείο αυτό η Βουλευτής κ. Χαρούλα Κεφαλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν στόχος, λοιπόν, της Κυβέρνησης είναι να δημιουργήσει πτυχιούχους πολλών ταχυτήτων, θερμά συγχαρητήρια, μόλις το πετύχατε. Αυτό, όμως, θέλετε, αυτό έχει ανάγκη η χώρα;

Εμείς στο ΠΑΣΟΚ, στο Κίνημα Αλλαγής, θέλοντας για άλλη μια φορά να συμβάλουμε με ουσιαστικές προτάσεις σε ό,τι έχει να κάνει με θέματα παιδείας θεωρούμε ότι το πρώτο που έπρεπε να γίνει ήταν μια ουσιαστική διαβούλευση και αυτό κάναμε. Μιλήσαμε με την ακαδημαϊκή κοινότητα, τους αποφοίτους, τους γονείς, αφουγκραστήκαμε την κοινωνία και καταθέσαμε χθες εμπρόθεσμα, για να έχετε τη δυνατότητα αξιοποίησής της, τροπολογία που πιστεύουμε ότι δίνει μια λύση δίκαιη στο πρόβλημα αυτό.

Συγκεκριμένα προτείνουμε την ισότιμη αντιμετώπιση όλων των πτυχιούχων ίδιων ειδικοτήτων, αφ’ ενός με την προσθήκη στο άρθρο 126 της ονομασίας των τμημάτων που θα έχουν πρόσβαση στα επαγγελματικά δικαιώματα, όπως ακριβώς προέβλεψαν οι αρχικές νομοθετικές ρυθμίσεις του προεδρικού διατάγματος και του ν.4262 και αφ’ ετέρου την απαλοιφή των προϋποθέσεων, που σημειωτέον δεν υπήρχαν μέχρι σήμερα, αλλά τις θέτει η Κυβέρνηση με την έκδοση κοινής υπουργικής απόφασης μετά από γνώμη της ΕΘΑΑΕ και του ΓΕΩΤΕΕ.

Σας καλούμε, κύριε Υπουργέ, να κάνετε δεκτή την τροπολογία που έχει καταθέσει το ΠΑΣΟΚ - Κίνημα Αλλαγής, το σύνολο σχεδόν της Κοινοβουλευτικής Ομάδας, αν θέλετε πραγματικά να λύσετε το πρόβλημα και όχι να το καταστήσετε χρόνιο, με υπεκφυγές και γραφειοκρατικές καθυστερήσεις. Η νέα γενιά δεν θα μας χαριστεί, δεν μπορεί να περιμένει πότε θα αποφανθούμε για τα απολύτως αυτονόητα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 ποινική ευθύνη των Υπουργών, όπως ισχύουν την 29-3-2023 ποινική δικογραφία που αφορά στους διατελέσαντες Υπουργούς, Αναπληρωτές Υπουργούς και Υφυπουργούς του Υπουργείου Περιβάλλοντος και Ενέργειας κατά τα έτη 2015 έως σήμερα.

Κύριε Αυγενάκη, έχετε τον λόγο πολύ σύντομα να εξηγήσετε αυτά που αναφέρονται στα άρθρα 7 έως 9 του σχεδίου νόμου. Αμέσως μετά τον λόγο θα πάρει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και Αρχηγός της Αξιωματικής Αντιπολίτευσης, ο κ. Τσίπρας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Μπαίνω, λοιπόν, πολύ γρήγορα στις τροπολογίες τις οποίες έχουμε καταθέσει. Στο άρθρο 115 του σχεδίου νόμου παρέχουμε τη δυνατότητα σε προπονητές σκοποβολής οι οποίοι διαθέτουν άδεια κατοχής όπλων σκοποβολής να συμμετέχουν σε αγώνες ως αθλητές εκτός αυτών που περιλαμβάνονται στο αγωνιστικό πρόγραμμα διεθνούς ομοσπονδίας, καθώς και των αγώνων του πανελλήνιου πρωταθλήματος του κυπέλλου και της πρώτης κατηγορίας της οικείας ομοσπονδίας.

Στο άρθρο 116 παρέχουμε τη δυνατότητα σε προπονητές των οποίων οι αθλητές έχουν κατακτήσει εξαιρετικές διακρίσεις, δηλαδή από πρώτη έως όγδοη νίκη σε θερινούς ή χειμερινούς Ολυμπιακούς Αγώνες ή από πρώτη ως έκτη νίκη σε παγκόσμια πρωταθλήματα ή από πρώτη έως τέταρτη νίκη σε πανευρωπαϊκό πρωτάθλημα ανδρών ή γυναικών να αποκτήσουν άδεια ασκήσεως επαγγέλματος προπονητές «α» επιπέδου χωρίς απολυτήριο λυκείου, κατόπιν σχετικής αναγγελίας προς τη Γενική Γραμματεία Αθλητισμού έως την 31η Μαρτίου 2024.

Στο άρθρο 117 θεσπίζουμε την υποχρεωτικότητα για τη συμμόρφωση των καταστατικών των αθλητικών φορέων με το περιεχόμενο συγκεκριμένων άρθρων του αθλητικού νόμου. Τι έχουμε διαπιστώσει; Ότι οι έλεγχοι που διενεργούνται στα καταστατικά των αθλητικών σωματείων για τις ανάγκες εγγραφής τους στο ηλεκτρονικό μητρώο έχουν ότι μεγάλη πλειονότητα σωματείων δεν έχουν εναρμονίσει τα καταστατικά τους με συγκεκριμένες διατάξεις του αθλητικού νόμου, όπως το άρθρο 2, 11 και 20 που αφορούν σε διακρίσεις των μελών τους σε τακτικά, δόκιμα, κ.λπ..

Να θυμίσω ότι η προθεσμία εναρμόνισης των καταστατικών με τα άλλα άρθρα του αθλητικού νόμου εκπνέει στις 31 Δεκεμβρίου του ’23 και σε περίπτωση μη εναρμόνισης έχουμε προβλέψει την αυτοδίκαιη άρση της ειδικής αθλητικής αναγνώρισης. Στόχος μας είναι να αντιμετωπίσουμε την ανάγκη της επέκτασης της υποχρέωσης εναρμόνισης των καταστατικών, προκειμένου τα αθλητικά σωματεία να συμμορφωθούν άμεσα και εμπρόθεσμα ώστε να μην υποστούν τη δυσμενή κύρωση της άρσης της ειδικής αθλητικής αναγνώρισης σε περίπτωση μη συμμόρφωσης.

Τέλος, το άρθρο 9 δίνει τη δυνατότητα διοργάνωσης αθλητικών δραστηριοτήτων της αντισφαίρισης από μη αθλητικούς φορείς, σχετικούς πάντοτε με το άθλημα, χωρίς προγενέστερη έγκριση της οικίας ομοσπονδίας, εφόσον οι διοργανώσεις αυτές δεν εντάσσονται στο επίσημο αγωνιστικό πρόγραμμα της οικείας ομοσπονδίας. Πρόκειται για επέκταση της ρύθμισης για τα δρομικά και στην αντισφαίριση με στόχο την ανάπτυξη δημοφιλών στη χώρα μας αθλημάτων, χωρίς γραφειοκρατικές αγκυλώσεις.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και τρεις εκπαιδευτικοί συνοδοί τους από το Γυμνάσιο Προσοτσάνης Δράμας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, κ. Αλέξης Τσίπρας.

Κύριε Πρόεδρε, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Ζήτησα να πάρω τον λόγο σήμερα σε αυτό το νομοσχέδιο όχι προφανώς για να ανταγωνιστώ σε τοξικότητα και σε διχαστικό πολιτικό λόγο Υπουργούς της Κυβέρνησης που έχουν ανέβει σε αυτό το Βήμα αυτές τις δύο μέρες, αλλά γιατί σήμερα νομίζω ότι σε αυτό το νομοσχέδιο καλούμαστε πρωτίστως να μιλήσουμε για μια μεγάλη πληγή, για τη μεγάλη πληγή που άνοιξε πριν από έναν μήνα στα Τέμπη.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Καλούμαστε να μιλήσουμε με σεβασμό και με ευαισθησία, γιατί η πληγή αυτή παραμένει ακόμα ανοιχτή. Δεν κλείνει για τις πενήντα επτά οικογένειες που έχασαν τους ανθρώπους τους, δεν κλείνει όμως για κανέναν μας πιστεύω, για το σύνολο της ελληνικής κοινωνίας. Η ανάγκη για σεβασμό και ευαισθησία γίνεται εκατό φορές πιο επιτακτική, όταν το πάνδημο πένθος, με το πέρασμα των ημερών μετατρέπεται σε πάνδημη οργή και πάνδημη απαίτηση για αλήθεια και για δικαιοσύνη. Αυτό απαιτούν σήμερα οι οικογένειες που πενθούν, αυτό απαιτούν οι νέες και οι νέοι που διαδήλωναν για μέρες σε όλες τις πόλεις της πατρίδας μας και ιδίως στις μεγάλες πόλεις αντιμετώπιζαν τα χημικά και τα δακρυγόνα, αυτό απαιτεί πιστεύω, το σύνολο της ελληνικής κοινωνίας. Και αυτή η απαίτηση νομίζω μας αφορά όλους και χωρίς εξαιρέσεις. Έχουμε χρέος να δώσουμε χώρο στο φως και την αλήθεια και υπάρχουν συγκεκριμένες ευθύνες που πρέπει να αποδοθούν. Δεν φταίνε όλοι γενικά και αόριστα και κανείς συγκεκριμένα. Υπάρχουν συγκεκριμένες στρατηγικές επιλογές που άφησαν σε πλήρη απαξίωση το σιδηροδρομικό δίκτυο για να φτάσουμε τελικά στο αδιανόητο δύο τρένα επί δώδεκα περίπου λεπτά να κατευθύνονται στην ίδια γραμμή, το ένα απέναντι στο άλλο. Και στο τέλος της ημέρας αυτό το χρέος, θα έλεγα ότι, είναι το ύστατο χρέος στους ανθρώπους που χάθηκαν άδικα, ο έμπρακτος σεβασμός στη μνήμη τους. Και σεβασμός στα θύματα δεν σημαίνει υποκριτικές συγγνώμες. Σεβασμός στα θύματα σημαίνει σεβασμός στην αλήθεια.

Δυστυχώς όμως, η Κυβέρνηση έχει αποφασίσει, καθώς φαίνεται, να πορευθεί και σε αυτό το τραγικό συμβάν, στον ίδιο δρόμο που πορεύτηκε μια τετραετία. Απέναντι στην αλήθεια, απέναντι στην ευθύνη, απέναντι στη δικαιοσύνη.

Και θα ξεκινήσω από το πιο πρόσφατο γεγονός. Τα μέτρα στήριξης για τις οικογένειες των θυμάτων που θα ψηφίσουμε σήμερα, θα περίμενε κανείς ως μια ελάχιστη πράξη σεβασμού και ενσυναίσθησης αυτά να είναι το αποκλειστικό θέμα της σημερινής διαδικασίας, ενός σχεδίου νόμου αποκλειστικά γι’ αυτό. Αλλά τι επέλεξε η Κυβέρνηση; Να φέρει ένα νομοσχέδιο, που υποτίθεται ότι αφορά τα μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών και τις ρυθμίσεις ενίσχυσης της ασφάλειας των συγκοινωνιών με μόλις είκοσι ένα από τα εκατόν τριάντα δύο άρθρα του να αφορούν αυτό το θέμα. Όλα τα υπόλοιπα εκατόν έντεκα άρθρα είναι ετερόκλητες διατάξεις, διαφόρων Υπουργείων και βεβαίως εξυπηρετήσεις τελευταίας στιγμής, λίγο πριν κλείσει η Βουλή για τις εκλογές.

Αυτό κατά τη γνώμη μου είναι ασέβεια. Είναι ασέβεια στους ανθρώπους που χάσανε και τους συγγενείς τους. Αλλά θα έλεγα ότι καθρεφτίζει ακόμα και σε επίπεδο συμβολισμού τέσσερα χρόνια διακυβέρνησης σε μία στιγμή. Ακόμα χειρότερα, θα έλεγα ότι αυτά τα τέσσερα χρόνια, που η μία κρίση έρχεται μετά την άλλη, έχουμε μία Κυβέρνηση που βαφτίζει τις μεγάλες πληγές στο σώμα της ελληνικής κοινωνίας ως αναπότρεπτες, ως εισαγόμενες και ακόμα χειρότερα τον άδικο χαμό πενήντα επτά συνανθρώπων μας μεταξύ των οποίων και πολλών νέων παιδιών ως θυσία και τις κρίσεις που ήρθαν ως ευκαιρία. Και το ερώτημα είναι: θυσία για ποιον; Ευκαιρία για ποιον; Για ποιον θυσιάστηκαν τόσοι άνθρωποι, μεταξύ των οποίων και νέα παιδιά; Και για ποιον τελικά ήταν ευκαιρία όλες αυτές οι κρίσεις που περάσαμε τα τελευταία χρόνια, της πανδημίας, της ενέργειας, της ακρίβειας; Ευκαιρία για να αβγατίσουν τον πλούτο τους λίγοι και ευκαιρία για περισσότερα ρουσφέτια, εξυπηρετήσεις και ενίσχυση του κομματικού κράτους.

Κυρίες και κύριοι Βουλευτές, κυρίες και κύριοι συνάδελφοι, η αλήθεια έχει να κάνει πρωτίστως με τον σεβασμό στα θύματα και τις οικογένειές τους. Είναι όμως και απαραίτητος όρος για να νιώσει ξανά ασφάλεια ο πολίτης, η ελληνική κοινωνία που σήμερα αισθάνεται ότι έχει απέναντι της ένα κράτος εχθρικό, που δεν παρέχει καμμία ασφάλεια. Πρέπει ο μέσος πολίτης σήμερα να νιώσει ασφάλεια. Ο πολίτης που ζει, εργάζεται και κυκλοφορεί σε αυτή τη χώρα, το κάθε παιδί, ο κάθε νέος που κάθεται στα θρανία, ο κάθε εργαζόμενος που παίρνει το πρωί τον προαστιακό σιδηρόδρομο για να πάει στη δουλειά του.

Η αλήθεια είναι λοιπόν, υποχρέωση όλων μας. Γι’ αυτό σε ό,τι μας αφορά προσπαθήσαμε -και το είδατε όλοι φαντάζομαι από την αρχή- όχι να σηκώσουμε το δάχτυλο τις κρίσιμες ώρες του πένθους ιδίως, όχι να σηκώσουμε τους τόνους, αλλά προσπαθήσαμε από την αρχή να βάλουμε στον δημόσιο διάλογο τις πραγματικές αιτίες, τα στρατηγικά λάθη και τις παραλείψεις. Δεν κάναμε το δυστύχημα αρένα αντιπαράθεσης, αλλά αναλάβαμε το χρέος που μας αναλογεί στο να κάνουμε ό,τι χρειαστεί ως πολιτεία για να μην ξαναζήσουμε τέτοια φρίκη. Και τώρα παρεμβαίνουμε για να μη γίνει η οργή δύναμη ισοπέδωσης, αλλά να γίνει δύναμη αλήθειας και δικαιοσύνης.

Η εύκολη δικαιολογία για τον κ. Μητσοτάκη που θα έπρεπε να είναι σήμερα εδώ, θα έπρεπε να είναι στη Βουλή -δεν ξέρω αν το γεγονός ότι έχει προαναγγείλει την ημερομηνία των εκλογών σημαίνει ότι δεν θα ξαναπατήσει στο Κοινοβούλιο- όχι μόνο στο δυστύχημα, τέσσερα χρόνια τώρα σε όλα τα δύσκολα, είναι ότι δεν έχει ευθύνη, είναι ότι δεν ξέρει τα κρίσιμα γεγονότα, δεν ήξερε. Δεν ήξερε ότι εκτός των μονάδων εντατικής θεραπείας οι διασωληνωμένοι ασθενείς πεθαίνουν. Δεν ήξερε ότι ο ανιψιός του έστησε μέσα στο Μέγαρο Μαξίμου παρακράτος παρακολούθησης του μισού πολιτικού συστήματος. Δεν ήξερε ότι Υπουργός του είχε διορίσει τον κ. Λιγνάδη. Δεν ήξερε και τώρα ότι Υπουργός τού είχε αφήσει το σιδηροδρομικό δίκτυο ερείπιο. Ωραίο επιτελικό κράτος. Ο αρχιεπιτελάρχης δεν γνωρίζει τίποτα. Ποιος όμως μπορεί να τον πιστέψει πια; Η υποκρισία υπάρχουν στιγμές που δεν μπορεί να πείσει κανέναν, δεν μπορεί να κρυφτεί. Όλοι καταλαβαίνουν πλέον ότι πίσω από τα διαρκή «δεν ήξερα» κρύβεται ο φόβος απέναντι στην ευθύνη. Γι’ αυτό και η ευθύνη του δυστυχήματος, με τόσο εξοργιστικό τρόπο την πρώτη μέρα πήγε στον σταθμάρχη, τη δεύτερη πήγε στη ρυθμιστική αρχή σιδηροδρόμων, την τρίτη στην προηγούμενη κυβέρνηση -το εύκολο-, την τέταρτη σε όλους μαζί, αλλά σε κανέναν συγκεκριμένα.

Μια κυβέρνηση όμως, κυρίες και κύριοι συνάδελφοι, που επιλέγει παντού, σε όλα τα κρίσιμα, τη συγκάλυψη και ένας Πρωθυπουργός που φοβάται την ευθύνη είναι μια κυβέρνηση και ένας Πρωθυπουργός, που γεμίζει με φόβο όλη την ελληνική κοινωνία, φόβο για την ασφάλεια, φόβο για τη ζωή.

Και βλέποντας κανείς τη στάση της Κυβέρνησης, ιδιαίτερα μετά από την τραγωδία, αισθάνεται να πολλαπλασιάζεται αυτός ο φόβος, αυτή η ανασφάλεια και η αίσθηση ότι οι υπεύθυνοι για τις ζωές των ανθρώπων δεν νοιάζονται -αυτή είναι η αίσθηση- όταν με τόση ευκολία σπεύδουν να κάνουν μπαλάκι την ευθύνη. Και -ξέρετε- το χειρότερο είναι ότι αυτό προετοιμάζει νέες τραγωδίες και η απόπειρα συγκάλυψης της αλήθειας προετοιμάζει νέες τραγωδίες. Δεν είναι θέμα εκδίκησης το να μάθουμε την αλήθεια και να αποδοθούν ευθύνες, είναι προϋπόθεση για να μην ξαναζήσουμε παρόμοια τραγωδία.

Σε τι λοιπόν αποσκοπεί η σπουδή του ίδιου του Πρωθυπουργού την επόμενη κιόλας μέρα του δυστυχήματος, και ενώ είχε ήδη από την πρώτη στιγμή επιληφθεί η δικαιοσύνη, να ορίσει ο ίδιος και η Κυβέρνησή του τριμελή επιτροπή πραγματογνωμόνων για το δυστύχημα; Πού ακούστηκε αυτό; Οι ελεγχόμενοι μετά από ένα μεγάλο δυστύχημα που έχει επιληφθεί η δικαιοσύνη, μάλιστα, να ορίζουν την επιτροπή που θα τους ελέγξει. Και βεβαίως δεν κρατήσατε ούτε τα προσχήματα. Ορίσατε τον πρόεδρο του ΟΣΕ, την περίοδο της συντριπτικής απαξίωσης του ΟΣΕ το 2010-2015, να βγάλει πόρισμα για τις διαχρονικές ευθύνες, δηλαδή ο ίδιος για τον εαυτό του που ήταν τότε επικεφαλής και μετά την κατακραυγή τον αλλάξατε με έναν άλλο που, επίσης, όμως, στο παρελθόν είχε συμβάσεις παροχής υπηρεσιών στον ΟΣΕ. Και σήμερα έρχεστε να κάνετε κάτι ακόμα πιο προκλητικό, κάτι ακόμα πιο προσβλητικό για τις πενήντα επτά οικογένειες και για την ελληνική κοινωνία που αναζητά την αλήθεια. Έρχεστε να ψηφίσετε σε αυτό το νομοσχέδιο το ακαταδίωκτο αυτών των τριών ανθρώπων της επιτροπής, που εσείς ορίσατε για να σας ελέγξει. Και διερωτώμαι: Τι φοβάστε και θέλετε να μην διώκονται οι πραγματογνώμονες που ορίσατε; Την αλήθεια δεν υποτίθεται ότι θα κληθούν αυτοί να διερευνήσουν; Φοβάστε μη διωχθούν για την αλήθεια; Και, αλήθεια, οι ίδιοι το γνωρίζουν αυτό; Σας το ζήτησαν ή εσείς τους το προσφέρετε δίχως να το ζητήσουν; Το γνωρίζουν και ζητάνε ακαταδίωκτο; Γιατί ακαταδίωκτο; Τι ακριβώς φοβούνται; Όποιος θέλει να αποκαλύψει την αλήθεια, δεν φοβάται. Η αλήθεια δεν φοβίζει κανέναν. Το σκοτάδι και η συγκάλυψη φοβίζουν. Και αλήθεια, εσείς ως Κυβέρνηση τι ακριβώς κάνετε; Επικαλείστε το απόρρητο σε όσους καλούνται να αποκαλύψουν την αλήθεια και το ακαταδίωκτο σε όσους καλείτε να τη συγκαλύψουν. Αυτό κάνετε και αυτό είναι ντροπή.

(Χειροκροτήματα από την πτέρυγα του ΣΥΡΙΖΑ)

Είναι ντροπή γιατί εδώ έχουμε να κάνουμε με πενήντα επτά ανθρώπινες ζωές, με πενήντα επτά «γιατί» και με εκατομμύρια «γιατί» γιατί δεν είναι μόνο οι πένητα επτά οικογένειες, αλλά είναι όλη η ελληνική κοινωνία.

Όμως, δεν ντραπήκατε και δεν διστάσατε να στήσετε ένα σόου μπροστά στις κάμερες για την ανύπαρκτη τηλεδιοίκηση στη Λάρισα, μπροστά σε έναν πίνακα τοπικού ελέγχου, που ο Υπουργός ήθελε να τον ονομάζει τηλεδιοίκηση, αλλά ο ίδιος ο εργαζόμενος είπε την αλήθεια και την είπε πολλές φορές, διαψεύδοντας με εξευτελιστικό τρόπο σε ζωντανή μετάδοση τον ίδιο τον Υπουργό, όπως δεν ντραπήκατε και δεν διστάσατε σε μια δήθεν επίδειξη πυγμής να ξηλώσετε τον πρόεδρο του ΟΣΕ, αλλά στη θέση του να βάλετε έναν άνθρωπο που ήταν εξωτερικός σύμβουλος του ΟΣΕ για θέματα σηματοδότησης τηλεδιοίκησης, αυτής δηλαδή που δεν υπήρχε στο σημείο του δυστυχήματος. Ήταν ανύπαρκτη από το 2019 και για τέσσερα χρόνια, γιατί είστε μια κυβέρνηση τεσσάρων χρόνων, δεν αποκαταστάθηκε ποτέ.

Ξέρετε, στον μέσο πολίτη τι λέει αυτή η αλληλουχία των γεγονότων; Λέει ότι μοιραζόσαστε πρώτα τα ιμάτια του κράτους και ύστερα μοιράζετε τις ευθύνες γι’ αυτό το κράτος, το δικό σας όμως κράτος, το επιτελικό, ή όπως αλλιώς το βαφτίζετε κάθε φορά. Και βεβαίως λέει αυτό που είπα και πιο πριν, ότι δεν νοιάζεστε. Δεν νοιάζεστε για τίποτα και πρωτίστως για την ανθρώπινη ζωή. Και αυτό είναι το κρίσιμο νομίζω που έχει αλλάξει στην ελληνική κοινωνία τις τελευταίες μέρες είναι ότι πλέον το έχει καταλάβει ο κόσμος και γι’ αυτό το πένθος έγινε οργή και αγανάκτηση.

Αναρωτιέμαι λοιπόν ποιος μπορεί πια να εμπιστευθεί έναν Πρωθυπουργό και μια Κυβέρνηση που έχει αυτή τη συμπεριφορά, που σε όλες τις εμφανίσεις του μετά την τραγωδία έδειξε και απέδειξε ότι δεν θέλει και δεν μπορεί να καταλάβει; Ο δρόμος όμως της συγκάλυψης, που ακολουθήσατε πολλές φορές σε κρίσιμα γεγονότα αυτή την τετραετία, πιστεύω ότι από την πρώτη αυτού του μήνα δεν υπάρχει πια. Ο δρόμος της συγκάλυψης τελείωσε στα Τέμπη. Η ελληνική κοινωνία δεν ανέχεται άλλο πια αυτή την τακτική της συγκάλυψης και ο μόνος δρόμος που έχουμε να πορευθούμε συλλογικά θα πω ως πολιτικό σύστημα είναι πια ο δρόμος της αλήθειας, να απαντηθούν τα «γιατί» για να πάμε μετά και στα «πώς». Πώς θα έχουμε ασφαλείς μετακινήσεις, πώς θα πρέπει να λειτουργούν τα συστήματα και οι δημόσιες υποδομές, πώς θα διαμορφώσουμε μηχανισμούς ελέγχου και εποπτείας, πώς η ζωή του καθενός και της καθεμιάς θα μετράει πρώτα και πριν απ’ όλα τα άλλα. Να απαντήσουμε λοιπόν όμως πρώτα τα «γιατί» για να πάμε στα «πώς». Έχω την αίσθηση ότι έναν μήνα τώρα δεν υπάρχει καμμία διάθεση να απαντηθούν τα «γιατί». Έναν μήνα τώρα σχεδόν όλα μένουν αναπάντητα. Και σε αυτά τα κρίσιμα «γιατί» οφείλει η Κυβέρνηση να απαντήσει και όσο δεν απαντάει η επιλογή της να πάμε χωρίς απαντήσεις σε αυτά τα κρίσιμα «γιατί» στην εκλογική αναμέτρηση που έχουμε μπροστά μας, υποχρεώνει όλους μας, όσους από εμάς θα βρεθούμε στην επόμενη Βουλή -πολλοί από τους Βουλευτές της Νέας Δημοκρατίας, της κυβερνώσας σήμερα παράταξης, δεν θα είναι, δεν θα είναι πάνω από εξήντα με το όποιο αποτέλεσμα, αυτό ορίζει η απλή αναλογική- αλλά όσοι βρεθούμε στην επόμενη Βουλή έχουμε υποχρέωση να απαντήσουμε.

**ΠΡΟΕΔΡΟΣ (Κωνσταντίνος Τασούλας):** Εξαιρούνται οι παρόντες!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Και έχουμε υποχρέωση να απαντήσουμε όχι μονάχα απέναντι στους ανθρώπους που χάσαμε, αλλά επαναλαμβάνω απέναντι σε όλη την ελληνική κοινωνία στα «γιατί».

(Χειροκροτήματα από την πτέρυγα του ΣΥΡΙΖΑ)

Γιατί το κέντρο τηλεδιοίκησης στη Λάρισα, που καταστράφηκε από πυρκαγιά τον Ιούλιο του 2019, τέσσερα χρόνια μέχρι σήμερα παραμένει γιαπί; Και μόνο αυτό αν λειτουργούσε δεν θα είχε συμβεί το ατύχημα. Γιατί το δευτεροβάθμιο κέντρο της Καρόλου αποδιαρθρώθηκε το 2020; Γιατί ο μοιραίος σταθμάρχης ήταν παράνομα διορισμένος; Γιατί ο Υπουργός με φωτογραφική υπουργική απόφαση ήρθε εκ των υστέρων πέντε μέρες μετά τον διορισμό να τον νομιμοποιήσει; Γιατί τοποθετήθηκαν σε κρίσιμες θέσεις ακατάλληλοι και ανεκπαίδευτοι σταθμάρχες για τους οποίους η ρυθμιστική αρχή ζητά να ανακληθούν από θέσεις ευθύνης σήμερα; Γιατί το καλοκαίρι του 2019 υπήρχαν χίλιοι διακόσιοι μόνιμοι υπάλληλοι στον ΟΣΕ, εικοσιπέντε σταθμάρχες στη Λάρισα και σήμερα υπάρχουν μόλις επτακόσιοι πενήντα στον ΟΣΕ και δέκα μόνο σταθμάρχες στη Λάρισα. Γιατί το σύστημα «Gsm-r», που είχε παραδοθεί πλήρως και το προσωπικό είχε εκπαιδευτεί πλήρως στη χρήση του από το 2019, τέσσερα χρόνια μετά ακόμα δεν έχει τεθεί σε λειτουργία; Γιατί ο Υπουργός δεν απαντούσε στα συνεχή και επαναλαμβανόμενα εξώδικα των εργαζομένων, που ζητούσαν ασφάλεια και προέβλεπαν το μοιραίο; Γιατί η σύμβαση ΟΣΕ - «ΤΡΑΙΝΟΣΕ» που προέβλεπε αρχικά την υποχρέωση για 600 εκατομμύρια επενδύσεις από τη ιταλική εταιρεία, αλλά και την υποχρέωση του δημοσίου να προχωρήσουν τα έργα ασφάλειας, ήρθε τελικά σε αυτή εδώ την Αίθουσα και ψηφίστηκε από την κοινοβουλευτική πλειοψηφία, χωρίς όμως ούτε τα 600 εκατομμύρια, ούτε την υποχρέωση για τα έργα της ασφάλειας.

Σ’ αυτά τα «γιατί», κυρίες και κύριοι συνάδελφοι, κρύβεται η αλήθεια. Και αυτά τα «γιατί» έχουμε ευθύνη να τα απαντήσουμε. Διότι αν δεν τα απαντήσουμε ούτε δικαιοσύνη για σήμερα, αλλά ούτε ασφάλεια για αύριο μπορεί να υπάρξει. Αν δεν τα απαντήσουμε, θα κρυβόμαστε πίσω από τις διαχρονικές παθογένειες ενός κράτους που όμως εσείς φτιάξατε, διατηρήσατε, μοιραστήκατε και εκμεταλλευτήκατε με όλους τους δυνατούς τρόπους, για να φτάσει εν τέλει στο τελευταίο σκαλοπάτι, στου κακού τη σκάλα, όταν αποφασίσατε να βαφτίσετε επιτελικότητα την αναποτελεσματικότητά του, αριστεία την οικογενειοκρατία, το ρουσφέτι, το βόλεμα, τη διαφθορά και προστασία τη διάλυση κάθε δημόσιας δομής στον βωμό της κερδοσκοπίας και της αισχροκέρδειας.

Εδώ, όμως, που φτάσαμε θαρρώ πως ξεπεράστηκε και η τελευταία κόκκινη γραμμή. Ως εδώ! Αυτό είναι το μήνυμα που έρχεται όχι από την Αίθουσα εδώ, όχι από την πτέρυγα της Αντιπολίτευσης, από την κοινωνία. Ως εδώ!

Όταν μια κυβέρνηση δεν μπορεί να προστατεύσει ούτε την ανθρώπινη ζωή, τότε η αλλαγή γίνεται ανάγκη. Η αλήθεια γίνεται ανάγκη. Η δικαιοσύνη παντού γίνεται ανάγκη. Και η ανάγκη γίνεται ιστορία με τη συμμετοχή, τη δράση και την ψήφο του λαού!

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κύριε Κουτσούμπα, θα απαντήσει εκ μέρους της Κυβερνήσεως ο Υπουργός Ανάπτυξης και Επενδύσεων, ο κ. Γεωργιάδης, έτσι συνηθίζεται. Αμέσως μετά θα λάβετε τον λόγο.

Ορίστε, κύριε Υπουργέ, παρακαλώ να απαντήσετε εκ μέρους της Κυβερνήσεως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Όπως είπα και πριν θεωρώ ότι ο σεβασμός μας στη μνήμη των θυμάτων, αλλά και ο σεβασμός μας στον πόνο των συγγενών δεν επιτρέπει έναν καβγά και εργαλειοποίηση αυτού του φοβερού δυστυχήματος για πολιτικούς λόγους.

Οφείλω, όμως, τρεις απαντήσεις στον αρχηγό της Αντιπολίτευσης, κύριε Πρόεδρε. Πρώτα απ’ όλα το να μιλάει ο κ. Τσίπρας για σόου μετά από τα θύματα- επαναλαμβάνω ο κ. Τσίπρας για σόου μετά από τα θύματα- κύριε Πρόεδρε, ο ελληνικός λαός δεν πάσχει από αμνησία. Δεν έχουν περάσει πια και τόσα πολλά χρόνια από την άλλη, την προηγούμενη φοβερή τραγωδία στο Μάτι και το σόου το ίδιο βράδυ που έκανε ο κ. Τσίπρας και το σόου που έκαναν οι Υπουργοί του λίγες μέρες μετά. Το να έρχεται ο κ. Τσίπρας και να λέει αυτό στη Βουλή, ενώ έχουμε νεκρούς στα Τέμπη, δείχνει όχι μόνο την υποκρισία του, αλλά δείχνει το μέγεθος της υποτίμησης της νοημοσύνης του ελληνικού λαού και της μνήμης του.

Το να κατηγορεί ο κ. Τσίπρας τον Κυριάκο Μητσοτάκη για έλλειψη ενσυναίσθησης δε, με συγχωρείτε είναι εξωφρενικό. Ο Κυριάκος Μητσοτάκης ως Πρωθυπουργός ζήτησε αμέσως συγγνώμη γι’ αυτό που συνέβη. Ο αρμόδιος Υπουργός παραιτήθηκε σε λίγες ώρες από την ώρα του δυστυχήματος. Ο κ. Τσίπρας στην τραγωδία στο Μάτι μέχρι σήμερα συγγνώμη δεν έχει ζητήσει από κανέναν. Κανένας Υπουργός του δεν παραιτήθηκε και σε σχετικές συνεντεύξεις Τύπου μάς λέγανε ότι όλα τα έκαναν τέλεια και οι μόνοι που έφταιγαν ήταν οι κάτοικοι.

Είναι δυνατόν ο Τσίπρας να κατηγορεί τον Μητσοτάκη για έλλειψη ενσυναίσθησης; Ακόμα και το νομοσχέδιο που ψηφίζουμε σήμερα, κύριε Πρόεδρε δεν είναι μία έμπρακτη έκφραση γνώμης του κράτους; Το είπα πολλές φορές, αλλά το ξαναλέω, κανένας μας προς θεού δεν πιστεύει ότι αυτά τα μέτρα που ψηφίζουμε σήμερα, γενναία μέτρα από πλευράς του κράτους, μπορεί να ισοφαρίσουν τον πόνο των ανθρώπων. Αν είναι δυνατόν, όλοι μας είμαστε γονείς και καταλαβαίνουμε. Τίποτα δεν μπορεί να ισοφαρίσει την απώλεια του παιδιού σου, τίποτα! Σας το λέω και ανατριχιάζω.

Από την άλλη, όμως, το κράτος δεν μπορεί να γυρίσει το χρόνο πίσω. Μακάρι να μπορούσαμε. Αυτό είναι το μέγιστο που μπορούμε να κάνουμε σε ανθρώπινο επίπεδο σήμερα για να δείξουμε ότι έχουμε πλήρη ενσυναίσθηση του τι περνάνε αυτοί οι άνθρωποι. Και όλα αυτά θέλει ο κ. Τσίπρας να τα υποβιβάζει σε ένα θλιβερό κοινοβουλευτικό σόου κατά του Κυριάκου Μητσοτάκη εν όψει των εθνικών εκλογών.

Για εμάς, κύριε Πρόεδρε, είναι ντροπή και θα καταθέσω δύο έγγραφα για τα Πρακτικά για να καταλάβει ο κόσμος. Στην αρχή της ομιλίας του ο κ. Τσίπρας, πολύ ειρωνικά, αναφέρθηκε στη λέξη «θυσία» και είπε: «Πώς γίνεται ο θάνατος να είναι θυσία;» για να πλήξει τον Πρωθυπουργό. Θα καταθέτω στα Πρακτικά tweet του κ. Τσίπρα για τη δολοφονία του Παύλου Φύσσα από τα στελέχη της Χρυσής Αυγής. «Με θυσία της ζωής του ο Παύλος Φύσσας ξεσκέπαζε το δολοφονικό πρόσωπο της Χρυσής Αυγής». Αλέξης Τσίπρας. Εκεί ο θάνατός του μοιάζει για θυσία, λες και ο Παύλος Φύσσας ήθελε να πεθάνει εκείνο το βράδυ.

Χρησιμοποίησε, όμως, και τη λέξη «ευκαιρία» και είπε με στόμφο: «Είναι δυνατόν μια τραγωδία να είναι μια ευκαιρία;» Θα καταθέσω για τα Πρακτικά το έγγραφο. Ο κ. Ξανθός: «Η τραγωδία στο Μάτι ευκαιρία αναστοχασμού.». Πάρτε και την ευκαιρία, πάρτε και τη θυσία, πάρτε και την υποκρισία, διότι τελικά αυτό είναι όλο.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ ισχυρίζομαι, κυρίες και κύριοι συνάδελφοι, ότι καθόλου δεν έχουν πονέσει τελικά για τα Τέμπη, γιατί αν είχαν πονέσει, όπως όλοι εμείς οι υπόλοιποι, θα ντρεπόντουσαν να ψάχνουν την παραμικρή φράση για να κάνουν προπαγάνδα για να κερδίσουν ψήφους. Κανένας άνθρωπος με αληθινή ευαισθησία και ενσυναίσθηση δεν τολμάει να χρησιμοποιήσει αυτή την τραγωδία για να κερδίσει ψήφους. Μόνο ο κ. Τσίπρας, όπως το έκανε στο Μάτι εκείνο το βράδυ χωρίς να έχει την παραμικρή ευαισθησία όπου ήξερε πού υπήρχαν νεκροί και το έκρυβε από όλο τον ελληνικό λαό και σήμερα εδώ. Λίγη ντροπή λοιπόν, λίγη τσίπα!

Έζησε η Ελλάδα μία εθνική τραγωδία και η Κυβέρνηση και πιστεύω όλα τα πολιτικά κόμματα κάνουμε ό,τι μπορούμε για να μην ξαναγίνει ποτέ με μία θλιβερή εξαίρεση. Όλοι είπαμε ότι φταίμε. Εμείς φταίμε. Όσοι κυβέρνησαν φταίνε. Ο καθένας στο μερίδιο που του αναλογεί. Ένας μόνο σε όλη την Ελλάδα ισχυρίζεται ότι δεν φταίει, ο ΣΥΡΙΖΑ. Ο μόνος αμόλυντος και άσπιλος που τα έκανε όλα τέλεια είναι ο ΣΥΡΙΖΑ, ο μόνος που δεν φταίει. Και όταν τους λες, καλά δεν φταίτε, αλλά είχατε τέσσερις νεκρούς στους σιδηροδρόμους. Η απάντηση είναι, εκεί ήταν εκτροχιασμός, δεν ήταν σύγκρουση, άλλο πράγμα αυτό. Αυτή είναι η δικαιολογία τους, λες και αυτοί οι τέσσερις δεν είχαν ψυχή.

Και οφείλω να το πω. Όλοι όσοι χάνουν τη ζωή τους πρέπει να τιμώνται. Όλοι όσοι χάνουν τη ζωή τους τόσο άδικα πρέπει να τιμώνται εξίσου και προς τους ίδιους και τους συγγενείς τους πρέπει να δείχνουμε τον ίδιο σεβασμό. Εσείς προτάσσετε τα Τέμπη, γιατί νομίζετε ότι αυτό σάς οδηγεί σε καλύτερα πολιτικά αποτελέσματα. Και ξεχνάτε τις δικές σας ευθύνες για όσα είχατε κάνει και είχατε υποστεί όταν κυβερνούσατε. Αυτό, όμως, είναι πολιτικά αναξιοπρεπές, φτηνό και δείχνει τελικά ότι δεν έχετε μάθει τίποτα για το για ποιο λόγο σας καταψήφισε ο ελληνικός λαός.

Τα υπόλοιπα θα σας το πει ο ελληνικός λαός στις 21 Μαΐου και η απάντηση θα είναι εκκωφαντική!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Καλείται στο Βήμα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Κουτσούμπας.

Ορίστε, κύριε Κουτσούμπα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Τι ακριβώς κάνετε σήμερα με άρθρο το πολυνομοσχέδιο;

Επιχειρείτε να κλείσετε μια σειρά από αντιλαϊκές εκκρεμότητες λίγο πριν κλείσει η Βουλή και προκηρυχθούν οι εκλογές της 21ης Μαΐου. Γι’ αυτό και κάτω από αυτό τον προσχηματικό τίτλο στήριξη των πληγέντων, πιο σωστά των πληγέντων από το προδιαγεγραμμένο έγκλημα στα Τέμπη στριμώχνονται ένα σωρό άρθρα, άσχετα μεταξύ τους, τα οποία όμως αφορούν στα σοβαρά ζητήματα που πλήττουν διάφορες κατηγορίες εργαζομένων.

Μέσα σε όλα αυτά, βέβαια, δεν παραλείπετε να θεσμοθετήσετε και ορισμένα δωράκια στο κεφάλαιο. Αλίμονο! Γιατί να αφήσετε εκκρεμότητες για την επόμενη κυβέρνηση, αφού μπορείτε να τις κλείσετε και να τις συμπεριλάβετε και αυτές στα αντιλαϊκά πεπραγμένα της δικής σας Κυβέρνησης. Και μην μας πείτε ότι ανησυχείτε μην τυχόν και μείνει στη μέση, ανακοπεί το αντιλαϊκό κυβερνητικό έργο αν φύγετε εσείς και αναλάβουν κάποιοι άλλοι το τιμόνι της διακυβέρνησης.

Εσείς της Νέας Δημοκρατίας δεν είστε που φέρατε στη Βουλή κρίσιμα νομοσχέδια που άφησε έτοιμα στα υπουργικά συρτάρια του ο ΣΥΡΙΖΑ, όπως άλλωστε έκανε και ο ΣΥΡΙΖΑ πριν, με τα νομοσχέδια που δεν πρόλαβε η Νέα Δημοκρατία; Λίγοι είναι οι νόμοι που φέρνουν την κοινή ονομασία υπουργών και της Νέας Δημοκρατίας και του ΣΥΡΙΖΑ;

Πάντως, τα επιτελεία του συστήματος και αυτοί που έχουν τα κλειδιά της οικονομίας, οι μεγάλοι επιχειρηματίες, οι εκμεταλλευτές του λαού, δεν έχουν τέτοιες ανησυχίες. Άλλωστε, ο κόσμος το’ χει τούμπανο και εσείς -όλοι εδώ μέσα- κρυφό καμάρι, ότι η επόμενη κυβέρνηση, όποια και αν είναι αυτή είτε της Νέας Δημοκρατίας είτε του ΣΥΡΙΖΑ, με όποιους συγκυβερνήτες, μπορεί να πάρει τη σκυτάλη από την προηγούμενη και να συνεχίσει στις ίδιες αντιλαϊκές ράγες, υπηρετώντας πάλι τα συμφέροντα των λίγων. Όπως συμβαίνει πολλά χρόνια τώρα, γιατί το κράτος έχει συνέχεια, όπως οι ίδιοι λέτε όλοι, για να δικαιολογήσετε τις στρατηγικές σας συγκλίσεις και μαζί με αυτό το ταξικό εχθρικό για το λαό κράτος, συνέχεια έχουν βέβαια και οι αστικές κυβερνήσεις, ανεξάρτητα το χρώμα και τη σύνθεση τους.

Γι’ αυτό και όλες οι κυβερνήσεις κέρδισαν τον τίτλο της χειρότερης κυβέρνησης, σε σχέση πάντα με την προηγούμενη. Γιατί όλο και χειρότερο γίνεται το σάπιο αυτό σύστημα που όλοι σας υπηρετείτε.

Η μόνη ανησυχία που έχετε όλοι σας είναι μην τυχόν και εκφραστεί στις εκλογές μαζικά η οργή και η αγανάκτηση του λαού και της νεολαίας, όπως εκφράστηκε στις συντονιστικές, στις μεγαλειώδεις συγκεντρώσεις σε όλη τη χώρα και συνεχίζει ακόμα πολύμορφα να εκφράζεται, για να μη συνεχιστεί το έγκλημα στα Τέμπη, για να μην ξεχαστεί αυτό το έγκλημα, για να μπουν στο στόχαστρο οι πραγματικές αιτίες και οι πραγματικοί ένοχοι.

Ξέρετε πολύ καλά πως το έγκλημα στα Τέμπη υπήρξε μόνο η σταγόνα που ξεχείλισε το ποτήρι. Γιατί πάρα πολλά έχουν μαζευτεί. Τα εργατικά λαϊκά προβλήματα συσσωρεύονται, αλλά και για μια σειρά άλλα γεγονότα. Αναφέρομαι σε όλα αυτά, που με κάθε ευκαιρία ο πρωθυπουργός ονομάζει κρίσεις, για να πει πως όλα εσείς καλά τα κάνατε, όπως είναι η πανδημία, όπως είναι οι πυρκαγιές, οι πλημμύρες, οι σεισμοί και άλλες φυσικές καταστροφές.

Όμως, σε όλες τις περιπτώσεις ένα πράγμα αποδείχθηκε περίτρανα ότι οι ανάγκες και η προστασία της ζωής του λαού αντιμετωπίζονται ως κόστος. Γι’ αυτό και παραμερίζονται, για να μην πληγεί η κερδοφορία του κεφαλαίου και οι λεγόμενες αντοχές της καπιταλιστικής οικονομίας, τις οποίες βέβαια πάλι όλοι σας σε κάθε ευκαιρία επικαλείστε. Είναι τόσο μεγάλη η πρεμούρα σας, για να μην εκφραστεί στις εκλογές η λαϊκή οργή και η δυσαρέσκεια, για να αποσπάσετε πάση θυσία τη στήριξη, την ανοχή του λαού σε αυτή την πολιτική που επιστρατεύετε ξανά το γνωστό εκβιαστικό δίλημμα περί ακυβερνησίας και σταθερότητας.

Όμως, ακριβώς αυτή η πολιτική είναι που μεγαλώνει την ανασφάλεια και την αστάθεια στη ζωή του λαού μας. Στον στόχο της λεγόμενης σταθερότητας συναντιέστε όλοι σας. Απλά, όλος ο καβγάς γίνεται για το ποιος θα τον εκπληρώσει. Εσείς της Νέας Δημοκρατίας λέτε μια κυβέρνηση αυτοδυναμίας, εσείς του ΣΥΡΙΖΑ μια δήθεν προοδευτική κυβέρνηση και από κοντά το ΠΑΣΟΚ που επινοεί διάφορα σχήματα, για να δηλώσει απλά «παρών» στο επόμενο αντιλαϊκό κυβερνητικό σχήμα.

Όλα τα υπόλοιπα κάλπικα διλήμματα που θέτει ο κ. Μητσοτάκης είναι κουβέντα να γίνεται. Γιατί το ερώτημα δεν είναι ούτε ποιος θα κυβερνήσει ούτε πώς θα κυβερνήσει. Το πραγματικό και κρίσιμο ερώτημα για το λαό είναι το «για ποιον και τι ακριβώς θα υλοποιήσει η επόμενη κυβέρνηση;». Οι απαντήσεις στο ερώτημα τι ακριβώς θα υλοποιήσει η επόμενη κυβέρνηση αυτόματα απαντά και στο «…για ποιον;».

Γιατί, το Ταμείο Ανάκαμψης, του οποίου τις συμβάσεις όλοι ψηφίσατε με τα προαπαιτούμενά του, η στρατηγική της περιβόητης «πράσινης μετάβασης», που πλήρωσε και πληρώνει ο λαός, με ενεργειακή φτώχεια και ακρίβεια.

Η πολιτική της απελευθέρωσης σε κρίσιμους τομείς, όπως στην ενέργεια, στις μεταφορές -και τώρα επεκτάθηκε και στο νερό- η εμπλοκή στον πόλεμο στην Ουκρανία, συνολικά σε όλους αυτούς τους επικίνδυνους σχεδιασμούς του ΝΑΤΟ και των Ηνωμένων Πολιτειών, που μπορεί να οδηγήσει και σε έναν επώδυνο συμβιβασμό με την Τουρκία για τα κυριαρχικά δικαιώματα υπό την αιγίδα του ΝΑΤΟ, είναι οι βασικές ενότητες που περιλαμβάνονται στα κυβερνητικά προγράμματα όλων σας.

Γι’ αυτό και σε αυτά τα ζητήματα, τα οποία θεωρούνται δεδομένα, η αντιπαράθεση μεταξύ σας είναι είτε περιορισμένη, αποπροσανατολιστική είτε ανύπαρκτη. Άλλωστε, αυτές οι κοινές συνισταμένες της πολιτικής σας ήταν ο λόγος που εσείς οι βουλευτές του ΣΥΡΙΖΑ και του ΠΑΣΟΚ σηκώνατε το χεράκι σας και ψηφίζατε νομοσχέδια της Νέας Δημοκρατίας.

Αυτές οι κοινές συνισταμένες, στρατηγικές επιλογές του κεφαλαίου ήταν λόγος που τα κόμματά σας άφησαν στην άκρη τις επιμέρους διαφορές τους και βρέθηκαν τα προηγούμενα χρόνια ακόμα και στο ίδιο κυβερνητικό σχήμα.

Ο λαός πλέον τα έχει δει όλα, τα έχει δοκιμάσει όλα, γιατί έχουν δοκιμαστεί οι πάντες και τα πάντα σε διαδοχικά αντιλαϊκά κυβερνητικά σχήματα, που φτιάξατε και εσείς της Νέας Δημοκρατίας και εσείς του ΣΥΡΙΖΑ και εσείς του ΠΑΣΟΚ, μαζί με άλλα κόμματα «μιας χρήσης». Θυμάστε Το Ποτάμι, το ΛΑΟΣ, τους ΑΝΕΛ, άλλους, κάθε «καρυδιάς καρύδι»; Και αν οι συνθήκες, δηλαδή, τα συμφέροντα του κεφαλαίου -για να μην ξεχνιόμαστε- το απαιτήσουν ξανά, θα το ξανακάνετε. Οπότε, αφήστε τις μεγάλες κουβέντες, μην εκτίθεστε. Κυριακή, κοντή γιορτή!

Τα ίδια συμφέροντα επέβαλαν κυβερνήσεις συνεργασίας διαφόρων αποχρώσεων και σε μια σειρά χώρες και μάλιστα σε χώρες, που αυτές τις μέρες γνωρίζουν πρωτόγνωρες συγκλονιστικές λαϊκές κινητοποιήσεις. Από πού να ξεκινήσει κανείς; Από τη Γαλλία, όπου η προοδευτική κυβέρνηση, η δημοκρατική κυβέρνηση του δημοκράτη Μακρόν, που δήθεν νίκησε την ακροδεξιά, προχωράει σε νέα αντιασφαλιστικά μέτρα; Από την Πορτογαλία της σοσιαλδημοκρατικής διακυβέρνησης Κόστα, που εσείς του ΣΥΡΙΖΑ παρουσιάζατε ως πρότυπο αριστερής διακυβέρνησης, ενώ χιλιάδες λαού, εκεί, διαδηλώνουν ενάντια στην ακρίβεια και τον πληθωρισμό; Από τη Γερμανία, της δήθεν προοδευτικής αλλαγής με τον σοσιαλδημοκράτη Σολτς στην Καγκελαρία -θυμίζω ότι ήταν αντικαγκελάριος της Μέρκελ- όπου δυναμώνουν οι απεργιακές κινητοποιήσεις για συλλογικές συμβάσεις, όπως η απεργία στις μεταφορές; Η μεγαλύτερη των τελευταίων δεκαετιών και άλλες. Ή τη Βρετανία του Brexit, όπου για μήνες εκδηλώνονται απεργίες, για ουσιαστικές αυξήσεις μισθών, απέναντι στην τεράστια ακρίβεια και την ενεργειακή φτώχεια.

Παντού, ένα πράγμα αποδεικνύεται: Ποτέ και πουθενά, ούτε στην Ευρώπη, ούτε στον κόσμο ολόκληρο, μπορεί μια αστική κυβέρνηση να συμβιβάσει τα ασυμβίβαστα. Την υπηρέτηση, δηλαδή, της κερδοφορίας και της ανταγωνιστικότητας του κεφαλαίου, με τα δικαιώματα και τις ζωές των εργαζομένων, των λαών. Γιατί, όπως γράφουν και τα πανό στις μεγάλες διαδηλώσεις για το έγκλημα στα Τέμπη «τα κέρδη τους ή οι ζωές μας». Εσείς σταθερά και με όλους τους τρόπους απαντάτε: «Τα κέρδη τους». Εμείς απαντάμε: «Οι ζωές μας».

Με αυτό το κριτήριο τοποθετούμαστε και στα ζητήματα που θέτει το συγκεκριμένο πολυνομοσχέδιο, ιδιαίτερα στο ζήτημα της στήριξης των πληγέντων.

Σας λέμε, λοιπόν, ευθέως πως κανένα μέτρο στήριξης των συγγενών των θυμάτων, δεν μπορεί να σας απαλλάξει από τις εγκληματικές σας ευθύνες, για αυτή την τραγωδία, που συγκλόνισε όλη την Ελλάδα και κόστισε τη ζωή σε τόσα αθώα θύματα. Κανένα μέτρο στήριξης δεν μπορεί να γίνει το άλλοθι, για να συγκαλυφθεί αυτό το έγκλημα.

Καταλαβαίνουμε την αγωνία σας η συζήτηση να φύγει από τις πραγματικές αιτίες, από τους πραγματικούς ενόχους και να επικεντρωθεί σε βολικά για εσάς ζητήματα.

Κανένα μέτρο στήριξης δεν μπορεί να γίνει δεν μπορεί να γίνει το άλλοθι για να συγκαλυφθεί αυτό το έγκλημα. Καταλαβαίνουμε την αγωνία σας η συζήτηση να φύγει από τις πραγματικές αιτίες, από τους πραγματικούς ενόχους και να επικεντρωθεί σε βολικά για εσάς ζητήματα. Τη μια φταίει το βαθύ κράτος, την άλλη οι παθογένειες, την παρ’ άλλη η έλλειψη ατομικής ευθύνης και η αξιολόγηση που δεν προχώρησε, για να μείνει όμως στο απυρόβλητο η στρατηγική της απελευθέρωσης των μεταφορών, κατά συνέπεια και των σιδηροδρόμων, που βήμα το βήμα υλοποιήσατε όλοι σας και φτάσαμε εδώ που φτάσαμε.

Ποιος έχει την ευθύνη για τη διάσπαση του σιδηρόδρομου σε κομμάτια για να πουληθούν τα κερδοφόρα κομμάτια του; Ποιος έχει την ευθύνη για τις μισοτελειωμένες και ακριβοπληρωμένες συμβάσεις, τα ελλιπή μέτρα προστασίας; Ποιος έχει την ευθύνη για τις εργασιακές συνθήκες που επιβλήθηκαν στους σιδηροδρομικούς, που έφτασε μέχρι και την εννιαήμερη εργασία χωρίς ρεπό; Ποιος φταίει για τις επιδοτήσεις μαμούθ για τις λεγόμενες «άγονες γραμμές» προς την ιδιωτική εταιρεία των ιταλικών σιδηροδρόμων, ανάμεσά τους και αυτή Αθήνα - Θεσσαλονίκη; Άγονη γραμμή κι αυτή.

Η απάντηση βρίσκεται στα έργα και τις ημέρες της Κυβέρνησης της Νέας Δημοκρατίας, όπως και πριν σε αυτές της κυβέρνησης του ΣΥΡΙΖΑ και προηγούμενα του ΠΑΣΟΚ. Όλοι σας δώσατε τα ρέστα σας για να υλοποιήσετε την πολιτική ιδιωτικοποίησης των σιδηροδρόμων σύμφωνα με τις επιταγές της Ευρωπαϊκής Ένωσης.

Σήμερα η Νέα Δημοκρατία τι κάνει; Ανοίγει τον σιδηρόδρομο ακριβώς όπως τον έκλεισε. Κι έχει το θράσος να λέει ότι μπορεί στο πλαίσιο αυτής της τελικά επικίνδυνης πολιτικής της Ευρωπαϊκής Ένωσης για την απελευθέρωση των σιδηροδρομικών μεταφορών, για την ιδιωτικοποίηση των κερδοφόρων τμημάτων τους, για την υποχρηματοδότηση του ΟΣΕ, για τη σκανδαλώδη επιδότηση της «HELLENIC TRAIN» ότι μπορεί μας λέτε να διασφαλιστεί η ασφαλής μετακίνηση.

Μάλιστα, επειδή οι προσλήψεις εργαζομένων είναι για εσάς κόστος μεγάλο, τις κάνατε με το σταγονόμετρο όπως φαίνεται και σήμερα σε αυτό το νομοσχέδιο. Όμως, η λειτουργία των σιδηροδρόμων με τις τεράστιες ελλείψεις προσωπικού είναι εγκληματική. Σύμφωνα με το οργανόγραμμα του ΟΣΕ οι ακάλυπτες θέσεις εργασίας για την ασφαλή κυκλοφορία των τρένων και την ασφαλή εργασία των εργαζομένων στους χώρους δουλειάς είναι περισσότερες από χίλιες τριακόσιες. Αντί, λοιπόν, να καλύψετε αυτές τις κενές θέσεις με μόνιμο προσωπικό, με συγκροτημένα δικαιώματα, φέρνετε ένα σχέδιο νόμου στο οποίο δεν υπάρχει καμμία δέσμευση ούτε για τον αριθμό των προσλήψεων ούτε για το χρόνο που αυτές θα γίνουν.

Ο μόνος τρόπος για να πραγματοποιούνται ταξίδια πραγματικά με ασφάλεια, για να μπορεί κάθε νέο παιδί να φτάνει στον προορισμό του και να απαντάει στο μήνυμα της μητέρας του, είναι να πάψει η ασφάλεια να μπαίνει στη ζυγαριά του κόστους-οφέλους είτε για τον κάθε επενδυτή είτε γι’ αυτό το κράτος. Αυτό σημαίνει να πάψει το κέρδος να αποτελεί το κριτήριο για το τι, πώς, πότε και πόσο θα αναπτυχθεί και να αντικατασταθεί από το κριτήριο της ικανοποίησης των σύγχρονων λαϊκών αναγκών, της προστασίας της ζωής των παιδιών μας, όλων των συνανθρώπων μας. Όσο δεν συμβαίνει αυτό η ανθρώπινη ζωή θα μπαίνει σε δεύτερη μοίρα.

Στην πρόταση του ΚΚΕ ο σιδηρόδρομος μπορεί να αποτελέσει ένα σύγχρονο, γρήγορο, ασφαλές, φθηνό μέσο μετακίνησης του λαού μας, μεταφοράς επίσης εμπορευμάτων σε όλη τη χώρα. Αυτό προϋποθέτει, όμως, απελευθέρωση από τις ράγες του κέρδους. Προϋποθέτει μεταφορές και υποδομές με κριτήριο την ικανοποίηση των συνεχώς διευρυνόμενων λαϊκών αναγκών, μέσα από έναν ενιαίο κρατικό φορέα, αξιοποιώντας όλα τα σύγχρονα επιτεύγματα της επιστήμης και της τεχνολογίας, ενταγμένες σε ένα κεντρικό επιστημονικό σχέδιο της οικονομίας, με κοινωνική ιδιοκτησία, με εργατικό έλεγχο.

Με το συγκεκριμένο πολυνομοσχέδιο όχι μόνο κλείνετε μια σειρά αντιλαϊκές εκκρεμότητες, αλλά επιχειρείτε να θεσμοθετήσετε και ορισμένα ακόμη δωράκια στο κεφάλαιο. Αναφέρομαι σε όλα αυτά που στο νομοσχέδιο περιγράφονται ως «φιλικό επενδυτικό περιβάλλον». Πρόκειται, όμως, για συγκεκριμένες δεσμεύσεις προς επενδυτές, κατά παρέκκλιση κανονισμών και διατάξεων που δημιουργούν εμπόδια. Τι κάνετε; Τους διευκολύνεται με χίλιους δυο τρόπους. Κι εδώ μιλάμε όχι μόνο για φωτογραφικές διατάξεις, αλλά και για νέα πακέτα ενισχύσεων, ζεστό κρατικό χρήμα από τις τσέπες του λαού, αλλά και για νέες κατ’ εξαίρεση φορολογικές απαλλαγές σε επιχειρήσεις και επενδυτικά σχέδια.

Τι άλλο από διευκόλυνση είναι ο λεγόμενος εκσυγχρονισμός της τουριστικής και ναυτιλιακής νομοθεσίας όπου υλοποιείτε τις απαιτήσεις των επιχειρηματικών ομίλων, αλλάζοντας ρυθμίσεις και κανόνες που τους εμποδίζουν. Μιλάμε για τις συμφωνίες παραχώρησης τουριστικών λιμένων με fast track διαδικασίες, πριν και από την ολοκλήρωση της χωροθέτησης, πριν τα όποια σχετικά έργα χωρίς να υπάρχει καμμία πρόληψη.

Τι κάνετε; Ανοίγετε τον δρόμο ώστε τα μονοπώλια των μεταφορών και του τουρισμού να εκμεταλλευτούν λιμάνια, μαρίνες, αλλά και μεγάλες εκτάσεις γύρω από αυτά, χωρίς καμμία δέσμευση και πρόληψη για τους εργαζόμενους, τους κατοίκους των περιοχών και φυσικά το περιβάλλον.

Το ίδιο ακριβώς κάνετε και με άλλες ρυθμίσεις, με τις οποίες διευκολύνετε μεγάλες επενδύσεις στον κλάδο του τουρισμού πάλι με fast track διαδικασίες. Την ίδια ώρα, όμως, οι εργαζόμενοι αυτού του κλάδου δουλεύουν ατελείωτες ώρες σε συνθήκες γαλέρας. Με τις ίδιες και χειρότερες συνθήκες θα δουλεύουν και οι χιλιάδες εργαζόμενοι από άλλες χώρες που θα δουλέψουν με όρους εργασίας και αμοιβής που ισχύουν στις χώρες τους, όπως προβλέπει και η οδηγία Μπολκενστάιν, δηλαδή σαν σύγχρονοι σκλάβοι.

Με τις ίδιες fast track διαδικασίες φέρνετε στο παραπέντε ρυθμίσεις στον πολιτισμό. Κι έχετε το θράσος να λέτε ότι θέλετε να βοηθήσετε και τους καλλιτέχνες. Δεν ντρέπεστε; Δεν χορτάσατε με τις κινητοποιήσεις τους; Ποιον πάτε να γελάσετε; Το Μητρώο Καλλιτεχνών, για να μην κοροϊδευόμαστε, είναι ένα ακόμα εργαλείο του ψηφιακού μετασχηματισμού του κράτους, ένα εργαλείο για να συγκεντρώνονται δεδομένα και πληροφορίες για τη χάραξη αντιλαϊκής πολιτικής των κυβερνήσεων και στον πολιτισμό, όπως και σε άλλους τομείς.

Για παράδειγμα θα αξιοποιηθεί σαν άλλοθι για να εξαιρούνται από κάποιες ενισχύσεις, από κάποια μέτρα στήριξης ως μη καλλιτέχνες οι άνεργοι, οι ανασφάλιστοι, οι ετεροαπασχολούμενοι ή οι υποαπασχολούμενοι καλλιτέχνες, αυτοί δηλαδή που σε αυτόν τον χώρο είναι οι πολλοί και οι πιο αδύναμοι.

Το άρθρο 106 στο όνομα της καταπολέμησης της αδήλωτης εργασίας έρχεται να νομιμοποιήσει την απλήρωτη εργασία στις πρόβες με ατομικές συμβάσεις, ωρομίσθιο και απόλυση χωρίς σπουδαίο λόγο και μάλιστα το φέρνετε την ώρα που διαπραγματεύονται τις συλλογικές συμβάσεις τους με τους εργοδότες. Τυχαία σύμπτωση; Αν πασχίζετε, όπως λέτε, για το καλό των καλλιτεχνών γιατί δεν φέρνετε ένα άρθρο που να υποχρεώνει τους εργοδότες να υπογράψουν συλλογική σύμβαση εξαρτημένης εργασίας ορισμένου χρόνου, όπως είναι το αίτημα των καλλιτεχνών;

Μαζί με όλα αυτά διευκολύνετε την ιδιωτικοποίηση των λιμανιών Ηγουμενίτσας και Καβάλας, νομιμοποιώντας τις εγκαταστάσεις, τις εκτάσεις, για να παραχωρηθούν χωρίς προβλήματα σε κάποιους ομίλους. Ορισμένοι από εσάς διαμαρτύρεστε όταν σας λέμε πως οι διατάξεις αυτού του πολυνομοσχεδίου είναι κάτι περισσότερο από δωράκια στο κεφάλαιο. Πώς αλλιώς, όμως, να χαρακτηρίσει κανείς τη διάταξη σύμφωνα με την οποία τα πλοία μεταφοράς προσωρινής αποθήκευσης επαναεροποίησης υγροποιημένου φυσικού αερίου μπορούν να χαρακτηρίζονται ως πλωτά ναυπηγήματα και να δραστηριοποιούνται στη χώρα μας και σε διεθνή κλίμακα;

Η διάταξη αυτή έχει προκαλέσει την αντίδραση, όπως ξέρετε, των ναυτεργατών που οι ίδιοι ξέρουν πάρα πολύ καλά ότι πλέον ο αριθμός των ναυτεργατών στα πλοία θα καθορίζεται με βάση τους όρους του πλωτού ναυπηγήματος. Μιλάμε δηλαδή για εργασιακή ζούγκλα η οποία μπορεί να οδηγήσει και σε εργατικά δυστυχήματα, σακατεμένους ναυτεργάτες.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

Έχει όμως προκαλέσει και την αντίδραση των εργαζομένων, του λαού στο Χαϊδάρι, εδώ στους γύρω δήμους, οι οποίοι βλέπουν με τη συγκεκριμένη διάταξη να φωτογραφίζεται συγκεκριμένος εφοπλιστής ο οποίος ο ίδιος σχεδιάζει, όπως φαίνεται, την κατασκευή μονάδας ηλεκτρικής ενέργειας στα ναυπηγεία Σκαραμαγκά. Είμαστε στο πλευρό των μαζικών φορέων της περιοχής και του δήμου εκεί, οι οποίοι προετοιμάζουν μεγάλη συγκέντρωση την Κυριακή.

Γι’ αυτό άλλωστε και καταθέσαμε και τροπολογία, που προβλέπει την ακύρωση χωροθέτησης εγκαταστάσεων παραγωγής, αποθήκευσης, μεταφοράς ηλεκτρικής ενέργειας και φυσικού αερίου στο χώρο των εγκαταστάσεων των ναυπηγείων Σκαραμαγκά, καθώς και την ακύρωση της πώλησης της έκτασης της προβλήτας 4 με απόδοση της χρήσης της στο λαό της περιοχής.

Παραπέρα, οι ρυθμίσεις για τις ιαματικές πηγές στοχεύουν στην προσέλκυση επενδυτών παραδίδοντας κάθε πηγή στην επιχειρηματική εκμετάλλευση, στερώντας από το λαό τις θεραπευτικές του ανάγκες ή κάνοντάς τες πολύ πιο ακριβές.

Αναδεικνύουμε το ζήτημα με τις ιαματικές πηγές και για έναν ακόμη λόγο. Οι περιοχές στις οποίες βρίσκονται υπόγεια νερά υψηλής θερμοκρασίας, τα λεγόμενα γεωθερμικά πεδία, έχουν τη δυνατότητα να αξιοποιηθούν με πολύ περισσότερους τρόπους από την ιαματική αξιοποίησή τους. Μπορούν ανάλογα τις συνθήκες να χρησιμοποιηθούν για ανάπτυξη θερμοκηπιακών καλλιεργειών. Μπορούν να χρησιμοποιηθούν για να ζεστάνουν χωριά και πόλεις. Μπορούν να χρησιμοποιηθούν για παροχή θερμότητας σε άλλες παραγωγικές μονάδες ή ακόμα και για την παραγωγή ηλεκτρικής ενέργειας.

Οι δυνατότητες αξιοποίησης της γεωθερμίας προς όφελος του λαού για να καλύψουν τις ανάγκες του, ειδικά σε μια χώρα όπως η δική μας που είναι ιδιαίτερα ενεργή γεωλογικά, είναι μεγάλες. Για παράδειγμα στην ευρύτερη περιοχή του νομού απ’ όπου κατάγομαι, της Φθιώτιδας, έχουν ήδη βρεθεί γεωθερμικά πεδία που θα μπορούσαν να χρησιμοποιηθούν για φθηνή θέρμανση θερμοκηπίων, για να αυξηθεί δραστικά η παραγωγικότητα των θερμοκηπιακών καλλιεργειών στην περιοχή, αντιμετωπίζοντας τόσο ορισμένα προβλήματα του αγροτικού κόσμου όσο και τα ίδια τα διατροφικά προβλήματα του ελληνικού λαού.

Όμως οι δυνατότητες αυτές παραμένουν αναξιοποίητες, ενώ η ίδια η γεωθερμία βρίσκεται εκτός κάδρου. Και το ερώτημα είναι γιατί, ειδικά σε μια περίοδο που όλοι θεωρητικά πίνουν νερό στο όνομα της λεγόμενης πράσινης ενέργειας; Η απάντηση σε αυτά βέβαια είναι απλή. Είναι το κίνητρο του κέρδους πάλι. Σήμερα οι μεγάλοι ενεργειακοί όμιλοι δεν βλέπουν τη γεωθερμία σαν πεδίο υψηλής κερδοφορίας. Απολαμβάνουν -λένε- πολύ μεγαλύτερα κέρδη για πάρτη τους από τις γιγαντιαίες εγκαταστάσεις των ΑΠΕ, των ανανεώσιμων πηγών ενέργειας, που φυτρώνουν παντού σαν τα μανιτάρια.

Και αυτή η αντίθεση ανάμεσα στη δυνατότητα και την πραγματικότητα αποδεικνύει τον πραγματικό χαρακτήρα αυτής της πράσινης ανάπτυξης. Αποδεικνύει ότι στόχος δεν είναι η ήπια ενέργεια αλλά τα μέγιστα κέρδη.

Ο λαός όμως έχει πλέον πείρα. Δεν θα σας δώσει άφεση αμαρτιών. Πλέον δεν θα πάρετε καμμία συγχώρεση και εσείς της Νέας Δημοκρατίας και οι υπόλοιποι του ΣΥΡΙΖΑ και του ΠΑΣΟΚ, μηδενός εξαιρουμένου. Γιατί τελικά μόνο ο λαός σώζει το λαό στο δρόμο της ανατροπής, σε δρόμο ριζικών αλλαγών, με ένα πολύ πιο δυνατό Κομμουνιστικό Κόμμα Ελλάδας, που θα είναι πάντα μπροστά αγωνιστής μαζί με τον αγωνιζόμενο ελληνικό λαό και την ελληνική νεολαία.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Πρόεδρε.

Τον λόγο τώρα έχει ο Πρόεδρος της Κοινοβουλευτικής Ομάδας του ΜέΡΑ25 και αμέσως μετά θα πάρει τον λόγο η Υπουργός κ. Μενδώνη.

Ορίστε, κύριε Πρόεδρε, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κυρία Πρόεδρε.

Μέτρα στήριξης θυμάτων και πληγέντων Τεμπών, αυτό φέρνετε ως νομοσχέδιο. Έπρεπε σεμνά, ταπεινά με σεβασμό στο λαϊκό συναίσθημα για αυτό το μεγάλο εθνικό πένθος να φέρετε ένα νομοσχέδιο το οποίο να είναι αποκλειστικά στοχευμένο σε μέτρα στήριξης θυμάτων και πληγέντων. Όχι να τα μαγαρίσετε, εντάσσοντας σε αυτά τα δώδεκα άρθρα, μέσα σε ένα κυκεώνα εκατόν τριάντα δύο άρθρων και διατάξεων, δωράκια και ρουσφέτια για τους ημετέρους.

Δεν μπορείτε όμως να κρατηθείτε ακόμα και τη στιγμή του πένθους και της κατάνυξης. Πρέπει όλα να τα βρωμίσετε, κάθε τι καλό και πρέπον να το χρησιμοποιήσετε για να κρύψετε από πίσω κάποιο γραμμάτιο που πρέπει να εξοφλήσετε, που πρέπει να πληρώσετε πριν κλείσει η Βουλή.

Κυρίες και κύριοι συνάδελφοι, η Βουλή αυτή δεν έχει πλέον νομιμοποίηση να νομοθετεί. Μόνο ένα νομοθέτημα έχει υποχρέωση και νομιμοποίηση να περάσει, την τροπολογία του ΜέΡΑ25 για να δοθεί σε εξακόσιες χιλιάδες νέους και νέες το δικαίωμα να ψηφίσουν σε αυτές τις εκλογές στον τόπο εργασίας τους, όπως οι αστυνομικοί, όπως οι δικαστικοί αντιπρόσωποι, όπως οι φαντάροι μας.

Το γεγονός ότι δεν το κάνετε, αποδεικνύει ότι δεν προέκυψε απλά μια δεύτερη κάλπη τον Ιούλιο. Αλλά είναι το σχέδιό σας, γιατί γνωρίζετε ότι η γενιά των Τεμπών, οι νέες και οι νέοι εκεί έξω θα σας «μαυρίσουν» και θέλετε να τους στερήσετε την ψήφο. Διαψεύστε με. Είναι πολύ εύκολο. Περάστε την τροπολογία μας. Δώστε στους νέους και τις νέες το δικαίωμα να ψηφίσουν στους τόπους εργασίας. Δεν το κάνετε, γιατί φοβάστε τη νεολαία. Φοβάστε τη γενιά των Τεμπών.

Κυρίες και κύριοι συνάδελφοι, ξεκινάμε μια προεκλογική περίοδο. Εμείς στο ΜέΡΑ25 δεσμευόμαστε να δώσουμε τον προεκλογικό αγώνα με ήθος και με προσήλωση στο να αναδείξουμε υπέρ του δημόσιου συμφέροντος χωρίς φόβο, χωρίς πάθος, χωρίς κορώνες, τις αληθινές μεγάλες διαφορές μας με καθεμία από τις πολιτικές δυνάμεις που εκπροσωπούνται εδώ στη Βουλή αλλά και δυνάμεις που δεν εκπροσωπούνται στη Βουλή, εκεί έξω.

Η πρώτη μεγάλη μας διαφορά με εσάς της Νέας Δημοκρατίας, του ΠΑΣΟΚ και του ΣΥΡΙΖΑ αφορά την εκτίμησή μας για την πορεία αυτού του τόπου. Εσείς θεωρείτε ότι το 2018 βγήκαμε από τα μνημόνια, ότι το χρέος μας είναι βιώσιμο, ότι απλά οι διαφορές σας αφορούν τον τρόπο με τον οποίο θα διαχειριστείτε τη μεταμνημονιακή φάση αυτής της χώρας.

Εμείς ιδρύσαμε το ΜέΡΑ25 επειδή δεν πιστεύουμε αυτό το παραμύθι. Ιδρύσαμε το ΜέΡΑ25, γιατί αυτή η χώρα δεν είναι βιώσιμη. Ούτε το δημόσιο χρέος, ούτε το ιδιωτικό χρέος, ούτε το κράτος, ούτε ο ιδιωτικός τομέας είναι βιώσιμοι μέσα σε αυτό το πλαίσιο της φυλακής χρέους, ιδιωτικού και δημόσιου, το οποίο έχει δημιουργηθεί από την τρόικα εσωτερικού και εξωτερικού.

Μιλάτε για επενδυτική βαθμίδα εσείς της Νέας Δημοκρατίας. Είναι το άγιο δισκοπότηρο της Κυβέρνησής σας. Ξέρετε τι είναι η επενδυτική βαθμίδα; Είναι άλλη μία ευκαιρία συγκάλυψης της χρεοκοπίας τόσο του δημόσιου όσο και του ιδιωτικού τομέα. Ο πτωχευμένος είτε είναι το δημόσιο είτε είναι το ιδιωτικό όταν δανείζεται με επενδυτική βαθμίδα ή χωρίς επενδυτική βαθμίδα ουσιαστικά δανείζεται με τις πλάτες της Φρανκφούρτης. Το μόνο πράγμα που κάνει είναι να σκάβει ακόμα πιο βαθιά την τρύπα στην οποία είναι χωμένη αυτή η οικονομία του δημόσιου και του ιδιωτικού τομέα.

Η δεύτερη μεγάλη μας διαφορά, που θα αναδείξουμε από σήμερα μέχρι και τις εκλογές αφορά την απλή αναλογική.

Φίλες και φίλοι του ΣΥΡΙΖΑ, δεν αρκεί να ψηφίζεις την απλή αναλογική, πρέπει και να την τιμάς. Να μπορείς να διαχωρίσεις το αντιδραστικό αφήγημα της κυβερνησιμότητας από την ιερή υποχρέωση για έναν ουσιαστικό διάλογο, προεκλογικό διάλογο δεδομένου ότι το Σύνταγμα δεν μας επιτρέπει τα χρονικά περιθώρια για έναν μετεκλογικό διάλογο. Έναν διάλογο που θα φέρει αν όχι τη σύγκλιση, δεν σημαίνει ότι θα συμφωνήσουμε, τουλάχιστον να καταγραφεί ειλικρινά ποιες είναι οι πραγματικές μας διαφωνίες ενώπιον του λαού προεκλογικά.

Παρακολουθούμε ως ΜέΡΑ25, και νομίζω ότι ολόκληρος ο λαός εκεί έξω παρακολουθεί, τα δύο μεγάλα κόμματα, Νέα Δημοκρατία και ΣΥΡΙΖΑ, να απαξιώνετε στην πράξη την απλή αναλογική, η Νέα Δημοκρατία άμεσα, ο ΣΥΡΙΖΑ έμμεσα. Κινδυνολογεί για τερατογένεση ποιος; Ο κ. Μητσοτάκης, ο οποίος τι θέλει; Απαιτεί το δικαίωμά του να δημιουργήσει μια κυβέρνηση τέρας. Γιατί ναι, κύριε Μητσοτάκη, τερατογένεση είναι να απαιτείτε αυτοδυναμία κόντρα στο 65% των εκλογέων, αν βάλουμε και αυτούς που απείχαν είναι 75%, κόντρα στη συντριπτική πλειοψηφία του ελληνικού λαού. Αυτό είναι τέρας, αυτό είναι τερατογένεση.

(Χειροκροτήματα από την πτέρυγα του ΜέΡΑ25)

Και, ναι, κύριε Αλέξη Τσίπρα, τερατογένεση είναι να απαιτείτε να κάνετε προοδευτική κυβέρνηση έτσι, χωρίς πρόγραμμα. Θυμάστε την εκπομπή;

Κύριε Μητσοτάκη, η έλλειψη αυτοδυναμίας δεν είναι πρόβλημα της δημοκρατίας. Μπορεί να είναι πρόβλημα της Νέας Δημοκρατίας, αλλά η έλλειψη αυτοδυναμίας, όταν έχετε 30%, 32%, 35% είναι η δημοκρατία.

(Χειροκροτήματα από την πτέρυγα του ΜέΡΑ25)

Κυρίες και κύριοι Υπουργοί, Βουλευτές της Νέας Δημοκρατίας, κύριε Μητσοτάκη, καμμία κυβέρνηση δεν μπορεί να είναι πραγματικά αυτοδύναμη, ισχυρή ακόμη και αν έχετε την πλειοψηφία στη Βουλή όταν η συντριπτική πλειοψηφία είναι εναντίον σας, όταν την πλειοψηφία στη Βουλή την έχετε αποσπάσει μέσα από καλπονοθευτικές διαδικασίες ενός εκλογικού νόμου, της ενισχυμένης αναλογικής. «Ενισχυμένη αναλογική», η CIA μιλάει για ενισχυμένη ανάκριση, έτσι ονομάζουν τα βασανιστήρια στη CIA, η τρόικα την τροϊκανική διαδικασία την ονόμαζε ενισχυμένη εποπτεία, έτσι και η ενισχυμένη αναλογική είναι ο βιασμός της δημοκρατίας.

(Χειροκροτήματα από την πτέρυγα του ΜέΡΑ25)

Φίλες και φίλοι του ΣΥΡΙΖΑ, κύριε Τσίπρα, αν μας ακούτε, καμμία, μα καμμία κυβέρνηση που προκύπτει έτσι, χωρίς πρόγραμμα, ακόμα και με απλή αναλογική, χωρίς ένα προοδευτικό των ανθρώπων μας εκεί έξω που θα στηρίξουνε ένα προοδευτικό μέτωπο, συνεπές, συνεκτικό κυβερνητικό πρόγραμμα, κόντρα στην ολιγαρχία, διότι μόνο κόντρα στην ολιγαρχία μπορεί να είναι ένα πραγματικά προοδευτικό κυβερνητικό πρόγραμμα, μόνο με ένα τέτοιο προοδευτικό μέτωπο το οποίο δεν φτιάχνεται από τη Δευτέρα το πρωί μετά την Κυριακή των εκλογών μέχρι την Τετάρτη το απόγευμα, μόνο ένα τέτοιο προοδευτικό μέτωπο και ένα προοδευτικό συνεκτικό κυβερνητικό πρόγραμμα μπορεί να αποτελέσει τη βάση προοδευτικής κυβέρνησης. Οτιδήποτε άλλο, αυτά που λέτε ελάτε να τα βρούμε μεταξύ Δευτέρας και Τετάρτης θα είναι το ίδιο προοδευτικό όσο σοσιαλιστικό είναι το ΠΑΣΟΚ, δηλαδή καθόλου.

(Χειροκροτήματα από την πτέρυγα του ΜέΡΑ25)

Μίλησα για αντιπαράθεση στη βάση της ειλικρίνειας και του πολιτικού πολιτισμού με όλες τις πολιτικές δυνάμεις. Θέλω να απευθυνθώ αυτή τη στιγμή για λίγο στους φίλους του KKE. Φίλοι του KKE πριν τις εκλογές του Ιουλίου του 2019 κάνατε ένα λάθος. Φαίνεται ότι είδατε το ΜέΡΑ25 δυο-τρεις εβδομάδες πριν τις εκλογές του 2019 ότι μπαίναμε δυναμικά στη Βουλή, φέρνοντας ξανά μετά το 2015 για πρώτη φορά το «όχι», το οποίο εσείς ποτέ δεν στηρίξατε ούτε πριν, ούτε κατά τη διάρκεια, ούτε μετά το δημοψήφισμα, στη Βουλή. Ένα «όχι» το οποίο δεν το πιστέψατε, φίλες και φίλοι του ΚΚΕ. Και έτσι ενώπιον της κάλπης που θα έφερνε το ΜέΡΑ25 μαζί με το «όχι» ξανά στη Βουλή επιλέξατε να αποκαλέσετε προσωπικά εμένα golden boy, άνθρωπο των Αμερικάνων, άνθρωπο του Σόρος, πέφτοντας στην παγίδα της αντισημιτικής προπαγάνδας της ακροδεξιάς στη χώρα μας. Κάποια στιγμή, φίλες και φίλοι του ΚΚΕ, πέσατε και θύματα μιας πλαστογραφίας όχι δικής σας, μιας πλαστογραφίας που με εμφάνιζε ως έτοιμο να ψηφίσω το τρίτο μνημόνιο, για το οποίο, σας θυμίζω, παραιτήθηκα για να μην το ψηφίσω, όπως και δεν το ψήφισα με χέρια, με πόδια, ψυχή τε και σώματι.

(Χειροκροτήματα από την πτέρυγα του ΜέΡΑ25)

Τότε, λίγο μετά τις εκλογές του 2019, προσωπικά χωρίς κορώνες, με αγάπη, με συντροφικότητα εξήγησα σε στέλεχος εδώ, μέσα στη Βουλή, του KKE ότι επρόκειτο για πλαστογραφία. Σας είπα ότι δεν πιστεύω ότι το ΚΚΕ με την βαριά ιστορία που έχετε υποχρέωση να τιμάτε, μπορεί ποτέ να κάνατε κάτι τέτοιο εσκεμμένα. Δυστυχώς, τέσσερα χρόνια μετά, φέτος, ξαναφέρατε την ίδια πλαστογραφία, αν και ξέρατε ότι είναι πλαστογραφία.

Σας μιλώ φιλικά. Το χυδαίο ψεύδος του μνημονιακού Βαρουφάκη, το οποίο το ακούνε οι τροϊκανοί και γελάνε, έχει ήδη δημιουργήσει ένα κλίμα βίας απέναντι σε εμάς, που είπαμε «όχι» στην ντόπια και ξένη ολιγαρχία εκείνο το καλοκαίρι του 2015. Βάλτε μια τελεία σε αυτό το λάθος που ξεκινήσατε πριν τέσσερα χρόνια.

Θέλετε να μας ασκήσετε κριτική, φίλες και φίλοι του ΚΚΕ; Έχετε πεδίον δόξης λαμπρό, στρέψτε τα βέλη σας στις προγραμματικές μας θέσεις, όπως κάνουμε και εμείς με εσάς. Εστιάστε, για παράδειγμα, ότι εμείς στο ΜέΡΑ25 επιμένουμε να καταθέτουμε άμεσα εφαρμόσιμες προτάσεις όπως ο «ΟΔΥΣΣΕΑΣ» αντί για τον «ΗΡΑΚΛΗ», δημόσια εταιρεία διαχείρισης ιδιωτικών χρεών, όπως το σύστημα δημοσιονομικών συναλλαγών «ΔΗΜΗΤΡΑ», προτάσεις που μπορούν να εφαρμοστούν αύριο το πρωί, πριν έρθει ο σοσιαλισμός, πριν έρθει η Δευτέρα Παρουσία. Πείτε γιατί αυτό είναι λάθος, γιατί εσείς το θεωρείτε αντιδραστικό και αντιλαϊκό. Κάντε μία σοβαρή κριτική σε αυτά που λέμε όχι σε αυτά που δεν λέμε. Εστιάστε στο ότι απορρίπτουμε, εμείς του ΜέΡΑ25, τόσο το αδηφάγο κράτος όσο και τους ιδιώτες αρπακτικά. Πείτε γιατί κάνουμε λάθος, γιατί είναι λάθος να απεχθανόμαστε ίδιο τόσο το κράτος όσο και το ιδιωτικό κεφάλαιο.

Κάντε κριτική -και αυτό δεν αφορά μόνο το ΚΚΕ, αφορά όλες τις δυνάμεις στη Βουλή- στο ΜέΡΑ25, στο όραμά μας για διοικήσεις δημόσιων φορέων που διορίζονται από και λογοδοτούν σε διαβουλευτικά συμβούλια κληρωτών και εκλεγμένων πολιτών αποτελούμενα κατά δύο τρίτα από κληρωτούς και κατά ένα τρίτο από εκλεγμένους. Ούτε από τον Υπουργό να διορίζονται οι διοικήσεις, ούτε στον Υπουργό να λογοδοτούν οι διοικήσεις, ούτε στον ιδιώτη. Εκεί εμείς εστιάζουμε, στο πώς θα σπάσουμε το ψευτοδίλημμα κράτος ή κεφαλαιοκράτης, ιδιωτικομανία ή κρατισμός. Ο κόσμος εκεί έξω δεν θέλει ούτε τον Υπουργό, αλλά ούτε και τον επενδυτή να ελέγχουν το νερό, το ρεύμα, τα τρένα, τα δημόσια αγαθά.

(Χειροκροτήματα από την πτέρυγα του ΜέΡΑ25)

Εμείς στο ΜέΡΑ25 προτείνουμε διαβουλευτικά συμβούλια κληρωτών και εκλεγμένων πολιτών. Τα λέμε ΔΙΑΣΚΕΠ. Με ΔΙΑΣΚΕΠ παντού ως μοχλό εκδημοκρατισμού, ανάπτυξης και πολιτισμού δίνουμε με αυτόν τον τρόπο, με τα ΔΙΑΣΚΕΠ παντού, νέο περιεχόμενο στη δημοκρατία.

Σε αυτές τις εκλογές, στις επόμενες εκλογές, στις μεθεπόμενες εκλογές, σε όλες τις εκλογές που θα ακολουθήσουν το ΜέΡΑ25 θα προτάσσουμε το πρόγραμμα ανάκτησης κοινωνικού και δημοκρατικού ελέγχου στα μεγάλα δημόσια αγαθά. Εθνικοποιούμε τα δίκτυα των δημόσιων αγαθών, όπως η ΔΕΗ, ο ΟΣΕ και αμέσως αφού τα εθνικοποιήσουμε δημιουργούμε ενιαίους δημόσιους φορείς που τους παραδίδουμε στην κοινωνία να τους διοικεί και να τους εποπτεύει.

(Χειροκροτήματα από την πτέρυγα του ΜέΡΑ25)

Το ίδιο θα κάνουμε με τους θεσμούς του κράτους, που θα ανακτήσουμε από την τρόικα είτε αυτή είναι η ΑΔΑΕ, οι εφορίες, είτε είναι το Υπερταμείο, είτε είναι Αναπτυξιακή Τράπεζα, είτε είναι η ίδια η Κεντρική Τράπεζα της Ελλάδας. Με τη δικαιοσύνη, την παιδεία, την υγεία, την ενημέρωση να περνάνε στον κοινωνικό έλεγχο των ΔΙΑΣΚΕΠ.

(Χειροκροτήματα από την πτέρυγα του ΜέΡΑ25)

Σας καλούμε όλες και όλους τους πολιτικούς μας αντιπάλους να κάνετε σκληρή κριτική σε αυτές τις προτάσεις μας, να εστιάσετε σε αυτό το όραμά μας και στο σχέδιό μας για μια δημοκρατία, που διεισδύει για πρώτη φορά τόσο στο κράτος όσο και στην οικονομία.

Απώτερος στόχος θα είναι κάθε επιχείρηση να διοικείται σε βάθος χρόνου -δεν λέω ότι είναι κάτι εύκολο για σήμερα, αλλά αυτό είναι το όραμά μας- στη βάση «ένας εργαζόμενος-μία μετοχή-μία ψήφος», με το δικαίωμα κάθε πολίτη σε βασικό εισόδημα.

(Χειροκροτήματα από την πτέρυγα του ΜέΡΑ25)

Σας προκαλούμε και σας προσκαλούμε να αντιπαραθέσετε το δικό σας όραμα σε εκείνο, που καθιστά το ΜέΡΑ25 - Συμμαχία για τη Ρήξη, τη μόνη παράταξη με κυβερνητικό πρόγραμμα αντικαπιταλιστικό, πράσινο, αυτοδιαχειριστικό και βαθιά δημοκρατικό.

(Χειροκροτήματα από την πτέρυγα του ΜέΡΑ25)

Καθώς πλησιάζουμε στο τέλος αυτής της Βουλής, επιτρέψτε μου εκ μέρους του ΜέΡΑ25 να ευχηθώ σε όλες και όλους να έχουμε έναν σκληρό, αλλά καθαρό προεκλογικό αγώνα, γιατί μόνο έτσι θα πείσουμε τους πολίτες τους απογοητευμένους με τον κοινοβουλευτισμό μας εκεί έξω ότι η δημοκρατία έχει ελπίδες να επανακάμψει σε τούτα εδώ τα χώματα.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δώδεκα μαθήτριες και μαθητές και δύο εκπαιδευτικοί συνοδοί τους από το ιδιωτικό σχολείο «Renders» της Δανίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει η Υπουργός Πολιτισμού κ. Μενδώνη.

Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Στο συγκεκριμένο σχέδιο νόμου, το Υπουργείο Πολιτισμού εισάγει μια σειρά διατάξεων, που αφορούν αφ’ ενός την πολιτιστική κληρονομιά και την ενίσχυσή της και αφ’ ετέρου τη σύγχρονη δημιουργία.

Εγώ θα περιοριστώ σε ό,τι αφορά τις πρώτες έξι διατάξεις και στη συνέχεια ο Υφυπουργός ο αρμόδιος για θέματα σύγχρονου πολιτισμού θα συνεχίσει για έναν πολύ απλό λόγο και ζητώ συγγνώμη καθώς έχω μια υποχρέωση. Είναι ο Κινέζος Υπουργός Πολιτισμού ο οποίος κάνει επίσημη επίσκεψη και θα πρέπει να τον συναντήσω.

Οι διατάξεις, λοιπόν, που αναφέρομαι είναι κατ’ αρχάς για τους «Δεσμώτες». Οι «Δεσμώτες» είναι το εύρημα του 2016 στο Φάληρο, όπου έχουμε τους περίπου εβδομήντα σκελετούς αποτυμπανισμένους. Το έργο είναι σε εξέλιξη. Έχουν γίνει όλες οι διαδικασίες και έχουν ολοκληρωθεί για τη μεταφορά και την προσωρινή τοποθέτησή τους σε παρακείμενη θέση, σύμφωνα με τη σχετική απόφαση του Ιουνίου του 2022 του Υπουργείου Πολιτισμού και με το άρθρο 109 ζητάμε να επιτραπεί η ανοικοδόμηση προστατευτικού μουσειακού κελύφους -διαφορετικά θα καταστραφούν- εντός του οποίου θα επανατοποθετηθούν οριστικά οι σκελετοί αυτοί προκειμένου να είναι ορατοί. Ζητάμε αυτή τη ρύθμιση διότι ο χώρος, εκεί που ανευρέθη το συγκεκριμένο αρχαιολογικό εύρημα, έχει χαρακτηριστεί ως αδόμητος και θέλουμε να κάνουμε το κέλυφος προστασίας.

Με τη ρύθμιση του άρθρου 110 αντιμετωπίζεται το ζήτημα της πρόσβασης και κατασκευής έργων αναστηλωτικών τεχνικών, αναγκαίων για την αποκατάσταση μνημείων και την εξυπηρέτηση χώρων και εγκαταστάσεων πολιτιστικού χαρακτήρα, όπως είναι κάποιοι οδοί πρόσβασης σε μνημεία, αρχαιολογικούς χώρους, ιστορικούς τόπους και περιορισμένων χώρων στάθμευσης, διαμέσου εκτάσεων που διέπονται από τις διατάξεις της δασικής νομοθεσίας, με βάση τις οποίες καθιερώνεται πλαίσιο αυξημένης προστασίας των συγκεκριμένων εκτάσεων. Σημειωτέον ότι τη συγκεκριμένη ρύθμιση την έχουν επεξεργαστεί οι Υπηρεσίες του Υπουργείου Περιβάλλοντος σε συνεργασία με τις αρμόδιες Υπηρεσίες του Υπουργείου Πολιτισμού.

Όπως όλοι γνωρίζετε, η αρχαιολογική και η δασική νομοθεσία είναι οι πλέον αυστηρές της ελληνικής έννομης τάξης. Για την υλοποίηση οποιουδήποτε έργου το οποίο ζητούμε απαιτείται η σύμφωνη γνώμη των δασικών υπηρεσιών σε αίτημα της αρμόδιας Υπηρεσίας του Υπουργείου Πολιτισμού και μόνον.

Με το άρθρο 111 τροποποιείται μετά από σχετική εισήγηση της αρμόδιας διεύθυνσης του Υπουργείου Πολιτισμού το άρθρο 43 του ν.4858/2021, δηλαδή της κωδικοποίησης του ν.3028, του αρχαιολογικού νόμου του 2002, βάσει του οποίου οι υπηρεσίες του Υπουργείου Πολιτισμού αλλά και οι φορείς του ευρύτερου δημοσίου τομέα εκτελούν έργα συντήρησης αρχαιοτήτων και μνημείων μέσω δημοσίων συμβάσεων.

Από την εφαρμογή της ανωτέρω διάταξης έχουν δημιουργηθεί πρακτικά προβλήματα συνιστάμενα στον περιορισμό του δικαιώματος ανάληψης έργου συντήρησης από το σύνολο των προσώπων, που δραστηριοποιούνται στη συντήρηση αρχαιοτήτων και έργων τέχνης, διότι οι προϋποθέσεις που τίθενται μπορούν να καλύψουν μόνο φυσικά πρόσωπα, δηλαδή η κατοχή τίτλου σπουδών στη συντήρηση και έργων τέχνης, με αποτέλεσμα τον αποκλεισμό των νομικών προσώπων από τις σχετικές διαγωνιστικές διαδικασίες, γεγονός που έρχεται σε αντίθεση με τα προβλεπόμενα στον ν.4412/2016.

Σημειώνεται ότι τόσο στον ν.4412, όσο και στα σχετικά υποδείγματα της ΕΑΔΗΣΥ, γίνεται αναφορά σε οικονομικούς φορείς στους οποίους περιλαμβάνονται τόσο φυσικά, όσο και νομικά πρόσωπα, στο πλαίσιο του ελεύθερου ανταγωνισμού και της ελεύθερης διακίνησης των υπηρεσιών.

Επιπλέον, η διάταξη του άρθρου 43 του ν. 4858 στη σημερινή της μορφή δημιουργεί ζητήματα αποτελεσματικότητας και διασφάλισης της ποιότητας κατά την εκτέλεση έργων συντήρησης που συνίστανται στην ικανότητα περιορισμένου αριθμού φυσικών προσώπων να υποστηρίξουν και να παραδώσουν ικανοποιητικά έργα, ειδικά στις περιπτώσεις που οι εργασίες αυτές αποτελούν αυτοτελώς υποέργα συγχρηματοδοτούμενων πράξεων, οι οποίες προγραμματίζεται να ολοκληρωθούν ως το τέλος του τρέχοντος έτους.

Κατόπιν αυτού θεωρούμε ότι είναι αναγκαία η τροποποίηση της διάταξης ώστε να τεθούν οι προϋποθέσεις για την εκτέλεση εργασιών συντήρησης επί κινητών και ακινήτων μνημείων και να καθοριστεί το καθεστώς έκδοσης της προβλεπόμενης από τον ν.4858 διοικητικής άδειας για τη μελέτη, ανάληψη, επίβλεψη έργου συντήρησης και τη δημιουργία εργαστηρίων για τη συντήρηση αρχαιοτήτων και έργων τέχνης.

Με το άρθρο 112 του υπό συζήτηση νομοσχεδίου τροποποιείται η παράγραφος 9 του άρθρου 18 του ν.2121/1993. Με τη συγκεκριμένη διάταξη επιλύθηκε το ζήτημα του τρόπου κατανομής της εύλογης αμοιβής λόγω ιδιωτικής αναπαραγωγής μεταξύ των περισσοτέρων οργανισμών συλλογικής διαχείρισης που εκπροσωπούν την ίδια ή και διαφορετικές υποκατηγορίες δικαιούχων, στην περίπτωση που οι οργανισμοί συλλογικής διαχείρισης δεν συμφωνήσουν σχετικά με την κατανομή μέχρι την 1η Απριλίου εκάστου έτους, όπως προβλέπεται.

Ειδικότερα προβλέφθηκε μία ενδιάμεση οιονεί διαδικασία διαιτησίας, πριν την προσφυγή στα δικαστήρια, με την παρέμβαση εκ μέρους του Οργανισμού Πνευματικής Ιδιοκτησίας ο οποίος διαθέτει κατά τεκμήριο τα εχέγγυα, γνωστικά και θεσμικά, για να εξεύρει τη λύση για την κατανομή των ποσοστών της εύλογης αμοιβής μεταξύ των εμπλεκομένων.

Η προτεινόμενη ρύθμιση του άρθρου 113 αντιμετωπίζει την ανάγκη της παράτασης των προθεσμιών της παραγράφου 1 και 2 του άρθρου 34 του ν.5021/2023 και αφορά τον γενικό διευθυντή και τα διοικητικά συμβούλια των μουσείων, τα οποία μετατράπηκαν σε νομικά πρόσωπα δημοσίου δικαίου από υπηρεσίες του Υπουργείου, καθώς απαιτείται μια σειρά διοικητικών ενεργειών που δεν έχουν ακόμα ολοκληρωθεί.

Τέλος, με το προτεινόμενο άρθρο 114 αντιμετωπίζεται η ανάγκη επίλυσης ζητημάτων οικονομικής διαχείρισης των προαναφερθέντων πέντε μουσείων νομικών προσώπων δημοσίου δικαίου, ώστε να ολοκληρωθεί ομαλά η μετατροπή τους από ειδικές περιφερειακές υπηρεσίες.

Θα ακολουθήσει ο Υφυπουργός, αλλά κι εγώ είμαι στη διάθεση των κυρίων Βουλευτών, εάν υπάρχει οποιοδήποτε ερώτημα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Απ’ ό,τι βλέπω από τους κυρίους συναδέλφους δεν υπάρχει κάποιο ερώτημα προς την κυρία Υπουργό.

Άρα, ευχαριστώ πολύ, κυρία Υπουργέ.

Τον λόγο τώρα έχει η κ. Μανωλάκου εκ μέρους του Κομμουνιστικού Κόμματος Ελλάδας.

Ορίστε, κυρία συνάδελφε, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Θα ξεκινήσω από την αναφορά που έκανε ο κ. Βαρουφάκης αναφερόμενος στον «ΡΙΖΟΣΠΑΣΤΗ» ότι το έγγραφο που δημοσιοποίησε και αφορούσε τον κ. Βαρουφάκη ήταν πλαστό.

Απαντήσαμε και χτες. Το έγγραφο αυτό είναι από τα επίσημα Πρακτικά της Βουλής. Και, βεβαίως, εμείς βάζουμε επιπλέον κι ένα ερώτημα, γιατί ήδη η αναφορά σε αυτό το έγγραφο έχει ειπωθεί πολλαπλώς. Γιατί τέσσερα χρόνια δεν το καταγγείλατε ότι είναι πλαστό και να αποσυρθεί; Και κυρίως, γιατί δεν λέτε ποιος το πλαστογράφησε; Δεν σας ενδιαφέρει; Θα μπορούσα να πω και άλλα περισσότερα, αλλά πρέπει να αναφερθώ στο νομοσχέδιο. Όμως, σας παραπέμπω σε μία πλήρη απάντηση στον κυριακάτικο «ΡΙΖΟΣΠΑΣΤΗ».

Γι’ αυτό, λοιπόν, που δημοσιοποίησε ξαναλέμε είναι από τα επίσημα έγγραφα της Βουλής. Αυτή είναι η πηγή μας.

Και τώρα αναφέρομαι στο νομοσχέδιο. Μπορεί να έχει τίτλο, μέτρα στήριξης συγγενών θυμάτων από το έγκλημα στα Τέμπη, εκσυγχρονισμός τουριστικής νομοθεσίας και άλλα, ωστόσο ο κύριος όγκος του αφορά νέα προνόμια και φοροαπαλλαγές στους ομίλους για την εξασφάλιση και νέας κερδοφορίας σε νέους τομείς όπως η διευκόλυνση της ιδιωτικοποίησης των ιαματικών και μη πηγών, αλλά και των λιμανιών Ηγουμενίτσας και Καβάλας, νέο χτύπημα στους καλλιτέχνες, παραπέρα πολυδιάσπαση και ιδιωτικοποίηση του συγκοινωνιακού έργου του ΟΑΣΘ, ενίσχυση των ομίλων στις μεταφορές και τον τουρισμό, προσλήψεις «με το σταγονόμετρο» στα μέσα μαζικής μεταφοράς, που βεβαίως δεν καλύπτουν ούτε βασικές ανάγκες. Αυτά, όμως, δεν τα συζητάτε. Συζητάτε αλλά πιο ακίνδυνα. Και φυσικά τα μέτρα για τον σιδηρόδρομο δεν καταπολεμούν, αλλά αναπαράγουν τις αιτίες που οδήγησαν στο έγκλημα, γιατί η βασική του φιλοσοφία δεν είναι μέτρα προστασίας της ανθρώπινης ζωής για να μην ξανασυμβεί, αλλά αντίθετα συνεχίζετε προκλητικά για να έχουμε και νέα Τέμπη.

Το μόνο σίγουρο είναι ότι οι αποζημιώσεις, βεβαίως, δεν πρόκειται να φέρουν τους πενήντα επτά αδικοχαμένος νεκρούς πίσω και πολύ περισσότερο δεν πρόκειται να σας απενοχοποιήσουν από τις ευθύνες που έχετε. Ό,τι και να κάνετε, δεν μπορείτε να συγκαλύψετε τις αιτίες του πολύνεκρου εγκλήματος. Μπορεί να στήνετε καυγάδες Κυβέρνηση με ΣΥΡΙΖΑ για το ποιος φταίει και να ασχολείστε με άλλα ζητήματα ή ευνοϊκά δάνεια Βουλευτών σας κ.λπ., όταν την ίδια στιγμή ξεσπιτώνετε με τους νόμους σας και τους ηλεκτρονικούς πλειστηριασμούς σας φτωχούς ανθρώπους, που πετάγονται στον δρόμο, γιατί παρέα και μαζί θέλετε να συσκοτίσετε, να μη φωτιστούν οι πραγματικές αιτίες που είναι οι ιδιωτικοποιήσεις που αντάμα και παρέα προωθείτε σε βάρος του λαού για τα κέρδη των επιχειρηματικών ομίλων.

Αυτά στηρίζετε, γι’ αυτό συνυπεύθυνοι είσαστε όλοι σας. Δεν ενδιαφερθήκατε για αυτόματο σύστημα για να αποφεύγονται οι συγκρούσεις στα τρένα με δεκάδες νεκρούς.

Βέβαια, η Κυβέρνηση αφού δεν κατάφερε να περάσει η προπαγάνδα της για το ανθρώπινο λάθος, εστιάζει τώρα τη συζήτηση σε παθογένειες του ελληνικού κράτους. Τη βάση αυτή υιοθετεί και ο ΣΥΡΙΖΑ, όπως ακούσαμε και από τον Αρχηγό του ΣΥΡΙΖΑ, με καταγγελίες αλλά και κομματικά ρουσφέτια, θέλοντας όλοι σας να αποκρύψετε ότι η καθολική και με σύγχρονα συστήματα ασφάλειας εγκατάσταση αυξάνει το κόστος λειτουργίας των εταιρειών και μειώνει την κερδοφορία τους.

Η σχέση κόστους-οφέλους στα μέσα μαζικής μεταφοράς και σε κάθε εργασιακό χώρο είναι η πραγματική αιτία κάθε εγκλήματος, που συντελείται σε όλους τους χώρους δουλειάς. Είναι η βάση που αντιμετωπίζει ως κόστος την ασφάλεια και τη ζωή των εργαζομένων και των επιβατών και ταυτόχρονα αντιμετωπίζει την ασφάλεια ως εμπόδιο στην ανάπτυξη της κερδοφορίας των επιχειρηματικών ομίλων. Είναι η αιτία για το ατύχημα των Τεμπών, ο λόγος που εργασιακοί χώροι μετατρέπονται σε κρεματόρια.

Αποφεύγετε να συζητήσετε γι’ αυτά όπως ο διάβολος το λιβάνι. Είναι φτηνότερο για τον εργοδότη να μείνει σακάτης ή να σκοτωθεί ένας εργάτης συγκριτικά με το να πάρει μέτρα ασφαλείας στον χώρο δουλειάς. Το αστικό κράτος με το μέρος των αφεντικών είναι, δεν είναι με τους εργάτες.

Μήπως και στην ενέργεια τι κάνατε; Προωθήσατε το Χρηματιστήριο Ενέργειας, με αποτέλεσμα ακόμα και νέοι άνθρωποι να μην μπορούν να ζεσταθούν και να πεθαίνουν από αναθυμιάσεις από μαγκάλι. Εμπόρευμα κερδοφόρο η ενέργεια και το προωθήσατε μέσα από την «πράσινη μετάβαση» όλοι μαζί, Νέα Δημοκρατία, ΣΥΡΙΖΑ, ΠΑΣΟΚ, ΜέΡΑ25, δηλαδή ενεργειακή φτώχεια για τη μεγάλη μάζα του λαού από τη μια και «καρτέλ» μιας χούφτας εταιρειών ενέργειας, που κερδίζουν τεράστια ποσά από τις πλάτες του λαϊκού κόσμου από την άλλη. Όποια κυβέρνηση και να βγει, αυτήν την ίδια πολιτική θα συνεχίσει.

Το ίδιο και με την περαιτέρω ιδιωτικοποίηση του νερού, αλλά και στον τομέα της υγείας τα ίδια. Όποιος έχει λεφτά φροντίζει την υγεία του, όποιος δεν έχει είναι καταδικασμένος. Στο Κέντρο Υγείας στο Πέραμα έκλεισε το μικροβιολογικό τμήμα πρόσφατα, δηλαδή ο φτωχόκοσμος από τις εργατογειτονιές του Περάματος δεν θα έχει τη δυνατότητα να κάνει αιματολογικές εξετάσεις. Προκλητικά απαράδεκτο. Πυροβολείτε για να εξοντώσετε τα κέντρα υγείας, για να ενισχύσετε τους εμπόρους υγείας.

Αλλά και στον πολιτισμό τι κάνετε; Δεν φτάνει το προεδρικό διάταγμα, που υποβαθμίζει τους καλλιτέχνες και υπονομεύει τον πολιτισμό για τον λαό, αλλά προχωράτε ακόμα πιο πολύ. Τις πρόβες δεν τις θεωρείτε κανονική εργασία. Δημιουργείτε μητρώο όχι για την ενίσχυση των καλλιτεχνών, αλλά για την παραπέρα υποβάθμισή τους. Τελικά, αν η τέχνη και ευρύτερα ο πολιτισμός είναι απαραίτητο στοιχείο στη ζωή του ανθρώπου τόσο για την αναπαραγωγή της εργατικής δύναμης όσο και για τη σφαιρική ανάπτυξη της προσωπικότητας με ταυτόχρονη καλλιέργεια της νόησης, του συναισθήματος, της βούλησης, εσείς τα χτυπάτε ακόμα και προεκλογικά μέσα από αυτό το νομοσχέδιο που φυσικά καταψηφίζουμε.

Μπορεί να προβάλλετε Νέα Δημοκρατία, ΣΥΡΙΖΑ και ΠΑΣΟΚ με την ανακοίνωση των εκλογών ότι απέναντι στις αβεβαιότητες της οικονομίας και των διεθνών εξελίξεων είναι ανάγκη η κυβερνητική σταθερότητα, όμως όλα τα σενάρια οδηγούν σε μεγαλύτερη ανασφάλεια και αβεβαιότητα για τον λαό με την αντιλαϊκή πολιτική σας.

Γι’ αυτό εμείς καλούμε τον λαό να «κάψει το σενάριο» και να σας απαντήσει στην κάλπη με ένα ισχυρό ΚΚΕ, γιατί ο λαός έχει πείρα από κυβερνήσεις όλων των αποχρώσεων και συνδυασμών. Σταθερότητα γι’ αυτόν υπάρχει μόνο στη συμπόρευση για ένα πιο δυνατό ΚΚΕ εκλογικά στους αγώνες, που έρχονται και δυναμώνουν και έτσι θα είναι δυνατό να εκλείψουν οι πραγματικές αιτίες αστάθειας και αβεβαιότητας στη ζωή του. Αυτό θα κάνει τη διαφορά την επόμενη μέρα και αυτή είναι η μόνη βεβαιότητα που μπορεί να εμπιστευτεί ο λαός στις μάχες που έχει μπροστά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Τον λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Η κ. Μανωλάκου αναφέρθηκε σε πράγματα που είπε πριν από λίγο από το ίδιο Βήμα ο Αρχηγός της Κοινοβουλευτικής μας Ομάδας. Επιστρέψτε μου για μισό λεπτό να της απαντήσω στα τρία πράγματα που απευθύνθηκε σε εμάς και μας ρώτησε.

**ΠΡΟΕΔΡΕΥΟΥΣΑ (Σοφία Σακοράφα):** Θα σας παρακαλέσω να μιλάτε λίγο πιο αργά για να ακούγεστε.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κυρία Πρόεδρε, για τη φιλική συμβουλή.

Αγαπητή συντρόφισσα κυρία Μανωλάκου, ξέρετε πόσο σας αγαπώ προσωπικά. Η πρώτη ερώτηση ήταν γιατί δεν το έχουμε θίξει, γιατί δεν έχουμε πει γι’ αυτό το θέμα τέσσερα χρόνια τώρα. Σας έχουμε πει εδώ και τέσσερα χρόνια ότι είναι πλαστό. Το είπαμε όταν το δημοσίευσε στην προηγούμενη προεκλογική περίοδο ο «ΡΙΖΟΣΠΑΣΤΗΣ» και πέντε λεπτά πριν από εσάς ο γραμματέας μας είπε ότι είναι πλαστό και αμέσως μετά δήλωσε ότι το εξήγησε ο ίδιος σε κορυφαίο στέλεχος και Βουλευτή του κόμματός σας το 2015, τότε που ήταν «στη βράση το σίδερο».

Η δεύτερη ερώτησή σας προς εμάς ήταν γιατί τόσα χρόνια δεν αποκαθιστούμε την αλήθεια στα Πρακτικά. Διότι, αγαπητή συντρόφισσα, δεν μπορούμε βάσει του Κανονισμού. Μόνο ο πλαστογράφος, αυτός που το κατέθεσε, η Κοινοβουλευτική Ομάδα του ΣΥΡΙΖΑ τότε δηλαδή, μπορεί και μάλιστα -όπως ξέρετε- μέσα σε είκοσι τέσσερις έως το πολύ σαράντα οκτώ ώρες να αποκαταστήσει την αλήθεια σε Πρακτικά.

Το τρίτο σας ερώτημα προς εμάς ήταν ποιος το έκανε, γιατί δεν λέμε ποιος το έκανε. Είπα εγώ ο ίδιος από το Βήμα της Βουλής -ήσασταν εδώ χθες στην ομιλία μου και την ακούσατε- ότι είναι προφανές ότι την ευθύνη τόσο της πλαστογράφησης -υπάρχει στα Πρακτικά, αν θέλετε συμβουλευτείτε τα- όσο και της κατάθεσης στα Πρακτικά της Βουλής έχει η τότε Κοινοβουλευτική Ομάδα του ΣΥΡΙΖΑ. Τα λέω απλώς γιατί έτσι ειπώθηκαν και είναι καταγεγραμμένα.

Ευχαριστώ πολύ που με ακούσατε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε συνάδελφε.

Θα δώσω τώρα τον λόγο στον Υφυπουργό κ. Τσακλόγλου για ένα λεπτό.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, η σύντομη τοποθέτησή μου αφορά τα τρία πρώτα άρθρα της προτεινόμενης τροπολογίας που ανήκουν στην αρμοδιότητα του Υπουργείου Εργασίας και Κοινωνικών Υποθέσεων.

Το πρώτο άρθρο έχει τίτλο «Σύμπραξη νομικών προσώπων πρώτου και δευτέρου βαθμού ΟΤΑ στην υλοποίηση του προγράμματος «ΚΑΛΥΨΗ»» και αφορά στην τροποποίηση της παραγράφου 5 του άρθρου 8 του ν.5006/2022.

Να υπενθυμίσω ότι το στεγαστικό πρόγραμμα «ΚΑΛΥΨΗ» που ψηφίστηκε πρόσφατα από τη Βουλή αφορά στη στεγαστική συνδρομή νέων είκοσι πέντε έως τριάντα εννέα ετών που ανήκουν σε ευάλωτες ομάδες μέσω της αξιοποίησης ιδιωτικών κατοικιών και κάλυψη της δαπάνης μίσθωσης για τρία έτη. Το συγκεκριμένο άρθρο δίνει τη δυνατότητα στο Υπουργείο Εργασίας να συμπράττει με προγραμματικές συμφωνίες ή απευθείας όχι μόνο με δήμους και περιφέρειες όπως προβλέπεται ήδη αλλά και με τα νομικά τους πρόσωπα προς διευκόλυνση των ωφελούμενων και για την αποτελεσματική υλοποίηση του προγράμματος.

Το δεύτερο άρθρο έχει τίτλο: «Παράταση ισχύος συμβάσεων μίσθωσης έργου για την κάλυψη αναγκών του e-ΕΦΚΑ». Με το άρθρο αυτό παρατείνονται μέχρι το τέλος του έργου και όχι αργότερα από το τέλος του Σεπτεμβρίου 2023 οι συμβάσεις μίσθωσης έργου που έχει υπογράψει ο ΕΦΚΑ με φυσικά πρόσωπα για την παροχή συνδρομής στην εξέταση, διεκπεραίωση και εκκαθάριση εκκρεμών ζητημάτων απονομής κυρίων, επικουρικών συντάξεων και εφάπαξ και στόχος είναι να συνεχιστεί χωρίς διακοπή η ολοκλήρωση της επεξεργασίας των εκκρεμών αιτημάτων των ενδιαφερομένων στο πλαίσιο της βελτιστοποίησης της εξυπηρέτησής τους αλλά και της αποτελεσματικότερης λειτουργίας του ίδιου του φορέα.

Το τρίτο άρθρο έχει τίτλο: «Παράταση της σύμβασης παροχής υπηρεσιών φύλαξης στα κτήριο του Υπουργείου Εργασίας και Κοινωνικών Υποθέσεων και της Επιθεώρησης Εργασίας. Με το άρθρο αυτό παρατείνεται μέχρι την ολοκλήρωση του διαγωνισμού και το αργότερο μέχρι 31 Ιουλίου 2023 συμβάσεις φύλαξης των κτηρίων του Υπουργείου Εργασίας και της Επιθεώρησης Εργασίας καθώς οι σχετικές διαγωνιστικές διαδικασίες δεν έχουν ακόμη ολοκληρωθεί ενώ επίκειται η λήξη των συμβάσεων, που ισχύουν σήμερα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο τώρα έχει ο κ. Μπούμπας από την Ελληνική Λύση.

Παρακαλώ όλους τους συναδέλφους να κρατάτε το χρόνο σας γιατί ο κατάλογος είναι πάρα πολύ μεγάλος σήμερα.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ θερμά, κυρία Πρόεδρε.

Κύριοι του Υπουργείου, είναι πολύ εύκολο να λέμε ό,τι και αν συμβεί «το ανθρώπινο λάθος». Αυτό συμβαίνει σε πάρα πολλά ατυχήματα. Λέμε συνέχεια «ανθρώπινο λάθος» για να καλύψουμε ελλείψεις, ανευθυνότητα, παραλείψεις και ούτω καθεξής. Στη νοοτροπία διαχρονικά οι υπεύθυνοι ζητούν ευθύνες από τους υπεύθυνους. Αυτό γίνεται όχι μόνο τώρα. Διαχρονικά. Γι’ αυτό εμείς στην Ελληνική Λύση μιλάμε για ένα φλας μπακ στον χρόνο και όσοι ευθύνονται να λογοδοτήσουν. Διότι αυτές οι ψυχές σήμερα είναι λαβωμένες. Φτερουγίζουν θυμωμένες και θα έχουμε Ερινύες, θα έχουμε Ευμενίδες για ό,τι συμβαίνει. Διότι δημιουργούνται από πίσω στρατιές ζωντανών νεκρών. Αυτοί οι χαροκαμένοι γονείς θα πηγαίνουν καθημερινά να ανάβουν ένα καντηλάκι για το σπλάχνο τους και στο γιατί -αυτό το δραματικό ερωτηματικό- δεν θα πάρουν ποτέ απαντήσεις. Είναι ένα διαχρονικό έγκλημα της Ελλάδας να κατακρεουργεί και να σφάζει τα παιδιά της.

Βάλτε λίγο στο μυαλό σας να αποτυπώσετε αυτό το δυστύχημα, αυτή την τραγωδία. Δεν είναι εκτροχιασμός. Είναι μια σύγκρουση. Από τη μία το εμπόριο και από την άλλη οι ανθρώπινες ζωές. Ένα εμπόριο ανεξέλεγκτο σ’ ένα τυφλό σύστημα -δεν θα μάθουμε ενδεχομένως ποτέ τι μετέφερε η εμπορική αμαξοστοιχία- απέναντι στο νήμα της ζωής στην άλλη αμαξοστοιχία της ζωής. Άρα, λοιπόν, αυτό το κέρδος, το εμπορικό κέρδος κινούμενο πάνω σε μία σιδηροδρομική γραμμή, από αμέλεια, από αδιαφορία, από πολιτικές και υπηρεσιακές ευθύνες πολλών ετών, με αποκορύφωμα αυτό το μεγαλύτερο δυστύχημα στην Ευρώπη -γιατί αυτό καταδεικνύει- έγινε η σύγκρουση του θανάτου. Το εμπόριο σκότωσε τη ζωή.

Το ίδιο ατύχημα είχαμε πριν από μισό αιώνα το 1972 στη Δοξαρά Λάρισας με είκοσι έναν νεκρούς. Μισό αιώνα μετά οι τρεις συστημικές κυβερνήσεις δεν έκαναν απολύτως τίποτα για να αποφύγουν αυτά τα μοιραία λάθη του 1972. Ακόμη και αυτό το δράμα αποτυπώθηκε σε γνωστό λαϊκό τραγούδι του Γιάννη Πουλόπουλου. Άρα, λοιπόν, οι ευθύνες διαχρονικές. Αλλά ξέρετε, μιλάει ο αριθμός των θυμάτων για να ασχοληθεί η εκάστοτε κυβέρνηση και δη η γαλάζια Κυβέρνηση ή και τα μέσα μαζικής ενημέρωσης.

Έχετε αναλογιστεί πόσοι άνθρωποι έχουν σκοτωθεί στις περιβόητες αφύλακτες ιρλανδικές σιδηροδρομικές διαβάσεις; Τα τελευταία δέκα χρόνια πάνω από εκατόν ογδόντα δύο θύματα. Στην εκλογική μου περιφέρεια στις Σέρρες το 2016 από σύγκρουση δύο βαγονιών σκοτώθηκαν δύο άνθρωποι. Αλλά εκεί οι οικογένειες που γίνανε οικογένειες νεκρών είναι λίγες στον αριθμό και δεν ασχολούμαστε. Είναι πάνω από εκατόν ογδόντα δύο οι νεκροί μόλις σε δέκα χρόνια. Μας καθιστά την πρώτη χώρα στην Ευρώπη, ανάλογα με τα διανυθέντα χιλιόμετρα, με τα μεγαλύτερα θανατηφόρα σιδηροδρομικά ατυχήματα. Σε επτά χώρες της γηραιάς. Αλλά η απόκλιση μεταξύ της Ελλάδος και των άλλων χωρών, αν δείτε, είναι δεκαπλάσια. Είναι τεράστια απόσταση. Όταν αυτή τη στιγμή έχουμε ένα πεπαλαιωμένο σιδηροδρομικό δίκτυο και μια απόσταση ογδόντα επτά χιλιομέτρων Σέρρες-Θεσσαλονίκη γίνεται με το τρένο σε τρεισήμισι ώρες μέσω του Κιλκίς σε μία πεπαλαιωμένη γραμμή άνω των εξήντα ετών;

Μιλάμε για επιτελικό κράτος, για περιφερειακή αποκέντρωση και ανάπτυξη; Όπως έλεγε ο επικεφαλής μας, Κυριάκος Βελόπουλος, στο κέρδος των διοδίων υποβαθμίζουμε τον σιδηρόδρομο; Αυτή τη στιγμή υπάρχουν παράνομα διόδια στο Δερβένι επάνω σε στροφή. Όταν θα γίνει το ατύχημα γιατί λειτουργούσαν δοκιμαστικά και το έχουν δώσει στην κυκλοφορία σε πολύ επικίνδυνο σημείο, τότε θα τρέχουμε όλοι και θα πούμε ότι στο Δερβένι τα συγκεκριμένα διόδια είναι σε παράνομη χωροθέτηση. Για να εξυπηρετήσουν τα συμφέροντα ενός ολιγαρχικού τραστ. Έτσι είναι στην Ελλάδα.

Τόσα χρόνια πέρασαν και δεν δικαιώθηκαν ακόμη τα θύματα στο δεύτερο μεγαλύτερο πολύνεκρο ναυάγιο μετά το Ηράκλειο στη Φαλκονέρα, του Σάμινα έξω από την Πάρο. Τότε στις Πόρτες, αυτούς τους βράχους που στέρησαν ζωές. Έπεσαν σε αυτόν τον κυκεώνα δικαστικής θα λέγαμε ταλαιπωρίας. Άρα, λοιπόν, σήμερα αυτές οι ψυχές δεν πρόκειται να δικαιωθούν. Μιλάμε για τα αυτονόητα απέναντι στους ζωντανούς νεκρούς, στις οικογένειες και στους συγγενείς που αφήνουν. Πήραμε τη ζωή τους, πήραμε τα όνειρά τους, πήραμε ό,τι πολυτιμότερο είχαν: το δικαίωμα του αναπνέειν. Τους το στερήσαμε γιατί δεν έγινε τίποτα από Νέα Δημοκρατία, από ΠΑΣΟΚ και ΣΥΡΙΖΑ στο μερίδιο ευθύνης που τους αναλογεί τα τελευταία όχι δέκα ή είκοσι μόνο χρόνια αλλά από το 1972. Και τώρα αν θα μετατρέψετε σε κακούργημα -οι ίδιοι το είχατε κάνει πλημμέλημα και το αντιστρέφετε τώρα- την κλοπή σημαντικού υλικού που έχει να κάνει με την ασφάλεια, είναι αργά για δάκρυα. Γιατί αυτοί οι γονείς τώρα που μας βλέπουν είναι θυμωμένοι με την πολιτική και τους πολιτικούς. Θα μπορούσαμε πολλά να πούμε.

Λείπει ο κ. Γεωργιάδης για να πάω στο άλλο θέμα με την παραπλάνηση της Ένωσης Καταναλωτών. Έχετε δει καθόλου τα στοιχεία όπου το 89,38% καταγγέλλει στην Ένωση Καταναλωτών ότι τους δεσμεύουν παράνομα επιδόματα οι τράπεζες; Όταν με πρόσφατα στοιχεία το 26,2% μιλά για εμπαιγμό στα ψιλά γράμματα των τραπεζών, στα ασφαλιστήρια συμβόλαια, στις ταχυμεταφορές; Ότι υπάρχουν αθέμιτες εμπορικές πρακτικές;

Σε λίγο έρχεται Πάσχα. Θυμάστε, κύριοι της Κυβέρνησης, τι κάνατε πέρσι; Βάλατε μπλε σφραγίδα -είναι το αγαπημένο σας χρώμα του ουρανού αλλά ο ουρανός δεν στηρίζεται κάπου για τις ελπίδες σας- και τα εγχώρια και τα εισαγωγής αμνοερίφια. Δεν είναι παραπλάνηση; Δεν είναι παραπλάνηση όταν σήμερα στα εκατό κιλά μέλι -αυτό που φέραμε ως επίκαιρη ερώτηση στην Ελληνική Λύση- βάζοντας ένα κιλό ελληνικό μέλι στα ενενήντα εννέα κιλά από γλυκαντικές ουσίες να το βαφτίζετε ελληνικό; Αυτό δεν είναι παραπλάνηση του καταναλωτή; Πού είναι το παρατηρητήριο τιμών να δώσει αναλυτικά στοιχεία για την αισχροκέρδεια; Όταν σήμερα κάποιος άνθρωπος παρακαλάει την επιτροπή για να περάσει να πάρει μια αναπηρική σύνταξη δεν είναι εγκληματικό απέναντι στον πολίτη στον οποίον πρέπει να είμαστε αρωγοί;

Είστε Κυβέρνηση των απευθείας αναθέσεων. Αν δει κανείς τα στοιχεία από τη Ναυτεμπορική μόνο για το πρώτο εξάμηνο του 2022 τα δύο τρίτα είναι σε απευθείας αναθέσεις σε ένα σύνολο 5,2 δισεκατομμύρια ευρώ. Είναι ενενήντα εννέα χιλιάδες οι αναθέσεις με την «ΤΡΑΙΝΟΣΕ» να έρχεται με 500 εκατομμύρια και την «ΕΡΓΟΣΕ» στη δέκατη θέση με 83,80 εκατομμύρια. Είναι πολλά τα λεφτά, ρε παιδιά. Πού έχουν πάει;

ΟΠΕΚΕΠΕ: Είκοσι πέντε απευθείας αναθέσεις για τους αγρότες. Περιμένει ο αγρότης να πάρει τα επιδόματα. Οι αμαρτίες, των αμαρτιών. Έτσι δεν μπορείς να είσαι ούτε ένα επιτελικό ούτε ένα δίκαιο κράτος.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να ολοκληρώσετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω.

Ένας πολεμιστής -το δίνω ως παράδειγμα- στις Σέρρες που πολέμησε στην Κύπρο και τραυματίστηκε, ο Κώστας Παπαθεοδώρου, περιμένει εδώ και δεκαπέντε χρόνια, ενώ έχει δικαιωθεί με δικαστικές αποφάσεις του Σ.τ.Ε., να πάρει ένα κυλικείο όπως το δικαιούται σε ένα δημόσιο νοσοκομείο. Και σήμερα έχει κάνει αγωγή κατά του Νοσοκομείου Σερρών, κατά του Υπουργείου, κατά πολλών δημόσιων υπηρεσιών. Όταν αυτός ο άνθρωπος πολέμησε για το εθνόσημο που εμείς φέραμε το θέμα ως Ελληνική Λύση στη Βουλή και όταν το κράτος δεν είναι αρωγός, παρά τις δικαστικές αποφάσεις, ελπίζετε ότι θύματα είτε σε πολέμους είτε με λάθη εγκληματικά που έγιναν, όπως αυτό στα Τέμπη, θα περιμένουν δικαίωση; Δεν γίνεται δικαίωση έτσι. Κατόπιν εορτής να τρέχουμε και να δίνουμε όλες αυτές τις παροχές, διότι θα ξεχαστούν και εκεί που έπεσε η φωτιά εκεί καίει. Καλό είναι οι πολιτικοί να μετακινούμαστε και με τρένα. Χωρίς να ειδοποιεί ο Υπουργός, να μπαίνει στα τρένα να ταξιδεύει, για να δει την γλύκα της καθημερινότητας.

**ΠΡΟΕΔΡΕΥΟΥΣΑ (Σοφία Σακοράφα):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Και ένα μνημείο, όπως αρμόζει γι’ αυτούς τους ανθρώπους, εκεί στο θανατηφόρο σημείο.

Να είστε καλά.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο Υπουργός Ναυτιλίας, ο κ. Πλακιωτάκης για δύο λεπτά.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Πολύ σύντομα θα ήθελα να αναφερθώ επιγραμματικά στις ρυθμίσεις που προωθεί το Υπουργείο Ναυτιλίας και Νησιωτικής Πολιτικής και συγκεκριμένα στα άρθρα 49 έως 57, καθώς και στο άρθρο 5 της τροπολογίας με γενικό αριθμό 1682 και ειδικό 165.

Με το άρθρο 49 προβαίνουμε στη διευθέτηση των προσωρινών αδειών λειτουργίας των μονάδων αφαλάτωσης και παρέχουμε την απαραίτητη παράταση για την έκδοση της μόνιμης άδειας, διασφαλίζοντας με αυτόν τον τρόπο την απρόσκοπτη παροχή νερού στα νησιά που αντιμετωπίζουν πρόβλημα επάρκειας υδροδότησης.

Με το άρθρο 50 εναρμονίζεται η εθνική νομοθεσία με τη διεθνή σύμβαση για το έρμα των πλοίων ως προς την γλώσσα, σύνταξη του σχεδίου διαχείρισης έρματος στα πλοία υπό ελληνική σημαία.

Με το άρθρο 51 δίδεται η δυνατότητα συμπερίληψης στο ισχύον θεσμικό πλαίσιο για τις περιπτώσεις των πλωτών τερματικών σταθμών φυσικού αερίου και για την παραγωγή ηλεκτρικής ενέργειας.

Με το άρθρο 52 και εν όψει της επικείμενης έναρξης της θερινής περιόδου δίδεται η απαραίτητη παράταση για την προσαρμογή του καθεστώτος ασφάλισης των ναυτικών σε πλοία αναψυχής που είναι υπήκοοι τρίτης χώρας.

Με το άρθρο 53 βελτιώνουμε τον τρόπο δήλωσης και αλλαγής του τόπου συμφερόντων των στελεχών του Λιμενικού Σώματος, ώστε να είναι πιο ευέλικτος αλλά και πιο δίκαιος.

Ενώ με τα άρθρα 54, 55 και 56 επιλύουμε ζητήματα νομιμοποίησης έργων και παράνομων προσχώσεων χωρίς αυτό βεβαίως σε κάθε περίπτωση να σημαίνει και αποχαρακτηρισμό από την ζώνη λιμένα και στη συνέχεια περιερχόμενοι στην κυριότητα του δημοσίου μπορεί να αποδοθεί στις τοπικές κοινωνίες, ώστε να προχωρήσει με ακόμα μεγαλύτερη ταχύτητα η αξιοποίηση των συγκεκριμένων τμημάτων, πιστοί πάντα στις δεσμεύσεις μας ως προς τις τοπικές κοινωνίες για χώρους που δεν εξυπηρετούν λιμενικές δραστηριότητες, να αποδοθούν στις τοπικές κοινωνίες.

Αναφέρομαι συγκεκριμένα και στο λιμάνι της Ηγουμενίτσας, όπου μάλιστα πρόσφατα είχαμε τη μεταβίβαση του πλειοψηφικού πακέτου στο νέο επενδυτή και αναμένεται να κατατεθεί στη Βουλή η κύρωση της σύμβασης παραχώρησης.

Ενώ τέλος με το άρθρο 57 προβαίνουμε σε νομοτεχνικές βελτιώσεις του Κώδικα Ιδιωτικού Ναυτικού Δικαίου, ένα νομοθέτημα το οποίο το νομοθετήσαμε πριν από δύο ακριβώς μήνες. Αναφέρομαι σε μία πολύ σημαντική μεταρρύθμιση. Αναθεωρήσαμε τον κώδικα μετά από εξήντα πέντε ολόκληρα χρόνια.

Τέλος, με τη διάταξη του άρθρου 5, της τροπολογίας με ειδικό αριθμό 1682 ρυθμίζουμε και αναγνωρίζουμε μία πάγια ναυτική πρακτική που ισχύει στην Ελλάδα, αλλά και σε όλα τα λιμάνια του εξωτερικού, δημιουργώντας ένα ειδικό διανεμητικό λογαριασμό στη λογική υπηρεσίας.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Θέλει να σας κάνει μια ερώτηση ο κ. Κάτσης.

Ελάτε, κύριε Κάτση.

**ΜΑΡΙΟΣ ΚΑΤΣΗΣ:** Ευχαριστώ, κυρία Πρόεδρε.

Κύριε Υπουργέ, δράττομαι της ευκαιρίας γιατί οι δύο από τις τρεις διατάξεις που έχετε εισάγει στο σημερινό νομοσχέδιο αφορά το λιμάνι της Ηγουμενίτσας και την πώληση του πλειοψηφικού πακέτου μετοχών που συντελέσθηκε την περασμένη Τρίτη, όπου παραδόθηκε ο μεγαλύτερος πλούτος της Ηπείρου, το τρίτο λιμάνι της χώρας, το λιμάνι της Ηγουμενίτσας, η «ΟΛΗΓ Α.Ε.» στον ιταλικό όμιλο. Και θέλω να σας ρωτήσω, κύριε Υπουργέ, τρία πράγματα σχετικά με την τροπολογία:

Πρώτον, το άρθρο 54, το οποίο εισηγείστε, μιλάει ρητά για τα διαγράμματα 101 έως 109 και αναφέρεται για το τμήμα της χερσαίας ζώνης από το ΤΕΙ μέχρι και το Μακρυγιάλι. Αυτό σημαίνει ότι χαράζετε γιαλό και νομιμοποιείτε -έτσι όπως το χαράζετε- μόνο σε αυτό το τμήμα; Στα υπόλοιπα τμήματα που αποδίδονται κατά τη δική σας δήλωση, έχει χαραχτεί αιγιαλός και έχουν νομιμοποιηθεί οι εγκαταστάσεις; Γιατί φαίνεται στο άρθρο 54 ότι αναφέρεται ρητά μόνο σε αυτό το σημείο. Άρα στο παράκτιο μέτωπο της πόλης, τα Πλατάνια, δηλαδή και όσοι μας ακούνε καταλαβαίνουν, από το παλιό Τελωνείο μέχρι το ΤΕΙ υπάρχει αιγιαλός, υπάρχουν νομιμοποιήσεις;

Δεύτερον, πώς κάνετε νομιμοποιήσεις από τη στιγμή που μόλις προχθές για το τμήμα που αναφέρεται στο άρθρο 54 πάρθηκε η απόφαση για να γίνει μελέτη περιβαλλοντικών επιπτώσεων και το αφήνετε ως εκκρεμότητα; Πώς το κάνετε αυτό; Το κάνετε μήπως άρον άρον για να μπορεί να μεταβιβαστεί η ΟΛΗΓ και τίποτα παραπάνω;

Και τρίτον, κύριε Υπουργέ, μήπως μπορείτε να μας δώσετε επιτέλους τη σύμβαση παραχώρησης; Την έχω ζητήσει και από εσάς και από το Οικονομικών προτού έρθει στη Βουλή και είναι πλέον συντελεστέν και δεν τροποποιείται. Γιατί η σύμβαση παραχώρησης πηγαίνει και ψηφίζεται ενιαία. Μπορούμε να την έχουμε τη σύμβαση παραχώρησης πριν καν έρθει στη Βουλή, γιατί η Βουλή κλείνει σε λίγες ημέρες προκειμένου να επιβεβαιώσετε όσα δηλώνετε στο Θεσπρωτικό λαό, ότι αποδίδεται στις τοπικές κοινωνίες; Γιατί μέχρι στιγμής το ΤΑΙΠΕΔ δια του Υπουργού Οικονομικών μου λέει ότι είναι απόρρητη η σύμβαση ενώ εσείς δεν μου έχετε απαντήσει καν.

Θέλω τις διευκρινήσεις σας σε αυτά τα σημεία.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ.

Ελάτε, κύριε Υπουργέ.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Πραγματικά, κυρία Πρόεδρε, κυρίες και κύριοι συνάδελφοι, μου προκαλεί κατάπληξη η ερώτηση του κυρίου συνάδελφου.

Αντί να απολογείται, που ενώ ο ΣΥΡΙΖΑ ήταν κυβέρνηση τεσσεράμισι χρόνια...

Μήπως μπορείτε να μας πείτε, κύριε Κάτση, ποιες εκτάσεις της χερσαίας ζώνης αποχαρακτηρίσατε και αποδώσατε στις τοπικές κοινωνίες; Θέλετε να σας πω εγώ; Μηδέν.

**ΜΑΡΙΟΣ ΚΑΤΣΗΣ:** Εσείς ποιες;

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Μηδέν!

Και ξέρετε γιατί; Για λόγους μικροπολιτικούς, ιδεολογικούς. Δεν θέλατε να προχωρήσετε τη νομιμοποίηση των συγκεκριμένων εκτάσεων, διότι αφ’ ενός μεν απερχόσαστε ως κυβέρνηση, από την άλλη δεν πιστεύετε στην αξιοποίηση των συγκεκριμένων υποδομών της χώρας. Και ξέρετε γιατί; Και ξέρετε γιατί;

**ΜΑΡΙΟΣ ΚΑΤΣΗΣ:** Να μου απαντήσετε σε αυτό που ρώτησα. Τι περιλαμβάνεται;

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Εγώ θα σας πω τι έκανε η παρούσα διοίκηση του Οργανισμού λιμένος Ηγουμενίτσας, πράγματα που εσείς δεν τα κάνατε ποτέ.

Προχωρήσαμε στις νομιμοποιήσεις των έργων σε Σαγιάδα και Πλαταριά που δεν είχαν κατασκευαστεί νόμιμα μέχρι τις 29 Απριλίου του 2003. Καταρτήσαμε τα σχετικά τοπογραφικά και τεχνικές εκθέσεις στους λιμένες Πλαταριά; και Σαγιάδας. Διαβιβάσαμε το ΦΕΚ μετατροπής του λιμένα Συβότων, το σχετικό τοπογραφικό στην κτηματική υπηρεσία. Υπέβαλε η τωρινή διοίκηση μελέτη περιβαλλοντικών επιπτώσεων για τα έργα και λειτουργία όπως αγροτουρισμό του αστικού βόρειου τμήματος της χερσαίας ζώνης λιμένα Ηγουμενίτσας. Προέβη σε κατάρτιση τεχνικής εκθέσεως και τοπογραφικού για τη νομιμοποίηση του πορθμείου εσωτερικού λιμένα Ηγουμενίτσας. Ολοκλήρωσε τον Νοέμβριο του 2021 αποτύπωση και τεχνική έκθεση συγκοινωνιακού έργου τμήματος του δρόμου από το ΤΕΙ μέχρι το Μακρυγιάλι.

Και ερχόμαστε σήμερα και αναφέρομαι και στον δρόμο προς το Δρέπανο. Γνωρίζετε πολύ καλά ότι το επιθυμεί η τοπική κοινωνία. Άρα τι κάνουμε; Ουσιαστικά σαφείς στις δεσμεύσεις μας απέναντι στην τοπική κοινωνία παραχωρούμε όλα τα τμήματα και στη Σαγιάδα και στην Πλαταριά και στα Σύβοτα αλλά και στο παραλιακό τμήμα της Ηγουμενίτσας, δραστηριότητες οι οποίες δεν εξυπηρετούν ουσιαστικά το λιμάνι, στην τοπική κοινωνία.

Αυτή είναι, λοιπόν, η διαφορά της Κυβέρνησης της Νέας Δημοκρατίας με την περίοδο διακυβέρνησης του ΣΥΡΙΖΑ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

**ΜΑΡΙΟΣ ΚΑΤΣΗΣ:** Κυρία Πρόεδρε, μια ερώτηση θα ήθελα να θέσω στον κύριο Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Μόνο ερώτηση σας παρακαλώ, όχι τοποθέτηση.

**ΜΑΡΙΟΣ ΚΑΤΣΗΣ:** Ευχαριστώ.

Κύριε Υπουργέ, μιλήσατε για το αστικό κομμάτι του παράκτιου μετώπου που βρίσκεται στο βόρειο τμήμα. Δεν κατάλαβα αν μου είπατε αν έχει γίνει μελέτη περιβαλλοντικών επιπτώσεων και αν έχει χαραχτεί αιγιαλός. Απαντήστε το ρητά παρακαλώ.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Το είπα, το απάντησα.

**ΠΡΟΕΔΡΕΥΟΥΣΑ (Σοφία Σακοράφα):** Ο κύριος Υπουργός είπε ότι το απάντησε, οπότε συνεχίζουμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Πυλίου Κω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα εκ μέρους του ΜέΡΑ25 έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Πρώτα απ’ όλα να καλωσορίσω τις νεαρές και τους νεαρούς, τους συνοδούς τους, να τους ευχηθώ καλή επιτυχία.

Όταν σπούδαζα στη Γερμανία στη Βόννη, τότε πρωτεύουσα της δυτικής Γερμανίας, στην είσοδο του πανεπιστημίου, στην είσοδο της βιβλιοθήκης, υπήρχε -και υπάρχει- ακόμη ένα ρητό, ένα ψηφιδωτό, στα αρχαία ελληνικά: «Αρχή μεγίστη του φρονείν τα γράμματα». Τη γλώσσα μας, αυτή προστατεύστε. Σας εύχομαι καλή επιτυχία στη ζωή σας.

Κυρία Υπουργέ, κύριοι Υπουργοί, κυρίες και κύριοι, θα ξεκινήσω την ομιλία μου σήμερα με αυτό που ζήτησε ο κύριος Υπουργός προχθές στις 27 Μαρτίου στην επιτροπή μας, ο κ. Γεωργιάδης, ο οποίος μας είπε να κάνουμε ένα σχόλιο για το τι έγινε το 2015 με τις τράπεζες, ένα σχόλιο για τον Αρχηγό μας. Πρώτα απ’ όλα αρχηγός μας είναι ο λαός και η συνείδησή μας, κύριε Υπουργέ. Επίσης, όσον αφορά το θέμα του κλεισίματος των τραπεζών και της χρεοκοπίας εμείς ως ΜέΡΑ25 ζητάμε -και εγώ ως νέος Βουλευτής- επιτακτικά και συνεχώς να κάνει πραγματικότητα, να κάνει πράξη αυτό το οποίο είχε δεσμευτεί να κάνει ο κ. Μητσοτάκης από το 2015, ότι θα φέρει τον φάκελο Βαρουφάκη στη Βουλή. Δεν έχει κάνει τίποτα, ούτε η Νέα Δημοκρατία, ούτε ο ΣΥΡΙΖΑ, ούτε κανείς. Αλλιώς θα ήταν μια κανονική συκοφαντία. Αυτά ήταν τα λόγια του κυρίου Υπουργού, του κ. Γεωργιάδη.

Περαιτέρω δε ανέφερε στην τοποθέτησή του στις 27 Μαρτίου ο κ. Γεωργιάδης ότι γι’ αυτό το ερανιστικό νομοσχέδιο για το οποίο συζητάμε σήμερα, το οποίο έχει πάρα πολλά άρθρα, ψηφίζονταν και επί εποχής ΠΑΣΟΚ και εποχής ΣΥΡΙΖΑ. Τώρα τα κάνει και η Νέα Δημοκρατία. «Τριάδα, ομοούσιος και αχώριστος».

Ήταν συγκλονιστικό μετά τα Τέμπη που τα παιδιά στο Σύνταγμα, στην πορεία, φώναζαν ότι κι οι τρεις μνημονιακές κυβερνήσεις και τα τρία μνημονιακά κόμματα, ΠΑΣΟΚ, Νέα Δημοκρατία, ΣΥΡΙΖΑ αυτά κατονόμασαν τους διαχρονικά υπεύθυνους της τραγωδίας αυτής.

Σχετικά με το σημερινό σχέδιο νόμου, ο τίτλος είναι απόλυτα παραπειστικός. Μόνο εννέα από τα εκατόν τριάντα δύο άρθρα αφορούν την άμεση στήριξη των συγγενών των θυμάτων και των πληγέντων από τα εγκλήματα των Τεμπών. Είναι ένα σχέδιο σκούπα ουσιαστικά, αποσπασματικό, προχειρογραμμένο και με προεκλογικό χαρακτήρα, καθαρά επικοινωνιακού τύπου και με ρουσφετολογική στόχευση. Να τονίσουμε, για να γνωρίζουμε, ότι κανείς φορέας στην επιτροπή δεν τέθηκε θετικά για το νομοσχέδιο αυτό. Για τα Τέμπη, εμείς, το ΜέΡΑ25 τα ονομάζαμε «έγκλημα σε αναμονή». Είναι πολύ υποδεέστερο αυτών που θα έπρεπε να κάνει η πολιτεία για τη στήριξη των συγγενών των θυμάτων των πληγέντων. Δεν θα έπρεπε να βάζει αριθμητικά όρια, όρους, προϋποθέσεις, δικλίδες για να στηρίξει τους ανθρώπους αυτούς.

Να αναδείξουμε παράλληλα ένα άλλο συναφές θέμα. Άλλα θύματα με υπαιτιότητα του κράτους, παραδείγματος χάριν από τροχαία, θα έχουν διαφορετική αντιμετώπιση όταν ευθύνεται το κράτος; Δύο μέτρα, δύο σταθμά; Η ζωή και η ασφάλεια των ανθρώπων δεν μπορεί να κοστολογηθεί.

Ο Πανελλήνιος Σύλλογος Αρωγής και Αλληλεγγύης Οικογενειών Θυμάτων Τροχαίων Δυστυχημάτων, ο «Άγιος Χριστόφορος» από τα Χανιά της Κρήτης στέλνει μία επιστολή στον κύριο Πρωθυπουργό που αναφέρει: «Το ερώτημα που εκ των πραγμάτων τίθεται είναι αν τα μέτρα αυτά θα ισχύουν εφεξής για όλα τα τροχαία θύματα που χάνουν τη ζωή τους από εγκληματική παράλειψη ή ενέργειες του κράτους. Αν όχι, τότε θα μας επιτρέψετε να σκεφτούμε ότι ίσως είναι μέτρα σκοπιμότητος». Και συνεχίζει με το ανατριχιαστικό: «Ακόμη και το απάνθρωπο μέτρο της μεταφοράς των νεκρών από τα νοσοκομεία στις έδρες των ιατροδικαστικών υπηρεσιών για νεκροψία, νεκροτομή, δεν καταφέραμε να επιλύσουμε, αφήνοντας την κάθε οικογένεια να πληρώνει και τα έξοδα μεταφοράς των νεκρών της».

Το καταθέτω στα Πρακτικά.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα επικεντρωθώ και θα αναφερθώ περαιτέρω σε άρθρα που αφορούν την προστασία της ανθρώπινης ζωής, όντας και μέλος της επιτροπής οδικής ασφάλειας της Βουλής. Σχετικά με τις ρυθμίσεις για την ενίσχυση της ασφάλειας των συγκοινωνιών που αφορά τα άρθρα 67 έως και 71 και από τον Πανελλαδικό Σύλλογο SOS Τροχαία Ατυχήματα μας ενημερώνει ο σύλλογος αυτός ότι το σχέδιο νόμου του Υπουργείου Ανάπτυξης το σημερινό επανέρχεται με το άρθρο 67 υπαγορευμένο από δικηγορικό γραφείο πρόταση τροποποίησης του άρθρου 290α του Ποινικού Κώδικα περί επικίνδυνης οδήγησης που είχε εμφανιστεί τον περασμένο Νοέμβριο σε σχέδιο νόμου του Υπουργείου Δικαιοσύνης και αποσύρθηκε, όταν αυτό παρουσιάστηκε στη Βουλή τον Δεκέμβριο. Είναι μια τροπολογία η σημερινή που κλείνει το μάτι στους παραβατικούς οδηγούς πως αν σκοτώσουν κάποιον μέσα στην πόλη τρέχοντας με εξήντα, εβδομήντα, ογδόντα ή μέχρι ογδόντα εννέα χιλιόμετρα την ώρα δεν πρόκειται να υποστούν το παραμικρό και αν κάνουν το ίδιο σε αυτοκινητόδρομο με εκατόν πενήντα, εκατόν εβδομήντα, εκατόν ογδόντα ή έως εκατόν ογδόντα εννέα χιλιόμετρα την ώρα και πάλι δεν θα έχουν καμμία συνέπεια. Και στις δύο περιπτώσεις οι φόνοι θα χαρακτηριστούν πλημμελήματα, ανθρωποκτονίες από αμέλεια. Είναι μια τροποποίηση -αναφέρει ο σύλλογος- που αφορά την εξαίρεση και όχι τον κανόνα των τροχαίων εγκλημάτων, γιατί η συντριπτική πλειοψηφία των φόνων και των σοβαρών τραυματιών γίνονται με πολύ μικρότερες ταχύτητες.

Αυτό που δύο χρόνια πριν διακήρυτταν πως θα θεσπίσουν το όριο τριάντα χιλιόμετρα την ώρα σε κατοικημένες περιοχές, σήμερα στην ουσία ανεβάζουν το όριο στα ενενήντα χιλιόμετρα την ώρα, καθώς και μόνο πάνω από αυτό θα υπάρχουν υπολογίσιμες συνέπειες για τον υπεύθυνο θανατηφόρου τροχαίου στις κατοικημένες περιοχές και στα εκατόν ενενήντα χιλιόμετρα την ώρα στους αυτοκινητόδρομους. Το «SOS Τροχαία Εγκλήματα» καλεί την Κυβέρνηση να αποσύρει άμεσα τις προτεινόμενες ρυθμίσεις που θα αυξήσουν την επικινδυνότητα στο οδικό δίκτυο, να τοποθετήσει άμεσα το όριο ταχύτητας των τριάντα χιλιομέτρων, όπως εδώ και δύο χρόνια έχει υποσχεθεί.

Περαιτέρω για την ασφάλεια των πτήσεων και για την προστασία του ύψιστου αγαθού της ζωής, ο Πρόεδρος του Πανελληνίου Συλλόγου Αερολιμενικών ο κ. Καμηλάκης για τα άρθρα 72, 73 και 74 ανέδειξε στην επιτροπή πλείστα προβλήματα ασφάλειας των αερολιμένων όλης της χώρας. Το ίδιο μας πληροφορεί και η Ένωση Ηλεκτρονικών Μηχανικών Ασφάλειας Εναέριας Κυκλοφορίας με δελτίο Τύπου που εξέδωσε 29 Μαρτίου, το οποίο θα ήθελα να καταθέσω στη Βουλή.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, ο κ. Μηνάς Κώστας από την ΥΠΑ ανέφερε ότι η ΥΠΑ ουσιαστικά λειτουργεί με φιλότιμο και με ίδια έξοδα. Αυτή είναι η κατάντια.

Στο θέμα τώρα των γεωπόνων: Πτυχίο χωρίς αντίκρισμα. Είμαστε οι πρώτοι που το φέραμε στη Βουλή. Φέρατε μια τροπολογία, η οποία τα πράγματα τα μπέρδεψε, τα έκανε πολύ πιο δύσκολα από ό,τι ήταν.

Τώρα, στο θέμα όσον αφορά τον πολιτισμό μας: Σωματείο Ελλήνων Ηθοποιών, ήθος + ποιώ = ηθοποιός. Αναδεικνύουν και αυτοί τα τεράστια προβλήματά τους και απαιτούν άμεση απόσυρση όλων των άρθρων του Υπουργείου Πολιτισμού που αφορούν τους εργαζόμενους στην τέχνη και τον πολιτισμό από το σχέδιο νόμου του Υπουργείου Ανάπτυξης. Άμεση διαβούλευση με σωματεία της τροπολογίας για την επαγγελματική βαθμίδα των καλλιτεχνών και των υπόλοιπων ζητημάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε.

Τέλος, «ρυθμίσεις για την ενίσχυση του πολιτισμού» αναφέρει το νομοσχέδιο. Η κ. Ελένη Αρβελέρ καταγγέλλει την κατάργηση του Ελληνικού Ιδρύματος Πολιτισμού και αναφέρει: «Με ανησυχία πληροφορούμαι από τον Τύπο ότι το Ελληνικό Ίδρυμα Πολιτισμού πρόκειται να κλείσει. Μια ιστορία τριάντα χρόνων, με παραρτήματα σε πόλεις που ο ελληνισμός υπήρξε κραταιός, στην Αλεξάνδρεια, στην Οδησσό, στο Βελιγράδι, στην Τεργέστη, στο Βερολίνο, στο Βουκουρέστι και την ευθύνη των δυο Μουσείων του Καβάφη στην Αλεξάνδρεια, που ήδη ανακαινίζεται και της Φιλικής Εταιρείας στην Οδησσό, είναι ο αντιπρόσωπος του ελληνικού πνεύματος στον κόσμο με μεγάλο αριθμό μαθητών της γλώσσας μας. Η κατάργησή του θα επιφέρει ανεπανόρθωτο πλήγμα στη διδασκαλία της ελληνικής γλώσσας». Αυτό αναφέρει η κ. Αρβελέρ. Απαξίωση, ξεπούλημα.

Θα κλείσω με το θέμα του τουρισμού. Ακόμη και ο Πρόεδρος της Ένωσης της Πανελλήνιας Ομοσπονδίας Ξενοδόχων, ο κ. Γρηγόρης Τάσιος, σας στέλνει μια επιστολή –στο Υπουργείο Τουρισμού- όπου σας λέει: «Βοήθεια για τα μικρά ξενοδοχεία».

Σας ευχαριστώ πολύ.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τώρα, θα δώσω τον λόγο στην Υφυπουργό Τουρισμού, την κ. Ζαχαράκη για δυο-τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Καλησπέρα, κυρία Πρόεδρε.

Κυρίες και κύριοι Βουλευτές, σε μία σημαντική ούτως ή άλλως διαδικασία νομοθετική, πρώτα απ’ όλα αντιμετωπίζοντας την επιβεβλημένη ηθικά και νομικά ρύθμιση μετά το τραγικό δυστύχημα των Τεμπών, για τα θύματα, για τους τραυματισμένους, για όσους παρευρέθηκαν σε αυτή την τραγική, πράγματι, συγκυρία για τη χώρα και με την ελπίδα ότι πραγματικά είναι κάτι που δεν θα ζήσουμε ξανά στη χώρα μας.

Προχωράμε σε άλλο ζήτημα, στα ζητήματα του Υπουργείου Τουρισμού, σε μια σεζόν, σε μια χρονιά, η οποία φαίνεται ότι θα είναι πολύ ικανοποιητική και στο κομμάτι των εσόδων και στο κομμάτι των αφίξεων. Μετά από μια χρονιά όπου ήδη πετύχαμε υψηλές κορυφές και στη μέση δαπάνη, αλλά και στο κομμάτι των εσόδων και βέβαια με το αισιόδοξο μήνυμα ότι αυτή η εθνική προσπάθεια, να ενισχυθεί κάθε περιφέρεια της χώρας, με διαφορετικές μορφές τουρισμού και με διαφορετικές -αν θέλετε- εμπειρίες που μπορούμε να προσφέρουμε, μπορεί να εμπεδωθεί και να ενισχυθεί και με τις παρούσες διατάξεις.

Ξεκινώ άμεσα με το κομμάτι του άρθρου 34, το σύστημα καταγραφής αφίξεων-αναχωρήσεων επισκεπτριών και επισκεπτών στα τουριστικά καταλύματα. Μέχρι και σήμερα το ξέρετε ότι δεν υπήρχε ενιαίο σύστημα ηλεκτρονικής καταγραφής αφίξεων-αναχωρήσεων στα τουριστικά καταλύματα της χώρας. Πλέον θα υπάρχει, έτσι ώστε με αξιόπιστα δεδομένα -και αυτή είναι η λέξη κλειδί, νομίζω, στη χάραξη πολιτικής και στρατηγικής τα επόμενα χρόνια, τα δεδομένα- η πολιτεία αλλά και οι τουριστικοί φορείς να μπορούν να σχεδιάσουν μια ακόμα πιο αποτελεσματική τουριστική στρατηγική.

Με το άρθρο 37 προχωρούμε στη δημιουργία ηλεκτρονικής πλατφόρμας του Υπουργείου Τουρισμού «My Digital Tourism», έτσι είναι η ονομασία της πλατφόρμας. Σκοπός της είναι η συγκέντρωση της πληροφορίας στο τουριστικό τομέα σε ένα και μόνο κόμβο. Μια ολοκληρωμένη εικόνα, λοιπόν, σε κάθε ενδιαφερόμενη και ενδιαφερόμενο για το τουριστικό προϊόν της χώρας. Σε αυτή θα βρίσκονται στοιχεία και πληροφορίες για πολίτες, επιχειρηματίες επαγγελματίες και τους επισκέπτες μας -επισκέπτριες και επισκέπτες- και βέβαια με αυτόν τον τρόπο εξυπηρετείται και η καλύτερη συνεργασία των υπηρεσιών τουρισμού σε κεντρικό, αλλά και περιφερειακό επίπεδο. Μια, θα έλεγα, διαχρονική και πολυετής απαίτηση, ένα αίτημα και των περιφερειακών υπηρεσιών, αλλά και της αυτοδιοίκησης πρώτου και δεύτερου βαθμού, για την καλύτερη συνεργασία μεταξύ όλων των φορέων.

Στα άρθρα 38 και 39, προβλέπουμε τη δημιουργία και τη λειτουργία νέου γραφείου ΕΟΤ στην Αυστραλία. Είναι μια σημαντική στιγμή για την περαιτέρω, αν θέλετε, εξωστρέφεια και εμβάθυνση της σχέσης και με την ομογένεια εκεί, αλλά και με μια αγορά, η οποία μπορεί να είναι πολύ δυναμική. Μια κίνηση με ιδιαίτερη στρατηγική σημασία για την προβολή και την τουριστική προώθηση της χώρας, σε μια αγορά με ιδιαίτερα ανοδική δυναμική.

Δείτε λίγο τα νούμερα. Το 2019 είχαμε αύξηση των αφίξεων από την Αυστραλία 4,5% σε σχέση με το 2017. Κατά τη διάρκεια των δύο πρώτων ετών της πανδημίας ξέρετε ότι δεν υπήρχε τουριστική κίνηση καθώς η Αυστραλία είχε κλείσει, όμως, με το άνοιγμα της συγκεκριμένης χώρας στο 2022 υπήρξε μια σημαντική ανάπτυξη, μια ανάκαμψη για να είμαι ακριβής: Τζίρος 142 εκατομμύρια ευρώ και ενενήντα τέσσερις χιλιάδες αφίξεις. Δείχνει, λοιπόν, τη δυναμική και την προοπτική που έχει αυτή η αγορά.

Και βέβαια η σύσταση του γραφείου ΕΟΤ εκεί, πάντα σε συνεργασία πρέπει να σας πω και με τις ομογενειακές οργανώσεις, γίνεται ακριβώς για την τροφοδότηση αυτής της ανοδικής δυναμικής, να φτάσουμε και να ξεπεράσουμε -και αυτό πρέπει να κάνουμε, γι’ αυτό λέμε μια διαχρονική προσπάθεια που έχουν κάνει πολλές κυβερνήσεις- και τα προπανδημικά επίπεδα, ενώ θα αποτελεί και έναν ακόμα κόμβο, ένα σύνδεσμο, με την ομογένεια και την πατρίδα.

Στο άρθρο 40, θεσμοθετούμε για πρώτη φορά βραβεία των σημάτων επισκέψιμων εγκαταστάσεων, τουριστικών προορισμών και επιχειρήσεων. Ερχόμαστε να προσθέσουμε στο ήδη υπάρχον άρθρο 25 δ στον ν.4276 που ψήφισε η ελληνική Βουλή το 2014 και βέβαια προσθέσαμε κι εμείς το 2022 επιπλέον σήματα. Ποιους αφορούν αυτά τα βραβεία; Αφορούν μονάδες με σήματα επισκέψιμων εγκαταστάσεων, θυμίζω ότι έχουμε οινοποιεία, έχουμε τυροκομεία, ζυθοποιεία, ελαιοτριβεία, όλη αυτή -αν θέλετε- η σύζευξη μεταξύ πρωτογενούς και δευτερογενούς τομέα με τις υπηρεσίες, τουριστικοί προορισμοί και επιχειρήσεις με σήμα του Υπουργείου Τουρισμού. Και βέβαια αυτές καινοτομούν, διακρίνονται, αναγνωρίζονται για το υψηλό επίπεδο των παρεχόμενων υπηρεσιών και το ξέρετε απ’ όλες τις περιοχές στις οποίες ούτως ή άλλως πολιτεύεστε και εκπροσωπείτε, πόσο μεγάλη αξία δίνουν οι επισκέπτες πλέον σε αυτό το ξεχωριστό κομμάτι εμπειριών. Αριστεία και διάκριση, λοιπόν, προσπάθεια –θα σας έλεγα- και διάκριση, έννοιες στενά συνυφασμένες με τον κλάδο του τουρισμού.

Στο άρθρο 30 ερχόμαστε να διευκολύνουμε και να προσελκύσουμε επενδύσεις που σχετίζονται με την παραχώρηση τουριστικών λιμένων και τον ελληνικό θαλάσσιο τουρισμό εν γένει, απλοποιώντας, εξορθολογίζοντας, επιταχύνοντας τη διαδικασία χωροθέτησης σε τουριστικούς λιμένες.

Στην ίδια λογική κινείται και το άρθρο 36 με την απλούστευση της λειτουργίας της ειδικής υπηρεσίας προώθησης και αδειοδότησης τουριστικών επενδύσεων. Πάρα πολλές και πάρα πολλοί από εσάς έχετε πραγματικά αναδείξει, πολλές φορές, την ανάγκη της επιτάχυνσης της εργασίας της υπηρεσίας του Υπουργείου Τουρισμού, την ΕΥΠΑΤΕ. Με αυτόν τον τρόπο, λοιπόν, επιδιώκουμε τη διευκόλυνση των τουριστικών επενδύσεων και μάλιστα προβλέπεται και η ίδρυση αυτοτελούς πολεοδομικού γραφείου, το οποίο επιλαμβάνεται οικοδομικών αδειών για τις μεγάλες ή σύνθετες τουριστικές επενδύσεις, πάλι, θέλοντας να επισπεύσουμε τη διαδικασία αδειοδότησης τέτοιων επενδύσεων.

Στην απλούστευση και στον εξορθολογισμό των διαδικασιών συμβάλλει και η ρύθμιση του άρθρου 33 περί συμβάσεων χρονομεριστικής μίσθωσης τουριστικών καταλυμάτων. Δίνουμε τη δυνατότητα σε περίπτωση υπερμισθώσεων να μην απαιτείται η επανάληψη της διαδικασίας που ήδη είχε λάβει χώρα για την έκδοση ειδικού σήματος λειτουργίας. Εξοικονομούμε χρόνο, αποφεύγουμε περιττή ταλαιπωρία.

Στο άρθρο 31, ένα τεράστιο ζήτημα που σχετίζεται με την τουριστική ανάπτυξη σε μεγάλα αστικά κέντρα. Η μέριμνα για τις θέσεις στάθμευσης μπροστά ή πλησίον των ξενοδοχείων. Αντιμετωπίζουμε την αδυναμία των υπηρεσιών των δήμων να χορηγήσουν πολλές φορές άδειες για τις θέσεις στάθμευσης μπροστά ή πλησίον ξενοδοχείων, λόγω των υφιστάμενων τεχνικών προδιαγραφών.

Ανάλογο είναι και το ζήτημα στο άρθρο 47 που ρυθμίζει, εξυπηρετεί θα έλεγα καλύτερα, το Αεροδρόμιο στο Ηράκλειο Κρήτης. Ρυθμίζεται προσωρινά το πρόβλημα της έλλειψης υπαίθριων χώρων στάθμευσης στο Αεροδρόμιο του Ηρακλείου Κρήτης για την εξυπηρέτηση των αναγκών, τουλάχιστον, της τουριστικής περιόδου.

Άλλη μία παράταση δίνεται -και ξέρω ότι είναι ένα ζήτημα το οποίο έχετε καταθέσει πάρα πολλές και πάρα πολλοί Βουλευτές- για την κατάταξη των κύριων ξενοδοχειακών καταλυμάτων με το άρθρο 32. Ξέρουμε ότι τα τελευταία χρόνια -και ο ξενοδοχειακός κλάδος ειδικά και λόγω της πανδημίας- έχει πραγματικά υποστεί μια πρωτόγνωρη σε ένταση και διάρκεια κρίση με την πανδημία. Αναγνωρίσαμε τις δυσκολίες και δίνουμε αυτήν την παράταση. Και βέβαια το ίδιο κάνουμε, δίνουμε δηλαδή μια παράταση στην προθεσμία που έχουν οι δήμοι έως 30-6-2023 για τη λήψη απόφασης δημοτικού συμβουλίου, περί αξιοποίησης των πηγών. Όχι αυτές που έχουν ήδη ενταχθεί στην ΙΠΕ, στην καινούργια ούτως ή άλλως εταιρεία ιαματικών πηγών, αλλά υπόλοιπους που ανήκουν στην διαδικασία των δήμων.

Σημαντικό, καθώς έχει να κάνει με την κατάρτιση, είναι το άρθρο 35 με τα προγράμματα επιμόρφωσης και κατάρτισης του Υπουργείου Τουρισμού. Προχωρούμε στην υλοποίηση -και αυτό αφορά όλους μας- του μεγαλύτερου, του μαζικότερου προγράμματος κατάρτισης ανέργων και πρόσκαιρα εργαζομένων του Υπουργείου Τουρισμού. Το έχουμε εντάξει στο Ταμείο Ανάκαμψης κι έχει ύψος 46 εκατομμυρίων ευρώ.

Προσδιορίζουμε την αρμοδιότητα του Υπουργείου Τουρισμού για την εκτέλεση του έργου. Διασυνδέουμε ούτως ή άλλως τα προγράμματά μας με τις διαδικασίες πιστοποίησης του ΕΟΠΠΕΠ σε συμμόρφωση προς το ΕΣΔΕΚ όπως ακριβώς αφορά και ο συγκεκριμένος νόμος. Επίσης, συστήνουμε το Παρατηρητήριο Βιώσιμης Τουριστικής Ανάπτυξης, ένα εθνικό παρατηρητήριο, έτσι ώστε να ενισχύσουμε και να δώσουμε αυτήν τη συντονιστική και επιτελική υπόσταση που χρειάζεται σε συνεργασία με τα περιφερειακά παρατηρητήρια με στόχο και πάλι τη χάραξη τεκμηριωμένης πολιτικής σε εθνικό και περιφερειακό επίπεδο.

Κλείνοντας με το άρθρο 48 θα ήθελα να πω τα εξής. Λίγο πριν τη δημοφιλή περίοδο της τουριστικής σεζόν, προβλέπουμε υπηρεσιακές ταυτότητες για τις υπαλλήλους και τους υπαλλήλους των Περιφερειακών Υπηρεσιών Τουρισμού. Θέλουμε να απαλειφθούν τα φαινόμενα αμφισβήτησης της ιδιότητας των υπαλλήλων μας, των ελεγκτών, αλλά και της δικαιολογημένης και καμμιά φορά και προσχηματικής -θα έλεγα- δυστροπίας των υφισταμένων προς έλεγχο και βέβαια για την προστασία των υπαλλήλων μας, για τη διασφάλιση της νομιμότητας, της ασφάλειας και της ποιότητας των παρεχόμενων υπηρεσιών φιλοξενίας.

Μπροστά σε μια σεζόν, λοιπόν, που πραγματικά φαίνεται ότι τα πράγματα θα πάνε πολύ καλά για τη χώρα μας, φέρνουμε διατάξεις οι οποίες μπορούν να επιταχύνουν πράγματι και το κομμάτι των επενδύσεων και κυρίως να προσδώσουν αυτή την αυξανόμενη ποιότητα που θέλει η χώρα μας να παρέχει σε αυτούς οι οποίοι θέλουν να την επισκεφθούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία Υπουργέ.

Τον λόγο έχει τώρα η κ. Αδαμοπούλου, Ανεξάρτητη Βουλευτής.

Θα παρακαλούσα και τους συναδέλφους αλλά και τους κυρίους Υπουργούς να είναι πιο συνοπτικοί στις τοποθετήσεις τους γιατί είναι μεγάλος ο κατάλογος.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Με ένα πολυνομοσχέδιο σκούπα–πολιορκητικό κριό του Υπουργείου Ανάπτυξης, βρισκόμαστε ενώπιον μιας ακόμη ενορχηστρωμένης απόπειρας της Κυβέρνησης σε αποδρομή και απόγνωση να εργαλειοποιήσει το πολύνεκρο δυστύχημα των Τεμπών, περνώντας παράλληλα με τα μέτρα στήριξης των παθόντων μια σειρά από νομοθετικές αλλαγές σε τομείς εντελώς ασύνδετους μεταξύ τους που άπτονται σχεδόν του συνόλου της ύλης των αρμόδιων Υπουργείων της Κυβέρνησης, αλλά τομείς κρίσιμους και κομβικούς για τον εθνικό μας πλούτο.

Οι δε νέες ρυθμίσεις έχουν βασιστεί στη γνώριμη συνταγή της Κυβέρνησης, δηλαδή εκποίηση λιμανιών, όπως της Ηγουμενίτσας και της Καβάλας, που θα καταστούν τσιφλίκια και βιλαέτια προς όφελος πολυεθνικών, όπως η Γκριμάλντι, στην οποία παραδίδετε όλη τη χερσαία και παράκτια ζώνη της Θεσπρωτίας από τα Σύβοτα μέχρι τα αλβανικά σύνορα.

Παρά λοιπόν, τις απατηλές υποσχέσεις σας και τα κροκοδείλια δάκρυα, για να περάσω στο θέμα του τραγικού δυστυχήματος στα Τέμπη, έλαμψαν δια της απουσίας τους οι δήθεν ασφαλιστικές δικλίδες που διατυμπανίζατε ότι θα θεσμοθετούσατε για την ασφάλεια των μεταφορών και ας κρούουν τον κώδωνα του κινδύνου οι αρμόδιοι των περιφερειακών αεροδρομίων και ας τους ακούσαμε με ιδιαίτερη προσοχή να μας παραθέτουν αριθμητικά στοιχεία για την υποστελέχωση στα περισσότερα περιφερειακά αεροδρόμια σε σύγκριση με την Ιρλανδία ή την Πορτογαλία.

Αυτή λοιπόν είναι η συγγνώμη σας, κυρίες και κύριοι της Νέας Δημοκρατίας. Σε σχέση με το τραγικό δυστύχημα, αυτό είναι το μοναδικό σας μέλημα, η αποπολιτικοποίηση του συμβάντος, η συγκάλυψη, η αποποίηση ευθυνών, ενώ ακόμη κατά τις δηλώσεις Υπουργών σας, όπως του αποπεμφθέντος κ. Καραμανλή, όλα φαίνεται να πήγαν ρολόι. Όλα αυτά τα λέτε ανερυθρίαστα όταν επίσημες εκθέσεις και ντοκουμέντα σάς εκθέτουν ανεπανόρθωτα. Ούτε στο πρωτόκολλο παραλαβής, ούτε στο εσωτερικό έγγραφο του ΟΣΕ γίνεται λόγος για σύστημα τηλεδιοίκησης, καθώς είναι σαφές πως το λεγόμενο «σύστημα τοπικού χειρισμού» που δίνει τη δυνατότητα χάραξης πορείας και βλέπει τον σταθμό για περίπου οκτώμισι χιλιόμετρα, καμμία σχέση δεν έχει με την τηλεδιοίκηση. Πρόκειται για κεντρικούς χειριστές οι οποίοι είναι εγκατεστημένοι στα κατά τόπους αρμόδια κέντρα ελέγχου κυκλοφορίας, τα ΚΕΚ, πολλά από τα οποία βρίσκονται σε αναστολή λειτουργίας όπως στην Αθήνα, όπως στην Κόρινθο, όπως στη Θεσσαλονίκη.

Η πρόσφατη συζήτηση στη Βουλή αποκάλυψε ότι αγνοήθηκαν από την Κυβέρνηση ακόμη και οι υποδείξεις που έκαναν τα υπολείμματα άλλων δημόσιων ελεγκτικών μηχανισμών, όπως η Εθνική Αρχή Διαφάνειας, σχετικά με την καθυστέρηση υλοποίησης της σύμβασης 717/2014 για τα συστήματα τηλεδιοίκησης και σηματοδότησης.

Ο δε κ. Γεραπετρίτης επιχείρησε με ιδιαίτερη θέρμη να βγάλει πλήρως από το κάδρο των ευθυνών το Μαξίμου και την Κυβέρνηση Μητσοτάκη, ενώ περνώντας το παρασύνθημα και αφού τόνισε ότι δεν έχει διάθεση να ασχοληθεί με την απόδοση ευθυνών, περιέγραψε με έναν δικό του τρόπο την κατάσταση το βράδυ του δυστυχήματος που αποπνέει μόνο ατομική ευθύνη. Υποστήριξε ότι το τοπικό κέντρο τηλεδιοίκησης λειτουργούσε άριστα το μοιραίο βράδυ, για να προσθέσει ότι σε ένα δεύτερο επίπεδο ασφάλειας θα μπορούσε να υπάρξει χειροκίνητη αλλαγή του κλειδιού, κάτι που δεν έγινε, και σε ένα τρίτο επίπεδο θα έπρεπε να υπάρχει παρακολούθηση και στον ηλεκτρονικό πίνακα ελέγχου, αλλά δεν υπήρξε αντίδραση από την πλευρά της αμαξοστοιχίας, απόδοση δηλαδή, ατομικών ευθυνών.

Η δε σπουδή του Μαξίμου για ένα γρήγορο πόρισμα προεκλογικής κατανάλωσης από μια ad-hoc αμφιβόλου νομιμοποίησης και με μέλη υπό αίρεση και με ασυμβίβαστα, για τα οποία μάλιστα θεσμοθετείτε με τροπολογία το ακαταδίωκτο και το ανεύθυνο, επιτροπή εμπειρογνωμόνων που το ίδιο το Μαξίμου όρισε κατά παράβαση του ν.5014 και τον όποιο νόμο είχε ψηφίσει η Κυβέρνηση τον Ιανουάριο του 2023, επισκιάζει την έρευνα της δικαιοσύνης, των δημοσίων φορέων και των ανεξάρτητων αρχών για τα βαθύτερα αίτια της τραγωδίας, την απόδοση ποινικών, πολιτικών και πάσης φύσεως ευθυνών, αντί την έρευνα να την αναλάβει η Επιτροπή Διερεύνησης Σιδηροδρομικών Ατυχημάτων που εσείς καταστήσατε ανενεργή το 2019.

Μέχρι και η Ευρωπαϊκή Επιτροπή επέπληξε την Κυβέρνηση για την έλλειψη διερεύνησης από έναν πραγματικά ανεξάρτητο φορέα που καλείται μάλιστα να εκδώσει το πόρισμα μόλις σε έναν μήνα, δηλαδή, ένα πρόχειρο και βεβιασμένο γονατογράφημα, για να ρίξετε στάχτη στα μάτια της δικαιοσύνης, του λαού και των πληγέντων.

Ούτε καν σας απασχόλησε το γεγονός ότι έναν μήνα πριν από την τραγωδία εσείς οι ίδιοι θεσπίσατε με το άρθρο 10 του ν.5014/2023 την Αυτοτελή Μονάδα Μελετών και Διερεύνησης Ατυχημάτων και ότι δυνάμει του ίδιου νόμου τη διερεύνηση του δυστυχήματος μπορούσε να αναλάβει η Επιτροπή Διερεύνησης Αεροπορικών Ατυχημάτων.

Όσον αφορά το κυβερνητικό αφήγημα περί άγνοιας για την κατάσταση στις σιδηροδρομικές μεταφορές, αυτό το κατέρριψε χθες με στοιχεία και η Πρόεδρος της Ρυθμιστικής Αρχής Σιδηροδρόμων, κ. Ιωάννα Τσιαπαρίκου, η οποία κατήγγειλε πως όλοι γνώριζαν την κατάσταση στον σιδηρόδρομο και ότι επανειλημμένα είχαν προειδοποιηθεί εγγράφως για τους κινδύνους και είχαν λάβει γνώση με αναπάντητες επιστολές που είχαν κοινοποιηθεί στα γραφεία τους τόσο ο τέως Υπουργός Υποδομών και Μεταφορών κ. Κώστας Καραμανλής όσο και ο Υφυπουργός και Γενικός Γραμματέας Μεταφορών, αλλά και ο Γενικός Διευθυντής Μεταφορών του Υπουργείου.

Μέσα σε αυτό το κλίμα λοιπόν της ανασφάλειας, του αποπροσανατολισμού της κοινής γνώμης και της όξυνσης των κοινωνικών αντιθέσεων, έρχονται σαν κερασάκι στην τούρτα οι διατάξεις για τα μέτρα στήριξης των συγγενών των θυμάτων και των πληγέντων του δυστυχήματος των Τεμπών. Πρόκειται για διατάξεις ορθές ως προς την κατεύθυνσή τους, αλλά ελλιπέστατες ως προς τους αποδέκτες. Τίθενται με όρους και προϋποθέσεις και επιπλέον πέραν της ορθής αποκατάστασης απονομής σύνταξης και άφεσης χρεών στους πληγέντες. Δεν λέτε τίποτα για διαγραφές οφειλών σε τράπεζες, funds και στο δημόσιο. Παραλείψατε στους αποδέκτες όλους τους ελαφρά σωματικά, πλην όμως βαρύτατα ψυχικά, τραυματισθέντες και ηθικά πληγέντες, δηλαδή, όλους τους επιβαίνοντες εν γένει που έζησαν αυτή τη φρίκη.

Επιπλέον, ποιος μπορεί να εγγυηθεί την ορθή πιστοποίηση της αναπηρίας, μιας διαδικασίας που όλοι γνωρίζουμε τι Γολγοθά αποτελεί με επανεξετάσεις, με υποτιμήσεις ποσοστού ακόμη και στο 49% ή στο 66% και με παραινέσεις των γιατρών της επιτροπής ΚΕΠΑ: «Να πας να δουλέψεις»;

Στις αρχαίες τραγωδίες μετά την ύβρη έρχεται πάντα η Νέμεσις. Στην τραγωδία που γράφτηκε στα Τέμπη με το αίμα πενήντα επτά αθώων πολιτών, ο λαός απαιτεί λογοδοσία, απαιτεί απόδοση ευθυνών, ασφάλεια στις μεταφορές, ενδελεχή έλεγχο και αποκάλυψη των βαθύτερων και χρόνιων αιτιών που οδήγησαν στην τραγωδία. Και αυτό το απαιτεί ο λαός με πρωτοφανείς σε ένταση, συμμετοχή και παλμό κινητοποιήσεις.

Ένα έγκλημα δεν απαιτεί μόνο την τιμωρία των ενόχων, αλλά τον εντοπισμό των βαθύτερων αιτιών που το προκάλεσαν, ώστε να μην επαναληφθεί. Στην περίπτωση όμως του δυστυχήματος των Τεμπών όλα δείχνουν ότι η διαδικασία της βαθιάς διερεύνησης εκτροχιάζεται και η Κυβέρνηση επιθυμεί διακαώς ένα γρήγορο πόρισμα που θα διευκολύνει την προεκλογική της πορεία. Με αυτό τον τρόπο προσβάλλει νεκρούς, τραυματίες, επιζώντες, τις οικογένειές τους, αλλά και κάθε πολίτη που παρακολουθεί την επιχείρηση διάσωσης του προφίλ του Πρωθυπουργού και διαχείρισης των διαρροών των ψηφοφόρων.

Ο λαός, όμως, τα θύματα και οι οικογένειες των θυμάτων, με το βλέμμα προς το μέλλον, για την αποφυγή ανάλογων τραγωδιών, ζητούν απαντήσεις στο γιατί δεν λειτούργησε το σύστημα τηλεδιοίκησης, πόσα χρήματα δαπανήθηκαν, ποιοι ευθύνονται για αδιαφάνεια, αστοχίες και διαπλοκή στη διαχείριση των έργων, αλλά και κακή χρήση των κοινοτικών χρηματοδοτήσεων.

Το απαιτούν από μία Κυβέρνηση, της οποίας οι κινήσεις δείχνουν επικοινωνιακή συγκάλυψη.

Τελικά, λοιπόν, στην Ελλάδα της4ης Βιομηχανικής Επανάστασης, της αριστείας και της επιτελικής αποτελεσματικότητας το μοναδικό επίτευγμα για το οποίο μπορείτε να επαίρεστε είναι η αλματώδης πρόοδος και η ανάπτυξη των τεχνικών της επικοινωνίας και της παραποίησης της αλήθειας.

Με επικοινωνιακά, λοιπόν, τερτίπια και με παροχές της κοροϊδίας υπό όρους που αποκλείουν κάποιους από τους επιζώντες ούτε αποκατάσταση θα επέλθει ούτε απαντήσεις θα δώσετε. Γι’ αυτό την απάντηση θα σας την δώσει ο ελληνικός λαός με την ψήφο του στις 21 Μαΐου όπου θα αποτιμηθούν τα έργα και οι ημέρες σας και η απάντηση θα είναι εκκωφαντική!

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Θα δώσω τον λόγο τώρα στην κ. Γκαρά εκ μέρους του ΣΥΡΙΖΑ και αμέσως μετά τον λόγο θα πάρει ο κ. Γιατρομανωλάκης.

Ορίστε, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Είναι μία αρκετά δύσκολη συζήτηση η σημερινή, κυρία Πρόεδρε.

Κυρίες και κύριοι συνάδελφοι, θα περιμέναμε από την Κυβέρνηση να σταθεί στο ύψος των τραγικών περιστάσεων και όχι να προωθεί με την παρουσία της και με τον λόγο κάποιων Υπουργών την τοξικότητα ειδικά στη σημερινή συζήτηση. Θα έπρεπε -και αυτό θα περιμέναμε- να συζητήσουμε για την επούλωση και την αποκατάσταση των πληγών με ειλικρίνεια, ζητώντας αλήθειες, αλλά κυρίως με ευθύνη και ευαισθησία.

Η Κυβέρνηση των αρίστων, όμως, όπως έχει η ίδια παρουσιαστεί, η Κυβέρνηση της ακρίβειας, των απευθείας αναθέσεων, η Κυβέρνηση των υποκλοπών φέρνει σήμερα ένα ακόμη νομοσχέδιο χωρίς στρατηγική, χωρίς σύνδεση, με διατάξεις κυρίως, ρουσφετολογικού χαρακτήρα να κυριαρχούν. Σε ένα νομοσχέδιο, το οποίο αφορά στα μέτρα στήριξης των οικογενειών των θυμάτων, αλλά και των τραυματιών από την τραγωδία των Τεμπών -και επιμένω θα έπρεπε αποκλειστικά σήμερα να συζητάμε αυτό το ζήτημα με σεβασμό και σοβαρότητα- η Κυβέρνηση φέρνει πλείστες διατάξεις με εξυπηρετήσεις, ιδιωτικοποιήσεις λίγες μέρες πριν τις εκλογές και αυτό ειλικρινά στα δικά μας μάτια φαίνεται ως ασέβεια.

Επιβεβαιώνεται ότι δεν έχετε αναλάβει καμμία ευθύνη τελικά. Δεν αναζητάτε τις αιτίες. Αδιαφορείτε για την πραγματική στήριξη των ανθρώπων αυτών. Αδιαφορείτε για οποιαδήποτε βελτίωση, αλλαγή στις συνθήκες ασφαλούς μετακίνησης και μεταφοράς. Αδιαφορείτε ακόμη και να δώσετε απαντήσεις σε μία κοινωνία που αγωνιά. Και επιχειρείτε μόνο τη συγκάλυψη τελικά και την επικοινωνιακή διαχείριση, προκειμένου να διασωθείτε.

Οι πολίτες, όμως, ζητούν αλήθεια, ζητούν απαντήσεις. Οι πολίτες περιμένουν να ακούσουν, γιατί η Κυβέρνηση της Νέας Δημοκρατίας ακύρωσε συστήματα ασφαλείας που λειτουργούσαν στον σιδηρόδρομο μέχρι το 2019. Ζητούν απαντήσεις, γιατί αφαιρέσατε από τη σύμβαση με την «HELLENIC TRAIN» την υποχρέωση της πολιτείας να ολοκληρώσει το σύστημα ασφαλείας. Ζητούν απαντήσεις για ποιο λόγο ο κ. Καραμανλής ως αρμόδιος Υπουργός δεν έκανε το παραμικρό παρά τις συνεχείς παρεμβάσεις, τις απεργίες, τα εξώδικα των εργαζομένων στον σιδηρόδρομο, αλλά και τις δικές μας παρεμβάσεις στη Βουλή που επεσήμαναν τα κενά στο σύστημα ασφαλείας.

Επίσης, ζητούν απαντήσεις γιατί μειώθηκε το προσωπικό, αλλά και πάρα πολλά άλλα ερωτήματα. Θα δώσετε απαντήσεις για όλα αυτά τελικά ή θα νομοθετείτε το ακαταδίωκτο σε όσους θα ερευνήσουν τις αιτίες και τις ευθύνες;

Κυρίες και κύριοι συνάδελφοι, το παρόν νομοσχέδιο επιβεβαιώνει πως όσα υποσχόταν αυτή η Κυβέρνηση προεκλογικά για καλές δουλειές, ασφάλεια, ανάπτυξη δεν ήταν παρά μόνο λόγια του αέρα. Το μόνο το οποίο έχετε καταφέρει εδώ και τέσσερα χρόνια είναι να πλήξετε τελικά το αίσθημα της ασφάλειας και της δικαιοσύνης, να υποβαθμίσετε την περιφέρεια, να καταδικάσετε τις αναπτυξιακές προοπτικές της χώρας, να λεηλατήσετε τα δημόσια ταμεία, να φτωχοποιήσετε τους πολίτες και την κοινωνία. Υποκλοπές, ακρίβεια, αισχροκέρδεια, ανασφάλεια, προπαγάνδα, αυταρχισμός, υποβάθμιση, υποχώρηση του κράτους δικαίου, νεποτισμός αυτά είναι τα χαρακτηριστικά της διακυβέρνησής σας που έχουν πληγώσει βαθιά την κοινωνία, τη νεολαία, τη δημοκρατία, αλλά και τις προοπτικές ανάπτυξης αυτής της χώρας.

Κυρία και κύριοι Υπουργοί, φέρνετε σήμερα διάταξη επέκτασης για λίγο καιρό στο «καλάθι του νοικοκυριού». Η δήθεν αναπτυξιακή σας πρόταση τελικά είναι τρόφιμα με κουπόνια. Αντί να πάρετε μέτρα, όπως σας έχουμε ζητήσει πάρα πολλές φορές, για να πετάξετε την αισχροκέρδεια και να συγκρατήσετε το υψηλό κόστος, εσείς νομοθετείτε δίνοντας κουπόνια.

Τη στιγμή που η κοινωνία φτωχοποιείται βίαια από τις πολιτικές σας επιλογές, οι ανισότητες έχουν ενταθεί, εσείς επιμένετε τελικά σε μέτρα αναποτελεσματικά. Την ώρα που οι ιδιώτες πάροχοι ρεύματος θησαυρίζουν σε βάρος της κοινωνίας με τους λογαριασμούς να έχουν τριπλασιαστεί, την ώρα που τα διυλιστήρια της χώρας έχουν 3 δισεκατομμύρια κέρδος το 2022 εσείς αρνείστε να πάρετε μέτρα, αρνείστε ακόμη και να τα φορολογήσετε. Βάζετε πλάτη στην αισχροκέρδεια και απαντάτε με κουπόνια, καλάθια, Market Pass, Fuel Pass και κάποιοι θησαυρίζουν στις πλάτες του ελληνικού λαού. Την απάντηση, όμως, είμαστε σίγουροι ότι θα την πάρετε σύντομα στις εκλογές με τους πολίτες να σας επιστρέφουν το βαρύ λογαριασμό.

Πριν κλείσω, κυρία Πρόεδρε, κυρίες και κύριοι συνάδελφοι, θα ήθελα να κάνω μια ιδιαίτερη αναφορά στο άρθρο 123 που προβλέπει την ίδρυση Τμήματος Ψυχολογίας στο Δημοκρίτειο Πανεπιστήμιο Θράκης. Προφανώς είναι μια θετική είδηση για τον Έβρο, ο οποίος τα τελευταία τριάμισι χρόνια βιώνει πρωτόγνωρες συνθήκες υποβάθμισης και αποψίλωσης από κρίσιμες υπηρεσίες, δομές και υποδομές με πολιτική ευθύνη της Κυβέρνησης. Η διάταξη αυτή έρχεται πραγματικά την τελευταία στιγμή και ελπίζουμε όλοι μας να μην είναι ένα προεκλογικό πυροτέχνημα χωρίς αντίκρισμα ή χωρίς προετοιμασία, διότι η έναρξη λειτουργίας ορίζεται για το 2024 παρά τις πρόσφατες δεσμεύσεις των αρμοδίων Υπουργών ότι η σχολή θα λειτουργήσει τον Σεπτέμβρη.

Είναι μια διάταξη, η οποία προκαλεί ερωτήματα, ασάφειες και ανασφάλεια στην τοπική κοινωνία και θα ζητούσαμε τις διευκρινίσεις από τους αρμόδιους Υπουργούς. Διότι η αμφιβολία και η αμφισβήτηση η οποία έχει επικρατήσει ενισχύεται από την πολιτική υποβάθμισης της περιφέρειας που έχει ασκήσει η Νέα Δημοκρατία. Υποβάθμισε τα πανεπιστημιακά τμήματα με την εφαρμογή της ελάχιστης βάσης εισαγωγής αποκλείοντας χιλιάδες φοιτητές από αυτά. Ακύρωσε την ίδρυση εννέα νέων πανεπιστημιακών τμημάτων στο Δημοκρίτειο Πανεπιστήμιο Θράκης που είχε δρομολογηθεί επί ΣΥΡΙΖΑ. Ακύρωσε τη λειτουργία διετών Τμημάτων Επαγγελματικής Εκπαίδευσης που θα λειτουργούσαν υπό τη σκέπη των πανεπιστημίων και σε συνεργασία με τους τοπικούς φορείς, απαντώντας στις τοπικές ανάγκες εργασίας και εξειδίκευσης, ενώ αμφισβήτησε και την λειτουργία του Τμήματος Νοσηλευτικής στο Διδυμότειχο.

Κυρίες και κύριοι συνάδελφοι, έχει πλέον αποδειχθεί πως η ανάπτυξη που οραματίζεται ο κ. Κυριάκος Μητσοτάκης και η Νέα Δημοκρατία για τον τόπο μας είναι οι Πάτσηδες, οι Στάσηδες, οι Καππάτοι, που παίρνουν τα σπίτια ανήμπορων συμπολιτών μας. Είναι τα γαλάζια golden boys και οι πολιτικές της Νέας Δημοκρατίας που απομυζούν τα δημόσια ταμεία που διέλυσαν τη ΔΕΗ, που ξεπουλάνε βασικές υποδομές σε βάρος των Ελλήνων πολιτών.

Απέναντι στον οδοστρωτήρα της σημερινής Κυβέρνησης ο ΣΥΡΙΖΑ - Προοδευτική Συμμαχία προτάσσει ένα αναπτυξιακό πρόγραμμα που θα απαντά στις πραγματικές ανάγκες της κοινωνίας με σεβασμό, με δικαιοσύνη, με ειλικρίνεια, με όραμα και σχέδιο ανάπτυξης για τη χώρα με τη στήριξη των παραγωγικών δυνάμεων, με τον κόσμο της εργασίας και τη νέα γενιά στο προσκήνιο. Η πολιτική αλλαγή, η απαλλαγή, μία νέα αρχή για την ελληνική κοινωνία είναι όχι μόνο αναγκαία, κυρίες και κύριοι συνάδελφοι και συμπολίτες μας, αλλά θα πραγματοποιηθεί με την ψήφο των πολιτών, με τη συμμετοχή όλων μας την 21η Μαΐου!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Τον λόγο τον έχει ο κ. Γιατρομανωλάκης, Υφυπουργός Πολιτισμού και Αθλητισμού.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Θαείμαι πολύ σύντομος, γιατί εξάλλου είναι διατάξεις για τις οποίες έγινε εκτενής συζήτηση και στην επιτροπή.

Θα αναφερθώ στα άρθρα 102 έως και 108. Τα άρθρα 102 έως 105 αφορούν το Μητρώο Απασχολουμένων στον Πολιτισμό. Θέλω να θυμίσω το Μητρώο Καλλιτεχνών που δημιούργησε αυτή η Κυβέρνηση κατά τη διάρκεια της πανδημίας, ένα μητρώο μέσα από το οποίο καταφέραμε, παρ’ ότι δεκαοκτώ χιλιάδες και πλέον καλλιτέχνες είχαν κλείσει τα βιβλία τους στη διάρκεια της οικονομικής κρίσης, να στηρίξουμε τον κλάδο με περισσότερα από 105 εκατομμύρια απευθείας στους καλλιτέχνες μέσα στο ευρύτερο πλαίσιο του μισού δισεκατομμυρίου με το οποίο στηρίξαμε τον πολιτισμό στην πανδημία. Το Μητρώο Απασχολουμένων στον Πολιτισμό αποτελεί μετεξέλιξη αυτού, ένα εργαλείο για χάραξη πολιτικής και προφανώς όχι αυτά τα τεχνοφοβικά που ακούστηκαν και τα συνωμοσιολογικά περί φακελώματος.

Για το άρθρο 106, το άρθρο των προβών και την καταπολέμηση της ανασφάλιστης και αδήλωτης και χωρίς αμοιβή πρόβας, πρώτα απ’ όλα, να πούμε ότι ακούστηκε, επίσης, μια ανακρίβεια, ότι τα Σωματεία έχουν ζητήσει την απόσυρση των διατάξεων αυτών. Αυτό δεν ισχύει. Εξ ού και χθες έγινε και συνάντηση και έτσι συμφωνήσαμε σε μια νομοτεχνική βελτίωση της συγκεκριμένης διάταξης, της 106. Ουσιαστικά, τι λέει αυτή η διάταξη; Λέει -το αντίθετο από ό,τι ακούστηκε νωρίτερα από το Κομμουνιστικό Κόμμα- ότι από πριν ξεκινήσει μία παραγωγή, από την πρώτη πρόβα αρχίζει και ασφαλίζεται και αμείβεται ένας εργαζόμενος. Είναι για πρώτη φορά που περνάει μια τέτοιου τύπου ρύθμιση στον πολιτισμό. Είναι, επίσης, η πρώτη φορά που ορίζεται όχι μόνο από πότε ξεκινάει μια πρόβα, αλλά και το πού που γίνεται και για ελέγχους της Επιθεώρησης Εργασίας, αλλά και για να αποφύγουμε δυσάρεστα φαινόμενα του παρελθόντος, όπου πρόβες πραγματοποιούνταν σε τελείως ανάρμοστες συνθήκες. Έτσι προστατεύονται όλοι οι εμπλεκόμενοι.

Μετά τη νομοτεχνική, ουσιαστικά, αυτό που κάναμε είναι ότι έχει προστεθεί και το τεχνικό και λοιπό αρμόδιο προσωπικό, που είναι σχετικό και απαραίτητο για τη διεξαγωγή των προβών. Έχει προστεθεί, επίσης, για να μην υπάρχει καμμία αμφιβολία για το θετικό της διάταξης, η λέξη «εξαρτημένη» μπροστά από «το εργασία», δεδομένου ότι η διάταξη αναφέρει την «ΕΡΓΑΝΗ», υπονοείται αυτό, αλλά το κάναμε ακόμα πιο σαφές.

Επίσης, για να μην υπάρχει καμμία αμφιβολία για το θετικό της διάταξης, αφαιρέθηκε το σημείο 3 του άρθρου 106 που μιλούσε για τον «σοβαρό λόγο», παρ’ ότι πάλι δεν επηρεάζει στην ουσία το θετικό αυτής της διάταξης.

Τέλος, υπάρχουν τα άρθρα 107 και 108, τα οποία έχουν να κάνουν με τη στήριξη των καλλιτεχνών και των χειροτεχνών. Το 107 ουσιαστικά επιτρέπει την υλοποίηση χρηματοδοτικών προσκλήσεων για καλλιτέχνες και χειροτεχνίες από το Υπουργείο Πολιτισμού, μέσα από το Ταμείο Ανάκαμψης, οπότε αυτό επιτυγχάνουμε με το 107.

Όσο για το 108, έχει να κάνει με μια διάταξη που περάσαμε πέρυσι και έχει να κάνει με την επιδότηση ανθρώπων που είχαν κλείσει τα βιβλία τους και τα ξανανοίγουν, είτε είναι καλλιτέχνες, είτε χειροτεχνίες και να μπορέσουν ουσιαστικά να επιδοτηθούν με έως και 5.000 ευρώ, μέσω ενός καταπιστευτικού λογαριασμού, που θα αποζημιώνει ποσοστό του τζίρου τους.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μπορώ να κάνω μία ερώτηση;

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα ήθελα, γιατί δεν άκουσα πάρα πολύ καλά, κύριε Υφυπουργέ, πώς θα είναι στον νόμο, που το νομοσχέδιο πάει προς ψήφιση, το άρθρο που αφορά στις πρόβες. Θα είναι πλήρης εργασία; Εξαρτημένη εργασία, όπου μπαίνουν και οι τεχνικοί; Αυτό θα είναι καθαρό, γιατί δεν το άκουσα καλά.

Το δεύτερο, εάν ο σοβαρός λόγος απόλυσης θα είναι και αυτός ρητά μέσα στο νομοσχέδιο που πάει προς ψήφιση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία συνάδελφε.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Κυρία Αναγνωστοπούλου, σας διαβάζω, για να μην υπάρχει καμμία αμφιβολία την παράγραφο 1 του 106, πώς έχει διαμορφωθεί: «Η συμμετοχή των ηθοποιών, χορευτών, μουσικών, τραγουδιστών, τεχνικών και λοιπών εργαζομένων με ειδικότητες απαραίτητες για τη διεξαγωγή των δοκιμών (προβών), που απασχολούνται σε παραγωγές θεάτρου, μουσικού θεάτρου, λυρικού θεάτρου, χοροθεάτρου, μουσικής και χορού σε δοκιμές πριν από την έναρξη των παραστάσεων, λογίζεται ως χρόνος εξαρτημένης εργασίας και αμείβεται αναλόγως του χρόνου απασχόλησης κ.λπ. κ.λπ.». Έχει γίνει, όπως συμφωνήθηκε εξάλλου και με τα Σωματεία, εχθές.

Ως προς το δεύτερο σημείο, που θίξατε, η παράγραφος 3 που αναφερόταν στο κομμάτι που λέτε, διαγράφεται όλο, όπως επίσης συμφωνήθηκε.

Ευχαριστώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Και οι συλλογικές συμβάσεις;

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Υπάρχει στο σημείο 4, το οποίο αναριθμείται σε «3» που λέει: «Όροι συλλογικών συμβάσεων εργασίας, ευνοϊκότεροι κ.λπ. κατισχύουν».

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε Υπουργέ.

Τον λόγο τώρα έχει ο κ. Κωνσταντόπουλος, εκ μέρους του Κινήματος Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο έρχεται στη βαριά σκιά της ελληνικής τραγωδίας των Τεμπών, ένα νομοσχέδιο που περιλαμβάνει, μεταξύ άλλων, μέτρα στήριξης στους πληγέντες του δυστυχήματος των Τεμπών και ρυθμίσεις για την ενίσχυση της ασφάλειας των σιδηροδρόμων. Προφανώς και οποιαδήποτε αποζημίωση, αγαπητοί συνάδελφοι, δεν ανταποκρίνεται στην απώλεια της ανθρώπινης ζωής. Η θέσπιση των μέτρων, ωστόσο, είναι αυτονόητη υποχρέωση της πολιτείας. Γι’ αυτό και είναι σκόπιμο, κύριε Υπουργέ, να υπάρξει η εγγύηση της πολιτείας απέναντι σε όλους αυτούς τους ανθρώπους είτε είναι θύματα είτε είναι συγγενείς θυμάτων και όσα εξαγγέλθηκαν από την Κυβέρνηση να γίνουν πράξη.

Για παράδειγμα, κύριε Υπουργέ, αναφορικά με την εξαγγελθείσα διαγραφή των δανειακών υποχρεώσεων για τις οικογένειες των θυμάτων που αφορούν στεγαστικά ή προσωπικά δάνεια. Εδώ, κύριε Υπουργέ, μπαίνει το ερώτημα: Πώς θα εφαρμοστεί; Γιατί αυτό είναι το ζητούμενο. Θα γίνει καθολικά για όλους, ανεξαρτήτως, εάν τα δάνεια εξυπηρετούνται ή μη. Υπάρχει κάποια συνεννόηση με τις τράπεζες και τους διαχειριστές των δανείων; Πώς θα εξασφαλιστεί ουσιαστικά στην πράξη αυτή η εξαγγελία; Αναμένουμε συγκεκριμένες απαντήσεις, ώστε οι εξαγγελίες να έχουν και νόημα.

Αγαπητοί συνάδελφοι, το τραγικό δυστύχημα των Τεμπών αποκάλυψε τι; Αποκάλυψε τη γύμνια του κράτους, αποκάλυψε τα λάθη και τις παθογένειες που διστάζουμε ως πολιτικοί να αναφέρουμε καθημερινώς. Αποκάλυψε, επίσης, τη μυωπική ανάγνωση από την Κυβέρνηση των ευκαιριών που δίνονται, μέσα από το Ταμείο Ανάκαμψης.

Κύριε Υπουργέ, εδώ θα πρέπει να τονιστεί ότι είναι πραγματικά άμεση η ανάγκη εκσυγχρονισμού των σιδηροδρομικών γραμμών της χώρας και τούτο μάλιστα, μέσα στην εποχή της ενεργειακής κρίσης. Ενεργειακή κρίση που όλα τα ευρωπαϊκά κράτη επενδύουν στα τρένα, για να περιοριστούν οι εκπομπές των ρύπων. Ωστόσο, η δική μας Κυβέρνηση έστειλε τα δύο δισεκατομμύρια ευρώ από το Ταμείο Ανάκαμψης, για να επενδύσει στα τρένα και να διασφαλίσει την ασφάλεια των μεταφορών. Κι όμως, παρ’ ότι είχε τα χρήματα, δεν το έκανε και εδώ ρωτώ: Γιατί;

Τί λέμε εμείς σήμερα ως ΠΑΣΟΚ - Κίνημα Αλλαγής; Λέμε ότι τα Τέμπη πραγματικά είναι μία τομή και μάλιστα, θα έλεγα εδώ, ότι το δυστύχημα αποκάλυψε την αποτυχία της ιδιωτικής εταιρείας «HELLENIC TRAIN», όσο και των δημοσίων ΟΣΕ-«ΕΡΓΟΣΕ», καθώς επίσης, και της ρυθμιστικής αρχής των σιδηροδρόμων. Γι’ αυτό, ως ΠΑΣΟΚ - Κίνημα Αλλαγής θέτουμε πέντε προτάσεις, οι οποίες μπορούν να διασφαλίσουν τις προϋποθέσεις για έναν ασφαλή σιδηρόδρομο.

Πρώτον, προσωρινή επαναφορά της «ΤΡΑΙΝΟΣΕ» σε κρατικό έλεγχο και εξεύρεση σύντομα ενός νέου στρατηγικού επενδυτή. Δεύτερον, ανασύσταση της ρυθμιστικής αρχής σιδηροδρόμων, με βάση τα διεθνή πρότυπα. Και μάλιστα εδώ, με άμεση εμπλοκή της Ευρωπαϊκής Ένωσης και του Ευρωπαϊκού Οργανισμού Σιδηροδρόμων στην παροχή τεχνογνωσίας και εποπτείας. Τρίτον, επιλογή των διοικήσεων του ΟΣΕ και της «ΕΡΓΟΣΕ» με ανοιχτό διαγωνισμό. Διαφάνεια παντού! Τέταρτον, αξιολόγηση και αξιοκρατία στην ενίσχυση του ανθρώπινου δυναμικού του ΟΣΕ. Πέμπτον, επενδύσεις στο σιδηροδρομικό δίκτυο με πόρους του Ταμείου Ανάκαμψης και του ΕΣΠΑ. Προτάσεις, δηλαδή, που προκρίνουν πραγματικά για ένα κράτος με ασφάλεια στους πολίτες. Επίσης, την αξιοκρατία, αλλά και τη δικαιοσύνη.

Αγαπητοί συνάδελφοι, θα αναφερθώ, επίσης, στις διατάξεις του νομοσχεδίου για τον χώρο του πολιτισμού. Συστήνεται, έστω και καθυστερημένα, κύριε Υπουργέ ένα ειδικό Μητρώο των Απασχολούμενων στον Πολιτισμό και μάλιστα με μόνιμα χαρακτηριστικά. Ένα μητρώο που θα επιτρέψει την αξιόπιστη χαρτογράφηση εργαζομένων και επαγγελματιών στο πολιτιστικό και δημιουργικό τομέα.

Η σημασία του τεράστια για όλους και ιδιαίτερα για τους εργαζόμενους στον πολιτισμό. Αναμένουμε, ωστόσο κύριε Υπουργέ, να υλοποιηθεί με τρόπο προσεκτικό, για να αποτελέσει πραγματικά ένα σαφές εργαλείο για τον πολιτισμό και ιδιαίτερα, από πλευράς πολιτείας μια πράξη η οποία θα έχει ουσία.

Επίσης, αναφορικά με την ασφάλιση των καλλιτεχνών στις πρόβες, να σημειώσω εδώ, αγαπητοί συνάδελφοι, ότι η μη επίκληση σπουδαίου λόγου από πλευράς παραγωγού για τη λύση της συνεργασίας με τον καλλιτέχνη, είναι καταχρηστική και πρέπει να αποδοκιμαστεί από όλους. Διότι έτσι οι καλλιτέχνες θα βρίσκονται μέχρι την πρεμιέρα σε καθεστώς αβεβαιότητας.

Αγαπητοί συνάδελφοι, καταθέσαμε ως ΠΑΣΟΚ μια πολύ σημαντική τροπολογία για τα επαγγελματικά δικαιώματα των Γεωπόνων, Δασολόγων, Ιχθυολόγων και των νέων πανεπιστημιακών τμημάτων που δημιουργήθηκαν μετά την κατάργηση των ΤΕΙ το 2019 με το σχέδιο Γαβρόγλου, αλλά και με τον ν.4262 του 2014.

Εδώ, αγαπητοί συνάδελφοι, πρόκειται για τμήμα της Σχολής Γεωπονικών Επιστημών του Πανεπιστημίου Πατρών που εδρεύει στο Μεσολόγγι και στο Αγρίνιο, στην εκλογική μου περιφέρεια την Αιτωλοακαρνανία. Τα τμήματα αυτά με τους ν.4559/2018 και 4589/2019, καθώς και τον ν.4610/2029 είναι πλέον πενταετούς φοίτησης. Έχουν νέα προγράμματα σπουδών πανεπιστημιακού επιπέδου και μάλιστα είναι πιστοποιημένα και κατατεθειμένα ΕΘΑΑΕ και δέχτηκαν τους πρώτους τους φοιτητές το ακαδημαϊκό έτος 2019-2020. Μάλιστα, εδώ θα πρέπει να τονιστεί, αγαπητοί συνάδελφοι, ότι η απόκτηση του πτυχίου τους ισοδυναμεί με μάστερ, ενώ ήδη λειτουργούν και μεταπτυχιακά προγράμματα, καθώς και διδακτορικά οσονούπω.

Ωστόσο, για τους πτυχιούχους αυτούς δεν υπάρχει καμμία μα καμμία νομοθετική πρόβλεψη σχετικά με τα επαγγελματικά τους δικαιώματα, δηλαδή, με το αύριο και το μέλλον αυτών των παιδιών. Και φυσικά δεν υπάρχει καμμία πρόβλεψη για την απονομή τους. Είναι πραγματικά οξύμωρο να αποδίδονται επαγγελματικά δικαιώματα σε αποφοίτους πτυχιούχους τετραετούς φοίτησης και σε αυτούς οι οποίοι έχουν και αναβάθμισή και είναι πενταετούς φοίτησης να υπάρχει γράμμα κενό.

Επίσης, θα πρέπει να τονίσουμε ότι οι πτυχιούχοι αυτοί δεν μπορούν να εγγραφούν και να ασκήσουν το επάγγελμά τους κι αυτό είναι το πιο σημαντικό. Γι’ αυτό, κύριε Υπουργέ, δώστε λύση και βγάλτε από την ομηρία αυτούς τους πτυχιούχους. Γιατί το κράτος έχει συνέχεια. Μπορεί να είναι στρεβλό το σχέδιο Γαβρόγλου, τώρα όμως κυβερνάτε εσείς και θα πρέπει να δώσετε λύση. Είναι υποχρέωση της πολιτείας να αποδώσει τα επαγγελματικά δικαιώματα στους πτυχιούχους γεωπόνους, δασολόγους, ιχθυολόγους. Γι’ αυτό ζητάμε να κάνετε δεκτή την τροπολογία μας.

Κλείνω με την τροπολογία που καταθέσαμε για τους δασικούς συνεταιρισμούς. Αγαπητοί συνάδελφοι, ως προς τη δεύτερη τροπολογία μας, οι δασικοί συνεταιρισμοί συμβάλλουν καθοριστικά στην αποφυγή της ερήμωσης των ορεινών περιοχών και στην απασχόληση των κατοίκων μικρών τοπικών κοινοτήτων της χώρας μας. Κατά την εφαρμογή του ν.4423/2016 που έθεσε σε νέο πλαίσιο τους συνεταιρισμούς έχουν διαπιστωθεί σοβαρά προβλήματα.

Εδώ, κύριε Υπουργέ, μιας και είπαμε για το κράτος ότι πρέπει να έχει συνέχεια, θα πρέπει οι στρεβλώσεις και οι αγκυλώσεις της προηγούμενης κυβέρνησης να διορθώνονται. Και γιατί το αναφέρω; Διότι η πρόβλεψη για ελάχιστο αριθμό είκοσι ένα μελών του συνεταιρισμού είναι υπερβολική. Γι’ αυτό και προτείνουμε ο αριθμός αυτός τουλάχιστον να μειωθεί στα δεκαπέντε μέλη.

Ταυτόχρονα, είναι αναγκαίο θα έλεγα εδώ να επανέλθει το κώλυμα συμμετοχής στους συνεταιρισμούς για εμπόρους ξυλείας και τους συγγενείς τους ώστε οι συνεταιρισμοί να θωρακιστούν απέναντι στις εμπορικές επιχειρήσεις, ένα κώλυμα που υπήρχε στον νόμο και καταργήθηκε το 2019. Ήταν ένα πρόβλημα που δημιουργήθηκε από την προηγούμενη κυβέρνηση και ήταν πράγματι τεράστιο, αλλά εσείς ουσιαστικά δεν δώσατε λύση ως οφείλατε.

Τέλος, επιβάλλεται η πολιτεία να στηρίξει τους δασικούς συνεταιρισμούς σε επίπεδο τοπικής κοινωνίας ως πρώτους σε σειρά προτίμησης και όχι να παραχωρούνται συστάδες μιας τοπικής κοινότητας σε δασικούς συνεταιρισμούς άλλων περιφερειών. Αυτό πρέπει να το ξαναδείτε. Πρόκειται για ρυθμίσεις που εξασφαλίζουν το μέλλον των δασικών συνεταιρισμών και ιδίως των μικρών συνεταιρισμών που στηρίζουν την απασχόληση σε ορεινές και απομακρυσμένες περιοχές.

Γι’ αυτό και σας καλώ να κάνετε αποδεκτή την τροπολογία μας, όπως επίσης αποδεκτές θα πρέπει να γίνουν και οι δύο τροπολογίες που ουσιαστικά δίνουν λύσεις στα προβλήματα που σήμερα αντιμετωπίζουν και οι πτυχιούχοι των γεωτεχνικών τμημάτων, αλλά ιδιαίτερα όπως είπα και οι δασικοί συνεταιρισμοί.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Κατούνας Αιτωλοακαρνανίας.

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Παλέρου Αιτωλοακαρνανίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Γιόγιακας εκ μέρους της Νέας Δημοκρατίας.

**ΒΑΣΙΛΕΙΟΣ ΓΙΟΓΙΑΚΑΣ:** Κύριοι Υπουργοί, κυρίες και κύριοι συνάδελφοι, τις μέρες που ακολούθησαν το δυστύχημα στα Τέμπη η Κυβέρνηση ανέλαβε μια διπλή δέσμευση: Πρώτον, να συμβάλλει εκεί που έχει αρμοδιότητα ώστε τα αίτια να διερευνηθούν μέχρι τέλους, η κοινωνία να γνωρίζει την αλήθεια και να αποδοθεί δικαιοσύνη. Δεύτερον, να κάνει ό,τι χρειάζεται προκειμένου να μην ξανασυμβεί ποτέ στη χώρα μας κάτι ανάλογο. Ήδη έχουν ληφθεί συγκεκριμένα μέτρα ώστε ο σιδηρόδρομος να λειτουργήσει ξανά με ασφάλεια το συντομότερο δυνατό.

Ειδικά, με αυτό το νομοσχέδιο επιχειρείται να αντιμετωπιστεί ένα ζήτημα που επηρεάζει την ασφαλή λειτουργία των μέσων σταθερής τροχιάς και δεν είναι άλλο από την οργανωμένη λεηλασία υλικών της σιδηροδρομικής υποδομής.

Επιχειρείται, επίσης, να αντιμετωπιστεί η ανάγκη να καλυφθούν με αξιοπιστία και δίχως σπατάλη χρόνου κενά που υπάρχουν στον ΟΣΕ σε ειδικότητες κρίσιμες για την ασφάλεια των συγκοινωνιών, όπως είναι οι κλειδούχοι και οι σταθμάρχες.

Ασφαλώς, γνωρίζουμε ότι η εμπιστοσύνη προς τον ελληνικό σιδηρόδρομο, εμπιστοσύνη που κλονίστηκε σε μια βραδιά, δεν είναι εύκολο να αποκατασταθεί. Είμαστε, ωστόσο, αποφασισμένοι να κάνουμε ό,τι περνάει από το χέρι μας για να το πετύχουμε.

Την ίδια στιγμή, κυρίες και κύριοι συνάδελφοι, δεν πρέπει να ξεχάσουμε τα θύματα, τις οικογένειές τους και τους οικείους τους, όσες και όσους έμειναν πίσω. Οι ζωές τους ύστερα από εκείνο το βράδυ δεν είναι ποτέ πια ίδιες. Η στήριξή τους, από όποια πλευρά και με όποιον τρόπο χρειάζεται, είναι μια αυτονόητη ηθική υποχρέωση όσο και μια ελάχιστη ένδειξη σεβασμού της πολιτείας προς αυτούς τους συνανθρώπους μας.

Κυρίες και κύριοι συνάδελφοι, έχουμε πει και από αυτό το Βήμα ότι η σημερινή Κυβέρνηση τόλμησε και τολμά να αναμετρηθεί με ζητήματα που σέρνονται επί δεκαετίες. Κι αυτό δεν αφορά μόνο θέματα γενικού ενδιαφέροντος, όπως η ψηφιοποίηση των συναλλαγών με το δημόσιο και η ταχύτερη έκδοση συντάξεων. Αφορά και ζητήματα σε τοπικό επίπεδο, όπως ήταν οι εκκρεμότητες σχετικά με τη χερσαία ζώνη λιμένα Ηγουμενίτσας, η επίλυση των οποίων έγινε πιο επιτακτική λόγω του διαγωνισμού για την παραχώρηση πλειοψηφικού πακέτου του Οργανισμού Λιμένος Ηγουμενίτσας, ένας διαγωνισμός που θυμίζουμε ανέδειξε παραχωρησιούχο με τίμημα το οποίο ξεπέρασε και τις πιο αισιόδοξες εκτιμήσεις, περίπου 84,2 εκατομμύρια ευρώ.

Οι τοπικές δημοτικές αρχές διεκδικούσαν τμήματα της χερσαίας λιμενικής ζώνης τα οποία δεν εξυπηρετούν λιμενικές δραστηριότητες, τμήματα τα οποία αφορούσαν τόσο το παραλιακό μέτωπο της Ηγουμενίτσας όσο και τα μικρότερα λιμάνια στα Σύβοτα, στη Σαγιάδα και την Πλαταριά που υπάγονται στον οργανισμό λιμένα. Για να μπορέσουν τα τμήματα αυτά να αποδοθούν νόμιμα στην τοπική κοινωνία έπρεπε να αντιμετωπιστούν σοβαρά προβλήματα τα οποία εκκρεμούσαν για πολλά χρόνια, να ολοκληρωθούν περιβαλλοντικές αδειοδοτήσεις και άδειες λειτουργίας, να νομιμοποιηθούν μη αδειοδοτημένες προσχώσεις και έργα.

Θα ήθελα να καταθέσω για τα Πρακτικά προς απάντηση στο συνάδελφο Βουλευτή του ΣΥΡΙΖΑ που ρώτησε και τον Υπουργό τον κ. Πλακιωτάκη, τη μελέτη περιβαλλοντικών επιπτώσεων η οποία έχει ολοκληρωθεί και εγκριθεί στις 2-2-2023.

(Στο σημείο αυτό ο Βουλευτής κ. Βασίλειος Γιόγιακας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Να χαραχτεί λοιπόν γραμμή αιγιαλού και παραλίας που σε πολλά τμήματα δεν υπάρχει, ενώ σε κάποια άλλα έπρεπε να καθορισθεί ξανά με βάση τα έργα και τις προσχώσεις που νομιμοποιήθηκαν, για να ακολουθήσει η απένταξή τους από τη δικαιοδοσία του Οργανισμού Λιμένος Ηγουμενίτσας και στη συνέχεια, η απόδοσή τους στην τοπική κοινωνία. Η παραχώρηση προς τους οικείους δήμους Ηγουμενίτσας και Φιλιατών θα προβλέπεται με διάταξη στο νομοσχέδιο, με το οποίο θα κυρώνεται η τροποποιημένη σύμβαση παραχώρησης.

Σήμερα με την ψήφιση των άρθρων 54 και 55 στο νομοσχέδιο που συζητούμε προχωρά η νομιμοποίηση λιμενικών έργων, αλλά και ενός μεγάλου τμήματος του παραλιακού μετώπου της Ηγουμενίτσας.

Πέρα από το ξεκαθάρισμα του καθεστώτος της χερσαίας ζώνης του λιμένα, τα τελευταία τριάμισι χρόνια, κυρίες και κύριοι συνάδελφοι, εξαιρέθηκαν πρόσθετοι χώροι της χερσαίας ζώνης από την παραχώρηση στον επενδυτή. Είναι ο παραλιακός δρόμος της Ηγουμενίτσας, είναι κτήρια που χρησιμοποιούνται από δημόσιες υπηρεσίες, είναι εγκαταστάσεις άθλησης και αναψυχής, είναι χώροι για τη λειτουργία παραλιακών καταστημάτων στα μικρότερα λιμάνια που διαχειρίζεται ο οργανισμός λιμένα. Επίσης, διατηρήθηκε η δωρεάν στάθμευση στο πάρκινγκ του λιμανιού, τον οποίο ο επενδυτής αναλαμβάνει την υποχρέωση να εκσυγχρονίσει και να συντηρεί όσο διαρκεί η σύμβαση παραχώρησης.

Αυτά λοιπόν έγιναν τα τελευταία τριάμισι χρόνια για το θέμα της χερσαίας ζώνης στον Οργανισμό Λιμένα Ηγουμενίτσας. Έκλεισαν εκκρεμότητες χρόνων, ικανοποιείται ένα δίκαιο αίτημα της τοπικής κοινωνίας, διατηρήθηκε ακέραια η προοπτική ανάπτυξης του λιμανιού.

Με αφορμή τα σχετικά άρθρα στο σημερινό νομοσχέδιο, θέλω και από αυτό το Βήμα να ευχαριστήσω όλους όσοι συνέβαλαν για να διευθετηθούν τα θέματα της χερσαίας ζώνης λιμένα Ηγουμενίτσας, τον κ. Πλακιωτάκη, τον κ. Σταϊκούρα, τον κ. Κυριαζόπουλο, τον Γενικό Γραμματέα Δημόσιας Περιουσίας κ. Μαστρομανώλη και την προκάτοχό του, την κ. Καλύβα, τη διοίκηση του ΤΑΙΠΕΔ και του Οργανισμού Λιμένα Ηγουμενίτσας.

Πλέον ολοκληρώνονται τα τελευταία βήματα, προκειμένου από τη μία τα εξαιρούμενα από την παραχώρηση τμήματα να περάσουν με ασφάλεια στα χέρια της τοπικής κοινωνίας -και δεν είναι εδώ μέσα να λογοδοτούμε χωρίς να παίρνουμε υπεύθυνη στάση, όταν λέμε ότι για τη χερσαία ζώνη είναι τέτοιες αυτές οι διατάξεις που βοηθούν τις τοπικές κοινωνίες και λύνουν μακροχρόνια προβλήματα- και από την άλλη, να ξεκινήσει μια νέα φάση ανάπτυξης του λιμανιού της Ηγουμενίτσας και των μικρότερων λιμανιών, με ό,τι αυτό σημαίνει για την ανάπτυξη της ευρύτερης περιοχής μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Και μέχρι να ετοιμαστεί το Βήμα, θα δώσω για ένα λεπτό τον λόγο στην Υπουργό Παιδείας και αμέσως μετά τον λόγο έχει ο Κοινοβουλευτικός Εκπρόσωπος του ΜέΡΑ25.

Έχετε τον λόγο, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κυρίες και κύριοι συνάδελφοι, στο υπό συζήτηση νομοσχέδιο, καθώς και σε μια σχετική τροπολογία του Υπουργείου Παιδείας που ενσωματώνονται διατάξεις του Υπουργείου Παιδείας, υπάρχουν διατάξεις που αφορούν ανάμεσα σε άλλα στα μέτρα ενίσχυσης για φοιτητές και υποψηφίους για την εισαγωγή στην τριτοβάθμια εκπαίδευση όσων επέβαιναν στις αμαξοστοιχίες τους σιδηροδρομικού δυστυχήματος των Τεμπών της 28ης Φεβρουαρίου και στους συγγενείς όσων απεβίωσαν ή απέκτησαν μόνιμη αναπηρία.

Πρόκειται για δικαίωμα προσαύξησης μορίων στις πανελλαδικές, δικαίωμα μετεγγραφής, προτεραιοποίηση στη σίτιση και τη στέγαση, όπως ακριβώς αυτά είχαν ανακοινωθεί κεντρικά από την Κυβέρνηση.

Επίσης, προβλέπεται ένα νέο χρονοδιάγραμμα σχετικά με την ίδρυση και τον χαρακτηρισμό πρότυπων και πειραματικών σχολείων για τη διευκόλυνση όλων των διαδικασιών που πρέπει να γίνουν και ειδικότερα, σχετικά με το διδακτικό προσωπικό.

Επίσης, σύμφωνα με τις εξαγγελίες, προβλέπεται και η ίδρυση Τμήματος Ψυχολογίας στη Σχολή Επιστημών Αγωγής στο Δημοκρίτειο Πανεπιστήμιο της Θράκης, στο Διδυμότειχο. Για την ίδρυση του τμήματος πληρούνται όλες οι προϋποθέσεις του νόμου, η αναλυτική πρόταση της συγκλήτου, η μελέτη σκοπιμότητας-βιωσιμότητας, η γνώμη της Εθνικής Αρχής Ανώτατης Εκπαίδευσης, η κάλυψη εκπαιδευτικών-ερευνητικών υποδομών σε εξοπλισμό σε μέλη ΔΕΠ και ούτω καθεξής.

Τέταρτον, ρυθμίζεται ένα ζήτημα ανάμεσα σε άλλα σχετικά με τη στελέχωση και τη λειτουργία του παιδικού σταθμού του Υπουργείου Παιδείας και Θρησκευμάτων.

Τέλος, ήταν εξαιρετική η συνεργασία με το Υπουργείο Αγροτικής Ανάπτυξης, τον κ. Γεωργαντά προσωπικά, που από κοινού μαζί με τον κ. Συρίγο επιτέλους δίνουμε λύση στο ζήτημα των επαγγελματικών δικαιωμάτων των γεωπονικών τμημάτων.

Είχε κατατεθεί μια πρώτη πρόταση. Σε συνεχή διαβούλευση και με τους ενδιαφερόμενους και μεταξύ μας τα δύο Υπουργεία, βρήκαμε τη λύση προκειμένου ακριβώς να αποδοθούν αυτά τα επαγγελματικά δικαιώματα. Θυμίζω όμως από πού είχε προέλθει αυτό. Είχε προέλθει από τη μετατροπή εν μία νυκτί των πρώην ΤΕΙ σε ΑΕΙ χωρίς καμμία απόδοση επαγγελματικών δικαιωμάτων.

Έρχεται, λοιπόν, η Κυβέρνηση και λύνει αυτό το ζήτημα και θέλω να ευχαριστήσω πάρα πολύ τον κ. Γεωργαντά για την εξαιρετική συνεργασία από κοινού μαζί με τον κ. Συρίγο σχετικά με το ζήτημα αυτό.

Κλείνω, κυρία Πρόεδρε, με το εξής. Σήμερα είναι μια πολύ σημαντική μέρα για την εκπαίδευση και μια πολύ σημαντική μέρα, διότι ξεκίνησε η παράδοση εκατόν εβδομήντα επτά χιλιάδων σετ ρομποτικής σε όλα τα νηπιαγωγεία, δημοτικά και γυμνάσια της χώρας.

Η ρομποτική έχει ενσωματωθεί στο υποχρεωτικό ωρολόγιο πρόγραμμα από την ηλικία των τεσσάρων ετών και μέρος αυτής της προσπάθειας είναι η σημαντική ενίσχυση του εξοπλισμού των δημόσιων σχολείων μας με σετ ρομποτικής, τα οποία στοχεύουν στην καλλιέργεια δεξιοτήτων των παιδιών από πάρα πολύ νωρίς. Ένα πολύ σημαντικό έργο του Ταμείου Ανάκαμψης το οποίο έρχεται και δίνει νέα ψηφιακά εργαλεία, τα οποία συνοδεύονται, να τονίσω, από επιμορφωτικό υλικό για τους εκπαιδευτικούς μας, από εκπαιδευτικό υλικό, από γραμμή υποστήριξης προκειμένου ακριβώς να αξιοποιηθούν στο έπακρο αυτά τα ψηφιακά εργαλεία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, αγαπητή Πρόεδρε, που μου δίνετε τον λόγο.

Κυρίες και κύριοι Βουλευτές, κυρίες και κύριοι Υπουργοί, συζητάμε σήμερα, υποτίθεται, ένα σχέδιο νόμου που έχει τίτλο -ακούστε το και εσείς από εκεί έξω, τι τίτλο έχει το σχέδιο νόμου και τι πραγματικά είναι το σχέδιο νόμου τους- «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου του 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών διατάξεις, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες κατεπείγουσες διατάξεις».

Ο τίτλος του σχεδίου νόμου της Κυβέρνησής σας είναι απίστευτα, εξοργιστικά παραπλανητικός, καθώς -ακούστε το, πολίτες που μας ακούτε από εκεί έξω- μόνο δώδεκα συγκεκριμένα άρθρα, για την ακρίβεια από το άρθρο 55 έως και το 66, αφορούν τη στήριξη συγγενών των θυμάτων και των πληγέντων από το έγκλημα των Τεμπών. Και τίθεται βέβαια το αιώνιο ερώτημα τι άραγε να αφορούν τα υπόλοιπα ογδόντα άρθρα. Αυτό ο ελληνικός λαός το απαντάει πριν το πουν οι πολιτικοί της Αντιπολίτευσης, πριν το πει το ΜέΡΑ25.

Η πλειοψηφία των υπόλοιπων άρθρων του σχεδίου νόμου αφορούν διευθετήσεις εν όψει εκλογών και δεν ντρέπεται κανένας. Δεν ντρέπεται κανένας, λέω, γιατί αποτελούν στην πραγματικότητα φωτογραφικά, φωτογραφικότατα δωράκια στην ολιγαρχία, τη συγκεκριμένη ολιγαρχία. Είναι επτά εφοπλιστικές οικογένειες και δέκα απατεώνες που παριστάνουν τους επιχειρηματίες στη χώρα με τα λεφτά μας, τα οποία τους δίνουν οι συστημικές τράπεζες, στις οποίες μόλις πέρυσι δώσατε, αν δεν κάνω λάθος, 3 δισεκατομμύρια στην Πειραιώς και 4 δισεκατομμύρια στην Alpha Bank, για να μπορεί να δανείζει στον κ. Λάτση τα 7 δισεκατομμύρια και να βάζει κι αυτός τα 600 εκατομμυριάκια του και να υπογραφεί ένα συμβόλαιο με εσάς. Τι θα γίνει;

Θα βγάλει πρώτα τα 600 εκατομμυριάκια του ή τα 700 που έχει βάλει και μετά θα συζητήσουμε τα επόμενα χρόνια για το τι θα γίνει με τα δύσμοιρα δανεικά και αγύριστα που του προσφέρει ο ελληνικός λαός με τις ανακεφαλαιοποιήσεις του που έχουν φτάσει παρεμπιπτόντως, ελληνικέ λαέ, 74 δισεκατομμύρια. Τα τελευταία είκοσι χρόνια μόνο αυτές οι ανακεφαλαιοποιήσεις που εσύ πληρώνεις από την τσεπούλα σου.

Ειρήσθω εν παρόδω, να μην το ξεχάσω να το πω κι αυτό, ο κ. Λάτσης, όπως ξέρετε -αλλά δεν κουράζομαι να το επαναλαμβάνω-, άλλαξε σχέδια και από εκεί που θα έφτιαχνε μια σειρά πράγματα που ήταν συμφωνημένα με το ελληνικό δημόσιο τελικά είπε «μπα, δεν επιθυμώ!», μην πω το ρήμα «δεν γουστάρω», δεν αρέσει σε μερικούς –-τσι περίπου το αντιμετώπισε πάντως-, «τελικά τα μισά θα τα κάνουμε μεζονέτες και ουρανοξύστες για πλούσιους φίλους μου, η πλέμπα να μην περνάει από την αθηναϊκή ριβιέρα». Προκοπίου, Λάτσης, Βαρδινογιάννης, ως εκεί.

Και μη γελιέστε ότι δήθεν μπορείτε να πάτε στο «Σταύρος Νιάρχος». Μπορείτε να πάτε απ’ έξω. Αν μπείτε μέσα στο τριάστερο εστιατόριο, θα χρειαστείτε ένα χιλιάρικο για να φάτε, το άτομο. Άρα, είναι αποκλεισμένος ο ελληνικός λαός.

Γιατί, λοιπόν, είναι εξοργιστικά σκανδαλώδης ο τίτλος του νομοσχεδίου σας; Γιατί έχουμε να κάνουμε με την απόλυτη εργαλειοποίηση του απόλυτου μνημονιακού πολιτικού εγκλήματος.

Ποιο είναι το μνημονιακό πολιτικό έγκλημα; Ότι πέθαναν -σκοτώθηκαν είναι η σωστή λέξη- πενήντα επτά συνάνθρωποί μας, στη συντριπτική πλειοψηφία τους πριν ανοίξουν τα «φτεράκια» τους -νέα παιδιά, κάτω από είκοσι πέντε χρόνων- και η Κυβέρνησή σας δεν ντρέπεται να βρίσκει αφορμή σε ένα ψευδεπίγραφο, με παραπλανητικό όνομα νομοσχέδιο, που δήθεν βοηθάει τους πληγέντες, δηλαδή τους γονείς, τους συγγενείς και τους συντρόφους αυτών των ανθρώπων, που στην πραγματικότητα κάνετε με αυτό δωράκια στην ολιγαρχία.

Ελληνικέ λαέ, εκμεταλλεύονται το πολιτικό έγκλημα που έκαναν, το μνημονιακό, να σκοτώσουν πενήντα επτά συνανθρώπους μας και με τον τίτλο ότι βοηθάνε τους συγγενείς και τους συντρόφους τους κάνουν και άλλα δωράκια στην παρασιτική ολιγαρχία. Σας είπα ποιοι είναι αυτοί οι επτά εφοπλιστές και οι έξι επιχειρηματίες που παριστάνουν τους επιχειρηματίες στην Ελλάδα με τα δικά μας λεφτά. Είναι και μια πολυεθνική, η «CVC», η οποία, ελληνικέ λαέ, έχει πάρει τη ΔΕΗ σου κοψοχρονιά. Ο κ. Χατζηδάκης ωρυόταν εδώ. Θα δουν τη διαφορά στους λογαριασμούς αυτοί που κατηγορούν την ιδιωτικοποίηση. Δεν κουράζομαι να λέω πως την είδαμε, κύριε Χατζηδάκη, τη νιώσαμε, την καρδιά μας έκαψε το αποτέλεσμα της αποκρατικοποίησης.

Μετά βέβαια είδαμε και την αποκρατικοποίηση του ΣΥΡΙΖΑ όταν το 2017 κόψατε στα δύο τον ΟΣΕ, κάνατε τον μισό «ΤΡΑΙΝΟΣΕ», τον χαρίσατε σε μία παρασιτική, κρατική, πτωχευμένη ήδη από χρόνια ιταλική εταιρεία. Πετύχατε το καταπληκτικό, ως πρώτη φορά Αριστερά, να κρατικοποιήσετε τα τρένα μας, αλλά όχι για ελληνικό κράτος, για το ιταλικό κράτος και μάλιστα με μια πτωχευμένη κρατική ιταλική εταιρεία. Τα δώσατε για 45 εκατομμύρια ευρώ με συμφωνία, που στην ίδια τη συμφωνία που παίρνατε 45 εκατομμύρια για να τα παραχωρήσετε δεσμευόσασταν να δίνετε 55 εκατομμύρια τον χρόνο για τα επόμενα πέντε χρόνια. Δηλαδή, τους είπατε: πάρτε τα και πάρτε και 210 εκατομμύρια, γιατί είναι πάρα πολύ χρεωμένα.

Επίσης, ξεχάσατε να πείτε στον ελληνικό λαό ότι το δίκτυο των σιδηροτροχιών, δηλαδή, κυρία Πρόεδρε και κυρίες και κύριοι Βουλευτές, οι γραμμές του τρένου, έκαναν 100 εκατομμύρια, έκαναν τα διπλάσια απ’ όσα τον πούλησαν. Αφού, λοιπόν, τον κόψατε στη μέση, αφού τον δώσατε σε μια κρατική, χρεοκοπημένη εταιρεία άλλης χώρας, αυτή η εταιρεία έκανε τη φοβερή συμβολή να πάρει έξι τρένα τριάντα δύο ετών. Ένα απ’ αυτά έγινε το φέρετρο για πενήντα επτά συνανθρώπους μας. Διαχρονικό, διακομματικό, μνημονιακό πολιτικό έγκλημα, το οποίο προσπαθείτε εδώ να εκμεταλλευτείτε για να κάνετε και άλλα δωράκια σε πλούσιους Έλληνες εγκληματίες. Είναι πολιτική ντροπή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω σύντομα, κυρία Πρόεδρε. Θα ήθελα, βεβαίως, να αναφερθώ στο μεγάλο ερώτημα που πλανάται αυτή τη στιγμή σε όλον τον ελληνικό λαό: Ποιο θα είναι το επόμενο διακομματικό, μνημονιακό σας έγκλημα; Κυρίως, βεβαίως, εσάς της Νέας Δημοκρατίας, γιατί κυβερνάτε τέσσερα χρόνια. Τι να κάνουμε; Δεν θέλαμε. Το κάνατε όμως, κυβερνάτε τέσσερα χρόνια. Ποιο θα είναι, λοιπόν, το επόμενο μνημονιακό σας έγκλημα; Αναρωτιέται ο κόσμος μήπως είναι αυτό που είπα προχθές για λογαριασμό του ΜέΡΑ25; Θα είναι στον ηλεκτρικό και στο μετρό; Ξέρετε γιατί; Γιατί έχει να γίνει άσκηση εκκένωσης, σε περίπτωση ατυχήματος, τριάντα ένα χρόνια, όπως μας είπαν οι οδηγοί.

Ελληνικέ λαέ, αύριο στις 9.00΄ κλιμάκιο του ΜέΡΑ25, με επικεφαλής τον Γραμματέα μας Γιάνη Βαρουφάκη, θα μιλήσει με τους οδηγούς των τρένων και με τους ανθρώπους που δουλεύουν στον ηλεκτρικό και στο μετρό, οι οποίοι μας κατήγγειλαν εκτός από το προαναφερθέν σκάνδαλο ότι επαφίεται στο φιλότιμό τους για το πώς θα βγάλουν τον κόσμο έξω και σε κάτι σκιτσάκια από τη δεκαετία του ΄70 που έχουν στο ντουλαπάκι του συνοδηγού αυτοί που οδηγούν τα τρένα!

Θα είναι αυτό, όμως, άραγε το επόμενο πολιτικό μνημονιακό σας έγκλημα; Γιατί εδώ προκύπτει ότι κατά πάσα πιθανότητα δεν θα είναι αυτό. Κατά πάσα πιθανότητα αυτό προκύπτει, όπως λένε οι ηλεκτρονικοί μηχανικοί ασφαλείας εναέριας κυκλοφορίας σε όλη την Ελλάδα, που αποκαλύπτουν ελλείψεις και παραλείψεις. Από το Κεντρικό Κτήριο Αεροναυτιλίας της Ελλάδας στο Ελληνικό περνά όλος ο έλεγχος εναέριας κυκλοφορίας της χώρας. Ακούστε, κύριε Υπουργέ, που εκπροσωπείτε την Κυβέρνηση. Το πιο σύγχρονο σύστημα σε αυτό το μέρος είναι είκοσι ετών. Ονομάζεται i-stop radar, τα οποία έχουν καεί. Άλλα έχουν σταματήσει να λειτουργούν και τα πιο νέα συστήματα απ’ αυτά είναι είκοσι χρονών. Δεν έπεσε από τον ουρανό αυτό! Είναι μνημονιακή πρόνοια!

Όταν καταδέχεστε διακομματικά -Νέα Δημοκρατία, ΣΥΡΙΖΑ, ΠΑΣΟΚ- να στερήσετε χρηματοδότηση από υποδομές εδώ και δεκατρία χρόνια από τον ελληνικό λαό, πώς περιμένετε τα ραντάρ να είναι πιο πρόσφατα από είκοσι ετών; Προσέξτε: τα νεότερα που διαθέτει η Πολιτική Αεροπορία είναι είκοσι ετών. Διαγωνισμοί «τρέχουν», χωρίς να εγγυώνται την ταυτόχρονη παράδοση ενώ είναι ανάγκη όπως λένε οι ειδικοί για τη σωστή λειτουργία.

Τι αποκαλύπτει η Ένωση Ηλεκτρονικών Ασφάλειας Εναέριας Κυκλοφορίας; Τα μέλη της, επαναλαμβάνω, εργάζονται στο κεντρικό κτήριο Αεροναυτιλίας της Ελλάδας στο Ελληνικό, απ’ όπου περνάει όλος ο έλεγχος εναέριας κυκλοφορίας του χώρου. Ο πύργος ελέγχου του Αεροδρομίου μας, του «Ελευθέριος Βενιζέλος», είναι κομμάτι αυτής. Παρεμπιπτόντως, η Ένωση Ελεγκτών Εναέριας Κυκλοφορίας ενημέρωσε από την περασμένη εβδομάδα για σημαντικές ελλείψεις σε εξοπλισμό και προσωπικό.

Για να δούμε, όμως, λίγο τις ελλείψεις, για να καταλάβετε πόσο τυχαίο είναι που δεν πέφτουν τριακόσια άτομα από δέκα χιλιάδες πόδια ή τριάντα χιλιάδες πόδια την ημέρα. Ακούστε τις: Πότε θα λυθούν τα προβλήματα με τις προσλήψεις προσωπικού; Το 2009, κύριοι Υπουργοί και κυρία Υπουργέ, -εάν είστε ακόμα εδώ που εκπροσωπείτε την Κυβέρνηση- υπηρετούσαν τετρακόσιοι εννέα ηλεκτρονικοί μηχανικοί ασφαλείας εναέριας κυκλοφορίας. Έκτοτε έχουν αποχωρήσει εκατόν είκοσι πέντε τέτοιοι, ενώ το 2027 θα συνταξιοδοτηθούν ακόμη εβδομήντα πέντε. Στα χαρτιά, λένε, αυτή τη στιγμή είναι τριακόσιοι πενήντα δύο από τους τετρακόσιους εννέα, το 2009. Δηλαδή, είναι πενήντα επτά λιγότεροι. Στα χαρτιά όμως. Γιατί; Γιατί περίπου πενήντα εικονικές εσωτερικές μετατάξεις κάνουν αυτόν τον αριθμό. Οι προσλήψεις, ελληνικέ λαέ, από το 2010 μέχρι σήμερα μετριούνται στα δάχτυλα του ενός χεριού και έχει πέντε δάχτυλα το κάθε σου χέρι, Έλληνα πολίτη, και δεν ντρέπεται κανένας από όσους κυβέρνησαν από το 2009 μέχρι σήμερα.

Οι ελλείψεις σε προσωπικό -λένε- είναι πλέον τόσο εμφανείς ώστε οι συνάδελφοι στο κεντρικό σύστημα επικοινωνιών στο Ελληνικό αναγκάζονται να δουλεύουν διπλοβάρδιες. Τι λέτε, κύριε Υπουργέ; Είναι θετικό για την ασφάλεια των πτήσεων να δουλεύουν διπλοβάρδιες για να καλύπτονται τα κενά λόγω ασθενειών, εκπαιδεύσεων και συμμετοχή σε επιτροπές; Η συγκεκριμένη βάρδια πρέπει να αποτελείται κατ’ ελάχιστον από δύο άτομα. Μόνο έτσι διατηρείται το επιθυμητό επίπεδο ασφαλείας. Έλα, όμως, που δεν έχετε δεύτερο άτομο. Σας θυμίζει κάτι, με έναν σταθμάρχη που έπρεπε να είχε πίσω του, πριν από ενάμιση μήνα, έναν άλλον σταθμάρχη, εάν κοιμηθεί, εάν πάθει έμφραγμα και από αυτούς τους δύο έναν τρίτο, εάν τους χτυπήσει αστροπελέκι; Και ήταν ένας ανειδίκευτος πενηνταεπτάχρονος, ο οποίος μπήκε με ρουσφέτι σας; Γι’ αυτό δεν ντρέπεται κανένας; Συνεχίζοντας λένε: «Καλούμε τη διοίκηση της Υπηρεσίας Πολιτικής Αεροπορίας και την ηγεσία του Υπουργείου Μεταφορών να πάρουν θέση σε όσα επισημαίνουμε».

Εγώ έχω πει τα ελάχιστα απ’ όσα επισημαίνουν. Είναι πέντε σελίδες, αλλά δεν έχω τον χρόνο. Σας καλούν να πάρετε θέση. Να δώσετε συγκεκριμένες απαντήσεις για το πώς και πότε θα αντιμετωπιστούν οι πιο πάνω σοβαρότατες ελλείψεις και δυσλειτουργίες. Θα αναφέρω, όμως, κάτι το οποίο πραγματικά πρέπει να το πω. Ακούστε, λοιπόν, πολίτες που μας ακούτε απ’ εκεί έξω και δεν έχετε εξεγερθεί ακόμη, αλλά ποτέ δεν είναι αργά. Έχετε έναν μήνα μέχρι τις εκλογές. Εξεγερθείτε. Από τις 14-2-2023, κύριοι Υπουργοί, που εκπροσωπείτε την Κυβέρνηση, το ραντάρ του Κεντρικού Κτηρίου Αεροναυτιλίας (ΚΕΠΑΘΜ) της Υπηρεσίας Πολιτικής Αεροπορίας στο Ελληνικό έχει κλείσει λόγω σοβαρής βλάβης στο σύστημα περιστροφής του. Τα ραντάρ Υμηττού και Κυθήρων καλύπτουν περιορισμένα και κατά συνθήκη τη δυτική περιοχή του Υμηττού, καθώς δεν είναι τερματικά ραντάρ αλλά διαδρομής. Για πόσο ακόμα, ρωτάνε, θα παραμείνει η δυτική περιοχή του Υμηττού μερικώς ακάλυπτη από τα ραντάρ; Οι ίδιοι λένε ότι κλείνουν δύο χρόνια -δεν είναι δύο εβδομάδες- από τότε που η επιτροπή παραλαβής του νέου κεντρικού συστήματος επικοινωνιών Αεροναυτιλίας VCRS στο κτήριο του Ελληνικού διαπίστωσε ότι υπάρχουν προβλήματα στην παραλαβή του συγκεκριμένου συστήματος. Λένε οι ηλεκτρονικοί ασφαλείας: «Αυτή τη στιγμή κρατάμε όρθιο το κύριο και το εφεδρικό σύστημα επικοινωνιών, τα οποία είναι τριάντα ετών». Και δεν ντρέπεται κανένας, ελληνικέ λαέ!

Το τελευταίο. Κύριοι Υπουργοί, έχουν περάσει ήδη δύο χρόνια -και δεν ντρέπεται κανένας- από τον εμπρησμό και την ολική καταστροφή του ραντάρ διαδρομής -en route- στον Αττάβυρο της Ρόδου. Γιατί η διοίκηση της Υπηρεσίας Πολιτικής Αεροπορίας από την επόμενη μέρα της δολιοφθοράς δεν προέβη σε κατεπείγουσες διαδικασίες για την προμήθεια νέου ραντάρ; Το γεγονός ότι το συγκεκριμένο ραντάρ δεν έχει ενταχθεί σε μια ευρύτερη διαδικασία προμήθειας συστημάτων εκσυγχρονισμού της Υπηρεσίας Πολιτικής Αεροπορίας δεν αναιρεί ότι εδώ και δύο χρόνια υπάρχει ανάγκη αντιμετώπισης της όλως έκτακτης αυτής συνθήκης. Αγρόν αγοράζουν! Αγοράζουν αγροτεμάχια. Αυτό θα πει.

Πριν φύγω θα ήθελα να πω αυτό. Να ανησυχείτε, γιατί και οι οδηγοί ταξί έκαναν την πρώτη μεγαλειώδη πορεία τους. Ήταν ο Κρίτων Αρσένης και είμαι υπερήφανος που είναι σύντροφός μου και τον βλέπω και απέναντί μου να σας κοιτάει, χωρίς να ντρέπεται -γιατί δεν έχει κανέναν λόγο όπως όλοι εσείς- δεν υπέγραψε ποτέ μνημόνιο και είναι κάθε φορά δίπλα στους αγώνες, στον δρόμο. Στη μεγαλειώδη πορεία τους ήταν για πρώτη φορά -και αυτό είναι εντυπωσιακό- οι οδηγοί -οι οποίοι ειρήσθω εν παρόδω μπορεί να είναι το επόμενο μνημονιακό σας έγκλημα, γιατί μας κατήγγειλαν ότι μπορεί να έχουν να κάνουν τέσσερις μήνες ρεπό, με απειλή απόλυσης από τους ιδιοκτήτες- μαζί με τους ιδιοκτήτες. Ξέρετε γιατί ήταν μαζί με τους ιδιοκτήτες, για πρώτη φορά; Γιατί έχουν καταλάβει ότι το σχέδιό σας είναι να παραδώσετε τα ταξί μας σε μεγάλες ξένες πολυεθνικές. Προκειμένου, λοιπόν, να μην αφανιστεί ο κλάδος τους λένε: τα δικά μας θα τα βρούμε. Προέχει να μην εξαφανιστούμε. Ο ταξιτζής που ξέραμε, ένας ιδιοκτήτης και ένας οδηγός και ένας επικίνδυνος μεσάζοντας, που λέγεται μαντράς και που θα έπρεπε να έχει πάει φυλακή από χρόνια, γιατί παίρνει ένα πενηντάρικο και με το πενηντάρικο το πρώτο του ιδιοκτήτη, ο οδηγός για να πάρει το πρώτο ευρώ του, ελληνικέ λαέ, πρέπει να έχει 100 στο ταμείο, δηλαδή δεκαοκτώ ώρες.

Ολοκληρώνω, κυρία Πρόεδρε.

Έτσι δουλεύουν δεκαοκτώ ώρες τη μέρα, τέσσερις μήνες συνεχώς, χωρίς ρεπό.

Κοιμούνται, κύριε Υπουργέ -αν πρέπει να κάνουν τις ανάγκες τους, να τραφούν και να πλυθούν- περίπου δύο ώρες. Λέτε να μη σκοτώσουν; Είναι λάθος η έκφραση. Λέτε να μη δολοφονηθούν, παίρνοντας μαζί τους και κανένα τουρίστα στους επόμενους μήνες που έρχονται; Αν δεν φτιάξετε το πλαίσιο, αυτό θα γίνει.

Ωστόσο, είμαστε μαζί τους. Είναι αδέρφια μας. Δεν θα τους ξεχάσουμε. Οι οδηγοί κατάφεραν να συνεννοηθούν με τους ιδιοκτήτες. Θα εκτοξεύσουν τους μαντράδες που είναι μεσάζοντες και παρασιτικοί, μικροί παρασιτικοί, αλλά παρασιτικοί. Σας ταιριάζουν. Θα τους εκτοξεύσουν και θα τα βρουν και θα αγωνιστούν να μη φέρετε την πολυεθνική που θα εξαφανίσει τον κλάδο και των ιδιοκτητών και των οδηγών.

Ευχαριστώ πολύ για την ανοχή, κυρία Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ.

Τον λόγο τώρα έχει η κ. Αναγνωστοπούλου εκ μέρους του ΣΥΡΙΖΑ και αμέσως μετά, ο Υφυπουργός ο κ. Παπαδόπουλος.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, μιλάμε σήμερα για ένα νομοσχέδιο που αφορά στην ελάχιστη ηθική και υλική υποχρέωση της πολιτείας απέναντι στα θύματα, στις οικογένειες των θυμάτων της τραγωδίας των Τεμπών. Θα έπρεπε, ως ηθική υποχρέωση και πολιτιστική υποχρέωση, αυτό το νομοσχέδιο να είναι αφιερωμένο αποκλειστικά σε αυτό το θέμα και σε τίποτα άλλο.

Δυστυχώς, η Κυβέρνηση για ακόμα μια φορά βρήκε ευκαιρία με αυτόν τον τίτλο να περάσει έναν σωρό άλλα άρθρα από διάφορα Υπουργεία, τα οποία δεν έχουν καμμία σχέση ή με άλλον τρόπο, θα λέγαμε ότι έχουν σχέση, αλλά δεν είναι το θέμα μου αυτό ούτε θα μιλήσω για την τραγωδία των Τεμπών.

Θεωρώ ότι συνάδελφοι και συναδέλφισσες πριν από μένα και ο Πρόεδρος του ΣΥΡΙΖΑ - Προοδευτική Συμμαχία έδειξαν με ποιον τρόπο η Κυβέρνηση προσπάθησε και προσπαθεί να συγκαλύψει μέχρι σήμερα τα αίτια αυτής της τραγωδίας, αίτια τα οποία αφορούν αυτή την Κυβέρνηση. Και αφορούν αυτή την Κυβέρνηση, γιατί πάρα πολλά στάδια περιφρούρησης της δημόσιας ασφάλειας, της ασφάλειας μετακινήσεων δεν τηρήθηκαν. Τώρα βγαίνουν και για τα αεροπλάνα και για τα πάντα.

Ούτε θα πω για τη συνομιλία που είχα με εργαζόμενους στον ΟΣΕ της Πάτρας με μηχανοδηγούς και σταθμάρχες, τι σημεία και τέρατα έγιναν αυτά τα τέσσερα χρόνια, όπου στα σημεία και τέρατα συγκαταλέγεται το πελατειακό κράτος, οι ελαστικές σχέσεις εργασίας, «μπλοκάκια σταθμάρχες» και όχι σταθμάρχες οι οποίοι είναι η δουλειά τους και είναι ειδικευμένοι για αυτόν τον λόγο και πολλά άλλα. Τα άλλα έχουν ειπωθεί.

Θα σταθώ για ένα λεπτό μόνο στο εξής. Ενώ είμαστε σε αυτό το κλίμα, ενώ η τραγωδία των Τεμπών βαραίνει την κοινωνία και τη χώρα, έχουμε έναν Υπουργό ο οποίος εισηγείται μάλιστα αυτό το νομοσχέδιο σήμερα εδώ, στη Βουλή, ο οποίος πετάει πραγματικά τόνους λάσπης τοξικότητας, πόλωσης και εμφυλιοπολεμικού κλίματος.

Απορώ: Αυτή είναι η μεταρρυθμιστική εκσυγχρονιστική Νέα Δημοκρατία, όπου ο Αντιπρόεδρός της μιλάει με αυτόν τον τρόπο, με αυτούς τους χαρακτηρισμούς για την Αριστερά, φτύνοντας, δηλαδή, κατά πρόσωπο πάνω από το μισό της κοινωνίας και φτύνοντας κατά πρόσωπο την ιστορική διαδρομή μιας κοινωνίας; Είναι αυτή η Δεξιά για την οποία μέσω του Υπουργού της η κοινωνία είναι οικονομικά αναλφάβητη; Τι είναι η οικονομία; Η οικονομία είναι μια επιστήμη μέσα σε ένα θερμοκήπιο ή είναι αυτό που καταλαβαίνουν οι πολλοί;

Όμως, ξέρουμε πάρα πολύ καλά τη νεοφιλελεύθερη Νέα Δημοκρατία. Οι πολλοί την ενοχλούν, αυτοί που καταλαβαίνουν στην τσέπη τους, αυτοί που πηγαίνουν στα νοσοκομεία ή πηγαίνουν τα παιδιά τους στα σχολεία ή πηγαίνουν νέοι άνθρωποι στα πανεπιστήμια ή παίρνουν τις δημόσιες συγκοινωνίες και βλέπουν μια οικονομία των λίγων και τι επιπτώσεις έχει στη ζωή τους.

Αυτό δεν θέλει να βλέπει ο Υπουργός Αναπτύξεως. Αυτό και με τον τρόπο που έχει, προσπαθεί να εκφοβίσει ότι η τοξικότητα είναι όταν αντιστέκεσαι στην τοξικότητα.

Και εγώ θέλω να τον πληροφορήσω και προσωπικά ότι σε αυτή την τοξικότητα, σε αυτή την πόλωση και σε αυτό το εμφυλιοπολεμικό κλίμα εμείς θα αντισταθούμε και όλη η κοινωνία θα αντισταθεί.

Με αφορμή, λοιπόν, αυτό το νομοσχέδιο και τα άρθρα που υπάρχουν σε αυτό, καλό ήταν το ότι ο κ. Γιατρομανωλάκης επιτέλους άκουσε το κίνημα, αφού το Υπουργείο Πολιτισμού δεν είχε κάνει καμμία διαβούλευση με τους καλλιτέχνες για τις διατάξεις που θα έφερνε. Αποφάσισε, έστω και την ύστατη στιγμή, χθες που το κίνημα πάλι ήταν στους δρόμους -καλό είναι και αυτό που ήταν πάλι στους δρόμους- να δεχτεί τις διεκδικήσεις του.

Δεν δέχτηκε, όμως, τον ακρογωνιαίο λίθο ούτε την τροπολογία που έχει κατατεθεί, έχει κατατεθεί ξανά και αφορά στο θέμα του προεδρικού διατάγματος, την απόσυρση των ειδικοτήτων των καλλιτεχνών από το προεδρικό διάταγμα. Το έχουμε κάνει, το έχουμε ζητήσει και τα κόμματα της Αντιπολίτευσης, όπως και τις άλλες διεκδικήσεις που τις δέχθηκε. Πιέσαμε -και χθες ήμασταν πάλι στον δρόμο- αλλά γι’ αυτό δεν έγινε απολύτως τίποτα.

Θέλω, όμως, να μιλήσω και για ένα άλλο θέμα που αφορά στο Υπουργείο Πολιτισμού και δείχνει αυτή τη νεοφιλελεύθερη εμμονή -πραγματικά, εμμονή- αυτής της Κυβέρνησης. Ήρθε η Υπουργός Πολιτισμού σήμερα και αφού πριν από έναν μήνα μετέτρεψε τα μεγαλύτερα μουσεία της χώρας, τα πέντε μεγαλύτερα μουσεία, σε ΝΠΔΔ, δηλαδή άνοιξε την πόρτα για ιδιωτικοποίηση, σήμερα τα μετέτρεψε σε μουσεία-φαντάσματα. Τα μεγαλύτερα μουσεία της χώρας είναι φαντάσματα. Δεν υπάρχει διοικητικό συμβούλιο. Ζήτησε άλλον έναν μήνα παράταση. Δηλαδή, δεν μπορούν ούτε καρφίτσα να βάλουν αυτά τα μουσεία. Είναι στην κυριολεξία αδιοίκητα.

Αυτή είναι η Κυβέρνηση και το έχουμε δει με δραματικό τρόπο μέχρι και σε πράγματα που αφορούν στον πολιτισμό κ.λπ..

Δεύτερο θέμα -γιατί κατακερματισμένα είναι τα πράγματα στο νομοσχέδιο, έτσι θα τα πω- είναι το εξής. Χτυπήθηκε στις 7 Μαρτίου μέχρι πραγματικά να φτάσει στο νοσοκομείο σε άθλια κατάσταση ο Μανώλης Ψαρρός, ένας αρχαιολόγος. Και χτυπήθηκε από μπράβους, επειδή έκανε τη δουλειά του.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Το Υπουργείο, εκτός από μια χλιαρή ανακοίνωση, δεν έχει ζητήσει να παρασταθεί στο δικαστήριο ως πολιτική αγωγή στη μήνυση που έχει καταθέσει ο ίδιος ο αρχαιολόγος. Δεν έχει κάνει μήνυση για να στηρίξει τον ίδιο του τον εργαζόμενο. Τίποτε απολύτως.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και τι μάθαμε για τη Μύκονο, που είναι η ναυαρχίδα όμως των Κυκλάδων και όχι μόνο των Κυκλάδων; Υποστελέχωση όλων των δημόσιων υπηρεσιών και της Αστυνομικής Διεύθυνσης Μυκόνου. Μας είπε ο κ. Θεοδωρικάκος ότι υπάρχουν πολλοί, μόνο όμως στην υψηλή περίοδο, όταν υπάρχει τουρισμός, όχι στην υπόλοιπη περίοδο, όταν γίνονται όλα αυτά τα έκτροπα με τα κτήρια, με τις υποδομές κ.λπ., όταν υπάρχει ο οικοδομικός οργασμός. Εκεί δεν υπάρχουν.

Το κυριότερο, όμως, ποιο είναι; Τι έμαθα; Στην κτηματική υπηρεσία που ελέγχει όλο το αρχιπέλαγος υπάρχει ένας υπάλληλος. Ο ένας υπάλληλος είναι υπεύθυνος για τους αιγιαλούς, για τις παραλίες, για παντού.

Θέλω να κλείσω, να μην καθυστερήσω, λέγοντας το εξής: Μην τολμήσει το Υπουργείο Πολιτισμού αυτό που ακούγεται να το κάνει πράξη -δεν το έχει διαψεύσει- να βγάλει τους εν ενεργεία αρχαιολόγους από τη Μύκονο για λόγους και καλά συναισθηματικής φόρτισης. Να τους αφήσει εκεί που είναι οι άνθρωποι, να τους προστατεύσει, για να μπορέσουν να κάνουν τη δουλειά τους.

Και ένα τελευταίο θέμα. Κλείνουν τρεις κινηματογράφοι ιστορικοί της Αθήνας. Είναι δυνατόν και εκεί η νεοφιλελεύθερη εμμονή και ένα Υπουργείο που δεν μπορεί να προστατέψει τα στοιχειώδη, θα μου πείτε δεν προστάτεψε την Ακρόπολη, τους κινηματογράφους θα προστατεύσει; Και θα ρωτήσει κάποιος, έχει τόση μεγάλη σημασία; Ναι έχει τεράστια σημασία. Είναι η συνέχεια μιας πόλης; Είναι το συλλογικό της πρόσωπο που έχουμε φτιάξει, όλοι οι πολίτες αυτής της χώρας και κυρίως βέβαια της Πρωτεύουσας. Είναι ο κατακερματισμός αυτού που έχουμε στο μυαλό μας ως δημόσιο χώρο.

Στις 21 Μαΐου ο κόσμος θα δώσει την απάντηση στη χειρότερη Δεξιά της μεταπολίτευσης.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υφυπουργό Υποδομών και Μεταφορών, κ. Παπαδόπουλο για τρία λεπτά.

Μετά θα μιλήσει η κ. Χρηστίδου, ο κ. Χαρακόπουλος και μετά ο Υπουργός Δικαιοσύνης κ. Τσιάρας.

Ορίστε, κύριε Υφυπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Νομίζω είναι αρκετά τα τρία λεπτά.

Θα ήθελα να ενημερώσω το Σώμα για την τροπολογία 1681/164. Είναι μια τροπολογία με έξι άρθρα τα οποία χρήζουν αντιμετώπισης και γι’ αυτό το πρώτο ρυθμίζει θέματα που σχετίζονται με τις μισθολογικές διαφορές εργαζομένων και αναφέρει τα ποσά για τα επιδόματα επικίνδυνης και ανθυγιεινής εργασίας, αλλά και θέσεων ευθύνης εργαζομένων στις σταθερές συγκοινωνίες της ΣΤΑΣΥ. Ειδικότερα από τον επόμενο μήνα χορηγείται στο προσωπικό της ΣΤΑΣΥ μηνιαία οικονομική ενίσχυση, η οποία ισούται με 2% επί του βασικού μισθού. Ειδικά για το προσωπικό το οποίο ασχολείται στις βάρδιες, χορηγείται μηνιαία οικονομική ενίσχυση ίση με το 4%. Τα ποσά που έχουν καταβληθεί στους εργαζόμενους της ΣΤΑΣΥ, σύμφωνα με την απόφαση 3/10/2016 και με τη συλλογική σύμβαση εργασίας από 31-3-22, καθώς και αυτά που αντιστοιχούν στα επιδόματα επικίνδυνης και ανθυγιεινής εργασίας των θέσεων ευθύνης, δεν αναζητούνται.

Παρόμοια ρύθμιση έχει γίνει και για τους υπαλλήλους του ΟΣΕ και αυτό το θέμα έχει προκύψει από τις λανθασμένες επιλογές, οι οποίες είχαν γίνει την περίοδο 2015-2019.

Επίσης, θα αναφερθώ σε ένα πάγιο αίτημα των εργαζομένων για τη σύναψη ασφαλιστηρίων συμβολαίων.Πρέπει να υπενθυμίσω ότι το δικαίωμα αυτό ισχύει σε παλαιότερες συλλογικές συμβάσεις και είχε καταργηθεί και το επαναφέρουμε.

Στην παράγραφο 3 στο άρθρο 3 ορίζονται τα προσόντα διορισμού των ελεγκτών εναέριας κυκλοφορίας. Ορίζουμε ηλικιακό όριο για την πρόσληψή τους τα τριάντα έτη και σε περίπτωση μετατάξεων τα σαράντα έτη. Την επόμενη εβδομάδα, σε άλλο νομοσχέδιο, θα καταθέσουμε μια τροπολογία, την οποία δεν προλάβαμε να καταθέσουμε σήμερα, που αφορά τους ηλεκτρονικούς της ΥΠΑ, όπου ορίζουμε αντίστοιχα τα τριάντα πέντε έτη, διότι χρειάζεται να υπάρχει και μια προϋπηρεσία και γνώση.

Στο άρθρο 4 προβλέπεται η οικονομική ενίσχυση του Διεθνούς Αερολιμένα Αθηνών. Η ενίσχυση αυτή είχε τύχει της έγκρισης της Ευρωπαϊκής Επιτροπής κι ενώ θα έπρεπε να είχε καταβληθεί μέχρι τέλος του 2022 δεν έγινε εκταμίευση, με αποτέλεσμα να χρειάζεται συμπλήρωση η νομοθετική διάταξη για να καταβληθούν εντός του 2023.

Με την προτεινόμενη ρύθμιση του άρθρου 5 της τροπολογίας θωρακίζεται η ανεξαρτησία του Προέδρου και των μελών της Επιτροπής Εμπειρογνωμόνων για την διερεύνηση και ανάδειξη των συστημικών προβλημάτων και δυσλειτουργιών, αναφορικά με το σιδηροδρομικό δυστύχημα των Τεμπών της 28ης Φεβρουαρίου. Η αποστολή της συγκεκριμένης επιτροπής είναι εξόχως σημαντική για το δημόσιο συμφέρον, προκειμένου να εξασφαλιστεί ένας ενδελεχής έλεγχος και μια συνολική ανάδειξη των αιτιών της τραγωδίας.

Για τον λόγο αυτό η προτεινόμενη ρύθμιση διασφαλίζει ότι ο πρόεδρος και τα μέλη της Επιτροπής Εμπειρογνωμόνων ασκούν τα καθήκοντά τους δίχως τον κίνδυνο οποιωνδήποτε παρεμβάσεων, κακόβουλων διώξεων ή παρελκυστικών ενδίκων βοηθημάτων.

Το πεδίο εφαρμογής της διάταξης περιορίζεται στη γνώμη και στην ψήφο των μελών της επιτροπής κατά την άσκηση των καθηκόντων τους και δεν καταλαμβάνει πάντως στην περίπτωση που αυτά έχουν ενεργήσει με δόλο.

Για την ταυτότητα του λόγου προβλέπει τη δυνατότητα ανάθεσης δικαστικής υποστήριξης και εκπροσώπησης των μελών της Επιτροπής είτε σε λειτουργό του Νομικού Συμβουλίου του Κράτους είτε σε δικηγόρο της επιλογής τους, εφόσον το παρόν σχετικό αίτημα εγκριθεί από τον Γενικό Γραμματέα του Υπουργείου Υποδομών και Μεταφορών.

Μετά υπάρχει άλλη μία απόφαση στις εξουσιοδοτικές που έχει να κάνει με μια κοινή υπουργική απόφαση του Υπουργού Οικονομικών και Μεταφορών για τη χορήγηση επιπλέον κρατικής επιδότησης του Ομίλου ΟΑΣΑ, προκειμένου να καλύψει τις ανάγκες των φορέων που ασκούν το έργο της ΟΣΥ.

Και το τελευταίο είναι η έκδοση απόφασης του Υπουργού Υποδομών και Μεταφορών για τον καθορισμό τεχνικών προδιαγραφών για ειδικοποιημέναφορτηγά αυτοκίνητα, για παράδειγμα αυτά που μεταφέρουν τα απορρίμματα.

Αυτά, κύριε Πρόεδρε.

Σας ευχαριστώ και μετά θα επανέλθω αν χρειαστεί στην ομιλία μου.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, παρακαλώ θα ήθελα να κάνω μια ερώτηση.

**ΠΡΟΕΔΡΕΥΩΝ (Γεώργιος Λαμπρούλης):**  Δεν γίνεται ο κάθε Βουλευτής να κάνει ερώτηση. Υπάρχει Κοινοβουλευτικός Εκπρόσωπος και υπάρχει και εισηγητής. Συνεννοηθείτε και να διατυπώσει την ερώτηση ένας εκ των δύο. Τώρα να δώσουμε τον λόγο σε όλους τους Βουλευτές, να κάνουν από μία ερώτηση;

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, για μία ερώτηση μόνο…

**ΠΡΟΕΔΡΕΥΩΝ (Γεώργιος Λαμπρούλης):** Τώρα δεν μπορούμε να συνεννοηθούμε, κύριε Τσακαλώτο; Ξέρετε πολύ καλά. Βλέπετε την κατάσταση που υπάρχει. Υπάρχει μεγάλος αριθμός συναδέλφων που περιμένουν να μιλήσουν.

**ΧΡΗΣΤΟΣ ΓΙΑΝΝΟΥΛΗΣ:** Δεν θέλω να μιλήσω, κύριε Πρόεδρε. Μία ερώτηση θέλω να κάνω.

**ΠΡΟΕΔΡΕΥΩΝ (Γεώργιος Λαμπρούλης):** Καμμία αντίρρηση. Δεν μπορείτε, λοιπόν, μέσω του Κοινοβουλευτικού Εκπροσώπου σας είτε του εισηγητή σας; Κύριε Τσακαλώτο, κάντε την ερώτηση εσείς, αφού σηκωθήκατε.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, είναι εξειδικευμένο το θέμα.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει μόνο την ερώτηση αυστηρά για ένα λεπτό. Δεν θέλω να το διανθίζετε. Μόνο την ερώτηση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, συγγνώμη αλλά δεν είμαστε σε δημοτικό σχολείο. Υπάρχει Κανονισμός.

**ΠΡΟΕΔΡΕΥΩΝ (Γεώργιος Λαμπρούλης):**  Στη Βουλή είμαστε και υπάρχει χρονοδιάγραμμα, υπάρχει συγκεκριμένη διαδικασία και πρέπει να τη σέβεστε. Δεν θα κάνουμε διάλογο τώρα επί της διαδικασίας. Το Προεδρείο σάς απευθύνει τον λόγο, σας δίνει και τον λόγο βεβαίως και σας λέω ακριβώς να διατυπώσετε την ερώτησή σας. Γι’ αυτό ζητήσατε τον λόγο, για να διατυπώσετε κάποια ερωτήματα. Σας ακούμε.

**ΧΡΗΣΤΟΣ ΓΙΑΝΝΟΥΛΗΣ:** Οι εξηγήσεις για το γεγονός ότι υπάρχει μία αντισυμβατική κοινοβουλευτική διαδικασία με πέντε νομοσχέδια σε ένα, θα έπρεπε να σας έχει προβληματίσει.

**ΠΡΟΕΔΡΕΥΩΝ (Γεώργιος Λαμπρούλης):** Αυτό δεν θα το λύσουμε εδώ. Αυτό μπορούμε να το συζητήσουμε στη Διάσκεψη των Προέδρων. Η ερώτηση ποια είναι;

**ΧΡΗΣΤΟΣ ΓΙΑΝΝΟΥΛΗΣ:** Ωραία, η ερώτηση. Κύριε Παπαδόπουλε, γιατί αυτά που προβλέπετε για την ΣΤΑΣΥ δεν προβλέπονται για τους άλλους φορείς, όπως ΟΣΥ, ο ΟΑΣΘ και ο ΟΑΣΑ; Αυτό είναι το πρώτο.

Ελπίζω να λειτουργεί καλά το σύστημα τηλεδιοίκησης που έχουμε εδώ πέρα και ακούγονται οι ερωτήσεις.

Επίσης, θα ήθελα να σας ρωτήσω, αυτό που ρώτησε ο πρώην Πρωθυπουργός και μέλλων Πρωθυπουργός, κ. Τσίπρας: Στην ουσία την ασυλία, το ακαταδίωκτο σάς το ζήτησαν οι εμπειρογνώμονες ή είναι δική σας πρωτοβουλία να τους το παρέχετε, όπως κάνατε επί μακρόν σε τραπεζίτες, διοικητικούς υπαλλήλους; Ασυλία βέβαια έχουν και όσοι έχουν το ακαταλόγιστο με ασήμαντες τοποθετήσεις ή με ευφορία αδιευκρίνιστη. Σας το ζήτησαν οι εμπειρογνώμονες ή είναι δική σας απόφαση;

Και ένα τρίτο και τελευταίο που είναι σε αυτές τις τροπολογίες. Σε ό,τι αφορά τη διττή αντιμετώπιση σε σχέση με ΟΑΣΘ και ΟΣΥ σε σχέση με το 10% και άλλες μη μισθολογικές παροχές, που ενώ στον φορέα της Αθήνας χαρίζονται στη Θεσσαλονίκη ζητάτε, με βάση την εναρμόνιση με το ενιαίο μισθολόγιο, το 10% της επιστροφής. Ή θα πρέπει να ισχύσει και στους δύο το ίδιο ή για κανέναν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο. Σύντομα σας παρακαλώ.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κι εγώ ευχαριστώ. Νομίζω ότι ήταν χρήσιμες οι ερωτήσεις και οι τρεις.

Πρώτον, να σας πω ότι όσον αφορά τα μέλη της Επιτροπής Εμπειρογνωμόνων δεν ξέρω αν το ζήτησαν, πάντως είθισται να λειτουργεί έτσι και είναι για να θωρακίζεις την ανεξαρτησία του προεδρείου και των μελών της επιτροπής. Τώρα όσον αφορά τα υπόλοιπα, θα συμφωνήσω απόλυτα μαζί σας.

(Θόρυβος από την πτέρυγα του ΣΥΡΙΖΑ)

Θέλετε να απαντήσω;

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε κύριε Υφυπουργέ.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Θα συμφωνήσω απόλυτα μαζί σας για την ΟΣΥ. Το προετοιμάζουμε, όπως είπα, και για τους ηλεκτρονικούς της ΥΠΑ, ότι θα έρθει μια απόφαση για το όριο ηλικίας μέχρι τα τριάντα πέντε έτη, όπως έχουν ζητήσει. Αυτό είναι το πρέπον, κατά τη γνώμη μου. Το ίδιο αναφέρουν και στην ΟΣΥ. Πιστεύω ότι βεβαίως πρέπει να προβλέπεται και για την ΟΣΥ και ετοιμάζεται ήδη απόφαση η οποία θα περάσει νομοθετικά την επόμενη εβδομάδα, που να προβλέπει τα ίδια ακριβώς και για την ΟΣΥ και για τον ΟΑΣΘ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Ραλλία Χρηστίδου από τον ΣΥΡΙΖΑ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Ραλλία Χρηστίδου από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε ένα νομοσχέδιο που υποτίθεται ότι αφορά τα μέτρα στήριξης των συγγενών των θυμάτων και των πληγέντων του τραγικού δυστυχήματος των Τεμπών και τις ρυθμίσεις ενίσχυσης της ασφάλειας των συγκοινωνιών.

Αλλά μόνο είκοσι ένα άρθρα από τα εκατόν τριάντα δύο αφορούν αυτό το θέμα. Τα υπόλοιπα εκατόν έντεκα είναι ετερόκλητες διατάξεις από διάφορα Υπουργεία, τακτοποιήσεις, εξυπηρετήσεις της τελευταίας στιγμής, της τελευταίας στιγμής πριν αποχωρήσετε από τις πολυαγαπημένες σας καρέκλες της εξουσίας.

Άρθρο 3: για τη μεταφορά οικοδομικού υλικού σε νησιά. Η ρύθμιση αυτή δεν λαμβάνει υπ’ όψιν της τις συνέπειες της μεταφοράς βαρέων υλικών από λιμάνια, που δεν έχουν την κατάλληλη υποδομή και δεν προβλέπει τίποτα για την αποκατάσταση των ζημιών που θα υποστούν. Πρόκειται για ένα άρθρο επικίνδυνο για την ασφάλεια των ελλιμενιζόμενων αλιευτικών σκαφών, των ερασιτεχνικών σκαφών, των πληρωμάτων τους αλλά και των πλοίων μεταφοράς των υλικών, δεδομένου ότι οι αλιευτικοί μικροί λιμένες είναι σχεδιασμένοι για την εξυπηρέτηση πολύ μικρότερων σκαφών. Είναι φανερό ότι είναι επικίνδυνη αυτή η διάταξη, η οποία είναι φωτογραφική και είναι προφανές ότι είναι για την εξυπηρέτηση συγκεκριμένων επενδυτών.

Σαφώς δεν προλαβαίνω να μιλήσω για όλα τα άρθρα, έχω διαλέξει ορισμένα. Άρθρο 7: Μιλάει για τις αλλαγές στον τρόπο προκήρυξης του καθεστώτος δίκαιης αναπτυξιακής μετάβασης. Το πρόγραμμα επιδοτεί τις μεγάλες επιχειρήσεις με 250 εκατομμύρια ευρώ, ενώ οι μικρομεσαίες θα λάβουν μόνο 130 εκατομμύρια ευρώ, άλλο ένα ενδεικτικό παράδειγμα για τον τρόπο που βλέπει η Νέα Δημοκρατία την πράσινη μετάβαση.

Άρθρο 14: Παράταση για το «καλάθι του νοικοκυριού». Τη στιγμή που η κοινωνία φτωχοποιείται καθημερινά, τη στιγμή που οι ανισότητες οξύνονται δραματικά, η Κυβέρνηση Κυριάκου Μητσοτάκη επιμένει σε μέτρα-παρωδία, όπως το «καλάθι», που όχι μόνο δεν αντιμετωπίζουν την κρίση, αλλά εντείνουν τις συνθήκες αθέμιτου ανταγωνισμού σε βάρος των μικρών παραγωγών και επιχειρήσεων.

Σας έχουμε καταθέσει επανειλημμένως την πρόταση του ΣΥΡΙΖΑ - Προοδευτική Συμμαχία για μείωση του ΦΠΑ σε βασικά είδη διατροφής, σε συνδυασμό με έλεγχο της αισχροκέρδειας στην αγορά και βέβαια σε συνδυασμό με την εξάλειψη ολιγοπωλιακών φαινομένων στις αλυσίδες παραγωγής και τροφοδοσίας. Επιμένετε -και αυτό είναι επιλογή σας, δικαίωμά σας- να μην αναλαμβάνετε τις ευθύνες σας και σε αυτόν τον τομέα, συνεχίζοντας την περιφρόνηση της ελληνικής κοινωνίας.

Άρθρο 30: περί τουριστικών λιμένων. Επιτρέπεται η παραχώρηση του τουριστικού λιμένα χωρίς να έχει ολοκληρωθεί η χωροθέτησή του. Ποιο θα είναι, λοιπόν, το φυσικό αντικείμενο της παραχώρησης; Όλα στο ξεπούλημα για χάρη, δήθεν, των δήθεν επενδυτών; Ρωτάμε.

Άρθρο 32: νέα παράταση στο σύστημα κατάταξης των ξενοδοχειακών καταλυμάτων με αστέρια, μια ρύθμιση σε βάρος των ξενοδόχων που έχουν ήδη συμμορφωθεί στις προβλέψεις της νομοθεσίας.

Άρθρο 73: Εδώ επιβεβαιώνεται ότι τίποτα δεν διδαχθήκατε από το τραγικό δυστύχημα στα Τέμπη. Η υφιστάμενη αθηνοκεντρική Αρχή Πολιτικής Αεροπορίας είναι υποστελεχωμένη και είναι ανίκανη να ελέγξει τα περιφερειακά αεροδρόμια. Με το παρόν άρθρο προβαίνετε σε είκοσι πέντε ρουσφετολογικές μετατάξεις, ανεβάζοντας τον αριθμό των άσχετων σε αυτή την εξειδικευμένη αρχή, δηλαδή σε πενήντα άτομα. Δηλαδή το 40% του προσωπικού δεν έχει σχέση με το αντικείμενο της αρχής.

Στη συζήτηση στη Βουλή στον νόμο περί διερεύνησης αεροπορικών και σιδηροδρομικών ατυχημάτων, εκεί που ο κ. Καραμανλής μάς κατηγορούσε ότι κινδυνολογούμε για την ασφάλεια των επιβατών στους σιδηροδρόμους και στα αεροπλάνα, με όσα τραγικά ακολούθησαν, σ’ εκείνη, λοιπόν, τη συζήτηση σας προτείναμε να επανασυσταθούν οι τοπικές αεροπορικές αρχές των αεροδρομίων και να επανενταχθούν οι καταρτισμένοι και εξειδικευμένοι αερολιμενικοί αυτών των τοπικών αρχών στην Αρχή Πολιτικής Προστασίας. Εσείς μας αγνοήσατε τότε και τώρα μετατάσσετε ανθρώπους που δεν έχουν την συγκεκριμένη εξειδίκευση. Το λιγότερο που μπορούμε να σας πούμε είναι ότι είσαστε αδιόρθωτοι, το λιγότερο.

Άρθρο 78: προσλήψεις στον ΟΣΕ. Μάλιστα. Σε έναν διαγωνισμό του ΑΣΕΠ που έχει ολοκληρωθεί και στον οποίο υπάρχει πλήθος ενστάσεων η Κυβέρνηση Κυριάκου Μητσοτάκη νομοθετεί και παρακάμπτει το δικαίωμα των υποψηφίων να κάνουν ενστάσεις, λίγες μέρες, εβδομάδες μετά τα Τέμπη, όπου ο μοιραίος σταθμάρχης ήταν ρουσφέτι της Κυβέρνησης -τόσο αμετανόητοι είσαστε.

Η λύση είναι μια γενναία ενίσχυση του ΑΣΕΠ με προσωπικό και πόρους, ώστε να μπορεί να επεξεργάζεται τις ενστάσεις και όχι παράκαμψη των διαδικασιών του.

Άρθρο 83-84: Ο κ. Καραμανλής παραιτήθηκε προσχηματικά, αφού δηλώνει υποψήφιος Βουλευτής, αλλά σε κάθε περίπτωση τα ρουσφέτια στα ΚΤΕΛ παραμένουν, 30 εκατομμύρια για την επιδότηση των μετόχων των ΚΤΕΛ για αντικατάσταση λεωφορείων, ένα ωραιότατο προεκλογικό δώρο.

Άρθρο 106: Υπήρξε χθες μια συνάντηση δυόμισι ωρών του κυρίου Υφυπουργού με τους εκπροσώπους των καλλιτεχνών φυσικά. Αυτή η συνάντηση έπρεπε να έχει γίνει πριν την κατάθεση του άρθρου και όχι κατόπιν εορτής, όχι εκ των υστέρων, κάτι που αρέσει πάρα πολύ στην Κυβέρνηση Κυριάκου Μητσοτάκη, το εκ των υστέρων. Ωστόσο ο Υπουργός δέχθηκε και έκανε αλλαγές. Παραμένει βέβαια το ζήτημα των αμοιβών εκτός έδρας, αλλά χαιρετίζουμε αυτές τις αλλαγές του Υπουργείου, που κατορθώθηκαν χάρη στην επιμονή των καλλιτεχνών.

Σε ό,τι αφορά βέβαια την προτεινόμενη τροπολογία, που αφορά το π.δ. 85, δήλωσε και πάλι ότι είναι αντίθετος.

Κλείνοντας, κυρίες και κύριοι της Συμπολίτευσης, θέλω να επισημάνω ακόμα ότι και στις τελευταίες νομοθετικές πρωτοβουλίες σας δεν διστάζετε να φανερώνετε το χαρακτήρα της διακυβέρνησής σας. Ρουσφέτια σε ημέτερους, χαριστικές διατάξεις σε οικονομικά ισχυρούς, αντεργατικές μεθοδεύσεις, περιφρόνηση του δημόσιου συμφέροντος και του περιβάλλοντος και βέβαια κροκοδείλια δάκρυα και δικαιολογίες όταν η τραγωδία ξεσπά. Ακροδεξιά φρασεολογία, ως πολιτικό μάρκετινγκ, δεν πηγαίνει ούτε με την μετριοπάθεια ούτε με την αξιοπιστία. Χυδαία επιχειρηματολογία, ψεύδη και παραπληροφόρηση. Αυτός είναι ο πολιτικός διάλογος που έχετε επιλέξει εδώ και τέσσερα χρόνια.

Χθες επαναλάβατε τα ίδια. Ο κύριος Υπουργός Άδωνις Γεωργιάδης αποκάλεσε τους Έλληνες πολίτες «οικονομικά αναλφάβητους» και τους αριστερούς πολίτες «απαίσιους, άχρηστους, ανεπρόκοπους και γρουσούζηδες». Αυτός είναι ο πολιτικός σας λόγος, όταν πιάνεστε στα πράσα, όταν δεν έχετε επιχειρήματα, όπως πιο πρόσφατα με τους κ.κ. Παπαθανάση, Καππάτο και ένας θεός ξέρει ποιους ακόμα.

Δεν θα σας ακολουθήσουμε σε αυτή τη μισαλλοδοξία. Θα επιμείνουμε, αναδεικνύοντας τα σκάνδαλά σας και τα αδιέξοδα της πολιτικής σας, και αναρωτιόμαστε, θα δεχθείτε την τροπολογία μας για το πόθεν έσχες που κατέθεσε ο ΣΥΡΙΖΑ - Προοδευτική Συμμαχία για να δούμε πόσους ακόμα Παπαθανάσηδες έχετε σε αυτή την Κυβέρνηση;

Το 2019 ο κ. Μητσοτάκης δεν δέχτηκε τηλεοπτική συζήτηση με τον κ. Αλέξη Τσίπρα. Θα δεχθεί αυτή τη φορά ή θα κρυφτεί ξανά;

Τέλος, αυτά είναι αυτά που απαντάμε εμείς στο ακροδεξιό σας παραλήρημα. Το ευτύχημα είναι ότι πράγματι πρόκειται για το τελευταίο σας λεπτό και όσο κι αν προσπαθήσετε να ρίξετε λάσπη δεν θα αποφύγετε τη λαϊκή ετυμηγορία. Η 21η Μαΐου θα είναι η τρίτη ανάσταση για τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον κ. Μάξιμο Χαρακόπουλο από τη Νέα Δημοκρατία και όπως προείπαμε θα ακολουθήσει ο κ. Τσιάρας, Υπουργός Δικαιοσύνης, και αμέσως μετά ο κ. Γεωργαντάς, ο Υπουργός Αγροτικής Ανάπτυξης, για μια νομοτεχνική βελτίωση που θέλει να καταθέσει.

Κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο πυρήνας του σημερινού νομοσχεδίου σχετίζεται με το ανείπωτο στην τραγικότητά του γεγονός τού σιδηροδρομικού δυστυχήματος των Τεμπών που συντάραξε ολόκληρη την ελληνική κοινωνία πριν από περίπου έναν μήνα.

Πρόκειται για μέτρα που συνιστούν την ελάχιστη οφειλή εκ μέρους της πολιτείας προς τους συγγενείς των θυμάτων και τους πληγέντες αυτής της τραγωδίας, μέτρα που βεβαίως σε καμμία περίπτωση δεν μπορούν να απαλύνουν τον πόνο των συγγενών όσων έφυγαν από τη ζωή.

Όμως ως οργανωμένη πολιτεία έχουμε χρέος, τόσο σε επίπεδο συμβολικό όσο και πρακτικό, να σταθούμε κοντά στους ανθρώπους που πάσχουν στο βαθμό που αυτό είναι εφικτό. Και επ’ αυτού θεωρώ ότι είναι λάθος να υπάρχει η οποιαδήποτε μεμψιμοιρία, ισοπεδωτική κριτική ή απαξίωση. Η κριτική ας στραφεί αλλού και όχι σε αυτό το σημείο.

Κύριε Πρόεδρε, με αφορμή τα μέτρα στήριξης των συγγενών θυμάτων και πληγέντων, θα ήθελα να επανέλθω σε ένα θέμα που έθιξα και στη συζήτηση του νομοσχεδίου στην επιτροπή, την ανάγκη, δηλαδή, οι ευνοϊκές διατάξεις που προβλέπονται για τους συγγενείς θυμάτων και τους πληγέντες του σιδηροδρομικού δυστυχήματος των Τεμπών να επεκταθούν σε βάθος εικοσαετίας.

Έχουμε για παράδειγμα το τραγικό δυστύχημα σε αφύλακτη σιδηροδρομική διάβαση την 1η Φεβρουαρίου του 2004, δυστυχώς και πάλι στη Λάρισα, στη σιδηροδρομική γραμμή Λάρισας-Βόλου. Τότε ένα αυτοκίνητο που οδηγούσε μία μητέρα με τις τρεις ανήλικες κόρες της συγκρούστηκε με αμαξοστοιχία. Το αποτέλεσμα ήταν η μητέρα και οι δύο κόρες να χάσουν τη ζωή τους και να γλυτώσει η τρίτη κόρη, ηλικίας τότε δεκατεσσάρων ετών. Το κορίτσι αυτό νοσηλεύθηκε στην εντατική για μεγάλο διάστημα, αλλά η ταλαιπωρία του, από τις κακώσεις που είχε υποστεί, συνεχίστηκε ακόμη για χρόνια.

Δυστυχώς, κύριε Υπουργέ, από πλευράς του ΟΣΕ δεν υπήρξε καμμία σοβαρή στήριξη, παρά μόνο ένα ελάχιστο χρηματικό ποσό μετά από δικαστικό αγώνα τού πατέρα τού κοριτσιού. Επιπλέον, το αίτημα του πατέρα η ενήλικη πλέον κοπέλα να διοριστεί στον ΟΣΕ έτυχε μιας ψυχρής γραφειοκρατικής αρνητικής απάντησης από τον οργανισμό, απάντηση σε μια οικογένεια που, όπως είπα, ξεκληρίστηκε λόγω μιας αφύλακτης διάβασης.

Ευελπιστώ η ρύθμιση που αναμένεται τη Μεγάλη Εβδομάδα για την επέκταση των μέτρων στήριξης των συγγενών των θυμάτων του δυστυχήματος και των πληγέντων να επεκταθεί σε βάθος εικοσαετίας, ανακουφίζοντας όλους όσοι βίωσαν τον πόνο τέτοιων ατυχημάτων.

Με αφορμή το θλιβερό συμβάν των Τεμπών, που θα μείνει ανεξίτηλο στη μνήμη μας, καλούμαστε, κυρίες και κύριοι συνάδελφοι, να λάβουμε μέτρα που δεν θα επιτρέψουν την επανάληψή του. Γιατί δεν υπάρχει αμφιβολία ότι το ανθρώπινο λάθος οδήγησε στην ολέθρια σύγκρουση, όμως αυτό επιτράπηκε από αδυναμίες στη λειτουργία του συστήματος των σιδηροδρόμων στην Ελλάδα, αδυναμίες που όπως όλοι πληροφορηθήκαμε, δημιουργήθηκαν σε βάθος χρόνου, με ευθύνη της πολιτείας που τις επέτρεψε να παγιωθούν.

Και πρέπει να ληφθούν τα κατάλληλα μέτρα με τη δέουσα σοβαρότητα και με το αίσθημα ευθύνης που επιβάλλεται και από την τραγικότητα των όσων συνέβησαν την αποφράδα ημέρα της 28ης Φεβρουαρίου, μακριά από λαϊκισμούς και τοξικότητες, εντασσόμενες μοιραία και στην προεκλογική περίοδο. Δεν είναι αυτό το μήνυμα που πρέπει να στείλουμε στην κοινωνία.

Ένα μέτρο που πρέπει να ληφθεί -και το έχουμε επαναλάβει πολλές φορές- είναι οι σιδηροδρομικές γραμμές να μην είναι εντός του αστικού ιστού, όπου αυτό είναι εφικτό, όπως συμβαίνει και στην πόλη της Λάρισας είτε με την υπογειοποίησή τους είτε με την παράκαμψη της πόλης.

Είχα και προσωπικά στο παρελθόν συνεργασία με τη διοίκηση του ΟΣΕ για τη δημιουργία ανισόπεδων διαβάσεων εκεί που περνά η γραμμή του τρένου, καθώς υπήρχαν προμελέτες. Τελικά προκρίθηκε η εκπόνηση νέας μελέτης για τη βέλτιστη λύση από το Αριστοτέλειο Πανεπιστήμιο Θεσσαλονίκης, που θα υποδείξει ποια από τις τρεις λύσεις είναι η πλέον ενδεδειγμένη.

Επιτέλους όμως πρέπει να μπει ένα χρονοδιάγραμμα για να μη θρηνήσουμε άλλα θύματα, να μην κινδυνεύσουν άλλοι συμπολίτες μας από τη διέλευση των τρένων μέσα στην πόλη.

Τέλος, κύριε Πρόεδρε, θα ήθελα να αναφερθώ σε ένα ζήτημα για το οποίο έχω ασκήσει και κοινοβουλευτικό έλεγχο και έχω μιλήσει και από αυτό το Βήμα και στο παρελθόν. Μιλώ για την αναγνώριση των επαγγελματικών δικαιωμάτων των αποφοίτων από τα νεοσυσταθέντα γεωπονικά τμήματα.

Όπως όλοι θυμόμαστε η προηγούμενη κυβέρνηση ΣΥΡΙΖΑ-ΑΝΕΛ προχώρησε στη συγχώνευση των ΤΕΙ με τα πανεπιστήμια με συνοπτικές διαδικασίες, χωρίς προεργασία και χωρίς καμμία πρόνοια για την κατοχύρωση των επαγγελματικών δικαιωμάτων των αποφοίτων από τα νέα τμήματα. Σε λίγες μέρες, κύριε Υπουργέ Αγροτικής Ανάπτυξης, κύριε Γεωργαντά, επίκειται ορκωμοσία αποφοίτων και ευτυχώς σήμερα, με το υπό συζήτηση νομοσχέδιο, δίνεται λύση και σε αυτό το πρόβλημα.

Όμως, κύριε Υπουργέ, όπως επισημαίνουν μέλη της ακαδημαϊκής κοινότητας και φοιτητές αυτών των τμημάτων, μεταξύ των οποίων και από τα νέα τμήματα του Πανεπιστημίου Θεσσαλίας, χρειάζεται επαναδιατύπωση του συγκεκριμένου άρθρου 126 με ονομαστική αναφορά και των Τμημάτων Γεωπονίας, Αγροτεχνολογίας, Επιστήμης Ζωικής Παραγωγής και Επιστήμης Τροφίμων και Διατροφής της Σχολής Γεωπονικών Επιστημών του Πανεπιστημίου Θεσσαλίας, όπως ακριβώς ισχύει και για τα δύο παλαιότερα τμήματα της Σχολής.

Καταθέτω στα Πρακτικά το ομόφωνο ψήφισμα της συνέλευσης της Σχολής Γεωπονικών Επιστημών του Πανεπιστημίου Θεσσαλίας.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, με ανάλογο υπόμνημα του Τμήματος Δασολογίας, Επιστημών Ξύλου και Σχεδιασμού του Πανεπιστημίου Θεσσαλίας ζητείται η αναγνώριση των επαγγελματικών δικαιωμάτων των αποφοίτων ως δασολόγων.

Καταθέτω τη σχετική επιστολή για τα Πρακτικά.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομίζω, κύριε Υπουργέ, ότι η επαναδιατύπωση είναι αναγκαία, ώστε να μην παραμείνει καμμία ασάφεια που προκαλεί ανασφάλεια και καχυποψία. Οι φοιτητές δικαιούνται να είναι σίγουροι για τα επαγγελματικά τους δικαιώματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα δώσουμε τον λόγο στον Υπουργό Δικαιοσύνης κ. Τσιάρα και μετά ο κ. Γεωργαντάς για κάποιες νομοτεχνικές.

Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Βρίσκομαι ενώπιον της Εθνικής Αντιπροσωπείας, κυρίες και κύριοι συνάδελφοι, για να παρουσιάσω τα άρθρα 66 έως 71, τα οποία αφορούν σε διατάξεις του Υπουργείου Δικαιοσύνης για μέτρα στήριξης των θυμάτων του σιδηροδρομικού δυστυχήματος των Τεμπών της 28ης Φεβρουαρίου του 2023 και σε ρυθμίσεις για την ενίσχυση της ασφάλειας των συγκοινωνιών.

Συγκεκριμένα, με το άρθρο 66 προβλέπουμε την παροχή νομικής βοήθειας σε θύματα και συγγενείς θυμάτων και την υποχρεωτική εκτελεστότητα των πολιτικών αποφάσεων. Συγκεκριμένα, με την προτεινόμενη ρύθμιση τίθεται το ζήτημα της διευκόλυνσης πρόσβασης στη δικαιοσύνη σε θύματα και συγγενείς θυμάτων του σιδηροδρομικού δυστυχήματος των Τεμπών της 28ης Φεβρουαρίου του 2023, με τη χορήγηση δωρεάν νομικής βοήθειας σε αυτά. Επίσης, προς επίσπευση καταβολής των αποζημιώσεων προβλέπεται η υποχρεωτική εκτελεστότητα των αποφάσεων που πρόκειται να εκδοθούν σε πρώτο βαθμό.

Η ελληνική πολιτεία λαμβάνει άμεσα πρωτοβουλίες για τον ταχύτερο δυνατό προσδιορισμό και εκδίκαση των υποθέσεων που αφορούν στο σιδηροδρομικό δυστύχημα, διευκολύνοντας τα πρόσωπα που συνδέονται με όσους απεβίωσαν, συνέπεια του συγκεκριμένου σιδηροδρομικού δυστυχήματος, να ασκήσουν δικαιώματα που απορρέουν από τις ποινικές και αστικές τους αξιώσεις, η ικανοποίηση των οποίων ζητείται με την παροχή έννομης προστασίας.

Με το άρθρο 67 προβλέπουμε θέματα που αφορούν στην επικίνδυνη οδήγηση, την υπέρβαση του επιτρεπόμενου ορίου ταχύτητας τροποποιώντας το άρθρο 290Α΄ του Ποινικού Κώδικα. Συγκεκριμένα, με την προτεινόμενη ρύθμιση επιχειρείται η συμπερίληψη πρώτον, της υπερβολικής -που εξαρτάται βέβαια από τον τύπο του οδικού δικτύου και τον τύπο του οχήματος- ταχύτητας και δεύτερον, της οδήγησης στη Λωρίδα Έκτακτης Ανάγκης, στη λεγόμενη ΛΕΑ, στις περιπτώσεις εκείνες που η οδήγηση του τροχοφόρου οχήματος μπορεί να θέσει σε κίνδυνο ξένα πράγματα, ανθρώπινη ζωή ή ακόμη να επιφέρει ως αποτέλεσμά της βαριά σωματική βλάβη, σημαντική βλάβη σε κοινωφελείς εγκαταστάσεις ή ακόμη και θάνατο.

Η προτεινόμενη διάταξη ρυθμίζει το ζήτημα της επίδρασης της υπερβολικής ταχύτητας κατά την οδήγηση στην πρόκληση επικίνδυνων καταστάσεων, που συχνά -το ξέρουμε όλοι μας- επιφέρουν θανατηφόρα δυστυχήματα, καθώς και βαριές σωματικές βλάβες.

Το πρόβλημα, κυρίες και κύριοι συνάδελφοι, αφορά στο γεγονός ότι η υπερβολική ταχύτητα είναι αποδεδειγμένα η κύρια αιτία πρόκλησης θανατηφόρων τροχαίων ατυχημάτων. Με τη συμπερίληψη της υπερβολικής ταχύτητας και της οδήγησης στη Λωρίδα Έκτακτης Ανάγκης, στις περιπτώσεις εκείνες όπου η οδήγηση τροχοφόρου οχήματος μπορεί να θέσει σε κίνδυνο ξένα πράγματα, ανθρώπινη ζωή ή ακόμη να επιφέρει ως αποτέλεσμά της βαριά σωματική βλάβη, σημαντική βλάβη σε κοινωφελείς εγκαταστάσεις ή ακόμη και θάνατο, σκοπείται μέσω της εγκληματοπροληπτικής λειτουργίας της να συμβάλλει στη μείωση σοβαρών τροχαίων ατυχημάτων που οφείλονται στην υπερβολική ταχύτητα, αποδεδειγμένα την κυριότερη αιτία πρόκλησης τροχαίων ατυχημάτων.

Με τα άρθρα 68 έως 71 ουσιαστικά ρυθμίζονται ζητήματα που αφορούν σε επικίνδυνες παρεμβάσεις στην κοινωνία μέσων σταθερής τροχιάς, πλοίων και αεροσκαφών, τροποποιώντας το άρθρο 291 του Ποινικού Κώδικα, τη διακεκριμένη κλοπή τροποποιώντας το άρθρο 374 του Ποινικού Κώδικα και την αποδοχή και διάθεση προϊόντων επικίνδυνων παρεμβάσεων στη συγκοινωνία μέσων σταθερής τροχιάς, τροποποιώντας το άρθρο 394Α του Ποινικού Κώδικα.

Επίσης, γίνονται προσαρμογές στη νομοθεσία για την πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης τρομοκρατίας, τροποποιώντας τα άρθρα 4 και 39 του ν.4557/2018.

Με τις προτεινόμενες διατάξεις επιδιώκεται η αποτελεσματικότερη ποινική αντιμετώπιση της διατάραξης της συγκοινωνίας μέσων σταθερής τροχιάς, πλοίων ή αεροσκαφών με τον λεπτομερή ορισμό των τρόπων διατάραξης και τον εξορθολογισμό των ποινών της παραγράφου 1 του άρθρου 291 του Ποινικού Κώδικα.

Επιπλέον, προς αυτή την κατεύθυνση, κατατείνει και η πρόβλεψη ως διακεκριμένης περίπτωσης κλοπής της αφαίρεσης πράγματος κρίσιμου για την εξυπηρέτηση της λειτουργίας ή την ασφάλεια μέσων συγκοινωνίας σταθερής τροχιάς, πλοίων ή αεροσκαφών, σιδηροδρομικού υλικού, αλλά και της κατ’ επάγγελμα τέλεσης κλοπής, αλλά και η πρόβλεψη ως διακεκριμένης αποδοχής και διάθεσης προϊόντων εγκλήματος της περίπτωσης κατά την οποία το προς αποδοχή ή διάθεση αντικείμενο προέρχεται από την εγκληματική πράξη της ανωτέρου κακουργηματικής κλοπής σιδηροδρομικού υλικού.

Τέλος, πραγματοποιούνται οι αναγκαίες προσαρμογές στο ν.4557/2018, που αφορά στην πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης τρομοκρατίας και άλλες διατάξεις, μιας και το υπάρχον νομοθετικό πλαίσιο δίωξης και ποινικής μεταχείρισης, τιμώρησης της διατάραξης ασφάλειας συγκοινωνίας μέσων σταθερής τροχιάς και ειδικά της σιδηροδρομικής συγκοινωνίας, γνωρίζουμε ότι είναι ατελές.

Τα περιστατικά βανδαλισμών στο σιδηροδρομικό δίκτυο, κυρίως, αλλά και των εγκαταστάσεων και του εξοπλισμού λειτουργίας, κίνησης, ηλεκτροδότησης και ασφάλειας είναι εκτεταμένα και συχνά, χωρίς να υφίσταται το αποτρεπτικό και αποτελεσματικό για την αντιμετώπισή τους νομοθετικό πλαίσιο. Μάλιστα, είναι πλείστες οι περιπτώσεις που ακόμη και μεμονωμένα άτομα, έχοντας διαμορφώσει την κατάλληλη υποδομή, προβαίνουν σε κλοπές αντικειμένων κρίσιμων για τη λειτουργία και την ασφάλεια του σιδηροδρομικού δικτύου είτε αυτοβούλως είτε καθοδηγούμενοι από τρίτους.

Και βεβαίως, απώτερος σκοπός του φυσικού αυτουργού είναι η ιδιοποίηση υπέρ τρίτου, δηλαδή η διάθεση του προϊόντος τού εγκλήματος, προκειμένου να αποκομίσει όφελος. Μάλιστα, ισάξια είναι και η απαξία τής αποδοχής τέτοιων προϊόντων εγκλήματος από οποιονδήποτε τρίτο, ο οποίος, προκειμένου να προμηθευτεί σε χαμηλή τιμή πρώτη ύλη, καταφεύγει στη διάπραξη αδικημάτων των άρθρων του ποινικού αδικήματος.

Κλείνω αναφερόμενος σε μία νομοτεχνική βελτίωση. Είναι για το άρθρο 69 που αναφερθήκαμε νωρίτερα. Μέσα απ’ αυτή τη νομοτεχνική βελτίωση γίνεται μια προσθήκη στις διακεκριμένες κακουργηματικές περιπτώσεις κλοπής του άρθρου 374 του Ποινικού Κώδικα και των αντικειμένων που αποτελούν τμήμα εξοπλισμού δικτύου μεταφοράς ή διανομής ηλεκτρικής ενέργειας ή δικτύου αποχέτευσης ομβρίων και ακαθάρτων υδάτων. Κρίθηκε επιβεβλημένη, προκειμένου να περιοριστεί μέσω της εγκληματοπροληπτικής λειτουργίας της αυστηρής ποινικής κύρωσης το φαινόμενο κλοπής τέτοιων υλικών. Φαντάζομαι ότι όλοι γίνεστε κοινωνοί ζητημάτων που αφορούν σε κλοπές μετασχηματιστών της ΔΕΗ, καλωδίων, σχαρών, φρεατίων όμβριων υδάτων κ.λπ., το οποίο φαινόμενο έχει λάβει μεγάλες διαστάσεις και πέραν της περιουσιακής βλάβης, διακινδυνεύει τη ζωή και τη σωματική ακεραιότητα των πολιτών. Θωρακίζουμε με αυτόν τον τρόπο και τον Ποινικό Κώδικα, αλλά κυρίως δημιουργούμε ένα πλαίσιο μέσα από το οποίο η αποτροπή για τέτοιου είδους ενέργειες θα είναι απολύτως ισχυρή, ούτως ώστε να μην τίθεται κίνδυνος για την ασφάλεια των πολιτών.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ο κ. Γεωργαντάς έχει ζητήσει τον λόγο για κάποιες νομοτεχνικές βελτιώσεις.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Όπως ανέφερε προηγούμενα και η Υπουργός Παιδείας και Θρησκευμάτων, η κ. Νίκη Κεραμέως, σήμερα λύνουμε ένα πρόβλημα ετών και αποδεσμεύουμε από την ομηρία τους, τους πτυχιούχους πανεπιστημιακών τμημάτων, οι οποίοι δεν είχαν το δικαίωμα να ασκήσουν το επάγγελμά τους, δεν είχαν το δικαίωμα να συμμετάσχουν σε διαγωνισμούς του ΑΣΕΠ. Αυτό έχει να κάνει με γεωπόνους, δασολόγους και ιχθυολόγους, οι οποίοι ήταν πτυχιούχοι τμημάτων των ΤΕΙ, που εν μία νυκτί, με έναν νόμο, όπως αναφέρθηκε, μετατράπηκαν σε ΑΕΙ, όμως ακολούθησαν πενταετές πρόγραμμα σπουδών και βεβαίως και για τους νέους πτυχιούχους, αυτούς δηλαδή που ήδη παρακολουθούν από το 2019 τα μαθήματα στις συγκεκριμένες σχολές.

Ήταν πραγματικά μία κατάσταση, η οποία δημιουργήθηκε, επειδή δεν προβλέφθηκε καθόλου σε ένα πλέγμα νόμων του 2018 και του 2019 τι ακριβώς θα γίνει με αυτές τις σχολές, με αυτά τα τμήματα, με τους πτυχιούχους.

Σήμερα, μετά από μια πολύ στενή και αποδοτική συνεργασία με το Υπουργείο Παιδείας, μετά από συναντήσεις με τους εκπροσώπους του ΓΕΩΤΕΕ, μετά από διαβουλεύσεις με την ακαδημαϊκή κοινότητα, μετά από συναντήσεις με τους ίδιους τους εκπροσώπους των πτυχιούχων, νομίζω ότι έχουμε καταλήξει σε μία λύση, η οποία πραγματικά απομπλέκει οριστικά όλους τους πτυχιούχους από την κατάσταση στην οποία είχαν περιέλθει.

Θα αναφέρω ονομαστικά τα τμήματα τα οποία προστίθενται στη συγκεκριμένη λίστα του νόμου και στα οποία αποκτούν απευθείας οι πτυχιούχοι τα επαγγελματικά τους δικαιώματα. Υπάρχει, επίσης, και μια δεύτερη κατηγορία τμημάτων. Εμείς περιγράφουμε τη διαδικασία που πρέπει να ακολουθηθεί, σύμφωνα με την οποία με αίτημα της Συγκλήτου και με γνώμη της Εθνικής Αρχής Ανώτατης Εκπαίδευσης και του ΓΕΩΤΕΕ θα μπορέσουν και αυτά τα τμήματα στη συνέχεια να έρθουν στο ίδιο πεδίο, δηλαδή να έχουν επαγγελματικά δικαιώματα οι πτυχιούχοι των σχολών αυτών πενταετούς φοίτησης. Αυτό είναι μια δεύτερη διαδικασία, την οποία την περιγράφουμε για όσα τμήματα δεν θα περιλαμβάνονται στη συγκεκριμένη λίστα, την οποία αναφέρω σήμερα και η οποία προστίθεται στην ήδη υφιστάμενη και ισχύουσα.

Αναφέρω, λοιπόν, τα επαγγελματικά δικαιώματα των γεωπόνων στους πτυχιούχους γεωπόνους των εξής τμημάτων: στο Πανεπιστήμιο Θεσσαλίας, στο Τμήμα Γεωπονίας Ιχθυολογίας και Υδάτινου Περιβάλλοντος και στο Τμήμα Γεωπονίας-Αγροτεχνολογίας. Στο Πανεπιστήμιο Ιωαννίνων, στη Σχολή Γεωπονίας, το Τμήμα Γεωπονίας. Στο Πανεπιστήμιο Πατρών, στη Σχολή Γεωπονικών Επιστημών, το Τμήμα Αειφορικής Γεωργίας, το Τμήμα Γεωπονίας και τα πρώην Τμήματα Γεωπονίας με έδρα την Αμαλιάδα, το πρώην Τμήμα Επιστήμης Βιοσυστημάτων και Γεωργικής Μηχανικής με έδρα το Μεσολόγγι και πρώην Τμήμα Επιστήμης Φυτικής Παραγωγής με έδρα, επίσης, το Μεσολόγγι. Στο Πανεπιστήμιο Πελοποννήσου, στη η Σχολή Γεωπονίας και Τροφίμων, το Τμήμα Γεωπονίας. Στο Ελληνικό Μεσογειακό Πανεπιστήμιο, στη Σχολή Γεωπονικών Επιστημών, το Τμήμα Γεωπονίας. Στο Πανεπιστήμιο Δυτικής Μακεδονίας, στη Σχολή Γεωπονικών Επιστημών, το Τμήμα, επίσης, Γεωπονίας. Στο Διεθνές Πανεπιστήμιο Ελλάδος, στη Σχολή Γεωτεχνικών Επιστημών, το Τμήμα Γεωπονίας, το Τμήμα Αγροτικής Βιοτεχνολογίας και Οινολογίας.

Σε σχέση, επίσης, με τα επαγγελματικά δικαιώματα των πτυχιούχων δασολόγων αναφέρω τα εξής τμήματα: στο Γεωπονικό Πανεπιστήμιο Αθηνών, στη Σχολή Επιστημών των Φυτών, το Τμήμα Δασολογίας και Διαχείρισης Φυσικού Περιβάλλοντος. Στο Πανεπιστήμιο Θεσσαλίας, στη Σχολή Τεχνολογίας, το Τμήμα Δασολογίας, Επιστημών Ξύλου και Σχεδιασμού και στο Διεθνές Πανεπιστήμιο Ελλάδος, στη Σχολή Γεωπονικών Επιστημών, το Τμήμα Δασολογίας και Φυσικού Περιβάλλοντος.

Και τέλος, σε σχέση με τα επαγγελματικά δικαιώματα των πτυχιούχων ιχθυολόγων στο Πανεπιστήμιο των Πατρών, στη Σχολή Γεωπονικών Επιστημών, το Τμήμα Αλιείας και Υδατοκαλλιεργειών. Και στις τρεις αναφερόμενες περιπτώσεις επαγγελματικών δικαιωμάτων υπάρχει η πρόβλεψη της διαδικασίας ότι με αίτηση της Συγκλήτου προς το Υπουργείο Αγροτικής Ανάπτυξης και με γνώμη της Εθνικής Αρχής Ανώτατης Εκπαίδευσης, της ΕΘΑΑΕ και του ΓΕΩΤΕΕ θα μπορέσουμε να έχουμε και νέες εγκρίσεις.

Κύριε Πρόεδρε, εδώ οφείλω να ομολογήσω ότι όλες οι πολιτικές δυνάμεις του Κοινοβουλίου υποστήριξαν το αίτημα για την επίλυση του ζητήματος αυτού. Μπορεί ως προς την πρόταση να είχαμε μικρές διαφοροποιήσεις, αλλά νομίζω ότι η κεντρική κατεύθυνση της επίλυσης αυτού του ζητήματος υποστηρίχθηκε απ’ όλες τις πολιτικές δυνάμεις και ευελπιστώ ότι αυτό θα αποτυπωθεί και στην υπερψήφιση του συγκεκριμένου άρθρου του νομοσχεδίου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, καταθέστε τις επιπλέον σχολές που ανακοινώσατε για να λάβουν γνώση και οι Κοινοβουλευτικές Ομάδες.

Μια ερώτηση έχει να κάνει ο κ. Μαμουλάκης.

Ελάτε, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Γεωργαντά, ένα ερώτημα επί του άρθρου 126 για τις νομοτεχνικές βελτιώσεις που περιγράψατε. Είναι αρκετά μεγάλο. Δεν θα έλεγα ότι είναι νομοτεχνικές βελτιώσεις, είναι σχεδόν ένα καινούργιο άρθρο.

Όπως γνωρίζετε, από νωρίς σήμερα το πρωί έχουμε καταθέσει μια τροπολογία που εδράζεται σε δύο πυλώνες. Το ένα σκέλος έχει να κάνει με την ονομαστική αναφορά των ιδρυμάτων και βλέπουμε ότι καταβάλλεται προσπάθεια σε αυτή την κατεύθυνση. Το δεύτερο αφορούσε ένα συγκεκριμένο χρονικό πλαίσιο όπου θα έπρεπε το ΓΕΩΤΕΕ να εγκρίνει, να γνωμοδοτήσει ή μη, θετικά ή αρνητικά, επί των εισαγμένων, του γεωπόνου κ.λπ. -για την εγγραφή τους δηλαδή- άρα κατ’ επέκταση για τη θωράκιση των επαγγελματικών τους δικαιωμάτων.

Θερμή παράκληση στο πλαίσιο της συναίνεσης γι’ αυτό το ζήτημα, γιατί πράγματι -και σας τιμά αυτό που είπατε- το σύνολο των πολιτικών δυνάμεων ομονοεί σε αυτό το ζήτημα, γιατί είναι ένα θέμα επαγγελματικής κατάρτισης και δικαιωμάτων, τουλάχιστον να ενσωματώσουμε και ένα πλαίσιο. Μην το αφήσουμε σε πλήρη χρονική ασάφεια το πότε το ΓΕΩΤΕΕ θα αποφασίσει. Εμείς θέσαμε ένα όριο εξήντα ημερών. Επ’ αυτού έχετε να πείτε κάτι;

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, κύριε Υπουργέ.

Έχει κάποια ερωτήματα και ο κ. Κατσώτης.

Ελάτε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Υπάρχει ένα θέμα. Ποια τμήματα έχουν μείνει απ’ έξω από την τροπολογία που κάνετε τώρα, τη νομοθετική βελτίωση; Ποια είναι αυτά για τα οποία το ΓΕΩΤΕΕ μέχρι τώρα δεν έχει τη σύμφωνη γνώμη; Για να ξέρουμε, δηλαδή, ποιοι είναι απ’ έξω. Γιατί δεν είναι για το σύνολο των φοιτητών που τελειώνουν από τα τμήματα αυτά που ενοποιήθηκαν. Δεν είναι για το σύνολο. Αυτό φαίνεται από την τροπολογία που κάνατε, τη νομοτεχνική βελτίωση.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Ελάτε, κύριε Υπουργέ.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ως προς το πρώτο ερώτημα, στη νομοτεχνική βελτίωση την οποία καταθέσαμε συμπεριλαμβάνεται πράγματι ο χρόνος των εξήντα ημερών, χρόνος στον οποίο το ΓΕΩΤΕΕ θα πρέπει να εκφέρει τη γνώμη του. Σωστά το είπατε, κύριε συνάδελφε, υπάρχει αυτή η πρόβλεψη και προβλέπεται τι γίνεται επίσης και στην περίπτωση που εντός εξήντα ημερών δεν αποφανθεί το ΓΕΩΤΕΕ. Άρα, η πρόβλεψη είναι συγκεκριμένη, αφορά εξήντα μέρες.

Σε σχέση με την ερώτηση του έτερου συναδέλφου από το ΚΚΕ, τα τμήματα τα οποία αναφέρονται στη λίστα τώρα είναι αυτά που κατά βάση ήταν γεωπονικά τμήματα ή τμήματα των άλλων επιστημών, όπως ανέφερα, και λειτουργούσαν με προγράμματα σπουδών. Τα άλλα ήταν κάποια που έχουν μείνει, όχι πολλά. Ήταν ουσιαστικά κατεύθυνσης τέτοιας και εκεί πρέπει να γίνει σε έναν δεύτερο χρόνο, μετά από αίτηση να εκφέρει γνώμη η ΕΘΑΑΕ ακριβώς επί του περιεχομένου του προγράμματος σπουδών. Είναι λίγα αυτά που έχουν μείνει απ’ έξω. Δεν υπάρχει λόγος να αναφερθούν, αλλά προβλέπουμε μια συγκεκριμένη διαδικασία με βάση την οποία πολύ εύκολα και αυτά μπορούν πραγματικά να έχουν την έγκριση την οποία περιγράφουμε για να μη χρειάζεται να ξαναέρθουμε εδώ μία επόμενη φορά.

Στα πρώτα τμήματα σε συνεργασία με το Υπουργείο Παιδείας και με την ακαδημαϊκή κοινότητα είχαμε την απόλυτη διαβεβαίωση περί της ετοιμότητας και της πληρότητας των σχετικών τμημάτων, οπότε προχωρήσαμε και στην πρόσθεσή τους στον σχετικό πίνακα. Σε όλα τα άλλα προβλέπεται η διαδικασία η οποία μπορεί να γίνει πλέον χωρίς να χρειάζεται κάποια καινούργια νομοθετική παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Συνεχίζουμε με τον κατάλογο των ομιλητών. Καλούμε στο Βήμα τον κ. Κωτσό Γεώργιο από τη Νέα Δημοκρατία.

Θα ακολουθήσει ο κ. Αποστόλου από τον ΣΥΡΙΖΑ, μετά ο κ. Χήτας, Κοινοβουλευτικός Εκπρόσωπος της Ελληνικής Λύσης, και ο κ. Τουρνάς, ο Υφυπουργός Πολιτικής Προστασίας για μία ολιγόλεπτη παρέμβαση.

Κύριε Κωτσό, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, συζητούμε σήμερα ένα θέμα πολύ ευαίσθητο, πολύ σοβαρό, πολύ σημαντικό, με συγκινησιακή φόρτιση, που αφορά το σχέδιο νόμου για τα μέτρα στήριξης των συγγενών των θυμάτων αλλά και των πληγέντων από το τραγικό, από το ανείπωτο δυστύχημα των Τεμπών στο τέλος του Φεβρουαρίου. Και είμαι βέβαιος ότι όλοι σας συναισθάνεστε ότι το συγκεκριμένο θέμα δεν προσφέρεται ούτε για μικροκομματική ούτε για μικροπολιτική εκμετάλλευση και εργαλειοποίηση. Εκτιμώ ότι οι άνθρωποι που έχουν χάσει τη ζωή τους, οι οικογένειες αυτών, οι πληγέντες από αυτό το τραγικό δυστύχημα, αλλά και η ελληνική κοινωνία περιμένει από το ελληνικό Κοινοβούλιο να σταθεί απέναντι σε αυτό το ζήτημα με ευαισθησία, με ενσυναίσθηση, με σοβαρότητα και θα έλεγα -γιατί όχι- και με ενότητα.

Και ξέρετε, ιδιαίτερα για εμάς τους Θεσσαλούς, που και οι ίδιοι αλλά και τα παιδιά μας χρησιμοποιούσαν αυτό το τρένο για να πάνε στις σχολές τους και θα μπορούσαμε πιθανότατα να είμαστε εμείς στη θέση αυτών των τραγικών οικογενειών που σήμερα θρηνούν ή προσπαθούν να συνέλθουν από αυτό το τραγικό δυστύχημα, έχει πολύ μεγάλη σημασία το να προχωρήσουμε με εξαιρετικά γρήγορα βήματα αφ’ ενός μεν στη διερεύνηση των αιτιών του δυστυχήματος είτε σε ανθρώπινο επίπεδο είτε σε θεσμικό επίπεδο είτε σε πολιτικό επίπεδο, γιατί υπάρχουν διαχρονικές και από βάθος χρόνου αιτίες και ευθύνες, αφ’ ετέρου στην απόδοση των ευθυνών και κυρίως το να εξεύρουμε όλες εκείνες τις απαραίτητες λύσεις τις οποίες πρέπει να δρομολογήσουμε ούτως ώστε να καταστήσουμε τις σιδηροδρομικές μεταφορές αξιόπιστες, ασφαλείς και να αποδώσουμε στις Ελληνίδες και στους Έλληνες και στην αυριανή γενιά τον σιδηρόδρομο που αξίζει στην Ελλάδα, τον σιδηρόδρομο που αξίζει σε μία ευρωπαϊκή χώρα, τον σιδηρόδρομο που αξίζουμε όλοι μας.

Νομίζω ότι εδώ η Κυβέρνησή μας έρχεται με γρήγορα βήματα να προχωρήσει. Ένα μήνα μετά το τραγικό δυστύχημα έρχονται στη Βουλή να συζητηθούν και να παρθούν τα μέτρα στήριξης όλων αυτών που έχουν πληγεί από το δυστύχημα, που αναγνωρίζουν οι πάντες ότι δεν μπορούν να απαλύνουν στο παραμικρό τον πόνο, αλλά είναι το ελάχιστο δείγμα υποχρέωσης και ευθύνης της πολιτείας να σταθεί στο πλευρό αυτών των ανθρώπων.

Και βεβαίως, ελάχιστο δείγμα της ευθύνης της πολιτείας είναι να πάρει και τα γρήγορα μέτρα, όλα εκείνα τα ενδεδειγμένα μέτρα, προκειμένου να έχουμε ασφαλείς και αξιόπιστες μεταφορές στη χώρα μας, γιατί οι μεταφορές είναι ένα σημαντικό κεφάλαιο για την αναπτυξιακή πορεία τής κάθε χώρας στο επίπεδο της μεταφοράς εμπορευμάτων, ενέργειας, ανθρώπων και οφείλουμε και στις σιδηροδρομικές μεταφορές και στις οδικές μεταφορές και στις εναέριες και στις θαλάσσιες να υπάρχει αξιοπιστία, σοβαρότητα υπευθυνότητα και ασφάλεια.

Διαβάζοντας όλοι σας, πιστεύω, τα μέτρα που έχει εξαγγείλει η Κυβέρνησή μας, θα συμφωνείτε ότι κινούνται προς τη σωστή κατεύθυνση για να έρθουμε λίγο πιο κοντά ή όσο πιο κοντά γίνεται σε όλους αυτούς τους ανθρώπους που η δυστυχία τούς χτύπησε με πολύ τραγικό τρόπο.

Βέβαια, εδώ θα ήθελα να επισημάνω και μία παράμετρο που έχει να κάνει με τις μεταφορές, κυρίως για τις μεταφορές στους ορεινούς όγκους, στους ορεινούς όγκους όπου τα οδικά δίκτυα δεν είναι και τα καλύτερα, στους ορεινούς όγκους όπου η επικινδυνότητα λόγω της μορφολογίας του εδάφους είναι εξαιρετικά μεγάλη και επιβάλλεται και εκεί η πολιτεία, σε αυτές τις περιοχές που τείνουν να γίνουν ξεχασμένες πατρίδες ή χαμένες πατρίδες λόγω της πληθυσμιακής αφαίμαξης, να δώσει τη δέουσα σημασία για ασφαλείς, γρήγορες και σωστές μεταφορές.

Θα ήθελα να κάνω και μια αναφορά στην πρόβλεψη που έχει το σχέδιο νόμου, αναφορικά με τη θέσπιση επαγγελματικών δικαιωμάτων σε μία σειρά από σχολές, από γεωπονικά τμήματα που δυστυχώς ο κ. Γαβρόγλου -μέσα στη βιασύνη, μέσα στην ταχύτητα, μέσα στην προχειρότητα;- όταν μετεξέλιξε αυτά τα τμήματα από ΤΕΙ σε ΑΕΙ αμέλησε να τους προσδώσει τα άκρως χρήσιμα, απαραίτητα και σπουδαία επαγγελματικά δικαιώματα, με αποτέλεσμα πάρα πολλοί φοιτητές που βρίσκονται στα τελευταία έτη, αλλά και αυτοί που φοιτούν στα πρώτα έτη, να έχουν ένα αβέβαιο μέλλον. Και βέβαια δεν ήξεραν οι περισσότεροι εξ αυτών ότι δηλώνοντας τις συγκεκριμένες σχολές, επί της ουσίας, θα φοιτούσαν σε τμήματα ή σε σχολές που δεν έχουν κανένα μέλλον επαγγελματικό.

Και έρχεται σήμερα το Υπουργείο Αγροτικής Ανάπτυξης, σε συνεργασία με το Υπουργείο Παιδείας, σε συνεργασία με τις συγκλήτους των πανεπιστημίων, με την ΕΔΑΕ αλλά και με το ΓΕΩΤΕΕ, να δώσουν αυτά τα επαγγελματικά δικαιώματα που τα δικαιούνταν και έπρεπε να έχουν δοθεί. Και μάλιστα κρίνω ότι στη σωστή κατεύθυνση κινήθηκε και ο Υπουργός ονοματίζοντας πλέον και τις σχολές, συγκεκριμενοποιώντας ποιες σχολές αποκτούν επαγγελματικά δικαιώματα, για να μην υπάρχει καμμία ασάφεια, καμμία σκοτεινή γωνία και κυρίως να διασκεδάσουν όλες οι κακές εντυπώσεις που είχαν δημιουργηθεί στους φοιτητές που φοιτούσαν, αλλά δεν ήξεραν πού βαδίζουν με βάση τα επαγγελματικά τους δικαιώματα.

Θα έλεγα ότι το Υπουργείο Παιδείας θα πρέπει, πέρα από τις γεωπονικές σχολές, να δει και άλλες σχολές κυρίως τεχνικές σχολές που μετεξελίχθηκαν από ΤΕΙ σε ΑΕΙ και όπου εκεί υπάρχει το πρόβλημα της έλλειψης επαγγελματικών δικαιωμάτων.

Ολοκληρώνοντας είμαι βέβαιος, αγαπητές και αγαπητοί συνάδελφοι, ότι τουλάχιστον ως προς τα μέτρα στήριξης των οικογενειών των θυμάτων, αλλά και των πληγέντων του δυστυχήματος θα ομονοήσουμε -γιατί ως προς τις σχολές, απ’ ό,τι κατάλαβα ομονοούμε- και έτσι να δώσουμε και ένα στίγμα προς την ελληνική κοινωνία, προς τις Ελληνίδες και τους Έλληνες, ότι μέσα στο Κοινοβούλιο δεν υπάρχουν μόνο διαφορές. Και επειδή πάμε και σε εκλογές και θα πρέπει να πείσουμε και τον τελευταίο Έλληνα πολίτη να έρθει στις κάλπες, νομίζω ότι είναι ένα πρώτο δείγμα του πολιτικού κόσμου προς αυτή την κατεύθυνση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ευάγγελος Αποστόλου από το ΣΥΡΙΖΑ.

Έχει γίνει μια μικρή αλλαγή. Μετά τον κ. Αποστόλου, θα μιλήσει η κ. Κεφάλα, μετά ο Κοινοβουλευτικός Εκπρόσωπος κ. Χήτας και μετά ο κύριος Υπουργός, ο κ. Τουρνάς.

Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι της Νέας Δημοκρατίας, θα μπορούσε το νομοσχέδιό σας για λόγους σεβασμού προς τα θύματα του εγκληματικού σιδηροδρομικού δυστυχήματος των Τεμπών να παραμείνει μόνο με περιεχόμενο τη θέσπιση συγκεκριμένων μέτρων και προσθετικά, θα έλεγα, να επεκτείνονταν και σε ρυθμίσεις για την ενίσχυση της ασφάλειας των συγκοινωνιών. Όμως, εσείς επεκταθήκατε και σε ένα συνονθύλευμα διατάξεων για την -εντός εισαγωγικών βέβαια- «ενίσχυση» της ανάπτυξης ρουσφετολογικού χαρακτήρα, που αφορούν κυρίως επενδύσεις σε όλα τα υπόλοιπα Υπουργεία παρά στο Υπουργείο Ανάπτυξης και Επενδύσεων.

Τα μέτρα στήριξης των συγγενών των θυμάτων και οι ρυθμίσεις ενίσχυσης της ασφάλειας των συγκοινωνιών περιγράφονται σε είκοσι ένα μόλις από τα εκατόν τριάντα δύο άρθρα του νομοσχεδίου. Όλα τα υπόλοιπα είναι -υποτίθεται- αναπτυξιακού χαρακτήρα διατάξεις από διάφορα Υπουργεία που αναδεικνύουν τις διοικητικές σας αστοχίες, των πρόχειρα γραμμένων «στο γόνατο» νόμων κατά τη διάρκεια των τεσσάρων ετών διακυβέρνησης, αλλά και την προθυμία σας να νομοθετήσετε για οτιδήποτε παραδίδει το δημόσιο στα χέρια «ημετέρων».

Οι ρυθμίσεις αυτές αφορούν όλο σχεδόν το Υπουργικό Συμβούλιο. Ας δούμε μερικές τέτοιες διατάξεις. Χορηγούνται άδειες συνεχόμενων πλόων για την εξυπηρέτηση των κατασκευαστικών αναγκών στρατηγικών επενδύσεων, δηλαδή για τη μεταφορά υλικών σε περιοχές, όπου δεν υφίσταται χερσαία ή άλλη επαρκής σύνδεση με το κεντρικό δίκτυο της ηπειρωτικής χώρας προς ενδεδειγμένους τοπικούς εμπορικούς λιμένες ή λιμένες εξυπηρέτησης αλιευτικών σκαφών ή μικτής χρήσης.

Συνεπώς, θα γίνεται ο ελλιμενισμός μεγάλων πλοίων και η μεταφορά βαρέων υλικών και όχι λυμάτων σε λιμάνια που δεν έχουν την κατάλληλη υποδομή, ενώ δεν προβλέπεται τίποτα για την αποκατάσταση των υποδομών από την επιβάρυνση που θα επιφέρουν. Χαρακτηριστικό παράδειγμα αυτών των καταστροφών, που μπορεί να επέλθουν στις εκάστοτε υποδομές, είναι οι ζημιές που έχουν προκληθεί στο οδικό δίκτυο της Εύβοιας από την κυκλοφορία των βαρέων οχημάτων που απαιτούνται για τη μεταφορά και εγκατάσταση των ανεμογεννητριών. Μας έχουν πνίξει κυριολεκτικά.

Όπως σε κάθε αναπτυξιακό νόμο, έτσι και εδώ, τα δάση και οι δασικές εκτάσεις πέφτουν θύματα της όρεξης των επενδυτών σας. Την τελευταία περίοδο τα ισοπεδώσατε όλα. Κυριολεκτώ.

Βέβαια, η αμφισβήτηση αυτή είχε ξεκινήσει από παλιά, όταν ο πρώην Πρωθυπουργός ο Κωνσταντίνος Μητσοτάκης, σε μια συζήτηση για την αναθεώρηση του άρθρου 24, είχε πει τη φράση: «Υπάρχει και άλλος παραλογισμός, το περίφημο τεκμήριο ιδιοκτησίας», δεν τόλμησε όμως να το καταργήσει. Το έκανε σήμερα ο γιος του, ο Κυριάκος Μητσοτάκης, διακόσια χρόνια κοντά από τη θέσπισή του. Θυμηθείτε το! Διακόσια χρόνια από τη θέσπιση του τεκμηρίου κυριότητας του δημοσίου, ήρθατε εσείς και το καταργήσατε.

Η ρύθμιση αυτή, κύριε Υπουργέ, αποτελεί τη μεγαλύτερη επιβράβευση καταπατήσεων δημόσιας περιουσίας από καταβολής του ελληνικού κράτους!

Σήμερα, με το άρθρο 8 τροποποιείτε ο ν.4982/2022 που ψηφίσατε πριν πέντε μήνες περίπου, προκειμένου να διασφαλιστούν οι απαραίτητες εκτάσεις στα επιχειρηματικά πάρκα. Η μεταβολή των ορίων τους, καθώς και των λοιπών δεδομένων ίδρυσης και λειτουργία τους, γίνεται σε βάρος των δασικού χαρακτήρα εδαφών.

Επίσης, με το άρθρο 45 τροποποιείτε και το ν.998/1979, τον κατεξοχήν εκτελεστικό νόμο του Συντάγματος, και πλέον επιτρέπετε σε δάση, δασικές εκτάσεις ή σε δημόσιες εκτάσεις την εγκατάσταση ορειβατικών καταφυγίων από φυσικά ή νομικά πρόσωπα, με βάση το διάτρητο καθεστώς προστασίας των αναπτυξιακών σας νόμων. Προσθέτετε, δηλαδή, ακόμη άλλη μία δυνατότητα αλλαγής της χρήσης των δασών.

Αντικείμενο ανάπτυξης αποτελεί πλέον για εσάς και η κάνναβη, η οποία, κύριε Υπουργέ, ουδέποτε θα έμπαινε στα αναπτυξιακά σας πλάνα, αν δεν είχαμε κάνει εμείς με υπομονή και θέληση την προσπάθεια να την κατοχυρώσουμε νομικά από το 2018 παρ’ όλη την επίθεση γελοιοποίησης και απαξίωσης και, θα έλεγα, και από εσάς προσωπικά.

Θυμάμαι όταν κάναμε την παρουσίαση οι τρεις Υπουργοί, ο Υπουργός Οικονομικών, ο Υπουργός Υγείας και εγώ ως Υπουργός Αγροτικής Ανάπτυξης, τότε ήταν χαρακτηριστικές οι δηλώσεις δύο Υπουργών.

Εσείς, κύριε Γεωργιάδη, είπατε τότε ότι φέρνει στην Ελλάδα ο ΣΥΡΙΖΑ τον μπάφο και, βεβαίως, ο συνυπογράφων, ο κ. Βορίδης, είχε δηλώσει ότι ο ΣΥΡΙΖΑ νομοθετεί την ανεξέλεγκτη καλλιέργεια του χασίς.

Δυστυχώς, αγαπητοί συνάδελφοι της Νέας Δημοκρατίας, και εσείς με την ψήφο σας -όσοι, βεβαίως, ήταν τότε στη Βουλή- τηρήσατε, υιοθετήσατε την ίδια στάση. Αντί με θάρρος να υποστηρίξετε ένα εγχείρημα που από τη μια έδινε λύσεις στην αγωνία των ασθενών αυτής της χώρας που είχαν τεράστιο πρόβλημα, αλλά και ταυτόχρονα δημιουργούσε προϋποθέσεις για μια οικονομική ανάπτυξη, κρυφτήκατε μέσα σε καταφύγια σαν τις ποντικότρυπες για να μην αναγκαστείτε να πείτε την άποψή σας, γιατί είναι γνωστό ότι τα συντηρητικά αντανακλαστικά σας δεν σας το επέτρεπαν. Αλλάξατε άποψη. Και εμείς λέμε, ναι, ότι είναι θετικό.

Όμως, η παραδοχή της αναγκαιότητας του νόμου μας δεν σας απαλλάσσει των ευθυνών σας για την καθυστέρηση που ήδη υπάρχει. Υπάρχει καθυστέρηση στην υλοποίηση του συγκεκριμένου νόμου και κυρίως κατά πόσον αυτός θα μπορούσε να βοηθήσει για νέες, για καινούργιες επενδύσεις.

Κλείνω την τοποθέτησή μου λέγοντας ότι όσον αφορά τη λύση των επαγγελματικών δικαιωμάτων, γιατί έφυγε ο κύριος Υπουργός, μη ξεχνάμε ότι η αφετηρία για την επίλυση των συγκεκριμένων προβλημάτων ήταν η δική μας ρύθμιση πριν τέσσερα χρόνια που κάναμε για τις συγκεκριμένες σχολές, τις οποίες αναβαθμίσαμε. Είχατε, λοιπόν, στη διάθεσή σας τέσσερα χρόνια για να λύσετε το συγκεκριμένο πρόβλημα που επιμένανε και οι συγκεκριμένοι φοιτητές, αλλά και εμείς ως μία ομάδα να βοηθήσουμε όσο μπορούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αποστόλου, ολοκληρώστε.

**ΕΥΑΓΓΕΛΟΣ ΑΠΟΣΤΟΛΟΥ:** Εσείς, λοιπόν, φτάσατε σήμερα να μας φέρετε μια ρύθμιση, η οποία αφήνει ένα κομμάτι απ’ έξω, να πιστοποιηθεί και πώς θα πιστοποιηθεί κι απ’ ό,τι φαίνεται μάλλον, κυρίες και κύριοι συνάδελφοι, εμείς θα δώσουμε την οριστική λύση μετά τις εκλογές, διότι εσείς, δυστυχώς, και με τη σημερινή σας προσέγγιση δείξατε τον εαυτό σας, προχειρότητα στις ρυθμίσεις και ρουσφετολογία για να έχετε σε ομηρία τον ελληνικό λαό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στην κ. Μαρία - Αλεξάνδρα Κεφάλα από τη Νέα Δημοκρατία. Είχαμε ανακοινώσει ότι μετά θα ακολουθήσει ο Κοινοβουλευτικός Εκπρόσωπος της Ελληνικής Λύσης, ο κ. Χήτας, και ο Υφυπουργός, ο κ. Στουρνάρας. Ακολουθούν άλλοι πέντε - έξι συνάδελφοι. Προέκυψε το εξής: Ο κ. Λοβέρδος ζήτησε από το Προεδρείο να προταχθεί -δηλαδή να μιλήσει μετά τον κ. Τουρνά- από τους συναδέλφους Βουλευτές που παρεμβάλλονται ώσπου να έρθει η σειρά του. Εάν συμφωνεί το Σώμα, να του δώσουμε τη δυνατότητα αυτή, διότι, απ’ ό,τι ειπώθηκε, έχει κοινοβουλευτική δουλειά η Κοινοβουλευτική του Ομάδα στις έξι η ώρα.

Εάν συμφωνηθεί καλώς, αν δεν συμφωνηθεί, κύριε Λοβέρδο, θα περιμένετε.

**ΝΙΚΟΛΑΟΣ ΠΑΠΠΑΣ:** … (δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Εγώ μεταφέρω και ζητώ από το Σώμα να επικυρώσει την πρόταση αυτή.

Είναι κατανοητό, κύριε Παππά.

Αν δεν υπάρχει άλλη διαφωνία, να δώσουμε τον λόγο στην κ. Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θέλω να ξεκινήσω χαιρετίζοντας την απόφαση, τη διάταξη για τις νομοθετικές βελτιώσεις του Υπουργού Αγροτικής Ανάπτυξης, καθώς και της Υπουργού Παιδείας σχετικά με τα γεωπονικά τμήματα, γιατί πραγματικά η απότομη και εν μια νυκτί και με έναν νόμο και ένα άρθρο ανατροποποίηση των ΤΕΙ από την προηγούμενη κυβέρνηση, από την κυβέρνηση ΣΥΡΙΖΑ, δημιούργησε πολλά προβλήματα τα οποία ακόμη ταλανίζουν χιλιάδες φοιτητές.

Έρχομαι στο νομοσχέδιο. Η νύχτα της 28ης Φεβρουαρίου του 2023 θα μείνει βαθιά χαραγμένη στη μνήμη μας. Πενήντα επτά άνθρωποι, πενήντα επτά ψυχές έχασαν τις ζωές τους, σταμάτησαν τα όνειρά τους, πάγωσε ολόκληρη χώρα. Ήταν ένα σιδηροδρομικό δυστύχημα που ταρακούνησε τον καθένα και την καθεμία από εμάς. Ήταν ένας μήνας πένθους για ολόκληρη την κοινωνία με πόνο πολύ, θυμό, αγανάκτηση, πικρία, δικαιολογημένα πέρα για πέρα συναισθήματα.

Είδαμε όλοι μας μέσα σε εκείνο το τρένο τους εαυτούς μας, τα αγαπημένα μας πρόσωπα, συγγενείς και φίλους. Νιώσαμε με τον πιο άσχημο τρόπο αυτό που ονομάζουμε παθογένεια. Είδαμε το χειρότερο πρόσωπο του αναχρονισμού. Κι αν πονέσαμε τόσο πολύ, είναι γιατί στην πραγματικότητα ήρθαμε ως κοινωνία αντιμέτωπη με τον καθρέφτη μας. Ωστόσο, η ανάληψη της ευθύνης ήταν άμεση και ξεκάθαρη, όπως και η δέσμευση του ίδιου του Πρωθυπουργού: «Ποτέ ξανά δεν θα επιτρέψουμε να συμβεί κάτι παρόμοιο».

Ο σιδηρόδρομος στην Ελλάδα δεν θα είναι ξανά ο ίδιος. Θα βρεθούν τα αίτια του δυστυχήματος χωρίς αστερίσκους. Η έρευνα θα γίνει με απόλυτη διαφάνεια, έτσι ώστε να εντοπιστούν τα σφάλματα και να κριθούν δίκαια όσοι εμπλέκονται.

Από εκεί και πέρα, έχουν δρομολογηθεί ήδη όλες οι απαραίτητες πρωτοβουλίες για τη βελτίωση της προβληματικής κατάστασης στους σιδηροδρόμους μας σε επίπεδο και μέσων τεχνολογίας, αλλά και διαχείρισης του ανθρώπινου δυναμικού.

Το δυστύχημα στα Τέμπη μάς έδειξε πόσο δύσκολος και επίπονος είναι ο αληθινός εκσυγχρονισμός του κράτους. Αυτά τα λόγια του Κυριάκου Μητσοτάκη ηχούν σαν καμπάνες στα αυτιά μας, ειδικά σε εμάς τους νέους, τη νέα γενιά, που ονειρευόμαστε, που θέλουμε και παλεύουμε για μια Ελλάδα καλύτερη από χθες, πιο ασφαλή από σήμερα και ένα μέλλον που θα εξασφαλίζει σε κάθε Ελληνίδα και σε κάθε Έλληνα μια πατρίδα με σύγχρονες υποδομές, αντίστοιχες των προηγμένων χωρών, αλλά και των υψηλών προσδοκιών της κοινωνίας.

Ο πόνος που προκλήθηκε δεν θεραπεύεται, είναι βαθύς, όπως και είναι φτωχά τα λόγια που μπορούμε να πούμε σε όλους αυτούς που έχασαν τους συγγενείς τους εκείνο το μοιραίο βράδυ. Ο χρόνος δεν γυρίζει πίσω. Αυτό δεν αλλάζει.

Αποτελεί, όμως, ηθική υποχρέωση να πάρουμε ουσιαστικά μέτρα τόσο για τη στήριξη των οικογενειών των θυμάτων και των πληγέντων όσο και για την ασφάλεια των επιβατών και του σιδηροδρομικού δικτύου, μέτρα άμεσα με ανακουφιστικό χαρακτήρα, αυτά τα μέτρα που περιλαμβάνονται στο σημερινό πολυνομοσχέδιο που συζητάμε και αναφέρω χαρακτηριστικά μερικά: Την καταβολή ειδικής σύνταξης υπέρ των οικογενειών των αποβιωσάντων, καθώς και σε όσους τυχόν επέλθει μόνιμη αναπηρία άνω του 50% εξαιτίας του δυστυχήματος. Η σύνταξη θα είναι αφορολόγητη και θα καταβάλλεται ανεξαρτήτως άλλων εισοδημάτων. Οι εκκρεμείς ατομικές οφειλές των συγγενών των θανόντων, των προσώπων που υπέστησαν μόνιμη αναπηρία άνω του 50% και των συγγενών τους, καθώς και των προσώπων που νοσηλεύτηκαν σε ΜΕΘ προς τη φορολογική αρχή και τα ασφαλιστικά ταμεία διαγράφονται. Σε συνεννόηση με τα τραπεζικά ιδρύματα και τους διαχειριστές δανείων δανειακές υποχρεώσεις των οικογενειών των θυμάτων οι οποίες απορρέουν από συμβάσεις στεγαστικών ή προσωπικών δανείων, ανεξάρτητα εάν αυτές οι οφειλές εξυπηρετούνται ή μη, διαγράφονται. Οι κληρονόμοι προσώπων που απεβίωσαν συνεπεία του σιδηροδρομικού δυστυχήματος στα Τέμπη απαλλάσσονται από τον φόρο κληρονομιάς. Δίνεται, επίσης, το δικαίωμα διορισμού στον δημόσιο τομέα για ένα μέλος των οικογενειών των θανόντων έως και δευτέρου βαθμού συγγένειας. Δικαίωμα διορισμού έχουν και τα πρόσωπα που νοσηλεύτηκαν σε ΜΕΘ ή υπέστησαν μόνιμη αναπηρία άνω του 50% και σε περίπτωση που δεν είναι δυνατός ο διορισμός τους το δικαίωμα μεταβιβάζεται στο σύζυγο ή στα τέκνα ή σε έναν από τους γονείς και τα αδέλφια τους. Υπάρχουν και πολλά μέτρα ακόμη, όπως τα μέτρα για τους φοιτητές που ακούσαμε πριν από λίγο από την Υπουργό Παιδείας.

Όμως, εμείς δεν είμαστε εδώ απλά και μόνο για να διαπιστώνουμε παθογένειες και λάθη του παρελθόντος. Σίγουρα δεν βρισκόμαστε εδώ για να διχάσουμε τους Έλληνες ούτε και για να κρυφτούμε πίσω από πιθανά ανθρώπινα λάθη και ισοπεδωτικές δικαιολογίες ούτε φυσικά μένουμε άπραγοι, αλλά ούτε και μπορούμε να μηδενίσουμε το μεταρρυθμιστικό έργο της Κυβέρνησης όλα αυτά τα χρόνια, γιατί έγιναν πολλά και έχουν ακόμη βέβαια να γίνουν και άλλα.

Το κράτος υπάρχει και σίγουρα είναι καλύτερο από ό,τι ήταν το 2019 όταν αναλάβαμε, γιατί κράτος είναι και οι διασώστες του ΕΚΑΒ, κράτος είναι και η πολιτική προστασία, κράτος είναι και τα νοσοκομεία και οι άνθρωποι της ΕΜΑΚ και η Ελληνική Αστυνομία και η Πυροσβεστική, όλοι αυτοί δηλαδή που από την πρώτη στιγμή βρέθηκαν εκεί για να βοηθήσουν σε αυτό το τραγικό δυστύχημα. Εξακολουθούν, ωστόσο, να υπάρχουν παθογένειες.

Η κοινωνία, όμως, χρειάζεται πράξεις, όραμα, συνέπεια. Δεν είναι εύκολη η μάχη κατά του αναχρονισμού. Κάθε ανάχωμα, κάθε εμπόδιο πρέπει να ξεπεραστεί. Η γενιά μου που επηρεάστηκε περισσότερο από αυτή την κατάσταση πρέπει και μπορεί να σηκώσει αυτό το φορτίο. Η μάχη με το χθες είναι δύσκολη, αλλά το αύριο θα είναι ο νικητής.

Στις εκλογές, λοιπόν, της 21ης Μαΐου θα κληθεί ο ελληνικός λαός να πάρει μια σημαντική απόφαση, στις 21 Μαΐου θα αποφασίσει ποιος θέλει να τον κυβερνήσει και οι επιλογές είναι δύο: Από τη μια η Νέα Δημοκρατία, ο Κυριάκος Μητσοτάκης και η πολιτική που εφαρμόζουμε τα τελευταία τέσσερα χρόνια. Είναι η επιλογή των μεταρρυθμίσεων, της σταθερότητας και της προοπτικής, με έναν ηγέτη που κράτησε και κρατά γερά το τιμόνι αυτά τα δύσκολα χρόνια σε τόσες κρίσεις, που αποκατέστησε την εικόνα της χώρας στο εξωτερικό και ενέπνευσε στους πολίτες αίσθημα αξιοπιστίας και ευθύνης. Η άλλη επιλογή είναι ένας άκρατος λαϊκισμός με λάσπη, πυροτεχνήματα, «Πολακισμούς», μακριά από την πραγματικότητα και τα προβλήματα της κοινωνίας, ένα μείγμα πολιτικού ρεβανσισμού, αμετροέπειας και ασάφειας.

Οι πολίτες θα κρίνουν, θα συγκρίνουν και θα επιλέξουν μεταξύ των δύο. Και οι πολίτες ξέρουν ότι η Νέα Δημοκρατία είναι μονόδρομος. Ξέρουν ότι ο Κυριάκος Μητσοτάκης είναι ο μόνος που μπορεί να συγκρουστεί με το χθες, με αναχρονιστικές παθογένειες που μας πληγώνουν όλους. Οι πολίτες ξέρουν ότι μια ισχυρή, σταθερή κυβέρνηση, αυτοδύναμη και αποφασισμένη, μπορεί να πάει τη χώρα μπροστά με βήματα τολμηρά. Και αυτή θα είναι και πάλι η Κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Θα δώσουμε τον λόγο τώρα στον Κοινοβουλευτικό Εκπρόσωπο της Ελληνικής Λύσης, τον κ. Χήτα. Μετά, όπως προείπαμε, θα μιλήσει ο κ. Τουρνάς, ο Υφυπουργός Πολιτικής Προστασίας, ο κ. Λοβέρδος, ο κ. Παππάς, ο κ. Θεοχάρης.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Πραγματικά, δεν θυμάμαι πόσες φορές από εκείνη την ημέρα που σημάδεψε τη χώρα μας το έγκλημα στα Τέμπη έχουμε πάρει τον λόγο και έχουμε μιλήσει και οι Βουλευτές της Ελληνικής Λύσης και ο Πρόεδρός μας, ο οποίος πρέπει να έχει μιλήσει από εκείνη την ημέρα οκτώ, δέκα φορές στη Βουλή. Ούτως ή άλλως, είναι δραστήριος και καμμιά φορά αναρωτιόμαστε, «άντε, να ξαναπούμε τα ίδια σήμερα στην υπόθεση τουλάχιστον με τα Τέμπη», γιατί εκείνη η ημέρα όντως σημάδεψε τη χώρα μας και τίποτα δεν είναι πια ίδιο από εκείνη την ημέρα και μετά και νομίζω ότι το έχουμε διαπιστώσει όλοι.

Αυτό που μας προκάλεσε όλο αυτό το χρονικό διάστημα μεγάλη εντύπωση είναι η αφωνία των πολιτικών Αρχηγών των άλλων κομμάτων μέχρι και σήμερα που ήρθαν και μίλησαν. Δηλαδή μέχρι και χθες -θυμάμαι σε ένα τηλεοπτικό πάνελ που ήμουν καλεσμένος- πραγματικά αναρωτιόμασταν και λέγαμε «συγγνώμη, ο κ. Μητσοτάκης δεν έχει μιλήσει, πέρασε ένας μήνας». Στη Βουλή να έρθει, στη Βουλή, όχι σε κάποιο διάγγελμα, ή σε κάποια στημένη συνέντευξη, όπως του Θεοδωράκη. Ο κ. Τσίπρας δεν έχει μιλήσει. Πέρασε ένας μήνας. Εντάξει, καταλαβαίνω το πένθος, πέρασε μια βδομάδα, δέκα μέρες, το καταλαβαίνουμε. Πάντα οι τόνοι θα είναι χαμηλοί, εννοείται. Δεν θα κάνουμε σπέκουλα πάνω από καμμένα πτώματα, αλλά μας έκανε εντύπωση ότι κανείς πολιτικός Αρχηγός δεν είχε τοποθετηθεί για το τεράστιο αυτό θέμα που προέκυψε. Δηλαδή, υπήρχε έτσι μια μυρωδιά στην ατμόσφαιρα συγκάλυψης, έτσι το ερμηνεύσαμε εμείς, χωρίς να λέμε ότι απαραίτητα μπορεί να είναι έτσι. Και ξέρετε κάτι; Για όλο αυτό που συνέβη, εντάξει, φταίει ο σταθμάρχης, το είχαμε πει αυτό, πολύ ωραία.

Ένα άλλο που μας κάνει εντύπωση είναι γιατί κανένας -τουλάχιστον με θέρμη- πλην ημών δεν μιλάει για τους Ιταλούς, τη «HELLENIC TRAIN». Δεν μπαίνει ποτέ στο κάδρο της συζήτησης, του διαλόγου, της έρευνας, της πολιτικής αντιπαράθεσης η «HELLENIC TRAIN». Είναι η αόρατη εταιρεία, λες και δεν έχει ευθύνη η εταιρεία που είναι υπεύθυνη, βέβαια, για τους συρμούς, άρα, γνωρίζει το δίκτυο που ρισκάρει ή ρίσκαρε καθημερινά εκατοντάδες ζωές στα δρομολόγια «Αθήνα - Θεσσαλονίκη» και τα υπόλοιπα. Δεν μπαίνει στο κάδρο πραγματικά.

Τώρα, πώς εμείς γνωρίζαμε και κανένας άλλος δεν γνώριζε, αυτό είναι μια απορία. Θα σας πω γιατί το λέω αυτό: Γιατί ως Ελληνική Λύση καταθέσαμε τριάντα οκτώ ερωτήσεις -πώς δεν τις έφερα μαζί μου; Τις έχω στο γραφείο μου μέσα- τριάντα οκτώ ερωτήσεις κατά τη διάρκεια της κοινοβουλευτικής περιόδου, που ήταν εξειδικευμένα ερωτήματα για τα χάλια του ΟΣΕ. Τριάντα οκτώ! Ακόμα και για τα ελβετικά τρένα που τα πήραμε τα σαπάκια ως μετεγγραφή αεροδρομίου, το «Βέλος» και τα λοιπά, σαπάκια, τα είχαν αποσύρει οι Ελβετοί. Τριάντα οκτώ ερωτήσεις! Άρα, γνωρίζαμε, γιατί όταν ασκείς το κοινοβουλευτικό σου έργο και καταθέτεις ερωτήματα, είναι για θέματα σημαντικά. Τριάντα οκτώ καταθέσαμε. Άρα όλοι γνώριζαν. Τι να πω πραγματικά;

Έχω μπροστά μου πρωτοσέλιδο πέρυσι τον Φεβρουάριο εφημερίδας που έχει τα τρένα μας φωτογραφία και λέει «Τρένα υψηλού κινδύνου». Πάλι δεν γνώριζε κανείς, ενώ υπήρχαν μηνύματα από παντού.

Έγινε η Επιτροπή Θεσμών και Διαφάνειας, που εμείς την ονομάσαμε πραγματικά «Επιτροπή Συγκάλυψης και Αδιαφάνειας». Δεν κατάλαβε κανείς εκείνη την ημέρα τι έγινε. Δεν κατάλαβε κανείς. Ήρθαν τρεις πρώην Υπουργοί, όλοι προσπάθησαν να διαφημίσουν το έργο τους, «δείτε τι κάναμε εμείς!». Κανείς δεν φταίει, κανείς δεν ανέλαβε καμία ευθύνη από τους Υπουργούς εκεί. Κανείς πραγματικά! Μας έκανε εντύπωση, δεν κλήθηκε η «HELLENIC TRAIN». Δεν κλήθηκαν οι Υφυπουργοί, δεν κλήθηκαν οι Γενικοί Γραμματείς, δεν κλήθηκε κανένας. Κανένας! Γι’ αυτό λέμε ότι υπάρχει μία μυρωδιά στην ατμόσφαιρα –έτσι, αν θέλετε- συγκάλυψης.

Ακούμε με ενδιαφέρον τη ΡΑΣ, άλλη μία ανεξάρτητη αρχή και ακούμε την πρόεδρο να λέει ότι είναι διάτρητο -ακούστε τώρα!- το σύστημα εκπαίδευσης των σταθμαρχών στον ΟΣΕ. Συγγνώμη τώρα, να ρωτήσουμε κάτι: Βγαίνει η αρμόδια επιτροπή και λέει κατόπιν εορτής, αφού θάψαμε τα παιδιά μας, ή κάηκαν τα παιδιά μας, ότι είναι διάτρητο το σύστημα εκπαίδευσης των σταθμαρχών του ΟΣΕ. Και εμείς ρωτάμε, δεν χρειάζεται να είσαι πολιτικός, δεν χρειάζεται να είσαι Βουλευτής, δεν χρειάζεται να είσαι τίποτα, ένας απλός άνθρωπος να είσαι: «Καλά, ρε παιδιά, αφού είστε οι υπεύθυνοι για την κυκλοφορία, είστε η υπεύθυνη, η αρμόδια αρχή και γνωρίζετε αυτό το πράγμα, ότι είναι διάτρητο το σύστημα, πώς επιτρέπετε να κυκλοφορούν τα τρένα και τα δρομολόγια;». Είναι μια απορία που είχαμε πάντα, γιατί λέμε πάντα ότι πηγαίνουμε με τη λογική και θα ξαναθέσουμε το ερώτημα: Θα μπούνε βραχιολάκια, ή θα φύγει και αυτή η υπόθεση έτσι; Θα μπει κόσμος φυλακή; Αυτό είναι το ερώτημα.

Και έρχεται σήμερα πολύ προκλητικά η «HELLENIC TRAIN» -η οποία ξαναλέω ότι είναι στο απυρόβλητο, δεν ξέρω για ποιον λόγο, είναι περίεργο αυτό- και λέει: «Η «HELLENIC TRAIN» επέστρεψε τα χρήματα του μοιραίου εισιτηρίου». Ακούστε τώρα: Τα 10 ευρώ ή τα 20 ευρώ! Έναν μήνα μετά το τραγικό δυστύχημα με τους πενήντα επτά νεκρούς η «HELLENIC TRAIN» επέστρεψε το ποσό που ισούται με το εισιτήριο που πλήρωσαν διαδικτυακά όσοι και όσες βρίσκονταν στο μοιραίο τρένο. Τι είναι τώρα αυτό; Πείτε μου λίγο: Τι είναι τώρα αυτό; Δεν είναι τουλάχιστον προκλητικό;

Και ενώ -σωστά έχει πει ο κ. Βιλιάρδος- ρωτάμε εδώ και δεκαπέντε μέρες, εδώ και έναν μήνα επίμονα αν η «ΤΡΑΙΝΟΣΕ», η οποία η ίδια είχε δηλώσει ότι θα σεβαστεί το άρθρο 13 της ευρωπαϊκής οδηγίας και ότι θα δώσει προκαταβολικά 21.000 ευρώ στις οικογένειες των θυμάτων, ότι θα σεβαστεί, λοιπόν, την ευρωπαϊκή οδηγία, το άρθρο 13 και εμείς ρωτάμε εάν έχει δώσει τα χρήματα αυτά και απάντηση δεν έχουμε πάρει από πουθενά. Όμως, βγαίνουν σήμερα προκλητικά οι Ιταλοί και λένε «θα σας δώσουμε 10 ευρώ τα εισιτήρια που κλείσατε».

Και έρχεται η Κυβέρνηση -γιατί και αυτό είναι εξοργιστικό και θα πρέπει να το μάθει ο κόσμος- και ψηφίζει πάλι το ακαταδίωκτο. Άλλο ένα ακαταδίωκτο! Ακαταδίωκτο παντού! Ακαταδίωκτο οι Υπουργοί, ακαταδίωκτο οι τραπεζίτες, ακαταδίωκτο οι γιατροί επί COVID, τώρα ακαταδίωκτο και εδώ η παρούσα Κυβέρνηση για τους εμπειρογνώμονες που θα ελέγξουν την ιστορία αυτή. Δεν ευθύνονται, λοιπόν, αυτοί οι εμπειρογνώμονες. Τι σου λέει το κράτος; «Έλα εδώ, κύριε εμπειρογνώμονα, θέλω να μου πεις τι έγινε και να μου πεις ποιοι έχουν ευθύνη», «Μάλιστα». Και έρχεται το κράτος και τους λέει ότι έχετε και το ακαταδίωκτο, «θα περάσω εγώ τροπολογία που έχετε το ακαταδίωκτο». Δεν ευθύνονται, δεν διώκονται, δεν εξετάζονται για γνώμη που διατύπωσαν ή ψήφο που έδωσαν κατά την άσκηση των καθηκόντων τους στο πλαίσιο λειτουργίας της ως άνω επιτροπής. Για ακόμη μια φορά κυριολεκτικά προκαλεί η Κυβέρνηση με τη θέσπιση συγκεκριμένου ανεύθυνου. Και εδώ ανεύθυνο και εδώ ακαταδίωκτο!

Εντάξει, είπαμε, είστε η κυβέρνηση του ακαταδίωκτου. Ακαταδίωκτο οι γιατροί -θυμάστε με τον COVID- ακαταδίωκτο οι τραπεζίτες, ακαταδίωκτο οι εμπειρογνώμονες, ακαταδίωκτο οι Υπουργοί. Ε, θα σας καταδιώξει ο κόσμος στις 21 του Μάη. Εκεί δεν γλιτώνετε. Δεν μπορείτε να ψηφίσετε κι εκεί ακαταδίωκτο. Εκεί θα φάτε τέτοια καταδίωξη που θα είναι όλη δική σας, μα τον Θεό.

Τα καλά να λέγονται. Να πούμε ότι με ικανοποίηση ακούσαμε σήμερα τον κ. Γεωργαντά -γιατί είμαστε δίκαιοι- σχετικά με ένα αίτημα πολλών, αλλά και της Ελληνικής Λύσης, στο άρθρο 126 που συμπεριέλαβε τα πανεπιστήμια που είχαμε ζητήσει, ένα αίτημα και των καθηγητών και μπορούν τα παιδιά αυτά μετά από πενταετή φοίτηση να λογίζονται ως γεωπόνοι, να πιάνουν δουλειά κ.λπ.. Είπαμε, τα καλά να λέγονται.

Επειδή «μοσχοβολάει» εκλογές και επειδή πλέον γνωρίζουμε πότε θα έρθει η μέρα της κρίσης, εμείς περιμένουμε να πέσουν στο τραπέζι τα πάντα. Τώρα ακούμε από χθες με πολύ μεγάλο ενδιαφέρον την κουβέντα -γιατί έπαιζε και αυτό στη συζήτηση- για τον φράχτη. Ακούστε τώρα. Αποτελεί θέμα συζήτησης ο φράχτης στον Έβρο.

Δηλαδή όταν το 2019 η Ελληνική Λύση κατέθεσε εδώ μελέτη χρυσοπληρωμένη από ειδικούς που τους βάλαμε εμείς και παρουσιάσαμε πλάνο στην Κυβέρνηση κατασκευής τείχους στον Έβρο -όχι φράχτη για οικόσιτα, αλλά τείχους- τότε μας λέγατε: «Α πα πα, τι είστε εσείς; Είστε ακραίοι, είστε υπερβολικοί. Θα βάλουμε τείχος στον Έβρο; Τι πράγματα είναι αυτά;». Μετά η Νέα Δημοκρατία με χρονοκαθυστέρηση -γιατί λειτουργεί με ίντερνετ και μέχρι να μας αντιγράψει παίρνει κανένα εξάμηνο-, αποφασίσει να φέρει φράχτη στον Έβρο.

Τους λέγαμε «Πάρτε όλη τη γραμμή, διακόσια χιλιόμετρα». «Όχι», λέει, «θα κάνουμε είκοσι». Τώρα το έχετε και καμάρι για τον φράχτη και το χρησιμοποιείτε στην προεκλογική σας φαρέτρα και μαλώνετε με τον ΣΥΡΙΖΑ για τον φράχτη. Τον φράχτη! Τείχος λέγαμε εμείς. Εδώ δικαιωθήκαμε.

Όμως επειδή το μήνυμα είναι ξεκάθαρο για τις εκλογές, οι Έλληνες πολίτες θα πρέπει να καταλάβουν το εξής. Τα τρία αυτά κόμματα είναι ουσιαστικά ακριβώς το ίδιο πράγμα. Πείτε μου ποια είναι η διαφορά στην ασκούμενη πολιτική μεταξύ Νέας Δημοκρατίας, ΣΥΡΙΖΑ και ΠΑΣΟΚ. Πείτε μου μια διαφορά ουσιαστική να το καταλάβω.

Να μην επαναλάβω τα ίδια, ότι είστε μαζί στις Πρέσπες, ότι συμφωνείτε, ότι να πάει η χώρα μας στη Χάγη συμφωνείτε -σε μείζονα θέματα μιλάμε τώρα- στη μειωμένη ΑΟΖ που ψήφισε η Νέα Δημοκρατία και στη μειωμένη επήρεια στη συμφωνία με την Αίγυπτο επίσης, στις ΜΚΟ είστε μαζί -χθες μιλάγαμε εδώ για το θέμα της μετανάστευσης-, στους παρόχους ενέργειας κάποιος ετοιμάζει, άλλος υλοποιεί και άλλος ψηφίζει -τα ετοιμάζετε μαζί-, στις ανεμογεννήτριες είστε μαζί, στο Χρηματιστήριο είστε μαζί, στις λιγνιτικές μονάδες που καταργήσατε είστε μαζί, παντού στα μεγάλα και σημαντικά είστε μαζί. Και τώρα είστε μαζί και αλλού. Τώρα που ετοιμάζονται οι Πρέσπες του Αιγαίου, είστε και εδώ μαζί.

Έχουμε τις τελευταίες μέρες «καταιγίδα» δηλώσεων ΠΑΣΟΚ, Νέας Δημοκρατίας και ΣΥΡΙΖΑ που συμφωνούν, ότι έρχεται η συγκυβέρνηση. Ακούς για παράδειγμα την κ. Μπακογιάννη να λέει -να είναι καλά η γυναίκα, τι ωραίο δώρο μας έκανε προεκλογικά, πώς της ξέφυγε αυτό, πραγματικά εγώ δεν καταλαβαίνω τι δώρο ήταν αυτό που μας έκανε- «Αποκλείεται η συνεργασία με την Ελληνική Λύση, γιατί έχει διαφορετικές απόψεις για τα εθνικά θέματα με εμάς».

Μα, φυσικά και έχουμε διαφορετικές απόψεις. Εμείς δεν είμαστε υπέρ της Χάγης. Εμείς δεν είμαστε υπέρ της συνεκμετάλλευσης. Εμείς δεν είμαστε υπέρ της συμφωνίας των Πρεσπών. Εμείς δεν είμαστε, κυρία Μπακογιάννη, παραδείγματος χάριν «Αν χάσουμε το Καστελόριζο, θα μας μείνει η Ρόδος και η Λέρος», όπως είχατε πει, ή ότι «Τη συμφωνία των Πρεσπών θα την τιμήσουμε και θα την τηρήσουμε», όπως είχατε πει, ή ότι «Οι μετανάστες θα συμβάλλουν στην αγροτική ανάπτυξη και τη λύση στο δημογραφικό», όπως έχετε πει εσείς και ο αδερφός σας, ο Πρωθυπουργός. Προφανώς και έχουμε άλλη άποψη στα θέματα εξωτερικής πολιτικής και διαφέρουμε πάρα πολύ.

Εσείς έχετε όμως διαφορές με τον ΣΥΡΙΖΑ; Διότι εσείς είπατε χθες στον κ. Πορτοσάλτε που σας άκουγα ότι και η Τουρκία -και πρέπει να το πούμε στον κόσμο αυτό, λέτε- έχει χιλιόμετρα ακρογιαλιές, άρα, λέει, έχει και αυτή δικαιώματα. Λέει ο Πορτοσάλτε «Ναι, ναι, να το πούμε αυτό για να προετοιμάσουμε και τον κόσμο». Βγαίνει ο κ. Φίλης λέει «Τι πετρέλαια; Συνεκμετάλλευση». Βγαίνει ο κ. Κωνσταντινόπουλος του ΠΑΣΟΚ και λέει «Βεβαίως να έχουμε και τρικομματική κυβέρνηση Νέας Δημοκρατίας, ΣΥΡΙΖΑ, ΠΑΣΟΚ».

Είδατε λοιπόν που έρχεται η συγκυβέρνηση; Έρχεται συνεκμετάλλευση. Έρχεται η συγκυβέρνηση. Απλά εκεί μιλάμε για 500 δισεκατομμύρια, σύμφωνα με τον κ. Ζελελίδη. Η Ελλάδα έχει 500 δισεκατομμύρια αποθέματα εκεί κι εσείς πάτε για συνεκμετάλλευση στο Αιγαίο. Αυτά είναι τα μεγάλα και τα σημαντικά θέματα και αυτά θα πρέπει να είναι και τα κριτήρια του κόσμου, όταν θα πάει να ψηφίσει. Γιατί πραγματικά είστε ίδιοι. Το ξαναλέμε και κλείνω. Έρχεται η συγκυβέρνηση.

Δεν είναι τυχαίες οι δηλώσεις της κ. Μπακογιάννη ότι «Δεν έχω ταμπού». Δεν είναι τυχαίες οι δηλώσεις του κ. Δένδια ότι «Δεν θα μετατρέψω την περιοχή εκεί σε Μεξικό». Δεν είναι τυχαίες οι δηλώσεις του κ. Φίλη, οι οποίες ταιριάζουν με τις δηλώσεις της κ. Μπακογιάννη. Δεν είναι τυχαίες οι δηλώσεις του κ. Κωνσταντινόπουλου ο οποίος δεν αποκλείει μια τρικομματική κυβέρνηση Νέας Δημοκρατίας, ΣΥΡΙΖΑ, ΠΑΣΟΚ.

Άρα το νου σας, Έλληνες. Το νου σας, ψηφοφόροι. Γιατί μόνο με την ψήφο στην Ελληνική Λύση θα μπορέσουμε να επανιδρύσουμε το κράτος αυτό, το βαθύ κράτος που έφτιαξαν τα τρία αυτά κόμματα τα σαράντα εννέα περίπου χρόνια που κυβερνάν τη χώρα αυτή.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τώρα θα δώσουμε τον λόγο στον Υφυπουργό Πολιτικής Προστασίας, τον κ. Τουρνά. Μετά θα λάβουν τον λόγο ο κ. Λοβέρδος και ο κ. Παππάς. Είπε ο κύριος Υπουργός ότι ίσως πάρει τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, κατά τη σημερινή μου παρουσία θα αναφερθώ εν συντομία στις προς ψήφιση δύο διατάξεις αρμοδιότητας του Υπουργείου Κλιματικής Κρίσης και Πολιτικής Προστασίας και στους λόγους οι οποίοι καθιστούν αναγκαία τη στήριξή τους από το σύνολο των Κοινοβουλευτικών Αντιπροσώπων.

Κυρίες και κύριοι Βουλευτές, έχω ήδη επισημάνει αρκετές φορές ότι προτεραιότητα του Υπουργείου Κλιματικής Κρίσης και Πολιτικής Προστασίας, αλλά και συνολικά της Κυβέρνησης, αποτελεί η αποτελεσματική και διαρκής αναβάθμιση του λειτουργικού και επιχειρησιακού πλαισίου του Πυροσβεστικού Σώματος.

Από τη δημιουργία του Υπουργείου και την υπαγωγή σε αυτό του Πυροσβεστικού Σώματος δημιουργήθηκε η ανάγκη επανακαθορισμού και αποσαφήνισης των αρμοδιοτήτων του, καθώς και ενίσχυσής του με σκοπό τη μεγαλύτερη αποδοτικότητα και την αποτελεσματικότερη διαχείριση των κινδύνων.

Μεταξύ άλλων, τον περασμένο Νοέμβριο θεσπίστηκε από το Υπουργείο Εθνικός Μηχανισμός Εναέριας Έρευνας και Διάσωσης για την υποστήριξη και ενίσχυση του έργου του Πυροσβεστικού Σώματος με υλικοτεχνικό εξοπλισμό, υποδομές και προσωπικό στον ιδιαίτερα νευραλγικό και κρίσιμο τομέα διάσωσης και παροχής συνδρομής σε άτομα των οποίων η ζωή και η σωματική ακεραιότητα απειλούνται ή εκτίθενται σε κίνδυνο από κάθε είδους ατυχήματα.

Στο πλαίσιο αυτό και ενόψει της επικείμενης αντιπυρικής περιόδου, κρίθηκε αναγκαίο να προβούμε σε δύο νομοθετικές ρυθμίσεις, τις οποίες και θα αναλύσω στη συνέχεια.

Με την πρώτη νομοθετική ρύθμιση παρέχεται στην υπηρεσία εναέριων μέσων του Πυροσβεστικού Σώματος η αρμοδιότητα υλοποίησης των επιχειρησιακών αναγκών τεχνικής και εφοδιαστικής υποστήριξης, συντήρησης, μίσθωσης και αγοράς εναέριων μέσων του Πυροσβεστικού Σώματος, καθώς και σύναψη συμβάσεων με δημόσιους και ιδιωτικούς φορείς, καθώς και με διεθνείς ή διακρατικούς οργανισμούς.

Με αυτόν τον τρόπο καθίσταται εφικτή η διοικητική, οικονομική και διαχειριστική αυτοτέλεια του Πυροσβεστικού Σώματος και επιλύεται το θεσμικό κενό που δημιουργήθηκε με τη σύσταση του νέου Υπουργείου, καθόσον η συγκεκριμένη αρμοδιότητα ασκούνταν από την Υπηρεσία Εναέριων Μέσων Σωμάτων Ασφαλείας από κοινού με την Ελληνική Αστυνομία.

Εν όψει των ανωτέρω, με την προτεινόμενη διάταξη αντιμετωπίζεται το ζήτημα οργάνωσης και διαχείρισης των εν λόγω επιχειρησιακών αναγκών από διακριτές πλέον υπηρεσίες μεταξύ των δύο σωμάτων.

Η δεύτερη νομοθετική διάταξη αποτελεί επί της ουσίας μια τυπική ρύθμιση με την οποία σκοπείται η επέκταση ισχύος του θεσμικού πλαισίου αναφορικά με την αποζημίωση του πυροσβεστικού προσωπικού για πρόσθετη πέραν του προβλεπόμενου ωραρίου εργασία και για τη φετινή αντιπυρική περίοδο, όπως πράξαμε και πέρυσι.

Δεδομένων των ακραίων και επικίνδυνων καιρικών συνθηκών των τελευταίων ετών, συνεπεία της κλιματικής κρίσης, όπως αυτή αποτυπώνεται μέσω του μεγάλου αριθμού της έκτασης και έντασης των δασικών πυρκαγιών, υπάρχει αυξημένη επιχειρησιακή δραστηριότητα για τη διασφάλιση του φυσικού περιβάλλοντος, της ανθρώπινης ζωής και της περιουσίας των πολιτών.

Σε αυτό το πλαίσιο καθίσταται ιδιαιτέρως σημαντική η επιπρόσθετη εργασία του πυροσβεστικού προσωπικού, όταν η πρόβλεψη για τον δείκτη επικινδυνότητας εκδήλωσης πυρκαγιάς είναι αυξημένη, δηλαδή σε κατηγορία 3, 4 και 5.

Αυτή η αποζημίωση θα είναι η υλική, αλλά και η ηθική ανταμοιβή εκείνων που οικειοθελώς θα συμβάλλουν στο αυξημένο έργο του Πυροσβεστικού Σώματος κατά την επικείμενη αντιπυρική περίοδο.

Τελειώνοντας και υπό το πρίσμα των ανωτέρω, εισηγούμαι την ψήφιση των προωθούμενων διατάξεων, καλώντας και πάλι σε ομόθυμη στήριξη από τα κοινοβουλευτικά κόμματα και τους Βουλευτές.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα δώσουμε τον λόγο τώρα στον κ. Ανδρέα Λοβέρδο από το Κίνημα Αλλαγής. Έπειτα ακολουθεί ο κ. Παππάς και μετά τον κ. Παππά, ο κ. Γεωργιάδης, ο Υπουργός Ανάπτυξης.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, κυρία και κύριοι Βουλευτές, καλησπέρα!

Θα ξεκινήσω την ομιλία μου, η οποία θα περιοριστεί στα ζητήματα που έχουν να κάνουν με το τραγικό δυστύχημα και τους δεκάδες νεκρούς, τους χαμένους ανθρώπους αδίκως και τις σχετικές ρυθμίσεις του σχεδίου νόμου, αλλά θέλω ένα δευτερόλεπτο πριν να επισημάνω -γιατί είναι άξιο για συζήτηση- να πω το εξής. Σε μια επόμενη φάση, ίσως, αυτής της Βουλής, την άλλη εβδομάδα να το φέρουμε στο προσκήνιο με έναν διαφορετικό τρόπο. Αφορά θέμα εξωτερικής πολιτικής. Είναι η είδηση ότι, παρόλα τα μέτρα που έχουν πάρει η Ευρωπαϊκή Ένωση και τα κράτη της, αυξήθηκαν οι ρωσικές εξαγωγές στην Ευρωπαϊκή Ένωση. Έχουν φτάσει στα 171 δισεκατομμύρια. Ωραίο; Πολύ ωραίο! Είναι να τρελαίνεται κανείς; Είναι να γελάει κανείς; Είναι αλήθεια;

Οι στατιστικές δεν νομίζω ότι μπορεί να είναι ψευδείς, άρα απαιτείται επί του θέματος μια σχετική εκτίμηση.

Κύριε Πρόεδρε, για να ξέρουμε τι λέμε, θα κάνω μια αναφορά σε δηλώσεις που έχουν γίνει από την πλευρά της Νέας Δημοκρατίας στο παρελθόν. Έχουμε πενήντα επτά νεκρούς. Έχουμε έναν άνθρωπο που μεταξύ των αιτιών αυτού του τραγικού δυστυχήματος, ήταν και αυτός. Και έχουμε μια έννοια κορυφής, που έχει να κάνει με την αξιολόγηση.

Διαβάζω, λοιπόν. Είναι από τις 13 Ιουνίου του 2019: «Το δημόσιο θα λειτουργεί με άξιους υπαλλήλους, που θα υπόκεινται σε αξιολόγηση». Στις 5 Ιουλίου του 2019: «Κανένα σύστημα οργανωμένης κοινωνίας δεν δουλεύει», κύριε Γεωργιάδη, «χωρίς αξιολόγηση».

Τέσσερα χρόνια μετά: Πενήντα επτά νεκροί. Στις 22 Μαρτίου του 2023, τώρα: «Πάλεψα και αγωνίστηκα για την έννοια της αξιολόγησης στο δημόσιο. Σήμερα είναι λίγοι εκείνοι που δεν τη θέλουν». Αυτό είπε ο κ. Μητσοτάκης. Από τη δήλωση αυτή της 22ας Μαρτίου του 2023 και σε σχέση με τις προηγούμενες έχουν περάσει τέσσερα χρόνια. Ποιος τον εμπόδισε να κάνει αυτά που εξήγγειλε;

Σήμερα λέτε ότι θέλετε αυτοδύναμη κυβέρνηση για να πάρετε γρήγορες αποφάσεις. Τέσσερα χρόνια για να εισαχθεί ο θεσμός της αξιολόγησης παντού. Πού έχει εισαχθεί; Πουθενά σχεδόν. Ποιος σας έδεσε τα χέρια;

Να που τα θέματα αυτά καθίστανται και θέματα ζωής και θανάτου κάποια στιγμή. Πενήντα επτά νεκροί! Εξαγγελίες; Πολλές εξαγγελίες γύρω από αυτά τα θέματα της αξιολόγησης. Πράξη μηδέν.

Και έρχεστε τέσσερα χρόνια μετά να κάνετε εκλογές με τα συνθήματα του 2019 αντιγραφή. Ακριβής μεταφορά τέσσερα χρόνια μετά, αλλά με μακάβριες καταστάσεις, με δυστυχία. Με δυστυχία η οποία για τους ανθρώπους που έχασαν τους δικούς τους θα είναι ισόβια και δεν απαλύνεται με κανένα μέτρο, ό,τι και να κάνεις.

Υπάρχουν, κυρίες και κύριοι, προτάσεις για το τι θα μπορούσε να γίνει και πώς οι διατάξεις αυτού του σχεδίου νόμου θα μπορούσαν να έχουν μια πολύ έντονη αξία χρήσης. Αναφέρομαι -γιατί είναι συναφές θέμα με την προηγούμενη τοποθέτησή μου- στον νόμο Πεπονή, τον ν.2190.

Αν ήμουν στη θέση σας, τίποτε άλλο δεν θα έκανα παρά να επαναφέρω σε σχέση με όλο το Δημόσιο, αλλά ειδικά τώρα για τον ΟΣΕ, τον ν.2190, χωρίς καμμία από τις τροποποιήσεις που μεσολάβησαν και του αλλοίωσαν τον χαρακτήρα. Και εάν αυτό θα σήμαινε καθυστέρηση για τις προσλήψεις, θα ζητούσα να ξαναγυρίσουν -εθελοντικά, βέβαια, όσοι θέλουν- στην υπηρεσία τους άνθρωποι που έχουν συνταξιοδοτηθεί και είναι εξήντα χρονών. Αν θέλουν, ξαναλέω, να γυρίσουν, χωρίς να χάσουν κανένα ποσοστό από τη σύνταξή τους, για να δουλέψουμε μέχρι να μπορέσει το σύστημα του ΑΣΕΠ να λειτουργήσει.

Αυτό θα έκανα και θα το έκανα αμέσως, γιατί και όσοι σταθμάρχες έχουν τον τελευταίο καιρό αναλάβει, από ό,τι διαβάζουμε, η αξιολόγησή τους ήταν απελπιστικά περιορισμένη έως καμμία. Ήταν το πρώτο πράγμα που θα έκανα. Ένας λογικός άνθρωπος το πρώτο πράγμα που σκέφτεται είναι αυτό, όταν συζητάει για πενήντα επτά νεκρούς, που δεν θα ξεχαστούν. Δεν θα ξεχαστούν, όσο και να περνούν οι μέρες και οι εβδομάδες.

Όμως, όχι μόνο αυτό. Εγώ αναρωτιέμαι τώρα που τα διαβάζω. Ούτε είμαι ειδικός ούτε θα γίνω «τρενολόγος», αλλά ως πολιτικός, μελετώ, διαβάζω, όπως διαβάζουμε όλοι, νομίζω και θεωρώ. Καταργήθηκε, διαβάζω, ο Προϊστάμενος Αμαξοστοιχίας, δηλαδή το δεύτερο μάτι πέραν του μηχανοδηγού μέσα στο τρένο. Γιατί καταργήθηκε αυτό και γιατί δεν επανέρχεται αυτό; Ένας δεύτερος άνθρωπος μέσα στο τρένο να κάνει τη δουλειά του, να ελέγχει για να αποφεύγονται ατυχήματα.

Εδώ ο κ. Καραθανασόπουλος πριν από έναν μήνα, πριν από δεκαπέντε με είκοσι μέρες, κάπου τόσο, μας είπε ότι στην Ευρωπαϊκή Ένωση έχουμε σιδηροδρομικά ατυχήματα περίπου χίλια εξακόσια το 2021, εκ των οποίων κάποιες εκατοντάδες μετωπικά.

Άρα, εμείς, αντί να αυξήσουμε, καταργούμε εγγυήσεις; Αυτή γιατί καταργήθηκε; Για να γλιτώσουν έναν υπάλληλο ακόμη; Και ποιος συμφώνησε με αυτή τη λογική, που είναι δημοσίου συμφέροντος η ασφάλεια των σιδηροδρομικών επικοινωνιών;

Επίσης, διαβάζω ότι υπήρχε μέχρι πρόσφατα -νομίζω μέχρι το 2022- συστέγαση αυτού ο οποίος ρυθμίζει την κίνηση, επικοινωνώντας με τους σταθμάρχης, με εκείνον που ρυθμίζει την κίνηση, επικοινωνώντας με τους μηχανοδηγούς. Αυτοί ήταν στο ίδιο δωμάτιο. Τώρα είναι σε διαφορετικά δωμάτια, σε διαφορετικούς χώρους, σε διαφορετικά κτήρια, με απόσταση. Γιατί αυτό; Επειδή είναι άλλα τα θεσμικά μορφώματα εις τα οποία ανήκει ο ένας και ο άλλος; Γιατί αυτό; Καμία απάντηση. Βλέπω άψυχες ρυθμίσεις.

Ούτε αυτά ακόμα τα συστήματα της ραδιοεπικοινωνίας δεν έχουν πιστοποιηθεί δέκα χρόνια μετά την αγορά τους. Δεν ξέρω, αλλά καμμιά φορά σηκώνεις τα χέρια και λες: Τελικά, αξιολόγηση και γραφειοκρατία, που την ειρωνεύονταν ως έννοια ή τα κόμματα τη βάζουν κάπου μέσα στα προγράμματά τους και εσείς την είχατε μπροστά - μπροστά ότι θα τη χτυπούσατε, είναι η πηγή των προβλημάτων αυτής της χώρας και καθίσταται και το ένα θέμα και το άλλο, όπως αποδείχτηκε πριν από κάποιες εβδομάδες, θέματα ζωής και θανάτου; Είναι κανείς να λυπάται, να στεναχωριέται.

Τα λέμε, τα ξαναλέμε, τα ξαναλέμε και μετά από τέσσερα χρόνια θέματα τέτοιου περιεχομένου, θέματα σαν αυτά γίνονται επανάληψη, copy-paste, των προγραμματικών δηλώσεων του Πρωθυπουργού και της Νέας Δημοκρατίας, αντιγράφοντας το 2019, λες και τσάμπα πέρασαν τέσσερα χρόνια, λες και ο ελληνικός λαός τσάμπα ξόδεψε χρόνο, χρήμα και ζωές τελικά, για να έχει αυτού του είδους τη διακυβέρνηση.

Σας ευχαριστώ, κύριοι συνάδελφοι.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Λοιπόν, ακολουθεί ο κ. Νικόλαος Παππάς από τον ΣΥΡΙΖΑ και μετά θα πάρει τον λόγο ο κ. Γεωργιάδης, ο Υπουργός Ανάπτυξης.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Η οικογένεια του ΟΣΕ, ο κόσμος του σιδηρόδρομου θρηνεί και άλλα δύο θύματα τα οποία έχασαν τη ζωή τους σε τροχαία δυστυχήματα, τον Κώστα Πρασσά και τον Κώστα Χρυσαύγη, ο ένας πρώην σταθμάρχης στον Βόλο και άλλος διευθυντής κυκλοφορίας. Στον ΟΣΕ είναι βέβαιο ότι θα μπορούσαν να συμβάλουν στις έρευνες.

Είναι, επίσης, βέβαιο ότι είμαστε ενώπιον μιας τεράστιας προσπάθειας συγκάλυψης και βεβαίως, αλλαγής ατζέντας. Επιτρέψτε μου να πω ότι μας θλίβει αυτό και μας θλίβει διότι αρχίζει και περιβάλλεται με το πέπλο της μη ανάληψης της ευθύνης. Διαβάσαμε ότι ο κ. Καραμανλής θα είναι υποψήφιος, με γεια του με χαρά του! Οι διευθύνοντες του ΟΣΕ και της ΕΡΓΟΣΕ που υποτίθεται ότι είχαν παραιτηθεί είναι στη θέση τους. Προσέξτε! Το ανακοίνωσε ο κ. Μητσοτάκης την πρώτη στιγμή! Είναι ακόμη στη θέση τους! Υπογράφουν! Καταστρέφουν στοιχεία; Παραποιούν στοιχεία; Δημιουργούν στοιχεία; Πότε και πώς θα το μάθουμε αυτό; Γιατί είναι στη θέση τους αυτοί οι κύριοι;

Κοντά σε αυτά και τον κ. Παπαδόπουλο, για τον οποίο έμαθε το πανελλήνιο ότι είναι Υφυπουργός Μεταφορών, με την άστοχη περιοδεία του στον Σταθμό της Λάρισας, όπου βάλθηκε να πείσει το πανελλήνιο -ενώπιον ανθρώπων έμπειρων- ότι εκεί λειτουργεί τηλεδιοίκηση, από κοντά ο κ. Γεραπετρίτης ο οποίος έχει αραδιάσει ένα σωρό ψέματα και βεβαίως τώρα η άρνησή σας να ξανασυνεδριάσει η Επιτροπή Θεσμών και Διαφάνειας με όλους τους εμπλεκόμενους. Αυτό γιατί το φοβάστε; Γιατί, κύριε Υπουργέ, το φοβάστε; Δεν είστε αρμόδιος, βεβαίως, αλλά εδώ θέλουμε μια απάντηση. Όπως θα θέλαμε και την προσωπική σας -παρ’ όλο που είναι συλλογικές οι ευθύνες στα υπουργικά συμβούλια- προτροπή προς τον Διοικητή του Υπουργείου Μεταφορών και Υποδομών, να απαντήσει στην αίτηση κατάθεσης εγγράφων και στην ερώτηση που έχει κάνει σύσσωμη η Κοινοβουλευτική Ομάδα του ΣΥΡΙΖΑ, όπου ζητάμε τα πρακτικά των διαπραγματεύσεων και της αλληλογραφίας, για να δούμε πώς φτάσαμε στο σημείο το ελληνικό κράτος να απαλλάσσεται της υποχρέωσης να αναπτύξει εγκαίρως τα συστήματα ασφαλείας και βεβαίως η ιταλική εταιρεία να απαλλάσσεται της υποχρέωσης να κάνει 600 εκατομμύρια επενδύσεις.

Κοντά σε αυτά έρχεται τώρα το ακαταδίωκτο της επιτροπής. Μάλιστα! Δεν μιλάμε για την ανεξαρτησία της. Εδώ θα πρέπει να υπάρχουν δικλίδες απέναντι στην ασυδοσία της. Σας χτυπήσαμε «καμπανάκια» για τα ασυμβίβαστα. Ο κ. Πυργίδης της επιτροπής –προσέξτε, κυρίες και κύριοι Βουλευτές- ήταν σύμβουλος του ΟΣΕ για θέματα ασφαλείας στις αφύλακτες διαβάσεις και τώρα είναι ο εμπειρογνώμονας, ο οποίος έχει ακαταδίωκτο, που θα αξιολογήσει ποιος έχει τις ευθύνες και θα στείλει και ραβασάκι στη δικαιοσύνη, η οποία δικαιοσύνη υποχρεούται να το λάβει πάρα πολύ σοβαρά υπ’ όψιν όπως «υπαγόρευσε» ο Μητσοτάκης στον Ντογιάκο.

Ίδια περίπτωση -και χειρότερη- ήταν και η περίπτωση Ζηλιασκόπουλου. Ίδια περίπτωση ήταν και η περίπτωση Τερεζάκη. Προσέξτε! Σύμβουλος του ΟΣΕ για θέματα ασφαλείας και επειδή προφανώς κάποιος σκέφτηκε ότι τα πήγε καλά αυτός ο άνθρωπος, τον διορίσατε διευθύνοντα σύμβουλο του ΟΣΕ.

Τους έχετε, λοιπόν, ακόμα στη θέση που τους έχετε. Πρέπει όμως να σας πούμε το εξής: δεν θα βρείτε συμμάχους στην προσπάθεια συγκάλυψης. Η ελληνική κοινωνία θρηνεί πενήντα επτά, κατά κύριο λόγο νέους, ανθρώπους. Και δεν θα σας χαριστούν -όχι η Αξιωματική Αντιπολίτευση την οποία μπορεί να την κατηγορήσετε ότι έχει ταπεινά κίνητρα, ότι προσπαθεί να αποκομίσει πολιτικά οφέλη- οι δικηγορικοί σύλλογοι της Ελλάδας, οι οποίοι παρίστανται πλέον στην υπόθεση και βεβαίως δεν θα σας χαριστούν και οι συγγενείς των θυμάτων.

Λυπάμαι πάρα πολύ που φτάσαμε να το συζητάμε αυτό, αλλά φαίνεται ότι εσείς θα ζητήσετε και λαϊκή εντολή συγκάλυψης, γιατί δεν θέλετε να διερευνηθούν τα αίτια και είναι προφανές ότι αυτό θα είναι και ένα από τα επίδικα της προεκλογικής περιόδου, κύριε Γεωργιάδη. Έτσι δεν είναι; Θα πρέπει να εξηγήσετε και ελπίζουμε μέχρι να κλείσει η Βουλή να μας απαντήσετε, αλλιώς θα σας λέμε πως το συγκαλύπτετε. Εάν δεν φέρετε τα έγγραφα των διαπραγματεύσεων με τους Ιταλούς, θα σας λέμε ότι συγκαλύπτετε. Εάν επιμείνετε στο ακαταδίωκτο, θα σας λέμε ότι συγκαλύπτετε. Μην έχετε αμφιβολίες.

Και βέβαια από κοντά και τα επιχειρήματά σας ότι είναι διαχρονικές οι ευθύνες και φταίει ο σταθμάρχης. Με τον πιο άρτιο τρόπο απαντήθηκαν τα ζητήματα που αφορούν τη δική μας διακυβέρνηση στην Επιτροπή Θεσμών και Διαφάνειας, στην οποία, απ’ ό,τι καταλάβαμε, θέλετε να βάλετε «λουκέτο». Δεν σας διευκολύνει να έρθουν και άλλοι εμπλεκόμενοι, διότι εκεί ποιος ξέρει τι θα μαρτυρήσει ο καθένας! Ακούσαμε και σε κανάλι εθνικής εμβέλειας -στο «MEGA CHANNEL»- ότι πιέζονται σταθμάρχες να μη μιλήσουν για να μην βγουν στη δημοσιότητα. Και βλέπουμε αυτό το πράγμα να εξελίσσεται. Ποιες είναι οι διαχρονικές δικές σας ευθύνες, εκτός από τις αποδεδειγμένες, για την εγκατάλειψη του σιδηροδρόμου; Είναι οι ευθύνες του ιδεολογικού και πολιτικού σας προσανατολισμού, που θέλει την εγκατάλειψη των μεγάλων υποδομών και την έμμεση ιδιωτικοποίησή τους μέσω των ΣΔΙΤ, διότι το κάνετε αυτό για τον σιδηρόδρομο. Σας θυμίζω ότι έχετε διαφημίσει τη συντήρηση του δικτύου σε τρία κομμάτια εδώ και πάρα πολύν καιρό με ΣΔΙΤ και δεν είναι πρωτοφανές για εσάς εντός της Ελλάδας, γιατί τα ίδια κάνατε και στην ΕΥΔΑΠ και τα ίδια κάνατε και με τα λεωφορεία. Πρωτοφανές πανευρωπαϊκά; Πρωτοφανές πανευρωπαϊκά βεβαίως. Διότι οι υποδομές του σιδηροδρόμου σε όλη την Ευρώπη είναι αποκλειστικά δημόσιες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για τα λεωφορεία -δεν θέλω να καταχραστώ και την ανοχή του Προέδρου- είναι αναρίθμητα τα περιστατικά και τις τελευταίες ημέρες. Επιτρέψτε μου μόνο, κύριε Πρόεδρε, να πω κάτι για την ΕΥΔΑΠ.

Στην ΕΥΔΑΠ έχουμε αλλεπάλληλες αποφάσεις του Συμβουλίου της Επικρατείας, με τις οποίες δεν συμμορφώνεστε. Το Συμβούλιο της Επικρατείας σάς απαγόρευσε να δώσετε σε ιδιώτη τη συντήρηση του εξωτερικού υδροδοτικού δικτύου. Ποιο είναι αυτό το εξωτερικό δίκτυο, για να καταλαβαίνουμε; Είναι οι αποταμιευτήρες, είναι τα φράγματα, είναι τα μεγάλα διυλιστήρια, είναι το δίκτυο των μεγάλων αγωγών, μέχρι το όριο του αστικού ιστού. Και αυτό είχατε σκοπό να το δώσετε αποκλειστικά στη συντήρηση του ιδιώτη και να εξαρτάται αυτή τη στιγμή η ύδρευση της Πρωτεύουσας από τις ορέξεις του ιδιώτη και τις δυνατότητές του να ανταποκριθεί.

Έρχεται όμως τώρα κάτι στο φως και θα ήθελα μια απάντηση, κύριε Γεωργιάδη. Δεν είστε υποχρεωμένος βέβαια να γνωρίζετε εσείς, αλλά πρέπει να απαντήσει η Κυβέρνηση. Ο διευθύνων σύμβουλος της ΕΥΔΑΠ στις 9 του Μάρτη σάς έχει προειδοποιήσει ότι εάν δεν λάβετε έκτακτα μέτρα για τη συντήρηση του δικτύου, ενδεχομένως να έχουμε πρόβλημα ύδρευσης στο 30% με 40% της Πρωτεύουσας. Είναι ένα δημοσίευμα, με την υπογραφή του κ. Πάρι Καρβουνόπουλου σε γνωστή ιστοσελίδα. Θα πάρουμε απαντήσεις ή και εκεί θα έχουμε συγκάλυψη;

Κλείνοντας να πω ότι όλα τα κόμματα, στην πορεία προς τις εκλογές, πρέπει να πούμε τι κυβέρνηση επιθυμούμε να βγει από την επερχόμενη κάλπη. Η Νέα Δημοκρατία πρωτοτυπεί και δηλώνει ευθαρσώς ότι δεν μπορεί να σχηματίσει κυβέρνηση από την επερχόμενη κ.λπ.. Άρα οι Έλληνες πολίτες είναι μπροστά σε μια καθαρή επιλογή, την επιλογή του ΣΥΡΙΖΑ - Προοδευτική Συμμαχία, ο οποίος μπορεί να δώσει στη χώρα μία κυβέρνηση σταθερή, προοδευτική, με πρωθυπουργό τον Αλέξη Τσίπρα την επομένη το πρωί ή την επιλογή των αλλεπάλληλων εκλογικών αναμετρήσεων, μήπως και ο κ. Μητσοτάκης καταφέρει και φτιάξει μία κυβέρνηση η οποία θα συνεχίσει την προσπάθεια συγκάλυψης, δεν θα προστατέψει την πρώτη κατοικία, δεν θα ρυθμίσει τα ιδιωτικά χρέη και θα βυθίσει ακόμη περισσότερο την ελληνική κοινωνία στην διχόνοια. Αυτή η προοπτική όμως θα αποτραπεί, γιατί τα αδιέξοδά σας κάθε μέρα που περνάει προς την κάλπη θα αναφαίνονται. Βεβαίως μπορεί να το έχετε μετανιώσει που είπατε ότι δεν μπορείτε να σχηματίσετε την κυβέρνηση, αλλά στις πρωτοτυπίες μάς έχετε συνηθίσει.

Ο Μητσοτάκης είναι ο πρώτος Πρωθυπουργός εν ενεργεία, Αρχηγός του Κόμματος που πλειοψηφεί στη Βουλή, που λέει ότι δεν μπορεί να επανεκλεγεί από την επερχόμενη κάλπη. Τα έχει καταλάβει ο λαός, είπατε ότι θα την επιστρέψετε την εντολή. Έ, δεν θα σας τη δώσει. Θα τη δώσει όμως σε εμάς.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υπουργός Ανάπτυξης κ. Γεωργιάδης.

Θα ακολουθήσει ο κ. Παπαηλιού, ο κ. Παπαδημητρίου και ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

Τον λόγο έχει ο κύριος Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, με ακούσατε;

**ΕΥΚΛΕΙΔΗΣ ΤΣΑΚΑΛΩΤΟΣ:** Επί της διαδικασίας, κύριε Πρόεδρε. Δεν είναι σωστό.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Τσακαλώτο;

**ΕΥΚΛΕΙΔΗΣ ΤΣΑΚΑΛΩΤΟΣ:** Επί της διαδικασίας λέω, για δεύτερη φορά, δεν είναι σωστό, μετά που μιλάει εκπρόσωπος της Κυβέρνησης, να απαντάει ο Κοινοβουλευτικός Εκπρόσωπος της Νέας Δημοκρατίας. Δεν είναι σωστό αυτό. Νομίζω ότι πρέπει να το καταλαβαίνετε αυτό.

**ΠΡΟΕΔΡΕΥΩΝ (Γεώργιος Λαμπρούλης):** Γι’ αυτό κι εγώ μετά τον κ. Γεωργιάδη, που τον ανήγγειλα, είπα να μιλήσουν δύο Βουλευτές, ανακοίνωσα τα ονόματά τους, αλλά ο κ. Θεοχάρης επιμένει ως Κοινοβουλευτικός να μιλήσει μετά τον κ. Γεωργιάδη. Ε, τι να πω τώρα;

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είναι σωστό, το καταλαβαίνετε. Πρέπει να μιλήσω εγώ, να μιλήσει κάποιος από το ΚΚΕ. Δεν είναι σωστό αυτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έχω πάει πέντε Βουλευτές πίσω.

**ΧΡΗΣΤΟΣ ΓΙΑΝΝΟΥΛΗΣ:** Σεβαστείτε τους Βουλευτές, κύριε Θεοχάρη!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έχω ζητήσει πριν δυόμισι ώρες να μιλήσω!

**ΠΡΟΕΔΡΕΥΩΝ (Γεώργιος Λαμπρούλης):** Ως Κοινοβουλευτικοί συνεννοηθείτε.

**ΕΥΚΛΕΙΔΗΣ ΤΣΑΚΑΛΩΤΟΣ:** Να μιλήσω εγώ τότε πριν! Το λογικό δεν είναι αυτό; Θα απαντήσει στον κ. Γεωργιάδη ο κ. Θεοχάρης;

**ΠΡΟΕΔΡΕΥΩΝ (Γεώργιος Λαμπρούλης):** Λογικό μπορεί να είναι, αλλά σας λέω και πάλι, δεν μπορώ εγώ ή ο εκάστοτε Προεδρεύων να απαγορεύσει στον Κοινοβουλευτικό το πότε θα μιλήσει. Θέλει να μιλήσει μετά τον κ. Γεωργιάδη, με γεια του, με χαρά του. Τι άλλο να σας πω;

Ελάτε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Ηρεμία, θα κάτσουμε εδώ όλο το βράδυ, ούτως ή άλλως, μην ανησυχείτε, όλοι θα μιλήσουμε.

**ΧΡΗΣΤΟΣ ΓΙΑΝΝΟΥΛΗΣ:** Σεβαστείτε τους Βουλευτές! Δεν βλέπω να κάθεστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Συγγνώμη, έχετε παράπονο αν κάθομαι; Έχω κάτσει σε όλες τις επιτροπές.

**ΠΡΟΕΔΡΕΥΩΝ (Γεώργιος Λαμπρούλης):** Καλά τώρα, ηρεμήστε λίγο, κύριε Γιαννούλη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί ξεκινάτε και είστε προσβλητικός, κύριε;

**ΧΡΗΣΤΟΣ ΓΙΑΝΝΟΥΛΗΣ:** Εγώ προσβλητικός;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι. Τι «δεν βλέπετε» να κάθομαι; Δεν είμαι εδώ από το πρωί; Έλα, Χριστέ και Παναγία τώρα! Μια ήρεμη συζήτηση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσακαλώτο, σας παρακαλώ επιληφθείτε, για να μην αρχίσει το Προεδρείο να παίρνει μέτρα.

**ΧΡΗΣΤΟΣ ΓΙΑΝΝΟΥΛΗΣ:** Εσείς ευνοείτε τη Νέα Δημοκρατία!

**ΠΡΟΕΔΡΕΥΩΝ (Γεώργιος Λαμπρούλης):** Ε, τώρα εντάξει. Μα δεν ντρέπεστε λίγο; Σας παρακαλώ πολύ! Έλεος. Δεν ντρέπεστε λίγο; Μην με αναγκάσετε να πάρω μέτρα. Είστε απαράδεκτος! Είσαι απαράδεκτος!

**ΧΡΗΣΤΟΣ ΓΙΑΝΝΟΥΛΗΣ:** Είσαι ανάξιος για Πρόεδρος!

**ΠΡΟΕΔΡΕΥΩΝ (Γεώργιος Λαμπρούλης):** Σε παρακαλώ πολύ. Σε ανακαλώ στην τάξη. Σε ανακαλώ στην τάξη, κύριε Γιαννούλη! Πρόσεξε καλά!

**ΧΡΗΣΤΟΣ ΓΙΑΝΝΟΥΛΗΣ:** Α, τώρα έγινα κύριος Γιαννούλης;

**ΠΡΟΕΔΡΕΥΩΝ (Γεώργιος Λαμπρούλης):** Γιατί δεν λέγεσαι Γιαννούλης; Πώς λέγεσαι;

**ΧΡΗΣΤΟΣ ΓΙΑΝΝΟΥΛΗΣ:** Το «εσύ» εσύ το ξεκίνησες. Ο ενικός ισχύει για σένα!

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, ακούστε, συστηματικά έχετε μια τέτοιου τύπου συμπεριφορά, συστηματικά, σε όλες τις διαδικασίες τις κοινοβουλευτικές. Σας παρακαλώ πολύ και θερμή παράκληση προς την Κοινοβουλευτική Ομάδα να παίρνει κάποια μέτρα. Και αναφέρομαι σε εσάς, κύριε Τσακαλώτο, ως Κοινοβουλευτικό Εκπρόσωπο, εσάς έχω. Δεν είναι συμπεριφορά αυτή.

**ΡΑΛΛΙΑ ΧΡΗΣΤΙΔΟΥ:** Ντροπή! Ντροπή!

**ΠΡΟΕΔΡΕΥΩΝ (Γεώργιος Λαμπρούλης):** Κι αφήστε τα αυτά περί ντροπής, κυρία Χρηστίδου, εντάξει;

**ΡΑΛΛΙΑ ΧΡΗΣΤΙΔΟΥ:** Ντροπή! Έχετε τόσο καλά αυτιά, κύριε Πρόεδρε, που φτάνει μέχρι εκεί το «ντροπή»;

**ΠΡΟΕΔΡΕΥΩΝ (Γεώργιος Λαμπρούλης):** Σας εντυπωσιάζει η ακοή μου; Σας ευχαριστώ πάρα πολύ για το κοπλιμέντο. Εντάξει, ας το κλείσουμε εδώ τώρα. Είστε απαράδεκτοι, τι να πω.

Ελάτε, κύριε Υπουργέ, έχετε τον λόγο και ο χρόνος σας κρατείται, να ξέρετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Λοιπόν, κατ’ αρχάς δεν μπορώ να μην σχολιάσω δύο πράγματα. Η κατηγορία του κ. Γιαννούλη ότι ο κ. Λαμπρούλης, Βουλευτής ΚΚΕ, στηρίζει τη Νέα Δημοκρατία, με συγχωρείτε, αλλά εμένα με ξεπερνάει. Ομολογώ, είμαι δεκαέξι χρόνια Βουλευτής, ότι το ΚΚΕ στηρίζει τη Νέα Δημοκρατία δεν το έχω ξανακούσει. Θέλω να είμαι ειλικρινής. Πρώτη φορά.

**ΧΡΗΣΤΟΣ ΓΙΑΝΝΟΥΛΗΣ:** Να είστε ακριβής! Με το ΚΚΕ δεν έχουμε τίποτα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ε, ο κ. Λαμπρούλης είπατε, ο Βουλευτής του Κομμουνιστικού Κόμματος και ο Αντιπρόεδρος του ΚΚΕ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ας ασχοληθούμε με τα του νομοσχεδίου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεύτερον, είμαστε σε προεκλογική περίοδο, στην οποία αν θυμάμαι καλά υποτίθεται ότι έχετε κάνει προσκλητήριο προοδευτικής διακυβερνήσεως και πολλά στελέχη σας -ασχέτως το ΚΚΕ που λέει όχι, τα έχει απορρίψει αυτά τα αιτήματα- θεωρείτε και το ΚΚΕ έναν πιθανό κυβερνητικό σας εταίρο. Ε, δεν είναι καλός τρόπος να ξεκινάτε ένα πολιτικό φλερτ υβρίζοντας τον Αντιπρόεδρο του Κοινοβουλίου από το Κομμουνιστικό Κόμμα Ελλάδας. Μια γνώμη εγώ λέω, πετάξτε την.

Λοιπόν, για τα Πρακτικά: Γίνονται δεκτά τα άρθρα της Υπουργού Πολιτισμού, η τροπολογία του Υπουργείου Ανάπτυξης με γενικό αριθμό 1682 και ειδικό αριθμό 165, η τροπολογία των Υπουργείων Εργασίας, Παιδείας, Πολιτισμού, Αθλητισμού με γενικό αριθμό 1683 και ειδικό αριθμό 166, η τροπολογία του Υπουργείου Υποδομών με γενικό αριθμό 1681 και ειδικό αριθμό 164. Αυτές γίνονται δεκτές.

Καταθέτω για τα Πρακτικά τις πρώτες νομοτεχνικές βελτιώσεις, για να μοιραστούν και στους συναδέλφους Βουλευτές.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.344-347)

ΑΛΛΑΓΗ ΣΕΛΙΔΑΣ

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και μένει σε εκκρεμότητα η απάντησή μου για τη βουλευτική τροπολογία του κ. Νικήτα Κακλαμάνη, την οποία εξετάζουμε αν μπορούμε να την κάνουμε δεκτή ή όχι με τη Γενική Γραμματεία της Κυβέρνησης.

Έφυγε ο κ. Παππάς από την Αίθουσα. Μάλλον ήταν χρήσιμη η φασαρία προηγουμένως για να του δώσει τον χρόνο να φύγει. Διότι δεν μπορώ να μην ξεκινήσω με αυτά που άκουσα από τον κ. Παππά προηγουμένως.

Ο κ. Παππάς είπε δύο πολύ μεγάλες κατηγορίες, τεράστιες, που κανονικά θα έπρεπε να σταματήσουν κάθε άλλη συζήτηση του νομοσχεδίου και να συζητήσουμε μόνο γι’ αυτές. Διότι δεν είναι απλώς ένας Βουλευτής του ΣΥΡΙΖΑ, είναι δεξί χέρι του κ. Τσίπρα και ο άνθρωπος που όλοι εσείς προστατεύσατε, παρά την πρόσφατη καταδίκη του.

Είπε ότι ο κ. Μητσοτάκης υπαγόρευσε στον κ. Ντογιάκο πώς να κάνει την έρευνα, «υπαγόρευσε» επί λέξει ήταν το ρήμα το οποίο χρησιμοποίησε. Δηλαδή μας κατήγγειλε ο κοινοβουλευτικός Βουλευτής του ΣΥΡΙΖΑ ότι ο Εισαγγελέας του Αρείου Πάγου δεν είναι απλώς συμπαθών της Νέας Δημοκρατίας, αλλά δέχεται καθ’ υπαγόρευση να γράφει και να κατευθύνει τις δικαστικές έρευνες.

Με συγχωρείτε, αν αυτό πράγματι πράγματι το πιστεύετε, το πολίτευμά μας σταματάει, γιατί το πολίτευμά μας εδράζεται σε διάκριση των εξουσιών. Πρόκειται περί φοβερής κατηγορίας.

Το δεύτερο ήταν ότι μας κατηγόρησε για συγκάλυψη, αλλά απ’ ό,τι θυμάμαι την έρευνα τη διεξάγει η ανεξάρτητη ελληνική δικαιοσύνη και μάλιστα έχει οριστεί και εφέτης ανακριτής. Άρα πώς ακριβώς θα γίνει συγκάλυψη; Εκτός του κ. Ντογιάκου μπορούμε να κάνουμε και υπαγόρευση στον εφέτη ανακριτή ο οποίος διεξάγει την έρευνα;

Τώρα πιστεύει ο ΣΥΡΙΖΑ, ένα κόμμα που διεκδικεί την κυβερνητική εξουσία και που είχε την κυβερνητική εξουσία στο παρελθόν, για κάτι τόσο σοβαρό, ότι μπορεί να έρχεται στο Βήμα της Βουλής των Ελλήνων και να λέει ότι η ελληνική δικαιοσύνη είναι υποχείριο του Μητσοτάκη; Δηλαδή αυτά τα λέτε τώρα στα σοβαρά και θέλετε και να σας ψηφίσει ο κόσμος;

Και ο μεν κ. Παππάς μπορεί να έχει προσωπική πικρία από την ελληνική δικαιοσύνη. Το καταλαβαίνουμε όλοι μας αυτό. Είναι πρωτοφανές στα δικαστικά χρονικά της χώρας Υπουργός να καταδικάζεται 13-0. Ακόμα και η καταδίκη του κ. Παπακωνσταντίνου για τη Λίστα Λαγκάρντ είχε μεγάλη μειοψηφία μέσα. Ο κ. Παππάς κατάφερε το αμίμητο, όλοι οι ανώτατοι δικαστές της χώρας και από τα δύο ανώτατα δικαστήρια, από τον Άρειο Πάγο και από το Συμβούλιο της Επικρατείας, να τον κηρύξουν ένοχο. Άρα είναι λογικό να έχει μια αποστροφή προς την ελληνική δικαιοσύνη.

Αλλά είναι δυνατόν αυτές οι θέσεις να εκφράζουν το σύνολο του ΣΥΡΙΖΑ; Με συγχωρείτε, κυρίες και κύριοι συνάδελφοι, δεν είναι αυτός ο τρόπος για να αντιμετωπίσουμε το δυστύχημα, αν πράγματι μας ενδιαφέρει να δώσουμε όλοι μάχη για να μην επαναληφθεί. Και επαναλαμβάνω, επειδή καμμιά φορά καθόμαστε λίγο υποκριτικά, εμένα αυτή η υποκρισία με ενοχλεί.

Πριν από λίγο δυστυχώς ανακοινώθηκε ένα μεγάλο σιδηροδρομικό δυστύχημα στη Μινεσότα των Ηνωμένων Πολιτειών. Δεν ξέρω αν το διαβάσατε στις ειδήσεις. Ένα τρένο με χημικά έφυγε από την πορεία του και μια ζώνη ενός χιλιομέτρου εκκενώνεται, γιατί υπάρχει φόβος ότι έχει γίνει διαρροή χημικών.

Πριν από ένα μήνα, πάλι στις Ηνωμένες Πολιτείες, είχε γίνει μεγάλος εκτροχιασμός ενός τρένου στο Οχάιο των ΗΠΑ.

Πριν από τέσσερα χρόνια, στην Ομοσπονδιακή Δημοκρατία της Γερμανίας, ένας σταθμάρχης έπαιζε βιντεοπαιχνίδι και οδήγησε στο θάνατο πολλούς ανθρώπους.

Σε καμμία από αυτές τις χώρες δεν έγινε αυτό που έγινε στην Ελλάδα, δηλαδή ένας διχασμός εσωτερικός, μια απίστευτη κατηγορία προς την Κυβέρνηση. Δηλαδή τι πιστεύετε τώρα, ότι η Κυβέρνηση ήθελε να γίνει το δυστύχημα ή υπήρχε κάποιο συμφέρον να γίνει το δυστύχημα;

Εδώ γίνεται δε και το δεύτερο εξαιρετικά οξύμωρο. Και στις πορείες που έγιναν για τα Τέμπη -τις βλέπω, γιατί το γραφείο μου είναι ακριβώς επάνω και βλέπω και τα πανό και ακούω αναγκαστικά και τα συνθήματα- τα κεντρικά συνθήματα ήταν «όχι στην αξιολόγηση στο δημόσιο και όχι στις ιδιωτικοποιήσεις».

Με συγχωρείτε, ως προς το πρώτο, όλοι αντιλαμβανόμαστε ότι αν κάτι μας δίδαξε αυτό το δυστύχημα είναι όχι ότι χρειαζόμαστε λιγότερη αξιολόγηση στο δημόσιο, αλλά ότι χρειαζόμαστε περισσότερη αξιολόγηση στο δημόσιο. Και θα το ξεκαθαρίσω, εγώ δεν καταδικάζω, δεν διαγράφω συλλήβδην το δημόσιο. Διότι στο δυστύχημα των Τεμπών υπήρξε η αρνητική πλευρά του δημοσίου, ο σταθμάρχης που όλοι ξέρουμε πια τι έχει κάνει, οι δύο άλλοι συνάδελφοί του που δεν πήγανε καθόλου στη βάρδιά τους ή φύγαν νωρίτερα, ο επόπτης δεν ήλεγξε, αλλά είχε πάει για να πιει τσίπουρο, μετά η αναρρωτική άδεια από τον συνάδελφο γιατρό, όλα αυτά που ξέρουμε τελοσπάντων.

Υπήρξε όμως και το καλό δημόσιο. Υπήρξε και η ΕΜΑΚ, που ήταν εκεί πέρα και έδωσε ηρωική προσπάθεια, υπήρξε το ΕΚΑΒ, που ήρθε μέσα σε λίγα λεπτά, τα δημόσια νοσοκομεία, τα οποία περιέθαλψαν τους ασθενείς και τους συγγενείς, η ελληνική αστυνομία που έκανε πολύ γρήγορα την ταυτοποίηση με το DNA. Εμείς δεν λέμε ότι όλο το δημόσιο είναι για πέταμα ούτε ότι φυσικά μπορεί να υπάρξει οικονομία χωρίς δημόσιο. Προς θεού!

Εμείς λέμε ότι πρέπει να υπάρχει ένας μηχανισμός πραγματικός -και εδώ αν θέλετε μείναμε πίσω και αυτή είναι η ευθύνη που αναλαμβάνουμε- που θα ξεχωρίζει τον καλό από τον κακό υπάλληλο, θα επιβραβεύει τον καλό υπάλληλο και θα στέλνει για επανεκπαίδευση και για μια πορεία επαναξιολόγησης εκείνον που δεν μπορεί να αποδώσει το ίδιο καλά. Αυτό λέμε εμείς.

Εσείς τι λέτε σε όλο αυτό; Κατεβαίνετε σε πορείες με την ΑΔΕΔΥ με κεντρικό σύνθημα «όχι στην αξιολόγηση». Αν πούμε όχι στην αξιολόγηση μπορούμε να έχουμε κι άλλους τέτοιους σταθμάρχες στο μέλλον. Εμείς δεν θέλουμε να έχουμε άλλον τέτοιον σταθμάρχη στο μέλλον. Πολύ απλά.

Όμως αυτή είναι η πολιτική ευθύνη που μας αναλογεί, ότι δεν κάναμε αυτό το πράγμα. Επίσης, δεν σας κρύβω ότι έχω και μια απορία. Πολλές φορές μου γεννήθηκε αυτή η απορία από το γραφείο μου βλέποντας τις συγκεντρώσεις για τα Τέμπη. Εγώ δεν σας κρύβω ότι δεν είμαι πολύ μεγάλος οπαδός των συγκεντρώσεων, αλλά σε μια τέτοια συγκέντρωση, θα μπορούσα να πάω όπως αυτή για τα Τέμπη. Διότι όλοι πονέσαμε από αυτό το δυστύχημα και όλοι βάλαμε τον εαυτό μας στη θέση των γονέων. Διότι κακά τα ψέματα, όποιος έχει παιδιά το πρώτο που σκέφτηκε είναι ότι θα μπορούσε το δικό του παιδί να είναι μέσα σε αυτό το τρένο.

Προσέξτε όμως, έχω μια απορία ειλικρινή και δεν έχω απάντηση. Ίσως κάποιος από εσάς να μπορεί να απαντήσει. Για το Μάτι γιατί δεν έγινε ποτέ πορεία; Γιατί; Αυτές ήταν λιγότερο πολύτιμες ψυχές; Ψυχές είχαν μόνο οι νεκροί στα Τέμπη; Οι νεκροί στο Μάτι δεν είχαν ψυχές; Στη Μάνδρα γιατί δεν έγινε ποτέ πορεία; Το λέω διότι καλό είναι κάποτε να συζητήσουμε την πραγματική υποκρισία που υπάρχει πίσω από όλα αυτά.

Εάν πράγματι ο πόνος είναι που σας δίνει κίνητρο να κάνετε πορείες, εγώ είμαι μαζί σας, καμιά αντίρρηση. Όμως δεν μπορεί να πονάτε επιλεκτικά για τους νεκρούς. Πρέπει να πονάτε για όλους τους νεκρούς της πατρίδας μας κατά τον ίδιο τρόπο. Αν ξεχωρίζατε τους νεκρούς με βάση το ποιοι σας συμφέρουν πολιτικά και ποιοι όχι, αυτή είναι μια παλιά ιστορία στην Ελλάδα.

Για παράδειγμα, όλοι γνωρίζουν τον Γρηγορόπουλο και καλά κάνουν. Είναι ένα παιδί το οποίο σκοτώθηκε, δολοφονήθηκε από έναν αστυνομικό στα Εξάρχεια αλλά κανείς δε θυμάται τον Αξαρλιάν, έναν νεαρό που δολοφονήθηκε επίσης από έναν τρομοκράτη, από την 17 Νοέμβρη εδώ στην Καραγιώργη Σερβίας. Για ποιο λόγο δεν θυμόμαστε τον Αξαρλιάν εξίσου; Για ποιο λόγο στην πορεία για τα Τέμπη έπρεπε οι συμμετέχοντες, όχι όλοι προφανώς, κάποιοι να πάνε να γκρεμίσουν για πολλοστή φορά το μνημείο των νεκρών της «MARFIN»; Πως τιμάς τους νεκρούς στα Τέμπη εξευτελίζοντας το μνημείο που είναι αφιερωμένο στους νεκρούς της «MARFIN»; Αυτό πραγματικά δεν μπόρεσα ποτέ να το καταλάβω. Δεν μπορούσα να καταλάβω γιατί η υπάρχει αυτή η διάκριση. Θα ήθελα πολύ κάποιος από εσάς να μπορούσε να μου το εξηγήσει με ένα λογικό επιχείρημα.

Τελικά στην πραγματικότητα όλα είναι πολιτική. Και ο πόνος που δήθεν βγάζετε για πολιτική είναι. Τελικά και η ομιλία του κ. Τσίπρα σήμερα τι απέδειξε; Ότι όλη σας η αγωνία είναι αν θα καταφέρετε να εργαλειοποιήσετε το δυστύχημα για να ανατρέψετε τους πολιτικούς ισχυρισμούς.

Τελικά η κάλπη σας νοιάζει κι όχι οι δύστυχες αυτές οικογένειες που έχασαν τα παιδιά τους. Γιατί αν σας πείραζαν πράγματι αυτές οι δύστυχες οικογένειες, θα ήσασταν πάρα πολύ προσεκτικοί στην πολιτική σας κριτική. Δεν θα μιλούσατε φυσικά για συγκάλυψη με τόσο μεγάλη ευκολία που δεν υπάρχει προφανώς. Και το ακόμα χειρότερο δεν θα κάνατε τέτοιου είδους επισημάνσεις διχαστικές, οι οποίες γίνονται παραπάνω μόνο για λόγους μικροκομματικής και μικροπολιτικής εκμετάλλευσης.

Ευτυχώς ο ελληνικός λαός έχει και νου και κρίση. Και προσωπικά δεν έχω καμία αμφιβολία για το τι θα γίνει στις 21 Μαΐου. Ο ελληνικός λαός θα δώσει μεγάλη πλειοψηφία στην Κυβέρνηση της Νέας Δημοκρατίας και θα επιβραβεύσει τον Πρωθυπουργό Κυριάκο Μητσοτάκη που έχει βάλει τη χώρα σε μια ίσια πορεία. Άλλωστε, εάν η σύγκριση γίνει στις εκλογές, όπως είπε ο κ. Παππάς για τα Τέμπη και ποιος Πρωθυπουργός μπορεί πράγματι να φτιάξει τελικά αυτό το δημόσιο, ο Μητσοτάκης ή ο Τσίπρας, ε δεν νομίζω ότι υπάρχει σοβαρή σύγκριση στο Εκλογικό Σώμα μεταξύ των δύο αυτών προσώπων για να κάνουν την συγκεκριμένη δουλειά.

Θα μου επιτρέψετε να πω για άλλη μια φορά ότι οι παρεμβάσεις που κάνουμε στο παρόν νομοσχέδιο για τους συγγενείς των θυμάτων των Τεμπών και τα θύματα των Τεμπών, είναι για μας η ελάχιστη έμπρακτη κίνηση έκφρασης συγγνώμης γι’ αυτό το οποίο συνέβη και σε καμία περίπτωση δεν ισχυριζόμαστε ότι αυτό μπορεί να ισοφαρίσει, να θεραπεύσει τη ζημιά την οποία έχουν πάθει αυτοί οι άνθρωποι στις οικογένειές τους και στην ζωή τους. Με πολύ μεγάλο σεβασμό τους λέμε ότι ως κράτος ντρεπόμαστε γι’ αυτό που έγινε. Είναι ένα απαράδεκτο γεγονός αυτό που έγινε, είναι ένα απαράδεκτο δυστύχημα. Πραγματικά κανένας δεν μπορούσε να πιστέψει ότι εν έτει 2023 θα μπορούσαν δύο τρένα να συγκρουστούν μετωπικά στην Ελλάδα. Και ναι, δεσμευόμαστε ότι εφόσον ο ελληνικός λαός μάς επανεμπιστευθεί, θα κάνουμε ό,τι περνά από το χέρι μας για να μην ξαναγίνει ποτέ στην Ελλάδα κάτι τέτοιο.

Δεν υποκρίνομαι ότι υπάρχει τρόπος να αποκλείσεις τα δυστυχήματα. Σας είπα προηγουμένως ότι δυστυχώς δυστυχήματα γίνονται και στις πιο προηγμένες χώρες και σταθερά. Χθες στις Ηνωμένες Πολιτείες συγκρούστηκαν για παράδειγμα δύο στρατιωτικά ελικόπτερα με εξαιρετικά υψηλή τεχνολογία και τα δύο και με τρομερά συστήματα ασφαλείας. Κάποιο λάθος θα έγινε. Δεν μπορώ να σκεφτώ κάποιον άλλο τρόπο για να συγκρουστούν δύο ελικόπτερα στον αέρα και να σκοτωθούν όλοι οι επιβαίνοντες, δεκάδες στρατιωτικοί και ανώτατοι αξιωματικοί των Ενόπλων Δυνάμεων των Ηνωμένων Πολιτειών. Προφανώς, αυτό δεν είναι πολιτικό ζήτημα ούτε αφορά τον Πρόεδρο Μπάιντεν, αλλά αφορά κάποιο ανθρώπινο λάθος.

Πρέπει να θυμόμαστε ότι όσα μέτρα και να λαμβάνουμε, πρέπει να λέμε μεταξύ μας την αλήθεια. Ποτέ δεν μπορείς να αποκλείσεις το ανθρώπινο λάθος και ποτέ δεν μπορείς να αποκλείσεις το δυστύχημα. Δυστυχώς είναι σύμφυτο της ανθρώπινης ζωής. Όμως, εμείς πρέπει να κάνουμε ό,τι περνά από το χέρι μας, το ανθρωπίνως δυνατό, να βάλουμε τις περισσότερες ασφαλιστικές δικλίδες, ώστε αυτό πραγματικά να μην ξαναγίνει ποτέ.

Θα μου επιτρέψετε επειδή έγιναν και πολλές συζητήσεις για την οικονομία να κλείσω με δύο θέματα που ακούστηκαν και για μένα, ας το πούμε επί προσωπικού.

Πριν από λίγο, πριν από τρεις ώρες για την ακρίβεια, είχαμε μια σημαντική ανακοίνωση του Γραφείου του Προϋπολογισμού της Βουλής των Ελλήνων. Φαντάζομαι, κύριε Τσακαλώτε, δεν αμφισβητείτε την αξιοπιστία του Γραφείου Προϋπολογισμού της Βουλής των Ελλήνων καθόσον ο επικεφαλής τοποθετήθηκε από εσάς προσωπικά και είναι ένα πρόσωπο που εμπιστεύεται προφανώς και η Κοινοβουλευτική Ομάδα του ΣΥΡΙΖΑ.

Δεν ξέρω αν προλάβατε να διαβάσετε τα στοιχεία που έβγαλε. Είναι εξαιρετικά θετικά για την ελληνική οικονομία. Προβλέπει ότι το 2022 τελικά, αγαπητέ Μπάμπη, το λέω σε εσένα που από αυτά καταλαβαίνεις, κλείνουμε με πρωτογενές πλεόνασμα. Με κατηγόρησαν ότι ήταν υπερβολική η έκφρασή μου περί οικονομικού αναλφαβητισμού. Με κατηγόρησε η κ. Σία Αναγνωστοπούλου. Λείπει από την Αίθουσα. Αν ήταν εδώ θα την ρωτούσα τι είναι το πρωτογενές πλεόνασμα για να δούμε αν καταλαβαίνει τι είναι αυτό που έχει βγάλει το Γραφείο Προϋπολογισμού της Βουλής σήμερα. Και μην πεταχτείτε να πείτε ότι αυτό είναι υπερβολικό που λέω, θα ρωτήσω όποιον πεταχτεί.

Άρα, λοιπόν, για να είμαστε όλοι συνεννοημένοι εδώ, τα στοιχεία που βγήκαν από το Γραφείο Προϋπολογισμού της Βουλής είναι εξαιρετικά θετικά για την ελληνική οικονομία. Γιατί είναι εξαιρετικά θετικά; Διότι το ότι τελικά αντί για 1% έλλειμμα, το πρωτογενές πλεόνασμα του 2022 σήμερα καθιστά εξαιρετικά εύκολο τον στόχο του 0,7% πρωτογενούς πλεονάσματος που θα πρέπει να πετύχουμε, βάσει των στόχων που έχουμε για το 2023.

Ερχόμαστε δηλαδή με φόρα από το 2022, ακριβώς διότι έχουμε καλύτερα οικονομικά αποτελέσματα από αυτά που είχαμε προϋπολογίσει. Και αυτό είναι ένα εξαιρετικά καλό νέο για τους Έλληνες πολίτες, εξαιρετικά καλό νέο για την ελληνική οικονομία. Στην πραγματικότητα το Γραφείο Προϋπολογισμού της Βουλής λέει ότι η επίδοση της ελληνικής οικονομίας ήταν καλύτερη από αυτή που νόμιζε η Κυβέρνηση και ήταν καλύτερη από αυτή που μέτρησε η ΕΛΣΤΑΤ.

Πρέπει δε να σας πω ότι μέσα έχει κι ένα πολύ ενδιαφέρον κεφάλαιο για το έλλειμμα τρεχουσών συναλλαγών για το οποίο επισημαίνει ότι το 2022 είχε πολύ μεγάλη αύξηση. Τον τιμώ τον κ. Κουτεντάκη γι’ αυτό, δείχνει ότι είναι πολύ σοβαρός άνθρωπος. Επισημαίνει ότι αυτό κυρίως οφείλεται στην αύξηση της τιμής των καυσίμων κι ότι θα πρέπει να παρακολουθούμε φέτος το 2023 που τα καύσιμα επανέρχονται σε μία φυσιολογική τιμή, ότι αυτό θα μειωθεί.

Δεν έχει προλάβει να γράψει γιατί δεν είναι δική του δουλειά, αυτός κάνει την ετήσια έκθεση, ότι ήδη τον πρώτο μήνα του 2023 -φαντάζομαι ο κ. Τσακαλώτος το ξέρει- και το έλλειμμα τρεχουσών συναλλαγών είχε πολύ μεγάλη πτώση, αξιοσημείωτα μεγάλη πτώση. Δεν το λέω επιτυχία δική μας. Και η αύξηση και η πτώση είναι ευθέως ανάλογες της τιμής των καυσίμων.

Απλώς το λέω τώρα γιατί συχνά ο ΣΥΡΙΖΑ φέρνει την συζήτηση στο έλλειμμα τρεχουσών συναλλαγών, γιατί δεν θέλει φυσικά να μιλήσουμε ούτε για την ανάπτυξη όπου έχουμε τον διπλάσιο μέσο όρο από άλλες χώρες της Ευρώπης ούτε φυσικά για το τι έχουμε πετύχει, αυτό που γράφει το Πρακτορείο «BLOOMBERG». Και θα το θέσω στον κ. Τσακαλώτο αφού θέλει να πάρει τον λόγο. Θα έχει πολύ ενδιαφέρον να μας το εξηγήσει αν έχει κάποια εξήγηση.

Το «BLOOMBERG» τι γράφει; Ότι η μεγάλη οικονομική επιτυχία της Ελλάδας δεν είναι απλώς ότι πέτυχε 7% ανάπτυξη σε τρία χρόνια εν μέσω COVID. Υπενθυμίζω ότι το 2020 είχαμε ύφεση μείον 9%. Με μείον 9% το 2020, λόγω της χειρότερης οικονομικής χρονιάς στην ιστορία του πλανήτη, λόγω των μέτρων περιορισμού της πανδημίας υπολογιζομένου του μείον 9% κλείνουμε με πάνω από συν 7%.

Εσείς που κυβερνήσατε και που σε πέντε χρόνια δεν πιάσατε το 3%, ή μάλλον πιάσατε το 3 και κάτι για λίγο, καταλαβαίνετε πόσο δύσκολο είναι αυτό που έχουμε κάνει εμείς. Άλλο που δεν το παραδέχεστε.

Επαναλαμβάνω. Εσείς κυβερνήσατε υπό τις πλέον ευνοϊκές συνθήκες της ευρωπαϊκής οικονομίας με μέσο όρο ανάπτυξης της Ευρωζώνης 3% τον χρόνο, με επιτόκια στο μηδέν και πετρέλαιο στα 30 δολάρια και 40 και καταφέρατε σε πέντε χρόνια να πιάσετε σκάρτο 3%.

Και εμείς με μια πανδημία και μείον 9% σε τριάμισι χρόνια έχουμε φτάσει στο 7%.

Και τι λέει το Bloomberg; Όχι μόνο ότι αυτό είναι ένα μικρό οικονομικό θαύμα, αλλά το συνδυάζουμε με κάτι που το έλεγα και εγώ -αλλά εμένα δεν μου δίνατε σημασία. Ενδεχομένως να θελήσετε να απαντήσετε στο «BLOOMBERG», δηλαδή ότι το καταφέρνει αυτό η Ελλάδα έχοντας χαμηλότερο πληθωρισμό από τους άλλους, ακρίβεια, για να το πω έτσι λαϊκά για τον κόσμο. Διότι πράγματι, όταν έχεις υψηλότερο ρυθμό ανάπτυξης -όποιος καταλαβαίνει από οικονομία, το γνωρίζει αυτό- δικαιολογείται να έχεις και υψηλότερο πληθωρισμό, καθόσον η ανάπτυξη από μόνη της δημιουργεί μεγαλύτερη ζήτηση και η ζήτηση από μόνη της δημιουργεί πίεση στις τιμές προς τα πάνω.

Η Ελλάδα -και αυτό είναι το οξύμωρο και το θεωρώ μεγάλη επιτυχία της κυβερνητικής μας πολιτικής και του Υπουργείου Ανάπτυξης και αυτό γράφει το πρακτορείο «BLOOMBERG»- έχει κατορθώσει να έχει διπλάσιο ρυθμό ανάπτυξης και μικρότερο πληθωρισμό. Τώρα είμαστε στο γενικό πληθωρισμό στις τέσσερις χαμηλότερες χώρες της Ευρώπης και στον πληθωρισμό τροφίμων στις έξι χαμηλότερες χώρες της Ευρώπης.

Εδώ επαναλαμβάνω το ερώτημα στον κ. Τσακαλώτο, γιατί δεν έχω βρει άλλον από τον ΣΥΡΙΖΑ να το θέσω. Το έθεσα στον κ. Σταθάκη σε μια εκπομπή και μου είπε ότι δεν γνωρίζει, δεν το έχει μελετήσει, είναι ακόμα νωρίς. Οι δύο βασικοί δρόμοι που συγκρουστήκαμε πολιτικά ήταν για το πώς θα αντιμετωπίσουμε το πρόβλημα του πληθωρισμού και της ακρίβειας. Γιατί κανένας λογικός άνθρωπος δεν μπορεί να πει ότι με ένα κουμπί θα σταματήσει την ακρίβεια, αυτό δεν υπάρχει, ούτε ότι απλώς αν μειώσει τους φόρους, θα σταματήσει την ακρίβεια, αλλιώς θα σταματούσαν όλοι την ακρίβεια.

Εσείς -και ο ΣΥΡΙΖΑ και το ΠΑΣΟΚ- υποστηρίξατε ότι η ενδεδειγμένη λύση ήταν η μείωση του ΦΠΑ στα τρόφιμα. Αυτό ήταν το βασικό, και μάλιστα είχατε πει κατά έξι μονάδες του φόρου προστιθέμενης αξίας. Εμείς αφού εξετάσαμε αυτό το σενάριο αρκετά –δεν το απορρίψαμε αβασάνιστα- καταλήξαμε στο συμπέρασμα αυτό, που λέγατε και εσείς, κύριε Τσακαλώτο, ως υπουργός οικονομικών -τώρα μάλλον το έχετε ξεχάσει- ότι δηλαδή στην πραγματικότητα είναι αδύνατον να εξασφαλίσω ότι η μείωση του ΦΠΑ θα περάσει στον καταναλωτή.

Να το πω απλά. Ας υποθέσουμε ότι μειώνουμε σήμερα το ΦΠΑ κατά έξι μονάδες και αύριο βγάζουμε όλα τα συνεργεία ελέγχου στα σουπερμάρκετ να δουν αν τα προϊόντα έχουν πάει 6% κάτω. Και πράγματι την πρώτη εβδομάδα θα έχουν πάει όλα 6% κάτω. Και τη δεύτερη βδομάδα ενδεχομένως.

Όταν θα γίνει όμως η επανατιμολόγηση αυτών των προϊόντων, αν ο αρχικός ενσωματώσει αυτό το 6% στο κέρδος του και πουλήσει 6% ακριβότερα, για να μπορέσει να θεραπεύσει κάποιες από τις ζημιές που θεωρεί ότι είχε και άρα πουλήσει ακριβότερα στον επόμενο και αυτός ακριβότερο στον επόμενο, μετά από δύο εβδομάδες αυτή η μείωση του ΦΠΑ θα έχει εξαφανιστεί στο ράφι και μετά θα έχεις και την απώλεια εσόδων του κράτους και την ακριβή τιμή στο ράφι.

Όταν λοιπόν πανηγυρίζατε για τους φίλους σας στην Ισπανία, οι οποίοι αποφάσισαν να πάρουν το μέτρο που εσείς προτείνατε στην Ελλάδα, εγώ, αν θυμάστε, κύριε Τσακαλώτο, τι έλεγα τότε ως Υπουργός; Βέβαια δεν με υπολογίζετε πολύ, γιατί με θεωρείτε ταπεινό βιβλιοπώλη, ενώ εσείς είστε καθηγητής οικονομικών…

**ΕΥΚΛΕΙΔΗΣ ΤΣΑΚΑΛΩΤΟΣ:** Έχω πει εγώ τέτοιο πράγμα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν εννοώ εσείς προσωπικά, εννοώ ο ΣΥΡΙΖΑ. Εσείς είστε πάντα πολύ ευγενής.

Τι έλεγα λοιπόν τότε εγώ ως Υπουργός; Έλεγα «παιδιά καθίστε να δούμε πώς θα λειτουργήσει αυτό το μέτρο», γιατί εμείς καθίσαμε πολλά βράδια να δούμε όλα τα σενάρια, αν μπορούμε πράγματι να εξασφαλίσουμε ότι η μείωση του ΦΠΑ θα βρεθεί τελικά στον καταναλωτή και δεν βρίσκαμε τελικά κάποιο τρόπο.

Τι έγινε στην Ισπανία; Όπως ξέρετε, βγήκε από την EUROSTAT ο πίνακας του πληθωρισμού των τροφίμων για το Φεβρουάριο 2023. Η Ελλάδα έπεσε μία μονάδα. Από το 15,6%, έπεσε στο 14,7%. Για την ακρίβεια έπεσε 0,9%. Η Ισπανία ανέβηκε 1,2%. Από το 15,5% στο 16,7%. Προσέξτε! Πήγε το ΦΠΑ στο 0% από 4%. Πήγε το ΦΠΑ στο 5% από 10%. Άρα μείωσε 5 και 4 μονάδες αντίστοιχα. Έχασε 700 εκατομμύρια το κράτος από τα προϊόντα όπου μείωσε το ΦΠΑ και ο πληθωρισμός όχι μόνο δεν έπεσε, αλλά ανέβηκε, ακριβώς διότι δεν κατάφεραν να εξασφαλίσουν ότι η μείωση του φόρου προστιθέμενης αξίας θα φτάσει στο ράφι. Και εκεί δεν κυβερνάει ο Μητσοτάκης ούτε ο Γεωργιάδης. Εκεί κυβερνούν οι σοσιαλιστές και οι Podemos.

Σημειώστε δε ότι προχθές -έχω ανεβάσει σχετικά δημοσιεύματα στο Twitter μου- είπαν, λέει, από την ισπανική κυβέρνηση ότι σκέφτονται να επαναφέρουν το ΦΠΑ, το οποίο μηδένισαν και να πάρουν αυτά τα 700 εκατομμύρια που χάνει το κράτος σε ετήσια βάση και να τα μοιράσουν, λέει, στους πολίτες τους με κάποιο τρόπο απευθείας σε μετρητά.

Ξέρετε τι είναι αυτό που λένε τώρα να κάνουν οι Ισπανοί; Το Market Pass, η κάρτα αγορών. Μόνο που εμείς την κάναμε πριν τους Ισπανούς και αν θέλουν οι Ισπανοί συνάδελφοι να τους δείξουμε και πώς γίνεται, πολύ ευχαρίστως να έρθουν στο Υπουργείο να τους δώσουμε και τον αλγόριθμο και τα ηλεκτρονικά προγράμματα για να πάνε γρηγορότερα στη σωστή κατεύθυνση.

Απέδειξε όμως η εφαρμογή του μέτρου ότι είναι αποτυχημένο μέτρο η μείωση του ΦΠΑ για τη συγκεκριμένη πληθωριστική κρίση. Αυτό το έχουμε θέσει στο δημόσιο διάλογο πολλές μέρες τώρα, από την ώρα που βγήκαν τα στοιχεία της EUROSTAT. Κανένας από τον ΣΥΡΙΖΑ δεν το σχολίασε. Κανένας δεν έχει μια λογική εξήγηση. Δεν έχει δοθεί καμμία απάντηση για το θέμα. Επίσης το ΚΙΝΑΛ δεν έχει πει απολύτως τίποτα.

Το αναφέρω για να ξέρει ο κόσμος ότι μαγικές και εύκολες λύσεις στον πόλεμο αυτόν εναντίον της ακρίβειας και του μεγαλύτερου πληθωριστικού κύκλου που έχει η Ευρώπη εδώ και δεκαετίες δεν είναι καθόλου εύκολο.

Και ποια είναι τα άλλα σας επιχειρήματα; Τα άλλα επιχειρήματα είναι ότι «εντάξει, ναι, αλλά οι μισθοί στην Ελλάδα είναι πολύ πιο χαμηλοί, ενώ οι άλλοι έχουν υψηλότερους μισθούς». Πρώτα από όλα αυτό δεν ισχύει για όλους.

Η Βουλγαρία, διπλανή μας χώρα σε λίγες μέρες έχει, κύριε Πάνα, την πέμπτη της εκλογική αναμέτρηση σε δύο χρόνια. Ξέρετε γιατί; Γιατί κάποιοι φωστήρες έκαναν απλή αναλογική και τους κατέστρεψαν. Δύο χρόνια τώρα δεν μπορούν να κάνουν κυβέρνηση και πάνε για πέμπτη φορά στις κάλπες. Κλείνω την παρένθεση.

Στη Βουλγαρία ο πληθωρισμός στα τρόφιμα, με πολύ χαμηλότερο βασικό μισθό από ό,τι η Ελλάδα, με το μισό για την ακρίβεια βασικό μισθό από την Ελλάδα, είναι 25%. Στην Ελλάδα ο πληθωρισμός τα τρόφιμα είναι 14,6%. Είμαστε πάνω από δέκα μονάδες κάτω με υψηλότερους μισθούς εμείς από τη Βουλγαρία, αλλά και από χώρες με πολύ μεγαλύτερο εισόδημα από εμάς, όπως τη Γερμανία. Δεν αντιμετωπίζουν πρόβλημα ακρίβειας;

Εσείς δεν πανηγυρίζατε τη μεγάλη απεργία προχθές των σιδηροδρομικών στη Γερμανία, που είπαν ότι αν δεν αυξηθεί ο μισθός τους 500 ευρώ το μήνα δεν βγαίνουν και έκαναν τη μεγαλύτερη απεργία που έχει γίνει τα τελευταία χρόνια στη Γερμανία; Και μάλιστα έκαναν τη μεγαλύτερη απεργία έναντι ποιας κυβερνήσεως; Είναι Δεξιά η κυβέρνηση στη Γερμανία; Οι σοσιαλιστές με τους πράσινους και τους φιλελεύθερους κυβερνούν, δηλαδή μια κυβέρνηση περίπου σαν αυτή που προτείνετε στην Ελλάδα. Και αυτή η κυβέρνηση σοσιαλιστών στη Γερμανία είπε «όχι» στο αίτημα για αύξηση 500 ευρώ το μήνα στους σιδηροδρομικούς, ότι δεν βγαίνουν τα νούμερα και θα τους την δίνει.

Να πω και κάτι ακόμα. Συχνά αναφέρατε τη μεγάλη πτώση του εισοδήματος στην Ελλάδα το 2020 και το 2021. Το 2020 είναι κατά βάση. Πάμε τώρα να βγάλουμε τα στοιχεία της EUROSTAT για το 2022. Τι έγινε; Εμείς παραλάβαμε από τον ΣΥΡΙΖΑ το 2019, 66 μονάδες στον πίνακα που μετράει η EUROSTAT αγοραστικής δύναμης βάσει ΑΕΠ. Το 2020 αυτό πήγε στο 62. Γιατί πήγε στο 62; Διότι λόγω της πανδημίας, οι περισσότεροι πήραν το μισό τους εισόδημα αφού υπήρξαν προγράμματα συνεργασίας, λιγότερα ενοίκια που πλήρωνε το κράτος, τα ξενοδοχεία δεν εισέπραξαν γιατί δεν είχαν τουρίστες. Έπεσε λοιπόν αυτό τέσσερις μονάδες. Αμέσως λέγατε για μεγάλη πτώση κ.λπ..

Το 2021 φτάσαμε στο 66. Ακριβώς εκεί το παραλάβαμε από τον ΣΥΡΙΖΑ και ήμασταν δεύτεροι από το τέλος, στη θέση που ήμασταν το 2019, δεύτεροι από το τέλος. Το 2022, αν το είδατε ανεβήκαμε στο 68. Και δεν ανεβήκαμε μόνο στο 68, ανεβήκαμε και μια θέση. Είμαστε τώρα τρίτοι από το τέλος.

Προσέξτε, εγώ δεν λέω ότι είναι ωραία να είσαι τρίτος από το τέλος. Εγώ θέλω την Ελλάδα πρώτη. Όπως την κάναμε πρώτη στις επενδύσεις, όπως την κάναμε πρώτη στις άμεσες ξένες επενδύσεις, όπως την κάναμε πρώτη στην απορρόφηση του ΕΣΠΑ, όπως την κάναμε στην πρώτη τριάδα στην ανάπτυξη, θέλουμε να φτάσουμε την Ελλάδα μας και στην πρώτη θέση στην αγοραστική δύναμη με βάση ΑΕΠ. Όμως αυτό δεν θα γίνει αυτόματα. Θέλει κόπο και χρόνο για να το πετύχεις αυτό. Όμως ήδη είμαστε πάνω από το 2019, παρά την πανδημία που ασφαλώς προκάλεσε πολύ μεγάλη βλάβη στα ατομικά μας εισοδήματα και αυτό δείχνει ότι είμαστε προς τη σωστή κατεύθυνση.

Αφήστε δε που όταν έλεγα ότι το 2022 αυξήθηκε το εισόδημα στην Ελλάδα πέσατε όλοι να με φάτε όλοι στα κανάλια. Θυμάμαι ακόμα μία εκπομπή στον «ΑΝΤ1» με τον κ. Χατζηνικολάου με τον κ. Ραγκούση, που είναι και το πρόσωπο της ημέρας, που έπεσε να με φάει, όταν του ανέφερα ότι η ΕΛΣΤΑΤ καταγράφει αύξηση του διαθεσίμου εισοδήματος των Ελλήνων το 2022. Πράγματι η EUROSTAT λοιπόν καταγράφει αύξηση του διαθεσίμου εισοδήματος των Ελλήνων πολιτών το 2022.

Θα μου πείτε, πώς γίνεται με πληθωρισμό να έχουμε αύξηση του διαθέσιμου εισοδήματος; Γίνεται για τους εξής λόγους. Διότι έχουμε αύξηση του Ακαθάριστου Εθνικού Προϊόντος κατά έξι μονάδες -άρα όλοι πήγαμε πολύ καλύτερα- μείωση φόρων και ασφαλιστικών εισφορών, κατάργηση της εισφοράς αλληλεγγύης και όλα αυτά, μαζί με τα οικονομικά μέτρα στήριξης που έδωσε η Κυβέρνηση, οδήγησαν σε αύξηση διαθεσίμου εισοδήματος.

Και να πω και ένα τελευταίο. Μια βασική σας κριτική στην Κυβέρνηση, την οποία την ακούω συχνά -και θα ήθελα πολύ να μου την εξηγήσει ο κ. Τσακαλώτος και αν την ασπάζεται- είναι ότι η φορομπηχτική πολιτική της Κυβέρνησης έχει οδηγήσει σε μεγάλη είσπραξη επιπλέον φόρων από τους έμμεσους φόρους λόγω πληθωρισμού.

Φαντάζομαι, κύριε Τσακαλώτε, ότι γνωρίζετε ότι αυτή η Κυβέρνηση -αυτό το ξέρετε σίγουρα- δεν έχει αυξήσει ούτε έναν φόρο σε αντίθεση με εσάς. Εμείς έχουμε ψηφίσει μόνον μειώσεις φόρων. Δεν έχουμε ψηφίσει ούτε μία αύξηση φόρων αυτά τα τέσσερα χρόνια. Θα είχαμε πολλές δικαιολογίες να το κάνουμε, και την πανδημία και τον πόλεμο και την ενεργειακή κρίση και όλα. Εμείς όμως ψηφίσαμε μόνο ελάφρυνση.

Άκουσα δε τον σεβαστό κ. Δραγασάκη, που περίπου προανήγγειλε ότι αν γίνετε Κυβέρνηση, θα καταργήσετε την απαλλαγή του φόρου στις γονικές παροχές. Ενδιαφέρον αυτό, να το εξηγήσετε καλά στους πολίτες πριν πάνε να ψηφίσουν. Απ’ ό,τι κατάλαβα, θέλετε να καταργήσετε και τη μείωση του φόρου στο μέρισμα. Καλό θα ήταν να μας το πείτε και αυτό. Επίσης, καλό θα ήταν να μας πείτε και τι θέλετε να κάνετε με τον φόρο στις επιχειρήσεις. Να μας πείτε και τι θέλετε να κάνετε με τον εισαγωγικό φόρο που τον μειώσαμε στα 9.000 ευρώ. Επίσης, θα ήθελα πολύ να μου πείτε τι θα κάνετε με τον ΕΝΦΙΑ και εάν σχεδιάζετε να αυξήσετε τον ΕΝΦΙΑ.

Γιατί το λέω αυτό, κύριε Τσακαλώτε; Διότι, αφού προτείνετε μείωση του ΦΠΑ, άρα μιλάτε για ένα δημοσιονομικό μέτρο περίπου 1,2 δισεκατομμύρια, για να είστε τίμιοι με τον ελληνικό λαό, πρέπει να μας πείτε και πού θα βρείτε τα 1,2 δισεκατομμύρια. Εάν πείτε «θα αυξήσω 30% τον ΕΝΦΙΑ και από εκεί θα πάρω τα 1,2 δισεκατομμύρια, για να μειώσω τον ΦΠΑ», είναι μια τίμια πρόταση. Κάποιος θέλει ναι, κάποιος θέλει όχι, θα μετρηθούμε. Εάν δεν λέτε ποιον φόρο θα αυξήσετε, αλλά λέτε μόνο ποιον φόρο θα μειώσετε, ενώ ξέρετε ότι δεν μπορείτε να μειώσετε μόνο φόρους, αλλά πρέπει να βρεις και τα έσοδα, τότε αυτό, με συγχωρείτε, είναι πολύ μεγάλη πολιτική ατιμία.

Κλείνω με δύο παρατηρήσεις. Η πρώτη είναι σχετικά εύκολη. Απαντώ στην κ. Σία Αναγνωστοπούλου. Δεν είναι εδώ, δεν πειράζει, θα τα δει μετά στα Πρακτικά. Παίζει πολύ -έπαιζε και στην «ΑΥΓΗ» σήμερα- μία ομιλία μου και ένα ευφυολόγημα που έκανα στην ομιλία μου, πιθανόν όχι επιτυχημένο για εσάς -εντάξει, μπορεί να μην ήταν-, όσον αφορά την ερμηνεία των λέξεων «δεξιός» και «αριστερός» στο λεξικό της αρχαίας ελληνικής γλώσσας Liddell & Scott. Απ’ όσους ήταν στην Αίθουσα, κάποιοι γέλασαν, κάποιοι δεν γέλασαν. Λογικό είναι αυτό, όπως γίνεται συνήθως με χιούμορ, είτε το επιτυχημένο είτε το αποτυχημένο. Δεν ήξερα, πάντως, ότι θα γίνει πολιτικό ζήτημα στην Ελλάδα και μάλιστα πρωτοσέλιδο στην «ΑΥΓΗ» ποια είναι η ερμηνεία που δίνει το λεξικό Liddell & Scott στους όρους «δεξιός» και «αριστερός».

Για του λόγου το αληθές, το έχω τυπώσει και θα το καταθέσω στα Πρακτικά. Το λεξικό Liddell & Scott, για όσους δεν γνωρίζουν -δεν είστε όλοι υποχρεωμένοι να γνωρίζετε το λεξικό αυτό, πρέπει να έχεις κάποια εξειδίκευση στα αρχαία ελληνικά- είναι το σπουδαιότερο μέχρι σήμερα λεξικό στον κόσμο για την αρχαία ελληνική γλώσσα. Είναι το λεξικό που είναι σε όλες τις βιβλιοθήκες του πλανήτη Γη, σε όποιον φοιτά σε έδρες κλασικών σπουδών. Δεν γίνεται να μάθουν αρχαία ελληνικά χωρίς αυτό το λεξικό. Είναι το πιο έγκυρο λεξικό.

Σε αυτό το λεξικό, λοιπόν, γράφει: «δεξιός: ο ευτυχής, ο αίσιος, ο ευοίωνος, αυτός που προμηνύει τα καλά» κ.λπ.. Μάλιστα. Και γράφει: «αριστερός: αυτός ο οποίος προμηνύει το κακό, ο δυσοίωνος» κ.λπ..

(Στο σημείο αυτό ο Υπουργός Ανάπτυξης και Τροφίμων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προς Θεού και το είπα και στην ομιλία μου, αυτό δεν έχει πολιτική χροιά! Αυτό είχε να κάνει με το πέταγμα των πουλιών και το εάν έρχονταν από τη Δύση ή από την Ανατολή. Το λέω και σ’ αυτή την ομιλία μου στο βίντεο, αλλά το έχετε κόψει. Γελάσαμε και πήγαμε παρακάτω.

Αυτό έγινε πολιτικό ζήτημα στην «ΑΥΓΗ», κύριε Μαμουλάκη. Και το λέω σε εσάς, διότι εσείς ελληνικά ξέρετε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μήπως είπατε κάτι παραπάνω;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν είπα τίποτα παραπάνω. Το είπα με λίγο θεατρικό τρόπο σίγουρα, αλλά στο λεξικό αναφερόμουν. Φαντάζομαι, θα μου επιτρέψετε να έχω το δικό μου στυλ. Επίσης, θα μου επιτρέψετε να μπορώ να χρησιμοποιώ το λεξικό Liddell & Scott, ακόμη και εκεί που δεν σας αρέσει.

Είμαι βέβαιος ότι εάν ανοίξετε το Liddell & Scott, θα βρείτε πολλά που δεν αρέσουν σε μένα, για να είμαστε συνεννοημένοι, για να είμαστε όλοι τίμιοι εδώ. Πάντως, όμως, αυτό που έκανα εγώ ήταν αυτό.

Εξήγησα δε στην ομιλία τίμια ότι αυτό δεν είναι πολιτικό και συνέχισα και με μία ανάλυση ότι η σημερινή έννοια «δεξιός» και «αριστερός» προέρχεται από τελείως διαφορετικό πράγμα, από τη Γαλλική Εθνοσυνέλευση και από το πού κάθονταν οι διάφορες παρατάξεις μέσα σε αυτή τη Γαλλική Εθνοσυνέλευση μετά τη Γαλλική Επανάσταση.

Τώρα, πήρατε ως συνήθως το μισό, το κάνατε πρωτοσέλιδο, δηλώσεις, δελτία Τύπου, φασαρία, εμφυλιοπολεμικό κήρυγμα. Ψυχραιμία! Δεν θέλω να προκαλέσω κανέναν εμφύλιο. Με έχετε ζήσει και αυτά τα χρόνια εδώ στη Βουλή, δεν έχω ένστικτα αιμοβόρα προς εσάς, καθόλου. Είμαστε πολιτικοί αντίπαλοι αλλά μέχρι εκεί. Δεν σας αντιλαμβάνομαι ως εχθρούς σε καμμία περίπτωση. Αντίπαλοι είμαστε. Έτσι είναι η δημοκρατία και αυτός ο χώρος είναι και χώρος κοινωνικής σύγκρουσης και πολιτικής σύγκρουσης, δεν είναι μόνο χώρος συναίνεσης. Μπορεί να έχει και τη συναίνεση, μπορεί να έχει και τη σύγκρουση, αλλά μέχρι εκεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κλείνω. Δεν θα ασχολούμουν καθόλου με τον κ. Πολάκη. Μου κάνει και ζημιά πολιτική να ασχολούμαι μαζί του ή να με ταυτίζουν με αυτόν και αυτό δεν μου αρέσει καθόλου, αλλά θέλω να το αναφέρω αυτό που έχει κάνει σήμερα, γιατί έχει να κάνει με την οικονομία και μπορεί να προκαλέσει ζημιά στην οικονομία, ακριβώς διότι όταν δεν καταλαβαίνεις από οικονομία τίποτα και έχεις δημόσιο βίο, μπορεί να κάνεις και ζημιά. Σήμερα έχει κυκλοφορήσει η είδηση σε διάφορα sites ότι αποχώρησε η Τράπεζα Πειραιώς από το Ελληνικό. Φαντάζομαι ότι το έχετε διαβάσει. Μάλιστα, τα ίδια sites πιθανολογούν ότι σκέφτεται να αποχωρήσει και η Eurobank. Αυτό κάποιοι το ερμήνευσαν ότι σταματάει το έργο, δηλαδή ότι οι τράπεζες, που είναι δύο -κατά βάση όμως είναι η Eurobank- που χρηματοδοτούν το έργο στο Ελληνικό αποφάσισαν να αποχωρήσουν και άρα, αφού αποχωρούν οι τράπεζες που είναι οι χρηματοδότες, το έργο σταματάει. Αυτό περίπου έγινε ως ερμηνεία.

Πάει, λοιπόν, ο Παύλος Πολάκης, και ανεβάζει την είδηση: «Αποχώρησε η Πειραιώς από το Ελληνικό, ετοιμάζεται και η Eurobank». Και γράφει: «Και ο Άδωνις θα μείνει με το μπουλντοζιεράκι που του έκανε δώρο ο @pavpol2222 στη Βουλή το Μάρτιο 2021». Την επόμενη μέρα ο Πολάκης από το Ελληνικό: «Μέχρι να φύγουν όλα επικοινωνία, δεν θα παίξει ούτε πενιά» κ.λπ.. Γράφει δε πάνω: «Όλα εδώ πληρώνονται!». Ο άνθρωπος χαίρεται, γιατί νομίζει ότι σταμάτησε το έργο στο Ελληνικό.

Το καταθέτω στα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα το εξηγήσω σε εσάς, κύριε Τσακαλώτε, και στον συνάδελφο, που πιστεύω ότι καταλαβαίνει. Το Ελληνικό ως project πάει πάρα πολύ καλά. Τί είναι αυτή η είδηση ότι αποχώρησε η Τράπεζα Πειραιώς; Αποχώρησε από το project, δηλαδή από τη χρηματοδότησή του; Όχι. Η Τράπεζα Πειραιώς έχει ανακοινώσει ότι θα μετέφερε στο Ελληνικό όλα της τα γραφεία. Θα αγόραζε, δηλαδή, η ίδια ακίνητα στο Ελληνικό, για να στεγάσει τα κεντρικά γραφεία της Τράπεζας Πειραιώς. Αυτό αποφάσισε να μην το κάνει. Για ποιον λόγο αποφάσισε να μην το κάνει; Για δύο λόγους: Πρώτον, γιατί η αύξηση της τιμής των υλικών ανέβασε την τιμή του τετραγωνικού κατ’ αναλογία, άρα προφανώς το business plan που είχαν δεν βγαίνει και δεύτερον, γιατί λόγω της πολύ μεγάλης ζήτησης για ακίνητα στο Ελληνικό η «LAMDA» πουλάει πια πολύ ακριβότερα. Αυτοί δεν είχαν κάνει ακόμα συμβόλαια, είχαν κάνει μόνο ένα MOU. Άρα, η τιμή που σήμερα τους δίνει η «LAMDA» δεν συμφέρει το business plan της Τράπεζας Πειραιώς και αποφάσισε η Τράπεζα Πειραιώς να μην πάει. Δεν ξέρω τι θα κάνει η Eurobank, μου είναι άγνωστο. Δεν ανακατεύομαι κιόλας, δεν είναι δική μου δουλειά.

Για του λόγου το αληθές καταθέτω τρία πρόσφατα δημοσιεύματα: «Ελληνικό: Έσοδα άνω των 180 εκατομμυρίων για την «LAMDA» από πωλήσεις ακινήτων», «Ελληνικό: Ρεκόρ συμφωνιών για τους εμπορικούς προορισμούς Vouliagmenis, Mall και Riviera Galleria» και «Ελληνικό: Αλλάζουν χέρια οι βίλες - οι πρώτοι αγοραστές, όλα τα ονόματα».

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο Ελληνικό, απλώς για να ξέρει η Βουλή και αφορά και εσάς, γιατί και εσείς το έχετε ψηφίσει, αυτή τη στιγμή δεν υπάρχει απούλητο πλέον ούτε τετραγωνικό. Εάν θυμάμαι καλά, για να είμαι ακριβής, έχει μείνει απούλητο μόνο το ρετιρέ του Πύργου. Εμένα έρχονται στο γραφείο μου άτομα που νομίζουν ότι εγώ μπορώ να τους βρω ακίνητο στο Ελληνικό και μου ζητάνε ως χάρη να πείσω τη «LAMDA» να τους πουλήσει ακίνητο και τους εξηγώ ότι αυτό δεν το κάνω, δεν θα το έκανα ποτέ, γιατί δεν είναι δική μου δουλειά, αλλά εξ όσων γνωρίζω από τη «LAMDA» δεν υπάρχουν κιόλας.

Άρα, πάει πολύ καλά. Μην δημιουργούμε, λοιπόν, και μην αφήνετε έναν Βουλευτή σας για ένα εθνικό project, για το οποίο, παρά τις αρχικές σας διαφωνίες, κύριε Τσακαλώτε, και εσείς τελικά το στηρίξατε και κάνατε και τη σύμβαση ως κυβέρνηση και εγώ το λέω πάντα ότι το Ελληνικό είναι ένα έργο που ενώνει τις τρεις κυβερνήσεις, Σαμαρά-Βενιζέλου, Τσίπρα, Μητσοτάκη και δεν πρέπει να τις χωρίζει και στην παρούσα περίοδο, της Κυβέρνησης Μητσοτάκη, τελικά ψηφίσατε και όλα τα μέτρα που φέραμε ή σχεδόν όλα τα μέτρα για το Ελληνικό. Άρα, το Ελληνικό είναι και δικό σας εν μέρει. Εάν ένας Βουλευτής σας προαναγγέλλει ότι το project πάει στα βράχια, αυτό δεν βλάπτει τον Γεωργιάδη μόνον και προφανώς την Ελλάδα, βλάπτει και εσάς. Μα, σας παρακαλώ, σε θέματα που αφορούν στην οικονομία, σε θέσεις εργασίας, στο μεγαλύτερο ιδιωτικό επενδυτικό σχέδιο που υπάρχει στη χώρα, σε κάτι που έχει πάρει τόσο μεγάλη δημοσιότητα στο εξωτερικό και θα επηρεάσει τη συμπεριφορά επενδυτών απ’ όλο τον κόσμο, μην το βάζουμε στην κονίστρα των εκλογών και της μεταξύ μας αντιδικίας από έναν άνθρωπο, που προφανώς δεν καταλαβαίνει τίποτα από λεφτά, γιατί θα κάνει ζημιά. Και η ζημιά δεν θα είναι στον Γεωργιάδη, η ζημιά θα είναι στη χώρα και είναι κρίμα, κυρίες και κύριοι συνάδελφοι του ΣΥΡΙΖΑ.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, επί της διαδικασίας ζητώ τον λόγο. Μίλησε ο κ. Γεωργιάδης…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσακαλώτε, ανοίξτε το μικρόφωνο, δεν ακούγεστε. Έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, επαναλαμβάνω την ένστασή μου, που έκανα πριν από σαράντα λεπτά. Μίλησε ο κ. Γεωργιάδης για σαράντα λεπτά. Δεν παραπονιέμαι που μίλησε για σαράντα λεπτά. Δώσατε μια μεγάλη ανοχή, περισσότερη απ’ ό,τι θα έδινα εγώ, αλλά Προέδρος είστε και αποφασίζετε τι θα κάνετε, αλλά δεν είναι δυνατόν μετά να απαντήσει ο κ. Θεοχάρης. Δεν είναι λογικό αυτό το πράγμα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Να υπάρχει εναλλαγή.

**ΕΥΚΛΕΙΔΗΣ ΤΣΑΚΑΛΩΤΟΣ:** Να έχουμε εναλλαγή. Μίλησε ο Υπουργός. Νομίζω ότι ο κ. Γεωργιάδης δείχνει να το καταλαβαίνει αυτό, ότι η διαδικασία είναι όταν μιλάει…

**ΠΡΟΕΔΡΕΥΩΝ (Γεώργιος Λαμπρούλης):** Μα, δεν διαφωνούμε σε αυτό. Όλοι συμφωνούμε στην Αίθουσα, μόνο ο κ. Θεοχάρης επέμενε ότι ήθελε να μιλήσει μετά τον Υπουργό. Το Προεδρείο, όμως, δεν μπορεί να αρνηθεί στον Κοινοβουλευτικό Εκπρόσωπο, όταν επιλέξει να παρέμβει, να μιλήσει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όχι, δεν είναι έτσι. Παρεμβλήθη ο Υπουργός. Εγώ είχα τη σειρά μου.

**ΠΡΟΕΔΡΕΥΩΝ (Γεώργιος Λαμπρούλης):** Να είμαστε δίκαιοι. Εάν δεν μιλούσε ο κ. Γεωργιάδης, ήταν η σειρά σας. Δεν διαφωνούμε σε αυτό. Απλώς επειδή μετά από τον επισπεύδοντα Υπουργό είθισται να μη μιλά ο Κοινοβουλευτικός Εκπρόσωπος της Πλειοψηφίας, μιλάει μετά από έναν δύο Βουλευτές, γι’ αυτό και εγώ ανακοίνωσα τα δύο ονόματα των Βουλευτών και θα σας έβαζα μετά. Εάν εσείς τώρα επιμένετε και θέλετε ντε και καλά να μιλήσετε τώρα, ελάτε να μιλήσετε, τι άλλο να πω.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τότε θα απαντήσει…(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Τώρα μην ασχολούμαστε με ένα τέτοιο ζήτημα…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ε, μην ασχολούμαστε, αλλά έχει γίνει…

**ΠΡΟΕΔΡΕΥΩΝ (Γεώργιος Λαμπρούλης):** …που νομίζω ότι είναι τόσο απλό που δεν χρειάζεται καν να το συζητάμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν έθεσα εγώ το θέμα. Τρεις φορές έγινε από τον κ. Τσακαλώτο. Πρέπει κάτι να πούμε. Λέω, λοιπόν. Εάν ο κ. Τσακαλώτος θέλει, ως έχει δικαίωμα, να πάρει ένα λεπτό ή δύο από τη θέση του να θέσει δύο θέματα και να γίνει μια συζήτηση, λογικό.

Αλλά έχω ζητήσει…

**ΠΡΟΕΔΡΕΥΩΝ (Γεώργιος Λαμπρούλης):** Ναι, κύριε Θεοχάρη μου, τώρα, με συγχωρείτε…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έχω ζητήσει τον λόγο ως δικαιούμαι πριν από τρεις ώρες, έχουν παραιτηθεί, νομίζω ότι δικαιούμαι να τον πάρω.

**ΠΡΟΕΔΡΕΥΩΝ (Γεώργιος Λαμπρούλης):** Μα, δεν σας στερούμε τον λόγο. Ο κ. Τσακαλώτος δεν ζήτησε τον λόγο για να κάνει κάποια παρέμβαση. Ζήτησε τον λόγο για το διαδικαστικό αυτό ζήτημα. Λοιπόν προφανώς μέσα από τα λεγόμενά του, και του ιδίου αλλά και των υπολοίπων, η παράκληση απευθυνόταν σε εσάς προκειμένου να δώσουμε τη δυνατότητα σε έναν, σε δύο Βουλευτές να μιλήσουν και μετά να πάρετε τη σειρά σας, παρά αμέσως μετά τον Υπουργό.

Τώρα, εάν εσείς επιμένετε…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Θα επιμείνω.

**ΠΡΟΕΔΡΕΥΩΝ (Γεώργιος Λαμπρούλης):** Είναι έτσι; Επιμένετε. Να σας δώσω τον λόγο τώρα, τι άλλο να κάνουμε; Για να μη χρονοτριβούμε. Ελάτε, πάρτε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν συνέγραψα εγώ τον Κανονισμό της Βουλής.

Κυρίες και κύριοι συνάδελφοι, σήμερα συζητάμε και ψηφίζουμε τα αναγκαία μέτρα στήριξης των συγγενών των θυμάτων και των πληγέντων του δυστυχήματος των Τεμπών, μία αυτονόητη υποχρέωση της πολιτείας, ένας φόρος τιμής στα θύματα και μία πράξη ανακούφισης που είναι απλώς στοιχειώδης.

Κυρίες και κύριοι συνάδελφοι, οφείλουμε σε αυτά τα θύματα να κάνουμε τρία πράγματα. Πρώτον, να ενεργοποιήσουμε κάθε μέσο, τη δικαιοσύνη, επιτροπές και ό,τι δει για να φανεί τι έφταιξε. Ατομικές, συστημικές, πολιτικές και θεσμικές ευθύνες πρέπει να βρεθούν, να αναληφθούν, να θεραπευθούν. Αυτό ήδη γίνεται και γίνεται με τρόπο ουσιώδη και από την πλευρά της πολιτικής ευθύνης που έχει ήδη αναληφθεί και από τη δικαιοσύνη που κάνει τη δουλειά της και θα τελειώσει με τα πορίσματά της και από την επιτροπή την οποία θωρακίζουμε με τη διάταξη την οποία φέρνουμε ώστε να διασφαλίσουμε την ανεξαρτησία της και να μπορούν να κάνουν τη δουλειά τους χωρίς φόβο και χωρίς πάθος βγάζοντας τα πορίσματά τους.

Δεύτερον, να θεσμοθετηθούν μέτρα ανακούφισης αυτών των ανθρώπων που έχασαν τους δικούς τους. Αυτό κάνουμε σήμερα. Απαλλαγές φόρων, διαγραφές χρεών, ειδικές συντάξεις, δικαίωμα διορισμού, ενίσχυση φοιτητών και υποψηφίων για την τριτοβάθμια εκπαίδευση, αλλά και φυσικά παροχή κάθε νομικής και εξειδικευμένης ψυχολογικής υποστήριξης αποτελούν το αναλογικό, ολοκληρωμένο, άμεσα υλοποιημένο -πολύ γρήγορα ήρθε- πλέγμα στήριξης των ανθρώπων που βίωσαν αυτή την τραγωδία.

Τρίτον, και ίσως και ακόμα σημαντικότερο, να πάρουμε τα κατάλληλα μαθήματα, να οπλιστούμε με τόλμη και θάρρος, να αλλάξουμε όσα μας πλήγωσαν. Θα επανέλθω σε αυτό αμέσως μετά.

Αυτή η Κυβέρνηση τιμά τα θύματα γιατί υλοποιεί όλα όσα έχει χρέος. Γιατί θα ήταν διπλή προδοσία αν αφήναμε αυτήν την τραγωδία, αυτήν την τραγωδία που μας πλήγωσε όλους, χωρίς να πάρουμε τα κατάλληλα μαθήματα, χωρίς να κάνουμε τις απαραίτητες αλλαγές.

Ποια είναι αυτά τα μαθήματα; Κατά την άποψή μου, τα πιο σημαντικά είναι τα εξής: Πρώτον, η αξιοκρατία πρέπει να αντικαταστήσει την κομματοκρατία και την αναξιοκρατία. Το κομματικό κράτος που χτίστηκε τις δεκαετίες της μεταπολίτευσης κατέρρευσε με πάταγο. Από όλους από το ’80 και μετά το μοντέλο αυτό ακολουθήθηκε συνεχώς. Πρότεινα με πρόσφατο άρθρο μου στην εφημερίδα «ΤΑ ΝΕΑ» τη θεσμοθέτηση ειδικού συμβουλίου επιλογής διοικήσεων, ώστε με συγκεκριμένα κριτήρια και προσόντα, στη βάση υλοποίησης στρατηγικών σχεδίων, οι δημόσιοι οργανισμοί να μπορέσουν να αναγεννηθούν. Και φυσικά, αναπόσπαστο μέρος αυτών των σχεδίων, πρώτο-πρώτο θα έλεγα, πρέπει να είναι η εφαρμογή της αξιολόγησης στους οργανισμούς. Η αναξιοκρατία κρατά το δημόσιο δέσμιο στην αναποτελεσματικότητα, αλλά κρατά και τα πιο δυνατά μυαλά των νέων μας μακριά από τη χώρα, γιατί δεν δίνουμε το κατάλληλο σήμα στους νέους ανθρώπους πως σεβόμαστε την αξιοσύνη, την ικανότητα, την εργατικότητα.

Δεύτερον, πρέπει να εμπεδώσουμε μια νέα κουλτούρα ασφάλειας σε όλους τους τομείς της κοινωνικής και οικονομικής ζωής. Γιατροί που υπογράφουν χαρτιά χωρίς να δουν τους ενδιαφερόμενους. Κυκλώματα που δίνουν επί πληρωμή τα διπλώματα και αφήνουν τους ανθρώπους να μάθουν στον δρόμο. Οργανισμοί όπως ο ΟΣΕ χωρίς κουλτούρα ασφάλειας, όπως αποδεικνύουν οι εξοργιστικοί διάλογοι που ακούσαμε αυτές τις μέρες. Ακόμη και στην οδική ασφάλεια δεν είμαστε εκεί που θα έπρεπε να βρισκόμαστε. Ούτε καν τη ΛΕΑ στις περισσότερες περιπτώσεις δεν σεβόμαστε. Αυτά τα μαθήματα γίνονται μεταρρυθμιστική ορμή για το κόμμα μας.

Τρίτον, το κράτος πρέπει να αναμορφωθεί πάνω σε νέες αρχές. Μέσα σε αυτές ξεχωρίζω μία. Κανένα δικαίωμα δεν δίνουμε στο δημόσιο πέρα και πάνω από τα δικαιώματα των πολιτών. Απαιτεί το δημόσιο χρήματα με τόκο; Πρέπει να επιστρέφει χρήματα με τόκο, τον ίδιο ή και μεγαλύτερο. Ίδιος χρόνος παραγραφής για τους πολίτες, ίδιος και για το δημόσιο. Δεν αναζητά το δημόσιο χρήματα από όσους χρωστάει το ίδιο χρήματα σε αυτούς και ούτω καθεξής. Σίγουρα υπάρχουν και άλλα που πρέπει να κάνουμε. Αυτά είναι τα συγκεκριμένα τα οποία ξεχώρισα προσωπικά.

Ένα είναι σίγουρο, πως η μόνη δύναμη με τη θέληση, τη δύναμη, την ικανότητα να υλοποιήσει τις αλλαγές που η κοινωνία απαιτεί είναι η Νέα Δημοκρατία του Κυριάκου Μητσοτάκη. Και πάντως δεν είναι οι δυνάμεις που αποκαλούν τους ικανούς διοικητές golden boys. Ο κ. Στάσσης πήρε μια ΔΕΗ χρεοκοπημένη και την έκανε ισχυρή μέσα στα Βαλκάνια, την ίδια στιγμή που η γαλλική ΔΕΗ κατέρρευσε και έπρεπε να διασωθεί με χρήματα των Γάλλων φορολογουμένων, την ίδια στιγμή που η ιταλική μαζεύεται πουλώντας τις θυγατρικές της. Δεν είναι οι δυνάμεις που παλεύουν για να μην υπάρχει αξιολόγηση. Δεν είναι οι δυνάμεις που χαρακτηρίζουν τεχνολογικά συστήματα «τεχνοφασισμό». Το είπε εδώ ο κ. Τσίπρας πριν από μερικά χρόνια, οι δυνάμεις για τις οποίες η λύση είναι πάντα οι προσλήψεις και ποτέ η οργάνωση και που μετά από όλα αυτά κουνάνε και το δάχτυλο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Εσείς, κυρίες και κύριοι της Αντιπολίτευσης, λέτε να αλλάξουν μόνο οι καρέκλες για να μην αλλάξει η νοοτροπία, για να μην αλλάξει τίποτε άλλο. Εσείς προδίδετε τα θύματα. Εσείς με αυτήν την τακτική προδίδετε τους νέους που διαδήλωναν στις πλατείες. Εμείς παίρνουμε το μήνυμα του ελληνικού λαού για περισσότερη ταχύτητα, περισσότερη ορμή και αποφασιστικότητα στον δρόμο που χαράξαμε στην πρώτη τετραετία και γι’ αυτό τον λόγο ο ελληνικός λαός μας προτιμάει στις δημοσκοπήσεις και γι’ αυτό τον λόγο ο ελληνικός λαός θα μας επιλέξει την 21η Μαΐου, γιατί ακούμε τα δικά του θέλω και τα βάζουμε πρώτα στις επιδιώξεις μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ**: Κύριε Πρόεδρε, κυρίες και κύριοι συνάδελφοι, δύο παρατηρήσεις έχω να κάνω σε σχέση με όσα είπε ο προλαλήσας συνάδελφος, ο Κοινοβουλευτικός Εκπρόσωπος της Νέας Δημοκρατίας.

Είπατε ότι από το 1974, αν δεν κάνω λάθος, υπάρχει κομματοκρατία και αναξιοκρατία. Το ερώτημα που θέτω είναι πόσα χρόνια η παράταξή σας κυβέρνησε, ώστε να αμβλύνει ή τουλάχιστον, εν πάση περιπτώσει, να ακυρώσει, να καταργήσει αυτά τα στοιχεία τα οποία ταλανίζουν τον τόπο και στα οποία αναφερθήκατε.

Όσον αφορά το νομοσχέδιο, κύριε Θεοχάρη, δυστυχώς σήμερα δεν συζητούμε όπως θα έπρεπε ένα νομοσχέδιο για τη θέσπιση μέτρων ενίσχυσης στήριξης των συγγενών των θυμάτων του τραγικού σιδηροδρομικού δυστυχήματος των Τεμπών. Υποτίθεται ότι η Κυβέρνηση κατέθεσε το υπό κρίση νομοσχέδιο για τη θέσπιση τέτοιων μέτρων. Όμως, μόλις είκοσι ένα άρθρα από τα εκατόν τριάντα δύο αφορούν αυτά τα μέτρα, αφορούν τέτοια μέτρα. Τα υπόλοιπα περιέχουν σειρά διατάξεων ρουσφετολογικού χαρακτήρα και, μάλιστα, προς μεγάλους και ισχυρούς παίκτες, τους οποίους στηρίζετε από την αρχή της διακυβέρνησής σας.

Αυτός είναι ο σεβασμός, λοιπόν, -και συγγνώμη- προς τα θύματα του δυστυχήματος από την Κυβέρνηση και την παράταξή σας και αυτό γίνεται λίγο πριν διαλυθεί η Βουλή με μια εκβιαστική κίνηση, που νομίζετε ότι έτσι θα φέρει σε δύσκολη θέση την Αξιωματική Αντιπολίτευση, αλλά και τα άλλα κόμματα της Αντιπολίτευσης.

Κυρίες και κύριοι συνάδελφοι, στις αιτίες του δυστυχήματος -εγώ θα έλεγα του εγκλήματος των Τεμπών- η Κυβέρνηση προσπαθεί να αποσείσει για αυτό τις βαριές ευθύνες της και στις αιτίες αποτυπώνονται οι παθογένειες της διακυβέρνησης της Νέας Δημοκρατίας, της σημερινής Νέας Δημοκρατίας, η νεοφιλελεύθερη αντίληψη, οι ιδεοληπτικές εμμονές της, η αδιαφορία για το δημόσιο συμφέρον, η διοικητική ανεπάρκεια, ο παλαιοκομματισμός, οι πελατειακές σχέσεις.

Εμείς, κυρίες και κύριοι συνάδελφοι, στηρίζουμε τα μέτρα, παρ’ ότι θα μπορούσαν να είναι πιο άρτια διατυπωμένα. Ενδεικτικά, η διαγραφή των χρεών που προβλέπεται για τις ατομικές οφειλές προς την εφορία των συγγενών θα έπρεπε να καλύπτει το σύνολο του φορολογικού έτους και όχι μόνον μέχρι το Μάρτιο του 2023 και να αφορά και τις ρυθμισμένες και τις αρρύθμιστες οφειλές. Επιπλέον, η πρόβλεψη νομικής βοήθειας για τα θύματα και τις οικογένειές τους περιορίζεται μόνον στις αστικές και ποινικές αξιώσεις και όχι σε αυτές ενώπιον των διοικητικών δικαστηρίων. Γιατί άραγε;

Η Κυβέρνηση είχε προαναγγείλει και διατάξεις για την ασφάλεια των μεταφορών και την ενίσχυσή της. Όμως, με τις προτεινόμενες διατάξεις δεν προωθείται η επίλυση των σχετικών προβλημάτων αφού γίνονται μόνο πρόχειρα μπαλώματα, όπως είναι οι ρυθμίσεις όπου προβλέπονται προσλήψεις στον ΟΣΕ μέσω ενός παλαιότερου διαγωνισμού, που ενώ είχε ολοκληρωθεί, δεν γινόντουσαν μέχρι τώρα προσλήψεις από την κατηγορία των επιτυχόντων. Έπρεπε να γίνει το δυστύχημα για να καλυφθούν τα υφιστάμενα κενά και, μάλιστα, με τρόπο που θα έλεγα ότι δεν δημιουργεί σταθερότητα στο προσωπικό.

Η λογική απαξίωσης των εργαζομένων στον δημόσιο τομέα διαφαίνεται με ενάργεια στις προτεινόμενες ρυθμίσεις για την κάλυψη των αναγκών σε προσωπικό και στον ΟΣΕ και στον ΟΑΣΑ. Στα υπόλοιπα άρθρα προβλέπονται διευκολύνσεις προς μεγάλα επιχειρηματικά συμφέροντα, όπως για τα επιχειρηματικά πάρκα, όπου αλλάζει ο τρόπος υπολογισμού των ανταποδοτικών υπηρεσιών εντός των πάρκων με τον συνυπολογισμό των κοινόχρηστων εκτάσεων για τη διασφάλιση της απαραίτητης έκτασης, πράγμα που φαίνεται να ευνοεί τις επιχειρήσεις που έχουν εξαντλήσει το επιτρεπόμενο ποσοστό δόμησης και με αυτό τον τρόπο δημιουργούνται επιχειρήσεις δύο ταχυτήτων στο εσωτερικό του ίδιου επιχειρηματικού πάρκου.

Επιπλέον, αλλάζει ο τρόπος με τον οποίο προκηρύσσεται το καθεστώς δίκαιης αναπτυξιακής μετάβασης, όπου και εκεί αναδεικνύεται η μεροληψία υπέρ των μεγάλων επιχειρήσεων, αφού τις επιδοτεί με περισσότερους πόρους από ότι τις μικρομεσαίες επιχειρήσεις.

Κυρίες και κύριοι συνάδελφοι, το σύστημα Μητσοτάκη της Κυβέρνησης της Νέας Δημοκρατίας κυβερνά επί τέσσερα χρόνια. Αρνείται ότι φέρει οποιαδήποτε ευθύνη για οτιδήποτε συμβαίνει στη χώρα επί των ημερών του. Ο Πρωθυπουργός είναι ανήξερος για όλα, για τη σημασία των μονάδων εντατικής θεραπείας και συνεπώς για τους θανάτους εκτός ΜΕΘ, για τις υποκλοπές, για τα χάλια του ΟΣΕ. Για τους νεκρούς της πανδημίας ευθύνεται η ίδια η πανδημία και όχι η άρνηση της Κυβέρνησης να ενισχύσει το ΕΣΥ. Για την ενεργειακή κρίση ευθύνεται ο πόλεμος, ο Πούτιν και όχι τα υπερκέρδη των ενεργειακών εταιρειών. Για τον πληθωρισμό και την ακρίβεια ευθύνονται η διεθνής κρίση και όχι η άρνηση της Κυβέρνησης να μειώσει τον ΦΠΑ στα τρόφιμα και στα είδη λαϊκής ανάγκης και τον ειδικό φόρο κατανάλωσης στα καύσιμα. Για τις υποκλοπές ευθύνονται μάλλον οι ίδιοι οι παρακολουθούμενοι και όχι ο ίδιος ο Πρωθυπουργός, που οργάνωσε το παρακρατικό δίκτυο παρακολουθήσεων. Και, βέβαια, για την τραγωδία των Τεμπών ευθύνεται ο σταθμάρχης, ευθύνεται η Αξιωματική Αντιπολίτευση, ο ΣΥΡΙΖΑ, η Μεταπολίτευση, ευθύνεται η Σύμβαση 717, ευθύνονται οτιδήποτε και οποιοσδήποτε άλλος εκτός από την Κυβέρνηση και τον Πρωθυπουργό.

Τελειώνοντας, κυρίες και κύριοι συνάδελφοι, θέλω να κάνω απλώς μια αναφορά για τις εκλογές που έρχονται. Λίγες εβδομάδες υπομονή ακόμα και προσδοκώ βάσιμα και νομίζω ότι θα έχουμε μεγάλη αλλαγή που έχει ανάγκη ο τόπος.

Ο Πρωθυπουργός αποφάσισε να ανακοινώσει την ημερομηνία των εκλογών βεβαίως με αντιθεσμικό τρόπο, ανακοινώνοντας, μάλιστα, και την ημερομηνία δεύτερων πιθανών εκλογών, χωρίς να είναι καν αρμόδιος για κάτι τέτοιο, αντιθεσμικά, όπως δυστυχώς έχει μάθει να λειτουργεί συνεχώς από την αρχή της διακυβέρνησης του συστήματός του. Με αυτό τον τρόπο παρακάμπτει τις εκλογές της 21ης Μαΐου, το αποτέλεσμά τους, τη λαϊκή βούληση που θα εκφραστεί σε αυτές, προσβάλλει το εκλογικό σώμα και εξακολουθεί να συμπεριφέρεται ακόμη και στο παρά ένα των εκλογών αντιθεσμικά, αντισυνταγματικά ως κυβερνήτης και όχι ως συνταγματικός δημοκρατικός Πρωθυπουργός.

Όμως, στις 21 Μαΐου οι πολίτες θα επιστρέψουν στην κάλπη τον λογαριασμό που τους έχει αποσταλεί από την Κυβέρνηση και δεν βγαίνει. Νοικοκυριά και επιχειρήσεις εδώ και πολύ καιρό έχουν σηκώσει τα χέρια ψηλά μπροστά στην ακρίβεια που είναι προϊόν της αισχροκέρδειας μεγάλων και ισχυρών συμφερόντων. Ο λογαριασμός για τα μεσαία και λαϊκά στρώματα δεν βγαίνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ**: Κυρίες και κύριοι συνάδελφοι, οι πολίτες έχουν τη δυνατότητα και θα το πράξουν. Θα μιλήσουν με την ψήφο τους. Την επόμενη μέρα χωρίς άλλες εκλογές μια προοδευτική κυβέρνηση συνεργασίας με κορμό τον ΣΥΡΙΖΑ - Προοδευτική Συμμαχία, η οποία θα στηρίζεται σε προγραμματικές συγκλίσεις, θα αναλάβει το δύσκολο έργο της αναγέννησης της πατρίδας, της ανάταξης της οικονομίας, της στήριξης της κοινωνίας, ενώ στον αντίποδα η Κυβέρνηση του συστήματος Μητσοτάκη επιζητεί την ανέφικτη αυτοδυναμία και εξαγγέλλει επανειλημμένες εκλογές μέχρι να επιτύχει και αυτό στο όνομα της σταθερότητας και οι λέξεις έχουν χάσει τη σημασία τους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Παπαδημητρίου και αμέσως μετά ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Δεν είμαι μετά τον κ. Τσακαλώτο;

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν ακολουθώ εγώ, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακαλώτε, εδώ η συνεννόηση που έχετε κάνει, είναι μετά τον κ. Παπαδημητρίου να μιλήσει ο κ. Παφίλης, μετά ο κ. Μιχαηλίδης, η κ. Καφαντάρη και μετά είστε εσείς.

**ΕΥΚΛΕΙΔΗΣ ΤΣΑΚΑΛΩΤΟΣ:** Εγώ κατάλαβα ότι ζήτησα τον λόγο αμέσως μετά τον κ. Γεωργιάδη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν έχω κανένα πρόβλημα. Ωραία, θα μιλήσετε αμέσως μετά τον κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Δεν έχω πρόβλημα, κύριε Πρόεδρε, να προηγηθεί, θέλω να ακούσω τον κ. Τσακαλώτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε, αν και μου στερήσατε τη χαρά να ακούσω τον κ. Τσακαλώτο, προτού μιλήσω.

Κύριε Πρόεδρε, κυρίες και κύριοι συνάδελφοι, νομίζω ότι το ελάχιστο που μπορεί να κάνει η πολιτεία μπροστά στην οδύνη και στις ευθύνες που έχει βεβαίως όταν συμβαίνουν τέτοια γεγονότα, είναι να πάρει ορισμένα μέτρα απάλυνσης της οικονομικής επίπτωσης που έχει ο χαμός των ανθρώπων. Και πρέπει η πολιτεία να αντιδράσει έτσι, αλλά πρέπει κάποτε να δημιουργήσουμε και ένα σύστημα το οποίο θα τα υπολογίζει αυτά και να μη χρειάζεται κάθε φορά να έρχεται το θέμα στη Βουλή ούτε να υπόκειται σε πολιτικούς υπολογισμούς είτε αυτοί είναι της στιγμής είτε είναι γενικότεροι με οποιονδήποτε τρόπο. Δεν μπορεί να έχει η ελληνική πολιτεία διαφορετικό τρόπο στο πώς υπολογίζει την αποζημίωση.

Άρα, επειδή αυτό δείχνει σε πολύ μεγάλο βαθμό την άτακτη φύση κυρίως του γραφειοκρατικού τέρατος που δημιουργήθηκε τα τελευταία πολλά χρόνια –και προφανώς η ευθύνη πηγαίνει σε πολλές δεκαετίες, άρα πέφτει σε μεγάλο βαθμό σε αυτόν που κυβερνά, όταν συμβαίνουν αυτά τα γεγονότα-, νομίζω ότι είναι ένας από τους στόχους που πρέπει να έχουμε για την επόμενη τετραετία.

Άλλωστε, αυτός είναι ένας στόχος, κυρίες και κύριοι συνάδελφοι, που ταιριάζει στη Νέα Δημοκρατία, ταιριάζει δηλαδή σε όσους από εμάς πιστεύουν ότι το κράτος πρέπει να αναδιοργανωθεί επί τη βάσει κριτηρίων που έχουν αποτελεσματικότητα και πρέπει το ίδιο το κράτος να αξιολογείται, αφού το κράτος λέει ότι θα αξιολογεί τους υπαλλήλους και τα στελέχη του.

Με την ευκαιρία αυτή, θέλω να πω και στους συναδέλφους του ΠΑΣΟΚ που υποστηρίζουν –γιατί, φαίνεται, δουλεύει μόνο η βραχεία μνήμη και δεν δουλεύει η μεσοχρόνια μνήμη- ότι σε ένα πράγμα έχουν δίκιο, ότι το open gov έδωσε ορισμένα κριτήρια σωστά. Όμως, αυτό που πολέμησε το ΠΑΣΟΚ ή, εν πάση περιπτώσει, το βαθύ ΠΑΣΟΚ, ήταν εκείνο που είχε κάνει ο Κώστας Σημίτης όταν ήταν Πρωθυπουργός, στον πρώτο ή δεύτερο χρόνο της πρωθυπουργίας του, όταν για τους μεγάλους οργανισμούς του δημοσίου –γιατί είναι πρακτικώς πολύ μεγάλες επιχειρήσεις και πρέπει να είναι οργανωμένες με επιχειρηματικά κριτήρια και κριτήρια αποτελεσματικότητας και με την προοπτική της ιδιωτικοποίησής τους- είπε ακριβώς ότι πρέπει να τοποθετηθούν άνθρωποι εγνωσμένης αξίας, με διεθνή κριτήρια και βεβαίως να πληρωθούν κατά τα διεθνή πρότυπα αμοιβής των στελεχών.

Και επειδή διαβλέπω ότι υπάρχει μια σύγκλιση μεταξύ του ΣΥΡΙΖΑ και του ΠΑΣΟΚ τελευταία, θα ήθελα να ξέρω –κάποια στιγμή, όποτε ευκαιρήσετε, να μας πείτε- εάν σκοπεύετε να γυρίσετε σε αυτό το πρότυπο ή να γυρίσετε στο άλλο πρότυπο που επικράτησε όσο κυβερνούσε ο ΣΥΡΙΖΑ σε ζητήματα και σε τομείς για τους οποίους η τρόικα δεν είχε ιδιαίτερο ενδιαφέρον.

Ο κ. Τσακαλώτος γνωρίζει από πρώτο χέρι προφανώς και αντιλαμβάνομαι τη δυσκολία εκείνων των ημερών ότι ο ΟΣΕ ήταν ένα κλεισμένο κεφάλαιο για την τρόικα. Από τη στιγμή που σβήσατε το χρέος του ΟΣΕ, από τη στιγμή που οι επιπτώσεις στα δημοσιονομικά μειώθηκαν διά της μη δαπάνης και της μη επένδυσης, δεν τους ενδιέφερε και δεν ασχολήθηκαν και ποτέ.

Όμως, τα οφέλη που είχαμε όλα αυτά τα χρόνια, τα έχουμε κεφαλαιοποιήσει και κυρίως τα έχει δει ο καταναλωτής, ο χρήστης, ο λαός και τα έχει δει ο φορολογούμενος διότι δεν επιβαρύνεται πλέον ο προϋπολογισμός –άρα ο ίδιος και το πορτοφόλι του μέσω των φόρων- σε μεγάλους τομείς, παραγωγικούς τομείς. Οι τηλεπικοινωνίες δεν είναι απλώς ένας οργανισμός, είναι πλέον ένας τεράστιος παραγωγικός τομέας και το ίδιο συμβαίνει και με άλλους τομείς, που δεν θα τους απαριθμήσω τώρα για να μη σας πάρω τον χρόνο.

Πάντως το κράτος οφείλει να αναδιοργανωθεί και αυτό που πρέπει να αποφασίσουν οι ψηφοφόροι σε λίγες εβδομάδες από σήμερα είναι αν θα αναδιοργανωθεί πραγματικά ή αν θα αναπαλαιωθεί.

Την αναπαλαίωση υπόσχονται, κύριοι του ΠΑΣΟΚ, οι κύριοι του ΣΥΡΙΖΑ και εκεί θα πρέπει να συζητήσετε στις περίφημες προγραμματικές συζητήσεις, τις οποίες θα κάνετε. Θα παραμείνετε στο κομμάτι της κοινωνίας που δουλεύει σκληρά οκτώ, δέκα και πολλές φορές περισσότερες ώρες για να επιτύχει τον εκσυγχρονισμό αυτής της χώρας και αυτού του κράτους ή θα πάτε πίσω με τον παλιό εαυτό σας, ο οποίος συνέβαλε με την τραγική πλευρά ακριβώς ενός κράτους το οποίο στηριζόταν κυρίως σε έναν προϋπολογισμό που βυθιζόταν συνέχεια και στηριζόταν στην ικανοποίηση μικρών, κορπορατίστικων συμφερόντων;

Άρα αυτοί που μας παρακολουθούν, έχουν όντως την ελπίδα από εμάς εδώ να μας δουν επιτέλους να παίρνουν προοδευτικά μέτρα. Προοδευτικό μέτρο είναι εκείνο το οποίο, επενδύοντας σε καλύτερα συστήματα, θα επιτρέπει λιγότερα ανθρώπινα λάθη και κυρίως μικρότερες –και μακάρι καθόλου- απώλειες από τα ανθρώπινα λάθη. Συνεπώς, φόρος τιμής είναι το να λέμε ότι σπεύδει η πολιτεία να έρθει να πει κάτι στους ανθρώπους αυτούς, στις οικογένειές τους, στους φίλους τους, στους συμφοιτητές τους.

Με την ευκαιρία θα ήθελα, κύριε Πρόεδρε –και με την άδειά σας- ελπίζοντας ότι θα τελειώσει εδώ αυτή η συζήτηση, να προσθέσω μερικές κουβέντες σε αυτά που είπε ο κ. Γεωργιάδης, με τον οποίο ταυτίζομαι απολύτως στο πώς βλέπει πρακτικά ορισμένα ζητήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ και μήνες προπαγανδίζετε σε όλους τους τόνους και έχετε πείσει –και σας οφείλονται συγχαρητήρια για την πειστικότητα αυτή- ότι αρκεί να κόψουμε το ΦΠΑ και θα πέσουν οι τιμές των τροφίμων. Εδώ, σε αυτή την Αίθουσα, αλλά και αλλού, όπου υπάρχει ο δημόσιος διάλογος, επέμεινα ότι, ok, να το δούμε, είναι ένα θέμα, δουλεύει-δεν δουλεύει. Λέγατε μάλιστα ότι πρέπει να το κάνουμε και εμείς, όπως οι Ισπανοί.

Οι Ισπανοί καθυστέρησαν να πάρουν την απόφασή τους, διότι έβλεπαν τη δυσκολία στο να κάνεις σωστό υπολογισμό και να πέσεις μέσα. Εν τέλει, το αποφάσισαν και το Δεκέμβριο το εφήρμοσαν ξεκινώντας από τον Ιανουάριο. Από τον Ιανουάριο, τον Φεβρουάριο ακόμη χειρότερα και τον Μάρτιο τα πρώτα στοιχεία στην Ισπανία δείχνουν ότι ο πληθωρισμός τροφίμων πάει χειρότερα. Αντιθέτως, στην Ελλάδα ο πληθωρισμός τροφίμων πάει καλύτερα.

**ΑΘΑΝΑΣΙΟΣ ΠΑΦΙΛΗΣ:** Είναι 20%, πολύ ωραία πάει!

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Και οι δύο πάνε άσχημα και οι δύο χώρες πάνε άσχημα.

**ΑΘΑΝΑΣΙΟΣ ΠΑΦΙΛΗΣ:** 20%!

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Το 20% ίσως το έγραψε ο «ΡΙΖΟΣΠΑΣΤΗΣ», να το διορθώσουν, είναι λάθος.

**ΑΘΑΝΑΣΙΟΣ ΠΑΦΙΛΗΣ:** Λάθος είναι το δικό σας!

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Σε ορισμένα τρόφιμα, κύριε Παφίλη, πήγε 20% και παραπάνω –στα αυγά και σε ορισμένα άλλα γαλακτοκομικά, όπου θα τα δείτε να πέφτουν απότομα τώρα, μην παίρνετε όρκο- αλλά συνολικώς ο μεγάλος αριθμός, αυτός που τα έχει όλα μέσα, είναι διαφορετικός.

**ΧΡΗΣΤΟΣ ΚΑΤΣΩΤΗΣ:** Εσύ μην παίρνεις όρκο!

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Εγώ ευχαρίστως.

Και για να συμπληρώσω την εικόνα –γιατί είναι κρίσιμο αυτό το ζήτημα και σε επίπεδο προπαγάνδας, αλλά κυρίως να μη λέμε ψέματα στον κόσμο- στη Γερμανία ο πληθωρισμός τροφίμων έκλεισε τον Φεβρουάριο στο 22,3% -αν είναι δυνατόν!- και εδώ και μήνες η Γερμανία είναι μπροστά από άλλες χώρες και οπωσδήποτε πολύ μπροστά από εμάς –δυστυχώς, με την κακή έννοια.

Στην Ισπανία έκλεισε στο 16,7%, στη Γαλλία πήγε στο 16,1% και εμείς είμαστε στο 14,7%. Δεν είναι καλό. Αυτό έλεγα, κύριε Εκπρόσωπε, ότι δεν είναι καλά τα αποτελέσματα αυτά. Δείχνουν ένα τεράστιο πρόβλημα στην αγορά των τροφίμων. Κάποιες εξηγήσεις υπάρχουν και είναι αντικειμενικές. Οι υπόλοιπες οφείλονται σε μεγάλο βαθμό στο γεγονός ότι πάρα πολλές εταιρείες και διεθνείς εταιρείες βρήκαν την ευκαιρία να ξαναφτιάξουν τα περιθώρια κέρδους τους, τα οποία είχαν επί δεκαετία πατικωθεί, είχαν μπει κάτω.

Θα μου επιτρέψετε, λοιπόν, να καταθέσω το σχετικό έγγραφο –με την ελπίδα να δημοσιευτεί στον «ΡΙΖΟΣΠΑΣΤΗ»-, απλώς για να γίνει καλά η συζήτηση.

(Στο σημείο αυτό ο Βουλευτής κ. Χαράλαμπος (Μπάμπης) Παπαδημητρίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλο ένα παράδειγμα, κύριε Πρόεδρε, μπορώ να αναφέρω;

Αφού δεν μου απαντήσατε, θεωρώ ότι μπορώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον χρόνο τον βλέπετε.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Για να κάνουμε τη συζήτηση ουσιαστική, δεν χρειάζεται να τσακωνόμαστε για πράγματα τα οποία έτσι και αλλιώς είναι λίγο πολύ μετρήσιμα. Για την ερμηνεία τους, το πώς μπορούμε να τα αλλάξουμε, εντάξει.

Λέμε για τις ληξιπρόθεσμες οφειλές και χρησιμοποιείτε, κύριοι της Αντιπολιτεύσεως, πολύ συχνά ότι έχει πλημμυρίσει η Ελλάδα με ληξιπρόθεσμες οφειλές. Αναφέρθηκε ο Υπουργός Ανάπτυξης πολύ σωστά στην έκθεση του Γραφείου Προϋπολογισμού που κυκλοφόρησε σήμερα, όπου πάντα περιλαμβάνουμε μία ανάλυση αυτών των οφειλών και προφανώς την έχετε δει. Άρα, γνωρίζετε ότι μία στις δύο οφειλές είναι μέχρι 500 ευρώ, πάρα πολλές μέχρι 50 ευρώ και γι’ αυτό και το ρυθμίσαμε τώρα με μία ρύθμιση ότι τις οφειλές κάτω από 100 ευρώ θα τις τελειώσουμε, δεν έχει έννοια.

Ένα άλλο μεγάλο κομμάτι αυτών των οφειλών είναι από πρόστιμα, κάθε είδους πρόστιμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, φτάσαμε στα δέκα λεπτά.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Τελειώνω, κύριε Πρόεδρε, με την άδειά σας επεκτάθηκα, μία φορά, πρώτη φορά και τελευταία, προφανώς.

Άρα, τι θέλω; Μία έκκληση θέλω να κάνω: Όσο πιο ακριβείς είμαστε εμείς εδώ στη Βουλή όταν ανταλλάσσουμε επιχειρήματα τόσο καλύτερα θα δουλεύουν και τα τρένα. Αυτό θέλω να πω, συνδέονται τα θέματα μεταξύ τους, δεν είναι μόνα. Άρα, αφού θέλουμε όλοι να βρεθούμε στο πεδίο της απλής αναλογικής, οι απλές πρακτικές σκέψεις και η απλή αριθμητική είναι αυτή που μας βοηθάει να βρισκόμαστε εκεί και να συνεννοούμαστε, όσοι το θέλουμε, γιατί εμείς δεν το θέλουμε και το ξέρετε πολύ καλά, για αυτό θα πάμε στο επόμενο επίπεδο –έτσι;- του κοινοβουλευτικού παιγνίου.

Σας ευχαριστώ πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφού είστε εδώ που είστε, η κ. Μπακογιάννη είναι Βουλευτής της Νέας Δημοκρατίας; Α, είναι. Γιατί άκουσα το πρωί μια δήλωση ότι θα κάνει τα πάντα να συνεργαστεί με το ΠΑΣΟΚ. Ξέρω και εγώ; Αναπαλαίωση είναι και αυτή; Λέω, εγώ το είπα έτσι απλώς για να τα θυμόμαστε.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Προφανώς, ο κ. Παφίλης μού έδωσε τον λόγο για να μπορεί να μιλήσει μετά και να διορθώσει τα ιδεολογικά μου λάθη από την πλευρά της Αριστεράς.

Έχουμε ακούσει μια ολόκληρη συζήτηση για το πως πρέπει να είμαστε σοβαροί, πως μπροστά στα Τέμπη δεν χωράνε καβγάδες, δεν χωράνε πολιτικές αντιπαραθέσεις. Έτσι μας είπε ο κ. Γεωργιάδης το πρωί.

Και εγώ από τη δική μας πλευρά και από άλλες πλευρές της Αντιπολίτευσης δεν έχω ακούσει καβγά. Άκουσα τον κ. Φάμελλο, τον κ. Μαμουλάκη, τον κ. Τσίπρα που έθεσαν κάποια ερωτήματα και σε αυτά τα ερωτήματα κανένας Βουλευτής της Νέας Δημοκρατίας και κανένας Υπουργός δεν θεώρησε ότι πρέπει να απαντήσει. Έθεσαν κάποια ζητήματα. Μας λέει τώρα ο κ. Γεωργιάδης στη δευτερομιλία του ότι δεν χρειάζεται γιατί είναι στη δικαιοσύνη. Αλήθεια; Αλήθεια, μόνο η δικαιοσύνη; Εσείς δεν έχετε καμμιά ευθύνη να απαντήσετε στη Βουλή;

Δεν θα επαναλάβω όλα τα ερωτήματα του κ. Τσίπρα, αλλά έθεσε κάποια σοβαρά ερωτήματα. Έθεσε ερώτημα για τον πύργο ελέγχου –έτσι για να μας καταλαβαίνει ο κόσμος- σε σχέση με τον αυτόματο πιλότο στη Λάρισα: Δούλευε ή δεν δούλευε μετά από το 2019; Έθεσε το ερώτημα αν το δευτεροβάθμιο της Καρόλου δούλευε ή δεν δούλευε. Έθεσε ο Αλέξης Τσίπρας και ο κ. Παππάς το θέμα για τις συμβάσεις: Είχε 600 εκατομμύρια ευρώ η σύμβαση, το MOU, του ίδιου του κ. Καραμανλή; Και ξαφνικά ήρθε εδώ η σύμβαση και δεν υπήρχαν αυτά τα 600 εκατομμύρια ευρώ από τη μεριά της ιδιωτικής εταιρείας και ούτε από τη δική σας τη μεριά να κάνετε τα έργα. Και για τους εργαζόμενους μάς είπατε ότι πρέπει να αξιολογούνται. Πριν την αξιολόγηση υπάρχει θέμα κατάρτισης; Υπάρχει θέμα να μην είναι με το πελατειακό κράτος και με μέσον και με διατάξεις που έρχονται μετά, αφ’ ότου έχουν πάρει τη δουλειά, για να επιτρέπονται; Υπάρχει θέμα όταν οι συνδικαλιστές λένε ότι «υπάρχει ένα πρόβλημα, κοιτάξτε το, κάνουν απεργίες, δίνουν πληροφορίες στους Βουλευτές που κάνουν ερωτήσεις για το αν υπάρχει θέμα ασφάλειας»; Και ο κ. Καραμανλής μάς έλεγε ότι είναι ντροπή να το θέτουμε το θέμα.

Αυτά τα θέματα είναι μέρος της πολιτικής αντιπαράθεσης; Είναι καυγάς να τα θέτουμε αυτά; Και ποια είναι η ευθύνη σας μπροστά στους πενήντα επτά ανθρώπους που έχασαν τη ζωή τους, όταν δεν μπαίνετε σε αυτή τη συζήτηση σαν να μην υπάρχουν αυτά τα ερωτήματα;

Και ακούσαμε από τον κ. Γεωργιάδη για το Liddell & Scott και ποια είναι η μετάφραση για «αριστερό» και «δεξιό», ακούσαμε για την «ΑΥΓΗ» αν έπρεπε να σηκώσει το ένα θέμα από το άλλο, ακούσαμε για τον κ. Πολάκη ξανά και στα σαράντα λεπτά που μίλησε, κύριε Υπουργέ –νομίζω ότι ήσασταν εδώ- σε αυτά τα ερωτήματα, αν δεν κάνω λάθος και αν δεν αδικώ, δεν είπε ούτε μια κουβέντα. Δεν είπε ούτε μια κουβέντα! Και γιατί δεν μπορεί να πει μια κουβέντα;

Και γιατί κανένας από εσάς δεν λέει καμμία κουβέντα; Γιατί το πρόβλημα για εσάς των Τεμπών ήταν ότι ανέδειξε όλο το προβληματικό κομμάτι του ελληνικού κράτους και πώς εσείς καταλαβαίνετε τη διακυβέρνηση στη χώρα. Ανέδειξε και πώς γίνονται οι συμβάσεις, ανέδειξε και πώς δουλεύει το πελατειακό κράτος, ανέδειξε και πώς αντιμετωπίζετε τους εργαζόμενους και με μπλοκάκια, ανέδειξε πώς δεν έχετε την αίσθηση του δημοσίου συμφέροντος, όλα αυτά τα ζητήματα. Και δεν είναι θέμα, όπως λέτε, να δούμε το κράτος και τις ιστορικές ευθύνες, γιατί αυτό το κράτος ισχυρίζομαι ότι δεν είναι αναποτελεσματικό. Το πελατειακό κράτος δεν είναι αναποτελεσματικό, γιατί στα οικονομικά δεν υπάρχει έννοια αποτελεσματικότητας χωρίς στόχο. Αν ο στόχος είναι το πελατειακό κράτος και να φτιάξετε το κοινωνικό μπλοκ δυνάμεων που θα σας υποστηρίξει, τότε το πελατειακό κράτος δεν είναι αναποτελεσματικό. Αν ο στόχος σας είναι να δημιουργείτε τις συνθήκες με μεγάλα συμφέροντα που θα παίρνουν έργα και συγχρόνως θα σας λιβανίζουν στα μέσα μαζικής ενημέρωσης, αυτό δεν είναι αναποτελεσματικό. Άλλο αν άλλες δυνάμεις έχουν μια διαφορετική άποψη για το πώς μπορεί να δουλεύει το κράτος.

Μίλησε ο κ. Σενετάκης και είπε την έκφραση «εμείς σχεδιάζουμε συστηματικά και για την πανδημία και μετά». Αυτό είναι το βασικό, ότι δεν σχεδιάζετε. Και δεν είναι ότι δεν σχεδιάζετε εσείς, είναι ότι η έννοια του σχεδιασμού χάθηκε στη δεκαετία μετά το 1980, γιατί παντού πριν από το 1980 στις χώρες που πήγαν καλύτερα υπήρχε το αναπτυξιακό κράτος που είχε δομές, που ενεργοποιούσε δυνάμεις, που έβαζε τις τράπεζες να βοηθήσουν συγκεκριμένες επιχειρήσεις, που είχε άποψη πού πρέπει να πάει η οικονομία. Αυτό χάθηκε μετά από τη δεκαετία του 1980 και τη σύγκλιση Κεντροαριστεράς και Κεντροδεξιάς εκτός από μερικές χώρες που συνέχισαν. Ποιες χώρες μετά από το 1980 πήγαν καλά, κύριε Σενετάκη; Οι χώρες που δεν απόκτησαν τον νεοφιλελευθερισμό, τα BRICS, η Βραζιλία, η Κίνα, η Ινδία, αυτοί δεν ακολούθησαν το έργο σας, την κατεύθυνσή σας, αυτοί είχαν αναπτυξιακό κράτος και αυτοί είχαν πρόοδο μετά από τη δεκαετία του 1980.

Εμείς στην Ελλάδα και ως αποτέλεσμα της Κεντροαριστεράς και της Κεντροδεξιάς και της σύγκλισης αποφασίσαμε ότι δεν χρειαζόμαστε κράτος. Ο κ. Σημίτης ήταν ο πρωταθλητής των ιδιωτικοποιήσεων, αλλά δεν είναι μόνο οι ιδιωτικοποιήσεις και το ίδιο το κράτος είπε ότι δεν θέλουμε κατεύθυνση. Τα Υπουργεία δεν έχουν τον συλλογικό νου για να μπορέσουν να έχουν βιομηχανική πολιτική, να μπορέσουν να συνεργαστούν, να συνεργαστεί η κοινωνία, οι φορείς, οι επενδυτές, το κράτος σε μια αναπτυξιακή κατεύθυνση και άρα, δεν έχετε μια βιώσιμη ανάπτυξη.

Δεν θα μπω σε όλα τα ερωτήματα οικονομικής φύσεως που έθεσε ο κ. Γεωργιάδης γιατί τα συζητήσαμε την προηγούμενη εβδομάδα και με τον κ. Σταϊκούρα. Δεν θέλω να τα επαναλάβω, αλλά λέω ότι χωρίς αναπτυξιακό κράτος δεν είναι βιώσιμη η ανάπτυξή σας, όπως δεν ήταν βιώσιμη η ανάπτυξή σας το 2006, το 2007 και το 2008.

Τελειώνω εκεί απ’ όπου άρχισα στην πρωτομιλία μου και θέλω να το επαναλάβω. Θα σας κοστίσει πάρα πολύ η πρώτη αντίδραση του κ. Μητσοτάκη μετά από αυτήν την κρίση. Αμέσως το ένστικτό του ήταν ότι φταίει ένας άνθρωπος και αυτό δεν είναι πιστευτό από πολύ μεγάλο κομμάτι της ελληνικής κοινωνίας.

Όταν μας ρωτάει ο κ. Γεωργιάδης γιατί γίνονται διαδηλώσεις, γιατί ενεργοποιείται ένας κόσμος, είναι γιατί έχει καταλάβει ότι κάτι πολύ πιο σοβαρό έγινε από το λάθος ενός ανθρώπου και δεν φτάνει, όπως είπε ο Αλέξης Τσίπρας, ο Πρόεδρός μας, να έχουμε γενικά τη ευθύνη χωρίς να πούμε συγκεκριμένα ποια ήταν η ευθύνη μας. Είναι να υπάρχει ένα κράτος που είναι και αναπτυξιακό, όχι πελατειακό, με διαφάνεια, που μπορεί να παρεμβαίνει, που μπορεί να δει πού μπλοκάρει αυτή η κοινωνία στη δημοκρατία, στην κοινωνία, στην οικονομία και να μπορέσει να βοηθήσει την ίδια την οικονομία και την κοινωνία να μπορέσει να ξεπεράσει αυτά τα προβλήματα.

Και σε αυτό δεν είναι πρόβλημα η απλή αναλογική, όπως το ενισχυμένο σύστημα δεν εμπόδισε τη χρεοκοπία αυτής της χώρας, δεν είχαμε συμμαχικές κυβερνήσεις που χρεοκόπησαν αυτήν τη χώρα. Γιατί αυτή η αλλαγή σε ένα κράτος που παρεμβαίνει υπέρ του δημοσίου συμφέροντος, υπέρ της αντιμετώπισης των ανισοτήτων, υπέρ των βραχυπρόθεσμων προβλημάτων της ακρίβειας και του ιδιωτικού χρέους, που ο κόσμος κινδυνεύει να χάσει το σπίτι του, αλλά και μεσοπρόθεσμα να στηρίξει μια βιώσιμη ανάπτυξη, δεν μπορεί να είναι έργο ενός κόμματος, γιατί κανένα κόμμα δεν έχει το μονοπώλιο της σοφίας.

Γι’ αυτό είναι εξαιρετικά σημαντικό να συνεχιστεί μια προγραμματική συζήτηση τι σημαίνει ένας διαφορετικός δρόμος, που παίρνει σοβαρά τη δικαιοσύνη και στο κράτος και στην κοινωνία και στην ίδια τη δημοκρατία. Και αυτό ελπίζουμε ότι θα έρθει στις 21 Μαΐου.

Διότι μην έχετε καμμία αμφιβολία, η άμεση αντίδρασή σας στα Τέμπη σάς πρόδωσε και αυτή η αντίληψη που είχατε θα την πληρώσετε πολύ ακριβά. Είναι στο χέρι των αριστερών και προοδευτικών δυνάμεων να βρουν τον διαφορετικό δρόμο και θα το παλέψουμε μέχρι την τελευταία σταγόνα του ιδρώτα μας και του αίματός μας για τον ελληνικό λαό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ πολύ.

Τώρα έχει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Όσο για το ότι θα δώσετε και την τελευταία σταγόνα του αίματός σας για τον άλλο δρόμο, σιγά τα αίματα! Καπιταλιστικό δρόμο. Αυτό δεν λέτε; Ότι θα τον κάνετε καλύτερο; Πείτε μας ένα παράδειγμα παγκόσμια. Πείτε μας για τους φίλους σας, που χαιρετίζετε τον Σολτς, που ξεχάσατε ότι ήταν αντικαγκελάριος της Μέρκελ. Πείτε μας για τον Μακρόν που τον φέρατε στην Πνύκα να μας πει για την ευρωπαϊκή δημοκρατία.

Και τώρα τι πάτε να κάνετε; Αλήθεια, η γραμματέας του κόμματός σας να συμπαρασταθεί σε ποιον; Στους εργάτες που λένε ότι τα εξήντα τέσσερα είναι πολλά ή στον Μακρόν που λέει ότι είναι λίγα; Γιατί στα εξήντα επτά εσείς συνεχίζατε στον δρόμο του ΠΑΣΟΚ. Σε ποιον; Στην Πορτογαλία που δίνει ένα ευρώ αύξηση, στον Θεό σας, στους δημόσιους υπαλλήλους; Τέτοιο δρόμο θέλετε; Ένα ευρώ δίνει. Διαβάστε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ισπανία τετραψήφιο όμως.

**ΑΘΑΝΑΣΙΟΣ ΠΑΦΙΛΗΣ:** Να πάμε για την Ισπανία; Θέλετε να πάμε; Θα χάσω τον χρόνο μου.

Άρα λοιπόν αυτά τα περί διαγραμμάτων που λέτε δεν έχουν καμμία βάση για τον λαό, γιατί τα μονοπώλια, το κεφάλαιο θα δρα κανονικά.

Σήμερα είμαστε στο απόγειο της καλής νομοθέτησης! Φοβερή νομοθέτηση, που υποσχέθηκε ο Πρωθυπουργός στις προγραμματικές δηλώσεις και το επαναλαμβάνετε συνεχώς. Νομοσχέδιο «Μέτρα στήριξης των θυμάτων και πληγέντων των Τεμπών» και στη συνέχεια τι λέει; Κάτι παρεμφερές, κατά τη γνώμη μας. «Παρεμβάσεις για τον εκσυγχρονισμό της τουριστικής νομοθεσίας, ρυθμίσεις για την ανάπτυξη». Και το κερασάκι στο τέλος, από εκεί που αρχίζει «ενίσχυση της ασφάλειας των συγκοινωνιών και άλλες επείγουσες διατάξεις».

Αυτό θα πει, κύριε Υπουργέ, καλή νομοθέτηση. Καλά, σοβαρολογείτε; Είστε καλά; Τι μας περνάτε, για βλάκες; Ποια καλή νομοθέτηση; Βάζετε τίτλο τα μέτρα, εκμεταλλευόμενοι όλο το συναίσθημα που υπάρχει και στην πραγματικότητα, αφού βάζετε αυτά, παίρνετε μέτρα επείγοντα με καλή νομοθέτηση στήριξης, εκτός από τους συγγενείς και τα θύματα, που θα το συζητήσουμε μετά, όλων των κεφαλαιοκρατών, με ξεπούλημα κυριολεκτικά της περιουσίας του ελληνικού λαού, που πρόφτασε ο ΣΥΡΙΖΑ και τα έβαλε, κύριε Τσακαλώτο, από το ΤΑΙΠΕΔ στο ταμείο το γενικό. Ποιος έχει την πλειοψηφία; Για πόσα χρόνια; Ενενήντα εννέα. Και τώρα γκρινιάζετε γιατί τα βγάζουν στο σφυρί. Έτσι δεν είναι; Έτσι ακριβώς.

Αλήθεια, πόσο κοστολογείτε εσείς την ανθρώπινη ζωή; Πείτε μας ένα ποσό. Κοστολογείται; Μπορεί να ξεπλύνουν τα μέτρα που παίρνετε τώρα τη μάνα, τον πατέρα, όλους αυτούς που εξατμίστηκαν μερικοί με κάποια μέτρα; Ποιον, αλήθεια;

Και επειδή οι άλλοι δεν μιλάνε, δεν βγάζουν κιχ, είναι μόνο οι πενήντα επτά από τα Τέμπη; Βεβαίως είναι κι αυτοί, όμως είναι και οι δολοφονημένοι, γιατί έτσι λέμε εμείς, στα γιαπιά, στις βιομηχανίες, στα έργα, σε άλλους χώρους δουλειάς. Το 2022 είναι πάνω από εκατό που πάνε για μεροκάματο και γυρίζουν στο φέρετρο. Γι’ αυτούς τι μέτρα παίρνετε;

Να πάμε παρακάτω; Είναι μόνο αυτοί; Σήμερα το πρώτο τρίμηνο ένας ανά δύο μέρες σκοτώνεται. Πέρυσι ήταν τρεις. Γι’ αυτούς τι έχετε να πείτε; Το 2022 λέω ήταν πάνω από εκατό. Σήμερα, αν συνεχίσει ο ρυθμός -και θα συνεχίσει-, δυστυχώς θα είναι πάρα πολύ περισσότεροι.

Σε αυτούς προστίθενται οι καμένοι στο Μάτι. Γι’ αυτούς ποιος φταίει; Ατομική ευθύνη και σε αυτό; Σε άλλες πυρκαγιές; Οι πνιγμένοι στη Μάνδρα φταίνε; Κι εκεί φταίνε αυτοί; Στο «ΣΑΜΙΝΑ», σε άλλα πλοία, χιλιάδες στην πανδημία και είναι ακόμα -και το ξεχνάτε όλοι σας εδώ μέσα μιας και μιλάμε για τα τρένα- οι εκατόν ενενήντα επτά που δολοφονήθηκαν –έτσι λέμε εμείς- από το 2010 ως το 2018. Μετά προστέθηκαν και άλλοι. Αυτά όλα, αλήθεια, από ανθρώπινα λάθη έγιναν; Δεν φταίει κανένας;

Όλα ανθρώπινα λάθη ήταν; Και αν ήταν -που ήταν ορισμένα- η τεχνολογία σήμερα γιατί υπάρχει; Για να προστατεύει από τα ανθρώπινα λάθη. Έτσι δεν είναι; Εδώ οδηγείς ένα αυτοκίνητο και σταματάει μόνο του, αν πας να συγκρουστείς και δεν μπορείτε να φτιάξετε τα τρένα; Εδώ τα πολεμικά αεροπλάνα, για τα οποία πληρώνει ο ελληνικός λαός τα μαλλιά της κεφαλής του, αναγνωρίζουν εχθρικά και πυραύλους από πεντακόσια χιλιόμετρα, αν δεν κάνω λάθος!

Εδώ ο πιτσαδόρος ξέρει πού είναι η πίτσα που έρχεται και εσείς, βρε αθεόφοβοι -και το λέω έτσι- μιλάτε ακόμα το 2023; Και εσείς μαζί. Γιατί, άραγε; Φορτώνετε τα ανθρώπινα λάθη. Λέτε και εσείς και ο ΣΥΡΙΖΑ και το ΠΑΣΟΚ και άλλοι τι φταίει, το ρουσφέτι, το βόλεμα, η παθογένεια του κράτους.

Όμως, αλήθεια, σε ποιον μιλάτε; Ποιο κράτος; Εσείς δεν το φτιάξατε όλα αυτά τα χρόνια; Εσείς δεν το έχετε δημιουργήσει και βγαίνετε στον λαό και λέτε αυτά τα πράγματα, για να αποφύγετε τις ευθύνες σας;

Όμως, πάνω από δύο εκατομμύρια πεντακόσιες χιλιάδες -για την ακρίβεια, δύο εκατομμύρια οκτακόσιες χιλιάδες- που μετρήθηκαν όχι από δική μας, γιατί δεν έχουμε τέτοιες εταιρείες, τι λένε; Η ζωή μας τα κέρδη σας, τα κέρδη σας η ζωή μας!

Δηλαδή -και ας κάνετε ότι δεν καταλαβαίνετε και εσείς, κύριε Τσακαλώτο, που λέτε ότι είστε Αριστερός- τι λένε αυτοί; Ο πυρήνας του καπιταλισμού. Αυτό λένε, ότι για όλα αυτά φταίει ο νόμος του καπιταλιστικού συστήματος, που θυσιάζει τις ανθρώπινες ζωές για τα κέρδη. Και λέει ότι έχουν και ονοματεπώνυμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι λέει; Το έγκλημα αυτό έχει ιστορία. ΣΥΡΙΖΑ, ΠΑΣΟΚ, Νέα Δημοκρατία διαφωνείτε; Βγείτε και πείτε στον κόσμο, ελάτε μια μέρα στα εκατομμύρια που κατεβαίνουν αυτό, ότι εμείς δεν φταίμε. Θα σας πάρουν όχι με τις ντομάτες, αλλά θα πνιγείτε στο φτύσιμο όλοι σας.

Αυτός ο λαός έχει άδικο; Γιατί; Για να δούμε: Κόστος-όφελος, έτσι δεν είναι; Έτσι δεν είναι ο νόμος του καπιταλισμού; Κόστος η ανθρώπινη ζωή, μεροκάματα και όλα τα υπόλοιπα, όφελος τα κέρδη. Αυτή είναι η ιστορία και δηλαδή, το κεφάλαιο και τα συμφέροντά του. Το κεφάλαιο που όλοι θεωρείτε ότι είναι η κινητήρια δύναμη της κοινωνίας και της προόδου, αλλά, όταν σταμάτησαν οι εργάτες στη Γαλλία, θα σας πω εγώ ποιος είναι ο κεντρικός. Λέω για τη Γαλλία.

Και τι είπαν οι Γάλλοι στην πράξη; Χωρίς εσένα γρανάζι δεν γυρνά, εργάτη μπορείς χωρίς τα αφεντικά. Τι είπαν σε έναν πυρηνικό σταθμό; Μπορούμε και μόνοι μας! Τι τους θέλουμε; Αυτή είναι, λοιπόν, η πραγματική αιτία.

Και βέβαια, όλοι σας αθωώνετε ουσιαστικά τι; Το σύστημα και την πολιτική της Ευρωπαϊκής Ένωσης για την απελευθέρωση στις μεταφορές και ξέρετε πολύ καλά -καλύτερα και από εμάς- ότι υπάρχει συνταγή. Η συνταγή τι λέει; Σπάμε τις δημόσιες υπηρεσίες που υπάρχουν, τους δημόσιους οργανισμούς, το κερδοφόρο το δίνουμε στους ιδιώτες και τη συντήρηση και τα άλλα τα φορτώνουμε στο κράτος. Έτσι δεν είναι; Αυτό δεν κάνατε όλοι μαζί;

Μιλάτε, λοιπόν, σήμερα -για να μην πω πολλά άλλα πράγματα- για την ασφάλεια και μάλιστα, είναι τέτοιο το θράσος σας που σας μιλάω ειλικρινά ότι δεν το περίμενα να βγαίνει ο εισηγητής της Νέας Δημοκρατίας και να λέει: «Προτεραιότητα της Κυβέρνησής μας είναι η ασφάλεια των πολιτών».

Καλά, ρε μεγάλε, που τα λες; Μετά από πενήντα επτά εξαερωμένους, σκοτωμένους, μετά από δεκάδες τραυματίες, με όλα αυτά που περιέγραψα πριν και λες ότι προτεραιότητα της Κυβέρνησης; Τι προτεραιότητα, δηλαδή; Τα αποτελέσματα μετρούν. Δεν μετράει τίποτε άλλο.

Και σας ρωτάμε όλους σας, λοιπόν, τα εξής: Πρώτον, το σύστημα δεν το ακουμπάει κανένας από όλους πλην του ΚΚΕ, που λέει ότι είναι νόμος του καπιταλισμού και δεν λογαριάζει ανθρώπινες ζωές.

Καλά, τι μας λέτε τώρα; Εδώ σφάζεται όλη η ανθρωπότητα. Εκατομμύρια νεκροί. Γιατί το κάνει; Για τη δημοκρατία; Όχι, βέβαια, για την εξυπηρέτηση των συμφερόντων του κεφαλαίου.

Και σας ρωτάμε: Όταν ψηφίσατε όλοι σας την οδηγία απελευθέρωσης και την εφαρμόσατε κιόλας, δεν διαβάσατε τι λέει για τα μέτρα ασφάλειας; Λέει η οδηγία εδώ και πολλά χρόνια ότι εξαιρούνται τα μέτρα ασφάλειας, όταν επιβαρύνουν τους επενδυτές. Το λέει ή όχι; Διαψεύστε το και σταματώ. Το λέει.

Δεν ξέρετε ότι τώρα, αυτόν τον χρόνο εξαίρεσε η Κομισιόν τη γραμμή Άαχεν-Μάαστριχτ από τα μέτρα ασφάλειας, γιατί, όπως λέει, έχει μεγάλο κόστος και μακροχρόνια απόσβεση για τους επενδυτές. Ναι ή όχι; Το ξέρετε; Αν δεν το ξέρετε, σπίτι σας!

Τρίτον, δεν ψηφίσατε όλοι μαζί στο Ευρωκοινοβούλιο την έκθεση του Ελεγκτικού Συνεδρίου του Ευρωκοινοβουλίου για τους σιδηροδρόμους, που λέει ότι το 13% μόνο μέχρι τώρα έχει το σύγχρονο σύστημα ασφάλειας; Και συνεχίζει: Γιατί δεν έχει το υπόλοιπο; Διότι έχει μακροπρόθεσμη απόσβεση για τους επενδυτές και δεν το δέχονται. Δηλαδή, για το κέρδος. Και τι βάζει στόχο; Το 2030 για τις κεντρικές γραμμές να έχουν αυτό το σύστημα -2023 με 2030 είναι επτά χρόνια, αν κάνουμε λογαριασμό- και το 2040 για τις δευτερεύουσες. Δηλαδή, τι λέει; Όπου πάει! Αυτό δεν λέει; Δηλαδή, μπαίνεις με το ένα πόδι στον τάφο!

Και με αυτό τώρα που λέμε εμείς, ότι το πάμε όπου βγει δηλαδή -που βγήκε- είμαστε υπερβολικοί; Δηλαδή, εμείς είμαστε η Μπανανία και η Ευρώπη είναι ο παράδεισος, που λέτε εσείς του ΣΥΡΙΖΑ, ευρωλιγούρια; Δεν έχετε βγάλει κανένα συμπέρασμα ακόμα, γιατί οι υπόλοιποι είναι δεδομένοι ότι τα λένε και άλλοι που είναι εδώ. Χίλια τριακόσια ογδόντα πέντε ατυχήματα το 2021 στην Ευρωπαϊκή Ένωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Αφήστε με. Δώστε μου τον χρόνο. Δεν υπάρχει θέμα τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είστε στην τριτολογία…

**ΑΘΑΝΑΣΙΟΣ ΠΑΦΙΛΗΣ:** Νομίζω ότι μπορούμε. Ένας ομιλητής δικός μας έχει μιλήσει. Δεν θα χαθεί τίποτα, αν συμφωνούν και οι υπόλοιποι.

Συμφωνείτε, κύριοι συνάδελφοι;

Συμφωνούν, οπότε παίρνω το δικαίωμα από τη Βουλή.

Το 2021 -ακούστε- χίλια τριακόσια ογδόντα πέντε σιδηροδρομικά ατυχήματα στην Ευρωπαϊκή Ένωση, ενενήντα επτά μετωπικές, εξακόσιοι ογδόντα πέντε νεκροί και εκατοντάδες τραυματίες. Από ανθρώπινα λάθη ήταν όλα; Αφού δεν έχει εφαρμοστεί αυτό. Όχι, βέβαια.

Τι είναι ο νόμος; Κόστος ο άνθρωπος, ο εργαζόμενος, ο μισθός του, η ζωή του. Όφελος για την κοινωνία τα κέρδη αυτών που δεν ξέρουν τι να τα κάνουν πια και δεν έχουν πού να τα επενδύσουν. Και το κράτος ανίκανο! Κρατικές δυσκαμψίες.

Ναι, αλλά όταν είναι για τους ηλεκτρονικούς πλειστηριασμούς, το κάνατε, κύριε Τσακαλώτο, μέσα σε μια εβδομάδα. Ναι ή όχι; Και η Νέα Δημοκρατία το απογείωσε -δεν το συζητάμε- για να είμαστε δίκαιοι. Το κάνατε, αλλά δεν μπορέσατε να τελειώσετε το σύστημα ασφάλειας. Γιατί τι προείχαν; Τα κέρδη των funds. Ποιος τα παρέδωσε στα funds; Ομού εσείς και η Νέα Δημοκρατία. Και τώρα γκρινιάζετε και από πάνω. Και μάλιστα, ο κ. Τσίπρας τι είπε; Ότι σε καμμιά ευνομούμενη πολιτεία δεν μπορεί να μην υπάρχουν πλειστηριασμοί. Συγχαρητήρια! Απλώς, μην κοροϊδεύετε τον ελληνικό λαό.

Ανίκανο για τα συστήματα ασφάλειας, ικανό να φακελώνει όλον τον λαό, κύριε Υπουργέ, με πάρα πολύ προχωρημένα συστήματα.

Πάμε, λοιπόν, στα μέτρα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ. Είναι πολύς ο χρόνος. Έχετε ξεπεράσει τα είκοσι λεπτά.

**ΑΘΑΝΑΣΙΟΣ ΠΑΦΙΛΗΣ:** Έχω έξι και τρία, εννιά και ενάμισι, ενδεκάμισι, άμα θέλετε να μιλήσουμε για Κανονισμό. Αφού θέλετε έτσι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε μιλήσει δεκαεπτά!

**ΑΘΑΝΑΣΙΟΣ ΠΑΦΙΛΗΣ:** Λέω εντεκάμισι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχω σβήσει μια φορά.

**ΑΘΑΝΑΣΙΟΣ ΠΑΦΙΛΗΣ:** Άμα μου κόψετε τώρα και ένα λεπτό, θα πάω δωδεκάμισι.

Πάμε, λοιπόν, στο πώς έγινε. Η ιδιωτικοποίηση πήγε γραμμή. Το ΠΑΣΟΚ άνοιξε τον δρόμο, η Νέα Δημοκρατία τον άνοιξε ακόμα πιο πολύ, ο ΣΥΡΙΖΑ τον υλοποίησε, η Νέα Δημοκρατία ήρθε εδώ.

Τελικά τι ήταν αλήθεια; Ότι είχατε δεσμεύσεις από το μνημόνιο ή η δήλωση του Τσίπρα ότι απαλλαχθήκαμε από ένα μεγάλο βάρος; Απαντήστε. Ποιο από τα δύο ισχύει; Τι κοροϊδία είναι αυτή; Τι διπροσωπία, τελικά; Λέμε τώρα, εντάξει έρχονται τα μέτρα της Νέας Δημοκρατίας. Μάλιστα. Ένα βασικό θέμα είναι οι προσλήψεις και το προσωπικό του ΟΣΕ. Σας λέω, τριακόσιοι άνθρωποι δούλευαν για τη συντήρηση των γραμμών, που είναι βασικό. Και με τις ταχύτητες που υπήρχαν σε αυτές τις γραμμές –θα το πω εδώ, γιατί ξέρω καλά τον χώρο- το ότι δεν έγινε μεγαλύτερο πολύνεκρο ατύχημα, ήταν τυχαίο. Πόσοι δουλεύουν σήμερα; Τριάντα. Πέστε μου ποιος απέλυσε τους υπόλοιπους; Δείτε στα χαρτιά σας: μείωση προσωπικού και στο κράτος και αλλού.

Επομένως, είσαστε συνυπεύθυνοι και δεν μπορεί κανένας να βγάλει –για να μην πω κάτι άλλο- την ουρά του απ’ έξω. Δεν είναι θέμα αν εσείς ήσασταν τέσσερα χρόνια και οι άλλοι περισσότερο. Φυσικά ήταν οι άλλοι περισσότερο. Συνυπεύθυνοι είστε για το σε ποια γραμμή κινηθήκατε. Στη γραμμή της υλοποίησης αυτών και μάλιστα της προπαγάνδας. Σήμερα γιατί δεν λέτε τίποτα για την ιδιωτικοποίηση; Γιατί δεν λέτε κουβέντα;

Εμείς λέμε ότι ιδιωτικοποίηση στον καπιταλισμό σημαίνει να δουλεύει κάποιος με τα ίδια μέτρα, δηλαδή με το κέρδος-όφελος. Και για τις κρατικές επιχειρήσεις που υπήρχαν θα πω το κορυφαίο παράδειγμα της ΠΕΣΙΝΕ. Πέντε δραχμές η ΠΕΣΙΝΕ, δεκαοκτώ ο καταναλωτής. Και πόσο έκαιγε η ΠΕΣΙΝΕ; Όσο ολόκληρη η Θεσσαλονίκη με τη βιομηχανική ζώνη. Να, λοιπόν, οι κρατικές εταιρείες για ποιον δούλευαν και τότε. Εμείς θέλουμε άλλο κράτος και θέλουμε όχι να είναι κρατικές απλά, αλλά να είναι κοινωνικοποιημένες, σε ένα ενιαίο σχέδιο, σε μία εργατική, λαϊκή εξουσία, για να το πούμε απλά και να ξεκαθαρίζεται αυτό. Ύστερα, λοιπόν, απ’ όλη αυτή την κατάσταση, λέει ο κ. Γεωργιάδης για σόου μετά το έγκλημα.

Ακούστε. Εμείς, σε αντίθεση με όλους σας –καημένοι και υποταγμένοι- την Τετάρτη το πρωί είπαμε ότι είναι προδιαγεγραμμένο έγκλημα και βγήκε από την Τετάρτη το πρωί όλο το κομματικό δυναμικό, όλη η ΚΝΕ και κάλεσαν τον κόσμο να κατέβει. 2,8 εκατομμύρια κόσμος. Εμείς δεν κάνουμε σόου. Δεν σας μοιάζουμε. Ούτε στον ΣΥΡΙΖΑ ούτε στη Νέα Δημοκρατία ούτε στο ΠΑΣΟΚ. Δεν πάμε στους χώρους για να έρθουν οι τηλεοράσεις και να κάνουμε δηλώσεις. Στον λαό πάμε και τον καλούμε να κινητοποιηθεί.

Δεν είναι σόου και για δεύτερον λόγο. Όλοι σας κάνατε την «πάπια».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, τελειώνετε σας παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Καταγγείλαμε επανειλημμένα, διαφωνήσαμε με την ιδιωτικοποίηση. Όλοι οι άλλοι συμφωνήσατε. Καταγγείλαμε επανειλημμένα -και τελευταία στις 7 Φεβρουαρίου η παράταξή μας στον ΟΣΕ, η ΔΕΣΚ- ότι έρχεται μεγάλο ατύχημα. Στα παλιά σας τα παπούτσια! Επτά σοβαρά έγιναν επί ΣΥΡΙΖΑ και άλλα επτά -εκτός Τεμπών- με τη Νέα Δημοκρατία! Αυτά είναι τα σοβαρά, γιατί τα «ψιλά» ήταν άπειρα.

Δικαιούμαστε –όχι επειδή επιβεβαιωθήκαμε- να πούμε, λοιπόν, στον λαό να κάνει τη θλίψη και την οργή δράση. Και την έκανε. Ενώ ο κ. Τσίπρας είπε: πενθούμε και ο κ. Βαρουφάκης είπε: ούτε οργή ούτε διαμαρτυρία, καταδίκη στις κάλπες. Δηλαδή, ο λαός δεν παίζει κάποιον ρόλο. Μόνο ψηφίζει. Αυτό είπε ουσιαστικά. Και έρχεται και ο Πρόεδρός σας ο κ. Τσίπρας και μας λέει ότι από την κοινωνία έρχεται η ανάγκη αλλαγής και η ανάγκη γίνεται ιστορία. Συμφωνούμε. Ποια ιστορία όμως; Το γκρέμισμα της βαρβαρότητας αυτού του συστήματος που δεν διστάζει να στέλνει τον κόσμο στην άλλη ζωή -όσοι την πιστεύουν- στον θάνατο λέμε εμείς. Και η ανάγκη γίνεται ιστορία και γράφεται με τρία γράμματα που λέγονται ΚΚΕ. Γιατί αυτό που χρειαζόμαστε δεν είναι να αλλάξει ο μηχανοδηγός στις ίδιες ράγες. Όποιος και να μπει λέει Ευρωπαϊκή Ένωση, λέει καπιταλισμός, λέει ΝΑΤΟ, λέει όλα τα υπόλοιπα από τους υπόλοιπους.

Θέλουμε αυτές οι ράγες να φύγουν, να φτιάξουμε καινούργιες, με οδηγό τον λαό και φυσικά με μηχανοδηγό το ΚΚΕ στην πρώτη γραμμή, γι’ αυτούς που λένε ότι δεν θέλουμε να κυβερνήσουμε.

**ΑΝΔΡΕΑΣ ΜΙΧΑΗΛΙΔΗΣ:** Μίλησε πολύ. Έλεος! Περιμένουν τόσοι ομιλητές.

**ΜΑΞΙΜΟΣ ΣΕΝΕΤΑΚΗΣ:** Κύριε Παφίλη, μιλάτε είκοσι λεπτά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Παφίλη, τελειώσατε.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε. Θα ήθελα να μου δώσετε ένα λεπτό. Επειδή δεν βλέπω κανέναν από το ΜέΡΑ25, από την πληθώρα, δηλαδή, των οπαδών κ.λπ., να πω το εξής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, τι να σας δώσω;

**ΑΘΑΝΑΣΙΟΣ ΠΑΦΙΛΗΣ:** Ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν είναι για ένα λεπτό, εντάξει.

**ΑΘΑΝΑΣΙΟΣ ΠΑΦΙΛΗΣ:** Ο κ. Βαρουφάκης σήμερα επιβεβαίωσε τον «ΡΙΖΟΣΠΑΣΤΗ» που τον κατηγόρησε για πλαστογραφία. Ποιος την έκανε την πλαστογραφία; Ο «ΡΙΖΟΣΠΑΣΤΗΣ» ή ο ΣΥΡΙΖΑ; Αυτό μας είπε σήμερα. Ότι ο ΣΥΡΙΖΑ, η Κοινοβουλευτική Ομάδα, έκανε πλαστογραφία. Από το 2015 έως σήμερα δεν βγήκε να το καταγγείλει. Ποτέ. Μπορεί να υποθέσει κανείς –δεν λέμε ότι είναι έτσι- ότι ναι, είχε δώσει την εξουσιοδότηση, το μετάνιωσε και γι’ αυτό είχε πρόβλημα να το καταγγείλει. Πότε, λοιπόν, το κατήγγειλε; Και είπε το πραγματικό, σας διαβάζω για να γελάσετε, στις 29-3-2023, όταν τον στριμώξαμε εμείς, γιατί εμείς το πήραμε από τα Πρακτικά της Βουλής και ας λέει ψέματα ότι το έδωσε σε εμάς το 2015. Το έδωσε το 2019, όταν βγήκε ο «ΡΙΖΟΣΠΑΣΤΗΣ», που το είχε βρει από εδώ και το βρήκε από εμάς. Επομένως, ας σταματήσουν να παίζουν τον «παπά» και να κοροϊδεύουν τον κόσμο και ας συμμαζευτούν. Όσο για την κριτική που του κάνουμε, του έχουμε κάνει τόση για τον μετα-καπιταλισμό, Ταμείο Ανάκαμψης που θα γίνει φιλολαϊκό, Ευρωπαϊκή Ένωση, η Ευρώπη των λαών. Έ, ας σταματήσουν τώρα να παίζουν την κολοκυθιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παφίλη, πέρασε το λεπτό σας. Τελειώστε σας παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τελειώνω. Ας παραδεχθούν το τι έχουν κάνει για να κρίνει και ο λαός. Όλοι μας και μόνοι σας. Αυτό είναι το μήνυμα. ΚΚΕ στην κάλπη.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μη το βάλουμε σε χρόνο, ας το βάλουμε σε αναφορά, τουλάχιστον, γιατί σε λίγο θα παρεξηγηθεί ο Γενικός Γραμματέας του Κομμουνιστικού Κόμματος Ελλάδας για τον χρόνο που πήρε ο κ. Παφίλης. Σας το λέω με ειλικρίνεια. Δεκαοκτώ και δεκαοκτώ που σβήσαμε, είκοσι έξι λεπτά.

**ΑΘΑΝΑΣΙΟΣ ΠΑΦΙΛΗΣ:** Μίλησα δεκαοκτώ λεπτά. Εντάξει. Ο κ. Γεωργιάδης μίλησε σαράντα λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Ένα λεπτό θέλω εγώ μόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Τσακαλώτε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Παφίλη, έχουμε διαφωνήσει πολλές φορές, έχουμε συζητήσει πολλές φορές, εγώ ένα θέλω να σας πω. Η δομή της ομιλίας σας πάντα είναι η ίδια. Δηλαδή, η δομή είναι πάντα για το πόσο κακός είναι ο καπιταλισμός.

**ΑΘΑΝΑΣΙΟΣ ΠΑΦΙΛΗΣ:** Και η δική σας το ίδιο είναι, πόσο καλός είναι ο καπιταλισμός.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν σας διέκοψα. Ακούστε με, ένα λεπτό θέλω να μιλήσω, δεν θα μιλήσω τριάντα πέντε λεπτά, πραγματικά, ούτε θέλω να είμαι επιθετικός. Σε αυτά που λέτε, όχι σε όλα, υπάρχει μία συμφωνία και έχουν γράψει άνθρωποι από εμάς, έχουν πάει σε κινήματα γι’ αυτά που λέτε. Άρα, το θέμα δεν κλείνει μόνο στο πόσο κακός είναι ο καπιταλισμός. Κλείνει με το πώς πας από το σημείο άλφα που είμαστε εκεί που θέλουμε.

Θέλω, λοιπόν, να σας δώσω μία προειδοποίηση, όχι απειλή. Το κυρίαρχο σύστημα παντού παίζει με ένα ιδεολόγημα, ότι όλοι το ίδιο είναι, ότι δεν υπάρχει λόγος να ασχοληθείς με την πολιτική, μην πας να ψηφίσεις, γιατί δεν υπάρχει διαφορά. Αυτό, κύριε Παφίλη -και το λέω με πραγματική έγνοια σε όλες τις συντρόφισσες και τους συντρόφους του ΚΚΕ- είναι πάρα πολύ επικίνδυνο. Είναι πάρα πολύ επικίνδυνο να μη σταματάτε, δηλαδή, στην κριτική προς εμάς για το τι κάνουμε, αλλά να λέτε ότι είμαστε το ίδιο, να μην αναγνωρίζετε πόσο μειώθηκε η ανισότητα με μία αριστερή κυβέρνηση, με τα στοιχεία, και πόσο αυξάνεται τώρα, να μην αναγνωρίζετε ότι όταν βγήκαμε από το μνημόνιο επαναφέραμε τις συλλογικές συμβάσεις και ότι δεν υπήρχαν πριν, να μην αναγνωρίζετε ότι όταν βάλαμε το νερό στο Υπερταμείο ήταν στο ΤΑΙΠΕΔ.

Το ΤΑΙΠΕΔ ήταν το death row. Death row είναι εκεί που περιμένεις την εκτέλεση. Και το σώσαμε αυτό. Και βάλαμε και στον νόμο ότι «με την αίρεσητου Συμβουλίου Επικρατείας». Δεν περιμένω να μας λέτε μπράβο, ούτε να μας λέτε μπράβο πριν από τις εκλογές, αλλά προσέξτε πολύ, αυτό το ότι όλοι είναι το ίδιο, ότι η πολιτική δεν κάνει μεγάλη διαφορά είναι η βάση του κυρίαρχου συστήματος ιδεών. Κι αν επικρατήσει αυτό είναι όχι επικίνδυνο για εμάς, είναι επικίνδυνο για εσάς και είναι επικίνδυνο για τη δημοκρατία. Κάντε την κριτική σας, αλλά αποφύγετε το ότι όλοι είναι το ίδιο.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Παφίλη έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Πρώτον, το ότι όλοι είσαστε οι ίδιοι στη στρατηγική, δεν είναι επικίνδυνο, καθόλου. Εμείς είμαστε διαφορετικοί. Εσείς μπορείτε στα στρατηγικά να συμφωνήσετε και να κάνετε κυβέρνηση. Μην πείτε «ποτέ», γιατί έτσι έλεγε και το ΠΑΣΟΚ και δείτε τι έκανε. Εντάξει; Να είμαστε καθαροί.

Δεύτερον σε ό,τι αφορά το πάτε να ψηφίσετε κ.λπ.. Σε εμάς τα λέτε; Πάτε καλά; Εμείς δίνουμε μάχη συνέχεια. Και την απάντηση θα σας τη δώσει η νεολαία.

Τρίτον, για να τελειώσουμε σε μια μεγάλη μας διαφορά που δουλεύουμε με τον κ. Μαμουλάκη. Ακούστε, όσοι λένε ότι από μέσα θα ανατρέψουν το σύστημα, καταλήγουν να είναι πολύ μέσα στο σύστημα. Αυτό λέει η παγκόσμια εμπειρία. Πείτε μας ένα παράδειγμα αν υπάρχει διαφορετικό. Ενσωματώνονται. Κι όπως έλεγε και ο Ανιέλι -το ξέρετε- όταν δεν μπορεί η Δεξιά, υπάρχει η χρήσιμη Αριστερά.

Το αποδείξατε φέρνοντας τρίτο μνημόνιο. Πείτε μας έναν νόμο που καταργήσατε από το τρίτο μνημόνιο. Έναν πείτε μας.

**ΕΥΚΛΕΙΔΗΣ ΤΣΑΚΑΛΩΤΟΣ:** Τις συλλογικές συμβάσεις.

**ΑΘΑΝΑΣΙΟΣ ΠΑΦΙΛΗΣ:** Ποιες συλλογικές συμβάσεις;

**ΕΥΚΛΕΙΔΗΣ ΤΣΑΚΑΛΩΤΟΣ:** Τις καταργήσαμε.

**ΑΘΑΝΑΣΙΟΣ ΠΑΦΙΛΗΣ:** Νόμος Βρούτση, Αχτσιόγλου…

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είναι έντιμο αυτό που κάνετε.

**ΑΘΑΝΑΣΙΟΣ ΠΑΦΙΛΗΣ:** Τελείωσε.

Τραβάτε τον δρόμο σας και αφήστε τα αυτά. Τραβάτε τον δρόμο σας της υπηρεσίας. Δημιουργείτε εντυπώσεις ότι μπορεί να γίνει ανθρώπινος ο καπιταλισμός, αλλά ό,τι και να πείτε βάρβαρος είναι. Ή ανατρέπεται ή δεν εξανθρωπίζεται.

Και επομένως, όταν δεν βάζεις «ανατρέπεται», σημαίνει ότι μπαίνεις μέσα και ενσωματώνεσαι πλήρως και καμμιά φορά γίνεσαι χειρότερος και από τους αυθεντικούς που είναι η Νέα Δημοκρατία. Αυτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτά είναι τα ιδεολογικά ζητήματα.

Θα προχωρήσουμε με τον κ. Ανδρέα Μιχαηλίδη τώρα.

Κύριε Μιχαηλίδη, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Μετά την εξαιρετικά -θα έλεγα- ενδιαφέρουσα αντιπαράθεση, που ίσως ήταν ένα από τα πιο ενδιαφέροντα κομμάτια της σημερινής συνεδρίασης, θα μου επιτρέψετε να ασχοληθώ με λίγο πιο τετριμμένα ζητήματα και πιο συγκεκριμένα με τις διατάξεις του νομοσχεδίου που διαλαμβάνει ζητήματα που αφορούν το κομμάτι της ναυτιλίας, το χαρτοφυλάκιο της ναυτιλίας και της νησιωτικής πολιτικής.

Η πρώτη επισήμανση είναι ότι συγκεκριμένα για το άρθρο που χορηγεί άδειες συνεχόμενων πλόων για τις ανάγκες κατασκευής έργων στρατηγικών επενδύσεων, είναι μια ρύθμιση η οποία αφορά βέβαια περιοχές όπως τα νησιά και τους παραλιακούς οικισμούς. Η εφαρμογή του άρθρου είναι, κατά τη γνώμη μας, ενδεχόμενο να δημιουργήσει πολύ σοβαρά ζητήματα. Η εξυπηρέτηση επιβατικών οχηματαγωγών πλοίων σε λιμένες εξυπηρέτησης αλιευτικών σκαφών εγκυμονεί σοβαρούς κινδύνους, πρώτα πρώτα για την ασφάλεια των ελλιμενιζόμενων αλιευτικών και ερασιτεχνικών σκαφών, των πληρωμάτων τους και αυτούς οι οποίοι εκτελούν τους συνεχόμενους πλόους προφανώς και στο προσωπικό μεταφοράς. Και αυτό διότι οι αλιευτικοί λιμένες έχουν κατασκευαστεί για εξυπηρέτηση πολύ συγκεκριμένων, μικρών εν προκειμένω, σκαφών.

Επιπροσθέτως, είναι πιθανό να προκληθούν σημαντικές ζημιές στις ίδιες τις λιμενικές υποδομές. Και εδώ, επιτρέψτε μου να επισημάνω, ότι η προχειρότητα της νομοθέτησης και για το συγκεκριμένο άρθρο είναι ότι ξεχάσατε, αγαπητέ κύριε Υφυπουργέ –δεν είναι παριστάμενος ο Υπουργός- σε περίπτωση τέτοιων ενδεχομένων βλαβών, να είναι υποχρέωση η αποκατάστασή τους από τους συγκεκριμένους επενδυτές. Σε αυτή την περίπτωση θα έπρεπε επίσης να γνωρίζουμε ποια είναι τα στρατηγικά επενδυτικά σχέδια για τις συγκεκριμένες κατασκευές.

Τέλος, θα πρέπει να απαντηθεί εάν η εν λόγω ρύθμιση θα τροποποιήσει τα υπάρχοντα δρομολόγια και θα δυσκολέψει ενδεχομένως μετακίνηση μονίμων κατοίκων και επισκεπτών.

Για τα πλωτά ναυπηγήματα που λειτουργούν για την παραγωγή ηλεκτρικής ενέργειας και για τη διαχείριση φυσικού αερίου, θέλουμε να επισημάνουμε κατ’ αρχάς πως η διάταξη αυτή έρχεται ως συμπλήρωση παλαιότερης, προσθέτοντας στην ουσία την παραγωγή ηλεκτρικής ενέργειας. Σε χώρες της Ευρωπαϊκής Ένωσης, όπως στη Γερμανία και στην Ιταλία έχουν ξεκινήσει συζητήσεις για την παραγωγή ηλεκτρικής ενέργειας σε πλωτές μονάδες. Όμως θα πρέπει να σημειώσουμε πως αυτή η προοπτική έχει προκαλέσει σοβαρές αντιδράσεις περιβαλλοντικών οργανώσεων σε τοπικό αλλά και εθνικό επίπεδο.

Επιπροσθέτως και ειδικότερα, παρά το γεγονός ότι συνεχίζει στο άρθρο να υπάρχει μνεία στη διεθνή ναυτική σύμβαση για το προσωπικό των ναυπηγημάτων, θα πρέπει, κατά τη γνώμη μας, να είναι εξαιρετικά αναλυτική η ενημέρωση και να εξηγηθεί τελικά εάν έχει μελετηθεί επαρκώς η διάταξη για το κομμάτι αυτό.

Σε καμμία περίπτωση δεν μπορούμε να πούμε ότι το άρθρο 52, που αφορά την εργατική νομοθεσία των ναυτικών μεταθέτει για μια ακόμα φορά την ημερομηνία έναρξης ισχύος των διατάξεων, σχετικά με την κοινωνική ασφάλιση των ναυτικών σε επαγγελματικά πλοία, κυρίως αναψυχής. Και είναι προφανές ότι με τις διατάξεις αυτές κλείνετε το μάτι σε αυτούς στους οποίους συνηθίζετε να κλείνετε το μάτι.

Εξαιρετικά επιφυλακτικοί είμαστε επίσης στο άρθρο 54 που αφορά την χερσαία και τη θαλάσσια ζώνη για τον Λιμένα Ηγουμενίτσας.

Κατ’ αρχάς να υπενθυμίσουμε τη ρητή μας αντίθεση στην ιδιωτικοποίηση μέσω της πώλησης του 67% της αξίας του λιμανιού της Ηγουμενίτσας και την άποψή μας ότι δεν διασφαλίζεται επ’ ουδενί με τη σύμβαση αυτή το δημόσιο συμφέρον. Ακόμα κι αν ο σκοπός του άρθρου αυτού είναι να τρέξουν οι διαδικασίες, προκειμένου να αποδοθούν πόροι στην τοπική κοινωνία, η διαδικασία που ακολουθείται είναι πρόχειρη, εγκυμονεί κινδύνους ως προς την εγκυρότητά της, προφανώς ζητήματα ασφάλειας και άλλα ζητήματα.

Είμαστε επίσης εντελώς αντίθετοι στις προβλέψεις του άρθρου 55 που η διαδικασία νομιμοποίησης λιμενικών έργων εντός ζώνης λιμένα σε λιμένες τοπικής σημασίας και η οποία είναι εξαιρετικά απλή για ευνόητους λόγους, υιοθετείται και για τις τρεις μεγάλες κατηγορίες λιμένων, διεθνούς ενδιαφέροντος, εθνικής σημασίας και μείζονος ενδιαφέροντος.

Η νομιμοποίηση δεν γίνεται πλέον μέσω της ενσωμάτωσης των έργων στο master plan και η έγκρισή τους από την επιτροπή σχεδιασμού και ανάπτυξης λιμένων, αλλά μεμονωμένα, χωρίς δηλαδή να εξετάζεται η συμβατότητα του με τον ευρύτερο σχεδιασμό του λιμένα τόσο σε επίπεδο λειτουργικό όσο και σε επίπεδο περιβαλλοντικό.

Θέλουμε επίσης να εκφράσουμε σοβαρές επιφυλάξεις και θέλουμε περισσότερες διευκρινίσεις για τον σκοπό επανακαθορισμού των ορίων της ζώνης του λιμένα της Καβάλας. Σε κάθε περίπτωση, πιθανή ιδιωτικοποίησή τους μας βρίσκει αντίθετους για λόγους διαδικαστικούς, οικονομικούς και κοινωνικούς.

Βεβαίως ως προς το άρθρο 57 πρέπει να επισημάνουμε ότι οι αλλαγές στον Κώδικα Ναυτικού Δικαίου, αμέσως μετά την ψήφισή του πριν από μερικούς μήνες, θεωρούμε ότι τον ίδιο τον νόμο σας για το περίφημο επιτελικό κράτος, το οποίο με μεγάλη σπουδή διαφημίζετε, βρίσκεται προφανώς -και με αυτόν τον τρόπο αποδεικνύεται- σε πλήρη αποσύνθεση.

Για την τροπολογία που αφορά τους πλοηγούς θέλουμε να επισημάνουμε κατ’ αρχάς ότι προφανώς γίνεται μια προσπάθεια να διευθετηθεί ένα ζήτημα που κατά εθιμικό δίκαιο χορηγούνται κάποιες αμοιβές στα μεγάλα λιμάνια -σε όλο τον κόσμο σχεδόν συμβαίνει αυτό- και προσπαθείτε με μια διάταξη, με τη δημιουργία δηλαδή αυτού του αναδιανεμητικού λογαριασμού, να θεραπεύσετε αυτό το σοβαρό ζήτημα που υπάρχει.

Θέλουμε να πούμε ότι οι αναδιανεμητικοί λογαριασμοί συνήθως χρησιμοποιούνται για τη διανομή μερισμάτων από πιθανές κρατήσεις που γίνονται και αναδιανέμονται αυτά τα ποσά στους δικαιούχους, και σε καμμία περίπτωση δεν έχουμε υπ’ όψιν ότι αυτή οι διανεμητικοί λογαριασμοί μπορεί να χρησιμοποιούνται και για δωρεές προς τους συγκεκριμένους εργαζόμενους.

Το ότι παραπέμπεται, βέβαια, σε μια κοινή υπουργική απόφαση η περαιτέρω ρύθμιση των ζητημάτων αυτών εμείς θεωρούμε ότι πράγματι είναι θέματα αδιαφάνειας και αδιευκρίνιστα θέματα, στα οποία διατηρούμε σοβαρές επιφυλάξεις.

Ολοκληρώνοντας θέλω να επισημάνω ότι αυτή η Κυβέρνηση, η οποία είναι προφανές ότι βρίσκεται σε αποδρομή και, βεβαίως, είμαστε απόλυτα βέβαιοι ότι στις 22 Μαΐου ο κ. Μητσοτάκης δεν θα είναι πλέον Πρωθυπουργός. Αυτή νομίζω ότι θα είναι η καλύτερη δυνατή εξέλιξη, διότι φέρνετε το τελευταίο διάστημα μια σωρεία νόμων στη Βουλή, κατακλύζετε στην ουσία το Κοινοβούλιο με νέα νομοθετήματα, με τα οποία είναι προφανές ότι βιάζεστε να κλείσετε λογαριασμούς.

Είμαστε βέβαιοι ότι η σελίδα αλλάζει στις 22 Μαΐου και το καταστροφικό σας έργο θα ολοκληρωθεί μέχρι τη διάλυση της Βουλής.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την κ. Καφαντάρη από τον ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Πριν ξεκινήσω την τοποθέτησή μου σχετικά με το νομοσχέδιο θα ήθελα να αναφέρω εδώ στο Κοινοβούλιο δύο πράγματα, επειδή πολλά ακούσαμε από την πλευρά της Κυβέρνησης και από την πλευρά του Υπουργού Αναπτύξεως για την πορεία της ελληνικής οικονομίας και όλα αυτά.

Σήμερα βγήκε η έκθεση της Επιστημονικής Επιτροπής της Βουλής. Πρέπει να τη διαβάζουμε ολόκληρη. Δεν είναι μόνο κάποια στοιχεία που επιλεκτικά βρίσκουμε, παραδείγματος χάριν, ότι ο πληθωρισμός έχει πέσει και είναι γύρω στο 6,5% ή η μεγέθυνση της οικονομίας και όλα αυτά που αναφέρθηκαν.

Μέσα σ’ αυτή την έκθεση ουσιαστικά τρία σημαντικά ζητήματα μπήκανε. Πρώτα απ’ όλα το ισοζύγιο τρεχουσών συναλλαγών ακόμα περισσότερο επιδεινώνεται και φτάνει σε ένα ποσοστό 20,1% για το 2022, ενώ το 2021 ήταν 12% περίπου.

Υπάρχει αύξηση, λέει η έκθεση, της ανισότητας, λόγω του πληθωρισμού αυξάνει η ανισότητα και ειδικότερα για τα ευάλωτα νοικοκυριά και για τη λεγόμενη μεσαία τάξη.

Επίσης απαιτείται επένδυση στη βελτίωση ποιότητας των θεσμών και αυτό πρέπει να αποτελέσει απαρέγκλιτη στόχευση. Εδώ έχει να κάνει με τα ζητήματα δημοκρατίας στη χώρα μας. Και πολλά άλλα αναφέρει.

Κυρίες και κύριοι Βουλευτές, το νομοσχέδιο το οποίο συζητάμε με τον τίτλο «Μέτρα στήριξης συγγενών θυμάτων, πληγέντων του σιδηροδρομικού δυστυχήματος Τεμπών» και λοιπά πραγματικά είναι ένα σοβαρό νομοσχέδιο, αλλά υπάρχει ένα μεγάλο ζήτημα. Είναι σοβαρό, γιατί έχει να κάνει πρώτα από όλα με τα μέτρα στήριξης των θυμάτων και των οικογενειών των θυμάτων του τραγικού δυστυχήματος στα Τέμπη. Είναι ένα πολυνομοσχέδιο, το οποίο -επιτρέψτε μου- εκμεταλλεύεται κατά κάποιον τρόπο αυτό το πολύ σοβαρό ζήτημα, αυτό το εθνικό χρέος που έχουμε απέναντι σε αυτούς που επλήγησαν, που έχασαν τη ζωή τους αλλά και στις οικογένειές τους στο σημαντικό αυτό δυστύχημα, αλλά από την άλλη μεριά, ενώ τα άρθρα τα οποία αφορούν το εν λόγω θέμα είναι είκοσι ένα, τα υπόλοιπα εκατόν έντεκα άρθρα έχουν να κάνουν με άλλα ζητήματα.

Λοιπόν, έχουμε ένα πολυνομοσχέδιο, ένα νομοσχέδιο που αφορά πάνω από έξι-επτά Υπουργεία και βέβαια το κομμάτι που αφορά τις αποζημιώσεις ή όλα τα οικονομικά μέτρα για τις οικογένειες, σαφώς από την πρώτη στιγμή και διά του εισηγητή μας τοποθετηθήκαμε θετικά και πολύ σωστά γίνονται όλα αυτά.

Απλά όμως θεωρούμε ότι είναι ασέβεια, είναι έλλειψη σεβασμού, το να μπαίνει ένα πολυνομοσχέδιο με αυτόν τον τρόπο τον συγκεκριμένο. Βέβαια, και μέτρα να υπάρξουν, και θετικό είναι ό,τι ψηφίζεται σήμερα σχετικά με αυτό. Οι άνθρωποι δεν γυρίζουν πίσω.

Αλλά από την άλλη μεριά υπάρχει το μείζον ζήτημα. Απαντήσεις έχουν δοθεί; Απαντήσεις όμως δεν έχουν δοθεί όλο αυτό το χρονικό διάστημα.

Ο ΣΥΡΙΖΑ - Προοδευτική Συμμαχία στάθηκε στο τραγικό αυτό γεγονός με τη μέγιστη δυνατή σοβαρότητα και πρέπει να υπενθυμίσω ότι σοβαρά αντιμετωπίσαμε χωρίς καταγγελίες, κραυγές, φωνές, το θέμα αυτό. Αναστείλαμε εκδηλώσεις μας για πάνω από δύο εβδομάδες, αν θέλετε σαν ελάχιστη ένδειξη σεβασμού σε αυτούς που χάθηκαν.

Από την άλλη μεριά όμως, από την αρχή και ακόμα, έχουμε θέσει ερωτήματα, ερωτήματα συγκεκριμένα, τα οποία όμως δεν πήραν καμμία απάντηση από την πλευρά της Κυβέρνησης. Και δεν είναι μόνο η δικαιοσύνη που θα ελέγξει και λοιπά, αλλά υπάρχουν φορείς του δημοσίου, φορείς της Κυβέρνησης γενικότερα, οι οποίοι πρέπει να απαντήσουν και να τοποθετηθούν σχετικά.

Η διάχυση των ευθυνών, «όλοι φταίμε», είναι ουσιαστικά μια έμμεση συγκάλυψη των ευθυνών. Πρέπει να πέσει απόλυτο φως στο συγκεκριμένο γεγονός, πώς και γιατί έγινε και βέβαια από εκεί και πέρα τι μέτρα θα παρθούν.

Είναι ένα νομοσχέδιο, λοιπόν, πολυνομοσχέδιο όπως είπα, που εκτός από τα άρθρα που αφορούν το ζήτημα των Τεμπών, ουσιαστικά βρίθει φωτογραφικών διατάξεων, περιλαμβάνει μικροεξυπηρετήσεις ή και μεγάλες εξυπηρετήσεις ιδιωτικών συμφερόντων. Φαίνεται, δηλαδή, η Κυβέρνηση, τώρα στη δύση της θητείας της -γιατί ουσιαστικά είναι δύση της θητείας της πια, αυτό διανύουμε τώρα- να ξεπληρώνει κάποια πράγματα και να ικανοποιεί κάποιες δεσμεύσεις που ίσως είχε αναλάβει. Αγνοεί βέβαια σαφώς κοινωνικές ανάγκες.

Υπάρχουν πάρα πολλά άρθρα στα οποία μπορούμε να τοποθετηθούμε επιλεκτικά. Μιλώ για λίγα. Αναφέρομαι πρώτα απ’ όλα για το άρθρο 110, καταπάτηση της δασικής νομοθεσίας στο όνομα του πολιτισμού. Το άρθρο 55, νομιμοποίηση αυθαιρέτων κατασκευών κατ’ εξαίρεση μόνο στα λιμάνια, στα οποία η ιδιωτικοποίηση είναι σε διαδικασία ολοκλήρωσης, όπως στο λιμάνι της Καβάλας. Στο άρθρο 94, νέες παρατάσεις στα ΣΒΑΚ, δηλαδή στα Σχέδια Βιώσιμης Αστικής Κινητικότητας, άλλα τέσσερα χρόνια. Γιατί άραγε αυτό;

Το άρθρο 106 αφορά τους καλλιτέχνες. Μιλάει για εξαίρεση των ωρών πρόβας από την εργασία πλήρους απασχόλησης, που έχει την πλήρη αντίθεση φυσικά και των ηθοποιών.

Και σε άλλα μικρά άρθρα υπάρχουν μικροβελτιώσεις χωρίς όμως σχεδιασμό και το πιο σημαντικό χωρίς προσλήψεις. Παραδείγματος χάριν, στο νομοσχέδιο δεν εισήχθησαν προβλέψεις για προσλήψεις στα υποστελεχωμένα περιφερειακά αεροδρόμια, αλλά ορίστηκε απλά η αύξηση ημερών μετακίνησης εκτός έδρας από εκατόν είκοσι, που προβλέπεται επί του παρόντος, σε εκατόν ογδόντα προκειμένου οι ανάγκες να καλύπτονται με δανεικούς εργαζόμενους από άλλα αεροδρόμια. Ας ρίξουμε μια ματιά στο τι γίνεται στα αεροδρόμια άλλων ευρωπαϊκών χωρών και πόσους εργαζόμενους απασχολούν.

Στον ΟΣΕ αντί για δύο χιλιάδες εκατό, αναγκαίους με το οργανόγραμμα, εργαζόμενους, εργάζονται μόνο επτακόσιοι είκοσι ένας τακτικοί και διακόσιοι με παροχή υπηρεσιών και μιλάτε για ασφάλεια χωρίς πρόβλεψη προσλήψεων, με προσωπικό ειδικοτήτων αιχμής και μετατροπή της εργασιακής τους σχέσης σε ΙΔΑΧ για λόγους ασφαλείας.

Θεωρείτε επίσης ότι το όλο πρόβλημα είναι να μην μπορούν να κάνουν ενστάσεις στους προσωπικούς πίνακες αυτοί οι οποίοι συμμετείχαν σε διαγωνισμούς. Θέλετε, λοιπόν, να φοβούνται οι εργαζόμενοι να καταφύγουν στη δικαιοσύνη. Έτσι δεν θα αργεί ακόμα περισσότερο η διαδικασία πρόσληψής τους; Θα αργεί φυσικά.

Καταθέτω και τη ανακοίνωση του Σωματείου Εργαζομένων στον ΟΣΕ που έχει να κάνει με το εν λόγω σχέδιο νόμου.

(Στο σημείο αυτό η Βουλευτής κ. Χαρούλα (Χαρά) Καφαντάρη καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, έρχομαι τώρα στο άρθρο 7. Παρέχεται δυνατότητα προκήρυξης καθεστώτος της δίκαιης αναπτυξιακής μετάβασης, με τη μορφή διακριτών καθεστώτων ενίσχυσης και οι σχετικές διαδικασίες δύνανται να διενεργούνται είτε μέσω πληροφοριακού συστήματος αναπτυξιακού νόμου είτε μέσω πληροφοριακού συστήματος κρατικών ενισχύσεων.

Από την άλλη μεριά όμως το πολύ σημαντικό στο άρθρο αυτό και γενικότερα είναι ότι θα δώσει η Κυβέρνηση στις μεγάλες επιχειρήσεις με τη νομοθέτησή της 250 εκατομμύρια, ενώ στις μικρομεσαίες επιχειρήσεις μόνον 130 εκατομμύρια. Αυτό είναι και ο τρόπος που βλέπει η Κυβέρνηση της Νέας Δημοκρατίας την πράσινη μετάβαση, όπου η απολιγνιτοποίηση πραγματικά είναι το πρώτο δείγμα της μετάβασης στη χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Όμως υπάρχουν και άρθρα τα οποία αφορούν τις μεταφορές και είναι πολύ σημαντικά. Γενικά, θα έλεγα, δεν θεσπίστηκαν ακόμα σαφείς κανόνες στις εταιρείες μεταφορών.

Το άρθρο 80 αφορά τα ταξί. Είναι ένα άρθρο στο οποίο δεν έχουν ληφθεί υπ’ όψιν οι προτάσεις των αντίστοιχων φορέων των ιδιοκτητών και εργαζομένων. Επιμένω να επαναφέρω το θέμα της ηλεκτροκίνησης που είναι ένα πολύ σοβαρό αίτημα του χώρου. Τα ταξί στην Αττική από το 2026 θα είναι ηλεκτρικά, όταν σε εταιρείες αυτοκινήτων αυτό μπορεί να αρχίζει και το 2030.

Και μάλιστα η Κυβέρνηση -πλέον κυβερνά τέσσερα χρόνια- δεν εφήρμοσε τον ν.4530 του 2018 του ΣΥΡΙΖΑ, που έχει να κάνει με τις πλατφόρμες έργου ξένων εταιρειών. Δεν προχώρησε η υλοποίηση αυτών που προβλέπονταν από τον νόμο του 2018, με διαφάνεια και με συμφέρον και για τους εργαζόμενους και τους ιδιοκτήτες των ταξί.

Το άρθρο 51 είναι ένα άλλο σοβαρό άρθρο για τα πλωτούς σταθμούς παραγωγής φυσικού αερίου. Οφείλω εδώ στη Βουλή να θέσω το ζήτημα το οποίο έχει αναστατώσει τη δυτική Αθήνα και ειδικά τον Δήμο Χαϊδαρίου και τους όμορους δήμους και περιοχές του εν λόγω δήμου, σχετικά με την επικείμενη επένδυση φυσικού αερίου, καύσης φυσικού αερίου για παραγωγή ενέργειας στον χώρο των Ναυπηγείων Σκαραμαγκά.

Είναι ένα θέμα που έχει ξεσηκώσει την τοπική κοινωνία και ένα ζήτημα το οποίο μέσω του δήμου, ο οποίος μέχρι και στον Πρωθυπουργό έχει αποστείλει σχετική επιστολή, εκφράζοντας τα αιτήματα των δημοτών και των συλλόγων του Δήμου Χαϊδαρίου, δείχνει την πλήρη αντίθεσή του σε αυτή τη χρήση, η οποία επιτρέψτε μου προβλεπόταν και από νόμο που εσείς ψηφίσατε, οι της Νέας Δημοκρατίας, στην παραχώρηση των ναυπηγείων.

Αποτελεί ένα σοβαρό περιβαλλοντικό κίνδυνο, αν πραγματοποιηθεί η εν λόγω επένδυση, η οποία έχει ανακοινωθεί από τον επενδυτή. Θα το δούμε. Ο κόσμος όμως τοπικά κινητοποιείται και θα αποτρέψει ό,τι αφορά την περιβαλλοντική επιβάρυνση ακόμη περισσότερο της δυτικής Αθήνας, αλλά και πιθανή επικινδυνότητα η οποία μπορεί να υπάρχει.

Κλείνοντας θα ήθελα να πω ότι βιάζεται η Κυβέρνηση της Νέας Δημοκρατίας. Βλέπει ότι πλησιάζει το τέλος της. Βιάζεται η Δεξιά, ανάλγητη και ανίκανη αυτή Κυβέρνηση, η πλέον ανίκανη Δεξιά ανάλγητη κυβέρνηση από τη Μεταπολίτευση και μετά. Γι’ αυτό νομοθετεί με τον τρόπο που νομοθετεί, με πολυνομοσχέδια βάζοντας μέσα μια σειρά ζητημάτων.

Αισθάνεστε το τέλος σας. Και μάλιστα η χυδαιότητα, οι εκφράσεις, η οξύτητα, η τοξικότητα, την οποία ζήσαμε και μέσα στην Ολομέλεια αλλά και στις επιτροπές της Βουλής τις τελευταίες μέρες, δείχνει αυτή την ανησυχία, δείχνει αυτή την αγωνία που υπάρχει από την πλευρά της Κυβέρνησης, η οποία βλέπει πραγματικά το τέλος της να έρχεται, μέσα φυσικά από την εκλογική διαδικασία.

Ένα όμως είναι σίγουρο και όσοι μας ακούν το γνωρίζουν, ότι ο κ. Μητσοτάκης είναι η μόνη κυβέρνηση που δεν θα σχηματιστεί μετά από τα αποτελέσματα αυτής της κάλπης. Δεν μπορεί να σχηματίσει κυβέρνηση. Ο ΣΥΡΙΖΑ - Προοδευτική Συμμαχία προσέρχεται σε αυτή τη μάχη με συγκεκριμένη πρόταση και με δέσμευση ότι θα σχηματίσουμε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε ξεπεράσει τα έντεκα λεπτά. Ολοκληρώστε, σας παρακαλώ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** …μια δημοκρατική προοδευτική κυβέρνηση, η οποία θα σταματήσει την καταστροφή και θα προχωρήσει η χώρα μας σε μία αναπτυξιακή πορεία όλου του λαού.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Λόγω του ότι κλείνει η Βουλή τις επόμενες μέρες, υπάρχει μία δυνατότητα να μιλάνε οι συνάδελφοι λίγο παραπάνω, να το χαρούν.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Δεν είναι εδώ ο κ. Γεωργιάδης, έχει φύγει. Είχα την πρόθεση να τον πληροφορήσω σχετικά με το παράπονο που έκανε, ότι πορείες γίνονται μόνο για τα Τέμπη. Πορείες και συγκεντρώσεις έγιναν και για τη Μάνδρα, έγιναν και για το Μάτι και μάλιστα μέσα στο Μάτι και για κάθε φυσική καταστροφή η οποία έχει τσακίσει τον λαό μας. Ποιος τις έκανε; Τις έκανε το Κομμουνιστικό Κόμμα Ελλάδας.

Εμείς αποκαλύπτουμε συνεχώς την αλλεργία, αλλά και την προσπάθεια συσκότισης της Κυβέρνησης για κάθε οργανωμένη λαϊκή διαμαρτυρία και αναφερόμαστε σε λαϊκή διαμαρτυρία η οποία -επιτρέψτε μου την έκφραση- «φτύνει» τον δρόμο ανάπτυξης που προτείνει η Κυβέρνηση. Έχει αγανακτήσει ο κόσμος πια.

Όσον αφορά τώρα το συζητούμενο πολυνομοσχέδιο, σίγουρα κυριαρχεί το θέμα του προδιαγεγραμμένου εγκλήματος των Τεμπών. Δεν θα κουραστούμε να του βάζουμε αυτόν τον τίτλο, γιατί έτσι είναι. Και αυτό γιατί αποτυπώνει την πρόθεση της Κυβέρνησης να πάρει κάποια μέτρα ανακούφισης των συγγενών των θυμάτων.

Εμείς για μια ακόμη φορά τονίζουμε ότι η ζωή και η ασφάλεια των ανθρώπων δεν κοστολογείται. Το ανέλυσε προηγουμένως ο Κοινοβουλευτικός Εκπρόσωπος του Κόμματος, ο Θανάσης Παφίλης, ότι κανένα, μα κανένα μέτρο δεν μπορεί να συγκαλύψει -να συγκαλύψει, το λέω για δεύτερη φορά- τις τεράστιες εγκληματικές ευθύνες όλων όσοι κυβέρνησαν μέχρι σήμερα και του ΠΑΣΟΚ και της Νέας Δημοκρατίας και του ΣΥΡΙΖΑ.

Λυπάμαι που απογοητεύω τον κ. Τσακαλώτο για την προσπάθεια αποτροπής της ομογενοποίησης των ευθυνών σε όλα τα αστικά κόμματα που βρίσκονται εδώ μέσα. Κανένα μέτρο δεν μπορεί να συγκαλύψει αυτό το έγκλημα, γιατί κανείς δεν έχει κάνει την ελάχιστη ειλικρινή αυτοκριτική στην πολιτική που έχει εφαρμόσει μέχρι σήμερα.

Είστε όλοι σας πραγματικά επικίνδυνοι, γιατί εμμένετε στην αταλάντευτη εφαρμογή της ίδιας πολιτικής που οδήγησε στο μακελειό των Τεμπών!

Αυτά για το κομμάτι αυτής της τραγωδίας. Θα μου επιτρέψετε να εστιάσω τώρα την τοποθέτησή μου, κυρίως, στα άρθρα 54, 55 και 56 του υπό συζήτηση σχεδίου νόμου, με τα οποία ρυθμίζονται θέματα που συνδέονται άμεσα με την ιδιωτικοποίηση των λιμανιών της Ηγουμενίτσας και της Καβάλας. Με αυτά τα άρθρα, νομιμοποιούνται καταστάσεις και άλλων λιμανιών, πέραν της Ηγουμενίτσας, για να παραχωρηθούν χωρίς κανένα βάρος στους επιχειρηματικούς ομίλους.

Η σημερινή Κυβέρνηση της Νέας Δημοκρατίας υλοποιεί, όπως και οι προηγούμενες κυβερνήσεις, τις στρατηγικές κατευθύνσεις της Ευρωπαϊκής Ένωσης για την απελευθέρωση και των λιμενικών υπηρεσιών. Σε αυτή τη λογική υπέγραψε και το ξεπούλημα του λιμανιού της Ηγουμενίτσας στον ιταλικό όμιλο «GRIMALDI», όπου ανήκουν και οι «ΜΙΝΩΙΚΕΣ ΓΡΑΜΜΕΣ», έναντι του συνολικού τιμήματος των 84,17 εκατομμυρίων ευρώ.

Αυτή, άραγε, η διαχρονική πολιτική της απελευθέρωσης και του ανταγωνισμού, δεν είναι που τεμάχισε το σύνολο των σιδηροδρομικών υποδομών στην Ελλάδα; Αυτή δεν παρέδωσε στο ιταλικό κρατικό μονοπώλιο την «ΤΡΑΙΝΟΣΕ»; Αυτή η ίδια πολιτική δεν οδήγησε στο προδιαγεγραμμένο έγκλημα των Τεμπών;

Να πω, μυαλό δεν βάζετε; Είναι ρητορικό ερώτημα, γιατί δεν είναι θέμα εάν βάζετε μυαλό, αλλά εφαρμόζετε απαρέγκλιτα αυτή την πολιτική. Και εσείς, που ασπάζεστε και εφαρμόζετε αυτή την πολιτική, έχετε τεράστιες ευθύνες. Είναι η ίδια πολιτική που ευθύνεται και για τα προδιαγεγραμμένα εγκλήματα σαν και αυτά, όπως των Τεμπών, στις θάλασσες. Δεν ξεχνάμε το «ΕΞΠΡΕΣ ΣΑΜΙΝΑ» με ογδόντα έναν νεκρούς, τις θαλάσσιες τραγωδίες των τελευταίων χρόνων στην Αδριατική με δεκάδες νεκρούς σε πλοία του σημερινού ιδιοκτήτη του λιμανιού της Ηγουμενίτσας, του ιταλικού ομίλου «GRIMALDI», το 2014 με το «NORMAN ATLANTIC» και το 2022 με το «EUROFERRY OLYMPIA». Δεν ξεχνάμε τα δεκάδες ατυχήματα που μετράμε κάθε χρόνο και θα μπορούσαν να καταλήξουν σε τραγωδίες. Δεν ξεχνάμε το έγκλημα που στοίχισε τη ζωή ενός εργάτη στο λιμάνι του Πειραιά, τσιφλίκι του κινεζικού κρατικού μονοπωλίου της «COSCO».

Δεν ξεχνάμε, τέλος, και άλλα εκατοντάδες χιλιάδες ή χιλιάδες εργατικά ατυχήματα. σαράντα εννέα νεκροί εργαζόμενοι είναι μόνο το πρώτο τρίμηνο του 2023. Είναι εργοδοτικά εγκλήματα, με καλυμμένα όμως τα ένοχα νώτα της εργοδοσίας από το βολικό νομοθετικό πλαίσιο, προίκα των κυβερνήσεων όλων σας.

Αυτή είναι η εγκληματική πολιτική, η δική σας πολιτική. Είναι η πολιτική που έχει μετατρέψει την ανάγκη της μεταφοράς σε εμπόρευμα, δημιουργώντας συνθήκες ασύλληπτης κερδοφορίας στις μετοχικές εταιρείες ανεξαρτήτως μορφής, κρατικής ή μη, κυριολεκτικά σκάβοντας τον λάκκο στους εργαζόμενους και τον λαό. Ανατριχιαστικό, αλλά αυτή είναι η πραγματικότητα.

Ακούμε τις δηλώσεις των κυβερνητικών στελεχών και ιδιαίτερα του Υπουργείου Ναυτιλίας. Ακούμε τα ίδια σε κάθε πώληση λιμανιού. Ταυτίζονται ανατριχιαστικά με τις δηλώσεις του εκπροσώπου του ομίλου «GRIMALDI» στην Ηγουμενίτσα. Μιλούν για νέες θέσεις εργασίας. Μα, δεν ντρέπονται; Ποιον κοροϊδεύουν; Με τα ταξίματά τους προκαλούν ασύστολα ναυτεργάτες και λιμενεργάτες.

Υπόσχονται νέες θέσεις εργασίας και αυτό, τη στιγμή που οι ίδιοι με την πολιτική τους υπονομεύουν μεθοδευμένα τα δικαιώματα όλων αυτών των εργατών, με το κτύπημα των συλλογικών συμβάσεων εργασίας, με την εντατικοποίηση, με τις σκληρές συνθήκες στους χώρους δουλειάς, με ανύπαρκτα μέτρα ασφάλειας, γιατί αυτά κοστίζουν, με πολύ συχνά εργατικά ατυχήματα. Βάλτε εντός εισαγωγικών τη λέξη «ατυχήματα», γιατί είναι εγκλήματα.

Ακούσαμε και τις δηλώσεις του διευθύνοντος συμβούλου του ΤΑΙΠΕΔ, ότι για παράδειγμα -λέει- στην Ηγουμενίτσα θα υπάρξουν σημαντικά οφέλη για την τοπική κοινωνία, τις επιχειρήσεις της περιοχής. Και όλα αυτά τα λέει πρωτοκλασάτο κυβερνητικό στέλεχος. Τί κάνει; Διαστρεβλώνει την πραγματικότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε.

Η αλήθεια είναι ότι καμμία ιδιωτικοποίηση και καμμία ανάπλαση παραλιακού μετώπου, όπως της Ηγουμενίτσας, δεν αύξησε την εμπορική κίνηση στα τοπικά καταστήματα.

Στην Ηγουμενίτσα παραχωρούνται έξι χιλιάδες τετραγωνικά μέτρα στο νέο ιδιοκτήτη του λιμανιού για εμπορική χρήση. Τι θα κάνει; Θα συγκεντρώσει συνολικά την τουριστική πίτα της περιοχής. Αποτέλεσμα; Θα τσακίσει, οδηγώντας στην καταστροφή εκατοντάδες αυτοαπασχολούμενους.

Το πολύ-πολύ στην Ηγουμενίτσα να παραμείνουν στο λιμάνι μια σειρά από επικίνδυνες δραστηριότητες, όπως οι αποθήκες υγροποιημένου αερίου για την τροφοδοσία των πλοίων. Ναι, εάν είναι δυνατόν, αποθήκες υγροποιημένου αερίου μέσα σε κατοικημένη περιοχή! Ποιος την έκανε αυτή την εγκατάσταση; Ο ΣΥΡΙΖΑ. Εσείς την εγκρίνατε ως κυβέρνηση.

Επιπλέον, όσοι προσδοκούν στην κρουαζιέρα, ας δουν τον Εμπορικό Σύλλογο της Κέρκυρας, που ήδη ξεσηκώνεται ενάντια στις μεθοδεύσεις των εφοπλιστών να κατευθύνουν τους τουρίστες σε συνεργαζόμενες εταιρείες, στερώντας τους την πελατεία.

Από την άλλη, όσα υποστηρίζονται από τα κυβερνητικά στελέχη, με τις δεδομένες συνθήκες για μετατροπή του λιμανιού σε σημαντικό κόμβο μεταφορών, μόνο ως ευχολόγιο μπορεί κανείς να το αντιμετωπίσει. Οι στόχοι αυτοί προσκρούουν στους σφοδρούς ανταγωνισμούς που ξεδιπλώνονται στην περιοχή από επιχειρηματικούς ομίλους και μεγάλες ιμπεριαλιστικές δυνάμεις για τον έλεγχο υποδομών που θα διασφαλίζουν τα πλεονεκτήματά τους σε εμπορικούς και ενεργειακούς δρόμους μεταφοράς. Είναι ανταγωνισμοί που «κουμπώνουν» με τη στρατιωτική περικύκλωση της Ρωσίας από τους αμερικανονατοϊκούς σχεδιασμούς, που θέτουν σε κίνδυνο τη σταθερότητα και την ασφάλεια όλης της περιοχής. Αυτό είναι το μοντέλο παραχώρησης και χρήσης όλων των λιμένων που χθες και σήμερα ιδιωτικοποιούνται και που περιγράφονται οι προίκες που θα δώσουμε γι’ αυτές τις ιδιωτικοποιήσεις στους επιχειρηματίες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το Κομμουνιστικό Κόμμα Ελλάδας καλεί τους εργαζόμενους να διεκδικήσουν λιμάνια και παραλιακά μέτωπα για την ικανοποίηση των αναγκών του λαού και όχι των επιχειρηματικών κερδών, με ελεύθερη πρόσβαση στις παραλίες, χωρίς επιχειρηματική και εμπορική δράση, με τους εργαζόμενους στα πλοία και στα λιμάνια να έχουν μόνιμη και σταθερή δουλειά. Για να γίνουν όμως όλα αυτά, η επόμενη ημέρα πρέπει να βρει το λαό δυνατό. Μόνο που το πόσο δυνατός θα είναι ο λαός, απαντάται αυτόματα με το πόσο δυνατό θα είναι το Κομμουνιστικό Κόμμα Ελλάδας, με το πόση δύναμη θα δείξει ο λαός, αυτοπεποίθηση και εμπιστοσύνη στη δική του δύναμη, να συγκρουστεί με την επόμενη κυβέρνηση. Δυνατό Κομμουνιστικό Κόμμα Ελλάδας, δυνατός λαός!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα πάρει τώρα τον λόγο ο κ. Γιαννούλης και μετά ο κ. Δαβάκης.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, παρακαλώ τον λόγο για μία νομοτεχνική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, κάντε τη νομοτεχνική. Έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Υπάρχει μία νομοτεχνική βελτίωση, η οποία πρέπει να κατατεθεί και να την αναφέρω. Βασικά έχει κάποιες πολύ τυπικές διορθώσεις αυτό που κατατίθεται, αλλά το ουσιαστικό είναι ότι στις σχολές, στις οποίες αναγνωρίσαμε τα επαγγελματικά δικαιώματα στους πτυχιούχους, προστίθεται και το Τμήμα Επιστήμης Ζωικής Παραγωγής της Γεωπονικής Σχολής του Πανεπιστημίου της Θεσσαλίας. Ήταν μια διόρθωση, μια σημείωση, αναγκαία να γίνει.

Ευχαριστώ, κύριε Πρόεδρε.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς καταθέτει στα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 445-446)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στον πυρήνα του σημερινού νομοσχεδίου θεσμοθετείται το ακαταδίωκτο, αλλά κυρίως το ακαταλόγιστο. Έχουμε ακούσει πολλές υπερβολές, πολλές αμετροεπείς εκφράσεις.

Ο κ. Γεωργιάδης υποσχέθηκε ότι θα παραμείνει να ακούσει τη φωνή της Αντιπολίτευσης. Συνηθισμένο ψέμα. Η εικόνα της Αίθουσας είναι χαρακτηριστική για το πόσο προσβλητική είναι η κοινοβουλευτική διαδικασία που ακολουθείται, που ενώ θα έπρεπε να είναι αυτοτελής σαν συμβολική ένδειξη σεβασμού στα θύματα και τις οικογένειες του τραγικού εγκλήματος στα Τέμπη, αντιθέτως βρίσκουμε ένα κρεσέντο –κρεσέντο, όμως, δεκαετίας!- παράλογης κοινοβουλευτικής διαδικασίας.

Αυτή τη στιγμή έχουμε δει να έχουν παρελάσει καμμιά εικοσαριά Υπουργοί και Υφυπουργοί, γιατί αυτό το νομοσχέδιο δεν έχει πατέρα, έχει μόνο τον «μουτζούρη». Ο «μουτζούρης» είναι ο Υπουργός που αναλαμβάνει να εισηγηθεί πέντε νομοσχέδια ισάριθμων Υπουργείων. Και στο τέλος της θητείας σας, αντί να παρουσιάσετε μία στοιχειώδη ένδειξη μεταμέλειας ή εκλογίκευσης του κοινοβουλευτικού έργου, εσείς το τερματίζετε.

Βέβαια, κυρίες και κύριοι συνάδελφοι, σοκάρομαι -και πιστεύω μαζί μου και η κοινή γνώμη που μας παρακολουθεί-, όταν σε αυτή τη χώρα υπάρχει ανοχή σε δηλώσεις του τύπου -και αυτές εκφέρονται από τον Έλληνα Πρωθυπουργό- ότι «οι εξαγωγές πάνε τρένο». Δεν καταλαβαίνετε τα στοιχειώδη, σε τι περιβάλλον έντασης και φόρτισης ζούμε, ώστε ο Πρωθυπουργός να νομίζει ότι αυτά τα φτηνά ευφυολογήματα δεν έχουν αντίκτυπο στο συναίσθημα των πολιτών;

Κύριε Γεωργαντά, ο συνάδελφός σας της Αναπτύξεως -εσείς είστε της Αγροτικής Αναπτύξεως, ο κ. Γεωργιάδης είναι της Αναπτύξεως, βέβαια όλοι βλέπουμε την πορεία υπαναπτύξεως της χώρας- είπε και καταφέρθηκε, διατύπωσε απορίες, ο κριτής, ο δικαστής της Αριστεράς και της συντήρησης, για τις πορείες. Θέλετε να μας πείτε ότι μαλώνετε τα παιδιά των γυμνασίων και των λυκείων που σχημάτισαν σε όλη την Ελλάδα το «Θα σε πάρω όταν φτάσω», το «Γιατί;», τον αριθμό «57», ότι όλοι αυτοί οι άνθρωποι, δυόμισι εκατομμύρια άνθρωποι που διαδήλωσαν για ένα αδιανόητο δυστύχημα με πενήντα επτά νεκρούς είναι χειραγωγούμενοι του ΣΥΡΙΖΑ, του ΚΚΕ ή των κομμάτων; Ζείτε σε τόσο μεγάλη πλάνη; Μαλώνετε τα παιδιά, μαλώνετε τους πολίτες γιατί διαδήλωσαν; Αντί να κοιτάξετε να οριοθετήσετε την αλαζονεία, την έπαρση, την αυταρέσκεια, την αναποτελεσματικότητα του επικεφαλής της Κυβέρνησής σας, απερχόμενου Πρωθυπουργού -και ευχόμαστε στο καλό και με υγεία να μην προκύψει ξανά στην πολιτική επικαιρότητα και στην πολιτική σκηνή ως Πρωθυπουργός-, τα βάζετε με τους ανθρώπους που διαμαρτύρονται;

Ξαναμπαίνω στο ζήτημα προσβλητική διαδικασία νομοθεσίας. Τι άλλο θα βάλετε; Τι άλλο θα βάλετε; Πόσα ρουσφέτια ακόμη; Πόσες τακτοποιήσεις; Βέβαια, είπα ρουσφέτια. Δεν περίμενα, κύριε Γεωργαντά, ότι θα ήσασταν εδώ, γιατί έχω απέναντί μου τον πρύτανη της μεθοδολογίας. Έρχεται και ο συνήγορος της μεθοδολογίας, ο κ. Γεωργιάδης, με ένα χαμόγελο αυτάρεσκο, αλλά φαντάζομαι εκτός τόπου και χρόνου. Έχω, κύριε Γεωργαντά, απέναντί μου εσάς που εκδώσατε το εγχειρίδιο του βαθέως κράτους. Αυτό που ο γίγαντας πολεμιστής Γεωργιάδης θα πολεμήσει εσείς το έχετε κατοχυρώσει με manual και πρακτική. Θυμάμαι το βίντεο που λέγατε «Πόσα ρουσφέτια έχουμε κάνει; Πόσες ατομικές συμβάσεις εργασίας έχουμε κάνει στους δήμους; Όλοι αυτοί πρέπει να μας φέρνουν τους πενταπλάσιους ψήφους». Τα γραπτά μένουν αλλά και τα ηλεκτρονικά αποτυπώματα των βίντεο μένουν, κύριε Γεωργαντά.

Δεν μπορεί να υποκρίνεστε εσείς, οι δημιουργοί, οι θιασώτες, οι υποστηρικτές του πελατειακού κράτους, του ρουσφετιού, της αδιαφάνειας, της διαφθοράς. Διαφθοράς, όχι πολιτικών ευθυνών ή ποινικής καταδίκης με μια προεργασία πολιτική που έγινε για τον κ. Παππά και κατέληξε στο 13-0. Σιγά. Συγκλονιστήκαμε με το 13-0. Για τον Πάτση πόσο είναι; Εννέα εκατομμύρια - μηδέν. Για τον Χειμάρα πόσο είναι για το 1 εκατομμύριο που έβγαλε στην πλάτη των πολιτών; Δέκα εκατομμύρια - μηδέν. Ο κ. Παππάς, τον οποίο εύκολα μέμφεστε, συνεισέφερε στον δημόσιο προϋπολογισμό 250 εκατομμύρια. Είναι το ένα δέκατο από τα αισχροκέρδη τα οποία ανεχτήκατε για μία σειρά εταιρειών σε αυτή τη χώρα.

Και να σας πω και κάτι άλλο τώρα που ήρθατε, κύριε Γεωργιάδη, επειδή εσείς μαλώνατε τα παιδιά μας που μπροστά, ακόμα και στην Πρόεδρο της Δημοκρατίας, διατύπωσαν αυτό νιώθανε, το γιατί, το γιατί το αδιανόητο που έχει πολύ μεγάλο μερίδιο ευθύνης της απαξίωσης του ΟΣΕ από την Κυβέρνησή σας. Αυτά θα τα λύσει και η ιστορία και η δικαιοσύνη και η αλήθεια.

Αλλά επειδή βάζετε διλήμματα προβοκατόρικα, σχεδόν νεολογισμούς, με βάση τη διελκυστίνδα Δεξιάς - Αριστεράς, θα σας πω με δυο λόγια. Αριστερά είναι αυτή που χύνει το αίμα της και βάζει μπροστά τη ζωή της υπέρ αξιών. Δεξιά είναι αυτή που από τις μάχες της χώρας κοιτάει να βγάλει κέρδος και από τη μύγα ξίγκι. Είναι πιο απλή από τα επιστημονικά λεξικά σας. Δεξιά είναι αυτοί οι οποίοι από θύτες μετατράπηκαν σε θύματα και ελίτ που αμέσως μετά από σημαντικές περιόδους λεηλάτησαν τη χώρα. Και όταν εσείς βρίζατε από άλλο μετερίζι τον Καραμανλή, την Μπακογιάννη, τον Σαμαρά, τους λέγατε ανίκανους, επικίνδυνους, οκνηρούς, η χώρα έδινε μάχες, αλλά εσείς δίνατε μόνο τη μάχη της καρέκλας. Τη μάχη της καρέκλας και της έδρας. Σας επιβεβαίωσε με αυτό ο λαός. Δεν σημαίνει ότι αυτό είναι και η επιβεβαίωση της πολιτικής σας θέσης στην ιστορία.

Πάμε τώρα στο νομοσχέδιο.

**ΜΑΞΙΜΟΣ ΣΕΝΕΤΑΚΗΣ:** Τώρα θα πάτε;

**ΧΡΗΣΤΟΣ ΓΙΑΝΝΟΥΛΗΣ:** Έχετε αντίρρηση;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Οκτώ λεπτά.

**ΧΡΗΣΤΟΣ ΓΙΑΝΝΟΥΛΗΣ:** Σαράντα λεπτά μίλησε ο Υπουργός σας, κύριε Σενετάκη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Α, είναι Υπουργός; Σοβαρά; Να τον βάλουμε στο πάνθεον των διακεκριμένων ομιλητών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εδώ είμαστε… το ΠΑΣΟΚ είναι ανοιχτό…Μισό λεπτό, μισό λεπτό.

**ΧΡΗΣΤΟΣ ΓΙΑΝΝΟΥΛΗΣ:** Εννιάμισι λεπτά μιλήσατε οι υπόλοιποι. Εγώ σε ένα λεπτό θα σας κάνω τη χάρη να ολοκληρώσω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, μην ακούτε για τον χρόνο σας. Εδώ μίλησαν όλοι περισσότερο. Έχετε δύο ολόκληρα λεπτά. Παρακαλώ. Αρχίζει από τώρα ο χρόνος σας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ξέρετε, δεν είμαι σαν τον Μητσοτάκη ούτε κουφός ούτε τυφλός, να μην ακούω, να μη γνωρίζω, να μη θυμάμαι, να μη με ενημερώνουν, να μην ξέρω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία. Έχετε δύο λεπτά.

**ΧΡΗΣΤΟΣ ΓΙΑΝΝΟΥΛΗΣ:** Δυστυχώς και ακούω και βλέπω και κρίνω και εκφράζομαι. Δεν έχω πάθει μητσοτακισμό ακόμη, ούτε ανήκω στην εκφυλισμένη μορφή της Νέας Δημοκρατίας που είναι η πνευματική κατάληξη του Αντώνη Σαμαρά με τη Νέα Δημοκρατία του Λαϊκού Ορθόδοξου Συναγερμού. Τι να κάνουμε; Τα έχει αυτά η ζωή.

Πάμε τώρα στο νομοσχέδιο. Ποιος σας δίνει το δικαίωμα αυτή τη στιγμή να χωρίζετε την Ελλάδα και τους εργαζόμενους σε δύο ταχύτητες; Δεν είστε αρμόδιοι, αλλά δυστυχώς εσείς έχετε αναλάβει τον «μουτζούρη», γιατί ο Υπουργός Μεταφορών και Υποδομών δυστυχώς δεν έχει τη θεσμική νομιμοποίηση να είναι σήμερα εδώ παρών με τριάντα και πλέον άρθρα για τις υποδομές και τις μεταφορές. Ποιοι είστε εσείς που λέτε ότι δίνουμε αυξήσεις στις αστικές συγκοινωνίες της Αθήνας και στη ΣΤΑΣΥ και αφαιρούμε τον ΟΑΣΘ;

Έχει βγει ανακοίνωση -και δεν είναι συριζαίοι- από τους εργαζόμενους που καταγγέλλουν την Κυβέρνηση σας για δύο ταχυτήτων συμπεριφορά. Ποιοι είστε εσείς που θεσμοθετείτε για μία ακόμη φορά το ακαταδίωκτο για τους εμπειρογνώμονες; Ποιοι είστε; Πού είναι η λαϊκή νομιμοποίηση όταν δυόμισι εκατομμύρια άνθρωποι, μη χειραγωγούμενοι από ΣΥΡΙΖΑ, ΚΚΕ ή Αριστερά, σας λένε «γιατί;». Υπουργική απόφαση παράλογη.

Η Χαλκιδική γνωρίζετε πού είναι, κύριε Γεωργιάδη και κύριε Γεωργαντά, εκτός από το να συγχρωτίζεστε και να γελάτε; Είναι δικαίωμά σας. Η Χαλκιδική και η Λέσβος είναι τουριστικές περιοχές; Η Χαλκιδική είναι τουριστική περιοχή;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μάλλον!

**ΧΡΗΣΤΟΣ ΓΙΑΝΝΟΥΛΗΣ:** Μάλλον. Α, μάλλον; Δεν είστε σίγουρος.

Η Λέσβος και η Χαλκιδική είναι τουριστικές περιοχές. Εξηγήστε μας γιατί τους αποκόπτετε και τους αποκλείετε από τα εννιαθέσια τουριστικά λεωφορεία. Για ποιον λόγο; Μπορείτε να απαντήσετε;

Αυτό που γίνεται για τα Δωδεκάνησα και για άλλες περιοχές…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, εγώ σας έδωσα και τα δύο λεπτά. Περάσανε τα δύο λεπτά. Έχετε φτάσει στα δώδεκα λεπτά. Είπαμε ότι υπάρχει ανοχή, είμαστε ΠΑΣΟΚ, όλα καλά, αλλά έχετε ξεπεράσει το όριο. Πρέπει να ολοκληρώσετε.

**ΧΡΗΣΤΟΣ ΓΙΑΝΝΟΥΛΗΣ:** Εσείς, κύριε Πρόεδρε, τουλάχιστον είστε στο ΠΑΣΟΚ διαρκώς. Κάποιοι άλλοι κάνουν ταξίδια τυχοδιωκτισμού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να κάνουμε; Τα έχω δει όλα τα ταξίδια. Έχω ζαλιστεί.

**ΧΡΗΣΤΟΣ ΓΙΑΝΝΟΥΛΗΣ:** Έχουμε βαρεθεί και έχουμε κουραστεί από τις ολυμπιακές μεταμορφώσεις των τυχοδιωκτών της πολιτικής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε. Ήρθε ο άλλος Πρόεδρος τώρα. Θα φύγω εγώ και θα μιλάτε ακόμα.

**ΧΡΗΣΤΟΣ ΓΙΑΝΝΟΥΛΗΣ:** Σε είκοσι δευτερόλεπτα ολοκληρώνω.

Πώς εξηγείτε -και κλείνω με αυτό- πραγματικά αυτή την πολιτικά διπολική…

Έχετε κάποιο πρόβλημα, κύριε Σενετάκη;

**ΜΑΞΙΜΟΣ ΣΕΝΕΤΑΚΗΣ:** Στον Πρόεδρο απευθύνομαι.

**ΑΘΑΝΑΣΙΟΣ ΔΑΒΑΚΗΣ:** Δεν αφορά εσάς.

**ΧΡΗΣΤΟΣ ΓΙΑΝΝΟΥΛΗΣ:** Θέλετε να κάνουμε παντομίμα; Εκτός από τους θεατρινισμούς των Υπουργών σας, υπάρχει και η παντομίμα. Μπορώ να το παίξω το παιχνίδι.

Κλείνω, λοιπόν, λέγοντας ότι η πολιτική διπολικότητα φαίνεται από ένα άρθρο. Επί τέσσερις μήνες στο «κουνάω το χέρι Κώστας Αχ. Καραμανλής» -έτσι υπογράφει- διαμαρτυρόμασταν για τις εκατόν εξήντα θέσεις εργαζομένων των αφύλακτων διαβάσεων. Σκοτώθηκαν άνθρωποι. Απολύθηκαν αυτοί οι εκατόν εξήντα. Προσελήφθησαν μέσω εργολάβων, που είναι η αγαπημένη σας διεργασία: εργολάβοι, υπενοικιαζόμενοι εργαζόμενοι, υπερκέρδος, χάσιμο του δημοσίου, δεν μας πειράζει, οι δουλίτσες να γίνονται. Τέθηκαν εκτός του ΟΣΕ δέκα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Δικαιώθηκαν στη δικαιοσύνη, στην οποία εσείς μέσω του υπομνήματος Μητσοτάκη, κύριε Γεωργιάδη, προς τον κ. Ντογιάκο προσπαθείτε -για να είστε ακριβής και να μη ρίχνετε λάσπη στον Νίκο Παππά- να επιβάλλετε να ενταχθεί στη δικογραφία το πόρισμα των τριών εκλεκτών εμπειρογνωμόνων. Κλείνω την παρένθεση.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε συνάδελφε, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Δέκα από αυτούς δικαιώνονται και επιστρέφουν στον ΟΣΕ και μπαίνουν στο ψυγείο. Και σήμερα τι κάνετε; Τον ορισμό του βαθέος κράτους, που έχει στοιχεία δικαιοσύνης, μετά από τη φασαρία και τις ενστάσεις της Αντιπολίτευσης, επιστρέφουν στον ΟΣΕ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, έχετε πάει στον διπλάσιο χρόνο. Σκεφτείτε τους συναδέλφους σας τους άλλους. Σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Αθανασίου, πριν από χρόνια, αλλά ανήκει στη λογοτεχνία που δεν υπάρχει στη βιβλιοθήκη του κ. Γεωργιάδη, ο Ιάκωβος Καμπανέλλης είχε γράψει ένα θεατρικό έργο «Το μεγάλο μας τσίρκο». Κάποια στιγμή η αείμνηστη Τζένη Καρέζη -και τελειώνω με αυτό- γυρνούσε στη σκηνή του θεάτρου μέσα στη δικτατορία γυρνούσε και έλεγε: «Ακούω έναν γδούπο, ακούω κάτι κάτω από τη γη». Η Τζένη Καρέζη το έλεγε αυτό στο θεατρικό έργο του Ιάκωβου Καμπανέλλη «Το μεγάλο μας τσίρκο».

Αυτός ο ήχος, αυτό το «κάτι ακούω κάτω από τη γη» δεν είναι τίποτε άλλο από τη συνείδηση των πολιτών, που όχι μόνο στις 21 Μαΐου θα σας κρίνουν, αλλά θα σας κατατάξουν στην ιστορία ως την πιο επικίνδυνη και επώδυνη κυβέρνηση από τη Μεταπολίτευση και μετά.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Να το ξέρετε.

**ΠΡΟΕΔΡΕΥΩΝ (Χαράλαμπος Αθανασίου):** Σαςπαρακαλώ, αρκετά. Μας υποχρεώνετε να κλείνουμε τα μικρόφωνα; Δεν το καταλαβαίνω αυτό. Έχει μιλήσει κανείς συνάδελφος δεκαπέντε λεπτά;

**ΧΡΗΣΤΟΣ ΓΙΑΝΝΟΥΛΗΣ:** Η τέχνη, η ιστορία, η ζωή είναι δράσεις που έχουν πάντα έναν κοινό παρονομαστή, τη δικαιοσύνη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απλώς μία επισήμανση έτσι για να χτυπάμε λίγο και την υποκρισία.

Εγώ σήμερα κατηγορήθηκα από την «ΑΥΓΗ» -πρωτοσέλιδο- και από την κ. Σία Αναγνωστοπούλου για εμφυλιοπολεμικό μίσος, γιατί αναφέρθηκα σε αυτό που είπα πριν στην ομιλία μου στην ερμηνεία της λέξης Δεξιός και Αριστερός από το λεξικό «Liddell and Scott» ομολογώ εν είδει χιούμορ σε μια ομιλία.

Θέλω πολύ να καταλάβω αν εγώ μιλάω για το Δεξιός και Αριστερός με τον τρόπο που μίλησα είναι εμφυλιοπολεμικό μίσος και εμφυλιοπολεμικό κήρυγμα. Αν από το Βήμα της Βουλής λέτε ότι οι Δεξιοί είναι αυτοί που σε όλους τους εθνικούς αγώνες πηγαίνουν να βγάλουν λεφτά, αυτό είναι κλάδος ελαίας, πολιτικός πολιτισμός και ήρεμο πολιτικό κλίμα;

Το λέτε σοβαρά αυτό, κύριε Γιαννούλη; Μπορείτε να το ανασκευάσετε; Μόλις προ ολίγου είπατε στο Βήμα της Βουλής ότι Δεξιός σημαίνει ότι σε κάθε εθνικό αγώνα πας να βγάλεις λεφτά; Επιμένετε σε αυτή τη δήλωση;

**ΧΡΗΣΤΟΣ ΓΙΑΝΝΟΥΛΗΣ:** Δεν είπα αυτό. Παραφράζετε. Αν μου δώσει ο Πρόεδρος τον λόγο, θα σας πω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ωραία, να πάρετε παρακαλώ πολύ τον λόγο και να το διορθώσετε, γιατί αν έχετε πει αυτό, είναι ο ορισμός του εμφυλιοπολεμικού μίσους.

Και εγώ θέλω να προτείνω -το είπα και χθες στην επιτροπή- καλύτερα να κάνουμε μια προεκλογική εκστρατεία με τις πολιτικές μας διαφορές -καμμία αντίρρηση- να πείτε εσείς ότι αυτή είναι η χειρότερη κυβέρνηση όλων των εποχών -δικαίωμά σας να το πείτε, δημοκρατία έχουμε- εγώ θα πω ότι είναι η καλύτερη. Είναι δικαίωμά μου να το πω. Στο τέλος θα πάνε οι πολίτες στην κάλπη, θα μετρηθούμε και θα σεβαστούμε το αποτέλεσμα που θα μας πουν και λύσαμε τα προβλήματά μας. Έτσι δουλεύει η δημοκρατία.

Αν αρχίσετε τώρα να λέτε ότι δεξιοί είναι αυτοί που παίρνουν λεφτά, ενώ αριστεροί είναι αυτοί που κάνουν θυσίες, με συγχωρείτε δεν τα πάμε καλά.

Παρακαλώ πολύ να του δοθεί ο λόγος για να διορθωθεί.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

Ο κ. Θανάσης Δαβάκης από τη Νέα Δημοκρατία έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Όχι, όχι, σας παρακαλώ, κύριε Γιαννούλη. Δεν υπάρχει προσωπικό εδώ. Έδωσε μια διευκρίνιση σε αυτά που είπατε. Μιλούσατε δεκαπέντε λεπτά. Να σας δώσουμε και άλλον χρόνο;

Ελάτε, κύριε Δαβάκη.

**ΧΡΗΣΤΟΣ ΓΙΑΝΝΟΥΛΗΣ:** Συγγνώμη, κοροϊδευόμαστε; Ο κ. Γεωργιάδης μού έθεσε μια ερώτηση προσωπική.

**ΑΘΑΝΑΣΙΟΣ ΔΑΒΑΚΗΣ:** Δεν υπάρχει αυτή η διαδικασία.

**ΧΡΗΣΤΟΣ ΓΙΑΝΝΟΥΛΗΣ:** Τι δεν υπάρχει; Ζητάω μια διόρθωση. Δεν έχει καταλάβει. Διέστρεψε αυτό που είπα.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, με συγχωρείτε πάρα πολύ, αλλά θεωρώ ότι είναι ανέντιμο αυτό που κάνετε. Βοηθάτε τον κ. Γεωργιάδη να δημιουργήσει εντυπώσεις;

**ΑΘΑΝΑΣΙΟΣ ΔΑΒΑΚΗΣ:** Κύριε συνάδελφε, έχω έρθει στο Βήμα. Είπε εάν θέλετε.

**ΧΡΗΣΤΟΣ ΓΙΑΝΝΟΥΛΗΣ:** Βοηθάτε τον κ. Γεωργιάδη να ρίχνει λάσπη.

**ΑΘΑΝΑΣΙΟΣ ΔΑΒΑΚΗΣ:** Είπε «αν» ο Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Ναι, θέλω.

**ΑΘΑΝΑΣΙΟΣ ΔΑΒΑΚΗΣ:** Το Προεδρείο σάς τον δίνει τον λόγο; Δεν σας τον δίνει.

**ΧΡΗΣΤΟΣ ΓΙΑΝΝΟΥΛΗΣ:** Στο Προεδρείο απευθύνομαι, όχι σ’ εσάς, κύριε Δαβάκη.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, δεν ήταν προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Μα, είναι συντεχνία αστεία αυτή.

Κύριε Αθανασίου, θα πρέπει να ζητήσετε από τον Υπουργό να ανακαλέσει το ερώτημα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, ρητορικό, υποθετικό ερώτημα ήταν.

**ΧΡΗΣΤΟΣ ΓΙΑΝΝΟΥΛΗΣ:** Κύριε Γεωργιάδη, θέλετε απάντηση; Υποθετικό ερώτημα δεν είναι. Είναι εμπρηστικό ερώτημα.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Ναι, αλλά δεν μπορώ να μιλάω με τον κύριο συνάδελφο να είναι όρθιος.

**ΠΡΟΕΔΡΕΥΩΝ (Χαράλαμπος Αθανασίου):** Δεν ακούγεται ο συνάδελφος κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κύριε Γιαννούλη, επειδή είστε και νέος συνάδελφος και καλύτερος από εμάς, καθίστε λίγο να πω και εγώ αυτό που έχω να πω.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε, κύριε Δαβάκη, σας παρακαλώ.

**ΑΘΑΝΑΣΙΟΣ ΔΑΒΑΚΗΣ:** Ναι, αρχίζω, αλλά μιλά ο κύριος συνάδελφος.

**ΧΡΗΣΤΟΣ ΓΙΑΝΝΟΥΛΗΣ:** Πρόκειται για πρόκληση. Ευνοείτε τον κ. Γεωργιάδη να ρίχνει λάσπη;

**ΑΘΑΝΑΣΙΟΣ ΔΑΒΑΚΗΣ:** Εσείς οι νεότεροι πρέπει να είστε καλύτεροι από τους παλιούς. Αφήστε να πω εγώ δυο λόγια. Αφήστε να μιλήσει ο ομιλητής. Είμαι αγορητής.

**ΧΡΗΣΤΟΣ ΓΙΑΝΝΟΥΛΗΣ:** Δεν μπορώ να απαντήσω.

**ΑΘΑΝΑΣΙΟΣ ΔΑΒΑΚΗΣ:** Κύριε συνάδελφε, είμαι αγορητής εγώ αυτή τη στιγμή. Μου έχει δώσει τον λόγο, έχω ανέλθει στο Βήμα. Πρέπει να μιλήσω.

Καθίστε κάτω, κύριε συνάδελφε, να μιλήσω. Σαν συνάδελφος σας μιλάω. Πάντως εγώ δεν θα το έκανα, αν ήσασταν.

**ΧΡΗΣΤΟΣ ΓΙΑΝΝΟΥΛΗΣ:** Κύριε Δαβάκη, δεν απευθύνομαι σε εσάς.

Κύριε Αθανασίου, επιμένετε σε αυτή την πολιτική απρέπεια;

**ΠΡΟΕΔΡΕΥΩΝ (Χαράλαμπος Αθανασίου):** Τα προσωπικά μπορούν να ειπωθούν και μέχρι τέλους της συζήτησης, σύμφωνα με τον Κανονισμό.

**ΧΡΗΣΤΟΣ ΓΙΑΝΝΟΥΛΗΣ:** Σοβαρά;

**ΠΡΟΕΔΡΕΥΩΝ (Χαράλαμπος Αθανασίου):** Αν χρειαστεί, θα δω ακριβώς στα Πρακτικά πώς ειπώθηκε και θα σας πω.

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Είναι πολιτική απρέπεια.

**ΑΘΑΝΑΣΙΟΣ ΔΑΒΑΚΗΣ:** Μαζί θα μιλάμε με τον κύριο συνάδελφο από κοινού;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, δεν ακούγεται ο συνάδελφος. Το καταλαβαίνετε;

**ΧΡΗΣΤΟΣ ΓΙΑΝΝΟΥΛΗΣ:** Είναι πολιτική απρέπεια. Κοροϊδευόμαστε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, είπε θα σου δώσει τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Γιαννούλη, μιλήσατε δεκαπέντε λεπτά. Δεν σας φτάνουν;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δαβάκη, τα προσωπικά μπορούμε να τα λύσουμε μέχρι το τέλος συνεδρίασης. Θα δω στα Πρακτικά τι ειπώθηκε μετά.

**ΧΡΗΣΤΟΣ ΓΙΑΝΝΟΥΛΗΣ:** Κάνετε πλάτες στον κ. Γεωργιάδη.

**ΠΡΟΕΔΡΕΥΩΝ (Χαράλαμπος Αθανασίου):** Αρκετά, κύριε συνάδελφε. Εσείς δεν σεβαστήκατε το Προεδρείο και μιλούσατε δεκαπέντε λεπτά και μιλάτε;

**ΑΘΑΝΑΣΙΟΣ ΔΑΒΑΚΗΣ:** Κύριε Γιαννούλη, ζητήστε τον λόγο επί προσωπικού μετά.

**ΧΡΗΣΤΟΣ ΓΙΑΝΝΟΥΛΗΣ:** Είναι ντροπή. Κάνετε πλάτες στον κ. Γεωργιάδη.

**ΠΡΟΕΔΡΕΥΩΝ (Χαράλαμπος Αθανασίου):** Θα σας δώσω τον λόγο μετά τον κ. Δαβάκη για να ηρεμήσετε.

**ΑΘΑΝΑΣΙΟΣ ΔΑΒΑΚΗΣ:** Είναι πολιτικός ακτιβισμός.

**ΧΡΗΣΤΟΣ ΓΙΑΝΝΟΥΛΗΣ:** Είναι αλήθεια.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, το νομοσχέδιο που συνεχίζουμε να συζητούμε, αποτελεί -κατά την άποψή μας- την ελάχιστη δυνατή ανταπόκριση που μία συντεταγμένη πολιτεία οφείλει να προσφέρει στα θύματα μιας εθνικής τραγωδίας, όπως ήταν αυτή που συνέβη πριν από έναν μήνα στα Τέμπη. Όμως, ο λαός μας απαιτεί λογοδοσία, απόδοση ευθυνών και μια πλήρη ανασυγκρότηση όλων εκείνων που οδήγησαν σε αυτή την τραγωδία, δηλαδή ανασυγκρότηση του σιδηροδρομικού δικτύου και των φορέων που το απαρτίζουν.

Μέτρα όπως η κάλυψη των δαπανών νοσηλείας και η αποκατάσταση των τραυματιών, η χορήγηση ειδικής σύνταξης στους παθόντες και στους εγγύτερους συγγενείς, οι διαγραφές διαφόρων χρεών, η παροχή δωρεάν ψυχολογικής υποστήριξης και νομικών συμβουλών αποτελούν ένα μέρος μιας σειράς διατάξεων που στοχεύουν στην παροχή ενός ελάχιστου επιπέδου στήριξης στα θύματα, στις οικογένειές τους και σε αυτούς τους ανθρώπους οι οποίοι όσα χρόνια και να περάσουν θα πονούν.

Φυσικά, οι υποχρεώσεις της πολιτείας δεν τελειώνουν με όλα αυτά. Οφείλουμε ακόμη περισσότερα, αρχίζοντας από τη λήψη ενός συντεταγμένου συνόλου πρωτοβουλιών, για να διορθωθούν τα κακώς κείμενα τόσο στον κλάδο των μεταφορών όσο και στην πολιτική προστασία. Καθήκον μας είναι να φροντίσουμε ώστε ποτέ ξανά να μην υπάρξει παρόμοιο ατύχημα και παρόμοια απώλεια ζωής στη χώρα μας.

Μερικά σχετικά μέτρα του νομοσχεδίου περιέχονται ήδη, όπως οι τροποποιήσεις του Ποινικού Κώδικα που αφορούν στην επικίνδυνη οδήγηση, τις παρεμβάσεις στην ασφαλή διεξαγωγή των συγκοινωνιών, την κλοπή και τη διακίνηση σιδηροδρομικού υλικού, σημεία τα οποία αφορούν απόλυτα αυτό το οποίο ανέφερα στην αρχή της ομιλίας του. Όσον αφορά δε τα υπόλοιπα μέτρα που περιέχονται στο νομοσχέδιο, αποτελούν ένα σύνολο παρεμβάσεων για την ενίσχυση της ανάπτυξης, διατάξεις που προωθούν τις επενδύσεις, παρεμβάσεις που βελτιώνουν την τουριστική και ναυτιλιακή νομοθεσία και διάφορα άλλα ζητήματα.

Επειδή ο χρόνος δεν είναι πολύς και θέλω να τηρήσω το κοινοβουλευτικό επτάλεπτο επί των νομοσχεδίων, θέλω να σταθώ στο άρθρο 14, σε ένα κομμάτι που αφορά στην παράταση της προθεσμίας για τις άδειες παραγωγών και επαγγελματιών πωλητών στις λαϊκές αγορές, ένα θέμα που είχαμε θέσει στην πολιτική ηγεσία του Υπουργείου και χαιρετίζω το ότι πράγματι αποτελεί ένα μέρος του νομοσχεδίου. Αφορά χιλιάδες εμπόρους λαϊκών αγορών, παραγωγούς λαϊκών αγορών, οι οποίοι για διαφόρους λόγους δεν πρόλαβαν να ανανεώσουν τις άδειες τους και με τη διάταξη αυτή, μέχρι το τέλος Απριλίου, θα μπορούν οι άνθρωποι αυτοί, αυτοί οι βιοπαλαιστές -θα έλεγα- της ελληνικής περιφέρειας κυρίως, να προβούν στην ανανέωση των αδειών τους.

Όμως, πριν κλείσω, θέλω να επισημάνω ένα θέμα που έχει ανακύψει -είναι σημαντικό και χαίρομαι που βρίσκεται στην Αίθουσα αυτή τη στιγμή ο αρμόδιος Υπουργός, ο κ. Γεωργιάδης, και είμαι βέβαιος ότι και στα Πρακτικά θα το δει και θα μεριμνήσει- λόγω της τροποποίησης της δράσης «Πράσινη Παραγωγική Επένδυση Μικρών και Μεσαίων Επιχειρήσεων» του προγράμματος «Ανταγωνιστικότητα» του ΕΣΠΑ 2021 - 2027.

Αρχικά, κύριε Υπουργέ, η δράση αφορούσε -μεταξύ άλλων- στις τουριστικές και ξενοδοχειακές επιχειρήσεις όλων των κατηγοριών. Με τροποποίηση που έγινε τελευταία στιγμή, στις 22 Μαρτίου, τα ξενοδοχεία τριών αστέρων και κάτω εξαιρέθηκαν.

Ο τόπος μου, η Λακωνία, έχει πολλών ειδών τέτοια ξενοδοχεία, οικογενειακές επιχειρήσεις, οι οποίες μετεξελίχθηκαν σε μία ήπιας μορφής ξενοδοχειακή εγκατάσταση. Υπάρχουν ιδιοκτήτες οι οποίοι έχουν τρίστερα ξενοδοχεία και οι οποίοι είχαν υποβάλει φακέλους στους μελετητές τους για να προχωρήσουν και ξαφνικά τους καλεί στο τηλέφωνο ο μελετητής και τους λέει πως –παρ’ ότι πλήρωσαν, υπέβαλαν φακέλους κ.λπ.- εξαιρέθηκαν από το μέτρο.

Το γεγονός αυτό είναι σαφές ότι επηρεάζει αρνητικά χιλιάδες τουριστικές επιχειρήσεις και εκατοντάδες στον τόπο μου, στη Λακωνία. Πλήττονται αυτές οι επιχειρήσεις από διάφορους παράγοντες, όπως το κόστος των υπηρεσιών, το αυξημένο κόστος των πρώτων υλών, της ενέργειας κ.λπ..

Οι μονάδες τριών αστέρων που, όπως σας προείπα, είναι πολλές σε εμάς, στη Λακωνία, είχαν προγραμματίσει τις επενδύσεις τους με βάση την αρχική διατύπωση και τώρα χάνουν αυτή τη σημαντική ευκαιρία. Δεν μιλάμε για ανθρώπους που έχουν μελετητικά γραφεία μέσα στις επιχειρήσεις τους, συνεργάτες και τα λοιπά. Μιλάμε για ανθρώπους οι οποίοι αποτελούν, όπως εμείς λέμε, τη ραχοκοκαλιά της ανάπτυξης και μάλιστα τη ραχοκοκαλιά του τριτογενούς τομέα, των υπηρεσιών.

Ζητώ να το ξαναδείτε αυτό, κύριε Υπουργέ. Είναι πάρα πολύ σημαντικό γι’ αυτές τις επιχειρήσεις, οι οποίες ξαφνικά είδαν ότι βρίσκονται εκτός νυμφώνος.

Κυρίες και κύριοι συνάδελφοι, καθώς βαίνουμε προς το τέλος αυτού του δύσκολου και γεμάτου αντιξοότητες πολιτικού κύκλου, η Κοινοβουλευτική Ομάδα της Νέας Δημοκρατίας, αυτής της μεγάλης λαϊκής παρατάξεως, που πολλές φορές κατηγορείται για διάφορους λόγους –αναφέρθηκε προηγουμένως και ο Υπουργός-, θα σταθεί για ακόμη μία φορά στο ύψος των περιστάσεων ψηφίζοντας ένα πακέτο επιβεβλημένων μέτρων για την παροχή στήριξης στα θύματα του τραγικού δυστυχήματος, καθώς και ένα σύνολο μέτρων για την ανάπτυξη.

Πιστεύω ότι οι αιτιάσεις της Αντιπολίτευσης, ο τοξικός λόγος και όλα αυτά που συνθέτουν μία -θα έλεγα- αλυσιτελή, αδιέξοδη αντιπολιτευτική ρητορική, η οποία περισσότερο διχασμό δημιουργεί σε αυτή την Αίθουσα αλλά και εκτός Αιθούσης, δεν έχουν θέση στο αύριο. Ατενίζοντας όλες οι παρατάξεις αυτού του χώρου, αυτής της Αίθουσας το αύριο, πρέπει να κινούνται με βάση έναν λόγο, ο οποίος περισσότερο θα συγκλίνει σε αυτά τα οποία μας ενώνουν και όχι σε αυτά που μας χωρίζουν, κάτι για το οποίο δεν διακρίνεται η Αριστερά και ιδιαίτερα η ριζοσπαστική Αριστερά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Δαβάκη, και για την τήρηση του χρόνου, όπως πάντα.

Τον λόγο έχει τώρα η κ. Ελένη Μακρή από τη Νέα Δημοκρατία και αμέσως μετά ο κ. Γιάννης Δελής από το Κομμουνιστικό Κόμμα Ελλάδας.

Κύριε Δελή, είναι πρώτα η κ. Μακρή γιατί έχει αλλάξει με τον κ. Δερμεντζόπουλο.

**ΙΩΑΝΝΗΣ ΔΕΛΗΣ:** Καμμία αντίρρηση.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Μακρή, έχετε τον λόγο.

**ΕΛΕΝΗ ΜΑΚΡΗ - ΘΕΟΔΩΡΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με το άρθρο 126, την αποκατάσταση μιας αδικίας σχετικά με την αναγνώριση των επαγγελματικών δικαιωμάτων γεωπονικών σχολών. Ήμουν εισηγήτρια στο νομοσχέδιο του Υπουργείου Αγροτικής Ανάπτυξης και Τροφίμων, όπου ο αρμόδιος Υπουργός υποσχέθηκε να φέρει σχετική τροπολογία, προκειμένου να αρθεί αυτή η αδικία που προέκυψε με την κατάργηση από την κυβέρνηση ΣΥΡΙΖΑ των ΤΕΙ με έναν νόμο, με προχειρότητα και χωρίς να εξασφαλίζονται επαγγελματικά δικαιώματα για τους αποφοίτους.

Χαίρομαι που ο Υπουργός τήρησε την υπόσχεσή του. Η υπόσχεση γίνεται πράξη με την καλύτερη δυνατή λύση. Περιγράφονται ακριβώς τα τμήματα και η διαδικασία με την οποία νέα τμήματα μπορούν να αποκτούν επαγγελματικά δικαιώματα. Ευελπιστώ στην υπερψήφιση απ’ όλες τις πολιτικές παρατάξεις, μιας και στις επιτροπές όλοι δήλωσαν την ευαισθησία τους πάνω σε αυτό το κομμάτι.

Στο παρόν νομοσχέδιο του Υπουργείου Ανάπτυξης και Επενδύσεων γίνεται εκτενής αναφορά σε διατάξεις που σκοπό έχουν την ενίσχυση της ανάπτυξης, κάνοντας παρεμβάσεις σε διάφορους τομείς, ανάπτυξη που οδηγεί στην Ελλάδα που θέλουμε, στην Ελλάδα που αξίζει σε εμάς και στα παιδιά μας, στην Ελλάδα που επιχειρεί, που δημιουργεί ευκαιρίες, θέσεις εργασίας, που δημιουργεί πλούτο για όλους τους Έλληνες.

Θα σταθώ στις ρυθμίσεις που αφορούν τον εκσυγχρονισμό της τουριστικής νομοθεσίας και αυτό γιατί πιστεύω ότι σήμερα, περισσότερο από ποτέ άλλοτε, είναι ανάγκη να θεσμοθετηθούν κάποιες καίριες παρεμβάσεις στον τομέα του τουρισμού, χωρίς αυτό να σημαίνει ότι οι υπόλοιποι τομείς δεν είναι εξίσου σπουδαίοι και σημαντικοί για την ανάπτυξη της χώρας.

Όπως όλοι γνωρίζετε -και πιστεύω όλοι θα συμφωνήσουμε- ο τουρισμός στην Ελλάδα αποτελεί βασικό στοιχείο της οικονομικής δραστηριότητας και είναι ένας από τους σημαντικότερους τομείς της χώρας. Η Ελλάδα ανέκαθεν αποτελούσε σημαντικό προορισμό και πόλο έλξης από τη δεκαετία του 1970, χάρη στον πλούσιο πολιτισμό και την ιστορία της που αντανακλώνται σε μεγάλο βαθμό από τα μνημεία πολιτιστικής κληρονομιάς, καθώς και για τη μεγάλη ακτογραμμή, τα νησιά της, τις παραλίες της, τα λιμάνια της.

Οι προωθούμενες ρυθμίσεις αφορούν στην επενδυτική κοινότητα και σε ξενοδοχειακές και τουριστικές επιχειρήσεις εν γένει. Εξορθολογίζεται και επιταχύνεται η διαδικασία χωροθέτησης και προσέλκυσης επενδύσεων για την αξιοποίηση μαρινών, χωρίς να επηρεάζονται οι διατάξεις περί πολεοδομικού και χωροταξικού σχεδιασμού.

Αναπροσαρμόζονται οι τεχνικές προδιαγραφές για την αδειοδότηση θέσεων στάθμευσης έμπροσθεν ή πλησίον ξενοδοχειακών μονάδων, έτσι ώστε να διαμορφωθεί ένα λειτουργικότερο πλαίσιο εφαρμογής για την εξυπηρέτηση των αναγκών των ξενοδοχειακών μονάδων, ιδίως στα μεγάλα αστικά κέντρα λόγω έλλειψης επαρκών χώρων στάθμευσης.

Επίσης, η λειτουργία της ειδικής Υπηρεσίας Προώθησης Τουριστικών Επενδύσεων ως «Υπηρεσία Μίας Στάσης» θα διευκολύνει τις τουριστικές επενδύσεις. Αυτή η υπηρεσία, κατά το διάστημα της λειτουργίας της μέχρι σήμερα, έχει συμβάλει στην επίτευξη των στόχων για την τουριστική ανάπτυξη μέσω της συντήρησης και απλοποίησης των αδειών ιδιωτικών διαδικασιών.

Μια άλλη πολύ σημαντική παράμετρος αφορά την προβολή της χώρας μας διεθνώς, είναι η σύσταση Υπηρεσίας του ΕΟΤ στην Αυστραλία, καθώς αποτελεί μια σημαντική αγορά με δυνατότητες περαιτέρω ανάπτυξης της κίνησης προς την Ελλάδα -ήδη καταγράφεται αύξηση των αφίξεων- που θα επιφέρει πολλαπλά θετικά αποτελέσματα για τον τουρισμό και εν γένει για την ελληνική οικονομία. Άλλωστε, η ύπαρξη ισχυρής ελληνικής ομογένειας μπορεί να δημιουργήσει έναν υποστηρικτικό ρόλο στην προβολή και προώθηση της χώρας στην Αυστραλία.

Παράλληλα, θα πρέπει να τονιστεί η ιδιαίτερη σημασία που έχει ο ιαματικός τουρισμός, μια εναλλακτική μορφή τουρισμού, η οποία αποσκοπεί στην ίαση και φροντίδα της σωματικής και ψυχικής υγείας του ανθρώπου με τη χρήση των ιαματικών πόρων. Μέχρι σήμερα έχουν αναγνωριστεί περισσότεροι από ογδόντα ιαματικοί πόροι, γεγονός που αποδεικνύει τη συνεχή προσπάθεια που γίνεται με τον συντονισμό των εμπλεκόμενων φορέων.

Επίσης, διευρύνεται η σύνθεση της Επιτροπής Προστασίας Ιαματικών Πόρων για την αντιπροσωπευτικότερη εκπροσώπηση, καθώς και την αποτελεσματικότερη λειτουργία της. Κρίνεται αναγκαίο να παραταθούν οι προθεσμίες και δίνεται παράταση έξι μηνών, έτσι ώστε τα δημοτικά συμβούλια των οικείων δήμων, ΟΤΑ Α΄ Βαθμού, να εκδώσουν απόφαση περί αξιοποίησης των ιαματικών φυσικών πόρων και των εγκαταστάσεων που συνέχονται με αυτούς.

Κυρίες και κύριοι συνάδελφοι, ο τουρισμός στηρίζεται προ πάντων στους ανθρώπους του και αυτοί έχουν ανάγκη συνεχούς κατάρτισης. Με ρυθμίσεις του παρόντος νομοσχεδίου διαμορφώνεται μια λεπτομερής νομοθετική βάση, ώστε να δίνεται η δυνατότητα στις αρμόδιες Υπηρεσίες του Υπουργείου Τουρισμού για τη διοργάνωση προγραμμάτων επαγγελματικής επιμόρφωσης ή κατάρτισης σε θέματα τουρισμού και ειδικών μορφών τουρισμού, ενώ παράλληλα προβλέπεται η δυνατότητα διασύνδεσης των προγραμμάτων αυτών με τις διαδικασίες πιστοποίησης του ΕΟΠΠΕΠ. Τα οφέλη από την εισαγωγή της σχετικής ρύθμισης αναμένεται να είναι σημαντικά. Η διεύρυνση των δυνατοτήτων εκπαίδευσης, κατάρτισης με εμπλουτισμό και διεύρυνση των γνώσεων, δεξιοτήτων και προσόντων των εργαζομένων θα συμβάλει μακροπρόθεσμα στην ανταγωνιστικότητα του ελληνικού τουρισμού.

Και πάμε σε μια άλλη Ελλάδα.

Κυρίες και κύριοι συνάδελφοι, κανείς και καμμιά δεν μπορεί να αμφισβητήσει ότι με το παρόν νομοσχέδιο καθορίζονται με σαφήνεια και πέραν κάθε αμφιβολίας τα μέτρα στήριξης της παρούσας Κυβέρνησης για τους συγγενείς των θυμάτων και των τραυματιών του σιδηροδρομικού δυστυχήματος στα Τέμπη, όπως και ρυθμίσεις ενίσχυσης της ασφάλειας των συγκοινωνιών, μέτρα απαραίτητα για πολίτες που έζησαν μια τραγωδία.

Η εκλογική μου περιφέρεια, η Φθιώτιδα, θρηνεί στο Λιανοκλάδι, στη Στυλίδα, στην Αταλάντη, αλλά και αλλού, γιατί εκείνο το μοιραίο βράδυ πολλοί συμπολίτες μου, νέα παιδιά, ανέβηκαν στο συγκεκριμένο τρένο προκειμένου να ταξιδέψουν στον τόπο των σπουδών τους. Σε κάποιους τα τραύματα στα σώματά τους θα αποκατασταθούν γρήγορα, αλλά στις ψυχές τους θα τους συνοδεύουν ίσως για πάντα.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Τραγικά πρόσωπα, γονείς -δώστε μου ένα λεπτό, κύριε Πρόεδρε- σύζυγοι, σύντροφοι που έχασαν τους δικούς τους ανθρώπους βιώνουν το πένθος τους. Τα λόγια δεν μπορούν να τους δώσουν καμμία παρηγοριά. Όμως, απαιτούνται και πραγματοποιούνται συγκεκριμένες ενέργειες για να άρουν τουλάχιστον τα προβλήματα της καθημερινότητάς τους.

Το νομοσχέδιο έχει αυτόν τον συμβολισμό, την ελάχιστη υποχρέωση της πολιτείας να σταθεί δίπλα στις οικογένειες, αλλά κυρίως να εξασφαλιστεί ότι δεν θα ξαναγίνει κάτι αντίστοιχο. Είναι δέσμευση του ίδιου του Πρωθυπουργού από την πρώτη στιγμή. Δεν θα επαναλάβω τα συγκεκριμένα μέτρα, μιας και ήδη έχουν αναφερθεί από συναδέλφους. Αυτό που πρέπει να τονίσω είναι ότι η πολιτεία κινήθηκε άμεσα, στοχευμένα και αποτελεσματικά, όπως πρέπει να λειτουργεί σε κάθε περίπτωση και αυτό είναι το επιδιωκόμενο. Ένα κράτος με παθογένειες είναι πια καιρός να το αφήσουμε πίσω. Το οφείλουμε σε αυτούς που χάθηκαν, το οφείλουμε στα νέα παιδιά που ονειρεύονται, που αγωνίζονται, που μοχθούν να ζήσουν σε μια χώρα κανονικότητας. Και αυτή έχει δρομολογηθεί. Σε αυτόν τον δρόμο πρέπει να επιμείνουμε χωρίς παλινδρομήσεις, χωρίς αναβολές. Ο λαός μας έχει και μνήμη και κρίση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ, κυρία Μακρή, σας ευχαριστώ.

Τον λόγο έχει τώρα ο κ. Γιάννης Δελής από το Κομμουνιστικό Κόμμα Ελλάδας.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, ο Υπουργός θέλει τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Δελή.

Τι είναι, κύριε Υπουργέ; Νομοτεχνικές;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να πω γι’ αυτό που ακούστηκε για το ΕΣΠΑ που μπορεί να ενδιαφέρει και άλλους συναδέλφους. Πράγματι, έχει δίκιο ο συνάδελφος κ. Δαβάκης. Η αρχική πρόσκληση, όπως είχε γραφτεί, δεν είχε τις μονάδες εργασίας και περιελάμβανε και τα λιγότερα των τριών αστέρων και των τριών αστέρων τουριστικά καταλύματα. Όμως, όπως ξέρετε, από την προδημοσίευση μέχρι τη δημοσίευση χρειάζεται τελική έγκριση της Ευρωπαϊκής Επιτροπής. Εκεί, λοιπόν, μας ζήτησαν να μη συμπεριλαμβάνονται τα τριάστερα, να πάμε δηλαδή σε μεγαλύτερη κατηγορία ξενοδοχείων και με διευκρινιστική μας εγκύκλιο, αφού συνεννοηθήκαμε μαζί τους, συμπεριλαμβάνονται τα τριάστερα υπό τον όρο ότι με τη λήξη της ανακαίνισης θα έχουν κερδίσει ένα αστέρι, δηλαδή θα έχουν χρησιμοποιήσει τα χρήματα αυτά για την αναβάθμισή τους, όπως λέει ο κανονισμός. Αυτά ως προς το τρέχον.

**ΜΑΞΙΜΟΣ ΣΕΝΕΤΑΚΗΣ:** Κύριε Υπουργέ, θα πάνε τέσσερα ή πέντε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το τρία ή και το δύο μπορεί να πάνε τέσσερα ή πέντε, σωστά -εννοείται- αν χρησιμοποιήσουν τα χρήματα για την αναβάθμιση. Αυτό μας ενδιαφέρει, ότι ανεβαίνουν κατηγορία.

**ΠΡΟΕΔΡΕΥΩΝ (Χαράλαμπος Αθανασίου):** Αφήστε να τελειώσει ο Υπουργός, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Παρά ταύτα, είμαστε ήδη σε συνεννόηση με την Ευρωπαϊκή Επιτροπή και κάνουμε προδημοσίευση ενός νέου προγράμματος 200 εκατομμυρίων μόνο για τον τουρισμό, στο οποίο δεν θα έχουμε ούτε όρο αστέρων ούτε όρο μονάδων εργασίας, με στόχο να μπορούν να μπουν σε αυτό το πρόγραμμα και τα τουριστικά καταλύματα που είναι μικρότερα από το όριο του τρέχοντος προγράμματος, ώστε και αυτά να μη μείνουν τελικά έξω από την κρατική επιδότηση, αν και εφόσον θέλουν να κάνουν κάποια ανακαίνιση και κάποια βελτίωση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Πότε; Κατεβαίνει τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Προδημοσίευση θα γίνει τώρα, αυτές τις μέρες, με στόχο να βγει το κυρίως πρόγραμμα. Δεν ξέρω αν θα προλάβουμε τις εκλογές, γιατί αυτό θέλει μια διαπραγμάτευση με την Ευρώπη, έτσι; Ούτε θέλω και πάρα πολύ να πω ότι θα βγάλω πάνω στις εκλογές. Και αυτό λίγο ίσως δεν είναι και πάρα πολύ κομψό, πολιτικά εννοώ. Πάντως δεσμεύουμε την Ευρωπαϊκή Επιτροπή με το καλό όταν έρθει η επόμενη κυβέρνηση να βγάλει το πρόγραμμα και τα 200 εκατομμύρια ευρώ.

**ΑΘΑΝΑΣΙΟΣ ΔΑΒΑΚΗΣ:** Ευχαριστούμε πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Ο κ. Γιάννης Δελής από το Κομμουνιστικό Κόμμα Ελλάδας έχει τον λόγο και αμέσως μετά να ετοιμάζεται η κ. Αικατερίνη Νοτοπούλου από τον ΣΥΡΙΖΑ.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ξεκινώ, κύριε Πρόεδρε, με τη διάταξη για την πρόσβαση στα πανεπιστήμια μέσω των πανελλαδικών εξετάσεων των μαθητών εκείνων που, είτε ήταν επιβάτες είτε έχασαν τα αδέρφια τους ή τους γονείς τους στο έγκλημα των Τεμπών, ένα έγκλημα, βέβαια, που έχει συνενόχους το κράτος και τις διαδοχικές του κυβερνήσεις.

Μολονότι πρόκειται για παιδιά που βιώνουν το σοκ της απώλειας στις οικογένειές τους, με το νομοσχέδιο που συζητούμε δεν προβλέπεται καν να εισαχθούν στη σχολή που επιθυμούν. Και αυτό λίγους μόνο μήνες μετά το δυστύχημα. Αυτό που προβλέπεται είναι να έχουν μια ενίσχυση της τάξης του 20% της βαθμολογίας τους στις πανελλαδικές εξετάσεις, αφού, όμως, πρώτα υπερπηδήσουν το εμπόδιο της ελάχιστης βάσης εισαγωγής που ύψωσε η Κυβέρνηση. Το διαβάζεις αυτό και λες «είναι δυνατόν σε αυτά τα παιδιά;».

Κοιτάξτε, το ελάχιστο που οφείλει να κάνει η Κυβέρνηση -και δεν νομίζω ότι με ακούει αυτή τη στιγμή κανείς από την Κυβέρνηση, εν πάση περιπτώσει- για τα παιδιά αυτά…

**ΜΑΞΙΜΟΣ ΣΕΝΕΤΑΚΗΣ:** Εδώ είμαστε, ακούμε.

**ΙΩΑΝΝΗΣ ΔΕΛΗΣ:** Απευθύνομαι στον Υπουργό, νομίζω ότι είναι τουλάχιστον αγένεια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Συγγνώμη!

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε, κύριε Δελή.

**ΙΩΑΝΝΗΣ ΔΕΛΗΣ:** Έλεγα, κύριε Υπουργέ, ότι το ελάχιστο που οφείλετε να κάνετε ως Κυβέρνηση για τα παιδιά αυτά, για τα παιδιά που σημαδεύτηκαν από το δυστύχημα και σημαδεύτηκαν για όλη τους τη ζωή, είναι, πρώτον, να αφαιρέσετε έστω και κατ’ εξαίρεση ειδικά γι’ αυτά την πρόβλεψη για την εφαρμογή της ελάχιστης βάσης εισαγωγής και κατόπιν να τα ενισχύσετε βαθμολογικά τουλάχιστον με ένα 30%.

Σχετικά τώρα με την ψυχολογική υποστήριξη των τραυματιών του άρθρου 64 και όσων βιώνουν αυτό το μαρτύριο της απώλειας των δικών τους ανθρώπων, η μέχρι τώρα πρακτική της Κυβέρνησης είναι εξοργιστική και αυτή ακριβώς έρχεται εδώ να νομοθετήσει.

Δεν φτάνει που το πρόγραμμα αυτό για ανθρώπους με τόσα ψυχικά τραύματα έχει όριο, λέει, τις δέκα συνεδρίες και, μάλιστα, όχι διά ζώσης αλλά διαδικτυακές, δεν φτάνει που οι άνθρωποι αυτοί, ενώ έχουν ανάγκη από μια διεπιστημονική υποστήριξη από ψυχίατρο, ψυχολόγο, κοινωνικό λειτουργό, τους προσφέρεται η δυνατότητα επικοινωνίας μόνο με έναν ψυχολόγο, το χειρότερο ξέρετε ποιο είναι; Είναι ότι αυτό το κρίσιμο έργο της ψυχολογικής υποστήριξης αυτών των δυστυχισμένων ανθρώπων η Κυβέρνηση το αναθέτει όχι στις κρατικές δομές, αλλά σε διάφορες ΜΚΟ και μάλιστα, μέσα από απρόσωπες αυτοματοποιημένες τηλεφωνικές συνδέσεις. Η λογική του κόστους-οφέλους, λοιπόν, παντού ακόμα και στον ανθρώπινο πόνο.

Πάμε λίγο τώρα στο άρθρο για το λιμάνι της Καβάλας. Πρόκειται βεβαίως για μια ρύθμιση προετοιμασμένη από τον Οργανισμό Λιμένα Καβάλας, προκειμένου να αναδειχθεί ιδιώτης επενδυτής για την υποπαραχώρηση του λιμανιού. Σε ποιον, όμως, παραχωρείται αυτό το λιμάνι; Μα, φυσικά σε αμερικανικές εταιρείες εμπορικών, αλλά και πολεμικών συμφερόντων που ορέγονται τα λιμάνια της Καβάλας και της Αλεξανδρούπολης, ως εκείνο το αριστερό και δεξιό παπούτσι, όπως λένε, για να περπατήσουν τα ιμπεριαλιστικά τους σχέδια.

Στα άρθρα 75 και 76 για τις αστικές συγκοινωνίες της Θεσσαλονίκης, κατ’ αρχάς, εδώ δεν υπάρχει ούτε λέξη για προσλήψεις εργαζομένων στον ΟΑΣΘ. Οι τελευταίες προσλήψεις ήταν πριν από έντεκα χρόνια, το 2012, και παρά το ότι σήμερα αυτός έχει μόνο χίλιους τετρακόσιους πενήντα εργαζόμενους από δυόμισι χιλιάδες που ήταν πριν από δέκα χρόνια. Μιλάμε δηλαδή για πάρα πολύ μεγάλες ελλείψεις σε οδηγούς και τεχνίτες, με ό,τι αυτό σημαίνει -και σημαίνει πάρα πολλά- για όλους εμάς που τυχαίνει να ανεβαίνουμε στα αστικά της Θεσσαλονίκης, σημαίνει πάρα πολλά αυτό για την ποιότητα της αστικής συγκοινωνίας, αλλά και για την ίδια την ασφάλεια των επιβατών.

Αυτό που θεσμοθετείται τώρα και επίσημα είναι η ιδιωτικοποίηση του έργου των ελεγκτών των εισιτηρίων, ενώ με το άρθρο 77 και προκειμένου να κατασκευαστεί ο τερματικός σταθμός του μετρό της Νέας Ελβετίας -να κατασκευαστεί, εμείς δεν λέμε να μην κατασκευαστεί, αλίμονο- αποχαρακτηρίζονται μεν χώροι προορισμένοι για σχολεία και πολιτισμό, αλλά αυτοί οι χώροι δεν ορίζονται κάπου αλλού, δεν προβλέπονται κάπου αλλού, άρα χάνονται.

Τώρα για το μητρώο απασχολούμενων στον πολιτιστικό και δημιουργικό τομέα. Καλά, δεν γνωρίζετε, κύριοι εκεί στην Κυβέρνηση, ότι οι περισσότεροι καλλιτέχνες, επειδή δεν μπορούν να επιβιώσουν από την τέχνη τους, είναι υποχρεωμένοι να κάνουν και μια δεύτερη δουλειά και επομένως, με βάση το σύστημα «ΕΡΓΑΝΗ» δεν θα τους επιτρέπεται η εγγραφή τους στο μητρώο καλλιτεχνών; Φυσικά και το γνωρίζετε.

Δεν γνωρίζει η Κυβέρνηση ότι πολλοί επαγγελματίες καλλιτέχνες δεν μπορούν να ανοίξουν βιβλία στην εφορία, δεν έχουν δηλαδή ΚΑΔ ή έστω ενεργό ΚΑΔ γιατί η οικονομική τους δραστηριότητα είναι πάρα πολύ μικρή και αμείβονται με τίτλους κτήσης; Φυσικά και το γνωρίζετε. Κι όμως αυτοί ακριβώς είναι που εξαιρούνται από το μητρώο.

Για ποιους, λοιπόν, ρωτάμε εμείς, θα λειτουργεί αυτό το μητρώο, όταν αποκλείονται από αυτό εκείνοι που περισσότερο από όλους χρειάζονται μέτρα εργασιακής στήριξης και προστασίας;

Ενώ το άρθρο 106, στο όνομα της καταπολέμησης της αδήλωτης εργασίας, στην ουσία έρχεται να εξυπηρετήσει και αυτό τους εργοδότες, αφού, διαχωρίζοντας την εργασία στις πρόβες των ηθοποιών, χορευτών, τραγουδιστών και μουσικών από την εργασία τους στις παραστάσεις, δίνει το δικαίωμα στους εργοδότες να αμείβουν και να ασφαλίζουν τους εργαζομένους τους με ωρομίσθιο και να τους απολύουν όποτε θέλουν, έτσι που να μην έχουν πλέον κανέναν απολύτως λόγο για να μην τους δηλώνουν.

Δυο λόγια, τέλος, για την ίδρυση του Τμήματος Ψυχολογίας στο Διδυμότειχο. Προβλέπονται εδώ τα απολύτως ελάχιστα για την ίδρυση αυτού του τμήματος, οκτώ μέλη ΔΕΠ που θα προσληφθούν στο μέλλον, ένας στη γραμματεία και καθόλου, μα καθόλου ειδικό επιστημονικό και εργαστηριακό προσωπικό. Και με την πικρή εμπειρία του Τμήματος Νοσηλευτικής που ιδρύθηκε εκεί πριν από χρόνια, όλοι γνωρίζουν πια στο Διδυμότειχο και στον Έβρο ότι αν πραγματικά θέλουμε αυτό το τμήμα να λειτουργήσει, τότε πρέπει να χρηματοδοτηθεί γενναία, κύριε Υπουργέ, ώστε να λύνονται προβλήματα υποδομών, διδασκόντων κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με ένα σημαντικό ζήτημα που θίγεται στο νομοσχέδιο και λέγοντας ότι είναι προφανώς τεράστια η ευθύνη και της σημερινής Κυβέρνησης και της προηγούμενης για το ότι οι απόφοιτοι των σχολών ΑΕΙ πενταετούς φοίτησης, παρακαλώ, γεωπονίας, δασολογίας, ιχθυολογίας, που προέκυψαν από την κατάργηση των ΤΕΙ τη διετία 2018- 2019 δεν έχουν όλοι αυτοί μέχρι στιγμής επαγγελματικά δικαιώματα, καθώς με βάση το προεδρικό διάταγμα του 2000 αυτοί δεν έχουν το δικαίωμα εγγραφής στο ΓΕΩΤΕΕ, στο γεωτεχνικό επιμελητήριο, όπως έχουν οι παλαιότεροι απόφοιτοι.

Θα μου πείτε εδώ μηχανικοί του Πανεπιστημίου Δυτικής Αττικής, που κι αυτό προήλθε από τη συνένωση των ΤΕΙ Αθηνών και Πειραιά, ακόμα και αυτοί να αποκτήσουν επαγγελματικά δικαιώματα και ας έχει η σχολή τους πιστοποιηθεί και αξιολογηθεί από την ανώτατη εθνική, παρακαλώ, αρχή αξιολόγησης, την ΕΘΑΑΕ. Κοροϊδεύετε τον κόσμο με λίγα λόγια.

Η Κυβέρνηση τώρα, κάτω και από την πίεση των αγωνιστικών κινητοποιήσεων φοιτητών και διδασκόντων, προχώρησε σήμερα σε έναν ελιγμό, χωρίς όμως να ακουμπήσει τη ρίζα του προβλήματος.

Τι λέμε εμείς; Εμείς λέμε ως ΚΚΕ ότι οποιαδήποτε νομοθετική ρύθμιση η οποία θα συμπεριλαμβάνει όλα, το ξαναλέω, όλα, μα όλα τα τμήματα χωρίς καμμία, μα καμμία εξαίρεση -και εδώ δεν συμβαίνει αυτό, εξακολουθούν να εξαιρούνται τμήματα- οποιαδήποτε νομοθετική ρύθμιση η οποία δεν εμπλέκει ούτε αναθέτει στην ΕΘΑΑΕ ή στα επιμελητήρια αρμοδιότητες παραχώρησης και πιστοποίησης επαγγελματικών δικαιωμάτων των πτυχίων, τότε αυτή η ρύθμιση θα μας βρίσκει σύμφωνους και αυτή άλλωστε διεκδικούν και οι ίδιοι οι φοιτητές.

Διότι για εμάς, για το ΚΚΕ, τα επαγγελματικά δικαιώματα, όπως και όλη η γνώση πρέπει να βρίσκονται και να κατοχυρώνονται μόνο μέσα στο πτυχίο. Να, δηλαδή, ένας ακόμα λόγος για να βγει ενισχυμένο όσο γίνεται περισσότερο το ΚΚΕ στις ερχόμενες εκλογές.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Δελή.

Κυρία Νοτοπούλου, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, υπάρχει μια εκκρεμότητα σε ένα προσωπικό με τον κ. Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Συμφωνώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, εντάξει, μετά την κ. Νοτοπούλου να μας πείτε σε τι συνίσταται το προσωπικό.

Έχετε τον λόγο, κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η κοινωνία θρηνεί και θα θρηνεί, ζητά και θα ζητά την αλήθεια, γιατί σεβασμός στα θύματα σημαίνει σεβασμός στην αλήθεια.

Την ώρα, λοιπόν, που η ελληνική κοινωνία έχει ξεχυθεί στους δρόμους και ζητά απαντήσεις, εσείς επιστρατεύετε και πάλι τις γνωστές σας πρακτικές: ψέματα, συγκάλυψη, διάχυση ευθυνών και υποκρισία. Και μπορεί να επιχειρείτε συγκάλυψη, διάχυση ευθυνών για να αποποιηθείτε τις δικές σας ευθύνες, όμως η αλήθεια είναι πως η Κυβέρνηση Μητσοτάκη επέλεξε να υποβαθμίσει τον σιδηρόδρομο με τραγικά αποτελέσματα. Γι’ αυτό ακριβώς δεν έχετε απαντήσει σε κανένα από τα ερωτήματα που σας θέτουμε ξανά και ξανά και όλα είναι αμείλικτα.

Το μόνο που λέτε είναι πως ο Πρωθυπουργός δεν γνώριζε τίποτα, δεν γνώριζε πως πεθαίνουν οι άνθρωποι που διασωληνώνονται εκτός μονάδων εντατικής θεραπείας, δεν γνώριζε για τις υποκλοπές, δεν γνώριζε για την απαξίωση του σιδηροδρόμου. Ο κ. Μητσοτάκης δεν γνώριζε τίποτα και δεν απαντά σε τίποτα, τέσσερα χρόνια τώρα.

Ενδεικτικό μάλιστα, κυρίες και κύριοι συνάδελφοι, της υποκρισίας σας είναι πως ενώ σήμερα θα έπρεπε να έχουμε ένα νομοσχέδιο μόνο για τα μέτρα στήριξης των οικογενειών των θυμάτων από αυτή την τραγωδία, που θα προκαλούσε και μια ουσιαστική, ειλικρινή συζήτηση, δεν το κάνετε γιατί φοβάστε το φως, γιατί φοβάστε την αλήθεια.

Φέρνετε, λοιπόν, ένα πολυνομοσχέδιο με άρθρα άσχετα με το ζήτημα, αφορούν τουλάχιστον οκτώ διαφορετικά Υπουργεία και τι περιέχουν οι διατάξεις σας; Παλαιοκομματικές εξυπηρετήσεις, όπως οι αλλεπάλληλες παρατάσεις που δίνετε για τα ΣΒΑΚ, για την κατάταξη των ξενοδοχείων, ρυθμίσεις που εμπαίζουν τους εργαζόμενους στον πολιτισμό. Φτάνετε να νομιμοποιείτε αυθαίρετες κατασκευές εντός και εκτός των χώρων περιφερειακών λιμένων υπό ιδιωτικοποίηση, μάλιστα με τρόπο που εγκυμονεί κινδύνους για την εγκυρότητα και την ασφάλειά τους.

Από την άλλη μεριά, ισχυρίζεστε πως φέρνετε διατάξεις για τον εκσυγχρονισμό της τουριστικής νομοθεσίας, αποδεικνύοντας με το νομοσχέδιο αυτό πως ούτε είχατε ούτε έχετε ούτε θα έχετε σχέδιο για τον ελληνικό τουρισμό. Στην πραγματικότητα πρόκειται πάλι για διατάξεις, πάρα πολύ πρόχειρες, που προσεγγίζουν πάρα πολύ επιφανειακά και αποσπασματικά ζητήματα, δεν επιλύουν χρόνια υπάρχοντα προβλήματα.

Κατ’ αρχάς, δεν θεσμοθετείτε εναλλακτικές μορφές τουρισμού την ώρα που ο κόσμος, οι ταξιδιώτες επιδιώκουν τουρισμό ποιότητας, εμπειρίας. Δεν απαντάτε, δηλαδή, στις ανάγκες του σύγχρονου ταξιδιώτη. Και ενώ γνωρίζετε την αδήριτη ανάγκη θωράκισης του ελληνικού τουριστικού προϊόντος, την ανάγκη για δίκαιη μετάβαση στην ψηφιακή εποχή, την «πράσινη μετάβαση», εσείς έχετε αφήσει τον τουρισμό εκτός Ταμείου Ανάκαμψης. Άρα του στερείτε τη δυναμική του, του στερείτε τη δυνατότητα να θωρακιστεί απέναντι στις κρίσεις, που είναι και πολλών μορφών, του στερείτε τη δυνατότητα να σταθεί με αξιώσεις στην παγκόσμια τουριστική αγορά.

Εδώ και τέσσερα χρόνια, κυρίες και κύριοι συνάδελφοι της Νέας Δημοκρατίας, έχετε αφήσει τον τουρισμό στον αυτόματο πιλότο και αυτό, γιατί δεν έχετε εθνική στρατηγική για ένα βιώσιμο μοντέλο τουριστικής ανάπτυξης.

Αρνείστε, επίσης, πεισματικά την ίδια ώρα, κύριε Υπουργέ, να υποστηρίξετε τα περιφερειακά αναπτυξιακά σχέδια, γιατί αδιαφορείτε για την περιφέρεια. Δείτε μέχρι και σήμερα που μιλάμε τι γίνεται στις ναυαρχίδες του ελληνικού τουρισμού. Δείτε τι γίνεται στη Σαντορίνη, όπου ο Πρωθυπουργός πήγε να φωτογραφηθεί, όταν άνοιξε τον τουρισμό. Σκουπίδια παντού. Δείτε τι γίνεται στη Μύκονο. Στη Μύκονο υπάρχει υπερβολική δόμηση, αλλοίωση της κληρονομιάς της παραδοσιακής αρχιτεκτονικής και το χειρότερο, η μαφία ανθεί. Αυτή είναι η εικόνα που δίνουμε στους επισκέπτες;

Ούτε λόγος, φυσικά, για την άλλη Ελλάδα, για τα άλλα νησιά, για την ηπειρωτική χώρα, για τους ορεινούς προορισμούς. Οι χειμερινές τουριστικές επιχειρήσεις αντιμετωπίζουν πάρα πολύ σοβαρό πρόβλημα διασημότητας. Βέβαια, συνολικά δεν απαντάτε στις ανάγκες επιβίωσης του κλάδου του τουρισμού και των μικρομεσαίων επιχειρήσεων του τουρισμού, που πλήττονται από την αισχροκέρδεια Μητσοτάκη. Δεν έχετε καλάθια να φέρετε σε αυτές τις επιχειρήσεις. Λουκέτα φέρνετε.

Η εστίαση πονάει. Οι μεταφορές το ίδιο. Και μετά το φιάσκο με τον αναπτυξιακό νόμο, αφήσατε εκτός «πράσινου» μετασχηματισμού όλα τα ξενοδοχεία κάτω των τεσσάρων αστέρων.

Και ό,τι απαντήσεις και αν δώσετε, ό,τι εξαγγελίες και αν κάνετε, στην πραγματικότητα, δεν σας ενδιαφέρει, κύριε Υπουργέ, αυτό το κομμάτι του ελληνικού τουρισμού. Αφήσατε τόσον καιρό καταλύματα, ξενοδοχειακές επιχειρήσεις, μικρομεσαίες επιχειρήσεις, την εστίαση, τις μεταφορές και φυσικά, τους ανθρώπους του τουρισμού χωρίς στήριξη, γιατί δεν αντιλαμβάνεστε τι είναι ο ελληνικός τουρισμός και τι είναι οι ανάγκες του. Σας ενδιαφέρει μόνο να κάνετε δωράκια στους λίγους και τους εκλεκτούς.

Ο ελληνικός τουρισμός είναι όλες εκείνες οι επιχειρήσεις που χρήζουν σήμερα στήριξης για την αναβάθμιση και την επέκτασή τους, για τον εκσυγχρονισμό τους. Πρωτίστως, όμως, ελληνικός τουρισμός είναι οι άνθρωποί του, οι εργαζόμενοι και οι εργαζόμενες που σηκώνουν στην πλάτη τους τον ελληνικό τουρισμό, που εσείς τους εγκαταλείψατε κατά τη διάρκεια της πανδημίας και σήμερα, πάλι μπροστά στο φαινόμενο της μεγάλης φυγής, δεν κάνετε απολύτως τίποτα. Ρισκάρετε, στην πραγματικότητα, την ποιότητα του ελληνικού τουριστικού προϊόντος.

Ποιο είναι το σχέδιό σας; Δεν υπάρχει σχέδιο. Δεν υπάρχει σχέδιο και αποτυπώνεται σε αυτό το νομοσχέδιο, το τελευταίο σας, με τις σημερινές διατάξεις. Ακόμα και εκεί πολύ προβληματικές διατάξεις. Το σύστημα ηλεκτρονικής καταγραφής αφίξεων-αναχωρήσεων, για να έχουμε επιτέλους συλλογή δεδομένων, δεν διασυνδέεται με την ΕΛΣΤΑΤ. Μεταφέρετε την αρμοδιότητα για τα ξενοδοχειακά καταλύματα κάτω των τριακοσίων κλινών στις περιφερειακές υπηρεσίες τουρισμού, αλλά παραβλέπετε τις ελλείψεις σε προσωπικό. Παραδίνετε τη χωροθέτηση περισσότερων μαρινών σε ορέξεις επενδυτών. Παλιά σας τέχνη κόσκινο!

Και πάμε και στις διατάξεις για την κατάρτιση. Πάλι και εκεί ο γνωστός τρόπος για να μοιράσετε τα χρήματα του ελληνικού λαού. Στην πραγματικότητα, εδώ και τέσσερα χρόνια απαξιώνετε την τουριστική εκπαίδευση. Τι να πρωτοπούμε; Να αναφερθούμε στις σχολές ΑΣΤΕ Ρόδου και Κρήτης; Τις κάνατε τετραετούς φοίτησης, κατά παράβαση του Συντάγματος, αλλά αρνείστε και την αναβάθμιση του πτυχίου. Στις σχολές ξεναγών τα μαθήματα γίνονται ακόμη διαδικτυακά. Στη μετεκπαίδευση φτάσαμε στο τέλος Φλεβάρη για να ξεκινήσουν.

Και φυσικά, συνεχίζετε, κύριε Υπουργέ, την κοροϊδία με τη δήθεν λειτουργία της εταιρείας «Ιαματικές Πηγές Ελλάδας Α.Ε.». Από τον Δεκέμβριο του 2021 μέχρι σήμερα δεν είχε λειτουργήσει και έρχεστε πάλι να δώσετε, δύο χρόνια μετά, παράταση για τα τυπικά. Όπως, ακριβώς, η επιτροπή για το Ναυάγιο της Ζακύνθου απέτυχε και φτάνουμε σήμερα να κινδυνεύει να κλείσει και να παραιτούνται τα μέλη της επιτροπής, τα ίδια έχουμε.

Αποδεικνύεται περίτρανα για άλλη μία φορά η ανικανότητα του επιτελικού σας κράτους, η κακής σας νομοθέτηση και η ιδιοτέλεια.

Κυρίες και κύριοι συνάδελφοι, τουρισμός σημαίνει πρωτίστως ασφάλεια. Με την Κυβέρνηση Μητσοτάκη, όμως, η πολιτεία έχει αποσυρθεί από τις βασικές της υποχρεώσεις απέναντι στους πολίτες. Δεν μπορεί να εγγυηθεί την προστασία της ανθρώπινης ζωής, δεν μπορεί να εγγυηθεί την αξιοπρέπεια των πολιτών.

Κυρίες και κύριοι της Νέας Δημοκρατίας, αρκετά! Αρκετά με το επιτελικό σας κράτος, αρκετά με την αλαζονεία του κ. Μητσοτάκη και των στελεχών του, αρκετά με την απαξίωση της ανθρώπινης ζωής και της ζωής των πολιτών. Είναι η ώρα της μεγάλης πολιτικής αλλαγής για να ανασάνει ο τόπος.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Γιαννούλη, πείτε μας, κατ’ αρχάς, σε τι συνίσταται το προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Συνίσταται, κατ’ αρχάς, στη διαστρέβλωση σε κάτι το οποίο ειπώθηκε στη διάρκεια της ομιλίας μου από τον κ. Γεωργιάδη και πιστεύω ότι και ο χρόνος που γίνεται αυτή η διαδικασία είναι ατελέσφορος.

Αν μου επιτρέπετε, να σας πω σε δύο δευτερόλεπτα το εξής. Παρερμηνεύοντας ο κ. Γεωργιάδης αυτό που είπα για την πολιτική τοποθέτηση της έννοιας «δεξιός» και «αριστερός», θεώρησε ότι είναι εύκολο μία παρελκυστική προσέγγιση που αφορά στον Εμφύλιο Πόλεμο 1946-1949.

Εάν θέλει να ανοίξουμε αυτή τη συζήτηση, θα πρέπει στον πολιτικό του προϊστάμενο, ως Αντιπρόεδρος της Νέας Δημοκρατίας, στον γραμματέα της Κεντρικής Επιτροπής, τον κ. Μαρινάκη, να του ζητήσει να αποσύρει την κατ’ εξοχήν εμφυλιοπολεμική προσέγγιση, ότι θα σκότωνε τον Τσίπρα, εάν ήταν στον Εμφύλιο, με μία σφαίρα. Το αντιπαρέρχομαι.

Εγώ, κύριε Γεωργιάδη, αναφέρθηκα στο εξής: Εθνική μάχη είναι και η μάχη ανόρθωσης που δίνει η χώρα τα τελευταία τέσσερα χρόνια και σε αυτή τη μάχη, με συντεταγμένη πολιτική πρακτική, δίνετε μία μάχη υπέρ των συμφερόντων των λίγων, της κερδοφορίας των λίγων και κατά των πολλών. Αυτό εννοώ για τη διαφορά «δεξιών» και «αριστερών» στην πολιτική πραγματικότητα, που δεν διαγράφεται από λεξικά ή επιστημονικά εγχειρίδια.

Όμως, θέλω να πω το εξής και κλείνω με αυτό. Καταλαβαίνω την αγωνία σας, ότι αυτό που προτάσσετε κυρίως ως πολιτικό αξίωμα…

**ΠΡΟΕΔΡΕΥΩΝ (Χαράλαμπος Αθανασίου):** Αυτό, όμως, δεν έχει σχέση με προσωπικό. Κάνετε μία άλλη τοποθέτηση τώρα.

**ΧΡΗΣΤΟΣ ΓΙΑΝΝΟΥΛΗΣ:** Δεν κάνω τοποθέτηση. Αποκαθιστώ αυτά που είπα και αυτά που διαστρεβλώθηκαν και θεωρώ…

**ΠΡΟΕΔΡΕΥΩΝ (Χαράλαμπος Αθανασίου):** Εντάξει. Ολοκληρώστε τώρα. Δεν είναι έτσι.

**ΧΡΗΣΤΟΣ ΓΙΑΝΝΟΥΛΗΣ:** Κύριε Αθανασίου, δεν ξέρω αν πρέπει να το εκλάβω ως προκατάληψη. Το προσωπικό συνίσταται στο ότι διαστρεβλώθηκε η άποψή μου.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε. Το προσωπικό, σύμφωνα με τον Κανονισμό, συνίσταται σε δύο περιπτώσεις, κάτι συκοφαντικό το οποίο μειώνει την προσωπικότητα του ομιλούντος ή με πρόθεση αλλοίωση του περιεχομένου της ομιλίας του. Ελάτε τώρα!

**ΧΡΗΣΤΟΣ ΓΙΑΝΝΟΥΛΗΣ:** Κύριε Αθανασίου, μιλάμε και οι δύο ελληνικά σχετικά ανεκτά αποδεκτά.

**ΠΡΟΕΔΡΕΥΩΝ (Χαράλαμπος Αθανασίου):** Μα, κύριε Γιαννούλη, δεν περιορίζεστε σε αυτό που θέλετε να πείτε.

**ΧΡΗΣΤΟΣ ΓΙΑΝΝΟΥΛΗΣ:** Η αλλοίωση των απόψεών μου δεν αποτελεί προσβολή;

**ΠΡΟΕΔΡΕΥΩΝ (Χαράλαμπος Αθανασίου):** Μιλούσατε δεκαπέντε λεπτά πριν. Δεν σας είπαμε τίποτα. Εντάξει, αλλά…

**ΧΡΗΣΤΟΣ ΓΙΑΝΝΟΥΛΗΣ:** Κύριε Αθανασίου, γιατί το κάνετε αυτό; Κλείνω σε ένα δευτερόλεπτο.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Γεωργιάδη, καταλαβαίνω το άγχος και την αγωνία σας, επειδή υπολείπεστε σε δημοφιλία από άλλους πνευματικούς καθοδηγητές της εκφυλισμένης εκδοχής της Νέας Δημοκρατίας, τον Λαϊκό Ορθόδοξο Συναγερμό. Είστε πίσω από τον κ. Βορίδη, τον κ. Πιερρακάκη και όλα αυτά. Καταλαβαίνω τον πανικό σας.

**ΠΡΟΕΔΡΕΥΩΝ (Χαράλαμπος Αθανασίου):** Μα, είναι προσωπικό αυτό τώρα;

**ΧΡΗΣΤΟΣ ΓΙΑΝΝΟΥΛΗΣ:** Εγώ, όμως, προσωπικά δεν θα συμβάλω. Κάντε τον σταυρό σας. Μακάρι να σας βοηθήσει ο Θεός να προσαρμοστείτε στην πραγματικότητα. Δεν θα συμβάλω στον τοξικό λόγο που, αποδομώντας τον, τον υπηρετείτε ως ο πιο πιστός αναπαραγωγέας τοξικότητας και χυδαιότητας.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει. Ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Εγώ δεν είπα για παρελθόντα χρόνο για «δεξιούς» και «αριστερούς». Μιλάω για τώρα. Αριστερά είναι αυτή που είναι στο μέρος των πολλών. Δεξιά είναι αυτή που εκπροσωπείται στο μέρος των λίγων. Τελεία, παράγραφος.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Χρήστος Γκόκας από το Κίνημα Αλλαγής έχει τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ελληνική κοινωνία είναι ακόμη συγκλονισμένη από την εθνική τραγωδία των Τεμπών. Η πληγή είναι μεγάλη. Τα μέτρα που συζητάμε με το σημερινό νομοσχέδιο δεν μπορούν να κλείσουν αυτή την πληγή.

Είμαστε, όμως, θετικοί και από την πλευρά μας, αφού έτσι, ως Κοινοβούλιο, δείχνουμε συμβολικά ότι είμαστε δίπλα στους συμπολίτες μας που βιώνουν την οδύνη που προκάλεσε αυτό το τραγικό δυστύχημα.

Όμως, η μεγάλη μας υποχρέωση και το ελάχιστο χρέος μας, με σεβασμό στη μνήμη των θυμάτων –οι περισσότεροι ήταν νέοι άνθρωποι-, αφορά στην αποκάλυψη της αλήθειας με ανεξάρτητη διερεύνηση από τους πραγματογνώμονες και τη δικαιοσύνη, την απόδοση δικαίου και των ευθυνών σε κάθε επίπεδο και τη διασφάλιση της ασφάλειας έτσι ώστε στο εξής να μη συμβεί ξανά, ποτέ, τίποτα. Θα πρέπει, επίσης, όσα προβλέπονται στο άρθρο 5 της τροπολογίας του Υπουργείου Υποδομών και Μεταφορών για τα μέλη της Επιτροπής Εμπειρογνωμόνων να γίνουν σεβαστά απ’ όλους και ιδιαίτερα από την Κυβέρνηση, ως προς επιρροές και παρεμβάσεις.

Η συγκεκριμένη ρύθμιση, όμως, στοχεύει παράλληλα και στο ακαταδίωκτο, που, όμως, προβλέπεται για συγκεκριμένες περιπτώσεις, σύμφωνα με το Σύνταγμα. Η Κυβέρνηση διόρισε την επιτροπή, παράλληλα, την απαλλάσσει από κάθε ευθύνη, ενώ εξαρχής υπάρχουν ερωτηματικά για τις προθέσεις της, για να προκαταλάβει αποτελέσματα με δικά της πορίσματα και εξ αυτού του άρθρου θα είμαστε αρνητικοί επί της τροπολογίας.

Κυρίες και κύριοι συνάδελφοι, θα μιλήσω περισσότερο για τις διατάξεις του Υπουργείου Μεταφορών. Πριν από αυτό θα ήθελα να αναφερθώ στην αλλαγή του άρθρου 126 για τα επαγγελματικά δικαιώματα αποφοίτων των γεωτεχνικών τμημάτων πενταετούς φοίτησης. Χρειάστηκε να κινητοποιηθούν οι φοιτητές με καταλήψεις και οι καθηγητές με παραιτήσεις, όπως στο Γεωπονικό Τμήμα της Άρτας.

Από την πλευρά μας καταθέσαμε ερώτηση, μιλήσαμε στο νομοσχέδιο ΕΛΓΟ-«ΔΗΜΗΤΡΑ», καταθέσαμε εχθές τροπολογία που έλυνε με καθαρό τρόπο και ονομαστικά για τα τμήματα την εκκρεμότητα αυτή, δίνοντας τέλος στην αγωνία των φοιτητών. Όλες αυτές τις ημέρες σταθήκαμε δίπλα στους φοιτητές και την πανεπιστημιακή κοινότητα. Συζητήσαμε με τους εκπροσώπους των φοιτητών και των σχολών και διαμορφώσαμε το σωστό πλαίσιο για τη λύση του προβλήματος μέσα από την τροπολογία μας που δημιούργησε αφ’ ενός η πρόχειρη θεσμοθέτηση του ΣΥΡΙΖΑ το 2018 και 2019 γι’ αυτά τα τμήματα της τριτοβάθμιας εκπαίδευσης, αφ’ ετέρου η αδράνεια και η έλλειψη βούλησης από την πλευρά της Κυβέρνησης επί τέσσερα χρόνια. Φτάσαμε παραμονές εκλογών και ενάμιση χρόνο μετά από την απόσυρση προηγούμενης τροπολογίας που έγινε τον Νοέμβριο του 2021.

Ακόμα και τις τελευταίες ημέρες η στάση πολλών ήταν απαξιωτική απέναντι σε φοιτητές και σπουδαστές των γεωτεχνικών τμημάτων και μάλιστα, από άτομα που είχαν και την αρμοδιότητα και την ευθύνη γι’ αυτό. Πιέσαμε από την πλευρά μας για να έρθει η σωστή λύση. Δεν περιμέναμε, έτσι κι αλλιώς, να το παραδεχτείτε. Αλλά όλη η λογική της τροπολογίας μας ενσωματώθηκε, τελικά, στις διατάξεις που αναγκαστήκατε να φέρετε. Αυτό για εμάς αποτελεί δικαίωση, κυρίως όμως, ικανοποίηση, γιατί οι απόφοιτοι των πενταετούς φοίτησης Τμημάτων Γεωπονίας, Ιχθυολογίας και Δασοπονίας παίρνουν αυτό που τους αντιστοιχεί και τους αναλογεί και ο κάθε φορέας έχει, έτσι κι αλλιώς, τον ρόλο του σε αυτή την υπόθεση.

Με την ονομαστική αναφορά στα τμήματα που έχουν αυτό το πρόγραμμα σπουδών από το 2019 και με συγκεκριμένο χρονικό περιορισμό για τυχόν νέα αντίστοιχα τμήματα, είναι δύο βασικά ζητήματα που λύνονται. Πλέον ανοίγει -και πρέπει να ανοίξει- η συζήτηση και για τα επαγγελματικά δικαιώματα και όλων των άλλων αποφοίτων, όπου υπάρχουν αντίστοιχες εκκρεμότητες. Θέματα ιδιαίτερα κρίσιμα, μαζί με την ελάχιστη βάση εισαγωγής, για την επιβίωση και το μέλλον των περιφερειακών τμημάτων που πολλά έχουν να προσφέρουν στην αποκέντρωση και στην περιφερειακή ανάπτυξη.

Όσον αφορά στις διατάξεις του νομοσχεδίου θα αναφερθώ σε διατάξεις που αφορούν στο Υπουργείο Υποδομών και Μεταφορών, το οποίο θα μπορούσε να είναι και ένα ξεχωριστό νομοσχέδιο. Θα περιμέναμε αυτές οι διατάξεις να δίνουν περισσότερο ουσιαστικές λύσεις σε θέματα ασφάλειας και μεταφορών, αλλά και στελέχωσης κρίσιμων κρατικών υπηρεσιών ή φορέων και οργανισμών που είναι σε αυτόν τον τομέα. Η Κυβέρνηση επιχειρεί να απαντήσει σε αυτά τα προβλήματα με προχειρότητα. Προκύπτουν ζητήματα όπως, παραδείγματος χάριν, της ασφάλειας για τις αερομεταφορές και δεν λύνεται το πρόβλημα για την άσκηση του επιτόπιου ελέγχου και της εποπτείας στα περιφερειακά αεροδρόμια, αφού αυτά τα ζητήματα δεν μπορούν να αντιμετωπιστούν χωρίς το απαραίτητο προσωπικό, χωρίς την ύπαρξη των αρμόδιων αρχών σε κάθε αεροδρόμιο και ούτε μπορούν να λυθούν από απόσταση, από την Αθήνα και μέσω τεχνολογίας, ενώ ούτε η ελεγχόμενη εταιρεία διαχείρισης και εκμετάλλευσης μπορεί ή πρέπει να ασκήσει αυτόν τον έλεγχο.

Επίσης, στις αστικές συγκοινωνίες προβλέπονται προσλήψεις στον ΟΑΣΑ, όχι όμως και στον ΟΑΣΘ, που και εκεί υπάρχουν αποδεδειγμένα θέματα ελλείψεων προσωπικού, οδηγών και τεχνικών. Ο ΟΑΣΘ έχει ελλείψεις τετρακοσίων οδηγών και εκατό τεχνικών, τουλάχιστον.

Για τη ΣΤΑΣΥ έρχεται η ρύθμιση του άρθρου 1 της τροπολογίας, για να μην επιστραφούν καταβληθείσες αμοιβές. Όμως, στο άρθρο 2 της τροπολογίας εισάγεται η ιδιωτική ασφάλιση των εργαζομένων για προληπτικές και διαγνωστικές εξετάσεις. Οι εργαζόμενοι είναι αντίθετοι σε αυτό. Δεν τους καλύπτει για το εισόδημα και έχουμε το γνωστό πρόβλημα των τροπολογιών με τα πολλά άρθρα που πρέπει να ψηφιστούν ενιαία. Δεν μπορούμε να ψηφίσουμε εκτός από το άρθρο 5 αυτής της τροπολογίας ούτε το άρθρο 4 το οποίο δεν το έχουμε ψηφίσει ποτέ, που αναφέρεται στην ενίσχυση του Αερολιμένα Αθηνών, για τον οποίο έχουμε τη διαφορετική άποψη ότι έπρεπε να δοθούν μετοχές στο ελληνικό δημόσιο. Υπάρχει, επίσης, το άρθρο 3 για τα προσόντα διορισμού των ελεγκτών εναέριας κυκλοφορίας που είναι θετικό. Συνολικά, όμως, στην τροπολογία δεν μπορούμε να ψηφίσουμε, ιδιαίτερα λόγω του άρθρου 5 που αφορά στο ακαταδίωκτο της επιτροπής για τη διερεύνηση του δυστυχήματος των Τεμπών.

Κύριε Υπουργέ, είχατε δεσμευθεί ως Κυβέρνηση και με υπογραφές ως Υπουργείο στο Υπουργικό Συμβούλιο στις 26 Οκτωβρίου, ο Γενικός Γραμματέας με έγγραφό του στις 30 Οκτωβρίου, ο διευθύνων σύμβουλος με έγγραφό του προς τους εργαζόμενους στις 15 Νοεμβρίου για τα θέματα της μισθολογικής εξέλιξης των εργαζομένων των αστικών συγκοινωνιών, των μισθολογικών κλιμακίων και της αναγνώρισης για τους νεοπροσληφθέντες της προϋπηρεσίας τους από τον ιδιωτικό τομέα και αυτά δεν εισάγονται στις διατάξεις δημιουργώντας, εύλογα, αντιδράσεις. Δημιουργούνται εργαζόμενοι δύο ταχυτήτων. Οι εργαζόμενοι υποστηρίζουν ότι αυτά δεν τα περιλαμβάνει η συλλογική σύμβαση εργασίας, γιατί έτσι είχε ζητηθεί και είχατε δεσμευτεί ότι θα τα νομοθετήσετε με το ερανιστικό νομοσχέδιο.

Έτσι, λοιπόν, υπάρχουν αυτά τα θέματα, ενώ για τους εργαζόμενους του ΟΑΣΘ επίσης, δεν υπάρχει ισονομία και ίση αντιμετώπιση, όταν οι ρυθμίσεις που αφορούν στις μισθολογικές διαφορές, αλλά και οι ρυθμίσεις για τις μηνιαίες οικονομικές ενισχύσεις επί του βασικού μισθού 2% για όλους τους εργαζόμενους και 4% για όσους απασχολούνται σε βάρδιες στη ΣΤΑΣΥ δεν αφορούν και στους εργαζομένους στον ΟΑΣΘ.

Κλείνοντας, θα πω για την Πολιτική Αεροπορία. Η υποστελέχωση, επίσης, είναι δεδομένη και τα κενά πολλά. Έχουν ειπωθεί από τους εκπροσώπους αναλυτικά στοιχεία, δεν υπάρχει χρόνος να αναφερθώ σε αυτά, όμως, θα σταθώ στο ότι ο εκπρόσωπος των αερολιμενικών μίλησε ευθέως ότι πλέον υπάρχει θέμα ασφάλειας από εδώ και στο εξής στα αεροδρόμια. Τα ίδια συμβαίνουν και στην Υπηρεσία Πολιτικής Αεροπορίας ενώ η ΟΣΥΠΑ μόλις εχθές, μετά από τέσσερα χρόνια, κατάφερε να συναντηθεί με την πολιτική ηγεσία του Υπουργείου Υποδομών και Μεταφορών.

Όσον αφορά στον ΟΣΕ, που είναι το άρθρο 78, είναι δεδομένη η υποστελέχωση του ΟΣΕ. Προβλέπεται η πλήρωση κάποιων κενών θέσεων, δηλαδή εκατόν σαράντα θέσεις που θα μπορούν να αναλάβουν υπηρεσία το φθινόπωρο. Μέχρι τότε, όμως, τι γίνεται; Επίσης, προβλέπεται και η απαγόρευση του δικαιώματος ενστάσεων επί των προσωρινών πινάκων. Αυτό, όμως, θα δημιουργήσει στο μέλλον μεγαλύτερες καθυστερήσεις σε τυχόν προσφυγές στη δικαιοσύνη και θα έχουμε ακόμα μεγαλύτερο πρόβλημα.

Κλείνω, κυρίες και κύριοι συνάδελφοι και ευχαριστώ, κύριε Πρόεδρε, για την ανοχή σας, λέγοντας ότι σε άλλες επιμέρους διατάξεις, που αφορούν στη χορήγηση αδειών κυκλοφορίας στα φορτηγά δημόσιας χρήσης με προδιαγραφές Euro 6d, όπου προτείνεται να είναι Euro 6 γιατί είναι πολύ ακριβά και στην πράξη θα έχουμε το αντίθετο αποτέλεσμα, αφού θα παραμείνουν στην κυκλοφορία τα παλιά ή για τα ταξί ή άλλες επιμέρους ρυθμίσεις θα εκφραστούμε διά της ψήφου μας επί των άρθρων, λαμβάνοντας υπ’ όψιν όσα ειπώθηκαν από τους φορείς.

Ευχαριστώ πολύ, κύριε Πρόεδρε και για την ανοχή σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε και εμείς.

Η κ. Αντωνίου δεν είναι εδώ. Ο κ. Καιρίδης είναι καθ’ οδόν, μπαίνει τώρα στη Βουλή. Μπορούμε να συνεχίσουμε με δευτερολογίες και αν χρειαστεί, του δίνω τον λόγο.

Ποιοι εκ των εισηγητών ή των αγορητών θέλουν να μιλήσουν;

**ΧΡΗΣΤΟΣ ΚΑΤΣΩΤΗΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):**Τον λόγο έχει εκ μέρους του Κομμουνιστικού Κόμματος Ελλάδας ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Φτάσαμε στο τέλος, λοιπόν, αυτού του νομοσχεδίου. Θέλουμε να διευκρινίσουμε την ψήφο μας σε σχέση με κάποια άρθρα, αλλά και για τις τροπολογίες.

Το ΚΚΕ, κύριε Πρόεδρε, έχει σταθερά στη δράση του την υγεία και την ασφάλεια των εργαζομένων και του λαού. Πρωτοστατεί χρόνια τώρα στους χώρους δουλειάς για τη λήψη εκείνων των μέτρων που θα αποτρέπουν ατυχήματα, δυστυχήματα και θα προστατεύουν τη ζωή των εργαζομένων.

Αναδεικνύει σταθερά την ανάγκη αντιπυρικών, αντιπλημμυρικών έργων αντισεισμικής προστασίας για να μην κινδυνεύει η ανθρώπινη ζωή. Συγκρούεται με την εργοδοσία και το κράτος, γιατί στο όνομα του κόστους δεν παίρνουν τα αναγκαία μέτρα και μεγαλώνει ο αριθμός των εργοδοτικών και κρατικών εγκλημάτων.

Κύριο ζήτημα για τους εργαζόμενους και τον λαό είναι η ασφάλεια της ζωής που είναι ανεκτίμητη, που δεν κοστολογείται. Κανένα ποσό δεν μπορεί να υποκαταστήσει τη ζωή που αφαιρέθηκε με την πολιτική σας, επίσης τον ανείπωτο πόνο και τη θλίψη των συγγενών των θυμάτων του προδιαγεγραμμένου εγκλήματος στα Τέμπη. Και επειδή αυτά τα μέτρα έρχονται να αθωώσουν αυτή την εγκληματική πολιτική, επειδή θεωρούμε ότι οι οικογένειες των θυμάτων, οι τραυματίες δικαιούνται πολύ περισσότερα και τα μέτρα είναι ανεπαρκή, το ΚΚΕ τοποθετείται με «παρών» στα συγκεκριμένα άρθρα.

Σχετικά με το άρθρο 55, κύριε Υπουργέ, ζητάμε να απαλειφθεί το περιεχόμενο του άρθρου αυτού και να συμπεριληφθεί η τροπολογία των ναυταθλητικών σωματείων, την οποία θα καταθέσουμε και στα Πρακτικά.

Όσον αφορά στην τροπολογία 1681 με ειδικό αριθμό 164, θα ψηφίσουμε «κατά» συνολικά. Αν ήταν χωριστά θα ψηφίζαμε το άρθρο 1, με την επισήμανση ότι σε όλους τους εργαζόμενους που εργάζονται σε επικίνδυνες και ανθυγιεινές συνθήκες στη ΣΤΑΣΥ να δοθεί χωρίς χρονικό όριο το μέγιστο ποσό του επιδόματος ανθυγιεινής εργασίας και να ενταχθούν όλοι στα ΒΑΕ, βαριά και ανθυγιεινά επαγγέλματα. Και επίσης, όπου προβλέπεται να δίνεται το επίδομα θέσης ευθύνης.

Για την τροπολογία 1682/165, οι εργαζόμενοι και αυταπασχολούμενοι στο εμπόριο, κύριε Υπουργέ, λένε μία φράση «χωρίς ανάσα μια, φτάνει πια». Η τροπολογία για τη λειτουργία των εμπορικών καταστημάτων είναι απαράδεκτη. Προβλέπει σε περιόδους που το καταναλωτικό ενδιαφέρον είναι υψηλό να μπορεί να παρατείνεται το ωράριο λειτουργίας με απόφαση του κατά τόπου αρμόδιου δημάρχου μετά από πρόταση του εμπορικού συλλόγου μέχρι τις 6.00 η ώρα το πρωί. Εικοσιτετράωρη εργασία επτά ημέρες την εβδομάδα, το λιώσιμο, κυριολεκτικά, των εργαζομένων -πίσω από τα ταμεία, στα ράφια, στα ψυγεία, στις αποθήκες, στην ορθοστασία- εξαρτάται από την απόφαση ενός δημάρχου. Όλα απλοποιούνται σε τουριστικές ή μη περιοχές.

Τις τελευταίες ημέρες διάφοροι δήμοι της Αττικής, με πρόσχημα τη διαβούλευση ετοιμάζονται να ικανοποιήσουν επιλογές μεγάλων επιχειρηματικών ομίλων για το ωράριο λειτουργίας.

Για την τροπολογία με αριθμό 1683/166, επίσης, θα ψηφίσουμε «κατά». Θα ψηφίζαμε το άρθρο 10 αν ήταν χωριστά.

Την τροπολογία του ΣΥΡΙΖΑ που αφορά στο πόθεν έσχες θα την ψηφίζαμε ως ΚΚΕ αν την αποδεχόταν και η Κυβέρνηση.

Επίσης, έχει κατατεθεί μία τροπολογία για ρύθμιση ζητημάτων πρόσληψης και μονιμοποίησης προσωπικού για τον καθαρισμό των υπηρεσιών των Υπουργείων, των εποπτευόμενων από αυτά φορέων και των ανεξάρτητων αρχών από το ΜέΡΑ25 που προβλέπει τη μονιμοποίηση όλων των εργαζομένων των συμβασιούχων. Θα ψηφίζαμε υπέρ αν την αποδεχόταν η Κυβέρνηση.

Επίσης, η Κυβέρνηση -και σήμερα, εδώ, που έγινε μεγάλη συζήτηση για την ασφάλεια των συγκοινωνιών- κύριε Υπουργέ, με βάση τον ν.5014/2023 αρχές του Ιανουαρίου σύστησε τον Εθνικό Οργανισμό Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών, με κατάργηση των Επιτροπών Διερεύνησης Ατυχημάτων και Ασφάλειας Πτήσεων και Διερεύνησης Σιδηροδρομικών Ατυχημάτων και Συμβάντων.

Οι αρμοδιότητες δε αυτών των επιτροπών συγχωνεύθηκαν. Έχουν περάσει δύο μήνες από τη δημοσίευση του νόμου κι ένας μήνας από το δυστύχημα στα Τέμπη και ο Εθνικός Οργανισμός Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών, όχι μόνο δεν λειτουργεί, αλλά η Κυβέρνηση ανέθεσε την αποκλειστική αρμοδιότητα σε ειδική επιτροπή εμπειρογνωμόνων, την οποία θωρακίζει με το ακαταδίωκτο.

Τα ερωτήματα για τις επιλογές πολλά. Θα καταθέσω στα Πρακτικά το υπόμνημα των εργαζομένων στον Εθνικό Οργανισμό Διερεύνησης Αεροπορικών και Σιδηροδρομικών Ατυχημάτων, οι οποίοι είναι και απλήρωτοι. Θα το καταθέσω κι αυτό στα Πρακτικά.

Τέλος, κύριε Πρόεδρε, πιστεύουμε ότι οι νομοτεχνικές βελτιώσεις που έγιναν και στο θέμα του πολιτισμού αλλά και στο θέμα των γεωπονικών σχολών, ήταν αποτέλεσμα των πιέσεων που άσκησαν οι κινητοποιήσεις των εργαζομένων στον πολιτισμό αλλά και των καθηγητών και φοιτητών στα γεωπονικά τμήματα στις σχολές, όμως, δεν συνιστούν -να το πω έτσι- έναν λόγο για να πούμε «ναι» σε αυτές τις νομοτεχνικές βελτιώσεις, γιατί υπάρχουν πάρα πολλά ζητήματα τα οποία είναι κενά. Θα μπορούσαμε να ψηφίσουμε, όπως είπε και ο ομιλητής από το ΚΚΕ, αν εντάσσονταν όλες οι σχολές, χωρίς, βέβαια, τις προϋποθέσεις που θέτει αυτή η τροπολογία που μας δόθηκε.

Επίσης, για το θέμα των εργαζομένων στον πολιτισμό και το μητρώο, θεωρούμε ότι αυτό πρέπει να αποσυρθεί και δεν πρέπει να επιμένει η Κυβέρνηση στην υλοποίηση του.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κατσώτη.

Έχουμε μπει στις δευτερολογίες των εισηγητών, αλλά θα δώσω τον λόγο στον κ. Καιρίδη γιατί ήταν να έρθει η κ. Αντωνίου η οποία δεν ήρθε. Αν χρειαστεί να πείτε κάτι, κύριε Κατσώτη, για το τυπικό, αν θέλετε ένα λεπτό μετά, μπορείτε να πάρετε ξανά τον λόγο.

Κύριε Καιρίδη, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Σας ευχαριστώ, κύριε Πρόεδρε.

Θα είμαι πολύ σύντομος. Η ώρα έχει περάσει. Έχουν μιλήσει πάρα πολλοί και στην επιτροπή και στην Ολομέλεια σήμερα.

Όλοι είμαστε απολύτως συγκλονισμένοι από την ανείπωτη τραγωδία των Τεμπών και με το υπό συζήτηση νομοσχέδιο η ελληνική πολιτεία κάνει το ελάχιστο χρέος της προς τις οικογένειες των θυμάτων, που τόσο άδικα και τόσο βίαια έφυγαν από τη ζωή στα τέλη Φεβρουαρίου, με αυτά τα μέτρα, που είναι το ελάχιστο που οφείλουμε να κάνουμε και ταυτόχρονα, προχωρώντας στην σε βάθος διερεύνηση του τι πήγε στραβά στο σταθμαρχείο, στον ΟΣΕ, τα απίστευτα και τραγικά λάθη που οδήγησαν στο μεγάλο αυτό δυστύχημα.

Και ήδη βγαίνουν στη δημοσιότητα μία σειρά από ενδιαφέροντα στοιχεία για τον σταθμάρχη που χρησιμοποιούσε τις προηγούμενες ημέρες αυτόν τον ηλεκτρονικό πίνακα τοπικής τηλεδιοίκησης, για την ηλεκτρονική χάραξη πορείας, αλλά το επίμαχο βράδυ δεν το έκανε και στη συνέχεια δεν είχαμε την πρέπουσα επικοινωνία με τις αμαξοστοιχίες για να διορθωθεί το λάθος, να συμβουλευτεί τον πίνακα, επίσης οι δύο σταθμάρχες που έλειπαν, ο επιθεωρητής και όλα τα υπόλοιπα.

Δίπλα σε όλα αυτά, είναι προφανές ότι έχουμε και τη δυσλειτουργία του ΟΣΕ, για την οποία αναλάβαμε την πολιτική ευθύνη και για την οποία πρέπει να υπάρξει δράση. Δυστυχώς, κάποιες πολιτικές δυνάμεις από την επαύριον του τραγικού ατυχήματος κινήθηκαν σε δύο κατευθύνσεις μη εποικοδομητικές.

Η πρώτη είναι αυτό που εγώ θα έλεγα, συγκάλυψη και παραπλάνηση της ελληνικής κοινής γνώμης. Ξεκίνησαν τις διαδηλώσεις έξω από την «HELLENIC TRAIN» στην «ΤΡΑΙΝΟΣΕ», τον ιδιώτη πάροχο του μεταφορικού έργου στη Συγγρού, ενώ ξέρουμε ότι το δυστύχημα είναι ευθύνη ενός κρατικού οργανισμού, του ΟΣΕ, που έχει τη διαχείριση και τη λειτουργία του σιδηροδρομικού δικτύου της χώρας.

Οι εμπλεκόμενοι υπάλληλοι είναι δημόσιοι υπάλληλοι, κρατικοί λειτουργοί. Ο συγκεκριμένος βρέθηκε σε αυτή τη θέση με την κινητικότητα. Οι δύο σταθμάρχες που δεν ήταν εκεί ήταν δημόσιοι υπάλληλοι. Ο επιθεωρητής, που τον έβαλε, ήταν δημόσιος υπάλληλος και έτρεξε να πάρει αναρρωτική από άλλον δημόσιο υπάλληλο του ΕΣΥ γιατρό, συνδικαλιστή στον Βόλο.

Προφανώς, υπάρχει ένα δημόσιο το οποίο λειτουργεί και ανταποκρίθηκε στην έκτακτη ανάγκη με απόλυτη επάρκεια, οι γιατροί, οι νοσοκόμοι, οι διασώστες, τα ΕΜΑΚ, οι αστυνομικοί, όλος ο μηχανισμός της πολιτικής προστασίας, ο οποίος ανταποκρίθηκε με μεγάλη ταχύτητα και αποτελεσματικότητα, αλλά υπάρχουν οι γνωστές δυσλειτουργίες ενός άλλου δημοσίου, που επιμένει να κινείται χωρίς λογοδοσία, χωρίς αίσθηση ευθύνης, χωρίς αξιολόγηση, χωρίς αξιοκρατία.

Δυστυχώς, οι πολιτικές δυνάμεις αυτές, της Αντιπολίτευσης, αντί να επικεντρωθούν σε αυτό το επίμαχο και το επίδικο, πώς θα βελτιώσουμε αυτή τη λειτουργία του δημοσίου, λένε, στην περίπτωση του ΠΑΣΟΚ, ότι η λύση στο κακό αυτό μέρος του κράτους μας είναι περισσότερο κράτος με την επανακρατικοποίηση της «ΤΡΑΙΝΟΣΕ». Ο ΣΥΡΙΖΑ κατέθεσε επερώτηση, σύσσωμη η Κοινοβουλευτική Ομάδα, προεξάρχοντος του Αλέξη Τσίπρα, για να βάλει εναντίον της ιδιωτικοποίησης που ο ίδιος έκανε το 2017 μπιρ παρά και γενικά, να γίνει μία κουβέντα μακριά από το κύριο, αλλά να την πάμε αλλού τη συζήτηση, για να μην συζητήσουμε το επίδικο.

Αυτό το βλέπουμε και σήμερα στη συζήτηση εδώ, με ταυτόχρονη προσπάθεια εκμετάλλευσης των πενήντα επτά νεκρών για να επανακάμψουμε πολιτικά, μία και δεν έχουμε τίποτα να πούμε ουσιαστικό, γόνιμες προτάσεις και εποικοδομητικές ιδέες για να πάμε την Ελλάδα μπροστά, κάνοντας, όπως το κάναμε στην πανδημία, μία φθηνή αντιπολίτευση μέσα από το θυμικό και τη δικαιολογημένη οργή της ελληνικής κοινωνίας.

Εγώ δεν θα μιλήσω για το παρελθόν. Ακούστηκαν πολλά για τους συνδικαλιστές. Δεν ήταν πάντοτε οι συνδικαλιστές φορείς εξυγίανσης και εκσυγχρονισμού, αξιολόγησης και αξιοκρατίας, λογοδοσίας και ευθύνης. Υπάρχουν γενικευμένες ευθύνες και το να προσπαθούμε να τις αποσιωπήσουμε δεν βοηθά.

Εγώ θα μιλήσω για το σήμερα. Και ρωτήθηκαν οι πολιτικές δυνάμεις από την Κυβέρνηση και από τον κ. Γεραπετρίτη για το σήμερα. Τι κάνουμε σήμερα; Τι κάνουμε σήμερα με το τρένο; Μας είπε η ΡΑΣ, η οποία είναι αρμόδια για την ασφάλεια των σιδηροδρομικών μεταφορών, ότι πρέπει να φύγουν οι ορισμένου χρόνου. Δεν πρέπει να υπάρχουν αυτοί οι εβδομήντα σταθμάρχες. Άρα να μην λειτουργήσει ο σιδηρόδρομος.

Και ξέρουμε ότι αν δεν λειτουργήσει ο σιδηρόδρομος έχουμε πρόβλημα στον Πειραιά, έχουμε πρόβλημα στην εφοδιαστική αλυσίδα, έχουμε γενικευμένη απαξίωση του σιδηροδρομικού δικτύου όσο αυτό δεν χρησιμοποιείται, διότι οξειδώνεται η γραμμή, βανδαλίζεται η υποδομή και δεν θα έχουμε καθόλου σιδηρόδρομο, αν αυτό συνεχιστεί για κάποιες ημέρες ή εβδομάδες.

Και ρώτησε ο κ. Γεραπετρίτης και στην αρμόδια Επιτροπή Θεσμών και Διαφάνειας τους εκπροσώπους των κομμάτων τι κάνουμε. Τι κάνουμε σήμερα; Θα τον λειτουργήσουμε τον σιδηρόδρομο, με όλες τις ασφαλιστικές δικλίδες που βάλαμε, σε αντίθεση με αυτά που μας λέει ΡΑΣ ή θα διώξουμε τους ορισμένου χρόνου και θα περιμένουμε την ολοκλήρωση των διαγωνισμών, που εμείς κάναμε στο ΑΣΕΠ; Ξεκινήσαμε το 2021 και το 2022, ολοκληρώνονται το 2024, θέλουμε κι έναν χρόνο για να τους εκπαιδεύσουμε, πάμε στο 2025.

Αυτά είναι τα πραγματικά διλήμματα για τις υπεύθυνες πολιτικές δυνάμεις και όχι να λέμε ότι θέλουμε έτσι, γενικά και αόριστα, ασφαλή σιδηρόδρομο, προφανώς όλοι τον θέλουμε τον ασφαλή σιδηρόδρομο και όλοι θέλουμε να έχουμε καλύτερα τρένα. Το θέμα είναι τι κάνουμε τώρα, σήμερα.

Ερωτήθηκαν οι εκπρόσωποι του ΣΥΡΙΖΑ και του ΠΑΣΟΚ και των υπολοίπων κομμάτων να πάρουν θέση σε αυτό το δίλημμα το πραγματικό, το κρίσιμο. Διότι εύκολα λέμε τα λόγια τα μεγάλα, αλλά κάποια στιγμή πρέπει να φεύγουμε από τα ευχολόγια και να ερχόμαστε στην πράξη. Ακολουθούμε τη σύσταση, να φύγουν οι ορισμένου χρόνου, που ήταν μία προσωρινή λύση που έκανε ο παραιτηθείς Υπουργός, προκειμένου να καλύψει κενά γιατί την περίοδο ΣΥΡΙΖΑ δεν είχαμε διαγωνισμό ΑΣΕΠ; Και τον κάναμε εμείς το 2021 - 2022 και φέραμε εμείς υπερδιπλασιασμό της δαπάνης για την ασφάλεια και τη συντήρηση του δικτύου, κοντά σε όλα τα υπόλοιπα που έγιναν και προφανώς, δεν έφτασαν. Προφανώς, είχαμε το πολύ κακό αυτό αποτέλεσμα.

Αυτά είχα να πω, πέρα από το κλωτσοσκούφι και τη διελκυστίνδα να ρίχνει ο ένας στον άλλον τις ευθύνες, με υπευθυνότητα να προχωρήσουμε μπροστά, να φτιάξουμε επιτέλους τρένα μετά από 17 δισεκατομμύρια ευρώ που δαπάνησε ο Έλληνας φορολογούμενος, που τα χρειαζόμαστε, που είναι στοιχείο της ανάπτυξης. Δεν μπορούμε να έχουμε λιμάνια και στον βορρά -εγώ στην Επιτροπή Θράκης που ήμουνα- Αλεξανδρούπολη ή Καβάλα ή Θεσσαλονίκη χωρίς σύγχρονο και αποτελεσματικό και πάνω απ’ όλα ασφαλή σιδηρόδρομο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Καιρίδη.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, μπορώ να πάρω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Ναι, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Ο κ. Καιρίδης είπε ότι δεν κάναμε προτάσεις. Έγινε η Επιτροπή Παραγωγής και Εμπορίου μετά, ακριβώς, με τον κ. Γεραπετρίτη, έγινε η Επιτροπή Θεσμών και Διαφάνειας επίσης και εκεί ειπώθηκαν σημαντικά πράγματα σε σχέση με το τι πρέπει να γίνει στον σιδηρόδρομο.

Αν η Κυβέρνηση αυτά δεν τα αποδέχεται για να τα κάνει, αυτό είναι άλλο θέμα. Ο κ. Καιρίδης δεν έχει παρά να ανατρέξει σε αυτές τις επιτροπές και να δει αν πράγματι κατατέθηκαν προτάσεις, οι οποίες είναι από τους ίδιους τους εργαζόμενους, που ξέρουν πολύ καλά ποια έργα υποδομής θα πρέπει να γίνουν για να υπάρξει ασφάλεια στον σιδηρόδρομο και ποιοι εργαζόμενοι απουσιάζουν σήμερα. Είναι χίλιοι τριακόσιοι οι εργαζόμενοι, με βάση το οργανόγραμμα, που έχει ο ΟΣΕ και εμείς λέμε για να υπάρχει ασφάλεια στις μεταφορές πρέπει να προσληφθούν και οι χίλιοι τριακόσιοι.

Θα μου πείτε ότι δεν μπορείτε να τους προσλάβετε; Εν πάση περιπτώσει πρέπει να το πείτε στον ελληνικό λαό, ότι εμείς μπροστά στη δέσμευση που έχουμε να μην προσλαμβάνουμε στο δημόσιο, θα είσαστε εδώ εκτεθειμένοι μία ζωή στα εγκλήματα, γιατί δεν μας επιτρέπουν να προσλάβουμε το αναγκαίο προσωπικό. Αυτό πείτε το, λοιπόν, στον κόσμο. Χίλιοι τριακόσιοι εργαζόμενοι λείπουν από τον ΟΣΕ. Θα τους προσλάβετε, ναι ή όχι; Είναι αναγκαίοι; Το οργανόγραμμα λέει ότι είναι αναγκαίοι.

Άρα, λοιπόν, εσείς τι κάνετε σήμερα; Προσλαμβάνετε ενενήντα, οι οποίοι ήδη δουλεύουν με μπλοκάκι. Άρα δεν προσλαμβάνετε κανέναν.

Αυτό είναι, λοιπόν, το ζήτημα που προέχει σήμερα και οι προσλήψεις αλλά και τα έργα υποδομής όπως και η τηλεδιοίκηση, η οποία πρέπει να λήξει και δεν μπορεί να είμαστε σταθμάρχες των επιχειρηματικών συμφερόντων. Διότι οι εργολαβίες εδώ, ο ένας απέναντι στον άλλον, και αυτά τα έργα, οι συμβάσεις που θα έπρεπε να είχαν λήξει εδώ και καιρό, είναι από το 2014 μέχρι τώρα, που θα έπρεπε το 2016 να έχουν παραδοθεί κι ακόμη, λοιπόν, εκκρεμούν.

Αυτά, λοιπόν, δεν είναι ευθύνες; Είναι ευθύνες. Τίνος; Του ΣΥΡΙΖΑ, που δεν ολοκλήρωσε και τα άφησε, και δική σας που τέσσερα χρόνια τώρα δεν ολοκληρώθηκε το έργο της σύμβασης για την τηλεδιοίκηση στον σιδηρόδρομο.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, να απαντήσω για ένα λεπτό;

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι προσωπικό, κύριε Καιρίδη. Αν θέλετε μόνο διευκρίνιση σε αυτό που είπατε.

**ΔΗΜΗΤΡΙΟΣ ΚΑΙΡΙΔΗΣ:** Ναι, μια διευκρίνιση πολύ σύντομα, κανένα προσωπικό. Εγώ ξέρετε είμαι μέλος της Επιτροπής Παραγωγής και Εμπορίου και ήμουν ο εισηγητής στην Επιτροπή Θεσμών και Διαφάνειας. Δεν χρειάζεται να ανατρέξω στα Πρακτικά, την παρακολούθησα όλη τη συνεδρίαση πάρα πολύ αναλυτικά. Αλλά δεν μιλάω για τις γενικόλογες προτάσεις, μιλάω για σήμερα τι κάνουμε.

Σήμερα ξέρετε ότι για να γίνει πρόσληψη και ενός υπαλλήλου, όχι των χιλίων τριακοσίων που λέτε, χρειάζεται ΑΣΕΠ και χρειάζεται μία πάρα πολύ χρονοβόρα διαδικασία τεσσάρων χρόνων. Εμείς κάναμε ΑΣΕΠ το 2021 και το 2022, όπως δεν είχε γίνει προηγουμένως και έχουμε εκατόν είκοσι θέσεις από τη μία και εκατό από την άλλη προκήρυξη η οποία τρέχει. Αλλά για να ολοκληρωθεί θέλει κι αυτό χρόνο, δυστυχώς, έτσι που λειτουργούν τα πράγματα.

Το ζήτημα είναι σήμερα. Είμαστε εδώ 30 Μαρτίου, τι κάνουμε; Τον λειτουργούμε τον σιδηρόδρομο με τους προσωρινούς ή τους διώχνουμε όπως λέει η ΡΑΣ και δεν έχουμε σιδηρόδρομο; Αυτό ήταν το ερώτημα που έθεσε ο κ. Γεραπετρίτης και δυστυχώς, αποφύγατε να το απαντήσετε και τότε και τώρα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, μισό λεπτό μόνο να απαντήσω.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κατσώτη, έδωσε μία διευκρίνιση πάνω σε αυτό που είπατε, αλλά σας παρακαλώ να το τελειώσουμε.

**ΧΡΗΣΤΟΣ ΚΑΤΣΩΤΗΣ:** Εμείς ποτέ δεν είπαμε να απολυθούν οι συμβασιούχοι. Αντίθετα είπαμε να γίνουν αορίστου χρόνου, αυτοί οι συμβασιούχοι που υπάρχουν σήμερα. Διότι είναι αναγκαίοι για να λειτουργήσει ο σιδηρόδρομος, αλλιώς δεν μπορεί να λειτουργήσει. Αυτή είναι η θέση μας. Τώρα, αν κάποιοι άλλοι λένε να απολυθούν και δεν ξέρω για ποιον λόγο το λένε, αυτό είναι άλλο θέμα και απευθύνεται σε αυτούς.

**ΔΗΜΗΤΡΙΟΣ ΚΑΙΡΙΔΗΣ:** Χαίρομαι που το λέτε.

**ΠΡΟΕΔΡΕΥΩΝ (Χαράλαμπος Αθανασίου):** Ναι, είστε σαφής, εντάξει.

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Το ΜέΡΑ25 από την αρχή είπε ότι αυτή η συζήτηση πρέπει να αφορά στα θύματα του εγκλήματος στα Τέμπη. Από την αρχή είπαμε ότι πρέπει να κρατήσουμε τα άρθρα του νομοσχεδίου που αφορούν, πραγματικά, στην αποκατάσταση των θυμάτων και να γίνουν σωστά αυτά τα άρθρα. Είναι η ελάχιστη οφειλή της Κυβέρνησης και των περισσότερων κομμάτων εδώ μέσα απέναντι σε αυτό το έγκλημα και στα θύματά του.

Ζητάμε, δηλαδή, την απόσυρση των υπόλοιπων άρθρων, να κρατήσουμε εδώ τα άρθρα που αφορούν στα θύματα, στους πολυτραυματίες και στους συγγενείς τους, να φύγουν οποιεσδήποτε προϋποθέσεις και οποιοιδήποτε όροι, που αυτή τη στιγμή έχει βάλει η Κυβέρνηση απέναντι στα θύματα αυτού του εγκλήματος.

Να θυμίσω εδώ πέρα ποιοι όροι είναι μέσα; Το ότι εξαιρούνται της προστασίας οποιωνδήποτε μέτρων ανακούφισης όποια θύματα του ατυχήματος, πολυτραυματίες έχουν αναπηρία κάτω από 50%. Εξαιρούνται όλοι οι άνθρωποι που έχουν πολλαπλά ορθοπεδικά. Εξαιρούνται όλοι οι φροντιστές, οι οποίοι θα χρειαστεί να εγκαταλείψουν τη ζωή τους για να φροντίζουν πολυτραυματίες των Τεμπών. Εξαιρούνται οι άνθρωποι με μετατραυματικό σοκ κ.λπ..

Δεν είναι δυνατόν αυτή τη στιγμή να ψηφίζει η Βουλή -και οι πλειοψηφίες που δημιουργούνται εδώ- και, προφανώς, η Κυβέρνηση με τα μέτρα αυτά λειψά, αποκλείοντας εν δυνάμει μία κατηγορία ανθρώπων που έχουν χτυπηθεί από το έγκλημα αυτό στα Τέμπη. Δεν μπορεί δηλαδή, να έχουμε πολυτραυματίες που να ξεπερνάνε το 50% αναπηρία και επειδή θα καταφέρουν να αποκατασταθούν, κύριε Πρόεδρε, να μειωθεί το ποσοστό αναπηρίας και να αποκλείονται από τα μέτρα.

Δεν μπορεί να έχουμε ανθρώπους που έχουν βρεθεί να είναι ανάπηροι κάτω από το 50% και λιγότερο και να εξαιρούνται από τα μέτρα. Δεν είναι δυνατόν να υπάρχουν οι όροι και οι προϋποθέσεις για την αποκατάσταση των θυμάτων και των τραυματιών.

Ζητάμε να επανέλθει η συζήτηση από μηδενικό σημείο με μερικούς όρους και προϋποθέσεις. Δεν μπορεί γι’ αυτούς τους ανθρώπους που μπήκαν σε ένα τρένο και ήταν τυχεροί όσοι βγήκαν και έχουν έναν Γολγοθά ώστε να αποκαταστήσουν την υγεία και τη ζωή τους, να βάλουμε όρους και προϋποθέσεις, να έχουν να σκέφτονται, δηλαδή και το αν μπορούν να πληρώσουν τις θεραπείες τους, να έχουν να σκέφτονται αν θα μπορούν να βγάλουν τα προς το ζην. Πρέπει να έχουν μόνο μια σκέψη, την αποκατάστασή τους και αυτό τους το οφείλει η ελληνική πολιτεία και οι κυβερνήσεις και η Κυβέρνηση αυτή και οι υπόλοιπες και όσοι έχουν εμπλακεί σε αποφάσεις που οδήγησαν αυτή τη στιγμή στην εγκατάλειψη του σιδηροδρόμου, στην ιδιωτικοποίηση και στη διάλυση του σιδηροδρόμου, στην υποβάθμιση, στην υποστελέχωση κ. ο. κ..

Δύο πράγματα έχω να πω απλά για τις τροπολογίες του ΜέΡΑ 25. Είναι κρίμα που η Κυβέρνηση δεν τις έκανε αποδεκτές. Είναι η σωστή τροπολογία για τις Γεωπονικές Σχολές και τις άλλες σχολές πενταετούς φοίτησης, με ονομαστική αναφορά, ώστε τα παιδιά αυτά να έχουν τα δικαιώματα που τους αρμόζουν. Είναι η τροπολογία, ώστε ο κάθε πολίτης να μπορεί να ψηφίσει στον τόπο εργασίας του. Όπως κάνουν τα Σώματα Ασφαλείας, γιατί να μην το κάνουν και οι υπόλοιποι εργαζόμενοι, γιατί όχι οι νέοι μας και οι εποχιακά εργαζόμενοι στον τουρισμό;

Και είναι και μία πολύ σημαντική τροπολογία για την αποκατάσταση των γυναικών και αντρών που δουλεύουν στην καθαριότητα του Υπουργείου Οικονομικών, που έχουν εισφορές για είκοσι χρόνια με συμβάσεις και δικαιούνται να αποκατασταθούν. Έχουν λήξει οι συμβάσεις τους και έχουν βρεθεί στον δρόμο. Γι’ αυτούς είναι αυτή η τροπολογία.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Ο κ. Βιλιάρδος έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Δεν θα μιλήσω, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Πάνας έχει τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, μόλις εχθές ο Πρωθυπουργός, στο Υπουργικό Συμβούλιο, είπε ότι μέχρι τις εκλογές δεν θα προωθήσει νομοσχέδια τα οποία θα έχουν προηγουμένως συζητηθεί χωρίς τροπολογίες της τελευταίας στιγμής. Την επόμενη μόλις ημέρα η Κυβέρνηση κατέθεσε χωρίς προηγούμενη συζήτηση τρεις τροπολογίες, όχι μόνο της τελευταίας στιγμής αλλά και της νύχτας θα έλεγα, καθώς κατατέθηκαν τα μεσάνυχτα, με συνολικά είκοσι ένα άσχετα μεταξύ τους άρθρα, πράγμα που δεν επιτρέπει να ψηφίσουμε χωριστά.

Καταθέτω την τοποθέτηση του Πρωθυπουργού στα Πρακτικά της Βουλής, για να καταγραφεί η πλήρης απαξίωση των κοινοβουλευτικών διαδικασιών.

(Στο σημείο αυτό ο Βουλευτής κ. Απόστολος Πάνας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αυτό βέβαια, καταλαβαίνετε ότι δεν έγκειται στην υπεύθυνη νομοθέτηση που αυτή τη στιγμή έχει ανάγκη ο τόπος.

Τώρα επί των διατάξεων της τροπολογίας με αριθμό 1681/164 μίλησε αναλυτικά ο συνάδελφος Χρήστος Γκόκας. Οφείλω, όμως, να επισημάνω ότι επιχειρείτε τη θεσμοθέτηση του ακαταδίωκτου για τα μέλη της επιτροπής Γεραπετρίτη. Η απαλλαγή της επιτροπής από ευθύνες και διώξεις αποτελεί μία πολύ σοβαρή πρόκληση για την ελληνική κοινωνία, που είναι σοκαρισμένη από το τραγικό δυστύχημα των Τεμπών και περιμένει την απόδοση των ευθυνών.

Επί της τροπολογίας 1682/165 υπάρχουν διατάξεις που είναι θετικές, όπως η ενίσχυση στελέχωσης της ΔΙΜΕΑ και η δημιουργία ειδικού διανεμητικού λογαριασμού για αρχιπλοηγούς και πλοηγούς και φυσικά, δεν είμαστε αντίθετοι.

Στην τροπολογία με αριθμό 1683/166 υπάρχουν επίσης θετικές διατάξεις, όπως τα άρθρα 1 για την υλοποίηση του προγράμματος «ΚΑΛΥΨΗ», οι παρατάσεις των άρθρων 2 και 3, αλλά και το άρθρο 7 που αυστηροποιεί το πλαίσιο για την οπαδική βία. Όμως, υπάρχουν και διατάξεις με τις οποίες διαφωνούμε, όπως το άρθρο 8 το οποίο χαλαρώνει έτι περισσότερο το πλαίσιο των κωλυμάτων λόγω ποινικής καταδίκης για τη συμμετοχή σε αθλητικούς φορείς και φυσικά, το άρθρο 9 το οποίο δίνει τη δυνατότητα για διοργάνωση δραστηριοτήτων αντισφαίρισης χωρίς άδεια των ομοσπονδιών. Γι’ αυτό και ψηφίζουμε «παρών» επί του συνόλου της τροπολογίας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Ο κ. Μαμουλάκης έχει τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε στο πέρας, στην ολοκλήρωση της διαδικασίας ενός νομοσχεδίου το οποίο εκ προοιμίου θεωρήσαμε -και μέσω της κριτικής που ασκήσαμε σε επίπεδο επιτροπών- ότι θα όφειλε να ήταν πιο στοχευμένο ως ελάχιστος φόρος τιμής απέναντι στους ανθρώπους που χάσαμε και στις οικογένειες αυτών.

Και το λέω αυτό διότι μία διακριτότητα θα έπρεπε να διέπει την όλη λογική του νομοσχεδίου και από συμβολικής αξίας, αλλά και από ουσιαστικής. Παρ’ όλα αυτά δυστυχώς, βιώσαμε κάτι το οποίο βλέπουμε εδώ και τέσσερα χρόνια. Συμπυκνώνεται ουσιαστικά το σημερινό νομοσχέδιο σε αυτά που βιώνουμε τέσσερα χρόνια σε αυτή εδώ την Αίθουσα, δηλαδή μία νομοθέτηση η οποία δεν διάγει τη συλλογική της καλής πρακτικής και όχι μόνο αυτό.

Δεν είναι μόνο τα ετερόκλητα άρθρα μέσα σε ένα νομοσχέδιο, χωρίς συνάφεια, χωρίς συνοχή, χωρίς συνεκτικότητα, αλλά είναι και ο τρόπος ακόμα -αυτό που ανέφερε προηγουμένως και ο συνάδελφος κ. Πάνας- που έρχονται οι τροπολογίες. Είναι μεταμεσονύχτιες, μετά από την ίδια τη δέσμευση του Πρωθυπουργού προ ημερών. Πριν αλέκτωρα φωνήσαι, είχαμε αυτές τις αλλαγές.

Επιτομή του λόγου μας είναι πάντα οι πράξεις και όταν δεν υπάρχει μία εναρμόνιση των πράξεών μας με τα λόγια μας, τότε εκτιθέμεθα και αναφέρομαι στους Υπουργούς και όχι μόνο.

Πόθεν έσχες, μία τροπολογία για την οποία ακούσαμε πολλά και από φίλια μέσα της Κυβέρνησης λοιδορήθηκε. Ένα πράγμα ζητήσαμε ουσιαστικά, το πόθεν έσχες δικαστικών λειτουργών, εκδοτών, δημοσιογράφων, πολιτικών προσώπων, να εμπεριέχει και την πράξη του συμβιβασμού ή εν πάση περιπτώσει των εν γένει ρυθμίσεων που υπάρχουν γύρω από θέματα δανεισμού με τραπεζικά ιδρύματα. Δυστυχώς, από ό,τι φαίνεται δεν εισακούστηκε η πρότασή μας. Κατανοητό βέβαια, από μία Κυβέρνηση η οποία έχει ψηφίσει τα τρία «α», ακαταδίωκτο, αμνηστία και ασυλία -προσέξτε- για τραπεζικά στελέχη!

Και ειρήσθω εν παρόδω, κύριε Γεωργιάδη, θυμήθηκα το εξής. Εδώ, σε αυτή την Αίθουσα ήμασταν πριν από τρία ολόκληρα χρόνια, όταν σας ρώτησα τι θα συμβεί, τελικά, με αυτή την Επιτροπή Ανταγωνισμού και το πόρισμα που διακαώς περιμένουμε. Να θυμίσω στο Σώμα ότι ήταν φθινόπωρο του 2019, όταν αιφνίδια, στελέχη της Επιτροπής Ανταγωνισμού ουσιαστικά προχώρησαν σε έναν εκτεταμένο έλεγχο, στις έξι ώρα το πρωί, αν δεν κάνω λάθος, σε όλα τα headquarters, τα κεντρικά καταστήματα των συστημικών τραπεζών. Από τότε, φωνή βοώντος εν τη ερήμω. Ακόμη περιμένουμε το πόρισμα. Τέσσερα χρόνια κλείνουμε σε λίγο. Τι συμβαίνει; Αυτό νομίζω λέει πολλά και συνδέεται με τα τρία «α».

Μίλησα για το ακαταδίωκτο. Ο Καραμανλής των Τεμπών υποψήφιος. Η επιτροπή των Τεμπών ακαταδίωκτη και οι νεκροί των Τεμπών, που εδώ οφείλουμε πραγματικά τον ελάχιστο φόρο τιμής, ακόμη περιμένουν δικαίωση.

Ελπίζω η πολιτεία, έστω και με αυτό το βήμα που γίνεται σήμερα και γι’ αυτό ψηφίζουμε θετικά τις διατάξεις που διέπουν στην ενίσχυση ως ελάχιστο φόρο τιμής στις οικογένειες, να βρουν τη δικαίωση. Και τη δικαίωση θα τη βρουν μόνο με έναν τρόπο, με το να μάθουμε την αλήθεια.

Αυτές είναι οι πρακτικές της Κυβέρνησης, λοιπόν, λίγο πριν κλείσει τον κύκλο της.

Κλείνοντας και εγώ με τη σειρά μου τη σημερινή τοποθέτηση για το νομοσχέδιο, θεωρώ υποχρέωσή μου να κλείσω με έναν στίχο, που απασχολεί τους νέους αυτής της χώρας και έχει συγκλονίσει πραγματικά τα νέα παιδιά. Όμως, αφορά και εμάς, τις ηλικίες των σαράντα, που μεγαλώσαμε με ένα συγκρότημα με έντονο κοινωνικοπολιτικό στίχο, αυτό το τραγούδι που γράφτηκε αποκλειστικά για τους νέους που χάσαμε στα Τέμπη. Μόνο μία στροφή θα πω και θα ήθελα με αυτό, κύριε Πρόεδρε, να κλείσω: «Πες στους δικούς μου ότι θα αργήσω απόψε. Ένα θα γίνω με τις ράγες και τους καπνούς. Το τελευταίο εισιτήριο κόψε γι’ αυτό το τρένο που θα αγγίξει τους ουρανούς. Την κάνω, φίλε μου, σαλπάρω απόψε σε δρομολόγια δίχως επιστροφή. Τον σεβασμό σου στη μνήμη μας δώσε, το έγκλημα μην αφήσεις να ξεχαστεί.».

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, ξέχασα ένα θέμα, το οποίο είναι σοβαρό και συζητήθηκε και σήμερα εδώ. Αφορά στο δικαίωμα όλων αυτών που δουλεύουν εποχιακά να ψηφίσουν. Είναι ένα σοβαρό ζήτημα. Ήδη, έχουν πάει πάρα πολλοί νέοι και νέες στα νησιά. Η δυσκολία, όπως έχει καταγραφεί, τουλάχιστον και στις προηγούμενες εκλογές, είναι πολύ μεγάλη να πάνε να ψηφίσουν. Ούτε άδειες δίνουν οι εργοδότες, παραβιάζοντας, εάν θέλετε, και την ίδια τη νομοθεσία, αλλά και τα έξοδα είναι πάρα πολύ μεγάλα, για να πάει να ψηφίσει κάποιος.

Εμείς έχουμε καταθέσει και μία ερώτηση. Έχουν κατατεθεί εδώ διάφορες προτάσεις. Πιστεύουμε ότι θα πρέπει να παρθούν όλα εκείνα τα μέτρα, έτσι ώστε να ψηφίσουν οι εργαζόμενοι στον τουρισμό, που είναι πολλοί και είναι νέοι, είτε με άδειες και με διευκόλυνση του αντίτιμου των εισιτηρίων, που θα πρέπει να σκεφτεί η Κυβέρνηση πώς θα τα διασφαλίσει είτε να ψηφίσουν εκεί που δουλεύουν.

Χρειάζεται, λοιπόν, η Κυβέρνηση να λύσει αυτό το ζήτημα άμεσα, πριν να κλείσει η Βουλή, έτσι ώστε να πάμε στις εκλογές και να έχουν το δικαίωμα να ψηφίζουν και αυτοί οι εργαζόμενοι.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αν και είμαστε στο κλείσιμο και είμαστε όλοι προφανώς εξαιρετικά κουρασμένοι -και εγώ-, οφείλω ορισμένες επισημάνσεις και απαντήσεις για το κλείσιμο.

Πρώτα απ’ όλα, έβαλα τους συνεργάτες μου να βρουν όλη την ομιλία του κ. Τσακαλώτου, γιατί εγώ αναγκαστικά εκείνη την ώρα έπρεπε να λείπω σε δύο υποχρεώσεις, εκείνη τη μία ώρα που έλειψα. Δεν είπε τίποτε για τον ΦΠΑ στα τρόφιμα. Με συγχωρείτε, αλλά εφόσον ένα από τα μεγαλύτερα πεδία της πολιτικής μας σύγκρουσης είναι η ακρίβεια και η πρότασή σας είναι η μείωση του ΦΠΑ...

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είπε, κύριε Υπουργέ. Με βάση τα στοιχεία…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, την προηγούμενη εβδομάδα δεν είχαν βγει τα στοιχεία της EUROSTAT.

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο τώρα. Να τελειώσουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επαναλαμβάνω, είναι δηλωτικό ότι το μεγαλύτερο ζήτημα που λέμε όλοι ότι ισχύει σήμερα είναι ο πληθωρισμός και η μόνη έτερη πρόταση που έχει τεθεί στον δημόσιο διάλογο, πέραν της δικής μας πολιτικής, είναι η πρότασή σας για μείωση του ΦΠΑ, αλλά ο αρμόδιος κ. Τσακαλώτος και πρώην Υπουργός Οικονομικών δεν είπε απολύτως τίποτα ούτε σήμερα, κύριε Πάνα.

Αυτό, κατά τη γνώμη μου, δείχνει ότι δεν έχετε απολύτως καμμία εξήγηση γιατί συμβαίνει αυτό και στην πραγματικότητα αυτό που συμβαίνει, ξεγυμνώνει όλα σας τα επιχειρήματα και όλη την κριτική κατά της Κυβέρνησεώς μας για την ακρίβεια. Δηλαδή, εάν είχατε να μας πείτε το οτιδήποτε γι’ αυτό το θέμα, θα το λέγατε. Δεν το λέτε, γιατί δεν μπορείτε να παραδεχτείτε ότι η πρότασή σας για μείωση του ΦΠΑ και άρα δι’ αυτού του τρόπου, διά ενός μαγικού τρόπου μειώσεως της ακρίβειας, δεν εδράζεται στην πραγματικότητα, αλλά λέγεται μόνον για πολιτικάντικους λόγους, παίζοντας με τον πόνο των ανθρώπων.

Φυσικά, για να το πούμε απλά, δεν υπάρχει κανένας μαγικός τρόπος να σβήσεις τον πληθωρισμό. Εάν υπήρχε τέτοιος τρόπος, θα τον είχαν εφαρμόσει και άλλα κράτη. Πουθενά στον κόσμο δεν τα έχουν καταφέρει. Ο πληθωρισμός διαρκώς υπάρχει σε πολύ υψηλή θέση. Η Γερμανία πριν από λίγο ανακοίνωσε τον χαμηλότερο πληθωρισμό της, λέει, εδώ και δεκαπέντε μήνες για τον μήνα Μάρτιο και εάν θυμάμαι καλά, το νούμερο που είδα λίγο προηγουμένως είναι 7,8%.

**ΒΑΣΙΛΕΙΟΣ ΒΙΛΙΑΡΔΟΣ:** Στην Ισπανία είναι 3,1%.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι 3,1%, αλλά 6,2% έχει η Ισπανία.

Ξαναλέω, λοιπόν, η Γερμανία ανακοίνωσε τον χαμηλότερό της πληθωρισμό 7,5%, γύρω στο 8%.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είναι στο 7,4% από 8,7%.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι, λοιπόν, 7,4%. Συγγνώμη, που δεν θυμόμουν το νούμερο, γιατί είμαι λίγο κουρασμένος. Πάντως, σε κάθε περίπτωση υψηλότερα από εμάς κατά μία μονάδα και. Το λέω, απλώς, για να καταλάβουμε ότι εάν υπήρχε μαγικός τρόπος να σβήσεις τον πληθωρισμό, θα τον είχαν βρει και άλλοι. Μην παίζουμε με τον πόνο των ανθρώπων.

Τώρα δύο οφειλόμενες απαντήσεις στον κ. Μαμουλάκη και μία στον κ. Γιαννούλη.

Είπε ο κ. Μαμουλάκης, δυστυχώς, με πάρα πολύ μεγάλο στόμφο ότι ο Καραμανλής θα είναι υποψήφιος των Τεμπών και διάφορα τέτοια. Το εάν θα είναι ή όχι δεν ξέρω, θα γίνει ανακοίνωση του κόμματός μου.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ανακοινώθηκε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν έχω δει επίσημη ανακοίνωση, έχω δει κάποια δημοσιεύματα που λένε ότι θα ανακοινωθεί. Επίσημη ανακοίνωση δεν έχω ακούσει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μπορεί.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Οφείλω να σας πω, όμως -γιατί αυτό πραγματικά με ενοχλεί-, το τι θα κάνει η Νέα Δημοκρατία με τους υποψηφίους της είναι θέμα της Νέας Δημοκρατίας. Η Δούρου υποψήφια Περιφερειάρχης. Δεν ήταν υποψήφια Περιφερειάρχης η Δούρου στις εκλογές του Μαΐου του 2019; Δεν ήταν η Περιφερειάρχης στο Μάτι; Ειλικρινά, αυτούς τους εκατόν έξι ανθρώπους που πέθαναν στο Μάτι δεν τους υπολογίζετε; Για κάποιον λόγο πιστεύετε ότι οι νεκροί στα Τέμπη αξίζουν περισσότερο; Τότε γιατί;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το Μάτι και η Ηλεία είναι άλλο πράγμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εάν το επιχείρημά σας είναι ότι ο πολιτικός προϊστάμενος μίας τραγωδίας δεν πρέπει να κατέβει στις εκλογές, ο κ. Τόσκας γιατί κατέβηκε στις εκλογές; Δεν κατέβηκε στις εκλογές ο κ. Τόσκας; Γιατί κατέβηκε; Με τον ΣΥΡΙΖΑ δεν κατέβηκε; Δεν ήταν ο αρμόδιος Υπουργός; Δεν κάηκαν επί Τόσκα εκατόν έξι άνθρωποι; Δεν σκοτώθηκαν παιδάκια, νέοι, γέροι; Γιατί τον κατεβάσατε;

Άρα, στην πραγματικότητα δεν σας νοιάζει καθόλου αυτό, επαναλαμβάνω, το μόνο που σας νοιάζει είναι πώς θα πλήξετε τη Νέα Δημοκρατία. Διότι, εάν ανθρώπινα σας ένοιαζε, εάν αυτό που σας καίει είναι ο ανθρώπινος πόνος, θα πονάγατε για τον Τόσκα, θα πονάγατε για τη Δούρου.

Σας είπα πριν και πάλι κανένας δεν απάντησε: Κάνετε ωραίες διαδηλώσεις για τα Τέμπη. Με γεια σας, με χαρά σας! Για το Μάτι διαδήλωση γιατί δεν έγινε; Γιατί δεν έγινε μία διαδήλωση στο Σύνταγμα για το Μάτι; Για ποιον λόγο;

**ΧΡΗΣΤΟΣ ΚΑΤΣΩΤΗΣ:** Εμείς κάναμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για τον ΣΥΡΙΖΑ μιλάω, δεν λέω για εσάς. Εσείς είστε συνεπείς σε αυτά που λέτε. Λέμε τώρα γι’ αυτούς.

Γιατί δεν κάνατε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Γεωργιάδη, μία φυσική καταστροφή δεν είναι το ίδιο με μία μετωπική σύγκρουση τρένων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φυσική καταστροφή ήταν το Μάτι; Το ότι εγκλωβίσατε τους ανθρώπους μέσα στα στενά και τους αφήσατε να καούν ήταν φυσική καταστροφή; Σας παρακαλώ πάρα πολύ!

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Και η Ηλεία και το Μάτι ήταν μία φυσική καταστροφή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει, συνεχίστε να λέτε αυτά.

Επαναλαμβάνω, η υποκρισία σας είναι αδιανοήτου μεγέθους. Αδιανοήτου μεγέθους! Πέρα από τα ανθρώπινα όρια είστε υποκριτές.

Έρχομαι στον κ. Γιαννούλη τώρα.

Κύριε Γιαννούλη, έβαλα τους συνεργάτες μου -δεν πρόλαβαν να βγουν τα Πρακτικά ακόμη- και μου απομαγνητοφώνησαν το τι είπατε. Συγγνώμη, θα το διαβάσω, γιατί μου το έχουν κάνει mot à mot. Αυτό που είπατε με αυτό που ισχυριστήκατε μετά ότι είπατε δεν έχει καμμία απολύτως σχέση. Ευτυχώς, που δεν σας το ρώτησα, είχα πολύ καλή μνήμη. Διαβάζω: «Γιαννούλης: Αλλά επειδή βάζετε διλήμματα προβοκατόρικα, σχεδόν νεολογισμούς, με βάση τη διελκυστίνδα Δεξιάς - Αριστεράς, θα σας πω με δύο λόγια: Αριστερά είναι αυτή που χύνει το αίμα της και βάζει μπροστά τη ζωή της υπέρ αξιών. Δεξιά είναι αυτή που από τις μάχες της χώρας κοιτάει να βγάλει κέρδος και από τη μύγα ξύγκι. Είναι πιο απλή από τα επιστημονικά λεξικά σας. Δεξιά είναι αυτή η οποία από θύτες μετατράπηκαν σε θύματα και ελίτ που αμέσως μετά από σημαντικές περιόδους λεηλάτησαν τη χώρα.».

Συγγνώμη, αυτό δεν είναι εμφυλιοπολεμικό μίσος;

**ΧΡΗΣΤΟΣ ΓΙΑΝΝΟΥΛΗΣ:** Απλά ελληνικά, όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό δεν είναι εμφυλιοπολεμικό μίσος;

**ΧΡΗΣΤΟΣ ΓΙΑΝΝΟΥΛΗΣ:** Είναι το παρόν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η «ΑΥΓΗ» αύριο θα γράψει εμφυλιοπολεμικό κήρυγμα από τον Γιαννούλη; Μόλις είπατε όλους τους Δεξιούς της χώρας, όσους αυτοπροσδιορίζονται ως Δεξιοί, ως προδότες, ως σπεκουλαδόρους, ως ρουφιάνους, ως μαυραγορίτες. Αυτό είπατε!

**ΧΡΗΣΤΟΣ ΓΙΑΝΝΟΥΛΗΣ:** Για τον Μαρινάκη έχετε απάντηση;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μόλις είπατε όλους τους Δεξιούς της χώρας, όσους αυτοπροσδιορίζονται Δεξιοί, όλους προδότες, όλους σπεκουλαδόρους, όλους ρουφιάνους, όλους μαυραγορίτες. Αυτό είπατε.

**ΧΡΗΣΤΟΣ ΓΙΑΝΝΟΥΛΗΣ:** Για τον Μαρινάκη έχετε απάντηση;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ποιον Μαρινάκη; Για τη Δεξιά, την Αριστερά. Ποιον Μαρινάκη μου λέτε τώρα. Και για Καραμανλή είπατε.

Αυτό που είπατε σας το διάβασα κατά λέξη. Αύριο θα το δείτε από τα Πρακτικά. Και δεν ντρέπεστε; Έρχεστε στη Βουλή των Ελλήνων, μου έχετε κουνήσει όλη μέρα το δάχτυλο ότι κάνω εμφυλιοπολεμικό κήρυγμα γιατί αναφέρθηκα στο Liddlle and Scott; Έρχεσαι εδώ, λες όλους τους Δεξιούς της χώρας προδότες, ρουφιάνους, μαυραγορίτες και δεν έρχεσαι να ζητήσεις συγγνώμη; Και δεν ντρέπεσαι;

**ΧΡΗΣΤΟΣ ΓΙΑΝΝΟΥΛΗΣ:** Ελληνικά ξέρετε; Είστε αγράμματος;

**ΠΡΟΕΔΡΕΥΩΝ (Χαράλαμπος Αθανασίου):** Ηρεμήστε. Ρίξτε τους τόνους, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Του ζήτησα πριν να ανασκευάσει, κύριε Πρόεδρε, και επέμεινα να πάρει τον λόγο για να ανασκευάσει. Για να ανασκευάσει αυτή την αθλιότητα που είπε.

**ΧΡΗΣΤΟΣ ΓΙΑΝΝΟΥΛΗΣ:** Όχι, είστε ψεύτης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εσείς, κύριε Μαμουλάκη, το δέχεστε ως Κοινοβουλευτικός Εκπρόσωπος του ΣΥΡΙΖΑ στην Αίθουσα; Δέχεστε αυτό που είπε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Διαβάσατε κάτι το οποίο δεν γνωρίζω τι απομαγνητοφωνήσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας το διαβάζω. Είναι η ομιλία του κ. Γιαννούλη προ ολίγου στην Αίθουσα αυτή. Το διαβάζω, λοιπόν.

«Αλλά επειδή βάζετε διλήμματα προβοκατόρικα, σχεδόν νεολογισμούς, με βάση τη διελκυστίνδα Δεξιάς - Αριστεράς, θα σας πω με δύο λόγια. Αριστερά είναι αυτή που χύνει το αίμα της και βάζει μπροστά τη ζωή της υπέρ αξιών».

**ΧΡΗΣΤΟΣ ΓΙΑΝΝΟΥΛΗΣ:** Μπράβο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων): «**Δεξιά είναι αυτή που από τις μάχες της χώρας κοιτάει να βγάλει κέρδος και από τη μύγα ξίγκι».

**ΧΡΗΣΤΟΣ ΓΙΑΝΝΟΥΛΗΣ:** Όπως τώρα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** «Είναι πιο απλή από τα επιστημονικά λεξικά σας. Δεξιά είναι αυτοί οι οποίοι από θύτες μετατράπηκαν σε θύματα και ελίτ που αμέσως μετά από σημαντικές περιόδους λεηλάτησαν τη χώρα».

Και ερωτώ τον Κοινοβουλευτικό Εκπρόσωπο: Συμφωνείτε;

**ΧΡΗΣΤΟΣ ΓΙΑΝΝΟΥΛΗΣ:** Μιλάμε για το τώρα, το τώρα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Συμφωνείτε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είναι πολιτικό σχόλιο, δεν είναι εμφυλιοπολεμικό.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να ολοκληρώσει ο κύριος Υπουργός.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είναι, όμως, εντός των ορίων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι εντός. Μπράβο, πολύ ωραία!

Να, λοιπόν, γιατί είστε υποκριτές.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Εδώ δεν υπάρχει προσωπικό, διάβασε τα Πρακτικά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Διότι κάθεστε όλη την ημέρα και μου λέτε ότι έκανα εμφυλιοπολεμικό κήρυγμα διότι είπα ότι ο αριστερός είναι γρουσούζης, κακότυχος και ανεπρόκοπος –αυτό είναι εμφυλιοπολεμικό- αλλά δεν είναι εμφυλιοπολεμικό να πεις τον δεξιό προδότη, μαυραγορίτη, ρουφιάνο.

**ΧΡΗΣΤΟΣ ΓΙΑΝΝΟΥΛΗΣ:** Το πιστεύετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν ντρέπεστε, λέω εγώ; Δεν ντρέπεστε;

**ΧΡΗΣΤΟΣ ΓΙΑΝΝΟΥΛΗΣ:** Εσείς δεν ντρέπεστε;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και ξέρετε γιατί με μισείτε εμένα, κύριε Γιαννούλη, και με κατηγορείτε όλη την ημέρα; Γιατί εγώ δεν σας φοβάμαι. Ούτε σέβομαι τους δήθεν αγώνες σας και αυτά που έχετε κάνει για τη χώρα.

**ΧΡΗΣΤΟΣ ΓΙΑΝΝΟΥΛΗΣ:** Είναι χυδαία επίθεση!

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Λοιπόν, κύριε Πρόεδρε, θα καταγραφεί στα Πρακτικά ότι ο ΣΥΡΙΖΑ, όχι διά του κ. Γιαννούλη, διά του Κοινοβουλευτικού του Εκπροσώπου χαρακτήρισε τους μισούς Έλληνες έτσι.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Πώς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όπως τους λέει εδώ αυτός.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Σοβαρολογείτε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ως προδότες. Αυτό είπε. Βεβαίως.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είπε «προδότες»;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτός που κερδίζει από την καταστροφή της χώρας δεν είναι προδότης; Αυτός που από θύτης γίνεται θύμα δεν είναι προδότης;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Η λέξη προδότες δεν υπήρχε εκεί μέσα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν χρειάζεται να πει τη λέξη προδότης, το λέει χειρότερα. Αυτός που από θύτης μετατρέπεται σε θύμα και κερδίζει από την καταστροφή της χώρας τι είναι;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Αυτό είναι τοξικό τώρα που κάνεις. Είναι κλίμα τοξικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν ντρέπεστε τώρα; Δεν ντρέπεστε λέω εγώ;

**ΧΡΗΣΤΟΣ ΓΙΑΝΝΟΥΛΗΣ:** Είστε Πάτσηδες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μία ζωή ίδιοι θα είστε, δεν πρόκειται να αλλάξετε ποτέ. Ίδιοι μία ζωή θα είστε. Τοξικοί, υβριστές, διχαστικοί. Και έχετε αυτόν τον άνθρωπο εκεί να φωνάζει όλη την ημέρα και να κάνει αυτά που κάνει και δεν τολμάτε να τον βάλετε στη θέση του.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ανέχεστε τον πιο τοξικό λόγο.

**ΧΡΗΣΤΟΣ ΓΙΑΝΝΟΥΛΗΣ:** Είστε Πάτσηδες!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, αν θέλετε να διατυπώσετε κάτι, μετά θα σας δώσω τον λόγο να επανορθώσετε, αν θέλετε κάτι. Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και κλείνω, κύριε Πρόεδρε.

Τα είπες και να παίρνεις την ευθύνη των λεγομένων σου, όχι να κρύβεσαι μετά, μόλις σε πήρα είδηση.

**ΧΡΗΣΤΟΣ ΓΙΑΝΝΟΥΛΗΣ:** Είστε Πάτσηδες!

**ΠΡΟΕΔΡΕΥΩΝ (Χαράλαμπος Αθανασίου):** Κλείστε παρακαλώ.

Αρκεί η παρέμβαση εκεί, συνεχίστε επί των τροπολογιών.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν άκουσα κανένα σχόλιο γι’ αυτά που είπα για το Ελληνικό και τον κ. Πολάκη, το οποίο είναι πάρα πολύ σοβαρό.

Για να λυθεί, λοιπόν, όλη αυτή η παρεξήγηση με το Ελληνικό και να μην δημιουργούμε χωρίς λόγο αμφιβολία στον ελληνικό λαό και στους επενδυτές, προτείνω το εξής. Εγώ την άλλη εβδομάδα θα οργανώσω, παρουσία τηλεοπτικών συνεργείων, επίσκεψη όσων Βουλευτών το θέλουν στο Ελληνικό. Σίγουρα θα καλέσω όλους τους Βουλευτές των κομμάτων του Νοτίου Τομέα Αθηνών, αλλά και αν θέλει κάποιος να έρθει, να πάμε οι Βουλευτές να δούμε ιδίοις όμμασι την εξέλιξη των έργων στο Ελληνικό. Ένα έργο που έχουν ψηφίσει τα τρία κόμματα είναι αυτό. Για ποιον λόγο να μην πάμε από κοντά να το δούμε; Να δείτε με τα μάτια σας αν υπάρχουν μπουλντόζες εκεί ή αν είναι η πλαστική μπουλντόζα που λέει ο Πολάκης.

**ΧΡΗΣΤΟΣ ΚΑΤΣΩΤΗΣ:** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν λέμε για εσάς, εσείς είστε απέναντι. Εμείς λέμε γι’ αυτούς που το ψηφίσανε, κύριε συνάδελφε. Είπα, τα τρία κόμματα που το ψηφίσαμε. Εσείς δεν το ψηφίσατε.

Αλλά δεν καταλαβαίνω. Για κάτι που έχουμε ψηφίσει και οι τρεις και έχουμε υπηρετήσει από κυβερνητικές θέσεις και οι τρεις -γιατί η σύμβαση ήταν από την κυβέρνηση Σαμαρά - Βενιζέλου, άρα ήταν και το ΠΑΣΟΚ εμπλεκόμενο στη σύμβαση, το έχει ψηφίσει και το ΠΑΣΟΚ και την αρχική σύμβαση και τη μετέπειτα σύμβαση και τις μετέπειτα που κάναμε επί Κυβέρνησης Μητσοτάκη, και εσείς της δικιάς σας κυβερνητικής θητείας και της δικιάς μας- αντί να αντιδικούμε και να αφήνουμε τον κάθε Πολάκη να υβρίζει αυτή τη χώρα και τις επενδύσεις, δεν πάμε όλοι μαζί να το δούμε με τα μάτια μας να τελειώνουμε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, έχω δέκα δευτερόλεπτα να πω κάτι για το Ελληνικό; Θέλετε να ακούσετε για το Ελληνικό κάτι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό προτείνω και αυτό θα οργανώσω.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Μαμουλάκη, μη διακόπτετε, σας παρακαλώ. Εσάς δεν σας διέκοψε κάποιος. Γιατί πρέπει να διακόπτετε; Δεν γίνεται αυτή η δουλειά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Γεωργιάδη, εχθές ήμουν στο Ελληνικό. Και εχθές επισκέφθηκα και τον Δήμο Αργυρούπολης-Ελληνικού.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό. Κύριε Μαμουλάκη, ακούστε. Δεν σας έδωσα τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είναι σημαντικό, κύριε Πρόεδρε. Ένα λεπτό θα πάρω.

**ΠΡΟΕΔΡΕΥΩΝ (Χαράλαμπος Αθανασίου):** Θα περιμένετε. Θα περιμένετε τι θα πω. Θα τελειώσει ο κύριος Υπουργός και θα σας δώσω μετά τον λόγο για να διευκρινίσετε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Προς επίρρωση, μπορεί να χρειαστεί κάτι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ορίστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω την ομιλία μου για να πάρει τον λόγο ο κ. Μαμουλάκης.

**ΠΡΟΕΔΡΕΥΩΝ (Χαράλαμπος Αθανασίου):** Θα σας δώσω τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ωραία. Ελληνικό.

**ΠΡΟΕΔΡΕΥΩΝ (Χαράλαμπος Αθανασίου):** Θα σας δώσω τον λόγο να διευκρινίσετε μετά.

Συνεχίστε, κύριε Υπουργέ.

**ΧΡΗΣΤΟΣ ΓΙΑΝΝΟΥΛΗΣ:** Το παραλήρημα ας τελειώσει και μετά θα πάρω εγώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Υπουργέ, για να τελειώσουμε. Τόσο καλά πήγαινε μέχρι τώρα, γιατί να χαλάσει τώρα.

Κύριε Μαμουλάκη, καθίστε σας παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Έκλεισε σας λέει, κύριε Πρόεδρε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φεύγω, κύριε Πρόεδρε, από το Βήμα.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, τελειώσαμε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ένα λεπτό για το Ελληνικό, γιατί συμβολίζει πολλά πράγματα. Πραγματικά είναι μία διαχρονική προσπάθεια.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μαμουλάκη, με ακούτε; Γιατί θέλετε τον λόγο; Πείτε μου.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Επί αυτού που ανέφερε ο κύριος Υπουργός, για την επικείμενη πρόσκληση στο Ελληνικό. Είναι ένα ζήτημα το οποίο μας αφορά, είναι σημαντικό θέμα, διότι το Ελληνικό δεν είναι ένα απλό ζήτημα και πρέπει να ακουστεί.

**ΠΡΟΕΔΡΕΥΩΝ (Χαράλαμπος Αθανασίου):** Θα κάνετε κάποια διευκρίνιση; Γιατί προσβλητικό δεν ήταν.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ναι, μία διευκρίνιση.

Πράγματι είναι διαχρονικό στοίχημα για τη χώρα. Η ειδοποιός διαφορά μεταξύ του ΣΥΡΙΖΑ και της Νέας Δημοκρατίας -ή αν θέλετε της Νέας Δημοκρατίας και του ΠΑΣΟΚ εκείνη την εποχή, γιατί υπήρχε μία σύμβαση, θέλω να το τονίσω αυτό- ήταν ότι προσπαθήσαμε. Σας θυμάμαι ότι είπατε τα θετικά σχόλια για την κυρία Πέρκα που κατέβαλε άοκνες προσπάθειες για να φτάσουμε στην ωρίμανση του έργου.

Ακούστε, όμως, μία ειδοποιό διαφορά και δείτε τι συμβαίνει τώρα, γιατί πήγα και είδα με τα μάτια μου και πήγα και στον δήμο μετά. Εμείς προσπαθήσαμε να κερδίσουμε για το ελληνικό δημόσιο σημαντικές νευραλγικές δομές που διέπουν το χωροταξικό πλαίσιο του Ελληνικού. Παράδειγμα, πέντε χιλιάδες τετραγωνικά μέτρα δόμηση για παιδιά ΑΜΕΑ. Το ξέρετε πολύ καλά το έργο και ξέρετε και που είναι. Είναι εν επαφή με το νεόδμητο δημαρχείο. Αθλητικές υποδομές, κοινόχρηστοι χώροι, κοινωφελείς που δεν τους είχατε, κύριε Γεωργιάδη, προβλέψει στην προηγούμενη, όχι εσείς, ο κ. Χατζηδάκης νομίζω; Ποιος ήταν ο αρμόδιος Υπουργός; Δεν ήμουν και εγώ παρών στη Βουλή, μιλάμε για το 2013.

Αυτά σχεδιάστηκαν με τις δικές μας παρεμβάσεις. Αυτό σημαίνει δημόσιο συμφέρον. Και προσέξτε τι συμβαίνει. Τι παρατηρώ. Γιατί δεν είστε μόνο δεξιοί, όχι όλοι, είστε και κάποιοι αδέξιοι. Ένα πράγμα έπρεπε να διευθετήσετε για την κατασκευή αυτού του κτηρίου των πέντε χιλιάδων τετραγωνικών μέτρων που βαραίνει τον ιδιώτη, τον operator. Τι; Τις θέσεις πάρκινγκ. Τέσσερα χρόνια και δεν προβλέψατε τις θέσεις στάθμευσης. Αποτέλεσμα; Το έργο ολοκληρώνεται πράγματι, το είδα. Είναι υπό κατασκευή. Είναι αυτή τη στιγμή 35%, έχει τελειώσει ο οργανισμός και πάρκινγκ δεν υπάρχει.

Και ερωτώ: Τα παιδιά ΑΜΕΑ που αυτό το κτήριο έχει στόχο να φιλοξενήσει, τα παιδιά ΑΜΕΑ…

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Μαμουλάκη, αρκετά.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, διάβασε κάτι από αυτά που είπατε πριν. Θέλετε να διορθώσετε ή να διευκρινίσετε επάνω σε αυτό και τίποτα παραπάνω;

**ΧΡΗΣΤΟΣ ΓΙΑΝΝΟΥΛΗΣ:** Βεβαίως.

**ΠΡΟΕΔΡΕΥΩΝ (Χαράλαμπος Αθανασίου):** Δεν θέλω να υποχρεωθώ να σας κλείσω το μικρόφωνο γιατί μιλήσατε πάρα πολύ. Και δεν το έχω κάνει ποτέ ούτε θα το κάνω. Σας παρακαλώ, μόνο μία διευκρίνιση, αν θέλετε να διορθώσετε κάτι που είπατε γιατί πράγματι όπως ακούστηκε είναι πολύ βαρύ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ακούστε με λίγο.

Δεν έχω ανάγκη να διορθώσω το παραμικρό, γιατί αυτό ακριβώς ένας μαθητής της Γ΄ Γυμνασίου εάν το διάβαζε mot á mot, όπως το επανέλαβε ο κ. Γεωργιάδης, θα καταλάβαινε ότι δεν έχει καμμία σχέση…

**ΠΡΟΕΔΡΕΥΩΝ (Χαράλαμπος Αθανασίου):** Διευκρινίστε το.

**ΧΡΗΣΤΟΣ ΓΙΑΝΝΟΥΛΗΣ:** Επιτρέψτε μου, σας παρακαλώ, δευτερόλεπτα.

Δεν έχει καμμία σχέση με το παραλήρημα ενός, σε πλήρη σύγχυση, τριταθλητή ή δευτεραγωνιστή της δημοφιλίας που πιάνεται από την τρίχα και την τρίχα να την κάνει τριχιά.

Δεν πρόκειται να κατηγορήσω όλους τους ανθρώπους που βρίσκονται σε μία συγκεκριμένη πολιτική πλευρά του πολιτικού ισοζυγίου, αλλά τους Υπουργούς, τους κυβερνήτες, τους ανθρώπους σε θέσεις ευθύνης, που έχουν μετατρέψει τη διακυβέρνηση της χώρας σε μπίζνα. Σε αυτό αναφέρομαι και αναφέρομαι σε παρόντα χρόνο.

Εάν θέλει ο κ. Γεωργιάδης να είναι πιστός στην ελληνική γλώσσα, στην ελληνική κουλτούρα και στην ελληνική ιστορία, να ανατρέξει στον τρόπο που θα πείσει τον κ. Μαρινάκη, πολιτικό του προϊστάμενο, να μην κάνει αναφορές σε εμφυλιοπολεμικές καταστάσεις.

**ΠΡΟΕΔΡΕΥΩΝ (Χαράλαμπος Αθανασίου):** Αυτό είναι διαφορετικό.

**ΧΡΗΣΤΟΣ ΓΙΑΝΝΟΥΛΗΣ:** Εγώ παραμένω πιστός σε αυτό που είπα και αυτό που μετέφερε δεν έχει καμμία σχέση με την παρερμηνεία που παρουσίασε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Βιλιάρδος έχει τον λόγο και μετά ο κύριος Υπουργός, αν θέλει κάτι να διευκρινίσει.

Κύριε Βιλιάρδο, έχετε τον λόγο για ένα λεπτό.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Δεν θέλω να συμμετέχω πραγματικά σε αυτό το επίπεδο της συζήτησης. Υποβαθμίζει σε πολύ μεγάλο βαθμό τη Βουλή. Ντρέπομαι πραγματικά που συμμετέχω σε αυτό. Απλά θέλω να διορθώσω κάτι που είπε ο Υπουργός προηγουμένως. Του είπα ότι στην Ισπανία ο πληθωρισμός είναι στο 3,3% σε ετήσια βάση και 3,1%, σύμφωνα με την EUROSTAT. Διαβάστε το στη «ΝΑΥΤΕΜΠΟΡΙΚΗ», στην «ΗΜΕΡΗΣΙΑ».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κάτι λάθος διαβάζετε. Δεν είναι σωστό.

**ΒΑΣΙΛΕΙΟΣ ΒΙΛΙΑΡΔΟΣ:** Το έχω εδώ. Κάνει λάθος η «ΝΑΥΤΕΜΠΟΡΙΚΗ»; Κάνει λάθος η «ΗΜΕΡΗΣΙΑ»; Κάνει λάθος η EUROSTAT;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η EUROSTAT δεν έχει βγάλει τον μήνα.

**ΒΑΣΙΛΕΙΟΣ ΒΙΛΙΑΡΔΟΣ:** Είναι3,1%. Το έχω εδώ. Θα σας το φέρω μετά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Έχει απόλυτο δίκιο ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Μα, δεν λέω κάτι που είναι λάθος ποτέ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Όλη την ημέρα σήμερα όλο το επιχείρημά σας ήταν αυτό, κύριε Υπουργέ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μαμουλάκη, σας έδωσα άνεση να μιλήσετε. Μη διακόπτετε παρακαλώ.

**ΒΑΣΙΛΕΙΟΣ ΒΙΛΙΑΡΔΟΣ:** Το δεύτερο που ήθελα να πω, κύριε Πρόεδρε, είναι ότι δεν είναι έξυπνο να σκέφτεται κάποιος ότι ο ΦΠΑ δεν επηρεάζει τις τιμές. Δεν είναι δυνατόν. Αν δεν επηρεάζει ο ΦΠΑ τις τιμές -το έχω πει ξανά-, θα μπορούσε ο Υπουργός να τον πάει στο 30%, στο 40% και να έχει περισσότερα έσοδα το δημόσιο και να μην έχει κανένα περιορισμό. Είναι τελείως αστείο και ντρέπομαι που ακούω αυτά τα πράγματα πραγματικά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο. Νομίζω ότι δόθηκαν διευκρινίσεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θέλω να πωδυο λόγια. Η EUROSTAT δεν έχει βγάλει ακόμη στοιχεία Μαρτίου για καμμία χώρα. Άρα, δεν μπορεί να έχει την Ισπανία. Μπορεί να διαβάζετε κάποια πρόβλεψη για τη στατιστική υπηρεσία της Ισπανίας ενδεχομένως. Η EUROSTAT το βγάζει το πρώτο δεκαήμερο του επόμενου μήνα. Άρα, θα έρθει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είναι το draft day.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όταν βγει, θα το συζητήσουμε. Μέχρι στιγμής το τελευταίο στοιχείο πληθωρισμού της EUROSTAT είναι ο Φεβρουάριος και είναι 6,2%.

**ΒΑΣΙΛΕΙΟΣ ΒΙΛΙΑΡΔΟΣ:** Ο εναρμονισμένος βγαίνει, πάντοτε, τέλος του μήνα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άλλο ο εναρμονισμένος. Μα, δεν μιλάμε για τον εναρμονισμένο. Απάτη είναι αυτό που κάνατε τώρα. Μα, είναι απάτη αυτό που κάνανε τώρα τόση ώρα. Όταν μιλάμε για τον πληθωρισμό στην Ελλάδα 6,5%, τον εναρμονισμένο λέμε; Σταματήστε, παρακαλώ. Εγώ καταλαβαίνω ότι κάνατε μία μικρή απάτη. Δεν πειράζει. Είστε συμπαθής.

Κύριε Μαμουλάκη, εγώ δεν μπήκα στη συζήτηση ποιανού η σύμβαση ήταν καλύτερη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν είπα για καλύτερη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καθόλου. Δεν ξέρω γιατί το είπατε όλο αυτό. Ο καθένας μας θα πει ότι κάτι έκανε στη σύμβαση και εγώ είπα να πω ότι κάτι κάνατε. Δεν με νοιάζει. Μου είναι αδιάφορο.

Εμείς παραλάβαμε από εσάς αυτό που ψηφίσατε. Εσείς παραλάβατε από εμάς αυτό που είχαμε ψηφίσει. Εμείς το φτιάξαμε όπως το φτιάξαμε. Τώρα δημιουργείται ένα έργο και υπάρχει ένα masterplan.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Και εμείς θα παραλάβουμε μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σήμερα Βουλευτής σας ανέβασε στο διαδίκτυο μία ανάρτηση και είπε ότι η μόνη μπουλντόζα που πάει στο Ελληνικό είναι η πλαστική μπουλντόζα που μου έκανε δώρο και άρχισε να γελάει και να λέει ότι την πάτησε ο Γεωργιάδης, δεν υπάρχει το Ελληνικό.

Μόνος σας είπατε προ ολίγου ότι πήγατε εχθές εκεί και είδατε τα έργα που είναι να ολοκληρωθούν στο κτήριο των ΑΜΕΑ. Άρα, προφανώς, κάτι κτίζεται. Δεν κτίζεται από πλαστική μπουλντόζα. Κτίζεται από κανονική μπουλντόζα. Το καταλαβαίνουμε αυτό; Πολύ ωραία.

Είπα, λοιπόν, μόνοι μας να μη βγάζουμε τα μάτια μας σε ένα έργο εθνικής σημασίας, που περιμένουμε ασχέτως κυβερνήσεως. Ο ελληνικός λαός θα ψηφίσει όποια κυβέρνηση θέλει στα τέλη Μαΐου. Όποια και να ψηφίζει, όμως, το έργο αυτό θα παραμείνει ένα μεγάλο έργο εθνικής σημασίας. Αντί να αφήνουμε τον Πολάκη να το εξευτελίζει και να εξευτελίζει έτσι και την Ελλάδα, προτείνω να πάμε Βουλευτές των τριών κομμάτων όσοι θέλουμε από κοινού από κοντά, να δούμε τις μπουλντόζες, να τις χαϊδέψουμε, να τις μυρίσουμε, να μη στεναχωριόμαστε ότι δεν υπάρχουν.

Πρέπει να τελειώσει η κουβέντα ότι δεν γίνονται έργα στο Ελληνικό, που είναι μία συζήτηση που βλάπτει την επένδυση και την Ελλάδα. Μπορείτε να πείτε εσείς ότι θέλατε και πάρκινγκ, να πει ο άλλος ότι θέλει και πάρκο, να πει ο άλλος κάτι άλλο και να πάμε παρακάτω και να μη βγάζουμε μόνοι μας τα μάτια μας. Αυτό είπα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ευχαριστώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ και εγώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ανάπτυξης και Επενδύσεων: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 551-574΄)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Μετά την ολοκλήρωση της ψηφοφορίας το σχέδιο νόμου του Υπουργείου Ανάπτυξης και Επενδύσεων: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 575α΄)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 22.55΄ λύεται η συνεδρίαση για αύριο, ημέρα Παρασκευή 31 Μαρτίου 2023 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**