(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΗ΄

Τετάρτη, 15 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο Μειονοτικό Δημοτικό Σχολείο Ξάνθης, το 49ο Γυμνάσιο της Αθήνας, το Γενικό Λύκειο Πάτμου και μαθητές από τα Νησιά Φερόε, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων, με θέμα: «Απαράδεκτη η εξαίρεση των βερίκοκων Χαλκιδικής από τις de minimis ενισχύσεις των βερίκοκων της Βόρειας Ελλάδας», σελ.   
 β) Προς τον Υπουργό Εργασίας και Κοινωνικών Υποθέσεων, με θέμα: «Να μην κλείσει το Σπίτι του "Χαμόγελου του Παιδιού" στην Κέρκυρα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκούς Επιτροπής:   
 Α. Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη (?ΠΟΥ?) για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών», σελ.   
 Β. Η Διαρκής Επιτροπή Μορφωτικών Υποθέσεων καταθέτει τις εκθέσεις της στα σχέδια νόμου του Υπουργείου Πολιτισμού και Αθλητισμού: , σελ.   
 i. «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025», σελ.   
 ii. «Κύρωση Συμφωνίας Συνεργασίας στους τομείς του πολιτισμού και της εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές», σελ.   
 Γ. Η Διαρκής Επιτροπή Οικονομικών καταθέτει την έκθεσή της στο σχέδιο νόμου του Υπουργείου Οικονομικών «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης, σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό», σελ.   
2. Κατάθεση σχεδίου νόμου:

Οι Υπουργοί Αγροτικής Ανάπτυξης και Τροφίμων, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Επικρατείας καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 14 Μαρτίου 2023 σχέδιο νόμου: «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού-Δήμητρα, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης», σελ.   
3. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη ("ΠΟΥ") για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών», σελ.   
4. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων "Μαριάννα Β. Βαρδινογιάννη - ΕΛΠΙΔΑ"», εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημοσίας υγείας και άλλες επείγουσες ρυθμίσεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΟΒΕΡΔΟΣ Α. , σελ.   
 ΜΑΡΚΟΥ Κ. , σελ.   
 ΞΑΝΘΟΣ Α. , σελ.   
  
Β. Επί των επικαίρων ερωτήσεων:  
 ΑΥΛΩΝΙΤΗΣ Α. , σελ.   
 ΓΕΩΡΓΑΝΤΑΣ Γ. , σελ.   
 ΜΑΛΑΜΑ Κ. , σελ.   
 ΜΙΧΑΗΛΙΔΟΥ Δ. , σελ.   
  
Γ. Επί του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας ... για την Ποιότητα της Περίθαλψης και την Ασφάλεια των Ασθενών»  
 ΑΘΑΝΑΣΙΟΥ Μ. , σελ.   
 ΑΠΑΤΖΙΔΗ Μ. , σελ.   
 ΚΡΗΤΙΚΟΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΑΡΚΟΥ Κ. , σελ.   
 ΜΠΑΡΑΝ Μ. , σελ.   
 ΡΑΠΤΗ Ζ. , σελ.   
  
Δ. Επί του σχεδίου νόμου του Υπουργείου Υγείας:  
 ΑΔΑΜΟΠΟΥΛΟΥ Α. , σελ.   
 ΑΘΑΝΑΣΙΟΥ Μ. , σελ.   
 ΑΛΕΞΟΠΟΥΛΟΥ Α. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΤΩΝΙΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΥΓΕΡΗ Θ. , σελ.   
 ΒΑΡΟΥΦΑΚΗΣ Ι. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΑΓΚΑ Α. , σελ.   
 ΘΕΟΧΑΡΗΣ Θ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΦΑΝΤΑΡΗ Χ. , σελ.   
 ΚΟΥΡΟΥΜΠΛΗΣ Π. , σελ.   
 ΚΡΗΤΙΚΟΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Α. , σελ.   
 ΜΑΡΑΒΕΓΙΑΣ Κ. , σελ.   
 ΜΑΡΚΟΥ Κ. , σελ.   
 ΜΠΑΡΑΝ Μ. , σελ.   
 ΞΑΝΘΟΣ Α. , σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΣΚΟΝΔΡΑ Α. , σελ.   
 ΣΚΟΥΡΛΕΤΗΣ Π. , σελ.   
 ΦΡΑΓΓΙΔΗΣ Γ. , σελ.   
 ΦΩΤΙΟΥ Θ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΗ΄

Τετάρτη 15 Μαρτίου 2023

Αθήνα, σήμερα στις 15 Μαρτίου 2023, ημέρα Τετάρτη και ώρα 9.17΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ήθελα να σας κάνω γνωστό ότι ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις του σημερινού δελτίου, οι οποίες είναι οι εξής: Η με αριθμό 543/10-3-23 στην οποία θα απαντήσει ο Υπουργός Αγροτικής Ανάπτυξης και Τροφίμων, κ. Γεωργαντάς, και η 564/13-3-23 στην οποία θα απαντήσει η Υφυπουργός Εργασίας και Κοινωνικών Υποθέσεων, κ. Δόμνα Μιχαηλίδου.

Θα ξεκινήσουμε με την πρώτη με αριθμό 543/10-3-23 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον ΥπουργόΑγροτικής Ανάπτυξης και Τροφίμων, με θέμα: «Απαράδεκτη η εξαίρεση των βερίκοκων Χαλκιδικής από τις de minimis ενισχύσεις των βερίκοκων της Βόρειας Ελλάδας».

Στην ερώτηση θα απαντήσει ο Υφυπουργός Ανάπτυξης Αγροτικής Ανάπτυξης και Τροφίμων κ. Γεωργαντάς.

Ορίστε, κυρία Μάλαμα, έχετε τον λόγο για την πρωτολογία σας.

**ΚΥΡΙΑΚΗ ΜΑΛΑΜΑ:** Ευχαριστώ πολύ κύριε Πρόεδρε. Καλημέρα σας.

Κύριε Υπουργέ, πριν από μία εβδομάδα διαβάσαμε την ανακοίνωσή σας με την οποία αιτηθήκατε στο Υπουργείο Οικονομικών τη δέσμευση ποσών για την ενίσχυση de minimis για τα ροδάκινα, τα βερίκοκα και τα νεκταρίνια. Η ενίσχυση αυτή μάλιστα σύμφωνα με τις δικές σας ανακοινώσεις κατά το ένα της σκέλος θα αφορά τη στήριξη των εισοδημάτων των παραγωγών που χειμάζονται από την ενεργειακή κρίση και κατά το δεύτερο σκέλος θα συνδέεται με την κλιματική κρίση και ιδιαίτερα με τα προβλήματα των βροχοπτώσεων, των ακραίων καιρικών φαινομένων που έπληξαν τις συγκεκριμένες περιοχές.

Μολονότι αυτή η πρωτοβουλία, κύριε Υπουργέ, θα μπορούσε να ενέχει βεβαίως θετικά στοιχεία, η επιλογή σας να δώσετε αυτά τα χρήματα σε ορισμένες μόνο περιοχές αποκλείοντας παράλληλα παραδείγματος χάριν την Χαλκιδική εγείρει πάρα πολύ σοβαρά ερωτήματα. Οι παραγωγοί βερίκοκων, λοιπόν, της Χαλκιδικής διαβάζοντας την ανακοίνωσή σας, μας έθεσαν ένα και μόνο ερώτημα: Γιατί πάλι η ηγεσία του Υπουργείου Αγροτικής Ανάπτυξης και Τροφίμων αποκλείει τη Χαλκιδική από όλες αυτές τις ενισχύσεις; Δεν γνωρίζει ότι τα καΐσια της Χαλκιδικής έχουν πληγεί ανεπανόρθωτα και από την ενεργειακή κρίση αλλά και από την κλιματική;

Εμείς λοιπόν, κύριε Υπουργέ, σας μεταφέρουμε την ειλικρινή αγωνία των παραγωγών βερίκοκων στην Χαλκιδικής και σας ρωτάμε ευθέως: Γιατί αποκλείσατε την Περιφερειακή Ενότητα Χαλκιδικής από τις συγκεκριμένες ενισχύσεις; Οι παραγωγοί φυσικά και ζητούν ξεκάθαρες απαντήσεις και κυρίως περιμένουν από εσάς σήμερα από το Βήμα να αναγνωρίσετε αυτό το σφάλμα και να το διορθώσετε άμεσα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός για την πρωτολογία του.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, και στη συγκεκριμένη ανακοίνωση αλλά και σε άλλες που προηγήθηκαν αντίστοιχες από το Υπουργείο Αγροτικής Ανάπτυξης και Τροφίμων, αν διαβάζατε προσεκτικά θα βλέπατε ότι η ιεράρχηση των πολλών αιτημάτων που υπάρχουν για αποζημίωση και η τεκμηρίωσή τους πάντα απαιτεί την πλήρωση ειδικών συνθηκών και προϋποθέσεων, οι οποίες καθιστούν επιτακτική την ανάγκη στήριξης συγκεκριμένων καλλιεργειών σε συγκεκριμένες περιοχές.

Και για να γίνω κατανοητός εννοώ ότι έξω από τα ζητήματα της ενεργειακής κρίσης, για την οποία υπάρχει μια γενική στήριξη από την Κυβέρνηση στο επίπεδο που μπορεί να τη δώσει, βλέπουμε σε ποια από τα αιτήματα έχουν δημιουργηθεί και άλλες συνθήκες οι οποίες καθιστούν ουσιαστικά ζημιογόνες τις συγκεκριμένες καλλιέργειες.

Να πω κάτι για τα βερίκοκα. Στη χώρα υπάρχουν ενενήντα δύο χιλιάδες εξακόσια είκοσι στρέμματα με βερίκοκα. Από αυτά τα παραγωγικά στρέμματα είναι τα εβδομήντα χιλιάδες. Η αποζημίωση, η οποία αναφέρεται στις πέντε περιφερειακές ενότητες που διαβάσατε στο δελτίο Τύπου της 6ης Μαρτίου, συνδέει συνολικά τη συγκεκριμένη αποζημίωση με τις βροχοπτώσεις του καλοκαιριού, οι οποίες δημιούργησαν μεγάλο ζήτημα στην ποιότητα του παραγόμενου προϊόντος με αποτέλεσμα και να μην μπορούμε να έχουμε τις εξαγωγές που είχαμε παλιότερα, αλλά ούτε και λόγω της κακής ποιότητας τις τιμές οι οποίες υπήρχαν παλιότερα. Και αφορά μόνο τέσσερις χιλιάδες εξακόσια παραγωγικά στρέμματα. Είναι, λοιπόν, σαφές ότι εδώ το πρωταρχικό ήταν σε σχέση με τις κλιματικές συνθήκες και γι’ αυτό ερχόμαστε και αποζημιώνουμε.

Να πω το εξής, για να γίνει κατανοητό σε όλους. Βερίκοκα βεβαίως υπάρχουν και σε πολλές άλλες περιοχές της χώρας. Υπάρχουν και -είδατε και την προηγούμενη αναφορά- στον Έβρο. Υπάρχουν και στην Κόρινθο. Υπάρχουν βεβαίως και στη Χαλκιδική. όμως, επειδή το μέτρο του de minimis απαιτεί μία ιεράρχηση εκεί που ήταν πολύ ιδιαίτερες οι συνθήκες για την αποζημίωση, αυτή η ιεράρχηση έγινε εν προκειμένω για τις βροχοπτώσεις του καλοκαιριού. Στην Χαλκιδική στην καλλιέργεια στα βερίκοκα υπήρχαν ελάχιστες αναγγελίες που γίνανε στον ΕΛΓΑ της Θεσσαλονίκης ή πέντε ή δέκα, αλλά ο έλεγχος που έγινε από τις αρμόδιες υπηρεσίες δεν κατέδειξε μετρήσιμη ζημιά.

Γι’ αυτόν τον λόγο έχει γίνει ο περιορισμός στις συγκεκριμένες περιφερειακές ενότητες. Γιατί εκεί υπήρχε και έκθεση από τον ΕΛΓΑ με συγκεκριμένα ποσοστά ζημιάς ήδη από τον Σεπτέμβριο του 2022, χωρίς αυτό να σημαίνει ότι είναι μια καλή χρονιά για τα βερίκοκα της Χαλκιδικής. Όμως υπάρχει μια ιεράρχηση, η οποία είναι αναγκαία στις περιπτώσεις των αποζημιώσεων. Και γι’ αυτό έχουμε καταλήξει σε αυτή την απόφαση χωρίς καμμία πρόθεση αποκλεισμού οποιουδήποτε. Απλά εδώ πληρούνται περισσότερες από τις προϋποθέσεις που θέτει το Υπουργείο για την τεκμηρίωση αυτών των αιτημάτων.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Μάλαμα, έχετε τον λόγο για τη δευτερολογία σας.

**ΚΥΡΙΑΚΗ ΜΑΛΑΜΑ:** Κύριε Υπουργέ, δεν μπορεί να μη γνωρίζετε ότι η Χαλκιδική παράγει έντεκα χιλιάδες τόνους βερίκοκα τον χρόνο. Δεν μπορεί να μη γνωρίζετε τα προβλήματα που έχει προκαλέσει η κλιματική κρίση σε αυτές τις καλλιέργειες. Μου κάνει εντύπωση. Εμείς πριν από ένα χρόνο σας είχαμε καλέσει να επισπεύσετε τους ελέγχους στους πληττόμενους βερικοκοπαραγωγούς μετά από τις ζημιές που προκάλεσε το ακραίο καιρικό φαινόμενο και αναφέρεστε στο ίδιο πράγμα. Και ήταν ακραίες οι ζημιές. Τότε το γνωρίζατε. Τώρα τι έγινε ξαφνικά και το ξεχάσαμε και το παραβλέπουμε και θεωρούμε ότι δεν ήταν αρκετή η ζημιά στους παραγωγούς της Χαλκιδικής;

Με την ίδια λογική δεν μπορεί να επικαλείστε ότι το οριζόντιο φαινόμενο της ενεργειακής κρίσης που μαστίζει ολόκληρο τον αγροτικό κόσμο να επιδοτεί παραγωγούς βερίκοκων σε άλλες περιοχές και να λέτε στους παραγωγούς της Χαλκιδικής ότι εκείνοι δεν έχουν πρόβλημα και δεν χρειάζονται ενισχύσεις για να τα βγάλουν πέρα. Τι είδους διάκριση είναι αυτή;

Το πρόβλημα του κόστους της ενέργειας τούς αγγίζει όλους, κύριε Υπουργέ. Γιατί αφήνετε τη Χαλκιδική απ’ έξω; Δεν αγγίζει τη Χαλκιδική το πρόβλημα του κόστους; Οι παραγωγοί, λοιπόν, περιμένουν πολύ πιο συγκεκριμένες απαντήσεις από αυτές που μας δώσατε.

Ποιος σας συμβούλεψε να αποκλείσετε τα βερίκοκα της Χαλκιδικής από αυτές τις ενισχύσεις; Πείτε το, για να το ακούσουν και οι αγρότες και ο αγροτικός κόσμος της Χαλκιδικής να βγάλει και τα πολιτικά του συμπεράσματα στην τελική. Και εμείς σας επαναλαμβάνουμε για μία ακόμη φορά, διορθώστε άμεσα αυτό το ολίσθημα σας. Δεν μπορεί να επιδοτείς για την ενεργειακή κρίση συγκεκριμένες περιοχές και ενότητες και να αποκλείεις τη Χαλκιδική και όχι μόνο τη Χαλκιδική βέβαια.

Εάν δεν θεραπευτεί αυτή η στρέβλωση άμεσα, τότε εύλογα θα συμπεράνει κανείς ότι η πολιτική σας δεν είναι ορθολογική, αλλά ενδεχομένως να υπακούει σε άλλες λογικές πελατειακού μηχανισμού και χαρακτήρα.

Άρα σας ζητάμε -και κλείνω με αυτό- τη διόρθωση του σφάλματος και τη συμπερίληψη και των βερικοκοπαραγωγών της Χαλκιδικής στις ενισχύσεις αυτές άμεσα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Μάλαμα.

Τον λόγο έχει ο κύριος Υπουργός για τη δευτερολογία του.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, νομίζω ότι η συνολική παρουσία του Υπουργείου Αγροτικής Ανάπτυξης και Τροφίμων που είναι δίπλα στον αγρότη όλο αυτό το διάστημα, αλλά και η καταλυτική στήριξη από τον ΕΛΓΑ όλο αυτό το διάστημα, δεν δικαιολογεί καμμία από τις εκφράσεις που ακούστηκαν πριν εδώ από εσάς.

Να πω κάτι γενικό και μετά θα πάω στο ειδικό. Ο ΕΛΓΑ για καιρικά φαινόμενα πλήρωσε από τον προϋπολογισμό του κράτους τα έτη 2020 - 2022, περίπου 380 εκατομμύρια πρόσθετα στις εισφορές των αγροτών. Επίσης, ένα δισεκατομμύριο και πλέον έχει πληρωθεί σε αποζημιώσεις για το 2020 - 2022.

Και για να είμαστε και λίγο σαφείς και ξεκάθαροι στις τοποθετήσεις μας και να μη δημιουργούμε προσδοκίες εκεί που δεν είναι πάντα βάσιμες αυτές και να μη λαϊκίζουμε, να πούμε και το εξής: Μιλάμε για την ίδια παραγωγική, καλλιεργητική χρονιά. Σε αυτή την καλλιεργητική χρονιά λοιπόν του 2022 προς 2023 υπήρχε πράγματι ένα άσχημο καιρικό φαινόμενο στη Χαλκιδική ειδικά στα βερίκοκα, ο παγετός.

Να πω πρώτα το εξής: Συνολικά τα στρέμματα βερίκοκων στη Χαλκιδική είναι δεκατρείς χιλιάδες τετρακόσια δεκαοκτώ. Τα έντεκα χιλιάδες τριακόσια ενενήντα είναι τα παραγωγικά. Έγιναν, λοιπόν, αναγγελίες για τον παγετό πέρυσι τον Μάρτιο. Αυτές οι αναγγελίες πράγματι κατέδειξαν ζημιά σε ποσοστό 60% με 65% κατά μέσο όρο. Υπήρχαν περιοχές με 100% ζημία και άλλες με 35% ή 40%. Το 60% με 65% είναι ο μέσος όρος. Ξέρετε πόσα χρήματα καταβλήθηκαν για τον παγετό πέρυσι για την ίδια καλλιεργητική περίοδο στη Χαλκιδική; Δαπανήθηκαν τρία εκατομμύρια που αφορούν εννέα χιλιάδες στρέμματα από τα έντεκα χιλιάδες τριακόσια ενενήντα παραγωγικά. Τα οκτώ χιλιάδες ήταν πρώιμα και τα άλλα χίλια ήταν μεσοπρώιμα. Πρώιμες ποικιλίες αφορούσαν τα οκτώ χιλιάδες. Οπότε για να γίνει κατανοητό σε αυτούς που μας ακούνε, από τα έντεκα χιλιάδες πεντακόσια στρέμματα τα εννιά χιλιάδες αποζημιώθηκαν για παγετό της χρονιάς που διανύουμε.

Και το καλοκαίρι, χωρίς να έχουμε βροχοπτώσεις -γιατί δεν υπάρχουν αναγγελίες και δεν υπάρχει καταγραφή- έρχεστε κάποιοι και ζητάτε γι’ αυτά τα ίδια στρέμματα, τα οποία αποζημιώθηκαν σε ποσοστό εξήντα 60%-65% και αποζημίωση του παραγόμενου προϊόντος, το οποίο είχε υποστεί τον παγετό πριν από λίγους μήνες, και αποζημίωση για βροχοπτώσεις που δεν έγιναν ποτέ.

Κοιτάξτε, είμαστε εδώ, για να στηρίξουμε κάθε αληθινό, αποδεκτό γεγονός, το οποίο δείχνει πραγματικά ζημιά στους αγρότες μας και τους στηρίζουμε με μετρήσιμα αποτελέσματα και με νούμερα, τα οποία δεν τυχαίνουν καμμίας αμφισβήτησης, και με ποσά που δεν έχουν δοθεί ποτέ άλλοτε. Όμως, πρέπει να υπάρξει μία προσέγγιση από όλους μας με υπευθυνότητα λόγω των ειδικών συνθηκών που έχουν δημιουργηθεί, λόγω της δύσκολης χρονιάς συνολικά για τους αγρότες. Δεν την παραβλέπω, πραγματικά δεν την παραβλέπω, αλλά καταλαβαίνετε ότι ένα μέτρο, ένα πρόγραμμα, το οποίο έχει συγκεκριμένο ποσό, για το οποίο μπορούν να δοθούν αποζημιώσεις, είναι υποχρεωτικό να ιεραρχείται και αυτή την ευθύνη των όποιων επιλογών, των όποιων ιεραρχήσεων, την έχει η πολιτική ηγεσία του Υπουργείου Αγροτικής Ανάπτυξης, την έχει ο Υπουργός Αγροτικής Ανάπτυξης. Γι’ αυτή θα κριθούμε από τους αγρότες.

Ξέρουμε ότι δεν μπορεί να ικανοποιήσουμε όλα τα αιτήματα. Ιεραρχούμε και τεκμηριώνουμε αυτά που πραγματικά καταδεικνύουν μία ζημιογόνο καλλιέργεια, για να μπορέσουν να έχουν τη δύναμη οι αγρότες μας να συνεχίσουν την καλλιεργητική περίοδο. Τα μετρήσιμα αποτελέσματα μέχρι σήμερα της παρουσίας μας σε αυτόν τον τομέα νομίζω ότι είναι ικανοποιητικά και αυτό το αισθάνονται πάνω από όλα οι ίδιοι οι αγρότες μας. Όμως, όσοι έχουν δημόσιο λόγο, όσοι έχουν δημόσια θέση δεν πρέπει να τους καλλιεργούν προσδοκίες, οι οποίες πολλές φορές δεν συνδυάζονται με γεγονότα, δεν συνδυάζονται με μετρήσιμα αποτελέσματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Στη συνέχεια θα συζητηθεί η επόμενη επίκαιρη ερώτηση. Κύριε Αυλωνίτη, η Υπουργός είναι καθ’ οδόν. Για τον λόγο αυτό, θα διακόψουμε για πέντε λεπτά.

Ευχαριστώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι συνεχίζεται η συνεδρίαση.

Θα συζητηθεί η πρώτη με αριθμό 564/13-3-23 επίκαιρη ερώτηση δεύτερου κύκλου του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου- Χρήστου Αυλωνίτη προς τον Υπουργό Εργασίας και Κοινωνικών Υποθέσεων, με θέμα: «Να μην κλείσει το σπίτι του "Χαμόγελου του Παιδιού" στην Κέρκυρα».

Κύριε Αυλωνίτη, έχετε τον λόγο για την πρωτολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κυρία Υφυπουργέ, ευχαριστώ που ήρθατε να μου απαντήσετε στην επίκαιρη αυτή ερώτηση. Γνωρίζετε την ιστορία του «Χαμόγελου του Παιδιού», μιας δομής, η οποία δημιουργήθηκε στην Κέρκυρα το 2001. Έγιναν πολλοί αγώνες, και δικαστικοί και πολιτικοί, για να στηθεί αυτή η δομή. Ολόκληρη η κοινωνία της Κέρκυρας, ειδικότερα της βόρειας Κέρκυρας, τη στήριξε. Με κάθε τρόπο αναπτύχθηκε ο εθελοντισμός σε πολύ υψηλά σημεία, πράγμα που με κάνει να νοιώθω υπερήφανος. Ο εμπορικός κόσμος και η αυτοδιοίκηση, αλλά και ο εκπαιδευτικός κόσμος βοήθησαν σε αυτή τη δομή.

Ψηφίσατε το 2022 ένα νόμο και εκδόθηκε δυνάμει αυτού του νόμου μία κοινή υπουργική απόφαση, με την οποία προσδιορίζετε τις κτηριολογικές προϋποθέσεις που πρέπει να πληροί μία τέτοιου είδους δομή και ορίσατε ως αποκλειστική προθεσμία να προσαρμοστούν οι λειτουργούσες αυτές δομές μέχρι τις 18 Απρίλη του 2023, δηλαδή σε λίγες μέρες. Παραμονές των Χριστουγέννων, ο κ. Γιαννόπουλος, πρόεδρος του «Χαμόγελου του Παιδιού» -κατά την άποψή μου λανθασμένα και δεν ξέρω αν εμπεριέχεται σκοπιμότητα σε αυτή την ενέργειά του- ανακοίνωσε ότι θα κλείσει η δομή του «Χαμόγελου του Παιδιού» στη βόρεια Κέρκυρα μετά από τις γιορτές. Ξεσηκώθηκε στην κυριολεξία ο κερκυραϊκός λαός. Έχω φωτογραφίες, έχω δημοσιεύματα. Θα σας τα καταθέσω. Μου έκανε φοβερή εντύπωση ότι ολόκληρο το κέντρο της πόλης της Κέρκυρας γέμισε από κόσμο, από παιδιά τα οποία κατέλαβαν ακόμα και τα σχολεία τους. Πολιτιστικοί σύλλογοι και άλλοι φορείς έκαναν διάφορες εκδηλώσεις στην κατεύθυνση προάσπισης αυτής της δομής.

Έγινε μια εκδήλωση στην Κέρκυρα, που εκεί όλοι οι φορείς -τοπική αυτοδιοίκηση, οι Κοινοβουλευτικοί Εκπρόσωποι- τοποθετηθήκαμε και καταλήξαμε στην ασφαλή, κατά την άποψή μου, και δίκαιη πρόταση να προσδιοριστεί τι ακριβώς χρειάζεται αυτή η κτηριολογική δομή. Έκτοτε ξεκίνησε από το Τεχνικό Επιμελητήριο μια μελέτη η οποία ολοκληρώθηκε και, για να προσαρμοστεί αυτή η κτηριολογική δομή, θέλει 60.000 με 70.000. Έχετε προβλέψει στο νομοθέτημα σας ότι τόσο η περιφέρεια όσο και το ίδιο το Υπουργείο μπορεί να βοηθήσει, εάν δεν μπορεί να βρει το «Χαμόγελο του Παιδιού» 60.000 με 70.000, για να το φτιάξει. Βρισκόμαστε λίγες μέρες πριν από τη λήξη της προθεσμίας -δεν ξέρω αν είναι παραπάνω η προθεσμία, θα μου πείτε- και δεν έχει γίνει καμμία κίνηση. Δεν έχει απαντηθεί από τον πρόεδρο του «Χαμόγελου του Παιδιού» σχετική επιστολή που τον ρωτάω για τις προθέσεις. Σας την κοινοποίησα.

Και έρχομαι σήμερα με την επίκαιρη αυτή ερώτηση να ρωτήσω ευθέως: Έχετε τη διάθεση εσείς σε συνεργασία με το «Χαμόγελο του Παιδιού» να βοηθήσετε στη συνέχιση της λειτουργίας της δομής του «Χαμόγελου του Παιδιού» στους Μαγουλάδες της Κέρκυρας; Εάν προτίθεται ο κ. Γιαννόπουλος να σας ζητήσει προθεσμία, θα προχωρήσετε, θα δώσετε αυτή την προθεσμία, έτσι ώστε να προσαρμοστεί και να συνεχίσει αυτή τη λειτουργία; Και σε κάθε περίπτωση απαντήστε μου: Αν υποθέσουμε ότι είναι ειλημμένη απόφαση της διοίκησης του «Χαμόγελου του Παιδιού» να κλείσει αυτή η δομή, από τι θα αντικατασταθεί; Τι σκέφτεστε να κάνετε αν τούτο τον χρόνο τελειώσει; Γιατί -προσέξτε- βάζετε και εσείς μια προθεσμία ασφυκτική που λήγει μέσα στο σχολικό έτος, όταν λέω «18 Απριλίου». Διορθώστε με αν κάνω λάθος. Δηλαδή, ο κ. Γιαννόπουλος λέει ότι θα κλείσει τη δομή μετά τα Χριστούγεννα, μεσούντος του σχολικού έτους, και εσείς με την εξάντληση της προθεσμίας που βάζετε, πάλι πάτε προς το τέλος του έτους. Δηλαδή, να ξεσηκωθούν τα παιδιά και να πάνε στα τέσσερα σημεία του ορίζοντα, τη στιγμή που έχουν δομήσει τη ζωή τους, πηγαίνουν στα σχολεία, έχουν φίλους. Είναι το σπίτι τους εκεί, η οικογένειά τους.

Ένα ανθρώπινο θέμα σάς θέτω σήμερα με την επίκαιρη ερώτηση, κυρία Υφυπουργέ, και θέλω να μου απαντήσετε ευθέως τι ενέργειες έχετε κάνει ή τι προτίθεστε να κάνετε, έτσι ώστε να συνεχιστεί η λειτουργία του «Χαμόγελου του Παιδιού» σε συνεργασία με τη διοίκηση του «Χαμόγελου του Παιδιού», τους τοπικούς φορείς και σε κάθε περίπτωση με ό,τι έχει να κάνει ως δομή, ως συλλογικότητα στην Κέρκυρα, έτσι ώστε να ικανοποιηθεί το λαϊκό αίσθημα του νησιού μου.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, πραγματικά καταλαβαίνω την αγωνία σας και καταλαβαίνω και την ουσιαστική αγωνία όλων των Κερκυραίων, οι οποίοι έχουν δώσει την αγάπη και την ψυχή τους εθελοντικά, όπως είπατε και εσείς, στη δομή αυτή είτε με υπηρεσίες είτε με ό,τι έχει ως υστέρημα η κάθε οικογένεια. Και μπορώ να σας πω ότι είμαι και πιο αισιόδοξη, καθ’ ότι η προφορική αποτύπωση της ερώτησής σας είναι πιο ολοκληρωμένη τουλάχιστον από την γραπτή.

Όμως, θα μου επιτρέψετε να πω το εξής: Παρ’ ότι κατανοώ την τοπική κοινωνία και εσάς που την εκπροσωπείτε στο εθνικό μας Κοινοβούλιο, το 2023, όταν μιλάμε για παιδική προστασία, το θέμα μας δεν είναι η τοπική κοινωνία. Το 2023 ως αρμόδιο Υπουργείο Εργασίας και Κοινωνικών Υποθέσεων, όταν μιλάμε για παιδική προστασία, δεν είναι το θέμα μας οι υπηρεσίες που χάνει η τοπική κοινωνία. Το 2023 το θέμα μας είναι το ίδιο παιδί, η αποϊδρυματοποίηση και το ότι το κράτος πλέον διασφαλίζει ότι τα παιδιά μεγαλώνουν σε μία οικογένεια, μια οικογένεια η οποία έχει την αποκλειστικότητα της αγκαλιάς στη χαρά και στο κλάμα του παιδιού.

Οπότε, εδώ θα μου επιτρέψετε. Μπορεί η συνδιοίκηση ενός ιδρύματος να είναι καλή, μπορεί οι συνδιοικήσεις κάποιων ιδρυμάτων να είναι καλύτερες από κάποιες άλλες, αλλά ένα ίδρυμα, όπου και να είναι αυτό είτε είναι ιδιωτικό είτε είναι εκκλησιαστικό είτε είναι δημόσιο, δεν είναι οικογένεια. Τα παιδιά, ναι, έχουν τις ζωές τους, έχουν τους φίλους τους, αλλά δεν έχουν την οικογένειά τους εκεί και στη συγκεκριμένη δομή, στην Κέρκυρα -επειδή πλέον από το 2020 το κράτος έχει στοιχεία για κάθε παιδί εντός δομών- η γονική μέριμνα και η γονική επιμέλεια και για τα δεκατέσσερα παιδιά είναι στη δομή, είναι στο ίδρυμα. Άρα αυτά τα παιδιά θα μπορούσαν να έχουν αποϊδρυματοποιηθεί χρόνια τώρα μέσω του θεσμού της υιοθεσίας, όχι καν της αναδοχής που αν θέλετε είναι πιο δύσκολο να βρούμε αναδόχους.

Ζητάτε, λοιπόν -τουλάχιστον γραπτώς, γιατί καταλαβαίνω ότι προφορικώς έχετε καλύτερη και ουσιαστικότερη κατανόηση του ζητήματος- να δώσουμε παράταση στην ισχύ της υπουργικής μας απόφασης. Όμως, και η Κυβέρνηση και κυρίως εγώ, που μπορώ να σας πω ότι είμαι επίμονη ειδικά σε ό,τι αφορά τα ζητήματα παιδικής προστασίας, δεν θα μπούμε σε μία λογική παρατάσεως πριν καν ξεκινήσει να λειτουργεί η υπουργική μας απόφαση.

Ξέρετε η εξουσιοδοτική του νόμου, η οποία έλεγε ότι όλες οι κοινωνικές δομές της χώρας, τα γηροκομεία, τα ορφανοτροφεία, οι μονάδες οι οποίες φροντίζουν και φιλοξενούν άτομα με αναπηρία πρέπει να έχουν προδιαγραφές, πρέπει να έχουν κανόνες. Η εξουσιοδοτική του νόμου ήταν το 1995. Φτιάχτηκαν, λοιπόν, υπουργικές αποφάσεις, οι οποίες προσδιόριζαν τους κανόνες και τις προδιαγραφές για όλες τις κοινωνικές δομές πλην των μονάδων παιδικής προστασίας. Και ήλθαμε τριάντα χρόνια μετά να φέρουμε αυτούς τους απολύτως αναγκαίους κανόνες, όχι μόνοι μας ούτε από το κεφάλι μας, αλλά σε διαβούλευση με τον Συνήγορο του Πολίτη, τον Βοηθό Συνηγόρου του Παιδιού, τη UNICEF, τους φορείς παιδικής προστασίας, την ΕΣΑΜΕΑ, έτσι ώστε να κάνουμε κανόνες οι οποίοι δίνουν τη λύση για το minimum, για το ελάχιστο πραγματικά. Δύο τετραγωνικά ανά νήπιο δεν είναι κάτι το πολύ. Πέντε τετραγωνικά ανά έφηβο που χρειάζεται τον χώρο του, δεν είναι μια υπερβολή. Είκοσι τετραγωνικά για μια δομή που φιλοξενεί είκοσι παιδιά, όταν η μέση κουζίνα μιας οικογένειας με δύο παιδιά είναι οκτώ με εννιά τετραγωνικά σύμφωνα με το ΤΕΕ, δεν είναι κάποια υπερβολή. Οπότε, τι ζητήσαμε; Ζητήσαμε σε όλες τις δομές να δουν τι μπορούν να κάνουν σε έναν χρόνο, για να προσαρμοστούν σε αυτό. Και όπως και εσείς είπατε πολύ καθαρά από την πλευρά αυτής της δομής, υπήρχε απ’ ό,τι καταλαβαίνω και εγώ μια άρνηση προ Χριστουγέννων ότι εμείς κλείνουμε.

Εσείς, αντίστοιχα με τον κοινοβουλευτικό έλεγχο που κάνατε σε μένα και στην Κυβέρνηση βεβαίως, ρωτήσατε τι έχει κάνει αυτή η δομή; Μου είπατε ότι υπάρχει μία έκθεση του επιμελητηρίου και χαίρομαι γιατί δεν τη γνώριζα αυτήν. Τι χρειάζεται; Τα χρήματα τα έχει η δομή; Δική μου κατανόηση μια δομή με τέτοιο αποθεματικό εκατομμυρίων είναι ότι για ζήτημα 70.000-80.000 ευρώ μπορεί να τα βρει τα χρήματα. Εγώ καταλαβαίνω ότι τα έχει ήδη τα χρήματα στο υπερπολλαπλάσιο. Αν πάλι έλθει και μας αιτιολογήσει ότι εμείς μπορεί να έχουμε αποθεματικό εκατομμυρίων, αλλά δεν μπορούμε να βρούμε 70.000-80.000 ευρώ να δούμε πως μπορεί να υποστηρίξει το Υπουργείο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Συγγνώμη, κλέβω και λίγο από τον χρόνο της δευτερολογίας μου.

Εδώ θέλω να σας πω το εξής: Επειδή παρακολουθείται το κοινοβουλευτικό έργο, πλέον η συγκεκριμένη δομή έχει δεκατέσσερα παιδιά. Στα δεκατέσσερα αυτά παιδιά έχει τη γονική μέριμνα τη γονική επιμέλεια και για τα δεκατέσσερα, που σημαίνει ότι θα μπορούσαν και τα δεκατέσσερα να έχουν δοθεί για υιοθεσία. Γι’ αυτά τα δεκατέσσερα παιδιά, ο μέσος όρος ηλικίας τους όταν μπήκαν, ξέρετε ποιος ήταν; Τεσσάρων ετών! Μικρά παιδιά, τα οποία βλέπουμε εμείς στο σύστημα ότι έχουν ζήτηση από οικογένειες να πάνε να αποϊδρυματοποιηθούν. Ο μέσος όρος γι’ αυτά τα δεκατέσσερα παιδιά παραμονής τους στο ίδρυμα, ξέρετε ποιος είναι; Έντεκα χρόνια.

Αυτό που θα ήθελα, λοιπόν, θα ήταν η δομή να δει, γιατί δεν μπορεί να κάνει την προσαρμογή και επίσης, να κρατιέται ενήμερη, όπως και η τοπική κοινωνία που θα παρακαλούσα να της μεταφέρετε τα στοιχεία του κοινοβουλευτικού έργου και των υπουργικών αποφάσεων. Μόλις πριν από μία εβδομάδα βγάλαμε το πρόγραμμα με την υπουργική απόφαση και τη χρηματοδότηση, ακόμα και για μια πλούσια, αν θέλετε, δομή για τη στέγη ημιαυτόνομης διαβίωσης. Τι, δηλαδή; Ότι το κράτος χρηματοδοτεί διαμερίσματα και για το κτηριολογικό τους αλλά και για τη στελέχωσή τους για παιδιά από δεκαπέντε ετών και πάνω. Από τα δεκατέσσερα παιδιά αυτής της δομής από δεκαπέντε ετών και πάνω είναι τα επτά.

Οπότε, τα επτά θέλουμε να πάνε σε στέγες ημιαυτόνομης διαβίωσης στην Κέρκυρα κοντά στο σχολείο τους, κοντά στους φίλους τους, εντός αστικού ιστού, έτσι ώστε να προσομοιάζουν το ίδρυμα του 17ου αιώνα -είναι ένα παλιό ίδρυμα, αν δεν κάνω λάθος, πολύ όμορφο- και να μπορούν να είναι σε διαμερίσματα, να καλούν τις φίλες τους ή τους φίλους τους στο σπίτι. Και για τα υπόλοιπα επτά παιδιά, αυτό που ελπίζουμε είναι να βρεθεί μια άλλη λύση. Θέλετε να είναι οι 70.000-80.000 ευρώ, ώστε να προσαρμοστεί η συγκεκριμένη δομή ή κάποια άλλη δομή η οποία με το αποθεματικό του όλου ιδρύματος να μπορούν να μεταφερθούν τα παιδιά;

Αυτό που καταλαβαίνω, πάντως, είναι ότι στο συγκεκριμένο ζήτημα μάλλον κάπου αλλού υπάρχει το πρόβλημα ευρέσεως λύσης. Γιατί και το οικονομικό υπάρχει, αλλά και η λύση από πλευράς κράτους μέσω των στεγών ημιαυτόνομης διαβίωσης πάλι υπάρχει εκεί. Υπενθυμίζω, όμως, τα δύο κομβικά στοιχεία για μένα. Μια δομή με δεκατέσσερα παιδιά, η οποία έχει τρία πράγματα. Το ένα είναι η μέριμνα για όλα τα παιδιά, το δεύτερο είναι ότι όλα τα παιδιά που μπήκαν εκεί ήταν κατά μέσο όρο τεσσάρων ετών και όλα τα παιδιά κατά μέσο όρο είναι εκεί έντεκα χρόνια.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κυρία Υπουργέ.

Ο συνάδελφος, κ. Αυλωνίτης, έχει τον λόγο για να δευτερολογήσει.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κυρία Υφυπουργέ, όπως αντιλαμβάνεστε, η επίκαιρη ερώτηση και γενικά η διενέργεια από πλευρά του κοινοβουλευτικού ελέγχου δεν στοχεύει στο να ικανοποιήσει την κοινή γνώμη, αλλά στο πως θα μπορέσουμε ως οργανωμένη κοινωνία με τα φιλάνθρωπα αισθήματα που πρέπει να τη διακατέχουν την κοινή γνώμη και την κοινωνία μας να ευαισθητοποιήσουμε το Υπουργείο σας, να ευαισθητοποιήσουμε και να πιέσουμε το «Χαμόγελο του Παιδιού» προς την κατεύθυνση που σε προσωρινή βάση -και όχι στην προοπτική του χρόνου που πολύ σωστά θέλετε εσείς να λειτουργεί ένα τέτοιο σύστημα φροντίδας των παιδιών- να συνεχίσει να λειτουργεί η δομή στους Μαγουλάδες της Κέρκυρας στο σπίτι του «Χαμόγελου του Παιδιού».

Έχει δεκατέσσερα παιδιά που είναι εκεί από τεσσάρων ετών, έχουν δομήσει τη ζωή τους και όπως είπα προηγουμένως έχουν τους φίλους τους και εδώ θα ανοίξω μια παρένθεση. Αν βλέπατε τους φίλους τους στα σχολεία και στα μέσα μαζικής ενημέρωσης και διά ζώσης στις εκδηλώσεις να κλαίνε, προσπαθώντας να βοηθήσουν αυτά τα παιδιά, τότε θα διαπιστώνατε ότι το κίνητρο του ομιλούντος είναι αποκλειστικά αυτό που στην αρχή σάς απάντησα στην πρώτη επισήμανση της τοποθέτησής σας. Δεν ενδιαφέρομαι για το τι θα πει ο κόσμος, με ενδιαφέρει τι πρέπει να κάνουμε για τα παιδιά.

Στην προκειμένη περίπτωση, λοιπόν, μπορεί να στοχεύετε και πολύ καλά κάνετε στην αποϊδρυματοποίηση, αλλά μην ξεχνάμε ότι, όταν ψηφίζατε το νομοσχέδιο που έχει γίνει πλέον νόμος του κράτους το ’22, υπήρχαν σημαντικότατες διαφοροποιήσεις σε σχέση με τη δική μας άποψη και με τη δική σας, αλλά με τελικό στόχο την αποϊδρυματοποίηση στο άμεσο και στο απώτερο μέλλον αυτών των δομών. Έτσι δεν είναι, αυτό δεν θέλουμε; Ωραία.

Εδώ, λοιπόν, κυρία Υφυπουργέ, πρέπει να απαντήσουμε συγκεκριμένα. Εμένα δε με ενδιαφέρει ποιος διοικεί το «Χαμόγελο του Παιδιού». Πρέπει να καταλάβει ο κ. Γιαννόπουλος και το προεδρείο, η διοίκηση, ότι αυτή η δομή στους Μαγουλάδες της Κέρκυρας δημιουργήθηκε από το Κερκυραίους με την πρωτοβουλία φυσικά –και μπράβο του!- του κ. Γιαννόπουλου. Τους δώσαμε το κτήριο, υπήρξαν δικαστικοί αγώνες με την Μητρόπολη που αναστάτωσαν την κοινωνία εκείνα τα χρόνια, την αγκαλιάσαμε, τη βοηθήσαμε, είναι δημιούργημα του λαού για αυτά τα παιδιά. Και ερχόμαστε τώρα ως κοινωνία και σας λέμε ότι με 70.000 ευρώ μπορεί να προσαρμοστεί αυτό το κτήριο και να συνεχίσουν να ζήσουν αυτά τα παιδιά. Εάν τώρα, βρεθεί δομή και την αγοράσει ή τη νοικιάσει ή τη δώσουμε εμείς ως κράτος ή ως κοινωνία στο «Χαμόγελο του Παιδιού» μέσα στο πλαίσιο της αποϊδρυματοποίησης να λειτουργήσει, να το κάνουμε. Σήμερα, όμως, όταν έχουμε αυτές τις ασφυκτικές προθεσμίες που θέσατε με το νομοθέτημά σας, σας ρωτάω εάν πειστεί ο κ. Γιαννόπουλος να συνεχίσει τη λειτουργία του «Χαμόγελου του Παιδιού», να προσαρμόσει κτηριολογικά τη δομή αυτή, έχετε τη διάθεση ως Κυβέρνηση να δώσετε προθεσμία πέραν από το νομοθετικό πλαίσιο έτσι όπως ισχύει; Αυτό είναι το πρώτο.

Όμως, ας πούμε ότι όλοι αυτοί οι αγώνες πάνε στράφι, δεν τα καταφέρνουμε και δεν πείθουμε τον κ. Γιαννόπουλο, εσείς ως Κυβέρνηση τι προτίθεστε να κάνετε; Ποια δομή θα αντικαταστήσει την υπάρχουσα; Και επιπλέον, το σημαντικότερο, αυτά τα δεκατέσσερα παιδιά που θα πάνε στα τέσσερα σημεία του ορίζοντα, σε άλλες δομές του «Χαμόγελου του Παιδιού» ψυχολογικά πώς θα αντιμετωπιστούν; Πώς θα αντιμετωπιστεί αυτή η κατάσταση ψυχολογικά; Δεν είναι σημαντικό ως ερώτημα;

Κατά την άποψή μου είναι σημαντικότατο ερώτημα, για αυτό και έφερα σε επίπεδο κοινοβουλευτικού ελέγχου εδώ στη Βουλή να μου απαντήσετε σε συγκεκριμένα ερωτήματα και όχι γενικά και αόριστα.

Η αποϊδρυματοποίηση είναι μια γενική απάντηση. Σας ερωτώ: Μέχρι να γίνει η αποϊδρυματοποίηση, αυτά τα παιδιά πού θα πάνε; Πώς θα το κάνουμε;

Υπ’ αυτή την έννοια, λοιπόν, επαναφέρω το ερώτημα και σας λέω: Σύμφωνα με την τεχνική έκθεση του Επιμελητηρίου της Κέρκυρας, για την προσαρμογή στην κοινή υπουργική απόφαση, που εσείς, το Υπουργείο σας, συνέταξε και συνυπέγραψαν τα άλλα Υπουργεία, μπορείτε να βοηθήσετε ως Υπουργείο, να δώσετε οικονομική ενίσχυση όπως ο νόμος προβλέπει; Προτίθεστε να συνεργαστείτε με την Περιφέρεια των Ιονίων Νήσων από κοινού, για να τη χρηματοδοτήσετε; Μπορείτε να κάνετε μια συνάντηση και επαφή με τον κ. Γιαννόπουλο και με τους θεσμικούς παράγοντες της Κέρκυρας, ώστε να δώσουμε λύση στο πρόβλημα του «Χαμόγελου του Παιδιού»; Το οφείλουμε, κυρία Υπουργέ, ως πολιτικό σύστημα στην κοινωνία της Κέρκυρας.

Με την έννοια αυτή, λοιπόν, στη δευτερομιλία σας θέλω να μου απαντήσετε συγκεκριμένα: Θέλετε; Προτίθεστε να βοηθήσετε οικονομικά και πολιτικά, έτσι ώστε να συνεχίσει τη λειτουργία του το «Χαμόγελο του Παιδιού»; Αυτό θέλω να πάρω ως απάντηση, όταν αύριο θα πάω στην Κέρκυρα και θα με ρωτήσουν εκεί διάφοροι φορείς και τα μέσα μαζικής ενημέρωσης.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Αυλωνίτη.

Κυρία Υπουργέ, έχετε τον λόγο για την δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, κύριε Βουλευτά, για να διορθώνουμε όσα ειπώθηκαν και δεν στέκουν, θέλω να πω τα εξής: Πρώτον, ασφυκτικά χρονοδιαγράμματα, ότι θα κλείσει η δομή επειδή έχουμε ασφυκτικά χρονοδιαγράμματα. Η υπουργική απόφαση για τις προδιαγραφές των μονάδων παιδικής προστασίας βγήκε τον Μάιο του 2022 και ζητά στις ογδόντα τέσσερις δομές παιδικής προστασίας να προσαρμοστούν στους κανόνες που θέτουμε μέσα σε έναν χρόνο. Ένας χρόνος δεν είναι κάτι ασφυκτικό. Ένας χρόνος είναι δώδεκα μήνες, στους οποίους το κτηριολογικό κομμάτι -γιατί οι προδιαγραφές έχουν τρεις πυλώνες, το ελεγκτικό, το στελεχιακό και το κτηριολογικό- θα προσαρμοστεί. Ελπίζω η δομή αυτή να μην έχει πρόβλημα στο στελεχιακό και στο ότι χρειαζόμαστε κοινωνικούς λειτουργούς, ψυχολόγους, έναν συμβεβλημένο γιατρό και έναν συμβεβλημένο νομικό για κάθε δομή. Το πρόβλημά της είναι το κτηριολογικό. Θα μου επιτρέψετε να πω ότι είναι ένας χρόνος σε μία ανθρωπογεωγραφία, εάν θέλετε, και μία κατάσταση δομών παιδικής προστασίας, που δεν έχει δηλώσει κάποιο πρόβλημα ως προς το κτηριολογικό. Δεν γίνεται να έρχεται μία δομή πριν τα Χριστούγεννα, δηλαδή έξι μήνες μετά από την έκδοση της υπουργικής απόφασης και να λέει «εγώ δεν μπορώ να κάνω τίποτα».

Μου λέτε για μία δαπάνη, η οποία είναι της τάξης των 60.000 ευρώ. Ξέρετε ότι όλα τα ιδρύματα πιστοποιούνται από το Εθνικό Κέντρο Κοινωνικής Αλληλεγγύης και κομμάτι αυτής της πιστοποίησης είναι και οι οικονομικές τους καταστάσεις. Όταν, λοιπόν, στην εν λόγω δομή, στο εν λόγω ίδρυμα, βλέπουμε εκατοντάδες ακίνητα αλλά και πολύ υψηλά αποθεματικά εκατομμυρίων, καταλαβαίνετε και εσείς ότι το κράτος δεν μπορεί να έρθει να χρηματοδοτήσει μια δομή, η οποία έχει εκατομμύρια αποθεματικών. Βεβαίως και το κράτος έρχεται να χρηματοδοτήσει και να ενισχύσει δομές παιδικής προστασίας, είτε δομές για άτομα με αναπηρία είτε δομές ηλικιωμένων, οι οποίες έχουν πραγματικά οικονομικό ζήτημα, αλλά στην εν λόγω περίπτωση δεν μιλούμε για κάτι τέτοιο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν διαφωνούμε.

**ΔΟΜΝΑ -ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ακριβώς. Και νομίζω σε πολλά από όσα λέμε συμφωνούμε, έτσι δεν είναι;

Είναι σημαντικό το κράτος να μην εκβιάζεται και δεν αναφέρομαι σε εσάς. Είναι σημαντικό να βάζουμε κανόνες και να έχουμε ένα πλαίσιο συνεκτικό, το οποίο σέβεται τους κανόνες αυτούς και όχι να έρχεται και να εκβιάζει και να λέει «εγώ θα κλείσω», όταν φαίνεται ότι το κτηριολογικό δεν είναι κάτι το δύσκολα υλοποιήσιμο.

Είπατε πριν «μέχρι να υλοποιηθεί η αποϊδρυματοποίηση. Δεν είναι μέχρι να υλοποιηθεί. Ξέρετε ότι έχουμε βγάλει μέσα σε τρία χρόνια τα μισά παιδιά από τα ιδρύματα και είναι σε οικογένειες; Τα μισά παιδιά! Αυτό είναι ενδιαφέρον να το κρατήσετε ως στοιχείο. Από το 2019, το 2023 είναι τα μισά παιδιά. Δηλαδή, από δύο χιλιάδες τετρακόσια σήμερα έχουμε χίλια διακόσια παιδιά σε δομές και ο αριθμός των δομών είναι ακριβώς ο ίδιος. Η μόνη δομή η οποία έχει κλείσει είναι μία στην Αττική, η οποία έκλεισε κατόπιν καταγγελίας της περιφέρειας και αίτηση της εισαγγελίας, γιατί είχε κακοποιητική συμπεριφορά, ύποπτη ως προς τα παιδιά. Όμως, τα παιδιά είναι τα μισά. Δηλαδή, ο στόχος της αποϊδρυματοποίησης έχει κατά το ήμισυ επιτευχθεί. Είναι σπουδαίο αυτό. Οι δομές ως αριθμός είναι οι ίδιες. Δηλαδή, οι ίδιες δομές έχουν τα μισά παιδιά. Δεν είμαστε τρελοί στο Υπουργείο να θέλουμε να κλείσουμε τις δομές. Θέλουμε τα παιδιά να βρουν μια οικογένεια και το έχουμε καταφέρει κατά το 50%.

Τώρα, για αυτά τα παιδιά της Κέρκυρας δεν είναι ο σκοπός να πάμε πιο πίσω την παράταση και να δώσουμε μια παράταση. Ξέρετε τι γίνεται. Δηλαδή, στο κομμάτι των παρατάσεων εμένα με βρίσκετε πολύ αυστηρή. Δεν δώσαμε παράταση στην πυρόσβεση. Η πρώτη κυβέρνηση που δεν έδωσε παράταση στην ενεργητική πυρόσβεση των βρεφονηπιακών σταθμών ήμασταν εμείς. Πάλι, στο κτηριολογικό των βρεφονηπιακών σταθμών δεν δώσαμε άλλη μια παράταση και βρήκαμε λύση με το Υπουργείο Ενέργειας και την Πυροσβεστική φέτος, έτσι ώστε να λύσουμε το ζήτημα των βρεφονηπιακών σταθμών που ανήκουν στην κατηγορία των εκπαιδευτηρίων και όχι υγείας και πρόνοιας.

Δίνουμε λύσεις, δεν δίνουμε παρατάσεις. Βλέπουμε τι γίνεται με τις παρατάσεις και το βλέπετε και εσείς. Είναι δύσκολοι καιροί για παρατάσεις. Θέλουμε να βρούμε λύση!

Εγώ αυτό που πιστεύω είναι ότι όλοι μαζί, από τη στιγμή που φαίνεται να υπάρχει μια λύση για το συγκεκριμένο ίδρυμα και το κτηριολογικό του, η τοπική κοινωνία, η κεντρική πολιτεία, όλοι μαζί να καταδείξουμε την ανάγκη της λύσεως αυτής. Να δούμε, δηλαδή, πώς για το καλό των παιδιών αυτά τα οποία είναι πάνω από δεκαπέντε ετών, που είναι τα μισά παιδιά -δηλαδή από τα δεκατέσσερα παιδιά τα επτά είναι πάνω από δεκαπέντε ετών- θα μπουν στις από το κράτος χρηματοδοτούμενες στέγες ημιαυτόνομης διαβίωσης και να δούμε εάν για τα υπόλοιπα επτά παιδιά το δικό τους συμφέρον είναι να φτιάξουμε τη δομή αυτή, σύμφωνα με το κτηριολογικό που υποδεικνύουν οι μονάδες παιδικής προστασίας ή εάν το συγκεκριμένο κτηριολογικό μετατραπεί σε μια ανοικτού τύπου δομή ενίσχυσης παιδιών είτε στην ανάδοχη οικογένεια είτε στην ευάλωτη κερκυραϊκή οικογένεια. Γιατί το μέλλον της αποϊδρυματοποίησης δεν είναι ότι όλα τα ιδρύματα θα κλείσουν, είναι ότι θα μετατραπούν σε δομές ενίσχυσης της ευάλωτης οικογένειας. Ξέρουμε ποιες είναι οι ευάλωτες οικογένειες. Και κεντρικά και τοπικά ξέρουμε ποιες είναι οι ευάλωτες οικογένειες. Οπότε, ας καθίσουμε όλοι μαζί να δούμε πώς θα γίνουν όλα αυτά. Μας μένουν δύο μήνες ακόμα. Εάν ξεκινήσουν τα κτηριολογικά –έχετε εκεί τη μελέτη- και δοθούν από τη δομή, η οποία έχει τέτοιο αποθεματικό, αυτές οι 60.000, ώστε να προσαρμοστούν, νομίζω θα είμαστε όλοι καλύτερα, πρωτίστως τα παιδιά και μετά όλοι μαζί σαν κοινωνία, που βάζουμε κανόνες εκεί που χρειάζονται και μαθαίνουμε πλέον να τους ακολουθούμε.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Στο σημείο αυτό ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για πέντε λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Έχω την τιμή να ανακοινώσω προς το Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη (“ΠΟΥ”) για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην ημερήσια και στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Θα γίνει προεκφώνηση των νομοσχεδίων, που είναι γραμμένα στην ημερήσια διάταξη.

Υπουργείου Υγείας.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη (“ΠΟΥ”) για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών».

Του ιδίου Υπουργείου.

Μόνη συζήτηση και ψήφιση επί της αρχής, των άρθρων, και του συνόλου του σχεδίου νόμου του Υπουργείου Υγείας: «Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων “Μαριάννα Β. Βαρδινογιάννη - ΕΛΠΙΔΑ”», εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημοσίας υγείας και άλλες επείγουσες ρυθμίσεις».

Κυρίες και κύριοι συνάδελφοι, προχωρούμε στη συζήτηση του πρώτου νομοσχεδίου του Υπουργείου Υγείας.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη (“ΠΟΥ”) για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το Σώμα συνεφώνησε.

Θέλει κάποιος συνάδελφος να λάβει τον λόγο; Η Νέα Δημοκρατία και το Κίνημα Αλλαγής είναι υπέρ, δεν λαμβάνουν τον λόγο. Θα μιλήσουν οι Κοινοβουλευτικοί Εκπρόσωποι και αν λείπουν, μπορείτε να μιλήσετε οι εισηγητές.

Τώρα, πάμε στον ΣΥΡΙΖΑ.

**ΚΩΝΣΤΑΝΤΙΝΟΣ ΜΑΡΚΟΥ:** ….(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Ναι, κύριε Μάρκου. Πιο δυνατά, μιλήστε στο μικρόφωνο.

**ΚΩΝΣΤΑΝΤΙΝΟΣ ΜΑΡΚΟΥ:** Κάνω παράκληση για μία μικρή ανοχή στον χρόνο. Δεν προτιθέμεθα να τον παραβιάσουμε, απλώς εκ μέρους σας μια μικρή ανοχή, αν προκύψει.

**ΠΡΟΕΔΡΕΥΩΝ (Χαράλαμπος Αθανασίου):** Ναι, ναι, εννοείται, εννοείται.

Εντάξει, κύριε Μάρκου. Θα υπάρχει μια ανοχή. Δεν υπάρχει πρόβλημα, αλίμονο.

**ΑΝΔΡΕΑΣ ΞΑΝΘΟΣ:** Να μιλήσουν και οι εισηγητές, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Λοιπόν, ακούστε. Κανονικά δεν μιλάνε όσοι είναι υπέρ του νομοσχεδίου, αλλά στην πράξη τούς δίνουμε ένα δίλεπτο αν θέλουν να πουν κάτι. Το εφαρμόζουμε, αλλά κυρίως ακούγονται αυτοί που είναι κατ’ αρχάς κατά και μετά δίνουμε τον λόγο. Εννοώ ότι κατά τον Κανονισμό δεν προβλέπεται όταν έχεις ψηφίσει υπέρ, αλλά στην πράξη τούς δίνουμε τον λόγο.

**ΑΝΔΡΕΑΣ ΞΑΝΘΟΣ:** Για μισό λεπτό, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ωραία. Ας δώσουμε δύο λεπτά λοιπόν. Συνήθως δίναμε στο τέλος, αν δεν υπάρχει πρόβλημα.

Τον λόγο έχει ο κ. Κρητικός, αν θέλει να τοποθετηθεί για δύο λεπτά πάνω στην κύρωση της συμφωνίας.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, μετά την χθεσινή τοποθέτηση, για να μην κουράσω και το Σώμα αυτή τη στιγμή, αυτό που πρέπει να πω είναι ότι πρόκειται για μια σημαντική ενέργεια και προσπάθεια για την ενίσχυση του πλαισίου ψυχικής υγείας, αν κρίνει κανείς ότι έχουν ληφθεί υπ’ όψιν συναφείς πρακτικές σε διεθνείς οργανισμούς. Θεωρώ, λοιπόν, ότι είναι μία πρωτοβουλία μια πρωτοβουλία που ήδη αποδίδει καρπούς. Κρίνεται ως απόλυτα σωστή επιλογή, γι’ αυτό και καλώ όλο το Σώμα να ψηφίσει την παρούσα κύρωση της σύμβασης.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο εισηγητής του ΣΥΡΙΖΑ κ. Μάρκου για πέντε λεπτά με ανοχή βεβαίως.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία Υπουργέ, με το προτεινόμενο σχέδιο νόμου, όπως είπαμε, ο σκοπός είναι η κύρωση της συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας η οποία ενεργεί μέσω του περιφερειακού γραφείου της για την Ευρώπη και έχει ως στόχο τη θέσπιση προγράμματος για την ποιότητα φροντίδας ψυχικής υγείας παίδων και εφήβων στο πλαίσιο του Γραφείου της ΠΟΥ για την ποιότητα περίθαλψης και ασφάλεια των ασθενών.

Κατά τη συζήτησή μας χθες στην επιτροπή τόνισα ότι κατά την τετραετία της διακυβέρνησής της η Νέα Δημοκρατία, όχι μόνο δεν έχει να επιδείξει την οποιαδήποτε δραστηριότητα μέχρι σήμερα, με κραυγαλέο παράδειγμα την απουσία αξιολόγησης των υπηρεσιών στη διάρκεια της πανδημίας, αλλά ο αρμόδιος φορέας, ο ΟΔΙΠΥ, ούτε καν είχε στις αρμοδιότητές του στην αξιολόγηση της ποιότητας των υπηρεσιών ψυχικής υγείας. Δεν υπήρχαν. Με άλλα λόγια, ο μηχανισμός για την αξιολόγηση της ποιότητας αυτής, είτε ενηλίκων είτε παίδων - εφήβων, δεν υπάρχει στη χώρα μας. Επίσης, κάτι αντίστοιχο που είχε επιχειρηθεί να δρομολογηθεί επί του ΣΥΡΙΖΑ με ένταξη στο ΕΣΠΑ και συμβολή του ΠΟΥ Ευρώπης ακυρώθηκε από τη Νέα Δημοκρατία.

Τόνισα ότι απουσιάζει εκκωφαντικά ο οποιοσδήποτε σχεδιασμός για την ανάταξη της υποστελέχωσης των υφιστάμενων δημόσιων δομών - υπηρεσιών ψυχικής υγείας και της επαρκούς στελέχωσης των δημόσιων δομών που πρόκειται, αν πρόκειται, να δημιουργηθούν. Τα αποτελέσματα της πολιτικής της εγκατάλειψης γίνονται εμφανή αν δούμε ότι μέσα σε αυτά τα χρόνια -και επιμένω σε αυτό, κυρία Υπουργέ- προκηρύχθηκαν μόνο είκοσι πέντε θέσεις μόνιμων ψυχιάτρων – παιδοψυχιάτρων και έχουν γίνει μόνο δέκα διορισμοί μόνιμων ιατρών, σε αντίθεση με τους αριθμούς που παραθέσατε.

Σας ρώτησα και σας ρωτώ ευθέως, λοιπόν, για να δούμε αν μπορούμε να συνεννοηθούμε. Από τη Μόνιμη Επιτροπή για την Ψυχική Υγεία υπό τη νέα σύνθεσή της που το 2020 εγκαινιάσατε, που προεδρεύετε, ζητήσατε γνωμοδότηση για το εθνικό σχέδιο ή για το σχέδιο «Ελλάδα 2.0» για την ψυχική υγεία;

Δεύτερον, τα όργανα διοίκησης των υπηρεσιών ψυχικής υγείας, όπως οι τομεακές επιτροπές και τα συμβούλια περιφερειακών διοικήσεων τομέων ψυχικής υγείας, στα οποία συμμετέχουν και φορείς και ωφελουμένων και οικογενειών, υπολειτουργούν και στην ουσία αγνοούνται, ναι ή όχι; Η νέα επιτροπή προάσπισης των δικαιωμάτων των ψυχικά ασθενών έχει μηδενικό έργο μέχρι σήμερα, ναι ή όχι;

Κυρία Υπουργέ, βεβαίως κάθε συμφωνία με τον ΠΟΥ είναι στο πλαίσιο της αποδοχής και εκεί επενδύει πάντα κάθε χώρα για μια πρόοδο στις λειτουργίες της. Αντιλαμβάνομαι ότι και τα στάνταρντς όσον αφορά τη στελέχωση του γραφείου του ΠΟΥ που θα γίνει εδώ, αυτής της επιτροπής, είναι τέτοια που πιθανά να υποχρεώνεται. Όμως, δεν μπορώ να παραγνωρίσω, παραδείγματος χάριν, ότι η αμοιβή του τεχνικού υπαλλήλου Π4 τον μήνα είναι 14.333. Ο Πρόεδρος του Αρείου Πάγου, κύριε Πρόεδρε που είστε δικαστικός, παίρνει 5.495. Μια σύμβαση που αυτά τα χρήματα να αξιοποιηθούν κάπου πιο παραγωγικά δεν υπήρχε;

Ξέρετε, κυρία Υπουργέ, εγώ δεν είμαι κακός άνθρωπος και δεν θέλω να σας στενοχωρήσω, παρά το γεγονός ότι εσείς θελήσατε να μας στενοχωρήσετε χθες. Για να είμαι ειλικρινής, με τέτοια επιχειρήματα μπορώ να σας πω ότι είμαι «αστενάχωρος».

Θα σας εντοπίσω, όμως, ότι -όπως είπα και χθες- ιδρύσατε νέα κλινική στα γενικά νοσοκομεία. Δεν έχει γίνει τίποτε στους Αγίους Αναργύρους δύο χρόνια τώρα. Δεν λειτουργεί τίποτα. Δεν θέλω να στενοχωρηθείτε. Έχει ανασταλεί η λειτουργία των κλινικών, όπως του Ιπποκράτειου Θεσσαλονίκης. Επιμένω. Δεν λειτουργεί ψυχιατρική κλινική.

Προσέξτε: Μην παίζουμε με τις λέξεις και μάλιστα ενώπιον γιατρών. Άλλο να λέτε «έχει κάποιους ψυχιάτρους οι οποίοι έχουν ένα κρεβάτι και φιλοξενούνται σε μία κλινική ή κάνουν αυτό που λέμε διασυνδετική», δηλαδή πηγαίνουν και βλέπουν αρρώστους σε άλλες κλινικές και άλλο ψυχιατρική κλινική. Στο Ιπποκράτειο Θεσσαλονίκης δεν λειτουργεί. Υπό κατάρρευση βρίσκεται η Πανεπιστημιακή Παιδοψυχιατρική Κλινική του ΠΑΓΝΗ. Το είπα εγώ χθες.

Σας λέω, κυρία Υπουργέ, ότι το Σάββατο 11 Μαρτίου, πριν από πέντε μέρες, ανεστάλη η λειτουργία της Παιδοψυχιατρικής Κλινικής του ΠΑΓΝΗ λόγω έλλειψης προσωπικού, όπως δήλωσε ο Πρόεδρος του σωματείου εργαζομένων στο νοσηλευτικό ίδρυμα Δημήτρης Βρύσαλης. Ανεστάλη στις 11 Μαρτίου. Αν μπορέσετε να την ξαναλειτουργήσετε, δικαιούστε να πείτε ότι αυτό είναι ανακριβές. Η Παιδοψυχιατρική Κλινική του «Καραμανδανείου» στην Πάτρα, κυρία Υπουργέ, μία κλείνει μία ανοίγει. Πιστέψτε με, κάθε δύο μήνες τρέχουμε να δούμε τι θα γίνουν τα παιδιά που μεταφέρουν στην Αθήνα. Είπατε –και αμέσως το δεχθήκατε- ότι στην Αγία Βαρβάρα, παρ’ όλες τις πομπές μετά τη δωρεά, δεν λειτουργεί. «Πρόκειται να», «θα».

Τέλος, ερωτώ ξανά: Υπάρχει ουσιαστικός προγραμματισμός για τον μετασχηματισμό των τριών ψυχιατρικών νοσοκομείων; Δεν υπάρχει, λέω εγώ.

Σας ευχαριστώ πολύ, κύριε Πρόεδρε και για την ανοχή.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μάρκου.

Τον λόγο έχει επ’ ολίγον ο κ. Μπαράν. Είστε «υπέρ» βέβαια, αλλά δεν έχει σημασία. Ορίστε, έχετε τον λόγο.

**ΜΠΟΥΡΧΑΝ ΜΠΑΡΑΝ:** Ευχαριστώ, κύριε Πρόεδρε.

Κυρία Υπουργέ, αγαπητοί συνάδελφοι, το παρόν σχέδιο νόμου αναφορικά με την κύρωση της συμφωνίας μεταξύ της Κυβέρνησης και της Παγκόσμιας Οργάνωσης Υγείας για τη θέσπιση προγράμματος για την ποιότητα της φροντίδας της ψυχικής υγείας παιδιών και εφήβων θεωρούμε ότι είναι μια δήλωση βούλησης προς τη σωστή κατεύθυνση. Απαιτούνταν, όντως, από την πλευρά της πολιτείας μια πιο συντεταγμένη προσέγγιση στο ζήτημα της ψυχικής υγείας παιδιών και εφήβων, ένα ζήτημα με ιδιαίτερο ειδικό βάρος και σε μια χρονική συγκυρία κατά την οποία οι υπάρχουσες υγειονομικές και κοινωνικές συνθήκες αναμφίβολα έχουν επιβαρύνει την ψυχική υγεία αυτών των δύο ευαίσθητων κοινωνικών ομάδων, αλλά και του ευρύτερου πληθυσμού γενικότερα. Είναι επιτακτική η ανάγκη για μεγαλύτερη και άμεση χρηματοδότηση των τομέων ψυχικής υγείας, καθώς σύμφωνα με τον Παγκόσμιο Οργανισμό Υγείας διαφαίνεται ο καταστροφικός αντίκτυπος του κορωνοϊού στην ψυχική υγεία των πολιτών και ιδίως των παιδιών και των εφήβων.

Ζώντας από κοντά και καθημερινά τα προβλήματα του σχετικού κλάδου όντας ψυχίατρος, σας δηλώνω ότι η αύξηση των ψυχιατρικών περιστατικών είναι δραματικά κατακόρυφη, με αποτέλεσμα την τεράστια ταλαιπωρία των ασθενών που αναγκάζονται να βγουν εκτός των γεωγραφικών ορίων του νομού τους για νοσηλεία.

Η πανδημία του κορωνοϊού προκάλεσε αυταπόδεικτα -και κανείς από εμάς δεν μπορεί να το αμφισβητήσει- διατάραξη την καθημερινότητα των παιδιών και των εφήβων στην εκπαίδευσή τους, στις ψυχαγωγικές τους δραστηριότητες και δημιούργησε προβλήματα κοινωνικής συμπεριφοράς, καθώς προκλήθηκαν σε πολλά παιδιά αισθήματα άγχους, θυμού, λύπης, φόβου και ανησυχίας για το μέλλον το δικό τους και των οικείων τους προσώπων. Όλο και πιο συχνά γινόμαστε μάρτυρες αυτοκαταστροφικών συμπεριφορών και απόπειρων αυτοκτονιών από νέα παιδιά τα οποία κυριεύονται από σοβαρές ψυχωσικές διαταραχές εξαιτίας της πίεσης που έχουν δεχτεί. Για όλους αυτούς τους λόγους τα παιδιά και οι έφηβοι, το μέλλον αυτής της χώρας και της κοινωνίας, χρήζουν ιδιαίτερης ψυχοκοινωνικής μέριμνας.

Ο προϋπολογισμός για την ψυχική υγεία αντιπροσωπεύει περίπου το 5% των συνολικών δαπανών για την υγεία, ένα ποσοστό που καταδεικνύει ότι ο τομέας της ψυχικής υγείας στη χώρα μας ήταν και εξακολουθεί να είναι ο «φτωχός συγγενής» σε αυτόν τον χώρο, ένας τομέας που δεν έχει λάβει την αναλογούσα προς αυτόν προσοχή.

Είναι, όντως, επιβεβλημένη και άμεση η ανάγκη κύρωσης της παρούσας συμφωνίας, καθώς εκτιμάται ότι θα συμβάλει στην ισχυροποίηση του δημόσιου συστήματος υγείας, ώστε να υπάρχει ετοιμότητα απέναντι όχι μόνο στην τωρινή κατάσταση, αλλά και σε οποιαδήποτε μελλοντική υγειονομική απειλή απέναντι στα παιδιά μας.

Όπως προείπα, το συγκεκριμένο εγχείρημα είναι προς τη σωστή κατεύθυνση, αλλά καλό θα ήταν, πριν φθάσει η παρούσα κύρωση ενώπιον του Κοινοβουλίου, να υπήρχε και εκτενής αναφορά του προγράμματος για την ποιότητα της φροντίδας της ψυχικής υγείας παιδιών και εφήβων στο εθνικό σχέδιο δράσης για την ψυχική υγεία, το οποίο παρουσιάστηκε έναντι υμών πριν από λίγο καιρό.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Μπαράν.

Ο ειδικός αγορητής του Κομμουνιστικού Κόμματος Ελλάδας και Αντιπρόεδρος της Βουλής κ. Λαμπρούλης έχει τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως τονίσαμε και στην επιτροπή στη χθεσινή συζήτηση, η ψυχική υγεία είναι ένα τομέας που απασχολεί φυσικά τον Παγκόσμιο Οργανισμό Υγείας, αλλά και όλα τα αστικά επιτελεία, όλες τις αστικές κυβερνήσεις. Η δε αύξηση του επιπολασμού των ψυχικών διαταραχών σε παιδιά και εφήβους, ιδίως μετά την εκδήλωση της πανδημίας του COVID-19 και των περιοριστικών μέτρων που την συνόδευσαν, είναι αποκαλυπτική και μάλιστα περιγράφεται αρκετά γλαφυρά στο κείμενο της συμφωνίας.

Ενώ η κατάσταση είναι έτσι όπως περιγράφεται στο κείμενο της συμφωνίας με τον ΠΟΥ, αυτό που αφήνεται στο κείμενο ασχολίαστο είναι ο λόγος για τον οποίον οι δημόσιες υπηρεσίες ψυχικής υγείας για παιδιά και εφήβους είναι σε τόσο δυσανάλογη ανάπτυξη, αφού σήμερα στην Ελλάδα οι δημόσιες υπηρεσίες ψυχικής υγείας παιδιών και εφήβων είναι πραγματικά απειροελάχιστες και ο τεράστιος όγκος των αιτημάτων εξυπηρετείται κυρίως στα μεγάλα αστικά κέντρα.

Σε μια εποχή, λοιπόν, που οι ανάγκες του λαού μεγαλώνουν και αυξάνονται τα αιτήματα για υψηλού επιπέδου σύγχρονες υπηρεσίες ψυχικής υγείας παιδιών και εφήβων, το αστικό κράτος έχει εγκαταλείψει τελείως την πρόληψη, οι τοπικές μονάδες υγείας, τα κέντρα υγείας δεν διαθέτουν ούτε για δείγμα το προσωπικό που θα μπορούσε να παρέχει τις απαραίτητες υπηρεσίες πρόληψης σε επίπεδο κοινότητας, έχει παραδώσει την πρώιμη διάγνωση και παρέμβαση στην ατομική ευθύνη των γονιών και βέβαια, στους ιδιώτες και δεν διαθέτει, αλλά ούτε και προτίθεται να αναπτύξει τις απαραίτητες δημόσιες εξειδικευμένες δομές, για παράδειγμα για τη φροντίδα παιδιών και εφήβων με διαταραχές πρόληψης τροφής ή για τη φροντίδα παιδιών με θεραπεία ψυχικού τραύματος και άλλα πολλά.

Ο κατάλογος, φυσικά, είναι μακρύς με όσα σήμερα χρειάζονται και με βάση την ανάπτυξη της επιστήμης, που θα μπορούσαν να παρέχονται δωρεάν στον λαό, αλλά λόγω ακριβώς της πολιτικής που υπηρετεί και η Κυβέρνηση της Νέας Δημοκρατίας, όπως και οι προηγούμενοι, οι προκάτοχοι, οι προηγούμενες κυβερνήσεις, δεν αναπτύχθηκαν και δεν πρόκειται να αναπτυχθούν.

Αντ’ αυτών, συζητάμε σήμερα τη χρηματοδότηση από το κράτος του ΠΟΥ για να αναπτύξει ένα γραφείο για την ποιότητα των υπηρεσιών. Και αναρωτιόμαστε, αλήθεια, ποιων ακριβώς υπηρεσιών; Αυτών που χρειαζόμαστε για τα παιδιά μας και το κράτος δεν διαθέτει; Αυτών που χρυσοπληρώνουν οι γονείς από την τσέπη τους, ακόμη και στην περίπτωση που είναι συνταγογραφημένες οι εξετάσεις; Και εννοείται ότι δεν έχουμε αντίρρηση να συζητήσουμε για την ποιότητα των υπηρεσιών, για τα δικαιώματα των παιδιών που χρειάζονται υπηρεσίες ψυχικής υγείας και εξαιτίας των δυσλειτουργιών του συστήματός σας καταπατώνται, αλλά και για όσα μπαίνουν στο κείμενο της συμφωνίας. Όμως, τα συζητάμε γνωρίζοντας ότι πρόκειται για ευχολόγια, για ωραία λόγια που απέχουν παρασάγγας από την πραγματικότητα που ζουν οι οικογένειες παιδιών και εφήβων που χρήζουν υπηρεσιών ψυχικής υγείας.

Και ακριβώς με αυτή την κατάσταση δεν μπορούμε να συμβιβαστούμε και φυσικά, δεν θα πάψουμε να διεκδικούμε με τις παρεμβάσεις μας αφ’ ενός εδώ στη Βουλή, αλλά κυρίως σε επίπεδο κινήματος υψηλού επιπέδου δημόσιες και δωρεάν υπηρεσίες ψυχικής υγείας, με βασική προτεραιότητα την πρόληψη σε όλα τα επίπεδα –πρωτογενή, δευτερογενή, τριτογενή- σε όλους τους τομείς της ανθρώπινης δραστηριότητας, με ιδιαίτερη σημασία στην πρωτογενή πρόληψη που συνίσταται στην έγκαιρη αντιμετώπιση των βιολογικών παραγόντων και στην εξάλειψη των κοινωνικών παραγόντων που ευθύνονται για την εκδήλωση της ψυχικής νόσου.

Κεντρικό ρόλο στην πρότασή μας διαδραματίζει το κέντρο ψυχικής υγείας που αποτελεί τμήμα του ενιαίου λειτουργικά κέντρου υγείας, το οποίο θα επιτελεί τη φροντίδα της κοινότητας σε κάθε επίπεδο υπηρεσιών, θα διασυνδέεται με τους χώρους ευθύνης -σχολεία, χώρους εργασίας και πάει λέγοντας- με τους χώρους του ίδιου του συστήματος υγείας, πρόνοιας -ξενώνες, προστατευόμενα διαμερίσματα, οικοτροφεία, δημόσιες ψυχιατρικές κλινικές, τα νοσοκομεία και άλλα- θα καλύπτει όλες τις ηλικιακές ομάδες και κατηγορίες των ασθενών και θα αξιοποιούνται επιστημονικά, ολόπλευρα τα επιτεύγματα της επιστήμης. Και φυσικά, θα υπάρχει η διαρκής, υπεύθυνη διασύνδεση όλων των υπηρεσιών που θα εξασφαλίζει τη θεραπευτική συνέχεια και την αποτελεσματική θεραπεία και αποκατάσταση.

Τρίτον, ιδιαίτερη, φυσικά, σημασία δίνουμε στην παιδική και εφηβική ηλικία με ανάπτυξη ειδικής υπηρεσίας τομέα, του ενιαίου, δηλαδή, κέντρου υγείας, το οποίο θα αποτελεί εκείνο το κέντρο από το οποίο θα εκπορεύονται τα προγράμματα πρόληψης και θα εκπονούνται προγράμματα αγωγής υγείας καθολικά για τον πληθυσμό. Από αυτό θα απορρέουν και τα κέντρα πρώιμης διάγνωσης και παρέμβασης για τον εντοπισμό και την καταγραφή των παιδιών με αναπτυξιακές διαταραχές και των παιδιών που διατρέχουν υψηλό κίνδυνο, την προετοιμασία και εκπαίδευση των οικογενειών που μεγαλώνουν παιδί με αναπτυξιακή διαταραχή, την κατ’ οίκον στήριξη των οικογενειών με παιδί με νευροαναπτυξιακή διαταραχή, ή αναπηρία και άλλα πολλά.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Αντιπροέδρου)

Κύριε Πρόεδρε, δώστε μου ένα, δυο λεπτά ακόμα.

Και φυσικά, το Κέντρο Ψυχικής Υγείας θα συνεργάζεται και θα συνδέεται με το Κέντρο Γυναίκας και Παιδιού, που ειδική επιστημονική ομάδα έχει την ευθύνη των οικογενειών με γονείς ασθενείς ή και παιδί με ψυχικά προβλήματα.

Τέλος, όσον αφορά τον Παγκόσμιο Οργανισμό Υγείας, όπως είπαμε και χθες στην επιτροπή -το έχουμε πει και όταν συζητούσαμε πέρυσι, αν θυμάμαι καλά, για τη λειτουργία του υπογραφείου στην Αθήνα, στην Ελλάδα του Παγκόσμιου Οργανισμού Υγείας- εμείς γνωρίζουμε πολύ καλά τι οργανισμός είναι. Τα άλλα κόμματα, όλοι σας τον παρουσιάζετε ως έναν ουδέτερο οργανισμό. Στην πραγματικότητα, όμως, αποτελεί στις σημερινές, φυσικά, συνθήκες έναν διακρατικό οργανισμό καπιταλιστικών κρατών, που αντιμετωπίζει και την υγεία σύμφωνα με τα κριτήρια της καπιταλιστικής οικονομίας και ανάπτυξης.

Προς τι, λοιπόν, να συμφωνήσουμε με τη χρηματοδότηση ενός γραφείου που θα διεξάγει μελέτες, θα παίρνει μέτρα, θα προτείνει μέτρα αντίστοιχα, ώστε να εφαρμόζονται –τι;- απρόσκοπτα η αντιλαϊκή πολιτική και στον τομέα της ψυχικής υγείας; Αυτό σημαίνει ότι οι ανάγκες του λαού δεν χωράνε στους στόχους της βιώσιμης ανάπτυξης που υποστηρίζει και η Κυβέρνηση, αλλά και όλα τα υπόλοιπα κόμματα στο πλαίσιο αυτού του συστήματος και πολύ περισσότερο ο Παγκόσμιος Οργανισμός Υγείας.

Γι’ αυτό, λοιπόν, κύριε Πρόεδρε, καταψηφίζουμε τη συγκεκριμένη σύμβαση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Αντιπρόεδρε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι μαθήτριες και μαθητές και τρεις συνοδοί εκπαιδευτικοί από το 1ο Μειονοτικό Δημοτικό Σχολείο Ξάνθης.

Παιδιά, η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Ο επόμενος ειδικός αγορητής είναι η ειδική αγορήτρια της Ελληνικής Λύσης κ. Μαρία Αθανασίου.

Ορίστε, κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, η παρούσα σύμβαση αφορά -τι τραγική σύμπτωση!- την καταπολέμηση των δυσμενών ψυχικών συνεπειών σε παιδιά και εφήβους που δημιούργησαν οι συνθήκες εγκλεισμού της πανδημίας.

Επιτρέψτε μου να σας προβληματίσω, μάλιστα, σχετικά με τις ευθύνες που έχετε στην απώλεια ψυχικής υγείας των παιδιών, των υγειονομικών που θέσατε σε αναστολή για ένα καπρίτσιο. Αλήθεια, αναλογιστήκατε ποτέ τις ευθύνες σας απέναντι σε αυτά τα παιδιά;

Και τώρα εισάγετε το παρόν προς κύρωση δείχνοντας το υποτιθέμενο ενδιαφέρον σας για την ψυχική υγεία των παιδιών και των εφήβων. Πότε; Δύο μόλις εβδομάδες μετά τα Τέμπη, συμπεριφερόμενοι σαν να μην έχει συμβεί τίποτα, σαν τίποτα να μην άλλαξε μετά την 1η Μαρτίου. Έστω, να δεχτούμε ότι ήταν προγραμματισμένο και ότι δεν μπορεί ένα γεγονός όσο φρικτό και αν είναι να αναβάλει το κοινοβουλευτικό έργο.

Πρώτον, δεν πρόκειται για απλό γεγονός, αλλά για γεγονός το οποίο αφ’ ενός έχει αντίκτυπο σε εκατομμύρια πολιτών και αφ’ ετέρου γεγονός το οποίο μπορούσε πολύ εύκολα να έχει αποφευχθεί ακόμα και μετά από τη διαπίστωση του αρχικού λάθους. Είναι κυρίως γεγονός, το οποίο ωστόσο αντανακλά και αποκαλύπτει μεγαλειωδώς τις φοβερές δυσλειτουργίες -για να μη μιλήσουμε και για διαφθορά- σε όλο τον εμπλεκόμενο με το συμβάν τομέα, δημόσιο, ιδιωτικό, αδιάφορο, όπως προείπα. Το γεγονός αυτό είναι ικανό να αναβάλλει τις εθνικές εκλογές, αλλά όχι την εισαγωγή της συγκεκριμένης σύμβασης με το τραγικά συμπτωματικό αντικείμενο.

Και ερχόμαστε σε μια αρχική πρωτόλεια σκέψη: Η ίδια η Κυβέρνηση, η οποία έχει τεράστιο μερίδιο ευθύνης για το συγκεκριμένο συμβάν και οι ενέργειες και οι φοβερές παραλείψεις της οποίας επέφεραν αυτές τις φριχτές συλλογικές ψυχικές συνέπειες, όπως επίσης η ίδια η Κυβέρνηση, της οποίας οι αποτυχημένες πολιτικές την περίοδο της πανδημίας, πολιτικές διχασμού και στιγματισμού, πολιτικές εγκατάλειψης και αδιαφορίας, με νοσοκομεία χωρίς γιατρούς και επαρκές νοσηλευτικό προσωπικό που οδήγησαν στην απόγνωση, την απογοήτευση και την τρέλα εκατομμυρίων πολιτών, συμπεριλαμβανομένων των υγειονομικών σε αναστολή, με αυτοκτονίες, αυτή η ίδια έρχεται αυτόκλητη ως δήθεν σωτήρας να επιλύσει τα ψυχικά προβλήματα των πολιτών, αυτά τα οποία η ίδια δημιούργησε. Ευαγγελίζεται, δε, σίγουρα αποτελέσματα σε συνεργασία μάλιστα με τον ΠΟΥ, συνεργασία η οποία θα χρηματοδοτείται από τον καθένα μας φορολογούμενο πολίτη και κοστίζει ακριβά και ευελπιστεί ότι οι πολίτες θα την εμπιστευτούν. Πόσο πλανάται η Κυβέρνηση!

Ερχόμαστε σήμερα να ψηφίσουμε την επ’ αμοιβή συνεργασία του ελληνικού δημοσίου με τον ΠΟΥ με σκοπό την αντιμετώπιση των ψυχικών συνεπειών που επέφερε η πανδημία στους εφήβους.

Ως Ελληνική Λύση έχουμε σοβαρές ενστάσεις επί του θέματος αυτού. Οι ενστάσεις μας συνίστανται στο ότι θεωρούμε ότι τις αναμφισβήτητες ψυχικές συνέπειες στα παιδιά και τους εφήβους δεν τις επέφερε η πανδημία αυτή καθαυτή, αλλά οι αποτυχημένες πολιτικές διαχείρισης της πανδημίας τόσο από την πολιτεία όσο και από τον ίδιο τον ΠΟΥ, ο οποίος εισηγήθηκε και επέβαλε αυτές τις ακατάλληλες και αποτυχημένες πολιτικές. Μία εξ αυτών των αποτυχημένων πολιτικών για την ψυχική υγεία των παιδιών και εφήβων ήταν ο εν είδει φυλάκισης πολύμηνος εγκλεισμός τους και κυρίως ο αποκλεισμός τους από τις συναναστροφές τους με συνομήλικούς τους, από την αγκαλιά του παππού τους και τη γιαγιά τους. Αυτή η απομόνωση, η αδικαιολόγητης σφοδρότητας και διάρκειας απομόνωση, η χωρίς εναλλακτική λύση απομόνωση είναι και η κύρια αιτία των ψυχικών δυσλειτουργιών των παιδιών και εφήβων. Ενήλικες νομοθέτησαν την επί διετία και πλέον απομόνωση των παιδιών. Μα, ο χρόνος σε αυτές τις ηλικίες είναι πολύ διαφορετικός από το μέτρο που μετρούν οι ενήλικοι. Ακόμα και μόνο μερικοί μήνες για αυτές τις ηλικίες είναι πολύ μακρύ χρονικό διάστημα, πόσω μάλλον μακρύτερο χρονικό διάστημα, όπως εν προκειμένω.

Θυμηθείτε τη λαχτάρα των παιδιών να πάνε στο σχολείο τους αμέσως μόλις αυτό άνοιξε τον Ιούνιο του 2020. Τα παιδιά πήγαν με πολλή λαχτάρα τρέχοντας από πολύ νωρίς το πρωί για να συναντήσουν τους φίλους τους. Ένα μεγάλο λάθος του ΠΟΥ το οποίο επέβαλλε κιόλας στα κράτη-μέλη του ήταν η κοινωνική απομόνωση και μάλιστα στα παιδιά και τους εφήβους. Και τούτο σε συνδυασμό με παράλειψη οποιασδήποτε ανακουφιστικής πολιτικής απουσίας οποιουδήποτε θετικού στοιχείου στην πληροφόρηση είτε στην ψυχαγωγία των παιδιών και των εφήβων, παρά μόνο προβολή τρόμου και άχρηστων γαργαλιστικών λεπτομερειών οι οποίες σχετίζονταν με την πανδημία. Πώς να μη γεμίσουν κατάθλιψη και λοιπά αρνητικά συναισθήματα τα παιδιά και οι νέοι μας;

Έρχεται τώρα η Κυβέρνηση να συνεργαστεί με τον ΠΟΥ. Ποιοι; Οι δύο κύριοι πρωτεργάτες της αποτυχημένης πολιτικής διαχείρισης του COVID που οδήγησε χιλιάδες παιδιά και εφήβους σε ψυχικά αδιέξοδα φιλοδοξώντας να δημιουργήσουν δράσεις αντιμετώπισης των ψυχικών προβλημάτων, τα οποία δημιούργησαν κυρίως οι δύο πιο πάνω φορείς, δηλαδή ο ΠΟΥ και η Ελληνική Κυβέρνηση και μάλιστα με έξοδα του ελληνικού δημοσίου, καθόλου ευκαταφρόνητα, άνω των 2,6 εκατομμυρίων ευρώ.

Να σας θυμίσουμε, επίσης, ότι δημιουργήσατε ένα νέο υπογραφείο του ΠΟΥ πανάκριβο καθώς είναι περιορισμένο μόνο στα Βαλκάνια, ενώ θα μπορούσε να ήταν πανευρωπαϊκού κύρους, αλλά το κόψετε το 2012 όπως είχαμε επισημάνει από τον Ιούνιο. Είχαμε επίσης προκρίνει ότι η ίδρυση του προτεινόμενου υπογραφείου του ΠΟΥ επί του πρακτέου δεν θα βοηθούσε διότι επρόκειτο για μια πανάκριβη σύμβαση που ξεπερνούσε τα 5 εκατομμύρια ευρώ.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Το κόστος όλων των ανωτέρω δαπανών θα επιβαρύνει τον κρατικό προϋπολογισμό και άρα την τσέπη του Έλληνα φορολογούμενου. Ο ΠΟΥ, ο οποίος δρα κυρίως με ιδιωτικές δωρεές και ως εκ τούτου είναι επιρρεπής σε ανταλλάγματα έναντι των επίδοξων δωρητών, εγκαθιστά παράρτημά του στην Αθήνα χωρίς να αναλαμβάνει ο ίδιος την κάλυψη των εξόδων που αναφέρθηκαν. Τα κόστη πραγματοποιούνται με επιβάρυνση του κρατικού προϋπολογισμού την ίδια στιγμή που εκατοντάδες νοσοκομεία είναι υποστελεχωμένα και με επικουρικό προσωπικό. Τώρα, με το παρόν περί ψυχικής υγείας επιβαρύνετε ακόμα 2,6 εκατομμύρια τον προϋπολογισμό.

Γι’ αυτούς τους λόγους είμαστε αντίθετοι όχι φυσικά ως προς την αντιμετώπιση και επίλυση των θεμάτων ψυχικής υγείας των παιδιών και των εφήβων μας. Είμαστε αντίθετοι απέναντι σε αυτό το αποτυχημένο δίδυμο Κυβέρνησης- Νέας Δημοκρατίας και ΠΟΥ που έφερε μαζί την ελληνική κοινωνία σε αυτά τα τραγικά αδιέξοδα. Ως Ελληνική Λύση, λοιπόν, καταψηφίζουμε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Αθανασίου.

Τον λόγο έχει η ειδική αγορήτρια του ΜέΡΑ25, η κ. Απατζίδη.

**ΜΑΡΙΑ ΑΠΑΤΖΙΔΗ:** Ευχαριστώ πάρα πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα έχει ως στόχο να κυρωθεί η συμφωνία μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας μέσω του περιφερειακού γραφείου της για την Ευρώπη προκειμένου να θεσπιστεί πρόγραμμα για την ποιότητα της φροντίδας ψυχικής υγείας παιδιών και εφήβων στο πλαίσιο του γραφείου του ΠΟΥ για την ποιότητα της περίθαλψης καθώς και για την ασφάλεια των ασθενών.

Θα ήθελα κατ’ αρχάς να παρατηρήσω ότι στη συγκεκριμένη σύμβαση με τον ΠΟΥ, που έρχεται προς κύρωση, βρίσκουμε ομοιότητες με την ανάλογη σύμβαση που υπήρχε στο Ίδρυμα «Σταύρος Νιάρχος». Μάλιστα πρώτα υπογράφηκε η σύμβαση με τον ΠΟΥ και μετά η σύμβαση με τον Ίδρυμα «Σταύρος Νιάρχος». Παραδώσατε, δηλαδή, την ψυχική υγεία στο Ίδρυμα «Σταύρος Νιάρχος» και τώρα νομοθετείτε σύμβαση με τον ΠΟΥ για την ποιότητα των παρεχόμενων υπηρεσιών ψυχικής υγείας. Η χρηματοδότηση είναι 600 χιλιάρικα τον χρόνο, τρία εκατομμύρια συνολικά. Νομίζουμε ότι όλα αυτά δεν είναι τυχαία.

Οι συνάφειες με το νομοσχέδιο για το Ίδρυμα «Σταύρος Νιάρχος» είναι υπερβολικά πολλές και υπερβολικά σημαντικές. Μην ξεχνάμε, κύριοι του ΣΥΡΙΖΑ, ότι ήταν η τελευταία ψήφος που δώσατε προτού αποφασίσετε να απέχετε από τις ψηφοφορίες. Ήταν σε ένα νομοσχέδιο που παραχωρείται η ψυχική υγεία των παιδιών και των νέων σε ιδιωτικά συμφέροντα. Με παρόμοιες συμβάσεις συντονίζουν τα ερευνητικά προγράμματα μη κυβερνητικές οργανώσεις σε συνεργασίες με ιδρύματα και με δίκτυο συνεργατών που εμπλέκονται σε συγκεκριμένες περιοχές.

Με άλλα λόγια, συνολικά επιβεβαιώνεται η εντύπωση ότι η Κυβέρνηση είχε εξαρχής την πρόθεση να δημιουργήσει ένα ιδιότυπο υβρίδιο ανάμεσα στο πανεπιστήμιο, στο ΕΣΥ και στον ιδιωτικό τομέα με σαφή τάση πάντα να μετατρέψει τμήματα του ΕΣΥ ή της σύμπραξης του ΕΣΥ και του ιδιωτικού τομέα σε μη κυβερνητικές οργανώσεις ή να δημιουργήσει μη κυβερνητικές οργανώσεις για διάφορους σκοπούς.

Εμείς πάλι ως ΜέΡΑ25 θα καταψηφίσουμε τη συγκεκριμένη κύρωση όπως κάναμε με το νομοσχέδιο για την παράδοση ψυχικής υγείας σε ιδιώτες.

Περαιτέρω, όμως, πρέπει να επισημανθεί ότι ο Οργανισμός Διασφάλισης Ποιότητας Υγείας που έχει ιδρυθεί το 2020 έχει λάμψει διά της απουσίας του κατά την αντιμετώπιση της λεγόμενης σκιώδους πανδημίας, δηλαδή της κατακόρυφης αύξησης προβλημάτων ψυχικής υγείας κατά τη διάρκεια της πανδημίας του κορωνοϊού και των μέτρων αντιμετώπισης της, όπως η καραντίνα.

Ας μου επιτραπεί να πω ότι η πανδημία του κορωνοϊού είχε ολέθρια αποτελέσματα στην ψυχική υγεία των παιδιών λόγω των αλλαγών που έφερε στην καθημερινότητά τους, στη ζωή, στην εκπαίδευση, στη διασκέδαση τους. Αυξήθηκαν, δηλαδή, οι κρίσεις άγχους για το μέλλον τους. Είχαμε αύξηση φαρμακευτικών αγωγών καθώς και συμπεριφορά αυτοκαταστροφική. Επίσης, είδαμε αύξηση στα ψυχωσικά επεισόδια. Ειδικά, λοιπόν, σε αυτή την περίοδο χρειαζόμαστε περισσότερη μέριμνα για την ψυχική υγεία. Όμως μόνο το 5% του προϋπολογισμού για την υγεία κατευθύνεται σε αυτό. Σαφώς είναι λίγο και μπορούν να διατεθούν περισσότεροι πόροι. Το σημαντικό είναι όμως ο ενιαίος χαρακτήρας της στρατηγικής στον χώρο της ψυχικής υγείας. Έχουμε έναν παρόμοιο κεντρικό σχεδιασμό που θα τον έχουμε προίκα και σε περίπτωση επόμενου κύματος -χτύπα ξύλο- πανδημίας αν τυχόν προκύψει. Η πρόληψη είναι σημαντική.

Γενικότερα, δεν έχουμε στην Ελλάδα έναν μηχανισμό αξιολόγησης των υπηρεσιών ψυχικής υγείας και μάλιστα για παιδιά και εφήβους. Επίσης, κατά τη διάρκεια της διακυβέρνησής σας δεν έχει γίνει απολύτως τίποτα για τη δραματική υποστελέχωση των υπηρεσιών στο δημόσιο καθώς και για το προσωπικό που πρέπει να δουλέψει στις δομές. Θεωρούμε ότι θα πρέπει να υπάρξει μια ενίσχυση του δημοσίου ως προς τις υπηρεσίες ψυχικής υγείας γιατί διαφορετικά θα έχουμε σημαντικά προβλήματα στις δομές αλλά και στις υπηρεσίες. Σε μία περίοδο που έχουμε υποβάθμιση της ψυχικής υγείας του πληθυσμού λόγω της ερήμωσης των δομών που είναι δημόσιες, οι προσλήψεις για παιδοψυχίατρους είναι ελάχιστες και οι καινούργιες κλινικές στα γενικά νοσοκομεία δεν λειτουργούν. Ιδιαίτερα πάσχει η πρωτοβάθμια φροντίδα υγείας.

Το παρόν νομοσχέδιο οδηγεί σε υποβάθμιση των κέντρων ψυχικής υγείας για παιδιά και εφήβους. Κρύβεστε πίσω από γενικά μοντέλα για να μην παραδεχτείτε τις ελληνικές παθολογίες. Μεγαλύτερη παθογένεια είναι ότι ενώ το μεγαλύτερο μέρος των ψυχικών διαταραχών της ενήλικης ζωής έχουν τις ρίζες τους στην εφηβεία, εκεί στα δεκατέσσερα, είναι δυσανάλογα μικρό το μέρος των δημόσιων υπηρεσιών ψυχικής υγείας που αφιερώνεται στα παιδιά και στους εφήβους. Έχουμε πολύ λίγα δηλαδή παιδοψυχιατρικά τμήματα στα δημόσια νοσοκομεία. Δεν έχουμε αρκετά κέντρα ψυχικής υγείας για τα παιδιά με αποτέλεσμα να διοχετεύονται όλες οι περιπτώσεις στους ιδιώτες γιατί στο δημόσιο το προσωπικό είναι ελάχιστο. Οι γονείς των παιδιών από την άλλη, αναγκάζονται να κατευθυνθούν στον ιδιωτικό τομέα που αναλαμβάνει αυτόν τον χώρο με το αζημίωτο.

Σε αυτή την τραγική κατάσταση έρχεται ο ΠΟΥ για υπηρεσίες που πληρώνουν τελικά οι πολίτες και δεν είναι δωρεάν από το δημόσιο. Εμείς πάλι ως ΜέΡΑ25 θεωρούμε ότι σχετικά με νευροαναπτυξιακές διαταραχές στα παιδιά και τους εφήβους χρειάζεται δημιουργία δημόσιων δομών εξειδικευμένων στις νευροαναπτυξιακές διαταραχές για παιδιά και ενήλικες ασθενείς. Σε αυτές τις δομές να εξυπηρετείται ένα ποσοστό των ασθενών ενώ θα υπάρχει εποπτεία για τις συνταγογραφήσεις. Επίσης, να αποτελούν κέντρα εκπαίδευσης στις διαταραχές αυτές. Στις ψυχιατρικές κλινικές των γενικών νοσοκομείων να νοσηλεύονται μόνο οι ψυχώσεις κατά το πρώτο ψυχωσικό επεισόδιο ή κατά τις υποτροπές, πρωτογενείς δευτερογενείς ή σε συννοσηρότητα, καθώς και η ανθεκτική κατάθλιψη, διαταραχές συμπεριφοράς εξαιτίας χρήσης ουσιών με ή χωρίς ντελίριο, οι ασθενείς με τάσεις αυτοκτονίας και ασθενείς που πάσχουν από νευρολογικό και ψυχιατρικό νόσημα. Συμπερασματικά ως ΜέΡΑ25 θα καταψηφίσουμε τη συγκεκριμένη κύρωση όπως κάναμε και με το νομοσχέδιο με την παράδοση της ψυχικής υγείας στο Ίδρυμα «Σταύρος Νιάρχος».

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Απατζίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Αγροτικής Ανάπτυξης και Τροφίμων, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Επικρατείας καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 14 Μαρτίου 2023 σχέδιο νόμου: «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού-Δήμητρα, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης».

Παραπέμπεται στην αρμόδια Διαρκή Επιτροπή.

Υπάρχουν συνάδελφοι Κοινοβουλευτικοί Εκπρόσωποι που θέλουν να πάρουν το λόγο; Ο κ. Γρηγοριάδης δεν είναι εδώ, ο κ. Βιλιάρδος δεν είναι εδώ, ο κ. Καραθανασόπουλος δεν είναι εδώ, η κ. Γιαννακοπούλου δεν είναι εδώ, ο κ. Ξανθός δεν θέλει τον λόγο ούτε ο κ. Θεοχάρης.

Συνεπώς η κυρία Υπουργός έχει τον λόγο.

**ΖΩΗ ΡΑΠΤΗ (Υφυπουργός Υγείας):** Κυρίες και κύριοι συνάδελφοι, κύριε Πρόεδρε, η πανδημία έχει αναδείξει τη σημασία της ψυχικής υγείας και έχει καταδείξει ότι είναι κάτι πολύ ευρύτερο από την ψυχική νόσο. Και σε ό,τι αφορά τα παιδιά και τους εφήβους μας, διαπιστώθηκαν υψηλά ποσοστά κατάθλιψης, διατροφικών διαταραχών, απομόνωσης από τους οικείους τους και επιβαρύνθηκαν με ένα δυσανάλογο ψυχικό κόστος, σε σχέση με τα υπόλοιπα μέλη της κοινωνίας μας. Ήδη περιστατικά της επικαιρότητας βρίθουν από βία, από αύξηση εξαρτητικών συμπεριφορών του διαδικτύου και ούτω καθεξής. Ακόμα, αναδύθηκε και αναδείχθηκε η χρόνια υποχρηματοδότηση των υπηρεσιών ψυχικής υγείας σε παιδιά και εφήβους.

Αυτό το οποίο ερχόμαστε σήμερα να κάνουμε και είναι μέσα στο πλαίσιο του σαφούς σχεδίου που είχε ο Πρωθυπουργός της χώρας, όταν δημιούργησε το ειδικό χαρτοφυλάκιο της ψυχικής υγείας και των εξαρτήσεων, είναι να κυρώσουμε τη σύμβαση για τη δημιουργία ενός προγράμματος για την ψυχική υγεία παιδιών και εφήβων, το οποίο εντάσσεται στο ειδικό πρόγραμμα του ΠΟΥ, το οποίο αφορά στο ευρωπαϊκό πλαίσιο δράσης για την ψυχική υγεία 2021 - 2025. Το πρόγραμμα αυτό θα ωθήσει την επιτάχυνση των μεταρρυθμίσεων των υπηρεσιών ψυχικής υγείας, αλλά και την πρόοδο για την καθολική κάλυψη των ατόμων με ψυχικές παθήσεις, με έμφαση στα παιδιά και τους εφήβους.

Το γραφείο αυτό, όπως ειπώθηκε, πρόκειται να λειτουργήσει και θα καταβάλλονται περίπου 595.000 ευρώ από τον κρατικό προϋπολογισμό, προκειμένου ακριβώς να εκδοθούν και να αναπτυχθούν καινοτόμες δράσεις και προγράμματα ψυχικής υγείας και συγκεκριμένα πρόκειται να δημιουργηθούν, κύριε Πρόεδρε, πρωτόκολλα προκειμένου να γίνει αξιολόγηση των υπηρεσιών ψυχικής υγείας της χώρας. Αυτά είναι εργαλεία, τα οποία θα δώσουν τη δυνατότητα να μπορέσει τόσο η χώρα μας όσο και άλλες τρεις χώρες του Παγκόσμιου Οργανισμού Υγείας Ευρώπης να αξιολογήσουν τις υπηρεσίες ψυχικής υγείας τους στο πλαίσιο του προγράμματος «WHO Europe Quality Care».

Επίσης, έχει ξεκινήσει ένας κύκλος εργαστηρίων με εμπειρογνώμονες και νέους που έχουν το βίωμα της ψυχικής ασθένειας, με σκοπό ακριβώς να υπάρξει εισφορά καινοτόμων ιδεών στο πρόγραμμα.

Τέλος, θα υπάρξει και ειδική έκθεση για την ψυχική υγεία παιδιών και εφήβων κατά τη διάρκεια του COVID-19, μια έκθεση η οποία θα δημοσιευτεί μέχρι το τέλος του 2023. Τα πρωτόκολλα αυτά θα βοηθήσουν, ούτως ώστε να ενισχύσουμε τις υπηρεσίες ψυχικής υγείας παιδιών και εφήβων στη χώρα μας.

Κύριε Πρόεδρε και κύριοι συνάδελφοι, η προσπάθεια που έγινε αυτά τα τρία χρόνια για την ενίσχυση των υπηρεσιών ψυχικής υγείας παιδιών και εφήβων απεικονίζεται τόσο στην ενίσχυση του προϋπολογισμού για την ψυχική υγεία, στις προσλήψεις ψυχιάτρων και παιδοψυχιάτρων, τελευταία εκ των οποίων είναι και η προκήρυξη που δημοσιεύτηκε στις 10-3-23, με την οποία προκηρύσσονται θέσεις πενήντα τριών μονίμων ψυχιάτρων και παιδοψυχιάτρων σε όλη την Ελλάδα.

Δεν σταθήκαμε, όμως, μόνο στις προσλήψεις για το Εθνικό Σύστημα Υγείας, αλλά εκείνο το οποίο κάναμε ήταν να αξιοποιήσουμε πόρους από το Ταμείο Ανάκαμψης και ήδη έχουμε εκδώσει άδειες λειτουργίας για έξι καινούργια κοινοτικά κέντρα ημέρας μαζί με κινητές μονάδες, τα οποία θα βρίσκονται σε όλη τη χώρα για παιδιά και εφήβους, όπως επίσης και οκτώ κέντρα για την έγκαιρη παρέμβαση στην ψύχωση, τα οποία θα υποδέχονται παιδιά και εφήβους, προκειμένου να τα αξιολογούν και να τα υποστηρίζουν κατά τη διάρκεια της ζωής τους.

Αυτά τα κέντρα απορρόφησαν 56 εκατομμύρια ευρώ και τον επόμενο μήνα θα έχουμε ήδη τα πρώτα εγκαίνια των νέων μονάδων οι οποίες θα ολοκληρωθούν εντός του 2023 και μέχρι το καλοκαίρι.

Σε σχέση με όσα ακούστηκαν, τώρα, από την Αντιπολίτευση και συγκεκριμένα από τον εισηγητή της, τον κ. Μάρκου για τα ζητήματα που απασχόλησαν το Υπουργείο Υγείας και ειδικότερα κατά τη σύνταξη του Εθνικού Σχεδίου Δράσης για την Ψυχική Υγεία, το οποίο παρουσιάστηκε και εγκρίθηκε από την αρμόδια επιτροπή της Βουλής: Το εθνικό σχέδιο δράσης συντάχθηκε μετά από γνώμη τριάντα πέντε ειδικών επιστημόνων στον τομέα της ψυχικής υγείας και καθηγητών ψυχιατρικής και ψυχολόγων και νοσηλευτών ψυχικής υγείας και εκπροσώπων της Ενώσεως Ασθενών Ελλάδος, το οποίο βεβαίως υποβλήθηκε και έχει ειδικό διακριτό άξονα για τα παιδιά και τους εφήβους, δίνοντας έμφαση στις υπηρεσίες οι οποίες πρέπει να ενισχυθούν για αυτά.

Οι παιδοψυχιατρικές κλίνες οι οποίες ήταν ελάχιστες, όταν αναλάβαμε τη διακυβέρνηση της χώρας, αυξήθηκαν και συγκεκριμένα -όπως ακούστηκε και νομίζω ότι το αναγνώρισε και η Αντιπολίτευση- δημιουργήσαμε νέες κλίνες και στο «Σισμανόγλειο» Ψυχιατρικό Νοσοκομείο και στο Νοσοκομείο της Αγίας Βαρβάρας στη δυτική Αττική και στο «Ασκληπιείο» της Βούλας, όπως επίσης και στην Τρίπολη αλλά και στο «Καραμανδάνειο» Παιδιατρικό Νοσοκομείο. Και το λέω αυτό, διότι αυτές οι κλίνες, οι οποίες προφανώς δεν υπήρχαν πριν, θα δώσουν τη δυνατότητα της νοσηλείας έστω και για μικρό χρονικό διάστημα παιδιών και εφήβων γιατί εστιάζουν στις ηλικίες αυτές.

Σε σχέση τώρα με τα όσα ακούστηκαν -και πάλι- για το «Ιπποκράτειο» Νοσοκομείο της Θεσσαλονίκης και συγκεκριμένα το παιδοψυχιατρικό του τμήμα: Το «Ιπποκράτειο», κυρίες και κύριοι συνάδελφοι, λειτουργεί και η κλινική του περιθάλπει εκατόν ενενήντα παιδιά και εφήβους κάθε έτος. Συγκεκριμένα το 2020 περιέθαλψε εκατόν ογδόντα, το 2021 εκατόν ενενήντα τρεις και το 2022 εκατόν ενενήντα πέντε. Μέχρι, σήμερα, έχουν μέσο όρο νοσηλείας τις 8,28 ημέρες και στα εξωτερικά ιατρεία το «Ιπποκράτειο» έχει περιθάλψει κι έχει δώσει υποστήριξη σε παιδιά και εφήβους σε πάνω από εννιακόσιες οικογένειες κατ’ έτος.

Σε ό,τι αφορά την Παιδοψυχιατρική Κλινική του ΠΑΓΝΗ: Λειτουργεί και στελεχώνεται από δύο παιδοψυχιάτρους, δώδεκα νοσηλευτές, έναν κοινωνικό λειτουργό και τρεις ψυχολόγους. Λειτουργεί απρόσκοπτα μέχρι σήμερα κι επίσης, έχουν γίνει προκηρύξεις για την πρόσληψη και άλλων παιδοψυχιάτρων για να την ενισχύσουμε.

Τέλος, σε σχέση με τα όσα ακούστηκαν για την Επιτροπή των Δικαιωμάτων των Ψυχικά Ασθενών, επιτροπή η οποία έχει ανασυσταθεί και ήδη διερευνά περιστατικά της επικαιρότητας, όπως, αυτό πρόσφατα το τραγικό περιστατικό στον Ωρωπό όπου διακινούνταν μια ψυχικά ασθενής από ένα δημοτικό ασθενοφόρο. Διενεργεί έρευνα, λοιπόν, σχετικά με αυτά τα περιστατικά, προχωρά σε συνεργασία με την ολομέλεια των δικηγορικών συλλόγων της χώρας για να μπορέσει να ενεργοποιήσει τον θεσμό της δικαστικής αρωγής για τους ψυχικά ασθενείς στο πλαίσιο της ακούσιας νοσηλείας και βεβαίως και αυτή απαρτίζεται από ειδικούς επιστήμονες και άλλους έμπειρους ανθρώπους στο πεδίο.

Κύριε Πρόεδρε, η προσπάθεια που έγινε αυτά τα χρόνια δεν έγινε εν κενώ. Το λέω αυτό, διότι, είναι κοστολογημένη και προβλέπεται η ενίσχυση των υπηρεσιών ψυχικής υγείας στο δεκαετές εθνικό σχέδιο δράσης, το οποίο παρουσιάσαμε με πόρους τόσο από το Ταμείο Ανάκαμψης, τους οποίους έχουμε ήδη απορροφήσει και πρόκειται να διενεργήσουμε και περαιτέρω διαγωνισμούς σε σχέση με τη δημιουργία κέντρων για την υποστήριξη παιδιών στο αυτιστικό φάσμα όσο, βεβαίως, και από το νέο ΕΣΠΑ στο οποίο, επίσης, έχουμε κάνει προτάσεις για την ένταξη δομών και υπηρεσιών ψυχικής υγείας και βεβαίως και με νομοθετικές πρωτοβουλίες, τις οποίες πήρε η Κυβέρνησή μας νομοθετώντας για την ενίσχυση του Εθνικού Συστήματος Υγείας, διακόσιες δεκαπέντε θέσεις ειδικευόμενων νοσηλευτών ψυχικής υγείας, οι οποίες μέχρι σήμερα έχουν αποδώσει καρπούς καθόσον, έχουμε πλέον τη δυνατότητα να απασχολούμε νοσηλευτές με την ειδικότητα που απαιτείται.

Η σημερινή κύρωση είναι αποτέλεσμα της πεποίθησης της Κυβέρνησής μας ότι πρέπει να υπάρχουν διεθνείς συνεργασίες, διεθνείς συνεργασίες με εγνωσμένους οργανισμούς, όπως είναι ο Παγκόσμιος Οργανισμός Υγείας στο πλαίσιο της ψυχικής υγείας και της ανάπτυξης περισσότερων και καλύτερων υπηρεσιών ψυχικής υγείας για παιδιά και εφήβους και γι’ αυτό τον λόγο ζητώ και εγώ την ψήφιση αυτής της σύμβασης σήμερα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Yπουργέ.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη (“ΠΟΥ”), για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, το άρθρο πρώτο, το ακροτελεύτιο άρθρο καθώς και το σύνολο του νομοσχεδίου.

Παρακαλώ, να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη (“ΠΟΥ”), για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη (“ΠΟΥ”), για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 70.α.)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για τις 12.00΄ και θα επανέλθουμε με το δεύτερο νομοσχέδιο του Υπουργείου Υγείας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και τρεις συνοδοί εκπαιδευτικοί από το 49ο Γυμνάσιο της Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, προχωρούμε τώρα στο δεύτερο νομοσχέδιο του Υπουργείου Υγείας.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων “Μαριάννα Β. Βαρδινογιάννη - ΕΛΠΙΔΑ”», εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημοσίας υγείας και άλλες επείγουσες ρυθμίσεις».

Η Διάσκεψη των Προέδρων αποφάσισε στη συνεδρίασή της στις 13 Μαρτίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα λοιπόν, συμφώνησε.

Καλείται στο Βήμα ο γενικός εισηγητής της Νέας Δημοκρατίας κ. Νεοκλής Κρητικός για δεκαπέντε λεπτά.

Παρακαλώ να ανοίξει το σύστημα ηλεκτρονικής εγγραφής.

Ορίστε, κύριε Κρητικέ, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Αγαπητέ Υπουργέ, αγαπητοί συνάδελφοι, εισάγεται σήμερα στην Ολομέλεια της Βουλής ένα σημαντικό νομοσχέδιο που αφορά την αντιμετώπιση των νεοπλασματικών ασθενειών από τους μικρούς μαχητές της ζωής, όπως επίσης και την αναβάθμιση του πλαισίου των μεταμοσχεύσεων που αφορά πολλούς συνανθρώπους μας.

Ο τίτλος του νομοσχεδίου είναι «Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων “Μαριάννα Β. Βαρδινογιάννη - ΕΛΠΙΔΑ”», εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημοσίας υγείας και άλλες επείγουσες ρυθμίσεις».

Όπως επεσήμανα και στις επιτροπές που προηγήθηκαν είναι ένα νομοσχέδιο που ακουμπά σε δύο πολύ ευαίσθητες και σημαντικές πτυχές της κοινωνίας μας, αυτή της αντιμετώπισης του παιδικού καρκίνου και της αναβάθμισης της σημασίας των μεταμοσχεύσεων.

Το νομοσχέδιο χωρίζεται σε τέσσερα βασικά μέρη και ένα τελευταίο με τις διάφορες μεταβατικές διατάξεις.

Το πρώτο μέρος περιέχει τα άρθρα από το 1 έως το 17, που περιγράφει την ίδρυση αυτοτελούς νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων “Μαριάννα Β. Βαρδινογιάννη – ΕΛΠΙΔΑ”», υπαγόμενο στον δημόσιο τομέα και εποπτευόμενο από το Υπουργείο Υγείας -το τονίζω αυτό- το οποίο θα παρέχει δωρεάν τις υπηρεσίες του στο σύνολο των πολιτών, συμπεριλαμβανομένων των ανασφάλιστων και οικονομικά αδύναμων πολιτών, όπως ορίζεται στο άρθρο 33 του ν.4368/2016 και το οποίο θα λειτουργεί στο κτήριο που στεγάζει σήμερα την «Ογκολογική Μονάδα Παίδων “Μαριάννα Β. Βαρδινογιάννη – ΕΛΠΙΔΑ”».

Στο συνιστώμενο κέντρο μεταφέρονται, πρώτον, το Τμήμα Παιδιατρικής Αιματολογίας-Ογκολογίας και η Μονάδα Μεταμόσχευσης Μυελού των Οστών από το Γενικό Νοσοκομείο Παίδων Αθηνών «Η Αγία Σοφία», δεύτερον, το Ογκολογικό Τμήμα από το Γενικό Νοσοκομείο Παίδων Αθηνών «Παναγιώτη και Αγλαΐας Κυριακού». Επίσης, παρέχεται η εξουσιοδότηση με κοινή απόφαση των συναρμόδιων Υπουργών Υγείας, Οικονομικών, Παιδείας και Θρησκευμάτων και Εσωτερικών να αποφασιστεί η μεταφορά και της Μονάδας Ειδικών Θεραπειών Αιματολογίας-Ογκολογίας της Α΄ Παιδιατρικής Κλινικής της Ιατρικής Σχολής του Εθνικού και Καποδιστριακού Πανεπιστημίου Αθηνών, η οποία λειτουργεί σήμερα στο Γενικό Νοσοκομείο Παίδων «Η Αγία Σοφία», με ρύθμιση κάθε σχετικής λειτουργίας.

Έτσι ο συνιστώμενος αυτοτελής και υπερσύγχρονος δημόσιος φορέας παροχής υπηρεσιών υγείας θα παρέχει ιατρικές υπηρεσίες, νοσηλεία και υποστήριξη σε παιδιά που πάσχουν από καλοήθη και κακοήθη νοσήματα και στις οικογένειές τους, θα σχεδιάζει, προγραμματίζει και εκτελεί ερευνητικά προγράμματα στον τομέα της παιδιατρικής αιματολογίας-ογκολογίας για λογαριασμό του ιδίου και τρίτον, είτε αυτοτελώς είτε σε συνεργασία με άλλους συγγενείς φορείς στην Ελλάδα από πλευράς δραστηριότητας και στο εξωτερικό. Θα οργανώνει διεθνείς συναντήσεις, συνδιασκέψεις, συνεδρίες και σεμινάρια στον τομέα της παιδιατρικής αιματολογίας-ογκολογίας, σε συνεργασία με άλλους φορείς της ημεδαπής και του εξωτερικού. Θα λειτουργεί δυνητικά ως κέντρο αριστείας και αναφοράς σε ευρωπαϊκό επίπεδο.

Είναι σημαντικό να σημειώσουμε εδώ ότι την εύρυθμη λειτουργία του συνιστώμενου κέντρου εγγυάται η μεταφορά σε αυτό του μόνιμου προσωπικού πάσης φύσεως που υπηρετεί στην «Ογκολογική Μονάδα Παίδων “Μαριάννα Βαρδινογιάννη – ΕΛΠΙΔΑ”», του Γενικού Νοσοκομείου Παίδων «Η Αγία Σοφία», κατόπιν αιτήσεώς του, η οποία υποβάλλεται από 1ης Ιουλίου του 2023 έως την 31η Ιουλίου του 2023 στην αρμόδια διεύθυνση του Γενικού Νοσοκομείου Παίδων Αθηνών «Η Αγία Σοφία», οι οποίοι διατηρούν την οργανική τους θέση στο τελευταίο.

Συνοπτικά, με το προτεινόμενο νομοσχέδιο και το συνιστώμενο αυτοτελή δημόσιο φορέα αφιερωμένο αποκλειστικά στην αντιμετώπιση του παιδικού καρκίνου, η πολιτεία επιχειρεί με ένα εμβληματικό τρόπο να ενισχύσει και να αναβαθμίσει την υφιστάμενη σήμερα ως απλή μονάδα, «Ογκολογική Μονάδα Παίδων “Μαριάννα Βαρδινογιάννη – ΕΛΠΙΔΑ”» στην οποία προσέρχεται για θεραπεία ο κύριος όγκος των νεοδιαγνωσθέντων με καρκίνο περιστατικών παιδιών και εφήβων της τάξεως του 80% σε ένα συνολικό αριθμό τριακοσίων έως τριακοσίων πενήντα περίπου περιστατικών ετησίως.

Στόχος, λοιπόν, της πολιτείας είναι η έγκαιρη διάγνωση, η οποία συνεπάγεται υψηλά ποσοστά ίασης με την εφαρμογή των σύγχρονων θεραπειών, η ανάπτυξη ειδικών παιδιατρικών ογκολογικών τμημάτων όπου τα παιδιά και οι έφηβοι με καρκίνο θα υποστηρίζονται από εξειδικευμένο ιατρικό και νοσηλευτικό προσωπικό όχι μόνο κατά τη διάρκεια της θεραπείας αλλά και στην περίοδο της επανένταξης τους, η συστηματική ένταξη στο πλαίσιο της θεραπείας του παιδικού καρκίνου όχι μόνο της ίασης αλλά και της διατήρησης της ποιότητας ζωής, της ψυχολογικής και ψυχοκινητικής ευεξίας των νεαρών ασθενών, καθώς γνωρίζετε η κατάθλιψη είναι μια από τις πιο κοινές ψυχιατρικές διαταραχές του παιδικού καρκίνου, ως αποτέλεσμα της απώλειας του φυσιολογικού ρυθμού ζωής λόγω της νόσου και των παρενεργειών από τη μακρόχρονη θεραπεία. Αυτό είναι το πρώτο μέρος.

Στο δεύτερο μέρος περιέχονται τα άρθρα 18 έως 60 στα οποία αναλύεται η αναβάθμιση των διαδικασιών μεταμοσχεύσεων. Εδώ, λοιπόν, ήθελα να σημειώσω τη μεγάλη προεργασία και συνεργασία του Υπουργείου Υγείας με εγνωσμένου κύρους επιστήμονες -και να τους ευχαριστήσουμε-, όπως είναι ο κ. Ιωάννης Μπολέτης, ο κ. Ηλίας Μόσιαλος, ο κ. Βασίλειος Παπαλόης. Επιστέγασμα της συνεργασίας είναι η μελέτη από την ερευνητική ομάδα του Imperial College και του LSI της οποίας ηγήθηκαν ο κ. Μόσιαλος και ο κ. Παπαλόης. Η μελέτη είναι μοναδική στο είδος της διεθνώς, θα παρουσιαστεί σε οκτώ εργασίες σύντομα στο Stassfurt International και αποτελεί πρότυπο που θα χρησιμοποιηθεί και από άλλες χώρες που θέλουν να βελτιώσουν τον τομέα των μεταμοσχεύσεων. Η μελέτη έγινε με τη στήριξη του Ωνασείου Ιδρύματος και παραδόθηκε σε επίσημη τελετή στον Πρωθυπουργό, στο Μέγαρο Μαξίμου, το καλοκαίρι του 2021.

Πάνω σε αυτή τη μελέτη, λοιπόν, έχει βασιστεί όλο το νομοσχέδιο. Ευχαριστίες δημόσιες απευθύνουμε και στον δόκτορα Ανδρέα Τζάκη, κορυφαίο χειρουργό και ειδικό επιστήμονα στις μεταμοσχεύσεις για τις εμπεριστατωμένες προτάσεις του τόσο κατά τη διάρκεια των επιτροπών όσο και στον ίδιο τον Πρωθυπουργό.

Στα άρθρα 18 έως 22, ορίζεται ο σκοπός, το αντικείμενο και το πεδίο εφαρμογής αναφορικά με τη συμμόρφωση του ισχύοντος δικαίου των μεταμοσχεύσεων.

Στα άρθρα 23 και 24, προβλέπονται οι προϋποθέσεις δωρεάς από ζώντα δότη, η διαδικασία ενημέρωσης δυνητικού ζώντα δότη -συστήνεται σχετική επιτροπή γι’ αυτό- καθώς και οι όροι συναίνεσης και ανάκλησης της συναίνεσης εκείνων που επιθυμούν να γίνουν δότες οργάνων.

Στο άρθρο 25, περιγράφεται η σύσταση από το Υπουργείο Υγείας και τον Ελληνικό Οργανισμό Μεταμοσχεύσεων του μητρώου ζώντων δοτών και ρυθμίζονται θέματα σχετικά με την παροχή κάθε αναγκαίας πληροφορίας για την επέμβαση μεταμόσχευσης και τα όργανα που δωρίζονται.

Επίσης, θεσπίζεται η υποχρέωση των μονάδων μεταμόσχευσης να περιθάλπουν και να παρακολουθούν τους δωρητές οργάνων τακτικά και καθ’ όλη τη διάρκεια της ζωής τους.

Στο άρθρο 26, ρυθμίζονται θέματα σχετικά με τον φορέα ανάληψης των δαπανών και σχετίζεται με τη διενέργεια της δωρεάς και της μεταμόσχευσης ο ασφαλιστικός οργανισμός του λήπτη.

Ακολούθως, στα άρθρα 27 έως 29 καθορίζονται οι προϋποθέσεις αφαίρεσης οργάνων από αποβιώσαντα δότη, ο τρόπος πιστοποίησης του θανάτου αυτού και το πλαίσιο διάθεσης οργάνων για ερευνητικούς ή για εκπαιδευτικούς σκοπούς.

Να σημειώσουμε, ειδικά, ότι στο άρθρο 30 αναφέρεται ρητώς ότι οι δαπάνες που απαιτούνται για την αφαίρεση ενός ή περισσοτέρων οργάνων από τον αποβιώσαντα δότη, τη συντήρηση, τη μεταφορά και τη μεταμόσχευσή τους ή τη μεταφορά των υποψήφιων ληπτών βαρύνουν τον ασφαλιστικό οργανισμό των ληπτών ή των υποψηφίων ληπτών -ισχύει αυτό και σήμερα- και αν αυτοί είναι ανασφάλιστοι, τον Εθνικό Οργανισμό Παροχής Υπηρεσιών Υγείας, αντί για τον κρατικό προϋπολογισμό.

Στα άρθρα 31 έως 34, περιγράφεται η δημιουργία από το Υπουργείο Υγείας και τον ΕΟΜ μητρώο αποβιωσάντων δοτών το οποίο περιέχει όλες τις αναγκαίες πληροφορίες για την κατάσταση του αποβιώσαντα, την επέμβαση αφαίρεσης και τα αφαιρεθέντα όργανα. Το Εθνικό Μητρώο Υποψηφίων Ληπτών ανά όργανο στο οποίο εντάσσονται οι υποψήφιοι λήπτες υφίσταται και σήμερα.

Στα άρθρα 35 έως 38, καθορίζεται το πλαίσιο διεθνούς ανταλλαγής οργάνων, ο τρόπος λειτουργίας των δομών μεταμοσχεύσεων οργάνων καθώς και των δικτύων δωρεάς και μεταμόσχευσης.

Στο άρθρο 39, ορίζεται ο Εθνικός Οργανισμός Μεταμοσχεύσεων ως αρμόδιος για τον συντονισμό της μεταφοράς οργάνων και μετακίνησης δοτών, υποψήφιων ληπτών και μεταμοσχευτικών ομάδων. Παρέχεται η δυνατότητα σύναψης συμβάσεων μεταξύ ΕΟΜ και ιδιωτών παρόχων μεταφοράς για την εκπλήρωση του εν λόγω έργου και προβλέπεται η επιβάρυνση του ασφαλιστικού φορέα των υποψήφιων ληπτών ή του ΕΟΠΥΥ.

Στα άρθρα 40 έως 44, περιγράφονται οι υποχρεώσεις των μονάδων που διενεργούν μεταμοσχεύσεις αναφορικά με τη διαχείριση των σοβαρών ανεπιθύμητων συμβάντων και αντιδράσεων.

Στα άρθρα 45 έως 51, επικαιροποιείται το υφιστάμενο πλαίσιο διοικητικών και ποινικών κυρώσεων αναφορικά με την τήρηση των υποχρεώσεων που προκύπτουν από τις διατάξεις του υποψήφιου μέρους.

Στα άρθρα 52 έως 55, προστίθεται, μεταξύ άλλων, στις αρμοδιότητες του ΕΟΜ η διενέργεια ελέγχων στις δομές μεταμοσχεύσεων και σε περίπτωση παράβασης επιβάλλονται οι προβλεπόμενες διοικητικές κυρώσεις στους πόρους του ΕΟΜ τα έσοδα από κάθε είδους δραστηριότητα. Επίσης, δύναται να προβλέπεται με κοινή υπουργική απόφαση επιπλέον πόροι, πέραν των αναφερόμενων, οι οποίοι προέρχονται είτε από νοσοκομεία είτε από τον ΕΟΠΥΥ είτε από εποπτευόμενους φορείς του Υπουργείου Υγείας.

Στα άρθρα 56 έως 60, αναφέρεται η σύσταση και λειτουργία από τον ΕΟΜ πληροφοριακού συστήματος μεταμοσχεύσεων, ως εκτελούσα την υπερεργασία ορίζεται η ΗΔΙΚΑ, η οποία αναλαμβάνει τον τεχνικό σχεδιασμό, την υλοποίηση, την οργάνωση της μετάπτωσης των δεδομένων προσωπικού χαρακτήρα και κάθε άλλο θέμα σχετικά με την ομαλή λειτουργία του πληροφοριακού συστήματος μεταμοσχεύσεων.

Στο τρίτο μέρος στα άρθρα 61 έως 96, το παρόν νομοσχέδιο παρατείνει από τη λήξη τους κατά βάση έως 30-6-2023 τις ρυθμίσεις για την αντιμετώπιση του κορωνοϊού.

Στο τέταρτο μέρος, το προτεινόμενο νομοσχέδιο ρυθμίζει επείγοντα ζητήματα αρμοδιότητας του Υπουργείου Υγείας επ’ ωφελεία του κοινωνικού συνόλου, όπως ενδεικτικά στα άρθρα 97 έως 100 η ρύθμιση του τρόπου υπολογισμού και επιβολής του ποσού αυτόματης επιστροφής, clawback, για τη νοσοκομειακή φαρμακευτική δαπάνη φαρμακευτικών προϊόντων που προμηθεύεται η Εθνική Κεντρική Αρχή Προμηθειών Υγείας, το ΕΚΑΠΥ, για τα δημόσια νοσοκομεία.

Στο άρθρο 102, η βελτίωση του τρόπου είσπραξης του κυριότερου πόρου της ΕΚΑΠΥ υπό τη μορφή απευθείας κράτησης από τους προμηθευτές.

Στο άρθρο 103, η διευκόλυνση των αποσπάσεων προς το Γενικό Νοσοκομείο Θήρας με την κατάργηση πρόβλεψης ελάχιστης χρονικής διάρκειας της απόσπασης, έτσι ώστε να είναι δυνατή η κάλυψη έστω και των εποχικών αυξημένων αναγκών του εν λόγω νοσοκομείου.

Στο άρθρο 104, ο εμπλουτισμός των ειδικοτήτων οι οποίες δύνανται να απασχολούνται σε δημόσια νοσοκομεία και εποπτευόμενους φορείς του Υπουργείου Υγείας με καθεστώς παροχής υπηρεσιών.

Στο άρθρο 106, υποστήριξη σε ανθρώπινο δυναμικό της Επιτροπής Ελέγχου και Διαφάνειας του Εθνικού Οργανισμού Παροχής Υπηρεσιών Υγείας για την εξασφάλιση της μέγιστης δυνατής διαφάνειας στη λειτουργία του oργανισμού.

Στο άρθρο 112, η αναλογικότερη εκπροσώπηση στο συλλογικό όργανο διοίκησης διασυνδεόμενων νοσοκομείων του Εθνικού Συστήματος Υγείας, του ή των διασυνδεδεμένων νοσοκομείων που είναι ενιαίο ή ενιαία και αυτοτελές ή αυτοτελή νομικό πρόσωπο ή νομικά πρόσωπα δικαίου.

Το παρόν, λοιπόν, σχέδιο νόμου, όπως αναφέραμε, αποτελεί ένα σημαντικό βήμα για την ανάδειξη της σημασίας της δωρεάς οργάνων και τη μετάβαση σε μια νέα εποχή για το «Ογκολογικό Κέντρο “Μαριάννα Βαρδή Βαρδινογιάννη – ΕΛΠΙΔΑ”». Πρόκειται για μια εποχή που θεωρούμε ότι θα είναι ακόμα πιο συμπεριληπτική, ακόμα πιο ανοιχτή, ακόμα πιο βοηθητική στα παιδιά, τους μικρούς μαχητές, τα οποία έρχονται αντιμέτωπα από νωρίς στη ζωή τους με νεοπλασματικές ασθένειες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, ένδεκα μαθήτριες και μαθητές και δύο συνοδοί καθηγητές από το Γενικό Λύκειο Πάτμου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο κ. Ανδρέας Ξανθός από τον ΣΥΡΙΖΑ.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, είναι νομίζω αποδεκτό πια ευρύτατα στην κοινωνία ότι έχει αλλάξει τελείως το κοινωνικό και το πολιτικό κλίμα στη χώρα. Αυτές τις μέρες η οδύνη και η θλίψη για την τραγωδία στα Τέμπη έχουν πυροδοτήσει μια πρωτόγνωρη δημοκρατική αφύπνιση χιλιάδων ανθρώπων, εκατοντάδων χιλιάδων ανθρώπων σε όλη τη χώρα, ιδιαίτερα νέων ανθρώπων, με κεντρικό αίτημα την απόδοση δικαιοσύνης αλλά και την ενίσχυση του αισθήματος ασφάλειας των πολιτών, την απαίτηση μιας ριζικής αναδιοργάνωσης του κράτους και των υπηρεσιών του για να μπορούν να εγγυώνται τη ζωή, την ασφάλεια και την αξιοπρέπεια των πολιτών.

Αυτή η Κυβέρνηση η οποία εκλέχτηκε με κεντρικό πρόταγμα την ασφάλεια, έχει συνειδητοποιηθεί αυτή την περίοδο ότι παράγει περισσότερη ανασφάλεια από αυτή που μπορεί να αντέξει η κοινωνία. Και, βεβαίως, αυτό που απαιτείται είναι να προσεγγίσουμε το ζήτημα της ασφάλειας, όχι ως ένα ζήτημα εφαρμογής του νόμου και της τάξης αλλά ως ένα κοινωνικό αγαθό που αφορά όλες τις πτυχές της καθημερινότητας των ανθρώπων, από την εργασία και το εισόδημα, μέχρι την υγεία, τις μετακινήσεις και την ασφάλεια δικαίου. Βεβαίως, αυτό απαιτεί ένα ισχυρό κράτος και καταρρίπτεται απόλυτα νομίζω το νεοφιλελεύθερο αφήγημα του λιγότερου κράτους και της δήθεν υπεροχής του ιδιωτικού τομέα.

Το αίτημα της ασφάλειας αφορά πρωτίστως και το σύστημα υγείας. Οφείλουμε να πούμε εδώ ότι αυτή την περίοδο, της μεταπανδημικής φάσης η οποία, βεβαίως, δεν έχει εκλείψει οριστικά και θα συζητήσουμε κάποια στιγμή για το θέμα της πλήρους άρσης των περιοριστικών μέτρων, θα πρέπει να πούμε καθαρά ότι σήμερα τα στάνταρ ασφαλείας στο σύστημα υγείας έχουν υποχωρήσει δραματικά και το κακό παραμονεύει. Και αυτό είναι μια δραματική προειδοποίηση η οποία έρχεται πρωτίστως όχι από την Αντιπολίτευση αλλά από τους ίδιους τους εργαζόμενους στο σύστημα υγείας και μπορείτε να κάνετε την αναλογία με το τραγικό δυστύχημα στα Τέμπη.

Υπάρχει, λοιπόν, υποχώρηση των στάνταρ ασφαλείας και αυτό απαιτεί πια μια ολοκληρωμένη παρέμβαση και ανάταξης και αποκατάστασης της στοιχειωδώς εύρυθμης λειτουργίας του συστήματος -έχουμε σήμερα αποδιοργανωμένες δημόσιες δομές- και, βεβαίως, στήριξης του ανθρώπινου δυναμικού του. Όσο αυτό δεν γίνεται, τα λάθη παραμονεύουν και, βεβαίως, θα είναι πάρα πολύ υποκριτικό τότε να αναζητούμε ατομικές ευθύνες γιατρών ή νοσηλευτών για κακές εκβάσεις στη διαχείριση περιστατικών. Χρειαζόμαστε υψηλά στάνταρ ασφαλείας και αυτό αφορά φυσικά και το πεδίο των μεταμοσχεύσεων, στο οποίο θα αναφερθώ μετά και όλες τις λειτουργίες του συστήματος.

Να ξεκινήσουμε από ένα κομβικό και σημαντικό για εμάς πολιτικό ζήτημα του νομοσχεδίου που είναι η αλλαγή στο νομικό καθεστώς στην Ογκολογική Μονάδα του Νοσοκομείου Παίδων «Αγία Σοφία». Το συζητήσαμε στις επιτροπές. Είναι απολύτως προφανές ότι δεν υπάρχει καμμία σοβαρή αιτιολόγηση αυτής της αλλαγής, η οποία υποτίθεται να βελτιώνει τα στάνταρ στελέχωσης, λειτουργίας και ποιοτικής φροντίδας προς τα παιδιά με νεοπλασματικά νοσήματα. Η αλλαγή αυτή δεν είναι ούτε αθώα ούτε ιδεολογικά και πολιτικά ουδέτερη. Το τονίσαμε από την αρχή. Η επισπεύδουσα δύναμη αυτής της ανατροπής στο εργασιακό καθεστώς και η αντικατάσταση του «δ» του δημοσίου από το «ι» το ιδιωτικό είναι ακριβώς στον πυρήνα του κεντρικού σχεδίου που έχει η Κυβέρνηση αυτή την περίοδο για την υγεία. Υποχώρηση του δημόσιου χαρακτήρα του ΕΣΥ, δημιουργία ευκαιριών επενδυτικών και παρέμβασης ακόμα και στη λειτουργία τη σκληρή του δημόσιου συστήματος υγείας ιδιωτικών συμφερόντων, άρση του προστατευτικού φραγμού, αυτό είναι η ουσία του θέματος.

Νομίζω ότι η Κυβέρνηση, πραγματικά, προσπαθεί να βρει δομές και λειτουργίες που έχουν αποδείξει ότι λειτουργούν με υψηλές προδιαγραφές, όπως είναι η συγκεκριμένη μονάδα και που έχουν διεθνή επιστημονική αναγνώριση και κύρος και παρέχουν αναγνωρισμένα -το λένε και οι γονείς, το λένε οι πάντες- πολύ καλές υπηρεσίες. Πραγματικά, λοιπόν, δεν μπορούμε να καταλάβουμε σε τι θα συνεισφέρει αυτή η αλλαγή και η ευελιξία η υποτιθέμενη και η αυτοτέλεια η διοικητική και η οικονομική.

Νομίζω, λοιπόν, ότι με την ανατροπή αυτή έχει ενισχυθεί η ανασφάλεια και των εργαζομένων στο συγκεκριμένο νοσοκομείο και του επιστημονικού προσωπικού και των γονιών των μικρών ασθενών. Και όσο και αν βγαίνει ο Υπουργός εδώ και λέει ότι δεν πρόκειται περί ιδιωτικοποίησης και αποκηρύσσει μετά βδελυγμίας την ιδιωτικοποίηση και λέει ότι στο σκληρό πυρήνα του κράτους θα παραμείνει αυτή η δομή και δεν θα αλλάξει σε τίποτα ούτε η χρηματοδότηση ούτε τα εργασιακά θέματα ούτε η δωρεάν φροντίδα, την ίδια στιγμή ακούμε κριτική ότι είσαστε εμμονικοί με τον κρατισμό και άλλο δημόσιο και άλλο κρατικό.

Άρα, δηλαδή, το δημόσιο μπορεί να διασφαλιστεί και με αγορά υπηρεσιών από τον ιδιωτικό τομέα. Αυτό μας λέτε. Γιατί το χρησιμοποιείτε αυτό το επιχείρημα όταν συζητάτε αυτή την αλλαγή; Δεν είναι αντίφαση αυτό με αυτό που λέτε ότι δεν πρόκειται να αλλάξει τίποτα; Και αν δεν πρόκειται να αλλάξει τίποτα και αν συνεχίσει το Υπουργείο να χρηματοδοτεί τη λειτουργία και αν συνεχίσει το Υπουργείο να πληρώνει τους μισθούς του προσωπικού και αν σε τίποτα δεν θα επηρεαστεί η διοίκηση, τότε για ποιον λόγο, πραγματικά, πιέζετε και προωθείτε και μάλιστα σε προεκλογικό χρόνο αυτήν την αλλαγή;

Η άποψή μας, λοιπόν, είναι ότι δεν είναι καθόλου αθώα αυτή η παρέμβαση. Τι αλλάζει; Πρώτον, αλλάζει ο τρόπος διοίκησης, εγκαθιστάτε ένα αδιαφανές και καθόλου ελεγχόμενο χωρίς συμμετοχή δημοκρατική και εκπροσώπηση των γιατρών και των εργαζομένων μοντέλο διοίκησης. Γιατί το κάνετε αυτό; Τι φοβάστε; Αυτό είναι το μήνυμα που έχετε πάρει αυτή την περίοδο από την κοινωνία; Η κοινωνία απαιτεί διαφάνεια, δημόσια λογοδοσία και κοινωνικό έλεγχο. Και εσείς πάτε να κάνετε ένα μοντέλο στεγανών στη διοίκηση μιας κρίσιμης μονάδας του συστήματος υγείας.

Δεύτερον, αλλαγή πλαισίου σε σχέση με το ΕΣΥ σε κρίσιμους τομείς: προμήθειες, προσλήψεις, πειθαρχικό δίκαιο, οργανόγραμμα, συγκρότηση του οργανισμού λειτουργίας της διάρθρωση των υπηρεσιών, όλα αυτά επηρεάζονται. Γενικά δημιουργείτε μια κουλτούρα ιδιωτικοοικονομικού μάνατζμεντ. Αυτό πάτε να κάνετε. Νησίδες ιδιωτικού δικαίου εντός του συστήματος υγείας προωθείτε και πάτε να πάρετε μερικά καλά παραδείγματα όντως από τη λειτουργία των δημόσιων δομών που σε τίποτα δεν έχει επηρεάσει το σημερινό τους νομικό πλαίσιο το «δ» δηλαδή στην απόδοσή τους για να τα χρησιμοποιήσετε ως καλό επιχείρημα για να πάτε σε μια γενικευμένη αλλαγή νομικού πλαισίου σε όλο το σύστημα υγείας που θα το καταστήσει πολύ πιο ευάλωτο στην επιρροή ιδιωτικών συμφερόντων.

Αυτό είναι το θέμα ουσίας και κατά την άποψή μας η αντιπαράθεση και η κριτική είναι απόλυτη και καθολική. Και είσαστε κοινωνικά και πολιτικά απομονωμένοι σε αυτή την επιλογή. Κανένας από την Αντιπολίτευση, κανένας από τους συλλόγους των ασθενών, κανένας από τους εργαζόμενους, κανένας από την επιστημονική κοινότητα που ασχολείται με την ογκολογική φροντίδα των παιδιών δεν έχει στηρίξει αυτή την αλλαγή.

Και, βεβαίως, δεσμευόμαστε με απόλυτο και κατηγορηματικό τρόπο ότι αυτή η αλλαγή νομικού πλαισίου θα αποκατασταθεί από μια προοδευτική κυβέρνηση, η οποία θα προκύψει στις επόμενες εκλογές και θα επαναφέρει το δημόσιο χαρακτήρα της συγκεκριμένης δομής και των συγκεκριμένων υπηρεσιών.

(Χειροκροτήματα από την πτέρυγα του ΣΥΡΙΖΑ)

Το θέμα των μεταμοσχεύσεων είναι πολύ κρίσιμο. Εκεί όντως υπάρχει υστέρηση, υπάρχει έλλειμμα της χώρας σε σχέση με την Ευρώπη. Άρα, εκεί, πράγματι, χρειαζόμαστε ένα σοβαρό και αξιόπιστο restart, μια σοβαρή και βιώσιμη εθνική στρατηγική για την ενίσχυση στο πεδίο των μεταμοσχεύσεων και για τη σύγκληση με την Ευρώπη σε αυτόν τον τομέα που διαχρονικά υστερούμε.

Εδώ έχουμε δύο συγκριτικά πλεονεκτήματα αυτή την περίοδο σε σχέση με το παρελθόν. Πρώτον, έχουμε την προοπτική να κατασκευαστεί ένα Εθνικό Μεταμοσχευτικό Κέντρο με δωρεά του Ιδρύματος «Ωνάση». Αυτό είναι μια παρέμβαση που αλλάζει το τοπίο, αλλάζει το κλίμα, αναθερμαίνει τη συζήτηση για την υπόθεση των μεταμοσχεύσεων στη χώρα. Και υπάρχει και ένα δεύτερο σημαντικό στοιχείο ότι έχουμε και ένα εθνικό σχέδιο δράσης για την μεταμόσχευση συμπαγών οργάνων που έγινε πάλι με δωρεά του Ιδρύματος «Ωνάση» και έγινε φυσικά από μια έγκυρη επιστημονική ομάδα διεθνούς κύρους με μια αρχική μελέτη που έκανε το LSE, ο κ. Μόσιαλος, ο κ. Παπαλόης και οι συνεργάτες τους, αλλά και με μια επιτροπή εμπειρογνωμόνων η οποία βοήθησε σε νομοπαρασκευαστικό επίπεδο για να συνταχθεί ένα εθνικό σχέδιο.

Αυτά ως κρίσιμες προϋποθέσεις είναι αναγκαία συνθήκη αλλά δυστυχώς δεν είναι ικανή συνθήκη για να αλλάξει το κλίμα και να δώσει το σήμα της βιωσιμότητας και της προοπτικής. Γιατί δεν γίνεται αυτό; Γιατί πρώτον δεν ενσωματώσατε στο τελικό σχέδιο το σύνολο των προτάσεων που είχαν καταθέσει οι επιτροπές και οι εμπειρογνώμονες και κάνατε αρκετές αναπροσαρμογές και εκπτώσεις.

Και δεύτερο και κυριότερο, διότι δεν συνοδεύεται με μια ισχυρή πολιτική βούληση επένδυσης συνολικά στο ΕΣΥ και τους κρίσιμους «κρίκους», που είναι οι μονάδες εντατικής θεραπείας, τα μεταμοσχευτικά κέντρα και το ανθρώπινο δυναμικό του συστήματος, και, βεβαίως, με μια γενναία αναβάθμιση του προϋπολογισμού του Εθνικού Οργανισμού Μεταμοσχεύσεων.

Αυτές είναι οι κρίσιμες προϋποθέσεις οι οποίες λείπουν, κατά την άποψή μας, από τη συζήτηση και δεν δίνουν τα εχέγγυα ότι θα πάμε σε ένα αξιόπιστο «restart» σε αυτό το ευαίσθητο πεδίο.

Η αύξηση του προϋπολογισμού, λοιπόν, είναι κορυφαία προϋπόθεση. Έχουν κατατεθεί προτάσεις για το σε ποιο ύψος πρέπει να φτάσει ο προϋπολογισμός για να μπορέσει να δώσει κίνητρα να προσληφθούν συντονιστές μεταμοσχεύσεων, και κεντρικοί και περιφερειακοί ή τοπικοί συντονιστές, για να στηρίξουν την κουλτούρα, να διευκολύνουν, να προετοιμάσουν, να συνεργαστούν με το ανθρώπινο δυναμικό, ειδικά των ΜΕΘ, αλλά κυρίως με τους συγγενείς, και να εξασφαλίσουν τη δωρεά οργάνων. Και να στηριχθούν τα μεταμοσχευτικά κέντρα, να στηριχθούν τα εργαστήρια ιστοσυμβατότητας, πάρα πολύ κρίσιμη προϋπόθεση.

Και, βεβαίως, να υπάρξει και μια στροφή όσον αφορά την προτεραιοποίηση και τα κίνητρα από το να ενισχύουμε το σύστημα αιμοκάθαρσης, να κινητοποιούμε πόρους και διαδικασίες για να ενισχύουμε το σύστημα της μεταμόσχευσης.

Είμαστε στο χαμηλότερο σημείο της Ευρώπης στους δείκτες της δωρεάς οργάνων, στους διαθέσιμους δότες και τα διαθέσιμα όργανα ανά εκατομμύριο πληθυσμού. Και είμαστε η πρώτη χώρα στην Ευρώπη με νέες διαγνώσεις χρόνιας νεφρικής ανεπάρκειας κατά έτος ανά εκατομμύριο πληθυσμού. Άρα, έχουμε αυξημένες ανάγκες.

Νομίζω ότι πρέπει να κάνουμε μια σοβαρή και συγκροτημένη προσπάθεια να καλύψουμε αυτές τις ανάγκες και να υπάρχει μια αυτάρκεια επιτέλους στο πεδίο των μεταμοσχεύσεων στη χώρα μας. Αυτός πρέπει να είναι ένας εθνικός μεταρρυθμιστικός στόχος ο οποίος πρέπει να υπηρετηθεί με όσο γίνεται πιο συναινετικό τρόπο απ’ όλο το πολιτικό σύστημα και με την αναγκαία επένδυση πόρων.

Νομίζω, λοιπόν, -κλείνω με αυτό-, ότι η σημερινή συγκυρία, οι ακάλυπτες ανάγκες οι οποίες έχουν αυξηθεί, η αποδιοργάνωση του συστήματος υγείας, η οποία είναι προφανής και δεν κρύβεται, η εξουθένωση του ανθρώπινου δυναμικού, η κατάρρευση του ηθικού σε πάρα πολλές περιπτώσεις και το «burn out» του προσωπικού απαιτεί μια νέα στρατηγική και μια νέα ιεράρχηση παρεμβάσεων στο δημόσιο σύστημα υγείας, με προτεραιότητα στην καλή στελέχωση των δημόσιων δομών, με νέα κίνητρα προσέλκυσης ιατρικού αλλά και υπόλοιπου προσωπικού, με ένταξη στα βαρέα και ανθυγιεινά, με πρόνοια ειδικών κινήτρων για τις άγονες ειδικότητας, για τις άγονες περιοχές, για τις άγονες κρίσεις του συστήματος υγείας, όπου προκηρύσσεται μεν θέση αλλά δεν υπάρχει ενδιαφέρον.

Νομίζω ότι αυτά όλα συνιστούν μια δέσμη παρεμβάσεων που είναι σε άλλη κατεύθυνση και θεωρώ ότι θα πρέπει να είναι από τις πρώτες και κορυφαίες πολιτικές προτεραιότητες μιας νέας προοδευτικής διακυβέρνησης στο επόμενο διάστημα.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω δύο ανακοινώσεις προς το Σώμα.

Η Διαρκής Επιτροπή Μορφωτικών Υποθέσεων καταθέτει τις εκθέσεις της στα σχέδια νόμου του Υπουργείου Πολιτισμού και Αθλητισμού:

Α. «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022 - 2025».

Β. «Κύρωση Συμφωνίας Συνεργασίας στους τομείς του πολιτισμού και της εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές».

Επίσης, η Διαρκής Επιτροπή Οικονομικών καταθέτει την έκθεσή της στο σχέδιο νόμου του Υπουργείου Οικονομικών: «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης, σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό».

Παρακαλώ να κλείσει η ηλεκτρονική εγγραφή των ομιλητών.

Καλείται στο Βήμα ο συνάδελφος κ. Γεώργιος Φραγγίδης, ειδικός αγορητής από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε κατατέθηκε στη Βουλή σε μια θλιβερή συγκυρία, αυτή του τραγικού σιδηροδρομικού δυστυχήματος στα Τέμπη, μιας υπόθεσης που κατέδειξε μια Κυβέρνηση κατώτερη των περιστάσεων.

Έχουμε έναν Πρωθυπουργό που ζητάει μια καθυστερημένη και προσχηματική συγγνώμη, μετά από την κατακραυγή του κόσμου, αφού πρώτα προσπάθησε να αποδώσει την πλήρη ευθύνη για το δυστύχημα στο ανθρώπινο λάθος. Μάλιστα, ζητάει συγγνώμη όχι για τον εαυτό του και την Κυβέρνησή του αλλά εξ ονόματος άλλων. Και μάλιστα ποιων; Των πολιτικών του αντιπάλων.

Η συστηματική αποποίηση της ευθύνης είναι ηθικά αδιανόητη και ενδεικτική της ποιότητας και της ανεπάρκειας της παρούσας Κυβέρνησης. Αν και βρίσκεται στην εξουσία εδώ και τέσσερα χρόνια και προφανώς γνωρίζει τα προβλήματα των σιδηροδρόμων, προσπαθεί να μοιραστεί, αν όχι να μετακυλήσει τις ευθύνες, σε όλο το πολιτικό σύστημα σε βάθος χρόνου.

Μέλη της Κυβέρνησης, δυστυχώς, είπαν ή δεν δίστασαν να αποδώσουν ευθύνες για το τραγικό ατύχημα ακόμα και στον γιατρό, που παρανόμως, βεβαίως, έδωσε αναρρωτική άδεια είκοσι τέσσερες ώρες μετά στον προϊστάμενο σταθμάρχη. Και φυσικά, οι πρόθυμες γραφίδες για άλλη μια φορά επιδόθηκαν ενορχηστρωμένα στον αγώνα ξεπλύματος της κυβερνητικής ευθύνης και του αποπροσανατολισμού της κοινής γνώμης.

Κυρίες και κύριοι συνάδελφοι, έχουμε μια Κυβέρνηση που δεν έχει ευθύνη για τίποτε. Η πανδημία επαφίεται στην ατομική ευθύνη. Για την ακρίβεια φταίει η διεθνής κατάσταση. Για τις πυρκαγιές, τις πλημμύρες και τον εγκλωβισμό στα χιόνια στην Αττική Οδό φταίει ο κακός μας ο καιρός. Για τις παρακολουθήσεις και τις υποκλοπές παραιτήθηκε ο ανιψιός του. Για την τραγωδία στα Τέμπη φταίει ο σταθμάρχης.

Γιατί αγνοήθηκαν οι κραυγές αγωνίας και οι καταγγελίες των εργαζομένων στα τρένα; Γιατί ο πρώην Υπουργός Μεταφορών κ. Καραμανλής μόλις μία εβδομάδα πριν την τραγωδία επαιρόταν για την ασφάλεια στα τρένα και εγκαλούσε όποιον του ασκούσε κριτική; Σαφώς και γνώριζε την πραγματική κατάσταση αλλά αδρανούσε. Καθυστερημένη και προσχηματική εξάλλου ήταν και η παραίτησή του. Δυστυχώς βρισκόμαστε στο έλεος μιας ανίκανης, ανεύθυνης και αλαζονικής Κυβέρνησης.

Απαιτούμε να κληθούν ενώπιον της δικαιοσύνης όλοι οι εμπλεκόμενοι σε αυτή την υπόθεση. Περιμένουμε απαντήσεις από την Κυβέρνηση μέσα στη Βουλή μετά την επίκαιρη επερώτηση που καταθέσαμε εμείς ως κόμμα.

Κύριε Υπουργέ, σε σχέση με το νομοσχέδιο, η Κυβέρνηση εξακολουθεί να δείχνει έλλειψη σεβασμού απέναντι στους Βουλευτές, φορείς και πολίτες, συρρικνώνοντας τον χρόνο διαβούλευσης σε λιγότερο από μια εβδομάδα. Το ΠΑΣΟΚ θεσμοθέτησε το 2009 την ανοικτή διαβούλευση τουλάχιστον δύο εβδομάδων, στοχεύοντας στο καλύτερο δυνατό νομοθετικό αποτέλεσμα, στην ευρεία συναίνεση και τη δημοκρατία.

Εσείς, σε αντίθεση, έχετε μετατρέψει τη διαβούλευση σε μια διαδικασία υποκριτική και τυπική. Από τη μέχρι τώρα συζήτηση δεν έχει προκύψει ο λόγος που σας οδήγησε όχι μόνο σε υποτυπώδη διαβούλευση αλλά και σε τσουβάλιασμα δύο ετερόκλητων νομοσχεδίων που πραγματεύονται σοβαρά θέματα, όπως ο παιδικός καρκίνος και οι μεταμοσχεύσεις, και που προφανώς απαιτούν ξεχωριστή επεξεργασία.

Μπορώ, βέβαια, να τολμήσω την εικασία ότι θέλετε να μας σύρετε σε θετική ψήφο ακολουθώντας την τακτική των τροπολογιών, όπου βάζετε θετικές και αρνητικές διατάξεις μαζί για να μην μπορούμε να σας δώσουμε μία ξεκάθαρη αρνητική ψήφο.

Γιατί γνωρίζετε τις μεγάλες αντιδράσεις που έχει προκαλέσει σε φορείς επιστημόνων, σωματεία εθελοντών και εργαζομένων το πρώτο μέρος του νομοσχεδίου για τη σύσταση του Ογκολογικού Κέντρου Παίδων. Δημιουργείτε ένα πρωτότυπο και περίεργο σχήμα με την απόσχιση και τη δήθεν αυτονόμηση τμημάτων δύο δημόσιων παιδιατρικών νοσοκομείων του ΕΣΥ, που μαζί με την υφιστάμενη ογκολογική μονάδα παίδων θα ενταχθούν σε ένα νομικό πρόσωπο ιδιωτικού δικαίου.

Για πρώτη φορά έχουμε την πλήρη παραχώρηση της λειτουργίας της διοικητικής δομής της χρηματοδότησης και των πόρων του Υπουργείου Υγείας τμημάτων του ΕΣΥ σε φορέα ιδιωτικού δικαίου. Και μιλώ για δήθεν αυτονόμηση, γιατί η αυτοτέλεια του ογκολογικού κέντρου αφορά μόνο τη διοίκηση και τη χρηματοδότηση. Κατά τα άλλα θα εξαρτάται πλήρως από το προσωπικό και τον εξοπλισμό των δύο παιδιατρικών νοσοκομείων. Η αντιμετώπιση δε των ογκολογικών περιστατικών εξαρτάται από τις υπηρεσίες πολλών ειδικοτήτων.

Είναι ακατανόητη η βιασύνη και η έλλειψη διαλόγου με τους άμεσα ενδιαφερόμενους όπως είναι ο Σύλλογος «Φλόγα», οι επιστημονικοί φορείς, οι εργαζόμενοι και άλλοι οι οποίοι φαίνεται ότι αιφνιδιάστηκαν, όπως και όλοι μας, με την κατάθεση αυτού του νομοσχεδίου. Δεν κατανοούμε τι θα επιτύχει το νέο πρόσωπο ιδιωτικού δικαίου πλέον όσων ήδη επιτυγχάνονται με την ισχύουσα λειτουργία της ογκολογικής μονάδας και των ογκολογικών κλινικών των δύο νοσοκομείων. Ήδη αυτές οι κλινικές αποτελούν διεθνές κέντρο αναφοράς για την ογκολογική παιδιατρική φροντίδα. Είναι διαπιστευμένα, έχουν συνεργασία με κέντρα του εξωτερικού, ακολουθούν τα πιο σύγχρονα πρωτόκολλα θεραπείας, δεν υπολείπονται σε τίποτα στην έρευνα και στην εκπαίδευση.

Τι βελτιώνει στη φροντίδα των μικρών ασθενών η σύσταση του νομικού προσώπου ιδιωτικού δικαίου, τη στιγμή μάλιστα που δεν θα υπάρξει μετεγκατάσταση των αποσπώμενων κλινικών στο χώρο του κέντρου, αλλά μόνο διοικητική μεταφορά;

Αντίθετα δημιουργούνται αμφιβολίες και ανησυχία από την ασάφεια των διατάξεων του νομοσχεδίου. Οι εκπρόσωποι της Ελληνικής Εταιρείας Παιδιατρικής Αιματολογία Ογκολογίας αλλά και της «Φλόγας» εξέφρασαν ανάλογη ανησυχία, τονίζοντας ότι ίσως διαταραχθεί η ομαλότητα και χαθεί ο πολύτιμος χρόνος από την ενδεχόμενη διακοπή ή επαναπροσδιορισμό διαδικασιών που σχετίζονται με συνεργασίες με το εξωτερικό και την ισότιμη συμμετοχή μας στα διεθνή θεραπευτικά πρωτόκολλα.

Είναι γεγονός ότι η έρευνα για τον παιδικό καρκίνο επιδοτείται από το κράτος από χορηγίες και από φαρμακευτικές εταιρείες. Εφόσον η φροντίδα των μικρών ογκολογικών ασθενών θα συνεχίσει να στηρίζεται στα δύο παιδιατρικά νοσοκομεία, θα πρέπει να διασφαλιστεί ότι αυτά θα συμμετέχουν στους πόρους που διατίθενται για τον καρκίνο της παιδικής ηλικίας για τον εξοπλισμό, την έρευνα και την ιατρική εξειδίκευση.

Είναι απορίας άξιο αφού η χρηματοδότηση προέρχεται εξ ολοκλήρου από το κράτος, γιατί παραχωρείται στο ίδρυμα μεγάλο μέρος της διοίκησης και η επιλογή προέδρου, όταν μάλιστα στο διοικητικό συμβούλιο δεν προβλέπεται σαφώς η συμμετοχή άμεσα εμπλεκομένων όπως εκπροσώπων του ιατρικού και νοσηλευτικού προσωπικού, εκπροσώπου των γονέων και των συλλόγων που σχετίζονται με τον παιδικό καρκίνο;

Σχετικά δε με το προσωπικό των τμημάτων που μεταφέρονται στο κέντρο, ο Υπουργός διευκρίνισε ότι διατηρούνται οι οργανικές θέσεις τους. Χρειάζεται ωστόσο να υπάρξει σαφής διάταξη για όλο το προσωπικό, τακτικό και επικουρικό, με ειδική σχέση εργασίας και προσωρινό με σύμβαση ορισμένου χρόνου. Όλα, δηλαδή, πρέπει να τα συμπεριλάβει.

Ένα άλλο ερώτημα που δεν έχει απαντηθεί, είναι τι θα γίνει με το προσωπικό που δεν θα αιτηθεί τη μεταφορά του από την Ογκολογική Μονάδα Παίδων «Αγία Σοφία» στο νομικό πρόσωπο ιδιωτικού δικαίου. Επίσης δεν αναφέρεται πουθενά στο νομοσχέδιο τι γίνεται με το προσωπικό του ογκολογικού που ανήκει στο «Αγλαΐα Κυριακού». Πάντως μέσα στο ίδιο κέντρο θα έχουμε προσωπικό δύο ταχυτήτων, αφού θα υπάρχουν εκείνοι που θα αμείβονται με μισθούς δημοσίου και εκείνοι που θα αμείβονται με μισθό νομικού προσώπου ιδιωτικού δικαίου. Αυτό έρχεται σε πλήρη αντίθεση με τις δικές μας αρχές και αξίες σε σχέση με το Εθνικό Σύστημα Υγείας.

Προβλέπεται στο νομοσχέδιο ότι το κράτος εγγυάται την κάλυψη του κέντρου με τους αναγκαίους πόρους και αναλαμβάνει εξ ολοκλήρου τις αμοιβές του πάσης φύσεως προσωπικού. Δεν γνωρίζουμε ούτε το ύψος των αμοιβών αυτών, ούτε το συνολικό ύψος της χρηματοδότησης που προφανώς δεν θα είναι σταθερή κάθε χρόνο. Για μας πιο σημαντική είναι η ενίσχυση των παιδιατρικών νοσοκομείων που μαστίζονται από τις ελλείψεις σε ιατρικό, νοσηλευτικό προσωπικό και εξοπλισμό.

Τι σημασία έχει η δημιουργία ογκολογικού κέντρου με μορφή νομικού προσώπου ιδιωτικού δικαίου, όταν τα νοσοκομεία παίδων από τα οποία θα εξαρτάται πλήρως λειτουργικά πάσχουν από τραγική υποστελέχωση, πολύωρες αναμονές στα επείγοντα, μεγάλες λίστες χειρουργείων, ελλείψεις σε κρίσιμες ειδικότητες; Η βελτίωση της κατάστασης επιτυγχάνεται μόνο μέσα από την ενδυνάμωση του Εθνικού Συστήματος Υγείας σε όλα τα επίπεδα και όχι μόνο στο κέντρο, αλλά και στην περιφέρεια όπου οι ανισότητες είναι μεγάλες.

Αγωνιούμε για την ακύρωση της υλοποίησης της δωρεάς του Ιδρύματος «Σταύρος Νιάρχος», που προέβλεπε τη δημιουργία παιδιατρικού νοσοκομείου στη Θεσσαλονίκη. Δεδομένης της απουσίας δημόσιας παιδιατρικής υγειονομικής δομής σε ολόκληρη τη βόρεια Ελλάδα, πρόκειται σαφώς για μια μεγάλη απώλεια. Δεν ξεχνάμε τους θανάτους παιδιών, που ενδεχομένως να είχαν αποφευχθεί αν υπήρχε ΜΕΘ σε λογική απόσταση.

Έχουμε ζητήσει, κύριε Υπουργέ, να υπάρξει ενημέρωση της αρμόδιας επιτροπής επ’ αυτού του θέματος. Συμπερασματικά δεν μπορούμε να είμαστε θετικοί και γι’ αυτό θα καταψηφίσουμε αυτό το μέρος του νομοσχεδίου, αφού η σύσταση του νομικού προσώπου ιδιωτικού δικαίου και η απόσπαση κλινικών από τα δύο δημόσια παιδιατρικά νοσοκομεία δεν συνεπάγεται ορατό όφελος, αλλά αντίθετα οδηγεί σε κατακερματισμό των δομών του ΕΣΥ, δημιουργία ανισοτήτων μεταξύ των εργαζομένων και μεταξύ των δομών του κέντρου και της περιφέρειας.

Σε σχέση με το τμήμα του νομοσχεδίου που αφορά τη δωρεά και μεταμόσχευση οργάνων είμαστε θετικοί, γιατί στηρίζεται σε μια αξιόλογη επιστημονική μελέτη και συναντά μια μεγάλη ανάγκη της ελληνικής κοινωνίας. Είναι σημαντικό ότι επανέρχεται η συζήτηση σε ένα σοβαρό θέμα στο οποίο η χώρα μας, δυστυχώς, βρίσκεται πολύ πίσω. Ο χρόνος αναμονής για μόσχευμα είναι περίπου τριπλάσιος από ότι στην Ευρώπη, ενώ αξιοποιούμε μόνο πέντε δότες ανά εκατομμύριο πληθυσμού τη στιγμή που στην Ευρώπη αξιοποιούνται είκοσι δότες ανά εκατομμύριο. Αυτή τη στιγμή βρίσκονται σε αναμονή για μόσχευμα περίπου χίλιοι τριακόσιοι ασθενείς.

Το νομοσχέδιο προβλέπει σημαντικές βελτιώσεις στο υφιστάμενο πλαίσιο για τη δωρεά και τη μεταμόσχευση οργάνων, όπως την εισαγωγή της έννοιας του καρδιακού θανάτου, την αναβάθμιση της Επιτροπής «Ζώντα Δότη», την παρακολούθηση του δότη από τις μονάδες μεταμόσχευσης τουλάχιστον μια φορά κάθε έτος και εφ’ όρου ζωής, τη δημιουργία ενός ενιαίου πληροφοριακού συστήματος μεταμοσχεύσεων, το πλαίσιο λειτουργίας μεταναστευτικών κέντρων και άλλα.

Επίσης, αντιμετωπίζεται ικανοποιητικά το ζήτημα της προσφοράς οργάνων από ζώντες δότες. Δεν αντιμετωπίζεται, ωστόσο, επαρκώς το ζήτημα της δωρεάς από πτωματικούς δότες από τις ΜΕΘ, απ’ όπου προέρχεται η πλειονότητα των μοσχευμάτων στην Ελλάδα.

Με δεδομένη την υποστελέχωση των ΜΕΘ έχουμε ένα ακόμα ανάχωμα στην υλοποίηση των διατάξεων αυτού του νομοσχεδίου. Κυρίως, δεν εξασφαλίζεται η επάρκεια υλικών και ανθρώπινων πόρων για την υποστήριξη όλης της προσπάθειας. Η χρηματοδότηση δεν είναι επαρκής. Το κατάλληλα εκπαιδευμένο ιατρονοσηλευτικό προσωπικό είναι ελλιπές και απουσιάζουν τα κίνητρα για ενασχόληση με αυτόν τον τομέα. Ο υφιστάμενος προϋπολογισμός δεν μπορεί να υποστηρίξει τη βιωσιμότητα του ΕΟΜ, ενώ επίσης δεν περιγράφεται η κάλυψη των εξόδων των μεταμοσχεύσεων και των επεμβάσεων των δοτών. Αν δεν υπάρξει πρόβλεψη τώρα για τη χρηματοδότηση ύψους ενάμισι με δύο εκατομμύρια ευρώ, η εφαρμογή του νόμου θα είναι κενό γράμμα.

Τέλος, χρειάζεται ουσιαστική προσπάθεια ενημέρωσης και ευαισθητοποίησης των πολιτών, ώστε να αποκτηθεί η απαραίτητη κουλτούρα δωρεάς οργάνων.

Και, βέβαια, βάλατε στην τροπολογία που καταθέσατε για τους τοπικούς συντονιστές μεταμοσχεύσεων. Πρέπει η εισήγηση της επιτροπής να γίνει αποδεκτή και όχι αυτό που φέρνετε με την τροπολογία.

Κύριε Υπουργέ, φέρνετε για άλλη μια φορά το γνωστό πακέτο ρυθμίσεων για την πανδημία, μια πανδημία που επιμένετε να επικαλείστε, ενώ έχουμε επιστρέψει σε πλήρη κανονική κανονικότητα. Εξακολουθείτε να αντιμετωπίζετε πρόχειρα τα σοβαρά ζητήματα του ΕΣΥ, ενώ η παράταση έκτακτων και κατά παρέκκλιση διαδικασιών είναι σίγουρα εκ του πονηρού. Τίποτα δεν μπορεί να δικαιολογήσει αυτή τη νομοθέτηση τη στιγμή μάλιστα που η ίδια η επιτροπή εμπειρογνωμόνων και εσείς, κύριε Υπουργέ, το Υπουργείο Υγείας εισηγήθηκε την άρση των μέτρων που ισχύουν έναντι του COVID-19, με εξαίρεση τις δημόσιες και ιδιωτικές υγειονομικές δομές και τις μονάδες φροντίδας ηλικιωμένων.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και δύο συνοδοί εκπαιδευτικοί από το 49ο Γυμνάσιο Αθήνας (δεύτερο τμήμα).

Καλώς ήρθατε στη Βουλή, παιδιά.

(Χειροκροτήματα από όλες τις πτέρυγες της Βουλής)

Προχωράμε και καλείται στο Βήμα ο ειδικός αγορητής από το Κομμουνιστικό Κόμμα Ελλάδος, ο συνάδελφος κ. Γιώργος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Πριν περάσουμε στο νομοσχέδιο, θα θέλαμε από αυτό το Βήμα να απευθύνουμε ένα κάλεσμα στους εργαζόμενους, στους νέους και τις νέες για την όσο πιο μαζική συμμετοχή στην αυριανή πανεργατική πανελλαδική απεργία και στις συγκεντρώσεις που θα πραγματοποιηθούν από άκρη σε άκρη σε όλη τη χώρα, δίνοντας συνέχεια στην αγωνιστική δράση που ξεδιπλώνεται εδώ και δύο εβδομάδες. Να σημάνει ξεσηκωμός, να νεκρώσει όλη η χώρα. Η απεργία να αποτελέσει νέο σταθμό κλιμάκωσης του αγώνα για την προστασία της ζωής του λαού ενάντια στην εγκληματική πολιτική του κέρδους και του κόστους-οφέλους, που είναι ο πραγματικός ένοχος που έφερε την τραγωδία στα Τέμπη. Γιατί οι ευθύνες δεν παραγράφονται, δεν κρύβονται πίσω από κροκοδείλια δάκρυα και διαγγέλματα. Γιατί οι ζωές μας δεν είναι κόστος, οι ζωές μας έχουν αξία και δεν είναι «ζωή με κουπόνια και θάνατος με εισιτήριο», όπως έγραψαν μαθητές στη Λάρισα. Διεκδικούμε τη ζωή που μας αξίζει, ζωή με σύγχρονα δικαιώματα με βάση την εποχή μας, καλύτερο μέλλον για εμάς και τα παιδιά μας.

Το ΚΚΕ μπαίνει μπροστά, για να οργανωθεί αυτός ο αγώνας, προβάλλει θέσεις για τις λαϊκές ανάγκες και όχι κομμένες και ραμμένες στις αντοχές των καπιταλιστών και του κράτους τους, κρατάει ανοιχτό τον δρόμο της ελπίδας και της προοπτικής. Γιατί ο λαός έχει τη δύναμη να πετάξει στον κάλαθο των αχρήστων κάλπικα διλήμματα και νουθεσίες, να στριμώξει κυβερνήσεις, να εκτροχιάσει την πολιτική που θυσιάζει ζωές για τα κέρδη. Γιατί τελικά μόνο ο λαός σώζει τον λαό.

Κύριε Πρόεδρε, η Κοινοβουλευτική Ομάδα του Κομμουνιστικού Κόμματος κατέθεσε μία τροπολογία η οποία έρχεται να λύσει τα ζητήματα αναγνώρισης και κατοχύρωσης δικαιωμάτων των καλλιτεχνών που εδώ και αρκετά μεγάλο διάστημα εκφράζουν την αντίθεσή τους στο π.δ.85/2022, που υποβαθμίζει τις σπουδές τους των καλλιτεχνών και δημιουργεί μια σειρά από προβλήματα στα επαγγελματικά τους δικαιώματα, ενώ ταυτόχρονα απαξιώνει τον κλάδο των παραστατικών τεχνών. Στo πλαίσιo αυτά το Κομμουνιστικό Κόμμα κατέθεσε τροπολογία προωθώντας ακριβώς αυτά τα αιτήματα, φέρνοντας για ψήφιση τη συγκεκριμένη τροπολογία. Καλούμε την Κυβέρνηση να την κάνει δεκτή και όλα τα κόμματα σήμερα εδώ, σε αυτή τη συνεδρίαση, να πάρουν θέση απέναντι στην τροπολογία αυτή.

Τώρα, σε ό,τι αφορά το νομοσχέδιο και το πρώτο μέρος του που αφορά το Ογκολογικό Κέντρο Παίδων «Ελπίδα», όπως τονίσαμε και στην επιτροπή, γίνεται ένα ακόμα βήμα στην κατεύθυνση της εμπορευματοποίησης του παιδικού καρκίνου και ζητήσαμε, όπως και ζητούμε και από αυτό το Βήμα, την απόσυρση του νομοσχεδίου. Όμως, γιατί υπάρχει αλήθεια τέτοιο ενδιαφέρον για την αντιμετώπιση του παιδικού καρκίνου από την οικογένεια της δωρήτριας, που στην περιοχή όπου δραστηριοποιείται η επιχείρησή τους υπάρχουν τα υψηλότερα ποσοστά καρκίνου στο Νομό Αττικής; Γιατί επιλέγεται αυτό το σχήμα από την Κυβέρνηση της Νέας Δημοκρατίας παίρνοντας φυσικά μαθήματα από τα αντίστοιχα έργα και ημέρες της κυβέρνησης του ΣΥΡΙΖΑ; Διότι απλά αντιστοιχεί στην πολιτική που εφαρμόζεται και διαμορφώνει τις δημόσιες μονάδες υγείας ως αυτοχρηματοδοτούμενες οικονομικές μονάδες. Στον τίτλο τους θα υπάρχει η λέξη δημόσιο, όμως θα λειτουργούν με τους κανόνες της επιχειρηματικότητας και με πλήρη εμπορευματοποίηση των εργασιών τους. Αυτό υπαγορεύεται από τη βασική πολιτική κατεύθυνση όλων των αστικών κομμάτων για τον δραστικό περιορισμό της κρατικής χρηματοδότησης των δημόσιων μονάδων υγείας και προκειμένου να επιτυγχάνεται η λεγόμενη βιωσιμότητα, θα πρέπει να περιορίζονται οι δαπάνες λειτουργίας τους στη βάση του κόστους-οφέλους και να επιδιώκει αντίστοιχα το συγκεκριμένο κέντρο και με τη μορφή που θα πάρει, την αύξηση των εσόδων από τις παντός είδους πωλήσεις των εργασιών τους.

Τι αλλάζει; Αυτή η καθόλου νέα μορφή -δεν είναι νέα, χρόνια τώρα υπάρχει και στο σύστημα υγείας αλλά και σε μια σειρά τομείς του δημοσίου ή του ευρύτερου δημόσιου τομέα- εγγυάται την ευελιξία που εξασφαλίζει η μορφή των νομικών προσώπων ιδιωτικού δικαίου και αντιστοιχεί, φυσικά, στην επιτάχυνση της προσαρμογής του δημόσιου χαρακτήρα των νοσοκομείων στους κανόνες της επιχειρηματικότητας και της εμπορευματοποίησης των εργασιών τους. Και αυτοί οι κανόνες δεν ήρθαν τυχαία. Ωρίμασαν μέσα στο πλαίσιο των νομικών προσώπων δημοσίου δικαίου των μονάδων υγείας. Όμως, τώρα αυτή η μορφή μπαίνει εμπόδιο. Η νέα μορφή, τα νομικά πρόσωπα ιδιωτικού δικαίου απελευθερώνουν τη δυνατότητα παραπέρα εφαρμογής ακριβώς αυτών των κανόνων της επιχειρηματικότητας και της εμπορευματοποίησης των εργασιών των δημόσιων μονάδων ή των πρώην δημόσιων.

Συνεπώς, όσοι υπερασπίζονται -γιατί ακούμε πολλά όλες αυτές τις μέρες στις επιτροπές και σήμερα εδώ θα ακούσουμε ακόμη περισσότερα και ακούμε- τα νομικά πρόσωπα δημοσίου δικαίου και ταυτόχρονα, όμως, την υγεία ως κόστος που πρέπει να εξορθολογιστεί και να νοικοκυρευτεί, ουσιαστικά κοροϊδεύουν τον λαό, αφού αποσυνδέουν τη μορφή από το περιεχόμενο.

Η Κυβέρνηση τι κάνει; Ισχυρίζεται ότι αυτό το κριτήριο λειτουργίας του ΝΠΙΔ, του ιδιωτικού δικαίου, υπάρχει παντού στον κόσμο και ότι η Ελλάδα δεν μπορεί να αποτελεί εξαίρεση. Μα, ακριβώς με αυτό το κριτήριο δεν ήταν ή δεν είναι που σε αρκετά καπιταλιστικά κράτη καταργήθηκαν κλινικές, εργαστήρια, ακόμα και ολόκληρα νοσοκομεία, διότι δεν εξασφάλιζαν τα απαιτούμενα έσοδα και σε αντίθεση με τις ανάγκες υγείας του πληθυσμού; Αντίστοιχα και στη χώρα μας δεν είχαμε και έχουμε κλεισίματα και συγχωνεύσεις μονάδων υγείας με το κριτήριο της χαμηλής πληρότητας, της επικάλυψης υπηρεσιών μεταξύ των μονάδων υγείας ή αντίστοιχα με το επιχείρημα των κοντινών αποστάσεων και άλλα; Είναι κλεισίματα όμως και συγχωνεύσεις που ο λαός βρήκε μπροστά του με τις θανατηφόρες συνέπειες της πανδημίας του COVID 19.

Αντίστοιχα, τέτοια βήματα της λεγόμενης ευελιξίας αποτελεί και ο στελεχιακός τρόπος του Νοσοκομείου Σαντορίνης που ιδρύθηκε ως ανώνυμη εταιρεία επί ημερών ΣΥΡΙΖΑ - ΑΝΕΛ -μην το ξεχνάμε!- με εποχική ενίσχυση μέσω αποσπάσεων προσωπικού από άλλες μονάδες υγείας, κυρίως για την κάλυψη των αναγκών –πότε;- της τουριστικής περιόδου, του τουριστικού κεφαλαίου και όχι με πλήρη στελέχωση για τις ανάγκες όλου του πληθυσμού όλον τον χρόνο.

Αντίστοιχο παράδειγμα είναι το «Ωνάσειο», που και αυτό έχει δημόσιο χαρακτήρα, αλλά η λειτουργία του έχει πλήρη επιχειρηματικά χαρακτηριστικά. Δείτε τι πληρώνει ο κόσμος για τις εξετάσεις στα εξωτερικά ιατρεία ή για να βρει γρήγορα ραντεβού ή για αναβάθμιση θέσεων και πάει λέγοντας.

Λέει η Κυβέρνηση από την άλλη μεριά και το διατυμπανίζει, το ακούσαμε και αυτό και στις επιτροπές και σήμερα εδώ, ότι όλες οι υπηρεσίες που θα παρέχονται θα παρέχονται δωρεάν στους πολίτες, στους άπορους και στους ανασφάλιστους. Το είπαμε και στην επιτροπή. Πρόκειται για χοντρό ψέμα. Όλοι οι ασθενείς θα πληρώνουν τα νοσήλια μέσω του ΕΟΠΥΥ που οι ίδιοι οι εργαζόμενοι χρηματοδοτούν μέσω των ασφαλιστικών εισφορών, αλλά και οι δαπάνες για τους ανασφάλιστους παραπέμπονται στο νόμο που επιβαρύνει τον ΕΟΠΥΥ, δηλαδή τους ασφαλισμένους.

Δεύτερον, στους πόρους της χρηματοδότησης του κέντρου πρώτα απ’ όλα αναφέρονται τα έσοδα από τα νοσήλια. Αυτό αντιστοιχεί με την πολιτική περιορισμού ή και μηδενισμού της κρατικής χρηματοδότησης για τις ανάγκες της περίθαλψης των ασθενών.

Τρίτον, η αναφορά στο νομοσχέδιο για έσοδα πέραν των νοσηλίων από συναφείς ιατρικές πράξεις αφήνει ακριβώς ανοικτό το ζήτημα των άμεσων πληρωμών των ασθενών και των οικογενειών τους για εργασίες που δεν περιλαμβάνονται στα νοσήλια και στην αποζημίωση από τον ΕΟΠΥΥ.

Επίσης, εδώ υπάρχει το εξής ζήτημα. Σε αυτό το κέντρο, το εξειδικευμένο κέντρο γίνονται μελέτες και έρευνες οι οποίες θα αφορούν την υγεία του παιδικού πληθυσμού και μάλιστα με σοβαρές διαταραχές κ.λπ.. Όμως, αυτές οι έρευνες και οι μελέτες από τις οποίες θα προκύπτουν επιστημονικά επιτεύγματα τί θα αποτελούν; Πατέντες. Ποιων; Των ερευνητών του κέντρου και της όποιας ιδιωτικής φαρμακοβιομηχανίας. Αυτό σημαίνει ότι η εφαρμογή τους θα γίνεται με όρους αγοράς. Είναι και αυτό, ακριβώς, ένα στοιχείο της σαπίλας.

Έτσι, λοιπόν, το συγκεκριμένο Ογκολογικό Κέντρο «Ελπίδα» εξασφαλίζει από το νομοσχέδιο τη μοναδικότητα και αποκλειστικότητα στον τομέα του παιδικού καρκίνου, απορροφώντας τα σχετικά τμήματα των δύο παιδιατρικών νοσοκομείων, συνεπώς και την αποκλειστικότητα στον τομέα της έρευνας από την οποία θα εξασφαλίζει πρόσθετα έσοδα.

Ουσιαστικά, τα προνόμια που του παρέχονται στην λειτουργία του και στην αποστολή του, το διαμορφώνουν ως ένα πανίσχυρο κρίκο της έρευνας και καινοτομίας αλλά προς όφελος των φαρμακοβιομηχάνων.

Συνεπώς, μιλάμε για ένα κέντρο που θα χρηματοδοτείται από τη φορολογία του λαού για το προσωπικό του μέσω του Υπουργείου Υγείας, θα αποζημιώνεται από τον λαό για τις εργασίες του έμμεσα μέσω του ΕΟΠΥΥ και άμεσα για τις λεγόμενες, όπως αναφέρετε μέσα, σχετικές ιατρικές πράξεις, δηλαδή από την τσέπη των ασθενών, όμως, το πεδίο της έρευνας και των μελετών στους ασθενείς που θα περιθάλπει θα αποτελεί, ιδιοκτησία του κέντρου και των φαρμακοβιομηχανιών που τις αγοράζουν. Να, λοιπόν, γιατί το Κομμουνιστικό Κόμμα απορρίπτει το νομοσχέδιο.

Και, βέβαια, το γεγονός ότι η Κυβέρνηση της Νέας Δημοκρατίας και το κοινωφελές ίδρυμα αξιοποιούν τον ευαίσθητο τομέα του παιδικού καρκίνου, τα σύνθετα προβλήματα των οικογενειών-παιδιών με καρκίνο, προκειμένου να αποκτήσουν την κοινωνική ανοχή, ακριβώς, γι’ αυτές τις αντιλαϊκές επιδιώξεις και πολιτικές που υλοποιούν, αποδεικνύει ότι είστε αδίστακτοι. Γιατί αδίστακτα αντιλαϊκό είναι και το σύστημα που υπηρετείτε.

Συνεπώς, η απόρριψη του νομοσχεδίου, όπως είπα, είναι αυτονόητη και ταυτόχρονα χρειάζεται –αυτό λέμε ως κόμμα- να δυναμώσει η λαϊκή πάλη για ανάπτυξη σε πανελλαδικό όλων των αναγκαίων δημόσιων μονάδων υγείας πλήρως στελεχωμένων και εξοπλισμένων που θα παρέχουν απολύτως δωρεάν όλες τις σύγχρονες υπηρεσίες πρόληψης, θεραπείας και αποκατάστασης και για τον παιδικό καρκίνο, με ανάπτυξη της έρευνας που τα αποτελέσματά της θα τα απολαμβάνει δωρεάν ο λαός, ενώ θα διαχέονται ως νέα γνώση σε όλους τους επιστήμονες, σχετικά με το αντικείμενο του παιδικού καρκίνου και όχι μόνο.

Ένα πρόσθετο στοιχείο που επιβεβαιώνει τις οδυνηρές επιπτώσεις της ιδιωτικοποίησης των μονάδων υγείας, του κριτηρίου, δηλαδή, της επιχειρηματικότητας και της ανταγωνιστικότητας στη λειτουργία τους του κόστους οφέλους, είναι το αποτέλεσμα ακριβώς της εγκληματικής πολιτικής στην περίπτωση των τρένων στα Τέμπη που και εκεί αποδείχτηκε ότι τα ίδια κριτήρια έχοντας «ωριμάσει», δημιούργησαν το πολύνεκρο έγκλημα.

Πρόκειται, λοιπόν, για τα κριτήρια ανάπτυξης αυτού του σάπιου συστήματος που οι λαϊκές ανάγκες –ακόμη και η ανθρώπινη ζωή- μπαίνουν στη ζυγαριά αυτού που λέμε κόστους οφέλους υπέρ των επιχειρηματικών ομίλων. Με αυτά τα υλικά έχει συγκροτηθεί και το μέρος του νομοσχεδίου που αφορά και το ογκολογικό κέντρο του οποίου η λειτουργία θα έχει στον τομέα του ακριβώς την ίδια αντιλαϊκή κατεύθυνση, αλλά και αποτελέσματα.

Αναφορικά τώρα με το δεύτερο μέρος του εθνικού σχεδίου για τις μεταμοσχεύσεις, ο τομέας των μεταμοσχεύσεων αναμφίβολα αποτελεί ένα κρίσιμο ζήτημα, διότι σχετίζεται απολύτως όχι μόνο με την υγεία των ασθενών αλλά με τη δυνατότητα των ασθενών να κερδίζουν τη ζωή τους. Και φυσικά, δεν υπάρχει θεωρητικά κανένας που να μην αναγνωρίζει ότι η προσφορά μοσχευμάτων προσφέρει ζωή σε ανθρώπους που η μεταμόσχευση είναι η μοναδική λύση στο πρόβλημα της υγείας τους.

Είναι μια πράξη που αντανακλά υψηλού βαθμού αλτρουισμό και αλληλεγγύη. Αυτός ο αλτρουισμός και αυτή η αλληλεγγύη που υπάρχουν και μπορούν να διερευνηθούν πρέπει να συναντώνται και με τη λήψη όλων των αναγκαίων μέτρων από την μεριά του κράτους, με αποτέλεσμα να τα στηρίζει και να τα διευρύνει. Ο γενικότερος προσανατολισμός, όμως, του νομοσχεδίου αποπνέει ακριβώς, αν θέλετε, την ατομική ευθύνη και την ελάχιστη κρατική ευθύνη ιδιαίτερα στο ζήτημα της αλυσίδας των μεταμοσχεύσεων, το ζήτημα των δαπανών από τις οποίες εξαρτάται σε μεγάλο βαθμό η ανάπτυξη των αναγκαίων υποδομών, ο εξοπλισμός, η στελέχωση, η πλήρης δωρεάν και ισόβια περίθαλψη των ζώντων δοτών, καθώς και αντίστοιχα και των ληπτών.

Φυσικά, ορισμένα ζητήματα που επιβεβαιώνουν αυτό το νομοσχέδιο, αναδεικνύουν τον αντιδραστικό εκσυγχρονισμό που προωθείται και γι’ αυτό βλέπουμε ότι δεν θα οδηγήσει σε λύσεις, αλλά θα προσθέσει νέα εμπόδια στην προαγωγή των μεταμοσχεύσεων.

Πρώτον, το ζήτημα της χρηματοδότησης όλων των αναγκαίων πράξεων για τις μεταμοσχεύσεις, αλλά και των αναγκών των ασθενών μετά από αυτές, δεν αποτελεί ευθύνη του κρατικού προϋπολογισμού, αλλά ανατίθεται στον ΕΟΠΥΥ.

Δεύτερον, το σχέδιο για τις μεταμοσχεύσεις δεν αναφέρει τίποτα για την κύρια πηγή των μοσχευμάτων –πτωματικών μοσχευμάτων κυρίως η πλειοψηφία που είναι οι ΜΕΘ- και δεν υπάρχει καμμία δέσμευση για την εξειδικευμένη στελέχωση των ΜΕΘ με εξειδικευμένο προσωπικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο ακόμη, κύριε Πρόεδρε, και ολοκληρώνω.

Με εξειδικευμένο προσωπικό, λοιπόν, που θα έχει στην ευθύνη του αποκλειστικά αν θέλετε και μόνο την ανεύρεση πιθανών δοτών και τη διεκπεραίωση όλων των αναγκαίων διαδικασιών για την επιτυχή ολοκλήρωση της λήψης.

Τρίτον, η ρύθμιση για τον ΕΟΜ, προκειμένου να λειτουργήσει ως νομικό πρόσωπο ιδιωτικού δικαίου, δηλαδή ως επιχείρηση του δημοσίου που ταιριάζει σε έναν οργανισμό που συνδέεται με μια κατ’ εξοχήν πράξη αλτρουισμού και κοινωνικής αλληλεγγύης. Ε, με συγχωρείτε, πώς μπορεί ένας τέτοιος οργανισμός να επικαλείται, να προβάλλει και να καθοδηγεί τη δωρεά οργάνων και ο ίδιος να λειτουργεί ως επιχείρηση που πρέπει να πουλάει τις διάφορες εργασίες του για να είναι βιώσιμος;

Αυτό και πρακτικά και θεωρητικά όχι μόνο δεν προάγει την ανάγκη των μεταμοσχεύσεων αλλά σηματοδοτεί αρνητικά μηνύματα και στον πληθυσμό.

Τέταρτον, αντί να οργανώνεται από το ίδιο το κράτος το σύστημα της έγκαιρης και ασφαλούς μεταφοράς των μεταμοσχεύσεων, το έργο ανατίθεται σε επιχειρηματία και το ζήτημα δεν είναι μόνο η οικονομική διάσταση αλλά και η ουσιαστική ασφάλεια στη διαδικασία.

Πέμπτον, στο άρθρο 23 εισάγονται όχι απλά προβληματικές αλλά επικίνδυνες ρυθμίσεις με τον δυνητικά ζώντα δότη που θα θεσμοθετηθεί από την επιτροπή. Απαιτούνται πέρα από τα κλασικά –ας το πω έτσι- ιατρικά στοιχεία και τα στοιχεία της καθημερινής διαβίωσης των κοινωνικών σχέσεων της εργασίας του συγκεκριμένου ατόμου, στοιχεία από την Αστυνομία αν συντρέχουν δημόσιοι λόγοι, τάξης και ασφάλειας, αξιοποιώντας ακόμη και καταθέσεις του κοινωνικού, φιλικού, οικογενειακού και εργασιακού περιβάλλοντος.

Δηλαδή, ο σύζυγος είναι νεφροπαθής τελικού σταδίου, η σύζυγος είναι συμβατή, χρειάζεται να του δώσει το μόσχευμα, όλα τα υπόλοιπα που προβλέπονται τί σχέση έχουν με την ανάγκη του ασθενούς για μεταμόσχευση;

Είναι, επίσης, τα ζητήματα περί ποινών ή η πρόβλεψη για ετήσια απροσδιόριστη παρακολούθηση του ζώντα δότη, που σε καμμία περίπτωση δεν καλύπτει τις ανάγκες αυτών των ανθρώπων. Κατά τη γνώμη μας, με κριτήριο την ουσιαστική παρακολούθηση του δότη αλλά και την αναγνώριση της προσφοράς του θα έπρεπε να του παρέχετε απολύτως δωρεάν όλα όσα απαιτούνται για την υγεία του, είτε αυτά σχετίζονται είτε δεν σχετίζονται με τη δωρεά οργάνων που έκανε.

Για τις υπόλοιπες διατάξεις του νομοσχεδίου, αυτές αφορούν χρονικές παρατάσεις προηγούμενων ρυθμίσεων και έχουμε ήδη τοποθετηθεί στο παρελθόν. Τα μέτρα που εφαρμόζονται εκεί ή, τέλος πάντων, που παρατείνονται δεν έχουν ενισχύσει το ΕΣΥ με κριτήριο την ουσιαστική βελτίωση των παροχών προς ασθενείς, αλλά στην πράξη επιβεβαιώθηκε και επιβεβαιώνεται καθημερινά η επιδείνωση των όρων παροχής των αναγκών σε υπηρεσίες υγείας. Φυσικά, έχει ενισχυθεί ο εξαναγκασμός των ασθενών να προστρέχουν στον ιδιωτικό τομέα για παροχές υπηρεσιών υγείας, βάζοντας βαθιά το χέρι στην τσέπη.

Επομένως, τα άρθρα του νομοσχεδίου δεν απαντούν στις ανάγκες της λαϊκής υγείας αλλά, κυρίως, σχετίζονται με αντιλαϊκές ανατροπές και με ευκαιρία την πανδημία πρόκειται για ανατροπές που αποτελούν συνέχεια των ανατροπών της προηγούμενης κυβέρνησης και των προπροηγούμενων κυβερνήσεων, που η μία έδωσε τη σκυτάλη στην άλλη. Γι’ αυτούς τους λόγους, κύριε Πρόεδρε, καταψηφίζουμε επί της αρχής το νομοσχέδιο. Φυσικά, υπάρχουν κάποια άρθρα στα οποία είμαστε θετικοί.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να καθαριστεί το Βήμα, στο οποίο καλείται η συνάδελφος κ. Μαρία Αθανασίου από την Ελληνική Λύση.

Θέλω να ενημερώσω το Σώμα ότι μετά την κ. Μαρία Απατζίδη, την ειδική αγορήτρια από το ΜέΡΑ25, θα λάβει τον λόγο ο Υπουργός.

Κυρία Αθανασίου, έχετε τον λόγο για δεκαπέντε λεπτά.

**ΜΑΡΙΑ ΑΘΑΝΑΣΙΟΥ:** Κύριοι συνάδελφοι, η Κυβέρνηση της Νέας Δημοκρατίας, ακολουθώντας πιστά τις φιλελεύθερες ιδεοληψίες της, στραγγαλίζει και εξωθεί σε διάλυση το ΕΣΥ με τη συστηματική και εντεινόμενη υποστελέχωση και υποχρηματοδότησή του.

Η Κυβέρνηση, ακόμα και στην υγειονομική κρίση, δεν άδραξε την ευκαιρία να στηρίξει ουσιαστικά το ΕΣΥ με μαζικές προσλήψεις μόνιμου σταθερού προσωπικού, γιατρών, νοσηλευτών, ΕΚΑΒ, τραυματιοφορέων, υπηρεσιών καθαριότητας. Αντίθετα, το εξωθεί στην κατάρρευση, ώστε να φαντάζει η ιδιωτικοποίηση-εμπορευματοποίηση της υγείας ως η σωτήρια λύση.

Αρνείται να στελεχώσει με οδοντιάτρους το ΕΣΥ και ας ανακοινώνει προγράμματα πρόληψης στοματικής υγείας. Αρνείται να στελεχώσει με εξειδικευμένο μόνιμο προσωπικό τις ΜΕΘ. Αντιμετωπίζει με προχειρότητα και τελικά αρνείται να αναβαθμίσει την πρωτοβάθμια φροντίδα υγείας σε βασικό πυλώνα του ΕΣΥ.

Όλη αυτή η συστηματική εγκατάλειψη του ΕΣΥ δυναμιτίζει τις συνθήκες εργασίας στα δημόσια νοσοκομεία, καθώς αυξάνει επικίνδυνα τις υπερωρίες, οδηγώντας όλο το υγειονομικό προσωπικό σε εργασιακή εξάντληση. Ταυτόχρονα, υποτιμά και απαξιώνει το έργο τους με τους εξευτελιστικά μειωμένους μισθούς.

Αν και διατείνεστε ότι στοχεύετε στο δευτεροβάθμιο σύστημα υγείας, στην πραγματικότητα οι ασθενείς, παρ’ όλο που τόσα χρόνια πληρώνουν για την υγεία τους ασφαλιστικές εισφορές αναμένοντας μια αξιοπρεπή και πλήρη περίθαλψη από το ΕΣΥ, τελικά πλανώνται πλάνην οικτρά. Επιπρόσθετα δε, ενισχύετε συνεχώς τον εξαναγκασμό τους να απευθύνονται στους επιχειρηματίες της υγείας, πληρώνοντας επιπλέον ποσά από την τσέπη τους, έχουν-δεν έχουν.

Τα δημόσια νοσοκομεία λειτουργούν με το 50% των οργανικών τους θέσεων κενών και δεν βλέπουμε μέχρι και σήμερα να υπάρχει καμμία πολιτική βούληση για πραγματική ενίσχυση του ΕΣΥ.

Και αν το ΕΣΥ λειτουργεί με αυτές τις εξόχως αντίξοες συνθήκες, τούτο, κύριοι, το οφείλετε στο φιλότιμο των γιατρών και του λοιπού υγειονομικού προσωπικού. Ουδόλως το οφείλετε στις ανεπαρκείς πολιτικές σας.

Μην αυταπατάστε και μη θεωρείτε ότι μπορείτε να ξεγελάσετε πλέον τους πολίτες. Αντί προσλήψεων στις ΜΕΘ, ξαναπροσλαμβάνονται επικουρικοί υγειονομικοί με τρίμηνες συμβάσεις, συνταξιούχοι γιατροί. Επιπλέον, καλά κρατεί το σύστημα των μετακινήσεων των εργαζομένων όλων των κλάδων και ειδικοτήτων από τις ήδη υποστελεχωμένες μονάδες σε άλλες πιο υποστελεχωμένες. Δηλαδή, πάτε να μπαλώσετε μία τρύπα, ανοίγετε άλλες και πάει λέγοντας.

Αυτή την κατάσταση τη συνεχίζετε. Εάν συνοψίσει κανείς τη σύγχρονη ελληνική πραγματικότητα, διαπιστώνει κενά στην υγεία, κενά στην παιδεία, ελλείψεις στις υποδομές, ανασφάλεια στην εργασία, επικίνδυνα μέσα μαζικής μεταφοράς. Αλήθεια, υπάρχει κανείς που αισθάνεται ασφαλής κατά τη διακυβέρνησή σας; Υπάρχουν νέοι που επιθυμούν να επαναπατρισθούν; Και το κυριότερο, κάντε ένα γκάλοπ και ρωτήστε τους νέους μας, μετά την τραγωδία στα Τέμπη, πόσοι αισθάνονται ασφαλείς στην πατρίδα μας και επιθυμούν να παραμείνουν στην Ελλάδα μας;

Όσον αφορά τις προτεινόμενες διατάξεις που αφορούν στο ογκολογικό, έρχομαι στο άρθρο 3 που αφορά την ίδρυση, την επωνυμία, την έδρα και τον χαρακτήρα. Δεν είναι δυνατόν να απολαμβάνει οικονομική αυτοτέλεια, αφού επιδοτείται από το δημόσιο στο 100% και διοικητική αυτοτέλεια, αφού οι εργασίες θα πραγματοποιούνται στα δύο παιδιατρικά νοσοκομεία που δεν περιλαμβάνονται στην αυτοτέλειά του.

Άρθρο 5: Λειτουργία του «Ογκολογικού Κέντρου Παίδων “Μαριάννα Βαρδινογιάννη – Ελπίδα”». Τα δύο μεγαλύτερα παιδιατρικά νοσοκομεία της χώρας δεν έχουν ογκολογικά τμήματα και ο ασθενής δεν έχει καμμία άλλη επιλογή παρά, είτε να καταφύγει σε αυτό το κέντρο είτε να καταφύγει στο εξωτερικό. Προσέξτε, όχι δύναται να μεταφερθεί αλλά μεταφέρεται με τους ίδιους όρους και προϋποθέσεις. Η απόφαση των Υπουργών Υγείας, Οικονομικών, Παιδείας και Θρησκευμάτων και Εσωτερικών θα πρέπει να εξασφαλιστεί πριν από την εφαρμογή του νόμου. Θα πρέπει να γίνει πρόβλεψη τί γίνεται σε περίπτωση που δεν εξασφαλιστεί η έγκριση.

Εκφράζουμε την πλήρη αντίθεσή μας σε αυτή τη ρύθμιση, διότι το ογκολογικό κέντρο ως αυτοτελής νοσοκομειακή μονάδα πρόκειται να αντιμετωπίσει σοβαρά ζητήματα λειτουργίας, καθώς τα ογκολογικά τμήματα εξαρτώνται καθημερινά και σε σημαντικό βαθμό από τα υπόλοιπα τμήματα και τις ειδικότητες των παιδιατρικών νοσοκομείων. Σε μία περίοδο που το δημόσιο σύστημα υγείας αποδυναμώνεται όλο και περισσότερο, η εν λόγω ρύθμιση θα οδηγήσει στην περαιτέρω απαξίωση της δημόσιας υγείας προς όφελος του ιδιωτικού τομέα και εις βάρος των παιδιών με καρκίνο και των οικογενειών τους.

Παράλληλα, το μεγαλύτερο σφάλμα που προωθείται με το παρόν σχέδιο νόμου είναι η απόσχιση του ογκολογικού τμήματος από τα δημόσια νοσοκομεία παίδων. Είναι ένα τμήμα, το οποίο ανέκαθεν λειτουργούσε και λειτουργεί άψογα, σε άμεση συνάφεια όμως με τα νοσοκομεία παίδων. Αυτή η σύνδεση των δύο είναι κάτι, το οποίο αφ’ ενός παρέχει υψηλού επιπέδου νοσηλεία και θεραπεία στους μικρούς ασθενείς και αφ’ ετέρου υψηλότατα ποσοστά ίασης. Βέβαια, ένα από τα σημαντικότερα στοιχεία είναι ότι λόγω του εξειδικευμένου ιατρικού και νοσηλευτικού προσωπικού παρέχει ασφάλεια, σιγουριά και ψυχολογική υποστήριξη τόσο στους ίδιους τους μικρούς ασθενείς, όσο και στο συγγενικό τους περιβάλλον. Αξιοσημείωτο, μάλιστα, είναι ότι αποτελεί μία από τις λίγες, ελάχιστες δημόσιες δομές, οι οποίες παρέχουν ασφάλεια και υποστήριξη στους πονεμένους γονείς. Οι γονείς εμπιστεύονται και ακουμπούν στη λειτουργία αυτού του Ογκολογικού Τμήματος του Νοσοκομείου Παίδων. Αντιλαμβανόμαστε, λοιπόν, όλοι την τεράστια σημασία και το θετικό αντίκτυπο που έχει ακόμα και στην ίδια την θεραπεία των μικρών ασθενών η καλή ψυχολογική στήριξη την οποία δημιουργεί το αίσθημα επάρκειας, ασφάλειας και εμπιστοσύνης τόσο των ίδιων των ασθενών, όσο ακόμα και των γονιών τους.

Κύριοι, δεν χωρούν πειραματισμοί στη λειτουργία του Ογκολογικού Τμήματος του Νοσοκομείου Παίδων. Δεν πειράζουμε κάτι το οποίο ανήκει στα ελάχιστα τμήματα του τομέα δημόσιας υγείας, τα οποία λειτουργούν αξιόπιστα και επαρκώς. Μην το πειράζετε προς τέρψη της πολιτικής σας περί της ιδιωτικοποίησης. Μη διακινδυνεύετε την υγεία και την ζωή των μικρών ασθενών, για να ικανοποιήσετε τις νεοφιλελεύθερες πολιτικές σας περί ιδιωτικοποιήσεων και μάλιστα του παιδικού καρκίνου, που πάτε αυτό να το περάσετε δύο εβδομάδες μετά τα Τέμπη.

Αυτό το νομοσχέδιο βρίσκει αντίθετους όλους τους γονείς και τους εργαζόμενους, πολλοί εκ των οποίων δηλώνουν απρόθυμοι να διακινδυνέψουν το ψωμί τους και να μεταπηδήσουν στο νέο φορέα. Αντίθετους βρίσκει και τους επιστημονικούς συλλόγους. Ειδικά θα αναφέρω τον Σύλλογο Γονέων Παιδιών με Νεοπλασματική Ασθένεια «Φλόγα». Επανειλημμένως με δελτία τύπου επιμένουν να μην αποσχιστούν τα ογκολογικά τμήματα από τα παιδιατρικά νοσοκομεία, διότι αυτή η απόσχιση θα σημάνει την τελική εξαφάνισή τους. Οι εκπρόσωποι των οικείων φορέων, στη συνεδρίαση της ακρόασής τους, επέμεναν πως η απόσχιση των ογκολογικών τμημάτων θα σημάνει και την εξαφάνισή τους. Εξακολουθείτε μετά από αυτά να επιμένετε;

Όσον αφορά στις προτεινόμενες διατάξεις που αφορούν στις μεταμοσχεύσεις, αναφορικά με το ΕΟΜ να επισημάνουμε ότι δεν αρκεί μόνο η νομοθετική πρόβλεψη, αλλά χρειάζεται η πραγματική οικονομική ενίσχυση τόσο του Εθνικού Οργανισμού Μεταμοσχεύσεων, όσο, βεβαίως, και των μεταμοσχευτικών κέντρων που θα πρέπει να είναι επαρκώς επανδρωμένα και κατάλληλα εξοπλισμένα, προκειμένου να είναι σε θέση να διεξάγουν πολλές και επιτυχημένες μεταμοσχεύσεις.

Οι εκπρόσωποι των αρμόδιων φορέων τόνισαν ότι τα κονδύλια τα οποία διατίθενται από τον κρατικό προϋπολογισμό ετησίως και τα οποία ανέρχονται σε 750.000 δεν αρκούν ούτε για τα βασικά.

Απαιτείται τουλάχιστον τριπλασιασμός αυτών, αν θέλουμε να μιλάμε για επαρκή και αξιοπρεπή λειτουργία των σχεδιασμένων φορέων. Αλλιώς, με την υπάρχουσα υποχρηματοδότηση όλα θα παραμείνουν απλώς στα χαρτιά και στη σκέψη.

Οι εκπρόσωποι των αρμόδιων φορέων τόνισαν τη σημασία μιας εμπροσθοβαρούς επένδυσης πόρων, προκειμένου να δείξει η Κυβέρνηση ότι ενδιαφέρεται να δημιουργήσει ένα εκσυγχρονισμένο πλαίσιο μεταμοσχεύσεων και δωρεάς οργάνων.

Πέρα από τη χρηματοδότηση, ένα άλλο ιδιαίτερο θέμα που αφορά τον ΕΟΜ είναι οι προσλήψεις επιστημονικού προσωπικού και ειδικά των τοπικών συντονιστών μεταμοσχεύσεων, οι οποίοι, εκτός από τις λοιπές συντονιστικές τους αρμοδιότητες, είναι επιφορτισμένοι και με την επικοινωνία τόσο με τους ασθενείς όσο και με τους συγγενείς τους, ούτως ώστε να επιτελούν με επιτυχία το έργο τους.

Μία ακόμα παράλειψη που εντοπίζεται στις διατάξεις του παρόντος είναι η κατοχύρωση του αριθμού των ανθρώπων οι οποίοι εργάζονται στον ΕΟΜ. Ο ΕΟΜ είναι δυστυχώς ένας οργανισμός περιορισμένης δυναμικότητας από πλευράς ανθρώπινου προσωπικού. Απασχολεί μόλις περίπου είκοσι άτομα και ένα τεράστιο έργο, καθώς το αντικείμενό τους δεν αναφέρεται μόνο στα συμπαγή όργανα. Έχει πολλές αρμοδιότητες οι οποίες αφορούν στα κύτταρα, στους ιστούς, στις μεταμοσχεύσεις μυελού των οστών, του δέρματος και άλλα.

Αυτά τα είκοσι άτομα είναι οι πραγματικοί υπάλληλοι του ΕΟΜ. Οι υπόλοιποι εργάζονται με διαφόρων τύπων αποσπάσεις, οι οποίες κάθε φορά ανανεώνονται στη λήξη τους, γεγονός που προκαλεί ανασφάλεια και αβεβαιότητα στο υφιστάμενο προσωπικό καθώς διαταράσσει την εύρυθμη λειτουργία αυτής της τόσο ευαίσθητης δομής. Πρέπει με κάποιον τρόπο να προβλεφθεί ούτως ώστε ο ΕΟΜ να αποκτήσει μόνιμο προσωπικό, επαρκώς καταρτισμένο και συνεχώς επιμορφούμενο, με προτίμηση στο υπάρχον προσωπικό, το οποίο σίγουρα έχει αποκτήσει μεγάλη εμπειρία στον χώρο.

Ακολούθως, στο άρθρο 29 παρατηρείται ότι δεν διευκρινίζονται οι προϋποθέσεις από τις οποίες το ΔΣ του ΕΟΜ παρέχει την άδεια για τη δωρεά οργάνων αποκλειστικά για ερευνητικούς ή εκπαιδευτικούς σκοπούς. Τα κριτήρια αυτά λόγω της σπουδαιότητάς τους δεν δύναται να καθορίζονται από υπουργική απόφαση, όπως ορίζεται στην εξουσιοδοτική διάταξη του άρθρου 58 παράγραφος 5 του νομοσχεδίου. Σε κάθε περίπτωση, επισημαίνεται ότι η δωρεά οργάνων για τους ανωτέρω σκοπούς πρέπει να εγκρίνεται σε περίπτωση που τεκμηριωμένα δεν υπάρχει συμβατός λήπτης μοσχεύματος.

Στο άρθρο 34, κρίνεται σκόπιμο να προβλεφθεί η δυνατότητα επανελέγχου της απόφασης της μονάδας μεταμόσχευσης με την οποία ο ασθενής υποψήφιος λήπτης εξαιρείται προσωρινώς ή διαγράφεται οριστικά από το εθνικό μητρώο υποψήφιων ληπτών.

Στο άρθρο 35 παράγραφος 1, κρίνεται σκόπιμη η απάλειψη ή έστω η διευκρίνιση του εδαφίου δ΄, με το οποίο το ΔΣ του ΕΟΜ δύναται να διαθέσει μόσχευμα σε χώρα εξωτερικού με σκοπό την εξυπηρέτηση ειδικών αναγκών υποψηφίων ληπτών και τούτο διότι η σχετική ρύθμιση θεωρείται ότι παρακάμπτει τη βασική προϋπόθεση διεθνούς ανταλλαγής οργάνων, ήτοι τη διαπιστωμένη έλλειψη δυνατότητας αξιοποίησης του μοσχεύματος στην Ελλάδα.

Άρθρο 53, αρμοδιότητες. Ο ΕΟΜ πρέπει να διαθέτει αυτοτέλεια και να μπορεί να λαμβάνει αποφάσεις στα πλαίσια του αντικειμένου του και των αρμοδιοτήτων του. Δεν επιτρέπεται απλώς να έχει δυνατότητα μόνο υποβολής εισηγήσεων προς το Υπουργείο Υγείας χωρίς να συμμετέχει καθόλου στη λήψη αποφάσεων. Ο ΕΟΜ θα έχει προοπτικές εκσυγχρονισμού όταν πάψει απλώς και μόνο να εισηγείται, το οποίο αποτελεί όρο του παρόντος άρθρου αλλά θα πρέπει να μπορεί και να καταρτίζει. Η σύγχρονη δημόσια υγεία επιβάλλει ταχείες αποφάσεις από τους ειδικούς, άμεση προσαρμογή στις ραγδαίες εξελίξεις της ιατρικής, της τεχνολογίας και των αναγκών των ασθενών και άμεση επίσης εφαρμογή των αποφάσεων αυτών.

Άρθρο 54, όργανα διοίκησης. Το συγκεκριμένο άρθρο παραπέμπει στον παρωχημένο ν.3984/2011, διότι δεν γίνεται πρόβλεψη σύγχρονου μάνατζμεντ. Χαρακτηριστική είναι η απουσία διοικητικού και επιστημονικού διευθυντή, η οποία σημειωτέον προβλέπεται στο Εθνικό Σχέδιο Μεταμοσχεύσεων, αλλά δεν υλοποιείται με το παρόν. Είναι ελλιπής η στελέχωση με εξειδικευμένο στις μεταμοσχεύσεις προσωπικό, μιας και προβλέπονται μόλις οκτώ θέσεις επιστημονικού προσωπικού στα προηγούμενα σχετικά νομοθετήματα. Επίσης, δεν παρέχεται η δυνατότητα προσέλκυσης τουλάχιστον των ειδικών επιστημόνων του οργανισμού από τον ίδιο τον ΕΟΜ με τη σύμφωνη γνώμη του Υπουργείου Υγείας και υπό την εποπτεία του ΑΣΕΠ. Αυτά είναι προφανές ότι όχι μόνο δεν εκσυγχρονίζουν τον οργανισμό, αλλά αναπαράγουν τις στρεβλώσεις του παρελθόντος.

Στη συνέχεια, σε σχέση με τις ρυθμίσεις που αφορούν την πανδημία, τις έχουμε σχολιάσει πολλές φορές μέχρι τώρα. Δεν είναι η πρώτη φορά που τις συζητάμε. Σε όλη την Ελλάδα κρίσιμες κλινικές για τη λειτουργία των νοσοκομείων λειτουργούν οριακά με κίνδυνο για τους ασθενείς και τους εργαζόμενους. Η Κυβέρνηση απαντά σε όλα αυτά με πρόχειρες και μη ενδεδειγμένες λύσεις, μετακινήσεις, ανακύκλωση υφιστάμενου προσωπικού, παρατάσεις συμβάσεων που καλύπτουν εδώ και χρόνια πάγιες και διαρκείς ανάγκες, κατά παρέκκλιση διαδικασίες και απευθείας αναθέσεις και προμήθειες. Μέχρι τώρα κανένας απολογισμός, καμμία κοινωνική λογοδοσία. Εξακολουθείτε να σπαταλάτε κονδύλια για προμήθειες στην υγεία ανεξέλεγκτα και χωρίς σχεδιασμό.

Επί του άρθρου 65, παράταση ισχύος διατάξεων περί μετακινήσεων προσωπικού, άλλη μία παράταση και όχι οριστική λύση στο πρόβλημα με τις μετακινήσεις ιατρικού νοσηλευτικού και πάσης φύσεως προσωπικού τοπικών ομάδων υγείας. Η λύση είναι μία. Κάντε τώρα προσλήψεις μόνιμου προσωπικού για να ενισχυθεί το ΕΣΥ. Ενδέχεται οι συγκεκριμένες ρυθμίσεις να αποτελούν αντικείμενο πολιτικής συνδιαλλαγής ενόψει της προεκλογικής περιόδου.

Άρθρο 69, παράταση ισχύος συμβάσεων έργου και παροχής ανεξάρτητων υπηρεσιών επαγγελματιών υγείας διαφόρων ειδικοτήτων και διοικητικού προσωπικού για την αντιμετώπιση εκτάκτων αναγκών λόγω COVID. Προσωρινή και αδικαιολόγητη ρύθμιση. Προσπάθεια της Κυβέρνησης Μητσοτάκη να καλύψει κενά, καθώς θα προσλαμβάνεται κόσμος για λιγότερο από τρεις μήνες. Δεν λύνεται έτσι το πρόβλημα της ανεργίας στη χώρα μας και επιβαρύνεται αδικαιολόγητα ο κρατικός προϋπολογισμός.

Εξακολουθείτε προκλητικά να επικαλείστε γενικά και αόριστα έκτακτες υγειονομικές συνθήκες που δύνανται να συντρέξουν επ’ αφορμή εμφάνισης και διάδοσης του κορωνοϊού τη στιγμή που, εκτός των άλλων, έχουν καταργηθεί στην πράξη όλα τα προληπτικά μέτρα προστασίας του γενικού πληθυσμού.

Κύριοι, εμείς δεν στεκόμαστε μόνο στο γεγονός ότι είναι μια επανάληψη ρυθμίσεων, δηλαδή μία από τα ίδια κ.λπ.. Αυτές οι ίδιες ρυθμίσεις επαναλαμβάνονται αυτούσια χωρίς προηγουμένως να έχουν ληφθεί υπ’ όψιν οι τρέχουσες αλλά και οι πρόσθετες ανάγκες των ασθενών που διευρύνονται και συσσωρεύονται σε αυτές στα χρόνια του COVID, όταν μετατρέπατε τα νοσοκομεία μας σε νοσοκομεία μιας νόσου.

Εκ του αποτελέσματος κρίνεται ότι τα παρόντα άρθρα αλλά και η εισηγήτρια Κυβέρνηση σε καμμία περίπτωση δεν είναι σε θέση να αντιμετωπίσουν το πρόβλημα που κλήθηκαν να λύσουν. Θα περίμενε κανείς πως με τα τραγικά αποτελέσματα των τελευταίων ετών η Κυβέρνηση θα έχει πάρει το μάθημά της. Δεν θα επέμενε άλλο σε ανεπαρκείς πολιτικές. Αντ’ αυτού, η Κυβέρνηση προωθεί, σε συνεχή υποβάθμιση του ΕΣΥ, την παράδοση της υγείας στους ιδιώτες, τη μετατροπή της από δικαίωμα σε προνόμιο για λίγους, με αποκορύφωμα το τελευταίο εκτρωματικό νομοσχέδιο στο οποίο αντιτάχθηκε ολόκληρη η κοινότητα των υγειονομικών ανεξαρτήτως πολιτικής προέλευσης.

Και έρχεται με το παρόν νομοσχέδιο με ελαφρά καρδία να πειραματιστεί και να θέσει σε κίνδυνο τη θεραπεία των ανήλικων καρκινοπαθών, καταργώντας φορείς και αποσχίζοντας το ογκολογικό τμήμα από τα νοσοκομεία παίδων, δημιουργώντας τέτοια ανασφάλεια στους γονείς των ασθενών, με προφανή σκοπό εγκαταλελειμμένους πλέον από την πολιτεία να τους στρέψουν στους ιδιώτες, χαλώντας ό,τι όλα αυτά τα χρόνια λειτουργούσε με ασφάλεια και ποιότητα.

Επίσης, έρχεται να εξαγγείλει αναβάθμιση του ΕΟΜ, χωρίς ωστόσο να δώσει καύσιμη ύλη, δηλαδή σοβαρή χρηματοδότηση, χωρίς να στελεχωθεί με επαρκές αριθμητικά προσωπικό ο τόσο νευραλγικός αυτός τομέας, θέτοντας επίσης σε άμεσο κίνδυνο ζωές, είτε αφήνοντας να πάνε χαμένα πολύτιμα μοσχεύματα.

Τέλος, παρατείνει για πολλοστή φορά διατάξεις τριετίας, ατελείς και εκτός χρόνου και πνεύματος, προορισμένες να καλύψουν έκτακτες ανάγκες ανύπαρκτης πανδημίας κι όλο αυτό η Κυβέρνηση εξακολουθεί να το ονομάζει ενίσχυση της δημόσιας υγείας. Λυπούμαστε. Μας βρίσκετε αντίθετους με το πνεύμα αυτό, κύριε Υπουργέ, και θα το καταψηφίσουμε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Η τελευταία εισηγήτρια, η συνάδελφος κ. Μαρία Απατζίδη από το ΜέΡΑ25.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Έχουμε να δηλώσουμε ως ΜέΡΑ25, ότι η υποκρισία της Κυβέρνησης πραγματικά δεν έχει όρια. Λίγες μέρες μετά την τραγωδία των Τεμπών όπου έχασαν τη ζωή τους τουλάχιστον πενήντα επτά συνάνθρωποί μας, όμως κυρίως νέα παιδιά, ο Πρωθυπουργός ζητά υποκριτικά συγγνώμη, το Υπουργικό Συμβούλιο σκηνοθετεί ένα θέατρο συντριβής και την ίδια στιγμή φέρνετε τα πιο εξοντωτικά νομοσχέδια για ψήφιση. Συνεχίζετε να διώχνετε, να σκοτώνετε, να δέρνετε, να συλλαμβάνετε τις νέες και τους νέους μας.

Το πρώτο νομοσχέδιο που ψηφίστηκε μετά τα Τέμπη απαγορεύει τις μαθητικές κινητοποιήσεις. Είχαμε μάλιστα και συλλήψεις μαθητών στην Πάτρα. Πραγματικά πώς μπορείτε να το κάνετε αυτό, την ίδια ώρα που όλοι οι Έλληνες, πραγματικά, είναι συγκλονισμένοι με όλο αυτόν τον χαμό των νέων παιδιών μας;

Εσείς στοχοποιείτε τις νέες και τους νέους μας. Τόση συγγνώμη!

Μας ζητάτε συγγνώμη, κύριοι της Κυβέρνησης, για τα λάθη του παρελθόντος για εσάς και τους προηγούμενους; Ζητήστε συγγνώμη, όμως, για όσους θα πεθάνουν στο μέλλον από τα νομοσχέδια που φέρνετε και τώρα, ακόμα και μετά τα Τέμπη, όπως το σημερινό νομοσχέδιο που αφορά τα νέα παιδιά, τα μωρά, τα μικρά παιδιά που πάσχουν από καρκίνο.

Το νομοσχέδιο που συζητάμε σήμερα είναι από τα πλέον απαράδεκτα, χυδαία, ελεεινά νομοσχέδια που έχει φέρει ποτέ προς ψήφιση η «Μητσοτάκης Α.Ε.». Είναι πάρα πολλές οι διατάξεις στις οποίες θα μπορούσαμε να ασκήσουμε κριτική. Παράλληλα, όμως, είναι ελάχιστα αυτά που χρειάζεται κανείς να πει για να αντιληφθεί όλος ο κόσμος εκεί έξω πόσο χυδαίο, σκανδαλώδες, προκλητικό και εξωπραγματικό είναι αυτό το νομοσχέδιο. Η Κυβέρνηση πάντα με το «έτσι θέλω», χωρίς κανέναν απολύτως λόγο, παραδίδει ουσιαστικά τα παιδιατρικά νοσοκομεία στην ολιγαρχική σύζυγο Μαριάννα Βαρδινογιάννη.

Το καθαρά προεκλογικό, όμως, αυτό νομοσχέδιο που αποπληρώνει γραμμάτια στην ολιγαρχία, αποτελείται από πέντε μέρη και εκατόν είκοσι τέσσερα άρθρα που καλύπτουν, πραγματικά, πολύ σημαντικά ζητήματα, όπως το δίκαιο και τη δωρεά και τη μεταμόσχευση οργάνων.

Τα πρώτα δεκαεπτά άρθρα αφορούν στη μεταφορά του τμήματος παιδιατρικής αιματολογίας-ογκολογίας και της μονάδας μεταμόσχευσης μυελού των οστών από το Γενικό Νοσοκομείο Παίδων Αθηνών «Η Αγία Σοφία» και από το «Αγλαΐα Κυριακού», το ογκολογικό τμήμα σε νομικό πρόσωπο ιδιωτικού δικαίου -άκουσον άκουσον-, ενώ η μονάδα ειδικών θεραπειών αιματολογίας-ογκολογίας της Ιατρικής Σχολής του ΕΚΠΑ δύναται –λέει- να ενταχθεί στο κέντρο με μια απλή υπουργική απόφαση.

Σύμφωνα με το άρθρο 1, σκοπός αυτού του νομοσχεδίου είναι η αποτελεσματικότερη δυνατή αντιμετώπιση του παιδικού καρκίνου μέσω της δημιουργίας ενός αυτοτελούς και υπερσύγχρονου φορέα. Να ρωτήσουμε κάτι; Δημοσίου; Δεν είναι σίγουρο. Ο φορέας αυτός θα είναι αφιερωμένος κατά τρόπο εμβληματικό στην αποκλειστική φροντίδα και περίθαλψη των παιδιών με νεοπλασματικές ασθένειες.

Αδυνατούμε πραγματικά να καταλάβουμε για το για ποιον δημόσιο φορέα κάνει λόγο αυτό το νομοσχέδιο, από τη στιγμή που το «Ογκολογικό Κέντρο Παίδων “Μαριάννα Β. Βαρδινογιάννη – ΕΛΠΙΔΑ”» θα είναι νομικό πρόσωπο ιδιωτικού δικαίου. Υπαινίσσεται, δηλαδή, η Κυβέρνηση πως ως τώρα η αντιμετώπιση του παιδικού καρκίνου δεν γινόταν αποτελεσματικά και ότι η αποτελεσματικότητα αυτή ως δια μαγείας θα επιτευχθεί με τη μετατροπή κλινικών σε νομικό πρόσωπο ιδιωτικού δικαίου.

Πραγματικά παρουσιάζει ενδιαφέρον η αναφορά πως το κέντρο θα είναι αφιερωμένο κατά τρόπο εμβληματικό στην αποκλειστική φροντίδα των παιδιών με νεοπλασματικές ασθένειες. Θα θέλαμε να μας πει ο Υπουργός Υγείας τι ακριβώς σημαίνει αυτό.

Το άρθρο 3 αναφέρει πως το κέντρο θα είναι κοινωφελές νομικό πρόσωπο ιδιωτικού δικαίου μη κερδοσκοπικού χαρακτήρα και πως θα παρέχει τις υπηρεσίες του δωρεάν στο σύνολο των πολιτών. Επιπλέον, το ελληνικό δημόσιο εγγυάται την ομαλή λειτουργία του κέντρου και την κάλυψή του με αναγκαίους πόρους.

Πέρα από αυτές τις ωραίες διακηρύξεις που ακούμε κάθε τρεις και λίγο, είναι σαφές πως με αυτό το νομοσχέδιο πραγματικά ανοίγει ακόμα μια «κερκόπορτα» ιδιωτικοποίησης της δημόσιας υγείας.

Σύμφωνα με αυτά τα δεδομένα, ποια ήταν η ανάγκη αυτής της αλλαγής καθεστώτος στον συγκεκριμένο χώρο και ποια η διαφορά του νέου από το παλιό καθεστώς, πέρα από το γεγονός πως πλέον την περιουσία τους θα τη διαχειρίζεται όχι το δημόσιο, αλλά ιδιωτικός φορέας, ενώ το κράτος θα συνεχίζει να πληρώνει τα έξοδα, όπως γίνεται κάθε φορά σε κάθε νομοσχέδιο;

Το γεγονός είναι πως «ξεπλένεται» η δράση μιας συζύγου ολιγάρχη που θα κάνει παράλληλα και το δικό της «κομμάτι», μια σύζυγος ολιγάρχη -να θυμηθούμε- που συμμετέχει ενεργά στο οικονομικό «ξεζούμισμα» του ελληνικού λαού, όπως τότε με τη «MOTOR OIL».

Η Κυβέρνηση πραγματικά οφείλει να απαντήσει στον κόσμο εκεί έξω ξεκάθαρα, κρυστάλλινα πώς η ιδιωτικοποίηση αυτής της περίθαλψης των παιδιών θα ωφελήσει, με ποιον τρόπο και ποιον. Στην αιτιολογική έκθεση, όμως, για τα συγκεκριμένα άρθρα δεν αναφέρετε τίποτα σχετικό παρά μόνο ευχολόγια και εκθέσεις ιδεών για τις ωφέλειες αυτής της κίνησης.

Διευκρινίσεις θα θέλαμε και για την αναφορά στο άρθρο 4 πως το κέντρο δύναται να λειτουργήσει ως κέντρο αριστείας σε ευρωπαϊκό επίπεδο. Πήξαμε από αριστεία!

Στο άρθρο 5 αναφέρεται πως το κέντρο θα λειτουργεί στο κτήριο της Ογκολογικής Μονάδας Παίδων του Νοσοκομείου «Αγία Σοφία», το οποίο ανεγέρθηκε μετά από δωρεά του Σωματείου «Ελπίδα». Το ως άνω κτήριο, ο εν γένει ιατρικός και λοιπός εξοπλισμός του, καθώς και τα οικόπεδα επί των οποίων είχαν ανεγερθεί, περιέρχονται κατά πλήρη κυριότητα, νομή και κατοχή στο κέντρο. Για ποια πραγματικά δωρεά μιλάμε, όταν όχι μόνο αυτή, αλλά ακόμα περισσότερα μεταφέρονται πλήρως στον δωρητή;

Το άρθρο 6 είναι αρκετά αποκαλυπτικό, καθώς αφορά τους πόρους του κέντρου. Σε αυτούς περιλαμβάνονται τα ημερήσια νοσήλια και οι σχετικές με το αντικείμενό του ιατρικές πράξεις. Από τη στιγμή που σε άλλο άρθρο αναφέρεται πως το κέντρο θα παρέχει δωρεάν τις υπηρεσίες του στο σύνολο του πληθυσμού, αναρωτιόμαστε σε ποια νοσήλια αναφέρεται το συγκεκριμένο άρθρο. Βεβαίως, στους πόρους περιλαμβάνει και τακτική και έκτακτη –κλασικά- κρατική επιχορήγηση, όπως επίσης και έσοδα από την εκποίηση παλαιών μηχανημάτων, επίπλων, σκευών και κάθε είδους άχρηστου υλικού που μέχρι πρότινος αποτελούσε περιουσία του ελληνικού λαού και τώρα θα εκποιηθεί προς όφελος ενός νομικού προσώπου ιδιωτικού δικαίου.

Επίσης, ενδιαφέρον παρουσιάζει και το άρθρο 9 που αφορά στο Διοικητικό Συμβούλιο του Ογκολογικού Κέντρου. Σε αυτό αναφέρεται πως τα μέλη του διοικητικού συμβουλίου επιλέγονται μεταξύ προσωπικοτήτων, δηλαδή, όχι απαραιτήτως από την ιατρική κοινότητα, αλλά εν γένει από την επιστημονική κοινότητα ή από προσωπικότητες της κοινωνικής ζωής ή -ακούστε το καλά- της οικονομικής ζωής αυτής της χώρας.

Το συγκεκριμένο σημείο γίνεται ακόμα πιο σκανδαλώδες από τη στιγμή που στις αρμοδιότητες του Διοικητικού Συμβουλίου του Ογκολογικού Κέντρου, κατά το άρθρο 11, περιλαμβάνονται και καθαρώς ιατρικά ζητήματα. Γι’ αυτά, όμως, αυτές οι δήθεν προσωπικότητες της κοινωνικής ζωής της χώρας θα κληθούν –λέει- να αποφασίσουν. Με ποια πραγματικά εχέγγυα θα αποφασίσουν αυτοί οι άνθρωποι; Επειδή ανήκουν στην οικονομική ζωή της χώρας; Χωρίς ιατρικά δεδομένα; Δεν μπορώ να καταλάβω.

Σύμφωνα, όμως, με τις προβλέψεις αυτές του νομοσχεδίου, οι κύριοι και οι κοσμικές κυρίες αυτής της χώρας -να ξέρετε- από εδώ και πέρα θα εισηγούνται, παραδείγματος χάριν, τον αριθμό, τις κατηγορίες, τις ειδικότητες και τα προσόντα όλου του αναγκαίου προσωπικού του κέντρου. Θα αποφασίζουν, δηλαδή, για τον σχεδιασμό, την υλοποίηση κλινικών, πειραματικών, ερευνητικών, εκπαιδευτικών προγραμμάτων, εξασφαλίζοντας πως το κέντρο θα αποτελεί κέντρο αριστείας σε ευρωπαϊκό επίπεδο, όπως ήδη προανέφερα.

Επίσης, ενδιαφέρον παρουσιάζουν και οι προβλέψεις του άρθρου 10 που αφορά στην παύση ή αντικατάσταση μελών του διοικητικού συμβουλίου. Σύμφωνα με αυτές τις προβλέψεις, με απόφαση του Υπουργού Υγείας δύναται να παυθούν ή να αντικατασταθούν μέλη του διοικητικού συμβουλίου για σπουδαίο λόγο. Εξηγήστε μας πού ανάγεται αυτό στην άσκηση των καθηκόντων τους.

Στη συνέχεια, όμως, του άρθρου, όπου επιχειρείται η εξειδίκευση του «θολού» όρου «σπουδαίος λόγος», τα πράγματα γίνονται χειρότερα, καθώς ως τέτοιος θεωρείται εκείνος που ανάγει τη συμπεριφορά του μέλους του διοικητικού συμβουλίου κατά την άσκηση των καθηκόντων του ή –λέει- αντικειμενικός λόγος όπως η έλλειψη συνεργασίας ή λοιπές περιστάσεις ανεξάρτητες από την ειδικότερη συμπεριφορά του μέλους που τον καθιστούν ακατάλληλο για την άσκηση των καθηκόντων του.

Όσον αφορά, όμως, στο προσωπικό που θα στελεχώνει το κέντρο, οι προσλήψεις θα γίνονται σύμφωνα με τον προγραμματισμό προσλήψεων του άρθρου 51 που ο ν.4622/2019 μετά από προκήρυξη θέσεων από το άρθρο 13.

Εργαζόμενοι των μονάδων των νοσοκομείων θα αποτελέσουν το κέντρο. Μπορούν να μεταταχθούν σ’ αυτό μετά από σχετική αίτησή τους κατά το άρθρο 17, αν θελήσουν –λέει- στο σύνολό τους οι εργαζόμενοι να μεταταχθούν και αν παρά την προκήρυξη θέσεων, αυτές δεν καλυφθούν και μέχρι να καλυφθούν. Πότε σκοπεύει επιτέλους η Κυβέρνηση να μας πει πώς θα λειτουργήσει αυτό το κέντρο;

Όπως χαρακτηριστικά αναφέρεται στην αιτιολογική έκθεση του νομοσχεδίου, κατά τη διαβούλευση διατυπώθηκαν σχόλια που αφορούσαν στη σύσταση νομικού προσώπου ιδιωτικού δικαίου, χωρίς βέβαια αυτά να παρατίθενται. Αυτά βέβαια δεν υιοθετήθηκαν από την Κυβέρνηση, καθώς παρεκκλίνουν από τον παιδοκεντρικό χαρακτήρα του νομοσχεδίου και τους σκοπούς που θα επιτελέσει.

Εξαιρετικό επίσης ενδιαφέρον παρουσιάζει και η έκθεση του Γενικού Λογιστηρίου του Κράτους που συνοδεύει το νομοσχέδιο. Σ’ αυτήν συγκεκριμένα αναφέρεται πως δημιουργείται δαπάνη στον κρατικό προϋπολογισμό από τις προβλέψεις του νομοσχεδίου λόγω της τακτικής επιχορήγησης του κέντρου από το κράτος για την κάλυψη των εξόδων του.

«Ενδεχόμενη», λέει, «δαπάνη σε περίπτωση έκτακτης επιχορήγησης του κέντρου και από την παροχή εγγύησης του ελληνικού δημοσίου για την κάλυψή του σε αναγκαίους πάντα πόρους, αλλά επιπλέον και απώλεια» -ακούστε!- «εσόδων εξαιτίας της προνομιακής φορολογικής αντιμετώπισης του κέντρου κατά το άρθρο 14».

Καλά, πλέον το ξέρουμε, το γνωρίζουμε, αυτή η Κυβέρνηση το έχει αποφασίσει. Δεν θα σταματήσει πουθενά. Φεσώνει παράλληλα το κράτος, προχωρώντας στην παραχώρηση των Παιδογκολογικών Τμημάτων, καθιστώντας το πεδίο πρόσφορο για άγρα πελατείας από τις ιδιωτικές κλινικές και κάθε ολιγάρχη, καταργώντας παράλληλα την αποκλειστική απασχόληση των ιατρών.

Πρόκειται για ένα απαράδεκτο νομοσχέδιο που αφορά τα παιδιά αυτής της Ελλάδας, αυτής της χώρας, αυτής της επικράτειας και εμείς ως ΜέΡΑ25 θα το καταψηφίσουμε και ζητάμε –εννοείται- την απόσυρσή του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για τις μεταμοσχεύσεις δεν είπατε τίποτα.

**ΠΡΟΕΔΡΕΥΩΝ (Νικήτας Κακλαμάνης):** Ωραία, τελειώσαμε.

Άκουσα τι είπατε, κύριε Υπουργέ, ήθελε μόνο στο ένα νομοσχέδιο να τοποθετηθεί, τι να κάνουμε τώρα; Μπορεί και να άρεσε το νομοσχέδιο για τις μεταμοσχεύσεις.

Τον λόγο θα πάρει τώρα ο Υπουργός, μετά έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Σκουρλέτης.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι Βουλευτές, πραγματικά έχω ακούσει πράγματα και απορώ αν αυτά τα οποία λέγονται είναι θέμα μιας πολιτικής αντιπαράθεσης ή είναι θέμα αδυναμίας κατανόησης. Και θα προσπαθήσω σε αυτά τα δεκαοχτώ λεπτά να σας εξηγήσω τι ακριβώς κάνουμε και να σας δείξω σε πόσες αντιφάσεις οι ίδιοι πέφτετε από αυτά τα ίδια τα νομοσχέδια. Η κριτική ουσιαστικά που μας κάνετε για τον ΕΟΜ είναι να του δώσουμε περισσότερη ελευθερία και ότι δεν του δίνουμε αυτή την ελευθερία και η κριτική που μας κάνετε για το νομικό πρόσωπο ιδιωτικού δικαίου, το ογκολογικό κέντρο, είναι γιατί του δίνουμε την ελευθερία.

Πρώτα από όλα, να ξεκαθαρίσουμε κάτι απλά: Ο ΕΟΜ είναι δημόσιο ή δεν είναι δημόσιο; Υπάρχει εδώ πέρα κάποιος που θεωρεί ότι ο ΕΟΜ δεν είναι δημόσιο; Πείτε μου, υπάρχει ένας που θεωρεί ότι δεν είναι δημόσιο; Δεν υπάρχει κανένας.

Διαβάστε, λοιπόν, το άρθρο 52 του σημερινού νομοσχεδίου που είναι επανάληψη του 3984/011. Ιδρύεται ο Ελληνικός Οργανισμός Μεταμοσχεύσεων ως νομικό πρόσωπο ιδιωτικού δικαίου. Ο ΕΟΜ είναι νομικό πρόσωπο ιδιωτικού δικαίου. Και σας ρωτώ να έρθει ένας σε αυτό το Βήμα και να πει ότι ο ΕΟΜ δεν είναι δημόσιο, ή να έρθει και να πει σήμερα, αφού δεν θέλετε το νομικό πρόσωπο ιδιωτικού δικαίου, το ογκολογικό κέντρο, να το αλλάξουμε και να κάνουμε και τον ΕΟΜ νομικό πρόσωπο δημοσίου δικαίου. Υπάρχει κανένας που ισχυρίζεται κάτι τέτοιο; Και αν το ισχυρίζεται, θα πρέπει να απαντήσετε γιατί στα τεσσεράμισι χρόνια που ήσασταν κυβέρνηση δεν αλλάξατε τον χαρακτήρα του ΕΟΜ.

Αντιθέτως, μας ζητάτε να δεχθούμε προτάσεις που έχει κάνει η επιτροπή που δείχνουν ακριβώς την ευελιξία του ΕΟΜ ως προς τους συντονιστές λόγου χάριν, που δεν μπορεί να τους έχει ένα νομικό πρόσωπο δημοσίου δικαίου, αλλά μπορεί να τους έχει ένα νομικό πρόσωπο ιδιωτικού δικαίου.

Βλέπετε, λοιπόν, πώς ξεκινάτε σε μία σύγχυση και η σύγχυση ξεκινά από ιδεοληψία και από άγνοια, ιδεοληψία ότι οτιδήποτε έχει το ιδιωτικό μέσα δεν είναι δημόσιο και άγνοια, διότι προφανώς το δημόσιο δραστηριοποιείται και μέσα από ανώνυμες εταιρείες και μέσα από νομικά πρόσωπα ιδιωτικού δικαίου και μέσα και από άλλους φορείς στους οποίους μπορεί να μην έχει και την απόλυτη μετοχική σχέση και έτσι λειτουργούν όλα τα δημόσια παγκοσμίως.

Στην πραγματικότητα, λοιπόν, εσείς ποτέ δεν θα θέλατε αυτή την πορεία του ογκολογικού κέντρου για το οποίο σήμερα κόπτεστε, διότι αυτό το ογκολογικό κέντρο που γίνεται τώρα έχει μία διαδρομή. Πριν εμφανιστεί το Ίδρυμα «Ελπίδα» ήταν διάσπαρτες κλινικές ουσιαστικά στο Εθνικό Σύστημα Υγείας με το Ίδρυμα «Ελπίδα». Και με συγχωρείτε, είναι προσβλητικά τα όσα έχουν αναφερθεί για τη δωρήτρια, για το Ίδρυμα, για τη Μαριάννα Βαρδινογιάννη, γιατί ένα σημαντικό έργο που έχει αυτή η Ογκολογική Μονάδα συνδέεται με τη δράση αυτής της γυναίκας. Γίνεται, λοιπόν, μέσα από το «Ελπίδα» μία ογκολογική μονάδα, η οποία ογκολογική μονάδα βρισκόταν σε μια σχέση με δύο παιδιατρικά νοσοκομεία και αυτή τη στιγμή δίνουμε τη δυνατότητα μιας σχετικής αυτοτέλειας, ώστε να μπορεί αυτό τώρα να αναβαθμιστεί και να κάνει την ολοκλήρωσή του, που ήταν και ο αρχικός στόχος, να υπάρχει ένα ογκολογικό κέντρο με τη δική του διοίκηση, ώστε να μπορεί αυτομάτως το ίδιο να συνδέεται και να αναπτύσσεται.

Όποιος πηγαίνει και λέει στους γονείς των ασθενών ότι θα πληρώνουν είναι ψεύτης και δυστυχώς, το λένε συνδικαλιστές δικοί σας. Πάνε στους γονείς των παιδιών και λένε ψέματα. Όποιος λέει ότι αλλάζουν οι εργασιακές σχέσεις του υφιστάμενου προσωπικού είναι ψεύτης. Όποιος λέει ότι ιδιωτικοποιείται και άρα, δεν παρέχονται δωρεάν υπηρεσίες και πληρώνει ο πολίτης και δεν υπάγεται στον σκληρό πυρήνα του δημόσιου ελέγχου είναι ψεύτης. Και το λέω με αυτά τα λόγια, γιατί πραγματικά δεν ανέχομαι να παρασύρετε γονείς που έχουν τα παιδιά τους και να πηγαίνετε να τους λέτε ξαφνικά «από τον άλλο μήνα θα πληρώνετε». Και όσοι το λέτε αυτό είστε ψεύτες. Ευτυχώς δεν ειπώθηκε εδώ πέρα από τον εισηγητή της Αξιωματικής Αντιπολίτευσης, ειπώθηκε από άλλους.

Άρα, οι εργασιακές σχέσεις δεν αλλάζουν. Δεν υπάρχει καμμία απολύτως πληρωμή, όλες οι υπηρεσίες παρέχονται δωρεάν. Επιλέγεται να παραμείνει ο ίδιος κρατικός προϋπολογισμός που υπάρχει. Άρα, ενισχύεται από το κράτος και καλύπτονται όλες οι ανάγκες. Εγγυάται το κράτος και μπαίνουν και με τις νομοτεχνικές που θα δείτε όλες οι παρατηρήσεις που συνδέονται με τα νοσοκομεία που έχει το ΕΣΥ.

Ας μου πει κάποιος: Στο «Παπαγεωργίου» πληρώνει κανένας στη Θεσσαλονίκη; Είδα ότι είναι εδώ και Βουλευτές της βορείου Ελλάδος. Στο «Παπαγεωργίου» πληρώνει κανένας; Πάει και πληρώνει στο «Παπαγεωργίου»; Οι εργασιακές σχέσεις δεν είναι σχέσεις Εθνικού Συστήματος Υγείας;

Επιλέγουμε, λοιπόν, να μην πάμε σε μια μορφή που πήγε ο ΣΥΡΙΖΑ και σας το έχω εδώ πέρα, είναι το Καρδιοχειρουργικό του «Ωνασείου» με την υπογραφή του κ. Τσακαλώτου και του κ. Ξανθού. Αυτό το μοντέλο της Καρδιοχειρουργικής με νομικό πρόσωπο ιδιωτικού δικαίου, όπου συμβάλλεστε με τον εντολοδόχο, εσείς το φέρατε στη Βουλή και το ψηφίσατε. Δεν είπατε εκεί πέρα «θέλουμε να είναι νομικό πρόσωπο δημοσίου δικαίου». Δεν είπατε εδώ πέρα «κάνουμε μια Καρδιοχειρουργική στο «Ωνάσειο» και θα πληρώνουν τα παιδάκια που πηγαίνουν». Αυτά δεν τα είπατε.

Και εδώ, κυρίες και κύριοι συνάδελφοι, οι ευελιξίες που έχετε δώσει είναι πολύ μεγαλύτερες από αυτές που δίνουμε εμείς στο συγκεκριμένο νομικό πρόσωπο ιδιωτικού δικαίου.

Καταθέτω στα Πρακτικά, για να διαβάσουν οι συνάδελφοι της Αριστεράς, τι ψηφίσατε και αφορούσε ένα νομικό πρόσωπο ιδιωτικού δικαίου με πολύ μεγάλη ευελιξία. Υπογράψατε με ένα νομικό πρόσωπο ιδιωτικού δικαίου που δεν εδρεύει και στην Ελλάδα και πολύ καλά κάνατε. Όμως, εδώ θέλω να σας αναδείξω την υποκρισία η οποία σας χαρακτηρίζει.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι δυνατότητες, λοιπόν, δίνουμε με το νομικό πρόσωπο ιδιωτικού δικαίου; Πρώτα από όλα, είτε ήταν δημοσίου δικαίου είτε ήταν ιδιωτικού δικαίου, συμφωνείτε ότι πρέπει να έχει αυτοτέλεια, να είναι ογκολογικό κέντρο; Έστω ότι ερχόμαστε εδώ πέρα τώρα και σας λέμε «νομικό πρόσωπο δημοσίου δικαίου». Συμφωνείτε ότι είναι προτιμότερο να έχει μια αυτοτέλεια δική του και να μπορεί αυτομάτως μόνο του να διαχειρίζεται πράγματα και ότι αυτό συνιστά αναβάθμιση των υπηρεσιών για την αντιμετώπιση των ογκολογικών ασθενών, των παιδιών; Και το πρόβλημά σας είναι στο ιδιωτικού δικαίου ή είναι συνολικά και θέλετε να μείνει σε αυτή την κατάσταση; Πρέπει να το απαντήσετε.

Για να σας λύσω, λοιπόν, κάποιες απορίες, με το νομικό πρόσωπο ιδιωτικού δικαίου αυτή τη στιγμή θα μπορεί να υπάρχει απευθείας σύνδεση του ίδιου ογκολογικού κέντρου με κέντρα στο εξωτερικό και γιατροί που προφανώς δεν θα κάνουν τα χαρτιά τους για να γίνουν γιατροί στο Εθνικό Σύστημα Υγείας θα μπορούν να έρχονται να πληρώνονται και να παίρνουν υπηρεσίες οι ογκολογικοί ασθενείς.

Οι ιδιώτες γιατροί οι οποίοι βρίσκονται σε ιδιωτικά νοσοκομεία θα μπορούν να συμβάλλονται με το συγκεκριμένο κέντρο και να δίνουν δωρεάν τις υπηρεσίες. Να υπάρχει μια διοικητική και οικονομική ευελιξία, να υπάρχει προσέλκυση πόρων μέσω κλινικών δοκιμών που θα τις παίρνει απευθείας το νομικό πρόσωπο ιδιωτικού δικαίου και όχι με τη διαδρομή που υπάρχει και με συνεργασίες που μπορεί να γίνουν στο εξωτερικό. Άρα δωρεάν υπηρεσίες στα παιδιά, ίδιες εργασιακές σχέσεις κρατώντας την οργανική σχέση την οποία έχουν στα νοσοκομεία οι γιατροί και οι νοσηλευτές που θα επιλέξουν να ακολουθήσουν και να μπουν στο νομικό πρόσωπο ιδιωτικού δικαίου. Δεν θίγονται τα παιδιά, δεν θίγονται οι ασθενείς, δεν θίγονται οι εργαζόμενοι κι αποκτά μια διοικητική και οικονομική ανεξαρτησία.

Με συγχωρείτε, δεν μπορούν να ανεβαίνουν εδώ Βουλευτές και εισηγητές να ρωτάνε τι εννοεί όταν λέει «νοσήλια». Είναι η ίδια διατύπωση που υπάρχει στα δημόσια νοσοκομεία. Ίσως να μην το ξέρουν κάποιοι, που μπορεί να είναι και εισηγητές. Ο ΕΟΠΥΥ πληρώνει νοσήλια. Και ο ΕΟΠΥΥ πληρώνει τα δημόσια νοσοκομεία. Και πάλι να προσπαθεί να αφεθεί υπονοούμενο ότι τα νοσήλια είναι ότι θα παίρνουν διαφορές. Στα δημόσια νοσοκομεία δεν πληρώνει ο ΕΟΠΥΥ; Δεν το ξέρει η εισηγήτρια του ΜέΡΑ25 ότι ο ΕΟΠΥΥ δίνει 800 εκατομμύρια περίπου τον χρόνο και αυτά είναι νοσήλια; Μου γίνεται κριτική για το Γενικό Λογιστήριο που λέει ακριβώς αυτό το οποίο λέμε. Ότι οι πόροι διασφαλίζονται από το δημόσιο ακριβώς. Προφανώς αυτοί οι πόροι συμψηφίζονται σε μεγάλο βαθμό με πόρους που θα δίνονταν στην ήδη υπάρχουσα μορφή των παιδιατρικών νοσοκομείων. Αυτό πια αποκτά μια αυτοτέλεια. Θα υπάρξουν αν χρειαστεί έκτακτες επιχορηγήσεις ακριβώς για να στηριχθούν όλες οι θεραπείες. Προφανώς εγκαλούμαστε και για το φορολογικό καθεστώς. Μα, αν αλλάζαμε το φορολογικό καθεστώς, τότε θα ερχόσασταν και θα λέγατε ότι αν υπάρχει φορολογία και ένα τέτοιο πλαίσιο προφανώς υπάρχει κερδοσκοπική δραστηριότητα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, να σας διακόψω, σας παρακαλώ.

Έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας τριάντα μία μαθήτριες και μαθητές και δύο συνοδοί εκπαιδευτικοί από τα Νησιά Φερόε.

Καλώς ήλθατε στη Βουλή. Welcome to the Greek Parliament!

(Χειροκροτήματα από όλες τις πτέρυγες της Βουλής)

Συνεχίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εξαιρετικό.

Άρα, αυτό το οποίο γίνεται στο νομικό πρόσωπο ιδιωτικού δικαίου είναι ότι διασφαλίζουμε με έναν ξεκάθαρο τρόπο ότι έχουμε περισσότερες παροχές, έχουμε δωρεάν παροχές, έχουμε μεγαλύτερη διοικητική και οικονομική αυτοτέλεια. Δεν αλλάζουν οι εργασιακές σχέσεις. Αυτό το οποίο γίνεται στο «Παπαγεωργίου» μπορούμε να το κάνουμε και σε άλλα νοσοκομεία μας προκειμένου να έχουν μια δυνατότητα να μπορούν να έχουν μια πολύ μεγαλύτερη ευελιξία. Βλέπω την κ. Αυγέρη. Ας μου πει όταν ανέβει στο Βήμα ότι στο «Παπαγεωργίου» πηγαίνουν οι Θεσσαλονικείς και πληρώνουν. Γιατί μόνο αυτό δεν έχουμε ακούσει.

Στο τέλος της ημέρας, κυρίες και κύριοι συνάδελφοι, το πώς εκτιμά κάποιος το Εθνικό Σύστημα Υγείας συνδέεται άμεσα με τα χρήματα τα οποία δίνει για το Εθνικό Σύστημα Υγείας. Ο τελευταίος προϋπολογισμός του 2019 της κυβέρνησης ΣΥΡΙΖΑ ήταν 3,8 δισεκατομμύρια. Ο τελευταίος προϋπολογισμός της Κυβέρνησης Νέας Δημοκρατίας είναι 5,2 δισεκατομμύρια.

**ΑΝΔΡΕΑΣ ΞΑΝΘΟΣ:** Έλεος.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι έλεος.

**ΑΝΔΡΕΑΣ ΞΑΝΘΟΣ:** Για συνολικές δαπάνες υγείας θα μιλάς.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Λέω για προϋπολογισμό υγείας. Οι συνολικές προκύπτουν στο τέλος.

**ΑΝΔΡΕΑΣ ΞΑΝΘΟΣ:** Γιατί δεν βάζεις τον ΕΟΠΥΥ;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ο προϋπολογισμός υγείας είναι 3,8 και 5,2.

**ΑΝΔΡΕΑΣ ΞΑΝΘΟΣ:** Άσε τις αλχημείες γιατί εκτίθεστε. Και είναι ντροπή.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μη μου λέτε για αλχημείες. Και δεν εκτίθεμαι καθόλου.

**ΑΝΔΡΕΑΣ ΞΑΝΘΟΣ:** Η κοινωνία ακούει και ξέρει. Άντε τώρα. Εξυπνάδες. Αλχημείες.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν σας διέκοψα καθόλου, κύριε Ξανθέ. Ξέρω ότι σας ενοχλεί γιατί η υπογραφή σας έχει προϋπολογισμό 3,8.

**ΠΡΟΕΔΡΕΥΩΝ (Νικήτας Κακλαμάνης):** Έχετε δικαίωμα δευτερολογίας, κύριε Ξανθέ. Κρατήστε τη σημείωση. Θα απαντήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Επειδή θέλετε και άλλα νούμερα, αντιστοίχως αυτή η Κυβέρνηση δίνει αύξηση 10% στους γιατρούς του ΕΣΥ. Αυτή μπορούσε, αυτή έδωσε. Αυτή η Κυβέρνηση δίνει 400 ευρώ σε αυτούς που είναι στις ΜΕΘ και στους εντατικολόγους και 250 ευρώ στους γιατρούς του ΕΣΥ. Αυτή η Κυβέρνηση αύξησε το επίδομα επικινδυνότητας στους νοσηλευτές στα 200 ευρώ. Αυτή η Κυβέρνηση για τους γενικούς γιατρούς και παθολόγους των κέντρων υγείας που ενέταξε στον προσωπικό γιατρό, όπως εσείς τους εντάξατε στον οικογενειακό γιατρό, δίνει 800 ευρώ τον μήνα επιπλέον. Οι αριθμοί είναι αριθμοί. Για να δούμε ποιος πραγματικά πιστεύει στο Εθνικό Σύστημα Υγείας. Αυτή η Κυβέρνηση και ο Πρωθυπουργός Κυριάκος Μητσοτάκης διασφάλισαν 1,5 δισεκατομμύριο ευρώ από το Ταμείο Ανάκαμψης που αντιστοιχεί στο 9% των 17 δισεκατομμυρίων.

Συνεπώς, όλη η δράση η οποία κάνουμε είναι μια δράση που συνδέεται με μια σειρά από δράσεις που έχουμε κάνει και αφορούν την πρόληψη και τη θεραπεία του καρκίνου που έχει να κάνει με το πρόγραμμα «ΔΟΞΙΑΔΗΣ» και τις δωρεάν προληπτικές εξετάσεις, τις δράσεις που έχουν αναπτυχθεί για τη μείωση του καπνίσματος, τον εμβολιασμό HPV και για τα αγόρια, την ενίσχυση της πρωτοβάθμιας φροντίδας υγείας με τον προσωπικό γιατρό και τις προληπτικές εξετάσεις, τις καινοτόμες θεραπείες μέσω των κλινικών δοκιμών και τα χρήματα που διασφαλίστηκαν από τις διαπραγματεύσεις στο φάρμακο, το οργανωμένο πλαίσιο κατ’ οίκον νοσηλείας αλλά και ανακουφιστική ιατρική που ψηφίστηκε και η ίδρυση ογκολογικών μονάδων στο «Σωτηρία», στο «Παπαγεωργίου», στο «Παπανικολάου», στο «ΠΑΓΝΗ», στο «Θεαγένειο» και η χωροθέτηση του ογκολογικού της Θεσσαλονίκης. Είναι συνολικές δράσεις που αφορούν στον καρκίνο.

Ειδικά αυτή η δράση είναι εμβληματική γιατί αφορά την πιο ευαίσθητη ομάδα. Το 80% των παιδιών μας τα καταφέρνουν και αυτό το νούμερο πρέπει να το αυξήσουμε. Θα το αυξήσουμε όταν θα δώσουμε σε αυτό το νομικό πρόσωπο τη δυνατότητα να μπορεί να έχει πολύ μεγαλύτερες επαφές και συνέργειες στο εξωτερικό περισσότερες θεραπευτικές δυνατότητες χωρίς να επιβαρύνονται οι ασθενείς και περισσότερη ευελιξία προκειμένου να προσελκύει τους καλύτερους επιστήμονες που μπορούμε.

Ερχόμαστε στον ΕΟΜ για να δείτε πώς αλλάζετε το κουστούμι και κάνετε ακριβώς την αντίθετη κριτική. Ο ΕΟΜ, λοιπόν, για να μη σας σοκάρω όπως σας είπα και στην αρχή είναι ένα νομικό πρόσωπο ιδιωτικού δικαίου. Δεν ανέβηκε κανένας σε αυτό το Βήμα και να πει «ζητούμε να γίνει νομικό πρόσωπο δημοσίου δικαίου». Ερχόμαστε και κάνουμε παρεμβάσεις στις εξής κατευθύνσεις. Πρώτα από όλα στην κατεύθυνση που συνδέεται άμεσα, της βιοηθικής. Είναι πάρα πολύ σημαντικό. Για πρώτη φορά καθιερώνεται και ο καρδιακός θάνατος. Είναι μια τομή από μόνη της η δυνατότητα να μπορούμε να έχουμε περισσότερες δυνατότητες να σώσουμε όργανα.

Αναβαθμίζεται το Μητρώο Δοτών και αντιστοίχως ερχόμαστε και παρεμβαίνουμε στην ενημερωμένη συναίνεση ακολουθώντας ένα πρότυπο που ταιριάζει ακριβώς με την ελληνική κοινωνία που έρχεται και λέει ότι σε πρώτη φάση έχουμε την εκπεφρασμένη βούληση του δότη εάν θέλει ή δεν θέλει να γίνει δωρητής οργάνων και σε περίπτωση που αυτή απουσιάζει αναζητούμε τους οικείους σε μια σειρά που ταιριάζει με την ελληνική κοινωνία, οι οποίοι όμως δεν λειτουργούν αυτοβούλως στο τι οι ίδιοι επιθυμούν αλλά ως γνήσιοι εκφραστές της βούλησης στην οποία θα είχε ο δότης. Είναι ένα μοντέλο που ακολουθείται κατά βάση σε όλες τις χώρες στις οποίες έχουν χαρακτηριστικά πιο στενής μορφής κοινωνίας και οικογένειας. Με αυτόν τον τρόπο δίνουμε τη δυνατότητα και με κάθε πρόσφορο μέσο να βρούμε την πραγματική βούληση. Διασφαλίζουμε πλήρως βιοηθικά τα δικαιώματα αυτού που συμμετέχει.

Πάμε στους αυστηρούς κανόνες του 3418/2005. Κύριε Πρόεδρε, είναι ο Κώδικας Ιατρικής Δεοντολογίας που επί δικής σας υπουργίας ολοκληρώθηκε. Ήδη από τότε στο άρθρο 11 αναφέρεται ότι ειδικά για θεραπείες όπως είναι οι μεταμοσχεύσεις θα πρέπει να υπάρχει πιο αυστηρό πλαίσιο ενημέρωσης ακριβώς γιατί ο άνθρωπος πάει να δώσει το όργανό του, να υποβληθεί δηλαδή, σε μια επέμβαση την οποία θα μπορούσε να αποφύγει.

(Στο σημείο αυτό κτυπάει το κουδούνι λήξης της ομιλίας του κυρίου Υπουργού)

Θα χρειαστώ κάποια λεπτά παραπάνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης)**: Συνεχίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Επιπλέον, σε αυτό το πλαίσιο είχε ακουστεί στην επιτροπή μια κριτική ως προς το εάν αποδεχτήκαμε όλες τις θέσεις ή όχι της επιτροπής. Εγώ σας λέω με την ευθύνη του Υπουργού ότι δεν κρυβόμαστε πίσω από τις νομοπαρασκευαστικές επιτροπές. Τους ευχαριστούμε πάρα πολύ. Ήταν μία εξαιρετική δουλειά η οποία έχει κάνει ο κ. Μόσιαλος, ο κ. Παπαλόης, ο κ. Μπολέτης. Να μην αδικήσουμε το σύνολο των συνεργατών. Από κει και πέρα προφανώς έρχεται η πολιτεία να κάνει παρεμβάσεις σε αυτές τις ρυθμίσεις.

Στην επιτροπή μου ειπώθηκε το παράδειγμα του Καλού Σαμαρείτη και γιατί δεν το έχουμε αποδεχτεί. Ο Καλός Σαμαρείτης τι είναι; Ότι κάποιος έρχεται αλτρουιστικά χωρίς να έχει την αίσθηση του συναισθηματικού δότη ή του συγγενή και λέει «εγώ θέλω να δώσω ένα όργανό μου για να υπάρχει και όποιος θέλει να το πάρει στη λίστα». Αυτό εμείς επιλέξαμε ότι δεν πρέπει να έρθει γιατί θα άνοιγε έναν πολύ άσχημο διάλογο στο πλαίσιο των μεταμοσχεύσεων. Θα υπήρξαν υποψίες τι μπορεί να σημαίνει. Θα δημιουργούσε συγχύσεις μέσα στην ίδια οικογένεια. Φαντάζεστε να πηγαίνει κάποιος που θέλει να γίνει αλτρουιστικά δότης και να πηγαίνουν οι συγγενείς να λένε ότι δεν έχει ενδεχομένως την ικανότητα για συναίνεση. Χωρίς να είχαμε ένα μεγάλο όφελος για τις μεταμοσχεύσεις θα ανοίγαμε έναν διάλογο. Η εικαζόμενη συναίνεση είχε ανοίξει πριν δέκα χρόνια, να σας θυμίσω, και πολλές φορές και είχε κάποια αντίθετα αποτελέσματα.

Αντιστοίχως, μας ζητήθηκε να έχει περισσότερες αποφασιστικές αρμοδιότητες η αρχή, πράγμα το οποίο το είπατε εδώ πέρα. Άρα, να φύγουμε από το σκληρό πυρήνα του κράτους. Είναι η κριτική που μας κάνατε στο πρώτο μέρος του νομοσχεδίου και έρχεστε τώρα και κάνετε την αντίθετη κριτική. Και επιλέξαμε να κρατήσει το Υπουργείο τις σημαντικές αρμοδιότητες, τη χάραξη της πολιτικής των μεταμοσχεύσεων, μαζί βέβαια με τη συνεργασία του ΕΟΜ.

Το κομμάτι της οικονομικής αυτοτέλειας ερχόμαστε εδώ και το ορίζουμε. Ήταν δύσκολο αυτό που προτάθηκε και σας το εξήγησα στην επιτροπή, γιατί θα δημιουργούσε μια αύξηση στο clawback. Και επιλέγουμε με μια κοινή υπουργική απόφαση, δεσμευόμενοι και από το Βήμα της Βουλής ότι θα διασφαλιστούν τα 1,5 - 2 εκατομμύρια τα οποία έχει κρίνει η επιτροπή ότι είναι απαραίτητα, ενώ αντιστοίχως -όπως έχετε δει στην τροπολογία- στο κομμάτι των συντονιστών, σε συνεννόηση, έχουμε καταφέρει να βρούμε μια διάταξη ώστε να είναι στο πλαίσιο το οποίο μπορεί να υπάρχει η ευελιξία των προσλήψεων που πρέπει να γίνουν ως εξειδικευμένο προσωπικό και παράλληλα να υπάρχει μόνο η εποπτεία του ΑΣΕΠ -ενώ στην αρχική μας διατύπωση λέγαμε ότι όλη η διαδικασία θα ήταν από τον ΑΣΕΠ- να υπάρχει νομιμότητα, μαζί και με τις προτάσεις τις οποίες κάνατε στην επιτροπή.

Και όλο αυτό το πλαίσιο των μεταμοσχεύσεων, θεωρούμε ότι με τις παρεμβάσεις οι οποίες έγιναν, είναι στην κατεύθυνση τη σωστή και πραγματικά μπορούμε να φιλοδοξούμε ότι θα έχουμε ένα καλύτερο πλαίσιο μεταμοσχεύσεων με εξειδικευμένο κόσμο που θα μπορεί να αυξήσει τις μεταμοσχεύσεις στη χώρα μας, αλλά αντιστοίχως βιοηθικά άρτιο, όπου θα προστατεύονται απόλυτα τα δικαιώματα των συμμετεχόντων.

Στο κομμάτι των λοιπών διατάξεων, θέλω να πω δύο λέξεις για τις διατάξεις COVID: Ήδη από χθες η επιτροπή -και με εισήγηση που έγινε από το Υπουργείο- έχει εισηγηθεί την άρση όλων των περιοριστικών μέτρων που υπάρχουν σε επίπεδο διοικητικής υποχρεωτικότητας -γιατί συστάσεις υπάρχουν- εκτός από το πλαίσιο που αφορά τα νοσοκομεία και τις μονάδες φροντίδας ηλικιωμένων, όπου και εκεί θα γίνει νέα συνεδρίαση αν χρειαστεί να επικαιροποιηθεί το πρωτόκολλο. Οπότε προσαρμόζονται οι διατάξεις οι νομοτεχνικές που θα δείτε και πλέον η παράταση που αφορά στη διενέργεια επίδειξης πιστοποιητικού ή διενέργειας τεστ, θα αφορά μόνο τις συγκεκριμένες δομές τις οποίες μας υπέδειξε η επιτροπή.

Το όλο άλλο πλαίσιο κατά βάση, ενδεχομένως, να είναι από τις τελευταίες φορές που ανανεώνεται γιατί πολλά από αυτά έχουν οδηγηθεί στις διαγωνιστικές διαδικασίες. Θα τα δούμε βέβαια. Διότι, ειδικά ό,τι συνδέεται με προσωπικό και παράταση, θα δίνονται αυτές οι παρατάσεις, ενώ στο πλαίσιο της έλλειψης φαρμάκων που είχαμε και στα μέτρα τα οποία πήραμε, θα δείτε και στην τροπολογία η οποία έρχεται ότι, έχουμε μια ενίσχυση του προϋπολογισμού. Αλλά και στο κομμάτι του clawback των φθηνών φαρμάκων, επιλέγουμε να βάλουμε ένα πλαφόν clawback στα φθηνά φάρμακα, είναι 0,20, δηλαδή γύρω στα 5 με 6 ευρώ οι θεραπείες οι μηνιαίες, όπου η λογική είναι ότι αυτά τα φάρμακα πρέπει να έχουν λιγότερες επιβαρύνσεις -αυτήν τη στιγμή έχουν γύρω στο 25% επιβαρύνσεις, άρα βάζουμε ένα πλαφόν 10% το οποίο το παίρνουμε από άλλα ακριβότερα φάρμακα- προκειμένου να μην υπάρξει απόσυρσή τους λόγω ακριβώς της αύξησης η οποία έχει γίνει λόγω της ενεργειακής κρίσης. Και είναι ένα μοντέλο το οποίο ακολουθήσαμε από το καλοκαίρι στα νοσοκομεία μας και χάρη και σε αυτή τη ρύθμιση τα νοσοκομεία μας δεν είχαν πρόβλημα ως προς τα φθηνά αυτά φάρμακα. Μάλιστα, στο Συμβούλιο Υπουργών Υγείας η συζήτηση είναι, πλέον, συνολικά η έλλειψη φαρμάκων, ιδίως των φθηνών φαρμάκων, καθώς εκεί εντοπίζεται το πρόβλημα στην Ευρώπη.

Ολοκληρώνοντας, λοιπόν, κύριε Πρόεδρε, θα ήθελα να πω –και θα καταθέσω και στα Πρακτικά, επειδή αναφέρθηκαν και οι ενώσεις των γονέων- ότι και η «Πίστη» και το «Καρκινάκι» έχουν στείλει επιστολές ότι στηρίζουν τις αλλαγές του νομοσχεδίου. Η δε «Φλόγα», με την οποία κάναμε και δύο συναντήσεις, θα δείτε στις νομοτεχνικές βελτιώσεις πως ένα μεγάλο μέρος των παρατηρήσεων τους και των ανησυχιών που υπήρχαν, έχουν γίνει αποδεκτές ώστε να είναι με έναν ξεκάθαρο τρόπο και η διασύνδεση με τα νοσοκομεία. Ενώ εντύπωση μου κάνει η κριτική στο διοικητικό συμβούλιο, όπου έχει την πλειοψηφία κατά ξεκάθαρο τρόπο το δημόσιο -και εκεί ακριβώς δείχνει ότι ο έλεγχος είναι στο δημόσιο- και επιλέγουμε να δεσμεύσουμε τον Υπουργό, όχι να βάλει άτομα της αρεσκείας του -γιατί άκουσα και αυτήν την κριτική- αλλά να έρθει και να πάει στις ενώσεις των ασθενών, αυτών δηλαδή των γονέων, στις ενώσεις των συγγενών, σε άτομα τα οποία εξειδικεύονται με τον ογκολογικό καρκίνο και όχι να πάει σε μια λογική ότι «θα κάνω ένα διοικητικό συμβούλιο με αρεστούς». Γιατί οποιοσδήποτε Υπουργός βάλει άτομα σε αυτές τις θέσεις, θα κριθεί εάν ήρθε σε επικοινωνία με τις ενώσεις ασθενών, εάν ήρθε σε επικοινωνία με άτομα του χώρου και θα κριθεί τι διοικητικό συμβούλιο θα είναι.

**ΑΝΔΡΕΑΣ ΞΑΝΘΟΣ:** Τον αιρετό εκπρόσωπο των γιατρών και των εργαζομένων, γιατί τον βγάζετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Γιατί ο αιρετός εκπρόσωπος αφορά νοσοκομείο, κύριε Ξανθέ. Εδώ πέρα έχουμε νομικό πρόσωπο ιδιωτικού δικαίου. Από τα νοσοκομεία και το «Αγία Σοφία» δεν το βγάζουμε και το «Αγλαΐα Κυριακού». Αλλά εδώ πέρα έχουμε μια μονάδα που είναι ογκολογικό κέντρο -γιατί άκουσα και αυτήν την κριτική. Στο ογκολογικό κέντρο, αυτήν τη στιγμή, η ογκολογική μονάδα εκπροσωπείται πουθενά στο ΔΣ; Εκπροσωπείται μέσω του εκπροσώπου των εργαζομένων που μπορεί, όμως, να μην έχει σχέση καμμία με την ογκολογική μονάδα. Όταν λοιπόν συστήνεις κάτι αυτοτελές, κρατάς το ογκολογικό κέντρο. Αν, όμως, υπάρχει μία σκέψη προς τα εκεί, να την καταθέσετε και να τη συζητήσουμε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Εγώ, λοιπόν, ολοκληρώνοντας, κύριε Πρόεδρε και κυρίες και κύριοι συνάδελφοι, θέλω να πω ότι μπορούμε να αντιδικούμε και μπορείτε να έρχεστε και να λέτε ότι «εμείς θεωρούμε λανθασμένο το νομικό πρόσωπο ιδιωτικού δικαίου». Εδώ εγώ έχω ακούσει την κριτική του κ. Ξανθού, έχω ακούσει την κριτική του ΣΥΡΙΖΑ. Άλλο, όμως, είναι να διαφωνούμε σε αυτό και άλλο είναι να λέγεται ότι όταν αλλάζει ο χαρακτήρας, πληρώνει ο ασθενής -όπως ειπώθηκε, όχι εδώ στην Ολομέλεια, το τονίζω, δεν έχει ειπωθεί ακόμη αυτό το πράγμα από την Αξιωματική Αντιπολίτευση- ή ότι αλλάζουν οι εργασιακές σχέσεις.

Αν επί της αρχής κάποιος πιστεύει ότι αυτό μπορεί να είναι κερκόπορτα ή οτιδήποτε, μπορεί να το καταθέτει. Αλλά θα ήθελα να γίνεται κριτική σε αυτά τα οποία ψηφίζουμε. Και σήμερα εμείς ψηφίζουμε να διατηρηθεί ο δημόσιος χαρακτήρας, αυτός ο δημόσιος χαρακτήρας να εξυπηρετείται από το νομικό πρόσωπο ιδιωτικού δικαίου, να υπάρχουν δωρεάν θεραπείες σε όλους τους ασθενείς, να υπάρχουν οι ίδιες εργασιακές σχέσεις και να υπάρχει μια μεγαλύτερη διοικητική και οικονομική αυτοτέλεια και ανεξαρτησία, όπως υπάρχει σε άλλα νομικά πρόσωπα ιδιωτικού δικαίου. Όπως, παραδείγματος χάριν, ο ΕΟΜ που σήμερα εδώ πέρα ερχόμαστε σε ένα νομικό πρόσωπο ιδιωτικού δικαίου και μας λέτε γιατί δεν του δίνουμε μεγαλύτερες ευελιξίες.

Κλείνοντας, όπως έκανα και στην επιτροπή, επειδή αναφέρθηκε και το συμβάν, εγώ θα ήθελα να ευχαριστήσω και τους γιατρούς και τους νοσηλευτές και τους διασώστες του ΕΚΑΒ. Αναφέρομαι στο κομμάτι που αφορά το δικό μας Υπουργείο, που ήταν από την πρώτη στιγμή σε όλο αυτό το τραγικό συμβάν. Και πραγματικά, το λέω πολλές φορές, αλλά είναι γεγονός ότι το Γενικό Νοσοκομείο Λάρισας πήρε εντολή 00.30΄ με 01.00΄ η ώρα για να εφημερεύσει και μέσα σε μισή ώρα ήταν έτοιμο και υποδεχόταν ασθενείς, χάριν στη μεγάλη αυταπάρνηση των γυναικών και των ανδρών που υπηρετούν στο Εθνικό Σύστημα Υγείας.

Και πραγματικά αυτό που βιώσαμε, όλη η ηγεσία του Υπουργείου Υγείας -είναι εδώ και η Αναπληρώτρια Υπουργός ήταν πριν και η Υφυπουργός- ήταν ότι προσπαθήσαμε μέσα σε αυτήν όλη την τραγωδία, σε μια πολύ δύσκολη περίπτωση, τουλάχιστον στο κομμάτι που αφορά το Υπουργείο Υγείας, να μπορέσουν να εξυπηρετηθούν τάχιστα οι ασθενείς και οι συγγενείς, αυτοί που βρέθηκαν στην πιο δύσκολη θέση, στην πιο δύσκολη κατάσταση, να μπορούν να βρίσκονται σε ένα σημείο, να ενημερώνονται γρήγορα για την εξέλιξη. Και αυτό οπωσδήποτε μας κάνει να λέμε -και εδώ πέρα πιστεύω ότι θα συμφωνήσουμε όλοι, ασχέτως με την αντιπαράθεση που μπορεί να γίνεται- ότι και οι διασώστες του ΕΚΑΒ και οι νοσηλευτές και οι γιατροί μας, έδειξαν σε μια ακόμα κρίση ότι πραγματικά βρίσκονται δίπλα στον πολίτη, με αυταπάρνηση. Και αυτό, τουλάχιστον, μπορούμε να το έχουμε κρατημένο στο μυαλό μας, όπως ο καθένας οραματίζεται ότι θέλει να δημιουργηθεί το πλαίσιο της υγείας, ότι το προσωπικό που υπηρετεί στο Εθνικό Σύστημα Υγείας μάς κάνει περήφανους κάθε μέρα, σε όλο αυτό το πλαίσιο και σε ό,τι διαχειριστήκαμε, αλλά και σε οποιαδήποτε κρίση βρίσκεται.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Σκουρλέτης.

Ορίστε, κύριε συνάδελφε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, παρά τη δικανική σας δεινότητα, δεν μας πείσατε. Και ξέρετε, δεν είναι μόνο ότι δεν μας πείσατε με βάση τα στοιχεία που παρουσιάσατε εδώ, αλλά είναι η ίδια η τραγική κατάσταση που επικρατεί στο σύστημα υγείας.

Αναφερθήκατε πριν από λίγο σε κάποια μεγέθη του προϋπολογισμού και το έχετε κάνει κατ’ επανάληψη στον δημόσιο λόγο, λέγοντας ότι επί των ημερών σας έχει αυξηθεί. Πολύ σωστά ο τομεάρχης υγείας και πρώην Υπουργός, ο κ. Ξανθός, σας διέκοψε και σας είπε να δείτε τη συνολική εικόνα, τις δαπάνες του ΕΟΠΥΥ κι είπατε ότι αυτό γίνεται στο τέλος και ότι θα το δούμε. Όμως κυρίως συγκρίνετε ανόμοια πράγματα, διότι γνωρίζετε πολύ καλά ότι η Κυβέρνησή σας ακόμη και τώρα λειτουργεί κάτω από το καθεστώς της ρήτρας διαφυγής και της αναστολής του συμφώνου σταθερότητας. Ή δεν είναι έτσι; Αυτό σας δίνει το δικαίωμα -και δεν το αξιοποιήσατε όσο έπρεπε- όχι μόνο να διαθέσετε αυτά τα χρήματα, αλλά και πολύ περισσότερα, διότι δεν θα ήταν τέτοια η κατάσταση σήμερα στη δημόσια υγεία.

Βλέπω μπροστά μου σταχυολογώντας -έτσι, τρέξτε λίγο στο διαδίκτυο- για κάποια νοσηλευτικά ιδρύματα της Αττικής -δεκατέσσερα τον αριθμό- ελλείψεις στο Νοσοκομείο Παίδων «Αγία Σοφία», στην «Παμμακάριστο», στο «Σισμανόγλειο», στο «Γεννηματάς», στο «Μεταξά», στο «ΨΝΑ», στο «Αττικό», στο Γενικό Ογκολογικό της Κηφισιάς, στον «Άγιο Σάββα», στα Κέντρα Υγείας Μαρκοπούλου, Λαυρίου, Καπανδριτίου, Σπάτων, Νέας Μάκρης, Χαλανδρίου. Η πραγματικότητα των παραιτήσεων, των μεγάλων ελλείψεων σε νοσηλευτικό προσωπικό, σε ιατρικό προσωπικό, το γεγονός ότι αν δεν έχεις μπάρμπα στην Κορώνη -δηλαδή πολιτευτή της Νέας Δημοκρατίας- δεν μπορείς να κάνεις τη δουλειά σου, οι εκδικητικές διώξεις ανθρώπων που θέτουν αυτά τα ζητήματα, το πού πηγαίνει η υγεία, δεν σας δίνει το δικαίωμα, κύριε Υπουργέ, να περηφανεύεστε, γιατί είναι η ίδια η πραγματικότητα.

Είπατε «μπράβο» στο Νοσοκομείο της Λάρισας. Ναι, χίλια μπράβο, όμως να το στηρίξετε το δημόσιο σύστημα υγείας, να μην το θυμόσαστε, όπως την πανδημία που χειροκροτήσατε. Δεν μπορεί αυτό να επαφίεται μόνο πραγματικά στην ανιδιοτέλεια, στον δικό τους όρκο πίστης, σε αυτούς που από επιλογή ενώ είχαν άλλη δυνατότητα -και έχουν ακόμα- επιλέγουν το δημόσιο σύστημα υγείας, το οποίο το τορπιλίσατε εσείς ο ίδιος με την υπογραφή σας τον προηγούμενο Δεκέμβριο χτυπώντας τον στον πυρήνα του και καταργώντας την αποκλειστική και πλήρη απασχόληση. Αυτά είναι, λοιπόν, τα μεγάλα ζητήματα.

Σε κάθε κρίση, λοιπόν, καταφεύγουμε και ανακαλύπτουμε την αξία του δημόσιου συστήματος υγείας, αλλά δεν το στηρίζετε. Κι όταν τα πράγματα σκουραίνουν, έρχονται στο μη παραπέρα όταν αποκαλύπτονται οι πραγματικές προθέσεις, οι δικές σας ευθύνες, τότε όταν όλοι ζητούν από τον επικεφαλής της Κυβέρνησής σας, από τον Πρωθυπουργό να αναλάβει τις ευθύνες του, αυτός δεν γνωρίζει, δεν απαντά. Δεν γνώριζε τη μελέτη Τσιόδρα, δεν γνώριζε ποιος παρακολουθούσε τους Υπουργούς, τον Αρχηγό των Ενόπλων Δυνάμεων, δεν γνώριζε για την κατάσταση στον ΟΣΕ. Αυτό τι είναι τελικά, ανικανότητα, ομολογία ενοχής; Τι συνιστούν όλα αυτά; Ποιος είναι, λοιπόν, αυτός ο ανήξερος, ο οποίος δεν γνώριζε και δεν απαντά Πρωθυπουργός, που κρύβεται και μιλάει μέσα από διαγγέλματα, κάτω από τις εντολές των επικοινωνιολόγων, ζητώντας κατ’ αρχήν μια υποκριτική συγγνώμη, η οποία όμως είναι κενού περιεχομένου συγγνώμη -αναφέρομαι για την τραγωδία στα Τέμπη- και ακολουθεί την επικοινωνιακή πολιτική της διάχυσης των ευθυνών, δηλαδή, της μη συγκεκριμενοποίησης τους και της μη τελικά ανάληψής τους. Καλή τακτική αυτή, να λέμε γενικά και αόριστα «όλοι φταίνε». Όχι! Ο κόσμος απαιτεί να μάθει ποιοι φταίνε. Δεν θέλει ψέματα, θέλει την αλήθεια, για να μπορέσουμε μετά να πούμε «ποτέ να μην ξανασυμβεί». Αυτά είναι τα αμείλικτα ερωτήματα.

Δεν μας πείσατε, λοιπόν, γιατί θα πρέπει δύο μονάδες των δύο νοσοκομείων παίδων, οι οποίες έχουν κάνει μια καινοτόμα δουλειά, αναγνωρισμένη από το εξωτερικό, με υψηλού επιπέδου υπηρεσίες, θα πρέπει να αποσπαστούν και να μπουν κάτω από την ομπρέλα ενός νέου νομικού προσώπου ιδιωτικού δικαίου. Διότι αναφερθήκατε στις περιπτώσεις του «Ωνασείου» και του «Παπαγεωργίου», αλλά αυτές είχαν εξαρχής αυτήν τη νομική μορφή. Εδώ πάτε να το κάνετε. Μάλιστα περίπου εσείς -προφανώς γιατί έχετε τη μύγα και μυγιάζεστε- είπατε: «Εάν τελικά δεν μας έχετε εμπιστοσύνη και θεωρείτε ότι αυτό είναι η κερκόπορτα, να το πείτε». Ναι, δεν σας έχουμε εμπιστοσύνη. Δεν σας έχουμε εμπιστοσύνη ότι είναι προτεραιότητά σας να στηρίξετε το δημόσιο σύστημα υγείας. Δεν σας έχουμε εμπιστοσύνη ότι είναι προτεραιότητά σας το δημόσιο συμφέρον. Άλλες είναι οι προτεραιότητές σας, που τις δείχνετε σε κάθε στιγμή με τις πράξεις σας.

Όταν, λοιπόν, μια ολόκληρη κοινωνία λέει ότι θέλει αυτή η πολιτεία, αυτό το κράτος να μου εξασφαλίζει ασφάλεια και υψηλού επιπέδου υπηρεσίες είτε όταν πηγαίνω στο σχολείο, είτε όταν πηγαίνω στα νοσοκομεία, είτε όταν παίρνω το τρένο για να πάνε τα παιδιά μου από την Αθήνα στη Θεσσαλονίκη, εσείς έχετε άλλες προτεραιότητες. Την ίδια στιγμή που τίθενται ξανά αυτά τα πελώρια ζητήματα που αφορούν τα κοινά, τα δημόσια αγαθά και συγκρούονται στρατηγικές, αντιλήψεις, πρακτικές και επιλογές, εσείς τι λέτε; Και είναι ενδεικτικό, δεν είναι αποκομμένο από αυτά που συζητάμε τώρα.

Στο νερό, για παράδειγμα, παρά τις αποφάσεις του Σ.τ.Ε. που σας απαγορεύουν να το ιδιωτικοποιήσετε, παρουσιάζετε ένα σχέδιο έμμεσης ιδιωτικοποίησής του μέσα από το ΣΔΙΤ και εκχωρείτε όλη τη συντήρηση, την ανάπτυξη των έργων ύδρευσης σε ιδιώτες, που προφανώς ο ιδιώτης στην παράμετρο αυτή θα βάλει και το δικό του κέρδος. Μα, αυτό θέλετε να υπηρετήσετε, την κερδοσκοπία, τα ιδιωτικά συμφέροντα.

Και σε αυτά, λοιπόν, στον ιδιωτικό τομέα της υγείας, έχετε τις δικές σας επιλογές. Διότι στις μικρές δομές που υπάρχουν, μικρά ακτινολογικά κέντρα, μικροβιολογικά και εκεί τα πράγματα μεροληπτικά τα αντιμετωπίζετε υπέρ των μεγάλων ομίλων. Είστε, λοιπόν και στην οικονομία -διότι αυτός είναι ο φακός που προσεγγίζετε τα πράγματα- υπέρ της συγκέντρωσης ισχύος σε λίγους επιχειρηματικούς ομίλους.

Αυτή, λοιπόν, είναι η καταστροφική αντίληψη, η οποία κατέρρευσε. Σε κάθε κρίση καταρρέει, είτε αφορά τα ζητήματα της υγείας -το είδαμε στην πανδημία-, είτε αφορά τα συμπεράσματα και τα ερωτήματα που τίθενται μετά το τραγικό συμβάν των Τεμπών, είτε αφορά τα ζητήματα της κλιματικής κρίσης. Όλα εκεί οδηγούν, σε τέτοιου είδους ζητήματα. Η απάντησή σας είναι αυτήν τη στιγμή ότι για να δούμε πώς θα μπορέσουμε να σκαπουλάρουμε, να ξεπεράσουμε τα πράγματα, για να συνεχίσουμε σε αυτόν τον αδιέξοδο δρόμο.

Αλήθεια, για το ΕΚΑΒ, αυτό έχετε να πείτε; Εσείς, λοιπόν, που έχετε αυτήν τη στιγμή και λειτουργείτε κάτω από το πλεονέκτημα και την αντικειμενική πραγματικότητα της ρήτρας διαφυγής, πώς είναι δυνατόν η πράξη, η μοναδική που κάνετε αυτήν τη στιγμή, που έχει διαλυθεί το σύστημα του ΕΚΑΒ -μιάμιση ώρα, δύο ώρες μπορεί να δεις έναν άνθρωπο στο κέντρο της Αθήνας χτυπημένο, να έρθουν να τον πάρουν- να λέτε ότι τώρα θα κάνουμε τις συμβάσεις με τα ιδιωτικά νοσοκομειακά; Μάλιστα είχαμε βρεθεί και σε μια τηλεοπτική εκπομπή και είπατε ότι αυτό ήταν μεταφορικό έργο και τώρα το βάζουμε σε ένα πλαίσιο. Ωραία, λοιπόν, αλλά προτεραιότητα τι είναι; Δεν είναι το δημόσιο ΕΚΑΒ; Αυτά θα είναι στελεχωμένα με ανθρώπους διασώστες; Ξέρετε τι σημαίνει -σίγουρα το ξέρετε, αλλά να το ομολογήσετε και από εδώ- διασώστης ο οποίος είναι πλήρωμα στο ΕΚΑΒ, άνθρωποι οι οποίοι έχουν μια τρομακτική εμπειρία; Κάνουν πολλές φορές και πιο ακριβείς διαγνώσεις από ό,τι οι γιατροί. Μου έχει τύχει προσωπικά, δεν είναι εγκεφαλικό αυτό κατασκεύασμα. Αλλά προτεραιότητα και εδώ είναι πώς θα διευθετήσετε τα συμφέροντα κάποιων ιδιωτικών κύκλων. Γι’ αυτό είναι καταστροφική αυτή η πολιτική.

Ένας στους έξι αυτήν τη στιγμή είναι σε διαδρόμους, σε ράντζα και αντί να απαντήσετε σε αυτό το ζήτημα, λέτε ότι θα πρέπει να δούμε πώς κάποιους από αυτούς θα τους πηγαίνουμε σε κάποια ιδιωτικά νοσοκομεία και ενδεχομένως να ξαναγυρίζει. Μα, η ιατρική αντιμετώπιση μιας περίπτωσης δεν μπορεί να κατακερματίζεται. Όταν μπαίνει σε ένα νοσοκομείο, πρέπει να έχεις μια πλήρη προσέγγιση. Αυτό, λοιπόν, στο σχέδιο της αναγκαίας ολιστικής στήριξης του δημόσιου συστήματος υγείας δεν το έχουμε δει.

Κύριε Υπουργέ, αύριο θα ξαναγίνει άλλη μια μεγάλη διαδήλωση με αφορμή την τραγωδία των Τεμπών, που λειτούργησε πραγματικά σαν ένα ηλεκτροσόκ στην ελληνική κοινωνία, που με πόνο είδε ό,τι είδαμε όλοι.

Ειλικρινά εγώ πιστεύω ότι και εσείς αντιλαμβάνεστε σήμερα τι σημαίνει όχι μόνο για τους γονείς, αλλά συνολικά για το μεγαλύτερο κομμάτι της κοινωνίας να αγωνιά, να οργίζεται, να ζητάει απαντήσεις, αλλά δεν φαίνεται όμως να έχετε το σθένος να δώσετε αυτές τις απαντήσεις.

Παράλληλα με τη δική μας συζήτηση, διεξάγεται μία συζήτηση στην Επιτροπή Παραγωγής και Εμπορίου, όπου για πρώτη φορά ο κ. Γεραπετρίτης ενδεχομένως να δώσει κάποιες απαντήσεις που μέχρι τώρα δεν έχουν δοθεί. Μέχρι τώρα υπάρχει η στρατηγική της διάχυσης των ευθυνών. Δεν μπορεί όμως, έτσι να συνεχιστεί η κατάσταση. Δεν το αντέχει ο κόσμος. Δεν μπορεί στο όνομα της δικιάς σας αδυναμίας να δώσετε πειστικές απαντήσεις, τελικά να υιοθετείτε ό,τι πιο τοξικό υπάρχει και υπονομευτικό για ένα δημοκρατικό πολίτευμα και να λέτε «περίπου όλοι ίδιοι είμαστε. Δεν πειράζει πάμε παρακάτω», παίρνοντας επαφή με εκείνη την φοβερή φράση στην αρχή της κρίσης που είχε πει ο Θεόδωρος Πάγκαλος ότι «όλοι μαζί τα φάγαμε». Δεν τα φάγαμε τότε όλοι μαζί και δεν πλήρωσαν όλοι το κόστος των μνημονιακών πολιτικών και της δικής σας χρεοκοπίας. Αυτές τις ευθύνες λοιπόν, θα τις αναλάβετε. Θα είναι το ποτήρι που θα το πιείτε μέχρι τέλους.

Και με αυτή την έννοια, κύριε Υπουργέ, θα σας συνιστούσα να εισηγηθείτε και εσείς ως εξέχον στέλεχος της παράταξής σας προς τον Πρωθυπουργό να ορίσει ημερομηνία των εκλογών. Δεν μπορεί να παίζει με το θέμα των εκλογών. Είναι λυτρωτικό να δοθεί η δυνατότητα στον ελληνικό λαό να σας κρίνει για τις πράξεις σας, για τα έργα σας. Έτσι γίνεται στις σύγχρονες δημοκρατίες. Και όχι να προσπαθείτε με κάθε μέσο να χειραγωγήσετε την κοινή γνώμη, να πείτε ψέματα, να συγκαλύψετε καταστάσεις και πολλές φορές να καταφύγετε και στην ίδια τη βία. Το λέω αυτό, διότι απέναντι στις μέχρι τώρα μεγάλες συγκεντρώσεις αυτό που είδαμε ήταν η βία και η καταστολή. Όχι, κύριε Υπουργέ. Είναι δικαίωμα του κόσμου και να διαδηλώνει και να ζητάει απαντήσεις. Τουλάχιστον αυτό να το σεβαστείτε μέχρι την ώρα της κρίσης που θα είναι εις βάρος σας, δηλαδή τις επόμενες εκλογές.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Θέλει κάποιος Κοινοβουλευτικός Εκπρόσωπος να μιλήσει;

Όχι.

Μπαίνουμε στον κατάλογο των ομιλητών. Θα ξεκινήσουμε με τον κ. Αθανάσιο Λιούπη από τη Νέα Δημοκρατία.

Στις 14.30΄ θα μιλήσει ο κ. Βαρουφάκης.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, με το σημερινό νομοσχέδιο του Υπουργείου Υγείας συζητάμε για την ίδρυση του «Ογκολογικού Κέντρου Παίδων “Μαριάννα Βαρδινογιάννη-ΕΛΠΙΔΑ”», ένα αυτόνομο νομικό πρόσωπο ιδιωτικού δικαίου, το οποίο όμως υπάγεται στον δημόσιο τομέα και εποπτεύεται από το Υπουργείο Υγείας. Αναβαθμίζεται έτσι, κατά τη γνώμη μου, η ογκολογική μονάδα που λειτουργεί αυτήν τη στιγμή εντός του Νοσοκομείου Παίδων «Αγία Σοφία».

Η χώρα μας αποκτά ένα ογκολογικό κέντρο αποκλειστικά για παιδιά και εφήβους, σύγχρονο και αναβαθμισμένο που θα καλύψει τις ανάγκες των περιστατικών καρκίνου στους νεαρούς ασθενείς. Στο «Ογκολογικό Κέντρο Παίδων “Μαριάννα Β. Βαρδινογιάννη - ΕΛΠΙΔΑ”» μεταφέρεται όλο το μόνιμο προσωπικό που αυτήν τη στιγμή υπηρετεί στην αντίστοιχη ογκολογική μονάδα με την ισχύουσα εργασιακή σχέση.

Στην κριτική της Αντιπολίτευσης ακούσαμε ότι διαλύονται οι εργασιακές σχέσεις των εργαζομένων και θα προκύπτει κόστος για τους ασθενείς. Δόθηκαν φυσικά από τον Υπουργό λεπτομερείς απαντήσεις πάνω σε αυτό το θέμα. Ένα από τα βασικά σημεία που πρέπει να γίνουν κατανοητά από όλους είναι ότι η νέα νομική μορφή δεν επηρεάζει τις εργασιακές σχέσεις όσων ήδη εργάζονται εκεί. Στο κείμενο του νομοσχεδίου περιγράφεται με σαφήνεια και χωρίς καμμία αμφιβολία ότι όλο το προσωπικό μεταφέρεται στο νέο ογκολογικό κέντρο, διατηρεί και δεσμεύει την οργανική θέση του στο Νοσοκομείο Παίδων «Αγία Σοφία». Επίσης η χρηματοδότηση του νέου ογκολογικού κέντρου και πάλι στηρίζεται από τον κρατικό προϋπολογισμό. Όμως μπορεί πιο εύκολα να αποκτήσει επιπλέον δικά του έσοδα από δωρεές ή ακόμα και από συνεργασίες.

Το δεύτερο σημαντικό είναι ότι δεν αλλάζει τίποτα σε σχέση με τη δωρεάν περίθαλψη παιδιών με καρκίνο και των ανασφάλιστων. Το θετικό στοιχείο προστίθεται, η νομική μορφή του νομικού προσώπου ιδιωτικού δικαίου δίνει νέες δυνατότητες που ειδικά στον τομέα της καταπολέμησης του παιδικού καρκίνου είναι το ζητούμενο.

Στον παιδικό καρκίνο είναι υψίστης σημασίας η τάχιστη διάγνωση και η άμεση έναρξη της κατάλληλης θεραπείας. Τα θεραπευτικά εργαλεία που έχουμε στη διάθεσή μας ειδικά στον παιδικό καρκίνο αλλάζουν συχνά με βάση τις ερευνητικές προσπάθειες διεθνώς. Όσοι όμως έχουμε υπηρετήσει στο δημόσιο σύστημα υγείας γνωρίζουμε πολύ καλά τους χρόνους που απαιτούνται, για παράδειγμα να αποκτήσουμε νέο εξοπλισμό και μια τεχνολογία αιχμής στα νοσοκομεία. Ειδικά στον παιδικό καρκίνο δεν υπάρχει η πολυτέλεια του χρόνου. Οφείλουμε να διαθέσουμε στα παιδιά το καλύτερο που προσφέρουν τα διεθνή πρωτόκολλα ανά πάσα στιγμή.

Αυτό επιδιώκεται ουσιαστικά σήμερα. Η νέα νομική μορφή δίνει περισσότερη ελευθερία στο κέντρο να αποκτήσει πρόσβαση σε περισσότερες θεραπείες ή και περισσότερες κλινικές δοκιμές φαρμάκων, αλλά και στον σύγχρονο εξοπλισμό άμεσα. Το νέο ογκολογικό κέντρο θα έχει τη δυνατότητα να συνεργάζεται πέραν των ιατρών του ΕΣΥ και με άλλους επιστήμονες από την Ελλάδα και το εξωτερικό, χωρίς να απαιτείται πια η διαδικασία έγκρισης από το Ανώτατο Υγειονομικό Συμβούλιο του ΕΟΠΥΥ, για τυχόν θεραπείες στο εξωτερικό.

Ένα παιδί που είναι ασθενής μπορεί να λαμβάνει την καλύτερη δυνατή θεραπεία εδώ ακόμα και από ειδικούς επιστήμονες του εξωτερικού, με τους οποίους το νέο ογκολογικό κέντρο θα συνάπτει συμβάσεις και θα συνεργάζεται, δωρεάν επαναλαμβάνω.

Ξεπερνάμε τις αγκυλώσεις του αυστηρού δημόσιου συστήματος χωρίς όμως να χάνουμε το δημόσιο χαρακτήρα του ογκολογικού κέντρου που θα μείνει στη δωρεάν υπηρεσία όλων των παιδιών και εφήβων στην Ελλάδα που παλεύουν με τον καρκίνο. Σε αυτό το πεδίο έχουμε την εμπειρία από το νοσοκομείο «Παπαγεωργίου» στη Θεσσαλονίκη που λειτουργεί με την ίδια νομική μορφή και παρέχει δωρεάν υψηλού επιπέδου υπηρεσίες σε όλους τους πολίτες.

Ζητούμενο είναι η παροχή της καλύτερης δυνατής θεραπείας από εξειδικευμένο ιατρικό και νοσηλευτικό προσωπικό, η πρόσβαση σε προηγμένες θεραπείες, η εξέλιξη της έρευνας και της εκπαίδευσης φοιτητών και επαγγελματιών και φυσικά η διοργάνωση σεμιναρίων και συνεδρίων από κοινού με αντίστοιχους οργανισμούς στην Ελλάδα και το εξωτερικό.

Επιπλέον, όσο σημαντική είναι η θεραπεία άλλο τόσο σημαντική είναι και η συνολική υποστήριξη των ασθενών σε ψυχολογικό επίπεδο με κατάλληλους ειδικούς και θεραπείες. Και φυσικά η υποβοήθηση των παιδιών στο στάδιο της επανένταξης τους μετά την ολοκλήρωση των θεραπειών τους. Όλα αυτά αποτελούν αντικείμενο του «Ογκολογικού Κέντρου Παίδων “Μαριάννα Β. Βαρδινογιάννη - ΕΛΠΙΔΑ”».

Το δεύτερο σημαντικό ζήτημα που έχει ενταχθεί στο παρόν νομοσχέδιο είναι η αναβάθμιση του συστήματος μεταμοσχεύσεων, ενός συστήματος που κατά γενική ομολογία έχει αρκετά περιθώρια βελτίωσης. Δυστυχώς, στη χώρα μας καταγράφονται ιδιαίτερα χαμηλά ποσοστά μεταμοσχεύσεων παρά το γεγονός ότι έχουμε παραδείγματος χάριν πολύ υψηλά ποσοστά νεφροπαθών, αφού έχουμε περίπου δεκαπέντε χιλιάδες νεφροπαθείς. Βεβαίως, μετά την εφαρμογή του νέου πλαισίου και την εισαγωγή των συντονιστών μεταμοσχεύσεων, συναισθηματικών δοτών και άλλων που ψηφίσαμε σε προηγούμενα νομοσχέδια, πιστεύουμε ότι βρισκόμαστε στον σωστό δρόμο και ήδη βλέπουμε μια μικρή βελτίωση όπως ανέφερε η Αναπληρώτρια Υπουργός κ. Γκάγκα. Με τις σημερινές διατάξεις έχουμε τις προϋποθέσεις δωρεάς από ζώντα δότη και όλη η διαδικασία πρέπει να ακολουθηθεί. Δημιουργείται μητρώο δοτών, ζώντων δοτών και αποβιωσάντων δοτών από το Υπουργείο Υγείας και από τον Ελληνικό Οργανισμό Μεταμοσχεύσεων.

Όμως, κυρία και κύριε Υπουργέ δεν θα μπορούσα να μην αναφερθώ και στις παρατηρήσεις του καθηγητή, κ. Ανδρέα Τζάκη ο οποίος κληθείς να σχολιάσει το σημερινό νομοσχέδιο, τόνισε την ιδιαίτερη ανάγκη να δοθεί επιπλέον χρηματοδότηση στο πλαίσιο των μεταμοσχεύσεων και κυρίως αναφέρθηκε στην ανάγκη να έχουμε σημαντικές εμπροσθοβαρείς δαπάνες για προσλήψεις, εκπαίδευση του προσωπικού αλλά και του κοινού.

Μια τέτοια επιλογή φιλοδοξεί να αυξήσει τον τελικό αριθμό μεταμοσχεύσεων και να εξοικονομήσει στο δημόσιο σύστημα υγείας χρήματα που ξοδεύονται σε άλλες θεραπείες. Για παράδειγμα, αυτήν τη στιγμή οι αιμοκαθάρσεις οι οποίες γίνονται και συνιστούν μόνο προσωρινή λύση για τους ασθενείς και επιβαρύνουν πολύ περισσότερο τα δημοσιονομικά μεγέθη συγκριτικά με μια μεταμόσχευση νεφρού που βελτιώνει και την ποιότητα ζωής αλλά και το προσδόκιμο ζωής των ασθενών, υπολογίζεται ότι οι 60.000 ευρώ που κοστίζει τον χρόνο ο αιμοκαθαιρόμενος θα είναι χρήματα που θα εξοικονομεί το δημόσιο όταν αυξηθούν οι μεταμοσχεύσεις των νεφρών.

Βεβαίως, με την τροπολογία που κατατέθηκε, δίνεται απάντηση και σε αυτό. Ενισχύεται ακόμα περισσότερο ο EOΜ και ο θεσμός του συντονιστή των μεταμοσχεύσεων αφού αυξάνεται ο αριθμός του προσωπικού στον ΕΟΜ από δεκαπέντε σε τριάντα άτομα και των συντονιστών από οκτώ σε είκοσι τρία άτομα. Επομένως, οι σημερινές διατάξεις στοχεύουν σε ένα πιο δυνατό δημόσιο σύστημα υγείας που θα προσφέρει καλύτερες και περισσότερο ποιοτικές και δωρεάν υπηρεσίες υγείας σε όλα τα παιδιά και τους εφήβους με καρκίνο, αλλά και αύξηση του αριθμού των μεταμοσχεύσεων οργάνων που είναι το ζητούμενο για την Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο Γραμματέας του ΜέΡΑ25 κ. Γιάνης Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, έχουμε ένα νομοσχέδιο με το οποίο η Κυβέρνηση μεταφέρει σημαντικές παιδιατρικές νοσοκομειακές δομές σε νομικό πρόσωπο ιδιωτικού δικαίου. Άκουσα τον Υπουργό κ. Πλεύρη να καταθέτει το βασικό επιχείρημά του το οποίο λέει επί της ουσίας ότι δεν αλλάζει κάτι, δημόσιο ήταν και δημόσιο παραμένει, απλά με τη μετατροπή αυτών των δομών σε νομικό πρόσωπο ιδιωτικού δικαίου έχουμε περισσότερη ευλυγισία, μπορεί να πάρει χορηγίες, να ξοδέψει πιο πολλά χρήματα, να επενδύσει πιο πολλά χρήματα στην παιδική υγεία σ’ αυτά τα ογκολογικά κέντρα.

Επιτρέψτε μου να σας εξηγήσω γιατί τα πράγματα δεν είναι καθόλου έτσι και γιατί αυτό είναι η χειρότερη μορφή ιδιωτικοποίησης. Για σκεφτείτε, όταν παίρνεις μια κλινική ή ένα ογκολογικό κέντρο και λες στη διοίκηση την οποία διορίζεις εσύ κατευθείαν ως Υπουργός -έτσι είναι- «πάρτε χορηγίες για να τις ξοδέψετε επιπλέον της κρατικής επιχορήγησης», για σκεφτείτε, όσο πιο επιτυχημένη είναι η διοίκηση στο να βρίσκει χορηγίες, τόσο μεγαλύτερη η εξάρτηση μελλοντικά από αυτές τις χορηγίες και όσο μεγαλύτερη η εξάρτηση από αυτές τις χορηγίες, τόσο μεγαλύτερα τα κίνητρα για τον επόμενο Υπουργό, μετά τον κ. Πλεύρη, να παγώσει την κρατική επιχορήγηση ή και να τη μειώσει κιόλας και τόσο μεγαλύτερη η πίεση στο επόμενο διοικητικό συμβούλιο να βρει χορηγίες και τόσο μεγαλύτερη η εξάρτηση του επόμενου και του μεθεπόμενου διοικητικού συμβουλίου από ιδιώτες πιθανούς χορηγούς. Βλέπετε, είναι ένας φαύλος κύκλος. Όσο αυξάνεται εκθετικά η εξάρτηση από τους ιδιώτες που πρέπει να δώσουν όλο και μεγαλύτερες χορηγίες, τόσο αυξάνεται η εξουσία αυτών των ιδιωτών πάνω στα διοικητικά συμβούλια. Αρχίζουν οι απαιτήσεις: «Να σας δώσω, αλλά πρέπει κι εσείς κάτι να μου δώσετε». Και τι είναι αυτό που απαιτούν οι ιδιώτες χορηγοί από μια κλινική; Ξέρουμε, υπάρχει η εμπειρία των Ηνωμένων Πολιτειών. Να σας δώσω ένα παράδειγμα; Κλινικές δοκιμές. Αυτό το όνειδος που συμβαίνει στις Ηνωμένες Πολιτείες. Για να μπορέσουν να πάρουν χορηγίες από φαρμακευτικές επιχειρήσεις ή από ιδιώτες που έχουν μετοχές σε φαρμακευτικές επιχειρήσεις έχεις γιατρούς που αναγκάζονται, όχι επιλέγουν στο πλαίσιο μιας δικής τους έρευνας, αλλά αναγκάζονται να πείθουν τους γονείς των παιδιών μιας τέτοιας παιδιατρικής κλινικής ή γενικότερα μιας κλινικής να συμμετέχουν σε αυτού του είδους τις κλινικές δοκιμές όχι των δικών τους ερευνητικών προγραμμάτων, αλλά των φαρμακευτικών εταιρειών που σκάνε το παραδάκι για να συνεχίσει να λειτουργεί η κλινική, για να πληρώνονται τελικά και οι μισθοί των γιατρών.

Έτσι, μέσα από αυτή την κερκόπορτα, μπαίνει αυτός ο δούρειος ίππος –συνδυάζω αυτές τις δύο μεταφορές- και έρχεται η πλήρης κατάργηση οποιασδήποτε αίσθησης δημόσιου αγαθού, οποιασδήποτε αίσθησης δημόσιου λειτουργήματος μέσα σε αυτές τις κλινικές.

Είναι ο χειρότερος συνδυασμός του δημόσιου και του ιδιωτικού αυτό που κάνετε, κυρίες και κύριοι της Κυβέρνησης. Το αμερικανικό σας ιατρικό όνειρο είναι ένας εφιάλτης, όπως το ζουν οι Αμερικανοί πολίτες, οι Αμερικανοί νοσοκομειακοί, οι Αμερικανοί γιατροί και θέλετε να το φέρετε εδώ. Μάλιστα, θέλετε να το φέρετε και υποστελεχωμένο με ακόμα λιγότερα χρήματα σε μια χώρα που έχουμε πολύ λιγότερους πιθανούς χορηγούς. Είναι οι γνωστοί πέντε-έξι «νταβατζήδες» αυτής της χώρας.

(Χειροκροτήματα από την πτέρυγα του ΜέΡΑ25)

Και μιας και μιλάμε για τους πέντε-έξι «νταβατζήδες» της χώρας, αυτό δεν είναι ένα θεωρητικό πρόταγμα. Μιλάτε για συγκεκριμένη κυρία, την κ. Μαριάννα Βαρδινογιάννη, στην οποία θέλει να δώσετε αυτή τη σημαντικότατη δομή.

Θυμάμαι πριν από λίγο καιρό που κάναμε μια συζήτηση εδώ σε σχέση με το νομοσχέδιό σας για την μετατροπή των βασικών μας μουσείων σε νομικά πρόσωπα. Και τότε είχα αναφερθεί στο μοντέλο που είχατε στο μυαλό σας, του Μουσείου της Ακρόπολης, όπου στο διοικητικό συμβούλιο έχετε την κ. Μαριάννα Βαρδινογιάννη και είχα πει ότι φαντάζομαι ότι στο βιογραφικό της αυτό το οποίο ήταν καθοριστικό για να διοριστεί στο διοικητικό συμβούλιο δεν ήταν οι τίτλοι της, αλλά ήταν το πόσα χρήματα είχε. Ξεκάθαρα πράγματα. Απάντησε η Υπουργός κ. Μενδώνη ότι ήταν Πρέσβειρα Καλής Θελήσεως των Ηνωμένων Εθνών. Λόγω του πορτοφολιού της ήταν, όχι λόγω των επιτευγμάτων της.

(Χειροκροτήματα από την πτέρυγα του ΜέΡΑ25)

Και τώρα τολμάτε να δίνετε αυτές τις βασικές παιδιατρικές και ερευνητικές ογκολογικές δομές στην κ. Βαρδινογιάννη.

Έχετε συνειδητοποιήσει, κυρίες και κύριοι της Κυβέρνησης, τι έχει συμβεί τις τελευταίες εβδομάδες σε αυτή τη χώρα; Η νεολαία εκεί έξω δεν σας ανέχεται πια. Έχει αλλάξει ο ρους της ιστορίας.

Είναι αλήθεια ότι η ιδιωτικομανία, την οποία εσείς εκπροσωπείτε, ήταν ηγεμονική εδώ και καιρό. Η ιδέα ότι το ιδιωτικό είναι πάντα καλύτερο από το δημόσιο, η ιδέα ότι η ιδιωτικοποίηση είναι πάντα κάτι καλό για να γλιτώσουμε από τη γραφειοκρατία, από το κράτος, από τη διαφθορά είχε πράγματι ριζώσει, ήταν ηγεμονική. Όχι, όμως, πια μετά από τα Τέμπη. Το έχετε καταλάβει αυτό; Δεν το έχετε καταλάβει.

(Χειροκροτήματα από την πτέρυγα του ΜέΡΑ25)

Τι ακριβώς λέτε στις νέες και στους νέους εκεί έξω; Είδα τον κ. Πλεύρη στο κανάλι της οικογένειας Βαρδινογιάννη, στο «STAR», να εξηγεί σε υπάλληλο του «STAR» της οικογένειας Βαρδινογιάννη, γιατί θα δώσει αυτές τις συγκεκριμένες νοσοκομειακές δομές στην κ. Βαρδινογιάννη. Καλά, δεν ντρέπεστε λιγάκι; Πόσο θα αυτοεξευτελίζεστε πια; Αυτό είναι το μοντέλο που δίνετε στη νέα γενιά; Σε αυτούς τους πέντε «νταβατζήδες» δίνετε τα πάντα;

(Χειροκροτήματα από την πτέρυγα του ΜέΡΑ25)

Κυρίες και κύριοι συνάδελφοι, εμείς στο ΜέΡΑ25 έχουμε μια συγκεκριμένη πρόταση που δεν αφορά μόνο τη συγκεκριμένη περίπτωση. Εμείς ξέρετε αντιπαθούμε τη γραφειοκρατία, αντιπαθούμε τον κρατισμό όπως αντιπαθούμε το ολιγαρχικό κεφάλαιο, αλλά και το κεφάλαιο που δεν είναι ολιγαρχικό, τους ιδιώτες που αποφασίζουν και διατάσσουν τι θα γίνει με τα κολλέγια, τι θα γίνει με τις ιδιωτικές κλινικές, με τα νομικά πρόσωπα ιδιωτικού δικαίου. Εμείς έχουμε μια συγκεκριμένη πρόταση για το πώς θα γλυτώσει αυτή η χώρα τόσο από την αναποτελεσματικότητα και τη διαφθορά του ιδιωτικού τομέα όσο και από την αναποτελεσματικότητα και τη διαφθορά του κρατισμού.

Η πρότασή μας βασίζεται στην ιδέα διαβουλευτικών συμβουλίων που να αποτελούνται από κληρωτούς στην πλειοψηφία τους και εκλεγμένους πολίτες, όργανα στα οποία θα λογοδοτούν οι διοικήσεις των δημόσιων δομών, όργανα τα οποία θα διορίζουν τις διοικήσεις των δημοσίων δομών.

(Χειροκροτήματα από την πτέρυγα του ΜέΡΑ25)

Να πώς μπορούσε να συνδυαστεί το καλύτερο του κράτους που έχουμε με την κοινωνία των πολιτών εκεί έξω. Εσείς επιλέγετε το χειρότερο συνδυασμό του ιδιωτικού και του δημοσίου.

Το νομοσχέδιό σας, κυρίες και κύριοι συνάδελφοι της Κυβέρνησης, είναι ένα απομεινάρι μιας σκοτεινής εποχής αυτού του συνδυασμού. Σε τελική ανάλυση υπό το κλίμα του πένθους για τα Τέμπη με τη νεολαία εκεί έξω να έχει απορρίψει τόσο την ιδιωτικομανία σας όσο και τον κρατισμό αυτό που έχουμε υποχρέωση σήμερα -και εμείς ως ΜέΡΑ25 προσπαθούμε να φανούμε αντάξιοι σε αυτή την υποχρέωση- είναι να προτείνουμε τρόπους με τους οποίους οι δημόσιες δομές, τα δημόσια αγαθά να είναι στον έλεγχο της κοινωνίας των πολιτών.

Εσείς στερείστε οποιασδήποτε νομιμοποίησης να νομοθετείτε αυτή τη στιγμή. Είστε στο τέλος μιας θητείας τεσσάρων ετών όπου ουσιαστικά καταστρέψατε ό,τι μπορούσατε από τα καλά κομμάτια του δημοσίου, δίνοντας τα στα χειρότερα κομμάτια του ολιγαρχικού ιδιωτικού τομέα. Στερείστε νομιμοποίησης. Ήρθε η ώρα να διαλύσετε τη Βουλή, να κάνετε εκλογές, να φύγετε από την Κυβέρνηση!

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγοτώρα έχει η κ. Χρηστίδου Ραλλία από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η πραγματικότητα λέει σε όλες και σε όλους μας ότι η Κυβέρνηση Μητσοτάκη επί τέσσερα χρόνια υποσκάπτει συνεχώς το δημόσιο χαρακτήρα του Εθνικού Συστήματος Υγείας όχι επειδή δήθεν έχει ιδεοληπτικές εμμονές ενάντια σε οτιδήποτε δημόσιο, αλλά κυρίως επειδή έχει συνειδητά επιλέξει να υλοποιεί πολιτικές που πρωτίστως εξυπηρετούν συγκεκριμένα μεγάλα οικονομικά συμφέροντα που δρουν στον χώρο.

Είναι ανάγκη να λέμε τα πράγματα με το όνομά τους ξέρετε. Η εγκληματική άρνηση ενίσχυσης του Εθνικού Συστήματος Υγείας ιδιαίτερα την περίοδο της πανδημίας, αλλά και στη συνέχεια, η εξουθένωση του προσωπικού, οι παραιτήσεις των γιατρών, η αποδιοργάνωση των νοσοκομείων και τα διαλυτικά φαινόμενα σε μονάδες υγείας και στην περιφέρεια, το ναυάγιο της δωρεάς του Ιδρύματος «Σταύρος Νιάρχος» για την κατασκευή τριών νέων νοσοκομείων έχουν την υπογραφή Κυριάκου Μητσοτάκη.

Και αναρωτιόμαστε: Αυτά είναι αποτελέσματα ανικανότητας, είναι αποτελέσματα έλλειψης ευαισθησίας ή μήπως είναι επιλογές πολύ καλά σχεδιασμένες και διαδοχικά βήματα της πολιτικής εγκατάλειψης και υποβάθμισης των δημόσιων δομών, ώστε να υπάρξει συρρίκνωση του Εθνικού Συστήματος Υγείας;

Το παρόν νομοσχέδιο θεωρούμε ότι αποτελεί συνεπέστατη συνέχεια αυτής της πολιτικής σε βάρος της δημόσιας περίθαλψης και μάλιστα σε πολύ ευαίσθητο ζήτημα, όπως είναι ο παιδικός καρκίνος. Επιλέγετε να χρησιμοποιήσετε τη δωρεά ενός ιδρύματος ως χρυσή ευκαιρία για ακόμη μια φορά για να μετατρέψετε την Ογκολογική Μονάδα του Νοσοκομείου Παίδων «Αγία Σοφία» σε νομικό πρόσωπο ιδιωτικού δικαίου από δημοσίου δικαίου που είναι σήμερα χωρίς καμμία επί της ουσίας αιτιολόγηση. Ένα νοσοκομειακό τμήμα υψηλών προδιαγραφών με διεθνή αναγνώριση, με υψηλότατες επιδόσεις και επιτεύγματα χάρη στις διαρκείς και άλλοτε υπεράνθρωπες προσπάθειες του ιατρικού και νοσηλευτικού προσωπικού, ένα τέτοιο τμήμα «κόσμημα» στο σύστημα υγείας το αποκόπτεται από το Εθνικό Σύστημα Υγείας, το εξαιρείται από το θεσμικό πλαίσιο που ισχύει για όλα τα υπόλοιπα νοσοκομεία ως προς το οργανόγραμμα, ως προς το διοικητικό συμβούλιο, ως προς την εκπροσώπηση γιατρών και εργαζομένων, ως προς τις προσλήψεις, ως προς τις διαδικασίες προμηθειών. Για ποιο λόγο; Μας λέτε για λόγους ευελιξίας; Πάρα πολύ καλή είναι η ευελιξία. Όταν κάτι όμως λειτουργεί πολύ καλά δεν καταργείς τα δομικά του στοιχεία, αυτά στα οποία οφείλεται η καλή λειτουργία.

Μίλησε ο κύριος Υπουργός για οικονομική και διοικητική αυτοτέλεια. Πρόκειται για λέξεις κενού περιεχομένου, διότι το ογκολογικό κέντρο θα συνεχίσει να επιχορηγείται κανονικά από τον κρατικό προϋπολογισμό και το προσωπικό του θα πληρώνεται από το Υπουργείο Υγείας. Οπότε για ποια οικονομική αυτοτέλεια μας μιλά η Κυβέρνηση;

Όσο για τη διοικητική αυτοτέλεια, αλήθεια θεωρείτε ότι αυτό που έχουν ανάγκη τα παιδιά με νεοπλασματική ασθένεια είναι αυτό ακριβώς; Το ότι οι διορισμένες από τον Υπουργό διοικήσεις θα μπορούν να προσλαμβάνουν γιατρούς και να προχωρούν σε προμήθειες με αδιαφανείς διαδικασίες αυτές είναι οι μέθοδοι ευελιξίας για να έχουν όλα τα άρρωστα παιδιά πρόσβαση σε θεραπείες με ισότιμο και δωρεάν τρόπο; Αυτό θεωρείται ότι είναι η προτεραιότητα που τους ενδιαφέρει; Αυτό λέτε σε αυτά τα παιδιά και στις οικογένειές τους;

Οι εργαζόμενοι του νοσοκομείου και οι γονείς των μικρών ασθενών καταλαβαίνουν πάρα πολύ καλά ότι δεν υπάρχει κανένας λόγος για αυτή τη διοικητική αλλαγή. Αντίθετα γνωρίζουν ότι τυχόν υπονόμευση της λειτουργίας της Ογκολογικής Μονάδας του Νοσοκομείου Παίδων «Αγία Σοφία» τελικά εξυπηρετεί συγκεκριμένα ιδιωτικά επιχειρηματικά συμφέροντα.

Στο νομοσχέδιο, όμως, υπάρχουν και μία σειρά από ρυθμίσεις που αφορούν την αναδιοργάνωση του θεσμικού πλαισίου των μεταμοσχεύσεων. Και εδώ σε αυτό το πάρα πολύ σημαντικό ζήτημα η Κυβέρνηση επιλέγει να μην αυξήσει τη χρηματοδότηση του Εθνικού Οργανισμού Μεταμοσχεύσεων. Επιλέγει να μην προχωρά στην απαραίτητη στελέχωση του οργανισμού με εξειδικευμένο προσωπικό. Επιλέγει να μην υιοθετήσει μέριμνα για αύξηση μοσχευμάτων από πτωματικούς δότες. Επιλέγει να μην προχωρήσει σε επαρκή λειτουργική υποστήριξη των μονάδων εντατικής θεραπείας. Επιλέγει να μην προβλέψει κίνητρα για το προσωπικό που εμπλέκεται στην προετοιμασία της μεταμόσχευσης. Επιλέγει να μην προνοήσει για την εξασφάλιση επαρκή αριθμού συντονιστών μεταμοσχεύσεων σε ολόκληρη τη χώρα. Επιλέγει να μην περιλαμβάνει κανένα σχέδιο στοχευμένης πρόληψης και εδώ και στον τομέα της υγείας και περιορισμού της ζήτησης μοσχευμάτων. Δεν ενδιαφέρεται για την οικοδόμηση εμπιστοσύνης των πολιτών προς το σύστημα και τη διαδικασία των μεταμοσχεύσεων.

Οι ρυθμίσεις του νομοσχεδίου είναι με άλλα λόγια εξαιρετικά κατώτερες των αναγκών που υπάρχουν. Η με ευθύνη δική σας αποδιοργάνωση του Εθνικού Συστήματος Υγείας, η δραματική υποστελέχωση των νοσοκομείων και η αδυναμία των μονάδων εντατικής θεραπείας να υποστηρίξουν επαρκώς ένα δίκτυο μεταμοσχεύσεων έχουν βαρύτατες συνέπειες και για όσους περιμένουν και αναζητούν μοσχεύματα. Και όλα αυτά ενώ η Ελλάδα κατέχει την πρώτη θέση πανευρωπαϊκά σε νέες περιπτώσεις χρόνιας νεφρικής ανεπάρκειας ανά εκατομμύρια πληθυσμού.

Επί ΣΥΡΙΖΑ σε δύσκολες μνημονιακές συνθήκες, ενώ προσπαθούσαμε και καταφέραμε με βοηθό τις θυσίες του ελληνικού λαού να βγάλουμε τη χώρα από τα νύχια των δανειστών, είχαμε δρομολογήσει τη δημιουργία Εθνικού Μεταναστευτικού Κέντρου. Επί ΣΥΡΙΖΑ να θυμίσω ότι συντάχθηκε για πρώτη φορά εθνικό σχέδιο για τις μεταμοσχεύσεις, κάτι που δεν υπήρχε ποτέ στο παρελθόν στα πολλαπλάσια χρόνια που διοικούσατε τη χώρα.

Όλα, όμως, σήμερα παραμένουν ελλιπή και στον αέρα ανεφάρμοστα εξαιτίας της άρνησης της Κυβέρνησης να ενισχυθεί το δημόσιο σύστημα υγείας. Χωρίς την ενίσχυση αυτή όχι μόνο όσοι έχουν ανάγκη μεταμόσχευσης, αλλά συνολικά όσοι έχουν προβλήματα υγείας βρίσκονται αντιμέτωποι με δομές που εξακολουθούν να λειτουργούν χάρη στους εργαζόμενους σε αυτές και βέβαια όχι χάρη στις υπουργικές επιδιώξεις.

Κλείνω, κύριε Πρόεδρε.

Το πολιτικό δίλημμα των εκλογών στον χώρο της υγείας είναι πάρα πολύ απλό. Οι πολίτες θα κληθούν να επιλέξουν: Ισχυρό Εθνικό Σύστημα Υγείας για δωρεάν ισότιμη και ποιοτική φροντίδα ή συρρίκνωση του Εθνικού Συστήματος Υγείας προς όφελος των επιχειρηματιών υγείας;

Και ξέρετε, τα επικοινωνιακά τεχνάσματα και οι φιέστες - επισκέψεις του Πρωθυπουργού από την πίσω πόρτα στα νοσοκομεία, που τρέμει μήπως συναντηθεί με γιατρούς που δεν είναι ημέτεροι, δεν οδηγούν πουθενά. Ή μάλλον, οδηγούν σε απόγνωση όσων αντιμετωπίζουν σοβαρά ή λιγότερο σοβαρά προβλήματα υγείας.

Οι νοσοκομειακοί μας έχουν προ καιρού υπερβεί τα όριά τους. Το ιατρικό brain drain εξακολουθεί να υπάρχει από την κυβερνητική απάθεια και η Νέα Δημοκρατία αποδεικνύεται ικανή μόνο για χειροκροτήματα στα μπαλκόνια και για αναρτήσεις στα social media.

Έχετε αποτύχει παταγωδώς και οι καθυστερήσεις που επιμένετε να κρατάτε με το να μην οδηγείτε τη χώρα σε εκλογές απλά μεγεθύνουν την αποτυχία σας. Και το χειρότερο είναι ότι δυναμώνουν το κύμα οργής.

Αύριο, ημέρα νέας τεράστιας απεργιακής κινητοποίησης, το ποτάμι των συγκεντρωμένων θα σας ξαναφωνάξει ότι οι ημέρες σας στις καρέκλες της εξουσίας τελειώνουν. Δεν θα χρειαστείτε υποκλοπές για να το ακούσετε. Διότι η λαϊκή ετυμηγορία θα είναι εξαιρετικά βροντερή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Ανδρέας Πουλάς από το ΠΑΣΟΚ.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, μετά από το τραγικό δυστύχημα στα Τέμπη όλα έχουν αλλάξει στην ελληνική κοινωνία. Υπάρχει αναβρασμός, σιωπηλή οργή και για πρώτη φορά ισχυρή αποδοκιμασία του πολιτικού συστήματος.

Θα ήθελα κι εγώ να εκφράσω τα ειλικρινή μου συλλυπητήρια στις οικογένειες των θυμάτων και ευχές για ταχεία ψυχική και σωματική ανάρρωση στους τραυματίες του δυστυχήματος.

Το παρόν νομοσχέδιο αποτελείται από μια πρόχειρη συρραφή δύο ξεχωριστών νομοσχεδίων, που απαιτούν και ξεχωριστή επεξεργασία. Ακολουθείτε τη συνηθισμένη σας τακτική, χωρίς διαβούλευση με την κοινωνία και τους φορείς. Με γρήγορες διαδικασίες φέρνετε προς ψήφιση ένα ακόμα νομοσχέδιο κοινωνικού χαρακτήρα, που δημιουργεί σοβαρά ερωτηματικά ως προς τη σκοπιμότητά του.

Ειδικότερα, με «βιτρίνα» τις καλές σας προθέσεις για την αναβάθμιση των παιδικών ογκολογικών δομών δημιουργείτε ένα ξεχωριστό νομικό πρόσωπο ιδιωτικού δικαίου εντός του ΕΣΥ. Στο νέο νομικό πρόσωπο θα μεταφερθούν η μονάδα μεταμόσχευσης μυελού των οστών από το Γενικό Νοσοκομείο «Αγία Σοφία» και από το Ογκολογικό Τμήμα του Νοσοκομείου Παίδων «Παναγιώτης και Αγλαΐα Κυριακού», παρά τις αντιδράσεις των συνδικαλιστών, των εθελοντικών σωματείων και επιστημονικών φορέων.

Ακόμα και σήμερα όμως δεν έχετε καταστήσει σαφές σε τι θα βελτιώσει η νέα δομή την αποτελεσματικότητα της υπάρχουσας που, όπως είναι γνωστό, αποτελεί μια μονάδα η οποία ήδη λειτουργεί υποδειγματικά, με υψηλές προδιαγραφές και με τη διασφάλιση προηγμένων θεραπειών και διεθνών πρωτοκόλλων. Ίσως η μόνη αλλαγή να είναι ότι ανοίγει η «πόρτα» σε ελαστικές εργασιακές σχέσεις και σε χαλαρή κατά παρέκκλιση οικονομική διαχείριση των κονδυλίων του νέου φορέα.

Είναι χαρακτηριστικό ότι το κέντρο θα απασχολεί προσωπικό δύο ταχυτήτων, εκείνους που θα παίρνουν μισθούς του δημοσίου και τους συμβασιούχους, με ό,τι αυτό συνεπάγεται για την εύρυθμη λειτουργία του.

Αντιθέτως, με τη δημιουργία νέου νομικού προσώπου ιδιωτικού δικαίου, που δημιουργείται με την απόσχιση και την αυτονόμηση των τμημάτων δημόσιων νοσοκομείων, βάζετε ακόμη ένα «λιθαράκι» στην αποδόμηση του δημόσιου χαρακτήρα του ΕΣΥ, χωρίς όμως να έχετε ούτε εσείς ξεκαθαρίσει τους όρους αυτού του ιδιότυπου «ακρωτηριασμού».

Σε τι συνίσταται, λοιπόν, η δημιουργία του νέου κέντρου; Σε πλήρη μετεγκατάσταση κλινικών ή μόνο σε διοικητική μεταφορά; Σε ποιον βαθμό θα συνεχίσει η λειτουργική διασύνδεση του νέου νομικού προσώπου με τα παιδιατρικά νοσοκομεία και τις κλινικές τους, τα οποία διαθέτουν τον κατάλληλο εξοπλισμό και τις ιατρικές ειδικότητες που απαιτεί η ολιστική αντιμετώπιση και η θεραπεία του ογκολογικού ασθενή; Πώς θα λειτουργήσει το νέο σχήμα, όταν είναι αυτονόητο ότι η θεραπεία των ογκολογικών ασθενών απαιτεί συνεργασία εργαστηρίων και κλινικών που θα εντάσσονται πλέον λειτουργικά και διοικητικά σε άλλες νοσοκομειακές μονάδες; Πώς θα διασφαλιστεί η μακροπρόθεσμη χρηματοδότηση του νέου κέντρου, αλλά και η στελέχωσή του με έμπειρο και εξειδικευμένο προσωπικό, πέρα από τη μεταφορά του προσωπικού που προβλέπεται;

Κύριε Υπουργέ, με το δεύτερο μέρος του παρόντος σχεδίου νόμου επιχειρείτε ορθώς να αναβαθμίσετε τον τομέα των μεταμοσχεύσεων, που στην χώρα μας βρίσκεται αποδεδειγμένα σε υστέρηση. Αντί, όμως, να υιοθετήσετε το σύνολο των προτάσεων του εθνικού σχεδίου για τη δωρεά και μεταμόσχευση συμπαγών οργάνων, που συνέταξαν οι ειδικοί επιστήμονες μετά από ανάθεση από εσάς, δεν το αξιοποιείτε και έτσι υπονομεύετε την αποτελεσματικότητά του.

Ως νεφρολόγος σας αναφέρω το παράδειγμα του νεφρού, γιατί είναι χαρακτηριστικό. Η συχνότητα των περιστατικών νεφρικής ανεπάρκειας, όπως γνωρίζετε, είναι διπλάσια στη χώρα μας σε σχέση με την υπόλοιπη Ευρώπη. Αυτή τη στιγμή υποβάλλονται περίπου δεκατρείς χιλιάδες νεφροπαθείς. Και το κόστος των νεφροπαθών είναι μεγαλύτερο, είναι τριπλάσιο, μπορώ να πω, από ό,τι στοιχίζει ένας μεταμοσχευμένος. Αυτός είναι κανόνας. Ο μεταμοσχευμένος έχει και καλύτερη ποιότητα ζωής σχεδόν για μια δεκαετία, ενώ ο αιμοκαθαιρόμενος δεν έχει την ίδια ποιότητα ζωής που έχουν οι μεταμοσχευμένοι.

Επιπλέον, για τις μεταμοσχεύσεις του ήπατος θα συμφωνήσω σίγουρα με τα αιτήματα των εκπροσώπων του συλλόγου «ΥΠΑΡΧΩ», που ζητούν να μην εξαιρούνται τα συμπαγή όργανα και ειδικά το ήπαρ από την ενιαία λίστα, αλλά και τη σωστή και επαρκή στελέχωση των δύο μεταμοσχευτικών κέντρων σε Αθήνα και Θεσσαλονίκη για να λειτουργούν επί εικοσιτετραώρου βάσεως και να εξυπηρετούν απρόσκοπτα τις μεταμοσχεύσεις.

Δεν μπορώ να δεχτώ εν έτει 2023 να φεύγουν μοσχεύματα από τη χώρα μας προς άλλες χώρες γιατί υπάρχει έλλειψη αναισθησιολόγου. Ο υφιστάμενος προϋπολογισμός που δίνετε είναι πολύ μικρός και δεν μπορεί να υποστηρίξει τη βιωσιμότητα του ΕΟΜ. Θα πρέπει να το χρηματοδοτήσετε με 1,5-2 εκατομμύρια ευρώ, ώστε να μην μείνει ο νόμος αυτός ένας κενός νόμος. Επίσης, δεν περιγράφεται στο νομοσχέδιο η χρηματοδότηση των εξόδων των μεταμοσχεύσεων και των επεμβάσεων των δοτών.

Αναφορικά με το προσωπικό, μέχρι τώρα υπήρχαν οι άτυποι συντονιστές μεταμοσχεύσεων σε κάποια νοσοκομεία και πιλοτικά εφαρμόζεται ο θεσμός του τοπικού συντονιστή μεταμοσχεύσεων. Υπάρχει συγκεκριμένη πρόταση από τους συντάκτες του εθνικού σχεδίου για τη δημιουργία τριάντα πέντε θέσεων συντονιστών μεταμοσχεύσεων, εκ των οποίων οι οκτώ θέσεις για κεντρικούς συντονιστές μεταμοσχεύσεων, οι είκοσι για τοπικούς συντονιστές και οι λοιποί διοικητικό προσωπικό. Εσείς στην τροπολογία που καταθέσατε υιοθετήσατε βέβαια την πρόταση, αλλά λειψή.

Κύριε Υπουργέ, οι διοικήσεις των νοσοκομείων έχουν τεράστια ευθύνη για όλο αυτό το μπάχαλο που συμβαίνει αυτή τη στιγμή στον χώρο της υγείας. Το να συμπεριλαμβάνετε τώρα και τους εκπροσώπους των ιατρικών συλλόγων στη διοίκηση των διασυνδεδεμένων νοσοκομείων στο ΕΣΥ είναι μια «σταγόνα στον ωκεανό». Οι διοικητές των νοσοκομείων έχουν την ευθύνη για τη σωστή λειτουργία τους, πρέπει να επιλέγονται με αξιοκρατικά κριτήρια και όχι με βάση τις κομματικές τους πεποιθήσεις και να αξιολογούνται. Από εκεί ξεκινούν και τελειώνουν όλα. Οτιδήποτε άλλο είναι ημίμετρο και αναποτελεσματικό και δεν μπορεί να βελτιώσει την κατάσταση.

Οι διατάξεις για την αντιμετώπιση της πανδημίας παρατείνονται, χωρίς να υπάρχει πραγματικός λόγος, δεδομένου ότι ο κορωνοϊός πλέον έχει καταστεί ενδημικός ιός και δεν υφίστανται οι λόγοι της επείγουσας προστασίας της δημόσιας υγείας που υπήρχαν πριν μία διετία-τριετία.

Δυστυχώς, όμως, η πραγματικότητα είναι ότι η βιωσιμότητα του ΕΣΥ βασίζεται πια με δική σας ευθύνη σε αυτές τις διατάξεις. Εάν δεν φέρνατε αυτές τις διατάξεις, τα νοσοκομεία μας θα κατέρρεαν αύριο το πρωί. Ειδικά ως προς τις απευθείας αναθέσεις, τις προμήθειες, τις δωρεές δεν έχετε λογοδοτήσει ποτέ. Δεν υπάρχει κανένας έλεγχος και καμμία ενημέρωση.

Τελειώνοντας, κυρία Υπουργέ, επί ημερών σας χάσαμε τη μεγάλη ευκαιρία να θωρακίσουμε το Εθνικό Σύστημα Υγείας σε πόρους, προσωπικό και οργάνωση, με αφορμή την πανδημία. Εν τούτοις, παρ’ όλη την υποβάθμιση της δημόσιας υγείας, εσείς συνεχίζετε απτόητοι στον δρόμο της αποδόμησής της. Το ΠΑΣΟΚ δεν μπορεί να συναινέσει στις πολιτικές σας επιλογές για τη δημόσια υγεία. Έχει λιώσει η καραμέλα του κακού δημόσιου τομέα από την εποχή της πανδημίας. Η κοινωνία μας έχει ανάγκη από ένα ισχυρό κοινωνικό κράτος με επίκεντρο τον άνθρωπο και από μια ισχυρή δημόσια διοίκηση που δεν εκχωρεί δημόσιες λειτουργίες στους ιδιώτες, αλλά πράττει τα μέγιστα για την προάσπιση του δημόσιου συμφέροντος και την προστασία των κυριαρχικών δικαιωμάτων κάθε πολίτη. Γι’ αυτό και δεν μας αρκούν οι καλές σας προθέσεις πλέον και αυτό θα το διαπιστώσετε άμεσα και στις επερχόμενες εθνικές εκλογές.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Αναστασία Αλεξοπούλου από την Ελληνική Λύση.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, σκοπός του νομοσχεδίου, όπως μας λέει η Κυβέρνηση, είναι μία δημιουργία ενός αυτοτελούς και υπερσύγχρονου δημοσίου φορέα παροχής υπηρεσιών υγείας αφιερωμένου κατά τρόπο εμβληματικό στην αποκλειστική φροντίδα και στην περίθαλψη των παιδιών με νεοπλασματικές ασθένειες. Επειδή, λοιπόν, το θέμα είναι εξαιρετικά σοβαρό και ευαίσθητο, ας δούμε κατά πόσο το σχέδιο νόμου συμβάλλει όντως προς αυτήν την κατεύθυνση. Θέλουμε όντως δημόσια υγεία, κυρίες και κύριοι κυβερνητικοί; Γιατί πολύ φοβάμαι ότι με τις διατάξεις του νομοσχεδίου ο δημόσιος χαρακτήρας της υγείας στην Ελλάδα υπονομεύεται. Και μάλιστα, όπως αντιλαμβάνεστε, επειδή πρόκειται για ένα ζήτημα που αφορά παιδιά και ανήλικους, τα πράγματα γίνονται ακόμα πιο σοβαρά και καθιστούν το σχέδιο νόμου ένα επικίνδυνο νομικό κατασκεύασμα, πρόπλασμα μελλοντικής ιδιωτικοποίησης της υγείας στο σύνολό της, κάτι σαν πείραμα δηλαδή για την καθιέρωση συστήματος υγείας που θα αφορά τους λίγους και θα αποκλείει τους πολλούς, τους μη έχοντες, τις ευάλωτες και ευπαθείς κοινωνικές ομάδες.

Τι είναι αυτό, αλήθεια, το νομικό καθεστώς που διέπει το ογκολογικό κέντρο; Νομικό πρόσωπο ιδιωτικού δικαίου. Σας ερωτώ: Αφήνει αυτός ο ορισμός και μόνο το περιθώριο για περαιτέρω οικονομική επιβάρυνση των οικογενειών αυτών των παιδιών, οι οποίες ήδη είναι πληγωμένες και τώρα βρίσκονται σε δεινή θέση ανασφάλειας, κυρία Γκάγκα, και αβεβαιότητας για τη ζωή και την υγεία των παιδιών τους; Βέβαια, λέτε ότι οι υπηρεσίες που θα παρέχει το κέντρο θα είναι –υποτίθεται- δωρεάν, αποκρύπτοντας όμως την ίδια στιγμή ότι οι εν λόγω δωρεάν υπηρεσίες θα είναι έτσι κι αλλιώς ελάχιστες και αυτό, επειδή πρόκειται να είναι σε εξωτερικά ιατρεία και κλινικές. Όλες οι άλλες, όμως, υπηρεσίες, οι πιο κρίσιμες και νευραλγικές για τη ζωή του παιδιού δεν είναι καθόλου δωρεάν. Αντίθετα, θα χαρίζονται πλέον στην περίφημη, όπως αποκαλείται, ιδιωτική πρωτοβουλία, με μόνο γνώμονα το κέρδος. Έτσι, όμως, όσοι γονείς δεν διαθέτουν τους πόρους δεν θα μπορούν κατά την κοινή λογική να αντεπεξέλθουν και τα παιδιά τους, η συντριπτική δηλαδή πλειοψηφία των Ελληνόπουλων, στα μεταγενέστερα κρίσιμα στάδια μετά τη διάγνωση της ασθένειας, στο τελικό στάδιο δηλαδή, θα αφεθεί κυριολεκτικά στο έλεος της τύχης. Εκεί οδηγείτε την υγεία;

Γι’ αυτό, εξάλλου, κυρίες και κύριοι συνάδελφοι, εμείς ως Ελληνική Λύση τονίσαμε ότι όλοι οι ενδιαφερόμενοι, δηλαδή τόσο οι γονείς όσο και οι σχετικοί σύλλογοι και φορείς, είναι σαφώς αντίθετοι στο νομικό χαρακτήρα του νομικού προσώπου ιδιωτικού δικαίου σε ό,τι αφορά το Ογκολογικό Κέντρο, διότι φέρνετε σήμερα, τελευταία σχεδόν στιγμή και ενώ βαδίζουμε προς τις εκλογές, ένα νομοσχέδιο το οποίο ιδιωτικοποιεί τον τομέα του παιδικού καρκίνου στην πατρίδα μας και ταυτόχρονα καταργεί τις ομολογουμένως πιο ανθρώπινες υποδομές που υπάρχουν έως τη στιγμή αυτή που μιλάμε και οι οποίες δεν κάνουν διακρίσεις στο ποιο παιδί έχει χρήματα, για να πληρώσει τα νοσήλια και να ζήσει, και ποιο δεν έχει.

Και για να σας δώσω να καταλάβετε τι πάει να γίνει, ξέρετε σήμερα πόσα παιδιά ζουν και απολαμβάνουν το αναφαίρετο δικαίωμα στη ζωή χάρη στο σύστημα το οποίο θέλετε να καταργήσετε; Κοιτάξτε αυτά τα παιδιά στα μάτια και αναρωτηθείτε: Θα επιβίωναν άραγε, θα υπήρχαν σήμερα ανάμεσά μας, εάν ίσχυε και πριν αυτό που πάει τώρα να γίνει; Μιλάμε, συνεπώς, για ένα νομοσχέδιο-Μολώχ. Όπως θυσίαζαν στον αρχαίο θεό Μολώχ της Ανατολής μικρά παιδιά κατά τον ίδιο τρόπο στον 21ο αιώνα, θυσιάζετε το μέλλον της χώρας μας στο βωμό του υλικού κέρδους.

Από εκεί και πέρα, μία παρατήρηση επί του άρθρου 4 παράγραφος 2β. Αναφέρεται στο σημείο αυτό πως η προαγωγή της επιστημονικής έρευνας και της εκπαίδευσης των φοιτητών, των ειδικευόμενων γιατρών και νοσηλευτών πραγματοποιείται μέσω ερευνητικών προγραμμάτων. Δεν είναι, όμως, αυτό ανεπαρκές από μόνο του σε ένα τόσο σοβαρό τομέα για την υγεία των παιδιών μας; Οφείλει ο προγραμματισμός να είναι ευρύτερος και όσο γίνεται πιο λεπτομερής και εξαντλητικός, να περιλαμβάνει στενή συνεργασία με τρίτους τόσο στον τομέα της Παιδιατρικής όσο και της Αιματολογίας και της Ογκολογίας, αλλά και να εκπαιδεύονται οι ενδιαφερόμενοι σε συγγενείς, από πλευράς δραστηριότητας, φορείς στην Ελλάδα και το εξωτερικό.

Κλείνοντας, θα αναφερθώ και στο άρθρο 7 για την εποπτεία και τον έλεγχο, που από τη φύση του είναι κάτι ιδιαίτερα κρίσιμο και σοβαρό. Δεν μας λέει το άρθρο το πλέον σημαντικό: Πώς ακριβώς θα γίνεται ο όποιος έλεγχος και από ποιους; Δεν γίνεται καμμία αναφορά στο λεγόμενο πλαίσιο διενέργειας ελέγχων που θεωρείται πάντοτε αυτονόητο σε παρόμοια νομοθετήματα. Γιατί άραγε, κυρίες και κύριοι συνάδελφοι; Είναι αυτή η έλλειψη τυχαία ή γίνεται σκόπιμα; Εγώ απλά διερωτώμαι. Και αυτό, επειδή η ασάφεια ως προς τον έλεγχο και την εποπτεία του Ογκολογικού Κέντρου που προωθεί το σχέδιο νόμου έρχεται ακριβώς να επιβεβαιώσει τους φόβους μας ως προς την τελική στόχευση της Κυβέρνησης, που είναι δυστυχώς η ιδιωτικοποίηση της δημόσιας υγείας και η ανεξέλεγκτη και φρενήρης δράση του κέρδους.

Τα παιδιά είναι το μέλλον ενός έθνους και εσείς κρατάτε τη μοίρα τους. Τι θέλετε, λοιπόν; Μια πατρίδα νεκρή, που, για να αναστηθεί, θα πρέπει να πληρώνει;

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το λόγο έχει η κ. Αγγελική Αδαμοπούλου, ανεξάρτητη Βουλευτής και αμέσως μετά έχει ζητήσει τον λόγο η Αναπληρώτρια Υπουργός.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, η Κυβέρνηση βλέπουμε ότι κόντρα στη λογική, η οποία επιβάλλει να κάνει μια σοβαρή αυτοκριτική και μια ειλικρινή ανάγνωση επί των αιτίων και των τραγικών συνεπειών του τραγικού δυστυχήματος στα Τέμπη, βαδίζει συνεπής στο μονοπάτι της άλωσης των δημοσίων νοσοκομείων και των δημοσίων υπηρεσιών υγείας από το ιδιωτικό κεφάλαιο.

Μάλιστα, χωρίς ίχνος διάθεσης για απολογισμό, για λογοδοσία, έρχεται κόντρα στον αντίποδα να εκμεταλλευτεί το μούδιασμα και τον κοινωνικό αναβρασμό που υπάρχει αυτή τη στιγμή από αυτό το τραγικό δυστύχημα και να νομοθετήσει ακόμη πιο δυναμικά προς την ίδια κατεύθυνση. Τι κάνει, λοιπόν, εδώ; Εδώ βλέπουμε το θέατρο του παραλόγου. Βλέπουμε στο άρθρο 5 του νομοσχεδίου να θεσμοθετείται η λειτουργία του «Ογκολογικού Κέντρου Παίδων "Μαριάννα Β. Βαρδινογιάννη - ΕΛΠΙΔΑ"» και η μεταφορά δύο παιδοογκολογικών μονάδων των παιδιατρικών Νοσοκομείων Παίδων «Αγία Σοφία» και «Παναγιώτης και Αγλαΐα Κυριακού» σε αυτό το «Ογκολογικό Κέντρο Παίδων "Μαριάννα Β. Βαρδινογιάννη - ΕΛΠΙΔΑ"».

Τι και αν μοιράστηκαν εν μέσω πανδημίας ακόμη και πρόσφατα μετά το τραγικό δυστύχημα στα Τέμπη, τα εύσημα στους υγειονομικούς, όπως στους υγειονομικούς του νοσοκομείου Λάρισας, αυτό δεν σας εμποδίζει να ολοκληρώσετε το σχέδιο της παράδοσης των δύο παιδοογκολογικών μονάδων, οι οποίες είναι διεθνώς αναγνωρισμένες για το θεραπευτικό έργο τους στα επιχειρηματικά ιδιωτικά συμφέροντα;

Θα επικαλεστώ την τοποθέτηση της εκπροσώπου της Προέδρου της Ελληνικής Εταιρείας Παιδιατρικής Αιματολογίας-Ογκολογίας, της κ. Σοφίας Πολυχρονοπούλου, η οποία μας είπε κάτι που κανείς δεν μπορεί να αμφισβητήσει εδώ μέσα, ότι δηλαδή το κέντρο παρουσιάζει πολύ υψηλά ποσοστά επιβίωσης τα τελευταία σαράντα χρόνια, ότι οι συνθήκες περίθαλψης είναι ισότιμες με αντίστοιχα κέντρα του εξωτερικού. Αυτό οφείλεται στις μεγάλες υπεράνθρωπες προσπάθειες που κάνουν καθημερινά, νυχθημερόν, οι υγειονομικοί και στην αδιάλειπτη εκπαίδευση του υγειονομικού προσωπικού. Εφαρμόζουν προηγμένες μεθόδους, ενώ επίσης εφαρμόζουν και διεθνή συνεργατικά πρωτόκολλα σε συνεργασία με αντίστοιχα κέντρα του εξωτερικού ισότιμα, των Ηνωμένων Πολιτειών της Αμερικής, της Ευρώπης σε ισότιμη βάση.

Άρα, λοιπόν, υπάρχει αυτή η ίδια διασύνδεση με κέντρα του εξωτερικού. Το λέω γιατί το επικαλέστηκε ο Υπουργός σε σχέση με αυτή την αλλαγή, τον μετασχηματισμό που φέρνετε και πραγματικά, δημιουργείται η εύλογη απορία, όπως τέθηκε και στην αρμόδια επιτροπή, τι το καλό έχει να εισφέρει όλη αυτή η αλλαγή που παίρνετε, όταν μιλάμε για δύο κλινικές-πρότυπα στον παιδικό καρκίνο.

Μας αναφέρατε για τη διοικητική και την οικονομική αυτοτέλεια. Βέβαια, ο Υπουργός εν τη ρύμη του λόγου του είπε ότι αυτή την αυτοτέλεια θα μπορούσε να την έχει και αν ήταν νομικό πρόσωπο δημοσίου δικαίου και για ποια αυτοτέλεια να μιλήσουμε, όταν η αντίστοιχη χρηματοδότηση και στήριξη θα γίνεται από το δημόσιο και σε σχέση με τους μισθούς των υγειονομικών;

Τα όποια δε προβλήματα τα οποία επικαλείσθε ότι υπάρχουν και ότι είναι προβληματικές οι μέχρι τώρα δομές, αυτά σας είπαν οι εργαζόμενοι ότι λύνονται και σας το έχουμε πει πλείστες φορές, με στήριξη σε υλικοτεχνική υποδομή και σε προσωπικό, αλλά εσάς η δική σας απάντηση ως νομοθέτης είναι ότι αυτά επιλύονται μόνο με το μοντέλο των συμπράξεων δημοσίου και ιδιωτικού τομέα, ένα μοντέλο στο οποίο δείχνετε την εμμονή σας στο νεοφιλελεύθερο δόγμα, για να αποκομίσουμε -λέει- οφέλη, τα οποία φαίνεται ότι ήδη απολαμβάνουν αυτές οι μονάδες, ακριβώς λόγω του υψίστης ποιότητας έργου που παρέχουν. Και το ερώτημα είναι, επίσης, αν έχετε αναλογιστεί το τεράστιο ρίσκο το οποίο θα συνεπάγεται αυτή η μετάβαση για ένα τόσο απειλητικό νόσημα, όπως είναι ο παιδικός καρκίνος που χρήζει άμεσης θεραπείας, γιατί ουσιαστικά κάνετε μία κατάργηση αυτών των επιτυχημένων θεραπευτικών μονάδων. Το ερώτημα είναι, λοιπόν, αν η όποια μετάβαση θα είναι ομαλή και με δαπάνες μάλιστα, όπως θα πω στη συνέχεια, εξ ολοκλήρου εξασφαλισμένες από τον κρατικό προϋπολογισμό. Και αν εσείς αυτό το ρίσκο της μετάβασης δεν το αναλογίζεσθε, τότε θα επικαλεστώ τις ενστάσεις που διατύπωσαν οι φορείς, οι οποίοι κραυγάζουν ότι η απόσχιση των ογκολογικών τμημάτων από τα δύο παιδιατρικά νοσοκομεία θα συνεπάγεται να λειτουργήσουν ως αυτοτελείς μονάδες, κάτι το οποίο είναι ανεφάρμοστο, γιατί σας είπαν ότι δεν μπορούν να λειτουργήσουν ως αυτοτελείς νοσοκομειακές μονάδες, δεδομένου ότι η περίθαλψη και η θεραπεία των παιδιών με καρκίνο απαιτεί τη συνεχή επίβλεψη και περίθαλψη, όχι μόνο από ογκολόγους, αλλά και τη συνεργασία με άλλες ειδικότητες, εντατικολόγους, παθολόγους, παιδοχειρουργούς, μικροβιολόγους.

Επίσης, το νομοσχέδιο, όπως προανέφερα, προβλέπει ότι το δημόσιο θα καταβάλει εξ ολοκλήρου τις δαπάνες αυτής της μετάβασης. Από τη μία μας κατηγορείτε για εμμονή στον κρατισμό, από την άλλη εκμεταλλεύεσθε τον κρατικό προϋπολογισμό για να καλύψει το κόστος τής μετάβασης, ενώ όλο αυτό το ποσό θα μπορούσατε να το επενδύσετε στη στήριξη και στην ενίσχυση των νοσοκομείων με υγειονομικό προσωπικό και εξοπλισμό.

Στη χώρα, λοιπόν, όπου το 40% των πολιτών καταφεύγουν οριστικά στα ιδιωτικά θεραπευτήρια, διότι ακριβώς έχετε δημιουργήσει τεράστια ελλείμματα στις δημόσιες δομές και όπου ακόμη και οι υγειονομικοί έχουν βαρεθεί κυριολεκτικά να ακούν τους διθυράμβους για τον ηρωισμό τους και την εντιμότητά τους είτε στην τραγική συγκυρία της πανδημίας είτε μετά τα Τέμπη, εσείς για μία ακόμη φορά θέλετε να άρετε το προστατευτικό πλαίσιο το οποίο παρέχουν αυτές οι δημόσιες μονάδες, οι οποίες είναι υψηλών προδιαγραφών. Και όλα αυτά, σε έναν ευπαθή πληθυσμό που είναι τα παιδιά και στον παιδικό καρκίνο που ακόμη και ένα δίμηνο μετάβασης από τα παιδοογκολογικά κέντρα σε ένα αβέβαια νέο μοντέλο -παιδοογκολογικά κέντρα που αντιμετωπίζουν με επιτυχία τέσσερις στις πέντε περιπτώσεις παιδοογκολογικού καρκίνου- μπορεί να στοιχίσει σε ανθρώπινες ζωές.

Τί κάνετε, λοιπόν; Την ώρα που οι δημόσιες δαπάνες υγείας φθάνουν μόλις στο 5% του ΑΕΠ, όταν στην Ευρώπη φθάνουν γύρω στο 7,5% του ΑΕΠ, αυτό που κάνετε είναι ουσιαστικά να επελαύνετε στον ευαίσθητο τομέα της παιδικής περίθαλψης και η μετατροπή αυτών των παιδοογκολογικών κέντρων σε νομικά πρόσωπα ιδιωτικού δικαίου, θα τα καταστήσει πρόσφορο έδαφος ουσιαστικά για άγρα πελατείας από το ιδιωτικό κεφάλαιο, από τις ιδιωτικές κλινικές, ενώ θα οδηγήσετε και σε κατάργηση της αποκλειστικής απασχόλησης των υγειονομικών. Μη μας λέτε ότι δεν ισχύει κάτι τέτοιο, διότι θα δημιουργήσετε δύο ταχυτήτων εργαζομένους, αυτοί οι οποίοι θα αμείβονται από το δημόσιο και αυτοί οι οποίοι θα αμείβονται πολύ υψηλότερα από τις ιδιωτικές κλινικές.

Ναρκοθετείτε, λοιπόν, με αυτό το νομοσχέδιο τη δημόσια και δωρεάν περίθαλψη του πιο ευάλωτου τμήματος του πληθυσμού, παίζετε με μία ασθένεια, με τον παιδικό καρκίνο, με κάτι τόσο απειλητικό, ενώ ξέχασα να πω ότι καθιερώνετε και ένα αδιαφανές μοντέλο διοίκησης, το οποίο είναι χωρίς δημοκρατική εκπροσώπηση, είναι χωρίς κοινωνικό έλεγχο και λογοδοσία, καταργείται και ο αιρετός εκπρόσωπος των γιατρών και θα διορίζεται από το Υπουργείο.

Ολοκληρώνω λέγοντας, ότι παίζετε με ένα τόσο απειλητικό και σοβαρό νόσημα, που ακόμη και μία μέρα απορρύθμισης της θεραπείας μπορεί να κάνει έναν γονιό να θρηνήσει για τα παιδιά του. Φαίνεται, όμως, ότι ο πόνος των γονιών σάς αφήνει παγερά αδιάφορους.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τώρα τον λόγο η Αναπληρώτρια Υπουργός, κ. Γκάγκα και αμέσως μετά ο Κοινοβουλευτικός Εκπρόσωπος, ο κ. Βιλιάρδος.

Ορίστε, κ. Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα και από μένα, καλησπέρα σε όλους σας!

Σας ακούω να μιλάτε, έχω ήδη τοποθετηθεί στις επιτροπές και βασικά ακούω αρκετούς να μιλάνε με μεγάλη βεβαιότητα και καθόλου στοιχεία, πράγμα που συμβαίνει συχνά, δυστυχώς. Ακούω, λοιπόν, πάρα πολλά υποθετικά σενάρια, του τι θα συμβεί και ποιος θα πληρώνει και αν θα πληρώνει. Τα σενάρια δεν είναι υποθετικά, τα πράγματα είναι δεδομένα.

Για το ΝΠΙΔ δείτε λίγο πως λειτουργούν τα νοσοκομεία στην Ευρώπη, ας αφήσουμε την Αμερική. Δείτε λίγο αν λειτουργούν με άλλους κανόνες απ’ ό,τι αναφορικά με εμάς και αν υπάρχει κρατισμός ή όχι, γιατί δεν υπάρχει.

Έχουμε, λοιπόν, εδώ στην Ελλάδα ήδη ένα πάρα πολύ επιτυχημένο μοντέλο ΝΠΙΔ που είναι αυτό του Νοσοκομείου «Παπαγεωργίου» και ακούστηκαν και άλλα προβλήματα σε σχέση με το ΝΠΙΔ. Άκουσα για τις κλινικές μελέτες που είναι τρομερό και είναι πραγματικά καταδικαστέο να κάνουμε κλινικές μελέτες. Ρωτήστε λίγο την Ένωση Ασθενών Ελλάδος, ρωτήστε την Ένωση Σπανίων Ασθενών Ελλάδος αν θέλουν κλινικές μελέτες. Θα σας πουν ότι θέλουν. Θέλουν σύνδεση με τα ευρωπαϊκά κέντρα ERNs, για να μπορούν να έχουν πρόσβαση σε καινοτόμα φάρμακα δωρεάν, όταν το θέλουν. Κανείς δεν υποχρεώνει κανέναν να μπει σε μελέτες, αλλά οι μελέτες είναι ο τρόπος να πάμε μπροστά στην ιατρική. Τις κάνουμε ήδη, τις κάνουμε στο Ογκολογικό, θα εξακολουθούμε να τις κάνουμε στο ΝΠΙΔ Ογκολογικό, όπως θέλουμε να τις κάνουμε σε όλα τα νοσοκομεία διότι είναι εξαιρετικά σημαντικές για τους ασθενείς και για την πρόοδο της επιστήμης.

Άρα, αλλάζουμε το καθεστώς του «Ελπίδα» για να γίνει πιο ευέλικτο, όπως είναι το «Παπαγεωργίου», δεν υπάρχει κανένα θέμα με τους προϋπολογισμούς και να σας πω απλώς, επειδή ακούστηκε και αυτό, ότι οι προϋπολογισμοί για τα τέσσερα πιο μεγάλα νοσοκομεία της Θεσσαλονίκης το 2018 έκλεισαν. Για το «ΑΧΕΠΑ» 103.000.000 ευρώ, για το «Ιπποκράτειο» 115.000.000 ευρώ, για το «Παπανικολάου» 121.000.000 ευρώ, για το «Παπαγεωργίου» 136.000.000 ευρώ που ήταν νομικό πρόσωπο ιδιωτικού δικαίου.

Το 2022 έκλεισαν 119 εκατομμύρια για το «ΑΧΕΠΑ», 176 εκατομμύρια για το «Ιπποκράτειο», 205 εκατομμύρια για το «Παπανικολάου», που πήρε τη μεγάλη μπόρα του COVID, και 171 εκατομμύρια για το «Παπαγεωργίου».

Όπως βλέπετε, λοιπόν, εξακολουθούμε να στηρίζουμε ως κράτος τα νοσοκομεία, ανεξάρτητα εάν είναι ΝΠΙΔ ή ΝΠΔΔ και εξακολουθούμε να πιστεύουμε ότι είναι πολύ καλός ο συνδυασμός.

Να πω, επίσης, ότι γενικά είναι πιο ευέλικτο ένα σχέδιο ΝΠΙΔ και ότι αυτό που λέτε εσείς ότι είναι λάθος, το σχέδιο ΣΔΙΤ, εμείς θεωρούμε ότι είναι ένα πάρα πολύ καλό σχέδιο. Γιατί; Ένας πολύ μεγάλος αριθμός Ελλήνων δρουν, ζουν και εργάζονται στον ιδιωτικό τομέα και αυτό δεν τους κάνει αυτόματα κακούς. Είναι πάρα πολλοί και είναι εξαιρετικά καλοί. Έχουμε ένα είδος ΣΔΙΤ, εάν θέλετε, με το Ίδρυμα «Ωνάση», το οποίο μέχρι στιγμής πλήρωνε τους συντονιστές μεταμοσχεύσεων και από το 4% οι μεταμοσχεύσεις κοντεύουν να φθάσουν στο 6% ανά εκατό χιλιάδες του πληθυσμού. Άρα είναι ένα σημαντικό βήμα και είναι σημαντικό να προχωράμε ενωμένοι μαζί, ιδιωτικός και δημόσιος τομέας, για το καλό όλων, με τον έλεγχο του δημοσίου, με τον έλεγχο και τη διαφάνεια που πρέπει να υπάρχει, αλλά όλοι μαζί. Το να κάνουμε μετερίζια, ιδιωτικό, δημόσιο κ.λπ., αυτό δεν βοηθάει κανέναν, όπως δεν βοηθάει κανέναν ο αρνητισμός, ο μηδενισμός, οι φωνές χωρίς καμμία πρόταση. Αυτό που θα μας κάνει να προχωρήσουμε μπροστά ως χώρα είναι να έχουμε προτάσεις, να τις δούμε, να τις εξετάσουμε και να τις προχωρήσουμε μπροστά όλοι μαζί.

Να πάω στο νομοσχέδιο για τις μεταμοσχεύσεις. Το νομοσχέδιο φέρνει καινούργια πράγματα για τις μεταμοσχεύσεις και έγινε σε εξαιρετική συνεργασία με τον καθηγητή, τον κ. Παπαθεοδωρίδη του ΕΟΜ, με τον κ. Μπολέτη που είναι στο Ωνάσειο Καρδιοχειρουργικό Κέντρο και θα είναι και στο Μεταμοσχευτικό Κέντρο -είναι εδώ σήμερα ο κ. Μπολέτης-, με μία πολύ διακεκριμένη ομάδα ειδικών από το εξωτερικό, όπως είναι ο Βασίλης Παπαλόης, όπως είναι ο Ηλίας Μόσιαλος, αλλά και πολλοί άλλοι ειδικοί από την Κροατία, την Αγγλία, την Ισπανία. Πήραμε και τα σχόλια του Ανδρέα Τζάκη, που είναι επίσης ένας Έλληνας διακεκριμένος στις μεταμοσχεύσεις και αυτά προχωράμε.

Υπάρχει, λοιπόν, ένας πολύ μεγαλύτερος έλεγχος ποιότητας και ασφάλειας σε όλο το σύστημα, από τον δότη στον δέκτη. Καθιερώνονται νομικά οι τοπικοί συντονιστές, που είναι πάρα πολύ σημαντικό και όπως σας είπα, ανέβασαν ήδη το ποσοστό των μεταμοσχεύσεων στη χώρα μας σημαντικά, περίπου 50%. Βάζουμε περισσότερη αυτοτέλεια στον ΕΟΜ. Είπε ήδη ο Υπουργός ότι θα υπάρχουν 2 εκατομμύρια από τον κρατικό προϋπολογισμό για τον ΕΟΜ και μπορεί αργότερα να γίνει και κάτι διαφορετικό, αλλά πάντως 2 εκατομμύρια έχουν εξασφαλιστεί από τον κρατικό προϋπολογισμό για τον ΕΟΜ. Βάζουμε τριάντα θέσεις, από τις οποίες είναι καινούργιες δεκαπέντε θέσεις για τους συντονιστές. Ελέγχονται τα δικαιολογητικά για τη νομιμότητα από το ΑΣΕΠ, αλλά φυσικά επειδή είναι πολύ εξειδικευμένο επιστημονικό προσωπικό, το σωστό είναι να ελέγχεται από τον ΕΟΜ και μέχρι τώρα η πορεία έχει δείξει ότι αυτό δουλεύει πολύ καλά. Γίνονται, όπως σας είπα, σε απόλυτη συνεργασία.

Άκουσα κάτι για κίνητρα για το προσωπικό. Εγώ δεν έχω καμμία αντίρρηση να βάλουμε κίνητρα για το προσωπικό. Δεν έχει κανείς μας αντίρρηση. Άμα βάλουμε οικονομικά κίνητρα, θα αρχίσετε να μας λέτε ότι «βάζετε οικονομικά κίνητρα και υπονομεύετε και θα θέλουν οι άλλοι να κάνουν μεταμοσχεύσεις». Άρα, πείτε μου ποια είναι τα κίνητρα που θέλετε να βάλουμε για το προσωπικό και ευχαρίστως να τα συζητήσουμε και να τα βάλουμε.

Μιλήσαμε λίγο για την εκπαίδευση. Έχουμε ξεκινήσει ήδη την εκπαίδευση. Υπάρχει το σύστημα, οι «Οργανούληδες», που ξεκινάει και δουλεύει και στα σχολεία με την υποστήριξη του Ιδρύματος «Ωνάση». Συνεπώς, και για την εκπαίδευση μάς ενδιαφέρει πάρα πολύ, όπως μας ενδιαφέρει γενικά η ενημέρωση του κοινού και πάρα πολύ οι συντονιστές των μονάδων, όπως σας είπα.

Άρα, φέρνουμε μέσα σ’ αυτό το νομοσχέδιο δύο αλλαγές που είναι σημαντικές, που είναι με πάρα πολύ καλό έλεγχο, με απόλυτη συνεργασία με τις ομάδες που τις ετοίμασαν και εξασφαλίζουν καλύτερη ποιότητα υπηρεσιών για όλους τους ασθενείς και μεγαλύτερη ευελιξία.

Άκουσα μερικά πράγματα για τις παρατηρήσεις και θα σας αφήσω για τα Πρακτικά τα στοιχεία. Στην Αμερική παραιτήθηκαν περίπου τριακόσιοι τριάντα χιλιάδες από το προσωπικό, από τους οποίους οι εκατόν δεκαεπτά χιλιάδες ήταν οι γιατροί. Η Αγγλία πέρυσι έχασε πολλές χιλιάδες και μετά έχασε ξανά άλλους τρεις χιλιάδες γιατρούς. Τα συστήματα δοκιμάστηκαν σε όλη την Ευρώπη, σε όλο τον κόσμο, από τον COVID και είχαμε κι εμείς κάποιες παραιτήσεις. Είναι λογικό, σε όλα τα συστήματα οι υγειονομικοί πραγματικά κουράστηκαν πάρα πολύ. Άρα, εμείς προσπαθούμε να βρούμε κίνητρα και για τους γιατρούς και για τους νοσηλευτές. Σας ξαναδίνω τα νούμερα. Είναι εκατόν δεκαεπτά χιλιάδες στην Αμερική. Το 2021 είναι δεκατρείς χιλιάδες γιατροί στην Αγγλία και άλλοι τρεις χιλιάδες διακόσιοι το 2022.

(Στο σημείο αυτό η Αναπληρώτρια Υπουργός Υγείας κ. Ασημίνα Γκάγκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάποιος από την Αξιωματική Αντιπολίτευση μίλησε για την ασφάλεια που θα φέρει ο ΣΥΡΙΖΑ για όλους τους Έλληνες, που την χρειάζονται. Μίλησε, επίσης, για τους «ημέτερους» που έχει αυτή η Κυβέρνηση σε σχέση με τους μη «ημέτερους» που είχε ο ΣΥΡΙΖΑ.

Να σας θυμίσω δύο πράγματα. Ασφάλεια για μένα είναι να δουλεύω και να ξέρω ότι αύριο θα έχω δουλειά και μεθαύριο θα έχω δουλειά. Με τον ΣΥΡΙΖΑ είχαμε capital control και χιλιάδες άνθρωποι έχασαν τη θέση τους, καθώς είκοσι χιλιάδες εταιρείες έβαλαν λουκέτο. Γι’ αυτή την ασφάλεια μιλάμε; Γιατί είναι μάλλον αδιανόητο.

Επίσης, για τους «ημέτερους» να πω ότι όταν ήρθε ο ΣΥΡΙΖΑ, έδιωξε όλους τους διοικητές των νοσοκομείων γιατί δεν ήταν «ημέτεροι» και έφερε πίσω διοικητές, έξι μήνες μετά. Το έζησα στο δικό μου νοσοκομείο, γιατί χρειάστηκε να αναλάβω τη διοίκηση ως διευθύντρια ιατρικής υπηρεσίας, άρα δεν μπορώ να καταλάβω για τι είδους ασφάλεια μιλάμε, για τι κράτος προνοίας και κράτος δικαίου μιλάμε.

Νομίζω ότι μπορώ να σταματήσω κάπου εδώ. Να σας πω ότι στόχος του Υπουργείου Υγείας και της Κυβέρνησης είναι καλύτερες υπηρεσίες για όλους, ένα κράτος πιο σύγχρονο, πιο ευέλικτο επίσης και ένα κράτος όπου μπορούν οι άνθρωποι να έχουν μεγαλύτερες ελευθερίες. Αυτό που λέτε για την πλήρη και αποκλειστική απασχόληση είναι τελείως λάθος. Το ξανασυζητήσαμε. Οι γιατροί πρέπει να έχουν κίνητρα, όπως έχουν σε όλον τον κόσμο, γιατί αλλιώς θα σηκωθούν και θα φύγουν, ό,τι μισθό και να δώσεις σε ένα γιατρό, αφού υπάρχουν εύρωστες χώρες που έχουν μεγαλύτερο ΑΕΠ και φυσικά μπορούν να δώσουν μεγάλους μισθούς. Και δεν είναι μόνο οι γιατροί το πρόβλημα, είναι όλοι οι επιστήμονες, το brain drain που έχουμε δει στην Ελλάδα τα τελευταία δέκα χρόνια. Αυτό, λοιπόν, αντιμετωπίζεται, όταν αφήνεις στους ανθρώπους μια ελευθερία, που την αφήνουμε.

Άρα, προχωράμε μιλώντας με όλους, μιλώντας με τις ενώσεις ασθενών, μιλώντας με τους γιατρούς, μιλώντας με το νοσηλευτικό προσωπικό και φέρνουμε νομοσχέδια τα οποία θεωρούμε ότι πρέπει να στηρίξετε όλοι, γιατί αυτό είναι το μέλλον της χώρας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Έχει ήδη ζητήσει τον λόγο ο Κοινοβουλευτικός Εκπρόσωπος της Ελληνικής Λύσης και τώρα ο Κοινοβουλευτικός Εκπρόσωπος της Νέας Δημοκρατίας. Πρέπει, όμως, να βάλουμε ενδιάμεσα και κάποιους Βουλευτές. Δεν γίνεται αλλιώς, το κατανοείτε. Άρα, θα πάμε τώρα στον κ. Μαραβέγια από τη Νέα Δημοκρατία, αμέσως μετά θα μιλήσει ο κ. Βιλιάρδος, μετά η κ. Αναγνωστοπούλου και στη συνέχεια ο κ. Θεοχάρης, για να υπάρχει και μια μικρή εναλλαγή.

Κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω με μόνο δυο λόγια για τη χθεσινοβραδινή εμφάνιση του Προέδρου του ΣΥΡΙΖΑ σε κεντρικό τηλεοπτικό δελτίο, όπου μίλησε για τον σιδηρόδρομο και τις απώλειες, αλλά και τις ευθύνες των άλλων. Δύο εβδομάδες μετά την τραγωδία των Τεμπών και φαίνεται πως δεν ήταν αρκετές για τον Αρχηγό της Αξιωματικής Αντιπολίτευσης, ώστε να αναλάβει έστω κάποια στοιχειώδη ευθύνη για την περίοδο διακυβέρνησης 2015-2019. Είδαμε ουσιαστικά έναν πρώην Πρωθυπουργό με αρκετά κενά μνήμης. Όλες αυτές οι παραλείψεις και τα κενά μνήμης δεν μπορούμε να πούμε ότι είναι τυχαία.

Έκανα σήμερα μια αναζήτηση στο επίσημο site του ΣΥΡΙΖΑ, για να βρω μια έστω μικρή αναφορά κάποιου στελέχους για μερικές μόνο από τις ευθύνες που θα μπορούσαν να βαραίνουν την κυβέρνηση Τσίπρα, μια τουλάχιστον αυτοκριτική δήλωση που να δείχνει κάποιου είδους ενσυναίσθηση, αλλά δυστυχώς δεν βρήκα τίποτα απολύτως, ούτε μια λέξη για τα έργα και τις ημέρες ούτε για το δυστύχημα στο Άδενδρο, ούτε για την απουσία τηλεδιοίκησης, ούτε τίποτα. Το μόνο που παραδέχτηκε ο κ. Τσίπρας ήταν ότι η αποποίηση της ευθύνης είναι η απόπειρα συγκάλυψης και πρόκειται για τη μοναδική, πλην έμμεση ομολογία ενοχής, η οποία όμως δεν αρκεί, για να πούμε ότι μειώνεται η πολιτική ανειλικρίνεια. Γιατί ο ΣΥΡΙΖΑ δεν τολμά να κάνει αυτό που έκανε ο Κώστας Καραμανλής, δεν διανοείται να αναλάβει, όπως έπραξε ο ίδιος ο Κυριάκος Μητσοτάκης, την πολιτική ευθύνη έστω για μια παράλειψη της περιόδου 2015-2019. Νομίζω πως πρόκειται για μία στάση που μάλλον υποτιμά τη νοημοσύνη των πολιτών και προσβάλλει και τα θύματα και τις οικογένειές τους.

(Θόρυβος από την πτέρυγα του ΣΥΡΙΖΑ)

**ΘΕΟΔΩΡΑ (ΔΩΡΑ) ΑΥΓΕΡΗ:** Είστε προκλητικός! Ντροπή!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Η ελληνική κοινωνία δεν μπορεί να μείνει σε καταγγελίες ή διαπιστώσεις. Ζητά το επόμενο βήμα, ζητά λύσεις. Αυτό ακριβώς, κυρίες και κύριοι συνάδελφοι, είναι ο άξονας αυτού του νομοσχεδίου που συζητάμε σήμερα ως μέρος του γενικότερου σχεδίου της Νέας Δημοκρατίας για τη μεταρρύθμιση της δημόσιας υγείας.

Συζητάμε για τη δημιουργία ενός πρότυπου παιδοογκολογικού κέντρου μέσω σύμπραξης της κοινωνίας των πολιτών και του εθνικού συστήματος υγείας, προκειμένου να αποκτήσει η χώρα μας μια σύγχρονη, καινοτόμο και εξειδικευμένη παιδιατρική δομή, το «Ογκολογικό Κέντρο Παίδων "Μαριάννα Β. Βαρδινογιάννη - ΕΛΠΙΔΑ"» που θα εντάσσεται στο συγκρότημα των παιδιατρικών νοσοκομείων «Αγία Σοφία» και «Αγλαΐα Κυριακού», νομικό πρόσωπο ιδιωτικού δικαίου που αυτονόητα θα ανήκει στον δημόσιο τομέα και θα εποπτεύεται από το Υπουργείο Υγείας παρέχοντας ιατρικές υπηρεσίες, νοσηλεία και στήριξη σε παιδιά ή εφήβους με νεοπλασματικές ασθένειες αλλά και στις οικογένειές τους.

Είναι σημαντικό να υπογραμμίσουμε ότι αυτό το κέντρο θα παρέχει δωρεάν τις υπηρεσίες του στο σύνολο των ασθενών, συμπεριλαμβανομένων των ανασφάλιστων και οικονομικά αδύναμων οικογενειών. Στόχος είναι να εξυπηρετείται ο μεγαλύτερος δυνατός αριθμός διαγνωσθέντων με καρκίνο παιδιών και εφήβων που έχουν ανάγκη από άμεση θεραπεία. Στις νέες υπηρεσίες που σχεδιάζονται περιλαμβάνεται η δημιουργία ειδικών ογκολογικών τμημάτων όπου τα παιδιά θα υποστηρίζονται από εξειδικευμένο ιατρονοσηλευτικό προσωπικό, όχι μόνο κατά τη διάρκεια της θεραπείας, αλλά και κατά την περίοδο της επανένταξής τους.

Κύριε Υπουργέ, το δεύτερο -εξίσου σημαντικό- μέρος αυτού του νομοσχεδίου αφορά το εθνικό σύστημα μεταμοσχεύσεων, έναν τομέα της δημόσιας υγείας με μεγάλες ανάγκες και ακόμα μεγαλύτερες προσδοκίες ανάπτυξης από την ελληνική κοινωνία. Στόχος είναι η δημιουργία ενός πραγματικού συστήματος μεταμοσχεύσεων με τη συμπερίληψη στο ίδιο δίκτυο όλων των φορέων που διαθέτουν μονάδες εντατικής θεραπείας ή τμήματα νοσηλείας δυνητικών δοτών οργάνων και των δομών μεταμοσχεύσεων με στόχο τη διασφάλιση αυτής της πολυπόθητης συνεργασίας τους. Βασικό εργαλείο για την επίτευξη της σκοπούμενης ενοποίησης είναι η δημιουργία ενός ολοκληρωμένου πληροφοριακού συστήματος μεταμοσχεύσεων με όλες τις πληροφορίες που σχετίζονται με τη δωρεά, την αντιστοίχιση και την κατανομή των διαθέσιμων οργάνων προς μεταμόσχευση, αλλά και με τη μακροπρόθεσμη μεταμοσχευτική παρακολούθηση των ασθενών.

Σημαντική νομοθετική καινοτομία αποτελεί επίσης η θέσπιση της υποχρέωσης των μονάδων μεταμόσχευσης να παρακολουθούν και τον δωρητή τουλάχιστον μια φορά κατ’ έτος και εφ’ όρου ζωής. Πρόκειται για διατάξεις που προωθούν τόσο την ασφάλεια όσο και την αποτελεσματικότητα των μεταμοσχεύσεων, ενώ κύρια μέριμνα της πολιτείας παραμένει η ανάδειξη της δωρεάς οργάνων ως κορυφαίας πράξης ανιδιοτέλειας και αγάπης για τον συνάνθρωπο.

Κλείνω, κύριε Πρόεδρε, με δύο ξεχωριστές διατάξεις που, όχι μόνο έχουν άμεσα θετικά αποτελέσματα, αλλά συνιστούν κατά τη γνώμη μου και την αφετηρία για νέες όμοιες βελτιώσεις στις οποίες μπορεί σύντομα να προχωρήσει το Υπουργείο Υγείας. Πρώτον, το άρθρο 123 για τη ρύθμιση ζητημάτων της Ένωσης Τεχνολόγων Ακτινολογίας Ακτινοθεραπείας Ελλάδας. Πρόκειται για νομικό πρόσωπο δημοσίου δικαίου που συστάθηκε από την Κυβέρνηση Μητσοτάκη, όχι μόνο για να προστατευθούν τα επαγγελματικά δικαιώματα των τεχνολόγων ακτινολόγων, αλλά κυρίως για να εξασφαλιστεί η ποιότητα των παρεχόμενων υπηρεσιών υγείας στους ασθενείς.

Για τα ίδια ακριβώς θέματα έχει δεσμευτεί ο κ. Πλεύρης και σε σχέση με τους διαιτολόγους-διατροφολόγους που ζητούν τη σύσταση ενός αντίστοιχου νομικού προσώπου δημοσίου δικαίου. Είμαι βέβαιος ότι αυτή τη δέσμευση θα την υλοποιήσει η επόμενη κυβέρνηση της Νέας Δημοκρατίας, καθώς έχει γίνει ήδη όλη η απαιτούμενη επεξεργασία του βασικού νομοθετικού πλαισίου που θα διέπει έναν καίριο επιστημονικά κλάδο επιστημόνων υγείας.

Εξίσου θετικές προοπτικές ανοίγει και το άρθρο 121 για τη διεύρυνση των επιδομάτων θέσεων ευθύνης στα νοσοκομεία με αναδρομική ισχύ από τον Ιούνιο του 2022. Και αυτό γιατί πλέον περιλαμβάνονται περισσότεροι προϊστάμενοι υπηρεσιών του Εθνικού Συστήματος Υγείας στους ωφελούμενους πέραν των αυξήσεων που έγιναν πρόσφατα στο ιατρικό μισθολόγιο, επίσης με αναδρομική ισχύ. Πρέπει όμως να δούμε σύντομα πώς θα μπορέσουμε να διευρύνουμε και τη χορήγηση ενός άλλου επιδόματος, αυτού για την ανθυγιεινή εργασία έτσι ώστε να καλύπτει περισσότερους εργαζόμενους στη δημόσια υγεία. Είμαι βέβαιος ότι η πρόσφατη κοινή υπουργική απόφαση που εξέδωσαν τα Υπουργεία Υγείας, Εργασίας και Οικονομικών δεν θα είναι η τελευταία λέξη της Νέας Δημοκρατίας πάνω σε αυτό το κρίσιμο θέμα που συνιστά δέσμευση δικαιοσύνης για την επόμενη κυβέρνηση του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Υπουργέ, το σημερινό νομοσχέδιο συμπεριλαμβάνει διάφορες ασύνδετες ρυθμίσεις από δύο διαβουλεύσεις, όπου η δεύτερη για το πολύ σημαντικό θέμα των μεταμοσχεύσεων διήρκεσε μόλις πέντε ημέρες. Κάτι ανάλογο έχουμε διαπιστώσει στο απαράδεκτο νομοσχέδιο για την προώθηση των ανανεώσιμων πηγών ενέργειας εις βάρος των δασών και της εύφορης αγροτικής μας γης και επίσης σε σχέση με την έμμεση ιδιωτικοποίηση του νερού που αναβλήθηκε υπό την αποτυχημένη ανεξάρτητη αρχή ΡΑΕ, τη Ρυθμιστική Αρχή Ενέργειας. Έτσι ακριβώς συνέβη με την διάλυση του ΟΣΕ και την υπαγωγή του στη ΡΑΣ με αποτέλεσμα το έγκλημα -γιατί για έγκλημα επρόκειτο- των Τεμπών. Πάντως, εάν δεν αποσυρθεί το σχέδιο νόμου που συμπεριλαμβάνει τα παραπάνω, κυρίως στο νερό, όπως ζήτησαν -εκτός από εμάς- ορισμένοι έντιμοι και πατριώτες Βουλευτές της Νέας Δημοκρατίας, η Ελλάδα θα τελειώσει, ενώ δεν θα υπάρχουν πια λύσεις.

Συνεχίζοντας, το πρώτο μέρος του νομοσχεδίου που έχει σχέση με το νομικό πρόσωπο ιδιωτικού δικαίου «Μαριάννα Β. Βαρδινογιάννη - ΕΛΠΙΔΑ» θα ήταν καλύτερα να είχε κατατεθεί στην Επιτροπή Οικονομικών ή Εμπορίου, αφού αφορά έναν επιχειρηματικό μετασχηματισμό χωρίς κάποια αξιολόγηση του αποτελέσματος για την υγεία και δυστυχώς χωρίς καν κοστολόγηση.

Το δεύτερο μέρος για τις μεταμοσχεύσεις αφορά ένα κρίσιμο θέμα διεθνώς, ενώ έχει επίσης οικονομικές παραμέτρους, αλλά φυσικά και ηθικές. Δυστυχώς, όμως, δεν υπάρχει καμμία τέτοια εμβάθυνση, ούτε κοστολόγηση, η οποία είναι πολύ σημαντική για την επιτυχία. Χωρίς κοστολόγηση δεν πρόκειται να συμβεί απολύτως τίποτα. Η έλλειψη κοστολόγησης δεν τεκμηριώνει, λοιπόν, πως πρόκειται ξανά για μια πρόχειρη νομοθέτηση; Τίποτα δεν μπορεί να κάνει σωστά αυτή η Κυβέρνηση; Μόνο συγγνώμη μπορεί να ζητάει για τα συνεχή λάθη, εάν όχι εγκλήματά της;

Ας ελπίσουμε μόνο πως δεν θα προκύψει μία παγκόσμια χρηματοπιστωτική κρίση από τα τραπεζικά προβλήματα των Ηνωμένων Πολιτειών και πλέον της Ευρώπης με τη μία γαλλική τράπεζα, την δεύτερη ελβετική και τις δύο ιταλικές, αφού τότε θα φανούν καθαρά τα καταστροφικά αποτελέσματα της Κυβέρνησης στην οικονομία, προβλήματα που προήλθαν από την άνοδο των επιτοκίων λόγω πληθωρισμού που προήλθε με τη σειρά του από τις κυρώσεις των Ηνωμένων Πολιτειών κυρίως εναντίον της Κίνας και της Ρωσίας που είχαν ως επακόλουθο την αύξηση του πληθωρισμού, την αύξηση των επιτοκίων και την κρίση που ζούμε σήμερα. Επίσης, έχουμε τη σπατάλη της Κυβέρνησης των 50 δισεκατομμυρίων με δανεικά μέσα σε τρία μόλις χρόνια, τα τεράστια δίδυμα ελλείμματα και τα ακόμη μεγαλύτερα δίδυμα χρέη, ενώ έχουμε πει από την αρχή πως πρόκειται για μια σπάταλη Κυβέρνηση που αντί να παράγει πλούτο, παράγει ελλείμματα και χρέη σαν να μην υπάρχει αύριο.

Ας μην αναφερθούμε καλύτερα στα προβλήματα της υγείας με τους διπλάσιους νεκρούς στην πανδημία σε σύγκριση με την Ελβετία ή με τη Σουηδία, με δύο χώρες που δεν είχαν εφαρμόσει καν αυστηρά lockdown, παρά το ότι είναι πολύ πιο πλούσιες από την Ελλάδα.

Όσον αφορά τώρα στο πρώτο μέρος του νομοσχεδίου, με τα άρθρα 1 έως 17 για το «Ογκολογικό Κέντρο Παίδων "Μαριάννα Β. Βαρδινογιάννη - ΕΛΠΙΔΑ"», μετά τα νομοσχέδια ονοματοδοσίας -είναι πολύ σημαντικό- για τα Ιδρύματα «Νιάρχος», «Ωνάση» και «Λάτση», ακολουθεί η οικογένεια Βαρδινογιάννη, όπου εύλογα αναρωτιέται κανείς γενικότερα εάν είναι αυτή η στήριξή τους στη χώρα ή αν πρόκειται απλά για επίδειξη.

Εδώ αναφερόμαστε στον όμιλο με τα υπερκέρδη των διυλιστηρίων και της ενέργειας, τα οποία επιβαρύνουν σε τεράστιο βαθμό τους πολίτες. Είναι σωστό, αλήθεια, οι ελίτ της χώρας να αισχροκερδούν εις βάρος της, αντί να κινητοποιούνται για τη δημιουργία πλούτου με επενδύσεις στον πρωτογενή τομέα, στη μεταποίηση και στη βιομηχανία και να προσφέρονται «ψίχουλα» και δωρεές στους «ιθαγενείς», απαιτώντας να φέρουν για λόγους διαφήμισης το όνομά τους;

Σε κάθε περίπτωση, όσον αφορά στον επιχειρηματικό μετασχηματισμό δημιουργείται ένα νομικό πρόσωπο ιδιωτικού δικαίου στο οποίο συνεισφέρεται από τον δωρητή το κτήριο του συλλόγου «Ογκολογικό Κέντρο Παίδων "Μαριάννα Β. Βαρδινογιάννη - ΕΛΠΙΔΑ"» και από το δημόσιο το Τμήμα Παιδιατρικής Αιματολογίας-Ογκολογίας, η Μονάδα Μεταμόσχευσης Μυελού των Οστών του Γενικού Νοσοκομείου Παίδων Αθηνών «Η Αγία Σοφία» και το Ογκολογικό Τμήμα του Γενικού Νοσοκομείου Παίδων Αθηνών «Παναγιώτη και Αγλαΐας Κυριακού». Δυνητικά δε μπορεί να προστεθεί η μονάδα ειδικών θεραπειών αιματολογίας-ογκολογίας της Α΄ Παιδιατρικής Κλινικής της Ιατρικής Σχολής του Πανεπιστημίου Αθηνών.

Το νομικό πρόσωπο ιδιωτικού δικαίου συνδέεται λειτουργικά με το «Αγία Σοφία», οπότε στηρίζεται από αυτό, ενώ όπως είδαμε στη δημόσια διαβούλευση, το κέντρο παρέχει μόνο ξενοδοχειακή υποστήριξη και οι ιατρικές υπηρεσίες προσφέρονται φυσικά από τα νοσοκομεία μας.

Εάν ισχύει αυτό, οφείλουμε να σημειώσουμε πως η τεχνογνωσία είναι το πιο πολύτιμο πάγιο, ενώ όπως έχουμε διαπιστώσει και σε άλλες δωρεές, οι δωρητές προσφέρουν τα «άψυχα» πάγια με δυσμενείς όρους όσον αφορά στους προμηθευτές και το λειτουργικό κόστος καλύπτεται από το δημόσιο. Με απλά λόγια, το δημόσιο επιβαρύνεται με εκείνο το μέρος του κόστους που δεν προκαθορίζεται ακριβώς, οπότε αναλαμβάνει ολόκληρο το ρίσκο.

Συνοπτικά, δεν βλέπουμε τι προσφέρει η δωρεά από τη λειτουργική ή την οικονομική της πλευρά, αφού ο σκοπός εξυπηρετείται πολύ καλά από την παρούσα κατάσταση.

Τέλος, η βασική ανησυχία από την πλευρά των πολιτών και από τη δική μας φυσικά, είναι ότι θα αυξηθεί το κόστος με την υπαγωγή σε ένα νομικό πρόσωπο ιδιωτικού δικαίου, ειδικά αφού δεν καθορίζονται τα ποσά επιχορήγησης από το Ίδρυμα «Βαρδινογιάννη» ή από το δημόσιο. Μπορεί βέβαια να είναι το ίδιο, αφού ξανά το κράτος θα χρηματοδοτεί και θα ελέγχει τα νοσήλια μέσω των τεσσάρων από τα έξι μέλη του διοικητικού συμβουλίου, αλλά γιατί να μην ήταν του απόλυτου ελέγχου του μέσω του ΕΣΥ, όπως σήμερα;

Συνεχίζοντας με το θέμα της μεταμόσχευσης του δεύτερου μέρους, είναι ένα θέμα πάρα πολύ λεπτό, ενώ διεξάγονται διεθνώς πολλές συζητήσεις σχετικά με το αν θα πρέπει να θεωρείται δεδομένη η δωρεά ή όχι.

Εκτός αυτού, υπάρχει το απεχθές έγκλημα της παράνομης διακίνησης οργάνων, κάποιες φορές μαζί με τους ανθρώπους ως μετανάστες, κάτι που συμβαίνει σε φτωχές χώρες όπως είναι η Αίγυπτος ή η Ινδία.

Σύμφωνα με στοιχεία της Βουλής του Καναδά, το 10% των μεταμοσχεύσεων παγκοσμίως είναι από παράνομες λήψεις, ενώ τα κέρδη του κυκλώματος εκτιμώνται μεταξύ 840 εκατομμυρίων δολαρίων και 1,7 δισεκατομμυρίου δολαρίων, φυσικά στη «μαύρη» αγορά.

Εκτός αυτού, μεταξύ των ετών 2010 και 2018 έχουν εντοπιστεί από τον ΟΗΕ τριακόσια θύματα που διακινήθηκαν για την αφαίρεση οργάνων, οπότε με δεδομένα τα υψηλά κέρδη, οι ποινές που αναφέρονται στο άρθρο 46 είναι πολύ χαμηλές, με την έννοια πως δεν είναι αποτρεπτικές για τους πολύ πλούσιους, επομένως θα πρέπει να διορθωθούν. Το άρθρο 47 που τις αυξάνει στην περίπτωση επανάληψης, σε συνδυασμό με την απαγόρευση άσκησης επαγγέλματος -άρθρο 50- είναι καλύτερο. Εμείς, όμως, θα προτείναμε μια ακόμη μεγαλύτερη αυστηρότητα, με στόχο να έχει μεγαλύτερη αποτρεπτική ικανότητα.

Περαιτέρω, η προσέγγιση του σχεδίου νόμου είναι θετική, αφού προβλέπεται η συγκατάθεση του δότη μέσω δήλωσής του, εάν δεν υπάρχει από τους οικείους του. Στη συνέχεια, όμως, η αύξηση των μεταμοσχεύσεων έχει σχέση με οργανωτικά θέματα που γνωρίζουμε πολύ καλά πως δεν τα πάει καθόλου καλά η Ελλάδα, όπως είναι ο αποτελεσματικός έλεγχος των οργάνων, η έγκαιρη και αξιόπιστη αντιστοίχιση με λήπτες που θεωρείται κρίσιμη, ενώ είναι ο βασικός λόγος που χάνονται ή απορρίπτονται μοσχεύματα κ.λπ.. Κάτι τέτοιο μπορεί να αποφευχθεί με την καλύτερη λειτουργία του Ελληνικού Οργανισμού Μεταμοσχεύσεων, δηλαδή με την επαρκή χρηματοδότηση του -το τονίζουμε αυτό- ως προς το άρθρο 55.

Εντούτοις, δεν παρέχεται ξανά ούτε εδώ κοστολόγηση από το Γενικό Λογιστήριο του Κράτους, παρά το ότι αναφέρει πως θα υπάρχει κόστος, όπως για το μητρώο δοτών των άρθρων 25 και 31, καθώς επίσης για τις συμβάσεις μεταφοράς μοσχευμάτων του άρθρου 39. Υπάρχει κόστος, αλλά δεν το αναφέρει.

Επιπλέον, υπάρχει η ανάγκη κάλυψης των εξόδων ελέγχου και λήψης του μοσχεύματος. Διαπιστώνεται, επομένως, μια αοριστία και ασάφεια, όπως σχεδόν σε όλα τα νομοσχέδια της Κυβέρνησης, κάτι που θεωρούμε απαράδεκτο και τουλάχιστον από οικονομικής πλευράς ανορθολογικό.

Όσον αφορά τώρα στις παρατάσεις της πανδημίας στο επόμενο μέρος του νομοσχεδίου, ειδικά το άρθρο 63 όπου παρατείνεται η υποχρέωση επίδειξης εμβολιασμού για εργαζόμενους στον ιδιωτικό και δημόσιο τομέα έως τις 30 Ιουνίου του 2023, καθώς επίσης και το άρθρο 76 για υποχρεωτικά τεστ, έχουν σχέση με κάποιες υποχρεώσεις που έχει αναλάβει η Κυβέρνηση απέναντι σε ξένους, όπως για παράδειγμα στην Ευρωπαϊκή Ένωση ή στην Pfizer ή πρόκειται απλά για εμμονές; Εννοούμε για εμμονές της συγκεκριμένης Κυβέρνησης.

Εν προκειμένω, ακόμη και η Νέα Ζηλανδία, που είχε επιβάλει δρακόντεια μέτρα, σταμάτησε τις υποχρεωτικότητες πριν από πολύ καιρό, κάτι που βέβαια δεν έσωσε την Πρωθυπουργό της από την παραίτηση.

Τέλος, σε σχέση με το clawback του άρθρου 99, η εκκαθάρισή του είναι κάτι για το οποίο πιέζει σταθερά η τρόικα στις αξιολογήσεις, όπως επίσης στην πρόσφατη, στην πρώτη τής μετα-εποπτείας. Πιέζει επιπλέον για την κεντρική προμήθεια των νοσοκομείων μέσω του EKAΠΥ, ενώ το πρόβλημα είναι η μείωση του προϋπολογισμού για την υγεία στα μνημονιακά χρόνια και ειδικά στο ΕΣΥ, όπως διαπιστώσαμε στην πανδημία.

Η μείωση του clawback που έχουμε αντιληφθεί με βάση ό,τι αναφέρεται στην αξιολόγηση, αφού εδώ δεν δίνονται στοιχεία από το Γενικό Λογιστήριο, έχει σχέση με τον συμψηφισμό του, με τις δαπάνες έρευνας και ανάπτυξης των φαρμακευτικών που ψηφίστηκε με το άρθρο 20 του ν.4623/2019; Εάν ναι, τι ποσά έχουν ψηφιστεί έως τώρα και τι έρευνα έχει γίνει; Δεν θα πρέπει να τα γνωρίζουμε όλοι μας;

Σε κάθε περίπτωση, η φαρμακοβιομηχανία είναι ένας κλάδος παραγωγής και προστιθέμενης αξίας που έχει επιβιώσει ευτυχώς της αποβιομηχάνισης της Ελλάδας, ενώ πρέπει να στηριχθεί για να συνεχίσει να αναπτύσσεται, κάτι που μπορεί να μειώσει παράλληλα τις δαπάνες της υγείας μέσω των γενοσήμων που παράγονται εδώ.

Θα κλείσουμε τώρα με ένα άλλο μεγάλο θέμα που δεν πρέπει να ξεχαστεί επισκιαζόμενο από το έγκλημα. Τονίζουμε ξανά πως επρόκειτο για έγκλημα και όχι για δυστύχημα των Τεμπών, το οποίο βέβαια σωστά απασχολεί σήμερα όλους τους Έλληνες, πολύ περισσότερο αφού τεκμηριώνει πως η ζωή τους δεν έχει αξία για τις κυβερνήσεις τους. Μιλώ για το έγκλημα των Τεμπών.

Θα ασχοληθούμε τώρα με τα επτακόσιες χιλιάδες σπίτια των Ελλήνων που θα οδηγηθούν σε πλειστηριασμούς, σημειώνοντας πως τα funds έχουν ήδη οργανωθεί για να τα εκμεταλλευτούν και όχι για να κάνουν διακανονισμούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Kύριε συνάδελφε, επειδή είναι στα θεωρεία τα παιδιά και θα πρέπει να φύγουν, θα μου επιτρέψετε να σας διακόψω για μερικά δευτερόλεπτα;

**ΒΑΣΙΛΕΙΟΣ ΒΙΛΙΑΡΔΟΣ:** Mάλιστα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το Γυμνάσιο Σιάτιστας Κοζάνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε συνάδελφε.

**ΒΑΣΙΛΕΙΟΣ ΒΙΛΙΑΡΔΟΣ:** Θα ήθελα κι εγώ να καλωσορίσω τα παιδιά, να τους ευχηθώ καλή επιτυχία και να τους πω να προσέχουν πάρα πολύ στη χώρα που ζουν.

Θα κλείσουμε, λοιπόν, με ένα άλλο μεγάλο θέμα που δεν πρέπει να ξεχαστεί επισκιαζόμενο από το έγκλημα των Τεμπών, το οποίο βέβαια όπως είπαμε σωστά απασχολεί σήμερα όλους τους Έλληνες, αφού τεκμηριώνει πως η ζωή τους δεν έχει αξία για τις κυβερνήσεις τους.

Περί τα επτακόσιες χιλιάδες σπίτια Ελλήνων θα οδηγηθούν σε πλειστηριασμούς και τα funds έχουν ήδη οργανωθεί για να τα εκμεταλλευτούν, συστήνοντας είκοσι τρεις εταιρείες διαχείρισης «κόκκινων» δανείων. Είκοσι τρεις εταιρείες, ένας καινούργιος τομέας στην Ελλάδα, αρκετά γραφεία διαχείρισης ακινήτων, real estate δηλαδή και διάφορα άλλα.

Εν προκειμένω, θεωρούμε σωστό να επαναλάβουμε την πρότασή μας για την πρώτη κατοικία των ευάλωτων συμπολιτών μας, η οποία είναι η εξής: Τα συνολικά ενυπόθηκα «κόκκινα» δάνεια των μνημονίων είναι περί τα 28 δισεκατομμύρια ευρώ, εκ των οποίων τα 12 δισεκατομμύρια ευρώ, από αυτά τα 28 δισεκατομμύρια ευρώ, είναι πρώτης κατοικίας, όπως θα καταθέσουμε στα Πρακτικά. Τα funds τώρα τα έχουν αγοράσει στο 20% περίπου της αξίας τους, οπότε έχουν δαπανήσει περί τα 2,4 δισεκατομμύρια ευρώ.

Το δημόσιο, λοιπόν, θα μπορούσε να συστήσει μία εταιρεία που θα αγόραζε όλα αυτά τα δάνεια στην τιμή που τα αγόρασαν τα funds συν το κόστος και κάποιο κέρδος τους -φυσικά, πρέπει να έχουν και το κέρδος τους- έναντι περίπου 3 δισεκατομμυρίων ευρώ που δεν θα χάνονταν, αφού θα υπήρχαν σπίτια ως αντίκρισμα. Στη συνέχεια, με αυτά τα λιγότερο από 3 δισεκατομμύρια ευρώ η εταιρεία αυτή θα προέβαινε σε ρεαλιστικούς διακανονισμούς με τους δανειολήπτες, οπότε σε βάθος χρόνου θα εισέπραττε περισσότερα από αυτά που θα δαπανούσε.

Επομένως, με αυτόν τον τρόπο δεν θα έχανε κανείς τίποτα, ούτε το κράτος, ούτε όλοι εμείς ως φορολογούμενοι, ούτε τα funds, ούτε οι τράπεζες, ούτε οι δανειολήπτες, κανένας. Έτσι, θα διασωζόταν η πρώτη κατοικία με ένα σχετικά ελάχιστο κεφάλαιο, χωρίς να χάσει απολύτως κανένας, συγκριτικά τουλάχιστον με τα 50 δισεκατομμύρια ευρώ που σπατάλησε η Κυβέρνηση για τα αχρείαστα lockdown, με τα 9 δισεκατομμύρια ευρώ των απευθείας αναθέσεων, με τις επιστρεπτέες προκαταβολές που τελικά δεν επιστράφηκαν ποτέ και ούτω καθεξής.

Σε κάθε περίπτωση, το θέμα δεν είναι η προστασία της πρώτης κατοικίας αυτών που πραγματικά δεν έχουν τη δυνατότητα να εξυπηρετήσουν τα μνημονιακά τους δάνεια, αλλά η διάσωσή της. Τονίζουμε πως το θέμα δεν είναι η προστασία της πρώτης κατοικίας των ευάλωτων νοικοκυριών, αλλά η διάσωσή της, αφού η προστασία έχει προφανώς ημερομηνία λήξης. Είναι τόσο δύσκολο να το καταλάβει η Κυβέρνηση ή απλά δεν θέλει να το κάνει, στηρίζοντας την αισχροκέρδεια αυτών των funds, των «κορακιών», όπως λέμε στην καθομιλουμένη;

Λύσεις πάντως υπάρχουν για το πρόβλημα του «κόκκινου» ιδιωτικού χρέους στο σύνολό του. Κοινή λογική και πολιτική βούληση δεν υπάρχουν, δυστυχώς.

Σας ευχαριστούμε πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει η κ. Αναγνωστοπούλου από τον ΣΥΡΙΖΑ και αμέσως μετά ο κ. Θεοχάρης, Κοινοβουλευτικός Εκπρόσωπος.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Και ενώ αυτή την περίοδο η τραγωδία των Τεμπών έφερε με τον πλέον δραματικό τρόπο στην επιφάνεια επιτακτικά πια το θέμα των δημόσιων αγαθών και της προστασίας αυτών, η Κυβέρνηση συνεχίζει ακάθεκτη, σαν να μην έχει συμβεί τίποτα, στο έργο της. Συνεχίζει με ιδιωτικοποίηση του νερού που απεφεύχθη προς ώρας, συνεχίζει με ιδιωτικοποίηση αγαθών, όπως η υγεία και ας απέδειξε και πάλι με δραματικές συνέπειες η πανδημία ότι το δημόσιο αγαθό της υγείας θέλει τεράστια προστασία, αλλαγές στη διακυβέρνηση και στο πώς το προστατεύουμε. Όλα αυτά η Κυβέρνηση δεν τα ακούει και δεν είναι μόνο αυτό.

Και τώρα, όπως και για την ασφάλεια στις μετακινήσεις και με τους σιδηροδρόμους και το οδικό δίκτυο και όλα, ενώ έχουμε σύσσωμη την Αντιπολίτευση να αντιδρά, να αντιστέκεται, έχουμε επιστημονικούς φορείς, έχουμε τους συλλόγους για νεοπλασματικές ασθένειες παίδων να αντιδρούν, η Κυβέρνηση δεν ακούει κανέναν.

Άκουσα τον Υπουργό να λέει το πρωί «δεν μας έχετε εμπιστοσύνη;». Η απάντηση είναι απλή και κατηγορηματική: Όχι.

Είναι ακόμα στα αυτιά μας και βουίζει η φωνή τού τέως Υπουργού, του μοιραίου Υπουργού, ο οποίος κούναγε το δάχτυλο έμπλεος οργής, λέγοντας «Πώς τολμάτε και μιλάτε για ασφάλεια; Ντροπή σας! Δεν ντρέπεστε; Ανακαλέστε». Ακούστε μία φορά! Δεν ακούγατε ούτε τους συνδικαλιστές -τώρα φταίνε οι εργατοπατέρες- δεν ακούγατε κανέναν, δεν ακούγατε την Αντιπολίτευση και τώρα κάνετε ακριβώς το ίδιο πράγμα. Δεν ακούτε κανέναν ούτε τους επιστήμονες, ούτε τους συλλόγους, ούτε την Αντιπολίτευση, κανέναν.

Και ερχόμαστε στο νομοσχέδιο. Δεν άκουσα ούτε τον Υπουργό ούτε την Αναπληρώτρια Υπουργό να πούνε ένα έστω επιχείρημα πειστικό για τη μετάλλαξη της δημόσιας αυτής μονάδας του Ογκολογικού Κέντρου του Νοσοκομείου Παίδων που να στέκει. Ένα επιχείρημα! Το επιχείρημα «ευελιξία και αριστεία» επί τέσσερα χρόνια το έχουμε ζήσει με πραγματικά τον πλέον αποτυχημένο τρόπο που γνώρισε η Μεταπολίτευση. Τι σημαίνει ευελιξία; Τι σημαίνει ευελιξία σε μία μονάδα που αφορά τον καρκίνο και μάλιστα τον παιδικό καρκίνο; Τι σημαίνει ευελιξία; Σας έχουμε ακούσει για ευελιξία στην εργασία, ευελιξία στα πανεπιστήμια, ευελιξία από εδώ, ευελιξία από εκεί, ευελιξία στο ΕΣΥ, που έχει χαρίσει φιλέτα στον ιδιωτικό τομέα, ευελιξία τώρα και στα παιδιατρικά νοσοκομεία τα λίγα που έχουμε σε αυτή τη χώρα. Και βέβαια έχουμε τη μετάλλαξη της Ογκολογικής Μονάδας του Νοσοκομείου Παίδων «Αγία Σοφία».

Η δεύτερη λέξη η οποία έρχεται και επανέρχεται είναι η «αριστεία». Τι σημαίνει αριστεία; Δεν έχει αριστεία αυτό το σύμπλεγμα των παιδιατρικών νοσοκομείων και η ογκολογική μονάδα χάρη στις άοκνες προσπάθειες του ιατρικού και νοσηλευτικού προσωπικού και όλων των ανθρώπων; Δεν είναι ένα διεθνώς αναγνωρισμένο κέντρο; Τι είναι αυτά που λέτε και προσβάλλετε κιόλας ανθρώπους, προσβάλλετε εργαζόμενους; Λες και αν γίνει αυτή η μετάλλαξη θα γίνει κάτι άλλο, θα γίνει κέντρο αριστείας. Δεν τους ακούτε, δεν μας ακούτε με αυτό το ίδιο αλαζονικό ύφος, όπως άκουγα πριν Βουλευτή της Νέας Δημοκρατίας. Λίγο πιο χαμηλά τους τόνους. Υπάρχουν γεγονότα εδώ τα οποία είναι δραματικά, λίγο πιο χαμηλά τους τόνους.

Ερχόσαστε, λοιπόν, και λέτε ότι θα έχει οικονομική αυτοτέλεια. Εδώ τώρα ξεπερνάει και τον ανθρώπινο νου. Τι σημαίνει οικονομική αυτοτέλεια όταν θα χρηματοδοτούνται τα πάντα από το κράτος; Μήπως αυτό σημαίνει ένα στεγανό το οποίο δεν θα ελέγχεται, δεν θα λογοδοτεί, με μία διοικητική μορφή η οποία πραγματικά θα στεγανοποιεί όλη του τη λειτουργία; Γιατί αλλιώς εγώ δεν μπορώ να το καταλάβω τι είδους αυτοτέλεια είναι αυτή.

Έχουμε θέμα -το είπε και ο εισηγητής μας- στα στάνταρντ ασφάλειας των νοσοκομείων, τα οποία έχουνε εξουθενωθεί από την πανδημία. Στην κυριολεξία οι άνθρωποι που εργάζονται στα νοσοκομεία μας έχουν φτάσει στα όριά τους. Και σας ερωτώ, όπως όλοι εμείς οι Έλληνες και οι Ελληνίδες πολίτες, έχετε πάει σε ένα νοσοκομείο να δείτε τι κατάσταση επικρατεί, τι ελλείψεις υπάρχουν; Σας το λέει ότι τα στάνταρντ ασφαλείας έχουν υποχωρήσει πάρα πολύ και οι άνθρωποι εκεί δουλεύουν πέραν των ορίων τους. Αντί να ρίξετε εκεί το βάρος σας, τι πάτε να κάνετε; Μην τυχόν στην εκπνοή της κυβερνητικής θητείας σας δεν ολοκληρώσετε το σχέδιό σας και το έργο σας, πάτε να κάνετε ιδιωτικοποιήσεις όπου και όπως μπορείτε. Δεν γίνεται! Και μετά βέβαια με το παραμικρό που συμβαίνει έρχεται η διάχυση ευθυνών, φταίνε όλοι οι προηγούμενοι και βεβαίως κυρίως ο ΣΥΡΙΖΑ.

Δεν θα μιλήσω παραπάνω ούτε για το κέντρο για τη δωρεά και μεταμόσχευση συμπαγών οργάνων. Τα είπε πάρα πολύ καλά ο εισηγητής μας. Δεν χρειάζεται εγώ να προσθέσω τίποτα άλλο. Θα φύγω από αυτό το θέμα.

Να πω μόνο μία λέξη, επειδή μέσα σε όλα αυτά και επειδή η τραγωδία των Τεμπών τα έχει σκεπάσει όλα, υπάρχουν όμως αιτήματα και διεκδικήσεις οι οποίες κρατάνε πάρα πολύ καιρό. Το Κομμουνιστικό Κόμμα Ελλάδας κατέθεσε μία τροπολογία σε αυτό το νομοσχέδιο για τα δικαιώματα των καλλιτεχνών, οι οποίοι βρίσκονται επί τρεις μήνες στον δρόμο. Αυτή η τροπολογία ικανοποιεί τα αιτήματα και επεκτείνει τους νόμους του 2015 και 2017 της κυβέρνησης ΣΥΡΙΖΑ και λύνει το θέμα, τουλάχιστον το θέμα έτσι όπως έχει προκύψει από την Κυβέρνησή σας. Δεν βλέπω εδώ την Υπουργό ή τον Υφυπουργό Πολιτισμού να αποδεχτούν την τροπολογία και να λήξει ένα τέτοιο θέμα, που έχει αναστατώσει όλον τον κόσμο του πολιτισμού. Τουλάχιστον για μία φορά κοιτάξτε την κοινωνία, ακούστε την κοινωνία. Δεν είσαστε οι άριστοι και όλοι οι άλλοι οι άχρηστοι. Γι’ αυτό κάνω έκκληση και από εδώ και αυτή την τροπολογία να την κάνει δεκτή η Κυβέρνηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Θεοχάρης, μετά η κ. Αυγέρη, ο κ. Κουρουμπλής, η κ. Καφαντάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κ. Ξανθός μάς είπε στην ομιλία του πως το κλίμα άλλαξε. Επί ένα χρόνο μας λένε ότι η Νέα Δημοκρατία έχει καταρρεύσει, ότι η διαφορά πια δεν είναι μικρή υπέρ του ΣΥΡΙΖΑ, αλλά είναι μεγάλη. Άρα τι άλλαξε; Παίρνει πάνω της η Νέα Δημοκρατία; Άλλαξε κάτι; Δεν καταλαβαίνω σε τι συνίσταται.

**ΑΘΑΝΑΣΙΑ (ΣΙΑ) ΑΝΑΓΩΝΣΤΟΠΟΥΛΟΥ:** Οι δημοσκοπήσεις σάς απασχολούν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Αναγνωστοπούλου, σας παρακαλώ, μη διακόπτετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Αναγνωστοπούλου, κοιτάξτε, μιλήσατε ωρυόμενη επί επτά λεπτά για να μας πείτε να κρατάμε χαμηλούς τους τόνους.

**ΑΘΑΝΑΣΙΑ (ΣΙΑ) ΑΝΑΓΩΝΣΤΟΠΟΥΛΟΥ:** Δεν ωρύομαι ποτέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Φωνάζατε επί επτά λεπτά κατά της Νέας Δημοκρατίας λέγοντάς μας, μέσα σε όλα, «κρατήστε χαμηλούς τους τόνους». Αυτό μόνο αρκεί.

Κοιτάξτε, έχουν αλλάξει κάποια πράγματα, αυτό είναι αλήθεια, είναι αδιαμφισβήτητο. Η αποτελεσματικότητα του δημοσίου είναι πια στο κέντρο της προσοχής των πολιτών και φυσικά αφορμή για αυτό είναι το τραγικό συμβάν των προηγούμενων ημερών. Δεν νοείται, λοιπόν, να ακούμε την ίδια κριτική που ακούγαμε και πριν από τα Τέμπη. Εάν μας λέτε ότι ακούτε τον κόσμο, κάπως, σε κάποιο σημείο, πρέπει να αλλάξει αυτή η κριτική.

Τι ακούμε πάλι εδώ; Βγάλατε το «δ» και βάλατε το «ι». Αυτά που ακούγαμε όλο αυτό το χρονικό διάστημα. Ο κ. Ξανθός μας είπε ότι ιδιωτικοποιούμε και όχι μόνον ο εισηγητής του ΣΥΡΙΖΑ, αλλά όλοι, πολλοί το είπαν. Ακούμε και στην κριτική για τα Τέμπη για την ιδιωτική εταιρεία. Ιδιωτικός υπάλληλος ήταν ο σταθμάρχης; Αυτός που τον τοποθέτησε; Αυτός που έδωσε αναρρωτική σε αυτόν που τον τοποθέτησε; Τα λέω με ηρεμία. Όχι, δεν ήταν. Ιδιωτικός υπάλληλος δυστυχώς ήταν ο μηχανοδηγός, που χάθηκε, και τα παιδιά μας, που χάθηκαν και αυτά, ιδιώτες. Αυτές τις παλιές διαχωριστικές γραμμές του παρελθόντος πρέπει να τις σβήσουμε. Το απαιτεί, το φωνάζει ο κόσμος.

Το ζήτημά μας πια δεν είναι τα μέσα, αλλά είναι το αποτέλεσμα. Το ζήτημα είναι η ασφάλεια των πολιτών. Το ζήτημα είναι η αποτελεσματικότητα του δημοσίου. Το ζήτημα είναι να αξιολογούνται όλοι στο δημόσιο. Το ζήτημα είναι η λογοδοσία των διοικήσεων. Γιατί όλα πια υποτάσσονται στο υπέρτατο αγαθό, την ασφάλεια των πολιτών, την εξυπηρέτησή τους.

Δεν θέλουμε κράτος δυνάστη, αλλά κράτος που εξυπηρετεί την υποστήριξή τους, των πολιτών, όταν το έχουν ανάγκη. Αυτό το αγαθό υπηρετεί το παρόν νομοσχέδιο. Αυτό το αγαθό υπηρετεί και το προηγούμενο νομοσχέδιο που μόλις ψηφίσαμε, για την ψυχική υγεία.

Ειρήσθω εν παρόδω είμαστε η μόνη Κυβέρνηση που έβαλε την ψυχική υγεία μέχρι το φυλάκιο στο Υπουργείο Υγείας. Συνεργασία με τον ΠΟΥ, εξωστρέφεια, εισαγωγή διεθνών βέλτιστων πρακτικών, στήριξη των παιδιών που έχουν ανάγκη ήταν το τετράπτυχο του νομοσχεδίου που μόλις ψηφίσαμε.

Αυτή η προσπάθεια υπηρετείται και με αυτό εδώ το νομοσχέδιο, με τις μεταμοσχεύσεις οι οποίες μπαίνουν σε μια τάξη, με την αύξηση του προϋπολογισμού. Τώρα συζητούσαμε με την Υπουργό ότι πάνω από 8 εκατομμύρια τελικά θα είναι ο συνολικός προϋπολογισμός, τα συνολικά χρήματα που θα πάνε για τις μεταμοσχεύσεις.

Αλλαγές που δεν μένουν στους τύπους. Ναι, δεν σας αρέσει η λέξη «ευελιξία», αλλά ευελιξία χρειάζεται, υπηρετώντας την ουσία. Διότι η έννοια τού δημοσίου έχει διευρυνθεί πια εδώ και δεκαετίες. Διότι το αποτέλεσμα της υπηρέτησης των αναγκών των πολιτών μπορεί να γίνει και με νομικά πρόσωπα δημοσίου δικαίου, και με νομικά πρόσωπα ιδιωτικού δικαίου, και με συνεργασία της κοινωνίας των πολιτών, κάποιες φορές με εθελοντές, άλλες φορές με οργανισμούς ή ιδρύματα που χρηματοδοτούν δράσεις.

Αυτά πρέπει να κάνει ένα σύγχρονο κράτος, γιατί δεν μπορεί να τα πετύχει με άλλον τρόπο. Διευρύνει τους τρόπους με τους οποίους φέρνει αποτέλεσμα, γιατί τελικά το μόνο που μετράει είναι το αποτέλεσμα.

Άρα, λοιπόν, αυτό εδώ το νομοσχέδιο πρέπει όλοι μας να το χειροκροτήσουμε, όλοι μας να το ψηφίσουμε. Μιλάω για αυτούς που ψηφίζουν και δεν απέχουν από την ψηφοφορία επί της αρχής.

Τώρα θα πω και δυο λόγια όχι τόσο για το ίδιο το δυστύχημα, όχι τόσο αυτό που συνέβη, το οποίο ήταν τραγικό και το οποίο μας έκανε όλους πρώτα από όλα να αγκαλιάσουμε τα παιδιά μας, τα εγγόνια μας, τα ανίψια μας, όποιον έχουμε κοντά μας, και να ξανασκεφτούμε πολλά πράγματα, αλλά κυρίως δυο λόγια για τις αντιδράσεις, τις οποίες όλοι μας είχαμε -γιατί γι’ αυτές κρινόμαστε- σε σχέση με αυτό το δυστύχημα.

Δεν ήθελα να το κάνω, όμως ακούστηκε αρκετή κριτική και κατά την άποψή μου άδικη κριτική, όχι μόνο από τον ΣΥΡΙΖΑ, και από τον κ. Φραγγίδη, από το ΠΑΣΟΚ, από πολλούς συναδέλφους. Η χώρα βίωσε ένα τραύμα. Αυτό είναι αδιαμφισβήτητο.

Ο κόσμος, αν με ρωτήσετε, το αντιμετώπισε με υγεία, με πόνο αλλά και με αξιοπρέπεια, διαμαρτυρόμενος και ζητώντας μας να αλλάξουμε. Αυτό είναι δεδομένο ότι είναι η απαίτηση του κόσμου. Κάποιοι λίγοι ψάχνουν αφορμή για βία, αλλά δεν δίνουν τον τόνο, είναι απομονωμένοι και δεν είναι νομίζω αυτοί οι οποίοι πρέπει να μας ανησυχούν. Αυτά ως προς τον κόσμο.

Η Κυβέρνηση πώς αντιμετώπισε τα πράγματα; Ο Πρωθυπουργός δέχτηκε την ευθύνη της Κυβέρνησης. Υπήρξε παραίτηση του Υπουργού. Ανακοινώθηκε σχέδιο αναδιάταξης, το οποίο το ακούσαμε και στη Βουλή σήμερα το μεσημέρι, στην επιτροπή από τον ίδιο τον Υπουργό, τον κ. Γεραπετρίτη. Και με βραχυπρόθεσμα μέτρα, και με έμφαση στην ασφάλεια, και με ανάταξη του σιδηροδρομικού δικτύου και σταδιακή εκκίνηση των συρμών, αλλά φυσικά και με επιτάχυνση των μόνιμων εκείνων συστημάτων, τα οποία δεν μπορούν ποτέ να εγγυηθούν την ασφάλεια -είδαμε πόσο σημαντικός είναι έχουμε ξανά ένα τέτοιο ατύχημα.

Επίσης, άλλαξε η διοίκηση προσωρινά. Προσέξτε, γίνεται διεθνής πρόσκληση για μόνιμη διοίκηση. Φεύγουμε από τα παλιά στεγανά, τα στεγανά που όλοι ξέρουμε πώς διορίζονται οι διοικήσεις. Αυτό είναι ένα δείγμα της θέλησης, της δύναμης αυτής της Κυβέρνησης να σπάσει τα καλούπια.

Φυσικά, επίσης, είχαμε τη στήριξη των οικογενειών και τις πρώτες δύσκολες ώρες αλλά και τώρα, με πολλαπλά μέτρα, με ψυχική υποστήριξη και ό,τι άλλο.

Αρκούν όλα αυτά; Κατά τη γνώμη μου όχι. Είμαι σίγουρος πως και τα ευρύτερα ζητήματα της αξιοκρατίας, της έλλειψης κουλτούρας, ασφάλειας ξεφεύγουν του συγκεκριμένου ζητήματος. Δεν νιώθουν υπόλογοι τα όποια κυκλώματα που κατά καιρούς έχουμε ακούσει, τα οποία επί πληρωμή δίνουν διπλώματα λέγοντας: «Ε, δεν πειράζει, θα μάθει στον δρόμο». Δεν νιώθουν συνυπεύθυνα για τους νεκρούς ή για τα ατυχήματα, τα δυστυχήματα που συμβαίνουν στη χώρα μας. Άρα αυτά είναι φαινόμενα που πρέπει πρώτα από όλα, με ευθύνη της Κυβέρνησης, να ξεριζωθούν.

Αλλά φυσικά είναι και θέμα και της αποτελεσματικότητας του δημοσίου και θα έρθουν στο επίκεντρο των προεκλογικών θέσεων και δεσμεύσεων της Νέας Δημοκρατίας. Αυτή ήταν η στάση της Κυβέρνησης απέναντι σε αυτό το ζήτημα.

Στην Αντιπολίτευση τι κατάλαβαν; Πως δεν έκαναν κανένα λάθος ποτέ, πως δεν χρειάζεται να αλλάξουν διότι δεν έκαναν κανένα λάθος ποτέ, πως με την αλλαγή της καρέκλας όλα θα φτιάξουν. Είναι ζήτημα προσώπων, κάποιων ατόμων, οι οποίοι είναι ανίκανοι, επίορκοι, πείτε τους ό,τι θέλετε.

Κατάλαβαν επίσης πως ο ΟΣΕ μέχρι το 2015 κατέρρεε, το 2015 έως το 2019 πέταγε και από το 2019 ξανακαταρρέει. Αυτή είναι η εικόνα που προσπαθεί να φιλοτεχνήσει ο κ. Σπίρτζης και με τη χθεσινή του παρουσία και ο πρώην Πρωθυπουργός κ. Τσίπρας.

Και μας εγκαλούν, γιατί μαζί με τη συγγνώμη για τις καθυστερήσεις μας, για τις παραλείψεις μας, ζητάμε συγγνώμη και για τα διαχρονικά λάθη τού πολιτικού συστήματος. Διότι ένα κράτος που κτίστηκε από τη δεκαετία του 1980 και εντεύθεν, ένα κράτος της αναξιοκρατίας, της κομματοκρατίας, του ρουσφετιού κατέρρευσε. Και δεν ζητάει κανείς μια συγγνώμη εκτός από την Κυβέρνηση.

Συνεπώς θα ζητήσουμε συγγνώμη εμείς για λογαριασμό όλων μας. Κάποιος πρέπει να το κάνει. Διότι εμείς δεν θα προδώσουμε το αίτημα του κόσμου για αλλαγή και αυτό το αίτημα ξεκινάει από την αλλαγή πρώτα των πολιτικών, πρώτου του πολιτικού συστήματος, ξεκινώντας, λοιπόν, από τις χρεοκοπημένες νοοτροπίες του πολιτικού συστήματος. Και με αυτά τα προτάγματα θα πάμε στις εκλογές.

Εσείς πάτε εγγυώμενοι πως θα συνεχίσουν τα ίδια, απλώς με άλλα πρόσωπα. Ο μόνος που δεν μπορεί να αλλάξει είναι αυτός που δεν βρίσκει λάθη, αυτός που δεν βρίσκει λόγο να αλλάξει. Ο μόνος που δεν ακούει τον λαό είναι αυτός ο οποίος προσπαθεί να καπελώσει τον λαό, τον λαό όμως, που όπως πάντα είναι ο μόνος που θα μας κρίνει. Και το μεγαλύτερο λάθος το κάνει όποιος προεξοφλεί την κρίση του.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Σκουρλέτης και μετά ακολουθεί η κ. Αυγέρη, ο κ. Κουρουμπλής και η κ. Γιαννακοπούλου.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, ζήτησα τον λόγο για μια σύντομη παρέμβαση, απευθυνόμενος στον Κοινοβουλευτικό Εκπρόσωπο της Νέας Δημοκρατίας.

Αγαπητέ συνάδελφε, νομίζω ότι είστε συνεπής σε μια λογική την οποία την έχουμε ακούσει και τα προηγούμενα χρόνια. Ποια είναι αυτή; Του κοινωνικού αυτοματισμού. Η προσπάθεια να διχάσετε την κοινωνία, για να μπορέσετε να είστε πειστικοί στο αφήγημά σας, οι δημόσιοι υπάλληλοι έναντι των ιδιωτικών υπαλλήλων.

Θυμόσαστε αυτό το αφήγημα πριν την κατάρρευση του 2010 και τη χρεοκοπία, ότι έχουμε ένα εκατομμύριο τεμπέληδες στο δημόσιο; Μετρήθηκαν και βρέθηκαν κάτι παραπάνω από εξακόσιες χιλιάδες. Τα ίδια και τώρα.

Μιλάτε για μια παθογένεια, αλλά εσείς τη συμπυκνώνετε την παθογένεια. Είστε τεσσεράμισι σχεδόν χρόνια στη διακυβέρνηση της χώρας και εκείνη την ώρα, χάριν των δικών σας επιλογών, της δικιάς σας επιλογής απαξίωσης του ΟΣΕ, ήταν ένας μόνο σταθμάρχης, κομματικό ρουσφέτι, ανεκπαίδευτος! Ποιος έχει ευθύνη γι’ αυτά; Διαχέεται αυτή η ευθύνη ή προσωποποιείται αυτή η ευθύνη;

Αλλά εσείς αυτό θέλετε, να προκρίνετε κάθε φορά, να είστε εμμονικοί σε μια λογική, η οποία έχει φανεί ότι είναι καταστροφική. Ποιος ήταν αυτός ο οποίος χάρισε τα 600 εκατομμύρια στην «HELLAS TRAIN», που ήταν υποχρέωσή της να τα επενδύσει; Δεν ήταν ο κ. Καραμανλής;

Ποιος ήταν αυτός ο οποίος οργίστηκε μέσα σε αυτή την Αίθουσα όταν του θέταμε, όχι μία, δυο, τρεις, τέσσερις, πέντε φορές τα θέματα της ασφάλειας και μας κούναγε το δάχτυλο, λέγοντας: «Δεν δικαιούστε να μιλάτε για ασφάλεια»;

Ποιοι ήταν αυτοί με τα εξώδικά τους όλο το προηγούμενο διάστημα που σας λέγανε ότι τα τρένα δεν είναι ασφαλή;

Ήταν οι δημόσιοι υπάλληλοι, οι εργαζόμενοι στα τρένα, αυτοί που τους στοχοποιείτε διότι θέλετε να αποπροσανατολίσετε, θέλετε να διχάσετε. Όμως δεν δικαιούστε να μιλάτε εσείς, διότι πράγματι όλα τα προηγούμενα χρόνια το αρμέξατε το δημόσιο. Και αφού το απαξιώνετε, θέλετε τελικά τώρα να βάλετε μπρος το δικό σας άλλο σχέδιο της άτακτης ιδιωτικοποίησης και της πρόκρισης των ιδιωτικών συμφερόντων.

Αυτή είναι η λογική και των ΣΔΙΤ. Αυτό σας οδήγησε να είναι επτακόσιοι τριάντα περίπου υπάλληλοι όταν παραλάβατε χίλιους τριακόσιους, εν μέσω μνημονίων, χίλιους τριακόσιους, μνημονίων που μας οδηγήσατε εσείς, που μας απαγορεύατε τις προσλήψεις. Αυτό, λοιπόν, δείχνει σε όλο της το εύρος και το μεγαλείο τι σημαίνει δημόσιο συμφέρον, τι σημαίνει ιδιωτικοποίηση, ποιο είναι το δίλημμα που πρέπει να απαντήσει ο ελληνικός λαός στις επόμενες εκλογές και θα βρει τον τρόπο του. Μην ανησυχείτε. Θα το απαντήσει με τον πιο σίγουρο τρόπο.

Ευχαριστώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Θα χρειαστώ μόνο ένα λεπτό για να απαντήσω. Ευχαριστώ πολύ.

Κύριε Σκουρλέτη, προφανώς τα είχατε όλα αυτά πριν ακούσετε την ομιλία μου. Εγώ μίλησα χωρίς κανένα ίχνος διχασμού. Εξάλλου εσείς διχάζετε, εσείς χωρίζετε το δέλτα και το γιώτα. Έχετε φτάσει μέχρι και τα γράμματα της αλφαβήτου να τα χωρίζεται σε καλά και κακά.

Εμείς μιλήσαμε για ένα μεγάλο αίτημα αλλαγής. Εσείς βρήκατε στο αίτημα του κόσμου την επιβεβαίωση ότι όσα πιστεύατε μέχρι χθες ήταν αλήθεια και είναι σωστά. Εμείς δεν χωρίζουμε τον κόσμο σε ιδιωτικούς και δημόσιους υπαλλήλους. Εμείς λέμε πως ό,τι και να είναι, ό,τι μορφή νομική και να έχει ένα ίδρυμα, είναι εκεί για να υπηρετεί τον κόσμο και τους πολίτες και θα πάρει την όποια νομική μορφή πρέπει, ώστε να φέρει αποτέλεσμα. Κι αν δεν φέρει αποτέλεσμα, τότε θα πρέπει να αλλάξει η μορφή του ή να αλλάξουν οι διοικήσεις ή να αλλάξουν οι υπάλληλοι στις θέση τους.

Ο σταθμάρχης που λέτε, εκπαιδεύτηκε από μία διεύθυνση στην οποία επικεφαλής τοποθετήθηκε από εσάς και παραμένει ακόμα σε αυτή την διεύθυνση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πού υπάρχει; Ποιος; Να πείτε. Να κατονομάσετε. Λέτε ψέματα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν λέω κανένα ψέμα. Δεν έχει γίνει η αλλαγή.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτός ο σταθμάρχης είναι κομματικό ρουσφέτι με την υπογραφή του Κώστα Καραμανλή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Σκουρλέτη, μιλήσατε. Τώρα θα μάθετε ότι στη δημοκρατία ακούτε κυρίως, στις δικτατορίες μιλάνε πρώτα. Πρώτα ακούνε στις δημοκρατίες και ύστερα μιλάνε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τα ψέματα πού είναι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τα πράγματα είναι πάρα πολύ απλά και αποδείχθηκαν ποια είναι και ποια δεν είναι τα ρουσφέτια. Διότι αυτή η προσπάθεια του αποπροσανατολισμού είναι μια προσπάθεια που την ξεκινήσατε από την επόμενη μέρα αυτού του δυστυχήματος. Δυστυχώς, με λύπη μου και ντροπή το λέω.

Τα πράγματα, λοιπόν, είναι ξεκάθαρα. Όποιος είναι κατά της αξιοκρατίας, αυτόν θα εμπιστευτούν οι πολίτες. Και το τι έχουμε κάνει και την ιστορία του καθενός από εμάς -είναι μικρή η χώρα- την ξέρουν οι πολίτες και να είστε σίγουροι πως θα έχουν τα σωστά κριτήρια με τα οποία προεξοφλείτε τώρα την μεγάλη σας επιτυχία στις επόμενες εκλογές. Εδώ θα είμαστε και θα βρεθούμε και πριν τις εκλογές και μετά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ευχαριστούμε.

Ελάτε, κυρία Αυγέρη, έχετε τον λόγο.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ.

Παρακολουθώντας ο κόσμος, οι πολίτες, οι Ελληνίδες και οι Έλληνες τόσο την ομιλία του Κοινοβουλευτικού Εκπροσώπου όπως και την απάντησή του στον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, ένα μπορεί να πει: καμμία αιδώς, καμμία ντροπή!

Και μετά από αυτή την ομιλία, αναρωτιέμαι αν τα περίλυπα κεφάλια της πλειοψηφίας των κυβερνητικών στελεχών, όπως τα είδαμε στο Υπουργικό Συμβούλιο της ντροπής την περασμένη εβδομάδα, λειτουργούν σαν τα μονά ζυγά ή οι υποδείξεις των επικοινωνιολόγων είναι για παράσταση διαρκείας σε όλες τις εβδομάδες, όσες απομένουν, μέχρι την αποχώρηση αυτής της απάνθρωπης Κυβέρνησης από τη διακυβέρνηση του τόπου.

Γιατί, κύριε Υπουργέ και κυρία Υπουργέ η υποκρισία σας περισσεύει, αλλά πια δεν μπορείτε να ξεγελάσετε τον κόσμο και να τον πείσετε ότι με αυτό το νομοσχέδιο ή μάλλον και με αυτό το νομοσχέδιο ιδιωτικού κι όχι δημοσίου συμφέροντος ή μάλλον ιδιωτικών συμφερόντων, στηρίζετε τη δημόσια υγεία και ότι βάζετε την ανθρώπινη υγεία και ζωή πάνω από όλα.

Όσο και αν υποκρίνεστε, όσο και αν κρύβεστε συστηματικά –παρ’ ότι κοιτάτε τα κινητά σας- διαρκώς τα δημόσια νοσοκομεία, το Εθνικό Σύστημα Υγείας, το κοινωνικό κράτος, το κράτος πρόνοιας και οτιδήποτε συγκροτεί στις ευνομούμενες κοινωνίες και αυτό που αντιλαμβανόμαστε ως σύγχρονη κοινωνία, ως σύγχρονη εποχή, την έννοια της προστασίας του πολίτη της ανθρώπινης ασφάλειας, είστε η Κυβέρνηση που με περίσσευμα φανατισμού αφαιρεί από τον ελληνικό λαό. Αφαιρείτε κάθε ασφάλεια απέναντι στην ασθένεια και τον αφήνετε στο έλεος των ιδιωτικών ομίλων, των εργολάβων, των funds, των κλινικαρχών που καραδοκούν να εκμεταλλευτούν όποιον μπορούν.

Επί τέσσερα χρόνια, με την επιμονή σας και με την σπουδή σας βλέπετε το κράτος ως τσιφλίκι σας και ως μηχανισμό καταστολής που διαφεντεύει τις βρώμικες δουλειές σας -9 δισεκατομμύρια ευρώ κάνατε απευθείας αναθέσεις- και δυστυχώς, διακινδυνεύετε ανθρώπινες ζωές. Πλέον, δυστυχώς, αποδεικνύετε ότι βάζετε σε κίνδυνο και τις ζωές των παιδιών. Δεν ξέρω ποια είναι τα κατάλληλα λόγια αυτές τις μέρες να μιλήσει κανείς για παιδιά που κινδυνεύουν. Αλλά, πώς θα μπορούσε να μείνει κάποιος αμίλητος απέναντι σε άλλο ένα -εν εξελίξει- έγκλημα, όπως αυτό που στήνει η Κυβέρνηση Νέας Δημοκρατίας - Μητσοτάκη, με την ιδιωτικοποίηση της Ογκολογικής Μονάδας του Νοσοκομείου Παίδων «Αγία Σοφία»;

Για εσάς, δεν είναι πρόβλημα η ενίσχυση της μονάδας αυτής, αλλά είναι πρόβλημα το νομικό καθεστώς της. Και μιλάμε για μια μονάδα που ανήκει στο ΕΣΥ. Μπορεί, όντως, να υπήρξε δωρεά ενός ιδιώτη και σε αναγνώριση αυτής της προσφοράς να ονοματίστηκε με το όνομά του. Όμως, η Ογκολογική Μονάδα ανήκει στο δημόσιο σύστημα υγείας, που διασφαλίζει δωρεάν και καθολική φροντίδα υγείας σε όλα τα παιδιά ανεξαιρέτως και αδιακρίτως.

Στη θέση του, τι σχεδιάζετε να βάλετε; Σχεδιάζετε ένα σύστημα που θέλει να ορίζει το διοικητικό συμβούλιο, για να επιβάλει αγοραίες προτεραιότητες και κουλτούρα ιδιωτικού ανταγωνισμού. Και πού αυτό; Στις ιατρικές υπηρεσίες, στη θεραπεία και τη νοσηλεία παιδιών που πάσχουν από καρκίνο.

Αυτά θα γίνουν και αυτά είναι που εσείς σήμερα βάζετε μπροστά, με την ιδιωτικοποίηση της Ογκολογικής Μονάδας, που αντιμετωπίζει σήμερα το 80% των περιστατικών παιδικού καρκίνου. Είναι απανθρωπιά; Είναι ιδεολογική πόρωση; Είναι αλισβερίσι; Μπορεί και όλα αυτά! Όμως, από όποια πλευρά και αν το δει κανείς, οδηγεί σε ένα μόνο αποτέλεσμα: Την υπονόμευση του δημόσιου χαρακτήρα του ΕΣΥ, την παράδοση άλλου ενός τομέα της δημόσιας υγείας σε ιδιώτες, την απαξίωση ακόμα και της παιδιατρικής περίθαλψης και φροντίδας.

Σας είπα, κυρία Υπουργέ και κύριε Υπουργέ, η υποκρισία σας περισσεύει! Μπορεί να υποδύεστε τους θλιμμένους, αλλά αυτές τις δύσκολες μέρες της εθνικής οδύνης, δεν ξεχάσατε να βάλετε μπροστά το νομοσχέδιό σας για την ιδιωτικοποίηση του νερού.

Σήμερα βάζετε μπροστά το σχέδιο για την ιδιωτικοποίηση της νοσηλείας και θεραπείας παιδιών με καρκίνο. Ακολουθείτε την τακτική του «σοκ». Εφόσον ιδιωτικοποιείτε και αυτό, αφού και στον παιδικό καρκίνο θα κάνουν κουμάντο οι ιδιώτες και οι αγορές, τότε δεν νοούνται άλλες αντιστάσεις.

Ο λόγος της αλλαγής του νομικού καθεστώτος στην εν λόγω μονάδα είναι όχι μόνο η διευκόλυνση περαιτέρω ιδιωτικοποιήσεων, αλλά η εμπέδωση πως μόνον αυτό υπάρχει! Μόνον αυτό είναι αποδεκτό, μόνον αυτό λειτουργεί, μόνον αυτό είναι κανονικό: Ή οι ιδιώτες να κάνουν κουμάντο ή υποστελεχωμένα νοσοκομεία. Ή ο τρόπος του Κυριάκου Μητσοτάκη ή θα τα αφήσετε όλα να καταρρεύσουν, για να έρθει ξανά ένας Μητσοτάκης να πει ότι το κράτος δεν λειτουργεί. Αντί να πει ότι ο ίδιος, η ίδια η οικογένεια, το κατέστησε δυσλειτουργικό, το τεμάχισε και το μοίρασε στους δικούς του μέχρι την επόμενη χρεοκοπία!

Και τώρα -λέει ο κ. Μητσοτάκης- βάζει προσωπικό στοίχημα να αλλάξει το κράτος, λες και δεν υπάρχει ένας «Μητσοτάκης» σε κάθε αποτυχημένη μορφή του κράτους τα τελευταία εξήντα τουλάχιστον χρόνια. Θα αλλάξει, λέει, όσα πόνεσαν.

Εμείς θα λέγαμε το εξής: Ας ξεκινήσει αυτή την αλλαγή από τον εαυτό του, γιατί είναι αυτός που μας πονάει. Όλοι πλέον οι πολίτες πονάνε εξαιτίας του. Ας πει στους Έλληνες και στα παιδιά τους ότι ο πόνος τους θα υποχωρήσει, επειδή αυτός φαντασιώνεται μια αγορά του κέρδους πάνω στον ανθρώπινο πόνο, πάνω στον παιδικό πόνο.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Όμως, ευτυχώς, το έργο αυτού του τρόμου τελειώνει την επόμενη των εκλογών. Ο ΣΥΡΙΖΑ - Προοδευτική Συμμαχία θα αναιρέσει την πορεία της παρακμής. Θα καταργήσουμε τους απάνθρωπους νόμους αυτής της Κυβέρνησης, όπως θα καταργήσουμε και αυτή την ψηφίδα ιδιωτικοποίησης του ΕΣΥ. Θα σταθούμε μπροστάρησσες και μπροστάρηδες στον αγώνα των δημοκρατικών προοδευτικών δυνάμεων να ξαναστηθεί ένα καθολικό, δωρεάν δημόσιο σύστημα υγείας, απαλλαγμένο από εργολάβους, μεσάζοντες, τζογαδόρους της αγοράς, τους πελάτες της αγοράς και της Δεξιάς, την εξουσία της ολιγαρχίας. Το οφείλουμε στα παιδιά μας. Αρκετό πόνο έχουν νιώσει!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αυγέρη.

Καλησπέρα σας και από μένα! Καλείται στο Βήμα -δεν ξέρω αν μιλήσει και από τη θέση του- ο κ. Παναγιώτης Κουρουμπλής από τον ΣΥΡΙΖΑ - Προοδευτική Συμμαχία. Να ετοιμάζεται η κ. Γιαννακοπούλου, η Κοινοβουλευτική Εκπρόσωπος από το ΠΑΣΟΚ - Κίνημα Αλλαγής μετά από τον κ. Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε ένα εξαιρετικά ενδιαφέρον σχέδιο νόμου σε μια περίοδο μεγάλου πόνου στη συντριπτική πλειοψηφία του ελληνικού λαού. Θεωρώ ότι δεν υπάρχει Έλληνας που δεν έχει πονέσει και δεν έχει αισθανθεί ότι θα μπορούσε σε αυτό το μοιραίο τρένο να ήταν και το δικό του παιδί.

Δυστυχώς, κύριοι Υπουργοί, κυβερνάτε τη χώρα τέσσερα ολόκληρα χρόνια και δεν έχετε την πολιτική γενναιότητα να αναγνωρίσετε ότι σε αυτό το δραματικό γεγονός κατεδαφίστηκε η μεγάλη εικόνα που επιχειρήσατε να δημιουργήσετε μέσα και από τα «πετσωμένα» στην πλειοψηφία τους μέσα ενημέρωσης, προκειμένου να πείσετε τον ελληνικό λαό ότι όλα είναι καλά. Και βρέθηκαν Υπουργοί -και ο Υπουργός δεν είναι μόνο ο κ. Καραμανλής, είναι και ο κ. Καραγιάννης- που ήρθαν εδώ, στη Βουλή και μάλιστα, με έναν περιφρονητικό, θα έλεγα, τρόπο, απευθυνόμενοι σε συναδέλφους Βουλευτές, έλεγαν και διαβεβαίωναν στη διαπασών ότι υπάρχει ασφάλεια. Και συνέβησαν αυτά που συνέβησαν.

Και δυστυχώς, δεν σταματάει εκεί η ιστορία των παραλείψεών σας σε όλα τα μέσα. Κάθε μέρα έχουμε και καινούργια στοιχεία. Θα μάθουμε και τι κουβαλούσε το περίφημο εμπορικό τρένο. Θα τα μάθουμε. Όλα θα τα μάθουμε, για να καταλάβει ο ελληνικός λαός ποιοι τον εμπαίζουν, ποιοι είναι θεομπαίχτες. Περί αυτού πρόκειται.

Τώρα θα έρθω, κύριε Πρόεδρε, στο επίδικο.

Κύριε Υπουργέ, δεν έχει άλλα ζητήματα υγείας να ασχοληθείτε; Ασχοληθήκατε με το Ογκολογικό, ένα νομικό πρόσωπο δημοσίου δικαίου που αποτελούσε το παράδειγμα όχι μόνο για τις μονάδες του δημόσιου χώρου, αλλά και του ιδιωτικού; Μιλάμε για υψηλού επιπέδου υπηρεσίες και οφείλουμε εδώ να είμαστε τίμιοι και με τους ανθρώπους που συνέβαλαν και με το ιατρικό προσωπικό, το νοσηλευτικό και το υπόλοιπο προσωπικό και με τους ανθρώπους και τους ιδιώτες που προσέφεραν πάρα πολλά σε αυτόν τον χώρο και με τη «Φλόγα», τον Σύλλογο Γονέων, με όλους αυτούς τους ανθρώπους που πραγματικά συνέβαλαν μέσα σε ένα πνεύμα συνεννόησης και συνεργασίας για να υπάρχει αυτή η εξαιρετικά υψηλών προδιαγραφών μονάδα, για την οποία θεωρώ ότι όλοι σε αυτή την Αίθουσα, ανεξαρτήτως πολιτικής τοποθέτησης, πρέπει να είμαστε περήφανοι.

Και αντί να ασχοληθείτε με το τι συμβαίνει στα νοσοκομεία, να ασχοληθείτε πραγματικά, έρχεστε εδώ και με μια αμετροέπεια απευθύνεστε στον ελληνικό λαό ότι όλα τα κάνατε. Προχθές -και παρακαλώ να με διαψεύσετε και μπορώ να διακόψω, κύριε Πρόεδρε!- στείλατε ή δεν στείλατε έγγραφο στο Νοσοκομείο Πεντέλης να φύγουν τρεις γιατροί και να έρθουν στο Παίδων; Δηλαδή, να κλείσουμε το Πεντέλης και από εκεί που είχαμε τρία νοσοκομεία παίδων, να έχουμε δύο. Αυτή είναι η πολιτική σας!

Σας είχα καλέσει να μου απαντήσετε σε μία επίκαιρη ερώτηση για την πρωτοβάθμια φροντίδα υγείας. Όλοι ξέρουμε τι σημασία έχει για ένα ολοκληρωμένο, οργανωμένο και συντεταγμένο σύστημα υγείας η πρωτοβάθμια φροντίδα υγείας, γιατί έχει μέσα της το στοιχείο της πρόληψης και η πρόληψη και η προσπάθεια στον μεγαλύτερο δυνατό χρόνο της ζωής ενός ανθρώπου να τον διατηρείς υγιή είναι ο στόχος ή πρέπει να είναι ο στόχος κάθε Εθνικού Συστήματος Υγείας.

Και με διαβεβαιώνατε εδώ και αρκετό καιρό ότι έρχονται προσλήψεις για την πρωτοβάθμια φροντίδα υγείας. Εγώ δεν θα σας πω τι γίνεται από αυτά που ακούω σε όλη την Ελλάδα. Διότι έχω εικόνα, αλλά μπορεί να μου πείτε: Πώς την έχω; Στη Δυτική Αθήνα, μια πολυπληθέστατη περιοχή, η οποία αύξησε και τις έδρες της, γιατί ακριβώς στην τελευταία καταγραφή φαίνεται ότι έχουμε μια μεγάλη αύξηση κατοίκων στην περιοχή, μπορείτε να μου πείτε πόσοι γιατροί και νοσηλευτικό προσωπικό στελέχωσαν τις μονάδες πρωτοβάθμιας φροντίδας; Μπορείτε να μου πείτε για την Πετρούπολη, για το Περιστέρι, για το Χαϊδάρι, για την Αγία Βαρβάρα, για το Αιγάλεω, για το Ίλιον;

Η κατάσταση είναι δραματική και υπερσυσσωρεύεται ο κόσμος -που έπρεπε να είναι ανάχωμα η πρωτοβάθμια φροντίδα υγείας- στα νοσοκομεία και μετατρέπουμε τα νοσοκομεία σε πρωτοβάθμια νοσοκομεία.

Επίσης, θέλω να πω, κύριε Υπουργέ, σε ό,τι αφορά το ζήτημα του Ογκολογικού ότι πρέπει να προσδιορίσετε ότι δεν είναι μόνο νοσοκομείο για παιδιά, αλλά είναι και για εφήβους και πρέπει να μπει, αν είναι δυνατόν ένα όριο ηλικίας, δεκαοκτώ-δεκαεννιά ετών. Πού θα πάνε τα παιδιά που μπορεί να τους συμβεί ένα τέτοιο απρόοπτο γεγονός;

Λοιπόν, νομίζω ότι θα είναι λάθος, γιατί ούτε αυτοτέλεια θα έχει, διότι έχει εξαρτήσεις από τα νοσοκομεία και διοικητικές και στελεχιακές και οικονομικές.

Όπως βλέπετε -τουλάχιστον από όσους συναδέλφους έχω ακούσει- υπάρχει, σχεδόν, ένας κοινός τόπος σ' ό,τι αφορά τα ζητήματα της μεταμόσχευσης. Θα μπορούσαμε και σε αυτό το ζήτημα να έχουμε έναν κοινό τόπο. Δεν νομίζω ότι χρειάζεται συνεχώς να είμαστε σε τριβές και σε ρήξη. Ανοίγετε μέτωπα σε μια περίοδο μετά από αυτό το δραματικό γεγονός που χάθηκαν νέα παιδιά, για ένα ζήτημα για το οποίο αισθανόμαστε όλοι ευαισθησία. Εγώ δεν λέω ότι είμαστε εμείς οι ευαίσθητοι και ότι οι υπόλοιποι δεν είναι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κύριε Υπουργέ, θέλετε να κάνετε μια σοβαρή προσπάθεια σε ό,τι αφορά το μεταμοσχευτικό; Πρέπει να οργανωθεί και να καλλιεργηθεί η κουλτούρα της δωρεάς οργάνων σώματος. Είμαστε πολύ πίσω. Δεν χρειάζεται να πω πολλά. Δυστυχώς, κουβαλάμε μια νοοτροπία: να πάμε αρτιμελείς στον άλλο κόσμο. Αυτό είναι μια ματαιότητα για πολλούς, ή πρέπει να είναι. Θέλω, λοιπόν, να πω ότι πρέπει να αξιοποιήσετε και την κοινωνική διαφήμιση.

**ΠΡΟΕΔΡΕΥΩΝ (Απόστολος Αβδελάς):** Κύριε συνάδελφε, με αυτό σας παρακαλώ να κλείσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω με αυτό, κύριε Πρόεδρε.

Ζητήστε από αυτούς τους κυρίους με τις τηλεοράσεις, που έχουν πάρει τόσα χρήματα, να στηρίξουν μια προσπάθεια, του Υπουργείου, προβολής της αξίας της δωρεάς οργάνων σώματος.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ να κλείσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε, και ευχαριστώ για την ανοχή.

Βεβαίως, θα αναφέρω ένα ακόμη κενό που έχουμε και πρέπει να το αναγνωρίσουμε. Τώρα που η χώρα είναι σε κανονικότητα και δεν έχουμε τους περιορισμούς των προσλήψεων, όχι μόνο να στελεχωθεί το Εθνικό Σύστημα Υγείας για να δώσουμε στον τομέα αυτό ένα αίσθημα ασφάλειας στον πολίτη που το έχει ανάγκη -αυτός ο ελληνικός λαός που πλήρωσε τόσα πολλά με τα λάθη των πολιτικών όλα αυτά τα χρόνια- τουλάχιστον, κύριε Πρόεδρε, να υπάρξουν συντονιστές σε όλες τις ΜΕΘ, για να μη γίνει αυτό που γινόταν στα χρόνια της πανδημίας και χάθηκαν άδικα τόσοι άνθρωποι, αλλά και να μπορέσουμε, μέσα από την επικοινωνία, να πειστούν οι συγγενείς και οι γονείς ώστε να καταφέρουμε να πιάσουμε έστω το μέσο επίπεδο της Ευρώπης στον τομέα της δωρεάς οργάνων σώματος.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείτε στο Βήμα η Κοινοβουλευτική Εκπρόσωπος του Κινήματος Αλλαγής κ. Κωνσταντίνα Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, κυρίες και κύριοι συνάδελφοι, κύριοι Υπουργοί, δύο εβδομάδες από την απίστευτη τραγωδία στα Τέμπη η κοινωνία μας παραμένει συγκλονισμένη, παραμένει συντετριμμένη και απολύτως δικαιολογημένα εξοργισμένη με αυτό το οποίο συνέβη. Είναι εξοργισμένη γιατί κανείς δεν μπορεί να πιστέψει ότι στην Ελλάδα του 2023 συμβαίνουν αυτά τα πράγματα, να υπάρχει δηλαδή μετωπική σύγκρουση δύο τρένων και να έχουμε πενήντα επτά νεκρούς.

Έχουμε τεράστια θέματα για τα οποία το σύνολο του πολιτικού συστήματος, όλοι μας πρέπει να επιδείξουμε την απαιτούμενη σοβαρότητα. Αυτό απαιτούν οι στιγμές και αυτό πρέπει να γίνει, νομίζω, το μεγαλύτερο μάθημα. Έχουμε πενήντα επτά θύματα, πολλά εκ των οποίων ήταν νέοι άνθρωποι. Οι οικογένειές τους, η κοινωνία ζητά και απαιτεί να δοθούν απαντήσεις στα πολλά και αμείλικτα «γιατί».

Κανείς δεν θα αμφισβητήσει, κανείς δεν μπορεί να αμφισβητήσει ότι, ναι, υπάρχει ένα διαχρονικό πρόβλημα στη λειτουργία του σιδηροδρομικού δικτύου. Και κανείς δεν μπορεί να αμφισβητήσει ότι υπήρξε πράγματι ένα ανθρώπινο λάθος. Όμως, αυτό το οποίο σε καμμία περίπτωση δεν μπορεί να γίνει και δεν επιτρέπεται να κάνει η Κυβέρνηση είναι να κρύβεται πίσω από αυτά τα δύο και να προσπαθεί να διαχειριστεί απλά και μόνο επικοινωνιακά όλη αυτή την τραγική κατάσταση. Διότι αυτό, δυστυχώς, κάνετε, κύριοι Υπουργοί, και κυρίες και κύριοι της Συμπολίτευσης, προσπαθείτε να διαχειριστείτε επικοινωνιακά αυτό το τραγικό συμβάν, αυτή την τραγική κατάσταση.

Η μέχρι τώρα στάση του Πρωθυπουργού αναλώνεται στο ότι ζήτησε συγγνώμη και βεβαίως στο ότι προσπαθεί να επιμερίσει ευθύνες σε όλους διαχρονικά, με σκοπό να κρύψει τις δικές του τεράστιες ευθύνες, τις τεράστιες ευθύνες της Κυβέρνησής του, μιας Κυβέρνησης που δεν είναι χθεσινή, κύριε Πλεύρη. Τέσσερα ολόκληρα χρόνια κυβερνάτε την Ελλάδα. Τι κάνατε όλα αυτά τα χρόνια; Τι κάνατε τέσσερα χρόνια; Δεν είστε ούτε κυβέρνηση έξι μηνών ούτε κυβέρνηση ενός χρόνου.

Τώρα ο Πρωθυπουργός δηλώνει ότι κατόπιν εντολής του -γιατί θέλετε να μας παρουσιάσετε ότι όλα τα καλά σε αυτή τη χώρα, δήθεν, γίνονται κατόπιν εντολής του Πρωθυπουργού- το σιδηροδρομικό δίκτυο θα δουλεύει σε λίγο καιρό με εγκατεστημένα όλα τα συστήματα ασφαλείας. Αναρωτιέμαι, αφού ήταν τόσο απλό, κυρίες και κύριοι της Κυβέρνησης και κύριε Πρωθυπουργέ, γιατί δεν δίνατε αυτή την εντολή νωρίτερα; Αυτό δεν είναι ένα αμείλικτο «γιατί»; Γιατί έπρεπε πρώτα να χαθούν πενήντα επτά συνάνθρωποί μας για να ληφθούν αυτά τα μέτρα; Τόσο απλό ήταν; Να γίνει κατόπιν εντολής του Πρωθυπουργού;

Και από την άλλη έχουμε μια Αξιωματική Αντιπολίτευση που οφείλω να ομολογήσω ότι μας έχει μπερδέψει. Μας έχετε μπερδέψει, κυρίες και κύριοι συνάδελφοι της Αξιωματικής Αντιπολίτευσης. Πριν από κάποιες ημέρες βγήκε ο κ. Σπίρτζης και μας είπε ότι όλα έγιναν σωστά και ωραία επί διακυβέρνησή σας, χωρίς βεβαίως να δώσει απαντήσεις γιατί δεν προχώρησε επί των ημερών σας η ολοκλήρωση της σύμβασης. Ο δε κ. Τσίπρας βγήκε χθες και μας είπε ότι αναλαμβάνει το μερίδιο ευθύνης που του αναλογεί. Πολύ σωστά και πολύ ωραία! Όμως, οφείλω να σας ομολογήσω ότι δεν μπορώ να θυμηθώ πότε πραγματικά ανέλαβε το μερίδιο της ευθύνης που του αναλογούσε. Θα το θυμηθούμε στο Μάτι; Δεν θυμάμαι τίποτα τέτοιο. Και αφού, λοιπόν, «γαλάζια» και «ροζ» κυβέρνηση…

**ΚΩΝΣΤΑΝΤΙΝΟΣ ΜΑΡΚΟΥ:** Ντροπή!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ντροπή ήταν τα κακοστημένα σόου. Αυτά ήταν ντροπή.

(Θόρυβος από την πτέρυγα του ΣΥΡΙΖΑ)

Και αφού λοιπόν «γαλάζια» και «ροζ» κυβέρνηση τα έκαναν όλα όπως πρέπει, γιατί εν τέλει -και αναρωτιέμαι και αναρωτιέται ο ελληνικός λαός- δεν λειτουργεί τίποτα; Αφού τα κάνατε όλα πολύ ωραία και οι μεν και οι δε, γιατί δεν λειτουργεί τίποτα και οδηγηθήκαμε σε αυτή τη σιδηροδρομική τραγωδία; Αυτή την ώρα οφείλουμε να είμαστε πρωτίστως σοβαροί και οφείλουμε να είμαστε σαφείς. Τίποτα δεν μπορεί να κρύψει και τίποτα δεν θα κρύψει και δεν θα αφήσουμε να κρύψει τις τεράστιες ευθύνες της παρούσας Κυβέρνησης της Νέας Δημοκρατίας και του κ. Μητσοτάκη.

Κυβερνάτε επί τέσσερα συνεχόμενα χρόνια και προεκλογικά σε προεκλογικές φιέστες στη Θεσσαλονίκη είχατε δηλώσει ότι θα κάνατε τα πάντα -έτσι είχατε πει στα πλαίσια προεκλογικής εκδήλωσης- για να λύσετε το θέμα της ασφάλειας των σιδηροδρόμων. Οκτώ ημέρες πριν από την τραγωδία ο αρμόδιος Υπουργός κ. Καραμανλής από τα έδρανα που κάθεστε τώρα, κύριε Πλεύρη, έβγαινε και κατηγορούσε τους Βουλευτές της Αντιπολίτευσης που έλεγαν ότι ανησυχούν για την κατάσταση των σιδηροδρόμων και έλεγε ότι δεν τίθεται κανένα θέμα ασφάλειας. Αυτό έκανε. Μία απλή συγγνώμη δεν μπορεί να κρύψει την ανεπάρκειά σας.

Φως παντού, λοιπόν, αυτό είναι το μεγάλο ζητούμενο και γι’ αυτό θα επιμείνουμε μέχρι τέλους. Το μεγάλο ζητούμενο είναι να υπάρξει απόδοση ευθυνών με ονοματεπώνυμο, όσο ψηλά και αν είναι, όσο ψηλά και αν φτάνουν. Αλλά και επιτέλους να μπορέσουμε να υπερβούμε τις αγκυλώσεις που μας κρατούν δέσμιους στο να μπορέσουμε να συνεννοηθούμε, ώστε να λύσουμε αυτό το μπάχαλο, το κυριολεκτικό μπάχαλο που κυριαρχεί και υπάρχει στις μεταφορές.

Τώρα ας έρθουμε στη συζήτηση για το σημερινό νομοσχέδιο του Υπουργείου σχετικά με τη σύσταση ενός νομικού προσώπου ιδιωτικού δικαίου για το «Ογκολογικό Κέντρο Παίδων ''Μαριάννα Β. Βαρδινογιάννη - ΕΛΠΙΔΑ''» και για κάποιες ρυθμίσεις ακόμα για το θέμα των μεταμοσχεύσεων, όπως και για την αντιμετώπιση της πανδημίας και του κορωνοϊού.

Αρχικά, δεν μπορώ να μη σχολιάσω -όπως τελικά δεν μπορεί να μη σχολιαστεί σε κάθε νομοσχέδιο που φέρνετε- τον τρόπο με τον οποίο εισάγεται αυτό το νομοσχέδιο. Όπως τόνισε και ο ειδικός αγορητής μας κ. Φραγγίδης και κατά τη συνεδρίαση των επιτροπών, το νομοσχέδιο αυτό μπήκε στη διαβούλευση με τη μορφή δύο ξεχωριστών νομοσχεδίων: Το πρώτο αφορούσε τη σύσταση του Ογκολογικού Κέντρου με το γνωστό πακέτο ρυθμίσεων για την αντιμετώπιση της πανδημίας και το δεύτερο αφορούσε στον εκσυγχρονισμό του πλαισίου της δωρεάς και μεταμόσχευσης οργάνων.

Για το πρώτο δόθηκε λιγότερο από μία εβδομάδα χρόνος διαβούλευσης και για το δεύτερο ουσιαστικά τέσσερις μέρες, αφού μπήκε μέσα στο τριήμερο της Αποκριάς και τελικά κατατέθηκε ως ένα ενιαίο νομοσχέδιο με διάφορες τροποποιήσεις κυρίως όσον αφορά τις λοιπές ρυθμίσεις. Δεν προέκυψε, λοιπόν, από την επεξεργασία στην αρμόδια επιτροπή ο λόγος -δηλαδή, για ποιον λόγο το κάνετε- που οδήγησε σε αυτή την υποτυπώδη πραγματικά διαβούλευση και στο τσουβάλιασμα δύο τελείως διαφορετικών νομοσχεδίων για δύο πολύ σοβαρά ζητήματα, όπως είναι αφ’ ενός, ο παιδικός καρκίνος και αφ’ ετέρου, οι μεταμοσχεύσεις, τα οποία απαιτούν και ζητούν μια ξεχωριστή επεξεργασία.

Βεβαίως, κάποιος -και καλόπιστος εγώ θα σας πω- τρίτος αυτό που μπορεί να καταλάβει είναι ότι με αυτό τον τρόπο προσπαθείτε να αποσπάσετε θετική ψήφο βάζοντας θετικές και αρνητικές, προβληματικές διατάξεις μαζί, κάτι το οποίο συνηθίζετε να κάνετε. Παραδείγματος χάριν, στις τροπολογίες όλο αυτό κάνετε, ένα τσουβάλιασμα ρυθμίσεων που είναι θετικές και ρυθμίσεων που είναι αρνητικές, προκειμένου να εκβιάζετε τη θετική ψήφο. Μετά από τριάμισι χρόνια, νομίζω ότι είναι πολύ γνωστός ο τρόπος με τον οποίο νομοθετείτε και η ίδια τακτική που ακολουθείτε.

Πάμε τώρα συγκεκριμένα: Κατ’ αρχάς, για το ζήτημα του Ογκολογικού Κέντρου που συνεπάγεται τη μεταφορά κλινικών από τα δύο Νοσοκομεία Παίδων, «Αγία Σοφία» και «Αγλαΐα Κυριακού» στο κέντρο. Είναι γεγονός ότι σε αυτή την περίπτωση έχουμε για πρώτη φορά στα χρονικά την απόσχιση και την αυτονόμηση δύο τμημάτων δημόσιων νοσοκομείων και την ένταξή τους σε ένα νομικό πρόσωπο ιδιωτικού δικαίου. Κατά την ακρόαση των φορέων, ήταν ξεκάθαρη η αντίδρασή τους και απολύτως δικαιολογημένη, γιατί σε κάθε περίπτωση δεν διαφαίνεται ποια θα είναι η ουσιαστική ωφέλεια για τους μικρούς ογκολογικούς ασθενείς από την ίδρυση του νομικού προσώπου ιδιωτικού δικαίου. Δεν έχετε δώσει σαφείς και πειστικές απαντήσεις και δεν προκύπτει αυτό, άλλωστε, ούτε από το κείμενο ούτε από την αιτιολογική.

Τα παιδιατρικά, αιματολογικά και ογκολογικά τμήματα των Νοσοκομείων Παίδων «Αγία Σοφία» και «Αγλαΐα Κυριακού» προσφέρουν ήδη υψηλότατης ποιότητας επιστημονικό και κλινικό έργο στο πλαίσιο λειτουργίας τους στο ΕΣΥ και αποτελούν κέντρα αναφοράς. Τι ακριβώς επιτυγχάνετε με αυτό επί του πρακτέου, προκειμένου να δώσετε καλύτερες υπηρεσίες στους μικρούς ογκολογικούς ασθενείς;

Στην προκειμένη περίπτωση, επίσης, πρόκειται μάλλον για μια κατ’ επίφαση αυτοτέλεια του νομικού προσώπου ιδιωτικού δικαίου, η οποία θα αφορά μόνο τη διοίκηση και τη χρηματοδότηση, γιατί κατά τ’ άλλα το κέντρο θα εξαρτάται πλήρως λειτουργικά από τα δύο νοσοκομεία παίδων, δηλαδή, το προσωπικό και τον εξοπλισμό τους. Και επίσης -νομίζω ότι είναι πολύ εύλογο το ερώτημα-, αφού η χρηματοδότηση του κέντρου εν τέλει θα προέρχεται αποκλειστικά, εξολοκλήρου από το ελληνικό κράτος, γιατί παραχωρείτε στο ίδρυμα μεγάλο μέρος της διοίκησης και μάλιστα την επιλογή προέδρου, τη στιγμή που στο διοικητικό συμβούλιο δεν προσδιορίζεται σαφώς, ως όφειλε, η συμμετοχή άμεσα εμπλεκομένων, όπως είναι οι εκπρόσωποι του ιατρικού και νοσηλευτικού προσωπικού και ο εκπρόσωπος των γονέων και των συλλόγων που σχετίζονται με τον παιδικό καρκίνο; Είναι εύλογο αυτό το ερώτημα. Γιατί; Γιατί το κάνετε;

Σε σχέση με το υφιστάμενο προσωπικό των κλινικών που θα μεταφερθούν στο νέο ογκολογικό κέντρο, χρειάζεται να υπάρξει σαφής διάταξη για όλους, για τακτικό προσωπικό, για επικουρικό, για προσωπικό με ειδική σχέση εργασίας, προσωρινό, με σύμβαση ορισμένου χρόνου. Επίσης, όπως φαίνεται από τον τρόπο που ρυθμίζετε το θέμα, μέσα στο ίδιο κέντρο θα υπάρχει προσωπικό δύο ταχυτήτων, αφού θα συνυπάρχουν εκείνοι που θα παίρνουν μισθούς δημοσίου και εκείνοι οι οποίοι θα είναι καλύτερα αμειβόμενοι.

Σε κάθε περίπτωση, το μεγάλο ερώτημα είναι το εξής: Τι σημασία έχει η δημιουργία ενός ογκολογικού κέντρου-νομικού προσώπου ιδιωτικού δικαίου, όταν τα νοσοκομεία παίδων από τα οποία θα εξαρτάται πλήρως αυτό το κέντρο λειτουργικά πάσχουν από μια τραγική υποστελέχωση και κυριαρχούν οι πολύωρες αναμονές στα επείγοντα, οι μεγάλες λίστες χειρουργείων και οι ελλείψεις σε κρίσιμες ειδικότητες;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο από τον χρόνο της δευτερομιλίας μου, κύριε Πρόεδρε.

Αυτά είναι τα τεράστια ζητήματα. Ως μητέρα τριών κοριτσιών έχει τύχει να περιμένω ατελείωτες ώρες και ξέρω πώς είναι τα πράγματα. Πείτε μας, λοιπόν, τι σκοπεύετε να κάνετε συνολικά για τη στήριξη και την ενίσχυση της λειτουργίας των δύο αυτών παιδιατρικών κέντρων; Αυτό είναι το πρώτο, όχι απλά ρυθμίσεις, Είναι καλοδεχούμενο το να προσπαθήσουμε να στηρίξουμε και ναι, πρέπει να στηρίξουμε το ογκολογικό κέντρο, αλλά με τα άλλα τι κάνετε, κύριε Υπουργέ; Τι κάνετε;

Η βελτίωση της κατάστασης στο σύνολό της επιτυγχάνεται μόνο μέσα από μία πραγματική και ουσιαστική ενδυνάμωση του ΕΣΥ σε όλα τα επίπεδα, όχι απλά και μόνο στο κέντρο, αλλά και στην περιφέρεια. Και πολύ φοβάμαι ότι το σημερινό νομοσχέδιο ακολουθεί τον ξεκάθαρο στρατηγικό σχεδιασμό τον οποίο κάνατε στην υγεία και κατά την περίοδο της πανδημίας. Τι εννοώ; Αφήσατε τον ιδιωτικό τομέα εκτός της τεράστιας πίεσης που δέχτηκε το ΕΣΥ για να αντιμετωπίσει την πανδημία, επιφορτιζόμενο με χιλιάδες σοβαρότατα περιστατικά και παρ’ όλα αυτά, εσείς φροντίσατε για αξιόλογες αποζημιώσεις των ιδιωτικών κέντρων.

Και βεβαίως όλοι αναγνωρίζουμε ποιες είναι οι τεράστιες προσπάθειες που κάνει το Ίδρυμα «Ελπίδα» και βεβαίως είμαστε υπέρ των ΣΔΙΤ, όμως -υπάρχει ένα τεράστιο «όμως»- πάντα με σωστό και επωφελή τρόπο για τον ελληνικό λαό. Όπως ανέφερε και ο ειδικός αγορητής του ΠΑΣΟΚ, ο κ. Φραγγίδης, κατά τη συζήτηση στην επιτροπή, ο σκοπός και η προτεραιότητα για εμάς είναι η παροχή δωρεάν ποιοτικών υπηρεσιών υγείας σε όλη την επικράτεια και η εξάλειψη των ανισοτήτων ανάμεσα στο κέντρο και την περιφέρεια.

Ως προς το σκέλος του εκσυγχρονισμού του δικαίου για τη δωρεά και για τη μεταμόσχευση οργάνων, είναι σημαντικό ότι επανέρχεται η συζήτηση σε ένα σοβαρότατο θέμα, στο οποίο η χώρα μας, δυστυχώς, βρίσκεται πάρα πολύ πίσω σε σχέση με άλλες χώρες τόσο σε ευρωπαϊκό όσο και σε παγκόσμιο επίπεδο. Ο χρόνος αναμονής για ένα μόσχευμα στην Ελλάδα είναι περίπου τριπλάσιος από ό,τι είναι στην υπόλοιπη Ευρώπη, ενώ αξιοποιούμε μόνο πέντε δότες ανά εκατομμύριο τη στιγμή που στην Ευρώπη αξιοποιούνται είκοσι δότες ανά εκατομμύριο.

Το νομοσχέδιο, ναι, προβλέπει σημαντικές βελτιώσεις, όπως της εισαγωγής της έννοιας του καρδιακού θανάτου, την αναβάθμιση της επιτροπής ζώντα δότη, την παρακολούθηση του δότη από τις μονάδες μεταμόσχευσης τουλάχιστον μία φορά κατ’ έτος και εφ’ όρου ζωής, τη δημιουργία ενός ενιαίου πληροφοριακού συστήματος μεταμοσχεύσεων και το πλαίσιο λειτουργίας μεταμοσχεύσεων κέντρων. Είναι σημαντικά αυτά και είμαστε θετικοί στις συγκεκριμένες ρυθμίσεις, γιατί στηρίζονται σε μία αξιόλογη επιστημονική μελέτη και συναντούν μια μεγάλη ανάγκη της ελληνικής κοινωνίας, στην οποία δυστυχώς βρισκόμαστε πίσω.

Όμως, οφείλουμε να σας πούμε ότι δεν αντιμετωπίζεται επαρκώς το θέμα της δωρεάς από πτωματικούς δότες από τις ΜΕΘ, από όπου προέρχεται και η πλειονότητα των μοσχευμάτων στην Ελλάδα και με δεδομένη και την υποστελέχωση που υπάρχει στις ΜΕΘ, έχουμε ένα ακόμα ανάχωμα -λόγω ακριβώς αυτής της υποστελέχωσης- στην υλοποίηση των διατάξεων του νομοσχεδίου αυτού.

Και, κυρίως, δεν εξασφαλίζεται η επάρκεια υλικών και ανθρώπινων πόρων για την υποστήριξη όλης αυτής της προσπάθειας και βεβαίως, ούτε η χρηματοδότηση είναι επαρκής ούτε το ιατρονοσηλευτικό προσωπικό. Ο υφιστάμενος προϋπολογισμός είναι πολύ μικρός και δεν μπορεί να υποστηρίξει τη βιωσιμότητα του ΕΟΜ, ενώ δεν περιγράφεται η χρηματοδότηση των εξόδων των μεταμοσχεύσεων και των επεμβάσεων των δοτών. Αν δεν υπάρξει μία πρόβλεψη σοβαρής και ουσιαστικής χρηματοδότησης, η εφαρμογή του νόμου σας, δυστυχώς, θα παραμείνει ένα κενό γράμμα.

Και, βεβαίως, όλα τα παραπάνω απαιτούν μια απολύτως βασική προϋπόθεση, την ουσιαστική προσπάθεια ενημέρωσης και ευαισθητοποίησης των πολιτών σε αυτό το τόσο σοβαρό ζητούμενο, ώστε να αποκτηθεί, αν θέλετε, και όλη αυτή η απαραίτητη κουλτούρα και η αλλαγή νοοτροπίας και αντίληψης για τη σημασία της δωρεάς οργάνων.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Γιαννακοπούλου.

Καλείται στο Βήμα η κ. Χαρούλα Καφαντάρη από τον ΣΥΡΙΖΑ - Προοδευτική Συμμαχία και να ετοιμάζεται και ο κ. Μάρκου από τον ΣΥΡΙΖΑ - Προοδευτική Συμμαχία.

Ορίστε, κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Πραγματικά το πανελλήνιο συγκλονίζεται αυτόν τον καιρό από το τραγικό δυστύχημα στα Τέμπη. Η κοινωνία, οι γονείς, όλοι μας ζητάμε επαρκείς απαντήσεις για τα αίτια αυτής της τραγωδίας, πραγματικά. Αυτή τη στιγμή γίνεται μία συνεδρίαση στην Επιτροπή Παραγωγής και Εμπορίου που μας ενημερώνει ο κ. Γεραπετρίτης. Ήμουν εκεί που μέχρι προ ολίγου που ήρθα να μιλήσω. Από την τοποθέτησή του την αρχική ένα συμπέρασμα βγαίνει: Γενικότητες και όχι ουσιαστικές απαντήσεις.

Αυτό το οποίο θα θέλαμε να τονίσουμε είναι ότι η συνειδητή προσπάθεια που γίνεται αυτό το χρονικό διάστημα περί διάχυσης των ευθυνών γι’ αυτό το τραγικό γεγονός, ουσιαστικά σημαίνει συγκάλυψη. Εμείς, όμως, επιμένουμε και επιμένει και ο ελληνικός λαός να δοθούν συγκεκριμένες απαντήσεις και να πάμε ένα βήμα μπροστά.

Επειδή αναφέρθηκε και η Κοινοβουλευτική Εκπρόσωπος του ΚΙΝΑΛ πριν, για τον Αλέξη Τσίπρα χθες, αυτό το οποίο είπε ο Πρόεδρός μας είναι ότι από τα σαράντα εννέα χρόνια της Μεταπολίτευσης αναλαμβάνει την ευθύνη που πιθανόν υπάρχει για τα τέσσερα. Ο καθένας από αυτό μπορεί να καταλάβει γιατί βρισκόμαστε εδώ, αλλά συγχρόνως να ξέρει ότι αν ο σιδηρόδρομος και λειτουργία του ήταν όπως παραδόθηκε το 2019 από την κυβέρνηση του ΣΥΡΙΖΑ, αυτό το τραγικό δυστύχημα δεν θα είχε γίνει.

Και έρχομαι τώρα στο συγκεκριμένο θέμα που συζητάμε σήμερα, γιατί το θέμα μας είναι αυτό, το εν λόγω νομοσχέδιο του Υπουργείου Υγείας. Ανασφάλεια κυριαρχεί σε όλη τη χώρα. Ανασφάλεια υπήρχε και εντείνεται τώρα ακόμα περισσότερο και με το τραγικό περιστατικό γεγονός των Τεμπών. Υπάρχει ανασφάλεια για την υγεία, ανασφάλεια για την παιδεία, ανασφάλεια για την κατοικία -πλειστηριασμοί και όλα αυτά τα οποία γίνονται- και ανασφάλεια βέβαια του πολίτη καθημερινά για την ασφαλή μετακίνησή του.

Πραγματικά στο εν λόγω σχέδιο νόμου που συζητάμε σήμερα, δεν δίνονται ουσιαστικές απαντήσεις. Ερωτήματα τίθενται και ετέθησαν και από τον εισηγητή μας και από Βουλευτές του ΣΥΡΙΖΑ - Προοδευτική Συμμαχία και από άλλους της Αντιπολίτευσης φυσικά. Δεν δίνονται, όμως, απαντήσεις στο γιατί γίνεται αυτή η μετατροπή της Παιδοογκολογικής Κλινικής σε νομικό πρόσωπο ιδιωτικού δικαίου; Ποιος είναι ο λόγος για ένα τόσο σοβαρό ζήτημα που αφορά την ευαίσθητη κατηγορία των παιδιών με τόσο σοβαρά προβλήματα;

Ανάστατοι είναι εργαζόμενοι, επιστημονικοί σύλλογοι, σύλλογοι υγειονομικών και όλοι αυτοί, γι’ αυτό το οποίο επιχειρείται με το εν λόγω νομοσχέδιο. Λέτε ότι δεν είναι ιδιωτικοποίηση. Λέτε ότι δήθεν λέμε εμείς, η αντιπολίτευση, «ιδιωτικοποίηση», αλλά δεν είναι ιδιωτικοποίηση. Τι είναι τελικά και τι εξυπηρετείται, αν σκεφτεί κανείς ότι στο Δ.Σ. στο οποίο από αυτό θα ορίζεται ο πρόεδρος, δεν θα συμμετέχουν εργαζόμενοι, δεν θα συμμετέχουν εκπρόσωποι συλλόγων γονέων και λοιπά;

Πραγματικά, είστε η Κυβέρνηση της Νέας Δημοκρατίας πιστή στην ιδεοληψία σας και στην ιδεοληπτική πολιτική σας ότι κακό είναι το δημόσιο και ότι καλό είναι το ιδιωτικό. Ας σκεφτούμε, όμως, και την περίοδο της πανδημίας. Παρά τα σοβαρά προβλήματα, το δημόσιο είναι εκείνο που στήριξε την υγεία άσχετα του αποτελέσματος που τελικά, δυστυχώς, είμαστε και σε αυτό πρωταθλητές σε θανάτους από COVID σε πανευρωπαϊκό επίπεδο.

Συνεχίζετε, λοιπόν, τώρα την άλωση της δημόσιας υγείας υπέρ των ιδιωτικών συμφερόντων. Νομικά πρόσωπα ιδιωτικού δικαίου γίνονται κάποια νοσοκομεία. Με το τελευταίο νομοσχέδιο για το ΕΣΥ που πέρασε η Κυβέρνηση, ιδιώτες μπορούν να πηγαίνουν στα δημόσια νοσοκομεία και να κάνουν ιατρεία επί πληρωμή. Οι λειτουργοί του ΕΣΥ, οι γιατροί μπορούν να έχουν ιδιωτικά ιατρεία.

Και βέβαια επειδή είναι και η κύρια Αναπληρώτρια Υπουργός εδώ, θυμάμαι πάρα πολύ καλά σε επίκαιρη ερώτηση που είχα καταθέσει, που είπατε, κυρία Γκάγκα: «Τι σημασία έχει αν είναι ιδιωτικό και δημόσιο; Το θέμα είναι να εξυπηρετείται ο πολίτης». Ναι, όμως, ο πολίτης μπορεί να εξυπηρετηθεί από τον ιδιωτικό τομέα όταν πρέπει να πληρώσει; Αυτός που δεν έχει να πληρώσει, λοιπόν, τι τύχη έχει;

Για ποια δημόσια υγεία μιλάτε, κύριοι της Κυβέρνησης, όταν αυτή τη στιγμή δεν είναι εξασφαλισμένη η πρόσβαση όλων στην πρωτοβάθμια υγεία, που είναι βασικό κομμάτι του ΕΣΥ;

Σε μια περιοδεία που κάνουμε αυτές τις μέρες και σήμερα ειδικά στο Περιστέρι, σε κέντρα υγείας της δυτικής Αθήνας, βλέπει κανείς ότι η κατάσταση είναι απογοητευτική. Το μεγαλύτερο κέντρο υγείας στο κέντρο του Περιστερίου είχε κάποτε εκατόν ογδόντα γιατρούς και σήμερα εξήντα. Στον Άγιο Ιερόθεο έχουν μείνει από τριάντα πέντε, δεκατέσσερις. Βασικές ιδιότητες λείπουν. Οι άνθρωποι παραπέμπονται στα νοσοκομεία για βασικά θέματα που μπορούσαν να εξυπηρετηθούν σε επίπεδο πρωτοβάθμιο.

Από την άλλη μεριά, βέβαια, η Κυβέρνηση χρησιμοποιεί επικοινωνιακή πολιτική και στο κομμάτι αυτό. Όπως επικοινωνιακή πολιτική ακολούθησε και στο Νοσοκομείο Λοιμωδών της Αγίας Βαρβάρας με εγκαίνια, ο Πρωθυπουργός πέρυσι τον Μάιο και είπε ότι θα γίνει το πρώτο παιδοψυχιατρικό κέντρο στην περιοχή, στο νοσοκομείο και λοιπά. Έχει περάσει τόσος καιρός, κοντεύει χρόνος και δεν έχει γίνει τίποτα! Μόνο ένας γιατρός αποσπασμένος από άλλο νοσοκομείο, έρχεται και κάνει μια φορά την εβδομάδα ιατρείο. Κατά τα άλλα λέτε ότι είναι εξασφαλισμένο και λοιπά.

Τελευταία ακούμε -και έχει αναστατωθεί και η κοινωνία της δυτικής Αθήνας φυσικά και πολύ περισσότερο του Πειραιά- ότι την Παιδοψυχιατρική Κλινική από το «Τζάνειο» σκέφτεστε να τη φέρετε στο εν λόγω Νοσοκομείο Λοιμωδών. Έτσι θα πείτε: «Κάναμε το πρώτο Παιδοψυχιατρικό Νοσοκομείο». Αυτή είναι η επικοινωνιακή πολιτική σας που, όμως, δεν ανταποκρίνεται στις ανάγκες του κόσμου.

Έτσι εννοείτε την εξυπηρέτηση του πολίτη. Υγεία για λίγους, γι’ αυτούς που έχουν. Ο λαός, όμως, θα δώσει την απάντηση και θα τη δώσει αύριο στις κινητοποιήσεις που γίνονται και με αφορμή βέβαια και κορυφαίο το θέμα των Τεμπών και της διαλεύκανση αυτού του τραγικού δυστυχήματος που μας έχει συγκλονίσει, αλλά και για όλα όσα συμβαίνουν για την καθημερινότητά του και για τη ζωή του.

Γι’ αυτόν τον λόγο, εκτός βέβαια από την κινητοποίηση, και οι επερχόμενες εκλογές -όταν γίνουν, όταν το αποφασίσει ο κύριος Πρωθυπουργός- θα δώσουν μια συντριπτική απάντηση υπέρ της δημοκρατίας και της προόδου και θα υπάρξει μια πολιτική αλλαγή στην οποία η ανασφάλεια θα περιοριστεί και θα χαράξουμε έναν καινούργιο δρόμο για την πατρίδα μας. Κάτι το οποίο το έχει ανάγκη ο λαός μας αυτή τη στιγμή.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Καφαντάρη.

Καλείται στο Βήμα ο κ. Κωνσταντίνος Μάρκου από τον ΣΥΡΙΖΑ - Προοδευτική Συμμαχία και να ετοιμάζεται ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μπορούμε πλέον με κάθε βεβαιότητα να πούμε ότι η Κυβέρνηση της Νέας Δημοκρατίας είναι πολιτικά αδίστακτη, κυνική -το παρόν νομοσχέδιο το αποδεικνύει-, αλλά και ανίκανη, όπως, δυστυχώς, διαπιστώσαμε πριν δεκαπέντε μέρες με τη φοβερή τραγωδία.

Κύριε Υπουργέ, σας το είπε και ο εισηγητής μας και εύχομαι να διαψευσθώ κι εγώ. Μην έρθετε να πείτε: «Δεν ξέραμε».

Το ΕΣΥ λειτουργεί σε καθεστώς υψηλού κινδύνου για τους ασθενείς -επαναλαμβάνω υψηλού κινδύνου-, όπως λειτουργούσαν τα τρένα. Και έχουμε τα πρώτα επεισόδια, αλλά ευτυχώς δεν ήταν τέτοιου τύπου μαζικά. Πριν δέκα μήνες Πατρινός νέος άντρας πήγε με έμφραγμα στα ΤΕΠ του Άγιου Ανδρέα, εκεί δε αξιολογήθηκε από μία νοσηλεύτρια, έφυγε και πέθανε μετά από λίγο. Γιατί; Γιατί το σύστημα δεν μπορούσε να υπηρετήσει την υποδοχή των ασθενών. Η άτυχη νοσηλεύτρια είναι και αυτή στη θέση του μοιραίου σταθμάρχη. Σας κρούουμε τον κώδωνα του κινδύνου. Το ΕΣΥ δουλεύει σε καθεστώς υψηλού κινδύνου.

Με το νομοσχέδιό σας τώρα γίνεται ένα ακόμη βήμα υπονόμευσης της απαξιωμένης δημόσιας παιδιατρικής περίθαλψης και, μάλιστα, στον ευαίσθητο τομέα του παιδικού καρκίνου. Η μετάλλαξη του δημόσιου χαρακτήρα της ογκολογικής μονάδας εντάσσεται στη στρατηγική σας -το δέχεστε με κάθε ειλικρίνεια- να εκχωρείτε «φιλέτα» σε ιδιώτες.

Με το νομοσχέδιο αυτό ένα τμήμα υψηλών προδιαγραφών, -εδώ ερχόμαστε πραγματικά στον πυρήνα αυτής της κακής σας πρακτικής- που εδώ και χρόνια χάρη στην ανεκτίμητη προσφορά του νοσηλευτικού προσωπικού έχει γίνει κέντρο αναφοράς για την παιδιατρική ογκολογική φροντίδα διεθνώς, παύει να αποτελεί οργανικό στοιχείο του ΕΣΥ. Εξαιρείται ρητά από το θεσμικό πλαίσιο που ισχύει για όλα τα υπόλοιπα νοσοκομεία και ουσιαστικά ένα συγκρότημα δημόσιων νοσοκομείων χωρίζεται σε ιδιωτικό νομικό πρόσωπο δημοσίου δικαίου και νομικό πρόσωπο ιδιωτικού δικαίου.

Οι εργαζόμενοι των νοσοκομείων, οι γονείς των μικρών ασθενών -μόνο οι μικροί ασθενείς δεν έχουν φωνή- καταλαβαίνουν πολύ καλά ότι δεν υπάρχει κανένας λόγος γι’ αυτή τη διοικητική αλλαγή και γίνεται μάλλον και την τελευταία στιγμή λόγω κάποιων εξαρτήσεών σας.

Είναι γνωστό ότι η συγκεκριμένη ογκολογική μονάδα δεν είχε καμμία ανάγκη μέχρι στιγμής περισσότερης ευελιξίας για να παρέχει αυτό το εξαιρετικό επίπεδο προσφοράς της στα παιδιά με νεοπλασματικά νοσήματα. Αποτελεί πρόκληση να θεσμοθετείται η οικονομική και διοικητική αυτοτέλεια ενός ογκολογικού κέντρου, το οποίο θα συνεχίσει να επιχορηγείται κανονικά από τον κρατικό προϋπολογισμό και το προσωπικό του θα πληρώνεται από το Υπουργείο Υγείας.

Κύριε Υπουργέ, εγώ δέχομαι ότι είστε ένας έγκριτος νομικός. Δεν υπάρχει λόγος, όμως, να καταλήγετε και σε δικολαβικά επιχειρήματα. Μας φέρατε το παράδειγμα του «Ωνασείου» ως ένα αριστεύον κέντρο νομικού προσώπου ιδιωτικού δικαίου. Κατ’ αρχάς, να πούμε μια μεγάλη διαφορά. Το ξέρετε ότι το Διοικητικό Συμβούλιο του «Ωνασείου» ορίζεται από τον Υπουργό Υγείας, ο Πρόεδρος του «Ωνασείου» ορίζεται από τον Υπουργό Υγείας. Το ίδρυμα που πάτε να φτιάξετε τώρα δεν έχει το ίδιο καθεστώς. Γιατί τα λέτε αυτά;

Και να πω και κάτι άλλο για τις κλινικές δοκιμές, στις οποίες η κ. Γκάγκα αναφέρθηκε, αν και δεν είναι εδώ. Ξέρετε κάτι; Κλινικές δοκιμές γίνονται στα δημόσια νοσοκομεία με κανόνες, με χρηματοδοτήσεις, με χορηγούς, με ποσοστά που πηγαίνουν μετά στα ταμεία των ΥΠΕ. Δεν θα έρθει τώρα αυτή η αλλαγή για να δώσει τη δυνατότητα για κλινικές δοκιμές. Είναι τελείως ψεύτικο το επιχείρημα.

Όμως, θα προτιμήσω να πω στον υπόλοιπο χρόνο αυτό που λένε οι αρμόδιοι. Αρμόδιοι είναι οι γιατροί και οι γονείς των ασθενών.

Λέει, λοιπόν, ομόφωνα ο σύλλογος των παιδίατρων, δερματολόγων, ογκολόγων, που καλύπτουν το μεγάλο πλήθος των γιατρών που νοσηλεύουν εκεί στο ογκολογικό τμήμα: Η παροχή ιατρικών και νοσηλευτικών υπηρεσιών ήταν και παραμένει υψηλή. Οι μικροί ασθενείς απολαμβάνουν ήδη τη βέλτιστη θεραπεία με τα πιο σύγχρονα θεραπευτικά πρωτόκολλα, μέσα από καλύτερες συνθήκες περίθαλψης ισότιμης ανάλογων κέντρων του εξωτερικού με στόχο την ολιστική αντιμετώπιση του παιδιού με καρκίνο. Δεύτερον, η πρόσβαση σε προηγμένες θεραπείες, περιλαμβανομένης και της μεταμόσχευσης αιμοποιητικών παραγόντων κυττάρων είναι δεδομένη. Η διασύνδεση των τμημάτων αιματολογίας, ογκολογίας με τα οικεία νοσοκομεία από δεκαετίες εξασφαλίζουν την ομαλή και εύρυθμη λειτουργία. Επαναλαμβάνω ότι αυτά τα λένε οι υπεύθυνοι γιατροί. Τέταρτον, η επίτευξη των στόχων οφείλεται σε σημαντικότατο βαθμό στην άμεση σχέση που υφίσταται μεταξύ του ογκολογικού τμήματος και του οικείου νοσοκομείου. Πέμπτον, η με σαφήνεια καθορισμένη διασύνδεση κρίνεται απολύτως απαραίτητη, δεδομένου ότι η ογκολογική μονάδα δεν διαθέτει νοσοκομειακή υποδομή, αλλά μόνο κλίνες νοσηλείας. Έκτον, οι επιπτώσεις που θα έχει η απόσταση που θα δημιουργηθεί μεταξύ ογκολογικών τμημάτων με τα οικεία νοσοκομεία θα έχει καταστροφικές συνέπειες στο επίπεδο εκπαίδευσης όσο και στην αστική φροντίδα του παιδιού με καρκίνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δύο-τρία λεπτά, κύριε Πρόεδρε.

Η προαγωγή της επιστημονικής έρευνας είναι εξαιρετική και υπάρχει εδώ και εικοσαετίες η εξαιρετική συνεργασία με κέντρα ημεδαπής και αλλοδαπής. Δεν θα έρθετε τώρα να τους κάνετε ιδιωτικούς για να συνεργαστούν με κέντρα της αλλοδαπής. Τους προσβάλλετε.

Συνεπώς, οι βασικοί στόχοι που αφορούν τη φροντίδα των μικρών ασθενών έχουν κατακτηθεί.

Δεύτερον, πάμε στους ασθενείς, δηλαδή στους γονείς και στη «Φλόγα», αυτό το σωματείο που δίνει μεγάλο αγώνα. Σταχυολογώ τις κυριότερες παρατηρήσεις: Ο καρκίνος παιδικής ηλικίας δεν είναι παιχνίδι και οποιαδήποτε αλλαγή χρειάζεται χρόνο, σοβαρή και υπεύθυνη μελέτη και αντιμετώπιση από την πολιτεία σε συνεργασία με τους γιατρούς και τους γονείς των παιδιών που νοσούν. Δεν ρωτηθήκαμε ούτε καν ενημερωθήκαμε, το πληροφορηθήκαμε από τον Τύπο. Και, βεβαίως, λένε ότι είναι εξαιρετικά αντίθετοι.

Η λειτουργική διασύνδεση, λοιπόν, με τα δύο παιδιατρικά νοσοκομεία είναι ένα μεγάλο πλήγμα που θα υποστεί.

Έρχομαι τώρα και καταλήγω, κύριε Πρόεδρε, και ευχαριστώ, αναφέροντας μόνο δύο σημεία για τις μεταμοσχεύσεις, γιατί πραγματικά είναι απλά ένα αποσπασματικό νομοσχέδιο. Δεν κατάλαβα. Εσείς είπατε ότι θα είναι περίπου 1,5 με 2 εκατομμύρια τον χρόνο, ενώ η κ. Γκάγκα είπε τουλάχιστον 2 και άνω. Καταλήξτε πόσο θα είναι, γιατί, απ’ ότι ξέρω, ζητούν τουλάχιστον 2 εκατομμύρια.

Βεβαίως, υπάρχει και ένα τεράστιο θέμα των τοπικών συντονιστών στις ΜΕΘ. Ξέρετε τις λεπτομέρειες. Εκεί υπάρχει τεράστιο έλλειμμα στο νομοσχέδιο. Απευθύνομαι τώρα προσωπικά για ένα ζήτημα σε εσάς, για άλλο ένα ζήτημα στην κ. Γκάγκα που λείπει και θα αποχωρήσω.

Μιλήσατε με στόμφο για τις παρεχόμενες καινοτόμες θεραπείες σε καρκινοπαθείς.

Κύριε Υπουργέ, κύριε Πλεύρη, αυτή τη στιγμή που μιλάμε δεκαεννέα ασθενείς, πάσχοντες από κακοήθεις νευροενδοκρινείς όγκους του παγκρέατος, περιμένουν στη λίστα στο Νοσοκομείο «Αττικόν» -δεκατρείς μήνες είναι η μεγαλύτερη αναμονή και η άλλη κάποιες παρόμοιες- για θεραπεία με ειδικά ραδιοπεπτίδια. Μιλάμε για θεραπεία η οποία είναι ουσιαστική σε αυτές τις αρρώστιες, όχι παρηγορητική. Περιμένουν δεκατρείς μήνες λόγω οικονομικής δυσπραγίας. Παρακαλώ πολύ, αν έχετε την καλοσύνη, αύριο ρίξτε μια ματιά στο «Αττικόν» αυτοί οι ασθενείς να πάρουν τις θεραπείες τους με τα ραδιοπεπτίδια. Είναι έγκλημα αυτό που γίνεται.

Απευθυνόμενος στην κ. Γκάγκα, που υποθέτω θα τις τα μεταφέρετε, έκανε δύο φορές ορθή επανάληψη των προκηρυσσομένων θέσεων για τους γιατρούς ΕΣΥ που βγήκαν αυτές τις μέρες. Επαναλαμβάνω όχι μία, αλλά δύο. Είτε ήταν πρόχειρες είτε έρχονταν κάποιοι ημέτεροι και έλεγαν «δώσε κι εμένα μπάρμπα». Είναι κάτι γνωστό όσον αφορά τη θητεία της παρούσας Κυβέρνησης.

Έρχομαι να ρωτήσω: Οι συνταξιοδοτηθέντες τώρα τον Δεκέμβριο του 2022, που ολοκληρώθηκε η αποχώρησή τους -αυτούς τους παρατασιακούς λόγω πανδημίας που αποχώρησαν- μέχρι αρχές Φεβρουαρίου, έχετε εικόνα πόσοι είναι αυτοί που έφυγαν; Εγώ δεν έχω. Ρωτάω πραγματικά με ειλικρίνεια για να δούμε τι έρχεστε να καλύψετε.

**ΠΡΟΕΔΡΕΥΩΝ (Απόστολος Αβδελάς):** Και τελειώστε.

**ΚΩΝΣΤΑΝΤΙΝΟΣ ΜΑΡΚΟΥ:** Τελειώνω λέγοντας προς την κ. Γκάγκα και ότι εμείς ορίσαμε διοικητικά συμβούλια και προέδρους στα νοσοκομεία μέσα από μια επιτροπή θεσμικά συγκροτημένη, μετά από αξιοκρατική αξιολόγηση με διορισμό. Εσείς έχετε τέσσερα χρόνια -και εσείς και ο προκάτοχός σας- που ορίζετε από το πολιτικό σας γραφείο τον κάθε διοικητή του νοσοκομείου και για να μην είστε εξόχως παράνομος, γράφετε σε κάθε διορισμό «προσωρινά». Ποιοι είναι πελατειακοί, λοιπόν; Εμείς που κάναμε αξιοκρατικούς διορισμούς προέδρων νοσοκομείων ή εσείς που ορίζετε από το γραφείο σας;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ο κ. Καραθασόπουλος ως ιππότης παραχωρεί τη θέση του στην κ. Σκόνδρα και θα μιλήσει μετά.

Τον λόγο έχει η κ. Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα, δύο ακριβώς εβδομάδες από το τραγικό δυστύχημα των Τεμπών, θα ήθελα και από αυτό το Βήμα της Βουλής να εκφράσω τα ειλικρινή μου συλλυπητήρια στις οικογένειες των θυμάτων και ιδιαιτέρως στις οικογένειες των παιδιών από την Καρδίτσα. Ο Τάσος και ο Βάιος, τα δύο παλικάρια μας που έφυγαν, θα αφήσουν κενό δυσαναπλήρωτο στην τοπική μας κοινωνία, ένα κενό όμως που θα μας κρατά σε εγρήγορση μέχρι να εξαλείψουμε κάθε κακή πρακτική του παρελθόντος και θα μας ενδυναμώνει, ώστε να συγκρουστούμε με κάθε αναχρονιστική, συνδικαλιστική ή πελατειακή νοοτροπία που προσπαθεί να μας κρατήσει πίσω.

Κυρίες και κύριοι συνάδελφοι, το νομοσχέδιο που συζητάμε άπτεται σημαντικών αρμοδιοτήτων του Υπουργείου Υγείας και ακουμπά ευαίσθητα κοινωνικά ζητήματα, όπως ο παιδικός καρκίνος και οι μεταμοσχεύσεις ανθρωπίνων οργάνων. Επίσης, περιλαμβάνει τις κυλιόμενα ανανεούμενες διατάξεις ενάντια στον COVID-19 και άλλες διατάξεις που αφορούν στη δημόσια υγεία.

Αναντίρρητα η πρόθεση του νομοθέτη στο πρώτο μέρος το οποίο περιλαμβάνει άρθρα που ρυθμίζουν την ίδρυση και τη λειτουργία αυτοτελούς νομικού προσώπου ιδιωτικού δικαίου, με την επωνυμία «Ογκολογικό Κέντρο Παίδων "Μαριάννα Β. Βαρδινογιάννη - ΕΛΠΙΔΑ"», υπαγόμενο στον δημόσιο τομέα και εποπτευόμενο από το Υπουργείο Υγείας, είναι η βελτίωση και η αναβάθμιση των παρεχόμενων υπηρεσιών υγείας προς τα παιδιά που το έχουν ανάγκη.

Η νέα δομή θα αποτελέσει την αναβαθμισμένη συνέχεια της υφιστάμενης Ογκολογικής Μονάδας Παίδων «Μαριάννα Βαρδινογιάννη - ΕΛΠΙΔΑ». Στόχος είναι να μπορεί να εξυπηρετηθεί ο μεγαλύτερος δυνατός αριθμός διαγνωσθέντων με καρκίνο περιστατικών παιδιών και εφήβων στη χώρα μας, που έχουν ανάγκη άμεσης θεραπείας.

Ο παιδικός καρκίνος και η έρευνα στην ογκολογία για παιδιά και εφήβους είναι τομείς που αντιμετωπίζονται αποσπασματικά από το ΕΣΥ μέχρι σήμερα. Η συνεκτική δομή του κέντρου φιλοδοξεί, με την ευελιξία που θα απολαμβάνει ως αυτοδιοικούμενη μονάδα, να συμβάλει όχι μόνο στη φροντίδα και ίαση περισσότερων περιστατικών, αλλά και στην ολιστική αντιμετώπιση των αναγκών που γεννά ένα περιστατικό καρκίνου για το ίδιο το παιδί και την οικογένειά του.

Κυρίες και κύριοι συνάδελφοι, αξίζει να σταθούμε στο άρθρο 3 του παρόντος, το οποίο αναφέρει ρητά τον μη κερδοσκοπικό χαρακτήρα του κέντρου, καθώς και την πρόνοια να παρέχει δωρεάν τις υπηρεσίες του στο σύνολο των πολιτών, συμπεριλαμβανομένων και των ανασφάλιστων. Για ακόμη μια φορά μετουσιώνεται σε πράξη, από την Κυβέρνηση της Νέας Δημοκρατίας, η ουσιαστική και έμπρακτη πρόνοια και υπηρεσία για όλους τους Έλληνες ανεξαιρέτως.

Το ΕΣΥ μέσω του κυβερνητικού σχεδιασμού, αλλά και μέσω δωρεών αναβαθμίζεται ασταμάτητα, τόσο με εσωτερικές βελτιώσεις όσο και με νομοθετικό έργο. Οι ανάγκες των πολιτών και η υγεία έχουν σημαίνοντα ρόλο και το Υπουργείο Υγείας έχει εντοπίσει τις παθογένειες τις οποίες έχει σε σημαντικό βαθμό διορθώσει κατά τη διάρκεια των τελευταίων ετών.

Στο δεύτερο μέρος του νομοσχεδίου περιέχονται διατάξεις που αφορούν στο αντικείμενο και το πεδίο εφαρμογής αναφορικά με το ισχύον δίκαιο των μεταμοσχεύσεων. Μεταξύ άλλων προβλέπονται οι προϋποθέσεις δωρεάς οργάνων από ζώντα δότη και η διαδικασία ενημέρωσης δυνητικού ζώντα δότη. Συστήνεται η σχετική επιτροπή, καθώς και οι όροι συναίνεσης και ανάκλησης αυτής, εκείνων που επιθυμούν να γίνουν δότες οργάνων.

Η σημασία των εν λόγω ρυθμίσεων είναι κομβική καθώς, σύμφωνα με τον Εθνικό Οργανισμό Μεταμοσχεύσεων, η Ελλάδα δυστυχώς είναι από τις τελευταίες χώρες στον ευρωπαϊκό χάρτη των μεταμοσχεύσεων εις βάρος της επιβίωσης των ασθενών μας.

Στη χώρα μας ετησίως αξιοποιούμε όργανα από πέντε δότες ανά εκατομμύριο πληθυσμού, την ώρα που o μέσος ευρωπαϊκός όρος είναι είκοσι δότες ανά εκατομμύριο. Αν ήμασταν στον μέσο όρο, θα είχαμε περί τους διακόσιους αποβιώσαντες δότες ετησίως αντί για πενήντα που έχουμε τώρα. Οι διακόσιοι δότες οδηγούν σε επτακόσιες μεταμοσχεύσεις ετησίως, ενώ οι πενήντα μόλις σε εκατόν εβδομήντα πέντε. Τα νούμερα είναι αμείλικτα. Λιγότεροι δότες σημαίνει λιγότεροι άνθρωποι που καταφέρνουν να βγουν νικητές και να επιζήσουν.

Φυσικά απέναντι σε αυτή την κατάσταση δεν μπορούμε να μείνουμε απαθείς. Το νομοσχέδιο δημιουργεί τις συνθήκες για την αναβάθμιση της διαδικασίας μεταμοσχεύσεων, της δωρεάς οργάνων. Προωθεί επίσης τη στοχευμένη ενημέρωση του κόσμου πάνω στο τι ισχύει σχετικά με αυτές τις ιατρικές πράξεις, ποια είναι τα δικαιώματα και ποιες οι επιλογές τόσο των δωρητών όσο και των ληπτών.

Κυρίες και κύριοι συνάδελφοι, σε αυτή τη συνεδρίαση επέλεξα συνειδητά να σταθώ στη μεγάλη σημασία του νομοθετήματος και μόνο σε αυτή. Κάθε είδους πολιτική διένεξη σε τόσο σύντομο χρονικό διάστημα μετά το τραγικό δυστύχημα όπου χάσαμε τόσους ανθρώπους, είναι άκαιρη και άκυρη. Χάθηκαν τόσες ανθρώπινες ζωές και ειδικά νέοι άνθρωποι ξαφνικά και άδικα. Δεν λειαίνουμε την πραγματικότητα. Το δυστύχημα των Τεμπών μάς σόκαρε όλους.

Προτεραιότητά μας και κάθετη απόφασή μας είναι να κάνουμε το παν, ώστε να ελαχιστοποιήσουμε τις πιθανότητες τέτοιων τραγικών συμβάντων στο μέλλον. Η δε απαίτηση της Αντιπολίτευσης για εκλογές τώρα καταδεικνύει τις δικές της προτεραιότητες. Οι Έλληνες αυτά τα βλέπουν, όπως βλέπουν και ποιος ψάχνει ευκαιρίες για να καταλογίσει και να μεταθέσει ευθύνες, όπως άκουσαν και προηγουμένως τον συνάδελφο του ΣΥΡΙΖΑ που μίλησε για αδίστακτη και ανίκανη κυβέρνηση. Αντιλαμβάνεται, λοιπόν, το πνεύμα του ενός και του άλλου, της Κυβέρνησης και της Αντιπολίτευσης.

Ο Πρωθυπουργός και η Κυβέρνηση ποτέ δεν έβαλαν τα προβλήματα κάτω από το χαλί. Αντιθέτως τα γνωστοποιούμε, τα αντιμετωπίζουμε και τα λύνουμε με απόφαση και δράση, όχι με παχιά λόγια και λαϊκίστικη ρητορική. Πολλές από τις βαθιές και διαχρονικές παθογένειες και δυσλειτουργίες του κράτους στη διάρκεια της Κυβέρνησής μας έχουν αλλάξει.

Προφανώς και υπολείπονται να διορθωθούν πολλά ακόμα. Και δεν πρόκειται περί ολιγωρίας ούτε περί αδιαφορίας. Είναι όμως φύσει και θέσει αδύνατο για μια κυβέρνηση, όσο αποφασιστική και αποτελεσματική και αν είναι, όπως η δική μας, να διορθώσει όλα τα κακώς κείμενα σε τριάμισι χρόνια και ταυτόχρονα να αντιμετωπίζει τόσες πρωτόγνωρες και εξωγενείς κρίσεις που προέκυψαν.

Αγαπητοί συνάδελφοι της Αντιπολίτευσης, οι στιγμές απαιτούν σοβαρότητα, λογική και ευαισθησία. Όλο το προηγούμενο διάστημα αυτά δεν τα επιδείξατε. Τώρα όμως επιβάλλεται τουλάχιστον να προσπαθήσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Νικόλαος Καραθανασόπουλος και να ετοιμάζεται ο κ. Μπαράν από το ΠΑΣΟΚ- Κίνημα Αλλαγής.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Θα ξεκινήσω την τοποθέτησή μου σε σχέση με την τροπολογία την οποία έχει καταθέσει το ΚΚΕ. Η Κυβέρνηση δεν έχει πάρει καμμία θέση. Βεβαίως δεν είναι ευθύνη του Υπουργείου Υγείας, αλλά τουλάχιστον θα έπρεπε να έχει τοποθετηθεί η ίδια η Υπουργός Πολιτισμού. Γιατί η συγκεκριμένη τροπολογία σχετίζεται με μία σοβαρή υπόθεση, την υπόθεση της υποβάθμισης των σπουδών, αλλά και των επαγγελματικών δικαιωμάτων των καλλιτεχνών, που για πάνω από δύο μήνες βρίσκονται στους δρόμους, διεκδικώντας τα δικαιώματά τους ενάντια στην κυβερνητική πολιτική. Από αυτή την άποψη έρχεται να δώσει λύση η συγκεκριμένη τροπολογία και να ικανοποιήσει τα δίκαια αιτήματα των καλλιτεχνών και των σπουδαστών των παραστατικών τεχνών.

Από αυτή την άποψη η στάση της Κυβέρνησης είναι απαράδεκτη, δηλαδή το ότι δεν έρχεται, το ότι απαξιώνει ακόμη και να τοποθετηθεί στη συγκεκριμένη τροπολογία. Βλέπουμε, δηλαδή, τον τρόπο με τον οποίο αντιμετωπίζει ένα τόσο σημαντικό ζήτημα και βεβαίως και με τη στάση της απαξίωσης των ίδιων των διαθέσεων των καλλιτεχνών και των σπουδαστών.

Από αυτή την άποψη και εισερχόμενοι στο νομοσχέδιο το οποίο συζητάμε, η Αναπληρωτής Υπουργός κ. Γκάγκα στην παρέμβασή της αναφέρθηκε στο ότι δοκιμάστηκαν συνολικά κατά την εποχή της πανδημίας τα συστήματα υγείας και των πιο ανεπτυγμένων χωρών. Οι μεγάλες παραιτήσεις, δηλαδή, οι παραιτήσεις των γιατρών και του νοσηλευτικού προσωπικού στις Ηνωμένες Πολιτείες, στη Μεγάλη Βρετανία, όπως είπε, αλλά και στη Γερμανία, στη Γαλλία, στην Ιταλία και στην Ελλάδα είναι γεγονός. Τι επιβεβαιώνει αυτό; Ότι τα συστήματα υγείας δοκιμάστηκαν για τους ίδιους ακριβώς λόγους τόσο στη χώρα μας όσο και στις υπόλοιπες χώρες, γιατί χτίστηκαν με τα σαθρά υλικά της εμπορευματοποίησης της υγείας, της λειτουργίας, δηλαδή, των νοσοκομείων με βάση τους κανόνες της αγοράς και την κερδοφορία.

Έτσι, λοιπόν, ο δημόσιος τομέας λειτουργούσε με βάση τα ιδιωτικοοικονομικά κριτήρια και ο ιδιωτικός τομέας στην υγεία είχε την επιχειρηματική δραστηριότητα απροκάλυπτα. Από αυτή την άποψη, τι σημαίνει δημόσιος τομέας με ιδιωτικοοικονομικά κριτήρια; Αυτοτελείς μονάδες στα νοσοκομεία, να έχουν ίδια έσοδα. Τι σημαίνει ίδια έσοδα για τα νοσοκομεία; Ότι θα πουλάνε υπηρεσίες υγείας. Όταν τα απογευματινά ιατρεία εισέπρατταν από τον ασθενή που έκλεινε τα απογευματινά ραντεβού δεν ήταν καθαρά εμπορευματοποιημένη μορφή; Το έκανε αυτό η κυβέρνηση του ΠΑΣΟΚ; Βεβαίως. Το διατήρησαν οι επόμενες κυβερνήσεις και η Κυβέρνηση του ΣΥΡΙΖΑ; Βεβαίως. Και έρχεται σήμερα η Κυβέρνηση της Νέας Δημοκρατίας να κάνει και απογευματινά χειρουργεία επί πληρωμή στα νοσοκομεία.

Η όλη αυτή υπόθεση της λειτουργίας με ιδιωτικοοικονομικά κριτήρια οδήγησε στα διαρκή κλεισίματα νοσοκομείων, αλλά και σε συγχωνεύσεις κλινικών στο όνομα της εξοικονόμησης πόρων και του εξορθολογισμού των δαπανών και στην εξοικονόμηση προσωπικού. Το έκανε η συγκυβέρνηση Νέας Δημοκρατίας - ΠΑΣΟΚ; Βεβαίως. Το συνέχισε η κυβέρνηση ΣΥΡΙΖΑ - ΑΝΕΛ; Έτσι ακριβώς έγινε.

Δεν ευθύνονται όλες οι κυβερνήσεις για τις ανατροπές στις εργασιακές σχέσεις σε βάρος της μόνιμης και σταθερής απασχόλησης των γιατρών και των νοσηλευτών; Είχαμε συμβασιούχους, επικουρικούς γιατρούς και βεβαίως την εντατικοποίηση της εργασίας μέσα από την εφαρμογή της ευρωπαϊκής οδηγίας επί κυβέρνησης ΣΥΡΙΖΑ για τη διευθέτηση του χρόνου εργασίας των γιατρών που απελευθέρωνε το ωράριο και μάλιστα επέβαλε και συνεχόμενη εργασία. Αυτό οδήγησε σε υποβάθμιση των παρεχόμενων υπηρεσιών και, μάλιστα, όπως φάνηκε και από την πανδημία, τα δημόσια νοσοκομεία ανέλαβαν να κάνουν τη «βρώμικη» δουλειά της προστασίας του λαού από την πανδημία, ενώ αντίθετα τα ιδιωτικά νοσοκομεία ανέλαβαν τα κερδοφόρα «φιλέτα», δηλαδή τα τακτικά χειρουργεία, με αποτέλεσμα να αυξηθεί ο κύκλος εργασιών και η κερδοφορία των ιδιωτικών νοσηλευτηρίων.

Έτσι, σε αυτά τα πλαίσια στον δημόσιο τομέα διαμορφώθηκαν και δημιουργήθηκαν νομικά πρόσωπα ιδιωτικού δικαίου. Από το «Ωνάσειο» όπου έγινε η αρχή, μέχρι το Νοσοκομείο της Σαντορίνης που έκανε η κυβέρνηση του ΣΥΡΙΖΑ. Γιατί δημιουργήθηκαν τα νομικά πρόσωπα ιδιωτικού δικαίου; Για να έχουν μεγαλύτερη ευελιξία όσον αφορά την εμπορευματοποίηση των υπηρεσιών, αλλά και ακόμη μεγαλύτερη σύμφυση με τα επιχειρηματικά συμφέροντα.

Έρχεται, λοιπόν, σήμερα η Κυβέρνηση με το συγκεκριμένο νομοσχέδιο να μεταφέρει τις δύο Ογκολογικές Κλινικές Παίδων, το «Αγία Σοφία» και το «Αγλαΐα Κυριακού», κάτω από τη σκέπη του Ιδρύματος «Μαριάννα Βαρδινογιάννη». Είναι μία επιλογή η οποία βρίσκεται σε αντίθεση με το σύνολο των εργαζομένων στις κλινικές αυτές και στα νοσοκομεία, με το ιατρικό προσωπικό, αλλά και με τον σύλλογο των γονέων παιδιών με νεοπλασία. Και τους βρίσκει σε αντίθεση, γιατί ακριβώς αυτή η εξέλιξη βαθαίνει ακόμη περισσότερο την εμπορευματοποίηση των ογκολογικών κλινικών. Γι’ αυτό ακριβώς και σήμερα έξω από τη Βουλή απαίτησαν να αποσυρθεί το συγκεκριμένο νομοσχέδιο. Κι εμείς ακριβώς σε αυτή τη λογική επιμένουμε, ότι πρέπει να αποσυρθούν οι διατάξεις που αφορούν τις ογκολογικές κλινικές και να μην μπουν σε ψηφοφορία.

Ο Υπουργός, μιλώντας πριν από λίγο εδώ στη Βουλή, προσπάθησε να διασκεδάσει τις εντυπώσεις λέγοντας ότι οι γιατροί και το νοσηλευτικό προσωπικό μεταφέρονται με τις σχέσεις εργασίας που έχουν, με τη μονιμότητα που έχουν και ταυτόχρονα ότι οι ασθενείς δεν θα πληρώσουν, δεν θα επιβαρυνθούν περαιτέρω. Όμως, αυτό ακριβώς είναι μια προσπάθεια να διασκεδάσει τις εντυπώσεις για ένα γεγονός που έχουμε πει, για το ξεκίνημα του «ξηλώματος του πουλόβερ». Άρα η επόμενη διαδικασία θα είναι και να υπάρχουν γιατροί και νοσηλευτικό προσωπικό με μερική απασχόληση στις συγκεκριμένες μονάδες, αλλά και να επιβαρύνονται οικονομικά οι ασθενείς και οι οικογένειές τους. Γιατί όταν ξεκινήσει να «ξηλώνεται το πουλόβερ», δεν έχει τελειωμό.

Αυτή ακριβώς την πολιτική της εμπορευματοποίησης της υγείας, την υλοποίηση, δηλαδή, της πολιτικής της Ευρωπαϊκής Ένωσης και για τον τομέα της υγείας την υλοποίησαν όλες οι κυβερνήσεις μέχρι σήμερα, όπως θα την υλοποιήσουν και οι μελλοντικές κυβερνήσεις που θα έρθουν.

Η ίδια ακριβώς αιτία, η αιτία δηλαδή του κέρδους βρίσκεται και πίσω από το προδιαγεγραμμένο έγκλημα στα Τέμπη. Η πολιτική της Ευρωπαϊκής Ένωσης για απελευθέρωση των μεταφορών, για τεμαχισμό και ιδιωτικοποίηση των κερδοφόρων τμημάτων των σιδηροδρόμων οδήγησε στον εκτροχιασμό, οδήγησε στο προδιαγεγραμμένο έγκλημα στα Τέμπη. Το κράτος, λοιπόν, ανέλαβε τα βάρη της απελευθέρωσης, δηλαδή το δίκτυο, τον εκσυγχρονισμό και τη συντήρηση, καθώς και τα χρέη του ΟΣΕ και οι ιδιώτες το κερδοφόρο τμήμα, δηλαδή, το μεταφορικό έργο. Να θυμίσουμε, μάλιστα, ότι ήταν η κυβέρνηση ΣΥΡΙΖΑ αυτή που ιδιωτικοποίησε την «ΤΡΑΙΝΟΣΕ». Αυτή την πολιτική της απελευθέρωσης των σιδηροδρομικών μεταφορών που ευθύνεται για το έγκλημα στα Τέμπη την υπηρέτησαν με συνέπεια όλες οι κυβερνήσεις. Η επόμενη κυβέρνηση, η κάθε επόμενη κυβέρνηση, συνέχιζε από εκεί που παρέδωσε η προηγούμενη.

Αυτό δεν αποτελεί μια ιδιομορφία των ελληνικών σιδηροδρόμων. Δεν φταίει, δηλαδή, ούτε η κακιά ώρα ούτε η κακιά χώρα, γιατί αντίστοιχη εικόνα παρουσιάζουν συνολικά οι σιδηρόδρομοι στην Ευρωπαϊκή Ένωση, όταν η πρόσφατη έκθεση του Ευρωπαϊκού Κοινοβουλίου τον Ιούνιο του 2021 για τις σιδηροδρομικές μεταφορές αναγνώριζε ότι μόλις στο 13% του κεντρικού σιδηροδρομικού δικτύου της Ευρωπαϊκής Ένωσης έχει εγκατασταθεί το σύστημα τηλεδιοίκησης, αυτό δηλαδή που διασφαλίζει την ασφάλεια των δικτύων. Σε όλο το υπόλοιπο κομμάτι, δηλαδή στο 87%, αυτό το σύστημα δεν έχει εγκατασταθεί, ακριβώς λόγω του κόστους. Μάλιστα, το συγκεκριμένο δίκτυο έχει εξαιρεθεί από την εγκατάσταση σε ορισμένα τμήματα με απόφαση της Κομισιόν.

Ποιο είναι το αποτέλεσμα αυτών των επιλογών; Μόνο το 2021 έγιναν χίλια τριακόσια ογδόντα εννέα μεγάλα σιδηροδρομικά ατυχήματα στην Ευρωπαϊκή Ένωση με εξακόσιους τριάντα έξι νεκρούς και μάλιστα τα ενενήντα επτά απ’ αυτά τα μεγάλα ατυχήματα ήταν μετωπικές συγκρούσεις.

Αν κάτι, λοιπόν, επιβεβαιώνεται από αυτό είναι ότι η απαράδεκτη, αποκρουστική λογική του κόστους-οφέλους, η οποία εξυπηρετεί και αξιοποιεί την πολιτική συνολικά της Ευρωπαϊκής Ένωσης, ευθύνεται για το γεγονός πως στη χώρα μας δεν έχουν διαμορφωθεί οι απαραίτητες υποδομές που θα προστατεύουν την ανθρώπινη ζωή και την περιουσία από φυσικά φαινόμενα, όπως πλημμύρες, φωτιές και σεισμούς, ενώ δεν έχουν εγκατασταθεί οι υποδομές αυτές οι οποίες μπορούν να προστατεύσουν τα δίκτυα και να προσφέρουν ασφάλεια στα λαϊκά στρώματα.

Γι’ αυτόν ακριβώς τον λόγο, αυτό το οποίο προκύπτει είναι ότι στον βωμό της κερδοφορίας των επιχειρηματικών ομίλων θυσιάζονται οι ανάγκες του λαού, τα εργασιακά δικαιώματα, το δικαίωμα στην πρόσβαση στην υγεία, στην παιδεία, στην πρόνοια. Θυσιάζονται, επίσης, τα δικαιώματα των εργαζομένων και της νεολαίας και, βεβαίως, θυσιάζεται η ανθρώπινη αξιοπρέπεια και η ζωή.

Έτσι, λοιπόν, δεν έχουμε να κάνουμε με κρατικές παθογένειες, δεν έχουμε να κάνουμε απλά και μόνο με ανθρώπινο λάθος ούτε φταίνε τα ρουσφέτια για την εικόνα την οποία παρουσιάζουν οι ελληνικοί σιδηρόδρομοι. Βεβαίως, όλα αυτά υπάρχουν. Και υπάρχουν γιατί έχουμε να κάνουμε με ένα αστικό κράτος, το οποίο είναι πολύ ικανό όταν χρειάζεται να υπηρετήσει τις ανάγκες των επιχειρηματικών ομίλων. Είναι πολύ ικανό να ενσωματώσει τη νέα τεχνολογία για ηλεκτρονικούς πλειστηριασμούς. Είναι πάρα πολύ ικανό να ενσωματώσει τη νέα τεχνολογία όταν πρόκειται για τις παρακολουθήσεις των εργαζομένων και των λαϊκών στρωμάτων. Ταυτόχρονα, όμως, είναι ανίκανο να υλοποιήσει τη νέα τεχνολογία όταν αυτή αφορά την ασφάλεια των σιδηροδρομικών μεταφορών ή και άλλων μεταφορών. Είναι ανίκανο, επίσης, να ικανοποιήσει τις ανάγκες του λαού, γι’ αυτό είναι και εχθρικό όσον αφορά την ικανοποίηση των λαϊκών αναγκών. Είναι ένα αστικό κράτος, λοιπόν, εχθρικό, αλλά ταυτόχρονα και διεφθαρμένο γιατί εξυπηρετεί τα συμφέροντα των επιχειρηματικών ομίλων και του κεφαλαίου.

Αυτό κράτος δεν μπορεί να γίνει δίκαιο. Αυτό το κράτος δεν μπορεί να βελτιωθεί. Η όποια υποτιθέμενη παρέμβαση της Κοινωνίας των Πολιτών ή το να υπάρχει κοινωνικός έλεγχος σε κράτος, σε κρατικές δομές, σε δημόσιες υπηρεσίες είναι χρεοκοπημένες αντιλήψεις της δεκαετίας του 1970 και του 1980 που τις πλάσαρε η σοσιαλδημοκρατία. Τα αποτελέσματα αυτών των αντιλήψεων και αυτών των μηχανισμών περί κοινωνικού ελέγχου τα βλέπουμε σήμερα και στη χώρα μας και σε όλη την Ευρώπη, όπου τα αστικά κράτη επί της ουσίας αναδεικνύουν το σάπιο, διεφθαρμένο και εχθρικό χαρακτήρα απέναντι στον λαό.

Με μπαλώματα, λοιπόν, δεν μπορούν να κλείσουν ούτε καν προσωρινά οι ρωγμές του αστικού κράτους. Δεν αλλάζει ο εχθρικός για τον λαό χαρακτήρας του.

Από αυτή την άποψη, εμείς λέμε ότι το έγκλημα στα Τέμπη αποτέλεσε τη σταγόνα που ξεχείλισε το ποτήρι της νεολαιίστικης και λαϊκής οργής και αγανάκτησης. Είναι μια οργή και αγανάκτηση που μετατρέπεται όλο και περισσότερο σε οργανωμένη πάλη. Και αυτό ακριβώς είναι το ελπιδοφόρο νέο της σημερινής εποχής. Παρά τις κυβερνητικές προσπάθειες να τρομοκρατήσει τους μαθητές, τους φοιτητές, παρά τις προσπάθειες να συκοφαντήσει τον αγώνα των εργαζομένων και των συνδικαλιστών, παρά τις προσπάθειες να βγάλει παράνομες τις απεργίες, αυτό το ποτάμι δεν σταματάει, δεν οπισθοχωρεί.

Απ’ αυτή την άποψη, εμείς λέμε πολύ καθαρά ότι η αυριανή απεργία πρέπει να αποτελέσει σταθμό σε αυτή τη λαϊκή πάλη και με όλες μας τις δυνάμεις ως Κομμουνιστικό Κόμμα Ελλάδας θα κάνουμε οτιδήποτε χρειάζεται για να στεφθεί με απόλυτη επιτυχία η αυριανή απεργία, αλλά και με μαζικότητα οι συγκεντρώσεις. Βεβαίως πρέπει να δοθεί και η συνέχεια, η οποία πρέπει να βασίζεται στην κλιμάκωση της πάλης και να σημαδεύει τον πραγματικό αντίπαλο, αλλά και να καταδικάζει τα κόμματα τα οποία είναι υπεύθυνα για τα προβλήματα που αντιμετωπίζει η λαϊκή οικογένεια και να ανοίξει τον δρόμο προς την ανατροπή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Καραθανασόπουλε.

Καλείται στο Βήμα ο κ. Μπουρχάν Μπαράν από το ΠΑΣΟΚ - Κίνημα Αλλαγής και να ετοιμάζεται και η κ. Φωτίου για καλό και για κακό.

Ορίστε, κύριε συνάδελφε, έχετε τον λόγο.

**ΜΠΟΥΡΧΑΝ ΜΠΑΡΑΝ:** Κύριε Πρόεδρε, θα μου επιτρέψετε ξεκινώντας να εκφράσω τα ειλικρινή μου συλλυπητήρια στις οικογένειες των αδικοχαμένων συνανθρώπων μας εξαιτίας του τραγικού σιδηροδρομικού δυστυχήματος που συνέβη στα Τέμπη. Γνωρίζουμε όλοι μας, άλλωστε, πως στην πλειονότητά τους ήταν νέα παιδιά με πολλά όνειρα για τη ζωή τους. Παράλληλα θέλω να εκφράσω και τις θερμές ευχές μου για ταχεία ανάρρωση, σωματική και ψυχική, όλων αυτών που ήρθαν αντιμέτωποι με την πρωτοφανή αυτή τραγωδία.

Αγαπητοί συνάδελφοι, η κοινωνική πλειονότητα βρίσκεται αντιμέτωπη με μία ανυπολόγιστη κρίση ακρίβειας σε όλες τις πτυχές της ζωής, ενώ η μεσαία τάξη βλέπει το βιοτικό της επίπεδο να συρρικνώνεται δραματικά. Παράλληλα βλέπουμε να απαξιώνεται και να αποδυναμώνεται όλο και περισσότερο και το δημόσιο σύστημα υγείας με εκκωφαντικά προκλητικό τρόπο από την πλευρά της Κυβέρνησης.

Η αμφισβήτηση του δημόσιου και κοινωνικού χαρακτήρα της υγείας είναι ορατή και πασιφανής. Προφανώς και δεν εκπλήσσομαι, καθώς είμαστε συνηθισμένοι από τον κακό τρόπο νομοθέτησης που ακολουθείται τα τελευταία χρόνια της διακυβέρνησής σας. Είχα, όμως, την ελπίδα πως εν μέσω όλων αυτών των σφοδρών εξελίξεων και συνεχών ανακατατάξεων στο υγειονομικό σκηνικό θα νομοθετούσατε προς το συμφέρον των αυξημένων αναγκών των πολιτών στον πολύπαθο τομέα της υγείας και όχι μόνο. Για ακόμη μια φορά, όμως, δεν μας εκπλήξατε θετικά.

Ας πάρουμε, όμως, τα πράγματα από την αρχή. Καλούμαστε σήμερα να ψηφίσουμε ένα νομοσχέδιο που για ακόμη μια φορά κατατέθηκε με διαδικασίες «fast track» και με μια υποτυπώδη διαβούλευση. Γι’ αυτόν τον λόγο, άλλωστε, ηχηρές ήταν και οι αντιδράσεις σε όλα τα συνδικαλιστικά όργανα των υγειονομικών φορέων, τα εθελοντικά σωματεία και τους υποστηρικτικούς φορείς της χώρας. Υπήρξε ένας αιφνιδιασμός από πλευράς σας, που σίγουρα δεν είναι επωφελής στο κοινοβουλευτικό μας έργο.

Αναφορικά με τον εκσυγχρονισμό του δικαίου για τη δωρεά και τη μεταμόσχευση οργάνων, η πρωτοβουλία κινείται προς σωστή κατεύθυνση. Στηρίζεται σε μία αξιόλογη επιστημονική μελέτη και αποτελεί ένα ανεκτίμητο δώρο ζωής για την αποκατάσταση της φυσιολογικής λειτουργίας του οργανισμού των σοβαρά πασχόντων ληπτών. Παρ’ όλα αυτά, όμως, προαπαιτούμενη είναι η αμοιβαία οικοδόμηση εμπιστοσύνης των πολιτών απέναντι στο κράτος, στο ΕΣΥ και στο σύστημα μεταμοσχεύσεων. Χωρίς όμως τους αναγκαίους οικονομικούς πόρους, η προσπάθεια αυτή θα μείνει κενή περιεχομένου.

Ας έρθουμε, όμως, τώρα στο δεύτερο μέρος του παρόντος σχεδίου. Αντιλαμβανόμαστε όλοι μας πως είναι η πρώτη φορά που διαχωρίζονται οι Υπηρεσίες ενός δημοσίου νοσοκομείου. Και είναι εύλογο το ερώτημα για το ποιος θα ωφεληθεί από την ίδρυση αυτού του νομικού προσώπου ιδιωτικού δικαίου. Το βασικότερο μέλημά σας για τη συγκεκριμένη νομοθετική μεταρρύθμιση πρέπει να είναι η διασφάλιση και ο τρόπος με τον οποίο θα ωφεληθούν οι μικροί μας ασθενείς, κάτι το οποίο δεν αποτυπώνεται ευκρινώς στις υπάρχουσες διατάξεις. Πρέπει να μας αποσαφηνίσετε με κάθε λεπτομέρεια το πώς ακριβώς θα γίνεται η λειτουργική διασύνδεση του κέντρου με τα δύο παιδιατρικά νοσοκομεία.

Είναι γεγονός ότι η έρευνα για τον παιδικό καρκίνο επιδοτείται από το κράτος, από χορηγίες και από φαρμακευτικές εταιρείες. Εφόσον η φροντίδα των μικρών ασθενών θα συνεχίσει να στηρίζεται στα δύο παιδιατρικά νοσοκομεία, στους γιατρούς και στον εξοπλισμό τους, θα πρέπει να διασφαλιστεί ότι αυτά θα συμμετέχουν στους πόρους που διατίθενται για τον καρκίνο της παιδικής ηλικίας για εξοπλισμό, έρευνα και ιατρική εξειδίκευση.

Ερωτήματα προκαλεί δε και πώς θα διανεμηθούν αυτοί οι πόροι και πώς θα γίνει σωστή διαχείριση. Αναρωτιέται κανείς, αφού η χρηματοδότηση προέρχεται εξ ολοκλήρου από το κράτος, γιατί παραχωρείται στο ίδρυμα μεγάλο μέρος της διοίκησης και μάλιστα η επιλογή του προέδρου. Δημιουργείται ένα πρωτότυπο και περίεργο σχήμα με την απόσχιση και τη δήθεν αυτονόμηση τμημάτων δύο δημοσίων παιδιατρικών νοσοκομείων του ΕΣΥ, που μαζί με την υφιστάμενη Ογκολογική Μονάδα Παίδων θα ενταχθούν στο νέο πρόσωπο ιδιωτικού δικαίου, καθώς το Ογκολογικό Κέντρο θα εξακολουθήσει να εξαρτάται λειτουργικά πλήρως από τα παιδιατρικά νοσοκομεία, γιατί ξεκάθαρα οι ογκολογικές κλινικές θα πρέπει να συνεχίζουν να συνεργάζονται για να εξυπηρετούνται από τα υπόλοιπα τμήματα και ειδικότητες των παιδιατρικών μονάδων.

Δεν υπάρχει χρόνος για καθυστερήσεις σε τέτοιου είδους κρίσιμα περιστατικά και σίγουρα ως γνώμονας κοινωνικής ευταξίας τίθεται και η μηδαμινή οικονομική επιβάρυνση για τις οικογένειες των παιδιών, κάτι το οποίο συμβαίνει και σήμερα. Ακούστε την κριτική που άσκησαν οι εμπλεκόμενοι φορείς, ακούστε τους γονείς των πασχόντων μικρών παιδιών που καθημερινά βιώνουν τον προσωπικό τους Γολγοθά με αξιοπρέπεια, ακούστε το ιατρονοσηλευτικό προσωπικό. Υπάρχουν φωνές εκεί έξω που το μόνο που ζητάνε είναι το αυτονόητο. Και ποιο είναι αυτό; Οι αλλαγές που εσείς θέλετε να κάνετε αφορούν όλες αυτές τις υπηρεσίες που αυτονόητα θα έπρεπε να υπάρχουν σε όλα τα νοσοκομεία παίδων, σε όλα τα νοσοκομεία της επικράτειας και που αποτελούν μέρος του ΕΣΥ.

Μην κρύβεστε πίσω από το δάχτυλό σας. Αυτό που πρέπει να ενισχυθεί πραγματικά, κύριε Υπουργέ, είναι το Εθνικό Σύστημα Υγείας, το οποίο είναι αποδυναμωμένο, υποστελεχωμένο και σε γιατρούς αλλά και σε νοσηλευτές που προσπαθούν απεγνωσμένα να ανταποκριθούν στις απαιτήσεις του συστήματος και να ενισχυθεί με προσλήψεις μόνιμου προσωπικού, επαρκή εξοπλισμό και κατάλληλες υποδομές.

Το ΠΑΣΟΚ - Κίνημα Αλλαγής δεν θα διαπραγματευτεί την ευθύνη του κράτους να διασφαλίσει ένα δημόσιο υγειονομικό ασφαλιστικό σύστημα που εγγυάται την αξιοπρέπεια σε όλους τους πολίτες. Μαχόμαστε διαχρονικά για όλους αυτούς που επιζητούν κοινωνική δικαιοσύνη, που επιζητούν παροχή δωρεάν ποιοτικών υπηρεσιών υγείας προς όλους και σε όλη την επικράτεια.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα η κ. Θεανώ Φωτίου από τον ΣΥΡΙΖΑ - Προοδευτική Συμμαχία και να ετοιμάζεται η κ. Αντωνίου από το ΠΑΣΟΚ - Κίνημα Αλλαγής.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, η τραγωδία των Τεμπών ανέδειξε το θέμα της ασφάλειας της ζωής των πολιτών ως υπέρτατο κοινωνικό αγαθό. Μετά την 28η Φεβρουαρίου τίποτα δεν μπορεί να είναι το ίδιο και η Κυβέρνηση μοιάζει σαν να μην κατανοεί αυτή την ιστορική εγχάραξη που έγινε στις συνειδήσεις όλων των πολιτών. Γιατί σε αυτό το τρένο έχουμε υπάρξει επιβάτες εμείς, τα παιδιά μας, τα εγγόνια μας.

Ήδη έχουμε μια πρωτοφανή κοινωνική έγερση, όπου πρωτοστατεί η νεολαία, για δικαιοσύνη, για κάθαρση, για ασφάλεια. Είναι η νεολαία που βλέπει το μέλλον της να χαρακτηρίζεται από επισφάλεια σε όλους τους τομείς: εργασία, υγεία, παιδεία, στέγη, εισόδημα. Στα Τέμπη συνετρίβη το αφήγημα της ασφάλειας που υποσχέθηκε προεκλογικά ο Μητσοτάκης εννοώντας την αστυνομοκρατία, γιατί αυτό στη νεοφιλελεύθερη ιδεολογία εξασφαλίζει, εγγυάται την ασφάλεια των πολιτών.

Αντίθετα, εμείς πιστεύουμε ότι το κοινωνικό κράτος είναι η ασπίδα ασφάλειας των πολιτών, το δημόσιο δωρεάν κοινωνικό κράτος: υγεία, παιδεία, ασφάλιση, πρόνοια. Αυτόν τον δημόσιο χαρακτήρα του κοινωνικού κράτους η Κυβέρνηση τέσσερα χρόνια τώρα τον διαλύει, τον αποδομεί, τον εκχωρεί με κάθε ευκαιρία σε ιδιώτες, τον αποψιλώνει σε ανθρώπινο δυναμικό και σε πόρους.

Σήμερα, μετά το τραύμα των Τεμπών, την τραγωδία των Τεμπών, θα έπρεπε η Κυβέρνηση τουλάχιστον επιδεικνύοντας ότι κατάλαβε τι συνέβη να αποσύρει τις διατάξεις που αφορούν τη μετατροπή της Ογκολογικής Μονάδας από νομικό πρόσωπο δημοσίου δικαίου σε ιδιωτικού δικαίου, να τις αποσύρει ως ένδειξη σεβασμού στα θύματα και στους επιζώντες της τραγωδίας. Διότι όλοι γνωρίζουμε ότι τέσσερα χρόνια τώρα, με τις ενέργειες της Κυβέρνησης το ΕΣΥ ιδιωτικοποιείται κομμάτι κομμάτι, αποψιλώνεται από εργαζόμενους και πόρους, με αποτέλεσμα η υγειονομική ασφάλεια των πολιτών να τίθεται σε κίνδυνο.

Ο εισηγητής μας ο Ανδρέας Ξανθός έκρουσε το πρωί τον κώδωνα του κινδύνου μιλώντας, αλλά δεν ξέρω αν καθόλου περνάει αυτό το μήνυμα στην Κυβέρνηση, αν ακούει τίποτα η Κυβέρνηση ή συνεχίζει με την ίδια ρότα όπως και πριν, δηλαδή έρχεται με ένα συγκεκριμένο πράγμα στο μυαλό της, δεν ακούει απολύτως τίποτα και συνεχίζει στην ίδια κατάσταση όπως και πριν. Αυτό έκανε όλα αυτά τα χρόνια. Είπε, λοιπόν, ο κ. Ξανθός: «Τα στάνταρντ ασφαλείας στο ΕΣΥ έχουν υποχωρήσει σημαντικά και απαιτείται μια εντελώς διαφορετική λογική διότι οδηγούμαστε σε ανάλογα δυστυχήματα με τα Τέμπη». Ακούει κανείς;

Σήμερα μετατρέπετε μια ογκολογική μονάδα του ΕΣΥ, νομικό πρόσωπο δημοσίου δικαίου για παιδιά και εφήβους με καρκίνο, που λειτουργεί άψογα, πρωτοποριακά, με στάνταρντ υψηλού διεθνούς επιπέδου, σε νομικό πρόσωπο ιδιωτικού δικαίου, για λόγους δήθεν ευελιξίας. Όλοι οι φορείς κατά την ακρόαση διερωτώντο γιατί. Τόνιζαν ότι δεν χρειάζεται καμμία ευελιξία επιπλέον και ότι η μονάδα λειτουργούσε με ιδεατό τρόπο. Προσέξτε: με ιδεατό τρόπο.

Μου έκανε μεγάλη εντύπωση το δελτίο Τύπου της «Φλόγας», των γονιών των παιδιών με καρκίνο, που έλεγε: «Οι γονείς των παιδιών που νοσηλεύονται με καρκίνο ετοιμάζονται για κινητοποιήσεις την ώρα που έπρεπε να βρίσκονται στο προσκέφαλο των παιδιών τους». Και παρακάτω: «Η οποιαδήποτε αλλαγή δομής θα οδηγήσει σε ενδεχόμενη ακύρωση των επιτευγμάτων της χώρας μας στον τομέα του καρκίνου στο παιδί και τον έφηβο, σε οπισθοδρόμηση και απώλεια πολύτιμου χρόνου». Αναρωτιόνταν οι γονείς, οι εργαζόμενοι, οι επιστημονικοί φορείς: «Γιατί αλλάζει τον τρόπο διοίκησης με ένα αδιαφανές μοντέλο διοίκησης, χωρίς συμμετοχή των εργαζομένων; Γιατί οι αλλαγές σε κρίσιμους τομείς, όπως προμήθειες κ.λπ.; Γιατί στον πιο ευαίσθητο τομέα των παιδιών και εφήβων με καρκίνο;». Διότι, δυστυχώς, το ΕΣΥ είναι ο προνομιακός τομέας ιδιωτικών επενδυτικών ευκαιριών. Με απλά λόγια, όλα αυτά τα χρόνια και ειδικά τώρα η Κυβέρνηση παίρνει από το ΕΣΥ τα «ασημικά» του, δηλαδή μονάδες, κλινικές υψηλής ποιότητας, για να τα χαρίσει σε ιδιώτες σε δεύτερο χρόνο. Ενώ το κράτος θα συνεχίσει να επιχορηγεί τη συγκεκριμένη μονάδα, θα καταλήξει τις θεραπείες των παιδιών με καρκίνο να τις πληρώνουν οι γονείς. Είναι η Κυβέρνηση που έχει δήθεν αγκαλιάσει τα παιδιά με αναπηρίες και προβλήματα υγείας. Είναι η Κυβέρνηση που δεν προέβλεψε παιδιάτρους ούτε στα ΚΕΠΑ, ούτε στον θεσμό του «προσωπικού γιατρού», που συρρικνώνει όπου μπορεί τη δημόσια παιδιατρική περίθαλψη. Το Νοσοκομείο Παίδων Πεντέλης, το «Καραμανδάνειο» Πάτρας είναι τα εμφανή παραδείγματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Εμείς δεν θα επιτρέψουμε να γίνει η ογκολογική μονάδα παιδιών και εφήβων νησίδα ιδιωτικής κερδοσκοπίας μέσα στο ΕΣΥ. Είσαστε κοινωνικά και πολιτικά απομονωμένοι. Κανείς δεν σας στηρίζει: νοσηλευτές, γιατροί, γονείς, φορείς, κανένα από τα κόμματα της Βουλής, εκτός από τη Νέα Δημοκρατία. Και βεβαίως υποσχόμαστε να επαναφέρουμε το καθεστώς του νομικού προσώπου δημοσίου δικαίου στην ογκολογική μονάδα πολύ γρήγορα, με μια προοδευτική κυβέρνηση με κορμό τον ΣΥΡΙΖΑ - Προοδευτική Συμμαχία.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κυρία Φωτίου, και για την τήρηση του χρόνου.

Επειδή έχουμε ήδη αναγγείλει την κ. Αντωνία Αντωνίου, θα δώσουμε τον λόγο στην κ. Αντωνίου από το ΠΑΣΟΚ - Κίνημα Αλλαγής και αμέσως μετά θα λάβει τον λόγο η κ. Λιακούλη, που μόλις ήρθε από την Επιτροπή Παραγωγής και Εμπορίου.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, μπορώ να πάρω για λίγο τον λόγο, για να καταθέσω τις νομοτεχνικές βελτιώσεις;

**ΠΡΟΕΔΡΕΥΩΝ (Απόστολος Αβδελάς):** Βεβαίως, κύριε Υπουργέ.

Ορίστε, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι συνάδελφοι, καταθέτω τις νομοτεχνικές, οι οποίες αφορούν σε μια σειρά από θέματα που είχαν τεθεί και για τη μεταφορά του προσωπικού, του επικουρικού προσωπικού και για την ακόμη μεγαλύτερη διασύνδεση, τα οποία είχαν τεθεί αναφορικώς με το νομικό πρόσωπο ιδιωτικού δικαίου.

Είναι οι νομοτεχνικές που αφορούν στον ΕΟΜ -το βασικό βέβαια των συντονιστών είναι στην τροπολογία- καθώς επίσης και οι αλλαγές στις παρατάσεις COVID με βάση και την τελευταία εισήγηση της επιτροπής που απλώς τις μνημόνευσα αλλά δεν τις κατέθεσα. Μαζί με τις νομοτεχνικές, θα τις καταθέσω. Είναι επιστολές της «Πίστης», που είναι γονείς παιδιών με καρκίνο, και από το «Καρκινάκι», που και οι δύο στηρίζουν τις συγκεκριμένες αλλαγές στο νομοσχέδιο και δηλώνουν και με ξεκάθαρο τρόπο ότι δεν αλλοιώνεται καθόλου ο δημόσιος χαρακτήρας. Θα τα πω και στη δευτερολογία μου.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής, καθώς επίσης και τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 306 έως και 310)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Τον λόγο έχει η κ. Αντωνία Αντωνίου από το Κίνημα Αλλαγής.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κύριες και κύριοι συνάδελφοι, το νομοσχέδιο που συζητάμε σήμερα είναι ένα πολύ ιδιαίτερο νομοσχέδιο. Είναι ιδιαίτερο γιατί αφορά πρωτίστως μία από τις πιο ευαίσθητες ομάδες του πληθυσμού της χώρας, δηλαδή τα παιδιά που νοσούν από καρκίνο, αλλά και τις οικογένειές τους. Είναι ιδιαίτερο γιατί δεν μπορώ να θυμηθώ ένα νομοσχέδιο τα τελευταία χρόνια στου οποίου τις διατάξεις να υπήρξε τόσο ομόφωνη αντίθεση από όλους τους εκπροσώπους των συλλόγων γονέων, των υγειονομικών φορέων, των επιστημονικών φορέων και των εθελοντικών σωματείων.

Είναι ιδιαίτερο γιατί επιδεικνύει έναν κυνισμό σε μια περίοδο μάλιστα που έχει προηγηθεί η τραγωδία των Τεμπών, γιατί στα Τέμπη φάνηκε ότι η χαοτική κατάσταση στους σιδηρόδρομους οφείλεται μεταξύ και άλλων παραγόντων και σε μια προβληματική ιδιωτικοποίηση. Εδώ θα πρέπει μάλιστα να θυμηθούμε ότι ενώ το ΕΣΥ σήκωσε όλο το βάρος της πανδημίας, ο ιδιωτικός τομέας υγείας έμεινε προστατευμένος από την Κυβέρνηση και επιδοτήθηκε τόσο με αυξημένες αμοιβές όσο και με αύξηση της ιδιωτικής δαπάνης.

Η Κυβέρνηση συνεχίζει με κυνικό τρόπο την έμμεση ιδιωτικοποίηση της υγείας μέσα από αυτό το νομοσχέδιο και μάλιστα σε ένα τόσο κρίσιμο πεδίο, όπως ο παιδικός καρκίνος. Το μεγάλο ερώτημα, κύριε Υπουργέ, είναι «γιατί;». Ακόμη πιο επιτακτικό ερώτημα είναι ποιο γραμμάτιο ξεπληρώνετε.

Καλό θα ήταν να μας πείτε, κύριε Υπουργέ, ποια είναι η υπέρτατη φωνή που σκεπάζει τις φωνές των γονιών, του επιστημονικού κόσμου και των εργαζομένων στα νοσοκομεία. Φτάσετε μάλιστα, κύριε Υπουργέ, μέσω των εντολοδόχων σας να προσπαθείτε να σιγήσετε αυτές τις φωνές.

Έγινε προσπάθεια για σύγκληση του Διοικητικού Συμβουλίου του «Αγλαΐα Κυριακού» για το θέμα αυτό που δεν έγινε αποδεκτή από τον κοινό διοικητή. Η πλειοψηφία του Διοικητικού Συμβουλίου του «Αγλαΐα Κυριακού», που διαφωνεί απολύτως με την επιλογή του νέου νομικού προσώπου ιδιωτικού δικαίου, κατέθεσε την άποψή της στην ιστοσελίδα διαβούλευσης με το μεγάλο ερώτημα «γιατί;».

Καταθέτω την άποψη της πλειοψηφίας του Διοικητικού Συμβουλίου του «Αγλαΐα Κυριακού». Σας καταθέτω επίσης την ομόφωνη απόφαση του Διοικητικού Συμβουλίου της Ελληνικής Εταιρείας Παιδιατρικής Αιματολογίας Ογκολογίας που επίσης διαφωνεί με την επιλογή σας.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι επιλογές σας αντίκεινται πλήρως στην ίδια την πραγματικότητα. Ας δούμε όμως, αγαπητοί συνάδελφοι, ποια είναι η πραγματικότητα σήμερα.

Πρώτον, στο σύνολο των τμημάτων παιδιατρικής αιματολογίας ογκολογίας της χώρας, περιλαμβανομένων αυτών που στεγάζονται στην Ογκολογική Ομάδα Παίδων «Ελπίδα», η ποιότητα των ιατρικών και νοσηλευτικών υπηρεσιών στους μικρούς ασθενείς είναι ήδη και παραμένει υψηλή και ισότιμη ανάλογων κέντρων του εξωτερικού. Το αμφισβητείτε αυτό, κύριε Υπουργέ;

Δεύτερον, η πρόσβαση σε προηγμένες θεραπείες είναι δεδομένη. Διαφωνείτε, κύριε Υπουργέ;

Τρίτον, η διασύνδεση των τμημάτων αιματολογίας ογκολογίας με τα οικεία Νοσοκομεία Παίδων Αθηνών εδώ και δεκαετίες εξασφαλίζει την ομαλή και εύρυθμη λειτουργία τους και την απαραίτητη συνεργασία με τις υπόλοιπες συναφείς ειδικότητες.

Τέταρτον, η επίτευξη των στόχων αυτών των τμημάτων που εσείς θέλετε να ακρωτηριάσετε οφείλεται σε σημαντικό βαθμό στην άμεση σχέση που υφίσταται μεταξύ του κάθε ογκολογικού τμήματος και του οικείου νοσοκομείου στο οποίο ανήκει.

Πέμπτον, οι επιπτώσεις που θα έχει η πλήρης απομάκρυνση των αιματολογικών ογκολογικών τμημάτων στην ομαλή λειτουργία των νοσοκομείων και στην επίτευξη των στόχων τους ως προς την ουσιαστική φροντίδα του παιδιού με καρκίνο αναμένεται να είναι μεγάλες και πολύ φοβάμαι επώδυνες. Αλλά εσάς προφανώς δεν σας αποθαρρύνει αυτό.

Έκτον, η προαγωγή της επιστημονικής έρευνας, αλλά και της εκπαίδευσης των φοιτητών, των ειδικευόμενων και των ειδικευμένων ιατρών υφίσταται και μάλιστα, βαίνει συνεχώς αυξανόμενη επί μια εικοσαετία.

Συνεπώς οι βασικοί στόχοι που αφορούν τη φροντίδα των παιδιών μας υπηρετούνται και διαρκώς βελτιώνονται. Το υπάρχον πλαίσιο δημόσιας λειτουργίας, δεδομένων των παροχών του κράτους, αλλά και των συλλόγων γονέων και φίλων που υποστηρίζουν οικονομικά το έργο της καταπολέμησης του καρκίνου στο παιδί και τον έφηβο εξασφαλίζει επαρκέστατη χρηματοδότηση.

Γιατί, λοιπόν, αποφασίζετε να ακρωτηριάσετε αυτό το κατά κοινή ομολογία λειτουργικό και αποτελεσματικό πλαίσιο δημόσιας λειτουργίας των παιδιατρικών νοσοκομείων;

Μήπως δεν κατανοείτε ότι η οικονομική και διοικητική αυτοτέλεια του ογκολογικού κέντρου που προτείνετε μπορεί να διαταράξει σε επικίνδυνο βαθμό το παραγόμενο ως τώρα θεραπευτικό έργο; Και μάλιστα τώρα που ναυάγησε το Παιδιατρικό Νοσοκομείο της Θεσσαλονίκης στο οποίο είχε επενδύσει τόσο πολύ η ιατρική κοινότητα για τη σταδιακή αποσυμπίεση των παιδιατρικών νοσοκομείων της Αθήνας.

Κύριε Υπουργέ, μιλήσατε για οικονομική αυτοτέλεια. Τι αυτοτέλεια είναι αυτή που βασίζεται στη συνεχιζόμενη παροχή υψηλοτάτων ποσών από την πλευρά του κράτους; Άρα στην πράξη αφορά τις αυθαίρετες και ανεξέλεγκτες δαπάνες και διορισμούς με ελαστικές εργασιακές σχέσεις που θα κάνει η διορισμένη από εσάς διοίκηση.

Επίσης, με το άρθρο 11.ια) της δίνετε την υπερεξουσία να διαλύει και να καταργεί τα υφιστάμενα τμήματα των παιδιατρικών νοσοκομείων που μεταφέρονται στο νέο κέντρο. Άρα ανοίγετε την πόρτα σε ελαστικές εργασιακές σχέσεις και μας λέτε ότι βασικά τίποτα δεν αλλάζει με αυτό το νομοθέτημά σας.

Κύριε Υπουργέ, θα έπρεπε πρώτα απ’ όλα να μεριμνάτε για τη συνεχή ενίσχυση με έμψυχο δυναμικό των παιδιατρικών νοσοκομείων, τα οποία αντιμετωπίζουν τραγική υποστελέχωση, κυριαρχούν οι πολύωρες αναμονές στα επείγοντα, οι μεγάλες λίστες χειρουργείων και οι ελλείψεις σε κρίσιμες ειδικότητες. Δυστυχώς γι’ αυτόν τον ευαίσθητο τομέα το νοσοκομείο που αφορά τα παιδιά δεν έχετε κάνει τίποτα.

Εσείς όμως έχετε, φαίνεται, άλλες προτεραιότητες. Εκτελείτε το ευρύτερο σχέδιο που κατήρτισε το νεοφιλελεύθερο στρατηγείο που λέγεται «Μαξίμου Α.Ε.» και στον χώρο της υγείας.

Το ΠΑΣΟΚ καταψηφίζει και αυτή την επιλογή της Νέας Δημοκρατίας για την περαιτέρω ιδιωτικοποίηση του ΕΣΥ μέσα από τον ακρωτηριασμό των παιδιατρικών νοσοκομείων της χώρας.

Οι πολίτες χρειάζονται ισχυρό κοινωνικό κράτος, στην καρδιά του οποίου βρίσκεται το εθνικό σύστημα υγείας. Εμείς το δημιουργήσαμε, κύριε Υπουργέ, εμείς θα εγγυηθούμε την επιβίωση και την αναβάθμισή τους στο μέλλον. Έρχονται εκλογές, έρχεται αλλαγή σελίδας.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και καλείται στο Βήμα η κ. Ευαγγελία Λιακούλη από το ΠΑΣΟΚ - Κίνημα Αλλαγής και να ετοιμάζεται ο κ. Ανδρέας Λοβέρδος από το ΠΑΣΟΚ - Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι μόλις δεκαπέντε μέρες μετά την ανείπωτη τραγωδία της νύχτας της 28ης του Φλεβάρη που έφερε την άδικη, την πρόωρη και την αδιανόητη απώλεια των παιδιών της Ελλάδας και των συνανθρώπων μας που θρηνούμε ακόμα και ρίχνει βαριά τη σκιά στην Αίθουσα της Ολομέλειας του ελληνικού Κοινοβουλίου.

Φέρνω αυτή την αίσθηση, αυτή τη θλίψη κι αυτή τη δυνατή φωνή από τη γενέτειρά μου, την πόλη μου, τη Λάρισα, τον τόπο μου, που έγινε ο κρατήρας του ηφαιστείου, τον τόπο που σφραγίστηκε από το αίμα των νέων παιδιών και ακόμα είναι πολύ βαρύ το κλίμα που υπάρχει στην πόλη.

Ο κόσμος, κυρίες και κύριοι συνάδελφοι, έχει ξεσηκωθεί και όπως λέει ο σοφός λαός μας «Τον θυμό του καλού και το ξέσπασμα του υπομονετικού πρέπει να το φοβάσαι». Το βαθύ αίσθημα, η κινητήριος δύναμη όλων των κινητοποιήσεων και των δυναμικών αντιδράσεων του λαού μας είναι ότι δεν πάει άλλο.

Οι Λαρισαίοι και στο σύνολό του ο ελληνικός λαός έχυσαν δάκρυα που δεν ήταν κροκοδείλια, όλοι βγήκαν στους δρόμους ακόμη και με τα καροτσάκια, σήκωσαν πανό περιγράφοντας τον ιερό και ανείπωτο πόνο της μάνας που έχασε το παιδί.

Στα χείλη όλων μας κόλλησαν οι φράσεις «Πάρε όταν φτάσεις», οι ίδιες αυτές φράσεις που έγιναν σύνθημα αγώνα για όλες τις γενιές, που σχηματίστηκαν από μαθητικές τσάντες στις αυλές των σχολείων, τσάντες σαν αυτή τη μαύρη τη φοιτητική που έπιασα στα χέρια μου όταν έφτασα στον τόπο της τραγωδίας, καμένη ολόκληρη, με ένα μόνο μπρελόκ να έχει απομείνει, ασημένιο, και να κρέμεται με το σήμα της ειρήνης. Αυτό με στοιχειώνει ακόμα.

Τα δάκρυα των μανάδων και των πατεράδων, των θυγατέρων και των γιων, των παππούδων και των γιαγιάδων, των συγγενών και των φίλων, έγιναν δάκρυα όλης της Ελλάδας, και μετά έγιναν ποτάμι και ξέπλυναν και το τελευταίο λούστρο σας, αυτό που είχε απομείνει από το επιτελικό κράτος των αρίστων, μια Κυβέρνηση που δήθεν οδηγούσε την Ελλάδα στην ανάπτυξη, στο λαμπρό μέλλον, στην πρόοδο, στην ψηφιοποίηση, και στην πραγματικότητα ήταν μια χώρα παρατημένη, ένα κράτος που λειτουργούσε παράλληλα και το παρακράτος, που εξευτέλισε τους θεσμούς και τις ανεξάρτητες αρχές, ένα κράτος λάφυρο του κόμματος, με συστηματική πελατεία μεγάλους και ισχυρούς, αλλά και μικρούς, και σταθμάρχες ακόμα.

Είναι ένα κράτος ανίκανο να κερδίσει την εμπιστοσύνη των πολιτών, ώστε να το σέβονται οι πολίτες, να το αγαπάνε, να το νιώθουν σαν ομπρέλα προστασίας και μέριμνας προς αυτούς, και όχι ως τον μόνιμο αντίπαλό τους, που επιβουλεύεται ακόμα και την ίδια τη ζωή τους, ένα κράτος που δεν θα επιτρέπει, κύριοι, Μάτι και Τέμπη, δεν θα επιτρέπει να πλουτίζουν μέσα από διαδοχικές και ατέλειωτες εργολαβίες οι ισχυροί του συστήματος, δεν θα υπογράφει συμβάσεις με εφτά παρατάσεις, χωρίς καμμία σοβαρή αιτιολογία, δεν θα ξεπουλά τον σιδηρόδρομο έναντι πινακίου φακής, δεν θα ετοιμάζεται τώρα να ξεπουλήσει και το νερό, δεν θα αδιαφορεί για την ασφάλεια των πολιτών, δεν θα αφήνει στη Λάρισα σαράντα αφύλακτες διαβάσεις -σαράντα!- όπου πεθαίνει ξανά και ξανά κόσμος -πέντε μέχρι τώρα.

Για ποια Ελλάδα μιλάτε, αλήθεια, εσείς, όταν στις γραμμές του ΟΣΕ τα εκκλησάκια στη μνήμη των νεκρών είναι περισσότερα από τις μπάρες φύλαξης;

Τα δάκρυα, λοιπόν, αυτού του λαού είναι τα γνήσια δάκρυα του πένθους και της υπομονής που εξαντλήθηκε, είναι αυτά που ξέπλυναν και την υποκρισία της Κυβέρνησης, που δήθεν προασπίστηκε το δημόσιο συμφέρον, αλλά διαχρονικά κάνανε πάρτι όλοι για την πάρτη τους.

Είναι η ώρα να τελειώσουμε με όλα αυτά. Βρίσκομαι στο Κοινοβούλιο, κυρίες και κύριοι συνάδελφοι και κύριοι Υπουργοί, για πρώτη φορά. Διανύω την πρώτη θητεία μου και νιώθω χρέος, περισσότερο από κάθε άλλη στιγμή σε αυτή την τετραετία, να πω μόνο αυτό που νιώθω. Και το νιώθω όχι μόνο χρέος πολιτικό, αλλά και χρέος προσωπικό. Διότι το παιδί μου αυτό το τρένο, κύριε Υπουργέ, το δρομολόγιο του θανάτου, το χρησιμοποιούσε κάθε βδομάδα και θα μπορούσε κάλλιστα να είναι αυτό ένα από τα πενήντα επτά παιδιά που έφυγαν, στην ίδια ηλικία και με τα ίδια χαρακτηριστικά, φοιτητής.

Συνεχίζω όμως να αισθάνομαι ότι το πολιτικό σύστημα υποκρίνεται και αυτό δεν μπορεί να συνεχιστεί, από όλους μας. Επιχειρούνται μόνο επικοινωνιακοί χειρισμοί που θέτουν σε κίνδυνο το πραγματικό πολιτικό διακύβευμα. Δεν αρκούν οι μισές συγγνώμες, οι δήθεν διαμαρτυρίες, οι συμψηφισμοί, οι καταγγελίες εκατέρωθεν για υπονομεύσεις, η ανέξοδη διαμαρτυρία επί παντός του επιστητού. Απαιτείται πορεία νέου πλου, αλλά με ανάπλου, κόντρα στο ρεύμα.

Πρέπει, με απλά λόγια, να το ξαναπάρουμε από την αρχή, κυρίες και κύριοι συνάδελφοι. Πού πάμε, πώς πάμε και για ποιον σκοπό πάμε;

Ακούω γενικώς κι από όλους για τις περιβόητες «παθογένειες» του συστήματος. Έχει γίνει καραμέλα στα πάνελ, όλοι εναντίον όλων. Αλήθεια, δεν γνωρίζουμε εμείς εδώ μέσα ποιες είναι οι «παθογένειες» του συστήματος; Εσείς δεν ξέρετε, κύριε Υπουργέ; Εσείς της Αξιωματικής Αντιπολίτευσης; Όλων των υπολοίπων κομμάτων;

Δεν ξέρουμε, για παράδειγμα, ότι είναι παθογένεια να προσποιείται ο Πρωθυπουργός ότι δεν ήξερε τίποτα; Αυτός που όλα τα εποπτεύει, όλα τα συντονίζει, όλα τα καταφέρνει, αλλά μόλις σκάει η βόμβα στα χέρια του «δεν γνώριζε», τρέχει μακριά, ζητάει μισές συγγνώμες;

Δεν είναι παθογένεια το ρουσφέτι και η αλλαγή ηλικιακού κριτηρίου του σταθμάρχη με υπουργική απόφαση; Δεν είναι παθογένεια;

Δεν είναι παθογένεια να είναι στο συρτάρι από το 2014 μια σύμβαση για την ασφάλεια και τον εκσυγχρονισμό του σιδηροδρόμου και νά ’χει επτά παρατάσεις, κύριοι του ΣΥΡΙΖΑ και της Νέας Δημοκρατίας;

Δεν είναι παθογένεια να συνομολογείτε ότι την τελευταία δεκαετία που κυβερνάνε άλλοι -όχι το κακό ΠΑΣΟΚ- μόνο δύο χρόνια έγιναν κινήσεις για τον σιδηρόδρομο και τα οκτώ χρόνια αγρόν αγοράζατε και οι δυο;

Δεν είναι παθογένεια να λύνουν και να δένουν οι κομματικοί συνδικαλιστές;

Δεν είναι παθογένεια να μιλούν οι εργαζόμενοι συχνά, σοβαρά και κανείς να μην τους ακούει;

Δεν είναι παθογένεια ότι ξεπουλήθηκε εξευτελιστικά ο σιδηρόδρομος και οι συμβάσεις έναντι του δημοσίου είναι λεόντειες;

Δεν είναι παθογένεια ότι μόνο το χέρι ενός ανθρώπου μπορεί να κάνει στάχτη τα πάντα χωρίς καμμία απολύτως δικλίδα ασφαλείας;

Και μιας που λέω για τις παρακολουθήσεις των διαδρομών, δεν σας κάνει εντύπωση ότι τώρα οι νεαροί του γυμνασίου και του λυκείου έχουν σαν ανέκδοτο ότι βλέπουν τι ώρα θα φάνε γιατί παρακολουθούν τη διαδρομή των ντελίβερι, και εσείς όχι τους ντελιβεράδες δεν μπορούσατε να παρακολουθήσετε, αλλά να αποτρέψετε μια μετωπική;

**ΠΡΟΕΔΡΕΥΩΝ (Απόστολος Αβδελάς):** Δεν σας έμεινε χρόνος για το νομοσχέδιο.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε, τελειώνω.

Δυο κουβέντες θα πω για το νομοσχέδιο, κύριε Πρόεδρε, αλλά θέλω να πω αυτά που πρέπει να πω.

Εσείς, λοιπόν, δεν μπορέσετε να δείτε τη διαδρομή δύο τρένων και να διασφαλίσετε την απώλεια αυτών των ανθρώπων, που αν μη τι άλλο δεν μπορείτε να τη δικαιολογήσετε, όπως παρακολουθώντας πέντε ώρες την Επιτροπή Παραγωγής και Εμπορίου, κύριε Υπουργέ, ούτε μία πειστική απάντηση δεν λάβαμε;

Αν δεν σταματήσει, λοιπόν, το πελατειακό κράτος, το ρουσφέτι, ο κομματικός πανίσχυρος συνδικαλισμός, η μίζα, η εξυπηρέτηση μέσα από παρατάσεις συμβάσεων, η αληθινή και ειλικρινής συγγνώμη για όλα τα λάθη και τις παραλείψεις διαχρονικά, δεν πρόκειται ο πλους να είναι ωραίος και η θάλασσα λάδι. Αν δεν αποδειχθούν όλα τα αναπάντητα «γιατί» με ειλικρίνεια, αν δεν αναλάβετε την ευθύνη που σας αναλογεί αυτή τη στιγμή, γιατί εσείς κυβερνάτε, δεν θα μπορέσουμε δυστυχώς ποτέ να βρούμε άκρη. Τα «γιατί» αυτής της πολυσυζητημένης τραγωδίας, που εξακολουθεί να είναι τραγωδία δυστυχώς για όλους.

Τελειώνοντας, θέλω να πω, κύριε Υπουργέ -επειδή βρεθήκατε και στον τόπο του δυστυχήματος από την πρώτη στιγμή και βρεθήκαμε και μαζί εκεί, απέναντι σε αυτούς τους ανθρώπους- η Κυβέρνηση εξήγγειλε συγκεκριμένα μέτρα. Θα αφήσουμε τα μέτρα για τον σιδηρόδρομο, θα πω μόνο για τα μέτρα για τις οικογένειες.

Σκεφτείτε ότι τόσο στον τόπο το δικό μου αλλά και ανά την Ελλάδα έχουν γίνει τέτοιου είδους δυστυχήματα και αφορούν οικογένειες ανθρώπων που έχουν υποστεί τα ίδια ξανά, σε μικρότερη βέβαια έκταση, αλλά από αφύλακτες διαβάσεις, με τελεσίδικες αποφάσεις δικαστηρίων ότι η υπαιτιότητα ανήκει στον σιδηρόδρομο. Αυτό έχετε υποχρέωση, έχει η πολιτεία υποχρέωση να το συμπεριλάβει μέσα στα μέτρα που έχει ανακοινώσει. Και αυτό θα πρέπει πολύ σοβαρά να το λάβετε υπ’ όψιν σας, γιατί είναι το ελάχιστο χρέος που πρέπει να κάνετε απέναντι σε αυτούς τους ανθρώπους, για να μη θεωρηθεί ότι τα μέτρα τουλάχιστον τα οποία έχετε εξαγγείλει είναι απότοκος μόνο της προεκλογικής περιόδου και της περιόδου των εκλογών που έρχεται.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Τελειώνοντας μόνο μία φράση, μιας και τα είπαν οι συνάδελφοι, κύριε Πρόεδρε. Χρόνος δυστυχώς δεν απέμεινε για να πω και για το νομοσχέδιο.

Δεν περιμέναμε ποτέ ότι ένα θέμα όπως είναι ο παιδικός καρκίνος θα μπορέσει να χωρέσει σε αντιπαράθεση μεταξύ των παρατάξεων ή μεταξύ των κομμάτων ή να εκφράζονται διαφορετικές απόψεις.

Όμως ο τρόπος με τον οποίο διαχειρίστηκε το Υπουργείο Υγείας το θέμα αυτό, δημιουργώντας ένα νομικό πρόσωπο ιδιωτικού δικαίου σε ό,τι αφορά το πολύ ευαίσθητο αυτό ζήτημα, την ογκολογική διαχείριση αυτών των περιστατικών, θα έπρεπε να σας προβληματίσει πολύ σοβαρά.

Θα έπρεπε να είναι ένα θέμα στο οποίο συντάσσονται όλοι στην πρώτη γραμμή, αναγνωρίζοντας το σοβαρότατο έργο που κάνει και το «Ελπίδα» και η «Φλόγα» και ο σύλλογος «Ιασώ» της Λάρισας και όλοι οι άνθρωποι οι οποίοι σε αυτό υπηρετούν, αλλά σε κάθε περίπτωση, κύριε Υπουργέ, θα έπρεπε να διασφαλίσετε τις συναινέσεις.

Γιατί το κάνατε αυτό το νομικό πρόσωπο ιδιωτικού δικαίου; Διαβάζοντας τα Πρακτικά και βλέποντας τις συζητήσεις στη Βουλή δεν πήραμε δυστυχώς απάντηση ακόμα. Εγώ θα σας παρακολουθήσω μέχρι το τέλος, για να δω ποια είναι η μεγάλη ανάγκη που εξακολουθεί να υφίσταται και σας έκανε να κάνετε αυτόν τον διαχωρισμό, διαχωρίζοντας όμως και τα πολιτικά κόμματα εκεί που θα έπρεπε να είναι, στην πρώτη γραμμή. Δυστυχώς, αυτό δεν έχουμε καταφέρει ακόμη στο ελληνικό Κοινοβούλιο να το κερδίσουμε, να είμαστε στην πρώτη γραμμή για τα μεγάλα και τα σπουδαία, με αποτελέσματα τις ανείπωτες τραγωδίες.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Ανδρέας Λοβέρδος από το ΠΑΣΟΚ - Κίνημα Αλλαγής. Και επειδή δεν βλέπω άλλους στην Αίθουσα, να ετοιμάζονται σιγά-σιγά οι εισηγητές για έναν τρίλεπτο γύρο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, δυστυχώς δεκαπέντε ημέρες μετά το δυστύχημα, την τραγωδία, τους δεκάδες νεκρούς, τη θλίψη, τον πόνο, την οδύνη, το ισόβιο πένθος στο οποίο έχουν καταδικαστεί οι οικογένειες των θυμάτων συνεχίζονται στα μέσα ενημέρωσης -ενίοτε και στη Βουλή- οι διαγωνισμοί για το ποιος είναι περισσότερο ανίκανος, τα καλλιστεία ανικανότητας, όπως τα έχω χαρακτηρίσει, ποιος φταίει περισσότερο, ποιος είναι λιγότερος ανίκανος από τον άλλον. Αναφέρομαι στις δύο τελευταίες τετραετίες, στις κυβερνήσεις των δύο τελευταίων τετραετιών.

Είναι κρίμα να λείπει από το πολιτικό σύστημα η συναισθηματική νοημοσύνη, να μην καταλαβαίνεις τι λέει ο άλλος που σε κοιτάει να μιλάς και να ντροπιάζεται το πολιτικό σύστημα και να ωθεί τον κόσμο μακριά από την πολιτική, με όλες αυτές τις χυδαιότητες που ακούμε ειδικά στα πρωινά στα μέσα ενημέρωσης.

Τοποθετήθηκα για το θέμα την περασμένη εβδομάδα, τοποθετούμαι και καθημερινά στα μέσα ενημέρωσης. Δεν θα συνεχίσω. Θεωρώ ότι η φωνή μου είναι φωνή βοώντος εν τη ερήμω. Το σταυρικό πρόβλημα που ανέδειξε αυτή η τραγωδία, η ζωή των ανθρώπων, των νέων παιδιών, που έφυγε δίνει μια ευκαιρία στο πολιτικό σύστημα της χώρας και κυρίως στην Κυβέρνηση, αλλά και στην Αξιωματική Αντιπολίτευση και σε όλους τους άλλους οπωσδήποτε, να λύσουν οριστικά και αμετάκλητα τα θέματα εκείνα τα οποία οδηγούν σε καθυστερήσεις πέντε, επτά, οκτώ, εννέα εν προκειμένω, δέκα και δεκαπέντε ενίοτε ετών, για να ολοκληρωθεί μια κυβερνητική ενέργεια που έχει να κάνει με τις δημόσιες συμβάσεις. Η γραφειοκρατία είναι η πληγή του ελληνικού έθνους, η πληγή του ελληνικού κράτους και κανένας δεν την έχει αντιμετωπίσει με σοβαρότητα.

Τώρα σε ό,τι αφορά το σχέδιο νόμου, μου θυμίζει, κύριε Πλεύρη, και η σύνθεση της Βουλής, τις μέρες του 2011 όταν καθόμουν στη θέση σας και εισηγούμουν στη Βουλή το σχέδιο νόμου για τις μεταμοσχεύσεις. Δυστυχώς δεν άκουσα λέξη για τον νόμο εκείνο, τον ν.3984/2011. Είναι δικός μου νόμος και πάνω απ’ όλα του ΠΑΣΟΚ, της κυβέρνησης του ΠΑΣΟΚ, αμιγώς του ΠΑΣΟΚ εκείνης της εποχής. Την ημέρα μάλιστα που τον εισηγήθηκα στη Βουλή και η Βουλή τον ψήφισε ήταν η ημέρα που η χώρα πέρασε -και δεν το έχω ξαναζήσει εγώ στα χρόνια της πολιτικής μου ζωής- ορισμένες ώρες έλλειψης κυβέρνησης. Ήμασταν εδώ, δεν μπορούσαμε να αναπνεύσουμε από τα δακρυγόνα, δεν μπορούσαμε να φύγουμε από το κτήριο, παρ’ ότι είχαμε ψηφίσει τον νόμο. Εν πάση περιπτώσει εκείνη η γενναία μεταρρύθμιση έγινε. Γιατί; Γιατί η Ελλάδα στις μεταμοσχεύσεις ήταν τελευταία χώρα στην Ευρώπη. Κυριαρχούσε η καχυποψία, κυριαρχούσαν εμμονές ιδεοληπτικές και η μεταμόσχευση και ο εθνικός οργανισμός ήταν κάτι που ήταν στην άκρη των θεμάτων μας. Αυτή την ταπείνωση εγώ δεν την ανεχόμουν ως Υπουργός Υγείας.

Θέλω να σας ρωτήσω αν είστε δότης, θέλω να ρωτήσω και την κυρία Αναπληρώτρια Υπουργό. Εμείς εκείνη την εποχή -παρ’ ότι οι συνθήκες ήταν μνημονιακές, η Ελλάδα ήταν σε πλαίσιο οικονομικής καταστροφής- κάναμε μια αγωνιώδη προσπάθεια να αυξήσουμε, πείθοντας τους ανθρώπους, ότι είναι δώρο στη ζωή η δωρεά οργάνων.

Απ’ ό,τι άκουσα και τη Βουλή σήμερα τα θέματα των τότε αλλαγών δεν μας απασχολούν εδώ. Γιατί εσείς κάνετε εκσυγχρονισμό εκείνου του συστήματος και σε ορισμένες περιπτώσεις έχετε και δίκιο, μία θα αναφέρω. Αλλά ευτυχώς η Επιστημονική Υπηρεσία της Βουλής έκανε τη σχετική αναφορά, συμπληρώνοντας αυτά που η Αίθουσα είναι ανίκανη να κάνει και λέγοντας ότι εκείνη την περίοδο η δική μας μεταρρύθμιση σε ό,τι αφορά το θέμα των μεταμοσχεύσεων είχε τρεις βασικούς άξονες, λέει η Επιστημονική Υπηρεσία. Πρώτον, τη διεύρυνση αυτού που μπορεί να είναι δότης και αυτού που μπορεί να είναι ο λήπτης. Είναι πολύ μεγάλη υπόθεση. Δεύτερον, και κυριότερο, ο συναισθηματικός δότης και παράλληλα με αυτόν η εικαζόμενη συναίνεση. Δεν έχει εκφράσει επιθυμία να είναι ο άλλος δότης, φεύγει από τη ζωή, είναι χρήσιμα όργανά του, οι συγγενείς του λένε «ναι» και εικάζεται και η δική του συναίνεση. Και τρίτον, για την εποχή οι αυστηρότατες διατάξεις που είχαν να κάνουν με την εμπορία των οργάνων του σώματος και τη σχετική εγκληματική δραστηριότητα.

Τώρα, μετά από χρόνια, γίνονται αλλαγές, είχαν μεσολαβήσει αλλαγές και εν τω μεταξύ, αλλάζει περίπου το μισό του νόμου εκείνου. Αρκετές αλλαγές είναι θετικές. Μία από αυτές δεν είναι εκσυγχρονιστική. Είναι άλλη αντίληψη σε ό,τι αφορά την παραβίαση της αρχής ότι δεν υπάρχει τίποτε υποκειμενικό σε ό,τι αφορά τον λήπτη. Όλα είναι αντικειμενικά και έχουν μια σειρά. Κανείς δεν προηγείται του άλλου. Κανένα τεκμήριο δεν υπερισχύει κανενός άλλου, παρά η σειρά, δηλαδή πότε είσαι τοποθετημένος στη σειρά και αν ήρθε η σειρά σου. Το αλλάζετε για την προστασία της οικογένειας του δότη. Αυτή είναι μια άλλη φιλοσοφική προσέγγιση. Δεν είναι η ίδια με τη δική μου, αλλά εν πάση περιπτώσει δεν μπορώ να τοποθετηθώ και αρνητικά απέναντι σε αυτό. Ωστόσο, εμείς είχαμε κάνει άλλου είδους ταξινόμηση και λέγαμε ότι δεν αλλάζει σε τίποτα η σειρά, γιατί η ανθρώπινη ζωή είναι η ίδια εδώ, αλλού, παντού, για όλους, για όλες.

Θέλω να σας κάνω με την ευκαιρία που είστε και οι δύο εδώ -αλλάζω λιγάκι τη ροή της ομιλίας μου- δύο παρατηρήσεις σχετικά με δύο μεγάλα θέματα για τα οποία είστε ανενεργοί, τα διαβητολογικά κέντρα. Εδώ υπάρχουν έκνομες συμπεριφορές του Προέδρου του ΚΕΣΥ. Υπάρχουν παραλείψεις οφειλόμενων ενεργειών. Σας έχω κάνει μια ερώτηση. Δεν ξέρω τι κάνετε. Η τακτική του Υπουργείου είναι να απαντάει πολύ αργά. Οι εκλογές που έρχονται νομίζω ότι πρέπει να σας υποχρεώσουν να απαντήσετε στον κοινοβουλευτικό έλεγχο γρηγορότερα. Εάν περάσει το διάστημα που δίνει ο Κανονισμός της Βουλής, θα την κάνω επίκαιρη την ερώτηση. Είναι μια μορφή φιλικής προειδοποίησης αυτό.

Τελευταίο αναφέρω το θέμα των κλειστών προϋπολογισμών, του λεγόμενου clawback. Όταν το ψήφισε η Βουλή των Ελλήνων, τον Μάρτιο του 2012, λίγες εβδομάδες προ των εκλογών, ήταν δική μου επινόηση, με την έννοια ότι στα φάρμακα ό,τι και να έκανες -και με τον ΕΟΠΥΥ και με την ηλεκτρονική συνταγογράφηση και με ό,τι κάναμε- παρέμενε υψηλή σχετικά η συνταγογράφηση. Είχαμε πει ότι για ένα μεταβατικό χρονικό διάστημα θα φέρουμε τους κλειστούς προϋπολογισμούς, τόσα δίνει το δημόσιο για τα φάρμακα και από εκεί και πέρα παραπάνω δεν δίνει. Ήταν μία πάρα πολύ άδικη ρύθμιση, γιατί δεν είχε αντικειμενικό κριτήριο μέσα της.

Χτυπήθηκε από όλες τις πλευρές της Βουλής. Η πλειοψηφία το ψήφισε τότε, στηρίχθηκε σε μία δική μου διαβεβαίωση ότι αυτό θα ισχύσει για ένα συγκεκριμένο χρονικό διάστημα. Εμείς φύγαμε από την κυβέρνηση, ήρθαν άλλοι, πολλοί άλλοι για πολλά χρόνια κι όχι μόνο δεν το πήραν πίσω αυτό -εγώ στη Βουλή το έχω ζητήσει επανειλημμένα-, το διευρύνατε σε όλα τα επίπεδα του χώρου της υγείας, παντού, και ο ΣΥΡΙΖΑ και εσείς.

Είναι μια ώρα τώρα να δούμε αλλαγές στους κλειστούς προϋπολογισμούς. Εσείς συγκροτήσατε μια επιτροπή, η οποία σας παρέδωσε τον Φεβρουάριο μια μελέτη. Την έχω εδώ, δεν ξέρω τι σκοπεύετε να κάνετε. Είμαι βέβαιος ότι θα πείτε ότι έχουμε εκλογές, άρα αυτό πάει μετά τις εκλογές. Είναι πολύ συγκεκριμένα τα θέματα των κλειστών προϋπολογισμών. Οι αλλαγές -σας υποδεικνύονται κάποιες εδώ- που πρέπει να κάνετε είναι να αφαιρέσετε από συγκεκριμένες δράσεις του Υπουργείου Υγείας τη λογική του κλειστού προϋπολογισμού. Όχι να τον κρατήσετε με αλλαγές και προϋποθέσεις. Υποτίθεται μετά από τόσα χρόνια, από το 2012, έπρεπε το Υπουργείο αυτό να έχει καταλάβει με ποιους μηχανισμούς, ποιους θεσμούς και με ποιες διαδικασίες μπορεί να μειώνει τις δαπάνες του. Αυτή είναι η ιδιωτικοποίηση της υγείας, όχι τα άλλα που λέγονται εδώ. Αυτή είναι.

Πώς μετριέται η ιδιωτικοποίηση της υγείας; Από το να βάζει ο άλλος το χέρι του στην τσέπη, όχι από τις ιδεοληψίες ή από τις νομικές μορφές. Αυτά είναι ανοησίες ξεπερασμένες εδώ και δεκαετίες. Έχετε καταγράψει πόσο αυξάνεται το να βάζει ο πολίτης χέρι στην τσέπη για την υγεία του; Αυτή είναι η ιδιωτικοποίηση. Και εδώ το να λες ότι εγώ καλύπτω μέχρι τόσο τοις εκατό ή με τόσα χρήματα μια δαπάνη για θέματα άλφα, βήτα, γάμμα φαρμάκου μέχρι οτιδήποτε άλλο, είναι πραγματικά μια στατιστική αναγκαία που πρέπει να κάνετε, για να λέτε στον πολίτη ότι εμείς ανταποκρινόμαστε, μειώνουμε την ιδιωτική δαπάνη.

Ο άνθρωπος, ο πολίτης, που μια ζωή είναι ασφαλισμένος και δουλεύει, βάζει λιγότερα χρήματα για την υγεία του. Άμα βάζει περισσότερα -και το clawback είναι αυτό- λέει το δημόσιο εγώ δίνω αυτά και ξεκαθαρίζει τη θέση του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μετά πληρώνει ο πάροχος, όχι ο πολίτης.

**ΑΝΔΡΕΑΣ ΛΟΒΕΡΔΟΣ:** Ποιος είναι ο πάροχος;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ο πάροχος είναι οι κλινικές, οι φαρμακοβιομηχανίες…

**ΑΝΔΡΕΑΣ ΛΟΒΕΡΔΟΣ:** Και;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν επιβάλλεται στον πολίτη.

**ΑΝΔΡΕΑΣ ΛΟΒΕΡΔΟΣ:** Σοβαρά το λέτε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Με το clawback όχι.

**ΑΝΔΡΕΑΣ ΛΟΒΕΡΔΟΣ:** Η ιδιωτικοποίηση στο πεδίο της υγείας παράγεται από τους μηχανισμούς που κάνουν τον πολίτη να βάζει το χέρι στην τσέπη.

Αυτό είναι, κύριε Πλεύρη, το συμπέρασμα μιας μεγάλης εμπειρίας. Ή θα διαφοροποιήσετε αυτές τις ρυθμίσεις -που ήταν η εισαγωγή τους προϊόν ανάγκης εκείνης της εποχής- ή θα επιμείνετε σε μια μορφή εξοικονόμησης του δημοσίου, που είναι εξοικονόμηση του δημοσίου σε βάρος όλων των άλλων.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για δύο λεπτά μόνο, κύριε Πρόεδρε.

Πράγματι, υπάρχει μια παράλειψη στο κομμάτι πρώτα απ’ όλα ότι ο Ανδρέας Λοβέρδος είχε κάνει την πρώτη μεγάλη τομή στο κομμάτι των μεταμοσχεύσεων. Εκεί πέρα μάλιστα υπήρχαν δύο θέματα, τότε που θυμάμαι, δύο θέματα βιοηθικής. Υπήρξε το θέμα της εικαζόμενης συναίνεσης, που -κατά την εκτίμησή μου, κύριε Λοβέρδο- πιστεύω ότι και στην πορεία η αλλαγή η πρώτη που έγινε αλλά και τώρα είναι προς την ορθότερη κατεύθυνση, γιατί η αρχική σκέψη που τότε είχε δημιουργήσει μία πολύ μεγάλη συζήτηση ήταν ότι αν δεν είχες δηλώσει ότι δεν θες να γίνεις δότης, αυτομάτως γινόσουν, όποτε εκεί είχαν τεθεί έντονοι βιοηθικοί προβληματισμοί. Τώρα πιστεύω ότι πηγαίνουμε σε ένα μοντέλο πραγματικά εξορθολογισμένο, που οι συγγενείς εκφράζουν αυτό που λέμε, τη βούληση που θα είχε ο δότης.

Το δεύτερο κομμάτι είναι ότι αλλαγές έγιναν τότε. Τώρα και το κομμάτι του καρδιακού θανάτου και το κομμάτι -κατά την εκτίμησή μου- που λέτε είναι μια άλλη φιλοσοφία, βοηθάει στο να δοθούν παραπάνω δότες. Διότι, ναι μεν κάνατε τον συναισθηματικό τότε δότη, αλλά τώρα το γεγονός που συνδυάζεται με την οικογένεια δίνει τη δυνατότητα σε κάποιον που δεν είναι συμβατός για να δώσει στην οικογένειά του να δώσει, να μπει στη λίστα, αλλά θα το πάρει κάποιος, προκειμένου να προηγηθεί ένα πρόσωπο με πλήρως διαφανείς διαδικασίες. Οπωσδήποτε είναι μια παράλειψη.

Οι βασικές αρχές, που έχουν δουλέψει και οι αλλαγές που έγιναν πριν και το σημερινό νομοθετικό πλαίσιο, είναι οι αλλαγές που έγιναν το 2011. Δεν τίθεται θέμα από αυτό. Και αυτό, πράγματι, έχει μια συνεισφορά τεράστια και από την κυβέρνηση που ήσασταν τότε και από εσάς προσωπικά. Και θυμίσατε μάλιστα το καθεστώς που έγινε. Δεν το θυμόμουν. Τότε είχατε τοποθετηθεί για το νομοσχέδιο, αλλά δεν το θυμόμουν ότι ήταν σε εκείνο το πλαίσιο.

Σχετικά με δεύτερο, αυτό που λέτε για το clawback, κύριε Λοβέρδο, να συμφωνήσουμε στα αυτονόητα. Πρώτα από όλα, το clawback, ως θεσμός, πράγματι έχει πολλές αβελτηρίες, που λίγο-πολύ όλοι συμφωνούμε.

Στο μεν φάρμακο που μπήκε, σας πληροφορώ ότι σήμερα γίνεται μια αλλαγή μοντέλου που ξεκίνησε και προηγουμένως -δεν λέμε ότι εμείς το φέραμε, αλλά σε εμάς έχει λειτουργήσει πλήρως-, που είναι οι κλειστές διαπραγματεύσεις. Πλέον, με διαπραγματεύσεις παίρνουμε 450 και 500 εκατομμύρια από τις φαρμακευτικές εταιρείες, όπως γίνεται σε όλον τον κόσμο και το clawback βοηθάει εκεί. Η επέκταση που λέτε στους ιδιώτες - παρόχους, ναι, είναιένα πρόβλημα. Σε αυτό που μου φέρατε ως πόρισμα, και το έχω δει, θα δείτε ότι υπάρχουν και προτάσεις που συνδέονται με αύξηση στη συμμετοχή ασθενών για μείωση clawback, υπάρχει μέσα…

**ΑΝΔΡΕΑΣ ΛΟΒΕΡΔΟΣ:** Δεν το υιοθέτησα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν λέω ότι το υιοθετήσατε. Ακούστε, κύριε Λοβέρδο, πρέπει να καταλάβουμε κάτι για την πλήρη αφαίρεση, που λέτε, άναρχα του clawback. Το clawback αυτή τη στιγμή ουσιαστικά, κατά άδικο μεν τρόπο, εξοικονομεί περισσότερους πόρους στο δημόσιο υπέρ των ασθενών. Πληρώνουν οι πάροχοι που, ναι, είναι μια κριτική αν μπορεί αυτό να είναι 20%, 25%, 30%, αλλά αυτά τα χρήματα τα κερδίζει το δημόσιο και τα επιστρέφει σε παροχές του ΕΟΠΥΥ.

Σίγουρα, όμως, αυτό που λέτε έχει βάση. Ότι, δηλαδή, πρέπει να βρούμε μηχανισμούς, κυρίως με τον έλεγχο της κατανάλωσης, να μπορέσουμε να μειώσουμε το clawback, αλλά δεν πρέπει να πάμε και στην άλλη πλευρά, ότι αποκλειστικά και μόνο οι προϋπολογισμοί δεν είναι κλειστοί και είναι ανοιχτοί και όσο πάει.

Υπάρχει σίγουρα αδικία, ειδικά στους κλινικοεργαστηριακούς. Το φάρμακο έχει πιεστεί. Θεωρώ ότι με τα μέτρα και τα διαρθρωτικά που θα παρθούν θα υπάρχει πλήρης εξισορρόπηση. Και σήμερα, μάλιστα, δίνουμε και τέτοιες δυνατότητες, ειδικά σε αυτά τα φάρμακα.

Όμως, κύριε Λοβέρδο, δεν μπορούμε να ξανασυζητήσουμε ανοιχτούς προϋπολογισμούς άκριτα, διότι και τα λεφτά του Έλληνα φορολογούμενου που δίνονται μέσω του ΕΟΠΥΥ για τις υπηρεσίες είναι πάλι χρήματα του ελληνικού λαού.

Όμως, επί της αρχής -και γι’ αυτό έγινε αυτή η επιτροπή- υπάρχουν μια σειρά από πολύ σημαντικά μέτρα. Και να σας το πω και από εδώ, γιατί τους συνάντησα και τους το είπα. Μέχρι τις εκλογές, δηλαδή πριν κλείσει η Βουλή, θα υιοθετηθούν μια σειρά από αυτά τα μέτρα και κυρίως αυτά που έχουν φύση διαρθρωτική, γιατί έχουν γίνει πολύ σημαντικές προτάσεις προς τη διαρθρωτική κατεύθυνση.

Παράλληλα, στην κατεύθυνση στην οποία λέτε, για τους κλειστούς προϋπολογισμούς, για τους κλινικοεργαστηριακούς, το 2022, το προηγούμενο έτος, βάλαμε συν 80 εκατομμύρια, που θα είναι και τώρα, το 2023, πράγμα που δείχνει ότι και η πολιτεία αντιλαμβάνεται ότι το clawback, δεν μπορεί να είναι δυσθεώρητο και πρέπει να ενισχυθούν οι προϋπολογισμοί.

Είναι, όμως, πολύ λεπτές ισορροπίες, που κακά τα ψέματα είναι ισορροπίες δεκαετίας. Και έχουν μία πολύ σημαντική δουλειά τώρα για να υλοποιηθούν, γιατί δεν μπορούμε να πάμε ξαφνικά σε αυτό που λένε «διαγραφή σε ό,τι έχει γίνει, ελεύθεροι προϋπολογισμοί». Πρέπει να υπάρχει ο συνδυασμός και πιστεύω ότι είναι μια δύσκολη εξίσωση, αλλά θα μπορέσει να επιτευχθεί.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Θα πάμε στους ειδικούς αγορητές…

**ΑΝΔΡΕΑΣ ΛΟΒΕΡΔΟΣ:** Παρακαλώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Τώρα, κύριε Λοβέρδο, πρέπει να προχωρήσουμε.

**ΑΝΔΡΕΑΣ ΛΟΒΕΡΔΟΣ:** Πρέπει να δώσω μία διευκρίνιση. Δεν θα πάθουμε και τίποτα.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, επειδή είπατε για τη μελέτη -δεν θυμάμαι το ρήμα που χρησιμοποιήσατε- σαν να είναι μελέτη την οποία υιοθετώ. Το ρήμα που χρησιμοποιήσατε δεν ήταν εύστοχο.

Θέλω να σας πω -και να πω στους συναδέλφους μας, δηλαδή, κυρίως- ότι η επιτροπή αυτή, είναι επιτροπή που συγκροτήσατε εσείς, με πρωτοβουλία του Υπουργείου Υγείας, συγκροτήθηκε ομάδα εργασίας κ.λπ.. Άρα είναι δική σας η πρωτοβουλία. Ένα το κρατούμενο.

Άρα, κύριε Πρόεδρε, εγώ επικαλούμαι τη μελέτη αυτή για να πω ότι βλέπουν την ανάγκη μιας αλλαγής, συγκροτούν μια επιτροπή, αλλά δεν είμαι καθόλου βέβαιος ότι θα έρθει στη Βουλή κάποια ρύθμιση σχετική με το θέμα που συζητάμε.

Δεύτερον. Τι είπα εγώ; Είπα ότι το μέτρο αυτό είναι άδικο. Δεν είναι δίκαιο ο ανοιχτός προϋπολογισμός της σπατάλης και της διαφθοράς. Αντίθετα. Και ο βίος μου στο Υπουργείο αυτό έδειξε το ακριβώς αντίθετο.

Όμως, χρησιμοποιείς ένα μέτρο, γιατί δεν μπορείς με δίκαια μέτρα να ελέγξεις τη δαπάνη. Και κρύβεσαι πίσω από το clawback, τον κλειστό προϋπολογισμό, δηλαδή.

Λέει το δημόσιο «εγώ δίνω τόσα» και αυτή είναι μια προστασία οπωσδήποτε του προϋπολογισμού, όχι των ανθρώπων, αλλά του προϋπολογισμού, των δημοσίων οικονομικών. Έχει μεγάλη διαφορά. Τι θα μπορούσες να κάνεις;

Κύριε Πρόεδρε, μία μόνο λέξη.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, γιατί πάλι φτάνουμε στην απάντηση που σας έδωσε.

**ΑΝΔΡΕΑΣ ΛΟΒΕΡΔΟΣ:** Μου έλεγαν εργαζόμενοι στα δημόσια νοσοκομεία ότι η συνταγογράφηση είναι ακόμα με το χέρι, όταν εισήχθη η ηλεκτρονική το 2010! Στα νοσοκομεία με το χέρι!

Λοιπόν, κάνε εκείνα που μπορείς να κάνεις, ώστε με δίκαιο τρόπο να μειώσεις τη δαπάνη και μην καταφεύγεις δέκα με έντεκα χρόνια μετά την εισαγωγή του άδικου αυτού μέτρου, που ήταν χρήσιμο για τα δημόσια οικονομικά σε εποχή μνημονίων, και να κρύβεις τις ανικανότητές σου πίσω από κάτι που ομολογείς και εσύ ότι είναι άδικο.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Θα πάω στους ειδικούς αγορητές και εισηγητές. Ξεκινώ από την κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Αναφορικά με την υπ’ αριθμόν 1641 τροπολογία σας, κύριοι Υπουργοί, αντιτιθέμεθα στα περισσότερα σημεία της. Συγκεκριμένα, διαφωνούμε ήδη από το άρθρο 1, με το οποίο ορίζετε την εφαρμογή 0% ΦΠΑ στα εγκεκριμένα από την Ευρωπαϊκή Επιτροπή εμβόλια κατά του COVID. Δεν είναι δυνατόν να εφαρμόζετε ΦΠΑ σε άλλα βασικά προϊόντα για την καθημερινή διαβίωση, ενώ αντιθέτως, στα εμβόλια COVID, τα οποία έχουν αποφέρει στις κατασκευάστριες εταιρείες κέρδη όχι εκατομμυρίων, αλλά δισεκατομμυρίων ευρώ, να θεσπίζετε απαλλαγή. Αφ’ ενός, συνιστά άνιση μεταχείριση, διότι απαλλάσσετε του φόρου μεγαλοκεφαλαιούχους, επιβαρύνοντας συγχρόνως άλλες ασθενέστερες κοινωνικές ομάδες, αφ’ ετέρου, στερείτε του ελληνικού δημοσίου πολύτιμων εσόδων από μια λίαν κερδοφόρα επιχείρηση.

Ακόμη και στο άρθρο 2, διαδικασία εκκαθάρισης, ενταλματοποίησης και πληρωμής δαπανών αγοράς αντιικών φαρμάκων και μονοκλωνικών αντισωμάτων, με την προβλεπόμενη ενταλματοποίηση και πληρωμή των αναφερόμενων στο άρθρο 2 κονδυλίων υφίσταται κίνδυνος νομιμοποίησης ανεξέλεγκτων δαπανών, οι οποίες απέβησαν τότε που έγιναν σε βάρος του δημοσίου χρήματος και μάλιστα αναδρομικά. Δηλαδή και αναδρομικά και ανέλεγκτα, αλλά κυρίως μη ελέγξιμα. Όχι.

Αντιτιθέμεθα, επίσης, στο άρθρο 3, εφαρμογή του μηχανισμού αυτόματης επιστροφής, διότι αποτελεί δαπάνη για την οποία προβλέπεται ενεργοποίηση μέσω ΚΥΑ. Είναι άλλη μια περίπτωση υπερβολικής εξουσιοδότησης προς τον Υπουργό για ρύθμιση θεμάτων τα οποία δέον να επιλύονται συλλογικά, ακολουθώντας κοινοβουλευτική διαδικασία.

Ως προς το άρθρο 4, το οποίο ρυθμίζει τη διαδικασία κοστολόγησης των νοσοκομειακών παρεχόμενων υπηρεσιών, διαπιστώνουμε ότι σε αυτή τη διαδικασία ακολουθείται λίαν δυσνόητο σύστημα κοστολόγησης, το οποίο μάς γεννά τον εύλογο προβληματισμό για το ότι θα μπορούσε να οδηγήσει σε άκριτη σπατάλη.

Εν συνεχεία, στο άρθρο 7 φέρνετε μια διάταξη την τελευταία στιγμή για να βολέψετε ιδιώτες γιατρούς, εκτός από το Νοσοκομείο Θήρας και το Νοσοκομείο «Παπαγεωργίου». Η παρούσα διάταξη είτε έρχεται φωτογραφικά είτε έρχεται με προχειρότητα και χωρίς σχεδιασμό. Σε κάθε περίπτωση, μας βρίσκει αντίθετους η προσέγγισή σας.

Τέλος, στο άρθρο 10 της τροπολογίας, συντονιστές μεταμοσχεύσεων, επισημαίνουμε ότι θα προβλέπεται με την εν λόγω τροπολογία στο καινούργιο άρθρο 3 παράγραφος 3 ότι οι συντονιστές μεταμοσχεύσεων δύναται να είναι πτυχιούχοι Ιατρικής είτε Νοσηλευτικής είτε -ελλείψει αυτών- πτυχιούχοι Επισκεπτών Υγείας, Μαιευτικής, Διοίκησης Μονάδων Υγείας, Ιατρικών Εργαστηρίων, Κοινωνικής Εργασίας και Βοηθοί Νοσηλευτών.

Θεωρούμε ότι το αντικείμενο είναι τόσο ευαίσθητο και σοβαρό, ώστε μόνο γιατροί να δύναται να είναι συντονιστές μεταμοσχεύσεων και όχι άλλες ειδικότητες, ακόμη και συναφείς. Δεν μπορούμε να κατανοήσουμε πώς βοηθός νοσηλευτής μπορεί να σχετίζεται με μεταμοσχεύσεις ή πώς ένας πτυχιούχος διοικητικών σπουδών, σχετιζόμενος μεν με τη διοικητική λειτουργία των νοσοκομείων, παντελώς άσχετος δε με την Ιατρική, μπορεί να συντονίσει μεταμοσχεύσεις και να λάβει τέτοια ευθύνη.

Θεωρούμε ότι αυτές οι τροποποιήσεις ικανοποιούν υποσχέσεις ιδιωτικές και, μάλιστα, προεκλογικά και δεν συμφωνούμε.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αθανασίου.

Τον λόγο έχει ο κ. Λαμπρούλης από το Κομμουνιστικό Κόμμα Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ολοκληρώνεται η διαδικασία συζήτησης του συγκεκριμένου νομοσχεδίου. Εν τάχει, θα ήθελα να επαναλάβω κάποιες πτυχές αναφορικά με το Μέρος Α΄, για το ογκολογικό κέντρο «Ελπίδα». Ξεκάθαρα το είπαμε και στις επιτροπές, το είπε και στην πρωτολογία και ο Κοινοβουλευτικός Εκπρόσωπος ότι οι στόχοι που έρχεται να εξυπηρετήσει η Κυβέρνηση με τη μετατροπή νομικού προσώπου ή, τέλος πάντων, με τη δημιουργία του νομικού προσώπου ιδιωτικού δικαίου, του συγκεκριμένου κέντρου, είναι οι εξής:

Πρώτον, η απαλλαγή από το κράτος της ευθύνης χρηματοδότησης αυτού του ευαίσθητου τομέα και όχι μόνο, αλλά του συγκεκριμένου ευαίσθητου τομέα του παιδικού καρκίνου και των νεοπλασματικών νόσων της παιδικής ηλικίας και η εναπόθεση της χρηματοδότησης αυτών των πόρων στους καλούς και φιλεύσπλαχνους δωρητές επιχειρηματίες.

Δεύτερον, η λειτουργία του παιδογκολογικού κέντρου θα εξαρτάται από την ικανότητα προσέλκυσης εσόδων, από τη στιγμή που θα λειτουργεί με ιδιωτικοοικονομικά κριτήρια.

Τρίτον, θα κοστολογούνται όλες οι ιατρικές πράξεις και θα πληρώνουν αδρά οι οικογένειες για τις επιπλέον μη καλυπτόμενες ανάγκες που θα προκύπτουν.

Τέταρτον, διαλύονται οι εργασιακές σχέσεις του προσωπικού.

Πέμπτον, ανοίγει παράθυρο για την εκπαίδευση ακόμα και του ιατρικού προσωπικού κατά την περίοδο λήψης ειδικότητας ή των φοιτητών σε ιδιωτικά οργανωμένα κέντρα.

Και, έκτον, μεταφέρεται μια μονάδα μεταμόσχευσης μυελού των οστών σε μονάδα ιδιωτικού δικαίου και αιματολογικές ογκολογικές μονάδες, που είναι ήδη υποστελεχωμένες.

Εν κατακλείδι, η κατεύθυνση συμπυκνώνει ακριβώς τη μετατροπή της υγείας σε εμπόρευμα και αυτό αναδεικνύεται και από αυτό το νομοσχέδιο, σε συνέχεια φυσικά της πολιτικής που ασκείται διαχρονικά και στον τομέα και στον χώρο της υγείας ή των δομών της δημόσιας υγείας. Η κατεύθυνση των ανωτέρω συμπυκνώνεται στο ότι το επίπεδο των υπηρεσιών υγείας θα εξαρτάται από την προσέλκυση ασθενών-πελατών και, δεύτερον, η χρηματοδότηση θα εξαρτάται από μια αέναη κούρσα αναζήτησης πόρων.

Αναφορικά με την τροπολογία, σε μια σειρά από άρθρα είμαστε αντίθετοι, γι’ αυτό στο σύνολο θα την καταψηφίσουμε. Εάν ήταν ξέχωρο το πρώτο άρθρο της τροπολογίας, θα ήμασταν θετικοί, αυτό δηλαδή για την εφαρμογή του μηδενικού συντελεστή φόρου προστιθέμενης αξίας στο εμβόλιο του κορωνοϊού.

Στο άρθρο 3 θα ήμασταν κατά, εάν ήταν χώρια. Θα αποτυπωθεί ούτως ή άλλως και από τη συνολική ψήφο στη συγκεκριμένη τροπολογία. Μιλάμε για μια προκλητική ρύθμιση υπέρ των φαρμακοβιομηχάνων για το 2023, το 2024, το 2025 μερικές εκατοντάδες εκατομμύρια από τη μείωση του clawback. Και η απώλεια των εσόδων από πού θα καλυφθεί; Από το κράτος; Από πού; Και μάλιστα, αφαιρείται ο στοιχειώδης έλεγχος για την υλοποίηση αυτού του μέτρου λόγω των καθυστερήσεων που υπάρχουν από τις πολυπληθείς «εμπιστευτικές» λεγόμενες συμφωνίες.

Στο άρθρο 4 είμαστε, επίσης, κατά.

Στο άρθρο 5 θα πηγαίναμε στο «παρών».

Ως προς το άρθρο 6 για τη μετάθεση ιατρών κλάδου του Εθνικού Συστήματος Υγείας, πρόκειται για άρθρο-ρύθμιση «αλαλούμ». Πραγματικά, είναι αλαλούμ! Μετακίνηση χωρίς αναπλήρωση στα νοσοκομεία προέλευσης. Αυτό συμβαίνει και τώρα. Πηγαίνοντας να μπαλώσετε μια τρύπα, ανοίγετε μια άλλη. Τώρα έρχεστε και λέτε: Πέρα από τη μετακίνηση χωρίς αναπλήρωση, μιλάτε και για τη μετακίνηση της οργανικής θέσης στο νοσοκομείο υποδοχής, όταν δεν υπάρχει όμως αντίστοιχη κενή, το οποίο θα στέλνει στο νοσοκομείο προέλευσης μια οποιαδήποτε όμως κενή θέση. Τι είναι αυτό; Αλαλούμ δεν είναι; Τι είναι;

Τα οργανογράμματα είναι δεδομένα. Προσλάβετε όλο το απαραίτητο αναγκαίο προσωπικό όχι με βάση τα οργανογράμματα -με βάση τις ανάγκες, λέμε εμείς-, αλλά έστω καλύψτε τα οργανογράμματα των νοσοκομείων, όπου οι ελλείψεις είναι τεράστιες, ακόμη και αν το δείτε και από αυτή τη σκοπιά -που δεν συμφωνούμε σε αυτό- σ’ ό,τι αφορά δηλαδή τις ανάγκες σε μόνιμο προσωπικό στα νοσοκομεία, σε ιατρικό, σε νοσηλευτικό και πάει λέγοντας.

Στο άρθρο 7 πού δίνετε τη δυνατότητα; Τη δίνετε στους γιατρούς. Δηλαδή στο υποστελεχωμένο Νοσοκομείο της Θήρας να μπορεί, να μπορούν οι γιατροί να ασκούν ιδιωτικό έργο. Θα ήμασταν κατά. Όπως επίσης το ίδιο ισχύει, αρνητική ψήφος δηλαδή, για το άρθρο 8, για την απασχόληση στο «Ωνάσειο» των ιατρών του Εθνικού Συστήματος Υγείας. Ουσιαστικά αυτό τι σημαίνει; Σημαίνει άσκηση ιδιωτικού έργου και «ξήλωμα» των σχετικών τομέων των δημόσιων νοσοκομείων.

Επίσης, το άρθρο 9 λέει για τη συνεργασία πανεπιστημιακών εργαστηρίων και νοσοκομείων του Εθνικού Συστήματος Υγείας. Η συνεργασία τι έχει ως βάση; Έχει την παροχή εργασιών-υπηρεσιών. Έναντι όμως τίνος; Έναντι αμοιβών ανάμεσα στο πανεπιστήμιο και τα δημόσια νοσοκομεία. Είναι μέτρο στην κατεύθυνση της λεγόμενης «αυτοχρηματοδότησης αυτοτροφοδοτούμενων οικονομικών μονάδων».

Να πω και για το άρθρο 10, για τους συντονιστές μεταμόσχευσης. Στη ρύθμιση προβλέπονται και εργαζόμενοι -λέω, και εργαζόμενοι- με σχέση εργασίας ιδιωτικού δικαίου ορισμένου χρόνου, καθώς και το καθεστώς των μετακινήσεων από άλλες υγειονομικές υπηρεσίες, γεγονός που μας βρίσκει αντίθετους. Και αν ήταν χώρια, θα την καταψηφίζαμε. Στο σύνολο, βέβαια, καταψηφίζουμε την τροπολογία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο κ. Γεώργιος Φραγγίδης από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Νομίζω ότι μετά από τις συζητήσεις στις επιτροπές αλλά και σήμερα, σε σχέση με το νομοσχέδιο που αφορά το ογκολογικό κέντρο, έγινε ξεκάθαρο ότι εμείς δεν μπορούμε να το στηρίξουμε αυτό. Διότι δεν μπορείς να αποσπάς κλινικές από νοσοκομεία και να τις ενσωματώνεις σε έναν φορέα ο οποίος θα καλύπτει οικονομικά πλήρως -και όχι όπως το «Ωνάσειο» με ένα ποσοστό- τα έξοδά του και στο νοσηλευτικό και στο ιατρικό περιβάλλον και τα έξοδα λειτουργίας του και από εκεί και πέρα να έχουμε μια διοίκηση η οποία θα είναι σε ιδιώτη και θα προσδιορίζει το πώς θα πορεύεται το κέντρο.

Ένα κέντρο το οποίο αναγκαστικά θα έχει συνεργασία και με τις κλινικές αυτές τις παιδιατρικές, οι οποίες μεταφέρονται, γιατί ξέρουμε πολύ καλά ότι ένα ογκολογικό παιδιατρικό περιστατικό δεν είναι μόνο το ογκολογικό, καλείται να καλυφθεί και από όλες τις άλλες παιδιατρικές ανάγκες, που δυστυχώς δεν θα είναι μαζί, γιατί θα είναι η παιδιατρική κλινική στο «Η Αγία Σοφία» ή στο «Αγλαΐα Κυριακού» που θα έχει μείνει.

Τώρα ήθελα να προσθέσω δυο τρία πραγματάκια σε σχέση με το νομοσχέδιο για τις μεταμοσχεύσεις, που είπαμε ότι συμφωνούμε και θα το ψηφίσουμε. Πρώτον, αυτό που θέλω να πω αφορά την οικονομική διάσταση των μεταμοσχεύσεων, σε σχέση δηλαδή με την αποζημίωση των ομάδων μεταμόσχευσης που απαιτεί την αναθεώρηση του ισχύοντος DRGs. Η αναθεώρηση αυτή απαιτεί ανάλυση των υπαρχόντων δεδομένων από κάθε κέντρο μεταμόσχευσης, αναφορικά με το είδος και το κόστος των υπηρεσιών υγείας για κάθε ασθενή ο οποίος έχει υποβληθεί σε μεταμόσχευση. Επιπλέον, απαιτεί τη μεταβολή του πλαισίου αποζημίωσης της ομάδας μεταμόσχευσης, η οποία θα πρέπει να βρίσκεται σε συνεχή εργασία είκοσι τέσσερις ώρες το εικοσιτετράωρο για τριακόσιες εξήντα πέντε ημέρες τον χρόνο.

Όσον αφορά το άρθρο 38, που μιλάει για το πλαίσιο ποιότητας και ασφάλειας, θα πρέπει να καταρτιστεί συγκεκριμένο και ειδικό πλαίσιο μετεκπαίδευσης γιατρών -χειρουργών, εντατικολόγων, ανοσολόγων, λοιμωξιολόγων, καρδιολόγων- οι οποίοι θα μπορούν να συμμετάσχουν σε μία ομάδα μεταμόσχευσης. Το εκπαιδευτικό αυτό πλαίσιο θα πρέπει να περιλαμβάνει τον χρόνο και το περιεχόμενο της μετεκπαίδευσης, μετά τη λήψη του τίτλου ειδικότητας βέβαια, ώστε αυτή να είναι σε αντιστοιχία με τις σύγχρονες επιστημονικές εξελίξεις γύρω από το αντικείμενο. Αποτελεί εξίσου αναγκαιότητα ο καθορισμός διαστημάτων επανεκπαίδευσης, ώστε οι ομάδες να διατηρούν υψηλό επίπεδο επιστημονικής κατάρτισης. Αντίστοιχο εκπαιδευτικό πλαίσιο θα πρέπει να καταρτιστεί και για τους νοσηλευτές των μονάδων αυτών, για τους νοσηλευτές χειρουργείων ειδικών στην εξωσωματική κυκλοφορία.

Τα παραπάνω απαιτούν την αναγκαία χρηματοδότηση, που μπορεί, για παράδειγμα, να προκύψει από την προκήρυξη ικανού αριθμού υποτροφιών εξωτερικού ή εσωτερικού, μέσω του Ιδρύματος Κρατικών Υποτροφιών ή άλλων συναφών φορέων, οι οποίες θα καλύπτουν τη δαπάνη μετεκπαίδευσης γιατρών και νοσηλευτών.

Τώρα, ερχόμενος στις τροπολογίες, κατ’ αρχάς, θα ήθελα να απευθυνθώ στους Υπουργούς σε σχέση με την τροπολογία που καταθέσαμε εμείς και αφορά την παύση εισφοράς υπέρ ΝΙΜΤΣ των μερισματούχων του Μετοχικού Ταμείου Αεροπορίας και την εκτροπή της εισφοράς αυτής στο Μετοχικό Ταμείο Αεροπορίας. Τελικά την κάνετε αποδεκτή, κύριε Υπουργέ;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα απαντήσω σχετικά μετά από τις δευτερολογίες όλων.

**ΓΕΩΡΓΙΟΣ ΦΡΑΓΓΙΔΗΣ:** Εντάξει, θα το πείτε μετά.

Πάντως θεωρούμε ότι είναι κάτι το οποίο πρέπει να γίνει αποδεκτό, διότι στηρίζεται σε έναν νόμο του 1958, όπου τότε δεν υπήρχε το στρατιωτικό Νοσοκομείο Αεροπορίας και όλοι οι αξιωματικοί, αλλά και αυτοί που ήταν σε σύνταξη ή οι οικογένειές τους, ήταν αναγκασμένοι να πληρώνουν για το ΝΙΜΤΣ, για να μπορούν να τους καλύπτουν τις ανάγκες. Το 1976, όμως, ιδρύθηκε το «251 Γενικό Νοσοκομείο Αεροπορίας» και πλέον καλύπτει αυτό τις ανάγκες και των αξιωματικών και των υπηρετούντων και των οικογενειών τους. Άρα εγώ θα έλεγα ότι είναι παράλογο να πληρώνουν αυτοί οι άνθρωποι ή οι οικογένειές τους μία εισφορά 3%, ενώ δεν τους παρέχει καμμία απολύτως κάλυψη στον τομέα της υγείας.

Όσον αφορά την τροπολογία του Υπουργείου, έχουμε κάποιες διαφωνίες κυρίως με το άρθρο 6 και για αυτό θα ψηφίσουμε «παρών» στην τροπολογία αυτή.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Πάμε στους εισηγητές τώρα. Πρώτος θα πάρει τον λόγο ο κ. Ανδρέας Ξανθός από τον ΣΥΡΙΖΑ - Προοδευτική Συμμαχία. Μετά θα μιλήσει ο κ. Κρητικός από τη Νέα Δημοκρατία. Στη συνέχεια θα δώσω ένα μικρό διάστημα στον Υπουργό, τον κ. Πλεύρη. Και θα κλείσουμε με την κ. Γκάγκα, την Αναπληρώτρια Υπουργό. Και όποιος άλλος έχει ερωτήσεις θα δώσω χρόνο, να μη στεναχωριέστε!

**ΑΝΔΡΕΑΣ ΞΑΝΘΟΣ:** Κλείνουμε τη συζήτηση και θα ήθελα να κάνω δυο-τρία σχόλια. Αναρωτήθηκε ο Υπουργός αν υπάρχει αδυναμία κατανόησης ή αν απλώς έχουμε μια συνήθη…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν πήγαινε σε εσάς αυτό. Να το ξεκαθαρίσω.

**ΑΝΔΡΕΑΣ ΞΑΝΘΟΣ:** Εντάξει, κύριε Υπουργέ.

Εγώ, λοιπόν, λέω ότι δεν υπάρχει προφανώς αδυναμία κατανόησης, ίσα-ίσα και εμείς αλλά και όλοι οι «παροικούντες την Ιερουσαλήμ» έχουμε καταλάβει ακριβώς ποια είναι η στρατηγική την οποία ακολουθείτε. Αυτά όλα -ιδιαίτερα αναφέρομαι στην αλλαγή στο νομικό καθεστώς στο «Παίδων», στην ογκολογική μονάδα- δεν είναι κεραυνός εν αιθρία, είναι σε ένα πλαίσιο πολιτικής το οποίο έχει διαμορφωθεί εδώ και πάρα πολύ καιρό. Και υπάρχουν ήδη δείγματα γραφής. Υπήρξε ο νόμος ο οποίος ανέτρεψε τον αξιακό πυρήνα, τη θεμελιώδη εργασιακή σχέση του συστήματος. Σας επισημάναμε ότι αυτό είναι τεράστιο πισωγύρισμα.

Η κυρία Υπουργός είπε ότι αυτό ενισχύει τους βαθμούς ελευθερίας και δίνει κίνητρα στους γιατρούς. Κατ’ αρχάς, δεν το έχετε εφαρμόσει. Και αυτό δείχνει, κατά την άποψή μου, ότι καταλαβαίνετε και εσείς ότι αυτές οι παρεμβάσεις περισσότερο ιδεοληψία έχουν από πίσω τους, παρά αποτέλεσμα συγκεκριμένο πρόκειται να φέρουν.

Αντίστοιχα, λοιπόν, εγώ λέω και ισχυρίζομαι ότι το νέο πλαίσιο το οποίο εσείς δημιουργείτε τώρα -τώρα το δημιουργούμε, τώρα το δημιουργείτε, δεν υπήρχε όπως το «Παπαγεωργίου», το «Ωνάσειο» και τον ΕΟΜ που φέρατε παραδείγματα- ενισχύει τους βαθμούς ελευθερίας των διοικήσεων να ακολουθήσουν ιδιωτικοοικονομικό μάνατζμεντ και να υπονομεύσουν τον δημόσιο χαρακτήρα.

Αυτό θα γίνει διά της διολισθήσεως και θα πάμε σε αυτό που λέμε εμείς «ενεργητική» και μάλλον «επιθετική ιδιωτικοποίηση». Μέχρι τώρα είχαμε στη χώρα -συνολικά, δεν λέω μόνο επί των ημερών σας- αυτό που λέμε «παθητική ιδιωτικοποίηση», το δημόσιο σύστημα υγείας, δηλαδή, ήταν ανεπαρκές στο να καλύψει τις ανάγκες και ένα μεγάλο κομμάτι του κόσμου εξωθούνταν στο να αναζητάει υπηρεσίες από τον ιδιωτικό τομέα, όπου ένα μέρος αυτού του κόστους τον επιβάρυνε προσωπικά και γι’ αυτό έχουμε το διαρθρωτικό πρόβλημα των πολύ υψηλών ιδιωτικών δαπανών.

Τώρα, λοιπόν, από τη φάση της παθητικής ιδιωτικοποίησης, με τις αλλαγές που κάνετε εσείς, πάμε στην ενεργητική ιδιωτικοποίηση, η οποία σε όλο τον κόσμο -σε όλο τον κόσμο, τι να κάνουμε;- μεταφράζεται σε αυξημένη ιδιωτική συμμετοχή και σε αύξηση των ανισοτήτων στη φροντίδα. Και δεν είναι τυχαίο σε ποιους κρίκους του συστήματος επιλέγετε να τις κάνετε τις αλλαγές. Θέλετε να βάλετε, υποτίθεται, κάποιες μονάδες πιλοτικά, για να πείτε ότι αυτό λειτουργεί ως καλό παράδειγμα και να το γενικεύσουμε φυσικά σε όλο το σύστημα υγείας. Αυτό πιστεύω ότι θα συμβεί με την πρόοδο των πραγμάτων στον βαθμό που δεν θα αποκατασταθεί και εμείς δεσμευόμαστε ότι θα επανέλθει στο αρχικό του νομικό καθεστώς, που δεν αλλάζει αυτή την πρόνοια.

Εγώ ήμουν τεσσεράμισι χρόνια Υπουργός, κύριε Πλεύρη. Ποτέ κανένας, ούτε το Ίδρυμα «Ελπίδα» ούτε οι επιστήμονες που εμπλέκονται στην παιδοογκολογική φροντίδα ούτε οι σύλλογοι των ασθενών -εννοείται-, δεν μου έθεσε θέμα για το ότι το σημερινό νομικό καθεστώς, το νομικό πρόσωπο δημοσίου δικαίου στραγγαλίζει την ογκολογική μονάδα και δεν την αφήνει να αναπτυχθεί, να παρέχει καλές υπηρεσίες, να κάνει κλινικές μελέτες και να συνεργάζεται με κέντρα του εξωτερικού και λοιπά.

Το «κέντρο» είναι επιστημονικός όρος. Μιλάμε για κέντρα εμπειρογνωμοσύνης, μιλάμε για κέντρα αναφοράς, μιλάμε για κέντρα αριστείας, που σας αρέσει. Από πού και ως πού ένας επιστημονικός όρος -που είναι προφανώς η συνάρθρωση υπηρεσιών, κλινικών, τμημάτων και εργαστηρίων- με τη μορφή μιας επιστημονικής ομπρέλας που λέγεται «κέντρο» πρέπει να αποκτά και διοικητική αυτοτέλεια; Από πού και ως πού; Πού το είδατε γραμμένο αυτό; Και αυτό σε τι θα βοηθήσει κυρίως; Στις ήδη υψηλές και πρότυπου χαρακτήρα υπηρεσίες τις οποίες παρέχει και όλοι το αναγνωρίζουμε.

Άκουσα εδώ ομιλητές της Συμπολίτευσης να λένε ότι «δημιουργούμε πρότυπο και…». Τι πρότυπο; Δηλαδή, τώρα τι ήταν; Κακής ποιότητας; Λοιπόν, είναι προφανής η ιδεοληψία και η εμμονή με μια στρατηγική συνολικής υποχώρησης του δημόσιου χαρακτήρα στο σύστημα υγείας. Και όχι μόνο φυσικά στο σύστημα υγείας, αλλά και στη ΔΕΗ, στα νερά και στο ένα και το άλλο. Έτσι, έχουμε φτάσει σε μία συνολική αποδυνάμωση και της λειτουργίας της δημόσιας διοίκησης και του κράτους, κάτι που βεβαίως, όπως είπα και το πρωί, εγκυμονεί κινδύνους και το κακό παραμονεύει.

Προχωράω στο θέμα των μεταμοσχεύσεων. Είναι μείζονος σημασίας και δεν είχαμε αντίρρηση, κάτι που ξεκαθαρίσαμε από την αρχή. Όμως, νομίζω ότι αυτό που είναι κρίσιμο σήμερα είναι να δεσμευτείτε σε έναν οδικό χάρτη που θα καταστήσει αυτό το αναγκαίο νέο, θεσμικό, εκσυγχρονισμένο πλαίσιο -αλλά από μόνο του το πλαίσιο δεν παράγει αποτέλεσμα- εφαρμόσιμο, βιώσιμο και αποτελεσματικό.

Νομίζω ότι η πρώτη κίνηση είναι να δεσμευτείτε -εάν μπορείτε κι απόψε, εδώ- ότι μέσα στο επόμενο δεκαπενθήμερο θα βγάλετε την κοινή υπουργική απόφαση που θα προβλέπει τη σημαντική ενίσχυση του ετήσιου προϋπολογισμού του ΕΟΜ σε μόνιμη βάση και όχι μόνο για το τρέχον έτος. Έτσι, θα υπάρχει στοιχειωδώς η δυνατότητα να πάμε σε μία σοβαρή αναβάθμιση σε αυτό το πεδίο, συν τις άλλες παρεμβάσεις που ειπώθηκαν ήδη από πάρα πολλούς και από άλλες πολιτικές δυνάμεις ότι πρέπει να γίνουν σε όλο το σύστημα των μεταμοσχεύσεων.

Και βεβαίως, πρέπει να ενισχύσουμε την εμπιστοσύνη στο σύστημα μεταμοσχεύσεων. Και θα συμφωνήσω απολύτως μαζί σας ότι η ρύθμιση για την εικαζόμενη συναίνεση ήταν προβληματική. Ήταν πάρα πολύ προβληματική και ενίσχυσε την αμφισβήτηση, τη δυσπιστία και τις φωνές αυτές που δημιουργούσαν ένα κλίμα έλλειψης εμπιστοσύνης απέναντι στο σύστημα των μεταμοσχεύσεων και απέναντι στην πολιτεία συνολικά και ορθώς πήγε στην άκρη.

Τέλος, θα πω μια κουβέντα μόνο για την τροπολογία. Στο άρθρο 5 είναι θετική η αποτύπωση της ανάγκης, αν και πολύ καθυστερημένη, να πάρει σάρκα και οστά και να λειτουργήσει το Εθνικό Ινστιτούτο Νεοπλασιών. Σας το λέμε τέσσερα χρόνια τώρα και δεν είχατε κάνει το παραμικρό βήμα. Τώρα λέτε ότι μέχρι 30-9-2023 δεσμεύεστε ότι αυτό θα έχει δρομολογηθεί, θα έχει γίνει η κατάλληλη προετοιμασία για τη λειτουργία του και ότι στο μεσοδιάστημα θα τρέξουν τα μητρώα των νεοπλασματικών παθήσεων από την αρμόδια επιτροπή του Υπουργείου.

Συγγνώμη, αλλά το άρθρο 6 μού φαίνεται ρύθμιση προεκλογικής κοπής και νομίζω ότι θα έπρεπε να είχε γίνει μια σοβαρή προετοιμασία και μια συζήτηση και με τις εκπροσωπήσεις των νοσοκομειακών γιατρών, για να μην έχουμε προβλήματα και φωτογραφικού τύπου διατάξεις.

Και έρχομαι και σε κάτι τελευταίο. Θα ήθελα μια απάντηση από την κ. Γκάγκα -ξέχασα να το πω στην ομιλία μου, αλλά και προχθές στην επιτροπή- για το άρθρο 110. Απ’ ό,τι έχω καταλάβει, εκεί υπάρχει μια αλλαγή που δυσκολεύει την παραμονή στο σύστημα των παρατασιούχων ειδικευόμενων. Δεν έχουμε την πολυτέλεια, αγαπητοί Υπουργοί, να χάνουμε αυτή την περίοδο ειδικευόμενους από το σύστημα υγείας. Υπήρχε μια ευελιξία την προηγούμενη περίοδο, αλλά τώρα το πάτε πιο περιοριστικά. Αυτό θα αδειάσει κρίσιμα τμήματα από ειδικευόμενους, οι οποίοι έχουν μάλιστα ολοκληρώσει την ειδικότητα και πραγματικά προσφέρουν αναντικατάστατες υπηρεσίες σε μια δύσκολη περίοδο για το σύστημα.

Ευχαριστώ και για την ανοχή, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, να είστε καλά.

Τον λόγο έχει ο κ. Νεοκλής Κρητικός, εισηγητής της Νέας Δημοκρατίας.

Κύριε Κρητικέ, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, το νομοσχέδιο σήμερα ακουμπά δύο πολύ σημαντικές και ευαίσθητες πτυχές της ελληνικής κοινωνίας. Η πρώτη είναι ο παιδικός καρκίνος και η δεύτερη οι μεταμοσχεύσεις. Είμαστε σίγουροι ότι η δημιουργία ενός πρότυπου και ολοκληρωμένου ογκολογικού κέντρου, όπως αυτό της Μαριάννας Βαρδή Βαρδινογιάννη «Ελπίδα» και οι βελτιώσεις που γίνονται στον μηχανισμό των μεταμοσχεύσεων μόνο καλό θα φέρουν στον Έλληνα πολίτη.

Για όλα τα πράγματα, κύριε Πρόεδρε, χρειάζεται χρόνος και μεθοδικότητα. Είμαστε σίγουροι, λοιπόν, ότι ο χρόνος θα δείξει του λόγου το αληθές.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Κρητικέ.

Θα δώσω τον λόγο στην Αναπληρώτρια Υπουργό Υγείας, την κ. Ασημίνα Γκάγκα.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα και πάλι.

Επειδή μιλάμε για τις ιδιωτικές δαπάνες στην υγεία, να σας θυμίσω ότι έχει είκοσι χρόνια, επί υπουργίας του καθηγητή Στεφανή και επί καλών ημερών, εάν θέλετε, για την υγεία και με ένα πολύ ισχυρό ΕΣΥ εκείνη την εποχή, ο Υπουργός μας βγήκε και είπε ότι το 45% των δαπανών για την υγεία στην Ελλάδα είναι στον ιδιωτικό τομέα και από αυτό, το 50% είναι από τις τσέπες των Ελλήνων. Ως σχετικά νεαρή γιατρός τότε στο σύστημα υγείας είχα πάθει σοκ, γιατί δεν μπορούσα να φανταστώ έναν Υπουργό Υγείας να λέει ότι το 45% των δαπανών είναι στον ιδιωτικό τομέα και να μας φαίνεται λογικό. Και αυτό παρέμεινε αυτή την εικοσαετία με όλες τις κυβερνήσεις που ήρθαν.

Προσπαθούμε, λοιπόν, πραγματικά να ενισχύσουμε το Εθνικό Σύστημα Υγείας, όχι ενισχύοντας τον ιδιωτικό τομέα, αλλά ενισχύοντας το δημόσιο σύστημα υγείας και ενισχύοντας, αν θέλετε, τα κίνητρα για τους γιατρούς που είναι μέσα, οι οποίοι αισθάνονται ανελαστικότητα στις επαγγελματικές τους σχέσεις.

Αυτό, λοιπόν, που κάνουμε είναι απλώς ότι προχωράμε με τα απογευματινά χειρουργεία, τον θεσμό των ήδη επιτυχημένων απογευματινών ιατρείων, που εξυπηρετούν χιλιάδες αρρώστους κάθε χρόνο που τα επιλέγουν. Δίνουμε μια επιπλέον δυνατότητα στους ασθενείς, που την επιλέγουν οι ίδιοι και που την έχουμε συζητήσει με την Ένωση Ασθενών Ελλάδος, με την Ένωση Σπανίων Ασθενών και με πολλές άλλες και συμφωνούν μαζί μας.

Από εκεί και πέρα, αν θέλει κάποιος γιατρός να βγει -και περιορισμένα, εφόσον δουλεύει το πρωί στο δημόσιο και εφόσον συμμετέχει στην ολοήμερη λειτουργία και κάνει εφημερίες- και να κάνει κάποιο ιδιωτικό έργο, επειδή, για παράδειγμα, έχει έναν ασθενή που δεν θέλει να νοσηλευτεί σε ένα νοσοκομείο που δεν έχει φτιαχτεί ή γιατί θέλει ένας ασθενής του κάτι, είναι δικαίωμά του. Το να έχουμε ανθρώπους που να τους έχουμε κάτω από πολύ καταπιεστικές σχέσεις εργασίας δεν είναι καλό. Αυτό το βλέπουμε, γιατί τα τελευταία πολλά χρόνια έχουμε άγονες θέσεις.

Άρα, αν στέλνουμε έναν γιατρό σε ένα νοσοκομείο, όπως είναι της Σαντορίνης, όπου το ενοίκιο το καλοκαίρι ξεπερνάει τις 4.000 τον μήνα, εκεί, και 8.000 να δώσουμε μισθό, δεν θα είναι κάτι που ο άλλος μπορεί να το κάνει και να μείνει με ένα αξιοπρεπές εισόδημα για να έχει τη ζωή του. Από την άλλη μεριά είναι σε ένα νησί που «βυθίζεται» στον τουρισμό και μπορεί ωραιότατα να δει ξένους ασθενείς και να πληρωθεί, δεν καταλαβαίνω γιατί δεν πρέπει να του επιτρέψουμε αυτή τη διαδικασία; Με την προϋπόθεση πάντα ότι η δουλειά το πρωί στο νοσοκομείο γίνεται, η δουλειά το απόγευμα στο νοσοκομείο γίνεται, εξυπηρετώντας περισσότερους ασθενείς μέσα στο Εθνικό Σύστημα Υγείας και έχει και μια ανάσα ελευθερίας. Ειλικρινά δεν το καταλαβαίνω. Το κάνουν όλες οι χώρες της Ευρώπης και εμείς καθόμαστε εδώ και το ξανασυζητάμε αν είναι προοδευτικό ή οπισθοδρομικό. Είναι σαφώς προοδευτικό.

Τώρα μιλάμε για το νομικό πρόσωπο ιδιωτικού δικαίου και τη διοικητική αυτοτέλεια. Να σας πω κάτι; Μιλάμε για το Εθνικό Σύστημα Υγείας και τους διοικητές και τη διοίκηση στο δημόσιο και παράλληλα σας ακούω από το πρωί να λέτε ότι είναι ένα κομματικό κράτος. Ο Υπουργός τι είναι; Με συγχωρείτε, είναι δημόσιος λειτουργός μόνιμος; Κομματικός δεν είναι ο Υπουργός πάντα σε μια κυβέρνηση; Άρα μου λέτε ότι θέλετε να το επιλέγει ο Υπουργός, αλλά όχι να το επιλέγει κάποιο άλλο σώμα. Να καθίσουμε μαζί να βρούμε πώς είναι η σωστή επιλογή και πώς πρέπει να μπαίνει, ώστε να έχουμε ένα πραγματικά αξιολογούμενο και ελεγχόμενο σύστημα, που δεν είναι κομματικό. Μαζί σας! Αυτό, λοιπόν, να το κάνουμε.

Πάμε, όμως, λίγο πιο πίσω. Η οικογένεια Παπαγεωργίου, ο αείμνηστος Νίκος Παπαγεωργίου και η οικογένειά του, έχτισαν ένα νοσοκομείο και το δώρισαν στο δημόσιο. Είναι νομικό πρόσωπο ιδιωτικού δικαίου, λειτουργεί περίφημα, δεν πληρώνει κανείς, είναι ευνομούμενο, υπάρχουν άνθρωποι από πίσω που το τρέχουν και ενδιαφέρονται, δεν έχει βγάλει κανείς λεφτά και οι πολίτες στη Θεσσαλονίκη είναι εξαιρετικά ευχαριστημένοι. Ακόμη και από άποψη δομών, αν θέλετε, είναι το καλύτερα διατηρημένο νοσοκομείο που έχουμε στο δημόσιο σύστημα υγείας, εκτός αν έχετε άλλη άποψη εσείς. Και σας το λέω επειδή έχω επισκεφτεί βασικά λίγο-πολύ όλα τα νοσοκομεία, τα περισσότερα δύο και τρεις φορές.

Άρα αυτό που λέμε είναι να υπάρχει μια μεγαλύτερη επιλογή και στο διοικητικό συμβούλιο να είναι η «Φλόγα», να είναι η «Ελπίδα». Η «Ελπίδα» να θυμίσω ότι έκανε την πρώτη μονάδα μεταμόσχευσης μυελού οστών για τα παιδιά που μέχρι τότε έφευγαν στο εξωτερικό και πλήρωναν εκατοντάδες χιλιάδες.

Δεν καταλαβαίνω γιατί δεν μπορούμε να δεχτούμε τους δωρητές, δεν μπορούμε και να τους αγκαλιάσουμε και να δουλέψουμε όλοι μαζί, ευνομούμενα, αξιολογούμενα, αλλά πραγματικά με ένα πλαίσιο που εξυπηρετεί όλους μας και είναι για το καλό όλων και πρώτα απ’ όλα των ίδιων των ασθενών που το θέλουν και το επιλέγουν.

Λοιπόν, νομίζω ότι είπαμε αρκετά πράγματα. Να σας πω, επίσης, ότι δωρεές και γενικά μεγάλη αυτοδυναμία στον τρόπο που επιτελείς έργο υπάρχει παντού. Το Χάρβαρντ έχει έδρες ανθρώπων που έκαναν δωρεές ή οτιδήποτε άλλο και υπάρχει αυτοδυναμία, αλλά υπάρχει πάντα έλεγχος και αξιολόγηση. Δηλαδή, αν δεν συμπεριφέρεσαι καλά, δεν σε αφήνω εκεί που είσαι. Αν δεν συμπεριφέρεσαι καλά, αλλάζω. Πάλι στη διάθεσή μας είναι. Δηλαδή, δεν είναι κάτι που είναι αμετάκλητο, αλλά αφήνουμε περισσότερο βαθμό ελευθερίας.

Σας λέω και πάλι η πρόθεση και αυτό που κάνουμε είναι για καλύτερες υπηρεσίες υγείας για όλους τους ασθενείς, σε ένα σύστημα υγείας που είναι αυτό που θέλουν οι ασθενείς μας, κατ’ αρχάς.

Τώρα, να σας μιλήσω λίγο για το άρθρο των μεταθέσεων, το άρθρο 6 που είπατε, κύριε Ξανθέ.

Προσπαθώ να δω τις θέσεις των νοσηλευτών, πόσοι υπηρετούν σε κάθε νοσοκομείο και πόσοι χρειάζεται να μπουν σε κάθε νοσοκομείο και πόσοι άρρωστοι νοσηλεύονται σε κάθε νοσοκομείο, γιατί, όπως ξέρετε, υπάρχει μια αναλογία των κρεβατιών, όχι αυτών που έχεις στον οργανισμό. Αν έχει εκατό κρεβάτια και από αυτά έχει το 20%, στα είκοσι κρεβάτια θα πάμε να κάνουμε την αναλογία, αφήνοντας ένα περιθώριο. Θέλω να πω ότι η αναλογία διεθνώς είναι πόσους ασθενείς εξυπηρετείς. Είδαμε, λοιπόν, ότι το ένα νοσοκομείο είχε εκατό νοσηλευτές, το άλλο είχε πεντακόσιους. Ρωτήσαμε: «Πόσοι είναι σε μετακίνηση;». Αν βλέπατε πόσοι είναι σε μετακίνηση και πόσοι είναι σε μακροχρόνια αναρρωτική άδεια, θα λέγατε ότι το 20% των ανθρώπων που είναι μέσα στο νοσοκομείο απλά δεν είναι στο νοσοκομείο.

Αυτό, λοιπόν, που κάνουμε είναι ότι δίνουμε την ευκαιρία σε κάποιον που είναι δύο, τρία, τέσσερα χρόνια μετακινημένος και δεν θα ξαναγυρίσει στο νοσοκομείο, να ξεκαθαρίσει αυτό το τοπίο και να πούμε ποιος είναι μετακινημένος εκεί, να πάρει αυτή τη μετακίνηση επίσημα και να τελειώνουμε και να ξέρουμε πού θα προκηρύξουμε τις θέσεις.

Γιατί αυτή τη στιγμή μπορεί να είναι μετακινημένοι δύο ΩΡΙΛΑ σε ένα νοσοκομείο, οι θέσεις, όμως, φαίνονται κενές, γιατί δεν είναι δικοί τους γιατροί και εμείς πάμε και προκηρύσσουμε. Και από την άλλη μεριά, το νοσοκομείο από το οποίο έχει μετακινηθεί ο γιατρός δεν παίρνει θέση. Αυτός δεν είναι τρόπος να διοικήσεις. Άρα λέμε να καθαρίσουν τα πράγματα, να δούμε πού είναι αυτοί οι άνθρωποι μετακινημένοι, να μπορούμε να το κάνουμε, για να μπορέσουμε να προκηρύξουμε τις θέσεις με έναν πιο σωστό τρόπο.

Και σας διαβεβαιώ ότι, για να προκηρύξουμε τις θέσεις, κοιτάξαμε μία-μία τις κλινικές, πόσους αρρώστους νοσηλεύει καθεμία, πόσα χειρουργεία κάνει, τι ελλείψεις έχει. Μας πήρε πάρα πολύ χρόνο, γιατί θέλαμε να είμαστε δίκαιοι και είμαστε δίκαιοι. Θα υπάρξει και προκήρυξη για συντονιστές-διευθυντές, που θεωρούμε επίσης ότι είναι πολύ σημαντικοί. Το σύστημα πρέπει να έχει ανθρώπους που μπορούν να διοικήσουν. Αυτό πρέπει να γίνεται μέσα από συγκεκριμένες κρίσεις, με συγκεκριμένα κριτήρια.

Άρα να σας απαντήσω, κύριε Ξανθέ, ότι γι’ αυτό κάναμε το άρθρο αυτό, για να μπορέσουμε να ξεκαθαρίσουμε αυτές τις μετακινήσεις που το Υπουργείο πολλές φορές δεν τις ξέρει, γιατί γίνονται μέσα από τις ΥΠΕ και ξαφνικά πας και βλέπεις πόσους γιατρούς έχει το νοσοκομείο και το νοσοκομείο δεν έχει κανέναν γιατρό ή έχει πέντε γιατρούς παραπάνω.

Άρα είναι σημαντικό να ξέρουμε πού μετακινούνται. Και αν είναι κάποιοι που είναι μετακινημένοι, να μπορέσουν να μετακινηθούν, για να ξέρουμε πού είμαστε.

Θα σας πει και ο Υπουργός κάποιες από τις ρυθμίσεις. Η πρώτη είναι για τον μηδενικό συντελεστή στα εμβόλια, που τον είχαμε και τον συνεχίζουμε.

**ΑΝΔΡΕΑΣ ΞΑΝΘΟΣ:** Για τους ειδικευόμενους;

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Μέχρι τώρα ο νόμος ήταν ότι ένας ειδικευόμενος μπορεί να μείνει μέχρι τέσσερα εξάμηνα, αυτός που έχει πάρει την ειδικότητα. Αλλά είχαμε ειδικευόμενους που δεν έχουν πάρει την ειδικότητα. Και να σας πω ένα πολύ χτυπητό παράδειγμα: Έχουμε ειδικευόμενη που δεν έχει πάρει την ειδικότητα σε νοσοκομείο της Αθήνας, που έχει ξεπεράσει τα εβδομήντα της χρόνια και εξακολουθεί να δουλεύει ως παρατασιακή ειδικευόμενη. Αυτό δεν είναι λογικό. Είναι λογικό;

Κατ’ αρχάς, γιατί ένας γιατρός που έχει τελειώσει την ειδικότητα για δύο χρόνια δεν παίρνει τις εξετάσεις του; Δεν πάει να δώσει καν. Δίνουμε, λοιπόν, τη δυνατότητα να δώσει εξετάσεις και να μείνει άλλα τέσσερα εξάμηνα. Δεν πρέπει να το ξεκαθαρίσουμε; Θέλετε να το πω να το σταματήσουμε; Θέλετε να δώσουμε και μια περίοδο χάριτος έξι μήνες; Να δώσουμε και να πούμε ότι αυτό θα ισχύσει σε έξι μήνες από τώρα, ώστε να έχουν όλοι το δικαίωμα να δώσουν εξετάσεις και να παραμείνουν άλλα τέσσερα εξάμηνα. Αν θέλετε να κάνουμε αυτή τη διάταξη, αλλά βασικά κάποια στιγμή οι γιατροί πρέπει να αποφασίσουν. Έχουν τελειώσει τον χρόνο της ειδικότητας, έχουν μείνει και άλλα δύο χρόνια και δεν έχουν τελειώσει με τις εξετάσεις. Κάπως, όμως, πρέπει να το λύσουμε αυτό.

**ΑΝΔΡΕΑΣ ΞΑΝΘΟΣ:** Μου είπαν εκπρόσωποι των νοσοκομειακών γιατρών ότι υπολογίζουν ότι από τη ρύθμιση αυτή θα αποχωρήσουν καμμιά τριακοσαριά ειδικευόμενοι από το σύστημα. Εγώ λέω ότι δεν έχουμε την πολυτέλεια να τους χάσουμε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Άρα τι θέλετε; Να τροποποιήσουμε αυτό το κομμάτι ή να δώσουμε έξι μήνες παράταση; Οι ειδικευόμενοι είναι για να εκπαιδευτούν κάποια στιγμή. Το καταλαβαίνω ότι το σύστημα υγείας χρειάζεται γιατρούς και γι’ αυτό σάς λέω να αλλάξουμε λίγο τη διάταξη, αν συμφωνούμε. Αλλά δεν ξέρω καν αν γίνεται.

**ΑΝΔΡΕΑΣ ΞΑΝΘΟΣ:** Δείτε το και φέρτε το σε μια άλλη…

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Σύμφωνοι. Νομίζω ότι αυτά είχα να πω εγώ.

Θεωρώ ότι ο νόμος για τις μεταμοσχεύσεις, τον οποίο δούλεψε μια πάρα πολύ σημαντική ομάδα ανθρώπων, είναι σημαντικός. Ο ΕΟΜ αποκτά οικονομική αυτοτέλεια.

Επίσης, να πω για τα DRGs που είπατε ότι υπάρχει ήδη το ΚΕΤΕΚΝΥ, ξεκινώντας από την Κρήτη και από άλλα νοσοκομεία, που βρίσκει τι στοιχίζουν οι ιατρικές πράξεις και η νοσηλεία των ασθενών σε κάθε νοσοκομείο. Δεν το ξέρουμε στη χώρα μας, αλλά είναι καιρός να το μάθουμε. Δηλαδή, πρέπει πραγματικά να ξέρουμε τι στοιχίζει και γιατί και να δούμε τι αλλαγές πρέπει να κάνουμε. Όχι γιατί θέλουμε να κόψουμε χρήματα, αλλά γιατί πρέπει πραγματικά να έχουμε τις καλύτερες πρακτικές.

Να πω και κάτι. Το κόστος το επωμίζονται οι Έλληνες φορολογούμενοι, άρα πρέπει να ξέρουμε τι ξοδεύουμε και γιατί το ξοδεύουμε. Αν η ίδια εγχείρηση κάνει 6.000 ευρώ σε μια περιοχή και 300 ευρώ στην άλλη, κάτι πρέπει να κάνουμε. Είναι σημαντικό, λοιπόν, να το ξέρουμε και αυτό κάνουμε με το ΚΕΤΕΚΝΥ. Είναι καιρός να βάλουμε πραγματικά έναν ουσιαστικό, ορθολογικό τρόπο και για τον τρόπο που πληρώνονται τα νοσοκομεία και για το τι κάνουν.

Αυτά είχα να πω. Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κυρία Γκάγκα.

Τον λόγο τώρα έχει ο Υπουργός Υγείας, ο κ. Αθανάσιος Πλεύρης

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Έκανε ανάλυση η Αναπληρώτρια Υπουργός στο κομμάτι που αφορά και τα άρθρα της τροπολογίας που σχετίζονται με θέματα των δημόσιων νοσοκομείων.

Θα είμαι σύντομος, κύριε Πρόεδρε. Θα πω τρεις σκέψεις σε αυτά τα οποία ειπώθηκαν.

Πρώτον, όσον αφορά το νομικό πρόσωπο ιδιωτικού δικαίου «Ογκολογικό Κέντρο Παίδων ʺΜαριάννα Β. Βαρδινογιάννη - ΕΛΠΙΔΑʺ», θεωρούμε ότι η κουβέντα εδώ πέρα σε μεγάλο βαθμό πήγε στη διάσταση στην οποία πραγματικά μπορεί να γίνει αντιπαράθεση. Δεν τίθεται θέμα ιδιωτικοποίησης. Δεν τίθεται θέμα να πληρώνουν οι ασθενείς. Δεν τίθεται θέμα οι εργαζόμενοι που βρίσκονται τώρα να αλλάξουν τις εργασιακές τους σχέσεις.

Θεωρώ ότι είναι πάρα πολύ σημαντικό. Εδώ πέρα την κριτική την αποδεχόμαστε σε αυτό το επίπεδο. Εμείς πιστεύουμε ότι, ναι, με νομικά πρόσωπα ιδιωτικού δικαίου, που δεν μας επιβάλλει κάποιος να γίνουν, μπορεί να λειτουργήσουν καλύτερα οι υγειονομικές δομές. Να είναι δημόσιος ο χαρακτήρας, στο δημόσιο να υπάγονται, να έχουν, όμως, τη διοικητική και οικονομική αυτοτέλεια των νομικών προσώπων ιδιωτικού δικαίου. Αυτό έχει να κάνει με το γεγονός ότι δημιουργείται μια αυτοτέλεια, που είναι και αυτό το οποίο ειπώθηκε.

Πολλές φορές αρεσκόμαστε να λέμε πώς γίνονται διορισμοί, για το κομματικό κράτος κ.λπ. και όταν ξαφνικά πας να κάνεις μια μονάδα πιο ελεύθερη, για να μπορεί να κινείται διασφαλίζοντας τον δημόσιό της χαρακτήρα, δεχόμαστε κριτική. Γιατί η κριτική εδώ πέρα τι είναι; Αν στο διοικητικό συμβούλιο, δηλαδή, όλα τα μέλη τα έβαζε το Υπουργείο Υγείας, τότε αυτομάτως θα λέγατε «μάλιστα, δεν άλλαξε τίποτα».

Εδώ πέρα ερχόμαστε και κάνουμε μια ισορροπημένη ρύθμιση, η οποία θα δώσει τις δυνατότητες να δούμε την ιστορία αυτής της ογκολογικής μονάδας: Διάσπαρτες μονάδες, έρχεται δωρήτρια, «Μαριάννα Β. Βαρδινογιάννη - ΕΛΠΙΔΑ», δημιουργείται ένα πλαίσιο οργανωμένης μονάδας, μετά αυτή η οργανωμένη μονάδα ήρθε η ώρα να γίνει μια μονάδα που να έχει μια αυτοτέλεια.

Δεχθήκαμε τις παρατηρήσεις -οι περισσότερες που έγιναν- από τον μοναδικό σύλλογο γονέων που αντέδρασε. Δεν υπάρχει άλλος. Και η «Πίστη» και το ίδρυμα «Ελπίδα» θέλουν τις αλλαγές οι οποίες γίνονται για τη «Φλόγα». Να διασφαλιστεί η διασύνδεση, να διασφαλιστούν ότι οι πόροι πηγαίνουν και στα νοσοκομεία τα οποία έχουν τις υποστηρικτικές δομές, να διασφαλιστεί ότι η εκπροσώπηση θα είναι και εκπροσώπηση ασθενών ή ενώσεων ασθενών, να διασφαλιστεί ότι οι υπάρχουσες συμβάσεις που υπάρχουν και έχει υπογράψει το «Παίδων» ή το «Αγλαΐα Κυριακού» και υλοποιούνται από την ογκολογική μονάδα θα συνεχίσουν να υφίστανται, να μπορεί να μεταφερθεί και το προσωπικό το οποίο θέλει και που βρίσκεται σε μια επικουρική σχέση.

Πιστεύουμε ότι έχουν αναπτυχθεί δυνατότητες από αυτή την ογκολογική ομάδα, που όλοι την αναγνωρίζουμε και την αναγνωρίζουμε, γιατί ειπώθηκαν και προσβλητικά πράγματα εδώ πέρα και για τη δωρήτρια. Δηλαδή, η δωρήτρια συμμετείχε σε όλα αυτά, το «Ελπίδα», η Μαριάννα Βαρδινογιάννη και τώρα ξαφνικά θέλει να ιδιωτικοποιηθεί υπέρ ποιου; Υπέρ ποιου είναι να ιδιωτικοποιηθεί; Να καταλάβουμε. Όταν λέτε ιδιωτικοποίηση, δεν θα λέτε γενικώς. Θα πείτε ότι αυτός έρχεται και λαμβάνει. Δεν υπάρχει τέτοιο πράγμα. Είναι δημόσιος ο χαρακτήρας, ευελιξία υπάρχει και αυτή η ευελιξία θα γυρίσει πίσω στους ασθενείς.

Να κρατήσω αυτό που είπε ο κ. Λαμπρούλης, που συνδέεται με τους συντονιστές μετά.

Ναι, κύριε Λαμπρούλη, εμείς θέλουμε αυτό το νομικό πρόσωπο ιδιωτικού δικαίου, γιατί είπατε για τους συντονιστές ότι θα είναι και οι σχέσεις τους αορίστου χρόνου. Ναι, θέλουμε να μπορεί να συμβάλλεται με γιατρούς που δεν θέλουν να μπουν στο Εθνικό Σύστημα Υγείας και βρίσκονται ενδεχομένως στο εξωτερικό σε ιδιωτικές δομές και θα μπορούν να συμβάλλονται με τις σχέσεις ιδιωτικού δικαίου, που δεν υπάρχουν αυτές οι δυνατότητες στο πλαίσιο που μπορεί να υπάρξουν στον σκληρό πυρήνα.

Τελικά, δεν είναι προς όφελος των παιδιών να μπορεί να έρθει κάποιος από το εξωτερικό, να κάνει σύμβαση και να εργάζεται με το κέντρο με άλλους όρους; Αυτή είναι η δυνατότητα που δίνει το νομικό πρόσωπο ιδιωτικού δικαίου: Χρηματοδότηση από το κράτος, σκληρός πυρήνας είναι το κράτος, διοίκηση από το κράτος, αλλά με όρους που σεβόμαστε τους ασθενείς, σεβόμαστε τους δωροδόχους, για να είναι μέσα επειδή ακριβώς έχουν συμμετάσχει και παράλληλα δίνουμε τη διοικητική και οικονομική αυτοτέλεια και ευελιξία, προκειμένου να μπορούν να έχουν τους πόρους τους οποίους γίνονται από δωρεές, από μελέτες και να χρησιμοποιούν αυτούς τους πόρους όχι με τη μορφή «πάμε, περάσαμε από την ΥΠΕ, έρχονται στο Υπουργείο, το Υπουργείο τα γυρίζει εκεί που κρίνει ότι υπάρχουν ανάγκες», αλλά η ίδια η λειτουργία του να μπορεί ως νομικό πρόσωπο ιδιωτικού δικαίου να χρησιμοποιεί αυτούς τους πόρους και να τους επιστρέφει πίσω στον παιδικό καρκίνο.

Άρα τελικά οι πόροι θα είναι περισσότεροι, γιατί θα έχει το σύνολο της κρατικής χρηματοδότησης που δίνεται, αλλά και πόρους που έρχονται χωρίς να επιβαρύνονται καθόλου οι ασθενείς.

Εδώ πέρα, λοιπόν, πρέπει να ευχαριστήσουμε και τους συλλόγους των γονέων και αυτούς που αντέδρασαν, τον μοναδικό σύλλογο που αντέδρασε. Πιστεύω ότι με τις αλλαγές που έχουν γίνει θα καταλάβετε ότι είναι στη σωστή κατεύθυνση και αυτά τα οποία διαβάζατε για τον σύλλογο των εργαζομένων τα λάβαμε υπ’ όψιν, όπως θα δείτε στις νομοτεχνικές, αντιστοίχως φυσικά το «Ελπίδα», αλλά και τους άλλους συλλόγους γονέων που υπάρχουν και που στηρίζουν το νομοσχέδιο και πιστεύω ότι θα δούμε ότι θα είναι μια καλύτερη μέρα για αυτά όλα τα παιδιά μας.

Στο κομμάτι των μεταμοσχεύσεων λίγο-πολύ είδαμε ότι υπάρχει μια συμφωνία. Εδώ πέρα πιστεύω, και ειλικρινά αναφέρομαι σε όλους τους εισηγητές, θεωρώ ότι βιοηθικά -αναφερθήκαμε και στο κομμάτι της εικαζόμενης στην κουβέντα που υπήρξε με τον κ. Λοβέρδο- αυτό το νομοσχέδιο που έρχεται είναι πολύ ορθότερο. Εγώ και τότε τυχαίνει -το έχω πει ξανά κιόλας, είναι και στο πλαίσιο των διατριβών μου το κομμάτι όλο αυτό της συναίνεσης- να διαφωνούσα, διότι δεν μπορεί στο όνομα αποκλειστικά και μόνο της αύξησης των μεταμοσχεύσεων να λες ότι εγώ δεν θα λειτουργήσω με τον γνώμονα που ήθελε αυτός ο οποίος να είναι ή να μην είναι δότης και αν δεν κάνεις μια δήλωση ξαφνικά τεκμαίρεσαι ως δότης, όπως πήγαινε η εικαζόμενη. Εδώ έχουμε την ισορροπία τη σωστή, ότι οι συγγενείς γίνονται ο γνήσιος εκφραστής, που και πάλι οι συγγενείς όμως δεν πρέπει να βγάλουν τη δική τους αντίληψη ή ιδέα ή κοσμοθεωρία. Πρέπει να μας πουν τι θα ήθελε αυτός που δεν έχει την εκπεφρασμένη, δηλωμένη, βούλησή του.

Σε αυτό που είπατε, κύριε Ξανθέ, ναι, δεν μπορώ να σας πω το χρονικό πλαίσιο, να ξέρουμε ότι υπάρχουν δύο παρεμβάσεις εδώ. Η πρώτη παρέμβαση είναι ότι έχουν ολοκληρωθεί τα ΚΕΝ για τα όργανα. Άρα αυτομάτως οι πράξεις που γίνονται για αφαίρεση οργάνων αποκτούν ΚΕΝ, άρα έχουμε μια επιπλέον χρηματοδότηση, έχει ολοκληρωθεί η διαδικασία από το ΚΕΣΥ και, ναι, στο ποσό το οποίο λέμε και είπα πριν -ήταν γύρω στις 700.000 και λέμε ότι χρειάζεται άλλο 1,5 με 2 εκατομμύρια- αυτό το ποσό θα δεσμευτεί, προκειμένου να μπορεί να λειτουργεί.

Με την αλλαγή που έγινε για τους συντονιστές, η εκτίμησή μου είναι ότι παραμένουμε σε ένα πλαίσιο λειτουργίας με τον τύπο να τον ελέγχει το ΑΣΕΠ, αλλά δίνουμε μια μεγαλύτερη ευελιξία, για να μπορέσουμε ακριβώς να προσελκύσουμε τους συντονιστές και να συμφωνήσουμε ότι το πλαίσιο απλά βοηθά ή είναι η πράξη που μπορεί να βοηθήσει στην αύξηση των μεταμοσχεύσεων.

Στο κομμάτι της τροπολογίας ο μηδενικός ΦΠΑ φαντάζομαι είναι αυτονόητος. Στο άρθρο 2 -να το ξεκαθαρίσουμε- είναι τα αντιικά μόνο και τα φάρμακα τα μονοκλωνικά από μοναδικές εταιρείες τα οποία παίρνουμε, τα γνωστά αντιικά τα οποία δίνουμε και θέλουμε για αυτά να μπορεί να κινείται η διαδικασία. Δεν υπάρχει κάποιο άλλο φάρμακο που εμπίπτει σε αυτή τη διαδικασία.

Στο άρθρο 3 ουσιαστικά τι κάνουμε; Να το ξεκαθαρίσουμε. Η πολιτεία έχει αναλάβει μια δέσμευση συνυπαιτιότητας στο clawback. Αυτή η δέσμευση υπάρχει. Εδώ πέρα στην πραγματικότητα λογιστικά δίνουμε τη δυνατότητα οι πόροι των δεσμεύσεων να μπαίνουν από τώρα, για να μπορούν να λειτουργούν και τα σημειώματα του clawback. Όμως, στο τέλος θα γίνει εκκαθάριση, αναλόγως με τους στόχους οι οποίοι έχουν πιαστεί. Αυτό έρχεται σε συνδυασμό με το πλαφόν που βάζουμε στο clawback στα φθηνά φάρμακα, ώστε να μην υπάρξει επιβάρυνση των άλλων, ακριβώς επειδή μπαίνουν παραπάνω χρήματα στον προϋπολογισμό.

Τα περισσότερα είναι οι διαδικασίες που έχουν να κάνουν και με τη συνέργεια με τα πανεπιστήμια. Για τους συντονιστές μεταμοσχεύσεων τα είπαμε.

Κλείνοντας, εγώ θα ήθελα να ευχαριστήσω και τους Βουλευτές που πήραν τον λόγο συνολικά και ειδικά στο κομμάτι των παρατηρήσεων που έγιναν με τις μεταμοσχεύσεις, που εκεί πέρα υπήρξε μια συναντίληψη, και τον εισηγητή μας, ο οποίος συνέβαλε όχι απλώς ως εισηγητής, αλλά και στη σύνταξη πολλών από τις διατάξεις που υπάρχουν.

Θεωρούμε ότι τα δύο ουσιαστικά αυτά νομοθετήματα που ήρθαν ως ένα είναι στην κατεύθυνση την οποία επιθυμούμε για την προάσπιση των δικαιωμάτων των παιδιών και την αντιμετώπιση του παιδικού καρκίνου, ώστε να πετύχουμε τον στόχο άνω του 80% να μπορούμε να θεραπεύουμε και να έχουμε περισσότερα εργαλεία, αλλά και των μεταμοσχεύσεων, ώστε να μπούμε στον χάρτη, που σιγά-σιγά μπαίνουμε, με καλύτερους όρους για τους συνανθρώπους μας, οι οποίοι χρειάζονται να λάβουν τα όργανα.

Με αυτές τις σκέψεις, λοιπόν, να πούμε και να κρατήσουμε ότι υπάρχει ένα πλαίσιο συμφωνίας εδώ πέρα, παρά τις διαφωνίες οι οποίες μπορεί να υπάρχουν ως προς τον τρόπο υλοποίησης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΓΕΩΡΓΙΟΣ ΦΡΑΓΓΙΔΗΣ:** Κύριε Υπουργέ…

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Φραγγίδη.

**ΓΕΩΡΓΙΟΣ ΦΡΑΓΓΙΔΗΣ:** Για την τροπολογία δεν είπατε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι, με συγχωρείτε.

Πρώτα απ’ όλα, κύριε Ξανθέ, εδώ πέρα μιλάμε για το άρθρο 110 ή για οποιαδήποτε αλλαγή. Επειδή είμαστε αυτή την ώρα εδώ, θα υπάρξει αλλαγή άμεσα, αν χρειαστεί, στο κομμάτι του χρόνου έναρξης.

Για την τροπολογία οφείλω να σας πω, κύριε Φραγγίδη, ότι μου φαίνεται απολύτως φυσιολογικό αυτό το οποίο λέτε εδώ. Αντιλαμβάνεστε ότι δεν αφορά το Υπουργείο Υγείας. Ήδη το έχω προωθήσει στα συναρμόδια Υπουργεία, το Υπουργείο Άμυνας και το Υπουργείο Οικονομικών, για να αξιολογηθεί. Οπωσδήποτε φαίνεται ότι έχει μείνει κάτι, οπότε σας το λέω από τώρα. Στη συνεννόηση που έχουμε κάνει, έχει αποσταλεί, ώστε να αξιολογηθεί σε επόμενη νομοθετική πρωτοβουλία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Για τη δική μας τροπολογία;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Η μόνη τροπολογία που γίνεται δεκτή είναι η τροπολογία του Υπουργείου Οικονομικών. Έκανα αναφορά στη συγκεκριμένη…

**ΓΕΩΡΓΊΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με το Υπουργείο Πολιτισμού επικοινωνήσατε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το δικό σας δεν γίνεται δεκτό. Τώρα καταλαβαίνετε ότι δεν μπορώ να μπω και στο θέμα του Υπουργείου Πολιτισμού. Του κ. Φραγγίδη τέλος πάντων είναι το ΝΙΜΤΣ. Μπορεί να μην έχουμε την αρμοδιότητα, αλλά είναι νοσοκομείο. Να μπω τώρα στη λογική του Υπουργείου Πολιτισμού; Σας λέω δεν γίνεται δεκτή η τροπολογία. Η μόνη τροπολογία που γίνεται δεκτή είναι η τροπολογία που φέρνει το Υπουργείο Υγείας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υγείας: «Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων ʺΜαριάννα Β. Βαρδινογιάννη - ΕΛΠΙΔΑʺ», εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημοσίας υγείας και άλλες επείγουσες ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εκατόν είκοσι τρία άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Βεβαιωθείτε ότι έχετε ψηφίσει όλα τα άρθρα, την τροπολογία, καθώς και το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων ʺΜαριάννα Β. Βαρδινογιάννη - ΕΛΠΙΔΑʺ», εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημοσίας υγείας και άλλες επείγουσες ρυθμίσεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 58 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 63 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 75 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 84 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 91 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 92 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 93 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 94 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 95 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 96 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 97 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 98 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 99 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 100 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 101 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 102 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 103 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 104 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 105 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 106 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 107 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 108 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 109 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 110 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 111 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 112 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 113 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 114 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 115 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 116 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 117 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 118 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 119 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 120 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 121 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 122 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 123 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 1641/250 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Υγείας: «Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων ʺΜαριάννα Β. Βαρδινογιάννη - ΕΛΠΙΔΑʺ», εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημοσίας υγείας και άλλες επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 407α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της ΚΓ΄ συνεδριάσεως της Παρασκευής 11Νοεμβρίου 2022, της ΚΔ΄ συνεδριάσεως της Δευτέρας 14 Νοεμβρίου 2022, της ΚΕ΄ συνεδριάσεως της Τετάρτης 16 Νοεμβρίου 2022, της ΚΣΤ΄ συνεδριάσεως της Πέμπτης 17 Νοεμβρίου 2022, της ΚΖ΄ συνεδριάσεως της Παρασκευής 18 Νοεμβρίου 2022, της ΚΗ΄ συνεδριάσεως της Δευτέρας 21 Νοεμβρίου 2022, της ΚΘ΄ συνεδριάσεως της Τρίτης 22 Νοεμβρίου 2022, της Λ΄ συνεδριάσεως της Τετάρτης 23 Νοεμβρίου 2022, της ΛΑ΄ συνεδριάσεως της Πέμπτης 24 Νοεμβρίου 2022, της ΛΒ΄ συνεδριάσεως της Παρασκευής 25 Νοεμβρίου 2022, της ΛΓ΄ συνεδριάσεως της Δευτέρας 28 Νοεμβρίου 2022, της ΛΔ΄ συνεδριάσεως της Τρίτης 29 Νοεμβρίου 2022, της ΛΕ΄ συνεδριάσεως της Τετάρτης 30 Νοεμβρίου 2022, της ΛΣΤ΄ συνεδριάσεως της Πέμπτης 1ης Δεκεμβρίου 2022, της ΛΖ΄ συνεδριάσεως της Παρασκευής 2 Δεκεμβρίου 2022, της ΛΗ΄ συνεδριάσεως της Δευτέρας 5 Δεκεμβρίου 2022, της ΛΘ΄ συνεδριάσεως της Τρίτης 6 Δεκεμβρίου 2022, της Μ΄ συνεδριάσεως της Τετάρτης 7 Δεκεμβρίου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς τα Πρακτικά της ΚΓ΄ συνεδριάσεως της Παρασκευής 11Νοεμβρίου 2022, της ΚΔ΄ συνεδριάσεως της Δευτέρας 14 Νοεμβρίου 2022, της ΚΕ΄ συνεδριάσεως της Τετάρτης 16 Νοεμβρίου 2022, της ΚΣΤ΄ συνεδριάσεως της Πέμπτης 17 Νοεμβρίου 2022, της ΚΖ΄ συνεδριάσεως της Παρασκευής 18 Νοεμβρίου 2022, της ΚΗ΄ συνεδριάσεως της Δευτέρας 21 Νοεμβρίου 2022, της ΚΘ΄ συνεδριάσεως της Τρίτης 22 Νοεμβρίου 2022, της Λ΄ συνεδριάσεως της Τετάρτης 23 Νοεμβρίου 2022, της ΛΑ΄ συνεδριάσεως της Πέμπτης 24 Νοεμβρίου 2022, της ΛΒ΄ συνεδριάσεως της Παρασκευής 25 Νοεμβρίου 2022, της ΛΓ΄ συνεδριάσεως της Δευτέρας 28 Νοεμβρίου 2022, της ΛΔ΄ συνεδριάσεως της Τρίτης 29 Νοεμβρίου 2022, της ΛΕ΄ συνεδριάσεως της Τετάρτης 30 Νοεμβρίου 2022, της ΛΣΤ΄ συνεδριάσεως της Πέμπτης 1ης Δεκεμβρίου 2022, της ΛΖ΄ συνεδριάσεως της Παρασκευής 2 Δεκεμβρίου 2022, της ΛΗ΄ συνεδριάσεως της Δευτέρας 5 Δεκεμβρίου 2022, της ΛΘ΄ συνεδριάσεως της Τρίτης 6 Δεκεμβρίου 2022 και της Μ΄ συνεδριάσεως της Τετάρτης 7 Δεκεμβρίου 2022 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.45΄ λύεται η συνεδρίαση για αύριο, ημέρα Πέμπτη 16 Μαρτίου 2023 και ώρα 10.00΄, με αντικείμενο εργασιών του Σώματος, νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**