(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΖ΄

Δευτέρα 20 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υγείας, με θέμα: «Αποψίλωση του Κέντρου Υγείας Ηλιούπολης από το απαραίτητο ιατρικό προσωπικό και μέτρα για την ουσιαστική βελτίωση της λειτουργίας του», σελ.   
 β) Προς τον Υπουργό Υποδομών και Μεταφορών:   
 i. με θέμα: « Άμεση επίλυση του ζητήματος των Ιδιωτικού Δικαίου Ορισμένου Χρόνου (ΙΔΟΧ) συμβασιούχων εργαζομένων του Τομέα Αποκατάστασης Επιπτώσεων Φυσικών Καταστροφών (ΤΑΕΦΚ) Περιφερειακής Ενότητας (Π.Ε.) Ηρακλείου Κρήτης και πρόσληψη όλου του αναγκαίου μόνιμου προσωπικού», σελ.   
 ii. με θέμα: «Αποστολή στοιχείων στους δήμους για τα σεισμόπληκτα κτήρια, ώστε να προχωρήσουν στις υποχρεωτικές εκ του νόμου απαλλαγές φόρων και τελών», σελ.   
 iii. με θέμα: «Σε ομηρία δεκάδες ιδιοκτήτες - Απαραίτητη η διόρθωση/προσαρμογή των Κτηματολογικών Πινάκων όσον αφορά τους γεωργικούς κλήρους που απαλλοτριώνονται στο πλαίσιο της δημιουργίας του νέου Διεθνούς Αεροδρομίου στο Καστέλι», σελ.   
 iv. με θέμα: «Επέκταση αστικής συγκοινωνίας στους Δήμους Ωρωπού και Μαραθώνα», σελ.   
 v. με θέμα: «Ζητήματα νομιμότητας στη λειτουργία του Τρένου του Πηλίου» , σελ.   
 γ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Αναπλήρωση του χαμένου εισοδήματος των βαμβακοκαλλιεργητών», σελ.   
 ii. με θέμα: «Οι διαλυτικές τάσεις απειλούν το σύστημα ΟΣΔΕ (Ολοκληρωμένο Σύστημα Διαχείρισης και Ελέγχου) και τις πληρωμές των ενισχύσεων», σελ.   
 δ) Προς τον Υπουργό Περιβάλλοντος και Ενέργειας:, σελ.   
 i. με θέμα: «Στο κόκκινο η ατμοσφαιρική ρύπανση στη Θεσσαλονίκη», σελ.   
 ii. με θέμα: « Ανεμογεννήτριες στο Μαίναλο», σελ.   
 ε) Προς τον Υπουργό Εργασίας και Κοινωνικών Υποθέσεων:, σελ.   
 i. με θέμα: «Για την καταβολή του Επιδόματος Ανεργίας στους εποχικά εργαζόμενους της βιομηχανίας επεξεργασίας φρούτων DELMONTE», σελ.   
 ii. με θέμα: «Για τη συνέχιση της καταβολής και παροχής επιδόματος ανεργίας σε όλους τους εργαζόμενους στον τουρισμό», σελ.   
 στ) Προς τον Υπουργό Οικονομικών:.   
 i. με θέμα: «Θέσπιση ειδικού καθεστώτος στις τιμές καυσίμων στην Περιφερειακή Ενότητα (Π.Ε.) Ροδόπης», σελ.   
 ii. με θέμα: «Σε νέο οικονομικό αδιέξοδο, οι πολίτες της Δυτικής Αθήνας από την κοινωνικά ανάλγητη απόφαση της Κυβέρνησης να προβεί σε αύξηση των αντικειμενικών τιμών των ακινήτων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
 ΑΡΑΧΩΒΙΤΗΣ Σ. , σελ.   
 ΑΧΜΕΤ Ι. , σελ.   
 ΒΕΣΥΡΟΠΟΥΛΟΣ Α. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΜΑΝΛΗΣ Κ. , σελ.   
 ΚΑΤΣΩΤΗΣ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΕΪΚΟΠΟΥΛΟΣ Α. , σελ.   
 ΜΠΑΛΑΦΑΣ Ι. , σελ.   
 ΟΙΚΟΝΟΜΟΥ Β. , σελ.   
 ΠΛΕΥΡΗΣ Α. , σελ.   
 ΣΚΡΕΚΑΣ Κ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΑΚΛΟΓΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ OΖ΄

Δευτέρα 20 Φεβρουαρίου 2023

Αθήνα, σήμερα στις 20 Φεβρουαρίου 2023, ημέρα Δευτέρα και ώρα 14.59΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τις επίκαιρες ερωτήσεις που θα συζητηθούν σήμερα στο πλαίσιο του κοινοβουλευτικού ελέγχου.

Ξεκινούμε τη συζήτηση με τη δέκατη πέμπτη με αριθμό 441/13-2-2023 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Υγείας, με θέμα: «Αποψίλωση του Κέντρου Υγείας Ηλιούπολης από το απαραίτητο ιατρικό προσωπικό και μέτρα για την ουσιαστική βελτίωση της λειτουργίας του».

Κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Ευχαριστώ πολύ, κύριε Πρόεδρε.

Κύριε Υπουργέ, με τη συγκεκριμένη επίκαιρη ερώτηση επανερχόμαστε στο αίτημα που έχουμε ξαναδιατυπώσει, στο αίτημα των εργαζομένων του Κέντρου Υγείας Ηλιούπολης, καθώς και του Δήμου Ηλιούπολης, αλλά και των πολιτών, των κατοίκων της ευρύτερης περιοχής, για την ενίσχυσή του σε προσωπικό, καθώς και σε εξοπλισμό, για να είναι σε θέση να ανταποκριθεί και να καλύψει ικανοποιητικά τις υγειονομικές ανάγκες του πληθυσμού αναφοράς.

Δυστυχώς οι μέχρι σήμερα απαντήσεις του Υπουργείου σας στα ζητήματα αυτά δεν νομίζω ότι είναι ικανοποιητικές ως προς τα επιτακτικά αιτήματα, τα οποία διατυπώνονται.

Κύριε Υπουργέ, θέτουμε τα αιτήματα ως εντελώς αναγκαία και θα θέλαμε να μας απαντήσετε όσο γίνεται πιο συγκεκριμένα, για να μπορέσουμε κι εμείς συγκεκριμένα να ενημερώσουμε τους ενδιαφερόμενους.

Ξεκινώ υπενθυμίζοντας τη δέσμευσή σας σε παλιότερη επί του προκειμένου συζήτηση, όταν μιλήσατε για μια δέσμευση, για έναν κεντρικό σχεδιασμό που θα περιλάμβανε και τα κέντρα υγείας, επομένως και το συγκεκριμένο κέντρο υγείας, έναν κεντρικό σχεδιασμό, τον οποίον τουλάχιστον μέχρι στιγμής δεν έχουμε δει.

Από κει και πέρα, σταχυολογώντας τα σοβαρότερα από τα αιτήματα, αναφέρομαι στα εξής:

Πρώτον, όσον αφορά στο προσωπικό -αναφέρομαι στο ιατρικό προσωπικό και ιδιαίτερα στις ειδικότητες παθολόγων και γενικών ιατρών- υπάρχει έλλειψη. Είναι πολύ μικρός ο αριθμός των γιατρών, τέσσερις όλοι κι όλοι. Πέραν τούτου, καλύπτουν και τις ανάγκες εφημερίας -και όχι μόνο- σε κέντρα υγείας αρκετά απομακρυσμένα, όπως για παράδειγμα το Κέντρο Υγείας Λαυρίου οι ίδιοι αυτοί γιατροί από το προσωπικό αυτό.

Ταυτόχρονα έχουμε έλλειψη, δηλαδή δεν υπάρχει κανένας ακτινολόγος και είναι πρόβλημα σε ένα τέτοιο μεγάλο κέντρο υγείας να μην υπάρχει ούτε ένας ακτινολόγος. Ως προς τις άλλες ειδικότητες, κρίσιμες ειδικότητες καρδιολόγου, οφθαλμιάτρου, παιδιάτρου κ.λπ., υπάρχει μόνο ένας γιατρός, πράγμα το οποίο δημιουργεί φόβους ως προς την κάλυψη των αναγκών.

Τελειώνω με τον εξοπλισμό. Συγκεκριμένα, υπάρχει αίτημα και υπήρχε και υπόσχεση ότι θα τοποθετούνταν το νέο ψηφιακό ακτινολογικό μηχάνημα. Μέχρι στιγμής δεν έχει γίνει αυτό. Είναι ένα μηχάνημα που αφορά σημαντική δραστηριότητα του κέντρου υγείας. Το δεύτερο θέμα όσον αφορά τον εξοπλισμό είναι ο υπερηχοτομογράφος γενικής και καρδιολογικής χρήσης. Το τρίτο θέμα -και τελειώνω- είναι όσον αφορά το μικροβιολογικό εργαστήριο, η απόκτηση ενός βιοχημικού αναλυτή απαραίτητου για την πραγματοποίηση και βιοχημικών εξετάσεων που έχουν να κάνουν με το συγκεκριμένο κέντρο υγείας.

Από εκεί και πέρα, θα ήθελα να μας αναλύσετε και το γενικότερο ζήτημα της έγνοιας σας, θα έλεγα, της φροντίδας σας, των προτεραιοτήτων σας, όσον αφορά την πρωτοβάθμια φροντίδα υγείας, ιδιαίτερα τα κέντρα υγείας, τα περιφερειακά ιατρεία και τις τοπικές μονάδες υγείας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Μπαλάφα.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Πρώτα από όλα, να δούμε αυτά στα οποία αναφερόμαστε στο συγκεκριμένο κέντρο υγείας, το Κέντρο Υγείας Ηλιούπολης, με κάποια δεδομένα, για να δούμε πού βρισκόμαστε.

Ο πληθυσμός ευθύνης που έχει το συγκεκριμένο κέντρο υγείας είναι γύρω στους εβδομήντα επτά χιλιάδες κάτοικοι και, μάλιστα, για το έτος 2020-2022 είχε μια πολύ μεγάλη επισκεψιμότητα. Πάνω από ογδόντα πέντε χιλιάδες περιστατικά διαχειρίστηκε, εκ των οποίων τα τριάντα οκτώμισι χιλιάδες τακτικά και σαράντα επτά χιλιάδες επείγοντα.

Οφείλω να σας πω ότι η αύξηση που παρατηρήθηκε ανέρχεται περίπου στο 43% συγκριτικά με τα άλλα χρόνια και η εν λόγω δομή ανταποκρίνεται στις ανάγκες των πολιτών με τακτική καθημερινή λειτουργία 7 π.μ. - 7 μ.μ., ανάπτυξη οκτώ εμβολιαστικών μονάδων από τον Ιανουάριο του 2021 ως και σήμερα, τρεις κινητές μονάδες ΚΟΜΥ και αντιστοίχως ήταν και κέντρο αναφοράς και είναι κέντρο αναφοράς από τις 8 το πρωί έως τις 10 από τον Σεπτέμβριο του 2020.

Στο πλαίσιο λειτουργίας στο συγκεκριμένο κέντρο πραγματοποιήθηκαν εκατόν πενήντα τέσσερις χιλιάδες εμβολιασμοί το 2021 και σαράντα δύο χιλιάδες το 2022, ενώ πραγματοποιήθηκαν και διακόσιοι ενενήντα τέσσερις κατ’ οίκον εμβολιασμοί το 2021 και χίλιοι τριάντα πέντε το 2022. Από τις 3-10-2022 έως και σήμερα το εμβολιαστικό κέντρο λειτουργεί δύο φορές την εβδομάδα, δηλαδή έχει υπάρξει μια αποφόρτιση ως προς το εμβολιαστικό πρόγραμμα.

Στο κέντρο υγείας αυτή τη στιγμή υπηρετούν είκοσι εννιά γιατροί, δεκαεννιά μόνιμοι και δέκα επικουρικοί, τριάντα πέντε νοσηλευτές, έντεκα μόνιμοι, είκοσι τρεις επικουρικοί, ένας του ΟΑΕΔ και ένας με σύμβαση ορισμένου χρόνου και είκοσι έξι γιατροί διαφόρων άλλων ειδικοτήτων, ενώ μέσα στον προγραμματισμό μόνο των προηγούμενων δύο ετών ανέλαβαν υπηρεσία δέκα γιατροί, δεκατρείς νοσηλευτές και τέσσερα άτομα λοιπού προσωπικού. Άρα η κάλυψη του κέντρου υγείας σε γενικές γραμμές είναι καλή. Το πρόβλημα το οποίο αναφέρετε είναι ότι εξαντλήθηκαν οι ίδιοι οι πίνακες του επικουρικού και ειδικά στο κομμάτι του ακτινολόγου αναφορικά με έλλειψη η οποία υπάρχει.

Για το κομμάτι για τον ευρύτερο σχεδιασμό το οποίο αναφέρετε θα αναφερθώ στη δευτερολογία. Όμως, να ολοκληρώσω για το κέντρο υγείας. Πράγματι το Κέντρο Υγείας Ηλιούπολης συνδράμει στα πλαίσια μετακινήσεων που υπάρχουν από την 1η ΥΠΕ άλλα κέντρα υγείας, τα οποία ενδεχομένως έχουν μεγάλο πρόβλημα ή μικρότερο πρόβλημα, αλλά χρειάζονται ενίσχυση, αλλά αυτό γίνεται πάντοτε με ενημέρωση -και δεν αφορά μόνο το Κέντρο Υγείας Ηλιούπολης- τις πρώτες πέντε μέρες βάσει του σχεδιασμού, ώστε η όποια μετακίνηση να μην επιβαρύνει τη λειτουργία του κέντρου και, υπό αυτή την έννοια, ακόμα και η στήριξη η οποία υπήρξε ως προς το κομμάτι του Λαυρίου, που υπήρχε ένα ιδιαίτερο πρόβλημα, δεν συνδυάστηκε με αλλαγή του τρόπου εφημέρευσης του Κέντρου Υγείας Ηλιούπολης.

Αναφορικά με τον εξοπλισμό τον οποίο αναφέρετε, συνολικά έχει ζητηθεί από τα κέντρα υγείας να πουν τις ανάγκες τις οποίες έχουν για εξοπλισμό. Το συγκεκριμένο κέντρο υγείας αναφορικά με τις κτηριακές υποδομές, επειδή δεν είναι ιδιοκτησία του Υπουργείου Υγείας, δεν έχει ενταχθεί κτηριακά στο Ταμείο Ανάκαμψης, αν και δεν έχει κτηριακό πρόβλημα, αλλά έχει ενταχθεί σε χρηματοδοτικά εργαλεία. Επίσης, έχει ζητηθεί από όλα τα κέντρα υγείας, που είναι και στον ευρύτερο σχεδιασμό που θα σας πω, να μας πουν τις ανάγκες που έχουμε σε εξοπλισμό, ώστε σε συνεννόηση με την ΥΠΕ να ικανοποιηθούν αυτές οι ανάγκες από τα χρηματοδοτικά εργαλεία που έχουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τρία λεπτά για τη δευτερολογία σας.

**ΙΩΑΝΝΗΣ ΜΠΑΛΑΦΑΣ:** Πρέπει να δείξω καλή διάθεση, κύριε Υπουργέ. Τα στοιχεία τα οποία, προφανώς, σας δόθηκαν από την υπηρεσία ισχύουν, αλλά δεν καλύπτουν στοιχειωδώς, δεν απαντούν στα ερωτήματά μας. Μας αναφέρετε τα νούμερα τα οποία υπηρετούν. Όμως, ισχύει ότι οι δύο και δύο παθολόγοι γενικοί γιατροί δεν μπορούν να καλύψουν τις ανάγκες ευρύτερα του χώρου του κέντρου υγείας, όπως υπηρεσίες προσωπικού γιατρού, ραντεβού για χρόνια νοσήματα. Δεν γίνεται. Και οι ίδιοι οι παθολόγοι γενικοί ιατροί να τρέχουν στο Λαύριο από την Ηλιούπολη για να έχουν καλύψουν εφημερίες.

Εγώ καταλαβαίνω τις προθέσεις σας. Οι προθέσεις σας είναι να καλυφθούν όλες οι ανάγκες. Όμως, δεν καλύπτονται με τόσο μεγάλα κενά. Δεν γίνεται. Πώς να το κάνουμε; Νομίζω ότι ειδικά η πρωτοβάθμια φροντίδα υγείας για να μη φορτώνουμε τα νοσοκομεία, που και αυτά δεν μπορούν να ανταποκριθούν, θα πρέπει να τύχει μεγαλύτερης φροντίδας.

Όσον αφορά τα μηχανήματα, δεν ανέφερα πενήντα μηχανήματα. Είπα για τρία μηχανήματα τελείως απαραίτητα. Δεν έλαβα καμμία απάντηση και δεν λέω ότι φταίτε προσωπικά, αλλά δεν έλαβα καμμία απάντηση διότι δεν υπάρχει διάθεση, τάση, προγραμματισμός, σχεδιασμός για την κάλυψη αυτών των κενών. Επαναλαμβάνω ότι δεν πρόκειται για κάποια υπερβολικά αιτήματα ή οτιδήποτε άλλο. Δεν υπάρχει ακτινολόγος στο κέντρο υγείας, πέρα από τις άλλες με μόνο έναν γιατρό ειδικότητες.

Μάλιστα, τώρα συνεχίζεται αυτή η ιστορία των μετακινήσεων. Το τονίζω ιδιαίτερα. Κάτι πρέπει να γίνει. Εγώ τουλάχιστον, που ασχολούμαι με το θέμα της υγείας αρκετά χρόνια, δεν θυμάμαι τέτοιες μετακινήσεις ποτέ. Δεν θυμάμαι τέτοιες μετακινήσεις τέτοιας κλίμακας και διαρκώς σαν μόνιμο στοιχείο για την κάλυψη των αναγκών σε τελευταία ανάλυση.

Είμαι, λοιπόν, υποχρεωμένος να παρακαλέσω, να ζητήσω να δείτε ξανά τα ζητήματα αυτά, γιατί δεν θέλω να μιλήσω γενικά για την κατάσταση. Μιλάω συγκεκριμένα για ένα κέντρο υγείας με συγκεκριμένο πληθυσμό αναφοράς, με συγκεκριμένες ανάγκες. Οι απαντήσεις, δυστυχώς, κάθε άλλο παρά ικανοποιητικές είναι. Δεν υπήρξαν καν απαντήσεις και έχουμε όλο το δικαίωμα να ισχυριστώ ότι σε τελευταία ανάλυση η έγνοια, η φροντίδα για την πρωτοβάθμια φροντίδα υγείας -κέντρα υγείας, περιφερειακά ιατρεία, τοπικές μονάδες υγείας- είναι πολύ κάτω του απαραίτητου, του αναγκαίου και του αιτήματος των κατοίκων του δήμου, των εργαζομένων στο κέντρο υγείας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα από όλα, στον ευρύτερο σχεδιασμό και στη σημασία που δίνετε στην πρωτοβάθμια φροντίδα υγείας και ειδικά, όπως σωστά αναφέρατε, η πρωτοβάθμια φροντίδα υγείας που ήταν ένα σημείο βασικής απουσίας από τη χώρα μας και το είδαμε και κατά τη διάρκεια της πανδημίας, όπου είχαμε μεγαλύτερη πίεση στα νοσοκομεία μας, όχι γιατί δεν υπήρχε πρωτοβάθμια φροντίδα υγείας, αλλά δεν υπήρχε οργανωμένο με τον τρόπο που επιχειρείται τώρα. Προς αυτή, λοιπόν, την κατεύθυνση στον συνολικό σχεδιασμό μας αφ’ ενός έχουμε να κάνουμε με υλικοτεχνική υποδομή και εκατόν πενήντα επτά κέντρα υγείας έχουν ενταχθεί ήδη στο Ταμείο Ανάκαμψης με 1,5 ως 2 εκατομμύρια το κάθε κέντρο και περίπου γύρω στα 300 εκατομμύρια χρήματα του Ταμείου Ανάκαμψης.

Παράλληλα, έχει θεσπιστεί ο θεσμός του προσωπικού γιατρού. Είναι η συνέχεια του οικογενειακού, που προϋπήρχε, με την ιδιαιτερότητα ότι εδώ πληρώνεται 800 ευρώ παραπάνω τον μήνα ο κάθε γιατρός που συμμετέχει από τα κέντρα υγείας για να έχει πληθυσμό ευθύνης και ήδη έχουν πραγματοποιηθεί ένα εκατομμύριο τετρακόσιες χιλιάδες ραντεβού δωρεάν σε πολίτες.

Συνεχίζουμε τον θεσμό, παρ’ όλο που είχαμε διαφωνήσει, όπως γνωρίζετε, αλλά ακριβώς επειδή υπάρχει συνέχεια του κράτους, των ΤΟΜΥ και ήδη αυτή τη στιγμή με μια βασική καθυστέρηση, που η καθυστέρηση ακριβώς συνδυαζόταν με το γεγονός ότι το βάρος έπεφτε στα νοσοκομεία λόγω πανδημίας, ανοίγουν τα επιπλέον ΤΟΜΥ, τα οποία ήταν να ανοίξουν με βάση τον σχεδιασμό που είχε γίνει και από τη δική σας Κυβέρνηση και ήδη έχει ολοκληρωθεί η διαδικασία των προσλήψεων.

Παράλληλα, σε όλο αυτό το πλέγμα προσπαθούμε να κάνουμε και ένα ολόκληρο πρόγραμμα που έχει ξεκινήσει από το πρόγραμμα «Δοξιάδης» και «Φώφη Γεννηματά», που έχει να κάνει με τις προληπτικές εξετάσεις. Είναι το πρόγραμμα «Δοξιάδης» του Ταμείου Ανάκαμψης με υποκατηγορίες προγραμμάτων, που ακριβώς και αυτά εντάσσονται σε μια λογική δημόσιας υγείας και πρωτοβάθμιας φροντίδας υγείας.

Άρα η βασική μεταφορά του κέντρου βάρους από τα νοσοκομεία στην πρόληψη και την πρωτοβάθμια φροντίδα υγείας και από τη θεραπεία της ασθένειας μέχρι να διατηρούμε τους πολίτες υγιείς είναι κεντρική πολιτική, όπως ακριβώς την ορίζει και ο Παγκόσμιος Οργανισμός Υγείας.

Από εκεί και πέρα, εμένα δεν μου αρέσει να ωραιοποιώ καταστάσεις. Πράγματι, πολλά κέντρα υγείας τα οποία έχουν μια καλύτερη πληρότητα, όπως το συγκεκριμένο, δέχονται μια επιβάρυνση μετακινήσεων.

Επειδή πρόσφατα απάντησα και για το Λαύριο, να σας διαβεβαιώσω ότι αυτό είναι προσωρινό που συμβαίνει με την Ηλιούπολη και ήδη άμεσα -και όταν λέω άμεσα ενδεχομένως και μέσα στις επόμενες δέκα-δεκαπέντε μέρες- θέλουμε να έχει ολοκληρωθεί το πλαίσιο και να μην υπάρχει θέμα μετακινήσεων.

Όμως, αυτό είναι σε ένα ευρύτερο πλαίσιο ολοκλήρωσης των προσλήψεων, προκειμένου να μη δημιουργούνται κενά στα περιφερειακά κέντρα, γιατί τότε ο μόνος τρόπος να καλυφθούν είναι και οι μετακινήσεις.

Με αυτό, λοιπόν, το σκεπτικό ειδικά το Κέντρο Υγείας Ηλιούπολης και για τον πληθυσμό ευθύνης που απασχολεί είναι ένα καλό κέντρο υγείας, έχει πολύ σημαντική, όπως σας έδειξα, λειτουργία και τα όποια κενά αφορούν συνήθως ειδικότητες που δεν υπάρχουν στις λίστες και με το νέο άνοιγμα των επικουρικών λιστών θα μπορέσουν να καλυφθούν και αυτές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Η πρώτη με αριθμό 1575/04-01-2023 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Φράγμα Μπαδιά Δήμου Μινώα Πεδιάδος», δεν θα συζητηθεί λόγω αναρμοδιότητας.

Επίσης, δεν θα ζητηθούν κατόπιν συνεννόησης οι εξής:

Η πρώτη με αριθμό 409/7-2-2023 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Προστασίας του Πολίτη, με θέμα: «Η μη αποτελεσματική αστυνομική προστασία δευτερογενής πηγή ανασφάλειας για τους κατοίκους της Νέας Σμύρνης της Λάρισας».

Η δέκατη τέταρτη με αριθμό 422/13-2-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Δυνατότητα εφάπαξ εξόφλησης ληξιπρόθεσμων χρεών στα ασφαλιστικά ταμεία, χωρίς πρόσθετα τέλη και πρόστιμα».

Η πέμπτη με αριθμό 435/13-2-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Μέτρα για την προστασία δανειοληπτών ελβετικού φράγκου».

Τέλος, δεν θα συζητηθούν λόγω κωλύματος του Βουλευτή οι εξής:

Η δέκατη τρίτη με αριθμό 433/13-02-2023 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Κάθετα αντίθετη η τοπική κοινωνία του Αλμυρού με τη δημιουργία Πλωτού Φωτοβολταϊκού Σταθμού εντός του υγροβιότοπου της Σούρπης».

Η τρίτη με αριθμό 407/7-2-2023 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Εργασίας και Κοινωνικών Υποθέσεων, με θέμα: «Μη εξυπηρετούμενα δάνεια προς τον Ειδικό Λογαριασμό Δώρου Εορτών Εφημεριδοπωλών».

Η τέταρτη με αριθμό 437/13-02-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ελληνική στήριξη στην συμπερίληψη της προστασίας του φυσικού περιβάλλοντος στην Ευρωπαϊκή Σύμβαση για τα Ανθρώπινα Δικαιώματα».

Στο σημείο αυτό, θα ήθελα να ανακοινώσω στο Σώμα ότι οι Υπουργοί Εσωτερικών, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 18-2-2023 σχέδιο νόμου: «Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρώπινου Δυναμικού Δημοσίου Τομέα - Ρυθμίσεις για τη λειτουργία των ΟΤΑ α΄ και β΄ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών», το οποίο παραπέμφθηκε στην αρμόδια Διαρκή Επιτροπή.

Στο σημείο αυτό, θα κάνουμε μια ολιγόλεπτη διακοπή για να έρθει ο Υπουργός.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στην τέταρτη με αριθμό 428/13-2-2023 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Άμεση επίλυση του ζητήματος των Ιδιωτικού Δικαίου Ορισμένου Χρόνου (ΙΔΟΧ) συμβασιούχων εργαζομένων του Τομέα Αποκατάστασης Επιπτώσεων Φυσικών Καταστροφών (ΤΑΕΦΚ) Περιφερειακής Ενότητας (Π.Ε.) Ηρακλείου Κρήτης και πρόσληψη όλου του αναγκαίου μόνιμου προσωπικού».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, στον ΤΑΕΦΚ Ηρακλείου Κρήτης υπάρχει και σοβαρή υποστελέχωση, όπως συμβαίνει φυσικά και πανελλαδικά, καθώς και στεγαστικό πρόβλημα. Σαν να μην έφταναν οι ελλείψεις σε εργαζόμενους, πριν λίγες ημέρες έληξαν οι οκτάμηνες συμβάσεις του προσωπικού, με αποτέλεσμα η υπηρεσία να έχει αποψιλωθεί πλήρως. Μάλιστα, οι ίδιοι οι εργαζόμενοι, των οποίων η σύμβαση έχει λήξει, καλούνται να δουλέψουν εθελοντικά μπροστά σε έναν πολύ μεγάλο όγκο δουλειάς, για να μην υπάρξουν μεγαλύτερες καθυστερήσεις στον έλεγχο των φακέλων των σεισμόπληκτων στους Δήμους Μινώα Πεδιάδας και Αρχανών - Αστερουσίων.

Εμείς ως Κομμουνιστικό Κόμμα Ελλάδας έχουμε τονίσει επανειλημμένως την αναγκαιότητα οι συμβάσεις εργασίας ορισμένου χρόνου να γίνουν αορίστου για το ήδη υπάρχον προσωπικό και επιπλέον να στελεχωθεί η υπηρεσία με όλο το αναγκαίο μόνιμο προσωπικό. Ωστόσο, αντί για μόνιμη εργασιακή διασφάλιση των συμβασιούχων και την πλήρη με βάση τις ανάγκες στελέχωση της υπηρεσίας με μόνιμο προσωπικό, ανακοινώθηκε στις 13 Ιανουαρίου 2023 από το αρμόδιο Υπουργείο η προκήρυξη πρόσληψης προσωπικού ΙΔΟΧ για την επαναστελέχωση του ΤΑΕΦΚ Ηρακλείου, επιχειρώντας με αυτό τον τρόπο η Κυβέρνηση, δηλαδή με μία πολιτική ανακύκλωσης της ανεργίας και με την ομηρία χιλιάδων εργαζομένων με συμβάσεις ΙΔΟΧ, να λύσει το πρόβλημα της σοβαρής υποστελέχωσης των υπηρεσιών επιτείνοντας την εργασιακή αβεβαιότητα των εργαζομένων και καθυστερώντας επιπλέον τον έλεγχο των φακέλων, την αποζημίωση των πληγέντων και την επισκευή και ανακατασκευή κτηρίων.

Οι διαχρονικές ευθύνες όλων των κυβερνήσεων είναι τεράστιες. Επιλέγουν να καλύπτουν πάγιες ανάγκες με ελαστικές εργασιακές σχέσεις, με ελαστικές μορφές εργασίας, προκειμένου να εξασφαλίζουν ακόμα πιο φθηνούς εργαζόμενους τους οποίους κρατούν σε ομηρία για μια θέση εργασίας κάνοντας εναλλαγή μεταξύ ανεργίας και μισοεργασίας.

Εκτός από το εργασιακό ζήτημα, υπάρχει και το κτηριακό-στεγαστικό πρόβλημα της υπηρεσίας του ΤΑΕΦΚ Ηρακλείου που είναι εξίσου σημαντικό για την εύρυθμη λειτουργία της υπηρεσίας, η οποία μάλιστα το έχει αναδείξει η ίδια ως αίτημα θεωρώντας ότι έπρεπε καιρό πριν να έχουν προχωρήσει οι διαδικασίες μετακίνησης της υπηρεσίας στο νέο κτήριο στέγασής της, ώστε να διευκολυνθούν οι εργαζόμενοι στην εργασία τους, καθώς ο χώρος των γραφείων που έχει δοθεί στην υπηρεσία είναι εξαιρετικά μικρός και δεν επιτρέπει λόγω έλλειψης χώρου ούτε την εγκατάσταση όλου του απαραίτητου εξοπλισμού για τους εργαζόμενους.

Η όλη κατάσταση -εργασιακό, κτηριακό- στρέφεται όχι μόνο ενάντια στους εργαζομένους της ΤΑΕΦΚ, αλλά και στους ίδιους τους πληγέντες που εκτός από τους αντιλαϊκούς «κόφτες» και τις ανεπάρκειες της κρατικής αρωγής για την αποκατάσταση των κτηρίων, έχουν να αντιμετωπίσουν και την καθυστέρηση στον έλεγχο των φακέλων λόγω της υποστελέχωσης, παρά την υπερπροσπάθεια και την αυταπάρνηση των εργαζομένων. Χαρακτηριστικό είναι ότι έχουν κατατεθεί περίπου χίλιοι τετρακόσιοι φάκελοι επισκευής σεισμοπλήκτων κτηρίων, με μόλις επτά φακέλους να έχουν λάβει είτε έγκριση επισκευής και αποζημίωσης, είτε άδεια ανακατασκευής κόκκινων κτηρίων.

Βέβαια, για να έχουμε και πολύ καλύτερη πληροφόρηση -διότι ρωτάμε, αλλά δεν έχουμε και ακριβή πληροφόρηση- καλό είναι να μας δώσετε τον ακριβή αριθμό των φακέλων που έχουν κατατεθεί για να μη λέμε γενικώς νούμερα.

Σας ρωτάμε, λοιπόν, κύριε Υπουργέ, τα εξής: Πρώτον, τι μέτρα επιπλέον θα πάρετε για να αντιμετωπιστεί με κατεπείγουσες διαδικασίες η υποστελέχωση του ΤΑΕΦΚ, με τη μετατροπή σε αορίστου χρόνου των συμβάσεων εργασίας ορισμένου χρόνου για το ήδη υπάρχον προσωπικό; Δεύτερον, πρέπει να στελεχωθεί η υπηρεσία με όλο το επιπλέον απαιτούμενο μόνιμο προσωπικό, με πλήρη εργασιακά ασφαλιστικά δικαιώματα, ώστε να μπορούν οι εργαζόμενοι να προσφέρουν απρόσκοπτα τις υπηρεσίες τους. Τέλος, πρέπει να επισπευσθούν οι διαδικασίες μετακίνησης της υπηρεσίας στο νέο κτήριο στέγασής της, με όλον τον απαραίτητο υλικοτεχνικό εξοπλισμό, για να μπορούν οι εργαζόμενοι να κάνουν απρόσκοπτα τη δουλειά τους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Συντυχάκη, θέτετε ένα ζήτημα το οποίο είναι πάρα πολύ σοβαρό. Πραγματικά, δείχνετε κι εσείς πολύ μεγάλη ευαισθησία, αλλά όπως ξέρετε και το Υπουργείο είναι ιδιαίτερα ευαίσθητο σε όλα αυτά τα ζητήματα και όλα αυτά που έχουν συμβεί στο Αρκαλοχώρι και στην ευρύτερη περιοχή του Ηρακλείου σε ό,τι αφορά και τη στελέχωση της υπηρεσίας και το κτήριο και όλα τα ζητήματα που αντιμετωπίζουμε.

Ουσιαστικά τίθενται τρία ζητήματα από την πλευρά σας. Το πρώτο αφορά το προσωπικό, το δεύτερο αφορά το κτήριο και το τρίτο αφορά το αν αυτές οι δύο συνθήκες επηρεάζουν τη λειτουργία του ΤΑΕΦΚ Ηρακλείου.

Να ξεκινήσουμε κατ’ αρχάς από το πρώτο. Αυτό το τμήμα το έχουμε ιδρύσει εμείς, με δική μας πρωτοβουλία. Η Κυβέρνηση του Κυριάκου Μητσοτάκη έβγαλε μια απόφαση με Υπουργό τον Κώστα Καραμανλή και δημιούργησε ένα τμήμα ουσιαστικά για να ασχολείται μόνο με τα ζητήματα του Αρκαλοχωρίου, γιατί αυτά έχουμε αυτή τη στιγμή. Όπως αντιλαμβάνεστε, λοιπόν, έχουμε μια ιδιαίτερη ευαισθησία να τα αντιμετωπίζουμε.

Η δυνατότητα που μας έδιναν και το Σύνταγμα και οι νόμοι που υπήρχαν ήταν να πάρουμε όντως συμβασιούχους. Και αυτό κάναμε. Το ζήτημα που προέκυψε με την ανανέωση των συμβασιούχων το λύσαμε άμεσα. Άλλωστε γνωρίζετε τις αποφάσεις που έχει βγάλει ο Υπουργός. Έχει λυθεί το ζήτημα με την ανανέωση. Έχουμε τις αποφάσεις που έχουν βγει στις 10 Φεβρουαρίου, 13 Φεβρουαρίου και 14 Φεβρουαρίου και ουσιαστικά έχει λυθεί όλο αυτό το ζήτημα με την ανανέωση των συμβάσεών τους. Άρα με μία πρωτοβουλία δική μας λύθηκε ένα πρόβλημα στο πλαίσιο των δυνατοτήτων που μας δίνουν το Σύνταγμα και οι νόμοι του ελληνικού κράτους -γιατί αυτό πρέπει να σεβόμαστε όλοι μας- και συνεχίζουμε.

Αναγνωρίζουμε πάνω και πρώτα από όλα εμείς οι ίδιοι την ανάγκη του υπηρετούντος προσωπικού εκεί πέρα, στο Ηράκλειο και γι’ αυτό μάλιστα έχουμε κάνει έναν προγραμματισμό που μπορείτε να τον δείτε και στην ιστοσελίδα μας και στην ιστοσελίδα του Υπουργείου Εσωτερικών. Ο προγραμματισμός του Υπουργείου Υποδομών και Μεταφορών για το 2023 περιλαμβάνει διακόσιες εβδομήντα πέντε μόνιμες θέσεις για την κάλυψη των αναγκών της Γενικής Διεύθυνσης Αντιμετώπισης Φυσικών Καταστροφών. Άρα φροντίζουμε όλοι αυτοί οι υπάλληλοι που έχουν προσληφθεί να μπορούν να συμμετάσχουν στον διαγωνισμό του ΑΣΕΠ και να μπορούμε από εκεί να καλύψουμε αυτές τις θέσεις, έτσι όπως είναι βάσει του Συντάγματος και βάσει των νόμων.

Ένα δεύτερο ζήτημα αφορά το αν φτάνουν αυτοί οι υπάλληλοι, γιατί το ουσιαστικό ερώτημα που μας θέτετε είναι αυτό. Φτάνουν. Και γι’ αυτό πολλές φορές και με την κεντρική υπηρεσία βοηθούμε στο να προχωρούν και να δίνονται οι κατάλληλες απαντήσεις. Χίλιους φακέλους έχουμε. Απαντήσαμε και στους χίλιους; Απαντήσαμε και στους χίλιους.

Το πρόβλημα, κύριε Συντυχάκη, δεν είναι να απαντήσει η υπηρεσία. Απάντησε η υπηρεσία και, μάλιστα, εγκαίρως. Το πρόβλημα είναι ότι υπάρχουν δομικά ζητήματα και γι’ αυτό ήρθαμε στο τελευταίο Υπουργικό Συμβούλιο και προτείναμε έναν νέο τρόπο για το πώς θα προχωρήσει όλη η διαδικασία της στεγαστικής συνδρομής. Άρα η ευαισθησία μας, η προσοχή μας είναι εκεί, να προχωρήσουν όλα αυτά τα θέματα. Να είστε σίγουροι ότι με τη νέα πρόταση νόμου, που θα γίνει νόμος του κράτους σε λίγο χρονικό διάστημα, όλα αυτά τα προβλήματα θα προχωρήσουν.

Τώρα, σε ό,τι αφορά το κτήριο του ΤΑΕΦΚ, γνωρίζετε ότι την πρώτη φορά είχαμε μόνο μία πρόταση και ο διαγωνισμός αυτός δεν μπορούσε να τελεσφορήσει. Έγινε η διαδικασία όλη από την αρχή. Από εκεί και πέρα προχωράμε. Έχουμε έξι προτάσεις οι οποίες ικανοποιούν και την υπηρεσία. Δεν έρχεται κανένας Υπουργός, κανένας Γενικός Γραμματέας, κανένας Υφυπουργός για να δει ποιες είναι οι πραγματικές ανάγκες της υπηρεσίας. Απ’ ό,τι φαίνεται από τις έξι προσφορές που έχουμε, μία λογικά θα ικανοποιεί τις ανάγκες και θα προχωρήσουμε, ώστε να λύσουμε και το κτηριακό ζήτημα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, γνωρίζουμε όλοι ότι έχουν περάσει δεκαέξι μήνες από τους σεισμούς. Είναι εύλογο το ερώτημα: Πώς μπορεί να δικαιολογηθεί το γεγονός ότι έχουν περάσει δεκαέξι μήνες μετά τον καταστροφικό σεισμό στους δύο Δήμους Μινώα Πεδιάδας και Αρχανών - Αστερουσίων, να έχουν κατατεθεί -και δεν μου απαντήσατε σε αυτό- χίλιοι τετρακόσιοι φάκελοι επισκευής σεισμόπληκτων κτηρίων, με μόλις επτά ή πέντε φακέλους -γι’ αυτό σάς ρώτησα στην πρωτολογία μου, για να πείτε τα ακριβή νούμερα- να έχουν λάβει την έγκριση της αποζημίωσης στεγαστικής συνδρομής, με καμμία εκδιδομένη άδεια ανακατασκευής κόκκινων κτηρίων;

Μπορείτε να μου πείτε ποια είναι η αιτία; Πού βρίσκεται η αιτία; Η αιτία κρύβεται ακριβώς στην υποστελέχωση. Άρα είναι σοβαρό το θέμα. Δεν είναι τόσο απλό. Και επειδή έχουμε κάνει κι άλλες επίκαιρες ερωτήσεις και άλλοι Βουλευτές έχουν κάνει παρόμοιες -είτε με γραπτές απαντήσεις είτε ως επίκαιρες ερωτήσεις-, οι απαντήσεις είναι καρμπόν. Ναι, αλλά έχουν περάσει δεκαέξι μήνες. Ο κόσμος περιμένει.

Σας ανέφερα, επίσης, στην πρωτολογία ότι έχουν λήξει οι οκτάμηνες συμβάσεις του προσωπικού, η υπηρεσία έχει αποψιλωθεί και υπάρχει μόνο μία εργαζόμενη μηχανικός με ενεργή σύμβαση αορίστου χρόνου στον ΤΑΕΦΚ. Αντιλαμβάνεστε τώρα ότι με μία υπάλληλο δεν μπορεί να λυθεί το πρόβλημα. Αυτοί οι εργαζόμενοι τώρα έμειναν μισό μήνα, ή έναν μήνα, χωρίς κάποια σύμβαση εργασίας και είναι τέτοια η κατάσταση και ο όγκος της δουλειάς, που αυτοί οι εργαζόμενοι, οι συμβασιούχοι δηλαδή, καλούνται κατ’ αρχάς να δουλέψουν εθελοντικά, για να μην υπάρξουν μεγαλύτερες καθυστερήσεις στον έλεγχο των φακέλων και να χειριστούν έναν όγκο δουλειάς που αμφιβάλλω αν μπορεί ένας εργαζόμενος και υπό αυτές τις συνθήκες να διεκπεραιώσει. Μάλιστα, μας έχουν πει ότι είναι υπάλληλος της Γενικής Διεύθυνσης που έχει παραλάβει εκατό φακέλους και για τη Σάμο και για την Κρήτη.

Τελικά, ποιος είναι ο ζημιωμένος από αυτή την ιστορία; Αφ’ ενός είναι ο εργαζόμενος, που βιώνει τα χίλια μύρια ως εργαζόμενος με έναν τέτοιο όγκο δουλειάς και, φυσικά, οι σεισμόπληκτοι, που καθυστερούν να πάρουν έγκριση χρηματοδότησης για να αρχίσουν τις εργασίες επισκευής των κτηρίων τους.

Άρα, λοιπόν, η ευθύνη βαραίνει αποκλειστικά την Κυβέρνηση. Δεν ξέρω τώρα για το θέμα των προθέσεων, για την ευαισθησία σας κ.λπ.. Ξέρετε, κάποια πράγματα κρίνονται και εκ του αποτελέσματος. Και εκ του αποτελέσματος, μέχρι τουλάχιστον και δεκαέξι μήνες μετά, δεν είναι και τόσο καλά τα αποτελέσματα.

Στο δεύτερο ζήτημα, που αφορά το κτηριακό, είναι φανερό ότι πρέπει να απλουστευθούν οι διαδικασίες. Αυτή η απάντηση που μας δώσατε είναι απάντηση-καρμπόν. Μας είπατε: «Ξέρετε, είχαμε έξι προσφορές, ναυάγησαν, δεν τελεσφόρησαν και έχουμε βρει τώρα μία τελευταία λύση και άμεσα θα λυθεί το πρόβλημα.». Αυτό το έχουμε ακούσει πάρα πολλές φορές.

Εμείς λέμε ότι πρέπει να απλουστευθούν οι διαδικασίες μετακίνησης της υπηρεσίας και άμεσα να λήξει το θέμα για το νέο κτήριο και το πώς θα δουλέψουν οι εργαζόμενοι, διότι είναι ένας πάρα πολύ μικρός χώρος και αντιλαμβάνεστε ότι δεν μπορούν να κάνουν οι εργαζόμενοι αποτελεσματική δουλειά. Μάλιστα, ενώ υπάρχει ο εξοπλισμός, έχει παραγγελθεί ο εξοπλισμός για τη στελέχωση, δεν μπορούν να τον εγκαταστήσουν, διότι ακριβώς ο χώρος είναι πάρα πολύ μικρός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με κάτι τελευταίο, κύριε Πρόεδρε.

Το τρίτο ζήτημα που θα σας έθετα -δεν το έθεσα στην πρωτολογία- είναι το θέμα των μετακινήσεων. Οι ταλαίπωροι εργαζόμενοι αναγκάζονται να μετακινούνται στις σεισμόπληκτες περιοχές με τα δικά τους αυτοκίνητα και τα έξοδα που τους καλύπτει η υπηρεσία για τη μετακίνησή τους σε καμμία περίπτωση δεν επαρκούν. Είναι ένα επιπλέον πρόβλημα που σας θέτω τώρα, στη δευτερολογία.

Για όλα τα παραπάνω, λοιπόν, δηλαδή για την υποστελέχωση, το κτηριακό, τα αυτοκίνητα, τα έξοδα μετακίνησης, τις ελλείψεις, τις καθυστερήσεις, κ.λπ., την ευθύνη την έχετε εσείς.

Καθόλου τυχαία όλες οι κυβερνήσεις επιλέγουν να καλύπτουν πάγιες ανάγκες με ελαστικές μορφές εργασίας. Υπάρχει κοινή αντίληψη όλων σας γύρω από αυτό το ζήτημα και δυστυχώς μέχρι σήμερα οι απαντήσεις των δικών σας κυβερνήσεων και των προηγούμενων είναι η αναπαραγωγή των γνωστών τετριμμένων και αναχρονιστικών επιχειρημάτων περί απαγορευτικών κοινοτικών οδηγιών, των συνταγματικών επιταγών που μας είπατε προηγουμένως κ.τ.λ..

Εμείς είχαμε κάνει πρόταση και σε εσάς και στα άλλα κόμματα -δεν την υιοθετήσατε, όπως και τα άλλα κόμματα- να αλλάξει το άρθρο 103 του Συντάγματος. Είχαμε αναθεωρητική Βουλή και θα μπορούσε να γίνει αλλαγή και αυτοί οι άνθρωποι να μετατρέψουν τις συμβάσεις ορισμένου χρόνου σε αορίστου. Δεν το δεχτήκατε ούτε εσείς ούτε οι υπόλοιποι.

Σε κάθε περίπτωση, λοιπόν, αυτό που απαιτούν οι εργαζόμενοι, το πάγιο αίτημά τους -εμείς μεταφέρουμε το θέμα των εργαζομένων εδώ, για να στηρίξουμε τα αιτήματά τους- είναι η μονιμοποίηση και ενίσχυση με προσωπικό όλων των υπηρεσιών του δημοσίου με πλήρη εργασιακά δικαιώματα, να βελτιωθούν οι συνθήκες δουλειάς και να επισπευσθούν οι διαδικασίες μετακίνησης υπηρεσίας στο νέο κτήριο στέγασης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και δύο συνοδοί εκπαιδευτικοί από το Γενικό Λύκειο Ίασμου Ροδόπης.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Να σας ενημερώσουμε ότι σήμερα παρακολουθείτε κοινοβουλευτικό έλεγχο. Κατά τη διαδικασία του κοινοβουλευτικού ελέγχου συμμετέχουν ο Υπουργός και οι Βουλευτές οι οποίοι θέτουν είτε ζητήματα της περιοχής τους είτε γενικότερα και η Κυβέρνηση καλείται να απαντήσει. Άρα σε κάθε επίκαιρη ερώτηση έχουμε έναν Βουλευτή και τον αρμόδιο Υπουργό.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Συντυχάκη, σας απάντησα και πριν και επαναλαμβάνω και τώρα ότι ανανεώθηκαν οι συμβάσεις. Σας το είπα και προηγουμένως. Λύθηκε το ζήτημα. Σας είπα και τις ημερομηνίες και θα καταθέσω στα Πρακτικά τα σχετικά ΦΕΚ, για να πειστείτε για τα λόγια μας. Επαναλαμβάνω ότι για ό,τι μάς εγκαλείτε αυτή τη στιγμή και μας ερωτάτε είναι ενέργειες που έχουμε λάβει εμείς.

**ΕΜΜΑΝΟΥΗΛ ΣΥΝΤΥΧΑΚΗΣ:** Το ερώτημα δεν ήταν η ανανέωση.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Εμείς ιδρύσαμε στο τμήμα του Ηρακλείου, για να λύσουμε το πρόβλημα στο Αρκαλοχώρι. Εμείς ανανεώσαμε τις συμβάσεις. Εμείς τις βάλαμε στον προγραμματισμό του Υπουργείου Υποδομών και Μεταφορών, ώστε όλοι αυτοί οι υπάλληλοι να μπορούν να συμμετάσχουν και στον διαγωνισμό του ΑΣΕΠ, γιατί έχουμε ανάγκη πραγματικά όλους αυτούς τους υπαλλήλους. Εδώ είμαστε, για να αντιμετωπίσουμε όλα τα ζητήματα. Σας είπα προηγουμένως ότι είχαμε χίλιους φακέλους και τους απαντήσαμε έναν-έναν, ξέρουμε όλες τις ελλείψεις που υπάρχουν και έχουν ενημερωθεί και οι συντοπίτες σας για το τι ελλείψεις υπάρχουν.

Το τρίτο ζήτημα που θέσατε αφορά το κτήριο. Μα, όσον αφορά το κτήριο, εμείς δεν βγάλαμε την προκήρυξη, για να βρούμε ένα νέο κτήριο για να καλύψει τις ανάγκες;

Εμείς τα κάναμε αυτά, κύριε Συντυχάκη, δεν τα έκαναν κάποιοι άλλοι. Εμείς καλύπτουμε τα προβλήματα που υπάρχουν, για να μπορέσουμε να εξυπηρετήσουμε καλύτερα τους συμπολίτες σας, γιατί πραγματικά ταλαιπωρούνται. Δεν μπορεί να σας πει κανείς όχι σε αυτό. Είμαστε οι πρώτοι που το λέμε. Και επειδή είδαμε ότι υπάρχουν πολλές φυσικές καταστροφές, υπάρχουν προβλήματα, υπάρχουν δυσλειτουργίες, αλλάζουμε και το νομοθετικό πλαίσιο, για να μπορέσουμε ως πολιτεία να είμαστε πιο κοντά στους πολίτες και οι πολίτες να λύνουν πολύ πιο γρήγορα αυτά τα προβλήματα, που είναι διαχρονικά.

Αυτές οι παθογένειες δεν προέκυψαν ούτε το 2019 ούτε το 2022, είναι χρόνων. Ανανεώνουμε αυτή τη στιγμή στεγαστικές συνδρομές από το 2009. Αυτά είναι προβλήματα που έπρεπε κάποια στιγμή δομικά να τα λύσουμε και αυτό κάνουμε. Και θα θέλαμε σε αυτό να υπάρχει μια ομόνοια, να συμφωνούμε όλοι πώς πρέπει να προχωρήσουμε. Άρα σε αυτή τη μάχη είμαστε όλοι μαζί.

Ευχαριστώ πολύ.

(Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την ένατη με αριθμό 420/13-2-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αποστολή στοιχείων στους δήμους για τα σεισμόπληκτα κτήρια, ώστε να προχωρήσουν στις υποχρεωτικές εκ του νόμου απαλλαγές φόρων και τελών».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, εκτός από την καθυστέρηση στην αποκατάσταση των κτηρίων -την οποία έχετε διαπιστώσει και εσείς και γι’ αυτό άλλωστε προβαίνετε σε ενέργειες, προκειμένου να αντιμετωπιστούν τα προβλήματα της γραφειοκρατίας-, έχουμε και τη συνέχιση επιβολής φόρων και τελών από τους δήμους, λόγω του ότι δεν υπάρχει η αντιστοίχιση των στοιχείων που αφορούν τα σεισμόπληκτα κτήρια με τα μητρώα των διευθύνσεων οικονομικών των δήμων, προκειμένου να υπάρξει η από τον νόμο προβλεπόμενη αναστολή και διαγραφή τελών και φόρων για όσο διάστημα δεν κατοικούνται τα σπίτια και είναι εκτός λειτουργίας τα καταστήματα. Συγκεκριμένα, ο ν.4566, που βελτίωσε το διάταγμα 24/1958, προβλέπει αυτή την απαλλαγή φόρων και τελών. Ωστόσο δεν υπάρχουν τα στοιχεία στους δήμους.

Το ερώτημά μου είναι εάν θα στείλετε τα στοιχεία αυτά από τις υπηρεσίες, από τη ΔΑΕΦΚ και συνολικά το Υπουργείο Υποδομών, στους αντίστοιχους δήμους -είναι κυρίως ο Δήμος Μινώα Πεδιάδας και ο Δήμος Αρχανών - Αστερουσίων-, ούτως ώστε να προβούν και αυτοί στην από τον νόμο προβλεπόμενη απαλλαγή στην οποία δεν έχουν προβεί μέχρι σήμερα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο. Εύκολη η ερώτηση.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, αναγνωρίζω το πραγματικό ενδιαφέρον του συναδέλφου σας κ. Κεγκέρογλου για όλα τα προβλήματα που απασχολούν τους κατοίκους του Αρκαλοχωρίου. Άλλωστε θα έλεγα ότι έχουμε σχεδόν ένα εβδομαδιαίο ραντεβού με τον κ. Κεγκέρογλου. Έτσι είναι αυτά και γι’ αυτό είμαστε εδώ, για να απαντήσουμε και να λύσουμε όλα τα προβλήματα. Πραγματικά μέσα από τον κοινοβουλευτικό έλεγχο που γίνεται πολλές φορές και εμείς βλέπουμε ζητήματα που δεν τα είχαμε εντοπίσει.

Το ζήτημα της αλλαγής του θεσμικού πλαισίου, κύριε Κεγκέρογλου, ήταν μια πρωτοβουλία δική μας και προχωρούμε για να απλοποιήσουμε όλη τη διαδικασία, για να μην ταλαιπωρούνται και οι δικοί σας συμπολίτες αλλά και οι πολίτες σε κάθε άκρη της χώρας.

Αυξήσαμε το τιμολόγιο των επισκευών. Εδώ το είπαμε για πρώτη φορά, απαντώντας σε δική σας ερώτηση, κύριε Κεγκέρογλου. Βλέπετε ότι αυτή η Κυβέρνηση και το επικαιροποίησε και το αύξησε, ώστε να μπορέσουμε να ανταποκριθούμε σε όλα τα ζητήματα. Εδώ, σε αυτή την Αίθουσα ανακοινώσαμε την ίδρυση του ΤΑΕΦΚ Ηρακλείου, ώστε να προχωρήσουμε.

Τώρα έρχεστε και μας ρωτάτε κάτι άλλο. Μας ρωτάτε για την αποστολή των στοιχείων των αυτοψιών στους πληγέντες του σεισμού της Κρήτης στο Αρκαλοχώρι και για την απαλλαγή τους από τα δημοτικά τέλη και τους φόρους. Νομίζω ότι το γνωρίζετε, αλλά το διευκρινίζω και από αυτό το Βήμα, ότι οι μηχανικοί του Υπουργείου μας συμπληρώνουν τα στοιχεία του ιδιοκτησιακού καθεστώτος των κτηρίων στα δελτία αυτοψιών κατά δήλωση των ιδιοκτητών τους που παρίστανται εκείνη τη στιγμή κατά τη διάρκεια της αυτοψίας. Άρα εμείς εκείνη τη στιγμή δεν μπορούμε να επιβεβαιώσουμε το ιδιοκτησιακό καθεστώς του κτηρίου που έχει πληγεί και γι’ αυτόν τον λόγο η αναφορά μας στο δελτίο της αυτοψίας έχει να κάνει με τους φερόμενους ως ιδιοκτήτες.

Συνεπώς το μόνο που διασφαλίζει η αυτοψία των μηχανικών του Υπουργείου Υποδομών και Μεταφορών είναι ο γεωγραφικός προσδιορισμός του ακινήτου που έχει πληγεί μαζί με τον μοναδικό αριθμό ρευματοδότησης του ακινήτου. Αυτό, λοιπόν, ζητήθηκε και από την Υπηρεσία Δόμησης του Δήμου Μινώα Πεδιάδας και εμείς στείλαμε τα στοιχεία. Έναν χρόνο μετά μας τα ζήτησαν και σε λιγότερο από μήνα τα στείλαμε, όπως απαντήσαμε και στη διευκρινιστική ερώτηση που μας έγινε στις 23 Δεκεμβρίου 2022. Απαντήσαμε στις 24 Ιανουαρίου 2023.

Όμως αυτά τα στοιχεία δεν δεσμεύουν, κύριε Κεγκέρογλου, τον δήμο για τον έλεγχο του ιδιοκτησιακού καθεστώτος του ακινήτου. Σας περιέγραψα πώς γίνεται η διαδικασία. Εγώ θα έλεγα ότι ο δήμος, μέσω της υπηρεσίας δόμησης, θα μπορούσε ο ίδιος να ζητά από τους πολίτες να προσέλθουν με την έκθεση αυτοψίας που τους έχουμε δώσει εμείς και που έχουν προσυπογράψει όλοι και μαζί με τα δικαιολογητικά που ο δήμος κρίνει ότι χρειάζονται και να γίνεται εκεί η ταυτοποίηση, ώστε να μην ταλαιπωρούνται οι πολίτες και να μη ζητούν στοιχεία από εμάς. Τα δικά μας στοιχεία σάς εξήγησα τι ζητήματα έχουν.

Παρ’ όλα αυτά, εμείς τα δώσαμε. Θέτω όμως ως προβληματισμό ότι όλη αυτή η διαδικασία δεν χρειαζόταν. Μπορούσε ο δήμος άμεσα να τα ζητήσει από τους πολίτες μαζί με το δελτίο αυτοψίας, να προχωρήσουν κατ’ αυτόν τον τρόπο και να προχωρήσει και στην απαλλαγή και των δημοτικών τελών και των φόρων όσων πολιτών έχουν τα κτήριά τους υποστεί ζημιές.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως καταλαβαίνετε, οι παρεμβάσεις οι δικές μας έρχονται να αναδείξουν ένα πρόβλημα, να πιέσουμε προς τα Υπουργεία, ακόμα και προς το εποπτεύον τους δήμους Υπουργείο Εσωτερικών πολλές φορές, να αναδείξουμε τα ζητήματα και να ζητήσουμε λύσεις. Υπάρχει ένα ζήτημα συνεργασίας, αλλά πρέπει να το υπερβούμε και με καλύτερη συνεργασία αυτοδιοίκησης και Κυβέρνησης, αντίστοιχων Υπουργείων, να προχωρήσουν τα πράγματα, γιατί τελικά πληττόμενοι είναι οι άνθρωποι που έχουν υποστεί τις συνέπειες μέχρι τώρα και αυτό δεν είναι σωστό.

Πολύ σωστά είπατε ότι στα δελτία αυτοψίας υπάρχει ο αριθμός σύνδεσης ρευματοδότησης. Αυτός είναι ο πραγματικός αριθμός με βάση τον οποίο μπορεί να αντιστοιχηθούν. Και επειδή τέλη και φόροι είναι κυρίως μέσω του τιμολογίου της ΔΕΗ, άρα και του αντίστοιχου αριθμού, ανεξάρτητα από το πρόσωπο που αναφέρεται είτε στον λογαριασμό είτε ακόμα και ο φερόμενος ως ιδιοκτήτης στο δελτίο που υπάρχει, μπορεί να απαλλαχθεί μέσω του λογαριασμού της ΔΕΗ ή άλλου παρόχου από τα τέλη και τους φόρους. Εφόσον, λοιπόν, εσείς αποστείλατε τα στοιχεία με τον αριθμό ρευματοδότησης, θεωρώ ότι πράγματι έχετε κάνει αυτό που έπρεπε, οπότε από εκεί και πέρα είναι δουλειά και των δήμων.

Όμως αναφερθήκατε σε ένα θέμα που είναι πραγματικό. Ο φερόμενος ως ιδιοκτήτης δεν είναι πάντα ο πραγματικός. Δείτε στο θεσμικό πλαίσιο το οποίο ψηφίζεται τον τρόπο με τον οποίο θα διαπιστώνεται ο πραγματικός ιδιοκτήτης πλέον, ούτως ώστε να λύσουμε τα ζητήματα που υπάρχουν στον ΤΑΕΦΚ και στους ελεγκτές που ελέγχουν τον φάκελο και δεν έχουν ταυτοποίηση πρακτικού και αυτού που υπέβαλε τον φάκελο. Πρέπει να υπάρξει δηλαδή εκεί μια ρύθμιση για τον τρόπο με τον οποίο θα γίνεται η μεταβολή και να πιστοποιείται ο πραγματικός ιδιοκτήτης. Είναι ένα θέμα. Εφόσον όμως, όπως σωστά είπατε, κι ο δήμος έχει τα στοιχεία, μπορεί να αποστείλει τους πραγματικούς ιδιοκτήτες και να βοηθήσει έτσι στη διαδικασία.

Σε κάθε περίπτωση, νομίζω ότι λύση υπάρχει και αυτό το οποίο δεν πρέπει να γίνεται είναι να συνεχίσουν να χρεώνονται οι δημότες με φόρους και τέλη που από τον νόμο πρέπει να απαλλαχθούν, μέχρι να γίνουν ξανά κατοικήσιμα τα σπίτια τους.

Ευχαριστώ πολύ, κύριε Πρόεδρε. Αναγνωρίζετε, πιστεύω, και την εξοικονόμηση χρόνου εκ μέρους μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλα τα αναγνωρίζουμε!

Παρακαλώ, έχετε τον λόγο, κύριε Υπουργέ. Ελπίζω να είστε κι εσείς στο ίδιο πλαίσιο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Θα προσπαθήσω, κύριε Πρόεδρε, να είμαι πολύ πιο σύντομος, γιατί βλέπω ότι και ο κ. Κεγκέρογλου αναγνωρίζει από την πλευρά του ότι εδώ υπάρχει μια ηγεσία του Υπουργείου Υποδομών και Μεταφορών η οποία είναι δίπλα στα προβλήματα. Αντιμετωπίζουμε τα προβλήματα, αντιλαμβανόμαστε τις διαχρονικές παθογένειες και γι’ αυτό παίρνουμε και πρωτοβουλίες, ώστε οι πολίτες να μην ταλαιπωρούνται από όλα αυτά τα θέματα τα γραφειοκρατικά που υπήρχαν.

Από την άλλη, όμως, για να είμαστε απόλυτα συνεπείς και ειλικρινείς, πολλές φορές θα πρέπει και οι πολίτες όταν τους ζητούνται κάποια απαραίτητα έγγραφα να είναι συνεπείς -έτσι κι αλλιώς έχουμε προχωρήσει σε μια μεγάλη ψηφιοποίηση του κράτους, πολλά από αυτά τα έγγραφα πλέον είναι και διαδικτυακά-, ώστε να μπορούν να καταθέτουν και οι φάκελοι να είναι πλήρεις.

Κύριε Κεγκέρογλου, για αυτούς τους χίλιους φακέλους ζήτησα να μου στείλουν ένα Excel, για να δω τι ελλείψεις υπήρχαν, γιατί είχα ο ίδιος μια αγωνία να δω αν πραγματικά υπάρχουν όλα αυτά τα προβλήματα. Πραγματικά αν θέλετε να σας το στείλω το Excel. Θα φρίξετε, διαπιστώνοντας ότι υπάρχουν μέσα φάκελοι οι οποίοι είναι άδειοι. Αποζημίωση δεν μπορεί να πάρει κανείς με άδειους φακέλους! Θα πρέπει να κατατεθούν τα απαραίτητα χαρτιά.

Με το νέο θεσμικό πλαίσιο θα φροντίσουμε ώστε να υπάρχει μεγαλύτερη ψηφιοποίηση, μεγαλύτερη διαφάνεια και όλες οι πλευρές να μην κρύβονται πίσω από γραφειοκρατικές αδυναμίες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δωδέκατη με αριθμό 421/13-2-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Σε ομηρία δεκάδες ιδιοκτήτες - Απαραίτητη η διόρθωση/προσαρμογή των κτηματολογικών πινάκων όσον αφορά τους γεωργικούς κλήρους που απαλλοτριώνονται στο πλαίσιο της δημιουργίας του νέου Διεθνούς Αεροδρομίου στο Καστέλι».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Εδώ έχουμε μια κοινοβουλευτική παρέμβαση, με την οποία επιδιώκουμε να ολοκληρωθεί μια νομοθετική λύση που δόθηκε από την Κυβέρνηση. Και λέω «να ολοκληρωθεί», γιατί δεν έχει ακόμα εφαρμοστεί στην πράξη, ούτως ώστε να γίνει δυνατή η καταβολή των αποζημιώσεων για τους απαλλοτριωθέντες γεωργικούς κλήρους.

Συγκεκριμένα, πολλές από τις εκτάσεις που απαλλοτριώθηκαν για τη δημιουργία του νέου Διεθνούς Αεροδρομίου στο Καστέλι ήταν από κλήρο αποκατάστασης Μικρασιατών προσφύγων. Αυτό σημαίνει ότι υπήρχε μέχρι το 2012 η απαγόρευση κατάτμησης και, λόγω και του ειδικού καθεστώτος που ίσχυε στην Κρήτη, από την κρητική πολιτεία η μεταβίβαση γινόταν με τον παραδοσιακό τρόπο.

Σήμερα, λοιπόν, είμαστε στη δυσάρεστη θέση να διαπιστώνουμε ότι δεν έχει καταβληθεί καμμία αποζημίωση για κανέναν ιδιοκτήτη, όταν προέρχεται από κλήρο το γεωτεμάχιό του. Και αυτό δυστυχώς έχει γίνει ένα «μπαλάκι» ανάμεσα στο Υπουργείο Υποδομών και στα δικαστήρια. Τα δικαστήρια στην αντίστοιχη ερώτηση λένε «εμείς δικάζουμε, κάνουμε, δείχνουμε» και το Υπουργείο Υποδομών λέει ότι είναι δουλειά των δικαστηρίων.

Κοιτάξτε, το Υπουργείο Αγροτικής Ανάπτυξης κι ο κ. Βορίδης ανταποκρίθηκε σε αυτό που του ζητούσαμε και εμείς και εσείς τότε -νομίζω ότι ήσασταν Γενικός Γραμματέας στο Υπουργείο το 2020- και με τον ν.4711 κατήργησε αναδρομικά την απαγόρευση κατάτμησης των γεωτεμαχίων, όταν προέρχονται από γεωργικούς κλήρους, κάτι το οποίο πρέπει να γίνει και για το Κτηματολόγιο. Αλλά σε κάθε περίπτωση τώρα μιλάμε για τις απαλλοτριώσεις.

Αυτή, λοιπόν, η νομοθετική ρύθμιση στην πράξη δεν έχει αποδώσει και αυτό το οποίο ζητείται είναι η αναμόρφωση των πινάκων. Εγώ κατανοώ ότι μπορεί και να είναι θέμα των δικαστηρίων. Όμως, κύριε Υπουργέ, ειλικρινά, εάν δεν προβείτε εσείς στην αναμόρφωση των πινάκων σύμφωνα με τη νομοθετική αυτή ρύθμιση, ούτως ώστε να φτάσουμε κοντά σε αυτό που πραγματικά έχει ανάγκη ο κόσμος, μετά από τόσα χρόνια να πληρωθεί για τις απαλλοτριωμένες εκτάσεις του, δεν θα γίνει κατορθωτό μόνο επειδή και τα δικαστήρια θα έχουν τη δυνατότητα αυτή.

Και να σας πω και κάτι. Έχουν αποξενωθεί από τα ελαιόφυτά τους, από τα αμπέλια τους οι άνθρωποι τόσα χρόνια. Με τη διαδικασία του συγκεκριμένου άρθρου, είναι δηλαδή τρία ή τέσσερα χρόνια τώρα που τα έχουν πάρει. Στα τρία-τέσσερα χρόνια που δεν έχουν πάρει χρήματα, έχουν χάσει επιπλέον και το εισόδημα των τριών ετών και για το λάδι και για τα αμπέλια, την όποια πρόσοδο θα είχαν από τα σταφύλια κ.λπ.. Έχουν δηλαδή τριπλή ζημιά. Πρέπει κάτι να κάνετε, για να αντιμετωπίσουμε το πρόβλημα. Αν θέλετε, μπορεί να είναι δομικό, δεν το ξέρω. Δείτε το και κάντε, σας παρακαλώ πάρα πολύ, την αναμόρφωση των πινάκων, για να συμπεριληφθούν αυτοί οι ιδιοκτήτες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Κεγκέρογλου, θίγετε ένα θέμα το οποίο πραγματικά μάς έχει απασχολήσει και στο παρελθόν και έχουμε απαντήσει και άλλες φορές εδώ στο Κοινοβούλιο σε διάφορους συναδέλφους σας. Είναι λίγο τεχνικό το ζήτημα και θα μου επιτρέψετε να σας κάνω λίγο μία ανάλυση για το τι ζητήματα υπάρχουν αυτή τη στιγμή.

Η διαδικασία των απαλλοτριώσεων για όλα τα έργα μεγάλης σπουδαιότητας που έχουν υπαχθεί στο άρθρο το λεγόμενο 7Α΄ του 2882/2001 για τον Κώδικα Αναγκαστικών Απαλλοτριώσεων είναι πολύ συγκεκριμένη και έχει ως σαφή στόχο την επιτάχυνση των διαδικασιών, με την προσωρινή κατάληψη του χώρου και την άμεση καταβολή από το δημόσιο στο Ταμείο Παρακαταθηκών και Δανείων κατ’ ελάχιστον του 70% της τιμής που ορίζεται πρωτοδίκως.

Αυτή η διαδικασία, λοιπόν, έχει ως αποτέλεσμα την ταχύτερη εξέλιξη των έργων, αφού παρέχεται άδεια ουσιαστικά προσωρινής κατάληψης στο δημόσιο, ώστε να μπορέσει να εγκατασταθεί ο εργολάβος και να ξεκινήσει τις εργασίες. Είναι και βέβαιο πως μέσα από αυτή τη διαδικασία παράγονται και κάποιες στρεβλώσεις, που θεραπεύονται σταδιακά, στην πορεία θα έλεγα εγώ, μέχρι και την ολοκλήρωση της όλης διαδικασίας απαλλοτρίωσης.

Στην περίπτωση του Αεροδρομίου στο Καστέλι, παρ’ ότι έχουν κατατεθεί από πλευράς του ελληνικού δημοσίου ποσά που φτάνουν έως και το 90% της τιμής που ορίστηκε πρωτοδίκως, υπάρχουν όντως κάποιες συνηθισμένες αστοχίες, που έχουν να κάνουν, όμως, κυρίως με σφάλματα στην κτηματογράφηση, ζητήματα που αφορούν το ιδιοκτησιακό καθεστώς των αγροτεμαχίων, καθώς και άλλα, που αφορούν την εκτίμηση της αξίας τους.

Συνεπώς οι δικές μας υπηρεσίες, οι αρμόδιες υπηρεσίες του Υπουργείου Υποδομών, συντάσσουν τα νέα διορθωμένα κτηματολόγια και τις επικαιροποιημένες εκθέσεις εκτίμησης, που λαμβάνουν υπ’ όψιν τους τόσο τις διορθώσεις που αφορούν τους πραγματικούς δικαιούχους όσο και τις πραγματικές αποζημιώσεις που όρισαν οι δικαστικές αποφάσεις που έχουν ληφθεί στο μεταξύ.

Η διαδικασία, όπως αντιλαμβάνεστε, κύριε Κεγκέρογλου, αυτή είναι δυναμική και εξελίσσεται και βάσει των δικαστικών αποφάσεων που εκδίδονται για να οριστικοποιηθούν οι τιμές αποζημίωσης των δικαιούχων. Σχεδόν όλες οι δικαστικές αποφάσεις έχουν συμπεριληφθεί στα διορθωτικά κτηματολόγια, για να μην υπάρξει από την πλευρά μας καμμία καθυστέρηση για τους πολίτες.

Αντιλαμβάνομαι την αγωνία και αντιλαμβάνομαι ότι εδώ αυτό είναι μια χρονοβόρα διαδικασία. Προσπαθούμε να κλείσουμε εκκρεμότητες ετών, κύριε Κεγκέρογλου. Σημασία, όμως, έχει -θα ήθελα και αυτό να το λαμβάνετε υπ’ όψιν σας- ότι εκεί γίνεται ένα τεράστιο έργο υποδομής που θα αλλάξει όλο τον τρόπο που αντιλαμβανόμαστε τις αεροπορικές μετακινήσεις. Η Κρήτη πλέον θα γίνει ένα κέντρο μεταφορών για όλη την Ανατολική Μεσόγειο. Ξέρετε πολύ καλά ότι μεγαλώσαμε το αεροδρόμιο κατά 33% και αυτή τη στιγμή είμαστε εδώ για να λύσουμε και αυτά τα προβλήματα που υπάρχουν.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αναγνωρίζω, κύριε Υπουργέ, βούληση για να λυθούν τα προβλήματα, όμως, πρέπει να γίνουμε πιο συγκεκριμένοι. Η μεγάλη αδικία είναι στους ανθρώπους που έχουν αποξενωθεί από τα κτήματά τους, από τα ελαιόφυτα και τα αμπέλια εδώ και τρία χρόνια, έχουν χάσει το εισόδημα και δεν έχουν πάρει ούτε ένα ευρώ αποζημίωση, παρ’ ότι έχει καταβληθεί, όπως είπατε, τουλάχιστον το 70% της αξίας σύμφωνα με την αρχική εισήγηση του δημόσιου λειτουργού, όπως, προβλέπεται από τον νόμο. Το κράτος τα έχει καταβάλει στο Ταμείο Παρακαταθηκών, ο αγρότης, παραγωγός, ιδιοκτήτης, δεν τα έχει πάρει και ταυτόχρονα δεν έχει τρία χρόνια εισόδημα. Τώρα αν συνεχίσουμε να του λέμε για την αξία του μεγάλου έργου -που πράγματι έτσι είναι- στον ίδιο αυτόν τον άνθρωπο δεν μετράει αυτό. Σου λέει: Εγώ θα πληρώσω τη νύφη;

Πρέπει, λοιπόν, να δούμε πώς μπορούμε να ξεμπλοκάρουμε τη διαδικασία. Η νομοθετική πρωτοβουλία του 2012, δυστυχώς, δεν είχε λάβει υπ’ όψιν της την αναδρομικότητα. Το έλυσε ο κ. Βορίδης, μετά και από δικό σας αίτημα και από δική μου τροπολογία που κατέθεσα.

Σήμερα, εκτιμώ ότι ο μόνος τρόπος είναι η γρήγορη αναμόρφωση των πινάκων από το Υπουργείο Υποδομών, λαμβάνοντας υπ’ όψιν την ρύθμιση, η οποία έγινε από το Υπουργείο Αγροτικής Ανάπτυξης, γιατί μόνο έτσι ο πραγματικός ιδιοκτήτης θα αναγνωριστεί, άλλως φαίνεται κατά το Υπουργείο ιδιοκτήτης ο Μικρασιάτης που πήρε αρχικά τον κλήρο, ο οποίος έχει αποβιώσει προ πολλού. Έψαξα δεν ζει κανείς από αυτούς, οπότε ψάχνουμε πράγματα τα οποία δεν υπάρχουν.

Άρα είναι στα χέρια σας η λύση και θα ήθελα εκτός από τη βούληση που εκφράσατε να μας πείτε -αν είστε σε θέση- πότε εκτιμάτε ότι θα ολοκληρωθεί η αναμόρφωση των πινάκων για να είναι δυνατή η αποζημίωση των ανθρώπων και να μην ξαναφέρουμε ερώτηση σε λίγο διάστημα ή σε λίγες εβδομάδες. Δεν υπάρχει κανείς λόγος αν μπορέσετε σήμερα να μας πείτε πότε εκτιμάτε ότι θα γίνει αυτή η ολοκλήρωση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κεγκέρογλου, βλέπω ότι είστεκαλά διαβασμένος και αντιλαμβάνεστε τα προβλήματα. Όντως γνωρίζω το ενδιαφέρον σας. Εκείνη την περίοδο νομίζω είχαμε μιλήσει και μαζί και ήταν να λάβουμε μια πρωτοβουλία κυβερνητικά και ο κ. Βορίδης το προχώρησε σε επίπεδο τροπολογίας, έτσι ώστε να λύσουμε το πρόβλημα που βλέπαμε εκείνη τη στιγμή, γιατί πραγματικά υπήρχε μια στρέβλωση, η οποία έπρεπε για να μπορέσουμε να εξυπηρετήσουμε όλον αυτόν τον κόσμο που υπάρχει στην περιοχή και πραγματικά έχει στερηθεί τα κτήματά του, να προχωρήσουμε μπροστά.

Το πρόβλημά μας αυτή τη στιγμή είναι ότι μιλάμε για μία διαδικασία πολύπλοκη, όπως ξέρετε πολύ καλά. Χρειάζονται ουσιαστικά τρεις δικαστικές αποφάσεις και αρκετές ενδιάμεσες διοικητικές αποφάσεις από πλευράς δημοσίου. Άρα, όπως αντιλαμβάνεστε, η προσοχή μας είναι επάνω, η αρμόδια υπηρεσία του Υπουργείου Υποδομών είναι πάνω στο ζήτημα και προσπαθεί να το λύσει. Υπάρχουν, όμως, τα σφάλματα κτηματογράφησης. Και όταν μάλιστα δεν έχουμε ολοκληρώσει το Κτηματολόγιο είναι δεδομένο ότι θα έχουμε πολλά σφάλματα κτηματογράφησης. Αυτό είναι το πρόβλημα αυτή τη στιγμή. Τα διορθωτικά Κτηματολόγια συντάσσονται και ελέγχονται από τις αρμόδιες υπηρεσίες, αλλά παράλληλα ένας βασικός λόγος καθυστέρησης -και τον είχαμε σε πάρα πολλά θέματα- είναι η αναμονή από την πλευρά μας, ώστε να βγουν αυτές οι δικαστικές αποφάσεις που επιλύουν οριστικά όλο αυτό το ζήτημα.

Σε κάθε περίπτωση θα είμαστε δίπλα. Θα επανέλθουμε, θα το επανεξετάσουμε από πλευράς Υπουργείου για να δούμε τι άλλο χρειάζεται να γίνει. Θα έρθουμε και σε μία επαφή και με το Υπουργείο Δικαιοσύνης για να δούμε πού ακριβώς βρισκόμαστε και με το Κτηματολόγιο, ώστε να δούμε όλα αυτά τα ζητήματα πόσο πολύ πιο σύντομα μπορούμε να τα επιλύσουμε, ώστε οι συμπολίτες μας να μην ταλαιπωρούνται.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συνεχίσουμε με την τρίτη με αριθμό 429/13-02-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Αναπλήρωση του χαμένου εισοδήματος των βαμβακοκαλλιεργητών».

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η ερώτηση αφορά μία συγκεκριμένη καλλιέργεια το βαμβάκι, όπως ειπώθηκε και από τον Πρόεδρο και αφορά την αναπλήρωση του χαμένου εισοδήματος των βαμβακοκαλλιεργητών. Είναι μία ερώτηση που ακριβώς είναι στην επικαιρότητα και πολύ, δε, περισσότερο επιβεβαιώνει το δίκαιο των αιτημάτων επιβίωσης των αγροτών που ζητούν από την Κυβέρνηση να ικανοποιήσει μια σειρά από αιτήματα, όπως την αναπλήρωση και για το συγκεκριμένο προϊόν το βαμβάκι του χαμένου εισοδήματος, τη μείωση του κόστους παραγωγής και τις κατώτερες εγγυημένες τιμές. Προφανώς είναι αιτήματα που θα ανταποκρίνονται στο κόστος παραγωγής και θα διασφαλίζουν συγχρόνως και ένα εισόδημα επιβίωσης και φυσικά προσιτές τιμές για τη λαϊκή κατανάλωση.

Αυτό το διάστημα και οι βαμβακοκαλλιεργητές, αλλά και οι αγρότες βρίσκονται στα μπλόκα του αγώνα, διεκδικώντας ακριβώς την ικανοποίηση αυτών των αιτημάτων από την Κυβέρνηση, αλλά φυσικά και με άλλες πολύμορφες δράσεις σε άλλες περιοχές όχι μόνο της Θεσσαλίας, αλλά και σε όλη την Ελλάδα. Είναι γνωστά στον Υπουργό και στην Κυβέρνηση.

Σε ότι αφορά, λοιπόν, το βαμβάκι οι εκκοκκιστές τι κάνουν; Παρέτειναν μέχρι 31 Ιανουαρίου την περίοδο για το κλείσιμο της τιμής του βαμβακιού. Στην ουσία εκβιάζουν τους βαμβακοκαλλιεργητές με τις ανοικτές τιμές, ώστε να κλείσουν το βαμβάκι σε χαμηλή τιμή 0,60, 0,65 λεπτά, εκεί κυμαίνεται, όταν το κόστος παραγωγής υπολογίζεται ότι έχει εκτοξευθεί στα 0,70 λεπτά, όπως αναφέρεται στην επίκαιρη, αλλά είναι πολύ παραπάνω. Έχω στοιχεία, τα οποία θα τα αναφέρω μετά στον κύριο Υπουργό. Ούτως ή άλλως τα έχει πάρει ο κύριος Υπουργός -είναι σε γνώση του Υπουργείου- από τους ίδιους τους αγρότες με τις συναντήσεις που έγιναν.

Πρόκειται για μία τιμή η οποία είναι ακόμα χαμηλότερη από πέρυσι, το 2021 - 2022 δηλαδή, με το κόστος παραγωγής που ήταν βέβαια πολύ χαμηλό.

Είναι δίκαιο; Βεβαίως είναι δίκαιο το να διεκδικούν οι βαμβακοκαλλιεργητές αναπλήρωση του χαμένου εισοδήματός τους έως το ένα ευρώ, για να μπορέσουν να επιβιώσουν και να μπορέσουν να ξαναμπούν στο χωράφι να ξανακαλλιεργήσουν.

Και στη βάση αυτού του θέματος, κύριε Πρόεδρε, τα ερωτήματα προς τον Υπουργό και προς την Κυβέρνηση είναι να ικανοποιηθεί το δίκαιο αίτημα των αγροτών για την αναπλήρωση του χαμένου εισοδήματός τους. Και φυσικά, αφορούν μια σειρά από μέτρα, προκειμένου να μειωθεί το κόστος παραγωγής: Αφορολόγητο πετρέλαιο, πλαφόν 7 λεπτά στο αγροτικό ρεύμα. Και παράλληλα, αναφέρονται στις αιτίες που δημιούργησαν τις υπέρογκες, τις τεράστιες αυξήσεις της ενέργειας: Την κατάργηση του Χρηματιστηρίου Ενέργειας και του προστίμου ρύπων και παράλληλα την επιδότηση των λιπασμάτων, αγροεφοδίων και πάει λέγοντας. Είναι ζητήματα, λοιπόν, που αναδεικνύουν και διεκδικούν οι ίδιοι οι αγρότες.

**ΠΡΟΕΔΡΕΥΩΝ (Οδυσσέας Κωνσταντινόπουλος)**: Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, νομίζω ότι είναι αντιληπτό σε όλους τους ανθρώπους του πρωτογενούς τομέα ότι γίνεται μια πολύ μεγάλη προσπάθεια αυτά τα τρία χρόνια της υγειονομικής κρίσης του κορωνοϊού, αλλά και στη συνέχεια της ενεργειακής κρίσης, με ταυτόχρονη παρούσα την κλιματική κρίση και την αλλαγή των κλιματικών δεδομένων, πραγματικά να στηρίξουμε τον πρωτογενή τομέα σε κάθε επίπεδο και με κάθε δυνατό τρόπο, στο πλαίσιο πάντα των δημοσιονομικών περιθωρίων τα οποία υπάρχουν. Και νομίζω ότι αυτό γίνεται με πολλούς τρόπους και είμαι σίγουρος ότι αυτή η αίσθηση στη συντριπτική πλειοψηφία των αγροτών μας έχει γίνει συνείδηση.

Θα πω λίγο κάτι πιο συγκεκριμένο για το βαμβάκι πριν μπω στην ουσία του ερωτήματός σας. Το βαμβάκι, ένα πολύ σημαντικό προϊόν για τη χώρα μας, με πολύ καλή εξαγωγική κατεύθυνση και βεβαίως προστιθέμενη αξία και για τους παραγωγούς και για τις τοπικές κοινωνίες, αλλά και για την οικονομία της χώρας, εξακολουθεί τη νέα προγραμματική περίοδο να τυγχάνει της ειδικής ενίσχυσης την οποία λαμβάνει, η οποία ανέρχεται σε 184 εκατομμύρια ευρώ. Είναι μια πολύ σημαντική ενίσχυση, που δίνει ένα σταθερό εισόδημα στους ανθρώπους που ασχολούνται με ένα προϊόν το οποίο πραγματικά έχει ιδιαίτερο κόστος παραγωγής.

Για φέτος όσοι ασχολούνται με τον πρωτογενή τομέα και ειδικά με το συγκεκριμένο προϊόν γνωρίζουν πολύ καλά ότι είχε και πάρα πολλές δυνατότητες καλής τιμής πώλησης. Και οι δυνατότητες αυτές αξιοποιήθηκαν σε πολύ μεγάλο βαθμό από μεγάλο αριθμό παραγωγών είτε με τις πωλήσεις που έκαναν σε τιμές οι οποίες πάρα πολλές φορές ήταν άνω των 80 λεπτών και 90 λεπτών μέχρι ένα ευρώ -ξέρουμε όλοι πολύ καλά ότι εκεί έφτασε η τιμή πώλησης- είτε κάνοντας χρήση της δυνατότητας των προπωλήσεων οι οποίες υπάρχουν και οι οποίες όλο και περισσότερο κερδίζουν έδαφος σε μέρος των παραγωγών, πάντα με τη συνεργασία, με την συνεννόηση με την Διεπαγελματική Οργάνωση Βάμβακος, η οποία νομίζω ότι κάνει μια πάρα πολύ καλή δουλειά στον συγκεκριμένο αυτό τομέα.

Έτσι, λοιπόν, και για φέτος οι τιμές οι οποίες υπήρξαν, κοντά στο ένα ευρώ, είναι τιμές οι οποίες θεωρούνται από τις καλύτερες, αν όχι οι καλύτερες, που υπήρξαν διαχρονικά για το συγκεκριμένο προϊόν. Καταλαβαίνοντας βέβαια πάντα ότι φέτος ήταν πιο αυξημένο το κόστος παραγωγής, δεν λέμε ότι αυτό έφερε τα υπερκέρδη στους παραγωγούς μας, αλλά σίγουρα σε αυτούς που μπόρεσαν, που είναι οι περισσότεροι, να κατευθύνουν σωστά και να πουλήσουν στις τιμές που προανέφερα είναι σίγουρο ότι έχει μείνει ένα καλό εισόδημα.

Μέχρι τον Οκτώβρη είχε παραδοθεί το 75% περίπου του παραγόμενου προϊόντος. Και αυτό, όπως είπατε και εσείς, τελειώνει με τις παραδόσεις. Όμως, η εικόνα στη συντριπτική πλειοψηφία των παραγωγών της χώρας είναι ότι ήταν μια καλή χρονιά για το βαμβάκι, μια χρονιά στην οποία οι τιμές ήταν ιδιαίτερα υψηλές. Γι’ αυτό και θεωρούμε ότι στο συγκεκριμένο τουλάχιστον προϊόν οι όποιες αιτιάσεις γίνονται αφορούν προφανώς μεμονωμένες περιπτώσεις, αλλά σίγουρα δεν ανταποκρίνονται στην εικόνα που υπάρχει στη συγκεκριμένη παραγωγική δραστηριότητα σε όλη τη χώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος)**: Κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, στα χέρια σας εδώ και καιρό σίγουρα -δεν ξέρω πόσο διάστημα- έχετε κάποια έγγραφα από τους ίδιους τους αγρότες, εν προκειμένω της Καρδίτσας. Και θα μεταφέρω και εδώ ζωντανά αυτό που μου είπαν εχθές που ήμουνα εκεί στο μπλόκο της Καρδίτσας για το κόστος παραγωγής, για τις τιμές που αντιμετωπίζουν.

Φυσικά και υπάρχουν αυτά που είπατε, διαφορετικές τιμές σε διαφορετικές περιόδους. Μέσα σε δύο μέρες ένα πολύ μικρό μέρος της παραγωγής πήρε τιμή 1 ευρώ. Αλλά, όσοι πρόλαβαν, πρόλαβαν. Και πώς πρόλαβαν αυτό είναι ένα άλλο ζήτημα. Δεν θα το εξετάσουμε τώρα.

Τι έξοδα είχε ανά στρέμμα ο αγρότης το 2022, πέρυσι δηλαδή, όταν τελείωσε καλλιεργητική χρονιά, η συγκομιδή, για την καλλιέργεια και το όργωμα -δεν θα αναφερθώ στο πόσα, τα έχετε μπροστά σας ή τα έχετε στο Υπουργείο-, για τους σπόρους, τα φυτοφάρμακα, το σκάλισμα, τα εντομοκτόνα, για τα λιπάσματα, για το πότισμα και για το ρεύμα, τώρα ειδικά που έχει εκτιναχθεί, έχει φτάσει στον Θεό η τιμή του, αλλά και τη συλλογή του προϊόντος; Το κόστος ανά στρέμμα είναι 309 ευρώ. Εάν σε αυτό προσθέσουμε και τα στρέμματα που ένας μεγάλος αριθμός αγροτών ενοικιάζει και υπολογίσουμε την τιμή των 50 ευρώ ανά στρέμμα, την ελάχιστη τιμή, τα έξοδα πάνε στα 359 ευρώ το στρέμμα. Η τιμή πώλησης του βαμβακιού 0,68 έως το πολύ 0,70 είναι πολύ κάτω από το κόστος παραγωγής.

Και μπορεί κάποιοι να πούλησαν σε κάποια ικανοποιητική τιμή, όμως όχι η πλειοψηφία. Γι’ αυτό βρίσκονται στα μπλόκα και τους δρόμους. Είχαν καμμία όρεξη να είναι στους δρόμους ή τα μπλόκα δεκαπέντε με είκοσι ημέρες τώρα στη Θεσσαλία και πιο συγκεκριμένα στην Καρδίτσα; Όχι βέβαια. Και αυτοί δουλειές έχουν. Ξεκινάει τώρα η καλλιεργητική περίοδος και πρέπει να μπουν. Αλλά, με τι έσοδα, όταν ήδη χρωστάνε; Αυτό είναι το ένα.

Δεύτερο. Ακόμα και αν στα ποσά αυτά συμπεριλάβουν τη συνδεδεμένη, στο σύνολο είναι πολύ χαμηλότερο από το κόστος παραγωγής το τι εισπράττει ο αγρότης.

Και πέρα από το συγκεκριμένο που αναδεικνύουμε με την συγκεκριμένη ερώτηση για το ζήτημα της αναπλήρωσης του χαμένου εισοδήματος, εδώ υπάρχουν ζητήματα σε ό,τι αφορά το κόστος παραγωγής. Εμείς επιμένουμε ότι θα πρέπει η Κυβέρνηση να ικανοποιήσει αυτές τις τρεις κατηγορίες, τα τρία βασικά αιτήματα, όπως διατυπώθηκαν στην πρωτολογία μου, για την αναπλήρωση του χαμένου εισοδήματος, τη μείωση του κόστους παραγωγής, καθώς και τις εγγυημένες τιμές.

Δεν μπορεί να κοροϊδεύετε –με συγχωρείτε, αλλά κοροϊδεύετε τόσο καιρό- σε ό,τι αφορά, για παράδειγμα, το πετρέλαιο, που μπορεί να δώσατε κάποια ποσά, όμως αυτά είναι πολύ υποδεέστερα απ’ αυτά που θα έπρεπε να δώσετε.

Γιατί δεν ικανοποιείτε το αίτημα για 0,07 ευρώ ανά κιλοβατώρα στο ρεύμα, λαμβάνοντας υπ’ όψιν ότι από τον Αύγουστο του 2022, πριν από οκτώ-εννέα μήνες, μέχρι τώρα έχετε δώσει 8,2 δισεκατομμύρια στους επιχειρηματικούς ομίλους της ενέργειας με μορφή επιδοτήσεων στους λογαριασμούς; Και βεβαίως για άλλη μια φορά, στον νέο προϋπολογισμό του 2023 προβλέπετε 370 εκατομμύρια σε εφοπλιστές, κλινικάρχες και ξενοδόχους και αφορολόγητο πετρέλαιο σε αυτούς. Για τους αγρότες δεν έχει αφορολόγητο πετρέλαιο, δεν υπάρχουν αυτά τα 250 - 270 –αν δεν κάνω λάθος- εκατομμύρια. Τους δίνετε μόνο 70 εκατομμύρια. Αυτές είναι οι εξαγγελίες, αυτά τους δίνετε, λέτε.

Εμείς λέμε ότι αυτή ακριβώς η πολιτική της παρούσας Κυβέρνησης, που είναι σε συνέχεια και ακολουθεί την πολιτική των προηγούμενων κυβερνήσεων στα ζητήματα της αγροτικής πολιτικής, του αγροκτηνοτροφικού τομέα στο σύνολο, είναι απόρροια των πολιτικών και των κατευθύνσεων της Ευρωπαϊκής Ένωσης και των κατευθύνσεων της ΚΑΠ.

Ακριβώς αυτή την πολιτική θα πρέπει να έχουν οι αγρότες στο στόχαστρό τους. Την πολιτική, δηλαδή, που στην ουσία πληρώνει συνολικά ο λαός τα παραγόμενα προϊόντα. Αφ’ ενός, οι αγρότες με το ξεκλήρισμα -γιατί δείτε, υπάρχουν και αποτελέσματα πλέον αυτής της διαχρονικά εφαρμοζόμενης πολιτικής-, με τη συγκέντρωση της γης και της παραγωγής σε λίγα χέρια, την κυριαρχία των μεγάλων επιχειρηματικών μονάδων και των μεγαλοαγροτών. Αφ’ ετέρου, τα εμπόδια στους χιλιάδες μικρούς βιοπαλαιστές αγρότες συνεχίζονται. Πολλοί από αυτούς ξεκληρίστηκαν, άφησαν τη γη τους και είναι μπροστά φυσικά σε αδιέξοδο με όλα αυτά που έχουν μπροστά τους ή που τους συμβαίνουν, με αποτέλεσμα και αυτοί να σκέφτονται να παρατήσουν τη γη τους, την καλλιέργειά τους και τελικά, να επιταχυνθεί η εκτόπισή τους από την παραγωγή.

Άρα, λοιπόν, αυτή την πολιτική πρέπει να έχουν στο στόχαστρο και οι αγρότες, που είναι και η ίδια πολιτική που στην ουσία υπηρέτησαν και όλα τα άλλα κόμματα και ΣΥΡΙΖΑ και ΠΑΣΟΚ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε, παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω, κύριε Πρόεδρε.

Η ίδια η πείρα δείχνει ότι μόνο με την ενδυνάμωση και τη μαχητική διεκδίκηση των δίκαιων αιτημάτων των αγροτών μέσα από τους αγροτικούς συλλόγους τους, τις ομοσπονδίες, την πανελλαδική επιτροπή των μπλόκων μπορεί να έχει αποτελέσματα ο αγώνας τους, γιατί είχαν και κατακτήσεις μέσα από σκληρούς αγώνες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κανείς δεν ισχυρίστηκε από την Κυβέρνηση ότι διανύουμε μια εύκολη χρονιά, ειδικά στον πρωτογενή τομέα. Είναι μια χρονιά στην οποία το κόστος παραγωγής είναι πραγματικά αυξημένο για παράγοντες εξωγενείς, τους οποίους έχουμε αναλύσει πάρα πολλές φορές.

Όμως, είμαστε παρόντες, κύριε Πρόεδρε, κύριοι συνάδελφοι, στην προσπάθεια μέρος αυτού του κόστους παραγωγής -σημαντικό μέρος- να μπορέσουμε να το απορροφήσουμε μέσα από συγκεκριμένες πολιτικές. Να αναφέρω δύο πράγματα που, νομίζω, έχουν τη σημασία τους.

Το ένα είναι σε σχέση με την ενίσχυση που έχουμε δώσει στον ΕΛΓΑ, στον οργανισμό για τις αποζημιώσεις, ο οποίος κατάφερε το 2020, το 2021 και το 2022 να καταβάλει 863 εκατομμύρια ευρώ. Ξέρουμε όλοι ότι οι ετήσιες εισφορές των αγροτών στον ΕΛΓΑ δεν είναι περισσότερες από 160 εκατομμύρια. Άρα για αυτά τα τρία χρόνια έχουν δοθεί 380 εκατομμύρια από τον κρατικό προϋπολογισμό για ζημίες που έχουν πάθει οι παραγωγές και το βαμβάκι, βεβαίως, μέσα σε αυτές.

Τις επόμενες ημέρες θα γίνει μία ακόμα καταβολή 110 εκατομμυρίων ευρώ, η μεγαλύτερη που έχει γίνει ποτέ, για όλα τα πορίσματα που είναι έτοιμα από τον ΕΛΓΑ και στην οποία καταβολή έχει πάλι συμμετοχή το ελληνικό κράτος.

Οφείλω να αναφέρω -όπως αναφέρθηκε- το κόστος παραγωγής στην ενίσχυση που έχει δοθεί με το πετρέλαιο. Μία φορά δόθηκε, μία ανακοινώθηκε για την επόμενη περίοδο, για κάτι το οποίο είναι γνωστό ότι είχε σταματήσει από το 2016.

Να αναφερθώ στην ανησυχία για τα λιπάσματα, στα οποία πήραν και οι βαμβακοπαραγωγοί και βεβαίως, οι κατά κύριο επάγγελμα αγρότες, που ασφαλώς οι βαμβακοπαραγωγοί είναι κατά κύριο επάγγελμα αγρότες.

Να αναφερθώ στην ενίσχυση που υπάρχει για το ρεύμα και η οποία ξέρουμε ότι είναι ιδιαίτερα σημαντική για τους αγρότες μας από την πρώτη στιγμή, αλλά ειδικά το τελευταίο διάστημα είναι ιδιαίτερα σημαντική.

Να αναφερθώ και στις μειώσεις του ΦΠΑ που έγιναν στα λιπάσματα και στα αγροεφόδια.

Αν ρωτήσει κάποιος: «Νομίζετε ότι όλο αυτό καλύπτει το κόστος παραγωγής;», σας επαναλαμβάνω ότι κανείς δεν είπε ότι καλύπτει στο 100% την αύξηση του κόστους παραγωγής. Είναι, όμως, μια πολύ σημαντική ενίσχυση και βοήθεια η οποία δίνεται, εν προκειμένω για τους αγρότες για τους οποίους συζητούμε, μέσα στους οποίους και οι βαμβακοπαραγωγοί. Οι συγκεκριμένοι, όπως ανέφερα, έχουν και τη σταθερή ειδική ενίσχυση, που είναι 184 εκατομμύρια και το προϊόν των οποίων πέρυσι είχε μέση τιμή πώλησης 70 λεπτά, φέτος για μεγάλα διαστήματα -το γνωρίζουν όλοι- ήταν και 80 και 90 λεπτά και 1 ευρώ. Το γνωρίζουν όλοι αυτό στον κάμπο. Αν κάποιες άστοχες επιλογές οδήγησαν κάποιους να είναι δυστυχώς σε δυσχερέστερη θέση από κάποιους άλλους παραγωγούς, δεν είναι αυτός ο κανόνας. Ο κανόνας είναι ότι ειδικά στο συγκεκριμένο προϊόν υπήρξε και μια καλή τιμή και ενίσχυση και σε αυτούς, όπως και σε όλους τους άλλους.

Επίσης, αυτή τη στιγμή υπάρχει ευθύνη από το Υπουργείο Αγροτικής Ανάπτυξης και Τροφίμων να ενισχύσει, με τις δυνατότητες που έχει, εκείνες τις παραγωγές οι οποίες κατέστησαν πραγματικά ζημιογόνες για τους αγρότες μας, για πάρα πολλούς λόγους και αιτίες. Υπάρχουν δυστυχώς τέτοιες παραγωγές -έχουμε ανακοινώσει την ενίσχυση αρκετών από αυτές-, στις οποίες συνάρτηση πολλών παραγόντων, είτε κλιματικών φαινομένων, είτε συγχρόνως της έλλειψης ζήτησης στην αγορά, είτε των διεθνών αγορών, τις επηρέασαν. Εκεί πραγματικά έρχεται το κράτος και στηρίζει.

Καταλαβαίνουμε ότι πρέπει να γίνει μια ιεράρχηση και μια τεκμηρίωση αυτών των καλλιεργειών. Αυτό προσπαθούμε να κάνουμε με αίσθημα δικαιοσύνης και υπευθυνότητας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η πέμπτη με αριθμό 411/9-2-2023 επίκαιρη ερώτηση δευτέρου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Οι διαλυτικές τάσεις απειλούν το σύστημα ΟΣΔΕ (Ολοκληρωμένο Σύστημα Διαχείρισης και Ελέγχου) και τις πληρωμές των ενισχύσεων».

Ελάτε, κύριε συνάδελφε.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, την προηγούμενη εβδομάδα γέμισε θλίψη, νομίζω εκτός από την Κοινοβουλευτική του Ομάδα, ολόκληρο το Κοινοβούλιο, η απώλεια του καλού μας συναδέλφου του Νεκτάριου Σαντορινιού. Από αυτή τη θέση θέλω να εκφράσω τα συλλυπητήριά μου στην οικογένειά του. Να τους ευχηθώ καλό κουράγιο και να ευχηθούμε σε όλη την Κοινοβουλευτική Ομάδα και σε όλο το Κοινοβούλιο να τον θυμόμαστε. Αιωνία του η μνήμη.

Επιτρέψτε μου, όμως, κύριε Πρόεδρε και κύριε Υπουργέ, να ξεκινήσω με μια άλλη δυσάρεστη εξέλιξη για την υγεία. Μετά την ανακοίνωση που είχαμε από το Ίδρυμα «Σταύρος Νιάρχος» την προηγούμενη εβδομάδα για το ναυάγιο που υπήρχε στα τρία νοσοκομεία που συμφωνήθηκαν ειρήσθω εν παρόδω την περίοδο της διακυβέρνησης του ΣΥΡΙΖΑ, ένα εκ των οποίων ήταν και αυτό στη Λακωνία, η απάντηση που έχουμε πάρει μέχρι τώρα από την Κυβέρνηση δεν είναι ικανοποιητική. Αυτό που μας δήλωσε στην πραγματικότητα είναι ότι και σε αυτή την περίπτωση η Κυβέρνηση δεν ήξερε τίποτα και ότι τις διαπραγματεύσεις τις έκανε το ίδρυμα χωρίς να ξέρει τίποτα. Τελικά, τι ξέρει η Κυβέρνησή σας; Εάν και εδώ δηλώνει άγνοια.

Εν πάση περιπτώσει, έρχομαι στην επίκαιρη ερώτηση που συζητάμε σήμερα, κύριε Υπουργέ. Διανύουμε τις τελευταίες μέρες της διακυβέρνησης της Νέας Δημοκρατίας, στην οποία συμμετέχετε και εσείς, που θα μείνει στην ιστορία για δύο πράγματα στον αγροτικό τομέα: για τη μεγάλη αύξηση του κόστους παραγωγής και για τις απευθείας αναθέσεις, που δυστυχώς και στο δικό σας Υπουργείο δεν είναι απούσες, τείνουν να γίνουν κανόνας.

Διανύουμε, επίσης, τους πρώτους μήνες της προγραμματικής περιόδου της νέας Κοινής Αγροτικής Πολιτικής. Εδώ η αδράνεια που επιδεικνύουν οι υπηρεσίες, η πολιτική ηγεσία και οι αρμόδιοι οργανισμοί του Υπουργείου είναι εκκωφαντική.

Και εδώ ακριβώς είμαστε σήμερα, για να δούμε τις απαντήσεις σας επάνω στις προϋποθέσεις και στις εξελίξεις που πρέπει να ληφθούν, έτσι ώστε να προχωρήσει η νέα προγραμματική περίοδος ομαλά. Μιλάτε σε διάφορες εκδηλώσεις –φιέστες, επιτρέψτε μου- για ευκαιρίες και στόχους. Πάνω σε τι; Όταν δεν υπάρχει ενημέρωση των παραγωγών; Όταν στην πραγματικότητα δεν υπάρχει ενημέρωση ούτε καν στις ίδιες τις υπηρεσίες; Δεν υπάρχει προετοιμασία και αυτό δεν το λέμε εμείς. Καταγγέλλεται από παντού. Όταν δεν υπάρχει ούτε η ενημέρωση των ΚΥΔ που θα αναλάβουν σε λίγες μέρες να τρέξουν τη νέα δήλωση, χωρίς να ξέρουν πάνω σε τι θα τρέξουν;

Επειδή σε λίγες μέρες ενδεχομένως να έχουμε προκήρυξη εκλογών και να πάμε σε μια νέα κυβέρνηση που θα βρει μπροστά της όλα αυτά σε εξέλιξη και στη μέση της πρώτης χρονιάς της νέας προγραμματικής περιόδου, θα βρει μια χώρα απροετοίμαστη στον πρωτογενή τομέα και επειδή, ακριβώς μέχρι τώρα ο ΟΠΕΚΕΠΕ φαίνεται να διαλύεται στην κυριολεξία, έχοντας ήδη χρεωθεί 600 εκατομμύρια -200 για κάθε χρόνο διακυβέρνησής σας, χωρίς να έχει κλείσει και το τελευταίο- και επειδή η αγωνία των παραγωγών, όπως μας μεταφέρεται, σε όλη την Ελλάδα είναι πολύ μεγάλη για το τι θα γίνει με τα νέα δικαιώματα της νέας προγραμματικής περιόδου, τι θα γίνει με το πρασίνισμα, τι θα γίνει με τα οικολογικά σχήματα, σας ρωτάμε και θέλουμε ξεκάθαρες απαντήσεις, κύριε Υπουργέ:

Ποια είναι η προετοιμασία που έχετε κάνει μέχρι τώρα και θα αφήσετε στην επόμενη κυβέρνηση; Θα πάτε σε απευθείας αναθέσεις ή θα το αφήσετε και αυτό κενό να το παραλάβει η νέα κυβέρνηση στον αέρα, ένα ραντεβού στα τυφλά, όπως συνηθίζουμε να λέμε;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, χαίρομαι που κάνατε τη σημερινή ερώτηση, γιατί μου δίνεται η ευκαιρία να πούμε μερικά αποκαλυπτικά πάλι σε αυτή την Αίθουσα, διότι νομίζω ότι δεν γίνεται σε κάποιους συνείδηση το τι διενεργείται αυτή τη στιγμή συνολικά στη λειτουργία του ΟΠΕΚΕΠΕ, ποιο είναι το διακύβευμα, ποια είναι η αναγκαιότητα, ποια είναι η στόχευση και ποιο είναι το παρελθόν που πρέπει να μην ξαναζήσουμε. Λοιπόν, επειδή εμένα μου αρέσουν οι σταράτες κουβέντες και επειδή θεωρώ πραγματικά μοναδική την ευκαιρία να ειπωθούν δύο πράγματα και να κατατεθούν και συγκεκριμένα στοιχεία, ας ξεκινήσουμε από τα εξής.

Δεν ξέρω γιατί ακριβώς μιλάτε για τα 600 εκατομμύρια ευρώ! Ξέρω για κάποια άλλα συγκεκριμένα πράγματα τα οποία έχουν έρθει εγγράφως στο Υπουργείο, και το Υπουργείο φροντίζει, μέσα από τις νόμιμες διαδικασίες, να περιορίσει –ακούστε, να περιορίσει!- και να πετύχει όσο μπορεί τον περιορισμό των καταλογισμών που έχουν γίνει για την περίοδο της δικής σας ευθύνης -εννοώ ευθύνης της διακυβέρνησης ΣΥΡΙΖΑ - ΑΝΕΛ, αλλά και της δική σας παρουσίας στο Υπουργείο- για τα έτη 2017, 2018, 2019.

Όπως ξέρετε, για τα έτη 2017, 2018, 2019 από τους καταλογισμούς οι οποίοι έχουν γίνει, σε σχέση με τις αιτήσεις και σε σχέση με την πολλαπλή συμμόρφωση, έχει έρθει ήδη η πρώτη επιστολή από την Ευρωπαϊκή Επιτροπή για 162 εκατομμύρια ευρώ, συγκεκριμένα, για καταλογισμούς που αφορούν τις τρεις αυτές χρονιές. Ειδικότερα: 118.481.000 ευρώ δημοσιονομική διόρθωση για τα έτη 2017, 2018 και 2019, που ήταν έτη διακυβέρνησης ΣΥΡΙΖΑ -να εξηγήσω ότι η αίτηση για το 2019 ήταν δική σας ευθύνη, ο καινούργιος Πρόεδρος του ΟΠΕΚΕΠΕ ήρθε τον Νοέμβριο του 2019, όταν είχε τελειώσει αυτό το οικονομικό έτος- και βεβαίως για την πολλαπλή συμμόρφωση 43.156.000 ευρώ.

Να σας πω λίγο κάτι; Νομίζω ότι είμαστε μια μικρή χώρα και γνωριζόμαστε μεταξύ μας. Ένας από τους βασικούς λόγους για αυτόν τον καταλογισμό ήταν και η έλλειψη διαχειριστικών σχεδίων βόσκησης. Αυτός ήταν ένας λόγος. Εμείς πριν από λίγες ημέρες δρομολογήσαμε τη διαδικασία για να γίνουν επιτέλους από τις περιφέρειες τα διαχειριστικά σχέδια βόσκησης. Δεν είδα πραγματικά να το χαιρετίζετε. Δεν είδα πραγματικά να το επικροτείτε. Διότι ξέρετε αυτό είναι η αιτία πολλών καταλογισμών. Και νομίζω ότι εμείς που υπηρετήσαμε στο Υπουργείο οφείλουμε με ευθύνη να απευθυνθούμε απέναντι στους αγρότες μας και να τους πούμε τι ακριβώς συμβαίνει. Έχουμε λοιπόν αυτό ως ένα πολύ σοβαρό ενδεχόμενο. Βεβαίως, είμαστε και στις επιτροπές του διακανονισμού και προσπαθούμε να το περιορίσουμε, αλλά τα δεδομένα αυτών των τριών ετών δεν μας βοηθούν σε αυτό.

Ξέρετε τι άλλο ακόμα υπάρχει ως εύρημα; Μιλάω για τα δεδομένα τα οποία υπάρχουν. Υπάρχει και ένα άλλο ωραίο εύρημα που ήρθε από το 2018. Είναι ότι το 2018 κάνατε μια οριζόντια μείωση των ενισχύσεων στους αγρότες μας, για να υπάρξει απόθεμα στο εθνικό απόθεμα, ύψους 21 εκατομμυρίων ευρώ, τα οποία δεν διατέθηκαν πουθενά και τα οποία χάθηκαν, επεστράφησαν. Αφαιρέθηκαν 21 εκατομμύρια ευρώ από τους Έλληνες αγρότες-παραγωγούς που κάνουν δήλωση ΟΣΔΕ χωρίς να πάνε πουθενά, ακριβώς επειδή προφανώς δεν ήταν σωστή όλη η οργάνωση διανομής του εθνικού αποθέματος, το περίφημο εθνικό απόθεμα που, όπως ξέρετε, δινόταν ακόμα και σε ανθρώπους οι οποίοι δεν έχουν ζωικό κεφάλαιο. Αυτό ως μια πρώτη εικόνα. Δηλαδή έχουμε 162 εκατομμύρια ευρώ που προσπαθούμε να τα περιορίσουμε ως καταλογισμούς από τη δικιά σας διακυβέρνηση και έχουμε και 21 εκατομμύρια ευρώ που χάθηκαν το 2018.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα πω μια κουβέντα για τον διαγωνισμό, κύριε Πρόεδρε, και θα συνεχίσω στη δευτερολογία. Ξέρετε κάτι; Από το καλοκαίρι του 2021 ξεκίνησε μια διαγωνιστική διαδικασία από τον ΟΠΕΚΕΠΕ για να υπάρξει τεχνικός σύμβουλος για την αίτηση του 2022. Προσφυγή. Δεύτερη προσφυγή. Ακύρωση στον έναν διαγωνισμό. Δεύτερος διαγωνισμός. Και εκδόθηκε πριν από δύο μήνες μια απόφαση του Διοικητικού Εφετείου Αθηνών η οποία δικαιώνει τον ΟΠΕΚΕΠΕ. Και με βάση αυτή την απόφαση, ξεκινάμε έναν νέο διεθνή διαγωνισμό. Αλλά γιατί τον ξεκινάμε; Στην ερώτησή σας δεν μπορώ να καταλάβω το περιεχόμενο. Τέσσερα ήταν τα αντικείμενα του αρχικού διαγωνισμού της αρχικής προκήρυξης. Τα δύο αντικείμενα εξ αυτών είχαν ημερομηνία λήξης την 31η Δεκεμβρίου του 2022. Τα αντικείμενα αυτά έχουν εκπληρωθεί, έχουν γίνει και έγιναν μέσα από τη διαδικασία της έγκρισης σύμβασης από την ΕΑΔΗΣΥ, την Εθνική Αρχή Δημοσίων Συμβάσεων. Αν αυτό εσείς το λέτε απευθείας ανάθεση, την Εθνική Αρχή Δημοσίων Συμβάσεων, προφανώς δεν γνωρίζετε καλά τους όρους.

Όμως πώς θα γινόταν η δουλειά; Πώς θα πληρωνόταν αυτό το διάστημα το 1,5 δισεκατομμύριο ευρώ -που πληρώθηκε- στους Έλληνες αγρότες, όταν δεν υπάρχει σύμβαση έγκυρη και όταν δεν υπάρχει ανάδοχος επειδή κάποιοι επέλεξαν να πάνε στα δικαστήρια και να ακυρώσουν τη διαδικασία; Θα αφήσουμε απλήρωτους τους αγρότες μας 1,5 δισεκατομμύριο ευρώ; Όχι! Πήραμε την άδεια από την Εθνική Αρχή Δημοσίων Συμβάσεων, ενέκρινε ποσά λιγότερα από αυτά που κόστιζε παλαιότερα όλη αυτή η διαδικασία και πληρώθηκαν οι αγρότες μας τον Δεκέμβριο του 2022.

Κύριε Πρόεδρε, στη δευτερολογία μου θα πω τα υπόλοιπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, το να γυρνάτε την κουβέντα στο παρελθόν, αφ’ ενός δεν έχει και μεγάλο νόημα, αφ’ ετέρου, όμως, μας δίνετε μια καλή ευκαιρία να πούμε δυο πράγματα. Πρώτον, ξεκινώντας από τα τελευταία που είπατε, ο διαγωνισμός παραδεχτήκατε -και δεν μπορώ να καταλάβω γιατί απολογείστε εσείς για έναν διαγωνισμό που δεν τον βγάλατε- μόλις ότι ήταν προβληματικός. Το παραδεχτήκατε. Βγήκε η δικαίωση για τα δύο μόνο, από τις τέσσερις πράξεις. Για τα άλλα δύο δεν κατέληξε πουθενά, πήγαν με απευθείας αναθέσεις και αποδείχθηκε ότι η προκήρυξη ήταν προβληματική. Άρα γιατί έρχεστε να το υπερασπιστείτε; Δεν μπορώ να καταλάβω ποια είναι η ανάγκη. Καλύτερα να μην το συζητάτε.

Όμως πάμε τώρα στο εξής. Μας είπατε ότι δεν ξέρετε κάτι για τα 600 εκατομμύρια ευρώ. Δεν έχετε ακούσει τίποτα, κύριε Υπουργέ, για 600 εκατομμύρια ευρώ που φέρατε στα τρία χρόνια -και δεν ξέρουμε πόσο θα είναι για τον τέταρτο χρόνο- και μας είπατε ότι ήρθε ένα ποσό από καταλογισμούς κατά τη δικιά μας την κυβέρνηση; Για τα 21 εκατομμύρια ευρώ, δε, που είπατε, να σας πω ότι αυτά επεστράφησαν -το είπατε μόνος σας- στους παραγωγούς. Βεβαίως, έγινε μια προσπάθεια να δημιουργηθεί μεγαλύτερο εθνικό απόθεμα, αλλά δεν χρειάστηκε, γιατί δεν είχαμε βοσκοτόπια μέσα στην Πρέσπα να μοιράσουμε -υποθέσεις που είναι στον εισαγγελέα- και για αυτό επεστράφησαν πίσω στους παραγωγούς. Η υπόθεση με τα βοσκοτόπια της Νέας Δημοκρατίας είναι στον εισαγγελέα. Σε αυτό, όμως, δεν σας άκουσα να αναφέρεστε πουθενά.

Επίσης, ξεχάσατε να μας πείτε ότι το 2017 με τα βοσκοτόπια άλλαξε ο Κανονισμός «OMNIBUS» και ο ορισμός των βοσκοτόπων και η χώρα κέρδισε 440 εκατομμύρια ευρώ. Ήρθαν στη χώρα 440 εκατομμύρια ευρώ. Είστε τέσσερα χρόνια Κυβέρνηση. Εσείς είστε Υπουργός λιγότερο από τέσσερα χρόνια βέβαια. Τον διαγωνισμό για τα διαχειριστικά σχέδια στα βοσκοτόπια γιατί τον θυμηθήκατε τώρα, στο τελείωμα της καριέρας σας; Τώρα το θυμηθήκατε; Πανηγυρίζετε γιατί μετά από τέσσερα χρόνια διακυβέρνησης θα κάνετε κάτι, λέτε, με τα βοσκοτόπια! Τώρα το θυμηθήκαμε; Τώρα είναι αργά, είναι πολύ αργά. Έπρεπε να έχει λυθεί το ζήτημα. Τώρα είμαστε ήδη στη νέα προγραμματική περίοδο. Αυτό δεν έχετε καταλάβει, ότι ακόμα δουλεύετε με την τεχνική λύση.

Από το 2017 άλλαξε ο κανονισμός για τον ορισμό του βοσκοτόπου. Από το 2018 και 2019 έχουμε δικαιωθεί, και στη χώρα έχουν επιστραφεί 440 εκατομμύρια ευρώ. Κυβερνάτε έκτοτε τέσσερα χρόνια. Για αυτά τα τέσσερα χρόνια που έπρεπε να έχετε τρέξει τα διαχειριστικά σχέδια βόσκησης και να πάμε στη νέα ΚΑΠ -δηλαδή από 1-1-2023 να έχει τελειώσει η διαδικασία των διαχειριστικών σχεδίων για να μπούμε στη νέα ΚΑΠ με τα νέα διαχειριστικά- μας λέτε ότι κάποια στιγμή στο μέλλον θα κάνετε κάτι, που δεν καταλάβαμε κιόλας για να το πανηγυρίσουμε αν θέλετε! Έτσι; Η πραγματικότητα είναι αυτή.

Όμως δεν πήραμε απάντηση για τα βασικά ερωτήματα της σημερινής συζήτησης, που περιμένει και ο κόσμος. Διότι ο κόσμος δεν περιμένει μια συζήτηση για το παρελθόν. Όλα αυτά έχουν κριθεί και θα κριθούν και στις επόμενες εκλογές, οι οποίες είναι κοντά. Δεν μας είπατε κουβέντα για το αν θα εκδοθούν και δεν μας είπατε κουβέντα για το πότε είναι οι τίτλοι δικαιωμάτων της νέας ΚΑΠ. Αυτό θέλουμε να ακούσουμε. Ποιος δουλεύει πάνω στο να βγάλει νέους τίτλους δικαιωμάτων; Έχουμε μπει στη νέα ΚΑΠ. Σε λίγες ημέρες θεωρητικά θα έπρεπε να ξεκινάει η υποβολή, δηλαδή να ανοίξει το σύστημα για τις υποβολές δηλώσεων ΟΣΔΕ στις καινούργιες. Τι θα κάνουν οι παραγωγοί με τα οικολογικά σχήματα;

Έχουν υπάρξει ΚΥΑ και ΥΑ πάνω στις οποίες δουλεύετε σε δευτερογενή και τριτογενή νομοθέτηση εγκυκλίους για το πώς θα τρέξουν τα οικολογικά σχήματα που θα αντικαταστήσουν εν μέρει το «πρασίνισμα» που δεν θα υπάρχει τέλος του χρόνου; Εδώ το «πρασίνισμα» αντιπροσωπεύει το 40% των άμεσων ενισχύσεων. Αντικαθίσταται, όπως όλοι ξέρουν, με οικολογικά σχήματα. Δεν ξέρουν καν ποιοι είναι οι δικαιούχοι. Πού είναι αυτή η νομοθέτηση; Σε ποια προετοιμασία έχετε φτάσει; Και στο τέλος-τέλος, δουλεύει κανένας πάνω σε αυτά σε διοικητικό και τεχνικό επίπεδο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΣΤΑΥΡΟΣ ΑΡΑΧΩΒΙΤΗΣ:** Για να μην πούμε για την ενημέρωση των αγροτών και να μην πούμε για την πλατφόρμα που θα πρέπει να τα υποδεχτεί.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε Υπουργέ, σας παρακαλώ, επειδή η πρωτολογία ήταν ευρύτατη, ας μείνουμε λίγο μέσα στον χρόνο μας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, νομίζω ότι χρειάζεται να πω δύο πράγματα για να γίνουν κατανοητά, γιατί κάποιοι προφανώς δεν θέλουν να τα καταλάβουν, αλλά δεν με πειράζει. Άλλωστε, ο υποβάλλων την ερώτηση προφανώς είχε συγκεκριμένη στόχευση που προσπαθώ να καταλάβω τι εξυπηρετεί, αλλά εμένα με ενδιαφέρει να ενημερωθούν οι αγρότες.

Για να τα ξεκαθαρίζουμε, λοιπόν: Το καλοκαίρι του 2021 ξεκινάει ο διεθνής διαγωνισμός για την αίτηση του 2022. Γίνεται μια προσφυγή στην ΕΑΔΗΣΥ και ακυρώνεται αυτός ο διαγωνισμός. Επαναλαμβάνεται ο διαγωνισμός, ακυρώνεται πάλι ο διαγωνισμός, αλλά έρχεται το Διοικητικό Εφετείο Αθηνών με την απόφασή του, την 2322/2022 -αν θυμάμαι καλά- η οποία δικαιώνει τον ΟΠΕΚΕΠΕ. Απόφαση δικαστηρίου! Θα την καταθέσω και στα Πρακτικά. Αυτή η απόφαση του δικαστηρίου λέει τα τέσσερα επιμέρους αντικείμενα, τα οποία ήταν ακριβώς αυτά που αφορούσαν τον διεθνή διαγωνισμό.

Δεν μπορώ να καταλάβω πρώτον το εξής, κύριε συνάδελφε: Όταν τα δύο από αυτά έχουν εκπληρωθεί, εσείς θέλετε να τα ξαναπροκηρύξουμε; Να συμφωνήσουμε σε αυτό; Το διοικητικό συμβούλιο του ΟΠΕΚΕΠΕ αποφάσισε την προκήρυξη των άλλων δύο από τα τέσσερα, γιατί είναι αυτά που εκκρεμούν, είναι αυτά που πρέπει να γίνουν για την αίτηση. Τα άλλα δύο αφαιρούνται, γιατί έχουν εκπληρωθεί, έχουν γίνει.

**ΣΤΑΥΡΟΣ ΑΡΑΧΩΒΙΤΗΣ:** Μα έβγαλε άκυρο τον διαγωνισμό…

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Λοιπόν, ακούστε λίγο. Η αίτηση του 2022, εάν δεν το ξέρετε καλά, έχει γίνει. Έχει ολοκληρωθεί, έχουν πληρωθεί οι αγρότες μας. Η αίτηση του 2022 έχει γίνει. Να επανέλθουμε; Την κάναμε! Ο ίδιος ο διαγωνισμός προέβλεπε ότι όλο αυτό το σύστημα πρέπει να υπηρετήσει αυτές τις διαδικασίες γι’ αυτά τα δύο αντικείμενα μέχρι τις 31 Δεκεμβρίου του 2023.

Τώρα που βγαίνει ο διαγωνισμός εκ νέου για τα δύο αντικείμενα που δεν υλοποιήθηκαν, ακριβώς επειδή υπήρχε αυτή η δικαστική εμπλοκή, θα βάλουμε το ίδιο ποσό; Θα βάλουμε τα ίδια αντικείμενα; Βάζουμε τα δύο αντικείμενα…

**ΣΤΑΥΡΟΣ ΑΡΑΧΩΒΙΤΗΣ:** Τι μου λέτε τώρα;

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Είναι απόλυτα σαφές αυτό που λέω και θα καταθέσω και την απόφαση του δικαστηρίου και την απόφαση του διοικητικού συμβουλίου και δεν μπορώ να καταλάβω πραγματικά αυτό το ερώτημα.

Να πάμε όμως λίγο στην ουσία, η οποία μας διαφεύγει. Έγινε μια πολύ μεγάλη μεταρρύθμιση, κύριε Πρόεδρε, αυτό το έτος. Περάσαμε τις δηλώσεις ΟΣΔΕ στο gov.gr, στο κράτος, στο κρατικό νέφος. Τα δεδομένα, η διαδικασία, όλα πλέον είναι στο κράτος. Δεν είναι σε κανέναν ιδιώτη ή τεχνικό σύμβουλο σαν αυτόν που δεν ξέρω ποιοι θέλουν να υπερασπιστούν. Καλοί οι ιδιώτες, καλοί οι τεχνικοί σύμβουλοι για να κάνουν ένα μέρος της δουλειάς υπό την καθοδήγηση, υπό την εποπτεία, υπό την ευθύνη του φορέα που πρέπει να παρακολουθεί και να έχει όλα αυτά τα δεδομένα. Αυτό, λοιπόν, γίνεται για πρώτη φορά.

Δεν έγινε μόνο αυτό. Τα 7 ευρώ που πλήρωναν οι αγρότες στα ΚΥΔ όλο αυτό το διάστημα –οι εξακόσιες εξήντα χιλιάδες δηλώσεις ΟΣΔΕ επί 7 ευρώ είναι 4,5 εκατομμύρια μόνο από αυτό- δεν πληρώθηκαν φέτος. Τα ΦΥΠΥ, τα οποία υπήρχαν και ήταν ένας φορέας συντονισμού των ΚΥΔ, πάνω από τον οποίο υπήρχε ένας άλλος συντονιστής και δεν ξέρω τι συντόνιζε -αυτό θα το δουν οι όποιες ελεγκτικές αρχές, γιατί γίνεται έλεγχος για πολλά ζητήματα- καταργήθηκαν, γιατί δεν προσέφεραν τίποτε. Τα ΚΥΔ πλέον κάνουν τη δουλειά τους χωρίς όμως να έχουμε αυτά τα επιπλέον 7 ευρώ, τα οποία δεν εξυπηρετούσαν ουσιαστικά και δεν έδιναν καμία προστιθέμενη αξία σε οτιδήποτε.

Γίνεται μια μεγάλη προσπάθεια, κύριε Πρόεδρε, και σε αυτή τη μεγάλη προσπάθεια έχουμε βεβαίως και το κανονιστικό πλαίσιο για τη νέα ΚΑΠ. Αυτή τη στιγμή γίνονται εφαρμοστικές διατάξεις και ετοιμάζεται η νέα δήλωση ΟΣΔΕ, η οποία θα είναι έτοιμη στο τέλος του Μαρτίου. Η επόμενη κυβέρνηση της Νέας Δημοκρατίας θα έχει έτοιμη τη δήλωση ΟΣΔΕ πριν από τις εκλογές, ακριβώς με τα νέα δεδομένα και ακριβώς με τη σωστή ενημέρωση των αγροτών. Η ενημέρωση γίνεται αυτή τη στιγμή παντού στη χώρα με πάρα πολλές εκδηλώσεις, οι οποίες γίνονται και από τους συντονιστές και από τους συμβούλους και από το πολιτικό και το υπηρεσιακό προσωπικό του Υπουργείου Αγροτικής Ανάπτυξης και Τροφίμων.

Δεν χρειάζεται να ανησυχεί κανείς για τίποτε. Κάποιοι ανησύχησαν, επειδή πήραμε έναν δρόμο μεταρρύθμισης που πίστεψαν αρχικώς ότι δεν θα μπορέσει να ολοκληρωθεί. Είναι οι ίδιοι που αμφισβήτησαν τη διαδικασία της αιτήσεως το καλοκαίρι του 2022. Είναι οι ίδιοι που αμφισβήτησαν την πληρωμή το φθινόπωρο του 2022. Είναι οι ίδιοι που δεν ξέρω τι αμφισβητούν αυτή τη στιγμή.

Υπάρχει μια δικαστική απόφαση, την οποία απόλυτα σεβόμενο το ΟΠΕΚΕΠΕ προχωράει στη νέα προκήρυξη. Και αυτή τη στιγμή υπάρχει όλο εκείνο το προσωπικό και ο σχεδιασμός ο οποίος απαιτείται, ώστε και με τη νέα ΚΑΠ στη νέα περίοδο να μπορέσουμε να είμαστε απόλυτα συνεπείς απέναντι στους αγρότες μας, οι οποίοι είναι οι μόνοι που έχουν και την πολύ καθαρή εικόνα των ενισχύσεων, οι οποίες δόθηκαν με τον τρόπο που δόθηκαν το φθινόπωρο.

Ευχαριστώ, κύριε Πρόεδρε.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 408/7-2-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον ΥπουργόΠεριβάλλοντος και Ενέργειας, με θέμα: «Στο κόκκινο η ατμοσφαιρική ρύπανση στη Θεσσαλονίκη».

Κύριε συνάδελφε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Να περιμένουμε λίγα δευτερόλεπτα να αποφορτιστεί το κλίμα από το κρεσέντο του κ. Γεωργαντά σε σχέση με όλα αυτά που με μια απλή ανάγνωση και ακοή, κύριε Υπουργέ, μάλλον θα σας φέρουν σε πολύ δύσκολη πολιτική θέση. Όμως δεν το φοβάστε. Μετά από εκείνο το μνημείο με τα ρουσφέτια, είστε συνηθισμένος.

Κύριε Σκρέκα, σας ευχαριστώ πολύ για την παρουσία σας. Ειλικρινά σε αυτή τη διαδικασία για την περιβαλλοντική ρύπανση, για τα αιωρούμενα σωματίδια, για την ποιότητα της ζωής των κατοίκων της δυτικής Θεσσαλονίκης δεν υπάρχει πρόσφορο έδαφος κομματικής αντιπαράθεσης.

Κύριε Γεωργαντά, θέλω λίγο την προσοχή του κ. Σκρέκα.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κανονικά θα έπρεπε να σας απαντήσω, γιατί αναφέρθηκε το όνομά μου.

**ΧΡΗΣΤΟΣ ΓΙΑΝΝΟΥΛΗΣ:** Καλά, απαντήστε μου μετά. Ας τελειώσουμε με αυτό.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** (Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, σας παρακαλώ. Δεν μπορείτε να παίρνετε τον λόγο μόνος σας.

**ΧΡΗΣΤΟΣ ΓΙΑΝΝΟΥΛΗΣ:** Οι Υπουργοί της Νέας Δημοκρατίας μπορούν να κάνουν τα πάντα.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Αναφέρθηκε στο όνομά μου με τρόπο που πρέπει να απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, δεν έχετε τον λόγο. Σας παρακαλώ. Δυστυχώς στη Βουλή έχουν ειπωθεί πάρα πολλά, αλλά από τη στιγμή που δεν έχετε τον λόγο, συνεχίζουμε.

Κύριε Γιαννούλη, σας παρακαλώ μιλήστε για την ερώτησή σας προς τον Υπουργό.

**ΧΡΗΣΤΟΣ ΓΙΑΝΝΟΥΛΗΣ:** Να αρχίσω από την αρχή, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, να συνεχίσετε την ερώτησή σας. Δεν έχουμε κάτι άλλο.

**ΧΡΗΣΤΟΣ ΓΙΑΝΝΟΥΛΗΣ:** Για είκοσι δευτερόλεπτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα δεν έχουμε κάτι άλλο να πούμε. Παρακαλώ συνεχίστε την ερώτησή σας.

**ΧΡΗΣΤΟΣ ΓΙΑΝΝΟΥΛΗΣ:** Έλεγα, λοιπόν, κύριε Σκρέκα, μετά την ατυχή παρέμβαση του συναδέλφου σας -ο οποίος αρνείται τα οπτικά ντοκουμέντα για τον βίο και την πολιτεία του- ότι η περιβαλλοντική ρύπανση στη δυτική Θεσσαλονίκη αφορά εκατοντάδες χιλιάδες πολίτες, χωρίς να είναι πρόσφορο έδαφος για κανενός είδους κομματική αντιπαράθεση. Πιστεύω ότι και εσείς ως πολίτης, ως οικογενειάρχης και ως επιστήμονας καταλαβαίνετε ότι και η δυσοσμία, αλλά και η καθημερινή αύξηση πέραν των επιτρεπτών ορίων των αιωρούμενων σωματιδίων είναι σαν να υπάρχει μια διαρκής τσιρίδα μέσα στο αυτί του καθενός και της καθεμιάς που μένει σε αυτή την περιοχή της δυτικής Θεσσαλονίκης.

Θα κάνω ένα σύντομο ιστορικό, το οποίο καταλήγει στο ερώτημα και είναι ερώτημα χωρίς ίχνος αμφισβήτησης, πολιτικής προβοκάτσιας ή κοντραρίσματος. Έχουμε μια ταλαιπωρημένη διαδικασία, η οποία εδώ και πάρα πολύ καιρό έχει άμεσες επιπτώσεις σε ταλαιπωρημένους πολίτες σε μία περιοχή της Θεσσαλονίκης, τις δυτικές συνοικίες που δεν τους λείπουν τα προβλήματα είτε οικονομικά είτε υποδομών και μια σειρά ακόμη.

Όμως κάποια στιγμή μετά την έντονη ενόχληση της δυσοσμίας και της εμφανούς ρύπανσης -που δεν είναι μόνο ενοχλητική, αλλά είναι και επικίνδυνη- αποφασίζεται η εκπόνηση μιας μελέτης από το Αριστοτέλειο Πανεπιστήμιο της Θεσσαλονίκης, η οποία δίνεται στη δημοσιότητα ημιτελής. Εξελίσσεται μία σειρά ελέγχων από τους επιθεωρητές περιβάλλοντος. Για πολλούς μήνες μαθαίνουμε αποσπασματικά τα αποτελέσματα αυτών των ελέγχων. Κάποια στιγμή το Υπουργείο απαντά για μία μελέτη δράσης, προτάσεων και εναρμόνισης με το ευρωπαϊκό κεκτημένο που έπρεπε να έχει και συγκεκριμένες προτάσεις για παρεμβάσεις.

Από το 2011 η Περιφέρεια Κεντρικής Μακεδονίας ανταποκρίνεται το 2020. Το 2020 εκπονείται η μελέτη, η οποία όμως δεν έχει προτάσεις. Και έρχεστε εσείς ως Υπουργείο, σχεδόν την επιστρέφετε πίσω και λέτε: «Για να θεραπεύσω μια σειρά από προβλήματα, ξεκινάω από την αρχή».

Θα ήθελα αρχικά μια ενημέρωση για το πού βρισκόμαστε, απευθυνόμενος στους κατοίκους της δυτικής Θεσσαλονίκης. Ξεχάστε ότι έχουμε εκλογές, ξεχάστε ότι υπάρχει πολιτικό ζήτημα. Είναι ζήτημα επιβίωσης, υγείας και μέλλοντος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα ήθελα κατ’ αρχάς να ευχαριστήσω τον αξιότιμο συνάδελφο για την επίκαιρη ερώτηση, γιατί πραγματικά δίνει τη δυνατότητα να επισημάνουμε τα μέτρα και τις δράσεις που έχουμε αναλάβει για να αντιμετωπίσουμε ένα πολύ μεγάλο πρόβλημα που απασχολεί βεβαίως την πόλη της Θεσσαλονίκης, αλλά θα έλεγα και γενικότερα πολλές πόλεις της Ελλάδος. Αναφέρομαι βεβαίως στην ατμοσφαιρική ρύπανση στις πόλεις και στα κέντρα των πόλεων.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Σε ό,τι αφορά τις συγκεκριμένες ερωτήσεις που έχετε κάνει, θέλω να σας απαντήσω ρητά πόσοι έλεγχοι έχουν διενεργηθεί από όλους τους αρμόδιους ελεγκτικούς μηχανισμούς, πότε και σε ποιες δραστηριότητες, με ποιο σχέδιο, ποια τα αποτελέσματά τους και ποια η αξιολόγηση σχετικής μελέτης για την αντιμετώπιση της ατμοσφαιρικής ρύπανσης. Η δεύτερη ερώτησή σας ρωτάει τι μέτρα πρόκειται να ληφθούν, ώστε να περιοριστεί αποτελεσματικά η ατμοσφαιρική ρύπανση στην πόλη και ποιο το χρονοδιάγραμμα.

Επιτρέψτε μου να σας πω ότι έχουμε κατ’ αρχάς τρεις ελεγκτικούς μηχανισμούς. Ο πρώτος κατά τα έτη 2021-2022, που αφορά το Τμήμα Επιθεώρησης Περιβάλλοντος του Σώματος Επιθεώρησης Βορείου Ελλάδος της Γενικής Διεύθυνσης του Σώματος Επιθεωρητών και Ελεγκτών του Υπουργείου Περιβάλλοντος και Ενέργειας, διενέργησε συνολικά εξήντα πέντε επιθεωρήσεις σε όλη τη βόρεια Ελλάδα, εκ των οποίων είκοσι δύο στην Περιφερειακή Ενότητα Θεσσαλονίκης. Το τμήμα αυτό διενεργεί τακτικούς ελέγχους σε δραστηριότητες κατηγορίας Α1, που είναι δραστηριότητες πολύ σημαντικές, μεγάλες δραστηριότητες, όπως για παράδειγμα διυλιστήρια, εργοστάσια παραγωγής τσιμέντου, αλλά και Α2, αυτές που ενδέχεται να προκαλούν σημαντικές επιπτώσεις στο περιβάλλον, αλλά μπορεί να είναι μικρότερης έντασης δραστηριότητες, αλλά σημαντικές. Κατά τους ελέγχους αυτούς ελέγχονται -μεταξύ άλλων- και οι αέριες εκπομπές των δραστηριοτήτων από την παραγωγική διαδικασία.

Οι σημαντικότεροι έλεγχοι που διενέργησε το τμήμα την τελευταία διετία έγιναν στην ευρύτερη περιοχή της Θεσσαλονίκης και συγκεκριμένα στους Δήμους Δέλτα και Παύλου Μελά, οι οποίοι ήταν εννέα. Έγιναν αυτοψίες σε εργοστάσιο παραγωγής πολυπροπυλενίου, όπου η πορεία ελέγχου είναι πλέον κλειστή, με οριστική έκθεση ελέγχου και πλάνο διορθωτικών ενεργειών.

Δεύτερον, εργοστάσιο παραγωγής τσιμέντου και διυλιστήριο όπου δεν διαπιστώθηκαν παραβάσεις, βιομηχανία παραγωγής προϊόντων χάλυβα, εργοστάσιο παραγωγής ασβέστου, βιομηχανία διαχείρισης και αξιοποίησης αποβλήτων, βιοτεχνία ανακύκλωσης μολύβδου, μονάδα αναγεννήσεως ορυκτελαίων και μονάδα επεξεργασίας μετάλλων, όπου οι έλεγχοι είναι ακόμη σε εξέλιξη.

Ο δεύτερος αρμόδιος ελεγκτικός μηχανισμός πραγματοποιείται από το Εθνικό Δίκτυο Παρακολούθησης Ατμοσφαιρικής Ρύπανσης με σταθερούς αυτόματους σταθμούς οι οποίοι λειτουργούν σε εικοσιτετράωρη βάση, στους οποίους σταθμούς του δικτύου παρακολουθούνται ρύποι οι οποίοι προβλέπονται στη σχετική εθνική και ενωσιακή νομοθεσία.

Ο τρίτος αρμόδιος ελεγκτικός μηχανισμός έχει να κάνει με το Τμήμα Περιβάλλοντος και Υδροοικονομίας της Περιφέρειας Κεντρικής Μακεδονίας που διενεργεί τακτικές και έκτακτες περιβαλλοντικές επιθεωρήσεις, καθώς και σχέδια και δραστηριότητες του Περιφερειακού Σχεδιασμού Διαχείρισης Αποβλήτων της Κεντρικής Μακεδονίας.

Σύμφωνα με την οδηγία 2008/50 της Ευρωπαϊκής Κοινότητας, ισχύουν δύο οριακές τιμές για τα αιωρούμενα σωματίδια με κωδικό ΑΣ10. Η μέση ετήσια οριακή τιμή 40 μιλιγκράμ ανά κυβικό μέτρο και η μέση ημερήσια οριακή τιμή 50 μιλιγκράμ ανά κυβικό μέτρο, η οποία δεν πρέπει να υπερβαίνεται περισσότερες από 35 φορές τον χρόνο, είναι τα δύο ορόσημα που έχουμε.

Η αλήθεια είναι ότι ενώ είμαστε εντός των ορίων σε ό,τι αφορά τη μέση ετήσια οριακή τιμή, ξεπερνάμε την ημερήσια οριακή τιμή. Είναι βεβαίως μειούμενη τα τελευταία χρόνια η υπέρβαση, αλλά παραμένει υπέρβαση και βεβαίως ο στόχος δεν είναι να πιάνουμε τα ανώτερα όρια. Ο στόχος είναι, αν μπορούμε, να μηδενίσουμε τις εκπομπές.

Η οδηγία, λοιπόν, προβλέπει την αιτιολόγηση των υπερβάσεων οι οποίες οφείλονται, για παράδειγμα, σε φυσική μεταφορά, η λεγόμενη «σκόνη της Σαχάρας», όπως θα έχετε ακούσει. Αφαιρώντας, όμως, και τη «σκόνη της Σαχάρας», παρ’ όλα αυτά παραμένει τελικά η ατμοσφαιρική ρύπανση που προέρχεται από πηγές εντός του αστικού ιστού να ξεπερνά τη μέση ημερήσια οριακή τιμή.

Πράγματι, μετά από μια διαδικασία αρκετών ετών υπάρχει και προσφυγή της Ευρωπαϊκής Ένωσης κατά της ελληνικής πολιτείας. Για να θυμίσω λίγο, τον ένατο μήνα του 2009 είχαμε την πρώτη προειδοποιητική επιστολή από την Ευρωπαϊκή Ένωση, τον έβδομο του 2010 είχαμε αιτιολογημένη, τον δεύτερο του 2013 είχαμε συμπληρωματική αιτιολογημένη, στο τέλος του 2014 είχαμε νέα συμπληρωματική αιτιολογημένη και τον δεύτερο του 2021, αν θυμάμαι καλά, είχαμε τελικά την προσφυγή κατά της Ελληνικής Δημοκρατίας. Αυτά είναι για την ιστορία.

Η πραγματικότητα είναι, όπως λέτε και στην επίκαιρη ερώτησή σας, ότι η επιδείνωση της κατάστασης οφείλεται στο οξύ κυκλοφοριακό πρόβλημα. Η πρόσφατη ενεργειακή φτώχεια δεν είναι τόσο πρόσφατη, γιατί νομίζω ότι πολλά νοικοκυριά κατά τη διάρκεια της υπερδεκαετούς κρίσης, από το 2009 και μετά, δυσκολεύονται πολύ να πληρώσουν τους ενεργειακούς λογαριασμούς, τους λογαριασμούς ρεύματος ή να αγοράσουν ενεργειακά προϊόντα και να ζεστάνουν το σπίτι τους και αναγκάζονται και καταφεύγουν σε βιομάζα, δηλαδή σε ξύλα, με αποτέλεσμα αυτό να επιτείνει την ατμοσφαιρική ρύπανση.

Επίσης, όπως αναφέρετε στην επίκαιρη ερώτησή σας, είχαμε συνέχιση ρυπογόνων δραστηριοτήτων, όπως διαχείριση χύδην φορτίων κ.λπ.. Γι’ αυτά θα σας πω τι έχουμε κάνει πέρα από το τυπικό μέρος, γιατί έχουμε ένα τυπικό και ένα ουσιαστικό μέρος αντιμετώπισης του προβλήματος.

Το τυπικό μέρος είναι να ολοκληρωθεί μια μελέτη εμπεριστατωμένη που θα περιλαμβάνει δράσεις αντιμετώπισης του προβλήματος. Υπάρχει και το ουσιαστικό μέρος, το να ξεκινήσουν αυτές οι δράσεις, γιατί από σχέδια στην Ελλάδα είμαστε χορτασμένοι. Από αποτελέσματα και από δράσεις πάσχουμε.

Θα σας τα πω αναλυτικά στη δευτερολογία μου, αλλά τώρα σας λέω συνοπτικά πως σε ό,τι αφορά την αντικατάσταση των συστημάτων θερμότητας, για παράδειγμα σόμπες που μπορεί να χρησιμοποιούν τα νοικοκυριά ή οτιδήποτε άλλο με βιομάζα, εμείς έχουμε προχωρήσει μέσα από το «ΕΞΟΙΚΟΝΟΜΩ» και το νέο «ΕΞΟΙΚΟΝΟΜΩ» με πολύ αυξημένο προϋπολογισμό και ιδιαίτερη επικέντρωση στα ευάλωτα νοικοκυριά, σε δράσεις που τους βοηθούν να αντικαταστήσουν και να έχουν ένα αξιοπρεπές και καθαρό σύστημα θέρμανσης.

Σε ό,τι αφορά στην ατμοσφαιρική ρύπανση από το κυκλοφοριακό πρόβλημα και σε ό,τι αφορά στην ηλεκτροκίνηση, την αντικατάσταση παλιών ενεργοβόρων και ρυπογόνων οχημάτων, όπως για παράδειγμα τα ταξί, έχουμε προχωρήσει σε ένα πρόγραμμα πολύ φιλόδοξο για τη γρήγορη αντικατάστασή τους και βεβαίως με πολύ μεγάλη επιδότηση, για να δώσουμε τη δυνατότητα και στη μεσαία αλλά και στην αδύναμη οικονομικά οικογένεια να αγοράσει ένα ακριβό σήμερα ηλεκτρικό αυτοκίνητο, αλλά και στους επαγγελματίες ταξί να αντικαταστήσουν με το πρόγραμμα «ΠΡΑΣΙΝΑ ΤΑΞΙ» τα παλιά ρυπογόνα ταξί που ξεπερνάνε τη δεκαετία με καινούργια 100% ηλεκτρικά.

Βεβαίως, μέσα από τους ελέγχους που σας περιέγραψα παρακολουθούμε και τις ανθρωπογενείς δραστηριότητες και τις βιομηχανικές δραστηριότητες που μπορεί να προκαλούν ρύπανση και επιβάρυνση.

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας και καλή εβδομάδα και από εμένα.

Κύριε Γιαννούλη, έχετε τον λόγο για τρία λεπτά.

**ΧΡΗΣΤΟΣ ΓΙΑΝΝΟΥΛΗΣ:** Σας ευχαριστώ, κύριε Πρόεδρε.

Ξέρετε, κύριε Υπουργέ, ο τρόπος με τον οποίον «κρεμόταν από τα χείλη σας» ο Προεδρεύων της διαδικασίας κ. Αβδελάς, που ξέρει καλά τι σημαίνει δυσοσμία και ρύπανση στη δυτική Θεσσαλονίκη λόγω εντοπιότητας, είναι από μόνος του απόδειξη για το ότι είμαι υποχρεωμένος να σας ευχαριστήσω για τις ακαδημαϊκές πληροφορίες που δόθηκαν γύρω από την ρύπανση, αλλά δεν θεωρώ ότι είναι επαρκείς απαντήσεις στα ερωτήματα που δεν υποχρεούμαι λόγω κομματικού εγωισμού να θέσω εγώ. Η πραγματικότητα μάς υποχρεώνει να τα θέσουμε, γιατί σας ξαναλέω ότι το να μην μπορείς να ανοίξεις το παράθυρο του σπιτιού σου λόγω της δυσοσμίας ή να αντιμετωπίζεις αναπνευστικά προβλήματα με μεγαλύτερη συχνότητα -γιατί όντως έχουμε ξεπεράσει κατά πολύ τα ανεκτά όρια που θέτει η Ευρωπαϊκή Ένωση- είναι ένα ζήτημα που δεν έχει θεωρητική προσέγγιση. Είναι από τα ζητήματα για τα οποία έπρεπε να δράσουμε όλοι χθες.

Οφείλω να πιστώσω στην προηγούμενη κυβέρνηση την οποία εκπροσωπώ -δεν συμμετείχα βέβαια, αλλά εκπροσωπώ και εκφράζω και στηρίζω τις αποφάσεις της- ότι πολύ έγκαιρα είχε κρούσει τον κώδωνα του κινδύνου στην αρμόδια Περιφέρεια Κεντρικής Μακεδονίας για τη λήψη των απαραίτητων μέτρων, όχι των θεωριών, των λόγων, των υποσχέσεων και των δεσμεύσεων.

Δεν έχει λογική το χρονικό άλμα, από το 2011 να φτάνουμε στο 2020 για να υπάρχει μια πλημμελής μελέτη από την καθ’ ύλην αρμόδια αυτοδιοικητική διοίκηση και να μου λέτε για ελέγχους -που δεν αμφισβητώ- από ένα κομμάτι της δημόσιας διοίκησης όπως είναι οι επόπτες περιβάλλοντος, οι οποίοι φθίνουν, μειώνονται δραματικά.

Όμως, δεν πήγαμε στο «διά ταύτα»: Αυτοί οι έλεγχοι τι πρόστιμα επέφεραν στους παραβάτες;

Σας βεβαιώ εγώ ότι ακόμα δεν ξέρουμε τίποτε, δεν έχουν δημοσιοποιήσει τίποτε, δεν ξέρουμε καν αν έχουν κινήσει τη διοικητική διαδικασία της επιβολής προστίμου. Ειδάλλως προς τι οι έλεγχοι; Αυτό σε ό,τι αφορά στο διοικητικό και το γραφειοκρατικό κομμάτι.

Με θλίψη διαβάζω ότι σήμερα -σήμερα επαναλαμβάνω- ο Δήμος Παύλου Μελά που είναι στην καρδιά του προβλήματος, ένας από τους δήμους που είναι στην καρδιά του προβλήματος, εξαγγέλλει την τοποθέτηση δέκα μετρητών για τα αιωρούμενα σωματίδια, δέκα όπως πολύ σωστά είπατε, τα οποία πλέον δεν σπάνε μόνο το ρεκόρ της ημερήσιας επιβάρυνσης, αλλά κοντεύουμε να πλησιάσουμε και το δυσμενές, το αρνητικό ρεκόρ της ετήσιας επιβάρυνσης. Έχει σημασία -δεν το λέω για να τα ακούσω εγώ ή η κοινή γνώμη- ότι δεν είναι αλληλογραφία οι προειδοποιήσεις από την Ευρωπαϊκή Ένωση και την Ευρωπαϊκή Επιτροπή. Έχουμε παραπεμφθεί στο Ευρωπαϊκό Δικαστήριο, όπως είπατε κι εσείς, το 2021 για όλα αυτά που περιγράφω.

Περιγράφω όλα αυτά καταλήγοντας ότι και το εθνικό δίκτυο και οι μετρητές που θα μπουν για τους δήμους και όλα όσα περιγράψατε για την προοπτική του μέλλοντος με τα ηλεκτρικά αυτοκίνητα, με τις καιόμενες πρώτες ύλες με τη θέρμανση, με την ενέργεια θέλω να σας πω και επιτρέψτε μου ότι η δυσοσμία και η αυξημένη ανίχνευση αιωρούμενων σωματιδίων υπήρχαν και πριν την ενεργειακή κρίση, υπήρχαν και πριν την οικονομική κρίση. Η περιοχή πλήττεται όχι τόσο με τέτοια ένταση από περιβαλλοντικά φαινόμενα εδώ και αρκετά χρόνια.

Στο διά ταύτα, όμως, ειλικρινά θα ήθελα στη δευτερολογία σας να δεσμευτείτε ότι πέρα από τα βήματα καινοτομίας του μέλλοντος με τα ηλεκτρικά αυτοκίνητα μέχρις ότου βρεθεί δημοτική αρχή στη Θεσσαλονίκη που θα θέσει τις βάσεις για τη λύση του έντονου κυκλοφοριακού προβλήματος μέχρι και άλλα πολλά, υπάρχουν και πρόδρομα μέτρα, υπάρχουν και βραχυπρόθεσμα μέτρα με προβολή στους επόμενους μήνες για να ανακουφιστούν οι άνθρωποι. Δεν είναι μια ανταλλαγή απόψεων διανόησης ή συλλογισμού που μπορούμε να κάνουμε εγώ και εσείς.

Υπάρχουν άνθρωποι που δεν μπορούν να ανοίξουν το παράθυρο -δεν ξέρω αν κάνω λάθος, κύριε Αντιπρόεδρε- στη δυτική Θεσσαλονίκη και πρέπει να υπάρξουν παρεμβάσεις άμεσες, εναρμονισμένες με τα ευρωπαϊκά δεδομένα, εναρμονισμένες με τις απαιτήσεις του Έλληνα πολίτη για καθαρό αστικό περιβάλλον, εναρμονισμένες με τη λογική και το δίκαιο, μια δικαιοσύνη που στους κατοίκους της δυτικής Θεσσαλονίκης τους την αρνείστε σαν Κυβέρνηση σχεδόν σαδιστικά.

Θα σας παρακαλούσα, λοιπόν, να μπούμε στο διά ταύτα αν αυτοί οι άνθρωποι μπορούν να ελπίζουν κάτι πέρα από το τι μπορούν να ελπίζουν από το εκλογικό αποτέλεσμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Σκρέκα, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν νομίζω, κύριε συνάδελφε, διαφωνεί κανείς με αυτά που είπατε, όπως κανείς δεν διαφωνεί ότι πραγματικά αυτό είναι ένα διαχρονικό πρόβλημα που έχει Θεσσαλονίκη. Εγώ μπορεί να μην κατάγομαι από τη Θεσσαλονίκη, αλλά πέρασα σχεδόν δέκα χρόνια της ζωής μου όπου σπούδασα, στη συνέχεια στρατό και στη συνέχεια οι πρώτες στιγμές στην επαγγελματική μου σταδιοδρομία ξεκίνησαν από τη Θεσσαλονίκη.

Άρα γνωρίζω το πρόβλημα, γνωρίζουμε όλοι την οσμή. Όμως, άλλο είναι η οσμή και άλλο η ρύπανση και τα αιωρούμενα σωματίδια. Πρέπει να τα ξεχωρίσουμε.

Εγώ θα σας πω ότι και για την οσμή όντως και επί κυβερνήσεως ΣΥΡΙΖΑ έγιναν προσπάθειες, αλλά και επί Κυβερνήσεως δικής μας, αλλά και πολλές μεγάλες βιομηχανικές δραστηριότητες στην εν λόγω περιοχή προχώρησαν σε σοβαρές επενδύσεις για να μπορέσουν να εξαλείψουν αυτό το τεράστιο πρόβλημα. Έχετε δίκιο. Δεν μπορεί κάποιος να ζήσει την καθημερινότητά του, όταν δεν μπορεί να ανοίξει το παράθυρο, γιατί πραγματικά η οσμή είναι πάρα πολύ δυσάρεστη.

Επαναλαμβάνω ότι για εμάς είναι βασική προτεραιότητα να αντιμετωπίσουμε, να μηδενίσουμε, να εξαλείψουμε αυτό το πρόβλημα και δεν θα ησυχάσουμε, αν δεν το καταφέρουμε.

Το άλλο, πέρα από δυσάρεστο, είναι και επικίνδυνο για την υγεία. Αναφέρομαι, βεβαίως, στη ρύπανση αυτή καθαυτή και στα αιωρούμενα σωματίδια. Καταλαβαίνετε ότι αυτό δεν είναι κάτι το οποίο μπορεί να λυθεί σε κάποιους μήνες. Βεβαίως, δεν αποτελεί και δικαιολογία αυτό το οποίο δεν έχει γίνει τις προηγούμενες δεκαετίες.

Επαναλαμβάνω ότι βλέπουμε ότι μειώνονται σταδιακά τα αιωρούμενα σωματίδια, αλλά ακόμη δεν έχουμε καταφέρει να είμαστε κάτω όλες τις μέρες του χρόνου από το μέσο ημερήσιο όριο. Υπάρχουν κάποιες μέρες που το ξεπερνούν.

Εκεί θέλω να σας πω, όμως, ότι έχει κάνει η Κυβέρνησή μας πράγματα. Ένα από τα βασικά αίτια είναι -το είπαμε- η χρήση της βιομάζας, η αξιοποίηση της βιομάζας, δηλαδή των ξύλων, τα οποία καίγονται για να παράγουν θερμότητα και να ζεσταίνουν τα σπίτια, τα νοικοκυριά που δεν έχουν άλλη δυνατότητα.

Εμείς πρέπει να σας πούμε ότι μέσα από το νέο «ΕΞΟΙΚΟΝΟΜΩ» και το «ΑΥΤΟΝΟΜΩ» καταφέραμε για την πόλη της Θεσσαλονίκης σε τρία χρόνια μόλις -σε δυόμισι χρόνια συγκεκριμένα- είκοσι τρεις χιλιάδες τριακόσια τριάντα εννιά νοικοκυριά, πολλά από αυτά ευάλωτα που είναι μια ξεχωριστή κατηγορία, να μπορούν να είναι δικαιούχοι και να προχωρήσουν στην ενεργειακή αναβάθμιση του σπιτιού τους, να καταναλώνουν λιγότερη ενέργεια και, βέβαια, να έχουν και καλύτερο σύστημα θέρμανσης.

Επί πέντε χρόνια ΣΥΡΙΖΑ το αντίστοιχο νούμερο ήταν έντεκα χιλιάδες εξακόσιοι εβδομήντα εννιά δικαιούχοι, είκοσι τρεις χιλιάδες -υπερδιπλάσιοι- τριακόσιοι τριάντα εννιά τα τρία, τριάμισι χρόνια της Νέας Δημοκρατίας. Ο προϋπολογισμός ήταν 103 εκατομμύρια, δηλαδή η συμμετοχή του κράτους για την ενεργειακή αναβάθμιση των κατοικιών των νοικοκυριών, 309 εκατομμύρια –τρεις φορές παραπάνω- η επιδότηση, τα χρήματα τα οποία αξιοποιήσαμε για να φτιάξουμε νοικοκυριά. Γιατί; Γιατί εμείς πραγματικά, επειδή είχαμε και εισοδηματικά κριτήρια και δεν ήταν όποιος προλάβει, επειδή είχαμε και ειδική κατηγορία με ευάλωτα νοικοκυριά που επιδοτούσαμε μέχρι το 80%, χρησιμοποιήσαμε περισσότερα χρήματα για να μπορέσουν τα σπίτια, τα νοικοκυριά, ιδίως τα πιο αδύναμα να προχωρήσουν στην ενεργειακή αναβάθμιση.

Τον Δεκέμβριο του 2022, κύριε Πρόεδρε -και ολοκληρώνω- δώδεκα στα εκατό αυτοκίνητα ήταν απλά υβριδικά και 100% ηλεκτρικά. Τον τελευταίο μήνα έχουμε και τις πρώτες δεκάδες ταξί επαγγελματιών, δηλαδή αυτοκινητιστών ταξί, που αξιοποιούν τα προγράμματα που έχουμε ως Κυβέρνηση ανακοινώσει για να αλλάξουν, να αντικαταστήσουν τα πολύ παλιά ενεργοβόρα ταξί με 100% ηλεκτρικά καινούργια αυτοκίνητα και έτσι να μηδενίσουν τις εκπομπές αερίων του θερμοκηπίου, να μηδενίσουν τα αιωρούμενα σωματίδια, τα οποία τα παλιά πετρελαιοκίνητα ταξί που προσεγγίζουν τα είκοσι χρόνια και κυκλοφορούν ακόμα στα κέντρα των πόλεων εκπέμπουν και με αυτό τον τρόπο να βοηθήσουν σε αυτό το οποίο σας είπα, δηλαδή στο να μειώσουν την ατμοσφαιρική ρύπανση. Άρα έχει κάνει πολλά η Κυβέρνησή μας.

Επί κυβέρνησης ΣΥΡΙΖΑ οφείλω να σας πω, κύριε Πρόεδρε και κύριε συνάδελφε, ήταν μετρημένα στα δάχτυλα του ενός χεριού τα ηλεκτρικά αυτοκίνητα τα οποία πωλούνταν στην Ελλάδα. Μέσα σε τρία χρόνια έχει αλλάξει αυτό. Και πώς άλλαξε; Άλλαξε γιατί έχουμε προχωρήσει και επιδοτούμε με 22.000 την αντικατάσταση ενός παλιού ταξί με ένα ηλεκτρικό και 9.000 ευρώ και έως 30% του κόστους αγοράς αντικατάστασης του παλιού με ένα καινούργιο ηλεκτρικό και έτσι να μπορεί και να έχει χαμηλότερο κόστος λειτουργίας και χαμηλότερο κόστος καυσίμου και να προστατεύει το περιβάλλον.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ακολουθεί η δεύτερη με αριθμό 410/8-2-2023 επίκαιρη ερώτηση δευτέρου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον ΥπουργόΠεριβάλλοντος και Ενέργειας, με θέμα: « Ανεμογεννήτριες στο Μαίναλο».

Πάντα λακωνικός ο κ. Κωνσταντινόπουλος!

Ορίστε, κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Σήμερα να σας πω την αλήθεια, κύριε Υπουργέ, παρ’ ότι ήταν τιμή μου να έλθετε ως Υπουργός, στην προηγούμενη ερώτηση ακριβώς για το ίδιο θέμα είχε έρθει ο Υφυπουργός. Πιστεύω ότι θα έχετε διαβάσει την απάντησή του. Γιατί το λέω αυτό; Γιατί έχει συνέχεια της ερώτησής μου σε σχέση με αυτά που είπε ο Υφυπουργός σας, ο οποίος προσπάθησε να μας παραπλανήσει. Δεν είχαμε τριτολογία.

Σήμερα θέλω να σας ρωτήσω ευθέως. Ο κύριος Υφυπουργός σας αρχικά μίλησε για τα απάτητα. Πενήντα λεπτά πρέπει να μιλήσαμε για αυτά και, εντάξει, συμφωνήσαμε σε αυτά. Μετά πήγαμε στο διά ταύτα.

Μας είπε, λοιπόν, για το ανατολικό Μαίναλο ότι δεν υπάρχει καμμία αίτηση για ανεμογεννήτριες και ότι για το υπόλοιπο θα ήταν στη νέα μελέτη που έρχεται. Όμως, στο δυτικό Μαίναλο, κύριε Υπουργέ, το οποίο αφορά παραπάνω από το μισό σε τετραγωνικά, είναι εκεί που έχουν κατατεθεί οι ογδόντα άδειες. Είναι αλήθεια;

Και επειδή έχω καταθέσει και αίτηση κατάθεσης εγγράφων -η οποία τελειώνει την Πέμπτη και θέλω να πιστεύω ότι το ξέρετε κι αυτό και ότι απλώς δεν είχατε προλάβει να μας τη φέρετε εδώ-, θα ήθελα να μας πείτε τι γίνεται με αυτό. Ο Υφυπουργός σας μας παραπλάνησε, αλλά έτυχε να έχετε λίγο χρόνο ακόμα για να μπορείτε να έρθετε να μας απαντήσετε. Στο δυτικό Μαίναλο υπάρχουν ογδόντα αιτήσεις για ανεμογεννήτριες και δεν υπάρχει καμμία θεσμική πρόνοια. Ό,τι είπε ο κύριος Υπουργός ήταν για το ανατολικό Μαίναλο. Πάει, το ξεχνάμε αυτό. Είπαμε για τα απάτητα, μην τα συζητήσουμε ξανά, τα έχουμε συζητήσει τόσες φορές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Θέλω, λοιπόν, να σας ρωτήσω το εξής: Όσον αφορά τις περιοχές που έχουν κατατεθεί οι ογδόντα αιτήσεις -τις οποίες αν τις εγκρίνετε, θα καταστραφεί ολοκληρωτικά το Μαίναλο, ενώ υπάρχουν πάρα πολλές άλλες περιοχές για να γίνουν οι ΑΠΕ-, ποια είναι η άποψη του Υπουργείου;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, μου κάνετε βεβαίως μια περίεργη ερώτηση, αν έχω διαβάσει την απάντηση του Υφυπουργού μου. Κατ’ αρχάς, επειδή έχουμε συνυπάρξει στο Υπουργείο Ανάπτυξης, εγώ ως Υπουργός Ανάπτυξης κι εσείς ως Υφυπουργός στην ίδια Κυβέρνηση, θα έπρεπε να ξέρετε ότι ασχολούμαι με τα θέματα πολύ επισταμένα και δεν αφήνω να πέφτει τίποτα κάτω. Αυτό ήταν κάτι που θα έπρεπε να το ξέρετε. Δεν έπρεπε να κάνετε τέτοια ερώτηση σε εμένα.

Από εκεί και πέρα, θέλω να σας πω το εξής. Τι είναι τα απάτητα βουνά;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Πάλι τα απάτητα βουνά;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Επειδή μπορεί να μη γνωρίζετε, θα σας ενημερώσω ότι…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Μου τα είπε την προηγούμενη εβδομάδα ο Υφυπουργός σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** ... απάτητα βουνά ή απάτητες κορυφές ή για να το πούμε πιο σωστά «περιοχές άνευ δρόμων» είναι, όπως το λέει και ο σωστός τίτλος, περιοχές όπου δεν υπάρχουν οργανωμένες δραστηριότητες και δρόμοι και επιλέγουμε μέσα από μία επιστημονική μελέτη να τα περιχαρακώσουμε, να τα προστατεύσουμε, ώστε να μείνει αναλλοίωτο το περιβάλλον για τις επόμενες γενιές. Άρα περιοχές άνευ δρόμου σε περιοχές όπου υπάρχουν δρόμοι δεν μπορούν να χαρακτηριστούν.

Επομένως, πάρα πολύ σωστά μέσα από την επιστημονική μελέτη, όπως σας είπα, πήγαμε και προστατεύσαμε ένα μεγάλο τμήμα μιας πολύ όμορφης περιοχής όπου υπάρχουν προστατευτέα αντικείμενα ζώνης «NATURA» στο Μαίναλο, έτσι ώστε εκεί να παράσχουμε προστασία και να παραμείνει το περιβάλλον αναλλοίωτο.

Από εκεί και πέρα, πρέπει να ξέρετε ότι για οτιδήποτε άλλο στην άλλη πλευρά του όρους υπάρχουν ανθρωπογενείς δραστηριότητες. Για παράδειγμα, υπάρχει ένα χιονοδρομικό κέντρο. Το γνωρίζετε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Έχω πάει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Λειτουργεί; Λειτουργεί. Θέλετε να συνεχίσει να λειτουργεί ή να σταματήσουμε τη λειτουργία του;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δεν ξέρω. Τι να σας πω; Πείτε μας εσείς.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ωραία.

Θέλω, λοιπόν, να σας πω ότι όλες αυτές οι δραστηριότητες, κύριε συνάδελφε, αξιολογούνται κάθε φορά μέσα από τις μελέτες περιβαλλοντικών επιπτώσεων και τις αποφάσεις έγκρισης περιβαλλοντικών όρων των αρμόδιων υπηρεσιών. Αυτή τη στιγμή, λοιπόν, μπορεί κάποιοι να έχουν καταθέσει αίτηση και να έχουν λάβει μία άδεια παραγωγής από τη Ρυθμιστική Αρχή Ενέργειας, αλλά από κει και πέρα υπάρχει η διαδικασία της περιβαλλοντικής αδειοδότησης, αλλά και όλες οι υπόλοιπες αδειοδοτήσεις που κρίνονται και όπου εκεί συμμετέχει και η τοπική κοινωνία, αλλά και οι αρμόδιοι φορείς, οι αρμόδιες διευθύνσεις εκφέροντας γνώμη και άποψη, ώστε στο τέλος εφόσον υπάρχουν τα απαραίτητα στοιχεία, να προκύψει μία απόφαση έγκρισης περιβαλλοντικών όρων που θα επιτρέπει στον υποψήφιο επενδυτή, αφού έχουν εξεταστεί τα σημαντικά και τα κρίσιμα στοιχεία, να προχωρήσει ή να μην προχωρήσει στην επένδυσή του. Εκεί βρισκόμαστε τώρα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Υπουργέ.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, δεν γνωρίζω πόσο καλά είστε με τον Υφυπουργό σας, λόγω του ότι όταν ήμασταν μαζί, εγώ είχα δικές μου αρμοδιότητες. Έτσι, δεν χρειάστηκε ποτέ να σας ρωτήσω ή να με ρωτήσετε. Είχε ο καθένας την υπογραφή του για συγκεκριμένα ζητήματα.

Πάμε, λοιπόν, στα συγκεκριμένα θέματα. Κοιτάξτε, η σημερινή είναι λίγο καλύτερη απάντηση. Βέβαια, την παραδιαβάσατε. Εκεί που έλεγα ότι δεν τη διαβάσατε, πήρατε γραμμή. Τα απάτητα βουνά στην Αρκαδία είναι σαράντα πέντε χιλιάδες στρέμματα σε σύνολο επτακοσίων πενήντα χιλιάδων στρεμμάτων. Στο δυτικό Μαίναλο έχουν κατατεθεί ογδόντα άδειες. Και κανονικά πιστεύω ότι η υπηρεσία σας, επειδή όπως είπατε κι εσείς τα ψάχνετε πολύ καλά και τελειώνει αύριο η προθεσμία των τριάντα ημερών, ίσως θα μπορούσατε να γνωρίζετε τι γίνεται με αυτές τις ογδόντα άδειες που φαίνεται να είναι στη β΄ φάση.

Και επειδή τώρα μας ακούνε όλοι στην Αρκαδία, καταλαβαίνουμε από την ερώτησή σας ότι οι άδειες θα προχωρήσουν. Θέλω να σας πω ότι η Περιφέρεια Πελοποννήσου, η οποία δεν είναι ΠΑΣΟΚ, αλλά Νέα Δημοκρατία -έχει κατέβει ο Πρωθυπουργός, έδωσε μάχη για τον κ. Νίκα εκεί και όλα αυτά- έχει ομόφωνα αρνητική απόφαση, όπως και όλοι οι δήμοι.

Εγώ δεν κατανοώ -και πραγματικά σας λέω ότι δεν το κατανοώ- πώς γίνεται εσείς -αν εσείς είστε και άνθρωπος της αγοράς και τα γνωρίζετε όλα- να μην καταλαβαίνετε ότι αν εγκατασταθούν ογδόντα ανεμογεννήτριες στο δυτικό Μαίναλο, δεν θα μείνει δέντρο. Σας λέω με ειλικρίνεια ότι δεν θα μείνει ένα δέντρο! Με όποιον και να μιλήσετε, αυτό θα σας πει. Και εκεί έχουμε -θα σας καλέσω να έρθετε- το Menalon Trail, ένα φοβερό μονοπάτι, στο οποίο έρχονται από όλο τον κόσμο και το οποίο δίνει ώθηση και δύναμη στην περιοχή, αλλά πρώτα απ’ όλα είναι η καταστροφή του περιβάλλοντος.

Άρα, κύριε Υπουργέ, εγώ δεν καταλαβαίνω, γιατί ο Υφυπουργός σας μας έλεγε ότι υπάρχει αυτή η μελέτη στο ανατολικό Μαίναλο -προσπαθούσε να μας παραπλανήσει-, ενώ και οι ογδόντα αιτήσεις είναι στο δυτικό Μαίναλο. Εσείς έρχεστε σήμερα και μας λέτε ότι αυτό θα πάει στις αρμόδιες υπηρεσίες και θα προχωρήσουν. Τι να σας πω; Εγώ σας λέω -και είμαι σίγουρος γι’ αυτό- ότι όλοι οι φορείς της Αρκαδίας, όλοι οι άνθρωποι της Αρκαδίας δεν θα επιτρέψουν να γίνει αυτή η μεγάλη οικολογική καταστροφή, η οποία αφορά αιτήσεις για ογδόντα ανεμογεννήτριες χωρίς καμμία πρόνοια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, εγώ δεν θα ήθελα να προδικάσω το αποτέλεσμα της έρευνας και της μελέτης των αρμόδιων υπηρεσιών. Μόνος σας είπατε ότι η συνολική έκταση που καταλαμβάνει το Μαίναλο ξεπερνάει τις επτακόσιες χιλιάδες στρέμματα, τα επτακόσια τετραγωνικά χιλιόμετρα. Άρα μιλάμε για μια τεράστια έκταση. Υπάρχουν περιοχές εκεί με πλούσια και πανέμορφα ελατοδάση, όπου νομίζω ότι εκεί οι υπηρεσίες θα κάνουν το καθήκον τους. Πιθανότατα να υπάρχουν και περιοχές όπου θα μπορούν να συνυπάρχουν και κάποιες ανθρωπογενείς δραστηριότητες χωρίς να επιβαρύνεται το περιβάλλον.

Εμείς εδώ πέρα δεν είμαστε ούτε υπέρ των όλων ούτε υπέρ του τίποτα. Όλα αξιολογούνται και όλα αξιολογούνται βάσει κανόνων. Υπάρχουν περιοχές που είναι «NATURA», όπως υπάρχουν και περιοχές, πιθανότατα του Μαίναλου, που να μην είναι «NATURA». Υπάρχουν οικισμοί, αλλά υπάρχουν και περιοχές χωρίς οικισμούς. Άρα δεν μπορούμε να τα βλέπουμε όλα χωρίς να εξετάζουμε κατά περίπτωση τις ειδικές συνθήκες που επικρατούν σε κάθε περιοχή, γιατί αλλιώς δεν θα κάνουμε τίποτα πουθενά. Φυσικά και δεν θέλουμε να βάλουμε ανεμογεννήτριες σε κάθε κορυφή της Ελλάδος. Όμως, υπάρχουν αρκετές κορυφές, αρκετά βουνά και αρκετές περιοχές όπου υπάρχει αιολικό δυναμικό που θα πρέπει να το αξιοποιήσουμε και να κατασκευάσουμε ανεμογεννήτριες και αιολικά πάρκα. Διότι αυτή τη στιγμή δεν πρέπει να ξεχνάμε πως το φθηνότερο κόστος ηλεκτρικής ενέργειας παράγεται από τις ανανεώσιμες πηγές ενέργειας. Το κόστος παραγωγής ηλεκτρικής ενέργειας από τον ήλιο και τον άνεμο είναι τέσσερις ή και πέντε φορές χαμηλότερο από το κόστος παραγωγής ηλεκτρικής ενέργειας από τον λιγνίτη ή από το φυσικό αέριο.

Καταλαβαίνετε, λοιπόν, ότι είναι προς το συμφέρον της ελληνικής κοινωνίας, αλλά και της ελληνικής οικονομίας, να αξιοποιήσουμε αυτή την ευλογία που έχουμε, τον άπλετο ήλιο, αλλά και το πλούσιο αιολικό δυναμικό, προς όφελος των Ελλήνων. Και αυτό θα κάνουμε, πάντα σε ισορροπία και πάντα βεβαίως χωρίς καμμία έκπτωση σε ό,τι αφορά την προστασία του περιβάλλοντος.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Προχωρούμε στην πρώτη με αριθμό 419/10-2-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Νέας Δημοκρατίας κ. Βασιλείου Οικονόμου προς τον Υπουργό Υποδομών και Μεταφορών, με θέμα: «Επέκταση αστικής συγκοινωνίας στους Δήμους Ωρωπού και Μαραθώνα».

Κύριε Οικονόμου, καλησπέρα σας και καλή εβδομάδα.

Έχετε τον λόγο για δύο λεπτά.

**ΒΑΣΙΛΕΙΟΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Είναι ένα ζήτημα που χρονίζει πάρα πολλά χρόνια. Πραγματικά βρίσκεται σε εκκρεμότητα η επέκταση και η σύνδεση με αστική συγκοινωνία των δύο αυτών δήμων έτσι όπως διαμορφώθηκαν με τα τελευταία σχήματα, δηλαδή και του Μαραθώνος και του Ωρωπού.

Εγώ τα τελευταία χρόνια, διαβλέποντας και τη θετική διάθεση του Υπουργού, τον επισκέφτηκα από την πρώτη στιγμή για το ζήτημα αυτό και είχαμε σύσκεψη στο γραφείο του με τον ίδιο, αλλά και με τους αρμόδιους παράγοντες και τους δημάρχους. Σήμερα έχουμε τη χαρά να έχουμε τον Δήμαρχο Μαραθώνα κ. Τσίρκα, ο οποίος δείχνει και με την παρουσία του το μεγάλο ενδιαφέρον της κοινής γνώμης, των ανθρώπων, των πολιτών των περιοχών αυτών, για να γίνει επιτέλους αυτή η σύνδεση με την αστική συγκοινωνία. Και ο Δήμαρχος Ωρωπού κ. Γιασημάκης, βέβαια, ήταν μαζί στις συναντήσεις που κάναμε με τον κ. Αγιάσογλου, ραντεβού τα οποία έγιναν με τον διευθύνοντα σύμβουλο της ΟΣΥ το 2020, με τον Διευθύνοντα Σύμβουλο του ΟΑΣΑ κ. Αθανασόπουλο και με τον Πρόεδρο του ΟΑΣΑ Κ. Ιωάννη Γκόλια με τον οποίο έχουμε κάνει απανωτά ραντεβού και εγώ ο ίδιος αλλά και μαζί με τους δημάρχους και εκθέσαμε τα δίκαια αιτήματά μας.

Δεν λέω ότι έχω μια μονομέρεια για το θέμα λόγω της καταγωγής μου από την περιοχή του Ωρωπού, αλλά θέλω να πω ότι αυτές οι περιοχές της βόρειας Αττικής χρειάζονται την αστική σύνδεση για το αναπτυξιακό τους μοντέλο, το οποίο βρίσκεται αυτή τη στιγμή εν υπνώσει και σε λανθάνουμε μορφή. Άρα, λοιπόν, για να μπορέσουμε να λειτουργήσουμε αναπτυξιακά για το βόρειο κομμάτι της Αττικής, νομίζω ότι η αστική σύνδεση είναι ένα στοιχείο a priori, το οποίο πρέπει να το δεχτούμε ως δεδομένο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Περιμένουμε τις μελέτες. Το ζήτημα ήταν να αγοραστούν τα νέα λεωφορεία, να γίνουν οι συνδέσεις με τα ΚΤΕΛ, να μπουν τα νέα λεωφορεία του ΚΤΕΛ μέσα στις γραμμές και να διοριστούν νέοι οδηγοί καθώς είχαμε πολλά χρόνια να δούμε οδηγούς να διορίζονται στα αστικά λεωφορεία. Νομίζω ότι με χαρά βλέπουμε ότι όλα αυτά προχωράνε. Δηλαδή, αυτό το πρόγραμμα ενίσχυσης των αστικών συγκοινωνιών σε υλικοτεχνικό εξοπλισμό και σε ανθρώπινο δυναμικό έχει γίνει.

Άρα, λοιπόν, επαναφέρω σήμερα στη Βουλή το αίτημα προκειμένου να επικαιροποιηθεί και θα θέλαμε να ακούσουμε τον Υπουργό για το πώς βλέπει να εξελίσσεται αυτή η πολύ σημαντική υπόθεση της βόρειας Αττικής, την οποία θέτουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Οικονόμου.

Θα σας απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αγαπητέ κύριε Οικονόμου, αντιλαμβάνομαι πλήρως το ενδιαφέρον σας για το θέμα, το οποίο άλλωστε έχουμε συζητήσει πάρα πολλές φορές οι δυο μας στο πλαίσιο του θεσμικού ρόλου που έχουμε και οι δύο, εσείς ως Βουλευτής της ευρύτερης περιοχής και εγώ ως υπεύθυνος για τα ζητήματα των μεταφορών. Γνωρίζω ότι έχετε ασχοληθεί με το θέμα. Ξέρω ότι έχετε έρθει σε επαφή και με τον ΟΑΣΑ, όπως πολύ σωστά είπατε και με τον ΟΣΥ.

Σε κάθε περίπτωση γνωρίζετε ότι στο επίκεντρο του ενδιαφέροντός μας βρίσκεται πάντα ο πολίτης και μάλιστα οι πολίτες της βόρειας Αττικής. Πρόκειται για μία περιοχή η οποία είναι αναπτυσσόμενη εδώ και αρκετά χρόνια και εκ των πραγμάτων αφού αναπτύσσεται, πρέπει και η πολιτεία και οι αστικές συγκοινωνίες να προσαρμόζονται ανάλογα με τα νέα δεδομένα.

Θα μου επιτρέψετε εδώ, κύριε Πρόεδρε, να σας πω ότι το 2019 που η Νέα Δημοκρατία παρέλαβε την κατάσταση στον ΟΣΥ και στον ΟΑΣΑ, τα λεωφορεία που κυκλοφορούσαν ήταν πολύ λιγότερα. Αυτά τα έχουμε πει επανειλημμένως. Ήταν κάτω από εννιακόσια λεωφορεία. Έχουμε κάνει αύξηση των λεωφορείων κατά 50%, συμπράττοντας με τον ιδιωτικό τομέα εκεί που χρειαζόταν και φέρνοντας νέα οχήματα με τη διαδικασία των εκμισθώσεων και όπου χρειαζόταν, κάναμε αναπροσαρμογή των δρομολογίων.

Βέβαια, μην ξεχνάμε εδώ ότι μεσολάβησε η εποχή της πανδημίας που ήταν μία από τις πιο σοβαρές υγειονομικές κρίσεις που χτύπησε τη χώρα μας και όλο τον κόσμο. Αυτό άλλαξε σε πολλά σημεία τον συγκοινωνιακό χάρτη όχι μόνο των περιοχών της βόρειας Αττικής, αλλά ευρύτερα.

Τώρα, όπως πολύ σωστά αναφέρατε ακροθιγώς -θα το πω εγώ λίγο πιο αναλυτικά, το λέτε και στην ερώτησή σας- για να μπορέσουμε να πούμε με σοβαρότητα τι πρέπει να γίνει, πρέπει να εκπονήσουμε -και αυτό κάνουμε τώρα- ένα νέο στρατηγικό σχέδιο. Δηλαδή, αυτό το οποίο πρέπει να κάνει ο ΟΑΣΑ είναι να μην έρχεται απλά να ενισχύσει τα δρομολόγια επειδή ένας Βουλευτής το ζητάει από τη βόρεια Αττική ή από μια άλλη περιοχή. Έτσι δεν θα κάναμε σοβαρή δουλειά. Πρέπει να γίνει μια σοβαρή μελέτη. Αυτό γίνεται τώρα μετά από χρόνια για την περιοχή, έτσι ώστε να δούμε ποια είναι η συγκοινωνιακή προσφορά που έχουμε ανάλογα με την επιβατική ζήτηση.

Εδώ έχω να σας πω και μερικά νέα από τις πρώτες προμελέτες που έχουν γίνει, από τις οποίες εκ των πραγμάτων έχουμε μία διαπίστωση. Νομίζω ότι αφού είναι και παρών ο δήμαρχος, θα συμφωνήσει μαζί μας σ’ αυτό που θα πούμε. Δεν είναι κάτι το οποίο δεν το ξέρει καλύτερα από εμάς. Άλλη είναι η ζήτηση τους καλοκαιρινούς μήνες και άλλη είναι η ζήτηση τους χειμερινούς μήνες. Επομένως, αυτό είναι κάτι το οποίο πρέπει να λάβουμε υπ’ όψιν μας. Θα πρέπει κάποτε και ο ΟΑΣΑ και η πολιτεία να αναπροσαρμόζει τα δρομολόγια της ανάλογα με τις συνθήκες οι οποίες είναι και εποχιακές πλέον, διότι είναι μια περιοχή η οποία όπως καταλαβαίνουμε, το καλοκαίρι είναι αρκετά επιβαρυμένη.

Για να μιλήσουμε τώρα με νούμερα για τις περιοχές του Δήμου Ωρωπού και Μαραθώνα, σήμερα έχουμε στην περιοχή αστική σύνδεση με την κυκλική γραμμή 310 που ξεκινά από Μαραθώνα, πάει στη Νέα Μάκρη, στη Ραφήνα, στο Μάτι και ξαναγυρίζει Μαραθώνα. Αυτά είναι δεκαεπτά δρομολόγια την ημέρα. Έχουμε τη γραμμή 314 που ξεκινάει από Δουκίσσης Πλακεντίας και φτάνει μέχρι τα όρια του Νέου Βουτζά με τριάντα επτά δρομολόγια την ημέρα.

Αυτά τα δρομολόγια που σας αναφέρω, αγαπητέ κύριε συνάδελφε, είναι μια σημαντική αύξηση από αυτό που βρήκαμε το 2019. Τότε ήταν λιγότερα τα λεωφορεία σε όλη την Αττική. Αυτή τη στιγμή, αυτό που μπορούμε να κάνουμε άμεσα -και θα το κάνουμε- είναι να επεκτείνουμε αυτή τη γραμμή, ώστε δύο φορές την ημέρα, το πρωί και το μεσημέρι, να εξυπηρετήσει και τις περιοχές για άλλα επτά με δέκα χιλιόμετρα και να φτάσει στη Νέα Μάκρη. Αυτό είναι κάτι το οποίο θα γίνει άμεσα.

Όμως, θα ζητήσω λίγο την υπομονή και τη δική σας και του δημάρχου, αλλά και των κατοίκων της περιοχής. Πρέπει να κάτσουμε να δούμε με σοβαρότητα και με συνέπεια ποιες είναι οι πραγματικές ανάγκες και ποιες οι εποχιακές ανάγκες και να βρούμε μια λύση που θα ικανοποιεί τα αιτήματα των πολιτών αναφορικά με τις συγκοινωνιακές τους ανάγκες, αλλά δεν θα έχουμε και το φαινόμενο -επιτρέψτε μου, κύριε συνάδελφε- τους χειμερινούς μήνες τα λεωφορεία να πηγαίνουν άδεια γιατί αυτό όπως καταλαβαίνετε έχει και ένα κόστος και τους καλοκαιρινούς μήνες να έχουμε μεγαλύτερη ζήτηση απ’ ό,τι μπορούμε να εξυπηρετήσουμε.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Οικονόμου, έχετε κι εσείς τρία λεπτά.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Υπουργέ, πραγματικά είναι σημαντική αυτή η εξαγγελία που κάνατε για την επέκταση της γραμμής 314 μέχρι το κέντρο της Νέας Μάκρης. Είναι η γραμμή η οποία έφθανε μέχρι την Αγία Μαρίνα της Νέας Μάκρης. Είναι, δηλαδή, στα σύνορα προς τη Ραφήνα, άρα υπάρχει μία επέκταση προς το κέντρο πλέον του δήμου. Δεν ξέρω αν έχετε και μία εικόνα και για τον δήμο Ωρωπού αναφορικά με την επέκταση και προς τα εκεί της αστικής συγκοινωνίας.

Εγώ θα συμφωνήσω απολύτως ότι ο σχεδιασμός που θα γίνει, ο συγκοινωνιακός χάρτης θα πρέπει να έχει την εικόνα των αναγκών της περιοχής και των δεδομένων της. Τους θερινούς μήνες τριπλασιάζεται ο πληθυσμός και στον Δήμο Μαραθώνος και στον Δήμο Ωρωπού, δηλαδή αν σύμφωνα με την απογραφή έχουμε τριάντα πέντε χιλιάδες στον Ωρωπό και είκοσι πέντε, είκοσι έξι χιλιάδες στον Μαραθώνα, υπολογίστε επί τρία τους καλοκαιρινούς μήνες. Καταλαβαίνετε ότι είναι κέντρα παραθερισμού και επισκέψεων λόγω της πολύ ωραίας παράκτιας γραμμής που έχουν οι δύο αυτοί δήμοι και άρα οι ανάγκες φυσικά πολλαπλασιάζονται το καλοκαίρι. Νομίζω ότι αυτό πρέπει να ληφθεί υπ’ όψιν.

Κάνετε ένα ιστορικό έργο στην ανατολική Αττική και έχει τη σφραγίδα σας και το όνομά σας και γι’ αυτό θα σας μνημονεύει η ανατολική Αττική για πάντα. Θα κάνετε την επέκταση του προαστιακού στη Ραφήνα και στο Λαύριο. Ένα ιστορικό αίτημα πλέον, να γίνονται οι συγκοινωνίες και οι μεταφορές πάνω στη σταθερή τροχιά σε αυτή τη χώρα, όπως γίνονται στην κεντρική και στη βόρεια Ευρώπη, πιστεύω σε δύο, τρία χρόνια θα είναι πλέον το δεδομένο για την ανατολική Αττική με αυτές τις δύο γραμμές που θα επεκτείνετε στα δύο μεγάλα λιμάνια της Αττικής. Σύνδεση αεροδρομίου, λοιπόν, δύο μεγάλων λιμανιών με την Αθήνα. Νομίζω ότι όλες οι συνδέσεις και οι διασυνδέσεις της αστικής συγκοινωνίας θα είναι σε σχέση με αυτούς τους σταθμούς που θα δημιουργηθούν και με αυτές τις γραμμές. Παλιά παίρναμε το λεωφορείο από το Καπανδρίτι ή από τη Νέα Μάκρη ή από το Μαραθώνα και πηγαίναμε στο Πεδίον του Άρεως στο κέντρο της Αθήνας, κάναμε ένα ταξίδι ατελείωτο και με πολλά χρήματα για τον μέσο πολίτη που δεν έχει δυνατό βαλάντιο. Τώρα πλέον η σύνδεση θα πρέπει να είναι με τους σταθμούς, που θα δημιουργήσετε και με το νέο μεταφορικό μέσο για την ανατολική Αττική και την Αθήνα, που θα είναι το τρένο.

Η ανατολική Αττική είναι η ταχύτερα αναπτυσσόμενη περιοχή της Ελλάδας. Όπως γνωρίζετε και εσείς καλύτερα από μένα εκεί γίνονται αυτή τη στιγμή οι μεγάλες επενδύσεις της χώρας. Η βόρεια Αττική όμως είναι το κομμάτι το οποίο είναι το πιο αδύναμο στο παζλ της Αττικής γιατί πρόκειται για τις πιο απομακρυσμένες περιοχές, είναι περιοχές οι οποίες θέλουν ειδική φροντίδα και στήριξη. Νομίζω ότι αυτή η πρώτη σας δήλωση ότι θα πάει το αστικό λεωφορείο στη Νέα Μάκρη είναι μία πολύ καλή εξέλιξη για τον πρώτο σχεδιασμό. Περιμένουμε με ενδιαφέρον τις υπόλοιπες μελέτες σας για το πώς θα γίνει η δικτύωση σε όλο τον δήμο και περισσότερο στον Δήμο Μαραθώνος και στον Ωρωπό και από τον Άγιο Στέφανο να φτάσει μέχρι το Καπανδρίτι, τουλάχιστον, που είναι η είσοδος του Δήμου Ωρωπού. Το Καπανδρίτι παλιά ήταν ένα «εξωτικό» μέρος για την Αττική.

**ΠΡΟΕΔΡΕΥΩΝ (Απόστολος Αβδελάς):** Εγώ το γνωρίζω από τις ασπρόμαυρες ταινίες, γιατί είμαι από την Θεσσαλονίκη.

**ΒΑΣΙΛΕΙΟΣ ΟΙΚΟΝΟΜΟΥ:** Επειδή λοιπόν έχουμε φύγει από την εποχή που ήταν ένα «εξωτικό» μέρος της Αττικής και τώρα είναι το κεφαλοχώρι που ανοίγει τον Δήμο Ωρωπού νομίζω ότι πρέπει και εκεί να υπάρξει η αστική σύνδεση για να δούμε μετά εσωτερικά πώς θα μπορέσει να ικανοποιηθεί και ο Δήμος Ωρωπού ο οποίος είναι ο μεγαλύτερος σε έκταση, κύριε Πρόεδρε, δήμος της Αττικής. Είναι έντεκα χωριά παλιά, αλλά τώρα κεφαλοχώρια, με πέντε και επτά και τέσσερις χιλιάδες κατοίκους, που συγκρότησαν τον μεγαλύτερο σε έκταση δήμο της Αττικής, ένα δήμο τον οποίο πραγματικά είναι δύσκολο να τον φέρεις βόλτα διότι ξεκινάει από το Χαλκούτσι και φτάνει μέχρι το Καπανδρίτι. Η απόσταση από τη μία άκρη του δήμου στην άλλη είναι τριάντα πέντε χιλιόμετρα και δεν φτάνει η ώρα για να φτάσεις στον προορισμό σου. Είναι δύσκολοι δήμοι. Δεν είναι όπως το αστικό κομμάτι της Β΄ Αθηνών ή της Α΄ Αθηνών που φτάνεις γρήγορα στην ανταπόκριση. Είναι πιο ιδιαίτεροι δήμοι και γι’ αυτό ζητάμε και την ιδιαίτερη φροντίδα του κυρίου Υπουργού, όχι ως ρουσφέτι ή ως αίτημα ιδιαίτερο, αλλά μέσα στον συγκοινωνιακό χάρτη που διαμορφώνει αυτή η πολιτική που κάνει ο Κώστας ο Καραμανλής και η Κυβέρνηση της Νέας Δημοκρατίας να δει και τις ιδιαιτερότητες τις οποίες εγώ επισημαίνω εκ μέρους και των δημάρχων και των κατοίκων της. Δεν ζητώ κάτι για μένα προσωπικά. Είναι η περιοχή μας η οποία θέλει αυτή τη φροντίδα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Υπουργέ, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Το σχέδιο που έχουμε πει ότι θα κάνουμε, θα το κάνουμε με τη σοβαρότητα που πρέπει, αγαπητέ κύριε συνάδελφε. Αξίζει σε αυτό το σημείο να σας πω ότι το νέο σχέδιο βρίσκεται σε διαδικασία διενέργειας διαγωνισμού μέσα στο 2023, έτσι ώστε να μπορέσουμε να έχουμε άμεσα τα αποτελέσματα της μελέτης όχι μόνο βέβαια για τη βόρεια Αττική, αλλά για όλο τον συγκοινωνιακό χάρτη. Όμως τα δεδομένα και τα πληθυσμιακά, αλλά και τα δεδομένα τα συγκοινωνιακά αλλάζουν. Ήδη αυτή η Κυβέρνηση έχει παραδώσει έξι νέους σταθμούς στον Πειραιά. Καταλαβαίνετε ότι και εκεί χρειάζεται να γίνει μια ριζική αναδιάρθρωση δρομολογίων. Στην ανατολική Αττική, όπως σωστά είπατε, όταν θα είμαστε έτοιμοι να παραδώσουμε ένα έργο πνοής που έχει να κάνει με τον περιφερειακό σιδηρόδρομο, που θα φτάσει στα δύο λιμάνια, επίσης θα πρέπει να γίνουν αναπροσαρμογές δρομολογίων.

Ο ΟΑΣΑ δυστυχώς εδώ και χρόνια δεν είχε μπει σε αυτή τη λογική. Τα ίδια δρομολόγια τα οποία είχαμε πριν από χρόνια, έχουμε και σήμερα, που σημαίνει ότι με τον ίδιο αριθμό λεωφορείων, εάν κάνουμε καλύτερο σχεδιασμό, μπορούμε να πετύχουμε καλύτερο αποτέλεσμα, γιατί πολλές φορές το να αυξήσεις υπέρμετρα τον αριθμό των λεωφορείων είναι κάτι το οποίο δεν μπορούμε να το κάνουμε από τη μια μέρα στην άλλη. Σας είπα ότι ήδη έχουμε αυξήσει στο 50% τα διαθέσιμα λεωφορεία, έχουμε κάνει προσλήψεις προσωπικού και μάλιστα προσωπικού πεδίου, δεν πήραμε γραφιάδες για να το πω ευγενικά, πήραμε ανθρώπους οι οποίοι είναι μηχανικοί, οι οποίοι είναι οδηγοί, που χρειάζονται.

Εδώ, λοιπόν, μια άλλη νομίζω πρόταση που θα πρέπει η τοπική αυτοδιοίκηση να συζητήσει με τον ΟΑΣΑ -και εγώ μαζί με εσάς βεβαίως είμαι στη διάθεσή τους να συνδράμω όσο μπορώ- είναι ότι επειδή πλέον ζούμε σε μια εποχή που οι ανάγκες είναι πολύ μεγάλες, θα πρέπει να συζητήσουμε σοβαρά και τη δυνατότητα δημιουργίας δημοτικής συγκοινωνίας. Αυτό γίνεται σε αρκετές περιοχές της Αττικής, δειλά δειλά η αλήθεια είναι. Έχει απόλυτη λογική αυτό να γίνει σε περιοχές που είναι εκτός του λεγόμενου βαρύ αστικού ιστού και να δούμε κατά πόσο και η κεντρική διοίκηση, δηλαδή η κυβέρνηση, μπορεί να βοηθήσει στη δημιουργία μιας τέτοιας συγκοινωνίας. Νομίζω ότι ο συνδυασμός, πρώτον, της επέκτασης των δρομολογίων που σας ανέφερα σήμερα, και, δεύτερον, της αναδιοργάνωσης που θα κάνουμε μαζί με τη δημιουργία διαδημοτικής συγκοινωνίας, πραγματικά θα δώσει λύσεις σε μία περιοχή όπως είναι η βόρεια Αττική, μια περιοχή η οποία όπως είπαμε -και ο ομιλών, αλλά και εσείς- έχει πολύ μεγάλες συγκοινωνιακές ανάγκες το καλοκαίρι γιατί όπως σωστά μας αναφέρατε τριπλασιάζεται ο πληθυσμός τους καλοκαιρινούς μήνες και τον χειμώνα οι ανάγκες είναι λιγότερες. Επομένως νομίζω ότι πρέπει να σκεφτούμε σιγά σιγά εκτός πλαισίου και να βρίσκουμε λύσεις για τα άμεσα προβλήματα των πολιτών.

Κλείνοντας, κύριε Πρόεδρε, να πω ότι αυτή τη στιγμή ο στόχος ακόμα και για τις περιοχές εκτός αστικού ιστού είναι να μειωθούν οι μετακινήσεις με ΙΧ. Αυτό δεν θα το πετύχουμε εάν δεν αυξήσουμε την αστική συγκοινωνία είτε αυτή είναι με σταθερή τροχιά είτε αυτή είναι με λεωφορεία. Αυτό σημαίνει ότι και περιοχές εκτός αστικού ιστού πρέπει να εξυπηρετηθούν.

Δεν λέμε ότι τα έχουμε κάνει όλα τέλεια. Δεν λέμε ότι δεν υπάρχουν σημεία βελτίωσης, αλλά έχω την εντύπωση ότι και στην περιοχή της βόρειας Αττικής και στην περιοχή της ανατολικής Αττικής αυτή τη στιγμή η κατάσταση που επικρατεί σήμερα με τα δρομολόγια που έχουμε δεν έχει καμμία σχέση με αυτό που συνέβαινε πριν από χρόνια.

Είναι νεότερα τα λεωφορεία. Έχουμε συνάψει συμφωνία με ιδιώτη πάροχο συγκοινωνιακού έργου, ο οποίος παρέχει και πιο φτηνές υπηρεσίες. Μην ξεχνάτε ότι το εισιτήριο το βρήκαμε στο 1,40 και το έχουμε πάει στο 1,20 και οι αστικές συγκοινωνίες και οι συγκοινωνίες είναι κάτι στο οποίο αυτή η Κυβέρνηση έχει σκύψει και προσπαθεί να βρει λύσεις πρακτικές και βιώσιμες, έτσι ώστε να εξυπηρετήσουμε τους πολίτες.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια, κύριε Οικονόμου.

Πάμε τώρα στην όγδοη με αριθμό 415/10-2-2023 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υποδομών και Μεταφορών, με θέμα: «Ζητήματα νομιμότητας στη λειτουργία του τρένου του Πηλίου».

Κύριε Μεϊκόπουλε, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Καλησπέρα, κύριε Πρόεδρε. Ευχαριστώ πολύ.

Κύριε Υπουργέ, το τρενάκι του Πηλίου, ο γνωστός «Μουτζούρης», αποτελεί πόλο έλξης επισκεπτών από την Ελλάδα αλλά και το εξωτερικό και για τη Μαγνησία είναι επί της ουσίας ένα σημαντικό τουριστικό και ιστορικό brand. Από το 1985 και με απόφαση του Υπουργείου Πολιτισμού είναι χαρακτηρισμένο ως ιστορικό διατηρητέο μνημείο. Στον χαρακτηρισμό συμπεριλαμβάνονται το τροχαίο υλικό και όλες οι κτηριακές εγκαταστάσεις από τον σιδηροδρομικό σταθμό του Βόλου μέχρι και τον σταθμό των «Μηλέων» ως σύνολο, γιατί αποτελούν από τα πιο αντιπροσωπευτικά δείγματα αρχιτεκτονικής στο είδος τους.

Σύμφωνα τώρα με το άρθρο 21 παράγραφος 3 του νόμου 3028/2002 «τα αρχαία κινητά μνημεία ανήκουν κατά κυριότητα και νομή στο δημόσιο», ενώ σύμφωνα με το άρθρο 43 παράγραφος 3 του ίδιου νόμου «Με απόφαση του Υπουργού Πολιτισμού, ύστερα από γνώμη του συμβουλίου, ορίζονται οι ειδικότεροι κανόνες και αρχές που διέπουν τις εργασίες συντήρησης».

Από την πλευρά τώρα του δημοσίου, ολόκληρη η προστατευόμενη υποδομή του τρένου του Πηλίου ανήκει στον ΟΣΕ, ενώ το Υπουργείο Πολιτισμού είναι αρμόδιο για τη διασφάλιση της τήρησης των ειδικότερων όρων, που διέπουν τη λειτουργία του ως προστατευόμενο μνημείο.

Σήμερα, λοιπόν, η λειτουργία και η εκμετάλλευση του «Μουτζούρη» έχει φύγει από το ελληνικό δημόσιο και έχει εκχωρηθεί στην «ΤΡΑΙΝΟΣΕ Α.Ε.» - «Hellenic Train» που από το 2017 είναι ιδιωτική.

Ερχόμαστε, λοιπόν, κύριε Υπουργέ, στο πρώτο επίδικο. Η «Hellenic Train» λειτουργεί το τρένο του Πηλίου από τις αρχές του 2019 με δρομολόγια ολόκληρο τον χρόνο, που κατά τις τουριστικές περιόδους μάλιστα αυξάνονται. Η σύμβαση μίσθωσης του τροχαίου υλικού μεταξύ ΟΣΕ και «Hellenic Train», με βάση την οποία η εταιρεία μισθώνει προς εκμετάλλευση, δηλαδή το τρένο του Πηλίου, υπογράφηκε στις 29-7-2022, δηλαδή μόλις τον περασμένο Ιούλιο. Τι γίνεται λοιπόν, κύριε Υπουργέ, μέχρι τότε; Δεν υπάρχουν διαφυγόντα κέρδη για το ελληνικό δημόσιο για δύο και πλέον χρόνια που η «Hellenic Train» λειτουργούσε το τρένο, το εκμεταλλευόταν για τουριστικούς σκοπούς και είχε σημαντικά έσοδα από την επισκεψιμότητά του; Τα έχει υπολογίσει το δημόσιο τα έσοδα αυτά; Σκοπεύει, κύριε Υπουργέ, να τα αναζητήσει;

Και να σημειώσω επίσης -γιατί θα επανέλθω στη δευτερολογία μου για ορισμένα επιπλέον στοιχεία- ότι από τη σύμβαση μίσθωσης λείπει παντελώς το έτερο αρμόδιο Υπουργείο Πολιτισμού. Πρόκειται δηλαδή για ένα χαρακτηρισμένο μνημείο και το αρμόδιο Υπουργείο δεν υπάρχει πουθενά στη σύμβαση.

Εκτός των ανωτέρω, το Υπουργείο Υποδομών αποφάσισε πρόσφατα να εντάξει το δρομολόγιο, που εκτελεί το τρενάκι του Πηλίου στη νέα σύμβαση παροχής υποχρέωσης δημόσιας υπηρεσίας, κατ’ εφαρμογή του ευρωπαϊκού κανονισμού 1370/2007. Με βάση τη σύμβαση αυτή, η «Hellenic Train» επιδοτείται για να εκτελεί υποχρεωτικά το δρομολόγιο ως «άγονη σιδηροδρομική γραμμή». Στο άρθρο 1 παράγραφος 2 του ευρωπαϊκού κανονισμού όμως αναφέρεται χαρακτηριστικά ότι από τη σύμβαση αυτή εξαιρούνται οι υπηρεσίες, που παρέχονται, κυρίως, για ιστορικούς και τουριστικούς λόγους. Το δρομολόγιο λοιπόν που εκτελεί το τρενάκι του Πηλίου εκτός του ότι είναι χαρακτηρισμένο κινητό μνημείο, αναβιώνει την ιστορική διαδρομή για σκοπούς τουριστικούς. Επομένως, είναι ηλίου φαεινότερο ότι σύμφωνα με το γράμμα αλλά και τον σκοπό του νόμου θα έπρεπε να εξαιρείται από τη σύμβαση.

Θα επανέλθω και στη δευτερολογία μου με λεπτομέρειες στα ζητήματα αυτά, γι’ αυτό και θέλω -από τώρα να σας το πω, κύριε Πρόεδρε- μια ανοχή στον χρόνο.

Έρχομαι λοιπόν στις επίδικες ερωτήσεις, κύριε Υπουργέ:

Τι συμβαίνει με τη σύμβαση μεταξύ ΟΣΕ και «Hellenic Train» για τη μίσθωση του τροχαίου υλικού του τρένου του Πηλίου;

Πώς λειτουργούσε η εταιρεία και εκμεταλλευόταν τη δημόσια περιουσία μέχρι τότε;

Τι γίνεται με τα διαφυγόντα κέρδη και για ποιο λόγο εντάχθηκε το δρομολόγιο, που εκτελεί το τρένο του Πηλίου στη σύμβαση παροχής υποχρέωσης δημόσιας υπηρεσίας, παρ’ ότι θα έπρεπε να εξαιρείται, σύμφωνα με τον ευρωπαϊκό κανονισμό;

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Θα σας απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Ορίστε, έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς επιτρέψτε μου να βάλουμε τα πράγματα σε μία σειρά, γιατί νομίζω ότι υπάρχει μια σύγχυση σε πολλά από αυτά τα οποία είπατε και καλό είναι μαζί σε αυτόν τον διάλογο να τα ξεκαθαρίσουμε, έτσι ώστε και όσοι μας ακούνε να καταλάβουν πραγματικά τι συμβαίνει.

Αυτή τη στιγμή έχουμε δύο νομοθετικά κείμενα. Αφ’ ενός έχουμε τις οδηγίες 797 και 798 του 2016 για τη διαλειτουργικότητα και την ασφάλεια του σιδηροδρόμου. Τις αναφέρατε. Σας θυμίζω ότι η δική μας κυβέρνηση τις ενσωμάτωσε στην εθνική έννομη τάξη το 2019 με τον ν.4632, μετά από τεράστια καθυστέρηση -είναι το λεγόμενο τέταρτο σιδηροδρομικό πακέτο- και υπό την επιβολή χρηματικών κυρώσεων από την Ευρωπαϊκή Ένωση, διότι η προηγούμενη κυβέρνηση δεν το είχε κάνει.

Αφ’ ετέρου έχουμε τον 1370/2007 -και σε αυτό αναφερθήκατε- για την Ευρωπαϊκή Ένωση, για τις δημόσιες επιβατικές σιδηροδρομικές και οδικές μεταφορές, τις λεγόμενες ΥΔΥ. Να πούμε εδώ για τις ΥΔΥ -γιατί κι εδώ υπάρχει μια σύγχυση- ότι οι ΥΔΥ δεν είναι άγονες γραμμές. Το λένε «άγονες γραμμές», αλλά είναι οι επιδοτούμενες γραμμές, γραμμές που επιδοτούνται. Όλες οι γραμμές σχεδόν στην Ελλάδα επιδοτούνται, όπως και όλες οι γραμμές στο Παρίσι, στη Γαλλία ή στη Γερμανία επιδοτούνται. Στη Γαλλία οι επιδοτήσεις φτάνουν τα 7,5 δισεκατομμύρια. Επομένως, δεν είναι κακό να επιδοτείται μια γραμμή. Οι σιδηροδρομικές μεταφορές, οι μεταφορές με τον σιδηρόδρομο είναι μεταφορές οι οποίες ως επί το πλείστον στην Ευρώπη επιδοτούνται, και επιδοτούνται πλουσιοπάροχα.

Πάμε τώρα να πούμε για τα δύο κείμενα, που προβλέπουν την εξαίρεση από τις προβλέψεις στην προβλεπόμενη υποδοχή και το τροχαίο υλικό που προσδιορίζεται για αποκλειστική τουριστική χρήση, ιστορική χρήση.

Αν εξαιρέσουμε το τρενάκι του Πηλίου από το τέταρτο σιδηροδρομικό πακέτο, όπως αυτό υπονοείτε με την ερώτησή σας, αυτό θα σημαίνει μερικά πολύ βασικά πράγματα: Πρώτον, θα το εξαιρέσουμε από τις προδιαγραφές ασφαλείας. Αυτή τη στιγμή έχουμε τις ίδιες προδιαγραφές ασφαλείας, αυτές που ισχύουν για το δρομολόγιο Αθήνα - Θεσσαλονίκη, ισχύουν και για το τρενάκι του Πηλίου. Τις ίδιες προϋποθέσεις που οφείλει να πληροί ο μηχανοδηγός που είναι στο τρένο Αθήνα - Θεσσαλονίκη, δηλαδή πιστοποιήσεις, ιατρικές εξετάσεις, πρέπει να τις πληροί κι ο μηχανοδηγός στο Πήλιο. Οπότε ο επιβάτης μπορεί να αισθάνεται το ίδιο επίπεδο ασφαλείας.

Αν βγάλουμε το τρενάκι εκτός από τις προβλέψεις, τότε θα μεταβληθεί ποιοτικά, αν θέλετε, και η ασφάλεια για τους επιβάτες και νομίζω ότι και εσείς θα συμφωνήσετε ότι μία υπεύθυνη πολιτεία δεν μπορεί να παίζει με την ασφάλεια των επιβατών. Επομένως, τώρα γίνεται απολύτως κατανοητό το γιατί δεν έχουμε βγάλει την ΚΥΑ για να χαρακτηρίσουμε το τρενάκι του Πηλίου ως ιστορικό.

Επίσης, έρχομαι στο κομμάτι των ΥΔΥ. Και εδώ χρειάζεται να ξεκαθαρίσουμε κάτι, το οποίο δεν το έχετε ξεκαθαρίσει, και θα καταθέσω και στα Πρακτικά την ευρωπαϊκή οδηγία. Στη σκέψη 13 του Κανονισμού, στην οποία αναφέρεστε, της ευρωπαϊκής οδηγίας, αναφέρεται ότι οι ιστορικές και τουριστικές υποδομές -ακούστε το αυτό, κύριε συνάδελφε- δεν χρειάζεται να υπαχθούν στους κανόνες και τις διαδικασίες. Δεν λέει «δεν υπάγονται», δηλαδή λέει ότι δεν χρειάζεται να υπαχθούν, αφήνοντας στο κράτος - μέλος την ελευθερία να αποφασίσει. Το καταθέτω αυτό στα Πρακτικά, για να το δείτε με την ησυχία σας.

(Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αν θέλετε και την προσωπική μου άποψη, πολύ σωστά κάνει η ευρωπαϊκή οδηγία. Διότι, κύριε συνάδελφε, εμείς δεν αφήνουμε μία ιδιωτική εταιρεία όπως την «Hellenic Train» να αποφασίζει μόνη της. Διότι όταν της δίνουμε χρήματα και όταν εντάσσουμε το δρομολόγιο σε ΥΔΥ, όπως έχουμε κάνει και με τον «Οδοντωτό» στα Καλάβρυτα και με το ιστορικό τρένο στην Αρχαία Ολυμπία, ελέγχουμε πλήρως πολλά ζητήματα, που αφορούν αυτό το δρομολόγιο. Τη δεσμεύουμε δηλαδή ότι θα γίνονται κατ’ ελάχιστον κάποια δρομολόγια, ότι οι τιμές θα διαμορφώνονται σε συνεργασία με το Υπουργείο και ότι η εταιρεία θα ελέγχεται από τον ΟΣΕ. Και όλα αυτά χωρίς να θίγεται καθόλου ο ανταγωνισμός, αφού στη συγκεκριμένη περίπτωση έχουμε μόνο μία σιδηροδρομική επιχείρηση.

Αυτές τις διαδικασίες ασφαλείας μέσω της ΥΔΥ έπρεπε να τις βάλουμε γιατί εσείς ως κυβέρνηση ιδιωτικοποιήσατε την «ΤΡΑΙΝΟΣΕ» και την ιδιωτικοποιήσατε με έναν τρόπο εντελώς άναρχο και έναν τρόπο ο οποίος δεν εξασφάλιζε το δημόσιο συμφέρον.

Εξ ου και υπάρχει, πλέον, η νέα σύμβαση όπου γίνεται πλέον έλεγχος για τα δρομολόγια, που κάνει η «Hellenic Train» και ανάλογα για αυτά πληρώνεται, ενώ στο παρελθόν μετά την περήφανη διαπραγμάτευση του ΣΥΡΙΖΑ και την «κωλοτούμπα» που είχε κάνει ο κ. Τσίπρας με την ομάδα του ξεπουλήθηκε η «Hellenic Train» 45 εκατομμύρια ευρώ όσο δηλαδή όλες οι ΥΔΥ για μια χρόνια. Ό,τι λεφτά δίναμε για τις δημόσιες υπηρεσίες για ένα χρόνο ήταν το τίμημα που πήραμε. Και παρ’ όλα αυτά δεν είχε κάτσει τότε η κυβέρνηση να κάνει το προφανές, να βάλει μια σύμβαση πλαίσιο να ξέρουμε τι κάνει η ιδιωτική εταιρεία και τι κάνει ο διαχειριστής της υποδομής στον ΟΣΕ.

Κλείνοντας, λοιπόν, αυτή τη στιγμή έχοντας τον «Μουτζούρη», όπως πολύ σωστά λέτε ότι λέγεται στην περιοχή σας, στις ΥΔΥ αυτό που καταφέρνουμε είναι να έχουμε καλύτερες υπηρεσίες, καλύτερη δυνατή τιμή, μεγαλύτερη ασφάλεια και καλύτερη εξυπηρέτηση των πολιτών.

Επομένως, νομίζω, ότι με αυτόν τον τρόπο θα είναι πολύ δύσκολο να διαφωνήσετε ότι αυτό εξυπηρετεί το κοινωνικό συμφέρον και εξυπηρετεί στην ουσία και τους κατοίκους και τους επιβάτες, που χρησιμοποιούν τη συγκεκριμένη σιδηροδρομική γραμμή.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε πολύ, κύριε Υπουργέ.

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, υπάρχουν προφανή ζητήματα νομιμότητας στη λειτουργία του τρένου του Πηλίου είτε το παραδέχεστε είτε όχι. Θα αποφύγω να σχολιάσω τις νύξεις σας, καθώς πιστεύω ότι έγιναν ορισμένοι φθηνοί αντιπερισπασμοί για να αλλοιωθεί η πραγματική ουσία.

Ανέφερα και στην πρωτολογία μου το ν.3028/2002, αλλά και τον ν.4858/ 2021, σύμφωνα με τους οποίους, κύριε Υπουργέ, υπάρχει μια διαδικασία που θα πρέπει να ακολουθείται για συντήρηση του τρένου του Πηλίου ως χαρακτηρισμένου κινητού μνημείου. Ο ΟΣΕ, λοιπόν, οφείλει να στέλνει σχετικά αιτήματα για συντήρηση ή τυχόν επισκευές στην Υπηρεσία Νεοτέρων Μνημείων και Τεχνικών Έργων Θεσσαλίας και Στερεάς Ελλάδας.

Σας ρωτάω, λοιπόν, ευθέως κύριε Υπουργέ, γιατί κάνατε μια νύξη για την ασφάλεια του τρένου του Πηλίου, έχει λάβει η υπηρεσία που σας προανέφερα τέτοια αιτήματα συντήρησης για το τρένο του Πηλίου; Αν ναι, πόσα και πότε; Τι είδους εργασίες συντήρησης έχουν γίνει και πότε; Αν δεν δημοσιοποιήσετε, κύριε Υπουργέ, τα στοιχεία που σας ζητάω, σημαίνει ένα απλό πράγμα, ότι τόσα χρόνια που το τρένο εκτελεί δρομολόγια παραμένει επί της ουσίας ασυντήρητο.

Εσείς, λοιπόν, θα πρέπει να συνειδητοποιήσετε τι σημαίνει αυτό και για την ορθή διαχείριση του μνημείου, αλλά και για την ασφάλεια των επιβατών, ειδικά αν λάβουμε υπ’ όψιν ότι από τη σύμβαση μίσθωσης -σας το επαναφέρω αυτό, δεν το απαντήσατε- απουσιάζει εκκωφαντικά το συναρμόδιο Υπουργείο Πολιτισμού.

Από τη σύμβαση, βέβαια, απουσιάζει και η απαραίτητη αναφορά στην Αρχή της Νομιμότητας που ισχύει για κάθε δημόσια σύμβαση. Η συγκεκριμένη, λοιπόν, σύμβαση μίσθωσης βασίζεται στον ν.4408/2016 για τη δημιουργία ενιαίου ευρωπαϊκού σιδηροδρομικού χώρου. Σύμφωνα, τώρα, με τον νόμο ο ΟΣΕ μπορεί να συνάπτει συμφωνίες συνεργασίας με μία ή περισσότερες σιδηροδρομικές επιχειρήσεις. Μέχρι εδώ πάρα πολύ ωραία. Παρακάτω στη σύμβαση αναφέρεται: «Η Ρυθμιστική Αρχή Σιδηροδρόμων παρακολουθεί την εκτέλεση των συμφωνιών αυτών και μπορεί όπου απαιτείται να υποδείξει ότι πρέπει να τερματιστούν.».

Και ρωτώ. Πού είναι η εποπτεία της ΡΑΣ στη συγκεκριμένη σύμβαση μίσθωσης για το τρένο του Πηλίου; Πού είναι η σχετική γνωμοδότηση της; Έλαβε η ΡΑΣ σχετικό αίτημα για γνωμοδότηση αναφορικά με τη σύμβαση και τα επιμέρους στοιχεία και αν αυτά είναι προς το συμφέρον του δημοσίου;

Μας είπατε, κύριε Υπουργέ, ότι το συμφωνημένο μίσθωμα για την παραχώρηση της εκμετάλλευσης του τρένου του Πηλίου είναι 40.000 ευρώ το χρόνο. Αυτά κερδίζει το δημόσιο από την σύμβαση. Πώς προκύπτει το ποσό αυτό;

Αν βάλουμε κάτω τα νούμερα, μάλλον θα λέγαμε ότι η «Hellenic Train» με τις ευλογίες σας κλέβει εκκλησία με τη σύμβαση που έχετε συνάψει. Η «Hellenic Train», λοιπόν, εκτελεί το δρομολόγιο αυτό κάθε εβδομάδα κατά μέσο όρο δέκα φορές το μήνα. Δεκάδες επισκέπτες, κάθε εβδομάδα δηλαδή, πληρώνουν το εισιτήριο για το τρένο. Τα έσοδα αυτά αν τα υπολογίσετε και εσείς φτάνουν παραπάνω από 200.000 ευρώ. Προσθέστε και την επιδότηση που λαμβάνει η «Hellenic Train» από τη σύμβαση παροχής υποχρέωσης δημόσιας υπηρεσίας, στην οποία θα αναφερθώ και αναλυτικότερα παρακάτω. Τα έσοδα, λοιπόν, είναι πάρα πολύ σημαντικά.

Από την άλλη το κόστος λειτουργίας του δρομολογίου είναι σημαντικά μικρότερο, περιλαμβάνει την απασχόληση των μηχανοδηγών και μαζί με τη διακίνηση των εισιτηρίων το κόστος ανέρχεται το πολύ σε 20.000 ευρώ κάθε έτος.

Με βάση, λοιπόν, αυτά τα έσοδα της«Hellenic Train» από την εκμετάλλευση του τρένου, γιατί το δημόσιο επιφυλάσσει για τον εαυτό του το πενιχρό ποσό των 40.000 ευρώ; Τόσο αξιολογείτε, εσείς, κύριε Υπουργέ, την ελληνική περιουσία και μάλιστα όταν έχει ιστορική αξία;

Και μιας και ανέφερα την ιστορική αξία του τρένου να έρθω τώρα στο έτερο ζήτημα νομιμότητας. Εντάξατε το τρένο στη σύμβαση παροχής υποχρέωσης δημόσιας υπηρεσίας παρά το γεγονός -και επιμένω σε αυτό, θα δω τι καταθέσατε στα Πρακτικά- ότι σύμφωνα με τον ευρωπαϊκό κανονισμό θα έπρεπε να εξαιρείται ως σιδηροδρομική υπηρεσία που παρέχεται για ιστορικούς ή τουριστικούς λόγους. Εφόσον, λοιπόν, εντάξατε το τρένο στη σύμβαση η «Hellenic Train» επιδοτείται έξτρα για να εκτελεί το δρομολόγιο αυτό. Μας απαντάτε ότι ακόμα δεν έχει εκδοθεί σχετική υπουργική απόφαση που θα καθορίζει τα τμήματα της σιδηροδρομικής υποδομής που προορίζονται αποκλειστικά για τουριστική ή ιστορική χρήση. Ωραία. Μια πρώτη ερώτηση πάρα πολύ απλή είναι γιατί δεν εκδίδετε επιτέλους την απόφαση αυτή.

Βασικότερο, όμως, όλων όσων σας προανέφερα είναι το γράμμα του νόμου, γιατί ο ευρωπαϊκός κανονισμός αποτελεί νόμο. Ρητά, λοιπόν, εξαιρούνται τα δρομολόγια για ιστορικούς και τουριστικούς σκοπούς από τη σύμβαση παροχής υποχρέωσης δημόσιας υπηρεσίας. Η ίδια η σύμβαση μίσθωσης που έχετε συνάψει με τη «Hellenic Train» αναφέρει ρητά: «Τα δύο μέρη δεσμεύονται να μεριμνούν διατηρώντας την ιστορικότητα και την τουριστική τους ιδιότητα». Δηλαδή και για τα δύο μέρη αναγνωρίζετε την ιδιότητα αυτή και μετά πάτε και εντάσσετε το τρένο στη σύμβαση παροχής για να επιδοτείται η εκτέλεση του δρομολογίου ως άγονη γραμμή. Υπάρχει κάποια πειστική εξήγηση για να μην αποτελεί αυτό ευθεία καταστρατήγηση του ευρωπαϊκού κανονισμού;

Αν μου πείτε τώρα, όπως ισχυριστήκατε στην πρωτολογία σας, ότι αυτό το κάνετε για τη βιωσιμότητα του δρομολογίου και για τη συνέχιση της λειτουργίας του, προφανώς είναι άτοπο, γιατί μόλις πριν σας παρέθεσα πάρα πολύ αδρά τα έσοδα της εταιρείας από την εκμετάλλευση του τρένου.

Αν ανοίξει κανείς, κύριε Υπουργέ, το site -ανοίξτε το site της εταιρείας- θα δει στην πρώτη κιόλας σελίδα να διαφημίζεται το δρομολόγιο με το τρένο του Πηλίου. Αποτελεί δηλαδή, κύριε Υπουργέ, brand name και πόλο έλξης για την εταιρεία, όχι ένα δρομολόγιο που πασχίζει να διατηρήσει.

Και, εν πάση περιπτώσει, από αυτήν την επιδότηση που ενίσχυε η εταιρεία το τρένο πήρε μήπως επιπλέον προσωπικό, πήρε μηχανοδηγούς, πήρε σταθμάρχες; Γιατί μέχρι και σήμερα η λειτουργία του τρένου βασίζεται στις μετακινήσεις προσωπικού από τον ΟΣΕ του Βόλου και τίποτε άλλο, καμμία νέα πρόσληψη δεν έχει γίνει.

Ολοκληρώνω, κύριε Πρόεδρε και σας ευχαριστώ πάρα πολύ για την ανοχή που δείξατε στον χρόνο. Σε όλες τις σύγχρονες ευρωπαϊκές χώρες τα τουριστικά, ιστορικά δρομολόγια τα διαχειρίζονται οι δήμοι, κύριε Υπουργέ, η τοπική αυτοδιοίκηση σε συνεργασία με το κεντρικό δημόσιο, με την κεντρική διοίκηση. Το ίδιο θα μπορούσε να είχε κάνει και ο ΟΣΕ διατηρώντας την εκμετάλλευση του τρένου. Άλλη πολιτική έχετε εφαρμόσει και δείξατε στην πραγματικότητα αν σας ενδιαφέρει η προάσπιση και η προώθηση της πολιτιστικής μας κληρονομιάς.

Να είστε καλά.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Το έχω πει πολλές φορές ότι καμμιά φορά σ’ αυτή την Αίθουσα νιώθω ότι γίνεται διάλογος του παραλόγου πραγματικά. Και καταλαβαίνω ότι όταν γίνονται επίκαιρες ερωτήσεις όλοι μιλάμε στα τοπικά μας εκλογικά ακροατήρια, αλλά καλό είναι, κύριε Μεϊκόπουλε, να διαβάζετε πριν να έρθετε σε αυτήν την Αίθουσα.

Ένα-ένα, λοιπόν, να τα πάρουμε με τη σειρά. Είναι ντροπή -και ντρέπομαι- που θέτετε θέματα ασφαλείας και θα ήθελα να ανακαλέσετε αμέσως. Είναι ντροπή όταν σας εξήγησα -και το ξαναλέω- ότι το γεγονός ότι αυτή τη στιγμή υπάρχουν οι ΥΔΥ, διασφαλίζουμε την ασφάλεια.

Και έχετε μπερδέψει και κάτι άλλο, γιατί και πάλι είστε αδιάβαστος δυστυχώς, όπως πολλοί συνάδελφοί σας. Η ευρωπαϊκή οδηγία είναι σαφής. Δεν εξαιρεί το γεγονός ότι μπορεί να έρχεται κάποιος και να επιδοτεί μια γραμμή. Και σας εξήγησα το Αθήνα-Θεσσαλονίκη θεωρείται η πιο κερδοφόρα σιδηροδρομική διαδρομή της «Hellenic Train», την οποία, κύριε Μεϊκόπουλε, εσείς ιδιωτικοποιήσατε ένα βράδυ για 45 εκατομμύρια και έρχεστε τώρα και μας κουνάτε και το δάχτυλο. Λίγο έλεος σε αυτή την Αίθουσα οι δήθεν Αριστεροί που θα τα κρατικοποιούσατε. Αυτό, όμως, θέλετε τώρα. Θέλετε να πάει το τρενάκι στον δήμο. Αυτό είναι το ζήτημα να πάει στον δήμο. Ο κάθε δήμος μπορεί να λειτουργήσει καλύτερα μια τέτοια σιδηροδρομική διαδρομή από ότι μπορούμε να το κάνουμε υπό την αιγίδα του ΟΣΕ και μιας κρατικής οντότητας; Αυτό είναι το ζήτημα, λοιπόν.

Περίμενα πότε θα μας ξεστομίσετε την αλήθεια και την είπατε. Επομένως, πρόβλημα ασφάλειας δεν υπάρχει.

Ναι, κύριε Μεϊκόπουλε, στον ΟΣΕ έχουμε κάνει προσλήψεις, πάνω από εκατόν είκοσι μηχανοδηγούς και σταθμάρχες.

Δεύτερο. Είπατε κάτι απίστευτα πράγματα για το τι κάνει ο ΟΣΕ σχετικά με τη σύμβαση μίσθωσης που υπογράψαμε για το τροχαίο υλικό για το Πήλιο ανάμεσα στον ΟΣΕ και την «ΤΡΑΙΝΟΣΕ». Μα, όλη αυτή η σύμβαση μίσθωσης ανάμεσα στον ΟΣΕ και την «ΤΡΑΙΝΟΣΕ» -σήμερα «Hellenic Train»- είναι ύψους 40 εκατομμυρίων ευρώ ετησίως και καλύπτει όλα τα ζητήματα. Και για πρώτη φορά ο ΟΣΕ εισπράττει αυτή τη στιγμή από τη «Hellenic Train» χρήματα.

Θα το ξαναπώ άλλη μια φορά, για να τα κατανοήσουμε τα ζητήματα. Εάν δεν βρισκόταν το τρενάκι του Πηλίου στις ΥΔΥ, η τιμή θα ήταν εξωπραγματική, θα υπήρχαν ζητήματα με την ασφάλεια, διότι θα μπορούσαμε να έχουμε συνταξιούχο μηχανοδηγό. Και επίσης, θα είχαμε πολλά ακόμα ζητήματα, τα οποία σας ανέφερα στην πρωτολογία μου.

Αναφερθήκατε και σε γενικότερα ζητήματα, τα οποία δεν μπορώ να αφήσω ασχολίαστα. Θα σας παρακαλέσω να διαβάσετε τι κάνει η ΡΑΣ και τι δεν κάνει η ΡΑΣ. Δεν θα σας κάνω ιδιαίτερο μάθημα τι πρέπει να κάνει η ΡΑΣ. Διαβάστε τον νόμο. Έχετε μια αλλεργία με τις ανεξάρτητες αρχές. Το καταλαβαίνω αυτό, αλλά άλλη η δουλειά της ΡΑΣ, άλλη η δουλειά της «Hellenic Train» και άλλη η δουλειά του ΟΣΕ, ο οποίος είναι ο διαχειριστής της υποδομής.

Ακούστε τι κάνουμε εμείς με τη σύμβαση που υπογράψαμε με τη «Hellenic Train». Διορθώσαμε τα κακώς κείμενα της δικής σας ιδιωτικοποίησης, του ξεπουλήματος των 45 εκατομμυρίων ευρώ. Διότι με τη σύμβαση που υπογράψαμε εξαναγκάζουμε πρώτον, την ιδιωτική εταιρεία να πληρώνεται ανάλογα με τα δρομολόγια που έχει κάνει, ενώ παλιά πληρωνόταν χωρίς να πιστοποιείται στον ΟΣΕ ποια δρομολόγια κάνει και ποια όχι. Και το δεύτερο και το πιο σημαντικό είναι ότι την εξαναγκάσαμε να κάνει επενδύσεις 750 σχεδόν εκατομμυρίων ευρώ, πράγμα το οποίο δεν υπήρχε στη διαδικασία της δικής σας ιδιωτικοποίησης.

Μην προσπαθούμε, λοιπόν, να δημιουργήσουμε εντυπώσεις, μην προσπαθούμε να λέμε πράγματα που δεν ισχύουν. Αυτή τη στιγμή το συγκεκριμένο δρομολόγιο είναι ασφαλές, είναι ένα δρομολόγιο το οποίο έχει τα έσοδα που έχει. Δεν γνωρίζω αν τα νούμερα των διακοσίων χιλιάδων είναι αυτά τα οποία λέτε. Θα το διαπιστώσω. Όμως, το ζήτημα δεν είναι εάν έχει έσοδα ή δεν έχει έσοδα. Δεν εντάσσουμε ένα τρένο και μια συγκεκριμένη διαδρομή στις ΥΔΥ μόνο και μόνο για να δούμε αν είναι κερδοφόρο ή όχι, αλλά για να μπορούμε να πιστοποιούμε και την ασφάλεια. Γι’ αυτό και τα περισσότερα δρομολόγια πλέον εντάσσονται μέσα στις ΥΔΥ.

Να ακούγεται, όμως σ’ αυτήν την Αίθουσα –μάλιστα, εκλέγεσθε και στην περιοχή- ότι δεν είναι ασφαλές το τρενάκι του Πηλίου νομίζω ότι δεν τιμά ούτε εσάς, δεν τιμά ούτε τον ΟΣΕ, ούτε την «Hellenic Train» ούτε κανέναν μας. Και πραγματικά, θα ήθελα να ανακαλέσετε.

**ΠΡΟΕΔΡΕΥΩΝ (Απόστολος Αβδελάς):** Προχωρούμε στην έβδομη με αριθμό 430/13-2-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Εργασίας και Κοινωνικών Υποθέσεων, με θέμα: «Για την καταβολή του επιδόματος ανεργίας στους εποχικά εργαζόμενους της βιομηχανίας επεξεργασίας φρούτων «DEL MONTE»».

Κύριε Λαμπρούλη, καλησπέρα σας, καλή εβδομάδα. Έχετε δύο λεπτά για το ξεκίνημα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η πρόταση αφορά τους εποχικά εργαζόμενους στο συγκεκριμένο εργοστάσιο επεξεργασίας φρούτων στη Λάρισα, όμως είναι ένα πρόβλημα που αγγίζει το σύνολο της επικράτειας των αντίστοιχων εργοστασίων επεξεργασίας φρούτων και όχι μόνο.

Οι εργαζόμενοι της συγκεκριμένης μονάδας κινδυνεύουν να χάσουν το επίδομα ανεργίας. Και όχι μόνο αυτό, αλλά με βάση κάποιες πληροφορίες -γιατί δεν έχουν κάτι στα χέρια τους- αναμένεται να κληθούν να επιστρέψουν μάλιστα και τα ποσά του ταμείου ανεργίας που ελάμβαναν από το 2018.

Αυτό μπορεί να συμβεί, δηλαδή είτε η επιστροφή των χρημάτων από το ταμείο ανεργίας είτε το ότι δεν θα πάρουν το επίδομα ανεργίας για φέτος, διότι προσκρούει -αν θέλετε- στις προβλέψεις σχετικής εγκυκλίου του ΟΑΕΔ περί ποσόστωσης εργοστασίων με βάση την εποχική εργασία.

Η συγκεκριμένη βεβαίως εγκύκλιος του ΟΑΕΔ, όντως διαχρονικά -είναι διαπιστωμένο πάρα πολλές φορές και πρόσφατα, πριν από δύο, τρία χρόνια, αν θυμάμαι καλά, σε αντίστοιχη μονάδα στη Λάρισα αντίστοιχης παραγωγικής διαδικασίας, επεξεργασίας φρούτων δηλαδή- ταλαιπωρεί τους εργαζόμενους διαχρονικά. Είναι όμηροι εξαιτίας ακριβώς αυτής της εγκυκλίου που προβλέπει την ποσόστωση για τα εποχικά εργαστήρια και βέβαια καμμία κυβέρνηση έως τώρα δεν έχει λύσει το πρόβλημα, παρά τις επανειλημμένες παρεμβάσεις που έχουν γίνει και τοπικά από το συνδικάτο στη Λάρισα των εργαζομένων, άλλων ομοειδών συνδικάτων, αλλά και της Πανελλήνιας Ομοσπονδίας Γάλακτος Τροφίμων και Ποτών όλο το προηγούμενο διάστημα.

Συνεπώς, τα ερωτήματα, κύριε Πρόεδρε, είναι: Πρώτον, να δοθεί και να μην κινδυνέψουν οι εργαζόμενοι να μην πάρουν –να το πω έτσι- το ταμείο ανεργίας. Δεύτερον, να ενταχθούν στις προβλέψεις του ν.1836/89 στον οποίο εντάσσονται όλα τα εποχικά επαγγέλματα και να δικαιούνται και αυτοί οι εργαζόμενοι τις αντίστοιχες παροχές του νόμου, να παίρνουν το ταμείο ανεργίας με πάνω από τριάντα ημερομίσθια. Αν δεν παίρνουν δηλαδή το ταμείο ανεργίας –συγγνώμη-, να παίρνουν το εποχικό βοήθημα με βάση την πρόβλεψη του ν.1839/89 και φυσικά να τροποποιηθεί η εγκύκλιος του ΟΑΕΔ και να χαρακτηρίζονται όλοι αυτοί οι εργαζόμενοι εποχικοί σε επιχειρήσεις και συγκεκριμένα όπως αναφέρεται στην ερώτηση κονσερβοποιία, διαλογητήρια, ψυγεία, τυροκομία, ελαιουργία, εκκοκκιστήρια, κατεψυγμένα προϊόντα και πάει λέγοντας. Και φυσικά ανεξάρτητα από το μέγεθος και τον αριθμό των εργαζομένων στις επιχειρήσεις, να παίρνουν με εβδομήντα ένσημα και πάνω το ταμείο ανεργίας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Εργασίας και Κοινωνικών Υποθέσεων ο κ. Παναγιώτης Τσακλόγλου.

Κύριε Τσακλόγλου, καλησπέρα σας. Έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Καλησπέρα, κύριε Πρόεδρε.

Αξιότιμε κύριε Λαμπρούλη, πριν περάσω στην απάντηση των ερωτημάτων σας, θα ήθελα να ξεκινήσω με κάποιες επισημάνσεις γύρω από την αγορά εργασίας γενικά και τους εποχικά απασχολούμενους ειδικότερα. Ως προς τα γενικά, σύμφωνα με τα τελευταία δημοσιευμένα στοιχεία της EUROSTAT η χώρα μας εμφανίζει την ταχύτερη αποκλιμάκωση της ανεργίας σε ολόκληρη την Ευρώπη, ενώ σύμφωνα με τα εποχικά προσαρμοσμένα αποτελέσματα των ερευνών εργατικού δυναμικού της ΕΛΣΤΑΤ μεταξύ Ιουλίου ΄19 και Δεκεμβρίου ΄22, οπότε και τα τελευταία διαθέσιμα στοιχεία, η απασχόληση στην ελληνική οικονομία αυξήθηκε κατά διακόσιες εξήντα χιλιάδες άτομα, ενώ το ποσοστό της ανεργίας μειώθηκε από το 17,4% στο 11,6%.

Σε σχέση με τα εποχικά επαγγέλματα να τονίσουμε ότι το νομοθετικό καθεστώς που προβλέπει τις προϋποθέσεις που πρέπει να πληρούνται στο πρόσωπο των απασχολούμενων σε εποχικές επιχειρήσεις για τη λήψη επιδόματος ανεργίας είναι ευνοϊκότερο σε σχέση με αυτές των κοινών ανέργων.

Συγκεκριμένα, για να λάβουν το επίδομα ανεργίας οι εποχικοί εργαζόμενοι σε βιομηχανίες αρκεί να έχουν ασφαλιστεί εκατό μέρες στην ασφάλιση του κλάδου ανεργίας της ΔΥΠΑ, σε επιχειρήσεις που λειτουργούν εποχικά κατά το τελευταίο δωδεκάμηνο πριν τη λήξη ή τη λύση της σύμβασης εργασίας. Αντίθετα οι κοινοί άνεργοι για να λάβουν επίδομα ανεργίας θα πρέπει να έχουν ασφαλιστεί τουλάχιστον για εκατόν είκοσι πέντε ημέρες εργασίας ή εκατό μέρες για οικοδόμους με κρατήσεις υπέρ του κλάδου ανεργίας εντός του δεκατετραμήνου πριν τη λήξη ή τη λύση της εργασιακής σχέσης, χωρίς να υπολογίζονται οι ημέρες των δύο τελευταίων μηνών πριν τη λήξη ή τη λύση αυτής.

Πρέπει στο σημείο αυτό να αποσαφηνιστεί το εξής: Τόσο στην ερώτησή σας -το είπατε και προφορικά τώρα- όσο και στις παρεμβάσεις των συνδικάτων που αναφέρονται σε αυτήν, γίνεται αναφορά στην εγκύκλιο 118454/16-6-1986 του τέως ΟΑΕΔ, η οποία είναι σύμφωνα με τους ισχυρισμούς σας απαράδεκτη, ταλαιπωρεί τους εργαζόμενους του κλάδου της βιομηχανίας και θα πρέπει να τροποποιηθεί. Να επισημάνω ότι η εν λόγω εγκύκλιος δεν υφίσταται, αλλά έχει ενσωματωθεί σε διάταξη του ν.4144/13 στην ισχύουσα νομοθετική διάταξη του άρθρου 4 του ν.1545/1985 που προβλέπει τις προϋποθέσεις χορήγησης του επιδόματος ανεργίας.

Κατά συνέπεια το ισχύον νομοθετικό πλαίσιο που αφορά στους απασχολούμενους σε εποχικά επαγγέλματα προβλέπει επακριβώς ποιες επιχειρήσεις θεωρούνται εποχικές. Συγκεκριμένα, η υπαγωγή σε ευνοϊκές περί εποχικότητας διατάξεις των ασφαλισμένων προϋποθέτει απασχόληση παρασχεθείσα σε επιχείρηση η οποία πρώτον, θα πρέπει να λειτουργεί από δύο έως εννέα μήνες ετησίως ή να λειτουργεί όλο το έτος, κατά τη διάρκεια αυτού να παρουσιάζει περιόδους αιχμής ή ύφεσης και σε περιόδους ύφεσης το απασχολούμενο ποσοστό του προσωπικού κατά μέσο όρο να μην υπερβαίνει το 25% του μέσου όρου του απασχολούμενου στις περιόδους αιχμής προσωπικού. Αυτό ισχύει για την περίπτωση της συγκεκριμένης επιχείρησης, της «DEL MONTE» που αναφέρεται στην ερώτησή σας.

Δεύτερον, η λειτουργία της επιχείρησης με τους ανωτέρω χρονικούς ή αριθμητικούς ως προς το προσωπικό περιορισμούς επιβάλλεται λόγω της φύσης των εργασιών των καιρικών ή ιδιαίτερων συνθηκών ή λόγω των χρησιμοποιούμενων πρώτων υλών. Δηλαδή δεν είναι ότι αποφασίζεις κάποια στιγμή ότι θέλω να το κάνω. Πρέπει να έχει αυτά εδώ τα χαρακτηριστικά. Με βάση το καθεστώς αυτό προβλέπεται πως για την εξακρίβωση του μέσου όρου του απασχολούμενου προσωπικού κατά τις περιόδους ύφεσης και αιχμής οι επιχειρήσεις χορηγούν στους ασφαλισμένους σχετικές βεβαιώσεις εποχικότητας με αναλυτική αναφορά στον αριθμό των εργαζομένων που απασχολήθηκαν ή πρόκειται να απασχοληθούν ανά μήνα κατά τη διάρκεια ενός ημερολογιακού έτους.

Όσον αφορά την επιδότηση των εργαζομένων στην επιχείρηση «DEL MONTE» το έτος 2018 αυτή δόθηκε κατόπιν βεβαίωσης εποχικότητας που εκδόθηκε από την επιχείρηση η οποία στηριζόταν σε λανθασμένα στοιχεία ως προς το ποσοστό των εργαζομένων που απασχολούσε κατά την περίοδο ύφεσης. Η αρμόδια υπηρεσία της ΔΥΠΑ διαπιστώνοντας από τη νέα βεβαίωση εποχικότητας της εταιρείας του μηνός Σεπτεμβρίου του 2022 την οποία ζήτησε για το έτος 2018 φαίνεται ότι ο μέσος όρος απασχολούμενου προσωπικού κατά την περίοδο ύφεσης ήταν 31,74%, δηλαδή, ποσοστό υψηλότερο του 25% που θέτει ως όριο ο νόμος και εφαρμόζοντας τον νόμο ζήτησε την επιστροφή των επιδομάτων ανεργίας από τους εποχικά εργαζόμενους στους οποίους είχαν αυτά καταβληθεί.

Ως προς το πάγιο αίτημα των συνδικάτων του κλάδου και της Πανελλήνιας Ομοσπονδίας Γάλακτος Τροφίμων και Ποτών σχετικά με την κατάργηση της ποσόστωσης των εργοστασίων -όπως την αποκαλεί- να τονίσω ότι ο χαρακτηρισμός μιας επιχείρησης ως εποχικής δεν αρκεί, δεν έρχεται μόνο με την προϋπόθεση η επιχείρηση να μην απασχολεί κατά την περίοδο της ύφεσης προσωπικό που υπερβαίνει το 25% του μέσου όρου που απασχολεί κατά την περίοδο αιχμής, αλλά προϋποθέτει την πλήρωση και άλλων αντικειμενικών προϋποθέσεων τις οποίες ανέφερα προηγουμένως. Οι προϋποθέσεις του νόμου για τον χαρακτηρισμό μιας επιχείρησης ως εποχικής έχουν τεθεί κατόπιν εμπεριστατωμένης οικονομικής μελέτης. Ο χαρακτηρισμός μιας επιχείρησης ως εποχικής και όχι ενός εργαζόμενου εδράζεται στο ότι το επίδομα ανεργίας κρίνεται από τη φύση των εργασιών της επιχείρησης και τις ιδιαίτερες συνθήκες που η τελευταία λειτουργεί με χρονικούς και αριθμητικούς ως προς το προσωπικό περιορισμούς. Συνεπώς, τα κριτήρια που τίθενται από τον νόμο είναι αντικειμενικά και συστηματικά διατυπωμένα.

Με άλλα λόγια ο νόμος θέτει γενικά, σαφή και σταθερά κριτήρια για να θεωρηθεί μια επιχείρηση εποχική και δεν είναι λογικό να χαρακτηρίζετε περιπτωσιολογικά την εκάστοτε επιχείρηση ως εποχική είτε αυτή είναι βιομηχανία επεξεργασίας φρούτων, είτε τυροκομικών προϊόντων ή οτιδήποτε άλλο.

Για τα υπόλοιπα κομμάτια της ερώτησής σας θα επανέλθω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ωραία, κύριε Υφυπουργέ.

Κύριε Λαμπρούλη, έχετε τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Άκουσα με προσοχή τον Υπουργό. Στην επίκαιρη ερώτηση αναφέρεται το ζήτημα της εγκυκλίου. Ορθώς. Ενσωματώθηκε στον νόμο. Το 2013; Το 2014; Δεν αλλάζει, όμως, το περιεχόμενο είτε η εγκύκλιος ήταν πριν η οποία εφαρμοζόταν με αυτά τα αποτελέσματα είτε ως άρθρο, διάταξη όπως είναι, στο νομοσχέδιο που αναφερθήκατε. Έχει ισχύ, άρα δημιουργεί προβλήματα, που σημαίνει κατά τη γνώμη μας άμεσα νομοθετική ρύθμιση, προκειμένου να τελειώνει μία δια παντός το πρόβλημα αυτό, το πώς χαρακτηρίζονται εποχικοί ή ποσοστώσεις στους εποχικούς είτε με βάση την εγκύκλιο, που σημαίνει με βάση τα εργοστάσια της περιοχής, άρα πάει και η ποσόστωση, άρα ο χαρακτηρισμός εποχικών ή με βάση το αντικείμενο, αυτά που αναφέρατε προηγουμένως. Έτσι θα μπορούν οι εποχικοί εργαζόμενοι να έχουν το δικαίωμα αφ’ ενός μεν στο επίδομα ανεργίας, αφ’ ετέρου όσοι δεν μπορούν να έχουν αυτήν τη δυνατότητα του ταμείου ανεργίας, να πάρουν το εποχικό βοήθημα που προβλέπεται στον ν.1836/89.

Άρα, λοιπόν, με μια νομοθετική παρέμβαση μπορεί να λυθεί ένα διαχρονικό πρόβλημα το οποίο ταλανίζει όχι μόνο τη συγκεκριμένη περίπτωση που αναδεικνύουμε εμείς, με αφορμή τους εργαζόμενους στη συγκεκριμένη επιχείρηση στη Λάρισα, αλλά σε όλη την Ελλάδα. Και το γνωρίζετε αυτό καλά. Αλίμονο.

Δεύτερον. Σε αντίστοιχη περίπτωση –θα ήθελα να σας πω- υπήρξε όντως πολιτική παρέμβαση, κυβερνητική παρέμβαση και λύθηκε αντίστοιχο πρόβλημα σε άλλο εργοστάσιο, εννοώ τους εργαζόμενους στη Λάρισα και αν θέλετε να σας πω και την επιχείρηση. Δεν είναι κρυφό αυτό. Αυτό το πρόβλημα λύθηκε όπως το αναδεικνύουμε εμείς, βέβαια σε άλλη επιχείρηση.

Άρα, λοιπόν, «ιδού η Ρόδος, ιδού και το πήδημα». Κάντε το. Γιατί κωλυσιεργούν όλες οι κυβερνήσεις έως τώρα; Ποιοι μένουν όμως σε ομηρία; Ποιοι μένουν χωρίς επιδόματα; Οι ίδιοι οι εργαζόμενοι. Και μιλάμε για χιλιάδες εργαζόμενους και σε άλλους κλάδους, αλλά και στον κλάδο αυτό, εάν θέλετε, και στην περιοχή μας. Μιλάμε για χιλιάδες εργαζόμενους που εργάζονται ως εποχικοί στα εργοστάσια αυτής της παραγωγικής διαδικασίας στην περιοχή της Λάρισας, στη Θεσσαλία γενικότερα.

Και φυσικά θέλουμε και μία απάντηση, κύριε Υπουργέ. Και αυτό μπαίνει στα ερωτήματα -γι’ αυτό το βάλαμε και στα ερωτήματα- για τον αριθμό των ενσήμων. Είπατε ότι προβλέπεται. Το ξέρουμε. Έχω την εγκύκλιο της ΔΥΠΑ: Σχετικό έγγραφο και απάντηση περί εποχικότητας κ.λπ. τον Νοέμβριο του 2022, δηλαδή, πρόσφατα. Πάνω, κάτω αυτά που είπατε εσείς εμπεριέχονται και σε αυτό το έγγραφο. Όμως με εβδομήντα ένσημα να μπορεί ο εργαζόμενος να εντάσσεται στο ταμείο ανεργίας και να παίρνει το ταμείο ανεργίας του. Ούτε αυτό μπορεί να γίνει;

Άρα, λοιπόν, επανέρχομαι. Για να λυθεί το πρόβλημα τουλάχιστον για το συγκεκριμένο εργοστάσιο, αλλά και για άλλα εργοστάσια για τους εποχικούς εργαζόμενους, το βασικό είναι αυτό: Μια τροπολογία, μια νομοθετική παρέμβαση άμεσα, να διορθωθεί το άρθρο του συγκεκριμένου νόμου, για να μπορέσουν οι εργαζόμενοι να πορευτούν από εδώ και πέρα και να έχουν τα «ευεργετήματα» -εντός ή εκτός εισαγωγικών- του ν.1836/1989.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Τσακλόγλου, έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ και πάλι, κύριε Πρόεδρε.

Αξιότιμε και αγαπητέ κύριε Λαμπρούλη, πρώτον τη διαφορά εγκυκλίου με τον νόμο τη γνωρίζετε. Γι’ αυτό τόνισα το συγκεκριμένο τι είναι.

Δεύτερον, να το επαναλάβω αυτό, γιατί έχει και σχέση και με την επόμενη ερώτηση του κ. Κατσώτη και πολύ φοβούμαι ότι αρκετά πράγματα ήταν κοινά και στις δύο ερωτήσεις. Γενικά, οι προϋποθέσεις χορήγησης επιδόματος εποχικής ανεργίας είναι ευνοϊκότερες απ’ ό,τι είναι για την κοινή ανεργία και αυτό είναι λογικό, ακριβώς για τους λόγους τους οποίους είπαμε προηγουμένως. Πού τίθεται το όριο; Νομίζω αυτό που λέτε, για τα τριάντα μεροκάματα, εντάξει…Σε έκτακτες συνθήκες να μειωθεί, το καταλαβαίνω και το κάναμε αυτό και θα επανέλθω.

Επίσης, πέραν του αιτήματος να χορηγηθεί επίδομα ανεργίας στους εποχικούς εργαζόμενους της «DEL MONTE», ζητάτε επιπλέον να δοθεί το ειδικό εποχικό βοήθημα του ν.1836/1989 σε όλους τους εποχικά εργαζόμενους ή σε κάθε περίπτωση σε όσους δεν παίρνουν επίδομα ανεργίας. Νομίζω ότι τέτοιες γενικές προτάσεις δεν βρίσκουν πάτημα σε κανένα σύγχρονο ασφαλιστικό σύστημα που επιδιώκει προώθηση της απασχόλησης. Δηλαδή, δημιουργούνται λάθος κίνητρα εκεί. Ο νόμος προβλέπει επακριβώς τις προϋποθέσεις υπό τις οποίες δικαιούνται συγκεκριμένες κατηγορίες εργαζομένων το ειδικό εποχικό βοήθημα-επίδομα της ΔΥΠΑ.

Συγκεκριμένα, με βάση το άρθρο 22 του ν.1836/1989 τα άτομα που παρέχουν την εργασία τους στην Ελλάδα δικαιούνται από τη ΔΥΠΑ ειδικό εποχικό βοήθημα, εφόσον υπάγονται στην υποχρεωτική ασφάλιση του τέως ΙΚΑ και ασκούν ένα από τα αναφερόμενα στη διάταξη επαγγέλματα. Ενδεικτικά αναφέρω ότι -εκτός από αυτά τα οποία συζητάμε- είναι οι οικοδόμοι, είναι οι ηθοποιοί, είναι διάφορα τέτοια επαγγέλματα.

Παράλληλα, με ειδικότερη υπουργική απόφαση ρυθμίζονται οι λεπτομέρειες καταβολής του βοηθήματος, όπως και οι συνέπειες της επιλογής του σε σχέση με την τακτική επιδότησης της ανεργίας. Η παροχή του ειδικού εποχικού βοηθήματος, στα προβλεπόμενα στον νόμο επαγγέλματα, έχει προβλεφθεί εδώ και πάνω από τριάντα χρόνια με βάση τις σταθερές ανάγκες των εν λόγω επαγγελμάτων. Αντιλαμβάνεστε ότι δεν είναι δυνατόν να μην υπάρχουν καθόλου προϋποθέσεις για τη λήψη του εποχικού βοηθήματος ή να τεθούν κατ’ επίφασην οικονομικοί περιορισμοί.

Παρομοίως, για το αίτημά σας για μείωση του ορίου ηλικίας και των ετών ασφάλισης για τη συνταξιοδότηση των εποχικά εργαζομένων ασφαλισμένων του πρώην ΙΚΑ-ΕΤΑΜ, για τη χορήγηση πλήρους ή μειωμένης σύνταξης, νομίζω ότι αυτό δύσκολα μπορεί να βρει κάπου πάτημα. Όπως γνωρίζετε με τον ν.4093/2012 τέθηκαν ενιαίοι κανόνες για τη θεμελίωση συνταξιοδοτικού δικαιώματος.

Ας μην ξεχνάμε ότι η ενιαιοποίηση των κανόνων συνταξιοδότησης αποτελεί ένα από τα μεγαλύτερά μας στοιχήματα, προκειμένου να εξαλείψουμε τις ανισότητες που δημιουργούσε η πανσπερμία εξαιρέσεων και ειδικών κατηγοριών.

Ας μην ξεχνάμε, επίσης, ότι η Κυβέρνηση -σε αυτό αναφέρθηκα προηγουμένως- εν μέσω της πανδημίας του COVID-19 προέβλεψε τα έτη 2020-2021 για τους απασχολούμενους σε τουριστικά, επισιτιστικά και άλλα εποχικά επαγγέλματα τη χορήγηση του τακτικού επιδόματος ανεργίας στους εργαζόμενους που είχαν πραγματοποιήσει μόλις πενήντα ημέρες εργασίας στην ασφάλιση του κλάδου ανεργίας του τέως ΟΑΕΔ.

Επιπρόσθετα, πρόσφατα παρατάθηκε, χωρίς προϋποθέσεις, για έναν χρόνο, έως τις 29 Φεβρουαρίου του 2024, η ασφαλιστική ικανότητα των μακροχρόνια ανέργων και των ανασφάλιστων υπερηλίκων, στο πλαίσιο της πρόνοιας που λαμβάνεται παγίως για ευάλωτες κοινωνικές ομάδες, ώστε να έχουν πρόσβαση σε ιατροφαρμακευτική περίθαλψη. Με την ίδια ρύθμιση παρατείνεται με τον ίδιο τρόπο για έναν χρόνο η ασφαλιστική ικανότητα εργαζομένων ειδικών κατηγοριών και μελών των οικογενειών τους που καλύπτουν και αυτή τη συγκεκριμένη περίπτωση.

Γενικότερα, η κοινωνική μας πολιτική συνοδεύεται από διαρθρωτικές μεταρρυθμίσεις που εξασφαλίζουν υψηλούς ρυθμούς ανάπτυξης. Για την ελληνική οικονομία η στήριξη των εποχικών επιχειρήσεων, όπως για παράδειγμα των τουριστικών, είναι κομβικής σημασίας, καθώς αποτελούν κεντρικό πυλώνα ανάπτυξης με μεγάλη συνεισφορά στο ΑΕΠ, την απασχόληση, τις επενδύσεις και το ισοζύγιο τρεχουσών συναλλαγών. Αυτός ακριβώς είναι και ο λόγος που η Κυβέρνηση, σε όλη τη διάρκεια των πρόσφατων εξωγενών κρίσεων -κυρίως της πανδημίας- έχει αναπτύξει ένα τόσο ενισχυμένο και ευρύ πλέγμα στήριξης των αντίστοιχων κλάδων.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα τους ζητηθεί να επιστρέψουν τα επιδόματα; Δεν μου απαντάτε.

**ΠΡΟΕΔΡΕΥΩΝ (Απόστολος Αβδελάς):** Από το επίδομα ανεργίας στη βιομηχανία επεξεργασίας φρούτων, να πάμε στον τουρισμό και στην δέκατη με αριθμό 436/13-2-2023 επίκαιρη ερώτηση δεύτερου κύκλου του Βουλευτή Β3΄Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Για τη συνέχιση της καταβολής και παροχής επιδόματος ανεργίας σε όλους τους εργαζόμενους στον τουρισμό».

Ορίστε, κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, σε συνέχεια της προηγούμενης ερώτησης, δηλαδή τι ισχυρίζεστε; Ότι από τους ανέργους στους οποίους αποδόθηκε το επίδομα ανεργίας, λέτε ότι τώρα, μετά από χρόνια, θα τα αναζητήσετε; Πού θα τα βρουν; Θα τους κάνετε κατάσχεση το σπίτι τους; Τι θα κάνετε; Δηλαδή, σε τι ενέργειες θα προβείτε εάν δεν τα θεωρήσετε αχρεωστήτως καταβληθέντα; Πρέπει να απαντήσετε. Δεν μπορεί να μην απαντάτε εδώ σε συγκεκριμένα ερωτήματα.

Έρχομαι, λοιπόν, και στη σημερινή ερώτηση. Είναι γνωστό ότι χιλιάδες εργαζόμενοι του κλάδου του τουρισμού βρίσκονται σε απόγνωση, αφού ακριβώς η αντεργατική πολιτική τούς αποκλείει από την επιδότηση ανεργίας. Λέτε ότι είναι αντικίνητρο η επιδότηση. Αυτό είπατε και προηγουμένως. Είναι λάθος κίνητρο, όπως είπατε η επιδότηση.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Επιδότηση με τριάντα μεροκάματα…

**ΧΡΗΣΤΟΣ ΚΑΤΣΩΤΗΣ:** Θα τα πούμε, κύριε Υπουργέ.

Είναι γνωστό ότι η οικονομία των περισσότερων νησιών και άλλων περιοχών της χώρας είναι, σχεδόν, απόλυτα εξαρτημένη από τον τουρισμό και η απασχόληση των εργαζομένων είναι εποχική. Δεν είναι επιλογή των δεκάδων χιλιάδων εργαζομένων στον κλάδο, αλλά και σε άλλους κλάδους που αναφέρατε προηγουμένως, να βρίσκονται για μήνες στην ανεργία, να αναγκάζονται να παγώνουν τις ανάγκες τους. Αυτό τους ζητάτε, να παγώνουν τις ανάγκες τους ή να στερούνται και τα βασικά για την επιβίωσή τους, μέχρι να ξαναπιάσουν δουλειά. Και, βέβαια, αν ξαναπιάσουν. Γιατί τίποτα δεν είναι σταθερό με την πολιτική που ακολουθείτε. Εγγυημένα το διευθυντικό δικαίωμα, να έχουν ή να μην έχουν δουλειά, είναι απεριόριστο.

Με τις απαράδεκτες προϋποθέσεις που προβλέπονται στον ν.3986/2011, όπως τροποποιήθηκε με τον ν.4203/2013 για την επιδότηση της ανεργίας η συντριπτική πλειοψηφία των εργαζομένων στον επισιτισμό, τουρισμό, δικαιούνται μόνο τρεις μήνες ανεργία. Γιατί δεν επιβάλλετε εννέα μήνες απασχόληση; Μπορείτε να το επιβάλλετε; Εσείς τι τους λέτε όμως; Άσχετα από την απασχόληση, τρεις μήνες ανεργία και αν! Άρα, λοιπόν, αυτοί είστε.

Άλλοι εποχικοί εργαζόμενοι δεν δικαιούνται καθόλου παρ’ όλο που εργάζονται εποχιακά σε επιχειρήσεις μη εποχικές. Ειδικά στις σημερινές συνθήκες που η ακρίβεια καλπάζει ανεξέλεγκτα σε όλα τα βασικά αγαθά και στην ενέργεια, η πολιτική του αποκλεισμού εποχικών εργαζομένων από το επίδομα ανεργίας είναι απάνθρωπη. Και το λέμε. Και η πολιτική σας είναι απάνθρωπη, βάρβαρη, εχθρική για τον κόσμο. Απάνθρωπη είναι και η εκμετάλλευση που προηγήθηκε την καλοκαιρινή περίοδο αφού οι εργαζόμενοι εξουθενώθηκαν για την ακόμα μεγαλύτερη κερδοφορία των τουριστικών ομίλων μέσα σε συνθήκες πρωτοφανούς εντατικοποίησης, εξοντωτικών ωραρίων, που επέβαλε βέβαια και ο νόμος Χατζηδάκη, χωρίς ρεπό και με μισθούς κατώτερους των σύγχρονων αναγκών. Είναι πρόκληση να βλέπουν οι εργαζόμενοι στον τουρισμό την Κυβέρνηση να έχει μοιράσει το ποσό των 8,2 δισεκατομμυρίων ευρώ στους ενεργειακούς ομίλους με τη μορφή των επιδοτήσεων σε λογαριασμούς για το ίδιο χρονικό διάστημα, ενώ εκείνοι παίρνουν ένα πενιχρό επίδομα ανεργίας ή έχουν απορριφθεί τελείως και καταδικάζονται στην πείνα από νόμους προσαρμοσμένους στα δημοσιονομικά περιθώρια που επιβάλλει το κεφάλαιο και οι κυβερνήσεις του.

Σας ρωτάμε, λοιπόν, έχετε κάποια πρόθεση σαν Κυβέρνηση να συνεχιστεί η καταβολή του επιδόματος ανεργίας σε όσους έχει διακοπεί και να δοθεί χωρίς όρους και προϋποθέσεις σε όλους τους εποχιακά εργαζόμενους για όλο το διάστημα της ανεργίας τους μέχρι να αρχίσουν ξανά να εργάζονται καθώς και να αυξηθεί το επίδομα ανεργίας στα 600 ευρώ που ζητάει το εργατικό κίνημα; Αυτό είναι το αίτημά τους. Να μας πείτε, λοιπόν, αν, έχετε τέτοιες προθέσεις.

**ΠΡΟΕΔΡΕΥΩΝ (Απόστολος Αβδελάς):** Και σ’ αυτή θα απαντήσει ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου.

Κύριε Τσακλόγλου, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Κατσώτη, πριν περάσω στην απάντησή σας ομολογώ ότι η απάντηση είναι αρκετά όμοια με την απάντηση που έδωσα στην ερώτηση του κ. Λαμπρούλη, προηγουμένως. Άλλωστε και το θέμα ήταν αρκετά παρόμοιο. Ήθελα να ξεκινήσω με κάποιες επισημάνσεις πάλι γύρω από την αγορά εργασίας και την οικονομία γενικότερα και ειδικά τον κλάδο του τουρισμού στον οποίο αναφέρεστε.

Σαν αποτέλεσμα αυτής της απάνθρωπης -και κάτι άλλο που είπατε που δεν το συγκράτησα- πολιτικής της Κυβέρνησης, σήμερα η Ελλάδα έχει το χαμηλότερο ποσοστό ανεργίας της τελευταίας δωδεκαετίας. Μειώθηκε στο 11,6% τον Δεκέμβριο του 2022 από 17,4% τον Ιούλιο του 2021. Η εκτιμώμενη αύξηση του ΑΕΠ είναι της τάξης του 5,6%, πολύ υψηλότερη από τον ευρωπαϊκό μέσο όρο. Έχουμε ρεκόρ τριακονταετίας άμεσων ξένων επενδύσεων και πάλι σε ποσοστό του ΑΕΠ, έχουμε το υψηλότερο ποσοστό εξαγωγών που έχει καταγραφεί ποτέ στη χώρα αλλά και αισθητή βελτίωση της ποιότητας των εξαγωγών μας από τεχνολογική άποψη.

Σε σχέση με τον τουρισμό, ένα κλάδο με ιδιαίτερη βαρύτητα στην ελληνική οικονομία, το καλοκαίρι που μας πέρασε τα έσοδά του εκτινάχθηκαν ξεπερνώντας σύμφωνα με τα διαθέσιμα στοιχεία τα έσοδα του καλοκαιριού του 2019 που θεωρούνταν μια πολύ πετυχημένη τουριστική σεζόν. Επιπρόσθετα, οι εργαζόμενοι στον τουρισμό έχουν υψηλότερους μισθούς με την κλαδική σύμβαση εργασίας που έγινε υποχρεωτική με απόφαση του Υπουργού Εργασίας Κωστή Χατζηδάκη. Αυτό στην πράξη είχε ως αποτέλεσμα ακόμα και ξενοδοχεία που δεν είναι μέλη της Πανελλήνιας Ομοσπονδίας Ξενοδόχων να υποχρεούνται να εφαρμόσουν για να καταβάλλουν τους μισθούς που ορίζει η σύμβαση, δηλαδή από 792 - 863 ευρώ. Αυτοί οι μισθοί θα αυξηθούν και πάλι φέτος λόγω της διετούς κλαδικής συλλογικής σύμβασης εργασίας που υπέγραψαν στις 15 Δεκεμβρίου 2022 οι εκπρόσωποι των ξενοδοχοϋπαλλήλων, η ΠΟΕΕΤ, με την ομοσπονδία των εργοδοτών με σωρευτικές αυξήσεις της τάξης του 10,5%.

Περνώ τώρα στο ερώτημά σας το οποίο αφορά στην καταβολή του επιδόματος ανεργίας στον τουρισμό. Η τακτική επιδότηση λόγω ανεργίας χορηγείται σε όλους τους ασφαλισμένους του τουριστικού επισιτιστικού κλάδου και στους υπόλοιπους εποχικούς υπό τις προϋποθέσεις που ανέφερα προηγουμένως, δηλαδή εκατό ημέρες εργασίας στην ασφάλιση του κλάδου ανεργίας του ΟΑΕΔ το τελευταίο δωδεκάμηνο πριν τη λύση της εργασιακής σχέσης ή, εφόσον πρόκειται για ανέργους που επιδοτούνται για πρώτη φορά, με την πραγματοποίηση των παραπάνω ημερών εργασίας, δηλαδή εκατό ημερών, καθώς και επιπλέον ογδόντα ημερομισθίων ανά έτος τα δυο αμέσως προηγούμενα από την έναρξη της επιδότησης.

Επίσης, οι ασφαλισμένοι του τουριστικού επισιτιστικού κλάδου οι οποίοι συγκεντρώνουν από εκατό έως εκατόν σαράντα εννέα μέρες ασφάλισης στο κρίσιμο χρονικό διάστημα που προβλέπει ο νόμος δικαιούνται τακτικής επιδότησης ανεργίας για ογδόντα μέρες ανεξαρτήτως του περιορισμού της μη υπέρβασης των τετρακοσίων ημερήσιων επιδομάτων κατά την τελευταία τετραετία πριν την επιδότηση. Όσοι συγκεντρώνουν από εκατόν πενήντα έως διακόσιες τριάντα ημέρες ασφάλισης επιδοτούνται με αμετάκλητη δήλωσή τους ως προς την επιλογή της διάρκειας της επιδότησης τους, είτε για ογδόντα ημέρες ανεξαρτήτως του περιορισμού της υπέρβασης των τετρακοσίων ημερήσιων επιδομάτων κατά την τελευταία πριν την επιδότηση τετραετία, είτε από πέντε έως δέκα μήνες αναλόγως του αριθμού ημερών που ήταν ασφαλισμένοι. Επίσης, οι ασφαλισμένοι που στο κρίσιμο διάστημα που προβλέπει ο νόμος συγκεντρώνουν πάνω από διακόσιες τριάντα μέρες ασφάλισης επιδοτούνται όπως και οι κοινοί άνεργοι από δέκα έως δώδεκα μήνες. Επιπρόσθετα, οι μισθωτοί του τουριστικού εποχικού κλάδου δικαιούνται και ειδικό εποχικό βοήθημα το οποίο καταβάλλεται κατά την περίοδο από 10 Σεπτεμβρίου έως 30 Νοεμβρίου κάθε έτους εφόσον δεν συγκεντρώνουν τις προϋποθέσεις τακτικής επιδότησης ανεργίας.

Θα ήθελα να σημειώσω σε αυτό το σημείο ότι οι προϋποθέσεις αυτής της καταβολής επιδόματος εποχιακής ανεργίας είναι ευνοϊκότερες απ’ αυτές που ισχύουν για την καταβολή του επιδόματος της κοινής ανεργίας.

Πέρασα πάλι τον χρόνο μου. Θα επανέλθω στη δευτερολογία μου για τα υπόλοιπα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ και για τον σεβασμό προς τον χρόνο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, δεν μας εκπλήσσει η απάντησή σας. Είναι πανομοιότυπη με την προηγούμενη. Όπως είπατε και εσείς είναι όμοια η απάντηση και στηρίζεται σε ένα νομοθετικό πλαίσιο το οποίο έχετε διαμορφώσει όλες οι Κυβερνήσεις και εσείς και ο ΣΥΡΙΖΑ προηγούμενα και το ΠΑΣΟΚ γιατί πράγματι θέλετε όλος αυτός ο προϋπολογισμός του οργανισμού απασχόλησης εργατικού δυναμικού, της ΔΥΠΑ όπως την ονομάσατε τώρα, που προέρχεται από εισφορές, από παρακρατήσεις των εργαζομένων, να το διοχετεύετε στους επιχειρηματικούς ομίλους. Αυτό κάνετε στο όνομα της επιδότησης εργασίας. Αφήνετε στο έλεος του Θεού όλους αυτούς τους εργαζόμενους που δεν είναι δική τους επιλογή να δουλεύουν εποχιακά.

Είναι γνωστό ότι η ανεργία αποτελεί όπλο στα χέρια του κεφαλαίου ενάντια στην εργατική τάξη. Αποτέλεσε και αποτελεί για εσάς αλλά και για τις άλλες Κυβερνήσεις που είπα προηγουμένως το όχημα επιβολής μεσαιωνικών εργασιακών σχέσεων, κατάργησης των δικαιωμάτων, αφαίρεσης των όποιων κατακτήσεων. Το νομοθετικό πλαίσιο που και εσείς αναφέρατε προηγουμένως και κυρίως ο νόμος Χατζηδάκη αποτελεί ένα πολυεργαλείο ανατροπών και οδηγεί σε μεγαλύτερη ανεργία σε μείωση του επιδόματος των εργαζομένων.

Ένα κομμάτι της εργατικής τάξης ζει τον εφιάλτη της ανεργίας. Παρουσιάζετε στοιχεία για τη μείωση της, όμως αυτή είναι σταθερά σε πολύ υψηλά επίπεδα. Και ένα άλλο κομμάτι που παρ’ όλο που εργάζεται, που έχει μπει στην παραγωγή να το πω έτσι, ζει ως άνεργο γιατί οι αποδοχές τους είναι απαράδεκτες. Καταργήσατε τη σταθερή δουλειά με συγκροτημένα δικαιώματα. Μια θέση δουλειάς τη μοιράσατε σε δύο και σε τρεις εργαζόμενους με τη γενίκευση των ελαστικών μορφών απασχόλησης, τα τρίωρα, τα τετράωρα. Κι αυτές οι πολιτικές που οδήγησαν; Οδήγησαν σε αδιέξοδα χιλιάδες ιδιαίτερα νέους και νέες που αμείβονται με 300 και 400 ευρώ. Εμείς τους καλούμε να δώσουν απάντηση στις εκλογές, μαυρίζοντάς σας γιατί είστε εχθροί τους. Αυτή είναι η ζωή που τους προσφέρετε. Να συμπορευτούν με το ΚΚΕ για να μπορέσει να γκρεμίσει αυτή την πολιτική και να ονειρευτούν ξανά τη ζωή που δικαιούνται.

Το ίδιο αντιμετωπίζουν οι εργαζόμενοι στον τουρισμό που εργάζονται εποχιακά. Πολλοί νέοι και νέες με άθλιες συνθήκες δουλειάς που έχετε επιβάλλει εσείς προς όφελος των εργοδοτών. Στο όνομα της επιδότησης εργασίας όπως είπα προηγουμένως, στερείτε από τη συντριπτική πλειοψηφία των ανέργων το επίδομα ανεργίας, τη διαβίωσή τους, δηλαδή. Όλοι αυτοί οι πόροι προέρχονται μόνο από τους εργαζόμενους. Εσείς, λοιπόν, τι κάνετε; Τα δίνετε στους εργοδότες αντί να στηρίξετε τους ανέργους. Θεσμοθετήσατε, λοιπόν, για τους ανέργους το ποινολόγιο πέρα από αυτά. Ο άνεργος, ο ελλιπής καταρτισμένος, φταίει που δεν ικανοποιείται με τους όρους εργασίας σύμφωνα με εσάς. Για όποια δουλειά προσπαθεί. Τον τιμωρείτε και για τα δυο με διαγραφή από το μητρώο των ανέργων. Αυτή είναι η πολιτική σας. Έφτασε η πολιτική αυτή να επιδοτεί έναν στους δώδεκα καταγεγραμμένους ανέργους με ένα ισχνό ποσό που δεν επιτρέπει, ιδιαίτερα σε αυτές τις συνθήκες της μεγάλης ακρίβειας, τη διαβίωσή τους με βασικά πράγματα.

Για τους εποχικά εργαζόμενους οι ανατροπές που έγιναν στις προϋποθέσεις επιδότησης στη διάρκειά τους επιδεινώνουν τη θέση των εποχιακά εργαζόμενων στον τουρισμό καθώς και σε πολλούς που έχουν ενταχθεί σε αυτές τις ρυθμίσεις τις οποίες αναφέρετε στην προηγούμενη ερώτηση του συντρόφου Λαμπρούλη.

Τι κάνετε λοιπόν, για τους εποχικούς εργαζόμενους; Επιδοτείτε λοιπόν μέχρι τρεις μήνες. Ξέρουμε τις προϋποθέσεις που είπατε και λέμε ότι αυτές οι προϋποθέσεις δεν θα πρέπει να ισχύουν. Σας καλούμε να συνεχίσετε την επιδότηση στους εργαζόμενους στον τουρισμό των οποίων έχει διακοπεί η ανεργία τους από το Γενάρη και θα πάνε να πιάσουν δουλειά τον Μάιο. Τι θα κάνουν μέχρι τότε; Να έλθουν σε σας να τους ταΐσετε; Τι θα κάνουν αυτοί που δεν επιδοτήθηκαν, γιατί δεν είχαν αυτές τις προϋποθέσεις του νόμου; Τι θα κάνουν; Θα είναι βάρος στον πατέρα τους και στη μάνα τους που παίρνουν μία σύνταξη πείνας; Δεν απαντάτε! Η Κυβέρνηση αυτή όπως και οι προηγούμενες δυστυχώς είναι εχθροί της εργατικής τάξης και των ανέργων και θα πρέπει ανάλογα ο κόσμος να τους πληρώσει και στις εκλογές αλλά και κάθε μέρα με τους αγώνες τους.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Τσακλόγλου, ορίστε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Εχθροί του λαού ένα κόμμα που παίρνει 40% και φίλοι του λαού ένα κόμμα το οποίο παίρνει ένα πολλοστημόριο από αυτό. Προφανώς ο λαός δεν καταλαβαίνει τίποτα. Αυτά είναι παραμυθάκια για μικρά παιδάκια. Πείτε τα αλλού.

Ας έρθουμε στο συγκεκριμένο ερώτημα.

**ΧΡΗΣΤΟΣ ΚΑΤΣΩΤΗΣ:** Θα έρθει λοιπόν, η ώρα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Έρχεται, κύριε Κατσώτη.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Το δεύτερο το οποίο ρωτάτε και το ανέφερε και ο κ. Λαμπρούλης προηγουμένως. Τι σημαίνει όταν πηγαίνω σε μια εποχική απασχόληση; Τι σημαίνει αυτό; Δεν γνωρίζω ότι τον υπόλοιπο χρόνο δεν θα εργάζομαι εκεί;

**ΧΡΗΣΤΟΣ ΚΑΤΣΩΤΗΣ:** Α, είναι επιλογή τους!

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αντιστοίχως, προσαρμόζω και την εργασία μου.

Αν είμαι γκαρσόνι το καλοκαίρι σε ένα νησί, όπως αναφέρατε προηγουμένως, μπορεί να είμαι γκαρσόνι και τον χειμώνα εκεί που υπάρχει ζήτηση στα αστικά κέντρα όπου δεν υπάρχει το καλοκαίρι. Δεν είναι τόσο παράξενο αυτό.

Για να έλθω στο συγκεκριμένο ερώτημά σας, για τους ασφαλισμένους του τουριστικού επισιτιστικού κλάδου. Έχει ληφθεί ιδιαίτερη μέριμνα λαμβανομένων υπ’ όψιν και των συγκεκριμένων ιδιαιτεροτήτων της απασχόλησής τους. Σε ό,τι αφορά ποιος είναι εποχικός ή όχι, η ισχύουσα νομοθεσία ορίζει ότι οι εργοδότες είναι υποχρεωμένοι να χορηγούν βεβαίωση -το συζητήσαμε και προηγουμένως- για την εποχικότητα της απασχόλησης των εργαζομένων, ο τύπος και το περιεχόμενο της οποίας καθορίζονται με απόφαση του διοικητικού συμβουλίου της ΔΥΠΑ.

Για την εφαρμογή της διάταξης αυτής ως εποχική θεωρείται η εργασία που παρέχεται σε επιχειρήσεις, εκμεταλλεύσεις, υποκαταστήματα ή παραρτήματα επιχειρήσεων οι οποίες από τη φύση τους τις καιρικές ή ιδιαίτερες συνθήκες ή λόγω των χρησιμοποιούμενων πρώτων υλών λειτουργούν κατά το ημερολογιακό έτος για χρονικό διάστημα μεγαλύτερο από δύο και μικρότερο από εννέα μήνες. Κατά το υπόλοιπο δε χρονικό διάστημα του ημερολογιακού έτους δεν απασχολούν προσωπικό που υπερβαίνει το 25% του μέσου όρου του προσωπικού, το οποίο απασχολούν κατά την περίοδο αιχμής της δραστηριότητάς τους.

Σχετικά με το ύψος του επιδόματος ανεργίας αυτό διαμορφώθηκε για πλήρη απασχόληση ή απασχόληση με μηνιαίες αποδοχές μεγαλύτερες του δεκαπλάσιου του ημερομισθίου του ανειδίκευτου εργάτη, χωρίς προστατευόμενο μέλος στα 438 ευρώ, ακολουθώντας την αύξηση από 1η Μαΐου του 2022 του κατώτατου μισθού στα 713 ευρώ, που αντιστοιχεί σε 55% του ημερομισθίου του ανειδίκευτου εργάτη. Το επίδομα προσαυξάνεται κατά 10% για κάθε προστατευόμενο μέλος του ανέργου. Και να επισημάνω ότι μετά την νέα αύξηση του κατώτατου μισθού που θα ανακοινωθεί τον επόμενο μήνα, προφανώς θα ακολουθήσει και η αντίστοιχη αύξηση του επιδόματος ανεργίας.

Κύριε Κατσώτη, για την Κυβέρνηση αποτελεσματική κοινωνική πολιτική είναι το γεγονός ότι καταφέραμε μέσω διαδοχικών κρίσεων να προστατεύσουμε τις θέσεις εργασίας, να μεριμνήσουμε για τον εργαζόμενο, τον άνεργο, τον συνταξιούχο, τα άτομα με αναπηρία και άλλες ευάλωτες κοινωνικές ομάδες. Να διατηρήσουμε και να αυξήσουμε το ρυθμό ανάπτυξης, αλλά και να βελτιώσουμε τις προοπτικές της οικονομίας.

Το μείγμα θετικών ρυθμών ανάπτυξης και αποτελεσματικού κοινωνικού κράτους επιτρέπει στη χώρα μας να ανταποκριθεί στις προκλήσεις της αυξανόμενης αβεβαιότητας της εποχής και να αμβλύνει χρόνιες ανισότητες που ενδημούν στην ελληνική κοινωνία.

Στο πλαίσιο αυτό οι πρωτοβουλίες που έχουν αναληφθεί μέχρι σήμερα στους τομείς ευθύνης του Υπουργείου Εργασίας και Κοινωνικών Υποθέσεων υπηρετούν ένα συγκεκριμένο πρόταγμα. Τι είναι αυτό; Η οικονομική ανάπτυξη με κοινωνικό πρόσημο και στον δρόμο αυτό θα συνεχίσουμε.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Καλή συνέχεια και στους τρεις.

Τώρα θα συζητηθεί η έκτη με αριθμό 412/9-2-2023 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Οικονομικών, με θέμα: «Θέσπιση ειδικού καθεστώτος στις τιμές καυσίμων στην Περιφερειακή Ενότητα (ΠΕ) Ροδόπης».

Καλησπέρα, καλή εβδομάδα. Έχετε δύο λεπτά για το ξεκίνημά σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ είναι ένα θέμα το οποίο απασχολεί πάρα πολύ τις περιφέρειες, τους νομούς και είναι οι τιμές καυσίμων στο γειτονικό, σε μια άλλη χώρα, πολύ χαμηλότερες.

Συγκεκριμένα στη Ροδόπη σε απόσταση δεκαεπτά χιλιομέτρων, αφού έγινε και ο κάθετος άξονας, έχουμε τη γειτονική χώρα, τη Βουλγαρία. Σε αυτή την περιοχή, οι τιμές των καυσίμων είναι κατά 40% μειωμένες. Βέβαια αυτό είχε ως αποτέλεσμα στο Νομό Ροδόπης από τα εκατόν δέκα περίπου πρατήρια υγρών καυσίμων που είχαμε από το 2010 μέχρι σήμερα, δηλαδή αυτή τη δεκαετία που άνοιξε ο κάθετος άξονας, να έχουν μειωθεί στα εξήντα πέντε. Αυτό όμως δεν θα ήταν ίσως μεγάλο πρόβλημα. Θα μπορούσαμε να πούμε ότι είναι θέμα ανταγωνισμού αν δεν είχαμε τεράστια μείωση στα κρατικά έσοδα. Η μείωση εσόδων στα κρατικά έσοδα, όπως αναφέρει και στην επιστολή του ο σύνδεσμος των καταστηματαρχών είναι περίπου ετησίως 700 χιλιάδες ευρώ. Δηλαδή 700 χιλιάδες ευρώ χάνει το ελληνικό δημόσιο στο Νομό Ροδόπης από αυτή την υπόθεση, από τη μείωση κατανάλωσης καυσίμου, από ΦΠΑ και έσοδα.

Υπάρχει μια νομοθετική ρύθμιση, μια οδηγία στην Ευρωπαϊκή Ένωση, με την οποία δίνεται η δυνατότητα ώστε το Υπουργείο πιλοτικά να προχωρήσει σε μία μείωση κατανάλωσης του φόρου, ούτως ώστε να μειωθεί στους μόνιμους κατοίκους της Κομοτηνής του Νομού Ροδόπης και στην Ορεστιάδα. Όμως αυτό μπορεί να γίνει με σύγχρονα μέσα. Στη δευτερολογία μου θα πω πώς μπορεί να γίνει. Μπορεί να γίνει σε συνεργασία με το Υπουργείο Ψηφιακής Διακυβέρνησης, να πιστοποιηθεί δηλαδή ότι είναι μόνιμος κάτοικος και η μείωση στον ειδικό φόρο να του επιστραφεί του ανθρώπου ανά τρίμηνο ή στο τέλος της χρονιάς και να συμψηφιστεί και με τη φορολογική του δήλωση. Δηλαδή θα αφορά αποκλειστικά τους κατοίκους του νομού Ροδόπης, της Κομοτηνής και θα πιστοποιείται. Γιατί τώρα αυτό; Πρώτον για να μην το κράτος φορολογικά έσοδα. Να το δούμε αυτό πιλοτικά και αν δούμε ότι στο τρίμηνο δεν αυξάνονται τα έσοδα του κράτους, να το καταργήσετε.

Άρα ποιο είναι το ερώτημα ώστε να το δούμε στη δευτερολογία μας; Προτίθεστε να προχωρήσετε, βάσει και των αποφάσεων της Διακομματικής Επιτροπής για τη Θράκη; Συζητήθηκε με την Πρόεδρο, Ντόρα Μπακογιάννη, και μέσα στο πόρισμα υπάρχει αυτή η πρόταση την οποία είχαν καταθέσει όλοι αυτοί οι φορείς. Ενημερώθηκε και ο Πρωθυπουργός και το Υπουργείο Οικονομικών. Τι προτίθεστε να κάνετε; Αν θέλετε με μια εφαρμογή πιλοτικά να το εφαρμόσετε στη Θράκη, στην Κομοτηνή και στην Ορεστιάδα βέβαια που είναι κοντινά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

Ο Υφυπουργός Οικονομικών κ. Απόστολος Βεσυρόπουλος έχει τον λόγο.

Καλησπέρα σας, καλή εβδομάδα. Έχετε τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, οι ειδικοί φόροι κατανάλωσης συνιστούν εναρμονισμένες φόρους σε ενωσιακό επίπεδο.

Όπως ίσως γνωρίζετε η ευρωπαϊκή οδηγία 2003/96/ΕΚ του συμβουλίου της 27ης Οκτωβρίου 2003 έχει θεσπίσει τους όρους και τις προϋποθέσεις για τη φορολογία των ενεργειακών προϊόντων που υπόκεινται σε ειδικό φόρο κατανάλωσης, καθώς και τους ελάχιστους συντελεστές σε ό,τι αφορά τη φορολογία τους. Η συγκεκριμένη ευρωπαϊκή οδηγία μεταφέρθηκε στο εθνικό μας δίκαιο με ενσωμάτωση των προβλέψεων της στο ν.2960/2001 για τον Εθνικό Τελωνειακό Κώδικα. Αντιλαμβάνεστε ότι οποιαδήποτε παρέκκλιση από την οδηγία σε σχέση με τους ελάχιστους συντελεστές του φόρου θα σήμαινε παραβίαση του Ευρωπαϊκού Δικαίου η οποία επιφέρει κυρώσεις.

Υπάρχουν ορισμένοι που επικαλούνται το άρθρο 5 της εν λόγω ευρωπαϊκής οδηγίας, με το οποίο δίνεται η δυνατότητα στα κράτη μέλη να επιβάλουν διαφοροποιημένους συντελεστές ειδικού φόρου κατανάλωσης υπό την προϋπόθεση ότι τηρούνται τα ελάχιστα επίπεδα φορολογίας που ορίζει η οδηγία. Η δυνατότητα αυτή, όμως, δίνεται για συγκεκριμένες περιπτώσεις στις οποίες δεν περιλαμβάνεται η δυνατότητα επιβολής διαφοροποιημένου συντελεστή ειδικού φόρου κατανάλωσης στο εσωτερικό ενός κράτους μέλους με γεωγραφικά κριτήρια.

Αυτό σημαίνει ότι δεν επιτρέπεται η θέσπιση διαφοροποιημένης φορολόγησης των ενεργειακών προϊόντων σε οποιαδήποτε περιφερειακή ενότητα. Υπενθυμίζω ότι αποτελεί πάγια πρακτική οι αποφάσεις μας σε ό,τι έχει σχέση με τη φορολογική και οικονομική πολιτική να λαμβάνονται με γνώμονα τη βιώσιμη ανάπτυξη, την κοινωνική δικαιοσύνη, την ομαλή δημοσιονομική πορεία της χώρας και τη συμβατότητα με το Ευρωπαϊκό Δίκαιο.

Είναι δεδομένο ότι αυτή η Κυβέρνηση έλαβε και θα συνεχίσει να λαμβάνει μέτρα στήριξης των Ελλήνων πολιτών προκειμένου να είναι σε θέση να καλύπτουν τις ενεργειακές τους ανάγκες από τα οποία ενισχύονται ταυτόχρονα οι επιχειρήσεις του κλάδου των καυσίμων.

Παράλληλα, σε επιχειρησιακό επίπεδο στην περιοχή του Έβρου διενεργούνται συνεχείς έλεγχοι από τις αρμόδιες ελεγκτικές υπηρεσίες της ΑΑΔΕ και του Υπουργείου Οικονομικών για την περιστολή του λαθρεμπορίου προϊόντων ειδικού φόρου κατανάλωσης και ειδικότερα του λαθρεμπορίου καυσίμων.

Ενδεικτικά αναφέρω ότι μόνο από την Ελεγκτική Υπηρεσία Τελωνείων Θεσσαλονίκης της ΑΑΔΕ διεξήχθησαν για το διάστημα από τον Ιανουάριο έως τον Οκτώβριο του 2022 διακόσιοι σαράντα επτά έλεγχοι στην περιοχή, από τους οποίους διαπιστώθηκαν εξήντα πέντε παραβάσεις. επίσης, το επόμενο διάστημα επίκειται η αναβάθμιση των συνοριακών σταθμών της χώρας, συμπεριλαμβανομένων των τελωνείων του Έβρου, προκειμένου να διευκολύνεται, μεταξύ άλλων, και η διενέργεια των προβλεπόμενων ελέγχων.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει ο κ. Αχμέτ.

**ΙΛΧΑΝ ΑΧΜΕΤ:** Κύριε Υπουργέ, αναφερθήκατε στην οδηγία του 2003 και είπατε ότι δεν υπάρχει νομική δυνατότητα εφόσον υπάρχει η νομική δέσμευση της χώρας μας και ότι οι φόροι δεν μπορούν να μειωθούν. Σας υπενθυμίζω όμως ότι στην οδηγία αναφέρεται μεν στο άρθρο 5 ότι τα κράτη-μέλη επιθυμούν να καθιερώσουν ή να διατηρήσουν διαφορετικά είδη φορολογίας των ενεργειακών προϊόντων και της ηλεκτρικής ενέργειας και προς τον σκοπό αυτό επιτρέπεται τα κράτη-μέλη να συμμορφώνονται προς το κοινοτικό ελάχιστο επίπεδο φορολογίας, λαμβάνοντας υπ’ όψιν το σύνολο των εισπρακτέων επιβαρύνσεων εκτός του ΦΠΑ. Όμως, στο επόμενο άρθρο της οδηγίας για τη μείωση του ειδικού φόρου κατανάλωσης στα πετρελαιοειδή που καταναλώθηκαν στις περιφέρειες Udine και Trieste -αναφέρεται στην Ιταλία, βεβαίως- υπό τον όρο ότι οι συντελεστές αυτοί είναι σύμφωνοι με τις υποχρεώσεις που ορίζονται στην παρούσα οδηγία. Άρα η οδηγία δίνει συγκεκριμένα αυτή τη δυνατότητα σε αυτές τις περιφέρειες της Ιταλίας.

Σε κάθε περίπτωση, μπορούσε το Υπουργείο Οικονομικών να αρχίσει μια εργασία και στην Ευρωπαϊκή Ένωση, στην αρμόδια επιτροπή, προκειμένου, λόγω των ειδικών συνθηκών και στην Ελλάδα όπου λόγω της γειτνίασης, όπως είπαμε, της Ροδόπης με τη Βουλγαρία, απόσταση δεκαεπτά χιλιόμετρα, ή στην Ορεστιάδα ή και αλλού, να δοθεί με μια νέα οδηγία αυτή η δυνατότητα, ούτως ώστε να υπάρξει νομοθετικό πλαίσιο. Από κει και μετά, η κατάσταση είναι τραγική και δεν αναφέρομαι μόνο στον δικό μου νομό. Αφορά -και το ξαναλέω- αποκλειστικά στα έσοδα που χάνει το κράτος μας. Δηλαδή το Υπουργείο Οικονομικών και το ελληνικό δημόσιο, αν θέλει να εισπράξει περισσότερα χρήματα, πρέπει να κάνει αυτό που έκαναν οι Ιταλοί και αυτό το έκαναν οι Ιταλοί πριν από δέκα χρόνια.

Θέλω να προσκομίσω στα Πρακτικά της Βουλής, για να τα δείτε, κύριε Υπουργέ, τα εξής έγγραφα που αφορούν στην κατανάλωση περιόδων ανά περιφέρεια στον νομό. Είναι τα επίσημα στοιχεία από το 2000 μέχρι και σήμερα, μέχρι δηλαδή το 2021, όπου βλέπουμε κατακόρυφη πτώση κατανάλωσης κατά 50%. Ενδεικτικά αναφέρω, επειδή δεν θέλω να κουράσω το Σώμα, το 2010 η κατανάλωση στη Ροδόπη ήταν εξήντα πέντε χιλιάδες εκατόν εβδομήντα επτά. Αργότερα κατέβηκε μέχρι και τριάντα χιλιάδες, ενώ άρχισε από εκατό χιλιάδες, με αποτέλεσμα να χάνουμε λεφτά.

Θα τα προσκομίσω.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε και το υπόμνημα που προσκομίστηκε στον κ. Σταϊκούρα και ενημερώθηκε και ο Πρωθυπουργός. Εφόσον λέτε ότι υπάρχει νομοθετικό πρόβλημα και δεν μπορείτε να το κάνετε αυτό, γιατί δεν είναι σύννομο, τότε τουλάχιστον να δεσμευτείτε στη δευτερολογία σας να αρχίσει επιτέλους και στη χώρα μας μια διεργασία γι’ αυτές τις ειδικές περιφέρειες, αφού το γενικό άρθρο της οδηγίας δίνει αυτή τη δυνατότητα. Συγκεκριμένα βέβαια και το πώς θα γίνει. Το πώς θα γίνει είναι εύκολο σήμερα με την τεχνολογία. Το Υπουργείο Ψηφιακής Διακυβέρνησης θα κάνει μια εφαρμογή. Ερχόμενος ο καταναλωτής στην αντλία, βάσει της εφαρμογής και του «TAXISNET», με το οποίο θα πιστοποιείται -όπως και στην Ιταλία- ότι είναι μόνιμος κάτοικος Ροδόπης, Σουφλίου ή όποιας περιοχής, θα αγοράζει το πετρέλαιό του στην κανονική τιμή, δηλαδή δεν θα έχει καμμία μείωση. Αργότερα το Υπουργείο Οικονομικών, βλέποντας ότι αυτός αγόρασε το πετρέλαιο σε αυτή την περιοχή, θα πάει σε αυτή την ειδική έκπτωση, λόγω της συγκεκριμένης οδηγίας, και στο τέλος της χρονιάς αν ας πούμε έχει να πάρει 300 ευρώ και η φορολογία του είναι 500, θα μπορεί να συμψηφιστεί ή αν δεν έχει να αποδώσει φόρο, θα του επιστραφεί.

Αυτό θα είναι ένα τεράστιο κίνητρο, διότι με αυτόν τον τρόπο δεν θα προστατευτούν μόνο τα έσοδα του κράτους, αλλά θα προστατευθούν και άλλοι επαγγελματίες, διότι αυτός που πάει να πάρει πετρέλαιο δεν παίρνει μόνο πετρέλαιο, δυστυχώς, στα δεκαεπτά χιλιόμετρα. Αγοράζει και τσιγάρα, παίρνει και παντελόνια και το ένα και το άλλο. Δηλαδή είναι θέμα της τοπικής αγοράς. Αφορά ένα μεγάλο μέρος και δεν λέμε για πόλεις που απέχουν σαράντα ή ογδόντα χιλιόμετρα από μια γειτονική χώρα, αλλά για πόλεις που απέχουν μέχρι είκοσι χιλιόμετρα όπως είναι η Τεργέστη, η Κομοτηνή που απέχει δεκαεπτά, το Σουφλί που απέχει από την Τουρκία δέκα χιλιόμετρα. Δεν έχει λόγο ο άλλος να αγοράσει πετρέλαιο ή να κάνει αγορές στη χώρα του.

Κύριε Υπουργέ, νομίζω ότι πρέπει να διατάξετε μια μελέτη, και τελειώνω, στο Υπουργείο σας για να δείτε σε ποιους νομούς μειώθηκαν πραγματικά τα έσοδα, ποιοι νομοί είναι κοντά στις περιοχές και να κάνετε μια εμπεριστατωμένη έκθεση για να τη στείλετε στην Ευρώπη, προκειμένου να συμπεριληφθεί και η χώρα μας σε αυτή την οδηγία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ.

Κύριε συνάδελφε, στην πρωτολογία μου σας εξήγησα τι περιλαμβάνουν οι διατάξεις του δικαίου της Ευρωπαϊκής Ένωσης για τη φορολογία των προϊόντων που υπόκεινται στον ειδικό φόρο κατανάλωσης, αλλά και για τους περιορισμούς που υπάρχουν.

Η Κυβέρνηση του Κυριάκου Μητσοτάκη αναγνωρίζει πλήρως το ζήτημα που έχει ανακύψει και στηρίζει με ουσιαστικά μέτρα τους πολίτες, προκειμένου να μπορούν να καλύψουν τις ενεργειακές τους ανάγκες. Από τον Απρίλιο του 2022 έχουν ληφθεί δημοσιονομικά και άλλα οικονομικά μέτρα για την προμήθεια καυσίμων από την εσωτερική αγορά τα οποία στο σύνολό τους υπερβαίνουν το ένα δισεκατομμύριο ευρώ.

Συγκεκριμένα: διανεμήθηκε ποσό συνολικού ύψους 300 εκατομμυρίων ευρώ για τη χορήγηση του Fuel Pass στους πολίτες για την κάλυψη των αναγκών σε καύσιμα για την κίνηση των οχημάτων τους κατά τους μήνες Απρίλιο έως και Σεπτέμβριο του 2022. Διατέθηκαν συνολικά 217 εκατομμύρια ευρώ για την επιδότηση κατά 0,15 συνολικά λεπτά ανά λίτρο του κόστους του πετρελαίου κίνησης στην αντλία, την οποία ο τελικός καταναλωτής ελάμβανε ως έκπτωση στην τελική αξία του καυσίμου για τους μήνες Απρίλιο έως και τον Σεπτέμβριο του 2022. Ταυτόχρονα, κατά την περίοδο διακυβέρνησής μας ελήφθησαν στοχευμένα μέτρα για την αντιμετώπιση των αναγκών θέρμανσης των νοικοκυριών κατά τη χειμερινή περίοδο 2022 - 2023 συνολικού ύψους 500 εκατομμυρίων ευρώ. Κατά την περίοδο της διακυβέρνησής μας δηλαδή, από τον Ιούλιο του 2019 έως και σήμερα, επταπλασιάστηκε και πλέον το ποσό των 70 εκατομμυρίων που διέθετε η προηγούμενη κυβέρνηση για τις ανάγκες θέρμανσης των πολιτών κατά τη χειμερινή περίοδο 2018 - 2019.

Συγκεκριμένα, διατίθενται συνολικά 200 περίπου εκατομμύρια για την επιδότηση του κόστους του πετρελαίου θέρμανσης στην αντλία, η οποία καθορίστηκε σε 25 λεπτά ανά λίτρο από τον Οκτώβριο έως τον Δεκέμβριο του 2022 και σε 15 λεπτά ανά λίτρο για τους μήνες Ιανουάριο έως Μάρτιο του 2023. Οφείλω να τονίσω ότι και σε αυτή την περίπτωση από την επιδότηση επωφελείται ο τελικός καταναλωτής ο οποίος αγοράζει το καύσιμο σε μειωμένη τιμή ανά λίτρο.

Ειδικά για τη χειμερινή περίοδο 2022-2023 προϋπολογίστηκε και διατίθεται ήδη για τη χορήγηση επιδόματος θέρμανσης το ποσό των 300 εκατομμυρίων ευρώ. Να υπενθυμίσω επίσης ότι διευρύνθηκαν τα κριτήρια ώστε να ενταχθούν στην επιδότηση του πετρελαίου θέρμανσης περισσότεροι δικαιούχοι. Έχει επίσης αυξηθεί σημαντικά το ανώτατο ύψος του επιδόματος το οποίο μπορεί να ανέλθει πλέον έως και τα 1.600 ευρώ.

Από το σύνολο όλων όσων μόλις ανέφερα αντιλαμβάνεστε ότι μιλώ πάντα με στοιχεία, τα οποία μάλιστα είναι ιδιαίτερα αποκαλυπτικά. Με δεδομένο επίσης ότι η περιοχή του Έβρου αποτελεί ένα από τα βορειότερα σημεία της χώρας, το οποίο σε πρακτικό επίπεδο σημαίνει ότι για τη χορήγηση του επιδόματος θέρμανσης εφαρμόζονται υψηλοί κλιματολογικοί συντελεστές, χορηγούνται στον Έβρο υψηλότερα ποσά σε σχέση με άλλες περιοχές και προσαυξημένα σε σχέση με τις προηγούμενες περιόδους.

Τονίζω επίσης ότι το επίδομα θέρμανσης χορηγείται μόνο για καύσιμα τα οποία έχουν αγοραστεί νομίμως από την εγχώρια αγορά, καθώς απαραίτητη προϋπόθεση για τη χορήγησή του είναι η υποβολή όλων των νόμιμων παραστατικών αγοράς.

Η προϋπόθεση αυτή, σε συνδυασμό με την επιδότηση του κόστους των καυσίμων στην αντλία αλλά και τη χορήγηση του Fuel Pass για την προμήθεια καυσίμων κίνησης οχημάτων αποτελούν μέτρα διασφάλισης της προμήθειας των καυσίμων από εγχώρια πρατήρια.

Όσον αφορά στο δεύτερο σκέλος της ερώτησής σας, οφείλω να σημειώσω ότι το μεταφορικό ισοδύναμο καθαυτό δεν είναι εφαρμοστέο σε άλλες περιοχές, πλην νησιών (άρθρο 1 του ν.4551/2018). Σημειώστε δε ότι εξ ορισμού το μεταφορικό ισοδύναμο και κατ’ επέκταση το ισοδύναμο κόστους καυσίμων δεν μπορεί να εφαρμοστεί σε ηπειρωτικούς νομούς, δεδομένου ότι με το μέτρο αυτό επιδιώκεται να εξισωθεί το κόστος μεταφοράς με μέσα μαζικής μεταφοράς προς, από και μεταξύ των νησιών.

Επαναλαμβάνω όμως, για μία ακόμη φορά ότι η Κυβέρνηση θα συνεχίσει να εξαντλεί υφιστάμενα κάθε φορά δημοσιονομικά περιθώρια για να στηρίξει τους πολίτες και τα νοικοκυριά, ιδίως στις ευαίσθητες γεωγραφικές περιοχές. Στο πλαίσιο αυτό μελετάμε διαρκώς βελτιώσεις του ισχύοντος νομοθετικού πλαισίου και αναζητούμε εναλλακτικούς τρόπους για την επίλυση των ζητημάτων που ανακύπτουν.

Θα ήθελα λοιπόν να σας διαβεβαιώσω ότι καταβάλουμε κάθε δυνατή προσπάθεια και στο ίδιο πνεύμα θα συνεχίσουμε να κινούμαστε, για τη στήριξη της περιοχής του Έβρου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Προχωρούμε στην τελευταία για σήμερα ερώτηση, την ενδέκατη με αριθμό 418/10-2-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλήπρος τον Υπουργό Οικονομικών,με θέμα: «Σε νέο οικονομικό αδιέξοδο, οι πολίτες της Δυτικής Αθήνας από την κοινωνικά ανάλγητη απόφαση της Κυβέρνησης να προβεί σε αύξηση των αντικειμενικών τιμών των ακινήτων».

Κύριε Κουρουμπλή, καλησπέρα σας, καλή σας εβδομάδα. Έχετε δύο λεπτά για το ξεκίνημά σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, ο απελθών της προηγούμενης επίκαιρης ερώτησης συνάδελφος θα πάει στη Θράκη και θα μεταφέρει τα εκατομμύρια που στέλνει η Κυβέρνηση, αλλά ο Υπουργός μάς είπε τη μισή αλήθεια, δεν μας είπε ότι η Ευρώπη συνηγορεί στη μείωση του ειδικού φόρου.

**ΠΡΟΕΔΡΕΥΩΝ (Απόστολος Αβδελάς):** Πηγαίνετε στη δική σας ερώτηση και βλέπουμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, η κοινωνία ζει το μαρτύριο της ακρίβειας, της αισχροκέρδειας και της κερδοσκοπίας και «αφυδατώνεται» από αυτό το φαινόμενο καθημερινά η ποιότητα της ζωής. Δίπλα λοιπόν σε αυτό το μαρτύριο ήρθε η περίφημη αύξηση των αντικειμενικών αξιών.

Και αποδεικνύεται εν τοις πράγμασι, κύριε Υπουργέ, ότι οι υπηρεσίες του Υπουργείου -και με τη δική σας βεβαίως ευλογία- δεν λειτούργησαν με έναν τρόπο τέτοιο που πραγματικά αυτό το γεγονός να μειώσει τις ανισότητες. Και έχουμε λοιπόν σε περιοχές όπως είναι η δυτική Αθήνα, που θεωρείται από τις πιο πολυπληθής περιοχές και τις πιο υποβαθμισμένες σε σχέση με άλλες περιοχές της Αττικής, αύξηση των αντικειμενικών αξιών σε τέτοιο επίπεδο που ένα μεγάλο ποσοστό αυτών των κατοίκων βγαίνουν εκτός των προγραμμάτων επιδότησης. Ένα το κρατούμενο.

Το δεύτερο γεγονός είναι ότι έχουμε αύξηση σε περιοχές -και γι’ αυτό θα σας αποδείξω ότι δεν λειτούργησε η συνεννόηση με τις υπηρεσίες των δήμων, αυτό μου λένε όλοι οι δήμαρχοι της περιοχής και σας πληροφορώ, το ξέρετε, δεν είναι και δήμαρχοι που έχουν πολιτική σχέση με τον ΣΥΡΙΖΑ, αλλά οι άνθρωποι ζουν μαρτύριο- όπως στο Περιστέρι, κύριε Υπουργέ. Στο βόρειο Περιστέρι που θεωρείται, ας μου επιτραπεί η έκφραση, κάπως «άγονη» περιοχή σε σχέση με το κέντρο, έχουμε 70% αύξηση των αντικειμενικών αξιών και στο κέντρο έχουμε 40%. Στο Καματερό -δεν υπάρχει πιο δύσκολη περιοχή από πλευράς εισοδημάτων από το Καματερό σε όλη την Αττική- έχουμε κατά 113% αύξηση των αντικειμενικών αξιών.

Αυτό, κύριε Υπουργέ, σημαίνει ότι ακόμα και οι άνθρωποι που ζούνε σε αυτές τις περιοχές, ιδιαίτερα οι νέοι, στην περίπτωση των ενοικίων, διότι αυξάνουν οι αντικειμενικές αξίες αυξάνουν και τα ενοίκια, μειώνεται το εισόδημά τους κατά 60%, η αγοραστική τους δύναμη. Ας προσθέσουμε ότι αυτή η αύξηση των αντικειμενικών αξιών έχει αύξηση και στον ΕΝΦΙΑ.

Οι δήμοι τώρα -διότι δεν πληρώνουν μόνο οι κάτοικοι, πληρώνουν και οι δήμοι-, κύριε Υπουργέ, όσα κτήματα έχουν χαρακτηρίσει για πράσινο, λόγω και της αλλαγής της νομοθεσίας που πρέπει μέσα σε ένα εξάμηνο να κλείσουν αυτή τη διαδικασία, να απαλλοτριώσουν και να πληρώσουν, έχουν βρεθεί σε μεγάλο αδιέξοδο, διότι η αύξηση των αντικειμενικών αξιών περιορίζει τις οικονομικές τους δυνατότητες να απαλλοτριώσουν αυτά τα κτήματα.

Όλο αυτό το νέο καθεστώς δημιουργεί μια αφόρητη κατάσταση και στους κατοίκους και την αυτοδιοίκηση και θα ήθελα να ακούσω και να ακούσουμε και να ακούσει και ο ελληνικός λαός -γιατί αυτό δεν συμβαίνει μόνο στη δυτική Αττική, φαντάζομαι συμβαίνει και σε άλλες περιοχές- αν τελικά σκέφτεστε να γίνει ένας επαναπροσδιορισμός, να γίνει μια καινούργια προσέγγιση του ζητήματος.

Διότι φαίνεται, όπως ομολογούν και οι δήμαρχοι, ότι δεν ρωτήθηκαν καν οι υπηρεσίες, έγινε από το κεντρικό Υπουργείο με μια λογική η οποία αποδεικνύεται εν τοις πράγμασι ότι διευρύνει τις ανισότητες σε αυτές τις περιοχές.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κουρουμπλή.

Θα απαντήσει και σε αυτήν την ερώτηση ο Υφυπουργός Οικονομικών κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, στην ερώτησή σας συνδέετε το ζήτημα των αντικειμενικών αξιών στους δήμους της Δυτικής Αττικής με την ακρίβεια και τη φορολογική πολιτική.

Πριν τοποθετηθώ για το ζήτημα των αντικειμενικών αξιών στους δήμους της Δυτικής Αττικής, θα παραθέσω στοιχεία σχετικά με τις πολλαπλές μειώσεις φορολογικών επιβαρύνσεων καθώς και τα μέτρα στήριξης των ευάλωτων νοικοκυριών στα οποία έχει προχωρήσει η Κυβέρνηση του Κυριάκου Μητσοτάκη.

Η Κυβέρνησή μας, από την αρχή της θητείας της στήριξε και θα συνεχίσει να στηρίζει έμπρακτα την κοινωνία, τα νοικοκυριά και τους ευάλωτους πολίτες. Ενδεικτικά και όχι περιοριστικά σας αναφέρω τα εξής.

Σε ό,τι αφορά στους συνταξιούχους: θεσπίσαμε εφάπαξ ενίσχυση σε ένα εκατομμύριο συνταξιούχους, με μηνιαίο εισόδημα έως 800 ευρώ. Προχωρήσαμε στη μόνιμη κατάργηση της εισφοράς αλληλεγγύης για όλους, που η κυβέρνηση ΣΥΡΙΖΑ - ΑΝΕΛ είχε μετατρέψει σε μόνιμο φόρο αυξάνοντας μάλιστα και τους φορολογικούς συντελεστές της. Το μέτρο αυτό έχει ως ωφελούμενους τρία εκατομμύρια φορολογούμενους, μισθωτούς του ιδιωτικού και του δημοσίου τομέα, συνταξιούχους, επιχειρηματίες, ιδιοκτήτες ακινήτων και αγρότες, όλα τα φυσικά πρόσωπα, σε μια ιδιαίτερα δύσκολη συγκυρία. Στους επωφελούμενους περιλαμβάνονται περίπου ένα εκατομμύριο συνταξιούχοι. Προχωρήσαμε στην αύξηση των κύριων συντάξεων το 2023, η οποία αφορά ενάμισι εκατομμύριο συνταξιούχους με χαμηλή ή μηδενική προσωπική διαφορά. Παράλληλα, με βάση τα όσα ανακοίνωσε ο Πρωθυπουργός, δρομολογείται έκτακτο βοήθημα ύψους από 200 έως 300 ευρώ, ανάλογα με το ύψος των συντάξεών τους, για τους συνταξιούχους που δεν είδαν αυξήσεις λόγω της «προσωπικής διαφοράς».

Σε ό,τι αφορά τα μέτρα που ενεργοποιήθηκαν και το αυξημένο κόστος στέγασης: θεσπίσαμε αύξηση κατά 50% του φοιτητικού στεγαστικού επιδόματος. Ενεργοποιήσαμε το πρόγραμμα «Ανακαινίζω - Εξοικονομώ» για νέους, με δυνατότητα λήψης χαμηλότοκου δανείου, ανακαίνισης με ευνοϊκούς όρους και επιχορήγησης παρεμβάσεων εξοικονόμησης και βελτίωσης ενεργειακής απόδοσης, αλλά και ανακαίνισης της κατοικίας τους, όπως και το πρόγραμμα «Ανακαινίζω - Ενοικιάζω» για κενά σπίτια. Προχωράμε στη χορήγηση ευνοϊκών στεγαστικών δανείων, μέσω συγχρηματοδότησης αλλά και στη δημιουργία νέων σύγχρονων φοιτητικών εστιών σε πέντε πανεπιστήμια της χώρας, αυτά της Κρήτης, της Θεσσαλίας, της Θράκης, της δυτικής Αττικής και της δυτικής Μακεδονίας, μέσω ΣΔΙΤ.

Δεν περιοριστήκαμε όμως σε αυτά. Εφαρμόζουμε από την πρώτη μέρα διακυβέρνησης της χώρας μια συνετή πολιτική μείωσης των φορολογικών επιβαρύνσεων που συνδέεται μετρήσιμα πλέον με την αναπτυξιακή διάσταση της χώρας. Συγκριτικά με τους είκοσι εννέα φόρους που επέβαλε η προηγούμενη κυβέρνηση, παραμένοντας πιστοί στις προεκλογικές μας δεσμεύσεις, προχωρήσαμε σε πάνω από πενήντα μειώσεις φόρων.

Σε όλες αυτές τις μειώσεις φόρων που έχουν ξεκάθαρη κοινωνική στόχευση, περιλαμβάνονται ενδεικτικά τα εξής.

Η μείωση του ΕΝΦΙΑ η οποία έφτασε στο 35% στα φυσικά πρόσωπα, υπερκαλύπτοντας την προεκλογική μας δέσμευση για μείωση κατά 30%. Η μείωση αυτή που διενεργήθηκε παρά την αναπροσαρμογή των αντικειμενικών αξιών το 2022, είχε συνολικό όφελος για τους πολίτες 920 εκατομμύρια ευρώ. Η αναμόρφωση της φορολογίας των φυσικών προσώπων, μέσω: της μείωσης του εισαγωγικού φορολογικού συντελεστή για εισοδήματα έως 10.000 ευρώ από 22% στο 9% για όλα τα φυσικά πρόσωπα, ελεύθερους επαγγελματίες, αγρότες, μισθωτούς και συνταξιούχους και της αύξησης κατά 1.000 ευρώ του αφορολόγητου για κάθε τέκνο, ανεξάρτητα από τον αριθμό των προστατευόμενων τέκνων. Η μείωση του ΦΠΑ στο 6% σε κατηγορίες φαρμάκων για ασθενείς με δυσίατα νοσήματα και καρκίνο, κ.α.. Η παράταση μέχρι το τέλος του 2023, της ισχύος του υπερμειωμένου συντελεστή ΦΠΑ 6% σε σειρά αγαθών που αφορούν τη δημόσια υγεία, δηλαδή σε μάσκες προστασίας και γάντια, αντισηπτικά διαλύματα για την απολύμανση χώρων κ.λπ., καθώς και ορισμένα ιατρικά υλικά αναγκαία για τη διενέργεια αιμοκάθαρσης, όπως φίλτρα και γραμμές αιμοκάθαρσης και αιμοδιήθησης και στους απινιδωτές, ιατρικές συσκευές για την αντιμετώπιση της αιφνίδιας καρδιακής ανακοπής.

Η μείωση του συντελεστή ΦΠΑ για βρεφικά και παιδικά είδη διατροφής και φροντίδας, είδη προσωπικής προστασίας και άλλα, από 24% σε 13%. Η καθιέρωση του επιδόματος των 2.000 ευρώ για κάθε παιδί που γεννιέται. Παράλληλα, οι πολύτεκνες οικογένειες στηρίχτηκαν και μέσω της απαλλαγής τους από τον φόρο πολυτελούς διαβίωσης των ΙΧ αυτοκινήτων τους, ενώ για τη στήριξη των νέων ηλικίας 18 έως 29 ετών υλοποιήθηκε η πολιτική παροχής του «πρώτου ενσήμου» για την ένταξή τους στην αγορά εργασίας.

Αναφέρθηκα σε μερικές μόνο από τις παρεμβάσεις της Κυβέρνησης του Κυριάκου Μητσοτάκη στον τομέα της οικονομίας, που αποδεικνύουν έμπρακτα την εφαρμογή μιας συνετής και δίκαιης κοινωνικής πολιτικής. Στη δευτερολογία μου θα αναφερθώ αναλυτικά στο ζήτημα των αντικειμενικών αξιών, που έχετε θέσει.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Κουρουμπλή, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, είστε μάρτυρας του τι έγινε αυτή τη στιγμή και είναι και μάρτυρας ο ελληνικός λαός που μας ακούει. Ρώτησα για τις αντικειμενικές αξίες τον κύριο Υπουργό και μου κατέθεσε εδώ το κυβερνητικό πρόγραμμα σε όλες τις πτυχές του, μνημονεύοντας πέντε φορές τον κ. Μητσοτάκη.

Κύριε Υπουργέ, καλώ τον ελληνικό λαό γονατιστός να μνημονεύει τον πρίγκηπα κ. Μητσοτάκη για το έλεός του, να του δώσετε 200 ευρώ! Δεν ντρεπόμαστε λίγο; Δεν ντρεπόμαστε λίγο! Σε τι απευθύνεστε, σε χαχόλους; Σε χρυσόψαρα;

Θεσπίστηκε το 2019 για σύνταξη με 550 ευρώ και την καταργήσατε! Μας λέγατε τότε ότι τα 500 ευρώ είναι φιλοδώρημα. Τα 200 ευρώ που δίνετε κάπου-κάπου εσείς τι είναι, κύριε Βεσυρόπουλε; Αλλά βέβαια, εντάξει, μερικοί δεν έχουν καταλάβει ποτέ στη ζωή σε αυτόν τον τόπο τι σημαίνει πείνα, τι σημαίνει φτώχεια και λένε ό,τι θέλουν, λιβανίζουν τους αρχηγούς και τα λοιπά.

Αλλά η κοινωνία σφαδάζει, κύριε Βεσυρόπουλε, η κοινωνία σφαδάζει. Και ζητώ συγγνώμη για την προσωπική αναφορά, αλλά με τον τρόπο με τον οποίο μου απαντήσατε είναι αυτό που λέμε «απορία ψάλτου βηξ». Δηλαδή το πρόβλημα είναι η επιδοματική πολιτική; Εσείς είστε, κύριε Βεσυρόπουλε, νεοφιλελεύθεροι πολιτικοί και έχετε καταστήσει τον ελληνικό λαό επιδοματούχο και το λέτε περήφανα!

**ΠΡΟΕΔΡΕΥΩΝ (Απόστολος Αβδελάς):** Ο κύριος Υπουργός λέγεται Βεσυρόπουλος, με σίγμα, όχι ζήτα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ναι, κύριε Πρόεδρε, αλλά έπρεπε να κάνετε παρατήρηση πρώτα στον κ. Βεσυρόπουλο, που δεν αναφέρθηκε στην ερώτησή μου.

**ΠΡΟΕΔΡΕΥΩΝ (Απόστολος Αβδελάς):** Δεν σας κάνω παρατήρηση, απλά διορθώνω. Έχετε απόλυτο δίκιο, είπε ότι θα απαντήσει στη δευτερολογία του.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω κύριε Πρόεδρε, λέγοντας στον κύριο Υπουργό ότι επί της ερωτήσεως δεν υπήρξε καμμία απάντηση. Και επειδή μίλησε και για τους νέους και τα στεγαστικά, κύριε Υπουργέ, προχθές διάβασα μια ανάλυση της EUROSTAT, η οποία λέει πως οι οκτώ στους δέκα νέους παραμένουν στο δωμάτιο το παιδικό, κύριε Υπουργέ! Οι οκτώ στους δέκα παραμένουν στο παιδικό τους δωμάτιο, στο σπίτι τους, ζώντας το μαρτύριο της παρατεταμένης εφηβείας, γιατί δεν τους δίνετε τη δυνατότητα να πετάξουν με τα δικά τους φτερά! Και είστε Κυβέρνηση τέσσερα χρόνια.

Κλείνω με το θέμα της φορολογίας. Ακούστε, κύριε Υπουργέ, όταν μιλάμε πρέπει να μιλάμε θεωρώντας ότι αυτοί που μας ακούν αντιλαμβάνονται ότι δεν τους κοροϊδεύουμε. Μειώσατε τους φόρους, ναι πράγματι τους μειώσατε, για τους έχοντες και κατέχοντες. Για εκείνον που παίρνει 300 ευρώ τι φόρο του μειώσατε; Ξέρετε τι του κάνατε; Διευρύνατε την ψαλίδα μεταξύ προσωπικών και άμεσων και έμμεσων φόρων. Αυτό σημαίνει διεύρυνση της ανισότητας στην κοινωνία, κύριε Υπουργέ. Αν δεν το ξέρετε, σας το λέω εγώ, που δεν είμαι και οικονομολόγος.

Περιμένω τώρα τις υπόλοιπες απαντήσεις.

**ΠΡΟΕΔΡΕΥΩΝ (Απόστολος Αβδελάς):** Είπε ότι θα σας απαντήσει τώρα.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, επειδή είπατε ότι στην πρωτολογία μου αναφέρθηκα σε άσχετα πράγματα, στη μείωση των φόρων και όλα αυτά, στην ερώτησή σας απάντησα, που λέει επί λέξει «Η απραξία της Κυβέρνησης να λάβει ουσιαστικά μέτρα αναχαίτισης της ακρίβειας έχει βυθίσει σε απόγνωση και έχει γονατίσει την πλειοψηφία των νοικοκυριών» και μετά λέτε «με τη συνεπακόλουθη αύξηση των φόρων». Σε αυτό απάντησα, στην ερώτησή σας!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Υπουργέ, για τις αντικειμενικές αξίες να πείτε, αυτό το έγκλημα που έχετε κάνει στις φτωχές περιοχές!

**ΠΡΟΕΔΡΕΥΩΝ (Απόστολος Αβδελάς):** Κύριε Κουρουμπλή, σας παρακαλώ!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ο ελληνικός λαός που μας ακούει μπορεί να κρίνει και να συγκρίνει. Απάντησα στην ερώτησή σας, που στο πρώτο μέρος αναφέρεται εδώ.

Πάμε στο δεύτερο μέρος για τις αντικειμενικές αξίες. Σε ό,τι αφορά τον τρόπο καθορισμού των αντικειμενικών αξιών, επισημαίνω τα εξής: Για τον καθορισμό τους ακολουθήθηκε η διαδικασία, η οποία ορίζεται από την εξουσιοδοτική διάταξη του άρθρου 41 του ν.1249/1982, όπως τροποποιήθηκε και ισχύει. Σύμφωνα με την προβλεπόμενη διαδικασία, η εισήγηση των τιμών εκκίνησης, δηλαδή των τιμών ζώνης, του συστήματος αντικειμενικού προσδιορισμού αξιών μεταβιβαζόμενων ακινήτων ανατέθηκε σε εκτιμητές εγγεγραμμένους στο μητρώο πιστοποιημένων εκτιμητών του Υπουργείου Οικονομικών, κατόπιν δημόσιων προσκλήσεων εκδήλωσης ενδιαφέροντος και κατόπιν διεξαγωγής δημόσιων κληρώσεων για την επιλογή τους.

Τα ειδικότερα θέματα σχετικά με το έργο των εκτιμήσεων, τον καθορισμό της μεθοδολογίας, της τεκμηρίωσης κ.λπ., διέπονται από τα οριζόμενα αναλυτικά στις υπουργικές αποφάσεις περί ανάθεσης και συμπληρωματικών αναθέσεων του έργου της σύνταξης εισήγησης για τον καθορισμό των τιμών εκκίνησης σε πιστοποιημένους εκτιμητές, εγγεγραμμένους στο Μητρώο Πιστοποιημένων Εκτιμητών στο πεδίο ακινήτων του Υπουργείου Οικονομικών.

Οι εν λόγω υπουργικές αποφάσεις περιγράφουν εκτενώς τη συγκεκριμένη μεθοδολογία που πρέπει να ακολουθείται σε όλα τα στάδια, αναφέρουν αναλυτικά όλα τα απαιτούμενα στοιχεία που πρέπει να περιλαμβάνουν οι εισηγήσεις των εκτιμητών, προκειμένου να γίνουν αποδεκτές, και προβλέπουν μια πιο οργανωμένη πλατφόρμα εισαγωγής των στοιχείων, επιφέροντας συνεπώς σημαντικές βελτιώσεις στην όλη διαδικασία εν γένει, εναρμονιζόμενες με τις διεθνείς «καλές πρακτικές», που ακολουθούνται στον τομέα των ακινήτων σε παγκόσμιο επίπεδο, πάνω στη βάση των διεθνών και ευρωπαϊκών εκτιμητικών προτύπων.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Για το Καματερό και το βόρειο Περιστέρι θα μου πείτε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Η αξιολόγηση και ο έλεγχος της διαδικασίας, καθώς και η εισήγηση στον Υπουργό Οικονομικών για τον καθορισμό των τιμών εκκίνησης ανατέθηκε στην Επιτροπή Ελέγχου της παραγράφου 1Γ του άρθρου 41 του ν.1249/1982, ενώ η σύνταξη εισήγησης για τη διαμόρφωση των ζωνών και των συντελεστών αυξομείωσης ανατέθηκε στην επιτροπή της παραγράφου 1Α του άρθρου 41 του ν.1249/1982.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Καλά, ντιρεκτίβες!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ειδικότερα, το συγκεκριμένο έργο ανατέθηκε στους εκτιμητές που έχουν πιστοποιηθεί στο Μητρώο Πιστοποιημένων Εκτιμητών στο πεδίο των ακινήτων του Υπουργείου Οικονομικών, οι οποίοι αποτελούν τους ειδικούς εμπειρογνώμονες επί του θέματος, διαθέτουν σημαντικά εχέγγυα γνώσης, πληροφόρησης, εμπειρίας και αμεροληψίας και δεσμεύονται από τον κώδικα δεοντολογίας του Υπουργείου Οικονομικών.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Οι υπηρεσίες στον δήμο ρωτήθηκαν ποτέ, κύριε Υπουργέ;

**ΠΡΟΕΔΡΕΥΩΝ (Απόστολος Αβδελάς):** Κύριε Κουρουμπλή, σας παρακαλώ! Δεν σας διέκοψε. Σας παρακαλώ, αφήστε τον να σας απαντήσει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Τονίζω ότι ο καθορισμός των τιμών έγινε, σύμφωνα με τις σχετικές εισηγήσεις των πιστοποιημένων εκτιμητών, κατά ζώνες που παρουσιάζουν ομοιογενή χαρακτηριστικά αξίας των ακινήτων, προκειμένου να αιτιολογείται ο καθορισμός ενιαίας τιμής για τα ακίνητα που βρίσκονται εντός των ορίων καθεμιάς εξ αυτών. Οι τιμές της κάθε ζώνης εξετάστηκαν από τους εκτιμητές ξεχωριστά και αυτόνομα, με κριτήριο τις πραγματικές αγοραίες αξίες των ακινήτων τους και σύμφωνα με τα πρόσφορα, αληθή διαθέσιμα στοιχεία της κτηματαγοράς, προκειμένου να καταλήξουν στην επιστημονικά τεκμηριωμένη εισήγησή τους ανά περίπτωση, η οποία θεμελιώνεται πάνω στη βάση των οικείων ευρωπαϊκών και διεθνών εκτιμητικών προτύπων.

Αυτό σημαίνει ότι οι εκτιμητές αναζητούν συγκριτικά στοιχεία των συνηθέστερα απαντώμενων ακινήτων κάθε ζώνης και έχουν τη δυνατότητα να χρησιμοποιήσουν κάθε πρόσφορο συγκριτικό στοιχείο για τη διαμόρφωση της κρίσης τους, προβαίνοντας στις απαιτούμενες αναγωγές και συνεκτιμώντας κατά τη διατύπωση της εισήγησής τους τις ιδιαιτερότητες κάθε ζώνης. Όλες αυτές λοιπόν οι διαδικασίες ακολουθήθηκαν και από τους εκτιμητές, στους οποίους ανατέθηκαν οι ζώνες όλων των δήμων της δυτικής Αττικής, στους οποίους αναφέρεστε.

Επιπλέον, όπως προβλέπεται από τις σχετικές διατάξεις, για τον καθορισμό των τιμών λαμβάνεται υπ’ όψιν και η γνώμη των οικείων δημοτικών συμβουλίων.

Θα πρέπει να σας ενημερώσω ότι, με βάση στοιχεία που λάβαμε από την αρμόδια υπηρεσία του Υπουργείου Οικονομικών, τα έγγραφα γνώσης των αρμοδίων δημοτικών συμβουλίων των συγκεκριμένων δήμων της δυτικής Αττικής δεν κατατέθηκαν στη βάση δεδομένων που τηρείται στη Γενική Γραμματεία Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης.

Σας ενημερώνω, επίσης, για το δικαίωμα που είχαν όλοι οι δήμοι της δυτικής Αττικής να υποβάλουν τη γνώμη τους για τις τιμές ζώνης της χωρικής τους αρμοδιότητας μέχρι τις 6 Φεβρουαρίου του 2023, με τις διατάξεις του άρθρου 51 του ν.5000/2022 και του άρθρου 29 του ν.5015/2013.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Άρα, μεταφέρετε την ευθύνη στους δήμους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σε ό,τι αφορά στον ΕΝΦΙΑ, όπως ανέφερα και στην πρωτολογία μου, η Κυβέρνηση του Κυριάκου Μητσοτάκη προχώρησε μέσα στα πρώτα δυόμισι χρόνια της θητείας της σε μόνιμη μείωση του ΕΝΦΙΑ κατά 35%. Οκτώ στους δέκα φορολογούμενους πολίτες, δηλαδή το 80%, είδαν μείωση του ΕΝΦΙΑ στα εκκαθαριστικά τους. Σε απόλυτους αριθμούς μιλάμε για περίπου πέντε εκατομμύρια φορολογούμενους. Δύο εκατομμύρια διακόσιες χιλιάδες από τους φορολογούμενους αυτούς είδαν μείωση άνω του 20% και ειδικότερα οι εννιακόσιες χιλιάδες είδαν μείωση πάνω από 30%. Παράλληλα, το 13% των φορολογουμένων δεν είδε καμμία μεταβολή στον ΕΝΦΙΑ.

Αύξηση προέκυψε μόνο για το 7% των φορολογουμένων, που στη μεγάλη πλειοψηφία τους είναι ιδιοκτήτες ακινήτων σε περιοχές με μεγάλη αύξηση των τιμών ζώνης. Ακόμα όμως και για το 50% από αυτούς, η ετήσια αύξηση δεν υπερβαίνει τα 50 ευρώ. Κι όλα αυτά αποδεικνύονται με στοιχεία. Κυρίως, όμως, το γνωρίζουν οι άμεσα ενδιαφερόμενοι, οι πολίτες.

Είναι απολύτως εμφανής από όλα όσα παρέθεσα, η ξεκάθαρη κοινωνική στόχευση και ευαισθησία της Κυβέρνησης του Κυριάκου Μητσοτάκη μέσω της άσκησης της οικονομικής και φορολογικής πολιτικής. Στηρίζουμε και συνεχίζουμε να στηρίζουμε έμπρακτα όλες τις ευπαθείς κοινωνικές ομάδες, και όλους όσους έχουν ανάγκη.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.13΄ λύεται η συνεδρίαση για αύριο, ημέρα Τρίτη 21 Φεβρουαρίου 2023 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**